^

དམ་པའི་གསུང་རབ་བོད་འགྱུར་གསར་མ།

The Holy Bible in Modern Literary Tibetan, New Tibetan Bible translation: དམ་པའི་གསུང་རབ་བོད་འགྱུར་གསར་མ།

copyright © 2016-2023 New Tibetan Bible Translation Committee
Language: བོད་ཡིག (Tibetan)
Dialect: Modern Literary
Contributor: Wycliffe Bible Translators, Inc.

"New Tibetan Bible" is a trademark of the New Tibetan Bible Translation Committee. If you produce a new translation using the New Tibetan Bible as a source text, you must not call your new translation the New Tibetan Bible or NTB.

This translation is made available to you under the terms of the Creative Commons Attribution-Noncommercial-No Derivatives license 4.0.

You may share and redistribute this Bible translation or extracts from it in any format, provided that:

You include the above copyright and source information.

You do not sell this work for a profit.

You do not change any of the words or punctuation of the Scriptures.

Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

2025-04-29

ePub generated by Haiola 8 Aug 2026 from source files dated 29 Apr 2025
eBible.org certified

f5d8e6b9-3b5b-5245-898c-dca53d0a85c2

བཀོད་པ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

༄༅།།འཇིག་རྟེན་ཁམས་བཀོད་པའི༌མདོ།

འཇིག་རྟེན་ཁམས་བཀོད་པའི་མདོ་ཞེས་བྱ་བའི་ངོ་སྤྲོད་མདོར༌བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

འཇིག་རྟེན་ཁམས་བཀོད་པ་ཞེས་བྱ་བའི་གཞུང་གི་ལེའུ་དང་པོའི་ཚིག་རྐང་དང་པོའི་དུམ་བུ་དང་པོ་ནི་ཨིབ་རི་པའི་གཞུང་གི་མ་ཕྱི་ནས་གསུངས་པ་ལྟར་ཐོག་མ་ཞེས་པའི་དོན་ཡིན། བཀོད་པའི་གཞུང་འདི་ནི་དོན་དག་མང་པོ་ཞིག་གི་ཐོག་མའི་སྐོར་ཡིན་པར་གསུངས་ཡོད་དེ། དཔེར་ན། འཇིག་རྟེན་ཁམས་ཀྱི་ཐོག་མ་དང་། སྐྱེས་ཕོ་མོ་གཉིས་ཀྱི་ཐོག་མ། མིའི་རིགས་ཀྱི་སྡིག་པ་ཐོག་མ། དཀོན་མཆོག་གི་ཐར་པའི་ཞལ་བཞེས་དང་དགོངས་གཞི་ཐོག་མ་སོགས་ཀྱི་སྐོར་ཡིན།

ཡི་གེར་འགོད་མཁན་དང་འགོད་དུས།

ཡ་ཧུ་དཱ་པ་དང་མཱ་ཤི་ཀ་པ་རྣམས་ཀྱིས་འཇིག་རྟེན་ཁམས་བཀོད་པའི་གཞུང་འདི་ཡི་གེར་འགོད་མཁན་ནི་མོ་ཤེ་ཡིན་པར་མོས་མཐུན་གནང་ཡོད་པར་མ་ཟད། ཞལ་ཆད་རྙིང་པའི་ནང་གི་ཐོག་མའི་པོད་ལྔ་པོ་ལ་མོ་ཤེའི་གླེགས་བམ་ལྔ་ཞེས་ཀྱང་འབོད།

མོ་ཤེ་འཇིག་རྟེན་དུ་བཞུགས་པའི་དུས་རབས་དེའི་ལོ་རྒྱུས་ནི་རྒྱལ་རབས་དང་པོའི་ལེའུ་དྲུག་པའི་ཚིག་རྐང་དང་པོ་ལ་ཁུངས་གཏུགས་ན། རྒྱལ་པོ་སོ་ལོ་མོན་གྱིས་ཡེས་ར་ཨེལ་ལ་སྲིད་བསྐྱངས་པའི་ལོ་བཞི་པ་སྟེ། ཡེས་ར་ཨེལ་གྱི་མི་རྣམས་ཨེ་ཅིབ་ཡུལ་ནས་ཕྱིར་ཐོན་ནས་ལོ་བཞི་བརྒྱ་བརྒྱད་ཅུ་ལོན་པའི་རྗེས་ཡིན། དེ་ཡང་རྒྱལ་པོ་སོ་ལོ་མོན་གྱིས་སྲིད་བསྐྱངས་པའི་ལོ་བཞི་པ་ནི་སྤྱི་ལོ་སྔོན་གྱི་966ལོའི་ཡས་མས་ཡིན་པས། ཨེ་ཅིབ་ནས་ཐོན་པའི་དོན་རྐྱེན་དེ་སྤྱི་ལོ་སྔོན་གྱི་1446ལོའི་ཡས་མས་སུ་བྱུང་བ་ཐག་གིས་ཆོད། ཡང་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་རྗེས་དབེན་སྟོང་དུ་ལོ་བཞི་བཅུའི་རིང་ལ་འཁྱམས་པ་དང་། དེ་ནི་སྤྱི་ལོ་སྔོན་གྱི་1446ལོ་ནས་1406ལོའི་བར་ཙམ་ཡིན། དུས་དེ་ནི་མོ་ཤེ་ཡིས་འཇིག་རྟེན་ཁམས་བཀོད་པའི་གཞུང་འདི་ཡི་གེར་བཀོད་པའི་ལོ་ཚིགས་ཡིན་པར་བཤད།

བརྗོད་སྙིང་དང་གསུང་འཕྲིན།

འཇིག་རྟེན་ཁམས་བཀོད་པ་ཞེས་བྱ་བའི་གཞུང་འདིའི་ནང་གི་གསུང་འཕྲིན་ནི་དོན་ཟབ་ཅིང་ཕུན་སུམ་ཚོགས་པ་ཞིག་ཡིན་མོད། འོན་ཀྱང་གཙོ་ཆེ་ཤོས་ནི་དཀོན་མཆོག་དང་རང་བྱུང་ཁམས་བར་གྱི་འབྲེལ་བ་དང་། དཀོན་མཆོག་དང་མིའི་རིགས་བར་གྱི་འབྲེལ་བ། མི་དང་མིའི་བར་གྱི་འབྲེལ་བ་བཅས་བརྗོད་པའི་འབྲེལ་བའི་སྐོར་ཡིན། གཞུང་འདི་ལས་བདེན་པའི་དཀོན་མཆོག་གཅིག་པུ་ནི་འཇིག་རྟེན་སྣོད་བཅུད་མ་ལུས་པ་སྟེ། བྱ་དངོས་བཟང་ངན་ཇི་སྙེད་ཀུན་གྱི་བདག་པོ་ཡིན་པ་ནན་གྱིས་བརྗོད་ཡོད་པར་མ་ཟད། དཀོན་མཆོག་གིས་རང་ལ་བདམས་པའི་མི་རྣམས་ལ་བཞག་པའི་ཞལ་ཆད་དང་། ཁོང་གི་བྱམས་བརྩེ་དང་ཡིད་རྟོན་རུང་བའི་ཞལ་བཞེས་ཀྱི་ནང་དུ་ཇི་ལྟར་འཇུག་པའི་ལམ་ང་ཚོ་ལ་ངོ་སྤྲོད་གནང་ཡོད།

འཆར༌ཟིན།

1. བྱུང་བ་ཆེན་པོ་བཞིའི་བསྐལ་པ་ཡ་ཐོག་གི་ལོ་རྒྱུས། ༼1:1-11:32༽

ཀ འཇིག་རྟེན་ཁམས་དང་། མིའི་རིགས་ཀྱི་ཐོག་མ་ཨ་དམ་དང་ཧ་ཝཱ་གཉིས་ཀྱི་ལོ་རྒྱུས། ༼1:1-2:25༽

ཁ། མིའི་རིགས་སྡིག་པའི་ནང་དུ་ལྷུང་བ་དང་དེའི་མཇུག་འབྲས། ༼3:1-5:32༽

ག ཆུ་ལོག་ཆེན་པོ། ༼6:1-9:29༽

ང༌། མི་རིགས་རྣམས་སོ་སོར་བཀར་བའི་ལོ༌རྒྱུས། ༼10:1-11:32༽

2. ཡ་ཧུ་དཱའི་མེས་པོ་རྣམས་ཀྱི་མི་སྣ་རླབས་ཆེན་བཞིའི་ལོ་རྒྱུས། ༼12:1-50:26༽

ཀ ཨབ་ར་ཧམ་གྱི་སྐོར། ༼12:1-20:18༽

ཁ། ཨི་སཱག་གི་སྐོར། ༼21:1-26:35༽

ག ཡ་ཀོབ་ཀྱི་སྐོར། ༼27:1-37:1༽

ང༌། ཡོ་སེབ་ཀྱི་སྐོར། ༼37:2-50:26༽

ལེའུ་དང༌པོ།

དཀོན་མཆོག་གིས་འཇིག་རྟེན་ཁམས་བཀོད༌པ།

1 ཐོག་མར་དཀོན་མཆོག་གིས་ནམ་མཁའ་དང་ས་གཞི་*གསར་དུ་བཀོད་པ་ལགས༌སོ།། 2 ས་གཞི་ནི་སྟོངས་ཤིང་གོ་རིམ་མེད་པ་དང་མཚོ་ཆེན་པོའི་ངོས་སུ་མུན་ནག་གིས་ཁེབས༌ཤིང༌། དཀོན་མཆོག་གི་ཐུགས་ཉིད་མཚོའི་ངོས་སུ་ཕར་ཚུར༌རྒྱུའོ།། 3 དེ་ནས་དཀོན་མཆོག་གིས་འདི་སྐད༌དུ། འོད་ཡོད་པར་གྱུར་ཅིག་ཅེས་གསུངས་པ་དང་འོད་བྱུང༌ངོ༌།། 4 ཁོང་གིས་འོད་ནི་ལེགས་པར་དགོངས་ཏེ་འོད་དང་མུན་པའི་དབྱེ་བ༌ཕྱེས་སོ།། 5 ཁོང་གིས་འོད་ལ་ཉིན་མོ་ཞེས་བཏགས་པ༌དང༌། མུན་པར་མཚན་མོ་ཞེས་མིང་བཏགས༌སོ། །དེ་ནི་མཚན་མོ་དང་ཞོགས་པ་བྱུང་བའི་ཉིན་མཚན་དང༌པོའོ།། †

6 དེ་ནས་ཡང་དཀོན་མཆོག་གིས་འདི་སྐད༌དུ། ཆུའི་བར་དུ་དབྱིངས་དང་ལྡན་པར་གྱུར་ནས་ཆུ་དང་ཆུའི་བར་མཚམས་ཕྱེས་ཤིག་ཅེས་གསུངས་པ༌དང༌། 7 ཁོང་གིས་དབྱིངས་མཛད༌དེ། དབྱིངས་ཀྱི་གོང་དུ་ཡོད་པའི་ཆུ་དང་དབྱིངས་ཀྱི་འོག་ཏུ་ཡོད་པའི་ཆུ་གཉིས་སོ་སོར་ཕྱེས་ནས་དེ་བཞིན་དུ་བྱུང༌ངོ༌།། 8 དཀོན་མཆོག་གིས་དབྱིངས་ཀྱི་མིང་ལ་ནམ་མཁའ་ཞེས་བཏགས༌སོ། །དེ་ནི་མཚན་མོ་དང་ཞོགས་པ་བྱུང་བའི་ཉིན་མཚན་གཉིས༌པའོ།།

9 དེ་ནས་ཡང་དཀོན་མཆོག་གིས་འདི་སྐད༌དུ། ནམ་མཁའི་འོག་ཏུ་ཡོད་པའི་ཆུ་རྣམས་གནས་གཅིག་ཏུ་འདུས་ཏེ་སྐམ་ས་མངོན་པར་གྱུར་ཅིག་ཅེས་གསུངས་པ་དང་དེ་བཞིན་དུ་བྱུང༌ངོ༌།། 10 དཀོན་མཆོག་གིས་སྐམ་སའི་མིང་ལ་ས་གཞི་ཞེས་བཏགས་པ༌དང༌། ཆུ་རྣམས་ལྷན་དུ་འདུས་པ་ལ་རྒྱ་མཚོ་ཞེས་མིང་བཏགས༌ཤིང༌། ཁོང་གིས་དེ་ནི་ལེགས་པར་དགོངས༌སོ།། 11 ཡང་དཀོན་མཆོག་གིས་འདི་སྐད༌དུ། ས་ལས་སྔོ་རིགས༌ཏེ། ས་བོན་བསྐྱེད་པའི་སྔོ་ཚལ༌དང༌། ས་བོན་ལྡན་པའི་ཤིང་འབྲས་བསྐྱེད་པའི་ལྗོན་ཤིང་ཐམས་ཅད་རང་རང་གི་རིགས་བཞིན་དུ་སྐྱེ་བར་གྱུར་ཅིག་ཅེས་གསུངས་པ་དང་དེ་བཞིན་དུ་བྱུང༌ངོ༌།། 12 དེ་ནས་ས་ལས་སྔོ་རིགས༌ཏེ། རང་རང་གི་རིགས་བཞིན་དུ་ས་བོན་བསྐྱེད་པའི་སྔོ་ཚལ༌དང༌། ས་བོན་ལྡན་པའི་ཤིང་འབྲས་བསྐྱེད་པའི་ལྗོན་ཤིང་ཐམས་ཅད་རང་རང་གི་རིགས་བཞིན་དུ་སྐྱེས་པར་གྱུར༌ཏོ། །ཁོང་གིས་དེ་ནི་ལེགས་པར་དགོངས༌སོ།། 13 དེ་ནི་མཚན་མོ་དང་ཞོགས་པ་བྱུང་བའི་ཉིན་མཚན་གསུམ༌པའོ།།

14 དེ་ནས་ཡང་དཀོན་མཆོག་གིས་འདི་སྐད༌དུ། ཉིན་མོ་དང་མཚན་མོ་འབྱེད་པའི་ཕྱིར་ནམ་མཁའི་དབྱིངས་སུ་འོད་ཀྱི་ཕུང་པོ་རྣམས་ཡོད་པར་གྱུར༌ཅིག དེ་ནི་དུས་ཚིགས༌དང༌། ཉིན༌མོ། ལོ་ཟླའི་རྟགས་སུ་འགྱུར་བ༌དང༌། 15 ནམ་མཁའི་དབྱིངས་སུ་འོད་འཕྲོ་བ་དང་ས་ལ་འོད་སྣང་བའི་ཕྱིར་རོ་ཞེས་གསུངས་པ་དང་དེ་བཞིན་དུ་བྱུང༌ངོ༌།། 16 དེ་ནས་ཁོང་གིས་འོད་ཆེན་པོ་གཉིས་མཛད༌ཅིང༌། དེ་ནི་འོད་ཆེན་པོས་ཉིན་མོ་ལ་དབང་བྱེད་པ༌དང༌། འོད་ཆུང་བས་མཚན་མོ་ལ་དབང་བྱེད་པའི་ཕྱིར་ཡིན༌ཞིང༌། ཡང་སྐར་མ་རྣམས་ཀྱང་མཛད༌དོ།། 17 ཁོང་གིས་འོད་དེ་གཉིས་ནམ་མཁའི་དབྱིངས་སུ་བཤམས་པར་མཛད༌དོ། །ཅིའི་ཕྱིར་ཞེ༌ན། དེ་གཉིས་ས་གཞི་ལ་སྣང་བར་བྱེད་པ༌དང༌། 18 ཉིན་དང་མཚན་ལའང་དབང་བྱེད་པར་འགྱུར་བ༌དང༌། འོད་དང་མུན་པ་འབྱེད་པའི་ཕྱིར༌རོ། །ཁོང་གིས་དེ་ནི་ལེགས་པར་དགོངས༌སོ།། 19 དེ་ནི་མཚན་མོ་དང་ཞོགས་པ་བྱུང་བའི་ཉིན་མཚན་བཞི༌པའོ།།

20 དེ་ནས་ཡང་དཀོན་མཆོག་གིས་འདི་སྐད༌དུ། ཆུའི་ནང་དུ་སྲོག་དང་ལྡན་པའི་སེམས་ཅན་ཧ་ཅང་མང་དུ་འབྱུང་བ༌དང༌། འདབ་ཆགས་རྣམས་ས་སྟེང་གི་བར་སྣང་དུ་ཕུར་ཅིག་ཅེས་གསུངས༌ཏེ། 21 ཁོང་གིས་ཆུ་ལ་གནས་པའི་སྲོག་ལྡན་ཆེན་པོ༌དང༌། ཆུའི་ནང་དུ་བྱུང་བའི་སྲོག༌ལྡན། འདབ་ཆགས་རྣམས་ཀྱང་རང་རང་གི་རིགས་བཞིན་དུ་བཀོད་པར་མཛད་ཅིང་ཁོང་གིས་དེ་ནི་ལེགས་པར་དགོངས༌སོ།། 22 ཡང་དཀོན་མཆོག་གིས་དེ་དག་ལ་བྱིན་གྱིས་བརླབས་ཏེ་འདི་སྐད༌དུ། རྒྱུད་དང་ལྡན་པར་གྱུར་ནས་མང་དུ་སྤེལ་ཏེ་རྒྱ་མཚོའི་ཆུ་ལ་གང་བར་གྱིས༌དང༌། འདབ་ཆགས་རྣམས་ཀྱང་ས་ལ་འཕེལ་བར་གྱུར་ཅིག་ཅེས་གསུངས༌སོ།། 23 དེ་ནི་མཚན་མོ་དང་ཞོགས་པ་བྱུང་བའི་ཉིན་མཚན་ལྔ༌པའོ།།

24 དེ་ནས་ཡང་དཀོན་མཆོག་གིས་འདི་སྐད༌དུ། ས་གཞིའི་སྟེང་དུ་རང་རང་གི་རིགས་བཞིན་དུ་སྲོག་ལྡན་ཏེ་ཕྱུགས་ཟོག༌དང༌། ལྟོ་འགྲོ་དང་འབུ༌སྲིན། རི་དྭགས་རྣམས་སྐྱེ་བར་གྱུར་ཅིག་ཅེས་གསུངས་པ་དང་དེ་བཞིན་དུ་བྱུང༌ངོ༌།། 25 དཀོན་མཆོག་གིས་རི་དྭགས༌དང༌། ཕྱུགས༌ཟོག ས་སྟེང་གི་ལྟོ་འགྲོ་དང་འབུ་སྲིན་ཐམས་ཅད་རང་རང་གི་རིགས་བཞིན་དུ་བཀོད་པར་མཛད༌ཅིང༌། དཀོན་མཆོག་གིས་དེ་ནི་ལེགས་པར་དགོངས༌སོ།།

26 དེ་ནས་ཡང་དཀོན་མཆོག་གིས་འདི་སྐད༌དུ། ངེད་ཅག་ ‡གིས་རང་གི་སྣང་བརྙན༌ལྟར། ངེད་ཅག་དང་མཚུངས་པའི་མིའི་རིགས་བསྐྲུན་པར༌བྱའོ། །དེ་དག་གིས་རྒྱ་མཚོའི་ཉ་རྣམས༌དང༌། ནམ་མཁའི༌བྱ། ཕྱུགས༌ཟོག ས་གཞི༌ཡོངས། ས་སྟེང་གི་ལྟོ་འགྲོ་དང་འབུ་སྲིན་ཐམས་ཅད་ལ་དབང་བྱེད་པར་གྱུར་ཅིག་ཅེས་གསུངས༌སོ།། 27 དཀོན་མཆོག་གིས་རང་གི་སྣང་བརྙན་ལྟར་མིའི་རིགས་བསྐྲུན་པར་མཛད༌ཅིང༌། དེ་ནི་དཀོན་མཆོག་ཉིད་ཀྱི་སྣང་བརྙན་བཞིན་ཕོ་མོ་གཉིས་སུ་མཛད༌དོ།། 28 དཀོན་མཆོག་གིས་དེ་གཉིས་ལ་བྱིན་གྱིས་བརླབས་ཏེ་འདི་སྐད༌དུ། ཁྱོད་རྣམས་རྒྱུད་དང་ལྡན་པར་གྱུར་ནས་མང་དུ་སྤེལ་ཏེ་ས་གཞིར་གང་བར་བྱོས༌ཤིག ཡང་ས་གཞིར་དབང་བསྒྱུར་བ་དང་རྒྱ་མཚོའི་ཉ༌དང༌། ནམ་མཁའི༌བྱ། ས་ཐོག་ཏུ་རྒྱུ་བའི་སྲོག་ཆགས་ཀུན་ལའང་དབང་བྱེད་པར་གྱིས་ཞེས་གསུངས༌སོ།། 29 དེ་ནས་ཡང་དཀོན་མཆོག་གིས་འདི་སྐད༌དུ། ལྟོས༌དང༌། བདག་གིས་ས་སྟེང་དུ་ས་བོན་བསྐྱེད་པའི་སྔོ་ཚལ་དང་ས་བོན་ལྡན་པའི་ཤིང་འབྲས་བསྐྱེད་པའི་ལྗོན་ཤིང་ཐམས་ཅད་ཁྱོད་ཅག་ལ་ཟས་སུ་སྦྱིན་པ་ཡིན༌ནོ།། 30 ཡང་ས་སྟེང་གི་དུད་འགྲོ་ཐམས་ཅད༌དང༌། ནམ་མཁའི་བྱ་མཐའ་དག༌དང༌། ས་ཐོག་ཏུ་རྒྱུ་བའི་སྲོག་ལྡན་ཡོངས་ལ་སྔོ་རིགས་ཟས་སུ་སྦྱིན་ནོ་ཞེས་གསུངས་པ་དང་དེ་བཞིན་དུ་བྱུང༌ངོ༌།། 31 དེ་ནས་དཀོན་མཆོག་གིས་རང་ཉིད་ཀྱིས་ཇི་བཞིན་མཛད་པ་ཐམས་ཅད་ལ་གཟིགས་ཤིང་དེ་ནི་ཤིན་ཏུ་ལེགས་པར་དགོངས༌སོ། །དེ་ནི་མཚན་མོ་དང་ཞོགས་པ་བྱུང་བའི་ཉིན་མཚན་དྲུག༌པའོ།།

ལེའུ་གཉིས༌པ།

1 དེ་ལྟར་ནམ་མཁའ་དང་ས་གཞི་དང་དངོས་པོ་ཐམས་ཅད་ལེགས་པར་བཀོད༌ཅིང༌། 2 ཉིན་བདུན་པའི་སྔོན་དུ་དཀོན་མཆོག་གིས་མཛད་པའི་འཕྲིན་ལས་ཐམས་ཅད་ལེགས་པར་གྲུབ་པ་དང་ཉིན་བདུན་པ་ལ་ངལ་གསོ་མཛད༌དོ།། 3 དཀོན་མཆོག་གིས་ཉིན་བདུན་པ་ལ་བྱིན་གྱིས་བརླབས་ཤིང་ཉིན་དེ་ནི་དམ་པར་མཛད་པ༌སྟེ། རྒྱུ་མཚན་ནི་ཉིན་དེར་ཁོང་གིས་བཀོད་པའི་འཕྲིན་ལས་ཐམས་ཅད་འགྲུབ་པར་མཛད་ནས་ངལ་གསོ་གནང་བའི་ཕྱིར༌རོ།།

འཇིག་རྟེན་གྱི་མི་ཐོག་མ་ཇི་ལྟར་བཀོད༌ཚུལ།

4 དེ་ཡང་ནམ་མཁའ་དང་ས་གཞི་བཀོད་པའི་ལོ་རྒྱུས་ནི་འདི་ལྟ༌སྟེ། དཀོན་མཆོག་ཡ་ཝཱེས་ *ནམ་མཁའ་དང་ས་གཞི་བཀོད་པའི་དུས༌ལ། 5 ས་རྒོད་སྟེང་དུ་སྡོང་ཕྲན་མེད་ལ་ཞིང་ཁར་སྔོ་ཚལ་ཡང་སྐྱེ་མེད༌དེ། དཀོན་མཆོག་ཡ་ཝཱེས་ད་དུང་ས་ལ་ཆར་བ་འབབ་པར་མ་མཛད༌ཅིང༌། ཞིང་འདེབས་མཁན་ཡང་མེད༌དོ།། 6 འོན་ཀྱང་ས་ནས་རླངས་པ་འཕྱུར་ཏེ་ས་གཞི་ཡོངས་སུ་བརླན་པར་བྱས༌སོ།། 7 དཀོན་མཆོག་ཡ་ཝཱེས་ས་རྡུལ་གྱིས་སྐྱེས་པ་ཞིག་བཟོས་པ༌དང༌། དེའི་སྣ་ཁུང་ལ་ཚེ་སྲོག་གི་ཞལ་ཕུ་བརྒྱབ་ནས་སྲོག་དང་ལྡན་པའི་མི་ཞིག་ཏུ་འགྱུར་བར་མཛད༌དོ།།

8 དེ་ནས་དཀོན་མཆོག་ཡ་ཝཱེས་ཤར་ཕྱོགས་ཀྱི་ཨེ་དེན་ཡུལ་དུ་ལྡུམ་ར་ཞིག་བསྐྲུན་ཅིང་ཁོང་གིས་བཟོས་པའི་སྐྱེས་པ་དེའང་ཡུལ་དེར་བསྐྱལ༌ཏོ།། 9 དཀོན་མཆོག་ཡ་ཝཱེས་ས་ནས་ལྗོན་ཤིང་སྣ་ཚོགས་སྐྱེ་རུ་བཅུག་ཅིང་དེ་དག་ནི་ལྟ་ན་སྡུག་པ་དང་དེ་དག་གི་ཤིང་ཏོག་ཟོས་ན་ཞིམ་མངར་ལྡན་པར་མཛད༌ཅིང༌། ལྡུམ་རའི་དཀྱིལ་དུ་ཚེ་སྲོག་གི་ལྗོན་ཤིང་དང་བཟང་ངན་རྟོགས་པའི་ལྗོན་ཤིང་ཡང་ཡོད་པ་ཡིན༌ནོ།། 10 དེ་ཡང་ཨེ་དེན་ཡུལ་ནས་ཆུ་བོ་ཞིག་བཞུར་འོངས་ཏེ་ལྡུམ་ར་བརླན་པར་བྱས་པ༌དང༌། གནས་དེར་ཆུ་བོ་བཞི་རུ་གྱེས༌ཤིང༌། 11 ཆུ་བོ་དང་པོའི་མིང་ལ་ཕི་ཤོན་ཟེར་བ༌དང༌། དེ་ནི་ཧ་བེ་ལཱའི་ཡུལ་ཐམས་ཅད་བརྒྱུད་ནས་བཞུར་བ་དང་ཡུལ་དེ་རུ་གསེར་ཡང་ཡོད༌ཅིང༌། 12 ཡུལ་དེའི་གསེར་ནི་ཤིན་ཏུ་ལེགས༌སོ། །ཡུལ་དེ་རུ་པེ་དེལ་ཡོན་ཞེས་པའི་ཐང་ཆུ་དང་རིན་པོ་ཆེ་གཟིའང་ཡོད༌དོ།། 13 ཆུ་བོ་གཉིས་པའི་མིང་ལ་གེ་ཧོན་ཟེར་བ་དང་དེ་ནི་གུ་ཤའི་ཡུལ་ཐམས་ཅད་བརྒྱུད་ནས་བཞུར༌རོ།། 14 ཆུ་བོ་གསུམ་པའི་མིང་ལ་ཧི་དཱི་ཀེལ་ཟེར་ཞིང་ཨ་སུར་ཡུལ་གྱི་ཤར་ཕྱོགས་སུ་བཞུར༌རོ། །ཆུ་བོ་བཞི་པའི་མིང་ལ་ཕི་རཱད་ཅེས་ཟེར༌རོ།།

15 དེ་ནས་དཀོན་མཆོག་ཡ་ཝཱེས་སྐྱེས་པ་དེ་ཨེ་དེན་ལྡུམ་རར་བསྐྱལ་ནས་བདག་གཉེར་བྱེད་མཁན་དུ་བསྐོས༌སོ།། 16 ཁོང་གིས་སྐྱེས་པ་དེ་ལ་འདི་སྐད༌དུ། ལྡུམ་ར་ནང་གི་ལྗོན་ཤིང་སྣ་ཚོགས་ཀྱི་ཤིང་ཏོག་ཟས་སུ་སྤྱོད་རུང༌མོད། 17 འོན་ཀྱང་བཟང་ངན་རྟོགས་པའི་ལྗོན་ཤིང་དེའི་ཤིང་ཏོག་བཟའ་མི༌རུང༌། ཅིའི་ཕྱིར་ཞེ༌ན། ཁྱོད་ཀྱིས་དུས་ནམ་ཞིག་ལ་ཟོས་པར་གྱུར་ན་འཆི་བར་འགྱུར་བའི་ཕྱིར་ཡིན་ཞེས་བཀའ་གནང༌ངོ༌།།

18 དེ་ནས་ཡང་དཀོན་མཆོག་ཡ་ཝཱེས་འདི་སྐད༌དུ། སྐྱེས་པ་དེ་གཅིག་པུ་བསྡད་ན་མི་ལེགས༌ཏེ། བདག་གིས་ཁོ་ལ་འཚམ་པའི་ལས་གྲོགས་ཤིག་བཟོ་བར་བྱ་ཞེས་གསུངས༌སོ།། 19 དེ་ནས་དཀོན་མཆོག་ཡ་ཝཱེས་ས་སྟེང་གི་དུད་འགྲོ་དང་ནམ་མཁའི་བྱ་ཐམས་ཅད་ས་ལས་བཟོས་པ་དང་སྐྱེས་པ་དེའི་མདུན་དུ་ཁྲིད་ཡོང༌སྟེ། ཁོས་དེ་དག་ལ་མིང་ཅི་གདགས་པར་གཟིགས༌སོ། །སྐྱེས་པ་དེས་སེམས་ཅན་རྣམས་ལ་མིང་གང་ཞིག་བཏགས་པ་བཞིན་སེམས་ཅན་མཐའ་དག་ལ་མིང་ཡོད་པར༌གྱུར། 20 སྐྱེས་པ་དེས་ཕྱུགས་ཟོག་ཐམས་ཅད༌དང༌། ནམ་མཁའི་བྱ༌དང༌། ས་སྟེང་གི་དུད་འགྲོ་རེ་རེ་བཞིན་དུ་མིང་བཏགས༌ཀྱང༌། ཨ་དམ་ †གྱིས་རང་ལ་འོས་པའི་ལས་གྲོགས་ཤིག་རྩ་བ་ནས་མ་མཐོང༌ངོ༌།། 21 དེ་ནས་དཀོན་མཆོག་ཡ་ཝཱེས་ཨ་དམ་གཉིད་ལྕི་མོ་ཁུགས་སུ་བཅུག་པ༌དང༌། ཁོང་གིས་ཨ་དམ་གྱི་རྩིབ་རུས་གཅིག་བླངས་ཤིང་རྨ་ཤུལ་ཤ་ཡིས་སྦྱར་བར་མཛད༌དོ།། 22 དེར་དཀོན་མཆོག་ཡ་ཝཱེས་སྐྱེས་པ་དེའི་རྩིབ་མ་ལས་བུད་མེད་ཅིག་མཛད་དེ་ཁོའི་གམ་དུ་ཁྲིད་པ༌ལ། 23 ཁོས་འདི་ལྟར་སྨྲས༌པ།

འདི་ནི་རུས་པ་ལས་བྱུང་རུས་པ༌དང༌།།

བདག་གི་ཤ་ལས་བྱུང་བའི་ཤ་ཡིན༌ནོ།།

ཁོ་མོའི་མིང་ལ་སྐྱེས་མ་འདོགས་པར༌བྱ།།

དེ་ནི་སྐྱེས་པའི་ལུས་ནས་བྱུང་ཕྱིར༌རོ། །ཞེས༌པའོ།།

24 དེ་བས་སྐྱེས་པ་ནི་རང་གི་ཕ་མ་དང་ཁ་བྲལ་ནས་རང་གི་ཆུང་མར་འབྲེལ་ཏེ་ཁོ་གཉིས་ལུས་པོ་གཅིག་ཏུ་འགྱུར༌རོ།། 25 དུས་དེར་ཁྱོ་ཤུག་གཉིས་ལུས་པོ་གཅེར་བུ་ཡིན་ཡང་ངོ་གནོང་བ་མེད༌དོ།།

ལེའུ་གསུམ༌པ།

མེས་པོར་སྡིག་པ་བྱུང༌ཚུལ།

1 དེ་ཡང་དཀོན་མཆོག་ཡ་ཝཱེས་མཛད་པའི་སྦྲུལ་*ནི་ས་སྟེང་གི་སེམས་ཅན་ཐམས་ཅད་ལས་ཆེས་གཡོ་སྒྱུ་ཆེ་བ་ཞིག་ཡིན༌པས། སྦྲུལ་གྱིས་བུད་མེད་དེ་ལ་འདི་ལྟར་དྲིས༌པ། དཀོན་མཆོག་གིས་ལྡུམ་ར་ནང་གི་ལྗོན་ཤིང་ཐམས་ཅད་ཀྱི་ཤིང་ཏོག་བཟའ་མི་རུང་ཞེས་དངོས་གནས་བཀའ་གནང་ངམ་ཞེས་པ༌ལ། 2 བུད་མེད་ན༌རེ། ངེད་གཉིས་ཀྱིས་ལྡུམ་ར་ནང་གི་ལྗོན་ཤིང་གི་ཤིང་ཏོག་བཟའ་རུང༌མོད། 3 འོན་ཀྱང་ལྡུམ་རའི་དཀྱིལ་དུ་ཡོད་པའི་ལྗོན་ཤིང་དེའི་ཤིང་ཏོག་བཟའ་མི་རུང༌སྟེ། དཀོན་མཆོག་གིས་དེ་ནི་བཟའ་མི་རུང་ལ་རེག་ཀྱང་མི༌རུང༌། གལ་ཏེ་ཟོས་ན་འཆི་བར་འགྱུར་ཞེས་བཀའ་གནང་བའི་ཕྱིར་ཡིན་ཞེས་སྨྲས༌སོ།། 4 ཡང་སྦྲུལ་ན༌རེ། ཁྱོད་ནི་ཅིས་ཀྱང་འཆི་མི་སྲིད༌དེ། 5 ཁྱོད་ཀྱིས་དེ་ཉིད་ཟོས་པ་ཙམ་གྱིས་མིག་ཟུང་གསལ་པོར་གྱུར༌ཏེ། དཀོན་མཆོག་དང་འདྲ་བར་གྱུར་ནས་བཟང་ངན་ཤེས་པར་འགྱུར་བ་དཀོན་མཆོག་གིས་མཁྱེན་པ་ཡིན་ཞེས་སྨྲས༌སོ།། 6 དེ་ནས་བུད་མེད་ཀྱིས་ལྗོན་ཤིང་དེའི་ཤིང་ཏོག་ནི་ཁ་ལ་ཞིམ་ཞིང་ལྟ་ན་སྡུག་པ༌དང༌། མཁས་པར་འགྱུར་ཆེད་ཡིད་དུ་འོང་བ་མཐོང་ནས། ཤིང་ཏོག་བཏོགས་ནས་ཟོས་ཤིང་རང་གི་ཁྱོ་ག་ལའང་སྤྲད་པ་དང་དེས་ཀྱང་ཟོས༌སོ།། 7 དེར་ཁོ་གཉིས་ཀྱི་མིག་ཟུང་གསལ་པོར་གྱུར་ཏེ་རང་ལུས་གཅེར་བུ་ཡིན་པ་མཐོང༌བས། སེ་ཡབ་ཤིང་གི་ལོ་མ་བསླས་ནས་རང་ཉིད་ལ་སྨད་གོས་བཟོས༌སོ།།

8 དེ་ནས་བསིལ་རླུང་ལྡང་བའི་དུས༌སུ། དཀོན་མཆོག་ཡ་ཝཱེ་ལྡུམ་རའི་ནང་དུ་ཕེབས་པ༌དང༌། སྐྱེས་པ་དེ་དང་ཁོའི་ཆུང་མ་གཉིས་ཀྱིས་ཁོང་ཉིད་ཕེབས་པའི་སྒྲ་ཐོས་ནས་སྡོང་གསེབ་ཏུ་ཁོང་ལ་གཡོལ་བ༌རེད། 9 དཀོན་མཆོག་ཡ་ཝཱེས་སྐྱེས་པ་དེ་ལ་ཁྱོད་གང་དུ་ཡོད་ཅེས་དྲིས་པ༌ན། 10 ཁོ་ན༌རེ། ངས་ལྡུམ་རའི་ནང་ཁྱེད་ཀྱི་སྒྲ་ཐོས་པས་འཇིགས༌ཤིང༌། བདག་གི་ལུས་པོ་གཅེར་བུ་ཡིན་པས་སྦས་པ་ཡིན་ཞེས་སྨྲས༌སོ།། 11 ཡང་ཁོང་གིས་འདི་སྐད༌དུ། ཁྱོད་ཀྱི་ལུས་གཅེར་བུ་ཡིན་པ་སུ་ཞིག་གིས་སྨྲས༌སམ། བདག་གིས་བཟའ་མི་རུང་བར་བཀའ་བསྒོས་པའི་ཤིང་ཏོག་དེ་ཟོས་སམ་ཞེས་དྲིས་པ༌ན། 12 ཁོ་ན༌རེ། ཁྱེད་ཀྱིས་བདག་ལ་གནང་ཞིང་བདག་དང་འགྲོགས་པའི་བུད་མེད་དེས་ལྗོན་ཤིང་དེའི་ཤིང་ཏོག་བདག་ལ་སྤྲད་པས་ངས་ཀྱང་ཟོས་པ་ཡིན་ཞེས༌སྨྲས། 13 དེ་ནས་དཀོན་མཆོག་ཡ་ཝཱེས་བུད་མེད་དེ་ལ་འདི་སྐད༌དུ། ཁྱོད་ཀྱིས་ཅི་ཞིག་བྱས་སམ་ཞེས་དྲིས་པ༌ལ། ཁོ་མོ་ན༌རེ། སྦྲུལ་གྱིས་བདག་ལ་བསླུ་བྲིད་བྱས་པས་བདག་གིས་ཟོས་པ་ཡིན་ཞེས་སྨྲས༌སོ།། 14 དེ་ནས་དཀོན་མཆོག་ཡ་ཝཱེས་སྦྲུལ་ལ་འདི་སྐད༌དུ། ཁྱོད་ཀྱིས་ལས་དེ་བྱས་པའི་དབང་གིས་ཕྱུགས་ཟོག་དང་ས་སྟེང་གི་དུད་འགྲོ་ཐམས་ཅད་ལས་ཁྱོད་ལ་ལྷག་ཏུ་དམོད་པ་འཕོག་པ༌དང༌། ལྟོ་བས་འགྲོ་ཞིང་ནམ་ཡང་ས་རྡུལ་བཟའ་བར་གྱུར༌ཅིག 15 བདག་གིས་ཁྱོད་དང་བུད་མེད་གཉིས༌དང༌། ཁྱོད་དང་བུད་མེད་གཉིས་ཀྱི་བུ་རྒྱུད་བར་ཕན་ཚུན་དགྲ་ཟླར་ལངས་པ༌དང༌། བུད་མེད་ཀྱི་བུ་རྒྱུད་དེས་ †ཁྱོད་ཀྱི་མགོ་བོ་རྨ་བར་བྱེད་པ༌དང༌། ཁྱོད་ཀྱིས་ཁོང་གི་རྐང་པའི་ཕྱི་རྟིང་རྨ་བར་བྱེད་ཅེས་གསུངས་པ༌དང༌། 16 ཡང་ཁོང་གིས་བུད་མེད་ལ་འདི་སྐད༌དུ། བདག་གིས་ཁྱོད་ལ་མངལ་སྦྲུམ་པའི་སྡུག་བསྔལ་ཆེ་རུ་བསྐྱེད༌དེ། ཕྲུ་གུ་བཙའ་དུས་ཟུག་གཟེར་ཆེན་པོ་འབྱུང་བར་འགྱུར་ངེས༌སོ། །ཁྱོད་ནི་ཁྱོ་གར་ཞེན་ཅིང་ཆགས་པ༌དང༌། ཁྱོ་གས་ཁྱོད་ལ་དབང་བྱེད་པར་འགྱུར་ཞེས་གསུངས༌སོ།། 17 ཡང་ཁོང་གིས་ཨ་དམ་ལ་འདི་སྐད༌དུ། ཁྱོད་ཀྱིས་བུད་མེད་ཀྱི་ངག་ལ་མཉན་པ༌དང༌། བདག་གིས་བཟའ་མི་རུང་ཞེས་སྨྲས་པའི་ལྗོན་ཤིང་དེའི་ཤིང་ཏོག་ཟོས་པའི༌ཕྱིར། ཁྱོད་ཀྱི་རྐྱེན་གྱིས་ས་སྟེང་དུ་དམོད་པ་འབྱུང༌ངོ༌། །ཁྱོད་ཀྱིས་ཇི་སྲིད་འཚོ་བའི་བར་དུ་ངལ་རྩོལ་བྱས་ན་ད་གཟོད་ས་ལས་ཁྱོད་ལ་ཁ་ཟས་འཐོབ་པར༌འགྱུར། 18 ཁྱོད་ཀྱི་རྐྱེན་གྱིས་ས་གཞི་ལས་ཚེར་མ་དང་སྤྱང་ཚེར་སྐྱེ་བ༌དང༌། ཁྱོད་ཀྱིས་ས་ཞིང་གི་སྔོ་ཚལ་ཡང་བཟའ་བར༌འགྱུར། 19 ཁྱོད་ཀྱིས་རང་ཉིད་ས་ལ་འཐིམ་པའི་བར་དུ་རྔུལ་ཆུ་མང་པོ་བཏོན་ན་ད་གཟོད་ལྟོ་བ་འགྲང་བར་འགྱུར༌ཏེ། ཁྱོད་ནི་ས་རྡུལ་ལས་བྱུང་བ༌དང༌། ཁྱོད་ས་རྡུལ་ཡིན་པས་སླར་ཡང་ས་རྡུལ་དུ་འགྱུར་བའི་ཕྱིར་ཡིན་ཞེས་གསུངས༌སོ།།

20 དེ་ནས་ཨ་དམ་གྱིས་རང་གི་ཆུང་མའི་མིང་ལ་ཧ་ཝཱ་‡ཞེས་བཏགས༌སོ། །ཅིའི་ཕྱིར་ཞེ༌ན། ཁོ་མོ་ནི་མིའི་རིགས་ཀྱི་མ་ཡུམ་ཡིན་པའི་ཕྱིར༌རོ།། 21 དེ་ནས་དཀོན་མཆོག་ཡ་ཝཱེས་ཨ་དམ་དང་ཁོའི་ཆུང་མ་གཉིས་ལ་ཀོ་བའི་གྱོན་པ་བཟོས་ནས་ལུས་ལ་བསྐོན༌ཏོ།། 22 དཀོན་མཆོག་ཡ་ཝཱེས་འདི་སྐད༌དུ། ལྟོས༌དང༌། མི་དེ་ནི་ངེད་ཅག་དང་འདྲ་བར་གྱུར༌ཏེ་བཟང་ངན་ཤེས༌སོ། །ད་ལྟ་སླར་ཡང་ལག་པ་བརྐྱངས་ནས་ཚེ་སྲོག་གི་ལྗོན་ཤིང་གི་ཤིང་ཏོག་ཟོས༌ན། ནམ་ཡང་གསོན་པར་འགྱུར་ཞེས་གསུངས༌སོ།། 23 དེའི༌ཕྱིར། དཀོན་མཆོག་ཡ་ཝཱེས་ཁོ་རང་ཨེ་དེན་ལྡུམ་ར་ནས་བཏོན༌ཏེ། སྔར་ཁོ་རང་མཛད་པའི་ས་དེ་རྨོ་བར་བཏང་བ༌དང༌། 24 ཕྱིར་བསྐྲད་པའི་རྗེས༌སུ། ཨེ་དེན་ལྡུམ་རའི་ཤར་ཕྱོགས་སུ་ཀེ་རུབ་ §མངགས་པ༌དང༌། ཕྱོགས་བཞིར་འཁོར་བའི་མེ་ཡི་རལ་གྲི་ཞིག་བཙུགས་པར་མཛད༌དེ། ཚེ་སྲོག་གི་ལྗོན་ཤིང་ཡོད་སར་འགྲོ་བའི་ལམ་དེ་བསྲུང་དགོས་པའི་ཕྱིར༌རོ།།

ལེའུ་བཞི༌པ།

ཨ་དམ་གྱི་བུ་ཀཱ་ཡན་དང་ཧ་བེལ་གྱི༌སྐོར།

1 དེ་ཡང་ཨ་དམ་རང་གི་ཆུང་མ་ཧ་ཝཱ་དང་ལུས་འབྲེལ་བྱས་ཤིང་ཁོ་མོ་མངལ་དང་ལྡན་པར་གྱུར༌ཏེ། བུ་ཀཱ་ཡན་ཞེས་པ་སྐྱེས་པས་ཁོ་མོ་ན༌རེ། དཀོན་མཆོག་ཡ་ཝཱེ་ *ལ་བརྟེན་ནས་བདག་ལ་བུ་ཞིག་ཐོབ་ཅེས་སྨྲས༌སོ།། 2 ཡང་ཁོ་མོར་ཀཱ་ཡན་གྱི་ནུ་བོ་ཧ་བེལ་ཞེས་པ་སྐྱེས༌སོ། །ཧ་བེལ་ལུག་རྫི་ཡིན་ཞིང་ཀཱ་ཡན་ཞིང་པ་ཡིན༌ནོ།། 3 དེ་ནས་དུས་ཤིག་ལ་ཀཱ་ཡན་གྱིས་ས་ཞིང་ལས་སྐྱེས་པའི་འབྲས་བུ་དཀོན་མཆོག་ཡ་ཝཱེ་ལ་མཆོད་པར་ཕུལ་བ༌དང༌། 4 ཧ་བེལ་གྱིས་ཀྱང་ལུག་ཁྱུ་ལས་བཙས་པའི་ལུ་གུ་ཐོག་མ་དང་ལུག་ཚིལ་དཀོན་མཆོག་ཡ་ཝཱེ་ལ་མཆོད་པར་ཕུལ༌ཞིང༌། ཁོང་ཉིད་ཧ་བེལ་དང་ཁོའི་མཆོད་པ་ལ་ཐུགས་དགྱེས་ཀྱང་། 5 ཀཱ་ཡན་དང་ཁོའི་མཆོད་པ་ལ་ཐུགས་མ་དགྱེས་པས། ཀཱ་ཡན་ཤིན་ཏུ་ཁྲོས་ཤིང་ངོ་མདངས་ཀྱང་འགྱུར་བར་གྱུར་ཏོ།། 6 དེ་ནས་དཀོན་མཆོག་ཡ་ཝཱེས་ཀཱ་ཡན་ལ་འདི་སྐད༌དུ། ཁྱོད་ཁྲོས་ནས་ངོ་མདངས་འགྱུར་བ་ཅི་ཡིན༌ནམ། 7 ཁྱོད་རང་སྤྱོད་ལམ་བཟང་ན་ཁྱོད་ཀྱི་མགོ་ཡར་འདེགས་ཐུབ་པ་མ་ཡིན༌ནམ། གལ་ཏེ་སྤྱོད་ལམ་ངན་ན་སྡིག་པས་སྒོ་མདུན་ནས་ཁྱོད་ལ་འཇབ་འདུག༌གོ །དེས་ཁྱོད་འདོད་ཀྱང་ཁྱོད་ཀྱིས་དེ་ལ་དབང་བསྒྱུར་དགོས་ཞེས་གསུངས༌སོ།།

8 དེ་ནས་ཀཱ་ཡན་གྱིས་ཧ་བེལ་ལ་གཏམ་གླེང་བ༌དང༌། ཁོ་གཉིས་ཞིང་བར་དུ་ཡོད་པའི་ཚེ༌ན། ཀཱ་ཡན་ལངས་ནས་རང་གི་སྤུན་ཧ་བེལ་ལ་བརྒྱབ་སྟེ་བསད༌དོ།།

9 དེར་དཀོན་མཆོག་ཡ་ཝཱེས་ཀཱ་ཡན་ལ་འདི་སྐད༌དུ། ཁྱོད་ཀྱི་སྤུན་ཧ་བེལ་གང་དུ་ཡོད་ཅེས་དྲིས་པ༌ལ། ཀཱ་ཡན་ན༌རེ། ངས་མི༌ཤེས། ང་ནི་སྤུན་སྲུང་མཁན་ཡིན་ནམ་ཞེས༌སྨྲས། 10 ཡང་ཁོང་གིས་འདི་སྐད༌དུ། ཁྱོད་ཀྱིས་ཅི་བྱས༌སམ། ཁྱོད་ཀྱི་སྤུན་ཧ་བེལ་གྱི་ཁྲག་གིས་ས་འོག་ནས་བདག་ལ་ངུ་སྐད་འདོན༌ནོ།། 11 ས་ཡིས་ཁ་གདངས་ཏེ་ཁྱོད་ཀྱི་ལག་ནས་ཁྱོད་རང་གི་སྤུན་ཆུང་ཧ་བེལ་གྱི་ཁྲག་བླངས༌པས། ད་ལྟ་ཁྱོད་ལ་ས་འདི་ལས་དམོད་པ་ཐེབས༌དགོས། 12 ཁྱོད་ཀྱིས་ཞིང་རྨོས་ཀྱང་ས་ཡིས་ཁྱོད་ལ་འབྲས་བུ་མི་བསྐྱེད་པས་ཁྱོད་ས་སྟེང་དུ་འཁྱམ་པར་འགྱུར་ཞེས་གསུངས༌སོ།། 13 དེ་ནས་ཀཱ་ཡན་ན༌རེ། ང་ལ་ཉེས་ཆད་བཅད་པ་ལྗིད་དྲགས་པས་འཁུར་མི་ནུས༌སོ།། 14 ཁྱེད་ཀྱིས་ད་ལྟ་ང་རང་ས་ཆ་འདི་ནས་བདས་པས་ངས་ཁྱེད་རང་མཇལ་མི་ནུས་པ༌དང༌། ང་རང་ས་མཐར་འཁྱམ་པ་སུ་ཞིག་གིས་མཐོང༌ན། དེས་ང་གསོད་པར་འགྱུར་ཞེས་སྨྲས༌སོ།། 15 ཡང་དཀོན་མཆོག་ཡ་ཝཱེས་འདི་སྐད༌དུ། སུ་ཞིག་གིས་ཀཱ་ཡན་བསད་ན་དེ་ལ་ཉེས་ཆད་ལན་བདུན་འཕོག་ངེས་ཡིན་ཞེས་གསུངས་པ༌དང༌། ཀཱ་ཡན་ལ་རྟགས་ཤིག་གནང་སྟེ་སུས་མཐོང་ཡང་མི་གསོད་པར་མཛད༌དོ།། 16 དེ་ནས་ཀཱ་ཡན་ནི་དཀོན་མཆོག་ཡ་ཝཱེའི་སྤྱན་སྔ་ནས་ཁ་གྱེས་ཏེ་ཨེ་དེན་ཡུལ་གྱི་ཤར་ཕྱོགས་སུ་ཡོད་པའི་ནོད་†ཅེས་པའི་ཡུལ་དུ་སོང་ནས་བསྡད༌དོ།།

ཀཱ་ཡན་གྱི་རིགས༌རྒྱུད།

17 དེ་ནས་ཀཱ་ཡན་རང་གི་ཆུང་མ་དང་ལུས་འབྲེལ་བྱས༌ཤིང༌། ཁོའི་ཆུང་མར་མངལ་སྦྲུམ་སྟེ་བུ་ཧ་ནོག་སྐྱེས༌སོ། །ཀཱ་ཡན་གྱིས་གྲོང་ཁྱེར་ཞིག་བརྩིགས་ཤིང་རང་གི་བུའི་མིང་བཞིན་ཧ་ནོག་གྲོང་ཁྱེར་ཞེས༌བཏགས། 18 ཧ་ནོག་ལ་བུ་ཨི་རཱད་སྐྱེས་པ༌དང༌། ཨི་རཱད་ལ་བུ་མཱ་ཧུ་ཡ་ཨེལ་སྐྱེས་པ༌དང༌། མཱ་ཧུ་ཡ་ཨེལ་ལ་བུ་མཱ་ཐུ་ཤཱ་ཨེལ་སྐྱེས་པ༌དང༌། མཱ་ཐུ་ཤཱ་ཨེལ་ལ་བུ་ལཱ་མེག་སྐྱེས་སོ།། 19 དེ་ནས་ལཱ་མེག་གིས་ཆུང་མ་གཉིས་བླངས་ཤིང་གཅིག་གི་མིང་ལ་ཨ་དཱ་ཞེས་ཟེར་བ་དང་ཅིག་ཤོས་ལ་ཚི་ལཱ་ཞེས་ཟེར༌རོ།། 20 ཨ་དཱ་ལ་བུ་ཡཱ་བལ་སྐྱེས༌ཤིང༌། དེ་ནི་གུར་དུ་སྡོད་པ་དང་ཕྱུགས་འཚོ་བའི་མི་རྣམས་ཀྱི་མེས་པོ་ཡིན༌ནོ།། 21 དེ་ཡང་ཡཱ་བལ་ལ་ཡུ་བཱལ་ཞེས་ཟེར་བའི་སྤུན་ཞིག་ཡོད་པ་ནི་པི་ཝང་འཁྲོལ་བ་དང་འཕྲེད་གླིང་འབུད་པའི་མི་ཐམས་ཅད་ཀྱི་མེས་པོ་ཡིན༌ནོ།། 22 ཚི་ལཱ་ཡིས་ཀྱང་བུ་ཐུ་བཱལ་ཀཱ་ཡན་བཙས༌ཤིང༌། དེ་ནི་ཟངས་ལྕགས་ལས་སྣོན་བྱེད་མཁན་གྱི་མགར་པ་ཐོག་མ༌ཡིན། ཐུ་བཱལ་ཀཱ་ཡན་ལ་སྲིང་མོ་ཞིག་ཡོད་པ་ནི་ནཱ་ཨ་མཱ་ཡིན༌ནོ།། 23 དེ་ནས་ལཱ་མེག་གིས་རང་གི་ཆུང་མ་གཉིས་ལ་འདི་ལྟར་སྨྲས་པ༌སྟེ།

ང་ཡི་སྐད་ལ་ཉོན་ཅིག་ཨ་དཱ་དང་ཚི༌ལཱ།།

ང་ཡི་གཏམ་ལ་གསོན་དང་ལཱ་མེག་གི་ཆུང༌མ།།

ང་རང་རྨས་པར་བྱས་པས་མི་ཞིག་བདག་གིས༌བསད།།

ང་ལ་བརྒྱབ་པས་གཞོན་ནུ་ཞིག་ཀྱང་བདག་གིས༌བསད།།

24 ཀཱ་ཡན་བསད་ན་ཉེས་ཆད་ལན་བདུན་དུ་འབྱུང༌ཞིང༌།།

ང་རང་བསད་ན་ཉེས་ལན་དོན་བདུན་ནི་དགོས༌སོ། །ཞེས༌པའོ།།

25 ཨ་དམ་སླར་ཡང་རང་གི་ཆུང་མ་དང་ལུས་འབྲེལ་བྱས༌ཤིང༌། ཁོ་མོས་བུ་ཞིག་བཙས་པ་དང་མིང་ལ་སེད་ཐུ་ཞེས་བཏགས་པ༌སྟེ། ཀཱ་ཡན་གྱིས་ཧ་བེལ་བསད་པས་དཀོན་མཆོག་གིས་བདག་ལ་ཧ་བེལ་གྱི་ཚབ་ཏུ་བུ་འདི་གནང་བ་ཡིན་ཞེས༌སྨྲས། 26 དེ་ནས་སེད་ཐུ་ལའང་བུ་ཞིག་སྐྱེས་ཤིང་མིང་ལ་ཨེ་ནོ་ཤཱ་ཞེས་བཏགས༌སོ། །དུས་དེ་ནས༌བཟུང༌། མི་རྣམས་ཀྱིས་དཀོན་མཆོག་ཡ་ཝཱེའི་མཚན་ནས་འབོད་པའི་འགོ་ཚུགས་པ་ཡིན༌ནོ།།

ལེའུ་ལྔ༌པ།

ཨ་དམ་ནས་ནོ་ཨའི་བར་གྱི་རིགས༌རྒྱུད།

1 འདིའི་མན་ནི་ཨ་དམ་*གྱི་རིགས་རྒྱུད་ཀྱི་མིང་ཐོ་ཡིན༌ནོ། །དེ་ཡང་དཀོན་མཆོག་གིས་མིའི་རིགས་བསྐྲུན་པའི་ཉིན༌ལ། ཁོང་གིས་རང་ཉིད་ཀྱི་སྣང་བརྙན་ལྟར་མི་བསྐྲུན་པ༌དང༌། 2 ཕོ་མོ་གཉིས་སུ་མཛད་ཅིང་བྱིན་གྱིས་བརླབས་ཏེ་མིང་ལ་མི་ཞེས་བཏགས༌སོ།།

3 དེ་ནས་ཨ་དམ་དགུང་ལོ་བརྒྱ་དང་སུམ་ཅུ་ཡིན་པའི་དུས༌སུ། བྱད་གཟུགས་དང་སྣང་བརྙན་རང་ཉིད་དང་མཚུངས་པའི་བུ་ཞིག་སྐྱེས་པ་ལ་སེད་ཐུ་ཞེས་མིང་བཏགས༌སོ།། 4 ཨ་དམ་ལ་བུ་སེད་ཐུ་སྐྱེས༌རྗེས། ཡང་ལོ་བརྒྱད་བརྒྱ་ལ་བཞུགས་ཤིང་བུ་དང་བུ་མོ་གཞན་དག་ཀྱང་བསྐྱངས༌སོ།། 5 དེ་ལྟར་ཨ་དམ་བསྡོམས་པས་ལོ་དགུ་བརྒྱ་སུམ་ཅུར་བཞུགས་རྗེས་ཚེ་ལས་འདས༌སོ།།

6 དེ་ནས་སེད་ཐུ་ལོ་བརྒྱ་དང་ལྔ་ལོན་པའི་དུས་སུ་བུ་ཨེ་ནོ་ཤཱ༌སྐྱེས། 7 ཨེ་ནོ་ཤཱ་སྐྱེས་པའི་རྗེས་སུ་སེད་ཐུ་ཡང་ལོ་བརྒྱད་བརྒྱ་དང་བདུན་ལ་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 8 དེ་ལྟར་སེད་ཐུ་བསྡོམས་པས་ལོ་དགུ་བརྒྱ་དང་བཅུ་གཉིས་ལ་བཞུགས་རྗེས་ཚེ་ལས་འདས༌སོ།།

9 དེ་ཡང་ཨེ་ནོ་ཤཱ་ལོ་དགུ་བཅུ་ལོན་པའི་དུས་སུ་བུ་ཀེ་ནན༌སྐྱེས། 10 ཀེ་ནན་སྐྱེས་རྗེས་ཨེ་ནོ་ཤཱ་ཡང་ལོ་བརྒྱད་བརྒྱ་དང་བཅོ་ལྔར་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 11 ཨེ་ནོ་ཤཱ་བསྡོམས་པས་ལོ་དགུ་བརྒྱ་དང་ལྔ་ལ་བཞུགས་རྗེས་ཚེ་ལས་འདས༌སོ།།

12 དེ་ནས་ཀེ་ནན་ལོ་བདུན་ཅུ་ལོན་པའི་དུས་སུ་བུ་མཱ་ཧ་ལ་ཨེལ་ཞེས་པ༌སྐྱེས། 13 དེའི་རྗེས་སུ་ཀེ་ནན་ཡང་ལོ་བརྒྱད་བརྒྱ་དང་བཞི་བཅུར་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 14 དེ་ལྟར་ཀེ་ནན་བསྡོམས་པས་ལོ་དགུ་བརྒྱ་དང་བཅུ་ལ་བཞུགས་རྗེས་ཚེ་ལས་འདས༌སོ།།

15 དེ་ནས་མཱ་ཧ་ལ་ཨེལ་ལོ་དྲུག་ཅུ་རེ་ལྔ་ལོན་པའི་དུས་སུ་བུ་ཡཱ་རཱད༌སྐྱེས། 16 དེའི་རྗེས་སུ་མཱ་ཧ་ལ་ཨེལ་ཡང་ལོ་བརྒྱད་བརྒྱ་དང་སུམ་ཅུར་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 17 དེ་ལྟར་མཱ་ཧ་ལ་ཨེལ་བསྡོམས་པས་ལོ་བརྒྱད་བརྒྱ་དང་གོ་ལྔར་བཞུགས་རྗེས་ཚེ་ལས་འདས༌སོ།།

18 དེ་ནས་ཡཱ་རཱད་ལོ་བརྒྱ་དང་རེ་གཉིས་ཡིན་པའི་དུས་སུ་བུ་ཧ་ནོག་ཅེས་པ༌སྐྱེས། 19 དེའི་རྗེས་སུ་ཡཱ་རཱད་ཡང་ལོ་བརྒྱད་བརྒྱར་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 20 དེ་ལྟར་ཡཱ་རཱད་བསྡོམས་པས་ལོ་དགུ་བརྒྱ་དང་རེ་གཉིས་ལ་བཞུགས་རྗེས་ཚེ་ལས་འདས༌སོ།།

21 དེ་ནས་ཧ་ནོག་ལོ་དྲུག་ཅུ་རེ་ལྔ་ལོན་རྗེས་བུ་མཱ་ཐུ་ཤ་ལཱ༌སྐྱེས། 22 དེའི་རྗེས་སུ་ཧ་ནོག་ནི་ལོ་སུམ་བརྒྱར་དཀོན་མཆོག་དང་ལྷན་དུ་བསྐྱོད་དེ་བུ་དང་བུ་མོ་གཞན་དག་ཀྱང་བསྐྱངས༌སོ།། 23 དེ་ལྟར་ཧ་ནོག་བསྡོམས་པས་ལོ་སུམ་བརྒྱ་དང་རེ་ལྔ་ལ་བཞུགས༌སོ།། 24 ཧ་ནོག་ནི་དཀོན་མཆོག་དང་མཉམ་དུ་འགྲོགས་པ༌དང༌། དཀོན་མཆོག་གིས་ཁོ་རང་འཇིག་རྟེན་ལས་དྲངས་པས་ †མི་མཐོང་བར་གྱུར༌ཏོ།།

25 དེ་ནས་མཱ་ཐུ་ཤ་ལཱ་ལོ་བརྒྱ་དང་གྱ་བདུན་ལོན་རྗེས་བུ་ལཱ་མེག༌སྐྱེས། 26 དེའི་རྗེས་སུ་མཱ་ཐུ་ཤ་ལཱ་ཡང་ལོ་བདུན་བརྒྱ་དང་གྱ་གཉིས་ལ་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 27 དེ་ལྟར་མཱ་ཐུ་ཤ་ལཱ་བསྡོམས་པས་ལོ་དགུ་བརྒྱ་དང་རེ་དགུ་ལ་བཞུགས་རྗེས་ཚེ་ལས་འདས༌སོ།།

28 དེ་ནས་ལཱ་མེག་ལོ་བརྒྱ་དང་གྱ་གཉིས་ལོན་ནས་བུ་ཞིག་སྐྱེས༌ཤིང༌། 29 ཁོང་གིས་བུའི་མིང་ལ་ནོ་ཨ་ཞེས་བཏགས༌ཏེ། བུ་འདིས་རང་ཅག་གི་ངལ་རྩོལ་དང་དཀའ་ཚེགས་ལ་སེམས་གསོ་བྱེད་པར་འགྱུར༌རོ། །རྒྱུ་མཚན་ནི་དཀོན་མཆོག་ཡ་ཝཱེས་ས་ལ་དམོད་པ་མཛད་པའི་ཕྱིར་ཡིན་ཞེས་སྨྲས༌སོ།། 30 དེ་ནས་ལཱ་མེག་ལ་བུ་ནོ་ཨ་སྐྱེས༌རྗེས། ཡང་ལོ་ལྔ་བརྒྱ་དང་གོ་ལྔར་བཞུགས་ཏེ་བུ་དང་བུ་མོ་གཞན་དག་ཀྱང་བསྐྱངས༌སོ།། 31 དེ་ལྟར་ལཱ་མེག་བསྡོམས་པས་ལོ་བདུན་བརྒྱ་དང་དོན་བདུན་ལ་བཞུགས་རྗེས་ཚེ་ལས་འདས༌སོ།། 32 དེ་ནས་ནོ་ཨ་ལོ་ལྔ་བརྒྱ་ལོན་པའི་དུས་སུ་ཤེམ་དང་ཧཱམ་དང་ཡ་ཕེད་ཅེས་བྱ་བའི་བུ་གསུམ་སྐྱེས༌སོ།།

ལེའུ་དྲུག༌པ།

གདུག་རྩུབ་ཅན་གྱི་མིའི༌རིགས།

1 དེ་ཡང་ས་སྟེང་དུ་མིའི་རིགས་ཇེ་མང་དུ་གྱུར་པ༌དང༌། ཁོ་རྣམས་ལ་བུ་མོ་སྐྱེ་བའི་དུས༌སུ། 2 དཀོན་མཆོག་གི་བུ་*རྣམས་ཀྱིས་མིའི་རིགས་ཀྱི་བུ་མོ་རྣམས་མཛེས་མ་ཡིན་པར་མཐོང༌སྟེ། རང་གི་འདོད་མོས་བཞིན་བདམས་ནས་ཆུང་མར་བླངས༌པས། 3 དཀོན་མཆོག་ཡ་ཝཱེས་འདི་སྐད༌དུ། མི་ནི་ཤ་ཁྲག་གདོས་བཅས་ཀྱི་ཕུང་བོ་ཡིན༌ཏེ། བདག་གི་སེམས་ཉིད་ནི་དེ་དག་གི་ཁྲོད་དུ་ཇི་སྲིད་བར་དུ་མི་གནས༌ཀྱང༌། དེ་དག་ཚེ་ལོ་བརྒྱ་དང་ཉི་ཤུའི་རིང་ལ་འཚོ་ཐུབ་པར་བྱ་ཞེས་གསུངས༌སོ།།

4 དེའི་དུས་སུ་ས་སྟེང་དུ་ནེ་ཕེ་ལིམ་པ་†རྣམས་ཀྱང་ཡོད་པ༌དང༌། རྗེས་སུ་དཀོན་མཆོག་གི་བུ་རྣམས་མིའི་བུ་མོ་རྣམས་ཀྱི་གྲས་སུ་ཚུད་ཅིང་དེ་དག་དང་འབྲེལ་ཏེ་བུ་སྐྱེས་པ༌ནི། གནའ་དུས་ཀྱི་མི་ཆེན་ཏེ་དཔའ་རྩལ་ཅན་དུ་གྲགས་པའི་མི་རྣམས་ཡིན༌ནོ།།

5 དེ་ནས་དཀོན་མཆོག་ཡ་ཝཱེས་ས་སྟེང་གི་མི་རྣམས་ཀྱི་སྤྱོད་ངན་ཤིན་ཏུ་ཚབས་ཆེ་ཞིང་སེམས་སུ་དྲན་པ་ནི་ནམ་ཡང་ངན་པ་ཤ་སྟག་ཡིན་པར་གཟིགས༌ཏེ། 6 ཁོང་གིས་འཇིག་རྟེན་དུ་མིའི་རིགས་བསྐྲུན་པར་འགྱོད་ཅིང་ཐུགས་སེམས་ཤིན་ཏུ་སྐྱོ༌བའོ།། 7 དེ་ནས་དཀོན་མཆོག་ཡ་ཝཱེས་འདི་སྐད༌དུ། བདག་གིས་བསྐྲུན་པའི་མི༌དང༌། དུད་འགྲོ༌དང༌། ལྟོ་འགྲོ་འབུ༌སྲིན། ནམ་མཁའི་བྱ་དང་བཅས་པ་ཐམས་ཅད་ས་སྟེང་ནས་མེད་པར༌བྱའོ། །རྒྱུ་མཚན་ནི་དེ་རྣམས་བསྐྲུན་པ་ལ་བདག་འགྱོད་པའི་ཕྱིར་ཡིན་ཞེས་གསུངས༌སོ།། 8 ནོ་ཨ་ཁོ་ནར་དཀོན་མཆོག་ཡ་ཝཱེའི་སྤྱན་སྔ་ནས་ཐུགས་རྗེ་ཐོབ༌བོ།།

དཀོན་མཆོག་གིས་ནོ་ཨ་ལ་གྲུ་གཟིངས་བཟོ་བར་བཀའ་གནང༌བ།

9 དེ་ཡང་ནོ་ཨ་ཡི་རིགས་རྒྱུད་ནི་གཤམ་གསལ༌ལྟར། ནོ་ཨ་ནི་གཞུང་རྒྱུད་དྲང་པོ་ཞིག་ཡིན༌ཞིང༌། སྐབས་དེའི་མི་རབས་ལས་ཁོ་ནི་ཕུལ་དུ་བྱུང་བ་ཞིག་ཀྱང་ཡིན༌ལ། ཁོ་དཀོན་མཆོག་དང་ལྷན་དུ་བསྐྱོད་པ་ཡིན༌ནོ།། 10 ནོ་ཨ་ལ་བུ་གསུམ་སྐྱེས་པ༌ནི། ཤེམ༌དང༌། ཧཱམ། ཡ་ཕེད་བཅས༌སོ།། 11 དེ་ཡང་དཀོན་མཆོག་གི་སྤྱན་སྔར་འཇིག་རྟེན་ནི་ངན་རུལ་དུ་གྱུར་ཅིང་གདུག་རྩུབ་ཀྱིས་ཁེངས་ཡོད༌དོ།། 12 ཁོང་གིས་འཇིག་རྟེན་ལ་གཟིགས༌པའི་ཚེ། ཀྱེ་མ། འཇིག་རྟེན་ནི་ངན་པས་ཁེངས་འདུག ཅིའི་ཕྱིར་ཞེ་ན། མི་ཐམས་ཅད་ཀྱིས་ས་སྟེང་དུ་རང་རང་གི་བྱ་སྤྱོད་ངན་པ་སྤེལ་བས་སོ།། 13 དེ་ནས་དཀོན་མཆོག་གིས་ནོ་ཨ་ལ་འདི་སྐད༌དུ། ཤ་ཁྲག་གདོས་བཅས་ཀྱི་མི་དེ་དག་གི་མཇུག་འབྲས་བདག་གི་མདུན་དུ་སླེབས༌ཤིང༌། ས་སྟེང་དུ་དེ་དག་གི་གདུག་རྩུབ་ཀྱིས་བཀང་ཡོད་པའི༌ཕྱིར། ལྟོས༌དང༌། བདག་གིས་དེ་རྣམས་ས་གཞི་དང་མཉམ་དུ་མེད་པར༌བྱའོ།། 14 ཁྱོད་ཀྱིས་རང་ཉིད་ལ་ཐང་ཤིང་གིས་གྲུ་གཟིངས་ཁང་མིག་མང་པོ་ཅན་ཞིག་བཟོ་བར༌གྱིས། གྲུའི་ཕྱི་ནང་གཉིས་ལ་ཐང་ཆུ་བསྐུས༌ཤིག 15 གྲུ་གཟིངས་བཟོ་ཚུལ་ནི་འདི་ལྟ༌སྟེ། རིང་ཐུང་ཁྲུ་སུམ་བརྒྱ༌དང༌། ཞེང་ཚད་ཁྲུ་ལྔ༌བཅུ། མཐོ་ཚད་ཁྲུ་སུམ༌ཅུའོ།། 16 གྲུའི་སྟེང་དུ་དཀར་ཁུང་མཐོ་ཚད་ཁྲུ་གཅིག་ཅན་ཞིག་བཟོ་བར༌གྱིས། གྲུའི་སྒོ་ནི་འགྲམ་དུ་འབྱེད་པར་བྱེད་པ༌དང༌། གྲུ་དེ་རིམ་པ་སྟེང་འོག་བར་གསུམ་དུ་ཕྱེས་ནས་བཟོས༌ཤིག 17 ལྟོས༌དང༌། བདག་གིས་ས་སྟེང་དུ་ཆུ་ལོག་བཏང་ནས་གནམ་འོག་ཐམས་ཅད་མེད་པར་བྱས༌ཏེ། ས་སྟེང་གི་དབུགས་དང་ལྡན་པའི་སྲོག་ལྡན་མཐའ་དག་གཅིག་ཀྱང་མི་ལུས་པར་འཆི་བར༌བྱའོ།། 18 འོན་ཀྱང་བདག་གིས་ཁྱོད་དང་ཁ་ཆད་འཇོག༌སྟེ། ཁྱོད་དང་རང་གི་ཆུང་མ༌དང༌། བུ་དང་མནའ་མ་རྣམས་གྲུ་གཟིངས་ནང་དུ་འཇུག༌དགོས། 19 སྲོག་དང་ལྡན་པ་ཐམས་ཅད་ལས་ཕོ་མོ་ཆ་རེ་བྱས་ནས་ཁྱོད་ཀྱིས་གྲུ་གཟིངས་ནང་དུ་འཇུག་པར༌གྱིས། ཅིའི་ཕྱིར་ཞེ༌ན། དེ་དག་ཁྱོད་དང་མཉམ་དུ་སྲོག་བསྐྱབ་པར་འགྱུར་བའི་ཕྱིར༌རོ།། 20 བྱ་དང་དུད༌འགྲོ། ས་སྟེང་གི་ལྟོ་འགྲོ་དང་འབུ་སྲིན་བཅས་པ་ཆ་རེ་བྱས་ནས་ཐམས་ཅད་རང་རང་གི་རིགས་བཞིན་དུ་སྲོག་སྐྱོབ་པའི༌ཕྱིར་ཁྱོད་ཀྱི་གནས་དེར་ཡོང་ངེས༌ཡིན། 21 ཁྱོད་ཀྱིས་རང་ཉིད་དང་དེ་དག་གི་ཟས་སུ་བཟའ་ཆས་སྣ་ཚོགས་གསོག་པར་གྱིས་ཤིག་ཅེས་གསུངས༌སོ།། 22 དེ་ནས་ནོ་ཨས་ཀྱང་དེ་ལྟར་བྱས་པ༌རེད། དཀོན་མཆོག་གིས་ཇི་ལྟར་བཀའ་གནང་བ་བཞིན་ཁོས་ཀྱང་དོན་ཐམས་ཅད་དེ་ལྟར་བསྒྲུབས༌སོ།།

ལེའུ་བདུན༌པ།

ཆུ་ལོག་ཆེན་པོ་བྱུང༌བ།

1 དེ་ནས་ཡང་དཀོན་མཆོག་ཡ་ཝཱེས་ནོ་ཨ་ལ་འདི་སྐད༌དུ། ཁྱོད་དང་ཁྱོད་ཀྱི་ཁྱིམ་མི་ཐམས་ཅད་གྲུ་གཟིངས་ནང་དུ་སོང༌ཞིག རྒྱུ་མཚན་ནི་བདག་གིས་དུས་རབས་འདིར་ཁྱོད་ཁོ་ན་བདག་གི་དྲུང་དུ་མི་གཞུང་དྲང་ཞིག་ཡིན་པ་མཐོང་བའི་ཕྱིར༌རོ།། 2 ཁྱོད་ཀྱིས་དུད་འགྲོ་གཙང་མའི་རིགས་རེ་རེ་ལས་ཕོ་མོ་ཆ་བདུན་རེ༌དང༌། དུད་འགྲོ་མི་གཙང་བའི་རིགས་རེ་རེ་ལས་ཕོ་མོ་ཆ་གཅིག༌རེ། 3 བར་སྣང་དུ་འཕུར་བའི་འདབ་ཆགས་ཀྱི་རིགས་རེ་རེ་ལས་ཕོ་མོ་ཆ་བདུན་རེ་བཅས་ཁྱོད་དང་མཉམ་དུ་ཁྲིད༌ཅིག དེ་ནི་ས་གཞི་ཡོངས་སུ་རིགས་རྒྱུད་ཀྱི་ས་བོན་གསོན་པོར་གནས་པའི་ཕྱིར༌རོ།། 4 རྒྱུ་མཚན་ནི་ད་ནས་ཉིན་བདུན་སོང་བ༌ན། བདག་གིས་ཉིན་ཞག་བཞི་བཅུའི་རིང་ལ་ས་སྟེང་དུ་ཆར་བ་འབབ་ཏུ་བཅུག༌སྟེ། བདག་གིས་བསྐྲུན་པའི་སྲོག་ལྡན་ཐམས་ཅད་ས་སྟེང་ནས་མེད་པར་བཟོ་བའི་ཕྱིར་ཡིན་ཞེས་གསུངས༌སོ།། 5 ནོ་ཨས་ཀྱང་དཀོན་མཆོག་ཡ་ཝཱེས་ཇི་ལྟར་བཀའ་གནང་བ་བཞིན་དུ་བསྒྲུབས༌སོ།།

6 དེ་ནས་ས་སྟེང་དུ་ཆུ་ལོག་བྱུང་བའི་སྐབས་སུ་ནོ་ཨ་དགུང་ལོ་དྲུག་བརྒྱ་ཡིན༌ལ། 7 ནོ་ཨ་དང་རང་གི་ཆུང༌མ། བུ་དང་མནའ་མ་རྣམས་མཉམ་དུ་གྲུ་གཟིངས་ནང་དུ་སོང་ནས་ཆུ་ལོག་ལ་བྱོལ་བར༌བྱས། 8 དཀོན་མཆོག་གིས་ནོ་ཨ་ལ་བཀའ་གནང་བ༌ལྟར། དུད་འགྲོ་གཙང་མི་གཙང༌དང༌། བྱ་རྣམས༌དང༌། ལྟོ་འགྲོ་དང་འབུ་སྲིན་ཐམས་ཅད༌ལས། 9 ཕོ་མོ་ཆ་རེ་ཡོད་པ་ཐམས་ཅད་ནོ་ཨའི་མདུན་དུ་ཡོང་ནས་གྲུ་གཟིངས་ནང་ལ་ཞུགས། 10 དེ་ནས་ཉིན་བདུན་གྱི་རྗེས་སུ་ས་སྟེང་དུ་ཆུ་ལོག་བྱུང༌ངོ༌།། 11 ནོ་ཨ་དགུང་ལོ་དྲུག་བརྒྱ་ལོན་པའི་ཟླ་གཉིས་པའི་ཚེས་བཅུ་བདུན༌ཉིན། རྒྱ་མཚོའི་གཏིང་འོག་གི་ཆུ་མིག་ཐམས་ཅད་བརྡོལ་ཞིང་ནམ་མཁའི་སྒེའུ་ཁུང་ཡང་ཕྱེས་པ་དང༌། 12 ཉིན་ཞག་བཞི་བཅུའི་རིང་ལ་ས་སྟེང་དུ་ཆར་བ་ཆེན་པོ་བབས་པ་རེད།

13 དེ་ཡང་ཉིན་དེ་ལ་ནོ་ཨ་དང་ཁོའི་བུ་ཤེམ༌དང༌། ཧཱམ། ཡ་ཕེད་བཅས༌དང༌། ཁོའི་ཆུང་མ་དང་མནའ་མ་གསུམ་པོ་དང་བཅས་པ་ཐམས་ཅད་གྲུ་གཟིངས་ནང་དུ་སོང༌ངོ༌།། 14 ཁོ་རྣམས༌དང༌། དུད༌འགྲོ། ཕྱུགས༌ཟོག ས་སྟེང་གི་ལྟོ་འགྲོ་དང་འབུ་སྲིན་ཐམས་ཅད༌དང༌། འདབ་ཆགས་ཀྱི་རིགས་སུ་གྱུར་པ་ཐམས་ཅད་རང་རང་གི་རིགས་བཞིན་དུ་ཚང་མ་གྲུ་གཟིངས་ནང་དུ༌སོང༌། 15 དེ་ལྟར་སྲོག་དང་ལྡན་པ་ཐམས་ཅད་ལས་ཆ་རེ་བཞིན་ནོ་ཨའི་མདུན་དུ་ཡོང་ནས་གྲུ་གཟིངས་ནང་ལ་ཞུགས། 16 དཀོན་མཆོག་གིས་ནོ་ཨ་ལ་བཀའ་གནང་བ་བཞིན་སྲོག་ཆགས་ཕོ་མོ་ཆ་རེ་བཞིན་གྲུ་གཟིངས་ནང་དུ་སོང་བ༌དང༌། ཁོང་གིས་ནོ་ཨའི་རྒྱབ་ཏུ་གྲུ་གཟིངས་ཀྱི་སྒོ་བརྒྱབ༌པའོ།།

17 དེ་ཡང་ཉིན་བཞི་བཅུའི་རིང་ལ་ས་སྟེང་དུ་ཆུ་ལོག་བྱུང་སྟེ་ཆུ་རྒྱས་ནས་གྲུ་གཟིངས་ཀྱང་ཡར་བཏེགས༌སོ།། 18 ཆུ་ཤུགས་ཆེན་པོར་གྱུར་ཏེ་ས་སྟེང་དུ་ཆུ་ཆེན་པོ་རྒྱས་པས་གྲུ་གཟིངས་ནི་ཆུའི་ངོས་སུ་ཕར་གཡོ་ཚུར་གཡོ་བྱུང༌ངོ༌།། 19 དེ་ནས་ས་སྟེང་དུ་ཆུ་ཆེར་རྒྱས་པས་གནམ་འོག་གི་རི་མཐོན་པོ་ཐམས་ཅད་བསྣུབས༌ཤིང༌། 20 ཆུ་རྒྱས་པ་ནི་རི་བོ་ལས་ཁྲུ་བཅོ་ལྔས་མཐོ་བས་རི་ལུང་ཐམས་ཅད་བསྣུབས༌སོ།། 21 ས་སྟེང་དུ་ཡོད་པའི་སྲོག་ལྡན༌ཏེ། འདབ་ཆགས༌དང༌། ཕྱུགས༌ཟོག རི༌དྭགས། ལྟོ་འགྲོ་དང་འབུ་སྲིན་དང་མིའི་རིགས་དང་བཅས་པ་ཐམས་ཅད་འཆི་བར་གྱུར༌ཏོ།། 22 དེ་ཡང་སྐམ་སའི་སྟེང་གི་དབུགས་དང་ལྡན་པའི་སྲོག་ལྡན་ཐམས་ཅད་འཆི་བར་གྱུར་པ༌དང༌། 23 གྲུ་གཟིངས་ཀྱི་ནང་དུ་ནོ་ཨ་དང་མཉམ་དུ་ཡོད་པ་དག་ལས༌གཞན། ས་སྟེང་གི་སྲོག་དང་ལྡན་པ༌སྟེ། མིའི་རིགས༌དང༌། དུད་འགྲོ་དང་ལྟོ་འགྲོ་འབུ༌སྲིན། ནམ་མཁའི་བྱ་དང་བཅས་པ་ཐམས་ཅད་ས་སྟེང་ནས་མེད་པར་གྱུར༌ཏོ།། 24 དེ་ལྟར་ས་སྟེང་དུ་ཆུ་ལོག་ཆེན་པོ་རྒྱས་ཏེ་བསྡོམས་པས་ཉིན་བརྒྱ་དང་ལྔ་བཅུ་སོང་ངོ་། །

ལེའུ་བརྒྱད༌པ།

ཆུ་བྲི༌བ།

1 དེ་ཡང་དཀོན་མཆོག་གིས་ནོ་ཨ་དང་ཁོའི་གྲུ་གཟིངས་ནང་གི་སྲོག་ལྡན་ཐམས་ཅད་ཐུགས་ལ་དགོངས༌ཏེ། ས་རུ་རླུང་གཡུག་ཏུ་བཅུག་པས་ཆུ་རིམ་གྱིས་བྲི་བར༌གྱུར། 2 དེ་ནས་རྒྱ་མཚོའི་གཏིང་འོག་གི་ཆུ་མིག་དང་ནམ་མཁའི་དཀར་ཁུང་བཅད་དེ་ཆར་བའང་འབབ་མཚམས་བཞག༌གོ ། 3 ས་གཞིའི་སྟེང་དུ་ཆུ་ལོག་བྱུང་བ་ནས་ཉིན་བརྒྱ་དང་ལྔ་བཅུ་འགོར་རྗེས་ཆུ་རིམ་གྱིས༌བྲིའོ།། 4 ཟླ་བདུན་པའི་ཚེས་བཅུ་བདུན་ཉིན༌ལ། གྲུ་གཟིངས་དེ་རི་རྒྱུད་ཨ་ར་རད་ *ཅེས་པ་དེའི་སྟེང་དུ་བསྡད་པ༌རེད། 5 ཡང་ཆུ་རིམ་གྱིས་བྲི་ཞིང་ཟླ་བཅུ་པའི་ཚེས་གཅིག་ཉིན༌ལ། རི་རྩེ་གཞན་དག་ཀྱང་ཕྱིར་མངོན་པར་གྱུར༌ཏོ།།

6 དེ་ནས་ཉིན་བཞི་བཅུ་འགོར་བ༌ན། ནོ་ཨས་དེ་སྔར་བཟོས་པའི་གྲུ་གཟིངས་ཀྱི་སྒེའུ་ཁུང་ཕྱེས་ཏེ། 7 བྱ་ཕོ་རོག་ཅིག་ཕྱིར་བཏང་བ༌དང༌། ས་སྟེང་གི་ཆུ་བྲི་བའི་བར་དུ་ཕོ་རོག་ཕར་ཚུར་འཕུར་བསྐྱོད་བྱས་པ༌རེད། 8 ཡང་ཁོས་ཕུག་རོན་ཅིག་ཕྱིར་བཏང་ནས་ཆུ་ས་སྟེང་ནས་བྲི་མིན་ལ་བལྟས༌ཀྱང༌། 9 ས་གཞི་ཡོངས་ལ་ད་དུང་ཆུས་བཀང་ཡོད་པས་ཕུག་རོན་ས་ལ་འབབ་ས་མེད་པར་ཕྱིར་གྲུ་གཟིངས་ཀྱི་ཕྱོགས་སུ་ནོ་ཨའི་རྩར་འཕུར་འོངས་པ༌དང༌། ཁོས་ལག་པ་བརྐྱངས་ནས་ཕུག་རོན་གྲུ་གཟིངས་ཀྱི་ནང་དུ་བླངས༌སོ།། 10 ཡང་ཉིན་བདུན་ལ་བསྒུགས༌རྗེས། ནོ་ཨས་སླར་ཡང་ཕུག་རོན་དེ་གྲུ་ལས་བཏང་བ༌ལ། 11 ས་རུབ་རྗེས་ཕུག་རོན་གྱི་མཆུ་ཏོར་སྐྱུ་རུ་རའི་ལོ་མ་གསར་པ་ཞིག་བཟུང་ནས་ཕྱིར་ཡོང༌བས། ནོ་ཨས་ས་སྟེང་གི་ཆུ་བྲི་སོང་བ་ཤེས༌སོ།། 12 ཡང་ཉིན་བདུན་ལ་བསྒུགས༌རྗེས། ནོ་ཨས་ཕུག་རོན་དེ་གྲུ་ལས་བཏང་བ་ལ་ཕུག་རོན་ཕྱིར་མ་ལོག༌གོ །

13 དེ་ནས་ནོ་ཨ་ལོ་དྲུག་བརྒྱ་དང་གཅིག་ལོན་པའི་ཟླ་དང་པོའི་ཚེས་གཅིག༌ཉིན། ས་སྟེང་གི་ཆུ་ཐམས་ཅད་བྲི༌ཞིང༌། ནོ་ཨས་གྲུ་གཟིངས་ཀྱི་དཀར་ཁུང་ཕྱེས་ནས་བལྟས་པ་ན་ས་ངོས་སྐམ་འདུག་པ༌མཐོང༌། 14 ཟླ་གཉིས་པའི་ཚེས་ཉེར་བདུན༌ཉིན་ས་གཞི་ཡོངས་སུ་སྐམ་པར་གྱུར༌ཏོ།།

15 དེ་ནས་དཀོན་མཆོག་གིས་ནོ་ཨ་ལ་འདི་སྐད༌དུ། 16 ཁྱོད་དང་ཁྱོད་ཀྱི་ཆུང་མ༌དང༌། བུ་དང་མནའ་མ་ཐམས་ཅད་གྲུ་གཟིངས་ལས་བོབས༌དང༌། 17 ཁྱོད་དང་མཉམ་དུ་ཡོད་པའི་སྲོག་ལྡན་ཐམས་ཅད༌དེ། འདབ་ཆགས༌དང༌། དུད༌འགྲོ། ལྟོ་འགྲོ་དང་འབུ་སྲིན་མཐའ་དག་ཕྱི་རོལ་ཏུ་ཁྲིད༌ཅིག ཅིའི་ཕྱིར་ཞེ༌ན། དེ་རྣམས་ས་སྟེང་དུ་ཧ་ཅང་མང་དུ་འབྱུང་བ༌དང༌། རྒྱུད་དང་ལྡན་པར་གྱུར་ནས་མང་པོར་འཕེལ་བར་འགྱུར་བའི་ཕྱིར་ཡིན་ཞེས་གསུངས༌སོ།། 18 དེ་ནས་ནོ་ཨ་དང་ཁོའི་ཆུང་མ༌དང༌། བུ་དང་མནའ་མ་བཅས་ཐམས་ཅད་ཕྱི་རོལ་ཏུ་ཐོན༌ཞིང༌། 19 དུད་འགྲོ་ཐམས་ཅད༌དང༌། ལྟོ་འགྲོ་འབུ༌སྲིན། འདབ༌ཆགས། ས་སྟེང་དུ་རྒྱུ་བའི་སྲོག་ཆགས་ཐམས་ཅད་ཀྱང་རང་རང་གི་རིགས་བཞིན་དུ་གྲུ་གཟིངས་ལས་ཕྱིར་བུད༌དོ།།

ནོ་ཨས་མཆོད་ཁྲི་བཞེངས༌པ།

20 དེ་ནས་ནོ་ཨས་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བཞེངས༌ཤིང༌། ཕྱུགས་ཟོག་དང་འདབ་ཆགས་ལས་སྲོག་ལྡན་གཙང་མ་འགའ་ཤས་མཆོད་ཁྲིའི་སྟེང་སྦྱིན་སྲེག་ཏུ་ཕུལ༌ཏོ།། 21 དཀོན་མཆོག་ཡ་ཝཱེས་དྲི་བསུང་ཞིམ་པོ་འཐུལ་འོང་བ་བསྣམས༌ཏེ། ཁོང་གི་ཐུགས༌ལ། མིའི་རིགས་ནི་ལོ་ན་གཞོན་པའི་དུས་ནས་ངན་སེམས་བཅངས་ཡོད༌ནའང༌། དེང་ཕྱིན་བདག་གིས་མིའི་རྐྱེན་ལ་བརྟེན་ནས་ས་གཞིར་དམོད་པ་མི༌བྱའོ། །ད་ལྟ་བྱས་པ་བཞིན་དུ་སྲོག་དང་ལྡན་པ་རྣམས་བརླག་པར་ཡང་མི༌བྱའོ།། 22 ས་གཞི་གནས་པའི་དུས༌སུ། ས་བོན་འདེབས་པ་དང་སྟོན་བསྡུ༌བ། གྲང་ངར་དང་ཚ༌བ། དབྱར་དང༌དགུན། ཉིན་མོ་དང་མཚན་མོའི་རྒྱུན་ནི་ནམ་ཡང་གཅོད་པར་མི་བྱ་བར་དགོངས༌སོ།།

ལེའུ་དགུ༌པ།

དཀོན་མཆོག་གིས་ནོ་ཨ་ལ་ཞལ་ཆད་བཞག༌པ།

1 དེ་ནས་དཀོན་མཆོག་གིས་ནོ་ཨ་དང་ཁོའི་བུ་རྣམས་ལ་བྱིན་གྱིས་བརླབས་ཏེ་འདི་སྐད༌དུ། ཁྱོད་རྣམས་ཀྱིས་རྒྱུད་དང་ལྡན་པར་གྱུར་ནས་མང་དུ་སྤེལ་ཏེ་ས་གཞིར་གང་བར་གྱིས༌ཤིག 2 བདག་གིས་ས་སྟེང་དུ་རྒྱུ་བའི་དུད་འགྲོ༌དང༌། ནམ་མཁའི༌བྱ། ས་སྟེང་གི་ལྟོ་འགྲོ་དང་འབུ་སྲིན་དང་རྒྱ་མཚོའི་ཉ་ཐམས་ཅད་ཁྱོད་ཅག་ལ་དབང་བར་བྱས༌ཤིང༌། དེ་རྣམས་ཁྱོད་ཅག་ལ་འཇིགས་ཤིང་སྐྲག་པར་གྱུར༌ཅིག 3 སྲོག་ཆགས་ཐམས་ཅད་ཁྱོད་རྣམས་ཀྱིས་ཟས་སུ་བྱོས༌དང༌། འདི་ཐམས་ཅད་ནི་སྔོན་ལ་སྔོ་ཚལ་སྤྲད་པ་བཞིན་དུ་བདག་གིས་ཁྱོད་ཅག་ལ་སྦྱིན་པ་ཡིན༌ནོ།། 4 འོན་ཀྱང་ཤ་ལ་ཁྲག་འདྲེས་པ་ནི་དེ་དག་གི་ཚེ་སྲོག་ཡིན་པས་བཟའ་མི་རུང༌ངོ༌།། 5 ཁྱོད་ཅག་ལ་ཁྲག་བཞུར་བར་བྱེད༌ན། བདག་གིས་དེ་ལས་སྐྱིན་ཚབ་ལེན་པ༌དང༌། གཅན་གཟན་གང་གིས་ཁྱོད་རྣམས་ཀྱི་སྲོག་བཅད༌ན། བདག་གིས་དེ་ལས་སྐྱིན་ཚབ་ལེན་པར༌ངེས། ལག་དམར་སུ་ཡིན་ཡང་དེ་ལས་རང་གི་སྤུན་ཟླའི་ཚེ་སྲོག་གི་སྐྱིན་ཚབ་ཏུ་དེའི་ཚེ་སྲོག་ཀྱང་ལེན་དགོས༌སོ།། 6 ཡང་སུ་ཞིག་གིས་མི་བསད༌ན། ལག་དམར་དེའི་སྲོག་ཀྱང་མི་གཞན་གྱིས་ལེན་དགོས༌སོ། །ཅིའི་ཕྱིར་ཞེ༌ན། དཀོན་མཆོག་གིས་མིའི་རིགས་བསྐྲུན་པ་ནི་རང་གི་སྣང་བརྙན་ལྟར་བསྐྲུན་པའི་ཕྱིར༌རོ།། 7 ཡང་ཁྱོད་རྣམས་ཀྱིས་རྒྱུད་དང་ལྡན་པར་གྱུར་ནས་མང་དུ་སྤེལ་ཏེ་ས་སྟེང་དུ་དར་ཞིང་རྒྱས་པར་གྱིས་ཞེས་གསུངས༌སོ།།

8 དེ་ནས་ཡང་དཀོན་མཆོག་གིས་ནོ་ཨ་དང་ཁོའི་བུ་རྣམས་ལ་འདི་སྐད༌དུ། 9 ལྟོས༌དང༌། བདག་གིས་ཁྱོད་དང་ཁྱོད་ཅག་གི་མི་རབས་ཕྱི་མ་རྣམས་ལ་ཁ་ཆད་འཇོག་པ༌དང༌། 10 ཁྱོད་ཅག་དང་མཉམ་དུ་ཡོད་པའི་སྲོག་ཆགས་ཐམས་ཅད༌དེ། འདབ་ཆགས༌དང༌། ཕྱུགས་ཟོག་དང་རི་དྭགས་ཐམས༌ཅད། གྲུ་གཟིངས་ལས་ཕྱིར་འོངས་པའི་སྲོག་ལྡན་ཐམས་ཅད་ལའང་ཁ་ཆད་འཇོག་པ༌དང༌། 11 བདག་དང་ཁྱོད་རྣམས་ཀྱི་བར་དུ་ཁ་ཆད་འཇོག༌སྟེ། དུས་ད་ནས༌བཟུང༌། སྲོག་དང་ལྡན་པ་ཐམས་ཅད་ཆུ་ལོག་གིས་བསྣུབ་པར་མི་བྱེད་པ༌དང༌། ས་གཞིའང་ཆུ་ལོག་གིས་བསྣུབ་པར་མི་བྱ་ཞེས་གསུངས༌སོ།།

12 ཡང་དཀོན་མཆོག་གིས་འདི་སྐད༌དུ། བདག་གིས་ཁྱོད་དང་ཁྱོད་ཅག་དང་མཉམ་དུ་ཡོད་པའི་སྲོག་ཆགས་ཐམས་ཅད༌དང༌། མི་རབས་ཕྱི་མ་ཐམས་ཅད་ལ་ཁ་ཆད་ཀྱི་རྟགས་ཤིག་བཀོད་ཡོད༌དེ། 13 བདག་གིས་འཇའ་ཚོན་ནི་སྤྲིན་ཕུང་ནང་དུ་བཞག༌ཅིང༌། དེ་ནི་བདག་དང་ས་གཞིའི་བར་དུ་ཁ་ཆད་བཞག་པའི་རྟགས་སུ་བྱས་པ༌ཡིན། 14 ཕྱིས་སུ་སྤྲིན་ཕུང་གིས་ས་གཞི་ཡོངས་སུ་བསྒྲིབས་པའི་དུས༌སུ། བདག་གིས་སྤྲིན་ཕུང་ལས་འཇའ་ཚོན་མཐོང་བར༌འགྱུར། 15 དེས་ན་བདག་གིས་ཁྱོད་ཅག་དང་སྲོག་ལྡན་ཐམས་ཅད་ཀྱི་བར་དུ་བཞག་པའི་ཁ་ཆད་དྲན་པར་འགྱུར་ཞིང་ཆུ་ཡང་བསྐྱར་རྒྱས་ནས་ས་གཞིའི་སྟེང་གི་སྲོག་དང་ལྡན་པ་ཐམས་ཅད་མེད་པར་མི་བྱེད༌དོ།། 16 འཇའ་ཚོན་ནི་སྤྲིན་གྱི་ནང་དུ་འཆར་ངེས་པ་དང་བདག་གིས་དེ་མཐོང་བ༌ན། བདག་གིས་སྲོག་དང་ལྡན་པ་ཐམས་ཅད་ཀྱི་བར་དུ་བཞག་པའི་དུས་གཏན་གྱི་ཁ་ཆད་དེ་དྲན་པར་ངེས་ཞེས་གསུངས༌སོ།། 17 དེ་ནས་ཡང་དཀོན་མཆོག་གིས་ནོ་ཨ་ལ་འདི་སྐད༌དུ། འདི་ནི་བདག་གིས་ས་གཞིའི་སྟེང་གི་སྲོག་དང་ལྡན་པ་ཐམས་ཅད་ལ་ཁ་ཆད་བཞག་པའི་རྟགས་ཡིན་ཞེས་གསུངས༌སོ།།

ནོ་ཨའི་བུ༌རྒྱུད།

18 དེ་ནས་གྲུ་གཟིངས་ལས་ཕྱིར་བུད་པའི་ནོ་ཨའི་བུ་ནི་ཤེམ་དང་ཧཱམ་དང་ཡ་ཕེད་གསུམ་ཡིན༌ལ། ཧཱམ་ནི་ཀ་ན་ཨན་གྱི་ཕ་ཡིན༌ནོ།། 19 འདི་གསུམ་པོ་ནི་ནོ་ཨའི་བུ་ཡིན༌ལ། ཁོ་ཚོའི་རིགས་རྒྱུད་ས་གཞི་ཡོངས་སུ་ཁྱབ་པ་ཡིན༌ནོ།། 20 དེ་ཡང་ནོ་ཨ་ཡིས་ཞིང་ལས་བྱེད་འགོ་བརྩམས༌ཏེ། ཁོས་རྒུན་འབྲུམ་ར་བ་ཞིག༌བཙུགས། 21 ཁོས་རྒུན་ཆང་བཏུང་བ་དང་བཟི་བར་གྱུར་ཏེ་སྦྲ་གུར་ནང་དུ་ལུས་གཅེར་བུར་བསྡད་པ༌ལ། 22 ཀ་ན་ཨན་གྱི་ཕ་ཧཱམ་གྱིས་ཁོའི་ཕ་ལུས་གཅེར་བུར་སྡོད་པ་མཐོང༌སྟེ། ཕྱི་རུ་སོང་ནས་ཁོའི་སྤུན་གཉིས་ལ་སྨྲས་པ༌རེད། 23 དེ་ནས་ཤེམ་དང་ཡ་ཕེད་གཉིས་ཀྱིས་རང་གི་ཕྲག་པར་གྱོན་གོས་བཀལ་ནས་ཕྱི་ནུར་གྱིས་གུར་ནང་དུ་སོང་སྟེ་ཕ་ཡི་ལུས་ལ་བཀབ༌བོ། །སྐབས་དེར་ཁོ་གཉིས་ཀྱིས་ཁ་རྒྱབ་ལ་གཏད་དེ་ཕྱི་ནུར་བྱས་ནས་སོང་ཞིང་དེ་ནི་ཕ་གཅེར་བུ་ཡིན་པ་མི་མཐོང་བའི་ཕྱིར༌རོ།།

24 དེ་ནས་ནོ་ཨ་བཟི་དྭངས་པར་གྱུར་པ༌དང༌། བུ་ཆུང་བ་ཧཱམ་གྱིས་ཁོ་ལ་ལས་ཅི་བྱས་པ་ཤེས༌ཏེ། 25 ཁོ་ན༌རེ། ཀ་ན་ཨན་ལ་དམོད་པ་འཕོག་ཅིང་ཁོའི་སྤུན་གྱི་གཡོག་པོ་རྣམས་ཀྱི་གཡོག་པོ་བྱེད་པར་གྱུར་ཅིག་ཅེས་སྨྲས༌སོ།། 26 ཡང་ཁོ་ན༌རེ། ཤེམ་གྱི་དཀོན་མཆོག་ཡ་ཝཱེ་ལ་བསྟོད་ཅིང་བསྔགས་པར༌གྱིས། ཀ་ན་ཨན་ནི་ཁོའི་གཡོག་པོར་འགྱུར་བར༌སྨོན། 27 དཀོན་མཆོག་གིས་ཡ་ཕེད་ཀྱི་རིགས་རྒྱུད་དར་ཞིང་རྒྱས་པར་མཛོད༌ཅིག ཡ་ཕེད་ནི་ཤེམ་གྱི་སྦྲ་གུར་ནང་དུ་སྡོད་པར་གྱུར༌ཅིག ཡང་ཀ་ན་ཨན་ནི་ཡ་ཕེད་ཀྱི་གཡོག་པོར་གྱུར་ཅིག་ཅེས་སྨྲས༌སོ།།

28 ཆུ་ལོག་བྱུང་བའི་རྗེས༌སུ། ནོ་ཨ་ཡང་ལོ་སུམ་བརྒྱ་དང་ལྔ་བཅུར་བཞུགས་པ༌རེད། 29 ནོ་ཨ་བསྡོམས་པས་ལོ་དགུ་བརྒྱ་དང་ལྔ་བཅུར་བཞུགས་རྗེས་ཚེ་ལས་འདས༌སོ།།

ལེའུ་བཅུ༌པ།

ཤེམ་དང་ཧཱམ་དང་ཡ་ཕེད་བཅས་ཀྱི་རིགས༌རྒྱུད།

1 དེ་ཡང་ཆུ་ལོག་བྱུང་བའི་རྗེས་སུ་ནོ་ཨའི་བུ་ཤེམ་དང་ཧཱམ་དང་ཡ་ཕེད་བཅས་ལའང་བུ་སྐྱེས༌སོ། །ནོ་ཨའི་བུ་སོ་སོའི་རིགས་རྒྱུད་རྣམས་ནི་འདི་ལྟ༌སྟེ།

ཡ་ཕེད་ཀྱི་རིགས་རྒྱུད༌སྐོར།

2 ཡ་ཕེད་ཀྱི་བུ་རྣམས་ནི་གོ་མེར༌དང༌། མ༌གཱོག མཱ་ཏི། ཡཱ༌ཝན། ཐུ༌བཱལ། མེ༌ཤེག ཐི་རཱ་བཅས༌སོ།། 3 གོ་མེར་གྱི་བུ་རྣམས་ནི་ཨ་ཤ་ཀེ་ནཱ༌དང༌། རི༌ཕད། ཐོ་གར་མཱ་བཅས༌སོ།། 4 ཡཱ་ཝན་གྱི་བུ་རྣམས་ནི་ཨི་ལི་ཤཱ༌དང༌། ཐཱར༌ཞིས། ཀི༌ཐིམ། དོའུ་དཱ་ནིམ་བཅས༌སོ།། 5 དེ་རྣམས་ལས་མཚོ་འགྲམ་དུ་སྡོད་པའི་མི་རིགས་དེ་དག་ནི་སོ་སོའི་སྐད་རིགས༌དང༌། ཁྱིམ༌རྒྱུད། རྒྱལ་ཕྲན་ལྟར་རང་རང་གི་ཡུལ་དུ་དར་བར་གྱུར༌ཏོ།།

ཧཱམ་གྱི་རིགས་རྒྱུད༌སྐོར།

6 ཧཱམ་གྱི་བུ་རྣམས་ནི་གུ་ཤ༌དང༌། མུས་རཱ༌ཡིམ *། ཕུ༌ཏཱ། ཀ་ན་ཨན་བཅས༌སོ།། 7 གུ་ཤ་ཡི་བུ་རྣམས་ནི་སེ་བཱ༌དང༌། ཧ་བེ༌ལཱ། སཱབ༌ཐ། རཱ་ཨེ༌མཱ། སཱབ་ཐེ་ཀཱ་བཅས༌སོ། །རཱ་ཨེ་མཱའི་བུ་ནི་ཤེ་བཱ་དང་དི་དན་ཞེས་བྱ༌བའོ།།

8 དེ་ནས་གུ་ཤ་ཞེས་པ་ལས་ནིམ་རོད་མཆེད་ཅིང༌། དེ་ནི་འཇིག་རྟེན་གྱི་དཔའ་རྒོད་ཐོག༌མའོ།། 9 ཁོ་ནི་དཀོན་མཆོག་ཡ་ཝཱེའི་དྲུང་དུ་རྔོན་པ་དཔའ་བོ་ཞིག་ཡིན༌པས། ཁ་དཔེ༌ལ། དཀོན་མཆོག་ཡ་ཝཱེ་དྲུང་གི་རྔོན་པ་དཔའ་བོ་ནིམ་རོད་དང་འདྲ་བ་ཡིན་ཞེས་བརྗོད༌དོ།། 10 ནིམ་རོད་ཀྱི་རྒྱལ་སྲིད་ཐོག་མ་ནི་ཤིན་ཨར་ཡུལ་གྱི་པཱ་པེལ༌དང༌། ཨེ༌རེགས། ཨ༌ཁཱད། ཀལ་ནེ་བཅས༌ཡིན། 11 ཁོ་རང་གནས་དེ་ནས་ཨ་སུར་ཡུལ་དུ་སོང༌སྟེ། ནིན་ཝེ༌དང༌། རེའེ་ཧོ་པེད༌ཨིར། ཀ་ལཱ་བཅས་བཞེངས་པ༌དང༌། 12 ནིན་ཝེ་དང་ཀ་ལཱ་གཉིས་བར་དུ་གྲོང་ཁྱེར་ཆེན་པོ་ཞིག་བཞེངས་པ་ནི་རེའེ་སཱན་ཞེས་པ་དེ་ཡིན༌ནོ།།

13 དེ་ནས་མུས་རཱ་ཡིམ་ལས་ལུ་དཱ་པ༌དང༌། ཨ་ནཱམ༌པ། ལེ་ཧ༌པ། ནཱབ་ཐུ༌པ། 14 ཕཱད་རུའུ༌པ། ཀཱ་སི་ལི༌པ། ༼འདི་བརྒྱུད་ནས་ཕེ་ལེ་ཤེད་མི་རིགས༌བྱུང༌།༽ ཀབ་ཐོར་པ་བཅས༌མཆེད་དོ།།

15 དེ་ནས་ཀ་ན་ཨན་ལས་བུ་སྐྱེས་འགོ་ཚི་ཏུན་དང་། ཡང་ཧེད་དང་། 16 ཡེ་བུ་སི་པ། ཨེ་མོར༌པ། གིར་གས༌པ། 17 ཧེ་བི༌པ། ཨར་ཀི༌པ། སི་ནེ༌པ། 18 ཨར་ཝཱ་དིའུ༌པ། ཚཱ་མཱ་རེའེ༌པ། ཧ་མཱད་པ་བཅས་མཆེད་དོ། །ཕྱིས་སུ་ཀ་ན་ཨན་གྱི་རིགས་རྒྱུད་འཐོར་བར་གྱུར༌ཏོ།། 19 ཀ་ན་ཨན་པའི་ས་མཚམས་ནི་ཚི་ཏུན་ནས་གེ་རཱར་གྱི་ཕྱོགས་སུ་འགྲོ་བའི་ལམ་ནས་གཱ་ཟཱ་བར་ཡིན་པ༌དང༌། དེ་ནས་སཱ་དོམ༌དང༌། གཱ་མོ༌ར། ཨད༌མཱ། ཚཱ་བོ་ཡིམ་བཅས་ཀྱི་ཕྱོགས་སུ་འགྲོ་བའི་ལམ་ནས་ལཱ་ཤཱ་ཞེས་པའི་བར་ཡིན༌ནོ།།

20 དེ་དག་ནི་ཧཱམ་གྱི་བུ་རྒྱུད༌དེ། སོ་སོའི་ཁྱིམ་རྒྱུད༌དང༌། སྐད༌རིགས། ཡུལ༌ལུང༌། རྒྱལ་ཕྲན་བཞིན་དུ་ཡིན༌ནོ།།

ཤེམ་གྱི་རིགས༌རྒྱུད།

21 དེ་ཡང་ཡ་ཕེད་ཀྱི་ཕུ་བོ་ཤེམ་ནི་ཨེ་བེར་†ཞེས་པའི་རིགས་རྒྱུད་རྣམས་ཀྱི་མེས་པོ་ཡིན༌ལ། ཁོ་ལ་བུ་སྐྱེས༌སོ།། 22 ཤེམ་གྱི་བུ་རྣམས་ནི་ཨེ་ལཱམ༌དང༌། ཨ༌ཤུར། ཨར་པག༌ཤད། ལུ༌ཏི། ཨ་རམ་བཅས༌སོ།། 23 ཨ་རམ་གྱི་བུ་རྣམས་ནི་ཨུ་ཟཱ༌དང༌། ཧུལ། གེ༌ཐེར། མཱ་ཤཱ་བཅས༌སོ།། 24 ཨར་པག་ཤད་ལས་ཤེ་ལཱ་མཆེད་པ་དང༌། ཤེ་ལཱ་ནས་ཨེ་བེར་མཆེད་དོ།། 25 ཨེ་བེར་ལས་བུ་གཉིས་མཆེད་ཅིང། གཅིག་ལ་ཕེ་ལེག་ཅེས་བྱ༌སྟེ། རྒྱུ་མཚན་ནི་དེའི་དུས་སུ་ས་གཞིའི་མི་རྣམས་ཁག་སོ་སོར་གྱེས་པའི་ཕྱིར་རོ། །ཁོའི་ནུ་བོའི་མིང་ལ་ཡོག་ཏན་ཞེས་བྱའོ།། 26 ཡོག་ཏན་ལས་ཨལ་མོ་དཱད༌དང༌། ཤེ་ལཱ༌ཕཱ། ཧ་ཚཱར་མ༌ཝེད། ཡཱ༌ར། 27 ཧ་དོ༌རམ། ཨུ༌ཟཱལ། དིག༌ལཱ། 28 ཨོ༌བཱལ། ཨ་བི་མཱ༌ཨེལ། ཤེ༌བཱ། 29 ཨོ་ཕིར། ཧ་བེ༌ལཱ། ཡོ་བཱབ་བཅས༌མཆེད་ཅིང་། དེ་ཐམས་ཅད་ཡོག་ཏན་གྱི་བུ་རྣམས་སོ།། 30 ཁོ་རྣམས་ཀྱི་སྡོད་གནས་ནི་མེ་ཤཱ་ཡུལ་ནས་སེ་ཕཱར་ཡུལ་གྱི་ཤར་ཕྱོགས་ཀྱི་རི་ཁུལ་བར༌དུའོ།། 31 དེ་དག་ནི་ཤེམ་གྱི་བུ་རྒྱུད༌དེ། སོ་སོའི་ཁྱིམ་རྒྱུད༌དང༌། སྐད༌རིགས། ཡུལ༌ལུང༌། རྒྱལ་ཕྲན་བཞིན་དུ་ཡིན༌ནོ།།

32 དེ་དག་ནི་ནོ་ཨའི་བུ་རྣམས་ཀྱི་རྒྱུད་པ༌སྟེ། སོ་སོའི་རིགས་རྒྱུད་དང་རྒྱལ་ཕྲན་བཞིན་དུ༌ཡིན། ཆུ་ལོག་བྱུང་བའི་རྗེས༌སུ། དེ་རྣམས་ལས་ས་སྟེང་གི་རྒྱལ་ཕྲན་རྣམས་སོ་སོའི་གནས་སུ་དར་བར་གྱུར༌ཏོ།།

ལེའུ་བཅུ་གཅིག༌པ།

སྐད་རིགས་སྣ་མང་བྱུང་བའི་རྒྱུ༌རྐྱེན།

1 དེ་ཡང་སྐབས་དེར་ས་སྟེང་གི་མི་ཀུན་གྱི་སྐད་དང་བརྗོད་པ་གཅིག་མཚུངས༌ཡིན། 2 མི་དེ་རྣམས་ཤར་ཕྱོགས་སུ་གནས་སྤོར་བའི་དུས༌སུ། ཤིན་ཨར་ཡུལ་གྱི་ཐང་བདེ་མོ་ཞིག་མཐོང་སྟེ་གནས་དེར༌བསྡད། 3 དེ་ནས་ཁོ་རྣམས་ཀྱིས་ཕན་ཚུན་ལ་ན༌རེ། རང་ཅག་གིས་སོ་ཕག་བཟོ་བར༌བྱའོ། །མེར་བསྲེག་པར་བྱའོ་ཞེས་གྲོས་བྱས༌ཤིང༌། མི་དེ་རྣམས་ཀྱིས་སོ་ཕག་བླངས་ཏེ་རྡོ་རུ་བྱས་པ༌དང༌། འཇིམ་པའི་ཚབ་ལ་རྒྱ་སྐྱེགས་བཀོལ་ཏེ་ན༌རེ། 4 ཤོག༌དང༌། རང་ཅག་གི་མཚན་སྙན་གྲགས་རྒྱས་པའི༌ཕྱིར། རང་ཅག་གིས་གྲོང་ཁྱེར་ཞིག་དང་ལྕོག་མཁར་ཞིག་བཟོ་བར༌བྱའོ། །ལྕོག་མཁར་གྱི་རྩེ་མོ་གནམ་ལ་ཟུག་པ་ཞིག་བཟོ་བར༌བྱའོ། །དེ་ལྟར་མ་བྱས༌ཚེ། རང་ཅག་རྣམས་ས་སྟེང་ཀུན་ལ་འཐོར་ཉེན་ཆེ་ཞེས་སྨྲས༌སོ།།

5 དེ་ཡང་འཇིག་རྟེན་མི་ཀུན་གྱིས་གྲོང་ཁྱེར་དང་ལྕོག་མཁར་བཞེང་བཞིན་པ་མཐོང་བའི་ཆེད་དུ་དཀོན་མཆོག་ཡ་ཝཱེ་མར་འཇིག་རྟེན་དུ་ཕེབས༌ཏེ། 6 ཁོང་གིས་འདི་སྐད༌དུ། ལྟོས༌དང༌། དེ་རྣམས་མི་རིགས་གཅིག་ཡིན་ཞིང་སྐད་རིགས་གཅིག་སྨྲ་བ༌དང༌། དེང་སང་དོན་འདི་སྒྲུབ་འགོ་བརྩམས༌ཤིང༌། ཕྱིས་སུ་དེ་དག་གིས་བསྒྲུབ་པར་འགྱུར་བའི་ལས་ལ་མི་འགྲུབ་པ་ཅི་ཡང༌མེད། 7 ངེད་རྣམས་སོང་ནས་དེ་དག་གི་སྐད་ལ་འགྱུར་བ་བྱུང་དུ་བཅུག༌སྟེ། ཕན་ཚུན་བར་གོ་བརྡའང་མི་འཕྲོད་པར་བྱའོ་ཞེས་གསུངས༌སོ།། 8 དེ་ནས་དཀོན་མཆོག་ཡ་ཝཱེས་མི་དེ་རྣམས་ས་སྟེང་ཀུན་ལ་གཏོར་བ༌དང༌། དེ་རྣམས་ཀྱིས་ཀྱང་གྲོང་ཁྱེར་བཟོ་མཚམས་བཞག༌གོ ། 9 གྲོང་ཁྱེར་དེའི་མིང་ལ་པཱ་པེལ་*ཞེས་ཟེར༌ཏེ། དཀོན་མཆོག་ཡ་ཝཱེས་ས་སྟེང་ཀུན་གྱི་སྐད་རིགས་ཉོག་ཏུ་བཅུག་པ༌དང༌། མི་ཐམས་ཅད་ཀྱང་ས་གཞི་ཡོངས་ལ་འཐོར་བར་མཛད་པའི་ཕྱིར༌རོ།།

ཤེམ་གྱི་རིགས་རྒྱུད༌སྐོར།

10 ཤེམ་གྱི་རིགས་རྒྱུད་ནི་གཤམ་གསལ༌ལྟར། དེ་ཡང་ཆུ་ལོག་བྱུང་བའི་ལོ་གཉིས་ཀྱི་རྗེས༌སུ། ཤེམ་ལོ་བརྒྱ་ལོན་པའི་དུས་ལ་བུ་ཨར་པག་ཤད༌སྐྱེས། 11 ཨར་པག་ཤད་སྐྱེས་པའི་རྗེས༌སུ། ཤེམ་ཡང་ལོ་ལྔ་བརྒྱར་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 12 ཨར་པག་ཤད་ལོ་སོ་ལྔ་ལོན་པའི་དུས་སུ་བུ་ཤེ་ལཱ༌སྐྱེས། 13 ཤེ་ལཱ་སྐྱེས་པའི་རྗེས་སུ་ཨར་པག་ཤད་ཡང་ལོ་བཞི་བརྒྱ་དང་གསུམ་ལ་བཞུགས་ཏེ་བུ་དང་བུ་མོ་གཞན་དག་ཀྱང་བསྐྱངས༌སོ།། 14 ཤེ་ལཱ་ལོ་སུམ་ཅུ་ལོན་པའི་དུས་སུ་བུ་ཨེ་བེར༌སྐྱེས། 15 ཨེ་བེར་སྐྱེས་པའི་རྗེས་སུ་ཤེ་ལཱ་ཡང་ལོ་བཞི་བརྒྱ་དང་གསུམ་ལ་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 16 ཨེ་བེར་ལོ་སོ་བཞི་ལོན་པའི་དུས་སུ་བུ་ཕེ་ལེག༌སྐྱེས། 17 ཕེ་ལེག་སྐྱེས་པའི་རྗེས་སུ་ཨེ་བེར་ཡང་ལོ་བཞི་བརྒྱ་དང་སུམ་ཅུ་ལ་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 18 ཕེ་ལེག་ལོ་སུམ་ཅུ་ལོན་པའི་དུས་སུ་བུ་རེའེ་ཨུ༌སྐྱེས། 19 རེའེ་ཨུ་སྐྱེས་པའི་རྗེས་སུ་ཕེ་ལེག་ཡང་ལོ་ཉིས་བརྒྱ་དང་དགུ་ལ་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 20 རེའེ་ཨུ་ལོ་སུམ་ཅུ་སོ་གཉིས་ལོན་པའི་དུས་སུ་བུ་སེ་རུག༌སྐྱེས། 21 སེ་རུག་སྐྱེས་པའི་རྗེས་སུ་རེའེ་ཨུ་ཡང་ལོ་ཉིས་བརྒྱ་དང་བདུན་ལ་བཞུགས་ཏེ་བུ་དང་བུ་མོ་གཞན་དག་ཀྱང་བསྐྱངས༌སོ།། 22 སེ་རུག་ལོ་སུམ་ཅུ་ལོན་པའི་དུས་སུ་བུ་ནཱ་ཧོར༌སྐྱེས། 23 ནཱ་ཧོར་སྐྱེས་པའི་རྗེས་སུ་སེ་རུག་ཡང་ལོ་ཉིས་བརྒྱར་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 24 ནཱ་ཧོར་ལོ་ཉེར་དགུ་ལོན་པའི་དུས་སུ་བུ་ཐ་རཱ༌སྐྱེས། 25 ཐ་རཱ་སྐྱེས་པའི་རྗེས་སུ་ནཱ་ཧོར་ཡང་ལོ་བརྒྱ་དང་བཅུ་དགུར་བཞུགས་ཏེ་བུ་དང་བུ་མོ་གཞན་རྣམས་ཀྱང་བསྐྱངས༌སོ།། 26 ཐ་རཱ་ལོ་བདུན་ཅུ་ལོན་པའི་དུས་སུ་བུ་ཨབ་རམ༌དང༌། ནཱ་ཧོར༌དང༌། ཧཱ་རན་བཅས་སྐྱེས༌སོ།།

27 ཐ་རཱའི་རིགས་རྒྱུད་རྣམས་གཤམ་དུ་བཀོད་པ་འདི་ལྟ༌སྟེ། ཐ་རཱ་ལ་བུ་ཨབ་རམ༌དང༌། ནཱ་ཧོར༌དང༌། ཧཱ་རན་བཅས་སྐྱེས༌ཤིང༌། ཧཱ་རན་ལ་བུ་ལོད་ཐུ༌སྐྱེས། 28 ཧཱ་རན་ནི་ཁོའི་ཕ་སྟེ་ཐ་རཱ་འཇིག་རྟེན་དུ་བཞུགས་དུས་ཚེ་ལས་འདས༌སོ། །གང་དུ་ཞེ༌ན། ཀལ་དི་ཡུལ་དུ་ཡོད་པའི་རང་གི་ཕ་ཡུལ་ཨུར་གྲོང་ཁྱེར་ནས་ཤི༌བའོ།། 29 ཨབ་རམ་དང་ནཱ་ཧོར་གཉིས་ཀྱིས་ཆུང་མ་བླངས༌ཤིང༌། ཨབ་རམ་གྱི་ཆུང་མའི་མིང་ལ་སཱ་ར་ཡུ་ཞེས་ཟེར་བ༌དང༌། ནཱ་ཧོར་གྱི་ཆུང་མའི་མིང་ལ་མིལ་ཀཱ་ཞེས་འབོད༌དོ། །ཁོ་མོ་ནི་ཧཱ་རན་གྱི་བུ་མོ་ཡིན་ཞིང་ཧཱ་རན་ནི་མིལ་ཀཱ་དང་ཡེས་ཀཱ་ཞེས་བྱ་བའི་ཕ་ཡིན༌ནོ།། 30 སཱ་ར་ཡུ་ནི་མོ་གཤམ་ཡིན་པས་བུ་མ་བྱུང༌ངོ༌།།

31 དེ་ནས་ཐ་རཱ་ཡིས་རང་གི་བུ་ཨབ་རམ་དང་རང་གི་ཚ་བོ་སྟེ་ཧཱ་རན་གྱི་བུ་ལོད་ཐུ༌དང༌། གཞན༌ཡང༌། བུ་ཨབ་རམ་གྱི་ཆུང་མ་སཱ་ར་ཡུ་བཅས་ཁྲིད༌དེ། ཀལ་དི་ཡུལ་དུ་ཡོད་པའི་ཨུར་ནས་ཀ་ན་ཨན་ཡུལ་དུ་འགྲོ་བའི་ལམ་ལ༌ཆས། འོན་ཀྱང་ཁོ་རྣམས་ཧཱ་རན་གྲོང་ཁྱེར་དུ་ཕྱིན་ཏེ་བསྡད༌དོ།། 32 ཐ་རཱ་བསྡོམས་པས་ལོ་ཉིས་བརྒྱ་དང་ལྔ་ལ་བཞུགས་ཏེ་ཧཱ་རན་གྲོང་ཁྱེར་དུ་ཚེ་ལས་འདས༌སོ།།

ལེའུ་བཅུ་གཉིས༌པ།

དཀོན་མཆོག་གིས་ཨབ་རམ་ལ་ཞལ་འབོད་གནང༌བ།

1 དེ་ནས་དཀོན་མཆོག་ཡ་ཝཱེས་ཨབ་རམ་ལ་འདི་སྐད༌དུ། ཁྱོད་ནི་རང་གི་ཕ་ཡུལ་དང་ཉེ༌འབྲེལ། ཕ་གཞིས་བཅས་དང་ཁ་བྲལ་ནས་བདག་གིས་ཁྱོད་ལ་སྟོན་པར་འགྱུར་བའི་ཡུལ་དེར་སོང༌ཞིག 2 བདག་གིས་ཁྱོད་རྒྱལ་ཁབ་ཆེན་པོར་འགྱུར་བར་བྱེད་པ༌དང༌། བདག་གིས་ཁྱོད་ལ་བྱིན་གྱིས་བརླབས་ཏེ་ཁྱོད་སྙན་གྲགས་དང་ལྡན་པར་བྱེད༌པས། ཁྱོད་ཀྱིས་ཀྱང་མི་གཞན་ལ་བདེ་སྐྱིད་བསྐྲུན་ངེས༌ཡིན། 3 ཁྱོད་ལ་བདེ་བ་སྐྲུན་མཁན་གང་ཞིག་ལ་བདག་གིས་ཀྱང་བྱིན་རླབས་གནང་བར༌བྱའོ། །ཁྱོད་ལ་སྡིགས་དམོད་བྱེད་མཁན་གང་ཞིག་ལ་བདག་གིས་ཀྱང་སྡིགས་དམོད༌བྱའོ། །ཡང་ས་སྟེང་གི་མི་རིགས་ཐམས་ཅད་ལ་ཁྱོད་རང་བརྒྱུད་ནས་བྱིན་རླབས་འཐོབ་པར་འགྱུར་ཞེས་གསུངས༌སོ།།

4 དེ་ནས་ཨབ་རམ་ནི་དཀོན་མཆོག་ཡ་ཝཱེའི་བཀའ་ལྟར་ཕར་ཕྱིན༌ཅིང༌། ལོད་ཐུའང་ཨབ་རམ་དང་མཉམ་དུ་སོང༌ངོ༌། །ཨབ་རམ་ཞེས་བྱ་བ་ཧཱ་རན་གྲོང་ཁྱེར་ནས་འགྲོ་དུས་དགུང་ལོ་བདུན་ཅུ་དོན་ལྔ་ཡིན༌ནོ།། 5 ཨབ་རམ་གྱིས་ཁོང་གི་ཆུང་མ་སཱ་ར་ཡུ་དང་ཚ་བོ་ལོད་ཐུ་ཁྲིད༌དེ། ཁོ་རྣམས་ཀྱིས་ཧཱ་རན་དུ་བསགས་པའི་རྒྱུ་ནོར་ཁྱེར་ནས་མི་རྣམས་དང་བཅས་པ་ཀ་ན་ཨན་ཡུལ་དུ་ཆས་ཤིང་དེ་རུ་སླེབས༌སོ།། 6 ཨབ་རམ་ཡུལ་དེ་བརྒྱུད་ནས་སི་ཀེམ་ཡུལ་གྱི་མོར་རེའེ་ཡི་བེ་ཤིང་རྩར་སླེབས་པ༌དང༌། དུས་དེར་ཀ་ན་ཨན་གྱི་མི་རྣམས་ཀྱང་ཡུལ་དེར་བསྡད་ཡོད༌དོ།། 7 དེ་ནས་དཀོན་མཆོག་ཡ་ཝཱེས་ཨབ་རམ་ལ་མངོན་པར་མཛད་དེ་འདི་སྐད༌དུ། བདག་གིས་ཡུལ་འདི་ཁྱོད་ཀྱི་རིགས་རྒྱུད་ཕྱི་མ་རྣམས་ལ་སྦྱིན་པར་བྱའོ་ཞེས་གསུངས༌པས། ཨབ་རམ་གྱིས་ཡུལ་དེ་ནས་རང་ལ་མངོན་པར་མཛད་པའི་དཀོན་མཆོག་ཡ་ཝཱེ་ལ་མཆོད་ཁྲི་ཞིག༌བཞེངས། 8 ཡང་ཨབ་རམ་ཡུལ་དེ་ནས་པེད་ཨེལ་གྱི་ཤར་ཕྱོགས་སུ་ཡོད་པའི་རི་བོའི་གནས་སུ་སྤར་ཏེ་སྦྲ་གུར་ཕུབ་པར་མཛད༌དོ། །ཡུལ་དེའི་ནུབ་ཕྱོགས་ནི་པེད་ཨེལ་དང་ཤར་ཕྱོགས་ནི་ཨེ་ཡུ་གཉིས༌སོ། །ཡང་ཁོང་གིས་ཡུལ་དེ་ནས་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བཞེངས་ཏེ་ཁོང་གི་མཚན་ལ་ཞུ་བ༌ཞུས། 9 ཕྱིས་སུ་ཨབ་རམ་ཡང་རིམ་གྱིས་ནེ་གུབ་*ཡུལ་ཕྱོགས་སུ་གནས་སྤར༌ཏོ།།

ཨབ་རམ་ཞེས་བྱ་བ་ཨེ་ཅིབ་ཡུལ་དུ་སོང༌བ།

10 དེ་ཡང་ཀ་ན་ཨན་ཡུལ་དུ་མུ་གེ་ཤིན་ཏུ་ཆེན་པོ་བྱུང༌བས། ཨབ་རམ་འཁོར་དང་བཅས་པ་གནས་སྐབས་སུ་སྡོད་པའི་ཕྱིར་མར་ཨེ་ཅིབ་ཡུལ་དུ་སོང་བ༌དང༌། 11 ཨེ་ཅིབ་ཡུལ་དུ་སླེབས་ལ་ཉེ་བ༌ན། ཁོས་རང་གི་ཆུང་མ་སཱ་ར་ཡུ་ལ་འདི༌ལྟར། ཉོན༌དང༌། བདག་གིས་ཁྱོད་ནི་མཛེས་ཤིང་སྡུག་པའི་བུད་མེད་ཅིག་ཡིན་པ་ཤེས༌སོ།། 12 ཨེ་ཅིབ་ཀྱི་མི་རྣམས་ཀྱིས་ཁྱོད་རང་མཐོང་བ༌ན། འདི་ནི་ཁོའི་ཆུང་མ་ཡིན་ཞེས་སྨྲ་ངེས༌ཤིང༌། དེ་དག་གིས་ང་རང་གསོད་པར་འགྱུར་ཡང་ཁྱོད་ནི་གསོན་པར་བྱེད༌དོ།། 13 དེའི༌ཕྱིར། ཁྱོད་ནི་བདག་གི་སྲིང་མོ་ཡིན་ཞེས་སྨྲ་བར༌མཛོད། ཅིའི་ཕྱིར་ཞེ༌ན། ང་རང་ཁྱོད་ལ་བརྟེན་ནས་བདེ་བར་གནས༌ཤིང༌། ངའི་ཚེ་སྲོག་ཀྱང་ཁྱོད་ལ་བརྟེན་ནས་གསོན་ཐུབ་པའི་ཕྱིར་ཡིན་ཞེས་སྨྲས༌སོ།། 14 དེ་ནས་ཨབ་རམ་འཁོར་དང་བཅས་པ་ཨེ་ཅིབ་ཡུལ་དུ་སླེབས་པ༌དང༌། ཨེ་ཅིབ་ཀྱི་མི་རྣམས་ཀྱིས་བུད་མེད་དེ་ཤིན་ཏུ་མཛེས་པར་མཐོང༌ཞིང༌། 15 རྒྱལ་པོ་ཕཱར་ཨོལ་གྱི་བློན་ཆེན་རྣམས་ཀྱིས་བུད་མེད་མཛེས་མ་དེ་མཐོང་ཞིང་ཁོའི་མདུན་དུ་བསྟོད་བསྔགས་བྱས༌པས། བུད་མེད་དེའང་རྒྱལ་པོའི་ཕོ་བྲང་དུ་ཁྲིད༌དོ།། 16 རྒྱལ་པོས་བུད་མེད་དེའི་དབང་གིས་ཨབ་རམ་ལ་སྣེ་ལེན་རྒྱ་ཆེན་པོ་མཛད༌ཅིང༌། ཁོང་ལ་ར་ལུག༌དང༌། བ༌གླང༌། རྔ༌མོང༌། བོང༌གསེབ། བོང༌མ། གཡོག་པོ་དང་གཡོག་མོ་རྣམས་ཀྱང་ཐོབ༌བོ།། 17 དེ་ནས་དཀོན་མཆོག་ཡ་ཝཱེས་ཨབ་རམ་གྱི་ཆུང་མ་སཱ་ར་ཡུའི་དོན་རྐྱེན་གྱི་དབང་གིས་ཕཱར་ཨོལ་དང་ཁོའི་ཁྱིམ་མི་ཡོངས་ལ་སྡུག་བསྔལ་ཆེན་པོ་ཕོག་པར་མཛད༌ཅིང༌། 18 ཕཱར་ཨོལ་གྱིས་ཨབ་རམ་བོས་ཏེ་ན༌རེ། ཁྱོད་ཀྱིས་བདག་ལ་ཅི་བྱས༌སམ། བུད་མེད་དེ་ཁྱོད་ཀྱི་ཆུང་མ་ཡིན་ཞེས་མི་སྨྲ་བའི་རྒྱུ་མཚན༌ཅི། 19 བུད་མེད་དེ་ཁྱོད་ཀྱི་སྲིང་མོ་ཡིན་ཞེས་སྨྲས༌ཏེ། ཁོ་མོ་བདག་གི་ཆུང་མར་ལེན་དུ་འཇུག་དོན༌ཅི། ད་ལྟ་ཁྱོད་ཀྱི་ཆུང་མ་འདི་རུ་ཡོད་པས་ཁྱོད་ཀྱིས་ཕྱིར་ཁྲིད་ཅིག་ཅེས་སྨྲས༌སོ།། 20 དེ་ནས་ཕཱར་ཨོལ་གྱིས་རང་གི་མི་རྣམས་ལ་བཀའ་བསྒོས༌ཏེ། ཨབ་རམ་དང་ཁོའི་ཆུང༌མ། ད་དུང་ཁོ་ལ་དབང་བ་ཐམས་ཅད་ཀྱང་ཕྱིར་བསྐྱལ༌ཏོ།།

ལེའུ་བཅུ་གསུམ༌པ།

ཨབ་རམ་དང་ལོད་ཐུ་གཉིས་སོ་སོར་གྱེས༌པ།

1 དེ་ནས་ཨབ་རམ་གྱིས་ཁོའི་ཆུང་མ་དང་ལོད་ཐུ༌དང༌། རང་ལ་དབང་བ་ཐམས་ཅད་ཁྱེར༌ཏེ། ཨེ་ཅིབ་ཡུལ་ནས་ཡར་ནེ་གུབ་ཡུལ་དུ་ཕྱིན་པ༌དང༌། 2 ཨབ་རམ་ལ་གསེར་དང་དངུལ་དང་ཕྱུགས་ཟོག་ཤིན་ཏུ་མང་པོ་མཆིས༌སོ།།

3 དེ་ནས་ཨབ་རམ་དང་བཅས་པ་ནེ་གུབ་ཡུལ་ནས་རིམ་གྱིས་པེད་ཨེལ་གྱི་ཕྱོགས་སུ་སོང༌སྟེ། པེད་ཨེལ་དང་ཨེ་ཡུ་གཉིས་ཀྱི་བར་དུ་སླེབས་སོ། །དེ་ནི་སྔོན་ཆད་ཁོ་རྣམས་ཀྱིས་སྦྲ་གུར་ཕུབ་པའི་གནས་དེ་ཡིན༌ལ། 4 ཁོང་གིས་ཐོག་མར་མཆོད་ཁྲི་བཞེངས་པའི་གནས་དེའང་ཡིན༌ནོ། །ཁོང་གིས་གནས་དེ་རུ་དཀོན་མཆོག་ཡ་ཝཱེའི་མཚན་ནས་བོས༌པའོ།། 5 ཨབ་རམ་དང་མཉམ་དུ་སོང་བའི་ལོད་ཐུ་ལའང་བ་ཁྱུ༌དང༌། ར་ལུག་གི་ཁྱུ༌དང༌། སྦྲ་གུར་བཅས་ལྡན༌ནོ།། 6 ཁོ་རྣམས་ལ་རྒྱུ་ནོར་དེ་འདྲ་མང་པོ་ཡོད་པས་ཡུལ་དེར་ཁོ་རྣམས་མ་ཤོང་བ་དང་ལྷན་དུའང་སྡོད་མ་ནུས༌པར། 7 ཨབ་རམ་གྱི་རྫི་བོ་དང་ལོད་ཐུའི་རྫི་བོ་རྣམས་ཀྱི་བར་དུ་འཁྲུག་རྩོད་བྱུང་བ༌རེད། དུས༌དེར། ཀ་ན་ཨན་མི་རིགས་དང་ཕེ་རེ་ཟི་མི་རིགས་ཀྱང་གནས་དེར་བསྡད་ཡོད༌དོ།།

8 དེ་ནས་ཨབ་རམ་གྱིས་ལོད་ཐུ་ལ་འདི་སྐད༌དུ། ངེད་གཉིས་འཁྲུག་རྩོད་བྱ་མི་འོས༌ལ། ཁྱོད་ཀྱི་རྫི་བོ་དང་བདག་གི་རྫི་བོ་གཉིས་ཀྱང་རྩོད་མི་འོས༌སོ། །ཅིའི་ཕྱིར་ཞེ༌ན། རང་ཅག་ནི་སྤུན་མཆེད་ཡིན་པའི་ཕྱིར༌རོ།། 9 ས་གཞི་ཐམས་ཅད་ཁྱོད་ཀྱི་མིག་མདུན་དུ་ཡོད་པ་མ་ཡིན༌ནམ། ཁྱོད་བདག་དང་ཁ་འབྲལ་བར༌གྱིས། ཁྱོད་རང་གཡོན་ཕྱོགས་སུ་སོང༌ན། ང་རང་གཡས་ཕྱོགས་སུ༌འགྲོའོ། །ཁྱོད་རང་གཡས་ཕྱོགས་སུ་སོང༌ན། ང་རང་གཡོན་ཕྱོགས་སུ་འགྲོ་བར་བྱའོ་ཞེས་སྨྲས༌སོ།། 10 དེ་ནས་ལོད་ཐུས་མགོ་ཡར་བཀྱགས་ཏེ་ཡོར་དན་གཙང་པོའི་ཡུལ་འཁོར་ཐམས་ཅད་ལ་བལྟས་པ༌ན། ས་ཆ་ཡོངས་སུ་ཆུ་ཤིན་ཏུ་མང་བ༌མཐོང༌། ཡུལ་དེ་ནི་ཚོ་ཨར་གྱི་བར་དུ་དཀོན་མཆོག་ཡ་ཝཱེས་སཱ་དོམ་དང་གཱ་མོ་ར་གཉིས་འཇོམས་པར་མ་མཛད་སྔོན་གྱི་དཀོན་མཆོག་ཡ་ཝཱེའི་ལྡུམ་ར་དང་འདྲ༌ཞིང༌། ཨེ་ཅིབ་ཀྱི་ཡུལ་དང་མཚུངས༌པས། 11 ལོད་ཐུ་ཡིས་ཡོར་དན་གཙང་པོའི་ཡུལ་འཁོར་ཐམས་ཅད་བདམས༌ཏེ། ཤར་ཕྱོགས་སུ་གནས་སྤར་བ་དང་ཁོ་རྣམས་ཕན་ཚུན་ཁ་གྱེས་པ༌རེད། 12 དེ་ནས་ཨབ་རམ་ཞེས་བྱ་བ་ཀ་ན་ཨན་ཡུལ་དུ་བསྡད་པ༌དང༌། ལོད་ཐུ་ཡུལ་འཁོར་གྱི་གྲོང་ཁྱེར་རྣམས་སུ་བསྡད༌ཅིང༌། ཡང་རིམ་གྱིས་སྦྲ་གུར་རྣམས་སཱ་དོམ་བར་དུ་གནས་སྤར༌ཏོ།། 13 དེ་ཡང་སཱ་དོམ་གྱི་མི་རྣམས་ངན་པ་ཤ་སྟག་ཡིན༌ཞིང༌། དཀོན་མཆོག་ཡ་ཝཱེའི་སྤྱན་སྔར་སྡིག་པ་ཚབས་ཆེན་བྱེད༌དོ།།

14 དེ་ནས་ལོད་ཐུ་ཞེས་བྱ་བ་ཨབ་རམ་དང་ཁ་གྱེས༌རྗེས། དཀོན་མཆོག་ཡ་ཝཱེས་ཨབ་རམ་ལ་འདི་སྐད༌དུ། ཁྱོད་ཀྱིས་རང་གི་གནས་ཡུལ་ནས་མགོ་ཡར་བཀྱགས་ཏེ་ཤར་ལྷོ་ནུབ་བྱང་གི་ཕྱོགས་སུ་ལྟོས༌དང༌། 15 ཁྱོད་ཀྱི་མིག་གིས་མཐོང་ཚད་ཐམས་ཅད་བདག་གིས་ཁྱོད་དང་ཁྱོད་ཀྱི་བུ་རྒྱུད་ལ་གཏན་དུ་སྦྱིན་པར་འགྱུར༌རོ།། 16 བདག་གིས་ཁྱོད་ཀྱི་རིགས་རྒྱུད་རྣམས་རྡུལ་གྲངས་དང་མཉམ་པར་བྱ་ངེས༌ཡིན། སུ་ཞིག་གིས་ས་ཡི་རྡུལ་གྲངས་ལ་རྩིས་ལེན་ཐུབ༌ན། ད་གཟོད་ཁྱོད་ཀྱི་རིགས་རྒྱུད་ལའང་རྩིས་ལེན་ནུས༌སོ།། 17 ཁྱོད་ཡར་ལོངས༌དང༌། ཡུལ་འདིའི་ཕྱོགས་ཀུན་ལ་སོང༌ཞིག རྒྱུ་མཚན་ནི་བདག་གིས་ས་འདི་ཁྱོད་ལ་སྦྱིན་ངེས་ཡིན་པའི་ཕྱིར་རོ་ཞེས་གསུངས༌སོ།། 18 དེ་ནས་ཨབ་རམ་གྱིས་རང་གི་སྦྲ་གུར་གནས་སྤར༌ཞིང༌། ཧེབ་རོན་གྱི་མཱན་རེའེ་ཞེས་བྱ་བའི་བེ་ཤིང་སྐྱེད་ཚལ་གྱི་ཉེ་འགྲམ་དུ་བསྡད་པ་དང་། གནས་དེ་རུ་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བཞེངས༌སོ།།

ལེའུ་བཅུ་བཞི༌པ།

ཨབ་རམ་གྱིས་ལོད་ཐུའི་སྲོག་བསྐྱབས༌པ།

1 དེ་ཡང་ཤིན་ཨར་ཡུལ་གྱི་རྒྱལ་པོ་ཨམ་རཱ་ཕིལ༌དང༌། ཨེལ་ལ་སཱར་ཡུལ་གྱི་རྒྱལ་པོ་ཨར༌ཡོག ཨེ་ལཱམ་ཡུལ་གྱི་རྒྱལ་པོ་ཀཱ་དོར་ལཱ་ཨོ༌མེར། གོ་ཡེམ་ཡུལ་གྱི་རྒྱལ་པོ་ཐིད་ཨལ་བཅས་ཀྱི་དུས༌སུ། 2 རྒྱལ་པོ་འདི་བཞི་པོས་སཱ་དོམ་གྱི་རྒྱལ་པོ་པེ་རཱ༌དང༌། གཱ་མོ་ར་ཡི་རྒྱལ་པོ་པེར༌ཤཱ། ཨད་མཱ་ཡི་རྒྱལ་པོ་ཤིན༌ཨབ། ཚཱ་བོ་ཡིམ་གྱི་རྒྱལ་པོ་ཤེམ་ཨེ༌བེར། པེ་ལཱ་༼དེང་སང་ཚོ་ཨར་ཞེས་ཀྱང་བྱ།༽ཡི་རྒྱལ་པོ་དང་བཅས་པར་དམག་དྲངས༌སོ།། 3 དེ་ནས་རྒྱལ་པོ་དེ་རྣམས་སིད་དིམ་ལུང་པར་གཅིག་ཏུ༌འདུས། ལུང་པ་དེ་ནི་ཚྭ་མཚོ༌དེའོ།།

4 དེ་སྔར་དེ་དག་ཀཱ་དོར་ལཱ་ཨོ་མེར་གྱི་མངའ་འོག་ཏུ་ལོ་བཅུ་གཉིས་རིང་ལ་བསྡད་ཅིང་ལོ་བཅུ་གསུམ་པར་ངོ་ལོག༌བྱས། 5 དེ་ཡང་ལོ་བཅུ་བཞི༌པར། ཀཱ་དོར་ལཱ་ཨོ་མེར་གྱི་མནའ་འབྲེལ་རྒྱལ་པོ་ཐམས་ཅད་ཨ་ཤ་ཐ་རོད་ཀར་ནཱ་ཡེམ་ཞེས་པའི་ཡུལ་དུ་འོངས༌ཏེ། རེ་པཱ་མི་རིགས༌དང༌། ཧཱམ་ཞེས་པའི་ཡུལ་གྱི་ཟུ་ཟ་མི༌རིགས། ཤཱ་ཝེ་ཀིར་ཡ་ཐཱ་ཡེམ་ཡུལ་གྱི་ཨེ་མཱ་མི༌རིགས། 6 དབེན་སྟོང་གི་འགྲམ་དུ་ཡོད་པའི་ཨེལ་ཕཱ་རན་ཡུལ་ནས་སེ་ཨིར་རི་བོའི་བར་དུ་གནས་པའི་ཧོར་མི་རིགས་བཅས་ལ་དམག་དྲངས་ཤིང་དེ་ལས་རྣམ་པར་རྒྱལ༌ཏོ།། 7 དེ་ནས་ཁོ་རྣམས་ཕྱིར་ལོག་པའི་ལམ་བར་དུ་ཨིན་མུས་ཕཱད་ཅེས་པ་སྟེ་ཀཱ་དེའེ་ཤཱ་ཡུལ་དུ་སོང༌སྟེ། ཨ་མཱད་ལེག་མི་རིགས་ཀྱི་ཡུལ་ཐམས་ཅད༌དང༌། ཧ་ཚོན་ཐལ་མཱར་ཡུལ་དུ་གནས་པའི་ཨེ་མོར་མི་རིགས་བཅས་ལ་དམག་དྲངས་ཤིང་དེ་ལས་རྣམ་པར་རྒྱལ༌ཏོ།།

8 དེ་ནས་སཱ་དོམ༌དང༌། གཱ་མོ༌ར། ཨད༌མཱ། ཚཱ་བོ༌ཡིམ། པེ་ལཱའམ་ཚོ་ཨར་བཅས་ཀྱི་རྒྱལ་པོ་རྣམས་སླེབས་པ༌དང༌། སིད་དིམ་ལུང་པ་ནས་གཡུལ་བཤམས་ཏེ་ཁོ་རྣམས་ལ་གཡུལ་འགྱེད་པ༌སྟེ། 9 ཨེ་ལཱམ་གྱི་རྒྱལ་པོ་ཀཱ་དོར་ལཱ་ཨོ་མེར༌དང༌། གོ་ཡེམ་གྱི་རྒྱལ་པོ་ཐིད༌ཨལ། ཤིན་ཨར་གྱི་རྒྱལ་པོ་ཨམ་རཱ་ཕིལ། ཨེལ་ལ་སཱར་གྱི་རྒྱལ་པོ་ཨར་ཡོག་བཅས་ཡིན༌ཞིང༌། རྒྱལ་པོ་བཞི་པོས་རྒྱལ་པོ་ལྔ་པོར་གཡུལ་འགྱེད༌པའོ།། 10 དེ་ཡང་སིད་དིམ་ལུང་པར་རྒྱ་སྐྱེགས་ཀྱིས་བཀང་བའི་དོང་མང་པོ་ཡོད༌ལ། སཱ་དོམ་གྱི་རྒྱལ་པོ་དང་གཱ་མོ་ར་ཡི་རྒྱལ་པོ་གཉིས་བྲོས་ཏེ་རྒྱ་སྐྱེགས་ཀྱི་དོང་ནང་དུ་ལྷུང་ཞིང་གཞན་རྣམས་རི་ཁྲོད་དུ༌བྲོས། 11 དེ་ནས་རྒྱལ་པོ་བཞི་པོས་སཱ་དོམ་དང་གཱ་མོ་ར་ཡི་རྒྱུ་ནོར་དང་འབྲུ་རིགས་ཐམས་ཅད་ཕྲོགས་ཤིང་། 12 ཨབ་རམ་གྱི་ཚ་བོ་ལོད་ཐུ་དང་ཁོའི་རྒྱུ་ནོར་ཡང་ཕྲོགས་ནས་སོང༌། ཅིའི་ཕྱིར་ཞེ༌ན། དུས་དེར་ལོད་ཐུ་ནི་སཱ་དོམ་དུ་བསྡད་ཡོད་པའི་ཕྱིར༌རོ།།

13 དེ་ཡང་ཕྱིར་བྲོས་འོངས་པའི་མི་ཞིག་གིས་ཨིབ་རི་པ་*ཨབ་རམ་ལ་གནས་ཚུལ་དེའི་སྐོར༌སྨྲས། ཨབ་རམ་ནི་སྐབས་དེར་ཨེ་མོར་མི་རིགས་ཀྱི་མཱན་རེའེ་ཞེས་བྱ་བའི་བེ་ཤིང་སྐྱེད་ཚལ་གྱི་ཉེ་འགྲམ་དུ་བསྡད་ཡོད༌ཅིང༌། མཱན་རེའེ་བྱ་བ་ནི་ཨེ་ཤ་ཀོལ་དང་ཨ་ནེར་གཉིས་ཀྱི་སྤུན་ཡིན༌ལ། ཁོ་རྣམས་ཀྱིས་ཨབ་རམ་དང་མནའ་འབྲེལ་བྱས་མྱོང༌ངོ༌།། 14 དེ་ནས་ཨབ་རམ་གྱིས་ཁོང་གི་ཚ་བོ་ལོད་ཐུ་བཙན་བཟུང་བྱས་པའི་གནས་ཚུལ་ཐོས༌ཏེ། རང་ཁྱིམ་ནས་ནར་སོན་ཅིང་དམག་རྩལ་སྦྱངས་པའི་ཕོ་རྒོད་སུམ་བརྒྱ་དང་བཅོ་བརྒྱད་ཁྲིད་ནས་དཱན་ཞེས་པའི་ཡུལ་བར་དུ་ར་མདར༌རྒྱུགས། 15 མཚན་མོའི་དུས༌སུ། ཨབ་རམ་གྱིས་རང་ཉིད་དང་དམག་མི་སྡེ་ཚན་བགོས་ནས་དགྲ་བོ་འཇོམས་པར་བྱས་པ༌དང༌། དེ་ནས་ཡང་དཱ་མེ་སེག་གི་བྱང་ཕྱོགས་སུ་ཡོད་པའི་ཧོ་བཱ་ཡུལ་བར་དུ་བདས༌ཏེ། 16 སྔར་ཕྲོགས་ཟིན་པའི་རྒྱུ་ནོར་ཐམས་ཅད་ཕྱིར་བླངས་པར་མ༌ཟད། ད་དུང་ཁོང་གི་ཚ་བོ་ལོད་ཐུ༌དང༌། ཁོའི་རྒྱུ་ནོར་དང་བུད༌མེད། འབངས་མི་ཐམས་ཅད་ཀྱང་ཕྱིར་བླངས༌སོ།།

17 དེ་ཡང་ཨབ་རམ་བྱ་བ་ཀཱ་དོར་ལཱ་ཨོ་མེར་དང་དེའི་མནའ་འབྲེལ་རྒྱལ་པོ་གཞན་རྣམས་ལས་རྣམ་པར་རྒྱལ་ཏེ་ཕྱིར་ལོག་པའི་དུས༌སུ། སཱ་དོམ་གྱི་རྒྱལ་པོ་འོངས་ནས་ཤཱ་ཝེ་ལུང་པ་རུ་ཁོང་ལ་བསུ་བ༌བྱས། ཤཱ་ཝེ་ལུང་པ་ལ་རྒྱལ་པོའི་ལུང་པ་ཞེས་ཀྱང༌ཟེར། 18 དེ་ནས་སཱ་ལེམ་གྱི་རྒྱལ་པོ་མཱལ་ཀི་ཚེ་དེག་གིས་ཀྱང་བག་ལེབ་དང་རྒུན་ཆང་ཁྱེར་ནས་བསུ་བ་བྱེད་དུ༌ཕེབས། ཁོང་ནི་བླ་ན་མེད་པའི་དཀོན་མཆོག་གི་མཆོད་དཔོན་ཞིག་ཡིན༌ནོ།། 19 ཁོང་གིས་ཨབ་རམ་ལ་བྱིན་གྱིས་བརླབས་ཏེ་འདི་སྐད༌དུ།

གནམ་ས་གཉིས་ཀྱི་བྱེད་པོ༌དང༌།།

བླ་ན་མེད་པའི་དཀོན་མཆོག༌གིས།།

ཨབ་རམ་ཁྱོད་ལ་བྱིན་བརླབས༌མཛོད།།

20 དགྲ་བོ་ཐམས་ཅད་ཁྱོད་སྤྲད༌པའི།།

བླ་ན་མེད་པའི་དཀོན་མཆོག༌ལ།།

བསྟོད་ཅིང་བསྔགས་པར་འོས་སོ༌ལོ། །ཞེས་གསུངས༌སོ།།

ཨབ་རམ་གྱིས་རང་ལ་ཐོབ་པའི་བཅུ་ཆ་གཅིག་ནི་མཱལ་ཀི་ཚེ་དེག་ལ་ཕུལ༌ཏོ།། 21 དེ་ནས་སཱ་དོམ་གྱི་རྒྱལ་པོས་ཨབ་རམ་ལ་འདི་ལྟར། ཁྱོད་ཀྱིས་འབངས་མི་རྣམས་བདག་ལ་བྱིན༌དང༌། རྒྱུ་ནོར་རྣམས་ཁྱོད་ཀྱིས་ཁྱེར་ཞིག་ཅེས་སྨྲས༌སོ།། 22 དེ་ནས་ཨབ་རམ་གྱིས་སཱ་དོམ་གྱི་རྒྱལ་པོ་ལ་འདི་སྐད༌དུ། བདག་གིས་གནམ་ས་གཉིས་ཀྱི་བྱེད་པོ་སྟེ་བླ་ན་མེད་པའི་དཀོན་མཆོག་ཡ་ཝཱེ་ལ་དམ་བཅས༌ཏེ། 23 ཁྱོད་ལ་གཏོགས་པའི་རྒྱུ་རྫས་ནི་སྐུད་པ་ཞིག༌གམ། ཡང་ན་ལྷམ་མདུད་ཅིག་ཡིན་ཡང་བདག་གིས་མི་འཁྱེར༌རོ། །ཅིའི་ཕྱིར་ཞེ༌ན། ཁྱོད་ན༌རེ། བདག་གིས་ཨབ་རམ་ཕྱུག་པོར་བཏང་བ་ཡིན་ཞེས་མི་སྨྲ་བའི་ཕྱིར༌རོ།། 24 དམག་མི་རྣམས་ཀྱིས་གང་ཞིག་ཟོས་པ༌དང༌། བདག་དང་མཉམ་དུ་ཕྱིན་པའི་ཨ་ནེར༌དང༌། ཨེ་ཤ༌ཀོལ། མཱན་རེའེ་བཅས་ལ་རང་གི་བགོ་སྐལ་འཁྱེར་དུ་འཇུག་པ་ལས༌གཞན། བདག་གིས་ཅི་ཡང་མི་འཁྱེར་ཞེས་སྨྲས༌སོ།།

ལེའུ་བཅོ་ལྔ༌པ།

དཀོན་མཆོག་གིས་ཨབ་རམ་ལ་ཞལ་ཆད་བཞག༌པ།

1 དོན་དེའི་རྗེས༌སུ། ཨབ་རམ་གྱི་ཞལ་གཟིགས་ནང་དུ་དཀོན་མཆོག་ཡ་ཝཱེས་བཀའ་བབས་ཤིང་ཁོང་ལ་འདི་སྐད༌དུ། ཨབ༌རམ། ཁྱོད་རང་འཇིགས་མི་དགོས༌ཏེ། བདག་ནི་ཁྱོད་ཀྱི་ཕུབ་ཡིན༌ཞིང༌། བདག་གིས་ཁྱོད་ལ་བྱ་དགའ་ཆེན་པོ་ཞིག་སྦྱིན་པར་བྱ་ཞེས་པ༌དང༌། 2 ཨབ་རམ་ན༌རེ། ཀྱེ། གཙོ་བོ་ཡ་ཝཱེ༌ལགས། བདག་ལ་བུ་མེད་པས་ཁྱེད་ཀྱིས་བདག་ལ་ཅི་ཞིག་གནང་བར༌བྱའམ། བདག་གི་ཁྱིམ་རྒྱུད་འཛིན་མཁན་ནི་དཱ་མེ་སེག་གི་ཨེ་ལི་ཨེ་བཟིར་ཡིན་ཞེས་པ༌དང༌། 3 ཡང་ཨབ་རམ་ན༌རེ། ཁྱེད་ཀྱིས་བདག་ལ་བུ་རྒྱུད་མ་གནང༌བས། བདག་གི་ཁྱིམ་དུ་སྐྱེས་པའི་མི་དེ་ནི་བདག་གི་ཁྱིམ་རྒྱུད་འཛིན་མཁན་ཡིན་ནོ་ཞེས་པ༌ལ། 4 ཡང་དཀོན་མཆོག་ཡ་ཝཱེས་བཀའ་བབས་ཏེ་འདི་སྐད༌དུ། མི་དེ་ཁྱོད་ཀྱི་ཁྱིམ་རྒྱུད་འཛིན་མཁན་དུ་མི༌འགྱུར། ཁྱོད་རང་ལས་སྐྱེས་པའི་བུ་ནི་ཁྱོད་ཀྱི་ཁྱིམ་རྒྱུད་འཛིན་མཁན་དུ་འགྱུར་བ་ཡིན་ཞེས༌པའོ།། 5 དེ་ནས་ཁོང་གིས་ཨབ་རམ་ཕྱི་རོལ་ཏུ་ཁྲིད་དེ་འདི་སྐད༌དུ། ཁྱོད་ཀྱིས་ནམ་མཁར་ལྟོས༌དང༌། ནམ་མཁའི་སྐར་མ་ཐམས་ཅད་བརྩི་ནུས༌སམ། བརྩི་ནུས་ན་རྩིས་ཤིག་ཅེས༌དང༌། ཡང་ཁོང་གིས་འདི་སྐད༌དུ། ཁྱོད་ཀྱི་རིགས་རྒྱུད་ཀྱང་དེ་བཞིན་དུ་འབྱུང་བར་འགྱུར་ཞེས་གསུངས༌སོ།། 6 དེ་ནས་ཨབ་རམ་གྱིས་དཀོན་མཆོག་ཡ་ཝཱེ་ལ་དད་པ་བྱས་ཤིང་དཀོན་མཆོག་ཡ་ཝཱེས་ཀྱང་ཁོང་ནི་མི་རྣམ་དག་ཏུ་བརྩིས༌སོ།། 7 དེ་ནས་ཡང་དཀོན་མཆོག་ཡ་ཝཱེས་ཨབ་རམ་ལ་འདི་སྐད༌དུ། བདག་ནི་ཡ་ཝཱེ་ཡིན༌ཏེ། བདག་གིས་ཀ་ན་ཨན་གྱི་ཡུལ་འདི་ཁྱོད་ལ་བགོ་སྐལ་དུ་སྦྱིན་པའི༌ཕྱིར། དེ་སྔར་ཁྱོད་རང་ཀལ་དི་ཡུལ་གྱི་ཨུར་ནས་ཁྲིད་ཡོང་བ་ཡིན་ཞེས་གསུངས་པ༌ལ། 8 ཨབ་རམ་ན༌རེ། ཀྱེ། གཙོ་བོ་ཡ་ཝཱེ༌ལགས། ངས་ཡུལ་འདི་བདག་གི་བགོ་སྐལ་ཡིན་པ་ཅི་ལྟར་ཤེས་ནུས་སམ་ཞེས་ཞུས༌ཤིང༌། 9 ཡང་དཀོན་མཆོག་གིས་འདི་སྐད༌དུ། ཁྱོད་ཀྱིས་བ་དྲུས་མ༌དང༌། ར༌མ། ལུག་ཐུག་བཅས་ལོ་གསུམ་ཅན་གཅིག་རེ༌དང༌། གཞན༌ཡང༌། བྱ་ཐི་བ་དང་ཕུག་རོན་ཆུང་ངུ་གཅིག་རེ་བདག་གི་མདུན་དུ་ཁྱེར་ཤོག་ཅེས་གསུངས་པ༌ལ། 10 ཨབ་རམ་གྱིས་ཀྱང་དེ་ལྟར་ཁྱེར་ཡོང་བ༌དང༌། དེ་དག་རེ་རེ་བཞིན་དུམ་བུ་གཉིས་སུ་བགོས་ཤིང་དུམ་བུ་རེ་རེ་བཞིན་བཤམས་ནས༌བཞག འོན༌ཀྱང༌། བྱ་ཐི་བ་དང་ཕུག་རོན་ཆུང་ངུ་གཉིས་དུམ་བུར་མ་བགོས༌སོ།། 11 དེ་ནས་བྱ་རྒོད་རྣམས་འཕུར་འོངས་ནས་ཕྱུགས་ཟོག་གི་ཤ་སྟེང་དུ་བབས་པས་ཨབ་རམ་གྱིས་དེ་རྣམས་བདས༌སོ།།

12 དེ་ཡང་ཉི་མ་ནུབ་པའི་དུས༌སུ། ཨབ་རམ་ལ་གཉིད་ལྕི་མོ་ཁུགས་པ་དང་འཇིགས་སུ་རུང་བའི་མུན་ནག་ཆེན་པོ་ཁོང་གི་ལུས་ལ་ཁྱབ་པར༌གྱུར། 13 དཀོན་མཆོག་ཡ་ཝཱེས་ཨབ་རམ་ལ་འདི་སྐད༌དུ། ཁྱོད་ཀྱིས་ངེས་པར་ཤེས་དགོས་པ༌ནི། ཁྱོད་ཀྱི་རིགས་རྒྱུད་རྣམས་མི་རིགས་གཞན་གྱི་ཡུལ་དུ་སྡོད་པར་བྱེད༌ཅིང༌། ཁོ་རྣམས་ཀྱིས་ལོ་འཁོར་བཞི་བརྒྱའི་རིང་ལ་ཡུལ་དེའི་མི་རྣམས་ལ་གཡོག་བྱེད་པ་དང་དེ་དག་གི་གཉའ་གནོན་མྱང་བར་འགྱུར༌རོ།། 14 དེ་ནས་ཁོ་རྣམས་ཀྱིས་གཡོག་བྱེད་པའི་རྒྱལ་ཁབ་དེ་ལ་བདག་གིས་ཉེས་ཆད་གཅོད་པར་འགྱུར༌ཞིང༌། དེའི་རྗེས༌སུ། ཁྱོད་ཀྱི་རིགས་རྒྱུད་རྣམས་ཀྱིས་ཡུལ་དེ་ནས་རྒྱུ་ནོར་མང་པོ་ཁྱེར་ནས་ཡུལ་དེ་དང་ཁ་འབྲལ་བར༌འགྱུར། 15 འོན༌ཀྱང༌། ཁྱོད་ནི་ཚེ་རིང་བར་འགྱུར༌ཞིང༌། མཇུག་མཐར་བདེ་བའི་ངང་ཕ་མེས་ཡང་མེས་རྣམས་ཀྱི་གམ་དུ་འགྲོ་བ་དང་དུར་ལ་འཇུག་པར་བྱེད༌དོ།། 16 དེ་ནས་མི་རབས་བཞི༌པར། ཁྱོད་ཀྱི་རིགས་རྒྱུད་རྣམས་ཕྱིར་ཡུལ་འདིར་འབྱོན་ངེས༌ཏེ། ཨེ་མོར་མི་རིགས་ཀྱི་ནག་ཉེས་ད་དུང་ལོངས་མེད་པའི་ཕྱིར་ཡིན་ཞེས་གསུངས༌སོ།།

17 དེ་ནས་ཉི་མ་ནུབ་ནས་མུན་རུབ་པ༌ན། གློ་བུར༌ཉིད་དུ། དུ་བ་འཕྱུར་བའི་ཐབ་ཀ་དང་དམར་ལམ་ལམ་བྱེད་པའི་དཔལ་འབར་དེ་གཉིས་ནི་ཕྱུགས་ཟོག་གི་ཤ་རྣམས་ཀྱི་བར་བརྒྱུད་ནས་སོང༌ངོ༌།། 18 ཉིན་དེ༌ལ། དཀོན་མཆོག་ཡ་ཝཱེས་ཨབ་རམ་ལ་ཞལ་ཆད་བཞག་སྟེ་འདི་སྐད༌དུ། བདག་གིས་ཨེ་ཅིབ་ཀྱི་ཆུ་བོ་ནས་ཕི་རཱད་ཆུ་བོའི་བར་གྱི་ས་ཆ་འདི་དག་ཁྱོད་ཀྱི་རིགས་རྒྱུད་ལ་སྤྲད་ཟིན༌ཏེ། 19 དེའང་ས་ཆ་དེ་དག་གི་ད་ལྟའི་བདག་པོ་ནི་ཀེ་ནེ་མི་རིགས༌དང༌། ཀ་ནེ་ཟི་མི༌རིགས། ཀད་མོན་མི༌རིགས། 20 ཧེད་མི༌རིགས། ཕེ་རེ་ཟི་མི༌རིགས། རེ་པཱ་མི༌རིགས། 21 ཨེ་མོར་མི༌རིགས། ཀ་ན་ཨན་མི༌རིགས། གིར་གས་མི༌རིགས། ཡེ་བུ་སི་མི་རིགས་བཅས་ཡིན་ཞེས་གསུངས༌སོ།།

ལེའུ་བཅུ་དྲུག༌པ།

སཱ་ར་ཡུ་དང་ཧ་གར་གཉིས་ཀྱི་སྐོར།

1 དེ་ཡང་ཨབ་རམ་གྱི་ཆུང་མ་སཱ་ར་ཡུ་ལ་བུ་དང་བུ་མོ་མ་སྐྱེས༌ཤིང༌། ཁོ་མོར་ཧ་གར་ཞེས་པའི་གཡོག་མོ་ཞིག་ཡོད༌ལ། ཁོ་མོ་ནི་ཨེ་ཅིབ་ཀྱི་མི༌ཡིན། 2 དེ་ནས་སཱ་ར་ཡུ་ཡིས་ཨབ་རམ་ལ་འདི༌ལྟར། ལྟོས༌དང༌། དཀོན་མཆོག་ཡ་ཝཱེས་བདག་ལ་བུ་ཕྲུག་མི་སྐྱེ་བར་མཛད༌པས། ཁྱོད་བདག་གི་གཡོག་མོ་དང་ལུས་འབྲེལ་བྱེད་པར༌ཞུ། ཁོ་མོར་བརྟེན་ནས་བདག་ལ་བུ་ཕྲུག་ཡོད་ཀྱང་སྲིད་ཅེས་སྨྲས༌ཤིང༌། ཨབ་རམ་གྱིས་ཀྱང་སཱ་ར་ཡུའི་གཏམ་ལ་མཉན༌ཏོ།། 3 དེ་ཡང་ཨབ་རམ་ནི་ཀ་ན་ཨན་ཡུལ་དུ་ལོ་བཅུར་བསྡད་པའི་རྗེས༌སུ། ཨབ་རམ་གྱི་ཆུང་མ་སཱ་ར་ཡུ་ཡིས་ཨེ་ཅིབ་ཀྱི་གཡོག་མོ་ཧ་གར་ཞེས་པ་རང་གི་ཁྱོ་ག་ལ་ཆུན་མར་ལེན་དུ་བཅུག༌གོ །

4 དེ་ནས་ཨབ་རམ་དང་ཧ་གར་གཉིས་ལུས་འབྲེལ་བྱས་པས་ཧ་གར་ལ་མངལ་ཆགས་པ༌དང༌། ཧ་གར་གྱིས་རང་ལ་མངལ་སྦྲུམ་པ་ཤེས༌རྗེས། རང་གི་བདག་མོར་མཐོང་ཆུང་བྱས༌སོ།། 5 སཱ་ར་ཡུ་ཡིས་ཨབ་རམ་ལ་འདི་ལྟར་སྨྲས་པ༌སྟེ། ཁྱོད་ཀྱི་རྐྱེན་གྱིས་བདག་ལ་མ་ཉེས་ཁག་གཡོགས་ཐེབས་པ༌སྟེ། བདག་གིས་རང་གི་གཡོག་མོ་ཁྱོད་ཀྱི་པང་ཁར་གཏད༌ཅིང༌། ཁོ་མོས་རང་ལ་མངལ་སྦྲུམ་པ་ཤེས་རྗེས་ང་ལ་མཐོང་ཆུང་བྱེད༌དོ། །ཀྱེ། དཀོན་མཆོག་ཡ་ཝཱེས་ངེད་གཉིས་བར་དུ་ལེགས་ཉེས་ཀྱི་ཤན་འབྱེད་པར་སྨོན་ཞེས༌པའོ།། 6 དེ་ནས་ཨབ་རམ་གྱིས་སཱ་ར་ཡུ་ལ་འདི་སྐད༌དུ། གཡོག་མོ་ནི་ཁྱོད་ཀྱི་དབང་འོག་ཏུ་ཡོད༌པས། ཁྱོད་ཀྱིས་ཁོ་མོར་ཇི་ལྟར་བྱས་ཀྱང་རུང་ཞེས་སྨྲས༌སོ། །དེ་ནས་སཱ་ར་ཡུ་ཡིས་ཧ་གར་ལ་མནར་གཅོད་བྱས་པས་ཧ་གར་ཁོ་མོའི་མདུན་ནས་བྲོས༌སོ།།

7 དེ་ཡང་དཀོན་མཆོག་ཡ་ཝཱེའི་ཕོ་ཉ་དབེན་སྟོང་གི་ཆུ་མིག་དྲུང་དུ་གཡོག་མོ་ཧ་གར་དང་ཕྲད་ཅིང༌། དབེན་སྟོང་དེ་ནི་ཤུར་ཞེས་པའི་ཡུལ་གྱི་ལམ་བར་དུ་ཡོད་པ༌རེད། 8 དེ་ནས་ཕོ་ཉས་འདི་སྐད༌དུ། སཱ་ར་ཡུའི་གཡོག་མོ་ཧ་གར་ཁྱོད་གང་ནས་འོངས་པ་དང་གང་དུ་འགྲོའམ་ཞེས་དྲིས་པ༌ལ། ཧ་གར་ན༌རེ། ང་ནི་རང་གི་བདག་མོ་སཱ་ར་ཡུའི་མདུན་ནས་བྲོས་ཡོང་བ་ཡིན་ཞེས༌སྨྲས། 9 དེ་ནས་དཀོན་མཆོག་ཡ་ཝཱེའི་ཕོ་ཉས་ཁོ་མོ་ལ་འདི་སྐད༌དུ། ཁྱོད་ཕྱིར་རང་གི་བདག་མོའི་དྲུང་དུ་སོང་སྟེ་ཁོ་མོའི་དབང་འོག་ཏུ་སྡོད་ཅིག་ཅེས་གསུངས༌སོ།། 10 ཡང་འདི་སྐད༌དུ། བདག་གིས་ཁྱོད་ཀྱི་རིགས་རྒྱུད་མང་དུ་སྤེལ་ནས་བགྲང་གིས་མི་ལང་བར་བྱའོ་ཞེས༌དང༌། 11 ཡང་འདི་སྐད༌དུ།

ལྟོས་དང་ཁྱོད་ཀྱི་མངལ་དུ་སྦྲུམ་པར་བུ་སྐྱེས༌ཏེ།།

ཡ་ཝཱེས་ཁྱོད་ཀྱི་སྐྱོ་སྡུག་རྟོགས་པའི་རྐྱེན་གྱིས༌ནི།།

བུ་ཡི་མིང་ལ་ཡེས་མ་ཨེལ་ཞེས་འདོགས་པར༌གྱིས།།

12 བུ་དེ་ངེས་པར་བོང་བུ་ཇི་བཞིན་ཨུ་ཚུགས༌ཀྱིས།།

མི་རྣམས་ཀུན་ལ་དགག་ཅིང་རྒོལ་བར་འགྱུར་བ༌དང༌།།

མི་རྣམས་ཀྱིས་ཀྱང་བུ་དེར་དགག་ཅིང་རྒོལ་བར༌འགྱུར།།

བུ་དེ་རང་གི་སྤུན་ཟླའི་ཤར་དུ་སྡོད་པར༌འགྱུར། །ཞེས་གསུངས༌སོ།།

13 དེ་ནས་ཧ་གར་གྱིས་རང་ལ་བཀའ་གསུང་མཁན་དཀོན་མཆོག་ཡ་ཝཱེའི་མཚན་ལ་ཁྱེད་ནི་ང་རང་གཟིགས་པའི་དཀོན་མཆོག་ཡིན་ཞེས་བཏགས༌སོ། །ཅིའི་ཕྱིར་ཞེ༌ན། དེ་སྔར་ཁོ་མོ་ན༌རེ། ངས་གནས་འདི་རུ་ང་རང་མཐོང་བའི་དཀོན་མཆོག་མཇལ་ནུས་སམ་ཞེས་སྨྲས་པའི་ཕྱིར༌རོ།། 14 དེ་བས་ཆུ་མིག་དེའི་མིང་ལ་པེར་ལཱ་ཧེད་རོའུ་ཞེས་བཏགས་ཤིང་དེ་ནི་ཀཱ་དེའེ་ཤཱ་དང་པེ་རཱད་ཅེས་པའི་ཡུལ་གཉིས་བར་དུ་མཆིས༌སོ།།

15 ཕྱིས་སུ་ཧ་གར་གྱིས་ཨབ་རམ་ལ་བུ་ཞིག་བཙས༌ཤིང༌། ཨབ་རམ་གྱིས་བུའི་མིང་ལ་ཡེས་མ་ཨེལ་ཞེས༌བཏགས། 16 ཧ་གར་གྱིས་ཨབ་རམ་ལ་བུ་ཡེས་མ་ཨེལ་བཙའ་བའི་དུས༌སུ། ཨབ་རམ་དགུང་ལོ་གྱ་དྲུག་ཡིན༌ནོ།།

ལེའུ་བཅུ་བདུན༌པ།

མཚན་སྐྱི་གཅོད་པའི་ཞལ༌ཆད།

1 དེ་ཡང་ཨབ་རམ་དགུང་ལོ་དགུ་བཅུ་གོ་དགུ་ལོན་པའི་དུས༌སུ། དཀོན་མཆོག་ཡ་ཝཱེས་ཁོང་ལ་མངོན་པར་མཛད་དེ་འདི་སྐད༌དུ། བདག་ནི་ཀུན་དབང་དཀོན་མཆོག་ཡིན༌ལ། ཁྱོད་ཀྱིས་བདག་གི་དྲུང་དུ་མི་རྣམ་དག་གི་སྤྱོད་པ་ཟུངས༌དང༌། 2 བདག་གིས་ཁྱོད་དང་ཁ་ཆད་བཞག༌ནས། ཁྱོད་ཀྱི་རིགས་རྒྱུད་དར་ཞིང་རྒྱས་པར་བྱའོ་ཞེས་གསུངས༌སོ།། 3 དེ་ནས་ཨབ་རམ་གྱིས་ཕྱག་བཙལ་ནས་བསྡད་པ༌ལ། ཡང་དཀོན་མཆོག་གིས་འདི་སྐད༌དུ། 4 བདག་གིས་ཁྱོད་ལ་ཁ་ཆད་འཇོག༌སྟེ། ཁྱོད་ནི་མི་རིགས་མང་པོ་ཞིག་གི་མེས་པོར༌བྱའོ།། 5 ད་ནས་བཟུང་ཁྱོད་ཀྱི་མིང་ལ་ཨབ་རམ་མི་ཟེར་བར་ཨབ་ར་ཧམ་ཞེས་འབོད་པར་བྱ༌སྟེ། བདག་གིས་ཁྱོད་མི་རིགས་མང་པོའི་མེས་པོར་བྱེད་པའི་ཕྱིར༌རོ།། 6 བདག་གིས་ངེས་པར་ཁྱོད་ཀྱི་རིགས་རྒྱུད་དར་ཞིང་རྒྱས་པ༌དང༌། ཁྱོད་ལས་མི་རིགས་མང་པོ་འབྱུང་བ༌དང༌། ཁྱོད་ལས་རྒྱལ་པོ་འབྱུང་བར༌བྱའོ།། 7 བདག་གིས་ཁྱོད་དང་ཁྱོད་ཀྱི་རིགས་རྒྱུད་ཕྱི་མ་ཐམས་ཅད་ལ་དུས་གཏན་གྱི་ཁ་ཆད་འཇོག་པར་བྱ༌སྟེ། བདག་ནི་ཁྱོད་དང་ཁྱོད་ཀྱི་རིགས་རྒྱུད་ཕྱི་མ་རྣམས་ཀྱི་དཀོན་མཆོག༌ཡིན། 8 བདག་གིས་ད་ལྟ་ཁྱོད་རང་སྡོད་པའི་ཡུལ་ཏེ་ཀ་ན་ཨན་གྱི་ས་ཆ་ཐམས་ཅད་ཁྱོད་དང་ཁྱོད་ཀྱི་རིགས་རྒྱུད་ཕྱི་མ་རྣམས་ལ་སྦྱིན་པ༌དང༌། ཁྱོད་རྣམས་རྟག་ཏུ་ཡུལ་འདིའི་བདག་པོར་བྱེད་ཅིང་བདག་ནི་རིགས་རྒྱུད་ཕྱི་མ་རྣམས་ཀྱི་དཀོན་མཆོག་ཀྱང་ཡིན་ཞེས་གསུངས༌སོ།།

9 ཡང་དཀོན་མཆོག་གིས་ཨབ་ར་ཧམ་ལ་འདི་སྐད༌དུ། ཁྱོད་དང་ཁྱོད་ཀྱི་རིགས་རྒྱུད་ཕྱི་མ་ཐམས་ཅད་ཀྱིས་དུས་ནམ་ཡང་བདག་གི་ཁ་ཆད་བསྲུང་དགོས༌སོ།། 10 ཁྱོད་རྣམས་ལས་ཕོ་ཐམས་ཅད་ཀྱི་མཚན་སྐྱི་*གཅོད་པར༌གྱིས། འདི་ནི་བདག་དང༌ཁྱོད། ཁྱོད་ཀྱི་རིགས་རྒྱུད་ཕྱི་མ་རྣམས་བར་གྱི་ཁ་ཆད་ཡིན༌ལ། ཁྱོད་རྣམས་ཀྱིས་བསྲུང་བར་བྱ༌འོས། 11 ཁྱོད་ཅག་ཐམས་ཅད་ཀྱི་མཚན་སྐྱི་གཅོད་དགོས༌ཏེ། འདི་ནི་བདག་དང་ཁྱོད་རྣམས་བར་གྱི་ཁ་ཆད་ཀྱི་རྟགས༌ཡིན། 12 ཁྱོད་ཅག་སྐྱེས་པ་ཐམས་ཅད་ནི་རང་ཁྱིམ་ནས་སྐྱེས༌པའམ། ཡང་ན་ཁྱོད་ཀྱི་རིགས་རྒྱུད་མ་ཡིན་པའི་ཕྱི་ཕྱོགས་པ་ལས་དངུལ་གྱིས་ཉོས་པ་གང་ཡིན༌ཡང༌། ཁྱོད་ཀྱི་རིགས་རྒྱུད་ཕྱི་མ་ཐམས་ཅད་ཀྱིས་བུ་སྐྱེས་ནས་ཉིན་བརྒྱད་པར་མཚན་སྐྱི་གཅོད༌དགོས། 13 ཁྱོད་ཀྱི་ཁྱིམ་ནས་སྐྱེས་པའམ་ཁྱོད་ཀྱིས་དངུལ་སྤྲད་ནས་ཉོས་པ་གང་ཡིན་ཡང་ཐམས་ཅད་ཀྱི་མཚན་སྐྱི་གཅོད་དགོས༌སོ། །འདི་ལྟར་བྱས༌ན། བདག་གི་ཁ་ཆད་ཁྱོད་ཅག་གི་ལུས་སྟེང་དུ་མཆིས་ཤིང་དུས་གཏན་གྱི་ཁ་ཆད་ཡིན་པར་བསྟན༌ཏོ།། 14 འོན༌ཀྱང༌། མཚན་སྐྱི་མ་བཅད་པའི་སྐྱེས་པ་རྣམས་ནི་ཁྱོད་ཀྱི་རིགས་རྒྱུད་ལས་ཕྱིར་ཕུད་པར་བྱ༌སྟེ། དེ་དག་བདག་གི་ཁ་ཆད་དང་འགལ་བའི་ཕྱིར་ཡིན་ཞེས་གསུངས༌སོ།།

15 དེ་ནས་ཡང་དཀོན་མཆོག་གིས་ཨབ་ར་ཧམ་ལ་འདི་སྐད༌དུ། ཁྱོད་ཀྱི་ཆུང་མ་སཱ་ར་ཡུའི་མིང་ལ་སཱ་ར་ཡུ་ཞེས་མི་ཟེར་བར་སཱ་ར་ཞེས་འབོད་པར་འགྱུར༌རོ།། 16 བདག་གིས་ཁོ་མོར་བྱིན་རླབས་གནང་བ༌དང༌། ཁོ་མོ་ལས་ཁྱོད་ལ་བུ་ཞིག་སྦྱིན་པར་བྱའོ། །ཡང་བདག་གིས་ཁོ་མོར་བྱིན་རླབས་གནང་བ༌དང༌། ཁོ་མོ་མི་རིགས་མང་པོ་ཞིག་གི་ཡུམ་ཡིན་པར་འགྱུར༌ཞིང༌། འབངས་མི་རྣམས་ཀྱི་རྒྱལ་པོའང་ཁོ་མོ་ལས་འབྱུང་བར་འགྱུར་ཞེས་གསུངས༌སོ།། 17 དེ་ནས་ཨབ་ར་ཧམ་གྱིས་ཕྱག་བཙལ་ནས་བསྡད༌དེ། ལོ་བརྒྱ་ལོན་པའི་མི་ཞིག་ལ་བུ་འཐོབ་སྲིད༌དམ། སཱ་རའང་ལོ་དགུ་བཅུ་ལོན་པས་བུ་སྐྱེ་སྲིད་དམ་ཞེས་སེམས་ལ་དྲན་ཞིང་དགོད་བྲོ་བར༌གྱུར། 18 དེ་ནས་ཨབ་ར་ཧམ་གྱིས་དཀོན་མཆོག༌ལ། ཁྱེད་ཀྱི་སྤྱན་སྔར་ཡེས་མ་ཨེལ་འཚོ་བར་གྱུར་ན་ཅི་མ་རུང་ཞེས་ཞུས་པ༌ན། 19 ཡང་དཀོན་མཆོག་གིས་ཨབ་ར་ཧམ་ལ་འདི་སྐད༌དུ། དེ་འདྲ་མིན༌ཏེ། ཁྱོད་ཀྱི་ཆུང་མ་སཱ་རས་ཁྱོད་ལ་བུ་ཞིག་བཙའ་བ༌དང༌། ཁྱོད་ཀྱིས་བུའི་མིང་ལ་ཨི་སཱག་ཅེས་འདོགས་པར༌གྱིས། བདག་གིས་ཁོ་དང་ཁོའི་རིགས་རྒྱུད་ཕྱི་མ་རྣམས་ལ་དུས་གཏན་གྱི་ཁ་ཆད་འཇོག་པར༌བྱའོ།། 20 དེ་ཡང་ཡེས་མ་ཨེལ་ལ་མཚོན༌ན། བདག་གིས་ཁྱོད་ཀྱི་ངག་བཞིན་དུ་ཁོ་ལའང་བྱིན་རླབས་གནང་སྟེ་དར་ཞིང་རྒྱས་པ་དང་རིགས་རྒྱུད་མང་དུ་འཕེལ་བར༌བྱའོ། །ཁོ་ལས་ཚོ་དཔོན་བཅུ་གཉིས་འབྱུང་བ་དང་བདག་གིས་ཁོ་རྒྱལ་ཁབ་ཆེན་པོར་འགྱུར་བར་བྱེད༌དོ།། 21 སང་ལོའི་དུས་འདི༌ལ། སཱ་རས་ཁྱོད་ལ་བུ་ཨི་སཱག་བཙའ་ཞིང་བདག་གིས་དེ་ལ་ཁ་ཆད་འཇོག་པར་བྱ་ཞེས་གསུངས་པ༌དང༌། 22 དཀོན་མཆོག་ཨབ་ར་ཧམ་དང་ཁ་བྲལ་ནས་ནམ་མཁའི་ཞིང་ཁམས་སུ་འཕགས༌སོ།།

23 ཉིན་དེ༌ལ། ཨབ་ར་ཧམ་གྱིས་དཀོན་མཆོག་གི་བཀའ་བསྲུངས་པ༌དང༌། ཁོང་གི་བུ་ཡེས་མ་ཨེལ་དང་རང་ཉིད་ཀྱི་ཁྱིམ་དུ་ཡོད་པའི་སྐྱེས་པ་ཐམས་ཅད༌དེ། ཁྱིམ་ལས་བཙས་པའམ་དངུལ་གྱིས་ཉོས་པའི་སྐྱེས་པ་ཐམས་ཅད་ཀྱི་མཚན་སྐྱི་བཅད༌དོ།། 24 དེ་ཡང་ཨབ་ར་ཧམ་རང་ཉིད་ཀྱི་མཚན་སྐྱི་གཅོད་པའི་དུས༌སུ། ཁོང་ནི་དགུང་ལོ་དགུ་བཅུ་གོ་དགུ་ཡིན༌ལ། 25 ཁོང་གི་བུ་ཡེས་མ་ཨེལ་གྱི་མཚན་སྐྱི་གཅོད་པའི་དུས༌སུ། བུ་དེ་ལོ་བཅུ་གསུམ་ཡིན༌ནོ།། 26 ཉིན་དེ༌ལ། ཨབ་ར་ཧམ་དང་ཁོང་གི་བུ་ཡེས་མ་ཨེལ་གཉིས་མཉམ་དུ་མཚན་སྐྱི་བཅད་པ༌དང༌། 27 གཞན་ཡང་ཁོང་གི་ཁྱིམ་དུ་ཡོད་པའི་སྐྱེས་པ་ཐམས་ཅད༌དེ། ཁྱིམ་དུ་བཙས་པའམ་ཕྱི་ཕྱོགས་པ་ལས་དངུལ་གྱིས་ཉོས་པའི་སྐྱེས་པ་ཐམས་ཅད་ཀྱི་མཚན་སྐྱིའང་ཁོང་དང་མཉམ་དུ་བཅད༌དོ།།

ལེའུ་བཅོ་བརྒྱད༌པ།

ཨབ་ར་ཧམ་གྱིས་ཕོ་ཉ་བསུས༌པ།

1 དེ་ཡང་དཀོན་མཆོག་ཡ་ཝཱེས་མཱན་རེའེ་ཟེར་བའི་བེ་ཤིང་ཡོད་སར་ཨབ་ར་ཧམ་ལ་མངོན་པར༌མཛད། ཉིན་མོར་ཚ་བ་ཆེ་བའི་སྐབས་དེར་ཨབ་ར་ཧམ་སྦྲ་གུར་གྱི་སྒོ་མདུན་དུ་བསྡད་ཡོད་པ༌དང༌། 2 ཁོང་གིས་མགོ་ཡར་བཀྱགས་ནས་བལྟས་པ༌ན། མདུན་ཕྱོགས་སུ་མི་གསུམ་ཡར་ལངས་ནས་བསྡད་ཡོད་པ༌མཐོང༌། ཁོང་གིས་དེ་མཐོང་བ༌དང༌། སྦྲ་གུར་གྱི་སྒོ་མདུན་ནས་བརྒྱུགས་ཏེ་མི་དེ་རྣམས་བསུ་རུ་སོང་བ་དང་ཕྱག་བཙལ་ནས་འདི་སྐད༌དུ། 3 ཇོ་བོ༌ལགས། བདག་ལ་ཁྱེད་ཀྱི་སྤྱན་དྲུང་ནས་ཐུགས་རྗེ་ཐོབ༌ན། ཁྱེད་ནི་རང་གི་ཞབས་ཕྱི་པ་བདག་དང་ཁ་བྲལ་ནས་ཕར་མི་ཕེབས་པར༌ཞུ། 4 ངས་ཆུ་ཁྱེར་འོང་ལ་ཁྱེད་རྣམས་ཀྱིས་རྐང་པ་བཀྲུས་རྗེས་ལྗོན་ཤིང་གི་གྲིབ་བསིལ་འོག་ཏུ་ངལ་གསོ༌མཛོད། 5 ཡང་ཁྱེད་རྣམས་ཀྱི་ལུས་ལ་སྟོབས་རྒྱས་པའི༌ཕྱིར། ངས་ཁྱེད་རྣམས་ལ་བག་ལེབ་ཁྱེར་འོང་བར༌བྱའོ། །དེའི་རྗེས་ཁྱེད་རྣམས་ཕར་ཕེབས་པར༌བྱ། ཁྱེད་རྣམས་རང་གི་ཞབས་ཕྱི་པའི་གམ་དུ་ཡོང་ན་འདི་ལྟར་བྱ་འོས་ཞེས་སྨྲས་པ༌དང༌། ཁོང་རྣམས་ཀྱིས་འདི་སྐད༌དུ། དེས་ན་ཁྱོད་ཀྱིས་སྨྲས་པ་བཞིན་དུ་བྱོས་ཤིག་ཅེས་གསུངས༌སོ།། 6 དེ་ནས་ཨབ་ར་ཧམ་བྲེལ་འཚབ་ངང་སྦྲ་གུར་ནང་དུ་སོང་སྟེ་སཱ་ར་ལ་འདི་ལྟར་སྨྲས༌པ། ཁྱོད་ཀྱིས་ཕྱེ་བཟང་པོ་བྲེ་ *གསུམ་བླངས་ཏེ་མྱུར་དུ་བརྫིས་ནས་བག་ལེབ་བཟོ་བར་གྱིས་ཞེས་པ༌དང༌། 7 ཨབ་ར་ཧམ་བ་ཁྱུ་ནང་དུ་བརྒྱུགས་ནས་བ་ཕྲུག་ཤ་ཤེད་ཅན་ཞིག་བཟུང་སྟེ་གཡོག་པོར་སྤྲད་ཅིང་གཡོག་པོས་ཀྱང་མྱུར་དུ་སྟ་གོན་བྱས༌སོ།། 8 ཡང་ཨབ་ར་ཧམ་གྱིས་ཞོ་དང་འོ༌མ། སྟ་གོན་བྱས་པའི་བ་ཕྲུག་གི་ཤ་བཅས་ཁྱེར་ཡོང་ནས་ཁོང་རྣམས་ཀྱི་མདུན་དུ་བཤམས༌ཤིང༌། ཁོང་རྣམས་ཀྱིས་ཀྱང་ཞལ་ཟས་བཞེས་པ༌དང༌། ཨབ་ར་ཧམ་རང་ཉིད་ནི་ལྗོན་ཤིང་གི་གྲིབ་བསིལ་འོག་ཏུ་ལངས་ནས་བསྡད༌དོ།།

9 དེ་ནས་ཁོང་རྣམས་ཀྱིས་ཨབ་ར་ཧམ་ལ་འདི་སྐད༌དུ། ཁྱོད་ཀྱི་ཆུང་མ་སཱ་ར་གང་དུ་ཡོད་ཅེས་དྲིས་པ༌ན། ཨབ་ར་ཧམ་ན༌རེ། སྦྲ་གུར་ནང་དུ་ཡོད་ཅེས་ལན་བཏབ༌བོ།། 10 དེ་ནས་ཁོང་རྣམས་ལས་གཅིག་ན༌རེ། སང་ལོའི་དུས་འདི༌ལ། ང་རང་ཕྱིར་ཁྱོད་ཀྱི་ཡུལ་འདིར་འོང་ངེས༌ཤིང༌། ཁྱོད་ཀྱི་ཆུང་མ་སཱ་ར་ལ་བུ་ཞིག་སྐྱེ་བར་འགྱུར་ཞེས་གསུངས་པ༌དང༌། སཱ་རས་ཀྱང་མི་དེའི་ལྟག་རྒྱབ་ཀྱི་སྦྲ་གུར་མདུན་ནས་གཏམ་དེར་ཉན་བཞིན༌བསྡད། 11 སྐབས་དེར་ཨབ་ར་ཧམ་དང་སཱ་ར་གཉིས་དགུང་ལོ་མཐོ༌ཞིང༌། སཱ་རའི་ཟླ་མཚན་ཡང་ཆད་ཟིན༌ཏོ།། 12 སཱ་རའི་སེམས་སུ་ཁོང་དགོད་ཅིག་བྱས༌ཏེ། བདག་ནི་རྒས་ཤིང་ཉམས་པ་དང་ངའི་བདག་པོའང་རྒས་ཟིན༌པས། དོན་ལེགས་པོ་འདི་ལྟ་བུ་འབྱུང་སྲིད་དམ་སྙམ༌མོ།། 13 དེ་ནས་དཀོན་མཆོག་ཡ་ཝཱེས་ཨབ་ར་ཧམ་ལ་འདི་སྐད༌དུ། སཱ་རས་ཅིའི་ཕྱིར་ཁོང་དགོད་བྱས༌ཏེ། བདག་ནི་རྒས་འཁོགས་རྒན་མོར་གྱུར་པ་ལ་བུ་སྐྱེ་ནུས་སམ་ཞེས༌སྨྲའམ། 14 དཀོན་མཆོག་ཡ་ཝཱེ་ལ་བསྒྲུབ་མི་ནུས་པའི་བྱ་བ་ཡོད་སྲིད༌དམ། སང་ལོའི་དུས་འདིར་སླེབས་ཚེ། བདག་ནི་ཁྱོད་ཀྱི་ཡུལ་འདིར་འོང་ངེས༌ཤིང༌། སཱ་ར་ལའང་བུ་ཞིག་སྐྱེ་ངེས་ཡིན་ཞེས་གསུངས༌སོ།། 15 སཱ་རས་གསུང་དེ་ཐོས་པ་དང་འཇིགས་པར་གྱུར་ནས་དོན་དེ་ཁས་མ་བླངས་པར་ན༌རེ། ང་རང་མ་བགད་ཅེས༌སྨྲས། ཡང་ཁོང་གིས་འདི་སྐད༌དུ། དེ་འདྲ་ག་ལ༌ཡིན། ཁྱོད་རང་བགད་བྱུང་ཞེས་གསུངས༌སོ།།

ཨབ་ར་ཧམ་གྱིས་སཱ་དོམ་གྱི་ཆེད་དུ་ཞུ་བ་ཕུལ༌བ།

16 དེ་ནས་ཁོང་གསུམ་པོ་གནས་དེ་ནས་ལམ་ལ་ཆས་ཏེ་སཱ་དོམ་གྱི་ཕྱོགས་སུ་གཟིགས༌ཤིང༌། ཨབ་ར་ཧམ་ཡང་ཁོང་རྣམས་དང་མཉམ་དུ་ལམ་ལ་ཆས་ཏེ་སྐྱེལ་མ་མཛད༌དོ།། 17 ཡང་དཀོན་མཆོག་ཡ་ཝཱེས་འདི་སྐད༌དུ། བདག་གིས་བསྒྲུབ་པར་འགྱུར་བའི་དོན་རྣམས་ཨབ་ར་ཧམ་ལ་གསང་འོས༌སམ། 18 ཨབ་ར་ཧམ་ནི་རྒྱལ་ཁབ་ཆེན་པོ་ཞིག་ཏུ་འགྱུར་ངེས༌ཤིང༌། ས་སྟེང་གི་མི་རིགས་ཐམས་ཅད་ལ་ཁོ་རང་བརྒྱུད་ནས་བྱིན་རླབས་འཐོབ་པར༌འགྱུར། 19 ཅིའི་ཕྱིར་ཞེ༌ན། ཁོས་རང་ཉིད་ཀྱི་བུ་ཕྲུག་དང་རིགས་རྒྱུད་རྣམས་ལ་བདེན་པ་བདེན་དྲང་སྒོས་བདག་གི་ལམ་བསྲུང་བར་གདམས་པ༌དང༌། བདག་གིས་ཨབ་ར་ཧམ་གྱི་སྐོར་ལ་སྨྲས་པའི་དོན་རྣམས་ཀྱང་འགྲུབ་པར་འགྱུར་བའི༌ཕྱིར། བདག་གིས་ཁོ་རང་བདམས་པ་ཡིན་ཞེས༌དང༌། 20 ཡང་ཁོང་གིས་འདི་སྐད༌དུ། སཱ་དོམ་དང་གཱ་མོ་ར་གཉིས་ཀྱི་ནག་ཉེས་སྐད་གྲགས་ཆེ་ཞིང་སྡིག་པའང་ཤིན་ཏུ་ཚབས༌ཆེ། 21 ད་ལྟ་བདག་མར་སོང་སྟེ་ཁོ་རྣམས་ཀྱི་བྱ་སྤྱོད་ལ་རྟོག་དཔྱོད་བྱེད༌དེ། དངོས་གནས་བདག་གི་རྣ་བས་ཐོས་པའི་གྲགས་སྐད་ཇི་བཞིན་ཡིན༌ནམ། གལ་སྲིད་དེ་འདྲ་མིན་ན་བདག་གིས་རྟོགས་ངེས་ཡིན་ཞེས་གསུངས༌སོ།།

22 ཡང་དེ་རྣམས་ལས་མི་གཉིས་ཡུལ་དེ་དང་ཁ་བྲལ་ནས་སཱ་དོམ་གྱི་ཕྱོགས་སུ་སོང༌ནའང༌། ཨབ་ར་ཧམ་ནི་དཀོན་མཆོག་ཡ་ཝཱེའི་དྲུང་དུ་སྔར་བཞིན་ལངས་ནས་བསྡད༌དོ།། 23 དེ་ནས་ཨབ་ར་ཧམ་དཀོན་མཆོག་ཡ་ཝཱེའི་མདུན་དྲུང་དུ་ཡོང་སྟེ་ན༌རེ། ཁྱེད་ཀྱིས་མི་རྣམ་དག་དང་མི་ངན་པ་གང་ཡིན་ཡང་མཉམ་དུ་མེད་པར༌བཟོའམ། 24 གལ༌ཏེ། གྲོང་ཁྱེར་དེ་རུ་མི་རྣམ་དག་ལྔ་བཅུ་ཡོད་ན་ཁྱེད་ཀྱིས་གྲོང་ཁྱེར་དེ་མེད་པར་གཏོང༌ངམ། མི་རྣམ་དག་ལྔ་བཅུ་བོ་དེའི་རྐྱེན་གྱིས་གྲོང་ཁྱེར་དེ་ལ་དགོངས་ཡངས་མི་མཛད༌དམ། 25 ཁྱེད་ཀྱིས་མི་རྣམ་དག་དང་མི་ངན་པ་མཉམ་དུ་གསོད༌པའམ། ཡང་ན་མི་རྣམ་དག་དང་མི་ངན་པ་གཉིས་ལ་འདྲ་མཉམ་གྱི་ལྟ་སྟངས་འཛིན༌ནམ། ཁྱེད་ཀྱིས་འདི་ལྟར་བྱ་རུང༌ངམ། ས་གཞི་ཐམས་ཅད་ཀྱི་ཁྲིམས་དཔོན་ཆེན་པོ་ཁྱེད་ཀྱིས་དྲང་བདེན་གྱི་ལས་མི་མཛད་དམ་ཞེས་ཞུས༌སོ།། 26 དེ་ནས་དཀོན་མཆོག་ཡ་ཝཱེས་འདི་སྐད༌དུ། གལ་སྲིད་བདག་གིས་སཱ་དོམ་གྲོང་ཁྱེར་ནས་མི་རྣམ་དག་ལྔ་བཅུ་མཐོང༌ཚེ། བདག་གིས་ཁོ་རྣམས་ཀྱི་རྐྱེན་གྱིས་ཡུལ་དེ་ཐམས་ཅད་ལ་གུ་ཡངས་གཏོང་ངེས་ཡིན་ཞེས་གསུངས༌སོ།། 27 དེ་ནས་ཨབ་ར་ཧམ་ན༌རེ། བདག་ནི་རྡུལ་ཕྲན་ཙམ་ཡིན༌ཡང༌། དཀོན་མཆོག་ཁྱེད་ལ་འདི་ལྟར་ཞུ་ཕོད༌དོ།། 28 གལ་ཏེ་མི་རྣམ་དག་ལྔ་བཅུ་ལས་མི་ལྔ་ཇེ་ཉུང་དུ་སོང༌ན། ཁྱེད་ཀྱིས་མི་རྣམ་དག་ལྔ་ཇེ་ཉུང་དུ་སོང་བའི་རྒྱུ་མཚན་གྱིས་གྲོང་ཁྱེར་ཡོངས་རྫོགས་མེད་པར་གཏོང་ངམ་ཞེས་ཞུས༌སོ། །ཡང་དཀོན་མཆོག་ཡ་ཝཱེས་འདི་སྐད༌དུ། གལ་སྲིད་བདག་གིས་ཡུལ་དེ་ནས་མི་རྣམ་དག་བཞི་བཅུ་ཞེ་ལྔ་མཐོང་ན་གྲོང་ཁྱེར་དེ་མེད་པར་མི་བྱ་ཞེས་གསུངས༌སོ།། 29 ཡང་ཨབ་ར་ཧམ་གྱིས་དཀོན་མཆོག་ཡ་ཝཱེ༌ལ། གལ་ཏེ་ཡུལ་དེ་ནས་མི་རྣམ་དག་བཞི་བཅུ་མཐོང་ན་ཅི་ལྟར་བྱེད་དམ་ཞེས་ཞུས་པ༌དང༌། ཡང་དཀོན་མཆོག་ཡ་ཝཱེས་འདི་སྐད༌དུ། བདག་གིས་མི་རྣམ་དག་བཞི་བཅུ་བོ་དེའི་རྐྱེན་གྱིས་དོན་འདི་མི་བྱ་ཞེས་གསུངས༌སོ།། 30 ཡང་ཨབ་ར་ཧམ་ན༌རེ། ཀྱེ། གཙོ་བོ༌ལགས། ཁྱེད་རང་དགོངས་པ་མི་ཚོམ་པར༌མཁྱེན། བདག་ལ་གསུང་གནང་བར་མཛོད༌དང༌། གལ་སྲིད་ཁྱེད་ཀྱིས་ཡུལ་དེ་ནས་མི་རྣམ་དག་སུམ་ཅུ་མཐོང་ན་ཅི་ལྟར་བྱའམ་ཞུས་པ༌ལ། ཡང་དཀོན་མཆོག་ཡ་ཝཱེས་འདི་སྐད༌དུ། གལ་ཏེ་བདག་གིས་ཡུལ་དེ་ནས་མི་རྣམ་དག་སུམ་ཅུ་མཐོང་ན་དོན་འདི་མི་བསྒྲུབ་ཅེས་གསུངས༌སོ།། 31 ཡང་ཨབ་ར་ཧམ་ན༌རེ། བདག་གིས་ད་དུང་དཀོན་མཆོག་ལ་གཏམ་སྨྲ་བར་ཕོད༌དེ། གལ་སྲིད་ཁྱེད་ཀྱིས་ཡུལ་དེ་ནས་མི་རྣམ་དག་ཉི་ཤུ་མཐོང་ན་ཅི་ལྟར་བྱའམ་ཞེས་ཞུས་པ༌ལ། ཡང་དཀོན་མཆོག་ཡ་ཝཱེས་འདི་སྐད༌དུ། བདག་གིས་མི་རྣམ་དག་ཉི་ཤུ་བོ་དེའི་རྐྱེན་གྱིས་གྲོང་ཁྱེར་དེ་ཉིད་མེད་པར་མི་བྱ་ཞེས་གསུངས༌སོ།། 32 ཡང་ཨབ་ར་ཧམ་ན༌རེ། ཀྱེ། གཙོ་བོ༌ལགས། ཁྱེད་རང་དགོངས་པ་མི་ཚོམ་པར༌མཁྱེན། བདག་ལ་ད་དུང་ཐེངས་གཅིག་ལ་གསུང་གནང་བར༌མཛོད། གལ་ཏེ་ཁྱེད་ཀྱིས་ཡུལ་དེ་ནས་མི་རྣམ་དག་བཅུ་མཐོང་ན་ཅི་ལྟར་བྱའམ་ཞེས་ཞུས་པ༌ལ། ཡང་དཀོན་མཆོག་ཡ་ཝཱེས་འདི་སྐད༌དུ། བདག་གིས་མི་རྣམ་དག་བཅུ་བོ་དེའི་རྐྱེན་གྱིས་གྲོང་ཁྱེར་དེ་ཉིད་མེད་པར་མི་བྱ་ཞེས་གསུངས༌སོ།། 33 དེ་ནས་དཀོན་མཆོག་ཡ་ཝཱེས་ཨབ་ར་ཧམ་ལ་གསུང་གླེང་མཛད་རྗེས་བཞུད༌ཅིང༌། ཨབ་ར་ཧམ་ཡང་ཕྱིར་རང་ཡུལ་དུ་ལོག༌གོ།

ལེའུ་བཅུ་དགུ༌པ།

སཱ་དོམ་དང་གཱ་མོ་ར་གྲོང་ཁྱེར་གཉིས་མེད་པར་མཛད༌པ།

1 དེ་ཡང་མཚན་མོའི་དུས་སུ་ཕོ་ཉ་དེ་གཉིས་སཱ་དོམ་དུ༌སླེབས། སྐབས་དེར་ལོད་ཐུ་ནི་སཱ་དོམ་གྱི་མཁར་སྒོར་སྡོད༌ཅིང༌། ཕོ་ཉ་གཉིས་ཕེབས་པ་མཐོང་སྟེ་ཡར་ལངས་ནས་བསུ་བ་བྱས་པ་དང་ཕྱག་བཙལ་ཏེ་ན༌རེ། 2 ཀྱེ། བདག་གི་ཇོ་བོ༌ལགས། ཁྱེད་གཉིས་རང་གི་ཞབས་ཕྱི་པ་བདག་གི་ཁྱིམ་དུ་ཕེབས་ཏེ་རྐང་པ་བཀྲུས་ནས་ཞག་གཅིག་ལ་བཞུགས༌རྗེས། སང་ཉིན་ཞོགས་པ་ཡར་བཞེངས་ནས་ཕེབས་པར་མཛོད་ཅེས་ཞུས་པ༌ལ། ཁོང་གཉིས་ཀྱིས་འདི་སྐད༌དུ། མིན་ཏེ། ངེད་གཉིས་ཁྲོམ་སྲང་དུ་ཞག་སྡོད་བྱ་ཞེས་གསུངས༌སོ།། 3 དེ་ནས་ལོད་ཐུ་ཡིས་གུས་གུས་ཞུམ་ཞུམ་ངང་གདན་འདྲེན་ཡང་ཡང་ཞུས་པ༌ན། ཕོ་ཉ་གཉིས་པོ་ད་གཟོད་ཁོའི་ཁྱིམ་དུ་ཕེབས་པ༌རེད། ལོད་ཐུ་ཡིས་ཕོ་ཉ་གཉིས་ལ་གསོལ་སྟོན་སྟ་གོན་བྱས་ཤིང་སྐྱུར་མེད་བག་ལེབ་བསྲེགས་པ་དང་ཁོང་རྣམས་ཀྱིས་ཞལ་ཟས་བཞེས༌སོ།། 4 དེ་ཡང་ཁོང་རྣམས་མལ་དུ་མ་གཟིམ་པའི་སྐབས༌སུ། སཱ་དོམ་གྲོང་ཁྱེར་གྱི་གནས་སོ་སོའི་སྐྱེས་པ་རྒན་གཞོན་ཐམས་ཅད་ཡོང་ནས་ལོད་ཐུ་ཡི་ཁང་པའི་མཐའ་བསྐོར༌ཞིང༌། 5 ལོད་ཐུའི་མིང་ནས་བོས་ཏེ་ན༌རེ། དོ་དགོང་ཁྱོད་ཚང་ལ་ཡོང་བའི་མི་དེ་གཉིས་གང་དུ༌ཡོད། ངེད་ཅག་མི་དེ་གཉིས་དང་འགྲོགས་འདོད་ *པས། སྒོའི་ཕྱི་རོལ་ཏུ་ཁྲིད་ཤོག་ཅེས་འུར་བརྒྱབ༌བོ།། 6 དེ་ནས་ལོད་ཐུ་ཁང་པ་ལས་ཕྱིར་ཐོན༌ཞིང༌། སླར་ཡང་ཁང་པའི་སྒོ་བརྒྱབ་ནས་མི་ཚོགས་ཀྱི་མདུན་དུ་སོང་སྟེ་ན༌རེ། 7 ཀྱེ། བདག་གི་སྤུན་ཟླ༌རྣམས། ཁྱོད་ཅག་གིས་དོན་ངན་འདི་བསྒྲུབ་པར་མི༌བྱའོ།། 8 བདག་ལ་སྐྱེས་པར་འགྲོགས་མ་མྱོང་བའི་བུ་མོ་གཉིས་ཡོད༌དེ། ད་ལྟ་བདག་གིས་ཁོ་མོ་གཉིས་ཁྲིད་ཡོང་ནས་ཁྱོད་ཅག་གི་འདོད་པ་བཞིན་བྱེད་དུ་འཇུག༌གོ །མི་གཞན་གཉིས་པོ་བདག་གི་ཁྱིམ་དུ་ཡོད༌ན། ཁྱོད་ཅག་གིས་ཁོ་གཉིས་ལ་ཅི་ཡང་མི་བྱེད་པར་མཛོད་ཅེས་སྨྲས༌སོ།། 9 མི་ཚོགས་ན༌རེ། ཁྱོད་ཕར་སོང་ཞིག་ཅེས་སྨྲས་པ༌དང༌། ཡང་མི་ཚོགས་ན༌རེ། ཁྱོད་ནི་ཕྱི་མི་ཡིན༌ལ། ད་དུང་ཁྲིམས་དཔོན་གྱི་གོ་ས་འཛིན་འདོད༌དམ། ད་ལྟ་ངེད་རྣམས་ཀྱིས་མི་དེ་གཉིས་ལས་ཀྱང་ཁྱོད་ལ་གནོད་འཚེ་ཆེན་པོ་བྱེད་ངེས་ཡིན་ཞེས་འུར་རྒྱག་བཞིན་ལོད་ཐུ་ཕར་དེད་ནས་སྒོ་གཅོག་རྩིས༌བྱས། 10 འོན༌ཀྱང༌། སྐབས་དེར་ཕོ་ཉ་གཉིས་ཀྱིས་ཕྱག་བསྲིངས་ནས་ལོད་ཐུ་ཁང་པའི་ནང་དུ་འཐེན་པ་དང་སྒོ་བརྒྱབ་པར་མ༌ཟད། 11 སྒོའི་ཕྱི་རོལ་ཏུ་ཡོད་པའི་མི་ཚོགས་རྒན་གཞོན་རྣམས་ལ་མིག་འཁྲུལ་བྱུང་དུ་བཅུག༌པས། དེ་རྣམས་ཀྱིས་ལག་སྙོབ་བྱས་ཀྱང་སྒོ་མ་རྙེད༌དོ།། 12 དེ་ནས་ཕོ་ཉ་གཉིས་ཀྱིས་ལོད་ཐུ་ལ་འདི་སྐད༌དུ། ཁྱོད་ཀྱི་ཡུལ་འདི་རུ་མི་གཞན་སུ་ཡོད༌དམ། མག་པ༌དང༌། བུ་དང་བུ༌མོ། ཁྱོད་ལ་གཏོགས་པའི་གྲོང་ཁྱེར་ནང་གི་མི་ཐམས་ཅད་སུ་ཡིན་ཡང་གནས་འདི་ནས་ཕྱི་རུ་ཁྲིད༌ཅིག 13 ངེད་གཉིས་ཀྱིས་ས་ཆ་འདི་མྱུར་དུ་མེད་པར༌བཟོའོ། །ཅིའི་ཕྱིར་ཞེ༌ན། དཀོན་མཆོག་ཡ་ཝཱེའི་སྤྱན་སྔར་གྲོང་ཁྱེར་ནང་གི་ནག་ཉེས་ཀྱི་གྲགས་སྐད་ཆེ་བའི་ཕྱིར༌རོ། །དེ་བས་དཀོན་མཆོག་ཡ་ཝཱེས་ངེད་གཉིས་ས་ཆ་འདི་མེད་པར་གཏོང་བའི་ཆེད་དུ་མངགས་པ་ཡིན་ཞེས་གསུངས༌སོ།། 14 དེ་ནས་ལོད་ཐུ་སྒོའི་ཕྱི་རུ་སོང་ནས་ཁོ་ཚང་གི་མག་པར་འགྱུར་ངེས་པ་གཉིས༌ལ། ཁྱོད་རྣམས་ཡར་ལངས་ནས་ས་ཆ་འདི་དང་ཁ་འབྲལ་བར་གྱུར༌ཅིག རྒྱུ་མཚན་ནི་དཀོན་མཆོག་ཡ་ཝཱེས་གྲོང་ཁྱེར་འདི་མེད་པར་བཟོ་བའི་ཕྱིར་ཡིན་ཞེས་སྨྲས༌ཀྱང༌། ཁོའི་མག་པར་འགྱུར་ངེས་པ་རྣམས་ཀྱིས་ལོད་ཐུས་ཀུ་རེ་སྨྲས་པར་བསམས་སོ།།

15 དེ་ནས་ནམ་ལངས་པ༌དང༌། ཕོ་ཉ་གཉིས་ཀྱིས་ལོད་ཐུ་ལ་ནན་སྐུལ་གྱིས་འདི་སྐད༌དུ། ཡར་ལོངས༌དང༌། གནས་འདི་ནས་རང་གི་ཆུང་མ་དང་བུ་མོ་གཉིས་ཀ་ཁྲིད་དེ་སོང༌ཞིག ཅིའི་ཕྱིར་ཞེ༌ན། ཁྱོད་གྲོང་ཁྱེར་འདིའི་ཉེས་ཆད་དང་མཉམ་དུ་མེད་པར་མི་གཏོང་བའི་ཕྱིར་ཡིན་ཞེས་གསུངས༌ནའང༌། 16 ལོད་ཐུ་ཐེ་ཚོམ་སྐྱེས་ཏེ་མྱུར་དུ་མ་སོང༌ངོ༌། །དེ་ཡང་དཀོན་མཆོག་ཡ་ཝཱེས་ལོད་ཐུ་ལ་ཐུགས་རྗེ་དགོངས་པའི༌ཕྱིར། ཕོ་ཉ་གཉིས་ཀྱིས་ཁོ་དང་ཁོའི་ཆུང་མ་དང་བུ་མོ་གཉིས་ཀྱི་ལག་པར་འཇུས་ནས་ཁོ་རྣམས་ཕྱི་རུ་ཁྲིད༌ཅིང༌། གྲོང་ཁྱེར་ཕྱི་རོལ་ཏུ་བདེ་བར་བཀོད་པ༌དང༌། 17 ཁོ་རྣམས་ཕྱིར་ཁྲིད་པའི་རྗེས༌སུ། ཕོ་ཉ་གཉིས་ཀྱིས་འདི་སྐད༌དུ། ཁྱོད་རྣམས་སྲོག་ཐར་བའི་ཕྱིར་ཕྲོས༌ཤིག ཁ་ཕྱིར་མི་འཁོར་བར༌གྱིས། ཡུལ་འཁོར་དུ་ཡང་མི་སྡོད་པར་རི་ཁྲོད་དུ་ཕྲོས༌ཤིག དེ་ལྟར་མ་བྱས་ན་ཁྱོད་རྣམས་མེད་པར་འགྱུར་ངེས་ཡིན་ཞེས་གསུངས༌སོ།། 18 དེ་ནས་ལོད་ཐུ་ན༌རེ། བདག་གི་ཇོ་བོ༌ལགས། དེ་ལྟར་མི་བྱེད་པར༌མཛོད། 19 ཁྱེད་ཀྱི་ཞབས་ཕྱི་པ་ལ་ཁྱེད་ཀྱི་སྤྱན་དྲུང་ནས་ཐུགས་རྗེ་ཐོབ་ཟིན་པ༌དང༌། ཁྱེད་ཀྱིས་བདག་ལ་སྙིང་རྗེ་ཆེན་པོའང་མངོན་པར་གྱུར་ནས་བདག་གི་སྲོག་བསྐྱབས༌སོ། །འོན༌ཀྱང༌། བདག་ནི་རི་ཁྲོད་དུ་འབྲོ་མི་ཐུབ༌སྟེ། ཆག་སྒོ་འདི་བདག་གི་ལུས་སྟེང་དུ་བྱུང་ནས་ང་རང་འཆི་བར༌འགྱུར། 20 གཟིགས་དང༌། ཕ་གིའི་གྲོང་རྡལ་དེ་ནི་ཆུང་བ༌དང༌། བདག་དང་བར་ཐག་ཀྱང་ཉེ་བས་འབྲོ་སླ་བ༌ཡིན། གྲོང་རྡལ་དེ་ཆུང་བ་མ་ཡིན༌ནམ། བདག་གི་སྲོག་སྐྱོབ་པའི༌ཕྱིར་ཁྱེད་ཀྱིས་བདག་གྲོང་རྡལ་དེར་འབྲོ་རུ་འཇུག་པར་མཛོད་ཅེས་ཞུས༌སོ།། 21 དེ་ནས་ཕོ་ཉས་འདི་སྐད༌དུ། བདག་གིས་དོན་འདི་ཁྱོད་ལ་ཁས་བླངས་པ༌དང༌། བདག་གིས་ཁྱོད་ཀྱིས་སྨྲས་པའི་གྲོང་རྡལ་དེ་མེད་པར་མི་གཏོང༌ངོ༌།། 22 ཁྱོད་རང་མྱུར་བ་མྱུར་དུ་གྲོང་རྡལ་དེར་ཕྲོས༌ཤིག ཅིའི་ཕྱིར་ཞེ༌ན། ཁྱོད་གྲོང་རྡལ་དེ་ལ་སླེབས་པའི་བར་དུ་བདག་གིས་ཅི་ཡང་བྱ་མི་ནུས་པའི་ཕྱིར་ཡིན་ཞེས་གསུངས༌སོ། །དེ་བས་གྲོང་རྡལ་དེའི་མིང་ལ་ཚོ་ཨར་ཞེས་ཟེར༌རོ།།

23 དེ་ནས་ལོད་ཐུ་ཁོ་རང་ཚོ་ཨར་དུ་སླེབས་དུས་ས་གཞིར་ཉི་མ༌ཤར། 24 སྐབས༌དེར། དཀོན་མཆོག་ཡ་ཝཱེས་ནམ་མཁའ་ནས་མེ་དང་མུ་ཟིའི་ཆར་བ་འབབ་ཏུ་བཅུག༌སྟེ། སཱ་དོམ་དང་གཱ་མོ་ར༌དང༌། 25 གྲོང་ཁྱེར་དེ་དག་དང་ཡུལ་འཁོར་ཐམས་ཅད༌དང༌། གྲོང་ཁྱེར་ནང་གི་མི་རྣམས༌དང༌། ས་ལས་སྐྱེས་པ་ཐམས་ཅད་ཀྱང་མེད་པར་བཏང༌ངོ༌།། 26 དེ་ནས་ལོད་ཐུའི་ཆུང་མས་ཁ་ཕྱིར་འཁོར་ནས་བལྟས་མ་ཐག་ཁོ་མོ་ལན་ཚྭའི་ཀ་བ་ཞིག་ཏུ་གྱུར༌ཏོ།། 27 ཞོགས་པར་ཨབ་ར་ཧམ་ཡར་ལངས༌ཏེ། ཁོ་རང་དེ་སྔོན་དཀོན་མཆོག་ཡ་ཝཱེའི་མདུན་དྲུང་དུ་ལངས་ནས་བསྡད་མྱོང་བའི་གནས་དེར་སོང༌སྟེ། 28 སཱ་དོམ་དང་གཱ་མོ་ར་གཉིས༌དང༌། ཡུལ་འཁོར་ཐམས་ཅད་ཀྱི་ཕྱོགས་སུ་གཟིགས་པ༌ན། ཡུལ་དེ་དག་ལས་དུ་བ་འཕྱུར༌ཞིང༌། མེ་ཐབ་ལས་དུ་བ་འཕྱུར་བ་དང་མཚུངས༌སོ།། 29 དེ་ཡང་དཀོན་མཆོག་གིས་ཡུལ་འཁོར་གྱི་གྲོང་ཁྱེར་ཐམས་ཅད་རྡུལ་དུ་བརླག་པ་དང་ལོད་ཐུ་སྡོད་སའི་གྲོང་ཁྱེར་དེའང་མེད་པར་བཟོ་བའི་དུས༌སུ། ཁོང་གིས་ཨབ་ར་ཧམ་ཐུགས་ལ་དགོངས་ཏེ་ལོད་ཐུའང་གྲོང་ཁྱེར་དེ་ལས་ཕྱི་རུ་ཁྲིད་པར་མཛད༌དོ།།

ལོད་ཐུ་དང་ཁོའི་བུ་མོ་རྣམས་ཀྱི༌སྐོར།

30 དེ་ཡང་ལོད་ཐུ་ཁོ་རང་ཚོ་ཨར་གྲོང་རྡལ་དུ་སྡོད་པར་འཇིགས༌པས། རང་གི་བུ་མོ་གཉིས་ཀ་ཁྲིད་ཅིང་ཚོ་ཨར་དང་ཁ་བྲལ་ཏེ་རི་ཁྲོད་དུ་སོང་ནས་ཁོ་རྣམས་བྲག་ཁུང་ཞིག་ལ་མཉམ་དུ༌བསྡད། 31 དེ་ནས་བུ་མོ་ཆེ་བས་བུ་མོ་ཆུང་བར་ན༌རེ། ངེད་གཉིས་ཀྱི་ཕ་ལོ་ན་རྒས༌ཤིང༌། ཡུལ་འདི་རུ་འཇིག་རྟེན་གྱི་ལུགས་སྲོལ་བཞིན་ངེད་གཉིས་དང་འགྲོགས་མཁན་མེད༌པས། 32 ཤོག༌དང༌། ངེད་གཉིས་ཀྱིས་རང་གི་ཕ་ལ་རྒུན་ཆང་འདྲེན་པ༌དང༌། ཁོ་དང་འགྲོགས་པར༌བྱའོ། །དེ་ལྟར་བྱས༌ན། ངེད་གཉིས་ལ་ཕ་ལས་རིགས་རྒྱུད་ལྡན་པར་འགྱུར་ཞེས་སྨྲས༌སོ།། 33 དེའི༌ཕྱིར། མཚན་མོ་དེར་ཁོ་མོ་གཉིས་ཀྱིས་ཕ་ལ་རྒུན་ཆང་དྲངས་པ༌དང༌། ཐོག་མར་བུ་མོ་ཆེ་བ་སོང་ནས་ཕ་དང་ལུས་འབྲེལ༌བྱས། འོན༌ཀྱང༌། ཁོ་མོ་ག་དུས་ཉལ་བ༌དང༌། དུས་ནམ་ཞིག་ཡར་ལངས་པ་སོགས་ཕ་ཡིས་ཅི་ཡང་མ་ཤེས༌སོ།། 34 དེའི་ཕྱི༌ཉིན། བུ་མོ་ཆེ་བས་བུ་མོ་ཆུང་བར་ན༌རེ། མདང་ནུབ་བདག་ཕ་དང་འགྲོགས༌ཤིང༌། དོ་དགོང་ཡང་ངེད་གཉིས་ཀྱིས་ཕ་ལ་རྒུན་ཆང་འདྲེན་པ༌དང༌། ཁྱོད་ཕ་དང་འགྲོགས་པར༌བྱའོ། །དེ་ལྟར་བྱས༌ན། ངེད་གཉིས་ལ་ཕ་ལས་རིགས་རྒྱུད་ཡོད་པར་འགྱུར་ཞེས་སྨྲས༌སོ།། 35 དེའི༌ཕྱིར། མཚན་མོ་དེར་ཡང་ཁོ་མོ་གཉིས་ཀྱིས་ཕ་ལ་རྒུན་ཆང་དྲངས་པ༌དང༌། བུ་མོ་ཆུང་བ་ཡར་ལངས་ནས་ཕ་དང་ལུས་འབྲེལ་བྱས༌སོ། །འོན༌ཀྱང༌། ཁོ་མོ་ག་དུས་ཉལ་བ༌དང༌། དུས་ནམ་ཞིག་ཡར་ལངས་པ་སོགས་ཕ་ཡིས་ཅི་ཡང་མ་ཤེས༌སོ།། 36 དེ་ལྟར་ལོད་ཐུའི་བུ་མོ་གཉིས་ལ་རང་གི་ཕ་ལས་མངལ་སྦྲུམ་པར༌གྱུར། 37 དེ་ཡང་བུ་མོ་ཆེ་བར་བུ་ཞིག་སྐྱེས་ཤིང་མིང་ལ་མོ་ཨབ་ཅེས་བཏགས་པ༌དང༌། དེ་ནི་དེང་དུས་ཀྱི་མོ་ཨབ་མི་རིགས་ཀྱི་མེས་པོ་ཡིན༌ལ། 38 བུ་མོ་ཆུང་བས་ཀྱང་བུ་ཞིག་བཙས་ཤིང་མིང་ལ་པེན་ཨ་མེ་ཞེས་བཏགས་པ༌དང༌། དེ་ནི་དེང་དུས་ཀྱི་ཨམ་མོན་མི་རིགས་ཀྱི་མེས་པོ་ཡིན༌ནོ།།

ལེའུ་ཉི་ཤུ༌པ།

ཨབ་ར་ཧམ་ཞེས་བྱ་བ་གེ་རཱར་གྲོང་ཁྱེར་དུ་བཞུགས༌པ།

1 དེ་ཡང་ཨབ་ར་ཧམ་ཡུལ་དེ་ནས་ནེ་གུབ་ཡུལ་ཕྱོགས་ཀྱི་ཀཱ་དེའེ་ཤཱ་དང་ཤུར་ཞེས་པའི་ཡུལ་བར་དུ་ཁྱིམ་གཞིས་སྤར་བ་དང་གེ་རཱར་གྲོང་ཁྱེར་དུ་བསྡད༌དོ།། 2 དེ་ནས་ཨབ་ར་ཧམ་གྱིས་རང་གི་ཆུང་མ་སཱ་ར་ནི་རང་གི་སྲིང་མོ་ཡིན་ཟེར༌བས། གེ་རཱར་གྱི་རྒྱལ་པོ་ཨ་བི་མེ་ལེག་གིས་མི་མངགས་ནས་སཱ་ར་རང་གི་ཁྱིམ་དུ་བླངས༌སོ།། 3 འོན༌ཀྱང༌། མཚན་མོའི་དུས༌སུ། རྒྱལ་པོ་ཨ་བི་མེ་ལེག་གི་རྨི་ལམ་དུ་དཀོན་མཆོག་དངོས་སུ་ཕེབས་ཏེ་ཁོ་རང་ལ་འདི་སྐད༌དུ། ཁྱོད་ནི་གཤིན་པོ་ལྟ་བུ༌ཡིན། ཅིའི་ཕྱིར་ཞེ༌ན། ཁྱོད་ཀྱིས་བུད་མེད་དེ་རང་གི་ཁྱིམ་དུ་བླངས་པའི་ཕྱིར༌ཡིན། བུད་མེད་དེ་ནི་མི་གཞན་གྱི་ཆུང་མ་ཡིན་ཞེས་གསུངས༌སོ།། 4 ཨ་བི་མེ་ལེག་ནི་སཱ་ར་དང་ཉེ་བར་འགྲོགས་མེད༌པས། ཁོ་ན༌རེ། གཙོ་བོ་ལགས། ཁྱེད་ཀྱིས་སྐྱོན་གྱི་དྲི་མས་མ་གོས་པའི་རྒྱལ་ཁབ་ཀྱང་མེད་པར༌བཟོའམ། 5 མི་དེས་བདག་ལ་ཁོ་མོ་ང་ཡི་སྲིང་མོ་ཡིན་ཞེས་སྨྲས་པ་མ་ཡིན༌ནམ། བུད་མེད་དེས་ཀྱང་བདག་ལ་ཁོ་ངའི་གཅེན་པོ་ཡིན་ཞེས་སྨྲས་མྱོང་བ༌དང༌། བདག་གིས་དོན་འདི་བསྒྲུབས་པ་ནི་བསམ་པ་དྲང་ཞིང་སྤྱོད་ལམ་གཙང་བ་ཡིན་ཞེས་སྨྲས༌སོ།། 6 ཡང་དཀོན་མཆོག་གིས་ཁོའི་རྨི་ལམ་ལས་འདི་སྐད༌དུ། ཁྱོད་ཀྱིས་བསམ་པ་དྲང་པོའི་ངང་ནས་དོན་འདི་བསྒྲུབས་པ་བདག་གིས༌ཤེས། ཁྱོད་ཀྱིས་བདག་ལ་འགལ་བའི་སྡིག་པ་མི་བྱེད་པའི་ཕྱིར་ངས་ཁྱོད་རང་བཀག༌པར་མ་ཟད། ཁྱོད་ལ་ཁོ་མོར་རེག་ཏུའང་མ་བཅུག་པ་ཡིན། 7 ད་ལྟ་ཁྱོད་ཀྱིས་བུད་མེད་དེ་ཕྱིར་ཁོ་མོའི་ཁྱོ་གར་སྤྲོད༌ཅིག ཁོ་མོའི་ཁྱོ་ག་ལུང་སྟོན་པ་ཞིག་ཡིན༌ཞིང༌། ཁོས་ཁྱོད་ཀྱི་ཆེད་དུ་གསོལ་བ་འདེབས་པ་དང་ཁྱོད་ཀྱང་འཆི་བར་མི་འགྱུར༌རོ། །གལ་ཏེ་ཁྱོད་ཀྱིས་ཁོ་མོ་ཕྱིར་མ་སྤྲད༌ན། ཁྱོད་དང་ཁྱོད་ཀྱི་མི་ཐམས་ཅད་འཆི་ངེས་པ་ཁྱོད་ཀྱིས་ཤེས་དགོས་ཞེས་གསུངས༌སོ།།

8 ཞོགས་པར་ཨ་བི་མེ་ལེག་ཡར་ལངས་ཏེ་བློན་པོ་ཐམས་ཅད་བསྡུས༌ཤིང༌། དོན་དེ་དག་ཁོ་རྣམས་ལ་སྨྲས་པ་དང་དེ་དག་ཤིན་ཏུ་འཇིགས་པར༌གྱུར། 9 དེ་ནས་ཨ་བི་མེ་ལེག་གིས་ཨབ་ར་ཧམ་བོས༌ཏེ། ཁྱོད་ཀྱིས་ངེད་རྣམས་ལ་འདི་ལྟར་བྱེད་དོན༌ཅི། བདག་གིས་དོན་གང་ཞིག་གི་ཆ་ནས་ཁྱོད་ལ་འགལ་བའི་སྡིག་པ་བྱས༌སམ། ཁྱོད་ཀྱིས་བདག་དང་བདག་གི་རྒྱལ་ཁབ་ཀྱི་མི་རྣམས་ལ་མ་ཉེས་ཁག་འགེལ་བྱེད༌དམ། ཁྱོད་ཀྱིས་བདག་ལ་བྱ་མི་འོས་པ་བྱས་སོ་ཞེས་སྨྲས་པ༌དང༌། 10 ཡང་ཨ་བི་མེ་ལེག་ན༌རེ། ཁྱོད་ཀྱིས་དོན་གང་ཞིག་མཐོང་སྟེ་འདི་ལྟར་བྱས་སམ་ཞེས་སྨྲས༌སོ།།

11 ཡང་ཨབ་ར་ཧམ་གྱིས་འདི་སྐད༌དུ། ངས་ས་ཆ་འདིའི་མི་རྣམས་དཀོན་མཆོག་ལ་མི་གུས་མི་འཇིགས་པར་འདོད༌ཅིང༌། ཁྱོད་རྣམས་ཀྱིས་བདག་གི་ཆུང་མའི་རྐྱེན་གྱིས་ང་རང་གསོད་ངེས་པར༌བསམས། 12 ཁོ་མོ་དངོས་གནས་བདག་གི་སྲིང་མོ་ཡིན༌ཏེ། ངེད་གཉིས་ནི་ཕ་གཅིག་དང་མ་མི་གཅིག་པའི་མིང་སྲིང་ཡིན་པ༌དང༌། ཕྱིས་སུ་ཁོ་མོ་བདག་གི་ཆུང་མར་གྱུར༌ཏོ།། 13 དེ་སྔར་དཀོན་མཆོག་གིས་ང་རང་ཕ་གཞིས་དང་ཁ་བྲལ་ནས་ས་མཐར་འགྲིམས་པར་མཛད་པའི་དུས༌དེར། ངས་ཁོ་མོ་ལ་འདི་ལྟར་སྨྲས་པ༌སྟེ། ངེད་གཉིས་ས་ཆ་གང་དུ་སོང༌ནའང༌། ཁྱོད་ཀྱིས་མི་གཞན་ལ་ཁོ་བདག་གི་གཅེན་པོ་ཡིན་ཞེས་སྨྲོས༌དང༌། དེ་ལྟར་བྱས་ན་ཁྱོད་ཀྱིས་བདག་ལ་རོགས་རམ་བྱས་པ་ཡིན་ཞེས་བཤད་མྱོང་ཞེས་སྨྲས༌སོ།།

14 དེ་ནས་ཨ་བི་མེ་ལེག་གིས་ར་ལུག་དང་བ༌གླང༌། གཡོག་པོ་དང་གཡོག་མོ་དག་ཨབ་ར་ཧམ་ལ་གནང་བ༌དང༌། ཁོང་གི་ཆུང་མ་སཱ་རའང་ཕྱིར་སྤྲད༌དོ།། 15 ཡང་ཁོ་ན༌རེ། ལྟོས༌དང༌། བདག་གི་ས་ཐམས་ཅད་ཁྱོད་ཀྱི་མིག་མདུན་དུ་ཡོད༌པས། ཁྱོད་རང་གི་འདོད་མོས་བཞིན་གང་དུ་བཞུགས་ཀྱང་འོས་པ་ཡིན་ཞེས་སྨྲས༌སོ།། 16 ཡང་ཁོས་སཱ་ར་ལ་འདི་ལྟར་སྨྲས་པ༌སྟེ། ངས་ཁྱོད་ཀྱི་གཅེན་པོར་དངུལ་སྒོར་ཆིག་སྟོང་སྤྲད་པ༌དང༌། དེ་ནི་ཁྱོད་རང་མི་ཚོགས་ཀྱི་མདུན་དུ་ངོ་གནོང་མི་དགོས་པ༌དང༌། ཁྱོད་ལ་ཉེས་སྐྱོན་མེད་པའི་སྐྱིན་ཚབ་ཏུ་སྤྲད་པ་ཡིན་ཞེས་སྨྲས༌སོ།། 17 དེ་ནས་ཨབ་ར་ཧམ་གྱིས་དཀོན་མཆོག་ལ་གསོལ་བ་བཏབ་པ༌དང༌། དཀོན་མཆོག་གིས་ཨ་བི་མེ་ལེག༌དང༌། ཁོའི་ཆུང་མ༌དང༌། གཡོག་མོ་ཐམས་ཅད་ཀྱི་ནད་གསོས་ཤིང་དེ་དག་ལ་མངལ་ཆགས་ཐུབ་པར་མཛད༌དོ།། 18 རྒྱུ་མཚན་ནི་དཀོན་མཆོག་ཡ་ཝཱེས་ཨབ་ར་ཧམ་གྱི་ཆུང་མ་སཱ་རའི་རྐྱེན༌གྱིས། དེ་སྔར་ཨ་བི་མེ་ལེག་ཚང་གི་བུད་མེད་ཐམས་ཅད་མངལ་མི་ཆགས་པར་མཛད་པའི་ཕྱིར༌རོ།།

ལེའུ་ཉེར་གཅིག༌པ།

སཱ་ར་ལ་བུ་ཞིག་སྐྱེས༌པ།

1 དེ་ཡང་དཀོན་མཆོག་ཡ་ཝཱེས་དེ་སྔར་ཞལ་བཞེས་གནང་བ་བཞིན་སཱ་ར་ལ་ཐུགས་རྗེ་གནང་བ་དང་དེ་བཞིན་དུ་འགྲུབ་པར་མཛད༌དོ།། 2 དེ་ནས་ཨབ་ར་ཧམ་དགུང་ལོ་བགྲེས་པའི་དུས་སུ་སཱ་ར་ལ་མངལ་སྦྲུམ་པ༌དང༌། དཀོན་མཆོག་གིས་གསུངས་པའི་དུས་དེར་ཨབ་ར་ཧམ་ལ་བུ་ཞིག༌སྐྱེས། 3 ཨབ་ར་ཧམ་གྱིས་སཱ་ར་ལས་ཐོབ་པའི་བུ་དེའི་མིང་ལ་ཨི་སཱག་ཅེས་བཏགས༌སོ།། 4 བུ་སྐྱེས་ནས་ཉིན་བརྒྱད་པ༌ལ། དཀོན་མཆོག་གིས་བཀའ་གནང་བ་བཞིན་ཨབ་ར་ཧམ་གྱིས་བུའི་མཚན་སྐྱི་བཅད༌དོ།། 5 བུ་ཨི་སཱག་སྐྱེས་པའི་དུས༌སུ། ཨབ་ར་ཧམ་དགུང་ལོ་བརྒྱ་ཐམ་པ་ཡིན༌ནོ།། 6 དེ་ནས་སཱ་ར་ན༌རེ། དཀོན་མཆོག་གིས་ང་རང་དགོད་པར་མཛད་པ༌དང༌། ང་ལ་བུ་སྐྱེས་པའི་དོན་འདི་ཐོས་མཁན་སུ་ཡིན་ཡང་བདག་དང་མཉམ་དུ་དགོད་ངེས་ཡིན་ཞེས་སྨྲས་པ༌དང༌། 7 ཡང་ཁོ་མོ་ན༌རེ། སུ་ཞིག་གིས་སྔ་མོ་ནས་ཨབ་ར་ཧམ་ལ་འདི་སྐད༌དུ། སཱ་རས་བུ་ལ་ནུ་ཞོ་སྟེར་ངེས་ཡིན་ཞེས་སྨྲ་ནུས༌སམ། འོན༌ཀྱང༌། ངས་ཨབ་ར་ཧམ་དགུང་ལོ་མཐོ་བའི་དུས༌སུ་ཁོང་ལ་བུ་ཞིག་བཙས་པ་ཡིན་ཞེས་སྨྲས༌སོ།།

གཡོག་མོ་ཧ་གར་མ་བུ་གཉིས་ཀ་ཕྱིར་ཕུད༌པ།

8 དེ་ཡང་བུ་ཨི་སཱག་རིམ་གྱིས་ནར་སོན་པ་དང་ནུ་ཞོ་སྟེར་མཚམས་བཞག༌གོ །བུའི་ནུ་ཞོ་བཀར་བའི་ཉིན༌ལ། ཨབ་ར་ཧམ་གྱིས་གསོལ་སྟོན་གཟབ་རྒྱས་བསྡུས༌སོ།། 9 དུས༌དེར། ཨེ་ཅིབ་ཀྱི་གཡོག་མོ་ཧ་གར་ནས་ཨབ་ར་ཧམ་ལ་སྐྱེས་པའི་བུ་ཡེས་མ་ཨེལ་གྱིས་བུ་ཨི་སཱག་ལ་འཕྱ་དམོད་བྱེད་བཞིན་པ་སཱ་རས་མཐོང༌སྟེ། 10 ཨབ་ར་ཧམ་ལ་འདི་ལྟར་སྨྲས༌པ། གཡོག་མོའི་བུ་ཡིས་བདག་གི་བུ་ཨི་སཱག་དང་མཉམ་དུ་ཁྱིམ་རྒྱུད་འཛིན་མི་རུང༌བས། གཡོག་མོ་མ་བུ་གཉིས་ཀ་ཕྱིར་ཕུད་ཅིག་ཅེས་པ༌དང༌། 11 ཨབ་ར་ཧམ་རང་གི་བུ་ཡི་རྐྱེན་གྱིས་སེམས་སྡུག་ཆེན་པོར༌ལྷུང༌། 12 འོན༌ཀྱང༌། དཀོན་མཆོག་གིས་ཨབ་ར་ཧམ་ལ་འདི་སྐད༌དུ། བུ་དང་གཡོག་མོའི་ཆེད་དུ་སེམས་སྡུག་མ༌བྱེད། སཱ་རས་གཏམ་གང་ཞིག་སྨྲས་པ་ལ་ཁྱོད་ཀྱིས་ཉན་པར༌བྱའོ། །ཅིའི་ཕྱིར་ཞེ༌ན། ཨི་སཱག་བརྒྱུད་ནས་ཁྱོད་ཀྱི་རིགས་རྒྱུད་ཀྱི་མིང་ཐོན་པར་འགྱུར་བའི་ཕྱིར༌རོ།། 13 གཡོག་མོའི་བུ་ལ་མཚོན༌ན། བདག་གིས་ཁོའི་རིགས་རྒྱུད་ལའང་རྒྱལ་ཁབ་ཅིག་འཛུགས་པར༌བྱའོ། །ཅིའི་ཕྱིར་ཞེ༌ན། བུ་དེའང་ཁྱོད་ཀྱི་བུ་ཡིན་པས་སོ་ཞེས་གསུངས༌སོ།། 14 དེ་ནས་ཞོགས་པར་ཨབ་ར་ཧམ་ཡར་ལངས་ཏེ་ཧ་གར་གྱི་ཕྲག་ལ་བག་ལེབ་དང་སྐྱི་ཁུག་བཀལ་བ་དང་ཁོ་མོའི་བུའང་ཁོ་མོར་སྤྲད་ནས་འགྲོ་རུ༌བཅུག དེ་ལྟར་ཧ་གར་མ་བུ་གཉིས་སོང་བ་དང་པེར་ཤ་བཱ་ཡི་དབེན་སྟོང་དུ༌འཁྱམས། 15 དེར་སྐྱི་ཁུག་ནང་གི་སྐོམ་ཆུ་བཏུངས་ཚར༌བས། ཧ་གར་གྱིས་བུ་ཆུང་སྡོང་ཕྲན་ཞིག་གི་གྲིབ་བསིལ་འོག་ཏུ་བཞག་པ༌དང༌། 16 ཁོ་མོ་མདའ་འཕེན་ཐེངས་གཅིག་གི་མཚམས་སུ་སོང་བ་དང་བུའི་ཕྱོགས་སུ་ཁ་གཏད་ནས་བསྡད༌དེ། ངས་བུ་འཆི་བར་མིག་གིས་བལྟ་མི་བཟོད་ཅེས་སྨྲ་བཞིན་སྐད་ཆེན་པོ་བརྒྱབ་ནས་ངུས༌སོ།།

17 དེ་ཡང་དཀོན་མཆོག་གིས་བུ་ཆུང་ཞིག་ངུ་བའི་སྐད་གསན༌ཏོ། །དཀོན་མཆོག་གི་ཕོ་ཉས་ནམ་མཁའི་ཞིང་ཁམས་ནས་ཧ་གར་གྱི་མིང་ནས་བོས་ཏེ་འདི་སྐད༌དུ། ཧ༌གར། ཁྱོད་ཀྱིས་འདི་ལྟར་བྱེད་དོན༌ཅི། ཁྱོད་རང་འཇིགས་མི་དགོས༌ཏེ། དཀོན་མཆོག་གིས་བུ་ཆུང་གི་སྐད་གསན༌ཏོ།། 18 ཡར་ལོངས༌དང༌། བུ་ཡར་བསྐྱོར་ནས་ཁོའི་ལག་པར་འཇུས༌ཤིག ཅིའི་ཕྱིར་ཞེ༌ན། བདག་གིས་བུའི་རིགས་རྒྱུད་ལ་རྒྱལ་ཁབ་ཆེན་པོ་ཞིག་འཛུགས་པར་བྱ་ངེས་ཡིན་ཞེས་གསུངས༌སོ།། 19 དཀོན་མཆོག་གིས་ཁོ་མོའི་མིག་ཟུང་གསལ་པོར་མཛད་པ༌དང༌། ཁོ་མོས་དོང་ཆུ་ཞིག་མཐོང་ཞིང་སྐྱི་ཁུག་ནང་དུ་ཆུ་བླངས་ནས་བུ་ཆུང་ལ་འཐུང་དུ༌བཅུག 20 དེ་ལྟར་དཀོན་མཆོག་གིས་བུ་དེ་ལ་གཟིགས་སྐྱོང་གནང་བ༌དང༌། བུ་དེ་རིམ་གྱིས་ནར་སོན་པ་དང་དབེན་སྟོང་གི་ཡུལ་དུ་བསྡད༌ཅིང༌། ཕྱིས་སུ་མདའ་རྩལ་པ་ཞིག་ཏུ་གྱུར༌ཏོ།། 21 བུ་དེ་ཕཱ་རན་ཞེས་པའི་དབེན་སྟོང་དུ་སྡོད༌དུས། ཁོའི་ཡུམ་གྱིས་ཨེ་ཅིབ་ཡུལ་ནས་ཁོ་རང་ལ་ཆུང་མ་ཞིག་བླངས༌སོ།།

ཨབ་ར་ཧམ་དང་རྒྱལ་པོ་ཨ་བི་མེ་ལེག་བར་གྱི་གྲོས༌འཆམ།

22 སྐབས་དེར་ཨ་བི་མེ་ལེག་དང་ཁོང་གི་དམག་དཔོན་ཆེན་པོ་ཕི་ཀོལ་ཞེས་བྱ་བ་གཉིས་ཀྱིས་ཨབ་ར་ཧམ་ལ་འདི་ལྟར་སྨྲས་པ༌སྟེ། ཁྱོད་ཀྱིས་དོན་གང་ཞིག་བསྒྲུབས་ཀྱང་དཀོན་མཆོག་གིས་ཁྱོད་ལ་གཟིགས་སྐྱོང་གནང༌ངོ༌།། 23 ད་ལྟ་ཁྱོད་ཀྱིས་འདི་ནས་དཀོན་མཆོག་དཔང་དུ་བཙུགས༌ཏེ། བདག་དང་བདག་གི༌བུ། བདག་གི་རིགས་རྒྱུད་རྣམས་ལ་མགོ་སྐོར་མི་གཏོང་བ༌དང༌། བདག་གིས་ཁྱོད་ལ་ཇི་ལྟར་དྲིན་གཟོ་བ༌བཞིན། ཁྱོད་ཀྱིས་ཀྱང་དེ་ལྟར་བདག་ལ་དྲིན་གཟོ་བ༌དང༌། ཁྱོད་སྡོད་སའི་ཡུལ་འདིའི་འབངས་མི་རྣམས་ལའང་དྲིན་གཟོ་བའི་དམ་བཅའ་འཇོག་པར་གྱིས་ཞེས་པ༌ལ། 24 ཨབ་ར་ཧམ་གྱིས་ང་རང་དམ་བཅའ་འཇོག་པར་འཐད་པ་ཡིན་ཞེས་སྨྲས༌སོ།། 25 དེ་ཡང་སྔོན་ཆད་ཨ་བི་མེ་ལེག་གི་གཡོག་པོ་རྣམས་ཀྱིས་དོང་ཆུ་ཞིག་བཙན་འཕྲོག་བྱས་མྱོང༌བས། ཨབ་ར་ཧམ་གྱིས་དོན་དེའི་ཕྱིར་ཨ་བི་མེ་ལེག་ལ་བཀའ་བཀྱོན་གནང་བ༌རེད། 26 དེ་ནས་ཨ་བི་མེ་ལེག་ན༌རེ། དོན་དེ་སུ་ཞིག་གིས་བྱས་པ་བདག་གིས་མི་ཤེས༌ཏེ། ཁྱོད་ཀྱིས་ཀྱང་བདག་ལ་མ་སྨྲས་ཤིང་བདག་གིས་དེ་རིང་བར་དུ་རྣ་བས་ཐོས་མ་མྱོང་ཞེས་སྨྲས༌སོ།། 27 དེ་ནས་ཨབ་ར་ཧམ་གྱིས་ཨ་བི་མེ་ལེག་ལ་བ་གླང་དང་ར་ལུག་བཅས་སྤྲད་པ༌དང༌། ཁོ་གཉིས་ཕན་ཚུན་བར་གྲོས་འཆམ་བྱུང༌ངོ༌།། 28 ཨབ་ར་ཧམ་གྱིས་མ་མོ་བདུན་གནས་གཞན་དུ་བཞག་ཡོད༌པས། 29 ཨ་བི་མེ་ལེག་གིས་ཨབ་ར་ཧམ་ལ་འདི༌ལྟར། ཁྱོད་ཀྱིས་མ་མོ་བདུན་གནས་གཞན་དུ་འཇོག་པའི་རྒྱུ་མཚན་ཅི་ཞེས་དྲིས་པ༌དང༌། 30 ཨབ་ར་ཧམ་གྱིས་འདི་སྐད༌དུ། ངས་དོང་ཆུ་འདི་བརྐོས་པའི་དཔང་རྟགས༌སུ། ཁྱོད་ཀྱིས་བདག་ནས་མ་མོ་བདུན་ལེན་དགོས་གསུངས༌སོ།། 31 དེའི༌ཕྱིར། ཨབ་ར་ཧམ་གྱིས་གནས་དེའི་མིང་ལ་པེར་ཤ་བཱ་ *ཞེས་བཏགས༌སོ། །ཅིའི་ཕྱིར་ཞེ༌ན། ཁོ་གཉིས་ཀྱིས་གནས་དེ་རུ་དམ་བཅའ་བཞག་པའི་ཕྱིར༌རོ།། 32 དེ་ལྟར་ཁོ་གཉིས་པེར་ཤ་བཱ་ཡུལ་དུ་གྲོས་འཆམ་བྱུང་བ༌དང༌། ཨ་བི་མེ་ལེག་ཁོང་གི་དམག་དཔོན་ཕི་ཀོལ་དང་མཉམ་དུ་ཕེ་ལེ་ཤེད་མི་རིགས་ཀྱི་ཡུལ་དུ་ཕྱིར༌ལོག 33 ཨབ་ར་ཧམ་གྱིས་པེར་ཤ་བཱ་ཡུལ་དུ་འོམ་བུ་ཤིང་ཕྲན་ཞིག་བཙུགས༌ཤིང༌། གནས་དེ་ནས་ཐོག་མཐའ་མེད་པའི་དཀོན་མཆོག་ཡ་ཝཱེའི་མཚན་ནས་བོས༌པའོ།། 34 ཨབ་ར་ཧམ་ཁོང་ཉིད་ཕེ་ལེ་ཤེད་མི་རིགས་ཀྱི་ཡུལ་དུ་ཉིན་མང་པོར་བཞུགས༌སོ།།

ལེའུ་ཉེར་གཉིས༌པ།

དཀོན་མཆོག་གིས་ཨབ་ར་ཧམ་ལ་བརྟག༌པ།

1 དོན་དེའི་རྗེས༌སུ། དཀོན་མཆོག་གིས་ཨབ་ར་ཧམ་ལ་བརྟག་པར་དགོངས་ཏེ་ཨབ་ར་ཧམ་ཞེས་ཁོའི་མིང་ནས་བོས་པ༌ན། ཁོ་ན༌རེ། ང་རང་འདི་རུ་ཡོད་ཅེས་ལན་བཏབ༌བོ།། 2 དེ་ནས་དཀོན་མཆོག་གིས་འདི་སྐད༌དུ། ཁྱོད་ཀྱིས་རང་གི་གཅེས་པའི་བུ་གཅིག་པུ་སྟེ་ཨི་སཱག་ཁྲིད་ནས་མོ་རེའེ་ཡཱ་ཡུལ་དུ་སོང༌དང༌། བདག་གིས་སྟོན་པར་འགྱུར་བའི་རི་བོ་ཞིག་གི་སྟེང་དུ་བུ་དེ་སྦྱིན་སྲེག་ཏུ་ཕུལ་ཞིག་ཅེས་གསུངས༌སོ།། 3 དེ་ནས་ཞོགས་པར་ཨབ་ར་ཧམ་ཡར་ལངས་ཏེ་བོང་བུར་སྒ་གཏད༌ཅིང༌། སྦྱིན་སྲེག་གི་བུད་ཤིང་གཏུབས་རྗེས་གཡོག་པོ་གཉིས་དང་རང་གི་བུ་ཨི་སཱག་བཅས་ཁྲིད་དེ་དཀོན་མཆོག་གི་བཀའ་བཞིན་དུ་ཡུལ་དེའི་ལམ་ལ༌ཆས། 4 དེ་ནས་ཉིན་གསུམ་པ༌ལ། ཨབ་ར་ཧམ་གྱིས་མགོ་ཡར་བཀྱགས་ཏེ་རྒྱང་རིང་ནས་ཡུལ་དེ་མཐོང་བ༌དང༌། 5 གཡོག་པོ་གཉིས་ལ་འདི་སྐད༌དུ། ཁྱོད་གཉིས་ཀྱིས་བོང་བུ་བཟུང་ནས་འདིར་སྒུགས༌དང༌། བདག་དང་བུ་གཉིས་ཀ་གནས་དེར་སོང་ནས་དཀོན་མཆོག་ལ་གུས་ཕྱག་ཕུལ༌རྗེས། ཕྱིར་ཁྱོད་གཉིས་ཀྱི་གམ་དུ་ཡོང་ངེས་ཡིན་ཞེས་གསུངས༌སོ།། 6 དེ་ནས་ཨབ་ར་ཧམ་གྱིས་བུ་ཨི་སཱག་ལ་སྦྱིན་སྲེག་གི་བུད་ཤིང་ཁུར་དུ་བཅུག་པ་དང་རང་གི་ལག་ཏུ་མེ་དང་གྲི་བཟུང་ནས་ཁོ་གཉིས་ཕ་རོལ་ཏུ༌སོང༌། 7 དེ་ནས་བུ་ན༌རེ། ཕ་ལགས་ཞེས་ཞུས་པ༌དང༌། ཕ་ན༌རེ། བདག་གི༌བུ། ང་རང་འདི་རུ་ཡོད་ཅེས་སྨྲས༌སོ། །ཡང་བུ་ན༌རེ། ཁྱེད་ཀྱིས་གཟིགས༌དང༌། མེ་དང་བུད་ཤིང་ཐམས་ཅད་འཛོམས༌མོད། འོན་ཀྱང་སྦྱིན་སྲེག་ཏུ་ཕུལ་བའི་ལུ་གུ་གང་དུ་ཡོད་ཅེས་ཞུས་པ༌ལ། 8 ཕ་ན༌རེ། བདག་གི༌བུ། དཀོན་མཆོག་གིས་དངོས་སུ་སྦྱིན་སྲེག་གི་ལུ་གུ་གནང་ངེས་ཡིན་ཞེས་སྨྲས་པ་དང་ཕ་བུ་གཉིས་ཀ་མཉམ་དུ༌སོང༌། 9 དེ་ནས་ཁོ་གཉིས་དཀོན་མཆོག་གིས་བསྟན་པའི་གནས་དེར་སླེབས་པ༌དང༌། ཨབ་ར་ཧམ་གྱིས་གནས་དེ་རུ་མཆོད་ཁྲི་ཞིག་བཞེངས་པ་དང་དེའི་སྟེང་དུ་བུད་ཤིང་ལེགས་པར་བསྒྲིགས༌རྗེས། རང་གི་བུ་ཨི་སཱག་ཐག་པས་བསྡམས་ཏེ་བུད་ཤིང་གི་སྟེང་དུ༌བཞག 10 ཨབ་ར་ཧམ་གྱིས་ལག་པ་བརྐྱངས་ནས་གྲི་བླངས་ཏེ་བུ་གསོད་པར་རྩོམ་པ༌ལ། 11 གློ་བུར་ཉིད་ལ་དཀོན་མཆོག་ཡ་ཝཱེའི་ཕོ་ཉས་ནམ་མཁའི་ཞིང་ཁམས་ནས་ཨབ་ར༌ཧམ། ཨབ་ར་ཧམ་ཞེས་ཁོའི་མིང་ནས་བོས་པ༌དང༌། ཁོས་ང་རང་འདི་རུ་ཡོད་ཅེས་ལན་བཏབ༌བོ།། 12 དེ་ནས་ཕོ་ཉས་འདི་སྐད༌དུ། ཁྱོད་ཀྱིས་བུ་དེ་ལ་ལག་པས་རེག་པར་མི༌བྱའོ། །བུ་དེ་ལ་གནོད་པ་ཅི་ཡང་བྱ་མི་རུང༌ངོ༌། །ཁྱོད་ཀྱིས་དཀོན་མཆོག་ལ་དད་གུས་བྱེད་པ་ད་ལྟ་བདག་གིས༌ཤེས། ཅིའི་ཕྱིར་ཞེ༌ན། ཁྱོད་ཀྱིས་རང་གི་བུ་གཅིག་པུ་བདག་ལ་འབུལ་བར་ཡང་མ་འཛེམ་པའི་ཕྱིར་ཡིན་ཞེས་གསུངས་པ༌དང༌། 13 ཨབ་ར་ཧམ་གྱིས་མགོ་ཡར་བཀྱགས་ནས་བལྟས་པ༌ན། ལུག་ཐུག་ཅིག་མཐོང་ཞིང་རྭ་ཅོ་གཉིས་ཚེར་མའི་གསེབ་ཏུ་ཟུག་ཡོད་པ༌ལ། ཁོང་གིས་ལུག་ཐུག་དེ་ཚེར་མ་ལས་བླངས་ཏེ་རང་གི་བུའི་ཚབ་ཏུ་དཀོན་མཆོག་ལ་སྦྱིན་སྲེག་ཏུ་ཕུལ༌ཏོ།། 14 ཨབ་ར་ཧམ་གྱིས་གནས་དེའི་མིང་ལ་ཡ་ཝཱེས་ཡིར་ཨེ་ཞེས་བཏགས་ཤིང་དོན་ནི་དཀོན་མཆོག་ཡ་ཝཱེས་གནང་ངེས་ཡིན་ཞེས་པའོ། །ད་ལྟའི་བར་དུ་མི་རྣམས་ཀྱིས་དཀོན་མཆོག་ཡ་ཝཱེའི་རི་བོར་ཁོང་གིས་གནང་ངེས་ཡིན་ཞེས༌སྨྲའོ།།

15 དེ་ནས་དཀོན་མཆོག་ཡ་ཝཱེའི་ཕོ་ཉས་ཐེངས་གཉིས་པར་ནམ་མཁའི་ཞིང་ཁམས་ལས་ཨབ་ར་ཧམ་ཞེས་ཁོའི་མིང་ནས་བོས༌ཤིང༌། 16 དཀོན་མཆོག་ཡ་ཝཱེས་འདི་སྐད༌དུ། ཁྱོད་ཀྱིས་དོན་འདི་བསྒྲུབས་པར་རང་གི་བུ་གཅིག་པུ་ལའང་མ་འཛེམ༌པས། ངས་རང་ལ་བརྟེན་ནས་དམ་བཅས་པ༌སྟེ། 17 བདག་གིས་ཁྱོད་ལ་བྱིན་རླབས་ཆེན་པོ་གནང་ངེས༌ཤིང༌། ཁྱོད་ཀྱི་བུ་རྒྱུད་ནི་ནམ་མཁའི་སྐར་མ་དང་རྒྱ་མཚོའི་འགྲམ་གྱི་བྱེ་མ་ཇི་བཞིན་མང་དུ་འཕེལ་བར༌བྱ། ཁྱོད་ཀྱི་བུ་རྒྱུད་ཀྱིས་རང་གི་དགྲ་བོ་རྣམས་ཀྱི་མཁར་འཛིན་པ༌དང༌། 18 ཁྱོད་ཀྱིས་བདག་གི་གཏམ་ལ་མཉན་པའི༌ཕྱིར། ཁྱོད་ཀྱི་བུ་རྒྱུད་བརྒྱུད་ནས་ས་སྟེང་གི་མི་རིགས་ཐམས་ཅད་ལ་བྱིན་རླབས་འཐོབ་པར་འགྱུར་ཞེས་གསུངས༌སོ།། 19 དེའི༌ཕྱིར། ཨབ་ར་ཧམ་ཕ་བུ་གཉིས་རང་གི་གཡོག་པོའི་གམ་དུ་སོང་བ༌དང༌། ཁོ་རྣམས་ལྷན་དུ་པེར་ཤ་བཱ་རུ་ཕྱིར་ལོག༌རྗེས། ཨབ་ར་ཧམ་ནི་པེར་ཤ་བཱ་ཡུལ་དུ་བཞུགས༌སོ།།

ནཱ་ཧོར་གྱི་རིགས་རྒྱུད༌སྐོར།

20 དོན་དེའི་རྗེས༌སུ། མི་གཞན་གྱིས་ཨབ་ར་ཧམ་ལ་འདི་ལྟར་སྨྲས༌པ། ལྟོས༌དང༌། མིལ་ཀཱ་ཡིས་ཁྱེད་ཀྱི་སྤུན་ནཱ་ཧོར་ལ་བུ་དུ་མ་བཙས་པ༌སྟེ། 21 བུ་སྐྱེས་འགོ་ནི་ཨུ་ཟཱ་ཡིན༌ལ། ཁོའི་གཅུང་པོ་ནི་པུ་ཟཱ༌དང༌། ཀཱ་མུ༌ཨེལ། ༼དེ་ནི་ཨ་རམ་གྱི་ཕ༌ཡིན།༽ 22 ཀེ༌སེད། ཧ༌ཟོ། ཕིལ༌དཱ། ཡེད༌ལིབ། པཱ་ཐུ་ཨེལ་བཅས༌སོ།། 23 པཱ་ཐུ་ཨེལ་ནི་ཕྱིས་སུ་བུ་མོ་རིབ་ཀཱ་ཞེས་བྱ་བའི་ཕ་ཡིན༌ལ། བུ་དེ་བརྒྱད་པོ་ནི་མིལ་ཀཱ་ཡིས་ཨབ་ར་ཧམ་གྱི་སྤུན་ནཱ་ཧོར་ལ་བཙས༌པའོ།། 24 དེ་ཡང་ནཱ་ཧོར་གྱི་ཆུན་མ་རཱ་ཨུ་མཱ༌ལས། ཐེ་པཱག༌དང༌། གཱ༌ཧམ། ཐཱ་ཧ༌ཤཱ མཱ་ཨ་ཀཱ་བཅས་བུ་བཞི་སྐྱེས༌སོ།།

ལེའུ་ཉེར་གསུམ༌པ།

སཱ་ར་ཚེ་ལས་འདས༌པ།

1 དེ་ཡང་སཱ་ར་དགུང་ལོ་བརྒྱ་དང་ཉེར་བདུན་ལ་བཞུགས༌ཤིང༌། དེ་ནི་སཱ་རའི་མི་ཚེ་གང་པོའི་ཚེ་ཚད་ཡིན༌ནོ།། 2 ཁོ་མོ་ཀ་ན་ཨན་ཡུལ་གྱི་ཀིར་ཡཱད་ཨར་པཱ་གྲོང་ཁྱེར༌ཏེ། དེང་སང་གི་ཧེབ་རོན་དུ་ཚེ་ལས་འདས༌པས། ཨབ་ར་ཧམ་ནང་དུ་སོང་ནས་མྱ་ངན་དང་ངུ་འབོད་བྱས་པ༌དང༌། 3 ཕྱིས་སུ་ཨབ་ར་ཧམ་འདས་པོ་སཱ་རའི་མདུན་ནས་ཡར་ལངས༌ཏེ། ཧེད་ཀྱི་བུ་རྒྱུད་རྣམས་ལ་འདི་སྐད༌དུ། 4 བདག་ནི་ཁྱེད་རྣམས་ཀྱི་ཁྲོད་ནས་ཕྱི་ཕྱོགས་པ་ཡིན༌ལ། བྱེས་པ་ཞིག་ཀྱང་ཡིན༌པས། ཁྱེད་ཅག་གིས་འདི་ནས་བདག་ལ་དུར་ས་ཞིག་གནང་བར༌ཞུ། ངས་ཁོ་མོའི་བེམ་པོ་བདག་གི་མིག་ལམ་ནས་དུར་ལ་སྦ་བར་བྱ་ཞེས་གསུངས་པ༌དང༌། 5 ཧེད་ཀྱི་བུ་རྒྱུད་རྣམས་ན༌རེ། 6 ཇོ་བོ༌ལགས། ཁྱེད་ཀྱིས་གསན་རོགས༌གནང༌། ཁྱེད་ནི་ངེད་ཅག་གི་ཁྲོད་དུ་རྒྱལ་སྲས་མཆོག་གྱུར་ཞིག་ཡིན༌ལ། ཁྱེད་ཀྱིས་ངེད་ཅག་གི་དུར་ཁྲོད་ལས་ཆེས་བཟང་བའི་གནས་སུ་ཁྱེད་ཀྱི་བེམ་པོ་དུར་ལ་སྦས་ཀྱང་རུང༌སྟེ། ངེད་ཅག་སུ་ཞིག་གིས་ཀྱང་རང་གི་དུར་ཁྲོད་དུ་ཁྱེད་ཀྱི་བེམ་པོ་དུར་ལ་སྦ་རུ་མི་འཇུག་པ་མེད་ཅེས་ལན་བཏབ༌བོ།། 7 དེ་ནས་ཨབ་ར་ཧམ་ཡར་ལངས་ཤིང་གནས་དེའི་ཧེད་ཀྱི་བུ་རྒྱུད་རྣམས་ལ་གུས་པ་བྱས༌ཏེ། 8 འདི་སྐད༌དུ། ངས་ཁོ་མོའི་བེམ་པོ་བདག་གི་མིག་ལམ་ནས་དུར་ལ་སྦ་བར་ཁྱེད་རྣམས་འཐད་པ་ཡིན༌ན། ཁྱེད་ཅག་གིས་གསོན་དང༌། བདག་གི་ཆེད་དུ་ཁྱེད་རྣམས་བར་སྡོད་པ་བྱས་ནས་ཚོ་ཧར་གྱི་བུ་ཨེབ་རོན་ལ་ཞུ་བ་ཞུས༌ཏེ། 9 ས་ཞིང་གི་གོང་དུ་ཡོད་པའི་མཱག་ཕེ་ལཱ་བྲག་ཁུང་དེ་བདག་ལ་དུར་ས་རུ་གནང་བ༌དང༌། ཨེབ་རོན་གྱིས་བྲག་ཁུང་དེ་རིན་གོང་དངོས་མ་ལྟར་ཁྱེད་ཀྱི་མིག་མདུན་ནས་བདག་ལ་བཙོང་བར་མཛོད་ཅེས་གསུངས༌སོ།། 10 སྐབས་དེར་ཧེད་ཀྱི་བུ་རྒྱུད་ཨེབ་རོན་རང་གི་སྤུན་ཟླ་རྣམས་ཀྱི་ཁྲོད་དུ་ཡོད༌པས། ཨེབ་རོན་གྱིས་མཁར་སྒོ་བརྒྱུད་ནས་འགྲོ་འོང་བྱེད་པའི་ཧེད་ཀྱི་བུ་རྒྱུད་ཐམས་ཅད་ཀྱི་ཁྲོད་དུ་ཨབ་ར་ཧམ་ལ་འདི་ལྟར་སྨྲས་པ༌སྟེ། 11 དེ་འདྲ་ག་ལ༌ཡིན། བདག་གི་ཇོ་བོ༌ལགས། གསོན་དང༌། བདག་གིས་ས་ཞིང་འདི་ཁྱེད་ལ་སྟེར་བ༌དང༌། ཐ་ན་ཞིང་བར་གྱི་བྲག་ཁུང་ཡང་ཁྱེད་ལ་སྟེར་རྒྱུ༌དང༌། ངེད་ཅག་མི་རིགས་ཀྱི་མིག་མདུན་ནས་ཐམས་ཅད་ཁྱེད་ལ་སྟེར་རྒྱུ་ཡིན༌པས། ཁྱེད་ཀྱིས་རང་གི་བེམ་པོ་དུར་ལ་སྦ་བར་གྱིས་ཞེས༌པའོ།། 12 དེ་ནས་ཡང་ཨབ་ར་ཧམ་གྱིས་ཡུལ་དེའི་མི་རྣམས་ལ་གུས་པ་བྱས༌རྗེས། 13 ཁོ་རྣམས་ཀྱི་མིག་མདུན་ནས་ཨེབ་རོན་ལ་འདི་སྐད༌དུ། ཁྱེད་རང་འཐད་པ་ཡིན༌ན། བདག་གི་གཏམ་ལ་མཉན་པར༌མཛོད། ངས་ས་རིན་ཐམས་ཅད་ཁྱེད་ལ་སྟེར་རྒྱུ་ཡིན་པ༌དང༌། ཁྱེད་ཀྱིས་ཀྱང་ལེན་པར༌མཛོད། ངས་གནས་དེ་རུ་བདག་གི་བེམ་པོ་དུར་ལ་སྦ་བར་བྱ་ཞེས་གསུངས་པ༌དང༌། 14 ཨེབ་རོན་ན༌རེ། 15 བདག་གི་ཇོ་བོ༌ལགས། ཁྱེད་ཀྱིས་གསོན་དང༌། ས་རིན་དངུལ་སྲང་ *བཞི་བརྒྱ་ཡིན་པའི་ས་ཞིང་ནི་ངེད་གཉིས་བར་དུ་ཅི་ཡང་མ་ཡིན༌ཏེ། ཁྱེད་ཀྱིས་རང་གི་བེམ་པོ་དུར་དུ་སྦ་བར་གྱིས་ཞེས་ལན་བཏབ༌བོ།། 16 དེ་ནས་ཨབ་ར་ཧམ་གྱིས་ཨེབ་རོན་གྱི་གཏམ་ལ་མཉན༌ཅིང་། ཁོང་གིས་ཧེད་ཀྱི་བུ་རྒྱུད་རྣམས་ཀྱི་མདུན་དུ་སྨྲས་པ་བཞིན་བསྒྲུབས༌ཏེ། ཉོ་འཚོང་བྱེད་པར་བཀོལ་བའི་དངུལ་སྲང་བཞི་བརྒྱ་དེ་སྲང་ལ་འཇལ་ནས་ཨེབ་རོན་ལ་སྤྲད་དོ།།

17-18 དེ་ལྟར་ཨབ་ར་ཧམ་གྱིས་ཨེབ་རོན་གྱི་ས་ཞིང་ཉོས་པ༌དང༌། ས་ཞིང་དེ་ནི་མཱག་ཕེ་ལཱ་ཞེས་པའི་ས་ཆར་ཡོད་པར་མ༌ཟད། མཱན་རེའེ་ཡུལ་གྱི་མདུན་ཕྱོགས་སུ་ཡོད༌ཅིང༌། ས་ཞིང་དེ་དང་དེ་རུ་ཡོད་པའི་བྲག་ཁུང༌དང༌། ཞིང་བར་དང་དེའི་མཐའ་སྐོར་གྱི་ལྗོན་ཤིང་ཐམས་ཅད་ཨབ་ར་ཧམ་ལ་དབང་བ༌དང༌། ས་ཞིང་དེ་ནི་མཁར་སྒོ་བརྒྱུད་ནས་འགྲོ་འོང་བྱེད་པའི་ཧེད་ཀྱི་བུ་རྒྱུད་ཐམས་ཅད་ཀྱི་མིག་མདུན་ནས་ཉོས༌པའོ།། 19 དོན་དེའི་རྗེས༌སུ། ཨབ་ར་ཧམ་གྱིས་རང་གི་ཆུང་མ་སཱ་རའི་བེམ་པོ་ཀ་ན་ཨན་ཡུལ་གྱི་མཱག་ཕེ་ལཱ་ཞེས་པའི་ས་ཆར་ཡོད་པའི་ས་ཞིང་གི་བྲག་ཁུང་དུ་དུར་ལ་སྦས༌སོ། །བྲག་ཁུང་དེ་མཱན་རེའེ་ཡུལ་གྱི་མདུན་ཕྱོགས་སུ་ཡོད༌ཅིང༌། མཱན་རེའེ་ཞེས་པ་ནི་ཧེབ་རོན༌ཡིན། 20 དུས་དེ་ནས༌བཟུང༌། ས་ཞིང་དེ་དང་དེ་རུ་ཡོད་པའི་བྲག་ཁུང་ནི་ཧེད་ཀྱི་བུ་རྒྱུད་རྣམས་ཀྱིས་ཁས་བླངས་པ་ལྟར་ཨབ་ར་ཧམ་ལ་དབང་བ་དང་ཁོང་གི་ཁྱིམ་རྒྱུད་ཀྱི་དུར་ཁྲོད་དུ་གྱུར༌ཏོ།།

ལེའུ་ཉེར་བཞི༌པ།

ཨབ་ར་ཧམ་གྱིས་རང་གི་བུ་ལ་ཆུང་མ་སློང༌བ།

1 དེ་ཡང་ཨབ་ར་ཧམ་དགུང་ལོ་མཐོ་བ་དང་དོན་གང་ཅིའི་ཐད་ནས་དཀོན་མཆོག་ཡ་ཝཱེས་ཁོང་ལ་བྱིན་རླབས་གནང༌ངོ༌།། 2 ཨབ་ར་ཧམ་གྱིས་རང་ཁྱིམ་གྱི་རྒྱུ་ནོར་ཡོངས་ལ་དོ་དམ་བྱེད་པའི་གཡོག་པོ་ལོ་ན་ཆེས་རྒན་པ་དེ་ལ་འདི་སྐད༌དུ། ཁྱོད་ཀྱིས་རང་གི་ལག་པ་བདག་གི་བརླ་འོག་ཏུ་འཇོག་པར༌གྱིས། 3 ཁྱོད་ཀྱིས་གནམ་ས་གཉིས་ཀྱི་དཀོན་མཆོག་ཡ་ཝཱེ་དཔང་དུ་བཙུགས་ནས་དམ་བཅའ་ཞོག༌ཅིག ང་རང་སྡོད་པའི་ཡུལ་འདི་ནས་བདག་གི་བུ་ལ་ཀ་ན་ཨན་མི་རིགས་ཀྱི་བུ་མོ་ཆུང་མར་ལེན་པར་མི༌བྱའོ།། 4 ཁྱོད་རང་བདག་གི་ཕ་ཡུལ་དང་བདག་གི་གཉེན་ཉེའི་གམ་དུ་སོང་ནས་བདག་གི་བུ་ཨི་སཱག་ལ་ཆུང་མ་ཞིག་ལེན་དགོས་ཞེས་གསུངས་པ༌ལ། 5 གཡོག་པོ་ན༌རེ། གལ༌སྲིད། བུ་མོ་བདག་དང་མཉམ་དུ་གནས་འདིར་མི་ཡོང༌ན། ངས་ཁྱེད་ཀྱི་བུ་ཕྱིར་ཕ་ཡུལ་དུ་འཁྲིད་དམ་ཞེས་སྨྲས་པ༌དང༌། 6 ཡང་ཨབ་ར་ཧམ་གྱིས་འདི་སྐད༌དུ། ཁྱོད་ཀྱིས་མཉམ་འཇོག་པར༌གྱིས། བདག་གི་བུ་ཕྱིར་མ་འཁྲིད༌ཅིག 7 ནམ་མཁའི་དཀོན་མཆོག་ཡ་ཝཱེས་ཁོང་གི་ཕོ་ཉ་ཁྱོད་ཀྱི་མདུན་དུ་མངགས་ངེས༌ཏེ། ཁྱོད་ཀྱིས་གནས་དེ་ནས་བདག་གི་བུ་ལ་ཆུང་མ་ཞིག་ལེན་པར༌བྱའོ། །ཁོང་གིས་སྔོན་ཆད་ང་རང་བདག་གི་ཕ་གཞིས་དང་རང་མི་རིགས་ཀྱི་ཡུལ་དང་ཁ་འབྲལ་བར་མཛད་དེ་འདི་སྐད༌དུ། བདག་གིས་ཡུལ་འདི་ཁྱོད་ཀྱི་རིགས་རྒྱུད་ཕྱི་མ་རྣམས་ལ་གནང་བར་བྱ་ཞེས་མནའ་བཞེས་མྱོང༌ངོ༌།། 8 གལ༌ཏེ། བུ་མོ་དེ་ཁྱོད་དང་མཉམ་དུ་ཡོང་མི་འདོད༌ན། ཁྱོད་ཀྱིས་བདག་ལ་དམ་བཅས་པའང་ཁྱོད་དང་འབྲེལ་བ་མེད་པ༌ཡིན། བདག་གི་བུ་གཏན་ནས་ཕྱིར་འཁྲིད་མི་རུང་ཞེས་གསུངས༌སོ།། 9 དེ་ནས་གཡོག་པོས་རང་གི་བདག་པོ་ཨབ་ར་ཧམ་གྱི་བརླ་འོག་ཏུ་ལག་པ་བཞག་སྟེ་དོན་འདིའི་ཆེད་དུ་དམ་བཅས༌སོ།། 10 དེར་གཡོག་པོས་རང་གི་བདག་པོའི་རྔ་མོང་ལས་རྔ་མོང་བཅུ་ཁྲིད་ཅིང་ནོར་རྫས་སྣ་ཚོགས་བཟུང༌སྟེ། མེ་སོ་པོ་ཐེམ་ཡཱ་ཡུལ་དུ་སོང་བ་དང་ནཱ་ཧོར་གྲོང་ཁྱེར་དུ༌སླེབས། 11 ས་མ་རུབ་སྔོན༌ལ། བུ་མོ་རྣམས་ཆུ་འཁུར་དུ་འགྲོ་བའི་དུས༌སུ། གཡོག་པོས་རྔ་མོང་རྣམས་གྲོང་ཁྱེར་ཕྱི་རོལ་གྱི་ཁྲོན་པ་ཞིག་གི་ཉེ་སར་འདུག་ཏུ་བཅུག༌གོ ། 12 དེ་ནས་གཡོག་པོས་དཀོན་མཆོག་ལ་འདི༌ལྟར། ཀྱེ། དཀོན་མཆོག་ཡ༌ཝཱེ། ང་ཡི་བདག་པོ་ཨབ་ར་ཧམ་གྱི་དཀོན་མཆོག༌ལགས། ཁྱེད་ཀྱིས་ང་ཡི་བདག་པོ་ཨབ་ར་ཧམ་ལ་ཐུགས་རྗེས་གཟིགས༌དང༌། དེ་རིང་བདག་གོ་སྐབས་ལེགས་པོ་ཞིག་དང་འཕྲད་པར༌མཛོད། 13 ང་རང་ད་ལྟ་ཁྲོན་པའི་འགྲམ་དུ་ཡོད༌ཅིང༌། གྲོང་ཁྱེར་ནང་གི་བུ་མོ་རྣམས་ཆུ་ལེན་དུ་ཡོང་བཞིན་ཡོད༌པས། 14 ངས་བུ་མོ་སུ་ཞིག༌ལ། ཁྱོད་ཀྱིས་ཆུ་ཟོ་ཁྱེར་ཤོག༌དང༌། ངས་ཆུ་འཐུང་འདོད་ཅེས་སྨྲ་བ༌དང༌། གལ༌ཏེ། ཁོ་མོ་ན༌རེ། ཁྱོད་ཀྱིས་འཐུང༌དང༌། ངས་ཁྱོད་ཀྱི་རྔ་མོང་ལའང་ཆུ་ལྡུད་པར་བྱ་ཞེས་སྨྲས༌ན། བུ་མོ་དེ་ནི་ཁྱེད་ཀྱིས་བསྐོས་པ་ལྟར་ཁྱེད་ཀྱི་ཞབས་ཕྱི་པ་ཨི་སཱག་གི་ཆུང་མ་ཡིན་པར༌མཛོད། འདི་ལྟར་གྲུབ༌ཚེ། ཁྱེད་ཀྱིས་ང་ཡི་བདག་པོ་ལ་ཐུགས་རྗེ་གནང་བ་བདག་གིས་ཤེས་ནུས་པ་ཡིན་ཞེས་གསོལ་བ་བཏབ༌བོ།། 15 དེ་ལྟར་གཡོག་པོས་གསོལ་བ་བཏབ་མ་ཚར༌བར། རིབ་ཀཱ་ཞེས་བྱ་བའི་བུ་མོས་ཕྲག་ལ་ཆུ་ཟོ་ཁུར་ནས་ཆུ་ལེན་དུ་ཡོང༌ངོ༌། །རིབ་ཀཱ་ནི་པཱ་ཐུ་ཨེལ་གྱི་བུ་མོ་ཡིན༌ནོ། །པཱ་ཐུ་ཨེལ་ནི་མིལ་ཀཱ་ཡི་བུ་ཡིན༌ལ། མིལ་ཀཱ་ནི་ཨབ་ར་ཧམ་གྱི་གཅུང་པོ་ནཱ་ཧོར་གྱི་ཆུང་མ་ཡིན༌ནོ།། 16 བུ་མོ་དེ་ནི་ཤིན་ཏུ་མཛེས་ཤིང་ལྟ་ན་སྡུག་པ་དང་སྐྱེས་པ་སུ་ལའང་འགྲོགས་མ་མྱོང་བ་ཞིག་ཡིན༌ནོ། །བུ་མོ་དེ་མར་ཁྲོན་པའི་འགྲམ་དུ་སོང་ནས་ཆུ་ཟོར་ཆུ་བཅུས་ཏེ་ཕྱིར་ཐོན༌ནོ།། 17 དེ་ནས་གཡོག་པོ་བུ་མོའི་མདུན་དུ་བརྒྱུགས་ཏེ་ན༌རེ། ཁྱོད་ཀྱིས་ཆུ་ཟོ་ནང་གི་ཆུ་དེ་བདག་ལ་འཐུང་བར་མཛོད་ཅིག་ཅེས་སྨྲས་པ༌ན། 18 བུ་མོ་ན༌རེ། བདག་གི་ཇོ་བོ༌ལགས། ཁྱེད་ཀྱིས་འཐུང་བར་མཛོད་ཅེས་སྨྲ་བཞིན་ཆུ་ཟོ་མྱུར་དུ་མར་བླངས་ཤིང་ལག་པས་ཡར་བཏེགས་ནས་ཁོ་ལ་འཐུང་དུ༌བཅུག 19 བུ་མོས་ཁོ་ལ་ཆུ་འཐུང་དུ་བཅུག་རྗེས་ན༌རེ། ངས་ཆུ་བླངས་ཏེ་ཁྱེད་ཀྱི་རྔ་མོང་ལའང་ཆུ་བླུད་ནས་འགྲང་བར་བྱེད་ཅེས་སྨྲས༌ཏེ། 20 ཁོ་མོས་ཆུ་ཟོ་ལས་ཆུ་གཞོང་ནང་དུ་ཆུ་བླུགས་ཤིང་སླར་ཡང་ཁྲོན་པར་ཆུ་ལེན་དུ་སོང་བ༌དང༌། རྔ་མོང་ཐམས་ཅད་ལ་ཆུ་ལྡུད་པའི་ཕྱིར་ཆུ༌བླངས། 21 སྐབས༌དེར། གཡོག་པོས་སྐད་ཆ་ཅི་ཡང་མ་སྨྲས༌པར། དཀོན་མཆོག་ཡ་ཝཱེས་རང་གི་མཛད་དོན་ལེགས་པར་མཛད་དོ་སྙམ་སྟེ་བུ་མོ་དེར་མིག་གིས་ཡང་ཡང༌བལྟས། 22 དེ་ནས་རྔ་མོང་དག་ཆུས་ངོམས་པ༌དང༌། གཡོག་པོས་ལྗིད་ཚད་སྲང་ཕྱེད་ *ཙམ་གྱི་གསེར་གྱི་སྣ་ཆ་གཅིག༌དང༌། སྲང་བཅུ་ཡོད་པའི་གསེར་གྱི་གདུབ་བུ་ཆ་གཅིག་བླངས་ནས་བུ་མོ་དེར་སྤྲད་དེ་ན༌རེ། 23 བདག་ལ་ཤོད༌དང༌། ཁྱོད་ནི་སུ་ཚང་གི་བུ་མོ་ཡིན༌ནམ། ཁྱོད་ཀྱི་ཕ་གཞིས་སུ་ངེད་ཅག་ལ་སྡོད་གནས་ཡོད་དམ་མེད་ཅེས་དྲིས་པ༌ལ། 24 བུ་མོ་ན༌རེ། བདག་ནི་ནཱ་ཧོར་དང་མིལ་ཀཱ་གཉིས་ཀྱི་བུ་པཱ་ཐུ་ཨེལ་ཞེས་པའི་བུ་མོ་ཡིན་ཞེས་སྨྲས་པ༌དང༌། 25 ཡང་ཁོ་མོ་ན༌རེ། ངེད་ཀྱི་ཡུལ་དུ་གཟན་ཆས་དང་རྩྭ་མོད་པོ་ཡོད་ལ་སྡོད་གནས་ཀྱང་མང་པོ་ཡོད་ཅེས་ལན་བཏབ༌བོ།། 26 དེ་ནས་གཡོག་པོས་མགོ་སྨད་དུ་བསྒུར་ནས་དཀོན་མཆོག་ཡ་ཝཱེ་ལ་ཕྱག་བྱས༌ཏེ། 27 ཀྱེ། ང་ཡི་བདག་པོ་ཨབ་ར་ཧམ་གྱི་དཀོན་མཆོག་ཡ་ཝཱེ་ལ་བསྟོད་ཅིང་བསྔགས་པར༌བྱའོ། །ཅིའི་ཕྱིར་ཞེ༌ན། ཁོང་གིས་ང་ཡི་བདག་པོ་ལ་བཅངས་པའི་བྱམས་སྙིང་རྗེ་དང་དྲང་བདེན་ནི་ནམ་ཡང་དོར་མ་མྱོང་བའི་ཕྱིར༌རོ། །བདག་ལ་མཚོན༌ན། དཀོན་མཆོག་ཡ་ཝཱེས་ང་རང་ལ་ལམ་བསྟན༌ཏེ། ང་ཡི་བདག་པོའི་སྤུན་ཟླའི་ཁྱིམ་དུ་ཐད་ཀར་ཁྲིད་པ་ཡིན་ཞེས་སྨྲས༌སོ།།

28 དེ་ནས་བུ་མོ་ཡུལ་དུ་བརྒྱུགས་ཏེ་ཁོ་མོའི་ཡུམ་དང་ཡུམ་གྱི་ཁྱིམ་མི་རྣམས་ལ་གཏམ་དེ་དག་སྨྲས༌སོ།། 29-30 དེ་ཡང་བུ་མོ་རིབ་ཀཱ་ཞེས་བྱ་བར་གཅེན་པོ་ཞིག་ཡོད་པའི་མིང་ལ་ལཱ་པན་ཞེས༌ཟེར། ཁོས་གསེར་གྱི་སྣ་ཆ་དང་སྲིང་མོའི་ལག་མགོའི་གསེར་གྱི་གདུབ་བུ་གཉིས་མཐོང་བ༌དང༌། ཁོ་མོས་བཤད་པ་ལྟར་མི་དེས་ཁོ་མོ་ལ་ཅི་ལྟར་སྨྲས་པ་སོགས་ཀྱི་སྐད་ཆ་ཐོས༌རྗེས། ཁོ་རང་ཡང་ཁྲོན་པའི་ཕྱོགས་སུ་བརྒྱུགས་ནས་མི་དེའི་གམ་དུ་སླེབས་པ༌དང༌། རྔ་མོང་གི་འགྲམ་དུ་ཡོད་པའི་མི་དེ་ད་དུང་ཁྲོན་པའི་གནས་དེར་ལངས་ནས་བསྡད་ཡོད་པ་མཐོང་སྟེ་ན༌རེ། 31 ཁྱོད་ལ་དཀོན་མཆོག་ཡ་ཝཱེའི་བྱིན་རླབས་ཐོབ༌ཅིང༌། ཁྱོད་རང་ཁྱིམ་དུ་ཕེབས་པར༌ཞུ། ཕྱི་རུ་འདུག་དགོས་དོན༌མེད། ངས་ཁང་པ་གད་བདར་བྱས་ཚར་བ༌དང༌། རྔ་མོང་འདོགས་སའང་སྟ་གོན་བྱས་ཡོད་ཅེས་སྨྲས༌སོ།། 32 དེ་ལྟར་མི་དེའང་ལཱ་པན་གྱི་ཁྱིམ་དུ་སོང་ཞིང་། ལཱ་པན་གྱིས་རྔ་མོང་རྒྱབ་ཀྱི་ཁུར་པོ་མར་ཕོག་པ༌དང༌། རྔ་མོང་དག་ལ་གཟན་ཆས་དང་རྩྭ་བྱིན༌ཅིང༌། མི་དེ་རྣམས་ལ་རྐང་པ་བཀྲུ་བྱེད་ཀྱི་ཆུ་བླུགས་པ༌དང༌། 33 མདུན་དུ་ཟས་བཤམས་པ་དང་ཟས་བཞེས་པར་གྱིས་ཞེས་སྨྲས་ཀྱང་མི་དེ་ན༌རེ། ངས་ཟས་མི༌བཟའོ། །ངས་ཐོག་མར་རང་གི་དོན་དག་གསལ་པོར་སྨྲས༌རྗེས་ད་གཟོད་ཟས་བཟའ་བར་བྱ་ཞེས་སྨྲས་པ༌དང༌། ལཱ་པན་ན༌རེ། དེས་ན་ཁྱོད་ཀྱིས་རང་གི་དོན་དག་བརྗོད་པར་གྱིས་ཞེས་སྨྲས༌སོ།། 34 དེ་ནས་ཁོ་ན༌རེ། བདག་ནི་ཨབ་ར་ཧམ་གྱི་གཡོག་པོ་ཡིན༌ལ། 35 དཀོན་མཆོག་ཡ་ཝཱེས་ང་ཡི་བདག་པོ་ལ་བྱིན་རླབས་ཆེན་པོ་གནང་སྟེ་ཁོང་ལ་ར་ལུག་དང་བ༌གླང་གི་ཁྱུ། གསེར་དང༌དངུལ། གཡོག་པོ་དང་གཡོག༌མོ། རྔ་མོང་དང་བོང་བུ་བཅས་ཐོབ་ཅིང་ཆེས་ཆེར་ཕྱུག་པོར་གྱུར༌ཏོ།། 36 ང་ཡི་བདག་པོའི་ཆུང་མ་སཱ་ར་ཡིས་དགུང་ལོ་མཐོ་བའི་དུས་སུ་བདག་པོར་བུ་ཞིག་བཙས་ཤིང་བདག་པོས་རྒྱུ་ནོར་ཐམས་ཅད་བུ་དེ་ལ་གནང༌ངོ༌།། 37 དེ་ནས་ངས་རང་གི་བདག་པོ་ལ་དམ་བཅའ་འཇོག་དགོས་པར་ཁོང་གིས་འདི་སྐད༌དུ། ཁྱོད་ཀྱིས་ང་རང་སྡོད་པའི་ཡུལ་འདི་ནས་བདག་གི་བུ་ལ་ཀ་ན་ཨན་མི་རིགས་ཀྱི་བུ་མོ་ཞིག་ཆུང་མར་ལེན་པར་མི༌བྱའོ།། 38 ཁྱོད་རང་བདག་གི་ཕ་གཞིས་དང་བདག་གི་གཉེན་ཉེའི་གམ་དུ་སོང༌སྟེ། ངའི་བུ་ཨི་སཱག་ལ་ཆུང་མ་ཞིག་ལེན་དགོས་ཞེས་གསུངས༌སོ།། 39 དེ་ནས་ངས་འདི༌ལྟར། བུ་མོ་དེ་བདག་དང་མཉམ་དུ་གནས་འདིར་མི་ཡོང་ན་ཅི་བྱའམ་ཞེས་དྲིས་པ༌དང༌། 40 བདག་པོ་ན༌རེ། བདག་གིས་ཞབས་ཏོག་བསྒྲུབས་པའི་དཀོན་མཆོག་ཡ་ཝཱེས་ངེས་པར་རང་ཉིད་ཀྱི་ཕོ་ཉ་མངགས་ཏེ་ཁྱོད་དང་མཉམ་དུ་འགྲོ་བ་དང་ཁྱོད་ཀྱི་བགྲོད་ལམ་བདེ་བར་མཛད༌ཅིང༌། ཁྱོད་རང་བདག་གི་ཕ་གཞིས་དང་བདག་གི་གཉེན་ཉེའི་གམ་དུ་སོང༌སྟེ། ངའི་བུ་ཨི་སཱག་ལ་ཆུང་མ་ཞིག་ལེན་པར༌བྱའོ།། 41 ཁྱོད་རང་བདག་གི་གཉེན་ཉེའི་གམ་དུ་སླེབས་པ༌ན། གལ༌སྲིད། དེ་རྣམས་ཀྱིས་བུ་མོ་དེ་ཁྱོད་ལ་མི་སྟེར༌ན། བདག་གིས་ཁྱོད་ལ་འཇོག་ཏུ་བཅུག་པའི་དམ་བཅའ་ནི་ཁྱོད་དང་འབྲེལ་བ་ཅི་ཡང་མེད་ཅེས་གསུངས་མྱོང༌ངོ༌།། 42 དེ་རིང་བདག་ཁྲོན་པའི་འགྲམ་དུ་སླེབས་ཏེ། ཀྱེ། དཀོན་མཆོག་ཡ༌ཝཱེ། ང་ཡི་བདག་པོ་ཨབ་ར་ཧམ་གྱི་དཀོན་མཆོག༌ལགས། ཁྱེད་ཀྱིས་བདག་གི་དོན་འདི་ལེགས་པར་བསྒྲུབ་ཏུ༌མཛོད། 43 ད་ལྟ་ང་རང་ཁྲོན་པའི་འགྲམ་དུ་ཡོད༌ཅིང༌། ངས་ཆུ་ལེན་བུ་མོ་ལ་འདི་ལྟར་སྨྲ༌སྟེ། ཁྱོད་ཀྱི་ཆུ་ཟོ་ལས་བདག་ལ་ཆུ་གནང་བར་མཛོད་ཅེས་པ༌ལ། 44 བུ་མོ་ན༌རེ། ལགས༌སོ། །ཁྱོད་ཀྱིས་ཐུངས༌ཤིག ངས་ཁྱོད་ཀྱི་རྔ་མོང་ལའང་ཆུ་ལྡུད་པར་བྱ་ཞེས་སྨྲས༌ན། བུ་མོ་དེ་ནི་དཀོན་མཆོག་ཡ་ཝཱེས་ང་ཡི་བདག་པོའི་བུ་ལ་ཆུང་མར་བསྐོས་པ་ཡིན་པར༌མཛོད། 45 ངའི་སེམས་ནས་དེ་བཞིན་གསོལ་བ་བཏབ་མ་ཚར་སྔོན༌ལ། བུ་མོ་རིབ་ཀཱས་ཕྲག་ལ་ཆུ་ཟོ་ཁུར་ནས་མར་ཁྲོན་པའི་འགྲམ་དུ་སོང་བ་དང་ཆུ་ཟོར་ཆུ་བཅུས༌ཤིང༌། ངས་ཁོ་མོར་འདི་ལྟར་སྨྲས་པ༌སྟེ། ཁྱོད་ཀྱིས་བདག་ལ་ཆུ་གནང་བར་མཛོད་ཅེས་པ༌ལ། 46 ཁོ་མོས་བྲེལ་འཚབ་ངང་ནས་ཆུ་ཟོ་ཕྲག་ལས་མར་བླངས་ཤིང་ཁྱེད་ཀྱིས་ཐུངས༌ཤིག ངས་ཁྱེད་ཀྱི་རྔ་མོང་ལའང་ཆུ་ལྡུད་པར་བྱ་ཞེས་སྨྲས་པ༌དང༌། བདག་གིས་ཆུ་འཐུང་བ་དང་ཁོ་མོས་བདག་གི་རྔ་མོང་དག་ལའང་ཆུ་འཐུང་དུ་བཅུག༌གོ ། 47 དེ་ནས་བདག་གིས་ཁོ་མོར་ཁྱོད་སུ་ཚང་གི་བུ་མོ་ཡིན་ནམ་ཞེས་དྲིས་པ༌ན། ཁོ་མོ་ན༌རེ། བདག་ནི་ནཱ་ཧོར་དང་མིལ་ཀཱ་གཉིས་ཀྱི་བུ་པཱ་ཐུ་ཨེལ་ཞེས་པའི་བུ་མོ་ཡིན་ཞེས་སྨྲས་པ༌དང༌། དེ་ནས་ངས་གསེར་གྱི་སྣ་ཆ་ཁོ་མོའི་སྣ་ལ་བཏགས་པ༌དང༌། གསེར་གྱི་གདུབ་བུ་གཉིས་ཀྱང་ཁོ་མོའི་ལག་པ་གཉིས་ལ་བསྐོན༌ཏོ།། 48 དེའི༌རྗེས། ངས་མགོ་སྨད་དུ་བསྒུར་ནས་དཀོན་མཆོག་ཡ་ཝཱེ་ལ་ཕྱག་བྱས༌ཏེ། ང་ཡི་བདག་པོ་ཨབ་ར་ཧམ་གྱི་དཀོན་མཆོག་ལ་བསྟོད་ཅིང་བསྔགས༌སོ། །ཅིའི་ཕྱིར་ཞེ༌ན། ཁོང་གིས་བདག་འོས་ཤིང་འཚམ་པའི་ལམ་དུ་ཁྲིད༌ཅིང༌། ང་ཡི་བདག་པོའི་གཉེན་ཉེའི་བུ་མོ་ནི་ཁོང་གི་བུ་ལ་ཆུང་མར་མཛད་པའི་ཕྱིར༌རོ།། 49 ཁྱེད་རྣམས་ཀྱིས་ང་ཡི་བདག་པོ་ལ་བྱམས་སྙིང་རྗེ་དང་བློས་ཐུབ་སེམས་ཀྱིས་སྣེ་ལེན་བྱ་འདོད༌ན། ད་ལྟ་བདག་ལ་སྨྲ་བར༌བྱའོ། །གལ་ཏེ་ཁྱེད་རྣམས་མི་འཐད་ནའང་བདག་ལ་དྲང་པོར་སྨྲ་བར༌མཛོད། བདག་གིས་ཅི་ཞིག་བྱེད་དགོས་པ་ཐག་གིས་གཅོད་དགོས་ཞེས་སྨྲས༌སོ།།

50 དེ་ནས་པཱ་ཐུ་ཨེལ་དང་ལཱ་པན་གཉིས་ཀྱིས་ལན་འདི་ལྟར་བཏབ་པ༌སྟེ། དོན་འདི་ནི་དཀོན་མཆོག་ཡ་ཝཱེ་ལས་བྱུང་བ་ཡིན༌པས། ངེད་རྣམས་ཀྱིས་ཁྱོད་ལ་བཟང་ངན་ཅི་ཡང་སྨྲ་མི་ནུས༌སོ།། 51 ལྟོས༌དང༌། བུ་མོ་རིབ་ཀཱ་ཁྱོད་ཀྱི་མིག་མདུན་དུ་ཡོད༌དེ། ཁྱོད་ཀྱིས་ཁོ་མོ་ཁྲིད་ནས་དཀོན་མཆོག་ཡ་ཝཱེས་གསུངས་པ༌བཞིན། ཁྱོད་ཀྱི་བདག་པོའི་བུ་ལ་ཆུང་མ་བྱེད་པར་མཛོད་ཅེས་སྨྲས༌སོ།།

52 དེ་ནས་ཨབ་ར་ཧམ་གྱི་གཡོག་པོས་མི་དེ་གཉིས་ཀྱི་གཏམ་ཐོས་པ་དང་པུས་མོ་སར་བཙུགས་ནས་དཀོན་མཆོག་ཡ་ཝཱེ་ལ་ཕྱག་བཙལ༌ཏོ།། 53 གཡོག་པོས་གསེར་དངུལ་གྱི་རྒྱན་ཆ་དང་རྒྱན་གོས་བཅས་བུ་མོ་རིབ་ཀཱ་ལ་སྤྲད་པ༌དང༌། བུ་མོ་རིབ་ཀཱའི་ཡུམ་དང་གཅེན་པོ་ལའང་ནོར་རྫས་གཞན་དག་ཕུལ༌ཏོ།། 54 དེ་ནས་གཡོག་པོ་དང་ཁོའི་འཁོར་གཡོག་རྣམས་ཀྱིས་མཉམ་དུ་བཟའ་བཏུང་ལོངས་སུ་སྤྱད་ཅིང་ཞག་གཅིག་ལ༌བསྡད། ཕྱི་ཉིན་ཞོགས་པ་ཡར་ལངས༌ཏེ། གཡོག་པོ་ན༌རེ། ངེད་རྣམས་རང་གི་བདག་པོའི་དྲུང་དུ་འགྲོ་བར་མཛོད་ཅེས་སྨྲས་པ༌ལ། 55 བུ་མོ་རིབ་ཀཱའི་ཡུམ་དང་གཅེན་པོ་ན༌རེ། བུ་མོ་ངེད་རྣམས་དང་མཉམ་དུ་ཉིན་འགར་འདུག་པར༌གྱིས། མ་མཐའ་ཡང་ཉིན་བཅུ་ལ་སྡོད་པར༌བྱ། དེའི་རྗེས་སུ་ཁོ་མོ་སོང་ཆོག་ཅེས་སྨྲས༌སོ།། 56 ཡང་གཡོག་པོ་ན༌རེ། དཀོན་མཆོག་ཡ་ཝཱེས་བདག་ལ་འགྲོ་ལམ་ལེགས་པར་མཛད༌པས། ཁྱེད་རྣམས་ཀྱིས་དལ་འགོར་མི་བྱ༌བར། ངེད་རྣམས་རང་གི་བདག་པོའི་དྲུང་དུ་འགྲོ་བར་མཛོད་ཅེས་སྨྲས་པ༌དང༌། 57 ཡང་ཁོ་རྣམས་ན༌རེ། འོ༌ན། ངེད་ཅག་གིས་བུ་མོ་བོས་ཏེ་དྲི་བར་བྱ་ཞེས་སྨྲས༌ཏེ། 58 བུ་མོ་རིབ་ཀཱ་བོས་ནས་འདི༌ལྟར། ཁྱོད་ནི་མི་འདི་དང་མཉམ་དུ་འགྲོའམ་ཞེས་དྲིས་པ༌ལ། བུ་མོ་རིབ་ཀཱ་ན༌རེ། ང་རང་འགྲོ་རྒྱུ་ཡིན་ཞེས་ལན་བཏབ༌བོ།། 59 དེའི༌ཕྱིར། ཁོ་རྣམས་ཀྱིས་བུ་མོ་རིབ་ཀཱ་དང་ཁོ་མོའི་ཉེ་བའི་མ་མ་སོགས་ཨབ་ར་ཧམ་གྱི་གཡོག་པོ་དང་མཉམ་དུ་འགྲོ་རུ་བཅུག༌ཅིང༌། 60 འདི་ལྟར་སྨོན་འདུན་ཞུས་པ༌སྟེ།

ཀྱེ་ཀྱེ་ང་ཚོའི་སྲིང་མོ༌ལགས།།

ཁྱོད་ནི་ཀུན་གྱི་མ་རུ༌མཛོད།།

ཁྱོད་ཀྱི་བུ་རྒྱུད་དེ་ཡིས་ནི།།

དགྲ་བོའི་མཁར་ཡང་འཛིན་པར༌ཤོག །ཅེས༌པའོ།།

61 དེ་ནས་བུ་མོ་རིབ་ཀཱ་དང་ཁོ་མོའི་གཡོག་མོ་རྣམས་ཡར་ལངས་ནས་རྔ་མོང་ལ་ཞོན་པ༌དང༌། ཨབ་ར་ཧམ་གྱི་གཡོག་པོའི་རྗེས་སུ་འབྲངས་ཤིང་གཡོག་པོས་ཀྱང་བུ་མོ་རིབ་ཀཱ་ཁྲིད་ནས་སོང༌ངོ༌།།

ཨི་སཱག་གིས་རིབ་ཀཱ་ཆུང་མར་བླངས༌པ།

62 སྐབས༌དེར། ཨི་སཱག་ནི་ནེ་གུབ་ཡུལ་དུ་བཞུགས༌ཤིང༌། ཁོ་རང་པེར་ལཱ་ཧེད་རོའུ་ཞེས་པའི་ཆུ་མིག་ཅེས་པ་ནས་ཡོང་མ་ཐག༌ཡིན། 63 ས་རུབ་ལ་ཉེ་བའི་དུས༌སུ། ཁོ་རང་ཐང་དཀྱིལ་ཞིག་ཏུ་སོང་ནས་བསམ་བློ་གཏོང་བཞིན་བསྡད༌ཅིང༌། ཁོས་མགོ་ཡར་བཀྱགས་ནས་བལྟས་པ༌ན། རྔ་མོང་ལ་བཞོན་མཁན་འགའ་ཤས་ཡོང་བཞིན་པ༌མཐོང༌། 64 བུ་མོ་རིབ་ཀཱས་ཀྱང་མགོ་ཡར་བཀྱགས་ནས་ཨི་སཱག་མཐོང་བ་དང་མྱུར་དུ་རྔ་མོང་ལས་མར་བབས༌ཏེ། 65 ཐང་དཀྱིལ་ནས་རང་ཅག་རྣམས་བསུ་བར་ཡོང་བའི་མི་དེ་སུ་ཡིན་ནམ་ཞེས་གཡོག་པོ་ལ་དྲིས་པ༌དང༌། གཡོག་པོ་ན༌རེ། དེ་ནི་ང་ཡི་བདག་པོ་ཡིན་ཞེས་ལན་བཏབ་པ༌དང༌། བུ་མོ་རིབ་ཀཱས་གདོང་ཁེབས་བླངས་ནས་རང་གི་ཞལ་རས༌བཀབ། 66 དེ་ནས་གཡོག་པོས་རང་གིས་བསྒྲུབས་པའི་ལས་ཐམས་ཅད་ཨི་སཱག་ལ་སྨྲས་པ༌དང༌། 67 ཨི་སཱག་གིས་བུ་མོ་རིབ་ཀཱ་ཁྲིད་ནས་ཁོང་གི་འདས་ཟིན་པའི་ཡུམ་སཱ་རའི་སྦྲ་གུར་ནང་དུ་སོང༌ཞིང༌། བུ་མོ་རིབ་ཀཱ་རང་གི་ཆུང་མར་བླངས་པ་དང་ཁོ་མོར་ཤིན་ཏུ་གཅེས༌སོ། །དེ་ལྟར་རང་གི་ཡུམ་ཚེ་ལས་འདས་པའི་མྱ་ངན་ལས་ཁོང་ལ་ད་གཟོད་སེམས་གསོ་ཐོབ༌བོ།།

ལེའུ་ཉེར་ལྔ༌པ།

མེས་པོ་ཨབ་ར་ཧམ་སྐུ་གཤེགས༌པ།

1 དེ་ནས་ཡང་ཨབ་ར་ཧམ་གྱིས་མིང་ལ་ཀེ་ཏི་རཱ་ཞེས་བྱ་བ་རང་གི་ཆུང་མར་བླངས༌ཤིང༌། 2 ཁོ་མོས་ཟིམ་རན༌དང༌། ཡོག༌ཤན། མཱ༌དན། མིད༌ཡཱན། ཡེས༌པག ཤུ་ཨག་བཅས་བུ་དྲུག་བཙས༌སོ།། 3 དེ་ཡང་ཡོག་ཤན་ལ་བུ་ཤེ་བཱ་དང་དི་དན་གཉིས་སྐྱེས༌སོ། །བུ་དི་དན་ལས་ཨ་ཤུར་མི་རིགས༌དང༌། ལཱ་ཐུ་མི༌རིགས། ལཱ་ཨུམ་མི་རིགས་གསུམ་བྱུང༌ངོ༌།། 4 དེ་ཡང་མིད་ཡཱན་ལ་ཨེ་ཕཱ༌དང༌། ཨེ༌ཕེར། ཧ༌ནོག ཨ་བི༌དཱ། ཨེལ་དཱ་ཨ་བཅས་བུ་ལྔ་སྐྱེས༌སོ། །དེ་ཐམས་ཅད་ནི་ཀེ་ཏི་རཱ་ཡི་བུ་རབས་ཚ་རྒྱུད་ཡིན༌ནོ།།

5 དེ་ཡང་ཨབ་ར་ཧམ་གྱིས་རང་ལ་ཅི་ཡོད་པ་ཐམས་ཅད་བུ་ཨི་སཱག་ལ་གནང་བ༌དང༌། 6 ཆུང་མ་གཞན་དག་གི་བུ་རྣམས་ལའང་གནང་སྦྱིན་ཐོབ༌བོ། །རང་ཉིད་ཚེ་ལས་མ་འདས་པའི་སྔོན་ལ་ཁོ་རྣམས་རང་གི་བུ་ཨི་སཱག་དང་ཁ་བྲལ་ནས་ཤར་ཕྱོགས་ཡུལ་དུ་འགྲོ་བར་བསྐུལ༌ཏོ།།

7 དེ་ཡང་ཨབ་ར་ཧམ་བསྡོམས་པས་ལོ་བརྒྱ་དང་དོན་ལྔར་བཞུགས༌སོ།། 8 ཁོང་དགུང་ལོ་མཐོ་ཞིང་ལོ་ན་རྒས་ཏེ་ཚེ་ལོ་མཐར་ཕྱིན་ནས་སྐུ་གཤེགས་པ་དང་མེས་པོ་རྣམས་ཀྱི་དྲུང་དུ་འཛོམས་པར༌གྱུར། 9 ཨབ་ར་ཧམ་གྱི་བུ་ཨི་སཱག་དང་ཡེས་མ་ཨེལ་གཉིས་ཀྱིས་ཁོང་གི་སྐུ་གདུང་མཱག་ཕེ་ལཱ་བྲག་ཁུང་དུ་དུར་ལ་སྦས༌སོ། །བྲག་ཁུང་དེ་ནི་མཱན་རེའེ་ཡུལ་གྱི་མདུན་ཕྱོགས༌དང༌། ཧེ་བི་མི་རིགས་ཀྱི་ཚོ་ཧར་ཞེས་བྱ་བའི་བུ་ཨེབ་རོན་གྱི་ཞིང་ནང་དུ༌ཡོད། 10 དེ་ནི་ཨབ་ར་ཧམ་གྱིས་ཧེད་ཀྱི་བུ་རྒྱུད་ལས་ཉོས་པའི་ས་ཞིང་དེ་ཡིན༌ལ། གནས་དེ་རུ་ཨབ་ར་ཧམ་དང་ཁོང་གི་ཆུང་མ་སཱ་ར་གཉིས་ཀྱི་སྐུ་གདུང་དུར་ལ་སྦས་ཡོད༌དོ།། 11 ཨབ་ར་ཧམ་སྐུ་གཤེགས༌རྗེས། དཀོན་མཆོག་གིས་ཁོང་གི་བུ་ཨི་སཱག་ལ་བྱིན་རླབས་གནང་བ༌དང༌། ཨི་སཱག་ནི་པེར་ལཱ་ཧེད་རོའུ་ཞེས་པའི་ཆུ་མིག་གི་ཡུལ་དུ་བཞུགས༌སོ།།

ཡེས་མ་ཨེལ་གྱི་རིགས༌རྒྱུད།

12 དེ་ཡང་སཱ་རའི་གཡོག་མོ་སྟེ་ཨེ་ཅིབ་ཀྱི་བུད་མེད་ཧ་གར་གྱིས་ཨབ་ར་ཧམ་ལ་བཙས་པའི་བུ་ཡེས་མ་ཨེལ་གྱི་རིགས་རྒྱུད་ནི་འདི་ལྟ༌སྟེ། 13 ཡེས་མ་ཨེལ་གྱི་བུ་སྐྱེས་འགོ་ནི་ནཱ་བ་ཨོད༌དང༌། དེ་ནས་ཀེ་དཱར༌དང༌། ཨད་པཱ༌ཨེལ། མིབ༌སཱམ། 14 མུས༌མཱ། དུའུ༌མཱ། མཱ༌ས། 15 ཧ༌དཱད། ཐེ༌མཱ། ཡཱ༌ཐར། ནཱ༌ཕིས། ཀད་མཱ་བཅས་བཅུ་གཉིས༌སོ།། 16 དེ་རྣམས་ནི་ཡེས་མ་ཨེལ་གྱི་བུ་དག་གི་མིང་ཡིན༌ལ། ཁོ་རྣམས་ནི་གྲོང་སྡེ་དང་ཚོ་པ་བཅུ་གཉིས་ལྟར་ཚོ་དཔོན་བཅུ་གཉིས་ཀྱང་ཡིན༌ནོ།། 17 ཡེས་མ་ཨེལ་དགུང་ལོ་བརྒྱ་དང་སོ་བདུན་ལ་བཞུགས་ཤིང་ལོ་ན་རྒས་ཏེ་ཚེ་ལས་འདས་པ་དང་མེས་པོ་རྣམས་ཀྱི་དྲུང་དུ་འཛོམས་པར༌གྱུར། 18 ཁོའི་བུ་རབས་ཚ་རྒྱུད་ཀྱི་སྡོད་གནས་ནི་ཨེ་ཅིབ་ཡུལ་གྱི་ཤར་ཕྱོགས༌ཏེ། ཨ་སུར་ཡུལ་དུ་འགྲོ་བའི་ཧ་བེ་ལཱ་ཡུལ་ནས་ཤུར་ཞེས་པའི་ཡུལ་གྱི་བར་དུ་ཡིན༌ནོ།།

རིབ་ཀཱས་བུ་གཉིས་བཙས༌པ།

19 དེ་ཡང་ཨབ་ར་ཧམ་གྱི་བུ་ཨི་སཱག་གི་རིགས་རྒྱུད་ནི་འདི་ལྟ༌སྟེ། ཨབ་ར་ཧམ་ལས་བུ་ཨི་སཱག་སྐྱེས་པ༌དང༌། 20 ཨི་སཱག་གིས་རིབ་ཀཱ་ཆུང་མར་ལེན་པའི་དུས༌སུ། ཁོ་དགུང་ལོ་བཞི་བཅུ་ཡིན༌ཞིང༌། རིབ་ཀཱ་ནི་ཕཱ་དན་ཨ་རམ་ཡུལ་གྱི༌ཆར། ཨ་རམ་མི་རིགས་ཀྱི་པཱ་ཐུ་ཨེལ་གྱི་བུ་མོ༌དང༌། ཨ་རམ་མི་རིགས་ཀྱི་ལཱ་པན་གྱི་སྲིང་མོ་ཡིན༌ནོ།། 21 དེ་ཡང་ཨི་སཱག་གི་ཆུང་མ་ནི་མོ་གཤམ་ཡིན༌པས། ཨི་སཱག་གིས་ཁོ་མོའི་ཆེད་དུ་དཀོན་མཆོག་ཡ་ཝཱེ་ལ་གསོལ་བ་བཏབ༌ཅིང༌། དཀོན་མཆོག་ཡ་ཝཱེས་ཀྱང་གསོལ་བ་བཏབ་པ་ལྟར་མཛད༌པས། ཁོའི་ཆུང་མ་རིབ་ཀཱར་མངལ་ཆགས་པར༌གྱུར། 22 དེ་ཡང་རིབ་ཀཱའི་མངལ་དུ་མཚེ་མ་ཞིག་ཕན་ཚུན་འཇུ་རེས་བྱས༌པས། ཁོ་མོ་ན༌རེ། དོན་འདི་ཅིའི་ཕྱིར་བདག་གི་ལུས་སྟེང་དུ་བྱུང་ངམ་ཞེས་སྨྲས་ཤིང་དཀོན་མཆོག་ཡ་ཝཱེ་ལ་སྐྱབས་སུ༌རེའོ།། 23 དེ་ནས་དཀོན་མཆོག་ཡ་ཝཱེས་འདི་སྐད༌དུ།

ཁྱོད་ཀྱི་མངལ་ལས་རིགས་རྒྱུད༌གཉིས།།

ངེས་པར་འབྱུང་ཞིང་མི་རིགས༌གཉིས།།

དེ་བཞིན་འབྱུང་བས་དེ་གཉིས༌ནི།།

གཅིག་ལས་གཅིག་རྒྱལ་མཐའ་མའི༌དུས།།

ཆེ་བས་ཆུང་བར་ཞབས་ཕྱི༌འགྱུར། །ཞེས་གསུངས༌སོ།།

24 དེ་ཡང་བུ་བཙའ་བའི་དུས་ལ་སླེབས་པ་དང་ཁོ་མོའི་མངལ་དུ་དངོས་གནས་མཚེ་མ་ཞིག་མཆིས༌སོ།། 25 ཐོག་མར་བཙས་པའི་བུ་ཡི་ལུས་པོ་ནི་ཁ་དོག་དམར་པོ་ཡིན་པ་དང་ལུས་ཡོངས་སུ་བ་སྤུས་གང་སྟེ་ལྤགས་པ་ཞིག་དང་མཚུངས༌ཤིང༌། བུ་དེའི་མིང་ལ་ཨེ་སཱབ་ཅེས་བཏགས་པ༌དང༌། 26 བུ་ཨེ་སཱབ་ལ་སྤུན་ཞིག་བཙས་པ༌ན། དེ་ཡི་ལག་པས་ཨེ་སཱབ་ཀྱི་རྐང་པའི་ཕྱི་རྟིང་ནས་བཟུང་འདུག༌པས། བུ་དེའི་མིང་ལ་ཡ་ཀོབ་ *ཅེས༌བཏགས། དེ་ལྟར་རིབ་ཀཱས་བུ་གཉིས་བཙའ་བའི་དུས༌སུ། ཨི་སཱག་དགུང་ལོ་དྲུག་ཅུ་ཡིན༌ནོ།།

27 དེ་ནས་བུ་གཉིས་རིམ་གྱིས་ནར་སོན་པ་དང་བུ་ཆེ་བ་ཨེ་སཱབ་ནི་རི་དྭགས་རྔོན་པར་མཁས་ཤིང་རྟག་ཏུ་དབེན་སྟོང་དུ་མཆིས་པ༌དང༌། བུ་ཆུང་བ་ཡ་ཀོབ་ནི་གཤིས་རྒྱུད་དུལ་བས་ནམ་རྒྱུན་སྦྲ་གུར་དུ་སྡོད༌དོ།། 28 ཨི་སཱག་གིས་ཨེ་སཱབ་ལ་གཅེས་པར༌བྱེད། ཅིའི་ཕྱིར་ཞེ༌ན། ཁོ་ནི་རྟག་ཏུ་རི་དྭགས་ཀྱི་ཤ་བཟའ་བར་དགའ་བའི་ཕྱིར༌ཡིན། འོན་ཀྱང་ཡུམ་རིབ་ཀཱས་ནི་ཡ་ཀོབ་ལ་གཅེས༌སོ།།

29 ཉིན་ཞིག༌ལ། ཡ་ཀོབ་ཀྱིས་སྲན་ཁུ་ཞིག་བསྐོལ་ནས་སྡོད་པ༌ལ། ཨེ་སཱབ་དབེན་སྟོང་ནས་ཐོན་ཞིང་ལུས་ཐང་ཆད་དེ་བརྒྱལ་ལ༌ཉེའོ།། 30 དེ་ནས་ཨེ་སཱབ་ཀྱིས་ཡ་ཀོབ་ལ་འདི༌ལྟར། ང་རང་ལུས་ཐང་ཆད་ནས་བརྒྱལ་ལ༌ཉེ། ཁྱོད་ཀྱིས་སྲན་ཁུ་དམར་པོ་དེ་བདག་ལ་གནང་བར་མཛོད་ཅིག་ཅེས་བརྗོད་པའི༌ཕྱིར། ཨེ་སཱབ་ཀྱི་མིང་ལ་ཨེ་དོམ་ †ཞེས་ཀྱང་ཐོགས༌སོ།། 31 དེ་ནས་ཡ་ཀོབ་ན༌རེ། དེ་རིང་ཁྱོད་ཀྱིས་བུ་ཆེ་བའི་ཐོབ་ཐང་ ‡བདག་ལ་བཙོང་བར་མཛོད་ཅེས་སྨྲས་པ༌ལ། 32 ཨེ་སཱབ་ན༌རེ། བདག་ནི་འཆི་ལ་ཉེ་བས་བུ་ཆེ་བའི་ཐོབ་ཐང་འདི་བདག་ལ་མཚོན་ན་ཕན་ཐོགས་ཅི་ཞིག་ཡོད་དམ་ཞེས་སྨྲས༌སོ།། 33 ཡང་ཡ་ཀོབ་ན༌རེ། ཁྱོད་ཀྱིས་དེ་རིང་བདག་ལ་དམ་བཅའ་འཇོག་པར་གྱིས་ཞེས་སྨྲས་པ༌ན། ཨེ་སཱབ་ཀྱིས་ཀྱང་ཁོ་ལ་དམ་བཅས་ཏེ་བུ་ཆེ་བའི་ཐོབ་ཐང་དེ་ཡ་ཀོབ་ལ་བཙོངས༌སོ།། 34 དེའི༌ཕྱིར། ཡ་ཀོབ་ཀྱིས་ཨེ་སཱབ་ལ་བག་ལེབ་དང་སྲན་ཁུ་ཕུལ་བ༌དང༌། ཨེ་སཱབ་ཀྱིས་ཀྱང་བཟའ་བཏུང་སྤྱད་རྗེས་ཡར་ལངས་ནས་སོང༌ངོ༌། །དེ་ལྟར་ཨེ་སཱབ་ཀྱིས་བུ་ཆེ་བའི་ཐོབ་ཐང་ལ་མཐོང་ཆུང་བྱས༌སོ།།

ལེའུ་ཉེར་དྲུག༌པ།

ཨི་སཱག་ཅེས་བྱ་བ་གེ་རཱར་གྲོང་ཁྱེར་དུ་བཞུགས༌པ།

1 དེ་ཡང་ཨབ་ར་ཧམ་གྱི་དུས༌སུ། ཡུལ་དེར་མུ་གེ་བྱུང་མྱོང་བ་དང་དུས་འདིར་ཡང་མུ་གེ་བྱུང༌བས། ཨི་སཱག་ཅེས་བྱ་བ་གེ་རཱར་གྲོང་ཁྱེར་དང་ཕེ་ལེ་ཤེད་མི་རིགས་ཀྱི་རྒྱལ་པོ་ཨ་བི་མེ་ལེག་གི་དྲུང་དུ་སོང་བ༌དང༌། 2 དཀོན་མཆོག་ཡ་ཝཱེས་ཨི་སཱག་ལ་མངོན་པར་མཛད་དེ་འདི་སྐད༌དུ། ཁྱོད་མར་ཨེ་ཅིབ་ཡུལ་དུ་འགྲོ་བར་མི༌བྱའོ། །བདག་གིས་ཁྱོད་ལ་སྟོན་པར་འགྱུར་བའི་ཡུལ་དེ་རུ་སྡོད༌ཅིག 3 ད་ལྟ་ཁྱོད་རང་ཡུལ་འདིར་བསྡད༌ན། བདག་ནི་ངེས་པར་ཁྱོད་དང་མཉམ་དུ་གནས་ཤིང་ཁྱོད་ལ་བྱིན་རླབས་གནང༌ངོ༌། །ཅིའི་ཕྱིར་ཞེ༌ན། བདག་གིས་ཡུལ་འདི་ཐམས་ཅད་ཁྱོད་དང་ཁྱོད་ཀྱི་རིགས་རྒྱུད་ཕྱི་མ་རྣམས་ལ་སྦྱིན་ངེས་པའི་ཕྱིར༌རོ། །བདག་གིས་ཁྱོད་ཀྱི་ཡབ་ཨབ་ར་ཧམ་ལ་བཞག་པའི་དམ་བཅའ་བཞིན་བྱེད་པར༌འགྱུར། 4 བདག་གིས་ཁྱོད་ཀྱི་རིགས་རྒྱུད་ནི་ནམ་མཁའི་སྐར་མ་ཇི་བཞིན་མང་དུ་སྤེལ་བ༌དང༌། ས་ཆ་འདི་དག་ཀྱང་ཁྱོད་ཀྱི་རིགས་རྒྱུད་ཕྱི་མ་རྣམས་ལ་སྦྱིན་པར་མ༌ཟད། ས་སྟེང་གི་མི་རིགས་ཐམས་ཅད་ལའང་ཁྱོད་ཀྱི་རིགས་རྒྱུད་བརྒྱུད་ནས་བྱིན་རླབས་འཐོབ་པར༌འགྱུར། 5 ཅིའི་ཕྱིར་ཞེ༌ན། ཨབ་ར་ཧམ་གྱིས་བདག་གི་གསུང་ལ་མཉན་པ་དང་། བདག་གི་མན་ངག༌དང༌། བཀའ༌རྒྱ། སྒྲིག་ཁྲིམས། བཀའ་ཁྲིམས་བཅས་བསྲུངས་པའི་ཕྱིར་རོ་ཞེས་གསུངས། 6 དེའི༌ཕྱིར། ཨི་སཱག་ནི་གེ་རཱར་གྲོང་ཁྱེར་དུ་བཞུགས༌སོ།།

7 དེ་ནས་ཡུལ་དེའི་མི་རྣམས་ཀྱིས་ཨི་སཱག་ལ་ཁོའི་ཆུང་མའི་སྐོར་དྲིས་པ༌ན། ཨི་སཱག་ན༌རེ། ཁོ་མོ་བདག་གི་སྲིང་མོ་ཡིན་ནོ་ཞེས་སྨྲས༌ཤིང༌། དེ་ནི་བདག་གི་ཆུང་མ་ཡིན་ཞེས་བརྗོད་པར་འཇིགས་པ༌དང༌། ཁོའི་སེམས་སུ་རིབ་ཀཱ་ནི་བུད་མེད་མཛེས་མ་ཞིག་ཡིན་པའི༌ཕྱིར་དེ་དག་གིས་རང་ཉིད་གསོད་ངེས་ཡིན་སྙམ༌པའོ།། 8 ཁོ་རང་ཡུལ་དེ་རུ་ཡུན་རིང་པོར༌བསྡད། ཉིན་ཞིག༌ལ། ཕེ་ལེ་ཤེད་མི་རིགས་ཀྱི་རྒྱལ་པོ་ཨ་བི་མེ་ལེག་གིས་སྒེའུ་ཁུང་ལས་ཕྱི་རོལ་ཏུ་བལྟས་པ༌ན། ཨི་སཱག་དང་ཁོའི་ཆུང་མ་རིབ་ཀཱ་གཉིས་རྩེད་མོར་གཡེང་བ་མཐོང༌ངོ༌།། 9 ཨ་བི་མེ་ལེག་གིས་ཨི་སཱག་བོས༌ཏེ། ཁོ་མོ་དངོས་གནས་ཁྱོད་ཀྱི་ཆུང་མ་ཡིན༌པས། ཁྱོད་ཀྱིས་ཁོ་མོ་རང་གི་སྲིང་མོ་ཡིན་ཞེས་སྨྲ་བའི་རྒྱུ་མཚན་ཅི་ཞེས་དྲིས་པ༌ལ། ཨི་སཱག་ན༌རེ། བདག་ནི་ཁོ་མོའི་རྐྱེན་ལས་འཆི་བར་ངེས་སྙམ་པ་ཡིན་ཞེས་ལན་བཏབ༌བོ།། 10 དེ་ནས་ཨ་བི་མེ་ལེག་ན༌རེ། ཁྱོད་ཀྱིས་ངེད་རྣམས་ལ་དོན་ཅི་ཞིག་བྱས༌སམ། མང་ཚོགས་ལས་མི་ཞིག་ཁྱོད་ཀྱི་ཆུང་མར་ལུས་འབྲེལ་བྱས༌ན། ངེད་རྣམས་ལ་ཉེས་པ་འཕོག་ཉེན་ཆེ་ཞེས༌སྨྲས། 11 དེའི༌ཕྱིར། ཨ་བི་མེ་ལེག་གིས་མང་ཚོགས་ལ་འདི༌ལྟར། མི་སུ་ཞིག་གིས་ཁོའམ་ཁོའི་ཆུང་མར་གནོད་འཚེ་བྱས༌ན། མི་དེ་ངེས་པར་གསོད་དགོས་ཞེས་བཀའ་གནང༌ངོ༌།། 12 དེ་ནས་ཨི་སཱག་གིས་ཡུལ་དེ་རུ་ཞིང་བཏབ་པ་དང་ལོ་དེ་ལ་འབྲས་བུ་ལྡབ་བརྒྱ་ཐོབ༌ཅིང༌། དཀོན་མཆོག་ཡ་ཝཱེས་ཁོ་ལ་བྱིན་རླབས་གནང༌བས། 13 ཁོ་ནི་སྟོབས་དང་ལྡན་པ༌དང༌། གོང་ནས་གོང་དུ་འཕེལ་ཏེ་འབྱོར་ཕྱུག་ལྡན་པར་གྱུར༌ཏོ།། 14 ཁོ་ལ་ར་ལུག་གི་ཁྱུ་དང་བ་ཁྱུ་ཡོད་པར་མ༌ཟད། གཡོག་པོའང་མང་དུ་ཡོད་པས་ཕེ་ལེ་ཤེད་མི་རིགས་ཀྱིས་ཁོ་ལ་ཕྲག་དོག༌བྱས། 15 དེ་ཡང་ཁོའི་ཡབ་ཨབ་ར་ཧམ་བཞུགས་པའི་དུས༌སུ། ཡབ་ཀྱི་གཡོག་པོས་བརྐོས་པའི་ཁྲོན་པ་དེ་དག་ཕེ་ལེ་ཤེད་མི་རིགས་ཀྱིས་ས་ཡིས་བཅད་ཅིང་སྙོམས་པར་བྱས༌སོ།། 16 དེ་ནས་ཨ་བི་མེ་ལེག་གིས་ཨི་སཱག་ལ་འདི༌ལྟར། ཁྱོད་ནི་ངེད་ཅག་ལས་སྟོབས་འབྱོར་ཆེ་བས་ངེད་ཅག་དང་ཁ་བྲལ་ནས་སོང་ཞིག་ཅེས་སྨྲས་པ༌དང༌། 17 ཨི་སཱག་ཡུལ་དེ་དང་ཁ་བྲལ་ཞིང་གེ་རཱར་ལུང་པ་རུ་སོང་ནས་དེར་སྦྲ་གུར་ཕུབ་སྟེ་གནས་བཅས༌སོ།། 18 དེ་ཡང་ཁོའི་ཡབ་ཨབ་ར་ཧམ་བཞུགས་པའི་དུས་སུ་བརྐོས་པའི་ཁྲོན་པ་དེ་དག་ཕེ་ལེ་ཤེད་མི་རིགས་ཀྱིས་ཨབ་ར་ཧམ་སྐུ་གཤེགས་པའི་རྗེས་སུ་ས་ཡིས་བཅད༌ཀྱང༌། ཨི་སཱག་གིས་ཁྲོན་པ་དེ་དག་སླར་ཡང་བརྐོས་ཤིང་ཁོའི་ཡབ་ཀྱིས་མིང་བཏགས་པ་བཞིན་ཁྲོན་པ་དེ་དག་ལ་མིང་བཏགས་པ༌རེད། 19 ཡང་ཨི་སཱག་གི་གཡོག་པོས་ལུང་པའི་ནང་དུ་ཁྲོན་པ་ཞིག་བརྐོས་ཏེ་ས་འོག་གི་ཆུ་རྒྱུན་ཆེན་པོ་ཞིག་རྙེད༌པས། 20 གེ་རཱར་ལུང་པར་ཡོད་པའི་ཕྱུགས་རྫི་རྣམས་ཀྱིས་ཨི་སཱག་གི་ཕྱུགས་རྫི་ལ་ཆུ་འདི་ནི་ངེད་ཅག་གི་ཡིན་ཞེས་རྩོད་གླེང་བྱས་པ༌དང༌། ཨི་སཱག་གིས་ཁྲོན་པ་དེ་ལ་ཨེ་སཱ་ *ཞེས་མིང་བཏགས༌སོ། །རྒྱུ་མཚན་ནི་ཁོ་རྣམས་ཀྱིས་ཁོ་དང་རྩོད་གླེང་བྱས་པའི་ཕྱིར༌རོ།། 21 དེ་ནས་ཡང་ཨི་སཱག་གི་གཡོག་པོས་ཁྲོན་པ་གཞན་ཞིག་བརྐོས་པ༌དང༌། དེ་རྣམས་ཁྲོན་པ་དེ་ལ་རྩོད་པ་བྱུང་བས་ཨི་སཱག་གིས་ཁྲོན་པ་དེའི་མིང་ལ་ཤིད་ནཱ་ †ཞེས་བཏགས༌སོ།། 22 དེ་ནས་ཨི་སཱག་ཡུལ་དེ་དང་ཁ་བྲལ་ཞིང་ཁྲོན་པ་གཞན་ཞིག་བརྐོས་པ༌དང༌། མི་དེ་རྣམས་ཀྱིས་རྩོད་པ་མ་བྱས་པས་ཁོས་ཁྲོན་པ་དེའི་མིང་ལ་རེའེ་ཧོ་པེད་ ‡ཅེས་བཏགས༌ཤིང༌། ཁོ་ན༌རེ། དཀོན་མཆོག་ཡ་ཝཱེས་རང་ཅག་རྣམས་ལ་ས་གཞི་རྒྱ་ཆེ་བ་ཞིག་གནང་བ༌དང༌། རང་ཅག་རྣམས་ས་གཞི་འདིའི་སྟེང་ནས་དར་ཞིང་རྒྱས་པར་བྱེད་དགོས་ཞེས་སྨྲས༌སོ།། 23 དེ་ནས་ཨི་སཱག་ཡུལ་དེ་དང་ཁ་བྲལ་ནས་ཡར་པེར་ཤ་བཱ་རུ་སོང་བ༌དང༌། 24 ཉིན་དེའི་མཚན༌མོར། དཀོན་མཆོག་ཡ་ཝཱེས་ཁོ་རང་ལ་མངོན་པར་མཛད་དེ་འདི་སྐད༌དུ། བདག་ནི་ཁྱོད་ཀྱི་ཡབ་ཨབ་ར་ཧམ་གྱི་དཀོན་མཆོག་ཡིན༌ལ། བདག་ནི་ཁྱོད་དང་མཉམ་དུ་ཡོད་པས་འཇིགས་མི་དགོས༌སོ། །བདག་གིས་ཁྱོད་ལ་བྱིན་རླབས་གནང་བ༌དང༌། བདག་གི་ཞབས་ཕྱི་པ་ཨབ་ར་ཧམ་གྱི་རྐྱེན་གྱིས་ཁྱོད་ཀྱི་རིགས་རྒྱུད་མང་དུ་སྤེལ་བར་བྱ་ཞེས་གསུངས༌སོ།། 25 དེ་ནས་ཨི་སཱག་གིས་གནས་དེ་རུ་མཆོད་ཁྲི་ཞིག་བཞེངས་ཤིང་དཀོན་མཆོག་ཡ་ཝཱེའི་མཚན་ནས་བོས་པ༌དང༌། སྦྲ་གུར་ཡང་ཕུབ་པ་དང་ཁོའི་གཡོག་པོ་རྣམས་ཀྱིས་གནས་དེ་རུ་ཁྲོན་པ་ཞིག་ཀྱང་བརྐོས༌སོ།།

26 དེ་ཡང་ཨ་བི་མེ་ལེག་དང་ཁོའི་མནའ་གྲོགས་ཨ་ཧུའུ་ཟད་དང་དམག་དཔོན་ཕི་ཀོལ་བྱ་བ་གསུམ་གེ་རཱར་ནས་སླེབས་པ༌དང༌། 27 ཨི་སཱག་ན༌རེ། དེ་སྔར་ཁྱོད་རྣམས་བདག་ལ་སྡང་ཞིང་ང་རང་འགྲོ་རུ་བཅུག་པ༌དང༌། ད་ལྟ་ཁྱོད་རྣམས་བདག་གི་གམ་དུ་ཡོང་བ་ཅི་ཡིན་ཞེས་སྨྲས་པ༌ལ། 28 དེ་རྣམས་ན༌རེ། ངེད་ཅག་གིས་དཀོན་མཆོག་ཡ་ཝཱེ་ཁྱོད་དང་མཉམ་དུ་བཞུགས་པ་གསལ་པོར་མཐོང༌བས། རང་ཅག་བར་དུ་དམ་བཅའ་བཞག་ནས་གྲོས་འཆམ་བྱུང་ན་ལེགས༌ཏེ། 29 ཁྱོད་ཀྱིས་ངེད་ཅག་ལ་གནོད་པ་མི་བྱེད་པའི་ཕྱིར༌རོ། །ངེད་ཅག་གིས་ཁྱོད་ལ་གནོད་པ་བྱས་མ་མྱོང༌བར། སྔར་བཞིན་ཁྱོད་ལ་སྣེ་ལེན་བཟང་པོ་བྱས་པར་མ༌ཟད། ཁྱོད་རང་བདེ་བའི་ངང་འགྲོ་རུ་བཅུག་པ་དེ་བཞིན༌ནོ། །ཁྱོད་ནི་དཀོན་མཆོག་ཡ་ཝཱེའི་བྱིན་རླབས་ཐོབ་པའི་མི་ཡིན་ཞེས་སྨྲས༌སོ།། 30 དེ་ནས་ཨི་སཱག་གིས་ཁོ་རྣམས་ལ་གསོལ་སྟོན་བཤམས་ཤིང་དེ་རྣམས་ཀྱང་བཟའ་བཏུང་ལ་རོལ༌ཏོ།། 31 ཕྱི་ཉིན་ཞོགས༌པར། ཁོ་རྣམས་སྔ་མོ་ནས་ཡར་ལངས་ཏེ་ཕན་ཚུན་བར་དམ་བཅས༌སོ། །དེ་ནས་ཨི་སཱག་གིས་མི་དེ་རྣམས་ཕྱིར་འགྲོ་རུ་བཅུག་ཅིང་དེ་རྣམས་ཀྱང་བདེ་བར་སོང༌ངོ༌།། 32 ཉིན་དེ༌ལ། ཨི་སཱག་གི་གཡོག་པོ་ཡོང་ནས་ངེད་ཅག་གིས་ཆུ་རྙེད་དོ་ཞེས་ཁྲོན་པ་བརྐོས་པའི་དོན་དེ་ཁོ་ལ༌སྨྲས།། 33 དེ་ནས་ཁོས་ཁྲོན་པ་དེའི་མིང་ལ་ཤིབ་ཨ་ཞེས་བཏགས༌པས། གྲོང་ཁྱེར་དེའི་མིང་ལ་པེར་ཤ་བཱ་ཞེས་ཟེར༌ཞིང༌། གྲོང་ཁྱེར་དེའི་མིང་ནི་ད་ལྟའི་བར་དུ་གནས་ཡོད༌དོ།།

ཨེ་སཱབ་ཀྱིས་ཆུང་མ་གཉིས་བླངས༌པ།

34 དེ་ཡང་ཨེ་སཱབ་དགུང་ལོ་བཞི་བཅུ་ཡིན་པའི་སྐབས༌སུ། ཧེ་བི་མི་རིགས་ཀྱི་པེ་རེ་ཞེས་བྱ་བའི་བུ་མོ་ཡ་ཧུ་དིད༌དང༌། ཧེ་བི་མི་རིགས་ཀྱི་ཨེད་ལོན་ཞེས་བྱ་བའི་བུ་མོ་པཱ་ས་མཱད་ཅེས་པ་གཉིས་མཉམ་དུ་ཆུང་མར་བླངས༌སོ།། 35 དེ་ནས་ཁོ་རྣམས་ཀྱིས་ཨི་སཱག་དང་རིབ་ཀཱ་གཉིས་ཀྱི་སེམས་དཀྲུག་པར་བྱས༌སོ།།

ལེའུ་ཉེར་བདུན༌པ།

ཡ་ཀོབ་ཀྱིས་ཡབ་ནས་བྱིན་རླབས་བསླུས༌པ།

1 དེ་ཡང་ཨི་སཱག་རྒས་ཤིང་མིག་ཟུང་རབ་རིབ་ཏུ་གྱུར་ནས་ཅི་ཡང་མི་མཐོང་བའི་ཚེ། བདག་གི་བུ་ཞེས་རང་གི་བུ་ཆེ་བ་ཨེ་སཱབ་བོས་པ༌དང༌། བུ་ན༌རེ། ཡབ༌ལགས། ང་རང་འདི་རུ་ཡོད་ཅེས་ལན་བཏབ་པ༌དང༌། 2 ཡབ་ན༌རེ། ལྟོས༌དང༌། ད་ལྟ་ང་རང་རྒས་ཤིང་ནམ་འཆི་ངེས་མེད་ཡིན༌པས། 3 ད་ནི་ཁྱོད་ཀྱིས་རང་གི་མཚོན་ཆ་སྟེ་མདའ་གཞུ་ཐོགས་པ་དང་དབེན་སྟོང་དུ་སོང་ནས་བདག་ལ་རི་དྭགས་རྔོན་པར༌བྱོས། 4 བདག་གི་དགའ་མོས་ལྟར་ཁ་ཟས་ཞིམ་པོ་གཡོས་སྦྱོར་བྱས་ནས་བདག་ལ་ཁྱེར༌ཤོག ང་རང་མ་ཤི་གོང་དུ་ཁྱོད་ལ་བྱིན་རླབས་གནང་བར་བྱ་ཞེས་སྨྲས༌སོ།། 5 ཨི་སཱག་གིས་རང་གི་བུ་ལ་དེ་ལྟར་སྨྲས་པ་རིབ་ཀཱས་ཐོས༌སོ། །དེ་ནས་བུ་ཆེ་བ་དབེན་སྟོང་ལ་རི་དྭགས་རྔོན་དུ་སོང་བ༌དང༌། 6-7 རིབ་ཀཱས་རང་གི་བུ་ཡ་ཀོབ་ལ་འདི་ལྟར། ལྟོས༌དང༌། ཁྱོད་ཀྱི་ཡབ་ཀྱིས་ཁྱོད་ཀྱི་གཅེན་པོ་ཨེ་སཱབ༌ལ། ཁྱོད་རང་སོང་ནས་རི་དྭགས་བརྔོན༌ཏེ། ཁ་ཟས་ཞིམ་པོ་གཡོས་སྦྱོར་བྱས་ནས་ང་རང་ལ་བཟའ་བར་ཁྱེར༌ཤོག ང་རང་མ་ཤི་གོང་དུ་དཀོན་མཆོག་ཡ་ཝཱེའི་སྤྱན་སྔ་ནས་ཁྱོད་ལ་བྱིན་རླབས་གནང་བར་བྱའོ་ཞེས་སྨྲས་པ་ངས་ཐོས༌པས། 8 བདག་གི༌བུ། ངས་ཁྱོད་ལ་སྨྲས་པ་བཞིན་ད་ལྟ་ཁྱོད་ཀྱིས་བདག་གི་གཏམ་ལ་མཉན་པར་བྱ༌སྟེ། 9 ཁྱོད་རང་ར་ཁྱུའི་ནང་དུ་སོང་ནས་རེའུ་ཤ་ཤེད་ཅན་གཉིས་ཁུར་ཤོག༌དང༌། བདག་གིས་ཁྱོད་ཀྱི་ཡབ་ལ་དགའ་བའི་ཁ་ཟས་ཞིམ་པོོ་གཡོས་སྦྱོར་བྱེད་པར༌བྱ། 10 ཁྱོད་ཀྱིས་ཁ་ཟས་དེ་རང་གི་ཡབ་ཀྱི་དྲུང་དུ་ཁྱེར་སོང༌དང༌། ཁོང་མ་ཤི་གོང་དུ་ཁོང་གིས་ཁྱོད་ལ་བྱིན་རླབས་གནང་བར་བྱ་ཞེས་སྨྲས༌སོ།། 11 དེ་ནས་ཡ་ཀོབ་ཀྱིས་རང་གི་ཡུམ་རིབ་ཀཱ་ལ་འདི༌ལྟར། བདག་གི་གཅེན་པོ་ཨེ་སཱབ་ཀྱི་ལུས་ཡོངས་ལ་བ་སྤུས་བཀང་ཞིང་བདག་གི་ལུས་ནི་འཇམ་པོ་ཡིན༌པས། 12 གལ་ཏེ་ཡབ་ཀྱིས་བདག་གི་ལུས་ལ་རེག༌ན། བདག་གིས་ཁོང་ལ་མགོ་སྐོར་བཏང་བ་ཤེས་ངེས༌ཡིན། བདག་ལ་དམོད་པ་འཕོག་ཅིང་བྱིན་རླབས་འཐོབ་པར་མི་འགྱུར་ཞེས་སྨྲས་པ༌དང༌། 13 ཡང་ཁོའི་ཡུམ་ན༌རེ། བདག་གི༌བུ། ཁྱོད་ལ་ཕོག་པའི་དམོད་པ་དེ་བདག་གི་ལུས་ལ་འཕོག་པར༌སྨོན། ཁྱོད་ཀྱིས་བདག་གི་གཏམ་ལ་མཉན་ཏེ་རེའུ་ཁྲིད་ཤོག་ཅེས་སྨྲས་པ༌དང༌། 14 ཁོས་དེ་ལྟར་བྱས་ནས་ཡུམ་ལ་སྤྲད་པ༌དང༌། ཁོ་མོས་ཀྱང་ཡབ་ཀྱི་དགའ་མོས་ལྟར་ཁ་ཟས་ཞིམ་པོ་གཡོས་སྦྱོར་བྱས༌སོ།།

15 དེ་ནས་རིབ་ཀཱས་ཡུལ་དུ་ཡོད་པའི་བུ་ཆེ་བའི་གྱོན་གོས་ལེགས་པོ་དེ་བླངས་ནས་རང་གི་བུ་ཆུང་བ་ཡ་ཀོབ་ཀྱི་ལུས་ལ་གྱོན་དུ་བཅུག་པ༌དང༌། 16 ཡང་རིབ་ཀཱས་ར་ལྤགས་ཀྱིས་ཡ་ཀོབ་ཀྱི་ལག་པ་དང་མཇིང་པ་བཅས་འཇམ་པོ་ཡིན་ས་རྣམས་གཡོགས༌ཤིང༌། 17 ཁ་ཟས་ཞིམ་པོ་གཡོས་སྦྱོར་བྱས་པ་དེ་དང་བག་ལེབ་བཅས་རང་གི་བུ་ཆུང་བའི་ལག་ཏུ་བཞག༌གོ །

18 དེ་ནས་ཡ་ཀོབ་ཁོ་རང་ཡབ་ཀྱི་དྲུང་དུ་སོང་སྟེ་བདག་གི་ཡབ་ལགས་ཞེས་སྨྲས་པ༌དང༌། ཡབ་ན༌རེ། ང་རང་འདི་རུ་ཡོད། བདག་གི༌བུ། ཁྱོད་ནི་བུ་གང་ཞིག་ཡིན་ནམ་ཞེས་དྲིས་པ༌ན། 19 ཡ་ཀོབ་ཀྱིས་ཕ་ལ་འདི་ལྟར་སྨྲས་པ༌སྟེ། ང་རང་ཁྱེད་ཀྱི་བུ་སྐྱེས་འགོ་ཨེ་སཱབ༌ཡིན། ཁྱེད་ཀྱི་བྱིན་རླབས་འཐོབ་པའི༌ཕྱིར། བདག་གིས་ཁྱེད་ཀྱི་བཀའ་ལྟར་བསྒྲུབས༌པ་ཡིན། ཁྱེད་རང་ཡར་བཞེངས་ནས་ཁ་ཟས་བཞེས་པར་མཛོད་ཅིག་ཅེས་པ༌ལ། 20 ཨི་སཱག་གིས་རང་གི་བུ་ལ་འདི་ལྟར་སྨྲས༌པ། བདག་གི༌བུ། ཁྱོད་རང་འདི་འདྲ་མགྱོགས་པ་ཅི་ཡིན་ནམ་ཞེས་པ༌ན། བུ་ན༌རེ། དཀོན་མཆོག་ཡ་ཝཱེ་སྟེ་ཁྱེད་ཀྱི་དཀོན་མཆོག་གིས་བདག་ལ་གོ་སྐབས་ལེགས་པོ་གནང་བས་ལག་ཏུ་འབྱོར་བ་ཡིན་ཞེས་ལན་བཏབ༌བོ།། 21 དེ་ནས་ཨི་སཱག་གིས་ཡ་ཀོབ་ལ་འདི༌ལྟར། བདག་གི༌བུ། ཁྱོད་རང་བདག་གི་ཉེ་སར་ཤོག༌དང༌། བདག་གིས་ཁྱོད་ལ་རེག༌སྟེ། ཁྱོད་ནི་བདག་གི་བུ་ཨེ་སཱབ་ཡིན་མིན་ལ་བལྟ་བར་བྱ་ཞེས་སྨྲས་པ༌དང༌། 22 ཡ་ཀོབ་རང་གི་ཡབ་ཨི་སཱག་གི་ཉེ་སར་བཅར་བ༌དང༌། ཨི་སཱག་གིས་ཁོ་ལ་རེག་སྟེ་ན༌རེ། ཁྱོད་ཀྱི་སྐད་ནི་ཡ་ཀོབ་ཀྱི་སྐད་ཡིན་ཡང་ལག་པ་ནི་ཨེ་སཱབ་ཀྱི་ལག་པ་ཡིན་འདུག་ཅེས་སྨྲས༌ཤིང༌། 23 ཨི་སཱག་གིས་བུ་སུ་ཡིན་མ་ཤེས༌སོ། །ཅིའི་ཕྱིར་ཞེ༌ན། ཁོའི་ལག་པའི་སྟེང་དུའང་བ་སྤུ་ཡོད་པས་ཁོའི་གཅེན་པོ་ཨེ་སཱབ་ཀྱི་ལག་པ་དང་མཚུངས་པའི་ཕྱིར༌རོ། །དེ་ནས་བུ་ཡ་ཀོབ་ལ་བྱིན་རླབས་གནང་བ༌དང༌། 24 ཡང་ཡབ་ན༌རེ། ཁྱོད་ནི་དངོས་གནས་བདག་གི་བུ་ཨེ་སཱབ་ཡིན་ནམ་ཞེས་དྲིས་པ༌ན། བུ་ཡ་ཀོབ་ཀྱིས་ང་རང་ཡིན་ཞེས་ལན་བཏབ༌བོ།། 25 དེ་ནས་ཨི་སཱག་ན༌རེ། ཁྱོད་ཀྱིས་བདག་ལ་བྱིན༌དང༌། བདག་གིས་རང་གི་བུས་གཡོས་སྦྱོར་བྱས་པའི་ཁ་ཟས་བཟའ་བར༌བྱ། དེ་ནས་ཁྱོད་ལ་བྱིན་རླབས་གནང་བར་བྱ་ཞེས་སྨྲས༌སོ། །ཡ་ཀོབ་ཀྱིས་ཡབ་ལ་ཁ་ཟས་ཕུལ་བར་ཡབ་ཀྱིས་བཞེས༌ཤིང༌། རྒུན་ཆང་དྲངས་པ་ལ་ཁོང་གིས་དེའང་བཞེས༌སོ།། 26 དེ་ནས་ཡབ་ཀྱིས་བུ་ཨེ་སཱབ་ཡིན་པར་སྙམ་ནས་འདི༌ལྟར། བདག་གི༌བུ། ཁྱོད་བདག་གི་གམ་དུ་ཡོང་ནས་བདག་ལ་འོ་བྱེད་པར་གྱིས་ཞེས་སྨྲས་པ༌དང༌། 27 བུ་ཡ་ཀོབ་ཀྱིས་ཡབ་ལ་འོ་བྱས་པ༌དང༌། ཡབ་ཀྱིས་བུའི་གྱོན་གོས་སྟེང་གི་དྲི་མ་བསྣམས་ནས་བྱིན་རླབས་གནང་སྟེ་འདི་སྐད༌དུ།

བདག་གི་བུ་ཡི་ལུས་ཀྱི་དྲི་མ༌དང༌།།

ཡ་ཝཱེས་བྱིན་རླབས་གནང་བར་མཛད་པ༌ཡི།།

ཞིང་སའི་དྲི་ཞིམ་ལ་ནི་ཡང་དག༌མཚུངས།།

28 དཀོན་མཆོག་གིས་ནི་མཁའ་ལས་ཟིལ་བ༌དང༌།།

ས་གཤིས་ལེགས་ཤིང་འབྲུ་རིགས་སྣ་ལྔ༌དང༌།།

རྒུན་ཆང་གསར་པ་ཁྱོད་ལ་གནང་བར༌སྨོན།།

29 མི་རྣམས་ཀུན་གྱིས་ཁྱོད་ལ་བསྙེན་བཀུར༌དང༌།།

མི་རིགས་ཡོངས་ཀྱིས་ཁྱོད་ལ་བཀུར་སྟི༌དང༌།།

ཁྱོད་ནི་སྤུན་ཟླ་རྣམས་ཀྱི་བདག་པོ༌དང༌།།

མ་ཡི་བུས་ཀྱང་བཀུར་སྟི་བྱེད་པར༌སྨོན།།

ཁྱོད་ལ་དམོད་པའི་མི་རྣམས་ཀུན་ལ༌ཡང༌།།

དེ་བཞིན་དམོད་པ་འཕོག་པར་འགྱུར་བ༌དང༌།།

ཁྱོད་ལ་བྱིན་རླབས་གནང་མཁན་ཉིད་ལ༌ནི།།

དེ་དང་དེ་བཞིན་བྱིན་རླབས་འཐོབ་པར༌སྨོན། །ཞེས་སྨྲས༌སོ།།

30 དེ་ནས་ཨི་སཱག་གིས་ཡ་ཀོབ་ལ་བྱིན་རླབས་གནང་ཚར༌རྗེས། ཡ་ཀོབ་ཡབ་ཀྱི་མདུན་ནས་ཕྱིར་ཡོང་མ་ཐག༌ཏུ། ཁོའི་གཅེན་པོ་ཨེ་སཱབ་ཀྱིས་ཀྱང་རི་དྭགས་བརྔོན་ནས་ཕྱིར་སླེབས་ཤིང་། 31 ཁོས་ཀྱང་ཁ་ཟས་ཞིམ་པོ་གཡོས་སྦྱོར་བྱས༌ཏེ། ཡབ༌ལགས། ཡར་བཞེངས༌དང༌། བདག་ལ་བྱིན་རླབས་འཐོབ་པའི༌ཕྱིར། ཁྱེད་ཀྱི་བུས་གཡོས་སྦྱོར་བྱས་པའི་ཁ་ཟས་བཞེས་པར་མཛོད་ཅིག་ཅེས་སྨྲས་པ༌ལ། 32 ཁོའི་ཡབ་ཀྱིས་ཨེ་སཱབ་ལ་ཁྱོད་རང་སུ་ཡིན་ནམ་ཞེས་དྲིས་པ༌ན། བུ་ན༌རེ། བདག་ནི་ཁྱེད་ཀྱི་བུ་སྐྱེས་འགོ་ཨེ་སཱབ་ཡིན་ཞེས་ལན་བཏབ༌བོ།། 33 དེ་ནས་ཨི་སཱག་དྲག་ཏུ་འདར་ཞིང་འདི་ལྟར། ཁྱོད་རང་མ་ཡོང་བའི་སྔོན༌དུ། སུ་ཞིག་གིས་རི་དྭགས་བརྔོན་ཏེ་བདག་ལ་ཁ་ཟས་ཞིམ་པོ་ཁྱེར་ཡོང༌ངམ། བདག་གིས་ཟོས་ནས་དེ་ལ་བྱིན་རླབས་གནང་བ༌དང༌། མ་འོངས་པར་དེ་ལ་བྱིན་རླབས་ཀྱང་འཐོབ་ངེས་ཡིན་ཞེས་སྨྲས༌སོ།། 34 ཨེ་སཱབ་ཀྱིས་ཡབ་ཀྱི་གཏམ་དེ་ཐོས་རྗེས་སྐད་ཆེན་པོ་བརྒྱབ་ནས་ངུ་བཞིན་ན༌རེ། ཀྱེ། བདག་གི་ཡབ༌ལགས། ཁྱེད་ཀྱིས་བདག་ལའང་བྱིན་རླབས་གནང་བར་མཛོད་ཅིག་ཅེས་སྨྲས་པ༌དང༌། 35 ཨི་སཱག་གིས་འདི་ལྟར། ཁྱོད་ཀྱི་གཅུང་པོས་གཡོ་སྒྱུའི་སྦྱོར་བ་སྤེལ་ནས་ཁྱོད་ལ་འཐོབ་ངེས་པའི་བྱིན་རླབས་ཀྱི་བགོ་སྐལ་ཁྱེར་སོང་བ་ཡིན་ཞེས་སྨྲས་པ༌ལ། 36 ཨེ་སཱབ་ན༌རེ། ཁོའི་མིང་ལ་ཡ་ཀོབ་ཅེས་བཏགས་ཡོད་པ་ཅི་མ༌བདེན། ཅིའི་ཕྱིར་ཞེ༌ན། ཁོས་བདག་ལ་མགོ་སྐོར་ཐེངས་གཉིས་ལ་བཏང་བ༌སྟེ། སྔོན་ཆད་བུ་ཆེ་བ་བདག་གི་ཐོབ་ཐང་ཕྲོགས་ཤིང་། ལྟོས༌དང༌། ད་ལྟ་བདག་གི་བྱིན་རླབས་ཀྱི་བགོ་སྐལ་ཡང་ཕྲོགས་པ་རེད་ཅེས་སྨྲས་པ༌དང༌། ཡང་ཁོ་ན༌རེ། ཁྱེད་ཀྱིས་བདག་ལ་བྱིན་རླབས་ཀྱི་བགོ་སྐལ་མ་བསྐྱུར་རམ་ཞེས་དྲིས་པ༌ལ། 37 ཨི་སཱག་ན༌རེ། ལྟོས༌དང༌། བདག་གིས་ཁོ་རང་ནི་ཁྱོད་ཀྱི་བདག་པོར་བྱས་ཤིང་། ཁོའི་སྤུན་ཟླ་ཐམས་ཅད་ཁོའི་ཞབས་ཕྱི་པར་བྱས་པ༌དང༌། ཁོ་རང་ལ་འབྲུ་རིགས་སྣ་ལྔ་དང་རྒུན་ཆང་གསར་པ་བསྩལ་ཏེ་འཚོ་བ་བསྐྲུན༌ནོ། །བདག་གི༌བུ། ད་ལྟ་བདག་གིས་ཁྱོད་ལ་ཅི་བྱ་ནུས་སམ་ཞེས་ལན་བཏབ༌བོ།། 38 དེ་ནས་ཨེ་སཱབ་ཀྱིས་རང་གི་ཡབ་ལ་འདི༌ལྟར། ཀྱེ། ཡབ༌ལགས། ཁྱེད་ལ་བྱིན་རླབས་དེ་མ་གཏོགས་མེད༌དམ། བདག་གི་ཡབ༌ལགས། ཁྱེད་ཀྱིས་བདག་ལའང་བྱིན་རླབས་གནང་བར་ཞུ་ཞེས་སྨྲས་ཤིང་སྐད་ཆེན་པོས་ངུས༌སོ།། 39 དེ་ནས་ཡབ་ན༌རེ།

ཁྱོད་ནི་ས་གཤིས་ལེགས་པོར་འབྲལ་འགྱུར༌ཞིང༌།།

ནམ་མཁའི་ཟིལ་བ་དེ་ཡང་རིང་དུ༌གནས།།

40 ཁྱོད་ནི་རལ་གྲིར་བརྟེན་ནས་འཚོ་བ༌དང༌།།

ཁྱོད་ཀྱིས་གཅུང་པོ་ལ་ཡང་བསྙེན་བཀུར༌བྱེད།།

ཁྱོད་ལ་སྟོབས་འབྱོར་མངའ་ཐང་རྒྱས་པའི༌དུས།།

ཁོ་ཡི་གཉའ་ཤིང་ལས་ནི་ཐར་བར༌ངེས། །ཞེས་སྨྲས༌སོ།།

ཡ་ཀོབ་ཞང་པོ་ལཱ་པན་གྱི་ཡུལ་དུ་བྲོས༌པ།

41 དེ་ཡང་ཡབ་ཀྱིས་ཡ་ཀོབ་ལ་བྱིན་རླབས་གནང་བའི༌ཕྱིར། ཨེ་སཱབ་ཀྱིས་ཡ་ཀོབ་དགྲ་རུ་བཟུང་སྟེ་ཁོའི་སེམས་སུ་ཕ་ལ་མྱ་ངན་བྱེད་པའི་དུས་སླེབས་ལ༌ཉེའོ། །དེའི་རྗེས༌སུ། བདག་གིས་གཅུང་པོ་ཡ་ཀོབ་གསོད་པར་བྱ་སྙམ་པ༌རེད། 42 དེ་ནས་མི་གཞན་དག་གིས་རིབ་ཀཱའི་བུ་ཆེ་བ་ཨེ་སཱབ་ཀྱིས་སྨྲས་པའི་གཏམ་དེ་ཁོ་མོར་སྨྲས༌ཤིང༌། ཁོ་མོས་མི་མངགས་ཏེ་བུ་ཆུང་བ་ཡ་ཀོབ་ཚུར་བོས་པ༌དང༌། ཁོ་ལ་འདི༌ལྟར། ལྟོས༌དང༌། ཁྱོད་ཀྱི་གཅེན་པོས་ཁྱོད་ལ་དགྲ་ཤ་ལེན་ཕྱིར་གསོད་པར་རྩོམ་མོ་ཞེས་སྨྲས་པ༌དང༌། 43 བདག་གི༌བུ། ད་ལྟ་ཁྱོད་ཀྱིས་བདག་གི་གཏམ་ལ་ཉོན༌ཅིག ཡར་ལངས་ནས་ངའི་མིང་པོ་ལཱ་པན་གྱི་དྲུང་དུ་ཧཱ་རན་ཡུལ་ལ་ཕྲོས༌ཤིག 44 ཁྱོད་ཀྱི་གཅེན་པོའི་ཞེ་སྡང་ཞི་བའི་བར་དུ་ཁོང་དང་མཉམ་དུ་ཉིན་ཁ་ཤས་ལ་སྡོད༌ཅིག 45 ཁྱོད་ཀྱི་གཅེན་པོའི་ཞེ་སྡང་ཞི་བ་དང་ཁྱོད་ཀྱིས་ཁོ་རང་ལ་བྱས་པའི་ལས་དེ་བརྗེད་པར་གྱུར༌ཚེ། བདག་གིས་མི་མངགས་ནས་ཁྱོད་རང་ཕྱིར་འབོད་པར༌བྱའོ། །ཉིན་གཅིག་ལ་ཁྱོད་སྤུན་གཉིས་ཀ་འཆི་དགོས་དོན་ཅི་ཡོད་དམ་ཞེས་སྨྲས༌སོ།། 46 དེ་ནས་ཡང་རིབ་ཀཱས་ཨི་སཱག་ལ་འདི༌ལྟར། བདག་ནི་ཧེད་མི་རིགས་ཀྱི་བུ་མོའི་རྐྱེན་གྱིས་ཡིད་སྐྱོ་བར་གྱུར་ཏེ་སྲོག་ཀྱང་འཚོ་མི་འདོད༌ལ། ཡ་ཀོབ་ཀྱིས་ཀྱང་ཧེད་མི་རིགས་ཀྱི་བུ་མོ་འདི་ལྟ་བུ་ཞིག་ཆུང་མར་བླངས༌ན། བདག་གི་སྲོག་འཚོ་ཐུབ་ཀྱང་ཅི་ལ་ཕན་ཞེས་སྨྲས༌སོ།།

ལེའུ་ཉེར་བརྒྱད༌པ།

ཨི་སཱག་གིས་ཡ་ཀོབ་ཡུལ་གཞན་དུ་མངགས༌པ།

1 དེ་ནས་ཨི་སཱག་གིས་ཡ་ཀོབ་བོས་ཏེ་བྱིན་རླབས་གནང་བ་དང་འདི་ལྟར་སྨྲས༌པ། ཁྱོད་ཀྱིས་ཀ་ན་ཨན་མི་རིགས་ཀྱི་བུ་མོ་ཆུང་མར་ལེན་པར་མི༌བྱའོ།། 2 ཁྱོད་རང་ཡར་ལངས་ནས་ཕཱ་དན་ཨ་རམ་ཡུལ་གྱི་སྒྱུག་པོ་པཱ་ཐུ་ཨེལ་གྱི་ཁྱིམ་དུ་སོང༌དང༌། ཨ་མའི་མིང་པོ་ལཱ་པན་གྱི་བུ་མོ་རྣམས་ལས་བུ་མོ་གཅིག་རང་གི་ཆུང་མར་ལོངས༌ཤིག 3 ཀུན་དབང་དཀོན་མཆོག་གིས་ཁྱོད་ལ་བྱིན་གྱིས་རླབས༌ཏེ། ཁྱོད་ནི་རྒྱུད་དང་ལྡན་པར་གྱུར་ནས་མང་པོར་འཕེལ་ཏེ་མི་རིགས་ཆེན་པོ་ཞིག་ཏུ་འགྱུར་བ༌དང༌། 4 ཁྱོད་ཀྱིས་རང་ཉིད་སྡོད་སའི་ཡུལ་འདིར་བདག་པོ་བྱེད་པའི༌ཕྱིར། ཁོང་གིས་མེས་པོ་ཨབ་ར་ཧམ་གྱི་བྱིན་རླབས་དེའང་ཁྱོད་དང་ཁྱོད་ཀྱི་རིགས་རྒྱུད་ཕྱི་མ་རྣམས་ལ་གནང་བར༌སྨོན། ཡུལ་འདི་ནི་དཀོན་མཆོག་གིས་ཨབ་ར་ཧམ་གྱི་ས་གཞིར་གནང་བ་ཡིན་ཞེས༌པའོ།། 5 དེ་ནས་ཨི་སཱག་གིས་ཡ་ཀོབ་མངགས་པ༌དང༌། ཡ་ཀོབ་ཕཱ་དན་ཨ་རམ་ཡུལ་གྱི་ཨ་རམ་མི་རིགས་ཀྱི་པཱ་ཐུ་ཨེལ་ཞེས་བྱ་བའི་བུ་ལཱ་པན་གྱི་དྲུང་དུ༌སོང༌། ལཱ་པན་ནི་ཡ་ཀོབ་དང་ཨེ་སཱབ་གཉིས་ཀྱི་ཞང་པོ་ཡིན༌ནོ།།

6 དེ་ནས་ཨི་སཱག་གིས་ཡ་ཀོབ་ལ་བྱིན་རླབས་གནང་ཟིན་པ་ཨེ་སཱབ་ཀྱིས་མཐོང་བ༌སྟེ། ཨི་སཱག་གིས་བུ་ཆུང་བ་ཡ་ཀོབ་ནི་ཕཱ་དན་ཨ་རམ་ཞེས་པའི་ཡུལ་དུ་མངགས༌ཤིང༌། ཡུལ་དེ་ནས་ཁོ་རང་ལ་ཆུང་མ་ཞིག་ལེན་པའི་བྱིན་རླབས་གནང་བའི་གཏམ་འདི༌ལྟར། ཁྱོད་ཀྱིས་ཀ་ན་ཨན་མི་རིགས་ཀྱི་བུ་མོ་ཆུང་མར་མི་ལེན་པར་གྱིས་ཞེས་སྨྲས་པ༌དང༌། 7 ཡ་ཀོབ་ཀྱིས་ཡབ་ཡུམ་གཉིས་ཀྱི་ངག་ལ་མཉན་ནས་ཕཱ་དན་ཨ་རམ་ཡུལ་དུ་སོང་བའང་ཨེ་སཱབ་ཀྱིས་མཐོང༌བས། 8 ཨེ་སཱབ་ཀྱིས་ཁོའི་ཡབ་ཨི་སཱག་གིས་ཀ་ན་ཨན་མི་རིགས་ཀྱི་བུ་མོ་མི་འདོད་པ་ཤེས༌ཏེ། 9 ཡེས་མ་ཨེལ་གྱི་དྲུང་དུ་སོང༌སྟེ། རང་ཉིད་ལ་ཆུང་མ་གཞན་ཞིག་ཀྱང་བླངས༌སོ། །ཁོ་མོ་ནི་ཨབ་ར་ཧམ་གྱི་བུ་ཡེས་མ་ཨེལ་གྱི་བུ་མོ་སྟེ་ནཱ་བ་ཨོད་ཀྱི་ནུ་མོ་ཡིན༌ལ། མིང་ལ་མཱ་ཧ་ལཱད་ཅེས་ཟེར༌རོ།།

ཡ་ཀོབ་ཀྱི་རྨི༌ལམ།

10 དེ་ནས་ཡ་ཀོབ་ཁོ་རང་པེར་ཤ་བཱ་དང་ཁ་བྲལ་ནས་ཧཱ་རན་གྱི་ལམ་དུ་ཆས་པ༌དང༌། 11 ས་ཆ་ཞིག་ཏུ་སླེབས་རྗེས་ཉི་མ་ནུབ་པས་གནས་དེར་ཞག་སྡོད་བྱས་ཤིང་། རྡོ་ལེབ་ཅིག་ཁྱེར་ཡོང་ནས་སྔས་མགོ་བྱས་ཏེ་ཉལ༌ཏོ།། 12 དེ་ནས་ཁོའི་རྨི་ལམ་ནང་དུ་སྐས་ཤིག་ས་ནས་ཡར་བསྒྲེངས་ཡོད་པ་དང་སྐས་མགོ་ནམ་མཁར་ཟུག༌ཅིང༌། དཀོན་མཆོག་གི་ཕོ་ཉ་རྣམས་སྐས་དེ་ལ་བརྟེན་ནས་ཡར་འཕགས་ཤིང་མར་ཕེབས་པ༌དང༌། 13 དཀོན་མཆོག་ཡ་ཝཱེ་ཁོང་ཉིད་ཀྱང་སྐས་དེའི་སྟེང་དུ་ཡར་བཞེངས་ཏེ་འདི་སྐད༌དུ། བདག་ནི་ཡ་ཝཱེ་སྟེ་ཁྱོད་ཀྱི་མེས་པོ་ཨབ་ར་ཧམ་གྱི་དཀོན་མཆོག་ཡིན༌ལ། ཨི་སཱག་གི་དཀོན་མཆོག་ཀྱང༌ཡིན། ད་ལྟ་བདག་གིས་ཁྱོད་རང་ཉལ་སའི་ས་ཆ་དེ་ནི་ཁྱོད་དང་ཁྱོད་ཀྱི་རིགས་རྒྱུད་རྣམས་ལ་སྦྱིན་པར་བྱ། 14 ཁྱོད་ཀྱི་རིགས་རྒྱུད་དག་ནི་ས་སྟེང་གི་རྡུལ་གྲངས་དང་མཉམ་པར་འགྱུར་ངེས༌ཤིང༌། དེ་རྣམས་ཤར་ལྷོ་ནུབ་བྱང་གི་ཕྱོགས་སུ་འཕེལ་བར་འགྱུར་བ༌དང༌། ས་སྟེང་གི་མི་རིགས་ཐམས་ཅད་ལ་ཁྱོད་དང་ཁྱོད་ཀྱི་རིགས་རྒྱུད་རྣམས་ལས་བྱིན་རླབས་འཐོབ་པར་འགྱུར༌རོ།། 15 བདག་ནི་ཁྱོད་དང་མཉམ་དུ་གནས་ཤིང་ཁྱོད་རང་གང་དུ་སོང་ནའང་བདག་གིས་ཁྱོད་རང་བསྲུང་བ་དང༌། བདག་གིས་ཁྱོད་ལ་ཁས་བླངས་པ་བཞིན་དུ་འགྲུབ་པའི༌བར་དུ། ཁྱོད་རང་ཁྲིད་ནས་ས་ཆ་འདིར་ཡོང་བ་དང་ནམ་ཡང་ཁྱོད་དང་ཁ་མི་འབྲལ་ཞེས་གསུངས༌སོ།། 16 དེ་ནས་ཡ་ཀོབ་གཉིད་ལས་སད་དེ་ན༌རེ། དཀོན་མཆོག་ཡ་ཝཱེ་དངོས་གནས་ས་ཆ་འདིར་བཞུགས་ཡོད་ཀྱང་བདག་གིས་མ་ཤེས་ཞེས་སྨྲས་པ༌དང༌། 17 ཡང་ཁོ་རང་འཇིགས་སྐྲག་ངང་ན༌རེ། ས་ཆ་འདི་ཇི་འདྲའི་འཇིགས་སུ་རུང་བ་ལ༌ཨང༌། གནས་འདི་ནི་ཡུལ་གཞན་མ་ཡིན་ཏེ། དཀོན་མཆོག་གི་བཞུགས་གནས་ཡིན༌ལ། ནམ་མཁའི་ཞིང་ཁམས་ཀྱི་སྒོ་ཆེན་ཡང་ཡིན་ཞེས་སྨྲས༌སོ།།

18 དེ་ཡང་ཞོགས་པར་ཡ་ཀོབ་ཡར་ལངས༌ཤིང༌། སྔས་མགོ་བྱས་པའི་རྡོ་ལེབ་དེ་ཀ་བ་རུ་བསྒྲེངས་པ་དང་དེའི་སྟེང་དུ་སྣུམ་བླུགས༌སོ།། 19 དེ་ནས་ཁོས་ས་ཆ་དེའི་མིང་ལ་པེད་ཨེལ་*ཞེས༌བཏགས། འོན༌ཀྱང༌། སྔོན་ཆད་གྲོང་ཁྱེར་དེ་ལ་ལོ་ཟི་ཞེས་ཟེར༌རོ།། 20 དེ་ནས་ཡ་ཀོབ་ཀྱིས་དཀོན་མཆོག་ལ་འདི་ལྟར་དམ་བཅས་པ༌སྟེ། གལ༌སྲིད། དཀོན་མཆོག་ཁྱེད་ནི་བདག་དང་མཉམ་དུ་བཞུགས་པ༌དང༌། ང་རང་གང་ལ་འགྲོ་བའི་ལམ་དུ་བདག་ལ་སྲུང་སྐྱོབ་མཛད༌པ། བདག་ལ་ཟས་གོས་གནང༌བ། 21 ང་རང་བདེ་འཇགས་ངང་རང་གི་ཕ་གཞིས་སུ་ལོག་ཐུབ་པ་བཅས་ཡིན༌ན། བདག་གིས་དཀོན་མཆོག་ཡ་ཝཱེ་ཁྱེད་ཉིད་ང་རང་གི་དཀོན་མཆོག་ཏུ་བཀུར་བ༌དང༌། 22 ངས་ཀ་བ་རུ་བསྒྲེངས་པའི་རྡོ་ལེབ་དེའང་དཀོན་མཆོག་གི་བཞུགས་གནས་སུ་བྱེད༌དོ། །ཁྱེད་ཀྱིས་བདག་ལ་གནང་བ་ཐམས་ཅད་ལས་བདག་གིས་བཅུ་ཆ་གཅིག་ཁྱེད་ལ་འབུལ་ངེས་ཡིན་ཞེས་ཞུས༌སོ།།

ལེའུ་ཉེར་དགུ༌པ།

ཡ་ཀོབ་ཅེས་བྱ་བ་ཕཱ་དན་ཨ་རམ་ཡུལ་དུ་སླེབས༌པ།

1 དེ་ནས་ཡ་ཀོབ་ལམ་ལ་ཆས་ནས་ཤར་ཕྱོགས་པའི་ཡུལ་དུ་སོང་བ༌དང༌། 2 ཞིང་ནང་དུ་ཁྲོན་པ་ཞིག་ཡོད་པ་མཐོང་ཞིང་ལུག་ཁྱུ་སྐོར་གསུམ་ཁྲོན་པའི་འགྲམ་དུ་ཉལ་འདུག་པ༌སྟེ། རྒྱུ་མཚན་ནི་མི་རྣམས་ཀྱིས་ཁྲོན་པ་དེ་ལས་ལུག་ཁྱུ་ལ་ཆུ་ལྡུད་པའི་ཕྱིར༌ཡིན། ཁྲོན་པའི་སྟེང་རྡོ་ལེབ་ཆེན་པོ་ཞིག་ཡོད༌དོ།། 3 ནམ་རྒྱུན་ཁྲོན་པའི་འགྲམ་དུ་ལུག་ཁྱུས་བཀང་བ༌ན། ལུག་རྫི་རྣམས་ཀྱིས་ཁྲོན་པའི་རྡོ་ལེབ་ཕར་བསྒྲིལ་ཏེ་ལུག་ཁྱུ་ལ་ཆུ་ལྡུད་པར་བྱེད་པ༌དང༌། དེའི་རྗེས་སུ་རྡོ་ལེབ་ཕྱིར་འགེབ་པར་བྱེད༌དོ།། 4 དེ་ནས་ཡ་ཀོབ་ཀྱིས་ལུག་རྫི་ལ་འདི༌ལྟར། སྤུན་ཟླ༌རྣམས། ཁྱོད་ཅག་གང་ནས་ཡོང་བ་ཡིན་ནམ་ཞེས་དྲིས་པ༌ལ། ལུག་རྫི་རྣམས་ན༌རེ། ངེད་ཅག་ཧཱ་རན་ནས་ཡོང་བ་ཡིན་ཞེས་ལན་བཏབ་པ༌དང༌། 5 ཡང་ཡ་ཀོབ་ན༌རེ། ཁྱོད་ཅག་གིས་ནཱ་ཧོར་གྱི་ཚ་བོ་ལཱ་པན་བྱ་བ་ངོ་ཤེས་སམ་ཞེས་དྲིས་པ༌ན། ཁོ་རྣམས་ན༌རེ། ངེད་ཅག་གིས་ཁོ་རང་ངོ་ཤེས་པ་ཡིན་ཞེས་ལན༌བཏབ། 6 ཡང་ཡ་ཀོབ་ན༌རེ། ཁོ་རང་བདེ་ལགས་སམ་ཞེས་དྲིས་པ༌ལ། ཁོ་རྣམས་ན༌རེ། ཁོ་རང་བདེ་བར༌བཞུགས། ལྟོས༌དང༌། ཁོའི་བུ་མོ་རཱ་ཧེལ་གྱིས་ལུག་ཁྱུ་དེད་ནས་སླེབས་བྱུང་ཞེས་སྨྲས༌སོ།། 7 དེ་ནས་ཡ་ཀོབ་ན༌རེ། ད་ལྟ་ཉིན་གུང་ཡིན་པས་ལུག་ཁྱུ་འདེད་པའི་དུས་མ་ཡིན༌ཏེ། ཁྱོད་ཅག་གིས་ལུག་ཁྱུ་ལ་ཆུ་བླུད་ནས་འཚོ་རུ་སོང་ན་ལེགས་ཞེས་སྨྲས་པ༌ལ། 8 ཁོ་རྣམས་ན༌རེ། མིན༌ཏེ། ངེད་ཅག་གིས་ངེས་པར་ལུག་ཁྱུ་ཐམས་ཅད་བསྡུ་བར་སྒུག་ཅིང་ཁྲོན་པའི་རྡོ་ལེབ་ཕར་བསྒྲིལ་ནས་ལུག་ཁྱུ་ལ་ཆུ་ལྡུད་དགོས་ཞེས་སྨྲས༌སོ།། 9 དེ་ལྟར་ཡ་ཀོབ་དང་ལུག་རྫི་རྣམས་ཀྱིས་ཕན་ཚུན་ལ་ལབ་གླེང་བྱེད་པའི་དུས༌སུ། རཱ་ཧེལ་གྱིས་ཁོ་མོའི་ཕ་ཡི་ལུག་ཁྱུ་དེད་ནས་སླེབས་པ༌དང༌། ཁོ་མོ་ལུག་ཁྱུ་དེའི་ལུག་རྫི་ཡིན༌ནོ།། 10 དེ་ནས་ཡ་ཀོབ་ཀྱིས་རང་གི་ཞང་པོ་ལཱ་པན་གྱི་བུ་མོ་རཱ་ཧེལ་དང་ལུག་ཁྱུ་མཐོང་བ༌དང༌། ཁྲོན་པའི་རྡོ་ལེབ་ཕར་བསྒྲིལ་ཏེ་ཞང་པོའི་ལུག་ཁྱུ་ལ་ཆུ་བླུད༌དོ།། 11 ཡ་ཀོབ་ཀྱིས་རཱ་ཧེལ་ལ་འོ་བྱས་པ་དང་ངུ་སྒྲ་ཕྱུང་ངོ་།། 12 ཡ་ཀོབ་ཀྱིས་རཱ་ཧེལ་ལ་ཁོ་རང་ནི་ཁོ་མོའི་ཕ་ཡི་ཚ་བོ་སྟེ་རིབ་ཀཱའི་བུ་ཡིན་པར་བརྗོད་པ༌དང༌། རཱ་ཧེལ་ཕ་ཡི་གམ་དུ་རྒྱུགས་ཤིང་དོན་དེ་ཕ་ལ་སྨྲས༌སོ།།

13 དེ་ནས་ལཱ་པན་གྱིས་ཚ་བོ་ཡ་ཀོབ་ཀྱི་གནས་ཚུལ་ཐོས༌རྗེས། མྱུར་དུ་ཁོ་བོའི་མདུན་བསུས་ཤིང་ཁོ་བོར་འཐམས་ནས་འོ་བྱས་ཏེ་རང་ཁྱིམ་དུ་གདན་དྲངས༌སོ། །དེར་ཡ་ཀོབ་ཀྱིས་ཀྱང་དོན་ཐམས་ཅད་ལཱ་པན་ལ་སྨྲས༌སོ།། 14 དེ་ནས་ལཱ་པན་ན༌རེ། ཁྱོད་ནི་ངའི་ཤ་དང་རུས་པའི་གཉེན་ཉེ་ཡིན་ཞེས་སྨྲས་པ༌དང༌། ཡ་ཀོབ་ཟླ་བ་གཅིག་ལ་ལཱ་པན་དང་མཉམ་དུ་བསྡད༌དོ།།

ཡ་ཀོབ་ཀྱིས་རཱ་ཧེལ་དང་ལེ་ཨ་གཉིས་ཆུང་མར་བླངས༌པ།

15 དེ་ནས་ལཱ་པན་གྱིས་ཡ་ཀོབ་ལ་འདི༌ལྟར། ཁྱོད་བདག་གི་གཉེན་ཉེ་ཡིན་ཡང་གླ་མེད་པར་བདག་ལ་ཞབས་ཕྱི་བྱེད་ག་ལ༌སྲིད། ཁྱོད་ལ་གླ་ཕོགས་ག་ཚོད་དགོས་པ་བདག་ལ་སྨྲོས་ཤིག་ཅེས༌སྨྲས། 16 དེ་ཡང་ལཱ་པན་ལ་བུ་མོ་གཉིས་ཡོད༌དེ། བུ་མོ་ཆེ་བའི་མིང་ལ་ལེ་ཨ་ཞེས་དང་བུ་མོ་ཆུང་བའི་མིང་ལ་རཱ་ཧེལ་ཟེར༌རོ།། 17 ལེ་ཨ་ནི་མིག་དབང་ཞན་པ༌དང༌། རཱ་ཧེལ་ནི་བྱད་གཟུགས་མཛེས་ཤིང་ལྟ་ན་སྡུག་པ་ཞིག༌ཡིན། 18 ཡ་ཀོབ་ནི་རཱ་ཧེལ་ལ་དགའ་བར་གྱུར༌ཏེ། འདི༌ལྟར། བདག་གིས་ཁྱེད་ཀྱི་བུ་མོ་ཆུང་བ་རཱ་ཧེལ་གྱི་ཆེད༌དུ། ལོ་ངོ་བདུན་རིང་ཁྱེད་ལ་ཞབས་ཕྱི་བསྒྲུབ་འདོད་པ་ཡིན་ཞེས་སྨྲས་པ༌ལ། 19 ལཱ་པན་ན༌རེ། བདག་གིས་བུ་མོ་ཆུང་བ་མི་གཞན་ལ་སྟེར་བ་ལས་ཁྱོད་ལ་བྱིན་ན༌ལེགས། ཁྱོད་རང་བདག་དང་མཉམ་དུ་འདུག་པར་གྱིས་ཞེས༌སྨྲས། 20 དེ་ནས་ཡ་ཀོབ་ཀྱིས་རཱ་ཧེལ་གྱི་ཆེད༌དུ་ལོ་ངོ་བདུན་རིང་ཞབས་ཕྱི༌བསྒྲུབས། ཡ་ཀོབ་ནི་རཱ་ཧེལ་ལ་དགའ་བའི་དབང་གིས་ལོ་བདུན་གྱི་དུས་ནི་ཉིན་འགའ་ཤས་ཙམ་ལ་སྣང༌ངོ༌།།

21 དེ་ནས་ཡ་ཀོབ་ཀྱིས་ལཱ་པན་ལ་འདི་ལྟར་སྨྲས༌པ། ད་ནི་དུས་ལ་སླེབས་པས། ཁྱེད་ཀྱིས་བདག་གི་ཆུང་མ་བདག་ལ་གནང་བར༌མཛོད། བདག་ཁོ་མོར་འགྲོགས་འདོད་པ་ཡིན་ཞེས་པ༌ལ། 22 ལཱ་པན་གྱིས་གཉེན་སྟོན་གཟབ་རྒྱས་བསྡུས་ཤིང་ཡུལ་ཕྱོགས་དེའི་མི་རྣམས་མགྲོན་ལ་བོས་པ༌རེད། 23 དེར་མཚན་མོའི་དུས༌སུ། ལཱ་པན་གྱིས་བུ་མོ་ལེ་ཨ་བྱ་བ་ཡ་ཀོབ་ཀྱི་གམ་དུ་བསྐྱལ་ཏེ་ཁོ་གཉིས་ལུས་འབྲེལ་བྱས་པ༌དང༌། 24 ལཱ་པན་གྱིས་གཡོག་མོ་ཟིལ་པཱ་ཞེས་བྱ་བ་བུ་མོ་ལེ་ཨའི་གཡོག་མོར་བསྐོས༌སོ།། 25 ཕྱི་ཉིན་ཞོགས༌པར། ཡ་ཀོབ་ཀྱིས་ལེ་ཨ་ཡིན་པ་མཐོང༌སྟེ། ལཱ་པན་ལ་འདི་ལྟར་སྨྲས༌པ། ཁྱེད་ཀྱིས་བདག་ལ་ཅི་བྱས༌སམ། བདག་གིས་ཁྱེད་ལ་ཞབས་ཕྱི་བསྒྲུབས་པ་ནི་རཱ་ཧེལ་གྱི་ཆེད་དུ་མ་ཡིན༌ནམ། ཁྱེད་ཀྱིས་བདག་ལ་མགོ་སྐོར་གཏོང་བའི་རྒྱུ་མཚན་ཅི་ཞེས་པ༌ལ། 26 ལཱ་པན་ན༌རེ། བུ་མོ་ཆེ་བ་གནས་ལ་མ་བྱིན་པར་བུ་མོ་ཆུང་བ་གནས་ལ་སྟེར་བ་ནི་ངེད་ཅག་གི་ཡུལ་འདིའི་གོམས་སྲོལ་མ༌ཡིན། 27 ཁྱོད་ཀྱིས་གཉེན་སྟོན་གྱི་ཉིན་བདུན་ལོངས་སུ་བཅུག༌རྗེས། བདག་གིས་བུ་མོ་ཆུང་བའང་ཁྱོད་ལ་སྟེར་ངེས༌ཤིང༌། ཁྱོད་ཀྱིས་ད་དུང་ལོ་ངོ་བདུན་རིང་བདག་ལ་ཞབས་ཕྱི་བསྒྲུབ་དགོས་ཞེས་སྨྲས༌སོ།།

28 དེ་ནས་ཡ་ཀོབ་ཀྱིས་དེ་ལྟར་བསྒྲུབས༌ཤིང༌། ལེ་ཨའི་གཉེན་སྟོན་གྱི་ཉིན་བདུན་ལོངས༌རྗེས། ལཱ་པན་གྱིས་བུ་མོ་རཱ་ཧེལ་ཡ་ཀོབ་ལ་ཆུང་མར་གནང༌ངོ༌།། 29 ཡང་ལཱ་པན་གྱིས་གཡོག་མོ་པིལ་ཧ་ཞེས་བྱ་བ་བུ་མོ་རཱ་ཧེལ་གྱི་གཡོག་མོར་བསྐོས༌སོ།། 30 དེར་ཡ་ཀོབ་ནི་རཱ་ཧེལ་ལའང་ལུས་འབྲེལ་བྱས༌ཤིང༌། ཁོ་རང་ལེ་ཨ་ལས་རཱ་ཧེལ་ལ་ཤིན་ཏུ་དགའ༌བས། ཡང་ལོ་ངོ་བདུན་རིང་ལཱ་པན་ལ་ཞབས་ཕྱི་བསྒྲུབས༌སོ།།

ཡ་ཀོབ་ཀྱི་བུ་ཕྲུག༌སྐོར།

31 དེ་ཡང་དཀོན་མཆོག་ཡ་ཝཱེས་ལེ་ཨ་ལ་ཡ་ཀོབ་ཀྱི༌བྱམས་བརྩེ་མ་ཐོབ་པ་དེ་གཟིགས༌པས། ཁོ་མོ་ལ་མངལ་སྦྲུམ་ནུས་པར་མཛད་ཀྱང་རཱ་ཧེལ་ནི་མོ་གཤམ་ཡིན༌ནོ།། 32 དེ་ནས་ལེ་ཨ་ལ་མངལ་སྦྲུམ་ཞིང་བུ་ཞིག་བཙས་པ་དང་བུའི་མིང་ལ་རུ་བེན་*ཞེས༌བཏགས། ཅིའི་ཕྱིར་ཞེ༌ན། ཁོ་མོ་ན༌རེ། དཀོན་མཆོག་ཡ་ཝཱེས་བདག་གི་སྐྱོ་སྡུག་གཟིགས༌པས། ད་ལྟ་བདག་གི་ཁྱོ་གས་ང་རང་ལ་གཅེས་ངེས་ཡིན་ཞེས་བརྗོད་པའི་ཕྱིར༌རོ།། 33 དེ་ནས་ཡང་ཁོ་མོར་མངལ་སྦྲུམ་ཞིང་བུ་ཞིག་བཙས་པ༌ལ། ཁོ་མོ་ན༌རེ། དཀོན་མཆོག་ཡ་ཝཱེས་བདག་ལ་བརྩེ་འདང་མ་ཐོབ་པ་གསན༌པས། ཁོང་གིས་བདག་ལ་བུ་འདིའང་གནང་བ་ཡིན་ཞེས་སྨྲས་པའི༌ཕྱིར། བུའི་མིང་ལ་སི་མུ་ཨོན་ †ཞེས་བཏགས༌སོ།། 34 དེ་ནས་ཡང་ཁོ་མོར་མངལ་སྦྲུམ་ཞིང་བུ་ཞིག་བཙས་པ༌དང༌། ཡང་ཁོ་མོ་ན༌རེ། བདག་གིས་ཁྱོ་གར་བུ་གསུམ་བཙས༌པས། ཁོ་ནི་བདག་དང་འབྲེལ་ངེས་ཡིན་ཞེས་སྨྲས་པའི༌ཕྱིར། བུའི་མིང་ལ་ལེ་ཝི་ ‡ཞེས་བཏགས༌སོ།། 35 དེ་ནས་ཡང་ཁོ་མོར་མངལ་སྦྲུམ་ཞིང་བུ་ཞིག་བཙས་པ༌དང༌། ཁོ་མོ་ན༌རེ། ཐེངས་འདིར་བདག་གིས་དཀོན་མཆོག་ཡ་ཝཱེ་ལ་བསྟོད་བསྔགས་བརྗོད་པར་བྱ་ཞེས་སྨྲས་པའི༌ཕྱིར། བུའི་མིང་ལ་ཡ་ཧུ་དཱ་ §ཞེས༌བཏགས། དེའི་རྗེས་སུ་ཁོ་མོར་མངལ་སྦྲུམ་མཚམས་ཆད༌དོ།།

ལེའུ་སུམ་ཅུ༌པ།

ཡ་ཀོབ་ཀྱི་བུ་རྣམས་ཀྱི༌སྐོར།

1 དེ་ནས་རཱ་ཧེལ་གྱིས་རང་གི་ཁྱོ་ག་ཡ་ཀོབ་ལ་ཕྲུ་གུ་སྐྱེ་མ་ཐུབ་པ་ཤེས་ཏེ་གཅེན་མོ་ལེ་ཨ་ལ་ཕྲག་དོག་བྱས་ནས་ཡ་ཀོབ་ལ་འདི་ལྟར་སྨྲས༌པ། ཁྱོད་ཀྱིས་བདག་ལ་ཕྲུ་གུ་སྐྱེ་བར་མཛོད༌ཅིག དེ་ལྟར་མི་བྱེད་ན་བདག་འཆིའོ་ཞེས་པ༌ལ། 2 ཡ་ཀོབ་ཁོང་ཁྲོ་ལངས་ཏེ་རཱ་ཧེལ་ལ་འདི་ལྟར་སྨྲས༌པ། ཁྱོད་ལ་ཕྲུ་གུ་མི་སྐྱེ་བར་མཛད་མཁན་ནི་དཀོན་མཆོག་ཡིན་པ༌ལས། བདག་གིས་ཁོང་གི་འཐུས་ཚབ་བྱེད་ག་ལ་ནུས་ཞེས་པ༌ན། 3 རཱ་ཧེལ་ན༌རེ། བདག་གི་གཡོག་མོ་པིལ་ཧ་འདི་རུ་ཡོད༌པས། ཁྱོད་ཁོ་མོར་ལུས་འབྲེལ་བྱེད་ཅིང་ཁོ་མོས་བདག་ལ་ཕྲུ་གུ་སྐྱེ་བར་བྱས༌ན། བདག་ལ་ཁོ་མོ་བརྒྱུད་ནས་ཕྲུ་གུ་ཡོད་པར་འགྱུར་ཞེས་སྨྲས༌སོ།། 4 དེའི་ཕྱིར་རཱ་ཧེལ་གྱིས་ཁོ་མོའི་གཡོག་མོ་པིལ་ཧ་རང་གི་ཁྱོ་གའི་ཆུན་མར་བཅོས་ཏེ་ཁོ་གཉིས་ལུས་འབྲེལ་བྱེད་དུ་བཅུག༌གོ ། 5 དེ་ནས་པིལ་ཧ་ལ་མངལ་སྦྲུམ་སྟེ་ཡ་ཀོབ་ལ་བུ་ཞིག་བཙས་པ༌རེད། 6 དེར་རཱ་ཧེལ་ན༌རེ། དཀོན་མཆོག་གིས་བདག་ལ་ཐུགས་རྗེས་གཟིགས་ཤིང་བདག་གི་སྐད་ལའང་གསན༌པས། བདག་ལ་བུ་ཞིག་གནང་བྱུང་ཞེས་སྨྲས་པའི༌ཕྱིར། བུའི་མིང་ལ་དཱན་ *ཞེས་བཏགས༌སོ།། 7 རཱ་ཧེལ་གྱི་གཡོག་མོ་པིལ་ཧ་ལ་ཡང་མངལ་སྦྲུམ་སྟེ་ཡ་ཀོབ་ལ་བུ་གཉིས་པ་བཙས༌སོ།། 8 ཡང་རཱ་ཧེལ་ན༌རེ། བདག་གིས་གཅེན་མོ་དང་འགྲན་རྩོད་བྱས་ཤིང་ཁོ་མོ་ལས་རྣམ་པར་རྒྱལ་བ་ཡིན་ཞེས་སྨྲས་པའི༌ཕྱིར། བུ་གཉིས་པའི་མིང་ལ་ནཱབ་ཐ་ལི་ †ཞེས་བཏགས༌སོ།།

9 དེ་ཡང་ལེ་ཨས་རང་ལ་མངལ་སྦྲུམ་མཚམས་ཆད་པ་ཤེས་ཏེ་རང་གི་གཡོག་མོ་ཟིལ་པཱ་ཞེས་བྱ་བ་ཡ་ཀོབ་ཀྱི་ཆུན་མར་བཅོས༌སོ།། 10 དེ་ནས་ལེ་ཨའི་གཡོག་མོ་ཟིལ་པཱ་ཞེས་བྱ་བས་ཡ་ཀོབ་ལ་བུ་ཞིག་བཙས༌སོ།། 11 དེར་ལེ་ཨ་ན༌རེ། ཤིན་ཏུ་ལེགས་སོ་ཞེས་སྨྲས་པའི༌ཕྱིར། བུའི་མིང་ལ་གཱ་རྡུ་ ‡ཞེས་བཏགས༌སོ།། 12 ལེ་ཨའི་གཡོག་མོ་ཟིལ་པཱ་ཞེས་བྱ་བས་ཡང་ཡ་ཀོབ་ལ་བུ་གཉིས་པ་བཙས༌སོ།། 13 དེ་ནས་ལེ་ཨ་ན༌རེ། བདག་ནི་ཅི་འདྲའི་དགའ་ཞིང་སྤྲོ་བ༌ལ། བུད་མེད་རྣམས་ཀྱིས་ཀྱང་བདག་ལ་དགའ་ཞིང་སྤྲོའོ་ཞེས་འབོད་པར་འགྱུར་ཞེས་སྨྲས་པའི༌ཕྱིར། བུའི་མིང་ལ་ཨ་ཤེར་ §ཞེས་བཏགས༌སོ།།

14 དེ་ཡང་སྟོན་ཁར་གྲོ་འབྲེག་པའི་དུས༌སུ། རུ་བེན་ཞིང་ནང་དུ་སོང་ནས་དུའུ་དཱ་ *ཞེས་པའི་རྩྭ་སྨན་བཙལ་ཏེ་ཡུམ་ལེ་ཨ་ལ་སྤྲད་དོ། །དེ་ནས་རཱ་ཧེལ་གྱིས་ལེ་ཨ་ལ་འདི༌ལྟར། ཁྱོད་ཀྱིས་རང་གི་བུ་ཡི་རྩྭ་སྨན་དུའུ་དཱ་དེ་བདག་ལའང་ཉུང་ཙམ་གནང་བར་འཚལ་ཞེས་སྨྲས་པ༌ལ། 15 ལེ་ཨ་ན༌རེ། ཁྱོད་ཀྱིས་བདག་གི་ཁྱོ་ག་ཕྲོགས་པ་དོན་ཆུང་ངུ་ཞིག་ཡིན༌ནམ། ད་ལྟ་བདག་གི་བུ་ཡི་དུའུ་དཱ་ཡང་འཕྲོག་འདོད་དམ་ཞེས་པ༌ན། རཱ་ཧེལ་ན༌རེ། ཁྱོད་ཀྱི་བུ་ཡི་རྩྭ་སྨན་དུའུ་དཱ་ཡི་ཆེད༌དུ། ཡ་ཀོབ་དོ་དགོང་ཁྱོད་དང་འགྲོགས་པར་བྱེད་ཅེས་སྨྲས༌སོ།། 16 ཉིན་དེའི་མཚན༌མོར། ཡ་ཀོབ་ཞིང་ཁ་ནས་ཕྱིར་ལོག་པ༌ན། ལེ་ཨ་ནི་ཡ་ཀོབ་ཀྱི་མདུན་བསུ་རུ་སོང་སྟེ་ཁྱོད་བདག་དང་འགྲོགས་པར༌བྱ། ཅིའི་ཕྱིར་ཞེ༌ན། བདག་གིས་རང་གི་བུ་ཡི་རྩྭ་སྨན་དུའུ་དཱ་ལ་བརྟེན་ནས་ཁྱོད་རང་གླས་པ་ཡིན་ཞེས་སྨྲས་པ་དང་མཚན་མོ་དེར་ཁོ་གཉིས་ལུས་འབྲེལ་བྱས༌སོ།། 17 དཀོན་མཆོག་གིས་ལེ་ཨ་ལ་གསན་ནས་ཁོ་མོར་མངལ་སྦྲུམ་སྟེ་ཁོ་མོས་ཡ་ཀོབ་ལ་བུ་ལྔ་པ་བཙས༌སོ།། 18 དེ་ནས་ལེ་ཨ་ན༌རེ། དཀོན་མཆོག་གིས་བདག་ལ་གླ་ཆ་གནང༌ངོ༌། །ཅིའི་ཕྱིར་ཞེ༌ན། ངས་རང་གི་གཡོག་མོ་རང་གི་ཁྱོ་ག་ལ་སྤྲད་པའི་ཕྱིར་ཡིན་ཞེས་སྨྲས་པའི་རྐྱེན༌གྱིས། བུ་ལྔ་བའི་མིང་ལ་ཡེས་སི་ཀཱར་ †ཞེས་བཏགས༌སོ།། 19 ལེ་ཨར་ཡང་མངལ་སྦྲུམ་སྟེ་ཡ་ཀོབ་ལ་བུ་དྲུག་པ་བཙས༌སོ།། 20 དེ་ནས་ལེ་ཨ་ན༌རེ། དཀོན་མཆོག་གིས་བདག་ལ་བྱ་དགའ་ལེགས་པོ་གནང་ཞིང་། བདག་གི་ཁྱོ་ག་བདག་དང་མཉམ་དུ་འདུག་ངེས༌ཡིན། ཅིའི་ཕྱིར་ཞེ༌ན། བདག་གིས་ཡ་ཀོབ་ལ་བུ་དྲུག་བཙས་པའི་ཕྱིར་རོ་ཞེས་སྨྲས་པའི༌ཕྱིར། བུ་དྲུག་པའི་མིང་ལ་ཟེ་བུ་ལུན་ ‡ཞེས་བཏགས༌སོ།། 21 དེའི་རྗེས༌སུ། ཡང་ལེ་ཨས་བུ་མོ་ཞིག་བཙས་ཤིང་ཁོ་མོའི་མིང་ལ་དི་ནཱ་ཞེས་བཏགས༌སོ།།

22 དེ་ཡང་དཀོན་མཆོག་གིས་རཱ་ཧེལ་ལ་ཐུགས་རྗེ་དགོངས་ཏེ་ཁོ་མོར་མངལ་སྦྲུམ་ནུས་པར་མཛད༌དོ།། 23 རཱ་ཧེལ་ལ་མངལ་སྦྲུམ་སྟེ་བུ་ཞིག་བཙས་པ༌དང༌། ཁོ་མོ་ན༌རེ། དཀོན་མཆོག་གིས་བདག་གི་ངོ་ཚ་སེལ་ཏོ་ཞེས༌དང༌། 24 དཀོན་མཆོག་ཡ་ཝཱེས་ད་དུང་བདག་ལ་བུ་ཞིག་སྩོལ་བར་སྨོན་ཞེས་སྨྲས་པའི༌ཕྱིར། བུའི་མིང་ལ་ཡོ་སེབ་ §ཅེས་བཏགས༌སོ།།

ཡ་ཀོབ་ཀྱི་ར་ལུག་གི་ཁྱུ་འཕེལ་ཁ་རྒྱས༌པ།

25 དེ་ཡང་རཱ་ཧེལ་གྱིས་ཡོ་སེབ་བཙས་པའི་རྗེས༌སུ། ཡ་ཀོབ་ཀྱིས་ལཱ་པན་ལ་འདི༌ལྟར། ཁྱེད་ཀྱིས་བདག་རང་ཡུལ་དུ་འགྲོ་རུ་མཛོད༌ཅིག 26 བདག་གིས་ཁྱེད་ལ་ཞབས་ཕྱི་བསྒྲུབས་ནས་ཐོབ་པའི་ཆུང་མ་དང་བུ་ཕྲུག་རྣམས་བདག་ལ་གནང་སྟེ་ང་རང་འགྲོ་རུ་ཆུག ངས་ཁྱེད་ལ་ཞབས་ཕྱི་ཇི་ལྟར་བསྒྲུབས་པ་ཁྱེད་ཀྱིས་ཤེས་སོ་ཞེས་སྨྲས་པ༌ལ། 27 ལཱ་པན་ན༌རེ། གལ༌ཏེ། བདག་ཁྱོད་ཀྱི་སེམས་ཁོང་དུ་ཡོད༌ན། ཁྱོད་བདག་དང་མཉམ་དུ་འདུག་པར༌གྱིས། བདག་གིས་མོ་བཏབ་པ་ལྟར་དཀོན་མཆོག་ཡ་ཝཱེས་བདག་ལ་བྱིན་རླབས་གནང་བ་ནི་ཁྱོད་ཀྱི་རྐྱེན་གྱིས་ཡིན་པའི་ཕྱིར་རོ་ཞེས༌དང༌། 28 ཡང་ལཱ་པན་ན༌རེ། ཁྱོད་ལ་གླ་ཆ་ག་ཙམ་དགོས་པ་ཤོད༌ཅིག བདག་གིས་ཁྱོད་ལ་སྟེར་ངེས་ཡིན་ཞེས་སྨྲས་པ༌དང༌། 29 ཡ་ཀོབ་ན༌རེ། བདག་གིས་ཁྱེད་ལ་ཞབས་ཕྱི་ཇི་ལྟར་བསྒྲུབས་པ༌དང༌། བདག་གིས་ཁྱེད་ཀྱི་ཕྱུགས་ཟོག་ཇི་ལྟར་འཚོས་པ་ནི་ཁྱེད་ཀྱིས་ཤེས་གསལ་ལྟར༌རོ།། 30 བདག་མ་ཡོང་བའི་སྔོན༌དུ། ཁྱེད་ཀྱི་ཕྱུགས་ཟོག་ཤིན་ཏུ་ཉུང་ཡང་ད་ལྟ་འཕེལ་ཁ་རྒྱས་པ་དང༌། བདག་གིས་གོམ་པའི་འདེགས་འཇོག་གང་ལ་བསྒྱུར་ནའང་དཀོན་མཆོག་ཡ་ཝཱེས་ཁྱེད་ལ་བྱིན་རླབས་གནང༌ངོ༌། །ད་ལྟ་རང་གི་ཁྱིམ་གཞིས་སྐྱོང་བའི་དུས་ནི་ནམ་ཞིག་གམ་ཞེས་སྨྲས་པ༌ལ། 31 ཡང་ལཱ་པན་ན༌རེ། བདག་གིས་ཁྱོད་ལ་ཅི་ཞིག་སྟེར་རམ་ཞེས་པ༌ན། ཡ་ཀོབ་ན༌རེ། བདག་ལ་རེ་བ་གཅིག་ཁོ་ན་ཡོད་པ་ལས༌གཞན། ཁྱེད་ཀྱིས་བདག་ལ་ཅི་ཡང་སྟེར་མི་དགོས༌སོ། །གལ༌ཏེ། ཁྱེད་ཀྱིས་ཁས་ལེན་པར་བྱེད༌ན། བདག་སླར་ཡང་ཁྱེད་ཀྱི་ལུག་རྫི་བྱེད་འདོད༌དོ།། 32 དེ་རིང་བདག་ཁྱེད་ཀྱི་ལུག་ཁྱུ་ཐམས་ཅད་ཀྱི་ཁྲོད་དུ་སོང་ནས་ལུག་ནག་ཐིག་ཅན༌དང༌། ཐིག་ལེ༌ཅན། ལུ་གུ་ནག་པོ་ཅན་བཅས༌དང༌། ཡང་ར་མའི་ཁྲོད་ཀྱི་ནག་ཐིག་ཅན་དང་ཐིག་ལེ་ཅན་བཅས་བདམས་ནས་དེ་དག་བདག་གི་གླ་ཆ་ཡིན་པར༌བྱའོ།། 33 ཕྱིས་སུ་ཁྱེད་བདག་གི་གླ་ཆ་ལ་ལྟ་ཞིབ་བྱེད་དུ་ཡོང་བ༌ན། བདག་གི་ར་ལུག་གཉིས་ལས་ར་མ་ནི་ནག་ཐིག་ཅན་དང་ཐིག་ལེ་ཅན༌དང༌། ལུག་ནི་ནག་པོ་ཅན་བཅས་མ་ཡིན༌ན། བདག་གིས་རྐུ་བྱས་པའི་རྟགས་སུ་འགྱུར་བར་མ༌ཟད། བདག་གི་གཞུང་རྒྱུད་དྲང་མིན་ལའང་བདེན་དཔང་བྱེད་ནུས་པ་ཡིན་ཞེས་སྨྲས་པ༌དང༌། 34 ཡང་ལཱ་པན་ན༌རེ། དེ་ལེགས༌སོ། །ཁྱོད་ཀྱིས་སྨྲས་པ་བཞིན་གྱུར་ཅིག་ཅེས་སྨྲས༌སོ།། 35 ཉིན༌དེར། ལཱ་པན་གྱིས་ར་ཐུག་སྟག་རིས་ཅན་དང་ཐིག་ལེ་ཅན་གང་ཡོད་པ་ཐམས་ཅད༌དང༌། ར་མ་ནག་ཐིག་ཅན་དང་ཐིག་ལེ༌ཅན། དཀར་ཁྲ་ཅན་མཐའ་དག༌དང༌། ལུག་ནག་པོ་ཅན་བཅས་བདམས་ཏེ་ཁོའི་བུ་ཕྲུག་རྣམས་ལ་བཅོལ་བ༌དང༌། 36 ཡང་ཁོ་དང་ཡ་ཀོབ་གཉིས་ནི་ཉིན་གསུམ་གྱི་ལམ་ཐག་ཏུ་ཁ་གྱེས་པ༌དང༌། ཡ་ཀོབ་ཀྱིས་མུ་མཐུད་དུ་ལཱ་པན་གྱི་ར་ལུག་གི་ཁྱུ་གཞན་དག་འཚོས༌སོ།།

37 དེ་ནས་ཡ་ཀོབ་ཀྱིས་ཤིང་སྦྱར་བ༌དང༌། སྟར་ཀའི་སྡོང་པོ། ཤིང་ཙི་ནཱར་བཅས་ཀྱི་མཉེན་ལྕུག་ཡལ་གའི་ཕྱི་ཤུན་ཤར་མ་རེ་རེ་བཞིན་བཤུས་ཏེ་ཡལ་གའི་ཁ་དོག་དཀར་པོ་མངོན་དུ་བཅུག༌རྗེས། 38 ཕྱི་ཤུན་བཤུས་པའི་ཡལ་ག་ཁྲ་བོ་དེ་དག་ཆུ་རྐ་དང་ཆུ་གཞོང་ནང་དུ༌བཙུགས། དེ་ནི་ལུག་ཁྱུ་རྣམས་ཆུ་འཐུང་དུ་ཡོང་བའི་སྐབས༌སུ། ར་ལུག་ཕོ་མོ་དག་གིས་འཁྲིག་པ་སྤྱོད་པའི་ཕྱིར༌རོ།། 39 དེ་ལྟར་ར་ལུག་དག་གིས་ཡལ་ག་ཁྲ་བོ་མཐོང་སྟེ་འཁྲིག་སྦྱོར་བྱས་ནས་ར་ལུག་གི་ཁྱུ་ཡིས་སྟག་རིས་ཅན༌དང༌། ཐིག་ལེ༌ཅན། ནག་ཐིག་ཅན་བཅས་རྩེབས་པ༌རེད། 40 དེ་ནས་ཡ་ཀོབ་ཀྱིས་ལུ་གུ་རྣམས་སོ་སོར་བཀར་བ༌དང༌། ལཱ་པན་གྱི་ལུག་ཁྱུ་ལས་ར་ལུག་སྟག་རིས་ཅན་དང་ར་ལུག་ནག་པོ་ཅན་བཅས༌དང༌། ར་ལུག་དཀར་པོའི་ཁྱུ་གཉིས་སོ་སོར་བཀར་ནས་ཁ་གཏད་དུ་བཞག་པ༌དང༌། རང་ཉིད་ཀྱི་ལུ་གུ་ནི་ལཱ་པན་གྱི་ལུག་ཁྱུ་དང་མི་འདྲེས་པར་བྱས༌སོ།། 41 དེ་ཡང་ར་ལུག་ཤ་ཤེད་ཅན་དག་གིས་འཁྲིག་པ་སྤྱོད་པའི་སྐབས༌སུ། ཡང་ཡ་ཀོབ་ཀྱིས་ཡལ་ག་ཁྲ་བོ་དེ་དག་ཆུ་རྐའི་ནང་དུ་བཙུགས༌ཏེ། ར་ལུག་ཕོ་མོ་དག་ལ་ཡལ་ག་ཁྲ་བོ་མཐོང་ས་ནས་འཁྲིག་པ་སྤྱོད་དུ་བཅུག༌གོ ། 42 འོན༌ཀྱང༌། ར་ལུག་རིད་པ་རྣམས་ཀྱིས་འཁྲིག་པ་སྤྱོད་པའི་སྐབས༌སུ། ཡལ་ག་ཁྲ་བོ་དེ་འཛུགས་པར་མི་བྱེད༌དོ། །དེ་ལྟར་ར་ལུག་རིད་པ་དག་ལཱ་པན་ལ་བགོས་པ་དང་ར་ལུག་ཤ་ཤེད་ཅན་རྣམས་རང་ལ་དབང་བར་བྱས༌པས། 43 ཡ་ཀོབ་ལ་ར་ལུག༌དང༌། གཡོག་པོ་དང་གཡོག༌མོ། རྔ་མོང་དང་བོང་བུ་མང་པོ་ཐོབ་སྟེ་འབྱོར་ཕྱུག་ལྡན་པར་གྱུར༌ཏོ།།

ལེའུ་སོ་གཅིག༌པ།

ཡ་ཀོབ་ཀྱི་མཚང་བརྡོལ་བས་ལཱ་པན་གྱི་དྲུང་ནས་བྲོས༌པ།

1 དེ་ཡང་ཡ་ཀོབ་ཀྱིས་ལཱ་པན་གྱི་བུ་རྣམས་ཀྱི་ངག་ལས་ཁོས་ངེད་ཅག་གི་ཕ་ཡི་རྒྱུ་ནོར་ཐམས་ཅད་ཕྲོགས་པ༌དང༌། ངེད་ཅག་གི་ཕ་ལ་བརྟེན་ནས་ད་ལྟ་ཁོ་འབྱོར་ཕྱུག་ལྡན་པར་གྱུར་པ་ཡིན་ཞེས་སྨྲ་བ་ཐོས༌སོ།། 2 ཡ་ཀོབ་ཀྱིས་ལཱ་པན་ནི་རང་ལ་སྔོན་ཆད་ལྟར་མི་དགའ་བའང་མཐོང༌ངོ༌།། 3 དེ་ནས་དཀོན་མཆོག་ཡ་ཝཱེས་ཡ་ཀོབ་ལ་འདི་སྐད༌དུ། ད་ལྟ་ཁྱོད་ནི་རང་གི་ཕ་མེས་ཡང་མེས་ཀྱི་ཡུལ་དུ་སོང༌ཞིག ཁྱོད་རང་གི་གཉེན་ཉེའི་གམ་དུ་སོང༌ཞིག བདག་ཁྱོད་དང་མཉམ་དུ་གནས་པར་འགྱུར་ཞེས་གསུངས༌སོ།། 4 དེའི་ཕྱིར་ཡ་ཀོབ་ཀྱིས་མི་མངགས་ཏེ་རཱ་ཧེལ་དང་ལེ་ཨ་གཉིས་སྤང་ཐང་དུ་ཡོད་པའི་རང་གི་ར་ལུག་གི་ཁྱུ་ཡི་གམ་དུ་ཡོང་བར་བོས་པ༌དང༌། 5 ཡ་ཀོབ་ཀྱིས་ཁོ་མོ་གཉིས་ལ་འདི༌ལྟར། ཁྱོད་གཉིས་ཀྱི་ཕ་ནི་བདག་ལ་སྔར་བཞིན་མི་དགའ༌ནའང༌། བདག་གི་ཕ་ཡི་དཀོན་མཆོག་ནི་རྒྱུན་དུ་བདག་དང་མཉམ་དུ་བཞུགས༌སོ།། 6 ཁྱོད་གཉིས་ཀྱིས་ཤེས་གསལ༌ལྟར། བདག་གིས་ནུས་ཤུགས་ཡོད་ཚད་བཏོན་ནས་ཁྱོད་གཉིས་ཀྱི་ཕ་ལ་ཞབས་ཕྱི་བསྒྲུབས༌ཀྱང༌། 7 ཁྱོད་གཉིས་ཀྱི་ཕ་ཡིས་བདག་ལ་མགོ་སྐོར་བཏང་བ་དང་བདག་གི་གླ་ཆ་ཐེངས་བཅུ་ལ་བསྒྱུར་ཏོ། །འོན༌ཀྱང༌། ཁོས་བདག་ལ་གནོད་པ་བཟོ་བ་དཀོན་མཆོག་གིས་བཟློག་པར་མཛད༌དོ།། 8 གལ་ཏེ་ཁོ་ན༌རེ། ནག་ཐིག་ཅན་ནི་ཁྱོད་ཀྱི་གླ་ཆ་ཡིན་ཞེས་སྨྲས༌ན། ར་ལུག་གི་ཁྱུ་ཐམས་ཅད་ལས་ནག་ཐིག་ཅན་རྩེབས༌སོ། །ཡང་ཁོ་ན༌རེ། སྟག་རིས་ཅན་ནི་ཁྱོད་ཀྱི་གླ་ཆ་ཡིན་ཞེས་སྨྲས༌ན། ར་ལུག་གི་ཁྱུ་ཐམས་ཅད་ལས་སྟག་རིས་ཅན་རྩེབས༌སོ།། 9 དེ་ལྟར་དཀོན་མཆོག་གིས་ཁྱོད་གཉིས་ཀྱི་ཕ་ཡི་ཕྱུགས་ཟོག་བླངས་ཏེ་བདག་ལ་གནང་བ་ཡིན༌ནོ།། 10 དེ་ཡང་ར་ལུག་ཕོ་མོ་རྣམས་ཀྱིས་འཁྲིག་པ་སྤྱོད་པའི་སྐབས༌སུ། བདག་གིས་རྨི་ལམ་ནང་དུ་མགོ་ཡར་བཀྱགས་ནས་བལྟས་པ༌ན། ར་མའི་ཐོག་ཏུ་ལྡིང་བའི་ར་ཐུག་ཐམས་ཅད་ནི་སྟག་རིས་ཅན༌དང༌། ནག་ཐིག༌ཅན། ཁྲ་བོ་ཅན་བཅས་ཡིན༌ནོ།། 11 དེ་ནས་དཀོན་མཆོག་གི་ཕོ་ཉས་རྨི་ལམ་ནང་དུ་ཡ་ཀོབ་ཅེས་ང་རང་བོས་པ༌དང༌། བདག་གིས་ང་རང་འདི་རུ་ཡོད་ཅེས་ལན་བཏབ་པར་ཁོང་གིས་འདི་སྐད༌དུ། 12 ཁྱོད་ཀྱིས་མགོ་ཡར་བཀྱགས་ནས་ལྟོས༌དང༌། ར་མའི་སྟེང་དུ་ལྡིང་བའི་ར་ཐུག་ཐམས་ཅད་ནི་སྟག་རིས་ཅན༌དང༌། ནག་ཐིག༌ཅན། ཁྲ་བོ་ཅན་ཡིན༌ནོ། །ཅིའི་ཕྱིར་ཞེ༌ན། ལཱ་པན་གྱིས་ཁྱོད་ལ་ལས་ཅི་ཞིག་བྱས་པ་ཐམས་ཅད་བདག་གིས་མཐོང་བའི་ཕྱིར༌རོ།། 13 བདག་ནི་པེད་ཨེལ་ཡུལ་གྱི་དཀོན་མཆོག༌སྟེ། ཁྱོད་ཀྱིས་ཀ་བའི་སྟེང་དུ་སྣུམ་བླུགས་ཏེ་བདག་ལ་དམ་བཅའ་ཕུལ་མྱོང་བ་དེ༌ཡིན། ད་ལྟ་ཁྱོད་ཡར་ལངས་ཏེ་ས་ཆ་འདི་དང་ཁ་བྲལ་ནས་རང་ཉིད་ཀྱི་སྐྱེས་ཡུལ་དུ་ལོག་ཅིག་ཅེས་གསུངས་པ་ཡིན་ཞེས་སྨྲས༌སོ།། 14 དེ་ནས་རཱ་ཧེལ་དང་ལེ་ཨ་གཉིས་ཀྱིས་ཡ་ཀོབ་ལ་འདི༌ལྟར། ངེད་གཉིས་ལ་ཕ་གཞིས་ལས་ད་དུང་བགོ་སྐལ་ཡོད༌དམ། 15 ཕ་ཡིས་ངེད་གཉིས་ཕྱི་ཕྱོགས་པ་རུ་བྱས་པ་མ་ཡིན༌ནམ། ཅིའི་ཕྱིར་ཞེ༌ན། ཕ་ཡིས་ངེད་གཉིས་བཙོངས་ཏེ་ངེད་གཉིས་ཀྱི་རིན་ཐང་ཐམས་ཅད་ཆུད་ཟོས་སུ་བཏང་བ་མ་ཡིན༌ནམ། 16 དཀོན་མཆོག་གིས་ངེད་གཉིས་ཀྱི་ཕ་ཡི་དྲུང་ནས་ཕྲོགས་པའི་རྒྱུ་ནོར་ཐམས་ཅད་ངེད་གཉིས་དང་ངེད་གཉིས་ཀྱི་བུ་ཕྲུག་རྣམས་ཀྱི༌ཡིན། ད་ལྟ་དཀོན་མཆོག་གིས་ཁྱོད་ལ་ཇི་ལྟར་བཀའ་གནང་བ་བཞིན་ཁྱོད་ཀྱིས་ཀྱང་དེ་ལྟར་བསྒྲུབ་པར་གྱིས་ཞེས་སྨྲས༌སོ།།

17 དེ་ནས་ཡ་ཀོབ་ཡར་ལངས་ཏེ་རང་གི་བུ་དང་ཆུང་མ་བཅས་རྔ་མོང་དག་ལ་བཞོན་དུ་བཅུག་པ༌དང༌། 18 ཡང་ཕཱ་དན་ཨ་རམ་ཡུལ་ནས་ཐོབ་པའི་ཕྱུགས་ཟོག་དང་རྒྱུ་ནོར་ཐམས་ཅད་ཁྱེར་ནས་ཀ་ན་ཨན་ཡུལ་གྱི་ཕ་ཨི་སཱག་གི་ཡུལ་དུ་ཆས༌སོ།། 19 སྐབས༌དེར། ལཱ་པན་ལུག་བལ་འབྲེག་ཏུ་སོང་བ༌དང༌། རཱ་ཧེལ་གྱིས་ཕ་ཡི་ཁྱིམ་ནས་ལྷ་སྐུ་རྣམས་བརྐུས༌སོ།། 20 ཡ་ཀོབ་ཀྱིས་ཨ་རམ་མི་རིགས་ཀྱི་ལཱ་པན་ལ་མགོ་སྐོར་བཏང་ཞིང་ཁོ་ལ་ཅི་ཡང་མ་སྨྲས་པར་བྲོས་པ༌དང༌། 21 རང་ལ་དབང་བ་ཐམས་ཅད་ཁྱེར་ཏེ་ཆུ་བོ་ཕི་རཱད་བརྒལ་ནས་གིལ་ཨད་རི་ཁུལ་གྱི་ཕྱོགས་སུ་སོང༌ངོ༌།།

ལཱ་པན་ནི་ཡ་ཀོབ་ཀྱི་ར་མདར་རྒྱུགས༌པ།

22 དེ་ནས་ཉིན་གསུམ་པ༌ལ། མི་ཞིག་གིས་ལཱ་པན་ལ་ཡ་ཀོབ་བྲོས་སོང་ཞེས་སྨྲས་པ༌དང༌། 23 ལཱ་པན་གྱིས་ཁོའི་སྤུན་ཟླ་འགའ་ཁྲིད་ནས་ཡ་ཀོབ་ཀྱི་རྗེས་བསྙེགས་པ༌དང༌། ཉིན་བདུན་པ་ལ་གིལ་ཨད་རི་ཁུལ་ནས་རྗེས་ཆོད༌དོ།། 24 མཚན་མོའི་སྐབས༌སུ། དཀོན་མཆོག་ཨ་རམ་མི་རིགས་ཀྱི་ལཱ་པན་ཞེས་བྱ་བའི་རྨི་ལམ་དུ་བྱུང་སྟེ་ཁོ་ལ་འདི་སྐད༌དུ། ཁྱོད་ཀྱིས་གཟབ་གཟབ༌བྱོས། ཡ་ཀོབ་ལ་གཏམ་བཟང་ངན་ཅི་ཡང་མི་སྨྲ་བར་གྱིས་ཞེས་གསུངས༌སོ།། 25 དེ་ཡང་ལཱ་པན་གྱིས་ཡ་ཀོབ་ཀྱི་རྗེས་ཆོད༌ཅིང༌། ཡ་ཀོབ་ཀྱིས་རི་ཁུལ་དེ་ནས་གུར་ཕུབ་པ༌དང༌། ལཱ་པན་དང་ཁོའི་སྤུན་རྣམས་ཀྱིས་ཀྱང་གིལ་ཨད་རི་བོའི་སྟེང་དུ་གུར་ཕུབ༌པའོ།། 26 དེ་ནས་ལཱ་པན་གྱིས་ཡ་ཀོབ་ལ་འདི་ལྟར་སྨྲས༌པ། ཁྱོད་ཀྱིས་ཅི་ཞིག་བྱས་པ་ཡིན༌ནམ། ཁྱོད་ཀྱིས་བདག་ལ་མགོ་སྐོར་བཏང་སྟེ་བདག་གི་བུ་མོ་རྣམས་ཁྲིད་སོང་བ་ནི་དམག་འཁྲུག་བརྒྱབ་ནས་བཙན་འཕྲོག་བྱས་པ་དང་མཚུངས༌སོ།། 27 ཁྱོད་ཀྱིས་བདག་ལ་མགོ་སྐོར་བཏང་ནས་ལྐོག་ཏུ་བྲོས་པ་ཅི་ཡིན༌ནམ། བདག་ལ་མི་སྨྲ་བའི་རྒྱུ་མཚན༌ཅི། གལ་ཏེ་བདག་ལ་སྨྲས༌ན། བདག་གིས་དགའ་སྟོན་བསྡུས་ཏེ་དགའ་སྐྱིད་ཀྱི་གླུ་གཞས་གཏོང་བ༌དང༌། སིལ་རྔ་རྡུང༌བ། པི་ཝང་དཀྲོལ་བ་བཅས་ཀྱིས་ཁྱོད་ལ་སྐྱེལ་མ་བྱེད་པ་མ་ཡིན༌ནམ། 28 ཡང་ཁྱོད་ཀྱིས་བདག་གི་ཚ་རྒྱུད་དང་བུ་མོ་རྣམས་ལ་འོ་བྱེད་དུ་མ་བཅུག་པར་བྲོས་པ་ནི་ཇི་འདྲའི་གླེན་པ་ཞིག་རེད༌ཨང༌། 29 བདག་ལ་སྔར་ནས་ཁྱོད་རང་གསོད་པའི་དབང་ཆ་ཡོད༌ནའང༌། མདང་དགོང་ཁྱོད་ཀྱི་ཕ་ཡི་དཀོན་མཆོག་གིས་བདག་ལ་འདི་སྐད༌དུ། ཁྱོད་ཀྱིས་གཟབ་གཟབ༌བྱོས། ཡ་ཀོབ་ལ་གཏམ་བཟང་ངན་ཅི་ཡང་མི་སྨྲ་བར་གྱིས་གསུངས༌སོ།། 30 ད་ལྟ་ཁྱོད་ཀྱིས་རང་གི་ཕ་ཡི་ཁྱིམ་མི་དང་བཅས་པ་ཤིན་ཏུ་དྲན་ཏེ་ཡུལ་ལ་མི་འགྲོ་ཐབས་མེད་ཡིན༌ཡང༌། ཁྱོད་ཀྱིས་བདག་གི་ལྷ་སྐུ་རྣམས་བརྐུས་པའི་རྒྱུ་མཚན་ཅི་ཞེས་དྲིས་པ༌ལ། 31 ཡ་ཀོབ་ན༌རེ། ཁྱེད་ཀྱིས་བདག་ལས་ཁྱེད་ཀྱི་བུ་མོ་འཕྲོག་པར་བསམས་ཏེ་འཇིགས་ཤིང་བྲོས༌པའོ།། 32 ཁྱེད་ཀྱིས་སུ་ཞིག་གི་ལག་ནས་ལྷ་སྐུ་རྣམས་བཙལ་ཏེ་རྙེད༌ཚེ། མི་དེ་བསད་ཀྱང་རུང༌ངོ༌། །བདག་གི་འདི་རུ་དངོས་པོ་གང་ཞིག་ཁྱེད་ཀྱི་ཡིན་ན་ཁྱེར༌ཞིག ཁྱེད་ཀྱིས་རང་ཅག་སྤུན་ཟླ་རྣམས་ཀྱི་མིག་མདུན་ནས་འཚོལ་ཞིག་ཅེས་སྨྲས༌སོ། །དེ་ནི་ཡ་ཀོབ་ཀྱིས་རཱ་ཧེལ་གྱིས་ལྷ་སྐུ་དག་བརྐུས་ཟིན་པ་མི་ཤེས་པའི་ཕྱིར༌རོ།། 33 དེ་ནས་ལཱ་པན་ནི་ཡ་ཀོབ༌དང༌། ལེ༌ཨ། གཡོག་མོ་གཉིས་དང་བཅས་པའི་གུར་རེ་རེའི་ནང་དུ་སོང་བ་དང་ཅི་ཡང་མ་རྙེད༌དོ། །དེ་ནས་ཁོ་རང་ལེ་ཨའི་གུར་ལས་ཕྱིར་བུད་དེ་རཱ་ཧེལ་གྱི་གུར་ནང་དུ་སོང༌ངོ༌།། 34 དེ་ཡང་རཱ་ཧེལ་གྱིས་ལྷ་སྐུ་རྣམས་ཏ་ལན་ནང་དུ་སྦས་ཤིང་ཁོ་མོ་ཏ་ལན་སྟེང་དུ་ཙོག་པུར་བསྡད་ཡོད༌དོ། །དེ་ནས་ལཱ་པན་གྱིས་སྦྲ་གུར་ཡོངས་སུ་བཙལ་ཡང་ཅི་ཡང་མ་རྙེད༌དོ།། 35 རཱ་ཧེལ་གྱིས་ཁོ་མོའི་ཕ་ལཱ་པན་ལ་འདི༌ལྟར། ཕ༌ལགས། ད་ལྟ་བདག་གི་ལུས་པོ་དེ་འདྲ་མི་བདེ་བས་ཁྱེད་ཀྱི་དྲུང་དུ་བདག་ཡར་ལངས་མ་ཐུབ༌ན། ཁྱེད་ཉིད་ཐུགས་རྒྱལ་མི་བཞེངས་པར་མཛོད་ཅེས་སྨྲས༌སོ། །དེ་ལྟར་ལཱ་པན་གྱིས་ལྷ་སྐུ་རྣམས་བཙལ་ནས་མ་རྙེད༌དོ།།

36 དེར་ཡ་ཀོབ་ཁོང་ཁྲོ་ལངས་ཏེ་ལཱ་པན་ལ་འདི་ལྟར་སྡིགས་དམོད་བྱས་པ༌སྟེ། བདག་ལ་ནོར་འཁྲུལ་ཅི་དང་ཉེས་པ་ཅི་ཡོད༌དམ། ཁྱེད་ཀྱིས་འདི་ལྟར་བདག་གི་རྗེས་བསྙེགས༌སམ། 37 ཁྱེད་ཀྱིས་བདག་གི་ཅ་ལག་ཐམས་ཅད་བསློགས་ཀྱང་ཁྱེད་ཀྱི་དངོས་པོ་བཙལ་ནས་རྙེད༌དམ། གལ༌ཏེ། ད་ལྟ་དངོས་པོ་དེ་བཙལ་ནས་རྙེད༌ན། ངེད་གཉིས་ཀྱི་སྤུན་ཟླ་དག་གི་མིག་མདུན་དུ་བཤམས༌ཏེ། ཁོ་རྣམས་ལ་ངེད་གཉིས་བར་ཤན་འབྱེད་དུ༌བཅུག 38 བདག་ནི་ཁྱེད་ཀྱི་ཁྱིམ་དུ་ལོ་ངོ་ཉི་ཤུའི་རིང་ལ་བསྡད་མྱོང༌སྟེ། ཁྱེད་ཀྱི་མ་མོ་དང་ར་མ་ལ་མངལ་ཤོར་དུ་བཅུག་མ་མྱོང་བ༌དང༌། བདག་གིས་ཁྱེད་ཀྱི་ལུག་ཁྱུ་ལས་ལུག་ཐུག་གཅིག་ཀྱང་བཤས་མ༌མྱོང༌། 39 གཅན་གཟན་གྱིས་བསད་པའི་ལུག་རོ་དག་ཀྱང་ཁྱེད་ཀྱི་མདུན་དུ་ཁྱེར་མ་ཡོང་བར་རང་གིས་སྐྱིན་ཚབ་སྤྲད་པ༌དང༌། རྐུན་མས་ཉིན་མཚན་དབྱེ་བ་མེད་པར་བརྐུས་པ་དག་གི་ཚབ་ཀྱང་ཁྱེད་ཀྱིས་བདག་ལས་བླངས་པ༌ཡིན། 40 བདག་གིས་རྒྱུན་དུ་ཉིན་མོར་ཚ་བ་དང་མཚན་མོར་གྲང་ངར་གྱི་དཀའ་བ་མྱངས་ཤིང་གཉིད་ཀྱང་མ༌ཁུགས། 41 དེ་ལྟར་བདག་ནི་ལོ་ངོ་ཉི་ཤུའི་རིང་ལ་ཁྱེད་ཀྱི་ཁྱིམ་དུ་བསྡད༌ཅིང༌། ཁྱེད་ཀྱི་བུ་མོ་གཉིས་ཀྱི་ཆེད་དུ་ལོ་ངོ་བཅུ་བཞིའི་རིང་ཁྱེད་ལ་ཞབས་ཕྱི་བསྒྲུབས་པ༌དང༌། བདག་ལ་ར་ལུག་གི་ཁྱུ་འཐོབ་པའི༌ཕྱིར། བདག་གིས་ལོ་ངོ་དྲུག་གི་རིང་ཁྱེད་ལ་ཞབས་ཕྱི་བསྒྲུབས་པ༌དང༌། ཡང་ཁྱེད་ཀྱིས་བདག་གི་གླ་ཆ་ཐེངས་བཅུ་ལ་བསྒྱུར་ཏོ།། 42 གལ༌ཏེ། བདག་གི་ཕ་ཨི་སཱག་གུས་ཤིང་འཇིགས་པའི་དཀོན་མཆོག༌སྟེ། ཨབ་ར་ཧམ་གྱི་དཀོན་མཆོག་བདག་དང་མཉམ་དུ་གནས་མེད༌ན། ད་ལྟ་ཁྱེད་ཀྱིས་བདག་ལག་སྟོང་དུ་ཕྱིར་བདའ་བར༌ངེས། འོན༌ཀྱང༌། དཀོན་མཆོག་གིས་བདག་གི་སྐྱོ་སྡུག་དང་ངལ་བ་གཟིགས༌ཏེ། མདང་དགོང་ཁྱེད་ལ་བཀའ་བཀྱོན་གནང་བ་ཡིན་ཞེས་སྨྲས༌སོ།།

43 དེ་ནས་ལཱ་པན་གྱིས་ཡ་ཀོབ་ལ་འདི་ལྟར་ལན་བཏབ༌པ། བུ་མོ་འདི་གཉིས་ནི་བདག་གི་བུ་མོ་ཡིན་པ༌དང༌། བྱིས་པ་འདི་དག་ཀྱང་བདག་གི་བྱིས་པ་ཡིན༌ལ། ར་ལུག་གི་ཁྱུ་འདི་དག་ཀྱང་བདག་གི་ཡིན་པར་མ༌ཟད། ཁྱོད་ཀྱི་མིག་མདུན་དུ་ཡོད་པ་ཐམས་ཅད་བདག་གི་ཡིན༌མོད། འོན་ཀྱང་དེ་རིང་བདག་གི་བུ་མོ་གཉིས་དང་ཁོ་མོ་གཉིས་ཀྱིས་བཙས་པའི་བྱིས་པ་དག་ལ་བདག་གིས་ཅི་བྱ་འོས༌སམ། 44 ཤོག༌དང༌། ངེད་གཉིས་ཀྱིས་གྲོས་འཆམ་བཞག༌སྟེ། ངེད་གཉིས་བར་གྱི་དཔང་རྟགས་སུ་བྱའོ་ཞེས་སྨྲས་པ༌དང༌། 45 ཡང་ཡ་ཀོབ་ཀྱིས་རྡོ་ལེབ་ཅིག་གྱེན་དུ་བསྒྲེངས་ནས་ཀ་བ་རུ་བྱས༌ཏེ། 46 སྤུན་ཟླ་རྣམས་ལ་ན༌རེ། ཁྱོད་རྣམས་ཀྱིས་རྡོ་སྤུངས་རྒྱོབས་ཤིག་ཅེས་སྨྲས་པ་དང་ཁོ་རྣམས་ཀྱིས་དེ་ལྟར་བྱས་ཤིང་མི་ཚང་མས་རྡོ་སྤུངས་ཀྱི་འགྲམ་དུ་ཁ་ཟས༌སྤྱད། 47 ལཱ་པན་གྱིས་རྡོ་སྤུངས་དེ་ལ་ཡཱ་གར་སཱ་ཧ་དཱ་ཐཱ་ཞེས་མིང་བཏགས་པ༌དང༌། ཡ་ཀོབ་ཀྱིས་དེ་ལ་ག་ལེད་ *ཅེས༌བཏགས། 48 ལཱ་པན་ན༌རེ། དེ་རིང་གི་རྡོ་སྤུངས་འདི་ནི་ངེད་གཉིས་བར་གྱི་དཔང་རྟགས་ཡིན་ཞེས་སྨྲས་པའི་རྐྱེན༌གྱིས། ས་ཆ་འདིའི་མིང་ལ་ག་ལེད་ཅེས་ཟེར་བ༌དང༌། 49 ས་ཆ་འདིའི་མིང་ལ་མཱས་ཟི་ཕཱ་ཡང༌ཟེར། ཅིའི་ཕྱིར་ཞེ༌ན། ལཱ་པན་ན༌རེ། ངེད་རང་གཉིས་ཁ་བྲལ་བའི་རྗེས༌སུ། དཀོན་མཆོག་ཡ་ཝཱེས་ངེད་གཉིས་བར་དུ་ལྟ་རྟོགས་མཛད་པ༌དང༌། 50 གལ༌ཏེ། ཁྱོད་ཀྱིས་བདག་གི་བུ་མོ་གཉིས་ཀ་དཀའ་སྡུག་ལ་སྦྱར་བ༌དང༌། ཡང་བདག་གི་བུ་མོ་གཉིས་ཀའི་ཕན་ཆད་ནས་གཞན་ཞིག་ཆུང་མར་བླངས་པ་སུས་ཀྱང་མི་ཤེས༌ནའང༌། དཀོན་མཆོག་གིས་ངེད་གཉིས་བར་དུ་བདེན་དཔང་མཛད་པ་ཡིན་ཞེས་སྨྲས༌སོ།།

51 ཡང་ལཱ་པན་ན༌རེ། བདག་གིས་ངེད་གཉིས་བར་དུ་སྤུངས་པའི་རྡོ་སྤུངས་དང་གྱེན་དུ་བསྒྲེངས་པའི་ཀ་བ་ལ་ལྟོས༌དང༌། 52 རྡོ་སྤུངས་འདིས་བདེན་དཔང་བྱེད་པར་མ༌ཟད། ཀ་བ་འདིས་ཀྱང་བདེན་དཔང་བྱེད་པར་འགྱུར་བ༌དང༌། བདག་གིས་རྡོ་སྤུངས་འདི་ལས་བརྒལ་ནས་ཁྱོད་ལ་གནོད་པ་བྱེད་མི་སྲིད༌ལ། ཁྱོད་ཀྱིས་ཀྱང་རྡོ་སྤུངས་དང་ཀ་བ་འདི་ལས་བརྒལ་ནས་བདག་ལ་གནོད་པ་བྱེད་མི་རུང༌ངོ༌།། 53 ཨབ་ར་ཧམ་དང་ནཱ་ཧོར་གྱི་དཀོན་མཆོག༌སྟེ། ཁོ་གཉིས་ཀྱི་ཕ་ཡི་དཀོན་མཆོག་གིས་ངེད་གཉིས་བར་དུ་ལེགས་ཉེས་ཀྱི་ཤན་འབྱེད་པར་འགྱུར་ཞེས་སྨྲས༌སོ། །དེ་ནས་ཡ་ཀོབ་ཀྱིས་རང་གི་ཕ་ཨི་སཱག་གུས་ཤིང་འཇིགས་པའི་དཀོན་མཆོག་ལ་དམ་བཅས༌ཤིང༌། 54 ཡང་རི་སྒང་དུ་དམར་མཆོད་ཕུལ་བ༌དང༌། སྤུན་ཟླ་རྣམས་གདན་དྲངས་པ་དང་དེ་དག་གིས་ཁ་ཟས་སྤྱད་ནས་རི་སྒང་ནས་ཞག་སྡོད་བྱས༌སོ།། 55 དེ་ནས་ཞོགས་པར་ལཱ་པན་ཡར་ལངས་ཏེ་རང་གི་ཚ་བོ་དང་ཚ༌མོ། བུ་མོ་རྣམས་ལ་འོ་བྱས་པ་དང་བྱིན་རླབས་གནང་རྗེས་ཕྱིར་རང་ཡུལ་དུ་ལོག༌གོ །

ལེའུ་སོ་གཉིས༌པ།

ཡ་ཀོབ་རང་གི་གཅེན་པོ་ཨེ་སཱབ་ལ་འཕྲད་པར་རྩོམ༌པ།

1 དེ་ནས་ཡ་ཀོབ་མུ་མཐུད་དུ་ལམ་ལ་ཆས་ཤིང་དཀོན་མཆོག་གི་ཕོ་ཉ་རྣམས་ཁོ་དང་ཕྲད་པ༌དང༌། 2 ཡ་ཀོབ་ཀྱིས་ཕོ་ཉ་རྣམས་མཐོང༌སྟེ། འདི་ནི་དཀོན་མཆོག་གི་དམག་དཔུང་ཡིན་ཞེས་སྨྲས་པས་གནས་དེར་མཱ་ཧ་ནཱ་ཡིམ་ *ཞེས་མིང་བཏགས༌སོ།། 3 དེ་ནས་ཡ་ཀོབ་ཀྱིས་ཨེ་དོམ་ཡུལ་གྱི་སེ་ཨེར་དུ་ཡོད་པའི་གཅེན་པོ་ཨེ་སཱབ་ཀྱི་གམ་དུ་མི་འགའ་མངགས་ཤིང་དེ་རྣམས་ལ་ན་རེ། 4 ཁྱོད་ཅག་གིས་བདག་གི་ཇོ་བོ་ཨེ་སཱབ་ལ་འདི་ལྟར་ཤོད་ཅིག ཁྱེད་ཀྱི་ཞབས་ཕྱི་པ་ཡ་ཀོབ་ཀྱིས་ཁྱེད་ལ་འདི༌ལྟར་སྨྲའོ།། བདག་ནི་ད་ལྟའི་བར་དུ་ལཱ་པན་དང་མཉམ་དུ་བསྡད༌ཅིང༌། 5 བདག་ལ་བ་གླང༌དང༌། བོང༌བུ། ར་ལུག་གི༌ཁྱུ། གཡོག་པོ་གཡོག་མོ་སོགས་ཡོད་པ༌དང༌། ཁྱེད་ཀྱི་སྤྱན་དྲུང་ནས་བདག་ལ་ཐུགས་རྗེ་འཐོབ་པའི༌ཕྱིར། ད་ལྟ་བདག་གིས་དོན་འདི་ཁྱེད་ལ་ཞུ་བར་མི་མངགས་པ་ཡིན་ཞེས་སྨྲས་སོ། ། 6 དེ་ནས་ཡ་ཀོབ་ཀྱིས་མངགས་པའི་མི་རྣམས་ཕྱིར་ལོག་སྟེ་ན༌རེ། ངེད་ཅག་ཁྱེད་ཀྱི་གཅེན་པོ་ཨེ་སཱབ་ཀྱི་དྲུང་དུ་སོང་བ༌དང༌། ད་ལྟ་ཁོང་གིས་མི་བཞི་བརྒྱ་ཁྲིད་དེ་ཁྱེད་ཀྱི་མདུན་བསུས་ནས་ཡོང་བཞིན་ཡོད་ཅེས་སྨྲས་པ༌དང༌། 7 ཡ་ཀོབ་ཤིན་ཏུ་འཇིགས་ནས་སེམས་ཁྲལ་བྱུང་བ༌དང༌། རང་གི་འཁོར་དང་བཅས་པའི་མི་ཐམས་ཅད༌དང༌། ར་ལུག་དང་བ་གླང་གི༌ཁྱུ། རྔ་མོང་སོགས་སྐོར་ཁྱུ་ཆེན་པོ་གཉིས་སུ་བགོས༌ཏེ། 8 སེམས་སུ་གལ་སྲིད་ཨེ་སཱབ་སླེབས་ནས་སྐོར་ཁྱུ་འདི་འཇོམས་པར་བྱས༌ན། སྐོར་ཁྱུ་ཅིག་ཤོས་ནི་ད་དུང་བྲོས་ཆོག་པ་ཡིན་སྙམ༌པའོ།། 9 ཡ་ཀོབ་ན༌རེ། ཀྱེ། དཀོན་མཆོག་ཡ༌ཝཱེ། བདག་གི་མེས་པོ་ཨབ་ར་ཧམ་དང་ཡབ་ཨི་སཱག་གི་དཀོན་མཆོག༌ལགས། ཁྱེད་ཀྱིས་དེ་སྔར་བདག་ལ་ཁྱོད་ནི་རང་གི་ཕ་ཡུལ་དང་གཉེན་ཉེ་རྣམས་ཀྱི་གམ་དུ་སོང༌ཞིག བདག་གིས་ཁྱོད་ལ་སྐྱབས་མཛད་ངེས་ཡིན་ཞེས་གསུངས་པ་མ་ཡིན༌ནམ། 10 ཁྱེད་ཀྱིས་ཞབས་ཕྱི་པ་བདག་ལ་གནང་བའི་བྱམས་སྙིང་རྗེ་དང་དྲང་བདེན་ཐམས་ཅད་ནི་བདག་ལ་མི་འོས༌སོ། །སྔོན་ཆད་བདག་གིས་མཁར་བ་བཟུང་ནས་ཡོར་དན་གཙང་པོ་འདི་ལས་བརྒལ་བ༌དང༌། ད་ལྟ་བདག་ནི་སྡེ་ཚན་ཆེན་པོ་གཉིས་སུ་གྱུར༌ཡོད། 11 ཁྱེད་ཀྱིས་ང་རང་བདག་གི་གཅེན་པོ་ཨེ་སཱབ་ལས་སྐྱོབ་པར༌མཛོད། ཅིའི་ཕྱིར་ཞེ༌ན། གཅེན་པོས་བདག་དང་བདག་གི་ཆུང་མ་བུ་ཕྲུག་བཅས་མཉམ་དུ་གསོད་པར་འཇིགས་པའི་ཕྱིར༌རོ།། 12 ཁྱེད་ཀྱིས་དེ་སྔར་བདག་ལ་འདི་སྐད༌དུ། བདག་གིས་ཁྱོད་ལ་སྐྱབས་མཛད་ངེས༌ཡིན། ཁྱོད་ཀྱི་རིགས་རྒྱུད་ནི་རྒྱ་མཚོའི་འགྲམ་གྱི་བྱེ་མ་བཞིན་མང་དུ་སྤེལ་བར་ངེས་ཞེས་གསུངས་མྱོང་བ་ཡིན་ཞེས་གསོལ་བ་བཏབ༌བོ།།

13 ཉིན་དེའི་མཚན༌མོར། ཡ་ཀོབ་ཡུལ་དེར་བསྡད་ཅིང་ཁོ་ལ་དབང་བའི་རྒྱུ་ནོར་ཐམས་ཅད་ལས་རང་གི་གཅེན་པོར་ལེགས་སྐྱེས༌སུ། 14 ར་མ་ཉིས་བརྒྱ༌དང༌། ར་ཐུག་ཉི༌ཤུ། མ་མོ་ཉིས༌བརྒྱ། ལུག་ཐུག་ཉི༌ཤུ། 15 འོ་མ་སྣུན་པའི་རྔ་མོང་སུམ་ཅུ་དང་དེའི་ཕྲུ་གུ་དང་བཅས༌པ། བ་མོ་བཞི་བཅུ་དང་བ་གླང༌བཅུ། བོང་མ་ཉི་ཤུ་དང་བོང་གསེབ་བཅུ་བཅས༌ཏེ། 16 རིགས་རེ་རེ་ལས་ཁྱུ་རེ་བླངས་ནས་གཡོག་པོ་རྣམས་ལ་སྤྲད༌དེ། ཁྱོད་ཅག་བདག་གི་སྔོན་ལ་སོང༌དང༌། ཕྱུགས་ཁྱུ་རེ་རེ་བཞིན་སོ་སོར་ཕྱེས་ནས་སོང་ཞིག་ཅེས་སྨྲས༌སོ།། 17 དེ་ནས་ཡ་ཀོབ་ཀྱིས་འགྲོ་ཐེངས་ཐོག་མ་རྣམས་ལ་འདི་ལྟར་སྨྲས༌པ། བདག་གི་གཅེན་པོ་ཨེ་སཱབ་ཁྱོད་དང་འཕྲད་པའི་དུས༌སུ། ཁོ་ན༌རེ། ཁྱོད་སུ་ཚང་གི་ཡིན་པ་དང་གང་ལ་འགྲོ་བ༌ཡིན། ཁྱོད་ཀྱི་སྔོན་དུ་ཡོད་པའི་ཕྱུགས་ཁྱུ་འདི་དག་སུ་ཞིག་གི་ཡིན་ནམ་ཞེས་དྲིས༌ན། 18 ཁྱོད་ཀྱིས་འདི་ལྟར་ཤོད༌ཅིག འདི་དག་ནི་ཁྱེད་ཀྱི་ཞབས་ཕྱི་པ་ཡ་ཀོབ་ཀྱི་ཡིན༌ལ། བདག་གི་ཇོ་བོ་ཨེ་སཱབ་ལ་བསྐུར་བའི་ལེགས་སྐྱེས་ཡིན༌ཞིང༌། ཡ་ཀོབ་ཁོ་རང་ཡང་ངེད་ཅག་གི་རྗེས་སུ་ཡོད་ཅེས་སྨྲོས་ཤིག་ཅེས་པའོ། ། 19 དེ་ནས་ཡང་ཡ་ཀོབ་ཀྱིས་འགྲོ་ཐེངས་གཉིས་པ་དང་གསུམ༌པ། ཕྱུགས་ཟོག་འདེད་མཁན་གཞན་ཐམས་ཅད་ལ་འདི༌ལྟར། ཁྱོད་ཅག་བདག་གི་གཅེན་པོ་ཨེ་སཱབ་ལ་འཕྲད་པའི་དུས་སུའང་འདི་ལྟར་སྨྲ་དགོས་པར་མ༌ཟད། 20 ཁྱེད་ཀྱི་ཞབས་ཕྱི་པ་ཡ་ཀོབ་ནི་ངེད་ཅག་གི་རྗེས་སུ་ཡོད་ཅེས་སྨྲོས་ཤིག་ཅེས་སྨྲས༌སོ། །ཅིའི་ཕྱིར་ཞེ༌ན། ཡ་ཀོབ་ཀྱི་སེམས༌སུ། བདག་གིས་སྔོན་ལ་མངགས་པའི་ལེགས་སྐྱེས་ལ་བརྟེན་ནས་གཅེན་པོའི་ཞེ་སྡང་ཞི་བར་བྱེད་པ༌དང༌། ཕྱིས་སུ་ཁོ་དང་ངོ་འཕྲད་དུས་སུ་ཁོས་ང་རང་ལ་དགའ་བསུ་བྱེད་ཀྱང་སྲིད་སྙམ་པའི་ཕྱིར༌རོ།། 21 དེ་ལྟར་ལེགས་སྐྱེས་ཐམས་ཅད་སྔོན་དུ་བསྐུར་ཟིན༌ལ། ཉིན་དེའི་མཚན༌མོར། ཡ་ཀོབ་ལམ་བར་དུ་ཞག་སྡོད་བྱས༌སོ།།

ཡ་ཀོབ་དཀོན་མཆོག་དང་དངོས་སུ་ཕྲད་པ།

22 དེ་ནས་ཡ་ཀོབ་མཚན་མོ་དེར་མལ་ལས་ལངས་ཏེ་ཆུང་མ་གཉིས་ཀ༌དང༌། གཡོག་མོ༌གཉིས་ཀ གཞན་ཡང་བུ་ཕྲུག་བཅུ་གཅིག་དང་བཅས་པ་ཁྲིད་དེ་ཡཱབ་པོག་ཆུ་བོའི་རབ་ཁ་བརྒལ་ནས༌སོང༌། 23 དེ་ཡང་ཡ་ཀོབ་ཀྱིས་ཐོག་མར་ཁོ་རྣམས་ཆུ་བོར་བརྒལ་དུ་བཅུག་པ༌དང༌། དེ་ནས་གཞན་ཐམས་ཅད་ཀྱང་འགྲོ་རུ༌བཅུག 24 ཡ་ཀོབ་ཁོ་ན་ཤུལ་དུ་ལུས་ཤིང་མི་ཞིག་ཡོང་སྟེ་ནམ་ལངས་པའི་བར་དུ་ཁོ་དང་འཇུ་རེས༌བྱས། 25 མི་དེས་ཡ་ཀོབ་ལས་རྒྱལ་མི་ཐུབ་པ་ཤེས་ཏེ་ཡ་ཀོབ་ཀྱི་དཔྱི་མིག་ལ་རེག་པ༌ན། ཡ་ཀོབ་ཀྱི་དཔྱི་མགོ་ནི་འཇུ་རེས་བྱེད་སྐབས་ཚིགས་འཁྲོག་པ༌རེད། 26 དེ་ནས་མི་དེ་ན༌རེ། ད་ནི་ནམ་ལངས་སོང་བས་ང་རང་འགྲོ་རུ་ཆུག་ཅེས་སྨྲས་པ༌དང༌། ཡ་ཀོབ་ན༌རེ། ཁྱེད་ཀྱིས་བདག་ལ་བྱིན་རླབས་གནང་བ་མིན༌ན། བདག་གིས་ཁྱེད་འགྲོ་རུ་མི་འཇུག་ཅེས་སྨྲས༌སོ།།

27 དེར་མི་དེ་ན༌རེ། ཁྱོད་ཀྱི་མིང་ལ་ཅི་ཟེར་ཞེས་དྲིས་པ༌དང༌། ཡ་ཀོབ་ན༌རེ། བདག་གི་མིང་ལ་ཡ་ཀོབ་ཟེར་ཞེས་ལན༌བཏབ། 28 ཡང་མི་དེ་ན༌རེ། ད་ནས་བཟུང་ཁྱོད་ལ་ཡ་ཀོབ་ཅེས་མི་འབོད་པར་ཡེས་ར་ཨེལ་ཞེས་འདོགས་པར༌གྱིས། ཅིའི་ཕྱིར་ཞེ༌ན། ཁྱོད་ནི་དཀོན་མཆོག་དང་མིའི་རིགས་ལ་འགྲན་ཏེ་རྣམ་པར་རྒྱལ་བའི་ཕྱིར་ཡིན་ཞེས་སྨྲས༌སོ།། 29 ཡ་ཀོབ་ཀྱིས་མི་དེ་ལ་ཁྱེད་ཀྱི་མིང་ལ་ཅི་ཟེར་ཞེས་དྲིས་པ༌དང༌། མི་དེ་ན༌རེ། བདག་གི་མིང་འདྲི་བའི་རྒྱུ་མཚན་ཅི་ཞེས་སྨྲས་པ་དང་ཡ་ཀོབ་ལ་བྱིན་རླབས་གནང༌ངོ༌།། 30 དེ་ནས་ཡ་ཀོབ་ཀྱིས་ས་ཆ་དེའི་མིང་ལ་ཕཱ་ནེ་ཨེལ་†ཞེས་བཏགས༌སོ། །ཅིའི་ཕྱིར་ཞེ༌ན། ངས་ཁ་རི་ཁ་ཐུག་ཏུ་དཀོན་མཆོག་མཇལ༌ནའང༌། ཁོང་གིས་བདག་གི་ཚེ་སྲོག་བསྐྱབས་པ་ཡིན་ཞེས་སྨྲས་པའི་ཕྱིར༌རོ།། 31 དེ་ཡང་ཡ་ཀོབ་ནི་ཕཱ་ནེ་ཨེལ་ཡུལ་བརྒྱུད་ནས་འགྲོ་བའི་དུས༌སུ། ཁོའི་ལུས་ལ་ཉི་འོད་ཤར་བ༌དང༌། ཁོའི་དཔྱི་ཚིགས་ན་བའི་རྐྱེན་གྱིས་རྐང་པ་གྱོལ་བཞིན་ཡོད༌དོ།། 32 དེའི༌ཕྱིར། ཡེས་ར་ཨེལ་པ་རྣམས་ཀྱིས་ད་ལྟའི་བར་དུ་ཕྱུགས་ཟོག་གི་དཔྱི་མགོའི་རྩ་རྒྱུས་མི༌ཟའོ། །ཅིའི་ཕྱིར་ཞེ༌ན། མི་དེས་ཡ་ཀོབ་ཀྱི་དཔྱི་མགོའི་རྩ་རྒྱུས་ལ་རེག་པའི་ཕྱིར༌རོ།།

ལེའུ་སོ་གསུམ༌པ།

ཡ་ཀོབ་དང་ཨེ་སཱབ་གཉིས་ཀ་ངོ་ཕྲད་པ།

1 དེ་ནས་ཡ་ཀོབ་ཀྱིས་མགོ་ཡར་བཀྱགས་ནས་བལྟས་པ༌ན། ཨེ་སཱབ་དང་མི་བཞི་བརྒྱ་ལྷག་ཡོང་བཞིན་པ་མཐོང༌ངོ༌། །ཡ་ཀོབ་ཀྱིས་བྱིས་པ་རྣམས་སོ་སོར་བཀར་ནས་ལེ་ཨ༌དང༌། རཱ༌ཧེལ། གཡོག་མོ་གཉིས་བཅས་ལ་སྤྲད་པར་མ༌ཟད། 2 གཡོག་མོ་གཉིས་ཀ་དང་ཁོ་ཚོའི་བྱིས་པ་རྣམས་སྔོན་དུ་འགྲོ་བ༌དང༌། ལེ་ཨ་དང་ཁོ་མོའི་བྱིས་པ་རྣམས་བར་དུ་འགྲོ་བ༌དང༌། རཱ་ཧེལ་དང་ཁོ་མོའི་བུ་ཡོ་སེབ་གཉིས་ཀ་རྗེས་སུ་འགྲོ་རུ་བཅུག་པ༌དང༌། 3 ཁོ་རང་དེ་དག་གི་མདུན་དུ་སྐྱོད༌ཅིང༌། ཐེངས་བདུན་ཙམ་ལ་ཕྱག་འཚལ་བཞིན་ཁོའི་གཅེན་པོའི་དྲུང་དུ་སླེབས་སོ། །

4 དེ་ནས་ཨེ་སཱབ་རྒྱུགས་འོངས་ནས་བསུ་བ་བྱེད་བཞིན་ཡ་ཀོབ་ལ་འཐམས་པ༌དང༌། ཡང་ཡ་ཀོབ་ཀྱི་སྐེ་ལ་དམ་པོར་འཇུས་ཏེ་འོ་བྱས་པ་དང་ཁོ་གཉིས་ངུས༌སོ།། 5 ཨེ་སཱབ་ཀྱིས་མགོ་ཡར་བཀྱགས་ནས་བུད་མེད་དང་བྱིས་པ་རྣམས་ལ་བལྟས༌ཏེ། ཁྱོད་དང་འགྲོགས་ནས་ཡོང་བ་འདི་དག་སུ་ཡིན་ནམ་ཞེས་དྲིས་པ༌ན། ཡ་ཀོབ་ན༌རེ། བྱིས་པ་འདི་དག་ནི་དཀོན་མཆོག་གི་ཐུགས་རྗེ་ལས་ཁྱོད་ཀྱི་ཞབས་ཕྱི་པ་ཕྲན་ལ་གནང་བ་ཡིན་ཞེས་ལན་བཏབ༌བོ།། 6 དེ་ནས་གཡོག་མོ་གཉིས་ཀ་དང་ཁོ་ཚོའི་བྱིས་པ་རྣམས་ཡོང་ནས་ཨེ་སཱབ་ལ་ཕྱག་བཙལ་བ༌དང༌། 7 ལེ་ཨ་དང་ཁོ་མོའི་བྱིས་པ་རྣམས་ཀྱང་ཡོང་ནས་ཁོ་ལ་ཕྱག་བཙལ་བ༌དང༌། དེའི་འཕྲོར་རཱ་ཧེལ་དང་ཁོ་མོའི་བུ་ཡོ་སེབ་གཉིས་ཀྱང་ཡོང་ནས་ཁོ་ལ་ཕྱག་བཙལ༌ཏོ།། 8 དེ་ནས་ཨེ་སཱབ་ན༌རེ། བདག་ལ་ཕྱུགས་ཟོག་འདི་དག་གནང་བའི་དོན་ཅི་ཡིན་ནམ་ཞེས་པ༌ལ། ཡ་ཀོབ་ན༌རེ། བདག་གི་ཇོ་བོ༌ལགས། ཁྱེད་ཀྱིས་བདག་ལ་ཐུགས་རྗེས་གཟིགས་པའི་ཕྱིར་ཡིན་ཞེས་སྨྲས༌སོ།། 9 ཡང་ཨེ་སཱབ་ན༌རེ། བདག་གི་གཅུང༌པོ། བདག་ལ་རྒྱུ་ནོར་མང་པོ་ཡོད་པས་ཁྱོད་ཀྱི་རྒྱུ་རྫས་ནི་རང་ཉིད་ལ་དབང་བར་གྱིས་ཞེས་སྨྲས་པ༌དང༌། 10 ཡ་ཀོབ་ན༌རེ། མིན༌ཏེ། བདག་ལ་ཁྱེད་ཀྱི་སྤྱན་དྲུང་ནས་ཐུགས་རྗེ་ཐོབ༌ན། ཁྱེད་ཀྱིས་བདག་ལས་ལེགས་སྐྱེས་འདི་དག་ལེན་པར༌མཛོད། ཅིའི་ཕྱིར་ཞེ༌ན། བདག་གིས་ཁྱེད་རང་མཐོང་བ་ནི་དཀོན་མཆོག་གི་ཞལ་རས་མཇལ་བ་དང་མཚུངས་ཤིང་ཁྱེད་ཀྱིས་བདག་ལ་དགའ་བསུའང་བྱས་པའི་ཕྱིར༌རོ།། 11 བདག་གིས་ཁྱེར་འོངས་པའི་ལེགས་སྐྱེས་འདི་དག་ཁྱེད་ཀྱིས་ལེན་པར༌མཛོད། ཅིའི་ཕྱིར་ཞེ༌ན། དཀོན་མཆོག་གིས་བདག་ལ་ཐུགས་རྗེས་གཟིགས་ཏེ་རྒྱུ་ནོར་མང་པོ་དང་ལྡན་པར་མཛད་པའི་ཕྱིར་ཡིན་ཞེས་སྨྲས་པ༌དང༌། ཡ་ཀོབ་ཀྱིས་ཨེ་སཱབ་ལ་ཡང་ཡང་ཞུ་བ་བྱས་པས་ཁོས་ཀྱང་བླངས༌སོ།།

12 དེ་ནས་ཨེ་སཱབ་ན༌རེ། རང་ཅག་ཡར་ལངས་ཏེ་ལམ་དུ་ཆས་པར༌བྱ། ང་ཁྱོད་ཀྱི་སྔོན་དུ་འགྲོ་བར་བྱའོ་ཞེས་སྨྲས་པ༌དང༌། 13 ཡ་ཀོབ་ན༌རེ། བྱིས་པ་རྣམས་ལོ་ན་ཕྲ་བ༌དང༌། ཕྱུགས་ཁྱུས་འོ་མ་སྣུན་པའི་དུས༌སུ། བཙན་གྱིས་ཉིན་གཅིག་རིང་ལ་དེད་ན་ར་ལུག་གི་ཁྱུ་ཡོངས་རྫོགས་འཆི་ངེས་པ་ཇོ་བོ་ཁྱེད་ཀྱིས་ཤེས༌སོ།། 14 ཇོ་བོ༌ལགས། ཁྱེད་ནི་ཞབས་ཕྱི་པ་བདག་གི་སྔོན་དུ་འགྲོ་བར༌མཛོད། བདག་གིས་མདུན་ཕྱོགས་ཀྱི་ཕྱུགས་ཁྱུའི་མྱུར་ཚད༌དང༌། བྱིས་པ་རྣམས་ཀྱི་མགྱོགས་ཚད༌ལྟར། སེ་ཨིར་ཡུལ་ལ་ཇོ་བོའི་མདུན་དུ་སླེབས་པའི་བར་དུ་ག་ལེར་མདུན་དུ་བསྐྱོད་པར་བྱ་ཞེས་སྨྲས༌སོ།། 15 ཡང་ཨེ་སཱབ་ན༌རེ། བདག་དང་མཉམ་དུ་ཡོད་པའི་མི་འགའ་ཞིག་ཁྱོད་ཀྱི་གམ་དུ་བསྐྱུར་ཆོག་པར་ཞུ་ཞེས་སྨྲས་པ༌ལ། ཡ་ཀོབ་ན༌རེ། བདག་གི་ཇོ་བོ༌ལགས། དེ་འདྲ་བྱེད་དགོས་དོན་མེད༌དེ། ཁྱེད་ཀྱི་མིག་མདུན་ནས་བདག་ལ་ཐུགས་རྗེས་གཟིགས་པར་ཞུ་ཞེས་སྨྲས༌སོ།། 16 དེའི༌ཕྱིར། ཨེ་སཱབ་ཉིན་དེར་སེ་ཨིར་ཡུལ་དུ་འགྲོ་བའི་ལམ་ལ་ཆས༌སོ།། 17 དེ་ནས་ཡ་ཀོབ་འཁོར་དང་བཅས་པ་སོའུ་ཀོད་ཡུལ་དུ་སོང་བ་དང་དེ་རུ་རང་ལ་ཁང་པ་དང་ཕྱུགས་ལ་སྤྱིལ་བུའང་བཟོས༌པས། ཡུལ་དེའི་མིང་ལ་སོའུ་ཀོད་ *ཅེས་འབོད་པར་བྱེད༌དོ།།

18 དེ་ནས་ཡ་ཀོབ་ཁོ་རང་ཕཱ་དན་ཨ་རམ་ཡུལ་ནས་ཕྱིར་ལོག་པའི་དུས༌སུ། བདེ་བའི་ངང་ཀ་ན་ཨན་ཡུལ་གྱི་སི་ཀེམ་གྲོང་ཁྱེར་དུ་སླེབས་ཤིང་གྲོང་ཁྱེར་དེའི་མདུན་ཕྱོགས་སུ་གུར་ཕུབ་པ༌དང༌། 19 སི་ཀེམ་གྱི་ཕ་སྟེ་ཧ་མོར་གྱི་བུ་རྣམས་ལ་དངུལ་སྒོར་བརྒྱ་སྤྲད་དེ་གུར་ཕུབ་སའི་ས་ཉོས༌ཤིང༌། 20 གནས་དེ་རུ་མཆོད་ཁྲི་ཞིག་ཀྱང་བཞེངས༌ཏེ། མིང་ལ་ཨེལ་ཨེ་ལོ་ཧེ་ཡེས་ར་ཨེལ་ †ཞེས་བཏགས༌པའོ།།

ལེའུ་སོ་བཞི༌པ།

སི་ཀེམ་གྱིས་དི་ནཱ་ལ་བཙན་གཡེམ་བྱས༌པ།

1 དེ་ཡང་ལེ་ཨ་ཡིས་ཡ་ཀོབ་ལ་བཙས་པའི་བུ་མོ་དི་ནཱ་བྱ་བ་ཡུལ་དེའི་བུ་མོ་རྣམས་ལ་བལྟ་རུ་སོང་བ༌དང༌། 2 ཡུལ་དེའི་ས་གནས་དཔོན་པོ་ཧ་མོར་ཞེས་པའི་བུ་སི་ཀེམ་གྱིས་ཁོ་མོ་མཐོང་བ་དང་བཙན་གཡེམ༌བྱས། ཧ་མོར་ནི་ཧེ་བི་མི་རིགས་ལ་གཏོགས༌སོ།། 3 དེ་ནས་སི་ཀེམ་གྱི་སེམས་སུ་ཡ་ཀོབ་ཀྱི་བུ་མོ་དི་ནཱ་ཤིན་ཏུ་འདོད་ཅིང་ཁོ་མོར་དགའ་བར་གྱུར་པས་ཚིག་སྙན་སྨྲས༌སོ།། 4 སི་ཀེམ་གྱིས་རང་གི་ཕ་ཧ་མོར་ལ་འདི༌ལྟར། ཕ༌ལགས། ཁྱེད་ཀྱིས་བུ་མོ་འདི་བདག་ལ་ཆུང་མར་ལེན་པར་མཛོད་ཅེས་ཞུ་བ༌བྱས། 5 དེ་ནས་སི་ཀེམ་གྱིས་བུ་མོ་དི་ནཱ་མི་གཙང་བར་བྱས་པའི་གཏམ་དེ་ཡ་ཀོབ་ཀྱིས་ཐོས༌ཤིང༌། སྐབས༌དེར། ཡ་ཀོབ་ཀྱི་བུ་རྣམས་ཕྱུགས་ཟོག་དང་མཉམ་དུ་སྤང་ཐང་དུ་ཡོད༌པས། ཡ་ཀོབ་ཀྱིས་ཅི་ཡང་མི་སྨྲ་བར་བུ་རྣམས་ཕྱིར་ལོག་པར་སྒུག༌གོ ། 6 དེ་ནས་སི་ཀེམ་གྱི་ཕ་ཧ་མོར་ཞེས་བྱ་བ་ཡ་ཀོབ་ལ་གྲོས་འདེབས་པར་ཡོང་བ༌དང༌། 7 ཡ་ཀོབ་ཀྱི་བུ་རྣམས་ཀྱིས་དོན་དེ་ཐོས་པ་དང་སྤང་ཐང་ནས་ཡུལ་དུ་ལོག༌ཅིང༌། ཁོ་རྣམས་སེམས་སྐྱོ་ཞིང་ཁོང་ཁྲོ་ཆེན་པོ༌ལངས། ཅིའི་ཕྱིར་ཞེ༌ན། སི་ཀེམ་གྱིས་ཡེས་ར་ཨེལ་གྱི་ཁྱིམ་དུ་སྐྱུག་བྲོ་བའི་ལས་བྱས་པ༌སྟེ། ཡ་ཀོབ་ཀྱི་བུ་མོ་ལ་བཙན་གཡེམ་བྱས་པ༌དང༌། དོན་དེ་ནི་འབྱུང་མི་འོས་པའི་ཕྱིར༌རོ།། 8 ཧ་མོར་གྱིས་ཡ་ཀོབ་ཕ་བུ་རྣམས་ལ་འདི་ལྟར་གྲོས་བཏབ་པ༌སྟེ། བདག་གི་བུ་སི་ཀེམ་གྱི་སེམས་ནི་བུ་མོ་འདི་ལ་དགའ་བས་ན། ཁྱོད་ཅག་གིས་ཁོ་མོ་བདག་གི་བུ་ལ་ཆུང་མར་གནང་བར༌མཛོད། 9 ད་ནས་བཟུང་ངེད་རྣམས་བར་དུ་གཉེན་བཙུགས༌ཏེ། ཁྱོད་ཅག་གིས་བུ་མོ་རྣམས་ངེད་ཅག་ལ་སྟེར་བ༌དང༌། ངེད་ཅག་གི་བུ་མོ་རྣམས་ཀྱང་ཁྱོད་ཅག་གིས་ཆུང་མར་ལེན་པར༌མཛོད། 10 ངེད་རྣམས་དང་མཉམ་དུ་འདུག་པར༌གྱིས། ཡུལ་འདི་ནི་ཁྱོད་ཅག་གི་མདུན་དུ་ཡོད༌པས། འདི་རུ་བསྡད་ནས་ཚོང་ལས་གཉེར་བ་དང་ས་ཉོས་ཀྱང་ཆོག་ཅེས་སྨྲས༌སོ།། 11 དེ་ནས་སི་ཀེམ་གྱིས་བུ་མོའི་ཕ་དང་གཅེན་གཅུང་རྣམས་ལ་འདི༌ལྟར། བདག་ལ་ཁྱོད་ཅག་གི་མིག་མདུན་ནས་ཐུགས་རྗེ་ཐོབ༌ན། ཁྱོད་ཅག་གིས་བདག་ལ་ཅི་ཞིག་བསླངས༌ཚེ། བདག་གིས་དེ་ནི་ཁྱོད་ཅག་ལ་སྟེར་ངེས༌སོ།། 12 ཁྱོད་ཅག་གིས་ཁོ་མོ་བདག་ལ་སྟེར་རྒྱུ་ཤ་སྟག་ཡིན༌ན། བག་རིན་དང་ལེགས་སྐྱེས་གང་རུང་བདག་ལ་བསླངས༌ནའང༌། བདག་གིས་ཁྱོད་ཅག་གིས་སྨྲས་པ་བཞིན་སྟེར་ངེས་ཡིན་ཞེས་སྨྲས༌སོ།།

13 དེ་ཡང་སི་ཀེམ་གྱིས་དི་ནཱ་མི་གཙང་བར་བྱས་པའི༌ཕྱིར། ཡ་ཀོབ་ཀྱི་བུ་རྣམས་ཀྱིས་གཡོ་སྒྱུའི་ངང་ནས་སི་ཀེམ་དང་ཁོའི་ཕ་ཧ་མོར་ལ་ལན་འདི་ལྟར་བཏབ་པ༌སྟེ། 14 ངེད་ཅག་གིས་རང་གི་སྲིང་མོ་མཚན་སྐྱི་བཅད་མེད་པའི་མི་ཞིག་ལ་ཆུང་མར་སྟེར་མི༌རུང༌། ཅིའི་ཕྱིར་ཞེ༌ན། དེ་ནི་ངེད་ཅག་གི་ངོ་ཚ་ཡིན༌ནོ།། 15 འོན༌ཀྱང༌། ཁྱོད་ཅག་གིས་དོན་དག་གཅིག་ཁོ་ན་བསྒྲུབ་ཐུབ༌ན་ངེད་ཅག་འཐད་པ་འབྱུང་ངེས་ཡིན༌ཏེ། ཁྱོད་ཅག་གི་སྐྱེས་པ་ཐམས་ཅད་ཀྱིས་ངེད་ཅག་དང་མཚུངས་པར་མཚན་སྐྱི་གཅོད་དགོས་པ༌དེའོ།། 16 དེས་ན་ངེད་ཅག་གིས་བུ་མོ་རྣམས་ཁྱོད་ལ་སྟེར་བ༌དང༌། ཁྱོད་ཅག་གི་བུ་མོ་རྣམས་ཀྱང་ངེད་ཅག་གི་ཆུང་མར་ལེན་ངེས༌ཡིན། ངེད་རྣམས་ཀྱང་ཁྱོད་ཅག་དང་མཉམ་དུ་བསྡད་ནས་མི་རིགས་གཅིག་ཏུ་འགྱུར༌རོ།། 17 གལ༌ཏེ། ཁྱོད་ཅག་གིས་ངེད་རྣམས་ཀྱི་ངག་ལ་མི་ཉན་པ་དང་མཚན་སྐྱིའང་མི་གཅོད༌ན། ངེད་ཅག་གིས་སྲིང་མོ་ཁྲིད་ནས་འགྲོ་བར་བྱ་ཞེས་སྨྲས༌སོ།།

18 དེ་ནས་ཧ་མོར་དང་ཁོའི་བུ་སི་ཀེམ་གཉིས་ཀྱིས་གཏམ་དེ་ཐོས་ནས་དགའ་བར་གྱུར་པ་དང༌། 19 བུ་དེས་དོན་འདི་བསྒྲུབ་པར་འགོར་འགྱངས་ཅི་ཡང་མ་བྱས༌ཏེ། ཁོ་ནི་ཡ་ཀོབ་ཀྱི་བུ་མོ་ལ་ཤིན་ཏུ་དགའ་བའི་ཕྱིར༌རོ། །ཁོ་ཡང་རང་གི་ཕ་ཡི་ཁྱིམ་དུ་ཆེས་བརྩི་བཀུར་ཐོབ་པའི་མི་ཡིན༌ནོ།། 20 དེ་ནས་ཧ་མོར་དང་ཁོའི་བུ་སི་ཀེམ་གཉིས་གྲོང་ཁྱེར་དེའི་སྒོ་ཁར་སོང་ནས་སྐྱེས་པ་རྣམས་ལ་འདི་ལྟར་སྨྲས༌པ། 21 མི་འདི་རྣམས་ངེད་ཅག་དང་སེམས་མཐུན༌པས། ཁོ་རྣམས་འདི་རུ་སྡོད་པ་དང་ཚོང་ལས་བྱེད་དུ་བཅུག་ནའང་ཡུལ་འདི་ས་རྒྱ་ཆེ་བས་ཁོ་རྣམས་ཤོང༌ཐུབ། ངེད་ཅག་གིས་ཁོ་རྣམས་ཀྱི་བུ་མོ་ཆུང་མར་ལེན་པ༌དང༌། རང་ཅག་གི་བུ་མོ་རྣམས་ཀྱང་ཁོ་རྣམས་ལ་བག་མར་སྟེར་རུང༌ངོ༌།། 22 འོན༌ཀྱང༌། རང་ཅག་གིས་དོན་དག་གཅིག་ཁོ་ན་བསྒྲུབ་དགོས༌ཤིང༌། དེ་ལྟར་བྱས་ན་ཁོ་རྣམས་ད་གཟོད་རང་ཅག་དང་མཉམ་དུ་བསྡད་ནས་མི་རིགས་གཅིག་ཏུ་འགྱུར་བར་འཐད་པ་འབྱུང་བ༌སྟེ། ཁོ་རྣམས་དང་མཚུངས་པར་རང་ཅག་སྐྱེས་པ་ཐམས་ཅད་ཀྱིས་ཀྱང་མཚན་སྐྱི་གཅོད་དགོས༌སོ།། 23 དེ་ལྟར་བྱས༌ན། ཁོ་རྣམས་ཀྱི་ཕྱུགས་ཟོག་དང་རྒྱུ་ནོར་ཐམས་ཅད་རང་ཅག་ལ་དབང་བ་མ་ཡིན༌ནམ། དེའི༌ཕྱིར། རང་ཅག་གིས་ཁོ་རྣམས་ལ་བསྟུན་པ་ཡིན་ན། ཁོ་རྣམས་རང་ཅག་དང་མཉམ་དུ་འདུག་པར་བྱེད་ཅེས་སྨྲས༌སོ།།

24 དེ་ནས་གྲོང་ཁྱེར་གྱི་མཁར་སྒོ་ལས་ཕར་འགྲོ་ཚུར་འོང་བྱེད་པའི་མི་ཀུན་གྱིས་ཧ་མོར་དང་ཁོའི་བུ་སི་ཀེམ་གཉིས་ཀྱི་གཏམ་ལ་མཉན༌པས། གྲོང་ཁྱེར་གྱི་མཁར་སྒོ་ལས་ཕར་འགྲོ་ཚུར་འོང་བྱེད་པའི་སྐྱེས་པ་ཐམས་ཅད་ཀྱིས་མཚན་སྐྱི་བཅད༌དོ།། 25 དེ་ནས་ཉིན་གསུམ་པར་སྐྱེས་པ་རྣམས་ལ་ན་ཟུག་ལངས་པའི་སྐབས༌དེར། ཡ་ཀོབ་ཀྱི་བུ་སི་མུ་ཨོན་དང་ལེ་ཝི་ཞེས་བྱ་བ༌སྟེ། དི་ནཱའི་གཅེན་པོ་གཉིས་ཀྱིས་ལག་ཏུ་རལ་གྲི་ཐོགས༌ཏེ། མི་དེ་རྣམས་ཀྱིས་མཉམ་བཞག་མེད་པའི་སྐབས༌སུ། གྲོང་ཁྱེར་དེའི་ནང་དུ་བརྒྱུགས་ནས་སྐྱེས་པ་ཐམས་ཅད་བསད་པ༌དང༌། 26 ཧ་མོར་དང་ཁོའི་བུ་སི་ཀེམ་གཉིས་ཀའང་བསད༌ཅིང༌། སི་ཀེམ་གྱི་ཁྱིམ་ནས་དི་ནཱ་ཁྲིད་དེ་སོང༌ངོ༌།། 27 དེ་ནས་སྲིང་མོ་དི་ནཱ་མི་གཙང་བར་བཟོས་པའི་རྐྱེན༌གྱིས། ཡ་ཀོབ་ཀྱི་བུ་གཞན་རྣམས་བེམ་པོས་བཀང་བའི་གྲོང་ཁྱེར་དེར་ཡོང་ནས་དེ་ཕྲོགས་ཤིང་། 28 ར་ལུག་གི་ཁྱུ༌དང༌། བ༌ཁྱུ། བོང༌བུ། གྲོང་ཁྱེར་ནང་དང་ཞིང་བར་དུ་ཡོད་པའི་དངོས་པོ་ཐམས་ཅད་ཁྱེར་བ༌དང༌། 29 རྒྱུ་ནོར༌དང༌། བྱིས༌པ། བུད༌མེད། ཁང་པའི་ནང་གི་དངོས་པོ་དང་བཅས་པ་ཕྲོགས་ཏེ་སོང༌ངོ༌།།

30 དེ་ནས་ཡ་ཀོབ་ཀྱིས་བུ་སི་མུ་ཨོན་དང་ལེ་ཝི་གཉིས་ལ་འདི༌ལྟར། ཁྱོད་ཅག་གིས་བདག་སྡུག་ལ་གཏད༌དེ། བདག་ནི་ཡུལ་འདིར་ཡོད་པའི་ཀ་ན་ཨན་མི་རིགས་དང་ཕེ་རེ་ཟི་མི་རིགས་ཀྱི་ཁྲོད་དུ་ངན་པ་རྟགས་ཅན་དུ་བྱས༌སོ། །བདག་གི་མི་གྲངས་ཉུང་བས་དེ་རྣམས་ཀྱིས་མི་ཚོགས་བསྡུས་ནས་བདག་ཅག་ལ་རྒོལ་བར་བྱེད་པ༌དང༌། བདག་དང་བདག་གི་ཁྱིམ་མི་ཐམས་ཅད་རྡུལ་དུ་བརླག་པར་བྱེད་ཅེས་པ༌ན། 31 ཁོ་རྣམས་ན༌རེ། སི་ཀེམ་གྱིས་རང་ཅག་གི་སྲིང་མོ་སྨད་འཚོང་མ་བཞིན་དུ་བྱེད་རུང་ངམ་ཞེས་སྨྲས༌སོ།།

ལེའུ་སོ་ལྔ༌པ།

ཡ་ཀོབ་ཀྱིས་པེད་ཨེལ་གྲོང་ཁྱེར་དུ་མཆོད་ཁྲི་བཞེངས༌པ།

1 དེ་ནས་དཀོན་མཆོག་གིས་ཡ་ཀོབ་ལ་འདི་སྐད༌དུ། ཡར་ལོངས༌དང༌། པེད་ཨེལ་དུ་སོང་ནས་སྡོད༌ཅིག གནས་དེ་རུ་དཀོན་མཆོག་ལ་མཆོད་ཁྲི་ཞིག་བཞེང་བར་གྱིས། དཀོན་མཆོག་གང་ཞེ༌ན། དེ་སྔར་ཁྱོད་ནི་རང་གི་གཅེན་པོ་ཨེ་སཱབ་ལ་གཞའ་ནས་འབྲོ་བའི་དུས་སུ་ཁྱོད་ལ་མངོན་པ་དེ་ཉིད་ཡིན་ཞེས་གསུངས༌པས། 2 ཡ་ཀོབ་ཀྱིས་རང་གི་ཁྱིམ་མི་འཁོར་དང་བཅས་པ་ལ་འདི༌ལྟར། ཁྱོད་ཅག་གིས་ཁྱོད་རྣམས་ཀྱི་ཁྲོད་དུ་ཕྱི་རོལ་པའི་ལྷ་སྐུ་ཡོད་པ་ཐམས་ཅད་དོར༌ཅིག རང་ཉིད་གཙང་མར་བྱས་ནས་གྱོན་གོས་བརྗེ་བར༌གྱིས། 3 ངེད་ཅག་ལངས་ནས་ཡར་པེད་ཨེལ་དུ་འགྲོ་བར༌བྱ། བདག་གིས་གནས་དེ་རུ་དཀོན་མཆོག་ལ་མཆོད་ཁྲི་ཞིག་བཞེང་བར་བྱ༌སྟེ། གང་ཡིན་ཟེར༌ན། བདག་ལ་སྡུག་བསྔལ་བྱུང་བའི་དུས༌སུ། བདག་གིས་གསོལ་བ་བཏབ་པར་གསན་པ༌དང༌། ལམ་ལ་ཆས་པའི་སྐབས་སུ་བདག་ལ་སྐྱབས་མཛད་མཁན་དེ་ཉིད་ཡིན་ཞེས་སྨྲས༌པས། 4 ཁྱིམ་མི་འཁོར་དང་བཅས་པས་ཕྱི་རོལ་པའི་ལྷ་སྐུ་དང་རྣ་ཆ་ཐམས་ཅད་བླངས་ནས་ཡ་ཀོབ་ལ་སྤྲད་པ༌དང༌། ཁོས་ཀྱང་དངོས་པོ་དེ་རྣམས་སི་ཀེམ་གྱི་བེ་ཤིང་གི་རྩར་སྦས༌སོ།། 5 དེ་ནས་ཁོ་རྣམས་ཡར་ལངས་ནས་ལམ་ལ་ཆས༌སྐབས། དཀོན་མཆོག་གིས་ཉེ་འཁོར་གྱི་གྲོང་ཁྱེར་དེ་དག་གི་མི་རྣམས་ལ་འཇིགས་སྣང་བསྐུལ༌བས། མི་དེ་རྣམས་ཡ་ཀོབ་ཀྱི་བུ་རྣམས་ཀྱི་རྗེས་སུ་སྙེག་མ་ནུས༌སོ།།

6 དེའི༌ཕྱིར། ཡ་ཀོབ་འཁོར་དང་བཅས་པ་ཀ་ན་ཨན་ཡུལ་གྱི་ལོ་ཟི་གྲོང་ཁྱེར་ཏེ་པེད་ཨེལ་དུ་སླེབས་སོ། ། 7 དེ་ནས་ཡ་ཀོབ་ཀྱིས་གནས་དེ་རུ་མཆོད་ཁྲི་ཞིག་བཞེངས༌པ་དང་། ཡུལ་དེའི་མིང་ལ་ཨེལ་པེད་ཨེལ་ *ཞེས་བཏགས༌སོ། །ཅིའི་ཕྱིར་ཞེ༌ན། ཡ་ཀོབ་རང་གི་གཅེན་པོ་ལ་གཞའ་ནས་འབྲོ་བའི་དུས༌སུ། དཀོན་མཆོག་གནས་དེ་རུ་ཁོ་ལ་མངོན་པར་མཛད་པའི་ཕྱིར༌རོ།། 8 དེ་ཡང་རིབ་ཀཱའི་ནུ་ཞོ་མ་ཚབ་སྟེ་དི་བོ་རཱ་ཚེ་ལས་འདས༌ཤིང༌། པེད་ཨེལ་སྨད་ཕྱོགས་ཀྱི་བེ་ཤིང་གི་རྩར་དུར་དུ་སྦས་པ༌དང༌། བེ་ཤིང་དེའི་མིང་ལ་ཨ་ལུན་པཱ་ཀུད་ †ཅེས་བཏགས༌སོ།།

9 དེ་ནས་ཡ་ཀོབ་ཁོ་རང་ཕཱ་དན་ཨ་རམ་ཡུལ་ནས་ཐོན་པ༌དང༌། ཡང་དཀོན་མཆོག་གིས་ཁོ་ལ་མངོན་པར་མཛད་ཅིང་བྱིན་རླབས་གནང་སྟེ་འདི་སྐད༌དུ། 10 ཁྱོད་ཀྱི་མིང་དངོས་ལ་ཡ་ཀོབ་ཅེས་ཟེར༌ཞིང༌། ད་ནས་བཟུང་ཡ་ཀོབ་ཅེས་མི་འབོད་པར་ཡེས་ར་ཨེལ་ཞེས་འབོད་དགོས་ཞེས་གསུངས་པ་དང་ཡ་ཀོབ་ཀྱི་མིང་ལ་ཡེས་ར་ཨེལ་ཞེས༌བཏགས། 11 ཡང་དཀོན་མཆོག་གིས་ཡ་ཀོབ་ལ་འདི་སྐད༌དུ། བདག་ནི་ཀུན་དབང་དཀོན་མཆོག༌ཡིན། ཁྱོད་ཀྱིས་རྒྱུད་དང་ལྡན་པར་གྱུར་ནས་མང་པོར་སྤེལ་བར༌བྱའོ། །ཁྱོད་ལས་རྒྱལ་ཁབ་ཅིག་དང་མི་རིགས་མང་དུ་འབྱུང༌ཞིང༌། ཁྱོད་རང་བརྒྱུད་ནས་རྒྱལ་པོ་རྣམས་ཀྱང་འབྱུང་བར་འགྱུར༌རོ།། 12 བདག་གིས་ཨབ་ར་ཧམ་དང་ཨི་སཱག་ལ་སྤྲད་པའི་ས་ཆ་དེ་ཁྱོད་དང་ཁྱོད་ཀྱི་རིགས་རྒྱུད་ཕྱི་མ་དག་ལ་སྦྱིན་པར་བྱ་ཞེས་གསུངས་པ༌དང༌། 13 དཀོན་མཆོག་ནི་ཡ་ཀོབ་དང་གསུང་མོལ་མཛད་པའི་གནས་དེ་ནས་ནམ་མཁའི་ཞིང་ཁམས་སུ་འཕགས༌སོ།། 14 དེ་ནས་ཡ་ཀོབ་ཀྱིས་གནས་དེ་རུ་རྡོའི་ཀ་བ་ཞིག་གྱེན་དུ་བསྒྲེངས༌ཤིང༌། དེའི་སྟེང་དུ་རྒུན་ཆང་དང་སྣུམ་བླུགས་ནས་མཆོད་པ་ཕུལ་བ༌དང༌། 15 གནས་དེའི་མིང་ལ་པེད་ཨེལ་ཞེས་བཏགས༌སོ།།

རཱ་ཧེལ་ཚེ་ལས་འདས༌པ།

16 དེ་ནས་ཁོ་རྣམས་པེད་ཨེལ་ཡུལ་ནས་ལམ་ལ་ཆས་ཤིང་ཨེབ་རཱད་གྲོང་རྡལ་དང་ཉེ་བའི་ལམ་བར༌དུ། རཱ་ཧེལ་ལ་ཕྲུ་གུ་བཙའ་རན་ཞིང་ཟུག་གཟེར་ཆེན་པོ༌ལངས། 17 དེ་ལྟར་ཟུག་གཟེར་ཆེན་པོ་ལངས་པའི་དུས༌སུ། སྐྱེ་གཡོག་མ་ན༌རེ། ཁྱོད་རང་འཇིགས་མི༌དགོས། ཁྱོད་ལ་ཡང་བུ་ཞིག་སྐྱེས་པ་རེད་ཅེས་སྨྲས་པ༌དང༌། 18 རཱ་ཧེལ་འཆི་ལ་ཉེ་ཞིང་ཁོ་མོའི་ཚེ་འཕོ་བར་རྩོམ་པའི་དུས༌སུ། ཁོ་མོས་རང་གི་བུའི་མིང་ལ་པེན་ཨོ་ནེ་ ‡ཞེས་བཏགས་ནའང་ཡ་ཀོབ་ཀྱིས་རང་གི་བུའི་མིང་ལ་པེན་ཡཱ་མེན་§ཞེས་བཏགས༌སོ།། 19 དེ་ལྟར་རཱ་ཧེལ་ཚེ་ལས་འདས་ཤིང་ཨེབ་རཱད་ཀྱི་ལམ་འགྲམ་དུ་དུར་ལ་སྦས་པ༌དང༌། ཨེབ་རཱད་ཅེས་པ་པེད་ལེ་ཧེམ་གྲོང་རྡལ་ཡིན༌ནོ།། 20 ཡ་ཀོབ་ཀྱིས་ཁོ་མོའི་དུར་སའི་སྟེང་དུ་རྡོ་རིང་ཞིག་བཙུགས་པ༌དང༌། དེ་ནི་རཱ་ཧེལ་གྱི་དུར་རྟགས་ཡིན་ཏེ་ད་ལྟའི་བར་དུ་གནས་ཡོད་པ༌ཡིན། 21 དེ་ནས་ཡེས་ར་ཨེལ་*ལམ་ལ་ཆས་ཤིང་ཨེ་དེར་མཁར་རྫོང་གི་ཕ་རོལ་ཏུ་སླེབས་ནས་གུར་ཕུབ་པ༌དང༌། 22 ཡེས་ར་ཨེལ་གནས་དེར་སྡོད་པའི་དུས༌སུ། རུ་བེན་ནི་ཕ་ཡི་ཆུན་མ་པིལ་ཧ་ཞེས་པ་དང་ལུས་འབྲེལ་བྱས་ཤིང་དོན་དེ་ཡེས་ར་ཨེལ་གྱིས་ཀྱང་ཐོས༌སོ།།

དེ་ཡང་ཡ་ཀོབ་ལ་བུ་བཅུ་གཉིས་ཡོད་པ་གཤམ་གསལ༌ལྟར། 23 ལེ་ཨ་ཡིས་བཙས་པའི་བུ་རྣམས་ནི་ཡ་ཀོབ་ཀྱི་བུ་སྐྱེས་འགོ་རུ་བེན༌དང༌། གཞན་ཡང་སི་མུ་ཨོན༌དང༌། ལེ༌ཝི། ཡ་ཧུ༌དཱ། ཡེས་སི༌ཀཱར། ཟེ་བུ་ལུན་བཅས་དྲུག༌གོ ། 24 རཱ་ཧེལ་གྱིས་བཙས་པའི་བུ་ནི་ཡོ་སེབ་དང་པེན་ཡཱ་མེན་གཉིས༌སོ།། 25 རཱ་ཧེལ་གྱི་གཡོག་མོ་པིལ་ཧ་ཡིས་བཙས་པའི་བུ་ནི་དཱན་དང་ནཱབ་ཐ་ལི་གཉིས༌སོ།། 26 ལེ་ཨའི་གཡོག་མོ་ཟིལ་པཱ་ཡིས་བཙས་པའི་བུ་ནི་གཱ་རྡུ་དང་ཨ་ཤེར་གཉིས༌སོ། །བུ་དེ་དག་ནི་ཡ་ཀོབ་ཁོ་རང་ཕཱ་དན་ཨ་རམ་ཡུལ་དུ་ཡོད་པའི་དུས་སུ་སྐྱེས༌པའོ།། 27 དེ་ནས་ཡ་ཀོབ་རང་གི་ཕ་ཨི་སཱག་གི་དྲུང་དུ་སླེབས་པ༌དང༌། ཕ་ཡི་ཡུལ་ནི་ཀིར་ཡཱད་ཨར་པཱ་དང་བར་ཐག་ཉེ་བའི་མཱན་རེའེ་ཞེས་པའི་ཡུལ༌ཏེ། ཨབ་ར་ཧམ་དང་ཨི་སཱག་གི་སྡོད་གནས་ཀྱང་ཡིན༌ལ། ཀིར་ཡཱད་ཨར་པཱ་ཞེས་པར་ཧེབ་རོན་ཞེས་ཀྱང་ཟེར༌རོ།།

ཨི་སཱག་ཚེ་ལས་འདས༌པ།

28 དེ་ཡང་ཨི་སཱག་དགུང་ལོ་བརྒྱ་དང་བརྒྱད་ཅུར་བཞུགས༌ཤིང༌། 29 ཨི་སཱག་ལོ་ན་རྒས་ཤིང་ཚེ་ལོ་མཐར་ཕྱིན་ཏེ་ཚེ་ལས་འདས་པ་དང་མེས་པོ་རྣམས་ཀྱི་དྲུང་དུ་འཛོམས་པར་གྱུར༌ལ། ཨི་སཱག་གི་བུ་ཨེ་སཱབ་དང་ཡ་ཀོབ་གཉིས་ཀྱིས་ཁོའི་སྐུ་གདུང་དུར་དུ་སྦས༌སོ།།

ལེའུ་སོ་དྲུག༌པ།

ཨེ་སཱབ་ཀྱི་རིགས༌རྒྱུད།

1 དེ་ཡང་ཨེ་སཱབ་ཅེས་པ་ཨེ་དོམ་ཡིན༌ཞིང༌། ཁོའི་རིགས་རྒྱུད་ནི་གཤམ་གསལ༌ལྟར། 2 ཨེ་སཱབ་ཀྱིས་ཀ་ན་ཨན་མི་རིགས་ཀྱི་བུ་མོ་རྣམས་ལས་བུ་མོ་འགའ་ཆུང་མར་བླངས་པ༌སྟེ། ཧེ་བི་མི་རིགས་ཀྱི་ཨེད་ལོན་ཞེས་བྱ་བའི་བུ་མོ་ཨ་དཱ༌དང༌། ཧི་ཝི་མི་རིགས་ཀྱི་ཚིབ་ཨོན་ཞེས་པའི་ཚ་མོ་དང་ཨ་ནཱ་ཞེས་པའི་བུ་མོ་སྟེ་ཨོ་ཧོ་ལི་བཱ་མཱ༌དང༌། 3 ཡེས་མ་ཨེལ་གྱི་བུ་མོ་སྟེ་ནཱ་བ་ཨོད་བྱ་བའི་སྲིང་མོ་པཱ་ས་མཱད་བཅས་གསུམ༌མོ།། 4 དེ་ཡང་ཨ་དཱ་ཡིས་ཨེ་སཱབ་ལ་བུ་ཨེ་ལི་ཕཱ་ཟི་བཙས་ཤིང་། པཱ་ས་མཱད་ཀྱིས་བུ་རུའུ་ཨེལ་བཙས་པ༌དང༌། 5 ཨོ་ཧོ་ལི་བཱ་མཱ་ཡིས་བུ་ཡེ་ཨུ་སི༌དང༌། ཡཱ་ཨེ༌ལཱམ། ཀོ་རཱག་བཅས་གསུམ་བཙས༌སོ། །བུ་དེ་དག་ནི་ཀ་ན་ཨན་ཡུལ་དུ་ཨེ་སཱབ་ལ་ཐོབ་པའི་བུ་རྣམས་ཡིན༌ནོ།།

6 དེ་ནས་ཨེ་སཱབ་ཀྱིས་རང་གི་ཆུང་མ༌དང༌། བུ་དང་བུ༌མོ། ཁྱིམ་ཚང་ནང་གི་འཁོར་གཡོག་ཐམས་ཅད༌དང༌། ཀ་ན་ཨན་ཡུལ་ནས་ཐོབ་པའི་ཕྱུགས་ཟོག་དང་རྒྱུ་ནོར་ཐམས་ཅད་ཁྱེར༌ཏེ། རང་གི་གཅུང་པོ་ཡ་ཀོབ་དང་ཁ་བྲལ་ནས་ཡུལ་གཞན་དུ་སོང༌ངོ༌།། 7 ཅིའི་ཕྱིར་ཞེ༌ན། ཁོ་གཉིས་ལ་རྒྱུ་ནོར་དང་ཕྱུགས་ཟོག་ཤིན་ཏུ་མང་བས་ཡུལ་དེར་མ་ཤོང་བ༌དང༌། ཁོ་གཉིས་མཉམ་དུ་འདུག་ཐབས་མ་བྱུང་བའི་ཕྱིར༌རོ།། 8 དེའི༌ཕྱིར། ཨེ་སཱབ་ནི་སེ་ཨིར་རི་ཁུལ་དུ་བསྡད༌ཅིང༌། ཨེ་སཱབ་ལ་ཨེ་དོམ་ཞེས་ཀྱང་ཟེར༌རོ།།

9 ཨེ་སཱབ་ནི་སེ་ཨིར་རི་ཁུལ་གྱི་ཨེ་དོམ་མི་རིགས་ཀྱི་མེས་པོ་ཡིན༌ཞིང༌། ཁོའི་རིགས་རྒྱུད་ནི་འདི་ལྟར་བྲིས་ཡོད༌དེ། 10 དེ་ཡང་ཨེ་སཱབ་ཀྱི་བུ་རྣམས་འདི་ལྟ༌སྟེ། ཨེ་སཱབ་ཀྱི་ཆུང་མ་ཨ་དཱ་ལས་སྐྱེས་པའི་བུ་ནི་ཨེ་ལི་ཕཱ་ཟི༌དང༌། ཨེ་སཱབ་ཀྱི་ཆུང་མ་པཱ་ས་མཱད་ལས་སྐྱེས་པའི་བུ་ནི་རུའུ་ཨེལ་ཞེས་པ་ཡིན༌ལ། 11 ཨེ་ལི་ཕཱ་ཟི་ཡི་བུ་རྣམས་ནི་ཐེ་མཱན༌དང༌། ཨོ༌མཱར། ཚཱ༌པཱའོ། གཱ༌ཐམ། ཀེ་ནཱ་ཟཱ་བཅས༌དང༌། 12 ཨེ་སཱབ་ཀྱི་བུ་ཨེ་ལི་ཕཱ་ཟིའི་ཆུན་མ་ཐིམ་ནཱ་ཞེས་པ་ལས་བུ་ཨ་མཱད་ལེག་སྐྱེས༌ཤིང༌། དེ་དག་ནི་ཨེ་སཱབ་ཀྱི་ཆུང་མ་ཨ་དཱ་ཡི་ཚ་བོ་རྣམས་ཡིན༌ནོ།། 13 དེ་ཡང་རུའུ་ཨེལ་གྱི་བུ་རྣམས་ནི་ནཱ་ཧད༌དང༌། ཟེ༌རག ཤམ༌མཱ། མེ་སཱ་ཞེས་བྱ་བ་རྣམས༌སོ། །དེ་དག་ནི་ཨེ་སཱབ་ཀྱི་ཆུང་མ་པཱ་ས་མཱད་ཀྱི་ཚ་བོ་རྣམས་ཡིན༌ནོ།། 14 ཨེ་སཱབ་ཀྱི་ཆུང་མ་ཨོ་ཧོ་ལི་བཱ་མཱ་ནི་ཚིབ་ཨོན་ཞེས་པའི་ཚ་མོ་དང་ཨ་ནཱ་ཞེས་པའི་བུ་མོ་ཡིན༌ལ། ཁོ་མོས་ཨེ་སཱབ་ལ་ཡེ་ཨུ་སི༌དང༌། ཡཱ་ཨེ༌ལཱམ། ཀོ་རཱག་བཅས་བུ་གསུམ་བཙས༌པའོ།།

15 དེ་ཡང་ཨེ་སཱབ་ཀྱི་ཚ་བོ་རྣམས་ལས་ཚོ་དཔོན་དག་ནི་འདི་ལྟར་བྲིས་ཡོད༌དེ། ཨེ་སཱབ་ཀྱི་བུ་སྐྱེས་འགོ་ཨེ་ལི་ཕཱ་ཟི་ཡི་བུ་རྣམས་ལས་ཚོ་དཔོན་དག༌ནི། ཐེ་མཱན༌དང༌། ཨོ༌མཱར། ཚཱ༌པཱའོ། ཀེ་ནཱ༌ཟཱ། 16 ཀོ༌རཱག གཱ༌ཐམ། ཨ་མཱད་ལེག་བཅས༌སོ། །དེ་དག་ནི་ཨེ་དོམ་ཡུལ་དུ་ཨེ་ལི་ཕཱ་ཟི་ནས་མཆེད་པའི་རིགས་རྒྱུད་ཀྱི་ཚོ་དཔོན་རྣམས་ཡིན༌ལ། དེ་དག་ཐམས་ཅད་ཨ་དཱ་ཡི་ཚ་བོ་རྣམས་ཡིན༌ནོ།། 17 དེ་ཡང་ཨེ་སཱབ་ཀྱི་བུ་རུའུ་ཨེལ་གྱི་བུ་རྣམས་ལས་ཚོ་དཔོན་དག༌ནི། ནཱ་ཧད༌དང༌། ཟེ༌རག ཤམ༌མཱ། མེ་སཱ་བཅས༌སོ། །དེ་དག་ནི་ཨེ་དོམ་ཡུལ་ནས་རུའུ་ཨེལ་ལས་མཆེད་པའི་ཚོ་དཔོན་དག་ཡིན༌ལ། དེ་དག་ཐམས་ཅད་ཨེ་སཱབ་ཀྱི་ཆུང་མ་པཱ་ས་མཱད་ཀྱི་ཚ་བོ་རྣམས་ཡིན༌ནོ།། 18 དེ་ཡང་ཨེ་སཱབ་ཀྱི་ཆུང་མ་ཨོ་ཧོ་ལི་བཱ་མཱ་ཡི་བུ་རྣམས་ལས་ཚོ་དཔོན་དག་ནི་ཡེ་ཨུ་སི༌དང༌། ཡཱ་ཨེ༌ལཱམ། ཀོ་རཱག་བཅས༌སོ། །དེ་དག་ནི་ཨེ་སཱབ་ཀྱི་ཆུང་མ་དང་ཨ་ནཱ་ཡི་བུ་མོ་སྟེ་ཨོ་ཧོ་ལི་བཱ་མཱ་ལས་མཆེད་པའི་ཚོ་དཔོན་དག་ཡིན༌ནོ།། 19 གོང་དུ་བརྗོད་པའི་ཚོ་དཔོན་དེ་དག་ནི་ཨེ་སཱབ་ཀྱི་བུ་རབས་ཚ་རྒྱུད་རྣམས་ཡིན༌ཞིང༌། ཨེ་སཱབ་ལ་ཨེ་དོམ་ཞེས་ཀྱང༌བྱའོ།།

20 དེ་ཡང་སྔ་མོ་ནས་ཡུལ་དེར་ཡོད་པའི་ཧོར་མི་རིགས་ཀྱི་སེ་ཨིར་ཞེས་བྱ་བའི་བུ་རྣམས་ནི་འདི་ལྟར་བྲིས་ཡོད༌དེ། ལོད་ཐན༌དང༌། ཤོ༌བཱལ། ཚིབ༌ཨོན། ཨ༌ནཱ། 21 དི༌ཤོན། ཨེ༌བཟིར། དི་ཞན་བཅས༌སོ། །དེ་དག་ནི་ཨེ་དོམ་ཡུལ་གྱི་སེ་ཨིར་གྱི་བུ་རྣམས་ཏེ་ཧོར་མི་རིགས་ཀྱི་ཚོ་དཔོན་རྣམས་ཡིན༌ནོ།། 22 ལོད་ཐན་གྱི་བུ་ནི་ཧོ་རི་དང་ཧེ་མཱམ་ཞེས་པ་གཉིས་ཡིན༌ཞིང༌། ལོད་ཐན་གྱི་སྲིང་མོ་ནི་ཐིམ་ནཱ་ཡིན༌ནོ།། 23 ཤོ་བཱལ་གྱི་བུ་ནི་ཨལ་ཝན༌དང༌། མཱ་ན༌ཧད། ཨེ༌བཱལ། ཤེ༌པོ། ཨོ་ནཱམ་བཅས༌ལྔའོ།། 24 ཚིབ་ཨོན་གྱི་བུ་ནི་ཨ་ཡཱ་དང་ཨ་ནཱ་གཉིས༌སོ། །ཨ་ནཱ་ཞེས་པ་ནི་དེ་སྔར་དབེན་སྟོང་ཡུལ་ནས་ཡབ་ཀྱི་བོང་བུ་འཚོ་བའི་དུས་སུ་ཆུ་ཁོལ་གྱི་ཆུ་མིག་རྙེད་མཁན་དེ་ཡིན༌ནོ།། 25 ཨ་ནཱ་ཡི་བུ་ནི་དི་ཤོན་ཞེས་པ༌དང༌། ཨ་ནཱའི་བུ་མོ་ནི་ཨོ་ཧོ་ལི་བཱ་མཱ་ཞེས་བྱ༌བའོ།། 26 དི་ཤོན་གྱི་བུ་ནི་ཧེམ་དཱན༌དང༌། ཨེས༌པཱན། ཡེད༌རཱན། ཀཱ་རཱན་བཅས༌བཞིའོ།། 27 ཨེ་བཟིར་གྱི་བུ་ནི་པིལ་ཧན༌དང༌། ཟ་ཨ༌ཝན། ཨ་ཀན་གསུམ༌མོ།། 28 དི་ཞན་གྱི་བུ་ནི་ཨུ་ཟཱ་དང་ཨ་རན་གཉིས༌སོ།། 29 དེ་ཡང་ཧོར་མི་རིགས་ཀྱི་ཚོ་དཔོན་རྣམས་ནི་འདི་ལྟར་བྲིས་ཡོད༌དེ། ཚོ་དཔོན་ལོད་ཐན༌དང༌། ཤོ༌བཱལ། ཚིབ༌ཨོན། ཨ༌ནཱ། 30 དི༌ཤོན། ཨེ༌བཟིར། དི་ཞན་བཅས༌སོ། །དེ་དག་ནི་ཧོར་མི་རིགས་ལས་བྱུང་བའི་ཚོ་དཔོན་རྣམས་ཡིན༌ལ། ཁོ་རྣམས་ནི་སེ་ཨིར་ཡུལ་དུ་ཡོད་ཅིང་རང་རང་གི་ཚོ་པའི་ཚོ་དཔོན་ཡིན༌ནོ།།

ཨེ་དོམ་ཡུལ་གྱི་ས་གནས་རྒྱལ་པོའི༌སྐོར།

31 དེ་ཡང་ཡེས་ར་ཨེལ་པ་རྣམས་ལ་རྒྱལ་པོ་གང་གིས་ཀྱང་སྲིད་མ་བསྐྱངས་པའི་སྔོན་དུ་ཨེ་དོམ་ཡུལ་གྱི་རྒྱལ་པོ་རྣམས་ནི་འདི་ལྟར་བྲིས་ཡོད༌དེ། 32 ཨེ་དོམ་ཡུལ་གྱི་རྒྱལ་པོ་ནི་པཱ་ཨོར་གྱི་བུ་པེ་ལཱ་ཡིན༌ཞིང༌། ཁོའི་གྲོང་ཁྱེར་གྱི་མིང་ལ་དིན་ཧ་བཱ་ཞེས་ཟེར༌རོ།། 33 དེ་ནས་པེ་ལཱ་ཚེ་ལས་འདས༌རྗེས། པོ་ཚ་རཱ་གྲོང་ཁྱེར་གྱི་ཟེ་རག་ཅེས་བྱ་བའི་བུ༌སྟེ། ཡོ་བཱབ་ནི་དེའི་རྒྱུན་མཐུད་ནས་རྒྱལ་པོར་བཞུགས་སོ།། 34 དེ་ནས་ཡོ་བཱབ་ཚེ་ལས་འདས༌རྗེས། ཐེ་མཱན་ཡུལ་གྱི་ཧུ་སཱམ་ནི་དེའི་རྒྱུན་མཐུད་ནས་རྒྱལ་པོར་བཞུགས་སོ།། 35 དེ་ནས་ཧུ་སཱམ་ཚེ་ལས་འདས༌རྗེས། པཱ་དད་ཀྱི་བུ་ཧ་དཱད་ཅེས་པ་དེའི་རྒྱུན་མཐུད་ནས་རྒྱལ་པོར་བཞུགས་སོ། །ཧ་དཱད་ནི་མོ་ཨབ་ཀྱི་ཐང་དུ་མིད་ཡཱན་མི་རིགས་འཇོམས་མཁན་དེ་ཡིན༌ལ། ཁོའི་རྒྱལ་སའི་མིང་ལ་ཨ་ཝིད་ཅེས་ཟེར༌རོ།། 36 དེ་ནས་ཧ་དཱད་ཚེ་ལས་འདས༌རྗེས། མཱས་རེ་ཁཱ་ཡུལ་གྱི་སམ་ལཱ་ཞེས་བྱ་བ་དེའི་རྒྱུན་མཐུད་ནས་རྒྱལ་པོར་བཞུགས་སོ།། 37 དེ་ནས་སམ་ལཱ་ཚེ་ལས་འདས༌རྗེས། གཙང་པོའི་ཕར་འགྲམ་གྱི་རེའེ་ཧོ་པེད་ཡུལ་གྱི་སོ་ལོ་ནི་དེའི་རྒྱུན་མཐུད་ནས་རྒྱལ་པོར་བཞུགས་སོ།། 38 དེ་ནས་སོ་ལོ་ཚེ་ལས་འདས༌རྗེས། ཨག་པོར་གྱི་བུ་པཱ་ཨལ་ཧ་ནན་ཞེས་པ་དེའི་རྒྱུན་མཐུད་ནས་རྒྱལ་པོར་བཞུགས་སོ།། 39 དེ་ནས་ཨག་པོར་གྱི་བུ་པཱ་ཨལ་ཧ་ནན་ཚེ་ལས་འདས༌རྗེས། ཧ་དཱར་ནི་དེའི་རྒྱུན་མཐུད་ནས་རྒྱལ་པོར་བཞུགས་སོ། །ཁོའི་རྒྱལ་སའི་མིང་ལ་ཕཱ་ཨུའུ་ཞེས་ཟེར་བ༌དང༌། ཁོའི་ཆུང་མའི་མིང་ལ་མཱ་ཧེ་ཐབ་ཨེལ་ཞེས་ཟེར༌ཞིང༌། ཁོ་མོ་ནི་མཱད་རཱད་ཅེས་པའི་བུ་མོ་དང་མེ་སཱ་ཧབ་ཅེས་པའི་ཚ་མོ་ཡིན༌ནོ།།

40 དེ་ཡང་ཨེ་སཱབ་ནས་བྱུང་བའི་ཚོ་དཔོན་རྣམས་ནི་རང་རང་གི་རིགས་རྒྱུད༌དང༌། སྡོད༌ཡུལ། རུས་མིང་ལྟར་བྲིས་ཡོད༌དེ། ཐིམ་ནཱ༌དང༌། ཨལ༌ཝཱ། ཡཱ༌ཐེད། 41 ཨོ་ཧོ་ལི་བཱ༌མཱ། ཨེ༌ལཱ། ཕི༌ནོན། 42 ཀེ་ནཱ༌ཟཱ། ཐེ༌མཱན། མིབ༌ཚཱར། 43 མག་དི༌ཨེལ། ཨི་རཱམ་བཅས༌སོ། །དེ་དག་ནི་ཨེ་དོམ་མི་རིགས་ཀྱིས་དབང་བསྒྱུར་བའི་ཡུལ་དང་ཁོ་ཚོའི་སྡོད་གནས་ཀྱི་ཚོ་དཔོན་རྣམས་ཡིན༌ལ། ཐམས་ཅད་ཨེ་དོམ་མི་རིགས་ཀྱི་མེས་པོ་ཨེ་སཱབ་ཀྱི་རིགས་རྒྱུད་ཡིན༌ནོ།།

ལེའུ་སོ་བདུན༌པ།

ཡོ་སེབ་ཀྱི་རྨི་ལམ༌སྐོར།

1 དེ་ཡང་ཡ་ཀོབ་ནི་ཀ་ན་ཨན་ཡུལ་དུ་སྡོད་ཅིང་ཡུལ་དེ་ཁོའི་ཕ་བསྡད་མྱོང་བའི་ཡུལ་ཡང་ཡིན༌ནོ།། 2 ཡ་ཀོབ་ཀྱི་མཛད་རྗེས་ནི་འདི་ལྟ༌སྟེ།

ཡོ་སེབ་ཀྱིས་ལོ་བཅུ་བདུན་སྟེང་རང་གི་གཅེན་པོ་རྣམས་དང་མཉམ་དུ་ར་ལུག་འཚོས༌ཤིང༌། ཁོ་གཞོན་ནུ་ཞིག་ཡིན༌ལ། རྒྱུན་དུ་ཁོའི་ཕ་ཡི་ཆུན་མ་པིལ་ཧ་དང་ཟིལ་པཱ་ཡི་བུ་རྣམས་དང་མཉམ་དུ༌བསྡད། ཡོ་སེབ་ཀྱིས་གཅེན་པོ་རྣམས་ཀྱི་སྤྱོད་ངན་མཐའ་དག་ཕ་ལ་སྨྲས༌སོ།། 3 ཡེས་ར་ཨེལ་གྱིས་བུ་གཞན་རྣམས་ལས་ཡོ་སེབ་ལ་ཤིན་ཏུ་གཅེས༌སོ། །ཅིའི་ཕྱིར་ཞེ༌ན། ཡོ་སེབ་ནི་ཁོ་རང་ལོ་ན་རྒས་པའི་དུས་སུ་སྐྱེས་པའི་བུ་ཡིན་པའི་ཕྱིར༌རོ། །ཁོས་ཡོ་སེབ་ལ་ཕྱི་གོས་ཁྲ་བོ་ཞིག་ཀྱང༌བཟོས། 4 དེ་ནས་ཡོ་སེབ་ཀྱི་གཅེན་པོ་རྣམས་ཀྱིས་ཕ་ཡིས་ཁོ་རྣམས་ལས་ཡོ་སེབ་ལ་ཤིན་ཏུ་གཅེས་པ་མཐོང༌སྟེ། ཡོ་སེབ་ལ་སྡང་ཞིང་ཡིད་སེམས་མཐུན་པའི་གཏམ་མི༌སྨྲའོ།།

5 དེ་ཡང་ཡོ་སེབ་ཀྱིས་རྨི་ལམ་ཞིག་རྨིས་ཏེ་གཅེན་པོ་རྣམས་ལ་སྨྲས་པ་དང་ཁོ་རྣམས་ཡོ་སེབ་ལ་ལྷག་ཏུ་སྡང་བར༌གྱུར། 6 ཡོ་སེབ་ཀྱིས་གཅེན་པོ་རྣམས་ལ་འདི༌ལྟར། ཁྱོད་ཅག་གིས་བདག་གི་རྨི་ལམ་ལ་གསན་པར༌ཞུ། 7 ལྟོས༌དང༌། རང་ཅག་གིས་ཞིང་ནང་དུ་ཚར་ཕོན་སྡོམ་པའི་སྐབས༌སུ། བདག་གིས་བསྡམས་པའི་ཚར་ཕོན་ནི་གྱེན་དུ་བསྒྲེངས༌ཤིང༌། ཁྱོད་ཅག་གིས་བསྡམས་པའི་ཚར་ཕོན་དག་གིས་བདག་གི་ཚར་ཕོན་གྱི་མཐའ་བསྐོར་ནས་ཕྱག་བཙལ་བ་ཡིན་ཞེས་སྨྲས༌པའོ།། 8 དེ་ནས་ཁོའི་གཅེན་པོ་རྣམས་ན༌རེ། ཁྱོད་ནི་དངོས་གནས་ངེད་ཅག་གི་རྒྱལ་པོར་བྱེད༌དམ། ཁྱོད་ཀྱིས་དངོས་གནས་ངེད་ཅག་ལ་དབང་བསྒྱུར་རམ་ཞེས་སྨྲས་པ༌དང༌། ཁོ་རྣམས་ཀྱིས་ཡོ་སེབ་ཀྱི་རྨི་ལམ་དང་ཁོས་སྨྲས་པའི་སྐད་ཆ་ཐོས་པ་དང་ཁོ་ལ་ལྷག་ཏུ་སྡང་བར་གྱུར༌ཏོ།། 9 ཕྱིས་སུ་ཡོ་སེབ་ཀྱིས་ཡང་རྨི་ལམ་གཞན་ཞིག་རྨིས་ཤིང་ཁོའི་གཅེན་པོ་རྣམས་ལ་འདི༌ལྟར། ལྟོས༌དང༌། ཡང་བདག་གིས་རྨི་ལམ་ཞིག་རྨིས༌ཏེ། རྨི་ལམ་ནང་དུ་ཉི་མ༌དང༌། ཟླ༌བ། སྐར་མ་བཅུ་གཅིག་བཅས་ཀྱིས་བདག་ལ་ཕྱག་བཙལ་བ་ཡིན་ཞེས་སྨྲས༌སོ།།

10 དེ་ནས་ཡོ་སེབ་ཀྱིས་ཐེངས་འདིའི་རྨི་ལམ་དེ་རང་གི་ཕ་ལའང་སྨྲས་པ༌ན། ཕ་ན༌རེ། ཁྱོད་ཀྱི་རྨི་ལམ་དེ་ཅི་ཡིན༌ནམ། བདག༌དང༌། ཁྱོད་ཀྱི་མ༌ཡུམ། ཁྱོད་ཀྱི་གཅེན་པོ་རྣམས་དངོས་གནས་ཁྱོད་ཀྱི་མདུན་དུ་ཡོང་སྟེ་ཁྱོད་ལ་ཕྱག་འཚལ་ལམ་ཞེས་སྨྲས༌སོ།། 11 དེ་ནས་ཁོའི་གཅེན་པོ་རྣམས་ཀྱིས་ཁོ་ལ་ཕྲག་དོག་བྱས་ནའང་ཕ་ཡིས་བུའི་གཏམ་དེ་སེམས་སུ་བཟུང་བ༌རེད།

ཡོ་སེབ་ཅེས་བྱ་བ་ཨེ་ཅིབ་ཡུལ་དུ་བཙོངས༌པ།

12 དེ་ཡང་ཡོ་སེབ་ཀྱི་གཅེན་པོ་རྣམས་ནི་ཁོ་རྣམས་ཀྱི་ཕ་ཡི་ར་ལུག་འཚོ་བར་སི་ཀེམ་ཡུལ་དུ་སོང་ཡོད༌ལ། 13 ཡེས་ར་ཨེལ་གྱིས་ཡོ་སེབ་ལ་འདི༌ལྟར། ཁྱོད་ཀྱི་གཅེན་པོ་རྣམས་ཀྱིས་སི་ཀེམ་ཡུལ་དུ་ར་ལུག་འཚོ་བ་མ་ཡིན༌ནམ། ཁྱོད་འདིར་ཤོག༌དང༌། བདག་གིས་ཁྱོད་རང་ཁོ་རྣམས་ཀྱི་གནས་དེར་མངག་པར་བྱ་ཞེས་སྨྲས་པ༌ན། ཡོ་སེབ་ཀྱིས་ལགས་སོ་ཞེས༌སྨྲས། 14 ཡང་ཡེས་ར་ཨེལ་ན༌རེ། ཁྱོད་རང་གི་གཅེན་པོ་རྣམས་བདེའམ་མི་བདེ༌དང༌། ར་ཁྱུ་དང་ལུག་ཁྱུ་བདེའམ་མི་བདེ་ལ་བལྟ་རུ་སོང༌སྟེ། ཕྱིར་ཡོང་ནས་བདག་ལ་སྨྲོས་ཤིག་ཅེས་སྨྲས་པ་དང་ཧེབ་རོན་ལུང་པ་ནས་མངགས༌ཤིང༌། ཁོ་རང་ལམ་ལ་ཆས་ཏེ་སི་ཀེམ་ཡུལ་དུ་སོང༌ངོ༌།།

15 དེ་ནས་མི་གཞན་གྱིས་ཁོ་རང་སྤང་ཐང་དུ་མགོ་འཁོར་ནས་ལམ་ནོར་བ་མཐོང༌སྟེ། ཁྱོད་ཀྱིས་ཅི་ཞིག་འཚོལ་བཞིན་ཡོད་ཅེས་དྲིས་པ༌ན། 16 ཁོ་ན༌རེ། ངས་རང་གི་གཅེན་པོ་རྣམས་འཚོལ་བཞིན༌ཡོད། ཁོ་རྣམས་ཀྱིས་གནས་གང་དུ་ར་ལུག་འཚོ་བཞིན་པ་བདག་ལ་སྨྲ་བར་མཛོད་ཅེས་ཞུས་པ༌ན། 17 མི་དེ་ན༌རེ། ཁོ་རྣམས་ཀྱིས་མཚེར་ས་སྤར༌ཟིན། བདག་གིས་ཐོས་པ་ལྟར༌ན་ཁོ་རྣམས་དོའུ་ཐཱན་ཡུལ་དུ་འགྲོ་བར་སྨྲ་ཞེས༌སྨྲས། དེ་ནས་ཡོ་སེབ་ཀྱིས་རང་གི་གཅེན་པོ་རྣམས་ཀྱི་རྗེས་བསྙེགས༌ཏེ། ཁོ་རྣམས་དོའུ་ཐཱན་དུ་ཡོད་པ་མཐོང༌ངོ༌།།

18 ཡོ་སེབ་ཀྱི་གཅེན་པོ་རྣམས་ཀྱིས་རྒྱང་རིང་ནས་ཁོ་རང་མཐོང་བ་དང་ཉེ་བར་མ་སླེབས་པའི་སྐབས་དང་བསྟུན་ནས་ཁོ་རང་གསོད་པར་གྲོས་བྱས༌ཏེ། 19 ཕན་ཚུན་ལ་འདི༌ལྟར། ལྟོས༌དང༌། རྨི་ལམ་རྨི་མཁན་དེ་ཡོང་བཞིན༌འདུག 20 ཤོག༌དང༌། རང་ཅག་གིས་ཁོ་རང་བསད་ནས་ས་དོང་ཞིག་གི་ནང་དུ་འཕེན་པར༌བྱ། ཁོ་རང་གཅན་གཟན་གྱིས་ཟོས་སོང་ཞེས་སྨྲ་བར༌བྱ། དེས་ན་ཁོའི་རྨི་ལམ་མ་འོངས་པར་ཅི་འདྲ་ཞིག་ཡིན་པར་བལྟ་ཞེས་སྨྲས༌སོ།། 21 དེ་ནས་རུ་བེན་གྱིས་གཏམ་དེ་དག་ཐོས་པ་དང་ཁོ་རྣམས་ལས་ཡོ་སེབ་སྐྱོབ་འདོད་དེ་འདི༌ལྟར། རང་ཅག་གིས་ཁོ་རང་གསོད་མི་རུང་ཞེས༌དང༌། 22 ཡང་ན༌རེ། ཁོ་རང་གསོད་མི༌རུང༌། གནོད་འཚེ་ཅི་ཡང་མི་བྱེད་པར་དབེན་སྟོང་དུ་ཡོད་པའི་ས་དོང་འདིའི་ནང་དུ་འཕེན་པར་བྱ་ཞེས་སྨྲས༌སོ། །རུ་བེན་གྱིས་དེ་ལྟར་སྨྲས་པ་ནི་ཡོ་སེབ་ཁོ་རྣམས་ལས་བསྐྱབས་ཏེ་ཁོའི་ཕ་ལ་སྤྲོད་འདོད་པའི་ཕྱིར༌རོ།། 23 དེ་ནས་ཡོ་སེབ་རང་གི་གཅེན་པོ་རྣམས་ཀྱི་གམ་དུ་སླེབས་པ་དང༌། ཁོ་རྣམས་ཀྱིས་ཡོ་སེབ་ཀྱི་ལུས་ལ་གྱོན་ཡོད་པའི་ཕྱི་གོས་ཁྲ་བོ་དེ་ཕུད༌ཅིང༌། 24 ཁོ་རང་ས་དོང་ནང་དུ༌འཕངས། ས་དོང་དེའི་ནང་དུ་ཆུ་མེད་པར་སྟོང་བ་ཡིན༌ནོ།།

25 དེ་ནས་ཁོའི་གཅེན་པོ་རྣམས་ས་ལ་བསྡད་ནས་ཁ་ཟས་སྤྱད་ཅིང་མགོ་ཡར་བཀྱགས་ནས་བལྟས་པ༌ན། ཡེས་མ་ཨེལ་མི་རིགས་ཀྱི་ཚོང་པ་སྐོར་ཞིག་གིལ་ཨད་ཡུལ་ནས་ཡོང་བཞིན་ཡོད་པ༌དང༌། ཁོ་རྣམས་ཀྱིས་བསུང་རྫས༌དང༌། སྤོས་དཀར། གུ་གུལ་བཅས་རྔ་མོང་དག་ལ་བཀལ་ནས་མར་ཨེ་ཅིབ་ཡུལ་དུ་འགྲོ་བཞིན་པ་མཐོང༌ངོ༌།། 26 དེ་ནས་ཡ་ཧུ་དཱ་ཡིས་སྤུན་གཞན་རྣམས་ལ་འདི༌ལྟར། རང་ཅག་གིས་སྤུན་ཆུང་བསད་ནས་དོན་དེ་གསང་ན་ཅི་ལ༌ཕན། 27 དེའི༌ཕྱིར། རང་ཅག་གིས་ཁོ་རང་ཡེས་མ་ཨེལ་མི་རིགས་ལ་བཙོངས་ན་ལེགས༌སོ། །ཁོ་རང་གསོད་མི་འོས༌ཏེ། ཁོ་ནི་རང་ཅག་དང་ཤ་ཁྲག་གཅིག་ལས་མཆེད་པའི་སྤུན་ཡིན༌པའི་ཕྱིར་རོ་ཞེས་སྨྲས་པ་དང་སྤུན་གཞན་རྣམས་ཀྱིས་ཀྱང་ཁོའི་གཏམ་ལ༌མཉན་ཏོ།། 28 དེ་ནས་ཡེས་མ་ཨེལ་ཞེས་བྱ་བ་སྟེ་མིད་ཡཱན་མི་རིགས་ཀྱི་ཚོང་པ་འགའ་ཤས་ཡུལ་དེ་བརྒྱུད་ནས་འགྲོ་བའི་ཚེ༌ན། ཡོ་སེབ་ཀྱི་གཅེན་པོ་རྣམས་ཀྱིས་ཁོ་རང་ས་དོང་ལས་བླངས༌ཏེ། དངུལ་སྲང་ཉི་ཤུར་ཐག་བཅད་པ་ལྟར་ཁོ་རང་ཡེས་མ་ཨེལ་མི་རིགས་ཀྱི་ཚོང་པ་རྣམས་ལ་བཙོངས་པ༌དང༌། དེ་རྣམས་ཀྱིས་ཁོ་རང་ཨེ་ཅིབ་ཡུལ་དུ་ཁྲིད༌དོ།།

29 དེ་ནས་རུ་བེན་ས་དོང་གི་གམ་དུ་ཡོང་བ་དང་ཡོ་སེབ་མེད་པ་མཐོང་ནས་ཡིད་ཤིན་ཏུ་སྐྱོ་སྟེ་རང་གི་གྱོན་གོས་ཀྱང་བཤགས་པ༌དང༌། 30 སྤུན་རྣམས་ཀྱི་གམ་དུ་སོང༌སྟེ། སྤུན་ཡོ་སེབ་མི༌མཐོང༌། ད་ནི་ང་རང་གང་དུ་འགྲོའམ་ཞེས་སྨྲས༌སོ།།

31 དེ་ནས་གཅེན་པོ་རྣམས་ཀྱིས་ར་ཕོ་ཞིག་བཤས་ཤིང་ཡོ་སེབ་ཀྱི་ཕྱི་གོས་དེ་ཁྲག་གི་ནང་དུ་སྦངས༌རྗེས། 32 མི་ཞིག་གྱོན་གོས་དེ་ཁོ་རྣམས་ཀྱི་ཕ་ཡི་དྲུང་དུ་བསྐྱལ་བར་མངགས༌ཤིང༌། ཕ་ལ་འདི་ལྟར་བརྗོད་པ་སྟེ། ངེད་ཅག་གིས་གྱོན་གོས་འདི་རྙེད་པ༌ཡིན། དེ་ནི་ཁྱེད་ཀྱི་བུ་ཡོ་སེབ་ཀྱི་གྱོན་གོས་ཡིན་མིན་ལ་བལྟ་བར་མཛོད་ཅེས་སྨྲས༌པའོ།།

33 དེ་ནས་ཕ་ཡིས་བུའི་གྱོན་གོས་ཡིན་པ་ཤེས་ཏེ་འདི་སྐད༌དུ། འདི་ནི་བདག་གི་བུ་ཡོ་སེབ་ཀྱི་ཕྱི་གོས་ཡིན༌འདུག ཁོ་ནི་ད་ལྟ་གཅན་གཟན་གྱིས་ཟོས༌སོང༌། བུ་ཡོ་སེབ་དུམ་བུ་དུམ་བུར་བྱས་པ་ཤ་སྟག་རེད་ཅེས་སྨྲས༌ཤིང༌། 34 ཡ་ཀོབ་ཀྱིས་རང་གི་གྱོན་གོས་བཤགས་པ༌དང༌། ལུས་སྨད་དུ་རྩིད་རས་གྱོན༌ཏེ་བུ་ཡི་ཆེད་དུ་ཉིན་དུ་མར་མྱ་ངན༌བྱས། 35 དེ་ནས་ཡ་ཀོབ་ཀྱི་བུ་བུ་མོ་ཐམས་ཅད་ཡོང་ནས་ཁོང་ལ་སེམས་གསོ་བྱས༌ནའང༌། ཁོང་གིས་དེ་དག་གི་སེམས་གསོའི་གཏམ་ལ་མི་ཉན་པར་མ་ཟད་འདི་སྐད༌དུ། བདག་ནི་མྱ་ངན་གྱི་ངང་ནས་གཤིན་པོའི་གནས་ཀྱི་བུ་ཡོ་སེབ་གམ་དུ་འགྲོ་ངེས་ཡིན་ཞེས་སྨྲས་པ་དང་བུ་ཡི་རྐྱེན་གྱིས་ཡིད་སྐྱོ་བའི་ངང་ནས་ངུས༌སོ།།

36 དེ་ཡང་མིད་ཡཱན་པ་དེ་རྣམས་ཀྱིས་ཡོ་སེབ་ཅེས་བྱ་བ་ཨེ་ཅིབ་ཡུལ་དུ་ཁྲིད༌ཅིང༌། ཡང་ཁོ་རང་རྒྱལ་པོ་ཕཱར་ཨོལ་གྱི་ནང་བློན༌ཏེ། རྒྱལ་པོའི་སྐུ་སྲུང་དམག་དཔོན་ཕའོ་ཏི་ཕར་ལ་བཙོངས༌སོ།།

ལེའུ་སོ་བརྒྱད༌པ།

ཡ་ཧུ་དཱ་དང་ཐལ་མཱར་ཞེས་བྱ་བའི༌སྐོར།

1 སྐབས༌དེར། ཡ་ཧུ་དཱ་རང་གི་སྤུན་ཟླ་རྣམས་དང་ཁ་བྲལ་ནས་ཨ་དུལ་ལཱམ་མི་རིགས་ཀྱི་ཧི་རཱ་ཞེས་པའི་ཁྱིམ་དུ་སོང༌ཞིང༌། 2 ཡ་ཧུ་དཱ་ཡིས་ཁྱིམ་དེ་ནས་ཀ་ན་ཨན་མི་རིགས་ཀྱི་ཤུ་ཨ་ཞེས་པ་དེའི་བུ་མོ་མཐོང་ནས་རང་གི་ཆུང་མར་བླངས་ཤིང་ལུས་འབྲེལ་བྱས་པ༌དང༌། 3 ཁོ་མོར་མངལ་ཆགས་ཏེ་བུ་ཞིག་སྐྱེས་པ་ལ་ཡ་ཧུ་དཱ་ཡིས་བུའི་མིང་ལ་ཨེར་ཞེས་བཏགས༌སོ།། 4 དེ་ནས་ཡང་ཁོ་མོར་མངལ་སྦྲུམ་ནས་བུ་ཞིག་སྐྱེས་པ་ལ་མ་ཡིས་བུའི་མིང་ལ་ཨོ་ནན་ཞེས་བཏགས༌སོ།། 5 དེ་ནས་ཡང་ཁོ་མོར་མངལ་ཆགས་ཏེ་བུ་ཞིག་སྐྱེས་པ་ལ་ཤེ་ལཱ་ཞེས་བཏགས་པ༌དང༌། ཁོ་མོས་བུ་ཤེ་ལཱ་བཙའ་བའི་དུས་སུ་ཡ་ཧུ་དཱ་ནི་ཀཱ་ཟིབ་གྲོང་རྡལ་དུ་ཡོད༌དོ།།

6 དེ་ནས་ཡ་ཧུ་དཱ་ཡིས་བུ་སྐྱེས་འགོ་ཨེར་ལ་ཆུང་མ་ཞིག་བླངས་ཤིང་ཁོ་མོའི་མིང་ལ་ཐལ་མཱར་ཞེས༌ཟེར། 7 འོན༌ཀྱང༌། དཀོན་མཆོག་ཡ་ཝཱེའི་སྤྱན་ལམ་དུ་ཡ་ཧུ་དཱའི་བུ་སྐྱེས་འགོ་ཨེར་ནི་མི་ཐ་ཤལ་ཅན་དུ་མཐོང༌བས། དཀོན་མཆོག་ཡ་ཝཱེས་ཁོ་རང་འཆི་བར་མཛད༌དོ།།

8 དེ་ནས་ཡ་ཧུ་དཱ་ཡིས་བུ་འབྲིང་བ་ཨོ་ནན་ལ་འདི༌ལྟར། ཁྱོད་ནི་རང་གི་གཅེན་པོའི་ཆུང་མར་འགྲོགས་པ༌དང༌། གཅུང་པོའི་འགན་ཁུར་དང་དུ་བླངས་ཏེ་གཅེན་པོའི་ཆེད་དུ་ཁོ་མོར་བུ་ཞིག་སྐྱེས་པར་གྱིས་ཞེས༌སྨྲས། 9 འོན་ཀྱང་ཨོ་ནན་གྱིས་ཁོ་མོར་བུ་སྐྱེས་ནའང་རང་ལ་མི་དབང་བ་ཤེས༌ཏེ། གཅེན་པོར་རིགས་རྒྱུད་མི་འབྱུང་བའི་ཆེད་དུ་ལུས་འབྲེལ་བྱེད་པའི་དུས་སུ་རང་གི་ཁམས་དཀར་ས་རུ་གཏོར་བ༌རེད། 10 དེ་ཡང་དཀོན་མཆོག་ཡ་ཝཱེའི་སྤྱན་ལམ་དུ་ཨོ་ནན་གྱི་ལས་དེ་ནི་ལས་ངན་པར་གཟིགས༌པས། ཁོང་གིས་ཨོ་ནན་ཡང་འཆི་བར་མཛད༌དོ།།

11 དེ་ནས་ཡ་ཧུ་དཱ་ཡི་སེམས་སུ་བུ་ཆུང་བ་ཤེ་ལཱའང་ཁོའི་གཅེན་པོ་གཉིས་ལྟར་འཆིའོ་སྙམ༌སྟེ། མནའ་མ་ཐལ་མཱར་ལ་འདི༌ལྟར། བདག་གི་བུ་ཤེ་ལཱ་ནར་སོན་པའི་བར༌དུ། ཁྱོད་རང་གི་ཕ་གཞིས་སུ་སོང་ནས་ཡུགས་མོར་སྡོད་ཅིག་ཅེས་སྨྲས་པ༌དང༌། ཁོ་མོ་ཕ་གཞིས་སུ་སོང་ནས༌བསྡད་དོ།།

12 དེ་ནས་དུས་ཡུན་རིང་པོ་འགོར་བའི་རྗེས༌སུ། ཡ་ཧུ་དཱའི་ཆུང་མ་ཤུ་ཨ་ཡི་བུ་མོ༌ཤིའོ། །དེ་ནས་ཡ་ཧུ་དཱ་མྱ་ངན་ལས་སངས་ཏེ་ཁོའི་གྲོགས་པོ་ཨ་དུལ་ལཱམ་མི་རིགས་ཀྱི་ཧི་རཱ་ཞེས་པ་དང་མཉམ་དུ་ཐིམ་ནཱ་ཡུལ་གྱི་རང་གི་ལུག་བལ་འབྲེག་མཁན་རྣམས་ཀྱི་གམ་དུ་སོང༌ངོ༌།། 13 དེར་མི་ཞིག་གིས་ཐལ་མཱར་ལ་འདི༌ལྟར། ཁྱོད་ཀྱི་སྒྱུག་པོ་ཐིམ་ནཱ་རུ་རང་གི་ལུག་བལ་འབྲེག་ཏུ་སོང་ཞེས་པ༌ལ། 14 ཐལ་མཱར་གྱིས་ཤེ་ལཱ་ནར་སོན་ཡོད་པ་མཐོང་ཞིང་ཁོས་ད་དུང་རང་ཉིད་ཆུང་མར་མ་བླངས༌པས། ཡུགས་མོའི་གྱོན་གོས་ཕུད་དེ་གདོང་ཁེབས་ཀྱིས་ངོ་བཀབ་པ་དང་ལུས་པོའང་བཀབ༌རྗེས། ཐིམ་ནཱ་རུ་འགྲོ་བའི་ལམ་དུ་ཨེ་ནཱ་ཡིམ་གྱི་མཁར་སྒོའི་འགྲམ་དུ་ཙོག་པུར༌བསྡད། 15 ཡ་ཧུ་དཱ་ཡིས་ཁོ་མོ་མཐོང་སྟེ་སྨད་འཚོང་མ་ཞིག་ཡིན་པར་སྙམ་པ༌སྟེ། ཁོ་མོས་གདོང་ཁེབས་ཀྱིས་ངོ་བཀབ་ཡོད་པའི་ཕྱིར༌རོ།། 16 དེ་ནས་ཡ་ཧུ་དཱ་ཕྱིར་འཁོར་ནས་ཁོ་མོའི་མདུན་དུ་ཡོང་སྟེ་ན༌རེ། ཤོག༌དང༌། ང་རང་ཁྱོད་དང་འགྲོགས་པར་བྱ་ཞེས་སྨྲས༌སོ། །རྒྱུ་མཚན་ནི་ཡ་ཧུ་དཱས་ཁོ་མོ་རང་གི་མནའ་མ་ཡིན་པ་མ་ཤེས་པའི་ཕྱིར༌རོ། །ཐལ་མཱར་ན༌རེ། ཁྱོད་བདག་དང་འགྲོགས་འདོད༌ན། ཁྱོད་ཀྱིས་བདག་ལ་ཅི་ཞིག་སྟེར་རམ་ཞེས་པ༌ལ། 17 ཡ་ཧུ་དཱ་ན༌རེ། བདག་གིས་མི་ཞིག་མངགས་ནས་རང་གི་ར་ཁྱུ་ལས་རེའུ་ཞིག་འཁྱེར་ཡོང་སྟེ་ཁྱོད་ལ་སྟེར་ཞེས༌སྨྲས། ཡང་ཐལ་མཱར་ན༌རེ། ཁྱོད་ཀྱིས་རེའུ་མ་བསྐྱལ་བའི་སྔོན༌ལ། བདག་ལ་གཏའ་མ་ཅི་ཞིག་འཇོག་གམ་ཞེས་སྨྲས་པ༌ན། 18 ཡང་ཡ་ཧུ་དཱ་ན༌རེ། བདག་གིས་ཁྱོད་ལ་གཏའ་མ་ཅི་ཞིག་འཇོག་གམ་ཞེས་སྨྲས༌ཤིང༌། ཡང་ཐལ་མཱར་ན༌རེ། ཁྱོད་ཀྱི་ཐམ་ག༌དང༌། ཐམ་གའི་རྒྱུན༌བུ། ལག་ཏུ་ཐོགས་པའི་མཁར་བ་བཅས་འཇོག་པར་མཛོད་ཅིག་ཅེས་སྨྲས་པ༌དང༌། ཡ་ཧུ་དཱ་ཡིས་དངོས་པོ་དེ་དག་ཁོ་མོར་སྤྲད༌རྗེས། ཁོ་མོ་དང་ལུས་འབྲེལ་བྱས་ཤིང་ཁོ་མོར་ཡ་ཧུ་དཱ་ལས་མངལ་སྦྲུམ་པར༌གྱུར། 19 དེ་ནས་ཁོ་མོ་ཡར་ལངས་ནས་སོང་བ་དང༌། གདོང་ཁེབས་བླངས་ཏེ་ཡང་ཡུགས་མོའི་གྱོན་གོས་ལུས་ལ་གྱོན༌ཏོ།།

20 ཡ་ཧུ་དཱ་ཡིས་རང་གི་གྲོགས་པོ་ཧི་རཱ་ལ་རེའུ་ཞིག་བསྐུར༌ཏེ། བུད་མེད་དེ་ལས་གཏའ་མ་ཕྱིར་ལེན་པར་ཕྱིན་ནའང་བུད་མེད་དེ་མ་རྙེད༌པས། 21 ཡུལ་དེ་གའི་སྐྱེས་པ་རྣམས་ལ་ཨེ་ནཱ་ཡིམ་གྱི་ལམ་ཁར་སྡོད་པའི་ཆོས་རྫུ་སྨད་འཚོང་མ་ནི་གང་དུ་ཡོད་ཅེས་དྲིས་པ༌ན། དེ་རྣམས་ཀྱིས་འདི་རུ་ཆོས་རྫུ་སྨད་འཚོང་མ་མེད་ཅེས་ལན་བཏབ༌བོ།། 22 དེ་ནས་ཧི་རཱ་ཕྱིར་ཡ་ཧུ་དཱའི་དྲུང་དུ་སོང་སྟེ་འདི༌ལྟར། ངས་ཁོ་མོ་རྙེད་མ༌བྱུང༌། ཡུལ་དེའི་སྐྱེས་པ་རྣམས་ཀྱིས་འདི་རུ་ཆོས་རྫུ་སྨད་འཚོང་མ་མེད་ཟེར་ཞེས་སྨྲས་པ༌དང༌། 23 ཡ་ཧུ་དཱ་ན༌རེ། ལྟོས༌དང༌། བདག་གིས་རེའུ་བསྐྱལ་ནའང་ཁྱོད་ཀྱིས་ཁོ་མོ་བཙལ་ནས་མ༌རྙེད། མི་གཞན་གྱིས་རང་ཅག་ལ་འཕྱ་སྨོད་མི་བྱེད་པའི༌ཕྱིར། ཁོ་མོར་ཁྱེར་ན་འཁྱེར་དུ་ཆུག་ཅེས་སྨྲས༌སོ།།

24 དེ་ནས་ཟླ་བ་གསུམ་ཙམ་འགོར༌རྗེས། མི་ཞིག་གིས་ཡ་ཧུ་དཱ་ལ་འདི་ལྟར་སྨྲས༌པ། ཁྱོད་ཀྱི་མནའ་མ་ཐལ་མཱར་ནི་སྨད་འཚོང་མར་གྱུར་པར་མ༌ཟད། ཁོ་མོས་ལོག་གཡེམ་བྱས་ཏེ་མངལ་སྦྲུམ་འདུག་ཅེས་པ༌ན། ཡ་ཧུ་དཱ་ན༌རེ། ཁོ་མོ་དྲུད་ཡོང་ནས་མེར་བསྲེག་པར་གྱིས་ཞེས་སྨྲས༌སོ།། 25 དེ་ནས་ཐལ་མཱར་དྲུད་ནས་ཡོང་བའི་སྐབས༌སུ། ཁོ་མོས་རང་གི་སྒྱུག་པོར་ངག་འཕྲིན་ཞིག་བསྐུར་བ༌སྟེ། དངོས་པོ་འདི་དག་སུ་ཞིག་གི་ཡིན༌ན། བདག་ལ་དེ་ལས་མངལ་སྦྲུམ་པ༌ཡིན། དེའི༌ཕྱིར། ཁྱོད་ཀྱིས་ཐམ་ག༌དང༌། ཐམ་གའི་རྒྱུན༌བུ། མཁར་བ་འདི་དག་སུ་ཞིག་གི་ཡིན་པ་ངོས་འཛིན་པར་གྱིས་ཞེས་མི་ཞིག་ཡ་ཧུ་དཱའི་དྲུང་དུ༌མངགས། 26 དེ་ནས་ཡ་ཧུ་དཱས་ཀྱང་དངོས་པོ་དེ་དག་ངོས་ཟིན༌ཏེ། ཁོ་མོ་ནི་བདག་ལས་ཀྱང་དྲང་པོ་ཡིན༌ཏེ། བདག་གིས་ཁོ་མོ་རང་གི་བུ་ཤེ་ལཱ་ལ་ཆུང་མར་མ་བྱིན་པའི་ཕྱིར་ཡིན་ཞེས་སྨྲས༌སོ། །དུས་དེ་ནས་བཟུང་ཡ་ཧུ་དཱ་ཁོ་མོ་དང་ལུས་འབྲེལ་མ་མྱོང༌ངོ༌།།

27 དེ་ཡང་ཐལ་མཱར་བུ་བཙའ་རན་ལ་སླེབས་པའི་སྐབས༌སུ། ཁོ་མོའི་མངལ་དུ་མཚེ་མ་ཞིག་ཆགས་ཡོད་པ་ཡིན༌ནོ།། 28 ཁོ་མོས་བུ་བཙའ་བའི་དུས༌སུ། ཕྲུ་གུ་ཞིག་གི་ལག་པ་ཐོག་མར་མངལ་ལས་ཐོན་པ༌དང༌། སྐྱེ་གཡོག་མས་སྐུད་པ་དམར་པོ་ཕྲུ་གུའི་ལག་པར་མདུད༌དེ། འདི་ནི་ཕྲུ་གུ་ཐོག་མ་ཡིན་ཞེས་སྨྲས༌སོ།། 29 དེ་ནས་ཅུང་མ་འགོར་བར་ཕྲུ་གུའི་ལག་པ་ཕྱིར་མངལ་ནང་དུ་བསྐུམས་པ༌དང༌། ཕྲུ་གུ་གཞན་དེ་ཐོག་མར༌བཙས། དེ་ནས་སྐྱེ་གཡོག་མ་ན༌རེ། ཁྱོད་ཅིའི་ཕྱིར་འཚང་ནས་ཡོང་ངམ་ཞེས་སྨྲས་པའི༌ཕྱིར། ཕྲུ་གུ་དེའི་མིང་ལ་ཕེ་རེལ་ཟི་ཞེས་བཏགས༌སོ།། 30 དེའི་རྗེས་ནས་ལག་པར་སྐུད་པ་དམར་པོ་མདུད་པའི་ཕྲུ་གུའང་བཙས་པ༌དང༌། ཕྲུ་གུ་དེའི་མིང་ལ་ཟེ་རག་ཅེས་བཏགས༌སོ།།

ལེའུ་སོ་དགུ༌པ།

དམག་དཔོན་ཕའོ་ཏི་ཕར་གྱི་ཆུང་མས་ཡོ་སེབ་ལ་གནོད་འཚེ་བྱས༌པ།

1 དེ་ཡང་ཡོ་སེབ་ནི་ཨེ་ཅིབ་ཡུལ་དུ་ཁྲིད་པ༌དང༌། ཨེ་ཅིབ་ཀྱི་མི་ཞིག་སྟེ་ཕཱར་ཨོལ་གྱི་ནང་བློན་དང་རྒྱལ་པོའི་སྐུ་སྲུང་དམག་དཔོན་ཕའོ་ཏི་ཕར་གྱིས་ཡེས་མ་ཨེལ་མི་རིགས་ཀྱི་ཚོང་པ་དེ་རྣམས་ལས་ཡོ་སེབ་ཉོས༌སོ།།

2 དེ་ནས་ཡོ་སེབ་ནི་ཨེ་ཅིབ་ཡུལ་གྱི་རང་གི་བདག་པོ་ཕའོ་ཏི་ཕར་གྱི་ཁྱིམ་དུ་བསྡད༌ཅིང༌། དཀོན་མཆོག་ཡ་ཝཱེ་ཡང་ཁོ་དང་མཉམ་དུ་བཞུགས་པས་ཁོའི་བྱ་བ་ཐམས་ཅད་བདེ་བར༌གྲུབ། 3 བདག་པོ་ཕའོ་ཏི་ཕར་གྱིས་དཀོན་མཆོག་ཡ་ཝཱེ་ཁོ་དང་མཉམ་དུ་བཞུགས་པ་དང་དཀོན་མཆོག་ཡ་ཝཱེས་ཁོའི་བྱ་བ་ཐམས་ཅད་བདེ་བར་འགྲུབ་པར་མཛད་པ་མཐོང༌བས། 4 ཡོ་སེབ་ལ་བདག་པོ་ཕའོ་ཏི་ཕར་གྱི་མདུན་དུ་ཐུགས་རྗེ་ཐོབ་པ་དང་ཁོས་བདག་པོ་ལ་ཞབས་ཕྱི་བསྒྲུབས་པར་མ༌ཟད། བདག་པོས་ཁོ་རང་ཁྱིམ་ལས་གཉེར་མཁན་དུ་བསྐོས་ཤིང་རྒྱུ་ནོར་ཐམས་ཅད་ཁོ་ལ་བཅོལ་བ༌རེད། 5 དུས་དེ་ནས༌བཟུང༌། དཀོན་མཆོག་ཡ་ཝཱེས་ཡོ་སེབ་ཀྱི་རྐྱེན་ལ་བརྟེན་ནས་ཨེ་ཅིབ་ཀྱི་མི་དེའི་ཁྱིམ་ལ་བྱིན་རླབས་གནང༌སྟེ། བདག་པོའི་ཁྱིམ་ཚང་ཕྱི་ནང་ཐམས་ཅད་ལ་བྱིན་རླབས་ཐོབ༌བོ།། 6 དེ་ལྟར་བདག་པོས་རྒྱུ་ནོར་ཐམས་ཅད་ཡོ་སེབ་ལ་བཅོལ་བ༌དང༌། རང་གི་བཟའ་བཏུང་ཁོ་ན་མ༌གཏོགས། དོན་གཞན་དག་ལ་སེམས་ཁུར་ཅི་ཡང་མི་བྱེད༌དོ།།

དེ་ཡང་ཡོ་སེབ་ནི་སྐྱེས་གཟུགས་ལེགས་ཤིང་ཞལ་རས་མཛེས་པའི་ཕོ་གསར་ཞིག་ཡིན༌ནོ།། 7 དོན་དེའི་རྗེས༌སུ། བདག་པོའི་ཆུང་མས་ཡོ་སེབ་ལ་ཟུར་མིག་བསྟན༌ཏེ། ཁྱོད་བདག་དང་འགྲོགས་པར་གྱིས་ཞེས༌སྨྲས། 8 འོན་ཀྱང་ཡོ་སེབ་ཀྱིས་དོན་དེ་ཁས་མ་བླངས་པར་ཁོ་མོ་ལ་འདི༌ལྟར། ལྟོས༌དང༌། བདག་པོས་རྒྱུ་ནོར་ཐམས་ཅད་བདག་ལ་བཅོལ་བ༌དང༌། ཁྱིམ་ཚང་ལ་སེམས་ཁུར་ཅི་ཡང་མི༌བྱེད། 9 ཁྱིམ་འདི་རུ་བདག་ལས་དབང་ཅན་ཞིག༌མེད། བདག་པོས་ཁྱོད་རང་ཁོ་ན་ལས༌གཞན། བདག་ལ་མ་བཅོལ་བ་གཅིག་ཀྱང་མེད༌དེ། ཅིའི་ཕྱིར་ཞེ༌ན། ཁྱོད་ནི་བདག་པོའི་ཆུང་མ་ཡིན་པའི་ཕྱིར༌རོ། །དེའི༌ཕྱིར། བདག་གིས་ལས་ངན་པ་འདི་ལྟ་བུ་བྱེད་རུང༌ངམ། གལ་ཏེ་འདི་ལྟར་བྱས་ན་བདག་གིས་དཀོན་མཆོག་ལ་འགལ་བའི་སྡིག་པ་བྱས་པ་ཡིན་ཞེས་སྨྲས༌སོ།། 10 ཕྱིས་སུའང་ཁོ་མོས་ནམ་རྒྱུན་ཡོ་སེབ་ལ་དེ་ལྟར་སྨྲས་ཀྱང་ཡོ་སེབ་ཀྱིས་དོན་དེ་ཁས་མི་ལེན་པར་མ༌ཟད། ཁོ་མོ་དང་མཉམ་དུའང་མ་བསྡད༌དོ།། 11 ཉིན་ཞིག༌ལ། ཡོ་སེབ་ཁྱིམ་ནང་དུ་ཞབས་ཕྱི་བསྒྲུབ་ཏུ་སོང༌ཞིང༌། ཁྱིམ་དུ་ཞབས་ཕྱི་པ་གཞན་སུ་ཡང་མེད༌པས། 12 བུད་མེད་དེས་ཡོ་སེབ་ཀྱི་ལྭ་བ་ནས་བཟུང༌སྟེ། ཁྱོད་བདག་དང་འགྲོགས་པར་གྱིས་ཞེས་སྨྲས་པ༌ན། ཡོ་སེབ་ཀྱིས་ལྭ་བ་བསྐྱུར་ཏེ་སྒོའི་ཕྱི་རོལ་ཏུ་བྲོས༌སོ།། 13 དེ་ནས་བུད་མེད་དེས་ཡོ་སེབ་ཀྱིས་ལྭ་བ་བསྐྱུར་ནས་བྲོས་པ་མཐོང་བ༌དང༌། 14 ཞབས་ཕྱི་པ་གཞན་དག་བོས༌ཏེ། ཁྱོད་ཅག་གིས་ལྟོས༌དང༌། བདག་པོས་ཨིབ་རི་པ་ཞིག་རང་ཁྱིམ་དུ་ཁྲིད་ཡོང་ནས་རང་ཅག་ལ་བརྙས་བཅོས་བྱེད༌དོ། །ཡོ་སེབ་ང་རང་ལ་འགྲོགས་སུ་ཡོང་བ་དང་ངས་སྐད་ཆེན་པོས་ཀི་བཏབ་པ༌ཡིན། 15 ཁོས་ཀི་སྒྲ་ཐོས་པ་དང་ལྭ་བ་འདི་རུ་བསྐྱུར་ཏེ་སྒོའི་ཕྱི་རོལ་ཏུ་བྲོས་སོང་ཞེས་སྨྲས༌སོ།།

16 དེ་ནས་བུད་མེད་དེས་ཡོ་སེབ་ཀྱི་ལྭ་བ་ཁོ་མོའི་གནས་དེར་བཞག་སྟེ་བདག་པོ་ཡོང་བར་སྒུག་པ༌རེད། 17 བདག་པོ་ཡོང་བ་དང་ཁོ་མོས་འདི༌ལྟར། ཁྱོད་ཀྱིས་རང་ཁྱིམ་དུ་ཁྲིད་ཡོང་བའི་ཨིབ་རི་པ་གཡོག་པོ་དེས་ང་རང་རྩེད་སྤྱད་བྱེད་པར་རྩོམ་པ༌ན། 18 ངས་སྐད་ཆེན་པོས་ཀི་བཏབ་པ་དང་ཁོས་ལྭ་བ་བསྐྱུར་ནས་བྲོས་སོང་ཞེས་སྨྲས༌སོ།།

19 དེ་ཡང་ཡོ་སེབ་ཀྱི་བདག་པོས་རང་གི་ཆུང་མས་ཁྱོད་ཀྱི་གཡོག་པོས་བདག་ལ་འདི་ལྟར་བྱས་བྱུང་ཞེས་སྨྲས་པའི་གཏམ་ཐོས་པ་དང་ཤིན་ཏུ་ཁྲོས༌ཏེ། 20 རྒྱལ་པོའི་བཙོན་པ་བཙོན་དུ་འཇུག་སར་ཡོ་སེབ་ཀྱང་བཙོན་ལ་བཅུག་པ༌དང༌། ཡོ་སེབ་དེ་རུ་བཙོན་དུ༌བསྡད། 21 འོན༌ཀྱང༌། དཀོན་མཆོག་ཡ་ཝཱེ་ནི་ཡོ་སེབ་དང་ལྷན་དུ་བཞུགས་ཤིང་ཁོང་གིས་ཡོ་སེབ་ལ་ཐུགས་རྗེས་གཟིགས༌པས། བཙོན་བདག་གི་མིག་མདུན་ནས་ཀྱང་ཁོ་རང་ལ་ཐུགས་རྗེ་ཐོབ༌བོ།། 22 དེ་ནས་བཙོན་བདག་གིས་བཙོན་ཁང་ནང་གི་བཙོན་པ་ཐམས་ཅད་ཡོ་སེབ་ལ་བཅོལ༌བས། བཙོན་ཁང་གི་བྱ་བ་གང་ཡིན་ཡང་ཡོ་སེབ་བརྒྱུད་དགོས༌སོ།། 23 ཡོ་སེབ་ཀྱིས་བསྒྲུབས་པའི་བྱ་བར་བཙོན་བདག་གིས་ཀྱང་བརྟག་དཔྱོད་མི་བྱེད༌དེ། དཀོན་མཆོག་ཡ་ཝཱེ་ནི་ཡོ་སེབ་དང་ལྷན་དུ་བཞུགས༌ཤིང༌། ཁོང་གིས་ཡོ་སེབ་ཀྱི་བྱ་བ་ཐམས་ཅད་བདེ་བར་འགྲུབ་པར་མཛད་པའི་ཕྱིར༌རོ།།

ལེའུ་བཞི་བཅུ༌པ།

རྒྱལ་པོའི་ཆང་གཉེར་བློན་ཆེན་དང་གསོལ་དཔོན་བློན་ཆེན་གཉིས་ཀྱི་རྨི༌ལམ།

1 དེ་ཡང་དོན་དེའི་རྗེས་སུ་ཨེ་ཅིབ་ཀྱི་རྒྱལ་པོའི་ཆང་གཉེར་བློན་ཆེན་དང་གསོལ་དཔོན་བློན་ཆེན་གཉིས་རང་གི་རྒྱལ་པོ་དང་འགལ༌བས། 2 ཕཱར་ཨོལ་ཆང་གཉེར་བློན་ཆེན་དང་གསོལ་དཔོན་བློན་ཆེན་གཉིས་ལ་ཐུགས་ཤིན་ཏུ་ཁྲོས༌ཏེ། 3 ཁོ་གཉིས་རྒྱལ་པོའི་སྐུ་སྲུང་དམག་དཔོན་གྱི་བཙོན་ཁང་དུ༌བཅུག དེ་ནི་ཡོ་སེབ་བཙོན་དུ་བཅུག་པའི་གནས༌དེའོ།། 4 དེ་ནས་སྐུ་སྲུང་དམག་དཔོན་གྱིས་མི་དེ་གཉིས་ཀྱང་ཡོ་སེབ་ལ་བཅོལ་བ༌དང༌། ཡོ་སེབ་ཀྱིས་དེ་གཉིས་ལ་ཞབས་ཕྱི་བསྒྲུབས༌ཤིང༌། ཁོ་རྣམས་དུས་ཡུན་རིང་པོ་ཞིག་ལ་བཙོན་ཁང་ནས་མཉམ་དུ་བསྡད༌དོ།།

5 དེ་ཡང་བཙོན་དུ་བཅུག་པའི་རྒྱལ་པོའི་ཆང་གཉེར་པ་དང་གསོལ་དཔོན་གཉིས་ཀྱིས་ཞག་གཅིག་ལ་རྨི་ལམ་རེ་རྨིས༌ཤིང༌། རྨི་ལམ་རེ་ལ་ནང་དོན་རེ་ཡོད་པ༌རེད། 6 ཞོགས་པར་སླེབས༌དུས། ཡོ་སེབ་མི་དེ་གཉིས་ཀྱི་གམ་དུ་སོང་བ་དང་ཁོ་གཉིས་ཡིད་སྐྱོ་བའི་གནས་སུ་ལྷུང་བའི་ཉམས་འགྱུར་མཐོང༌སྟེ། 7 ཁོས་ཕཱར་ཨོལ་གྱི་བློན་ཆེན་གཉིས་ཏེ་རང་དང་མཉམ་དུ་བདག་པོའི་བཙོན་དུ་བཅུག་ཡོད་པར་འདི༌ལྟར། དེ་རིང་ཁྱོད་གཉིས་ཀྱི་གདོང་ལ་སྐྱོ་བའི་ཉམས་ཤིག་ཤར་ཡོད་པའི་རྒྱུ་མཚན་ཅི་ཞེས་དྲིས་པ༌ན། 8 ཁོ་གཉིས་ན༌རེ། ངེད་གཉིས་ཀྱིས་རྨི་ལམ་རེ་རྨིས་ནའང་རྨི་ལམ་ལ་བརྟག་མཁན་མེད་ཅེས་ལན་བཏབ་པ༌དང༌། ཡང་ཡོ་སེབ་ན༌རེ། རྨི་ལམ་ལ་བརྟག་མཁན་ནི་དཀོན་མཆོག་མ་ཡིན༌ནམ། ཁྱོད་གཉིས་ཀྱིས་རྨི་ལམ་དེ་བདག་ལ་ཤོད་ཅིག་ཅེས་སྨྲས༌སོ།།

9 དེ་ནས་ཆང་གཉེར་པས་རང་གི་རྨི་ལམ་ཡོ་སེབ་ལ་འདི༌ལྟར། བདག་གི་རྨི་ལམ་ནང་དུ་ངའི་མདུན་དུ་རྒུན་འབྲུམ་ཤིང་ཞིག་ཡོད༌ཅིང༌། 10 རྒུན་ཤིང་དེ་ལ་ཡལ་ག་གསུམ་ཡོད་པ༌དང༌། དེ་དག་ལ་ལོ་མ་འབུས་ནས་མེ་ཏོག་བཞད་པ༌དང༌། རྒུན་ཤིང་དེ་ལ་རྒུན་འབྲུམ་ཡང་སྨིན༌ཡོད། 11 བདག་གི་ལག་ཏུ་ཕཱར་ཨོལ་གྱི་ཕོར་བ་ཡོད་པ་དང་བདག་གིས་རྒུན་འབྲུམ་ཕོར་བའི་ནང་བཙིར༌རྗེས། ཕོར་བ་དེ་རྒྱལ་པོའི་ཕྱག་ཏུ་ཕུལ་ཞེས་སྨྲས༌པའོ།།

12 དེ་ནས་ཡོ་སེབ་ན༌རེ། ཁྱོད་ཀྱི་རྨི་ལམ་ལ་བརྟགས་ན་འདི་ལྟ༌སྟེ། ཡལ་ག་གསུམ་ནི་ཉིན་གསུམ་ཡིན༌ལ། 13 ཉིན་གསུམ་གྱི་ནང༌དུ། ཕཱར་ཨོལ་གྱིས་ཁྱོད་རང་བཙོན་ཁང་ནས་ཕྱིར་གཏོང་བ༌དང༌། ཁྱོད་ལ་དཔོན་ས་སྔར་བཞིན་འཐོབ༌ཅིང༌། ཁྱོད་དེ་སྔར་ཆང་གཉེར་བློན་ཆེན་ཡིན་པ༌བཞིན། མུ་མཐུད་ནས་རྒྱལ་པོའི་ཕྱག་ཏུ་ཕོར་བ་འབུལ་བར་འགྱུར༌རོ།། 14 འོན་ཀྱང་ཁྱོད་རང་བདེ་བླག་ཡིན་པའི་དུས་སུ་ང་རང་སེམས་སུ་འཛིན་པ་དང་ཐུགས་རྗེ་གནང་བར༌ཞུ། ཕཱར་ཨོལ་གྱི་དྲུང་དུའང་བདག་གླེང༌ནས། ང་རང་བཙོན་ལས་སྐྱོབ་པར༌ཞུ། 15 བདག་ནི་དངོས་གནས་ཨིབ་རི་པའི་ཡུལ་ནས་མི་གཞན་གྱིས་བཙན་ཁྲིད་བྱས་ཏེ་འདིར་ཡོང་བ༌དང༌། བདག་གིས་གནས་འདི་རུ་བཙོན་དུ་འཇུག་དགོས་པའི་ལས་ཅི་ཡང་བྱས་མེད་ཅེས་སྨྲས༌པའོ།།

16 དེ་ཡང་ཡོ་སེབ་ཀྱིས་རྨི་ལམ་ལ་ལེགས་པར་བརྟགས་པ་གསོལ་དཔོན་གྱིས་མཐོང༌སྟེ། ཡོ་སེབ་ལ་འདི༌ལྟར། ངས་རྨི་ལམ་ནང་དུ་བག་ལེབ་སླེ་བོ་གསུམ་མགོ་ལ་ཁུར༌ཞིང༌། 17 སླེ་བོ་གོང་མའི་ནང་དུ་ཕཱར་ཨོལ་ལ་གཡོས་སྦྱོར་བྱས་པའི་ཟས་རིགས་བསྲེག་མ་སྣ་ཚོགས་ཡོད་པ༌དང༌། བྱ་རྣམས་འཕུར་ཡོང་སྟེ་ཟོས་པ་ཡིན་ཞེས་སྨྲས༌སོ།།

18 དེ་ནས་ཡོ་སེབ་ན༌རེ། ཁྱོད་ཀྱི་རྨི་ལམ་ལ་བརྟགས་ན་འདི་ལྟ༌སྟེ། སླེ་བོ་གསུམ་ནི་ཉིན་གསུམ་ཡིན༌ལ། 19 ཉིན་གསུམ་གྱི་ནང༌དུ། ཕཱར་ཨོལ་གྱིས་ཁྱོད་ཀྱི་མགོ་བོ་གཅོད་པ༌དང༌། ཁྱོད་ཀྱི་བེམ་པོ་ལྗོན་ཤིང་གི་སྟེང་དུ་འགེལ༌ཞིང༌། བྱ་རྣམས་འཕུར་ཡོང་ནས་ཁྱོད་ཀྱི་བེམ་པོ་ཐོག་གི་ཤ་ཐམས་ཅད་བཟའ་བར་འགྱུར་ཞེས་སྨྲས༌སོ།།

20 དེ་ནས་ཉིན་གསུམ་པར་སླེབས་པ༌དང༌། ཉིན་དེ་ནི་ཕཱར་ཨོལ་གྱི་འཁྲུངས་སྐར་ཡིན༌པས། ཁོང་གིས་ཞབས་ཕྱི་པ་རྣམས་ལ་གསོལ་སྟོན་གཟབ་རྒྱས་བསྡུས༌ཤིང༌། བཙོན་ཁང་དུ་ཡོད་པའི་ཆང་གཉེར་པ་དང་གསོལ་དཔོན་གཉིས་ཀྱང་ཁྲིད་ཡོང་བ༌དང༌། 21 ཆང་གཉེར་པ་ནི་སྔར་བཞིན་ཆང་གཉེར་བློན་ཆེན་དུ་བསྐོས་པ༌དང༌། ཁོས་སྔར་བཞིན་ཕཱར་ཨོལ་གྱི་ཕྱག་ཏུ་ཕོར་བ་ཕུལ་ཏོ།། 22 འོན༌ཀྱང༌། ཡོ་སེབ་ཀྱིས་རྨི་ལམ་ལ་བརྟགས་པ་བཞིན་གསོལ་དཔོན་ནི་སྡོང་པོའི་སྟེང་དུ༌བཀལ། 23 ཡིན་ནའང་ཆང་གཉེར་བློན་ཆེན་གྱིས་ཡོ་སེབ་སེམས་སུ་མ་བཟུང་ཞིང་གཏན་དུ་བརྗེད་པར་གྱུར༌ཏོ།།

ལེའུ་ཞེ་གཅིག༌པ།

རྒྱལ་པོ་ཕཱར་ཨོལ་གྱིས་རྨི་ལམ་ཐེངས་གཉིས་རྨིས་པའི༌སྐོར།

1 དེ་ཡང་ལོ་གཉིས་འགོར་བའི་རྗེས་སུ་ཕཱར་ཨོལ་གྱིས་རྨི་ལམ་ཞིག་རྨིས༌ཤིང༌། རྨི་ལམ་ནང་དུ་ཁོ་རང་ནཱ་ཡོལ་གཙང་པོའི་འགྲམ་དུ་བསྡད་ཡོད་པ༌ལ། 2 བ་མོ་བདུན་གཙང་པོ་ལས་ཚུར་ཡོང་བ༌དང༌། བ་མོ་དེ་དག་ལྟ་ན་སྡུག་ཅིང་ཤ་ཤེད་རྒྱས་པ་ཞིག་ཡིན་ལ་ཆུ་ནང་གི་རྩྭ་སྔོན་ཟོས་ནས༌བསྡད། 3 དེ་ནས་ཡང་བ་མོ་བདུན་གཙང་པོ་ལས་ཚུར་ཡོང་བ༌དང༌། བ་མོ་དེ་དག་ཤིན་ཏུ་བཙོག་ཅིང་ལུས་ཟུངས་རིད་པོ་ཡིན༌ལ། ཤ་ཤེད་རྒྱས་པའི་བ་མོ་བདུན་པོ་དང་མཉམ་དུ་གཙང་པོའི་འགྲམ་དུ༌བསྡད། 4 དེ་ནས་ཤིན་ཏུ་བཙོག་ཅིང་ལུས་ཟུངས་རིད་པའི་བ་མོ་བདུན་པོས་ལྟ་ན་སྡུག་ཅིང་ཤ་ཤེད་རྒྱས་པའི་བ་མོ་བདུན་པོ་ཟོས་པ༌དང༌། དེ་ནས་ཕཱར་ཨོལ་གཉིད་སད༌དོ།།

5 ཕཱར་ཨོལ་སླར་ཡང་གཉིད་དུ་ཡུར་བ་དང་རྨི་ལམ་རྨིས༌སོ། །རྨི་ལམ་གཉིས་པའི་ནང༌དུ། གྲོ་ཡི་རྩི་ཤིང་གཅིག་ལ་སྙེ་མ་བདུན་ཐོགས༌ཤིང༌། སྙེ་མ་རེ་རེ་ནི་ཁ་གང་ཞིང་འབྲས་བུ་སྨིན་ཡོད༌དོ།། 6 དེ་ནས་ཡང་སྙེ་མ་བདུན་ཐོགས༌ཤིང༌། སྙེ་མ་དེ་དག་ནི་ཤིན་ཏུ་ཕྲ་ཞིང་འབྲས་བུ་མ་སྨིན་པ་དང་ཤར་རླུང་གིས་བསྐམས་པར་གྱུར༌ཏོ།། 7 དེར་སྙེ་མ་ཤིན་ཏུ་ཕྲ་མོ་དེ་དག་གིས་སྙེ་མ་ཁ་གང་ཞིང་འབྲས་བུ་སྨིན་པ་དེ་དག་ཟོས་པར༌གྱུར། དེ་ནས་ཕཱར་ཨོལ་གཉིད་སད་པ་དང་དོན་དེ་རྨི་ལམ་ཡིན་པ་ཤེས༌སོ།།

8 ནམ་ལངས་པ་དང་ཕཱར་ཨོལ་གྱི་སེམས་འཁྲུགས་པར་གྱུར༌པས། ཨེ་ཅིབ་ཡུལ་གྱི་མོ་པ་དང་བློ་གྲོས་ཅན་ཐམས་ཅད་བོས༌ཏེ། རྨི་ལམ་གྱི་དོན་དེ་སྨྲས་ནའང་སུས་ཀྱང་ཁོ་རང་ལ་འགྲེལ་མ་ནུས༌སོ།།

9 དེ་ནས་ཆང་གཉེར་བློན་ཆེན་གྱིས་ཕཱར་ཨོལ་ལ་འདི༌ལྟར། དེ་རིང་བདག་གིས་རང་གི་ཉེས་པ་དྲན༌བྱུང༌། 10 དེ་སྔོན་ཕཱར་ཨོལ་ཐུགས་ཁྲོས༌ཏེ། བདག་དང་གསོལ་དཔོན་གཉིས་ཀ་སྐུ་སྲུང་དམག་དཔོན་གྱི་བཙོན་ཁང་དུ་བཅུག༌ཅིང༌། 11 ངེད་གཉིས་ཀྱིས་ཞག་གཅིག་ལ་རྨི་ལམ་རེ་རྨིས་ཤིང་རྨི་ལམ་རེ་ལ་ནང་དོན་རེ༌མཆིས། 12 གནས་དེར་ངེད་གཉིས་དང་མཉམ་དུ་ཨིབ་རི་པའི་གཞོན་ནུ་ཞིག་ཀྱང༌ཡོད། ཁོ་རང་ནི་སྐུ་སྲུང་དམག་དཔོན་གྱི་ཞབས་ཕྱི་པ༌རེད། ངེད་གཉིས་ཀྱིས་རྨི་ལམ་ཁོ་ལ་སྨྲས་པ༌ན། ཁོས་ངེད་གཉིས་ཀྱི་རྨི་ལམ་ལ་རེ་རེ་བཞིན་བརྟགས༌སོ།། 13 ཕྱིས་སུ་ཁོས་རྨི་ལམ་ལ་བརྟགས་པ༌བཞིན། བདག་ལ་གོ་ས་སྔར་བཞིན་ཐོབ་པ་དང་གསོལ་དཔོན་ནི་སྡོང་པོའི་སྟེང་དུ་བཀལ་བ་ཡིན་ཞེས་སྨྲས༌སོ།།

14 དེ་ནས་ཕཱར་ཨོལ་གྱིས་ཡོ་སེབ་གདན་འདྲེན་པར་མི་འགའ་མངགས༌ཤིང༌། དེ་རྣམས་ཀྱིས་མྱུར་བ་མྱུར་དུ་ཡོ་སེབ་བཙོན་ཁང་ལས་ཕྱིར་ཁྲིད༌ཅིང༌། ཁོའི་སྐྲ་དང་སྨྲ་ར་བཞར་བ་དང་གྱོན་པ་བརྗེས་ཏེ་ཕཱར་ཨོལ་གྱི་དྲུང་དུ་ཁྲིད་ཡོང༌ངོ༌།།

15 དེ་ནས་ཕཱར་ཨོལ་གྱིས་ཡོ་སེབ་ལ་འདི༌ལྟར། བདག་གིས་རྨི་ལམ་ཞིག་རྨིས་ཤིང་སུས་ཀྱང་རྨི་ལམ་ལ་བརྟག་མ༌ཤེས། གོ་ཐོས་ལྟར་ན་ཁྱོད་ཀྱིས་རྨི་ལམ་ཐོས་མ་ཐག་ཏུ་བརྟག་ཤེས་འདུག་ཟེར་ཞེས་སྨྲས་པ༌ན། 16 ཡོ་སེབ་ན༌རེ། དེ་ནི་བདག་ལ་རག་ལས་པ་མིན༌ཏེ། དཀོན་མཆོག་གིས་ཁྱོད་ལ་ལན་ལེགས་པོ་ཞིག་གནང་བར་འགྱུར་ཞེས་སྨྲས༌སོ།། 17 ཡང་ཕཱར་ཨོལ་ན༌རེ། རྨི་ལམ་ནང་དུ་བདག་ནི་ནཱ་ཡོལ་གཙང་པོའི་འགྲམ་དུ་བསྡད་ཡོད༌ལ། 18 བ་མོ་བདུན་གཙང་པོ་ལས་ཚུར་ཡོང་བ་དང་དེ་དག་ནི་ལྟ་ན་སྡུག་ཅིང་ཤ་ཤེད་རྒྱས་པ་ཞིག་ཡིན་པ་དང་ཆུ་ནང་གི་རྩྭ་སྔོན་ཟ་བཞིན༌ཡོད། 19 དེ་ནས་ཡང་བ་མོ་བདུན་གཙང་པོ་ལས་ཚུར་ཡོང་བ་དང་དེ་དག་ནི་ཤིན་ཏུ་བཙོག་ཅིང་ཤ་ཤེད་ཞན༌ལ། བདག་གིས་བ་མོ་བཙོག་པོ་དེ་དག་ལྟ་བུ་ནི་ཨེ་ཅིབ་ཡུལ་ཀུན་ཏུའང་མཐོང་མ༌མྱོང༌། 20 དེ་ནས་ཤིན་ཏུ་བཙོག་ཅིང་ཤ་ཤེད་ཞན་པའི་བ་མོ་བདུན་པོས་དེ་སྔོན་གྱི་ཤ་ཤེད་རྒྱས་པའི་བ་མོ་བདུན་པོ་ཟོས་སོང་བ་དང༌། 21 དེ་དག་གིས་ཟོས་ཚར་ནའང་ཚུགས་ཀ་བཙོག་པོ་ནི་སྔར་བཞིན་ཡིན༌པས། ཟོས་སམ་མ་ཟོས་སུས་ཀྱང་ལྟ་མི་ཤེས༌ལ། དེ་ནས་ང་རང་ཡང་གཉིད་སད༌དོ།། 22 དེ་ནས་ཡང་བདག་གིས་རྨི་ལམ་ཞིག་རྨིས་པ༌དང༌། རྨི་ལམ་ནང་དུ་གྲོ་ཡི་རྩི་ཤིང་གཅིག་ལ་སྙེ་མ་བདུན་ཐོགས༌ཤིང༌། སྙེ་མ་རེ་རེ་ནི་ཁ་གང་ཞིང་འབྲས་བུ་སྨིན་ཡོད༌དོ།།

23 དེ་ནས་ཡང་སྙེ་མ་བདུན་ཐོགས༌ཤིང༌། སྙེ་མ་དེ་དག་ནི་ཤིན་ཏུ་ཕྲ་ཞིང་འབྲས་བུ་མ་སྨིན་པ་དང་ཤར་རླུང་གིས་བསྐམས་པར་གྱུར༌ཡོད། 24 སྙེ་མ་ཤིན་ཏུ་ཕྲ་མོ་དེ་དག་གིས་ཁ་གང་ཞིང་འབྲས་བུ་སྨིན་པའི་སྙེ་མ་བདུན་པོ་ཟོས་པ༌དང༌། བདག་གིས་རྨི་ལམ་འདི་མོ་པ་རྣམས་ལ་སྨྲས་ནའང་སུས་ཀྱང་བརྟག་མ་ཤེས་ཞེས་སྨྲས༌སོ།།

25 དེ་ནས་ཡོ་སེབ་ཀྱིས་ཕཱར་ཨོལ་ལ་འདི༌ལྟར། རྒྱལ་པོ་ཁྱེད་ཀྱིས་རྨིས་པའི་རྨི་ལམ་གཉིས་ཀ་དོན་གཅིག་ཡིན༌འདུག དཀོན་མཆོག་གིས་གང་ཞིག་མཛད་པར་འགྱུར་བ་ཁྱེད་ལ་བསྟན་ཟིན༌ཏོ།། 26 དེ་ཡང་བ་མོ་ཤ་ཤེད་ཅན་བདུན་པོ་ནི་ལོ་བདུན༌དང༌། ཁ་གང་ཞིང་འབྲས་བུ་སྨིན་པའི་སྙེ་མ་བདུན་པོའང་ལོ་བདུན༌ཡིན། འདི་གཉིས་རྨི་ལམ་གཅིག༌ཡིན། 27 དེའང་ཕྱིས་སུ་ཡོང་བའི་ཚུགས་ཀ་ཤིན་ཏུ་བཙོག་ཅིང་ཤ་ཤེད་ཞན་པའི་བ་མོ་བདུན་ནི་ལོ་བདུན༌དང༌། ཤར་རླུང་གིས་བསྐམས་པའི་སྙེ་མ་བདུན་པོའང་ལོ་བདུན༌ཡིན། དེ་གཉིས་ནི་མུ་གེ་འབྱུང་བའི་ལོ་བདུན༌ཡིན། 28 དེའི༌ཕྱིར། བདག་གིས་གོང་ནས་ཕཱར་ཨོལ་ལ་སྨྲས་པ་བཞིན་དཀོན་མཆོག་གིས་གང་ཞིག་མཛད་པར་འགྱུར་བ་ཁྱེད་ལ་བསྟན་ཟིན༌ཏོ།། 29 ཨེ་ཅིབ་ཡུལ་ཡོངས་སུ་ལོ་བདུན་རིང་ལ་ལོ་ལེགས་འབྱུང་བ༌དང༌། 30 དེ་ནས་ལོ་བདུན་རིང་ལ་མུ་གེ་འབྱུང་ངེས༌ཤིང༌། ཐ་ན་ཨེ་ཅིབ་ཡུལ་གྱི་མི་རྣམས་ཀྱིས་ལོ་ལེགས་བྱུང་བའི་དོན་དེའང་བརྗེད་པར་འགྱུར་བ༌དང༌། ཡུལ་ཡོངས་ལ་མུ་གེ་ཆེན་པོ་བྱུང་ནས་བརླག་པར་འགྱུར༌ངེས། 31 ཕྱིས་སུ་འབྱུང་ངེས་པའི་མུ་གེ་དེ་ནི་ཤིན་ཏུ་ཚབས་ཆེ་བའི༌ཕྱིར། ལོ་ལེགས་བྱུང་བའི་དོན་དེ་མི་རྣམས་ཀྱིས་སེམས་སུ་མི་དྲན༌ནོ།། 32 ཕཱར་ཨོལ་ཁྱེད་ཀྱིས་རྨི་ལམ་ཐེངས་གཉིས་ལ་རྨིས་པ་ནི་དཀོན་མཆོག་གིས་ཐུགས་ཐག་བཅད་པའི༌ཕྱིར། ཁོང་གིས་དོན་དེ་མྱུར་དུ་འགྲུབ་པར་མཛད༌ངེས། 33 དེའི༌ཕྱིར། ཕཱར་ཨོལ་ཁྱེད་ཀྱིས་བློ་དང་ཤེས་རབ་ལྡན་པའི་མི་ཞིག་བདམས༌ཏེ། ཨེ་ཅིབ་ཡུལ་སྐྱོང་བ་ལ་བསྐོ་བར༌མཛོད། 34 ཕཱར་ཨོལ་ཁྱེད་ཀྱིས་དེ་ལྟར་བྱས་རྗེས་ས་གནས་དཔོན་པོ་རྣམས་ཀྱང་ཡུལ་དེར་མངགས་ནས་དོ་དམ་བྱེད་པར༌མཛོད། དེ་ཡང་ལོ་བདུན་ལ་ལོ་ལེགས་འབྱུང་བའི་དུས༌སུ། ཨེ་ཅིབ་ཡུལ་གྱི་ལྔ་ཆའི་གཅིག་བསྡུས༌ཏེ། 35 ས་གནས་དཔོན་པོ་རྣམས་ལ་ལོ་ལེགས་བྱུང་བའི་འབྲུ་རིགས་གྲོན་ཆུང་བྱས་ནས་གྲོང་ཁྱེར་ནང་གསོག་ཏུ་འཇུག་པ་དང་ཕཱར་ཨོལ་གྱི་དབང་འོག་ཏུ་འཇུག་པར་བྱ༌དགོས། 36 ཡང་ཡུལ་ཡོངས་ལ་མུ་གེ་ཆེན་པོ་བྱུང་ནས་བརླག་པར་མི་འགྱུར་བའི༌ཕྱིར། འབྲུ་རིགས་གསོག་འཇོག་བྱས་ན་མ་འོངས་པར་ལོ་བདུན་རིང་ལ་མུ་གེ་འབྱུང་བའི་དཀའ་ངལ་སེལ་ཐུབ་ཅེས་སྨྲས༌སོ།།

རྒྱལ་པོས་ཡོ་སེབ་བློན་ཆེན་དུ་བསྐོས༌པ།

37 དེ་ཡང་ཕཱར་ཨོལ་དང་ཁོང་གི་འཁོར་གཡོག་ཐམས་ཅད་ཀྱིས་དོན་དེ་ལེགས་པར༌སྙམ། 38 དེ་ནས་ཕཱར་ཨོལ་གྱིས་རང་གི་འཁོར་གཡོག་རྣམས་ལ་འདི༌ལྟར། དཀོན་མཆོག་གི་ཐུགས་ཉིད་དང་ལྡན་པའི་མི་འདི་ལྟ་བུ་ནི་སུ་ཞིག་གིས་བཙལ་ནས་རྙེད་དམ་ཞེས་སྨྲས་པ༌དང༌། 39 ཡང་ཕཱར་ཨོལ་གྱིས་ཡོ་སེབ་ལ་འདི༌ལྟར། དཀོན་མཆོག་གིས་དོན་འདི་ཁྱོད་ལ་མངོན་པར་མཛད༌པས། ཁྱོད་བཞིན་དུ་བློ་དང་ཤེས་རབ་ལྡན་པའི་མི་གཞན་ཞིག་ཡོད་མི༌སྲིད། 40 ཁྱོད་ཀྱིས་བདག་གི་ཕོ་བྲང་སྐྱོང་བ༌དང༌། བདག་གི་འབངས་མི་ཐམས་ཅད་ཀྱིས་ཁྱོད་ཀྱི་ངག་ལ་ཉན་སྲིད་པ༌དང༌། ཁྲི་སྟེང་དུ་བཞུགས་པ་བདག་ཁོ་ན་ཁྱོད་ལས་མཐོའོ་ཞེས༌སྨྲས། 41 ཡང་ཕཱར་ཨོལ་གྱིས་ཡོ་སེབ་ལ་འདི༌ལྟར། ལྟོས༌དང༌། བདག་གིས་ཁྱོད་ནི་ཨེ་ཅིབ་ཡུལ་ཐམས་ཅད་སྐྱོང་བར་བསྐོས་པ་ཡིན་ཞེས་སྨྲས་པ༌དང༌། 42 རང་གི་མཛུབ་མོ་སྟེང་གི་ཐམ་ག་དང་ལྡན་པའི་མཛུབ་དཀྲིས་བླངས་ཏེ་ཡོ་སེབ་ཀྱི་མཛུ་གུར་བསྐོན་པ༌དང༌། ཡོ་སེབ་ཀྱི་ལུས་ལ་སོ་རས་སྲབ་བུའི་གོས་བསྐོན་ཞིང་སྐེ་ལ་གསེར་གྱི་མགུལ་རྒྱན་འདོགས་སུ་བཅུག་པ༌དང༌། 43 རྒྱལ་པོའི་ཤིང་རྟ་གཉིས་པར་ཡོ་སེབ་སྡོད་དུ་བཅུག་པ༌དང༌། དེའི་སྔོན་དུ་མི་མངགས་ཤིང་དེ་དག་གིས་ཕྱག་འཚལ་བར་གྱིས་ཞེས༌སྨྲས། དེ་ལྟར་ཕཱར་ཨོལ་གྱིས་ཡོ་སེབ་ནི་ཨེ་ཅིབ་ཡུལ་ཐམས་ཅད་སྐྱོང་བར་བསྐོས༌སོ།།

44 ཡང་ཕཱར་ཨོལ་གྱིས་ཡོ་སེབ་ལ་འདི༌ལྟར། བདག་ནི་ཕཱར་ཨོལ་ཡིན༌ནོ། །ཨེ་ཅིབ་ཡུལ་ཡོངས་སུ་ཁྱོད་ཀྱི་བཀའ་མེད༌ན། མི་སུས་ཀྱང་གང་འདོད་དུ་བྱ་མི་རུང་ཞེས༌སྨྲས། 45 དེ་ནས་ཕཱར་ཨོལ་གྱིས་ཡོ་སེབ་ཀྱི་མིང་ལ་ཚཱབ་ནཱ་ཕཱ་ནེ་ཨ་ཞེས་བཏགས་པ༌དང༌། ཡང་ཨོ་ནཱ་ཡུལ་གྱི་མཆོད་དཔོན་ཕའོ་ཏི་ཕེ་རཱ་ཞེས་པའི་བུ་མོ་ཨ་སི་ནཱ་ཐི་ཁོའི་ཆུང་མར༌གནང༌། དེ་ནས་ཡོ་སེབ་ནི་ཨེ་ཅིབ་ཀྱི་ཡུལ་སོ་སོར་རྟོག་དཔྱོད་བྱེད་དུ་སོང༌ངོ༌།།

46 དེ་ཡང་རྒྱལ་པོ་ཕཱར་ཨོལ་གྱིས་ཡོ་སེབ་ཁོ་རང་ཨེ་ཅིབ་ཀྱི་ཡུལ་སྐྱོང་བར་བསྐོས་པའི་དུས་སུ་ཁོ་ལོ་སུམ་ཅུ་ཡིན༌ལ། ཁོ་རང་རྒྱལ་པོའི་དྲུང་ནས་ཨེ་ཅིབ་ཀྱི་ཡུལ་ཐམས་ཅད་ལ་རྟོག་དཔྱོད་བྱེད་དུ༌སོང༌། 47 ལོ་ལེགས་བྱུང་བའི་ལོ་བདུན་རིང་ལ་འབྲུ་རིགས་ཕུན་སུམ་ཚོགས་པ་ཐོབ་པ༌དང༌། 48 ཡོ་སེབ་ཀྱིས་ལོ་བདུན་རིང་ལ་ལོ་ལེགས་བྱུང་བའི་འབྲུ་རིགས་ཐམས་ཅད་གྲོང་ཁྱེར་གྱི་འབྲུ་མཛོད་ཁང་དུ་བཅུག༌གོ །གྲོང་ཁྱེར་སོ་སོའི་ཉེ་འཁོར་གྱི་འབྲུ་རིགས་ཐམས་ཅད་གྲོང་ཁྱེར་ནང་དུ༌བཅུག 49 ཡོ་སེབ་ཀྱིས་འབྲུ་རིགས་སྣ་ལྔ་བསགས་པ་ནི་རྒྱ་མཚོའི་འགྲམ་གྱི་བྱེ་མ་དང་མཚུངས་པར་གྲངས་ཀྱིས་མི་ཟིན༌ཏོ། །ཅིའི་ཕྱིར་ཞེ༌ན། འབྲུ་རིགས་ཤིན་ཏུ་མང་བའི་ཕྱིར༌རོ།།

50 དེ་ཡང་མུ་གེ་མ་བྱུང་བའི་ཡར་སྔོན༌དུ། ཨོ་ནཱ་ཡུལ་གྱི་མཆོད་དཔོན་ཕའོ་ཏི་ཕེ་རཱ་ཞེས་པའི་བུ་མོ་ཨ་སི་ནཱ་ཐི་ཡིས་ཡོ་སེབ་ལ་བུ་གཉིས་བཙས་པ༌དང༌། 51 ཡོ་སེབ་ཀྱིས་བུ་སྐྱེས་འགོའི་མིང་ལ་མཱ་ན་ཤེ་*ཞེས༌བཏགས། ཅིའི་ཕྱིར་ཞེ༌ན། ཁོ་ན༌རེ། དཀོན་མཆོག་གིས་བདག་ལ་དཀའ་ངལ་སྣ་ཚོགས་དང་བདག་གི་ཕ་ཡི་ཁྱིམ་མི་ཐམས་ཅད་བརྗེད་པར་མཛད་པ་ཡིན་ཞེས་སྨྲས་པའི་ཕྱིར༌རོ།། 52 ཡང་བུ་ཆུང་བའི་མིང་ལ་ཨེ་ཕཱར་ཡིམ་†ཞེས༌བཏགས། ཅིའི་ཕྱིར་ཞེ༌ན། ཁོ་ན༌རེ། དཀོན་མཆོག་གིས་བདག་ནི་དཀའ་སྡུག་མྱང་བའི་ཡུལ་དུ་དར་ཞིང་རྒྱས་པར་མཛད་པ་ཡིན་ཞེས་སྨྲས་པའི་ཕྱིར༌རོ།།

53 དེ་ཡང་ཨེ་ཅིབ་ཡུལ་དུ་ལོ་ལེགས་བྱུང་བའི་ལོ་བདུན་པོ་མཇུག་རྫོགས༌རྗེས། 54 ཡོ་སེབ་ཀྱིས་སྨྲས་པ་བཞིན་མུ་གེ་འབྱུང་བའི་ལོ་བདུན་དེ་སླེབས༌སོ། །དེ་ནས་ཡུལ་གཞན་ཐམས་ཅད་ལ་མུ་གེ་བྱུང་ནའང་ཨེ་ཅིབ་ཀྱི་ཡུལ་ཁོ་ནར་འབྲུ་རིགས་མཆིས༌སོ།། 55 ཨེ་ཅིབ་ཀྱི་ཡུལ་ལའང་མུ་གེ་བྱུང་བས་འབངས་མི་རྣམས་ཀྱིས་ཕཱར་ཨོལ་ལ་འབྲུ་རིགས་བསླངས་པ༌ན། རྒྱལ་པོ་ན༌རེ། ཁྱོད་ཅག་ཡོ་སེབ་ཀྱི་དྲུང་དུ་སོང༌ཞིག ཁོས་ཇི་ལྟར་སྨྲས་པ་ཡིན་ན་ཁྱོད་ཅག་གིས་དེ་ལྟར་སྒྲུབས་ཤིག་ཅེས་སྨྲས༌སོ།། 56 སྐབས༌དེར། གནམ་འོག་ཀུན་ལ་མུ་གེ་བྱུང་བ༌དང༌། ཨེ་ཅིབ་ཡུལ་ཀུན་ལའང་མུ་གེ་ཆེན་པོ་བྱུང་བས་ཡོ་སེབ་ཀྱིས་ཡུལ་སོ་སོའི་འབྲུ་མཛོད་ཕྱེས་ཏེ། ཨེ་ཅིབ་ཀྱི་མི་རྣམས་ལ་འབྲུ་རིགས་བཙོངས་པ༌རེད། 57 ཡུལ་སོ་སོའི་མི་རྣམས་ཨེ་ཅིབ་ཀྱི་ཡུལ་དུ་སོང་ཞིང་ཡོ་སེབ་ཀྱི་དྲུང་ནས་འབྲུ་རིགས་ཉོས་པ༌སྟེ། གནམ་འོག་ཀུན་ལ་མུ་གེ་ཆེན་པོ་བྱུང་བས༌སོ།།

ལེའུ་ཞེ་གཉིས༌པ།

ཡ་ཀོབ་ཀྱིས་བུ་རྣམས་ཨེ་ཅིབ་ཡུལ་དུ་མངགས༌པ།

1 དེ་ཡང་ཡ་ཀོབ་ཀྱིས་ཨེ་ཅིབ་ཡུལ་དུ་འབྲུ་རིགས་ཡོད་པ་ཤེས་ཏེ་རང་གི་བུ་རྣམས་ལ་འདི་སྐད༌དུ། ཁྱོད་ཅག་གིས་ཅིའི་ཕྱིར་ཕན་ཚུན་ལ༌ལྟའམ། 2 བདག་གིས་ཨེ་ཅིབ་ཡུལ་དུ་འབྲུ་རིགས་ཡོད་པ་ཐོས༌བྱུང༌། རང་ཅག་རྣམས་འཚོ་ཞིང་གཞེས་པ་དང་མི་འཆི་བའི༌ཕྱིར། ཁྱོད་རྣམས་ཀྱང་ཨེ་ཅིབ་ཡུལ་དུ་སོང་ནས་འབྲུ་རིགས་ཉོས་ན་ལེགས་ཞེས་སྨྲས༌སོ།། 3 དེ་ནས་ཡོ་སེབ་ཀྱི་གཅེན་པོ་བཅུ་པོའང་མར་ཨེ་ཅིབ་ཡུལ་དུ་འབྲུ་རིགས་ཉོ་རུ་སོང༌མོད། 4 འོན༌ཀྱང༌། ཡོ་སེབ་ཀྱི་གཅུང་པོ་པེན་ཡཱ་མེན་ནི་ཁོའི་གཅེན་པོ་རྣམས་དང་མཉམ་དུ་མ་མངགས༌ཏེ། ཡ་ཀོབ་ན༌རེ། ཁོ་ལ་བར་ཆད་འབྱུང་སྲིད་ཅེས་སྨྲས་པའི་ཕྱིར༌རོ།། 5 དེ་ཡང་ཀ་ན་ཨན་ཡུལ་ལའང་མུ་གེ་བྱུང་བས་འབྲུ་རིགས་ཉོ་རུ་ཡོང་བའི་མི་རྣམས་ཀྱི་ཁྲོད་དུ་ཡེས་ར་ཨེལ་ཞེས་བྱ་བ་སྟེ་ཡ་ཀོབ་ཀྱི་བུ་རྣམས་ཀྱང་ཡོད༌དོ།། 6 དུས་དེར་ཨེ་ཅིབ་ཀྱི་ཡུལ་ཐམས་ཅད་སྐྱོང་མཁན་ནི་ཡོ་སེབ་ཡིན༌ལ། ཡུལ་སོ་སོའི་མི་རྣམས་ལ་འབྲུ་རིགས་འཚོང་མཁན་ཡང་ཡོ་སེབ༌ཡིན། ཡོ་སེབ་ཀྱི་གཅེན་པོ་རྣམས་ཀྱང་ཡོང་སྟེ་པུས་མོ་སར་བཙུགས་ནས་ཁོང་ལ་ཕྱག་བཙལ་བ༌དང༌། 7 ཡོ་སེབ་ཀྱིས་རང་གི་གཅེན་པོ་རྣམས་མཐོང་བ་དང་ངོ་ཤེས་ནའང་མ་ཤེས་ཁུལ་གྱིས་ཁྱོད་ཅག་གང་ནས་ཡོང་བ་ཡིན་ཞེས་བཙན་གྱིས་དྲིས་པ༌ན། ཁོ་རྣམས་ན༌རེ། ངེད་ཅག་ཀ་ན་ཨན་ཡུལ་ནས་གནས་འདིར་འབྲུ་རིགས་ཉོ་རུ་ཡོང་བ་ཡིན་ཞེས་སྨྲས༌སོ།། 8 ཡོ་སེབ་ཀྱིས་རང་གི་གཅེན་པོ་རྣམས་ངོ་ཤེས་ནའང་ཁོ་རྣམས་ཀྱིས་ཡོ་སེབ་མ་ཤེས༌སོ།། 9 དེ་ནས་ཡོ་སེབ་ཀྱིས་སྔོན་ཆད་རྨི་ལམ་གཉིས་རྨིས་མྱོང་བ་ཡིད་ལ་དྲན༌ཏེ། ཁྱོད་རྣམས་མྱུལ་མ༌ཡིན། སྲུང་དམག་མེད་པའི་ཡུལ་འདིར་ལྐོག་ལྟ་བྱེད་དུ་ཡོང་བ་རེད་ཅེས་སྨྲས་པ༌དང༌། 10 ཁོ་རྣམས་ན༌རེ། ཇོ་བོ་ལགས། དེ་འདྲ་མིན༌ཏེ། ཁྱེད་ཀྱི་ཞབས་ཕྱི་པ་ངེད་རྣམས་ནི་གནས་འདིར་འབྲུ་རིགས་ཉོ་རུ་ཡོང་བ༌ཡིན། 11 ངེད་ཅག་ནི་ཕ་གཅིག་གི་བུ་ཡིན༌ལ། མི་དྲང་པོ་ཡིན་པ་ལས་མྱུལ་མ་མིན་ཞེས་སྨྲས་པ༌ན། 12 ཡོ་སེབ་ན༌རེ། དེ་འདྲ་ག་ལ༌ཡིན། ཁྱོད་རྣམས་སྲུང་དམག་མེད་པའི་ཡུལ་འདིར་ལྐོག་ལྟ་བྱེད་དུ་ཡོང་བ་ཤ་སྟག་རེད་ཅེས་སྨྲས་པ༌དང༌། 13 ཁོ་རྣམས་ན༌རེ། ཁྱེད་ཀྱི་ཞབས་ཕྱི་པ་ངེད་ཅག་ལ་སྤུན་བཅུ་གཉིས་ཡོད་ཅིང་ཀ་ན་ཨན་ཡུལ་གྱི་ཕ་གཅིག་གི་བུ་རྣམས་ཡིན༌ལ། སྤུན་རྣམས་ལས་ཆེས་ཆུང་བ་ད་ལྟ་ཕ་ཡི་དྲུང་དུ་ཡོད་པ༌དང༌། སྤུན་གཞན་ཞིག་ཚེ་ལས་འདས་སོང་ཞེས་སྨྲས༌སོ།།

14 དེ་ནས་ཡོ་སེབ་ན༌རེ། བདག་གིས་ཁྱོད་རྣམས་མྱུལ་མ་རེད་ཅེས་སྨྲས་པ་དོན་ལ༌གནས། 15 བདག་གིས་ཕཱར་ཨོལ་དཔང་དུ་བཙུགས་ནས་དམ་བཅའ་བར་བྱ༌སྟེ། གལ༌སྲིད། ཁྱོད་རྣམས་ཀྱི་སྤུན་ཆེས་ཆུང་བ་གནས་འདིར་ཡོང་བ་མིན༌ན། ཁྱོད་རྣམས་ཀྱང་གནས་འདི་ནས་ཕྱིར་འགྲོ་མི་ཐུབ༌ལ། དེ་ལས་ཁྱོད་རྣམས་ག་འདྲ་ཡིན་པའང་ར་སྤྲོད་བྱེད་ཐུབ་པ༌ཡིན། 16 ཁྱོད་རྣམས་ལས་སྤུན་གཅིག་མངགས་ནས་སྤུན་ཆེས་ཆུང་བའང་འདིར་ཁྲིད་ཤོག༌ཅིག ཁྱོད་ཅག་གིས་སྨྲས་པའི་གཏམ་བདེན་མིན་ལ་བརྟག་པའི༌ཕྱིར། ཁྱོད་རྣམས་འདིར་བཙོན་དུ་འདུག་དགོས་པ༌ཡིན། གལ་ཏེ་ཁྱོད་ཅག་གིས་སྨྲས་པའི་གཏམ་དེ་བདེན་པ་མིན༌ན། བདག་གིས་ཕཱར་ཨོལ་དཔང་དུ་བཙུགས་ནས་དམ་བཅའ༌སྟེ། ཁྱོད་རྣམས་མྱུལ་མ་ཤ་སྟག་རེད་ཅེས་སྨྲས༌སོ།། 17 དེ་ནས་ཡོ་སེབ་ཀྱིས་རང་གི་སྤུན་གཞན་རྣམས་ཉིན་གསུམ་ལ་བཙོན་དུ་བཅུག༌གོ །

18 དེ་ནས་ཉིན་གསུམ་པར་ཡོ་སེབ་ཀྱིས་སྤུན་རྣམས་ལ་འདི༌ལྟར། བདག་ནི་དཀོན་མཆོག་ལ་གུས་ཤིང་འཇིགས་པ་ཞིག་ཡིན༌ཞིང༌། ཁྱོད་ཅག་གིས་དེ་བཞིན་བྱས་ན་རང་སྲོག་འཆོར་མི༌སྲིད། 19 ཁྱོད་ཅག་མི་དྲང་པོ་ཡིན༌ན། ཁྱོད་རྣམས་ལས་སྤུན་གཅིག་བཙོན་དུ་བསྡད་དེ། སྤུན་གཞན་རྣམས་ཀྱིས་འབྲུ་རིགས་ཁུར་ནས་རང་ཁྱིམ་གྱི་བཀྲེས་ལྟོགས་སེལ་བར་འགྲོ་རུང་བ༌ཡིན། 20 འོན༌ཀྱང༌། ཁྱོད་རྣམས་ཀྱིས་རང་གི་སྤུན་ཆེས་ཆུང་བ་དེ་འདིར་ཁྲིད་ཤོག༌ཅིག དེ་ལྟར་བྱས༌ན། ཁྱོད་ཅག་གིས་སྨྲས་པའི་གཏམ་ལ་བདེན་དཔང་བྱེད་ཐུབ༌ཅིང༌། ཁྱོད་རྣམས་ཀྱང་འཆི་མི་སྲིད་ཅེས་སྨྲས་པ༌དང༌། སྤུན་དེ་རྣམས་ཀྱིས་ཀྱང་དེ་ལྟར་བྱས༌སོ།།

21 དེ་ནས་སྤུན་རྣམས་ཀྱིས་ཕན་ཚུན་ན༌རེ། རང་ཅག་ནི་སྤུན་གྱི་ཆ་ནས་ཉེས་པ་ཡོད༌དེ། ཁོས་སྨྲེ་སྔགས་བཏོན་ནས་རང་ཅག་ལ་ཞུ་བ་བྱེད་པའི་སྐབས༌སུ། ངེད་རྣམས་ཀྱིས་ཁོའི་སེམས་སྐྱོ་སྡུག་གིས་ཁེངས་པ་མཐོང༌ཡང༌། ཁོས་ཞུ་བར་མ་མཉན་པས་ད་ནི་སྡུག་བསྔལ་འདི་ལྟ་བུ་རང་ཅག་རྣམས་ལ་བྱུང་བ་ཡིན་ཞེས་སྨྲས༌སོ།།

22 དེར་རུ་བེན་ན༌རེ། བདག་གིས་ཁྱོད་རྣམས་ལ་བྱིས་པ་དེར་སྡིག་པ་བྱེད་མི་རུང་ཞེས་སྨྲས་མྱོང་བ་མ་ཡིན༌ནམ། ཁྱོད་རྣམས་ཀྱིས་བདག་གི་གཏམ་ལ་མ་མཉན༌པས། ཁོ་རང་ལ་ཁྲག་བཞུར་དུ་བཅུག་པའི་སྡིག་པ་ནི་ད་ལྟ་རང་ཅག་རྣམས་ཀྱིས་འཇལ་དགོས་ཞེས་སྨྲས་པ༌དང༌། 23 ཁོ་རྣམས་ཀྱི་སེམས་སུ་ཁོ་ཚོས་སྨྲས་པའི་གཏམ་དེ་དག་ཡོ་སེབ་ཀྱིས་མ་ཐོས་པར༌སྙམ། རྒྱུ་མཚན་ནི་ཡོ་སེབ་དང་ཁོ་རྣམས་བར་དུ་སྐད་སྒྱུར་བ་ཞིག་ཡོད་པའི་ཕྱིར༌རོ།།

24 དེ་ནས་ཡོ་སེབ་ཕར་སོང་ནས་ངུས༌ཤིང༌། ཡང་ཕྱིར་ཡོང་ནས་རང་གི་སྤུན་རྣམས་ལ་གླེང་མོལ་བྱས་པ༌དང༌། སྤུན་དེ་རྣམས་ཀྱི་ཁྲོད་ནས་སི་མུ་ཨོན་ཞེས་པ་བདམས་ཏེ་ཁོ་རྣམས་ཀྱི་མིག་མདུན་ནས་བཀྱིགས༌སོ།།

25 ཡོ་སེབ་ཀྱིས་མི་མངགས་ནས་རང་གི་སྤུན་རྣམས་ཀྱི་སྒྱེ་མོའི་ནང་དུ་འབྲུ་རིགས་ཀྱིས་གཏམས་པར་མཛད༌ཅིང༌། ཁོ་རྣམས་ཀྱི་དངུལ་སྒོར་ཡང་ཕྱིར་ཁོ་རྣམས་ཀྱི་སྒྱེ་མོའི་ནང་དུ་འཇུག་པ༌དང༌། ཁོ་རྣམས་ལ་ལམ་བྲོའང་སྟེར་དགོས་པའི་བཀའ་ཕབ་པ་དང་དེ་ལྟར་བསྒྲུབས༌སོ།། 26 ཁོ་རྣམས་ཀྱིས་ཀྱང་འབྲུ་རིགས་བོང་བུར་བཀལ་ནས་ཡུལ་དེ་དང་ཁ་བྲལ༌ཏོ།།

27 དེ་ནས་ཁོ་རྣམས་ལམ་ལ་ཆས་ཤིང་ལམ་བར་ནས་ཞག་སྡོད་བྱེད་སར་སླེབས༌དུས། ཁོ་རྣམས་ལས་སྤུན་ཞིག་གིས་བོང་བུར་གཟན་ཆས་སྟེར་སྙམ་ནས་སྒྱེ་མོའི་ཁ་ཕྱེས་པ་ན། རང་གི་དངུལ་སྒོར་དེ་སྒྱེ་མོའི་ནང་དུ་ཡོད་པ་མཐོང༌སྟེ། 28 སྤུན་གཞན་རྣམས་ལ་འདི༌ལྟར། བདག་གི་དངུལ་སྒོར་ཕྱིར་ཡོང༌ངོ༌། །ལྟོས༌དང༌། བདག་གི་སྒྱེ་མོའི་ནང་དུ་འདུག་ཅེས་སྨྲས་པ༌དང༌། ཁོ་རྣམས་ཤིན་ཏུ་འཇིགས་ཤིང་སྐྲག༌སྟེ། འདི་ནི་དཀོན་མཆོག་གིས་རང་ཅག་ལ་ཅི་ཞིག་མཛད་པ་ཡིན་ནམ་ཞེས་སྨྲས༌སོ།།

29 དེ་ནས་ཁོ་རྣམས་ཀ་ན་ཨན་ཡུལ་གྱི་ཡབ་ཡ་ཀོབ་ཀྱི་གམ་དུ་སླེབས་པ༌དང༌། ཁོ་རྣམས་ལ་བྱུང་བའི་དོན་རྣམས་འདི་ལྟར་སྨྲས༌པ། 30 ཡུལ་དེའི་བདག་པོས་ངེད་ཅག་ལ་བཙན་གཏམ་སྨྲས་པ༌དང༌། ངེད་ཅག་ཡུལ་དེར་གསང་མྱུལ་དུ་ཡོང་བར་འདོད༌ཅིང༌། 31 ངེད་རྣམས་ཀྱིས་བདག་པོ་དེ༌ལ། ངེད་ཅག་མི་དྲང་པོ་ཡིན་པ་ལས་མྱུལ་མ༌མིན། 32 ངེད་རྣམས་ལ་སྤུན་བཅུ་གཉིས་ཡོད་ཅིང་ཐམས་ཅད་ཕ་གཅིག་གི་བུ་རྣམས་ཡིན༌ལ། སྤུན་གཅིག་ཚེ་ལས་འདས་པ༌དང༌། སྤུན་ཆེས་ཆུང་བ་ད་ལྟ་ཕ་དང་མཉམ་དུ་ཀ་ན་ཨན་ཡུལ་དུ་ཡོད་ཅེས་སྨྲས་པ༌ན། 33 ཡུལ་དེའི་བདག་པོ་ན༌རེ། བདག་གིས་ཁྱོད་རྣམས་མི་དྲང་པོ་ཡིན་པ་ཤེས་དགོས༌ན། ཁྱོད་ཅག་རྣམས་ལས་གཅིག་བདག་གི་ཡུལ་འདིར་སྡོད༌དང༌། གཞན་རྣམས་ཀྱིས་འབྲུ་རིགས་ཁུར་ནས་རང་ཁྱིམ་གྱི་བཀྲེས་ལྟོགས་སེལ་བར་སོང༌ཞིག 34 འོན༌ཀྱང༌། ཁྱོད་རྣམས་ཀྱིས་རང་གི་སྤུན་ཆེས་ཆུང་བ་དེ་འདིར་ཁྲིད་ཤོག༌དང༌། བདག་གིས་ཁྱོད་རྣམས་མྱུལ་མ་མིན་པར་མི་དྲང་པོ་ཡིན་པ་ཤེས་ནུས་པ༌ཡིན། དེ་ལྟར་བྱས༌ན། བདག་གིས་ཁྱོད་ཅག་གི་སྤུན་ཕྱིར་ཁྱོད་རྣམས་ལ་སྤྲོད་པ༌དང༌། ཁྱོད་རྣམས་ཀྱིས་ཀྱང་ཡུལ་འདི་ནས་ཚོང་ལས་གཉེར་ཆོག་པ་ཡིན་སྨྲས་ཞེས༌བཤད་དོ།།

35 དེ་ཡང་ཕྱིས་སུ་ཁོ་རྣམས་ཀྱིས་རང་རང་གི་སྒྱེ་མོའི་ཁ་ཕྱེས་པ་ན། མི་རེ་རེའི་དངུལ་ཁུག་སྒྱེ་མོའི་ནང་དུ་ཡོད་པ༌དང༌། ཡབ་དང་ཁོ་རྣམས་ཀྱིས་དངུལ་ཁུག་མཐོང་བ་དང་འཇིགས་སྐྲག་སྐྱེས༌སོ།། 36 དེ་ནས་ཡབ་ཡ་ཀོབ་ཀྱིས་བུ་རྣམས་ལ་འདི་སྐད༌དུ། ཁྱོད་ཅག་གིས་བདག་གི་བུ་གཉིས་མེད་པར་བྱས༌ཏེ། ཡོ་སེབ་མེད༌ལ། སི་མུ་ཨོན་ཡང་མེད༌དོ། །ཁྱོད་རྣམས་ཀྱིས་ད་དུང་བདག་གི་བུ་པེན་ཡཱ་མེན་ཡང་ཁྲིད་འདོད་པ༌རེད། ད་ལྟ་སྡུག་བསྔལ་འདི་ཐམས་ཅད་བདག་གི་མགོ་ལ་ཡོང་བ་ཡིན་ཞེས་སྨྲས༌སོ།།

37 དེ་ནས་རུ་བེན་གྱིས་ཡབ་ལ་འདི༌ལྟར། སྤུན་པེན་ཡཱ་མེན་བདག་ལ་སྤྲོད༌དང༌། བདག་གིས་ཁྱེད་ལ་ཕྱིར་སྤྲོད་ངེས༌ཡིན། གལ་ཏེ་བདག་གིས་སྤུན་པེན་ཡཱ་མེན་ཕྱིར་ཁྲིད་མ་ཡོང༌ན། ཁྱེད་ཀྱིས་བདག་གི་བུ་གཉིས་ཀ་བསད་ཆོག་ཅེས་སྨྲས་པ༌ན། 38 ཡ་ཀོབ་ན༌རེ། པེན་ཡཱ་མེན་ཁྱོད་རྣམས་དང་མཉམ་དུ་འགྲོ་མི༌ཆོག ཁོའི་གཅེན་པོ་ཚེ་ལས་འདས་ཤིང་ད་ལྟ་ཁོ་རང་ཁོ་ན་ལུས་འདུག་པ༌དང༌། ཁོ་རང་ཁྱོད་རྣམས་དང་མཉམ་དུ་འགྲོ་བའི་ལམ་བར་དུ་བར་ཆད་བྱུང༌ཚེ། ཁྱོད་རྣམས་ཀྱིས་སྐྲ་དཀར་པོར་གྱུར་པའི་རྒན་པོ་བདག་སྡུག་བསྔལ་གྱི་ངང་ནས་གཤིན་པོའི་གནས་སུ་བསྐྱལ་བ་ཡིན་ཞེས་སྨྲས༌སོ།།

ལེའུ་ཞེ་གསུམ༌པ།

ཨེ་ཅིབ་ཡུལ་དུ་ལན་གཉིས་པར་ཕྱིན༌པ།

1 དེ་ཡང་ཡུལ་དེར་མུ་གེ་བྱུང་བ་ཚབས་ཆེ༌བས། 2 ཁོ་རྣམས་ཀྱིས་ཨེ་ཅིབ་ཡུལ་ནས་ཁྱེར་ཡོང་བའི་འབྲུ་རིགས་ཐམས་ཅད་ཟོས་ཚར་བ༌དང༌། ཡང་ཁོ་རྣམས་ཀྱི་ཕ་ན༌རེ། ཁྱོད་རྣམས་ཡང་འབྲུ་རིགས་ཉོ་རུ་སོང་ཞིག་ཅེས་སྨྲས༌སོ།། 3 དེ་ནས་ཡ་ཧུ་དཱ་ན༌རེ། དེ་སྔར་མི་དེས་ངེད་ཅག་ལ་ནན་གྱིས་འདི་སྐད༌དུ། ཁྱོད་ཅག་གི་སྤུན་ཁྱོད་ཅག་དང་མཉམ་དུ་མ་ཡོང༌ན། བདག་དང་ངོ་འཕྲད་པར་ཡོང་མི་དགོས་ཞེས་སྨྲས་མྱོང༌བས། 4 ཡབ་ཁྱེད་ཀྱིས་སྤུན་པེན་ཡཱ་མེན་ངེད་ཅག་དང་ལྷན་དུ་འགྲོ་བར་མཛད༌ན། ངེད་ཅག་མར་འབྲུ་རིགས་ཉོ་རུ༌འགྲོ། 5 ཁྱེད་ཀྱིས་སྤུན་པེན་ཡཱ་མེན་ངེད་ཅག་དང་མཉམ་དུ་འགྲོ་རུ་མི་འཇུག་ན། ངེད་ཅག་ཀྱང་འགྲོ་བར་མི༌བྱ། ཅིའི་ཕྱིར་ཞེ༌ན། དེ་སྔར་མི་དེས་ངེད་ཅག་ལ་ཁྱོད་ཅག་གི་སྤུན་ཁྱོད་ཅག་དང་མཉམ་དུ་མ་ཡོང་ན་བདག་དང་ངོ་འཕྲད་པར་མི་བྱ་ཞེས་ནན་གྱིས་སྨྲས་མྱོང་བའི་ཕྱིར་ཡིན་ཞེས་སྨྲས༌སོ།།

6 དེར་ཡེས་ར་ཨེལ་ན༌རེ། ཁྱོད་རྣམས་ཀྱིས་མི་དེར་ངེད་ཅག་ལ་ད་དུང་སྤུན་ཞིག་ཡོད་ཅེས་སྨྲས་ཏེ་བདག་ལ་འདི་ལྟར་གནོད་འཚེ་བྱེད་དོན་ཅི་ཞེས་སྨྲས་པ༌ལ། 7 བུ་རྣམས་ན༌རེ། མི་དེས་ངེད་ཅག་དང་ངེད་ཅག་གི་ཉེ་རིང་སོགས་ཞིབ་ཏུ་འདི༌ལྟར། ཁྱོད་ཅག་གི་ཕ་ནི་བཞུགས་ལགས༌སམ། ཁྱོད་རྣམས་ལ་ད་དུང་སྤུན་གཞན་ཡོད་དམ་ཞེས་དྲིས་པ༌ན། ངེད་ཅག་གིས་ཀྱང་ཁོའི་དྲི་བ་ལྟར་ལན་བཏབ་པ༌ཡིན། ཁོས་ཁྱོད་ཅག་གི་སྤུན་ཁྲིད་ཤོག་ཅིག་ཅེས་སྨྲ་ངེས་པ་ངེད་ཅག་གིས་ཤེས་ནུས་སམ་ཞེས་སྨྲས༌སོ།། 8 དེ་ནས་ཡ་ཧུ་དཱ་ཡིས་ཕ་ལ་འདི༌ལྟར། རང་ཅག་ཚང་གི་མི་ཐམས་ཅད་འཚོ་ཞིང་གཞེས་པ་དང་མི་འཆི་བའི༌ཕྱིར། ཁྱེད་ཀྱིས་སྤུན་ཆུང་བདག་དང་ལྷན་དུ་འགྲོ་རུ་ཆུག༌དང༌། ངེད་ཅག་འབྲུ་རིགས་ཉོ་རུ༌འགྲོ། 9 བདག་གིས་སྤུན་གྱི་བདེ་འཇགས་ལ་ཁག་ཐེག་བྱེད་ཅིང་རང་ཉིད་གཏའ་མར་འཇོག༌གོ །གལ་ཏེ་བདག་གིས་སྤུན་ཕྱིར་ཁྱེད་ཀྱི་དྲུང་དུ་ཁྲིད་མ་ཡོང༌ན། བདག་གིས་ནམ་ཡང་སྡིག་པ་འཁུར་ངེས༌ཡིན། 10 གལ་སྲིད་དུས་འགྱངས་བྱས་པ་མིན༌ན། ད་ལྟ་ངེད་ཅག་ཐེངས་གཉིས་ཙམ་ལའང་ཕྱིར་ཡོང་ཟིན་ཞེས་སྨྲས༌སོ།།

11 དེ་ནས་ཁོ་རྣམས་ཀྱི་ཕ་ཡེས་ར་ཨེལ་ན༌རེ། དངོས་གནས་དེ་ལྟར་བྱེད་དགོས༌ན། ཁྱོད་ཅག་གིས་དེ་བཞིན་བྱོས༌ཤིག རང་ཅག་གི་ཡུལ་འདིའི་ཕུལ་དུ་བྱུང་བའི་སྤོས་དཀར་དང༌། སྦྲང༌རྩི། བསུང་རྫས། གུ༌གུལ། ཚི་གུའི༌རིགས། སྟར་ཀ་བཅས་རེ་རེ་བཞིན་ཉུང་ངུ་རེ་བླངས་ནས་སྣོད་ཀྱི་ནང་དུ་བཞག༌སྟེ། མར་ཨེ་ཅིབ་ཡུལ་གྱི་མི་དེ་ལ་ལེགས་སྐྱེས་སུ་ཁྱེར༌ཅིག 12 གཞན་ཡང་ལག་ཏུ་དངུལ་སྒོར་ལྡབ་གཉིས་མང་དུ་འཛིན་པ༌དང༌། དེ་སྔར་སྒྱེ་མོའི་ནང་དུ་ཡོད་པའི་དངུལ་སྒོར་ཡང་ལག་ཏུ་འཛིན༌དགོས། དེ་ནི་ནོར་འཕྱུག་བྱུང་ནས་སྒྱེ་མོའི་ནང་དུ་བཅུག་པ་ཡིན་ཡང༌སྲིད། 13 ཁྱོད་ཅག་གི་སྤུན་ཁྲིད་ནས་མི་དེའི་དྲུང་དུ་སོང༌ཞིག 14 ཁྱོད་ཅག་གི་སྤུན་སི་མུ་ཨོན་དང་པེན་ཡཱ་མེན་གཉིས་ཀ་ཕྱིར་སྤྲོད་པའི་ཆེད༌དུ། ཀུན་དབང་དཀོན་མཆོག་གིས་མི་དེའི་མདུན་དུ་ཁྱོད་ཅག་ལ་སྙིང་རྗེས་གཟིགས་པར༌མཁྱེན། གལ་ཏེ་བདག་གི་བུ་གཉིས་ཀ་འཆི་བར་གྱུར་ན་འཆི་རུ་བཅུག་ཅེས་སྨྲས༌སོ།།

15 དེ་ནས་ཁོ་རྣམས་ཀྱིས་ལེགས་སྐྱེས་དང་དངུལ་སྒོར་ལྡབ་གཉིས་བཟུང་ཞིང་པེན་ཡཱ་མེན་ཁྲིད་ནས་ཨེ་ཅིབ་ཡུལ་གྱི་ཡོ་སེབ་དྲུང་དུ་སོང༌ངོ༌།།

16 དེ་ཡང་ཡོ་སེབ་ཀྱིས་པེན་ཡཱ་མེན་ཁོ་རྣམས་དང་མཉམ་དུ་ཡོང་བ་མཐོང་སྟེ་རང་གི་ཁྱིམ་ལས་གཉེར་མཁན་ལ་འདི༌ལྟར། མི་འདི་རྣམས་ཁང་པའི་ནང་དུ་ཁྲིད༌ཅིག ཕྱུགས་ཤ་ཤེད་ཅན་ཞིག་བཤས་ནས་སྤྲོ་སྟོན་ལ་སྟ་གོན་བྱེད་པར༌གྱིས། ཅིའི་ཕྱིར་ཞེ༌ན། བདག་གིས་མི་འདི་རྣམས་དང་མཉམ་དུ་གུང་ཚིགས་འཐུང་བའི་ཕྱིར་ཡིན་ཞེས་སྨྲས་པ༌དང༌། 17 ཁྱིམ་ལས་གཉེར་མཁན་གྱིས་ཀྱང་ཡོ་སེབ་ཀྱི་བཀའ་ལྟར་ཁོ་རྣམས་ཡོ་སེབ་ཀྱི་ཁང་པའི་ནང་དུ༌ཁྲིད། 18 དེ་ཡང་ཡོ་སེབ་ཀྱི་ཁང་པའི་ནང་དུ་ཁྲིད་པས་ཁོ་རྣམས་འཇིགས་ཏེ་འདི༌ལྟར། ངེད་ཅག་འདིར་ཁྲིད་ཡོང་བ་ནི་ཐེངས་དང་པོར་འབྲུ་རིགས་ཉོ་རུ་ཡོང་བའི་དུས༌སུ། སྒྱེ་མོའི་ནང་དུ་དངུལ་སྒོར་བཞག་ཡོད་པའི་ཕྱིར་ཡིན་ངེས༌ཤིང༌། བསམ་བཞིན་ངེད་ཅག་ལ་བསྙོན་བཙུགས་ཏེ་གནོད་འཚེ་བྱེད་པ༌དང༌། བཙན་གྱིས་ངེད་རྣམས་བྲན་གཡོག་ཏུ་འགོད༌པ། ངེད་ཅག་གི་བོང་བུའང་འཕྲོག་པར་རྩོམ་པ་རེད་ཅེས་སྨྲས༌སོ།། 19 དེ་ནས་ཁོ་རྣམས་ཡོ་སེབ་ཀྱི་ཁྱིམ་ལས་གཉེར་མཁན་གྱི་གམ་དུ་བཅར་ཏེ་ཁང་པའི་སྒོ་འགྲམ་དུ་འདི༌ལྟར། 20 བདག་པོ༌ལགས། ངེད་ཅག་ཐེངས་དང་པོར་དངོས་གནས་འབྲུ་རིགས་ཉོ་རུ་ཡོང་བ༌དང༌། 21 ཕྱིས་སུ་ལམ་བར་ནས་ཞག་སྡོད་བྱེད་སར་སྒྱེ་མོའི་ཁ་ཕྱེས་པ་ན། མི་རེ་རེའི་དངུལ་སྒོར་མང་ཉུང་མེད་པར་ད་དུང་སྒྱེ་མོའི་ནང་དུ་ཡོད༌ལ། ད་ལྟ་ངེད་ཅག་གིས་ཕྱིར་ཁྱེར་ཡོང༌ངོ༌།། 22 ཐེངས་འདིར་ཡང་དངུལ་སྒོར་བཟུང་ནས་འབྲུ་རིགས་ཉོ་རུ་ཡོང་བ༌ཡིན། འོན་ཀྱང་ཐེངས་སྔ་མར་ངེད་ཅག་གི་སྒྱེ་མོའི་ནང་དུ་དངུལ་སྒོར་འཇོག་མཁན་སུ་ཡིན་མི་ཤེས་ཞེས་སྨྲས༌སོ།། 23 ཁྱིམ་ལས་གཉེར་མཁན་ན༌རེ། ཁྱོད་ཅག་གི་སེམས་བདེ་བར༌གྱིས། འཇིགས་མི༌དགོས། དེ་ནི་ཁྱོད་ཅག་དང་ཁྱོད་རྣམས་ཀྱི་ཕ་ཡི་དཀོན་མཆོག་གིས་རྒྱུ་ནོར་དེ་དག་སྒྱེ་མོའི་ནང་དུ་བཞག་པ༌ཡིན། ཁྱོད་ཅག་གི་དངུལ་སྒོར་བདག་གིས་སྔ་མོ་ནས་བླངས་ཟིན་ཞེས་སྨྲས་པ༌དང༌། སི་མུ་ཨོན་ཁྲིད་ཡོང་ནས་ཁོ་རྣམས་ལ༌སྤྲད། 24 དེ་ནས་ཁོ་རྣམས་ཁང་པའི་ནང་དུ་ཁྲིད་པ་དང་རྐང་པ་བཀྲུ་བྱེད་ཀྱི་ཆུ་བླུགས༌ཤིང༌། བོང་བུ་དག་ལ་རྩྭའང་བྱིན༌ཏོ།། 25 ཁོ་རྣམས་ཀྱིས་ལེགས་སྐྱེས་གྲ་སྒྲིག་བྱེད་ཀྱིན་ཡོ་སེབ་གུང་ཚིགས་བཞེས་སུ་ཡོང་བར་སྒུག་པ༌སྟེ། ཡོ་སེབ་ཀྱིས་ཁོ་རྣམས་དང་མཉམ་དུ་གུང་ཚིགས་བཞེས་ངེས་པ་ཐོས་པའི་ཕྱིར༌རོ།།

26 དེ་ནས་ཡོ་སེབ་ཁྱིམ་དུ་ལོག་པ༌ན། ཁོ་རྣམས་ཀྱིས་ཡོ་སེབ་ལ་ལེགས་སྐྱེས་ཕུལ་བ་དང་ཕྱག་བཙལ༌ཏོ།། 27 ཡོ་སེབ་ཀྱིས་ཀྱང་ཁོ་རྣམས་ལ་འཚམས་འདྲི་བྱས་ཤིང་ན༌རེ། ཁྱོད་རྣམས་ཀྱིས་བརྗོད་པའི་ཕ་ནི༌བདེའམ། ཁོང་ད་དུང་བཞུགས་ལགས་སམ་ཞེས་དྲིས་པ༌ན། 28 ཁོ་རྣམས་ན༌རེ། ཁྱེད་ཀྱི་ཞབས་ཕྱི་པ་སྟེ་ངེད་ཅག་གི་ཕ་ནི་བདེ་བར་བཞུགས་པ་ཡིན་ཞེས་སྨྲས་པ་དང་གུས་པས་ཕྱག་བཙལ༌ཏོ།།

29 དེ་ནས་ཡོ་སེབ་ཀྱིས་མགོ་ཡར་བཀྱགས་ནས་བལྟས་པ༌ན། རང་ཉིད་ཀྱི་མ་གཅིག་གི་སྤུན་པེན་ཡཱ་མེན་མཐོང་སྟེ་འདི༌ལྟར། ཁྱོད་རྣམས་ཀྱིས་དེ་སྔར་བདག་ལ་བརྗོད་པའི་སྤུན་ཆེས་ཆུང་བ་ཞེས་པ་ཁོ་རང་ཡིན་ནམ་ཞེས་དྲིས་པ༌དང༌། ཡང་ཁོ་ན༌རེ། བདག་གི༌བུ། དཀོན་མཆོག་གིས་ཁྱོད་ལ་ཐུགས་རྗེ་གནང་བར་སྨོན་ཞེས་སྨྲས་པ༌དང༌། 30 རང་གི་སྤུན་ལ་བཅངས་པའི་བརྩེ་དུང་ཀུན་ནས་གཡོས༌ཤིང༌། ཁོའི་སེམས་ཁོང་དུ་ངུ་འདོད་པའི་སྣང་བ་ཞིག་སྐྱེས༌ཏེ། མྱུར་དུ་རང་ཉིད་ཀྱི་གཟིམ་ཁང་དུ་སོང་ནས་རབ་ཏུ་ངུས༌སོ།། 31 དེ་ནས་ཁོས་ཁ་ངོ་བཀྲུས་ཤིང་སེམས་སྡུག་གི་བསམ་པ་ནན་གྱིས་གབ་ནས་ཕྱིར་ཐོན་ཏེ་གསོལ་སྟོན་བྱེད་པའི་བཀའ་བསྒོས་པ༌དང༌། 32 ཞབས་ཕྱི་པ་རྣམས་ཀྱིས་ཀྱང་ཡོ་སེབ་ལ་གསོལ་སྟོན་བཤམས༌ཤིང༌། ཁོ་རྣམས་ལའང་གསོལ་སྟོན་བཤམས་པ༌དང༌། ཡང་ཡོ་སེབ་དང་མཉམ་དུ་ཞལ་ཟས་ལ་རོལ་བའི་ཨེ་ཅིབ་ཀྱི་མི་རྣམས་ལའང་གསོལ་སྟོན་བཤམས༌སོ། །ཅིའི་ཕྱིར་ཞེ༌ན། ཨེ་ཅིབ་ཀྱི་མི་རིགས་དང་ཨིབ་རི་པའི་མི་རིགས་གཉིས་ཀྱིས་ལྷན་དུ་ཟས་མི་བཟའ་བའི་ཕྱིར་ཡིན༌ཞིང༌། ཨེ་ཅིབ་མི་རིགས་ཀྱིས་དོན་དེ་ནི་སྐྱུག་བྲོ་བར་སྙམ༌མོ།། 33 དེ་ནས་ཡོ་སེབ་ཀྱིས་རང་གི་མདུན་དུ་སྐྱེས་རིམ་ལྟར་སྤུན་ཟླ་རྣམས་གྲལ་བསྒྲིགས་ནས་འདུག་ཏུ་བཅུག་པ༌ན། སྤུན་ཟླ་རྣམས་ཀྱིས་ཕན་ཚུན་ལ་ལྟ་བཞིན་དོན་དེར་ངོ་མཚར་བར་གྱུར༌ཏོ།། 34 ཡོ་སེབ་ཀྱིས་རང་གི་མདུན་ངོས་ཀྱི་ཟས་རིགས་སོ་སོར་བཀར་ནས་སྤུན་རྣམས་ལ་གནང་དགོས་པའི་བཀའ་ཕབ་པ༌དང༌། པེན་ཡཱ་མེན་ལ་སྤུན་གཞན་ལས་ལྡབ་ལྔ་ཡི་ལྷག་མ་ཐོབ༌ཅིང༌། ཁོ་རྣམས་ཀྱིས་ཡོ་སེབ་དང་ལྷན་དུ་ཆང་དང་སྤྲོ་སྟོན་ལ་རོལ༌ཏོ།།

ལེའུ་ཞེ་བཞི༌པ།

ཡོ་སེབ་ཀྱིས་སྤུན་རྣམས་ལ་བརྟག༌པ།

1 དེ་ནས་ཡོ་སེབ་ཀྱིས་ཁྱིམ་ལས་གཉེར་མཁན་ལ་འདི་སྐད༌དུ། མི་འདི་རྣམས་ཀྱི་སྒྱེ་མོའི་ནང་དུ་འབྲུ་རིགས་ཀྱིས་བཀང་བ་དང་བོང་བུས་ཐེག་ཚད་ཀྱི་ཁལ་འགེལ་བར༌གྱིས། ཡང་ཁོ་རྣམས་ཀྱི་དངུལ་སྒོར་རང་རང་གི་སྒྱེ་མོའི་ནང་དུ་འཇོག་པར༌བྱའོ།། 2 བདག་གི་དངུལ་ཕོར་དང་སྤུན་ཆེས་ཆུང་བའི་དངུལ་སྒོར་རྣམས་ལྷན་དུ་ཁོའི་སྒྱེ་མོའི་ནང་དུ་འཇོག་པར་གྱིས་ཞེས་སྨྲས་པ༌དང༌། ཁྱིམ་ལས་གཉེར་མཁན་གྱིས་ཀྱང་ཡོ་སེབ་ཀྱི་བཀའ་ལྟར་བསྒྲུབས༌ཤིང༌། 3 དེའི་ཕྱི་ཉིན་ནམ་ལངས་པ་དང་ཁོ་རྣམས་བོང་བུ་དང་བཅས་ལམ་དུ་བཅུག༌གོ །

4 དེ་ཡང་ཁོ་རྣམས་གྲོང་ཁྱེར་དང་ཁ་བྲལ་ནས་ཅུང་མ་འགོར༌བར། ཡོ་སེབ་ཀྱིས་ཁྱིམ་ལས་གཉེར་མཁན་ལ་འདི་སྐད༌དུ། ཁྱོད་ཀྱིས་མྱུར་དུ་ཁོ་རྣམས་ཀྱི་རྗེས་བསྙེག་པར༌གྱིས། ཁོ་རྣམས་ཀྱི་རྗེས་ཆོད་པ༌ན། ཁྱོད་ཅག་གིས་དྲིན་ལན་ངན་འཇལ་བྱེད་པ་ཅི༌ཡིན། 5 འདི་ནི་ངེད་ཅག་གི་བདག་པོའི་ཆང་ཕོར་མ་ཡིན༌ནམ། འདི་ནི་ངེད་ཅག་གི་བདག་པོའི་མོ་འདེབས་བྱེད་ཀྱི་ཕོར་བ་མ་ཡིན༌ནམ། ཁྱོད་ཅག་གིས་འདི་ལྟར་བྱས་ན་ཉེས་པ་བྱས་པ་མ་ཡིན་ནམ་ཞེས་སྨྲོས་ཤིག་ཅེས་བཤད་པ༌དང༌། 6 ཁྱིམ་ལས་གཉེར་མཁན་གྱིས་ཁོ་རྣམས་བདས་ཏེ་རྗེས་ཆོད་པ་དང་བདག་པོའི་བཀའ་ལྟར་སྨྲས་པ༌ན། 7 ཁོ་རྣམས་ན༌རེ། རང་ཅག་གི་བདག་པོས་འདི་ལྟར་སྨྲ་བའི་རྒྱུ་མཚན༌ཅི། ཁྱེད་ཀྱི་ཞབས་ཕྱི་པ་ངེད་རྣམས་ཀྱིས་ལས་འདི་ལྟ་བུ་བྱེད་མི༌སྲིད། 8 ལྟོས༌དང༌། དེ་སྔར་ངེད་ཅག་གིས་རང་གི་སྒྱེ་མོའི་ནང་དུ་དངུལ་སྒོར་ཡོད་པ་ཤེས་པ༌དང༌། ཀ་ན་ཨན་ཡུལ་ནས་ཕྱིར་ཁྱེར་ཡོང་ནས་ཁྱེད་ལ་སྤྲད་པ་མ་ཡིན༌ནམ། ངེད་ཅག་གིས་ཁྱེད་ཀྱི་བདག་པོའི་ཁྱིམ་ནས་གསེར་དངུལ་རྐུ་སྲིད༌དམ། 9 ཁྱེད་ཀྱི་ཞབས་ཕྱི་པའི་ཁྲོད་ནས་སུ་ཞིག་ལས་བཙལ་ཏེ་རྙེད༌ན། མི་དེ་ནི་གསོད་པར༌བྱ། ངེད་རྣམས་ཀྱང་རང་ཅག་གི་བདག་པོའི་གཡོག་པོར་བྱེད་ངེས་ཡིན་ཞེས་ལན་བཏབ༌བོ།།

10 ཁྱིམ་ལས་གཉེར་མཁན་ན༌རེ། ད་ལྟ་ཁྱོད་ཅག་གིས་སྨྲས་པ་བཞིན་བྱོས༌ཤིག མི་སུ་ཞིག་ལས་བཙལ་ནས་རྙེད་ན་དེ་ནི་བདག་གི་གཡོག་པོ་བྱེད༌དགོས། གཞན་རྣམས་ལ་ཉེས་པ་མེད་ཅེས་སྨྲས་པ༌ན། 11 ཁོ་རྣམས་ཀྱིས་མྱུར་དུ་རང་རང་གི་སྒྱེ་མོ་ས་རུ་བཞག་སྟེ་ཁ་ཕྱེས་པ་དང༌། 12 ཁྱིམ་ལས་གཉེར་མཁན་གྱིས་ཁོ་རྣམས་ལས་ལོ་ཆེ་བ་ནས་ལོ་ཆུང་བའི་བར་དུ་རིམ་བཞིན་བཙལ་བ༌ན། དངུལ་ཕོར་དེ་པེན་ཡཱ་མེན་གྱི་སྒྱེ་མོ་ལས་རྙེད༌དོ།། 13 དེ་ནས་ཁོ་རྣམས་ཡིད་ཤིན་ཏུ་སྐྱོ་བའི་ངང་གྱོན་པ་བཤགས༌ཤིང༌། རང་རང་གི་སྒྱེ་མོ་བོང་བུར་བཀལ་ནས་ཕྱིར་གྲོང་ཁྱེར་དུ་ལོག༌གོ །

14 དེ་ནས་ཡ་ཧུ་དཱ་དང་ཁོའི་སྤུན་རྣམས་ཡོ་སེབ་ཀྱི་ཁྱིམ་དུ་སོང་བ་དང་ཡོ་སེབ་ཀྱང་དེ་རུ་ཡོད༌པས། ཁོ་རྣམས་ཀྱིས་ཡོ་སེབ་ཀྱི་དྲུང་དུ་པུས་མོ་སར་བཙུགས་ནས་ཕྱག་བཙལ་བ༌ན། 15 ཡོ་སེབ་ན༌རེ། ཁྱོད་རྣམས་ཀྱིས་དེ་ལྟར་བྱེད་དོན༌ཅི། བདག་ལྟ་བུས་མོ་འདེབས་ནུས་པ་ཁྱོད་ཅག་གིས་མི་ཤེས་སམ་ཞེས་སྨྲས༌སོ།།

16 ཡ་ཧུ་དཱ་ན༌རེ། ངེད་རྣམས་ཀྱིས་རང་ཅག་གི་བདག་པོར་ཅི་ཞིག༌སྨྲའམ། ངེད་ཅག་གིས་རང་ལ་ཉེས་སྐྱོན་མེད་ཚུལ་ཇི་ལྟར་བདེན་དཔང་བྱེད༌དམ། དཀོན་མཆོག་གིས་ཁྱེད་ཀྱི་ཞབས་ཕྱི་པ་དག་གི་སྔོན་ཆད་ཀྱི་ཉེས་སྐྱོན་མཁྱེན༌ཞིང༌། ད་ལྟ་ངེད་ཅག་དང་ཕོར་བ་རྙེད་པའི་མི་དང་བཅས་པ་ཐམས་ཅད་རང་ཅག་གི་བདག་པོའི་གཡོག་པོ་ཡིན་ཞེས་སྨྲས༌སོ།།

17 ཡོ་སེབ་ན༌རེ། བདག་གིས་འདི་ལྟར་ཅི་ནས་ཀྱང་མི་བྱ༌སྟེ། སུ་ཞིག་ལས་ཕོར་བ་རྙེད་པ་ཡིན༌ན་མི་དེ་བདག་གི་གཡོག་པོར་བྱེད་དགོས་པ༌ལས། གཞན་རྣམས་བདེ་བའི་ངང་ཁྱོད་ཅག་གི་ཕ་ཡི་དྲུང་དུ་སོང་ཞིག་ཅེས་སྨྲས༌སོ།།

18 ཡང་ཡ་ཧུ་དཱ་ནི་ཡོ་སེབ་ཀྱི་དྲུང་དུ་བཅར་ཏེ་འདི༌ལྟར། བདག་པོ༌ལགས། ཁྱེད་ཀྱིས་ཞབས་ཕྱི་པ་བདག་ལ་གསན་པར༌ཞུ། ཁྱེད་རང་ཐུགས་རྒྱལ་མི་བཞེངས་པར༌མཛོད། ཅིའི་ཕྱིར་ཞེ༌ན། ཁྱེད་ནི་ཕཱར་ཨོལ་དང་འདྲ་མཚུངས་ཡིན་པའི་ཕྱིར༌རོ།། 19 བདག་པོ་ཁྱེད་ཀྱིས་དེ་སྔར་ཞབས་ཕྱི་པ་ངེད་རྣམས༌ལ། ཁྱོད་རྣམས་ཀྱི་ཕ་བཞུགས་ལགས༌སམ། སྤུན་གཞན་ནི་ཡོད་དམ་མེད་ཅེས་དྲིས་མྱོང༌ལ། 20 ངེད་ཅག་གིས་བདག་པོ་ཁྱེད༌ལ། ངེད་རྣམས་ལ་ཕ་ཡོད་ཅིང་ཁོང་ནི་ལོ་ན་བགྲེས་པ༌དང༌། དགུང་ལོ་མཐོ་བའི་དུས་སུ་སྐྱེས་པའི་བུ་ཞིག་ཡོད༌ལ། ཁོའི་གཅེན་པོ་ཚེ་ལས་འདས༌ཤིང༌། ཁོའི་ཨ་མས་ཁོ་རང་ཁོ་ན་བསྐྱུར་བས་ཕ་ཡིས་བུ་དེ་ལ་ཤིན་ཏུ་གཅེས་པ་ཡིན་ཞེས་ལན་བཏབ་པ༌ཡིན། 21 ཡང་ཁྱེད་ན༌རེ། ཁོ་རང་འདིར་ཁྲིད་ཤོག༌ཅིག བདག་གིས་ཁོ་རང་དངོས་སུ་མཐོང་འདོད་ཅེས་སྨྲས་པ༌ལ། 22 ཡང་ངེད་ཅག་གིས་འདི༌ལྟར། བུ་ཆུང་ཕ་དང་མཉམ་དུ་འདུག་དགོས༌ལ། གལ་ཏེ་བུ་ཆུང་ཕ་དང་ཁ་བྲལ༌ན། ཕ་ནི་ཚེ་ལས་འདའ་བར་འགྱུར་ཞེས་སྨྲས་པ༌ཡིན། 23 ཡང་ཁྱེད་ན༌རེ། ཁྱོད་རྣམས་ཀྱི་སྤུན་ཆེས་ཆུང་བ་དེ་ཁྱོད་ཅག་དང་མཉམ་དུ་མ་ཡོང༌ན། ཁྱོད་རྣམས་བདག་དང་ངོ་འཕྲད་པར་ཡོང་མི་དགོས་ཞེས་སྨྲས༌ཤིང༌། 24 ངེད་རྣམས་ཁྱེད་ཀྱི་ཞབས་ཕྱི་པ་སྟེ་བདག་ཅག་གི་ཕ་ཡི་དྲུང་དུ་སོང་ནས་ཁྱེད་ཀྱི་གཏམ་ཇི་བཞིན་ཁོང་ལ་སྨྲས་པ༌དང༌། 25 ངེད་ཅག་གི་ཕ་ན༌རེ། ཁྱོད་རྣམས་སླར་ཡང་འབྲུ་རིགས་ཉོ་རུ་སོང་ཞིག་ཅེས་སྨྲས༌བྱུང༌། 26 ཡང་ངེད་ཅག་གིས་ཁོང་ལ་འདི༌ལྟར། ངེད་ཅག་འགྲོ་མི༌ནུས། གལ་ཏེ་སྤུན་ཆུང་བ་ངེད་ཅག་དང་མཉམ་དུ་འགྲོ་རུ་བཅུག༌ན། ངེད་ཅག་མར་ཨེ་ཅིབ་ཡུལ་དུ་འབྲུ་རིགས་ཉོ་རུ་འགྲོ༌སྟེ། སྤུན་ཆུང་བ་ངེད་ཅག་དང་མཉམ་དུ་མེད༌ན། ངེད་རྣམས་མི་དེ་དང་ངོ་འཕྲད་མི་ཐུབ་པའི་ཕྱིར་ཡིན་ཞེས་སྨྲས་མྱོང༌ངོ༌།། 27 དེ་ནས་ཁྱེད་ཀྱི་ཞབས་ཕྱི་པ་ངེད་ཅག་གི་ཕ་ཡིས་ངེད་རྣམས་ལ་འདི༌ལྟར། བདག་གི་ཆུང་མས་བདག་ལ་བུ་གཉིས་བཙས་པ་ཁྱོད་རྣམས་ཀྱིས་ཤེས་ལ། 28 བུ་གཅིག་ནི་བདག་དང་ཁ་བྲལ་ནས་སོང༌ངོ༌། །བདག་གིས་ད་ལྟའི་བར་དུ་བུ་ཁོ་རང་མ་མཐོང་བས་ཁོ་གཅན་གཟན་གྱིས་དུམ་བུ་དུམ་བུར་བྱས་ནས་ཟོས་པ་ཤ་སྟག་ཡིན་སྙམ༌མོ།། 29 ད་ལྟ་ཁྱོད་རྣམས་ཀྱིས་བདག་གི་བུ་འདིའང་བདག་དང་ཕྲལ་བར་འདོད་པ༌དང༌། གལ་ཏེ་བུ་ཁོ་རང་ལ་བར་ཆད་བྱུང༌ན། ཁྱོད་རྣམས་ཀྱིས་སྐྲ་དཀར་པོར་གྱུར་པའི་རྒན་པོ་བདག་སྡུག་བསྔལ་གྱི་ངང་ནས་གཤིན་པོའི་གནས་སུ་བསྐྱལ་བ་ཡིན་ཞེས་སྨྲས༌ཤིང༌། 30 བདག་གི་ཕ་ཡི་སེམས་ནི་བུ་ཆེས་ཆུང་བ་འདི་ལ་ཤོར་ཡོད༌པས། ད་ལྟ་བདག་ཁྱེད་ཀྱི་ཞབས་ཕྱི་པ་ངེད་ཅག་གི་ཕ་ཡི་དྲུང་དུ་སོང༌ནའང༌། སྤུན་ཆེས་ཆུང་བ་ངེད་ཅག་དང་མཉམ་དུ་མེད༌ན། 31 ངེད་ཅག་གི་ཕ་ཡིས་བུ་ཆེས་ཆུང་བ་མ་མཐོང་བས་ཁོང་ཚེ་ལས་འདའ་བར༌ངེས། དེ་ལྟར་ངེད་རྣམས་ཀྱིས་ཁྱེད་ཀྱི་ཞབས་ཕྱི་པ་སྟེ་དབུ་སྐྲ་དཀར་པོར་གྱུར་པའི་ངེད་ཅག་གི་ཕ་སྡུག་བསྔལ་གྱི་ངང་ནས་གཤིན་པོའི་གནས་སུ་བསྐྱལ་བ་ཡིན༌ནོ།། 32 ཅིའི་ཕྱིར་ཞེ༌ན། ཞབས་ཕྱི་པ་བདག་གིས་དེ་སྔར་ཕ་ཡི་དྲུང་དུ་སྤུན་ཆེས་ཆུང་བ་འདིའི་དོན་དུ་རང་ཉིད་གཏའ་མར་བཞག་པ༌སྟེ། གལ་ཏེ་བདག་གིས་ཁོ་རང་ཕྱིར་ཁྲིད་འོངས་ནས་ཁྱེད་ལ་མ་སྤྲད༌ན། བདག་ཁྱེད་ཀྱི་དྲུང་དུ་ནམ་ཡང་སྡིག་ཅན་ཡིན་ཞེས་སྨྲས་པ༌ཡིན། 33 ད་ལྟ་ཞབས་ཕྱི་པ་བདག་སྤུན་ཆེས་ཆུང་བའི་ཚབ་ཏུ་ཁྱེད་ཀྱི་གཡོག་པོ་བྱེད་དུ་ཆུག སྤུན་ཆུང་ནི་སྤུན་གཞན་རྣམས་དང་མཉམ་དུ་འགྲོ་རུ་འཇུག་པར༌མཁྱེན། 34 གལ་ཏེ་སྤུན་ཆུང་བདག་དང་མཉམ་དུ་མ་སོང༌ན། བདག་ཕ་དང་ཇི་ལྟར་མཇལ༌ལམ། བདག་གིས་རང་གི་ཕ་ལ་འབྱུང་ངེས་པའི་སྡུག་བསྔལ་མིག་གིས་མཐོང་མི་ཕོད་ཅེས་སྨྲས༌སོ།།

ལེའུ་ཞེ་ལྔ༌པ།

ཡོ་སེབ་ཀྱིས་སྤུན་རྣམས་ངོས་བཟུང༌བ།

1 དེ་ནས་ཡོ་སེབ་ཀྱིས་འཁོར་གཡོག་མང་པོ་ཚོགས་པའི་མདུན་དུ་རང་དབང་མེད་པར་ཁྱོད་རྣམས་ཐམས་ཅད་ཕར་སོང་ཞིག་ཅེས་སྨྲས་པ༌དང༌། ཡོ་སེབ་དང་སྤུན་རྣམས་ཀྱིས་ཕན་ཚུན་ངོས་འཛིན་པའི་སྐབས༌སུ། ཁོ་རྣམས་ཀྱི་གམ་དུ་མི་གཞན་གཅིག་ཀྱང་མེད༌པས། 2 ཡོ་སེབ་ཀྱིས་སྐད་ཆེན་པོ་བརྒྱབ་ནས་ངུས༌ཤིང༌། དོན་དེ་ཨེ་ཅིབ་ཀྱི་མི་རྣམས་ཀྱིས་ཐོས༌པ་དང་། ཕཱར་ཨོལ་གྱི་ཁྱིམ་མི་རྣམས་ཀྱིས་ཀྱང་ཐོས༌སོ།།

3 དེ་ནས་ཡོ་སེབ་ཀྱིས་སྤུན་རྣམས་ལ་འདི༌ལྟར། བདག་ནི་ཡོ་སེབ༌ཡིན། རང་ཅག་གི་ཕ་བདེ་བར་བཞུགས་ལགས་སམ་ཞེས་སྨྲས་ནའང་སྤུན་རྣམས་ཀྱིས་ལན་འདེབས་མ་ནུས༌ཏེ། ཁོ་རྣམས་ཡོ་སེབ་ཀྱི་དྲུང་དུ་འཇིགས་ཤིང་སྐྲག་པའི་ཕྱིར༌རོ།།

4 དེ་ནས་ཡོ་སེབ་ན༌རེ། ཁྱོད་རྣམས་མདུན་དུ་ཤོག་ཅིག་ཅེས་སྨྲས་པ་དང་ཁོ་རྣམས་ཀྱང་ཡོ་སེབ་ཀྱི་མདུན་དུ༌ཡོང༌། ཡང་ཡོ་སེབ་ན༌རེ། བདག་ནི་ཁྱོད་རྣམས་ཀྱི་སྤུན་ཡོ་སེབ༌སྟེ། ཁྱོད་ཅག་གིས་ཨེ་ཅིབ་ཡུལ་དུ་བཙོངས་པ་དེ་ཉིད༌ཡིན། 5 ད་ལྟ་ཁྱོད་རྣམས་ཀྱིས་ང་རང་ཡུལ་འདིར་བཙོངས་པའི་རྐྱེན་གྱིས་སེམས་སྡུག་བྱས་ནས་རང་ལ་སྡང་མི་དགོས༌ཏེ། འདི་ནི་དཀོན་མཆོག་གིས་ང་རང་ཁྱོད་རྣམས་ཀྱི་སྔོན་ལ་ཡུལ་འདིར་ཚེ་སྲོག་སྐྱོབ་པར་མངགས༌སོ།། 6 ད་ལྟ་ཡུལ་འདིར་མུ་གེ་བྱུང་ནས་ལོ་གཉིས་འགོར༌ཞིང༌། ད་དུང་ལོ་ལྔའི་རིང་ལ་ཞིང་འདེབས་མི་ཐུབ་པ་དང་ལོ་ཏོག་ཀྱང་མི་འབྱུང༌ངོ༌།། 7 དཀོན་མཆོག་གིས་ང་རང་ཁྱོད་རྣམས་ཀྱི་སྔོན་ལ་ཡུལ་འདིར་མངགས་དོན༌ནི། ས་གཞིའི་སྟེང་དུ་ཁྱོད་རྣམས་ལ་རིགས་རྒྱུད་ཡོད་པ༌དང༌། ཁྱོད་རྣམས་འཇིག་ཉེན་ལས་སྲོག་ཐར་བའི་ཕྱིར༌ཡིན། 8 དེའི༌ཕྱིར། ང་རང་ཡུལ་འདིར་མངགས་མཁན་ནི་དཀོན་མཆོག་ཡིན་པ་ལས་ཁྱོད་རྣམས་མ་ཡིན༌ལ། ཡང་ཁོང་གིས་བདག་ཕཱར་ཨོལ་གྱི་ཕ་ལྟ་བུར་བསྐོས༌ཤིང༌། རྒྱལ་པོའི་ཕོ་བྲང་གི་བདག་པོ༌དང༌། ཨེ་ཅིབ་ཡུལ་ཐམས་ཅད་ཀྱི་བློན་ཆེན་དུ་བསྐོས་ཡོད། 9 ཁྱོད་རྣམས་མྱུར་དུ་ཡར་རང་ཅག་གི་ཕ་ཡི་དྲུང་དུ་སོང་ནས་ཁོང་ལ་འདི་ལྟར་སྨྲ་བར་བྱ༌སྟེ། ཁྱེད་ཀྱི་བུ་ཡོ་སེབ་ན༌རེ། དཀོན་མཆོག་གིས་ང་རང་ཨེ་ཅིབ་ཡུལ་ཐམས་ཅད་ཀྱི་བདག་པོར་བསྐོས་པ༌དང༌། ཁྱོད་རྣམས་མྱུར་དུ་མར་ཡུལ་འདིར་ཤོག༌ཅིག དུས་འགྱངས་མི༌རུང༌། 10 ཡབ་ཁྱེད་དང་ཁྱེད་ཀྱི་བུ་དང་བུ༌མོ། ཚ་བོ་དང་ཚ༌མོ། ཐ་ན་ར་ལུག་དང་བ་གླང་གི་ཁྱུ་དང་བཅས་པ་ཐམས་ཅད་བདག་དང་ཉེ་སའི་གོ་ཤེན་ཡུལ་དུ་འདུག་པར༌བྱའོ།། 11 བདག་གིས་ཡུལ་དེ་ནས་ཁྱེད་ལ་ཞབས་ཕྱི་བསྒྲུབ་པར༌བྱ། ཅིའི་ཕྱིར་ཞེ༌ན། ད་དུང་ལོ་ལྔའི་རིང་ལ་མུ་གེ་འབྱུང༌བས། དེ་ལྟར་མ་བྱས་ཚེ་ཁྱེད་དང་ཁྱེད་ཀྱི་ཁྱིམ་མི་དང་བཅས་པ་ཐམས་ཅད་ལ་ཆག་སྒོ་འབྱུང༌ངོ༌།། 12 ཡང་ཁྱོད་རྣམས་དང་བདག་གི་སྤུན་པེན་ཡཱ་མེན་བཅས་ཀྱི་མིག་གིས་མཐོང་བ་བཞིན་བདག་གིས་ངག་ནས་འདི་ལྟར་སྨྲས་པ༌ཡིན། 13 ཁྱོད་རྣམས་ཀྱིས་ཀྱང་ཨེ་ཅིབ་ཡུལ་གྱི་བདག་གི་གཟི་བརྗིད་དང་ཅི་ཞིག་མཐོང་བ་རྣམས་ཕ་ལ་སྨྲ་བར༌གྱིས། ཡང་རང་ཅག་གི་ཕའང་མྱུར་དུ་ཡུལ་འདིར་ཁྲིད་ཤོག་ཅེས་སྨྲས༌སོ།།

14 དེ་ནས་ཡོ་སེབ་སྤུན་པེན་ཡཱ་མེན་གྱི་སྐེ་ལ་འཐམས་ནས་ངུས་པ༌དང༌། པེན་ཡཱ་མེན་ཡང་ཡོ་སེབ་ཀྱི་མཇིང་ལ་འཇུས་ནས་ངུས༌སོ།། 15 དེ་ནས་ཡོ་སེབ་ཀྱིས་སྤུན་གཞན་རྣམས་ལ་འོ་བྱེད་བཞིན་ངུས་པ༌རེད། དེའི་རྗེས༌སུ། སྤུན་གཞན་རྣམས་ཀྱིས་ཀྱང་ཡོ་སེབ་ལ་གཏམ་སྨྲས༌སོ།། 16 དེ་ཡང་དོན་དེ་ཐམས་ཅད་ཕཱར་ཨོལ་གྱི་ཕོ་བྲང་དུ་ཁྱབ༌སྟེ། ཡོ་སེབ་ཀྱི་སྤུན་རྣམས་སླེབས་བྱུང་ཞེས་སྨྲ་བཞིན་ཡོད་པ་ཕཱར་ཨོལ་དང་ཁོང་གི་བློན་ཆེན་རྣམས་ཀྱིས་ཐོས་པ་དང་ཐམས་ཅད་དགའ་བར་གྱུར༌ཏོ།། 17 དེ་ནས་ཕཱར་ཨོལ་གྱིས་ཡོ་སེབ་ལ་འདི་སྐད༌དུ། ཁྱོད་ཀྱིས་རང་གི་སྤུན་རྣམས༌ལ། ཁྱོད་ཅག་གིས་ཁལ་མར་ཁལ་བཀལ་ནས་ཀ་ན་ཨན་ཡུལ་དུ་སོང༌ཞིག 18 ཁྱོད་ཅག་གིས་ཕ་དང་གཉེན་ཉེ་ཐམས་ཅད་འདིར་ཁྲིད་ཤོག༌དང༌། བདག་གིས་ཨེ་ཅིབ་ཡུལ་གྱི་ནོམ་པ་མཆོག་ཏུ་གྱུར་པ་དང་ཡུལ་དེའི་ས་ཞིང་གཤིན་པོའི་འབྲས་བུ་ཁྱོད་རྣམས་ལ་སྟེར་བར་བྱ་ཞེས་སྨྲོས༌ཤིག 19 ད་ལྟ་བདག་གིས་ཁྱོད་རྣམས་ལ་འདི་ལྟར་བསྒྲུབ་པར་སྐུལ་བར་བྱ༌སྟེ། ཁྱོད་རྣམས་ཀྱིས་ཨེ་ཅིབ་ཡུལ་ནས་ཤིང་རྟ་དེད་དེ་ཀ་ན་ཨན་ཡུལ་དུ་སོང༌ནས། རང་ཅག་གི་ཕ༌དང༌། རང་རང་གི་ཆུང་མ་དང་བུ་ཕྲུག་བཅས་གནས་འདིར་ཁྲིད་ཤོག༌ཅིག 20 ཁྱོད་ཅག་གི་སེམས་ནས་ཅ་ལག་གཅེས་སུ་འཛིན་མི་འོས༌ཏེ། ཨེ་ཅིབ་ཡུལ་ཐམས་ཅད་ཀྱི་ནོམ་པ་མཆོག་ཏུ་གྱུར་པ་མཐའ་དག་ཁྱོད་ཅག་གི་ཡིན་པའི་ཕྱིར་རོ་ཞེས་སྨྲས༌སོ།།

21 དེ་ནས་ཡེས་ར་ཨེལ་གྱི་བུ་རྣམས་ཀྱིས་དེ་ལྟར་བསྒྲུབས༌ཤིང༌། ཡོ་སེབ་ཀྱིས་ཕཱར་ཨོལ་གྱི་བཀའ་ལྟར་སྤུན་རྣམས་ལ་ཤིང་རྟ་དང་ལམ་བྲོ་སྤྲད་པ༌དང༌། 22 ཡང་ཁོ་རྣམས་ལ་གྱོན་གོས་ཁ་ཚང་རེ་སྤྲད་པ༌དང༌། པེན་ཡཱ་མེན་ཁོ་ནར་དངུལ་སྒོར་སུམ་བརྒྱ་དང་གྱོན་གོས་ཁ་ཚང་ལྔ་སྤྲད་པ༌རེད། 23 རང་གི་ཕ་ལ་བོང་གསེབ་བཅུ་ལ་ཨེ་ཅིབ་ཡུལ་གྱི་ནོམ་པ་མཆོག་ཏུ་གྱུར་པ་བཀལ་བ༌དང༌། ཡང་བོང་མ་བཅུ་ལ་འབྲུ་རིགས་དང་བག་ལེབ་སོགས་བཀལ་ཏེ་ཕ་ཡི་ལམ་བྲོ་རུ༌བྱས། 24 དེ་ནས་ཡོ་སེབ་ཀྱིས་སྤུན་རྣམས་ཡུལ་དུ་འགྲོ་རུ་བཅུག་ཅིང་ཁོ་རྣམས་ལ་ན༌རེ། ཁྱོད་ཅག་གིས་ལམ་བར་དུ་རྩོད་པ་མ་བྱེད་ཅེས་སྨྲས༌སོ།།

25 དེ་ནས་སྤུན་རྣམས་ཨེ་ཅིབ་ཡུལ་ནས་ལམ་ལ་ཆས་ཏེ་ཀ་ན་ཨན་ཡུལ་གྱི་ཕ་ཡ་ཀོབ་ཀྱི་གམ་དུ་སླེབས་པ༌དང༌། 26 ཁོ་རྣམས་ཀྱི་ཕ་ལ་ཡོ་སེབ་ད་དུང་གསོན་པོར་གནས༌ཤིང༌། ཁོ་ནི་ཨེ་ཅིབ་ཡུལ་ཐམས་ཅད་ཀྱི་མངའ་བདག་ཡིན་ནོ་ཞེས་སྨྲས༌ནའང༌། ཕ་ཡ་ཀོབ་ཧ་ལས་ཤིང་ཁོ་རྣམས་ཀྱི་གཏམ་ལ་ཡིད་མ་ཆེས༌སོ།། 27 སྤུན་རྣམས་ཀྱིས་ཁོ་རྣམས་ལ་སྨྲས་པའི་ཡོ་སེབ་ཀྱི་གཏམ་ཐམས་ཅད་ཕ་ལ་སྨྲས་པ༌དང༌། ཡོ་སེབ་ཀྱིས་ཕ་ལེན་པར་མངགས་པའི་ཤིང་རྟ་སོགས་ཡ་ཀོབ་ཀྱིས་མཐོང་བ་དང་མྱ་ངན་ལས་སངས་ཤིང་ཡིད་ཆེས༌སོ།། 28 དེ་ནས་ཡེས་ར་ཨེལ་ན༌རེ། འོ། ལགས༌སོ། །བདག་གི་བུ་ཡོ་སེབ་ད་དུང་གསོན་པོར་གནས༌པས། ང་རང་མ་ཤི་གོང་ལ་ཁོ་དང་འཕྲད་འདོད་ཅེས་སྨྲས༌སོ།།

ལེའུ་ཞེ་དྲུག༌པ།

ཡ་ཀོབ་སྟེ་ཡེས་ར་ཨེལ་གྱིས་ཨེ་ཅིབ་ཡུལ་དུ་ཁྱིམ་རྒྱུད་ཁྲིད༌པ།

1 དེ་ནས་ཡེས་ར་ཨེལ་གྱིས་རྒྱུ་ནོར་ཐམས་ཅད་ཁྱེར་ཏེ་པེར་ཤ་བཱ་རུ་སོང་བ༌དང༌། རང་གི་ཕ་ཨི་སཱག་གི་དཀོན་མཆོག་ལ་མཆོད་པ་ཕུལ༌ཏོ།། 2 མཚན་མོའི་དུས༌སུ། དཀོན་མཆོག་གིས་ཞལ་གཟིགས་གནང་ནས་ཡེས་ར་ཨེལ་ལ་འདི་སྐད༌དུ། ཀྱེ། ཡ༌ཀོབ། ཡ་ཀོབ་ཅེས་བོས་པ༌དང༌། ཁོ་ན༌རེ། བདག་འདི་རུ་ཡོད་ཅེས་ལན༌བཏབ། 3 དེ་ནས་དཀོན་མཆོག་གིས་འདི་སྐད༌དུ། བདག་ནི་དཀོན་མཆོག༌སྟེ། ཁྱོད་ཀྱི་ཕ་ཡི་དཀོན་མཆོག༌ཡིན། ཁྱོད་མར་ཨེ་ཅིབ་ཡུལ་དུ་འགྲོ་བར་འཇིགས་མི་དགོས༌ཏེ། བདག་གིས་ཡུལ་དེ་ནས་ཁྱོད་རང་རྒྱལ་ཁབ་ཆེན་པོར་འགྱུར་བར་བྱེད་པའི་ཕྱིར༌རོ།། 4 བདག་ནི་ཁྱོད་དང་མཉམ་དུ་མར་ཨེ་ཅིབ་ཡུལ་དུ་འགྲོ༌ཞིང༌། ཡང་ཁྱོད་རང་ཕྱིར་ཁྲིད་ཡོང་བར༌ངེས། ཁྱོད་ཚེ་ལས་འདའ་སྐབས་ཡོ་སེབ་ཀྱིས་ཁྱོད་ཀྱི་མིག་ཟུང་བཙུམ་པར་བྱེད་ཅེས་གསུངས༌སོ།།

5 དེ་ནས་ཡ་ཀོབ་ནི་པེར་ཤ་བཱ་ནས་ལམ་ལ་ཆས༌ཤིང༌། ཡེས་ར་ཨེལ་གྱི་བུ་རྣམས་ཀྱིས་ཕ་ཡ་ཀོབ༌དང༌། ཁོ་ཚོའི་ཆུང་མ་རྣམས༌དང༌། བུ་དང་བུ་མོ་བཅས་ཐམས་ཅད་ཕཱར་ཨོལ་གྱིས་མངགས་ཡོང་བའི་ཤིང་རྟར་འདུག་ཏུ་བཅུག 6 ཡང་ཁོ་རྣམས་ཀྱིས་ཀ་ན་ཨན་ཡུལ་ནས་ཐོབ་པའི་ཕྱུགས་ཟོག་རྣམས་དེད་པ་དང་རྒྱུ་ནོར་ཐམས་ཅད་ཨེ་ཅིབ་ཡུལ་དུ་ཁྱེར་བར་མ་ཟད། ཡ་ཀོབ་དང་ཁོའི་བུ་རབས་ཚ་རྒྱུད་ཐམས་ཅད་ཀྱང་ཨེ་ཅིབ་ཡུལ་དུ་སོང་བ༌དང༌། 7 ཡ་ཀོབ་ཀྱིས་རང་གི་བུ་དང་བུ༌མོ། ཚ་བོ་དང་ཚ་མོ་བཅས་བུ་རབས་ཚ་རྒྱུད་ཐམས་ཅད་མཉམ་དུ་ཨེ་ཅིབ་ཡུལ་དུ་ཁྲིད༌དོ།།

8 དེ་ཡང་ཨེ་ཅིབ་ཡུལ་དུ་ཕྱིན་པའི་ཡ་ཀོབ་ཀྱི་བུ་རྒྱུད༌དེ། ཡེས་ར་ཨེལ་མི་རིགས་ཀྱི་མིང་ཐོ་ནི་གཤམ་གསལ༌ལྟར།

ཡ་ཀོབ་ཀྱི་བུ་སྐྱེས་འགོ་ནི་རུ་བེན་ཡིན༌ལ། 9 རུ་བེན་གྱི་བུ་རྣམས་ནི་ཧ་ནོག༌དང༌། ཕཱ༌ལུའུ། ཧེས༌རོན། ཀར་མའེ་བཅས༌བཞིའོ།། 10 སི་མུ་ཨོན་གྱི་བུ་རྣམས་ནི་ཡཱ་མུ་ཨེལ༌དང༌། ཡཱ༌མེན། ཨོ༌ཧད། ཡཱ༌ཀིན། ཚོ༌ཧར། དེ་མིན་ཀ་ན་ཨན་མི་རིགས་ཀྱི་བུད་མེད་ལས་སྐྱེས་པའི་བུ་ཤཱ་ཨུལ་བཅས་དྲུག༌གོ ། 11 ལེ་ཝིའི་བུ་རྣམས་ནི་གེར་ཤོན༌དང༌། ཀོ༌ཧད། མཱ་རཱ་རེའེ་བཅས་གསུམ༌མོ།། 12 ཡ་ཧུ་དཱའི་བུ་རྣམས་ནི་ཨེར༌དང༌། ཨོ༌ནན། ཤེ༌ལཱ། ཕེ་རེ༌ཟི། ཟེ་རག་བཅས༌ལྔའོ། །ཨེར་དང་ཨོ་ནན་གཉིས་ནི་ཀ་ན་ཨན་ཡུལ་ནས་ཚེ་ལས་འདས་པ༌དང༌། ཕེ་རེལ་ཟི་ཡི་བུ་གཉིས་ནི་ཧེས་རོན་དང་ཧ་མུལ༌ཡིན། 13 ཡེས་སི་ཀཱར་གྱི་བུ་རྣམས་ནི་ཐོ་ལཱ༌དང༌། ཕུ༌བཱ། ཡོ༌ཨུབ། ཤིམ་རོན་བཅས༌བཞིའོ།། 14 ཟེ་བུ་ལུན་གྱི་བུ་རྣམས་ནི་སེ་རཱད༌དང༌། ཨེད༌ལོན། ཡ་ལཱ་ཨལ་བཅས་གསུམ༌མོ།། 15 དེ་དག་ནི་ཕཱ་དན་ཨ་རམ་ཡུལ་ནས་བུད་མེད་ལེ་ཨ་ཡིས་ཡ་ཀོབ་ལ་བཙས་པའི་བུ་རྣམས་ཡིན༌ལ། བུ་མོ་དི་ནཱའང་བཙས༌པའོ། །བུ་རབས་ཚ་རྒྱུད་རྣམས་བསྡོམས་པས་སུམ་ཅུ་སོ་གསུམ་བྱུང༌ངོ༌།། 16 དེ་ཡང་གཱ་རྡུ་ཡི་བུ་རྣམས་ནི་ཚིབ་ཡོན༌དང༌། ཧ༌གིད། ཤུ༌ནེ། ཨེས༌པོན། ཨེ༌རི། ཨ་ཪོ༌དི། ཨར་ཨེ་ལི་བཅས་བདུན༌ནོ།། 17 ཨ་ཤེར་གྱི་བུ་རྣམས་ནི་ཡིམ་ནཱ༌དང༌། ཡེས༌བཱ། ཡེས༌བི། པེ་རེ་ཡཱ་དང༌། བུ་མོ་སེ་རཱ་བཅས་བུ་དང་བུ་མོ༌ལྔའོ། །པེ་རེ་ཡཱ་ཡི་བུ་ནི་ཧེ་བེར་དང་མཱལ་ཀི་ཨེལ་གཉིས༌སོ།། 18 དེ་དག་ནི་ལཱ་པན་གྱིས་རང་གི་བུ་མོ་ལེ་ཨ་ལ་གནང་བའི་གཡོག་མོ་ཟིལ་པཱ་ཡིས་ཡ་ཀོབ་ལ་བཙས་པའི་བུ་རབས་ཚ་རྒྱུད་རྣམས་ཡིན༌ལ། བསྡོམས་པས་བཅུ་དྲུག་ཡོད༌དོ།། 19 དེ་ཡང་ཡ་ཀོབ་ཀྱི་ཆུང་མ་རཱ་ཧེལ་གྱི་བུ་ནི་ཡོ་སེབ་དང་པེན་ཡཱ་མེན་གཉིས༌སོ།། 20 ཡོ་སེབ་ཀྱི་ཆུང་མ་ཨ་སི་ནཱ་ཐི་ཡིས་ཨེ་ཅིབ་ཡུལ་ནས་མཱ་ན་ཤེ་དང་ཨེ་ཕཱར་ཡིམ་ཞེས་བྱ་བའི་བུ་གཉིས་བཙས༌ཤིང༌། ཁོ་མོ་ནི་ཨོ་ནཱ་ཡུལ་གྱི་མཆོད་དཔོན་ཕའོ་ཏི་ཕེ་རཱ་ཡི་བུ་མོ་ཡིན༌ནོ།། 21 པེན་ཡཱ་མེན་གྱི་བུ་རྣམས་ནི་པེ་ལཱ༌དང༌། པེ༌ཀེར། ཨ་ཤ༌བེལ། གེ༌རཱ། ནཱ་ཨ༌མཱན། ཨེ༌ཧི། རའོ༌ཤ། མུ༌ཕིམ། ཧུ༌ཕིམ། ཨར་དཱ་བཅས༌བཅུའོ།། 22 དེ་དག་ནི་ཡ་ཀོབ་ལ་ཆུང་མ་རཱ་ཧེལ་ནས་མཆེད་པའི་བུ་རབས་ཚ་རྒྱུད་རྣམས་ཡིན༌ལ། བསྡོམས་པས་བཅུ་བཞི་ཡོད༌དོ།། 23 དཱན་གྱི་བུ་ནི་ཧུ་ཤིམ་ཡིན༌ནོ།། 24 ནཱབ་ཐ་ལི་ཡི་བུ་རྣམས་ནི་ཡཱ་སི་ཨེལ༌དང༌། གུ༌ནེ། ཡེ༌ཚིར། ཤིལ་ལེམ་བཅས༌བཞིའོ།། 25 དེ་དག་ནི་ལཱ་པན་གྱིས་རང་གི་བུ་མོ་རཱ་ཧེལ་ལ་གནང་བའི་གཡོག་མོ་པིལ་ཧ་ཡིས་ཡ་ཀོབ་ལ་བཙས་པའི་བུ་རབས་ཚ་རྒྱུད་རྣམས་ཡིན༌ལ། བསྡོམས་པས་བདུན་ཡོད༌དོ།། 26 དེ་ཡང་ཡ་ཀོབ་དང་ལྷན་དུ་ཨེ་ཅིབ་ཡུལ་དུ་སོང་བའི་མནའ་མ་ལས༌གཞན། ད་དུང་རང་ལས་མཆེད་པའི་བུ་རབས་ཚ་རྒྱུད་རྣམས་བསྡོམས་པས་དྲུག་ཅུ་རེ་དྲུག་ཡོད༌ལ། 27 ཡོ་སེབ་ལ་ཨེ་ཅིབ་ཡུལ་ནས་ཀྱང་བུ་གཉིས་སྐྱེས༌ཤིང༌། ཨེ་ཅིབ་ཡུལ་དུ་སྤར་བའི་ཡ་ཀོབ་ཀྱི་ཁྱིམ་རྒྱུད་ལ་བསྡོམས་པས་མི་གྲངས་བདུན་ཅུ་ཡོད༌དོ།།

28 དེ་ཡང་ཡ་ཀོབ་ཀྱིས་བུ་ཡ་ཧུ་དཱ་ཞེས་པ་ཡོ་སེབ་ཀྱི་དྲུང་དུ་གོ་ཤེན་ཡུལ་ལ་འགྲོ་བར་ལམ་ཁྲིད་པར་མངགས་ཤིང་ཁོ་རྣམས་གོ་ཤེན་ཡུལ་དུ་སོང༌ངོ༌།། 29 ཡོ་སེབ་ཤིང་རྟར་བསྡད་ནས་ཕ་ཡེས་ར་ཨེལ་ལ་དགའ་བསུ་བྱེད་པར་གོ་ཤེན་ཡུལ་དུ་སོང་བ༌དང༌། ཕ་དང་ངོ་ཕྲད་ཅིང་ཕ་ཡི་སྐེ་ལ་འཐམས་ནས་ཡུན་རིང་ངུས༌སོ།། 30 ཡེས་ར་ཨེལ་གྱིས་ཡོ་སེབ་ལ་འདི༌ལྟར། བདག་གིས་ཁྱོད་མིག་གིས་མཐོང༌ཞིང༌། ད་དུང་གསོན་པོར་གནས་པ་ཤེས་པས་ང་རང་འཆི་ཡང་འགྱོད་པ་མེད་ཅེས་སྨྲས༌སོ།། 31 ཡོ་སེབ་ཀྱིས་རང་གི་སྤུན་རྣམས་དང་ཕ་ཡི་ཁྱིམ་གང་པོར་འདི༌ལྟར། བདག་ཕཱར་ཨོལ་གྱི་དྲུང་དུ་སོང་ནས་འདི་ལྟར་སྨྲ་བར་བྱ༌སྟེ། བདག་གི་སྤུན་རྣམས་དང་ཕ་ཡི་ཁྱིམ་གང་པོ་སྔོན་ཆད་ཀ་ན་ཨན་ཡུལ་དུ་མཆིས་ཤིང་ད་ལྟ་བདག་གི་གམ་དུ་ཡོང་བ༌དང༌། 32 ཁོ་རྣམས་ཕྱུགས་རྫི་ཡིན་པས་ཕྱུགས་ཟོག་ལ་བརྟེན༌ཞིང་། ཁོ་རྣམས་ཀྱིས་ར་ལུག་གི་ཁྱུ་དང་བ་ཁྱུ་བཅས་རྒྱུ་ནོར་ཐམས་ཅད་ཁྱེར་ནས་སླེབས་ཡོད་ཅེས་སྨྲ་བར༌བྱའོ།། 33 ཕཱར་ཨོལ་གྱིས་ཁྱོད་རྣམས་ལ་བཀའ་གསུང་བའི་སྐབས༌སུ། ཁྱོད་རྣམས་ཀྱིས་ལས་ཅི་ཞིག་གཉེར་བ་ཡིན་ཞེས་དྲིས༌ན། 34 ཁྱོད་རྣམས་ཀྱིས་འདི༌ལྟར། རྒྱལ་པོ་ཁྱེད་ཀྱི་ཞབས་ཕྱི་པ་ངེད་རྣམས་ཀྱིས་ལོ་ན་གཞོན་པའི་དུས་ནས་ད་ལྟའི་བར་དུ་ཕྱུགས་ལས་གཉེར་བ་ཡིན༌ལ། ཐ་ན་ངེད་ཅག་གི་མེས་པོ་རྣམས་ཀྱིས་ཀྱང་ལས་དོན་འདི་ཉིད་གཉེར་བ་ཡིན་ཞེས་ཤོད༌ཅིག དེ་ནས་ཁྱོད་རྣམས་གོ་ཤེན་ཡུལ་དུ་འདུག་རུང༌ངོ༌། །ཅིའི་ཕྱིར་ཞེ༌ན། ཨེ་ཅིབ་ཀྱི་མི་རྣམས་ཀྱིས་ར་ལུག་འཚོ་མཁན་ནི་མི་ལེགས་སྙམ་པའི་ཕྱིར་ཡིན་ཞེས་སྨྲས༌སོ།།

ལེའུ་ཞེ་བདུན༌པ།

ཡ་ཀོབ་ཀྱི་ཁྱིམ་རྒྱུད་གོ་ཤེན་ཡུལ་དུ་གཞི་སྤར༌བ།

1 དེ་ནས་ཡོ་སེབ་ཕཱར་ཨོལ་གྱི་དྲུང་དུ་སོང་ནས་འདི༌ལྟར། བདག་གི་ཕ་དང་སྤུན་རྣམས་ཀྱིས་ར་ལུག་གི་ཁྱུ་དང་བ་ཁྱུ་བཅས་རྒྱུ་ནོར་ཐམས་ཅད་ཁྱེར་ཏེ་ཀ་ན་ཨན་ཡུལ་ནས་ད་ལྟ་གོ་ཤེན་ཡུལ་དུ་སླེབས་བྱུང་ཞེས་སྨྲས་པ༌དང༌། 2 ཡོ་སེབ་ཀྱིས་རང་གི་སྤུན་རྣམས་ལས་མི་ལྔ་བདམས༌ཏེ། ཁོ་རྣམས་ཕཱར་ཨོལ་ལ་མཇལ་བར་ཁྲིད༌དོ།།

3 ཕཱར་ཨོལ་གྱིས་ཡོ་སེབ་ཀྱི་སྤུན་རྣམས་ལ་འདི་སྐད༌དུ། ཁྱོད་ཅག་གིས་ལས་ཅི་ཞིག་གཉེར་བ་ཡིན་ཞེས་དྲིས་པ༌དང༌། ཁོ་རྣམས་ན༌རེ། ཁྱེད་ཀྱི་ཞབས་ཕྱི་པ་རྣམས་ར་ལུག་གི་རྫི་བོ་ཡིན༌ལ། ངེད་ཅག་གི་མེས་པོ་རྣམས་ཀྱང་ར་ལུག་གི་རྫི་བོ་ཡིན་ཞེས་སྨྲས་པ༌དང༌། 4 ཡང་ཁོ་རྣམས་ན༌རེ། ཀ་ན་ཨན་ཡུལ་དུ་མུ་གེ་བྱུང་བ་ཚབས་ཆེ་བ༌དང༌། ཞབས་ཕྱི་པ་ངེད་ཅག་གི་ར་ལུག་གི་ཁྱུ་ལ་རྩྭ་མེད་པས་ངེད་རྣམས་ཡུལ་འདིར་ཡོང་བ༌ཡིན། དེའི༌ཕྱིར། རྒྱལ་པོ་ཁྱེད་ཀྱིས་ཞབས་ཕྱི་པ་ངེད་རྣམས་གོ་ཤེན་ཡུལ་ནས་འདུག་ཏུ་འཇུག་པར་མཛོད་ཅེས་སྨྲས༌སོ།།

5 ཕཱར་ཨོལ་གྱིས་ཡོ་སེབ་ལ་འདི་སྐད༌དུ། ཁྱོད་ཀྱི་ཕ་དང་སྤུན་རྣམས་ཁྱོད་ཀྱི་གནས་འདིར་ཡོང༌ངོ༌།། 6 ཨེ་ཅིབ་ཀྱི་ཡུལ་ཐམས་ཅད་ཁྱོད་ལ་དབང༌བས། ཁྱོད་ཀྱིས་རང་གི་ཕ་དང་སྤུན་རྣམས་ཆེས་བཟང་བའི་ས་ཆ་སྟེ་གོ་ཤེན་ཡུལ་ནས་འདུག་ཏུ་འཇུག་པར༌གྱིས། ཁྱོད་ཀྱིས་ཁོ་རྣམས་ཀྱི་ཁྲོད་དུ་མི་ནུས་པ་ཅན་ཡོད་པ་ཤེས༌ན། དེ་རྣམས་བདག་གི་ཕྱུགས་ཟོག་འཚོ་བར་མངགས་པར་གྱིས་ཞེས་སྨྲས༌སོ།།

7 དེར་ཡོ་སེབ་ཀྱིས་རང་གི་ཕ་ཡ་ཀོབ་ཁྲིད་ནས་ཕཱར་ཨོལ་གྱི་དྲུང་དུ་སོང་བ༌དང༌། ཡ་ཀོབ་ཀྱིས་ཕཱར་ཨོལ་ལ་བྱིན་རླབས་གནང་ངོ་།། 8 ཕཱར་ཨོལ་གྱིས་ཡ་ཀོབ་ལ་ལོ་ག་ཚོད་ཡིན་ཞེས་དྲིས་པ༌ན། 9 ཡ་ཀོབ་ན༌རེ། ང་རང་ད་ལྟའི་བར་འཇིག་རྟེན་དུ་ལོ་བརྒྱ་དང་སུམ་ཅུར་བསྡད་པ༌ཡིན། བདག་གི་ཚེ་ཐག་ཐུང་ཞིང་སྡུག་བསྔལ་མང་དུ༌མྱངས། བདག་ནི་མེས་པོ་རྣམས་འཇིག་རྟེན་དུ་འཚོ་གཞེས་གནང་བའི་ཚེ་ཐག་དང་བསྡུར་ཐབས་མེད་ཅེས་སྨྲས་པ༌དང༌། 10 ཡང་ཡ་ཀོབ་ཀྱིས་ཕཱར་ཨོལ་ལ་བྱིན་རླབས་གནང་རྗེས་ཁོང་དང་ཁ་བྲལ་ནས་སོང༌ངོ༌།།

11 ཡོ་སེབ་ཀྱིས་ཕཱར་ཨོལ་གྱི་བཀའ་བཞིན་དུ་ཨེ་ཅིབ་ཡུལ་གྱི་ཆེས་བཟང་བའི་ས་ཆ་སྟེ་རཱ་ཨམ་སེའེ་ཞེས་པའི་ཡུལ་དེ་རང་གི་ཕ་དང་སྤུན་རྣམས་ལ་ས་སྐལ་དུ་གནང་བ༌དང༌། 12 ཡོ་སེབ་ཀྱིས་རང་གི་ཕ༌དང༌། སྤུན་རྣམས༌དང༌། ཕ་ཡི་ཁྱིམ་མི་ཐམས་ཅད་ལའང་རང་རང་གི་བུ་ཕྲུག་གི་གྲངས་ཀ་ལྟར་འབྲུ་རིགས་གནང་སྟེ་བསྐྱངས༌སོ།།

ཡོ་སེབ་ཀྱིས་འབྲུ་རིགས་དང་ཕྱུགས་ཟོག་བརྗེ་རེས་བྱས༌པ།

13 དེ་ཡང་ཡུལ་ཐམས་ཅད་ལ་མུ་གེ་བྱུང་བ་ཚབས་ཆེ་བས་འབྲུ་རིགས་མེད་པར་གྱུར་པ༌དང༌། ཐ་ན་ཨེ་ཅིབ་ཡུལ་དང་ཀ་ན་ཨན་ཡུལ་གྱི་མི་རྣམས་ཀྱང་བཀྲེས་ལྟོགས་ཀྱིས་མ་བཟོད་པར་དྲན་མེད་དུ་བརྒྱལ་བར༌གྱུར། 14 ཡོ་སེབ་ཀྱིས་འབྲུ་རིགས་བཙོངས་པའི་ཨེ་ཅིབ་ཡུལ་དང་ཀ་ན་ཨན་ཡུལ་གྱི་དངུལ་སྒོར་ཐམས་ཅད་བསྡུས་ཏེ་ཕཱར་ཨོལ་གྱི་ཕོ་བྲང་དུ་ཁྱེར་སོང༌ངོ༌།། 15 ཨེ་ཅིབ་ཡུལ་དང་ཀ་ན་ཨན་ཡུལ་གྱི་དངུལ་སྒོར་ཐམས་ཅད་བཀོལ་ཚར་སོང༌བས། ཨེ་ཅིབ་ཀྱི་མི་ཚོགས་ཐམས་ཅད་ཡོང་ནས་ཡོ་སེབ་ལ་མཇལ་ཏེ་ན༌རེ། ངེད་ཅག་གི་དངུལ་སྒོར་ཐམས་ཅད་བཀོལ་ཚར་སོང་བས་ངེད་རྣམས་ལ་འབྲུ་རིགས་གནང་བར༌ཞུ། ངེད་ཅག་ཁྱེད་ཀྱི་མིག་མདུན་ནས་འཆི་དགོས་པའི་རྒྱུ་མཚན་ཅི་ཞེས་སྨྲས༌སོ།།

16 ཡོ་སེབ་ན༌རེ། གལ༌ཏེ། ཁྱོད་རྣམས་ཀྱི་དངུལ་སྒོར་བཀོལ་ཚར་བ་ཡིན༌ན། ཁྱོད་ཅག་གི་ཕྱུགས་ཟོག་བདག་ལ་སྤྲད་ཀྱང་ཆོག་པ༌དང༌། བདག་གིས་ཁྱོད་རྣམས་ཀྱི་ཕྱུགས་ཟོག་གི་ཚབ་ཏུ་འབྲུ་རིགས་སྟེར་ཞེས་སྨྲས༌སོ།། 17 དེའི༌ཕྱིར། མང་ཚོགས་ཀྱིས་སྒོ་ཕྱུགས་དེད་ནས་ཡོ་སེབ་ཀྱི་དྲུང་དུ་ཡོང་བ༌དང༌། ཡོ་སེབ་ཀྱིས་འབྲུ་རིགས་ནི་རྟ༌དང༌། ར་ལུག༌དང༌། བ་གླང༌དང༌། བོང་བུ་བཅས་ལ་བརྗེས༌ཤིང༌། ལོ་དེར་སྒོ་ཕྱུགས་དང་འབྲུ་རིགས་བརྗེ་རེས་བྱས་པས་མི་ཚོགས་དེ་རྣམས་ལོ་གཅིག་གི་རིང་ལ་འཚོ་ཐུབ་པར་གྱུར༌ཏོ།།

ཡོ་སེབ་ཀྱིས་འབྲུ་རིགས་དང་ས་ཆ་བརྗེ་རེས་བྱས༌པ།

18 དེ་ཡང་ལོ་དེ་འདས་པ་དང་ལོ་གཉིས་པར་མང་ཚོགས་རྣམས་ཡང་ཡོང་སྟེ་ཡོ་སེབ་ལ་འདི༌ལྟར། ངེད་ཅག་གིས་རང་གི་བདག་པོ་ལ་གསང་བ་མིན༌ཏེ། ངེད་རྣམས་ཀྱི་དངུལ་སྒོར་བཀོལ་ཚར་བ་དང་ཕྱུགས་ཟོག་ཀྱང་ཁྱེད་ལ་བརྗེས་ཚར༌བས། ད་ལྟ་རང་གི་བདག་པོ་ལ་ངེད་ཅག་གི་ལུས་པོ་དང་ས་ཆ་ལས་གཞན་ཅི་ཡང་ལྷག་མེད༌དོ།། 19 ཁྱེད་ཀྱིས་ངེད་ཅག་འཆི་བ་དང་ཡུལ་འདི་ས་སྟོང་དུ་ལུས་པར་བལྟ་བཟོད༌དམ། ཁྱེད་ཀྱིས་འབྲུ་རིགས་ལ་བརྟེན་ནས་ངེད་ཅག་དང་ས་ཆ་ཉོ་བར་བྱེད་པ༌དང༌། ངེད་ཅག་དང་ངེད་ཅག་གི་ས་ཆ་ནི་ཕཱར་ཨོལ་ལ་དབང་བར༌མཛོད། ངེད་རྣམས་མི་འཆི་བར་འཚོ་བ་དང་ས་ཞིང་ཡང་དབེན་སྟོང་དུ་མི་འགྱུར་བའི་ཆེད༌དུ། ཁྱེད་ཀྱིས་ངེད་ཅག་ལ་འབྲུ་རིགས་ཀྱི་ས་བོན་གནང་བར་མཛོད་ཅིག་ཅེས་སྨྲས༌སོ།།

20 དེ་ནས་ཡོ་སེབ་ཀྱིས་ཕཱར་ཨོལ་ལ་ཨེ་ཅིབ་ཡུལ་ཐམས་ཅད་ཉོས༌ཤིང༌། ཨེ་ཅིབ་ཀྱི་མི་རྣམས་ལ་མུ་གེ་ཚབས་ཆེན་བྱུང་བའི་རྐྱེན་གྱིས་མི་ཚང་མས་རང་རང་གི་ས་ཞིང་ཡང་བཙོངས༌པས། ཡུལ་དེ་ཐམས་ཅད་ཕཱར་ཨོལ་ལ་དབང་བར༌གྱུར། 21 ཡོ་སེབ་ཀྱིས་མང་ཚོགས་རྣམས་ཨེ་ཅིབ་ཡུལ་གྱི་གྲོང་ཁྱེར་གཞན་དག་ལ་འགྲོ་རུ་བཅུག༌གོ ། * 22 འོན༌ཀྱང༌། ཡོ་སེབ་ཀྱིས་མཆོད་དཔོན་རྣམས་ཀྱི་ས་ཆ་མ་ཉོས༌སོ། །ཅིའི་ཕྱིར་ཞེ༌ན། ཕཱར་ཨོལ་གྱིས་ལོ་རེ་བཞིན་མཆོད་དཔོན་རྣམས་ལ་ཟས་སྐལ་གནང་བ༌དང༌། ཟས་སྐལ་དེ་ལ་བརྟེན་པའི་དབང་གིས་ཁོ་རྣམས་ཀྱིས་རང་གི་ས་ཆ་མ་བཙོང་བའི་ཕྱིར༌རོ།།

23 ཡོ་སེབ་ཀྱིས་མང་ཚོགས་ལ་འདི་སྐད༌དུ། ལྟོས༌དང༌། དེ་རིང་བདག་གིས་ཕཱར་ཨོལ་གྱི་ཆེད་དུ་ཁྱོད་ཅག་དང་ཁྱོད་རྣམས་ཀྱི་ས་ཆ་ཉོས་པ༌ཡིན། བདག་གིས་འདི་རུ་ཡོད་པའི་ས་བོན་ཁྱོད་ཅག་ལ་སྟེར་བར༌བྱ། ཁྱོད་ཅག་གིས་ཞིང་འདེབས་པར༌གྱིས། 24 སྟོན་བསྡུ་བའི་སྐབས༌སུ། འབྲུ་རིགས་ཀྱི་ལྔ་ཆ་གཅིག་ཕཱར་ཨོལ་ལ་ཁྲལ་འཇལ་བ༌དང༌། ལྔ་ཆ་བཞི་རང་ལ་དབང་ཞིང་ས་བོན་དུ་བྱས་ཀྱང་ཆོག༌ལ། ཁྱོད་ཅག་དང་ཁྱོད་ཅག་གི་ཁྱིམ་མི་ཡོངས་ཀྱི་ཟས་རིགས་སུ་བྱས་ཀྱང་ཆོག་ཅེས་སྨྲས་པ༌དང༌། 25 མང་ཚོགས་ན༌རེ། ཀྱེ། ཁྱེད་ཀྱིས་ངེད་ཅག་གི་སྲོག་བསྐྱབས་པར་མཛད༌པས། ངེད་ཅག་ལ་བདག་པོ་ཁྱེད་ཀྱི་སྤྱན་ལམ་ནས་ཐུགས་རྗེ་འཐོབ་པར༌སྨོན། ངེད་ཅག་ཕཱར་ཨོལ་གྱི་གཡོག་པོར་འགྱུར་བར་སྨོན་ཞེས་སྨྲས༌སོ།།

26 དེའི༌ཕྱིར། ཕཱར་ཨོལ་ལ་ལྔ་ཆ་གཅིག་གི་ཁྲལ་འཇལ་བ༌དང༌། མཆོད་དཔོན་གྱི་ས་ཆ་རྒྱལ་པོར་མི་དབང་བ་འདི༌ནི། ཡོ་སེབ་ཀྱིས་ཨེ་ཅིབ་ཡུལ་དུ་གཏན་ལ་ཕབ་པའི་སྒྲིག་ཁྲིམས་ཡིན་ཞིང་ད་ལྟའི་བར་དུ་ཡོད༌དོ།།

27 དེ་ཡང་ཡེས་ར་ཨེལ་གྱི་མི་རྣམས་ཨེ་ཅིབ་ཡུལ་གྱི་གོ་ཤེན་ཡུལ་དུ་བསྡད་ཅིང་གནས་དེར་དབང་བསྒྱུར་བ༌དང༌། དེ་རུ་རིགས་རྒྱུད་མང་དུ་འཕེལ་བར་གྱུར༌ཏོ།།

28 ཡ་ཀོབ་ནི་ཨེ་ཅིབ་ཡུལ་དུ་ལོ་འཁོར་བཅུ་བདུན་ལ་བསྡད་པ་དང་ཁོའི་ཚེ་ཐག་ལོ་བརྒྱ་དང་ཞེ་བདུན་ཡིན༌ལ། 29 ཡེས་ར་ཨེལ་ཚེ་ལས་འདའ༌ཁར། ཁོས་བུ་ཡོ་སེབ་བོས་ཏེ་འདི་སྐད༌དུ། གལ༌ཏེ། བདག་ལ་ཁྱོད་ཀྱི་མིག་མདུན་ནས་ཐུགས་རྗེ་ཐོབ༌ན། ཁྱོད་ཀྱིས་རང་གི་ལག་པ་བདག་གི་བརླ་འོག་ཏུ་འཇོག་པར༌གྱིས། བྱམས་སྙིང་རྗེ་དང་དྲང་བདེན་གྱི་སྒོ་ནས་བདག་ལ་གཅེས་པར༌གྱིས། བདག་གི་བེམ་པོ་ཨེ་ཅིབ་ཡུལ་དུ་དུར་ལ་འཇུག་པར་མི༌བྱའོ།། 30 ང་རང་ཚེ་ལས་འདས༌རྗེས། ཁྱོད་ཀྱིས་བདག་གི་བེམ་པོ་ཨེ་ཅིབ་ཡུལ་ནས་ཁྱེར་ཏེ་མེས་པོ་རྣམས་དང་ལྷན་དུ་དུར་ལ་འཇུག་པར་གྱིས་ཞེས་སྨྲས་པ༌ལ། ཡོ་སེབ་ན༌རེ། བདག་གིས་ཁྱེད་ཀྱི་གསུང་བཞིན་དུ་བསྒྲུབ་ངེས་ཡིན་ཞེས་སྨྲས་པ༌དང༌། 31 ཡེས་ར་ཨེལ་ན༌རེ། འོ༌ན། ཁྱོད་ཀྱིས་བདག་ལ་དམ་བཅའ་འཇོག་པར་གྱིས་ཞེས་སྨྲས་པ༌དང༌། ཡོ་སེབ་ཀྱིས་ཕ་ལ་དམ་བཅའ་བཞག༌ཅིང༌། ཡེས་ར་ཨེལ་གྱིས་མལ་ཁྲིའི་སྔས་མགོ་ནས་གུས་ཕྱག་ཕུལ་ཏོ།།

ལེའུ་ཞེ་བརྒྱད༌པ།

ཡོ་སེབ་ཀྱིས་རང་གི་བུ་གཉིས་ཁྲིད་ནས་ཕ་ཡེས་ར་ཨེལ་ལ་བལྟ་རུ་སོང༌བ།

1 དེ་ཡང་དོན་དེའི་རྗེས་སུ་མི་ཞིག་གིས་ཡོ་སེབ་ལ་འདི༌ལྟར། ཁྱེད་ཀྱི་ཡབ་ལ་སྙུང་གཞི་བྱུང་འདུག་ཅེས་སྨྲས་པ་དང་ཁོས་རང་གི་བུ་མཱ་ན་ཤེ་དང་ཨེ་ཕཱར་ཡིམ་གཉིས་ཁྲིད་ནས་ཕ་ལ་བལྟ་རུ༌སོང༌། 2 དེ་ནས་མི་ཞིག་གིས་ཡ་ཀོབ་ལ་འདི༌ལྟར། ལྟོས༌དང༌། ཁྱེད་ཀྱི་བུ་ཡོ་སེབ་འདི་རུ་སླེབས་བྱུང་ཞེས་སྨྲས་པ༌དང༌། ཡེས་ར་ཨེལ་མལ་ལས་ནན་གྱིས་ཡར་དགྱེ་སྟེ་ཙོག་པུར་བསྡད༌དོ།།

3 ཡ་ཀོབ་ཀྱིས་ཡོ་སེབ་ལ་འདི༌ལྟར། ཀུན་དབང་དཀོན་མཆོག་གིས་ཀ་ན་ཨན་ཡུལ་གྱི་ལོ་ཟི་ནས་བདག་ལ་མངོན་པར་མཛད་པ་དང་བྱིན་རླབས་གནང་སྟེ་འདི་སྐད༌དུ། 4 བདག་གིས་ཁྱོད་ཀྱི་རིགས་རྒྱུད་མང་དུ་སྤེལ་ནས་མི་རིགས་ཆེན་པོ་ཞིག་ཏུ་བསྒྱུར་ངེས༌ཤིང༌། ཁྱོད་ཀྱི་རིགས་རྒྱུད་ཕྱི་མ་རྣམས་ནི་རྟག་ཏུ་ཡུལ་འདིའི་བདག་པོར་མཛད་པར་བྱ་ཞེས་གསུངས༌སོ།། 5 ང་རང་ཨེ་ཅིབ་ཡུལ་དུ་མ་ཡོང་བའི་སྔོན༌དུ། ཁྱོད་ལ་ཨེ་ཅིབ་ཡུལ་དུ་སྐྱེས་པའི་བུ་ཨེ་ཕཱར་ཡིམ་དང་མཱ་ན་ཤེ་གཉིས་ནི་བདག་གི་བུའང་ཡིན༌ཏེ། ངའི་བུ་རུ་བེན་དང་སི་མུ་ཨོན་དང་མཚུངས་པར་བདག་གི་རིགས་རྒྱུད་ཡིན་པའི་ཕྱིར༌རོ།། 6 འོན༌ཀྱང༌། ཁྱོད་ལ་བུ་དེ་གཉིས་ལས་གཞན་དུ་སྐྱེས་པ་ནི་ཁྱོད་ཀྱི་རིགས་རྒྱུད་ཡིན༌ཞིང༌། བུ་གཞན་རྣམས་ལའང་སྤུན་ཨེ་ཕཱར་ཡིམ་དང་མཱ་ན་ཤེ་གཉིས་ལས་ས་སྐལ་འཐོབ་དགོས༌སོ།། 7 བདག་ལ་མཚོན༌ན། ཕཱ་དན་ཡུལ་ནས་ཡོང་བའི་དུས༌སུ། རཱ་ཧེལ་ནི་ཀ་ན་ཨན་ཡུལ་གྱི་ལམ་བར་དུ་ངའི་མིག་མདུན་ནས་ཚེ་ལས་འདས་པ༌དང༌། ཨེབ་རཱད་དང་ལམ་ཐག་ངེས་ཅན་ཞིག་ཡོད༌པས། བདག་གིས་ཁོ་མོའི་བེམ་པོ་ཨེབ་རཱད་ཀྱི་ལམ་འགྲམ་དུ་དུར་ལ་སྦས་པ༌ཡིན། ཨེབ་རཱད་ཅེས་པ་པེད་ལེ་ཧེམ་ཡིན་ཞེས་སྨྲས༌སོ།།

8 དེ་ནས་ཡེས་ར་ཨེལ་གྱིས་ཡོ་སེབ་ཀྱི་བུ་གཉིས་མཐོང་བ་དང་མི་འདི་གཉིས་སུ་ཡིན་ནམ་ཞེས་དྲིས་པ༌ན། 9 ཡོ་སེབ་ན༌རེ། འདི་གཉིས་ནི་དཀོན་མཆོག་གིས་ཡུལ་འདི་ནས་བདག་ལ་གནང་བའི་བུ་ཡིན་ཞེས་ལན་བཏབ་པ༌དང༌། ཡང་ཡེས་ར་ཨེལ་ན༌རེ། ཁྱོད་ཀྱི་བུ་གཉིས་པོ་བདག་གི་གམ་དུ་ཁྲིད་ཤོག༌ཅིག བདག་གིས་ཁོ་གཉིས་ལ་བྱིན་རླབས་གནང་བར་བྱ་ཞེས་སྨྲས༌སོ།། 10 ཡེས་ར་ཨེལ་དགུང་ལོ་མཐོ་ཞིང་མིག་ཟུང་རབ་རིབ་ཏུ་གྱུར་ཡོད་པས་ཅི་ཡང་མ༌མཐོང༌། དེ་ནས་ཡོ་སེབ་ཀྱིས་རང་གི་བུ་གཉིས་པོ་ཕ་ཡི་གམ་དུ་ཁྲིད་ཡོང་བ༌དང༌། ཡེས་ར་ཨེལ་གྱིས་ཡོ་སེབ་ཀྱི་བུ་གཉིས་ལ་འཇུས་ཤིང་འོ་བྱས༌སོ།། 11 ཡེས་ར་ཨེལ་གྱིས་ཡོ་སེབ་ལ་འདི༌ལྟར། ངའི་སེམས་སུ་བདག་ཁྱོད་དང་འཕྲད་མི་ཐུབ་པར་སྙམ༌ཡང༌། དཀོན་མཆོག་གི་ཐུགས་རྗེ་ལས་བདག་གིས་ཁྱོད་ཀྱི་བུ་རྒྱུད་ཀྱང་མཐོང་བྱུང་ཞེས་སྨྲས༌སོ།། 12 ཡོ་སེབ་ཀྱིས་རང་གི་བུ་གཉིས་པོ་ཕ་ཡི་དྲུང་ནས་ཚུར་ཁྲིད༌ཅིང༌། ཁོས་ཕ་ཡི་དྲུང་དུ་མགོ་སྨད་དུ་བསྒུར་ནས་ཕྱག་བཙལ༌ཏོ།། 13 ཡོ་སེབ་ཀྱིས་བུ་གཉིས་ཕ་ཡི་དྲུང་དུ་ཁྲིད་པ༌སྟེ། ལག་པ་གཡས་པས་ཨེ་ཕཱར་ཡིམ་གྱི་ལག་པར་འཇུས་ཤིང་ཡེས་ར་ཨེལ་གྱི་གཡོན་ཕྱོགས་སུ་གཏད་པ༌དང༌། ལག་པ་གཡོན་པས་མཱ་ན་ཤེའི་ལག་པར་འཇུས་ཏེ་ཡེས་ར་ཨེལ་གྱི་གཡས་ཕྱོགས་སུ་གཏད་པ༌རེད། 14 ཡེས་ར་ཨེལ་གྱིས་ལག་པ་གཡས་པ་བརྐྱངས་ཏེ་ཨེ་ཕཱར་ཡིམ་གྱི་མགོ་ལ་བཞག༌གོ །ཨེ་ཕཱར་ཡིམ་ནི་བུ་ཆུང་བ༌ཡིན། ཡང་ཡེས་ར་ཨེལ་གྱིས་ལག་པ་གཡོན་པ་བསྣོལ་ཏེ་མཱ་ན་ཤེའི་མགོ་ལ་བཞག༌གོ །མཱ་ན་ཤེ་ནི་བུ་སྐྱེས་འགོ་ཡིན། 15-16 ཡེས་ར་ཨེལ་གྱིས་བུ་ཡོ་སེབ་ལ་འདི་ལྟར་བྱིན་རླབས་གནང་བ༌སྟེ།

བདག་གི་མེས་པོ་ཨབ་ར་ཧམ་དང་ཡབ་ཆེན་ཨི་སཱག་གིས་ནི་བཀུར་བ༌དང༌།།

ཆུང་ངུའི་དུས་ནས་བདག་ལ་གཅེས་ཤིང་སྐྱོང་བ་བླ་ན་མེད་པའི་དཀོན་མཆོག༌གིས།།

བདག་གི་དཀའ་སྡུག་ཐམས་ཅད་བསལ་བར་མཛད་ཅིང་མངགས་པའི་ཕོ་ཉ་དེ་ཡིས༌ནི།།

བུ་ཆུང་གཉིས་ལ་བྱིན་རླབས་གནང་ཞིང་དེ་གཉིས་བརྒྱུད་ནས་བདག་གི་མིང་འདི༌དང༌།།

མེས་པོ་ཨབ་ར་ཧམ་དང་ཨི་སཱག་མིང་བཅས་འཇིག་རྟེན་ཡོངས་སུ་རྒྱས་པར༌ཤོག །

བུ་ཆུང་གཉིས་ཀྱི་རིགས་རྒྱུད་མང་དུ་འཕེལ་ནས་འཇིག་རྟེན་ཀུན་ལ་ཁྱབ་པར༌སྨོན། །ཞེས་སྨྲས༌སོ།།

17 དེ་ནས་ཕ་ཡིས་ལག་པ་གཡས་པ་ཨེ་ཕཱར་ཡིམ་གྱི་མགོ་ལ་བཞག་པའི་དོན་དེ་ཡོ་སེབ་ཀྱིས་མཐོང་ཞིང་ཡིད་མ་དགའ་བར་ཕ་ཡི་ལག་པར་འཇུས་པ༌དང༌། ཕ་ཡི་ལག་པ་བཏེགས་ནས་བུ་མཱ་ན་ཤེའི་མགོ་ལ་འཇོག་པར་བསམས་སོ།། 18 ཡོ་སེབ་ཀྱིས་ཕ་ལ་འདི༌ལྟར། བདག་གི་ཕ༌ལགས། དེ་ལྟར་མ་ཡིན༌ཏེ། འདི་ནི་བུ་སྐྱེས་འགོ་ཡིན། ཁྱེད་ཀྱིས་ལག་པ་གཡས་པ་ཁོའི་མགོ་ལ་འཇོག་པར་མཛོད་ཅེས་སྨྲས༌སོ།། 19 ཁོའི་ཕ་ཡིས་དེ་ཁས་མ་བླངས་པར་འདི༌ལྟར། ངས་རྟོགས༌སོ། །བདག་གི༌བུ། ངས་རྟོགས༌སོ། །མཱ་ན་ཤེ་མི་རིགས་ཤིག་ཏུ་འགྱུར་བར་མ་ཟད། ཁོ་རང་མི་རླབས་ཆེན་ཞིག་ཏུའང་འགྱུར་ངེས་མོད། འོན༌ཀྱང༌། ཁོའི་གཅུང་པོ་ནི་མ་འོངས་པ་ན་ཁོ་ལས་ཀྱང་རླབས་ཆེན་པོར་འགྱུར་བ༌དང༌། ཁོའི་གཅུང་པོའི་རིགས་རྒྱུད་ཀྱང་མི་རིགས་མང་པོ་ཞིག་ཏུ་འགྱུར་ངེས་ཡིན་ཞེས་སྨྲས༌ཤིང༌། 20 ཁོང་གིས་ཉིན་དེར་བུ་གཉིས་ལ་འདི༌ལྟར། མ་འོངས་པ་ན་ཡེས་ར་ཨེལ་མི་རིགས་ཀྱིས་ཁྱོད་གཉིས་ཀྱི་མིང་ལ་བརྟེན་ནས་བྱིན་རླབས་འདི་ལྟར་གནང་བ༌སྟེ། དཀོན་མཆོག་གིས་ཨེ་ཕཱར་ཡིམ་དང་མཱ་ན་ཤེ་བཞིན་དུ་ཁྱོད་ལའང་བྱིན་རླབས་གནང་བར་སྨོན་ཞེས་སྨྲ་བར་ངེས་ཞེས་སྨྲས༌པས། ཨེ་ཕཱར་ཡིམ་ནི་མཱ་ན་ཤེ་ལས་མཐོ་བར་བྱས༌སོ།། 21 དེ་ནས་ཡེས་ར་ཨེལ་གྱིས་ཡོ་སེབ་ལ་འདི༌ལྟར། བདག་ནི་འཆི་ལ༌ཉེ། འོན་ཀྱང་དཀོན་མཆོག་ཁྱོད་རྣམས་དང་ལྷན་དུ་བཞུགས་ངེས༌ཤིང༌། ཁོང་གིས་ཁྱོད་རྣམས་ཁྲིད་ནས་ཁྱོད་ཅག་གི་མེས་པོའི་ཕ་སར་འགྲོ་ངེས༌ཡིན། 22 བདག་གིས་སྔོན་ཆད་མདའ་གཞུ་དང་རལ་གྲིར་བརྟེན་ནས་ཨེ་མོར་མི་རིགས་ཀྱི་ལག་ནས་ཕྲོགས་པའི་ས་ཆ་དེ་དག་སྤུན་གཞན་རྣམས་ལའང་གནང་ཞིང་ཁྱོད་ལ་བགོ་སྐལ་གཅིག་ཇེ་མང་དུ་གནང་བ་ཡིན་ཞེས་སྨྲས༌སོ།།

ལེའུ་ཞེ་དགུ༌པ།

ཡ་ཀོབ་སྟེ་ཡེས་ར་ཨེལ་གྱིས་བུ་རྣམས་ལ་བྱིན་གྱིས་བརླབས༌པ།

1 ཡ་ཀོབ་ཀྱིས་རང་གི་བུ་རྣམས་བོས་ཏེ་འདི་སྐད༌དུ། བདག་གིས་མ་འོངས་པར་ཁྱོད་ཅག་ལ་འཕྲད་ངེས་པའི་དོན་རྣམས་སྨྲ་བའི༌ཕྱིར། ཁྱོད་རྣམས་ལྷན་དུ་འཛོམ་པར་གྱིས་ཞེས་སྨྲས་པ༌དང༌། ཡང་འདི་སྐད༌དུ།

2 ཡ་ཀོབ་ང་ཡི་བུ་རྣམས་ལྷན་དུ་འཛོམ་པར༌བྱ།།

ཨ་ཕ་ཡེས་ར་ཨེལ་གྱི་གཏམ་ལ་མཉན་པར༌གྱིས།།

3 རུ་བེན་ཁྱོད་ནི་བདག་གི་བུ་ལས་སྐྱེས་འགོ༌སྟེ།།

ང་རང་ལུས་སྟོབས་དར་བའི་དུས་སུ་སྐྱེས་པའི༌ཕྱིར།།

ཁྱོད་ནི་མཆོག་དང་དབང་དང་ལྡན་པ་ཡིན་མོད༌ཀྱང༌།།

4 ཁྱོད་ནི་ཆུ་ལྟར་རྒྱུགས་པས་གཞན་ལས་མཆོག་གྱུར༌མིན།།

ཁྱོད་ནི་རང་གི་ཕ་ཡི་མལ་ཁྲིར་འགོས་པ༌དང༌།།

ཁྱོད་ཀྱིས་བདག་གི་གཟིམ་ཁྲི་ཡེ་ནས་རྫོབ་ཕྱིར༌རོ།།

5 སྤུན་ཆུང་སི་མུ་ཨོན་དང་ལེ་ཝི་གཉིས་ཀྱི༌ནི།།

རལ་གྲི་ལ་སོགས་གདུག་རྩུབ་སྤྱོད་པའི་མཚོན་ཆ་ཡིན།།

6 བདག་གི་སེམས་ནི་ཁྱོད་ཀྱི་གྲོས་ལ་ཁས་ལེན༌མེད།།

བདག་གི་ཡིད་སེམས་དེ་དག་དང་ནི་མཐུན་ཐབས༌མེད།།

དེ་དག་ཁྲོ་ཞིང་སྡང་སྟེ་མི་རྣམས་བསད་པ༌དང༌།།

དོན་མེད་གླང་ཐུག་བརླ་རྩ་བཅད་ཅིང་གཅོད་ཕྱིར༌རོ།།

7 དེ་རྣམས་ཞེ་སྡང་ཆེ་བས་སྡིགས་དམོད་འཕོག་འོས༌ཤིང༌།།

དེ་རྣམས་གདུག་རྩུབ་ཆེ་བས་དམོད་པ་འཕོག་པར༌འགྱུར།།

བདག་གིས་དེ་རྣམས་ང་ཡི་རིགས་ནང་འཐོར་བ༌དང༌།།

ཡེས་ར་ཨེལ་གྱི་ཡུལ་གྲུ་ཀུན་ཏུ་གཏོར་བར༌བྱ།།

8 ཡ་ཧུ་དཱ་ཁྱོད་བདག་གི༌བུ།།

ཁྱོད་ཀྱི་ལག་པས་དགྲ་བོ༌ཡི།།

གཉའ་ནས་དམ་དུ་བཟུང་བའི༌ཕྱིར།།

སྤུན་གཞན་གྱིས་ནི་ཁྱོད་ལ༌བསྟོད།།

ཁྱོད་ལ་ཕ་ཡི་བུ་རྣམས༌ཀྱིས།།

མགོ་བོ་བསྒུར་ནས་ཕྱག་འཚལ༌ལོ།།

9 ཡ་ཧུ་དཱ་ཁྱོད་བདག་གི༌བུ།།

ཁྱོད་ནི་སེང་ཕྲུག་ཇི་བཞིན༌དུ།།

རི་དྭགས་བཟུང་ནས་འགྲོ་བར༌བྱེད།།

འགྱིང་བའི་ཚེ་ན་ཕོ་སེང༌དང༌།།

སྡོད་པའི་ཚེ་ན་མོ་སེང༌བཞིན།།

སུ་ཡིས་ཁྱོད་རང་དཀྲོག་པར༌ཕོད།།

10 ཞི་ལོ་ཞེས་བྱར་གྲགས་པ་ཁོང་ཉིད་ཕེབས་པ༌དང༌།།

མི་རིགས་ཀུན་གྱིས་ཁོང་གི་ངག་བཞིན་སྒྲུབ་པའི༌བར།།

ཡ་ཧུ་དཱ་ལས་རྒྱལ་པོའི་མཁར་བ་མི་འཕྲོག༌ཅིང༌།།

ཁོང་གི་རྐང་པའི་བར་ནས་མཁར་བ་འཆོར་མི༌སྲིད།།

11 ཡ་ཧུ་དཱ་ཡིས་རྒུན་འབྲུམ་ཤིང་ལ་མགྲིན་བཟང༌བཏགས།།

མཛེས་ཤིང་མཆོག་གྱུར་རྒུན་འབྲུམ་ཤིང་ལ་བོང་ཕྲུག༌བཏགས།།

རྒུན་འབྲུམ་ཆང་ལ་རང་གི་གྱོན་པ་བཀྲུ་བྱེད༌ཅིང༌།།

རྒུན་འབྲུམ་ཁུ་བའི་ནང་དུ་གྱོན་གོས་གཙང་མར༌བཀྲུས།།

12 ཁོ་ཡི་མིག་ཟུང་རྒུན་ཆང་གིས་ནི་དམར་པོར༌བསྒྱུར།།

ཁ་ཡི་དུང་སོ་འོ་མས་དཀར་པོར་བསྒྱུར་ལགས༌སོ།།

13 ཟེ་བུ་ལུན་ནི་རྒྱ་མཚོའི་འགྲམ་དུ༌གནས།།

མཚོ་འགྲམ་དེ་ནི་རྒྱ་མཚོའི་གྲུ་ཁ༌ལགས།།

ཁོ་ཡི་མངའ་ཁོངས་ཚི་ཏུན་བར་དུ༌འཕེལ།།

14 ཡེས་སི་ཀཱར་ནི་བོང་བུ་རྒོད་པོ༌བཞིན།།

ལུག་རའི་བར་དུ་སོས་དལ་བག་གིས༌ཉལ།།

15 ལྷིང་འཇགས་ཡུལ་དེ་ཤིན་ཏུ་ལེགས་པར༌འདོད།།

གནས་ཡུལ་དེ་ནི་མཛེས་ཤིང་སྡུག་པར༌འདོད།།

ལུས་པོ་སྨད་དུ་བསྒུར་ནས་ཁྲེས་པོ༌ཁུར།།

གཞན་གྱི་གཡོག་ཏུ་གྱུར་པ་ཀྱེ་མ༌ཧོ།།

16 དཱན་ཞེས་བྱ་བས་ཡེས་ར་ཨེལ་གྱི་ཚོ་པ༌བཞིན།།

རང་གི་འབངས་མི་ཀུན་ལ་ཁྲིམས་ཐག་གཅོད་པར༌བྱེད།།

17 དཱན་ཞེས་བྱ་བ་ལམ་ཁའི་ལྕེ་གཉིས༌དང༌།།

ལམ་དུ་མཆིས་པའི་ལྟོ་འགྲོ་དུག་ཅན༌བཞིན།།

བཞོན་རྟའི་རྨིག་པ་ལ་ནི་སོ་བཏབ༌པས།།

ཀག་གིས་ལངས་ཏེ་བཞོན་མཁན་ས་ལ༌ལྷུང༌།།

18 བླ་ན་མེད་པའི་དཀོན་མཆོག་ཡ་ཝཱེ༌ལགས།།

བདག་གིས་ནམ་ཡང་ཁྱེད་ཀྱིས་སྐྱོབ་པར༌སྒུག །

19 དགྲ་བོ་མྱུར་དུ་སླེབས་ནས་གཱ་རྡུར་རྒོལ་ན༌ཡང༌།།

ཁོས་ཀྱང་ལམ་སང་དགྲ་བོར་རྒོལ་ཞིང་ཕ་མཐར་བསྐྲད། །

20 ཨ་ཤེར་ཞེས་པའི་བུ་ཡི་གནས་དེ༌རུ།།

འབྲུ་རིགས་ཕུན་སུམ་ཚོགས་པ་ཡོད་པའི༌ཕྱིར།།

རྒྱལ་པོ་རྣམས་ཀྱི་ཟས་སུ་འགྱུར་ངེས༌སོ།།

21 ནཱབ་ཐ་ལི་ནི་རྙི་ལས་ཐར་བའི་ཤྭ་མོ༌བཞིན།།

ཁོ་ཡིས་སྙན་ཞིང་འཇེབས་པའི་གཏམ་ནི་སྨྲ་བར༌བྱེད།།

22 ཡོ་སེབ་ཞེས་པ་ཤིང་ཏོག་སྨིན་པའི་འབྲས་བུ༌དང༌།།

ཆུ་མིག་འགྲམ་དུ་འབྲས་བུ་ཐོགས་པའི་ཡལ་ག༌བཞིན།།

དེ་ཡི་ཡལ་ག་བརྐྱངས་ཏེ་གྱང་ལས་བརྒལ་བར༌བྱེད།།

23 མདའ་གཞུ་འཛིན་མཁན་གྱིས་ནི་གློ་བུར༌ཉིད།།

ཁོ་ལ་རྒོལ་བར་བྱེད་ཅིང་མདའ་འཕངས༌ཏེ།།

ཁོ་ལ་གནོད་པ་བཟོས་ཤིང་བཟོ་བར༌བྱེད།།

24 འོན་ཀྱང་ཡེས་ར་ཨེལ་གྱི་རྫི་བོ༌དང༌།།

ཡེས་ར་ཨེལ་གྱི་ཕ་བོང་ཆེན་པོ༌སྟེ།།

ཡ་ཀོབ་ཀྱི་ནི་སྟོབས་ལྡན་ཞེས་གྲགས༌པས།།

ཡོ་སེབ་ལག་ཏུ་མདའ་གཞུ་དམ་དུ༌བཟུང༌།།

ཁོ་ཡི་ལག་ཟུང་བརྟན་ཅིང་ལྡེམ་མྱུར༌ཆེ།།

25 དེ་ཡང་ཁྱོད་ཀྱི་ཕ་ཡི་དཀོན་མཆོག༌གིས།།

ཁྱོད་ལ་སྐྱབས་སུ་མཛད་ཅིང་མཛད་ལགས༌ཏེ།།

ཀུན་དབང་ལྡན་པ་ཁོང་གིས་ནམ་མཁའ༌དང༌།།

ས་གཞིར་ཁྱབ་པའི་བྱིན་རླབས་མཐའ་དག༌དང༌།།

མངལ་ལྡན་ནུ་མའི་བྱིན་རླབས་གནང་བར༌འགྱུར།།

26 ཁྱོད་ཀྱི་ཕ་ཡིས་གནང་བའི་བྱིན་རླབས༌ནི།།

མེས་པོའི་བྱིན་རླབས་ལས་ཀྱང་བླ་ན༌འཕགས།།

དེ་ནི་འཇིག་པ་མེད་པའི་རི་ཀླུང༌དང༌།།

མུ་མཐའ་མེད་པའི་མཐའ་མཚམས་གང་དུ༌ཡང༌།།

བྱིན་རླབས་དེ་དག་ཁྱོད་ལ་གནང་བར་ཤོག།

སྤུན་ཟླའི་ཁྲོད་ནས་རྒྱལ་སྲས་སུ་གྱུར༌པ།།

ཁྱོད་ཀྱི་སྤྱི་གཙུག་ལ་ནི་འབབ་གྱུར༌ཅིག།

27 པེན་ཡཱ་མེན་ནི་གདུག་རྩུབ་ཆེ་བའི་སྤྱང་ཀི༌བཞིན།།

ཞོགས་པར་རི་དྭགས་བཟུང་སྟེ་བཟའ་བྱེད༌ཅིང༌།།

མཚན་མོར་གཞན་ལས་ཕྲོགས་པ་བགོ་བར༌བྱེད། །ཅེས་སྨྲས༌སོ།།

28 མི་དེ་ཐམས་ཅད་ནི་ཡེས་ར་ཨེལ་གྱི་ཚོ་པ་བཅུ་གཉིས་ཡིན༌ལ། དོན་དེ་དག་ནི་ཁོ་རྣམས་ཀྱི་ཕ་ཡིས་ཁོ་རྣམས་ལ་བྱིན་རླབས་གནང་བའི་སྐབས་སུ་སྨྲས་པའི་གཏམ་ཡང་ཡིན༌ཏེ། མི་རང་རང་ལ་བསྟུན་ནས་བྱིན་རླབས་གནང༌བའོ།།

ཡ་ཀོབ་སྟེ་ཡེས་ར་ཨེལ་གྱིས་རང་ཉིད་ཚེ་ལས་འདའ་བའི་དོན་སྨྲས༌པ།

29 དེ་ནས་ཡང་ཡེས་ར་ཨེལ་གྱིས་རང་གི་བུ་རྣམས་ལ་འདི་ལྟར་གདམས༌པ། བདག་ནི་ཅུང་མི་འགོར་བར་རང་གི་མེས་པོ་རྣམས་ཀྱི་དྲུང་དུ་འགྲོའོ། །ཁྱོད་རྣམས་ཀྱིས་བདག་གི་བེམ་པོ་ནི་ཧེ་བི་མི་རིགས་ཀྱི་ཨེབ་རོན་གྱི་ཞིང་སར་ཡོད་པའི་བྲག་ཁུང་དུ་བདག་གི་མེས་པོ་དང་མཉམ་དུ་དུར་ལ་སྦ་བར༌བྱའོ།། 30 བྲག་ཁུང་དེ་ནི་ཀ་ན་ཨན་ཡུལ་གྱི་མཱན་རེའེ་ས་ཆའི་མདུན་ཕྱོགས་ཀྱི་མཱག་ཕེ་ལཱའི་ཞིང་ནང་དུ་ཡོད༌ཅིང༌། བྲག་ཁུང་དེ་དང་ཞིང་ས་དེ་ནི་ཨབ་ར་ཧམ་གྱིས་ཧེ་བི་མི་རིགས་ཀྱི་ཨེབ་རོན་ནས་ཉོས་ཤིང་དུར་ས་བྱས་པ༌ཡིན། 31 བྲག་ཁུང་དེ་རུ་ཨབ་ར་ཧམ་དང་ཁོང་གི་ཆུང་མ་སཱ་ར་གཉིས་ཀྱི་སྐུ་གདུང་དུར་ལ་བཅུག་པ༌དང༌། ཨི་སཱག་དང་ཡུམ་རིབ་ཀཱ་གཉིས་ཀྱི་སྐུ་གདུང་ཡང་བྲག་ཁུང་དེ་རུ་བཅུག༌པའོ། །ངས་རང་གི་ཆུང་མ་ལེ་ཨའི་བེམ་པོའང་གནས་དེ་རུ་དུར་ལ་བཅུག༌གོ ། 32 ཞིང་ས་དེ་དང་དེའི་ནང་དུ་ཡོད་པའི་བྲག་ཁུང་ནི་ཧེད་ཀྱི་བུ་རྒྱུད་ལས་ཉོས་པ་ཡིན་ཞེས་སྨྲས༌སོ།།

33 དེ་ལྟར་ཡ་ཀོབ་ཀྱིས་བུ་རྣམས་ལ་ཁ་བསྒོ་གནང༌རྗེས། ཕྱིར་མལ་སར་ལྷུང་སྟེ་ཚེ་ལས་འདས་ཤིང་ཁོང་ཉིད་མེས་པོ་རྣམས་ཀྱི་དྲུང་དུ་ཕྱིན༌ཏོ།།

ལེའུ་ལྔ་བཅུ༌པ།

ཡ་ཀོབ་སྟེ་ཡེས་ར་ཨེལ་གྱི་བེམ་པོ་ཀ་ན་ཨན་ཡུལ་དུ་དུར་ལ་སྦས༌པ།

1 དེ་ནས་ཡོ་སེབ་རང་གི་ཕ་ཡི་གདོང་ལ་སྦར་ཏེ་མྱ་ངན་གྱི་ངང་ནས་ངུས་ཤིང་ཕ་ལ་འོ་བྱས༌སོ།། 2 ཡོ་སེབ་ཀྱིས་ཕ་ཡི་བེམ་པོར་དྲི་སྦྱོར་བྱེད་དགོས་ཚུལ་རང་ལ་ཞབས་ཕྱི་སྒྲུབ་མཁན་ཨམ་ཆིར་བཀའ་གནང་བ༌དང༌། ཨམ་ཆིས་ཀྱང་ཡེས་ར་ཨེལ་གྱི་བེམ་པོར་དྲི་སྦྱོར་བྱས༌པའོ།། 3 ཉིན་བཞི་བཅུའི་རིང་ལ་བེམ་པོར་སྤོས་ཆུ་དང་རྩྭ་སྨན་བྱུགས་ཤིང་རས་ཀྱིས་དཀྲིས་དགོས་པ༌དང༌། ཨེ་ཅིབ་མི་རིགས་ཀྱིས་ཉིན་བདུན་ཅུའི་རིང་ལ་མྱ་ངན་བྱས༌སོ།།

4 དེ་ནས་མྱ་ངན་གྱི་ཉིན་ལོངས་པ་དང་ཡོ་སེབ་ཀྱིས་ཕཱར་ཨོལ་གྱི་ཁྱིམ་མི་རྣམས་ལ་འདི༌ལྟར། གལ༌ཏེ། བདག་ལ་ཁྱོད་རྣམས་ཀྱི་མིག་མདུན་ནས་ཐུགས་རྗེ་ཐོབ༌ན་ཕཱར་ཨོལ་ལ་འདི་ལྟར། 5 བདག་གི་ཕ་ཚེ་ལས་འདའ༌ཁར། ཁོང་གིས་བདག་ལ་འདི་སྐད༌དུ། ང་རང་ད་ལྟ་འཆི་ལ༌ཉེ། ངས་ཀ་ན་ཨན་ཡུལ་དུ་རང་ལ་དུར་ས་བཟོས་ཡོད༌ལ། ཁྱོད་ཀྱིས་ངའི་བེམ་པོ་གནས་དེ་རུ་དུར་ལ་འཇུག་པར་གྱིས་ཞེས་བདག་ལ་དམ་བཅའ་འཇོག་ཏུ་བཅུག་ཡོད༌པས། ད་ལྟ་ཁྱེད་ཀྱིས་ང་རང་ཕ་ཡི་སྐུ་གདུང་དུར་ལ་འཇུག་ཏུ་འགྲོ་བར༌འཚལ། ཕྱིས་སུ་ང་རང་ཕྱིར་ཡོང་ངེས་ཡིན་ཞེས་ཞུ་བར་མཛོད་ཅེས་སྨྲས༌སོ།། 6 ཕཱར་ཨོལ་ན༌རེ། སོང༌དང༌། ཁྱོད་ཀྱི་ཕ་ཡིས་ཁྱོད་ལ་ཇི་ལྟར་དམ་བཅའ་འཇོག་ཏུ་བཅུག་ཡོད་པ༌བཞིན། ཁྱོད་ཀྱིས་ཁོང་གི་བེམ་པོ་དུར་ལ་འཇུག་པར་གྱིས་ཞེས་སྨྲས༌སོ།།

7 དེ་ནས་ཡོ་སེབ་ཡར་ཕ་ཡི་བེམ་པོ་དུར་དུ་འཇུག་པར༌ཆས། ཁོ་དང་མཉམ་དུ་ཕཱར་ཨོལ་གྱི་བློན་པོ༌དང༌། རྒན༌པོ། ཨེ་ཅིབ་རྒྱལ་ཁབ་ཀྱི་རྒན་པོ་བཅས༌དང༌། 8-9 གཞན༌ཡང༌། ཡོ་སེབ་ཀྱི་ཁྱིམ་མི་ཐམས་ཅད༌དང༌། ཁོའི་སྤུན་རྣམས༌དང༌། ཕ་ཡི་ནང་མི་རྣམས༌དང༌། ཤིང་རྟའི་དམག༌དང༌། སྐྱ་དམག་ཀྱང་སོང་བས་མི་གྲངས་ཤིན་ཏུ༌མང༌། ཁོ་རྣམས་ཀྱི་བུད་མེད༌དང༌། བྱིས༌པ། ར་ལུག༌གི་ཁྱུ། བ་གླང་གི་ཁྱུ་བཅས་གོ་ཤེན་ཡུལ་དུ་ལུས༌སོ།། 10 ཁོ་རྣམས་ཡོར་དན་གཙང་པོའི་ཕ་རོལ་གྱི་ཨ་ཐད་ཅེས་པའི་གཡུལ་ཁར་སླེབས་ཤིང་། མི་རྣམས་མྱ་ངན་གྱི་ངང་ནས་སྐད་གསང་མཐོན་པོས་ངུས་པ༌དང༌། ཡོ་སེབ་ཀྱང་གནས་དེ་ནས་ཉིན་བདུན་རིང་ལ་མྱ་ངན་གྱི་ངང་ནས་ངུས༌སོ།། 11 ཀ་ན་ཨན་མི་རིགས་ཀྱི་ཡུལ་མི་རྣམས་ཀྱིས་ཨ་ཐད་གཡུལ་ཁའི་མྱ་ངན་གྱི་ངུ་སྐད་ཐོས་ཏེ་ན༌རེ། འདི་ནི་ཨེ་ཅིབ་མི་རིགས་ཀྱི་མྱ་ངན་ཆེན་པོ་ཞིག་གོ་ཞེས༌སྨྲས། དེའི༌ཕྱིར། གནས་དེའི་མིང་ལ་ཧ་བེལ་མུས་རཱ་ཡིམ་ཞེས་བཏགས༌ཤིང༌། དེ་ཡོར་དན་གཙང་པོའི་ཤར་ཕྱོགས་སུ་མཆིས༌སོ།།

12 ཡེས་ར་ཨེལ་གྱི་བུ་རྣམས་ཀྱིས་ཕ་ཡི་ཁ་ཆེམས་ལྟར་བསྒྲུབས༌ཤིང༌། 13 ཁོང་གི་བེམ་པོ་ཀ་ན་ཨན་ཡུལ་གྱི་མཱན་རེའེ་ས་ཆའི་མདུན་ཕྱོགས་ཏེ་མཱག་ཕེ་ལཱའི་ཞིང་ནང་དུ་ཡོད་པའི་བྲག་ཁུང་དུ་དུར་ལ༌བཅུག བྲག་ཁུང་དེ་དང་ཞིང་ས་དེ་ནི་ཨབ་ར་ཧམ་གྱིས་ཧེ་བི་མི་རིགས་ཀྱི་ཨེབ་རོན་ལས་ཉོས་ཏེ་དུར་ས་བྱས༌པའོ།། 14 ཡོ་སེབ་ཀྱིས་ཕ་ཡི་བེམ་པོ་དུར་དུ་བཅུག༌རྗེས། རང་གི་སྤུན་དང་དུར་འཇུག་པ་གཞན་རྣམས་དང་མཉམ་དུ་ཨེ་ཅིབ་ཡུལ་དུ་ཕྱིར་ལོག་གོ །

ཡོ་སེབ་ཀྱིས་སྤུན་རྣམས་ལ་སེམས་གསོ་མཛད༌པ།

15 དེ་ཡང་ཡོ་སེབ་ཀྱི་སྤུན་རྣམས་ཀྱིས་ཕ་ཚེ་ལས་འདས་པ་མཐོང་ནས་འདི༌ལྟར། ཡོ་སེབ་རང་ཅག་རྣམས་ལ་སྡང་སྲིད༌དེ། སྔོན་ཆད་རང་ཅག་གིས་ཁོ་ལ་གནོད་འཚེ་བྱས་མྱོང༌བས། ཁོས་ད་ལྟ་འཁོན་ལན་སློག་ངེས་ཡིན་ཞེས་སྨྲས་པ༌དང༌། 16 སྤུན་རྣམས་ཀྱིས་མི་ཞིག་ཡོ་སེབ་ཀྱི་དྲུང་དུ་མངགས༌ཏེ། ཕ་ཚེ་ལས་མ་འདས་པའི་སྔོན་ལ་ཁོང་གིས་ངེད་ཅག་ལ་འདི་སྐད༌དུ། 17 ཁྱོད་ཅག་གིས་ཡོ་སེབ་ལ་འདི་ལྟར་སྨྲ་བར༌གྱིས། སྔོན་ཆད་སྤུན་རྣམས་ཀྱིས་ཁྱོད་ལ་གནོད་འཚེ་བྱས༌ཤིང༌། ཁྱོད་ཀྱིས་ཁོ་རྣམས་ཀྱི་སྡིག་ཉེས་ལ་གུ་ཡངས་གཏོང་བར་མཛོད་ཅིག་ཅེས་ཞུ་བ་བྱོས་ཤིག་ཅེས་སྨྲས་མྱོང༌ལ། ད་ལྟ་ཁྱོད་ཀྱིས་ཕ་ཡི་དཀོན་མཆོག་གི་ཞབས་ཕྱི་པ་ངེད་རྣམས་ཀྱི་ཉེས་སྐྱོན་ལ་གུ་ཡངས་གཏོང་བར་མཛོད་ཅིག་ཅེས་ངག་འཕྲིན༌བསྐུར། སྤུན་རྣམས་ཀྱིས་ཡོ་སེབ་ལ་དེ་ལྟར་སྐད་བསྐུར་བས་ཡོ་སེབ་ངུས༌སོ།། 18 དེ་ནས་ཡོ་སེབ་ཀྱི་སྤུན་རྣམས་ཁོའི་དྲུང་དུ་སླེབས་པ་དང་ལུས་པོ་སར་བཏུད་དེ་ན༌རེ། ངེད་ཅག་ཁྱོད་ཀྱི་ཞབས་ཕྱི་པ་ཡིན་ཞེས་སྨྲས༌སོ།། 19 ཡོ་སེབ་ན༌རེ། ཁྱོད་རྣམས་འཇིགས་མི་དགོས༌ཏེ། བདག་གིས་དཀོན་མཆོག་གི་ཚབ་བྱེད་ག་ལ༌ནུས། 20 སྔོན་ཆད་ཁྱོད་ཅག་གིས་བདག་ལ་གནོད་པ་བྱེད་འདོད༌ནའང༌། དཀོན་མཆོག་གིས་ལས་བཟང་པོའི་ཕྱོགས་སུ་དགོངས༌ཏེ། མི་མང་པོ་ཞིག་གི་ཚེ་སྲོག་སྐྱོབ་པའི་ཕྱིར་ད་ལྟའི་རྣམ་པ་འདི་བྱུང་བ༌ཡིན། 21 ད་ལྟ་ཁྱོད་རྣམས་འཇིགས་མི་དགོས༌ཏེ། ངས་ཁྱོད་ཅག་དང་ཁྱོད་རྣམས་ཀྱི་བུད་མེད་དང་བྱིས་པ་བཅས་གསོ་བར་བྱ་ཞེས་སྨྲས༌ཤིང༌། ཡོ་སེབ་ཀྱིས་སྙིང་ཉེ་བའི་གཏམ་གྱིས་སྤུན་རྣམས་ལ་སེམས་གསོ་བྱས༌སོ།།

ཡོ་སེབ་ཚེ་ལས་འདས༌པ།

22 དེ་ཡང་ཡོ་སེབ་དང་རང་གི་ཕ་ཡི་གཉེན་ཉེ་རྣམས་ཨེ་ཅིབ་ཡུལ་དུ་བཞུགས༌ཤིང༌། ཡོ་སེབ་བསྡོམས་པས་ལོ་བརྒྱ་དང་བཅུ་ལ་བཞུགས༌སོ།། 23 ཡོ་སེབ་ཀྱིས་ཨེ་ཕཱར་ཡིམ་གྱི་མི་རབས་གསུམ་པའི་ཚ་བོ་རྣམས་མཐོང་ཐུབ་པར་གྱུར་པ༌དང༌། མཱ་ན་ཤེ་ཡི་བུ་མཱ་ཀིར་ཞེས་བྱ་བའི་བུ་རྣམས་ཀྱང་ཡོ་སེབ་ཀྱི་དྲུང་དུ་སྐྱེས༌པའོ།། 24 དེ་ནས་ཡོ་སེབ་ཀྱིས་རང་གི་སྤུན་རྣམས་ལ་འདི་སྐད༌དུ། བདག་ནི་འཆི་ལ༌ཉེ། འོན་ཀྱང་དཀོན་མཆོག་གིས་ཁྱོད་རྣམས་ལ་གཟིགས་སྐྱོང་གནང་ངེས་པ༌དང༌། ཁྱོད་རྣམས་ཡུལ་འདི་ནས་ལམ་ལ་ཆས་ཏེ། ཁོང་གིས་དེ་སྔར་ཨབ་ར་ཧམ༌དང༌། ཨི༌སཱག ཡ་ཀོབ་བཅས་ལ་གནང་བར་མནའ་བཞེས་པའི་ཡུལ་དེར་འཁྲིད་ངེས་ཡིན་ཞེས་སྨྲས༌པའོ།། 25 ཡང་ཡོ་སེབ་ཀྱིས་ཡེས་ར་ཨེལ་གྱི་བུ་རབས་ཚ་རྒྱུད་རྣམས་ལ་དམ་བཅའ་འཇོག་ཏུ་བཅུག་སྟེ་འདི་སྐད༌དུ། དཀོན་མཆོག་གིས་ཁྱོད་རྣམས་ལ་གཟིགས་སྐྱོང་མཛད་ངེས༌ཤིང༌། ཁྱོད་ཅག་གིས་བདག་གི་རུས་པ་ཡུལ་འདི་ནས་ཡར་འཁྱེར་བར་མཛོད་ཅིག་ཅེས་སྨྲས༌སོ།། 26 དེ་ལྟར་ཡོ་སེབ་དགུང་ལོ་བརྒྱ་དང་བཅུ་ལ་བཞུགས་ཏེ་སྐུ་གཤེགས་པ༌རེད། མི་རྣམས་ཀྱིས་ཁོང་གི་སྐུ་གདུང་ལ་དྲི་སྦྱོར་བྱས་ཏེ་ཨེ་ཅིབ་ཡུལ་ནས་སྤུར་སྒམ་ནང་དུ་བཞག༌གོ ། །།

* ལེའུ་དང༌པོ།:1 ནམ་མཁའ་དང་ས་གཞི་ཞེས་པ་འདི་ནི་གནའ་བོའི་ཡ་ཧུ་དཱ་མི་རིགས་ཀྱི་ཡི་གེར་བཀོད་པའི་དམ་པའི་གསུང་རབ་ཀྱི་མ་ཕྱིའི་གོ་དོན་ལྟར༌ན། རང་ཅག་རྣམས་འཚོ་ཞིང་གནས་པའི་འཇིག་རྟེན་འདི་དང་དེ་ལས་གཞན་པའི་འཇིག་རྟེན་ཁམས་རྣམས་ཀྱང་འདུ་བར༌གསུངས།

† ལེའུ་དང༌པོ།:5 འདིར་ཉིན་མཚན་དང་པོ་ཞེས་པར་མ་ཕྱི་ལས་ཉིན་མཚན་གཅིག་ཅེས་མཐོང་།

‡ ལེའུ་དང༌པོ།:26 མ་ཕྱི་ལས་ངེད་ཅག་ཅེས་བྲིས་ཡོད་ཀྱང་དོན་ལ་དཀོན་མཆོག་ཁོ་ན་བསྟན༌ཏེ། ཁོང་ནི་རང་བཞིན་ཐུགས་ཉིད་ཡིན་ཞིང་ཐོག་མཐའ་མེད་པ་དང་བདེན་པའི་དཀོན་མཆོག་ཉིད༌ཡིན། དཀོན་མཆོག་གི་ངོ་བོ་གཅིག་ལ་རང་གཤིས་གསུམ་ཡོད༌ཅིང། དེ་དག་ནི་ཡབ་དཀོན་མཆོག༌དང༌། སྲས་དཀོན༌མཆོག དམ་པའི་ཐུགས་ཉིད་དཀོན་མཆོག་བཅས༌ཡིན་ལ། རང་གཤིས་གསུམ་པོ་ལྷན་གཅིག་ཏུ་བསྡུས་ན་དཀོན་མཆོག་གི་ངོ་བོ་ནི་གཅིག༌ཡིན།

* ལེའུ་གཉིས༌པ།:4 ཡ་ཝཱེ་ཞེས་པ་ནི་དཀོན་མཆོག་གི་མཚན་ཏེ་རྟག་ཏུ་བཞུགས་པ་དང་ཐོག་མཐའ་མེད་པའི་དཀོན་མཆོག་དེ་ཉིད༌ཡིན།

† ལེའུ་གཉིས༌པ།:20 འདིར་ཨ་དམ་ཞེས་པ་ནི་གོང་དུ་བརྗོད་པའི་སྐྱེས་པ་དེ་ཞེས་པར་གོ༌དགོས།

* ལེའུ་གསུམ༌པ།:1 སྦྲུལ་ཞེས་པ་ནི་བདུད་སཱ་ཏན་ཞེས་པ་དེ་སྦྲུལ་གྱི་གཟུགས་སུ་སྤྲུལ་ནས་མི་ལ་ངན་སྐུལ་བྱེད་དུ་འོངས་པར༌གསུངས།

† ལེའུ་གསུམ༌པ།:15 འདིར་བུད་མེད་ཀྱི་བུ་རྒྱུད་དེ་ཞེས་པ་ནི་དཀོན་མཆོག་གིས་མཛད་པའི་སྐྱེས་མ་ཧ་ཝཱའི་རིགས་རྒྱུད་ལས་འཁྲུངས་པའི་སྐྱབས་མགོན་གཙོ་བོ་ཡེ་ཤུ་ལ་གོ༌དགོས།

‡ ལེའུ་གསུམ༌པ།:20 ཧ་ཝཱ་ཞེས་པ་ནི་གནའ་བོའི་ཡ་ཧུ་དཱ་མི་རིགས་ཀྱི་སྐད་དོད་དེ་ཚེ་སྲོག་གི་དོན༌ཡིན།

§ ལེའུ་གསུམ༌པ།:24 ཀེ་རུབ་ཅེས་པ་ནི་དཀོན་མཆོག་གི་དྲུང་དུ་ཡོད་པའི་སེམས་ཉིད་ཀྱི་རིགས་ནུས་པ་ཁྱད་པར་ཅན་ཞིག༌ཡིན།

* ལེའུ་བཞི༌པ།:1 དཀོན་མཆོག་ཡ་ཝཱེ་ཞེས་པ་ནི་མ་ཕྱི་ལས་ཡ་ཝཱེ་ཞེས་ཁོ་ནར་མཐོང་ཞིང་། ཕྱིས་སུ་འབྱུང་བའང་དེ་ལྟར་སྣོན་སྒྱུར་བྱས་པ་ཡིན།

† ལེའུ་བཞི༌པ།:16 ནོད་ཅེས་པ་ནི་འཁྱམས་ཉུལ་ཞེས་པའི་དོན༌ཡིན།

* ལེའུ་ལྔ༌པ།:1 ཨ་དམ་ཞེས་པ་ནི་དཀོན་མཆོག་གིས་བསྐྲུན་པའི་མིའི་རིགས་ཀྱི་ཐོག་མ་ཡིན༌ལ། མིའི་རིགས་ནི་ཨ་དམ་ནས་མཆེད་པ་ཡིན༌པས། དམ་པའི་གསུང་རབ་ཀྱི་ཞལ་ཆད་གསར་རྙིང་གཉིས་ལས་གསུངས་པ་གཅིག་མཐུན༌ཡིན། སྐྱབས་མགོན་ཡེ་ཤུའི་གདུང་རབས་ནི་ཞལ་ཆད་གསར་པའི་ལོ་ཀུའི་འཕྲིན་བཟང་གི་ལེའུ་གསུམ་པའི་ཚིག་རྐང་ཉེར་གསུམ་ནས་སོ་བརྒྱད་བར་དུ༌གསལ།

† ལེའུ་ལྔ༌པ།:24 འཇིག་རྟེན་ལས་དྲངས་པ་ཞེས་པ་ནི་དཀོན་མཆོག་གིས་ཧ་ནོག་ནམ་མཁའི་ཞིང་ཁམས་སུ་དྲངས་པའི་དོན་དེ་བསྟན་པ༌ཡིན།

* ལེའུ་དྲུག༌པ།:2 མཁས་པ་ལ་ལས་དཀོན་མཆོག་གི་བུ་ཞེས་པ་ནི་དཀོན་མཆོག་གི་ཕོ་ཉ་ཁག་ཅིག་ས་ལ་ལྷུང་སྟེ་བདུད་ཀྱི་རིགས་སུ་གྱུར་པ་ལ་གོ་དགོས་པར༌གསུངས། ཡང་མཁས་པ་ལ་ལས་ཨ་དམ་ནས་བརྒྱུད་པའི་སེད་ཐུ་ཞེས་བྱ་བའི་རིགས་རྒྱུད་ལ་ངོས་འཛིན་པ༌དང༌། དེ་ནི་ཀཱ་ཡན་གྱི་རིགས་རྒྱུད་ངན་པའི་བར་དུ་གཉེན་བཙུགས་པར༌གསུངས།

† ལེའུ་དྲུག༌པ།:4 ནེ་ཕེ་ལིམ་པ་ཞེས་པ་ནི་ཡ་ཧུ་དཱའི་སྐད་དོད་དེ་མི་སྟོབས་པོ་ཆེའི་དོན་ལ༌འཇུག

* ལེའུ་བརྒྱད༌པ།:4 རི་རྒྱུད་ཨ་ར་རད་ཅེས་པ་ནི་དེང་སང་ཡ་གླིང་ནུབ་ཕྱོགས་ཀྱི་ཐུར་ཁེ་ཞེས་པའི་རྒྱལ་ཁུངས་སུ༌ཡོད།

* ལེའུ་བཅུ༌པ།:6 མུས་རཱ་ཡིམ་ཞེས་པ་མི་ཞིག་གི་མིང་ཡིན༌ལ། དེ་ནི་རྗེས་སུ་ཨེ་ཅིབ་རྒྱལ་ཁབ་ཀྱི་མི་རྣམས་ཀྱི་མེས་པོར་གྱུར་པ་ཡིན་པས་མཁས་པ་ལ་ལས་ཨེ་ཅིབ་ཅེས་ཀྱང་བྲིས༌ཡོད།

† ལེའུ་བཅུ༌པ།:21 ཨེ་བེར་ཞེས་པ་ནི་དེང་སང་གི་ཡ་ཧུ་དཱ་མི་རིགས་ཀྱི་འབྱུང་ཁུངས་ཡིན་པར༌གསུངས།

* ལེའུ་བཅུ་གཅིག༌པ།:9 པཱ་པེལ་ཞེས་པ་ནི་གྲོང་ཁྱེར་ཞིག་གི་མིང༌སྟེ། འདིར་པཱ་པེལ་ལོན་ཞེས་འབྲི་བའང་ཡོད།

* ལེའུ་བཅུ་གཉིས༌པ།:9 ནེ་གུབ་ཅེས་པ་ནི་ཡ་ཧུ་དཱའི་སྐད་དོད་དེ་དབེན་སྟོང་གི་སྐམ་ས་ཞེས་པའི་དོན་ཏེ་ལྷོ་ཕྱོགས་ཀྱི་ཡུལ་རྣམས་སྟོན་པ༌ཡིན།

* ལེའུ་བཅུ་བཞི༌པ།:13 ཨིབ་རི་པ་ཞེས་པ་ནི་གནའ་བོའི་ཡ་ཧུ་དཱ་མི་རིགས་ཀྱི་མིང་གཞན༌ཡིན།

* ལེའུ་བཅུ་བདུན༌པ།:10 མཚན་སྐྱི་ཞེས་པ་ནི་དཀྲེ་ཤུན་ཏེ་ཕོ་མཚན་གྱི་སྐྱི་མོ་ལ་གོ༌དགོས།

* ལེའུ་བཅོ་བརྒྱད༌པ།:6 འདིར་བྲེ་ཞེས་པར་མ་ཕྱི་ལས་ཡ་ཧུ་དཱའི་སྐད་དོད་དེ་སི་ཨཱ་ཞེས་མཐོང་ལ། ལྗིད་ཚད་འཇལ་བྱེད་ཚད་གཞི་ཞིག་གི་མིང་ཡིན་ཏེ་སི་ཨཱ་གཅིག་ནི་སྤྱི་རྒྱ་བཅུ་དྲུག་ཙམ་ཡིན།

* ལེའུ་བཅུ་དགུ༌པ།:5 འདིར་འགྲོགས་འདོད་ཅེས་པ་ནི་ཤིན་ཏུ་སྐྱུག་བྲོ་བའི་ལས་ཤིག་ལ་གོ་དགོས༌ཏེ། ཕོ་ཡིས་ཕོ་དང་མོ་ཡིས་མོ་ལ་འཁྲིག་པ་སྤྱོད་པའི་སྲོལ་ངན་ཞིག་དར་ཡོད་པ་དེ་ལ་གོ་དགོས་པ༌ཡིན། དམ་པའི་གསུང་རབ་ཀྱི་ནང་དུ་ལས་དེ་ལྟ་བུ་ནི་སྡིག་པ་ཡིན་པར༌གསུངས།

* ལེའུ་ཉེར་གཅིག༌པ།:31 པེར་ཤ་བཱ་ཞེས་པ་ནི་ཡ་ཧུ་དཱའི་སྐད་དོད་དེ་དམ་བཅའི་ཁྲོན་པ་ཞེས་པའི་དོན་ལ༌འཇུག

* ལེའུ་ཉེར་གསུམ༌པ།:15 འདིར་དངུལ་སྲང་ཞེས་པའི་སྲང་ལ་མ་ཕྱི་ལས་ཤེ་ཀོལ་ཞེས་མཐོང་བ་དང་། དེ་ནི་གནའ་བོའི་ཡ་ཧུ་དཱ་མི་རིགས་ཀྱི་ལྗིད་ཚད་འཇལ་བྱེད་ཅིག་ཡིན་ལ། གནའ་བོའི་ཤེ་ཀོལ་ཞེས་པའི་ལྗིད་ཚད་ནི་དེང་སང་གི་སྤྱི་རྒྱ་གང་གི་སྟོང་ཆའི་བཅུ་གཅིག་ཙམ་ཡིན།

* ལེའུ་ཉེར་བཞི༌པ།:22 སྲང་ཕྱེད་ཅེས་པར་མ་ཕྱི་ལས་པེ་ཁཱ་ཞེས་མཐོང་བ་དང་། པེ་ཁཱ་ཞེས་པ་ནི་གནའ་བོའི་ཡ་ཧུ་དཱ་མི་རིགས་ཀྱི་ལྗིད་ཚད་འཇལ་བྱེད་ཅིག་ཡིན་ལ། པེ་ཁཱ་གཅིག་ནི་སྲང་ཕྱེད་ཀ་ཙམ་ཡིན་པས་དོན་སྒྱུར་བྱས་པ་ཡིན།

* ལེའུ་ཉེར་ལྔ༌པ།:26 ཡ་ཀོབ་ཅེས་པ་ཡ་ཧུ་དཱའི་སྐད་དོད་དེ་རྐང་པའི་ཕྱི་རྟིང་ནས་བཟུང་བའི་དོན༌ཡིན།

† ལེའུ་ཉེར་ལྔ༌པ།:30 ཨེ་དོམ་ཞེས་པ་ནི་ཁ་དོག་དམར་པོའི་དོན་ཡིན་པར༌འགྲེལ།

‡ ལེའུ་ཉེར་ལྔ༌པ།:31 འདིར་བརྗོད་པའི་བུ་ཆེ་བའི་ཐོབ་ཐང་ཞེས་པ་ནི་ཡ་ཧུ་དཱ་མི་རིགས་ཀྱི་གོམས་སྲོལ་ཞིག༌སྟེ། བུ་ཆེ་བ་ལ་བུ་ཆུང་བ་ལས་ཀྱང་ཕ་ཤུལ་བུ་འཛིན་གྱི་དབང་ཆ་ཡོད་པར་མ༌ཟད། ད་དུང་བགོ་སྐལ་ལྡབ་གཉིས་ཀྱིས་མང་བར༌བཤད།

* ལེའུ་ཉེར་དྲུག༌པ།:20 ཨེ་སཱ་ཞེས་པ་ནི་ཡ་ཧུ་དཱའི་སྐད་དོད་དེ་རྩོད་གླེང་བྱས་པའི་དོན་ལ༌འཇུག

† ལེའུ་ཉེར་དྲུག༌པ།:21 ཤིད་ནཱ་ཞེས་པ་ནི་ཡ་ཧུ་དཱའི་སྐད་དོད་དེ་དགྲ་རུ་བཟུང་བ་ཞེས་པའི་དོན་ལ༌འཇུག

‡ ལེའུ་ཉེར་དྲུག༌པ།:22 རེའེ་ཧོ་པེད་ཅེས་པ་ནི་ཡ་ཧུ་དཱའི་སྐད་དོད་དེ་ས་ཁོད་ཆེ་བའི་དོན་ལ༌འཇུག

* ལེའུ་ཉེར་བརྒྱད༌པ།:19 པེད་ཨེལ་ཞེས་པ་ནི་ཡ་ཧུ་དཱའི་སྐད་དོད་དེ་དཀོན་མཆོག་གི་བཞུགས་གནས་ཞེས་པའི་དོན་ལ༌འཇུག

* ལེའུ་ཉེར་དགུ༌པ།:32 རུ་བེན་ཞེས་པ་ནི་ཡ་ཧུ་དཱའི་སྐད་དོད་དེ་ལྟོས་དང་བུ་ཞིག་སྐྱེས་བྱུང་ཞེས་པའི་དོན་ལ༌འཇུག

† ལེའུ་ཉེར་དགུ༌པ།:33 སི་མུ་ཨོན་ཞེས་པ་ནི་ཡ་ཧུ་དཱའི་སྐད་དོད་དེ་གསན་པའི་དོན་ལ༌འཇུག

‡ ལེའུ་ཉེར་དགུ༌པ།:34 ལེ་ཝི་ཞེས་པ་ནི་ཡ་ཧུ་དཱའི་སྐད་དོད་དེ་འབྲེལ་བའི་དོན་ལ༌འཇུག

§ ལེའུ་ཉེར་དགུ༌པ།:35 ཡ་ཧུ་དཱ་ཞེས་པ་ནི་ཡ་ཧུ་དཱའི་སྐད་དོད་དེ་བསྟོད་བསྔགས་བརྗོད་པའི་དོན་ལ༌འཇུག

* ལེའུ་སུམ་ཅུ༌པ།:6 དཱན་ཞེས་པ་ནི་ཡ་ཧུ་དཱའི་སྐད་དོད་དེ་དཀར་བཏོན་པའི་དོན་ལ༌འཇུག

† ལེའུ་སུམ་ཅུ༌པ།:8 ནཱབ་ཐ་ལི་ཞེས་པ་ནི་ཡ་ཧུ་དཱའི་སྐད་དོད་དེ་འགྲན་རྩོད་ཀྱི་དོན་ལ༌འཇུག

‡ ལེའུ་སུམ་ཅུ༌པ།:11 གཱ་རྡུ་ཞེས་པ་ནི་ཡ་ཧུ་དཱའི་སྐད་དོད་དེ་ཤིན་ཏུ་ལེགས་སོ་ཞེས་པའི་དོན་ལ༌འཇུག

§ ལེའུ་སུམ་ཅུ༌པ།:13 ཨ་ཤེར་ཞེས་པ་ནི་ཡ་ཧུ་དཱའི་སྐད་དོད་དེ་དགའ་ཞིང་སྤྲོ་བའི་དོན་ལ༌འཇུག

* ལེའུ་སུམ་ཅུ༌པ།:14 དུའུ་དཱ་ཞེས་པ་ནི་བུད་མེད་མངལ་མི་ཆགས་པ་རྣམས་ལ་མངལ་ཆགས་པར་བྱེད་པའི་རྩྭ་སྨན་ཞིག་ཡིན་པར༌གསུངས།

† ལེའུ་སུམ་ཅུ༌པ།:18 ཡེས་སི་ཀཱར་ཞེས་པ་ནི་ཡ་ཧུ་དཱའི་སྐད་དོད་དེ་རིན་ཐང་གི་དོན་ལ༌འཇུག

‡ ལེའུ་སུམ་ཅུ༌པ།:20 ཟེ་བུ་ལུན་ཞེས་པ་ནི་ཡ་ཧུ་དཱའི་སྐད་དོད་དེ་མཉམ་དུ་འདུག་པའི་དོན་ལ༌འཇུག

§ ལེའུ་སུམ་ཅུ༌པ།:24 ཡོ་སེབ་ཅེས་པ་ནི་ཡ་ཧུ་དཱའི་སྐད་དོད་དེ་ཁ་བསྣན་པའི་དོན་ལ༌འཇུག

* ལེའུ་སོ་གཅིག༌པ།:47 ག་ལེད་ཅེས་པ་ནི་ཡ་ཧུ་དཱའི་སྐད་དོད་དེ་རྡོ་སྤུངས་དཔང་རྟགས་སུ་འཛིན་པ་ཞེས་པའི་དོན་ལ༌འཇུག

* ལེའུ་སོ་གཉིས༌པ།:2 མཱ་ཧ་ནཱ་ཡིམ་ཞེས་པ་ནི་ཡ་ཧུ་དཱའི་སྐད་དོད་དེ་དམག་དཔུང་གཉིས་ཀྱི་དོན་ལ༌འཇུག

† ལེའུ་སོ་གཉིས༌པ།:30 ཕཱ་ནེ་ཨེལ་ཞེས་པ་ནི་ཡ་ཧུ་དཱའི་སྐད་དོད་དེ་དཀོན་མཆོག་གི་ཞལ་རས་ཞེས་པའི་དོན་ལ༌འཇུག

* ལེའུ་སོ་གསུམ༌པ།:17 སོའུ་ཀོད་ཅེས་པ་ནི་ཡ་ཧུ་དཱའི་སྐད་དོད་དེ་སྤྱིལ་བུའི་དོན་ལ༌འཇུག

† ལེའུ་སོ་གསུམ༌པ།:20 ཨེལ་ཨེ་ལོ་ཧེ་ཡེས་ར་ཨེལ་ཞེས་པ་ནི་ཡ་ཧུ་དཱའི་སྐད་དོད་དེ་དཀོན་མཆོག་ནི་ཡེས་ར་ཨེལ་མི་རིགས་ཀྱི་དཀོན་མཆོག་ཡིན་ནོ་ཞེས་པའི་དོན་ལ༌འཇུག

* ལེའུ་སོ་ལྔ༌པ།:7 ཨེལ་པེད་ཨེལ་ཞེས་པ་ནི་ཡ་ཧུ་དཱའི་སྐད་དོད༌དེ། པེད་ཨེལ་ཞེས་པ་ནི་ས་ཆ་ཞིག་གི་མིང་ཡིན༌ལ། པེད་ཨེལ་གྱི་དཀོན་མཆོག་ཅེས་པའི་དོན་ལ༌འཇུག

† ལེའུ་སོ་ལྔ༌པ།:8 ཨ་ལུན་པཱ་ཀུད་ཅེས་པ་ནི་ཡ་ཧུ་དཱའི་སྐད་དོད་དེ་མྱ་ངན་བྱེད་པའི་བེ་ཤིང་ཞེས་པའི་དོན་ལ༌འཇུག

‡ ལེའུ་སོ་ལྔ༌པ།:18 པེན་ཨོ་ནེ་ཞེས་པ་ནི་ཡ་ཧུ་དཱའི་སྐད་དོད་དེ་བདག་གི་དཀའ་སྡུག་ཅེས་པའི་དོན་ལ༌འཇུག

§ ལེའུ་སོ་ལྔ༌པ།:18 པེན་ཡཱ་མེན་ཞེས་པ་ནི་ཡ་ཧུ་དཱའི་སྐད་དོད་དེ་བདག་གི་གཡས་ལག་ཅེས་པའི་དོན་ལ༌འཇུག

* ལེའུ་སོ་ལྔ༌པ།:21 དེ་ཡང་དཀོན་མཆོག་གི་བཀའ་ལྟར་ཡ་ཀོབ་ཀྱི་མིང་ལ་ཡེས་ར་ཨེལ་ཞེས་བཏགས་པ༌བཞིན། འདིར་ཡེས་ར་ཨེལ་ཞེས་པ་ནི་ཡ་ཀོབ་ལ་གོ་དགོས་པ་ལས་ཡེས་ར་ཨེལ་རྒྱལ་ཁབ་དང་ཡེས་ར་ཨེལ་མི་རིགས་ལ་གོ་མི༌རུང༌།

* ལེའུ་ཞེ་གཅིག༌པ།:51 མཱ་ན་ཤེ་ཞེས་པ་ནི་ཡ་ཧུ་དཱའི་སྐད་དོད་དེ་བརྗེད་དུ་བཅུག་ཅེས་པའི་དོན་ལ༌འཇུག

† ལེའུ་ཞེ་གཅིག༌པ།:52 ཨེ་ཕཱར་ཡིམ་ཞེས་པ་ནི་ཡ་ཧུ་དཱའི་སྐད་དོད་དེ་དར་བར་མཛད་པ་ཞེས་པའི་དོན་ལ༌འཇུག

* ལེའུ་ཞེ་བདུན༌པ།:21 འདིར་ཡོ་སེབ་ཀྱིས་མང་ཚོགས་རྣམས་ཨེ་ཅིབ་ཡུལ་གྱི་གྲོང་ཁྱེར་གཞན་དག་ལ་འགྲོ་རུ་བཅུག་ཅེས་པ་ནི་ཡོ་སེབ་ཀྱིས་མང་ཚོགས་རྣམས་ཨེ་ཅིབ་ཡུལ་གྱི་གཡོག་པོར་མཛད་པའི་དོན་ཡིན་པར་དམ་པའི་གསུང་རབ་ཀྱི་འགྲེལ་བ་ལས༌གསུངས།

ཨེ་ཅིབ་ནས་ཐོན་པ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

༄༅། །ཨེ་ཅིབ་ནས་ཐོན་པའི་མདོ།

ཨེ་ཅིབ་ནས་ཐོན་པའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཨེ་ཅིབ་ནས་ཐོན་པ་ཞེས་པའི་གཞུང་འདིར་ཞལ་ཆད་རྙིང་པའི་ཆེས་རླབས་ཆེ་བ་དང་ངོ་མཚར་བའི་བྱ་བ་སྟེ། ཡེས་ར་ཨེལ་པ་རྣམས་བྲན་གཡོག་ནས་བསྐྱབས་ཤིང་ཨེ་ཅིབ་ཡུལ་ནས་ཕྱི་རུ་ཇི་ལྟར་ཐོན་པའི་ལོ་རྒྱུས་ཡི་གེར་བཀོད་ཡོད། དེ་ཡང་ཡེས་ར་ཨེལ་པའི་ལོ་རྒྱུས་ནི་འཇིག་རྟེན་ཁམས་བཀོད་པའི་མདོ་ནས་གསུངས་པ་ལྟར་ཨབ་ར་ཧམ་ནས་འགོ་བརྩམས་ཡོད། ཨེ་ཅིབ་ནས་ཐོན་པའི་གཞུང་འདིར་རི་བོ་སི་ནཱ་རུ་མོ་ཤེ་ལ་གནང་བའི་ཞལ་ཆད་གཞིར་བཞག་སྟེ། ཡེས་ར་ཨེལ་པ་རྣམས་དཀོན་མཆོག་གིས་བདམས་པའི་མི་རིགས་དང་ཁོང་ལ་གཏོགས་པའི་མི་རིགས་ཡིན་པའི་ལོ་རྒྱུས་སྔ་མ་རྣམས་བཀོད་ཡོད། དེ་ཡང་ལོ་རྒྱུས་དེ་དག་གཞུང་འདིའི་ནང་དུ་བརྗོད་པ་འབའ་ཞིག་མ་ཡིན་པར་འཇིག་རྟེན་ཁམས་བཀོད་པའི་མདོ་དང་། ལེ་ཝིའི་ཚུལ་ཁྲིམས་དང་གྲངས་ཀའི་མདོ། བཀའ་ལུང་གི་མདོ་བཅས་ཀྱི་བརྗོད་གཞི་དང་དམ་པོར་འབྲེལ་བའི་ལོ་རྒྱུས་ཀྱི་རྒྱུན་ཞིག་ཡིན།

ཡི་གེར་འགོད་མཁན་དང་འགོད་དུས།

ཨེ་ཅིབ་ནས་ཐོན་པའི་མདོ་ཡི་ནང་དུ་གསུངས་པ་ལྟར་ན། གཞུང་འདིའི་ནང་གི་གསུང་འགའ་ཤས་ཡི་གེར་འགོད་མཁན་ནི་ལུང་སྟོན་པ་མོ་ཤེ་ཡིན་པ་ཤུགས་ནས་བསྟན་ཡོད། ༼ཨེ་ཅིབ་ནས་ཐོན་པའི་མདོ་ཡི་ལེའུ་བཅུ་བདུན་པའི་ཚིག་རྐང་བཅུ་བཞི་པ་དང་། ལེའུ་ཉེར་བཞི་པའི་ཚིག་རྐང་བཞི་པ། ལེའུ་སོ་བཞི་པའི་ཚིག་རྐང་ཉེར་བདུན་པ་བཅས་སུ་གསལ།༽ ཡང་ཞལ་ཆད་གསར་པའི་ནང་དུ་གཞུང་འདིའི་དོན་ཚན་རྣམས་ལུང་དྲངས་ནས་ཡི་གེར་འགོད་མཁན་མོ་ཤེ་ཡིན་པ་གསལ་པོར་བསྟན་ཡོད་དེ། དཔེར་ན། ༼མཱར་ཀུའི་འཕྲིན་བཟང་གི་ལེའུ་བདུན་པའི་ཚིག་རྐང་བཅུ་པ་དང་། ལེའུ་བཅུ་གཉིས་པའི་ཚིག་རྐང་ཉེར་དྲུག་པ། ལོ་ཀུའི་འཕྲིན་བཟང་གི་ལེའུ་གཉིས་པའི་ཚིག་རྐང་ཉེར་གཉིས་ནས་ཉེར་གསུམ་པ་བཅས་སུ་གསལ།༽ དཔྱད་གཞི་དེ་དག་གཞིར་བཟུང་ནས་དཔག་ན་ཨེ་ཅིབ་ནས་ཐོན་པའི་མདོ་འདི་ཡི་གེར་འགོད་མཁན་གཙོ་བོ་ནི་ལུང་སྟོན་པ་མོ་ཤེ་ཡིན་པར་བདེན་དཔང་རྙེད་ཡོད།

གཞན་ཡང་དམ་པའི་གསུང་རབ་ཀྱི་རྒྱལ་རབས་དང་པོའི་ལེའུ་དྲུག་པའི་ཚིག་རྐང་དང་པོ་ལས་གསུངས་པ་ལྟར་ན། ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་པའི་ལོ་ནི་རྒྱལ་པོ་སོ་ལོ་མོན་གྱིས་ཡེས་ར་ཨེལ་ལ་སྲིད་བསྐྱངས་པའི་ལོ་བཞི་པ་ནས་ཡར་བརྩིས་པའི་480ལོའི་སྔོན་དུ་བྱུང་བ་ཡིན་པར་བརྗོད་ཡོད། རྒྱལ་པོ་སོ་ལོ་མོན་གྱིས་སྲིད་བསྐྱངས་པའི་ལོ་བཞི་པ་ནི་སྤྱི་ལོ་སྔོན་གྱི་966ལོའི་ཡས་མས་ཡིན་ཞེས་བརྗོད་ཡོད་པས། ཨེ་ཅིབ་ཡུལ་ནས་ཐོན་པའི་དོན་དག་དེ་སྤྱི་ལོ་སྔོན་གྱི་1446ལོའི་ཡས་མས་སུ་བྱུང་། དེ་ཡང་ཨེ་ཅིབ་ནས་ཐོན་པའི་མདོ་འདི་ཡི་གེར་བཀོད་པའི་ལོ་ཚིགས་ནི་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་པའི་རྗེས་ཏེ། སྤྱི་ལོ་སྔོན་གྱི་1446ལོ་དང་ལུང་སྟོན་པ་མོ་ཤེ་སྐུ་མ་གཤེགས་གོང་གི་སྤྱི་ལོ་སྔོན་གྱི་1406ལོའི་བར་ཙམ་ཡིན་པ་རེད།

བརྗོད་སྙིང་དང་གསུང་འཕྲིན།

ཨེ་ཅིབ་ནས་ཐོན་པའི་མདོ་འདིར་དཀོན་མཆོག་གིས་ཁོང་གི་མཚན་དང་ཁོང་གི་རང་བཞིན། ཁོང་གི་སྐྱོབ་ཐབས། ཁོང་གི་བཀའ་ཁྲིམས། ཁོང་གི་བསྙེན་བཀུར་བཅས་མངོན་པར་མཛད་པ་ལ་དཀོན་མཆོག་གི་རིག་པའི་རྨང་བཏིངས་པར་མ་ཟད། ཞལ་ཆད་རྙིང་པའི་བར་མི་ལ་མོ་ཤེ་བསྐོ་གཞག་མཛད་པ་དང་མོ་ཤེའི་ཕྱག་ལས་རྣམས་ཀྱང་བརྗོད་ཡོད། མཆོད་དཔོན་གྱི་གོ་གནས་ཐོབ་པའི་འགོ་ཇི་ལྟར་ཚུགས་པ་དང་ལུང་སྟོན་པའི་འགན་འཁུར་རྣམས་ངེས་གཏན་གནང་ཞིང་། དེ་ཡང་དཀོན་མཆོག་དང་ཁོང་གི་འབངས་མིའི་བར་བཞག་པའི་གནའ་བོའི་དུས་ཀྱི་ཞལ་ཆད་དེ་ཚུལ་ཇི་ལྟར་སྐྱོང་བའི་ཐབས་གསར་པ་བརྗོད་ཡོད། སྐྱོང་ཚུལ་གསར་པ་དེ་ལ་རི་བོ་སི་ནཱའི་ཞལ་ཆད་ཅེས་བྱའོ། །

འཆར་ཟིན།

1. དཀོན་མཆོག་གིས་ཡེས་ར་ཨེལ་པ་རྣམས་བྲན་གཡོག་ལས་སྐྱོབ་པའི་སྟ་གོན་མཛད་པ། ༼1:1-4:31༽

2. ཡེས་ར་ཨེལ་པ་རྣམས་ཨེ་ཅིབ་ཡུལ་གྱི་བྲན་གཡོག་ལས་བསྐྱབས་པའི་སྐོར། ༼5:1-18:27༽

ཀ ཨེ་ཅིབ་རྒྱལ་པོ་ཕར་ཨོལ་གྱི་འགོག་རྒོལ་དང་དཀོན་མཆོག་གིས་སེམས་གསོ་གནང་བའི་སྐོར། ༼5:1-6:27༽

ཁ། ཨེ་ཅིབ་ལ་བཏང་བའི་ཆག་སྒོ་སྣ་ཚོགས། ༼6:28-12:36༽

ག ཨེ་ཅིབ་ནས་ཕྱི་རུ་ཐོན་པ་དང་རི་བོ་སི་ནཱའི་བར་དུ་སླེབས་པའི་སྐོར། ༼12:37-18:27༽

3. རི་བོ་སི་ནཱ་ནས་གནང་བའི་ཞལ་ཆད་ཀྱི་སྐོར། ༼19:1-24:18༽

4. བསྙེན་བཀུར་སྒྲུབ་སའི་གུར་མཆོག ༼25:1-40:38༽

ལེའུ་དང་པོ།

ཡེས་ར་ཨེལ་པ་རྣམས་ལ་གཉའ་གནོན་ཐེབས་པ།

1 དེ་ཡང་རང་རང་གི་ཁྱིམ་ཚང་དང་བཅས་ཡ་ཀོབ་དང་ལྷན་དུ་ཨེ་ཅིབ་ཡུལ་དུ་འོངས་པའི་ཡེས་ར་ཨེལ་གྱི་བུ་རྣམས་ཀྱི་མིང་ནི་གཤམ་དུ་བཀོད་པ་སྟེ། 2 རུ་བེན་དང་། སི་མུ་ཨོན། ལེ་ཝི། ཡ་ཧུ་དཱ། 3 ཡེས་སི་ཀཱར། ཟེ་བུ་ལུན། པེན་ཡཱ་མེན། 4 དཱན། ནཱབ་ཐ་ལི། གཱ་རྡུ། ཨ་ཤེར་བཅས་སོ། ། 5 ཡ་ཀོབ་ནས་བྱུང་བའི་མི་ཐམས་ཅད་ཀྱི་གྲངས་ཀ་ནི་བསྡོམས་པས་བདུན་ཅུ་ཡོད་ཅིང་། ཡོ་སེབ་སྔར་ནས་ཨེ་ཅིབ་ཡུལ་དུ་ཡོད་པ་ཡིན། 6 དེ་ནས་ཡོ་སེབ་དང་ཁོའི་སྤུན་ཐམས་ཅད་དང་མི་རབས་དེའི་མི་མཐའ་དག་ཤི་ཟིན་མོད། 7 འོན་ཀྱང་། ཡེས་ར་ཨེལ་གྱི་བུ་རྣམས་རྒྱུད་དང་ལྡན་པར་གྱུར་ནས་གྲངས་ཀ་ཤིན་ཏུ་མང་པོར་འཕེལ་ཏེ་སྟོབས་ཧ་ཅང་ཆེ་བར་གྱུར་ནས་ཡུལ་གྲུ་དེར་བཀང་ངོ་། །

8 དེ་ནས་ཡོ་སེབ་ལ་རྒྱུས་མི་མངའ་བའི་རྒྱལ་པོ་གསར་པ་ཞིག་བྱུང་ཞིང་། དེས་ཨེ་ཅིབ་ལ་དབང་བསྒྱུར་པ་དང་། 9 དེས་རང་གི་འབངས་མི་རྣམས་ལ། ལྟོས་དང་། ཡེས་ར་ཨེལ་པ་རྣམས་ཀྱི་མི་ཚོགས་རང་ཅག་ལས་མང་ཞིང་སྟོབས་ཀྱང་རྒྱས་པས། 10 ཤོག་དང་། རང་ཅག་གིས་དེ་རྣམས་ལ་གཡོ་སྦྱོར་སྤེལ་བར་བྱའོ། །དེ་ལྟར་མ་བྱས་ན། ཁོ་རྣམས་ད་དུང་འཕེལ་བར་འགྱུར་ཞིང་། ཕྱིས་སུ་དམག་འཁྲུག་འདྲ་བྱུང་ན་དེ་དག་གིས་དགྲ་བོར་གྲོགས་བགྱིས་ནས་རང་ཅག་ལ་རྒོལ་ཏེ་ཡུལ་འདི་དང་འབྲལ་སྲིད་ཅེས་སྨྲས་སོ། ། 11 དེའི་ཕྱིར། ཨེ་ཅིབ་པ་རྣམས་ཀྱིས་ཁོ་རྣམས་ལ་ཁྲེས་པོ་ལྕི་མོ་བཀལ་ནས་དྲག་གནོན་ཆེན་པོ་བྱ་ཆེད་ལས་རྒྱབ་པ་རྣམས་བསྐོས་ཤིང་། ཁོ་རྣམས་ཀྱིས་ཕཱར་ཨོལ་ལ་བང་མཛོད་གྲོང་ཁྱེར་ཕི་ཐོམ་དང་རཱ་ཨམ་སེའེ་གཉིས་བརྩིགས་སོ། ། 12 འོན་ཀྱང་དེ་རྣམས་ལ་ཇི་ལྟར་དྲག་གནོན་བྱས་ནའང་དེ་ལས་མང་པོར་འཕེལ་ཞིང་ཕྱོགས་ཀུན་ཏུ་ཁྱབ་པས། ཨེ་ཅིབ་པ་རྣམས་ཡེས་ར་ཨེལ་པའི་རྐྱེན་གྱིས་འཇིགས་པ་དང་། 13 ཡེས་ར་ཨེལ་པ་རྣམས་ལ་བཙན་བཀོལ་ནས་ལས་ཀ་བྱེད་དུ་བཅུག་སྟེ། 14 སོ་ཕག་དང་འཇིམ་པ་བཟོ་བའི་ལས་ཀ་ལྕི་མོ་དང་། ཞིང་ལས་སྣ་ཚོགས་བྱེད་དུ་བཅུག་ནས་ཁོ་རྣམས་ཀྱི་འཚོ་བ་སྡུག་ལ་སྦྱར་ཅིང་། ལས་ཀ་ཐམས་ཅད་ཀྱི་ཐད་ནས་ཁོ་རྣམས་ལ་གདུག་རྩུབ་སྤྱད་དོ། །

15 དེ་ནས་ཨེ་ཅིབ་ཀྱི་རྒྱལ་པོས་ཨིབ་རི་པའི་སྐྱེ་གཡོག་མ་ཤིབ་རཱ་དང་ཕུ་ཨ་བྱ་བ་གཉིས་ལ་འདི་ལྟར། 16 ཁྱོད་ཅག་གིས་ཨིབ་རི་པའི་བུད་མེད་རྣམས་ལ་སྐྱེ་གཡོག་བྱེད་པའི་སྐབས་སུ་ཁོ་མོ་ཚོས་བཙའ་ཁྲིའི་སྟེང་ཕྲུ་གུ་བཙའ་དུས་ལྟོས་དང་། བུ་ཡིན་ན་སོད་ཅིག བུ་མོ་ཡིན་ན་འཚོ་བས་ཆོག་ཅེས་བཀའ་བསྒོས། 17 འོན་ཀྱང་སྐྱེ་གཡོག་མ་རྣམས་དཀོན་མཆོག་ལ་གུས་ཤིང་འཇིགས་པས། ཨེ་ཅིབ་ཀྱི་རྒྱལ་པོས་གནང་བའི་བཀའ་བཞིན་དུ་མ་བྱས་པར་བུ་རྣམས་ཀྱི་སྲོག་བསྐྱབས་པ་དང་། 18 ཨེ་ཅིབ་ཀྱི་རྒྱལ་པོས་སྐྱེ་གཡོག་མ་རྣམས་བོས་ནས་འདི་ལྟར་དྲིས་པ་སྟེ། ཁྱོད་ཅག་གིས་བུ་རྣམས་ཀྱི་སྲོག་བསྐྱབས་པ་ཅི་ཡིན་ནམ་ཞེས་པ་ན། 19 སྐྱེ་གཡོག་མ་རྣམས་ཀྱིས་ཕཱར་ཨོལ་ལ། ཨིབ་རི་པའི་བུད་མེད་དང་ཨེ་ཅིབ་ཀྱི་བུད་མེད་རྣམས་མི་འདྲ་སྟེ། ཨིབ་རི་པའི་བུད་མེད་ཀྱི་ལུས་སྟོབས་ཆེ་བས་སྐྱེ་གཡོག་མ་ད་དུང་མ་སླེབས་གོང་དུ་བཙས་ཚར་ཞེས་ཞུས་སོ། ། 20 དེའི་ཕྱིར། དཀོན་མཆོག་གིས་སྐྱེ་གཡོག་མ་རྣམས་ལ་བཀའ་དྲིན་མཛད་པ་དང་། ཡེས་ར་ཨེལ་གྱི་མི་རྣམས་ཀྱང་འཕེལ་ཞིང་ཤིན་ཏུ་དར་བར་གྱུར། 21 སྐྱེ་གཡོག་མ་རྣམས་དཀོན་མཆོག་ལ་གུས་ཤིང་འཇིགས་པས་ཁོང་གིས་ཁོ་མོ་རྣམས་ལ་ཁྱིམ་གཞིས་མཛད་དོ། ། 22 དེ་ནས་ཕཱར་ཨོལ་གྱིས་རང་གི་འབངས་མི་རྣམས་ལ་འདི་ལྟར། ཨིབ་རི་པའི་བུ་གསར་སྐྱེས་རེ་རེ་ནཱ་ཡོལ་གཙང་པོར་གཡུགས་དང་། བུ་མོ་རྣམས་འཚོ་རུ་ཆུག་ཅེས་བཀའ་བབས་སོ། །

ལེའུ་གཉིས་པ།

ལུང་སྟོན་པ་མོ་ཤེ་འཁྲུངས་པ།

1 དེ་ཡང་ལེ་ཝིའི་རྒྱུད་ཀྱི་མི་ཞིག་སོང་ནས་ཚོ་པ་དེའི་བུ་མོ་ཞིག་ཆུང་མར་བླངས་པ་དང་། 2 བུ་མོ་དེ་མངལ་དང་ལྡན་པར་གྱུར་ནས་བུ་ཞིག་སྐྱེས་ཤིང་། རང་གི་ཕྲུ་གུ་མཛེས་ཤིང་ལྟ་ན་སྡུག་པ་མཐོང་ནས་ཟླ་བ་གསུམ་ལ་སྦས་ནས་བཞག 3 ཕྱིས་སུ་སྦས་ཐབས་མ་བྱུང་བས་ཁོ་མོས་པ་པི་རཱའི་*གཟེབ་ཅིག་བླངས་ཏེ་རྒྱ་སྐྱེགས་དང་ཐང་ཆུ་བསྐུས་ཤིང་། ཕྲུ་གུ་དེའི་ནང་དུ་བཞག་ནས་ནཱ་ཡོལ་གཙང་པོ་འགྲམ་གྱི་འདམ་རྩྭའི་གསེབ་ཏུ་བཞག་པ་དང་། 4 བུ་དེའི་གཅེན་མོས་ཁོ་ལ་ཅི་ཞིག་འབྱུང་བར་བལྟ་བའི་ཕྱིར་རྒྱང་རིང་དུ་ལངས་བསྡད་དོ། །

5 དེ་ནས་ཕཱར་ཨོལ་གྱི་སྲས་མོ་ནཱ་ཡོལ་གཙང་པོའི་འགྲམ་ལ་ཁྲུས་བྱེད་དུ་འོངས་པ་དང་། ཁོ་མོའི་གཡོག་མོ་རྣམས་ཆུ་ཁར་སོང་བ་ལ། སྲས་མོས་འདམ་རྩྭའི་གསེབ་ལ་ཡོད་པའི་གཟེབ་དེ་མཐོང་ནས་གཡོག་མོ་ཞིག་ལེན་དུ་བཏང་། 6 ཁོ་མོས་གཟེབ་ཀྱི་ཁ་ཕྱེས་པ་ན་བུ་ཞིག་ཡོད་པ་མཐོང་ཞིང་། ལྟོས་དང་། བུ་དེ་ངུ་བཞིན་ཡོད་པར་སྙིང་རྗེ་སྐྱེས་ཏེ་འདི་ལྟར་སྨྲས་པ། འདི་ནི་ཨིབ་རི་པའི་ཕྲུ་གུ་ཞིག་ཡིན་འདུག་ཅེས་པའོ། ། 7 སྐབས་དེར། ཕྲུ་གུའི་གཅེན་མོས་ཕཱར་ཨོལ་གྱི་སྲས་མོ་ལ། ང་རང་སོང་སྟེ་ཁྱེད་ལ་ཨིབ་རི་པའི་བུད་མེད་རྣམས་ལས་ཉེ་བའི་མ་མ་ཞིག་བོས་ཏེ་བུ་འདིར་ནུ་མ་བསྣུན་པར་བྱའམ་ཞེས་ཞུས་པ་ལ། 8 ཕཱར་ཨོལ་གྱི་སྲས་མོས་ཁྱོད་སོང་ཞིག་ཅེས་བཀའ་གནང་བ་དང་། བུ་མོ་སོང་ནས་ཕྲུ་གུའི་ཨ་མ་བོས་ཡོང་ཞིང་། 9 ཕཱར་ཨོལ་གྱི་སྲས་མོས་ཁོ་མོར། ཁྱོད་ཀྱིས་ཕྲུ་གུ་འདི་ཁྱེར་སོང་སྟེ་བདག་གི་དོན་དུ་ཁོ་ལ་ནུ་མ་སྣུན་དང་། ངས་ཁྱོད་ལ་གླ་ཆ་སྟེར་ཞེས་སྨྲས་པ་ན། ཁོ་མོས་ཕྲུ་གུ་ཁྱེར་ནས་ནུ་མ་བསྣུན། 10 དེ་ནས་ཕྲུ་གུ་ནར་སོན་པ་ན་བུད་མེད་ཀྱིས་བུ་དེ་ཕཱར་ཨོལ་གྱི་སྲས་མོའི་རྩར་ཁྲིད་ནས་དེའི་གསོས་བུར་གྱུར་ཅིང་། སྲས་མོས་བྱིས་པའི་མིང་ལ་མོ་ཤེ་ཞེས་བཏགས་པ་སྟེ། བདག་གིས་ཁོ་རང་ཆུ་ལས་བླངས་པའི་ཕྱིར་ཡིན་ཞེས་སྨྲས་སོ། །

མོ་ཤེ་ཨེ་ཅིབ་ཡུལ་ནས་བྲོས་པ།

11 དེའི་རྗེས་སུ་མོ་ཤེ་ལང་ཚོ་དར་ལ་བབས་པ་ན། ཕྱི་རོལ་ཏུ་རང་གི་སྤུན་ཟླ་རྣམས་ཀྱི་གམ་དུ་སོང་བ་དང་། དེ་དག་གིས་དཀའ་སྡུག་མྱོང་བཞིན་ཡོད་པ་མཐོང་ཞིང་། ཨེ་ཅིབ་པ་ཞིག་གིས་ཁོའི་སྤུན་ཟླ་ཨིབ་རི་པ་ཞིག་ལ་གཅར་རྡུང་བྱེད་པ་མཐོང་ནས། 12 མོ་ཤེ་ཡིས་གཡས་གཡོན་ལ་བལྟས་ཤིང་སུ་ཡང་མ་མཐོང་བས། ཁོས་ཨེ་ཅིབ་པ་དེ་བསད་ནས་བྱེ་མའི་ནང་དུ་སྦས། 13 དེའི་ཕྱི་ཉིན་ཡང་ཁོ་རང་ཕྱི་རོལ་ཏུ་སོང་བ་ན། ལྟོས་དང་། ཨིབ་རི་པ་གཉིས་འཛིང་རེས་བྱེད་ཀྱིན་འདུག་པ་མཐོང་སྟེ། བརྙས་བཅོས་བྱེད་མཁན་དེ་ལ། ཁྱོད་ཀྱིས་ཅིའི་ཕྱིར་རང་གི་སྤུན་ཟླར་རྡུང་ངམ་ཞེས་སྨྲས་པ་ལ། 14 མི་དེ་ན་རེ། སུས་ཁྱོད་རང་ངེད་ཅག་གི་འགོ་དཔོན་ནམ་ཁྲིམས་དཔོན་དུ་བསྐོས་པ་ཡིན་ནམ། ཁྱོད་ཀྱིས་ཨེ་ཅིབ་པ་དེ་བཞིན་དུ་ང་རང་ཡང་གསོད་འདོད་དམ་ཞེས་སྨྲས་པས། མོ་ཤེ་འཇིགས་ནས་དོན་དེ་མི་གཞན་གྱིས་ཀྱང་དངོས་གནས་ཤེས་པ་འདྲ་སྙམ་མོ། །

15 དེ་ནས་ཕཱར་ཨོལ་གྱིས་དོན་དེ་ཐོས་ནས་མོ་ཤེ་གསོད་པར་བསམས་མོད། འོན་ཀྱང་མོ་ཤེ་ནི་ཕཱར་ཨོལ་ལས་བྲོས་ཏེ་མིད༌ཡཱན་ཡུལ་དུ་སོང་ནས་བསྡད་པ་དང་། 16 ཉིན་ཞིག་ཁོ་རང་ཁྲོན་པ་ཞིག་གི་གམ་དུ་སྡོད་དུས། མིད༌ཡཱན་ཡུལ་གྱི་མཆོད་དཔོན་ལ་བུ་མོ་བདུན་ཡོད་པ་རྣམས་ཕ་ཡི་ར་ལུག་གི་ཁྱུ་ལ་ཆུ་ལྡུད་པའི་ཕྱིར་ཆུ་ལེན་དུ་ཡོང་ཞིང་གཞོང་པ་རྣམས་ཆུས་གང་བར་བྱས། 17 དུས་དེར་ལུག་རྫི་རྣམས་ཡོང་སྟེ་ཁོ་མོ་རྣམས་བདས། འོན་ཀྱང༌། མོ་ཤེ་ལངས་ནས་ཁོ་མོ་རྣམས་ལ་རོགས་བྱས་ཏེ་ཁོ་ཚོའི་ར་ལུག་གི་ཁྱུ་ལ་ཆུ་བླུད་དོ། ། 18 དེ་ནས་ཁོ་མོ་རྣམས་ཕ་རུའུ་ཨེལ་གྱི་གམ་དུ་འོངས་པ་ན། ཕ་ན་རེ། དེ་རིང་ཁྱོད་རྣམས་འདི་ཙམ་མགྱོགས་མྱུར་ངང་སླེབས་པའི་རྒྱུ་མཚན་ཅི་ཞེས་དྲིས་པ་ལ། 19 ཁོ་མོ་རྣམས་ན་རེ། ཨེ་ཅིབ་པ་ཞིག་གིས་ངེད་རྣམས་རྫི་བོ་སྐོར་ཞིག་གི་ལག་འོག་ནས་བསྐྱབས་པར་མ་ཟད། ད་དུང་ཆུ་བླངས་ནས་ར་ལུག་རྣམས་ལ་བླུད་བྱུང་ཞེས་སྨྲས། 20 དེ་ནས་ཕ་ཡིས་བུ་མོ་རྣམས་ལ། མི་དེ་གང་དུ་ཡོད་དམ། ཅིའི་ཕྱིར་ཁོ་རང་བསྐྱུར་བ་ཡིན་ནམ། ཁྱོད་རྣམས་སོང་ནས་ཁོ་རང་ཟས་ལ་རོལ་བར་བོས་ཤིག་ཅེས་སྨྲས། 21 མོ་ཤེ་ནི་མི་དེ་དང་མཉམ་དུ་གནས་པར་དགའ་ཞིང་། མི་དེས་ཀྱང་རང་གི་བུ་མོ་ཚིབ་ཕའོ་རཱ་བྱ་བ་ཁོ་ལ་ཆུང་མར་གནང་བ་དང་། 22 ཚིབ་ཕའོ་རཱ་ལ་བུ་ཞིག་སྐྱེས་ཤིང་། མོ་ཤེ་ཡིས་བྱིས་པའི་མིང་ལ་གེར་ཤོམ་ཞེས་བཏགས་པ་སྟེ། ང་རང་ཡུལ་གཞན་དུ་བྱེས་པར་གྱུར་ཞེས་སྨྲས་པའི་ཕྱིར་རོ། །

23 དེ་ནས་བགྲང་བྱ་མང་པོ་འདས་པ་ན་ཨེ་ཅིབ་ཀྱི་རྒྱལ་པོ་སྐུ་གྲོངས་ཤིང་། ཡེས་ར་ཨེལ་པ་རྣམས་དཀའ་སྡུག་གིས་མནར་ཏེ་ཤུགས་རིང་འཐེན་ནས་ངུ་འབོད་བྱས་པ་དང་། ཁོ་རྣམས་ཀྱི་སྡུག་ཡུས་ཡར་དཀོན་མཆོག་གི་དྲུང་དུ་སླེབས། 24 དཀོན་མཆོག་གིས་ཁོ་རྣམས་ཀྱི་སྡུག་ཡུས་གསན་ཅིང་། ཨབ་ར་ཧམ་དང་། ཨི་སཱག ཡ་ཀོབ་བཅས་ལ་བཞག་པའི་ཞལ་ཆད་ཐུགས་སུ་དྲན། 25 དཀོན་མཆོག་གིས་ཡེས་ར་ཨེལ་པ་རྣམས་ལ་གཟིགས་སྐྱོང་མཛད་ཅིང་ཁོང་གིས་དེ་རྣམས་ཀྱི་དཀའ་སྡུག་ཀྱང་མཁྱེན་ཏོ། །

ལེའུ་གསུམ་པ།

ལུང་སྟོན་པ་མོ་ཤེ་དང་མེ་འབར་བའི་ཚེར་ཕུང་།

1 དེ་ཡང་མོ་ཤེ་ཡིས་མིད༌ཡཱན་ཡུལ་གྱི་མཆོད་དཔོན་ཏེ་རང་གི་སྒྱུག་པོ་ཡི་ཏྲོའི་ར་ལུག་གི་ཁྱུ་འཚོས་པ་དང་། ཉིན་ཞིག་ལ། ར་ལུག་གི་ཁྱུ་དེད་ནས་ཡུལ་དབེན་པའི་ཕ་རོལ་ཏུ་ཆས་ཤིང་། དཀོན་མཆོག་གི་རི་བོ་སྟེ་ཧོ་རེབ་ཅེས་པར་ཕྱིན། 2 དུས་དེར་དཀོན་མཆོག་ཡ་ཝཱེའི་ཕོ་ཉ་ཞིག་ཚེར་ཕུང་དཀྱིལ་གྱི་མེ་ལྕེའི་ཁྲོད་ནས་མོ་ཤེ་ལ་མངོན་པར་གྱུར་ཏོ། །མོ་ཤེ་ཡིས་བལྟས་པ་ན། ཚེར་ཕུང་མེ་ལ་འབར་བཞིན་ཡོད་ནའང་མེས་འཚིག་པར་མ་གྱུར་པ་མཐོང་བས། 3 མོ་ཤེའི་སེམས་ལ་ང་རང་ངོ་མཚཪ་ཆེན་པོ་དེ་ལ་བལྟ་རུ་འགྲོ་དགོས། ཚེར་ཕུང་འདི་མེ་ཡིས་མི་འཚིག་པའི་རྒྱུ་མཚན་ཅི་ཡིན་ནམ་སྙམ་མོ། ། 4 དཀོན་མཆོག་ཡ་ཝཱེས་ཁོ་རང་ཚེར་ཕུང་ལ་བལྟ་རུ་འགྲོ་བ་གཟིགས་ཏེ། ཚེར་ཕུང་གི་དཀྱིལ་ནས་མོ་ཤེ་མོ་ཤེ་ཞེས་ཞལ་འབོད་གནང་བ་ལ། མོ་ཤེ་ཡིས་ང་རང་འདི་རུ་ཡོད་ཅེས་ཞུས། 5 དེ་ནས་ཁོང་གིས་འདི་སྐད་དུ། ཉེ་སར་མ་འོང་ཞིག ཁྱོད་རང་ལངས་ནས་འདུག་ས་འདི་ནི་གནས་དམ་པ་ཡིན་པས། ཁྱོད་ཀྱིས་བསིལ་ལྷམ་ཕུད་ཅིག་ཅེས་དང་། 6 ཡང་འདི་སྐད་དུ། བདག་ནི་ཁྱོད་ཀྱི་ཕ་ཡི་དཀོན་མཆོག་དང་། ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་ཡིན་ཞེས་གསུངས་པ་ལ། མོ་ཤེ་ཡིས་དཀོན་མཆོག་ལ་བལྟ་བར་འཇིགས་པས་རང་གི་ངོ་གདོང་བཀབ། 7 དེ་ནས་དཀོན་མཆོག་ཡ་ཝཱེས་འདི་སྐད་དུ། བདག་གི་འབངས་མི་རྣམས་ཀྱིས་ཨེ་ཅིབ་ཡུལ་དུ་མྱངས་པའི་དཀའ་སྡུག་ནི་བདག་གིས་དངོས་སུ་མཐོང་ཞིང་། ཁོ་རྣམས་ཀྱིས་ལས་རྒྱབ་པའི་གཉའ་གནོན་དྲག་པོའི་རྐྱེན་གྱིས་སྡུག་ཡུས་བཏོན་པའང་བདག་གིས་ཐོས་ལ། བདག་གིས་སྔར་ནས་དེ་རྣམས་ཀྱི་སྡུག་བསྔལ་ཤེས་པ་ཡིན། 8 ད་ནི་བདག་མར་འོངས་ནས་ཁོ་རྣམས་ཨེ་ཅིབ་པ་རྣམས་ཀྱི་ལག་འོག་ནས་ཐར་བར་བྱེད་ཅིང་། ཡུལ་དེ་ནས་ཡར་ཁྲིད་དེ། མཛེས་ཤིང་ཡངས་ལ་འོ་མ་དང་སྦྲང་རྩི་བཞུར་བའི་ཡུལ་ཏེ། ཀ་ན་ཨན་པ་དང་། ཧེད་པ་དང་། ཨེ་མོར་པ་དང་། ཕེ་རེ་ཟི་པ་དང་། ཧེ་བི་པ་དང་། ཡེ་བུ་སི་པ་བཅས་ཀྱི་གནས་སུ་བསླེབ་པར་བྱའོ། ། 9 ལྟོས་དང་། ཡེས་ར་ཨེལ་པ་རྣམས་ཀྱི་སྡུག་ཡུས་བདག་གི་རྣ་བར་སླེབས་ཤིང་། ངས་ཨེ་ཅིབ་པ་རྣམས་ཀྱིས་ཁོ་རྣམས་ལ་ཇི་ལྟར་བརྙས་བཅོས་བྱས་པའང་མཐོང་བྱུང་བས། 10 ད་ནི་བདག་གིས་ཁྱོད་རང་ཕཱར་ཨོལ་གྱི་མདུན་དུ་མངགས་པར་བྱ་སྟེ། ཁྱོད་ནི་བདག་གི་འབངས་མི་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱིར་འཁྲིད་དུ་སོང་ཞིག་ཅེས་བཀའ་གནང་ངོ་། །

11 འོན་ཀྱང་མོ་ཤེ་ཡིས་དཀོན་མཆོག་ལ། ང་ནི་སུ་ཡིན་ནམ། ཕཱར་ཨོལ་དང་ངོ་འཕྲད་དུ་སོང་ནས་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱིར་འཁྲིད་འོང་ནུས་སམ་ཞེས་ཞུས་པ་ལ། 12 དཀོན་མཆོག་གིས་འདི་སྐད་དུ། ང་རང་ཁྱོད་དང་མཉམ་དུ་འགྲོགས་ངེས་ཤིང་། ཁྱོད་ཀྱིས་འབངས་མི་རྣམས་ཨེ་ཅིབ་ཡུལ་ནས་ཕྱིར་ཁྲིད་འོངས་པའི་རྗེས་སུ། ཁྱོད་རྣམས་ཀྱིས་རི་བོ་འདི་ནས་བདག་ལ་བསྙེན་བཀུར་བྱེད་ངེས་ལ། འདི་ནི་ངས་ཁྱོད་རང་མངགས་པའི་དཔང་རྟགས་ཡིན་ཞེས་བཀའ་གནང་བ་དང་། 13 ཡང་མོ་ཤེ་ཡིས་དཀོན་མཆོག་ལ། ང་རང་ཡེས་ར་ཨེལ་པ་རྣམས་ཀྱི་གམ་དུ་སོང་ནས་དེ་དག་ལ། ཁྱོད་ཅག་གི་ཕ་མེས་ཡང་མེས་ཀྱི་དཀོན་མཆོག་གིས་ང་རང་ཁྱོད་ཅག་གི་གམ་དུ་མངགས་པ་ཡིན་ཞེས་བརྗོད་པར་བྱ་ཞིང་། གལ་ཏེ་ཁོ་རྣམས་ཀྱིས་བདག་ལ་ཁོང་གི་མཚན་ལ་ཅི་ཟེར་ཞེས་དྲིས་ན། ངས་དེ་རྣམས་ལ་ཅི་ཟེར་རམ་ཞེས་ཞུས་པ་ན། 14 ཡང་དཀོན་མཆོག་གིས་མོ་ཤེ་ལ། བདག་ནི་གཏན་དུ་གནས་པ་དེ་ཉིད་ཡིན་ཞེས་གསུངས་པ་དང་། ཡང་འདི་སྐད་དུ། ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲ་བར་བྱ་སྟེ། གཏན་དུ་བཞུགས་པ་ཁོང་ཉིད་ཀྱིས་ང་རང་ཁྱོད་ཅག་གི་གམ་དུ་མངགས་པ་ཡིན་སྨྲོས་ཤིག་ཅེས་གསུངས་ཤིང་། 15 ཡང་དཀོན་མཆོག་གིས་མོ་ཤེ་ལ། ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲོས་དང་། ཁྱོད་ཅག་གི་ཕ་མེས་ཡང་མེས་ཀྱི་དཀོན་མཆོག་ཡ་ཝཱེ་སྟེ། ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་གིས་ང་རང་ཁྱོད་རྣམས་ཀྱི་གམ་དུ་མངགས་པ་ཡིན་ཞེས་པའོ། །ཡ་ཝཱེ་ནི་ཇི་སྲིད་བར་དུ་བདག་གི་མིང་ཡིན་ཞིང་། དུས་རབས་ཀུན་ཏུ་ང་རང་དྲན་པའི་རྟེན་ཡང་ཡིན། 16 ཁྱོད་རང་སོང་ནས་ཡེས་ར་ཨེལ་གྱི་རྒན་པོ་རྣམས་བསྡུས་ཏེ་ཁོ་རྣམས་ལ་འདི་ལྟར་སྨྲོས་དང་། ཁྱོད་ཅག་གི་ཕ་མེས་ཡང་མེས་ཀྱི་དཀོན་མཆོག་ཡ་ཝཱེ་སྟེ། ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་བདག་ལ་མངོན་པར་མཛད་ཅིང་འདི་སྐད་དུ། བདག་གིས་དངོས་གནས་ཁྱོད་རྣམས་ལ་ལྟ་སྐྱོང་བྱས་པ་དང་། ཨེ་ཅིབ་ཡུལ་ནས་ཁྱོད་རྣམས་ལ་ཇི་ལྟར་བྱས་པའང་མཐོང་ཞིང་། 17 ཁྱོད་རྣམས་ཨེ་ཅིབ་ཡུལ་གྱི་དཀའ་སྡུག་ལས་ཡར་ཁྲིད་དེ། ཀ་ན་ཨན་པ་དང་། ཧེད་པ་དང་། ཨེ་མོར་པ་དང་། ཕེ་རེ་ཟི་པ་དང་། ཧེ་བི་པ་དང་། ཡེ་བུ་སི་པ་བཅས་ཀྱི་ཡུལ་ཏེ། འོ་མ་དང་སྦྲང་རྩི་བཞུར་བའི་ཡུལ་དུ་འཁྲིད་པར་བྱ་ཞེས་བདག་གིས་སྨྲས་པ་ཡིན་ཞེས་སྨྲ་བར་གྱིས་དང་། 18 དེ་རྣམས་ཀྱིས་ཁྱོད་ཀྱི་བཀའ་ལ་མཉན་ངེས་ཤིང་། ཁྱོད་དང་ཡེས་ར་ཨེལ་གྱི་རྒན་པོ་རྣམས་ཨེ་ཅིབ་ཀྱི་རྒྱལ་པོའི་མདུན་དུ་སོང་སྟེ་ཁོ་ལ་འདི་ལྟར། ཨིབ་རི་པའི་དཀོན་མཆོག་ཡ་ཝཱེ་ངེད་རྣམས་ལ་ཕྲད་པ་དང་། ད་ནི་ངེད་ཅག་གི་དཀོན་མཆོག་ཡ་ཝཱེ་ལ་མཆོད་པ་འབུལ་བའི་ཕྱིར། ཞག་གསུམ་གྱི་ལམ་ལ་དབེན་སྟོང་དུ་འགྲོ་བར་གནོངས་ཞེས་སྨྲོས་ཤིག 19 འོན་ཀྱང་ཨེ་ཅིབ་རྒྱལ་པོ་ལ་མཐུ་ལྡན་ཕྱག་གིས་བསྐུལ་ཡང་ཁྱོད་རྣམས་འགྲོ་རུ་མི་འཇུག་པ་བདག་གིས་ཤེས་པ་ཡིན། 20 དེའི་ཕྱིར། ངས་ལག་པ་བརྐྱངས་ནས་ཨེ་ཅིབ་པའི་ཁྲོད་དུ་བདག་གི་ངོ་མཚར་བའི་དོན་རྣམས་མཛད་དེ་ཡུལ་དེར་རྒོལ་བར་བྱེད་ཅིང་། དེའི་རྗེས་སུ་ཁོས་ད་གཟོད་ཁྱོད་རྣམས་འགྲོ་རུ་འཇུག་པ་ཡིན། 21 ཁྱོད་རྣམས་ཡུལ་དེ་ནས་འགྲོ་བའི་དུས་སུ་ལག་ཟུང་སྟོང་བར་མི་འགྲོ་བའི་ཕྱིར་དུ། བདག་གིས་ཨེ་ཅིབ་པ་རྣམས་ཀྱི་མདུན་དུ་མི་འདི་རྣམས་ལ་ཐུགས་རྗེ་འཐོབ་པར་བྱ་སྟེ། 22 བུད་མེད་སོ་སོས་རང་གི་ཁྱིམ་མཚེས་དང་། ཁོ་མོའི་ཁྱིམ་དུ་སྡོད་པའི་བུད་མེད་ལས་གསེར་ཆས་དང་དངུལ་ཆས། གྱོན་གོས་དག་སློང་ངེས་ཏེ། རང་གི་བུ་དང་བུ་མོ་རྣམས་ལ་བསྐོན་པའི་ཕྱིར་ཡིན་ལ། དེས་ན་ཁྱོད་ཅག་གིས་ཨེ་ཅིབ་པའི་ནོར་རྫས་ཕྲོགས་པ་ཡིན་ཞེས་གསུངས་སོ། །

ལེའུ་བཞི་པ།

མོ་ཤེ་ལ་དོན་ངོ་མཚར་ཅན་སྣང་བ།

1 དེ་ཡང་མོ་ཤེ་ཡིས་འདི་ལྟར་ལན་ཞུས་པ་སྟེ། ཡེས་ར་ཨེལ་པ་རྣམས་ཀྱིས་བདག་ལ་ཡིད་མི་ཆེས་ཤིང་ངའི་གཏམ་ལའང་མཉན་མི་སྲིད་ལ། དཀོན་མཆོག་ཡ་ཝཱེ་ནི་ཁྱོད་ལ་མངོན་པར་མ་མཛད་ཅེས་སྨྲ་ངེས་ཡིན་ཞེས་པ་དང་། 2 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱི་ལག་ཏུ་ཡོད་པ་དེ་ཅི་ཞེས་བཀའ་འདྲི་གནང་བ་ལ། ཁོས་འཁར་བ་ཡིན་ཞེས་ཞུས། 3 ཡང་དཀོན་མཆོག་ཡ་ཝཱེས་འཁར་བ་ས་ལ་ཕོངས་ཤིག་ཅེས་བཀའ་བསྩལ་པ་དང་། མོ་ཤེ་ཡིས་དེ་ས་ལ་འཕངས་པ་ན་སྦྲུལ་ཞིག་ཏུ་གྱུར་པས་ཁོ་བྲོས་པ་རེད། 4 དེ་ནས་དཀོན་མཆོག་ཡ་ཝཱེས་མོ་ཤེ་ལ། ལག་པ་བརྐྱངས་ཏེ་སྦྲུལ་གྱི་མཇུག་མ་ཟུངས་དང། དེ་ནི་ཁྱོད་ཀྱི་ལག་ཏུ་སྔར་བཞིན་འཁར་བ་རུ་འགྱུར་ངེས་ཡིན་ཞེས་གསུངས་ཤིང་། མོ་ཤེ་ཡིས་ལག་པ་བརྐྱངས་ནས་སྦྲུལ་དེ་བཟུང་བ་ལ་དེ་ཁོའི་ལག་ཏུ་ཕྱིར་འཁར་བ་རུ་གྱུར་ཏོ། ། 5 ཡང་དཀོན་མཆོག་ཡ་ཝཱེས་འདི་སྐད་དུ། དེའི་རྒྱུ་མཚན་ནི་ཁོ་རྣམས་ཀྱི་ཕ་མེས་ཡང་མེས་ཀྱི་དཀོན་མཆོག་ཡ་ཝཱེ་སྟེ། ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་ནི་ཁྱོད་ལ་མངོན་པར་གྱུར་པ་ལ་ཁོ་རྣམས་ཡིད་ཆེས་སུ་འཇུག་པའི་ཕྱིར་ཡིན་ཞེས་གསུངས་སོ། ། 6 ཡང་དཀོན་མཆོག་ཡ་ཝཱེས་ཁོ་ལ། ལག་པ་རུམ་དུ་ཆུག་ཅེས་གསུངས་པ་དང་། ཁོས་ཀྱང་ལག་པ་རུམ་དུ་བཅུག་ནས་ཕྱིར་ཕྱུང་བ་ན། བསམ་ཡིད་ལས་འདས་པ་ཞིག་ལ། ལག་པར་མཛེ་ནད་བྱུང་སྟེ་ཁ་བའི་མདོག་ལྟར་དཀར་པོར་གྱུར་པའོ། ། 7 ཡང་དཀོན་མཆོག་ཡ་ཝཱེས་འདི་སྐད་དུ། ཡང་ཁྱོད་ཀྱི་ལག་པ་རུམ་དུ་ཆུག་ཅེས་གསུངས་པ་དང་། ཁོས་ཀྱང་ལག་པ་རུམ་དུ་བཅུག་ནས་ཕྱིར་ཕྱུང་བ་ན། བསམ་ཡིད་ལས་འདས་པ་ཞིག་ལ། ལག་པ་སྔར་བཞིན་གྱུར་ཅིང་ལུས་སྟེང་གི་ཤ་དང་གཅིག་འདྲ་བྱུང་ངོ་། ། 8 ཡང་དཀོན་མཆོག་གིས་འདི་སྐད་དུ། གལ་སྲིད་དེ་རྣམས་ཀྱིས་ཁྱོད་ཀྱི་བཀའ་ལ་མི་མཉན་པ་དང་། གྲུབ་རྟགས་དང་པོར་ཡིད་མ་ཆེས་ན། ཁོ་རྣམས་གྲུབ་རྟགས་གཉིས་པར་ཡིད་ཆེས་ངེས་ཡིན། 9 འོན་ཀྱང་དེ་རྣམས་གྲུབ་རྟགས་འདི་གཉིས་པོར་ཡིད་མི་ཆེས་ཤིང་ཁྱོད་ཀྱི་བཀའ་ལའང་མི་མཉན་ན། ཁྱོད་ཀྱིས་ནཱ་ཡོལ་གཙང་པོ་ནས་ཆུ་ཉུང་ཙམ་བླངས་ཏེ་སྐམ་ས་རུ་གཏོར་ཅིག ཁྱོད་ཀྱིས་གཙང་པོ་ནས་བླངས་པའི་ཆུ་ནི་སྐམ་ས་རུ་ཁྲག་ཏུ་འགྱུར་ངེས་ཡིན་ཞེས་གསུངས། 10 ཡང་མོ་ཤེ་ཡིས་དཀོན་མཆོག་ཡ་ཝཱེ་ལ་འདི་ལྟར། ཀྱེ་གཙོ་བོ་ལགས། ང་ནི་མ་གཞི་ནས་སྨྲ་བརྗོད་ལ་མཁས་པ་ཞིག་མིན་ཏེ། ཁྱེད་ཀྱིས་རང་གི་ཞབས་ཕྱི་བདག་ལ་བཀའ་གནང་བའི་རྗེས་སུའང་འདི་ལྟར་ཡིན་ལ། ང་ནི་མ་གཞི་ནས་སྨྲ་ལྕེ་རྟུལ་པོ་ཞིག་ཡིན་ཞེས་སྨྲས། 11 ཡང་དཀོན་མཆོག་ཡ་ཝཱེས་ཁོ་ལ་འདི་སྐད་དུ། མི་རྣམས་ཀྱི་ཁ་ནི་སུས་བཟོས་པ་ཡིན་ནམ། ཡང་སུ་ཞིག་གིས་མི་རྣམས་ལྐུགས་པའམ་ཡང་ན་འོན་པ། མིག་གསལ་བའམ་ཡང་ན་ལོང་པ་སོགས་སུ་བྱས་སམ། དེ་ནི་ཡ་ཝཱེ་ང་རང་མ་ཡིན་ནམ། 12 ད་ལྟ་སོང་དང་། བདག་གིས་ཁྱོད་ལ་སྨྲ་ལྕེ་སྦྱིན་ཞིང་ཁྱོད་ཀྱིས་ཅི་ཞིག་སྨྲ་འོས་པ་དེ་སྟོན་ངེས་ཡིན་ཞེས་གསུངས་པ་ལ། 13 མོ་ཤེ་ན་རེ། གཙོ་བོ་ལགས། ཁྱེད་ཀྱིས་སུ་ཞིག་མངག་འདོད་ན་དེ་ཉིད་མངག་པར་བྱའོ་ཞེས་ཞུས་སོ། ། 14 དེ་ནས་དཀོན་མཆོག་ཡ་ཝཱེ་ཁོང་ཉིད་མོ་ཤེ་ལ་ཐུགས་ཁྲོས་ཏེ་འདི་སྐད་དུ། ལེ་ཝི་པ་ཨ་རོན་ཁྱོད་ཀྱི་གཅེན་པོ་མ་ཡིན་ནམ། ཁོ་ནི་སྨྲ་བརྗོད་ལ་མཁས་པ་ཞིག་ཡིན་པ་ངས་ཤེས་ཤིང་། ད་ལྟ་ཁོ་རང་ཁྱོད་བསུ་བར་ཡོང་བཞིན་ཡོད་དེ། ཁོས་ཁྱོད་རང་མཐོང་བ་དང་སྙིང་ནས་དགའ་བར་འགྱུར། 15 ཁྱོད་ཀྱིས་གཏམ་དེ་ཨ་རོན་ལ་སྨྲ་དགོས་ཤིང་། བདག་གིས་ཀྱང་ཁྱོད་གཉིས་ལ་སྨྲ་ལྕེ་སྦྱིན་ཏེ། ལས་ཅི་བྱེད་དགོས་པའང་སྟོན་པར་བྱ། 16 ཁོས་ཁྱོད་ཀྱི་ཚབ་ཏུ་འབངས་མི་རྣམས་ལ་གཏམ་སྨྲ་དགོས་ཤིང་། ཁྱོད་ཀྱིས་ཁོ་ནི་རང་གི་ཁ་བཞིན་དུ་བྱེད་པ་དང་། ཁོས་ཁྱོད་ནི་དཀོན་མཆོག་ལྟ་བུར་བྱེད་དགོས། 17 གྲུབ་རྟགས་སྟོན་པའི་ཕྱིར་ཁྱོད་ཀྱིས་འཁར་བ་འདི་ལག་ཏུ་ཟུངས་ཤིག་ཅེས་གསུངས་སོ། །

མོ་ཤེ་ཕྱིར་ཨེ་ཅིབ་ཡུལ་དུ་ལོག་པ།

18 དེ་ནས་མོ་ཤེ་རང་གི་སྒྱུག་པོ་ཡི་ཏྲོའི་དྲུང་དུ་ཕྱིར་ལོག་སྟེ་ཁོ་ལ། ཨེ་ཅིབ་ཡུལ་དུ་ཡོད་པའི་སྤུན་རྣམས་གསོན་མིན་ལ་བལྟ་བའི་ཕྱིར། ང་རང་དེ་དག་གི་གམ་དུ་འགྲོ་རུ་འཇུག་པར་མཛོད་ཅེས་སྨྲས་པ་ལ། ཡི་ཏྲོས་མོ་ཤེ་ལ། ཁྱོད་རང་བདེ་བར་སོང་ཞིག་ཅེས་སྨྲས། 19 དཀོན་མཆོག་ཡ་ཝཱེས་མིད༌ཡཱན་ཡུལ་དུ་མོ་ཤེ་ལ་འདི་སྐད་དུ། ད་ཨེ་ཅིབ་ཡུལ་དུ་ཕྱིར་ལོག་ཅིག་དང་། ཁྱོད་རང་གསོད་འདོད་པའི་མི་ཐམས་ཅད་ཤི་ཟིན་པས་ཁྱོད་ཨེ་ཅིབ་ཡུལ་དུ་ཕྱིར་ལོག་དང་ཞེས་གསུངས་པ་ལ། 20 མོ་ཤེ་ཡིས་རང་གི་ཆུང་མ་དང་བུ་གཉིས་ཁྲིད་ཅིང་། ཁོ་རྣམས་བོང་བུར་བསྐྱོན་ནས་ཨེ་ཅིབ་ཡུལ་དུ་ཕྱིར་ལོག་པ་དང་། ཁོའི་ལག་ཏུ་དཀོན་མཆོག་གི་འཁར་བ་ཐོགས་སོ། ། 21 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་རང་ཨེ་ཅིབ་ཡུལ་དུ་ཕྱིར་ལོག་རྗེས། ངས་ཁྱོད་ལ་བསྟན་པའི་དོན་ངོ་མཚར་ཅན་ཐམས་ཅད་ཕཱར་ཨོལ་གྱི་མདུན་དུ་སྟོན་པར་གཟབ་གཟབ་གྱིས། འོན་ཀྱང་བདག་གིས་ཕཱར་ཨོལ་གྱི་སེམས་གྱོང་པོར་བྱས་པས་ཁོས་འབངས་མི་རྣམས་འགྲོ་རུ་འཇུག་མི་སྲིད། 22 དེ་ནས་ཁྱོད་ཀྱིས་ཕཱར་ཨོལ་ལ། དཀོན་མཆོག་ཡ་ཝཱེས་ཡེས་ར་ཨེལ་ནི་བདག་གི་སྲས་ཐོག་མ་ཡིན་ལ། 23 བདག་ལ་བསྙེན་བཀུར་བྱེད་པའི་ཆེད་དུ་བདག་གི་སྲས་འགྲོ་རུ་ཆུག་ཅེས་ངས་ཁྱོད་ལ་སྨྲས་མྱོང་ནའང་། ཁྱོད་ཀྱིས་ཁོ་རང་འགྲོ་རུ་མ་བཅུག་པས། ལྟོས་དང་། ངས་ཁྱོད་ཀྱི་བུ་ཐོག་མ་གསོད་པར་བྱ་གསུངས་ཞེས་སྨྲོས་ཤིག་ཅེས་གསུངས། 24 དེ་ནས་ལམ་ལ་ཞག་སྡོད་བྱེད་པའི་གནས་ཤིག་ཏུ་དཀོན་མཆོག་ཡ་ཝཱེས་མོ་ཤེ་དང་ཕྲད་དེ་ཁོ་རང་གསོད་རྩིས་བྱས་པ་ལ། 25 ཚིབ་ཕའོ་རཱས་མེ་ཆ་ཞིག་བླངས་ནས་རང་གི་བུའི་མཚན་སྐྱི་བཅད་དེ་མོ་ཤེའི་རྐང་པའི་མདུན་དུ་འཕངས་ཏེ་ན་རེ། ཁྱོད་ནི་དངོས་གནས་ངའི་ཁྲག་གི་མག་པ་ཡིན་འདུག་ཅེས་སྨྲས། 26 དེ་ནས་དཀོན་མཆོག་ཡ་ཝཱེས་ད་གཟོད་ཁོ་རང་སྲོག་ཐར་བཏང་ཞིང་། ཚིབ་ཕའོ་རཱས་ཁྱོད་ནི་མཚན་སྐྱི་བཅད་པའི་ཕྱིར་ཁྲག་གི་མག་པ་ཡིན་ཞེས་སྨྲས་སོ། ། 27 ཡང་དཀོན་མཆོག་ཡ་ཝཱེས་ཨ་རོན་ལ་འདི་སྐད་དུ། ཁྱོད་རང་དབེན་སྟོང་དུ་མོ་ཤེ་བསུ་བར་སོང་ཞིག་ཅེས་བཀའ་གནང་བ་དང་། ཨ་རོན་སོང་ནས་དཀོན་མཆོག་གི་རི་བོ་ནས་མོ་ཤེ་དང་ཕྲད་དེ་འགྲམ་པར་འོ་བྱས། 28 དེ་ནས་མོ་ཤེ་ཡིས་དཀོན་མཆོག་ཡ་ཝཱེས་ཁོ་རང་མངགས་ཤིང་རང་ལ་བཀའ་ཅི་གནང་བ་ཐམས་ཅད་དང་། གྲུབ་རྟགས་གང་དག་སྟོན་དགོས་པ་ཐམས་ཅད་ཨ་རོན་ལ་སྨྲས། 29 དེར་མོ་ཤེ་དང་ཨ་རོན་གཉིས་སོང་ནས་ཡེས་ར་ཨེལ་གྱི་རྒན་པོ་ཐམས་ཅད་བསྡུས་ནས། 30 དཀོན་མཆོག་ཡ་ཝཱེས་མོ་ཤེ་ལ་གསུངས་པའི་བཀའ་ཐམས་ཅད་ཨ་རོན་གྱིས་ཐེངས་གཅིག་ལ་སྨྲས་པ་དང་། ཡང་མི་རྣམས་ཀྱི་མིག་འདུན་དུ་གྲུབ་རྟགས་བསྟན་པས། 31 འབངས་མི་རྣམས་ཡིད་ཆེས་ཏེ་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་ཐུགས་བརྩེ་དགོངས་ཤིང་། ཁོ་རྣམས་ཀྱི་སྡུག་བསྔལ་ཡང་གཟིགས་པས། ཁོ་རྣམས་ཀྱིས་མགོ་བོ་བཏུད་ནས་ཕྱག་བཙལ་ཏོ། །

ལེའུ་ལྔ་པ།

ཕཱར་ཨོལ་གྱིས་དཀོན་མཆོག་གི་ཐུགས་དགོངས་ལ་ངོ་རྒོལ་བྱས་པ།

1 དེའི་རྗེས་སུ་མོ་ཤེ་དང་ཨ་རོན་གཉིས་ཕཱར་ཨོལ་གྱི་གམ་དུ་སོང་ནས་འདི་ལྟར། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། བདག་གི་འབངས་མིས་དབེན་སྟོང་ནས་བདག་ལ་དུས་ཆེན་བསྲུང་བའི་ཕྱིར་དེ་རྣམས་འགྲོ་རུ་ཆུག་ཅེས་གསུངས་བྱུང་སྨྲས་པ་ལ། 2 ཕཱར་ཨོལ་ན་རེ། དཀོན་མཆོག་ཡ༌ཝཱེ་ནི་སུ་ཡིན་ནམ། ངས་ཅིའི་ཕྱིར་ཁོའི་བཀའ་ལ་མཉན་ནས་ཡེས་ར་ཨེལ་པ་རྣམས་འགྲོ་རུ་འཇུག་དགོས་སམ། ངས་ཡ་ཝཱེ་མི་ཤེས་ལ། ཡེས་ར་ཨེལ་པ་རྣམས་ཀྱང་མི་གཏོང་ཞེས་སྨྲས། 3 དེ་ནས་ཁོ་གཉིས་ན་རེ། ཨིབ་རི་པའི་དཀོན་མཆོག་ནི་ངེད་ཅག་ལ་ཕྲད་མྱོང་བ་ཡིན། ཁོང་གིས་རིམས་ནད་དམ་རལ་གྲི་ཡིས་རང་ཅག་མི་འགེམ་པའི་ཕྱིར། ངེད་ཀྱི་དཀོན་མཆོག་ཡ་ཝཱེ་ལ་མཆོད་པ་འབུལ་བར་ཞག་མ་གསུམ་གྱི་ལམ་ལ་དབེན་སྟོང་དུ་འགྲོ་རུ་འཇུག་པར་མཛོད་ཅེས་སྨྲས་པ་ལ། 4 ཨེ་ཅིབ་ཀྱི་རྒྱལ་པོས་འདི་ལྟར། མོ་ཤེ་དང་ཨ་རོན་ཁྱོད་གཉིས་ཀྱིས་ཅིའི་ཕྱིར་མི་དེ་རྣམས་ལ་ལས་བྱོལ་བྱེད་དུ་འཇུག་གམ། ཁྱོད་རྣམས་རང་གི་ལས་ཀ་བྱེད་དུ་སོང་ཞིག་ཅེས་སྨྲས་ཤིང་། 5 ཡང་འདི་ལྟར། ད་ལྟ་ཡུལ་འདིའི་མི་རྣམས་ཀྱི་གྲངས་ཀ་ནི་ཤིན་ཏུ་མང་ནའང་། ཁྱོད་གཉིས་ཀྱིས་དེ་རྣམས་ལ་ལས་ཀ་མི་བྱེད་པར་སྡོད་དུ་འཇུག་གམ་ཞེས་སྨྲས། 6 ཉིན་དེར། ཕཱར་ཨོལ་གྱིས་མི་རྣམས་ཀྱི་ལས་རྒྱབ་པ་དང་ལས་དཔོན་རྣམས་ལ་འདི་ལྟར། 7 ཁྱོད་ཅག་གིས་མི་རྣམས་ལ་སྔར་བཞིན་སོ་ཕག་བཟོ་བར་རྩྭ་མ་སྟེར་ཅིག ཁོ་རྣམས་རང་ཉིད་རྩྭ་འཐུ་རུ་འགྲོ་དགོས། 8 འོན་ཀྱང་མི་རྣམས་ཀྱིས་སྔར་ནས་སོ་ཕག་ཇི་ཙམ་བཟོས་པ་དེ་ཙམ་ཁྱོད་ཅག་གིས་ཁོ་རྣམས་ལ་བཀལ་ནས། ཏོག་ཙམ་ཡང་ཇེ་ཉུང་དུ་མ་གཏོང་ཞིག ཅིའི་ཕྱིར་ཞེ་ན། དེ་དག་ནི་སྒྱིད་ལུག་ཡིན་པས། ངེད་རྣམས་རང་གི་དཀོན་མཆོག་ལ་མཆོད་པ་འབུལ་དུ་འགྲོ་བར་མཛོད་ཅེས་སྐད་ཅོར་རྒྱག་པའི་ཕྱིར་རོ། ། 9 ཁྱོད་ཅག་གིས་མི་འདི་དག་གི་ལས་ཚགས་ཇེ་ལྗིད་དུ་བཏང་ནས། ཁོ་རྣམས་ལ་དཀའ་ལས་མྱང་དུ་བཅུག་སྟེ་རྫུན་གཏམ་ལ་མི་མཉན་པར་བྱེད་དགོས་ཞེས་བཀའ་བསྩལ་ཏོ། །

10 དེ་ནས་མི་རྣམས་ཀྱི་ལས་རྒྱབ་པ་དང་ལས་དཔོན་རྣམས་སོང་ནས་མི་རྣམས་ལ་འདི་ལྟར། ཕཱར་ཨོལ་གྱིས་འདི་སྐད་དུ། ངས་ཁྱོད་ཅག་ལ་རྩྭ་ནི་མི་སྟེར། 11 ཁྱོད་རྣམས་རང་རང་གིས་གང་དུ་རྩྭ་རྙེད་ཐུབ་ན་དེ་རུ་བཙལ་དུ་སོང་། འོན་ཀྱང་ཁྱོད་ཅག་གི་ལས་ཀ་ཏོག་ཙམ་ཡང་ཉུང་དུ་གཏོང་མི་རུང་གསུངས་ཞེས་སྨྲས། 12 དེ་ནས་མི་དེ་རྣམས་ཨེ་ཅིབ་ཡུལ་ཀུན་ཏུ་ཐོར་ནས་སོག་མ་བཏུས་ཏེ་རྩྭ་རུ་བྱས་པ་ལ། 13 ལས་རྒྱབ་པ་རྣམས་ཀྱིས་ཚ་འདེད་བྱས་ཏེ་ན་རེ། ཁྱོད་རྣམས་ཀྱིས་ཉིན་རེ་བཞིན་ལས་ཀ་བསྒྲུབས་ཚར་དགོས་ལ། དེ་སྔར་རྩྭ་ཡོད་པའི་དུས་བཞིན་བསྒྲུབ་དགོས་ཞེས་སྨྲས་ཤིང་། 14 ཡང་ཕཱར་ཨོལ་མངའ་འོག་གི་ལས་རྒྱབ་པ་རྣམས་ཀྱིས་སྔར་ཡེས་ར་ཨེལ་པ་རྣམས་ལ་ལས་རྒྱབ་པར་བསྐོས་པའི་ལས་དཔོན་རྣམས་ལ་རྡུང་རྡེག་བྱས་ཏེ་ན་རེ། ཁྱོད་ཅག་གིས་ཁ་སང་དེ་རིང་སྔོན་ཆད་ཀྱི་གྲངས་ཀ་ལྟར་སོ་ཕག་མ་བཟོས་པ་དང་རང་གི་ལས་ཀ་བསྒྲུབས་མ་ཚར་བ་ཅི་ཞེས་སྨྲས་སོ། །

15 དེ་ནས་ཡེས་ར་ཨེལ་པའི་ལས་འཛིན་པ་རྣམས་ཕཱར་ཨོལ་གྱི་དྲུང་དུ་འོངས་ཏེ་སྐད་ཆེན་པོས། ཁྱེད་ཀྱིས་རང་གི་བྲན་གཡོག་རྣམས་ལ་འདི་ལྟར་བྱེད་དོན་ཅི། 16 ཁྱེད་ཀྱི་བྲན་གཡོག་རྣམས་ལ་རྩྭ་མ་བྱིན་ཡང་ལས་རྒྱབ་པས་ངེད་ཅག་ལ་སོ་ཕག་བཟོས་ཤིག་ཅེས་ཡང་ཡང་བསྐུལ་ཞིང་། ལྟོས་དང་། ཁྱེད་ཀྱི་བྲན་གཡོག་རྣམས་ལ་རྡུང་རྡེག་ཀྱང་ཐེབས། དོན་དམ་དུ་དེ་ནི་ཁྱེད་ཀྱི་འབངས་མི་རྣམས་ཀྱི་ཉེས་སྐྱོན་ཡིན་ཞེས་ཞུས་ཀྱང་། 17 ཕཱར་ཨོལ་ན་རེ། ཁྱོད་ཅག་ནི་དངོས་གནས་ལེ་ལོ་ཅན་ཡིན་འདུག དེ་བས་ཁྱོད་རྣམས་ཀྱིས་ངེད་ཅག་དཀོན་མཆོག་ཡ་ཝཱེ་ལ་མཆོད་པ་འབུལ་དུ་འགྲོ་བར་མཛོད་ཅེས་ཟེར་རོ། ། 18 ད་ནི་ཁྱོད་རྣམས་ལས་ཀ་བྱེད་དུ་སོང་ཞིག ཁྱོད་ཅག་ལ་རྩྭ་མི་སྟེར་ནའང་སོ་ཕག་ནི་གྲངས་ཀ་ལྟར་སྤྲོད་དགོས་ཞེས་སྨྲས་སོ། ། 19 ཡེས་ར་ཨེལ་པའི་ལས་འཛིན་པ་རྣམས་ཀྱིས། ཁྱོད་ཅག་གིས་ཉིན་རེ་བཞིན་སོ་ཕག་བཟོ་བའི་ལས་ཀ་ནི་ཏོག་ཙམ་ཡང་ཉུང་དུ་གཏོང་མི་རུང་ཞེས་པའི་བཀའ་ཐོས་པས། དོན་ངན་ཞིག་དང་ཕྲད་པ་ཤེས་སོ། ། 20 ཡང་ཁོ་རྣམས་ཕཱར་ཨོལ་གྱི་དྲུང་ནས་སོང་བ་ལ། མོ་ཤེ་དང་ཨ་རོན་གཉིས་ཀྱིས་ལངས་ནས་སྒུག་བསྡད་ཡོད་པ་དང་ཕྲད་པས། 21 ཁོ་གཉིས་ལ་འདི་ལྟར། ཁྱོད་གཉིས་ཀྱིས་ཕཱར་ཨོལ་དང་དེའི་འཁོར་གཡོག་གི་མདུན་དུ་ངེད་རྣམས་དྲི་ངན་པར་བྱས་ཤིང་། ངེད་ཅག་གསོད་པའི་ཕྱིར་དེ་དག་གི་ལག་ཏུ་རལ་གྲི་བཞག་པས། དཀོན་མཆོག་ཡ་ཝཱེས་ཁྱོད་གཉིས་ལ་དཔྱད་ཞིབ་གནང་ནས་ཤན་འབྱེད་པར་ཤོག་ཅེས་སྨྲས་སོ། །

22 དེ་ནས་མོ་ཤེ་ཕྱིར་དཀོན་མཆོག་ཡ་ཝཱེའི་དྲུང་དུ་ལོག་སྟེ་འདི་ལྟར། ཀྱེ་གཙོ་བོ་ལགས། ཁྱེད་ཀྱིས་ཅིའི་ཕྱིར་མི་འདི་རྣམས་དཀའ་སྡུག་ལ་སྦྱར་བ་ཡིན་ནམ། ཅིའི་ཕྱིར་ང་རང་མངགས་པ་ཡིན་ནམ། 23 ཡང་ང་རང་ཕཱར་ཨོལ་གྱི་གམ་དུ་སོང་སྟེ་ཁྱེད་ཀྱི་མཚན་ལ་བརྟེན་ནས་གཏམ་སྨྲས་པའི་དུས་ནས་བཟུང་། ཁོས་མི་འདི་རྣམས་དཀའ་སྡུག་ལ་སྦྱར་ཞིང་། ཁྱེད་ཀྱིས་ཁོ་རྣམས་སྐྱོབ་པར་གཏན་ནས་མ་མཛད་ཅེས་སྨྲས་སོ། །

ལེའུ་དྲུག་པ།

དཀོན་མཆོག་གིས་ཐར་པའི་ཞལ་བཞེས་གནང་བ།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ངས་ཕཱར་ཨོལ་ལ་ཅི་བྱེད་པ་དེ་ཁྱོད་ཀྱིས་ད་ལྟ་མཐོང་བར་འགྱུར། བདག་གི་མཐུ་ལྡན་ལག་པའི་རྐྱེན་གྱིས་ཁོས་ཡེས་ར་ཨེལ་པ་རྣམས་འགྲོ་རུ་འཇུག་པར་མ་ཟད། དེ་རྣམས་ཁོའི་ཡུལ་གྱི་ཕྱི་རུ་སྐྲོད་པར་འགྱུར་ཞེས་གསུངས་ཤིང་། 2 དཀོན་མཆོག་གིས་ཡང་མོ་ཤེ་ལ་འདི་སྐད་དུ། བདག་ནི་ཡ་ཝཱེ་ཡིན་ལ། 3 བདག་ནི་ཀུན་དབང་དཀོན་མཆོག་ཡིན་པ་སྔར་ཨབ་ར་ཧམ་དང་ཨི་སཱག་དང་ཡ་ཀོབ་བཅས་ལ་མངོན་པར་བྱས་པ་ཡིན་མོད། འོན་ཀྱང་བདག་གི་མིང་ཡ་ཝཱེ་ཞེས་པ་དེ་ལས་ངས་རང་ཉིད་ཁོ་རྣམས་ལ་མངོན་པར་མ་བྱས། 4 བདག་གིས་ཁོ་རྣམས་བྱེས་སུ་སྡོད་སའི་ཀ་ན་ཨན་ཡུལ་དེ་ཁོ་རྣམས་ཀྱི་དབང་དུ་གཏོང་བར་བྱེད་པའི་ཁ་ཆད་ཀྱང་དེ་རྣམས་ལ་བཞག་པ་དང་། 5 དེ་མིན་ཨེ་ཅིབ་པས་ཡེས་ར་ཨེལ་པ་རྣམས་ཚེ་གཡོག་ཏུ་བཀོལ་བས། དེ་དག་གིས་བཏོན་པའི་སྡུག་ཡུས་བདག་གིས་ཐོས་ཤིང་། རང་གི་ཁ་ཆད་ཀྱང་དྲན་པ་ཡིན། 6 དེ་བས་ན་ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟརཤོད་དང་། བདག་ནི་ཡ་ཝཱེ་ཡིན་ཏེ། བདག་གིས་ཁྱོད་རྣམས་ཨེ་ཅིབ་པའི་གཉའ་གནོན་འོག་ནས་འདོན་པ་དང་། དེ་དག་གི་ཚེ་གཡོག་བྱེད་པ་ལས་སྒྲོལ་ཞིང་། ཕྱག་བརྐྱངས་ནས་དེ་རྣམས་ལ་ཉེས་ཆད་དྲག་པོ་གཅོད་པའི་སྒོ་ནས་ཁྱོད་ཅག་བླུ་བར་བྱ། 7 བདག་གིས་ཁྱོད་རྣམས་ང་ཡི་འབངས་མི་བྱེད་ཅིང་། བདག་ཀྱང་ཁྱོད་རྣམས་ཀྱི་དཀོན་མཆོག་བྱེད་རྒྱུ་ཡིན། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་པ་དང་། ཁྱོད་རྣམས་ཨེ་ཅིབ་པའི་གཉའ་གནོན་འོག་ནས་ཐར་དུ་འཇུག་མཁན་ཡིན་པ་ཁྱོད་རྣམས་ཀྱིས་ཤེས་པར་འགྱུར། 8 བདག་གིས་ཨབ་ར་ཧམ་དང་། ཨི་སཱག་དང་། ཡ་ཀོབ་བཅས་ལ་སྦྱིན་པར་མནའ་བསྐྱལ་ནས་ཁས་བླངས་པའི་ཡུལ་དེར་ཁྱོད་རྣམས་འཁྲིད་པ་དང་། ཡུལ་དེ་ཁྱོད་རྣམས་ལ་ཐོབ་སྐལ་དུ་སྦྱིན་པར་བྱ། བདག་ནི་ཡ་ཝཱེ་ཡིན་ཞེས་སྨྲ་དགོས་པར་གསུངས་སོ། ། 9 མོ་ཤེ་ཡིས་བཀའ་དེ་ཡེས་ར་ཨེལ་པ་རྣམས་ལ་སྨྲས་ནའང་། ཁོ་རྣམས་གཉའ་གནོན་དྲག་པོས་གདུང་བས་མོ་ཤེ་ལ་མ་མཉན་ཏོ། །

10 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 11 ཁྱོད་སོང་ནས་ཨེ་ཅིབ་རྒྱལ་པོ་ཕཱར་ཨོལ་ལ། ཡེས་ར་ཨེལ་པ་རྣམས་ཁྱོད་ཀྱི་ཡུལ་ནས་འགྲོ་རུ་ཆུག་ཅེས་སྨྲོས་ཤིག་ཅེས་གསུངས་མོད། 12 འོན་ཀྱང་མོ་ཤེ་ཡིས་དཀོན་མཆོག་ཡ་ཝཱེའི་དྲུང་ནས་འདི་ལྟར། གཟིགས་པར་ཞུ། ཡེས་ར་ཨེལ་པ་རྣམས་ཀྱིས་ཀྱང་ང་ལ་མི་མཉན་ན། ཕཱར་ཨོལ་གྱིས་སྨྲ་ལྕེ་རྟུལ་པོ་བདག་ལྟ་བུ་ལ་ཅི་ལྟར་མཉན་སྲིད་དམ་ཞེས་ཞུས། 13 དེ་ནས་དཀོན་མཆོག་ཡ་ཝཱེས་མོ་ཤེ་དང་ཨ་རོན་ལ་གསུང་གླེང་གནང་བ་སྟེ། ཡེས་ར་ཨེལ་པ་རྣམས་དང་ཨེ་ཅིབ་རྒྱལ་པོ་ཕཱར་ཨོལ་གྱི་གམ་དུ་སོང་ནས། ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱི་རུ་འཁྲིད་དགོས་པའི་བཀའ་གནང་བའོ། །

མོ་ཤེ་དང་ཨ་རོན་གཉིས་ཀྱི་རིགས་རྒྱུད།

14 ཁོ་རྣམས་ཀྱི་ཁྱིམ་རྒྱུད་རེ་རེའི་ཁྱིམ་དཔོན་དག་གི་མིང་ནི་གཤམ་གསལ་ལྟར། ཡེས་ར་ཨེལ་གྱི་སྐྱེས་འགོ་རུ་བེན་གྱི་བུ་རྣམས་ནི་ཧ་ནོག་དང་ཕཱ༌ལུའུ། ཧེས་རོན། ཀར་མའེ་བཅས་ཡིན་ཞིང་། དེ་རྣམས་ནི་རུ་བེན་གྱི་རུས་རྒྱུད་ཡིན། 15 སི་མུ་ཨོན་གྱི་བུ་རྣམས་ནི་ཡཱ་མུ་ཨེལ་དང་ཡཱ༌མེན། ཨོ་ཧད། ཡཱ་ཀིན། ཚོ་ཧར། ཀ་ན་ཨན་བུད་མེད་ཀྱི་བུ་ཤཱ་ཨུལ་བཅས་ཡིན་ཞིང་། དེ་རྣམས་ནི་སི་མུ་ཨོན་གྱི་རུས་རྒྱུད་ཡིན། 16 ལེ་ཝི་ཡི་བུ་རྣམས་ཀྱི་མིང་རྣམས་རང་རང་གི་རིགས་རྒྱུད་བཞིན་བཀོད་པ་གཤམ་གསལ་ལྟར། གེར་ཤོན་དང་ཀོ་ཧད། མཱ་རཱ་རེའེ་བཅས་གསུམ་ཡིན་ཞིང་། ལེ་ཝི་ཡི་ཚེ་ཚད་ནི་ལོ་བརྒྱ་དང་སོ་བདུན་ཡིན། 17 གེར་ཤོན་གྱི་བུ་ནི་རང་རང་གི་རུས་རྒྱུད་བཞིན་དུ་ལིབ་ནིས་དང་ཤིམ་ཨི་གཉིས་ཡིན། 18 ཀོ་ཧད་ཀྱི་བུ་རྣམས་ནི་ཨམ་རམ་དང་ཡེས་ཧར། ཧེབ་རོན། ཨུ་ཟི་ཨེལ་བཅས་ཡིན་ཞིང་། ཀོ་ཧད་ཀྱི་ཚེ་ཚད་ནི་ལོ་བརྒྱ་དང་སོ་གསུམ་ཡིན། 19 མཱ་རཱ་རེའེ་ཡི་བུ་རྣམས་ནི་མཱ་ལི་དང་མུ་ཤི་གཉིས་ཡིན་ཞིང་། དེ་རྣམས་ནི་ལེ་ཝི་ཡི་རུས་རྒྱུད་དེ་རང་རང་གི་རིགས་རྒྱུད་བཞིན་དུ་ཡིན་ནོ། ། 20 ཨམ་རམ་གྱིས་རང་གི་ཕ་ཡི་སྲིང་མོ་ཡོ་ཀེ་བེད་ཆུང་མར་བླངས་ཤིང་། དེས་ཁོ་རང་ལ་ཨ་རོན་དང་མོ་ཤེ་གཉིས་བཙས། ཨམ་རམ་གྱི་ཚེ་ཚད་ནི་ལོ་བརྒྱ་དང་སོ་བདུན་ཡིན། 21 ཡེས་ཧར་གྱི་བུ་རྣམས་ནི་ཀོ་རཱག་དང༌ནེ་ཕེག ཟིག་རི་བཅས་ཡིན། 22 ཨུ་ཟི་ཨེལ་གྱི་བུ་རྣམས་ནི་མེ་ཤཱ་ཨེལ་དང་ཨེལ་ཙ་ཕཱན། སིད་རེའེ་བཅས་ཡིན། 23 ཡང་ཨ་རོན་གྱིས་ཨ་མི་ནཱ་དབ་ཀྱི་བུ་མོ་དང་ནཱ་སོན་གྱི་ནུ་མོ་སྟེ་ཨེ་ལི་ཤེ་བཱ་ཆུང་མར་བླངས་ཤིང་། དེས་ཁོ་རང་ལ་བུ་ནཱ་དབ་དང་ཨ་བི་ཧུ། ཨེ་ལི་ཨ་ཟར། ཨི་ཐ་མཱར་བཅས་བཙས། 24 ཀོ་རཱག་གི་བུ་རྣམས་ནི་ཨ་སིར་དང་ཨེལ་ཁ་ནཱ། ཨ་བི་ཨ་སིབ་བཅས་ཡིན་ཞིང་། དེ་རྣམས་ནི་ཀོ་རཱག་པའི་རུས་རྒྱུད་ཡིན། 25 ཡང་ཨ་རོན་གྱི་བུ་ཨེ་ལི་ཨ་ཟར་གྱིས་ཕུ་ཏི་ཨེལ་གྱི་བུ་མོ་རྣམས་ལས་གཅིག་ཆུང་མར་བླངས་ཤིང་། དེས་ཁོ་ལ་ཕི་ནེ་ཧེ་བཙས། དེ་རྣམས་ནི་རུས་རྒྱུད་བཞིན་ལེ་ཝི་པའི་ཁྱིམ་རྒྱུད་རེ་རེའི་ཁྱིམ་དཔོན་ཡིན་ནོ། ། 26 སྔར་ནས་དཀོན་མཆོག་ཡ་ཝཱེས་འདི་སྐད་དུ། ཡེས་ར་ཨེལ་པ་རྣམས་དཔུང་ཚོགས་རེ་རེ་བཞིན་ཨེ་ཅིབ་ཡུལ་ནས་ཕྱིར་ཁྲིད་ཅིག་ཅེས་པའི་བཀའ་ནི་ཨ་རོན་དང་མོ་ཤེ་འདི་གཉིས་ལ་གནང་བ་ཡིན་ནོ། ། 27 ཨེ་ཅིབ་རྒྱལ་པོ་ཕཱར་ཨོལ་ལ་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱིར་འཁྲིད་པར་འགྱུར་བའི་གཏམ་སྨྲ་མཁན་ནི་མོ་ཤེ་དང་ཨ་རོན་འདི་གཉིས་ཡིན་ནོ། །

28 ཡང་དཀོན་མཆོག་ཡ་ཝཱེས་ཨེ་ཅིབ་ཡུལ་ནས་མོ་ཤེ་ལ་བཀའ་གནང་བའི་ཉིན་མོ་དེར། 29 ཁོང་གིས་འདི་སྐད་དུ། བདག་ནི་ཡ་ཝཱེ་ཡིན། ངས་ཁྱོད་ལ་ཅི་སྨྲ་བ་ཐམས་ཅད་ཁྱོད་ཀྱིས་ཨེ་ཅིབ་རྒྱལ་པོ་ཕཱར་ཨོལ་ལ་སྨྲ་བར་གྱིས་ཞེས་གསུངས་པ་ལ། 30 མོ་ཤེ་ཡིས་དཀོན་མཆོག་ཡ་ཝཱེའི་དྲུང་དུ་འདི་ལྟར། གཟིགས་པར་ཞུ། ང་རང་ནི་སྨྲ་ལྕེ་རྟུལ་པོ་ཡིན་པས། ཕཱར་ཨོལ་གྱིས་བདག་ལ་ཅི་ལྟར་མཉན་སྲིད་དམ་ཞེས་ཞུས་སོ། །

ལེའུ་བདུན་པ།

མོ་ཤེའི་ཚབ་ཏུ་ཨ་རོན་གྱིས་གཏམ་སྨྲ་བར་ཐུགས་ཐག་བཅད་པ།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ལྟོས་དང་། ངས་ཕཱར་ཨོལ་གྱི་མདུན་དུ་ཁྱོད་རང་དཀོན་མཆོག་ལྟ་བུར་བྱས་པ་དང་། ཡང་ཁྱོད་ཀྱི་སྤུན་ཨ་རོན་ནི་ཁྱོད་ཀྱི་ལུང་སྟོན་པ་ཡིན་པར་འགྱུར། 2 ངས་ཁྱོད་ལ་བཀའ་ཅི་གནང་བ་ཐམས་ཅད་ཁྱོད་ཀྱིས་སྨྲ་དགོས་པ་དང་། ཁྱོད་ཀྱི་སྤུན་ཨ་རོན་གྱིས་ཕཱར་ཨོལ་ལ། ཡེས་ར་ཨེལ་པ་རྣམས་ཁོའི་ཡུལ་ནས་འགྲོ་རུ་འཇུག་པའི་གཏམ་དེ་སྨྲ་དགོས། 3 ངས་ཕཱར་ཨོལ་གྱི་སེམས་གྱོང་པོར་བྱེད་པ་དང་། ཨེ་ཅིབ་ཡུལ་ནས་ང་ཡི་གྲུབ་རྟགས་དང་དོན་ངོ་མཚར་ཅན་མང་པོའང་སྟོན་པར་བྱ། 4 འོན་ཀྱང་ཕཱར་ཨོལ་གྱིས་ཁྱོད་ཅག་ལ་མི་མཉན་ཞིང་། བདག་གིས་ལག་པ་བརྐྱངས་ནས་ཨེ་ཅིབ་ཡུལ་ལ་ཉེས་ཆད་དྲག་པོ་གཅོད་ཅིང་། བདག་གི་མི་ཚོགས་སྟེ་ང་ཡི་འབངས་མི་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱིར་འཁྲིད་པར་བྱའོ། ། 5 དེ་ནས་ངས་ལག་པ་བརྐྱངས་ནས་ཨེ་ཅིབ་ཡུལ་ལ་རྒོལ་ཞིང་། ཡེས་ར་ཨེལ་པ་རྣམས་དེ་དག་གི་ཁྲོད་ནས་ཕྱིར་འཁྲིད་པའི་དུས་སུ། ཨེ་ཅིབ་པ་རྣམས་ཀྱིས་བདག་ནི་ཡ་ཝཱེ་ཡིན་པ་ཤེས་པར་འགྱུར་ཞེས་གསུངས་པས། 6 མོ་ཤེ་དང་ཨ་རོན་གཉིས་ཀྱིས་དེ་ལྟར་བྱས་ཤིང་། དཀོན་མཆོག་ཡ་ཝཱེས་བཀའ་ཇི་ལྟར་བསྩལ་པ་བཞིན་དུ་བྱས་པ་དང་། 7 ཁོ་གཉིས་ཀྱིས་ཕཱར་ཨོལ་ལ་གཏམ་སྨྲ་བའི་དུས་སུ་མོ་ཤེ་ལོ་བརྒྱད་ཅུ་དང་། ཨ་རོན་ལོ་བརྒྱད་ཅུ་གྱ་གསུམ་ཡིན་ནོ། །

ཨ་རོན་གྱི་འཁར་བ་སྦྲུལ་དུ་གྱུར་པ།

8 ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 9 ཕཱར་ཨོལ་གྱིས་ཁྱོད་ཅག་ལ་དོན་ངོ་མཚར་ཅན་ཞིག་སྟོན་པར་གྱིས་ཞེས་སྨྲ་བའི་ཚེ། ཁྱོད་ཀྱིས་ཨ་རོན་ལ། རང་གི་འཁར་བ་ཕཱར་ཨོལ་གྱི་མདུན་དུ་གཡུགས་ཤིག དེ་སྦྲུལ་དུ་འགྱུར་བ་ཡིན་སྨྲོས་ཤིག་ཅེས་གསུངས། 10 དེ་ནས་མོ་ཤེ་དང་ཨ་རོན་གཉིས་ཕཱར་ཨོལ་གྱི་མདུན་དུ་སོང་ནས། དཀོན་མཆོག་ཡ་ཝཱེས་བཀའ་ཇི་ལྟར་གནང་བ་བཞིན་དུ་བྱས་ཏེ། ཨ་རོན་གྱིས་ཕཱར་ཨོལ་འཁོར་དང་བཅས་པའི་མདུན་དུ་འཁར་བ་གཡུགས་པ་ལ་དེ་སྦྲུལ་དུ་གྱུར་པ་དང་། 11 ཕཱར་ཨོལ་གྱིས་མཁས་པ་དང་སྒྱུ་མ་མཁན་དག་བོས་འོངས་ཤིང་། དེ་རྣམས་ནི་ཨེ་ཅིབ་ཡུལ་གྱི་རྫུ་འཕྲུལ་སྟོན་མཁན་ཡིན་ལ། ཁོ་རྣམས་ཀྱིས་ཀྱང་རྫུ་འཕྲུལ་ལ་བརྟེན་ནས་དེ་བཞིན་བྱས་པ་སྟེ། 12 དེ་དག་གིས་རང་རང་གི་འཁར་བ་སར་འཕངས་པ་དང་དེ་སྦྲུལ་དུ་གྱུར་མོད། འོན་ཀྱང་ཨ་རོན་གྱི་འཁར་བས་དེ་དག་གི་འཁར་བ་རྣམས་ཁྱུར་མིད་བཏང་། 13 ཕཱར་ཨོལ་གྱི་སེམས་གྱོང་པོར་གྱུར་ཏེ། དཀོན་མཆོག་ཡ་ཝཱེས་གསུངས་པ་བཞིན་དུ་ཁོས་མོ་ཤེ་དང་ཨ་རོན་གཉིས་ལ་མ་མཉན་ཏོ། །

གཙང་པོ་ཁྲག་ལ་འགྱུར་བའི་ཆག་སྒོ།

14 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཕཱར་ཨོལ་གྱི་སེམས་ཨུ་ཚུགས་ཆེ་ཞིང་མི་རྣམས་འགྲོ་རུ་མི་འཇུག 15 སང་ཉིན་ཞོགས་པར་ཕཱར་ཨོལ་གྱི་མདུན་དུ་སོང་ཞིག ལྟོས་དང་། ཁོ་རང་ཕྱི་རུ་འོངས་ནས་ཆུ་ཁར་འགྲོ་བའི་དུས་སུ། ཁྱོད་རང་ནཱ་ཡོལ་གཙང་པོའི་འགྲམ་དུ་ལངས་བསྡད་ནས་ཁོ་བསུ་དགོས་ཤིང་། སྦྲུལ་དུ་གྱུར་མྱོང་བའི་འཁར་བ་དེ་ལག་ཏུ་ཟུངས་ཤིག 16 དེ་ནས་ཁོ་ལ་འདི་ལྟར་ཤོད་དང་། ཨིབ་རི་པའི་དཀོན་མཆོག་ཡ་ཝཱེས་ང་རང་ཁྱོད་ཀྱི་མདུན་དུ་མངགས་ནས་འདི་སྐད་དུ། བདག་ལ་བསྙེན་བཀུར་བྱེད་པའི་ཆེད་དུ་བདག་གི་འབངས་མི་དབེན་སྟོང་དུ་འགྲོ་རུ་ཆུག་ཅེས་གསུངས་ནའང་། ལྟོས་དང་། ཁྱོད་ཀྱིས་ད་ལྟའི་བར་དུ་མ་མཉན་ཏོ། ། 17 ཡང་དཀོན་མཆོག་ཡ་ཝཱེས་འདི་སྐད་དུ། ལྟོས་དང་། བདག་གིས་རང་གི་ལག་ཏུ་ཡོད་པའི་འཁར་བས་ནཱ་ཡོལ་གཙང་པོའི་ཆུ་ལ་བརྡེག་ཅིང་ཆུ་ནི་ཁྲག་ཏུ་འགྱུར་བ་དང་། དེར་བརྟེན་ནས་ཁྱོད་ཀྱིས་བདག་ནི་ཡ་ཝཱེ་ཡིན་པ་རྟོགས་ངེས། 18 ནཱ་ཡོལ་གཙང་པོའི་ཉ་རྣམས་ཤི་ནས་གཙང་པོ་ལའང་དྲི་ངན་བྲོ་བར་འགྱུར་ལ། ཨེ་ཅིབ་པ་རྣམས་དེའི་ཆུ་འཐུང་བར་ཞེན་པ་ལོག་ཡོང་ཞེས་སྨྲ་དགོས་པར་བཀའ་གནང་ངོ་། ། 19 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ཨ་རོན་ལ་འདི་ལྟར་ཤོད་དང་། ཁྱོད་ཀྱིས་རང་གི་འཁར་བ་ལོངས་ལ་ལག་པ་ཨེ་ཅིབ་ཡུལ་གྱི་ཆུ་རྣམས་ཏེ་གཙང་པོ་དང་། གྲོག་ཆུ་དང་། རྫིང་བུ་དང་། ཆུ་འགག་ཐམས་ཅད་བཅས་ཁྲག་ཏུ་འགྱུར་བའི་ཕྱིར་ཆུ་དེ་རྣམས་ཀྱི་ཕྱོགས་སུ་རྐྱོངས་ཤིག དེ་ནས་ཨེ་ཅིབ་ཡུལ་ཀུན་ཏུ་ཁྲག་ཡོད་པར་འགྱུར་ཞིང་། ཐ་ན་ཤིང་གི་ཡོ་བྱད་དང་། རྡོ་ཡི་ཡོ་བྱད་དུའང་ཁྲག་ཡོད་པར་འགྱུར་ངེས་ཞེས་བཤད་དགོས་པར་གསུངས་སོ། །

20 དེ་ནས་མོ་ཤེ་དང་ཨ་རོན་གཉིས་ཀྱིས་དཀོན་མཆོག་ཡ་ཝཱེའི་བཀའ་བཞིན་དུ་བསྒྲུབས་པ་སྟེ། ཨ་རོན་གྱིས་ཕཱར་ཨོལ་འཁོར་དང་བཅས་པའི་མདུན་དུ་འཁར་བ་ཡར་བཀྱགས་ནས་ནཱ་ཡོལ་གཙང་པོའི་ཆུ་ལ་བརྡེགས་པ་དང་། གཙང་པོའི་ཆུ་ཡོངས་རྫོགས་ཁྲག་ཏུ་གྱུར་ཅིང་། 21 ནཱ་ཡོལ་གཙང་པོའི་ཉ་རྣམས་ཤི་བ་དང་། གཙང་པོར་ཡང་དྲི་ངན་བྲོ་བས། ཨེ་ཅིབ་པས་གཙང་པོ་དེའི་ཆུ་འཐུང་མ་ཕོད་ལ། ཨེ་ཅིབ་ཡུལ་ཐམས་ཅད་ལ་ཁྲག་གིས་གང་བའོ། ། 22 དེ་ནས་ཨེ་ཅིབ་ཡུལ་གྱི་སྒྱུ་མ་མཁན་རྣམས་ཀྱིས་ཀྱང་རྫུ་འཕྲུལ་ལ་བརྟེན་ནས་དེ་བཞིན་བྱས་པ་དང་། ཕཱར་ཨོལ་གྱི་སེམས་གྱོང་པོར་གྱུར་ཏེ། དཀོན་མཆོག་ཡ་ཝཱེས་གསུངས་པ་བཞིན་དུ་ཁོས་མོ་ཤེ་དང་ཨ་རོན་གཉིས་ལ་མ་མཉན་པའི་ཁར། 23 ཁོ་རང་ཁ་ཕྱིར་འཁོར་ཏེ་ཕོ་བྲང་དུ་ལོག་ཅིང་། དོན་དེར་དོ་སྣང་ཙམ་ཡང་མ་བྱས་པ་དང་། 24 ཨེ་ཅིབ་པ་ཐམས་ཅད་ཀྱིས་གཙང་པོ་དེའི་ཆུ་འཐུང་མི་ཕོད་པས། འཐུང་ཆུ་འཐོབ་པའི་ཕྱིར་ནཱ་ཡོལ་གཙང་པོའི་འགྲམ་གཉིས་སུ་ས་བརྐོས་ཤིང་། 25 དཀོན་མཆོག་ཡ་ཝཱེས་ནཱ་ཡོལ་གཙང་པོར་བརྡེགས་ནས་ཉིན་བདུན་རྫོགས་སོ། །

ལེའུ་བརྒྱད་པ།

སྦལ་བའི་ཆག་སྒོ།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཕཱར་ཨོལ་གྱི་མདུན་དུ་སོང་ནས་དེ་ལ། དཀོན་མཆོག་ཡ་ཝཱེས་འདི་སྐད་དུ། བདག་ལ་བསྙེན་བཀུར་བྱེད་པའི་ཆེད་དུ་བདག་གི་མི་རྣམས་འགྲོ་རུ་ཆུག 2 གལ་ཏེ་ཁྱོད་ཀྱིས་དེ་རྣམས་འགྲོ་བར་མི་འཇུག་ན། ལྟོས་དང་། བདག་གིས་ཁྱོད་ཀྱི་རྒྱལ་ཁམས་ཐམས་ཅད་སྦལ་བར་བརྫི་རུ་འཇུག་རྒྱུ་ཡིན། 3 ནཱ་ཡོལ་གཙང་པོར་སྦལ་བས་གང་བ་དང་། དེ་དག་ཐོན་ནས་ཁྱོད་ཀྱི་ཕོ་བྲང་དང་། གཟིམ་ཁང་དང་། མལ་ཁྲིའི་སྟེང་དང་། ཁྱོད་ཀྱི་འཁོར་གཡོག་རྣམས་ཀྱི་ཁང་པ་དང་། ཁྱོད་ཀྱི་འབངས་མི་རྣམས་ཀྱི་ལུས་སྟེང་དང་། ཁྱོད་ཀྱི་གཡོས་ཐབ་དང་། ཕྱེ་བརྫི་སའི་གཞོང་པ་བཅས་ཀྱི་ནང་དུ་འོང་བར་འགྱུར་ལ། 4 ཡང་ཁྱོད་དང་ཁྱོད་ཀྱི་འབངས་མི་དང་ཁྱོད་ཀྱི་འཁོར་གཡོག་ཐམས་ཅད་ཀྱི་ལུས་སྟེང་དུ་འོང་བར་འགྱུར་ཞེས་སྨྲོས་ཤིག་ཅེས་གསུངས་སོ། ། 5 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ཨ་རོན་ལ། ཁྱོད་ཀྱིས་ལག་གི་འཁར་བ་ནི་གཙང་པོ་དང་། གྲོག་ཆུ་དང་། རྫིང་བུ་རྣམས་ཀྱི་ཕྱོགས་སུ་རྐྱོངས་ལ། སྦལ་བ་རྣམས་ཨེ་ཅིབ་ཡུལ་ལ་ཡོང་དུ་ཆུག་སྨྲོས་ཤིག་ཅེས་གསུངས། 6 དེ་ནས་ཨ་རོན་གྱིས་ལག་པ་ཨེ་ཅིབ་ཡུལ་གྱི་ཆུ་རྣམས་ཀྱི་ཕྱོགས་སུ་བརྐྱངས་པ་ན་སྦལ་བ་ཐོན་ཏེ་ཨེ་ཅིབ་ཡུལ་ཁེབས་པ་དང་། 7 སྒྱུ་མ་མཁན་རྣམས་ཀྱིས་ཀྱང་རྫུ་འཕྲུལ་ལ་བརྟེན་ནས་དེ་བཞིན་བྱས་ཤིང་སྦལ་བ་རྣམས་ཨེ་ཅིབ་ཡུལ་ལ་ཡོང་དུ་བཅུག་གོ །

8 ཕཱར་ཨོལ་གྱིས་མོ་ཤེ་དང་ཨ་རོན་གཉིས་བོས་ཏེ་ན་རེ། ཁྱོད་གཉིས་ཀྱིས་དཀོན་མཆོག་ཡ་ཝཱེས་སྦལ་བ་རྣམས་ང་རང་དང་ངའི་འབངས་མི་རྣམས་དང་འབྲལ་བར་མཛད་པའི་ཕྱིར་ཞུ་བ་བྱོས་དང་། བདག་གིས་མི་རྣམས་དཀོན་མཆོག་ཡ་ཝཱེ་ལ་མཆོད་པ་འབུལ་དུ་འགྲོ་རུ་འཇུག་ཅེས་སྨྲས་པ་ལ། 9 མོ་ཤེ་ཡིས་ཕཱར་ཨོལ་ལ་འདི་ལྟར། སྦལ་བ་རྣམས་ཁྱོད་དང་ཁྱོད་ཀྱི་ཁང་པ་རྣམས་དང་བྲལ་ནས་ནཱ་ཡོལ་གཙང་པོ་འབའ་ཞིག་གི་ནང་དུ་ལུས་པའི་ཕྱིར། ངས་ཁྱོད་དང་ཁྱོད་ཀྱི་འཁོར་གཡོག་རྣམས་དང་འབངས་མི་རྣམས་ཀྱི་དོན་དུ་དུས་ནམ་ཞིག་ལ་ཞུ་བ་བྱེད་དགོས་པ་ཁྱོད་ཀྱིས་ང་ལ་སྨྲ་བར་གྱིས་ཞེས་སྨྲས་ཤིང་། 10 ཁོས་སང་ཉིན་ཞེས་སྨྲས་པ་དང་། མོ་ཤེ་ན་རེ། ངེད་ཅག་གི་དཀོན་མཆོག་ཡ་ཝཱེ་དང་འདྲ་བ་གཅིག་ཀྱང་མེད་པ་ཁྱོད་ཀྱིས་ཤེས་པའི་ཕྱིར་ཁྱོད་ཀྱི་གཏམ་བཞིན་གྲུབ་གྱུར་ཅིག 11 སྦལ་བ་རྣམས་ཁྱོད་དང་ཁྱོད་ཀྱི་ཁང་པ་རྣམས་དང་། འཁོར་གཡོག་དང་འབངས་མི་རྣམས་དང་བྲལ་ནས། ནཱ་ཡོལ་གཙང་པོ་འབའ་ཞིག་གི་ནང་དུ་ལུས་པར་འགྱུར་ཞེས་སྨྲས། 12 དེ་ནས་མོ་ཤེ་དང་ཨ་རོན་གཉིས་ཕཱར་ཨོལ་དང་བྲལ་རྗེས། ཕཱར་ཨོལ་ལ་རྙོག་དྲ་བཟོས་པའི་སྦལ་བ་རྣམས་ཀྱི་ཕྱིར་མོ་ཤེ་ཡིས་དཀོན་མཆོག་ཡ་ཝཱེ་ལ་སྐད་ཆེན་པོས་གསོལ་བ་བཏབ་ཅིང་། 13 དཀོན་མཆོག་ཡ་ཝཱེས་མོ་ཤེའི་ཞུ་བ་བཞིན་མཛད་དེ། ཁང་པ་དང་ར་བ་རྣམས་དང་ཞིང་སའི་ནང་དུ་ཡོད་པའི་སྦལ་བ་དག་ཤི་བ་དང་། 14 མི་རྣམས་ཀྱིས་སྦལ་རོ་བསྡུ་རུབ་བྱས་ནས་སྤུངས་པ་ལ་ཡུལ་ཕྱོགས་ཀུན་ཏུ་དྲི་ངན་འཐུལ། 15 འོན་ཀྱང་ཕཱར་ཨོལ་གྱིས་ཆག་སྒོ་ཞི་བ་མཐོང་སྟེ། དཀོན་མཆོག་ཡ་ཝཱེས་གསུངས་པ་བཞིན་དུ་ཁོས་སེམས་གྱོང་པོར་བྱས་ནས་མོ་ཤེ་དང་ཨ་རོན་གཉིས་ལ་མ་མཉན་ཏོ། །

ཤིག་གི་ཆག་སྒོ།

16 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཨ་རོན་ལ་ཁྱོད་ཀྱིས་རང་གི་འཁར་བ་བརྐྱངས་ནས་ས་སྟེང་གི་རྡུལ་ལ་རྡེགས་ཤིག་དང་། ཨེ་ཅིབ་ཡུལ་ཀུན་ཏུ་རྡུལ་ནི་ཤིག་ལ་འགྱུར་བར་ངེས་ཞེས་སྨྲོས་ཤིག་ཅེས་གསུངས་པ་ལ། 17 ཁོ་གཉིས་ཀྱིས་དེ་བཞིན་དུ་བྱས་ཏེ་ཨ་རོན་གྱིས་ལག་གི་འཁར་བ་བརྐྱངས་ནས་ས་རྡུལ་ལ་བརྡེགས་པ་དང་། མི་དང་དུད་འགྲོའི་སྟེང་དུ་ཤིག་བྱུང་ཞིང་། ཨེ་ཅིབ་ཡུལ་ཐམས་ཅད་ཀྱི་ས་རྡུལ་ཡོངས་རྫོགས་ཤིག་ཏུ་གྱུར། 18 སྒྱུ་མ་མཁན་དག་གིས་ཀྱང་རྫུ་འཕྲུལ་ལ་བརྟེན་ནས་ཤིག་འབྱུང་དུ་འཇུག་བསམ་ཡང་དེ་ལྟར་བྱེད་མ་ནུས་ཤིང་། མི་དང་དུད་འགྲོ་རྣམས་ཀྱི་སྟེང་དུ་ཤིག་ཡོད་དོ། ། 19 དེ་ནས་སྒྱུ་མ་མཁན་རྣམས་ཀྱིས་ཕཱར་ཨོལ་ལ། འདི་ནི་དཀོན་མཆོག་གི་ནུས་མཐུ་ *ཡིན་འདུག་ཅེས་སྨྲས་ནའང་། ཕཱར་ཨོལ་གྱི་སེམས་གྱོང་པོར་གྱུར་ཏེ་དཀོན་མཆོག་ཡ་ཝཱེས་གསུངས་པ་བཞིན་དུ་ཁོས་མོ་ཤེ་དང་ཨ་རོན་གཉིས་ལ་མ་མཉན་ཏོ། །

སྦྲང་ནག་གི་ཆག་སྒོ།

20 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཐོ་རངས་ཡར་ལངས་ཏེ། ཕཱར་ཨོལ་ཆུ་ཁར་འགྲོ་དུས་ཁོའི་མདུན་དུ་སོང་ནས་དེ་ལ་འདི་ལྟར་ཤོད་ཅིག དཀོན་མཆོག་ཡ་ཝཱེས་འདི་སྐད་དུ། ང་ལ་བསྙེན་བཀུར་བྱེད་པའི་ཆེད་དུ་བདག་གི་འབངས་མི་འགྲོ་རུ་ཆུག 21 གལ་ཏེ་ཁྱོད་ཀྱིས་བདག་གི་འབངས་མི་འགྲོ་རུ་མི་འཇུག་ན། ལྟོས་དང་། བདག་གིས་ཁྱོད་དང་ཁྱོད་ཀྱི་འཁོར་གཡོག་དང་ཁྱོད་ཀྱི་འབངས་མི་རྣམས་ཀྱི་སྟེང་དུ་སྦྲང་ནག་གི་ཁྱུ་ཚོགས་གཏོང་ངེས་པ་དང་། ཁྱོད་ཀྱི་ཕོ་བྲང་ནང་དུ་འཛུལ་བར་མ་ཟད། ཨེ་ཅིབ་པ་རྣམས་ཀྱི་ཁང་པ་དང་དེ་དག་གི་སྡོད་གནས་སུའང་སྦྲང་ནག་གིས་གང་བར་འགྱུར། 22 ཡང་ཉིན་དེ་ལ་ངས་རང་གི་འབངས་མི་གནས་པའི་གོ་ཤེན་ཡུལ་ལོགས་སུ་བཀར་ནས། དེ་རུ་སྦྲང་ནག་གི་ཁྱུ་ཚོགས་ཡོད་པར་མི་འགྱུར་ཏེ། བདག་ནི་གནམ་འོག་གི་ཡ་ཝཱེ་ཡིན་པ་ཁྱོད་ལ་ཤེས་སུ་འཇུག་པའི་ཕྱིར་རོ། ། 23 བདག་གིས་རང་གི་འབངས་མི་ཁྱོད་ཀྱི་མི་ལས་ལོགས་སུ་བཀར་བ་དང་། སང་ཉིན་གྲུབ་རྟགས་དེ་འབྱུང་བར་འགྱུར་གསུངས་ཞེས་སྨྲོས་ཤིག་ཅེས་གསུངས། 24 དེ་ནས་དཀོན་མཆོག་ཡ་ཝཱེས་དེ་བཞིན་མཛད་དེ། སྦྲང་ནག་གི་ཁྱུ་ཚོགས་ཆེན་པོ་ཕཱར་ཨོལ་གྱི་ཕོ་བྲང་དང་དེའི་འཁོར་གཡོག་རྣམས་ཀྱི་ཁང་པ་རུ་བཏབ་པ་དང་། ཨེ་ཅིབ་ཡུལ་ཐམས་ཅད་སྦྲང་ནག་གི་ཁྱུ་ཚོགས་ཀྱིས་བརླགས་སོ། །

25 དེ་ནས་ཕཱར་ཨོལ་གྱིས་མོ་ཤེ་དང་ཨ་རོན་གཉིས་བོས་ཏེ་ན་རེ། ཁྱོད་རྣམས་སོང་ལ་ཡུལ་འདི་ནས་ཁྱོད་ཅག་གི་དཀོན་མཆོག་ལ་མཆོད་པ་ཕུལ་ཞིག་ཅེས་སྨྲས། 26 འོན་ཀྱང་མོ་ཤེ་ཡིས་འདི་ལྟར། དེ་ལྟར་བྱེད་མི་འོས་ཏེ། ངེད་རྣམས་ཀྱིས་ཨེ་ཅིབ་པ་རྣམས་ཞེན་པ་ལོག་པ་གང་དེ་ངེད་ཅག་གི་དཀོན་མཆོག་ཡ་ཝཱེ་ལ་མཆོད་པར་འབུལ་ཡོང་། ཨེ་ཅིབ་པ་རྣམས་ཞེན་པ་ལོག་པ་གང་དེ་ཁོ་ཚོའི་མིག་མདུན་དུ་མཆོད་པར་ཕུལ་ན་དེ་དག་གིས་ངེད་རྣམས་རྡོ་རུབ་གཏོང་བ་མ་ཡིན་ནམ། 27 ངེད་རྣམས་ཉིན་གསུམ་གྱི་ལམ་ལ་དབེན་སྟོང་དུ་སོང་ནས། ངེད་ཅག་གི་དཀོན་མཆོག་ཡ་ཝཱེས་བཀའ་བསྩལ་པ་བཞིན་དུ་ཁོང་ལ་མཆོད་པ་འབུལ་དགོས་ཞེས་སྨྲས། 28 དེ་ནས་ཕཱར་ཨོལ་ན་རེ། ངས་ཁྱོད་ཅག་དབེན་སྟོང་དུ་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་མཆོད་པ་འབུལ་བར་འགྲོ་རུ་འཇུག་མོད། འོན་ཀྱང་ཁྱོད་རྣམས་ཐག་རིང་ལ་མ་འགྲོ་ཞིག ངའི་དོན་དུ་གསོལ་བ་ཐོབས་ཤིག་ཅེས་སྨྲས་པ་ལ། 29 མོ་ཤེ་ཡིས་འདི་ལྟར། ལྟོས་དང་། ང་རང་འདི་ནས་སོང་མ་ཐག་དཀོན་མཆོག་ཡ་ཝཱེ་ལ་གསོལ་བ་འདེབས་པར་བྱ་སྟེ། སང་ཉིན་སྦྲང་ནག་གི་ཁྱུ་ཚོགས་ཕཱར་ཨོལ་དང་ཁོའི་འཁོར་གཡོག་རྣམས་དང་། འབངས་མི་རྣམས་དང་འབྲལ་བར་གྱུར་ཅིག་ཅེས་ཞུ་བ་ཡིན་མོད། འོན་ཀྱང་མི་རྣམས་དཀོན་མཆོག་ཡ་ཝཱེ་ལ་མཆོད་པ་འབུལ་བར་འགྲོ་རུ་མི་འཇུག་པའི་གཡོ་སྒྱུའི་སྦྱོར་བ་ནི་ཕཱར་ཨོལ་གྱིས་ཡང་བསྐྱར་སྤེལ་མི་རུང་ཞེས་སྨྲས་སོ། །

30 དེ་ནས་མོ་ཤེ་ཡིས་ཕཱར་ཨོལ་དང་བྲལ་ནས་དཀོན་མཆོག་ཡ་ཝཱེ་ལ་གསོལ་བ་བཏབ་པ་དང་། 31 དཀོན་མཆོག་ཡ་ཝཱེས་མོ་ཤེ་ཡིས་གསོལ་བ་བཏབ་པ་བཞིན་དུ་མཛད་དེ། སྦྲང་ནག་གི་ཁྱུ་ཚོགས་ཕཱར་ཨོལ་དང་དེའི་འཁོར་གཡོག་རྣམས་དང་། འབངས་མི་རྣམས་དང་བྲལ་བར་མཛད་ནས་གཅིག་ཀྱང་མ་ལུས་སོ། ། 32 ཐེངས་དེར་ཕཱར་ཨོལ་གྱིས་ཡང་སེམས་གྱོང་པོར་བྱས་ནས་མི་རྣམས་འགྲོ་རུ་མ་བཅུག་གོ །

ལེའུ་དགུ་པ།

ཕྱུགས་ཟོག་ལ་གོད་ཁ་བྱུང་བའི་ཆག་སྒོ།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཕཱར་ཨོལ་གྱི་མདུན་དུ་སོང་ནས་ཁོ་ལ་འདི་ལྟར་ཤོད་དང་། ཨིབ་རི་པ་རྣམས་ཀྱི་དཀོན་མཆོག་ཡ་ཝཱེས་འདི་སྐད་དུ། ང་ལ་བསྙེན་བཀུར་བྱེད་པའི་ཆེད་དུ་ངའི་མི་རྣམས་འགྲོ་རུ་ཆུག་ཅེས་གསུངས། 2 གལ་ཏེ་ཁྱོད་ཀྱིས་དེ་དག་ད་དུང་བཀག་ནས་འགྲོ་རུ་མི་འཇུག་ན། 3 ལྟོས་དང་། དཀོན་མཆོག་ཡ་ཝཱེའི་ཕྱག་གིས་ཁྱོད་ཀྱི་ཞིང་ལ་ཡོད་པའི་ཕྱུགས་ཟོག་སྟེ། རྟ་དང་། བོང་བུ་དང་། རྔ་མོང་དང་། བ་གླང་གི་ཁྱུ་དང་། ར་ལུག་གི་ཁྱུ་བཅས་ལ་ནད་ཡམས་ཤིན་ཏུ་ལྕི་མོ་ཞིག་འབྱུང་བར་མཛད། 4 འོན་ཀྱང་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་ཕྱུགས་ཟོག་ནི་ཨེ་ཅིབ་པ་རྣམས་ཀྱི་ཕྱུགས་ཟོག་ལས་ལོགས་སུ་བཀར་ཏེ། ཡེས་ར་ཨེལ་པ་རྣམས་ལ་དབང་བའི་ཕྱུགས་ཟོག་ལས་གཅིག་ཀྱང་འཆི་བར་མི་འགྱུར་བའི་ཕྱིར་ཡིན་ཞེས་སྨྲ་དགོས་པར་གསུངས་སོ། །

5 ཡང་དཀོན་མཆོག་ཡ་ཝཱེས་དུས་བཅད་མཛད་དེ་འདི་སྐད་དུ། སང་ཉིན་ཡ་ཝཱེས་ཡུལ་འདིར་དོན་འདི་བསྒྲུབ་ངེས་ཡིན་ཞེས་གསུངས་པ་དང་། 6 དེའི་ཕྱི་ཉིན་དཀོན་མཆོག་ཡ་ཝཱེས་དོན་དེ་མཛད་ཅིང་། ཨེ་ཅིབ་པའི་ཕྱུགས་ཟོག་ཐམས་ཅད་ཤི་ནའང་། ཡེས་ར་ཨེལ་པ་རྣམས་ཀྱི་ཕྱུགས་ཟོག་ལས་གཅིག་ཀྱང་མ་ཤིའོ། ། 7 ཕཱར་ཨོལ་གྱིས་མི་མངགས་ནས་བལྟ་རུ་ཕྱིན་པ་ན། ལྟོས་དང་། ཡེས་ར་ཨེལ་པ་རྣམས་ཀྱི་ཕྱུགས་ཟོག་ལས་གཅིག་ཀྱང་མ་ཤི་བ་མཐོང་མོད། འོན་ཀྱང་ཕཱར་ཨོལ་གྱི་སེམས་གྱོང་པོར་གྱུར་ཏེ་མི་རྣམས་འགྲོ་རུ་མ་བཅུག་གོ །

གཉན་འབུར་གྱི་ཆག་སྒོ།

8 དེ་ནས་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། སྲེག་ཐབ་ནས་དུ་དྲེག་སྤར་གང་ལོངས་ལ། མོ་ཤེ་ཡིས་ཕཱར་ཨོལ་གྱི་མིག་མདུན་དུ་གནམ་ལ་གཏོར་ཅིག་དང་། 9 དུ་དྲེག་དེ་ནི་ཨེ་ཅིབ་ཡུལ་ཡོངས་སུ་རྡུལ་དུ་འགྱུར་ཞིང་། མི་ཕྱུགས་གཉིས་ཀྱི་ལུས་སྟེང་དུ་གཉན་འབུར་ཆུ་བུར་ཅན་དུ་འགྱུར་འོང་ཞེས་གསུངས་པ་ལ། 10 མོ་ཤེ་དང་ཨ་རོན་གཉིས་ཀྱིས་དུ་དྲེག་བླངས་ནས་ཕཱར་ཨོལ་གྱི་མདུན་དུ་འགྲེང་སྟེ། མོ་ཤེ་ཡིས་དེ་གནམ་ལ་གཏོར་བ་ན། མི་ཕྱུགས་གཉིས་ཀྱི་ལུས་སྟེང་དུ་གཉན་འབུར་ཆུ་བུར་ཅན་དུ་གྱུར། 11 སྒྱུ་མ་མཁན་དེ་དག་དང་ཨེ་ཅིབ་པ་ཐམས་ཅད་ཀྱི་ལུས་སྟེང་དུ་གཉན་འབུར་བྱུང་བས། སྒྱུ་མ་མཁན་དེ་དག་མོ་ཤེའི་མདུན་དུ་ཚུགས་མ་ཐུབ། 12 འོན་ཀྱང་དཀོན་མཆོག་ཡ་ཝཱེས་ཕཱར་ཨོལ་གྱི་སེམས་གྱོང་པོར་མཛད་ཅིང་མོ་ཤེ་ལ་གསུངས་པ་བཞིན་དུ་ཕཱར་ཨོལ་གྱིས་མོ་ཤེ་དང་ཨ་རོན་གཉིས་ལ་མ་མཉན་ཏོ། །

སེར་བ་ཆེན་པོའི་ཆག་སྒོ།

13 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་རང་ཐོ་རངས་ཡར་ལངས་ཏེ། ཕཱར་ཨོལ་གྱི་མདུན་དུ་ལངས་བསྡད་ནས་ཁོ་ལ་འདི་ལྟར་ཤོད་ཅིག ཨིབ་རི་པ་རྣམས་ཀྱི་དཀོན་མཆོག་ཡ་ཝཱེས་འདི་སྐད་དུ། བདག་ལ་བསྙེན་བཀུར་བྱེད་པའི་ཆེད་དུ་ངའི་འབངས་མི་འགྲོ་རུ་ཆུག 14 རྒྱུ་མཚན་ནི་ཐེངས་འདིར་བདག་གིས་ཆག་སྒོ་ཐམས་ཅད་ཁྱོད་དང་ཁྱོད་ཀྱི་འཁོར་གཡོག་རྣམས་དང་། ཁྱོད་ཀྱི་འབངས་མི་རྣམས་ཀྱི་སྟེང་དུ་འབབ་པར་བྱ་སྟེ། བདག་དང་འདྲ་བ་ཞིག་གནམ་འོག་ཀུན་ཏུ་མེད་པ་ཁྱོད་ཀྱིས་ཤེས་པར་འགྱུར་བའི་ཕྱིར་རོ། ། 15 ད་ལྟ་བདག་གིས་ལག་པ་བརྐྱངས་ཏེ་ནད་ཡམས་ཀྱིས་ཁྱོད་དང་ཁྱོད་ཀྱི་འབངས་མི་རྣམས་ལ་རྒོལ་བ་ཡིན་ན། ཁྱོད་རང་སྔར་ནས་ས་སྟེང་དུ་མེད་པར་གྱུར་པ་ཡིན། 16 དོན་དམ་དུ་བདག་གི་ནུས་མཐུ་ཁྱོད་ལ་མངོན་པ་དང་། བདག་གི་མིང་ནི་གནམ་འོག་ཀུན་ཏུ་བསྒྲག་པའི་ཕྱིར་ཁྱོད་རང་དར་བར་བྱས་པ་ཡིན་མོད། 17 འོན་ཀྱང་ཁྱོད་ཀྱིས་ད་དུང་བདག་གི་འབངས་མི་ལ་རང་རློམ་ཆེན་པོ་བྱས་ནས་ཁོ་ཚོ་འགྲོ་རུ་མི་འཇུག་པ་ཡིན་ནམ། 18 ལྟོས་དང་། སང་ཉིན་གྱི་དུས་འདི་ཙམ་ལ་བདག་གིས་སེར་བ་ཆེན་པོ་ཞིག་འབབ་པར་བྱ་སྟེ། ཨེ་ཅིབ་ཡུལ་ཆགས་པའི་དུས་ནས་བཟུང་སེར་བ་དེ་འདྲ་བབས་མྱོང་མེད། 19 ད་ལྟ་ཁྱོད་ཀྱིས་མི་མངགས་ནས་ཁྱོད་ཀྱི་ཕྱུགས་ཟོག་དང་། ཞིང་ལ་གང་ཡོད་པ་ཐམས་ཅད་ནང་ལ་བསྡུས་ཤིག ཞིང་ལ་བསྐྱུར་ཏེ་ནང་དུ་མ་བསྡུས་པ་མི་ཕྱུགས་གང་ཡིན་རུང་སེར་བ་དེའི་སྟེང་ལ་བབས་ནས་འཆི་བར་འགྱུར་ཞེས་སྨྲ་དགོས་པར་གསུངས་སོ། ། 20 ཕཱར་ཨོལ་གྱི་འཁོར་གཡོག་རྣམས་ལས་དཀོན་མཆོག་ཡ་ཝཱེའི་བཀའ་འདི་ལ་འཇིགས་པ་རྣམས་ཀྱིས་རང་གི་གཡོག་པོ་རྣམས་དང་ཕྱུགས་ཟོག་མྱུར་དུ་ཁང་པའི་ནང་ལ་བསྡུས་མོད། 21 འོན་ཀྱང་དཀོན་མཆོག་ཡ་ཝཱེའི་བཀའ་འདི་སེམས་ལ་མ་བཟུང་བ་དག་གིས་གཡོག་པོ་རྣམས་དང་ཕྱུགས་ཟོག་ཞིང་ནང་དུ་བསྐྱུར་བ་རེད།

22 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ལག་པ་ནམ་མཁར་རྐྱོངས་དང་། ཨེ་ཅིབ་ཡུལ་ཐམས་ཅད་དེ། མི་དང་ཕྱུགས་ཟོག་དང་ཞིང་ནང་གི་སྐྱེ་དངོས་ཐམས་ཅད་ཀྱི་སྟེང་དུ་སེར་བ་འབབ་པའི་ཕྱིར་ཡིན་ཞེས་གསུངས་པ་ལ། 23 མོ་ཤེ་ཡིས་རང་གི་འཁར་བ་ནམ་མཁར་བརྐྱངས་པ་དང་། དཀོན་མཆོག་ཡ་ཝཱེས་འབྲུག་སྒྲ་གྲགས་པ་དང་སེར་བ་འབབ་པར་མཛད་དེ། ས་ལ་མེའི་གློག་དམར་འཁྱུག་ཅིང་། དཀོན་མཆོག་ཡ་ཝཱེས་ཨེ་ཅིབ་ཡུལ་དུ་སེར་བ་ཕབ་བོ། ། 24 དུས་དེར་སེར་བ་དང་མེའི་གློག་དམར་གཉིས་འདྲེས་ཤིང་ཤིན་ཏུ་དྲག་པོ་ཡིན་ཏེ། ཨེ་ཅིབ་ཡུལ་ཆགས་པའི་དུས་ནས་བཟུང་དེ་ལྟ་བུ་བྱུང་མྱོང་མེད། 25 ཨེ་ཅིབ་ཡུལ་ཐམས་ཅད་དུ། ཞིང་ལ་ཡོད་པའི་མི་ཕྱུགས་གཉིས་ཀ་དང་སྐྱེ་དངོས་ཡོད་ཚད་སེར་བས་བརྡུངས་པ་དང་། ཞིང་གི་ལྗོན་ཤིང་དང་རྩི་ཤིང་མཐའ་དག་ཀྱང་བཅག་པ་དང་། 26 ཡེས་ར་ཨེལ་པ་རྣམས་གནས་པའི་གོ་ཤེན་ཡུལ་འབའ་ཞིག་ཏུ་སེར་བ་མ་བབས་སོ། །

27 དེ་ནས་ཕཱར་ཨོལ་གྱིས་མོ་ཤེ་དང་ཨ་རོན་གཉིས་བོས་འོངས་ནས་དེ་གཉིས་ལ་འདི་ལྟར། ད་རེས་ངས་སྡིག་པ་བྱས་ཤིང་། དཀོན་མཆོག་ཡ་ཝཱེ་དྲང་བདེན་ཡིན་ལ། བདག་དང་བདག་གི་འབངས་མི་རྣམས་ནི་ངན་པ་ཡིན་ནོ། ། 28 དཀོན་མཆོག་གི་འབྲུག་སྒྲ་དང་སེར་བས་ད་ནི་ཆོག་སྟེ། དཀོན་མཆོག་ཡ་ཝཱེ་ལ་ཞུ་བ་ཕུལ་ཞིག དེ་ནས་བདག་གིས་ཁྱོད་རྣམས་འགྲོ་རུ་འཇུག་སྟེ་འདི་རུ་འདུག་མི་དགོས་ཞེས་སྨྲས། 29 ཡང་མོ་ཤེ་ན་རེ། ང་རང་གྲོང་ཁྱེར་གྱི་ཕྱི་རོལ་ཏུ་སོང་མ་ཐག་ངས་དཀོན་མཆོག་ཡ་ཝཱེའི་ཕྱོགས་སུ་ལག་ཟུང་བརྐྱངས་ནས་གསོལ་བ་འདེབས་པར་བྱ་སྟེ། འབྲུག་སྒྲ་ཆད་ནས་སེར་བ་ཡང་མེད་པར་འགྱུར་ལ། ས་གཞི་ཐམས་ཅད་དཀོན་མཆོག་ཡ་ཝཱེའི་ཡིན་པ་ཁྱོད་ཀྱིས་ཤེས་པར་འགྱུར་བའི་ཕྱིར་ཡིན། 30 འོན་ཀྱང་ཁྱོད་དང་ཁྱོད་ཀྱི་འཁོར་གཡོག་རྣམས་ད་དུང་དཀོན་མཆོག་ཡ་ཝཱེ་ལ་མི་འཇིགས་པ་ངས་ཤེས་པ་ཡིན་ཞེས་སྨྲས་སོ། ། 31 དུས་དེར་ནས་ཀྱི་སྙེ་མ་འབུས་ཤིང་སོ་མའི་མེ་ཏོག་ཀྱང་བཞད་ཡོད་པས། སེར་བས་སོ་མ་དང་ནས་གཉིས་བརྡུངས་ནའང་། 32 གྲོ་དང་སོ་བ་ནི་ཕྱིས་སུ་སྨིན་པས་མ་བརྡུངས་སོ། ། 33 དེ་ནས་མོ་ཤེ་ནི་ཕཱར་ཨོལ་དང་བྲལ་ནས་གྲོང་ཁྱེར་གྱི་ཕྱི་རོལ་ཏུ་སོང་སྟེ། དཀོན་མཆོག་ཡ་ཝཱེའི་ཕྱོགས་སུ་ལག་ཟུང་བརྐྱངས་ནས་གསོལ་བ་བཏབ་པ་ན། འབྲུག་སྒྲ་དང་སེར་བ་ཆད་ཅིང་། ཆར་བ་ས་ལ་འབབ་མཚམས་ཀྱང་བཞག་པ་རེད། 34 ཕཱར་ཨོལ་གྱིས་ཆར་བ་དང་སེར་བ་དང་འབྲུག་སྒྲ་བཅས་མཚམས་ཆད་པ་མཐོང་ནས་དེ་ལས་ཀྱང་སྡིག་པ་བྱས་ཏེ། ཁོ་དང་ཁོའི་འཁོར་གཡོག་རྣམས་ཀྱིས་སེམས་གྱོང་པོར་བྱས། 35 དེ་ལྟར་ཕཱར་ཨོལ་གྱི་སེམས་གྱོང་པོར་གྱུར་ནས། དཀོན་མཆོག་ཡ་ཝཱེས་མོ་ཤེ་བརྒྱུད་དེ་གསུངས་པ་བཞིན་དུ་ཡེས་ར་ཨེལ་པ་རྣམས་འགྲོ་རུ་མ་བཅུག་གོ །

ལེའུ་བཅུ་པ།

འབུ་ཆ་ག་པའི་ཆག་སྒོ།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་རང་ཕཱར་ཨོལ་གྱི་མདུན་དུ་སོང་ཞིག བདག་གིས་ཁོ་དང་ཁོའི་འཁོར་གཡོག་རྣམས་ཀྱི་སེམས་གྱོང་པོར་བྱས་པའི་ཕྱིར་ཡིན། དེ་ནི་ཅི་ལ་ཞེ་ན། ངས་གྲུབ་རྟགས་དེ་རྣམས་ཁོ་ཚོའི་ཁྲོད་དུ་སྟོན་པ་དང་། 2 བདག་གིས་ཨེ་ཅིབ་པ་རྣམས་ལ་ཇི་ལྟར་འཕྲིན་ལས་མཛད་པ་དང་། དེ་དག་གི་ཁྲོད་དུ་གྲུབ་རྟགས་ཅི་ལྟ་བུ་བསྟན་པ་རྣམས་ཁྱོད་ཀྱིས་རང་རང་གི་བུ་དང་ཚ་བོའི་རྣ་བར་སྨྲ་བ་དང་། ཁྱོད་རྣམས་ཀྱིས་བདག་ནི་ཡ་ཝཱེ་ཡིན་པ་ཤེས་པར་འགྱུར་བའི་ཕྱིར་ཡིན་ཞེས་གསུངས་སོ། །

3 དེའི་ཕྱིར་མོ་ཤེ་དང་ཨ་རོན་གཉིས་ཕཱར་ཨོལ་གྱི་མདུན་དུ་སོང་ནས་དེ་ལ། ཨིབ་རི་པ་རྣམས་ཀྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་དུས་ནམ་ཞིག་གི་བར་དུ་ངའི་མདུན་དུ་ཁེངས་སྐྱུང་མི་བྱེད་དམ། བདག་ལ་བསྙེན་བཀུར་བྱེད་པའི་ཆེད་དུ་བདག་གི་འབངས་མི་འགྲོ་རུ་ཆུག 4 གལ་ཏེ་ཁྱོད་ཀྱིས་བདག་གི་འབངས་མི་འགྲོ་རུ་མི་འཇུག་ན། སང་ཉིན་ངས་འབུ་ཆ་ག་པ་ཁྱོད་ཀྱི་ཡུལ་དུ་གཏོང་བར་བྱ་སྟེ། 5 དེ་དག་གིས་ས་ངོས་ཐམས་ཅད་འགེབ་ཅིང་དེ་མི་མཐོང་བར་འགྱུར་ཞིང་། ཁྱོད་ཅག་ལ་སེར་བ་ནས་ལུས་པ་དང་ཞིང་ལ་སྐྱེས་པའི་ལྗོན་ཤིང་ཐམས་ཅད་ཀྱང་བཟའ་བར་འགྱུར། 6 ཡང་ཁྱོད་ཀྱི་ཕོ་བྲང་དང་། ཁྱོད་ཀྱི་འཁོར་གཡོག་ཐམས་ཅད་ཀྱི་ཁང་པ་དང་། ཨེ་ཅིབ་པ་ཀུན་གྱི་ཁང་པ་ལ་འབུ་ཆ་ག་པས་གང་ཡོང་ལ། དེ་ལྟ་བུ་ནི་ཁྱོད་ཀྱི་ཕ་མེས་ཡང་མེས་རྣམས་འཇིག་རྟེན་དུ་སྐྱེས་པའི་དུས་ནས་བཟུང་ད་ལྟའི་བར་དུ་ནམ་ཡང་མཐོང་མ་མྱོང་གསུངས་ཞེས་སྨྲས་པ་དང་། མོ་ཤེ་ཁ་ཕྱིར་འཁོར་ཏེ་ཕཱར་ཨོལ་དང་བྲལ་ནས་སོང་ངོ་། །

7 དེ་ནས་ཕཱར་ཨོལ་གྱི་འཁོར་གཡོག་རྣམས་ཀྱིས་ཁོ་ལ། མི་འདི་དུས་ནམ་ཞིག་གི་བར་དུ་ངེད་ཅག་འཛིན་པའི་རྙི་རུ་འགྱུར་རམ། མི་འདི་རྣམས་ཁོ་རྣམས་ཀྱི་དཀོན་མཆོག་ཡ་ཝཱེ་ལ་བསྙེན་བཀུར་བྱེད་པའི་ཆེད་དུ་འགྲོ་རུ་ཆུག་དང་། ཨེ་ཅིབ་ཡུལ་བརླགས་ཟིན་པ་ཁྱེད་ཀྱིས་ད་དུང་མི་ཤེས་སམ་ཞེས་ཞུས་པས། 8 མོ་ཤེ་དང་ཨ་རོན་གཉིས་ཕྱིར་ཕཱར་ཨོལ་གྱི་མདུན་དུ་བོས་ནས་དེས་ཁོ་གཉིས་ལ་འདི་ལྟར། ཁྱོད་ཅག་གི་དཀོན་མཆོག་ཡ་ཝཱེ་ལ་བསྙེན་བཀུར་བྱེད་དུ་སོང་ཞིག འོན་ཀྱང་སུ་འགྲོ་བར་བྱའམ་ཞེས་དྲིས་པར། 9 མོ་ཤེ་ན་རེ། དཀོན་མཆོག་ཡ་ཝཱེ་ལ་དུས་ཆེན་བསྲུང་བའི་ཕྱིར་ངེད་རྣམས་རྒན་གཞོན་དང་། བུ་བུ་མོ་རྣམས་མཉམ་དུ་བ་ཁྱུ་དང་ར་ལུག་གི་ཁྱུ་དེད་ནས་འགྲོ་བར་བྱ་ཞེས་སྨྲས། 10 ཡང་ཕཱར་ཨོལ་གྱིས་ཁོ་གཉིས་ལ། དེ་བས་ངས་ཁྱོད་རྣམས་བུད་མེད་དང་ཕྲུ་གུ་བཅས་པ་འགྲོ་རུ་འཇུག་དུས། དཀོན་མཆོག་ཡ་ཝཱེ་ཁྱོད་ཅག་དང་མཉམ་དུ་བཞུགས་ཀྱང་སྲིད། ཁྱོད་ཅག་ལ་དམིགས་ཡུལ་ངན་པ་ཡོད་པས་གཟབ་གཟབ་གྱིས་ཤིག 11 ཐམས་ཅད་སོང་མི་ཆོག་སྟེ། ཁྱོད་ཅག་སྐྱེས་པ་རྣམས་འབའ་ཞིག་སོང་ནས་དཀོན་མཆོག་ཡ་ཝཱེ་ལ་བསྙེན་བཀུར་བྱོས་ཤིག དེ་ནི་ཁྱོད་ཅག་གི་འདོད་པ་ཡིན་པས་སོ་ཞེས་སྨྲས་ཤིང་། ཁོ་གཉིས་ཕཱར་ཨོལ་གྱི་མདུན་ནས་ཕྱིར་བཏོན་ཏོ། །

12 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ལག་པ་ཨེ་ཅིབ་ཡུལ་གྱི་ཕྱོགས་སུ་རྐྱོངས་དང་། འབུ་ཆ་ག་པ་རྣམས་ཨེ་ཅིབ་ཡུལ་དུ་འོངས་ནས་ས་སྟེང་གི་སྐྱེ་དངོས་ཐམས་ཅད་དེ། སེར་ཤུལ་ནས་ལུས་པ་མཐའ་དག་བཟའ་བའི་ཕྱིར་ཡིན་ཞེས་གསུངས་པ་དང་། 13 མོ་ཤེ་ཡིས་འཁར་བ་ཨེ་ཅིབ་ཡུལ་གྱི་ཕྱོགས་སུ་བརྐྱངས་ཤིང་། དཀོན་མཆོག་ཡ་ཝཱེས་ཉིན་མཚན་དེ་ལ་ཤར་རླུང་གཡུགས་པར་མཛད་དེ། ཐོ་རངས་ལ་སླེབས་དུས་ཤར་རླུང་གིས་འབུ་ཆ་ག་པ་རྣམས་ཁུར་ཡོང་ངོ་། ། 14 འབུ་ཆ་ག་པ་རྣམས་ཨེ་ཅིབ་ཡུལ་ཀུན་ལ་ཁྱབ་ཡོང་སྟེ། ཡུལ་ཐམས་ཅད་ལ་ཤིན་ཏུ་མང་པོ་བབས། དེ་ལྟ་བུའི་འབུ་ཆ་ག་པ་སྔར་བྱུང་མ་མྱོང་ལ། ཕྱིས་སུའང་འབྱུང་བར་མི་འགྱུར། 15 འབུ་ཆ་ག་པ་ཡིས་ས་ངོས་ཐམས་ཅད་བཀབ་པས་ས་ནི་ནག་པོར་གྱུར་པ་དང་། ཡང་སེར་ཤུལ་ནས་ལུས་པའི་ས་སྟེང་གི་སྐྱེ་དངོས་མཐའ་དག་དང་ལྗོན་ཤིང་གི་འབྲས་བུ་ཐམས་ཅད་ཟོས་ནས། ཨེ་ཅིབ་ཡུལ་ཀུན་གྱི་ལྗོན་ཤིང་དང་ཞིང་ནང་གི་སྐྱེ་དངོས་ལས་སྔོན་པོ་ཅི་ཡང་མ་བསྐྱུར་ཏོ། ། 16 དེ་ནས་ཕཱར་ཨོལ་གྱིས་མྱུར་དུ་མོ་ཤེ་དང་ཨ་རོན་གཉིས་བོས་ཏེ་ན་རེ། ངས་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་ཤིང་། ཁྱོད་གཉིས་ལའང་སྡིག་པ་བྱས་སོང་། 17 ད་ལྟ་ཁྱོད་གཉིས་ལ་ཞུ་བ་བྱེད་དེ། ཐེངས་འདི་ཁོ་ནར་ངའི་སྡིག་པ་ལ་གུ་ཡངས་གནང་བར་མཛོད། ཁྱོད་ཅག་གི་དཀོན་མཆོག་ཡ་ཝཱེས་ང་རང་ད་རེས་འཆི་བ་འདི་ནས་ཐར་བར་མཛད་པའི་ཕྱིར་ཞུ་བ་འབུལ་རོགས་ཞེས་སྨྲས་པ་ལ། 18 མོ་ཤེ་ཡིས་ཕཱར་ཨོལ་དང་བྲལ་ནས་དཀོན་མཆོག་ཡ་ཝཱེ་ལ་གསོལ་བ་བཏབ་ཅིང་། 19 དེ་ནས་དཀོན་མཆོག་ཡ་ཝཱེས་རླུང་ནི་ནུབ་རླུང་དྲག་པོར་བསྒྱུར་ཏེ། འབུ་ཆ་ག་པ་རྣམས་གཡུགས་ཤིང་རྒྱ་མཚོ་དམར་པོའི་ནང་དུ་ཁུར་བ་དང་། ཨེ་ཅིབ་ཡུལ་ཐམས་ཅད་ནས་འབུ་ཆ་ག་པ་གཅིག་ཀྱང་མ་བསྐྱུར་ཏོ། ། 20 འོན་ཀྱང་དཀོན་མཆོག་ཡ་ཝཱེས་ཕཱར་ཨོལ་གྱི་སེམས་གྱོང་པོར་མཛད་པས། དེས་ཡེས་ར་ཨེལ་པ་རྣམས་འགྲོ་རུ་མ་བཅུག་གོ །

མུན་པའི་ཆག་སྒོ།

21 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ལག་པ་ནམ་མཁའི་ཕྱོགས་སུ་རྐྱོངས་དང་། རེག་ཀྱང་རེག་ནུས་པའི་མུན་པ་ཞིག་ཨེ་ཅིབ་ཡུལ་ལ་འབྱུང་བའི་ཕྱིར་ཡིན་ཞེས་གསུངས་པ་ལ། 22 མོ་ཤེ་ཡིས་ལག་པ་ནམ་མཁའི་ཕྱོགས་སུ་བརྐྱངས་པས། ཉིན་གསུམ་ལ་ཨེ་ཅིབ་ཡུལ་ཡོངས་སུ་མུན་པ་སྟུག་པོ་ཞིག་བྱུང་། 23 ཉིན་གསུམ་གྱི་རིང་མི་རྣམས་ཀྱིས་ཕན་ཚུན་མཐོང་མ་ནུས་ལ། མི་སུ་ཡང་ལངས་ནས་རང་སར་འབྲལ་མ་ཕོད་དོ། །འོན་ཀྱང་ཡེས་ར་ཨེལ་པ་རྣམས་ཀྱི་སྡོད་ཡུལ་རྣམས་ལ་འོད་ཡོད་པ་རེད། 24 དེ་ནས་ཕཱར་ཨོལ་གྱིས་མོ་ཤེ་བོས་ནས་ཁོ་ལ་འདི་ལྟར། ཁྱོད་ཅག་དཀོན་མཆོག་ཡ་ཝཱེ་ལ་བསྙེན་བཀུར་བྱེད་དུ་སོང་ཞིག འོན་ཏེ་ཁྱོད་རྣམས་ཀྱི་ར་ལུག་གི་ཁྱུ་དང་བ་ཁྱུ་འདི་རུ་བསྐྱུར་དགོས་པ་དང་། བུད་མེད་དང་ཕྲུ་གུ་རྣམས་ཁྱོད་ཅག་དང་མཉམ་དུ་སོང་ཆོག་ཅེས་སྨྲས་པ་ལ། 25 མོ་ཤེ་ན་རེ། ངེད་རྣམས་ཀྱིས་ངེད་ཅག་གི་དཀོན་མཆོག་ཡ་ཝཱེ་ལ་མཆོད་པ་འབུལ་ཐུབ་པའི་ཕྱིར། ཁྱོད་ཀྱིས་མཆོད་རྫས་དང་སྦྱིན་སྲེག་ཏུ་འབུལ་བྱའི་སེམས་ཅན་ཅིས་ཀྱང་ངེད་ཀྱི་ལག་ཏུ་གཏད་དེ། 26 ངེད་རྣམས་ཀྱི་ཕྱུགས་ཟོག་ཀྱང་ངེས་པར་ངེད་དང་མཉམ་དུ་འགྲོ་དགོས་ཤིང་། ཐ་ན་རྨིག་པ་གཅིག་ཀྱང་མི་བསྐྱུར། ཅིའི་ཕྱིར་ཞེ་ན། དེ་རྣམས་ལས་འགའ་ཤས་བླངས་ཏེ་ངེད་ཅག་གི་དཀོན་མཆོག་ཡ་ཝཱེ་ལ་བསྙེན་བཀུར་བྱེད་དགོས་པའི་ཕྱིར་ཡིན་ལ། ངེད་ཅག་གནས་དེར་མ་སླེབས་པའི་བར་དུ་གང་ཞིག་གིས་དཀོན་མཆོག་ཡ་ཝཱེ་ལ་བསྙེན་བཀུར་ཅི་ཞིག་བྱེད་དགོས་པ་མི་ཤེས་ཞེས་སྨྲས། 27 འོན་ཀྱང་དཀོན་མཆོག་ཡ་ཝཱེས་ཕཱར་ཨོལ་གྱི་སེམས་གྱོང་པོར་མཛད་པས། ཁོ་རྣམས་འགྲོ་རུ་འཇུག་མ་འདོད་ཅིང་། 28 ཕཱར་ཨོལ་གྱིས་མོ་ཤེ་ལ་འདི་ལྟར། ཁྱོད་འདི་ནས་ཕར་སོང་ཞིག ཕྱིན་ཆད་ང་དང་འཕྲད་པར་གཟབ་གཟབ་བྱོས། རྒྱུ་མཚན་ནི་ང་དང་འཕྲད་པའི་ཉིན་ལ་ཁྱོད་འཆི་བར་ངེས་པས་སོ་ཞེས་སྨྲས་པར། 29 མོ་ཤེ་ན་རེ། ཁྱོད་ཀྱིས་སྨྲས་པ་བདེན་ནོ། །ང་ནི་ཁྱོད་དང་སླར་ཡང་འཕྲད་མི་སྲིད་ཅེས་སྨྲས་སོ། །

ལེའུ་བཅུ་གཅིག་པ།

སྐྱེས་འགོ་རྣམས་གསོད་པའི་ཆག་སྒོ།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། བདག་གིས་ད་དུང་ཆག་སྒོ་ཞིག་ཕཱར་ཨོལ་དང་ཨེ་ཅིབ་ཡུལ་དུ་འབྱུང་བར་བྱ། དེའི་རྗེས་སུ་ཁོས་ཁྱོད་རྣམས་ཡུལ་འདི་ནས་འགྲོ་རུ་འཇུག་པར་མ་ཟད། ཁོས་ཁྱོད་རྣམས་འགྲོ་རུ་འཇུག་པའི་དུས་སུ་ཁྱོད་ཅག་ཡོངས་རྫོགས་སྐྲོད་ངེས་ཤིང་། 2 མི་རྣམས་ཀྱི་རྣ་ལམ་དུ། སྐྱེས་ཕོ་མོ་རེ་རེས་རང་རང་གི་ཁྱིམ་མཚེས་ལ་གསེར་དངུལ་གྱི་ཡོ་བྱད་རྣམས་སློང་དགོས་པའི་གཏམ་འཇོག་པར་གྱིས་ཞེས་གསུངས་པ་དང་། 3 དཀོན་མཆོག་ཡ་ཝཱེས་ཨེ་ཅིབ་པའི་མིག་མདུན་དུ་མི་རྣམས་ལ་ཐུགས་རྗེ་ཐོབ་པར་མཛད་ཅིང་། ཡང་མོ་ཤེ་ནི་ཨེ་ཅིབ་ཡུལ་དང་། ཕཱར་ཨོལ་གྱི་འཁོར་གཡོག་རྣམས་དང་འབངས་མི་དག་གི་མིག་མདུན་དུ་ཤིན་ཏུ་ཆེན་པོ་ཡོད་པ་ཡིན་ནོ། །

4 ཡང་མོ་ཤེ་ན་རེ། དཀོན་མཆོག་ཡ་ཝཱེས་འདི་སྐད་དུ། ནམ་ཕྱེད་ཙམ་ལ་ང་རང་ཨེ་ཅིབ་ཡུལ་ཀུན་ཏུ་རྒྱུ་ཞིང་། 5 ཨེ་ཅིབ་ཡུལ་དུ་སྐྱེས་འགོ་ཐམས་ཅད་དེ་ཁྲི་ལ་བཞུགས་པའི་ཕཱར་ཨོལ་ནས་རང་འཐག་ལ་ཡོད་པའི་བྲན་མོའི་བར་དུ་སྐྱེས་འགོ་ཡོད་དོ་ཅོག་དང་། ཕྱུགས་ཕྲུག་འགོ་མ་ཐམས་ཅད་འཆི་ངེས་ཡིན་ལ། 6 ཨེ་ཅིབ་ཡུལ་ཐམས་ཅད་དུ་ངུ་འབོད་ཆེན་པོ་འབྱུང་སྟེ། སྔར་དེ་འདྲ་བྱུང་མ་མྱོང་ལ། ཕྱིས་སུའང་འབྱུང་མི་སྲིད། 7 འོན་ཀྱང་ཡེས་ར་ཨེལ་པ་རྣམས་ཀྱི་ཁྲོད་དུ་མི་ཕྱུགས་གང་ཡིན་ཡང་། ཐ་ན་ཁྱི་ཡིས་ཀྱང་དེ་རྣམས་ལ་ཟུག་མི་ཕོད་ཅེས་གསུངས། དེ་ནི་དཀོན་མཆོག་ཡ་ཝཱེས་ཨེ་ཅིབ་པ་དང་ཡེས་ར་ཨེལ་པ་རྣམས་སོ་སོར་བཀར་བ་ཁྱོད་ཅག་གིས་ཤེས་པའི་ཕྱིར་ཡིན་ལ། 8 ཁྱོད་ཀྱི་འཁོར་གཡོག་འདི་རྣམས་ཐམས་ཅད་བདག་གི་མདུན་དུ་འོངས་ནས་གུས་འདུད་བྱེད་ཅིང་འདི་ལྟར། ཁྱོད་དང་ཁྱོད་ཀྱི་རྗེས་སུ་འབྲངས་པའི་མི་ཐམས་ཅད་འདི་ནས་སོང་ཞིག་ཅེས་སྨྲ་བར་འགྱུར་ཞིང་། དེའི་རྗེས་སུ་ང་རང་འགྲོ་བར་འགྱུར་ཞེས་སྨྲས་པ་དང་། མོ་ཤེ་ཁོང་ཁྲོ་ཆེན་པོ་དང་བཅས་ཕཱར་ཨོལ་དང་བྲལ་ནས་སོང་ངོ་། །

9 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ངས་ཨེ་ཅིབ་ཡུལ་དུ་སྒྲུབ་པའི་དོན་ངོ་མཚར་ཅན་ཇེ་མང་དུ་འཕེལ་བའི་ཕྱིར། ཕཱར་ཨོལ་གྱིས་ཁྱོད་ཀྱི་བཀའ་ལ་མཉན་པར་མི་འགྱུར་ཞེས་གསུངས། 10 མོ་ཤེ་དང་ཨ་རོན་གཉིས་ཀྱིས་ཕཱར་ཨོལ་གྱི་མདུན་དུ་དོན་ངོ་མཚར་ཅན་དེ་ཐམས་ཅད་བསྟན་ནའང་། དཀོན་མཆོག་ཡ་ཝཱེས་ཕཱར་ཨོལ་གྱི་སེམས་གྱོང་པོར་མཛད་དེ། ཁོས་ཡེས་ར་ཨེལ་པ་རྣམས་རང་གི་ཡུལ་ནས་འགྲོ་རུ་མ་བཅུག་གོ །

ལེའུ་བཅུ་གཉིས་པ།

པེ་སག་གི་དུས་ཆེན།

1 ཡང་དཀོན་མཆོག་ཡ་ཝཱེས་ཨེ་ཅིབ་ཡུལ་དུ་མོ་ཤེ་དང་ཨ་རོན་གཉིས་ལ་འདི་སྐད་དུ། 2 ཟླ་འདི་ནི་ཁྱོད་ཅག་གི་ཟླ་དང་པོ་ཡིན་པ་དང་། ལོ་གཅིག་གི་ཐོག་མར་བརྩི་དགོས། 3 ཁྱོད་གཉིས་ཀྱིས་ཡེས་ར་ཨེལ་གྱི་ཚོགས་ཐམས་ཅད་ལ་འདི་ལྟར། ཟླ་འདིའི་ཚེས་བཅུ་པ་ལ་རང་རང་གི་ཕ་ཡི་ཁྱིམ་རྒྱུད་བཞིན་དུ་ཁྱིམ་ཚང་རེ་རེས་ལུ་གུ་ *རེ་ལེན་དགོས་ཤིང་། 4 གལ་ཏེ་ལུ་གུ་བཟའ་བ་ལ་ཁྱིམ་མི་ཉུང་ངུ་ཡིན་ན། ཁྱིམ་བདག་གིས་ཉེ་བའི་ཁྱིམ་མཚེས་དང་མཉམ་དུ་ལུ་གུ་གཅིག་ལེན་དགོས་ལ། ཁྱིམ་མི་རེ་རེའི་ཟ་ཚད་བཞིན་དུ་སྔོན་རྩིས་རྒྱག་དགོས། 5 ཁྱོད་ཅག་གི་ལུ་གུ་ནི་ལོ་གཅིག་ཅན་གྱི་ཕོ་ཕྱུགས་སྐྱོན་མེད་པ་ཞིག་ཡིན་དགོས་པ་དང་ལུག་གམ་ར་ཡི་ཁྲོད་གང་ནས་བླངས་ཀྱང་ཆོག 6 ཁྱོད་ཅག་གིས་ཟླ་འདིའི་ཚེས་བཅུ་བཞི་པའི་བར་དུ་བཞག་ནས། ཡེས་ར་ཨེལ་གྱི་ཚོགས་ཐམས་ཅད་ཀྱིས་ས་སྲོས་ཀྱི་དུས་སུ་ལུ་གུ་བཤའ་དགོས། 7 ཡང་ཁྱིམ་ཚང་རེ་རེས་དེའི་ཁྲག་ཉུང་ཙམ་བླངས་ཏེ་ལུ་གུ་བཟའ་སའི་ཁང་པ་དག་གི་སྒོ་འགྲམ་གཉིས་ཀ་དང་ཡ་ཐེམ་ལ་བསྐུ་དགོས། 8 མཚན་མོ་དེར་ལུ་གུའི་ཤ་བཟའ་དགོས་ཏེ། མེ་ལ་བསྲེགས་ནས་སྐྱུར་མེད་བག་ལེབ་དང་སྔོ་ཚོད་ཁ་པོ་དང་ལྷན་དུ་བཟའ་དགོས། 9 རློན་པའམ་ཆུ་ལ་བཙོས་པ་ནི་བཟའ་མི་རུང་སྟེ་མགོ་སུག་གཉིས་ཀ་དང་དེའི་ནང་ཁྲོལ་དང་བཅས་པ་མེ་ལ་བསྲེགས་ནས་བཟའ་དགོས། 10 ཕྱི་ཉིན་ཞོགས་པའི་བར་དུ་ཅི་ཡང་ལུས་སུ་འཇུག་མི་རུང་ལ། གལ་ཏེ་ཞོགས་པའི་བར་དུ་ལུས་ན་དེ་མེར་བསྲེག་དགོས། 11 ཡང་ཟ་སྲོལ་ནི་འདི་ལྟ་སྟེ། ཁྱོད་རྣམས་ཀྱིས་ཐུ་བ་བརྫེས་པ་དང་རྐང་པར་ལྷམ་གྱོན་ཞིང་། འཁར་བ་ལག་ཏུ་བཟུང་ནས་བྲེལ་མྱུར་ངང་བཟའ་དགོས་ལ། དེ་ནི་ཡ་ཝཱེའི་པེ་སག་གི་དུས་ཆེན་ཡིན་ནོ། ། 12 མཚན་མོ་དེར་ང་རང་ཨེ་ཅིབ་ཡུལ་དུ་རྒྱུ་ཞིང་། མི་ཕྱུགས་གང་ཡིན་ཡང་ཨེ་ཅིབ་ཡུལ་གྱི་སྐྱེས་འགོ་ཐམས་ཅད་གསོད་པ་དང་། ཨེ་ཅིབ་ཡུལ་གྱི་ལྷ་ཀུན་ལ་ཁྲིམས་ཐག་གཅོད་པར་བྱ། བདག་ནི་ཡ་ཝཱེ་ཡིན། 13 ཁྲག་དེ་ཁྱོད་རྣམས་གནས་སའི་ཁང་པའི་སྟེང་རྟགས་སུ་འགྱུར་ལ། ངས་ཁྲག་དེ་མཐོང་བ་དང་ཕར་བརྒལ་ཞིང་། ཨེ་ཅིབ་ཡུལ་ལ་བརྡུང་བའི་ཚེ། མེད་པར་བཟོ་བའི་ཆག་སྒོ་དེ་ཁྱོད་རྣམས་ལ་འཕོག་པར་མི་འགྱུར་རོ། །

14 ཡང་ཉིན་དེ་ནི་ཁྱོད་ཅག་གི་ཕྱིར་རྗེས་དྲན་དུ་འགྱུར་ཞིང་། དཀོན་མཆོག་ཡ་ཝཱེ་ལ་དུས་ཆེན་ཞིག་རོལ་དགོས་པ་དང་། ཁྱོད་རྣམས་ཀྱིས་མི་རབས་ནས་མི་རབས་བར་ཁྲིམས་སྲོལ་དེ་གཏན་དུ་བསྲུང་དགོས། 15 ཉིན་བདུན་གྱི་རིང་ལ་སྐྱུར་མེད་བག་ལེབ་བཟའ་དགོས་ཤིང་། ཉིན་དང་པོར་ཁྱོད་ཅག་གིས་རང་གི་ཁྱིམ་ནས་སྐྱུར་རྩི་ཕྱི་རུ་དོར་ཅིག ཅི་ལ་ཞེ་ན། ཉིན་དང་པོ་ནས་ཉིན་བདུན་པའི་བར་དུ་མི་སུ་ཞིག་གིས་སྐྱུར་རྩི་དང་ལྡན་པ་ཞིག་ཟོས་ན། མི་དེ་ཡེས་ར་ཨེལ་གྱི་ཁྲོད་ནས་འཕུད་དགོས་པའི་ཕྱིར་ཡིན། 16 ཉིན་དང་པོར་ཁྱོད་རྣམས་ལ་འདུ་འཛོམས་དམ་པ་ཡོད་དགོས་ལ། ཉིན་བདུན་པར་ཡང་འདུ་འཛོམས་དམ་པ་ཡོད་དགོས། ཉིན་དེ་གཉིས་ལ་མི་རེ་རེར་མཁོ་བའི་ཁ་ཟས་འབའ་ཞིག་སྟ་གོན་བྱེད་པ་ལས་གཞན། ལས་གང་ཡང་བྱེད་མི་རུང་། 17 ཉིན་དེ་ཉིད་ལ་ངས་ཁྱོད་རྣམས་ཀྱི་དཔུང་སྡེ་ཨེ་ཅིབ་ཡུལ་ནས་ཕྱིར་ཁྲིད་པའི་རྐྱེན་གྱིས། ཁྱོད་རྣམས་ཀྱིས་སྐྱུར་མེད་བག་ལེབ་ཀྱི་དུས་ཆེན་བསྲུང་དགོས་ལ། ཉིན་མོ་དེ་བསྲུང་བ་དང་མི་རབས་ནས་མི་རབས་བར་ཁྲིམས་སྲོལ་དེ་གཏན་དུ་བརྩི་དགོས། 18 ཟླ་དང་པོའི་ཚེས་བཅུ་བཞི་ཉིན་གྱི་དགོང་མོ་ནས་ཟླ་དེའི་ཚེས་ཉེར་གཅིག་ཉིན་གྱི་དགོང་མོའི་བར་དུ་སྐྱུར་མེད་བག་ལེབ་བཟའ་དགོས། 19 ཁྱོད་ཅག་གི་ཁྱིམ་རེ་རེར་ཉིན་བདུན་གྱི་རིང་ལ་སྐྱུར་རྩི་ཡོད་མི་རུང་སྟེ། བྱེས་པའམ་ཡུལ་མི་སུ་ཡིན་ཡང་སྐྱུར་རྩི་ཅན་གང་ཞིག་ཟ་མཁན་དེ་ཡེས་ར་ཨེལ་གྱི་ཚོགས་ནས་འཕུད་དགོས་པའི་ཕྱིར་ཡིན། 20 ཁྱོད་རྣམས་ཀྱིས་སྐྱུར་རྩི་ཅན་གང་ཡིན་ཡང་བཟའ་མི་རུང་ལ། ཁྱོད་ཅག་གང་དུ་གནས་ནའང་སྐྱུར་མེད་བག་ལེབ་བཟའ་དགོས་ཞེས་སྨྲོས་ཤིག་གསུངས་སོ། །

21 དེ་ནས་མོ་ཤེ་ཡིས་ཡེས་ར་ཨེལ་གྱི་རྒན་པོ་རྣམས་བོས་ནས་དེ་དག་ལ། ཁྱོད་རྣམས་ཀྱིས་ཁྱིམ་མི་བཞིན་དུ་ལུ་གུ་བླངས་ནས་པེ་སག་གི་ལུ་གུ་ཤོས་ཞིག 22 ཡང་ཨི་སོབ་རྩྭ་ཤིང་ཕོན་པོ་ཞིག་གཞོང་པ་རུ་ཡོད་པའི་ཁྲག་གི་ནང་དུ་སྦངས་ནས། ཁྲག་དེ་སྒོའི་ཡ་ཐེམ་དང་སྒོ་འགྲམ་གཉིས་ལ་བསྐུ་དགོས་ཤིང་། ཞོགས་པའི་བར་དུ་ཁྱོད་རྣམས་ལས་སུ་ཡང་རང་གི་ཁྱིམ་ནས་སྒོ་རུ་འབུད་མི་རུང་། 23 ཅི་ལ་ཞེ་ན། དཀོན་མཆོག་ཡ་ཝཱེ་ཕྱོགས་ཀུན་ལ་རྒྱུ་ཞིང་ཨེ་ཅིབ་པ་རྣམས་དགུམ་པ་དང་། སྒོའི་ཡ་ཐེམ་དང་སྒོ་འགྲམ་གཉིས་ལ་བསྐུས་པའི་ཁྲག་གཟིགས་པ་ན། ཁོང་ཉིད་སྒོ་དེ་ལས་ཕར་བརྒལ་ཞིང་སྲོག་གཅོད་མཁན་དེ་ཁྱོད་ཅག་གི་ཁང་པའི་ནང་ལ་ཁྱོད་རྣམས་དགུམ་དུ་ཡོང་བར་མི་མཛད་པའི་ཕྱིར་རོ། ། 24 ཁྱོད་ཅག་གིས་བཀའ་འདི་བསྲུངས་ཏེ། མི་རབས་ནས་མི་རབས་བར་ཁྲིམས་སྲོལ་དེ་གཏན་དུ་བསྲུང་དགོས། 25 ཡང་ཕྱིས་སུ་ཁྱོད་རྣམས་དཀོན་མཆོག་ཡ་ཝཱེས་ཁྱོད་ཅག་ལ་གནང་བར་ཞལ་གྱིས་བཞེས་པའི་ཡུལ་དུ་སླེབས་དུས། ཁྱོད་ཅག་གིས་ཆོ་ག་དེ་བསྲུང་དགོས། 26 ཁྱོད་ཅག་གི་བུ་ཕྲུག་རྣམས་ཀྱིས་ཆོ་ག་འདིའི་དོན་ཅི་ཡིན་ཞེས་འདྲི་བའི་ཚེ། 27 ཁྱོད་ཅག་གིས་དེ་རྣམས་ལ། འདི་ནི་དཀོན་མཆོག་ཡ་ཝཱེ་ལ་འབུལ་བའི་པེ་སག་གི་མཆོད་པ་དེ་ཡིན། ཁོང་གིས་ཨེ་ཅིབ་པ་རྣམས་ལ་བརྡུངས་པའི་ཚེ། ཨེ་ཅིབ་ཡུལ་དུ་ཡོད་པའི་ཡེས་ར་ཨེལ་པ་རྣམས་ཀྱི་ཁང་པ་རྣམས་ལས་ཕར་བརྒལ་ཏེ་རང་ཅག་གི་ཁྱིམ་ཚང་རེ་རེ་ཐར་བར་མཛད་པ་ཡིན་སྨྲོས་ཤིག་ཅེས་སྨྲས། དེ་ནས་མི་རྣམས་ཀྱིས་མགོ་བོ་བཏུད་ནས་ཕྱག་བཙལ་ཞིང་། 28 དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་བཀའ་ཇི་ལྟར་གནང་བ་ཡིན་ན། ཡེས་ར་ཨེལ་པ་རྣམས་ཀྱིས་དེ་བཞིན་དུ་བྱས་སོ། །

29 ཡང་ནམ་ཕྱེད་ལ་དཀོན་མཆོག་ཡ་ཝཱེས་ཨེ་ཅིབ་ཡུལ་དུ་རྒྱལ་ཁྲི་ལ་སྡོད་པའི་ཕཱར་ཨོལ་གྱི་སྐྱེས་འགོ་ནས་བཙོན་དུ་བཅུག་ཡོད་པའི་བཙོན་པའི་སྐྱེས་འགོའི་བར་དང་། ཕྱུགས་ཕྲུག་འགོ་མ་རྣམས་བཅས་སྐྱེས་འགོ་ཐམས་ཅད་བཀུམས། 30 མཚན་མོ་དེ་ལ་ཕཱར་ཨོལ་དང་དེའི་འཁོར་གཡོག་རྣམས་དང་། ཨེ་ཅིབ་པ་ཐམས་ཅད་ལངས་ནས་ཨེ་ཅིབ་ཡུལ་དུ་ངུ་སྐད་ཆེན་པོ་ཞིག་བྱུང་བ་སྟེ། འཆི་བ་མེད་པའི་ཁྱིམ་ཚང་གཅིག་ཀྱང་མ་ལུས་པའི་ཕྱིར་རོ། །

ཨེ་ཅིབ་ཡུལ་ནས་ཕྱིར་ཐོན་པ།

31 དེ་ནས་མཚན་མོའི་དུས་སུ་ཕཱར་ཨོལ་གྱིས་མོ་ཤེ་དང་ཨ་རོན་གཉིས་བོས་ཏེ་ན་རེ། ཁྱོད་གཉིས་དང་ཡེས་ར་ཨེལ་པ་རྣམས་ངའི་འབངས་མིའི་ཁྲོད་ནས་ཆས་ཏེ་སོང་ཞིག ཁྱོད་གཉིས་ཀྱིས་སྨྲས་པ་བཞིན་དུ་དཀོན་མཆོག་ཡ་ཝཱེ་ལ་བསྙེན་བཀུར་བྱེད་དུ་སོང་ཞིག 32 ཡང་ཁྱོད་ཀྱིས་སྨྲས་པ་བཞིན་དུ་ར་ལུག་གི་ཁྱུ་དང་བ་ཁྱུ་དེད་ནས་སོང་ལ། ང་རང་ལ་ཡང་བྱིན་གྱིས་རློབས་ཤིག་ཅེས་སྨྲས་སོ། །

33 ཨེ་ཅིབ་པ་རྣམས་ཀྱིས་ངེད་ཐམས་ཅད་འཆི་བར་འགྱུར་ཞེས་སྨྲས་པས། ཡེས་ར་ཨེལ་པ་རྣམས་ལ་ནན་གྱིས་བསྐུལ་ཏེ་ཁོ་རྣམས་ཡུལ་དེ་ནས་མྱུར་དུ་ཕྱིར་བཏོན། 34 དེ་ནས་ཁོ་རྣམས་ཀྱིས་ད་དུང་སྐྱུར་རྩི་མ་བཏབ་པའི་བག་ཟན་དང་ཟན་གཞོང་བཅས་གྱོན་གོས་ཀྱིས་བཏུམས་ཏེ་ཕྲག་ལ་ཁུར་ནས་ཁྱེར། 35 ཡེས་ར་ཨེལ་པ་རྣམས་ཀྱིས་མོ་ཤེ་ཡིས་སྨྲས་པ་བཞིན་དུ་བསྒྲུབས་པ་སྟེ། ཨེ་ཅིབ་པ་རྣམས་ལས་གསེར་དངུལ་གྱི་ཡོ་བྱད་དང་གྱོན་གོས་བསླངས་པ་དང་། 36 དཀོན་མཆོག་ཡ་ཝཱེས་ཨེ་ཅིབ་པ་དག་གི་མིག་མདུན་དུ་མི་རྣམས་ལ་ཐུགས་རྗེ་ཐོབ་པར་མཛད་པས། དེ་དག་གིས་ཅི་བསླངས་པ་བཞིན་དུ་ཐོབ་ཅིང་། ཨེ་ཅིབ་པའི་རྒྱུ་ནོར་དག་བཅོམ་ནས་ཁྱེར་ཏོ། །

37 དེ་ནས་ཡེས་ར་ཨེལ་པ་རྣམས་རཱ་ཨམ་སེའེ་ནས་ཆས་ཏེ་སོའུ་ཀོད་ཡུལ་དུ་ཕྱིན་པ་དང་། བུད་མེད་དང་ཕྲུ་གུ་རྣམས་མ་ཐེ་བར། རྐང་པ་བརྒྱབ་ནས་འགྲོ་བའི་སྐྱེས་པའི་མི་གྲངས་ནི་འབུམ་དྲུག་ཙམ་ཡོད། 38 མི་ཚོགས་འདྲེས་མ་ཞིག་དང་ར་ལུག་དང་བ་གླང་གི་ཁྱུ་རྣམས་ཏེ་སྒོ་ཕྱུགས་གྲངས་ལས་འདས་པའང་ཁོ་རྣམས་དང་མཉམ་དུ་སོང་བ་དང་། 39 ཡང་ཁོ་རྣམས་ཀྱིས་ཨེ་ཅིབ་ཡུལ་ནས་ཁྱེར་བའི་བག་ཟན་ནས་སྐྱུར་མེད་བག་ལེབ་བསྲེགས་པ་སྟེ། ཅི་ལ་ཞེ་ན། ཨེ་ཅིབ་ཡུལ་ནས་བཏོན་ཞིང་འགོར་འགྱང་བྱེད་མ་ནུས་པས་བག་ཟན་ལ་སྐྱུར་རྩི་མ་བཅུག་པ་དང་། རང་གི་ཆེད་དུ་བཟའ་བཅའ་ཅི་ཡང་གྲ་སྒྲིག་བྱས་མེད་པའི་ཕྱིར་རོ། །

40 ཡེས་ར་ཨེལ་པ་རྣམས་ཨེ་ཅིབ་ཡུལ་དུ་བསྡོམས་པས་ལོ་ངོ་བཞི་བརྒྱ་སུམ་ཅུར་བསྡད། 41 ཡང་ལོ་བཞི་བརྒྱ་སུམ་ཅུ་ཏག་ཏག་ལོན་པའི་ཉིན་དེ་ལ་དཀོན་མཆོག་ཡ་ཝཱེའི་དཔུང་སྡེ་ཐམས་ཅད་ཨེ་ཅིབ་ཡུལ་ནས་ཕྱིར་ཐོན་ཞིང་། 42 མཚན་མོ་དེ་ནི་དཀོན་མཆོག་ཡ་ཝཱེས་ཁོ་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་པའི་མཚན་མོ་ཡིན་པས། ཡེས་ར་ཨེལ་པ་རྣམས་དང་དེ་དག་གི་བུ་རབས་ཐམས་ཅད་ཀྱིས་མཚན་མོ་དེ་དཀོན་མཆོག་ཡ་ཝཱེ་ལ་ནན་བརྩི་བྱེད་དགོས་སོ། །

པེ་སག་དུས་ཆེན་གྱི་ཁྲིམས་སྲོལ།

43 ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། པེ་སག་དུས་ཆེན་གྱི་ཁྲིམས་སྲོལ་ནི་འདི་ལྟར་ཡིན་ཏེ། ཕྱི་ཕྱོགས་པ་སུ་ཡིན་ཡང་ལུ་གུའི་ཤ་བཟའ་མི་རུང་། 44 འོན་ཀྱང་། དངུལ་སྤྲད་ནས་ཉོས་པའི་གཡོག་པོ་ནི་མཚན་སྐྱི་བཅད་པ་ཡིན་ན་དེས་བཟའ་རུང་བ་ཡིན། 45 བྱེས་སུ་སྡོད་པའམ་གླ་པ་སུ་ཡིན་ཡང་དེ་ལས་བཟའ་མི་རུང་། 46 ཅིས་ཀྱང་ཁང་པ་གཅིག་གི་ནང་དུ་བཟའ་དགོས་ཤིང་། ལུ་གུ་དེའི་ཤ་ལས་ཅུང་ཙམ་ཡང་ཁང་པའི་ཕྱི་རུ་འཁྱེར་མི་འོས་ལ། དེའི་རུས་པ་གཅིག་ཀྱང་གཅོག་མི་རུང་། 47 ཡེས་ར་ཨེལ་གྱི་ཚོགས་ཐམས་ཅད་ཀྱིས་ཁྲིམས་སྲོལ་དེ་བསྲུང་དགོས། 48 གལ་ཏེ་བྱེས་པ་ཞིག་ཁྱོད་ཅག་གི་ཁྲོད་དུ་གནས་ཏེ་དཀོན་མཆོག་ཡ་ཝཱེ་ལ་པེ་སག་གི་དུས་ཆེན་བསྲུང་བར་དགའ་ཞིང་། ཁྱིམ་དེའི་སྐྱེས་པ་ཐམས་ཅད་ཀྱི་མཚན་སྐྱི་བཅད་ན། ད་གཟོད་ཡུལ་མི་ལྟར་ཡོང་ནས་དུས་ཆེན་བསྲུང་དུ་འཇུག་རུང་བ་ཡིན། འོན་ཀྱང་། མཚན་སྐྱི་མ་བཅད་པ་དག་གིས་དེ་ལས་བཟའ་མི་འོས། 49 ཡུལ་མི་དང་ཁྱོད་ཅག་གི་ཁྲོད་དུ་གནས་པའི་བྱེས་པ་རྣམས་ལ་ཁྱད་པར་གང་ཡང་མེད་པར་བཀའ་ཁྲིམས་གཅིག་ཡོད་དགོས་ཞེས་གསུངས་སོ། །

50 དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་བཀའ་ཇི་ལྟར་གནང་བ་ཡིན་ན། ཡེས་ར་ཨེལ་པ་ཐམས་ཅད་ཀྱིས་དེ་བཞིན་དུ་བྱས་ཤིང་། 51 ཉིན་དེ་ལ་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཁོ་ཚོའི་དཔུང་སྡེ་བཞིན་དུ་ཨེ་ཅིབ་ཡུལ་ནས་ཕྱི་རུ་ཁྲིད་པར་མཛད་དོ། །

ལེའུ་བཅུ་གསུམ་པ།

སྐྱེས་འགོ་ཀུན་དམ་པར་བྱེད་པའི་སྐོར།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཡེས་ར་ཨེལ་པ་རྣམས་ཀྱི་ཁྲོད་དུ་སྐྱེས་འགོ་ནི་མི་ཕྱུགས་གང་ཡིན་རུང་དེ་དག་བདག་གི་ཡིན་ཏེ། ཁོ་རྣམས་ཐམས་ཅད་ང་ལ་དམ་པར་གྱིས་ཞེས་གསུངས་སོ། །

3 དེ་ནས་མོ་ཤེ་ཡིས་མི་རྣམས་ལ། ཁྱོད་རྣམས་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཐོན་པའི་ཉིན་འདི་རྗེས་སུ་དྲན་པར་གྱིས་ཤིག དཀོན་མཆོག་ཡ་ཝཱེས་ནུས་མཐུ་ཆེན་པོའི་ཕྱག་གིས་ཁྱོད་རྣམས་ཡུལ་དེ་ནས་ཕྱི་རུ་ཁྲིད་པས། སྐྱུར་རྩི་ཅན་གང་ཡང་བཟའ་མི་རུང་། 4 ཨ་རྦིབ་ཟླ་བའི་ཉིན་འདི་ལ་ཁྱོད་རྣམས་ཕྱི་རོལ་ཏུ་ཐོན་པ་ཡིན་ནོ། ། 5 དཀོན་མཆོག་ཡ་ཝཱེས་ཀ་ན་ཨན་པ་དང་། ཧེད་པ་དང་། ཨེ་མོར་པ་དང་། ཧེ་བི་པ་དང་། ཡེ་བུ་སི་པ་རྣམས་ཀྱི་ཡུལ་ཏེ། འོ་མ་དང་སྦྲང་རྩི་བཞུར་བའི་ཡུལ་དེ་ཁྱོད་ཅག་གི་ཕ་མེས་ཡང་མེས་རྣམས་ལ་མནའ་བཞེས་པ་བཞིན་ཁྱོད་རྣམས་ལ་གནང་ངེས་ཤིང་། ཁོང་གིས་ཁྱོད་རྣམས་དེ་ལ་འཁྲིད་པར་འགྱུར་བ་དང་། དེའི་དུས་སུ་ཟླ་བ་འདི་ལ་ཁྱོད་རྣམས་ཀྱིས་ཁྲིམས་སྲོལ་བསྲུང་དགོས་པ་ནི་འདི་ལྟ་སྟེ། 6 ཉིན་བདུན་གྱི་རིང་ཁྱོད་རྣམས་ཀྱིས་སྐྱུར་མེད་བག་ལེབ་ཟོ་ལ། ཉིན་བདུན་པར་དཀོན་མཆོག་ཡ་ཝཱེ་ལ་དུས་ཆེན་བསྲུང་བར་བྱའོ། 7 ཉིན་བདུན་པོའི་རིང་ལ་སྐྱུར་མེད་བག་ལེབ་བཟའ་དགོས་ཤིང་ཁྱོད་རྣམས་ཀྱི་ཁྲོད་དུ་སྐྱུར་རྩི་ཅན་གང་ཡང་མཐོང་མི་འོས། ཁྱོད་རྣམས་ཀྱི་ཡུལ་ཐམས་ཅད་ནས་ཀྱང་སྐྱུར་རྩི་མཐོང་མི་རུང་། 8 ཡང་ཉིན་དེར་ཁྱོད་རྣམས་ཀྱིས་རང་གི་བུ་ལ། འདི་ནི་ང་རང་ཨེ་ཅིབ་ཡུལ་ནས་ཕྱིར་ཐོན་པའི་སྐབས་སུ་དཀོན་མཆོག་ཡ་ཝཱེས་ང་རང་ལ་དེ་ལྟར་མཛད་པའི་ཕྱིར་ཡིན་ཞེས་སྨྲ་དགོས། 9 དཀོན་མཆོག་ཡ་ཝཱེས་ནུས་མཐུ་ཆེན་པོའི་ཕྱག་གིས་ཁྱོད་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་པའི་རྐྱེན་གྱིས། ཁྲིམས་སྲོལ་འདི་ནི་ཁྱོད་རྣམས་ཀྱི་ལག་པར་བཏབ་པའི་རྟགས་ཐམ་དང་། ཁྱོད་རྣམས་ཀྱི་དཔྲལ་བར་ཡོད་པའི་རྗེས་དྲན་དུ་འགྱུར་ཏེ། དཀོན་མཆོག་ཡ་ཝཱེའི་བཀའ་ཁྲིམས་ནི་དུས་རྒྱུན་ཁྱོད་རྣམས་ཀྱི་ངག་ཏུ་ཡོད་པར་བྱའོ། ། 10 དེ་བས་ཁྱོད་རྣམས་ཀྱིས་ཁྲིམས་སྲོལ་འདི་ལོ་རེ་ནས་ལོ་རེ་བཞིན་དུས་ཚོད་ལྟར་བསྲུང་དགོས་སོ། །

11 དཀོན་མཆོག་ཡ་ཝཱེས་དེ་སྔར་ཁྱོད་དང་ཁྱོད་རྣམས་ཀྱི་ཕ་མེས་ཡང་མེས་ལ་མནའ་བཞེས་པ་བཞིན་དུ། མ་འོངས་པར་ཁྱོད་རྣམས་ཀ་ན་ཨན་པའི་ཡུལ་དུ་ཁྲིད་ནས་ཡུལ་དེ་ཁྱོད་ཅག་ལ་གནང་བའི་ཚེ། 12 ཁྱོད་རྣམས་ཀྱིས་སྐྱེས་འགོ་ཀུན་དང་། ཡང་ཁྱོད་རྣམས་ཀྱི་ཕྱུགས་ཕྲུག་འགོ་མ་ཐམས་ཅད་དཀོན་མཆོག་ཡ་ཝཱེ་ལ་འབུལ་དགོས་ལ། ཕོ་ཡིན་པ་རྣམས་དཀོན་མཆོག་ཡ་ཝཱེ་ལ་གཏོགས་པ་ཡིན། 13 འོན་ཀྱང་བོང་ཕྲུག་འགོ་མ་ཐམས་ཅད་ནི་ལུ་གུ་ཞིག་གིས་བླུ་དགོས། ཅི་སྟེ་བླུ་བར་མ་བྱས་ན་དེའི་སྐེ་ཚིགས་རྫོག་ཅིག ཁྱོད་རྣམས་ཀྱི་བུ་སྐྱེས་འགོ་ཐམས་ཅད་བླུ་དགོས། 14 མ་འོངས་པར་ཁྱོད་རྣམས་ཀྱི་བུ་ཡིས་དེའི་དོན་ཅི་ཡིན་པ་ཁྱོད་རྣམས་ལ་འདྲི་བའི་ཚེ། ཁྱོད་ཅག་གིས་དེ་ལ་དཀོན་མཆོག་ཡ་ཝཱེས་ནུས་མཐུ་ཆེན་པོའི་ཕྱག་གིས་ངེད་རྣམས་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཕྱི་རུ་ཁྲིད་པར་མཛད་ཅིང་། 15 ཕཱར་ཨོལ་གྱི་སེམས་གྱོང་པོ་ཡིན་ཞིང་ངེད་རྣམས་འགྲོ་རུ་མི་འཇུག་པ་ཙམ་བྱས་པའི་སྐབས་སུ། དཀོན་མཆོག་ཡ་ཝཱེས་ཨེ་ཅིབ་ཡུལ་གྱི་སྐྱེས་འགོ་ཐམས་ཅད་དེ་མིའི་སྐྱེས་འགོ་ནས་ཕྱུགས་ཕྲུག་འགོ་མའི་བར་དུ་བཀུམས། དེའི་ཕྱིར་ངས་ཕྱུགས་ཕྲུག་འགོ་མ་ཕོ་ཡིན་པ་ཐམས་ཅད་དཀོན་མཆོག་ཡ་ཝཱེ་ལ་འབུལ། འོན་ཀྱང་བུ་སྐྱེས་འགོ་ཐམས་ཅད་བླུ་བ་ཡིན་ཞེས་སྨྲ་དགོས། 16 དོན་འདི་ནི་ཁྱོད་རྣམས་ཀྱི་ལག་པར་བཏབ་པའི་རྟགས་ཐམ་དང་དཔྲལ་བ་རུ་མཚོན་བྱེད་ཡིན་དགོས་ཏེ། དཀོན་མཆོག་ཡ་ཝཱེས་ནུས་མཐུ་ཆེན་པོའི་ཕྱག་གིས་རང་ཅག་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་པའི་ཕྱིར་ཡིན་ཞེས་སྨྲས་སོ། །

17 ཡང་ཕཱར་ཨོལ་གྱིས་མི་འགྲོ་རུ་བཅུག་པའི་དུས་སུ། ཕེ་ལེ་ཤེད་ཡུལ་གྱི་ལམ་ཐག་ཉེ་ནའང་དཀོན་མཆོག་གིས་དེ་དག་ཡུལ་དེ་བརྒྱུད་ནས་མ་ཁྲིད་དོ། །ཅིའི་ཕྱིར་ཞེ་ན། ཁོང་གི་ཐུགས་སུ་མི་རྣམས་ཀྱིས་དམག་འཁྲུག་འབྱུང་བ་མཐོང་ན་འགྱོད་ཅིང་ཨེ་ཅིབ་ཡུལ་དུ་ཕྱིར་ལོག་ཉེན་ཆེ་བར་དགོངས་པས་སོ། ། 18 དེའི་ཕྱིར། དཀོན་མཆོག་གིས་མི་རྣམས་རྒྱ་མཚོ་དམར་པོའི་འགྲམ་གྱི་དབེན་སྟོང་ལ་ལམ་བསྐོར་ནས་ཁྲིད་པ་དང་། ཡེས་ར་ཨེལ་པ་རྣམས་དམག་ཆས་དང་བཅས་པ་ཨེ་ཅིབ་ཡུལ་ནས་ཡར་སོང་། 19 མོ་ཤེ་ཡིས་ཡོ་སེབ་ཀྱི་རུས་པའང་མཉམ་དུ་ཁྱེར་ཏོ། །གང་ལ་ཟེར་ན། ཡོ་སེབ་ཀྱིས་ཡེས་ར་ཨེལ་པ་རྣམས་ལ་མནའ་སྐྱེལ་དུ་བཅུག་ཅིང་། ཁོ་རྣམས་ལ་འདི་ལྟར། དཀོན་མཆོག་གིས་ཁྱོད་རྣམས་ལ་གཟིགས་སྐྱོང་གནང་བར་འགྱུར། ཁྱོད་ཅག་གིས་ངའི་རུས་པ་འདི་ནས་འཁྱེར་དགོས་ཞེས་བཀའ་གནང་བའི་ཕྱིར་རོ། །

20 དེ་ནས་ཁོ་རྣམས་སོའུ་ཀོད་ཡུལ་ནས་ཆས་ཏེ་དབེན་སྟོང་གི་ལོགས་སུ་ཨེ་ཐཱམ་བྱ་བའི་གནས་སུ་སྒར་བཏབ། 21 དཀོན་མཆོག་ཡ་ཝཱེས་ཉིན་མོའི་དུས་སུ་སྤྲིན་གྱི་ཀ་བ་ཞིག་གི་དབྱིབས་ནས་ཁོ་རྣམས་ལ་ལམ་ཁྲིད་པ་དང༌། མཚན་མོར་མེའི་ཀ་བ་ཞིག་གི་དབྱིབས་ནས་དེ་རྣམས་ལ་འོད་སྤྲོས་ཏེ། ཁོ་རྣམས་ཉིན་མཚན་ཀུན་ཏུ་འགྲོ་ནུས་པར་མཛད། 22 ཉིན་མོར་སྤྲིན་གྱི་ཀ་བ་དང་མཚན་མོར་མེའི་ཀ་བ་ནི་ནམ་ཡིན་ཡང་མི་རྣམས་དང་ཁ་མ་བྲལ་ཏོ། །

ལེའུ་བཅུ་བཞི་པ།

རྒྱ་མཚོ་དམར་པོ་བརྒལ་བ།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཡེས་ར་ཨེལ་པ་རྣམས་ཕྱིར་ལོག་སྟེ་མིག་དོལ་དང་རྒྱ་མཚོའི་བར་གྱི་ཕི་ཧཱ་ཧི་རོད་བྱ་བའི་མདུན་དུ། པཱ་ཨལ་ཚཱ་ཕོན་ཁ་གཏད་ཀྱི་རྒྱ་མཚོའི་འགྲམ་ལ་སྒར་འདེབས་པའི་བཀའ་སྒོས་ཤིག 3 དེ་ནས་ཕཱར་ཨོལ་གྱི་སེམས་སུ་ཡེས་ར་ཨེལ་པ་རྣམས་ཡུལ་འདི་རུ་མགོ་འཐོམས་ཏེ་དབེན་སྟོང་གིས་དེ་དག་འགོག་བཞིན་འདུག་སྙམ་ངེས། 4 བདག་གིས་ཕཱར་ཨོལ་གྱི་སེམས་གྱོང་པོར་བྱས་ཏེ། ཁོས་དེ་དག་གི་རྗེས་འདེད་པ་དང་། ཕཱར་ཨོལ་དང་དེའི་དམག་དཔུང་དང་བཅས་པ་ལས་བདག་ལ་གཟི་བརྗིད་ལྡན་པར་འགྱུར་ཞིང་། ཨེ་ཅིབ་པ་རྣམས་ཀྱིས་བདག་ནི་ཡ་ཝཱེ་ཡིན་པ་ཤེས་པར་འགྱུར་ཞེས་གསུངས་ནས་ཡེས་ར་ཨེལ་པ་རྣམས་ཀྱིས་དེ་བཞིན་དུ་བྱས་སོ། །

5 ཡང་ཨེ་ཅིབ་རྒྱལ་པོར་མི་རྣམས་བྲོས་སོང་ཞེས་གཞན་ཞིག་གིས་སྨྲས་པ་ལ། ཕཱར་ཨོལ་དང་དེའི་འཁོར་གཡོག་རྣམས་མི་རྣམས་ཀྱི་ཕྱོགས་སུ་སེམས་འགྱུར་ནས། ངེད་རྣམས་ལ་གཡོག་བྱེད་པའི་ཡེས་ར་ཨེལ་པ་རྣམས་འགྲོ་རུ་བཅུག་ཅིང་། ངེད་རྣམས་ཀྱིས་དོན་ཅི་འདྲ་བ་བྱས་སམ་ཞེས་སྨྲས་པ་དང་། 6 ཕཱར་ཨོལ་གྱིས་རང་གི་ཤིང་རྟ་སྟ་གོན་བྱས་ཤིང་། དམག་དཔུང་ཁྲིད་ནས་སོང་བ་སྟེ། 7 ཤིང་རྟ་མཆོག་ཏུ་གྱུར་པ་དྲུག་བརྒྱ་དང་། ཨེ་ཅིབ་ཡུལ་གྱི་ཤིང་རྟ་ཇི་ཙམ་ཡོད་པ་ཐམས་ཅད་དང་། དེ་ཐམས་ཅད་ཀྱི་འགོ་དཔོན་རྣམས་མཉམ་དུ་ཁྲིད་དོ། ། 8 དཀོན་མཆོག་ཡ་ཝཱེས་ཨེ་ཅིབ་ཡུལ་གྱི་རྒྱལ་པོ་ཕཱར་ཨོལ་གྱི་སེམས་གྱོང་པོར་མཛད་པས། ཁོ་སྤོབས་པ་ཆེན་པོའི་ངང་ནས་ཕར་འགྲོ་བཞིན་པའི་ཡེས་ར་ཨེལ་པ་རྣམས་ཀྱི་ར་མདར་བརྒྱུགས། 9 དེ་ནས་ཨེ་ཅིབ་པ་རྣམས་ཀྱིས་དེ་དག་གི་རྗེས་དེད་དེ། ཕཱར་ཨོལ་གྱི་རྟ་དང་ཤིང་རྟ་ཐམས་ཅད་དང་། སྐྱ་དམག་རྣམས་དང་། དམག་དཔུང་བཅས་ཕི་ཧཱ་ཧི་རོད་ཀྱི་ཉེ་སར། པཱ་ཨལ་ཚཱ་ཕོན་གྱི་ཁ་གཏད་དུ་རྒྱ་མཚོའི་འགྲམ་ལ་ཡོད་པའི་སྒར་འདེབས་ས་རུ་རྗེས་ཆོད་དོ། །

10 ཕཱར་ཨོལ་ཉེ་བར་སླེབས་པའི་དུས་སུ། ཡེས་ར་ཨེལ་པ་རྣམས་ཀྱིས་ཡར་བལྟས་པ་དང་། ལྟོས་ཤིག ཨེ་ཅིབ་པ་རྣམས་ཀྱིས་རྗེས་དེད་ནས་ཡོང་བཞིན་པ་མཐོང་ནས་ཤིན་ཏུ་འཇིགས་ཏེ་དཀོན་མཆོག་ཡ་ཝཱེ་ལ་ངུ་འབོད་བྱས་པ་དང་། 11 མོ་ཤེ་ལ་འདི་ལྟར། ཨེ་ཅིབ་ཡུལ་དུ་དུར་ས་མེད་པས་ཁྱོད་ཀྱིས་ང་ཚོ་དབེན་སྟོང་ལ་འཆི་བར་ཁྲིད་དམ། ཁྱོད་ཀྱིས་ངེད་རྣམས་ལ་འདི་ལྟར་བྱས་ཏེ་ཨེ་ཅིབ་ཡུལ་ནས་ཕྱིར་ཁྲིད་འོངས་པ་ཅི་ཡིན། 12 ངེད་ཅག་གིས་ཨེ་ཅིབ་ཡུལ་ནས་ཁྱོད་ལ། ངེད་རྣམས་འདིར་བསྐྱུར་ནས་ཨེ་ཅིབ་པ་རྣམས་ལ་གཡོག་བྱེད་དུ་ཆུག་ཅེས་སྨྲས་པ་མ་ཡིན་ནམ། ཅིའི་ཕྱིར་ཞེ་ན། དབེན་སྟོང་དུ་འཆི་བ་ལས་ཨེ་ཅིབ་པ་རྣམས་ལ་གཡོག་བྱས་ན་ལེགས་པའི་ཕྱིར་ཡིན་ཞེས་སྨྲས་སོ། ། 13 དེ་ནས་མོ་ཤེ་ཡིས་མི་རྣམས་ལ་འདི་ལྟར། མི་འཇིགས་པར་བརྟན་པོར་སྡོད་ཅིག དཀོན་མཆོག་ཡ་ཝཱེས་དེ་རིང་ཉིན་མོར་ཁྱོད་ཅག་ལ་གནང་ངེས་པའི་ཐར་པ་ལ་ལྟོས་དང་། དེ་རིང་ཉིན་མོར་ཁྱོད་རྣམས་ཀྱིས་མཐོང་བའི་ཨེ་ཅིབ་པ་དེ་དག་ནི་ཕྱིས་སུ་ནམ་ཡང་མཐོང་བར་མི་འགྱུར། 14 ཁྱོད་ཅག་ལྷོད་ལྷོད་གྱིས་དང་། དཀོན་མཆོག་ཡ་ཝཱེས་ཁྱོད་ཅག་གི་དོན་དུ་འཐབ་མོ་མཛད་ངེས་ཡིན་ཞེས་སྨྲས་སོ། །

15 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ང་ལ་ངུ་འབོད་བྱེད་དོན་ཅི། ཡེས་ར་ཨེལ་པ་རྣམས་མདུན་དུ་འགྲོ་བའི་བཀའ་གནོངས་ཤིག 16 ཁྱོད་ཀྱིས་འཁར་བ་ཡར་བཀྱགས་ནས་ལག་པ་རྒྱ་མཚོའི་ཕྱོགས་སུ་རྐྱོངས་ལ་མཚོ་ཁག་གཉིས་སུ་ཕྱེས་ཤིག ཡེས་ར་ཨེལ་པ་རྣམས་རྒྱ་མཚོའི་དཀྱིལ་ནས་སྐམ་སའི་སྟེང་དུ་བགྲོད་པར་འགྱུར། 17 ལྟོས་དང་། ངས་ཨེ་ཅིབ་པ་རྣམས་ཀྱི་སེམས་གྱོང་པོར་བྱས་ཏེ་ཁོ་རྣམས་དེ་དག་གི་རྗེས་དེད་ནས་འགྲོ་བ་དང་། ཕཱར་ཨོལ་དང་དེའི་དམག་དཔུང་དང་། ཤིང་རྟ་དང་སྐྱ་དམག་རྣམས་བརྒྱུད་ནས་བདག་ལ་གཟི་བརྗིད་ལྡན་པར་འགྱུར། 18 ཡང་ཕཱར་ཨོལ་དང་དེའི་ཤིང་རྟ་དང་སྐྱ་དམག་རྣམས་བརྒྱུད་ནས་བདག་ལ་གཟི་བརྗིད་ཐོབ་པའི་ཚེ། ཨེ་ཅིབ་པ་རྣམས་ཀྱིས་བདག་ནི་ཡ་ཝཱེ་ཡིན་པ་ཤེས་པར་འགྱུར་ཞེས་གསུངས་སོ། །

19 ཡེས་ར་ཨེལ་གྱི་སྒར་གྱི་སྔོན་ལ་སྐྱོད་པའི་དཀོན་མཆོག་གི་ཕོ་ཉ་ནི་དེ་དག་གི་རྒྱབ་ཏུ་སླེབས་ཤིང་། སྤྲིན་གྱི་ཀ་བ་ཡང་དེ་དག་གི་མདུན་ཕྱོགས་ནས་སོང་སྟེ་རྒྱབ་ཏུ་འགྲེང་ནས་བཞུགས། 20 དེ་ལྟར་ཨེ་ཅིབ་པ་རྣམས་ཀྱི་སྒར་དང་ཡེས་ར་ཨེལ་གྱི་སྒར་གཉིས་ཀྱི་བར་དུ་སྤྲིན་གྱི་ཀ་བ་བཞུགས་ཤིང་། ཕྱོགས་གཅིག་ནི་མུན་ནག་ཡིན་ཡང་ཅིག་ཤོས་སུ་འོད་འཕྲོ་བ་ཡིན་པས། མི་དེ་དག་མཚན་གང་པོར་ཕན་ཚུན་ཉེ་བར་མ་བཅར་ཏོ། །

21 དེ་ནས་མོ་ཤེ་ཡིས་ལག་པ་རྒྱ་མཚོའི་ཕྱོགས་སུ་བརྐྱངས་པ་ན། དཀོན་མཆོག་ཡ་ཝཱེས་མཚན་གང་པོར་ཤར་རླུང་དྲག་པོ་གཡུག་ཏུ་བཅུག་ནས། མཚོ་དེད་ཅིང་སྐམ་སར་མཛད་དེ་ཆུ་ཁག་གཉིས་སུ་ཕྱེས། 22 ཡེས་ར་ཨེལ་པ་རྣམས་རྒྱ་མཚོའི་དཀྱིལ་ནས་སྐམ་སར་འགྲུལ་ཏེ། ཆུ་ནི་གཡས་གཡོན་དུ་ལྕགས་རི་ལྟར་གྲུབ། 23 ཨེ་ཅིབ་པ་རྣམས་ཀྱིས་རྗེས་དེད་ཅིང་། ཕཱར་ཨོལ་གྱི་རྟ་རྣམས་དང་། ཤིང་རྟ། སྐྱ་དམག་བཅས་ཐམས་ཅད་དེ་རྣམས་ཀྱི་རྗེས་དེད་ནས་རྒྱ་མཚོའི་དཀྱིལ་དུ་སོང་། 24 ནམ་ལངས་པའི་དུས་སུ་དཀོན་མཆོག་ཡ་ཝཱེས་མེ་དང་སྤྲིན་གྱི་ཀ་བ་ནས་ཨེ་ཅིབ་པའི་དམག་དཔུང་ལ་གཟིགས་ཏེ་ཁོ་རྣམས་འཁྲུག་པར་མཛད། 25 ཡང་ཁོང་གིས་ཤིང་རྟ་རྣམས་ཀྱི་འཁོར་ལོ་བཏོན་པ་དང་། ཤིང་རྟ་དེ་དག་འདེད་དཀའ་བར་གྱུར་པས། ཨེ་ཅིབ་པ་རྣམས་ན་རེ། དཀོན་མཆོག་ཡ་ཝཱེས་ཁོ་རྣམས་ཀྱི་ཕྱིར་དུ་བདག་ཅག་ལ་རྒོལ་བས། ཡེས་ར་ཨེལ་གྱི་མདུན་ནས་འབྲོ་བར་བྱའོ་ཞེས་སྨྲས་སོ། །

26 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཨེ་ཅིབ་པ་དང་དེ་དག་གི་ཤིང་རྟ་དང་སྐྱ་དམག་རྣམས་ཀྱི་ཐོག་ལ་ཆུ་འབབ་པའི་ཕྱིར། ཁྱོད་ཀྱིས་ལག་པ་རྒྱ་མཚོའི་ཕྱོགས་སུ་རྐྱོངས་ཤིག་ཅེས་གསུངས་པ་ལ། 27 མོ་ཤེ་ཡིས་ལག་པ་རྒྱ་མཚོའི་ཕྱོགས་སུ་བརྐྱངས་ཤིང་། ཐོ་རངས་ཀྱི་དུས་སུ་རྒྱ་མཚོ་ནི་སྔར་དང་འདྲ་བར་གྱུར། ཨེ་ཅིབ་པ་རྣམས་དེའི་ཐད་དུ་བྲོས་པ་ལ། དཀོན་མཆོག་ཡ་ཝཱེས་ཁོ་རྣམས་རྒྱ་མཚོའི་དཀྱིལ་དུ་མགོ་རྟིང་བསློགས་པར་མཛད། 28 དེ་ལྟར་ཆུ་ནི་ཕྱིར་བཞུར་ཏེ་ཤིང་རྟ་དང་སྐྱ་དམག་རྣམས་དང་། ཡེས་ར་ཨེལ་པ་རྣམས་ཀྱི་རྗེས་དེད་ནས་རྒྱ་མཚོའི་ནང་དུ་སོང་བའི་ཕཱར་ཨོལ་གྱི་དམག་དཔུང་ཐམས་ཅད་བསྣུབས་ཤིང་གཅིག་ཀྱང་མ་ལུས་སོ། ། 29 འོན་ཀྱང་ཡེས་ར་ཨེལ་པ་རྣམས་རྒྱ་མཚོའི་དཀྱིལ་དུ་སྐམ་སར་འགྲུལ་ཏེ། ཆུ་ནི་དེ་དག་གི་གཡས་གཡོན་དུ་ལྕགས་རི་ལྟར་གྲུབ། 30 ཉིན་མོ་དེར་དཀོན་མཆོག་ཡ་ཝཱེས་དེ་ལྟར་ཡེས་ར་ཨེལ་པ་རྣམས་ཨེ་ཅིབ་པ་དག་གི་ལག་ནས་ཐར་བར་མཛད་ཅིང་། ཡེས་ར་ཨེལ་པ་རྣམས་ཀྱིས་ཨེ་ཅིབ་པ་དག་གི་བེམ་པོ་རྣམས་རྒྱ་མཚོའི་འགྲམ་དུ་ཡོད་པ་མཐོང་། 31 དཀོན་མཆོག་ཡ་ཝཱེས་ཨེ་ཅིབ་པ་རྣམས་ལ་མཛད་པའི་ནུས་མཐུ་ཆེན་པོ་དེ་ཡེས་ར་ཨེལ་པ་རྣམས་ཀྱིས་མཐོང་བ་དང་། དཀོན་མཆོག་ཡ་ཝཱེ་ལ་གུས་ཤིང་འཇིགས་ཏེ། ཁོང་དང་ཁོང་གི་ཞབས་ཕྱི་མོ་ཤེ་ལ་ཡིད་ཆེས་སོ། །

ལེའུ་བཅོ་ལྔ་པ།

མོ་ཤེ་སོགས་ཀྱིས་དཀོན་མཆོག་ལ་བསྟོད་གླུ་ཕུལ་བ།

1 དེ་ནས་མོ་ཤེ་དང་ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་བསྟོད་གླུ་ཕུལ་བ་འདི་ལྟ་སྟེ།

བདག་གིས་ཡ་ཝཱེ་ཁོང་ལ་བསྟོད་གླུ་འབུལ། །

ཁོང་ནི་དཔལ་དང་བཅས་ཏེ་རྒྱལ་བར་གྱུར། །

རྟ་དང་དེ་ལ་ཞོན་མཁན་ཁོང་གིས་ནི། །

རྒྱ་མཚོའི་ནང་དུ་གཡུགས་པར་གྱུར་པ་འོ། །

2 ཡ་ཝཱེ་ཁོང་ཉིད་ང་ཡི་སྟོབས་ཤུགས་དང་། །

ཡ་ཝཱེ་ཁོང་ཉིད་ང་ཡི་མགུར་མ་ཡིན། །

ཁོང་ནི་ང་ཡི་སྐྱབས་སུ་གྱུར་པ་ཡིན། །

ང་ཡི་དཀོན་མཆོག་ལགས་པས་ངས་ཁོང་ལ། །

བསྟོད་པ་འབུལ་ལོ་ཁོང་ནི་ངའི་ཕ་ཡི། །

དཀོན་མཆོག་ཀྱང་ནི་ཡིན་པས་བཀུར་བར་བྱ། །

3 ཡ་ཝཱེ་ཁོང་ཉིད་དམག་གི་དཔའ་བོ་དང་། །

ཡ་ཝཱེ་ཞེས་པ་ཁོང་གི་མཚན་ཡང་ལགས། །

4 ཕཱར་ཨོལ་ཞེས་པའི་ཤིང་རྟ་རྣམས་དང་ནི། །

དེ་ཡི་དམག་དཔུང་བཅས་ནི་རྒྱ་མཚོར་གཡུགས། །

དམག་དཔོན་མཆོག་རྣམས་ཀྱང་ནི་ཁོང་ཉིད་ཀྱིས། །

རྒྱ་མཚོ་དམར་པོའི་ནང་ལ་ནུབ་ཏུ་བཅུག །

5 གཏིང་ཟབ་ཆུ་ཡིས་དེ་དག་བསྣུབས་པ་དང་། །

རྡོ་ལྟར་དེ་དག་རྒྱ་མཚོའི་མཐིལ་དུ་ལྷུང་། །

6 ཀྱེ་ཀྱེ་ཡ་ཝཱེ་ལགས་ཀྱེ་ཁྱེད་ཀྱི་ནི། །

ཕྱག་གཡས་དེ་ལ་མཐུ་མངོན་དཔལ་དང་ལྡན། །

ཀྱེ་ཀྱེ་ཡ་ཝཱེ་ལགས་ཀྱེ་ཁྱེད་ཀྱིས་ནི། །

ཕྱག་གཡས་དེ་ཡིས་དགྲ་རྣམས་རྡུལ་དུ་བརླགས། །

7 ཁྱེད་ཀྱིས་བརྗིད་ཉམས་ཆེན་པོ་དང་བཅས་ཏེ། །

ངོ་རྒོལ་བྱེད་མཁན་ཐམས་ཅད་བཟློགས་པ་དང་། །

ཁྱེད་ཀྱིས་རང་གི་ཐུགས་ཁྲོའི་མེ་ཡང་གནང་། །

མེ་དེས་ཁོ་རྣམས་སོག་མ་ལྟར་དུ་བསྲེགས། །

8 ཁྱེད་ཀྱི་ཤངས་ལས་ཐོན་པའི་དབུགས་ཀྱིས་ནི། །

ཆུ་རྣམས་མཉམ་དུ་བསགས་ཤིང་ཆུ་རླབས་དག །

རགས་ལྟར་ལངས་ཏེ་བསྡད་ཅིང་སྡོད་པ་ཡིན། །

རྒྱ་མཚོའི་སྙིང་ནས་ཆུ་རྣམས་གོང་བུར་གྲུབ། །

9 དགྲ་བོ་ན་རེ་ངས་ནི་ཁོ་རྣམས་ཀྱི། །

ར་མདར་བརྒྱུགས་ནས་རྗེས་སུ་ཆོད་པར་བྱ། །

བཅོམ་ནོར་དག་ནི་བགོ་བཤའ་རྒྱག་པར་བྱ། །

ང་རང་དེ་ཚོའི་སྟེང་ནས་རང་གི་ནི། །

འདོད་པ་ཚིམ་པར་འགྱུར་ཞིང་རལ་གྲི་ཕྱུང་། །

དངོས་སུ་དེ་དག་མེད་པར་བྱ་ཞེས་སྨྲ། །

10 ཁྱེད་ཀྱིས་ཞལ་ཕུ་དང་བཅས་རླུང་གཡུགས་མཛད། །

རྒྱ་མཚོས་དེ་དག་བསྣུབས་པར་བྱས་པ་དང་། །

ཞ་ཉེ་ལྟར་དུ་ཆུ་བོའི་ཀླུང་དུ་ནུབ། །

11 ཀྱེ་ཀྱེ་ཡ་ཝཱེ་ལགས་ཀྱེ་ལྷ་རྣམས་ཁྲོད། །

ཁྱེད་དང་འདྲ་བ་སུ་ཡོད་སུ་ཡང་མེད། །

དམ་པའི་ནང་ཡང་ཁྱེད་ལྟར་དཔལ་ལྡན་པ། །

སུ་ཡང་མེད་དེ་བསྟོད་ཅིང་འཇིགས་འོས་ལ། །

ངོ་མཚར་དོན་རྣམས་མཛད་ལ་ཁྱེད་འདྲ་མེད། །

12 ཁྱེད་ཀྱིས་ཕྱག་གཡས་བརྐྱངས་ཚེ་ས་ཡིས་ནི། །

དེ་དག་ཁྱུར་མིད་བཏང་ཞིང་ཁྱེད་ཀྱིས་ནི། །

13 བྱམས་དང་སྙིང་རྗེ་ངང་ནས་བླུས་པ་ཡི། །

མི་རྣམས་ཁྲིད་པར་མཛད་ཅིང་མཐུ་ཡིས་ནི། །

ཉིད་ཀྱི་དམ་པའི་གནས་སུ་དེ་དག་དྲངས། །

14 མི་གཞན་རྣམས་ཀྱིས་གཏམ་དེ་ཐོས་ནས་འདར། །

ཕེ་ལེ་ཤེད་ཀྱི་མི་རྣམས་ཟུག་རྔུས་བཟུང་། །

15 ཨེ་དོམ་དཔོན་རིགས་རྣམས་ནི་ཧོན་འཐོར་ཞིང་། །

མོ་ཨབ་དཔའ་བོ་རྣམས་ཀྱང་འདར་ཞིང་འདར། །

ཀ་ན་ཨན་པ་ཀུན་གྱི་སྙིང་སྟོབས་ཞུམ། །

16 དངངས་སྐྲག་དང་ནི་འཇིགས་སྣང་ཁོ་རྣམས་ཀྱི། །

སྟེང་ལ་བབས་སོང་ཀྱེ་ཀྱེ་ཡ་ཝཱེ་ལགས། །

ཁྱེད་ཀྱི་འབངས་མི་དེ་དག་ཕ་རོལ་ཏུ། །

སླེབས་པའི་བར་དང་ཁྱེད་ཀྱིས་བླུས་པ་ཡི། །

མི་རྣམས་ཕར་རོལ་སླེབས་པའི་བར་དུ་ནི། །

ཁྱེད་ཀྱི་ཕྱག་གི་ནུས་མཐུའི་དབང་གིས་ནི། །

མི་གཞན་རྡོ་བཞིན་གྲགས་འགུལ་མེད་པར་ལུས། །

17 ཀྱེ་ཀྱེ་ཡ་ཝཱེ་ལགས་ཀྱེ་ཁྱེད་ཉིད་ཀྱི། །

གནས་མཆོག་དེ་ནི་ཁྱེད་ཀྱིས་བཞེངས་པ་དང༌། །

རང་གི་ཕྱག་གིས་བཙུགས་པའི་གནས་མཆོག་དེར། །

མི་རྣམས་ཁྲིད་དེ་ཁྱེད་ཀྱི་ནོར་སྐལ་གྱི། །

རི་ལ་སྡོད་དུ་འཇུག་གོ་ཨེ་མ་རྨད། །

18 ཡ་ཝཱེ་ཁྱེད་ཀྱིས་རྒྱུན་ནས་རྒྱུན་དུ་ནི། །

རྒྱལ་སྲིད་བསྐྱངས་ཤིང་སྐྱོང་བར་འགྱུར་བ་འོ། །ཞེས་པའོ། །

19 ཕཱར་ཨོལ་གྱི་རྟ་དག་དང་། གཞན་ཤིང་རྟ་དང་སྐྱ་དམག་བཅས་རྒྱ་མཚོར་ཆས་ཚེ། དཀོན་མཆོག་ཡ་ཝཱེས་རྒྱ་མཚོའི་ཆུ་རྣམས་དེ་དག་གི་ཐོག་ཏུ་སླར་དྲངས་པ་དང་། ཡེས་ར་ཨེལ་པ་རྣམས་འབའ་ཞིག་རྒྱ་མཚོའི་དཀྱིལ་ནས་སྐམ་སར་འགྲུལ་ཏེ་སོང་ངོ་། ། 20 ཡང་ཨ་རོན་གྱི་གཅེན་མོ་སྟེ་ལུང་སྟོན་མ་མིར་ཡམ་གྱིས་ལག་ཏུ་སིལ་རྔ་ཞིག་ཐོགས་ནས། བུད་མེད་ཐམས་ཅད་ཀྱང་ཁོ་མོའི་རྗེས་སུ་འབྲངས་ཏེ་ལག་ཏུ་སིལ་རྔ་ཁྱེར་ནས་སླེབས་ཤིང་བྲོ་འཁྲབ། ། 21 མིར་ཡམ་གྱིས་དེ་དག་གི་ལན་དུ།

ཡ་ཝཱེ་ཁོང་ནི་དཔལ་བཅས་རྣམ་པར་རྒྱལ། །

ཁོང་ལ་བསྟོད་པའི་གླུ་ནི་ལེན་པར་གྱིས། །

རྟ་དང་དེ་ལ་ཞོན་མཁན་ཁོང་གིས་ནི། །

རྒྱ་མཚོའི་ནང་དུ་གཡུགས་པར་གྱུར་པ་འོ། །

ཞེས་བསྟོད་གླུ་ཕུལ་ཏོ། །

མཱ་ར་ཡུལ་དང་ཨེ་ལིམ་ཡུལ་གཉིས་ཀྱི་འཐུང་ཆུ།

22 དེ་ནས་མོ་ཤེ་ཡིས་ཡེས་ར་ཨེལ་པ་རྣམས་རྒྱ་མཚོ་དམར་པོ་ནས་ཁྲིད་དེ་མདུན་དུ་བསྐྱོད་ཅིང་། དེ་དག་ཤུར་གྱི་དབེན་སྟོང་དུ་སླེབས་པ་དང་། ཉིན་གསུམ་ལ་དབེན་སྟོང་དུ་འགྲུལ་ནས་ཆུ་མ་ཐོབ། 23 མཱ་ར་བྱ་བའི་གནས་སུ་སླེབས་པ་ན་མཱ་ར་ཡི་ཆུ་ནི་ཁ་ཏིག་ཡིན་པས་འཐུང་མ་ནུས། དེའི་ཕྱིར་ཡུལ་དེའི་མིང་ལ་མཱ་ར་ཞེས་ཟེར། 24 དེར་མི་རྣམས་ཀྱིས་མོ་ཤེ་ལ་སྡུག་ཡུས་བཏོན་ཏེ། ངེད་ཅག་གིས་ཅི་འཐུང་ངམ་ཞེས་སྨྲས། 25 དེ་ནས་མོ་ཤེ་ཡིས་དཀོན་མཆོག་ཡ་ཝཱེ་ལ་ཞུ་འབོད་བྱས་ཤིང་། དཀོན་མཆོག་ཡ་ཝཱེས་ཁོ་ལ་ལྗོན་ཤིང་ཞིག་བསྟན་པ་དང་། ཁོས་དེ་ཆུའི་ནང་དུ་གཡུགས་པ་ན་ཆུ་མངར་མོར་གྱུར། དེར་དཀོན་མཆོག་ཡ་ཝཱེས་དེ་དག་ལ་སྒྲིག་ཁྲིམས་དང་སྲོལ་ཡིག་བཙུགས་ནས་ཁོ་རྣམས་ལ་བརྟགས་ཤིང་གསུངས་པ་ནི། 26 ཁྱོད་ཅག་གིས་གཟབ་གཟབ་ངང་ཁྱོད་ཅག་གི་དཀོན་མཆོག་ཡ་ཝཱེའི་གསུང་སྐད་ལ་མཉན་ཏེ། ཁོང་གི་སྤྱན་སྔར་ལེགས་པོ་གང་ཡིན་དེ་སྤྱོད་ཅིང་། གཟབ་ནན་ངང་ཁོང་གི་བཀའ་རྣམས་ལ་མཉན་པ་དང་། སྒྲིག་ཁྲིམས་ཐམས་ཅད་བསྲུངས་ན། ངས་ཨེ་ཅིབ་པ་རྣམས་ལ་ཕོག་ཏུ་བཅུག་པའི་ནད་ཡམས་གང་ཡང་ཁྱོད་ཅག་ལ་འབྱུང་བར་མི་བྱ་སྟེ། ང་ནི་ཁྱོད་རང་གསོ་མཁན་ཡ་ཝཱེ་ཡིན་པའི་ཕྱིར་རོ་ཞེས་པའོ། ། 27 དེ་ནས་ཁོ་རྣམས་ཨེ་ལིམ་ཡུལ་དུ་སླེབས་ཤིང་དེ་རུ་ཆུ་མིག་བཅུ་གཉིས་དང་ཏ་ལའི་ཤིང་བདུན་ཅུ་ཡོད་པ་ཡིན། དེར་ཁོ་རྣམས་ཀྱིས་ཆུ་འགྲམ་དུ་སྒར་བཏབ་བོ། །

ལེའུ་བཅུ་དྲུག་པ།

བྱ་ཤ་དང་བག་ལེབ་གནང་བ།

1 དེ་ནས་ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་ཨེ་ལིམ་ཡུལ་ནས་ཆས་པ་དང་། ཨེ་ཅིབ་ཡུལ་ནས་ཐོན་པའི་ཟླ་གཉིས་པའི་ཚེས་བཅོ་ལྔའི་ཉིན་ཨེ་ལིམ་ཡུལ་དང་རི་བོ་སི་ནཱའི་བར་དུ་ཡོད་པའི་སིན་བྱ་བའི་དབེན་སྟོང་དུ་སླེབས། 2 ཡང་དབེན་སྟོང་ནས་ཡེས་ར་ཨེལ་པའི་མི་ཚོགས་ཐམས་ཅད་ཀྱིས་མོ་ཤེ་དང་ཨ་རོན་གཉིས་ལ་སྡུག་ཡུས་བཏོན་ཏེ། 3 ངེད་ཅག་ཨེ་ཅིབ་ཡུལ་དུ་ཤའི་ཁོག་མའི་རྩར་བསྡད་པ་དང་། གྲོད་ཁོག་འགྲང་བའི་དུས་སུ་དཀོན་མཆོག་ཡ་ཝཱེའི་ཕྱག་ནས་ཤི་བ་ཡིན་ན་ཅི་མ་རུང་། ཁྱོད་གཉིས་ཀྱིས་ངེད་ཅག་གི་ཚོགས་ཐམས་ཅད་བཀྲེས་ལྟོགས་ཀྱིས་འཆི་བའི་ཕྱིར་དབེན་སྟོང་འདིར་ཁྲིད་པ་ཡིན་ཞེས་སྨྲས་སོ། །

4 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ལྟོས་དང་། ཁྱོད་ཅག་གི་ཕྱིར་བདག་གིས་ནམ་མཁའ་ནས་བག་ལེབ་འབབ་པར་བྱ་སྟེ། མི་རྣམས་ཕྱི་རུ་སོང་ནས་ཉིན་རེ་བཞིན་ཉིན་གཅིག་གི་སྐལ་བ་བསྡུ་དགོས་ཏེ། དེ་དག་གིས་ངའི་བཀའ་ཁྲིམས་བཞིན་དུ་བྱའམ་མི་བྱ་ལ་བརྟག་པའི་ཕྱིར་ཡིན། 5 ཡང་ཉིན་དྲུག་པ་ལ་སོ་སོས་བསྡུས་འོངས་པ་དེ་གྲ་སྒྲིག་བྱེད་དགོས་ཤིང་། དེ་ནི་ཉིན་རེར་བསྡུས་པ་ལས་ལྡབ་གཉིས་ཡོད་པར་འགྱུར་ཞེས་གསུངས་སོ། ། 6 དེ་ནས་མོ་ཤེ་དང་ཨ་རོན་གཉིས་ཀྱིས་ཡེས་ར་ཨེལ་པ་ཐམས་ཅད་ལ་འདི་ལྟར། ཁྱོད་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་མཁན་དཀོན་མཆོག་ཡ་ཝཱེ་ཡིན་པ་ཁྱོད་ཅག་གིས་དགོང་མོའི་དུས་སུ་ཤེས་ཡོང་། 7 དཀོན་མཆོག་ཡ་ཝཱེས་ཁྱོད་རྣམས་ཀྱིས་ཁོང་ལ་སྡུག་ཡུས་འདོན་པ་གསན་པས། ཐོ་རངས་ཁྱོད་ཅག་གིས་ཁོང་གི་གཟི་བརྗིད་མཐོང་བར་འགྱུར། ཁྱོད་ཅག་གིས་ངེད་གཉིས་ལ་སྡུག་ཡུས་འདོན་པ་ངེད་གཉིས་ཅི་ཡིན་ནམ་ཞེས་སྨྲས་པ་དང་། 8 ཡང་མོ་ཤེ་ན་རེ། ཁྱོད་ཅག་གིས་དཀོན་མཆོག་ཡ་ཝཱེ་ལ་སྡུག་ཡུས་བཏོན་པ་ཁོང་གིས་ཐམས་ཅད་གསན་པས། ཁྱོད་ཅག་ལ་དགོང་མོའི་ཁ་ཟས་སུ་ཤ་དང་ཐོ་རངས་སུ་ལྟོ་བ་འགྲང་བའི་བག་ལེབ་གནང་བར་འགྱུར། ངེད་གཉིས་སུ་ཡིན་ནམ། ཁྱོད་ཅག་གིས་ངེད་གཉིས་ལ་སྡུག་ཡུས་འདོན་པ་མ་ཡིན་པར། དཀོན་མཆོག་ཡ་ཝཱེ་ལ་སྡུག་ཡུས་འདོན་པ་ཡིན་ཞེས་སྨྲས་སོ། །

9 དེ་ནས་མོ་ཤེ་ཡིས་ཨ་རོན་ལ། ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་ལ། ཁོང་གིས་ཁྱོད་ཅག་གི་སྡུག་ཡུས་གསན་པའི་ཕྱིར། དཀོན་མཆོག་ཡ་ཝཱེའི་དྲུང་དུ་ཚུར་ཤོག་ཅེས་སྨྲ་བར་གྱིས་ཞེས་སྨྲས། 10 ཨ་རོན་གྱིས་ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་ལ་གཏམ་སྨྲ་བའི་ཚེ། དེ་དག་གིས་དབེན་སྟོང་གི་ཕྱོགས་སུ་བལྟས་ཤིང་། ཀྱེ་ཧོ། སྤྲིན་གྱི་ནང་དུ་དཀོན་མཆོག་ཡ་ཝཱེའི་གཟི་བརྗིད་མངོན་པར་གྱུར། 11 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 12 བདག་གིས་ཡེས་ར་ཨེལ་པ་རྣམས་ཀྱི་སྡུག་ཡུས་གསན་པ་དང་། ཁྱོད་ཀྱིས་དེ་དག་ལ་འདི་ལྟར། ས་སྲོས་ཀྱི་དུས་སུ་ཁྱོད་ཅག་གིས་ཤ་བཟའ་བ་དང་། ཐོ་རངས་བག་ལེབ་ཀྱིས་འགྲང་བར་འགྱུར་ལ། དེ་ནས་ཁྱོད་རྣམས་ཀྱིས་བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་པ་ཤེས་པར་འགྱུར་ཞེས་སྨྲ་བར་གྱིས་ཞེས་གསུངས་སོ། །

13 དེ་ནས་དགོང་མོ་སྲེག་པ་མང་པོ་ཡོང་ནས་སྒར་ཡོངས་སུ་བཀབ་ཅིང་། ཐོ་རངས་སྒར་གྱི་མཐའ་འཁོར་དུ་ཟིལ་བ་བབས་ཡོད། 14 ཟིལ་བ་དེ་ས་ལ་འཐིམས་པ་དང་། ཀྱེ་ཧོ། དཀར་སྲབ་བ་མོ་ལྟ་བུའི་དངོས་པོ་ཞིག་གིས་དབེན་སྟོང་གི་ངོས་ཡོངས་སུ་བཀབ་ཡོད་ཅིང་། 15 ཡེས་ར་ཨེལ་པ་རྣམས་ཀྱིས་དེ་མཐོང་ནས་ཅི་ཡིན་མ་ཤེས་པར་ཕན་ཚུན་ན་རེ། དེ་ཅི་ཡིན་ནམ་ཞེས་དྲིས། དེ་ནས་མོ་ཤེ་ཡིས་དེ་དག་ལ། འདི་ནི་དཀོན་མཆོག་ཡ་ཝཱེས་ཁྱོད་ཅག་ལ་བཟའ་བར་གནང་བའི་བག་ལེབ་དེ་ཡིན། 16 དཀོན་མཆོག་ཡ་ཝཱེའི་བཀའ་ནི་འདི་ལྟར་ཡིན་ཏེ། རེ་རེས་རང་གི་ཟ་ཚད་སྡུས་ལ། སོ་སོས་རང་གི་གུར་ནང་གི་མི་གྲངས་བཞིན་དུ་མི་རེ་ལ་ཨོ་མཱར་ *རེ་ལོངས་ཤིག་ཅེས་སྨྲས། 17 དེ་ནས་ཡེས་ར་ཨེལ་པ་རྣམས་ཀྱིས་དེ་བཞིན་བྱས་ཏེ། ཁ་ཤས་ཀྱིས་མང་པོ་བསྡུས། ཁ་ཤས་ཀྱིས་ཉུང་ངུ་བསྡུས། 18 ཨོ་མཱར་གྱི་ཚད་འཇལ་བ་ན་མང་པོ་བསྡུ་མཁན་དེར་ལྷག་མ་མ་བྱུང་ལ། ཉུང་ངུ་བསྡུ་མཁན་དེར་མི་འདང་བའང་མེད། མི་རེ་རེས་རང་རང་གི་ཟ་ཚད་བཞིན་བསྡུས། 19 མོ་ཤེ་ཡིས་དེ་དག་ལ། མི་སུས་ཀྱང་སང་ཉིན་ཞོགས་པའི་བར་དུ་ལྷག་མ་ཅི་ཡང་ལུས་སུ་བཅུག་མི་ཆོག་ཅེས་སྨྲས་ནའང་། 20 དེ་དག་གིས་མོ་ཤེའི་བཀའ་ལ་མ་མཉན་པར་ཁ་ཅིག་གིས་དེའི་ཕྱི་ཉིན་ཞོགས་པའི་བར་དུ་ལྷག་མ་ལུས་སུ་བཅུག་པས། དེ་ལ་འབུ་བཏབ་ནས་དྲི་ངན་བྱུང་ཞིང་། མོ་ཤེ་ཁོ་རྣམས་ལ་ཁྲོས། 21 ཁོ་རྣམས་ཀྱིས་ཞོགས་པ་རེ་རེར་རང་རང་གི་ཟ་ཚད་བཞིན་བསྡུས་ཤིང་། ཤུལ་དུ་ལྷག་པ་རྣམས་ཉི་མ་དྲོས་པ་དང་བཞུས་པའོ། །

22 ཡང་ཉིན་དྲུག་པ་ལ་ཁོ་རྣམས་ཀྱིས་བག་ལེབ་ལྡབ་གཉིས་ཏེ་མི་རེ་རེར་ཨོ་མཱར་གཉིས་རེ་བསྡུས་པ་དང་། ཚོགས་དཔོན་རྣམས་ཡོང་སྟེ་མོ་ཤེ་ལ་སྨྲས་ཤིང་། 23 མོ་ཤེ་ཡིས་དེ་དག་ལ་འདི་ལྟར། དཀོན་མཆོག་ཡ་ཝཱེའི་བཀའ་ནི་འདི་ལྟར་ཡིན་ཏེ། སང་ཉིན་ནི་བསྲུང་དགོས་པའི་ངལ་གསོ་ཡོངས་སུ་རྫོགས་པའི་ཉིན་མོ་ཡིན་ཞིང་། དཀོན་མཆོག་ཡ་ཝཱེའི་ཆེད་དུ་ངལ་གསོ་ཡོངས་སུ་རྫོགས་པའི་ཉིན་མོ་ཡིན་པས། ཁྱོད་ཅག་གིས་ཟས་ཅི་བསྲེག་དགོས་པ་རྣམས་སྲེགས་ཤིག བཙོ་དགོས་པ་རྣམས་ཚོས་ཤིག ཅི་ལུས་པ་ཐམས་ཅད་སང་ཉིན་ཞོགས་པའི་བར་ཞོག་ཅིག་ཅེས་སྨྲས་པ་ལ། 24 ཁོ་རྣམས་ཀྱིས་མོ་ཤེ་ཡིས་སྨྲས་པ་བཞིན་དུ་དེའི་ཕྱི་ཉིན་ཞོགས་པའི་བར་དུ་བཞག་པ་དང་། དྲི་ངན་མ་བྱུང་ལ། དེའི་ནང་དུ་འབུ་ཡང་མ་བཏབ། 25 ཡང་མོ་ཤེ་ཡིས་ཁོ་རྣམས་ལ་འདི་ལྟར། དེ་རིང་བག་ལེབ་དེ་ཟོ་ཞིག དེ་རིང་ནི་དཀོན་མཆོག་ཡ་ཝཱེའི་ཆེད་དུ་ངལ་གསོ་བའི་ཉིན་མོ་ཡིན་པས། ཁྱོད་ཅག་གིས་བག་ལེབ་དེ་དག་ཐང་ནས་རྙེད་མི་སྲིད། 26 ཉིན་དྲུག་གི་རིང་ལ་བསྡུས་ཆོག་པ་དང་། ཉིན་བདུན་པ་ནི་ངལ་གསོ་བའི་དུས་ཡིན་པས་ཅི་ཡང་འཐོབ་པར་མི་འགྱུར་ཞེས་སྨྲས། 27 ཉིན་བདུན་པ་ལ་མི་ཚོགས་ཁྲོད་ནས་ཁ་ཤས་བག་ལེབ་བསྡུ་རུ་སོང་ཡང་ཅི་ཡང་མ་ཐོབ། 28 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཅག་གིས་ནམ་ཞིག་གི་བར་དུ་ངའི་བཀའ་དང་ངའི་བཀའ་ཁྲིམས་མི་བསྲུང་བ་ཡིན་ནམ། 29 ལྟོས་དང་། དཀོན་མཆོག་ཡ་ཝཱེས་ཁྱོད་ཅག་ལ་ངལ་གསོ་བའི་ཉིན་དེ་གནང་བས། ཁོང་གིས་ཁྱོད་རྣམས་ལ་ཉིན་དྲུག་པར་ཉིན་གཉིས་ཀྱི་ཁ་ཟས་གནང་ཞིང་། ཉིན་བདུན་པར་མི་རེ་རེ་རང་རང་གི་གནས་སུ་འདུག་དགོས་ལ་སུ་ཡང་ཕྱི་རུ་འགྲོ་མི་ཆོག་ཅེས་གསུངས་པས། 30 མི་ཚོགས་ཀྱིས་ཉིན་བདུན་པར་ངལ་གསོས་སོ། །

31 ཡང་ཡེས་ར་ཨེལ་གྱི་ཁྱིམ་རྒྱུད་ཀྱིས་བག་ལེབ་དེའི་མིང་ལ་མཱན་ནཱ་ཞེས་བཏགས། དེ་ནི་སྔོ་སྨན་འུ་སུ་ལྟར་ཡིན་ཞིང་དཀར་པོ་ཡིན་པ་དང་། དེའི་རོ་ནི་སྦྲང་རྩི་བསྲེས་པའི་གོར་སྲབ་ལྟར་ཡོད། 32 དེ་ནས་མོ་ཤེ་ན་རེ། དཀོན་མཆོག་ཡ་ཝཱེས་བཀའ་འདི་གནང་བ་སྟེ། ཁྱོད་ཅག་གིས་མི་རབས་ཕྱི་མ་རྣམས་ཀྱི་ཕྱིར་མཱན་ནཱ་ཞེས་པ་དེ་ཨོ་མཱར་གང་གཅེས་སྲུང་བྱོས་ཤིག གང་ལ་ཟེར་ན། བདག་གིས་ཁྱོད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་དེ་དབེན་སྟོང་དུ་ཁྱོད་ཅག་ལ་ཟས་སུ་བྱིན་པའི་བག་ལེབ་དེ་ཁོ་རྣམས་ཀྱིས་མཐོང་བའི་ཕྱིར་ཡིན་ཞེས་སྨྲས་པ་དང་། 33 མོ་ཤེ་ཡིས་ཨ་རོན་ལ། བུམ་པ་ཞིག་ཁྱེར་ནས་མཱན་ནཱ་ཨོ་མཱར་གང་དེའི་ནང་དུ་ཆུག་དང་། ཁྱོད་ཅག་གི་མི་རབས་ཕྱི་མ་རྣམས་ཀྱི་ཕྱིར་དཀོན་མཆོག་ཡ་ཝཱེའི་དྲུང་དུ་ཞོག་ཅིག་ཅེས་སྨྲས་སོ། ། 34 དེ་ནས་དཀོན་མཆོག་ཡ་ཝཱེས་མོ་ཤེ་ལ་བཀའ་གནང་བ་བཞིན་དུ། ཨ་རོན་གྱིས་དེ་ལྟར་བྱས་ཤིང་། གཅེས་སྲུང་བྱེད་པའི་ཕྱིར་མཱན་ནཱ་དེ་དཔང་མཛད་ཤུར་སྒམ་གྱི་མདུན་དུ་བཞག 35 ཡེས་ར་ཨེལ་པ་རྣམས་ཀྱིས་མི་གཞན་བསྡད་ཡོད་པའི་ཡུལ་ཏེ་ཀ་ན་ཨན་ཡུལ་གྱི་ས་མཚམས་སུ་སླེབས་པའི་བར་དུ་ལོ་ངོ་བཞི་བཅུའི་རིང་ལ་མཱན་ནཱ་ཟོས་སོ། ། 36 ཨོ་མཱར་གང་ནི་ཨེ་ཕཱའི་†བཅུ་ཆ་གཅིག་ཡིན་ནོ། །

ལེའུ་བཅུ་བདུན་པ།

ཧོ་རེབ་རི་བོའི་བྲག་ལས་ཆུ་ཐོན་པ།

1 དེ་ནས་ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་དཀོན་མཆོག་ཡ་ཝཱེའི་བཀའ་བཞིན་དུ། ས་ཆ་ས་ཆ་བྱས་ནས་སིན་ཟེར་བའི་དབེན་སྟོང་ནས་ཆས་པ་དང་། རཱ་ཕི་དིམ་བྱ་བའི་གནས་ལ་སྒར་བཏབ། འོན་ཀྱང་མི་རྣམས་ལ་འཐུང་ཆུ་མེད་པས། 2 མོ་ཤེ་ལ་ཁ་རྩོད་བྱས་ནས་ངེད་རྣམས་ལ་འཐུང་ཆུ་བླུད་ཅེས་སྨྲས་པར། མོ་ཤེ་ཡིས་དེ་དག་ལ། ཁྱོད་ཅག་གིས་ཅིའི་ཕྱིར་ང་ལ་ཁ་རྩོད་བྱེད་དམ། ཅིའི་ཕྱིར་དཀོན་མཆོག་ཡ་ཝཱེ་ལ་ཚོད་བགམ་བྱེད་དམ་ཞེས་སྨྲས། 3 མི་ཚོགས་དེ་སྐོམ་པས་གདུངས་ཏེ་མོ་ཤེ་ལ་སྡུག་ཡུས་བཏོན་ཞིང་ན་རེ། ཁྱོད་ཀྱིས་ངེད་ཅག་ཨེ་ཅིབ་ཡུལ་ནས་ཡར་ཁྲིད་ཡོང་སྟེ། ངེད་ཅག་དང་ངེད་རྣམས་ཀྱི་བུ་ཕྲུག་དང་། ཕྱུགས་ཟོག་རྣམས་སྐོམ་ནས་འཆི་རུ་འཇུག་དོན་ཅི་ཡིན་ཞེས་སྨྲས་པས། 4 མོ་ཤེ་ཡིས་དཀོན་མཆོག་ཡ་ཝཱེ་ལ་ཞུ་འབོད་བྱས་ཏེ། མི་འདི་རྣམས་ལ་བདག་གིས་ཅི་ཞིག་བྱའམ། དེ་དག་གིས་ང་རང་རྡོ་རུབ་གཏོང་གྲབས་འདུག་ཅེས་ཞུས་པ་ལ། 5 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་རང་མི་རྣམས་ཀྱི་མདུན་ཕྱོགས་ནས་ཕར་སྐྱོད་ཅིག ཡེས་ར་ཨེལ་གྱི་རྒན་པོ་འགའ་ཞིག་ཁྱོད་དང་མཉམ་དུ་ཁྲིད་དང་། ནཱ་ཡོལ་གཙང་པོ་ལ་བརྡེགས་པའི་འཁར་བ་དེ་རང་གི་ལག་ཏུ་ཁྱེར་ལ་སོང་ཞིག 6 ལྟོས་དང་། ང་རང་ཧོ་རེབ་རི་བོའི་བྲག་རྡོ་ཡོད་སར་ཁྱོད་ཀྱི་མདུན་དུ་སྡོད་པར་བྱ་སྟེ། ཁྱོད་ཀྱིས་བྲག་རྡོ་དེ་ལ་རྡུངས་དང་། མི་རྣམས་ཀྱིས་འཐུང་བའི་ཕྱིར་དེ་ལས་ཆུ་འཐོན་ཡོང་ཞེས་གསུངས་པ་དང་། མོ་ཤེ་ཡིས་ཀྱང་ཡེས་ར་ཨེལ་གྱི་རྒན་པོ་རྣམས་ཀྱི་མིག་མདུན་དུ་དེ་བཞིན་བྱས། 7 ཡེས་ར་ཨེལ་པ་རྣམས་ཀྱིས་གནས་དེར་རྩོད་གླེང་སྤེལ་བ་དང་། ཡང་དཀོན་མཆོག་ཡ་ཝཱེ་ལ་ཚོད་བགམས་ཏེ་དཀོན་མཆོག་ཡ་ཝཱེ་ངེད་ཅག་གི་དཀྱིལ་དུ་བཞུགས་སམ་མི་བཞུགས་ཞེས་སྨྲས་པས། མོ་ཤེ་ཡིས་གནས་དེའི་མིང་ལ་མཱ་སཱ་ *དང་མེ་རི་བཱ་†ཞེས་བཏགས་སོ། །

ཨ་མཱད་ལེག་མི་རིགས་ལས་རྣམ་པར་རྒྱལ་བ།

8 སྐབས་དེར་ཨ་མཱད་ལེག་གི་མི་རྣམས་འོངས་ཏེ། རཱ་ཕི་དིམ་ཡུལ་དུ་ཡེས་ར་ཨེལ་དང་འཐབ་ཅིང་། 9 མོ་ཤེ་ཡིས་ཡོ་ཤུ་ཨ་ལ་ན་རེ། རང་ཅག་གི་ཕྱིར་སྐྱེས་པ་རྣམས་བདམས་ནས་ཨ་མཱད་ལེག་པ་རྣམས་དང་འཐབ་ཏུ་སོང་། སང་ཉིན་བདག་གིས་ལག་ཏུ་དཀོན་མཆོག་གི་འཁར་བ་བཟུང་ནས་རི་བོའི་རྩེ་མོར་ལངས་སྡོད་པར་བྱའོ་ཞེས་སྨྲས་པ་དང་། 10 ཡོ་ཤུ་ཨ་ཡིས་མོ་ཤེའི་བཀའ་བཞིན་བྱས་ཏེ་ཨ་མཱད་ལེག་པ་རྣམས་དང་འཐབ་ཅིང་། མོ་ཤེ་དང་ཨ་རོན་དང་ཧུ་རཱ་བཅས་རི་བོའི་རྩེ་མོར་འགོས། 11 ཡང་འདི་ལྟར་བྱུང་བ་སྟེ། མོ་ཤེ་ཡིས་ནམ་ཞིག་ལ་ལག་པ་ཡར་བཀྱགས་ཚེ་ཡེས་ར་ཨེལ་པ་རྣམས་རྒྱལ་བ་དང་། ནམ་ཞིག་ལ་ལག་པ་མར་བཞག་ཚེ་ཨ་མཱད་ལེག་པ་རྣམས་རྒྱལ་བ་རེད། 12 འོན་ཀྱང་མོ་ཤེའི་ལག་པ་ངལ་བས། ཨ་རོན་དང་ཧུ་རཱ་གཉིས་ཀྱིས་རྡོ་ཞིག་ཁྱེར་འོངས་ཏེ་ཁོའི་འཕོངས་སྟེགས་བྱེད་དུ་བཅུག་པ་དང་ཁོ་དེ་ལ་བསྡད་ཅིང་། དེ་གཉིས་ཀྱིས་གཅིག་གིས་གཡས་དང་གཅིག་གིས་གཡོན་ནས་ཁོའི་ལག་པ་བསྐྱོར་བ་དང་། ཁོའི་ལག་པ་ཉི་མ་ནུབ་པའི་བར་དུ་བརྟན་པོར་ཚུགས། 13 ཡང་ཡོ་ཤུ་ཨ་ཡིས་ཨ་མཱད་ལེག་རྒྱལ་པོ་དང་དེའི་འབངས་མི་རྣམས་རལ་གྲིས་ཕམ་པར་བརྒྱབ། 14 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ངས་ཨ་མཱད་ལེག་གི་མིང་ཡང་གནམ་འོག་ཏུ་རྩ་བ་ནས་གསུབ་པར་བྱ། རྗེས་དྲན་གྱི་ཕྱིར་གཏམ་དེ་ཤོག་སྒྲིལ་སྟེང་བྲིས་ཏེ་ཡོ་ཤུ་ཨའི་རྣ་ལམ་དུ་འཇོག་དགོས་ཞེས་གསུངས་སོ། ། 15 མོ་ཤེ་ཡིས་མཆོད་ཁྲི་ཞིག་བཞེངས་ནས་དེའི་མིང་ལ་དཀོན་མཆོག་ཡ་ཝཱེ་བདག་གི་རུ་དར་ཡིན་ཞེས་བཏགས་ཏེ་ན་རེ། 16 དཀོན་མཆོག་ཡ་ཝཱེས་མནའ་བཞེས་པ་ཡིན་པས། ཁོང་གིས་ཨ་མཱད་ལེག་མི་རིགས་ལ་མི་རབས་ནས་མི་རབས་བར་དུ་དཔུང་འཇུག་བྱེད་པར་འགྱུར་ཞེས་སྨྲས་སོ། །

ལེའུ་བཅོ་བརྒྱད་པ།

ཡི་ཏྲོ་ཡིས་རང་གི་མག་པ་ལ་སྐོར་བརྒྱབ་པ།

1 ཡང་མིད༌ཡཱན་ཡུལ་གྱི་མཆོད་དཔོན་ཏེ་མོ་ཤེའི་སྒྱུག་པོ་ཡི་ཏྲོ་ཡིས། དཀོན་མཆོག་གིས་མོ་ཤེ་དང་ཉིད་ཀྱི་འབངས་མི་ཡེས་ར་ཨེལ་ལ་ཅི་དང་ཅི་མཛད་པ་ཐམས་ཅད་དེ། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་པ་ཐོས་ནས། 2 མོ་ཤེའི་ཆུང་མ་ཚིབ་ཕའོ་རཱ་སྟེ་སྔར་མོ་ཤེ་ཡིས་ཕྱིར་ཁྱིམ་ལ་ལོག་ཏུ་བཅུག་པ་དེ་དང་། 3 ཚིབ་ཕའོ་རཱ་ཡི་བུ་གཉིས་ཁྲིད་འོངས་པ་རེད། བུ་གཅིག་གི་མིང་ལ་གེར་ཤོམ་ཞེས་ཟེར་ཏེ། རྒྱུ་མཚན་ནི་སྔར་མོ་ཤེ་ཡིས་ང་རང་ཡུལ་གཞན་དུ་བྱེས་པར་གྱུར་ཞེས་སྨྲས་པས་སོ། ། 4 བུ་གཞན་དེའི་མིང་ལ་ཨེ་ལི་ཨེ་བཟིར་ཞེས་ཟེར་ཏེ། ཅི་ལ་ཞེ་ན། སྔར་མོ་ཤེ་ཡིས་བདག་གི་ཕ་ཡི་དཀོན་མཆོག་གིས་ང་ལ་རོགས་རམ་གནང་ཞིང་ཕཱར་ཨོལ་གྱི་རལ་གྲི་ནས་ཐར་བར་མཛད་ཅེས་སྨྲས་པས་སོ། །

5 དེ་ལྟར་མོ་ཤེའི་སྒྱུག་པོ་ཡི་ཏྲོ་ཡིས་མོ་ཤེའི་ཆུང་མ་དང་བུ་གཉིས་ཁྲིད་ནས་དཀོན་མཆོག་གི་རི་བོ་སྟེ། མོ་ཤེ་ཡིས་དབེན་སྟོང་དུ་སྒར་འདེབས་སའི་གནས་ལ་སླེབས་ཤིང་། 6 ཡང་ཁོས་མི་ཞིག་མངགས་ནས་མོ་ཤེ་ལ་འདི་ལྟར། བདག་ནི་ཁྱེད་ཀྱི་སྒྱུག་པོ་ཡི་ཏྲོ་ཡིན་ཞིང་། ཁྱེད་ཀྱི་ཆུང་མ་དང་བུ་གཉིས་ཁྲིད་ནས་ཁྱེད་རང་ཡོད་ས་འདི་རུ་སླེབས་ཡོད་ཅེས་ངག་འཕྲིན་བཏང་བ་ལ། 7 མོ་ཤེ་སྒྱུག་པོ་བསུ་བར་སོང་སྟེ། དེའི་མདུན་དུ་གུས་ཕྱག་ཕུལ་ནས་འོ་ *བྱས་པ་དང་། ཕན་ཚུན་ཁམས་འདྲི་ཞུས་ནས་གུར་གྱི་ནང་དུ་ཞུགས། 8 དེ་ནས་མོ་ཤེ་ཡིས་སྒྱུག་པོ་ལ། དཀོན་མཆོག་ཡ་ཝཱེས་ཡེས་ར་ཨེལ་གྱི་དོན་དུ་ཕཱར་ཨོལ་དང་ཨེ་ཅིབ་པ་རྣམས་ལ་ཅི་དང་ཅི་ཞིག་མཛད་པ་ཀུན་དང་། ལམ་དུ་མྱངས་པའི་སྡུག་བསྔལ་ཐམས་ཅད་དང་། དཀོན་མཆོག་ཡ་ཝཱེས་ཁོ་རྣམས་ཅི་ལྟར་བསྐྱབས་པ་བཅས་སྨྲས་སོ། ། 9 དཀོན་མཆོག་ཡ་ཝཱེས་ཡེས་ར་ཨེལ་ལ་བཀའ་དྲིན་མཛད་ཅིང་། དེ་དག་ཨེ་ཅིབ་པའི་དབང་ནས་ཐར་བར་མཛད་པས་ཡི་ཏྲོའི་སེམས་ཤིན་ཏུ་དགའ་བ་རེད། 10 ཡང་ཁོ་ན་རེ། དཀོན་མཆོག་ཡ་ཝཱེ་ལ་བསྟོད་པར་ཤོག ཁོང་གིས་ཁྱེད་ཅག་ཨེ་ཅིབ་པ་རྣམས་དང༌ཕཱར་ཨོལ་གྱི་ལག་ནས་ཐར་བར་མཛད་ཅིང་། ཁོང་གིས་མི་འདི་རྣམས་ཨེ་ཅིབ་པ་རྣམས་ཀྱི་ལག་ནས་བསྐྱབས་པ་ཡིན། 11 ལྷ་ཐམས་ཅད་དང་བསྡུར་ན་དཀོན་མཆོག་ཡ་ཝཱེ་ནུས་མཐུ་ཆེ་བ་ངས་ད་ལྟ་ཤེས་ཏེ། ཅི་ལ་ཞེ་ན། དོན་དེའི་ནང་དུ་ཨེ་ཅིབ་པ་རྣམས་ཀྱིས་མི་རྣམས་ལ་ཁེངས་དྲེགས་ཀྱི་སྤྱོད་ཚུལ་བཟུང་བའི་ཕྱིར་ཡིན་ཞེས་སྨྲས། 12 དེ་ནས་མོ་ཤེའི་སྒྱུག་པོ་ཡི་ཏྲོས་དཀོན་མཆོག་ལ་སྦྱིན་སྲེག་ཅིག་དང་དམར་མཆོད་རྣམས་ཕུལ་བ་དང་། ཨ་རོན་ནི་ཡེས་ར་ཨེལ་གྱི་རྒན་པོ་རྣམས་དང་བཅས་ཡོང་ནས་མོ་ཤེའི་སྒྱུག་པོ་དང་མཉམ་དུ་དཀོན་མཆོག་གི་སྤྱན་སྔར་གསོལ་ཚིགས་བཞེས་པར་ཕེབས་སོ། །

13 དེའི་ཕྱི་ཉིན། མོ་ཤེ་མི་རྣམས་ལ་ལེགས་ཉེས་འབྱེད་པར་བཞུགས་ཤིང་། ཞོགས་པ་ནས་དགོང་མོའི་བར་དུ་མི་རྣམས་མོ་ཤེའི་དྲུང་དུ་ལངས་ནས་བསྡད། 14 མོ་ཤེ་ཡིས་མི་རྣམས་ཀྱི་དོན་དུ་ཅི་བྱེད་པ་ཐམས་ཅད་སྒྱུག་པོས་མཐོང་སྟེ་ན་རེ། ཞོགས་པ་ནས་དགོང་མོའི་བར་དུ་མི་རྣམས་ཁྱེད་ཀྱི་དྲུང་དུ་ལངས་ནས་སྡོད་ཅིང་། ཁྱེད་རང་གཅིག་པུ་བཞུགས་ནས་འདུག་དོན་ཅི་ཡིན་ནམ་ཞེས་དྲིས་པ་ལ། 15 མོ་ཤེ་ཡིས་སྒྱུག་པོ་ལ། དེ་ནི་མི་རྣམས་འདིར་འོངས་ནས་དཀོན་མཆོག་ལ་བཀའ་འདྲི་ཞུ་བའི་རྐྱེན་དང༌། 16 ཁོ་རྣམས་ལ་རྩོད་པ་འབྱུང་དུས་ཀྱང་ངའི་གམ་དུ་འོངས་ནས། ངས་མི་དང་མིའི་བར་ལ་ཤན་འབྱེད་པ་དང་། དཀོན་མཆོག་གི་སྒྲིག་ལམ་དང་བཀའ་ཁྲིམས་རྣམས་དེ་དག་ལ་བསླབས་པ་ཡིན་ཞེས་སྨྲས་སོ། །

17 སྒྱུག་པོས་མོ་ཤེ་ལ། ཁྱེད་ཀྱི་བྱེད་ལུགས་དེ་ལེགས་པོ་མི་འདུག 18 ཁྱེད་དང་ཁྱེད་ཀྱི་དྲུང་དུ་འོངས་པའི་མི་རྣམས་ཐང་ཆད་ངེས་ཡིན། དོན་དེ་ནི་ཁྱེད་ཀྱིས་ཐེག་དཀའ་ཞིང་ཁྱེད་གཅིག་པུས་བསྒྲུབ་ཀྱང་མི་ནུས་སོ། ། 19 ད་ལྟ་ངའི་གཏམ་ལ་གསན་པར་གྱིས། བདག་གིས་ཁྱེད་ལ་སློབ་སྟོན་བྱེད་དེ། དཀོན་མཆོག་ཁྱེད་དང་མཉམ་དུ་བཞུགས་པར་སྨོན། ཁྱེད་ནི་དཀོན་མཆོག་གི་དྲུང་དུ་འབངས་མིའི་ཚབ་བྱེད་མཁན་ཡིན་ཞིང་། རྩོད་གཞི་རྣམས་དཀོན་མཆོག་གི་དྲུང་དུ་ཕུལ་ཞིག 20 ཁྱེད་ཀྱིས་དེ་དག་ལ་སྒྲིག་ལམ་དང་བཀའ་ཁྲིམས་རྣམས་སློབས་དང་། ཁོ་རྣམས་ལ་འགྲུལ་དགོས་པའི་ལམ་དང་བྱེད་དགོས་པའི་ལས་རྣམས་སྟོན་པར་གྱིས་ཤིག 21 དེ་ནས་ཁྱེད་ཀྱིས་འབངས་མིའི་ཁྲོད་ནས་སྐྱེས་པ་འཇོན་པོ་རྣམས་འདེམས་དགོས་ཏེ། དཀོན་མཆོག་ལ་གུས་ཤིང་འཇིགས་པ་དང་། གཤིས་རྒྱུད་དྲང་བ་དང་། ལྐོག་ནོར་ལ་སྡང་བ་རྣམས་ཚོལ་དང་། དེ་དག་སྟོང་དཔོན་དང་། བརྒྱ་དཔོན་དང་། ལྔ་བཅུ་དཔོན་དང་། བཅུ་དཔོན་བཅས་བྱེད་དུ་ཆུག 22 ཁོ་རྣམས་ཀྱིས་དུས་རྒྱུན་མི་རྣམས་ལ་ལེགས་ཉེས་ཀྱི་ཤན་འབྱེད་དགོས་པ་འདི་ལྟ་སྟེ། དོན་ཆེན་གང་བྱུང་བ་དེ་དག་ཁྱེད་ལ་ཞུ་དགོས་པ་དང་། དོན་ཆུང་རྣམས་རང་རང་གིས་ཐག་གིས་གཅོད་དགོས། དེ་ལྟར་བྱས་ན་ཁྱེད་ཀྱི་ལས་ཚགས་ཇེ་ཡང་དུ་འགྲོ་བ་དང་། ཁོ་རྣམས་ཀྱིས་ཁྱེད་དང་མཉམ་དུ་འགན་འཁུར་བར་འགྱུར། 23 དོན་འདི་དཀོན་མཆོག་གིས་ཁྱེད་ལ་གནང་བའི་བཀའ་ཡིན་པ་དང་ཁྱེད་ཀྱིས་དེ་ལྟར་བྱས་ན། ཁྱེད་ཀྱིས་འགན་ཐེག་སྲིད་ཅིང་། མི་འདི་ཐམས་ཅད་ཀྱང་བདེ་བར་རང་གི་གནས་སུ་འགྲོ་བར་འགྱུར་ཞེས་སྨྲས་སོ། །

24 དེ་ནས་མོ་ཤེ་ཡིས་སྒྱུག་པོའི་ངག་ལ་མཉན་ཏེ། ཁོས་ཅི་སྨྲས་པ་བཞིན་དུ་བྱས། 25 མོ་ཤེ་ཡིས་ཡེས་ར་ཨེལ་པ་དག་ལས་སྐྱེས་པ་འཇོན་པོ་རྣམས་བདམས་ཏེ་འབངས་མིའི་འགོ་དཔོན་དུ་བསྐོས་ཤིང་། སྟོང་དཔོན་དང་། བརྒྱ་དཔོན་དང༌། ལྔ་བཅུ་དཔོན་དང་། བཅུ་དཔོན་བཅས་བྱེད་དུ་བཅུག་པ་དང་། 26 དེ་དག་གིས་རྟག་ཏུ་མི་རྣམས་ལ་ལེགས་ཉེས་ཀྱི་ཤན་འབྱེད་ཅིང་། ཐག་གིས་ཆོད་དཀའ་བ་རྣམས་མོ་ཤེ་ལ་གཏད། འོན་ཀྱང་དོན་ཆུང་རྣམས་རང་རང་གིས་ཐག་གཅོད་བྱེད་དོ། ། 27 དེ་ནས་མོ་ཤེ་ཡིས་རང་གི་སྒྱུག་པོར་སྐྱེལ་མ་བྱས་པ་དང་། ཁོ་ཕྱིར་རང་ཡུལ་དུ་ལོག་གོ །

ལེའུ་བཅུ་དགུ་པ།

རི་བོ་སི་ནཱ་ནས་དཀོན་མཆོག་མཇལ་བ།

1 དེ་ནས་ཡེས་ར་ཨེལ་པ་རྣམས་ཨེ་ཅིབ་ཡུལ་གྱི་ཕྱི་རུ་ཐོན་པ་ནས་ཟླ་བ་གསུམ་པའི་ཉིན་དེར་སི་ནཱ་བྱ་བའི་དབེན་སྟོང་དུ་སླེབས། 2 ཁོ་རྣམས་རཱ་ཕི་དིམ་ཡུལ་ནས་ཆས་ཏེ་སི་ནཱའི་དབེན་སྟོང་དུ་སླེབས་ནས་དེའི་རི་འདབས་སུ་སྒར་བཏབ། 3 མོ་ཤེ་ཡར་དཀོན་མཆོག་གི་དྲུང་དུ་སོང་བ་ལ། ཁོང་གིས་རི་མགོ་ནས་མོ་ཤེ་ལ་ཞལ་འབོད་གནང་སྟེ་འདི་སྐད་དུ། ཁྱོད་ཀྱིས་ཡ་ཀོབ་ཀྱི་ཁྱིམ་རྒྱུད་ལ་འདི་ལྟར་སྨྲོས་དང་། ཡེས་ར་ཨེལ་པ་རྣམས་ལ་འདི་ལྟར་སྒྲོགས་ཤིག 4 ངས་ཨེ་ཅིབ་པ་རྣམས་ལ་ཅི་ཞིག་བྱས་པ་དང་། ཇི་ལྟར་ཁྱོད་རྣམས་གླག་གི་གཤོག་པའི་སྟེང་འཁུར་བ་བཞིན་ངའི་དྲུང་དུ་ཁྲིད་པ་དེ་ཁྱོད་ཅག་གིས་མཐོང་བ་ཡིན། 5 ད་ལྟ་ཁྱོད་ཅག་གིས་དངོས་གནས་བདག་གི་ངག་ལ་མཉན་པ་དང་བདག་གི་ཁ་ཆད་བསྲུང་བ་ཡིན་ན། མི་ཐམས་ཅད་ལས་ཁྱོད་ཅག་ནི་ངའི་ནོར་བུ་ཁྱད་པར་ཅན་ཞིག་ཡིན་པར་འགྱུར། ཅིའི་ཕྱིར་ཞེ་ན། ས་གཞི་ཐམས་ཅད་བདག་གི་ཡིན་པའི་ཕྱིར་རོ། ། 6 ཁྱོད་ཅག་ནི་ངའི་ཕྱིར་མཆོད་དཔོན་གྱི་རྒྱལ་ཁམས་ཤིག་དང་མི་རིགས་དམ་པ་ཞིག་ཏུ་འགྱུར་ཞེས་གཏམ་འདི་དག་ཁྱོད་ཀྱིས་ཡེས་ར་ཨེལ་པ་རྣམས་ལ་སྨྲ་དགོས་པ་དེ་ཡིན་ཞེས་གསུངས་སོ། །

7 དེ་ནས་མོ་ཤེ་ཕྱིར་ལོག་སྟེ་མི་རྣམས་ཀྱི་རྒན་པོ་རྣམས་བོས་ཡོང་ནས། དཀོན་མཆོག་ཡ་ཝཱེས་ཁོ་རང་ལ་གནང་བའི་བཀའ་ཐམས་ཅད་དེ་རྣམས་ལ་སྨྲས། 8 དེའི་ལན་དུ་མི་ཐམས་ཅད་ཀྱིས་མགྲིན་གཅིག་ཏུ་དཀོན་མཆོག་ཡ་ཝཱེས་ཅི་དང་ཅི་གསུངས་པ་བཞིན་དུ་ངེད་རྣམས་ཀྱིས་བསྒྲུབ་པར་བྱ་ཞེས་སྨྲས་ཤིང་། མོ་ཤེ་ཡིས་མི་རྣམས་ཀྱི་གཏམ་དེ་དཀོན་མཆོག་ཡ་ཝཱེ་ལ་ཞུས་སོ། ། 9 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཀྱེ་ཧོ། ང་རང་སྤྲིན་སྟུག་པོ་ཞིག་གི་ནང་ཁྱོད་ཀྱི་གམ་དུ་འོང་སྟེ། ཁྱོད་ལ་གཏམ་སྨྲ་བར་འགྱུར་བ་དེ་མི་རྣམས་ཀྱིས་ཀྱང་ཐོས་པ་དང་། ཁྱོད་ལ་རྟག་ཏུ་ཡིད་ཆེས་པའི་ཕྱིར་ཡིན་ཞེས་གསུངས་པ་དང་། མོ་ཤེ་ཡིས་མི་རྣམས་ཀྱི་གཏམ་དེ་དཀོན་མཆོག་ཡ་ཝཱེ་ལ་ཞུས་སོ། །

10 ཡང་དཀོན་མཆོག་ཡ་ཝཱེས་མོ་ཤེ་ལ། ཁྱོད་རང་མི་རྣམས་ཀྱི་གམ་དུ་སོང་ནས་དེ་རིང་དང་སང་ཉིན་ཁོ་རྣམས་དམ་པར་བྱོས་ཤིག་དང་། དེ་དག་ལ་རང་གི་གོས་རྣམས་ཀྱང་བཀྲུ་རུ་ཆུག 11 ཉིན་གསུམ་པར་གྲ་སྒྲིག་བྱས་ཚར་དགོས། གང་ལ་ཟེར་ན། ཉིན་གསུམ་པར་དཀོན་མཆོག་ཡ་ཝཱེ་མི་ཐམས་ཅད་ཀྱི་མིག་མདུན་དུ་རི་བོ་སི་ནཱ་ལ་མར་ཕེབས་རྒྱུ་ཡིན་པས་སོ། ། 12 ཁྱོད་ཀྱིས་རི་བོའི་ཕྱོགས་བཞིར་མི་རྣམས་ལ་དབྱེ་མཚམས་ཕྱེས་ནས་འདི་ལྟར། ཁྱོད་ཅག་གིས་གཟབ་གཟབ་བྱེད་དགོས་ཤིང་། རི་ལ་འགོས་པའམ་དེའི་འདབས་ལ་རེག་མི་རུང་སྟེ། སུ་ཞིག་གིས་རི་ལ་རེག་ན་དེ་ཅིས་ཀྱང་གསོད་དགོས། 13 མི་དེ་ལྟ་བུ་ལ་ལག་པས་རེག་མི་རུང་སྟེ་རྡོ་རུབ་གཏོང་བའམ་མདའ་ཡིས་བརྒྱབ་ནས་གསོད་དགོས། དུད་འགྲོའམ་མི་གང་ཡིན་རུང་གསོན་མི་འོས་ཞེས་སྨྲ་བར་གྱིས། རྭ་དུང་གི་སྐད་ཡུན་རིང་དུ་བྱུང་ཚེ་དེ་དག་ད་གཟོད་ཡར་རི་ལ་འོང་ཆོག་པ་ཡིན་ཞེས་གསུངས། 14 དེ་ནས་མོ་ཤེ་རི་ལས་བབས་ཏེ་མི་རྣམས་ཀྱི་གམ་དུ་འོངས་པ་དང་། ཁོ་རྣམས་དམ་པར་བྱས་ཤིང་། དེ་དག་གིས་རང་གི་གོས་རྣམས་བཀྲུས། 15 ཡང་མོ་ཤེ་ཡིས་མི་རྣམས་ལ། ཉིན་གསུམ་པར་གྲ་སྒྲིག་བྱས་ཚར་དགོས། སུ་ཡང་བུད་མེད་དང་འགྲོགས་མི་རུང་ཞེས་སྨྲས་ཤིང་། 16 ཉིན་གསུམ་པའི་ཞོགས་པར། འབྲུག་སྒྲ་ལྡིར་ཞིང་གློག་དམར་འཁྱུགས་པ་དང་རི་ལ་སྤྲིན་སྟུག་པོ་འཐིབས། རྭ་དུང་གི་སྐད་ཤིན་ཏུ་ཆེན་པོ་བྱུང་བས། སྒར་ལ་ཡོད་པའི་མི་ཐམས་ཅད་སྐྲག་ནས་འདར། 17 མོ་ཤེ་ཡིས་མི་རྣམས་སྒར་གྱི་ཕྱི་རོལ་ཏུ་དཀོན་མཆོག་མཇལ་བར་ཁྲིད་ཅིང་། དེ་དག་རི་འདབས་སུ་ལངས་ནས་བསྡད་དོ། །

18 དཀོན་མཆོག་ཡ་ཝཱེ་མེ་དང་བཅས་རི་བོ་སི་ནཱ་ལ་མར་ཕེབས་པས་གནས་ཐམས་ཅད་ལས་དུ་བ་འཕྱུར་བ་དང་། མེ་ཐབ་ཀྱི་དུ་བ་ལྟར་དུ་བ་དེ་གྱེན་ལ་ལངས་ཤིང་། རི་བོ་ཡོངས་རྫོགས་ལྕིག་ལྕིག་ཏུ་འགུལ། 19 དེ་ནས་རྭ་དུང་གི་སྐད་རིམ་བཞིན་ཆེ་རུ་ཕྱིན་པའི་སྐབས་སུ། མོ་ཤེ་ཡིས་གཏམ་ཞུས་ཤིང་དཀོན་མཆོག་གིས་གསུང་སྐད་ཞིག་གིས་ཁོ་ལ་ལན་གསུངས་སོ། ། 20 དཀོན་མཆོག་ཡ་ཝཱེ་རི་བོ་སི་ནཱའི་རྩེ་མོར་མར་ཕེབས་ཤིང་། ཁོང་གིས་མོ་ཤེ་རི་མགོར་འོང་བའི་ཞལ་འབོད་གནང་བ་དང་མོ་ཤེ་རི་ལ་འགོས། 21 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་མར་སོང་ནས་མི་རྣམས་ལ་ཉེན་བརྡ་ཐོངས་ཤིག དེ་ལྟར་མ་བྱས་ན། དེ་རྣམས་ཀྱིས་ང་རང་མཐོང་བའི་ཆེད་དུ་བཙན་གྱིས་མཚམས་ལས་བརྒལ་ནས་མི་མང་པོའང་འཆི་བར་ངེས། 22 ཡང་དཀོན་མཆོག་ཡ་ཝཱེའི་ཉེ་སར་འོང་བའི་མཆོད་དཔོན་རྣམས་ཀྱིས་རང་ཉིད་དམ་པར་བྱེད་དགོས་པ་ཡིན། དེ་མིན་ཚེ་དཀོན་མཆོག་ཡ་ཝཱེ་གློ་བུར་ཉིད་ལ་སླེབས་ནས་དེ་རྣམས་གསོད་ཉེན་ཆེ་ཞེས་གསུངས། 23 མོ་ཤེ་ཡིས་དཀོན་མཆོག་ཡ་ཝཱེ་ལ་འདི་ལྟར། མི་རྣམས་རི་བོ་སི་ནཱ་ལ་འགོས་མི་རུང་སྟེ། ཁྱེད་ཀྱིས་རི་འདིའི་ཕྱོགས་བཞིར་དབྱེ་མཚམས་ཕྱེས་ལ་དམ་པར་སྲུངས་ཤིག་ཅེས་བཀའ་གནང་བས་སོ་ཞེས་ཞུས་པ་ལ། 24 དཀོན་མཆོག་ཡ་ཝཱེས་ཁོ་རང་ལ། མར་སོང་དང་། དེ་ནས་ཁྱོད་ཨ་རོན་དང་མཉམ་དུ་ཡར་འོང་བར་གྱིས། འོན་ཀྱང་མཆོད་དཔོན་དང་མི་རྣམས་བདག་གི་མདུན་དུ་འོང་ཕྱིར་བཙན་གྱིས་མཚམས་ལས་བརྒལ་མི་རུང་སྟེ། ཅི་ལ་ཞེ་ན། དེ་ལྟར་བྱས་ན་ང་རང་གློ་བུར་ཉིད་ལ་སླེབས་ནས་དེ་དག་གསོད་ཉེན་ཆེ་ཞེས་གསུངས། 25 དེའི་ཕྱིར་མོ་ཤེ་རི་ལས་བབས་པ་དང་། མི་རྣམས་ཀྱི་གམ་དུ་སོང་ནས་དེ་དག་ལ་སྨྲས་སོ། །

ལེའུ་ཉི་ཤུ་པ།

དཀོན་མཆོག་གི་བཀའ་ཁྲིམས་བཅུ།

1 དཀོན་མཆོག་གིས་བཀའ་འདི་ཐམས་ཅད་གསུངས་ནས་འདི་སྐད་དུ། 2 བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ཞིང་། ཁྱོད་རྣམས་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཁྲིད་མཁན་ཡང་ཡིན་ནོ། ། 3 ང་རང་མ་གཏོགས་པའི་དཀོན་མཆོག་གཞན་ཞིག་ཁྱོད་ལ་ཡོད་མི་ཆོག 4 ཁྱོད་ཀྱིས་རང་ཉིད་ལ་སྐུ་འདྲ་དང་། སྟེང་གི་ནམ་མཁའ་འམ། འོག་གི་སའམ། ས་འོག་གི་ཆུ་ལ་ཡོད་པའི་སེམས་ཅན་གྱི་གཟུགས་བརྙན་གང་ཡང་བཟོ་མི་རུང་། 5 དེ་དག་ལ་ཕྱག་མ་འཚལ། བསྙེན་བཀུར་ཡང་མ་བྱེད། གང་ལ་ཟེར་ན། ཁྱོད་ཀྱི་དཀོན་མཆོག་ཡ་ཝཱེ་ང་རང་ནི་ཕྲག་དོག་ཅན་ཞིག་ཡིན་ཏེ། ཕ་རྣམས་ཀྱི་ནག་ཉེས་ཕྱིར་མི་རབས་གསུམ་མམ་བཞིའི་བར་དུ་ང་རང་ལ་སྡང་མཁན་གྱི་བུ་ཕྲུག་རྣམས་ལ་བཀའ་ཆད་གཅོད་མོད། 6 འོན་ཀྱང་ང་རང་གཅེས་སུ་འཛིན་པ་དང་བདག་གི་བཀའ་སྲུང་མཁན་རྣམས་ལ་མི་སྟོང་ཕྲག་གི་བར་དུ་ཐུགས་བརྩེ་བར་བྱེད་དོ། ། 7 ཁྱོད་ཀྱི་དཀོན་མཆོག་ཡ་ཝཱེའི་མཚན་གང་བྱུང་དུ་སྤྱོད་མི་རུང་། ཅི་ལ་ཞེ་ན། སུ་ཞིག་གིས་ཁོང་གི་མཚན་གང་བྱུང་དུ་སྤྱད་ན་དཀོན་མཆོག་ཡ་ཝཱེས་མི་དེ་ཉེས་མེད་དུ་རྩི་བར་མི་འགྱུར་རོ། ། 8 ངལ་གསོ་བའི་ཉིན་མོ་དྲན་ནས་དེ་དམ་པར་སྲུངས་ཤིག 9 ཉིན་དྲུག་གི་རིང་ལ་འབད་ཅིང་རང་གི་ལས་ཀ་ཚང་མ་སྒྲུབ་རུང་བ་ཡིན། 10 འོན་ཀྱང་ཉིན་བདུན་པ་ནི་ཁྱོད་ཀྱི་དཀོན་མཆོག་ཡ་ཝཱེའི་ངལ་གསོ་བའི་ཉིན་མོ་ཡིན་པས། ཉིན་མོ་དེ་ལ་ཁྱོད་དང་ཁྱོད་ཀྱི་བུ་དང་བུ་མོ། གཡོག་པོ་དང་གཡོག་མོ། སྒོ་ཕྱུགས། རྒྱ་སྒོ་ནང་རོལ་ལ་གནས་པའི་བྱེས་པ་བཅས་ཀྱིས་ལས་ཀ་གང་ཡང་མ་བྱེད་ཅིག 11 ཅིའི་ཕྱིར་ཞེ་ན། ཉིན་དྲུག་གི་རིང་ལ་དཀོན་མཆོག་ཡ་ཝཱེས་ནམ་མཁའ་དང་ས་གཞི་དང་རྒྱ་མཚོ་དང་དེ་དག་གི་ནང་དུ་ཡོད་པ་ཐམས་ཅད་བཀོད་ནས། ཉིན་བདུན་པ་ལ་ངལ་གསོས་པའོ། །དེའི་ཕྱིར་དཀོན་མཆོག་ཡ་ཝཱེས་ངལ་གསོ་བའི་ཉིན་མོ་དེ་ལ་བྱིན་གྱིས་བརླབས་ནས་དམ་པར་མཛད་དོ། ། 12 ཁྱོད་ཀྱི་དཀོན་མཆོག་ཡ་ཝཱེས་ཁྱོད་རྣམས་ལ་གནང་བྱའི་ཡུལ་དེར་ཚེ་ཐག་རིང་པོར་གནས་ཐུབ་པའི་ཕྱིར། རང་གི་ཕ་མ་གཉིས་ལ་བཀུར་སྟི་བྱེད་དགོས། 13 ཁྱོད་ཀྱིས་མི་མ་གསོད། 14 ལོག་གཡེམ་མ་བྱེད། 15 རྐུ་མ་བྱེད། 16 རང་གི་ཁྱིམ་མཚེས་ལ་རྫུན་གྱི་དཔང་པོ་མ་བྱེད། 17 གཞན་གྱི་ཁང་པ་ལ་འདོད་ཧམ་མ་བཅང་། གཞན་གྱི་ཆུང་མ་དང་། གཡོག་པོ་དང་། གཡོག་མོ་དང་། བ་གླང་དང་། བོང་བུ་དང་། དེ་ལྟར་མི་གཞན་གྱི་ཡིན་ཚད་གང་ལའང་ཧམ་པ་བཅང་མི་རུང་ཞེས་གསུངས་སོ། །

18 མི་ཐམས་ཅད་ཀྱིས་འབྲུག་སྒྲ་ལྡིར་བ་དང་གློག་དམར་འཁྱུག་པ། རྭ་དུང་གི་སྐད་དང་རི་ལས་དུ་བ་འཕྱུར་བ་བཅས་མཐོང་བས། ཁོ་རྣམས་སྔངས་འདར་དང་བཅས་རྒྱང་རིང་ནས་ལངས་བསྡད་ཅིང་། 19 མོ་ཤེ་ལ་འདི་ལྟར། ཁྱེད་ཀྱིས་ངེད་ཅག་ལ་གཏམ་སྨྲ་བར་མཛོད་དང་ངེད་ཅག་གིས་མཉན་པར་བྱའོ། །འོན་ཀྱང་ངེད་རྣམས་འཆི་བར་མི་འགྱུར་བའི་ཕྱིར། དཀོན་མཆོག་གིས་ངེད་ཅག་ལ་གསུང་འབྱོན་པར་མི་བྱའོ་ཞེས་སྨྲས། 20 མོ་ཤེ་ཡིས་མི་རྣམས་ལ། མ་འཇིགས་ཤིག རྒྱུ་མཚན་ནི་དཀོན་མཆོག་ཁྱོད་རྣམས་ལ་བརྟག་པར་ཕེབས་པ་སྟེ། ཁྱོད་རྣམས་ཁོང་ལ་གུས་ཤིང་འཇིགས་པ་དང་སྡིག་པའང་མི་བྱེད་པའི་ཕྱིར་ཡིན་ཞེས་སྨྲས། 21 དེ་ལྟར་མི་རྣམས་རྒྱང་རིང་ནས་ལངས་བསྡད་པ་དང་། མོ་ཤེ་དཀོན་མཆོག་བཞུགས་ཡོད་པའི་མུན་པ་སྟུག་པོའི་ཉེ་སར་བཅར་ཏོ། །

མཆོད་ཁྲི་བརྩིག་པར་བཀའ་གནང་བ།

22 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲོས་དང་། བདག་གིས་ནམ་མཁའི་ཞིང་ཁམས་ནས་ཁྱོད་ཅག་ལ་གཏམ་སྨྲས་པ་ཁྱོད་རྣམས་ཀྱིས་མཐོང་བ་ཡིན། 23 ཁྱོད་ཅག་གིས་ང་ཡི་དོ་ཟླར་ཅི་ཡང་བཟོ་མི་རུང་སྟེ། རང་ཉིད་ཀྱི་ཆེད་དུ་དངུལ་གྱི་སྐུ་བརྙན་ནམ་གསེར་གྱི་སྐུ་བརྙན་གང་ཡང་བཟོ་མི་རུང་། 24 ངའི་ཆེད་དུ་ས་ཡི་མཆོད་ཁྲི་ཞིག་བརྩིག་པར་གྱིས་ལ། དེའི་སྟེང་དུ་ཁྱོད་ཅག་གི་སྦྱིན་སྲེག་དང་། ཞི་བདེའི་མཆོད་པ་རྣམས་དང་། ར་ལུག་དང་བ་གླང་གི་མཆོད་པ་འབུལ་དགོས། ངས་རང་གི་མིང་དྲན་སྐུལ་བྱེད་པའི་གནས་གང་དང་གང་དུ་ང་རང་ཁྱོད་ཅག་གི་གམ་དུ་འོངས་ཏེ་ཁྱོད་ཅག་ལ་བྱིན་རླབས་གནང་བར་འགྱུར། 25 ཡང་གལ་ཏེ་ངའི་ཕྱིར་རྡོ་ཡི་མཆོད་ཁྲི་ཞིག་བརྩིག་པར་བྱེད་ན། མ་བཅོས་པའི་རྡོ་རྣམས་ལས་བརྩིག་པར་གྱིས། རྒྱུ་མཚན་ནི་ཁྱོད་རྣམས་ཀྱིས་དེའི་སྟེང་དུ་བཟོ་བྱེད་བཀོལ་ན་མཆོད་ཁྲི་མི་གཙང་བར་བྱེད་པས་སོ། ། 26 ཡང་ཁྱོད་རྣམས་ཀྱི་ཁོག་སྨད་གཅེར་བུར་མི་འབུད་པའི་ཕྱིར། ཁྱོད་རྣམས་ཐེམ་སྐས་ཀྱི་སྟེང་ནས་བདག་གི་མཆོད་ཁྲི་སྟེང་དུ་མ་འབུད་ཅིག་ཅེས་གསུངས་སོ། །

ལེའུ་ཉེར་གཅིག་པ།

བྲན་གཡོག་སྐོར་གྱི་ཁྲིམས་སྲོལ།

1 ཡང་འདི་སྐད་དུ། ཁྱོད་ཀྱིས་འབངས་མིའི་མདུན་དུ་འཛུགས་དགོས་པའི་ཁྲིམས་སྲོལ་ནི་འདི་ལྟ་སྟེ། 2 ཁྱོད་རྣམས་ཀྱིས་ཨིབ་རི་པའི་བྲན་གཡོག་ཅིག་ཉོས་ཚེ། ཁོས་ལོ་དྲུག་གི་རིང་ལ་གཡོག་བྱེད་དགོས་པ་དང་། ལོ་བདུན་པར་ཁོ་ཚོར་རང་དབང་འཐོབ་འོས་ཏེ་རིན་ཅི་ཡང་སྤྲོད་མི་དགོས་པར་སོང་ཆོག་པ་ཡིན། 3 ཁོ་རང་གཅིག་པུ་ཡོང་བ་ཡིན་ན། གཅིག་པུ་ཕྱིར་སོང་ཆོག་ལ། ཁོ་ཆུང་མ་དང་ལྷན་དུ་ཡོང་བ་ཡིན་ན། ཆུང་མ་ཁོ་དང་མཉམ་དུ་སོང་ཆོག 4 དེའི་བདག་པོས་ཁོ་ལ་ཆུང་མ་ཞིག་སྤྲད་ནས། ཆུང་མ་དེས་ཁོ་ལ་བུའམ་བུ་མོ་བཙས་ན། ཆུང་མ་དང་བུ་ཕྲུག་རྣམས་བདག་པོའི་ཡིན་ཞིང་། ཁོ་རང་གཅིག་པུ་ཕྱིར་འགྲོ་དགོས། 5 གལ་ཏེ་བྲན་གཡོག་གིས་འདི་ལྟར། ངས་རང་གི་བདག་པོ་དང་ཆུང་མ་དང་བུ་ཕྲུག་རྣམས་ལ་གཅེས་ཤིང་། རང་དབང་གིས་ཕྱིར་འགྲོ་བར་མི་འདོད་ཅེས་གསལ་པོར་སྨྲས་ན། 6 ཁོའི་བདག་པོས་མི་དེ་དཀོན་མཆོག་གི་མདུན་དུ་ཁྲིད་པ་དང་། ཡང་སྒོ་མདུན་ནམ་ཡང་ན་སྒོ་འགྲམ་དུ་ཁྲིད་ནས། སྙུང་བུས་དེའི་རྣ་བ་འབིགས་དགོས་པ་དང་། མི་དེས་གཏན་དུ་བདག་པོར་གཡོག་བྱེད་དགོས་སོ། །

7 ཡང་མི་ཞིག་གིས་རང་གི་བུ་མོ་གཡོག་མོ་བྱེད་དུ་བཙོངས་ན། ཁོ་མོ་གཡོག་པོ་རྣམས་ལ་རང་དབང་ཐོབ་པ་བཞིན་སོང་མི་ཆོག 8 བདག་པོས་ཁོ་མོ་རང་གི་ཕྱིར་བདམས་ཀྱང་དེ་ལ་མི་དགའ་ན། ཁོ་མོ་བླུ་རུ་འཇུག་དགོས། ཡང་བདག་པོས་ཁོ་མོ་བསླུས་པའི་རྐྱེན་གྱིས། ཁོ་མོ་ཕྱི་ཕྱོགས་པ་ལ་བཙོང་བའི་དབང་ཆ་དེ་ལ་མེད། 9 གལ་ཏེ་བདག་པོས་རང་གི་བུ་ཡི་ཕྱིར་ཁོ་མོ་བདམས་པ་ཡིན་ན་དེ་ལ་རང་གི་བུ་མོ་ཡིན་པའི་སྲོལ་བཞིན་བྱེད་དགོས། 10 ཡང་ཁོས་བུད་མེད་གཞན་ཞིག་ཆུང་མར་བླངས་ན། བུད་མེད་དེའི་ལྟོ་གོས་དང་གཉིས་སྦྱོར་གྱི་ཐོབ་འབབ་ཅི་ཡིན་ཡང་འཕྲི་མི་རུང་། 11 དོན་འདི་གསུམ་ག་མ་བསྒྲུབས་པ་ཡིན་ན། ཁོ་མོ་བླུ་རིན་མ་འཇལ་བར་སོང་ཆོག་པ་ཡིན་ཞེས་གསུངས་སོ། །

ཉེས་སྐྱོན་སྐོར་གྱི་ཁྲིམས་སྲོལ།

12 ཡང་འདི་སྐད་དུ། སུས་ཀྱང་མི་ཞིག་ལ་བརྡུངས་ནས་བསད་ཚེ། རྡུང་མཁན་དེའི་སྲོག་ཅི་ནས་ཀྱང་གཅོད་དགོས། 13 འོན་ཀྱང་ཁོས་མི་ལ་མ་འཇབ་པར། དཀོན་མཆོག་གིས་མི་དེ་ཁོའི་ལག་ཏུ་གཏད་པ་ཡིན་ན། མི་དེ་འབྲོ་སའི་གནས་ཤིག་བདག་གིས་བཀོད་སྒྲིག་བྱེད་པར་འགྱུར། 14 གལ་ཏེ་མི་ཞིག་གིས་གཡོ་ཐབས་ཀྱིས་མི་གཞན་ཞིག་བསམ་བཞིན་དུ་བསད་ཚེ། ཁོ་རང་བདག་གི་མཆོད་ཁྲིའི་གམ་དུ་སྦས་ན་ཡང་བཟུང་སྟེ་སྲོག་གཅོད་དགོས་སོ། ། 15 ཡང་རང་གི་ཕའམ་མ་ལ་རྡུང་མཁན་དེའི་སྲོག་ཅི་ནས་ཀྱང་གཅོད་དགོས། 16 སུས་ཀྱང་མི་གཞན་ཞིག་བཙན་ཁྲིད་བྱས་ནས་བཙོངས་པའམ་ཡང་ན་རང་གི་དབང་འོག་ཏུ་ཉར་ན། ཁོའི་སྲོག་ཅི་ནས་ཀྱང་གཅོད་དགོས། 17 ཡང་རང་གི་ཕའམ་མ་ལ་སྨོན་ལོག་འདེབས་མཁན་དེའི་སྲོག་ཅི་ནས་ཀྱང་གཅོད་དགོས། 18 ཡང་མི་རྣམས་འཛིང་ནས་གཅིག་གིས་གཅིག་ལ་རྡོའམ་ལག་པས་བརྡུངས་པ་དང་། ད་དུང་འཆི་བའི་ཚད་ལ་མ་སླེབས་པར་མལ་སར་ལྷུང་བ་ཙམ་ཡིན་ཞིང་། 19 རྨས་མ་དེ་ཡང་བསྐྱར་ལངས་ནས་འཁར་བར་བརྟེན་ཏེ་ཕྱི་རོལ་ཏུ་འགྲོ་ཐུབ་པ་བྱུང་ཚེ། ཁོ་ལ་རྡུང་མཁན་དེ་ཉེས་མེད་དུ་རྩིས་ཆོག་མོད། འོན་ཀྱང་རྡུང་མཁན་གྱིས་རྨས་ཕོག་པའི་མི་དེའི་ལས་ཀར་དལ་འགོར་བྱས་པའི་གྱོང་གུད་འཚབ་དགོས་ཤིང་ཁོ་རང་སངས་དྲག་བྱེད་དུ་འཇུག་དགོས། 20 ཡང་མི་ཞིག་གིས་རང་གི་བྲན་གཡོག་གམ་ཡང་ན་གཡོག་མོ་ལ་དབྱུག་པས་བརྡུངས་ནས་འཕྲལ་དུ་ཁོའི་ལག་ཏུ་ཤི་ན། དེས་ངེས་པར་ཉེས་ཆད་འཁུར་དགོས། 21 འོན་ཀྱང་ཉིན་གཅིག་གམ་གཉིས་ལ་ད་དུང་གསོན་པོར་གནས་ན། ཁོ་རང་ནི་བདག་པོའི་རྒྱུ་ནོར་ཡིན་པའི་ཕྱིར་ཉེས་ཆད་འཁུར་མི་དགོས། 22 ཡང་མི་གཉིས་འཛིང་རེས་བྱེད་སྐབས་བུད་མེད་མངལ་དང་ལྡན་པ་ཞིག་ལ་ཁེལ་ནས་མངལ་ཤོར་དུ་བཅུག་ནའང་། ཕྱིས་སུ་གནོད་པ་གཞན་མ་བྱུང་ན། གནོད་སྐྱེལ་མཁན་གྱིས་བུད་མེད་དེའི་ཁྱོ་གའི་དགོས་འདོད་དང་། ཁྲིམས་དཔོན་རྣམས་ཀྱི་ཐག་བཅད་པ་བཞིན་འཇལ་དགོས། 23 གནོད་པ་གཞན་བྱུང་ན། དེ་ནས་སྲོག་ལ་སྲོག་ལན་དང་། 24 མིག་ལ་མིག་ལན། སོ་ལ་སོ་ལན། ལག་པ་ལ་ལག་པའི་ལན། རྐང་པ་ལ་རྐང་པའི་ལན། 25 འཚིག་རྨ་ལ་འཚིག་རྨའི་ལན། རྨས་ལ་རྨས་ལན། རྡུང་རྡེག་ལ་རྡུང་རྡེག་གིས་འཇལ་དགོས་སོ། ། 26 ཡང་མི་ཞིག་གིས་རང་གི་བྲན་གཡོག་གི་མིག་གམ། ཡང་ན་གཡོག་མོའི་མིག་ལ་བརྒྱབ་ནས་མིག་ཞར་བར་བྱས་ན། མིག་དེའི་ཆེད་དུ་བྲན་གཡོག་དེར་རང་དབང་སྟེར་དགོས། 27 ཡང་ཁོས་རང་གི་བྲན་གཡོག་གི་སོའམ། ཡང་ན་གཡོག་མོའི་སོ་བཅག་ན། སོ་དེའི་ཆེད་དུ་བྲན་གཡོག་དེར་རང་དབང་སྟེར་དགོས་ཞེས་གསུངས་སོ། །

28 ཡང་འདི་སྐད་དུ། གལ་ཏེ་བ་གླང་ཞིག་གིས་སྐྱེས་པའམ་བུད་མེད་ཅིག་ལ་བརྡུངས་ནས་བསད་ན། བ་གླང་དེ་རྡོ་རུབ་བཏང་ནས་གསོད་དགོས། དེའི་ཤ་བཟའ་མི་རུང་། འོན་ཀྱང་གླང་བདག་ལ་ཉེས་པ་མེད། 29 གལ་ཏེ་བ་གླང་དེ་སྔར་ནས་མི་ལ་རྡུང་བར་གོམས་པ་དང་། གཞན་གྱིས་བདག་པོ་ལ་ཉེན་བརྡ་སྤྲད་ཡོད་ཀྱང་། བདག་པོས་དེ་མ་བཏགས་པར་སྐྱེས་པའམ་བུད་མེད་ཅིག་ལ་བརྡུངས་ནས་བསད་པ་ཡིན་ན། དེ་རྡོ་རུབ་བཏང་སྟེ་གསོད་པ་དང་གླང་བདག་ཀྱང་གསོད་དགོས། 30 འོན་ཀྱང་བདག་པོ་ནས་བླུ་རིན་ལེན་པ་ཡིན་ན། ཁོས་དེ་བཞིན་དུ་རང་སྲོག་གི་ཆེད་དུ་བླུ་རིན་འཇལ་དགོས། 31 བ་གླང་གིས་བུ་ཞིག་གམ་ཡང་ན་བུ་མོ་ཞིག་ལ་བརྡུངས་པ་ཡིན་ན། ཁྲིམས་དེ་བཞིན་དུ་བྱེད་དགོས་སོ། ། 32 བ་གླང་གིས་བྲན་གཡོག་གམ་ཡང་ན་གཡོག་མོ་ཞིག་ལ་བརྡུངས་ན། དེ་དག་གི་བདག་པོ་ལ་དངུལ་སྲང་སུམ་ཅུ་སྟེར་བ་དང་། བ་གླང་ཡང་རྡོ་རུབ་བཏང་སྟེ་གསོད་དགོས། 33 ཡང་སུ་ཞིག་གིས་དོང་ཁ་ཕྱེས་པའམ། ཡང་ན་དོང་ཞིག་བྲུས་ནས་ཁ་མ་བཀབ་པས་བ་གླང་ངམ་བོང་བུ་ཞིག་དེའི་ནང་དུ་ལྷུང་ན། 34 དོང་གི་བདག་པོས་དེའི་རིན་དུ་ཕྱུགས་བདག་ལ་ཚབ་བཅལ་ནས། ཕྱུགས་ཤི་རོ་ནི་ཁོ་རང་ལ་དབང་དགོས། 35 ཡང་མི་ཞིག་གི་བ་གླང་གིས་གཞན་ཞིག་གི་བ་གླང་ལ་བརྡུངས་ནས་བསད་ན། བ་གླང་གསོན་པོ་དེ་བཙོངས་ནས། དེའི་རིན་ཆ་སྙོམས་སུ་བགོ་བ་དང་། བ་གླང་ཤི་རོ་ཡང་ཆ་སྙོམས་སུ་བགོ་བཤའ་རྒྱག་དགོས། 36 འོན་ཀྱང་བ་གླང་དེ་སྔར་ནས་མི་ལ་རྡུང་བར་གོམས་ནའང་བདག་པོས་དེ་མ་བཏགས་ན། བ་གླང་ལ་བ་གླང་གིས་ཚབ་འཇལ་བ་དང་། བ་གླང་ཤི་རོ་ནི་ཁོ་རང་ལ་དབང་བ་ཡིན་ཞེས་གསུངས་སོ། །

ལེའུ་ཉེར་གཉིས་པ།

རྒྱུ་ནོར་སྐོར་གྱི་ཁྲིམས་སྲོལ།

1 ཡང་འདི་སྐད་དུ། མི་ཞིག་གིས་བ་གླང་ངམ་ར་ལུག་ཅིག་བརྐུས་ཏེ་བཤས་པའམ་ཡང་ན་བཙོངས་པ་ཡིན་ན། བ་གླང་གཅིག་བ་གླང་ལྔ་ཡིས་འཚབ་དགོས་ཤིང་། ར་ལུག་གཅིག་ར་ལུག་བཞི་ཡིས་འཚབ་དགོས། 2 མི་ཞིག་གིས་ཆོམ་རྐུན་ཞིག་འཕྲལ་མར་བཟུང་ཞིང་བརྡུངས་ནས་ཤི་བར་གྱུར་ཚེ། དེའི་ཕྱིར་ཁྲག་ལན་ཁྲག་གིས་འཇལ་མི་དགོས། 3 གལ་ཏེ་ཉི་མ་ཤར་བའི་རྗེས་སུ་དོན་དེ་བྱུང་ན་ཁྲག་ལན་འཇལ་དགོས། སྤྱིར་རྐུན་མས་རྒྱུ་ཚབ་འཇལ་དགོས་ཤིང་། ཁོ་ལ་རྒྱུ་ཚབ་འཇལ་རྒྱུ་མེད་ན། ཁོ་རང་ཉིད་བཙོངས་ཏེ་རྒྱུ་ཚབ་བྱེད་དགོས། 4 གལ་ཏེ་ཁོས་བརྐུས་པའི་བ་གླང་ངམ་བོང་བུའམ་ར་ལུག་བཅས་རྐུན་མའི་ལག་ནས་གསོན་པོ་ཡིན་ན། ལྡབ་འགྱུར་གྱིས་འཚབ་དགོས་སོ། །

5 མི་ཞིག་གིས་རང་གི་ཕྱུགས་ཟོག་ནི་ཞིང་ངམ་རྒུན་ཚལ་དུ་འཚོས་ཏེ། རྗེས་སུ་ཕྱུགས་རྣམས་བཏང་ནས་གཞན་གྱི་ཞིང་ཁའང་བཟའ་བར་གྱུར་ན། རང་གི་ཞིང་དང་རྒུན་ཚལ་ནང་གི་མཆོག་ཡིན་པ་དེ་ཁོ་ལ་འཚབ་དགོས། 6 མེ་ཤོར་ནས་ཚེར་མ་བསྲེགས་ཏེ། གཞན་གྱི་མཉམ་དུ་སྤུངས་པའི་ཚར་ཕོན་དང་། གྱེན་ལ་འགྲེང་བའི་འབྲུ་སྙེ་དང་། ཡང་ན་ས་ཞིང་བཅས་ཐམས་ཅད་འཇོམས་པར་བྱས་ཚེ། མེ་གཏོང་མཁན་དེས་སྐྱིན་ཚབ་འཇལ་དགོས་སོ། །

7 མི་ཞིག་གིས་ཁྱིམ་མཚེས་ལ་དངུལ་དང་ཡང་ན་རྒྱུ་རྫས་བཅོལ་བ་དང་དེའི་ཁྱིམ་ནས་རྐུན་མས་ཁྱེར་བ་དང༌། གལ་ཏེ་རྐུན་མ་བཟུང་ན། རྐུན་མ་དེས་ལྡབ་འགྱུར་གྱིས་འཚབ་དགོས། 8 གལ་ཏེ་རྐུན་མ་དེ་ལག་ཏུ་མ་ཚུད་ན། ཁྱིམ་མཚེས་ཀྱིས་རྒྱུ་རྫས་ཁྱེར་མིན་ལ་བལྟ་བའི་ཕྱིར་ཁོ་རང་ཁྲིམས་དཔོན་རྣམས་ཀྱི་དྲུང་དུ་བཅར་དགོས། 9 མི་གཉིས་ཀྱི་གྱོད་དོན་ནི་ཉེས་པ་གང་གི་ཕྱིར་ཡིན་ཡང་། བ་གླང་ངམ་བོང་བུའམ་ར་ལུག་གམ་གོས་སམ། ཡང་ན་བོར་བའི་རྒྱུ་རྫས་གང་ཞིག་གི་ཕྱིར་དུ་མི་ཞིག་གིས་དེ་ནི་བདག་གི་ཡིན་ཞེས་ཟེར་བའི་དོན་གང་ཞིག་བྱུང་ན། རྩོད་པ་བྱུང་བའི་མི་གཉིས་ཀའི་གྱོད་དོན་ཁྲིམས་དཔོན་རྣམས་ཀྱི་དྲུང་དུ་སྙན་འབུལ་ཞུ་དགོས་པ་དང་། ཁྲིམས་དཔོན་རྣམས་ཀྱིས་མི་གང་ལ་ཉེས་ཆད་བཅད་པ་དེས་ཁྱིམ་མཚེས་ལ་ལྡབ་འགྱུར་གྱིས་འཚབ་དགོས། 10 མི་ཞིག་གིས་བོང་བུའམ་བ་གླང་ངམ་ར་ལུག་གམ། ཡང་ན་སྒོ་ཕྱུགས་གཞན་གང་ཡིན་པ་ཁྱིམ་མཚེས་ལ་བཅོལ་ཚེ། དེ་ཤི་བའམ་རྨས་སྐྱོན་བྱུང་བའམ། ཡང་ན་སུས་ཀྱང་མ་མཐོང་བར་གཞན་གྱིས་དེད་ཚེ། 11 དེ་གཉིས་ཀྱི་བར་ལ། ཁྱིམ་མཚེས་ཀྱིས་བཅོལ་མཁན་གྱི་རྒྱུ་རྫས་མ་ཁྱེར་ཞེས་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་དགོས་ཤིང་། བཅོལ་མཁན་གྱིས་ཀྱང་འདྲི་གཅོད་བྱེད་མཚམས་འཇོག་དགོས་པ་དང་། སྐྱིན་ཚབ་ཀྱང་སྤྲོད་མི་དགོས། 12 སྒོ་ཕྱུགས་ནི་འཚོ་མཁན་གྱི་ལག་ནས་རྐུན་མ་ལ་ཤོར་ན། ཁོས་བདག་པོར་སྐྱིན་ཚབ་འཇལ་དགོས། 13 གཅན་གཟན་གྱིས་ཐེར་ཚལ་དུ་དྲལ་བ་ཡིན་ན། དཔང་པོའི་ཕྱིར་དེའི་རོ་ཁྱེར་འོངས་པ་ལས་སྐྱིན་ཚབ་འཇལ་མི་དགོས། 14 ཡང་མི་ཞིག་གིས་ཁྱིམ་མཚེས་ནས་ཅི་ཞིག་གཡོར་བ་ལ། བདག་པོ་ཁོ་དང་མཉམ་དུ་མེད་པའི་ཚེ་དེ་ལ་རྨས་སྐྱོན་བྱུང་བའམ་ཤི་བ་ཡིན་ན། ཅིས་ཀྱང་སྐྱིན་ཚབ་འཇལ་དགོས་ཤིང་། 15 བདག་པོ་དང་མཉམ་དུ་ཡོད་ན་འཚབ་མི་དགོས། གལ་ཏེ་མི་དེས་ཁྱིམ་མཚེས་ནས་གླས་ *པ་ཡིན་ན་གླ་ཆའི་ཕྱིར་ཡིན་པས་འཚབ་མི་དགོས་ཞེས་གསུངས་སོ། །

ཀུན་སྤྱོད་ཐད་ཀྱི་ཁྲིམས་སྲོལ།

16 ཡང་འདི་སྐད་དུ། མི་ཞིག་གིས་གཉེན་རྟགས་བརྒྱབ་མེད་པའི་ན་ཆུང་བུ་མོ་ཞིག་བསླུས་ནས་དེ་དང་ལུས་འབྲེལ་བྱས་ན། རྒྱུ་བྱིན་ནས་བག་མར་ལེན་དགོས་ཏེ། 17 ཕ་ནི་བུ་མོ་མི་དེ་ལ་སྟེར་བར་ཁྱོན་ནས་མི་དགའ་ན། ན་ཆུང་བུ་མོ་རྣམས་ཀྱི་རྒྱུ་རིན་བཞིན་དུ་དངུལ་འཇལ་དགོས་སོ། །

18 ངན་སྔགས་ཤེས་པའི་བུད་མེད་ཅིག་འཚོ་རུ་མ་འཇུག 19 སུ་ཞིག་གིས་དུད་འགྲོ་ཞིག་དང་འཁྲིག་པ་སྤྱད་ན་དེའི་སྲོག་ཅིས་ཀྱང་གཅོད་དགོས། 20 དཀོན་མཆོག་ཡ་ཝཱེ་གཅིག་པུ་མ་གཏོགས་པར་ལྷ་གང་རུང་ལ་མཆོད་པ་འབུལ་བའི་མི་དེ་ཁྱོན་ནས་མེད་པར་བྱེད་དགོས།

21 ཁྱོད་ཅག་ཀྱང་ཨེ་ཅིབ་ཡུལ་ནས་བྱེས་པ་བྱས་མྱོང་བའི་ཕྱིར། བྱེས་པ་ཞིག་ལ་སྡུག་པོ་མ་གཏོང་། དེར་གནོན་ཤུགས་ཀྱང་སྦྱིན་མི་རུང་། 22 ཡུགས་མོ་དང་དྭ་ཕྲུག་སྡུག་ལ་མ་སྦྱོར་ཅིག 23 གལ་ཏེ་ཁྱོད་རྣམས་ཀྱིས་ཐབས་ཅི་ཞིག་གིས་དེ་དག་སྡུག་ལ་སྦྱར་བས་དེ་དག་གིས་ང་ལ་ཞུ་བ་ཕུལ་ན། བདག་གིས་དེ་རྣམས་ཀྱི་ཞུ་བར་ཅིས་ཀྱང་མཉན་ངེས་ཡིན་ལ། 24 ང་རང་ཁོང་ཁྲོ་རབ་ཏུ་འབར་ཏེ་ཁྱོད་རྣམས་རལ་གྲིས་འཇོམས་པར་བྱེད་པ་དང་། ཁྱོད་ཅག་གི་ཆུང་མ་རྣམས་ཡུགས་མོ་དང་། ཁྱོད་རྣམས་ཀྱི་བུ་ཕྲུག་རྣམས་དྭ་ཕྲུག་ཏུ་གཏོང་བར་འགྱུར་རོ། །

25 ཁྱོད་རྣམས་ཀྱིས་བདག་གི་འབངས་མི་ལས་ཁྱོད་ཅག་དང་མཉམ་དུ་ཡོད་པའི་དབུལ་པོ་རྣམས་ཀྱི་གཅིག་ལ་དངུལ་བསྐྱིས་ན། དེ་ལ་བུན་བདག་གི་ལུགས་བཞིན་མ་བྱེད། དངུལ་བུན་ལེན་མི་རུང་། 26 ཁྱིམ་མཚེས་ཀྱི་གོས་གཏའ་མར་བླངས་ན། ཉི་མ་མ་ནུབ་སྔོན་དུ་དེ་ལ་ཕྱིར་སྤྲོད་དགོས། 27 རྒྱུ་མཚན་ནི་དེ་ལ་གོས་ཁེབས་དང་ལུས་ལ་གྱོན་པ་དེ་ཁོ་ན་ལས་མེད་པས། ཁོས་ཅི་གོན་ནས་གཉིད་ལོག་པར་བྱེད་དམ། ཡང་མི་དེས་ང་ལ་ཞུ་བ་ཕུལ་ན། བདག་ནི་སྙིེང་རྗེ་ཅན་ཡིན་པས་དེ་ལ་མཉན་པར་འགྱུར་རོ། །

28 དཀོན་མཆོག་ལ་སྐུར་བ་མི་འདེབས་པ་དང་རང་གི་ཡུལ་མིའི་དཔོན་པོ་ལའང་སྐུར་བ་མི་འདེབས་པར་བྱའོ། །

29 ཁྱོད་རྣམས་ཀྱིས་རང་གི་ཞིང་ནང་གི་འབྲུ་རིགས་དང་འཚིར་གཞོང་ནང་གི་བཅུད་ཁུ་དེ་བདག་ལ་མཆོད་པར་འབུལ་དགོས་པ་དང་། དེ་ལ་འགོར་འགྱངས་བྱེད་མི་རུང་། ཁྱོད་ཅག་གིས་བུ་རྣམས་ཀྱི་སྐྱེས་འགོ་ཡང་ང་ལ་འབུལ་དགོས། 30 དེ་ལྟར་རང་གི་བ་གླང་དང་ར་ལུག་གི་ཕྱུགས་ཕྲུག་འགོ་མའང་བདག་ལ་འབུལ་དགོས། ཉིན་བདུན་ལ་ཨ་མ་དང་མཉམ་པོར་འདུག་ཏུ་ཆུག་ལ་ཉིན་བརྒྱད་པར་ང་ལ་འབུལ་བར་བྱའོ། །

31 ཁྱོད་རྣམས་ནི་ངའི་ཕྱིར་མི་དམ་པ་རྣམས་ཡིན་དགོས་པས་ན། ཐང་དུ་གཅན་གཟན་གྱིས་ཐེར་ཚལ་དུ་དྲལ་བའི་ཤ་དེ་ཁྱོད་ཅག་གིས་མི་བཟའ་བར་ཁྱི་རྣམས་ཀྱི་མདུན་ལ་གཡུགས་ཤིག་ཅེས་གསུངས་སོ། །

ལེའུ་ཉེར་གསུམ་པ།

བདེན་ལུགས་བརྩི་བ་དང་སྙིང་རྗེ་བསྐྱེད་དགོས་པའི་ཁྲིམས་སྲོལ།

1 ཡང་འདི་སྐད་དུ། ཁྱོད་རྣམས་ཀྱིས་རྫུན་གཏམ་བསྒྲག་པར་མི་བྱའོ། །མི་ངན་དང་ཁ་མཐུན་ཏེ་རྫུན་གྱི་བདེན་དཔང་མ་བྱེད་ཅིག 2 ཁྱོད་ཅག་གིས་མི་ཚོགས་ལ་བསྟུན་ནས་ལས་ངན་པ་བྱེད་མི་རུང་། རྩོད་གཞིའི་ཐད་ནས་མང་ཕྱོགས་སུ་འཐེན་ཞིང་ཁྲིམས་ལོག་པར་བྱ་བའི་ཕྱིར་རྫུན་དཔང་མ་བྱེད། 3 དབུལ་པོ་ཞིག་ལ་ཁྲིམས་གཅོད་སྐབས་སུ་དེ་ལ་ཕྱོགས་རིས་བྱེད་མི་རུང་། 4 ཁྱོད་རྣམས་ནི་དགྲ་ཟླའི་བ་གླང་ངམ་བོང་བུ་འཁྱར་བོ་དག་དང་ཕྲད་ན། དེ་ཅིས་ཀྱང་ཁྲིད་ཡོང་སྟེ་བདག་པོ་ལ་སྤྲོད་དགོས། 5 ཁྱོད་ཅག་ལ་སྡང་བའི་མི་ཞིག་གི་བོང་བུ་དོས་ཀྱིས་མནན་པ་མཐོང་ན། ཁྱོད་རྣམས་ཀྱིས་དེ་མི་བསྐྱུར་བར་ཅིས་ཀྱང་དེའི་བདག་པོ་དང་མཉམ་དུ་དོས་འབོགས་དགོས། 6 ཁྱོད་ཅག་གིས་དབུལ་པོའི་གཏུག་བཤེར་གྱི་ཐད་ནས་དྲང་གཞག་འདོར་མི་རུང་། 7 རྫུན་གྱི་དོན་དང་རིང་དུ་གྱེས་ཤིག ཉེས་མེད་གཞུང་དྲང་ཡིན་པའི་མི་ནི་གསོད་མི་རུང་། ཅིའི་ཕྱིར་ཞེ་ན། ངས་མི་ཉེས་ཅན་ཞིག་གཞུང་དྲང་དུ་རྩི་བར་མི་འགྱུར་བའི་ཕྱིར་རོ། ། 8 གསུག་ནོར་གྱིས་མི་བློ་གྲོས་ཅན་གྱི་མིག་ལོང་བར་བྱེད་ཅིང་། མི་དྲང་པོ་རྣམས་ཀྱི་གཏམ་ཡང་གོ་ལྡོག་པར་བྱེད་པས། ཁྱོད་རྣམས་ཀྱིས་གསུག་ནོར་གང་ཡང་མ་ལེན་ཞིག 9 བྱེས་པ་ལ་གཉའ་གནོན་མ་བྱེད་ཅིག ཁྱོད་ཅག་ཀྱང་ཨེ་ཅིབ་ཡུལ་ནས་བྱེས་པ་བྱས་མྱོང་བས། བྱེས་པའི་སྐྱིད་སྡུག་ཁྱོད་ཅག་གིས་ཤེས་པ་ཡིན་ཞེས་གསུངས་སོ། །

ངལ་གསོ་བའི་དུས་ཀྱི་བཀའ་ཁྲིམས།

10 ཡང་འདི་སྐད་དུ། ལོ་དྲུག་གི་རིང་ལ་ཁྱོད་རྣམས་ཀྱིས་ཞིང་འདེབས་པ་དང་དེའི་ལོ་ཏོག་བསྡུས་ཆོག 11 འོན་ཀྱང་ལོ་བདུན་པ་ལ་ཁྱོད་ཅག་གིས་ཞིང་མི་རྨོ་ལ་བསློག་པར་ཡང་མི་བྱའོ། །དེ་ནས་ཁྱོད་ཅག་གི་མི་རྣམས་ལས་དབུལ་པོ་དག་གིས་དེ་ལས་བཟའ་བ་དང་། ལྷག་མ་རྣམས་ས་སྟེང་གི་དུད་འགྲོ་རྣམས་ཀྱིས་ཟོས་ཆོག་པ་ཡིན། ཁྱོད་ཅག་གི་རྒུན་ཚལ་དང་སྐྱུ་རུ་རའི་སྐྱེད་ཚལ་རྣམས་ཀྱང་ལུགས་དེ་བཞིན་དུ་བྱེད་དགོས། 12 ཉིན་དྲུག་གི་རིང་ལ་ཁྱོད་ཀྱིས་ལས་ཀ་བྱས་ཏེ། ཉིན་བདུན་པར་ངལ་གསོ་དགོས། གང་ལ་ཟེར་ན། ཁྱོད་རྣམས་ཀྱི་བ་གླང་དང་བོང་བུས་ཀྱང་ངལ་གསོ་དགོས་པ་དང་། ཁྱོད་ཅག་གི་གཡོག་མོའི་བུ་དང་བྱེས་པ་ལ་སྟོབས་ཤུགས་གསར་པ་འཐོབ་པའི་ཕྱིར་རོ། ། 13 ངས་ཁྱོད་རྣམས་ལ་ཅི་དང་ཅི་སྨྲས་པ་ཐམས་ཅད་གཟབ་གཟབ་ངང་སྲུངས་ཤིག གཞན་པའི་ལྷ་རྣམས་ཀྱི་མིང་མ་ཟློ་ཞིག སོ་སོའི་ཁ་ནས་ཐོས་ཀྱང་མི་རུང་ཞེས་གསུངས་སོ། །

ལོ་རེའི་དུས་ཆེན་གསུམ་གྱི་སྐོར།

14 ཡང་འདི་སྐད་དུ། ལོ་རེར་ཁྱོད་ཅག་གིས་ལན་གསུམ་དུ་བདག་ལ་དུས་ཆེན་བསྲུང་དགོས་ཏེ། 15 སྐྱུར་མེད་བག་ལེབ་ཀྱི་དུས་ཆེན་འདི་བསྲུང་དགོས། ངས་ཁྱོད་ཅག་ལ་བསྒོས་པ་བཞིན་དུ་ཨ་རྦིབ་ཟླ་བའི་ནང་དུས་བཅད་ལྟར་ཉིན་བདུན་གྱི་རིང་ལ་སྐྱུར་མེད་བག་ལེབ་བཟའ་དགོས་ཏེ། རྒྱུ་མཚན་ནི། ཁྱོད་ཅག་སྐབས་དེར་ཨེ་ཅིབ་ཡུལ་ནས་ཐོན་པས་སོ། །སུ་ཡིན་ཡང་ལག་སྟོང་ལ་ངའི་མདུན་དུ་ཡོང་མི་རུང་། 16 དེ་ནས་ཁྱོད་ཅག་གིས་ཞིང་ལ་བཏབ་པའི་ས་བོན་ལས་འབྲས་བུ་ཐོག་མ་བསྡུ་བའི་ཕྱིར་སྟོན་བསྡུ་དུས་ཆེན་གཏོང་དགོས་པ་དང་། ལོ་མཇུག་ལ་ཁྱོད་ཅག་གིས་འབྲུ་རིགས་བསྡུ་ཉར་བྱས་ནས་བསྡུ་ཉར་དུས་ཆེན་གཏོང་དགོས་ཤིང་། 17 ལོ་རེར་ལན་གསུམ་ལ་ཁྱོད་ཅག་གི་སྐྱེས་པ་ཐམས་ཅད་གཙོ་བོ་ཡ་ཝཱེའི་མདུན་དུ་བསླེབ་དགོས། 18 ཁྱོད་ཅག་གིས་བདག་ལ་ཕུལ་བའི་དམར་མཆོད་ཀྱི་ཁྲག་དེ་སྐྱུར་རྩི་ལྡན་པའི་བག་ལེབ་དང་མཉམ་དུ་འབུལ་མི་རུང་ལ། ངའི་དུས་ཆེན་ལ་ཕུལ་བའི་ཚིལ་ནི་ཕྱི་ཉིན་ཞོགས་པའི་བར་དུ་བསྐྱུར་མི་རུང་། 19 ཁྱོད་ཅག་གི་ས་ཞིང་ལས་སྨིན་པའི་འབྲས་བུ་ཐོག་མ་ནི་ཁྱོད་ཅག་གི་དཀོན་མཆོག་ཡ་ཝཱེའི་བཞུགས་གནས་སུ་འབུལ་དགོས། ཁྱོད་ཅག་གིས་རེའུ་ཞིག་དེའི་ཨ་མའི་འོ་མ་ནང་དུ་བཙོ་མི་རུང་ཞེས་གསུངས་སོ། །

དཀོན་མཆོག་གི་ཕོ་ཉས་ཕེབས་ལམ་སྟ་གོན་བྱེད་པ།

20 ཡང་འདི་སྐད་དུ། ལྟོས་དང་། ངས་ཁྱོད་ཅག་གི་སྔོན་དུ་ཕོ་ཉ་ཞིག་གཏོང་བར་བྱ་སྟེ། དེས་ལམ་བར་ནས་ཁྱོད་ཅག་བསྲུང་ཞིང་། ངས་སྟ་གོན་བྱས་པའི་གནས་སུ་འཁྲིད་པར་འགྱུར། 21 ཁྱོད་ཅག་གིས་དེའི་དྲུང་དུ་གཟབ་གཟབ་གྱིས་ཤིག ཁོའི་བཀའ་ལ་ཉོན་ཅིག ཁོ་ལ་རྒྱབ་འགལ་མ་བྱེད་ཅིག ཅི་ཡིན་ཞེ་ན། བདག་གི་མིང་ཁོའི་ནང་དུ་ཡོད་པས། ཁོས་ཁྱོད་རྣམས་ཀྱི་ཉེས་པ་ལ་གུ་ཡངས་གཏོང་བར་མི་འགྱུར་བའི་ཕྱིར་རོ། ། 22 ཁྱོད་ཅག་གིས་དངོས་གནས་དེའི་བཀའ་ལ་མཉན་པ་དང་། བདག་གིས་ཇི་སྨྲས་པ་བཞིན་དུ་བྱེད་ན། བདག་གིས་ཁྱོད་ཅག་གི་དགྲ་རྣམས་དགྲ་རུ་འཛིན་ཞིང་། ཁྱོད་ཅག་ལ་རྒོལ་མཁན་རྣམས་ལ་རྒོལ་བར་བྱ། 23 བདག་གི་ཕོ་ཉ་དེ་ཁྱོད་ཅག་གི་མདུན་དུ་བྱོན་ཏེ། ཁྱོད་ཅག་ཨེ་མོར་པ་དང་། ཧེད་པ་དང་། ཕེ་རེ་ཟི་པ་དང་། ཀ་ན་ཨན་པ་དང་། ཧེ་བི་པ་དང་། ཡེ་བུ་སི་པ་རྣམས་ཀྱི་ཡུལ་དུ་འཁྲིད་པ་དང་། བདག་གིས་མི་རིགས་དེ་རྣམས་རྩ་མེད་གཏོང་བར་འགྱུར། 24 ཁྱོད་ཅག་གིས་དེ་དག་གི་སྐུ་བརྙན་རྣམས་ལ་ཕྱག་མ་འཚལ་ཞིག དེ་རྣམས་ལ་བསྙེན་བཀུར་ཡང་མ་བྱེད་ཅིག དེ་དག་གི་བྱེད་ལུགས་བཞིན་དུ་ཡང་མ་སྤྱོད་ཅིག ཁྱོད་ཅག་གིས་དེ་དག་རྡུལ་དུ་བརླག་པ་དང་། དེ་དག་གི་རྡོ་སྐུ་རྣམས་ཀྱང་རྩ་མེད་དུ་གཏོང་བར་གྱིས། 25 ཡང་ཁྱོད་ཅག་གིས་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་བསྙེན་བཀུར་བྱེད་དགོས་ཤིང་། ཁོང་གིས་ཁྱོད་ཅག་གི་ཁ་ཟས་དང་ཆུ་ལ་བྱིན་རླབས་མཛད་པར་འགྱུར་ཞིང་། ཁྱོད་ཅག་གི་ཁྲོད་ནས་ནད་རིགས་ཀྱང་མེད་པར་བྱེད་ངེས་ཡིན། 26 མངལ་ནས་བྱིས་པ་ཤོར་བའམ་མོ་གཤམ་ནི་ཁྱོད་ཅག་གི་ཡུལ་དུ་ཡོད་མི་སྲིད། བདག་གིས་ཁྱོད་ཅག་གི་ཚེ་ཚད་ལོང་བར་བྱའོ། ། 27 ཁྱོད་རང་ཡུལ་གང་དུ་སླེབས་ནའང་། བདག་གིས་ཁྱོད་ཅག་གི་མདུན་ནས་ང་ཡི་རྔམ་བརྗིད་སྟོན་ཞིང་ཡུལ་དེའི་མི་ཐམས་ཅད་འཁྲུག་ཏུ་འཇུག་པ་དང་། ཡང་ཁྱོད་ཅག་གི་དགྲ་བོ་ཐམས་ཅད་ཀྱིས་ཁྱོད་ཅག་ལ་རང་རང་གི་རྒྱབ་སྟོན་པར་འགྱུར། 28 ཡང་ངས་ཁྱོད་ཅག་གི་སྔུན་ལ་དུག་སྦྲང་མང་པོ་བཏང་ནས། དེ་དག་གིས་ཧེ་བི་པ་དང་ཀ་ན་ཨན་པ་དང་ཧེད་པ་རྣམས་སྐྲོད་པར་བྱའོ། ། 29 ཡུལ་ནི་ས་སྟོང་དུ་ལུས་ཤིང་། ཁྱོད་ཅག་ལ་གནོད་པའི་ས་སྟེང་གི་གཅན་གཟན་རྣམས་འཕེལ་ཉེན་ཡོད་པས། ངས་མི་དེ་དག་ལོ་གཅིག་གི་རིང་ལ་སྐྲོད་པར་མི་བྱ། 30 བདག་གིས་ཁྱོད་ཅག་གི་མི་གྲངས་འཕེལ་ནས་ཡུལ་དེ་བདག་གིར་བཟུང་བའི་བར་དུ་ཁོ་རྣམས་རིམ་བཞིན་སྐྲོད་པར་བྱའོ། ། 31 ངས་ཁྱོད་ཅག་གི་མཐའ་རྣམས་སུ་རྒྱ་མཚོ་དམར་པོ་ནས་ཕེ་ལེ་ཤེད་པའི་རྒྱ་མཚོའི་བར་དང་། དབེན་སྟོང་ནས་ཕི་རཱད་ཆུ་བོའི་བར་དུ་མཚམས་ཤིག་ཕྱེ་བར་བྱ། བདག་གིས་ཡུལ་དེའི་མི་རྣམས་ཁྱོད་ཅག་གི་ལག་ཏུ་སྤྲོད་ཅིང་། ཁྱོད་ཅག་གིས་དེ་དག་རང་གི་མདུན་ནས་སྐྲོད་པར་འགྱུར། 32 ཁྱོད་ཅག་གིས་དེ་དག་དང་དེ་དག་གི་ལྷ་རྣམས་ཀྱི་བར་ཁ་ཆད་མ་འཇོག་ཅིག 33 དེ་དག་གིས་ཁྱོད་རྣམས་ལ་ང་དང་འགལ་བའི་སྡིག་པ་བྱེད་དུ་འཇུག་ཉེན་ཡོད་པས། དེ་དག་ཁྱོད་ཅག་གི་ཡུལ་དུ་གནས་པར་མི་འོས་སོ། །གལ་ཏེ་ཁྱོད་ཅག་གིས་དེ་དག་གི་ལྷ་རྣམས་ལ་བསྙེན་བཀུར་བྱེད་ན། དེ་ནི་ཅིས་ཀྱང་ཁྱོད་ཅག་གཟུང་བའི་རྙི་ཞིག་ཏུ་འགྱུར་ངེས་ཡིན་ཞེས་གསུངས་སོ། །

ལེའུ་ཉེར་བཞི་པ།

དཀོན་མཆོག་གིས་ཞལ་ཆད་ངེས་གཏན་མཛད་པ།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་དང་ཨ་རོན་དང་ནཱ་དབ་དང་ཨ་བི་ཧུ་དང་ཡེས་ར་ཨེལ་གྱི་རྒན་པོ་བདུན་ཅུ་དཀོན་མཆོག་ཡ་ཝཱེའི་མདུན་དུ་ཡར་ཤོག་དང་། རྒྱང་རིང་ནས་གུས་ཕྱག་ཕུལ་ཞིག 2 འོན་ཀྱང་མོ་ཤེ་གཅིག་པུ་དཀོན་མཆོག་ཡ་ཝཱེའི་ཉེ་སར་བཅར་ཆོག་ཅིང་། གཞན་དག་ཉེ་སར་ཡོང་མི་རུང་ལ། མི་རྣམས་ཀྱང་མོ་ཤེ་དང་མཉམ་དུ་ཡར་འོང་མི་རུང་ཞེས་གསུངས་སོ། །

3 མོ་ཤེ་ཡོང་ནས་དཀོན་མཆོག་ཡ་ཝཱེའི་བཀའ་དང་ཁྲིམས་སྲོལ་ཐམས་ཅད་མི་རྣམས་ལ་སྨྲས་པ་དང་། དེའི་ལན་དུ་མི་ཐམས་ཅད་ཁ་མཐུན་ཏེ་ན་རེ། དཀོན་མཆོག་ཡ་ཝཱེས་བཀའ་ཅི་བསྒོས་པ་བཞིན་དུ་ངེད་ཅག་གིས་བསྒྲུབ་པར་བྱ་ཞེས་སྨྲས། 4 དེ་ནས་མོ་ཤེ་ཡིས་དཀོན་མཆོག་ཡ་ཝཱེའི་བཀའ་ཐམས་ཅད་ཡི་གེར་བཀོད་ཅིང་། ཐོ་རངས་ཡར་ལངས་ཏེ་རི་འདབས་སུ་མཆོད་ཁྲི་ཞིག་བཞེངས་པ་དང་། ཡང་ཡེས་ར་ཨེལ་གྱི་ཚོ་པ་བཅུ་གཉིས་བཞིན་དུ་ཀ་བ་བཅུ་གཉིས་བསྒྲེངས་སོ། ། 5 ཡང་ཁོས་ཡེས་ར་ཨེལ་པའི་ཁྲོད་ཀྱི་གཞོན་ནུ་རྣམས་བཏང་བ་དང་། དེ་དག་གིས་སྦྱིན་སྲེག་རྣམས་ཕུལ་ཞིང་། གླང་ཐུག་རྣམས་བསད་ནས་ཞི་བདེའི་མཆོད་པ་རྣམས་དཀོན་མཆོག་ཡ་ཝཱེ་ལ་ཕུལ། 6 མོ་ཤེ་ཡིས་ཁྲག་གི་ཕྱེད་ཀ་གཞོང་པའི་ནང་དུ་བླུགས་ཤིང་། ཕྱེད་ཀ་མཆོད་ཁྲི་ལ་གཏོར་བའོ། ། 7 ཡང་ཞལ་ཆད་ཀྱི་གླེགས་བམ་བླངས་ནས་མི་རྣམས་ཀྱི་མདུན་ནས་བཀླགས་པ་དང་། ཁོ་རྣམས་ན་རེ། དཀོན་མཆོག་ཡ་ཝཱེས་བཀའ་ཅི་བསྒོས་པ་བཞིན་དུ་ངེད་ཅག་གིས་བྱེད་པ་དང་། བཀའ་ལ་མཉན་པར་བྱའོ་ཞེས་སྨྲས། 8 དེ་ནས་མོ་ཤེ་ཡིས་ཁྲག་དེ་བླངས་ནས་མི་རྣམས་ལ་གཏོར་ཅིང་འདི་ལྟར། ལྟོས་དང་། འདི་ནི་ཞལ་ཆད་ཀྱི་ཁྲག་ཡིན་ཏེ། དཀོན་མཆོག་ཡ་ཝཱེས་བཀའ་འདི་ཐམས་ཅད་བཞིན་ཁྱོད་རྣམས་ལ་མཛད་ཟིན་པའི་ཞལ་ཆད་ཀྱི་གཞི་འཛིན་ས་ཡིན་ཞེས་སྨྲས་སོ། །

9 དེ་ནས་མོ་ཤེ་དང་ཨ་རོན་དང་ནཱ་དབ་དང་ཨ་བི་ཧུ། དེ་མིན་ཡེས་ར་ཨེལ་གྱི་རྒན་པོ་བདུན་ཅུ་དང་བཅས་པ་ཡར་རི་ལ་འགོས་པ་དང་། 10 ཁོ་རྣམས་ཀྱིས་ཡེས་ར་ཨེལ་གྱི་དཀོན་མཆོག་མཇལ་ཞིང་། ཁོང་གི་ཞབས་འོག་ཏུ་ཨིནྡྲ་ནཱི་ལའི་རྡོ་གཅལ་ཞིག་བཏིངས་ཡོད་པ་དང་མཚུངས་ལ། དེ་ནི་དགུང་ཨ་སྔོན་བཞིན་གསལ་ཞིང་དྭངས་པ་ཞིག་ཡིན་འདུག 11 འོན་ཀྱང་ཁོང་གི་ཕྱག་གིས་ཡེས་ར་ཨེལ་པ་རྣམས་ཀྱི་འགོ་དཔོན་རྣམས་ལ་གནོད་མ་བསྐྱལ་ཞིང་། དེ་དག་གིས་དཀོན་མཆོག་མཇལ་བ་དང་བཟའ་བཏུང་སྤྱད་དོ། །

12 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་མི་རྣམས་ལ་ཁྲིད་སྟོན་བྱེད་པའི་ཆེད་དུ། བདག་གིས་རྡོ་ལེབ་རྣམས་ལ་བྲིས་པའི་བཀའ་ཁྲིམས་དང་བཀའ་ཁྱོད་ལ་གནང་ངེས་ཡིན་པས། ཁྱོད་རང་རི་མགོར་ངའི་དྲུང་དུ་ཤོག་ལ་འདི་གར་སྡོད་ཅིག་ཅེས་གསུངས་པ་ལ། 13 མོ་ཤེ་དང་ཁོའི་ཞབས་ཕྱི་ཡོ་ཤུ་ཨ་གཉིས་ཆས་ཏེ་དཀོན་མཆོག་གི་རི་ལ་འགོས། 14 མོ་ཤེ་ཡིས་རྒན་པོ་རྣམས་ལ་འདི་ལྟར། ངེད་གཉིས་ཕྱིར་ལོག་པའི་བར་དུ་ཁྱོད་ཅག་གིས་འདི་རུ་སྒུག་སྡོད་དང་། ཨ་རོན་དང་ཧུ་རཱ་གཉིས་ཁྱོད་ཅག་དང་མཉམ་དུ་ཡོད་པས། སུ་ལ་གྱོད་གཞི་ཡོད་ན། དེ་གཉིས་ཀྱི་གམ་དུ་འགྲོ་དགོས་ཞེས་བཀའ་གནང་། 15 མོ་ཤེ་རི་ལ་འགོ་སྐབས་རི་ནི་སྤྲིན་གྱིས་གཡོགས་ནས་འདུག 16 དེ་ནས་སི་ནཱ་རི་བོ་ལ་དཀོན་མཆོག་ཡ་ཝཱེའི་གཟི་བརྗིད་བཞུགས་པ་དང་། ཉིན་དྲུག་གི་རིང་ལ་སྤྲིན་གྱིས་རི་བོ་གཡོགས་ཤིང་། ཉིན་བདུན་པར་ཁོང་གིས་སྤྲིན་གྱི་དཀྱིལ་ནས་མོ་ཤེ་ལ་ཞལ་འབོད་གནང་། 17 ཡེས་ར་ཨེལ་པ་རྣམས་ཀྱི་མིག་ལམ་དུ་དཀོན་མཆོག་ཡ་ཝཱེའི་གཟི་བརྗིད་མངོན་པ་ནི་ཡོངས་རྫོགས་རྩ་མེད་གཏོང་བའི་མེ་ལྟར་དུ་རི་རྩེར་ཡོད་དོ། ། 18 དེ་ནས་མོ་ཤེ་སྤྲིན་གྱི་དཀྱིལ་དུ་ཞུགས་པ་དང་། རི་ལ་འགོས་ནས་ཉིན་ཞག་བཞི་བཅུའི་རིང་དེར་གནས་སོ། །

ལེའུ་ཉེར་ལྔ་པ།

ཆེད་དུ་འབུལ་བ་བསྡུ་བ།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ། བདག་ལ་འབུལ་བ་འབུལ་དགོས་པར་སྨྲོས་ཤིག སེམས་ནས་འབུལ་བ་འབུལ་བར་དགའ་བ་རྣམས་ལས་བདག་ལ་འབུལ་བ་བསྡུ་དགོས། 3 དེ་རྣམས་ལས་བསྡུ་དགོས་པའི་འབུལ་བ་རྣམས་ནི་འདི་ལྟ་སྟེ། གསེར་དང་དངུལ་དང་ལི་དང་། 4 བལ་སྐུད་མཐིང་ག་དང་རྒྱ་སྨུག་དང་མཚལ་དམར་གྱི་མདོག་ཅན་དང་། སོ་རས་སྲབ་བུ་དང་། ར་མའི་ཁུལ་རྩིད་དང་། 5 ལུག་ཐུག་གི་པགས་པ་རྒྱ་ཚོས་བརྒྱབ་པ་དང་ཀོ་བ་སྤུས་ལེགས་དང་སེང་ལྡེང་ཤིང་དང་། 6 སྒྲོན་མེའི་ཕྱིར་འཚིར་སྣུམ་དང་། འབྱུག་སྣུམ་དང་དྲི་ཞིམ་བདུག་སྤོས་ཀྱི་ཕྱིར་བསུང་རྫས་རྣམས་དང་། 7 གཟི་དང་རིན་པོ་ཆེ་གཞན་དག་དགོས་པ་སྟེ། མཆོད་དཔོན་གྱི་བེར་ཐུལ་དང་བྲང་རྒྱན་ལ་ཕྲ་རྒྱག་དགོས་པའི་ཕྱིར་རོ། ། 8 ཡང་ང་རང་ནི་དེ་དག་གི་དཀྱིལ་དུ་གནས་པའི་ཕྱིར་ཁོ་རྣམས་ཀྱིས་ང་ལ་གནས་མཆོག་ཅིག་བཟོ་དགོས། 9 ངས་ཁྱོད་ལ་སྟོན་པར་འགྱུར་བའི་གུར་མཆོག་གི་དཔེ་དང་། དེའི་ནང་ལ་ཡོད་པའི་ཡོ་བྱད་ཐམས་ཅད་ཀྱི་དཔེ་བཞིན་དུ་བཟོ་དགོས་ཞེས་གསུངས་སོ། །

ཤུར་སྒམ་བཟོ་བའི་སྐོར།

10 ཡང་འདི་སྐད་དུ། ཁོ་རྣམས་ཀྱིས་སེང་ལྡེང་ཤིང་གིས་ཤུར་སྒམ་ཞིག་བཟོ་དགོས། དེའི་རིང་ཚད་ལ་ཁྲུ་གཉིས་དང་ཕྱེད། ཞེང་ཚད་ལ་ཁྲུ་གཅིག་དང་ཕྱེད། མཐོ་ཚད་ལ་ཁྲུ་གཅིག་དང་ཕྱེད་ཀའོ། ། 11 དེའི་ཕྱི་ནང་གཉིས་གསེར་བཙོ་མས་གཡོགས་ཤིག དེའི་མཐའ་འཁོར་ལ་གསེར་གྱི་མུ་ཁྱུད་ཅིག་བཟོ་དགོས། 12 ཡང་གསེར་གྱི་ཨ་ལོང་བཞི་བླུགས་ནས་དེའི་སུག་པ་བཞི་ལ་སྦྱོར་དགོས་ཤིང་། ཨ་ལོང་གཉིས་ལོགས་གཅིག་དང་ཨ་ལོང་གཉིས་ལོགས་ཅིག་ཤོས་ལ་སྦྱོར་ཅིག 13 ཡང་སེང་ལྡེང་ཤིང་གིས་རྒྱུག་པ་གཉིས་བཟོས་ནས་དེ་གསེར་གྱིས་གཡོགས་ཤིག 14 ཤུར་སྒམ་དེ་འཁུར་བའི་ཕྱིར་རྒྱུག་པ་གཉིས་ཤུར་སྒམ་གྱི་ལོགས་གཉིས་ཀའི་ཨ་ལོང་རྣམས་ལ་རྒྱུས་ཤིག 15 རྒྱུག་པ་དེ་གཉིས་ཤུར་སྒམ་གྱི་ཨ་ལོང་ནང་དུ་ཡོད་དགོས་ཤིང་དེ་ལས་འདོན་མི་རུང་། 16 ཡང་ངས་ཁྱོད་རང་ལ་གནང་རྒྱུ་ཡིན་པའི་དཔང་པོའི་རྡོ་ལེབ་གཉིས་པོ་ཤུར་སྒམ་གྱི་ནང་དུ་འཇུག་དགོས་སོ། །

17 ཁྱོད་ཀྱིས་གསེར་བཙོ་མས་ཐུགས་རྗེའི་བཞུགས་ཁྲི་ཞིག་བཟོ་དགོས། དེའི་རིང་ཚད་ནི་ཁྲུ་གཉིས་དང་ཕྱེད། ཞེང་ཚད་ལ་ཁྲུ་གཅིག་དང་ཕྱེད་ཡིན། 18 ཁྱོད་ཀྱིས་ཐུགས་རྗེའི་བཞུགས་ཁྲི་ཡི་སྣེ་མོ་གཉིས་ལ་གསེར་གྱིས་འབུར་རྡུང་བྱས་པའི་ཀེ་རུབ་ཀྱི་གཟུགས་བརྙན་གཉིས་བཟོས་ཤིག 19 ཀེ་རུབ་གཅིག་སྣེ་མོ་གཅིག་དང་། ཀེ་རུབ་ཅིག་ཤོས་སྣེ་མོ་གཞན་དེ་ལ་བཟོས་ནས། ཀེ་རུབ་གཉིས་ནི་ཐུགས་རྗེའི་བཞུགས་ཁྲི་ཡི་སྣེ་མོ་གཉིས་ལ་དངོས་པོ་གཅིག་ཏུ་སྦྲེལ་བཟོ་བྱེད་དགོས། 20 ཀེ་རུབ་གཉིས་ཀྱིས་རང་གི་གཤོག་པ་གྱེན་དུ་རྐྱོང་ཞིང་ཐུགས་རྗེའི་བཞུགས་ཁྲི་གཡོགས་པ་དང་། ཀེ་རུབ་གཉིས་ཕན་ཚུན་ལ་གདོང་གཏོད་དགོས་པ་དང་། ཡང་དེ་གཉིས་ཀྱི་ཞལ་ངོ་ནི་བཞུགས་ཁྲི་ལ་འཁོར་དགོས། 21 ཁྱོད་ཀྱིས་ཐུགས་རྗེའི་བཞུགས་ཁྲི་དེ་ཤུར་སྒམ་གྱི་སྟེང་ལ་བཞག་ནས། ཤུར་སྒམ་གྱི་ནང་དུ་ངས་ཁྱོད་ལ་གནང་བར་འགྱུར་བའི་དཔང་པོའི་རྡོ་ལེབ་གཉིས་པོ་འཇུག་པར་བྱའོ། ། 22 གནས་དེ་རུ་ང་རང་ཁྱོད་དང་འཕྲད་པར་འགྱུར་བ་དང་། ཐུགས་རྗེའི་བཞུགས་ཁྲིའི་གོང་ཕྱོགས་དང་། དཔང་མཛད་ཤུར་སྒམ་གྱི་སྟེང་ལ་ཡོད་པའི་ཀེ་རུབ་གཉིས་ཀྱི་དཀྱིལ་ཕྱོགས་ཀྱི་བར་ས་དེ་ནས། བདག་གིས་ཁྱོད་ལ་ཡེས་ར་ཨེལ་པ་རྣམས་ལ་སྒྲོག་པའི་བཀའ་ཐམས་ཅད་སྨྲ་བར་འགྱུར་ཞེས་གསུངས་སོ། །

སྤྱན་བསྟར་བག་ལེབ་ཀྱི་སྒྲོག་ཙེའི་སྐོར།

23 ཡང་འདི་སྐད་དུ། ཁྱོད་ཀྱིས་སེང་ལྡེང་ཤིང་གིས་སྒྲོག་ཙེ་ཞིག་བཟོ་དགོས། དེའི་རིང་ཚད་ནི་ཁྲུ་གཉིས་དང་། ཞེང་ཚད་ལ་ཁྲུ་གཅིག མཐོ་ཚད་ཁྲུ་གཅིག་དང་ཕྱེད་ཀའོ། ། 24 དེ་གསེར་བཙོ་མས་གཡོགས་པ་དང་། དེའི་མཐའ་འཁོར་ལ་གསེར་གྱི་མུ་ཁྱུད་ཅིག་བཟོས་ཤིག 25 མུ་ཁྱུད་དེའི་འགབ་ཏུ་ཡང་མཐོ་ཚད་ལ་སོར་བཞི་ཅན་གྱི་མཐའ་རྒྱན་ཞིག་བྱོས་དང་། དེའི་སྟེང་དུ་ཡང་གསེར་གྱི་མུ་ཁྱུད་ཅིག་སྦྱོར་ཅིག 26 ཡང་དེ་ལ་གསེར་གྱི་ཨ་ལོང་བཞི་བཟོས་ཏེ། དེའི་གྲུ་བཞིའི་སུག་པ་བཞི་ལ་སྦྱོར་ཅིག 27 ཨ་ལོང་དེ་དག་མཐའ་རྒྱན་གྱི་འཁྲིས་སུ་སྦྱར་ཏེ་སྒྲོག་ཙེ་འཁུར་བའི་ཕྱིར་དེ་དག་ནི་རྒྱུག་པ་རྣམས་ཀྱི་བསྐོན་ས་ཡིན། 28 སྒྲོག་ཙེ་འཁུར་བའི་ཕྱིར་རྒྱུག་པ་དེ་རྣམས་སེང་ལྡེང་ཤིང་གིས་བཟོས་ཏེ་གསེར་གྱིས་གཡོགས་ཤིག 29 སྒྲོག་ཙེ་སྟེང་གི་གཞོང་པ་དང་སྡེར་མ་རྣམས་དང་། བུམ་པ་དང་། སྐྱེམས་མཆོད་འབུལ་བྱེད་ཨུ་ལུ་བཅས་བཟོ་དགོས་ཤིང་། དེ་དག་གསེར་བཙོ་མས་བཟོ་དགོས། 30 ཡང་སྒྲོག་ཙེ་དེའི་སྟེང་ལ་ཁྱོད་ཀྱིས་དུས་གཏན་དུ་ངའི་དྲུང་དུ་སྤྱན་བསྟར་བག་ལེབ་འཇོག་དགོས་ཞེས་གསུངས་སོ། །

སྒྲོན་སྟེགས་ཀྱི་སྐོར།

31 ཡང་འདི་སྐད་དུ། ཁྱོད་ཀྱིས་སྒྲོན་སྟེགས་ཤིག་གསེར་བཙོ་མས་བཟོ་དགོས་ཏེ། སྒྲོན་སྟེགས་དེ་ནི་འབུར་རྡུང་གིས་བཟོ་དགོས་ཤིང་། དེའི་ཞབས་ར་དང་སྟེགས་རྐང་། སྒྲོན་ཕོར། གང་བུའི་གཟུགས། མེ་ཏོག་གི་དབྱིབས་ཚུགས་བཅས་སྒྲོན་སྟེགས་དང་སྦྲེལ་བཟོ་བྱེད་དགོས། 32 སྒྲོན་སྟེགས་ཀྱི་ལོགས་གཉིས་ནས་གེལ་པ་དྲུག་འཐོན་པར་བྱེད་དགོས་ཏེ། སྒྲོན་སྟེགས་ཀྱི་ལོགས་གཅིག་ནས་གེལ་པ་གསུམ་དང་ལོགས་ཅིག་ཤོས་སུ་གེལ་པ་གསུམ་འཐོན་དགོས། 33 ལོགས་གཉིས་ཀའི་གེལ་པ་རེ་ལ་སྟར་སྡོང་གི་མེ་ཏོག་ལྟར་བྱས་པའི་སྒྲོན་ཕོར་གསུམ་རེ་ཡོད་པ་དང་། སྒྲོན་ཕོར་རེ་རེའི་སྟེགས་རྐང་དུ་གང་བུའི་གཟུགས་ཤིག་དང་། མེ་ཏོག་གཟུགས་ཤིག་བཅས་ཡོད་དགོས། སྒྲོན་སྟེགས་ཀྱི་སྤྱི་སྡོམ་གེལ་པ་དྲུག་པོ་ཕན་ཚུན་ཆ་མཚུངས་པ་ཡིན་དགོས། 34 ཡང་སྒྲོན་སྟེགས་རྐང་པའི་སྟར་སྡོང་གི་མེ་ཏོག་ལྟར་བྱས་པའི་སྒྲོན་ཕོར་བཞི་ལ་གང་བུའི་གཟུགས་ཤིག་དང་མེ་ཏོག་གཟུགས་ཤིག་བཅས་ཡོད་དགོས་པ་དང་། 35 དེའི་གེལ་པ་ཟུང་གཅིག་གི་འོག་ཏུ་གང་བུའི་གཟུགས་ཤིག་དང་། ཡང་དེའི་གེལ་པ་གཞན་ཟུང་གི་འོག་ཏུའང་གང་བུའི་གཟུགས་ཤིག་དང་། ཡང་དེའི་གེལ་པ་གཞན་ཟུང་གི་འོག་ཏུའང་གང་བུའི་གཟུགས་ཤིག་སྟེ། དེ་ལྟར་སྒྲོན་སྟེགས་ལས་བྱུང་བའི་གེལ་པ་དྲུག་པོ་ལ་ཡོད་པར་བྱེད་དགོས་སོ། ། 36 གང་བུའི་གཟུགས་རྣམས་དང་གེལ་པ་རྣམས་ནི་མུ་འབྲེལ་དུ་འབུར་རྡུང་བྱས་པའི་གསེར་བཙོ་མས་བཟོ་བར་བྱའོ། ། 37 ཡང་དེ་ལ་སྒྲོན་མེ་བདུན་བཟོས་ཤིག དེ་རྣམས་ཀྱི་འོད་མདུན་ཕྱོགས་སུ་འཆར་བའི་ཕྱིར་སྒྲོན་སྟེགས་སྟེང་དུ་ཞོག་ཅིག 38 དེའི་སྡོང་རས་གཅོད་བྱེད་སྐམ་ཆུང་དང་ཀ་ཏོ་ར་རྣམས་གསེར་བཙོ་མས་བཟོ་དགོས། 39 སྒྲོན་སྟེགས་དང་དེའི་ཡོ་བྱད་ཐམས་ཅད་གསེར་བཙོ་མ་རྡོ་ཚད་*གཅིག་གིས་བཟོ་དགོས། 40 རི་མགོ་ནས་ཁྱོད་ལ་བསྟན་པའི་དཔེ་བཞིན་དུ་དེ་དག་བཟོ་བ་ལ་གཟབ་གཟབ་གྱིས་ཤིག་ཅེས་གསུངས་སོ། །

ལེའུ་ཉེར་དྲུག་པ།

གུར་མཆོག་གི་སྐོར།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ཡོལ་བ་བཅུ་ཡིས་གུར་མཆོག་བཟོ་བར་བྱའོ། །དེའི་རྒྱུ་ནི་སོ་རས་སྲབ་བུ་བསྒྲིམས་པ་ཅན་དང་། བལ་སྐུད་མཐིང་ག་དང་། རྒྱ་སྨུག་དང་། མཚལ་དམར་གྱི་མདོག་ཅན་བཅས་ཡིན་ལ་འཐག་མཁན་ལག་རྩལ་ཅན་གྱི་ལས་བཞིན་དུ་ཀེ་རུབ་ཀྱི་གཟུགས་བརྙན་དང་ལྡན་པ་དེ་དག་བཟོ་དགོས། 2 ཡོལ་བ་རེ་རེའི་རིང་ཚད་ལ་ཁྲུ་ཉི་ཤུ་ཉེར་བརྒྱད་དང་། ཞེང་ཚད་ལ་ཁྲུ་བཞི་ཡོད་པར་བྱོས། ཡོལ་བ་ཐམས་ཅད་ཀྱི་ཚད་ནི་གཅིག་ཡིན་དགོས། 3 ཡོལ་བ་ལྔ་ནི་ཕན་ཚུན་འབྲེལ་བར་བྱོས་ལ། ཡོལ་བ་གཞན་ལྔ་པོ་དེ་ཡང་ཕན་ཚུན་འབྲེལ་བར་བྱེད་དགོས། 4 ཡང་མུ་གཅིག་ཏུ་འབྲེལ་བའི་ཡོལ་བ་སྔ་མ་དེའི་སྣེ་མོར་མཐིང་མདོག་གི་སྒྲོག་ལུང་རྣམས་བྱོས་ལ། མུ་གཅིག་ཏུ་འབྲེལ་བའི་ཡོལ་བ་ཕྱི་མ་དེའི་སྣེ་མོ་ལའང་དེ་བཞིན་བྱོས་ཤིག 5 མུ་གཅིག་ཏུ་འབྲེལ་བའི་ཡོལ་བ་སྔ་མར་སྒྲོག་ལུང་ལྔ་བཅུ་བཟོ་བ་དང་། མུ་གཅིག་ཏུ་འབྲེལ་བའི་ཡོལ་བ་ཕྱི་མར་ཡང་སྒྲོག་ལུང་ལྔ་བཅུ་བཟོ་དགོས་ཏེ། སྒྲོག་ལུང་རྣམས་ཆ་རེ་ཁ་སྤྲད་ནས་འཇོག་དགོས། 6 ཡང་གུར་མཆོག་མུ་གཅིག་ཏུ་བསྒྲིལ་བའི་ཕྱིར་གསེར་ཀྱུ་ལྔ་བཅུ་བཟོས་ནས། ཡོལ་བ་རྣམས་གསེར་ཀྱུས་སྦྲེལ་དགོས་སོ། །

7 ཡང་ཁྱོད་ཀྱིས་གུར་མཆོག་གི་ཁེབས་རས་ཀྱི་ཕྱིར་ར་རྩིད་ཀྱི་ཡོལ་བ་བཅུ་གཅིག་བཟོ་དགོས། 8 ཡོལ་བ་རེ་རེའི་རིང་ཚད་ནི་ཁྲུ་སུམ་ཅུ་དང་། ཞེང་ཚད་ལ་ཁྲུ་བཞི་ཡོད་དགོས། ཡོལ་བ་བཅུ་གཅིག་པོའི་ཚད་གཅིག་ཡིན་དགོས། 9 ཡོལ་བ་ལྔ་ནི་གཅིག་ཏུ་སྦྲེལ་དགོས་ཤིང་། ཡོལ་བ་གཞན་དྲུག་པོ་ཡང་གཅིག་ཏུ་སྦྲེལ་བར་གྱིས། ཡོལ་བ་དྲུག་ཅན་དེ་གུར་གྱི་མདུན་ལོགས་སུ་ཉིས་ལྟེབ་བྱོས་ཤིག 10 ཡོལ་བ་སྦྲེལ་མ་ལྔ་ཅན་དེའི་སྣེ་མོར་སྒྲོག་ལུང་ལྔ་བཅུ་དང་། ཡོལ་བ་སྦྲེལ་མ་དྲུག་ཅན་དེའི་སྣེ་མོ་ལའང་སྒྲོག་ལུང་ལྔ་བཅུ་བཟོ་བར་བྱའོ། ། 11 ཁྱོད་ཀྱིས་ལི་ཡི་ཀྱུ་ལྔ་བཅུ་བཟོས་ནས། སྒྲོག་ལུང་རྣམས་ལ་བསྐོན་ནས་ཁེབས་རས་ནི་མུ་གཅིག་འཁྱུད་གཅིག་ཡོང་བར་བྱེད་དགོས། 12 གུར་མཆོག་གི་ཡོལ་བ་རྣམས་ནས་ལུས་ཤིང་བསྣར་བའི་ཡོལ་བ་ཕྱེད་ཀ་དེ་གུར་མཆོག་གི་རྒྱབ་ལོགས་སུ་བསྣར་དགོས། 13 གུར་མཆོག་གི་ཡོལ་བ་རྣམས་ཀྱི་རིང་ཚད་ནས་ལུས་པའི་ཆ་དེ་ཁྲུ་གཅིག་ནི་གུར་མཆོག་དེའི་ཕྱོགས་གཅིག་དང་། ཁྲུ་ཅིག་ཤོས་ནི་གུར་མཆོག་གི་ལོགས་གཞན་ལ་བསྣར་ཏེ་འགེབ་དགོས་སོ། །

14 རྒྱ་ཚོས་བརྒྱབ་པའི་ལུག་ཐུག་གི་པགས་པས་ཁེབས་རས་གཡོགས་ཤིག་དང་། དེའི་སྟེང་དུ་ཀོ་བ་སྤུས་ལེགས་རྣམས་ཀྱིས་ཡང་ཁེབས་ཤིག་བཟོ་བར་བྱའོ། །

15 གུར་མཆོག་གི་ཕྱིར་སེང་ལྡེང་ཤིང་གིས་གྱེན་དུ་འགྲེང་བའི་པང་ལེབ་རྣམས་བཟོས་ཤིག 16 པང་ལེབ་རེའི་རིང་ཚད་ནི་ཁྲུ་བཅུ་དང་། ཞེང་ཚད་ནི་ཁྲུ་གཅིག་དང་ཕྱེད་ཀའོ། ། 17 པང་ལེབ་གཅིག་དང་གཅིག་འབྲེལ་བའི་ཕྱིར་རེ་རེ་ལ་ཁོང་གཟེར་གཉིས་བྱོས་ཤིག་དང་། གུར་མཆོག་གི་པང་ལེབ་ཐམས་ཅད་དེ་ལྟར་བྱའོ། ། 18 གུར་མཆོག་གི་ལྷོ་ཕྱོགས་སུ་པང་ལེབ་ཉི་ཤུ་དང་། 19 པང་ལེབ་ཉི་ཤུ་དེའི་ཞབས་ལ་དངུལ་གྱི་ཞབས་ར་བཞི་བཅུ་བཟོ་དགོས་ལ། པང་ལེབ་རེའི་ཁོང་གཟེར་གཉིས་ལ་ཞབས་ར་ཟུང་རེ་བྱོས་ཤིག 20 གུར་མཆོག་གི་ལོགས་གཞན་ཏེ། བྱང་ཕྱོགས་སུ་ཡང་པང་ལེབ་ཉི་ཤུ་དགོས་སོ། ། 21 དེའི་དངུལ་གྱི་ཞབས་ར་བཞི་བཅུ་དང་། པང་ལེབ་རེའི་འོག་ལ་ཞབས་ར་ཟུང་རེ་བྱོས་ཤིག 22 གུར་མཆོག་གི་རྒྱབ་ལོགས་ཏེ་ནུབ་ཕྱོགས་སུ་པང་ལེབ་དྲུག་དང་། 23 གུར་མཆོག་རྒྱབ་ལོགས་ཀྱི་ཟུར་གཉིས་ལ་པང་ལེབ་གཉིས་བཟོ་བར་བྱའོ། ། 24 དེ་གཉིས་ཀྱི་འགབ་ལ་པང་ལེབ་ཉིས་གཤིབ་དགོས་ཤིང་། དེའི་གོང་ལའང་པང་ལེབ་གཅིག་གི་སྣེ་ནས་པང་ལེབ་གཞན་ཞིག་གི་བར་དུ་ཨ་ལོང་གཅིག་གིས་སྦྲེལ་བར་བྱ་ཞིང་། དེ་བཞིན་དུ་པང་ལེབ་གཉིས་དེ་ལྟར་ཡོད་དགོས་ཤིང་ཟུར་གཉིས་ཡིན་པར་འགྱུར། 25 དེ་ལྟར་པང་ལེབ་བརྒྱད་དང་། དེ་དག་ལ་དངུལ་གྱི་ཞབས་ར་བཅུ་དྲུག་ཡོད་དགོས་ཏེ། པང་ལེབ་རེ་ལ་ཞབས་ར་གཉིས་བཅས་སོ། །

26 དེ་ནས་སེང་ལྡེང་ཤིང་གིས་འཕྲེད་རྒྱུག་རྣམས་བཟོ་དགོས་ཤིང་། གུར་མཆོག་གི་ལོགས་གཅིག་གི་པང་ལེབ་རྣམས་ཀྱི་ཕྱིར་འཕྲེད་རྒྱུག་ལྔ་དང་། 27 གུར་མཆོག་གི་ལོགས་གཞན་ལ་ཡོད་པའི་པང་ལེབ་རྣམས་ཀྱི་ཕྱིར་འཕྲེད་རྒྱུག་ལྔ་དང་། རྒྱབ་ལོགས་ཏེ་ནུབ་ཕྱོགས་ཀྱི་པང་ལེབ་རྣམས་ཀྱི་ཕྱིར་ཡང་འཕྲེད་རྒྱུག་ལྔ་ཡོད་དགོས། 28 པང་ལེབ་རྣམས་ཀྱི་དཀྱིལ་དུ་ཡོད་པའི་འཕྲེད་རྒྱུག་དག་སྣེ་གཅིག་ནས་སྣེ་གཞན་དུ་སླེབས་པར་བྱེད་དགོས། 29 པང་ལེབ་དེ་དག་གསེར་གྱིས་གཡོགས་ཤིག དེ་དག་གི་འཕྲེད་རྒྱུག་འཛིན་པའི་ཨ་ལོང་རྣམས་གསེར་དུ་བྱོས་ཤིག ཡང་འཕྲེད་རྒྱུག་དག་གསེར་གྱིས་གཡོགས་པར་བྱའོ། ། 30 དེ་ལྟར་རི་ནས་ཁྱོད་ལ་བསྟན་པའི་དཔེ་བཞིན་དུ་གུར་མཆོག་ཕུབ་དགོས་སོ། །

31 ཡང་ཁྱོད་ཀྱིས་ཡོལ་བ་ཞིག་བཟོ་བར་བྱའོ། །དེའི་རྒྱུ་ནི་བལ་སྐུད་མཐིང་ག་དང་། རྒྱ་སྨུག་དང་། མཚལ་དམར་དང་། སོ་རས་སྲབ་བུ་བསྒྲིམས་པ་ཅན་བཅས་ཡིན་དགོས་ཤིང་། ཡང་དེ་ལ་འཐག་མཁན་ལག་རྩལ་ཅན་གྱི་ལས་བཞིན་དུ་ཀེ་རུབ་ཀྱི་གཟུགས་བརྙན་དང་ལྡན་པར་བྱོས་ཤིག 32 ཡོལ་བ་དེ་ནི་སེང་ལྡེང་ཤིང་གི་ཀ་བ་བཞི་གསེར་གྱིས་གཡོགས་པར་འགེལ་བ་དང་། དེའི་ཀྱུ་རྣམས་གསེར་ཡིན་དགོས་ཏེ། ཀ་བ་རྣམས་དངུལ་གྱི་ཞབས་ར་ལ་བརྟེན་དགོས། 33 ཡོལ་བ་དེ་ཀྱུ་རྣམས་ཀྱི་སྣེ་རུ་དཔྱངས་པ་དང་། ཡོལ་བའི་ནང་ཐད་དུ་དཔང་མཛད་ཤུར་སྒམ་འཇོག་དགོས། དེ་ལྟར་ཡོལ་བ་དེས་ཁྱོད་རྣམས་ལ་གནས་དམ་པ་དང་གནས་དམ་མཆོག་གི་དབྱེ་མཚམས་འབྱེད་པར་འགྱུར་རོ། ། 34 གནས་དམ་མཆོག་ནང་གི་དཔང་མཛད་ཤུར་སྒམ་གྱི་སྟེང་དུ་ཐུགས་རྗེའི་བཞུགས་ཁྲི་དེ་ཞོག་ཅིག 35 སྒྲོག་ཙེ་ནི་ཡོལ་བའི་ཕྱི་ལོགས་སུ་གུར་མཆོག་གི་བྱང་ཕྱོགས་དང་། སྒྲོན་སྟེགས་ནི་གུར་མཆོག་གི་ལྷོ་ཕྱོགས་སུ་ཕན་ཚུན་ཁ་སྤྲོད་དུ་འཇོག་དགོས་སོ། །

36 གུར་མཆོག་གི་སྒོ་ལ་སྒོ་ཡོལ་ཞིག་བཟོ་དགོས་ཤིང་། དེའི་རྒྱུ་ནི་བལ་སྐུད་མཐིང་ག་དང་། རྒྱ་སྨུག་དང་། མཚལ་དམར་དང་། སོ་རས་སྲབ་བུ་བསྒྲིམས་པ་ཅན་བཅས་ཡིན་དགོས་ལ། འཐག་མཁན་གྱི་ལས་བཞིན་དུ་བཟོ་དགོས། 37 སྒོ་ཡོལ་གྱི་ཕྱིར་སེང་ལྡེང་ཤིང་གི་ཀ་བ་ལྔ་གསེར་གྱིས་གཡོགས་པར་བྱོས་ལ། དེ་དག་གི་ཀྱུ་རྣམས་ཀྱང་གསེར་ཡིན་དགོས་པ་དང་། དེ་དག་གི་ཕྱིར་ཁྱོད་ཀྱིས་ལི་ཡི་ཞབས་ར་ལྔ་བླུགས་ཤིག་ཅེས་གསུངས་སོ། །

ལེའུ་ཉེར་བདུན་པ།

མཆོད་ཁྲིའི་སྐོར།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་སེང་ལྡེང་ཤིང་གིས་མཆོད་ཁྲི་ཞིག་བཟོ་དགོས་ཤིང་། དེའི་རིང་ཚད་ལ་ཁྲུ་ལྔ་དང་ཞེང་ཚད་ལ་ཁྲུ་ལྔ་སྟེ་གྲུ་བཞི་མ་ཞིག་དང་། དེའི་མཐོ་ཚད་ལ་ཁྲུ་གསུམ་ཡོད་དགོས། 2 དེའི་ཟུར་བཞི་ལ་རུ་ཐུར་བཞི་བཟོ་དགོས་པ་དང་། རུ་ཐུར་བཞི་ནི་མཆོད་ཁྲི་དང་གཅིག་ཏུ་སྦྲེལ་དགོས་ཤིང་། མཆོད་ཁྲི་ལི་ཡིས་གཡོག་པར་བྱའོ། ། 3 ཡང་ཁྱོད་ཀྱིས་ཐལ་བ་འཁྱེར་བའི་ཕྱིར་གཞོང་པ་རྣམས་བཟོ་དགོས་པ་དང་། ཡང་མེ་ཁྱེམ་དང་། མཆོད་སྡེར་དང་ཤ་འཛིན་ཁ་དབྲག་དང་མེ་ཕོར་བཅས་བཟོ་དགོས། ཡོ་བྱད་དེ་ཐམས་ཅད་ལི་ཡིས་བཟོས་ཤིག 4 ཡང་རྒྱུ་ལི་ཡིན་པའི་ཐག་མིག་ཅིག་བཟོས་ཏེ་ཐག་མིག་དེའི་གྲུ་ག་བཞི་ལ་ལི་ཡི་ཨ་ལོང་རེ་བྱའོ། ། 5 ཐག་མིག་ནི་མཆོད་ཁྲིའི་མུ་ཁྱུད་ཀྱི་འགབ་ལ་བཅུག་སྟེ་མཆོད་ཁྲིའི་མཐོ་ཚད་ཀྱི་ཕྱེད་ཙམ་ལ་སླེབས་པར་བྱེད་དགོས། 6 མཆོད་ཁྲི་ལ་སེང་ལྡེང་ཤིང་གིས་རྒྱུག་པ་བཟོས་ནས་དེ་གཉིས་ལི་ཡིས་གཡོགས་ཤིག 7 རྒྱུག་པ་ནི་མཆོད་ཁྲིའི་ལོགས་གཉིས་ཀྱི་ཨ་ལོང་རྣམས་སུ་བརྒྱུས་ཤིང་མཆོད་ཁྲི་འཁུར་བའི་ཕྱིར་ཡིན་ལ། 8 ཡང་པང་ལེབ་ཀྱིས་མཆོད་ཁྲི་བཟོ་དགོས་ཤིང་། དེའི་ནང་ནི་སྟོང་པ་ཡིན་པ་དང་། རི་ནས་ཁྱོད་ལ་བསྟན་པ་ཇི་བཞིན་བཟོ་དགོས་ཞེས་གསུངས་སོ། །

ཁྱམས་རའི་སྐོར།

9 ཡང་འདི་སྐད་དུ། ཁྱོད་ཀྱིས་གུར་མཆོག་ལ་ཁྱམས་ར་ཞིག་བཟོས་ཤིག དེའི་ལྷོ་ཕྱོགས་ཀྱི་ཁྱམས་ཡོལ་ནི་སོ་རས་སྲབ་བུ་བསྒྲིམས་པ་ཅན་གྱིས་བཟོ་དགོས་ཤིང་། རིང་ཚད་ནི་ཁྲུ་བརྒྱ་ཡིན་དགོས། 10 དེ་ལ་ཀ་བ་ཉི་ཤུ་དང་ལི་ཡི་ཞབས་ར་ཉི་ཤུ་བྱའོ། །ཀ་བའི་ཀྱུ་རྣམས་དང་དེ་དག་གི་ཁ་ཐུར་རྣམས་དངུལ་གྱིས་བཟོ་དགོས། 11 དེ་ལྟར་བྱང་ཕྱོགས་ཀྱི་ཁྱམས་ཡོལ་རྣམས་ཀྱི་རིང་ཚད་ལ་ཁྲུ་བརྒྱ་ཡོད་དགོས་པ་དང་། ཀ་བ་ཉི་ཤུ་དང་དེ་དག་གི་ལི་ཡི་ཞབས་ར་ཉི་ཤུ་དགོས་ཤིང་། ཀ་བའི་ཀྱུ་དང་ཁ་ཐུར་རྣམས་དངུལ་གྱིས་བཟོ་དགོས། 12 ཡང་ཁྱམས་རའི་ནུབ་ཕྱོགས་ཀྱི་ཡོལ་བ་རྣམས་ཀྱི་ཞེང་ཚད་ལ་ཁྲུ་ལྔ་བཅུ་ཡོད་དགོས་ཤིང་། དེ་ལ་ཀ་བ་བཅུ་དང་ཞབས་ར་བཅུ་བཅས་དགོས། 13 ཁྱམས་རའི་ཤར་ཕྱོགས་ཀྱི་ཞེང་ཚད་ལ་ཁྲུ་ལྔ་བཅུ་ཡོད་པར་བྱའོ། ། 14 སྒོའི་ལོགས་གཅིག་གི་ཡོལ་བ་ནི་ཁྲུ་བཅོ་ལྔ་དང་། དེ་ལ་ཀ་བ་གསུམ་དང་ཞབས་ར་གསུམ་བཅས་དགོས། 15 སྒོའི་ལོགས་ཅིག་ཤོས་ཀྱི་ཡོལ་བ་ལའང་ཁྲུ་བཅོ་ལྔ་དང་། དེ་ལ་ཀ་བ་གསུམ་དང་། ཞབས་ར་གསུམ་བཅས་དགོས། 16 ཁྱམས་རའི་སྒོ་ཡོལ་གྱི་རིང་ཚད་ནི་ཁྲུ་ཉི་ཤུ་དང་། དེའི་རྒྱུ་ནི་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་། སོ་རས་སྲབ་བུ་བསྒྲིམས་པ་ཅན་ཡིན་དགོས་པ་དང་། འཐག་མཁན་གྱི་ལས་བཞིན་དུ་བཟོ་དགོས་ཏེ། དེ་ལ་ཀ་བ་བཞི་དང་ཞབས་ར་བཞི་བཅས་ཡོད་དགོས། 17 ཁྱམས་རའི་ཕྱོགས་བཞིའི་ཀ་བ་ཐམས་ཅད་དངུལ་གྱི་ཁ་ཐུར་གྱིས་སྦྲེལ་དགོས་ཤིང་། དེ་དག་གི་ཀྱུ་རྣམས་དངུལ་གྱིས་བཟོ་བ་དང་དེ་དག་གི་ཞབས་ར་རྣམས་ལི་ཡིས་བཟོ་དགོས། 18 ཁྱམས་རའི་རིང་ཚད་ལ་ཁྲུ་བརྒྱ་དང་། ཞེང་ཚད་ལ་ཁྲུ་ལྔ་བཅུ། མཐོ་ཚད་ལ་ཁྲུ་ལྔ་བཅས་སོ། །དེ་དག་གི་རྒྱུ་ནི་སོ་རས་སྲབ་བུ་བསྒྲིམས་པ་ཅན་ཡིན་དགོས་པ་དང་། ཀ་བའི་ཞབས་ར་རྣམས་ལི་ཡིན་དགོས། 19 གུར་མཆོག་ཏུ་བཀོལ་དགོས་པའི་ཡོ་ཆས་ཐམས་ཅད་དང་། དེའི་ཕུར་བ་ཀུན་དང་། ཁྱམས་རའི་ཕུར་བ་མཐའ་དག་བཅས་ལི་ཡིས་བཟོ་དགོས་ཞེས་གསུངས་སོ། །

སྒྲོན་མེའི་སྣུམ།

20 ཡང་འདི་སྐད་དུ། ཁྱོད་ཀྱིས་ཡེས་ར་ཨེལ་པ་རྣམས་ལ། འོད་ཀྱི་ཆེད་དུ་སྐྱུ་རུ་རའི་ཤིང་ལས་བརྡུངས་པའི་སྣུམ་དྭངས་མ་ཁྱོད་ལ་འབུལ་དགོས་པའི་བཀའ་སྒོས་ཤིག དེ་ནི་སྒྲོན་མེ་རྟག་ཏུ་འབར་བའི་ཕྱིར་ཡིན། 21 མཇལ་འཕྲད་གུར་མཆོག་*གི་ནང་དུ་ཡོད་པའི་དཔང་མཛད་ཤུར་སྒམ་མདུན་གྱི་ཡོལ་བའི་ཕྱི་ཕྱོགས་སར། ཨ་རོན་དང་དེའི་བུ་རྣམས་ཀྱིས་དཀོན་མཆོག་ཡ་ཝཱེའི་སྤྱན་སྔར་མཚན་མོ་ནས་ཞོགས་པའི་བར་དུ་སྒྲོན་མེ་ལ་ལྟ་སྲུང་བྱེད་དགོས། དེ་ནི་ཡེས་ར་ཨེལ་པ་རྣམས་ཀྱི་ཁྲོད་དུ་མི་རབས་ནས་མི་རབས་བར་གཏན་དུ་གནས་པའི་སྒྲིག་ཁྲིམས་ཤིག་ཏུ་འགྱུར་དགོས་ཞེས་གསུངས་སོ། །

ལེའུ་ཉེར་བརྒྱད་པ།

མཆོད་དཔོན་གྱི་འཕགས་གོས།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཡེས་ར་ཨེལ་པ་རྣམས་ཀྱི་ཁྲོད་ནས་ཁྱོད་ཀྱི་ཕུ་བོ་ཨ་རོན་དང་ཁོའི་བུ་རྣམས་ཏེ། ནཱ་དབ་དང་ཨ་བི་ཧུ་དང་ཨེ་ལི་ཨ་ཟར་དང་ཨི་ཐ་མཱར་བཅས་བདག་གི་མཆོད་དཔོན་གྱི་ཞབས་ཕྱི་བྱེད་པར་ཁྱོད་ཀྱི་དྲུང་དུ་འོང་བར་ཆུག་ཅིག 2 ཁྱོད་ཀྱིས་རང་གི་ཕུ་བོ་ཨ་རོན་ལ་འཕགས་གོས་དམ་པ་བརྗིད་ཉམས་དང་མཛེས་སྡུག་ལྡན་པའི་ཕྱིར་བཟོ་དགོས། 3 ཨ་རོན་དམ་པར་བྱེད་པ་དང་ཁོས་ཀྱང་བདག་ལ་མཆོད་དཔོན་གྱི་ཞབས་ཕྱི་བྱེད་པའི་ཕྱིར། ཁྱོད་ཀྱིས་ལག་རྩལ་ཡོད་པའི་མི་སྟེ། བདག་གིས་ཤེས་རབ་ཀྱི་སེམས་རྒྱུད་ཀྱིས་ཁེངས་པར་མཛད་པའི་མི་དེ་དག་ལ་ཨ་རོན་ལ་འཕགས་གོས་བཟོ་བའི་བཀའ་སྒོས་ཤིག 4 དེ་དག་གིས་བཟོ་བྱའི་ན་བཟའ་རྣམས་ནི་འདི་དག་ཡིན་ཏེ། བྲང་རྒྱན་དང་བེར་ཐུལ་དང་། གོས་རིང་དང་། ནང་གོས་འབུར་རིས་མ་དང་། ལ་ཐོད་དང་སྐེད་ཆིངས་བཅས་སོ། །དེ་ལྟ་བུའི་ན་བཟའ་དམ་པ་རྣམས་ཁོ་རྣམས་ཀྱིས་ཁྱོད་ཀྱི་ཕུ་བོ་ཨ་རོན་དང་དེའི་བུ་རྣམས་ལ་བཟོ་དགོས་ལ། དེ་ནི་ཁོ་རྣམས་ཀྱིས་བདག་ལ་མཆོད་དཔོན་གྱི་ཞབས་ཕྱི་བྱེད་པའི་ཕྱིར་ཡིན། 5 དེ་བཟོ་བྱེད་ནི་གསེར་སྐུད་དང་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་སོ་རས་སྲབ་བུ་བཅས་ཡིན་དགོས་ཞེས་གསུངས་སོ། །

བེར་ཐུལ་བཟོ་སྟངས།

6 ཡང་འདི་སྐད་དུ། བེར་ཐུལ་ཡང་གསེར་སྐུད་དང་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་སོ་རས་སྲབ་བུ་བསྒྲིམས་པ་ཅན་བཅས་ཀྱིས་འཐག་མཁན་ལག་རྩལ་ཅན་གྱི་ལས་བཞིན་དུ་བཟོ་དགོས། 7 དེ་ལ་དཔུང་པའི་ཕྲག་ཁེབས་གཉིས་དགོས་ཤིང་། བེར་ཐུལ་གྱི་ཕྲག་མགོ་གཉིས་ལ་སྦྲེལ་ཞིང་འཆིང་བར་བྱའོ། ། 8 ཡང་བེར་ཐུལ་དང་འབྲེལ་བའི་སྐེད་ཆིངས་མཆོར་པོ་ཅན་དེ་ནི་བེར་ཐུལ་གྱི་བཟོ་ཚུལ་དང་གཅིག་མཚུངས་ཡིན་དགོས་ཤིང་། དེའི་རྒྱུ་ནི་གསེར་སྐུད་དང་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་སོ་རས་སྲབ་བུ་བསྒྲིམས་པ་ཅན་བཅས་ཡིན་དགོས། 9 ཡང་གཟི་གཉིས་ལོངས་ལ། དེའི་ཁར་ཡེས་ར་ཨེལ་གྱི་བུ་རྣམས་ཀྱི་མིང་བརྐོས་ཤིག 10 མིང་དྲུག་ནི་གཟི་གཅིག་གི་སྟེང་ལ་བརྐོ་བར་བྱ་ཞིང་། ཡང་མིང་དྲུག་ནི་གཟི་གཞན་པ་དེའི་སྟེང་དུ་བརྐོ་དགོས། དེ་ཐམས་ཅད་ཁོ་རྣམས་སྐྱེས་པའི་གོ་རིམ་བཞིན་དུ་བྱའོ། ། 11 རྡོ་ལ་རྡོ་བཟོས་དམ་ཕྲུག་བརྐོ་བ་བཞིན་དུ་རྡོ་དེ་གཉིས་ཀྱི་སྟེང་དུ་ཡེས་ར་ཨེལ་གྱི་བུ་རྣམས་ཀྱི་མིང་བརྐོས་ཏེ་གསེར་གྱིས་འབུར་ཀོང་གཉིས་བྱའོ། ། 12 རྡོ་དེ་གཉིས་བེར་ཐུལ་གྱི་དཔུང་པའི་ཕྲག་ཁེབས་གཉིས་ལ་སྦྱར་ཏེ། རྡོ་དེ་གཉིས་ལ་བརྟེན་ནས་ཡེས་ར་ཨེལ་གྱི་བུ་རྣམས་ལ་རྗེས་དྲན་ཡོད་དགོས། ཨ་རོན་གྱིས་དེ་དག་གི་མིང་རྣམས་རང་གི་ཕྲག་ལ་ཁུར་ནས་དཀོན་མཆོག་ཡ་ཝཱེའི་སྤྱན་སྔར་དྲན་རྟེན་དུ་བྱེད་དགོས། 13 ཁྱོད་ཀྱིས་གསེར་གྱི་འབུར་ཀོང་གཉིས་བཟོ་དགོས་པ་དང་། 14 གསེར་བཙོ་མས་བསླེས་པའི་ཉག་ཐག་གཉིས་བཟོས་ནས། དེ་ནི་གསེར་གྱི་འབུར་ཀོང་གཉིས་ལ་སྦྱོར་ཅིག་ཅེས་གསུངས་སོ། །

བྲང་རྒྱན་གྱི་བཟོ་སྟངས།

15 ཡང་འདི་སྐད་དུ། ཁྱོད་ཀྱིས་བློ་འདོན་པའི་བྲང་རྒྱན་བཟོ་བར་བྱའོ། །དེ་ནི་བཟོ་བ་ལག་རྩལ་ཅན་གྱིས་བྱས་པ་ཡིན་དགོས་པ་དང་བེར་ཐུལ་བཞིན་དུ་བཟོ་དགོས་ལ། དེའི་རྒྱུ་ནི་གསེར་སྐུད་དང་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་སོ་རས་སྲབ་བུ་བསྒྲིམས་པ་ཅན་བཅས་ཡིན་དགོས། 16 དེ་ནི་ཁ་གང་ཉིས་ལྟེབ་ཅན་དང་། དེའི་རིང་ཚད་ནི་མཐོ་གང་དང་ཞེང་ལ་ཡང་མཐོ་གང་ཡོད་དགོས། 17 དེ་ལ་ཕ་ལམ་ཤུར་ཕྲེང་བཞི་ཡི་ཕྲ་འདེབས་དགོས་པ་སྟེ། ཤུར་ཕྲེང་དང་པོ་ནི་པདྨ་རཱ་ག་དང་། སྤྲིན་རྡོ། མ་རྒད་བཅས་གསུམ་དང་། 18 ཤུར་ཕྲེང་གཉིས་པ་ནི་གཡུ་དང་ཨིནྡྲ་ནཱི་ལ་དང་རྡོ་རྗེ་ཕ་ལམ་བཅས་གསུམ། 19 ཤུར་ཕྲེང་གསུམ་པ་ནི་རྟ་ཀླད་སྨུག་པོ་དང་། ཤེལ་རྡོ་དང་། མུ་མེན་བཅས་གསུམ། 20 ཤུར་ཕྲེང་བཞི་པ་ནི་བཻཌཱུརྱ་ལྗང་སེར་དང་། གཟི་དང་གཡང་ཊི་སྔོན་པོ་བཅས་གསུམ་སྟེ། དེ་དག་ནི་གསེར་གྱི་འབུར་ཀོང་ལ་འདེབས་པར་བྱའོ། ། 21 རིན་པོ་ཆེ་དེ་དག་གིས་ཡེས་ར་ཨེལ་གྱི་བུ་རྣམས་ཀྱི་མིང་གི་མཚོན་རྟགས་བྱེད་ཅིང་མིང་ལྟར་བཅུ་གཉིས་ཡོད་དེ། དམ་ཕྲུག་བཞིན་དུ་རིན་པོ་ཆེ་རེ་རེའི་སྟེང་དུ་ཡེས་ར་ཨེལ་གྱི་ཚོ་པ་བཅུ་གཉིས་པོའི་མིང་རེ་རེ་ལྟར་དུ་བརྐོ་བར་བྱའོ། ། 22 བྲང་རྒྱན་ལ་གསེར་བཙོ་མས་བསླེས་པའི་ཉག་ཐག་བཟོས་ཤིག 23 བྲང་རྒྱན་གྱི་གྲུ་ག་གཉིས་ལ་གསེར་གྱི་ཨ་ལོང་གཉིས་བཟོས་ཏེ་སྦྱོར་ཅིག་དང་། 24 ཡང་གསེར་གྱི་ཉག་ཐག་དེ་གཉིས་ནི་བྲང་རྒྱན་གྱི་གྲུ་ག་རུ་ཡོད་པའི་ཨ་ལོང་གཉིས་ལ་རྒྱུས་ཤིག 25 དེ་ནས་ཉག་ཐག་གི་སྣེ་གཉིས་འབུར་ཀོང་གཉིས་ལ་བཅུག་སྟེ། བེར་ཐུལ་མདུན་ལོགས་ཀྱི་ཕྲག་ཁེབས་སྟེང་སྦྱོར་དགོས། 26 ཡང་གསེར་གྱི་ཨ་ལོང་གཞན་གཉིས་བཟོས་ནས་བྲང་རྒྱན་གྱི་གྲུ་ག་གཉིས་ལ་སྦྱོར་ཅིག སྦྱོར་ས་དེ་ནི་བྲང་རྒྱན་གྱི་ཟུར་ཁ་ཡིན་ལ་བྲང་རྒྱན་དང་བེར་ཐུལ་གྱི་བར་མཚམས་ཀྱང་ཡིན་ནོ། ། 27 ཡང་གསེར་གྱི་ཨ་ལོང་གཉིས་བཟོས་ནས་བེར་ཐུལ་གྱི་དཔུང་པའི་ཕྲག་ཁེབས་གཉིས་ཀྱི་མདུན་ལོགས་ཀྱི་འོག་དང་སྐེད་ཆིངས་མཆོར་པོ་ཅན་གྱི་འབྲེལ་སའི་ཅུང་ཟད་གོང་དུ་ཆུག་ཅིག 28 བྲང་རྒྱན་དེ་བེར་ཐུལ་གྱི་སྐེད་ཆིངས་མཆོར་པོ་ཅན་དང་དམ་དུ་འབྲེལ་བ་དང་བེར་ཐུལ་ལས་མི་འཆོར་བའི་ཕྱིར། བྲང་རྒྱན་གྱི་ཨ་ལོང་དེ་བེར་ཐུལ་གྱི་ཨ་ལོང་ལ་སྡེམ་ཐག་སྔོན་པོ་ཡིས་བསྡམ་དགོས། 29 དེ་ལྟར་ཨ་རོན་གནས་དམ་པར་འགྲོ་བའི་སྐབས་སུ། བློ་འདོན་པའི་བྲང་རྒྱན་ལ་ཡོད་པའི་ཡེས་ར་ཨེལ་གྱི་བུ་རྣམས་ཀྱི་མིང་དག་སྙིང་གི་དྲང་ཐད་དུ་འཛིན་པར་བྱེད་དགོས་ཤིང་། དེ་ནི་དཀོན་མཆོག་ཡ་ཝཱེའི་སྤྱན་སྔར་རྒྱུན་དུ་རྗེས་དྲན་ཡོད་པའི་ཕྱིར་ཡིན། 30 ཡང་ཨུའུ་རིམ་དང་ཐུའུ་མིམ་*ཞེས་པའི་རྟགས་རིལ་གཉིས་བློ་འདོན་པའི་བྲང་རྒྱན་གྱི་ནང་དུ་བཅུག་སྟེ། ཨ་རོན་དཀོན་མཆོག་ཡ་ཝཱེའི་སྤྱན་སྔར་འགྲོ་སྐབས་དེ་གཉིས་ཁོའི་སྙིང་གི་དྲང་ཐད་དུ་ཡོད་ཅིང་། ཁོས་རྒྱུན་པར་ཡེས་ར་ཨེལ་པ་རྣམས་ལ་བློ་འདོན་པ་དེ་རང་གི་སྙིང་གི་དྲང་ཐད་དུ་འཁུར་བར་འགྱུར་ཞེས་གསུངས་སོ། །

གོས་རིང་བཟོ་སྟངས།

31 ཡང་འདི་སྐད་དུ། བེར་ཐུལ་འོག་གི་གོས་རིང་ནི་ཁ་དོག་སྔོན་པོས་བཟོ་བར་བྱའོ། ། 32 དེའི་སྟོད་དཀྱིལ་དུ་མགོའི་ཕྱིར་ཁུང་བུ་ཞིག་འཇོག་དགོས་ཤིང་། དེའི་མཐའ་འཁོར་ལ་འཐག་བཟོ་བྱས་པའི་གོང་བ་ཞིག་ཀྱང་ཡོད་པར་བྱེད་དགོས་ལ། མི་རལ་བའི་ཕྱིར་གོ་ཁྲབ་ཀྱི་གོང་བ་ལྟར་དུ་བཟོ་དགོས། 33 ཡང་དེའི་གོས་འདབ་ཀྱི་མཐའ་འཁོར་དུ་བལ་སྐུད་མཐིང་ག་དང་རྒྱ་སྨུག མཚལ་དམར་བཅས་ཀྱི་སེ་འབྲུས་བརྒྱན་དགོས་ཤིང་། སེ་འབྲུ་རེ་རེའི་བར་གསེབ་ཏུ་ཡང་གསེར་གྱི་གཡེར་ཁ་རྣམས་འདོགས་དགོས་པ་དང་། 34 གསེར་གྱི་གཡེར་ཁ་གཅིག་དང་སེ་འབྲུ་གཅིག ཡང་གསེར་གྱི་གཡེར་ཁ་གཅིག་དང་སེ་འབྲུ་གཅིག་བཅས་གོས་རིང་གི་འདབ་ཁ་ཐམས་ཅད་ལ་ཡོད་པར་བྱེད་དགོས་ཤིང་། 35 ཨ་རོན་གྱིས་ཞབས་ཕྱི་སྒྲུབ་སྐབས་གོས་དེ་གྱོན་དགོས་ཤིང་། གནས་དམ་པ་རུ་དཀོན་མཆོག་ཡ་ཝཱེའི་སྤྱན་དྲུང་དུ་འགྲོ་བ་དང་ཕྱིར་འོང་སྐབས་ཁོ་རང་མི་འཆི་བའི་ཕྱིར་གོས་དེའི་སྐད་སྒྲ་ཐོས་པར་འགྱུར་ཞེས་གསུངས་སོ། །

ལ་ཐོད་བཟོ་སྟངས།

36 ཡང་འདི་སྐད་དུ། ཁྱོད་ཀྱིས་གསེར་བཙོ་མའི་བྱང་བུ་ཞིག་བཟོས་ནས་དེའི་སྟེང་ལ་དམ་ཕྲུག་བརྐོ་བ་བཞིན་དུ། དཀོན་མཆོག་ཡ་ཝཱེའི་ཕྱིར་དུ་དམ་པའོ་ཞེས་བརྐོ་བར་བྱའོ། ། 37 ཡང་དེ་ལ་རས་སྔོན་པོའི་ཉག་ཐག་ཅིག་སྦྱར་ནས་ལ་ཐོད་དང་སྦྲེལ་བ་དང་། གསེར་གྱི་བྱང་བུ་ནི་ལ་ཐོད་ཀྱི་མདུན་ལོགས་སུ་ཡོད་དགོས། 38 དེ་ལྟར་དེ་ནི་ཨ་རོན་གྱི་དཔྲལ་བར་ཡོད་པ་དང་། ཡེས་ར་ཨེལ་པ་རྣམས་ཀྱིས་མཆོད་པ་དམ་པ་འབུལ་བའི་ཚེ། སྐྱོན་དང་ནོར་བ་གང་ཞིག་ཡོད་ཚེ། དེའི་ཉེས་པ་ཐམས་ཅད་ཨ་རོན་རང་གིས་འཁུར་བ་དང་། དཀོན་མཆོག་ཡ་ཝཱེ་མཆོད་པ་དེ་དག་ལ་ཐུགས་དགྱེས་པའི་ཕྱིར་བྱང་བུ་དེ་གཏན་དུ་ཨ་རོན་གྱི་དཔྲལ་བར་ཡོད་དགོས་སོ། །

39 ཡང་ཁྱོད་ཀྱིས་སོ་རས་སྲབ་བུ་ཡིས་ནང་གོས་འབུར་རིས་མ་འཐག་དགོས་པ་དང་། ཡང་སོ་རས་སྲབ་བུ་ཡིས་ལ་ཐོད་བཟོ་བ་དང་། འཐག་མཁན་གྱི་ལས་བཞིན་དུ་སྐེད་ཆིངས་བཅས་བཟོ་བར་བྱའོ། ། 40 ཡང་ཨ་རོན་གྱི་བུ་རྣམས་ལ་ནང་གོས་དང་སྐེད་ཆིངས་དང་པྲོག་ཞུ་རྣམས་བརྗིད་ཉམས་དང་མཛེས་སྡུག་ལྡན་པའི་ཕྱིར་དུ་བཟོས་ཤིག 41 ཁྱོད་ཀྱིས་ན་བཟའ་དེ་རྣམས་རང་གི་ཕུ་བོ་ཨ་རོན་དང་དེའི་བུ་རྣམས་ལ་བསྐོན་དགོས་པ་དང་། དེ་དག་གིས་ང་ལ་མཆོད་དཔོན་གྱི་ཞབས་ཕྱི་བྱེད་པའི་ཕྱིར། ཁོ་རྣམས་ལ་སྣུམ་གྱིས་བྱུག་པ་དང་། བསྐོས་ནས་དམ་པར་བྱེད་དགོས། 42 ཡང་དེ་དག་གི་ཤ་རྗེན་པ་གཡོག་པའི་ཕྱིར་སོ་རས་ཀྱི་ཨང་ཐུང་རྐེད་པ་ནས་བརླའི་བར་དུ་སླེབས་པ་རྣམས་བཟོས་ཤིག 43 ཨ་རོན་དང་དེའི་བུ་རྣམས་མཇལ་འཕྲད་གུར་མཆོག་ནང་དུ་འཇུག་པའམ། གནས་དམ་པའི་ནང་ནས་ཞབས་ཕྱི་བྱེད་པའི་ཆེད་དུ་མཆོད་ཁྲིའི་དྲུང་དུ་འོང་ཚེ་དེ་དག་གྱོན་དགོས་པ་སྟེ། གལ་སྲིད་དེ་ལྟར་མ་བྱས་ན་ཉེས་སྐྱོན་ཕོག་ནས་འཆི་དགོས་པའི་ཕྱིར་རོ། །སྒྲིག་ཁྲིམས་དེ་ནི་གཏན་དུ་གནས་དགོས་ཏེ་ཨ་རོན་དང་དེའི་བུ་རྒྱུད་རྣམས་ཀྱི་ཕྱིར་དུ་ཡིན་ཞེས་གསུངས་སོ། །

ལེའུ་ཉེར་དགུ་པ།

མཆོད་དཔོན་རྣམས་དམ་པར་བྱེད་པའི་སྐོར།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ཨ་རོན་དང་ཁོའི་བུ་རྣམས་དམ་པར་འགྱུར་བ་དང་བདག་ལ་མཆོད་དཔོན་གྱི་ཞབས་ཕྱི་བྱེད་པའི་ཕྱིར་འདི་ལྟར་གྱིས་ཤིག གླང་ཐུག་ཁ་ཆུང་ཞིག་དང་། ལུག་ཐུག་བཙོག་སྐྱོན་མེད་པ་གཉིས་འདེམས་དང་། 2 སྐྱུར་མེད་བག་ལེབ་དང་སྐྱུར་མེད་བག་ལེབ་ལ་འཚིར་སྣུམ་བསྲེས་པ་ཅན་དང་སྐྱུར་མེད་བག་ལེབ་ལ་འཚིར་སྣུམ་གྱིས་བྱུགས་པ་ཅན་བཅས་གྲོ་ཞིབ་ལྡེ་གུ་ཡིས་བཟོ་བར་བྱའོ། ། 3 དེ་དག་གཟེབ་ཀྱི་ནང་དུ་བཞག་སྟེ་ཁྱེར་འོང་བ་དང་གླང་ཐུག་དང་ལུག་ཐུག་གཉིས་ཀྱང་དེད་ནས་འོང་དགོས་པ་སྟེ། 4 ཨ་རོན་དང་ཁོའི་བུ་རྣམས་མཇལ་འཕྲད་གུར་མཆོག་གི་སྒོ་འགྲམ་དུ་ཁྲིད་དེ་ཆུས་བཀྲུ་བ་དང་། 5 དེ་ནས་ཨ་རོན་ལ་ནང་གོས་དང་གོས་རིང་དང་བེར་ཐུལ་དང་བྲང་རྒྱན་བཅས་གྱོན་དུ་འཇུག་པ་དང་བེར་ཐུལ་གྱི་སྐེད་ཆིངས་མཆོར་པོ་ཅན་གྱིས་བསྡམ་དགོས་ལ། 6 དེའི་མགོར་ལ་ཐོད་བསྐོན་ཏེ་ལ་ཐོད་ལ་ཅོད་པན་དམ་པ་སྦྱོར་ཅིག 7 དེ་ནས་ཁོའི་མགོ་ལ་འབྱུག་སྣུམ་བླུགས་ནས་བྱུགས་ཤིག 8 ཡང་ཁོའི་བུ་རྣམས་ཁྲིད་ཡོང་ནས་ནང་གོས་བསྐོན་པ་དང་། 9 ཨ་རོན་དང་ཁོའི་བུ་རྣམས་ལ་སྐེད་ཆིངས་བཅིངས་ནས་པྲོག་ཞུ་དཀྲི་དགོས་ཤིང་། དེ་ལྟར་ཁོ་རྣམས་ལ་མཆོད་དཔོན་གྱི་གོ་གནས་ཐོབ་པ་ནི་གཏན་དུ་གནས་པའི་སྒྲིག་ཁྲིམས་ཤིག་ཡིན། ཁྱོད་ཀྱིས་དེ་ལྟར་ཨ་རོན་དང་ཁོའི་བུ་རྣམས་བསྐོ་དགོས་སོ། །

10 ཁྱོད་ཀྱིས་གླང་ཐུག་མཇལ་འཕྲད་གུར་མཆོག་གི་མདུན་སར་འཁྲིད་དགོས་ལ། ཨ་རོན་དང་ཁོའི་བུ་རྣམས་ཀྱིས་སོ་སོའི་ལག་པ་གླང་ཐུག་གི་མགོ་ལ་འཇོག་དགོས། 11 ཡང་དཀོན་མཆོག་ཡ་ཝཱེའི་སྤྱན་སྔ་རུ། མཇལ་འཕྲད་གུར་མཆོག་གི་སྒོ་ཁ་རུ་གླང་ཐུག་ཤོས་ཤིག 12 ཡང་གླང་ཐུག་གི་ཁྲག་ཉུང་ཙམ་བླངས་ནས་ལག་མཛུབ་ཀྱིས་མཆོད་ཁྲིའི་རུ་ཐུར་བཞི་ལ་བསྐུ་དགོས་པ་དང་། དེ་ནས་ཁྲག་ཡོངས་རྫོགས་མཆོད་ཁྲིའི་འགབ་འོག་ཏུ་བླུགས་ཤིག 13 དེ་ནས་ནང་ཁྲོལ་བཏུམས་པའི་ཚིལ་ཐམས་ཅད་དང་མཆིན་པའི་ཐོག་གི་རྩ་རྒྱུས་དང་། མཁལ་མ་གཉིས་ཀ་དང་དེའི་སྟེང་གི་ཚིལ་བཅས་ལོངས་ལ་མཆོད་ཁྲིའི་ཁ་ནས་མེས་སྲེགས་ཤིག 14 ཡང་གླང་ཐུག་གི་ཤ་དང་པགས་པ་དང་ལྕི་བ་བཅས་ནི་སྒར་གྱི་ཕྱི་རོལ་ཏུ་མེས་བསྲེག་དགོས། ཅི་ཡིན་ཞེ་ན། དེ་ནི་སྡིག་བཤགས་མཆོད་པ་ཡིན་ནོ། །

15 ཡང་ལུག་ཐུག་ཅིག་ཁྱོད་ཀྱིས་ཁྲིད་ནས་ཨ་རོན་དང་དེའི་བུ་རྣམས་ཀྱིས་སོ་སོའི་ལག་པ་ལུག་ཐུག་གི་མགོ་ལ་འཇོག་དགོས། 16 ལུག་ཐུག་དེ་བཤས་ནས་དེའི་ཁྲག་ལོངས་ལ་མཆོད་ཁྲིའི་ཕྱོགས་བཞི་རུ་གཏོར་ཅིག 17 ཁྱོད་ཀྱིས་ལུག་ཐུག་གི་ལྷུ་ཚིགས་རེ་རེ་ཆོད་ལ། ནང་ཁྲོལ་དང་རྐང་ལག་དག་བཀྲུས་ནས་ལྷུ་རྣམས་མགོ་དང་མཉམ་དུ་ཞོག་ཅིག 18 ལུག་ཐུག་ཧྲིལ་པོ་མཆོད་ཁྲིའི་ཁར་སྦྱིན་སྲེག་ཏུ་ཕུལ་ཞིག དེ་ནི་དཀོན་མཆོག་ཡ་ཝཱེ་ལ་ཕུལ་བའི་སྦྱིན་སྲེག་དང་། དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་གྱི་མེ་མཆོད་ཡིན་ནོ། །

19 དེ་ནས་ཁྱོད་ཀྱིས་ལུག་ཐུག་ཅིག་བཤས་ཏེ་ཁྲིད་འོངས་ནས། ཨ་རོན་དང་ཁོའི་བུ་རྣམས་ཀྱིས་སོ་སོའི་ལག་པ་དེའི་མགོར་འཇོག་དགོས་པ་དང་། 20 ལུག་ཐུག་དེ་བཤས་ནས། ཁྲག་ཉུང་ཙམ་བླངས་ཏེ་ཨ་རོན་གྱི་རྣ་ཤལ་གཡས་པ་དང་། དེའི་བུ་རྣམས་ཀྱི་རྣ་ཤལ་གཡས་པ་དང་། དེ་དག་གི་གཡས་ལག་གི་མཐེ་བོང་དང་། དེ་དག་གི་རྐང་པ་གཡས་པའི་མཐེབ་ཆེན་བཅས་ལ་བསྐུ་བར་བྱའོ། །ཡང་ཁྲག་དེ་མཆོད་ཁྲིའི་ཕྱོགས་བཞི་ལ་གཏོར་ཅིག 21 ཡང་མཆོད་ཁྲིའི་སྟེང་གི་ཁྲག་ཉུང་ཙམ་དང་འབྱུག་སྣུམ་ཕྲན་བུ་ཙམ་ལོངས་ལ་ཨ་རོན་དང་ཁོའི་གོས་དང་། ཁོ་དང་མཉམ་དུ་ཡོད་པའི་ཁོའི་བུ་རྣམས་དང་དེ་དག་གི་གོས་ཀྱི་སྟེང་ལ་གཏོར་ཅིག དེ་ནས་ཨ་རོན་དང་ཁོའི་གོས་དང་། ཁོའི་བུ་རྣམས་དང་དེ་དག་གི་གོས་དང་བཅས་པ་དམ་པར་འགྱུར་རོ། །

22 དེ་ནས་ལུག་ཐུག་གི་ཚིལ་ཏེ། རྔ་མ་ཚོན་པོ་དང་། ནང་ཁྲོལ་བཏུམས་པའི་ཚིལ་དང་མཆིན་པའི་ཐོག་གི་རྩ་རྒྱུས་དང་། མཁལ་མ་གཉིས་ཀ་དང་དེའི་སྟེང་གི་ཚིལ་དང་། བརླ་རྐང་གཡས་པ་བཅས་ཁྱོད་ཀྱིས་ལོངས་ཤིག དེ་ནི་བསྐོ་བར་བྱེད་པའི་ལུག་ཐུག་ཡིན་པའི་ཕྱིར་རོ། ། 23 ཡང་དཀོན་མཆོག་ཡ་ཝཱེའི་སྤྱན་སྔ་རུ་ཡོད་པའི་སྐྱུར་མེད་བག་ལེབ་འཇོག་བྱེད་ཀྱི་གཟེབ་ལས་བག་ལེབ་གཅིག་དང་སྣུམ་གོར་གཅིག་དང་། བག་ལེབ་སྲབ་བུ་གཅིག་བཅས་ལོངས་ལ། 24 རྫས་དེ་ཐམས་ཅད་ཨ་རོན་དང་ཁོའི་བུ་རྣམས་ཀྱི་ལག་ཏུ་བཞག་ནས་གཡོབ་མཆོད་དུ་བྱས་ཏེ་དཀོན་མཆོག་ཡ་ཝཱེའི་སྤྱན་སྔར་ཕར་ཚུར་ལ་གཡོབ་བར་གྱིས། 25 ཡང་རྫས་དེ་དག་ཁོ་ཚོའི་ལག་ནས་ཕྱིར་བླངས་ཏེ་མཆོད་ཁྲིའི་ཁར་ཡོད་པའི་སྦྱིན་སྲེག་གི་སྟེང་དུ། དཀོན་མཆོག་ཡ་ཝཱེའི་སྤྱན་སྔར་དྲི་ཞིམ་གྱི་སྦྱིན་སྲེག་ཏུ་ཕུལ་ཞིག དེ་ནི་དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་ཡིན་ནོ། །

26 དེ་ནས་ཁྱོད་ཀྱིས་ཨ་རོན་མཆོད་དཔོན་དུ་བསྐོ་བར་བྱེད་པའི་ལུག་ཐུག་གི་བྲང་ཁོག་དེ་བླངས་ནས་གཡོབ་མཆོད་དུ་བྱས་ཏེ་དཀོན་མཆོག་ཡ་ཝཱེའི་སྤྱན་སྔར་ཕར་ཚུར་གཡོབ་བར་གྱིས། དེ་ནི་ཁྱོད་རང་གི་སྐལ་བ་ཡིན། 27 ཨ་རོན་དང་ཁོའི་བུ་རྣམས་བསྐོ་བར་བྱེད་པའི་ལུག་ཐུག་གི་ཆ་ཤས་ཏེ། ཕར་ཚུར་གཡོབ་བར་བྱེད་པའི་གཡོབ་མཆོད་ཡིན་པའི་བྲང་ཁོག་དང་། འདེགས་པར་བྱེད་པའི་འདེགས་མཆོད་ཡིན་པའི་བརླ་རྐང་གཉིས་ནི་དམ་པར་བྱེད་དགོས་ལ། 28 དེ་གཉིས་ནི་རྟག་ཏུ་ཡེས་ར་ཨེལ་པ་རྣམས་ལས་འབུལ་དགོས་ཤིང་ཨ་རོན་དང་ཁོའི་བུ་རྣམས་ཀྱི་སྐལ་བ་ཡིན་ཏེ། ཅི་ཡིན་ཞེ་ན། དེ་ནི་འདེགས་མཆོད་ཡིན་པས་སོ། །ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་ཕུལ་བའི་ཞི་བདེའི་མཆོད་པ་ལས་ཨ་རོན་དང་ཁོའི་བུ་རྣམས་ལ་འདེགས་མཆོད་དུ་འབུལ་དགོས་ཏེ། དེ་ནི་དཀོན་མཆོག་ཡ་ཝཱེ་ལ་འབུལ་བའི་འདེགས་མཆོད་ཡིན་ནོ། །

29 ཡང་ཨ་རོན་གྱི་ན་བཟའ་དམ་པ་རྣམས་རང་གི་བུ་རྒྱུད་རྣམས་ལ་འཐོབ་དགོས་ཤིང་། དེ་དག་ལ་སྣུམ་གྱིས་བྱུགས་པ་དང་མཆོད་དཔོན་དུ་བསྐོ་བའི་དུས་སུ་ན་བཟའ་དེ་དག་གྱོན་དགོས་པ་ཡིན། 30 ཨ་རོན་གྱི་བུ་རྣམས་ལས་ཁོའི་ཚབ་ཏུ་མཆོད་དཔོན་བྱེད་པའི་བུ་དེ་ནི། མཇལ་འཕྲད་གུར་མཆོག་གི་ནང་དུ་སོང་སྟེ་གནས་དམ་པ་རུ་ཞབས་ཕྱི་བྱེད་པའི་དུས་སུ། ན་བཟའ་དེ་རྣམས་ཉིན་བདུན་གྱི་རིང་ལ་གྱོན་དགོས་སོ། །

31 ཡང་ཁྱོད་ཀྱིས་མཆོད་དཔོན་དུ་བསྐོ་བར་བྱེད་པའི་ལུག་ཐུག་ལོངས་ལ། དེའི་ཤ་ནི་གནས་མཆོག་ཅིག་ཏུ་བཙོ་དགོས་ཤིང་། 32 ཨ་རོན་དང་དེའི་བུ་རྣམས་ཀྱིས་ལུག་ཐུག་གི་ཤ་དང་གཟེབ་ནང་དུ་ཡོད་པའི་བག་ལེབ་ནི་མཇལ་འཕྲད་གུར་མཆོག་གི་ཕྱི་སྒོ་ཁ་རུ་བཟའ་དགོས། 33 མཆོད་དཔོན་དུ་བསྐོ་བར་བྱེད་པ་དང་དམ་པར་བྱེད་པའི་ཕྱིར་སྡིག་བཤགས་སུ་ཕུལ་བའི་རྫས་ནི་དམ་པ་ཡིན་པས། ཁོ་རྣམས་ཁོ་ན་ལས་མི་གཞན་སུ་ཞིག་གིས་ཀྱང་བཟའ་བར་མི་རུང་། 34 གལ་ཏེ་མཆོད་དཔོན་དུ་བསྐོ་བར་བྱེད་པའི་ཤ་དང་བག་ལེབ་ལས་སང་ཉིན་གྱི་བར་དུ་ལྷག་མ་ལུས་ན། ལྷག་མ་དེ་མེས་བསྲེག་དགོས་ཤིང་། དེ་དམ་པ་ཡིན་པས་བཟའ་བར་མི་རུང་ངོ་། །

35 བདག་གིས་ཁྱོད་ལ་ཅི་དང་ཅི་བསྒོས་པ་བཞིན་ཨ་རོན་དང་དེའི་བུ་རྣམས་ལ་བྱོས་ཤིག ཉིན་བདུན་གྱི་རིང་དུ་བསྐོ་བར་བྱའོ། ། 36 ཡང་སྡིག་པ་བཤག་པའི་ཕྱིར་ཁྱོད་ཀྱིས་ཉིན་རེ་བཞིན་གླང་ཐུག་ཅིག་སྡིག་བཤགས་མཆོད་པར་འབུལ་དགོས་ཤིང་། ཡང་མཆོད་ཁྲིའི་ཁར་སྡིག་བཤགས་ཕུལ་ནས་དེ་འདག་པར་བྱའོ། །ཡང་དམ་པར་བྱེད་པའི་ཕྱིར་དེ་ལ་འབྱུག་སྣུམ་གྱིས་བྱུགས་ཤིག 37 ཉིན་བདུན་གྱི་རིང་ལ་མཆོད་ཁྲི་དམ་པར་བྱེད་པའི་ཕྱིར་སྡིག་བཤགས་མཆོད་པ་འབུལ་དགོས་ལ། དེ་ལྟར་མཆོད་ཁྲི་ནི་ཐམས་ཅད་ལས་དམ་པ་ཡིན་དགོས་ཤིང་། སུ་དང་གང་གིས་མཆོད་ཁྲི་ལ་རེག་ན་དེ་དམ་པར་འགྱུར་བའོ། །

38 ཁྱོད་ཀྱིས་མཆོད་ཁྲི་ལ་ཉིན་རེ་བཞིན་དུས་རྒྱུན་དུ་འབུལ་བྱ་ནི་འདི་ལྟ་སྟེ། ལུ་གུ་ལོ་གཅིག་ཅན་གཉིས་འབུལ་དགོས་ཤིང་། 39 ལུ་གུ་གཅིག་ནངས་མོའི་དུས་སུ་འབུལ་དགོས་ལ། ལུ་གུ་ཅིག་ཤོས་ས་སྲོས་ཀྱི་དུས་སུ་འབུལ་དགོས། 40 ཕྱེ་བཟང་པོ་ཨེ་ཕཱ་གང་གི་བཅུ་ཆ་གཅིག་ལ་སྣུམ་བརྡུངས་མ་རྫ་བུམ་*གང་གི་བཞི་ཆ་གཅིག་བསྲེས་ནས། ད་དུང་སྐྱེམས་མཆོད་ཀྱི་ཕྱིར་རྒུན་ཆང་རྫ་བུམ་གང་གི་བཞི་ཆ་གཅིག་བཅས་ཁྱོད་ཀྱིས་ལུ་གུ་གཅིག་དང་མཉམ་དུ་མཆོད་པར་འབུལ་དགོས། 41 ཡང་ལུ་གུ་ཅིག་ཤོས་དེ་ས་སྲོས་ཀྱི་དུས་སུ་འབུལ་དགོས་ལ། ནངས་མོའི་དུས་ལྟར་འབྲུ་རིགས་ཀྱི་མཆོད་པ་དང་སྐྱེམས་མཆོད་ཀྱི་ལུགས་ཇི་མ་ཇི་བཞིན་གྱིས། དཀོན་མཆོག་ཡ་ཝཱེ་ལ་དྲི་ཞིམ་གྱི་མེ་མཆོད་དུ་འབུལ་དགོས་ཤིང་། 42 དེ་ནི་ཁྱོད་ཀྱི་བུ་རྒྱུད་རྣམས་ཀྱིས་རྒྱུན་མི་ཆད་པར། དཀོན་མཆོག་ཡ་ཝཱེའི་སྤྱན་སྔ་སྟེ། མཇལ་འཕྲད་གུར་མཆོག་གི་སྒོ་ཁ་རུ་སྦྱིན་སྲེག་འབུལ་དགོས་པ་དེའོ། །གནས་དེར་ངས་ཁྱོད་ལ་གཏམ་སྨྲ་བའི་ཕྱིར་གནས་དེ་རུ་ཁྱོད་རྣམས་དང་འཕྲད་པར་འགྱུར། 43 དེར་ང་རང་ཡེས་ར་ཨེལ་པ་རྣམས་དང་ཕྲད་དེ། མཇལ་འཕྲད་གུར་མཆོག་ང་ཡི་གཟི་བརྗིད་ཀྱིས་དམ་པར་འགྱུར་རོ། ། 44 ཡང་བདག་གིས་མཇལ་འཕྲད་གུར་མཆོག་དང་མཆོད་ཁྲི་དམ་པར་བྱའོ། །ཨ་རོན་དང་དེའི་བུ་རྣམས་ཀྱང་བདག་ལ་ཞབས་ཕྱི་བྱེད་པའི་མཆོད་དཔོན་དུ་དམ་པར་བྱའོ། ། 45 ཡང་ང་ནི་ཡེས་ར་ཨེལ་པ་རྣམས་ཀྱི་དཀྱིལ་དུ་གནས་ཤིང་། དེ་དག་གི་དཀོན་མཆོག་ཡིན་པར་འགྱུར། 46 ང་རང་དེ་དག་གི་དཀྱིལ་དུ་གནས་པའི་ཆེད་དུ། བདག་ནི་ཁོ་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་མཁན་ཡིན་ཞིང་། ཁོ་རྣམས་ཀྱི་དཀོན་མཆོག་ཡ་ཝཱེ་ཡིན་པ་དེ་དག་གིས་ཤེས་པར་འགྱུར་ལ། བདག་ནི་ཁོ་རྣམས་ཀྱི་དཀོན་མཆོག་ཡ་ཝཱེ་ཡིན་ཞེས་གསུངས་སོ། །

ལེའུ་སུམ་ཅུ་པ།

སྤོས་ཁྲི་ཡི་སྐོར།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་སེང་ལྡེང་ཤིང་གིས་སྤོས་ཁྲི་ཞིག་འདི་ལྟར་བཟོ་དགོས་ཏེ། 2 དེའི་རིང་ཚད་ལ་ཁྲུ་གཅིག་དང་། ཞེང་ཚད་ལ་ཁྲུ་གཅིག་སྟེ་གྲུ་བཞི་མ་ཞིག་ཡིན་དགོས། ཡང་དེའི་མཐོ་ཚད་ལ་ཁྲུ་གཉིས་དང་། རུ་ཐུར་རྣམས་སྤོས་ཁྲི་དང་དངོས་པོ་གཅིག་ཏུ་སྦྲེལ་བར་བཟོས་ཤིག 3 དེའི་ཐོག་དང་ལོགས་བཞི་དང་རུ་ཐུར་རྣམས་གསེར་བཙོ་མས་གཡོགས་ཤིག དེའི་མཐའ་འཁོར་ལ་གསེར་གྱི་མུ་ཁྱུད་ཅིག་བཟོ་དགོས། 4 ཡང་གསེར་གྱི་ཨ་ལོང་གཉིས་བཟོ་དགོས་ཏེ་མུ་ཁྱུད་ཀྱི་འོག་ནས་ཁ་གཏད་ཀྱི་ལོགས་གཉིས་ཀར་སྦྱོར་དང་། དེ་ནི་རྒྱུག་པ་གཉིས་བསྐོན་ས་ཡིན་ལ། དེས་སྤོས་ཁྲི་འཁུར་དགོས་པའི་ཕྱིར་རོ། ། 5 རྒྱུག་པ་དེ་གཉིས་སེང་ལྡེང་ཤིང་གིས་བཟོས་ལ་གསེར་གྱིས་གཡོགས་ཤིག 6 ཡང་དཔང་མཛད་ཤུར་སྒམ་དང་དེའི་སྟེང་དུ་ཡོད་པའི་ཐུགས་རྗེའི་བཞུགས་ཁྲིའི་མདུན་ས་སྟེ། ང་རང་ཁྱོད་དང་འཕྲད་པའི་གནས་དེའི་ཡོལ་བའི་སྔོན་དུ་སྤོས་ཀྱི་སྒྲོམ་དེ་ཞོག་ཅིག 7 ཞོགས་པ་རེ་རེ་བཞིན་ཨ་རོན་གྱིས་སྒྲོན་མེ་རྣམས་ལ་བདག་བྱེད་པའི་སྐབས་སུ། སྤོས་ཀྱི་སྒྲོམ་དུ་དྲི་ཞིམ་བདུག་སྤོས་བདུག་དགོས། 8 ཁོས་ས་སྲོས་ཀྱི་དུས་སུ་སྒྲོན་མེ་རྣམས་སྒྲོན་པའི་ཚེ། ཡང་སྤོས་བདུག་དགོས་ལ། དེ་ནི་དཀོན་མཆོག་ཡ་ཝཱེའི་སྤྱན་སྔར་ཁྱོད་རྣམས་མི་རབས་ནས་མི་རབས་བར་རྒྱུན་ཆད་མེད་པའི་བདུག་སྤོས་ཡིན་ནོ། ། 9 འོན་ཀྱང་སྤོས་ཁྲི་འདིའི་སྟེང་དུ་སྤོས་ཡ་མ་ཟུང་འབུལ་མི་རུང་། ཡང་སྦྱིན་སྲེག་གམ། འབྲུ་རིགས་ཀྱི་མཆོད་པའམ། སྐྱེམས་མཆོད་བཅས་དེ་ལ་འབུལ་མི་རུང་། 10 ཨ་རོན་གྱིས་ལོ་རེར་ཐེངས་གཅིག་ལ་དེའི་རུ་ཐུར་རྣམས་ཀྱི་སྟེང་དུ་སྡིག་པ་བཤགས་པའི་ཆོ་ག་བྱེད་དགོས་ཏེ། ཁྱོད་རྣམས་ཀྱི་མི་རབས་ནས་མི་རབས་བར། ཁོས་སྡིག་བཤགས་མཆོད་པའི་ཁྲག་གིས་དེའི་ཁར་ཆོ་ག་དེ་བྱེད་དགོས་ལ། སྤོས་ཁྲི་དེ་ནི་དཀོན་མཆོག་ཡ་ཝཱེའི་སྤྱན་སྔར་ཀུན་ལས་དམ་པ་ལགས་ཞེས་གསུངས་སོ། །

བླུ་རིན་གྱི་སྐོར།

11 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 12 ཁྱོད་ཀྱིས་ཡེས་ར་ཨེལ་པ་རྣམས་ཚང་རྩིས་བྱེད་པའི་ཚེ། དེ་དག་ལ་ཆག་སྒོ་མི་འབྱུང་བའི་ཕྱིར། སྐབས་དེར་ཁོ་ཚོ་མི་རེ་རེས་རང་གི་ཚེ་སྲོག་གི་ཕྱིར་བླུ་རིན་ཞིག་དཀོན་མཆོག་ཡ་ཝཱེ་ལ་འབུལ་དགོས། 13 དེ་དག་གི་འབུལ་བ་ནི་འདི་ལྟར། ཚང་རྩིས་བྱས་པའི་མི་རེས་གནས་མཆོག་གི་སྲང་བཞིན་དུ་དངུལ་སྲང་ཕྱེད་ཀ་འབུལ་དགོས། དངུལ་སྲང་ཕྱེད་ཀ་དེ་ནི་དཀོན་མཆོག་ཡ་ཝཱེ་ལ་ཕུལ་བའི་འབུལ་བ་ཡིན་ཏེ། དངུལ་སྲང་གཅིག་ནི་གཱེ་ར་ *ཉི་ཤུ་དང་འདྲ། 14 ཚང་རྩིས་བྱས་པའི་མི་ཐམས་ཅད་ལས། ལོ་ཉི་ཤུ་དང་དེ་ལས་བརྒལ་བ་ཚོས་འབུལ་བ་དེ་དཀོན་མཆོག་ཡ་ཝཱེ་ལ་འབུལ་དགོས། 15 ཁྱོད་ཅག་གིས་ཚེ་སྲོག་བླུ་བའི་ཕྱིར་དཀོན་མཆོག་ཡ་ཝཱེ་ལ་འབུལ་བ་འབུལ་བའི་ཚེ། དངུལ་སྲང་ཕྱེད་ཀ་མ་གཏོགས། མི་ཕྱུག་པོ་ཡིན་ཡང་ལྷག་མ་མི་འབུལ་ལ། མི་དབུལ་པོ་ཡིན་ཡང་ཉུང་དུ་མི་འཕྲི་བར་གྱིས། 16 ཡང་ཡེས་ར་ཨེལ་པ་རྣམས་ལས་བླུ་རིན་དེ་བསྡུས་ནས་མཇལ་འཕྲད་གུར་མཆོག་གི་ཞབས་འདེགས་ཕྱིར་ཞོག་ཅིག དེ་ལྟར་ཁྱོད་རྣམས་ཀྱི་ཚེ་སྲོག་བླུ་བ་དེ་དཀོན་མཆོག་ཡ་ཝཱེའི་སྤྱན་སྔར་ཡེས་ར་ཨེལ་པ་རྣམས་ལ་རྗེས་དྲན་ཡོད་པར་བྱའོ་ཞེས་གསུངས་སོ། །

གཞོང་པའི་སྐོར།

17 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 18 ཁྱོད་རྣམས་བཀྲུ་བའི་ཕྱིར་དུ་ལི་ཡི་གཞོང་པ་ཞིག་དང་དེའི་སྟེགས་བུ་ཞིག་བཟོས་ལ། མཇལ་འཕྲད་གུར་མཆོག་དང་མཆོད་ཁྲིའི་བར་དུ་བཞག་ནས་དེའི་ནང་དུ་ཆུ་བླུགས་ཤིག 19 ཨ་རོན་དང་དེའི་བུ་རྣམས་ཀྱིས་གཞོང་པ་འདིར་ལག་པ་དང་རྐང་པ་བཀྲུ་དགོས། 20 དེ་དག་མཇལ་འཕྲད་གུར་མཆོག་གི་ནང་དུ་འཇུག་པའམ། ཞབས་ཕྱི་བྱེད་དུ་མཆོད་ཁྲི་དང་ཉེ་བར་འོངས་ནས་དཀོན་མཆོག་ཡ་ཝཱེ་ལ་མེ་མཆོད་འབུལ་བའི་ཚེ། འཆི་བར་མི་འགྱུར་བའི་ཕྱིར་ཆུ་དེས་བཀྲུ་དགོས་པ་ཡིན། 21 རང་རང་གི་ལག་པ་དང་རྐང་པ་གཉིས་བཀྲུས་ན་ཁོ་ཚོ་འཆི་བར་མི་འགྱུར་ཞིང་། དེ་ནི་ཨ་རོན་དང་ཁོའི་བུ་རྒྱུད་རྣམས་ཀྱི་མི་རབས་ནས་མི་རབས་བར་གཏན་དུ་གནས་པའི་སྒྲིག་ཁྲིམས་ཤིག་ཏུ་འགྱུར་དགོས་ཞེས་གསུངས་སོ། །

འབྱུག་སྣུམ་དམ་པའི་སྐོར།

22 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 23 ཁྱོད་ཀྱིས་བསུང་རྫས་རྣམས་ཀྱི་མཆོག་སྟེ། རང་བཞིན་གྱིས་གཤེར་བའི་གུ་གུལ་སྲང་ལྔ་བརྒྱ་དང་ཤིང་ཚ་སྲང་ཉིས་བརྒྱ་དང་ལྔ་བཅུ་ལེན་དགོས་ལ། ཡང་སྲང་ཉིས་བརྒྱ་དང་ལྔ་བཅུ་ཡོད་པའི་ཤུ་དག་དང་། 24 གནས་མཆོག་གི་སྲང་བཞིན་དུ་ཁ་ཚི་ཡཱ་སྲང་ལྔ་བརྒྱ་དང་། སྐྱུ་རུ་རའི་འཚིར་སྣུམ་རྫ་བུམ་གང་ལོངས་དང་། 25 རྒྱུ་དེས་འབྱུག་སྣུམ་དམ་པ་བཟོ་དགོས་ཤིང་། དེ་ནི་སྤོས་ཆུ་བཟོ་མཁན་གྱི་ལུགས་བཞིན་དུ་བསྡེབ་པ་སྟེ་འབྱུག་སྣུམ་དམ་པ་ཡིན་དགོས། 26 དེ་ཡིས་མཇལ་འཕྲད་གུར་མཆོག་དང་དཔང་མཛད་ཤུར་སྒམ་དང་། 27 སྒྲོག་ཙེ་དང་དེའི་ཡོ་བྱད་ཐམས་ཅད་དང་། སྒྲོན་སྟེགས་དང་དེའི་ཡོ་བྱད་མཐའ་དག་དང་། དེ་མིན་སྤོས་ཁྲི་དང་། 28 སྦྱིན་སྲེག་གི་མཆོད་ཁྲི་དང་དེའི་ཡོ་བྱད་ཀུན། ཁྲུས་གཞོང་དང་དེའི་སྟེགས་བུ་ལའང་འབྱུག་དགོས། 29 དངོས་པོ་དེ་རྣམས་ནི་ཀུན་ལས་དམ་པར་འགྱུར་བའི་ཕྱིར་དེ་ལྟར་དམ་པར་བྱོས་ཤིག སུ་དང་གང་གིས་དེ་དག་ལ་རེག་ན་དམ་པར་འགྱུར། 30 ཁྱོད་ཀྱིས་ཨ་རོན་དང་དེའི་བུ་རྣམས་ལ་འབྱུག་དགོས་ཤིང་། དེ་དག་གིས་ང་རང་ལ་མཆོད་དཔོན་གྱི་ཞབས་ཕྱི་བྱེད་པའི་ཕྱིར་དམ་པར་བྱོས་ཤིག 31 ཡང་ཁྱོད་ཀྱིས་ཡེས་ར་ཨེལ་པ་རྣམས་ལ་འདི་སྐད་སྨྲོས་ཤིག འདི་ནི་ཁྱོད་ཅག་གི་མི་རབས་ནས་མི་རབས་བར་བདག་གི་ཕྱིར་འབྱུག་སྣུམ་དམ་པ་ཡིན་དགོས། 32 དེ་མི་ཡི་སྟེང་དུ་མི་ལྡུག་པར་གྱིས། ཁྱོད་རྣམས་ཀྱིས་དེ་དང་གཅིག་པའི་སྦྱོར་ལུགས་ཀྱིས་དེ་དང་མཚུངས་པའང་བཟོ་བར་མི་བྱ་སྟེ། ཅི་ཡིན་ཞེ་ན། དེ་ནི་དམ་པ་ཡིན་པས་ཁྱོད་ཅག་གིས་ཀྱང་དེ་དམ་པར་བརྩི་དགོས། 33 སུས་ཀྱང་དེ་དང་འདྲ་བའི་འབྱུག་སྣུམ་གྱི་སྦྱོར་ལུགས་བྱེད་པའམ། དེ་ཡིས་མི་གཞན་ཞིག་ལ་བྱུགས་པ་སོགས་གང་བྱས་ཀྱང་། མི་དེ་རང་གི་མི་རྣམས་ལས་འཕུད་དགོས་ཞེས་པའོ་གསུངས་སོ། །

སྤོས་ཀྱི་སྐོར།

34 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་བསུང་རྫས་ཏེ། ཐང་སྨན་ཤིང་ཚྭའི་སྣུམ་དང་། དབང་ལག་དང་། གན་ངྷ་ར་ས་དང་སྤོས་དཀར་སླད་མེད་བཅས་མང་ཉུང་མེད་པར་ལོངས་ལ། 35 སྤོས་ཆུ་བཟོ་མཁན་གྱི་ལུགས་བཞིན་དུ་བསྡེབ་པ་དང་། དེ་ལ་ཚྭ་བསྲེས་ནས་སླད་མེད་པ་དང་དམ་པར་མཛད་དེ་སྤོས་བཟོ་བར་བྱའོ། ། 36 དེ་ལས་སྤོས་ཁ་ཤས་ཕྱེ་མར་བཏགས་ནས། མཇལ་འཕྲད་གུར་མཆོག་གི་ནང་དུ་དཔང་མཛད་ཤུར་སྒམ་གྱི་མདུན་དུ་ང་རང་ཁྱོད་དང་འཕྲད་སར་ཞོག་ཅིག དེ་ནི་ཁྱོད་ཅག་གི་ཕྱིར་ཀུན་ལས་དམ་པ་ཡིན་དགོས། 37 ཡང་ཁྱོད་ཀྱིས་སྤོས་དེའི་སྦྱོར་ལུགས་བཞིན་དུ་ཁྱོད་ཅག་གི་ཆེད་དུ་སྤོས་བཟོ་མི་རུང་ལ། དཀོན་མཆོག་ཡ་ཝཱེའི་ཕྱིར་དེ་ནི་ཁྱོད་ཀྱིས་དམ་པར་བརྩི་དགོས། 38 སྤོས་དྲིར་བསྣམ་པའི་ཕྱིར་དེ་དང་འདྲ་བ་ཞིག་བཟོ་བའི་མི་སུ་ཡིན་ཡང་རང་གི་མི་རྣམས་ལས་འཕུད་དགོས་ཞེས་གསུངས་སོ། །

ལེའུ་སོ་གཅིག་པ།

བཟོ་བོ་མཁས་པའི་སྐོར།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ལྟོས་དང་། བདག་གིས་ཡ་ཧུ་དཱ་ཚོ་པ་ནས་ཧུ་རཱའི་བུ་ཨོའུ་རེལ་དེའི་བུ་པི་ཟིད་ཨེལ་གྱི་མིང་ནས་བོས་ཤིང་། 3 ཡང་ངས་ཁོ་ལ་དཀོན་མཆོག་གི་ཐུགས་ཉིད་ཀྱིས་ཁྱབ་པར་བྱས་ཏེ། ཁོ་ལ་ཤེས་རབ་དང་སྤྱང་གྲུང་ལྡན་ཞིང་། བློ་རིག་མངའ་བ་དང་། ལག་རྩལ་སྣ་ཚོགས་བྱང་ཆུབ་པར་བྱས། 4 དེ་ནི་ལག་རྩལ་ཅན་གྱི་ལས་རྣམས་ཇུས་འགོད་བྱེད་པའི་ཆེད་དུ་ཡིན་ལ། གསེར་དངུལ་ལི་གསུམ་གྱི་མགར་བྱེད་པ་དང་། 5 རིན་པོ་ཆེ་དག་བརྐོ་གཏུབ་བྱེད་པ་དང་ཕྲ་རྒྱག་པ། ཤིང་བརྐོ་བ། ལག་རྩལ་སྣ་ཚོགས་ཀྱི་ལས་བྱེད་པའི་ཕྱིར་ཡིན། 6 ཡང་ལྟོས་དང་། ངས་ཁོ་དང་ལྷན་དུ་དཱན་གྱི་ཚོ་པ་ནས་ཨ་ཧི་སཱ་མག་གི་བུ་ཨོ་ཧོ་ལི་ཨབ་བྱ་བ་ཁོའི་ལས་གྲོགས་སུ་བདམས་ཤིང་། ཁྱོད་ལ་སྨྲས་པ་མཐའ་དག་བཟོ་བའི་ཕྱིར། བདག་གིས་བཟོ་བོ་མཁས་པ་ཐམས་ཅད་ལའང་ཤེས་རབ་མངའ་བར་བྱས་ཏེ། 7 མཇལ་འཕྲད་གུར་མཆོག་དང་། དཔང་མཛད་ཤུར་སྒམ་དང་། དེའི་སྟེང་དུ་ཡོད་པའི་ཐུགས་རྗེའི་བཞུགས་ཁྲི་དང་། གུར་མཆོག་གི་དངོས་པོ་ཐམས་ཅད་དང་། 8 སྒྲོག་ཙེ་དང་དེའི་ཡོ་བྱད་རྣམས་དང་། གསེར་བཙོ་མའི་སྒྲོན་སྟེགས་དང་དེའི་ཡོ་བྱད་རྣམས་དང་། སྤོས་ཁྲི་དང་། 9 སྦྱིན་སྲེག་གི་མཆོད་ཁྲི་དང་དེའི་ཡོ་བྱད་ཐམས་ཅད་དང་། ཁྲུས་གཞོང་དང་དེའི་སྟེགས་བུ་དང་། 10 ཐགས་ཞིབ་མོར་བཏགས་པའི་གོས་རྣམས་དང་། མཆོད་དཔོན་ཨ་རོན་གྱི་ན་བཟའ་དམ་པ་རྣམས་དང་ཁོའི་བུ་རྣམས་ཀྱིས་མཆོད་དཔོན་གྱི་ཞབས་ཕྱི་བྱེད་པའི་ན་བཟའ་རྣམས་དང་། 11 འབྱུག་སྣུམ་དང་དྲི་ཞིམ་བདུག་སྤོས་གནས་དམ་པའི་ཕྱིར་སྦྱར་བ་བཅས་ནི་ངས་ཁྱོད་ལ་ཅི་དང་ཅི་བསྒོས་པ་བཞིན་དུ་དེ་དག་གིས་བཟོ་དགོས་ཞེས་གསུངས་སོ། །

ངལ་གསོ་བའི་ཉིན་མོའི་སྐོར།

12 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 13 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲ་བར་གྱིས། བདག་གི་ངལ་གསོ་བའི་ཉིན་རྣམས་སྲུངས་ཤིག ཅི་ཡིན་ཞེ་ན། བདག་ནི་ཁྱོད་ཅག་དམ་པར་བྱེད་པའི་ཡ་ཝཱེ་ཡིན་པ་ཤེས་ཐུབ་པའི་ཕྱིར། ཉིན་དེ་ནི་ང་དང་ཁྱོད་ཅག་གི་མི་རབས་ནས་མི་རབས་བར་གྱི་རྟགས་ཤིག་ཡིན་ནོ། ། 14 ངལ་གསོ་བའི་ཉིན་མོ་ནི་ཁྱོད་ཅག་གི་ཕྱིར་དམ་པ་ཡིན་པས་སྲུངས་ཤིག ཁྲིམས་དེ་མི་རྩི་མཁན་ཐམས་ཅད་སྲོག་དང་འཕྲལ་བར་གྱིས། ཉིན་མོ་དེ་ལ་ལས་ཀ་བྱེད་མཁན་སུ་ཡིན་ཡང་རང་གི་མི་རྣམས་ལས་འཕུད་པར་བྱའོ། ། 15 ཉིན་དྲུག་གི་རིང་ལ་ལས་ཀ་བྱེད་ཅིང་ཉིན་བདུན་པ་ནི་ངལ་གསོ་ཡོངས་སུ་རྫོགས་པའི་ཉིན་མོ་ཡིན་ཏེ། དཀོན་མཆོག་ཡ་ཝཱེའི་ཕྱིར་ངལ་གསོ་བའི་ཉིན་དམ་པ་ཡིན། ངལ་གསོ་བའི་ཉིན་མོར་ལས་ཀ་བྱེད་མཁན་འཆི་དགོས་པ་ཡིན། 16 དེ་བས་ན་ཡེས་ར་ཨེལ་པ་རྣམས་ཀྱིས་ངལ་གསོ་བའི་ཉིན་བསྲུང་དགོས་ཤིང་། དེ་དག་གི་བུ་རྒྱུད་རྣམས་ཀྱིས་ཀྱང་དུས་གཏན་གྱི་ཁ་ཆད་འདི་འགྱུར་བ་མེད་པར་བསྲུང་དགོས། 17 དེ་ནི་ང་དང་ཡེས་ར་ཨེལ་པའི་བར་གྱི་གཏན་དུ་གནས་པའི་རྟགས་ཤིག་ཡིན། ཅིའི་ཕྱིར་ཞེ་ན། ཉིན་དྲུག་གི་རིང་ལ་དཀོན་མཆོག་ཡ་ཝཱེས་ནམ་མཁའ་དང་ས་གཞི་བཀོད་ཅིང་། ཉིན་བདུན་པར་ངལ་གསོ་མཛད་ནས་ཐུགས་དལ་བར་བཞུགས་པ་ཡིན་ཞེས་སྨྲ་དགོས་པར་གསུངས་སོ། ། 18 ཡང་ཁོང་གིས་སི་ནཱ་རི་བོར་མོ་ཤེ་ལ་གསུང་གླེང་མཛད་ཟིན་ཏེ། དཔང་པོའི་རྡོ་ལེབ་གཉིས་ཏེ་དཀོན་མཆོག་གི་ཕྱག་མཛུབ་ཀྱིས་ཡི་གེར་བཀོད་པ་ཁོ་ལ་གནང་ངོ་། །

ལེའུ་སོ་གཉིས་པ།

གསེར་གྱི་བ་ཕྲུག

1 ཡང་མོ་ཤེ་ཡིས་རི་ནས་འབབ་པའི་དུས་ཚོད་འགོར་འགྱང་བྱས་པ་མི་རྣམས་ཀྱིས་ཤེས་ཏེ་ཁོ་ཚོ་ཨ་རོན་གྱི་མདུན་དུ་འཛོམས་ནས་འདི་ལྟར། ངེད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་མཁན་མོ་ཤེ་དེ་ལ་ཅི་ཞིག་བྱུང་བ་མི་ཤེས་པས། ད་ལངས་ནས་ངེད་ཅག་ལ་ལམ་སྣ་འདྲེན་པའི་ལྷ་སྐུ་བཟོས་ཤིག་ཅེས་སྨྲས་ཤིང་། 2 ཨ་རོན་ན་རེ། ཁྱོད་ཅག་གིས་རང་གི་ཆུང་མ་དང་བུ་བུ་མོ་དག་གི་གསེར་གྱི་རྣ་ལུང་རྣམས་བླངས་ནས་ངའི་མདུན་དུ་ཁྱེར་ཤོག་ཅིག་ཅེས་སྨྲས་པ་ལ། 3 མི་ཐམས་ཅད་ཀྱིས་གསེར་གྱི་རྣ་ལོང་རྣམས་བླངས་ནས་ཨ་རོན་གྱི་མདུན་དུ་ཁྱེར་འོངས། 4 ཁོས་དེ་དག་གི་ལག་ནས་བླངས་ཤིང་གཟོང་ཁ་བསྐོར་ཏེ་བ་ཕྲུག་གི་སྐུ་བརྙན་ཞིག་བླུགས་པ་དང་། དེ་དག་གིས། ཀྱེ་ཡེས་ར་ཨེལ་པ་རྣམས། འདི་ནི་ཁྱོད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་པའི་ལྷ་ལགས་སོ་ཞེས་སྨྲས། 5 ཨ་རོན་གྱིས་དེ་མཐོང་བ་དང་། བ་ཕྲུག་གི་སྐུ་བརྙན་མདུན་དུ་མཆོད་ཁྲི་ཞིག་བརྩིགས་ནས། སང་ཉིན་ནི་དཀོན་མཆོག་ཡ་ཝཱེའི་དུས་ཆེན་ཡིན་ཞེས་བསྒྲགས། 6 དེའི་ཕྱི་ཉིན་ཐོ་རངས་ཁོ་རྣམས་ཡར་ལངས་ནས་སྦྱིན་སྲེག་དང་ཞི་བདེའི་མཆོད་པ་ཕུལ་ཏེ། མར་བསྡད་ནས་བཟའ་བཏུང་ལ་རོལ་བ་དང་ཡར་ལངས་ནས་རྩེད་མོ་རྩེས་སོ། །

7 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་མྱུར་དུ་རི་ལས་བོབས་ཤིག ཁྱོད་ཀྱིས་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པའི་མི་རྣམས་ཀྱིས་སྤྱོད་པ་ཐ་ཤལ་བ་བྱས་ཡོད། 8 དེ་དག་གིས་མྱུར་བ་མྱུར་དུ་ངས་བསྟན་པའི་ལམ་དེ་ལོགས་སུ་བཞག་ཅིང་། རང་གི་ཆེད་དུ་བ་ཕྲུག་གི་སྐུ་བླུགས་ནས་དེ་ལ་ཕྱག་བཙལ་བ་དང་མཆོད་པ་ཕུལ་ནས་ན་རེ། ཀྱེ་ཡེས་ར་ཨེལ་པ་རྣམས། འདི་ནི་ཁྱོད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་པའི་ལྷ་ལགས་སོ་ཞེས་སྨྲ་བཞིན་འདུག་ཅེས་གསུངས་པ་དང་། 9 ཡང་འདི་སྐད་དུ། བདག་གིས་མི་འདི་རྣམས་ལ་བལྟས་ཤིང་། ཀྱེ་ཧོ། དངོས་གནས་འབངས་གཉའ་རེངས་ཤིག་འདུག 10 དེ་བས་ན་ངའི་ཁོང་ཁྲོ་དེ་དག་གི་ཕྱོགས་སུ་འབར་ནས་དེ་དག་མེད་པར་གཏོང་བའི་ཕྱིར་དུ། ང་ནི་རང་དགར་བསྐྱུར་ཞོག ངས་ཁྱོད་རང་ཁོ་ནའི་བུ་རྒྱུད་ནི་རྒྱལ་ཁབ་ཆེན་པོ་ཞིག་ཏུ་འགྱུར་བར་བྱ་ཞེས་གསུངས་སོ། །

11 དེ་ནས་མོ་ཤེ་ཡིས་རང་གི་དཀོན་མཆོག་ཡ་ཝཱེ་ལ་ནན་གྱིས་ཞུས་པ་ནི། ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ནུས་མཐུ་ཆེ་ཞིང་སྟོབས་དང་ལྡན་པའི་ཕྱག་གིས་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པའི་རང་གི་འབངས་མི་ལ། ཁྱེད་རང་ཐུགས་རབ་ཏུ་ཁྲོ་བ་ཅི་ཡིན་ནམ། 12 ཅིའི་ཕྱིར་མ་འོངས་པར་ཨེ་ཅིབ་པ་རྣམས་ལ། དཀོན་མཆོག་གིས་དམིགས་ཡུལ་ངན་པ་བཅངས་ནས་ཡེས་ར་ཨེལ་པ་རྣམས་ཕྱི་རུ་ཁྲིད་དེ། རི་བོ་ནས་བསད་དེ་ས་སྟེང་ནས་མེད་པར་མཛད་པའི་ཕྱིར་ཡིན་ཞེས་སྨྲ་རུ་འཇུག་གམ། ཁྱེད་ཀྱི་ཐུགས་ཁྲོ་བའི་མེ་ལྕེ་གཞིལ་བར་མཁྱེན། ཉིད་ཀྱི་འབངས་མི་ལ་གནོད་འཚེ་གཏོང་བར་དགོངས་ཀྱང་ཐུགས་ལ་སྙིང་རྗེ་ཡོད་པར་ཞུ། 13 ཁྱེད་ཀྱི་ཞབས་ཕྱི་རྣམས་ཏེ་ཨབ་ར་ཧམ་དང་། ཨི་སཱག་དང་། ཡེས་ར་ཨེལ་བཅས་ཐུགས་ལ་དྲན་དུ་གསོལ། སྔར་ཁྱེད་ཀྱིས་རང་ཉིད་དཔང་དུ་བཙུགས་ནས་དེ་དག་ལ་འདི་སྐད་དུ། ངས་ཁྱོད་ཅག་གི་བུ་རྒྱུད་ནམ་མཁའི་སྐར་མའི་གྲངས་ཙམ་དུ་སྤེལ་ཏེ། ངས་ཁས་བླངས་པའི་ས་ཐམས་ཅད་ཁྱོད་ཅག་གི་བུ་རྒྱུད་ལ་སྦྱིན་པར་འགྱུར་ཞིང་། ཁོ་རྣམས་ལ་རྟག་ཏུ་གནས་པའི་ནོར་སྐལ་དུ་འཐོབ་པར་ངེས་ཞེས་གསུངས་ཡོད་ཅེས་ཞུས་པས། 14 དཀོན་མཆོག་ཡ་ཝཱེའི་ཐུགས་འགྱུར་ནས་སྔར་གསུངས་པའི་གནོད་འཚེ་དེ་རང་གི་འབངས་མི་ལ་ཕོག་པར་མ་མཛད་དོ། །

15 དེ་ནས་མོ་ཤེ་ཁ་ཕྱིར་འཁོར་ནས་རི་ལས་བབས་ཤིང་། དཔང་པོའི་རྡོ་ལེབ་གཉིས་ལག་ཏུ་ཁྱེར་བ་དང་། དེ་གཉིས་ཀྱི་ངོས་གཉིས་ལ་ཡི་གེ་བྲིས་འདུག་པ་སྟེ་མདུན་རྒྱབ་གཉིས་ལ་ཡི་གེ་བྲིས་ཡོད་ལ། 16 རྡོ་ལེབ་གཉིས་ནི་དཀོན་མཆོག་གིས་བཟོས་པ་དང་། ཡི་གེ་ནི་དཀོན་མཆོག་གིས་རྡོ་ལེབ་གཉིས་སུ་བརྐོས་ནས་བྲིས་ཡོད། 17 ཡང་ཡོ་ཤུ་ཨ་ཡིས་མི་རྣམས་ཀྱིས་སྐད་རྒྱག་པའི་འུར་ཟིང་ཐོས་ཏེ་མོ་ཤེ་ལ། སྒར་གྱི་ནང་དུ་དམག་འཁྲུག་གི་སྐད་སྒྲ་སྒྲོག་གིན་འདུག་ཅེས་པར། 18 མོ་ཤེ་ན་རེ། དེ་ནི་གཡུལ་ལས་རྒྱལ་བ་རྣམས་ཀྱི་སྒྲ་མ་ཡིན་ལ་གཡུལ་ལས་ཕམ་པ་རྣམས་ཀྱི་སྒྲ་ཡང་མ་ཡིན་པར། བདག་གིས་ཐོས་པ་མི་རྣམས་ཀྱིས་གླུ་ལེན་གྱིན་པའི་སྒྲ་རེད་ཅེས་སྨྲས་སོ། །

19 དེ་ནས་མོ་ཤེ་སྒར་དང་ཉེ་བར་སླེབས་ཚེ་བ་ཕྲུག་དེ་དང་ཡང་མི་རྣམས་ཀྱིས་བྲོ་འཁྲབ་པ་མཐོང་ནས། ཁོང་ཁྲོ་རབ་ཏུ་འབར་ཞིང་རྡོ་ལེབ་གཉིས་ལག་ནས་རི་འདབས་སུ་གཡུགས་ཏེ་བཅག་པ་དང་། 20 ཡང་དེ་ཚོས་བཟོས་པའི་བ་ཕྲུག་མེར་བསྲེགས་པ་དང་རྡུལ་དུ་བཏགས་ནས་ཆུར་བཏབ་སྟེ། ཡེས་ར་ཨེལ་པ་རྣམས་ལ་འཐུང་དུ་བཅུག 21 དེ་ནས་མོ་ཤེ་ཡིས་ཨ་རོན་ལ། ཁྱོད་ཀྱིས་མི་འདི་རྣམས་ཀྱི་སྟེང་ལ་སྡིག་པ་ཆེན་པོ་དེ་ལྟ་བུ་ཞིག་འདྲེན་པའི་རྒྱུ་མཚན་ཅི། འབངས་ཀྱིས་ཁྱོད་ལ་ཅི་ཞིག་བྱས་སམ་ཞེས་སྨྲས་པ་ལ། 22 ཨ་རོན་ན་རེ། ང་ཡི་བདག་པོ་ལགས། ཐུགས་རྒྱལ་མི་བཞེངས་པར་ཞུ། འབངས་འདིའི་བློ་ཁ་ངན་པར་ཕྱོགས་ཡོད་པ་ཁྱེད་ཀྱིས་མཁྱེན་གསལ་ལྟར། 23 དེ་དག་གིས་ང་ལ་འདི་ལྟར། ངེད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་མཁན་མོ་ཤེ་དེ་ལ་ཅི་ཞིག་བྱུང་བ་མི་ཤེས་པས། ངེད་ཅག་ལ་ལམ་སྣ་འདྲེན་པའི་ལྷ་སྐུ་བཟོས་ཤིག་ཅེས་སྨྲས་ཤིང་། 24 ཡང་ངས་དེ་དག་ལ། སུ་ལ་གསེར་ཡོད་པ་དེ་བླངས་ནས་ཁྱེར་ཤོག་ཅེས་སྨྲས་པ་དང་། ཁོ་ཚོས་ང་རང་ལ་སྤྲད་ཅིང་། ངས་གསེར་རྣམས་མེ་རུ་གཡུགས་ནས་བ་ཕྲུག་འདི་བྱུང་བ་ཡིན་ཞེས་སྨྲས་སོ། །

25 མོ་ཤེ་ཡིས་མི་རྣམས་ལང་ཤོར་དུ་སོང་བ་མཐོང་བའི་ཚེ། ཨ་རོན་གྱིས་ཁོ་ཚོ་ལང་ཤོར་དུ་འགྲོ་བར་བཅུག་སྟེ། རང་གི་དགྲ་བོ་དག་གི་གད་མོའི་རྒྱུ་རུ་གྱུར་ཡོད་པས། 26 མོ་ཤེ་སྒར་གྱི་སྒོ་ཁ་རུ་འགྲེང་སྟེ། སུ་ཞིག་དཀོན་མཆོག་ཡ་ཝཱེའི་ཕྱོགས་བྱེད་པ་དེ་ཚུར་ཤོག་ཅིག་ཅེས་སྨྲས་པ་ན། ལེ་ཝིའི་བུ་རྒྱུད་ཐམས་ཅད་ཁོའི་དྲུང་དུ་འདུས། 27 ཡང་ཁོས་དེ་དག་ལ་འདི་ལྟར། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། མི་རེ་རེས་རང་གི་རལ་གྲི་རྐེད་ལ་བཏགས་ནས་སྒར་གྱི་སྒོ་འདི་ནས་སྒོ་དེའི་བར་དུ་ཕར་ཚུར་སོང་ལ། མི་རེ་རེས་རང་གི་སྤུན་དང་། རང་གི་གྲོགས་པོ་དང་། རང་གི་ཁྱིམ་མཚེས་སོད་ཅིག་ཅེས་བཀའ་བསྩལ་པ་ལ། 28 ལེ་ཝིའི་བུ་རྒྱུད་རྣམས་ཀྱིས་མོ་ཤེའི་བཀའ་བཞིན་དུ་བྱས་པས། ཉིན་དེར་མི་རྣམས་ལས་མི་སུམ་སྟོང་བསད། 29 ཡང་མོ་ཤེ་ཡིས་དེ་རྣམས་ལ་འདི་ལྟར། མི་རེ་རེས་རང་གི་བུ་དང་སྤུན་ལ་རྒོལ་བས། དེ་རིང་གི་ཉིན་མོ་ལ་དཀོན་མཆོག་ཡ་ཝཱེའི་ཕྱིར་ཁྱོད་ཅག་གིས་རང་ཉིད་དམ་པར་གྱིས། དེ་ནི་ཉིན་འདིར་ཁྱོད་ཅག་ལ་བྱིན་རླབས་གནང་བར་འགྱུར་བའི་ཕྱིར་ཡིན་ཞེས་སྨྲས་སོ། །

30 དེའི་ཕྱི་ཉིན་མོ་ཤེ་ཡིས་འབངས་མི་རྣམས་ལ། ཁྱོད་ཅག་གིས་སྡིག་པ་ཚབས་ཆེན་བྱས་པས། ང་རང་དཀོན་མཆོག་ཡ་ཝཱེའི་དྲུང་དུ་ཡར་འགྲོ་བར་བྱ་ཞིང་། ངས་ཁྱོད་ཅག་གི་ཕྱིར་སྡིག་བཤགས་བྱེད་ནུས་ཀྱང་སྲིད་ཅེས་སྨྲས། 31 མོ་ཤེ་ཕྱིར་དཀོན་མཆོག་ཡ་ཝཱེའི་དྲུང་དུ་ལོག་ནས་ན་རེ། ཀྱེ། མི་འདི་རྣམས་ཀྱིས་སྡིག་པ་ཚབས་ཆེན་བྱས་ཏེ། རང་ཉིད་ལ་གསེར་གྱི་ལྷ་སྐུ་བཟོས། 32 ཁྱེད་ཀྱིས་དེ་དག་གི་སྡིག་པ་བསལ་བར་མཛོད། ཅི་སྟེ་མི་བསལ་ན། ཁྱེད་ཀྱིས་ཕྱག་གིས་བྲིས་པའི་གླེགས་བམ་ལས་ངའི་མིང་ཡང་གསུབ་པར་མཛོད་ཅེས་ཞུས། 33 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ང་ལ་འགལ་བའི་སྡིག་པ་བྱས་པའི་མི་སུ་ཡིན་ཡང་བདག་གིས་དེའི་མིང་ང་ཡི་གླེགས་བམ་ལས་གསུབ་པར་བྱ། 34 ད་ལྟ་ལམ་དུ་ཆས་ཏེ་ངས་ཁྱོད་ལ་སྨྲས་པའི་གནས་དེར་མི་རྣམས་འཁྲིད་པར་གྱིས། ལྟོས་དང་། བདག་གི་ཕོ་ཉ་ཁྱོད་ཀྱི་མདུན་དུ་འགྲོ་བར་ངེས། འོན་ཀྱང་ངས་ཉེས་ཆད་གཅོད་པའི་དུས་སུ་དེ་དག་གི་སྡིག་པར་ཉེས་ཆད་བཅད་ཡོང་ཞེས་གསུངས། 35 དེ་ནས་མི་རྣམས་ཀྱིས་ཨ་རོན་གྱིས་བཟོས་པའི་བ་ཕྲུག་ལ་བསྙེན་བཀུར་བྱས་པའི་རྐྱེན་གྱིས། དཀོན་མཆོག་ཡ་ཝཱེས་ཁོ་རྣམས་སྲོག་དང་འཕྲལ་བར་མཛད་པའོ། །

ལེའུ་སོ་གསུམ་པ།

ཡང་བསྐྱར་ལམ་དུ་ཆས་པའི་བཀའ་གནང་བ།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་རང་དང་ཁྱོད་ཀྱིས་ཨེ་ཅིབ་ཡུལ་ནས་ཕྱི་རུ་ཁྲིད་པའི་མི་རྣམས་ནི་འདི་ནས་ཡར་སོང་དང་། ངས་ཨབ་ར་ཧམ་དང་། ཨི་སཱག་དང་། ཡ་ཀོབ་བཅས་ལ་མནའ་བསྐྱལ་ནས་ཁས་བླངས་མྱོང་བའི་ཡུལ་དུ་འགྲོ་བར་གྱིས། སྔར་ངས་དེ་རྣམས་ལ་འདི་ལྟར། ངས་ཡུལ་དེ་ཁྱོད་ཀྱི་བུ་རྒྱུད་ལ་གནང་བར་བྱ་ཞེས་སྨྲས་པའོ། ། 2 ངས་ཁྱོད་ཀྱི་མདུན་དུ་ཕོ་ཉ་ཞིག་གཏོང་བར་ངེས་ཏེ། དེས་ཀ་ན་ཨན་པ་དང་ཨེ་མོར་པ་དང་ཧེད་པ་དང་ཕེ་རེ་ཟི་པ་དང་ཧེ་བི་པ་དང་ཡེ་བུ་སི་པ་རྣམས་སྐྲོད་པར་འགྱུར། 3 ཡུལ་གང་ལ་ཞེ་ན། འོ་མ་དང་སྦྲང་རྩི་བཞུར་བའི་ཡུལ་དེ་ལ་འགྲོ་བར་གྱིས། ང་ཁྱོད་རྣམས་དང་མཉམ་དུ་ཡར་འགྲོ་བར་མི་བྱ་སྟེ། ཁྱོད་ཅག་ནི་འབངས་གཉའ་རེངས་ཤིག་ཡིན་པས། ངས་ལམ་བར་དུ་ཁྱོད་ཅག་མེད་པར་བཟོ་ཉེན་ཡོད་ཅེས་གསུངས་སོ། །

4 ཡང་མི་རྣམས་ཀྱིས་སེམས་མུག་བྱེད་ཀྱི་གསུང་དེ་ཐོས་པས་མྱ་ངན་བྱས་ཏེ། རྒྱན་ཆ་བཏགས་པ་མི་གཅིག་ཀྱང་མེད། 5 ཅི་ཡིན་ཞེ་ན། སྔར་དཀོན་མཆོག་ཡ་ཝཱེས་མོ་ཤེ་ལ། ཡེས་ར་ཨེལ་པ་རྣམས་ལ་འདི་སྐད་སྨྲོས་ཤིག ཁྱོད་ཅག་ནི་འབངས་གཉའ་རེངས་ཡིན་པས་ང་རང་སྐད་ཅིག་ཙམ་ལ་ཁྱོད་ཅག་གི་དཀྱིལ་དུ་ཡོང་ནའང་། བདག་གིས་ཁྱོད་ཅག་མེད་པར་བཟོ་ཉེན་ཡོད། དེའི་ཕྱིར་ཁྱོད་ཅག་གིས་རྒྱན་ཆ་འཕུད་དང་། ངས་ཁྱོད་ཅག་ལ་ཅི་བྱེད་དགོས་པ་ཤེས་པར་འགྱུར་ཞེས་གསུངས་པས། 6 ཡེས་ར་ཨེལ་པ་རྣམས་རི་བོ་ཧོ་རེབ་ནས་བུད་པའི་ཚུན་ལ་རྒྱན་ཆ་རྣམས་རྩ་བ་ནས་བླངས་སོ། །

མཇལ་འཕྲད་གུར་མཆོག་གི་སྐོར།

7 ཡང་མོ་ཤེ་ཡིས་རྒྱུན་སྲོལ་བཞིན་སྦྲ་ཞིག་ཁྱེར་ནས་སྒར་གྱི་ཕྱི་རོལ་ཏུ་རྒྱང་ཐག་ཅུང་རིང་བའི་སར་ཕུབ་པ་དང་། དེ་ལ་མཇལ་འཕྲད་གུར་མཆོག་ཅེས་མིང་བཏགས། དཀོན་མཆོག་ཡ་ཝཱེ་དང་མཇལ་བར་དགའ་བའི་མི་རྣམས་རྟག་ཏུ་སྒར་གྱི་ཕྱི་རོལ་ཏུ་ཡོད་པའི་མཇལ་འཕྲད་གུར་མཆོག་ཏུ་སོང་ངོ་། ། 8 མོ་ཤེ་ནམ་ཡང་གུར་མཆོག་ཏུ་འགྲོ་བའི་ཚེ་མི་ཐམས་ཅད་རང་རང་གུར་གྱི་སྒོ་ཁར་ལངས་ནས་མོ་ཤེ་ནང་དུ་ཕྱིན་པའི་བར་དུ་སྡོད་པར་བྱེད། 9 ཡང་ནམ་ཞིག་མོ་ཤེ་གུར་ནང་དུ་སོང་ཚེ་སྤྲིན་གྱི་ཀ་བ་འབབ་ཅིང་གུར་གྱི་སྒོ་ཁར་འགྲེང་བ་དང་། དཀོན་མཆོག་ཡ་ཝཱེས་མོ་ཤེ་ལ་གསུང་གླེང་མཛད། 10 མི་ཀུན་གྱིས་དོན་དེ་མཐོང་བ་ན། མི་ཐམས་ཅད་འགྲེང་ཞིང་རེ་རེས་རང་རང་གུར་གྱི་སྒོ་འགྲམ་ནས་གུས་ཕྱག་ཕུལ་ཏོ། ། 11 དེ་ལྟར་དཀོན་མཆོག་ཡ་ཝཱེས་མོ་ཤེ་ལ་ཁ་རི་ཁ་ཐུག་ཏུ་གསུང་གླེང་མཛད་ཅིང་། གྲོགས་པོས་གྲོགས་པོ་ལ་གླེང་མོལ་བྱེད་པ་བཞིན་ཡིན། ཡང་ནམ་ཞིག་མོ་ཤེ་སྒར་ལ་ཕྱིར་ལོག་ཚེ། དེའི་གཞོན་ནུ་ཞབས་ཕྱི་སྟེ་ནུན་ཞེས་པའི་བུ་ཡོ་ཤུ་ཨ་གཅིག་པུ་གུར་དང་མ་བྲལ་བར་བསྡད་དོ། །

མོ་ཤེ་དང་དཀོན་མཆོག་གི་གཟི་བྱིན་སྐོར།

12 ཡང་མོ་ཤེ་ཡིས་དཀོན་མཆོག་ཡ་ཝཱེ་ལ། གཟིགས་པར་ཞུ། ཁྱེད་ཀྱིས་ང་ལ་མི་འདི་རྣམས་ཡར་ཁྲིད་ཅིག་ཅེས་གསུངས་ཀྱང༌། ཁྱེད་ཀྱིས་སུ་ཞིག་ང་དང་མཉམ་དུ་འགྲོ་བར་མངག་རྒྱུ་ཡིན་པ་བདག་ལ་མ་གསུངས་ཤིང་། ཡང་སྔར་ནས་འདི་སྐད་དུ། ངས་ཁྱོད་ཀྱི་མིང་ནས་ཁྱོད་ངོ་ཤེས་ཤིང་བདག་གི་མིག་ལམ་ནས་ཁྱོད་ལ་སྙིང་རྗེ་ཐོབ་པ་ཡིན་ཞེས་གསུངས་མྱོང་བས། 13 གལ་ཏེ་ཁྱེད་ཀྱི་སྤྱན་སྔར་ང་ལ་ཐུགས་རྗེ་ཐོབ་པ་ཡིན་ན། བདག་ལ་ཁྱེད་ཀྱི་ལམ་སྟོན་པར་མཛོད། དེ་ལྟར་མཛད་ན་ངས་ཁྱེད་རང་ངོ་ཤེས་ཤིང་ཁྱེད་ཀྱི་སྤྱན་སྔར་ཐུགས་རྗེ་འཐོབ་ངེས་ཡིན་ལ། ཡང་མི་རིགས་འདི་ནི་ཁྱེད་ཀྱི་འབངས་མི་ཡིན་པར་གཟིགས་སུ་གསོལ་ཞེས་ཞུས་པ་དང་། 14 ཁོང་གིས་འདི་སྐད་དུ། ང་རང་དངོས་སུ་ཁྱོད་དང་མཉམ་དུ་འགྲོ་ཞིང་ཁྱོད་ལ་ངལ་གསོ་སྟེར་བར་བྱ་ཞེས་གསུངས་སོ། ། 15 ཡང་མོ་ཤེ་ཡིས་ཁོང་ལ་འདི་ལྟར། གལ་ཏེ་ཁྱེད་ཉིད་དངོས་སུ་ང་ཚོ་དང་ལྷན་དུ་མི་ཕེབས་ན། ངེད་རྣམས་འདི་ནས་ཡར་ལའང་མི་འཁྲིད་རོགས། 16 ཁྱེད་རང་ངེད་རྣམས་དང་ལྷན་དུ་ཕེབས་ན་མ་གཏོགས། བདག་དང་ཁྱེད་ཀྱི་འབངས་མི་དང་བཅས་པ་ལ་ཁྱེད་ཀྱི་སྤྱན་སྔར་ཐུགས་རྗེ་ཐོབ་པ་ནི་མི་གཞན་དག་གིས་ཅི་ལྟར་ཤེས་ཐུབ་བམ། དེ་ལྟར་ལྷན་དུ་ཕེབས་པ་ན། ད་གཟོད་ས་སྟེང་གི་མི་ཐམས་ཅད་དང་ང་རང་ཐེ་བའི་ཁྱེད་ཀྱི་འབངས་མི་ལ་ཁྱད་པར་ཡོད་པ་ཤེས་པར་འགྱུར་ཞེས་ཞུས་སོ། །

17 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། བདག་གི་མིག་ལམ་ནས་ཁྱོད་ལ་སྙིང་རྗེ་ཐོབ་ཅིང་ངས་ཁྱོད་ཀྱི་མིང་ནས་ཁྱོད་ངོ་ཤེས་པས། ང་རང་ལ་ཞུས་པ་བཞིན་དུ་བདག་གིས་ཀྱང་བྱེད་པར་འགྱུར་ཞེས་གསུངས་པ་དང་། 18 མོ་ཤེ་ཡིས། ཁྱེད་ཀྱི་གཟི་བརྗིད་ང་ལ་སྟོན་པར་མཛོད་ཅེས་ཞུས་ཤིང་། 19 ཁོང་གིས་འདི་སྐད་དུ། བདག་གིས་རང་གི་དྲིན་ཐམས་ཅད་ཁྱོད་ཀྱི་མདུན་དུ་འགྲོ་བར་འཇུག་ཅིང་དཀོན་མཆོག་ཡ་ཝཱེའི་མིང་ཡང་སྒྲོག་པར་བྱ། ངས་སུ་ཞིག་ལ་བརྩེ་བར་བསམ་ན་དེ་ལ་བརྩེ་བར་བྱ། ཡང་སུ་ཞིག་ལ་སྙིང་རྗེ་བར་འདོད་ན་དེ་ལ་སྙིང་རྗེ་བར༌བྱ་ཞེས་གསུངས། 20 ཡང་འདི་སྐད་དུ། ཁྱོད་ཀྱིས་བདག་གི་གདོང་ནི་མཐོང་མི་རུང་སྟེ། ཅིའི་ཕྱིར་ཞེ་ན། བདག་གི་གདོང་མཐོང་བའི་མི་སུ་ཡིན་ཡང་གསོན་པོར་འདུག་མི་ཐུབ་ཅེས་གསུངས་སོ། ། 21 ཡང་དཀོན་མཆོག་ཡ་ཝཱེས་འདི་སྐད་དུ། ལྟོས་དང་། ངའི་དྲུང་དུ་གནས་ཤིག་ཡོད་དེ། ཁྱོད་རང་བྲག་དེའི་སྟེང་ལ་འགྲེང་བར་གྱིས། 22 ངའི་གཟི་བརྗིད་ཁྱོད་ཀྱི་མདུན་དུ་ཕར་འགྲོ་བའི་ཚེ། བདག་གིས་ཁྱོད་རང་བྲག་སྲུབས་ཤིག་ཏུ་བཞག་སྟེ། ང་རང་ཕར་བཞུད་པའི་བར་དུ་ངའི་ལག་པས་ཁྱོད་རང་འགེབ་པར་བྱ། 23 དེའི་རྗེས་སུ་ངས་རང་གི་ལག་པ་ཕྱིར་འཐེན་ཚེ་ཁྱོད་ཀྱིས་ངའི་རྒྱབ་མཐོང་བར་འགྱུར་ནའང་། གདོང་ནི་གཏན་ནས་མཐོང་བར་མི་རུང་ཞེས་གསུངས་སོ། །

ལེའུ་སོ་བཞི་པ།

རྡོ་ལེབ་གསར་པའི་སྐོར།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་རང་ལ་སྔར་གྱི་རྡོ་ལེབ་དང་འདྲ་བ་གཉིས་བརྐོས་དང་། དེ་སྔོན་བཅག་པའི་རྡོ་ལེབ་སྟེང་གི་ཚིག་རྣམས་བདག་གིས་རྡོ་ལེབ་འདི་གཉིས་ལ་བརྐོ་བར་བྱ། 2 སང་ཉིན་ཐོ་རངས་ཁྱོད་ཀྱིས་སྟ་གོན་བྱས་ཏེ་རི་བོ་སི་ནཱ་རུ་ཡར་ཡོང་སྟེ་རི་རྩེ་ནས་ངའི་དྲུང་དུ་འགྲེང་བར་གྱིས་ཤིག 3 ཁྱོད་དང་མཉམ་དུ་མི་སུ་ཡང་ཡོང་མི་རུང་ལ། རི་དེ་ཡོངས་ལ་མི་སུ་ཡང་ཡོད་མི་རུང་ཞིང་། རི་དེའི་འདབས་སུ་ར་ལུག་གི་ཁྱུ་དང་བ་ཁྱུ་གང་ཡང་འཚོ་མི་རུང་ཞེས་གསུངས་པས། 4 མོ་ཤེ་ཡིས་སྔར་གྱི་རྡོ་ལེབ་གཉིས་དང་འདྲ་བ་བཟོས་ནས་དཀོན་མཆོག་ཡ་ཝཱེས་བཀའ་བསྩལ་པ་བཞིན་དུ་ཐོ་རངས་ཡར་ལངས་ཏེ་རི་བོ་སི་ནཱ་རུ་འགོས་ཤིང་། ལག་ཏུ་རྡོ་ལེབ་གཉིས་ཁྱེར་ཏོ། །

5 དེར་དཀོན་མཆོག་ཡ་ཝཱེ་སྤྲིན་གྱི་ནང་ནས་མར་ཕེབས་ཤིང་། མོ་ཤེ་དང་ལྷན་དུ་འགྲེང་ནས་རང་གི་མཚན་ཡ་ཝཱེ་སྒྲོག་པར་མཛད། 6 དཀོན་མཆོག་ཡ་ཝཱེ་དེའི་མདུན་ནས་ཕར་ཕེབས་པ་དང་འདི་སྐད་དུ། ཡ་ཝཱེ་སྟེ། དཀོན་མཆོག་ཡ་ཝཱེ་ནི་སྙིང་རྗེ་ཆེ་ཞིང་ཐུགས་རྗེ་ཅན་ཡིན་ལ། རང་དགར་ཐུགས་མི་ཁྲོ་ཞིང་བྱམས་བརྩེ་དང་བདེན་པ་ཉིད་རྫོགས་མཐའ་མེད་པ་ལགས་ཏེ། 7 མི་ཁྲི་ཁྲི་འབུམ་འབུམ་ལ་ཐུགས་བརྩེ་བར་བྱེད་ཅིང་ཉེས་པ་དང་ནོར་འཁྲུལ་དང་སྡིག་པ་རྣམས་བསལ་ཞིང་། ཉེས་ཅན་རྣམས་རྩ་བ་ནས་ཉེས་མེད་དུ་མི་བརྩི་ཞིང་། ཕ་རྣམས་ཀྱི་ནག་ཉེས་ཕྱིར་བུ་དང་བུའི་བུ་རྣམས་ལ་མི་རབས་གསུམ་བཞིའི་བར་དུ་ཉེས་ཆད་གཅོད་པ་ལགས་ཞེས་བསྒྲགས་སོ། ། 8 དེ་ནས་མོ་ཤེ་ཡིས་མྱུར་དུ་ལུས་སར་བཏུད་ནས་ཕྱག་བཙལ་ཏེ་ན་རེ། 9 ཀྱེ་གཙོ་བོ་ལགས། ང་རང་ལ་ཁྱེད་ཀྱི་སྤྱན་སྔར་ཐུགས་རྗེ་ཐོབ་པ་ཡིན་ན། ཁྱེད་རང་ང་ཚོ་དང་ལྷན་དུ་འགྲོགས་ནས་ཕེབས་སུ་གསོལ། མི་དེ་རྣམས་གཉའ་རེངས་ཡིན་ཡང་། ངེད་ཅག་གི་ཉེས་པ་དང་སྡིག་པ་སེལ་བ་དང་། ངེད་རྣམས་ནི་ཁྱེད་ཀྱི་ནོར་སྐལ་དུ་དགོངས་པར་མཛོད་ཅེས་ཞུས་སོ། །

ཡང་བསྐྱར་ཞལ་ཆད་གནང་བ།

10 ཡང་དཀོན་མཆོག་ཡ་ཝཱེས་འདི་སྐད་དུ། ལྟོས་དང་། བདག་གིས་ཞལ་ཆད་ཅིག་འཇོག་སྟེ། ཁྱོད་ཀྱི་མི་ཐམས་ཅད་ཀྱི་མཐོང་ལམ་དུ་ངས་དོན་ངོ་མཚར་དག་བྱེད་པར་འགྱུར་བ་ནི་ས་གཞི་ཀུན་དང་མི་རིགས་གང་ལའང་བྱས་མ་མྱོང་ཞིང་། ཁྱོད་ཀྱི་མཐའ་འཁོར་དུ་ཡོད་པའི་མི་ཐམས་ཅད་ཀྱིས་དཀོན་མཆོག་ཡ་ཝཱེའི་མཛད་པ་མཐོང་བར་འགྱུར་ལ། བདག་གིས་ཁྱོད་ལ་སྟོན་པར་འགྱུར་བའི་དོན་དེ་དག་དངོས་གནས་འཇིགས་སུ་རུང་བ་ཡིན། 11 ངས་དེ་རིང་གི་ཉིན་མོར་ཁྱོད་ཅག་ལ་བསྒོས་དང་སྒོ་བཞིན་པ་འདི་བསྲུང་དགོས་ཏེ། ལྟོས་དང་། བདག་གིས་ཁྱོད་ཅག་གི་མདུན་ནས་ཨེ་མོར་པ་དང་། ཀ་ན་ཨན་པ་དང་། ཧེད་པ་དང་། ཕེ་རེ་ཟི་པ་དང་། ཧེ་བི་པ་དང་། ཡེ་བུ་སི་པ་རྣམས་སྐྲོད་པར་འགྱུར། 12 ཁྱོད་ཅག་འགྲོ་བྱའི་ཡུལ་དེའི་མི་རྣམས་ནི་ཁྱོད་ཅག་གི་ཁྲོད་དུ་རྙི་རུ་འགྱུར་ཉེན་ཡོད་པས། དེ་དག་དང་ཁ་ཆད་འཇོག་པ་ལས་གཡོལ་བར་གྱིས་ཤིག 13 དེ་ལས་ལྡོག་སྟེ་ཁྱོད་ཅག་གིས་དེ་དག་གི་མཆོད་ཁྲི་རྣམས་བཤིག་པར་བྱའོ། །ཡང་དེ་ཚོའི་རྡོ་སྐུ་རྣམས་ཀྱང་རྩ་མེད་གཏོང་བར་གྱིས། ལྷ་མོ་ཨ་ཤེ་རཱའི་སྐུ་བརྙན་རྣམས་རྩ་བ་ནས་གཅོད་དགོས། 14 དཀོན་མཆོག་ཡ་ཝཱེ་ཁོང་གི་མཚན་ནི་ཕྲག་དོག་ཅན་ཡིན་ཏེ། ཐུགས་ཀྱང་ཕྲག་དོག་ཅན་ལགས་པས། ལྷ་རྣམས་ལ་ཕྱག་མ་འཚལ་ཞིག 15 དེ་ལྟར་མ་བྱས་ན། ཁྱོད་ཅག་གིས་གནས་དེའི་ཡུལ་མི་དང་ཁ་ཆད་འཇོག་ཉེན་ཡོད་དེ། མི་དེ་དག་གིས་རང་གི་ལྷ་རྣམས་ཀྱི་རྗེས་སུ་ལོག་གཡེམ་བྱེད་པ་དང་། རང་གི་ལྷ་རྣམས་ལ་དམར་མཆོད་འབུལ་བའི་སྐབས་སུ་ཁྱོད་ཅག་མགྲོན་དུ་འབོད་ཅིང་། ཁྱོད་ཅག་གིས་དེ་དག་གི་མཆོད་རྫས་བཟའ་བར་བྱེད་པ་དང་། 16 ཁྱོད་ཅག་གི་བུ་རྣམས་ལ་དེ་དག་གི་བུ་མོ་རྣམས་ལས་བག་མ་བླངས་ན། དེ་དག་གི་བུ་མོ་རྣམས་ཀྱིས་རང་གི་ལྷ་རྣམས་ཀྱི་རྗེས་སུ་ལོག་གཡེམ་བྱེད་ཅིང་ཁྱོད་ཅག་གི་བུ་རྣམས་ལའང་དེ་དག་གི་ལྷ་རྣམས་ཀྱི་རྗེས་སུ་ལོག་གཡེམ་བྱེད་དུ་འཇུག་སྲིད་པ་ཡིན་པས་གཟབ་གཟབ་གྱིས་ཤིག 17 ཁྱོད་ཅག་གིས་རང་གི་ཕྱིར་བླུགས་སྐུ་བཟོ་མི་རུང་ངོ་། །

18 ཡང་སྐྱུར་མེད་བག་ལེབ་ཀྱི་དུས་ཆེན་བསྲུང་དགོས་ཏེ། ཁྱོད་ཅག་ཨ་རྦིབ་ཟླ་བའི་ནང་དུ་ཨེ་ཅིབ་ཡུལ་ནས་ཕྱི་རུ་ཐོན་པའི་ཕྱིར་ཨ་རྦིབ་ཟླ་བའི་དུས་དེར་སླེབས་ཚེ། ངས་ཁྱོད་ཅག་ལ་བསྒོས་པའི་བཀའ་བཞིན་དུ་ཉིན་བདུན་གྱི་རིང་ལ་སྐྱུར་མེད་བག་ལེབ་བཟའ་དགོས། 19 ད་དུང་མངལ་ལས་བྱུང་བའི་སྐྱེས་འགོ་ཐམས་ཅད་བདག་གི་ཡིན། ཁྱོད་རྣམས་ཀྱི་ཕྱུགས་ཁྱུ་ཁྲོད་ཀྱི་བ་གླང་དང་ལུག་གང་ཡིན་ཡང་སྐྱེས་འགོ་ཕོ་ཡིན་པ་མཐའ་དག་བདག་གི་ཡིན། 20 བོང་བུའི་བོང་ཕྲུག་འགོ་མ་ནི་ལུ་གུ་ཞིག་གིས་བླུ་དགོས། ཅི་སྟེ་བླུ་བར་མ་བྱས་ན་དེའི་སྐེ་ཚིགས་རྫོག་པར་བྱའོ། །ཁྱོད་ཅག་གི་བུ་སྐྱེས་འགོ་ཐམས་ཅད་བླུ་དགོས་ལ། སུ་ཡིན་ཡང་ལག་པ་སྟོང་བར་ངའི་མདུན་དུ་ཡོང་མི་རུང་ངོ་། །

21 ཉིན་དྲུག་གི་རིང་དུ་ལས་ཀ་བྱོས་ལ་ཉིན་བདུན་པར་ངལ་གསོ་བར་གྱིས། སྟོན་ལས་དང་རྨོ་འདེབས་ཀྱི་སྐབས་སུའང་ངལ་གསོས་ཤིག 22 གྲོ་ཡི་ཐོག་ཕུད་བསྡུ་བའི་སྐབས་སུ་བདུན་ཕྲག་རྣམས་ཀྱི་དུས་ཆེན་བསྲུང་དགོས་ལ། ལོ་མཇུག་གི་བསྡུ་ཉར་དུས་ཆེན་ཡང་བསྲུང་དགོས། 23 ཁྱོད་ཅག་གི་སྐྱེས་པ་ཐམས་ཅད་ཀྱིས་གཙོ་བོ་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་ལོ་རེར་ཐེངས་གསུམ་ལ་མཇལ་དགོས། 24 བདག་གིས་ཁྱོད་ཅག་གི་མདུན་ནས་མི་རིགས་གཞན་རྣམས་བསྐྲད་ནས་ཁྱོད་ཅག་གི་མཐའ་མཚམས་རྒྱས་པར་བྱེད་པས། ཁྱོད་རྣམས་རང་གི་དཀོན་མཆོག་ཡ་ཝཱེའི་དྲུང་དུ་ལོ་རེ་བཞིན་ལན་གསུམ་དུ་འོང་བའི་སྐབས་སུ། མི་སུས་ཀྱང་ཁྱོད་ཅག་ལ་གཏོགས་པའི་ཡུལ་དེ་ཧམ་འཕྲོག་བྱེད་པར་མི་འགྱུར་རོ། །

25 བདག་ལ་དམར་མཆོད་ཀྱི་ཁྲག་དང་སྐྱུར་རྩི་ལྡན་པའི་བག་ལེབ་གཉིས་ལྷན་དུ་འབུལ་མི་རུང་ལ། པེ་སག་དུས་ཆེན་གྱི་མཆོད་པའང་ཕྱི་ཉིན་ཞོགས་པའི་བར་དུ་བསྐྱུར་མི་རུང་། 26 ཁྱོད་ཅག་གིས་ས་ཞིང་ལས་ཐོག་མར་སྨིན་པའི་ལོ་ཏོག་གི་ཕུད་ནི་ཁྱོད་ཅག་གི་དཀོན་མཆོག་ཡ་ཝཱེའི་བཞུགས་གནས་སུ་འབུལ་དགོས་ལ། རེའུ་ཞིག་དེའི་ཨ་མའི་འོ་མ་ནང་དུ་བཙོ་མི་རུང་ཞེས་གསུངས་སོ། །

27 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཚིག་དེ་རྣམས་ཡི་གེར་ཁོད་ཅིག རྒྱུ་མཚན་ནི། བདག་གིས་བཀའ་འདི་ལ་བརྟེན་ནས་ཁྱོད་དང་ཡེས་ར་ཨེལ་པ་རྣམས་ཀྱི་བར་ལ་ཞལ་ཆད་བཞག་པ་ཡིན་ཞེས་གསུངས་སོ། ། 28 མོ་ཤེ་ནི་དཀོན་མཆོག་ཡ་ཝཱེའི་དྲུང་དུ་ཉིན་མཚན་བཞི་བཅུའི་རིང་དུ་གནས་ཤིང་ཟས་ཀྱང་མ་སྤྱད་ལ་སྐོམ་ཡང་མ་འཐུང་བ་དང་། དཀོན་མཆོག་ཡ་ཝཱེས་ཞལ་ཆད་ཀྱི་བཀའ་བཅུ་པོ་རྡོ་ལེབ་གཉིས་ལ་ཡི་གེར་བཀོད་དོ། །

མོ་ཤེའི་གདོང་ནས་འོད་བཀྱེ་བ།

29 ཡང་མོ་ཤེ་རི་བོ་སི་ནཱ་ལས་འབབ་པའི་ཚེ། ཁོའི་ལག་ཏུ་དཔང་པོའི་རྡོ་ལེབ་གཉིས་ཡོད་པ་དང་། དཀོན་མཆོག་ཡ་ཝཱེས་ཁོ་ལ་གསུང་གླེང་མཛད་པའི་རྐྱེན་གྱིས་ཁོའི་ངོ་གདོང་ལས་འོད་བཀྱེ་བ་མོ་ཤེ་རང་ཉིད་ཀྱིས་ཀྱང་ཤེས་མེད། 30 ཨ་རོན་དང་ཡེས་ར་ཨེལ་པ་ཐམས་ཅད་ཀྱིས་མོ་ཤེ་ལ་བལྟས་པ་ན། ཀྱེ་ཧོ། ཁོའི་ངོ་གདོང་ལས་འོད་བཀྱེ་བ་མཐོང་བས་དེ་དང་ཉེ་བར་བཅར་མ་ཕོད་དོ། ། 31 དེ་ནས་མོ་ཤེ་ཡིས་དེ་དག་བོས་ཤིང་། ཨ་རོན་དང་ཚོགས་དཔོན་ཐམས་ཅད་ཁོའི་ཕྱོགས་སུ་འོངས་པ་དང་། མོ་ཤེ་ཡིས་དེ་དག་ལ་གཏམ་བྱས། 32 དེའི་རྗེས་སུ་ཡེས་ར་ཨེལ་པ་ཐམས་ཅད་ཚུཪ་འོངས་པ་ལ། ཁོས་དཀོན་མཆོག་ཡ་ཝཱེས་རི་བོ་སི་ནཱ་ལས་རང་ལ་ཅི་གསུངས་པ་ཐམས་ཅད་དེ་དག་ལ་ཇི་བཞིན་དུ་བསྒོས་པ་རེད། 33 ཡང་མོ་ཤེ་ཡིས་གཏམ་སྨྲས་ཚར་བ་དང་རང་གི་ངོ་གདོང་ལག་རས་ཤིག་གིས་བཀབ། 34 འོན་ཀྱང་ཁོ་རང་ནམ་ཞིག་དཀོན་མཆོག་ཡ་ཝཱེའི་སྤྱན་སྔར་ཞུ་གླེང་བྱེད་དུ་ནང་ལ་སོང་བའི་ཚེ། ཕྱིར་མ་ཐོན་བར་དུ་རང་གི་གདོང་གི་ལག་རས་བླངས་ཤིང་། རྗེས་སུ་ཡང་ཕྱི་རུ་ཐོན་ནས། དཀོན་མཆོག་ཡ་ཝཱེས་ཁོ་ལ་བཀའ་གནང་བ་བཞིན་དུ་ཡེས་ར་ཨེལ་པ་རྣམས་ལ་གཏམ་བྱས། 35 ཡང་ཡེས་ར་ཨེལ་པ་རྣམས་ཀྱིས་མོ་ཤེའི་ངོ་གདོང་ལས་འོད་བཀྱེ་བ་མཐོང་ཞིང་། ཁོས་ཡང་ལག་རས་ཀྱིས་རང་གི་ངོ་གདོང་བཀབ་པ་དང་། དཀོན་མཆོག་ཡ་ཝཱེ་ལ་ཞུ་གླེང་བྱེད་པའི་ཕྱིར་ནང་དུ་མ་སོང་བར་དུ་དེ་ལྟར་བྱས་སོ། །

ལེའུ་སོ་ལྔ་པ།

ངལ་གསོ་བའི་ཉིན་གྱི་སྒྲིག་ཁྲིམས།

1 ཡང་མོ་ཤེ་ཡིས་ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་བསྡུས་ནས་དེ་དག་ལ། དཀོན་མཆོག་ཡ་ཝཱེས་གསུངས་པའི་བཀའ་སྟེ་ཁྱོད་ཅག་གིས་བསྒྲུབ་དགོས་པ་རྣམས་ནི་འདི་ལྟ་སྟེ། 2 ཉིན་དྲུག་གི་རིང་ལ་ལས་ཀ་བྱེད་ཅིང་ཉིན་བདུན་པ་ནི་ཁྱོད་ཚོར་མཚོན་ན་དམ་པ་ཡིན་དགོས་ཤིང་། དཀོན་མཆོག་ཡ་ཝཱེའི་ཕྱིར་ངལ་གསོ་ཡོངས་སུ་རྫོགས་པའི་ཉིན་མོ་ཡང་ཡིན། ཉིན་དེ་ལ་ལས་ཀ་བྱེད་པའི་མི་སུ་ཡིན་ཡང་གསོད་དགོས། 3 ངལ་གསོ་བའི་ཉིན་ལ་ཁྱོད་ཅག་གི་སྡོད་གནས་རྣམས་སུ་མེ་སྦར་མི་རུང་ཞེས་བཀའ་གནང་བ་ཡིན་ནོ། །

གུར་མཆོག་གི་འབུལ་བའི་སྐོར།

4 ཡང་མོ་ཤེ་ཡིས་ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་ལ་འདི་ལྟར། དཀོན་མཆོག་ཡ་ཝཱེས་བཀའ་གནང་བ་འདི་ཡིན་ཏེ། 5 ཁྱོད་ཅག་གིས་རང་གི་ཁྲོད་ནས་དཀོན་མཆོག་ཡ་ཝཱེ་ལ་འབུལ་བ་རྣམས་ལོངས་ཤིག འབུལ་འདོད་པ་རྣམས་ཀྱིས་དཀོན་མཆོག་ཡ་ཝཱེ་ལ་འབུལ་བ་འདི་ཕུལ་ཞིག དེ་ནི་གསེར་དང་དངུལ་དང་ལི་བཅས་དང་། 6 བལ་སྐུད་མཐིང་ག་དང་རྒྱ་སྨུག་དང་མཚལ་དམར་གྱི་མདོག་ཅན་དང་། སོ་རས་སྲབ་བུ་དང་། ར་མའི་ཁུལ་རྩིད་དང་། 7 ལུག་ཐུག་གི་པགས་པ་རྒྱ་ཚོས་བརྒྱབ་པ་དང་ཀོ་བ་སྤུས་ལེགས་དང་སེང་ལྡེང་ཤིང་དང་། 8 སྒྲོན་མེའི་ཕྱིར་འཚིར་སྣུམ་དང་། འབྱུག་སྣུམ་དང་དྲི་ཞིམ་བདུག་སྤོས་ཀྱི་ཕྱིར་བསུང་རྫས་རྣམས་དང་། 9 གཟི་དང་རིན་པོ་ཆེ་གཞན་དག་དགོས་པ་སྟེ། མཆོད་དཔོན་གྱི་བེར་ཐུལ་དང་བྲང་རྒྱན་ལ་ཕྲ་རྒྱག་དགོས་པའི་ཕྱིར་ཡིན་ནོ། །

10 ཁྱོད་ཅག་གི་ཁྲོད་དུ་སེམས་སུ་ཤེས་རབ་ལྡན་པ་ཐམས་ཅད་འོངས་ནས་དཀོན་མཆོག་ཡ་ཝཱེས་བཀའ་ཅི་བསྩལ་པ་ཐམས་ཅད་བསྒྲུབ་དགོས་ཏེ། 11 གུར་མཆོག་དང་དེའི་གུར་ཀླད་དང་ཐོག་ཁེབས་དང་ཀྱུ་དང་པང་ལེབ་དང་འཕྲེད་རྒྱུག་དང་ཀ་བ་དང་ཞབས་ར་བཅས་དང་། 12 ཤུར་སྒམ་དང་དེའི་རྒྱུག་པ་དང་ཐུགས་རྗེའི་བཞུགས་ཁྲི་དང་དེའི་གཡོག་བྱེད་ཀྱི་ཡོལ་བ་བཅས་དང་། 13 སྒྲོག་ཙེ་དང་དེའི་རྒྱུག་པ་དང་དེ་ལ་གཏོགས་པའི་ཡོ་བྱད་རྣམས་དང་། སྤྱན་བསྟར་བག་ལེབ་དང་། 14 འོད་ཀྱི་ཕྱིར་ཡིན་པའི་སྒྲོན་སྟེགས་དང་དེའི་ཡོ་བྱད་རྣམས་དང་སྒྲོན་མེ་རྣམས་དང་ཡང་སྒྲོན་མེའི་ཕྱིར་འཚིར་སྣུམ་དང་། 15 སྤོས་ཁྲི་དང༌། དེའི་རྒྱུག་པ་གཉིས་བཅས་པ་དང་། འབྱུག་སྣུམ་དང་དྲི་ཞིམ་བདུག་སྤོས་དང་། གུར་མཆོག་གི་སྒོའི་ཕྱིར་དུ་སྒོ་ཡོལ་དང༌། 16 སྦྱིན་སྲེག་གི་མཆོད་ཁྲི་དང་དེ་ལ་གཏོགས་པའི་ལི་ཡི་ཐག་མིག་དང་དེའི་རྒྱུག་པ་གཉིས་དང་དེའི་ཡོ་བྱད་ཐམས་ཅད་དང་དེའི་ཁྲུས་གཞོང་དང་དེའི་སྟེགས་བུ་དང་། 17 ཁྱམས་རའི་ཡོལ་བ་དང་དེའི་ཀ་བ་དང་དེའི་ཞབས་ར་རྣམས་དང༌། ཁྱམས་རའི་སྒོ་ཡོལ་དང་། 18 གུར་མཆོག་གི་ཕུར་བ་དང་ཁྱམས་ཀྱི་ཕུར་བ་དང་དེའི་ཆོན་ཐག་རྣམས་དང་། 19 གནས་དམ་པར་ཞབས་ཕྱི་བྱེད་པའི་ཆེད་དུ་ཐགས་ཞིབ་མོར་བཏགས་པའི་གོས་རྣམས་དང་། མཆོད་དཔོན་ཨ་རོན་གྱི་ན་བཟའ་དམ་པ་རྣམས་དང་། ཁོའི་བུ་རྣམས་ཀྱིས་མཆོད་དཔོན་གྱི་ཞབས་ཕྱི་བྱེད་པའི་ཕྱིར་ན་བཟའ་རྣམས་བཟོ་དགོས་ཞེས་བཀའ་གནང་ངོ་། །

20 དེ་ནས་ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་མོ་ཤེའི་དྲུང་ནས་སོང་ངོ་། ། 21 སེམས་འགུལ་ཐེབས་ནས་འབུལ་འདོད་ཡོད་པ་ཐམས་ཅད་ཚུར་འོངས་ཏེ། མཇལ་འཕྲད་གུར་མཆོག་གི་ལས་དང་དེ་རུ་ཡོད་པའི་ཞབས་འདེགས་དང་ན་བཟའ་དམ་པ་རྣམས་ཀྱི་ཕྱིར་དཀོན་མཆོག་ཡ་ཝཱེ་ལ་འབུལ་བ་རྣམས་ཁྱེར་འོངས་པ་རེད། 22 ཡང་སེམས་ནས་འབུལ་འདོད་ཡོད་པའི་སྐྱེས་པ་དང་བུད་མེད་རྣམས་ཀྱིས་བྲང་རྒྱན་དང་རྣ་ལོང་རྣམས་དང་། སོར་གདུབ་ཐམ་ག་ཅན་དང་ལག་གདུབ་བཅས་གསེར་གྱི་རྫས་སྣ་ཚོགས་ཁྱེར་འོངས་ཤིང་། མི་ཀུན་གྱིས་དཀོན་མཆོག་ཡ་ཝཱེ་ལ་གསེར་གཡོབ་མཆོད་དུ་ཕུལ་བ་རེད། 23 བལ་སྐུད་མཐིང་ག་དང་རྒྱ་སྨུག་དང་མཚལ་དམར་གྱི་མདོག་ཅན་དང་། སོ་རས་སྲབ་བུ་དང་། ར་མའི་ཁུལ་རྩིད་དང་། ལུག་ཐུག་གི་པགས་པ་རྒྱ་ཚོས་བརྒྱབ་པ་དང་ཀོ་བ་སྤུས་ལེགས་བཅས་སུ་ལ་ཡོད་པ་དེས་ཁྱེར་འོངས། 24 སུས་ཀྱང་དངུལ་དང་ལི་ཡི་འབུལ་བ་འབུལ་མཁན་ཐམས་ཅད་ཀྱིས་དཀོན་མཆོག་ཡ་ཝཱེ་ལ་འབུལ་བ་བཞིན་ཁྱེར་འོངས་པ་དང་། ཞབས་འདེགས་ཀྱི་ལས་སྣ་ཚོགས་ཀྱི་ཕྱིར་སེང་ལྡེང་ཤིང་ཡོད་པ་ཐམས་ཅད་ཀྱིས་ཀྱང་དེ་ཁྱེར་འོངས། 25 ཡང་བུད་མེད་ཤེས་རབ་ལྡན་པ་རྣམས་ཀྱིས་རང་གི་ལག་པས་བཀལ་བའི་བལ་སྐུད་མཐིང་ག་དང་རྒྱ་སྨུག་དང་མཚལ་དམར་གྱི་མདོག་ཅན་དང་སོ་རས་སྲབ་བུ་བཅས་ཁྱེར་འོངས། 26 སེམས་འགུལ་ཐེབས་ཤིང་སེམས་སུ་ཤེས་རབ་ལྡན་པའི་བུད་མེད་རྣམས་ཀྱིས་སོ་སོའི་ལག་རྩལ་ལ་བརྟེན་ནས་ར་རྩིད་འཁེལ། 27 ཡང་དཔོན་རིགས་རྣམས་ཀྱིས་མཆོད་དཔོན་གྱི་བེར་ཐུལ་དང་བྲང་རྒྱན་གྱི་ཕྱིར་གཟི་དང་རིན་པོ་ཆེ་དག་ཕྲ་རྒྱག་པར་ཁྱེར་འོངས་པ་དང་། 28 བསུང་རྫས་དང་འཚིར་སྣུམ་ནི་སྒྲོན་མེ་དང་འབྱུག་སྣུམ་དང་དྲི་ཞིམ་བདུག་སྤོས་ཀྱི་ཕྱིར་ཁྱེར་འོངས། 29 དཀོན་མཆོག་ཡ་ཝཱེས་མོ་ཤེ་ལ་བསྒྲུབ་དགོས་པར་བཀའ་གནང་བའི་ལས་ཐམས་ཅད་ཀྱི་ཕྱིར། སེམས་སུ་འབུལ་འདོད་ཡོད་པའི་ཡེས་ར་ཨེལ་པ་རྣམས་ལས་སྐྱེས་པ་དང་བུད་མེད་རེ་རེས་དཀོན་མཆོག་ཡ་ཝཱེ་ལ་ཡིད་མོས་འབུལ་བ་རྣམས་ཁྱེར་འོངས་སོ། །

གུར་མཆོག་བཟོ་མཁན་གྱི་སྐོར།

30 དེ་ནས་མོ་ཤེ་ཡིས་ཡེས་ར་ཨེལ་པ་རྣམས་ལ་འདི་ལྟར། ལྟོས་དང་། དཀོན་མཆོག་ཡ་ཝཱེས་ཡ་ཧུ་དཱ་ཚོ་པ་ནས་ཧུ་རཱའི་བུ་ཨོའུ་རེལ་དེའི་བུ་པི་ཟིད་ཨེལ་གྱི་མིང་ནས་བོས་ཤིང་། 31 ཡང་ཁོ་ལ་དཀོན་མཆོག་གི་ཐུགས་ཉིད་ཀྱིས་ཁྱབ་པར་མཛད་དེ། ཁོ་ལ་ཤེས་རབ་དང་སྤྱང་གྲུང་ལྡན་ཞིང་། བློ་རིག་མངའ་བ་དང་། ལག་རྩལ་སྣ་ཚོགས་བྱང་ཆུབ་པར་བྱས། 32 དེ་ནི་ལག་རྩལ་གྱི་ལས་རྣམས་ཇུས་འགོད་བྱེད་པར་དམིགས་ཏེ། གསེར་དངུལ་ལི་གསུམ་གྱི་མགར་བྱེད་པ་དང་། 33 རིན་པོ་ཆེ་དག་བརྐོ་གཏུབ་བྱེད་པ་དང་ཕྲ་རྒྱག་པ། ཤིང་བརྐོ་བ། ལག་རྩལ་གྱི་ལས་སྣ་ཚོགས་བྱེད་པའི་ཕྱིར་ཡིན། 34 ཡང་པི་ཟིད་ཨེལ་དང་དཱན་གྱི་ཚོ་པ་ནས་ཨ་ཧི་སཱ་མག་གི་བུ་ཨོ་ཧོ་ལི་ཨབ་གཉིས་ཀ་ལ་མི་གཞན་པར་སློབ་སྟོན་བྱེད་པའི་སེམས་གནང་བ་དང་། 35 ཁོ་གཉིས་ཀྱིས་བརྐོ་བཟོ་དང་ཇུས་འགོད་བྱེད་པ་དང་། ཡང་བལ་སྐུད་མཐིང་ག་དང་རྒྱ་སྨུག་དང་མཚལ་དམར་གྱི་མདོག་ཅན་དང་། སོ་རས་སྲབ་བུའི་འཚེམ་དྲུབས་བྱེད་པ་དང་། ཐགས་འཐག་པ་དང་། ལས་ཀུན་བྱེད་ཅིང་ཇུས་འགོད་བྱེད་པའི་ཕྱིར་དཀོན་མཆོག་ཡ་ཝཱེས་དེ་གཉིས་ཀྱི་སེམས་ལ་རྩལ་གྱིས་ཁྱབ་པར་མཛད་ཅེས་སྨྲས་སོ། །

ལེའུ་སོ་དྲུག་པ།

གུར་མཆོག་བཟོ་མཁན་ཕྱི་མའི་སྐོར།

1 ཡང་མོ་ཤེ་ཡིས་འདི་ལྟར། གནས་མཆོག་བཟོ་བའི་ལས་ཐམས་ཅད་ཇི་ལྟར་བསྒྲུབ་ཤེས་པའི་ཕྱིར། པི་ཟིད་ཨེལ་དང་ཨོ་ཧོ་ལི་ཨབ་དང་མི་ལག་རྩལ་ཅན་ཀུན་ལའང་དཀོན་མཆོག་ཡ་ཝཱེས་ཤེས་རབ་དང་བློ་རིག་གནང་བ་དེ་དག་གིས། དཀོན་མཆོག་ཡ་ཝཱེས་བཀའ་བསྩལ་པ་མཐའ་དག་བཞིན་དུ་བྱེད་དགོས་ཞེས་སྨྲས་སོ། །

2 དེ་ནས་མོ་ཤེ་ཡིས་པི་ཟིད་ཨེལ་དང་ཨོ་ཧོ་ལི་ཨབ་དང་། སེམས་སུ་ཤེས་རབ་ལྡན་པ་སྟེ་དཀོན་མཆོག་ཡ་ཝཱེས་ཤེས་རབ་སེམས་སུ་གནང་བའི་མི་དང་། སེམས་འགུལ་ཐེབས་ནས་ལས་བསྒྲུབ་པར་འོང་འདོད་པ་ཐམས་ཅད་ཚུར་བོས་ནས། 3 གནས་མཆོག་བཟོ་བར་བྱེད་པའི་ལས་རྣམས་ཀྱི་དོན་དུ་ཡེས་ར་ཨེལ་པ་རྣམས་ཀྱིས་ཕུལ་བའི་འབུལ་བ་ཐམས་ཅད་ཁོ་ཚོས་མོ་ཤེ་ནས་བླངས་ཤིང་། ཡེས་ར་ཨེལ་པ་རྣམས་ཀྱིས་ཞོགས་པ་རེར་ད་དུང་ཡིད་མོས་ཀྱི་འབུལ་བ་ཁྱེར་འོངས་པས། 4 གནས་མཆོག་གི་ལས་ཐམས་ཅད་བྱེད་པའི་མི་ལག་རྩལ་ཅན་རེ་རེས་རང་རང་གི་ལས་ཀ་བྱེད་མཚམས་བཞག་སྟེ་འོངས་ནས། 5 མོ་ཤེ་ལ་ན་རེ། དཀོན་མཆོག་ཡ་ཝཱེས་བསྒྲུབ་དགོས་གསུངས་པའི་ལས་ཀྱི་ཕྱིར་མི་རྣམས་ཀྱིས་ཁྱེར་འོངས་པའི་དངོས་པོ་ལྷག་མ་མང་པོ་ཡོད་ཅེས་སྨྲས། 6 དེའི་ཕྱིར་མོ་ཤེ་ཡིས་བཀའ་བསྒོས་ནས་སྒར་ཡོངས་སུ་འདི་ལྟར། ད་ལྟ་སྐྱེས་པ་དང་བུད་མེད་སུ་ཡིན་ཡང་གནས་མཆོག་གི་ཕྱིར་འབུལ་བ་གང་ཡང་འབུལ་བར་མི་བྱའོ་ཞེས་བསྒྲགས་པས། དེ་ལྟར་འབངས་མི་ལ་འབུལ་དུ་མ་བཅུག 7 ལས་ཐམས་ཅད་བསྒྲུབ་དགོས་པའི་རྫས་རྣམས་ཀྱིས་ལོངས་པ་དང་ད་དུང་ལྷག་མ་ཡང་ཡོད་པ་ཡིན་ནོ། །

གུར་མཆོག་བཟོས་པའི་སྐོར།

8 དེ་ནས་ལས་མཁན་གྱི་ཁྲོད་དུ་མི་ལག་རྩལ་ཅན་ཐམས་ཅད་ཀྱིས་ཡོལ་བ་བཅུ་ཡིས་གུར་མཆོག་བཟོས་ཤིང་། དེའི་རྒྱུ་ནི་སོ་རས་སྲབ་བུ་བསྒྲིམས་པ་ཅན་དང་། བལ་སྐུད་མཐིང་ག་དང་རྒྱ་སྨུག་དང་མཚལ་དམར་གྱི་མདོག་ཅན་བཅས་ལ་འཐག་མཁན་ལག་རྩལ་ཅན་གྱི་ལས་བཞིན་དུ་ཀེ་རུབ་ཀྱི་གཟུགས་བརྙན་དང་ལྡན་པ་དེ་དག་བཟོས་སོ། ། 9 ཡོལ་བ་རེ་རེའི་རིང་ཚད་ནི་ཁྲུ་ཉི་ཤུ་ཉེར་བརྒྱད་དང་། ཞེང་ནི་ཁྲུ་བཞི་ཡོད་པར་བྱས། ཡོལ་བ་ཐམས་ཅད་ཀྱི་ཚད་ནི་གཅིག་མཚུངས་ཡིན། 10 ཁོས་*ཡོལ་བ་ལྔ་ནི་ཕན་ཚུན་སྦྲེལ་བ་དང་། ཡོལ་བ་གཞན་ལྔ་པོ་དེ་ཡང་ཕན་ཚུན་སྦྲེལ་ཏོ། ། 11 ཡང་མུ་གཅིག་ཏུ་འབྲེལ་བའི་ཡོལ་བ་སྔ་མ་དེའི་སྣེ་མོར་ཁོས་མཐིང་མདོག་གི་སྒྲོག་ལུང་རྣམས་བཟོས་ཤིང་། མུ་གཅིག་ཏུ་འབྲེལ་བའི་ཡོལ་བ་ཕྱི་མ་དེའི་སྣེ་མོ་ལའང་ཁོས་དེ་བཞིན་བྱས། 12 ཁོས་མུ་གཅིག་ཏུ་འབྲེལ་བའི་ཡོལ་བ་སྔ་མར་སྒྲོག་ལུང་ལྔ་བཅུ་བཟོས་པ་དང་། མུ་གཅིག་ཏུ་འབྲེལ་བའི་ཡོལ་བ་ཕྱི་མར་ཡང་སྒྲོག་ལུང་ལྔ་བཅུ་བཟོས་ཏེ། སྒྲོག་ལུང་རྣམས་ཆ་རེ་ཁ་སྤྲད་ནས་བཞག 13 ཡང་གུར་མཆོག་མུ་གཅིག་ཏུ་བསྒྲིལ་བའི་ཕྱིར་གསེར་ཀྱུ་ལྔ་བཅུ་བཟོས་ཤིང་། ཡོལ་བ་རྣམས་གསེར་ཀྱུས་སྦྲེལ་ཏོ། །

14 ཡང་གུར་མཆོག་གི་ཁེབས་རས་ཀྱི་ཕྱིར་ཁོས་ར་རྩིད་ཀྱི་ཡོལ་བ་བཅུ་གཅིག་བཟོས་ཤིང་། 15 ཡོལ་བ་རེ་རེའི་རིང་ཚད་ནི་ཁྲུ་སུམ་ཅུ་དང་། ཞེང་ཚད་ནི་ཁྲུ་བཞི་ཡོད་པ་དང་། ཡོལ་བ་བཅུ་གཅིག་པོའི་ཚད་གཅིག་མཚུངས་ཡིན། 16 ཁོས་ཡོལ་བ་ལྔ་ནི་གཅིག་ཏུ་སྦྲེལ་ཞིང་ཡོལ་བ་གཞན་དྲུག་ཀྱང་གཅིག་ཏུ་སྦྲེལ་བ་དང་། 17 ཡོལ་བ་སྦྲེལ་མ་ལྔ་ཅན་དེའི་སྣེ་མོར་སྒྲོག་ལུང་ལྔ་བཅུ་དང་། ཡོལ་བ་སྦྲེལ་མ་དྲུག་ཅན་དེའི་སྣེ་མོར་ཡང་སྒྲོག་ལུང་ལྔ་བཅུ་བཟོས། 18 ཡང་ཁེབས་རས་མུ་གཅིག་འཁྱུད་གཅིག་འོང་བའི་ཕྱིར་ཁོས་ལི་ཡི་ཀྱུ་ལྔ་བཅུ་བཟོས་པ་དང་། 19 རྒྱ་ཚོས་བརྒྱབ་པའི་ལུག་ཐུག་གི་པགས་པས་ཁེབས་རས་གཡོགས་པ་དང་། ཡང་དེའི་སྟེང་དུ་ཀོ་བ་སྤུས་ལེགས་རྣམས་ཀྱིས་ཁེབས་ཤིག་བཟོས་སོ། །

20 དེ་ནས་ཁོས་གུར་མཆོག་གི་ཕྱིར་སེང་ལྡེང་ཤིང་གིས་གྱེན་དུ་འགྲེང་བའི་པང་ལེབ་རྣམས་བཟོས་པ་དང་། 21 པང་ལེབ་རེའི་རིང་ཚད་ནི་ཁྲུ་བཅུ་དང་། ཞེང་ཚད་ནི་ཁྲུ་གཅིག་དང་ཕྱེད་ཀ་ཡིན། 22 པང་ལེབ་གཅིག་དང་གཅིག་འབྲེལ་བའི་ཕྱིར་ཁོས་རེ་རེ་ལ་ཁོང་གཟེར་གཉིས་བཟོས་པ་དང་། གུར་མཆོག་གི་པང་ལེབ་ཐམས་ཅད་དེ་ལྟར་བཟོས། 23 ཁོས་གུར་མཆོག་གི་པང་ལེབ་བཟོས་པ་སྟེ། ལྷོ་ཕྱོགས་སུ་པང་ལེབ་ཉི་ཤུ་བཟོས་པ་དང་། 24 པང་ལེབ་ཉི་ཤུ་དེའི་ཞབས་ལ་དངུལ་གྱི་ཞབས་ར་བཞི་བཅུ་བཟོས་པ་དང་། པང་ལེབ་རེ་ལ་ཁོང་གཟེར་གཉིས་ཀྱི་ཞབས་ར་ཟུང་རེ་བཟོས་སོ། ། 25 གུར་མཆོག་གི་ལོགས་གཞན་ཏེ། བྱང་ཕྱོགས་སུ་ཡང་ཁོས་པང་ལེབ་ཉི་ཤུ་བཟོས་པ་དང་། 26 དེའི་དངུལ་གྱི་ཞབས་ར་བཞི་བཅུ་དང་། པང་ལེབ་རེའི་འོག་ལ་ཞབས་ར་ཟུང་རེ་བཟོས། 27 གུར་མཆོག་གི་རྒྱབ་ལོགས་ཏེ་ནུབ་ཕྱོགས་སུ་ཁོས་པང་ལེབ་དྲུག་བཟོས་པ་དང་། 28 གུར་མཆོག་རྒྱབ་ལོགས་ཀྱི་ཟུར་གཉིས་ལ་པང་ལེབ་གཉིས་བཟོས། 29 དེ་གཉིས་ཀྱི་འགབ་ལ་པང་ལེབ་ཉིས་གཤིབ་ཡོད་ཅིང་། དེའི་གོང་ལའང་པང་ལེབ་གཅིག་གི་སྣེ་ནས་པང་ལེབ་གཞན་ཞིག་གི་བར་དུ་ཨ་ལོང་གཅིག་གིས་སྦྲེལ་བ་དང་། དེ་བཞིན་དུ་ཁོས་པང་ལེབ་གཉིས་དེ་ལྟར་ཟུར་གཉིས་ལ་བཟོས། 30 དེ་ལྟར་པང་ལེབ་བརྒྱད་དང་དེ་དག་ལ་དངུལ་གྱི་ཞབས་ར་བཅུ་དྲུག་དང་། པང་ལེབ་རེ་རེ་ལ་ཞབས་ར་གཉིས་བཅས་ཡོད་དོ། །

31 དེ་ནས་ཁོས་སེང་ལྡེང་ཤིང་གིས་འཕྲེད་རྒྱུག་རྣམས་བཟོས་ཏེ། གུར་མཆོག་གི་ལོགས་གཅིག་གི་པང་ལེབ་རྣམས་ཀྱི་ཕྱིར་འཕྲེད་རྒྱུག་ལྔ་དང་། 32 གུར་མཆོག་གི་ལོགས་གཞན་ལ་ཡོད་པའི་པང་ལེབ་རྣམས་ཀྱི་ཕྱིར་འཕྲེད་རྒྱུག་ལྔ་དང་། རྒྱབ་ལོགས་ཏེ་ནུབ་ཕྱོགས་ཀྱི་པང་ལེབ་རྣམས་ཀྱི་ཕྱིར་ཡང་འཕྲེད་རྒྱུག་ལྔ་བཅས་བཟོས། 33 ཡང་ཁོས་པང་ལེབ་རྣམས་ཀྱི་དཀྱིལ་དུ་ཡོད་པའི་འཕྲེད་རྒྱུག་དག་སྣེ་གཅིག་ནས་སྣེ་གཞན་དུ་སླེབས་པར་བྱས་ཤིང་། 34 པང་ལེབ་དེ་དག་ཁོས་གསེར་གྱིས་གཡོགས་པ་དང་། དེ་དག་གི་འཕྲེད་རྒྱུག་འཛིན་པའི་ཨ་ལོང་རྣམས་གསེར་དུ་བྱས་ཤིང་། ཡང་འཕྲེད་རྒྱུག་དག་གསེར་གྱིས་གཡོགས་སོ། །

35 ཡང་ཁོས་ཡོལ་བ་ཞིག་བཟོས་ཤིང་། དེའི་རྒྱུ་ནི་བལ་སྐུད་མཐིང་ག་དང་། རྒྱ་སྨུག་དང་། མཚལ་དམར་དང་། སོ་རས་སྲབ་བུ་བསྒྲིམས་པ་ཅན་བཅས་ཡིན་ཞིང་། ཡང་དེ་ལ་འཐག་མཁན་ལག་རྩལ་ཅན་གྱི་ལས་བཞིན་དུ་ཀེ་རུབ་ཀྱི་གཟུགས་བརྙན་དང་ལྡན་པ་རྣམས་བཟོས་ཤིང་། 36 ཁོས་ཡོལ་བའི་ཕྱིར་སེང་ལྡེང་ཤིང་གི་ཀ་བ་བཞི་བཟོས་ཤིང་གསེར་གྱིས་གཡོགས་པ་དང་། དེ་དག་གི་ཀྱུ་རྣམས་གསེར་ཡིན་པ་དང་། དེ་དག་གི་ཕྱིར་དངུལ་གྱི་ཞབས་ར་བཞི་བླུགས་སོ། ། 37 ཁོས་གུར་མཆོག་གི་སྒོ་ལ་སྒོ་ཡོལ་ཞིག་བཟོས་ཏེ། དེའི་རྒྱུ་ནི་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་། སོ་རས་སྲབ་བུ་བསྒྲིམས་པ་ཅན་ཡིན་ཏེ། འཐག་མཁན་གྱི་ལས་བཞིན་དུ་བཟོས། 38 ཡང་ཁོས་ཀ་བ་ལྔ་དང་སོ་སོའི་ཀྱུ་དང་བཅས་བཟོས་ཤིང་། ཀ་མགོ་རྣམས་དང་། ཁ་ཐུར་དག་གསེར་གྱིས་གཡོགས་པ་དང་། དེའི་ཞབས་ར་ལྔ་ནི་ལི་ཡིས་བཟོས་པ་ཡིན་ནོ། །

ལེའུ་སོ་བདུན་པ།

ཤུར་སྒམ་བཟོས་པའི་སྐོར།

1 ཡང་པི་ཟིད་ཨེལ་གྱིས་སེང་ལྡེང་ཤིང་གིས་ཤུར་སྒམ་བཟོས་པ་དང་། དེའི་རིང་ཚད་ལ་ཁྲུ་གཉིས་དང་ཕྱེད། ཞེང་ཚད་ལ་ཁྲུ་གཅིག་དང་ཕྱེད། མཐོ་ཚད་ལ་ཁྲུ་གཅིག་དང་ཕྱེད་ཀའོ། ། 2 ཁོས་དེའི་ཕྱི་ནང་གཉིས་གསེར་བཙོ་མས་གཡོགས་པ་དང་། དེའི་མཐའ་འཁོར་ལ་གསེར་གྱི་མུ་ཁྱུད་ཅིག་བཟོས། 3 ཡང་ཁོས་གསེར་གྱི་ཨ་ལོང་བཞི་བླུགས་ནས་དེའི་སུག་པ་བཞི་ལ་སྦྱར་བ་དང་། ཨ་ལོང་གཉིས་ལོགས་གཅིག་དང་ཨ་ལོང་གཞན་གཉིས་པོ་ལོགས་ཅིག་ཤོས་ལ་སྦྱར། 4 ཡང་ཁོས་སེང་ལྡེང་ཤིང་གིས་རྒྱུག་པ་གཉིས་བཟོས་ནས་དེ་གསེར་གྱིས་གཡོགས་པ་དང་། 5 ཤུར་སྒམ་དེ་འཁུར་བའི་ཕྱིར་རྒྱུག་པ་གཉིས་ཤུར་སྒམ་གྱི་ལོགས་གཉིས་ཀའི་ཨ་ལོང་རྣམས་ལ་བརྒྱུས་སོ། ། 6 ཡང་ཁོས་གསེར་བཙོ་མས་ཐུགས་རྗེའི་བཞུགས་ཁྲི་བཟོས་ཤིང་དེའི་རིང་ཚད་ནི་ཁྲུ་གཉིས་དང་ཕྱེད། ཞེང་ཚད་ལ་ཁྲུ་གཅིག་དང་ཕྱེད་ཀའོ། ། 7 ཐུགས་རྗེའི་བཞུགས་ཁྲི་ཡི་སྣེ་མོ་གཉིས་ལ་གསེར་གྱིས་འབུར་རྡུང་བྱས་པའི་ཀེ་རུབ་ཀྱི་གཟུགས་བརྙན་གཉིས་བཟོས་ཤིང་། 8 ཀེ་རུབ་གཅིག་སྣེ་མོ་གཅིག་ལ་བཞག་པ་དང་། ཀེ་རུབ་ཅིག་ཤོས་སྣེ་མོ་གཞན་དེ་ལ་བཞག་སྟེ། ཀེ་རུབ་གཉིས་ནི་ཐུགས་རྗེའི་བཞུགས་ཁྲི་ཡི་སྣེ་མོ་གཉིས་ལ་དངོས་པོ་གཅིག་ཏུ་སྦྲེལ་བཟོ་བྱས། 9 དེ་གཉིས་ཀྱིས་གཤོག་པ་གྱེན་དུ་བརྐྱངས་ནས་ཐུགས་རྗེའི་བཞུགས་ཁྲི་གཡོགས་ཡོད་པ་དང་། ཕན་ཚུན་ལ་གདོང་གཏད་པ་དང་ཡང་དེ་གཉིས་ཀྱི་ཞལ་ངོ་ནི་བཞུགས་ཁྲི་ལ་འཁོར་ནས་ཡོད་དོ། །

སྤྱན་བསྟར་བག་ལེབ་ཀྱི་སྒྲོག་ཙེ་བཟོས་པའི་སྐོར།

10 ཡང་ཁོས་སེང་ལྡེང་ཤིང་གིས་སྒྲོག་ཙེ་ཞིག་བཟོས་ཤིང་། དེའི་རིང་ཚད་ལ་ཁྲུ་གཉིས། ཞེང་ཚད་ལ་ཁྲུ་གཅིག མཐོ་ཚད་ལ་ཁྲུ་གཅིག་དང་ཕྱེད་ཀ་བཅས་ཡོད། 11 ཁོས་དེ་གསེར་བཙོ་མས་གཡོགས་པ་དང་དེའི་མཐའ་འཁོར་ལ་གསེར་གྱི་མུ་ཁྱུད་ཅིག་བཟོས། 12 ཁོས་མུ་ཁྱུད་དེའི་འགབ་ཏུ་ཡང་མཐོ་ཚད་ལ་སོར་བཞི་ཅན་གྱི་མཐའ་རྒྱན་ཞིག་བཟོས་པ་དང་། དེའི་སྟེང་དུ་ཡང་གསེར་གྱི་མུ་ཁྱུད་ཅིག་སྦྱར། 13 ཡང་དེ་ལ་གསེར་གྱི་ཨ་ལོང་བཞི་བཟོས་ཏེ། དེའི་གྲུ་བཞིའི་སུག་པ་བཞི་ལ་སྦྱར། 14 ཨ་ལོང་དེ་དག་མཐའ་རྒྱན་གྱི་འཁྲིས་སུ་སྦྱར་ཏེ་སྒྲོག་ཙེ་འཁུར་བའི་ཕྱིར་དེ་དག་ནི་རྒྱུག་པ་རྣམས་ཀྱི་བསྐོན་ས་བྱས། 15 སྒྲོག་ཙེ་འཁུར་བའི་ཕྱིར་ཁོས་རྒྱུག་པ་དེ་རྣམས་སེང་ལྡེང་ཤིང་གིས་བཟོས་ཏེ་གསེར་གྱིས་གཡོགས་ཤིང་། 16 སྒྲོག་ཙེ་སྟེང་གི་ཡོ་བྱད་ཐམས་ཅད་དེ། གཞོང་པ་དང་སྡེར་མ་དང་། སྐྱེམས་མཆོད་འབུལ་བྱེད་ཨུ་ལུ་དང་བུམ་པ་བཅས་གསེར་བཙོ་མས་བཟོས་སོ། །

སྒྲོན་སྟེགས་བཟོས་པའི་སྐོར།

17 ཡང་ཁོས་སྒྲོན་སྟེགས་དེ་གསེར་བཙོ་མས་བཟོས་ཤིང་། སྒྲོན་སྟེགས་དང་དེའི་ཞབས་ར་དང་སྟེགས་རྐང་བཅས་འབུར་རྡུང་གིས་བཟོས་པ་དང་། དེའི་སྒྲོན་ཕོར་དང་། གང་བུའི་གཟུགས་དང་མེ་ཏོག་གི་དབྱིབས་ཚུགས་བཅས་སྒྲོན་སྟེགས་དང་དངོས་པོ་གཅིག་ཏུ་སྦྲེལ་བཟོ་བྱས། 18 སྒྲོན་སྟེགས་ཀྱི་ལོགས་གཉིས་ནས་གེལ་པ་དྲུག་ཐོན་པར་བྱས་ཤིང་། སྒྲོན་སྟེགས་ཀྱི་ལོགས་གཅིག་ནས་གེལ་པ་གསུམ་དང་ལོགས་ཅིག་ཤོས་སུ་གེལ་པ་གསུམ་ཐོན་པར་བྱས། 19 ལོགས་གཉིས་ཀའི་གེལ་པ་རེ་ལ་སྟར་སྡོང་གི་མེ་ཏོག་ལྟར་བྱས་པའི་སྒྲོན་ཕོར་གསུམ་རེ་ཡོད་པ་དང་། སྒྲོན་ཕོར་རེ་རེའི་སྟེགས་རྐང་དུ་གང་བུའི་གཟུགས་ཤིག་དང་། མེ་ཏོག་གཟུགས་ཤིག་བཅས་ཡོད་པར་བྱས། སྒྲོན་སྟེགས་ཀྱི་སྤྱི་སྡོམ་གེལ་པ་དྲུག་པོ་ཕན་ཚུན་ཆ་མཚུངས་པར་བྱས། 20 ཡང་སྒྲོན་སྟེགས་རྐང་པའི་སྟར་སྡོང་གི་མེ་ཏོག་ལྟར་བྱས་པའི་སྒྲོན་ཕོར་བཞི་ལ་གང་བུའི་གཟུགས་ཤིག་དང་མེ་ཏོག་གཟུགས་ཤིག་བཅས་ཡོད་པར་བྱས། 21 དེའི་གེལ་པ་ཟུང་གཅིག་གི་འོག་ཏུ་གང་བུའི་གཟུགས་ཤིག དེའི་གེལ་པ་གཞན་ཟུང་གི་འོག་ཏུའང་གང་བུའི་གཟུགས་ཤིག་སྟེ། དེ་ལྟར་སྒྲོན་སྟེགས་ལས་བྱུང་བའི་གེལ་པ་དྲུག་པོ་ལ་ཡོད་པར་བྱས། 22 གང་བུའི་གཟུགས་རྣམས་དང་གེལ་པ་རྣམས་ནི་མུ་འབྲེལ་དུ་འབུར་རྡུང་བྱས་པའི་གསེར་བཙོ་མས་བཟོས་སོ། ། 23 ཡང་ཁོས་དེ་ལ་སྒྲོན་མེ་བདུན་དང་དེའི་སྡོང་རས་གཅོད་བྱེད་སྐམ་ཆུང་དང་ཀ་ཏོ་ར་རྣམས་གསེར་བཙོ་མས་བཟོས། 24 སྒྲོན་སྟེགས་དང་དེའི་ཡོ་བྱད་ཐམས་ཅད་གསེར་བཙོ་མ་རྡོ་ཚད་གཅིག་གིས་བཟོས་སོ། །

སྤོས་ཁྲི་བཟོས་པའི་སྐོར།

25 ཡང་ཁོས་སེང་ལྡེང་ཤིང་གིས་སྤོས་ཁྲི་བཟོས་ཏེ། དེའི་རིང་ཚད་ལ་ཁྲུ་གཅིག་དང་། ཞེང་ཚད་ལ་ཁྲུ་གཅིག་སྟེ་གྲུ་བཞི་མ་ཞིག་ཡིན་ལ། ཡང་དེའི་མཐོ་ཚད་ལ་ཁྲུ་གཉིས་ཡིན་པར་བྱས་ཤིང་། རུ་ཐུར་རྣམས་སྤོས་ཁྲི་དང་དངོས་པོ་གཅིག་ཏུ་སྦྲེལ་བཟོ་བྱས། 26 ཁོས་དེའི་ཐོག་དང་ལོགས་བཞི་དང་རུ་ཐུར་རྣམས་གསེར་བཙོ་མས་གཡོགས་ཏེ། དེའི་མཐའ་འཁོར་ལ་གསེར་གྱི་མུ་ཁྱུད་ཅིག་བཟོས། 27 ཡང་མུ་ཁྱུད་འོག་ནས་ཁ་གཏད་ཀྱི་ལོགས་གཉིས་ཀར་གསེར་གྱི་ཨ་ལོང་གཉིས་བཟོས་པ་དང་། དེ་ནི་རྒྱུག་པ་གཉིས་བསྐོན་ས་བྱས་ཤིང་། སྤོས་ཁྲི་འཁུར་བའི་ཕྱིར་ཡིན། 28 རྒྱུག་པ་དེ་གཉིས་སེང་ལྡེང་ཤིང་གིས་བཟོས་ཏེ་གསེར་གྱིས་གཡོགས་སོ། །

29 ཡང་སྤོས་ཆུ་བཟོ་མཁན་གྱི་ལུགས་བཞིན་དུ། ཁོས་འབྱུག་སྣུམ་དམ་པ་དང་དྲི་ཞིམ་སླད་མེད་ཀྱི་བདུག་སྤོས་ནི་བསུང་རྫས་ནས་བཟོས་སོ། །

ལེའུ་སོ་བརྒྱད་པ།

མཆོད་ཁྲི་དང་གཞོང་པ་བཟོས་པའི་སྐོར།

1 ཡང་པི་ཟིད་ཨེལ་གྱིས་སེང་ལྡེང་ཤིང་གིས་སྦྱིན་སྲེག་གི་མཆོད་ཁྲི་བཟོས་ཤིང་། དེའི་རིང་ཚད་ནི་ཁྲུ་ལྔ་དང་ཞེང་ཚད་ནི་ཁྲུ་ལྔ་སྟེ་གྲུ་བཞི་མ་ཞིག་ཡིན་ཞིང་། མཐོ་ཚད་ནི་ཁྲུ་གསུམ་ཡིན། 2 དེའི་ཟུར་བཞི་ལ་རུ་ཐུར་བཞི་བཟོས་པ་དང་། རུ་ཐུར་བཞི་ནི་མཆོད་ཁྲི་དང་གཅིག་པར་སྦྲེལ་ཞིང་། མཆོད་ཁྲི་ལི་ཡིས་གཡོགས་པ་རེད། 3 ཡང་ཁོས་མཆོད་ཁྲིའི་གཞོང་པ་རྣམས་དང་མེ་ཁྱེམ་དང་། མཆོད་སྡེར་དང་ཤ་འཛིན་ཁ་དབྲག་དང་མེ་ཕོར་བཅས་བཟོས་ཤིང་། ཡོ་བྱད་དེ་ཐམས་ཅད་ལི་ཡིས་བཟོས། 4 ཡང་རྒྱུ་ལི་ཡིན་པའི་ཐག་མིག་ཅིག་བཟོས་ཏེ། ཐག་མིག་ནི་མཆོད་ཁྲིའི་མུ་ཁྱུད་ཀྱི་འགབ་ལ་བཅུག་ཅིང་། མཆོད་ཁྲིའི་མཐོ་ཚད་ཀྱི་ཕྱེད་ཙམ་ལ་སླེབས་སུ་བཅུག་པ་དང་། 5 ཐག་མིག་དེའི་གྲུ་ག་བཞི་ལ་ལི་ཡི་ཨ་ལོང་རེ་བླུགས་པ་དང་། དེ་དག་ནི་རྒྱུག་པ་གཉིས་བསྐོན་ས་ཡིན་པའི་ཕྱིར་རོ། ། 6 ཁོས་སེང་ལྡེང་ཤིང་གིས་རྒྱུག་པ་བཟོས་ནས་དེ་གཉིས་ལི་ཡིས་གཡོགས་པ་དང་། 7 རྒྱུག་པ་ནི་མཆོད་ཁྲིའི་ལོགས་གཉིས་ཀྱི་ཨ་ལོང་རྣམས་སུ་བརྒྱུས་ཤིང་མཆོད་ཁྲི་འཁུར་བའི་ཕྱིར་ཡིན་ལ། ཡང་པང་ལེབ་ཀྱིས་མཆོད་ཁྲི་བཟོས་ཤིང་། དེའི་ནང་སྟོང་པ་ཡིན་ནོ། །

8 ཡང་ཁོས་ལི་ཡི་གཞོང་པ་དང་དེའི་སྟེགས་བུ་བཟོས་ཤིང་། དེ་གཉིས་ནི་མཇལ་འཕྲད་གུར་མཆོག་གི་སྒོ་འགྲམ་ནས་ཞབས་ཕྱི་བྱེད་པའི་བུད་མེད་རྣམས་ཀྱི་མེ་ལོང་གིས་བཟོས་པའོ། །

ཁྱམས་ར་བཟོས་པའི་སྐོར།

9 དེ་ནས་ཁོས་ཁྱམས་ར་བཟོས་ཏེ། ལྷོ་ཕྱོགས་ཀྱི་ཁྱམས་ཡོལ་རྣམས་ནི་སོ་རས་སྲབ་བུ་བསྒྲིམས་པ་ཅན་གྱིས་བྱས་ཤིང་། དེའི་རིང་ཚད་ལ་ཁྲུ་བརྒྱ་ཡོད། 10 དེའི་ཀ་བ་ཉི་ཤུ་དང་དེ་དག་གི་ཞབས་ར་ཉི་ཤུ་ནི་ལི་ཡིས་བཟོས་པ་དང་། ཀ་བའི་ཀྱུ་རྣམས་དང་དེ་དག་གི་ཁ་ཐུར་རྣམས་དངུལ་གྱིས་བཟོས། 11 ཡང་བྱང་ཕྱོགས་ཀྱི་ཁྱམས་ཡོལ་རྣམས་ལ་ཡང་རིང་ཚད་ཁྲུ་བརྒྱ་ཡོད་ཅིང་། དེའི་ཀ་བ་ཉི་ཤུ་དང་དེ་དག་གི་ཞབས་ར་ཉི་ཤུ་ལི་ཡིས་བཟོས་པ་དང་། ཀ་བའི་ཀྱུ་དང་ཁ་ཐུར་རྣམས་དངུལ་གྱིས་བཟོས། 12 ཡང་ཁྱམས་རའི་ནུབ་ཕྱོགས་ཀྱི་ཡོལ་བ་རྣམས་ཀྱི་ཞེང་ཚད་ལ་ཁྲུ་ལྔ་བཅུ་ཡོད་ལ། དེར་ཀ་བ་བཅུ་དང་ཞབས་ར་བཅུ་བཟོས་ཤིང་། ཀ་བའི་ཀྱུ་དང་ཁ་ཐུར་རྣམས་དངུལ་གྱིས་བྱས་སོ། ། 13 ཤར་ཕྱོགས་ཀྱི་ཁྱམས་ཡོལ་གྱི་ཞེང་ལའང་ཁྲུ་ལྔ་བཅུ་ཡོད་པ་དང་། 14 སྒོའི་ལོགས་གཅིག་གི་ཡོལ་བ་ལ་ཁྲུ་བཅོ་ལྔ་དང་། དེ་ལ་ཀ་བ་གསུམ་དང་ཞབས་ར་གསུམ་ཡོད། 15 དེ་བཞིན་དུ་སྒོའི་ལོགས་ཅིག་ཤོས་དེ་ལའང་དེ་བཞིན་བྱས། ཁྱམས་རའི་སྒོའི་ལོགས་རེ་ལ་ཡོལ་བ་ཁྲུ་བཅོ་ལྔ་དང་། ཀ་བ་གསུམ་དང་། ཞབས་ར་གསུམ་ཡོད། 16 ཁྱམས་ཡོལ་ཐམས་ཅད་ཀྱི་རྒྱུ་ནི་སོ་རས་སྲབ་བུ་བསྒྲིམས་པ་ཅན་ཡིན། 17 ཀ་བ་རྣམས་ཀྱི་ཞབས་ར་རྣམས་ལི་དང་ཀ་བའི་ཀྱུ་རྣམས་དང་ཁ་ཐུར་རྣམས་ནི་དངུལ་དང་། ཀ་མགོ་རྣམས་ཀྱང་དངུལ་གྱིས་གཡོགས་ཤིང་། ཁྱམས་རའི་ཀ་བ་ཐམས་ཅད་ཀྱི་རྒྱུག་པ་རྣམས་ཀྱང་དངུལ་གྱིས་བཟོས་སོ། ། 18 ཁྱམས་རའི་སྒོ་ཡོལ་དེའི་རྒྱུ་ནི་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་། སོ་རས་སྲབ་བུ་བསྒྲིམས་པ་ཅན་གྱིས་འཐག་མཁན་གྱི་ལས་བཞིན་བྱས་ཤིང་། དེའི་རིང་ཚད་ནི་ཁྲུ་ཉི་ཤུ་དང་མཐོ་ཚད་ལ་ཁྲུ་ལྔ་བཟོས་པ་དང་། མཐོ་ཚད་དེ་ནི་ཁྱམས་ཡོལ་རྣམས་དང་མཐུན། 19 དེའི་ཀ་བ་བཞི་དང་ཞབས་ར་བཞི་ནི་ལི་དང་། ཀ་བའི་ཀྱུ་དང་ཁ་ཐུར་རྣམས་ནི་དངུལ་གྱིས་བཟོས་ཤིང་། ཀ་མགོ་རྣམས་ནི་དངུལ་གྱིས་གཡོགས། 20 གུར་མཆོག་དང་ཁྱམས་རའི་མཐའ་འཁོར་གྱི་ཕུར་བ་ཐམས་ཅད་ལི་ཡིས་བཟོས་སོ། །

གུར་མཆོག་གི་རྒྱུ་ཆའི་སྐོར།

21 མོ་ཤེ་ཡིས་བཀའ་གནང་བ་བཞིན་དུ་ལེ་ཝི་པས་ཞབས་འདེགས་སྐོར་ལ་རྩིས་གྲངས་བླངས་ཤིང་། མཆོད་དཔོན་ཨ་རོན་གྱི་བུ་ཨི་ཐ་མཱཪ་གྱིས་རྩིས་ཐོར་བཀོད་པའི་གུར་མཆོག་གམ་དཔང་པོའི་གུར་མཆོག་གི་རྒྱུ་ཆའི་སྡོམ་ནི་འདི་ལྟར་ཏེ། 22 དཀོན་མཆོག་ཡ་ཝཱེས་མོ་ཤེ་ལ་བཀའ་ཅི་གནང་བ་བཞིན་དུ་བཟོ་མཁན་པི་ཟིད་ཨེལ་ཡིན་ལ། ཁོ་ནི་ཨོའུ་རེལ་གྱི་བུ་ཡིན་ཞིང་། ཨོའུ་རེལ་ནི་ཡ་ཧུ་དཱ་ཚོ་པའི་ཧུ་རཱ་ཡི་བུ་ཡིན་པ་དང་། 23 དཱན་ཚོ་པའི་ཨ་ཧི་སཱ་མག་གི་བུ་ཨོ་ཧོ་ལི་ཨབ་ནི་པི་ཟིད་ཨེལ་གྱི་ལས་གྲོགས་ཡིན་ཞིང་། ཁོ་ནི་བརྐོ་བཟོ་དང་ལས་ཀ་བྱེད་པའི་ལག་རྩལ་ཅན་དང༌། བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་སོ་རས་སྲབ་བུའི་འཐག་བཟོ་པའང་ཡིན་ནོ། །

24 དེ་སྔར་ཕུལ་ཟིན་པའི་གསེར་ཐམས་ཅད་དེ། གནས་མཆོག་བཟོ་བའི་ལས་ཀུན་གྱི་ཕྱིར་གཡོབ་མཆོད་དུ་ཕུལ་བའི་གསེར་ནི་གནས་མཆོག་གི་སྲང་བཞིན་དུ་རྡོ་ཚད་ཉི་ཤུ་ཉེར་དགུ་དང་གསེར་སྲང་བདུན་བརྒྱ་སུམ་ཅུ་ཡིན། 25 མི་ཚོགས་ཀྱི་གྲངས་རྩིས་ལས་བྱུང་བའི་དངུལ་ནི་གནས་མཆོག་གི་སྲང་བཞིན་དུ་རྡོ་ཚད་བརྒྱ་དང་། དངུལ་སྲང་ཆིག་སྟོང་བདུན་བརྒྱ་བདུན་ཅུ་དོན་ལྔ་ཡིན། 26 མི་ཚོགས་ཀྱི་གྲངས་ཀ་རྩིས་པ་ལ་ལོ་ཉི་ཤུ་ཡན་གྱི་སྐྱེས་པའི་གྲངས་ནི་དྲུག་འབུམ་སུམ་སྟོང་ལྔ་བརྒྱ་ལྔ་བཅུ་ཡིན། དེ་རེ་རེ་ནས་དངུལ་ཁྲལ་པེ་ཁཱ་གཅིག་རེ་ཕུལ། པེ་ཁཱའི་ལྗིད་ཚད་ནི་གནས་མཆོག་གི་སྲང་བཞིན་གྱི་དངུལ་སྲང་ཕྱེད་ཀ་དང་འདྲ། 27 དངུལ་རྡོ་ཚད་བརྒྱ་ཡོད་པ་དེ་གནས་མཆོག་གི་ཞབས་ར་དང་ཡོལ་བའི་ཞབས་ར་རྣམས་བླུག་པའི་ཕྱིར་ཡིན་ཏེ། ཞབས་ར་བརྒྱ་ལ་རྡོ་ཚད་བརྒྱ། ཞབས་ར་རེ་ལ་རྡོ་ཚད་གཅིག་བཅས་སོ། ། 28 དངུལ་སྲང་ཆིག་སྟོང་བདུན་བརྒྱ་བདུན་ཅུ་དོན་ལྔ་དེ་ཡིས་ཀ་བའི་ཀྱུ་རྣམས་བཟོས་པ་དང་། ཀ་མགོ་རྣམས་གཡོགས་པ་དང་། ད་དུང་ཁ་ཐུར་རྣམས་ཀྱང་བཟོས་སོ། ། 29 ཡང་དེ་སྔར་གཡོབ་མཆོད་དུ་ཕུལ་ཟིན་པའི་ལི་སྟེ། རྡོ་ཚད་བདུན་ཅུ་དང་སྲང་ཉིས་སྟོང་བཞི་བརྒྱ་ཡོད། 30 དེ་ལས་མཇལ་འཕྲད་གུར་མཆོག་གི་སྒོའི་ཞབས་ར་རྣམས་དང་། ལི་ཡིན་པའི་མཆོད་ཁྲི་དང་། དེའི་ལི་ཡིན་པའི་ཐག་མིག་དང་མཆོད་ཁྲིའི་ཡོ་བྱད་ཐམས་ཅད་དང་། 31 ཕྱོགས་བཞི་ལ་བསྐོར་ཡོད་པའི་ཁྱམས་རའི་ཞབས་ར་རྣམས་དང་། ཁྱམས་སྒོའི་ཞབས་ར་རྣམས་དང་། གུར་མཆོག་གི་ཕུར་བ་ཐམས་ཅད་དང་ཕྱོགས་བཞི་ལ་བསྐོར་ཡོད་པའི་ཁྱམས་རའི་ཕུར་བ་ཐམས་ཅད་བཅས་བཟོས་སོ། །

ལེའུ་སོ་དགུ་པ།

མཆོད་དཔོན་གྱི་འཕགས་གོས།

1 གནས་དམ་པ་ནས་ཞབས་ཕྱི་བྱེད་པའི་ཕྱིར་པི་ཟིད་ཨེལ་སོགས་ཀྱིས་ཐགས་ཞིབ་མོར་བཏགས་པའི་གོས་རྣམས་བཟོས་པ་ནི། བལ་སྐུད་མཐིང་ག་དང་རྒྱ་སྨུག་དང་མཚལ་དམར་བཅས་ཀྱིས། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་དུ་འཕགས་གོས་དམ་པ་རྣམས་ཨ་རོན་གྱི་ཕྱིར་བཟོས་སོ། ། 2 ཁོས་བེར་ཐུལ་གྱི་རྒྱུ་ནི་གསེར་སྐུད་དང་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་སོ་རས་སྲབ་བུ་བསྒྲིམས་པ་ཅན་དང་། 3 དེ་དག་གིས་གསེར་ནི་ལེབ་མོ་སྲབ་བུར་བརྡུངས་ནས་སྐུད་པ་དྲས་ཤིང་། བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་སོ་རས་སྲབ་བུ་བཅས་ཀྱིས་འཐག་མཁན་ལག་རྩལ་ཅན་གྱི་ལས་བཞིན་དུ་ཆ་མཚུངས་པར་སྦྱར། 4 བེར་ཐུལ་ལ་ཡང་དཔུང་པའི་ཕྲག་ཁེབས་གཉིས་བཟོས་ཤིང་། བེར་ཐུལ་གྱི་ཕྲག་མགོ་གཉིས་ལ་སྦྲེལ་ཞིང་འཆིང་བར་བྱས། 5 ཡང་བེར་ཐུལ་དང་འབྲེལ་བའི་སྐེད་ཆིངས་མཆོར་པོ་ཅན་ནི་བེར་ཐུལ་གྱི་བཟོ་ཚུལ་དང་གཅིག་མཚུངས་ཡིན་ཞིང་། དེའི་རྒྱུ་ནི་གསེར་སྐུད་དང་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་སོ་རས་སྲབ་བུ་བསྒྲིམས་པ་ཅན་ཡིན་ཏེ། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་ནོ། །

6 ཡང་དེ་དག་གིས་གཟི་གཉིས་སྟ་གོན་བྱས་ནས་གསེར་གྱི་འབུར་ཀོང་གིས་བསྐོར་བ་དང་དམ་ཕྲུག་བརྐོ་བ་བཞིན་དུ་གཟི་གཉིས་ཀྱི་སྟེང་དུ་ཡེས་ར་ཨེལ་གྱི་བུ་རྣམས་ཀྱི་མིང་བརྐོས། 7 རྡོ་དེ་གཉིས་བེར་ཐུལ་གྱི་དཔུང་པའི་ཕྲག་ཁེབས་གཉིས་ལ་སྦྱར་ཅིང་། ཡེས་ར་ཨེལ་གྱི་བུ་རྣམས་ལ་རྗེས་དྲན་བྱེད་པའི་ཕྱིར་རོ། །དེ་ནི་དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་ནོ། །

བྲང་རྒྱན་བཟོས་པའི་སྐོར།

8 ཡང་པི་ཟིད་ཨེལ་གྱིས་བྲང་རྒྱན་དེ་བཟོས་ལ། དེ་ནི་བཟོ་བ་ལག་རྩལ་ཅན་གྱིས་བྱས་པ་དང་བེར་ཐུལ་གྱི་བཟོ་ཚུལ་བཞིན་དུ་བཟོས། དེ་ནི་གསེར་སྐུད་དང་བལ་སྐུད་མཐིང་ག་དང་རྒྱ་སྨུག་དང་མཚལ་དམར་དང་སོ་རས་སྲབ་བུ་བསྒྲིམས་པ་ཅན་གྱིས་བཟོས་ཟིན་ཏོ། ། 9 དེ་ནི་གྲུ་བཞི་མ་ཞིག་ཡིན་ལ། རིང་ཚད་ལ་མཐོ་གང་དང་ཞེང་ལ་ཡང་མཐོ་གང་ཡོད་དེ་ཉིས་ལྟེབ་ཡིན། 10 དེ་ལ་ཕ་ལམ་ཤུར་ཕྲེང་བཞིའི་ཕྲ་བཏབ་ཡོད་དེ། ཤུར་ཕྲེང་དང་པོ་ནི་པདྨ་རཱ་ག་དང་། སྤྲིན་རྡོ། མ་རྒད་བཅས་གསུམ་དང་། 11 ཤུར་ཕྲེང་གཉིས་པ་ནི་གཡུ་དང་ཨིནྡྲ་ནཱི་ལ་དང་རྡོ་རྗེ་ཕ་ལམ་བཅས་གསུམ། 12 ཤུར་ཕྲེང་གསུམ་པ་ནི་རྟ་ཀླད་སྨུག་པོ་དང་། ཤེལ་རྡོ་དང་། མུ་མེན་བཅས་གསུམ། 13 ཤུར་ཕྲེང་བཞི་པ་ནི་བཻཌཱུརྱ་ལྗང་སེར་དང་། གཟི་དང་གཡང་ཊི་སྔོན་པོ་བཅས་གསུམ་སྟེ། དེ་དག་ནི་གསེར་གྱི་འབུར་ཀོང་ལ་བཏབ། 14 རིན་པོ་ཆེ་དེ་དག་གིས་ཡེས་ར་ཨེལ་གྱི་བུ་རྣམས་ཀྱི་མིང་གི་མཚོན་རྟགས་བྱེད་ཅིང་མིང་ལྟར་བཅུ་གཉིས་ཡོད་དེ། དམ་ཕྲུག་བཞིན་དུ་རིན་པོ་ཆེ་རེ་རེའི་སྟེང་དུ་ཡེས་ར་ཨེལ་གྱི་ཚོ་པ་བཅུ་གཉིས་པོའི་མིང་རེ་རེ་བཞིན་དུ་བརྐོས་ཟིན་ཏོ། ། 15 དེ་དག་གིས་བྲང་རྒྱན་ལ་གསེར་བཙོ་མས་བསླེས་པའི་ཉག་ཐག་བཟོས་ཤིང་། 16 གསེར་གྱི་འབུར་ཀོང་གཉིས་དང་ཨ་ལོང་གཉིས་བཟོས་ཏེ་ཨ་ལོང་གཉིས་བྲང་རྒྱན་གྱི་གྲུ་ག་གཉིས་ལ་སྦྱར། 17 ཡང་གསེར་གྱི་ཉག་ཐག་དེ་གཉིས་ནི་བྲང་རྒྱན་གྱི་གྲུ་ག་རུ་ཡོད་པའི་ཨ་ལོང་གཉིས་ལ་བརྒྱུས་ཡོད་ཅིང་། 18 དེ་ནས་ཉག་ཐག་གི་སྣེ་གཉིས་འབུར་ཀོང་གཉིས་ལ་བཅུག་སྟེ། བེར་ཐུལ་གྱི་དཔུང་པའི་ཕྲག་ཁེབས་ཀྱི་མདུན་ལོགས་ལ་སྦྱར། 19 ཡང་ཁོས་གསེར་གྱི་ཨ་ལོང་གཞན་གཉིས་བཟོས་ནས་བྲང་རྒྱན་གྱི་གྲུ་ག་གཉིས་ལ་སྦྱར་ཅིང་། སྦྱོར་ས་དེ་ནི་བྲང་རྒྱན་གྱི་ཟུར་ཁ་ཡིན་ལ་བྲང་རྒྱན་དང་བེར་ཐུལ་གྱི་བར་མཚམས་ཀྱང་ཡིན། 20 ཡང་ཁོས་གསེར་གྱི་ཨ་ལོང་གཉིས་བཟོས་ནས། བེར་ཐུལ་གྱི་དཔུང་པའི་ཕྲག་ཁེབས་གཉིས་ཀྱི་མདུན་ལོགས་ཀྱི་འོག་དང་སྐེད་ཆིངས་མཆོར་པོ་ཅན་གྱི་འབྲེལ་སའི་ཅུང་ཟད་གོང་དུ་བཅུག་ཅིང་། 21 བྲང་རྒྱན་དེ་བེར་ཐུལ་གྱི་སྐེད་ཆིངས་མཆོར་པོ་ཅན་དང་དམ་དུ་འབྲེལ་བ་དང་བེར་ཐུལ་ལས་མི་འཆོར་བའི་ཕྱིར། བྲང་རྒྱན་གྱི་ཨ་ལོང་དེ་བེར་ཐུལ་གྱི་ཨ་ལོང་ལ་སྡེམ་ཐག་སྔོན་པོ་ཡིས་བསྡམས་ཤིང་། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་ནོ། །

འཕགས་གོས་གཞན་རྣམས་བཟོས་པའི་སྐོར།

22 པི་ཟིད་ཨེལ་གྱིས་ཡང་བེར་ཐུལ་འོག་གི་གོས་རིང་ནི་ཁ་དོག་སྔོན་པོས་འཐག་བཟོའི་ལུགས་ལྟར་བྱས་ཤིང་། 23 དེའི་སྟོད་དཀྱིལ་དུ་མགོའི་ཕྱིར་ཁུང་བུ་ཞིག་བཞག་ཅིང་། དེའི་མཐའ་འཁོར་ལ་འཐག་བཟོ་བྱས་པའི་གོང་བ་ཞིག་ཀྱང་བཟོས་ཏེ། མི་རལ་བའི་ཕྱིར་གོ་ཁྲབ་ཀྱི་གོང་བ་ལྟར་དུ་བཟོས། 24 ཡང་དེའི་གོས་འདབ་ཀྱི་མཐའ་འཁོར་དུ་བལ་སྐུད་མཐིང་ག་དང་རྒྱ་སྨུག མཚལ་དམར་དང་སོ་རས་སྲབ་བུ་བསྒྲིམས་པ་ཅན་བཅས་ཀྱི་སེ་འབྲུས་བརྒྱན་ཡོད་ཅིང་། 25 གསེར་བཙོ་མས་གཡེར་ཁ་རྣམས་བཟོས་ཤིང་། སེ་འབྲུ་རེ་རེའི་བར་གསེབ་ཏུ་གསེར་གྱི་གཡེར་ཁ་རྣམས་བེར་ཐུལ་གྱི་འདབ་ཟུར་ཐམས་ཅད་ལ་སྦྱར། 26 གཡེར་ཁ་གཅིག་དང་སེ་འབྲུ་གཅིག ཡང་གཡེར་ཁ་གཅིག་དང་སེ་འབྲུ་གཅིག་བཅས་གོས་རིང་གི་འདབ་ཁ་ཐམས་ཅད་ལ་སྦྱར། དཀོན་མཆོག་ལ་ཞབས་ཕྱི་སྒྲུབ་སྐབས་གྱོན་པའི་ཕྱིར་བཟོས་ཏེ། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་ནོ། །

27 ཡང་དེ་དག་གིས་འཐག་མཁན་གྱི་ལས་བཞིན་དུ་ཨ་རོན་དང་ཁོའི་བུ་རྣམས་ལ་སོ་རས་སྲབ་བུ་ཡིས་ནང་གོས་བཟོས་པ་དང་། 28 ཡང་སོ་རས་ཀྱིས་ལ་ཐོད་དང་པྲོག་ཞུ་མཛེས་སྡུག་ལྡན་པ་རྣམས་བཟོས་པ་དང་། སོ་རས་སྲབ་བུ་བསྒྲིམས་པ་ཅན་གྱིས་ཨང་ཐུང་བཟོས་པ་དང་། 29 སྐེད་ཆིངས་ནི་བལ་སྐུད་མཐིང་ག་དང་། རྒྱ་སྨུག་དང་། མཚལ་དམར་དང་། སོ་རས་སྲབ་བུ་བསྒྲིམས་པ་ཅན་བཅས་ནས་འཐག་མཁན་གྱི་ལས་བཞིན་དུ་བཟོས་ཏེ། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་དུའོ། །

30 ཡང་དེ་དག་གིས་གསེར་བཙོ་མས་ཅོད་པན་དམ་པའི་བྱང་བུ་བཟོས་ཤིང་། དེའི་སྟེང་ལ་དམ་ཕྲུག་བརྐོ་བ་བཞིན་དུ། དཀོན་མཆོག་ཡ་ཝཱེའི་ཕྱིར་དུ་དམ་པའོ་ཞེས་བརྐོས། 31 ཡང་དེ་ལ་རས་སྔོན་པོའི་ཉག་ཐག་ཅིག་སྦྱར་ནས་གོང་གི་ལ་ཐོད་དང་སྦྲེལ་བ་སྟེ། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་ནོ། །

མོ་ཤེ་ཡིས་གུར་མཆོག་གི་བྱས་འབྲས་ཐམས་ཅད་ལ་བལྟས་པ།

32 དེ་དག་གིས་དེ་ལྟར་གུར་མཆོག་སྟེ་མཇལ་འཕྲད་གུར་མཆོག་གི་ཕྱིར་ལས་ཀ་ཐམས་ཅད་རྫོགས་པ་དང་། དཀོན་མཆོག་ཡ་ཝཱེས་མོ་ཤེ་ལ་བཀའ་ཅི་དང་ཅི་གནང་བ་བཞིན་དུ་ཡེས་ར་ཨེལ་པ་རྣམས་ཀྱིས་བྱས་ཏེ། དེ་ག་བཞིན་དུ་བྱས་སོ། ། 33 དེ་ནས་དེ་དག་གིས་མོ་ཤེའི་དྲུང་དུ་གུར་མཆོག་ཁྱེར་འོངས་ནས། གུར་དེ་དང་དེའི་ཡོ་བྱད་ཐམས་ཅད་དེ། དེའི་ཀྱུ་རྣམས་དང་། པང་ལེབ་དང་། འཕྲེད་རྒྱུག་དང་། ཀ་བ་དང་དེའི་ཞབས་ར་དང་། 34 རྒྱ་ཚོས་བརྒྱབ་པའི་ལུག་ཐུག་གི་པགས་པ་ནས་གུར་མཆོག་གི་ཁེབས་རས་དང་། དེའི་སྟེང་དུ་ཀོ་བ་སྤུས་ལེགས་རྣམས་ལས་བྱས་པའི་ཁེབས་དང་། གཡོག་བྱེད་ཀྱི་ཡོལ་བ་དང་། 35 དཔང་མཛད་ཤུར་སྒམ་དང་དེའི་རྒྱུག་པ་རྣམས་དང་། ཐུགས་རྗེའི་བཞུགས་ཁྲི་དང་། 36 སྒྲོག་ཙེ་དང་དེའི་ཡོ་བྱད་ཐམས་ཅད་དང་སྤྱན་བསྟར་བག་ལེབ་དང་། 37 གསེར་བཙོ་མའི་སྒྲོན་སྟེགས་དང་དེ་ལ་གྲལ་བསྒྲིགས་པའི་སྒྲོན་མེ་རྣམས་དང་། དེའི་ཡོ་བྱད་ཐམས་ཅད་དང༌། སྒྲོན་མེའི་ཕྱིར་འཚིར་སྣུམ་དང་། 38 གསེར་གྱི་སྤོས་ཁྲི་དང་། འབྱུག་སྣུམ་དང་དྲི་ཞིམ་བདུག་སྤོས་དང་གུར་མཆོག་གི་སྒོ་ཡོལ་དང་། 39 ལི་ཡི་མཆོད་ཁྲི་དང་དེའི་སྟེང་གི་ལི་ཡི་ཐག་མིག་དང་དེའི་རྒྱུག་པ་རྣམས་དང་དེའི་ཡོ་བྱད་ཐམས་ཅད་དང་། ཁྲུས་གཞོང་དང་དེའི་སྟེགས་བུ་དང་། 40 ཁྱམས་རའི་ཡོལ་བ་རྣམས་དང་དེའི་ཀ་བ་དང་། ཞབས་ར་དང་། ཁྱམས་རའི་སྒོ་ཡོལ་དང་དེའི་ཆོན་ཐག་དང་ཕུར་བ་དང་། གུར་མཆོག་སྟེ་མཇལ་འཕྲད་གུར་མཆོག་གི་ཕྱིར་བཀོལ་སྤྱོད་བྱེད་པའི་ཡོ་བྱད་ཐམས་ཅད་དང་། 41 གནས་དམ་པར་ཞབས་ཕྱི་བྱེད་པའི་ཆེད་དུ་ཐགས་ཞིབ་མོར་བཏགས་པའི་གོས་རྣམས་དང་། མཆོད་དཔོན་ཨ་རོན་གྱི་ན་བཟའ་དམ་པ་རྣམས་དང་། ཁོའི་བུ་རྣམས་ཀྱིས་མཆོད་དཔོན་གྱི་ཞབས་ཕྱི་བྱེད་པའི་ཕྱིར་ན་བཟའ་བཅས་ཁྱེར་ནས་འོངས། 42 དཀོན་མཆོག་ཡ་ཝཱེས་མོ་ཤེ་ལ་བཀའ་ཅི་དང་ཅི་གནང་བ་བཞིན་དུ་ཡེས་ར་ཨེལ་པ་རྣམས་ཀྱིས་ལས་ཀ་དེ་ཐམས་ཅད་བྱས་སོ། ། 43 དེ་ནས་མོ་ཤེ་ཡིས་ལས་ཀ་དེ་ཐམས་ཅད་ལ་བལྟས་ནས། ལྟོས་དང་དཀོན་མཆོག་ཡ་ཝཱེས་བཀའ་ཇི་ལྟར་གནང་བ་བཞིན་དུ་ཁོ་རྣམས་ཀྱིས་དེ་ལྟར་བསྒྲུབས་པས། ཁོས་དེ་དག་ལ་བྱིན་གྱིས་བརླབས་སོ། །

ལེའུ་བཞི་བཅུ་པ།

གུར་མཆོག་བསྒྲེངས་པའི་སྐོར།

1 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་ཅེས་གསུངས་པ་སྟེ། 2 ཟླ་དང་པོའི་ཚེས་གཅིག་ཉིན། ཁྱོད་ཀྱིས་གུར་མཆོག་སྟེ་མཇལ་འཕྲད་གུར་མཆོག་བསྒྲེང་དགོས་ཤིང་། 3 དེའི་ནང་དུ་དཔང་མཛད་ཤུར་སྒམ་བཞག་ནས། སྒམ་དེའི་མདུན་དུ་ཡོལ་བ་དཔྱང་བར་གྱིས་ཤིག 4 ཁྱོད་ཀྱིས་གུར་མཆོག་ཏུ་སྒྲོག་ཙེ་བཞག་སྟེ། དེའི་སྟེང་དུ་རྫས་གང་དགོས་པ་རྣམས་བཤམ་པར་བྱའོ། །སྒྲོན་སྟེགས་ཀྱང་ནང་དུ་ཁྱེར་ལ། དེའི་སྟེང་དུ་སྒྲོན་མེ་རྣམས་སྒྲིགས་ཤིག 5 ཁྱོད་ཀྱིས་གསེར་གྱི་སྤོས་ཁྲི་ནི་དཔང་མཛད་ཤུར་སྒམ་གྱི་མདུན་དུ་ཞོག་དང་། གུར་མཆོག་གི་སྒོ་ཡོལ་ཕོབས་ཤིག 6 ཡང་སྦྱིན་སྲེག་གི་མཆོད་ཁྲི་ནི་གུར་མཆོག་སྟེ་མཇལ་འཕྲད་གུར་མཆོག་གི་སྒོ་ཁ་རུ་ཞོག་ཅིག 7 ཡང་ཁྲུས་གཞོང་ནི་མཇལ་འཕྲད་གུར་མཆོག་དང་མཆོད་ཁྲིའི་བར་ལ་བཞག་ནས། ནང་དུ་ཆུ་བླུགས་ཤིག 8 ཡང་དེའི་མཐའ་བཞི་ལ་ཁྱམས་རས་བསྐོར་བ་དང་། ཁྱམས་རའི་སྒོ་ཡོལ་ཡང་དཔྱང་བར་གྱིས་ཤིག 9 དེ་ནས་གུར་མཆོག་དང་དེའི་ནང་དུ་ཡོད་པའི་ཡོ་བྱད་ཐམས་ཅད་ལ་འབྱུག་སྣུམ་གྱིས་བྱུགས་དང་། དེ་དང་དེའི་ཡོ་བྱད་ཐམས་ཅད་ཀྱང་དམ་པར་བྱོས་ཤིག ཡོངས་སུ་དམ་པར་འགྱུར་བ་ཡིན། 10 སྦྱིན་སྲེག་གི་མཆོད་ཁྲི་དང་དེའི་ཡོ་བྱད་རྣམས་ལ་འབྱུག་སྣུམ་གྱིས་བྱུགས་ནས་མཆོད་ཁྲི་དམ་པར་བྱོས་དང་། མཆོད་ཁྲི་དེ་ཀུན་ལས་དམ་པ་ཡིན་པར་བྱའོ། ། 11 ཡང་ཁྲུས་གཞོང་དང་དེའི་སྟེགས་བུ་ལ་འབྱུག་སྣུམ་གྱིས་བྱུགས་ཏེ་དམ་པར་བྱོས་ཤིག 12 ཡང་ཨ་རོན་དང་དེའི་བུ་རྣམས་མཇལ་འཕྲད་གུར་མཆོག་གི་སྒོ་མདུན་དུ་ཁྲིད་ནས། ཁོ་རྣམས་ཆུས་བཀྲུ་དགོས། 13 ཁྱོད་ཀྱིས་ཨ་རོན་ལ་ན་བཟའ་དམ་པ་རྣམས་བསྐོན་ནས། ང་ལ་མཆོད་དཔོན་གྱི་ཞབས་ཕྱི་བྱེད་པའི་ཕྱིར་འབྱུག་སྣུམ་གྱིས་བྱུགས་པ་དང་། ཁོ་རང་དམ་པར་བྱོས་ཤིག 14 ཡང་ཁོའི་བུ་རྣམས་ཀྱང་སྒོ་མདུན་དུ་ཁྲིད་དེ་ནང་གོས་རྣམས་དེ་དག་ལ་སྐོན་ཅིག 15 ཁོ་རང་ཚོས་ཀྱང་ང་ལ་མཆོད་དཔོན་གྱི་ཞབས་ཕྱི་བྱེད་པའི་ཕྱིར། སོ་སོའི་ཕ་ཨ་རོན་ལ་འབྱུག་སྣུམ་གྱིས་བྱུགས་པ་ལྟར། ཁྱོད་ཀྱིས་ཁོ་ཚོར་འབྱུག་སྣུམ་གྱིས་བྱུག་དགོས་ཤིང༌། དེ་ལྟར་འབྱུག་སྣུམ་བྱུགས་པ་ཡིས་ཁོ་ཚོའི་བུ་རབས་ཚ་རྒྱུད་དུ་མཆོད་དཔོན་གྱི་ལས་ཚན་རྒྱུན་ཆད་མེད་པ་ཞིག་ཏུ་འཇུག་པར་འགྱུར་ངེས་ཞེས་པའོ། ། 16 མོ་ཤེ་ཡིས་དེ་བཞིན་དུ་བྱས་ཤིང་ཐམས་ཅད་དཀོན་མཆོག་ཡ་ཝཱེས་ཁོ་ལ་བཀའ་ཇི་ལྟར་གནང་བ་བཞིན་དུ་བསྒྲུབས་སོ། །

17 དེ་ལྟར་ལོ་གཉིས་པའི་ཟླ་དང་པོའི་ཚེས་གཅིག་ཉིན་གུར་མཆོག་དེ་བསྒྲེངས་པའོ། ། 18 མོ་ཤེ་ཡིས་གུར་མཆོག་བསྒྲེངས་པ་དང་དེའི་ཞབས་ར་རྣམས་བསྒྲིགས། པང་ལེབ་རྣམས་བསླངས། འཕྲེད་རྒྱུག་རྣམས་བཅུག ཀ་བ་རྣམས་བསྒྲེངས། 19 ཁོས་ཁེབས་རས་ཀྱིས་གུར་མཆོག་གཡོགས་པ་དང་། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་དུ་ཁེབས་གཞན་ཡང་དེའི་སྟེང་དུ་བཏིངས་པ་རེད། 20 དེ་ནས་ཁོས་དཔང་པོའི་རྡོ་ལེབ་གཉིས་བླངས་ནས་ཤུར་སྒམ་གྱི་ནང་དུ་བཞག་སྟེ། རྒྱུག་པ་གཉིས་ཤུར་སྒམ་གྱི་ལོགས་གཉིས་ལ་བརྒྱུས་ནས། ཐུགས་རྗེའི་བཞུགས་ཁྲི་དེ་ཤུར་སྒམ་གྱི་སྟེང་དུ་བཞག 21 ཡང་ཁོས་ཤུར་སྒམ་ནི་གུར་མཆོག་ཏུ་ཁྱེར་ནས། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་དུ་དཔང་མཛད་ཤུར་སྒམ་མི་མཐོང་བའི་ཕྱིར་དེའི་མདུན་དུ་ཡོལ་བ་དཔྱངས། 22 དེ་ནས་ཁོས་སྒྲོག་ཙེ་དེ་མཇལ་འཕྲད་གུར་མཆོག་ནང་བྱང་ཕྱོགས་སུ་ཡོལ་བའི་ཕྱི་རོལ་ཏུ་བཞག་པ་དང་། 23 དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་དུ་དེའི་སྟེང་དུ་དཀོན་མཆོག་ཡ་ཝཱེའི་ཞལ་ངོར་བག་ལེབ་གྲལ་དུ་བསྒྲིགས་སོ། ། 24 དེ་ནས་ཁོས་སྒྲོན་སྟེགས་ནི་མཇལ་འཕྲད་གུར་མཆོག་གི་ལྷོ་ཕྱོགས་སུ་སྒྲོག་ཙེའི་ཐད་དུ་བཞག 25 དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་དུ་ཁོས་དེའི་སྟེང་དུ་དཀོན་མཆོག་ཡ་ཝཱེའི་ཞལ་ངོར་སྒྲོན་མེ་རྣམས་སྦར་ཏོ། ། 26 ཡང་ཁོས་མཇལ་འཕྲད་གུར་མཆོག་ནང་དུ་ཡོལ་བའི་མདུན་དུ་གསེར་གྱི་སྤོས་ཁྲི་དེ་བཞག་ཅིང་། 27 དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་དུ་དེའི་སྟེང་དུ་དྲི་ཞིམ་བདུག་སྤོས་བདུགས། 28 དེ་ནས་ཁོས་གུར་མཆོག་གི་སྒོ་ཡོལ་དེ་ཡང་དཔྱངས་སོ། ། 29 གུར་མཆོག་སྟེ་མཇལ་འཕྲད་གུར་མཆོག་གི་སྒོ་མདུན་དུ་ཁོས་སྦྱིན་སྲེག་གི་མཆོད་ཁྲི་དེ་བཞག་ནས། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་དུ་དེའི་སྟེང་དུ་སྦྱིན་སྲེག་དང་འབྲུ་རིགས་ཀྱི་མཆོད་པ་ཕུལ། 30 ཡང་མཇལ་འཕྲད་གུར་མཆོག་དང་མཆོད་ཁྲིའི་བར་དུ་ཁོས་ཁྲུས་གཞོང་བཞག་ནས་བཀྲུ་བའི་ཕྱིར་དེའི་ནང་དུ་ཆུ་བླུགས་ཤིང་། 31 གཞོང་པ་དེའི་ནང་དུ་མོ་ཤེ་དང་ཨ་རོན་དང་དེའི་བུ་རྣམས་ཀྱིས་རང་གི་རྐང་ལག་བཀྲུས། 32 དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གནང་བ་བཞིན་དུ། དེ་དག་ནམ་ཞིག་མཇལ་འཕྲད་གུར་མཆོག་གི་ནང་དུ་འགྲོ་བའམ་མཆོད་ཁྲིའི་དྲུང་དུ་ཡོང་བའི་སྐབས་སུ་བཀྲུས་སོ། ། 33 དེ་ནས་ཁོས་གུར་མཆོག་དང་མཆོད་ཁྲིའི་ཕྱོགས་བཞི་ནས་བསྐོར་བའི་ཁྱམས་ར་དེ་བསྒྲེངས་ཤིང་། ཁྱམས་རའི་སྒོ་ཡོལ་དེ་དཔྱངས། དེ་ལྟར་མོ་ཤེ་ཡིས་ལས་ཀ་དེ་བསྒྲུབས་ནས་རྫོགས་སོ། །

དཀོན་མཆོག་ཡ་ཝཱེའི་གཟི་བརྗིད།

34 དེ་ནས་སྤྲིན་གྱིས་མཇལ་འཕྲད་གུར་མཆོག་གཡོགས་པ་དང་དཀོན་མཆོག་ཡ་ཝཱེའི་གཟི་བརྗིད་ཀྱང་གུར་མཆོག་དེར་ཁྱབ། 35 མོ་ཤེ་མཇལ་འཕྲད་གུར་མཆོག་ཏུ་འགྲོ་མ་ནུས་ཏེ། གང་ལ་ཟེར་ན། གུར་མཆོག་སྟེང་དུ་སྤྲིན་ཕུང་བཞུགས་ཤིང་དཀོན་མཆོག་ཡ་ཝཱེའི་གཟི་བརྗིད་ཀྱིས་གུར་མཆོག་ཁྱབ་པའི་ཕྱིར་རོ། ། 36 ཡེས་ར་ཨེལ་པ་རྣམས་ཀྱི་བགྲོད་ལམ་ཀུན་ཏུ་འདི་ལྟར་ཡིན་ཏེ། ནམ་ཞིག་སྤྲིན་དེ་གུར་མཆོག་ནས་བཏེགས་པའི་ཚེ། ཁོ་རྣམས་རང་གི་ལམ་དུ་ཆས། 37 སྤྲིན་ཡར་མ་བཏེགས་ཚེ། ཁོ་ཚོ་དེ་མུར་སྡོད་ཅིང་། ནམ་ཞིག་སྤྲིན་བཏེགས་པའི་ཚེ་ཁོ་ཚོ་ཡང་བསྐྱར་ལམ་དུ་ཆས། 38 ཁོ་ཚོའི་བགྲོད་ལམ་ཀུན་ཏུ་དཀོན་མཆོག་ཡ་ཝཱེའི་སྤྲིན་ཕུང་ནི་ཉིན་མོར་གུར་མཆོག་སྟེང་དུ་བཞུགས་པ་དང་། མཚན་མོར་ཡེས་ར་ཨེལ་གྱི་ཁྱིམ་རྒྱུད་ཚང་མའི་མཐོང་ལམ་ལ་སྤྲིན་ནང་དུ་མེ་ཡོད་པ་ཡིན་ནོ།། །།

* ལེའུ་གཉིས་པ།:3 འདིར་པ་པི་རཱ་ཞེས་པ་ནི་འདམ་རྩྭ་པ་པི་རཱ་ལ་གོ་དགོས་པ་ཡིན།

* ལེའུ་བརྒྱད་པ།:19 མ་ཕྱི་ལས་ཕྱག་མཛུབ་ཅེས་བྲིས་ཡོད་ཀྱང་དོན་ནི་ནུས་མཐུར་གོ་དགོས་པས་འདིར་དོན་སྒྱུར་བྱས་པ་ཡིན།

* ལེའུ་བཅུ་གཉིས་པ།:3 ཡང་ན་རེའུ་ལ་གོ་རུང་བ་ཡིན། གཤམ་དུ་ལུ་གུ་ཞེས་འབྱུང་བ་དོན་གཅིག་ཡིན།

* ལེའུ་བཅུ་དྲུག་པ།:16 ཨོ་མཱར་ཞེས་པ་ནི་གནའ་བོའི་ཡ་ཧུ་དཱ་མི་རིགས་ཀྱི་འཇལ་བྱེད་ཚད་གཞི་ཞིག་གི་མིང་ཡིན་ལ། ཨོ་མཱར་གཅིག་ནི་ཨེ་ཕཱའི་བཅུ་ཆ་གཅིག་ཡིན། དེ་ནི་ལེའུ་འདིའི་ཚིག་རྐང་སོ་དྲུག་པར་གསལ། དེང་སང་གི་སྤྱི་བྲེ་གཉིས་ཙམ་ཡིན།

† ལེའུ་བཅུ་དྲུག་པ།:36 ཨེ་ཕཱ་ཞེས་པ་ནི་ཡ་ཧུ་དཱའི་སྐད་ཀྱི་འཇལ་བྱེད་ཅིག་གི་མིང་ཡིན་ལ། ཨེ་ཕཱ་གཅིག་ནི་སྤྱི་རྒྱ་ཉི་ཤུ་ཙམ་ཡིན།

* ལེའུ་བཅུ་བདུན་པ།:7 མཱ་སཱ་ཞེས་པ་ནི་ཚོད་བགམ་གྱི་དོན་ཡིན།

† ལེའུ་བཅུ་བདུན་པ།:7 མེ་རི་བཱ་ཞེས་པ་ནི་རྩོད་གླེང་གི་དོན་ཡིན།

* ལེའུ་བཅོ་བརྒྱད་པ།:7 འོ་ཞེས་པ་ནི་ཨ་མས་བུ་ཆུང་ལ་སྙིང་རྗེ་ནས་འོ་བྱེད་པ་ལྟ་བུ༌སྟེ། ཡ་ཧུ་དཱ་མི་རིགས་ཀྱི་གོམས་སྲོལ་ལ་བརྩི་བཀུར་བྱེད་པ་དང་ཤ་ཚ་ཞིང་སྙིང་ཉེ་བའི་མཚོན་རྟགས་ཤིག༌ཡིན།

* ལེའུ་ཉེར་གཉིས་པ།:15 སྐབས་དེའི་ཡ་ཧུ་དཱ་པའི་གོམས་སྲོལ་ལ་སྒོ་ཕྱུགས་གླས་ཏེ་རིན་འབབ་སྤྲོད་པའི་སྲོལ་དར་བ་ཡིན་པས། འདིར་ཡང་དེའི་ལུགས་དང་སྦྲེལ་ཏེ་གོ་བ་ལེན་རྒྱུ་ནི་གལ་ཆེ།

* ལེའུ་ཉེར་ལྔ་པ།:39 འདིར་རྡོ་ཚད་ཅེས་པ་ནི་མ་ཕྱི་ལས་ཡ་ཧུ་དཱའི་སྐད་དོད་དེ་ཁེ་ཁཱར་ཞེས་མཐོང་། ཁེ་ཁཱར་ནི་གནའ་བོའི་ཡ་ཧུ་དཱ་མི་རིགས་ཀྱི་ལྗིད་ཚད་འཇལ་བྱེད་ཅིག་ཡིན་ལ། ཁེ་ཁཱར་གཅིག་ནི་སྤྱི་རྒྱ་སུམ་ཅུ་སོ་བཞི་ཙམ་ཡིན།

* ལེའུ་ཉེར་བདུན་པ།:21 མཇལ་འཕྲད་གུར་མཆོག་ཅེས་པ་ནི་གུར་མཆོག་ཅེས་པའི་མིང་གཞན་ཡིན་ལ། ལེའུ་ཕྱི་མ་དག་ཏུ་འབྱུང་བའང་དེ་བཞིན་གོ་དགོས།

* ལེའུ་ཉེར་བརྒྱད་པ།:30 ཨུའུ་རིམ་དང་ཐུའུ་མིམ་ཞེས་པ་ནི་གནའ་བོའི་དུས་སུ་མཆོད་དཔོན་རྣམས་ཀྱིས་དཀོན་མཆོག་གི་ཐུགས་དགོངས་ཤེས་ཆེད་ལེན་པའི་རྟགས་རིལ་གྱི་མིང་ཡིན་པར་གསུངས། ཕྱིས་སུ་ལུང་སྟོན་པ་རྣམས་ཀྱིས་རྟགས་རིལ་འདི་དག་བཀོལ་བ་མེད་ལ་ཞལ་ཆད་གསར་པའི་ནང་དུའང་བཀོད་མེད།

* ལེའུ་ཉེར་དགུ་པ།:40 འདིར་རྫ་བུམ་ཞེས་པར་མ་ཕྱི་ལས་ཡ་ཧུ་དཱའི་སྐད་དོད་དེ་ཧིན་ཞེས་མཐོང་ལ། སྣུམ་སོགས་གཤེར་གཟུགས་འཇལ་བྱེད་ཀྱི་ཡོ་བྱད་ཀྱི་མིང་སྟེ་ཧིན་གཅིག་ནི་སྤྱི་བྲེ་བཞི་ཙམ་ཡིན།

* ལེའུ་སུམ་ཅུ་པ།:13 གཱེ་ར་ཞེས་པ་ནི་གནའ་བོའི་ཡ་ཧུ་དཱ་མི་རིགས་ཀྱི་གསེར་དངུལ་འཇལ་བྱེད་ཅིག་ཡིན།

* ལེའུ་སོ་དྲུག་པ།:10 ཁོས་ཞེས་པ་ནི་བཟོ་མཁན་པི་ཟིད་ཨེལ་ཡིན་པར་གོ་དགོས། ལེའུ་སོ་གཅིག་གི་ཚིག་རྐང་གཉིས་ནས་བདུན་པའི་བར་དུ་གསལ། ལེའུ་འདིའི་ནང་དུ་འབྱུང་བའི་ཁོས་ཞེས་པའང་དེ་བཞིན་ཡིན། གོང་གི་ཚིག་རྐང་དང་པོ་ནས་གསུངས་པ་ལྟར་ལག་རྩལ་ཅན་མང་པོས་ལྷན་དུ་བཟོས་པ་ཡིན་པར་མཉམ་འཇོག་པར་འཚལ།

ལེ་ཝིའི་ཚུལ་ཁྲིམས།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

༄༅། །ལེ་ཝིའི་ཚུལ་ཁྲིམས་ཀྱི་མདོ།

ལེ་ཝིའི་ཚུལ་ཁྲིམས་ཀྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ལེ་ཝིའི་ཚུལ་ཁྲིམས་ཀྱི་གཞུང་འདིའི་ཁ་བྱང་ནི་གྷི་རིག་གི་སྐད་དུ་བསྒྱུར་བའི་ཞལ་ཆད་རྙིང་པ་སྟེ་སིབ་ཐུ་ཨ་ཀྱན་ཏི་༼Septuagint༽ཞེས་པ་ལས་བྱུང་བ་ཡིན། དེ་ནི་ལེ་ཝི་པ་དང་འབྲེལ་བ་ཞེས་པའི་དོན་ལ་འཇུག ལེ་ཝིའི་ཚུལ་ཁྲིམས་ཀྱི་གཞུང་འདིར་ལེ་ཝི་པ་འབའ་ཞིག་གི་ལས་འགན་ཁོ་ན་བཀོད་ཡོད་པ་ཞིག་མིན་ཡང་། གུར་མཆོག་ལ་བསྙེན་བཀུར་ཞུ་བ་དང་ཞབས་ཕྱི་སྒྲུབ་པ་གཞིར་བཞག་ནས་མིང་དེ་ལྟར་བཏགས་པ་རེད། ཨེ་ཅིབ་ནས་ཐོན་པའི་མདོ་ལས་གུར་མཆོག་ཅི་ལྟར་བཞེངས་པའི་སྐོར་བསྟན་ཡོད་པ་དང་། ལེ་ཝིའི་ཚུལ་ཁྲིམས་ལས་གུར་མཆོག་ལ་བསྙེན་བཀུར་ཞུ་བའི་བཀའ་ཁྲིམས་དང་ལུགས་སྲོལ། ཡང་དག་པའི་མཛད་སྒོ་དང་ཀུན་སྤྱོད་ཕྱོགས་ཀྱི་བཀའ་ཁྲིམས། ཉིན་དམ་པ། ངལ་གསོ་ཡོངས་སུ་རྫོགས་པའི་ལོ་དང་དགའ་སྟོན་གྱི་ལོ་བཅས་ལ་ལམ་སྟོན་གནང་ཡོད་པ་རེད།

ཡི་གེར་འགོད་མཁན་དང་འགོད་དུས།

ལེ་ཝིའི་ཚུལ་ཁྲིམས་ཀྱི་ལེའུ་དང་པོའི་ཚིག་རྐང་དང་པོ་ནས་བཟུང་ལེ་ཝིའི་ཚུལ་ཁྲིམས་ཀྱི་གཞུང་འདི་ནི་དཀོན་མཆོག་གིས་མོ་ཤེ་ལ་ཐད་ཀར་གནང་བའི་བཀའ་ཡིན་ཞེས་གསུངས་ཡོད། གཞུང་འདི་ལས་དཀོན་མཆོག་ཡ་ཝཱེས་༼དཀོན་མཆོག་ཡ་ཝཱེ་ཞེས་པ་དཀོན་མཆོག་གི་མཚན་ཡིན།༽མོ་ཤེ་ལ་བཀའ་གནང་བའི་སྐོར་ཐེངས་ལྔ་བཅུ་ལྷག་ལ་བརྗོད་ཡོད། མོ་ཤེ་ཡིས་གཞུང་འདི་ཡི་གེར་བཀོད་པའི་ལོ་ཚིགས་ནི་སྤྱི་ལོ་སྔོན་གྱི་1446ནས་1406བར་ཡིན་པར་གསུངས།

བརྗོད་སྙིང་དང་གསུང་འཕྲིན།

ལེ་ཝིའི་ཚུལ་ཁྲིམས་ཀྱི་བརྗོད་བྱ་གཙོ་བོ་ནི་དམ་པ་ཡིན་ཏེ། དཀོན་མཆོག་གི་དམ་པ་དང་མིའི་རིགས་ཀྱི་དམ་པ་ཡིན། ལེའུ་བཅུ་གཅིག་པའི་ཚིག་རྐང་བཞི་བཅུ་ཞེ་ལྔ་ལས་དམ་པའི་སྐོར་གྱི་བཀའ་འདི་ལྟར་གསུངས་ཡོད་དེ། བདག་ནི་དམ་པ་ཡིན་པའི་ཕྱིར་ཁྱོད་ཀྱང་དམ་པ་ཡིན་དགོས་ཞེས་པའོ། །གཞུང་འདིའི་ནང་གི་བཀའ་དང་ཁྲིམས་རྣམས་ཡེས་ར་ཨེལ་པ་རྣམས་ཀྱིས་དཀོན་མཆོག་ལ་བསྙེན་བཀུར་ཞུ་བ་དང་དཀོན་མཆོག་གི་འབངས་མི་དམ་པ་བཞིན་འཚོ་བ་རོལ་བའི་ཆེད་དུ་གནང་བ་ཡིན། གཞུང་འདིའི་ནང་གི་བཀའ་ཁྲིམས་ལ་ལ་མཆོད་པ་འབུལ་བའི་སྐོར་དང་། ལ་ལ་ཉིན་རྒྱུན་གཙང་མ་བྱེད་པའི་ལས་དོན་གྱི་སྐོར། ཡང་ལ་ལ་ཁྱད་པར་ཅན་གྱི་ཉིན་མོ་བརྩི་སྲུང་བྱེད་དགོས་པ་སོགས་ཀྱི་སྐོར་ཡིན། དེ་ལས་གཞན་དཀོན་མཆོག་གིས་ལེ་ཝི་པའི་མཆོད་དཔོན་རྣམས་ལ་མཆོད་པ་འབུལ་ཚུལ་དང་ཁོང་གི་བཀའ་ཅི་ལྟར་ལག་བསྟར་བྱེད་སྟངས་སྐོར་དམིགས་བསལ་གྱིས་གསུངས་ཡོད།

འཆར་ཟིན།

1. མཆོད་པ་འབུལ་བའི་བཀའ་དང་ཁྲིམས་ཀྱི་སྐོར། ༼ 1:1-7:38 ༽

2. ཨ་རོན་དང་ཁོང་གི་བུ་རྒྱུད་རྣམས་དཀོན་མཆོག་གི་མཆོད་དཔོན་ལ་བསྐོས་པའི་སྐོར། ༼ 8:1-10:20 ༽

3. ཅི་ལྟར་དམ་པར་སྤྱོད་པའི་སྒྲིག་ཁྲིམས་ཀྱི་སྐོར། ༼ 11:1-15:33 ༽

4. སྡིག་པ་བཤགས་པའི་ཉིན་མོ། ༼ 16:1-34 ༽

5. ཁ་ཡོད་ལག་ཡོད་ཀྱིས་དམ་པར་སྤྱོད་དགོས་པའི་སྐོར། ༼17:1-22:23 ༽

6. ངལ་གསོ་བའི་ཉིན་མོ་དང་གསོལ་སྟོན། དུས་ཚིགས་བཅས་དང་འབྲེལ་བའི་ཁྲིམས་ཁ་ཤས། ༼ 23:1-25:55 ༽

7. དཀོན་མཆོག་གི་བྱིན་རླབས་འཐོབ་པའི་ཆ་རྐྱེན་སྐོར། ༼ 26:1-27:34 ༽

ལེའུ་དང་པོ།

སྦྱིན་སྲེག་གི་ཁྲིམས།

1 དེ་ཡང་དཀོན་མཆོག་ཡ་ཝཱེས་མཇལ་འཕྲད་གུར་མཆོག་ནས་མོ་ཤེ་ཞལ་འབོད་གནང་སྟེ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག ཁྱོད་རྣམས་ལས་མི་སུ་ཞིག་གིས་དཀོན་མཆོག་ཡ་ཝཱེ་ལ་སྒོ་ཕྱུགས་ཀྱི་མཆོད་པ་འབུལ་བའི་ཚེ། ཁྱོད་ཀྱི་མཆོད་པ་དེ་བ་ཁྱུ་དང་ར་ལུག་གི་ཁྱུ་ནས་འབུལ་དགོས། 3 གལ་སྲིད་ཁོས་སྦྱིན་སྲེག་ཏུ་འབུལ་བའི་མཆོད་པ་ནི་བ་གླང་ཡིན་ན། གླང་ཐུག་སྐྱོན་གྱིས་མ་གོས་པ་ཞིག་དཀོན་མཆོག་ཡ་ཝཱེའི་སྤྱན་སྔར་ཁོང་གི་ཐུགས་ལ་འབབ་ཕྱིར་མཇལ་འཕྲད་གུར་མཆོག་གི་སྒོ་ཁར་འཁྲིད་དགོས། 4 རང་གི་སྡིག་པ་བཤག་པའི་ཕྱིར། ཁོས་སྦྱིན་སྲེག་ཏུ་འབུལ་བའི་ཕྱུགས་ཟོག་གི་མགོ་ལ་ལག་པ་འཇོག་དགོས། དེ་ལྟར་བྱས་ན་དཀོན་མཆོག་ཡ་ཝཱེའི་ཐུགས་དང་ལྡན་པར་འགྱུར་རོ། ། 5 དེ་ནས་ཁོས་དཀོན་མཆོག་ཡ་ཝཱེའི་དྲུང་དུ་གླང་ཁ་ཆུང་དེ་བཤའ་དགོས་ཤིང་། ཨ་རོན་གྱི་བུ་མཆོད་དཔོན་ཡིན་པ་རྣམས་ཀྱིས་ཁྲག་ཁྱེར་འོངས་ཏེ། མཇལ་འཕྲད་གུར་མཆོག་གི་སྒོ་ཁར་ཡོད་པའི་མཆོད་ཁྲིའི་ཕྱོགས་བཞི་རུ་གཏོར་བ་དང་། 6 ཁོས་སྦྱིན་སྲེག་ཏུ་འབུལ་བའི་ཕྱུགས་ཟོག་གི་པགས་པ་བཤུས་ནས་དེའི་ཤ་ལྷུ་ལྷུ་རུ་གཅོད་དགོས། 7 དེ་ནས་མཆོད་དཔོན་ཨ་རོན་གྱི་བུ་རྣམས་ཀྱིས་མཆོད་ཁྲིའི་སྟེང་མེ་སྦར་བ་དང་། མེའི་སྟེང་དུ་བུད་ཤིང་བསྒྲིག་དགོས་སོ། ། 8 ཨ་རོན་གྱི་བུ་མཆོད་དཔོན་ཡིན་པ་རྣམས་ཀྱིས། ལྷུ་རྣམས་མགོ་དང་ཚིལ་བཅས་མཆོད་ཁྲིའི་སྟེང་མེ་འབར་བའི་བུད་ཤིང་གི་ཐོག་ཏུ་འཇོག་དགོས། 9 སྦྱིན་སྲེག་གི་ནང་ཁྲོལ་དང་རྐང་ལག་རྣམས་ཆུས་གཙང་མར་བཀྲུས་ནས། མཆོད་དཔོན་གྱིས་དེ་ཡོངས་སུ་མཆོད་ཁྲིའི་སྟེང་སྦྱིན་སྲེག་གཏོང་དགོས། དེ་ནི་སྦྱིན་སྲེག་དང་དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་མེ་མཆོད་ཡིན་ནོ། ། 10 གལ་སྲིད་ཁོས་སྦྱིན་སྲེག་ཏུ་འབུལ་བའི་མཆོད་པ་ནི་ར་ལུག་གི་ཁྱུ་གང་ནས་ཡིན་ན། ཕོ་ཕྱུགས་སྐྱོན་གྱི་དྲི་མས་མ་གོས་པ་ཞིག་འབུལ་དགོས། 11 ཁོས་མཆོད་ཁྲིའི་བྱང་ཕྱོགས་སུ་དཀོན་མཆོག་ཡ་ཝཱེའི་དྲུང་དུ་ཕྱུགས་དེ་བཤས་ནས། ཨ་རོན་གྱི་བུ་མཆོད་དཔོན་ཡིན་པ་རྣམས་ཀྱིས་དེའི་ཁྲག་མཆོད་ཁྲིའི་ཕྱོགས་བཞི་རུ་གཏོར་དགོས། 12 ཁོས་སྦྱིན་སྲེག་དེའི་ཤ་ལྷུ་ལྷུ་རུ་བཅད་ནས། མཆོད་དཔོན་གྱིས་ལྷུ་རྣམས་མགོ་དང་ཚིལ་བཅས་མཆོད་ཁྲིའི་སྟེང་མེ་འབར་བའི་བུད་ཤིང་གི་ཐོག་ཏུ་འཇོག་དགོས། 13 ནང་ཁྲོལ་དང་རྐང་ལག་རྣམས་ཆུས་གཙང་མར་བཀྲུས་ནས། མཆོད་དཔོན་གྱིས་དེ་ཡོངས་སུ་ཕུལ་ཏེ་མཆོད་ཁྲིའི་སྟེང་སྦྱིན་སྲེག་གཏོང་དགོས། དེ་ནི་སྦྱིན་སྲེག་དང་དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་མེ་མཆོད་ཡིན་ནོ། ། 14 གལ་སྲིད་ཁོས་དཀོན་མཆོག་ཡ་ཝཱེ་ལ་འབུལ་བའི་སྦྱིན་སྲེག་གི་མཆོད་པ་ནི་འདབ་ཆགས་ཡིན་ན། བྱ་ཐི་བའམ་ཕུག་རོན་ཆུང་ངུ་མཆོད་པར་འབུལ་དགོས་པ་དང་། 15 མཆོད་དཔོན་གྱིས་འདབ་ཆགས་མཆོད་ཁྲིའི་རྩར་ཁྱེར་འོངས་ནས་དེའི་སྐེ་གཅུ་བ་དང་མགོ་ཕྲལ་ཏེ་མཆོད་ཁྲིའི་སྟེང་སྦར་བ་དང་། ཁྲག་ནི་མཆོད་ཁྲིའི་ལོགས་སུ་བཞུར་དགོས། 16 ཡང་ཕོ་བ་དང་བྱ་སྒྲོ་རྣམས་བཏོན་ཏེ། མཆོད་ཁྲིའི་ཤར་ཕྱོགས་སུ་ཐལ་བ་འཕོ་སར་གཡུག་དགོས། 17 དེ་ནས་ཁོས་འདབ་ཆགས་ཀྱི་གཤོག་པ་གཉིས་ནས་བཟུང་སྟེ་རྒྱོང་བར་བྱེད་ཀྱང་དུམ་བུར་གཅོད་པར་མི་བྱ་སྟེ། མཆོད་དཔོན་གྱིས་མཆོད་ཁྲིའི་སྟེང་འབར་བའི་བུད་ཤིང་གི་ཐོག་ཏུ་སྦྱིན་སྲེག་གཏོང་དགོས་པ་དང་། དེ་ནི་སྦྱིན་སྲེག་དང་དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་མེ་མཆོད་ཡིན་ནོ། །

ལེའུ་གཉིས་པ།

འབྲུ་རིགས་ཀྱི་མཆོད་པའི་ཁྲིམས།

1 གལ་སྲིད་མི་ཞིག་གིས་འབྲུ་རིགས་ཀྱི་མཆོད་པ་དཀོན་མཆོག་ཡ་ཝཱེ་ལ་འབུལ་བ་ཡིན་ན། གྲོ་ཞིབ་མཆོད་པར་འབུལ་དགོས་ཤིང་། དེའི་སྟེང་དུ་སྣུམ་ལྡུག་པ་དང་། སྤོས་དཀར་ཡང་དེའི་སྟེང་དུ་བཞག་ནས། 2 ཨ་རོན་གྱི་བུ་མཆོད་དཔོན་ཡིན་པ་རྣམས་ཀྱི་མདུན་དུ་འཁྱེར་དགོས་ལ། མཆོད་དཔོན་གྱིས་གྲོ་ཞིབ་ཁྱོར་བ་གང་ལེན་པ་དང་། ཡང་སྣུམ་ཅུང་ཙམ་དང་སྤོས་དཀར་ཡོངས་རྫོགས་བླངས་ནས། དྲན་རྟེན་དུ་མཆོད་ཁྲིའི་སྟེང་སྦྱིན་སྲེག་གཏོང་དགོས། དེ་ནི་དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་མེ་མཆོད་ཡིན་ནོ། ། 3 འབྲུ་རིགས་ཀྱི་ལྷག་མ་རྣམས་ཨ་རོན་དང་ཁོའི་བུ་རྣམས་ལ་དབང་ཞིང་། དེ་ནི་དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་ཀུན་ལས་དམ་པའི་མཆོག་ཡིན་ནོ། ། 4 གལ་སྲིད་ཐབ་ལ་བསྲེགས་པའི་འབྲུ་རིགས་མཆོད་པར་འབུལ་བ་ཡིན་ན། གྲོ་ཞིབ་ཀྱི་སྐྱུར་མེད་བག་ལེབ་སྣུམ་བསྲེས་མ་དང་། ཡང་ན་སྐྱུར་མེད་གོར་ལེབ་སྲབ་བུ་སྣུམ་བྱུགས་མ་ཡིན་དགོས། 5 གལ་སྲིད་ཁྱོད་ཀྱིས་ལྕགས་སླང་སྟེང་གི་འབྲུ་རིགས་མཆོད་པར་འབུལ་བ་ཡིན་ན། སྣུམ་བསྲེས་པའི་སྐྱུར་མེད་གྲོ་ཞིབ་ཡིན་དགོས་ལ། 6 དུམ་བུར་བགོས་ནས་དེ་ལ་སྣུམ་ལྡུག་དགོས། དེ་ནི་འབྲུ་རིགས་ཀྱི་མཆོད་པ་ཡིན་ནོ། ། 7 གལ་སྲིད་སླ་ངའི་ནང་བསྲེགས་པའི་འབྲུ་རིགས་མཆོད་པར་འབུལ་བ་ཡིན་ན། དེ་ནི་སྣུམ་དང་གྲོ་ཞིབ་ཀྱིས་བཟོ་དགོས། 8 དེ་བཞིན་བཟོས་པའི་འབྲུ་རིགས་ཀྱི་མཆོད་པ་དཀོན་མཆོག་ཡ་ཝཱེའི་དྲུང་དུ་ཁྱེར་ནས་མཆོད་དཔོན་ལ་སྤྲོད་པ་དང་། མཆོད་དཔོན་གྱིས་མཆོད་ཁྲིའི་མདུན་དུ་འཁྱེར་དགོས་སོ། ། 9 མཆོད་དཔོན་གྱིས་འབྲུ་རིགས་ཀྱི་མཆོད་པ་ལས་དྲན་རྟེན་གྱི་སྐལ་བླངས་ནས་མཆོད་ཁྲིའི་སྟེང་སྦྱིན་སྲེག་གཏོང་དགོས་ཤིང་། དེ་ནི་དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་མེ་མཆོད་ཡིན་ནོ། ། 10 འབྲུ་རིགས་ཀྱི་ལྷག་མ་རྣམས་ཨ་རོན་དང་ཁོའི་བུ་རྣམས་ལ་དབང་ཞིང་། དེ་ནི་དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་ཀུན་ལས་དམ་པའི་མཆོག་ཡིན་ནོ། ། 11 དཀོན་མཆོག་ཡ་ཝཱེ་ལ་འབུལ་བའི་འབྲུ་རིགས་ཀྱི་མཆོད་པ་གང་ཡིན་ཡང་སྐྱུར་རྩི་འདྲེས་མི་རུང་སྟེ། ཁྱོད་རྣམས་ཀྱིས་སྐྱུར་རྩི་དང་སྦྲང་རྩི་གང་ཡིན་ཡང་དེ་བསྲེགས་ནས་དཀོན་མཆོག་ཡ་ཝཱེ་ལ་མེ་མཆོད་དུ་འབུལ་མི་རུང་ངོ་། ། 12 དེ་དག་ཐོག་ཕུད་ཀྱི་མཆོད་པ་རུ་དཀོན་མཆོག་ཡ་ཝཱེ་ལ་ཕུལ་ཆོག་མོད། འོན་ཀྱང་མཆོད་ཁྲིའི་སྟེང་དྲི་ཞིམ་གྱི་མཆོད་པར་འབུལ་མི་རུང་། 13 འབུལ་བའི་འབྲུ་རིགས་ཀྱི་མཆོད་པ་གང་ཡིན་ཡང་དེ་ལ་ཚྭ་འདེབས་དགོས་ཏེ། འབྲུ་རིགས་ཀྱི་མཆོད་པའི་སྟེང་དུ་ཁྱོད་དང་དཀོན་མཆོག་བར་ཞལ་ཆད་བཞག་པའི་ཚྭ་ནི་མེད་མི་རུང་། མཆོད་པ་ཐམས་ཅད་ཀྱི་སྟེང་དུ་ཚྭ་བཏབ་ནས་འབུལ་དགོས་སོ། ། 14 གལ་སྲིད་ལོ་ཏོག་གི་ཕུད་དཀོན་མཆོག་ཡ་ཝཱེ་ལ་འབྲུ་རིགས་ཀྱི་མཆོད་པར་འབུལ་བ་ཡིན་ན། མེ་ལ་བསྲེགས་པའི་སྙེ་མ་གསར་ཐོན་ཏེ། རགས་མོར་བཏགས་པའི་འབྲུ་རིགས་གསར་པ་དེ་ཐོག་ཕུད་ཀྱི་འབྲུ་མཆོད་དུ་འབུལ་དགོས། 15 སྣུམ་དང་སྤོས་དཀར་ཡང་དེའི་སྟེང་དུ་འཇོག་དགོས་ལ། དེ་ནི་འབྲུ་རིགས་ཀྱི་མཆོད་པ་ཡིན་ནོ། ། 16 ཡང་མཆོད་དཔོན་གྱིས་མཆོད་པ་ལས་དྲན་རྟེན་གྱི་སྐལ་ཏེ། རགས་མོར་བཏགས་པའི་འབྲུ་རིགས་གསར་པ་དང་སྣུམ་ཉུང་ཙམ་རེ་དང་། སྤོས་དཀར་ཡོངས་རྫོགས་བཅས་སྦྱིན་སྲེག་གཏོང་བ་དང་། དེ་ནི་དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་ཡིན་ནོ། །

ལེའུ་གསུམ་པ།

ཞི་བདེའི་མཆོད་པའི་ཁྲིམས།

1 གལ་སྲིད་མི་ཞིག་གིས་ཞི་བདེའི་མཆོད་པ་འབུལ་བ་དང་། བ་ཁྱུ་ལས་འབུལ་ན་ཕོ་ཕྱུགས་མོ་ཕྱུགས་གང་ཡིན་ཡང་སྐྱོན་གྱི་དྲི་མས་མ་གོས་པ་ཞིག་དཀོན་མཆོག་ཡ་ཝཱེའི་དྲུང་དུ་འབུལ་དགོས་པ་དང་། 2 ཁོས་མཆོད་པར་འབུལ་བྱའི་ཕྱུགས་ཟོག་དེའི་མགོ་ལ་ལག་པ་བཞག་ནས་མཇལ་འཕྲད་གུར་མཆོག་གི་སྒོ་ཁ་རུ་བཤའ་དགོས་ཤིང་། ཨ་རོན་གྱི་བུ་མཆོད་དཔོན་ཡིན་པ་རྣམས་ཀྱིས་དེའི་ཁྲག་མཆོད་ཁྲིའི་ཕྱོགས་བཞི་རུ་གཏོར་དགོས། 3 ཞི་བདེའི་མཆོད་པ་ལས་དཀོན་མཆོག་ཡ་ཝཱེ་ལ་མེ་མཆོད་དུ་འབུལ་དགོས་པ་འདི་ལྟ་སྟེ། ནང་ཁྲོལ་བཏུམས་པའི་ཚིལ་དང་ནང་ཁྲོལ་སྟེང་གི་ཚིལ་ཐམས་ཅད་དང་། 4 མཁལ་མ་གཉིས་དང་དེའི་སྟེང་གི་ཚིལ་ཏེ་མཁལ་མའི་ལོགས་གཉིས་སུ་ཡོད་པའི་ཚིལ་དང་། མཆིན་པའི་རྩ་རྒྱུས་ནི་མཁལ་མ་དང་བཅས་ལེན་པར་བྱའོ། ། 5 དེ་ཡང་ཨ་རོན་གྱི་བུ་རྣམས་ཀྱིས་དེ་རྣམས་མཆོད་ཁྲིའི་སྟེང་གི་མེ་དང་བུད་ཤིང་དང་། སྦྱིན་སྲེག་བཅས་ཀྱི་སྟེང་ལ་བཞག་ནས་སྦར་དགོས་ལ། དེ་ནི་དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་མེ་མཆོད་ཡིན་ནོ། ། 6 ཅི་སྟེ་མི་ཞིག་གིས་དཀོན་མཆོག་ཡ་ཝཱེ་ལ་མཆོད་པའི་ཕྱིར་ཞི་བདེའི་མཆོད་པ་འབུལ་བ་དང་། ར་ལུག་གི་ཁྱུ་ལས་འབུལ་བ་ཡིན་ན་ཕོ་ཕྱུགས་མོ་ཕྱུགས་གང་ཡིན་ཡང་། དེ་ནི་སྐྱོན་གྱི་དྲི་མས་མ་གོས་པ་ཞིག་ཡིན་དགོས། 7 གལ་སྲིད་ཁོས་ལུ་གུ་ཞིག་མཆོད་པར་འབུལ་ན་དེ་དཀོན་མཆོག་ཡ་ཝཱེའི་དྲུང་དུ་འབུལ་དགོས་པ་དང་། 8 མཆོད་པར་འབུལ་བྱའི་ཕྱུགས་ཟོག་གི་མགོ་ལ་ལག་པ་བཞག་ནས་མཇལ་འཕྲད་གུར་མཆོག་གི་མདུན་དུ་བཤའ་དགོས་ཤིང་། ཨ་རོན་གྱི་བུ་རྣམས་ཀྱིས་དེའི་ཁྲག་མཆོད་ཁྲིའི་ཕྱོགས་བཞི་རུ་གཏོར་དགོས་སོ། ། 9 དེ་ནས་ཞི་བདེའི་མཆོད་པ་ལས། ཁོས་ཚིལ་བླངས་ནས་དཀོན་མཆོག་ཡ་ཝཱེ་ལ་མེ་མཆོད་དུ་འབུལ་དགོས་པ་འདི་ལྟ་སྟེ། སྒལ་ཚིགས་ནས་བླངས་པའི་རྔ་མ་ཚོན་པོ་ཧྲིལ་པོ་དང་། ནང་ཁྲོལ་བཏུམས་པའི་ཚིལ་དང་ནང་ཁྲོལ་སྟེང་གི་ཚིལ་ཐམས་ཅད་དང་། 10 མཁལ་མ་གཉིས་དང་དེའི་སྟེང་གི་ཚིལ་ཏེ་མཁལ་མའི་ལོགས་གཉིས་སུ་ཡོད་པའི་ཚིལ་དང་། མཆིན་པའི་རྩ་རྒྱུས་ནི་མཁལ་མ་དང་བཅས་ལེན་དགོས་སོ། ། 11 ཡང་མཆོད་དཔོན་གྱིས་དེ་རྣམས་མཆོད་ཁྲིའི་སྟེང་སྦྱིན་སྲེག་གཏོང་དགོས་ལ། དེ་ནི་དཀོན་མཆོག་ཡ་ཝཱེ་ལ་ཞལ་ཟས་སུ་ཕུལ་བའི་མེ་མཆོད་ཡིན་ནོ། ། 12 གལ་སྲིད་སུ་ཞིག་གི་མཆོད་པ་ནི་ར་ཞིག་ཡིན་ན། དེ་དཀོན་མཆོག་ཡ་ཝཱེའི་དྲུང་དུ་འབུལ་དགོས་པ་དང་། 13 དེའི་མགོ་ལ་ལག་པ་བཞག་ནས་མཇལ་འཕྲད་གུར་མཆོག་གི་མདུན་དུ་བཤའ་དགོས་པ་དང་། ཨ་རོན་གྱི་བུ་རྣམས་ཀྱིས་དེའི་ཁྲག་མཆོད་ཁྲིའི་ཕྱོགས་བཞི་རུ་གཏོར་དགོས་སོ། ། 14 ཡང་མཆོད་པ་དེ་ལས་དཀོན་མཆོག་ཡ་ཝཱེ་ལ་མེ་མཆོད་འབུལ་དགོས་པ་འདི་ལྟ་སྟེ། ནང་ཁྲོལ་བཏུམས་པའི་ཚིལ་དང་ནང་ཁྲོལ་སྟེང་གི་ཚིལ་ཐམས་ཅད་དང་། 15 མཁལ་མ་གཉིས་དང་དེའི་སྟེང་གི་ཚིལ་ཏེ་མཁལ་མའི་ལོགས་གཉིས་སུ་ཡོད་པའི་ཚིལ་དང་། མཆིན་པའི་རྩ་རྒྱུས་དེ་མཁལ་མ་དང་བཅས་ལེན་དགོས་སོ། ། 16 མཆོད་དཔོན་གྱིས་དེ་དག་དྲི་ཞིམ་མེ་མཆོད་ཀྱི་ཞལ་ཟས་སུ་མཆོད་ཁྲིའི་སྟེང་སྦྱིན་སྲེག་གཏོང་དགོས་ལ། ཚིལ་ཐམས་ཅད་དཀོན་མཆོག་ཡ་ཝཱེའི་ཡིན་ནོ། ། 17 ཁྱོད་རྣམས་ཀྱི་སྡོད་གནས་ཐམས་ཅད་དུ་ཚིལ་དང་ཁྲག་གང་ཡིན་ཡང་བཟའ་མི་རུང་ལ། དེ་ནི་ཁྱོད་ཅག་མི་རབས་ནས་མི་རབས་བར་དུས་གཏན་གྱི་སྒྲིག་ཁྲིམས་ཡིན་དགོས་ཞེས་པའོ་གསུངས་སོ། །

ལེའུ་བཞི་པ།

སྡིག་བཤགས་མཆོད་པའི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག གལ་སྲིད་སུ་ཞིག་གིས་མ་ཤེས་པར་སྡིག་པ་སྤྱད་ཅིང་། བྱ་བ་གང་རུང་གི་སྟེང་དཀོན་མཆོག་ཡ་ཝཱེས་གསུངས་པའི་བཀའ་རྣམས་ལས་གཅིག་དང་འགལ་བའམ། 3 ཡང་ན་སྣུམ་གྱིས་བྱུགས་པའི་མཆོད་དཔོན་གྱིས་སྡིག་པ་བྱས་ནས། མི་རྣམས་ཉེས་པའི་ནང་ལྷུང་དུ་བཅུག་ན། རང་གིས་བྱས་པའི་སྡིག་པའི་དོན་དུ་སྒོ་ཕྱུགས་ལས་གླང་ཐུག་སྐྱོན་མེད་པ་ཞིག་དཀོན་མཆོག་ཡ་ཝཱེ་ལ་སྡིག་བཤགས་མཆོད་པར་འབུལ་དགོས། 4 ཁོས་གླང་ཐུག་དེ་མཇལ་འཕྲད་གུར་མཆོག་གི་སྒོ་ཁར་ཁྲིད་ནས། དཀོན་མཆོག་ཡ་ཝཱེའི་དྲུང་དུ་གླང་ཐུག་གི་མགོ་ལ་ལག་པ་བཞག་ནས་དེ་དཀོན་མཆོག་ཡ་ཝཱེའི་སྤྱན་སྔར་བཤའ་དགོས། 5 སྣུམ་གྱིས་བྱུགས་པའི་མཆོད་དཔོན་གྱིས་གླང་ཐུག་གི་ཁྲག་ཉུང་ཙམ་བླངས་ནས་མཇལ་འཕྲད་གུར་མཆོག་ཏུ་འཁྱེར་འོང་བ་དང་། 6 མཆོད་དཔོན་གྱིས་མཛུབ་མོ་ཁྲག་ནང་བསྒྲེས་ནས། དཀོན་མཆོག་ཡ་ཝཱེའི་སྤྱན་སྔར་དམ་པའི་གནས་ཀྱི་ཡོལ་བར་གཏད་ནས་ལན་བདུན་གཏོར་དགོས། 7 ཡང་ཁྲག་ཉུང་ཙམ་ཞིག་མཇལ་འཕྲད་གུར་མཆོག་གི་ནང་དུ་འབྱུག་དགོས་ཏེ། དཀོན་མཆོག་ཡ་ཝཱེའི་དྲུང་དུ་སྤོས་སྒྲོམ་གྱི་རུ་ཐུར་བཞི་པོར་འབྱུག་དགོས་པ་དང་། དེ་ནས་གླང་ཐུག་གི་ཁྲག་ལྷག་མ་ཡོངས་རྫོགས་མཇལ་འཕྲད་གུར་མཆོག་གི་སྒོ་ཁ་རུ་ཡོད་པའི་སྦྱིན་སྲེག་གི་མཆོད་ཁྲིའི་ཞབས་རའི་སྟེང་དུ་ལྡུག་དགོས་སོ། ། 8 ཡང་སྡིག་བཤགས་མཆོད་པར་འབུལ་བའི་གླང་ཐུག་དེའི་ཚིལ་ཐམས་ཅད་དེ། ནང་ཁྲོལ་བཏུམས་པའི་ཚིལ་དང་ནང་ཁྲོལ་སྟེང་གི་ཚིལ་ཐམས་ཅད་དང་། 9 མཁལ་མ་གཉིས་དང་དེའི་ཚིལ་ཏེ་མཁལ་མའི་ལོགས་གཉིས་ཀྱི་ཚིལ་དང་། མཆིན་པའི་རྩ་རྒྱུས་དེ་མཁལ་མ་དང་བཅས་ལེན་དགོས། 10 དེ་ནི་ཞི་བདེའི་མཆོད་པར་ཕུལ་བའི་གླང་ཐུག་ནས་བླངས་པ་བཞིན་ཡིན་དགོས་ཤིང་། མཆོད་དཔོན་གྱིས་དེ་རྣམས་སྦྱིན་སྲེག་གི་མཆོད་ཁྲིའི་སྟེང་སྦར་དགོས་སོ། ། 11 ཡིན་ནའང་གླང་ཐུག་གི་པགས་པ་དང་ཤ་ཐམས་ཅད་དང་། མགོ་དང་བརླ་རྐང་དང་ནང་ཁྲོལ་དང་ལྕི་བ་བཅས་ཏེ། 12 གླང་ཐུག་ཧྲིལ་པོ་སྒར་ཁའི་ཕྱི་རོལ་གྱི་གཙང་ས་སྟེ། ཐལ་བ་འཕོ་སའི་གནས་སུ་ཁྱེར་ནས་བུད་ཤིང་སྟེང་དུ་མེར་བསྲེག་དགོས། 13 གལ་སྲིད་ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་ཀྱིས་མ་ཤེས་པར་ཉེས་སྐྱོན་བཟོས་པ་དང་། བྱ་བ་གང་རུང་གི་སྟེང་དཀོན་མཆོག་ཡ་ཝཱེས་གསུངས་པའི་བཀའ་རྣམས་ལས་གཅིག་དང་འགལ་ནས་ཉེས་པ་བསགས་ཡོད་ཅིང་། མི་ཚོགས་ཀྱིས་སྦས་པའི་དོན་དེ་མ་རྟོགས་ན། 14 དེ་རྣམས་ཀྱིས་སྡིག་པ་བསགས་པ་ཤེས་མ་ཐག་སྒོ་ཕྱུགས་ལས་གླང་ཐུག་ཅིག་སྡིག་བཤགས་མཆོད་པར་འབུལ་དགོས་པ་དང་། དེ་མཇལ་འཕྲད་གུར་མཆོག་གི་མདུན་དུ་འཁྲིད་འོང་དགོས་སོ། ། 15 མི་ཚོགས་ཀྱི་རྒན་པོ་རྣམས་ཀྱིས་དཀོན་མཆོག་ཡ་ཝཱེའི་སྤྱན་སྔར་གླང་ཐུག་གི་མགོ་ལ་ལག་པ་བཞག་ནས། དེ་དཀོན་མཆོག་ཡ་ཝཱེའི་དྲུང་དུ་བཤའ་དགོས། 16 སྣུམ་གྱིས་བྱུགས་པའི་མཆོད་དཔོན་གྱིས་གླང་ཐུག་གི་ཁྲག་ལས་ཉུང་ཙམ་བླངས་ཏེ་མཇལ་འཕྲད་གུར་མཆོག་ཏུ་འཁྱེར་འོང་དགོས། 17 མཆོད་དཔོན་གྱིས་མཛུབ་མོ་ཁྲག་ནང་བསྒྲེས་ནས་དཀོན་མཆོག་ཡ་ཝཱེའི་སྤྱན་སྔར་ཡོལ་བར་གཏད་དེ་ལན་བདུན་གཏོར་དགོས། 18 ཡང་ཁྲག་ཉུང་ཙམ་ཅིག་མཇལ་འཕྲད་གུར་མཆོག་གི་ནང་དུ་འབྱུག་དགོས་ཏེ། དཀོན་མཆོག་ཡ་ཝཱེའི་དྲུང་དུ་མཆོད་ཁྲིའི་རུ་ཐུར་བཞི་པོར་འབྱུག་དགོས་པ་དང་། དེ་ནས་ཁྲག་ལྷག་མ་ཡོངས་རྫོགས་མཇལ་འཕྲད་གུར་མཆོག་གི་སྒོ་ཁ་རུ་ཡོད་པའི་སྦྱིན་སྲེག་གི་མཆོད་ཁྲིའི་ཞབས་རའི་སྟེང་དུ་ལྡུག་དགོས་སོ། ། 19 ཁོས་དེའི་ཚིལ་ཐམས་ཅད་བླངས་ནས་མཆོད་ཁྲིའི་སྟེང་སྦྱིན་སྲེག་གཏོང་དགོས། 20 ཁོས་སྡིག་བཤགས་མཆོད་པའི་གླང་ཐུག་དེ་ཇི་ལྟར་ཕུལ་བ་བཞིན་དུ་གླང་ཐུག་འདི་ཡང་དེ་ལྟར་འབུལ་དགོས་ལ། མཆོད་དཔོན་གྱིས་དེ་དག་གི་སྡིག་པ་བཤག་པར་བྱ་ཞིང་དེ་ཚོར་སྡིག་སེལ་འཐོབ་པར་འགྱུར་རོ། ། 21 ཡང་ཁོས་གླང་ཐུག་སྒར་ཁའི་ཕྱི་རོལ་ཏུ་ཁྱེར་ནས། གླང་ཐུག་སྔོན་མ་དེ་བཞིན་མེར་བསྲེག་དགོས། དེ་ནི་མི་ཚོགས་ཀྱི་སྡིག་བཤགས་མཆོད་པ་ཡིན་ནོ། ། 22 གལ་སྲིད་འགོ་དཔོན་ཞིག་གིས་སྡིག་པ་སྤྱད་ཅིང་། བྱ་བ་གང་རུང་གི་སྟེང་མ་ཤེས་པར་ཁོའི་དཀོན་མཆོག་ཡ་ཝཱེས་གསུངས་པའི་བཀའ་རྣམས་ལས་གཅིག་དང་འགལ་ཏེ་ཉེས་པ་བསགས་ན། 23 ཁོས་རང་གིས་སྡིག་པ་བྱས་པ་ཤེས་མ་ཐག ར་ཐུག་སྐྱོན་གྱི་དྲི་མས་མ་གོས་པ་ཞིག་ཁྲིད་འོངས་ནས་མཆོད་པར་འབུལ་དགོས་ཤིང་། 24 ར་ཐུག་གི་མགོར་ལག་པ་བཞག་ནས་དཀོན་མཆོག་ཡ་ཝཱེའི་དྲུང་དུ་སྦྱིན་སྲེག་གི་ཕྱུགས་ཟོག་བཤའ་སའི་གནས་དེར་བཤའ་དགོས་ལ། དེ་ནི་སྡིག་བཤགས་མཆོད་པ་ཡིན་ནོ། ། 25 མཆོད་དཔོན་གྱིས་མཛུབ་མོ་སྡིག་བཤགས་མཆོད་པར་ཕུལ་བའི་ཕྱུགས་ཟོག་གི་ཁྲག་ནང་བསྒྲེས་ནས། སྦྱིན་སྲེག་གི་མཆོད་ཁྲིའི་རུ་ཐུར་བཞི་པོར་འབྱུག་དགོས་པ་དང་། དེ་ནས་ཁྲག་ལྷག་མ་སྦྱིན་སྲེག་གི་མཆོད་ཁྲིའི་ཞབས་རའི་སྟེང་དུ་ལྡུག་དགོས་སོ། ། 26 དེ་ཡང་ཞི་བདེའི་མཆོད་པའི་ཚིལ་དང་འདྲ་བར་དེའི་ཚིལ་ཐམས་ཅད་མཆོད་ཁྲིའི་སྟེང་བསྲེག་དགོས་པ་དང་། མཆོད་དཔོན་གྱིས་ཁོའི་ཕྱིར་དུ་སྡིག་པ་བཤགས་ནས་ཁོ་ལ་སྡིག་སེལ་འཐོབ་པར་འགྱུར་རོ། ། 27 གལ་སྲིད་མི་རྣམས་ལས་སུ་ཞིག་གིས་མ་ཤེས་པར་སྡིག་པ་བྱས་ཤིང་། བྱ་བ་གང་རུང་གི་སྟེང་དུ་དཀོན་མཆོག་ཡ་ཝཱེས་གསུངས་པའི་བཀའ་རྣམས་ལས་གཅིག་ལ་འགལ་ནས་ཉེས་པ་བསགས་ན། 28 ཁོས་རང་གིས་སྡིག་པ་བྱས་པ་ཤེས་མ་ཐག་རང་བྱས་ཀྱི་སྡིག་པའི་ཕྱིར་དུ་ར་མ་སྐྱོན་མེད་པ་ཞིག་ཁྲིད་ཡོང་སྟེ་མཆོད་པར་འབུལ་དགོས་པ་དང་། 29 སྡིག་བཤགས་མཆོད་པར་འབུལ་བའི་ཕྱུགས་ཟོག་གི་མགོ་ལ་ལག་པ་བཞག་ནས་སྦྱིན་སྲེག་གི་ཕྱུགས་ཟོག་འབུལ་བའི་གནས་སུ་དེ་བཤའ་དགོས། 30 མཆོད་དཔོན་གྱིས་མཛུབ་མོ་ཕྱུགས་ཟོག་གི་ཁྲག་ནང་བསྒྲེས་ཏེ། སྦྱིན་སྲེག་གི་མཆོད་ཁྲིའི་རུ་ཐུར་བཞི་པོར་འབྱུག་དགོས་པ་དང་། ཁྲག་ལྷག་མ་ཡོངས་རྫོགས་སྦྱིན་སྲེག་གི་མཆོད་ཁྲིའི་ཞབས་རའི་སྟེང་དུ་ལྡུག་དགོས་སོ། ། 31 དེ་ཡང་ཞི་བདེའི་མཆོད་པར་ཕུལ་བའི་ཕྱུགས་ཟོག་གི་ཚིལ་དང་འདྲ་བར་དེའི་ཚིལ་ཐམས་ཅད་ལེན་པ་དང་། མཆོད་དཔོན་གྱིས་ཚིལ་རྣམས་མཆོད་ཁྲིའི་སྟེང་དུ་དཀོན་མཆོག་ཡ་ཝཱེ་ལ་དྲི་ཞིམ་མཆོད་པར་འབུལ་དགོས། མཆོད་དཔོན་གྱིས་ཁོའི་ཕྱིར་དུ་སྡིག་པ་བཤགས་ནས་ཁོ་ལ་སྡིག་སེལ་འཐོབ་པར་འགྱུར་རོ། ། 32 གལ་སྲིད་མི་ཞིག་གིས་ལུག་ཅིག་ཁྲིད་འོངས་ཏེ་སྡིག་བཤགས་མཆོད་པར་འབུལ་ན། མོ་ལུག་སྐྱོན་མེད་པ་ཞིག་ཁྲིད་ཡོང་ནས་འབུལ་དགོས། 33 ཁོས་སྡིག་བཤགས་མཆོད་པར་འབུལ་བའི་ཕྱུགས་ཟོག་གི་མགོ་ལ་ལག་པ་བཞག་ནས། སྦྱིན་སྲེག་གི་ཕྱུགས་ཟོག་བཤའ་བའི་གནས་སུ་དེ་བཤས་ནས་སྡིག་བཤགས་མཆོད་པར་འབུལ་དགོས། 34 མཆོད་དཔོན་གྱིས་མཛུབ་མོ་སྡིག་བཤགས་མཆོད་པར་ཕུལ་བའི་ཕྱུགས་ཟོག་གི་ཁྲག་ནང་དུ་བསྒྲེས་ཏེ། སྦྱིན་སྲེག་གི་མཆོད་ཁྲིའི་རུ་ཐུར་བཞི་པོར་འབྱུག་དགོས་པ་དང་། དེ་ནས་ཁྲག་ལྷག་མ་ཡོངས་རྫོགས་མཆོད་ཁྲིའི་ཞབས་རའི་སྟེང་དུ་ལྡུག་དགོས་ལ། 35 ཡང་ཞི་བདེའི་མཆོད་པར་ཕུལ་བའི་ལུག་གི་ཚིལ་དང་འདྲ་བར་དེའི་ཚིལ་ཐམས་ཅད་ལེན་པ་དང་། མཆོད་དཔོན་གྱིས་ཚིལ་རྣམས་དཀོན་མཆོག་ཡ་ཝཱེ་ལ་མཆོད་ཁྲིའི་མེ་མཆོད་ཐོག་ཏུ་སྦྱིན་སྲེག་གཏོང་དགོས། མཆོད་དཔོན་གྱིས་ཁོས་བསགས་པའི་སྡིག་པ་བཤག་པར་བྱ་ཞིང་། ཁོ་ལ་སྡིག་སེལ་འཐོབ་པར་འགྱུར་རོ། །

ལེའུ་ལྔ་པ།

1 གལ་སྲིད་མི་ཞིག་གིས་སྡིག་པ་བྱས་པ་སྟེ། མནའ་བསྐྱལ་བའི་གཏམ་ཐོས་ཤིང་ཁོ་རང་དཔང་བོ་ཡིན་ནའང་། ཁོས་ཅི་མཐོང་བ་གང་ཤེས་པ་དེ་སྙན་སེང་མ་ཞུས་ན། ངེས་པར་རང་གི་ཆད་པ་འཁུར་དགོས། 2 ཡང་མི་ཞིག་གིས་མི་གཙང་བའི་རྫས་གང་རུང་སྟེ། གཅན་གཟན་མི་གཙང་བའི་རོའམ། སྒོ་ཕྱུགས་མི་གཙང་བའི་རོའམ། ལྟོ་འགྲོ་སེམས་ཅན་མི་གཙང་བའི་རོ་ལ་རེག་པ་གང་ཡིན་ཡང་། མི་དེས་མ་ཤེས་ནའང་མི་གཙང་བ་ཡིན་པས་ཉེས་པ་ཡོད་དོ། ། 3 ཡང་ན་ཁོས་མི་ལས་བྱུང་བའི་མི་གཙང་བའི་རྫས་གང་རུང་སྟེ། མི་བཙོག་པར་བྱེད་པའི་མི་གཙང་བའི་རྫས་གང་རུང་ཞིག་ལ་རེག་ན། ཁོས་མ་ཤེས་ནའང་དེ་མི་གཙང་བ་ཡིན་པ་རྟོགས་ན་དེ་ནི་ཉེས་པ་ཡིན། 4 ད་དུང་མི་ཞིག་གིས་ཁ་ནས་ཅི་མི་སྙམ་པར་མནའ་བསྐྱལ་ན། ངན་སེམས་བཟང་སེམས་གང་ཞིག་བཅངས་ནས་བསྐྱལ་ནའང་། དེས་འཛེམ་དོགས་མེད་པར་དོན་གང་ཞིག་གི་སྟེང་ཅི་མི་སྙམ་པར་མནའ་བསྐྱལ་བ་ཡིན་ན། ནམ་ཞིག་ཁོས་ཤེས་མ་ཐག་ཏུ་དེའི་ནང་གི་དོན་ཞིག་གི་སྟེང་ཉེས་པ་ཡོད། 5 ཁོ་ལ་དེའི་ནང་གི་དོན་གང་རུང་ཞིག་གི་སྟེང་ཉེས་པ་ཡོད་ཚེ་སྡིག་པ་མཐོལ་བཤགས་བྱེད་དགོས་ལ། 6 རང་བྱས་ཀྱི་སྡིག་པའི་ཕྱིར་དུ། རང་གི་ཉེས་སེལ་མཆོད་པའི་ཕྱུགས་ཏེ། ལུག་ཁྱུ་ལས་མོ་ལུག་གཅིག་གམ་ཡང་ན་ར་མ་གཅིག་དཀོན་མཆོག་ཡ་ཝཱེ་ལ་སྡིག་བཤགས་མཆོད་པར་འབུལ་དགོས་ཤིང་། མཆོད་དཔོན་གྱིས་ཁོ་རང་གི་སྡིག་པ་བཤག་པར་བྱེད་དོ། ། 7 གལ་སྲིད་མི་དེས་ལུ་གུ་གཅིག་འབུལ་མི་ནུས་ན། རང་བྱས་ཀྱི་སྡིག་པའི་ཕྱིར་དུ། བྱ་ཐི་བ་གཉིས་སམ་ཕུག་རོན་ཆུང་ངུ་གཉིས་དཀོན་མཆོག་ཡ་ཝཱེ་ལ་ཉེས་སེལ་མཆོད་པར་འབུལ་དགོས་ཏེ། གཅིག་ནི་སྡིག་བཤགས་མཆོད་པར་འབུལ་བ་དང་། ཅིག་ཤོས་ནི་སྦྱིན་སྲེག་ཏུ་འབུལ་བར་བྱའོ། ། 8 ཁོས་དེ་རྣམས་མཆོད་དཔོན་གྱི་དྲུང་དུ་འཁྱེར་འོང་བ་དང་། མཆོད་དཔོན་གྱིས་ཐོག་མར་སྡིག་བཤགས་མཆོད་པ་འབུལ་བ་སྟེ། འདབ་ཆགས་ཀྱི་སྐེ་གཅུས་ནའང་དེ་གཅོད་པར་མི་བྱ། 9 མཆོད་དཔོན་གྱིས་སྡིག་བཤགས་མཆོད་པའི་འདབ་ཆགས་ཀྱི་ཁྲག་ཉུང་ཙམ་ཞིག་མཆོད་ཁྲིའི་ལོགས་སུ་གཏོར་བ་དང་། ཁྲག་ལྷག་མ་རྣམས་མཆོད་ཁྲིའི་ཞབས་རའི་སྟེང་ལྡུག་དགོས། དེ་ནི་སྡིག་བཤགས་མཆོད་པ་ཡིན་ནོ། ། 10 ཡང་ཁོས་སྲོལ་ཡིག་བཞིན་དུ་འདབ་ཆགས་གཞན་པ་དེ་སྦྱིན་སྲེག་ཏུ་འབུལ་དགོས་ཤིང་། མཆོད་དཔོན་གྱིས་མི་དེའི་རང་བྱས་ཀྱི་སྡིག་པ་བཤག་དགོས་ལ། མི་དེར་སྡིག་སེལ་འཐོབ་པར་འགྱུར་རོ། ། 11 གལ་སྲིད་ཁོས་བྱ་ཐི་བ་གཉིས་སམ་ཡང་ན་ཕུག་རོན་ཆུང་ངུ་གཉིས་འབུལ་མི་ནུས་ན། རང་བྱས་ཀྱི་སྡིག་པའི་ཕྱིར་དུ་གྲོ་ཞིབ་ཨེ་ཕཱ་གཅིག་གི་བཅུ་ཆ་གཅིག་སྡིག་བཤགས་མཆོད་པར་འབུལ་དགོས། དེའི་སྟེང་སྣུམ་དང་སྤོས་དཀར་གང་ཡང་འཇོག་མི་དགོས། ཅི་ལ་ཞེ་ན། དེ་ནི་སྡིག་བཤགས་མཆོད་པ་ཡིན་པའི་ཕྱིར་རོ། ། 12 དེ་ཡང་ཁོས་གྲོ་ཞིབ་དེ་མཆོད་དཔོན་གྱི་དྲུང་དུ་འཁྱེར་འོང་བ་དང་། མཆོད་དཔོན་གྱིས་དེ་ལས་ཁྱོར་བ་གང་དྲན་རྟེན་དུ་བླངས་ནས། མཆོད་ཁྲིའི་སྟེང་དཀོན་མཆོག་ཡ་ཝཱེའི་མེ་མཆོད་ཀྱི་ཁར་སྦྱིན་སྲེག་གཏོང་དགོས་ལ། དེ་ནི་སྡིག་བཤགས་མཆོད་པ་ཡིན། 13 ཡང་ཁོས་དོན་དེ་རྣམས་ཀྱི་ཐད་བསགས་པའི་སྡིག་པ་གང་ཡིན་ནའང་། མཆོད་དཔོན་གྱིས་མི་དེའི་སྡིག་པ་དེ་བཤག་པར་བྱ་ཞིང་དེ་ལ་སྡིག་སེལ་འཐོབ་པར་འགྱུར། དེའི་ལྷག་མ་ནི་འབྲུ་རིགས་ཀྱི་མཆོད་པ་དང་འདྲ་བར་ཡོངས་རྫོགས་མཆོད་དཔོན་ལ་དབང་བར་འགྱུར་ཞེས་བཤད་དགོས་པར་བཀའ་བསྩལ་ཏོ། །

ཉེས་སེལ་མཆོད་པའི་ཁྲིམས།

14 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 15 གལ་སྲིད་མི་ཞིག་གིས་མ་ཤེས་པར་དཀོན་མཆོག་ཡ་ཝཱེའི་མཆོད་རྫས་དམ་པ་རྣམས་ཀྱི་སྟེང་དུ་སྡིག་པ་བྱས་ནས་ཉེས་པ་བསགས་ན། ལུག་ཁྱུ་ལས་སྐྱོན་མེད་པའི་ལུག་ཐུག་ཅིག་དཀོན་མཆོག་ཡ་ཝཱེ་ལ་ཉེས་སེལ་མཆོད་པ་རུ་འབུལ་བའམ། ཡང་ན་གནས་མཆོག་གི་སྲང་ལྟར་དངུལ་སྲང་གི་ཚོད་རྩིས་བྱས་པའི་རིན་འབབ་བཞིན་དུ་ཉེས་སེལ་མཆོད་པར་འབུལ་དགོས། 16 ཁོས་མཆོད་རྫས་དམ་པའི་ཐད་ནོར་འཛོལ་གང་ཞིག་བཟོས་པར་སྐྱིན་ཚབ་འཇལ་ཆེད་དང་། དེའི་ཁར་ལྔ་ཆ་གཅིག་བསྣན་ཏེ་མཆོད་དཔོན་ལ་སྤྲོད་པ་དང་། མཆོད་དཔོན་གྱིས་ཉེས་པ་སེལ་བྱེད་ལུག་ཐུག་གིས་ཁོའི་སྡིག་པ་བཤག་པར་བྱ་ཞིང་། ཁོ་ལ་སྡིག་སེལ་འཐོབ་པར་འགྱུར་རོ། ། 17 གལ་སྲིད་མི་ཞིག་གིས་དོན་གང་རུང་གི་སྟེང་དུ་སྡིག་པ་བྱས་ཤིང་། དཀོན་མཆོག་ཡ་ཝཱེས་གསུངས་པའི་བཀའ་རྣམས་ལས་གཅིག་ལ་འགལ་ན། ཁོས་མ་ཤེས་ནའང་ཉེས་པ་རུ་བརྩི་ཞིང་རང་གི་ཆད་པ་འཁུར་དགོས་པ་ཡིན། 18 ཁོས་ལུག་ཁྱུ་ལས་ལུག་ཐུག་སྐྱོན་མེད་པ་ཞིག་འཁྲིད་ཡོང་བའམ། ཡང་ན་ཁྱོད་ཀྱིས་ཚོད་རྩིས་བྱས་པའི་རིན་འབབ་བཞིན། ཉེས་སེལ་མཆོད་པ་རུ་མཆོད་དཔོན་ལ་འབུལ་བ་དང་། མཆོད་དཔོན་གྱིས་ཁོའི་མ་ཤེས་མ་བསམ་ས་ནས་བྱས་པའི་སྡིག་པ་བཤག་པར་བྱ་ཞིང་། དེ་ལ་སྡིག་སེལ་འཐོབ་པར་འགྱུར་རོ། ། 19 དེ་ནི་ཉེས་སེལ་མཆོད་པ་ཡིན་ཏེ། ཁོས་དཀོན་མཆོག་ཡ་ཝཱེའི་དྲུང་དུ་དངོས་སུ་ཉེས་པ་བཟོས་པའི་ཕྱིར་རོ་ཞེས་བཀའ་བསྩལ་ཏོ། །

ལེའུ་དྲུག་པ།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 གལ་སྲིད་མི་ཞིག་གིས་སྡིག་པ་བྱས་ནས་དཀོན་མཆོག་ཡ་ཝཱེ་ལ་འགལ་ཏེ། ཁྱིམ་མཚེས་ཀྱིས་ཁོ་ལ་བཅོལ་བའི་དངོས་པོའམ་གཏའ་མའི་སྟེང་གཡོ་སྒྱུའི་སྦྱོར་བ་སྤེལ་བའམ། འཕྲོག་པ། ཁྱིམ་མཚེས་ལ་བརྙས་བཅོས་བྱེད་པ། 3 བོར་དངོས་རྙེད་ཅིང་གཡོ་སྒྱུའི་སྦྱོར་བ་སྤེལ་ནས་མནའ་རྫུན་མ་སྐྱེལ་བ་དང་། མིས་བྱེད་སྲིད་པའི་ལས་གང་ཅིའི་ཐད་ནས་སྡིག་པ་བྱེད་པ་སྟེ། 4 ཁོས་སྡིག་པ་བྱས་ནས་ཉེས་པ་བསགས་ན། ཕྲོགས་ཏེ་ཁྱེར་བའམ་གཞན་ལ་བརྙས་བཅོས་བྱས་ནས་ཐོབ་པ། ཡང་ན་གཞན་གྱིས་ཁོ་ལ་བཅོལ་བ། ཡང་ན་ཁོས་རྙེད་པའི་བོར་དངོས། 5 ཡང་ན་མནའ་རྫུན་མ་བསྐྱལ་ནས་ཐོབ་པའི་དངོས་པོ་བཅས་གང་ཡིན་ཡང་ཕྱིར་སྤྲོད་དགོས་པ་སྟེ། ཁ་ཚང་ཕྱིར་སྤྲོད་དགོས་པར་མ་ཟད་དེའི་ཁར་ལྔ་ཆ་གཅིག་སྣོན་དགོས། ཁོ་ལ་ཉེས་པ་ཡོད་པ་རྩད་ཆོད་པའི་ཉིན་མོར་ལམ་སང་བདག་པོ་ལ་གུན་གསབ་སྤྲོད་དགོས་སོ། ། 6 ཁོས་ལུག་ཁྱུ་ལས་སྐྱོན་མེད་པའི་ལུག་ཐུག་ཅིག་དཀོན་མཆོག་ཡ་ཝཱེ་ལ་ཉེས་སེལ་མཆོད་པ་རུ་འབུལ་དགོས་པའམ། ཡང་ན་ཁྱོད་ཀྱིས་ཚོད་རྩིས་བྱས་པའི་རིན་འབབ་བཞིན་དུ། ཉེས་སེལ་མཆོད་པའི་ཕྱིར་མཆོད་དཔོན་ལ་སྤྲོད་དགོས་ལ། 7 མཆོད་དཔོན་གྱིས་དཀོན་མཆོག་ཡ་ཝཱེའི་དྲུང་དུ་ཁོའི་སྡིག་པ་བཤག་པར་བྱ་ཞིང་། མི་དེས་དོན་གང་ཞིག་བྱས་ནས་ཉེས་པ་བསགས་ནའང་སྡིག་སེལ་འཐོབ་པར་འགྱུར་ཞེས་བཀའ་བསྩལ་ཏོ། །

སྦྱིན་སྲེག་འབུལ་བའི་ཁྲིམས།

8 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 9 ཁྱོད་ཀྱིས་ཨ་རོན་དང་ཁོའི་བུ་རྣམས་ལ་འདི་ལྟར་སྒོས་ཤིག སྦྱིན་སྲེག་གི་བཀའ་ཁྲིམས་ནི་འདི་ལྟ་སྟེ། སྦྱིན་སྲེག་ཏུ་འབུལ་བའི་མཆོད་པ་ནི་མཆོད་ཁྲིའི་སྟེང་ཞོགས་པའི་བར་དུ་མཚན་གང་པོར་འཇོག་དགོས་པ་དང་། མཆོད་ཁྲིའི་སྟེང་གི་མེ་ནི་ཆད་མེད་དུ་སྦར་དགོས། 10 མཆོད་དཔོན་གྱིས་སོ་རས་སྲབ་བུའི་སྟོད་གོས་དང་སྨད་གོས་ལུས་ལ་གྱོན་ནས། སྦྱིན་སྲེག་གི་མཆོད་ཁྲིའི་སྟེང་ལྷག་པའི་ཐལ་བ་བླངས་ནས་མཆོད་ཁྲིའི་ལོགས་སུ་འཇོག་དགོས་ལ། 11 དེ་ནས་གོས་དེ་རྣམས་ཕུད་ནས་གོས་གཞན་དག་གྱོན་པ་དང་། ཐལ་བ་སྒར་ཁའི་ཕྱི་རོལ་གྱི་གནས་གཙང་སར་འཁྱེར་དགོས། 12 ཡང་མཆོད་ཁྲི་སྟེང་གི་མེ་ནི་ཆད་མེད་དུ་འབར་དགོས་ཤིང་ཞི་མི་རུང་། ཉིན་རེའི་ཞོགས་པར་མཆོད་དཔོན་གྱིས་མཆོད་ཁྲིའི་སྟེང་དུ་བུད་ཤིང་སྦར་བ་དང་། དེའི་སྟེང་ཏུ་སྦྱིན་སྲེག་གི་མཆོད་པ་བཤམས་པར་མ་ཟད། ཞི་བདེའི་མཆོད་པའི་ཕྱུགས་ཟོག་གི་ཚིལ་རྣམས་སྦར་དགོས་སོ། ། 13 མཆོད་ཁྲིའི་སྟེང་གི་མེ་ནི་རྒྱུན་ཆད་མེད་པར་འབར་དགོས་ཤིང་ནམ་ཡང་ཞི་མི་རུང་ངོ་། །

འབྲུ་རིགས་ཀྱི་མཆོད་པ་འབུལ་བའི་ཁྲིམས།

14 འབྲུ་རིགས་ཀྱི་མཆོད་པའི་བཀའ་ཁྲིམས་ནི་འདི་ལྟ་སྟེ། ཨ་རོན་གྱི་བུ་རྣམས་ཀྱིས་མཆོད་ཁྲིའི་མདུན་ནས་མཆོད་པ་འདི་དཀོན་མཆོག་ཡ་ཝཱེའི་དྲུང་དུ་འབུལ་དགོས། 15 མཆོད་དཔོན་གྱིས་འབྲུ་རིགས་ལས་གྲོ་ཞིབ་ཁྱོར་བ་གང་ཙམ་ལེན་པ་དང་། སྣུམ་ཉུང་ཙམ་དང་འབྲུ་རིགས་མཆོད་པའི་སྟེང་གི་སྤོས་དཀར་ཐམས་ཅད་བླངས་ནས། དེ་རྣམས་དྲན་རྟེན་གྱི་སྐལ་དུ་མཆོད་ཁྲིའི་སྟེང་སྦར་དགོས་ལ། དེ་ནི་དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་མཆོད་པ་ཡིན། 16 ཨ་རོན་དང་ཁོའི་བུ་རྣམས་ཀྱིས་འབྲུ་རིགས་ཀྱི་མཆོད་འཕྲོ་བཟའ་ཞིང་། གནས་དམ་པ་རུ་སྐྱུར་མེད་བག་ལེབ་འདི་བཟའ་དགོས་པ་སྟེ། མཇལ་འཕྲད་གུར་མཆོག་གི་ར་སྐོར་ནང་དུ་བཟའ་དགོས། 17 བསྲེག་གོར་ནང་དུ་སྐྱུར་རྩི་བསྲེ་མི་རུང་སྟེ། དེ་ནི་བདག་ལ་ཕུལ་བའི་མེ་མཆོད་རྣམས་ལས་བདག་གིས་དེ་དག་ལ་སྤྲད་པའི་སྐལ་ཡིན་པ་དང་། སྡིག་བཤགས་མཆོད་པ་དང་ཉེས་སེལ་མཆོད་པ་རྣམས་དང་འདྲ་བར་སྐལ་དེ་ནི་ཀུན་ལས་དམ་པ་ཡིན། 18 ཨ་རོན་གྱི་བུ་རྣམས་ལས་སྐྱེས་པ་ཀུན་གྱིས་དེ་བཟའ་བར་འགྱུར་ཞིང་། རྒྱུ་མཚན་དེ་ནི་མི་རབས་ནས་མི་རབས་བར་ཁྱོད་རྣམས་ཀྱིས་དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་ལས། ཁོ་རྣམས་ལ་ནམ་ཡང་འཐོབ་འོས་པའི་སྐལ་ཡིན། མཆོད་པ་འདི་ལ་རེག་མཁན་ཐམས་ཅད་དམ་པར་འགྱུར་ཞེས་སྨྲ་དགོས་པར་བཀའ་བསྩལ་ཏོ། །

19 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 20 འདི་ནི་ཨ་རོན་ལ་སྣུམ་གྱིས་བྱུག་པའི་ཉིན་མོ་ཡིན་ལ། ཁོ་དང་ཁོའི་བུ་རྣམས་ཀྱིས་དཀོན་མཆོག་ཡ་ཝཱེ་ལ་འབུལ་དགོས་པའི་མཆོད་པ་ནི་འདི་ལྟ་སྟེ། ཨེ་ཕཱ་ཡི་བཅུ་ཆ་གཅིག་གི་གྲོ་ཞིབ་ནི་དུས་རྒྱུན་འབུལ་བའི་འབྲུ་རིགས་ཀྱི་མཆོད་པ་བཞིན་འབུལ་བ་དང་། དེའི་ཕྱེད་ཀ་ཞོགས་པ་དང་ཕྱེད་ཀ་དགོང་མོ་འབུལ་དགོས་སོ། ། 21 དེ་ནི་ལྕགས་སླང་ནང་སྣུམ་བསྲེ་དགོས་ལ། བསྲེ་སྦྱོར་ཡག་པོ་བྱས་རྗེས་བསྲེག་དགོས། འབྲུ་རིགས་ཀྱི་མཆོད་པ་བསྲེགས་ནས་ཚོས་པ་ན་དུམ་བུར་བགོས་ཏེ་དཀོན་མཆོག་ཡ་ཝཱེ་ལ་དྲི་ཞིམ་མཆོད་པར་འབུལ་དགོས་པ་དང་། 22 ཨ་རོན་གྱི་བུ་རྣམས་ལས་མཆོད་དཔོན་དུ་བྱུགས་པ་དེས་འབྲུ་རིགས་ཀྱི་མཆོད་པ་འདི་འབུལ་དགོས་པ་དང་། ཡོངས་རྫོགས་དཀོན་མཆོག་ཡ་ཝཱེ་ལ་སྦྱིན་སྲེག་གཏོང་དགོས་ལ། དེ་ནི་དུས་གཏན་གྱི་བཀའ་ཁྲིམས་ཡིན། 23 མཆོད་དཔོན་གྱིས་འབྲུ་རིགས་ཀྱི་མཆོད་པ་ཡོངས་རྫོགས་ལྷག་ལུས་མེད་པར་བསྲེག་དགོས་པ་ལས་བཟའ་མི་རུང་ཞེས་བཀའ་བསྩལ་ཏོ། །

སྡིག་བཤགས་མཆོད་པ་འབུལ་བའི་ཁྲིམས།

24 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 25 ཁྱོད་ཀྱིས་ཨ་རོན་དང་ཁོའི་བུ་རྣམས་ལ་འདི་ལྟར་སྒོས་ཤིག སྡིག་བཤགས་མཆོད་པའི་བཀའ་ཁྲིམས་ནི་འདི་ལྟ་སྟེ། དཀོན་མཆོག་ཡ་ཝཱེའི་སྤྱན་སྔར་སྦྱིན་སྲེག་གི་ཕྱུགས་ཟོག་བཤའ་སའི་གནས་དེར་སྡིག་བཤགས་མཆོད་པའི་ཕྱུགས་ཟོག་བཤའ་དགོས། དེ་ནི་ཀུན་ལས་དམ་པ་ཡིན་ནོ། ། 26 སྡིག་བཤགས་མཆོད་པ་འབུལ་མཁན་མཆོད་དཔོན་གྱིས་འབུལ་བ་དེ་བཟའ་རུང་ལ། གནས་དམ་པ་སྟེ་མཇལ་འཕྲད་གུར་མཆོག་གི་ར་སྐོར་ནང་དུ་བཟའ་དགོས་སོ། ། 27 མཆོད་པ་དེའི་ཤ་ལ་རེག་མཁན་ཐམས་ཅད་ནི་དམ་པ་ཡིན་དགོས་པ་དང་། དེའི་ཁྲག་སུའི་གོས་ལ་འགོས་པ་ཡིན་ན། ཁྱོད་ཀྱིས་གནས་དམ་པ་རུ་ཁྲག་འགོས་པའི་གོས་དེ་གཙང་མར་བཀྲུ་དགོས་སོ། ། 28 མཆོད་རྫས་དེ་གདུ་བྱེད་ཀྱི་རྫ་སྣོད་གཅོག་དགོས། གལ་སྲིད་དེ་ནི་ལི་སྣོད་ལས་གདུས་པ་ཡིན་ན། དེ་གཙང་མར་དབྱི་དགོས་པ་དང་ཆུ་ཡིས་བཤལ་དགོས། 29 དེ་ནི་ཀུན་ལས་དམ་པ་ཡིན་ལ། མཆོད་དཔོན་རྣམས་ལས་སྐྱེས་པ་གང་ཡིན་གྱིས་བཟའ་རུང་ངོ་། ། 30 གལ་སྲིད་སྡིག་བཤགས་མཆོད་པ་གང་རུང་གི་ཁྲག་མཇལ་འཕྲད་གུར་མཆོག་ཏུ་ཁྱེར་འོངས་པ་ཡིན་ན། གནས་དམ་པ་རུ་ཉེས་ཆད་བསལ་བའི་ཕྱིར་ཤ་དེ་བཟའ་མི་རུང་། དེ་ནི་མེ་ལ་བསྲེག་དགོས་སོ། །

ལེའུ་བདུན་པ།

ཉེས་སེལ་མཆོད་པ་འབུལ་བའི་ཁྲིམས།

1 ཉེས་སེལ་མཆོད་པའི་བཀའ་ཁྲིམས་ནི་འདི་ལྟ་སྟེ། མཆོད་པ་འདི་ནི་ཀུན་ལས་དམ་པ་ཡིན་ནོ། ། 2 སྦྱིན་སྲེག་གི་ཕྱུགས་ཟོག་གནས་གང་དུ་བཤས་ན་སྡིག་བཤགས་མཆོད་བྱ་ཡང་གནས་དེ་རུ་བཤའ་དགོས་ལ། དེའི་ཁྲག་ནི་མཆོད་ཁྲིའི་ཕྱོགས་བཞི་རུ་གཏོར་དགོས། 3 མཆོད་དཔོན་གྱིས་དེའི་ཚིལ་ཐམས་ཅད་དེ། རྔ་མ་ཚོན་པོ་དང་། ནང་ཁྲོལ་བཏུམས་པའི་ཚིལ་དང་། 4 མཁལ་མ་གཉིས་དང་དེའི་སྟེང་གི་ཚིལ་ཏེ་མཁལ་མའི་ལོགས་གཉིས་སུ་ཡོད་པའི་ཚིལ་དང་། མཆིན་པའི་རྩ་རྒྱུས་ནི་མཁལ་མ་དང་བཅས་ལེན་དགོས་པ་དང་། 5 མཆོད་དཔོན་གྱིས་དེ་རྣམས་མཆོད་ཁྲིའི་སྟེང་བསྲེགས་ནས་དཀོན་མཆོག་ཡ་ཝཱེ་ལ་མེ་མཆོད་དུ་འབུལ་དགོས། དེ་ནི་ཉེས་སེལ་མཆོད་པ་ཡིན་ནོ། ། 6 མཆོད་དཔོན་རྣམས་ལས་སྐྱེས་པ་གང་ཡིན་གྱིས་དེ་བཟའ་རུང་ཞིང་། དེ་གནས་དམ་པར་བཟའ་དགོས་ལ། ཀུན་ལས་དམ་པ་ཡིན་ནོ། ། 7 སྡིག་བཤགས་མཆོད་པ་ཅི་ལྟར་ཡིན་ན་ཉེས་སེལ་མཆོད་པའང་དེ་བཞིན་ཡིན་ལ། དེ་གཉིས་ཀྱི་བཀའ་ཁྲིམས་གཅིག་ཡིན། སྡིག་པ་བཤགས་མཁན་མཆོད་དཔོན་ལ་མཆོད་རྫས་དེ་འཐོབ་པར་འགྱུར། 8 སྦྱིན་སྲེག་འབུལ་བའི་མཆོད་དཔོན་གྱིས་སུ་ཞིག་གི་དོན་དུ་སྦྱིན་སྲེག་བཏང་ནའང་། སྦྱིན་སྲེག་ཏུ་ཕུལ་བའི་ཕྱུགས་ཟོག་གི་པགས་པ་ནི་མཆོད་དཔོན་དེ་ལ་དབང་བ་ཡིན། 9 མེ་ཐབ་ནང་དུ་བསྲེགས་པའམ། སླ་ང་དང་ལྕགས་སླང་ནང་དུ་བཟོས་པའི་འབྲུ་རིགས་ཀྱི་མཆོད་པ་གང་ཡིན་རུང་། ཐམས་ཅད་མཆོད་པ་འབུལ་བའི་མཆོད་དཔོན་ལ་དབང་དགོས། 10 འབྲུ་རིགས་ཀྱི་མཆོད་པ་རྣམས་ལས་སྣུམ་གྱིས་བསྲེ་སྦྱོར་བྱས་པའམ། སྐམ་པོ་ཡིན་པ་གང་ཡིན་རུང་ཐམས་ཅད་ཨ་རོན་གྱི་བུ་རྣམས་ལ་ཁྱད་མེད་དུ་བགོ་དགོས་སོ། །

ཞི་བདེའི་མཆོད་པ་འབུལ་བའི་ཁྲིམས།

11 དེ་ཡང་དཀོན་མཆོག་ཡ་ཝཱེ་ལ་འབུལ་བའི་ཞི་བདེའི་མཆོད་པ་རྣམས་ཀྱི་བཀའ་ཁྲིམས་ནི་འདི་ལྟ་སྟེ། 12 གལ་སྲིད་གཏང་རག་གི་མཆོད་པ་འབུལ་ན། སྐྱུར་མེད་བག་ལེབ་སྣུམ་བསྲེས་མ་དང་། ཡང་ན་སྐྱུར་མེད་གོར་ལེབ་སྲབ་བུ་སྣུམ་བྱུགས་མ། གྲོ་ཞིབ་བག་ལེབ་སྣུམ་གྱིས་བསྲེ་སྦྱོར་ཡག་པོ་བྱས་པ་བཅས་གཏང་རག་གི་མཆོད་པ་དང་མཉམ་དུ་འབུལ་དགོས། 13 སྐྱུར་ལྡན་བག་ལེབ་དང་བཅས་གཏང་རག་ཏུ་འབུལ་བའི་ཞི་བདེའི་མཆོད་པ་ནི་མཆོད་པ་དང་མཉམ་དུ་འབུལ་དགོས། 14 ཕུལ་བའི་མཆོད་པ་རྣམས་ལས་བག་ལེབ་གཅིག་རེ་དཀོན་མཆོག་ཡ་ཝཱེ་ལ་འདེགས་མཆོད་དུ་འབུལ་བ་སྟེ། ཞི་བདེའི་མཆོད་པའི་ཕྱུགས་ཟོག་གི་ཁྲག་གཏོར་མཁན་མཆོད་དཔོན་ལ་དབང་དགོས་སོ། ། 15 གཏང་རག་ཏུ་ཕུལ་བའི་ཞི་བདེའི་མཆོད་པའི་ཤ་ནི། མཆོད་པར་འབུལ་བའི་ཉིན་དེ་རང་དུ་བཟའ་དགོས་ཏེ། ཞོགས་པའི་བར་དུ་ཅི་ཡང་ལྷག་མི་རུང་། 16 གལ་སྲིད་ཁོའི་མཆོད་པ་ནི་དམ་བཅའ་སྒྲུབ་པའི་མཆོད་པའམ། ཡང་ན་ཡིད་མོས་མཆོད་པ་ཡིན་ན། མཆོད་པར་འབུལ་བའི་ཉིན་དེ་རང་དུ་བཟའ་དགོས་ཤིང་། དེའི་ལྷག་མ་ནི་ཕྱི་ཉིན་ཡང་བཟའ་རུང་བ་ཡིན། 17 མཆོད་ཤ་ལྷག་མ་ནི་ཉིན་གསུམ་པར་མེ་ལ་བསྲེག་དགོས། 18 གལ་སྲིད་ཞི་བདེའི་མཆོད་པར་ཕུལ་བའི་ཤ་རྣམས་ཉིན་གསུམ་པར་ཟོས་ན་དེ་ཐུགས་ལ་ལྡན་པར་མི་འགྱུར་ལ། གང་ཞིག་ཕུལ་བ་དེ་ཡང་མཆོད་པར་མི་བརྩི། མཆོད་པ་དེ་ནི་མི་གཙང་བ་ཡིན་པས་དེ་ཟ་མཁན་གྱིས་རང་གི་ཉེས་པ་འཁུར་དགོས་སོ། ། 19 དེ་ཡང་མི་གཙང་བའི་རྫས་ལ་རེག་པའི་ཤ་ནི་བཟའ་མི་རུང་སྟེ་མེ་ལ་བསྲེག་དགོས། ཤ་གཞན་ལ་མཚོན་ན་གཙང་མ་ཡིན་པའི་མི་སུས་ཀྱང་ཤ་དེ་བཟའ་རུང་ངོ་། ། 20 འོན་ཀྱང་མི་གཙང་བ་སུ་ཞིག་གིས་གལ་ཏེ་དཀོན་མཆོག་ཡ་ཝཱེ་ལ་ཕུལ་བའི་ཞི་བདེའི་མཆོད་པའི་ཤ་ཟོས་ན། མི་དེ་ནི་རང་གི་མི་མང་ལས་མེད་པར་གཏོང་དགོས། 21 གལ་ཏེ་མི་ཞིག་གིས་མི་ལུས་ཀྱི་མི་གཙང་བའམ་ཕྱུགས་ཟོག་མི་གཙང་བ། ཡང་ན་ཞེ་མེར་བའི་རྫས་མི་གཙང་བ་གང་རུང་ལ་རེག་ནས། ཡང་དཀོན་མཆོག་ཡ་ཝཱེ་ལ་ཕུལ་བའི་ཞི་བདེའི་མཆོད་པའི་ཤ་ཟོས་ན། མི་དེ་ནི་རང་གི་མི་མང་ལས་མེད་པར་གཏོང་བར་བྱ་ཞེས་བཤད་དགོས་པར་བཀའ་གནང་ངོ་། །

22 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 23 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག གླང་དང་ལུག་དང་ར་བཅས་ཀྱི་ཚིལ་གང་ཡང་ཁྱོད་རྣམས་ཀྱིས་བཟའ་མི་རུང་། 24 རང་བཞིན་གྱིས་ཤི་བའམ་གཅན་གཟན་གྱིས་བསད་པའི་ཕྱུགས་ཟོག་གི་ཚིལ་ནི་གཞན་ཅི་རིགས་སུ་སྤྱད་ཆོག་མོད། འོན་ཀྱང་གཏན་ནས་བཟའ་མི་རུང་ངོ་། ། 25 སུ་ཞིག་གིས་དཀོན་མཆོག་ཡ་ཝཱེ་ལ་མེ་མཆོད་དུ་ཕུལ་བའི་ཕྱུགས་ཟོག་གི་ཚིལ་ཟོས་པ་ཡིན་ན། མི་དེ་ནི་རང་གི་མི་མང་ལས་མེད་པར་གཏོང་བར་བྱའོ། ། 26 ཁྱོད་རྣམས་ཀྱི་སྡོད་གནས་གང་དུའང་། འདབ་ཆགས་སམ་ཕྱུགས་ཟོག་གི་ཁྲག་གང་ཡིན་ཡང་བཟའ་མི་རུང་། 27 སུ་ཞིག་གིས་ཁྲག་ཟོས་ན། མི་དེ་ནི་རང་གི་མི་མང་ལས་མེད་པར་གཏོང་བར་བྱ་ཞེས་སྨྲ་དགོས་པར་བཀའ་གནང་ངོ་། །

28 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 29 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག དཀོན་མཆོག་ཡ་ཝཱེ་ལ་ཞི་བདེའི་མཆོད་པ་འབུལ་མཁན་གྱིས་རང་གི་ཞི་བདེའི་མཆོད་པ་ལས་དཀོན་མཆོག་ཡ་ཝཱེ་ལ་མཆོད་པ་འབུལ་དགོས། 30 མི་དེས་དཀོན་མཆོག་ཡ་ཝཱེ་ལ་འབུལ་བའི་མེ་མཆོད་དངོས་སུ་འཁྱེར་འོང་དགོས་ཏེ། ཚིལ་དང་བྲང་ཁྱེར་འོངས་ནས་བྲང་ནི་དཀོན་མཆོག་ཡ་ཝཱེའི་དྲུང་དུ་ཕར་གཡོ་ཚུར་གཡོ་བྱས་ཏེ་གཡོབ་མཆོད་དུ་འབུལ་དགོས། 31 མཆོད་དཔོན་གྱིས་ཚིལ་རྣམས་མཆོད་ཁྲིའི་སྟེང་བསྲེག་དགོས་ཀྱང་། བྲང་ནི་ཨ་རོན་དང་ཁོའི་བུ་རྣམས་ལ་དབང་བ་ཡིན། 32 ཁྱོད་རྣམས་ཀྱིས་ཞི་བདེའི་མཆོད་པའི་ཕྱུགས་ཟོག་གི་བརླ་གཡས་པ་འདེགས་མཆོད་བྱས་ནས་མཆོད་དཔོན་ལ་འབུལ་དགོས་པ་དང་། 33 ཨ་རོན་གྱི་བུ་རྣམས་ལས་སུ་ཞིག་གིས་ཞི་བདེའི་མཆོད་པའི་ཕྱུགས་ཟོག་གི་ཁྲག་དང་ཚིལ་ཕུལ་ན། དེ་ལ་འཐོབ་འོས་པའི་སྐལ་དུ་བརླ་གཡས་པ་འཐོབ་དགོས། 34 གང་ལ་ཞེ་ན། བདག་གིས་ཡེས་ར་ཨེལ་པ་རྣམས་གྱི་ཞི་བདེའི་མཆོད་པ་ལས་གཡོབ་མཆོད་ཀྱི་བྲང་དང་འདེགས་མཆོད་ཀྱི་བརླ་བླངས་ཏེ། མཆོད་དཔོན་ཨ་རོན་དང་ཁོའི་བུ་རྣམས་ལ་སྤྲད་པ་ཡིན་ལ། དེ་ནི་ཁོ་རྣམས་ལ་ཡེས་ར་ཨེལ་པ་རྣམས་ལས་གཏན་དུ་འཐོབ་འོས་པའི་སྐལ་ཡིན་ཞེས་སྨྲ་དགོས་པར་བཀའ་གནང་ངོ་། ། 35 འདི་ནི་དཀོན་མཆོག་ཡ་ཝཱེའི་མེ་མཆོད་ལས་བླངས་པ་དང་། ཨ་རོན་དང་ཁོའི་བུ་རྣམས་ཀྱི་སྐལ་ཡིན་ཏེ། མོ་ཤེ་ཡིས་ཁོ་རྣམས་ཚུར་བོས་ཡོང་ནས། དཀོན་མཆོག་ཡ་ཝཱེ་ལ་མཆོད་དཔོན་གྱི་ལས་འགན་བསྒྲུབས་པའི་ཉིན་དེ་ནས་བཟུང་འགོ་བརྩམས་པའོ། ། 36 དེ་ནི་མོ་ཤེ་ཡིས་ཨ་རོན་དང་ཁོའི་བུ་རྣམས་ལ་སྣུམ་གྱིས་བྱུགས་པའི་ཉིན་མོར། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་གནང་དགོས་པའི་བཀའ་གནང་བ་སྟེ། ཁོ་རྣམས་ལ་ཡེས་ར་ཨེལ་པ་རྣམས་ལས་མི་རབས་ནས་མི་རབས་བར་གཏན་དུ་འཐོབ་འོས་པའི་སྐལ་ཡིན། 37 འདི་ནི་སྦྱིན་སྲེག་དང་འབྲུ་རིགས་ཀྱི་མཆོད་པ་དང་། སྡིག་བཤགས་མཆོད་པ། ཉེས་སེལ་མཆོད་པ། བསྐོ་བར་བྱེད་པའི་མཛད་སྒོ། ཞི་བདེའི་མཆོད་པ་བཅས་ཀྱི་བཀའ་ཁྲིམས་ཡིན། 38 དེ་ཐམས་ཅད་ནི་དཀོན་མཆོག་ཡ་ཝཱེས་རི་བོ་སི་ནཱ་རུ་མོ་ཤེ་ལ་བསྩལ་པའི་བཀའ་ཡིན་ལ། ཁོང་གིས་སི་ནཱ་དབེན་སྟོང་དུ་ཡེས་ར་ཨེལ་པ་རྣམས་ལ། དཀོན་མཆོག་ཡ་ཝཱེ་ལ་མཆོད་པ་འབུལ་དགོས་པའི་བཀའ་བསྩལ་པའི་ཉིན་མོར་གསུངས་པའི་བཀའ་ཡང་ཡིན་ནོ། །

ལེའུ་བརྒྱད་པ།

མཆོད་དཔོན་རྣམས་བསྐོ་བའི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཨ་རོན་དང་དེའི་བུ་རྣམས་ཁྲིད་ཤོག་དང་། ཡང་འཕགས་གོས་དང་འབྱུག་སྣུམ། སྡིག་བཤགས་མཆོད་པའི་གླང་ཐུག་གཅིག་དང་ལུག་ཐུག་གཉིས། སྐྱུར་མེད་བག་ལེབ་གཟེབ་གང་བཅས་འཁྱེར་འོང་དགོས། 3 ཡང་མི་ཚོགས་ཐམས་ཅད་མཇལ་འཕྲད་གུར་མཆོག་གི་སྒོ་ཁར་སྡུས་ཤིག་ཅེས་བཀའ་བསྩལ་ཏོ། ། 4 དེ་ནས་མོ་ཤེ་ཡིས་དཀོན་མཆོག་ཡ་ཝཱེས་བསྩལ་པའི་བཀའ་བཞིན་དུ་བསྒྲུབས་ཏེ། མི་ཚོགས་རྣམས་མཇལ་འཕྲད་གུར་མཆོག་གི་སྒོ་ཁར་བསྡུས་པ་དང་། 5 མོ་ཤེ་ཡིས་མི་ཚོགས་ལ་འདི་ལྟར། འདི་ནི་དཀོན་མཆོག་ཡ་ཝཱེས་བསྒྲུབ་འོས་པར་གསུངས་པའི་དོན་རྣམས་ཡིན་ཞེས་གསུངས། 6 མོ་ཤེ་ཡིས་ཨ་རོན་དང་ཁོའི་བུ་རྣམས་ཁྲིད་འོངས་ཤིང་། དེ་དག་གི་ལུས་ཆུ་ཡིས་བཀྲུས་པ་དང་། 7 དེ་ནས་ཁོ་ལ་ནང་གོས་བསྐོན་ནས་སྐེད་ཆིངས་བཅིངས་པ་དང་གོས་རིང་བསྐོན་ཞིང་། བེར་ཐུལ་ཡང་བསྐོན་ཏེ། སྐ་རགས་སྤུས་དག་གིས་བེར་ཐུལ་དམ་པོར་བསྡམས། 8 ཡང་ཁོས་ཨ་རོན་ལ་བྲང་རྒྱན་ཡང་སྤྲས་པ་དང་། ཨུའུ་རིམ་དང་ཐུའུ་མིམ་ཞེས་པའི་རྟགས་རིལ་གཉིས་བྲང་རྒྱན་གྱི་ནང་དུ་བཅུག 9 དེ་ཡང་དཀོན་མཆོག་ཡ་ཝཱེས་མོ་ཤེ་ལ་བཀའ་བསྩལ་པ་བཞིན་དུ། ཁོས་ཨ་རོན་གྱི་མགོར་ལ་ཐོད་སྤྲས་ཤིང་། ལ་ཐོད་ཀྱི་མདུན་ངོས་སུ་དམ་པའི་ཅོད་པན་ཡིན་པའི་གསེར་གྱི་བྱང་བུ་བཏགས་སོ། ། 10 དེ་ནས་མོ་ཤེ་ཡིས་འབྱུག་སྣུམ་གྱིས་གུར་མཆོག་དང་དེའི་ནང་གི་ཡོ་བྱད་ཐམས་ཅད་ལ་བྱུགས་ནས་དེ་རྣམས་དམ་པར་བྱས་པ་དང་། 11 ཡང་མཆོད་ཁྲིའི་སྟེང་འབྱུག་སྣུམ་ལན་བདུན་གཏོར་ནས། མཆོད་ཁྲི་དང་མཆོད་ཁྲིའི་ཡོ་བྱད་ཐམས་ཅད། ཁྲུས་གཞོང་དང་དེའི་སྟེགས་བུ་བཅས་སྣུམ་གྱིས་བྱུགས་ནས་དམ་པར་བྱས་སོ། ། 12 ཨ་རོན་གྱི་མགོ་ལ་འབྱུག་སྣུམ་བླུགས་ནས་ཁོ་དམ་པར་བྱས་པ་དང་། 13 མོ་ཤེ་ཡིས་ཨ་རོན་གྱི་བུ་རྣམས་ཚུར་ཁྲིད་ཡོང་སྟེ། ཁོ་རྣམས་ལ་ནང་གོས་བསྐོན་ནས་སྐེད་ཆིངས་བཅིངས་པ་དང་པྲོག་ཞུ་དཀྲིས་ཤིང་། དེ་ཐམས་ཅད་དཀོན་མཆོག་ཡ་ཝཱེས་མོ་ཤེ་ལ་བསྩལ་པའི་བཀའ་བཞིན་དུ་ཡིན་ནོ། ། 14 དེ་ནས་ཁོས་སྡིག་བཤགས་མཆོད་པའི་གླང་ཐུག་ཁྲིད་འོངས་པ་དང་། ཨ་རོན་དང་ཁོའི་བུ་རྣམས་ཀྱིས་གླང་ཐུག་དེའི་མགོ་ལ་ལག་པ་བཞག་ནས། 15 གླང་ཐུག་བཤས་ཤིང་། མཆོད་ཁྲིའི་སྟེང་སྡིག་པ་བཤག་ཕྱིར། མོ་ཤེ་ཡིས་དེའི་ཁྲག་བླངས་ནས་མཛུབ་མོས་མཆོད་ཁྲིའི་མཐའ་འཁོར་གྱི་རུ་ཐུར་རྣམས་ལ་བྱུགས་ཏེ་མཆོད་ཁྲི་འདག་པར་བྱས། དེ་ནས་ཁྲག་ལྷག་མ་རྣམས་མཆོད་ཁྲིའི་ཞབས་རའི་སྟེང་བླུགས་ནས་མཆོད་ཁྲི་དམ་པར་བྱས་སོ། ། 16 ཡང་མོ་ཤེ་ཡིས་ནང་ཁྲོལ་གྱི་ཚིལ་ཐམས་ཅད་དང་མཆིན་པའི་རྩ་རྒྱུས་དང་། མཁལ་མ་གཉིས་ཀ་དང་དེའི་སྟེང་གི་ཚིལ་བཅས་བླངས་ནས་མཆོད་ཁྲིའི་ཁར་བསྲེགས། 17 གླང་ཐུག་གི་པགས་པ་དང་ཤ་དང་ལྕི་བ་བཅས་ནི་སྒར་ཁའི་ཕྱི་རོལ་ཏུ་མེ་ལ་བསྲེགས་པ་དང་། དེ་ཐམས་ཅད་དཀོན་མཆོག་ཡ་ཝཱེས་མོ་ཤེ་ལ་བསྩལ་པའི་བཀའ་བཞིན་དུ་ཡིན་ནོ། ། 18 ཁོས་སྦྱིན་སྲེག་ཏུ་འབུལ་བའི་ལུག་ཐུག་ཁྲིད་འོངས་ཤིང་། ཨ་རོན་དང་ཁོའི་བུ་རྣམས་ཀྱིས་ལུག་ཐུག་གི་མགོར་ལག་པ་བཞག་ནས། 19 ལུག་ཐུག་བཤས་ཤིང་། མོ་ཤེ་ཡིས་དེའི་ཁྲག་མཆོད་ཁྲིའི་ཕྱོགས་བཞི་རུ་གཏོར་བ་དང་། 20 ལུག་ཐུག་གི་ཤ་ལྷུ་ལྷུ་རུ་བཅད་རྗེས་མགོ་དང་ཤ་དང་ཚིལ་ཐམས་ཅད་བསྲེགས། 21 ཁོས་ནང་ཁྲོལ་དང་རྐང་ལག་རྣམས་ཆུས་བཀྲུས་ཤིང་ལུག་ཐུག་ཧྲིལ་པོ་མཆོད་ཁྲིའི་སྟེང་སྦྱིན་སྲེག་བཏང་། དེ་ནི་དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་གྱི་མེ་མཆོད་ཡིན་ལ། དེ་ཐམས་ཅད་དཀོན་མཆོག་ཡ་ཝཱེས་མོ་ཤེ་ལ་བསྩལ་པའི་བཀའ་བཞིན་དུ་ཡིན་ནོ། ། 22 ཡང་ཁོས་བསྐོ་བར་བྱེད་པའི་ལུག་ཐུག་གཉིས་པ་ཁྲིད་འོངས་ཏེ། ཨ་རོན་དང་དེའི་བུ་རྣམས་ཀྱིས་ལུག་ཐུག་གི་མགོ་ལ་ལག་པ་བཞག་ནས། 23 ལུག་ཐུག་བཤས་ཤིང་། མོ་ཤེ་ཡིས་དེའི་ཁྲག་ལས་ཉུང་ཙམ་ཞིག་ཨ་རོན་གྱི་རྣ་ཤལ་གཡས་པ་དང་། ལག་གཡས་པའི་མཐེ་བོང་དང་རྐང་པ་གཡས་པའི་མཐེབ་ཆེན་བཅས་ལ་བྱུགས་སོ། ། 24 ཡང་ཨ་རོན་གྱི་བུ་རྣམས་ཚུར་ཁྲིད་འོངས་ནས། ཁྲག་ཉུང་ཙམ་ཞིག་དེ་དག་གི་རྣ་ཤལ་གཡས་པ་དང་ལག་གཡས་པའི་མཐེ་བོང་དང་རྐང་པ་གཡས་པའི་མཐེབ་ཆེན་བཅས་སུ་བྱུགས་རྗེས། ཁྲག་ལྷག་མ་རྣམས་མཆོད་ཁྲིའི་ཕྱོགས་བཞི་རུ་གཏོར་ཏོ། ། 25 ཁོས་ཚིལ་དང་རྔ་མ་ཚོན་པོ་དང་ནང་ཁྲོལ་གྱི་ཚིལ་ཐམས་ཅད་དང་། མཆིན་པའི་རྩ་རྒྱུས་དང་མཁལ་མ་གཉིས་ཀ་དང་དེའི་སྟེང་གི་ཚིལ་དང་། བརླ་གཡས་པ་བཅས་བླངས་ཤིང་། 26 དཀོན་མཆོག་ཡ་ཝཱེའི་དྲུང་ནས་སྐྱུར་མེད་བག་ལེབ་འཇོག་བྱེད་ཀྱི་གཟེབ་ལས་སྐྱུར་མེད་བག་ལེབ་གཅིག་དང་། སྣུམ་གོར་གཅིག་དང་བག་ལེབ་སྲབ་བུ་གཅིག་བཅས་བླངས་ཏེ། དེ་ཐམས་ཅད་ཚིལ་དང་བརླ་གཡས་པའི་སྟེང་དུ་བསྒྲིགས། 27 ཁོས་དེ་ཐམས་ཅད་ཨ་རོན་དང་དེའི་བུ་རྣམས་ཀྱི་ལག་ཏུ་བཞག་སྟེ། དཀོན་མཆོག་ཡ་ཝཱེའི་དྲུང་དུ་གཡོས་ཤིང་གཡོབ་མཆོད་དུ་ཕུལ་ཏོ། ། 28 དེ་ནས་མོ་ཤེ་ཡིས་མཆོད་རྫས་དེ་དག་ཁོ་ཚོའི་ལག་ནས་བླངས་ཤིང་། མཆོད་ཁྲི་སྟེང་གི་སྦྱིན་སྲེག་དང་ལྷན་དུ་བསྲེགས། དེ་ནི་བསྐོ་བར་བྱེད་པའི་མཛད་སྒོ་ལས་དཀོན་མཆོག་ཡ་ཝཱེ་ལ་ཕུལ་བའི་དྲི་ཞིམ་མེ་མཆོད་ཡིན། 29 མོ་ཤེ་ཡིས་ལུག་ཐུག་གི་བྲང་ཁོག་དེ་བླངས་ནས་དཀོན་མཆོག་ཡ་ཝཱེའི་དྲུང་དུ་ཕར་གཡོ་ཚུར་གཡོ་བྱས་ནས་གཡོབ་མཆོད་དུ་ཕུལ། དེ་ནི་བསྐོ་བར་བྱེད་པའི་ལུག་ཐུག་ལས་མོ་ཤེ་ལ་ཐོབ་པའི་སྐལ་ཡིན་ལ། དེ་ཐམས་ཅད་དཀོན་མཆོག་ཡ་ཝཱེས་མོ་ཤེ་ལ་བསྩལ་པའི་བཀའ་བཞིན་དུ་ཡིན་ནོ། ། 30 མོ་ཤེ་ཡིས་འབྱུག་སྣུམ་དང་མཆོད་ཁྲིའི་སྟེང་གི་ཁྲག་ཉུང་ཙམ་བླངས་ཏེ། ཨ་རོན་དང་ཁོའི་གོས་དང་ཁོའི་བུ་རྣམས་དང་། ཁོའི་བུ་རྣམས་ཀྱི་གོས་ཀྱི་སྟེང་དུ་གཏོར་ནས་ཨ་རོན་དང་ཁོའི་གོས་དང་། ཁོའི་བུ་རྣམས་དང་དེ་རྣམས་ཀྱི་གོས་བཅས་ཐམས་ཅད་དམ་པར་བྱས་སོ། ། 31 མོ་ཤེ་ཡིས་ཨ་རོན་དང་དེའི་བུ་རྣམས་ལ་འདི་ལྟར། ཁྱོད་རྣམས་ཀྱིས་མཇལ་འཕྲད་གུར་མཆོག་གི་སྒོ་ཁ་རུ་ཤ་བཙོས་ཏེ། ཤ་དེ་དང་བསྐོ་བར་བྱེད་པའི་མཛད་སྒོའི་གཟེབ་ནང་གི་བག་ལེབ་བཟའ་དགོས་ཤིང་། ངས་ཁྱོད་རྣམས་ལ་བསྒོས་པ་བཞིན་དུ། འདི་ནི་ཨ་རོན་དང་ཁོའི་བུ་རྣམས་ཀྱིས་བཟའ་དགོས་པ་ཡིན་ཞེས་སྨྲ་བར་གྱིས། 32 ཤ་དང་བག་ལེབ་ལྷག་མ་རྣམས་ཁྱོད་ཚོས་མེ་ལ་བསྲེག་དགོས། 33 ཉིན་བདུན་པོ་དེ་མ་རྫོགས་བར་དུ། ཁྱོད་རྣམས་མཇལ་འཕྲད་གུར་མཆོག་གི་སྒོ་ཕྱི་རུ་འགྲོ་མི་རུང་། གང་ལ་ཞེ་ན། ཁྱོད་རྣམས་ཀྱི་བསྐོ་བར་བྱེད་པའི་མཛད་སྒོའི་ཉིན་མོ་ཚང་དགོས་ལ། ཁྱོད་རྣམས་བསྐོ་བར་ཉིན་བདུན་དགོས་པའི་ཕྱིར་རོ། ། 34 དེ་རིང་བྱས་པ་ཐམས་ཅད་ནི་དཀོན་མཆོག་ཡ་ཝཱེས་ཁྱོད་ཅག་གི་སྡིག་པ་བཤག་པའི་ཕྱིར་བསྩལ་པའི་བཀའ་ཡིན་ནོ། ། 35 ཉིན་བདུན་པོ་དེར་ཁྱོད་རྣམས་ཉིན་མཚན་ཀུན་ཏུ་མཇལ་འཕྲད་གུར་མཆོག་གི་སྒོ་འགྲམ་དུ་འདུག་དགོས་ལ། འཆི་བར་མི་འགྱུར་བའི་ཕྱིར་དཀོན་མཆོག་ཡ་ཝཱེས་བསྩལ་པའི་བཀའ་རྣམས་བསྲུང་དགོས། གང་ལ་ཞེ་ན། དེ་ནི་བདག་ལ་བསྩལ་པའི་བཀའ་ཡིན་པས་སོ་ཞེས་གསུངས། 36 དེ་བས་ཨ་རོན་དང་ཁོའི་བུ་རྣམས་ཀྱིས་དཀོན་མཆོག་ཡ་ཝཱེས་མོ་ཤེ་བརྒྱུད་ནས་བསྩལ་པའི་བཀའ་བཞིན་དུ་བྱས་སོ། །

ལེའུ་དགུ་པ།

ཨ་རོན་གྱིས་དཀོན་མཆོག་ཡ་ཝཱེ་ལ་མཆོད་པ་འབུལ་བ།

1 ཉིན་བརྒྱད་པ་ལ་མོ་ཤེ་ཡིས་ཨ་རོན་དང་ཁོའི་བུ་རྣམས་དང་། ཡེས་ར་ཨེལ་གྱི་རྒན་པོ་རྣམས་བོས་ཏེ། 2 ཨ་རོན་ལ་འདི་ལྟར། ཁྱོད་ཀྱིས་སྡིག་བཤགས་མཆོད་པར་སྒོ་ཕྱུགས་ལས་བ་ཕྲུག་ཅིག་དང་། སྦྱིན་སྲེག་གི་ཕྱིར་ལུག་ཐུག་ཅིག་ལེན་དགོས་ལ། དེ་གཉིས་ཀ་སྐྱོན་མེད་པ་ཞིག་ཡིན་དགོས་ཏེ། དཀོན་མཆོག་ཡ་ཝཱེའི་སྤྱན་སྔར་ཕུལ་ཞིག 3 དེ་ནས་ཡེས་ར་ཨེལ་པ་རྣམས་ལ་འདི་ལྟར། ཁྱོད་རྣམས་ཀྱིས་སྡིག་བཤགས་མཆོད་པ་ལ་ར་ཐུག་ཅིག་འཁྲིད་ཡོང་དགོས། སྐྱོན་གཏན་ནས་མེད་པའི་བ་ཕྲུག་དང་ལུ་གུ་ལོ་གཅིག་ཅན་གཉིས་ཀྱང་སྦྱིན་སྲེག་གི་མཆོད་པའི་ཕྱིར་དུ་འཁྲིད་ཡོང་དགོས། 4 ཡང་གླང་ཐུག་ཅིག་དང་ལུག་ཐུག་ཅིག་དམར་མཆོད་ཀྱི་ཆེད་དུ་ཁྲིད་འོངས་ནས་དཀོན་མཆོག་ཡ་ཝཱེའི་སྤྱན་སྔར་ཞི་བདེའི་མཆོད་པ་རུ་བཤམ་པ་དང་། འབྲུ་རིགས་ཀྱི་མཆོད་པ་ལ་སྣུམ་བསྲེས་ནས་འབུལ་དགོས་ཏེ། ཅིའི་ཕྱིར་ཞེ་ན། དེ་རིང་དཀོན་མཆོག་ཡ་ཝཱེ་ཁྱོད་རྣམས་ལ་མངོན་པར་འགྱུར་བའི་ཕྱིར་རོ་ཞེས་སྦྲོན་ཅིག་གསུངས་པས། 5 དེ་ཚོས་མོ་ཤེ་ཡིས་བསྒོས་པ་རྣམས་མཇལ་འཕྲད་གུར་མཆོག་གི་མདུན་དུ་ཁྱེར་འོངས་པ་དང་། མི་ཚོགས་ཐམས་ཅད་ཉེ་སར་བཅར་ནས་དཀོན་མཆོག་ཡ་ཝཱེའི་སྤྱན་སྔར་འགྲེང་ངོ་། ། 6 དེར་མོ་ཤེ་ན་རེ། འདི་ནི་དཀོན་མཆོག་ཡ་ཝཱེས་ཁྱོད་རྣམས་ལ་བཀའ་བསྩལ་ཞིང་བསྒྲུབ་འོས་པ་རྣམས་ཡིན་ཏེ། དཀོན་མཆོག་ཡ་ཝཱེའི་གཟི་འོད་ཁྱོད་ཅག་ལ་མངོན་པར་འགྱུར་ཞེས་གསུངས། 7 མོ་ཤེ་ཡིས་ཨ་རོན་ལ། ཁྱོད་རང་མཆོད་ཁྲིའི་མདུན་དུ་བཅར་ནས་ཁྱོད་ཀྱི་སྡིག་བཤགས་མཆོད་པ་དང་སྦྱིན་སྲེག་ཕུལ་ཏེ། རང་ཉིད་དང་མི་རྣམས་ཀྱི་སྡིག་པ་ཤོགས་ཤིག ཡང་མི་རྣམས་ཀྱི་མཆོད་པ་ཕུལ་ཏེ་ཁོ་རྣམས་ཀྱི་སྡིག་པ་ཤོགས་ཤིག ཐམས་ཅད་དཀོན་མཆོག་ཡ་ཝཱེས་བསྩལ་པའི་བཀའ་བཞིན་དུ་ཡིན་ནོ་ཞེས་གསུངས་སོ། ། 8 དེ་ནས་ཨ་རོན་མཆོད་ཁྲིའི་དྲུང་དུ་འོངས་ནས་རང་གི་སྡིག་བཤགས་མཆོད་པའི་བ་ཕྲུག་དེ་བཤས་པ་དང་། 9 ཨ་རོན་གྱི་བུ་རྣམས་ཀྱིས་ཁོ་ལ་ཁྲག་ཁྱེར་འོངས་པ་དང་། ཁོས་མཛུབ་མོ་ཁྲག་ནང་བསྒྲེས་ཤིང་མཆོད་ཁྲིའི་རུ་ཐུར་རྣམས་ལ་བསྐུས་པ་དང་། ཁྲག་ལྷག་མ་རྣམས་མཆོད་ཁྲིའི་ཞབས་རའི་སྟེང་དུ་བླུགས་སོ། ། 10 ཁོས་སྡིག་བཤགས་མཆོད་པའི་ཚིལ་དང་མཁལ་མ་དང་། མཆིན་པའི་རྩ་རྒྱུས་བཅས་ནི་མཆོད་ཁྲིའི་སྟེང་དུ་བསྲེགས་པ་དང་། དེ་ཐམས་ཅད་དཀོན་མཆོག་ཡ་ཝཱེས་མོ་ཤེ་ལ་བསྩལ་པའི་བཀའ་བཞིན་དུ་ཡིན་ནོ། ། 11 ཤ་དང་པགས་པ་རྣམས་སྒར་ཁའི་ཕྱི་རོལ་ཏུ་མེ་ལ་བསྲེགས་སོ། ། 12 ཨ་རོན་གྱིས་སྦྱིན་སྲེག་ཏུ་འབུལ་བའི་ཕྱུགས་ཟོག་བཤས་རྗེས། ཁོའི་བུ་རྣམས་ཀྱིས་དེའི་ཁྲག་ཁྱེར་འོངས་པ་དང་། ཁོས་ཁྲག་དེ་མཆོད་ཁྲིའི་ཕྱོགས་བཞི་རུ་གཏོར། 13 ཡང་དེ་དག་གིས་སྦྱིན་སྲེག་ཧྲིལ་པོ་ལྷུ་ལྷུ་རུ་བཅད་པ་རྣམས་མགོ་དང་བཅས་ཁྱེར་འོངས་ནས་ཁོ་ལ་སྤྲད་ཅིང་། ཁོས་དེ་མཆོད་ཁྲིའི་སྟེང་བསྲེགས་པ་དང་། 14 ནང་ཁྲོལ་དང་རྐང་ལག་རྣམས་བཀྲུས་ཏེ་མཆོད་ཁྲིའི་སྟེང་གི་སྦྱིན་སྲེག་དང་ལྷན་དུ་བསྲེགས་སོ། ། 15 དེ་ནས་མི་ཚོགས་ཀྱི་མཆོད་པ་ཕུལ་བ་སྟེ། ཁོས་མི་ཚོགས་ཀྱི་སྡིག་བཤགས་མཆོད་པར་ཁྲིད་འོངས་པའི་ར་ཐུག་བཤས་ཏེ་སྔར་བཞིན་སྡིག་བཤགས་མཆོད་པར་ཕུལ་ཏོ། ། 16 ཡང་ཁྲིམས་སྲོལ་བཞིན་དུ་བསྒྲུབས་ནས་སྦྱིན་སྲེག་ཀྱང་ཕུལ་ཏོ། ། 17 ཞོགས་པའི་སྦྱིན་སྲེག་ལས་གཞན་ཁོས་འབྲུ་རིགས་ཀྱི་མཆོད་པ་ཡང་ཕུལ་བ་སྟེ། ལག་པས་ཁྱོར་བ་གང་བླངས་ནས་མཆོད་ཁྲིའི་སྟེང་དུ་བསྲེགས། 18 དེ་ནས་ཨ་རོན་གྱིས་མི་ཚོགས་ཀྱི་ཞི་བདེའི་མཆོད་པ་ཡིན་པའི་གླང་ཐུག་དང་ལུག་ཐུག་བཤས་ཤིང་། ཁོའི་བུ་རྣམས་ཀྱིས་ཁོ་ལ་དེའི་ཁྲག་ཁྱེར་འོངས་པ་དང་། ཁོས་ཁྲག་ནི་མཆོད་ཁྲིའི་ཕྱོགས་བཞི་རུ་གཏོར་བའོ། ། 19 དེ་དག་གིས་གླང་ཐུག་དང་ལུག་ཐུག་གི་ཚིལ་དང་། རྔ་མ་ཚོན་པོ་དང་། ནང་ཁྲོལ་བཏུམས་པའི་ཚིལ་དང་། མཁལ་མ་དང་། མཆིན་པའི་རྩ་རྒྱུས་བཅས་ཡོངས་སུ་རྫོགས་པ་དང་། 20 ཚིལ་ནི་དམར་མཆོད་དུ་བཤས་པའི་ཕྱུགས་ཟོག་གི་བྲང་རྣམས་ཀྱི་སྟེང་དུ་བཞག་པ་དང་། ཁོས་ཚིལ་རྣམས་མཆོད་ཁྲིའི་སྟེང་དུ་བསྲེགས། 21 ཨ་རོན་གྱིས་དམར་མཆོད་དུ་བཤས་པའི་ཕྱུགས་ཟོག་གི་བྲང་རྣམས་དང་བརླ་གཡས་པ་དཀོན་མཆོག་ཡ་ཝཱེའི་སྤྱན་སྔར་ཕར་གཡོ་ཚུར་གཡོ་བྱས་ནས་གཡོབ་མཆོད་དུ་ཕུལ་བ་དང་། དེ་ནི་མོ་ཤེ་ཡིས་བསྒོས་པ་བཞིན་དུ་ཡིན་ནོ། ། 22 དེ་ནས་ཨ་རོན་གྱིས་ལག་པ་ཡར་བཏེགས་ནས་མི་རྣམས་ལ་བྱིན་གྱིས་བརླབས་པ་དང་། ཁོས་སྡིག་བཤགས་མཆོད་པ་དང་སྦྱིན་སྲེག ཞི་བདེའི་མཆོད་པ་བཅས་ཕུལ་རྗེས་མར་བབས། 23 མོ་ཤེ་དང་ཨ་རོན་གཉིས་མཇལ་འཕྲད་གུར་མཆོག་གི་ནང་དུ་སོང་ཞིང་། ཕྱི་རོལ་ཏུ་འོངས་ནས་མི་རྣམས་ལ་བྱིན་རླབས་མཛད་པ་ན། དཀོན་མཆོག་ཡ་ཝཱེའི་གཟི་འོད་མི་ཐམས་ཅད་ལ་མངོན་པར་གྱུར་པ་དང་ཆབས་ཅིག 24 དཀོན་མཆོག་ཡ་ཝཱེའི་དྲུང་ནས་མེ་ཞིག་བྱུང་སྟེ། མཆོད་ཁྲིའི་སྟེང་གི་སྦྱིན་སྲེག་དང་ཚིལ་རྣམས་ཡོངས་སུ་བསྲེགས་ཤིང་། མི་ཐམས་ཅད་ཀྱིས་དེ་མཐོང་བ་ན་སྐད་ཆེན་པོ་བརྒྱབ་ནས་ལུས་སར་བཏུད་དོ། །

ལེའུ་བཅུ་པ།

ནཱ་དབ་དང་ཨ་བིད་ཧུ་གཉིས་ཀྱི་འཆི་བ།

1 དེ་ཡང་ཨ་རོན་གྱི་བུ་ནཱ་དབ་དང་ཨ་བི་ཧུ་གཉིས་ཀྱིས་རང་གི་སྤོས་ཕོར་ཁྱེར་ནས། དེའི་ནང་དུ་མེ་བཞག་པ་དང་བདུག་སྤོས་ཀྱང་བཏབ་སྟེ། དཀོན་མཆོག་ཡ་ཝཱེས་ཁོ་ཚོར་བཀའ་འཁྲོལ་མེད་པའི་མེ་དཀོན་མཆོག་ཡ་ཝཱེའི་སྤྱན་སྔར་ཕུལ། 2 དེར་དཀོན་མཆོག་ཡ་ཝཱེའི་དྲུང་ནས་མེ་ཞིག་བྱུང་ཞིང་དེ་གཉིས་བསྲེགས་ནས་དཀོན་མཆོག་ཡ་ཝཱེའི་དྲུང་དུ་ཤིའོ། ། 3 དེ་ནས་མོ་ཤེ་ཡིས་ཨ་རོན་ལ། དཀོན་མཆོག་ཡ་ཝཱེས་འདི་སྐད་དུ། ངའི་གམ་དུ་བཅར་བ་རྣམས་ཀྱི་ཁྲོད་དུ་ང་རང་དམ་པར་མངོན་པ་དང་། མི་ཐམས་ཅད་ཀྱི་མཐོང་ངོར་བདག་ལ་གཟི་བརྗིད་ལྡན་པར་འགྱུར་ཞེས་བཀའ་བསྩལ་པའོ་ཞེས་གསུངས་པར། ཨ་རོན་གྱིས་ངག་བཅད་དེ་བསྡད་དོ། ། 4 མོ་ཤེ་ཡིས་ཨ་རོན་གྱི་ཞང་པོ་ཨུ་ཟི་ཨེལ་གྱི་བུ་མེ་ཤཱ་ཨེལ་དང་ཨེལ་ཙ་ཕཱན་གཉིས་བོས་ནས་ན་རེ། ཚུར་ཤོག་དང་། ཁྱོད་ཀྱི་སྤུན་མཆེད་རྣམས་ཀྱི་བེམ་པོ་གནས་མཆོག་གི་མདུན་ནས་སྒར་ཁའི་ཕྱི་རོལ་ཏུ་ཁྱེར་ཅིག་ཅེས་གསུངས་པ་ན། 5 དེ་གཉིས་ཚུར་འོངས་ནས། མོ་ཤེ་ཡིས་གསུངས་པ་བཞིན་དུ་བེམ་པོ་ནི་གོས་རིང་དང་བཅས་སྒར་ཁའི་ཕྱི་རོལ་ཏུ་ཁྱེར། 6 ཡང་མོ་ཤེ་ཡིས་ཨ་རོན་དང་དེའི་བུ་ཨེ་ལི་ཨ་ཟར་དང་ཨི་ཐ་མཱར་བཅས་ལ། ཁྱོད་ཀྱི་མགོ་ཟིང་ནས་སྐྲ་བཤིག་པར་མི་བྱེད་ལ་གོས་རྣམས་ཀྱང་དྲལ་བར་མ་གྱུར་ཅིག ཅི་ལ་ཞེ་ན། ཁྱོད་འཆི་བར་མི་འགྱུར་བ་དང་དཀོན་མཆོག་ཡ་ཝཱེ་ཁོང་ཉིད་མི་ཚོགས་ཐམས་ཅད་ལ་ཐུགས་ཁྲོ་བར་མི་འགྱུར་བའི་ཕྱིར་རོ། །འོན་ཀྱང་ཁྱོད་ཀྱི་སྤུན་ཟླ་སྟེ་ཡེས་ར་ཨེལ་གྱི་ཁྱིམ་རྒྱུད་ཀུན་གྱིས་དཀོན་མཆོག་ཡ་ཝཱེས་མཛད་པའི་མེ་འདི་ཡི་ཕྱིར་དུ་སྨྲེ་ངག་འདོན་ངེས། 7 ཁྱོད་ཅག་འཆི་བར་མི་འགྱུར་བའི་ཕྱིར་དུ། མཇལ་འཕྲད་གུར་མཆོག་གི་སྒོའི་ཕྱི་རོལ་ཏུ་མ་འགྲོ་ཞིག དཀོན་མཆོག་ཡ་ཝཱེས་བྱུགས་པའི་སྣུམ་ཁྱོད་ཅག་གི་ལུས་སྟེང་དུ་ཡོད་པའི་ཕྱིར་རོ་ཞེས་གསུངས་པས། དེ་དག་གིས་མོ་ཤེའི་བཀའ་བཞིན་དུ་བསྒྲུབས་སོ། ། 8 དེ་ཡང་དཀོན་མཆོག་ཡ་ཝཱེས་ཨ་རོན་ལ་འདི་སྐད་དུ། 9 ཁྱོད་དང་ཁྱོད་ཀྱི་བུ་རྣམས་མཇལ་འཕྲད་གུར་མཆོག་གི་ནང་དུ་འོངས་པའི་ཚེ། འཆི་བར་མི་འགྱུར་བའི་ཕྱིར་དུ་རྒུན་ཆང་དང་ཨ་རག་གང་ཡང་བཏུང་བར་མ་བྱེད་ཅིག དེ་ནི་ཁྱོད་ཅག་གི་མི་རབས་ནས་མི་རབས་བར་དུས་གཏན་གྱི་སྒྲིག་ཁྲིམས་ཡིན། 10 ཁྱོད་རྣམས་ཀྱིས་དམ་པ་དང་ཐ་ཤལ་གཉིས་དང་། གཙང་དང་མི་གཙང་བའི་དབྱེ་བ་འབྱེད་དགོས་ལ། 11 དཀོན་མཆོག་ཡ་ཝཱེས་མོ་ཤེ་བརྒྱུད་ནས་ཡེས་ར་ཨེལ་པ་རྣམས་ལ་གསུངས་པའི་སྒྲིག་ཁྲིམས་ཐམས་ཅད་ཁོ་རྣམས་ལ་སློབ་དགོས་ཞེས་བཀའ་བསྩལ་ཏོ། ། 12 ཡང་མོ་ཤེ་ཡིས་ཨ་རོན་དང་ཁོའི་གསོན་པོར་ལུས་པའི་བུ་ཨེ་ལི་ཨ་ཟར་དང་ཨི་ཐ་མཱར་གཉིས་ལ་འདི་ལྟར། དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་ལས་འབྲུ་རིགས་ཀྱི་ལྷག་མ་རྣམས་བླངས་ཏེ། མཆོད་ཁྲིའི་ལོགས་སུ་སྐྱུར་མེད་བག་ལེབ་དེ་ཟོ་ཞིག དེ་ནི་ཀུན་ལས་དམ་པ་ཡིན་པའི་ཕྱིར་རོ། ། 13 ཁྱོད་རྣམས་ཀྱིས་གནས་དམ་པ་རུ་དེ་བཟའ་དགོས། ཅིའི་ཕྱིར་ཞེ་ན། དེ་ནི་དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་ལས་ཁྱོད་དང་ཁྱོད་ཀྱི་བུ་རྣམས་ལ་འཐོབ་འོས་པའི་སྐལ་ཡིན་ལ། ང་ལ་བསྩལ་པའི་བཀའ་ནི་དེ་བཞིན་ཡིན། 14 གཡོབ་མཆོད་ཀྱི་བྲང་དང་འདེགས་མཆོད་ཀྱི་བརླ་ནི། ཁྱོད་ཀྱིས་རང་གི་བུ་དང་བུ་མོ་རྣམས་དང་མཉམ་དུ་གནས་གཙང་ས་ཞིག་ཏུ་བཟའ་དགོས། དེ་ནི་ཡེས་ར་ཨེལ་པ་རྣམས་ཀྱི་ཞི་བདེའི་མཆོད་པ་ལས་ཁྱོད་ལ་དབང་ཞིང་། ཁྱོད་དང་ཁྱོད་ཀྱི་བུ་རྣམས་ལ་འཐོབ་འོས་པའི་སྐལ་ཡིན་པའི་ཕྱིར་རོ། ། 15 ཁོ་རྣམས་ཀྱིས་འདེགས་མཆོད་ཀྱི་བརླ་དང་གཡོབ་མཆོད་ཀྱི་བྲང་། མེ་མཆོད་ཀྱི་ཚིལ་བཅས་ཁྱེར་འོངས་ཏེ། དཀོན་མཆོག་ཡ་ཝཱེའི་སྤྱན་སྔར་ཕར་གཡོ་ཚུར་གཡོ་བྱས་ནས་གཡོབ་མཆོད་དུ་འབུལ་བར་འགྱུར། འདི་ཐམས་ཅད་ཁྱོད་དང་ཁྱོད་ཀྱི་བུ་རྣམས་ལ་དབང་ཞིང་། དུས་གཏན་དུ་འཐོབ་འོས་པའི་སྐལ་ཡིན་ལ། ཐམས་ཅད་དཀོན་མཆོག་ཡ་ཝཱེས་བསྩལ་པའི་བཀའ་བཞིན་ཡིན་ཞེས་གསུངས་སོ། ། 16 དེའི་སྐབས་སུ་མོ་ཤེ་ཡིས་གཟབ་ནན་གྱིས་སྡིག་བཤགས་མཆོད་པའི་ར་ཐུག་བཙལ་བ་ན། ལྟོས་དང་། དེ་ནི་བསྲེགས་ཟིན་པས་ཁོང་ཨ་རོན་གྱི་བུ་གསོན་པོར་ལུས་པ་ཨེ་ལི་ཨ་ཟར་དང་ཨི་ཐ་མཱར་གཉིས་ལ་ཁྲོས་ནས་འདི་ལྟར། 17 ཁྱོད་ཅག་གིས་སྡིག་བཤགས་མཆོད་པ་དེ་གནས་མཆོག་ཏུ་མ་ཟོས་པ་ཅི་ཡིན་ནམ། དེ་ནི་ཀུན་ལས་དམ་པ་ཡིན་ལ། མི་ཚོགས་ཀྱི་ནག་ཉེས་སེལ་ཞིང་། དཀོན་མཆོག་ཡ་ཝཱེའི་ཞབས་དྲུང་དུ་དེ་དག་གི་སྡིག་པ་བཤག་པའི་ཕྱིར་དུ་ཁྱོད་རྣམས་ལ་གནང་བ་ཡིན་ནོ། ། 18 ལྟོས་དང་། དམར་མཆོད་དེའི་ཁྲག་ནི་གནས་མཆོག་ཏུ་ཁྱེར་མེད་པས། ཁྱོད་ཅག་གིས་ངའི་བསྒོ་བ་བཞིན་གནས་མཆོག་ཏུ་ཤ་དེ་བཟའ་དགོས་སོ་ཞེས་གསུངས་པ་ལ། 19 ཨ་རོན་གྱིས་མོ་ཤེ་ལ། ལྟོས་དང་། དེ་རིང་དེ་དག་གིས་དཀོན་མཆོག་ཡ་ཝཱེའི་དྲུང་དུ་སྡིག་བཤགས་མཆོད་པ་དང་སྦྱིན་སྲེག་ཕུལ་ནའང་། ང་རང་ཆག་སྒོ་འདི་ལྟ་བུར་ཕྲད་བྱུང་། གལ་སྲིད་དེ་རིང་ངས་སྡིག་བཤགས་མཆོད་པ་འདི་ཟོས་ན། དཀོན་མཆོག་ཡ་ཝཱེའི་སྤྱན་སྔར་འོས་སམ་ཞེས་སྨྲས་ཤིང་། 20 མོ་ཤེ་ཡིས་དེ་ཐོས་པ་དང་ལེགས་པར་དགོངས་སོ། །

ལེའུ་བཅུ་གཅིག་པ།

ཁ་ཟས་གཙང་དང་མི་གཙང་བ།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 2 ཁྱོད་ཅག་གིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག ས་སྟེང་དུ་ཡོད་པའི་དུད་འགྲོ་ཐམས་ཅད་ལས་བཟའ་རུང་བའི་སྲོག་ཆགས་ནི་འདི་དག་སྟེ། 3 དུད་འགྲོ་རྨིག་པ་གཉིས་སུ་ཁ་འཕྲལ་བའམ། ཡང་ན་རྨིག་སོར་ཁ་འཕྲལ་ཅན་དང་སྐྱུག་ལྡད་བྱེད་པ་རྣམས་བཟའ་རུང་བ་ཡིན། 4 འོན་ཀྱང་། སྐྱུག་ལྡད་བྱེད་པ་དང་ཡང་ན་རྨིག་པ་ཁ་འཕྲལ་ཅན་རྣམས་ལས་བཟའ་མི་རུང་བ་ནི། རྔ་མོང་གིས་སྐྱུག་ལྡད་བྱེད་ཀྱང་རྨིག་པ་ཁ་འཕྲལ་མེད་པས་ཁྱོད་རྣམས་ལ་མཚོན་ན་མི་གཙང་བ་ཡིན་པ་དང་། 5 འཕྱི་བས་སྐྱུག་ལྡད་བྱེད་ཀྱང་རྨིག་པ་ཁ་འཕྲལ་མེད་པས་དེ་ཡང་ཁྱོད་རྣམས་ལ་མཚོན་ན་མི་གཙང་བ་ཡིན། 6 རི་བོང་གིས་སྐྱུག་ལྡད་བྱེད་ནའང་རྨིག་པ་ཁ་འཕྲལ་མེད་པས་ཁྱོད་རྣམས་ལ་མཚོན་ན་མི་གཙང་བ་ཡིན། 7 ཕག་ནི་རྨིག་པ་གཉིས་སུ་ཁ་འཕྲལ་བ་དང་རྨིག་སོར་ཁ་འཕྲལ་ཅན་ཡིན་ནའང་། སྐྱུག་ལྡད་མི་བྱེད་པས་ཁྱོད་རྣམས་ལ་མཚོན་ན་མི་གཙང་བ་ཡིན། 8 དེ་དག་གི་ཤ་ནི་ཁྱོད་ཅག་གིས་མི་བཟའ་བར་གྱིས། དེ་དག་གི་རོ་རྣམས་ལ་ཡང་མི་རེག་པར་གྱིས། དེ་ཐམས་ཅད་ཁྱོད་རྣམས་ལ་མཚོན་ན་མི་གཙང་བ་ཡིན་ནོ། ། 9 ཆུར་གནས་ཐམས་ཅད་ལས་བཟའ་རུང་བ་ནི་འདི་དག་སྟེ། རྒྱ་མཚོའམ་གཙང་པོ་གང་རུང་སྟེ་ཆུ་ནང་དུ་གནས་པའི་གཤོག་པ་དང་ཉ་སག་དང་ལྡན་པ་ཐམས་ཅད་བཟའ་རུང་བ་ཡིན། 10 རྒྱ་མཚོ་དང་གཙང་པོ་དང་། ཆུ་ནང་དུ་ནུར་འགྲོས་བྱེད་པའི་སྲོག་ཆགས་ཐམས་ཅད་དེ། ཆུ་ནང་དུ་གནས་པའི་སྲོག་ལྡན་ཐམས་ཅད་ལས་གཤོག་པ་དང་ཉ་སག་མེད་པ་རྣམས་ནི་ཁྱོད་ཅག་གིས་སྐྱུག་བྲོ་བར་བརྩི་དགོས། 11 དེ་དག་ནི་ཁྱོད་རྣམས་ལ་མཚོན་ན་སྐྱུག་བྲོ་བ་ཡིན་པས། དེ་དག་གི་ཤ་བཟའ་མི་རུང་ལ་རོ་ཡང་སྐྱུག་བྲོ་བར་བརྩི་དགོས། 12 གཤོག་པ་དང་ཉ་སག་དང་མི་ལྡན་པའི་ཆུ་གནས་ཐམས་ཅད་ནི་ཁྱོད་རྣམས་ལ་མཚོན་ན་སྐྱུག་བྲོ་བ་ཡིན་ནོ། ། 13 ཡང་འདབ་ཆགས་ལས་ཁྱོད་ཅག་གིས་སྐྱུག་བྲོ་བར་བརྩི་རུང་བ་དང་། བཟའ་མི་རུང་བར་མ་ཟད་སྐྱུག་བྲོ་བ་རྣམས་ནི་འདི་དག་སྟེ། གླག་དང་བྱ་རྒོད་དང་གོ་བོ་དང་། 14 འོལ་པ་དང་བྱ་ཁྲའི་རིགས་དང་། 15 ཕོ་རོག་གི་རིགས་ཐམས་ཅད་དང་། 16 རྔ་བྱ་དང་སྲིན་བྱ་དང་ཆུ་སྐྱར་དང་ཁྲའི་རིགས་ཐམས་ཅད་དང་། 17 འུག་ཆུང་དང་སོ་བྱ་དང་འུག་རྒན་དང་། 18 འུག་དཀར་དང་འུག་སེར་དང་དུར་བྱ་དང་། 19 ཁྲུང་ཁྲུང་དང་སྐྱར་མོ་རྐང་རིང་གི་རིགས་དང་པུ་ཤུད་དང་ཕ་ཝང་བཅས་ཡིན་ནོ། ། 20 རྐང་པ་བཞིས་འགྲུལ་བའི་འབུ་སྲིན་གཤོག་པ་ཅན་ཐམས་ཅད་ཁྱོད་རྣམས་ལ་མཚོན་ན་སྐྱུག་བྲོ་བ་ཡིན། 21 རྐང་པ་བཞིས་འགྲུལ་བའི་འབུ་སྲིན་གཤོག་པ་ཅན་ཐམས་ཅད་ལས། རྐང་པ་བརླ་ཐོག་ལ་འབྱར་ཡོད་པ་དང་ས་ནས་མཆོང་བ་རྣམས་ཁྱོད་ཅག་གིས་བཟའ་རུང་བ་སྟེ། 22 དེ་དག་ལས་ཁྱོད་རྣམས་ཀྱིས་བཟའ་རུང་བ་ནི་ཆ་ག་པའི་རིགས་དང་འབུ་ཀོ་ཀོའི་རིགས་དང་། འཐབ་འབུའི་རིགས་དང་ཅོག་ཅོག་པའི་རིགས་བཅས་སོ། ། 23 འོན་ཀྱང་རྐང་པ་བཞི་ཡོད་པའི་འབུ་སྲིན་གཤོག་པ་ཅན་ཐམས་ཅད་ཁྱོད་རྣམས་ལ་མཚོན་ན་སྐྱུག་བྲོ་བ་ཡིན་ནོ། ། 24 དེ་ཐམས་ཅད་ཀྱིས་ཁྱོད་རྣམས་མི་གཙང་བར་བྱེད་ཅིང་། སུ་ཞིག་གིས་དེ་དག་གི་རོ་ལ་རེག་ན། དགོང་མོའི་བར་དུ་མི་གཙང་བ་ཡིན། 25 ཡང་སུ་ཞིག་གིས་དེ་དག་གི་རོ་ཁྱེར་བ་ཡིན་ན། རང་གི་གོས་རྣམས་གཙང་མར་བཀྲུ་དགོས་ལ། དགོང་མོའི་བར་དུ་མི་གཙང་བ་ཡིན། 26 ཕྱུགས་ཟོག་རྨིག་པ་གཉིས་སུ་ཁ་འཕྲལ་ཡང་། རྨིག་སོར་འཕྲལ་མེད་པའམ་ཡང་ན་སྐྱུག་ལྡད་མི་བྱེད་པ་ཐམས་ཅད་ཁྱོད་ཅག་ལ་མཚོན་ན་མི་གཙང་བ་ཡིན། སུ་ཞིག་གིས་དེར་རེག་ན་དེ་ནི་མི་གཙང་བ་ཡིན། 27 རྐང་མཐིལ་གྱིས་འགྲུལ་བ་དང་རྐང་པ་བཞིས་འགྲུལ་བའི་སྲོག་ཆགས་ཐམས་ཅད་ཁྱོད་རྣམས་ལ་མཚོན་ན་མི་གཙང་བ་ཡིན་ལ། སུ་ཞིག་གིས་དེའི་རོ་ལ་རེག་ན་དེ་ནི་དགོང་མོའི་བར་དུ་མི་གཙང་བ་ཡིན་པ་དང་། 28 སུ་ཞིག་གིས་དེ་དག་གི་རོ་ཁྱེར་བ་ཡིན་ན། རང་གི་གོས་རྣམས་གཙང་མར་བཀྲུ་དགོས་ལ། དགོང་མོའི་བར་དུ་མི་གཙང་བ་ཡིན། དེ་དག་ཁྱོད་རྣམས་ལ་མཚོན་ན་མི་གཙང་བ་ཡིན་ནོ། ། 29 ས་སྟེང་གི་ལྟོ་འགྲོ་སྲོག་ཆགས་ཁྱུ་དང་ཁྱུ་རྣམས་ལས། ཁྱོད་རྣམས་ལ་མཚོན་ན་མི་གཙང་བ་ནི་འདི་དག་སྟེ། སྲེ་མོང་དང་བྱི་བ་དང་རྩངས་པའི་རིགས་དང་། 30 གྱང་རྨིགས་དང་རྨིགས་པ་ཆེན་པོ། རྩངས་པ་ཁ་རལ་དང་རྩངས་པ་བྱེ་རལ་དང་བླ་མ་རྒལ་ཅིག་བཅས་སོ། ། 31 ལྟོ་འགྲོ་སྲོག་ཆགས་དེ་ཐམས་ཅད་ནི་ཁྱོད་རྣམས་ལ་མཚོན་ན་མི་གཙང་བ་ཡིན་ལ། སུ་ཞིག་གིས་དེ་དག་ཤི་རྗེས་རོ་ལ་རེག་ན་དགོང་མོའི་བར་དུ་མི་གཙང་བ་ཡིན། 32 དེ་དག་ལས་ཤི་རོ་གཅིག་དངོས་པོ་གང་རུང་གི་སྟེང་དུ་ལྷུང་ན་དེ་ནི་མི་གཙང་བ་སྟེ། ཤིང་གི་སྣོད་དམ། གོས་སམ། ཀོ་བའམ། རྩྭ་ཕད་དམ། ཡང་ན་ལག་ཆ་གང་ཡིན་ཡང་ཆུ་རུ་སྦང་དགོས་ལ། དགོང་མོའི་བར་དུ་མི་གཙང་ཞིང་དེའི་རྗེས་སུ་ད་གཟོད་གཙང་བ་ཡིན། 33 དེ་དག་ལས་གཅིག་རྫ་སྣོད་དུ་ལྷུང་ན། དེའི་ནང་ཡོད་པ་ཐམས་ཅད་མི་གཙང་བར་གྱུར་ཅིང་། རྫ་སྣོད་དེ་གཅོག་དགོས་སོ། ། 34 དེའི་ནང་གི་ཟས་རིགས་གང་ཡིན་ཡང་ཆུ་དེ་འདྲེས་ན་མི་གཙང་བ་ཡིན་ལ། སྣོད་ཆས་ནང་གི་བཏུང་བྱ་ཡང་མི་གཙང་བ་ཡིན། 35 དེ་དག་གི་རོ་ལས་ཆ་ཤས་ཙམ་དངོས་པོ་གང་རུང་གི་སྟེང་དུ་ལྷུང་ནའང་། དངོས་པོ་དེ་ནི་མི་གཙང་བར་གྱུར་པ་དང་། མེ་ཐབ་བམ་ཚ་ཐབ་གང་ཡིན་ཡང་རྡུལ་དུ་བརླག་དགོས། དེ་དག་མི་གཙང་བ་ཡིན་ལ། ཁྱོད་རྣམས་ལ་མཚོན་ནའང་མི་གཙང་བ་ཡིན། 36 འོན་ཀྱང་ཆུ་མིག་དང་རྫིང་བུ་སྟེ་ཆུ་འཁྱིལ་ས་རྣམས་ནི་སྔར་བཞིན་གཙང་མ་ཡིན་གྱི། དེ་དག་གི་རོ་ལ་རེག་པ་རྣམས་ནི་ད་གཟོད་མི་གཙང་བ་ཡིན། 37 གལ་སྲིད་དེ་དག་གི་རོ་ལས་ཆ་ཤས་ཙམ་རྨོ་འདེབས་ཀྱི་ས་བོན་སྟེང་དུ་ལྷུང་ན། ས་བོན་ནི་སྔར་བཞིན་གཙང་མ་ཡིན། 38 ཅི་སྟེ་ས་བོན་དེ་ལ་ཆུ་བརྒྱབ་པ་དང་། དེ་དག་གི་རོ་ལས་ཆ་ཤས་ཙམ་དེའི་སྟེང་དུ་ལྷུང་ན། ས་བོན་དེ་ཁྱོད་རྣམས་ལ་མི་གཙང་བ་ཡིན་ནོ། ། 39 གལ་སྲིད་ཁྱོད་རྣམས་ཀྱི་ཁ་ཟས་སུ་རུང་བའི་ཕྱུགས་ཟོག་ལས་གཅིག་ཤི་བ་དང་། སུ་ཞིག་གིས་དེའི་རོ་ལ་རེག་ན་དེ་ནི་དགོང་མོའི་བར་དུ་མི་གཙང་བ་ཡིན། 40 སུ་ཞིག་གིས་སྲོག་ཆགས་ཀྱི་ཤི་རོ་དེ་ཟོས་ན། རང་གི་གོས་རྣམས་གཙང་མར་བཀྲུ་དགོས་ལ། དགོང་མོའི་བར་དུ་མི་གཙང་བ་ཡིན་པ་དང་། སུ་ཞིག་གིས་སྲོག་ཆགས་ཀྱི་ཤི་རོ་དེ་ཁྱེར་བ་ཡིན་ན། རང་གི་གོས་རྣམས་གཙང་མར་བཀྲུ་དགོས་ལ། དགོང་མོའི་བར་དུ་མི་གཙང་བ་ཡིན་ནོ། ། 41 ས་སྟེང་གི་ལྟོ་འགྲོ་སྲོག་ཆགས་ཐམས་ཅད་ནི་སྐྱུག་བྲོ་བ་ཡིན་པས་བཟའ་མི་རུང་། 42 ལྟོ་བས་འགྲོ་བའམ་རྐང་ལག་བཞི་པོས་འགྲུལ་བ། ཡང་ན་སུག་མང་གིས་འགྲུལ་བ་བཅས་ས་སྟེང་གི་ལྟོ་འགྲོ་སྲོག་ཆགས་ཐམས་ཅད་ནི་སྐྱུག་བྲོ་བ་ཡིན་པས་བཟའ་མི་རུང་ངོ་། ། 43 ཁྱོད་རྣམས་ཀྱིས་ལྟོ་འགྲོ་སྲོག་ཆགས་གང་རུང་གི་རྐྱེན་གྱིས་རང་ཉིད་སྐྱུག་བྲོ་བར་མ་བྱེད་ཅིག ཡང་དེ་དག་གི་རྐྱེན་གྱིས་མི་གཙང་བ་དང་བཙོག་པར་མ་བྱེད་ཅིག 44 བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་པས་ཁྱོད་རྣམས་ཀྱིས་རང་ཉིད་དམ་པར་བསྒྱུར་དགོས། བདག་ནི་དམ་པ་ཡིན་པའི༌ཕྱིར། ཁྱོད་ཀྱང་དམ་པ་ཡིན་དགོས་ཏེ། ཁྱོད་རྣམས་ཀྱིས་ས་ལ་ལྟོ་བས་འགྲུལ་བའི་ལྟོ་འགྲོ་སྲོག་ཆགས་གང་གི་རྐྱེན་གྱིས་ཀྱང་རང་ཉིད་མི་གཙང་བར་བྱེད་མི་རུང་ངོ་། ། 45 བདག་ནི་ཁྱོད་ཅག་གི་དཀོན་མཆོག་བྱེད་པའི་ཆེད་དུ་ཁྱོད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་ཡོང་མཁན་དཀོན་མཆོག་ཡ་ཝཱེ་ཡིན་ལ། བདག་ནི་དམ་པ་ཡིན་པའི་ཕྱིར། ཁྱོད་ཀྱང་དམ་པ་ཡིན་དགོས་སོ་ཞེས་བཀའ་བསྩལ་ཏོ། ། 46 དེ་ནི་ཕྱུགས་ཟོག་སྟེ་འདབ་ཆགས་དང་ཆུ་ནང་རྒྱུ་བའི་སྲོག་ཆགས་དང་། ས་སྟེང་གི་ལྟོ་འགྲོ་སྲོག་ཆགས་ཐམས་ཅད་ཀྱི་བཀའ་ཁྲིམས་ཡིན་ཏེ། 47 ཁྱོད་རྣམས་ཀྱིས་གཙང་དང་མི་གཙང་བ་དང་། བཟའ་རུང་བ་དང་བཟའ་མི་རུང་བའི་སྲོག་ཆགས་ཀྱི་དབྱེ་བ་རྟོགས་པའི་ཕྱིར་ཡིན་ཞེས་པའོ་གསུངས་སོ། །

ལེའུ་བཅུ་གཉིས་པ།

ཕྲུ་གུ་བཙས་རྗེས་ཀྱི་གཙང་སྦྲ།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག བུད་མེད་ཅིག་མངལ་དང་ལྡན་པར་གྱུར་ནས་བུ་བཙས་ན། ཁོ་མོ་ཟླ་མཚན་འབབ་པའི་སྐབས་སུ་མི་གཙང་བ་བཞིན་དུ་ཉིན་བདུན་ལ་མི་གཙང་བ་ཡིན། 3 ཉིན་བརྒྱད་པ་ལ་བུའི་མཚན་སྐྱི་གཅོད་དགོས། 4 བུད་མེད་ལ་ཕྲུ་གུ་སྐྱེས་རྗེས་ཁྲག་ཤོར་བ་གཙང་མར་འགྱུར་བ་ལ་ཉིན་སུམ་ཅུ་སོ་གསུམ་དགོས་ཤིང་། ཁོ་མོ་གཙང་མར་བཟོ་བའི་ཉིན་མོ་རྣམས་མ་རྫོགས་གོང་རྫས་དམ་པར་རེག་པའམ་གནས་མཆོག་ལ་འགྲོ་མི་རུང་། 5 གལ་སྲིད་ཁོ་མོས་བུ་མོ་བཙས་ན། ཁོ་མོ་ཟླ་མཚན་འབབ་པའི་སྐབས་དང་འདྲ་བར་བདུན་ཕྲག་གཉིས་ལ་མི་གཙང་བ་དང་། ཁོ་མོར་ཕྲུ་གུ་སྐྱེས་རྗེས་ཁྲག་ཤོར་བ་གཙང་མར་འགྱུར་བ་ལ་ཉིན་དྲུག་ཅུ་རེ་དྲུག་དགོས་སོ། ། 6 གཙང་མར་བཟོ་བའི་ཉིན་ལོངས་རྗེས། བུའམ་བུ་མོ་གང་ཞིག་སྐྱེས་ཀྱང་། ཁོ་མོས་སྦྱིན་སྲེག་གི་ཕྱིར་ལུ་གུ་ལོ་གཅིག་ཅན་ཞིག་དང་། སྡིག་བཤགས་མཆོད་པར་ཕུག་རོན་ཆུང་ངུ་གཅིག་གམ་བྱ་ཐི་བ་ཞིག་མཇལ་འཕྲད་གུར་མཆོག་གི་སྒོ་ཁར་ཁྱེར་འོངས་ཏེ་མཆོད་དཔོན་ལ་སྤྲོད་དགོས། 7 མཆོད་དཔོན་གྱིས་མཆོད་རྫས་དེ་རྣམས་དཀོན་མཆོག་ཡ་ཝཱེའི་དྲུང་དུ་ཕུལ་ནས། བུད་མེད་ཀྱི་སྡིག་པ་བཤག་དགོས། དེ་ལྟར་བྱས་ན་ཁོ་མོ་མངལ་ཁྲག་ལས་གཙང་བར་འགྱུར། དེ་ནི་བུ་དང་བུ་མོ་བཙའ་བའི་བུད་མེད་ཀྱི་བཀའ་ཁྲིམས་ཡིན་ནོ། ། 8 གལ་སྲིད་བུད་མེད་ཀྱིས་ལུ་གུ་ཞིག་འབུལ་བར་མི་ནུས་ན། ཁོ་མོས་བྱ་ཐི་བ་གཉིས་སམ་ཕུག་རོན་ཆུང་ངུ་གཉིས་ཁྱེར་འོངས་ནས་གཅིག་ནི་སྦྱིན་སྲེག་དང་། ཅིག་ཤོས་ནི་སྡིག་བཤགས་མཆོད་པར་འབུལ་དགོས། མཆོད་དཔོན་གྱིས་ཁོ་མོའི་སྡིག་པ་བཤག་དགོས་ལ་ཁོ་མོ་གཙང་མར་འགྱུར་ཞེས་སྨྲ་དགོས་པར་བཀའ་བསྩལ་ཏོ། །

ལེའུ་བཅུ་གསུམ་པ།

པགས་ནད་ཀྱི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 2 གལ་སྲིད་སུ་ཞིག་གི་ལུས་ཀྱི་སྐྱི་མོ་ལ་སྐྲངས་འབུར་རམ་སིབ་རྒྱས་པ། ཡང་ན་ཁྲ་ཐིག་ལྷུང་བ་བཅས་མཛེ་ནད་དུ་འགྱུར་སྲིད་པའི་ནད་ཡམས་བྱུང་ཚེ། མི་དེ་མཆོད་དཔོན་ཨ་རོན་ནམ། ཡང་ན་དེའི་བུ་མཆོད་དཔོན་ཡིན་པ་རྣམས་ལས་གཅིག་གི་དྲུང་དུ་འཁྲིད་དགོས་པ་དང་། 3 མཆོད་དཔོན་གྱིས་དེའི་ལུས་ཀྱི་སྐྱི་མོའི་ནད་རྟགས་ལ་བརྟགས་ནས། ནད་ཡོད་སའི་བ་སྤུ་རྣམས་དཀར་པོར་གྱུར་ཅིང་། ནད་ཡམས་དེ་ལུས་ཀྱི་སྐྱི་མོའི་ནང་དུ་འཐིམ་ཡོད་པ་མཐོང་ན། དེ་ནི་མཛེ་ནད་ཀྱི་རྟགས་ཡིན་པས། མཆོད་དཔོན་གྱིས་བརྟག་དཔྱད་བྱས་རྗེས་མི་དེ་མི་གཙང་བ་ཡིན་པར་བསྒྲག་དགོས། 4 གལ་སྲིད་མི་དེའི་ལུས་ཀྱི་སྐྱི་མོ་ལ་ཁྲ་ཐིག་དཀར་པོ་ཡོད་ཀྱང་དེ་ནི་སྐྱི་མོའི་ནང་དུ་འཐིམ་མེད་པ་དང་། དེའི་སྟེང་གི་བ་སྤུ་རྣམས་ཀྱང་དཀར་པོར་གྱུར་མེད་ན། མཆོད་དཔོན་གྱིས་ནད་པ་དེ་ཉིན་བདུན་ལ་ལོགས་སུ་འགེར་དགོས། 5 ཉིན་བདུན་པར་མཆོད་དཔོན་གྱིས་དེར་བརྟག་དགོས་ཤིང་། ལྟོས་དང་། གལ་སྲིད་མཆོད་དཔོན་གྱིས་ནད་ཡམས་གཟུགས་མ་འགྱུར་བར་གནས་པ་དང་སྐྱི་མོའི་སྟེང་མ་ཁྱབ་པ་མཐོང་ན། མི་དེ་ཡང་ཉིན་བདུན་ལ་ལོགས་སུ་འགེར་དགོས། 6 དེ་ནས་ཉིན་བདུན་པར་མཆོད་དཔོན་གྱིས་དེ་ལ་སླར་ཡང་བརྟག་དགོས་ཤིང་། ལྟོས་དང་། གལ་ཏེ་ནད་ཡམས་ཇེ་ཡང་དུ་སོང་བ་དང་སྐྱི་མོའི་སྟེང་མ་ཁྱབ་པ་མཐོང་ན། མཆོད་དཔོན་གྱིས་མི་དེ་གཙང་མ་ཡིན་པར་བསྒྲག་དགོས། ཅི་ལ་ཟེར་ན། དེ་ནི་རྨ་སྐོགས་ཙམ་ཡིན་པའི་ཕྱིར་རོ། །མི་དེས་རང་གི་གོས་རྣམས་བཀྲུ་དགོས་ལ་དེ་ནས་གཙང་མར་འགྱུར་བ་ཡིན་ནོ། ། 7 མི་དེར་མཆོད་དཔོན་གྱིས་བརྟག་དཔྱད་བྱས་ནས་གཙང་མ་ཡིན་པར་བསྒྲགས་རྗེས། གལ་ཏེ་རྔོ་ནི་སྐྱི་མོའི་སྟེང་རྒྱ་ཆེར་ཁྱབ་ན། ཁོས་ཡང་བསྐྱར་མཆོད་དཔོན་ལ་སྟོན་དགོས། 8 ཡང་མཆོད་དཔོན་གྱིས་དེ་ལ་བརྟག་ཅིང་། ལྟོས་དང་། རྔོ་ནི་སྐྱི་མོའི་སྟེང་ཁྱབ་ཡོད་པ་མཐོང་ན། དེ་ནི་མཛེ་ནད་ཡིན་པས་མཆོད་དཔོན་གྱིས་མི་དེ་མི་གཙང་བར་བསྒྲག་དགོས་སོ། ། 9 གལ་སྲིད་མི་ཞིག་ལ་མཛེ་ནད་བྱུང་ན་ཁོ་རང་མཆོད་དཔོན་གྱི་དྲུང་དུ་འཁྲིད་དགོས་པ་དང་། 10 མཆོད་དཔོན་གྱིས་དེ་ལ་བརྟག་དགོས་ཤིང་། ལྟོས་དང་། སྐྱི་མོར་སྐྲངས་འབུར་དཀར་པོ་ཆགས་ནས་བ་སྤུ་དཀར་པོར་གྱུར་པ་དང་། སྐྲངས་འབུར་ནང་དུ་ཤ་གསར་སྐྱེས་པ་མཐོང་ན། 11 དེ་ནི་ཁོའི་ལུས་ཀྱི་སྐྱི་མོར་བྱུང་བའི་གཅོང་ནད་མཛེ་ནད་ཡིན་པས། མཆོད་དཔོན་གྱིས་དེ་ནི་མི་གཙང་བ་ཡིན་པར་ཁྱབ་བསྒྲག་བྱེད་དགོས་པ་དང་། མི་དེ་མི་གཙང་བ་ཡིན་པའི་ཕྱིར་ལོགས་སུ་འགེར་མི་དགོས་སོ། ། 12 གལ་སྲིད་མཛེ་ནད་སྐྱི་མོའི་གང་ས་གང་ལ་ཁྱབ་ཅིང་། མཛེ་ནད་བྱུང་བའི་མི་དེའི་སྐྱི་མོ་ཡོངས་ལ་གང་བ་དང་། མཆོད་དཔོན་གྱིས་བལྟས་ནས་མགོ་ནས་རྐང་པའི་བར་དུ་ཁྱབ་པ་ཡིན་ན། 13 མཆོད་དཔོན་གྱིས་དེ་ལ་བརྟག་དགོས་ཤིང་། ལྟོས་དང་། གལ་སྲིད་ནད་པ་དེའི་ལུས་ཡོངས་ལ་མཛེ་ནད་ཀྱིས་ཁྱབ་ཡོད་ན། མི་དེ་གཙང་མ་ཡིན་པར་ཁྱབ་བསྒྲག་བྱེད་དགོས། ཁོའི་ལུས་ཡོངས་དཀར་པོ་ཆགས་པས་གཙང་མ་ཡིན་པའོ། ། 14 འོན་ཀྱང་ཁོའི་ལུས་སྟེང་དུ་ཤ་གསར་པ་སྐྱེས་ན། མི་དེ་ནི་མི་གཙང་བ་ཡིན། 15 མཆོད་དཔོན་གྱིས་ཤ་གསར་པ་སྐྱེས་ཡོད་པ་མཐོང་ན། མི་དེ་ནི་མི་གཙང་བ་ཡིན་པར་ཁྱབ་བསྒྲག་བྱེད་དགོས། ཤ་གསར་པ་སྐྱེས་པ་ནི་མི་གཙང་ཞིང་དེ་ནི་མཛེ་ནད་ཡིན། 16 ཤ་གསར་པ་དེ་དཀར་པོར་གྱུར་ཡོད་ན། ཁོ་རང་མཆོད་དཔོན་གྱི་དྲུང་དུ་བཅར་དགོས་པ་དང་། 17 མཆོད་དཔོན་གྱིས་དེ་ལ་བརྟག་དཔྱད་བྱེད་དགོས། ལྟོས་དང་། ནད་རྟགས་དཀར་པོར་གྱུར་ཡོད་ན། མཆོད་དཔོན་གྱིས་ནད་ཡམས་བྱུང་བའི་མི་དེ་གཙང་མ་ཡིན་པར་བསྒྲག་དགོས་ལ། མི་དེ་གཙང་མར་གྱུར་པའོ། ། 18 གལ་སྲིད་སུ་ཞིག་གི་ལུས་ཀྱི་སྐྱི་མོར་རྨ་བུད་ཀྱང་སོས་པ་དང་། 19 རྨ་འབུད་ས་སྐྲངས་ནས་དཀར་པོར་གྱུར་པའམ་ཁྲ་ཐིག་དམར་སྐྱ་ཞིག་བྱུང་ན་མཆོད་དཔོན་ལ་སྟོན་དགོས། 20 མཆོད་དཔོན་གྱིས་དེ་ལ་བརྟག་དགོས་ཤིང་། ལྟོས་དང་། ནད་རྟགས་སྐྱི་མོ་ནང་འཐིམ་པ་དང་། དེའི་སྟེང་གི་བ་སྤུ་དཀར་པོར་གྱུར་ཡོད་ན། དེ་ནི་མཛེ་ནད་ཀྱིས་རྨ་བརྟོལ་བ་ཡིན་པས། མཆོད་དཔོན་གྱིས་མི་དེ་མི་གཙང་བར་བསྒྲག་དགོས་སོ། ། 21 མཆོད་དཔོན་གྱིས་དེ་ལ་བརྟག་དཔྱད་བྱས་ནས། ལྟོས་དང་། དེའི་སྟེང་དུ་བ་སྤུ་དཀར་པོ་མེད་ལ། སྐྱི་མོའི་ནང་དུའང་འཐིམ་མེད་པ་དང་། ནད་ཡམས་ཇེ་ཡང་དུ་སོང་ཡོད་ན། མཆོད་དཔོན་གྱིས་མི་དེ་ཉིན་བདུན་ལ་ལོགས་སུ་འགེར་དགོས། 22 གལ་སྲིད་ནད་དེ་སྐྱི་མོའི་སྟེང་རྒྱ་ཆེར་ཁྱབ་ན་དེ་ནི་ནད་ཡམས་ཡིན་པས། མཆོད་དཔོན་གྱིས་མི་དེ་མི་གཙང་བར་བསྒྲག་དགོས། 23 འོན་ཀྱང་ཁྲ་ཐིག་དེ་ཁ་མལ་དུ་ཡོད་ཅིང་ཁྱབ་མེད་ན། དེ་ནི་རྨ་ཤུལ་ཡིན་པས་མཆོད་དཔོན་གྱིས་མི་དེ་གཙང་མ་ཡིན་པར་བསྒྲག་དགོས་སོ། ། 24 ཡང་ལུས་ཀྱི་སྐྱི་མོ་མེས་འཚིགས་ཤིང་རྨ་ཤུལ་དུ་ཤ་གསར་པ་སྐྱེས་པ་དང་ཁྲ་ཐིག་ལྷུང་བ་དམར་སྐྱའམ་དཀར་པོ་གང་ཡིན་ཡང་། 25 མཆོད་དཔོན་གྱིས་དེ་ལ་བརྟག་དགོས་ཤིང་། ལྟོས་དང་། ཁྲ་ཐིག་སྟེང་གི་བ་སྤུ་དཀར་པོར་གྱུར་པ་དང་ནད་རྟགས་ཀྱང་ཤ་ནང་དུ་འཐིམ་ཡོད་པ་མཐོང་ན་དེ་ནི་མཛེ་ནད་མེས་འཚིག་ཤུལ་དུ་བྱུང་བ་ཡིན་ལ། མཛེ་ནད་ཀྱི་རྟགས་ཡིན་པས་མཆོད་དཔོན་གྱིས་མི་དེ་མི་གཙང་བར་བསྒྲག་དགོས། 26 གལ་སྲིད་མཆོད་དཔོན་གྱིས་དེ་ལ་བརྟག་ཅིང་། ལྟོས་དང་། ཁྲ་ཐིག་སྟེང་བ་སྤུ་དཀར་པོ་མེད་པ་དང་ཤ་ནང་དུའང་འཐིམ་མེད་ལ། ནད་ཡམས་ཀྱང་ཇེ་ཡང་དུ་སོང་ཡོད་པ་མཐོང་ན། མཆོད་དཔོན་གྱིས་མི་དེ་ཉིན་བདུན་ལ་ལོགས་སུ་འགེར་དགོས། 27 ཉིན་བདུན་པར་མཆོད་དཔོན་གྱིས་དེ་ལ་བརྟག་དགོས། གལ་ཏེ་ཁྲ་ཐིག་སྐྱི་མོའི་སྟེང་རྒྱ་ཆེར་ཁྱབ་ཡོད་ན། མཛེ་ནད་ཀྱི་རྟགས་ཡིན་པས་མཆོད་དཔོན་གྱིས་མི་དེ་ནི་མི་གཙང་བར་བསྒྲག་དགོས། 28 ཡང་ཁྲ་ཐིག་ཁ་མལ་དུ་ཡོད་ཅིང་སྐྱི་མོའི་སྟེང་མ་ཁྱབ་པར་ཇེ་ཡང་དུ་སོང་ཡོད་ན། དེ་ནི་འཚིག་ཤུལ་གྱི་སྐྲངས་འབུར་ཡིན་པ་དང་། མེས་འཚིགས་པའི་རྨ་ཤུལ་ཙམ་ཡིན་པས་མཆོད་དཔོན་གྱིས་མི་དེ་གཙང་མ་ཡིན་པར་བསྒྲག་དགོས་སོ། ། 29 གལ་སྲིད་སྐྱེས་པའམ་བུད་མེད་སུ་ཞིག་གི་མགོ་ལ་ནད་བྱུང་བའམ། ཡང་ན་སྐྱེས་པའི་ཁ་སྤུའི་ནང་ནད་ཡམས་བྱུང་ན། 30 མཆོད་དཔོན་གྱིས་ནད་ཡམས་ལ་བརྟག་དགོས་ཤིང་། ལྟོས་དང་། གལ་སྲིད་ནད་རྟགས་སྐྱི་མོའི་ནང་དུ་འཐིམ་ཡོད་པ་དང་དེའི་སྟེང་གི་བ་སྤུ་ཕྲ་མོ་མདོག་སེར་པོར་མཐོང་ན། དེ་ནི་གཡན་ནད་ཡིན་པ་དང་། མགོའམ་ཁ་སྤུའི་མཛེ་ནད་ཡིན་པས། མཆོད་དཔོན་གྱིས་མི་དེ་མི་གཙང་བར་བསྒྲག་དགོས། 31 མཆོད་དཔོན་གྱིས་གཡན་ནད་ལ་བརྟག་དགོས་ཤིང་། ནད་རྟགས་སྐྱི་མོའི་ནང་འཐིམ་མེད་པ་དང་དེའི་སྟེང་དུ་བ་སྤུ་ནག་པོའང་མེད་པ་མཐོང་ན། མཆོད་དཔོན་གྱིས་གཡན་ནད་ཕོག་པའི་མི་དེ་ཉིན་བདུན་ལ་ལོགས་སུ་འགེར་དགོས། 32 ཡང་ཉིན་བདུན་པར་མཆོད་དཔོན་གྱིས་ནད་ཡམས་དེ་ལ་བརྟག་དགོས་ཤིང་། གཡན་ནད་ཁྱབ་མེད་པ་དང་དེའི་སྟེང་དུ་བ་སྤུ་སེར་པོ་ཡང་མེད་ལ། གཡན་ནད་ཀྱི་ནད་རྟགས་ཀྱང་སྐྱི་མོའི་ནང་འཐིམ་མེད་པ་མཐོང་ན། 33 མི་དེས་སྐྲ་དང་ཁ་སྤུ་བཞར་དགོས་མོད། འོན་ཀྱང་གཡན་ནད་ཡོད་ས་བཞར་མི་རུང་ལ། མཆོད་དཔོན་གྱིས་གཡན་ནད་ཕོག་པའི་མི་དེ་སླར་ཡང་ཉིན་བདུན་ལ་ལོགས་སུ་འགེར་དགོས། 34 ཉིན་བདུན་པར་མཆོད་དཔོན་གྱིས་གཡན་ནད་ལ་བརྟག་དགོས་ཤིང་། ལྟོས་དང་། གཡན་ནི་སྐྱི་མོའི་སྟེང་ཁྱབ་མེད་པ་དང་ནད་རྟགས་ཀྱང་སྐྱི་མོའི་ནང་དུ་འཐིམ་མེད་པ་མཐོང་ན། མཆོད་དཔོན་གྱིས་མི་དེ་གཙང་མ་ཡིན་པར་བསྒྲག་དགོས་པ་དང་། མི་དེས་རང་གི་གོས་བཀྲུ་དགོས་ལ་དེ་ནས་གཙང་མར་འགྱུར་རོ། ། 35 འོན་ཀྱང་ཁོ་རང་གཙང་མ་ཡིན་པར་བསྒྲགས་རྗེས། གཡན་ནད་སྐྱི་མོའི་སྟེང་རྒྱ་ཆེར་ཁྱབ་ན། 36 མཆོད་དཔོན་གྱིས་དེ་ལ་བརྟག་དགོས་ཤིང་། གཡན་ནད་སྐྱི་མོའི་སྟེང་ཁྱབ་ཡོད་པ་མཐོང་ན། མི་དེ་ནི་མི་གཙང་བ་ཡིན་པས་མཆོད་དཔོན་གྱིས་བ་སྤུ་སེར་པོ་བཙལ་དགོས་དོན་མེད། 37 གལ་སྲིད་གཡན་ནད་མཆོད་དཔོན་གྱི་མཐོང་ངོར་འཇགས་ནས་དེའི་སྟེང་དུ་བ་སྤུ་ནག་པོ་སྐྱེས་ཡོད་ན། གཡན་ནད་སོས་པ་དང་མི་དེ་ནི་གཙང་མ་ཡིན་པས། མཆོད་དཔོན་གྱིས་མི་དེ་གཙང་མ་ཡིན་པར་བསྒྲག་དགོས་སོ། ། 38 སྐྱེས་པའམ་བུད་མེད་སུ་ཡིན་ཡང་། གལ་སྲིད་ལུས་སྟེང་གི་སྐྱི་མོར་ཁྲ་ཐིག་དཀར་པོ་བྱུང་ཡོད་ན། 39 མཆོད་དཔོན་གྱིས་དེ་ལ་བརྟག་དགོས་ཤིང་། ལྟོས་དང་། སྐྱི་མོའི་ཁྲ་ཐིག་དཀར་པོ་དེ་མོག་པོར་མཐོང་ན། དེ་ནི་རྔོ་ནད་ཀྱིས་སྐྱི་མོ་བརྟོལ་བ་ཡིན་པས་ཁོ་ནི་གཙང་མ་ཡིན་ནོ། ། 40 གལ་སྲིད་སུ་ཞིག་གི་སྐྲ་ལྷུང་ནས་སྤྱི་ཐེར་དུ་གྱུར་ན། དེ་ནི་གཙང་མ་ཡིན། 41 གལ་སྲིད་མི་དེའི་སྐྲ་འདབས་ལྷུང་ཞིང་སྤྱི་ཐེར་དུ་གྱུར་པ་ཡིན་ན། དེ་ནི་གཙང་མ་ཡིན། 42 འོན་ཀྱང་སྤྱི་གཙུག་སྤྱི་ཐེར་ཡིན་སའམ་ཐོད་སྐྲ་སྤྱི་ཐེར་ཡིན་སར་ནད་རྟགས་དམར་སྐྱ་ཡིན་ན། དེ་ནི་མཛེ་ནད་ཁོའི་སྤྱི་གཙུག་དང་ཐོད་སྐྲ་ལྷུང་སར་ཁྱབ་པ་ཡིན། 43 ཡང་མཆོད་དཔོན་གྱིས་དེ་ལ་བརྟག་དགོས་ཤིང་། ལྟོས་དང་། གལ་སྲིད་སྤྱི་གཙུག་དང་ཐོད་སྐྲ་སྤྱི་ཐེར་ཡིན་སའི་ནད་ཡམས་ཀྱི་སྐྲངས་འབུར་དེ་དམར་སྐྱ་ཡིན་ཞིང་། ལུས་སྟེང་གི་སྐྱི་མོའི་མཛེ་ནད་ལྟར་མཐོང་ན། 44 མི་དེར་མཛེ་ནད་བྱུང་བ་ཡིན་པས་མི་གཙང་བ་ཡིན། དེའི་མགོ་ལ་ནད་ཡམས་བྱུང་བ་ཡིན་པས། མཆོད་དཔོན་གྱིས་མི་དེ་མི་གཙང་བར་བསྒྲག་དགོས་སོ། ། 45 མཛེ་ནད་བྱུང་བའི་མི་ཡི་གོས་རྣམས་དབྲལ་དགོས་པ་དང་། མགོ་ཟིང་ནས་སྐྲ་བཤིག་ཅིང་། ཡ་ཁ་བཀབ་ནས་མི་གཙང་མི་གཙང་ཞེས་སྐད་ཆེན་པོས་བསྒྲག་དགོས། 46 ནད་ཡམས་ད་དུང་ཁོའི་སྟེང་དུ་ཡོད་པའི་ཚེ། ཁོ་ནི་མི་གཙང་བ་ཡིན་ལ། མི་གཙང་བ་ཡིན་པའི་རྐྱེན་གྱིས་ཁོ་གཅིག་པུར་བསྡད་ནས་སྒར་གྱི་ཕྱི་རོལ་ཏུ་གནས་དགོས་པའོ། ། 47 ཡང་གོས་ཤིག་ལ་མཛེ་ནད་འགོས་ཡོད་ན། བལ་ལྭའམ་སོ་རས་ཀྱི་གོས་སམ། 48 སོ་རས་སམ་བལ་གྱི་གཞུང་ངམ་འཕྲེད་ཐིག་གམ། ཀོ་བའམ་ཀོ་བཟོས་དངོས་པོ་གང་དང་གང་ཡང་རུང་། 49 གལ་སྲིད་གོས་སམ་ཀོ་བའམ། གཞུང་ངམ། འཕྲེད་དམ། ཡང་ན་ཀོ་བཟོས་དངོས་པོ་གང་དང་གང་ལ་མདོག་ལྗང་གུའམ་དམར་པོ་ཆགས་ཡོད་ན། དེ་ནི་མཛེ་ནད་བྱུང་བ་ཡིན་པས་མཆོད་དཔོན་ལ་སྟོན་དགོས། 50 ཡང་མཆོད་དཔོན་གྱིས་གཡན་སྤུ་དེ་ལ་བརྟག་ཅིང་། གཡན་སྤུ་སྐྱེས་པའི་དངོས་པོ་ཉིན་བདུན་ལ་ལོགས་སུ་འགེར་དགོས། 51 ཉིན་བདུན་པར་གཡན་སྤུ་ལ་བརྟག་དགོས་ཤིང་། གལ་སྲིད་གཡན་སྤུ་ནི་གོས་ཀྱི་སྟེང་དུ་ཡོད་ན། དེ་གཞུང་ངམ་འཕྲེད་ཐིག་གང་རུང་ངམ། ཡང་ན་བཀོལ་སྤྱོད་བྱེད་པའི་ཀོ་བཟོས་དངོས་པོ་གང་རུང་གི་སྟེང་ཁྱབ་པ་ཡིན་ན། དེ་ནི་མཛེ་ནད་ཁྱབ་པའི་རྟགས་ཡིན་པས་མི་གཙང་བ་ཡིན། 52 གཡན་སྤུ་སྐྱེས་པའི་གོས་ནི་གཞུང་ངམ་འཕྲེད་ཐིག་གམ། བལ་ལམ་སོ་རས་གང་ནས་ཡིན་པ་དང་། ཡང་ན་ཀོ་བཟོས་དངོས་པོ་གང་ཡིན་རུང་ཐམས་ཅད་མེ་ལ་བསྲེག་དགོས་ཏེ། དེ་ནི་མཛེ་ནད་ཁྱབ་པའི་རྟགས་ཅན་ཡིན་པས་མེ་ལ་བསྲེག་དགོས་སོ། ། 53 འོན་ཀྱང་མཆོད་དཔོན་གྱིས་དེ་ལ་བརྟག་ཅིང་། ལྟོས་དང་། གཡན་སྤུ་དེ་གོས་ཀྱི་སྟེང་དུ་ཡོད་ཀྱང་། གཞུང་ངམ་འཕྲེད་གང་རུང་ངམ། ཡང་ན་ཀོ་བཟོས་དངོས་པོའི་སྟེང་དུ་ཁྱབ་མེད་ན། 54 མཆོད་དཔོན་གྱིས་གཡན་སྤུ་སྐྱེས་པའི་དངོས་པོ་རྣམས་མི་ལ་བཀྲུ་བར་བཅུག་ནས། སླར་ཡང་ཉིན་བདུན་ལ་ལོགས་སུ་འགེར་དགོས། 55 བཀྲུས་པའི་རྗེས་སུ་མཆོད་དཔོན་གྱིས་བརྟག་དགོས་ཤིང་། ལྟོས་དང་། གཡན་སྤུ་དེ་ཁོའི་མཐོང་ངོར་མདོག་འགྱུར་མེད་ན། གཡན་སྤུ་ཁྱབ་མེད་ནའང་དེ་ནི་མི་གཙང་བ་ཡིན། དེ་ནི་ནད་ཡམས་རུལ་རྟགས་ཅན་ཡིན་པས་མདུན་རྒྱབ་གང་དུ་ཡོད་ནའང་དངོས་པོ་དེ་མེས་བསྲེག་དགོས། 56 ཅི་སྟེ་མཆོད་དཔོན་གྱིས་དེ་ལ་བརྟག་ཅིང་། ལྟོས་དང་། བཀྲུས་པའི་རྗེས་སུ་གཡན་སྤུ་མདོག་ཡལ་བ་མཐོང་ན། ཁོས་གོས་དང་ཀོ་བ་ནས་གཞུང་ངམ་འཕྲེད་དུ་གཡན་སྤུ་སྐྱེས་པའི་རིམ་པ་དབྲལ་དགོས། 57 གལ་སྲིད་གཡན་སྤུ་ཡང་བསྐྱར་གོས་ཀྱི་སྟེང་གཞུང་ངམ་འཕྲེད་ཐིག་གང་རུང་ནས་མངོན་པའམ། ཡང་ན་ཀོ་བཟོས་དངོས་པོ་གང་རུང་གི་སྟེང་ཐོན་ན། དེ་ནི་གཡན་སྤུ་རྙིང་བ་དེ་ཡང་བསྐྱར་སྐྱེས་པ་ཡིན་པས། གཡན་སྤུ་སྐྱེས་པའི་དངོས་པོ་དེ་མེས་བསྲེག་དགོས། 58 འོན་ཀྱང་བཀྲུས་ཟིན་པའི་གོས་ནི་གཞུང་ངམ་འཕྲེད་ཐིག་གམ། ཡང་ན་ཀོ་བཟོས་དངོས་པོ་གང་རུང་གི་གཡན་སྤུ་ཡལ་བ་ཡིན་ན། ད་དུང་ཡང་བསྐྱར་བཀྲུ་དགོས་ལ། དེ་ནས་གོས་དེ་གཙང་མར་གྱུར་པའོ་ཞེས་བཀའ་བསྩལ་ཏོ། ། 59 དེ་ནི་གོས་ལ་གཡན་སྤུ་སྐྱེས་པའི་བཀའ་ཁྲིམས་ཡིན་ལ། བལ་ལྭའམ་སོ་རས་གྱི་གོས་སམ། གཞུང་ངམ་འཕྲེད་ཐིག་གང་རུང་ངམ། ཡང་ན་ཀོ་བཟོས་དངོས་པོ་གང་ཡིན་རུང་། ཐམས་ཅད་ཁྲིམས་སྲོལ་འདི་བཞིན་གཙང་མི་གཙང་བསྒྲག་པའོ། །

ལེའུ་བཅུ་བཞི་པ།

པགས་ནད་སོས་རྗེས་གཙང་མར་བཟོ་བའི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 མཛེ་ནད་ཕོག་པའི་མི་ཞིག་གཙང་མར་གྱུར་སྐབས་ཀྱི་བཀའ་ཁྲིམས་ནི་འདི་ལྟ་སྟེ། མི་དེ་མཆོད་དཔོན་གྱི་མདུན་དུ་འཁྲིད་དགོས་པ་དང་། 3 མཆོད་དཔོན་སྒར་ཁའི་ཕྱི་རོལ་ཏུ་སོང་ནས་མཛེ་ནད་ཅན་དེ་ལ་བརྟག་དགོས་ཤིང་། ལྟོས་དང་། གལ་སྲིད་དེའི་མཛེ་ནད་དྲག་པ་ཡིན་ན། 4 མཆོད་དཔོན་གྱིས་གཙང་མར་བཟོ་དགོས་པའི་མི་དེའི་ཕྱིར་དུ། བྱ་གསོན་པོ་གཙང་མ་གཉིས་དང་ཐང་ཤིང་དང་། སེང་སྐུད་མཚལ་དམར་དང་། ཨི་སོབ་རྩྭ་ཤིང་བཅས་འཁྱེར་འོང་དུ་འཇུག་དགོས། 5 དེ་ནས་མཆོད་དཔོན་གྱིས་རྫ་སྣོད་ནང་གི་ཆུ་དྭངས་མོའི་ཐོག་ཏུ་བྱ་གཅིག་གསོད་དུ་འཇུག་དགོས། 6 བྱ་གསོན་པོ་དེ་ནི་མཆོད་དཔོན་གྱིས་ཐང་ཤིང་དང་། སེང་སྐུད་མཚལ་དམར་དང་། ཨི་སོབ་རྩྭ་ཤིང་བཅས་དང་མཉམ་དུ་ཆུ་གཙང་མའི་སྟེང་དུ་བསད་པའི་བྱ་དེའི་ཁྲག་ནང་དུ་བསྒྲེས་ནས། 7 ཁོས་མཛེ་ནད་གཙང་མར་བཟོ་དགོས་པའི་མི་དེའི་ལུས་སྟེང་དུ་ལན་བདུན་ལ་གཏོར་རྗེས་མི་དེ་གཙང་མ་ཡིན་པར་བསྒྲག་དགོས། དེ་ནས་བྱ་གསོན་པོ་དེ་ཡང་ཐང་ཆེན་དུ་གཏོང་དགོས་སོ། ། 8 གཙང་མར་བཟོ་དགོས་པའི་མི་དེས་རང་གི་གོས་རྣམས་བཀྲུ་བ་དང་། སྐྲ་སྤུ་ཐམས་ཅད་བཞར་ནས་ལུས་པོ་ཆུས་བཀྲུས་རྗེས་ཁོ་རང་གཙང་མར་གྱུར་པ་ཡིན་ལ། དེ་ནས་ཁོ་སྒར་ཁའི་ནང་དུ་འོང་ཆོག་ཀྱང་། ཉིན་བདུན་ལ་རང་གི་གུར་གྱི་ཕྱི་རུ་འདུག་དགོས། 9 ཉིན་བདུན་པ་ལ། མི་དེས་རང་གི་སྐྲ་སྤུ་ཐམས་ཅད་དེ། སྐྲ་དང་ཨག་ཚོམ་དང་སྨིན་མ་བཅས་ལུས་ཡོངས་ཀྱི་སྐྲ་སྤུ་ཐམས་ཅད་གཞར་དགོས། དེ་ནས་གོས་རྣམས་བཀྲུ་བ་དང་ལུས་པོ་ཆུའི་ནང་དུ་བཀྲུས་རྗེས་གཙང་མར་གྱུར་པའོ། ། 10 ཡང་ཉིན་བརྒྱད་པ་ལ། མི་དེས་སྐྱོན་མེད་པའི་ལུ་གུ་ཕོ་ཅན་གཉིས་དང་མོ་ལུག་ལོ་གཅིག་ཅན་གཅིག འབྲུ་རིགས་ཀྱི་མཆོད་པའི་གྲོ་ཞིབ་སྣུམ་བསྲེས་མ་ཨེ་ཕཱ་བཅུ་ཆ་གསུམ་དང་སྣུམ་ལོ་རྒི་ *གཅིག་བཅས་འཁྱེར་འོང་དགོས་ལ། 11 གཙང་མར་བཟོ་མཁན་མཆོད་དཔོན་གྱིས། གཙང་མར་བཟོ་དགོས་པའི་མི་དེ་རྫས་དེ་དག་དང་མཉམ་དུ་མཇལ་འཕྲད་གུར་མཆོག་གི་སྒོ་ཁར་དཀོན་མཆོག་ཡ་ཝཱེའི་སྤྱན་སྔར་འཇོག་དགོས། 12 མཆོད་དཔོན་གྱིས་ལུ་གུ་ཕོ་ཞིག་ཉེས་སེལ་མཆོད་པར་འབུལ་དགོས་ཞིང་། ཡང་སྣུམ་ལོ་རྒི་གཅིག་བླངས་ནས་དེ་དག་དཀོན་མཆོག་ཡ་ཝཱེའི་དྲུང་དུ་ཕར་གཡོ་ཚུར་གཡོ་བྱས་ཏེ་གཡོབ་མཆོད་དུ་འབུལ་དགོས། 13 དེ་ནས་ཉེས་སེལ་མཆོད་པ་ནི་སྡིག་བཤགས་མཆོད་པ་ལྟར་མཆོད་དཔོན་ལ་དབང་བ་ཡིན་པས། ལུ་གུ་ཕོ་དེ་སྡིག་བཤགས་མཆོད་པའི་ཕྱུགས་ཟོག་དང་། སྦྱིན་སྲེག་གི་ཕྱུགས་ཟོག་བཤའ་སའི་གནས་ཏེ་གནས་མཆོག་ཏུ་གསོད་དགོས་ལ། དེ་ནི་ཀུན་ལས་དམ་པ་ཡིན་ནོ། ། 14 མཆོད་དཔོན་གྱིས་ཉེས་སེལ་མཆོད་པའི་ཁྲག་ཅུང་ཙམ་བླངས་ནས། གཙང་མར་བཟོ་དགོས་པའི་མི་དེའི་རྣ་ཤལ་གཡས་པ་དང་། ལག་གཡས་པའི་མཐེ་བོང་དང་རྐང་པ་གཡས་པའི་མཐེབ་ཆེན་བཅས་སུ་འབྱུག་པར་བྱ་བའོ། ། 15 མཆོད་དཔོན་གྱིས་ལོ་རྒི་གཅིག་གི་སྣུམ་དེ་ལས་ཅུང་ཙམ་བླངས་ནས་རང་གི་ལག་གཡོན་པའི་ལག་མཐིལ་དུ་ལྡུག་དགོས་པ་དང་། 16 ལག་གཡས་པའི་མཛུབ་མོ་རང་གི་ལག་གཡོན་པའི་ལག་མཐིལ་དུ་ཡོད་པའི་སྣུམ་གྱི་ནང་དུ་བསྒྲེས་ནས། མཛུབ་མོས་སྣུམ་དེ་དཀོན་མཆོག་ཡ་ཝཱེའི་སྤྱན་སྔར་ལན་བདུན་གཏོར་དགོས་སོ། ། 17 དེ་ནས་མཆོད་དཔོན་གྱིས་ལག་མཐིལ་གྱི་སྣུམ་ལྷག་མ་ཅུང་ཙམ་བླངས་ནས་གཙང་མར་བཟོ་དགོས་པའི་མི་དེའི་རྣ་ཤལ་གཡས་པ་དང་ལག་གཡས་པའི་མཐེ་བོང་དང་། རྐང་པ་གཡས་པའི་མཐེབ་ཆེན་བཅས་སུ་ཉེས་སེལ་མཆོད་པའི་ཁྲག་བྱུགས་སར་འབྱུག་དགོས། 18 མཆོད་དཔོན་གྱིས་ལག་མཐིལ་གྱི་སྣུམ་ལྷག་མ་རྣམས་གཙང་མར་བཟོ་དགོས་པའི་མི་དེའི་མགོར་འབྱུག་པ་དང་། དཀོན་མཆོག་ཡ་ཝཱེའི་སྤྱན་སྔར་མི་དེའི་སྡིག་པ་བཤག་དགོས། 19 ཁོས་སྡིག་བཤགས་མཆོད་པ་ཕུལ་ནས་མི་གཙང་བ་ལས་གཙང་མར་བཟོ་དགོས་པའི་མི་དེའི་སྡིག་པ་བཤགས་རྗེས། སྦྱིན་སྲེག་གི་ཕྱུགས་ཟོག་བཤའ་དགོས། 20 དེ་ནས་མཆོད་དཔོན་གྱིས་སྦྱིན་སྲེག་དང་འབྲུ་མཆོད་རྣམས་མཆོད་ཁྲིའི་སྟེང་འབུལ་བ་དང་། ཁོས་མི་དེའི་སྡིག་པ་བཤག་པར་བྱ་ཞིང་། དེ་ནས་མི་དེ་གཙང་མར་གྱུར་ཏོ། ། 21 གལ་སྲིད་མི་དེ་དབུལ་ཞིང་རྒྱུ་ནོར་དེ་ཙམ་མེད་ན། ལུ་གུ་ཕོ་ཞིག་ཉེས་སེལ་མཆོད་པའི་ཕྱིར་འཁྱེར་འོང་བ་དང་། གཡོབ་མཆོད་དུ་ཕུལ་ནས་ཁོའི་སྡིག་པ་བཤག་དགོས། ཡང་འབྲུ་མཆོད་དུ་འབུལ་བའི་གྲོ་ཞིབ་སྣུམ་བསྲེས་མ་བྲེ་ཡི་བཅུ་ཆ་གཅིག་དང་། སྣུམ་ལོ་རྒི་གཅིག་དེ་དང་མཉམ་དུ་འཁྱེར་འོང་དགོས། 22 ཡང་ཁོས་རང་གི་རྒྱུ་ནོར་འཛོམ་ཚོད་ལྟར་བྱ་ཐི་བ་གཉིས་སམ་ཕུག་རོན་ཆུང་ངུ་གཉིས་ཁྱེར་འོངས་ཏེ། གཅིག་ནི་སྡིག་བཤགས་མཆོད་པ་དང་། ཅིག་ཤོས་ནི་སྦྱིན་སྲེག་ཏུ་འབུལ་དགོས་སོ། ། 23 ཉིན་བརྒྱད་པར། རང་ཉིད་གཙང་མར་འགྱུར་བའི་ཕྱིར་དུ་ཁོས་དེ་དག་དཀོན་མཆོག་ཡ་ཝཱེའི་སྤྱན་སྔར་མཇལ་འཕྲད་གུར་མཆོག་གི་སྒོ་ཁ་རུ་ཁྱེར་ནས་མཆོད་དཔོན་ལ་སྤྲོད་དགོས། 24 མཆོད་དཔོན་གྱིས་ཉེས་སེལ་མཆོད་པའི་ལུ་གུ་དང་། སྣུམ་ལོ་རྒི་གཅིག་པོ་དེ་མཉམ་དུ་དཀོན་མཆོག་ཡ་ཝཱེའི་དྲུང་དུ་ཕར་གཡོ་ཚུར་གཡོ་བྱས་ནས་གཡོབ་མཆོད་དུ་འབུལ་དགོས། 25 དེ་ནས་ཡང་ཁོས་ཉེས་སེལ་མཆོད་པའི་ལུ་གུ་བཤས་ནས། ཉེས་སེལ་མཆོད་པ་དེའི་ཁྲག་ལས་ཅུང་ཙམ་བླངས་ཏེ། གཙང་མར་བཟོ་དགོས་པའི་མི་དེའི་རྣ་ཤལ་གཡས་པ་དང་ལག་གཡས་པའི་མཐེ་བོང་། རྐང་པ་གཡས་པའི་མཐེབ་ཆེན་བཅས་ལ་འབྱུག་པར་བྱའོ། ། 26 མཆོད་དཔོན་གྱིས་སྣུམ་ཅུང་ཙམ་ཞིག་རང་གི་ལག་གཡོན་པའི་ལག་མཐིལ་དུ་བླུགས་ནས། 27 ལག་གཡས་པའི་མཛུབ་མོས་ལག་གཡོན་པའི་ལག་མཐིལ་དུ་ཡོད་པའི་སྣུམ་དེ་དཀོན་མཆོག་ཡ་ཝཱེའི་སྤྱན་སྔར་ལན་བདུན་གཏོར་དགོས། 28 དེ་ནས་མཆོད་དཔོན་གྱིས་རང་གི་ལག་མཐིལ་གྱི་སྣུམ་ལས་ཅུང་ཙམ་ཞིག་གཙང་མར་བཟོ་དགོས་པའི་མི་དེའི་རྣ་ཤལ་གཡས་པ་དང་། ལག་གཡས་པའི་མཐེ་བོང་དང་རྐང་པ་གཡས་པའི་མཐེབ་ཆེན་བཅས་སུ། ཉེས་སེལ་མཆོད་པའི་ཁྲག་བྱུགས་སར་འབྱུག་དགོས། 29 དཀོན་མཆོག་ཡ་ཝཱེའི་སྤྱན་སྔ་ནས་མི་དེའི་སྡིག་པ་བཤག་ཕྱིར། མཆོད་དཔོན་གྱིས་རང་གི་ལག་མཐིལ་གྱི་སྣུམ་ལྷག་མ་རྣམས་གཙང་མར་བཟོ་དགོས་པའི་མི་དེའི་མགོ་ལ་འབྱུག་དགོས་སོ། ། 30 ཡང་མི་དེས་རང་གི་རྒྱུ་ནོར་འཛོམ་ཚོད་ལྟར་བྱ་ཐི་བ་གཉིས་ལས་གཅིག་གམ་ཕུག་རོན་ཆུང་ངུ་གཉིས་ལས་གཅིག་མཆོད་པར་འབུལ་བ་འདི་ལྟ་སྟེ། 31 ཁོས་རང་གི་འཛོམ་ཚོད་ལྟར། བྱ་གཅིག་ནི་སྡིག་བཤགས་མཆོད་པ་དང་། ཅིག་ཤོས་ནི་སྦྱིན་སྲེག་ཏུ་འབྲུ་མཆོད་དང་ལྷན་ཅིག་འབུལ་དགོས་ལ། དེ་ནས་མཆོད་དཔོན་གྱིས་དཀོན་མཆོག་ཡ་ཝཱེའི་སྤྱན་སྔར་གཙང་མར་བཟོ་དགོས་པའི་མི་དེའི་སྡིག་པ་བཤག་དགོས། 32 དེ་ནི་མཛེ་ནད་བྱུང་ཞིང་རྒྱུ་ནོར་མེད་པ་དག་གཙང་མར་བཟོ་དགོས་པའི་བཀའ་ཁྲིམས་ཡིན་ནོ་ཞེས་བཀའ་བསྩལ་ཏོ། །

ཁང་པ་གཡན་སྤུ་ཅན་གཙང་མར་བཟོ་བའི་ཁྲིམས།

33 དེ་ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 34 ཁྱོད་ཅག་བདག་གིས་ཁྱོད་རྣམས་ལ་ས་སྐལ་དུ་སྤྲད་པའི་ཀ་ན་ཨན་ཡུལ་དུ་སླེབས་དུས་སུ། བདག་གིས་ཁྱོད་རྣམས་ལ་ས་སྐལ་དུ་སྤྲད་པའི་ཡུལ་དེའི་ཁང་པར་མཛེ་ནད་བྱུང་དུ་བཅུག་ཡོད་ན། 35 ཁང་བདག་སོང་ནས་མཆོད་དཔོན་ལ། ངས་བལྟས་ན་ཁང་པར་གཡན་སྤུ་སྐྱེས་འདུག་ཅེས་སྨྲ་དགོས། 36 མཆོད་དཔོན་ཁང་པའི་ནང་བརྟག་དཔྱད་བྱེད་དུ་མ་ཕྱིན་པའི་སྔོན་ལ། ཁང་པའི་ནང་གི་དངོས་པོ་ཡོད་ཚད་བཙོག་པར་མི་འགྱུར་བའི་ཕྱིར། དེ་དག་ལ་ཁང་པའི་ནང་གི་དངོས་པོ་ཆ་ཚང་སྤོ་རུ་འཇུག་དགོས་ལ། དེའི་རྗེས་སུ་མཆོད་དཔོན་ནང་དུ་སོང་ནས་ཁང་པར་བརྟག་དགོས། 37 ཁོས་གཡན་སྤུ་དེ་ལ་བརྟག་དགོས་ཤིང་། ལྟོས་དང་། ཁང་པའི་རྩིག་ངོས་ཀྱི་གཡན་སྤུ་དེར་མདོག་ལྗང་གུའམ་དམར་པོའི་ཐིག་རིས་ཀོང་ཀོང་ཡོད་ཅིང་། རྟགས་དེ་རྩིག་པའི་ནང་འཐིམ་པ་མཐོང་ན། 38 མཆོད་དཔོན་ཁང་པའི་སྒོ་ཕྱི་རུ་ཐོན་ཏེ། ཁང་པའི་སྒོ་ཉིན་བདུན་ལ་རྒྱག་དགོས། 39 ཉིན་བདུན་པར། མཆོད་དཔོན་ཡང་བསྐྱར་སོང་ནས་བརྟག་དགོས་ཤིང་། ལྟོས་དང་། གལ་སྲིད་གཡན་སྤུ་ཁང་པའི་རྩིག་ངོས་སུ་ཁྱབ་པ་མཐོང་ན། 40 མཆོད་དཔོན་གྱིས་གཡན་སྤུ་སྐྱེས་པའི་རྡོ་རྣམས་ཕྱིར་འདོན་པ་དང་། མཁར་ཕྱིའི་གནས་མི་གཙང་བ་ཞིག་ཏུ་གཡུག་པའི་བཀའ་གནང་དགོས། 41 ཡང་ཁོས་ཁང་པའི་རྩིག་ངོས་བཞི་པོ་འབྲད་དུ་འཇུག་པ་དང་། བྲད་པའི་འཇིམ་པ་རྣམས་མཁར་ཕྱིའི་གནས་མི་གཙང་བ་ཞིག་ལ་ལྡུག་ཏུ་འཇུག་དགོས། 42 དེ་ནས་ཁོ་རྣམས་ཀྱིས་རྡོ་གཞན་དག་རྡོ་ཕྱིར་བཏོན་པ་རྣམས་ཀྱི་ཚབ་ཏུ་འཇོག་པ་དང་། འཇིམ་པ་གཞན་གྱིས་ཁང་པའི་ནང་འབྱུག་དགོས་སོ། ། 43 ཁོས་རྡོ་རྣམས་བཏོན་ནས་རྩིག་ངོས་བྲད་པ་དང་། བྱུགས་པའི་རྗེས་སུ་གཡན་སྤུ་ཡང་བསྐྱར་སྐྱེས་ན། 44 མཆོད་དཔོན་ནང་དུ་སོང་ནས་བརྟག་དགོས་པ་དང་། ལྟོས་དང་། གལ་སྲིད་གཡན་སྤུ་ཁང་པའི་ནང་དུ་ཁྱབ་ཡོད་ན། དེ་ནི་ཁང་པ་རུ་གཡན་སྤུ་བསྟུད་མར་སྐྱེས་པ་ཡིན་པས་མི་གཙང་བ་ཡིན་ནོ། ། 45 ཁོས་ཁང་པ་བཤིགས་ནས་དེའི་རྡོ་དང་ཤིང་ཆ་དང་། འཇིམ་པ་བཅས་ཐམས་ཅད་མཁར་ཕྱིའི་གནས་མི་གཙང་བ་ཞིག་ཏུ་འཁྱེར་དགོས་པ་དང་། 46 ཁང་པའི་སྒོ་གཏན་པའི་དུས་ཡུན་གང་དང་གང་ལ་དེའི་ནང་དུ་འགྲོ་བའི་མི་ནི་དགོང་མོའི་བར་དུ་མི་གཙང་བ་ཡིན། 47 ཁང་པའི་ནང་དུ་ཉལ་བའི་མི་དེས་གོས་རྣམས་གཙང་མར་བཀྲུ་དགོས་པ་དང་། ཁང་པའི་ནང་དུ་ཁ་ཟས་ཟ་བའི་མི་དེས་ཀྱང་གོས་རྣམས་གཙང་མར་བཀྲུ་དགོས། 48 ཁང་པར་འཇིམ་པ་བྱུགས་རྗེས་སུ། མཆོད་དཔོན་ནང་དུ་སོང་ནས་བརྟག་ཅིང་། ལྟོས་དང་། གཡན་སྤུ་ཁང་པའི་ནང་དུ་ཁྱབ་མེད་ན། གཡན་སྤུ་ཚར་བཅད་པས་ཁང་པ་དེ་གཙང་མ་ཡིན་པར་བསྒྲག་དགོས། 49 ཁོས་ཁང་པར་གཙང་སྦྲ་བྱེད་ཆེད། བྱ་གཉིས་དང་ཐང་ཤིང་དང་སེང་སྐུད་མཚལ་དམར་དང་ཨི་སོབ་རྩྭ་ཤིང་བཅས་ཁྱེར་འོངས་ནས། 50 བྱ་གཅིག་རྫ་སྣོད་ནང་གི་ཆུ་དྭངས་མོའི་ཐོག་ཏུ་གསོད་དགོས་པ་དང་། 51 ཐང་ཤིང་དང་ཨི་སོབ་རྩྭ་ཤིང་དང་། སེང་སྐུད་མཚལ་དམར་དང་། བྱ་གསོན་པོ་བཅས་ཐམས་ཅད་བསད་པའི་བྱ་དེའི་ཁྲག་དང་ཆུ་དྭངས་མོའི་ནང་བསྒྲེས་ནས། ཁང་པ་དེ་ལ་ལན་བདུན་གཏོར་དགོས། 52 དེ་ལྟར་བྱ་ཡི་ཁྲག་དང་ཆུ་དྭངས་མོ་དང་། བྱ་གསོན་པོ་དང་། ཐང་ཤིང་དང་། ཨི་སོབ་རྩྭ་ཤིང་དང་། སེང་སྐུད་མཚལ་དམར་བཅས་ཀྱིས་ཁང་པ་དེར་གཙང་སྦྲ་བྱེད་དགོས། 53 ཁོས་བྱ་གསོན་པོ་དེ་མཁར་ཕྱིའི་ཐང་ཆེན་དུ་གཏོང་བ་དང་། ཁོས་ཁང་པའི་སྡིག་པ་བཤག་དགོས་ཤིང་དེ་ནས་ཁང་པ་གཙང་མར་གྱུར་པའོ་ཞེས་བཀའ་བསྩལ་ཏོ། ། 54 དེ་ནི་མཛེ་ནད་དང་གཡན་དང་། 55 གོས་དང་ཁང་པ་རྣམས་ལ་གཡན་སྤུ་སྐྱེས་པ་དང་། 56 སྐྱི་མོར་སྐྲངས་འབུར་དང་སིབ་རྒྱས་པ་དང་། ཁྲ་ཐིག་ལྷུང་བ་བཅས་ཀྱི་ཕྱིར་ཡིན་ལ། 57 དུས་ནམ་ཞིག་ལ་གཙང་བ་དང་དུས་ནམ་ཞིག་ལ་མི་གཙང་བའི་དབྱེ་བ་འབྱེད་བྱེད་ཡིན་ཞིང་། དེ་ནི་མཛེ་ནད་ཀྱི་བཀའ་ཁྲིམས་ཡིན་ནོ། །

ལེའུ་བཅོ་ལྔ་པ།

མིའི་ལུས་ནས་གཤེར་ཁུ་འཛིར་བའི་ཁྲིམས།

1 དེ་ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 2 ཁྱོད་གཉིས་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག གལ་ཏེ་སྐྱེས་པ་ཞིག་གི་ལུས་སུ་རྣག་ནད་བྱུང་ན། ཁོའི་རྣག་ནད་དེ་ནི་མི་གཙང་བ་ཡིན། 3 ཁོ་རང་འཛིར་ནད་ཀྱི་རྐྱེན་གྱིས་མི་གཙང་བར་གྱུར་པ་ནི་འདི་ལྟ་སྟེ། ལུས་ནས་རྣག་བཞུར་བའམ། ཡང་ན་ལུས་ནས་གཤེར་ཁུ་འཛིར་མཚམས་བཞག་པ་གང་ཡིན་ཡང་། ཁོ་རང་མི་གཙང་བ་ཡིན་ནོ། ། 4 རྣག་ནད་བྱུང་བའི་མི་དེ་ཉལ་བའི་མལ་ཁྲི་ཐམས་ཅད་མི་གཙང་བ་དང་། མི་དེ་སྡོད་པའི་དངོས་པོ་གང་ཡིན་ཡང་མི་གཙང་བ་ཡིན། 5 ཡང་མི་དེའི་མལ་ས་ལ་རེག་མཁན་གྱིས་རང་གི་གོས་རྣམས་བཀྲུ་བ་དང་། ལུས་པོ་ཆུའི་ནང་དུ་བཀྲུ་དགོས་ཤིང་དགོང་མོའི་བར་དུ་མི་གཙང་བ་ཡིན། 6 སུ་ཞིག་རྣག་ནད་ཅན་དེ་བསྡད་མྱོང་བའི་དངོས་པོའི་སྟེང་དུ་བསྡད་ན། དེས་རང་གི་གོས་རྣམས་བཀྲུ་བ་དང་ལུས་པོ་ཆུའི་ནང་དུ་བཀྲུ་དགོས་ཤིང་། དགོང་མོའི་བར་དུ་མི་གཙང་བ་ཡིན། 7 སུ་ཞིག་གིས་མི་རྣག་ནད་ཅན་གྱི་ལུས་ལ་རེག་ན། དེས་རང་གི་གོས་རྣམས་བཀྲུ་བ་དང་། ལུས་པོ་ཆུའི་ནང་དུ་བཀྲུ་དགོས་ཤིང་། དགོང་མོའི་བར་དུ་མི་གཙང་བ་ཡིན། 8 ཡང་རྣག་ནད་ཅན་གྱིས་སུ་ཞིག་ལ་མཆིལ་མ་འཕངས་ན། དེས་རང་གི་གོས་རྣམས་བཀྲུ་བ་དང་ལུས་པོ་ཆུའི་ནང་དུ་བཀྲུ་དགོས་ཤིང་། དེ་ནི་དགོང་མོའི་བར་དུ་མི་གཙང་བ་ཡིན། 9 རྣག་ནད་ཅན་དེ་ཞོན་པའི་སྒ་གང་དང་གང་ཡིན་རུང་དེ་ནི་མི་གཙང་བ་ཡིན། 10 མི་དེ་བསྡད་མྱོང་བའི་དངོས་པོ་གང་རུང་ལ་རེག་ན། དེ་ནི་དགོང་མོའི་བར་དུ་མི་གཙང་བ་དང་། དངོས་པོ་དེ་དག་ཁྱེར་བ་ཡིན་ན། མི་དེས་རང་གི་གོས་རྣམས་བཀྲུ་བ་དང་། ལུས་པོ་ཆུའི་ནང་དུ་བཀྲུ་དགོས་ཤིང་དགོང་མོའི་བར་དུ་མི་གཙང་བ་ཡིན། 11 ཡང་རྣག་ནད་ཅན་དེས་རང་གི་ལག་པ་ཆུས་མ་བཀྲུས་པར་མི་སུ་ཞིག་ལ་རེག་ན། མི་དེས་རང་གི་གོས་རྣམས་བཀྲུ་བ་དང་ལུས་པོ་ཆུའི་ནང་དུ་བཀྲུ་དགོས་ཤིང་། དགོང་མོའི་བར་དུ་མི་གཙང་བ་ཡིན། 12 རྣག་ནད་ཅན་དེས་རེག་པའི་རྫ་སྣོད་གཅོག་དགོས་པ་དང་། དེས་རེག་པའི་ཤིང་གི་སྣོད་ཐམས་ཅད་ཆུ་ཡིས་བཤལ་དགོས། 13 རྣག་ནད་བྱུང་བའི་མི་དེའི་རྣག་ནད་སོས་པ་ཡིན་ན། དེས་རང་ཉིད་གཙང་མར་བཟོ་བར་ཉིན་བདུན་བརྩིས་ཏེ། རང་གི་གོས་རྣམས་བཀྲུ་བ་དང་། ཆུ་གཙང་མས་ལུས་པོ་བཀྲུས་ན་གཙང་མར་གྱུར་པའོ། ། 14 ཡང་ཉིན་བརྒྱད་པ་ལ་ཁོས་བྱ་ཐི་བ་གཉིས་སམ་ཕུག་རོན་ཆུང་ངུ་གཉིས་ཁྱེར་ནས་དཀོན་མཆོག་ཡ་ཝཱེའི་དྲུང་དུ་འོངས་ཏེ། མཇལ་འཕྲད་གུར་མཆོག་གི་སྒོ་ཁ་རུ་བྱ་རྣམས་མཆོད་དཔོན་ལ་སྤྲོད་དགོས་པ་དང་། 15 མཆོད་དཔོན་གྱིས་དེ་དག་ལས་བྱ་གཅིག་ནི་སྡིག་བཤགས་མཆོད་པ་དང་ཅིག་ཤོས་ནི་སྦྱིན་སྲེག་ཏུ་འབུལ་དགོས་ཤིང་། ཡང་མི་དེའི་རྣག་ནད་ཀྱི་རྐྱེན་གྱིས་དཀོན་མཆོག་ཡ་ཝཱེའི་སྤྱན་སྔར་དེའི་སྡིག་པ་བཤག་དགོས་སོ། ། 16 གལ་སྲིད་སྐྱེས་པ་ཞིག་ནས་ཁུ་བ་ཟགས་ན། དེས་རང་གི་ལུས་ཧྲིལ་པོ་ཆུས་བཀྲུ་དགོས་ལ། དགོང་མོའི་བར་དུ་མི་གཙང་བ་ཡིན། 17 གོས་དང་ཀོ་བ་གང་ཡིན་ཡང་ཁུ་བ་འགོས་ན་དེ་ཆུ་ཡིས་བཀྲུ་དགོས་པ་དང་། དགོང་མོའི་བར་དུ་མི་གཙང་བ་ཡིན། 18 བུད་མེད་ནི་གལ་སྲིད་སྐྱེས་པ་ཞིག་ལ་ལུས་འབྲེལ་བྱས་ནས་ཁུ་བ་འགོས་ན། དེ་གཉིས་ཀྱིས་རང་གི་ལུས་ཆུ་ཡིས་བཀྲུ་དགོས་ཤིང་། དགོང་མོའི་བར་དུ་མི་གཙང་བ་ཡིན་ནོ། །

ཟླ་མཚན་གྱི་ཁྲིམས།

19 བུད་མེད་ལ་ཟླ་མཚན་འབབ་པའི་སྐབས་སུ་ལུས་ནས་ཁྲག་འཛིར་ན། ཉིན་བདུན་གྱི་བར་དུ་མི་གཙང་བ་ཡིན། མི་སུ་ཞིག་གིས་ཁོ་མོར་རེག་ཚེ་དེ་ནི་དགོང་མོའི་བར་དུ་མི་གཙང་བ་ཡིན། 20 ཡང་མི་གཙང་བའི་སྐབས་སུ། བུད་མེད་དེ་ཉལ་བའི་དངོས་པོ་ཐམས་ཅད་མི་གཙང་བ་དང་། གང་གི་སྟེང་དུ་བསྡད་ན་དེ་ཡང་མི་གཙང་བ་ཡིན། 21 སུ་ཞིག་གིས་དེའི་མལ་སར་རེག་ན། དེས་རང་གི་གོས་རྣམས་བཀྲུ་བ་དང་ལུས་པོ་ཆུ་ནང་བཀྲུ་དགོས་ལ། དགོང་མོའི་བར་དུ་མི་གཙང་བ་ཡིན། 22 ཡང་སུ་ཞིག་གིས་ཁོ་མོ་བསྡད་པའི་དངོས་པོ་ལ་རེག་ན། རང་གི་གོས་རྣམས་བཀྲུ་བ་དང་ལུས་པོ་ཆུ་ནང་བཀྲུ་དགོས་ལ། དགོང་མོའི་བར་དུ་མི་གཙང་བ་ཡིན། 23 མལ་སའམ་མོ་བསྡད་པའི་དངོས་པོ་གང་རུང་ལ་སུ་ཞིག་གིས་རེག་ཚེ། དེ་ནི་དགོང་མོའི་བར་དུ་མི་གཙང་བ་ཡིན། 24 གལ་སྲིད་སྐྱེས་པ་ཞིག་ཁོ་མོར་ལུས་འབྲེལ་བྱས་ནས་ཁོ་མོའི་མི་གཙང་བ་དེ་ཁོ་ལ་འགོས་ན། དེ་ཡང་ཉིན་བདུན་ལ་མི་གཙང་བ་ཡིན་ཏེ། ཁོ་ཉལ་བའི་མལ་ས་ཡང་མི་གཙང་བ་ཡིན་ནོ། ། 25 དེ་ཡང་བུད་མེད་ལ་ཟླ་མཚན་འབབ་དུས་བརྒལ་ནས་ཉིན་མང་པོར་ཁྲག་བཞུར་བའམ། ཡང་ན་ཟླ་མཚན་འབབ་དུས་རིང་དྲགས་ན། ཁྲག་འཛིར་བའི་ཉིན་མོ་ཡོངས་ལ་ཁོ་མོ་མི་གཙང་བ་སྟེ། ཟླ་མཚན་འབབ་དུས་ཀྱི་ཉིན་རྣམས་ལ་ཁོ་མོ་མི་གཙང་བ་དང་གཅིག་ཡིན། 26 ཁྲག་འཛིར་བའི་ཉིན་མོ་རྣམས་ལ། ཁོ་མོ་ཉལ་བའི་མལ་ས་དང་། སྡོད་སའི་དངོས་པོ་གང་ཡིན་རུང་ཐམས་ཅད་མི་གཙང་བ་ཡིན་ཏེ། ཟླ་མཚན་འབབ་དུས་མི་གཙང་བ་དང་གཅིག་ཡིན། 27 ཡང་དངོས་པོ་དེ་རྣམས་ལ་རེག་མཁན་ནི་མི་གཙང་བ་ཡིན་པས། དེས་རང་གི་གོས་རྣམས་བཀྲུ་བ་དང་། ལུས་པོ་ཆུས་བཀྲུ་དགོས་ལ་དགོང་མོའི་བར་དུ་མི་གཙང་བ་ཡིན། 28 གལ་སྲིད་ཁོ་མོའི་ཁྲག་འཛིར་བ་ཆད་པ་ཡིན་ན། ཉིན་བདུན་བརྩིས་པའི་རྗེས་སུ་ད་གཟོད་གཙང་མར་གྱུར་པའོ། ། 29 ཉིན་བརྒྱད་པ་ལ་ཁོ་མོས་བྱ་ཐི་བ་གཉིས་སམ་ཕུག་རོན་ཆུང་ངུ་གཉིས་ཁྱེར་འོངས་ནས། མཇལ་འཕྲད་གུར་མཆོག་གི་སྒོ་ཁ་རུ་མཆོད་དཔོན་ལ་སྤྲོད་དགོས། 30 མཆོད་དཔོན་གྱིས་བྱ་དེ་གཉིས་ལས་གཅིག་ནི་སྡིག་བཤགས་མཆོད་པ་དང་། ཅིག་ཤོས་ནི་སྦྱིན་སྲེག་ཏུ་འབུལ་དགོས་པ་དང་། བུད་མེད་དེའི་ཁྲག་འཛིར་བའི་མི་གཙང་བ་དེའི་རྐྱེན་གྱིས། དཀོན་མཆོག་ཡ་ཝཱེའི་སྤྱན་སྔར་ཁོ་མོའི་སྡིག་པ་བཤག་དགོས་སོ། ། 31 དེ་བས་ཁྱོད་ཅག་གིས་ཡེས་ར་ཨེལ་པ་རྣམས་ཁོ་ཚོའི་མི་གཙང་བ་རྣམས་ལས་ལོགས་སུ་འགེར་དགོས། དེ་ལྟར་མ་བྱས་ཚེ་དེ་དག་གིས་བདག་གི་གུར་མཆོག་ཁོ་ཚོའི་ཁྲོད་དུ་ཡོད་པ་དེ་བཙོག་པར་བྱ་ཞིང་། ཁོ་རང་ཚོའི་མི་གཙང་བ་དེའི་རྐྱེན་གྱིས་འཆི་ཉེན་ཡོད་ཅེས་པའོ་ཞེས་བཀའ་བསྩལ་ཏོ། ། 32 དེ་ནི་འཛིར་ནད་ཕོག་པའི་མིའམ་ཁུ་བ་ཟགས་ནས་མི་གཙང་བར་གྱུར་པ་དང་། 33 བུད་མེད་ལ་ཟླ་མཚན་འབབ་པའི་དུས་དང་། སྐྱེས་ཕོ་མོར་རྣག་ནད་བྱུང་བ། བུད་མེད་མི་གཙང་བ་དང་ལུས་འབྲེལ་བྱེད་པའི་སྐྱེས་པ་བཅས་ཀྱི་ཕྱིར་དུ་བཙུགས་པའི་བཀའ་ཁྲིམས་ཡིན་ནོ། །

ལེའུ་བཅུ་དྲུག་པ།

སྡིག་པ་བཤགས་པའི་ཉིན་མོ།

1 ཨ་རོན་གྱི་བུ་གཉིས་དཀོན་མཆོག་ཡ་ཝཱེའི་ཉེ་དྲུང་དུ་བཅར་ཏེ་ཤི་བའི་རྗེས་སུ། དཀོན་མཆོག་ཡ་ཝཱེས་མོ་ཤེ་ལ་གསུང་གླེང་མཛད་ཅིང་། 2 འདི་སྐད་དུ། ཁྱོད་ཀྱིས་རང་གི་ཕུ་བོ་ཨ་རོན་ལ། ཁོ་རང་མི་འཆི་བའི་ཕྱིར་དུ། དུས་གང་རུང་དུ་གནས་དམ་པའི་ཡོལ་བ་ནང་གི་ཤུར་སྒམ་གྱི་སྟེང་ལ་ཡོད་པའི་ཐུགས་རྗེའི་བཞུགས་ཁྲི་མདུན་དུ་མི་འགྲོ་བར་སྒོས་ཤིག ཅིའི་ཕྱིར་ཞེ་ན། བདག་ནི་ཐུགས་རྗེའི་བཞུགས་ཁྲི་སྟེང་གི་སྤྲིན་གསེབ་ནས་སྣང་བར་འགྱུར་རོ། ། 3 ཨ་རོན་གནས་དམ་པ་རུ་འདི་ལྟར་འཛུལ་དགོས་ཏེ། སྡིག་བཤགས་མཆོད་པར་སྒོ་ཕྱུགས་ལས་གླང་ཐུག་ཅིག་དང་། སྦྱིན་སྲེག་ཏུ་ལུག་ཐུག་ཅིག་བཅས་མཉམ་དུ་འཛུལ་དགོས། 4 ཁོས་སོ་རས་སྲབ་བུའི་ཕྱི་གོས་དམ་པ་དང་ནང་གོས་ལུས་ལ་གྱོན་ཏེ། སོ་རས་སྲབ་བུའི་སྐེད་ཆིངས་བཅིང་དགོས་ལ། སོ་རས་སྲབ་བུའི་ལ་ཐོད་ཀྱང་དཀྲི་བར་བྱའོ། །དེ་དག་ནི་ན་བཟའ་དམ་པ་ཡིན་པས། ཁོས་རང་གི་ལུས་ཆུ་ཡིས་བཀྲུས་ནས་དེ་དག་གྱོན་དགོས། 5 ཁོས་ཡེས་ར་ཨེལ་པ་རྣམས་ཀྱི་མི་ཚོགས་ལས་ར་ཕོ་གཉིས་སྡིག་བཤགས་མཆོད་པར་འབུལ་བ་དང་། ལུག་ཐུག་གཅིག་སྦྱིན་སྲེག་ཏུ་འབུལ་བའི་ཕྱིར་ལེན་དགོས་སོ། ། 6 ཨ་རོན་གྱིས་ཁོ་རང་གི་སྡིག་བཤགས་མཆོད་པའི་གླང་ཐུག་ཕུལ་ནས། ཁོ་རང་ཉིད་དང་ཁྱིམ་མི་རྣམས་ཀྱི་སྡིག་པ་བཤག་དགོས་ལ། 7 ཡང་ར་ཕོ་གཉིས་པོ་དཀོན་མཆོག་ཡ་ཝཱེའི་དྲུང་དུ་ཁྲིད་འོངས་ཏེ་མཇལ་འཕྲད་གུར་མཆོག་གི་སྒོ་ཁར་འཇོག་དགོས། 8 ཨ་རོན་གྱིས་ར་ཐུག་དེ་གཉིས་ལ་རྒྱན་འཕངས་ནས། གཅིག་ནི་དཀོན་མཆོག་ཡ་ཝཱེ་ལ་དབང་བ་དང་། ཅིག་ཤོས་ནི་ཨ་ཟཱ་ཟེལ་ལ་དབང་བར་བྱེད་དགོས། 9 ཨ་རོན་གྱིས་རྒྱན་བླངས་ནས་དཀོན་མཆོག་ཡ་ཝཱེ་ལ་བབས་པའི་ར་ཐུག་དེ་ཁྲིད་འོངས་ཏེ་སྡིག་བཤགས་མཆོད་པར་འབུལ་བ་དང་། 10 རྒྱན་བླངས་ནས་ཨ་ཟཱ་ཟེལ་ལ་བབས་པའི་ར་ཐུག་དེ་ནི། སྡིག་པ་བཤག་བྱེད་དུ་གསོན་པོར་དཀོན་མཆོག་ཡ་ཝཱེའི་དྲུང་དུ་འཇོག་དགོས་ལ། དེ་ནས་ཨ་ཟཱ་ཟེལ་གྱི་ཕྱོགས་སུ་ཐང་སྟོང་དུ་གཏོང་དགོས་སོ། ། 11 ཡང་ཨ་རོན་གྱིས་རང་གི་སྡིག་བཤགས་མཆོད་པའི་གླང་ཐུག་ཕུལ་ནས། ཁོ་རང་ཉིད་དང་ཁྱིམ་མི་རྣམས་ཀྱི་སྡིག་པ་བཤག་དགོས་པ་དང་། ཁོས་རང་གི་སྡིག་བཤགས་མཆོད་པའི་གླང་ཐུག་བཤའ་དགོས། 12 ཁོས་དཀོན་མཆོག་ཡ་ཝཱེའི་མདུན་དྲུང་གི་མཆོད་ཁྲི་ལས་སོལ་མེས་གང་བའི་སྤོས་ཕོར་དང་། བདུག་སྤོས་ཞིབ་བཏགས་ཁྱོར་བ་དོ་བླངས་ནས་ཡོལ་བའི་རྒྱབ་ཏུ་འཁྱེར་འོང་དགོས། 13 མི་དེ་འཆི་བར་མི་འགྱུར་བའི་ཕྱིར་བདུག་སྤོས་དཀོན་མཆོག་ཡ་ཝཱེའི་དྲུང་དུ་མེ་ལ་སྒྲོན་ནས། བདུག་སྤོས་ཀྱི་དུ་སྤྲིན་གྱིས་དཔང་མཛད་ཤུར་སྒམ་གྱི་སྟེང་དུ་ཡོད་པའི་ཐུགས་རྗེའི་བཞུགས་ཁྲི་གཡོག་པར་བྱའོ། ། 14 ཁོས་གླང་ཐུག་གི་ཁྲག་ཉུང་ཙམ་བླངས་ནས། མཛུབ་མོས་ཐུགས་རྗེའི་བཞུགས་ཁྲིའི་མདུན་དང་ཤར་ཕྱོགས་སུ་གཏོར་བ་དང་། ཡང་ཐུགས་རྗེའི་བཞུགས་ཁྲིའི་མདུན་དུ་ཁྲག་དེ་མཛུབ་མོས་ལན་བདུན་གཏོར་དགོས། 15 ཁོས་མི་རྣམས་ཀྱི་སྡིག་བཤགས་མཆོད་པར་འབུལ་བའི་ར་ཐུག་བཤས་ནས། དེའི་ཁྲག་ཡོལ་བའི་རྒྱབ་ཏུ་འཁྱེར་འོང་ཞིང་། གླང་ཐུག་གི་ཁྲག་གཏོར་བ་བཞིན་དུ་ཁྲག་འདི་ཡང་ཐུགས་རྗེའི་བཞུགས་ཁྲིའི་སྟེང་དང་དེའི་མདུན་དུ་གཏོར་དགོས། 16 ཡང་ཡེས་ར་ཨེལ་པ་རྣམས་ཀྱི་མི་གཙང་བ་དང་ཉེས་སྐྱོན་ཏེ། ཁོ་རྣམས་ཀྱི་སྡིག་པ་མཐའ་དག་གི་ཕྱིར་དུ། ཁོས་གནས་དམ་པའི་སྡིག་པ་བཤག་དགོས་ལ། ཁོས་དེ་རྣམས་ཀྱི་མི་གཙང་བའི་དབུས་སུ་གནས་པའི་མཇལ་འཕྲད་གུར་མཆོག་གི་ཕྱིར་དུའང་དེ་བཞིན་བྱེད་དགོས། 17 ཁོ་གནས་དམ་པ་རུ་འཛུལ་ནས་སྡིག་པ་བཤགས་པའི་དུས་སུ། ཁོས་རང་ཉིད་དང་ཁྱིམ་མི་རྣམས་དང་། ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་ཀྱི་སྡིག་པ་བཤགས་ནས་ཕྱི་རོལ་ཏུ་ཐོན་པའི་བར་དུ་མཇལ་འཕྲད་གུར་མཆོག་ཏུ་མི་སུ་ཡང་ཡོད་མི་རུང་། 18 ཁོ་ཕྱི་རོལ་ཏུ་ཐོན་རྗེས་དཀོན་མཆོག་ཡ་ཝཱེའི་མདུན་དྲུང་གི་མཆོད་ཁྲིའི་རྩར་སོང་སྟེ་དེའི་སྡིག་པ་བཤག་དགོས། ཁོས་གླང་ཐུག་གི་ཁྲག་དང་ར་ཐུག་གི་ཁྲག་ལས་ཉུང་ཙམ་བླངས་ནས་མཆོད་ཁྲིའི་ཕྱོགས་བཞི་རུ་ཡོད་པའི་རུ་ཐུར་བཞི་པོར་འབྱུག་དགོས། 19 ཡང་མཛུབ་མོས་དེའི་ཁྲག་མཆོད་ཁྲིའི་སྟེང་ལན་བདུན་ལ་གཏོར་བ་དང་། ཡེས་ར་ཨེལ་པ་རྣམས་མི་གཙང་བ་ལས་གཙང་མ་དང་དམ་པར་བཟོ་དགོས་སོ། ། 20 ཡང་ཨ་རོན་གྱིས་གནས་དམ་པ་དང་མཇལ་འཕྲད་གུར་མཆོག མཆོད་ཁྲི་བཅས་ཀྱི་སྡིག་པ་བཤགས་ཚར་རྗེས། ར་ཐུག་གསོན་པོ་དེ་འཁྲིས་སུ་འཁྲིད་འོང་དགོས། 21 ཁོའི་ལག་པ་གཉིས་ཀ་ར་ཐུག་གསོན་པོའི་མགོ་ལ་བཞག་ནས། ཡེས་ར་ཨེལ་པ་རྣམས་ཀྱི་ནག་ཉེས་དང་སྐྱོན་ཐམས་ཅད་དེ། ཁོ་རྣམས་ཀྱི་སྡིག་པ་ཐམས་ཅད་མཐོལ་བཤགས་བྱས་ཏེ། སྡིག་པ་ཐམས་ཅད་ར་ཐུག་གི་མགོ་ལ་བཀལ་ནས། ཆེད་བསྐོས་ཀྱི་མི་ཞིག་གིས་དེ་ཐང་སྟོང་དུ་གཏོང་དགོས། 22 ར་ཐུག་གིས་དེ་ཚོའི་ནག་ཉེས་ཐམས་ཅད་འཁུར་ཞིང་གནས་དབེན་པ་ཞིག་ཏུ་འཁྱེར་དགོས་པས། མི་དེས་ར་ཐུག་ནི་ཐང་སྟོང་དུ་གཏོང་དགོས་སོ། ། 23 དེ་ནས་ཨ་རོན་མཇལ་འཕྲད་གུར་མཆོག་གི་ནང་དུ་འཛུལ་ཞིང་། སྔར་གནས་དམ་པ་རུ་འགྲོ་དུས་གྱོན་པའི་སོ་རས་སྲབ་བུའི་གོས་རྣམས་ཕུད་ནས་དེར་འཇོག་པ་དང་། 24 ཡང་གནས་དམ་པ་རུ་ལུས་པོ་ཆུ་ཡིས་བཀྲུས་རྗེས་རང་གི་གོས་རྣམས་གྱོན་ནས་ཕྱི་རུ་འོངས་ཏེ། རང་གི་སྦྱིན་སྲེག་དང་མི་རྣམས་ཀྱི་སྦྱིན་སྲེག་ཕུལ་ནས་རང་ཉིད་དང་མི་རྣམས་ཀྱི་སྡིག་པ་བཤག་དགོས་ལ། 25 སྡིག་བཤགས་མཆོད་པར་ཕུལ་བའི་ཕྱུགས་ཟོག་གི་ཚིལ་རྣམས་མཆོད་ཁྲིའི་སྟེང་བསྲེག་དགོས། 26 ར་ཐུག་ཨ་ཟཱ་ཟེལ་གྱི་ཕྱོགས་སུ་གཏོང་མཁན་གྱི་མི་དེས། རང་གི་གོས་རྣམས་བཀྲུ་བ་དང་ལུས་པོ་ཆུ་ཡིས་བཀྲུས་རྗེས་ད་གཟོད་སྒར་ནང་དུ་འགྲོ་རུང་བ་ཡིན། 27 སྡིག་བཤགས་མཆོད་པའི་གླང་ཐུག་དང་། སྡིག་བཤགས་མཆོད་པའི་ར་ཐུག་གཉིས་ཀྱི་ཁྲག་གནས་དམ་པ་རུ་ཁྱེར་ཏེ་སྡིག་པ་བཤགས་པའི་རྗེས་སུ། གླང་ཐུག་དང་ར་ཐུག་དེ་གཉིས་སྒར་ཁའི་ཕྱི་རོལ་ཏུ་ཁྱེར་ནས། པགས་པ་དང་ཤ་དང་ལྕི་བ་བཅས་ཐམས་ཅད་མེ་ལ་བསྲེག་དགོས། 28 དེ་དག་སྲེག་མཁན་གྱིས་རང་གི་གོས་རྣམས་བཀྲུ་བ་དང་། ལུས་པོ་ཆུ་ཡིས་བཀྲུས་རྗེས་ད་གཟོད་སྒར་ནང་དུ་འགྲོ་རུང་བ་ཡིན་ནོ། ། 29 དེ་དག་ཁྱོད་ཅག་གི་དུས་གཏན་གྱི་སྒྲིག་ཁྲིམས་ཡིན་ཏེ། ལོ་རེའི་ཟླ་བ་བདུན་པའི་ཚེས་བཅུ་པར་རང་ཉིད་ཁྱད་གསོད་བྱེད་དགོས་པ་དང་། གཞིས་སུ་སྐྱེས་པའམ་ཁྱོད་ཚོའི་དབུས་སུ་སྡོད་པའི་བྱེས་པ་གང་གིས་ཀྱང་ལས་ཀ་ཅི་ཡང་བྱེད་མི་རུང་། 30 ཅིའི་ཕྱིར་ཞེ་ན། ཉིན་དེ་ཉིད་དུ་ཁོས་ཁྱོད་ཅག་གཙང་མར་བཟོ་ཆེད་སྡིག་པ་བཤགས་པ་ཡིན་པས། དཀོན་མཆོག་ཡ་ཝཱེའི་མདུན་དྲུང་དུ་ཁྱོད་རྣམས་ཀྱི་སྡིག་པ་ཐམས་ཅད་དག་ཅིང་། 31 ཉིན་དེ་ནི་ཁྱོད་རྣམས་ཀྱིས་ངལ་གསོ་ཡོངས་སུ་རྫོགས་པའི་ཉིན་མོ་རུ་བསྲུངས་ནས། རང་ཉིད་ཁྱད་གསོད་བྱེད་དགོས་ལ། དེ་ནི་དུས་གཏན་གྱི་སྒྲིག་ཁྲིམས་ཡིན། 32 སྣུམ་གྱིས་བྱུགས་ཤིང་ཕ་ཡི་ཚབ་ཏུ་ལས་འགན་དམ་པ་འཁུར་མཁན་མཆོད་དཔོན་གྱིས་སོ་རས་ཀྱི་གོས་དམ་པ་རྣམས་གྱོན་ཞིང་སྡིག་པ་བཤགས་པ་སྟེ། 33 གནས་དམ་མཆོག་དང་མཇལ་འཕྲད་གུར་མཆོག མཆོད་ཁྲི་བཅས་ཀྱི་ཕྱིར་སྡིག་པ་བཤགས་པར་མ་ཟད། མཆོད་དཔོན་རྣམས་དང་མི་ཚོགས་ཐམས་ཅད་ཀྱི་ཕྱིར་དུ་ཡང་སྡིག་པ་བཤག་དགོས། 34 ཡེས་ར་ཨེལ་པ་རྣམས་ཀྱི་སྡིག་པ་ཐམས་ཅད་ཀྱི་རྐྱེན་གྱིས། ལོ་རེར་ཐེངས་གཅིག་ལ་དེ་དག་གི་སྡིག་པ་བཤག་དགོས་པས། འདི་ནི་ཁྱོད་རྣམས་ཀྱི་དུས་གཏན་གྱི་སྒྲིག་ཁྲིམས་ཡིན་ནོ་ཞེས་བཀའ་བསྩལ་ཏོ། །དེ་ནས་ཨ་རོན་གྱིས་དཀོན་མཆོག་ཡ་ཝཱེས་མོ་ཤེ་ལ་ཅི་ལྟར་བཀའ་བསྩལ་པ་བཞིན་དུ་བསྒྲུབས་སོ། །

ལེའུ་བཅུ་བདུན་པ།

དམར་མཆོད་བཤའ་བའི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཨ་རོན་དང་ཁོའི་བུ་རྣམས་དང་། ཡེས་ར་ཨེལ་པ་ཐམས་ཅད་ལ་འདི་ལྟར་སྒོས་ཤིག དཀོན་མཆོག་ཡ་ཝཱེས་བཀའ་གནང་བ་ནི་འདི་ལྟ་སྟེ། 3 ཡེས་ར་ཨེལ་གྱི་ཁྱིམ་རྒྱུད་ལས་སུ་ཞིག་གིས་བ་གླང་ངམ། ལུག་ཐུག་གམ་ར་ཐུག་བཅས་གང་རུང་བཤའ་བ་ཡིན་ན། སྒར་ནང་ངམ་སྒར་ཕྱི་གང་དུ་བཤས་ཀྱང་། 4 གལ་སྲིད་ཕྱུགས་ཟོག་དེ་མཇལ་འཕྲད་གུར་མཆོག་གི་སྒོ་ཁ་རུ། དཀོན་མཆོག་ཡ་ཝཱེའི་གུར་མཆོག་གི་མདུན་དུ་ཁྲིད་འོངས་ཏེ་དཀོན་མཆོག་ཡ་ཝཱེ་ལ་མཆོད་པར་འབུལ་བ་མིན་ན། ཁྲག་བཞུར་བ་དེ་ནི་མི་དེའི་ཉེས་པར་བགྲང་དགོས་ཤིང་། ཁོས་ཁྲག་བཞུར་དུ་བཅུག་པས་མི་དེ་ནི་རང་གི་མི་མང་ལས་མེད་པར་གཏོང་དགོས་ལ། 5 དེ་ནི་ཡེས་ར་ཨེལ་པ་རྣམས་ཀྱིས་ཐང་རྒོད་དུ་བཤའ་བའི་དམར་མཆོད་རྣམས་དཀོན་མཆོག་ཡ་ཝཱེའི་མདུན་དྲུང་སྟེ། མཇལ་འཕྲད་གུར་མཆོག་གི་སྒོ་ཁ་རུ། མཆོད་དཔོན་གྱི་མདུན་དུ་ཁྱེར་འོངས་ནས་དམར་མཆོད་དེ་རྣམས་བཤའ་བ་དང་། དེ་རྣམས་དཀོན་མཆོག་ཡ་ཝཱེར་ཞི་བདེའི་མཆོད་པ་རུ་འབུལ་དགོས་པའི་ཕྱིར་རོ། ། 6 མཆོད་དཔོན་གྱིས་མཇལ་འཕྲད་གུར་མཆོག་གི་སྒོ་ཁ་རུ། ཁྲག་ནི་དཀོན་མཆོག་ཡ་ཝཱེའི་མཆོད་ཁྲི་སྟེང་གཏོར་བ་དང་། ཚིལ་ནི་བསྲེགས་ཏེ་དཀོན་མཆོག་ཡ་ཝཱེ་ལ་དྲི་ཞིམ་མཆོད་པ་རུ་འབུལ་དགོས། 7 ཁོ་ཚོས་ད་ནི་རྗེས་སུ་འབྲངས་ཏེ་ལོག་གཡེམ་བྱེད་པའི་ར་ཐུག་གི་རྟེན་རྣམས་ལ་དམར་མཆོད་འབུལ་བར་མི་བྱ་ཞིང་། དེ་ནི་ཁོ་རྣམས་ཀྱི་མི་རབས་ནས་མི་རབས་བར་དུས་གཏན་གྱི་སྒྲིག་ཁྲིམས་ཡིན་ནོ་ཞེས་པའོ། ། 8 ཁྱོད་ཀྱིས་དེ་དག་ལ་འདི་ལྟར་སྨྲོས་ཤིག ཡེས་ར་ཨེལ་ཁྱིམ་རྒྱུད་ཀྱི་མི་དང་དེ་དག་ཁྲོད་དུ་གནས་པའི་བྱེས་པ་སུ་དང་གང་ཞིག་གིས་སྦྱིན་སྲེག་དང་མཆོད་རྫས་འབུལ་བ་ཡིན་ཚེ། 9 གལ་སྲིད་མཇལ་འཕྲད་གུར་མཆོག་གི་སྒོ་ཁར་ཁྱེར་འོངས་ཏེ་དཀོན་མཆོག་ཡ་ཝཱེ་ལ་འབུལ་བ་མིན་ན། མི་དེ་ནི་མི་མང་ལས་མེད་པར་གཏོང་དགོས་སོ། །

ཁྲག་བཟའ་མི་རུང་བའི་ཁྲིམས།

10 ཡེས་ར་ཨེལ་གྱི་ཁྱིམ་རྒྱུད་དང་དེ་དག་གི་ཁྲོད་དུ་གནས་པའི་བྱེས་པ་སུ་དང་སུ་ཞིག་གིས་ཁྲག་གང་རུང་ཟོས་ན། ཁྲག་ཟ་བའི་མི་དེ་ལ་བདག་གི་གདོང་མདོག་ལོག་ཅིང་རང་གི་མི་མང་ལས་མེད་པར་གཏོང་བར་བྱའོ། ། 11 གང་ལ་ཞེ་ན། སྲོག་ཆགས་ཀྱི་ཚེ་སྲོག་ནི་ཁྲག་གི་ནང་དུ་ཡོད་ཅིང་། ཁྲག་ནི་ཚེ་སྲོག་ཡིན་ལ་སྡིག་པ་བཤག་ནུས་པས། མཆོད་ཁྲིའི་སྟེང་ཁྱོད་རྣམས་ཀྱི་ཚེ་སྲོག་གི་ཕྱིར་སྡིག་པ་བཤག་པའི་ཆེད་དུ། བདག་གིས་ཁྲག་ནི་ཁྱོད་རྣམས་ལ་སྤྲད་པ་ཡིན་ནོ། ། 12 དེ་བས་ན། བདག་གིས་ཡེས་ར་ཨེལ་པ་རྣམས་ལ་འདི་སྐད་དུ། ཁྱོད་རྣམས་སུ་ཡིན་ཡང་ཁྲག་བཟའ་མི་རུང་ལ། ཁྱོད་ཅག་གི་ཁྲོད་དུ་གནས་པའི་བྱེས་པ་རྣམས་ཀྱིས་ཀྱང་ཁྲག་བཟའ་མི་རུང་ཞེས་སྨྲས་པའོ། ། 13 ཡེས་ར་ཨེལ་པ་ཐམས་ཅད་དང་དེ་དག་གི་ཁྲོད་དུ་གནས་པའི་བྱེས་པ་སུ་དང་སུ་ཡིན་ཡང་། བཟའ་རུང་བའི་འདབ་ཆགས་སམ་རི་དྭགས་བརྔོན་པ་ཡིན་ན། དེའི་ཁྲག་བཞུར་དུ་བཅུག་ནས་ས་ཡིས་འགེབ་དགོས་སོ། ། 14 གང་ལ་ཞེ་ན། སྲོག་ཆགས་ཐམས་ཅད་ཀྱི་ཚེ་སྲོག་སྟེ། ཁྲག་ནི་དེའི་ཚེ་སྲོག་ཡིན་པས་སོ། །དེའི་ཕྱིར་བདག་གིས་ཡེས་ར་ཨེལ་པ་རྣམས་ལ་འདི་སྐད་དུ། ཁྱོད་ཅག་གིས་སྲོག་ཆགས་གང་ཡིན་ཡང་དེའི་ཁྲག་བཟའ་མི་རུང་སྟེ། སྲོག་ཆགས་ཐམས་ཅད་ཀྱི་ཚེ་སྲོག་ནི་དེའི་ཁྲག་ཡིན་པས་སོ། །ཁྲག་བཟའ་བའི་མི་ཐམས་ཅད་ནི་མེད་པར་གཏོང་ངེས་ཡིན་ཞེས་སྨྲས་པའོ། ། 15 དེ་ཡང་གཞིས་སྐྱེས་སམ་བྱེས་པ་སུ་ཡིན་ཡང་། རང་བཞིན་གྱིས་ཤི་བའམ་གཅན་གཟན་གྱིས་བསད་པའི་སྲོག་ཆགས་ཟོས་པ་ཡིན་ན། མི་དེས་རང་གི་གོས་རྣམས་བཀྲུ་བ་དང་། ལུས་པོ་ཆུ་ཡིས་བཀྲུ་དགོས་ཤིང་། དགོང་མོའི་བར་དུ་མི་གཙང་བ་དང་། དེའི་རྗེས་སུ་གཙང་བའོ། ། 16 འོན་ཀྱང་ཁོས་གོས་དང་ལུས་པོ་མ་བཀྲུས་ན། རང་གི་ནག་ཉེས་འཁུར་དགོས་ཞེས་བཀའ་བསྩལ་ཏོ། །

ལེའུ་བཅོ་བརྒྱད་པ།

ལོག་གཡེམ་འགོག་པའི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན། 3 ཁྱོད་རྣམས་སྔར་འདུག་སའི་ཨེ་ཅིབ་ཡུལ་གྱི་མི་རྣམས་ཀྱི་སྤྱོད་པ་བཞིན་དུ་བྱེད་མི་རུང་བ་དང་། བདག་གིས་ཁྱོད་ཅག་ཁྲིད་ནས་འགྲོ་ས་ཀ་ན་ཨན་ཡུལ་གྱི་མི་རྣམས་ཀྱི་སྤྱོད་པ་བཞིན་དུ་ཡང་བྱེད་མི་རུང་ལ། དེ་དག་གི་སྒྲིག་ཁྲིམས་བཞིན་དུ་ཡང་སྤྱོད་མི་རུང་ངོ་། ། 4 ཁྱོད་རྣམས་ཀྱིས་བདག་གི་སྲོལ་ཡིག་ལྟར་བྱེད་པ་དང་། བདག་གི་སྒྲིག་ཁྲིམས་རྣམས་བརྩི་སྲུང་བྱེད་དགོས་ཤིང་། བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན། 5 བདག་གི་སྒྲིག་ཁྲིམས་དང་སྲོལ་ཡིག་རྣམས་ནན་བསྲུང་བྱས་ན། མི་དེའང་དེ་ལ་བརྟེན་ནས་སྲོག་འཚོ་བར་འགྱུར། བདག་ནི་ཡ་ཝཱེ་ཡིན་ནོ། ། 6 སུ་ཡིན་ཡང་རང་གི་གཉེན་ཉེའི་གམ་དུ་བཅར་ནས་དེའི་ཁོག་སྨད་གཅེར་བུར་འཕུད་མི་རུང་། བདག་ནི་ཡ་ཝཱེ་ཡིན་ནོ། ། 7 ཁྱོད་ཀྱིས་རང་གི་ཕ་ལ་གཏོགས་པའི་ལུས་པོ་སྟེ་ཁྱོད་ཀྱི་མ་ཡི་ཁོག་སྨད་གཅེར་བུར་འཕུད་མི་རུང་སྟེ། ཁོ་མོ་ནི་ཁྱོད་ཀྱི་མ་ཡིན་པའི་ཕྱིར་དེའི་ཁོག་སྨད་གཅེར་བུར་འཕུད་མི་རུང་ངོ་། ། 8 ཁྱོད་ཀྱིས་ཕ་ཡི་ཆུང་མ་གཅེར་བུར་འཕུད་མི་རུང་། མོའི་ལུས་གཅེར་བུ་དེ་ཁྱོད་ཀྱི་ཕ་ལ་གཏོགས་པ་ཡིན་ནོ། ། 9 ཁྱོད་ཀྱི་ལྕམ་སྲིང་སྟེ། ཁྱོད་ཀྱི་ཕ་ཡི་བུ་མོ་དང་མ་ཡི་བུ་མོ་ཁྱིམ་ནས་སྐྱེས་པའམ་ཕྱི་ནས་སྐྱེས་པ་གང་ཡིན་ཡང་། དེ་དག་གི་ཁོག་སྨད་གཅེར་བུར་འཕུད་མི་རུང་ངོ་། ། 10 ཁྱོད་ཀྱི་བུ་ཡི་བུ་མོའམ་བུ་མོའི་བུ་མོ་ཡི་ཁོག་སྨད་གཅེར་བུར་འཕུད་མི་རུང་སྟེ། ཅི་ལ་ཞེ་ན། དེ་དག་གི་ཁོག་སྨད་གཅེར་བུར་ཕུད་པ་ནི་ཁྱོད་ཀྱི་ངོ་ཚ་ཡིན་ནོ། ། 11 ཕ་ཡི་ཆུང་མས་བཙས་པའི་བུ་མོ་ནི་ཁྱོད་ཀྱི་ལྕམ་སྲིང་ཡིན་པས། ཁྱོད་ཀྱིས་ཁོ་མོའི་ཁོག་སྨད་གཅེར་བུར་མ་ཕུད་ཅིག 12 ཁྱོད་ཀྱི་ཕ་ཡི་སྲིང་མོའི་ཁོག་སྨད་གཅེར་བུར་འཕུད་མི་རུང་སྟེ། དེ་ནི་ཁྱོད་ཀྱི་ཕ་ཡི་ཤ་ཁྲག་ཡིན་པའོ། ། 13 ཁྱོད་ཀྱི་མ་ཡི་ལྕམ་སྲིང་གི་ཁོག་སྨད་གཅེར་བུར་འཕུད་མི་རུང་སྟེ། དེ་ནི་ཁྱོད་ཀྱི་མ་ཡི་ཤ་ཁྲག་ཡིན་པའོ། ། 14 ཁྱོད་ཀྱི་ཁུ་བོར་དབང་བའི་ཁོག་སྨད་གཅེར་བུར་འཕུད་པའམ་དེའི་ཆུང་མའི་ཉེ་སར་བཅར་མི་རུང་སྟེ། ཁོ་མོ་ནི་ཁྱོད་ཀྱི་ཨ་ནེ་ཡིན་པའོ། ། 15 ཁྱོད་ཀྱི་མནའ་མའི་ཁོག་སྨད་གཅེར་བུར་འཕུད་མི་རུང་སྟེ། དེ་ནི་ཁྱོད་ཀྱི་བུ་ཡི་ཆུང་མ་ཡིན་པས་དེའི་ཁོག་སྨད་གཅེར་བུར་འཕུད་མི་རུང་། 16 ཁྱོད་ཀྱི་སྤུན་གྱི་ཆུང་མའི་ཁོག་སྨད་གཅེར་བུར་འཕུད་མི་རུང་སྟེ། དེ་ནི་ཁྱོད་ཀྱི་སྤུན་ལ་དབང་བའི་ཁོག་སྨད་ཡིན་ནོ། ། 17 བུད་མེད་ཅིག་དང་དེའི་བུ་མོ་གཉིས་ཀྱི་ཁོག་སྨད་གཅེར་བུར་འཕུད་མི་རུང་ལ། ཡང་དེའི་བུ་ཡི་བུ་མོའམ་བུ་མོའི་བུ་མོ་གཉིས་ཀྱི་ཁོག་སྨད་གཅེར་བུར་འཕུད་མི་རུང་སྟེ། དེ་དག་ནི་ཉེ་འབྲེལ་ཡིན་པ་དང་། དེ་ནི་དོན་ངན་པ་ཡིན་ནོ། ། 18 ཁྱོད་ཀྱི་ཆུང་མ་ད་དུང་གསོན་པའི་དུས་སུ། ཁྱོད་ཀྱིས་ཁོ་མོའི་འགྲན་ཟླ་རུ་དེའི་ལྕམ་སྲིང་གཞན་ཞིག་ཆུང་མར་བླངས་ནས། ཁོ་མོའི་ལྕམ་སྲིང་གི་ཁོག་སྨད་གཅེར་བུར་འཕུད་མི་རུང་ངོ་། ། 19 ཟླ་མཚན་འབབ་དུས་ཀྱི་བུད་མེད་མི་གཙང་བའི་ཉེ་སར་བཅར་ནས་ཁོ་མོའི་ཁོག་སྨད་གཅེར་བུར་འཕུད་མི་རུང་། 20 ཁྱིམ་མཚེས་ཀྱི་ཆུང་མ་དང་འགྲོགས་ནས་རང་ཉིད་བཙོག་པར་བྱེད་མི་རུང་། 21 ཁྱོད་ཀྱིས་རང་གི་བུ་དང་བུ་མོ་རྣམས་མོ་ལེག་ལ་མེ་མཆོད་དུ་འབུལ་མི་རུང་ལ། ཁྱོད་ཀྱི་དཀོན་མཆོག་གི་མཚན་ཡང་ཁྱད་དུ་གསོད་མི་རུང་སྟེ། བདག་ནི་ཡ་ཝཱེ་ཡིན་ནོ། ། 22 བུད་མེད་དང་ལུས་འབྲེལ་བྱེད་པའི་ཚུལ་བཞིན་དུ་སྐྱེས་པ་དང་ལུས་འབྲེལ་བྱེད་མི་རུང་སྟེ། དེ་ནི་སྐྱུག་བྲོ་བའི་བྱ་སྤྱོད་ཡིན། 23 སེམས་ཅན་དུད་འགྲོ་དང་འཁྲིག་པ་སྤྱད་དེ་རང་ཉིད་བཙོག་པར་བྱེད་མི་རུང་ལ། བུད་མེད་ཀྱང་སེམས་ཅན་དུད་འགྲོའི་མདུན་དུ་ལངས་ནས་དེ་དང་འཁྲིག་པ་སྤྱོད་མི་རུང་། དེ་ནི་ཕྱིན་ཅི་ལོག་པ་ཡིན་ནོ། ། 24 དོན་འདི་ཐམས་ཅད་ཀྱི་ཐད་ནས་ཁྱོད་རྣམས་ཀྱིས་རང་ཉིད་བཙོག་པར་བྱེད་མི་རུང་སྟེ། ཅི་ལ་ཞེ་ན། བདག་གིས་ཁྱོད་ཅག་གི་མདུན་ནས་ཕར་བསྐྲད་པའི་མི་རྣམས་ཀྱིས་དོན་འདི་མཐའ་དག་གི་ཐད་རང་ཉིད་བཙོག་པར་བཟོས་པའོ། ། 25 ཐ་ན་ཡུལ་དེའང་སྦགས་པ་ཡིན་པས་བདག་གིས་ཡུལ་དེའི་ནག་ཉེས་ལ་ཆད་པ་བཅད་ཅིང་། ཡུལ་དེས་རང་གི་ཡུལ་མི་རྣམས་སྐྱུག་པའོ། ། 26 འོན་ཀྱང་ཁྱོད་ཅག་གིས་བདག་གི་སྒྲིག་ཁྲིམས་དང་སྲོལ་ཡིག་རྣམས་བསྲུང་དགོས་ཤིང་། གཞིས་སྐྱེས་སམ་ཁྱོད་ཅག་ཁྲོད་དུ་གནས་པའི་བྱེས་པ་རྣམས་སུ་ཡིན་ཡང་། སྐྱུག་བྲོ་བའི་དོན་དེ་ལྟ་བུ་ཅི་ཡང་བྱེད་མི་རུང་། 27 ཁྱོད་ཅག་གི་སྔོན་དུ་ཡུལ་དེར་གནས་པའི་ཡུལ་མི་རྣམས་ཀྱིས་སྐྱུག་བྲོ་བའི་དོན་དེ་ཐམས་ཅད་བྱས་པས་ཡུལ་དེ་སྦགས་པའོ། ། 28 ཁྱོད་ཀྱིས་དེ་ལྟར་གནས་དེ་མི་གཙང་བར་བཟོས་ན། ཁྱོད་ཀྱི་སྔོན་དུ་ཡོད་པའི་མི་རྣམས་ཡུལ་གྱིས་སྐྱུག་བྲོ་བར་བཟོས་པ་ལྟར། ཁྱོད་རང་སྐྱུག་བྲོ་བར་མི་འགྱུར་བའི་ཕྱིར་དུའོ། ། 29 སུ་ཡིན་ཡང་སྐྱུག་བྲོ་བའི་དོན་དེ་རྣམས་ལས་གཅིག་བྱས་ན། དེ་ནི་མི་མང་ལས་མེད་པར་གཏོང་དགོས། 30 ཁྱོད་རྣམས་ཀྱིས་སྐྱུག་བྲོ་བའི་གོམས་སྲོལ་དེ་དག་ལ་བསྟུན་ནས། ཁྱོད་ཅག་སྔོན་གྱི་མི་རྣམས་ཀྱིས་ཅི་ཞིག་བྱས་པ་བཞིན་སྤྱད་དེ་རང་ཉིད་བཙོག་པར་མི་བྱ་བའི་ཆེད་དུ། བདག་གི་བསྒོ་བ་རྣམས་བསྲུང་དགོས་ཏེ། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ཞེས་སྨྲ་དགོས་པར་བཀའ་བསྩལ་ཏོ། །

ལེའུ་བཅུ་དགུ་པ།

དམ་པ་དང་དྲང་གཞག་གི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་ལ་འདི་ལྟར་ཤོད་དང་། ཁྱོད་ཅག་གི་དཀོན་མཆོག་ཡ་ཝཱེ་བདག་ནི་དམ་པ་ཡིན་པའི་ཕྱིར། ཁྱོད་རྣམས་ཀྱང་དམ་པ་ཡིན་དགོས་སོ། ། 3 ཁྱོད་ཅག་མི་རེ་རེས་རང་རང་གི་ཕ་མ་ལ་བསྙེན་བཀུར་བྱེད་དགོས་པ་དང་། བདག་གི་ངལ་གསོ་བའི་ཉིན་མོའང་བསྲུང་དགོས་ལ། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ནོ། ། 4 ལྷ་སྐུ་རྣམས་ཀྱི་ཕྱོགས་སུ་འཁོར་མི་རུང་ལ། རང་ཉིད་ཀྱི་ཕྱིར་དུ་ལྷ་སྐུ་རྣམས་ལྡུག་ཀྱང་མི་རུང་སྟེ། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ནོ། ། 5 དེ་ཡང་ཁྱོད་རྣམས་ཀྱིས་དམར་མཆོད་བཤས་ནས་དཀོན་མཆོག་ཡ་ཝཱེ་ལ་ཞི་བདེའི་མཆོད་པ་འབུལ་བའི་ཚེ། ཁྱོད་རྣམས་ཁོང་གི་ཐུགས་ལ་ལྡན་པ་ཞིག་ཡིན་པའི་ཕྱིར་འབུལ་དགོས་པ་དང་། 6 མཆོད་རྫས་དེ་ནི་མཆོད་པར་ཕུལ་བའི་ཉིན་དེ་རང་དང་དེའི་ཕྱི་ཉིན་བཟའ་དགོས་ལ། ཉིན་གསུམ་པའི་བར་དུ་ལུས་པ་རྣམས་མེ་ཡིས་བསྲེག་དགོས་སོ། ། 7 གལ་སྲིད་ཉིན་གསུམ་པར་ཟོས་ན་དེ་ནི་མི་གཙང་དྲི་མས་གོས་པ་ཡིན་པས་ཁོང་གི་ཐུགས་ལ་མི་ལྡན་ཞིང་། 8 སུ་ཞིག་གིས་དེ་ཟོས་ན་དེས་རང་གི་ནག་ཉེས་འཁུར་དགོས་ཏེ། ཁོས་དཀོན་མཆོག་ཡ་ཝཱེའི་རྫས་དམ་པ་བསླད་པའི་རྐྱེན་གྱིས་ཁོ་ནི་མི་མང་ལས་མེད་པར་གཏོང་ངེས་སོ། ། 9 ཁྱོད་རྣམས་ཀྱིས་རང་གི་ས་ཞིང་ནས་སྟོན་ཐོག་བསྡུ་བའི་ཚེ། ས་ཞིང་གྲུ་ཟུར་གྱི་ལོ་ཏོག་བསྡུ་མི་འོས་ལ། སར་ལྷུང་བའི་སྙེ་མ་རྣམས་ཀྱང་བཏུ་མི་རུང་། 10 རྒུན་འབྲུམ་ར་བ་ལས་རྒུན་འབྲུམ་ཡོད་ཚད་བཏོག་མི་རུང་ལ། རྒུན་འབྲུམ་ར་བར་ས་ལ་ལྷུང་བའི་རྒུན་འབྲུམ་རྣམས་ཀྱང་བཏུ་མི་འོས་ཏེ། དེ་ནི་དབུལ་པོ་དང་བྱེས་པ་རྣམས་ཀྱི་ཕྱིར་དུ་བསྐྱུར་དགོས། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ནོ། ། 11 ཁྱོད་རྣམས་ཀྱིས་རྐུ་བྱེད་མི་རུང་བ་དང་། མགོ་སྐོར་གཏོང་མི་རུང་ལ། ཕན་ཚུན་ལ་རྫུན་ཡང་སྨྲ་མི་རུང་། 12 བདག་གི་མཚན་དཔང་དུ་བཙུགས་ནས་མནའ་རྫུན་མ་བསྐྱལ་ཏེ་ཁྱོད་ཀྱི་དཀོན་མཆོག་གི་མཚན་ཁྱད་དུ་གསོད་མི་རུང་། བདག་ནི་ཡ་ཝཱེ་ཡིན་ནོ། ། 13 ཁྱོད་ཀྱི་ཁྱིམ་མཚེས་ལ་བཙན་གནོན་བྱེད་མི་རུང་ལ། འཕྲོག་བཅོམ་ཡང་བྱེད་མི་རུང་། གླ་པའི་གླ་ཆ་ནི་ཞོགས་པའི་བར་དུ་ཁྱོད་ཀྱི་ལག་ནས་ལུས་མི་རུང་། 14 འོན་པ་ལ་དམོད་མོ་འདེབས་མི་རུང་ལ། ལོང་བའི་མདུན་དུ་བཀག་རྡོ་འཇོག་མི་འོས། ཁྱོད་ནི་རང་གི་དཀོན་མཆོག་ལ་གུས་ཤིང་འཇིགས་དགོས་ཏེ། བདག་ནི་ཡ་ཝཱེ་ཡིན་ནོ། ། 15 ཁྲིམས་ལ་གཏུག་སྐབས་དྲང་གཞག་ཡིན་དགོས་ཤིང་། དབུལ་པོར་ཕྱོགས་ལྷུང་བྱེད་མི་རུང་ལ། དབང་ཤུགས་ཅན་གྱི་ཁ་ངོར་ཡང་བལྟ་མི་རུང་སྟེ། ཅི་ནས་ཀྱང་འདྲ་མཉམ་གྱིས་ཁྱོད་ཀྱི་ཁྱིམ་མཚེས་ལ་དྲང་བདེན་བསྐྱང་དགོས། 16 མི་མང་གི་ཁྲོད་དུ་གང་སར་དབྱེན་སྦྱོར་རྩོད་སློང་བྱེད་མི་རུང་ལ། ཁྱིམ་མཚེས་ཀྱི་ཚེ་སྲོག་ལ་གནོད་འཚེ་གཏོང་མི་རུང་སྟེ། བདག་ནི་ཡ་ཝཱེ་ཡིན་ནོ། ། 17 ཁྱོད་ཀྱི་སེམས་སུ་རང་གི་སྤུན་ཟླར་སྡང་མི་རུང་། ཁྱོད་ཀྱིས་རང་གི་ཁྱིམ་མཚེས་ཀྱི་རྐྱེན་གྱིས་སྡིག་པ་མི་འབྱུང་བའི་ཕྱིར་དེའི་སྐྱོན་སྟོན་དགོས། 18 འཁོན་ལན་སློག་མི་རུང་ལ། ཁྱོད་རང་གི་མི་རྣམས་ལ་འཁང་ར་ཡང་བྱེད་མི་རུང་ཞིང་། ཁྱོད་ཀྱིས་ཁྱིམ་མཚེས་ལའང་རང་དང་འདྲ་བར་གཅེས་ཤིག བདག་ནི་ཡ་ཝཱེ་ཡིན་ནོ། ། 19 ཁྱོད་ཅག་གིས་བདག་གི་སྒྲིག་ཁྲིམས་བརྩི་སྲུང་བྱེད་དགོས་ཏེ། ཁྱོད་ཀྱི་ཕྱུགས་ཟོག་རྣམས་རིགས་མི་གཅིག་པ་དང་འཁྲིག་ཏུ་འཇུག་མི་རུང་བ་དང་། ཞིང་ལ་རིགས་མི་མཚུངས་པའི་ས་བོན་གཉིས་འདེབས་མི་རུང་ལ། རྒྱུ་གཉིས་ལས་གྲུབ་པའི་གྱོན་པ་ཡང་གོན་མི་རུང་ངོ་། ། 20 གལ་སྲིད་སྐྱེས་པ་ཞིག་བུད་མེད་ཅིག་ལ་འགྲོགས་ནས་འཁྲིག་པ་སྤྱད་ཅིང་། ཁོ་མོ་ནི་བྲན་མོ་ཡིན་ཞིང་སྐྱེས་པ་གཞན་ལ་གཉེན་རྟགས་བརྒྱབ་ཡོད་པ་དང་། ད་དུང་བླུས་མེད་པའམ་རང་དབང་ཐོབ་མེད་པ་ཡིན་ན། ཉེས་ཆད་གཅོད་འོས་པ་ལས་དེ་གཉིས་གསོད་པར་མི་རིགས། ཅི་ལ་ཞེ་ན། བྲན་མོར་ད་དུང་རང་དབང་ཐོབ་མེད་པའོ། ། 21 སྐྱེས་པ་དེས་ཉེས་སེལ་མཆོད་པ་སྟེ་ལུག་ཐུག་ཅིག་དཀོན་མཆོག་ཡ་ཝཱེའི་མདུན་དྲུང་དུ་མཇལ་འཕྲད་གུར་མཆོག་གི་སྒོ་ཁར་འཁྲིད་འོང་དགོས། 22 དེ་ནས་མཆོད་དཔོན་གྱིས་ཉེས་སེལ་མཆོད་པར་ཕུལ་བའི་ལུག་ཐུག་དེས། མི་དེས་བྱས་པའི་སྡིག་པའི་ཆེད་དུ་དཀོན་མཆོག་ཡ་ཝཱེའི་སྤྱན་སྔར་སྡིག་པ་བཤག་དགོས་པ་དང་། དེས་བྱས་པའི་སྡིག་པ་སེལ་བར་ངེས་སོ། ། 23 ཁྱོད་རྣམས་ཀཱ་ན་ཨན་ཡུལ་དུ་སླེབས་ཚེ། སིལ་སྡོང་སྣ་ཚོགས་བཙུགས་ནས་དེ་དག་གི་ཤིང་ཏོག་རྣམས་ཟས་སུ་སྤྱོད་མི་རུང་། ལོ་གསུམ་གྱི་ནང་དུ་ཁྱོད་ཅག་གིས་དེ་བཀོལ་མི་རུང་ལ་བཟའ་ཡང་མི་རུང་ངོ་། ། 24 འོན་ཀྱང་ལོ་བཞི་པར་ཐོགས་པའི་ཤིང་ཏོག་ནི་ཐམས་ཅད་དམ་པ་ཡིན་ལ། དཀོན་མཆོག་ཡ་ཝཱེ་ལ་བསྟོད་པ་འབུལ་བའི་མཆོད་པ་ཡིན། 25 ལོ་ལྔ་པར་ཁྱོད་ཅག་གི་ཆེད་དུ་སིལ་སྡོང་ལ་ཤིང་ཏོག་མང་པོ་ཐོགས་སུ་བཅུག་ནས། ཁྱོད་རྣམས་ཀྱིས་སྡོང་མགོའི་སིལ་ཏོག་རྣམས་བཟའ་དགོས། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ནོ། ། 26 ཁྱོད་ཚོས་ཁྲག་ཡོད་པའི་ཁ་ཟས་ཅི་ཡང་བཟའ་མི་རུང་ཞིང་། ཁྱོད་ཚོས་མོ་འདེབས་མི་རུང་ལ། སྐར་ལྟས་ལའང་བལྟ་མི་རུང་། 27 ཁྱོད་ཀྱི་སྐྲ་འདབས་བཞར་མི་རུང་བ་དང་། ཨག་ཚོམ་གྱི་མཐའ་ནས་ཀྱང་གཅོད་མི་རུང་། 28 གཤིན་པོའི་ཕྱིར་དུ་རང་གི་ཤ་གཅོད་མི་རུང་ལ། ལུས་སྟེང་དུ་རི་མོ་གཙགས་མི་རུང་། བདག་ནི་ཡ་ཝཱེ་ཡིན་ནོ། ། 29 ཁྱོད་ཀྱི་བུ་མོ་སྨད་འཚོང་མ་རུ་བྱས་ནས་སྐྱོན་གྱིས་གོས་པར་བྱེད་མི་རུང་། དེ་ལྟར་བྱས་ན་ཡུལ་འདིས་གཡེམ་སྦྱོར་སྤེལ་ནས་གནས་འདིར་ངན་པས་འགེང་བར་འགྱུར་རོ། ། 30 ཁྱོད་རྣམས་ཀྱིས་བདག་གི་ངལ་གསོ་བའི་ཉིན་མོ་རྣམས་བསྲུང་བ་དང་། བདག་གི་གནས་མཆོག་ལ་གུས་ཤིང་འཇིགས་དགོས། བདག་ནི་ཡ་ཝཱེ་ཡིན་ནོ། ། 31 ལྷ་པ་རྣམས་ཀྱི་ཕྱོགས་སུ་འཁོར་མི་རུང་ལ། མོ་པ་རྣམས་ལ་ཞུ་ཡང་མི་རུང་སྟེ། ཁྱོད་རང་དེ་དག་གིས་བཙོག་པར་མི་བྱེད་པའི་ཕྱིར་ཡིན། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ནོ། ། 32 མགོ་སྐྲ་དཀར་པོར་གྱུར་པའི་མདུན་ནས་ཡར་ལངས་པ་དང་། བགྲེས་པོ་ཚོར་གུས་བཀུར་བྱེད་དགོས། ཁྱོད་ཀྱི་དཀོན་མཆོག་ལ་གུས་ཤིང་འཇིགས་པར་གྱིས། བདག་ནི་ཡ་ཝཱེ་ཡིན་ནོ། ། 33 གལ་སྲིད་ཕྱི་རོལ་གྱི་མི་ཞིག་ཁྱོད་ཅག་གི་ཡུལ་ནས་ཁྱོད་དང་མཉམ་དུ་གནས་བཅས་ན་དེ་ལ་ཐུབ་ཚོད་བྱེད་མི་རུང་། 34 ཁྱོད་ཅག་གི་ཡུལ་ནས་བྱེས་སུ་སྡོད་པའི་ཕྱི་མི་ལ། ཁྱོད་རྣམས་ཀྱིས་གཞིས་སྐྱེས་པའི་ལྟ་སྟངས་འཛིན་པར་མ་ཟད། རང་ཉིད་ལ་གཅེས་པ་བཞིན་དེ་ཡང་གཅེས་སུ་འཛིན་དགོས། ཅི་ལ་ཞེ་ན། ཁྱོད་རྣམས་ཀྱང་ཨེ་ཅིབ་ཡུལ་དུ་བྱེས་སུ་བསྡད་མྱོང་བས་སོ། །བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ནོ། ། 35 ཁྱོད་རྣམས་ཀྱིས་ཁྲིམས་ཐག་གཅོད་པའི་སྐབས་སུ། རིང་ཐུང་ཚད་པ་དང་ལྕི་ཡང་འཇལ་བ། ཤོང་ཚད་འཇལ་བ་བཅས་ལ་གཡོ་སྒྱུ་བྱེད་མི་རུང་། 36 ཁྱོད་རྣམས་ཀྱིས་དྲང་གཞག་གི་རྒྱ་སྲང་དང་དྲང་གཞག་གི་རྒྱ་རྡོ་དང་། དྲང་གཞག་གི་ཨེ་ཕཱ་དང་། དྲང་གཞག་གི་རྫ་བུམ་བཅས་བཀོལ་དགོས། བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་ལ། སྔར་ཁྱོད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པ་ཡིན། 37 ཁྱོད་རྣམས་ཀྱིས་བདག་གི་སྒྲིག་ཁྲིམས་དང་སྲོལ་ཡིག་ཐམས་ཅད་བརྩི་སྲུང་བྱས་ནས་དེ་བཞིན་དུ་སྒྲུབས་ཤིག བདག་ནི་ཡ་ཝཱེ་ཡིན་ནོ་ཞེས་སྨྲ་དགོས་པར་བཀའ་བསྩལ་ཏོ། །

ལེའུ་ཉི་ཤུ་པ།

ཉེས་ཆད་གཅོད་པའི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར། ཡེས་ར་ཨེལ་པ་དང་ཡེས་ར་ཨེལ་གྱི་ཁྲོད་དུ་བྱེས་སུ་སྡོད་པའི་ཕྱི་མི་སུ་ཡིན་ཡང་། རང་གི་བུ་རྒྱུད་མོ་ལེག་ལ་མཆོད་པར་བྱེད་ན་དེ་ནི་གསོད་དགོས། ཡུལ་མི་རྣམས་ཀྱིས་རྡོ་རུབ་བཏང་ནས་གསོད་དགོས་པ་དང་། 3 མི་དེ་ལ་བདག་གི་གདོང་མདོག་ཀྱང་ལོག་སྟེ་ཁོ་རང་མི་མང་ཁྲོད་ནས་མེད་པར་གཏོང་བར་བྱ། གང་ལ་ཞེ་ན། ཁོས་རང་གི་བུ་རྒྱུད་མོ་ལེག་ལ་ཕུལ་ནས། བདག་གི་གནས་མཆོག་སྦགས་པ་དང་བདག་གི་མཚན་དམ་པ་ཁྱད་དུ་བསད་པའི་ཕྱིར་རོ། ། 4 གལ་སྲིད་མི་དེས་བུ་བུ་མོ་རྣམས་མོ་ལེག་ལ་ཕུལ་བ་དང་། ཡུལ་མི་རྣམས་ཀྱིས་དེ་མ་མཐོང་ཁུལ་བྱས་ཏེ་མི་དེ་མི་གསོད་ན། 5 མི་དེ་དང་དེའི་ཁྱིམ་མི་ལ་བདག་གི་གདོང་མདོག་ལོག་ཅིང་། མི་དེ་དང་དེའི་རྗེས་སུ་འབྲངས་ནས་མོ་ལེག་དང་ལོག་གཡེམ་བྱེད་པ་ཐམས་ཅད་མི་མང་ལས་མེད་པར་གཏོང་བར་བྱའོ། ། 6 མི་སུ་ཞིག་མོ་པ་དང་ལྷ་པ་རྣམས་ཀྱི་ཕྱོགས་སུ་འཁོར་བ་དང་། དེ་དག་གི་རྗེས་སུ་འབྲངས་ནས་ལོག་གཡེམ་བྱེད་པ་ཡིན་ན། མི་དེ་ལ་བདག་གི་གདོང་མདོག་ལོག་ཅིང་ཁོ་རང་མི་མང་ལས་མེད་པར་གཏོང་བར་བྱའོ། ། 7 ཁྱོད་ཅག་གིས་རང་ཉིད་དམ་པར་བྱོས་ལ་དམ་པར་སྒྱུར་ཅིག ཅི་ལ་ཞེ་ན། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་པའི་ཕྱིར་རོ། ། 8 ཁྱོད་ཅག་གིས་བདག་གི་སྒྲིག་ཁྲིམས་བརྩི་སྲུང་བྱས་ནས་དེ་བཞིན་དུ་བྱོས་ཤིག བདག་ནི་ཁྱོད་ཅག་དམ་པར་བཟོ་བའི་དཀོན་མཆོག་ཡ་ཝཱེ་ཡིན། 9 གལ་ཏེ་རང་གི་ཕ་མ་ལ་དམོད་མོ་འདེབས་མཁན་ཡོད་ན་དེ་གསོད་དགོས། སུས་ཕ་མ་ལ་དམོད་མོ་གཏོང་ན། དེའི་སྟེང་ནས་ཁྲག་ལན་འཇལ་དགོས་སོ། ། 10 གཞན་གྱི་ཆུང་མ་སྟེ་རང་གི་ཁྱིམ་མཚེས་གྱི་ཆུང་མ་དང་ལོག་གཡེམ་བྱེད་མཁན་སུ་ཡིན་ཡང་། འཆལ་པོ་འཆལ་མོ་གཉིས་ཀ་གསོད་དགོས། 11 སུ་ཞིག་རང་གི་ཕ་ཡི་ཆུང་མ་དང་ལུས་འབྲེལ་བྱེད་པ་སྟེ། རང་གི་ཕ་ཡི་ཁོག་སྨད་གཅེར་བུར་འཕུད་པ་ཡིན་ན། དེ་གཉིས་ཀ་གསོད་དགོས་ལ། དེ་གཉིས་ཀའི་སྟེང་ནས་ཁྲག་ལན་འཇལ་དགོས་པ་ཡིན། 12 སུ་ཞིག་རང་གི་མནའ་མ་དང་ལུས་འབྲེལ་བྱེད་ན་དེ་གཉིས་ཀ་གསོད་དགོས། དེ་དག་གིས་གཉེན་ཚན་བར་འཁྲིག་པ་སྤྱད་པ་ཡིན་པས། ཁོ་ཚོའི་སྟེང་ནས་ཁྲག་ལན་འཇལ་དགོས། 13 སྐྱེས་པ་ཞིག་བུད་མེད་ལ་ལུས་འབྲེལ་བྱེད་པའི་ཚུལ་བཞིན་དུ་ཕོ་དང་ལུས་འབྲེལ་བྱས་ན། དེ་གཉིས་ཀྱིས་སྐྱུག་བྲོ་བའི་ལས་བྱས་པ་ཡིན་པས་གསོད་དགོས། དེ་དག་གི་སྟེང་ནས་ཁྲག་ལན་འཇལ་དགོས། 14 སྐྱེས་པ་ཞིག་གིས་ཆུང་མ་བླངས་པ་དང་། ཆུང་མའི་མ་ཡང་བླངས་ན་དེ་ནི་ལོག་སྤྱོད་ཡིན་པས། མི་དེ་གསུམ་པོ་མེ་ཡིས་བསྲེགས་ནས། ཁྱོད་ཚོའི་ཁྲོད་ནས་ལོག་སྤྱོད་མེད་པར་བཟོ་དགོས། 15 སུ་ཞིག་གིས་ཕྱུགས་ཟོག་རིགས་དང་འཁྲིག་པ་སྤྱད་ན་མི་དེ་གསོད་དགོས་ལ། ཕྱུགས་ཟོག་དེ་ཡང་གསོད་དགོས། 16 བུད་མེད་ཅིག་ཕྱུགས་ཟོག་རིགས་ཀྱི་ཉེ་སར་བཅར་ནས་དེ་དང་འཁྲིག་པ་སྤྱད་ན། ཁྱོད་ཀྱིས་བུད་མེད་དང་ཕྱུགས་ཟོག་གཉིས་ཀ་གསོད་དགོས། དེ་དག་ངེས་པར་གསོད་དགོས་ལ། དེ་དག་གི་སྟེང་ནས་ཁྲག་ལན་འཇལ་དགོས་པའོ། ། 17 སུ་ཞིག་གིས་རང་གི་ལྕམ་སྲིང་སྟེ། ཕ་ཡི་བུ་མོའམ་ཡང་ན་མ་ཡི་བུ་མོ་ཆུང་མར་བླངས་ཏེ། ཕན་ཚུན་གྱི་ཁོག་སྨད་མཐོང་བ་ཡིན་ན་དེ་ནི་ངོ་ཚ་དགོས་པའི་དོན་ཡིན་པས། དེ་གཉིས་ཀ་རང་གི་མི་རྣམས་ཀྱི་མཐོང་ངོར་རྩ་མེད་དུ་གཏོང་དགོས། དེས་རང་གི་ལྕམ་སྲིང་གི་ཁོག་སྨད་གཅེར་བུར་འཕུད་པ་ཡིན་པས་ཉེས་པ་འཁུར་དགོས་པའོ། ། 18 གལ་ཏེ་སུ་ཞིག་ཟླ་མཚན་འབབ་དུས་ཀྱི་བུད་མེད་དང་ལུས་འབྲེལ་བྱས་ནས། ཁོ་མོའི་ཁོག་སྨད་གཅེར་བུར་འཕུད་པ་དང་། ཁོ་མོའི་ཁྲག་ཁུངས་དམར་རྗེན་དུ་བཏོན་ཏེ། ཁོ་མོས་ཀྱང་རང་གི་ཁྲག་ཁུངས་མངོན་པ་ཡིན་ན། དེ་གཉིས་ཀ་རང་གི་མི་མང་ལས་མེད་པར་གཏོང་དགོས། 19 མ་ཡི་ལྕམ་སྲིང་དང་ཕ་ཡི་ལྕམ་སྲིང་གི་ཁོག་སྨད་གཅེར་བུར་འཕུད་མི་རུང་། དེ་ནི་རང་གི་གཉེན་ཉེ་གཅེར་བུར་འཕུད་པ་ཡིན་པས། ཁོ་ཚོས་རང་གི་ནག་ཉེས་འཁུར་དགོས་སོ། ། 20 གལ་ཏེ་སུ་ཞིག་ཁུ་བོའི་ཆུང་མ་དང་ལུས་འབྲེལ་བྱས་ན། དེ་ནི་རང་གི་ཁུ་བོའི་ཁོག་སྨད་གཅེར་བུར་འཕུད་པ་ཡིན་པས། དེ་ཚོས་རང་གི་སྡིག་པ་འཁུར་དགོས་ལ་བུ་ཕྲུག་མེད་པར་འཆི་ངེས་ཡིན། 21 ཡང་སུ་ཞིག་གིས་རང་གི་སྤུན་གྱི་ཆུང་མ་བླངས་ན་དེ་ནི་སྤུན་གྱི་ཁོག་སྨད་གཅེར་བུར་འཕུད་པ་ཡིན་ལ། དེ་ནི་འཆལ་སྤྱོད་ཡིན་པས་ཁོ་ཚོར་བུ་ཕྲུག་མེད་པར་འགྱུར་རོ། ། 22 ཁྱོད་ཚོས་བདག་གི་སྒྲིག་ཁྲིམས་དང་སྲོལ་ཡིག་ཐམས་ཅད་སྲུང་བརྩི་བྱས་ནས་དེ་བཞིན་བྱོས་ཤིག དེ་ནས་བདག་གིས་ཁྱོད་རྣམས་ཁྲིད་དེ་གནས་པར་འགྱུར་བའི་ཡུལ་དེས་ཁྱོད་ཅག་སྐྱུག་པར་མི་བྱའོ། ། 23 ཁྱོད་རྣམས་ནི་བདག་གིས་ཁྱོད་ཅག་གི་མདུན་ནས་བསྐྲད་པའི་མི་རྣམས་ཀྱི་ལུགས་སྲོལ་གྱི་རྗེས་སུ་འབྲང་མི་རུང་སྟེ། ཅི་ལ་ཞེ་ན། དེ་དག་གིས་དོན་མི་ལེགས་པ་དེ་ཐམས་ཅད་བྱས་པས་བདག་ནི་དེ་དག་ལ་ཞེན་པ་གཏིང་ནས་ལོག་ཡོད། 24 འོན་ཀྱང་བདག་གིས་ཁྱོད་ཚོ་ལ། དེ་དག་གི་ཡུལ་ནི་ཁྱོད་རྣམས་ཀྱིས་རྒྱུན་འཛིན་བྱེད་པ་དང་། བདག་གིས་འོ་མ་དང་སྦྲང་རྩི་བཞུར་བའི་ཡུལ་དེ་ཁྱོད་ཅག་ལ་བགོ་སྐལ་དུ་སྟེར་བར་བྱ་ཞེས་སྨྲས་ཡོད། བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་སྟེ། ཁྱོད་རྣམས་མི་ཐམས་ཅད་ལས་སོ་སོར་འགེར་མཁན་དེ་ཡིན་ནོ། ། 25 ཁྱོད་རྣམས་ཀྱིས་འདབ་ཆགས་དང་སེམས་ཅན་དུད་འགྲོ་གཙང་མི་གཙང་གི་དབྱེ་བ་འབྱེད་དགོས་པ་དང་། བདག་གིས་མི་གཙང་བར་སོ་སོར་ཕྱེས་པའི་འདབ་ཆགས་དང་སེམས་ཅན་དུད་འགྲོའམ། ཡང་ན་ས་སྟེང་གི་ལྟོ་འགྲོ་སྲོག་ཆགས་གང་དང་གང་གི་རྐྱེན་གྱིས་རང་ཉིད་སྐྱུག་བྲོ་བར་བཟོ་མི་རུང་། 26 ཡ་ཝཱེ་ང་རང་ནི་དམ་པ་ཡིན་པའི་ཕྱིར། ཁྱོད་ཀྱང་བདག་གི་ཆེད་དུ་དམ་པ་ཡིན་དགོས། བདག་གིས་ཁྱོད་ཅག་བདག་གི་ཡིན་པའི་རྐྱེན་གྱིས་མི་ཐམས་ཅད་ལས་སོ་སོར་བཀར་བ་ཡིན་ནོ། ། 27 ཡང་མོ་པ་དང་ལྷ་པ་ནི་སྐྱེས་ཕོ་མོ་སུ་ཡིན་ཡང་གསོད་དགོས་ལ། མི་ཡིས་རྡོ་རུབ་བཏང་སྟེ་གསོད་དགོས་པ་དང་། དེ་དག་གི་སྟེང་ནས་ཁྲག་ལན་འཇལ་དགོས་ཞེས་སྨྲོས་ཤིག་ཅེས་བཀའ་བསྩལ་ཏོ། །

ལེའུ་ཉེར་གཅིག་པ།

མཆོད་དཔོན་དམ་པར་འགྱུར་བའི་ཁྲིམས།

1 དེ་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ཨ་རོན་གྱི་བུ་རྒྱུད་ལས་མཆོད་དཔོན་ཡིན་པ་རྣམས་ལ་འདི་ལྟར་སྨྲོས་ཤིག མཆོད་དཔོན་གྱིས་རང་གི་མི་མང་ཁྲོད་ཀྱི་འདས་པོའི་ཕྱིར་དུ་རང་ཉིད་སྦག་མི་རུང་། 2 དེ་ཡང་རང་གི་རྩ་བའི་གཉེན་ཉེ་སྟེ། ཁོའི་ཕ་མ་དང་། བུ་བུ་མོ་དང་། སྤུན་མཆེད་དང་། 3 ཡང་ན་ད་དུང་གནས་ལ་མ་སོང་བའི་ན་ཆུང་བུ་མོ་སྟེ་ལྕམ་སྲིང་ཡིན་པ་བཅས་ནི་འཕུད་དགོས། དེ་ནི་ཁོའི་ལྕམ་སྲིང་ཡིན་པའི་རྐྱེན་གྱིས་རང་ཉིད་མི་གཙང་བར་བྱས་ཆོག 4 མཆོད་དཔོན་ནི་རང་གི་མི་མང་ཁྲོད་ཀྱི་འགོ་དཔོན་ཡིན་པས། རང་ཉིད་སྦགས་ནས་མི་གཙང་བར་བྱེད་མི་རུང་ངོ་། ། 5 མགོ་སྤྱི་ཐེར་དུ་གཏོང་བ་དང་ཨག་ཚོམ་གྱི་སྣེ་མོ་གཅོད་མི་རུང་ལ། རང་ལུས་ཀྱི་ཤ་སྐྱི་གང་ཡང་གཅོད་མི་རུང་། 6 ཁོ་རྣམས་ནི་དཀོན་མཆོག་གི་ཆེད་དུ་དམ་པ་ཡིན་དགོས་ལ། རང་གི་དཀོན་མཆོག་གི་མཚན་ཁྱད་དུ་གསོད་མི་རུང་། དཀོན་མཆོག་ཡ་ཝཱེའི་མེ་མཆོད་དེ་དཀོན་མཆོག་གི་ཞལ་ཟས་ནི་ཁོ་རྣམས་ཀྱིས་འདྲེན་པ་ཡིན་པས། ཁོ་ཚོ་ནི་དམ་པ་ཡིན་དགོས་སོ། ། 7 མཆོད་དཔོན་གྱིས་སྨད་འཚོང་མ་དང་ཡང་ན་གཞན་གྱིས་སྦགས་པའི་བུད་མེད་ནི་ཆུང་མར་ལེན་མི་རུང་ལ། ཁྱོ་གས་ཕྱི་ལ་སྤྱུགས་པའི་བུད་མེད་ཀྱང་ཆུང་མར་ལེན་མི་རུང་། ཅི་ལ་ཞེ་ན། ཁོ་ནི་རང་གི་དཀོན་མཆོག་གི་ཆེད་དུ་དམ་པ་ཡིན་པས་སོ། ། 8 མཆོད་དཔོན་གྱིས་ཁྱོད་ཀྱི་དཀོན་མཆོག་ལ་ཞལ་ཟས་འདྲེན་པས་ཁྱོད་ཀྱིས་ཁོ་ནི་དམ་པར་བཟོ་དགོས། ཁྱོད་ཀྱིས་མཆོད་དཔོན་དམ་པར་བརྩི་དགོས་ཏེ། ཅིའི་ཕྱིར་ཞེ་ན། བདག་ནི་ཁྱོད་རྣམས་དམ་པར་བཟོ་བའི་དཀོན་མཆོག་ཡ་ཝཱེ་དང་དམ་པ་ཡིན་པའི་ཕྱིར་རོ། ། 9 མཆོད་དཔོན་གྱི་བུ་མོ་སྨད་འཚོང་མ་བྱས་ནས་རང་ཉིད་སྦགས་ན། རང་གི་ཕ་བཙོག་པར་བཟོས་པ་ཡིན་པས་ཁོ་མོ་མེས་བསྲེག་དགོས་སོ། ། 10 སྤུན་ཟླ་ཚོའི་ཁྲོད་ནས་མཆོད་དཔོན་ཆེན་པོ་བྱེད་པ་སྟེ། མགོ་ལ་འབྱུག་སྣུམ་བླུགས་པ་དང་། ལས་འགན་དམ་པ་རྒྱུན་འཛིན་བྱས་ཤིང་འཕགས་གོས་མནབས་པ་དེས། མགོ་ཟིང་ནས་སྐྲ་བཤིག་པར་མི་བྱེད་པ་དང་གོས་ཀྱང་གཤག་མི་རུང་། 11 བེམ་པོ་གང་ཡིན་ཡང་དེའི་ཉེ་སར་བཅར་མི་རུང་སྟེ། རང་གི་ཕ་མའི་ཆེད་དུ་ཡང་རང་ཉིད་སྦག་མི་རུང་ངོ་། ། 12 དཀོན་མཆོག་གི་གནས་མཆོག་འབག་པར་མི་བྱེད་པའི་ཕྱིར་དུ། མཆོད་དཔོན་ཆེན་པོ་གནས་མཆོག་གི་ཕྱི་རུ་འགྲོ་མི་རུང་སྟེ། ཁོའི་ལུས་སྟེང་དུ་དཀོན་མཆོག་གི་འབྱུག་སྣུམ་དམ་པ་ཡོད་པའི་རྐྱེན་གྱིས། དཀོན་མཆོག་གི་གནས་མཆོག་འབག་པར་མི་བྱེད་དེ། གནས་མཆོག་གི་ཕྱི་རུ་འགྲོ་མི་རུང་། བདག་ནི་ཡ་ཝཱེ་ཡིན་ནོ། ། 13 ཁོས་ན་ཆུང་བུ་མོ་ཆུང་མར་ལེན་དགོས་ཏེ། 14 མཆོད་དཔོན་ཆེན་པོས་ཡུགས་མོ་དང་ཁྱོ་གས་ཕྱི་ལ་སྤྱུགས་པའི་བུད་མེད་དང་། ཡང་ན་གཞན་གྱིས་སྦགས་པའི་སྨད་འཚོང་མ་བཅས་ནི་ཆུང་མར་ལེན་མི་རུང་། ཁོས་རང་གི་མི་མང་ཁྲོད་ཀྱི་ན་ཆུང་བུ་མོ་འབའ་ཞིག་ཆུང་མར་ལེན་དགོས། 15 ཁོས་རང་གི་མི་རིགས་ཀྱི་ཁྲོད་དུ་རང་གི་བུ་རྒྱུད་བཙོག་པར་བཟོ་མི་རུང་། ཅི་ལ་ཞེ་ན། བདག་ནི་ཁོ་རང་དམ་པར་བཟོ་མཁན་དཀོན་མཆོག་ཡ་ཝཱེ་ཡིན་ཞེས་པའོ་གསུངས་སོ།།

16 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 17 ཁྱོད་ཀྱིས་ཨ་རོན་ལ་འདི་ལྟར་སྒོས་ཤིག ཁྱོད་ཀྱི་རིགས་རྒྱུད་ལས་མི་རབས་ནས་མི་རབས་བར། དབང་བོ་སྐྱོན་ཅན་སུ་ཡིན་ཡང་ཚུར་འོངས་ནས་སོ་སོའི་དཀོན་མཆོག་ལ་ཞལ་ཟས་འདྲེན་མི་རུང་། 18 ཅི་ལ་ཞེ་ན། དབང་བོ་སྐྱོན་དང་ལྡན་པ་ནི། ལོང་བའམ། ཞ་བོའམ། ཁ་ངོ་སྐྱོན་ཅན་ནམ། ཡན་ལག་གཅིག་རིང་དྲགས་པའམ། 19 རྐང་པའམ་ལག་པར་ཆག་གྲུམ་ཤོར་བའམ། 20 སྒུར་པོ་དང་། མིའུ་ཐུང་དང་། མིག་མཛེར་ཅན་དང་། རྔོའམ་རྨ་སྐོགས་ཅན་དང་། རླིག་འབྲས་བསྣད་པ་བཅས་ནི་ཚུར་འོང་མི་རུང་ངོ་། ། 21 མཆོད་དཔོན་ཨ་རོན་གྱི་རིགས་རྒྱུད་ལས་དབང་བོ་སྐྱོན་ཅན་སུ་ཡིན་ཡང་། ཚུར་འོངས་ནས་དཀོན་མཆོག་ཡ་ཝཱེའི་མེ་མཆོད་འབུལ་མི་རུང་། དེའི་དབང་བོར་སྐྱོན་ཡོད་པས་ཚུར་འོངས་ནས་དཀོན་མཆོག་ལ་ཞལ་ཟས་འདྲེན་མི་རུང་ངོ་། ། 22 རང་གི་དཀོན་མཆོག་གི་ཞལ་ཟས་ནི་ཀུན་ལས་དམ་པའམ་དམ་པ་གང་ཡིན་ཡང་ཁོས་དེ་ཟོས་ཆོག་མོད། 23 འོན་ཀྱང་། ཁོ་རང་ཡོལ་བའི་མདུན་དུ་འོང་མི་རུང་ལ། མཆོད་ཁྲིའི་ཉེ་སར་ཡང་བཅར་མི་རུང་སྟེ། ཁོའི་དབང་བོར་སྐྱོན་ཡོད་པ་དང་བདག་གི་གནས་མཆོག་མི་སྦག་པའི་ཕྱིར་རོ། །བདག་ནི་དེ་རྣམས་དམ་པར་བཟོ་བའི་དཀོན་མཆོག་ཡ་ཝཱེ་ཡིན་ནོ་ཞེས་པའོ་གསུངས། 24 དེ་བས་མོ་ཤེ་ཡིས་ཨ་རོན་དང་ཁོའི་བུ་རྣམས་དང་། ཡེས་ར་ཨེལ་པ་ཐམས་ཅད་ལ་བཀའ་བསྒོས་སོ། །

ལེའུ་ཉེར་གཉིས་པ།

མཆོད་རྫས་བཟའ་བའི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཨ་རོན་དང་དེའི་བུ་རྣམས་ལ་འདི་ལྟར་བསྒོ་བར་གྱིས། ཁྱོད་ཅག་གིས་བདག་གི་མཚན་དམ་པ་ཁྱད་དུ་མི་གསོད་པའི་ཕྱིར། ཡེས་ར་ཨེལ་པ་རྣམས་ཀྱིས་བདག་གི་ཆེད་དུ་དམ་པར་བསྔོས་པའི་རྫས་རྣམས་གཟབ་གཟབ་བྱས་ནས་བསྲུང་དགོས་ལ། བདག་ནི་ཡ་ཝཱེ་ཡིན་ནོ་ཞེས་དང་། 3 ཡང་དེ་དག་ལ་འདི་ལྟར་སྨྲོས་ཤིག ཁྱོད་ཀྱི་རིགས་རྒྱུད་ཀྱི་མི་རབས་ཀུན་ལས་སུ་ཡིན་ཡང་། ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེའི་ཆེད་དུ་དམ་པར་བསྔོས་པའི་རྫས་དང་ཉེ་བར་གཅར་མཁན་དེ་མི་གཙང་བ་ཡིན་ན། མི་དེ་ནི་ངའི་སྤྱན་སྔ་ནས་མེད་པར་གཏོང་ངེས་ཡིན། བདག་ནི་ཡ་ཝཱེ་ཡིན་ནོ། ། 4 ཨ་རོན་གྱི་བུ་རྒྱུད་ལས་མཛེ་ནད་ཅན་དང་། ཡང་ན་འཛིར་ནད་ཡོད་པ་སུ་ཡིན་ཡང་གཙང་མར་མ་གྱུར་བར་དུ། རྫས་དམ་པ་དག་ལས་བཟའ་མི་རུང་། སུ་ཞིག་གིས་བེམ་པོའི་རྐྱེན་གྱིས་མི་གཙང་བར་གྱུར་པའི་རྫས་དང་ཁུ་བ་ཟགས་པའི་མི་ལ་རེག་པའམ། 5 ཡང་ན་ཁོ་རང་མི་གཙང་བར་བཟོ་བའི་ལྟོ་འགྲོ་སྲོག་ཆགས་སམ་མི་གང་དང་གང་ལ་རེག་པ་ཡིན་ན། མི་དེར་མི་གཙང་བའི་ཆ་གང་ཞིག་ཡོད་ནའང་། 6 དེ་རྣམས་ལ་རེག་པའི་མི་ནི་དགོང་མོའི་བར་དུ་མི་གཙང་བ་ཡིན་ཏེ། ལུས་པོ་ཆུས་མ་བཀྲུས་ན་རྫས་དམ་པ་ལས་བཟའ་མི་རུང་། 7 ཉི་མ་ནུབ་པའི་དུས་སུ་ཁོ་རང་གཙང་མར་འགྱུར་ཞིང་། དེའི་རྗེས་སུ་རྫས་དམ་པ་ལས་བཟའ་རུང་བ་ཡིན། ཅིའི་ཕྱིར་ཞེ་ན། དེ་ནི་ཁོའི་ཁ་ཟས་ཡིན་པའི་ཕྱིར་རོ། ། 8 ཡང་རང་ཉིད་མི་སྦག་པའི་ཕྱིར་ཁོས་རང་བཞིན་གྱིས་ཤི་བའམ་གཅན་གཟན་གྱིས་བསད་པའི་ཤ་ནི་བཟའ་མི་རུང་། བདག་ནི་ཡ་ཝཱེ་ཡིན། 9 བདག་གི་བཀའ་རྣམས་ཁྱད་དུ་བསད་པའི་རྐྱེན་གྱིས་རང་གི་སྡིག་པ་ཁུར་ནས་འཆི་བར་མི་འགྱུར་བའི་ཆེད་དུ་བསྲུང་དགོས། བདག་ནི་དེ་དག་དམ་པར་བྱེད་པའི་དཀོན་མཆོག་ཡ་ཝཱེ་ཡིན་པའོ། ། 10 དེ་ཡང་ཕྱི་མི་སུ་ཡིན་ཡང་རྫས་དམ་པ་རྣམས་བཟའ་མི་རུང་སྟེ། མཆོད་དཔོན་ཚང་གི་མགྲོན་པོའམ་གླ་པ་སུ་ཡིན་ཡང་རྫས་དམ་པ་ལས་བཟའ་མི་རུང་། 11 གལ་སྲིད་མཆོད་དཔོན་གྱིས་རང་གི་དངུལ་སྤྲད་ནས་ཉོས་པའི་མི་ཡིན་ན་དེས་རྫས་དམ་པ་བཟའ་རུང་བ་དང་། རང་ཁྱིམ་ནས་སྐྱེས་པ་དག་གིས་ཀྱང་དེའི་ཁ་ཟས་ལས་བཟའ་རུང་བ་ཡིན་ནོ། ། 12 གལ་སྲིད་མཆོད་དཔོན་གྱི་བུ་མོ་ཕྱི་མི་ཞིག་ལ་གཉེན་བསྒྲིགས་ན། དེས་འདེགས་མཆོད་ཀྱི་རྫས་དམ་པ་བཟའ་མི་རུང་བ་ཡིན། 13 ཅི་སྟེ་མཆོད་དཔོན་གྱི་བུ་མོ་ཡུགས་མོ་རུ་ལུས་པའམ་ཁྱོ་གས་བཟའ་འཐོར་བྱས་ནས། ཕྲུ་གུ་མེད་པར་གཞོན་དུས་དང་འདྲ་བར་ཕ་གཞིས་སུ་ཕྱིར་ལོག་ན། རང་གི་ཕ་ཡི་ཁ་ཟས་ལས་བཟའ་རུང་མོད། འོན་ཀྱང་ཕྱི་མི་སུ་ཡིན་ཡང་དེ་ལས་བཟའ་མི་རུང་ངོ་། ། 14 གལ་སྲིད་མི་ཞིག་གིས་མ་ཤེས་པར་རྫས་དམ་པ་ལས་ཟོས་ན། དེས་རྫས་དམ་པའི་ཁར་ལྔ་ཆ་གཅིག་བསྣན་ཏེ་མཆོད་དཔོན་ལ་སྤྲོད་དགོས། 15 ཡང་ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་ཕུལ་བའི་རྫས་དམ་པ་ནི་མཆོད་དཔོན་གྱིས་སྦག་མི་རུང་སྟེ། 16 དེ་བཞིན་བྱས་ན་ཁོ་རྣམས་ཀྱིས་རྫས་དམ་པ་ཟོས་ནས་རང་གིས་རང་ལ་ནག་ཉེས་འགེལ་བར་འགྱུར། ཅི་ལ་ཞེ་ན། བདག་ནི་དེ་རྣམས་དམ་པར་བྱེད་པའི་དཀོན་མཆོག་ཡ་ཝཱེ་ཡིན་ཞེས་པའོ་གསུངས་སོ། །

ཐུགས་སུ་ལྡན་པའི་མཆོད་པ།

17 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 18 ཁྱོད་ཀྱིས་ཨ་རོན་དང་ཁོའི་བུ་རྣམས་དང་། ཡེས་ར་ཨེལ་པ་ཐམས་ཅད་ལ་འདི་ལྟར་སྒོས་ཤིག ཡེས་ར་ཨེལ་གྱི་ཁྱིམ་རྒྱུད་དང་ཡེས་ར་ཨེལ་གྱི་ཁྲོད་དུ་གནས་པའི་བྱེས་པ་རྣམས་ལས་སུ་ཞིག་གིས་དཀོན་མཆོག་ཡ་ཝཱེ་ལ་སྦྱིན་སྲེག་གི་མཆོད་པ་འབུལ་ན། དམ་བཅས་པ་བཞིན་དུ་སྒྲུབ་པའམ་ཡིད་མོས་མཆོད་པ་གང་ཡིན་ཡང་། 19 སྐྱོན་གང་ཡང་མེད་པའི་བ་གླང་ཞིག་གམ། ཡང་ན་ཕོ་ལུག་དང་། ཡང་ན་ར་ཕོ་ཞིག་འབུལ་དགོས་ཤིང་། དེ་ལྟར་བྱས་ན་ཁྱོད་རྣམས་ད་གཟོད་ཁོང་གི་ཐུགས་སུ་ལྡན་པ་ཡིན། 20 སྐྱོན་དང་ལྡན་པ་གང་ཡིན་ཡང་འབུལ་མི་རུང་སྟེ། དེ་ལྟར་བྱས་ན་ཁོང་གི་ཐུགས་སུ་མི་ལྡན་པའི་ཕྱིར་རོ། ། 21 གལ་སྲིད་སུ་ཞིག་གིས་དམ་བཅས་པ་བཞིན་དུ་བསྒྲུབ་པའི་ཆེད་དུའམ། ཡིད་མོས་མཆོད་པ་རུ་བ་ཁྱུ་དང་ར་ལུག་གི་ཁྱུ་ནས་དཀོན་མཆོག་ཡ་ཝཱེ་ལ་ཞི་བདེའི་མཆོད་པ་འབུལ་ན། ཁོང་གི་ཐུགས་སུ་ལྡན་པའི་ཕྱིར་མཆོད་པ་དེ་ནི་ནད་མེད་པ་དང་སྐྱོན་གང་ཡང་མེད་པ་ཞིག་ཡིན་དགོས། 22 ལོང་བའམ། ཞ་བོའམ། སུག་རྡུམ་མམ། ཤ་མཛེར་ཅན་དང་རྔོ་ཅན་ནམ། རྨ་ཅན་བཅས་གང་ཡིན་ཡང་དཀོན་མཆོག་ཡ་ཝཱེ་ལ་འབུལ་མི་རུང་སྟེ། མཆོད་ཁྲིའི་སྟེང་དུ་དཀོན་མཆོག་ཡ་ཝཱེ་ལ་མེ་མཆོད་དུ་འབུལ་བར་མི་རིགས་སོ། ། 23 བ་གླང་ངམ་ལུ་གུ་གང་ཡིན་ཡང་། སུག་པ་གཅིག་རིང་དྲགས་པའམ་ཐུང་དྲགས་ན། དེ་ནི་ཡིད་མོས་མཆོད་པ་འབའ་ཞིག་ཏུ་འབུལ་རུང་བ་ཡིན་ལ། དམ་བཅས་པ་བཞིན་དུ་བསྒྲུབ་པའི་ཆེད་དུ་ཡིན་ན་དེ་ནི་ཐུགས་ལ་མི་ལྡན་ནོ། ། 24 ཡང་རླིག་འབྲས་བསྣད་པའམ། བརྫིས་པའམ། གཤགས་པའམ། བཅད་པ་སོགས་གང་ཡིན་ཡང་དཀོན་མཆོག་ཡ་ཝཱེ་ལ་འབུལ་མི་རུང་ཞིང་། ཁྱོད་ཅག་གི་ཡུལ་དུ་དེ་ལྟ་བུ་བྱེད་མི་རུང་ངོ་། ། 25 ཕྱི་མིའི་ལག་ནས་ཐོབ་པའི་སྲོག་ཆགས་དེའི་རིགས་གང་དང་གང་ཡིན་ཡང་། ཁྱོད་རྣམས་ཀྱི་དཀོན་མཆོག་གི་ཞལ་ཟས་སུ་འབུལ་མི་རུང་། ཅི་ལ་ཞེ་ན། དེ་དག་ལ་ཡན་ལག་མི་ཚང་བ་དང་སྐྱོན་ཡོད་པས། ཁྱོད་རྣམས་ཀྱི་ཕྱིར་དེ་དག་ཐུགས་སུ་ལྡན་པར་མི་འགྱུར་བས་སོ་ཞེས་པའོ་གསུངས་སོ།།

26 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 27 བཙས་མ་ཐག་གི་བ་ཕྲུག་དང་། ལུ་གུའམ། རེའུ་བཅས་ནི་ཉིན་བདུན་ལ་མ་དང་མཉམ་དུ་འདུག་དགོས་ལ། ཉིན་བརྒྱད་པ་ནས་བཟུང་སྟེ་མེ་མཆོད་ཀྱི་མཆོད་པ་བྱས་ནས་དཀོན་མཆོག་ཡ་ཝཱེ་ལ་འབུལ་རུང་བ་དང་། དེ་ནི་ཁོང་གི་ཐུགས་སུ་ལྡན་པ་ཡིན། 28 བ་གླང་དང་ར་ལུག་གང་ཡིན་ཡང་། དེ་དང་དེའི་ཕྲུ་གུ་གཉིས་ཉིན་གཅིག་ལ་བཤའ་མི་རུང་བ་དང་། 29 ཁྱོད་རྣམས་ཀྱིས་དམར་མཆོད་བཤས་ནས་དཀོན་མཆོག་ཡ་ཝཱེ་ལ་གཏང་རག་གི་མཆོད་པ་འབུལ་བའི་ཚེ། ཁྱོད་ཅག་གིས་ཁོང་གི་ཐུགས་སུ་ལྡན་པ་ཞིག་འབུལ་དགོས་སོ། ། 30 དེ་ནི་ཉིན་དེ་རང་དུ་བཟའ་དགོས་པ་དང་། ཞོགས་པའི་བར་དུ་ཅི་ཡང་ལུས་སུ་འཇུག་མི་རུང་། བདག་ནི་ཡ་ཝཱེ་ཡིན་ནོ། ། 31 ཁྱོད་རྣམས་ཀྱིས་བདག་གི་བཀའ་རྣམས་བསྲུངས་ནས་དེ་བཞིན་དུ་བསྒྲུབ་དགོས། བདག་ནི་ཡ་ཝཱེ་ཡིན་ནོ། ། 32 བདག་གི་མཚན་དམ་པ་ཁྱད་དུ་མ་གསོད་ཅིག བདག་ནི་ཡེས་ར་ཨེལ་པ་རྣམས་ཀྱི་ཁྲོད་དུ་དམ་པར་བཀུར་ཞིང་། བདག་ནི་ཁྱོད་ཅག་དམ་པར་བཟོ་མཁན་དཀོན་མཆོག་ཡ་ཝཱེ་ཡིན་ལ། 33 ཁྱོད་ཅག་གི་དཀོན་མཆོག་ཡིན་པའི་ཆེད་དུ། ཁྱོད་རྣམས་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་འོངས་པ་དང་། བདག་ནི་ཡ་ཝཱེ་ཡིན་ནོ་ཞེས་གསུངས་སོ། །

ལེའུ་ཉེར་གསུམ་པ།

དཀོན་མཆོག་ཡ་ཝཱེའི་དུས་ཆེན།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག གཤམ་དུ་བཀོད་པ་ནི་བདག་གི་དུས་ཆེན་རྣམས་ཏེ། ཁྱོད་རྣམས་ཀྱིས་དམ་པའི་འདུ་འཛོམས་སུ་ཁྱབ་བསྒྲགས་བྱེད་དགོས་པའི་བདག་གི་དུས་ཆེན་རྣམས་ཡིན་ནོ། །

ངལ་གསོ་བའི་ཉིན་མོ།

3 ཉིན་དྲུག་གི་རིང་ལ་ལས་ཀ་བྱེད་ཅིང་ཉིན་བདུན་པ་ནི་ངལ་གསོ་ཡོངས་སུ་རྫོགས་པའི་ཉིན་མོ་ཡིན་ལ། འདུ་འཛོམས་དམ་པ་ཡོད་དགོས་ཏེ་ལས་ཀ་གང་ཡང་བྱེད་མི་རུང་། དེ་ནི་ཁྱོད་རྣམས་ཀྱི་སྡོད་གནས་ཐམས་ཅད་དུ་དཀོན་མཆོག་ཡ་ཝཱེའི་ཕྱིར་བསྲུང་དགོས་པའི་ངལ་གསོ་བའི་ཉིན་མོ་ཡིན་ནོ། །

པེ་སག་གི་དུས་ཆེན་དང་སྐྱུར་མེད་བག་ལེབ་ཀྱི་དུས་ཆེན།

4 གཤམ་དུ་བཀོད་པ་ནི་ཁྱོད་ཅག་གིས་དུས་ལྟར་འདུ་འཛོམས་དམ་པ་རུ་བསྒྲག་དགོས་པའི་དཀོན་མཆོག་ཡ་ཝཱེའི་དུས་ཆེན་རྣམས་ཡིན་ནོ། ། 5 ཟླ་བ་དང་པོའི་ཚེས་བཅུ་བཞི་*ཡི་ས་སྲོས་ཀྱི་དུས་ནི་དཀོན་མཆོག་ཡ་ཝཱེའི་པེ་སག་གི་དུས་ཆེན་ཡིན། 6 ཟླ་བ་དེའི་ཚེས་བཅོ་ལྔ་ནི་དཀོན་མཆོག་ཡ་ཝཱེའི་ཕྱིར་སྲུང་བའི་སྐྱུར་མེད་བག་ལེབ་ཀྱི་དུས་ཆེན་ཡིན་ཏེ། ཁྱོད་ཅག་གིས་ཉིན་བདུན་གྱི་རིང་ལ་སྐྱུར་མེད་བག་ལེབ་བཟའ་དགོས། 7 ཉིན་དང་པོར་འདུ་འཛོམས་དམ་པ་ཡོད་དགོས་ཤིང་རྒྱུན་ལྡན་གྱི་ལས་ཀ་གང་ཡང་བྱེད་མི་རུང་། 8 འོན་ཀྱང་དཀོན་མཆོག་ཡ་ཝཱེ་ལ་ཉིན་བདུན་གྱི་རིང་མེ་མཆོད་འབུལ་དགོས། ཉིན་བདུན་པར་འདུ་འཛོམས་དམ་པ་ཡོད་དགོས་ལ། རྒྱུན་ལྡན་གྱི་ལས་ཀ་གང་ཡང་བྱེད་མི་རུང་ཞེས་པའོ་གསུངས་སོ། །

ཐོག་ཕུད་དུས་ཆེན།

9 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 10 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག ཁྱོད་རྣམས་བདག་གིས་ཁྱོད་ཅག་ལ་གནང་བའི་ཡུལ་དུ་སླེབས་ནས་ལོ་ཏོག་བསྡུ་བའི་ཚེ། ཐོག་ཕུད་ལོ་ཏོག་གི་ཚར་ཕོན་གཅིག་ཁྱེར་འོངས་ཏེ་མཆོད་དཔོན་ལ་སྤྲོད་དགོས། 11 ཁྱོད་རྣམས་ཁོང་གི་ཐུགས་སུ་ལྡན་པའི་ཕྱིར་དུ། མཆོད་དཔོན་གྱིས་ཚར་ཕོན་དེ་དཀོན་མཆོག་ཡ་ཝཱེའི་དྲུང་དུ་ཕར་གཡོ་ཚུར་གཡོ་བྱེད་ཅིང་། ངལ་གསོ་ཉིན་མོའི་ཕྱི་ཉིན་མཆོད་དཔོན་གྱིས་དེ་གཡོ་བར་བྱེད་དགོས། 12 ཚར་ཕོན་གཡོ་བའི་ཉིན་མོར་ཁྱོད་རྣམས་ཀྱིས་ལོ་གཅིག་ཅན་གྱི་ལུ་གུ་ཕོ་སྐྱོན་མེད་པ་ཞིག་དཀོན་མཆོག་ཡ་ཝཱེ་ལ་སྦྱིན་སྲེག་ཏུ་འབུལ་དགོས། 13 དེ་དང་མཉམ་དུ་འབུལ་བའི་འབྲུ་མཆོད་ནི་སྣུམ་བསྲེས་གྲོ་ཞིབ་ཨེ་ཕཱ་ཡི་བཅུ་ཆ་གཉིས་ཡིན་ཏེ། དཀོན་མཆོག་ཡ་ཝཱེ་ལ་འབུལ་བའི་དྲི་ཞིམ་མེ་མཆོད་ཡིན་པ་དང་། དེ་དང་མཉམ་དུ་འབུལ་བའི་སྐྱེམས་མཆོད་ནི་རྒུན་ཆང་རྫ་བུམ་གྱི་བཞི་ཆ་གཅིག་ཡིན་ནོ། ། 14 བག་ལེབ་དང་འབྲུ་རྔོས་མའམ། སྙེ་མ་གསར་པ་བཅས་གང་ཡིན་ཡང་། ཁྱོད་རྣམས་ཀྱིས་མཆོད་པ་འདི་རྣམས་ཁྱེར་འོངས་ནས་ཁྱོད་ཅག་གི་དཀོན་མཆོག་ལ་འབུལ་བའི་ཉིན་མོའི་བར་དུ་བཟའ་མི་རུང་སྟེ། ཁྱོད་རྣམས་ཀྱི་སྡོད་གནས་ཐམས་ཅད་དུ། འདི་ནི་ཁྱོད་ཅག་གི་མི་རབས་ནས་མི་རབས་བར་དུས་གཏན་གྱི་སྒྲིག་ཁྲིམས་ཡིན་དགོས་སོ། །

བདུན་ཕྲག་རྣམས་ཀྱི་དུས་ཆེན།

15 དེ་ཡང་ཁྱོད་རྣམས་ཀྱིས་རང་ཉིད་ཀྱི་ཕྱིར་ངལ་གསོ་ཉིན་མོའི་ཕྱི་ཉིན་ཏེ། འབྲུ་རིགས་ཀྱི་ཚར་ཕོན་དེ་གཡོབ་མཆོད་དུ་ཕུལ་བའི་ཉིན་མོ་དེ་ནས་བཟུང་། ངལ་གསོ་བའི་ཉིན་མོ་བདུན་ཏག་ཏག་བགྲང་དགོས་ལ། 16 ངལ་གསོ་བའི་ཉིན་མོ་ཨང་བདུན་པའི་ཕྱི་ཉིན་ཏེ་བསྡོམས་པས་ཉིན་ལྔ་བཅུ་ཡིན་ལ། ཁྱོད་རྣམས་ཀྱིས་འབྲུ་མཆོད་གསར་པ་ཞིག་དཀོན་མཆོག་ཡ་ཝཱེ་ལ་ཕུལ་ཞིག 17 ཁྱོད་ཅག་གི་སྡོད་གནས་དག་ལས་གྲོ་ཞིབ་བྲེའི་བཅུ་ཆ་གཉིས་བླངས་ཏེ། གཡོབ་མཆོད་ཀྱི་བག་ལེབ་སྐྱུར་མ་གཉིས་བསྲེགས་ནས། དཀོན་མཆོག་ཡ་ཝཱེ་ལ་ཐོག་ཕུད་ཀྱི་ལོ་ཏོག་འབུལ་དགོས། 18 ཡང་ལོ་གཅིག་ཅན་གྱི་ལུ་གུ་ཕོ་སྐྱོན་མེད་པ་བདུན་དང་། སྒོ་ཕྱུགས་ལས་གླང་ཐུག་གཅིག་དང་ལུག་ཐུག་གཉིས་བཅས་བག་ལེབ་དང་མཉམ་དུ་འབུལ་དགོས། དེ་དག་ནི་འབྲུ་མཆོད་དང་སྐྱེམས་མཆོད་མཉམ་དུ་དཀོན་མཆོག་ཡ་ཝཱེ་ལ་སྦྱིན་སྲེག་ཏུ་འབུལ་བ་དང་། དཀོན་མཆོག་ཡ་ཝཱེ་ལ་དྲི་ཞིམ་མེ་མཆོད་དུ་འབུལ་དགོས། 19 ཡང་ཁྱོད་རྣམས་ཀྱིས་ར་ཕོ་ཞིག་སྡིག་བཤགས་མཆོད་པ་དང་ལོ་གཅིག་ཅན་གྱི་ལུ་གུ་ཕོ་གཉིས་ཞི་བདེའི་མཆོད་པ་རུ་འབུལ་དགོས་པ་དང་། 20 མཆོད་དཔོན་གྱིས་དེ་རྣམས་དང་ལོ་ཏོག་གི་ཕུད་ཀྱིས་བཟོས་པའི་བག་ལེབ། ལུ་གུ་གཉིས་བཅས་མཉམ་དུ་དཀོན་མཆོག་ཡ་ཝཱེའི་དྲུང་དུ་ཕར་གཡོ་ཚུར་གཡོ་བྱས་ནས་གཡོབ་མཆོད་དུ་འབུལ་དགོས། འདི་རྣམས་ནི་དཀོན་མཆོག་ཡ་ཝཱེའི་རྫས་དམ་པ་ཡིན་པས་མཆོད་དཔོན་ལ་དབང་བ་ཡིན་ནོ། ། 21 ཉིན་མོ་དེར་ཁྱོད་ཅག་གིས་འདུ་འཛོམས་དམ་པ་ཡིན་པ་བསྒྲག་དགོས་ལ། རྒྱུན་ལྡན་གྱི་ལས་ཀ་གང་ཡང་བྱེད་མི་རུང་། ཁྱོད་ཅག་གི་སྡོད་གནས་ཐམས་ཅད་དུ། དེ་ནི་ཁྱོད་རྣམས་ཀྱི་མི་རབས་ནས་མི་རབས་བར་དུས་གཏན་གྱི་སྒྲིག་ཁྲིམས་ཡིན་དགོས་སོ། ། 22 ཁྱོད་རྣམས་ཀྱིས་རང་རང་གི་ས་ཞིང་ལས་ལོ་ཏོག་བསྡུ་བའི་ཚེ། ས་ཞིང་གི་གྲུ་ཟུར་བར་དུ་ཡོངས་སུ་བསྡུ་མི་རུང་། ལོ་ཏོག་སར་ལྷུང་བ་རྣམས་ཀྱང་བཏུ་མི་རུང་། དེ་ནི་དབུལ་པོ་དང་བྱེས་པ་དག་གི་ཕྱིར་དུ་འཇོག་དགོས། བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་ཞེས་པའོ་གསུངས་སོ། །

དུང་འབུད་དུས་ཆེན།

23 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 24 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག ཟླ་བ་བདུན་པའི་ཚེས་དང་པོ་ནི་ཁྱོད་རྣམས་ཀྱིས་ངལ་གསོ་ཡོངས་སུ་རྫོགས་པའི་ཉིན་མོ་རུ་བསྲུང་བ་དང་། རྗེས་དྲན་གྱི་དུང་བུས་ནས་འདུ་འཛོམས་དམ་པ་ཡོད་དགོས། 25 རྒྱུན་ལྡན་གྱི་ལས་ཀ་གང་ཡང་བྱེད་མི་རུང་བར་དཀོན་མཆོག་ཡ་ཝཱེ་ལ་མེ་མཆོད་འབུལ་དགོས་ཞེས་པའོ་གསུངས་སོ། །

སྡིག་པ་བཤགས་པའི་ཉིན་མོ།

26 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 27 ཟླ་བ་བདུན་པའི་ཚེས་བཅུ་ནི་སྡིག་པ་བཤགས་པའི་ཉིན་མོ་ཡིན་པས། ཁྱོད་རྣམས་ཀྱིས་འདུ་འཛོམས་དམ་པ་རོལ་ནས་རང་ཉིད་ཁྱད་དུ་གསོད་པ་དང་། དཀོན་མཆོག་ཡ་ཝཱེ་ལ་མེ་མཆོད་འབུལ་དགོས། 28 ཉིན་དེ་ལ་ལས་ཀ་གང་ཡང་བྱེད་མི་རུང་། ཅི་ལ་ཞེ་ན། ཉིན་དེ་ནི་སྡིག་བཤགས་ཉིན་མོ་ཡིན་པས་ཁྱོད་རྣམས་ཀྱིས་དཀོན་མཆོག་ཡ་ཝཱེའི་དྲུང་དུ་སྡིག་པ་བཤག་དགོས་པའི་ཕྱིར་རོ། ། 29 ཉིན་དེ་ལ་རང་ཉིད་ཁྱད་དུ་མི་གསོད་པ་ཐམས་ཅད་མི་མང་ཁྲོད་ནས་རྩ་མེད་དུ་གཏོང་ངེས་ཡིན། 30 ཉིན་དེ་ལ་ལས་ཀ་གང་རུང་བྱེད་མཁན་ཐམས་ཅད་ནི་བདག་གིས་རང་གི་མི་མང་ཁྲོད་ནས་འཇོམས་པར་བྱའོ། ། 31 ཁྱོད་རྣམས་ཀྱིས་ལས་ཀ་གང་ཡང་བྱེད་མི་རུང་། དེ་ནི་ཁྱོད་ཅག་སྡོད་སའི་ཡུལ་ཐམས་ཅད་དུ། ཁྱོད་རྣམས་ལ་མི་རབས་ནས་མི་རབས་བར་དུས་གཏན་གྱི་སྒྲིག་ཁྲིམས་ཡིན་དགོས། 32 ཉིན་དེ་ནི་ཁྱོད་རྣམས་ཀྱིས་ངལ་གསོ་ཡོངས་སུ་རྫོགས་པའི་ཉིན་མོ་རུ་བསྲུང་བ་དང་། རང་ཉིད་ཁྱད་དུ་གསོད་དགོས། ཟླ་བ་དེའི་ཚེས་དགུ་ཡི་དགོང་མོ་ནས་ཕྱི་ཉིན་དགོང་མོའི་བར་དུ་ངལ་གསོ་བའི་ཉིན་མོ་རུ་བསྲུང་དགོས་ཞེས་གསུངས་སོ། །

སྤྱིལ་བུའི་དུས་ཆེན།

33 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 34 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག ཟླ་བ་བདུན་པའི་ཚེས་བཅོ་ལྔ་ནི་སྤྱིལ་བུའི་དུས་ཆེན་ཡིན་པ་དང་། དཀོན་མཆོག་ཡ་ཝཱེའི་ཕྱིར་དུ་ཉིན་བདུན་གྱི་རིང་ལ་དུས་ཆེན་འདིར་རོལ་དགོས། 35 ཉིན་དང་པོར་འདུ་འཛོམས་དམ་པ་ཡོད་དགོས་ལ། རྒྱུན་ལྡན་གྱི་ལས་ཀ་གང་ཡང་བྱེད་མི་རུང་། 36 ཉིན་བདུན་གྱི་རིང་དཀོན་མཆོག་ཡ་ཝཱེ་ལ་མེ་མཆོད་འབུལ་དགོས། ཉིན་བརྒྱད་པར་འདུ་འཛོམས་དམ་པ་བསྲུང་བ་དང་། དཀོན་མཆོག་ཡ་ཝཱེ་ལ་མེ་མཆོད་འབུལ་དགོས། དེ་ནི་འདུ་འཛོམས་དམ་ནན་ཡིན་པས་རྒྱུན་ལྡན་གྱི་ལས་ཀ་གང་ཡང་བྱེད་མི་རུང་ངོ་། ། 37 དེ་ནི་དཀོན་མཆོག་ཡ་ཝཱེའི་དུས་ཆེན་རྣམས་ཡིན་ཏེ། ཁྱོད་རྣམས་ཀྱིས་འདུ་འཛོམས་དམ་པར་བསྒྲག་དགོས་པའི་དུས་ཆེན་ཡིན་ཞིང་། མེ་མཆོད་དེ་སྦྱིན་སྲེག་གི་མཆོད་པ་དང་འབྲུ་མཆོད། དམར་མཆོད། སྐྱེམས་མཆོད་རྣམས་ཉིན་རེའི་གཏན་འཁེལ་བཞིན་དཀོན་མཆོག་ཡ་ཝཱེ་ལ་འབུལ་དགོས་པ་ཡིན་ནོ། ། 38 གཞན་ཡང་དཀོན་མཆོག་ཡ་ཝཱེ་ལ་ངལ་གསོ་བའི་ཉིན་མོ་དང་། ཁྱོད་ཚོས་དཀོན་མཆོག་ཡ་ཝཱེ་ལ་འབུལ་བའི་མཆོད་རྫས་རྣམས་དང་། དམ་བཅའི་མཆོད་པ་ཐམས་ཅད་དང་། ཡིད་མོས་པའི་མཆོད་པ་ཐམས་ཅད་བཅས་ཡོད་པའོ། ། 39 དེ་ལས་གཞན་ཟླ་བ་བདུན་པའི་ཚེས་བཅོ་ལྔ་ཏག་ཏག་སྟེ། ཁྱོད་རྣམས་ཀྱིས་ས་ཞིང་ནས་ལོ་ཏོག་བསྡུས་པའི་རྗེས་སུ། ཉིན་བདུན་རིང་དཀོན་མཆོག་ཡ་ཝཱེའི་དུས་ཆེན་རོལ་དགོས། ཉིན་དང་པོ་དེ་ངལ་གསོ་ཡོངས་སུ་རྫོགས་པའི་ཉིན་མོ་ཡིན་པ་དང་། ཉིན་བརྒྱད་པ་དེ་ཡང་ངལ་གསོ་ཡོངས་སུ་རྫོགས་པའི་ཉིན་མོ་ཡིན་ནོ། ། 40 ཉིན་དང་པོ་ལ། ཁྱོད་རྣམས་ཀྱིས་ཕུལ་དུ་བྱུང་བའི་ལྗོན་ཤིང་གི་འབྲས་བུ་དང་། ཏ་ལའི་ཤིང་གི་ཡལ་ག་དང་། ལྗོན་ཤིང་ལོ་མ་སྟུག་པོ་ཅན་གྱི་ཡལ་ག་དང་། ཆུ་བོ་འགྲམ་གྱི་ལྕང་མའི་ཡལ་ག་བཅས་ཁྱེར་ནས། ཁྱོད་རྣམས་ཀྱིས་རང་གི་དཀོན་མཆོག་ཡ་ཝཱེའི་སྤྱན་སྔར་ཉིན་བདུན་གྱི་རིང་ལ་དགའ་མགུ་ཡི་རང་བྱེད་དགོས། 41 ལོ་རེ་བཞིན་དུ་ཉིན་བདུན་གྱི་རིང་ལ་ཁྱོད་རྣམས་ཀྱིས་དཀོན་མཆོག་ཡ་ཝཱེའི་དུས་ཆེན་རོལ་ཞིག ཁྱོད་ཅག་གིས་ཟླ་བ་བདུན་པར་རོལ་བའི་དུས་ཆེན་དེ་ནི་མི་རབས་ནས་མི་རབས་བར་དུས་གཏན་གྱི་སྒྲིག་ཁྲིམས་ཡིན་དགོས། 42 ཁྱོད་རྣམས་སྤྱིལ་བུའི་ནང་དུ་ཉིན་བདུན་ལ་འདུག་དགོས་ཤིང་། ཡེས་ར་ཨེལ་གྱི་གཞིས་སྐྱེས་ཐམས་ཅད་ཀྱང་སྤྱིལ་བུའི་ནང་དུ་འདུག་དགོས་སོ། ། 43 གང་ལ་ཞེ་ན། བདག་གིས་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་པའི་དུས་སུ། དེ་དག་སྤྱིལ་བུའི་ནང་འདུག་ཏུ་བཅུག་པ་དེ་ཁྱོད་རྣམས་ཀྱི་མི་རབས་ནས་མི་རབས་བར་ཤེས་སུ་འཇུག་པའི་ཕྱིར་རོ། །བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་ཞེས་པའོ་གསུངས་སོ། ། 44 དེ་ནས་མོ་ཤེ་ཡིས་དཀོན་མཆོག་ཡ་ཝཱེའི་དུས་ཆེན་དག་ཡེས་ར་ཨེལ་པ་རྣམས་ལ་གསལ་བསྒྲགས་བྱས་སོ། །

ལེའུ་ཉེར་བཞི་པ།

སྒྲོན་མེ་རྣམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག འོད་ཀྱི་ཆེད་དུ་སྐྱུ་རུ་ཤིང་ལས་བརྡུངས་པའི་སྣུམ་དྭངས་མ་དེ་འཁྱེར་ཡོང་དགོས། དེ་ནི་སྒྲོན་མེ་རྟག་ཏུ་འབར་བའི་ཕྱིར་ཡིན། 3 མཇལ་འཕྲད་གུར་མཆོག་ནང་གི་དཔང་མཛད་ཤུར་སྒམ་གྱི་ཡོལ་བའི་ཕྱི་ལོགས་སུ། ཨ་རོན་གྱིས་མཚན་མོ་ནས་ཞོགས་པའི་བར་དུ། དཀོན་མཆོག་ཡ་ཝཱེའི་སྤྱན་སྔར་སྒྲོན་མེ་དེར་རྒྱུན་དུ་བདག་བྱེད་དགོས། དེ་ནི་ཁྱོད་རྣམས་ཀྱི་མི་རབས་ནས་མི་རབས་བར་དུས་གཏན་གྱི་སྒྲིག་ཁྲིམས་སུ་ཆགས་དགོས། 4 ཁོས་དཀོན་མཆོག་ཡ་ཝཱེའི་སྤྱན་སྔར་རྟག་ཏུ་གསེར་བཙོ་མའི་སྒྲོན་སྟེགས་སྟེང་གི་སྒྲོན་མེ་ལ་བདག་བྱེད་དགོས་སོ། །

གུར་མཆོག་ནང་གི་བག་ལེབ།

5 དེ་ནས་ཁྱོད་ཀྱིས་གྲོ་ཞིབ་བླངས་ནས་བག་ལེབ་བཅུ་གཉིས་བསྲེག་དགོས་པ་དང་། བག་ལེབ་རེ་རེ་ཨེ་ཕཱ་ཡི་བཅུ་ཆ་གཉིས་རེས་བསྲེག་དགོས། 6 དེ་ནས་བག་ལེབ་དྲུག་རེ་བྱས་ནས་གྲལ་གཉིས་སུ་བསྒྲིགས་ཏེ། དཀོན་མཆོག་ཡ་ཝཱེའི་སྤྱན་སྔར་གསེར་བཙོ་མའི་སྒྲོག་ཙེ་སྟེང་དུ་བཤམ་དགོས་ལ། 7 གྲལ་རེའི་བག་ལེབ་སྟེང་དུ་སྤོས་དཀར་སླད་མེད་གཏོར་བ་དང་། དྲན་རྟེན་བྱས་ནས་དཀོན་མཆོག་ཡ་ཝཱེ་ལ་ཞལ་ཟས་ཀྱི་མེ་མཆོད་དུ་འབུལ་དགོས། 8 ངལ་གསོ་བའི་ཉིན་མོ་རེ་རེ་ལ་ཨ་རོན་གྱིས་དཀོན་མཆོག་ཡ་ཝཱེའི་སྤྱན་སྔར་བག་ལེབ་ཆད་མེད་དུ་བཤམ་དགོས། དེ་ནི་ཡེས་ར་ཨེལ་པ་རྣམས་ཀྱི་དུས་གཏན་གྱི་ཁ་ཆད་ཅིག་ཡིན། 9 བག་ལེབ་དེ་ནི་ཨ་རོན་དང་ཁོའི་བུ་རྣམས་ལ་དབང་བ་དང་། ཁོ་ཚོས་དེ་དག་གནས་དམ་པ་རུ་བཟའ་དགོས། ཅིའི་ཕྱིར་ཞེ་ན། དེ་ནི་དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་ལས་ཀུན་ལས་དམ་པ་ཡིན་པ་དང་། དུས་གཏན་དུ་ཁོང་ལ་དབང་བའི་སྐལ་ཡིན་ཞེས་གསུངས་སོ། །

སྐུར་བ་འདེབས་མཁན་ལ་ཉེས་ཆད་གཅོད་པ།

10 དེ་ཡང་ཡེས་ར་ཨེལ་གྱི་བུད་མེད་ཅིག་ལ་བུ་ཞིག་ཡོད་པ་དེའི་ཕ་ནི་ཨེ་ཅིབ་པ་ཡིན་ལ། ཁོ་རང་ཡེས་ར་ཨེལ་པ་རྣམས་ཀྱི་ཁྲོད་དུ་སོང་ནས། ཡེས་ར་ཨེལ་གྱི་བུད་མེད་ཀྱི་བུ་དེ་དང་ཡེས་ར་ཨེལ་པ་ཞིག་སྒར་ནང་དུ་རྩོད་པ་བྱས་པ་དང་། 11 ཡེས་ར་ཨེལ་གྱི་བུད་མེད་ཀྱི་བུ་ཡིས་མཚན་*དམ་པར་དམོད་མོ་དང་བཅས་སྐུར་བ་བཏབ་པས། དེ་དག་གིས་མི་དེ་མོ་ཤེའི་དྲུང་དུ་ཁྲིད། ཁོའི་མ་ཡི་མིང་ལ་ཤེ་ལོ་མིད་ཅེས་བྱ་ཞིང་། དཱན་ཚོ་པའི་དི་པཱ་རེ་བྱ་བའི་བུ་མོ་ཡིན་ནོ། ། 12 དཀོན་མཆོག་ཡ་ཝཱེའི་བཀའ་གསལ་པོར་རྟོགས་ཕྱིར་ཁོ་ཚོས་མི་དེ་བཙོན་དུ་བཀག་པའོ། །

13 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 14 དམོད་མོ་འདེབས་མཁན་དེ་སྒར་གྱི་ཕྱི་རོལ་ཏུ་ཁྲིད་ཅིག དེ་ཐོས་པའི་མི་ཐམས་ཅད་ཀྱིས་ལག་པ་ཁོའི་མགོ་ལ་བཞག་ནས་མི་ཚོགས་ཧྲིལ་པོས་ཁོ་རང་རྡོ་རུབ་བཏང་ནས་གསོད་དགོས། 15 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག སུ་ཞིག་གིས་རང་གི་དཀོན་མཆོག་ལ་དམོད་པར་བྱས་ན། དེས་རང་གི་སྡིག་པ་འཁུར་དགོས། 16 སུ་ཞིག་གིས་དཀོན་མཆོག་ཡ་ཝཱེའི་མཚན་ལ་སྐུར་བ་བཏབ་ན། དེ་ནི་ཅིས་ཀྱང་སྲོག་དང་འཕྲལ་དགོས་པ་དང་། མི་ཚོགས་ཧྲིལ་པོས་ཁོ་རང་རྡོ་རུབ་བཏང་ནས་གསོད་དགོས། བྱེས་པའམ་གཞིས་སྐྱེས་གང་ཡིན་ཡང་། ཁོས་དམ་པའི་མཚན་ལ་སྐུར་བ་འདེབས་དུས་སྲོག་དང་འཕྲལ་དགོས་སོ། ། 17 མི་གསོད་མཁན་ནི་ངེས་པར་སྲོག་དང་འཕྲལ་དགོས། 18 ཕྱུགས་ཟོག་གསོད་མཁན་གྱིས་དེའི་སྐྱིན་ཚབ་ལ་ཕྱུགས་ཟོག་སྤྲད་ནས། སྲོག་ཚབ་སྲོག་གིས་འཇལ་དགོས། 19 སུ་ཞིག་གིས་ཁྱིམ་མཚེས་ལ་གནོད་བསྐྱལ་ན། མི་དེས་བྱས་པ་བཞིན་དུ་ཁོ་ལའང་དེ་ལྟར་བྱེད་དགོས་པ་འདི་ལྟ་སྟེ། 20 བཅགས་པའི་ལན་དུ་བཅགས་པ་དང་། མིག་ལ་མིག་ལན་དང་སོ་ལ་སོ་ལན་འཇལ་དགོས། མི་དེས་ཇི་ལྟར་མི་གཞན་ཞིག་དབང་བོ་སྐྱོན་ཅན་དུ་བཟོས་ན། ཁོ་ལའང་དེ་བཞིན་བྱེད་དགོས། 21 ཕྱུགས་ཟོག་གསོད་མཁན་གྱིས་དེའི་སྐྱིན་ཚབ་ལ་ཕྱུགས་ཟོག་འཇལ་དགོས་པ་དང་། མི་གསོད་མཁན་ལ་སྲོག་ཆད་གཅོད་དགོས། 22 བྱེས་པའམ་གཞིས་སྐྱེས་གང་ཡིན་ཡང་ཁྲིམས་སྲོལ་གཅིག་ཡིན་དགོས། ཅི་ལ་ཞེ་ན། བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་ཞེས་པའོ་གསུངས་སོ།། 23 དེ་ནས་མོ་ཤེ་ཡིས་ཡེས་ར་ཨེལ་པ་རྣམས་ལ་བཀའ་བསྒོས་ཤིང་། ཁོ་རྣམས་ཀྱིས་དམོད་མོ་འདེབས་མཁན་དེ་སྒར་གྱི་ཕྱི་རོལ་ཏུ་ཁྲིད་དེ་རྡོ་རུབ་བཏང་ནས་བསད་དོ། །ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེས་མོ་ཤེ་ལ་བསྩལ་པའི་བཀའ་བཞིན་དུ་བསྒྲུབས་པའོ། །

ལེའུ་ཉེར་ལྔ་པ།

ངལ་གསོ་བའི་ལོ།

1 དེ་ཡང་དཀོན་མཆོག་ཡ་ཝཱེས་རི་བོ་སི་ནཱའི་སྟེང་དུ་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག ཁྱོད་རྣམས་བདག་གིས་ཁྱོད་ཅག་ལ་སྦྱིན་པའི་ཡུལ་དུ་སླེབས་པའི་ཚེ། དཀོན་མཆོག་ཡ་ཝཱེའི་ཕྱིར་དུ་ས་གཞིས་ངལ་གསོ་བྱེད་དགོས། 3 ཁྱོད་རྣམས་ཀྱིས་ལོ་དྲུག་གི་རིང་ཞིང་ལ་ས་བོན་འདེབས་པ་དང་། ལོ་དྲུག་གི་རིང་རྒུན་འབྲུམ་ར་བར་འབྲེག་བཅོས་བྱས་ནས་ས་ཞིང་གི་ལོ་ཏོག་བསྡུ་དགོས། 4 ལོ་བདུན་པར་ས་གཞིས་ངལ་གསོ་ཡོངས་སུ་རྫོགས་པ་བྱས་ཏེ། དཀོན་མཆོག་ཡ་ཝཱེའི་ཕྱིར་ངལ་གསོ་བྱེད་དགོས། ཁྱོད་རྣམས་ཀྱིས་ས་ཞིང་འདེབས་མི་རུང་ལ། རྒུན་འབྲུམ་ར་བར་འབྲེག་བཅོས་ཀྱང་བྱེད་མི་རུང་ངོ་། ། 5 རང་བཞིན་དུ་སྐྱེས་པའི་ལོ་ཏོག་བསྡུ་མི་རུང་ལ། འབྲེག་བཅོས་མ་བྱས་པའི་རྒུན་འབྲུམ་ཤིང་གི་རྒུན་འབྲུམ་ཡང་བསྡུ་མི་འོས། ལོ་དེར་ས་གཞིས་ངལ་གསོ་ཡོངས་སུ་རྫོགས་པ་བྱེད་དགོས་སོ། ། 6 ངལ་གསོའི་ལོར་ས་ཞིང་ལས་སྐྱེས་པ་དེ་ནི་ཁྱོད་དང་ཁྱོད་ཀྱི་གཡོག་པོ་གཡོག་མོ་དང་། གླ་པ་དང་ཁྱོད་དང་མཉམ་དུ་སྡོད་པའི་བྱེས་པ་བཅས་ཀྱི་ཁ་ཟས་ཡིན། 7 ལོ་ཏོག་ཐམས་ཅད་ནི་ཁྱོད་ཀྱི་ཕྱུགས་ཟོག་དང་ཡུལ་དེར་ཡོད་པའི་རི་དྭགས་ཀྱི་ཁ་ཟས་ཀྱང་ཡིན་ནོ། །

དགའ་སྟོན་གྱི་ལོ།

8 ཁྱོད་ཀྱིས་ངལ་གསོའི་ལོ་བདུན་བརྩི་དགོས་པ་སྟེ། ལོ་བདུན་ནི་ཐེངས་བདུན་ཡིན་པས། ཁྱོན་བསྡོམས་ལོ་བཞི་བཅུ་ཞེ་དགུ་ཡིན། 9 ཟླ་བ་བདུན་པའི་ཚེས་བཅུ་པར་ཁྱོད་ཀྱིས་རྭ་དུང་སྐད་ཆེན་པོ་འབུད་དགོས། དེ་ནི་སྡིག་བཤགས་ཉིན་མོ་ཡིན་ལ་ཁྱོད་ཀྱིས་ཡུལ་ཐམས་ཅད་ནས་རྭ་དུང་འབུད་དགོས། 10 ཁྱོད་ཅག་གིས་ལོ་ལྔ་བཅུ་པ་ནི་ལོ་དམ་པ་རུ་བརྩི་བ་དང་། ཡུལ་ཐམས་ཅད་དུ་མི་ཀུན་ལ་རང་དབང་ཡིན་པར་སྒྲོགས་ཤིག དེ་ནི་ཁྱོད་ཅག་གི་དོན་དུ་དགའ་སྟོན་གྱི་ལོ་ཡིན་པས། མི་རེ་རེ་ཕྱིར་ཕ་གཞིས་སུ་ལོག་པ་དང་། མི་རེ་རེ་རང་རང་གི་ཁྱིམ་རྒྱུད་དུ་ལོག་པར་རིགས་སོ། ། 11 ལོ་ལྔ་བཅུ་པ་ནི་ཁྱོད་རྣམས་ཀྱི་དགའ་སྟོན་གྱི་ལོ་རུ་བརྩི་དགོས་ལ། ས་ཞིང་འདེབས་མི་རུང་བ་དང་རང་བཞིན་གྱིས་སྐྱེས་པའི་ལོ་ཏོག་བསྡུ་མི་འོས་ལ། འབྲེག་བཅོས་མ་བྱས་པའི་རྒུན་འབྲུམ་ཤིང་གི་རྒུན་འབྲུམ་ཡང་བསྡུ་མི་རུང་། 12 ཅིའི་ཕྱིར་ཞེ་ན། དེ་ནི་དགའ་སྟོན་གྱི་ལོ་སྟེ་ཁྱོད་རྣམས་ཀྱི་ལོ་དམ་པ་ཡིན་ཞིང་། ས་ཞིང་དུ་སྐྱེས་པའི་ལོ་ཏོག་རྣམས་བཟའ་དགོས་པའོ། ། 13 དགའ་སྟོན་གྱི་ལོ་འདིར་ཁྱོད་ཚོ་མི་རེ་རེ་ཕ་གཞིས་སུ་ཕྱིར་ལོག་དགོས་པ་དང་། 14 ཁྱོད་ཀྱིས་ཁྱིམ་མཚེས་ལ་གང་ཞིག་བཙོང་བའམ། ཡང་ན་ཁྱིམ་མཚེས་ཀྱི་ལག་ནས་ཅི་ཞིག་ཉོས་ན་ཕན་ཚུན་ལ་མགོ་སྐོར་གཏོང་མི་རུང་། 15 ཁྱོད་ཀྱིས་དགའ་སྟོན་གྱི་ལོ་ནས་བཟུང་སྟེ། ལོ་དེ་དག་གི་གྲངས་བཞིན་དུ་ཁྱིམ་མཚེས་ནས་ཉོ་བ་དང་། ཁོས་ནི་ཐོན་འབབ་ཡོད་པའི་ལོ་གྲངས་བཞིན་དུ་ཁྱོད་ལ་བཙོང་དགོས། 16 ཁོས་ཐོན་འབབ་ཀྱི་གྲངས་ཀ་བཞིན་དུ་ཁྱོད་ལ་བཙོང་བའི་ཕྱིར། ལོ་གྲངས་ཅི་ལྟར་མང་ན་རིན་གོང་དེ་བཞིན་མཐོ་བ་དང་། ལོ་གྲངས་ཅི་ལྟར་ཉུང་ན་རིན་གོང་དེ་བཞིན་དམའ་བ་ཡིན་ནོ། ། 17 ཁྱོད་ཚོས་ཕན་ཚུན་ལ་གྱོང་གུད་བཟོ་མི་རུང་། ཁྱོད་ཀྱི་དཀོན་མཆོག་ལ་གུས་ཤིང་འཇིགས་དགོས། ཅི་ལ་ཞེ་ན། བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་པའོ། ། 18 ཁྱོད་རྣམས་ཀྱིས་བདག་གི་སྒྲིག་ཁྲིམས་བཞིན་དུ་བྱེད་པ་དང་། བདག་གི་སྲོལ་ཡིག་རྣམས་བསྲུངས་ནས་དེ་བཞིན་དུ་བྱེད་དགོས་ལ། དེ་བཞིན་བྱས་ན་ཡུལ་དེ་རུ་བདེ་བར་གནས་ཐུབ་པ་ཡིན། 19 ས་ཞིང་གིས་འབྲས་བུ་བསྐྱེད་ཅིང་ཁྱོད་རྣམས་ཀྱིས་དེ་ཟོས་ནས་འགྲང་བ་དང་། ཡུལ་དེ་རུ་བདེ་བར་གནས་པར་འགྱུར་རོ། ། 20 གལ་སྲིད་ཁྱོད་རྣམས་ཀྱིས། གཟིགས་དང་། ལོ་བདུན་པར་ས་ཞིང་མི་རྨོ་ལ་ལོ་ཏོག་ཀྱང་མི་བསྡུ་བས་ང་ཚོས་ཅི་ཞིག་བཟའ་དགོས་སམ་ཞེས་བརྗོད་ན། 21 ལོ་དྲུག་པར་བདག་གིས་བཀའ་བབས་ཏེ་ཁྱོད་ལ་བྱིན་རླབས་གནང་ནས། ས་ཞིང་གིས་ལོ་གསུམ་གྱི་ལོ་ཏོག་བསྐྱེད་པར་འགྱུར་རོ། ། 22 ལོ་བརྒྱད་པར་ཁྱོད་རྣམས་ཀྱིས་ས་ཞིང་རྨོ་དགོས་ལ། འབྲུ་རྙིང་ཡང་བཟའ་དགོས། ལོ་དགུ་པར་ལོ་ཏོག་བསྡུ་བའི་བར་དུ་ཁྱོད་རྣམས་ལ་ད་དུང་འབྲུ་རྙིང་བཟའ་རྒྱུ་ཡོད་པའོ། །

ས་བླུ་བའི་ཁྲིམས།

23 ས་ནི་མཐའ་གཅིག་ཏུ་བཙོང་མི་རུང་། ཅི་ལ་ཞེ་ན། ས་ཞིང་ནི་བདག་གི་ཡིན་པའི་ཕྱིར་རོ། །ཁྱོད་ཅག་ནི་ངའི་མདུན་དུ་མགྲོན་པོ་དང་བྱེས་པ་ཡིན་ནོ། ། 24 ཁྱོད་ལ་ས་སྐལ་དུ་ཐོབ་པའི་ཡུལ་ཀུན་ཏུ་མི་ལ་ས་བླུ་བའི་དབང་ཡོད་པར་བྱེད་དགོས། 25 ཁྱོད་ཀྱི་སྤུན་ཟླ་དབུལ་པོར་གྱུར་ནས་རང་གི་ནོར་སྐལ་ལས་ཆ་ཤས་བཙོངས་ན། ཁོ་བླུ་མཁན་གྱི་གཉེན་ཉེ་ཡོང་ནས་གང་ཞིག་བཙོངས་པ་དེ་ཕྱིར་བླུ་དགོས། 26 གལ་སྲིད་ཁོ་ལ་བླུ་མཁན་མེད་ན། ཁོ་རང་ལ་རིམ་བཞིན་རྒྱུ་སྟོབས་འཛོམས་ནས་ཕྱིར་བླུ་ཐུབ་པའི་དུས་སུ། 27 ཕར་བཙོངས་པའི་ལོ་ནས་བཟུང་བརྩིས་ཏེ། དེའི་འཕྲོ་ཡི་ལོ་གྲངས་ཀྱི་རིན་གོང་རྣམས་ཉོ་མཁན་ལ་ཕྱིར་སློག་དགོས་ཤིང་། དེ་ནས་རང་གི་ཕ་གཞིས་ལ་ཕྱིར་ལོག་དགོས། 28 གལ་སྲིད་མི་དེའི་ལག་ཏུ་ཕྱིར་བླུ་བའི་རྒྱུ་སྟོབས་མེད་ན། ཕར་བཙོངས་པའི་ས་དེ་ནི་ཉོ་མཁན་གྱི་ལག་ནས་དགའ་སྟོན་གྱི་ལོ་ཡི་བར་དུ་ལུས་ཤིང་། དགའ་སྟོན་གྱི་ལོ་དེར་ས་འཚོང་མཁན་ནི་ཕ་གཞིས་སུ་ཕྱིར་ལོག་དགོས། 29 གལ་སྲིད་མི་ཞིག་གིས་ལྕགས་རིས་བསྐོར་བའི་གྲོང་ཁྱེར་ནང་གི་སྡོད་ཁང་བཙོངས་ན། བཙོངས་པའི་རྗེས་སུ་ལོ་གཅིག་གི་ནང་དུ་ཕྱིར་བླུ་བའི་དབང་ཡོད་ལ། དེ་ནི་ཁོས་ཕྱིར་བླུས་ཆོག་པའི་ལོ་གཅིག་གི་ཚད་ཡིན། 30 གལ་སྲིད་ཁོས་ལོ་ཧྲིལ་པོའི་ནང་ཕྱིར་མ་བླུས་ན། ལྕགས་རིས་བསྐོར་བའི་གྲོང་ཁྱེར་ནང་གི་ཁང་པ་དེ་ནི་མི་རབས་ནས་མི་རབས་བར་དུ་ཉོ་མཁན་ལ་དབང་བ་ཡིན། དགའ་སྟོན་གྱི་ལོ་ལའང་ཕྱིར་སྤྲོད་མི་དགོས། 31 འོན་ཀྱང་ལྕགས་རིས་བསྐོར་མེད་པའི་གྲོང་ཚོའི་ཁང་པ་རྣམས་ནི་གྲོང་གསེབ་ཀྱི་ཞིང་ས་རུ་བརྩིས་ཏེ་ཕྱིར་བླུ་སྲིད་པ་ཡིན་ལ། དགའ་སྟོན་གྱི་ལོ་ལ་ཕྱིར་སྤྲོད་དགོས། 32 ལེ་ཝི་པ་རྣམས་ལ་ས་སྐལ་དུ་ཐོབ་པའི་གྲོང་ཁྱེར་ལ་མཚོན་ན། ལེ་ཝི་པ་ཚོས་ཁོ་རྣམས་ཀྱི་གྲོང་ཁྱེར་དུ་ཡོད་པའི་ཁང་པ་ནི་དུས་ནམ་ཡིན་ཡང་བླུས་ཆོག་པ་ཡིན། 33 གལ་སྲིད་ལེ་ཝི་པ་རྣམས་ཀྱིས་རང་ལ་ས་སྐལ་དུ་ཐོབ་པའི་གྲོང་ཁྱེར་ནས་ཁང་པ་བཙོངས་པ་དང་། ཕྱིར་མ་བླུས་པ་ཡིན་ན། དགའ་སྟོན་གྱི་ལོ་དེར་ཕྱིར་བདག་པོར་སྤྲོད་དགོས། ཅི་ལ་ཞེ་ན། ལེ་ཝི་པ་རྣམས་ཀྱི་གྲོང་ཁྱེར་གྱི་ཁང་པ་རྣམས་ནི། ཡེས་ར་ཨེལ་པ་རྣམས་ཀྱི་ཁྲོད་དུ་ཁོ་ཚོའི་ནོར་སྐལ་ཡིན་པའི་ཕྱིར་རོ། ། 34 ཡིན་ནའང་། དེ་དག་གི་གྲོང་ཁྱེར་སོ་སོའི་ཉེ་འཁོར་གྱི་རྩྭ་ས་ནི་ཁོ་ཚོའི་དུས་གཏན་གྱི་ས་སྐལ་ཡིན་པས་བཙོང་མི་རུང་ངོ་། །

སྤུན་ཟླ་དབུལ་པོ་རྣམས་ལ་བུ་ལོན་གཏོང་བའི་ཁྲིམས།

35 གལ་སྲིད་ཁྱོད་ཀྱི་སྤུན་ཟླ་རིམ་བཞིན་དབུལ་པོར་གྱུར་ཏེ་ལག་ནས་ཅི་ཡང་མེད་ན། ཁྱོད་ཀྱིས་ཁོ་ལ་རོགས་སྐྱོར་བྱས་ཏེ་ཕྱི་མི་དང་བྱེས་པ་རྣམས་དང་མཚུངས་པར་ཁོ་རང་ཁྱོད་དང་མཉམ་དུ་འཚོ་བར་གྱིས་ཤིག 36 མི་དེ་ལས་སྐྱེད་ཀ་ལེན་མི་རུང་ལ། ཁེ་བཟང་ཡང་ལེན་མི་རུང་། ཁྱོད་ཀྱི་དཀོན་མཆོག་ལ་གུས་ཤིང་འཇིགས་པའི་སྒོ་ནས། ཁྱོད་ཀྱི་སྤུན་ཟླ་ཁྱོད་དང་མཉམ་དུ་འཚོ་བར་བྱེད་དགོས། 37 ཁྱོད་ཀྱིས་སྐྱེད་ཀའི་དོན་དུ་ཁོ་ལ་དངུལ་བསྐྱི་མི་རུང་ལ། ཁེ་བཟང་གི་དོན་དུ་ཟས་རིགས་ཀྱང་བསྐྱི་མི་རུང་། 38 བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་ལ། ཀ་ན་ཨན་གྱི་ཡུལ་ཁྱོད་ཅག་ལ་སྦྱིན་པ་དང་ཁྱོད་རྣམས་ཀྱི་དཀོན་མཆོག་ཡིན་པའི་ཕྱིར་དུ། ཁྱོད་ཅག་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་ཡོང་བའོ། ། 39 གལ་སྲིད། ཁྱོད་ཀྱི་སྤུན་ཟླ་རིམ་བཞིན་དབུལ་པོར་གྱུར་ནས་རང་ཉིད་ཁྱོད་ལ་བཙོངས་ན། ཁྱོད་ཀྱིས་ཁོ་བྲན་གཡོག་ལྟར་བཀོལ་ནས་ཞབས་ཕྱི་སྒྲུབ་ཏུ་འཇུག་མི་རུང་། 40 ཁོ་རང་ཁྱོད་ཀྱི་རྩར་གླ་པ་དང་མགྲོན་པོ་ལྟར་ཡིན་ཞིང་། དགའ་སྟོན་གྱི་ལོའི་བར་དུ་ཁྱོད་ལ་ཞབས་ཕྱི་བསྒྲུབ་དགོས། 41 དེ་ནས་ཁོ་དང་ཁོའི་བུ་ཕྲུག་རྣམས་ཁྱོད་དང་བྲལ་ནས་མཉམ་དུ་རང་གི་ཁྱིམ་རྒྱུད་དུ་ཕྱིར་ལོག་ཅིང་། རང་གི་ཕ་མེས་ཀྱི་བདག་དབང་ཡུལ་དུ་ཕྱིར་འགྲོའོ། ། 42 ཅིའི་ཕྱིར་ཞེ་ན། ཁོ་རྣམས་ནི་བདག་གི་ཞབས་ཕྱི་ཡིན་ལ། བདག་གིས་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་འོངས་པ་ཡིན་པས། དེ་དག་བྲན་གཡོག་ཏུ་བཙོང་མི་རུང་། 43 དེ་དག་ལ་གདུག་རྩུབ་བཀོལ་ནས་དབང་སྒྱུར་མི་རུང་ལ། ཁྱོད་ཀྱི་དཀོན་མཆོག་ལ་གུས་ཤིང་འཇིགས་དགོས་སོ། ། 44 དེར་བརྟེན། ཁྱོད་ལ་མཁོ་བའི་གཡོག་པོ་གཡོག་མོ་རྣམས་ནི། ཁྱོད་ཀྱི་མཐའ་འཁོར་དུ་ཡོད་པའི་མི་རྣམས་ལས་ཡོང་བར་རིགས། ཁྱོད་ཅག་གིས་ཁོ་རྣམས་ལས་གཡོག་པོ་གཡོག་མོ་ཉོས་ཆོག་པ་ཡིན། 45 ཁྱོད་ཅག་ཁྲོད་དུ་གནས་པའི་ཕྱི་མི་དང་དེ་དག་གི་ཁྱིམ་མི་སྟེ། ཁྱོད་ཅག་གི་ཡུལ་ནས་སྐྱེས་པ་རྣམས་ཀྱི་ཁྲོད་ནས་མི་ཉོས་ཆོག་པ་ཡིན། དེ་དག་ཁྱོད་རྣམས་ཀྱི་ནོར་སྐལ་ཡིན། 46 ཁྱོད་ཅག་གིས་དེ་དག་ནི་མི་རབས་རྗེས་མའི་བུ་རྒྱུད་རྣམས་ལ་ཤུལ་བཞག་ཏུ་སྤྲད་ནས། དུས་གཏན་དུ་རྒྱུན་འཛིན་བྱས་པའི་ནོར་སྐལ་དུ་བྱས་ཏེ། དེ་དག་བྲན་གཡོག་ཏུ་བཀོལ་བར་རིགས། འོན་ཀྱང་ཁྱོད་ཀྱི་སྤུན་ཟླ་ཡེས་ར་ཨེལ་པ་རྣམས་ལ་མཚོན་ན། ཕན་ཚུན་ལ་གདུག་རྩུབ་བཀོལ་ནས་དབང་སྒྱུར་མི་རུང་ངོ་། །

དབུལ་པོ་བླུ་བ།

47 གལ་སྲིད་ཁྱོད་དང་མཉམ་དུ་གནས་པའི་ཕྱི་མིའམ་བྱེས་པ་ཞིག་རིམ་བཞིན་ཕྱུག་པོར་གྱུར་པ་དང་། ཁྱོད་ཀྱི་སྤུན་ཟླ་ཞིག་རིམ་བཞིན་དབུལ་པོར་གྱུར་ཏེ། རང་ཉིད་ཕྱི་མིའམ་བྱེས་པ་དང་། ཡང་ན་ཕྱི་མིའི་ཁྱིམ་རྒྱུད་ལས་ཆད་པའི་བུ་ཞིག་ལ་བཙོངས་པ་ཡིན་ན། 48 བཙོངས་པའི་རྗེས་སུ་རང་ཉིད་ཕྱིར་བླུ་བའི་དབང་ཡོད་དེ། ཁོའི་སྤུན་རྣམས་ལས་གཅིག་གིས་ཁོ་རང་ཕྱིར་བླུ་རུང་བ་ཡིན། 49 ཁོའི་ཁུ་བོ་དང་ཁུ་བོའི་བུ་ཡིས་ཁོ་རང་བླུ་རུང་བ་དང་། ཁོའི་ཁྱིམ་རྒྱུད་ཀྱི་ཉེ་འབྲེལ་གྱིས་ཀྱང་ཁོ་རང་བླུ་རུང་བ་ཡིན། གལ་སྲིད་ཁོ་རང་ཉིད་རིམ་བཞིན་ཕྱུག་པོར་གྱུར་ན་རང་གིས་རང་ཉིད་བླུ་ཡང་རུང་བ་ཡིན། 50 མི་དེས་རང་ཉིད་བཙོངས་པའི་ལོ་ནས་བཟུང་སྟེ། དགའ་སྟོན་གྱི་ལོའི་བར་དུ་ཁོ་རང་ཉོ་མཁན་དང་རྩིས་རྒྱག་དགོས། བཙོངས་པའི་རིན་པ་ནི་ལོ་ཡི་གྲངས་ཀ་སྟེ། གླ་པ་དང་ཉོ་བདག་མཉམ་དུ་ཡོད་པའི་ཉི་མ་ལྟར་བརྩི་དགོས་སོ། ། 51 གལ་སྲིད་ལོ་མང་པོ་ལྷག་ཡོད་ན། ལོ་ཡི་གྲངས་ཀ་བཞིན་དུ་ཉོས་པའི་རིན་ལས་ཁོའི་བླུ་རིན་ཕྱིར་སློག་དགོས། 52 དགའ་སྟོན་གྱི་ལོ་བར་དུ་ལོ་འགའ་ཤས་ལས་ལྷག་མེད་ན། ལོའི་གྲངས་ཀ་བཞིན་དུ་ཉོ་བདག་ལ་རྩིས་རྒྱག་པ་དང་། ཁོའི་བླུ་རིན་ཕྱིར་སློག་དགོས་སོ། ། 53 ཁོ་རང་ཉོ་བདག་དང་མཉམ་དུ་ལོ་རེ་བཞིན་གླ་བའི་གླ་པ་ལྟར་འདུག་དགོས་ལ། ཉོ་བདག་གིས་ཁྱོད་ཀྱི་མིག་ལམ་ནས་མི་དེར་གདུག་རྩུབ་བཀོལ་ནས་དབང་སྒྱུར་མི་རུང་། 54 གལ་སྲིད་ཁོ་རང་དེ་བཞིན་དུ་བླུ་བར་མ་འོངས་ན། དགའ་སྟོན་གྱི་ལོ་ལ་སླེབས་ཚེ་ཁོའི་བུ་ཕྲུག་རྣམས་དང་མཉམ་དུ་ཕྱིར་འགྲོ་དགོས་སོ། ། 55 ཅི་ལ་ཞེ་ན། ཡེས་ར་ཨེལ་པ་རྣམས་ནི་བདག་གི་ཞབས་ཕྱི་ཡིན་ལ། དེ་རྣམས་ནི་བདག་གིས་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་པའི་ཞབས་ཕྱི་ཡིན། བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་ནོ། །

ལེའུ་ཉེར་དྲུག་པ།

བཀའ་བརྩི་མཁན་ལ་བྱིན་རླབས་འཐོབ་པ།

1 ཁྱོད་རྣམས་ཀྱིས་སྙིང་པོ་མེད་པའི་སྐུ་བརྙན་བཟོ་མི་རུང་ཞིང་། བརྐོས་པའི་སྐུ་འདྲ་དང་ལྷ་རྟེན་བསྒྲེང་མི་རུང་ལ། ཁྱོད་རྣམས་ཀྱི་ཡུལ་དུ་རྡོ་སྐུ་བསྒྲེངས་ནས་དེ་ལ་ཕྱག་ཀྱང་མ་འཚལ། ཅི་ལ་ཞེ་ན། བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་པའོ། ། 2 བདག་གི་ངལ་གསོ་བའི་ཉིན་མོ་རྣམས་བསྲུངས་ནས་བདག་གི་གནས་མཆོག་ལ་གུས་ཤིང་འཇིགས་པར་གྱིས་ཤིག བདག་ནི་ཡ་ཝཱེ་ཡིན་ནོ། ། 3 གལ་སྲིད་ཁྱོད་རྣམས་ཀྱིས་བདག་གི་སྒྲིག་ཁྲིམས་བཞིན་བསྒྲུབས་པ་དང་། བདག་གི་བཀའ་རྣམས་བསྲུངས་ནས་དེ་བཞིན་དུ་བྱས་ན། 4 བདག་གིས་ཁྱོད་རྣམས་ལ་དུས་ལྟར་ཆར་པ་གནང་སྟེ་ས་གཞི་ནས་ལོ་ཏོག་སྐྱེ་བ་དང་། ཞིང་ཁའི་སྡོང་པོར་ཤིང་ཏོག་འཐོག་པར་བྱའོ། ། 5 ཁྱོད་ཚོས་རྒུན་འབྲུམ་བསྡུ་བའི་བར་དུ་གཡུལ་ཁ་གཅོག་པར་འགྱུར་བ་དང་། ས་བོན་འདེབས་པའི་བར་དུ་རྒུན་འབྲུམ་བསྡུ་བར་འགྱུར་ལ། ཟ་མ་ཟོས་ནས་ལྟོ་བ་འགྲང་ཞིང་། ཁྱོད་ཅག་རང་གི་ཡུལ་དུ་བདེ་བར་གནས་པའོ། ། 6 བདག་གིས་ཁྱོད་ཚོའི་ཡུལ་དུ་ཞི་བདེ་གནང་ནས་མལ་དུ་ཉལ་བའི་དུས་སུ་ཁྱོད་ལ་འཇིགས་སྐུལ་མཁན་མེད་པར་བྱ། བདག་གིས་ཁྱོད་ཚོའི་ཡུལ་ནས་གཅན་གཟན་གཏུམ་པོ་རྣམས་མེད་པར་བྱེད་ཅིང་། རལ་གྲི་ཅན་རྣམས་ཡུལ་འདི་བརྒྱུད་ནས་འགྲོ་བར་མི་བྱའོ། ། 7 ཁྱོད་ཚོས་དགྲ་རྣམས་འདེད་པར་བྱེད་ཅིང་། དེ་དག་ཁྱོད་རྣམས་ཀྱི་རལ་གྲིའི་ཁ་ནས་འགྱེལ་བར་འགྱུར། 8 ཁྱོད་ཚོ་མི་ལྔ་ཡིས་མི་བརྒྱ་འདེད་པ་དང་། ཁྱོད་ཚོ་མི་བརྒྱ་ཡིས་མི་ཆིག་ཁྲི་འདེད་ཅིང་། དགྲ་རྣམས་ཁྱོད་ཀྱི་མདུན་དུ་རལ་གྲིའི་ཁ་ནས་འགྱེལ་བར་འགྱུར་རོ། ། 9 བདག་གིས་ཁྱོད་རྣམས་ལ་བདག་སྐྱོང་བྱས་ཏེ་འབྲས་ལྡན་གྱི་རྒྱུད་མང་པོ་འཕེལ་བར་བྱེད་ཅིང་། བདག་གི་ཁ་ཆད་ཀྱང་ཁྱོད་རྣམས་བར་དུ་བརྟན་པར་བྱའོ། ། 10 ཁྱོད་ཚོས་གསོག་ཉར་བྱས་པའི་འབྲུ་རྙིང་བཟའ་ཞིང་། ཡང་འབྲུ་གསར་བྱུང་བའི་རྐྱེན་གྱིས་འབྲུ་རྙིང་གཙང་བཤེར་བྱེད་པར་འགྱུར། 11 བདག་གིས་རང་གི་གུར་མཆོག་ཁྱོད་ཚོའི་དཀྱིལ་དུ་འཛུགས་པ་དང་། བདག་གི་སེམས་ནས་ཁྱོད་ཚོར་སྡང་བར་ཡང་མི་བྱའོ། ། 12 བདག་ནི་ཁྱོད་ཅག་གི་ཁྲོད་ནས་འགྲོ་འོང་བྱེད་ཅིང་ཁྱོད་ཚོའི་དཀོན་མཆོག་བྱེད་པ་དང་། ཁྱོད་ཅག་ནི་བདག་གི་འབངས་མི་ཡིན་པར་འགྱུར་རོ། ། 13 བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་པ་དང་། ཁྱོད་རྣམས་ཨེ་ཅིབ་པ་རྣམས་ཀྱི་བྲན་གཡོག་མི་བྱེད་པའི་ཆེད་དུ། བདག་གིས་ཁྱོད་ཚོ་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་པ་ཡིན། བདག་གིས་ཁྱོད་རྣམས་ཀྱིས་འཁུར་བའི་གཉའ་ཤིང་བཅགས་ཏེ་ཁྱོད་ཚོ་མགོ་ཡར་དགྱེ་ནས་མདུན་དུ་སྐྱོད་ཐུབ་པར་བྱས་སོ། །

བཀའ་མི་བརྩི་མཁན་ལ་ཉེས་ཆད་གཅོད་པ།

14 འོན་ཀྱང་། ཁྱོད་ཀྱིས་བདག་གི་ངག་ལ་མི་ཉན་ཞིང་། བདག་གི་བཀའ་རྣམས་བརྩི་བར་མི་བྱེད་པ་དང་། 15 བདག་གི་སྒྲིག་ཁྲིམས་རྣམས་དོར་ནས་སེམས་སུ་བདག་གི་སྲོལ་ཡིག་རྣམས་ལ་སུན་སྣང་སྐྱེས་ཤིང་། བཀའ་རྣམས་མི་བརྩི་བར་བདག་གི་ཁ་ཆད་རྒྱབ་ཏུ་བསྐྱུར་ན། 16 བདག་གིས་ཁྱོད་ཅག་ལ་འདི་བཞིན་བྱ་སྟེ། ཁྱོད་ལ་འཇིགས་སྣང་དང་གློ་ནད་དང་ཚ་ནད་བཅས་ཕོག་པར་བྱས་ནས། མིག་ཞར་བ་དང་ལུས་ཟུངས་ཟད་པར་འགྱུར། ཁྱོད་རྣམས་ཀྱིས་དོན་མེད་དུ་ས་བོན་འདེབས་པར་འགྱུར་ཏེ། ཅི་ལ་ཞེ་ན། ཁྱོད་ཚོས་བཏབ་པ་རྣམས་དགྲ་ཡིས་ཡོངས་སུ་བཟའ་བར་འགྱུར་རོ། ། 17 ཁྱོད་རྣམས་ལ་བདག་གི་གདོང་མདོག་ལོག་སྟེ། ཁྱོད་རྣམས་དགྲ་བོའི་མདུན་དུ་ཕམ་པར་བྱའོ། །ཁྱོད་ཚོར་སྡང་བའི་མི་རྣམས་ཀྱིས་ཁྱོད་ཅག་དབང་དུ་བསྡུ་བ་དང་། ར་མདར་རྒྱུག་མཁན་མེད་ཀྱང་ཁྱོད་རྣམས་འབྲོ་བར་འགྱུར་རོ། ། 18 དེ་ལྟར་བྱུང་རྗེས་ཁྱོད་ཅག་གིས་ད་དུང་བདག་གི་ངག་ལ་མི་ཉན་ན། བདག་གིས་ཁྱོད་རྣམས་ཀྱི་སྡིག་པའི་ཕྱིར་ཁྱོད་ཚོར་ཉེས་ཆད་ལྡབ་བདུན་གཅོད་པར་འགྱུར། 19 བདག་གིས་ཁྱོད་རྣམས་ཀྱི་སྟོབས་ཤུགས་ལས་བྱུང་བའི་ང་རྒྱལ་རྡུལ་དུ་བརླག་པར་བྱེད་པ་དང་། ཁྱོད་རྣམས་ཀྱི་ནམ་མཁའ་ལྕགས་ལྟར་མཁྲེགས་ཤིང་། ཁྱོད་ཚོའི་ས་གཞི་ལི་ལྟར་སྲ་བར་བྱའོ། ། 20 ཁྱོད་རྣམས་ཀྱི་རྩོལ་ཤུགས་ངལ་བ་དོན་མེད་དུ་འགྲོ་བ་སྟེ། ཁྱོད་ཅག་གི་ས་ཞིང་གིས་ལོ་ཏོག་མི་བསྐྱེད་ལ། ས་སྟེང་གི་སྡོང་པོས་ཀྱང་ཤིང་ཏོག་མི་བསྐྱེད་པ་ཡིན་ནོ། ། 21 གལ་སྲིད། ཁྱོད་ཅག་གི་སྤྱོད་པ་སྤྱོད་སྟངས་བདག་དང་རྒྱབ་འགལ་དུ་སོང་ནས་བདག་གི་ངག་ལ་མཉན་མི་འདོད་ན། བདག་གིས་ཁྱོད་རྣམས་ཀྱི་སྡིག་པ་བཞིན་དུ། ལྡབ་བདུན་གྱིས་ཁྱོད་རྣམས་ལ་ཆད་མེད་དུ་བརྡུང་བ་དང་། 22 བདག་གིས་ས་སྟེང་གི་གཅན་གཟན་རྣམས་ཁྱོད་ཅག་གི་ཁྲོད་དུ་གཏོང་ཞིང་། ཁྱོད་ཅག་གི་བུ་ཕྲུག་རྣམས་འཕྲོག་པ་དང་། ཁྱོད་ཅག་གི་ཕྱུགས་ཟོག་རྣམས་བསད་ནས། ཁྱོད་ཅག་གི་མི་གྲངས་ཇེ་ཉུང་དུ་འགྲོ་ཞིང་སྲང་ལམ་རྣམས་སྟོང་བར་བྱའོ། ། 23 དེ་ལྟར་བྱུང་རྗེས་ཁྱོད་རྣམས་ཀྱིས་ད་དུང་ངའི་བསླབ་ཁྲིམས་དང་དུ་བླངས་ནས་བདག་གི་ཕྱོགས་སུ་མི་འཁོར་བར། བདག་དང་རྒྱབ་འགལ་དུ་སོང་ན། 24 བདག་ཀྱང་ཁྱོད་དང་རྒྱབ་འགལ་དུ་འགྲོ་ཞིང་། ཁྱོད་རྣམས་ཀྱི་སྡིག་པའི་ཕྱིར་དུ་ལྡབ་བདུན་གྱིས་ཁྱོད་ཅག་ལ་བརྡུང་བར་བྱའོ། ། 25 བདག་གིས་རལ་གྲི་ཁྱོད་རྣམས་ལ་ཕོག་པར་བྱས་ནས་ཁྱོད་ཚོ་ཁ་ཆད་དང་འགལ་བར་ལན་འཇལ་རྒྱུ་ཡིན། ཁྱོད་ཚོ་རང་གི་གྲོང་ཁྱེར་རྣམས་སུ་འདུས་པ་ཡིན་ན། བདག་གིས་ཁྱོད་རྣམས་ཀྱི་དཀྱིལ་དུ་ནད་ཡམས་གཏོང་ཞིང་། ཁྱོད་རྣམས་དགྲ་བོའི་ལག་ཏུ་གཏོད་པར་བྱ། 26 བདག་གིས་ཁྱོད་ཅག་ལ་འབྲུ་རིགས་འཐོབ་མཚམས་ཆད་པར་བྱ་ཞིང་། བུད་མེད་བཅུ་ཡིས་ཐབ་ཀ་གཅིག་ཏུ་ཁྱོད་རྣམས་ལ་བག་ལེབ་བསྲེག་ཅིང་། ལྗིད་ཚད་འཇལ་ནས་ཁྱོད་རྣམས་ལ་སྦྱིན་པ་དང་། ཁྱོད་ཚོས་དེ་ཟོས་ཀྱང་འགྲང་བར་མི་འགྱུར་རོ། ། 27 དེ་ལྟར་བྱུང་རྗེས་ཁྱོད་ཚོས་ད་དུང་བདག་གི་ངག་ལ་མི་ཉན་པར་བདག་དང་རྒྱབ་འགལ་དུ་སོང་ན། 28 བདག་ཀྱང་ཁྱོད་ལ་ཁྲོ་ཞིང་རྒྱབ་འགལ་དུ་འགྲོ་བར་བྱ་སྟེ། ཁྱོད་རྣམས་ཀྱི་སྡིག་པའི་ཕྱིར་དུ་ལྡབ་བདུན་གྱིས་ཁྱོད་ཅག་ལ་ཆད་པ་གཅོད་པར་བྱའོ། ། 29 ཁྱོད་རྣམས་ཀྱིས་རང་གི་བུ་རྣམས་ཀྱི་ཤ་བཟའ་བ་དང་། རང་གི་བུ་མོ་རྣམས་ཀྱི་ཤ་ཡང་བཟའ་བར་འགྱུར། 30 བདག་གིས་ཁྱོད་རྣམས་ཀྱི་མཐོ་གླིང་རྣམས་བརླག་པ་དང་། སྤོས་ཀྱི་མཆོད་ཁྲི་རྣམས་བཤིགས་ནས། ཁྱོད་ཀྱི་ལྷ་རྟེན་རྣམས་ཀྱི་ཞིག་རོའི་སྟེང་དུ་ཁྱོད་རང་གི་བེམ་པོ་རྣམས་གཡུག་པར་བྱེད་ཅིང་། ངའི་སེམས་སུའང་ཁྱོད་རྣམས་ལ་སྡང་བར་གྱུར་ནས། 31 ཁྱོད་ཅག་གི་གྲོང་ཁྱེར་རྣམས་ཞིག་རལ་དུ་འགྱུར་བ་དང་། ཁྱོད་ཚོའི་གནས་མཆོག་རྣམས་སྟོང་པར་བྱེད་ཅིང་། ཁྱོད་ཚོའི་དྲི་བསུང་ཞིམ་པོ་ལའང་བདག་གིས་སྣོམ་པར་མི་བྱ། 32 བདག་གིས་ཡུལ་འདི་སྟོང་པར་བྱེད་ཅིང་། ཐ་ན་ཡུལ་འདི་བཙན་འཛིན་བྱེད་མཁན་དགྲ་བོ་རྣམས་ཀྱང་ཧ་ལས་པར་འགྱུར་རོ། ། 33 བདག་གིས་ཁྱོད་ཅག་ནི་མི་རིགས་སོ་སོའི་ཁྲོད་དུ་གཏོར་བ་དང་། རལ་གྲི་བཏོན་ནས་ཁྱོད་རྣམས་འདེད་པར་འགྱུར་ལ། ཁྱོད་ཅག་གི་ཡུལ་ནི་སྟོང་པར་འགྱུར་བ་དང་། ཁྱོད་ཅག་གི་གྲོང་ཁྱེར་རྣམས་ཞིག་རལ་དུ་འགྱུར་རོ། ། 34 ཁྱོད་རྣམས་དགྲ་བོའི་ཡུལ་དུ་གནས་པའི་དུས་སུ། ཁྱོད་ཅག་གི་ཡུལ་ནི་སྟོང་པར་ལུས་པའི་ཉིན་མོ་ནས་ཡང་བསྐྱར་ངལ་གསོ་འཐོབ་པར་འགྱུར་ཞིང་། དེ་ནས་ཡུལ་དེར་ངལ་གསོ་འཐོབ་ཅིང་ཡང་བསྐྱར་ངལ་གསོ་བའི་ཉིན་མོ་རོལ་བར་འགྱུར། 35 སྟོང་པར་ལུས་པའི་ཉིན་མོ་ཀུན་ལ་ཡུལ་དེས་ངལ་གསོ་བར་འགྱུར་ཞིང་། དེ་ནི་ཁྱོད་རྣམས་དེར་སྡོད་པའི་དུས་སུ་ཁྱོད་ཀྱིས་ངལ་གསོ་བའི་ཉིན་མོར་ངལ་མ་གསོས་པས་ཡིན་ནོ། ། 36 ཁྱོད་རྣམས་ལས་ཤུལ་དུ་ལུས་པ་རྣམས་ལ་མཚོན་ན། བདག་གིས་དགྲ་བོ་རྣམས་ཀྱི་ཡུལ་དུ་དེ་དག་གི་སེམས་སུ་འཇིགས་སྣང་བསྐྱེད་ཅིང་། ཐ་ན་རླུང་གིས་དེད་པའི་ལོ་མའི་ཤག་སྒྲ་ཡིས་ཀྱང་དེ་རྣམས་འབྲོ་བར་བྱེད། ཁོ་ཚོ་རལ་གྲིའི་ཁ་ནས་འབྲོ་བ་ལྟར་འབྲོ་ཞིང་། ར་མདར་རྒྱུག་མཁན་མེད་ནའང་འགྱེལ་བར་འགྱུར། 37 ར་མདར་རྒྱུག་མཁན་མེད་ནའང་དེ་དག་གིས་ཕན་ཚུན་བསྒྱེལ་ཞིང་། རལ་གྲིའི་ཁ་ནས་འབྲོ་བ་དང་མཚུངས། ཁྱོད་རྣམས་ནི་དགྲ་བོའི་མདུན་དུ་ཚུགས་མི་ཐུབ་བོ། ། 38 ཁྱོད་ཅག་མི་རྣམས་ལས་རྩ་མེད་དུ་འགྲོ་ཞིང་། དགྲ་བོའི་ཡུལ་དེས་ཁྱོད་རྣམས་ཁྱུར་མིད་གཏོང་ངོ་། ། 39 ཁྱོད་ཅག་ལས་ཤུལ་དུ་ལུས་པ་རྣམས་ནི་རང་གི་ནག་ཉེས་ཀྱི་རྐྱེན་གྱིས་དགྲ་བོ་རྣམས་ཀྱི་ཡུལ་དུ་འཕུང་བར་འགྱུར་བ་དང་། མེས་པོ་རྣམས་ཀྱི་ནག་ཉེས་ཀྱི་རྐྱེན་གྱིས་ཀྱང་འཕུང་བར་འགྱུར་རོ། ། 40-41 དེ་དག་གིས་བདག་ལ་ཡིད་ཆེས་མི་བྱེད་པར་བདག་དང་རྒྱབ་འགལ་བྱས་པས། བདག་ཀྱང་ཁོ་ཚོ་དང་རྒྱབ་འགལ་དུ་འགྲོ་ཞིང་། ཁོ་ཚོ་དགྲ་བོའི་ཡུལ་དུ་འཁྲིད་པ་ཡིན། དེའི་དུས་སུ་ཁོ་རྣམས་ཀྱི་མཚན་སྐྱི་བཅད་མེད་པ་ལྟ་བུའི་སེམས་ཁེངས་སྐྱུང་བྱས་ནས། ཁོ་ཚོས་རང་གི་ནག་ཉེས་ཀྱི་ཆད་པ་ཁུར་ཏེ། རང་རང་གི་ནག་ཉེས་དང་མེས་པོ་རྣམས་ཀྱི་ནག་ཉེས་ཁས་བླངས་ན། 42 བདག་གིས་ང་དང་ཡ་ཀོབ་བར་གྱི་ཁ་ཆད་དང་། ང་དང་ཨི་སཱག་བར་གྱི་ཁ་ཆད་དང་། ང་དང་ཨབ་ར་ཧམ་བར་གྱི་ཁ་ཆད་བཅས་དྲན་པར་བྱེད་ཅིང་། ཡུལ་འདི་ཡང་དྲན་པར་བྱའོ། ། 43 དེ་དག་གིས་ཡུལ་ཁམས་ཡོངས་སུ་དོར་བ་དང་། ཁོ་རྣམས་མེད་པས་སྟོང་པར་ལུས་པའི་དུས་སུ། ཡུལ་དེར་ཡང་བསྐྱར་ངལ་གསོ་འཐོབ་དགོས། ཁོ་ཚོས་ནག་ཉེས་ཀྱི་ཆད་པ་དང་དུ་བླངས་པ་སྟེ། དེ་དག་གིས་བདག་གི་སྲོལ་ཡིག་སྤངས་ཤིང་། སེམས་སུ་བདག་གི་སྒྲིག་ཁྲིམས་རྣམས་ལ་སུན་སྣང་སྐྱེས་པའི་ཕྱིར་རོ། ། 44 འོན་ཀྱང་དེ་ལྟར་ཡིན་ནའང་། དེ་དག་དགྲ་བོ་རྣམས་ཀྱི་ཡུལ་དུ་ཡོད་པའི་སྐབས་སུ། བདག་གིས་ཁོ་ཚོ་མ་དོར་ཞིང་། ཁོ་རྣམས་ལ་སྡང་ནས་རྩ་མེད་དུའང་མ་བཏང་ལ། བདག་དང་ཁོ་རྣམས་བར་གྱི་ཁ་ཆད་ཀྱང་འདོར་བར་མ་བྱས། ཅི་ལ་ཞེ་ན། བདག་ནི་དེ་རྣམས་ཀྱི་དཀོན་མཆོག་ཡ་ཝཱེ་ཡིན་པའོ། ། 45 བདག་ནི་དེ་དག་གི་དཀོན་མཆོག་ཡིན་པའི་ཆེད་དུ་བདག་གིས་མི་རིགས་རྣམས་ཀྱི་མཐོང་ལམ་དུ། དེ་དག་གི་མེས་པོ་རྣམས་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་འོངས་ནས། ངས་དེ་དག་གི་མེས་པོ་རྣམས་ཀྱི་ཁ་ཆད་དྲན་པར་བྱའོ། །བདག་ནི་ཡ་ཝཱེ་ཡིན་ཞེས་པའོ་གསུངས་སོ།། 46 དེ་དག་ནི་དཀོན་མཆོག་ཡ་ཝཱེས་རི་བོ་སི་ནཱ་རུ་མོ་ཤེ་བརྒྱུད་དེ་ཡེས་ར་ཨེལ་པ་རྣམས་ལ་བཙུགས་པའི་སྒྲིག་ཁྲིམས་དང་། སྲོལ་ཡིག བཀའ་ཁྲིམས་བཅས་ཡིན་ནོ། །

ལེའུ་ཉེར་བདུན་པ།

དམ་བཅའི་ཁྲིམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་སྐད་སྒོས་ཤིག སུ་ཞིག་གིས་མི་ཞིག་གི་རིན་ཐང་ལྟར་དཀོན་མཆོག་ཡ་ཝཱེ་ལ་དམ་བཅའ་ཁྱད་པར་བ་ཞིག་འབུལ་ན། 3 ཁྱོད་ཀྱི་ཚོད་རྩིས་ནི། སྐྱེས་པ་ལོ་ཉི་ཤུ་ནས་དྲུག་ཅུའི་བར་དུ་གནས་མཆོག་གི་སྲང་བཞིན་དུ་དངུལ་སྲང་ལྔ་བཅུ་རུ་བརྩི་བར་བྱའོ། ། 4 གལ་སྲིད་བུད་མེད་ཡིན་ན། དངུལ་སྲང་སུམ་ཅུ་རུ་རྩིས་ཤིག 5 ལོ་ལྔ་ནས་ཉི་ཤུའི་བར་གྱི་ཕོ་ནི་དངུལ་སྲང་ཉི་ཤུ་དང་། མོ་ནི་དངུལ་སྲང་བཅུ་རུ་བརྩི་དགོས་སོ། ། 6 ཟླ་བ་གཅིག་ནས་ལོ་ལྔ་བར་གྱི་བུ་ནི་དངུལ་སྲང་ལྔ་དང་བུ་མོ་ནི་དངུལ་སྲང་གསུམ་དུ་བརྩི་དགོས། 7 ལོ་དྲུག་ཅུའི་ཡན་གྱི་སྐྱེས་པ་ཡིན་ན་དངུལ་སྲང་བཅོ་ལྔ་དང་། བུད་མེད་ཡིན་ན་དངུལ་སྲང་བཅུ་རུ་བརྩི་དགོས། 8 གལ་སྲིད་ཁོ་རང་དབུལ་དྲགས་ཏེ་ཁྱོད་ཀྱི་ཚོད་རྩིས་བཞིན་དུ་བསྒྲུབ་མི་ནུས་ན། མཆོད་དཔོན་གྱི་མདུན་དུ་ཁྲིད་དེ། མཆོད་དཔོན་གྱིས་ཁོ་ལ་ཚོད་རྩིས་བྱེད་ཅིང་། དམ་བཅའ་འཇོག་མཁན་ལག་གི་རྒྱུ་སྟོབས་བཞིན་དུ་མཆོད་དཔོན་གྱིས་ཚོད་རྩིས་བྱེད་དགོས་སོ། ། 9 དཀོན་མཆོག་ཡ་ཝཱེ་ལ་འབུལ་བར་དམ་བཅས་པའི་མཆོད་པ་ནི་ཕྱུགས་ཟོག་ཡིན་ན། དཀོན་མཆོག་ཡ་ཝཱེ་ལ་གང་ཞིག་ཕུལ་བ་ཐམས་ཅད་དམ་པ་ཡིན་དགོས། 10 དེ་ནི་བརྗེ་མི་རུང་ལ། གཞན་ཞིག་གིས་ཚབ་ཀྱང་བྱེད་མི་རུང་ཞིང་། བཟང་པོའི་ཚབ་ཏུ་ངན་པའམ། ངན་པའི་ཚབ་ཏུ་བཟང་པོ་གང་ཡང་བརྗེ་མི་རུང་། གལ་སྲིད་ཅིས་ཀྱང་ཕྱུགས་ཟོག་གིས་ཕྱུགས་ཟོག་གཞན་པའི་ཚབ་བྱེད་དགོས་ན། སྔར་དམ་བཅས་པ་དང་ཚབ་ཏུ་ཕུལ་བ་གཉིས་ཀ་དམ་པ་ཡིན་དགོས་སོ། ། 11 གལ་སྲིད་ཕྱུགས་ཟོག་དེ་ནི་མི་གཙང་བ་དང་། དཀོན་མཆོག་ཡ་ཝཱེ་ལ་མཆོད་པར་འབུལ་མི་རུང་བ་ཞིག་ཡིན་ན། ཕྱུགས་ཟོག་དེ་མཆོད་དཔོན་གྱི་མདུན་དུ་འཁྲིད་དགོས། 12 མཆོད་དཔོན་གྱིས་ཕྱུགས་ཟོག་གི་བཟང་ངན་ལ་བལྟས་ནས་རིན་གོང་ཚོད་རྩིས་བྱེད་དགོས་ཤིང་། མཆོད་དཔོན་གྱིས་ཚོད་རྩིས་བྱས་པ་དེ་ཁྱོད་ཀྱི་ཚོད་རྩིས་རིན་གོང་ཡིན་ནོ། ། 13 གལ་སྲིད་དམ་བཅའ་འཇོག་མཁན་གྱིས་ཅིས་ཀྱང་དེ་བླུ་བར་འདོད་ན། ཁྱོད་ཀྱིས་ཚོད་རྩིས་བྱས་པའི་རིན་གོང་སྟེང་ལྔ་ཆ་གཅིག་སྣོན་དགོས་སོ། ། 14 གལ་སྲིད་སུ་ཞིག་གིས་རང་གི་ཁང་པ་དམ་པར་བརྩིས་ཏེ། དཀོན་མཆོག་ཡ་ཝཱེ་ལ་དམ་པར་འབུལ་ན། མཆོད་དཔོན་གྱིས་རིན་གོང་ཚོད་རྩིས་བྱེད་དགོས་ཤིང་། ཁང་པ་བཟང་ངན་གང་ཡིན་ཡང་མཆོད་དཔོན་གྱིས་ཚོད་རྩིས་བྱས་པ་བཞིན་དུ་རིན་གོང་དེ་ཚད་གཞི་རུ་འཛིན་དགོས་སོ། ། 15 ཁང་པ་དམ་པར་རྩི་མཁན་གྱིས་རང་གི་ཁང་པ་བླུ་ན། ཁྱོད་ཀྱིས་རིན་རྩིས་པའི་སྟེང་ལ་ལྔ་ཆ་གཅིག་བསྣན་ནས་སྤྲད་ན་ཁང་པ་ད་གཟོད་མི་དེ་ལ་དབང་བར་འགྱུར་རོ། ། 16 གལ་སྲིད་མི་ཞིག་གིས་རང་གིས་རྒྱུན་འཛིན་བྱས་པའི་ས་ཞིང་ལས་ཁག་ཅིག་དམ་པར་བརྩིས་ཏེ་དཀོན་མཆོག་ཡ་ཝཱེ་ལ་དམ་པར་ཕུལ་ན། ས་ཞིང་དེའི་ས་བོན་འདེབས་ཚད་བཞིན་དུ་ཚོད་རྩིས་བྱེད་དགོས་པ་འདི་ལྟ་སྟེ། ནས་ཁལ་ *གཅིག་གི་ས་བོན་འདེབས་ཐུབ་པའི་ས་ཞིང་ནི་དངུལ་སྲང་ལྔ་བཅུ་ཡིན། 17 ཁོས་དགའ་སྟོན་གྱི་ལོ་ནས་བཟུང་སྟེ། རང་གི་ས་ཞིང་ཞིག་དམ་པར་བརྩིས་ན་ཁྱོད་ཀྱིས་ཚོད་རྩིས་བྱས་པའི་རིན་གོང་ཚད་གཞིར་འཛིན་དགོས། 18 ཅི་སྟེ། ཁོས་དགའ་སྟོན་གྱི་ལོ་ཡི་རྗེས་ནས་ས་ཞིང་དམ་པར་བརྩིས་ན། མཆོད་དཔོན་གྱིས་དུས་དེ་ནས་བཟུང་དགའ་སྟོན་གྱི་ལོ་རྗེས་མའི་བར་གྱི་ལོ་ལྷག་མའི་ལོ་གྲངས་བཞིན་དུ་འདེད་རྩིས་བྱས་ཏེ། ཁྱོད་ཀྱིས་ཚོད་རྩིས་བྱས་པའི་རིན་གོང་ལས་འཐེན་དགོས་སོ། ། 19 ས་ཞིང་དམ་པར་རྩི་མཁན་གྱིས་དེ་བླུ་བར་འདོད་ན། ཁྱོད་ཀྱིས་རིན་རྩིས་པའི་སྟེང་ལ་ལྔ་ཆ་གཅིག་བསྣན་ཏེ་སྤྲད་ན་ས་ཞིང་ད་གཟོད་ཁོ་ལ་དབང་བར་བྱས་ཆོག 20 འོན་ཀྱང་མི་དེས་ས་ཞིང་རང་གིས་མ་བླུས་པའམ་མི་གཞན་ཞིག་ལ་བཙོངས་ན། རྗེས་སུ་དེ་བླུ་བར་མི་ནུས་སོ། ། 21 དགའ་སྟོན་གྱི་ལོར་ས་ཞིང་དེ་ཉོ་བདག་གི་ལག་ནས་ཕྱིར་ལེན་དུས། དཀོན་མཆོག་ཡ་ཝཱེ་ལ་དམ་པ་ཡིན་པས། ཡོངས་སུ་རྫོགས་པར་ཕུལ་བའི་ས་ཞིང་དང་འདྲ་བར་མཆོད་དཔོན་ལ་དབང་བར་འགྱུར་རོ། ། 22 དཀོན་མཆོག་ཡ་ཝཱེ་ལ་དམ་པར་ཕུལ་བའི་ས་ཞིང་ནི་རང་ས་མ་ཡིན་པར་གཞན་ནས་ཉོས་པ་ཡིན་ན། 23 མཆོད་དཔོན་གྱིས་ཁྱོད་ཀྱི་ཚོད་རྩིས་རིན་གོང་བཞིན་དུ། དགའ་སྟོན་གྱི་ལོ་ཡི་བར་དུ་འདེད་རྩིས་བྱེད་པ་དང་། ཉིན་མོ་དེ་ལ་མི་དེས་ཁྱོད་ཀྱིས་ཚོད་རྩིས་བྱས་པའི་རིན་འབབ་དཀོན་མཆོག་ཡ་ཝཱེ་ལ་དམ་པར་འབུལ་དགོས། 24 དགའ་སྟོན་གྱི་ལོར་ས་ཞིང་དེ་འཚོང་བདག་སྟེ་ས་ཞིང་དེ་རྒྱུན་འཛིན་བྱེད་མཁན་ལ་ཕྱིར་སློག་དགོས། 25 ཁྱོད་ཀྱིས་ཚོད་རྩིས་བྱས་པའི་རིན་གོང་ཐམས་ཅད་ནི་གནས་མཆོག་གི་སྲང་བཞིན་དུ་ཡིན་དགོས་ཏེ། དངུལ་སྲང་གཅིག་ལ་གཱེ་ར་ཉི་ཤུ་ཡིན་དགོས། 26 སྐྱེས་འགོ་སྟེ་ཕྱུགས་ཟོག་ཁྲོད་ཀྱི་སྐྱེས་འགོ་རྣམས་ནི་དཀོན་མཆོག་ཡ་ཝཱེའི་ཡིན་པས། མི་སུས་ཀྱང་དེ་ཡང་བསྐྱར་དམ་པར་རྩི་མི་རུང་ལ། བ་གླང་ངམ་ལུག་གང་ཡིན་ཡང་། དེ་ནི་དཀོན་མཆོག་ཡ་ཝཱེའི་ཡིན་ནོ། ། 27 ཅི་སྟེ། ཕྱུགས་ཟོག་སྐྱེས་འགོ་ནི་མི་གཙང་བ་ཡིན་ན། ཚོད་རྩིས་བྱས་པའི་རིན་གོང་དང་དེའི་ཁར་ལྔ་ཆ་གཅིག་བསྣན་ནས་དེ་བླུ་དགོས། བླུ་བ་མིན་ན་ཁྱོད་ཀྱི་ཚོད་རྩིས་ཀྱི་རིན་བཞིན་དུ་དེ་བཙོང་དགོས་སོ། ། 28 འོན་ཀྱང་། ཡོངས་སུ་རྫོགས་པར་ཕུལ་བ་རྣམས་ཏེ། མི་ཡིས་རང་ལ་གང་ཡོད་པ་ལས་དཀོན་མཆོག་ཡ་ཝཱེ་ལ་གཏན་དུ་འབུལ་འོས་པ་ནི། མིའམ་ཕྱུགས་ཟོག་གམ། ཁོ་ལ་དབང་བའི་ས་ཞིང་བཅས་གང་ཡིན་ཡང་བཙོང་བའམ་ཉོ་བར་མི་རུང་སྟེ། གཏན་དུ་འབུལ་འོས་པ་ཐམས་ཅད་དཀོན་མཆོག་ཡ་ཝཱེ་ལ་ཀུན་ལས་དམ་པ་ཡིན་པའི་ཕྱིར་རོ། ། 29 མི་རྣམས་ལས་གཏན་དུ་འབུལ་འོས་པ་ཐམས་ཅད་ནི་བླུ་མི་རུང་བར་སྲོག་གཅོད་དགོས་སོ། ། 30 ས་གཞིའི་སྟེང་གི་ཡོད་ཚད་དེ་ས་བོན་དང་སྡོང་མགོའི་ཤིང་ཏོག་གང་ཡིན་ཡང་། དེའི་བཅུ་ཆ་གཅིག་ནི་དཀོན་མཆོག་ཡ་ཝཱེའི་ཡིན་ལ། དཀོན་མཆོག་ཡ་ཝཱེ་ལ་དམ་པ་ཡིན་ནོ། ། 31 སུ་ཞིག་གིས་བཅུ་ཆ་གཅིག་དེ་བླུ་བར་འདོད་ན། གཞན་པའི་ལྔ་ཆ་གཅིག་སྣོན་དགོས། 32 བ་གླང་གི་ཁྱུ་དང་ར་ལུག་གི་ཁྱུ་ཐམས་ཅད་ཀྱི་བཅུ་ཆ་གཅིག་སྟེ། ཕྱུགས་རྫིའི་དབྱུག་པའི་འོག་ནས་འགྲོ་བ་ཐམས་ཅད་ལས་ཕྱུགས་བཅུ་པ་ནི་དཀོན་མཆོག་ཡ་ཝཱེ་ལ་དབང་ཞིང་དམ་པ་ཡིན་ནོ། ། 33 དེའི་བཟང་ངན་གྱི་དབྱེ་བ་འགེར་མི་རུང་ལ། བརྗེ་ཡང་མི་རུང་སྟེ། གལ་སྲིད་ཅིས་ཀྱང་བརྗེ་དགོས་ན། དེའི་ཚབ་བྱེད་དང་འབུལ་འོས་པའི་ཕྱུགས་ཟོག་གཉིས་ཀ་དམ་པ་ཡིན་པས་བླུ་མི་རུང་ཞེས་པའོ་གསུངས་སོ། ། 34 དེ་དག་ནི་དཀོན་མཆོག་ཡ་ཝཱེས་རི་བོ་སི་ནཱ་རུ་ཡེས་ར་ཨེལ་པ་རྣམས་ཀྱི་ཆེད་དུ་མོ་ཤེ་ལ་བསྩལ་པའི་བཀའ་རྣམས་ཡིན་ནོ།། །།

* ལེའུ་བཅུ་བཞི་པ།:10 ལོ་རྒི་གཅིག་ནི་སྤྱི་བྲེ་གཅིག་གི་བཅུ་ཆའི་གསུམ་ཙམ་ཡིན།

* ལེའུ་ཉེར་གསུམ་པ།:5 འདི་ནི་སྤྱི་ཟླ་གསུམ་པ་ཡིན་མོད། འོན་ཀྱང་ཡ་ཧུ་དཱ་མི་རིགས་ཀྱི་སྐད་དུ་ལོ་གསར་པའི་ཟླ་དང་པོ་ལ་ངོས་འཛིན་དགོས།

* ལེའུ་ཉེར་བཞི་པ།:11 མཚན་ཞེས་པ་འདི་དཀོན་མཆོག་ཡ་ཝཱེའི་མཚན་ལ་གོ་དགོས།

* ལེའུ་ཉེར་བདུན་པ།:16 འདིར་ཁལ་ཞེས་པར་གནའ་བོའི་ཡ་ཧུ་དཱ་མི་རིགས་ཀྱི་སྐད་དུ་ཧོ་མིར་ཟེར། ཧོ་མིར་ནི་དངོས་པོའི་ཤོང་ཚད་འཇལ་བྱའི་རྩི་གཞི་ཞིག་ཡིན་ལ། ཧོ་མིར་གཅིག་ནི་སྤྱི་རྒྱ་བརྒྱ་དང་སོ་ལྔ་ཙམ་ཡིན།

གྲངས་ཀ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

༄༅། །གྲངས་ཀའི་མདོ།

གྲངས་ཀའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གྲངས་ཀ་ཞེས་བྱ་བའི་གཞུང་གི་ཁ་བྱང་ནི་ཡེས་ར་ཨེལ་པ་རྣམས་མི་ལོ་སུམ་ཅུ་སོ་བརྒྱད་རིང་དབེན་སྟོང་དུ་ཉུལ་བའི་སྐབས་སུ་མིའི་གྲངས་ཀ་ཐེངས་གཉིས་ལ་བརྩིས་པ་ལས་བཏགས་པ་ཡིན། རྩིས་གྲངས་དེ་གཉིས་ལེའུ་དང་པོ་དང་ལེའུ་ཉེར་དྲུག་པར་བཀོད་ཡོད། གྲངས་ཀའི་གཞུང་དུ་ཡེས་ར་ཨེལ་པ་རྣམས་དབེན་སྟོང་དུ་ཉུལ་བའི་ལོ་རྒྱུས་བརྗོད་ཡོད་པ་དང་། དབེན་སྟོང་ཉུལ་བའི་དོན་རྐྱེན་དེ་རི་བོ་སི་ནཱ་རུ་བཞག་པའི་ཞལ་ཆད་ཀྱི་རྗེས་སུ་བྱུང་བ་རེད།

ཡི་གེར་འགོད་མཁན་དང་འགོད་དུས།

སྲོལ་རྒྱུན་ལྟར་ན་གྲངས་ཀའི་གཞུང་ཡི་གེར་འགོད་མཁན་ནི་མོ་ཤེ་ཡིན་པར་གསུངས། གཏན་ཁེལ་དེ་ལྟར་བྱུང་བ་ལ་རྒྱབ་བརྟེན་གསུམ་ཡོད་དེ། (1) གཞུང་གི་ནང་དུ་མོ་ཤེ་ཡི་གེར་འགོད་མཁན་ཡིན་པའི་སྐོར་གྱི་གནས་ཚུལ་གསུངས་ཡོད། དཔེར་ན། གྲངས་ཀའི་ལེའུ་སོ་གསུམ་པའི་ཚིག་རྐང་དང་པོ་ནས་གཉིས་པའི་བར་དང་། ཨེ་ཅིབ་ནས་ཐོན་པའི་ལེའུ་བཅུ་བདུན་པའི་ཚིག་རྐང་བཅུ་བཞི་པ་དང་། ལེའུ་ཉེར་བཞི་པའི་ཚིག་རྐང་བཞི་པ། ལེའུ་སོ་བཞི་པའི་ཚིག་རྐང་ཉེར་བདུན་པ་བཅས་སུ་གསལ། (2) གནའ་བོའི་མཁས་པ་རྣམས་ཀྱིས་ཐོག་མའི་པོད་ལྔ་པོ་ནི་ཕན་ཚུན་གཅིག་ལ་གཅིག་འབྲེལ་གྱི་གཞུང་ཞིག་ཡིན་ཞིང་། དེ་ནི་ཡི་གེར་འགོད་མཁན་སྐད་གྲགས་ཅན་མོ་ཤེ་ཡིས་མཛད་པ་ཡིན་པར་གསུངས་ཡོད། (3) ཞལ་ཆད་གསར་པའི་ནང་དུ་ཐོག་མའི་པོད་ལྔ་པོ་ལུང་དྲངས་ཡོད་ལ། ལུང་ལ་ལར་མོ་ཤེ་ཡི་མཚན་སྨྲས་ནས་ཁོང་ལ་བདེན་དཔང་བྱས་ཡོད། དཔེར་ན། མད་ཐཱའི་འཕྲིན་བཟང་གི་ལེའུ་བཅུ་དགུ་པའི་ཚིག་རྐང་བརྒྱད་པ་དང་། ཡོ་ཧ་ནན་གྱི་འཕྲིན་བཟང་གི་ལེའུ་ལྔ་པའི་ཚིག་རྐང་ཞེ་དྲུག་ནས་ཞེ་བདུན་པའི་བར་དང་། རོ་མཱ་པ་རྣམས་ལ་སྤྲིངས་པའི་འཕྲིན་ཡིག་གི་ལེའུ་བཅུ་པའི་ཚིག་རྐང་ལྔ་པ་བཅས་སུ་གསལ། གྲངས་ཀའི་མདོ་འདི་མོ་ཤེ་ཡིས་ཁོང་ཉིད་སྐུ་མ་གཤེགས་པའི་གོང་སྟེ། སྤྱི་ལོ་སྔོན་གྱི་1406ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

གྲངས་ཀ་ཞེས་བྱ་བའི་གཞུང་འདི་ནི་ཡེས་ར་ཨེལ་པ་རྣམས་ཀྱིས་རི་བོ་སི་ནཱ་ནས་ཀ་ན་ཨན་གྱི་ས་མཚམས་སུ་ཡོད་པའི་མོ་ཨབ་སྤང་ལྗོངས་བར་དུ་འགྲུལ་བསྐྱོད་བྱས་པའི་ལོ་རྒྱུས་ཡིན། གྲངས་ཀའི་མདོ་ལས་ཡེས་ར་ཨེལ་པ་རྣམས་ཀྱིས་དཀོན་མཆོག་ལ་འཁང་ར་དང་ངོ་རྒོལ་བྱས་པའི་གནས་ཚུལ་བརྗོད་ཡོད་པར་མ་ཟད། ཕྱིས་སུ་དཀོན་མཆོག་གིས་ཁོ་ཚོར་ཁྲིམས་ཐག་བཅད་པའི་སྐོར་ཡང་བྲིས་ཡོད། ཁོང་གིས་དེ་ཚོར་ས་སྟོང་ལུང་སྟོང་དུ་འཚོ་བ་རོལ་དགོས་པའི་ཆད་པ་བཅད། འོན་ཀྱང་ཁོ་ཚོའི་བུ་རྒྱུད་རྣམས་ཀྱིས་དཀོན་མཆོག་གིས་སྔར་ཞལ་བཞེས་གནང་བའི་ས་སྐལ་ལོངས་སུ་སྤྱོད་ཐུབ་པར་གྱུར། དབེན་སྟོང་ཉུལ་བའི་ལོ་དེ་དག་གི་རིང་ལ། དཀོན་མཆོག་གིས་དུས་རྟག་ཏུ་ཁོ་ཚོར་གཟིགས་སྐྱོང་ཡང་གནང་བའི་དོན་དེ་ཡེས་ར་ཨེལ་པ་རྣམས་ལ་མངོན་པར་གྱུར། ཁོང་གིས་དེ་དག་ལ་གང་མཁོ་བ་རྣམས་གནང་བར་མ་ཟད། རང་གི་འབངས་མི་ལ་གཅེས་ཤིང་ནམ་རྒྱུན་གུ་ཡངས་གནང་རྒྱུར་ཐུགས་མཉེས་པོ་ཡོད།

འཆར་ཟིན།

1. ཡེས་ར་ཨེལ་པ་རྣམས་རི་བོ་སི་ནཱར་ཡོད་པའི་དུས་སུ་ཀ་ན་ཨན་ཡུལ་དུ་འགྲོ་བར་སྟ་གོན་བྱས་པ། ༼ 1:1-10:10 ༽

2. ཡེས་ར་ཨེལ་པ་རྣམས་རི་བོ་སི་ནཱ་ནས་ཀཱ་དེའེ་ཤཱ་པར་ནེ་ཨ་ཞེས་པའི་ཡུལ་དུ་ཕྱིན་པ། ༼10:11-12:16 ༽

3. ཡེས་ར་ཨེལ་པ་རྣམས་ཀྱིས་ཀཱ་དེའེ་ཤཱ་ཡུལ་ནས་ངོ་རྒོལ་བྱས་པའི་རྐྱེན་གྱིས་ནར་འགྱངས་ཐེབས་པ། ༼13:1-20:13 ༽

4. ཡེས་ར་ཨེལ་པ་རྣམས་ཀཱ་དེའེ་ཤཱ་ཡུལ་ནས་མོ་ཨབ་ཀྱི་སྤང་ལྗོངས་བར་དུ་ཕྱིན་པ། ༼ 20:14-22:1 ༽

5. ཡེས་ར་ཨེལ་པ་རྣམས་མོ་ཨབ་སྤང་ལྗོངས་སུ་སྡོད་པའི་དུས་སུ་ཀ་ན་ཨན་ཡུལ་ཚུར་ལེན་པར་རེ་ལྟོས་བྱས་པ། ༼ 22:2-32:42 ༽

6. ཡེས་ར་ཨེལ་པ་རྣམས་དང་འབྲེལ་བའི་དོན་གཞན་རྣམས། ༼ 33:1-36:13 ༽

ལེའུ་དང་པོ།

ཡེས་ར་ཨེལ་པའི་མི་གྲངས་བླངས་པ།

1 དེ་ཡང་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་རྗེས་ཀྱི་ལོ་གཉིས་པའི་ཟླ་བ་གཉིས་པའི་ཚེས་དང་པོ་ལ། སི་ནཱ་དབེན་སྟོང་དུ་མཇལ་འཕྲད་གུར་མཆོག་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཡེས་ར་ཨེལ་པའི་མི་ཚོགས་ཐམས་ཅད་ནི་དེ་དག་གི་རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་མི་གྲངས་ལེན་དགོས་པ་སྟེ། སྐྱེས་པ་ཐམས་ཅད་མི་གྲངས་བཞིན་ཐོ་བརྒྱག་དགོས། 3 ཡེས་ར་ཨེལ་མི་རིགས་ཀྱི་ཁྲོད་ནས་སྐྱེས་པ་ལོ་ཉི་ཤུ་ཅན་དང་དེའི་ཡན་ཟིན་པ་དང་། དམག་འཐབ་ལ་ཞུགས་ནུས་པ་ཐམས་ཅད་ནི་ཁྱོད་དང་ཨ་རོན་གཉིས་ཀྱིས་ཁོ་ཚོའི་དམག་ཚོགས་བཞིན་དུ་རྩིས་ལེན་དགོས། 4 ཚོ་པ་རེ་ནས་ཁྱོད་རྣམས་ལ་རོགས་བྱེད་མཁན་མི་གཅིག་རེ་ཡོད་པ་དང་། དེ་དག་རེ་རེ་རང་གི་ཕ་ཁྱིམ་གྱི་འགོ་དཔོན་ཡིན་དགོས། 5 ཁྱོད་རྣམས་ལ་རོགས་བྱེད་མཁན་རྣམས་ཀྱི་མིང་ནི་འདི་ལྟ་སྟེ། རུ་བེན་ཚོ་པ་ནས་ཤེ་དེ་ཨུར་གྱི་བུ་ཨེ་ལི་ཚུར་དང་། 6 སི་མུ་ཨོན་ཚོ་པ་ནས་ཙུ་རེ་ཤད་དཱ་ཨིའི་བུ་ཤེ་ལུ་མེ་ཨེལ་དང་། 7 ཡ་ཧུ་དཱ་ཚོ་པ་ནས་ཨ་མི་ནཱ་དབ་ཀྱི་བུ་ནཱ་སོན་དང་། 8 ཡེས་སི་ཀཱར་ཚོ་པ་ནས་ཙུ་ཨར་གྱི་བུ་ནེ་ཐན་ཨེལ་དང་། 9 ཟེ་བུ་ལུན་ཚོ་པ་ནས་ཧེ་ལོན་གྱི་བུ་ཨེ་ལི་ཨབ་དང་། 10 ཡོ་སེབ་ཀྱི་བུ་རྒྱུད་ཁྲོད་དུ། ཨེ་ཕཱར་ཡིམ་ཚོ་པ་ནས་ཨམ་མེ་ཧུད་ཀྱི་བུ་ཨེ་ལི་ཤ་མཱ་དང་། མཱ་ན་ཤེ་ཚོ་པ་ནས་ཕེ་དཱ་ཚུར་གྱི་བུ་གམ་ལི་ཨེལ་དང་། 11 པེན་ཡཱ་མེན་ཚོ་པ་ནས་གིད་ཨོ་ནཱའི་བུ་ཨ་བི་ཏན་དང་། 12 དཱན་ཚོ་པ་ནས་ཨམ་མེ་ཤད་ད་ཨི་ཡི་བུ་ཨ་ཧི་ཨེ་ཟེར་དང་། 13 ཨ་ཤེར་ཚོ་པ་ནས་ཨོག་རན་གྱི་བུ་ཕཱ་གེ་ཨེལ་དང་། 14 གཱ་རྡུ་ཚོ་པ་ནས་དི་ཨོ་ཨེལ་གྱི་བུ་ཨེལ་ཡཱ་སབ་དང་། 15 ནཱབ་ཐ་ལི་ཚོ་པ་ནས་ཨེ་ནན་གྱི་བུ་ཨ་ཧི་རཱ་བཅས་སོ། ། 16 དེ་དག་ནི་མི་ཚོགས་ལས་བདམས་པ་ཡིན་ཞིང་། མེས་པོའི་ཚོ་པ་རྣམས་ཀྱི་འགོ་དཔོན་དང་། ཡེས་ར་ཨེལ་གྱི་སྟོང་དཔོན་རྣམས་ཡིན་ནོ་ཞེས་གསུངས་སོ། ། 17 མོ་ཤེ་དང་ཨ་རོན་གཉིས་ཀྱིས་མིང་བཏོན་པའི་མི་དེ་དག་ཁྲིད་པ་དང་། 18 ཟླ་བ་གཉིས་པའི་ཚེས་དང་པོར་མི་ཚོགས་ཐམས་ཅད་བསྡུས་ཤིང་། དེ་དག་གི་རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་ལོ་ཉི་ཤུ་ཅན་དང་དེའི་ཡན་ཟིན་པ་རྣམས་མི་གྲངས་ལྟར་ཐོ་བརྒྱབ་པའོ། ། 19 དཀོན་མཆོག་ཡ་ཝཱེས་མོ་ཤེ་ལ་བཀའ་བསྩལ་པ་བཞིན་དུ། ཁོང་གིས་སི་ནཱ་དབེན་སྟོང་ནས་དེ་དག་གི་རྩིས་བླངས་པའོ། །

20 ཡེས་ར་ཨེལ་གྱི་བུ་སྐྱེས་འགོ་རུ་བེན་གྱི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་དང་མི་གྲངས་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 21 རུ་བེན་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་བཞི་ཁྲི་དྲུག་སྟོང་ལྔ་བརྒྱའོ། །

22 སི་མུ་ཨོན་གྱི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་དང་མི་གྲངས་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 23 སི་མུ་ཨོན་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་ལྔ་ཁྲི་དགུ་སྟོང་སུམ་བརྒྱའོ། །

24 གཱ་རྡུ་ཡི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 25 གཱ་རྡུ་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་བཞི་ཁྲི་ལྔ་སྟོང་དྲུག་བརྒྱ་ལྔ་བཅུའོ། །

26 ཡ་ཧུ་དཱའི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 27 ཡ་ཧུ་དཱ་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་བདུན་ཁྲི་བཞི་སྟོང་དྲུག་བརྒྱའོ། །

28 ཡེས་སི་ཀཱར་གྱི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 29 ཡེས་སི་ཀཱར་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་ལྔ་ཁྲི་བཞི་སྟོང་བཞི་བརྒྱའོ། །

30 ཟེ་བུ་ལུན་གྱི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 31 ཟེ་བུ་ལུན་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་ལྔ་ཁྲི་བདུན་སྟོང་བཞི་བརྒྱའོ། །

32 ཡོ་སེབ་ཀྱི་བུ་རྣམས་ཏེ། ཨེ་ཕཱར་ཡིམ་གྱི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 33 ཨེ་ཕཱར་ཡིམ་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་བཞི་ཁྲི་ལྔ་བརྒྱའོ། །

34 མཱ་ན་ཤེའི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 35 མཱ་ན་ཤེ་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་སུམ་ཁྲི་ཉིས་སྟོང་ཉིས་བརྒྱའོ། །

36 པེན་ཡཱ་མེན་གྱི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 37 པེན་ཡཱ་མེན་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་སུམ་ཁྲི་ལྔ་སྟོང་བཞི་བརྒྱའོ། །

38 དཱན་གྱི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 39 དཱན་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་དྲུག་ཁྲི་ཉིས་སྟོང་བདུན་བརྒྱའོ། །

40 ཨ་ཤེར་གྱི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 41 ཨ་ཤེར་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་བཞི་ཁྲི་ཆིག་སྟོང་ལྔ་བརྒྱའོ། །

42 ནཱབ་ཐ་ལི་ཡི་བུ་རྒྱུད་དག་གི་བུ་རབས་ཚ་རྒྱུད་ལས། རུས་རྒྱུད་དང་ཕ་ཁྱིམ། སྐྱེས་པ་རེ་རེའི་མིང་གི་གྲངས་ཀ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པ་ཐམས་ཅད་ཐོ་བརྒྱབ་པ་སྟེ། 43 ནཱབ་ཐ་ལི་ཚོ་པ་ལས་རྩིས་བླངས་པའི་མི་གྲངས་ནི་བསྡོམས་པས་ལྔ་ཁྲི་སུམ་སྟོང་བཞི་བརྒྱའོ། །

44 དེ་ནི་མོ་ཤེ་དང་ཨ་རོན། ཡེས་ར་ཨེལ་གྱི་འགོ་དཔོན་བཅུ་གཉིས་ཏེ་ཕ་ཁྱིམ་རེའི་མི་རེ་བཅས་ཀྱིས་རྩིས་བླངས་པའི་མི་གྲངས་ཡིན་པ་སྟེ། 45 ཡེས་ར་ཨེལ་གྱི་ཁྲོད་ཕ་ཁྱིམ་བཞིན་དུ། ལོ་ཉི་ཤུ་ཅན་དང་དེའི་ཡན་གྱི་དམག་འཐབ་ལ་ཞུགས་ནུས་པའི་ཡེས་ར་ཨེལ་པ་ཐམས་ཅད་ཐོ་བརྒྱབ་པ་དང་། 46 རྩིས་བླངས་པའི་མི་གྲངས་ནི་བསྡོམས་པས་དྲུག་འབུམ་སུམ་སྟོང་ལྔ་བརྒྱ་ལྔ་བཅུའོ། །

47 འོན་ཀྱང་། ལེ་ཝི་པ་རྣམས་ཁོ་ཚོའི་ཁྱིམ་རྒྱུད་ཀྱི་ཚོ་པ་བཞིན་དེ་དག་གི་ཁྲོད་དུ་མ་བརྩིས་སོ། ། 48 ཅི་ལ་ཟེར་ན། དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 49 ལེ་ཝིའི་ཚོ་པ་འབའ་ཞིག་ཁྱོད་ཀྱིས་རྩིས་ལེན་མི་རུང་ལ། དེ་དག་གི་བསྡོམས་གྲངས་ཀྱང་ཡེས་ར་ཨེལ་པ་རྣམས་ཀྱི་ཁྲོད་དུ་བགྲང་མི་རུང་། 50 འོན་ཀྱང་། དཔང་པོའི་གུར་མཆོག་དང་། དེའི་ཡོ་བྱད་ཐམས་ཅད་དང་། དེ་ལ་གཏོགས་པ་ཀུན་ལེ་ཝི་པ་རྣམས་ལ་བདག་གཉེར་བྱེད་དུ་ཆུག དེ་ཚོས་གུར་མཆོག་དང་ཡོ་བྱད་ཐམས་ཅད་འཁུར་ཞིང་དེ་ལ་ཞབས་ཏོག་སྒྲུབ་པ་དང་། གུར་མཆོག་གི་མཐའ་འཁོར་དུ་སྒར་འདེབས་དགོས། 51 གུར་མཆོག་སྤོ་བའི་དུས་སུ་ལེ་ཝི་པ་རྣམས་ཀྱིས་དེ་མར་ཕབ་པ་དང་། གུར་མཆོག་ཕུབ་པའི་དུས་སུ། ལེ་ཝི་པ་རྣམས་ཀྱིས་དེ་ཕུབ་དགོས། གལ་ཏེ་མི་གཞན་སུ་ཞིག་གུར་མཆོག་དང་ཉེ་བར་འོངས་ན་དེ་གསོད་དགོས་སོ། ། 52 ཡེས་ར་ཨེལ་པ་རྣམས་ཀྱིས་རང་རང་གི་སྒར་ཁ་དང་རང་རང་གི་རུ་དར་བཞིན་སྒར་འདེབས་དགོས། 53 འོན་ཀྱང་། དཀོན་མཆོག་ཁོང་ཉིད་ཡེས་ར་ཨེལ་གྱི་མི་ཚོགས་ལ་ཐུགས་མི་ཁྲོ་བའི་ཕྱིར་དུ། ལེ་ཝི་པ་རྣམས་ཀྱིས་དཔང་པོའི་གུར་མཆོག་གི་མཐའ་འཁོར་དུ་སྒར་འདེབས་དགོས་པ་དང་། དེ་རྣམས་ཀྱིས་དཔང་པོའི་གུར་མཆོག་སྲུང་བའི་འགན་བསྒྲུབ་དགོས་ཞེས་བཀའ་གནང་ངོ་། ། 54 ཡེས་ར་ཨེལ་པ་རྣམས་ཀྱིས་དེ་བཞིན་དུ་བསྒྲུབས་པ་དང་། དཀོན་མཆོག་ཡ་ཝཱེས་མོ་ཤེ་ལ་བཀའ་ཅི་ལྟར་གནང་བ་བཞིན་ཁོ་རྣམས་ཀྱིས་དེ་ལྟར་བསྒྲུབས་སོ། །

ལེའུ་གཉིས་པ།

སྒར་འདེབས་པའི་གོ་རིམ་དང་གནས་ཡུལ།

1 དེ་ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 2 ཡེས་ར་ཨེལ་པ་རྣམས་ཀྱིས་རང་རང་གི་རུ་དར་དང་རང་རང་གི་ཕ་ཁྱིམ་གྱི་དར་ཆེན་འོག་ཏུ་སྒར་འདེབས་དགོས། དེ་རྣམས་ཀྱིས་མཇལ་འཕྲད་གུར་མཆོག་གི་ཕྱོགས་བཞི་རུ་རྒྱང་ཐག་ཅུང་རིང་བའི་གནས་སུ་སྒར་འདེབས་དགོས། 3 ཤར་ཕྱོགས་སྐྱ་རེངས་ཤར་བའི་གནས་སུ་དམག་ཚོགས་བཞིན་དུ་སྒར་འདེབས་མཁན་ནི་ཡ་ཧུ་དཱའི་སྒར་ཁའི་དར་ཆེན་ཡིན་ལ། ཡ་ཧུ་དཱ་པ་རྣམས་ཀྱི་འགོ་དཔོན་ནི་ཨ་མི་ནཱ་དབ་ཀྱི་བུ་ནཱ་སོན་ཡིན་ཞིང་། 4 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་བདུན་ཁྲི་བཞི་སྟོང་དྲུག་བརྒྱའོ། ། 5 དེའི་གཞོགས་སུ་སྒར་འདེབས་མཁན་ནི་ཡེས་སི་ཀཱར་ཚོ་པ་ཡིན་པ་དང་། ཡེས་སི་ཀཱར་པ་རྣམས་ཀྱི་འགོ་དཔོན་ནི་ཙུ་ཨར་གྱི་བུ་ནེ་ཐན་ཨེལ་ཡིན་ཞིང་། 6 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་ལྔ་ཁྲི་བཞི་སྟོང་བཞི་བརྒྱའོ། །

7 དེ་ནས་ཟེ་བུ་ལུན་གྱི་ཚོ་པ་ཡོད་པ་དང་། ཟེ་བུ་ལུན་པ་རྣམས་ཀྱི་འགོ་དཔོན་ནི་ཧེ་ལོན་གྱི་བུ་ཨེ་ལི་ཨབ་ཡིན་ཞིང་། 8 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་ལྔ་ཁྲི་བདུན་སྟོང་བཞི་བརྒྱའོ། ། 9 ཡ་ཧུ་དཱའི་སྒར་ནས་དམག་ཚོགས་བཞིན་རྩིས་བླངས་པའི་མི་གྲངས་ནི་བསྡོམས་པས་ཆིག་འབུམ་བརྒྱད་ཁྲི་དྲུག་སྟོང་བཞི་བརྒྱ་ཡིན་ལ། དེ་དག་སྔོན་དུ་ལམ་ལ་ཆས་དགོས་སོ། །

10 ལྷོ་ཕྱོགས་སུ་དམག་ཚོགས་བཞིན་དུ་རུ་བེན་གྱི་སྒར་ཁའི་དར་ཆེན་ཡོད་པ་དང་། རུ་བེན་པ་རྣམས་ཀྱི་འགོ་དཔོན་ནི་ཤེ་དེ་ཨུར་གྱི་བུ་ཨེ་ལི་ཚུར་ཡིན་ཞིང་། 11 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་བཞི་ཁྲི་དྲུག་སྟོང་ལྔ་བརྒྱའོ། ། 12 དེའི་གཞོགས་སུ་སྒར་འདེབས་མཁན་ནི་སི་མུ་ཨོན་ཚོ་པ་ཡིན་ལ། སི་མུ་ཨོན་པ་རྣམས་ཀྱི་འགོ་དཔོན་ནི་ཙུ་རེ་ཤད་དཱ་ཨིའི་བུ་ཤེ་ལུ་མེ་ཨེལ་ཡིན་ཞིང་། 13 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་ལྔ་ཁྲི་དགུ་སྟོང་སུམ་བརྒྱའོ། ། 14 དེ་ནས་གཱ་རྡུ་ཚོ་པ་ཡོད་པ་དང་། གཱ་རྡུ་པ་རྣམས་ཀྱི་འགོ་དཔོན་ནི་དི་ཨོ་ཨེལ་ *གྱི་བུ་ཨེལ་ཡཱ་སབ་ཡིན་ཞིང་། 15 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་བཞི་ཁྲི་ལྔ་སྟོང་དྲུག་བརྒྱ་ལྔ་བཅུའོ། ། 16 རུ་བེན་གྱི་སྒར་ནས་དམག་ཚོགས་བཞིན་རྩིས་བླངས་པའི་མི་གྲངས་ནི་བསྡོམས་པས་ཆིག་འབུམ་ལྔ་ཁྲི་ཆིག་སྟོང་བཞི་བརྒྱ་ལྔ་བཅུ་ཡིན་ལ། དེ་དག་གྲལ་གཉིས་པ་བྱས་ནས་ལམ་དུ་ཆས་དགོས་སོ། །

17 དེ་ནས་མཇལ་འཕྲད་གུར་མཆོག་དང་ལེ་ཝི་པ་རྣམས་ཀྱི་སྒར་དེ་སྒར་རྣམས་ཀྱི་དཀྱིལ་ནས་མདུན་དུ་བསྐྱོད་དགོས། དེ་དག་གིས་ཇི་ལྟར་སྒར་བཏབ་ན་དེ་ལྟར་ལམ་ལ་ཆས་ཏེ་མདུན་དུ་བསྐྱོད་པ་དང་། སོ་སོའི་རང་གནས་སུ་རང་རང་གི་དར་ཆེན་འོག་ཏུ་ཡོད་དགོས་སོ། །

18 ནུབ་ཕྱོགས་སུ་དམག་ཚོགས་བཞིན་དུ་ཨེ་ཕཱར་ཡིམ་གྱི་སྒར་ཁའི་དར་ཆེན་ཡོད་པ་དང་། ཨེ་ཕཱར་ཡིམ་པ་རྣམས་ཀྱི་འགོ་དཔོན་ཨམ་མེ་ཧུད་ཀྱི་བུ་ཨེ་ལི་ཤ་མཱ་ཡིན་ཞིང་། 19 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་བཞི་ཁྲི་ལྔ་བརྒྱའོ། ། 20 དེའི་གཞོགས་སུ་མཱ་ན་ཤེ་ཚོ་པ་ཡོད་པ་དང་། མཱ་ན་ཤེ་པ་རྣམས་ཀྱི་འགོ་དཔོན་ནི་ཕེ་དཱ་ཚུར་གྱི་བུ་གམ་ལི་ཨེལ་ཡིན་ཞིང་། 21 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་སུམ་ཁྲི་ཉིས་སྟོང་ཉིས་བརྒྱའོ། ། 22 དེ་ནས་པེན་ཡཱ་མེན་ཚོ་པ་ཡོད་པ་དང་། པེན་ཡཱ་མེན་པ་རྣམས་ཀྱི་འགོ་དཔོན་ནི་གིད་ཨོ་ནཱའི་བུ་ཨ་བི་ཏན་ཡིན་ཞིང་། 23 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་སུམ་ཁྲི་ལྔ་སྟོང་བཞི་བརྒྱའོ། ། 24 ཨེ་ཕཱར་ཡིམ་གྱི་སྒར་ནས་དམག་ཚོགས་བཞིན་རྩིས་བླངས་པའི་མི་གྲངས་ནི་བསྡོམས་པས་ཆིག་འབུམ་བརྒྱད་སྟོང་དང་བརྒྱ་ཡིན་ལ། དེ་དག་གྲལ་གསུམ་པ་བྱས་ནས་ལམ་དུ་ཆས་དགོས་སོ། །

25 བྱང་ཕྱོགས་སུ་དམག་ཚོགས་བཞིན་དུ་དཱན་གྱི་སྒར་ཁའི་དར་ཆེན་ཡོད་པ་དང་། དཱན་པ་རྣམས་ཀྱི་འགོ་དཔོན་ནི་ཨམ་མེ་ཤད་ད་ཨི་ཡི་བུ་ཨ་ཧི་ཨེ་ཟེར་ཡིན་ཞིང་། 26 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་དྲུག་ཁྲི་ཉིས་སྟོང་བདུན་བརྒྱའོ། ། 27 དེའི་གཞོགས་སུ་སྒར་འདེབས་མཁན་ནི་ཨ་ཤེར་ཚོ་པ་ཡིན་པ་དང་། ཨ་ཤེར་པ་རྣམས་ཀྱི་འགོ་དཔོན་ནི་ཨོག་རན་གྱི་བུ་ཕཱ་གེ་ཨེལ་ཡིན་ཞིང་། 28 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་བཞི་ཁྲི་ཆིག་སྟོང་ལྔ་བརྒྱའོ། ། 29 དེ་ནས་ནཱབ་ཐ་ལིའི་ཚོ་པ་ཡོད་པ་དང་། ནཱབ་ཐ་ལི་པ་རྣམས་ཀྱི་འགོ་དཔོན་ནི་ཨེ་ནན་གྱི་བུ་ཨ་ཧི་རཱ་ཡིན་ཞིང་། 30 དེའི་དམག་ཚོགས་ལས་རྩིས་བླངས་པའི་མི་གྲངས་ནི་བསྡོམས་པས་ལྔ་ཁྲི་སུམ་སྟོང་བཞི་བརྒྱའོ། ། 31 དཱན་གྱི་སྒར་ནས་རྩིས་བླངས་པའི་མི་གྲངས་ནི་བསྡོམས་པས་ཆིག་འབུམ་ལྔ་ཁྲི་བདུན་སྟོང་དྲུག་བརྒྱ་ཡིན། དེ་དག་གིས་དར་ཆེན་བསྒྲེངས་ནས་མཇུག་ཏུ་ལམ་ལ་ཆས་དགོས་ཞེས་གསུངས་སོ། །

32 དེ་དག་ནི་ཡེས་ར་ཨེལ་པ་རྣམས་རང་རང་གི་ཕ་ཁྱིམ་བཞིན་དུ་རྩིས་བླངས་པའི་མི་གྲངས་ཡིན་པ་དང་། སོ་སོའི་དམག་ཚོགས་བཞིན་སྒར་རྣམས་ལས་རྩིས་བླངས་པའི་མི་གྲངས་ནི་བསྡོམས་པས་དྲུག་འབུམ་སུམ་སྟོང་ལྔ་བརྒྱ་ལྔ་བཅུ་ཡིན་ནོ། ། 33 འོན་ཀྱང་དཀོན་མཆོག་ཡ་ཝཱེས་མོ་ཤེ་ལ་བཀའ་བསྩལ་པ་བཞིན་དུ། ལེ་ཝི་པ་རྣམས་ནི་ཡེས་ར་ཨེལ་པ་རྣམས་ཀྱི་ཁྲོད་དུ་མ་བརྩིས་སོ། ། 34 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེས་མོ་ཤེ་ལ་བསྒོས་པའི་བཀའ་བཞིན་དུ་བྱས་ཤིང་། དེ་དག་གིས་རང་རང་གི་དར་ཆེན་འོག་ཏུ་སྒར་བཏབ་པ་དང་། མི་རེ་རེ་རང་རང་གི་རུས་རྒྱུད་དང་ཕ་ཁྱིམ་བཞིན་དུ་ལམ་ལ་ཆས་པའོ། །

ལེའུ་གསུམ་པ།

ཨ་རོན་གྱི་བུ་རྒྱུད།

1 དེ་ཡང་དཀོན་མཆོག་ཡ་ཝཱེས་རི་བོ་སི་ནཱ་རུ་མོ་ཤེ་ལ་གསུང་གླེང་མཛད་པའི་དུས་སུ། ཨ་རོན་དང་མོ་ཤེ་གཉིས་ཀྱི་བུ་རབས་ཚ་རྒྱུད་ནི་འདི་ལྟ་སྟེ། 2 ཨ་རོན་གྱི་བུ་རྣམས་ཀྱི་མིང་ནི་འདི་ལྟར། བུ་སྐྱེས་འགོ་ནཱ་དབ་དང་། ཨ་བི་ཧུ། ཨེ་ལི་ཨ་ཟར། ཨི་ཐ་མཱར་བཅས་སོ། ། 3 དེ་ནི་ཨ་རོན་གྱི་བུ་རྣམས་ཀྱི་མིང་སྟེ། དེ་དག་ནི་སྣུམ་གྱིས་བྱུགས་པའི་མཆོད་དཔོན་རྣམས་ཡིན་ལ། མོ་ཤེ་ཡིས་དེ་རྣམས་ཞབས་ཏོག་སྒྲུབ་པའི་མཆོད་དཔོན་དུ་བསྐོས་པ་ཡིན། 4 ནཱ་དབ་དང་ཨ་བི་ཧུ་གཉིས་ཀྱིས་སི་ནཱ་དབེན་སྟོང་དུ་དཀོན་མཆོག་ཡ་ཝཱེའི་སྤྱན་སྔར་བཀའ་འཁྲོལ་མེད་པའི་མེ་ཕུལ་བས་དེ་གཉིས་དཀོན་མཆོག་ཡ་ཝཱེའི་སྤྱན་སྔར་ཤི་བ་དང་བུ་ཡང་མེད་པའོ། །ཨེ་ལི་ཨ་ཟར་དང་ཨི་ཐ་མཱར་གཉིས་ཀྱིས་ཡབ་ཨ་རོན་གྱི་མདུན་དུ་མཆོད་དཔོན་གྱི་འགན་བླངས་སོ། །

ལེ་ཝི་པ་རྣམས་ལ་བསྒོས་པའི་བཀའ།

5 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 6 ཁྱོད་ཀྱིས་ལེ་ཝི་ཚོ་པ་ཚུར་ཁྲིད་ནས། དེ་དག་མཆོད་དཔོན་ཨ་རོན་གྱི་མདུན་དུ་ལངས་ནས་དེ་ལ་ཞབས་ཕྱི་བསྒྲུབ་ཏུ་འཇུག་དགོས། 7 དེ་དག་གིས་ཨ་རོན་དང་ཚོགས་ཡོངས་ཀྱི་ཚབ་ཏུ་མཇལ་འཕྲད་གུར་མཆོག་གི་མདུན་དུ་ལས་འགན་བསྲུང་ཞིང་། གུར་མཆོག་གི་ཕྱིར་ཞབས་ཏོག་བསྒྲུབ་དགོས་ལ། 8 མཇལ་འཕྲད་གུར་མཆོག་གི་ཡོ་བྱད་ཐམས་ཅད་ལ་བདག་གཉེར་བྱེད་པ་དང་། ཡེས་ར་ཨེལ་པ་རྣམས་ཀྱི་ཚབ་ཏུ་ལས་འགན་བསྲུང་ཞིང་། གུར་མཆོག་གི་ཕྱིར་ཞབས་ཏོག་བསྒྲུབ་དགོས་སོ། ། 9 ཁྱོད་ཀྱིས་ལེ་ཝི་པ་རྣམས་ཨ་རོན་དང་དེའི་བུ་རྣམས་ལ་སྤྲོད་དགོས། དེ་དག་ནི་ཡེས་ར་ཨེལ་པ་རྣམས་ལས་བདམས་ཏེ་ཡོངས་སུ་ཁོ་ལ་སྤྲོད་དགོས་པ་ཡིན་ནོ། ། 10 ཨ་རོན་དང་དེའི་བུ་རྣམས་ལ་མཆོད་དཔོན་གྱི་འགན་བསྲུང་བར་བཅོལ་དགོས། གལ་ཏེ་ཕྱི་མི་སུ་ཞིག་ཉེ་བར་འོངས་ན་དེ་གསོད་དགོས་ཞེས་བཀའ་བསྩལ་ཏོ། །

11 ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 12 ལྟོས་དང་། བདག་གིས་ཡེས་ར་ཨེལ་པ་རྣམས་ལས་མངལ་དང་པོ་སྟེ་བུ་སྐྱེས་འགོ་རྣམས་ཀྱི་ཚབ་བྱེད་དུ་ལེ་ཝི་པ་རྣམས་བདམས་པ་ཡིན་པས། ལེ་ཝི་པ་རྣམས་བདག་ལ་དབང་བའོ། ། 13 ཅིའི་ཕྱིར་ཞེ་ན། སྐྱེས་འགོ་ཐམས་ཅད་ངའི་ཡིན་ཏེ། བདག་གིས་ཨེ་ཅིབ་ཡུལ་ནས་སྐྱེས་འགོ་ཐམས་ཅད་བསད་པའི་ཉིན་དེར། ཡེས་ར་ཨེལ་གྱི་སྐྱེས་འགོ་རྣམས་ནི་མི་ཕྱུགས་གང་ཡིན་ཡང་ངའི་ཕྱིར་དུ་དམ་པར་བྱས་ཡོད། དེ་རྣམས་བདག་ལ་དབང་དགོས། བདག་ནི་ཡ་ཝཱེ་ཡིན་ཞེས་བཀའ་བསྩལ་ཏོ། །

14 དེ་ནས་ཡང་དཀོན་མཆོག་ཡ་ཝཱེས་སི་ནཱ་དབེན་སྟོང་དུ་མོ་ཤེ་ལ་འདི་སྐད་དུ། 15 ཁྱོད་ཀྱིས་ལེ་ཝི་པ་རྣམས་སོ་སོའི་ཕ་ཁྱིམ་དང་རུས་རྒྱུད་བཞིན་དུ་རྩིས་ལེན་དགོས་ཤིང་། ཟླ་བ་གཅིག་ཅན་དང་དེའི་ཡན་གྱི་ཕོ་ཐམས་ཅད་རྩིས་ལེན་དགོས་ཞེས་བཀའ་གནང་ངོ་། ། 16 དེ་ནས་མོ་ཤེ་ཡིས་དཀོན་མཆོག་ཡ་ཝཱེས་གནང་བའི་བཀའ་བཞིན་དུ། ལེ་ཝི་པ་རྣམས་རྩིས་བླངས་པ་དང་། 17 ལེ་ཝིའི་བུ་རྣམས་ཀྱི་མིང་ནི། གེར་ཤོན་དང་། ཀོ་ཧད། མཱ་རཱ་རེའེ་བཅས་སོ། ། 18 གེར་ཤོན་གྱི་བུ་རྣམས་ཀྱི་མིང་ནི་རང་རང་གི་རུས་རྒྱུད་བཞིན་དུ། ལིབ་ནིས་དང་ཤིམ་ཨི་ཡིན་ནོ། ། 19 ཀོ་ཧད་ཀྱི་བུ་རྣམས་ནི་རང་རང་གི་རུས་རྒྱུད་བཞིན་དུ། ཨམ་རམ་དང་། ཡེས་ཧར། ཧེབ་རོན། ཨུ་ཟི་ཨེལ་བཅས་སོ། ། 20 མཱ་རཱ་རེའེ་ཡི་བུ་རྣམས་ནི་རང་རང་གི་རུས་རྒྱུད་བཞིན་དུ། མཱ་ལི་དང་མུ་ཤི་ཡིན། འདི་དག་ནི་ཕ་ཁྱིམ་བཞིན་དུ་ཐམས་ཅད་ལེ་ཝི་པའི་རུས་རྒྱུད་ཡིན་ནོ། །

21 གེར་ཤོན་ལ་གཏོགས་པ་ནི་ལིབ་ནིས་པ་རྣམས་ཀྱི་ཁྱིམ་རྒྱུད་དང་ཤིམ་ཨི་པ་རྣམས་ཀྱི་ཁྱིམ་རྒྱུད་ཡིན་ལ། དེ་དག་ནི་གེར་ཤོན་པའི་ཁྱིམ་རྒྱུད་ཡིན། 22 ཟླ་བ་གཅིག་ཅན་དང་དེའི་ཡན་གྱི་ཕོ་ཐམས་ཅད་རྩིས་བླངས་པའི་གྲངས་ཀ་ནི་བསྡོམས་པས་བདུན་སྟོང་ལྔ་བརྒྱའོ། ། 23 གེར་ཤོན་པའི་ཁྱིམ་རྒྱུད་ཀྱིས་གུར་མཆོག་གི་རྒྱབ་སྟེ་ནུབ་ཕྱོགས་སུ་སྒར་འདེབས་དགོས། 24 གེར་ཤོན་པའི་ཁྱིམ་རྒྱུད་ཀྱི་འགོ་དཔོན་ནི་ལཱ་ཨེལ་གྱི་བུ་ཨེལ་ཡཱ་སབ་ཡིན་ནོ། ། 25 གེར་ཤོན་གྱི་བུ་རྒྱུད་རྣམས་ཀྱི་མཇལ་འཕྲད་གུར་མཆོག་ནང་གི་ལས་འགན་ནི་འདི་ལྟ་སྟེ། གུར་མཆོག་དང་དེའི་ཁེབས་རས་དང་། དེའི་ཐོག་ཁེབས་དང་། མཇལ་འཕྲད་གུར་མཆོག་གི་སྒོ་ཡོལ་དང་། 26 ཁྱམས་རའི་ཁྱམས་ཡོལ་རྣམས་དང་། གུར་མཆོག་དང་མཆོད་ཁྲི་བསྐོར་ནས་ཡོད་པའི་ཁྱམས་རའི་སྒོ་ཡོལ་དང་། ཁྱམས་རའི་ནང་དུ་བཀོལ་བའི་ཆོན་ཐག་བཅས་པ་དང་འབྲེལ་བའི་ལས་ཀ་ཐམས་ཅད་བསྒྲུབ་དགོས་པ་ཡིན་ནོ། །

27 ཀོ་ཧད་ལ་གཏོགས་པ་ནི་ཨམ་རཱམ་གྱི་ཁྱིམ་རྒྱུད་དང་། ཡེས་ཧར་གྱི་ཁྱིམ་རྒྱུད། ཧེབ་རོན་གྱི་ཁྱིམ་རྒྱུད། ཨུ་ཟི་ཨེལ་གྱི་ཁྱིམ་རྒྱུད་བཅས་ཡོད་ལ། དེ་དག་ནི་ཀོ་ཧད་པའི་ཁྱིམ་རྒྱུད་ཡིན། 28 ཟླ་བ་གཅིག་ཅན་དང་དེའི་ཡན་གྱི་ཕོ་ཐམས་ཅད་ཀྱི་གྲངས་ཀ་བཞིན་བསྡོམས་པས་བརྒྱད་སྟོང་དྲུག་བརྒྱ་ཡོད་པ་དང་། དེ་དག་གིས་གནས་མཆོག་སྲུང་བའི་ལས་འགན་བསྒྲུབ་དགོས། 29 ཀོ་ཧད་ཀྱི་བུ་རྒྱུད་རྣམས་ཀྱི་ཁྱིམ་རྒྱུད་ཀྱིས་གུར་མཆོག་གི་ལྷོ་ཕྱོགས་སུ་སྒར་འདེབས་དགོས། 30 ཀོ་ཧད་ཁྱིམ་རྒྱུད་ཀྱི་འགོ་དཔོན་ནི་ཨུ་ཟི་ཨེལ་གྱི་བུ་ཨེ་ལི་ཙ་ཕན་ཡིན། 31 དེ་དག་གི་ལས་འགན་ནི། ཤུར་སྒམ་དང་། སྒྲོག་ཙེ། སྒྲོན་སྟེགས། མཆོད་ཁྲི་གཉིས། གནས་མཆོག་ནང་དུ་བཀོལ་བའི་ཡོ་བྱད། ཡོལ་བ། གུར་མཆོག་ནང་དུ་བཀོལ་བ་ཐམས་ཅད་ལ་བདག་གཉེར་བྱེད་དགོས་པ་ཡིན་ནོ། ། 32 མཆོད་དཔོན་ཨ་རོན་གྱི་བུ་ཨེ་ལི་ཨ་ཟར་ནི་ལེ་ཝི་པའི་འགོ་དཔོན་རྣམས་ཀྱི་འགོ་དཔོན་ཡིན་པ་དང་། གནས་མཆོག་སྲུང་བའི་ལས་འགན་སྒྲུབ་མཁན་རྣམས་ལ་ལྟ་ཞིབ་བྱེད་དགོས་པའོ། །

33 མཱ་རཱ་རེའེ་ལ་གཏོགས་པ་ནི་མཱ་ལི་ཡི་ཁྱིམ་རྒྱུད་དང་། མུ་ཤི་ཡི་ཁྱིམ་རྒྱུད་བཅས་ཡོད་ལ། དེ་དག་ནི་མཱ་རཱ་རེའེ་ཡི་ཁྱིམ་རྒྱུད་ཡིན། 34 ཟླ་བ་གཅིག་ཅན་དང་དེའི་ཡན་གྱི་ཕོ་ཐམས་ཅད་རྩིས་བླངས་པའི་གྲངས་ཀ་ནི་བསྡོམས་པས་དྲུག་སྟོང་ཉིས་བརྒྱའོ། ། 35 མཱ་རཱ་རེའེ་ཡི་ཁྱིམ་རྒྱུད་གཉིས་ཀྱི་འགོ་དཔོན་ནི་ཨ་བི་ཧ་ཡིལ་གྱི་བུ་ཙུ་རེ་ཨེལ་ཡིན་ལ། དེ་དག་གིས་གུར་མཆོག་གི་བྱང་ཕྱོགས་སུ་སྒར་འདེབས་དགོས། 36 མཱ་རཱ་རེའེ་ཡི་བུ་རྒྱུད་རྣམས་ཀྱི་ལས་འགན་ནི་གུར་མཆོག་གི་པང་ལེབ་དང་། འཕྲེད་རྒྱུག ཀ་བ། ཞབས་ར། དེའི་ཡོ་བྱད་ཐམས་ཅད་བསྲུང་བ་དང་། དེ་དང་འབྲེལ་བའི་ལས་ཀ་ཐམས་ཅད་བསྒྲུབ་པ་དང་། 37 ཁྱམས་རའི་མཐའ་འཁོར་གྱི་ཀ་བ་དང་ཞབས་ར། ཕུར་བ། ཆོན་ཐག་བཅས་བསྲུང་རྒྱུ་དེའོ། །

38 གུར་མཆོག་མདུན་གྱི་ཤར་ཕྱོགས་ཏེ། མཇལ་འཕྲད་གུར་མཆོག་གི་མདུན་དུ་ཤར་ཕྱོགས་སུ་སྒར་འདེབས་མཁན་རྣམས་ནི། མོ་ཤེ་དང་། ཨ་རོན་དང་། ཨ་རོན་གྱི་བུ་རྣམས་ཡིན། དེ་དག་གིས་ཡེས་ར་ཨེལ་པ་རྣམས་ཀྱི་ཚབ་བྱས་ནས་གནས་མཆོག་སྲུང་བའི་འགན་འཁུར་དགོས་པ་དང་། ཕྱི་མི་སུ་ཞིག་ཉེ་བར་འོངས་ན་དེ་གསོད་དགོས་པ་ཡིན་ནོ། ། 39 མོ་ཤེ་དང་ཨ་རོན་གཉིས་ཀྱིས་དཀོན་མཆོག་ཡ་ཝཱེའི་བཀའ་བཞིན་དུ། ལེ་ཝི་པ་ཐམས་ཅད་རྩིས་བླངས་པ་དང་། རང་རང་གི་ཁྱིམ་རྒྱུད་བཞིན་དུ་ཟླ་བ་གཅིག་ཅན་དང་དེའི་ཡན་གྱི་ཕོ་རྣམས་རྩིས་བླངས་པའི་གྲངས་ཀ་ནི་བསྡོམས་པས་ཉིས་ཁྲི་ཉིས་སྟོང་ངོ་། །

40 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཡེས་ར་ཨེལ་པ་རྣམས་ལས་སྐྱེས་འགོ་ཐམས་ཅད་དེ། ཟླ་བ་གཅིག་ཅན་དང་དེའི་ཡན་གྱི་ཕོ་རྣམས་རྩིས་བླངས་ནས་མིང་ཐོ་འབྲི་དགོས། 41 བདག་ནི་ཡ་ཝཱེ་ཡིན་ལ། ཁྱོད་ཀྱིས་ལེ་ཝི་པ་རྣམས་ནི་ཡེས་ར་ཨེལ་པ་རྣམས་ཀྱི་སྐྱེས་འགོ་དག་གི་ཚབ་བྱེད་དུ་བདག་ལ་དབང་བར་གྱིས། ལེ་ཝི་པ་རྣམས་ཀྱི་ཕྱུགས་ཟོག་ཀྱང་ཡེས་ར་ཨེལ་པ་རྣམས་ཀྱི་ཕྱུགས་ཟོག་གི་སྐྱེས་འགོ་ཐམས་ཅད་ཀྱི་ཚབ་བྱེད་དུ་བདག་ལ་དབང་བར་གྱིས་ཞེས་གསུངས་སོ། ། 42 དེར་བརྟེན་མོ་ཤེ་ཡིས་དཀོན་མཆོག་ཡ་ཝཱེས་ཁོ་ལ་བསྩལ་པའི་བཀའ་བཞིན་དུ། ཡེས་ར་ཨེལ་པ་རྣམས་ལས་སྐྱེས་འགོ་ཐམས་ཅད་རྩིས་བླངས་པ་དང་། 43 མིང་གི་གྲངས་ཀ་བཞིན་དུ་ཟླ་བ་གཅིག་ཅན་དང་དེའི་ཡན་གྱི་ཕོ་སྐྱེས་འགོ་ཐམས་ཅད་རྩིས་བླངས་པ་དང་། བསྡོམས་པས་ཉིས་ཁྲི་ཉིས་སྟོང་ཉིས་བརྒྱ་བདུན་ཅུ་དོན་གསུམ་ཡོད་པའོ། །

44 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 45 ཁྱོད་ཀྱིས་ཡེས་ར་ཨེལ་པ་རྣམས་ཀྱི་སྐྱེས་འགོ་ཐམས་ཅད་ཀྱི་ཚབ་ཏུ་ལེ་ཝི་པ་རྣམས་འདེམས་དགོས་པ་དང་། ཡང་ཡེས་ར་ཨེལ་པ་རྣམས་ཀྱི་ཕྱུགས་ཟོག་གི་ཚབ་ཏུ་ལེ་ཝི་པ་རྣམས་ཀྱི་ཕྱུགས་ཟོག་འདེམས་དགོས། ལེ་ཝི་པ་རྣམས་བདག་ལ་དབང་སྟེ། བདག་ནི་ཡ་ཝཱེ་ཡིན་ནོ། ། 46 ལེ་ཝི་པའི་བསྡོམས་གྲངས་ལས་བརྒལ་བའི་མི་ཉིས་བརྒྱ་བདུན་ཅུ་དོན་གསུམ་ཏེ། ཡེས་ར་ཨེལ་པ་རྣམས་ཀྱི་བུ་སྐྱེས་འགོ་བླུ་དགོས་པ་རྣམས་ནི། 47 ཁྱོད་ཀྱིས་མི་རེ་ལས་དངུལ་སྲང་ལྔ་རེ་ལོངས་ཤིག གནས་མཆོག་གི་སྲང་བཞིན་དུ་དངུལ་སྲང་རེ་ལ་གཱེ་ར་ཉི་ཤུ་བརྩི་དགོས། 48 ཁྱོད་ཀྱིས་ཚད་ལས་བརྒལ་བའི་མི་གྲངས་ཀྱི་བླུ་རིན་དེ་ཨ་རོན་དང་དེའི་བུ་རྣམས་ལ་སྤྲོད་དགོས་ཞེས་བཀའ་བསྩལ་ཏོ། ། 49 དེ་ནས་མོ་ཤེ་ཡིས་ལེ་ཝི་པ་རྣམས་ཀྱིས་བླུས་ནས་ལྷག་པ་རྣམས་ལས་བླུ་རིན་བླངས་པ་དང་། 50 ཡེས་ར་ཨེལ་པ་རྣམས་ཀྱི་སྐྱེས་འགོ་རྣམས་ལས་བསྡུས་པའི་དངུལ་ནི་གནས་མཆོག་གི་སྲང་བཞིན་དུ། བསྡོམས་པས་དངུལ་སྲང་ཆིག་སྟོང་སུམ་བརྒྱ་དྲུག་ཅུ་རེ་ལྔ་ཡོད་པའོ། ། 51 མོ་ཤེ་ཡིས་དཀོན་མཆོག་ཡ་ཝཱེའི་བཀའ་བཞིན་དུ། བླུ་རིན་རྣམས་ཨ་རོན་དང་དེའི་བུ་རྣམས་ལ་སྤྲད་ཅིང་། དེ་ནི་དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་བཞིན་དུའོ། །

ལེའུ་བཞི་པ།

ཀོ་ཧད་པའི་ལས་འགན།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 2 ཁྱོད་ཀྱིས་ལེ་ཝི་པ་རྣམས་ལས་ཀོ་ཧད་ཀྱི་བུ་རྒྱུད་རྣམས་ཀྱི་བསྡོམས་གྲངས་ནི། དེ་དག་གི་ཁྱིམ་རྒྱུད་དང་ཕ་ཁྱིམ་བཞིན་དུ། 3 ལོ་སུམ་ཅུ་ནས་ལོ་ལྔ་བཅུ་བར་གྱི་ལས་འགན་ཁུར་ནས་མཇལ་འཕྲད་གུར་མཆོག་ནང་དུ་ཞབས་ཕྱི་སྒྲུབ་མཁན་ཐམས་ཅད་ཐོ་བརྒྱག་དགོས། 4 རྫས་དམ་མཆོག་རྣམས་ལ་བདག་གཉེར་བྱ་རྒྱུ་ནི་ཀོ་ཧད་ཀྱི་བུ་རྒྱུད་རྣམས་ཀྱི་མཇལ་འཕྲད་གུར་མཆོག་ནང་གི་ལས་ཀ་ཡིན་ལ། 5 སྒར་ཆས་པའི་ཚེ་ན། ཨ་རོན་དང་དེའི་བུ་རྣམས་ནང་དུ་སོང་ནས་གནས་དམ་མཆོག་གཡོག་བྱེད་ཀྱི་ཡོལ་བ་མར་བླངས་ཏེ། ཡོལ་བ་དེས་དཔང་མཛད་ཤུར་སྒམ་གཡོག་དགོས། 6 ཡང་ཀོ་བ་སྤུས་ལེགས་ཀྱི་པགས་ཁེབས་ཀྱིས་དེ་གཡོག་པ་དང་། དེའི་སྟེང་དུ་རས་སྔོ་རྐྱང་བཏིངས་རྗེས་རྒྱུག་ཤིང་རྣམས་བརྒྱུ་དགོས། 7 སྤྱན་བསྟར་བག་ལེབ་ཀྱི་སྒྲོག་ཙེའི་སྟེང་དུ་དེ་དག་གིས་རས་སྔོན་པོ་འདིང་དགོས་པ་དང་། དེའི་སྟེང་དུ་གཞོང་པ་དང་སྡེར་མ། སྐྱེམས་མཆོད་འབུལ་བྱེད་ཨུ་ལུ་དང་བུམ་པ་བཅས་བཤམ་དགོས་ལ། ཆད་མེད་བག་ལེབ་ཀྱང་དེའི་སྟེང་དུ་ངེས་པར་ཡོད་དགོས་སོ། ། 8 དངོས་པོ་དེ་དག་གི་སྟེང་དུ། རས་མཚལ་མདོག་བཏིངས་ནས་ཀོ་བ་སྤུས་ལེགས་ཀྱི་པགས་ཁེབས་ཀྱིས་གཡོགས་རྗེས་རྒྱུག་ཤིང་རྣམས་བརྒྱུ་དགོས་སོ། ། 9 དེ་ནས་རས་སྔོན་པོ་བླངས་ཏེ་འོད་ཀྱི་ཕྱིར་ཡིན་པའི་སྒྲོན་སྟེགས་དང་དེའི་སྟེང་གི་སྒྲོན་མེ་དང་། སྡོང་རས་གཅོད་བྱེད་སྐམ་ཆུང་དང་མེ་ཕོར། སྣུམ་ལྡུག་སྤྱད་ཡོ་བྱད་ཐམས་ཅད་རས་ཀྱིས་གཡོག་པ་དང་། 10 ཡང་སྒྲོན་སྟེགས་དང་དེའི་ཡོ་བྱད་ཐམས་ཅད་ཀོ་བ་སྤུས་ལེགས་ཀྱི་པགས་པས་བཏུམས་ནས་གདང་གི་སྟེང་དུ་འཇོག་དགོས། 11 གསེར་གྱི་མཆོད་ཁྲིའི་སྟེང་དུ་རས་སྔོན་པོ་བཏིངས་ནས་ཀོ་བ་སྤུས་ལེགས་ཀྱི་པགས་པས་གཡོགས་རྗེས། རྒྱུག་ཤིང་རྣམས་བརྒྱུ་དགོས་སོ། ། 12 ཡང་གནས་མཆོག་ཏུ་ཞབས་ཕྱི་སྒྲུབ་སྤྱད་ཀྱི་ཡོ་བྱད་ཐམས་ཅད་རས་སྔོན་པོས་བཏུམས་ནས་ཀོ་བ་སྤུས་ལེགས་ཀྱི་པགས་ཁེབས་ཀྱིས་གཡོགས་རྗེས། གདང་གི་སྟེང་དུ་འཇོག་དགོས། 13 དེ་ནས་མཆོད་ཁྲིའི་སྟེང་གི་ཐལ་བ་ཁྱེར་ནས་དེའི་སྟེང་དུ་རས་རྒྱ་སྨུག་འདིང་བ་དང་། 14 ཡང་མཆོད་ཁྲིའི་སྟེང་ཞབས་ཕྱི་སྒྲུབ་སྤྱད་ཀྱི་ཡོ་བྱད་ཐམས་ཅད་དེ། མེ་ཕོར་དང་ཤ་འཛིན་ཁ་དབྲག མེ་ཁྱེམ། མཆོད་སྡེར་བཅས་ནི་དེའི་སྟེང་དུ་བཤམ་དགོས་ཤིང་། དེའི་སྟེང་དུ་ཀོ་བ་སྤུས་ལེགས་ཀྱི་པགས་ཁེབས་ཀྱིས་གཡོགས་རྗེས། རྒྱུག་ཤིང་རྣམས་བརྒྱུ་དགོས་སོ། ། 15 སྒར་ཡོངས་སུ་ཆས་པའི་ཚེ་ན། ཨ་རོན་དང་དེའི་བུ་རྣམས་ཀྱིས་གནས་མཆོག་དང་དེའི་ཡོ་བྱད་ཐམས་ཅད་གཡོགས་ཟིན་པའི་རྗེས་སུ། ཀོ་ཧད་ཀྱི་བུ་རྒྱུད་རྣམས་འོངས་ནས་འཁུར་དགོས། འོན་ཀྱང་། ཁོ་རྣམས་འཆི་བར་མི་འགྱུར་བའི་ཕྱིར་དུ་རྫས་དམ་པ་དེ་རྣམས་ལ་རེག་མི་རུང་། མཇལ་འཕྲད་གུར་མཆོག་ནང་གི་རྫས་དེ་དག་ནི་ཀོ་ཧད་ཀྱི་བུ་རྒྱུད་རྣམས་ཀྱིས་འཁུར་དགོས་པ་ཡིན། 16 མཆོད་དཔོན་ཨ་རོན་གྱི་བུ་ཨེ་ལི་ཨ་ཟར་གྱི་ལས་འགན་ནི་འདི་ལྟ་སྟེ། སྒྲོན་མེའི་སྣུམ་དང་དྲི་ཞིམ་བདུག་སྤོས། དུས་རྒྱུན་གྱི་འབྲུ་རིགས་ཀྱི་མཆོད་པ་དང་། འབྱུག་སྣུམ་བཅས་དང་། གུར་མཆོག་ཧྲིལ་པོ་དང་དེའི་ནང་དུ་ཡོད་པ་ཐམས་ཅད་དང་། གནས་མཆོག་དང་དེའི་ཡོ་བྱད་རྣམས་ལ་བདག་གཉེར་བྱ་རྒྱུ་དེའོ་ཞེས་བཀའ་བསྩལ་ཏོ། །

17 དེ་ནས་ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 18 ཁྱོད་ཅག་གིས་ཀོ་ཧད་པའི་ཁྱིམ་རྒྱུད་ཀྱི་ཚོ་པ་ཁག་ནི་ལེ་ཝི་པའི་ཁྲོད་ནས་མེད་པར་གཏོང་མི་རུང་། 19 དེ་རྣམས་རྫས་དམ་མཆོག་རྣམས་ཀྱི་དྲུང་དུ་ཉེ་བར་འོང་ཚེ། ཨ་རོན་དང་དེའི་བུ་རྣམས་ནང་དུ་སོང་ནས། དེ་དག་རེ་རེའི་བསྒྲུབ་དགོས་པ་དང་འཁུར་དགོས་པའི་ལས་དོན་གཏན་ཁེལ་བྱེད་དགོས། དེ་དག་འཆི་བར་མི་འགྱུར་ཞིང་གསོན་པོར་གནས་པའི་ཆེད་དུ། དེ་དག་ལ་འདི་ལྟར་བྱེད་དགོས། 20 འོན་ཀྱང་དེ་དག་ཡུད་ཙམ་ལའང་ནང་དུ་སོང་སྟེ་རྫས་དམ་པར་བལྟ་མི་རུང་། བལྟས་ན་ཁོ་རྣམས་འཆི་བར་འགྱུར་ཞེས་བཀའ་བསྩལ་ཏོ། །

གེར་ཤོན་གྱི་བུ་རྒྱུད་རྣམས་ཀྱི་ལས་འགན།

21 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 22 ཁྱོད་ཀྱིས་གེར་ཤོན་གྱི་བུ་རྒྱུད་རྣམས་ཀྱི་བསྡོམས་གྲངས་ཀྱང་ཐོ་བརྒྱག་དགོས་ཏེ། དེ་དག་གི་ཕ་ཁྱིམ་དང་ཁྱིམ་རྒྱུད་བཞིན་དུ། 23 ལོ་སུམ་ཅུ་ནས་ལྔ་བཅུ་བར་གྱི་ལས་འགན་ཁུར་ནས་མཇལ་འཕྲད་གུར་མཆོག་ནང་དུ་ཞབས་ཕྱི་སྒྲུབ་མཁན་ཐམས་ཅད་རྩིས་ལེན་དགོས་སོ། ། 24 གེར་ཤོན་པའི་ཁྱིམ་རྒྱུད་རྣམས་ཀྱིས་བསྒྲུབ་བྱའི་དོན་དང་འཁུར་བྱའི་དངོས་པོ་ནི་འདི་ལྟ་སྟེ། 25 དེ་དག་གིས་གུར་མཆོག་གི་ཡོལ་བ་དག་དང་། མཇལ་འཕྲད་གུར་མཆོག་དང་དེའི་ཐོག་ཁེབས། ཡང་དེའི་སྟེང་ལ་གཡོགས་པའི་ཀོ་བ་སྤུས་ལེགས་ཀྱི་པགས་ཁེབས་དང་མཇལ་འཕྲད་གུར་མཆོག་གི་སྒོ་ཡོལ། 26 ཁྱམས་ཡོལ་རྣམས་དང་། གུར་མཆོག་དང་མཆོད་ཁྲི་བསྐོར་བའི་ཁྱམས་རའི་སྒོ་ཡོལ་དང་། ཆོན་ཐག་རྣམས་དང་ཞབས་ཕྱི་སྒྲུབ་སྤྱད་ཡོ་བྱད་ཐམས་ཅད་འཁུར་དགོས་པ་དང་། ཡོ་བྱད་དེ་དག་དང་འབྲེལ་བ་ཐམས་ཅད་ཁོ་རྣམས་ཀྱིས་བསྒྲུབ་དགོས་སོ། ། 27 གེར་ཤོན་གྱི་བུ་རྒྱུད་རྣམས་ཀྱི་འགན་འཁུར་ཏེ། ཁོ་རྣམས་ཀྱིས་བསྒྲུབ་དགོས་པ་དང་འཁུར་དགོས་པའི་དོན་ཐམས་ཅད་ནི་ཨ་རོན་དང་དེའི་བུ་རྣམས་ཀྱིས་སྨྲས་པ་བཞིན་དུ་བྱེད་དགོས། དེ་དག་གིས་ཅི་འཁུར་དགོས་པའི་ལས་འགན་ཐམས་ཅད་ཁྱོད་ཀྱིས་སྤྲོད་དགོས་སོ། ། 28 འདི་ནི་གེར་ཤོན་གྱི་བུ་རྒྱུད་རྣམས་ཀྱིས་མཇལ་འཕྲད་གུར་མཆོག་ནང་དུ་བསྒྲུབ་དགོས་པའི་ཞབས་ཕྱི་ཡིན་ཏེ། དེ་དག་གི་ལས་འགན་ནི་མཆོད་དཔོན་ཨ་རོན་གྱི་བུ་ཨི་ཐ་མཱར་གྱི་དབང་འོག་ཏུ་ཡོད་པའོ། །

མཱ་རཱ་རེའེ་ཡི་བུ་རྒྱུད་རྣམས་ཀྱི་ལས་འགན།

29 མཱ་རཱ་རེའེ་ཡི་བུ་རྒྱུད་རྣམས་ཀྱང་ཁྱོད་ཀྱིས་དེ་དག་གི་རུས་རྒྱུད་དང་ཁྱིམ་རྒྱུད་བཞིན་དུ་རྩིས་ལེན་དགོས་ཤིང་། 30 ལོ་སུམ་ཅུ་ནས་ལོ་ལྔ་བཅུ་བར་གྱི་ལས་འགན་ཁུར་ནས་མཇལ་འཕྲད་གུར་མཆོག་ནང་དུ་ཞབས་ཕྱི་སྒྲུབ་མཁན་ཐམས་ཅད་རྩིས་ལེན་དགོས། 31 དེ་དག་གི་མཇལ་འཕྲད་གུར་མཆོག་ནང་གི་ཞབས་ཕྱི་ཐམས་ཅད་དང་ལས་འགན་ཆ་ཚང་སྟེ། གུར་མཆོག་གི་པང་ལེབ་དང་འཕྲེད་རྒྱུག་དང་། ཀ་བ་དང་། ཞབས་ར་དང་། 32 ཁྱམས་ར་མཐའ་འཁོར་གྱི་ཀ་བ་དང་། ཞབས་ར་དང་། ཕུར་བ་དང་། ཆོན་ཐག་དང་། དེ་ལ་གཏོགས་པའི་ལག་ཆ་དང་སྤྱོད་ཆས་ཐམས་ཅད་འཁུར་དགོས་པ་དང་། དེ་དག་གིས་འཁུར་དགོས་པའི་ཡོ་བྱད་རྣམས་ནི་མིང་གིས་བཟུང་ནས་རེ་རེ་བཞིན་གཏན་ཁེལ་བྱེད་དགོས་སོ། ། 33 འདི་ནི་མཱ་རཱ་རེའེ་ཡི་བུ་རྒྱུད་རྣམས་ཀྱི་ཁྱིམ་རྒྱུད་ཀྱིས་མཇལ་འཕྲད་གུར་མཆོག་ནང་དུ་བསྒྲུབ་དགོས་པའི་ཞབས་ཕྱི་ཐམས་ཅད་ཡིན་ལ། མཆོད་དཔོན་ཨ་རོན་གྱི་བུ་ཨི་ཐ་མཱར་གྱི་དབང་འོག་ཏུ་ཡོད་པའོ་ཞེས་བཀའ་བསྩལ་ཏོ། །

ལེ་ཝི་ཚོ་པའི་མི་གྲངས་རྩིས་བླངས་པ།

34 མོ་ཤེ་དང་ཨ་རོན་དང་ཚོགས་པའི་འགོ་དཔོན་རྣམས་ཀྱིས་ཀོ་ཧད་ཀྱི་བུ་རྒྱུད་རྣམས་ཀྱི་གྲངས་ཀ་ནི་དེ་དག་གི་རུས་རྒྱུད་དང་ཕ་ཁྱིམ་བཞིན་དུ། 35 ལོ་སུམ་ཅུ་ནས་ལོ་ལྔ་བཅུ་བར་གྱི་ལས་འགན་ཁུར་ནས་མཇལ་འཕྲད་གུར་མཆོག་ནང་དུ་ཞབས་ཕྱི་སྒྲུབ་མཁན་ཐམས་ཅད་རྩིས་བླངས་སོ། ། 36 དེ་དག་རུས་རྒྱུད་བཞིན་རྩིས་བླངས་པའི་བསྡོམས་གྲངས་ནི་ཉིས་སྟོང་བདུན་བརྒྱ་ལྔ་བཅུའོ། ། 37 འདི་ནི་ཀོ་ཧད་པའི་ཁྱིམ་རྒྱུད་ལས་རྩིས་བླངས་པའི་མི་གྲངས་ཡིན་ལ། མཇལ་འཕྲད་གུར་མཆོག་ནང་དུ་ཞབས་ཕྱི་བྱེད་མཁན་ཐམས་ཅད་ཡིན་པ་དང་། མོ་ཤེ་དང་ཨ་རོན་གཉིས་ཀྱིས་དཀོན་མཆོག་ཡ་ཝཱེས་མོ་ཤེ་ལ་བསྩལ་པའི་བཀའ་བཞིན་དུ་རྩིས་བླངས་པ་ཡིན་ནོ། །

38 གེར་ཤོན་གྱི་བུ་རྒྱུད་རྣམས་ལས་དེ་དག་གི་རུས་རྒྱུད་དང་ཕ་ཁྱིམ་བཞིན་དུ་རྩིས་བླངས་པ་སྟེ། 39 ལོ་སུམ་ཅུ་ནས་ལོ་ལྔ་བཅུ་བར་གྱི་ལས་འགན་ཁུར་ནས་མཇལ་འཕྲད་གུར་མཆོག་ནང་དུ་ཞབས་ཕྱི་སྒྲུབ་མཁན་ནི། 40 དེ་དག་གི་རུས་རྒྱུད་དང་ཕ་ཁྱིམ་བཞིན་དུ་རྩིས་བླངས་པའི་མི་གྲངས་ཉིས་སྟོང་དྲུག་བརྒྱ་སུམ་ཅུའོ། ། 41 དེ་དག་ནི་གེར་ཤོན་གྱི་བུ་རྒྱུད་རྣམས་ཀྱི་ཁྱིམ་རྒྱུད་ལས་རྩིས་བླངས་པའི་མི་གྲངས་ཡིན་ལ། མཇལ་འཕྲད་གུར་མཆོག་ནང་དུ་ཞབས་ཕྱི་བྱེད་མཁན་ཐམས་ཅད་ཡིན་པ་དང་། མོ་ཤེ་དང་ཨ་རོན་གཉིས་ཀྱིས་དཀོན་མཆོག་ཡ་ཝཱེའི་བཀའ་བཞིན་དུ་རྩིས་བླངས་པ་ཡིན་ནོ། །

42 མཱ་རཱ་རེའེ་ཡི་བུ་རྒྱུད་རྣམས་ལས་དེ་དག་གི་རུས་རྒྱུད་དང་ཕ་ཁྱིམ་བཞིན་དུ། 43 ལོ་སུམ་ཅུ་ནས་ལོ་ལྔ་བཅུ་བར་གྱི་ལས་འགན་ཁུར་ནས་མཇལ་འཕྲད་གུར་མཆོག་ནང་དུ་ཞབས་ཕྱི་སྒྲུབ་མཁན་ཐམས་ཅད་རྩིས་བླངས་པ་དང་། 44 རུས་རྒྱུད་བཞིན་དུ་རྩིས་བླངས་པ་བསྡོམས་པས་སུམ་སྟོང་ཉིས་བརྒྱའོ། ། 45 དེ་དག་ནི་མཱ་རཱ་རེའེ་ཡི་བུ་རྒྱུད་རྣམས་ཀྱི་ཁྱིམ་རྒྱུད་ལས་རྩིས་བླངས་པའི་མི་གྲངས་ཡིན་ཏེ། དཀོན་མཆོག་ཡ་ཝཱེས་མོ་ཤེ་ལ་བསྩལ་པའི་བཀའ་བཞིན་དུ། མོ་ཤེ་དང་ཨ་རོན་གཉིས་ཀྱིས་རྩིས་བླངས་པ་ཡིན་ནོ། །

46 མོ་ཤེ་དང་ཨ་རོན་དང་། ཡེས་ར་ཨེལ་གྱི་འགོ་དཔོན་རྣམས་ཀྱིས་ལེ་ཝི་པ་རྣམས་དེ་དག་གི་རུས་རྒྱུད་དང་ཁྱིམ་རྒྱུད་བཞིན་དུ་རྩིས་བླངས་པ་ནི། 47 ལོ་སུམ་ཅུ་ནས་ལོ་ལྔ་བཅུ་བར་གྱི་ལས་འགན་ཁུར་ནས་མཇལ་འཕྲད་གུར་མཆོག་ནང་དུ་འཁྱེར་མཁན་རྣམས་ཏེ། 48 དེ་དག་གི་གྲངས་ཀ་ནི་བསྡོམས་པས་བརྒྱད་སྟོང་ལྔ་བརྒྱ་བརྒྱད་ཅུའོ། ། 49 དཀོན་མཆོག་ཡ་ཝཱེས་མོ་ཤེ་བརྒྱུད་ནས་བསྩལ་པའི་བཀའ་བཞིན་དུ་དེ་དག་རྩིས་བླངས་པའོ། །མོ་ཤེ་ཡིས་མི་རེ་རེ་བཞིན་རང་རང་གི་བསྒྲུབ་བྱའི་དོན་དང་འཁུར་བྱའི་དངོས་པོ་ལྟར་རྩིས་བླངས་པ་དང་། དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་བཞིན་ཡིན་ནོ། །

ལེའུ་ལྔ་པ།

མི་གཙང་བའི་མི་རྣམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ། མི་མཛེ་ནད་ཅན་དང་། འཛིར་ནད་ཅན་དང་། བེམ་པོ་ལ་རེག་ནས་མི་གཙང་བར་གྱུར་པ་ཐམས་ཅད་སྒར་གྱི་ཕྱི་རོལ་ཏུ་འདོན་པར་བཀའ་སྒོས་ཤིག 3 སྐྱེས་པའམ་བུད་མེད་སུ་ཡིན་ཡང་ཕྱི་རུ་འདོན་པ་དང་། དེ་དག་གིས་རང་གི་སྒར་བཙོག་པར་མི་བྱེད་པའི་ཆེད་དུ། དེ་རྣམས་སྒར་གྱི་ཕྱི་རོལ་ཏུ་འདོན་དགོས་ལ། སྒར་དེ་ནི་བདག་གི་སྡོད་གནས་ཡིན་ཞེས་གསུངས་སོ། ། 4 ཡེས་ར་ཨེལ་པ་རྣམས་ཀྱིས་དེ་ལྟར་བྱས་ཤིང་། དེ་དག་སྒར་གྱི་ཕྱི་རོལ་ཏུ་བཏོན་པ་དང་། དཀོན་མཆོག་ཡ་ཝཱེས་མོ་ཤེ་ལ་བཀའ་ཇི་ལྟར་གསུངས་པ་བཞིན། ཡེས་ར་ཨེལ་པ་རྣམས་ཀྱིས་དེ་ལྟར་བྱས་སོ། །

5 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 6 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲོས་དང་། སྐྱེས་པའམ་བུད་མེད་སུ་ཡིན་ཡང་མི་ཡིས་བྱེད་པའི་སྡིག་པ་སྤྱད་ནས་དཀོན་མཆོག་ཡ་ཝཱེ་ལ་འགལ་བ་ཡིན་ན། མི་དེ་ལ་ཉེས་པ་ཡོད་ཅིང་། 7 མི་དེས་རང་བྱས་ཀྱི་སྡིག་པ་མཐོལ་བཤགས་བགྱི་བ་དང་། མི་ལ་གྱོང་གུད་བཟོས་པ་ལ་སྐྱིན་ཚབ་འཇལ་བར་མ་ཟད། དེའི་ཁར་ལྔ་ཆ་གཅིག་བསྣན་ཏེ་གྱོང་རག་པའི་མི་ལ་སྤྲོད་དགོས། 8 གལ་སྲིད་མི་དེ་ལ་གྱོང་གུད་ཀྱི་སྐྱིན་ཚབ་འཇལ་སའི་གཉེན་ཉེ་མེད་ན། གྱོང་གུད་ཀྱི་སྐྱིན་ཚབ་ནི་དཀོན་མཆོག་ཡ་ཝཱེ་ལ་འཇལ་དགོས་ཤིང་། དེ་ནི་མཆོད་དཔོན་ལ་དབང་བ་དང་། དེའི་ཁར་ད་དུང་སྡིག་བཤགས་བྱེད་པའི་ལུག་ཐུག་ཀྱང་འབུལ་དགོས་སོ། ། 9 ཡེས་ར་ཨེལ་པ་རྣམས་ཀྱི་རྫས་དམ་པ་ཐམས་ཅད་ལས་མཆོད་དཔོན་ལ་འདེགས་མཆོད་དུ་ཕུལ་བ་ནི་གང་ཡིན་ཡང་མཆོད་དཔོན་ལ་དབང་དགོས། 10 མི་རེ་རེས་ཕུལ་བའི་རྫས་དམ་པ་རྣམས་མཆོད་དཔོན་ལ་དབང་དགོས། མི་ཡིས་རྫས་གང་ཞིག་མཆོད་དཔོན་ལ་ཕུལ་ན། དེ་ནི་མཆོད་དཔོན་ལ་དབང་བ་ཡིན་ཞེས་བཤད་དགོས་པར་བཀའ་བསྩལ་ཏོ། །

11 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 12 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲོས་དང་། སུ་དང་སུ་ཡིན་ཡང་གལ་ཏེ་ཁོའི་ཆུང་མས་ཁྱོ་ག་ལ་རྒྱབ་འགལ་བྱས་ནས་རང་གི་ཁྱོ་ག་ལ་བློ་མི་དཀར་བ་དང་། 13 སྐྱེས་པ་ཞིག་ཁོ་མོ་དང་ལུས་འབྲེལ་བྱས་ཏེ། རང་གི་ཁྱོ་ག་ལ་གསང་ནས་རྩད་མ་ཆོད་པ་དང་། ཁོ་མོས་རང་ཉིད་མི་གཙང་བར་བྱས་པ་ལ་བདེན་དཔང་བྱེད་མཁན་སུ་ཡང་མ་བྱུང་ཞིང་། ཉེས་པ་བྱེད་དུས་ཀྱང་གཞན་གྱིས་མ་ཟིན་ནའང་། 14 གལ་སྲིད་ཁོ་མོའི་ཁྱོ་གའི་སེམས་སུ་དོགས་པ་ལངས་ནས་རང་གི་ཆུང་མར་ཐེ་ཚོམ་ཟོས་པ་དང་། ཆུང་མ་དངོས་གནས་མི་གཙང་བར་བྱས་པའམ། ཡང་ན་ཁྱོ་ག་སེམས་སུ་དོགས་པ་ལངས་ནས་རང་གི་ཆུང་མར་ཐེ་ཚོམ་ཟོས་ནའང་ཆུང་མ་མི་གཙང་བར་བྱས་མེད་ན། 15 མི་དེས་རང་གི་ཆུང་མ་མཆོད་དཔོན་གྱི་མདུན་དུ་འཁྲིད་པ་དང་། ཡང་ཁོ་མོའི་ཆེད་དུ་ནས་ཕྱེ་ཨེ་ཕཱ་བཅུ་ཆ་གཅིག་མཆོད་པར་འབུལ་དགོས་ཤིང་། དེའི་སྟེང་དུ་སྣུམ་ལྡུག་མི་རུང་ལ་སྤོས་དཀར་ཡང་སྒྲོན་མི་རིགས་སོ། །ཅིའི་ཕྱིར་ཞེ་ན། དེ་ནི་ཐེ་ཚོམ་གྱི་འབྲུ་མཆོད་དང་། དྲན་པའི་འབྲུ་མཆོད་དེ་ནག་ཉེས་དྲན་པའི་འབྲུ་མཆོད་ཡིན་པས་སོ། ། 16 དེ་ནས་མཆོད་དཔོན་གྱིས་བུད་མེད་དེ་འཁྲིས་སུ་ཁྲིད་ནས་དཀོན་མཆོག་ཡ་ཝཱེའི་སྤྱན་སྔར་བསླང་བར་བྱ་ཞིང་། 17 ཆུ་དམ་པ་རྫ་བུམ་ཞིག་ཏུ་ལྡུག་པ་དང་། ཡང་གུར་མཆོག་གི་ས་ནས་ས་རྡུལ་བླངས་ཏེ་ཆུ་ནང་དུ་འདེབས་དགོས། 18 མཆོད་དཔོན་གྱིས་བུད་མེད་དེ་དཀོན་མཆོག་ཡ་ཝཱེའི་སྤྱན་སྔར་བསླངས་ནས་ཁོ་མོའི་སྐྲ་ལྷོད་པ་དང་། དྲན་པའི་འབྲུ་མཆོད་དེ་ཐེ་ཚོམ་གྱི་འབྲུ་མཆོད་ཡིན་པ་དེ་ནི་ཁོ་མོའི་ལག་ཏུ་འཇོག་དགོས། མཆོད་དཔོན་གྱི་ལག་ཏུ་དམོད་མོ་འགུག་པའི་ཆུ་ཁ་མོ་འཛིན་དགོས། 19 མཆོད་དཔོན་གྱིས་བུད་མེད་དེ་ལ་མནའ་སྐྱེལ་དུ་འཇུག་ཅིང་། ཁོ་མོར་འདི་ལྟར། གལ་སྲིད་སྐྱེས་པ་སུ་ཡང་ཁྱོད་དང་ལུས་འབྲེལ་མ་བྱས་པ་དང་། རང་གི་ཁྱོ་ག་ལ་དབང་བའི་དུས་སུ་ཁྱོད་ཀྱིས་ཁྱོ་གར་རྒྱབ་འགལ་བྱས་ནས་རང་ཉིད་མི་གཙང་བར་བྱས་མེད་ན། དམོད་མོ་འགུག་པའི་ཆུ་ཁ་མོ་འདི་ལས་ཐར་བར་གྱུར་ཅིག 20 གལ་ཏེ་ཁྱོད་རང་ཁྱོ་ག་ལ་དབང་བའི་དུས་སུ་ཁྱོ་གར་རྒྱབ་འགལ་བྱས་ནས་རང་ཉིད་མི་གཙང་བར་བྱས་པ་དང་། ཁྱོད་ནི་རང་གི་ཁྱོ་ག་མིན་པའི་སྐྱེས་པ་གཞན་དང་ལུས་འབྲེལ་བྱས་པ་ཡིན་ན་ཞེས་སྨྲ་ཞིང་། 21 མཆོད་དཔོན་གྱིས་བུད་མེད་ལ་མནའ་སྐྱེལ་དུ་བཅུག་ནས་མུ་མཐུད་དུ་ཁོ་མོར་འདི་ལྟར། དཀོན་མཆོག་ཡ་ཝཱེས་ཁྱོད་ཀྱི་བརླ་ནི་རིད་ཅིང་གསུས་པ་སྐྲང་བར་མཛད་པ་དང་། དཀོན་མཆོག་ཡ་ཝཱེས་ཁྱོད་ནི་ཁྱོད་ཀྱི་ཡུལ་མིའི་དཀྱིལ་དུ་དམོད་མོ་དང་མནའ་རུ་འགྱུར་བར་མཛོད་ཅིག 22 དམོད་མོ་འགུག་པའི་ཆུ་འདི་ཁྱོད་ཀྱི་གྲོད་ཁོག་ཏུ་ཞུགས་ཏེ། ཁྱོད་ཀྱི་གསུས་པ་སྐྲང་ཞིང་བརླ་རིད་དུ་འཇུག་པར་མཛོད་ཅིག་ཅེས་སྨྲ་དགོས་ལ། དེ་ནས་བུད་མེད་དེས་ཨ་མེན་ *ཨ་མེན་ཞེས་ཞུ་དགོས་སོ། ། 23 དེ་ནས་མཆོད་དཔོན་གྱིས་དམོད་མོ་དེ་དག་ཤོག་དྲིལ་སྟེང་དུ་བྲིས་ནས་དེ་ཆུ་ཁ་མོའི་ནང་བཀྲུ་དགོས་ལ། 24 ཡང་བུད་མེད་དེ་ལ་དམོད་མོ་འགུག་པའི་ཆུ་ཁ་མོ་དེ་འཐུང་དུ་བཅུག་ནས། དམོད་མོ་འགུག་པའི་ཆུ་དེ་ཁོ་མོའི་གྲོད་ཁོག་ཏུ་ཞུགས་ཏེ་ན་ཟུག་སློང་བ་ཡིན། 25 མཆོད་དཔོན་གྱིས་བུད་མེད་དེའི་ལག་ནས་ཐེ་ཚོམ་གྱི་འབྲུ་མཆོད་བླངས་ནས། དཀོན་མཆོག་ཡ་ཝཱེའི་སྤྱན་སྔར་འབྲུ་རིགས་ཀྱི་མཆོད་པ་དེ་ཕར་གཡོ་ཚུར་གཡོ་བྱས་རྗེས་མཆོད་ཁྲིའི་སྟེང་དུ་འབུལ་དགོས། 26 མཆོད་དཔོན་གྱིས་འབྲུ་རིགས་ཀྱི་མཆོད་པ་ལས། དྲན་རྟེན་གྱི་མཆོད་པ་ཁྱོར་བ་གང་བླངས་ནས་མཆོད་ཁྲིའི་ཁར་བསྲེག་པ་དང་། དེའི་རྗེས་སུ་ད་གཟོད་བུད་མེད་ལ་ཆུ་དེ་འཐུང་དུ་འཇུག་དགོས་སོ། ། 27 ཁོ་མོར་ཆུ་དེ་འཐུང་དུ་བཅུག་རྗེས། གལ་སྲིད་ཁོ་མོས་མི་གཙང་བ་སྤྱད་ཅིང་རང་གི་ཁྱོ་གར་བློ་མི་དཀར་ན། དམོད་མོ་འགུག་པའི་ཆུ་དེ་ཁོ་མོའི་གྲོད་ཁོག་ཏུ་ཞུགས་ནས་ན་ཟུག་སློང་བར་འགྱུར་བ་དང་། ཁོ་མོའི་གསུས་པ་སྐྲང་ཞིང་བརླ་ཡང་རིད་པར་འགྱུར་ལ། བུད་མེད་དེ་ནི་རང་གི་ཡུལ་མིའི་དཀྱིལ་དུ་དམོད་མོ་རུ་འགྱུར་རོ། ། 28 གལ་སྲིད་བུད་མེད་དེ་གཞན་གྱིས་མི་གཙང་བར་བྱས་མེད་པ་དང་གཙང་མ་ཡིན་ན། ཁོ་མོར་གནོད་པ་མི་འཕོག་ལ་མངལ་ཡང་སྦྲུམ་པར་འགྱུར་རོ། །

29 འདི་ནི་ཐེ་ཚོམ་སྐོར་གྱི་བཀའ་ཁྲིམས་ཡིན་ཏེ། གལ་སྲིད་ཆུང་མ་ཞིག་གིས་རང་ཉིད་ཁྱོ་གར་དབང་བའི་དུས་སུ་ཁྱོ་ག་ལ་རྒྱབ་འགལ་བྱས་ནས་རང་མི་གཙང་བར་བྱས་པའམ། 30 ཡང་ན་སྐྱེས་པ་ཞིག་གི་སེམས་སུ་དོགས་པ་ལངས་ནས་རང་གི་ཆུང་མར་ཐེ་ཚོམ་ཟོས་ན། ཁོས་བུད་མེད་དེ་དཀོན་མཆོག་ཡ་ཝཱེའི་སྤྱན་སྔར་བསླང་དགོས་པ་དང་། མཆོད་དཔོན་གྱིས་བུད་མེད་དེ་ལ་བཀའ་ཁྲིམས་ཆ་ཚང་བཞིན་དུ་བྱའོ། ། 31 ཁྱོ་ག་དེར་ནག་ཉེས་མི་འཕོག་ཅིང་། བུད་མེད་ཀྱིས་རང་གི་ནག་ཉེས་འཁུར་དགོས་ཞེས་བཤད་པར་བཀའ་བསྩལ་ཏོ། །

ལེའུ་དྲུག་པ།

ནཱ་ཟར་པའི་སྒྲིག་སྲོལ།

1 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲོས་དང་། སྐྱེས་པའམ་བུད་མེད་སུ་ཡིན་ཡང་གལ་སྲིད་དམ་བཅའ་ཁྱད་པར་ཅན་ཏེ་ནཱ་ཟར་པའི་དམ་བཅའ་བཞག་ཡོད་ན། སྡོམ་པ་བསྲུངས་ནས་དཀོན་མཆོག་ཡ་ཝཱེ་ལ་གཏོགས་དགོས། 3 རྒུན་ཆང་དང་གར་ཆང་གཅོད་དགོས་ཤིང་། རྒུན་ཆང་གིས་བཟོས་པའི་སྐྱུར་ཆུ་དང་གར་ཆང་གིས་བཟོས་པའི་སྐྱུར་ཆུ་གང་ཡང་སྤྱོད་མི་འོས། རྒུན་འབྲུམ་གྱི་བཅུད་ཁུ་གང་ཡང་འཐུང་མི་རུང་ལ། རྒུན་འབྲུམ་གསར་པའམ་སྐམ་པོ་གང་ཡང་བཟའ་མི་འོས་སོ། ། 4 སྡོམ་པ་སྲུང་བའི་ཉིན་མོ་དག་ལ། རྒུན་ཤིང་ལས་སྨིན་པའི་འབྲུ་གུའམ་ཤུན་པ་གང་ཡང་བཟའ་མི་རུང་ངོ་། །

5 མི་དེས་དམ་བཅས་ནས་སྡོམ་པ་སྲུང་བའི་ཉིན་མོ་དག་ལ། སྤུ་གྲིས་མགོ་ལ་རེག་མི་རུང་ཞིང་དམ་པ་ཡིན་དགོས་ལ། སྡོམ་པ་བསྲུངས་ནས་དཀོན་མཆོག་ཡ་ཝཱེ་ལ་གཏོགས་པའི་ཉིན་མོ་དེ་དག་རྫོགས་པའི་བར་དུ་མགོའི་སྐྲ་སྐྱེ་རུ་འཇུག་དགོས། 6 སྡོམ་པ་བསྲུངས་ནས་དཀོན་མཆོག་ཡ་ཝཱེ་ལ་གཏོགས་པའི་ཉིན་མོ་དག་ལ་གཤིན་པོའི་བེམ་པོ་དང་ཉེ་བར་བཅར་མི་རུང་ངོ་། ། 7 ཁོའི་ཕ་མ་དང་ཕུ་ནུ་མིང་སྲིང་ཤི་བའི་ཚེ། དེ་དག་གི་རྐྱེན་གྱིས་རང་ཉིད་བཙོག་པར་བཟོ་མི་རུང་སྟེ། སྡོམ་པ་བསྲུངས་ནས་དཀོན་མཆོག་ལ་གཏོགས་པའི་རྟགས་ནི་ཁོའི་མགོ་ལ་ཡོད་པའི་ཕྱིར་རོ། ། 8 སྡོམ་པ་སྲུང་བའི་ཉིན་མོ་དག་ལ་ཁོ་ནི་དཀོན་མཆོག་ཡ་ཝཱེ་ལ་གཏོགས་ཤིང་དམ་པ་ཡིན། 9 གལ་སྲིད་དེའི་གམ་དུ་མི་ཞིག་གློ་བུར་ཤི་ནས། དེས་ཁོའི་དམ་པར་བསྔོས་པའི་མགོ་མི་གཙང་བར་བཟོས་ན། གཙང་སྦྲ་བྱེད་པའི་ཉིན་མོ་སྟེ། ཉིན་བདུན་པ་ལ་ཁོའི་སྐྲ་གཞར་དགོས། 10 ཉིན་བརྒྱད་པ་ལ་ཁོས་བྱ་ཐི་བ་གཉིས་སམ་ཕུག་རོན་ཆུང་ངུ་གཉིས་མཇལ་འཕྲད་གུར་མཆོག་གི་སྒོ་ཁར་ཁྱེར་ནས་མཆོད་དཔོན་ལ་སྤྲོད་དགོས། 11 མཆོད་དཔོན་གྱིས་གཅིག་ནི་སྡིག་བཤགས་མཆོད་པ་དང་། ཅིག་ཤོས་ནི་སྦྱིན་སྲེག་ཏུ་ཕུལ་ནས་གཤིན་པོའི་བེམ་པོའི་རྐྱེན་གྱིས་བཙོག་པར་གྱུར་པའི་སྡིག་པ་བཤག་དགོས་ལ། ཁོས་ཉིན་དེ་ཉིད་དུ་རང་གི་མགོ་དམ་པར་བྱེད་དགོས། 12 སྡོམ་པ་བསྲུངས་ནས་དཀོན་མཆོག་ཡ་ཝཱེ་ལ་གཏོགས་པའི་ཉིན་མོར། ཡང་ལོ་གཅིག་ཅན་གྱི་ལུ་གུ་ཕོ་ཞིག་ཁྱེར་ཡོང་ནས་ཉེས་སེལ་མཆོད་པར་འབུལ་དགོས། འོན་ཀྱང་སྡོམ་པ་མི་གཙང་བར་གྱུར་པའི་རྐྱེན་གྱིས། དེའི་སྔར་གྱི་ཉིན་མོ་རྣམས་རྩི་བར་མི་འགྱུར་རོ། །

13 ནཱ་ཟར་པ་རྣམས་ཀྱི་བཀའ་ཁྲིམས་ནི་འདི་ལྟ་སྟེ། སྡོམ་པ་སྲུང་མཁན་གྱི་ཉིན་མོ་རྣམས་རྫོགས་པའི་ཉིན་ལ། མི་དེ་མཇལ་འཕྲད་གུར་མཆོག་གི་སྒོ་ཁར་འཁྲིད་དགོས་ཤིང་། 14 ཁོས་དཀོན་མཆོག་ཡ་ཝཱེ་ལ་མཆོད་པ་འབུལ་དགོས་ཏེ། སྐྱོན་ཅི་ཡང་མེད་པའི་ལོ་གཅིག་ཅན་གྱི་ལུ་གུ་ཕོ་ཞིག་སྦྱིན་སྲེག་ཏུ་འབུལ་བ་དང་། སྐྱོན་ཅི་ཡང་མེད་པའི་མོ་ལུག་ལོ་གཅིག་ཅན་ཞིག་སྡིག་བཤགས་མཆོད་པར་འབུལ་དགོས། སྐྱོན་ཅི་ཡང་མེད་པའི་ལུག་ཐུག་ཅིག་ཞི་བདེའི་མཆོད་པར་འབུལ་བ་དང་། 15 ཕྱེ་བཟང་པོས་བཟོས་པའི་སྐྱུར་མེད་སྣུམ་བསྲེས་བག་ལེབ་དང་སྐྱུར་མེད་སྣུམ་བྱུགས་བག་ལེབ་སྲབ་མོ་གཟེབ་གང་དང་། དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་དང་སྐྱེམས་མཆོད་བཅས་འབུལ་དགོས་སོ། ། 16 མཆོད་དཔོན་གྱིས་དཀོན་མཆོག་ཡ་ཝཱེའི་སྤྱན་སྔར་དེ་དག་འབུལ་བ་དང་། སྡིག་བཤགས་མཆོད་པ་དང་སྦྱིན་སྲེག་ཀྱང་འབུལ་དགོས། 17 ཡང་མཆོད་དཔོན་གྱིས་ལུག་ཐུག་དེ་དང་སྐྱུར་མེད་བག་ལེབ་ཀྱི་གཟེབ་དེ་དཀོན་མཆོག་ཡ་ཝཱེ་ལ་ཞི་བདེའི་མཆོད་པར་འབུལ་དགོས་པ་དང་། ཁོས་དེ་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་དང་སྐྱེམས་མཆོད་ཀྱང་འབུལ་བར་བྱའོ། ། 18 ནཱ་ཟར་པས་མཇལ་འཕྲད་གུར་མཆོག་གི་སྒོ་ཁར་རང་གི་སྡོམ་པ་སྲུང་བའི་སྐྲ་བཞར་ནས། དེ་ཞི་བདེའི་མཆོད་པ་འོག་ཏུ་ཡོད་པའི་མེ་ཐོག་ཏུ་འཇོག་དགོས། 19 ནཱ་ཟར་པས་རང་གི་སྡོམ་པ་སྲུང་བའི་སྐྲ་བཞར་རྗེས། མཆོད་དཔོན་གྱིས་བཙོས་ཟིན་པའི་ལུག་ཐུག་གི་སོག་པ་གཅིག་དང་། ཡང་གཟེབ་ལས་སྐྱུར་མེད་བག་ལེབ་གཅིག་དང་། སྐྱུར་མེད་བག་ལེབ་སྲབ་མོ་གཅིག་བཅས་བླངས་ཏེ་ནཱ་ཟར་པའི་ལག་ཏུ་འཇོག་དགོས། 20 དེ་ནས་མཆོད་དཔོན་གྱིས་དེ་རྣམས་གཡོབ་མཆོད་དུ་བྱས་ནས་དཀོན་མཆོག་ཡ་ཝཱེའི་སྤྱན་སྔར་ཕར་གཡོ་ཚུར་གཡོ་བྱེད་དགོས་པ་དང་། དེ་རྣམས་གཡོབ་མཆོད་དུ་ཕུལ་བའི་བྲང་ཁོག་དང་འདེགས་མཆོད་དུ་ཕུལ་བའི་བརླ་རྐང་དང་བཅས་ཏེ་མཆོད་དཔོན་ལ་དབང་བའི་རྫས་དམ་པ་ཡིན། དེའི་རྗེས་སུ་ནཱ་ཟར་པས་ད་གཟོད་རྒུན་ཆང་འཐུང་ཆོག་པའོ། །

21 དམ་བཅའ་འཇོག་མཁན་ནཱ་ཟར་པའི་བཀའ་ཁྲིམས་ནི། ནཱ་ཟར་པས་དཀོན་མཆོག་ཡ་ཝཱེ་ལ་ཕུལ་བའི་མཆོད་པ་ནི་ཁོའི་སྡོམ་པ་སྲུང་བའི་དམ་བཅའ་བཞིན་དང་། ཁོའི་ལག་གི་འཛོམས་ཚོད་བཞིན་ཡིན་ཞིང་། ཁོས་ཇི་ལྟར་དམ་བཅས་པ་ཡིན་ན་དེ་ལྟར་སྡོམ་པ་སྲུང་བའི་སྒྲིག་སྲོལ་བཞིན་བསྒྲུབ་དགོས་ཞེས་པ་དེ་ཡིན་ནོ་ཞེས་གསུངས་སོ། །

མཆོད་དཔོན་རྣམས་བརྒྱུད་ནས་གནང་བའི་བྱིན་རླབས།

22 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 23 ཁྱོད་ཀྱིས་ཨ་རོན་དང་དེའི་བུ་རྣམས་ལ་འདི་ལྟར། ཁྱོད་ཅག་གིས་ཡེས་ར་ཨེལ་པ་རྣམས་ལ་བྱིན་རླབས་གནང་ནས་དེ་དག་ལ།

24 དཀོན་མཆོག་ཡ་ཝཱེས་ཁྱོད་ལ་བྱིན་རླབས་མཛད་ཅིང་ཁྱོད་རང་བསྲུང་བར་ཤོག

25 དཀོན་མཆོག་ཡ་ཝཱེས་ཉིད་ཀྱི་ཞལ་མདངས་ཁྱོད་ཀྱི་སྟེང་དུ་སྤྲོས་ཏེ། ཁྱོད་ལ་ཐུགས་རྗེ་གནང་བར་ཤོག

26 དཀོན་མཆོག་ཡ་ཝཱེས་ཉིད་ཀྱི་ཞལ་ངོ་ཁྱོད་ལ་བསྟན་ནས་ཁྱོད་ལ་ཞི་བདེ་གནང་བར་ཤོག

ཅེས་སྨྲོས་ཤིག 27 ཁོ་རྣམས་ཀྱིས་དེ་བཞིན་ཡེས་ར་ཨེལ་པ་རྣམས་ལ་བདག་གི་མིང་བརྗོད་དགོས་པ་དང་། བདག་གིས་ཀྱང་དེ་དག་ལ་བྱིན་གྱིས་བརླབ་པར་བྱའོ་ཞེས་གསུངས་སོ། །

ལེའུ་བདུན་པ།

གུར་མཆོག་དམ་པར་བྱེད་པའི་ཞལ་འདེབས།

1 དེ་ཡང་མོ་ཤེ་ཡིས་གུར་མཆོག་བསྒྲེངས་ཚར་བའི་ཉིན་མོ་དེར། དེ་ལ་འབྱུག་སྣུམ་གྱིས་བྱུགས་ཤིང་དམ་པར་བྱས་པ་དང་། དེའི་ནང་གི་ཡོ་བྱད་ཐམས་ཅད་དང་མཆོད་ཁྲི་དང་དེའི་ཡོ་བྱད་མཐའ་དག་ལ་འབྱུག་སྣུམ་གྱིས་བྱུགས་ཤིང་དམ་པར་བྱས། 2 དེ་ནས་ཡེས་ར་ཨེལ་གྱི་འགོ་དཔོན་རྣམས་ཏེ་ཁོ་ཚོའི་ཕ་ཁྱིམ་གྱི་འགོ་པ་ཐམས་ཅད་ཡོང་ནས་ཞལ་འདེབས་ཕུལ་བ་སྟེ། དེ་དག་ནི་ཚོ་པ་ཁག་གི་འགོ་དཔོན་རྣམས་ཡིན་ལ། རྩིས་བླངས་པའི་མི་རྣམས་ལ་དོ་དམ་བྱེད་མཁན་ཡིན་ནོ། ། 3 དེ་དག་གིས་རང་རང་གི་འབུལ་བ་རྣམས་དཀོན་མཆོག་ཡ་ཝཱེའི་སྤྱན་སྔར་ཕུལ་བ་འདི་ལྟ་སྟེ། ཁེབས་ཡོད་ཤིང་རྟ་དྲུག་དང་གླང་གོག་བཅུ་གཉིས་ཡོད་ལ། འགོ་དཔོན་གཉིས་རེས་ཤིང་རྟ་རེ་དང་འགོ་དཔོན་རེ་རེས་གླང་གོག་རེ་གུར་མཆོག་གི་མདུན་དུ་ཁྱེར་འོངས་སོ། ། 4 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 5 མཇལ་འཕྲད་གུར་མཆོག་གི་ལས་དོན་ཐད་བཀོལ་སྤྱོད་བྱེད་པའི་ཕྱིར་དུ། ཁྱོད་ཀྱིས་དེ་དག་བླངས་ནས་ལེ་ཝི་པ་རྣམས་ལ་སྤྲོད་ཅིག མི་རེ་རེའི་ལས་ཚན་བཞིན་དུ་ཁོ་རྣམས་ལ་སྟེར་དགོས་ཞེས་བཀའ་བསྩལ་ཏོ། ། 6 དེ་བས་མོ་ཤེ་ཡིས་ཤིང་རྟ་དང་གླང་གོག་རྣམས་བླངས་ནས་ལེ་ཝི་པ་རྣམས་ལ་སྤྲད། 7 ཁོས་གེར་ཤོན་གྱི་བུ་རྒྱུད་རྣམས་ཀྱི་ཞབས་ཕྱིའི་ལས་ཚན་བཞིན་དུ། ཤིང་རྟ་གཉིས་དང་གླང་གོག་བཞི་ཁོ་རྣམས་ལ་སྤྲད་པ་དང་། 8 ཡང་མཱ་རཱ་རེའེ་ཡི་བུ་རྒྱུད་རྣམས་ཀྱི་ཞབས་ཕྱིའི་ལས་ཚན་བཞིན་དུ། ཤིང་རྟ་བཞི་དང་གླང་གོག་བརྒྱད་དེ་རྣམས་ལ་སྤྲད་ཅིང་། དེ་ཐམས་ཅད་ལ་མཆོད་དཔོན་ཨ་རོན་གྱི་བུ་ཨི་ཐ་མཱར་གྱིས་དོ་དམ་བྱེད་པའོ། ། 9 འོན་ཀྱང་ཀོ་ཧད་ཀྱི་བུ་རྒྱུད་རྣམས་ཀྱིས་གནས་དམ་པ་རུ་ཞབས་ཕྱི་བྱེད་པ་དང་། རྫས་དམ་པ་རྣམས་ཕྲག་ལ་འཁུར་དགོས་པ་ཡིན་པས། དེ་ཚོར་ཅི་ཡང་མ་སྤྲད་དོ། ། 10 མཆོད་ཁྲིར་འབྱུག་སྣུམ་གྱིས་བྱུགས་པའི་ཉིན་མོར། འགོ་དཔོན་རྣམས་ཀྱིས་མཆོད་ཁྲིར་བསྔོས་པའི་མཆོད་རྫས་རྣམས་ཁྱེར་འོངས་ཏེ། དེ་དག་གིས་རང་གི་མཆོད་པ་རྣམས་མཆོད་ཁྲིའི་མདུན་དུ་མཆོད་དོ། ། 11 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། འགོ་དཔོན་རྣམས་ཀྱིས་རང་རང་གི་མཆོད་ཁྲིར་བསྔོས་པའི་མཆོད་རྫས་འབུལ་དགོས་ཏེ། ཉིན་རེར་འགོ་དཔོན་གཅིག་གིས་མཆོད་པ་འཁྱེར་འོང་དགོས་ཞེས་བཀའ་བསྩལ་ཏོ། །

12 ཉིན་དང་པོར་མཆོད་པ་འབུལ་མཁན་ནི་ཡ་ཧུ་དཱ་ཚོ་པའི་ཨ་མི་ནཱ་དབ་ཀྱི་བུ་ནཱ་སོན་ཡིན་པ་དང་། 13 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ། དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 14 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 15 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 16 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 17 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཨ་མི་ནཱ་དབ་ཀྱི་བུ་ནཱ་སོན་གྱི་མཆོད་པ་ཡིན་ནོ། །

18 ཉིན་གཉིས་པར་མཆོད་པ་འབུལ་མཁན་ནི་ཡེས་སི་ཀཱར་གྱི་འགོ་དཔོན་ཙུ་ཨར་གྱི་བུ་ནེ་ཐན་ཨེལ་ཡིན་པ་དང་། 19 ཁོས་ཕུལ་བའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 20 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 21 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 22 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 23 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཙུ་ཨར་གྱི་བུ་ནེ་ཐན་ཨེལ་གྱི་མཆོད་པ་ཡིན་ནོ། །

24 ཉིན་གསུམ་པར་མཆོད་པ་འབུལ་མཁན་ནི་ཟེ་བུ་ལུན་གྱི་བུ་རྒྱུད་རྣམས་ཀྱི་འགོ་དཔོན་ཧེ་ལོན་གྱི་བུ་ཨེ་ལི་ཨབ་ཡིན་པ་དང་། 25 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 26 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 27 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 28 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 29 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཧེ་ལོན་གྱི་བུ་ཨེ་ལི་ཨབ་ཀྱི་མཆོད་པ་ཡིན་ནོ། །

30 ཉིན་བཞི་པར་མཆོད་པ་འབུལ་མཁན་ནི་རུ་བེན་གྱི་བུ་རྒྱུད་རྣམས་ཀྱི་འགོ་དཔོན་ཤེ་དེ་ཨུར་གྱི་བུ་ཨེ་ལི་ཚུར་ཡིན་པ་དང་། 31 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 32 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 33 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 34 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 35 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཤེ་དེ་ཨུར་གྱི་བུ་ཨེ་ལི་ཚུར་གྱི་མཆོད་པ་ཡིན་ནོ། །

36 ཉིན་ལྔ་པར་མཆོད་པ་འབུལ་མཁན་ནི་སི་མུ་ཨོན་གྱི་བུ་རྒྱུད་རྣམས་ཀྱི་འགོ་དཔོན་ཙུ་རེ་ཤད་དཱ་ཨིའི་བུ་ཤེ་ལུ་མེ་ཨེལ་ཡིན་པ་དང་། 37 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 38 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 39 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 40 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 41 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཙུ་རེ་ཤད་དཱ་ཨིའི་བུ་ཤེ་ལུ་མེ་ཨེལ་གྱི་མཆོད་པ་ཡིན་ནོ། །

42 ཉིན་དྲུག་པར་མཆོད་པ་འབུལ་མཁན་ནི་གཱ་རྡུ་ཡི་བུ་རྒྱུད་རྣམས་ཀྱི་འགོ་དཔོན་དི་ཨོ་ཨེལ་གྱི་བུ་ཨེལ་ཡཱ་སབ་ཡིན་པ་དང་། 43 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 44 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 45 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 46 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 47 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་དི་ཨོ་ཨེལ་གྱི་བུ་ཨེལ་ཡཱ་སབ་ཀྱི་མཆོད་པ་ཡིན་ནོ། །

48 ཉིན་བདུན་པར་མཆོད་པ་འབུལ་མཁན་ནི་ཨེ་ཕཱར་ཡིམ་གྱི་བུ་རྒྱུད་རྣམས་ཀྱི་འགོ་དཔོན་ཨམ་མེ་ཧུད་ཀྱི་བུ་ཨེ་ལི་ཤ་མཱ་ཡིན་པ་དང་། 49 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 50 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 51 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 52 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 53 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཨམ་མེ་ཧུད་ཀྱི་བུ་ཨེ་ལི་ཤ་མཱའི་མཆོད་པ་ཡིན་ནོ། །

54 ཉིན་བརྒྱད་པར་མཆོད་པ་འབུལ་མཁན་ནི་མཱ་ན་ཤེའི་བུ་རྒྱུད་རྣམས་ཀྱི་འགོ་དཔོན་ཕེ་དཱ་ཚུར་གྱི་བུ་གམ་ལི་ཨེལ་ཡིན་པ་དང་། 55 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 56 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 57 སྦྱིན་སྲེག་གི་ཕྱིར་དུ་གླང་ཐུག་གཅིག་དང་ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 58 སྡིག་བཤགས་མཆོད་པ་རུ་ར་ཕོ་གཅིག་ཡོད། 59 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཕེ་དཱ་ཚུར་གྱི་བུ་གམ་ལི་ཨེལ་གྱི་མཆོད་པ་ཡིན་ནོ། །

60 ཉིན་དགུ་པར་མཆོད་པ་འབུལ་མཁན་ནི་པེན་ཡཱ་མེན་གྱི་བུ་རྒྱུད་རྣམས་ཀྱི་འགོ་དཔོན་གིད་ཨོ་ནཱའི་བུ་ཨ་བི་ཏན་ཡིན་པ་དང་། 61 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 62 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 63 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 64 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 65 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་གིད་ཨོ་ནཱའི་བུ་ཨ་བི་ཏན་གྱི་མཆོད་པ་ཡིན་ནོ། །

66 ཉིན་བཅུ་པར་མཆོད་པ་འབུལ་མཁན་ནི་དཱན་གྱི་བུ་རྒྱུད་རྣམས་ཀྱི་འགོ་དཔོན་ཨམ་མེ་ཤད་ད་ཨི་ཡི་བུ་ཨ་ཧི་ཨེ་ཟེར་ཡིན་པ་དང་། 67 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 68 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 69 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 70 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 71 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཨམ་མེ་ཤད་ད་ཨི་ཡི་བུ་ཨ་ཧི་ཨེ་ཟེར་གྱི་མཆོད་པ་ཡིན་ནོ། །

72 ཉིན་བཅུ་གཅིག་པར་མཆོད་པ་འབུལ་མཁན་ནི་ཨ་ཤེར་གྱི་བུ་རྒྱུད་རྣམས་ཀྱི་འགོ་དཔོན་ཨོག་རན་གྱི་བུ་ཕཱ་གེ་ཨེལ་ཡིན་པ་དང་། 73 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 74 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 75 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 76 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 77 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཨོག་རན་གྱི་བུ་ཕཱ་གེ་ཨེལ་གྱི་མཆོད་པ་ཡིན་ནོ། །

78 ཉིན་བཅུ་གཉིས་པར་མཆོད་པ་འབུལ་མཁན་ནི་ནཱབ་ཐ་ལིའི་བུ་རྒྱུད་རྣམས་ཀྱི་འགོ་དཔོན་ཨེ་ནན་གྱི་བུ་ཨ་ཧི་རཱ་ཡིན་པ་དང་། 79 དེའི་མཆོད་པ་ནི་དངུལ་གྱི་སྡེར་མ་གཅིག་སྟེ་དངུལ་སྲང་བརྒྱ་དང་སུམ་ཅུ་ཡིན་པ་དང་། དངུལ་གྱི་ཕོར་བ་གཅིག་སྟེ་དངུལ་སྲང་བདུན་ཅུ་ཡིན་ལ། ཐམས་ཅད་གནས་མཆོག་གི་སྲང་ལྟར་ཡིན། སྣོད་དེ་གཉིས་ཀ་ཕྱེ་བཟང་པོ་སྣུམ་བསྲེས་མས་གང་བར་བྱས་ནས་འབྲུ་རིགས་ཀྱི་མཆོད་པར་ཕུལ་བའོ། ། 80 སྲང་བཅུ་ལས་བརྡུངས་པའི་གསེར་གྱི་སྡེར་མ་གཅིག་དང་དེའི་ནང་དུ་བདུག་སྤོས་གང་བླུགས་ཡོད། 81 སྦྱིན་སྲེག་གི་ཕྱིར་དུ་གླང་ཐུག་གཅིག་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་ཞིག་དང་། 82 སྡིག་བཤགས་མཆོད་པ་རུ་ར་ཕོ་གཅིག་བཅས་ཡོད། 83 ཞི་བདེའི་མཆོད་པའི་ཕྱིར་དུ་གླང་གོག་གཉིས་དང་། ལུག་ཐུག་ལྔ་དང་། ར་ཕོ་ལྔ་དང་། ལོ་གཅིག་ཅན་གྱི་ལུ་གུ་ཕོ་ལྔ་བཅས་ཡོད་ལ། དེ་ནི་ཨེ་ནན་གྱི་བུ་ཨ་ཧི་རཱའི་མཆོད་པ་ཡིན་ནོ། །

84 དེ་རྣམས་ནི་མཆོད་ཁྲིར་འབྱུག་སྣུམ་གྱིས་བྱུག་པའི་ཉིན་མོར། ཡེས་ར་ཨེལ་གྱི་འགོ་དཔོན་རྣམས་ཀྱིས་མཆོད་ཁྲིར་བསྔོས་པའི་མཆོད་པ་སྟེ། བསྡོམས་པས་དངུལ་གྱི་སྡེར་མ་བཅུ་གཉིས་དང་དངུལ་གྱི་ཕོར་བ་བཅུ་གཉིས། གསེར་གྱི་སྡེར་མ་བཅུ་གཉིས་བཅས་སོ། ། 85 སྡེར་མ་རེའི་སྲང་ནི་བརྒྱ་དང་སུམ་ཅུ་ཡིན་པ་དང་། ཕོར་བ་རེའི་སྲང་ནི་བདུན་ཅུ་ཡིན་ལ། སྣོད་ཆས་རྣམས་ཀྱི་དངུལ་ཐམས་ཅད་གནས་མཆོག་གི་སྲང་བཞིན་དུ་བསྡོམས་པས་དངུལ་སྲང་ཉིས་སྟོང་བཞི་བརྒྱའོ། ། 86 བདུག་སྤོས་ཀྱིས་གང་བའི་གསེར་གྱི་སྡེར་མ་བཅུ་གཉིས་ཏེ། སྡེར་མ་རེའི་སྲང་ནི་གནས་མཆོག་གི་སྲང་བཞིན་དུ་དངུལ་སྲང་བཅུ་ཡིན། སྡེར་མ་རྣམས་ཀྱི་གསེར་ཐམས་ཅད་བསྡོམས་པས་སྲང་བརྒྱ་དང་ཉི་ཤུའོ། ། 87 སྦྱིན་སྲེག་གི་ཕྱིར་དུ་ཕུལ་བའི་ཕྱུགས་ནི་བསྡོམས་པས་གླང་ཐུག་བཅུ་གཉིས་དང་། ལུག་ཐུག་བཅུ་གཉིས། ལོ་གཅིག་ཅན་གྱི་ལུ་གུ་ཕོ་བཅུ་གཉིས་དང་དེ་དག་དང་མཉམ་དུ་ཕུལ་བའི་འབྲུ་རིགས་ཀྱི་མཆོད་པ། སྡིག་བཤགས་མཆོད་པ་རུ་ཕུལ་བའི་ར་ཕོ་བཅུ་གཉིས་བཅས་སོ། ། 88 ཞི་བདེའི་མཆོད་པར་ཕུལ་བའི་ཕྱུགས་ནི་བསྡོམས་པས་གླང་ཐུག་ཉི་ཤུ་ཉེར་བཞི་དང་། ལུག་ཐུག་དྲུག་ཅུ། ར་ཕོ་དྲུག་ཅུ། ལོ་གཅིག་ཅན་གྱི་ལུ་གུ་ཕོ་དྲུག་ཅུ་བཅས་ཡིན་ལ། དེ་དག་ནི་མཆོད་ཁྲིར་འབྱུག་སྣུམ་གྱིས་བྱུགས་རྗེས་མཆོད་ཁྲིར་བསྔོས་པའི་མཆོད་པ་ཡིན་ནོ། །

89 མོ་ཤེ་དཀོན་མཆོག་ཡ་ཝཱེ་དང་གསུང་གླེང་མཛད་པར་མཇལ་འཕྲད་གུར་མཆོག་ནང་དུ་སོང་བའི་ཚེ། དཔང་མཛད་ཤུར་སྒམ་གྱི་སྟེང་དུ་ཡོད་པའི་ཐུགས་རྗེའི་བཞུགས་ཁྲི་དང་། ཀེ་རུབ་གཉིས་ཀའི་བར་ནས་རང་ལ་གསུང་གླེང་མཛད་པའི་སྒྲ་ཞིག་ཐོས་ཤིང་། དཀོན་མཆོག་ཡ་ཝཱེས་མོ་ཤེ་ལ་བཀའ་བསྩལ་ཏོ། །

ལེའུ་བརྒྱད་པ།

སྒྲོན་མེ་བདུན།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཨ་རོན་ལ་འདི་ལྟར། ཁྱོད་ཀྱིས་སྒྲོན་མེ་ཤོམ་དུས་སུ། སྒྲོན་མེ་བདུན་པོའི་འོད་ནི་སྒྲོན་སྟེགས་ཀྱི་མདུན་ཕྱོགས་སུ་སྣང་བར་བྱེད་དགོས་སྨྲོས་ཤིག་ཅེས་གསུངས་སོ། ། 3 ཨ་རོན་གྱིས་དེ་བཞིན་བྱས་ཏེ། སྒྲོན་མེ་རྣམས་སྒྲོན་སྟེགས་ཀྱི་མདུན་དུ་བཤམས་ཤིང་། དེ་ནི་དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་བཞིན་ཡིན་ནོ། ། 4 སྒྲོན་སྟེགས་ཀྱི་བཟོ་ཚུལ་ནི་གསེར་བཙོ་མས་རྡུང་བཟོ་བྱས་པ་ཡིན་ཏེ། དེའི་ཞབས་ར་ནས་མེ་ཏོག་གི་བར་དུ་རྡུང་བཟོ་བྱས་ཡོད། དེ་ནི་མོ་ཤེ་ཡིས་དཀོན་མཆོག་ཡ་ཝཱེས་ཁོ་ལ་བསྟན་པའི་མ་དཔེ་བཞིན་དུ་སྒྲོན་སྟེགས་བཟོས་པ་ཡིན་ནོ། །

ལེ་ཝི་པ་རྣམས་ཀྱི་གཙང་སྦྲ་དང་ཞབས་ཕྱིའི་སྒྲིག་སྲོལ།

5 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 6 ཁྱོད་ཀྱིས་ཡེས་ར་ཨེལ་པ་རྣམས་ལས་ལེ་ཝི་པ་རྣམས་བདམས་ཏེ་གཙང་མར་བྱོས་ཤིག 7 དེ་དག་འདི་ལྟར་གཙང་མར་བྱེད་དགོས་ཏེ། སྡིག་པ་སེལ་བའི་ཆུ་ནི་ཁོ་ཚོའི་སྟེང་དུ་གཏོར་ཅིག ཡང་དེ་དག་ལ་སྤུ་གྲིས་རང་གི་ལུས་ཧྲིལ་པོའི་སྤུ་གཞར་དུ་འཇུག་པ་དང་། རང་གི་གོས་རྣམས་བཀྲུས་ནས་རང་ཉིད་གཙང་མར་བྱེད་དགོས། 8 དེ་ནས་ཁོ་རྣམས་ལ་གླང་ཐུག་ཅིག་དང་དེ་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་སྟེ་ཕྱེ་བཟང་པོ་སྣུམ་བསྲེས་མ་ལེན་དུ་འཇུག་པ་དང་། ཁྱོད་ཀྱིས་ཀྱང་སྡིག་བཤགས་མཆོད་པ་རུ་གླང་ཐུག་ཅིག་ལེན་དགོས་སོ། ། 9 ཁྱོད་ཀྱིས་ལེ་ཝི་པ་རྣམས་མཇལ་འཕྲད་གུར་མཆོག་གི་མདུན་དུ་ཚུར་ཁྲིད་ནས། ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་བསྡུ་དགོས། 10 ཁྱོད་ཀྱིས་ལེ་ཝི་པ་རྣམས་དཀོན་མཆོག་ཡ་ཝཱེའི་སྤྱན་སྔར་ཁྲིད་འོངས་ནས། ཡེས་ར་ཨེལ་པ་རྣམས་ཀྱིས་ཁོ་ཚོའི་སྟེང་ལ་ལག་པ་འཇོག་དགོས། 11 དེ་ནས་ཨ་རོན་གྱིས་ཡེས་ར་ཨེལ་པ་རྣམས་ལས་ལེ་ཝི་པ་རྣམས་དཀོན་མཆོག་ཡ་ཝཱེའི་སྤྱན་སྔར་གཡོབ་མཆོད་དུ་འབུལ་དགོས་ཏེ། དེ་དག་ལ་དཀོན་མཆོག་ཡ་ཝཱེའི་ལས་དོན་བསྒྲུབ་ཏུ་འཇུག་དགོས། 12 ལེ་ཝི་པ་རྣམས་ཀྱིས་གླང་ཐུག་དེ་གཉིས་ཀྱི་མགོ་ལ་ལག་པ་བཞག་སྟེ། གླང་ཐུག་གཅིག་ནི་སྡིག་བཤགས་མཆོད་པ་དང་། གླང་ཐུག་ཅིག་ཤོས་ནི་སྦྱིན་སྲེག་ཏུ་དཀོན་མཆོག་ཡ་ཝཱེ་ལ་ཕུལ་ནས་ལེ་ཝི་པ་རྣམས་ཀྱི་སྡིག་པ་བཤག་དགོས། 13 ཡང་ཁྱོད་ཀྱིས་ལེ་ཝི་པ་རྣམས་ཨ་རོན་དང་དེའི་བུ་རྣམས་ཀྱི་མདུན་དུ་ལངས་སུ་བཅུག་ནས། དེ་རྣམས་དཀོན་མཆོག་ཡ་ཝཱེ་ལ་གཡོབ་མཆོད་དུ་འབུལ་བར་བྱའོ། །

14 དེ་བཞིན་ཁྱོད་ཀྱིས་ལེ་ཝི་པ་རྣམས་ནི་ཡེས་ར་ཨེལ་པ་རྣམས་ལས་ལོགས་སུ་བཀར་ནས། དེ་དག་ང་རང་ལ་དབང་དགོས། 15 དེ་ནས་ལེ་ཝི་པ་རྣམས་མཇལ་འཕྲད་གུར་མཆོག་གི་ཞབས་ཕྱི་བསྒྲུབ་པར་འགྲོ་ཆོག་པ་དང་། ཁྱོད་ཀྱིས་དེ་དག་གཙང་མར་བྱས་ནས་གཡོབ་མཆོད་དུ་འབུལ་དགོས་ཏེ། 16 ལེ་ཝི་པ་རྣམས་ནི་ཡེས་ར་ཨེལ་པ་རྣམས་ལས་ཡོངས་སུ་བདག་ལ་ཕུལ་བ་ཡིན་ཞིང་། ངས་དེ་དག་རང་གི་ཕྱིར་དུ་བདམས་པ་དང་། ཡེས་ར་ཨེལ་པ་རྣམས་ཀྱི་སྐྱེས་འགོ་ཀུན་གྱི་ཚབ་ཡིན་ལ། 17 ཡེས་ར་ཨེལ་པའི་ཁྲོད་ཀྱི་མི་ཕྱུགས་གང་ཡིན་ཡང་སྐྱེས་འགོ་ཐམས་ཅད་བདག་ལ་དབང་བ་སྟེ། བདག་གིས་ཨེ་ཅིབ་ཡུལ་ནས་སྐྱེས་འགོ་ཐམས་ཅད་བསད་པའི་ཉིན་དེར། དེ་དག་རང་གི་ཕྱིར་དུ་དམ་པར་བྱས་ཡོད་པས་སོ། ། 18 བདག་གིས་ཡེས་ར་ཨེལ་པའི་ཁྲོད་ཀྱི་སྐྱེས་འགོ་ཐམས་ཅད་ཀྱི་ཚབ་ཏུ་ལེ་ཝི་པ་རྣམས་བདམས་པ་དང་། 19 ཡེས་ར་ཨེལ་པ་རྣམས་ལས་ལེ་ཝི་པ་རྣམས་ཨ་རོན་དང་དེའི་བུ་རྣམས་ལ་སྐྱེས་སུ་ཕུལ་བ་ཡིན། དེ་ནི་ཡེས་ར་ཨེལ་པ་རྣམས་གནས་མཆོག་གི་ཉེ་སར་བཅར་བའི་དུས་སུ་དེ་རྣམས་ལ་ནད་ཡམས་མི་འབྱུང་བའི་ཆེད་དུ། དེ་དག་གིས་མཇལ་འཕྲད་གུར་མཆོག་ནས་ཡེས་ར་ཨེལ་པ་རྣམས་ཀྱི་ཞབས་ཕྱི་བསྒྲུབ་ཅིང་། ཡེས་ར་ཨེལ་པ་རྣམས་ཀྱི་ཕྱིར་དུ་སྡིག་བཤགས་བྱེད་པའི་ཕྱིར་ཡིན་ཞེས་གསུངས་སོ། །

20 དེ་ནས་མོ་ཤེ་དང་ཨ་རོན་དང་། ཡེས་ར་ཨེལ་པ་རྣམས་ཀྱི་མི་ཚོགས་ཡོངས་ཀྱིས་ལེ་ཝི་པ་རྣམས་ལ་དེ་ལྟར་བྱས། དཀོན་མཆོག་ཡ་ཝཱེས་ལེ་ཝི་པ་རྣམས་ལ་དམིགས་ནས་མོ་ཤེ་ལ་བཀའ་ཅི་ལྟར་གནང་བ་ཡིན་ན། ཡེས་ར་ཨེལ་པ་རྣམས་ཀྱིས་དེ་བཞིན་བསྒྲུབས་པའོ། ། 21 ལེ་ཝི་པ་རྣམས་ཀྱིས་རང་རང་གཙང་མར་བྱས་ཤིང་གྱོན་གོས་རྣམས་ཀྱང་བཀྲུས། ཨ་རོན་གྱིས་དེ་རྣམས་དཀོན་མཆོག་ཡ་ཝཱེའི་སྤྱན་སྔར་གཡོབ་མཆོད་དུ་ཕུལ་བ་དང་། དེ་དག་གཙང་མར་བཟོ་བའི་ཆེད་དུ་སྡིག་བཤགས་བྱས་སོ། ། 22 དེའི་རྗེས་སུ་ལེ་ཝི་པ་རྣམས་ནང་དུ་སོང་སྟེ་ཨ་རོན་དང་དེའི་བུ་རྣམས་ཀྱི་མདུན་དང་། མཇལ་འཕྲད་གུར་མཆོག་ཏུ་ཞབས་ཕྱི་བསྒྲུབས་ཤིང་། དཀོན་མཆོག་ཡ་ཝཱེས་མོ་ཤེ་བརྒྱུད་ནས་ལེ་ཝི་པ་རྣམས་ལ་བཀའ་ཅི་ལྟར་གནང་བ་ཡིན་ན། ཡེས་ར་ཨེལ་པ་རྣམས་ཀྱིས་དེ་དག་ལ་དེ་བཞིན་བྱས་སོ། །

23 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 24 ལེ་ཝི་པ་རྣམས་ཀྱི་སྐོར་ནི་འདི་ལྟ་སྟེ། ལོ་ཉེར་ལྔ་དང་དེའི་ཡན་གྱི་མི་སུ་ཡིན་ཡང་ནང་དུ་ཡོང་ནས་མཇལ་འཕྲད་གུར་མཆོག་གི་ཞབས་ཕྱི་བསྒྲུབ་པའི་ལས་གྲལ་དུ་ཞུགས་དགོས། 25 འོན་ཀྱང་། ལོ་ལྔ་བཅུར་སོན་པ་རྣམས་ཀྱིས་ཞབས་ཕྱི་སྒྲུབ་མཚམས་བཞག་ནས་ཞབས་ཕྱི་བསྒྲུབ་མི་དགོས། 26 དེ་ཚོས་མཇལ་འཕྲད་གུར་མཆོག་ནང་དུ་རང་གི་སྤུན་ཟླ་རྣམས་ཀྱིས་རང་འགན་གཙང་སྒྲུབ་བྱེད་པར་མཐུན་རྐྱེན་སྦྱོར་བ་ལས་ཞབས་ཕྱི་བསྒྲུབ་མི་དགོས། ལེ་ཝི་པ་རྣམས་ཀྱི་ལས་འགན་ཐད་ཁྱོད་ཀྱིས་ཁོ་རྣམས་ལ་དེ་བཞིན་བྱེད་འོས་སོ་ཞེས་བཀའ་གནང་ངོ་། །

ལེའུ་དགུ་པ།

པེ་སག་གི་དུས་ཆེན།

1 དེ་ཡང་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་ཏེ་ལོ་གཉིས་པའི་ཟླ་དང་པོ་ལ། དཀོན་མཆོག་ཡ་ཝཱེས་སི་ནཱ་དབེན་སྟོང་དུ་མོ་ཤེ་ལ་འདི་སྐད་དུ། 2 ཡེས་ར་ཨེལ་པ་རྣམས་ཀྱིས་གཏན་ལ་ཁེལ་བའི་དུས་སུ་པེ་སག་དུས་ཆེན་བསྲུང་དགོས་ཏེ། 3 ཟླ་བ་འདིའི་ཚེས་བཅུ་བཞི་པའི་ཉིན་ས་སྲོས་ཀྱི་དུས་སུ། ཁྱོད་ཅག་གིས་གཏན་ལ་ཁེལ་བའི་དུས་སུ་དུས་ཆེན་དེ་བསྲུང་དགོས་ཤིང་། དུས་ཆེན་དེའི་སྒྲིག་ཁྲིམས་དང་སྲོལ་ཡིག་ཐམས་ཅད་བཞིན་ནོ་ཞེས་བཀའ་གནང་ངོ་། ། 4 དེའི་ཕྱིར་མོ་ཤེ་ཡིས་ཡེས་ར་ཨེལ་པ་རྣམས་ལ་པེ་སག་གི་དུས་ཆེན་བསྲུང་བར་བསྒོས་ཤིང་། 5 དེ་དག་གིས་ཟླ་དང་པོའི་ཚེས་བཅུ་བཞིའི་ཉིན་ས་སྲོས་ཀྱི་དུས་སུ། སི་ནཱ་དབེན་སྟོང་དུ་པེ་སག་གི་དུས་ཆེན་བསྲུངས་ཤིང་། དཀོན་མཆོག་ཡ་ཝཱེས་མོ་ཤེ་ལ་ཅི་ལྟར་བཀའ་བསྩལ་པ་བཞིན། ཡེས་ར་ཨེལ་པ་རྣམས་ཀྱིས་དེ་ལྟར་བྱས་སོ། །

6 ཡིན་ནའང་མི་འགའ་ཞིག་གིས་འདས་པོར་རེག་པའི་རྐྱེན་གྱིས་མི་གཙང་བར་གྱུར་ནས། ཉིན་དེར་པེ་སག་གི་དུས་ཆེན་བསྲུང་མ་ནུས་པས། ཁོ་རྣམས་ཉིན་མོ་དེར་མོ་ཤེ་དང་ཨ་རོན་གཉིས་ཀྱི་དྲུང་དུ་ཡོང་བ་དང་། 7 དེ་དག་གིས་མོ་ཤེ་ལ། འདས་པོར་རེག་པའི་རྐྱེན་གྱིས་ངེད་ཅག་མི་གཙང་བར་གྱུར་ནའང་། ཡེས་ར་ཨེལ་པ་རྣམས་དང་མཉམ་དུ་གཏན་ལ་ཁེལ་བའི་དུས་སུ་དཀོན་མཆོག་ཡ་ཝཱེ་ལ་མཆོད་པ་འབུལ་བར་བཀག་པ་ཅི་ཞེས་ཞུས་པ་ན། 8 མོ་ཤེ་ཡིས་དེ་དག་ལ་འདི་ལྟར། ཁྱོད་ཅག་གིས་སྒུགས་དང་། ང་རང་སོང་ནས་དཀོན་མཆོག་ཡ་ཝཱེས་ཁྱོད་ཀྱི་སྐོར་ལ་བཀའ་ཅི་ཞིག་གནང་བར་བལྟའོ་ཞེས་སྨྲས་སོ། །

9 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 10 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲོས་ཤིག ཁྱོད་ཅག་དང་ཁྱོད་ཅག་གི་བུ་རབས་ཚ་རྒྱུད་ཁྲོད་དུ། སུ་ཞིག་འདས་པོར་རེག་ནས་མི་གཙང་བར་གྱུར་པའམ། ཡང་ན་རྒྱང་རིང་དུ་གནས་སྐོར་ལ་བསྐྱོད་ཀྱང་། དེས་དཀོན་མཆོག་ཡ་ཝཱེ་ལ་པེ་སག་གི་དུས་ཆེན་བསྲུང་དགོས་ན། 11 དེ་དག་གིས་ཟླ་བ་གཉིས་པའི་ཚེས་བཅུ་བཞིའི་ཉིན་ས་སྲོས་ཀྱི་དུས་སུ་པེ་སག་གི་དུས་ཆེན་བསྲུང་དགོས་ལ། དུས་མཉམ་དུ་སྐྱུར་མེད་བག་ལེབ་དང་སྔོ་ཚོད་ཁ་མོ་བཟའ་དགོས། 12 ཞོགས་པའི་བར་དུ་དེ་ལས་ཅི་ཡང་ལུས་སུ་འཇུག་མི་རུང་། ལུ་གུའི་རུས་པ་རྐང་གཅིག་ཀྱང་གཅོག་མི་རུང་ལ། དེ་དག་གིས་པེ་སག་དུས་ཆེན་གྱི་སྒྲིག་ཁྲིམས་ཐམས་ཅད་བཞིན་དུ་དུས་ཆེན་བསྲུང་དགོས། 13 འོན་ཀྱང་མི་སུ་ཞིག་གཙང་མ་ཡིན་ཞིང་། གནས་སྐོར་གྱི་ལམ་དུ་ཡང་མེད་ཀྱང་པེ་སག་གི་དུས་ཆེན་བསྲུང་བ་སྣང་མེད་དུ་བསྐྱུར་ན། མི་དེས་གཏན་ལ་ཁེལ་བའི་དུས་སུ་དཀོན་མཆོག་ཡ་ཝཱེའི་མཆོད་པ་མ་ཕུལ་བས། མི་དེས་རང་གི་སྡིག་པ་འཁུར་དགོས་ཤིང་རང་གི་མི་ཚོགས་ལས་འཕུད་དགོས། 14 གལ་སྲིད་ཕྱི་མི་ཞིག་ཁྱོད་ཅག་གི་ཁྲོད་དུ་གནས་པ་དང་། དཀོན་མཆོག་ཡ་ཝཱེ་ལ་པེ་སག་གི་དུས་ཆེན་བསྲུང་འདོད་ན། དེས་པེ་སག་གི་སྒྲིག་ཁྲིམས་དང་སྲོལ་ཡིག་བཞིན་དུ་བསྲུང་དགོས་པ་སྟེ། བྱེས་པ་དང་གཞིས་སྐྱེས་གང་ཡིན་ཡང་སྒྲིག་ཁྲིམས་ནི་གཅིག་མཚུངས་ཡིན་དགོས་ཞེས་སྨྲ་བར་བཀའ་བསྩལ་ཏོ། །

དཀོན་མཆོག་གི་སྤྲིན་གྱིས་གུར་མཆོག་བསྐོར་བ།

15 གུར་མཆོག་སྒྲེང་བའི་ཉིན་མོ་དེར། སྤྲིན་གྱིས་གུར་མཆོག་སྟེ་དཔང་པོའི་གུར་མཆོག་གཡོགས་པ་དང་། མཚན་མོ་ནས་ཞོགས་པའི་བར་དུ་གུར་མཆོག་སྟེང་གི་སྤྲིན་ནི་མེའི་དབྱིབས་དང་མཚུངས་སོ། ། 16 དུས་རྟག་ཏུ་དེ་བཞིན་བྱུང་སྟེ། ཉིན་མོར་གུར་མཆོག་སྤྲིན་གྱིས་གཡོགས་ཤིང་། མཚན་མོར་སྤྲིན་ནི་མེའི་དབྱིབས་དང་མཚུངས་པ་ཡིན། 17 ནམ་ཞིག་སྤྲིན་དེ་གུར་མཆོག་ནས་བཏེགས་པའི་ཚེ། ཡེས་ར་ཨེལ་པ་རྣམས་ལམ་དུ་ཆས་ཤིང་། སྤྲིན་གང་དུ་བཞུགས་པ་ཡིན་ན་ཡེས་ར་ཨེལ་པ་རྣམས་ཀྱིས་གནས་དེར་སྒར་བཏབ་པའོ། ། 18 ཡེས་ར་ཨེལ་པ་རྣམས་དཀོན་མཆོག་ཡ་ཝཱེའི་བཀའ་བཞིན་ལམ་དུ་ཆས་པ་དང་། ཡང་དཀོན་མཆོག་ཡ་ཝཱེའི་བཀའ་བཞིན་སྒར་བཏབ། སྤྲིན་གུར་མཆོག་གི་སྟེང་དུ་དུས་ཡུན་ཅི་ཙམ་ལ་བཞུགས་པ་ཡིན་ན། ཁོ་རྣམས་ཀྱིས་ཀྱང་དེ་ཙམ་ལ་སྒར་བཏབ་ནས་བསྡད་དོ། ། 19 གལ་སྲིད་སྤྲིན་གུར་མཆོག་གི་སྟེང་དུ་ཉིན་མང་པོར་བཞུགས་པའི་ཚེ། ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེའི་བཀའ་བརྩིས་ནས་ལམ་དུ་མི་ཆས་པ་ཡིན་ནོ། ། 20 སྐབས་འགར་སྤྲིན་ཉིན་ཁ་ཤས་ཙམ་ལ་གུར་མཆོག་གི་སྟེང་དུ་བཞུགས་པ་དང་། དེ་དག་གིས་དཀོན་མཆོག་ཡ་ཝཱེའི་བཀའ་བཞིན་སྒར་བཏབ་ཅིང་། ཡང་དཀོན་མཆོག་ཡ་ཝཱེའི་བཀའ་བཞིན་ལམ་དུ་ཆས་པའོ། ། 21 སྐབས་འགར་སྤྲིན་མཚན་མོ་ནས་ཞོགས་པའི་བར་དུ་གནས་པ་དང་། ཞོགས་པར་སྤྲིན་བཏེགས་པ་ཙམ་དུ་ཁོ་རྣམས་ལམ་དུ་ཆས་ཤིང་། སྐབས་འགར་སྤྲིན་ཉིན་མོ་ནས་མཚན་མོའི་བར་དུ་གནས་པ་དང་། སྤྲིན་ཡར་བཏེགས་པའི་ཚེ་དེ་དག་ལམ་དུ་ཆས་པའོ། ། 22 དེ་ནི་ཉིན་གཉིས་སམ་ཟླ་བ་གཅིག་གམ་ཡང་ན་ལོ་གཅིག་གི་རིང་། སྤྲིན་གུར་མཆོག་གི་སྟེང་དུ་བཞུགས་པའི་ཚེ། ཡེས་ར་ཨེལ་པ་རྣམས་ཀྱིས་སྒར་བཏབ་ནས་བསྡད་ཅིང་ལམ་དུ་མ་ཆས་པ་དང་། སྤྲིན་ཡར་བཏེགས་པའི་ཚེ་ཁོ་རྣམས་ལམ་དུ་ཆས་སོ། ། 23 དེ་རྣམས་ཀྱིས་དཀོན་མཆོག་ཡ་ཝཱེའི་བཀའ་བཞིན་སྒར་བཏབ་པ་དང་། ཡང་དཀོན་མཆོག་ཡ་ཝཱེའི་བཀའ་བཞིན་ལམ་དུ་ཆས་ཤིང་། དེ་དག་གིས་དཀོན་མཆོག་ཡ་ཝཱེའི་བཀའ་སྟེ་ཁོང་གིས་མོ་ཤེ་བརྒྱུད་ནས་གསུངས་པའི་བཀའ་བརྩིས་པའོ། །

ལེའུ་བཅུ་པ།

དུང་འབུད་པའི་སྒྲིག་སྲོལ།

1 དེ་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་དངུལ་གྱི་དུང་གཉིས་ཐོ་བས་བརྡུངས་ནས་བཟོ་དགོས་པ་དང་། དེ་ནི་མི་ཚོགས་ལ་འབོད་བརྡ་གཏོང་བ་དང་སྒར་ཕབ་ནས་ལམ་ལ་ཆས་སུ་འཇུག་པར་སྤྱད་ཆོག 3 དུང་དེ་གཉིས་ཀ་བུས་ཚེ། མི་ཚོགས་ཡོངས་རྫོགས་ཁྱོད་ཀྱི་གམ་དུ་མཇལ་འཕྲད་གུར་མཆོག་གི་སྒོ་ཁ་རུ་འཛོམ་དགོས། 4 གལ་སྲིད་དུང་གཅིག་ཁོ་ན་བུས་ཚེ། འགོ་དཔོན་རྣམས་ཏེ་ཡེས་ར་ཨེལ་གྱི་སྟོང་དཔོན་ཐམས་ཅད་ཁྱོད་ཀྱི་དྲུང་དུ་འཛོམ་དགོས། 5 ཁྱོད་ཅག་གིས་དུང་སྐད་ཆེན་པོར་བུས་ཚེ། ཤར་ཕྱོགས་སུ་ཡོད་པའི་སྒར་ཐམས་ཅད་ལམ་དུ་ཆས་དགོས། 6 ཁྱོད་ཅག་གིས་དུང་སྐད་ཆེན་པོ་ལན་གཉིས་པར་བུས་པ་ན། ལྷོ་ཕྱོགས་སུ་ཡོད་པའི་སྒར་ཐམས་ཅད་ལམ་དུ་ཆས་དགོས། སྒར་རྣམས་ལམ་ལ་ཆས་པར་དུང་སྐད་ཆེན་པོར་འབུད་དགོས། 7 འོན་ཀྱང་མི་ཚོགས་བསྡུ་བའི་དུས་སུ་ཁྱོད་ཅག་གིས་དུང་འབུད་དགོས་ཀྱང་དེ་སྐད་ཆེན་པོར་འབུད་མི་དགོས། 8 ཨ་རོན་གྱི་བུ་རྒྱུད་དེ་མཆོད་དཔོན་རྣམས་ཀྱིས་དུང་འབུད་དགོས་པ་དང་། དེ་ནི་ཁྱོད་རྣམས་མི་རབས་ནས་མི་རབས་བར་གྱི་དུས་གཏན་གྱི་སྒྲིག་ཁྲིམས་ཡིན་ནོ། ། 9 ཁྱོད་ཅག་གིས་ཡུལ་དེར་ཁྱོད་རྣམས་ལ་གཉའ་གནོན་བྱེད་པའི་དགྲ་དང་འཐབ་པའི་སྐབས་སུ། དུང་སྐད་ཆེན་པོར་བུས་དང་། ཁྱོད་རྣམས་ནི་ཁྱོད་ཅག་གི་དཀོན་མཆོག་ཡ་ཝཱེའི་སྤྱན་སྔར་ཐུགས་སུ་དྲན་པ་དང་། ཁྱོད་རྣམས་ཀྱི་དགྲ་དག་ལས་ཀྱང་ཐར་བར་མཛད་པར་འགྱུར། 10 དེ་མིན་ཁྱོད་རྣམས་སྐྱིད་པའི་ཉིན་མོ་དང་གཏན་ལ་ཁེལ་བའི་དུས་ཆེན་རྣམས་དང་། གནམ་གང་བཅས་ཀྱི་དུས་སུ། ཁྱོད་ཅག་གིས་སྦྱིན་སྲེག་དང་ཞི་བདེའི་མཆོད་པ་རྣམས་འབུལ་དུས་སུ་དུང་འབུད་དགོས། དེ་ཐམས་ཅད་ཁྱོད་རྣམས་ཀྱི་དཀོན་མཆོག་གི་སྤྱན་སྔར་ཁྱོད་ཅག་ལ་དྲན་རྟེན་དུ་འགྱུར་ཞིང་། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ཞེས་གསུངས་སོ། །

ཡེས་ར་ཨེལ་པ་རྣམས་རི་བོ་སི་ནཱ་ནས་ཐོན་པ།

11 ལོ་གཉིས་པའི་ཟླ་གཉིས་པའི་ཚེས་ཉི་ཤུ་ཉིན་ལ། སྤྲིན་དཔང་པོའི་གུར་མཆོག་གི་སྟེང་ནས་ཡར་བཏེགས་པའི་དུས་སུ། 12 ཡེས་ར་ཨེལ་པ་རྣམས་སི་ནཱ་དབེན་སྟོང་ནས་ལམ་དུ་ཆས་པ་ན། སྤྲིན་ཕཱ་རན་དབེན་སྟོང་དུ་བཞུགས་སོ། ། 13 དེ་ནི་དཀོན་མཆོག་ཡ་ཝཱེས་མོ་ཤེ་བརྒྱུད་ནས་གནང་བའི་བཀའ་བཞིན་དུ་ཁོ་རྣམས་དང་པོར་ལམ་དུ་ཆས་པ་ཡིན། 14 ཡ་ཧུ་དཱ་པ་རྣམས་ཀྱི་སྒར་ཁའི་དར་ཆེན་ནི་རང་གི་དམག་དཔུང་བཞིན་ཐོག་མར་ལམ་དུ་ཆས་པ་དང་། དམག་དཔུང་དེའི་འགོ་གཙོ་ནི་ཨ་མི་ནཱ་དབ་ཀྱི་བུ་ནཱ་སོན་ཡིན་པ་དང་། 15 ཡེས་སི་ཀཱར་ཚོ་པའི་དམག་དཔུང་གི་འགོ་གཙོ་ནི་ཙུ་ཨར་གྱི་བུ་ནེ་ཐན་ཨེལ་ཡིན་ལ། 16 ཟེ་བུ་ལུན་ཚོ་པའི་དམག་དཔུང་གི་འགོ་གཙོ་ནི་ཧེ་ལོན་གྱི་བུ་ཨེ་ལི་ཨབ་ཡིན་ནོ། ། 17 གུར་མཆོག་མར་ཕབ་རྗེས། གེར་ཤོན་གྱི་བུ་རྒྱུད་དང་མཱ་རཱ་རེའེ་ཡི་བུ་རྒྱུད་རྣམས་ཀྱིས་གུར་མཆོག་ཁུར་ནས་ལམ་དུ་ཆས་པའོ། །

18 རུ་བེན་གྱི་སྒར་ཁའི་དར་ཆེན་ནི་རང་གི་དམག་དཔུང་བཞིན་ལམ་དུ་ཆས་པ་དང་། དེའི་དམག་དཔུང་གི་འགོ་གཙོ་ནི་ཤེ་དེ་ཨུར་གྱི་བུ་ཨེ་ལི་ཚུར་ཡིན་པ་དང་། 19 སི་མུ་ཨོན་ཚོ་པའི་འགོ་གཙོ་ནི་ཙུ་རེ་ཤད་དཱ་ཨིའི་བུ་ཤེ་ལུ་མེ་ཨེལ་ཡིན་ལ། 20 གཱ་རྡུ་ཚོ་པའི་དམག་དཔུང་གི་འགོ་གཙོ་ནི་དི་ཨོ་ཨེལ་གྱི་བུ་ཨེལ་ཡཱ་སབ་ཡིན་ནོ། ། 21 དེ་ནས་ཀོ་ཧད་པ་རྣམས་ཀྱིས་རྫས་དམ་པ་རྣམས་ཁུར་ནས་ལམ་དུ་ཆས་ཤིང་། དེ་དག་མ་འབྱོར་བའི་སྔོན་དུ་སྔར་ཆས་པ་རྣམས་ཀྱིས་གུར་མཆོག་ཕུབ་ཟིན་པའོ། །

22 ཨེ་ཕཱར་ཡིམ་པ་རྣམས་ཀྱི་སྒར་ཁའི་དར་ཆེན་ནི་རང་གི་དམག་དཔུང་བཞིན་ལམ་དུ་ཆས་པ་དང་། དེའི་དམག་དཔུང་གི་འགོ་གཙོ་ནི་ཨམ་མེ་ཧུད་ཀྱི་བུ་ཨེ་ལི་ཤ་མཱ་ཡིན་པ་དང་། 23 མཱ་ན་ཤེ་ཚོ་པའི་དམག་དཔུང་གི་འགོ་གཙོ་ནི་ཕེ་དཱ་ཚུར་གྱི་བུ་གམ་ལི་ཨེལ་ཡིན་ལ། 24 པེན་ཡཱ་མེན་ཚོ་པའི་དམག་དཔུང་གི་འགོ་གཙོ་ནི་གིད་ཨོ་ནཱའི་བུ་ཨ་བི་ཏན་ཡིན་ནོ། །

25 མཇུག་མཐར་དཱན་གྱི་བུ་རྒྱུད་རྣམས་ཀྱི་སྒར་ཁའི་དར་ཆེན་ནི་སྒར་ཐམས་ཅད་ཀྱི་རྒྱབ་སྲུང་བྱས་ནས། རང་གི་དམག་དཔུང་བཞིན་ལམ་དུ་ཆས་པ་དང་། དེའི་དམག་དཔུང་གི་འགོ་གཙོ་ནི་ཨམ་མེ་ཤད་ད་ཨི་ཡི་བུ་ཨ་ཧི་ཨེ་ཟེར་ཡིན་པ་དང་། 26 ཨ་ཤེར་ཚོ་པའི་དམག་དཔུང་གི་འགོ་གཙོ་ནི་ཨོག་རན་གྱི་བུ་ཕཱ་གེ་ཨེལ་ཡིན་ལ། 27 ནཱབ་ཐ་ལི་ཚོ་པའི་དམག་དཔུང་གི་འགོ་གཙོ་ནི་ཨེ་ནན་གྱི་བུ་ཨ་ཧི་རཱ་ཡིན་ནོ། ། 28 དེ་ནི་ཡེས་ར་ཨེལ་པ་རྣམས་ལམ་དུ་ཆས་པའི་སྐབས་སུ། རང་རང་གི་དམག་དཔུང་བཞིན་ལམ་དུ་ཆས་པའི་གོ་རིམ་ཡིན་ནོ། །

29 མོ་ཤེ་ཡིས་རང་གི་སྒྱུག་པོ་སྟེ་མིད༌ཡཱན་པ་རུའུ་ཨེལ་གྱི་བུ་ཧོ་པཱབ་ལ་འདི་ལྟར། རང་ཅག་རྣམས་དཀོན་མཆོག་ཡ་ཝཱེས་ངས་ཁྱོད་རྣམས་ལ་གནང་བར་བྱའོ་ཞེས་གསུངས་པའི་ཡུལ་དེར་འགྲོ་བར་བྱ། ད་ལྟ་ཁྱེད་རང་ང་ཚོ་དང་མཉམ་དུ་འགྲོ་བར་ཞུ། ང་ཚོས་ཁྱེད་ལ་དྲིན་གཟོ་བར་བྱ། གང་ལ་ཞེ་ན། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་བདེ་སྐྱིད་ཀྱི་ཞལ་བཞེས་གནང་ཡོད་པས་སོ་ཞེས་སྨྲས་པ་ལ། 30 ཧོ་པཱབ་ན་རེ། ང་རང་མི་འགྲོ། ང་ནི་རང་གི་ཡུལ་དང་གཉེན་ཉེའི་གམ་དུ་འགྲོ་བར་བྱ་ཞེས་སྨྲས་སོ། ། 31 དེ་ནས་མོ་ཤེ་ཡིས་འདི་ལྟར། ཁྱེད་རང་ང་ཚོ་དང་མི་འབྲལ་བར་ཞུ། ང་ཚོས་དབེན་སྟོང་དུ་གུར་གང་ནས་ཕུབ་དགོས་པ་ཁྱེད་ཀྱིས་ཤེས་པས། ཁྱེད་ནི་ང་ཚོའི་མིག་ལྟ་བུ་ཡིན། 32 གལ་སྲིད་ཁྱེད་རང་ང་ཚོ་དང་མཉམ་དུ་སོང་ཚེ། ཕྱིས་སུ་དཀོན་མཆོག་ཡ་ཝཱེས་ང་ཚོར་ལེགས་པོ་གང་ཞིག་གནང་བ་ཡིན་ན། ང་ཚོས་ཀྱང་དེ་ཡིས་ཁྱེད་ལ་དྲིན་གཟོ་བར་བྱའོ་ཞེས་སྨྲས་སོ། །

33 ཡེས་ར་ཨེལ་པ་རྣམས་དཀོན་མཆོག་ཡ་ཝཱེའི་རི་ནས་ཆས་ཏེ། ཉིན་གསུམ་གྱི་ལམ་དུ་སོང་བ་དང་། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ནི་ཉིན་གསུམ་གྱི་ལམ་དུ་བསྐྱོད་ཅིང་ཁོ་རྣམས་ལ་ངལ་གསོ་བའི་གནས་ཤིག་བཙལ་ཏོ། ། 34 ཁོ་རྣམས་ཀྱིས་སྒར་མར་ཕབ་སྟེ་ལམ་དུ་ཆས་པའི་དུས་སུ། ཉིན་མོ་དཀོན་མཆོག་ཡ་ཝཱེའི་སྤྲིན་ཕུང་ནི་དེ་དག་གི་སྟེང་དུ་བཞུགས་པའོ། །

35 ཤུར་སྒམ་ཆས་པའི་ཚེ་ན། མོ་ཤེ་ཡིས་འདི་ལྟར།

ཀྱེ་ཀྱེ་དཀོན་མཆོག་ཡ་ཝཱེ་བཞེངས་སུ་གསོལ། །

ཁྱེད་ཀྱི་དགྲ་རྣམས་ཕྱོགས་བཞིར་འཐོར་བ་དང་། །

ཁྱེད་ལ་སྡང་མཁན་ཁྱེད་དྲུང་འབྲོ་བར་ཤོག །

ཅེས་ཞུས་པ་དང་། 36 ཤུར་སྒམ་བཞུགས་པའི་ཚེ། ཁོས་འདི་ལྟར།

ཀྱེ་ཀྱེ་དཀོན་མཆོག་ཡ་ཝཱེ་ཁྱེད་ཉིད་ཡང་བསྐྱར་ཕེབས་པར་ཤོག །

ཡེས་ར་ཨེལ་པ་སྟོང་ཕྲག་མང་པོའི་དཀྱིལ་དུ་ཕེབས་པར་ཞུ། །

ཞེས་ཞུས་སོ། །

ལེའུ་བཅུ་གཅིག་པ།

འབངས་རྣམས་ཀྱིས་སྡུག་ཡུས་བཏོན་པ།

1 དེ་ཡང་མི་ཚོགས་ཀྱིས་སྡུག་ཡུས་བཏོན་ཞིང་སྐད་ངན་དཀོན་མཆོག་ཡ་ཝཱེའི་སྙན་ལམ་དུ་སླེབས་པ་དང་། དཀོན་མཆོག་ཡ་ཝཱེས་དེ་གསན་ནས་ཐུགས་ཁྲོས་པར་གྱུར། དཀོན་མཆོག་ཡ་ཝཱེའི་མེ་ནི་དེ་དག་གི་ཁྲོད་དུ་འབར་ཏེ་སྒར་གྱི་མཐའ་རྣམས་འགེམས་པའོ། ། 2 མི་ཚོགས་ཀྱིས་མོ་ཤེ་ལ་ཞུ་འབོད་བྱས་པ་དང་། མོ་ཤེ་ཡིས་དཀོན་མཆོག་ཡ་ཝཱེ་ལ་གསོལ་བ་བཏབ་ཅིང་མེ་ཞི་བར་གྱུར་ཏེ། 3 དེ་དག་གི་ཁྲོད་དུ་དཀོན་མཆོག་ཡ་ཝཱེའི་མེ་འབར་བ་ཡིན་པས་ཡུལ་དེའི་མིང་ལ་ཐབ་ཨེ་རཱ་ཞེས་བཏགས་སོ། །

སྲེད་པའི་ཆག་སྒོ།

4 དེ་དག་ཁྲོད་ཀྱི་རིགས་རྒྱུད་འདྲེས་མ་རྣམས་ཀྱིས་འདོད་རྔམ་བསྐྱེད་ཅིང་། ཐ་ན་ཡེས་ར་ཨེལ་པ་རྣམས་ཀྱིས་ཀྱང་ངུ་བཞིན་དུ། སུས་ང་ཚོ་ལ་ཁ་ཟས་སུ་ཤ་སྟེར་བར་འགྱུར་རམ། 5 ང་ཚོས་ཨེ་ཅིབ་ཡུལ་དུ་ཉ་དང་། ཁི་ར་དང་། ག་གོན་དང་། རི་སྒོག་དང་། ཙོང་དང་། སྒོག་པ་བཅས་ནི་རིན་མི་དགོས་པར་ཟ་རྒྱུ་ཡོད་པ་དྲན་བྱུང་། 6 ད་ནི་ངེད་རྣམས་ཡི་ག་ཆད་པ་སྟེ། མན་ནཱ་ལས་གཞན་ཅི་ཡང་མཐོང་རྒྱུ་མི་འདུག་ཅེས་སྨྲས་སོ། །

7 མན་ནཱ་དེ་ནི་སྔོ་སྨན་འུ་སུའི་འབྲུ་གུ་ལྟར་ཡིན་ཞིང་། པེ་དེལ་ཡོན་ཞེས་པའི་ཐང་ཆུ་དང་མཚུངས་པའོ། ། 8 མི་ཚོགས་མཐའ་འཁོར་དུ་སོང་ནས་མན་ནཱ་བསྡུས་པ་དང་རང་འཐག་གིས་བཏགས་པའམ་གཏུན་ཁུང་དུ་བརྡུངས་ནས། རྫ་ཁོག་ནང་དུ་བཙོས་པའམ་བག་ལེབ་བཟོས་ཤིང་། དེའི་བྲོ་བ་ནི་བག་ལེབ་སྣུམ་བཙོས་དང་འདྲ་ལ། 9 མཚན་མོར་སྒར་གྱི་སྟེང་དུ་ཟིལ་པ་ཆགས་པའི་ཚེ་མན་ནཱ་ཡང་བབས་སོ། །

10 མོ་ཤེ་ཡིས་མི་རྣམས་ཀྱིས་ཁྱིམ་རྒྱུད་སོ་སོའི་གུར་སྒོ་ནས་ངུ་འབོད་བྱེད་པ་ཐོས་ཤིང་། དཀོན་མཆོག་ཡ་ཝཱེ་ཐུགས་རབ་ཏུ་ཁྲོས་པ་དང་། མོ་ཤེ་ཡང་མི་དགའ་བར་གྱུར་ཏོ། ། 11 མོ་ཤེ་ཡིས་དཀོན་མཆོག་ཡ་ཝཱེ་ལ་འདི་ལྟར། ཁྱེད་ཀྱིས་ཉིད་ཀྱི་ཞབས་ཕྱི་སྡུག་ལ་སྦྱར་དོན་ཅི། ཁྱེད་ཀྱི་སྤྱན་སྔར་བདག་ལ་ཐུགས་རྗེ་མ་ཐོབ་པ་ཅི། མི་ཚོགས་ཐམས་ཅད་ལ་བདག་སྐྱོང་བྱེད་པའི་ཁུར་པོ་ང་ལ་བཀལ་བ་ཅི། 12 མི་ཚོགས་འདི་ནི་ངའི་མངལ་དུ་སྦྲུམས་ནས་ང་ལས་སྐྱེས་པ་ཡིན་ནམ། ཁྱེད་ཀྱིས་ང་ལ་འདི་སྐད་དུ། བུ་སྙོར་མས་གསོས་པའི་ཕྲུ་གུ་ལྟར་དེ་དག་ངའི་པང་ལ་བཟུང་ནས། ཁྱེད་ཀྱིས་ཁོ་རྣམས་ཀྱི་ཕ་མེས་ལ་གནང་བར་མནའ་བཞེས་པའི་ཡུལ་དེར་ཁྱེར་ཅིག་ཅེས་གསུངས་པ་ཡིན་ནམ། 13 ངས་མི་དེ་ཐམས་ཅད་ཀྱི་ཁ་ཟས་སུ་ཤ་གང་ནས་རྙེད་པར་འགྱུར་རམ། དེ་དག་གིས་ངུ་འབོད་བྱེད་ཀྱིན་ང་ལ་ཁྱོད་ཀྱིས་ང་ཚོར་བཟའ་རྒྱུའི་ཤ་བྱིན་ཅིག་ཅེས་སྨྲའོ། ། 14 མི་ཚོགས་འདིར་བདག་སྐྱོང་བྱེད་པའི་འགན་ཁུར་ནི་ལྗིད་དྲགས་པས། ང་གཅིག་པུས་དེ་འཁུར་མི་ནུས་སོ། ། 15 ཁྱེད་ཀྱིས་ང་ལ་འདི་ལྟར་མཛད་པ་ཡིན་པས། གལ་སྲིད་ཁྱེད་ཀྱི་སྤྱན་སྔར་བདག་ལ་ཐུགས་རྗེ་ཐོབ་པ་ཡིན་ན། ངས་རང་གི་སྡུག་བསྔལ་མི་མཐོང་བའི་ཆེད་དུ་ཁྱེད་ཀྱིས་དངོས་སུ་ང་རང་གསོད་པར་མཛོད་ཅེས་ཞུས་སོ། །

16 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ཡེས་ར་ཨེལ་གྱི་རྒན་པོ་རྣམས་ལས་བདག་ལ་མི་བདུན་ཅུ་སྟེ། ཁྱོད་ཀྱིས་ངོ་ཤེས་པའི་མི་ཚོགས་ཁྲོད་ཀྱི་རྒན་པོ་དང་འགོ་དཔོན་རྣམས་ཁྱོད་དང་མཉམ་དུ་འགྲེང་བར་མཇལ་འཕྲད་གུར་མཆོག་གི་མདུན་དུ་ཁྲིད་ཤོག 17 བདག་ཡུལ་དེར་མར་འོངས་ནས་ཁྱོད་དང་གླེང་མོལ་བྱེད་ཅིང་། ཁྱོད་ཀྱི་སྟེང་དུ་ཡོད་པའི་ཐུགས་ཉིད་ནི་དེ་དག་གི་སྟེང་ལའང་འཇོག་པར་བྱ། མི་ཚོགས་ལ་བདག་སྐྱོང་བྱེད་པའི་འགན་ཁྱོད་གཅིག་པུས་འཁུར་མི་དགོས་པར་དེ་དག་གིས་ཁྱོད་དང་མཉམ་དུ་འཁུར་བར་བྱའོ། ། 18 ཁྱོད་ཀྱིས་མི་ཚོགས་ལ་འདི་ལྟར། སང་ཉིན་ཤ་བཟའ་བའི་ཕྱིར་དུ་ཁྱོད་ཅག་གིས་རང་ཉིད་དམ་པར་སྲུངས་ཤིག ཅི་ལ་ཞེ་ན། ཁྱོད་ཅག་གིས་ངུ་འབོད་བྱེད་ཀྱིན་དཀོན་མཆོག་ཡ་ཝཱེའི་སྙན་ལམ་དུ། སུ་ཞིག་གིས་ངེད་རྣམས་ལ་ཤ་སྟེར་རམ། ངེད་རྣམས་ཨེ་ཅིབ་ཡུལ་དུ་ཡོད་དུས་ཅི་འདྲ་སྐྱིད་ཨང་ཞེས་ཞུས་པས། དཀོན་མཆོག་ཡ་ཝཱེས་ཁྱོད་ཅག་ལ་བཟའ་རྒྱུའི་ཤ་གནང་ངེས་ཡིན། 19 དེ་ནི་ཁྱོད་ཅག་གིས་ཉིན་གཅིག་དང་གཉིས་སམ། ཡང་ན་ཉིན་ལྔ་དང་བཅུའམ། ཡང་ན་ཉིན་ཉི་ཤུ་ཙམ་ལ་བཟའ་བ་མ་ཡིན་པར། 20 ཁྱོད་ཅག་གིས་ཟླ་ཧྲིལ་པོ་གཅིག་ལ་བཟའ་བ་དང་། ཤ་ནི་ཁྱོད་ཚོའི་སྣ་ཁུང་ལས་འཐོན་ཞིང་དེ་ལ་ཞེ་མེར་བའི་བར་དུ་བཟའ་བར་འགྱུར། ཅི་ལ་ཞེ་ན། ཁྱོད་ཅག་གིས་ཁྱོད་ཚོའི་དཀྱིལ་དུ་བཞུགས་པའི་དཀོན་མཆོག་ཡ་ཝཱེ་སྣང་མེད་དུ་བསྐྱུར་ཏེ་ཁོང་གི་དྲུང་དུ་ངུ་འབོད་བྱེད་ཀྱིན། ངེད་ཅག་ཅིའི་ཕྱིར་ཨེ་ཅིབ་ཡུལ་ནས་ཐོན་པ་ཡིན་ནམ་ཞེས་སྨྲས་པའི་ཕྱིར་རོ་ཞེས་སྨྲོས་ཤིག་གསུངས་སོ། ། 21 དེ་ནས་མོ་ཤེ་ཡིས་འདི་ལྟར། ང་དང་མཉམ་དུ་གནས་པའི་མི་ཚོགས་འདི་ལས་རྐང་ཐང་ལ་སྐྱོད་མཁན་འབུམ་དྲུག་ཡོད་ཀྱང་། ཁྱེད་ཀྱིས་ད་དུང་བདག་གིས་དེ་དག་ལ་ཟླ་གཅིག་གི་རིང་ལ་བཟའ་རྒྱུའི་ཤ་གནང་བར་བྱ་ཞེས་གསུངས་པའོ། ། 22 ར་ལུག་གི་ཁྱུ་དང་བ་ཁྱུ་ཐམས་ཅད་བཤས་ན་དེ་དག་གི་བཟའ་རྒྱུར་འདང་བ་ཡིན་ནམ། ཡང་ན་རྒྱ་མཚོ་ནང་གི་ཉ་ཐམས་ཅད་བསྡུས་ན་དེ་དག་གི་བཟའ་རྒྱུར་འདང་བ་ཡིན་ཞེས་ཞུས་ཤིང་། 23 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཡ་ཝཱེའི་ལག་ངར་ཇེ་ཐུང་དུ་སོང་བ་ཡིན་ནམ *། ད་ལྟ་ངས་སྨྲས་པ་བཞིན་དུ་འབྱུང་མིན་ཁྱོད་ཀྱིས་མཐོང་བར་འགྱུར་ཞེས་གསུངས་སོ། །

24 དེ་ནས་མོ་ཤེ་ཕྱི་རོལ་ཏུ་སོང་སྟེ་དཀོན་མཆོག་ཡ་ཝཱེས་གསུངས་པའི་བཀའ་མི་ཚོགས་ལ་སྨྲས་པ་དང་། ཡང་མི་ཚོགས་ཁྲོད་ཀྱི་རྒན་པོ་རྣམས་ལས་མི་བདུན་ཅུ་བསྡུས་ནས་མཇལ་འཕྲད་གུར་མཆོག་གི་མཐའ་འཁོར་ལ་འགྲེང་དུ་བཅུག 25 དེ་ནས་དཀོན་མཆོག་ཡ་ཝཱེ་སྤྲིན་གྱི་ནང་ནས་མར་ཕེབས་ཏེ་མོ་ཤེ་ལ་གསུང་གླེང་མཛད་པ་དང་། ཁོའི་སྟེང་དུ་ཡོད་པའི་ཐུགས་ཉིད་རྒན་པོ་བདུན་ཅུའི་སྟེང་དུ་བཞག་པ་ལ། ཐུགས་ཉིད་དེ་དག་གི་སྟེང་དུ་བཞུགས་པའི་དུས་སུ་དེ་དག་གིས་ལུང་བསྟན་གནང་བ་ཡིན་མོད། འོན་ཀྱང་དེའི་རྗེས་སུ་ཡང་བསྐྱར་ལུང་མ་བསྟན་ཏོ། །

26 སྐབས་དེར་མི་གཉིས་ད་དུང་སྒར་གྱི་ནང་དུ་ལུས་ཡོད་ཅིང་། གཅིག་གི་མིང་ལ་ཨེལ་དཱད་དང་ཅིག་ཤོས་ཀྱི་མིང་ལ་མེ་དཱད་ཟེར་བ་དང་། ཐུགས་ཉིད་ནི་དེ་གཉིས་ཀྱི་སྟེང་དུའང་བཞུགས། དེ་གཉིས་ཀའང་རྒན་པོ་རྣམས་ཀྱི་གྲས་སུ་ཡོད་ན་ཡང་ཁོ་གཉིས་མཇལ་འཕྲད་གུར་མཆོག་ཡོད་སར་མ་སོང་ལ། དེ་ཚོས་སྒར་གྱི་ནང་དུ་ལུང་བསྟན་གནང་། 27 དེ་ནས་གཞོན་ནུ་ཞིག་རྒྱུགས་འོངས་ནས་མོ་ཤེ་ལ། ཨེལ་དཱད་དང་མེ་དཱད་གཉིས་ཀྱིས་སྒར་གྱི་ནང་དུ་ལུང་སྟོན་བཞིན་འདུག་ཅེས་སྨྲས་པ་ལ། 28 མོ་ཤེའི་ཞབས་ཕྱི་དང་ནུན་གྱི་བུ་ཡོ་ཤུ་ཨ་སྟེ་མོ་ཤེ་ཡི་ལག་རོགས་དར་མ་དེ་ན་རེ། ང་ཡི་ཇོ་བོ་མོ་ཤེ་ལགས། ཁྱེད་ཀྱིས་དེ་གཉིས་འགོག་པར་མཛོད་ཅེས་ཞུས་པ་ན། 29 མོ་ཤེ་ཡིས་དེ་ལ། ཁྱོད་ཀྱིས་བདག་གི་ཆེད་དུ་ཕྲག་དོག་བྱེད་དམ། དཀོན་མཆོག་ཡ་ཝཱེའི་མི་ཚོགས་ཐམས་ཅད་ལུང་སྟོན་པ་ཡིན་ན་ཅིས་མི་རུང་། དཀོན་མཆོག་ཡ་ཝཱེས་ཁོང་གི་ཐུགས་ཉིད་ནི་དེ་དག་གི་སྟེང་དུ་གནང་བར་ཤོག་ཅེས་སྨྲས་ཤིང་། 30 དེ་ནས་མོ་ཤེ་དང་ཡེས་ར་ཨེལ་གྱི་རྒན་པོ་རྣམས་སྒར་དུ་ཕྱིར་ལོག་གོ །

31 དཀོན་མཆོག་ཡ་ཝཱེའི་དྲུང་ནས་རླུང་ཞིག་བྱུང་སྟེ། རྒྱ་མཚོའི་ངོས་ནས་སྲེག་པ་ཁུར་འོངས་ཤིང་སྒར་གྱི་ས་ལ་བབས་པ་དང་། སྲེག་པས་སྒར་བསྐོར་ཏེ་ཚུར་ལ་ཉིན་གཅིག་གི་ལམ་ཐག་དང་ཕར་ལ་ཉིན་གཅིག་གི་ལམ་ཐག་ཡོད་ཅིང་། ས་ངོས་ནས་མཐོ་ཚད་ཁྲུ་གཉིས་ཙམ་ལ་སླེབས་པའོ། ། 32 མི་ཚོགས་ལངས་ནས་ཉིན་གང་དང་མཚན་གང་། དེའི་ཕྱི་ཉིན་ཉིན་གང་བཅས་ལ་སྲེག་པ་བསྡུས་ཤིང་། ཉུང་མཐའ་ཡང་ཁལ་བཅུ་བསྡུས་ནས་སྒར་གྱི་ཕྱོགས་བཞིར་བཀྲམས། 33 ཤ་ནི་དེ་དག་གི་སོ་བར་དུ་ཡོད་ཅིང་ད་དུང་ལྡད་མ་ཚར་བའི་མཚམས་དེར། དཀོན་མཆོག་ཡ་ཝཱེའི་ཐུགས་ཁྲོ་མི་ཚོགས་ཀྱི་སྟེང་དུ་འབར་ཞིང་། ནད་ཡམས་དྲག་པོས་མི་ཚོགས་ལ་བརྡུངས་པའོ། ། 34 དེའི་ཕྱིར་གནས་དེའི་མིང་ལ་ཀིབ་རོད་ཧད་ཐཱ་ཨ་ཝ་†ཞེས་བཏགས། གང་ལ་ཞེ་ན། འདོད་རྔམ་བཅངས་པའི་མི་རྣམས་དེ་རུ་དུར་ལ་སྦས་པའི་ཕྱིར་རོ། ། 35 དེ་ནས་མི་ཚོགས་ཀིབ་རོད་ཧད་ཐཱ་ཨ་ཝ་ནས་ལམ་དུ་ཆས་ཏེ་ཧ་ཚི་རོད་ཀྱི་ཕྱོགས་སུ་སོང་བ་དང་། ཧ་ཚི་རོད་དུ་བསྡད་དོ། །

ལེའུ་བཅུ་གཉིས་པ།

མིར་ཡམ་དང་ཨ་རོན་གཉིས་ཀྱིས་མོ་ཤེ་ལ་རྒྱབ་འགལ་བྱས་པ།

1 དེ་ཡང་མོ་ཤེ་ཡིས་གུ་ཤའི་བུད་མེད་ཅིག་ཆུང་མར་བླངས་པས། གུ་ཤའི་བུད་མེད་དེའི་རྐྱེན་གྱིས་མིར་ཡམ་དང་ཨ་རོན་གཉིས་ཀྱིས་ཁོ་ལ་རྒོལ་གཏམ་བཏང་ཞིང་། 2 དེ་གཉིས་ན་རེ། དཀོན་མཆོག་ཡ་ཝཱེས་མོ་ཤེ་ཁོ་ན་བརྒྱུད་ནས་གསུང་གླེང་མཛད་པ་ཡིན་ནམ། ཁོང་གིས་ང་ཚོ་བརྒྱུད་ནས་ཀྱང་གསུང་གླེང་མཛད་པ་མ་ཡིན་ནམ་ཞེས་སྨྲས་པ་དཀོན་མཆོག་ཡ་ཝཱེས་གསན་ཏོ། ། 3 ད་ལྟའི་ཆར་ཡང་མོ་ཤེ་ནི་ཤིན་ཏུ་ཁེངས་ཆུང་ཡིན་ཏེ། ས་སྟེང་གི་མི་ཐམས་ཅད་ལས་ཁེངས་ཆུང་ཡིན་ནོ། །

4 གློ་བུར་ཉིད་ལ་དཀོན་མཆོག་ཡ་ཝཱེས་མོ་ཤེ་དང་ཨ་རོན་དང་མིར་ཡམ་བཅས་ལ་འདི་སྐད་དུ། ཁྱོད་གསུམ་པོ་ཕྱི་རུ་ཐོན་ཏེ་མཇལ་འཕྲད་གུར་མཆོག་གི་རྩར་སོང་ཞིག་ཅེས་བཀའ་གནང་བས། ཁོ་གསུམ་པོ་ཕྱི་རོལ་ཏུ་ཐོན། 5 དེའི་ཚེ་དཀོན་མཆོག་ཡ་ཝཱེ་སྤྲིན་གྱི་ཀ་བ་ཞིག་གི་ནང་ནས་མར་ཕེབས་ཏེ་མཇལ་འཕྲད་གུར་མཆོག་གི་སྒོ་ཁར་བཞེངས་བསྡད་པ་དང་། ཨ་རོན་དང་མིར་ཡམ་གཉིས་བོས་པར་མཛད་པས། དེ་གཉིས་ཁོང་གི་ཉེ་སར་ཕྱིན་པ་ལ། 6 ཁོང་གིས་འདི་སྐད་དུ།

ད་ཀོ་ཁྱོད་རྣམས་ང་ཡི་གཏམ་ལ་ཉོན། །

ཁྱོད་ཅག་ཁྲོད་དུ་ལུང་སྟོན་ཡོད་གྱུར་ན། །

ཡ་ཝཱེ་བདག་གིས་ཞལ་གཟིགས་བརྒྱུད་དེ་ནི། །

རང་ཉིད་ཁོ་ལ་མངོན་པར་བྱེད་པ་དང་། །

རྨི་ལམ་ཁྲོད་དུ་དེ་ལ་གཏམ་སྨྲ་ངེས། །

7 འོན་ཀྱང་བདག་གི་ཞབས་ཕྱི་མོ་ཤེ་ནི། །

དེ་ལྟར་མིན་གྱི་དེ་ལྟར་ག་ལ་ཡིན། །

ཁོ་ངའི་ཁྱིམ་མི་ཡོངས་སུ་བློ་སེམས་དཀར། །

8 བདག་གིས་ཁོ་ལ་དངོས་སུ་གཏམ་སྨྲ་ཞིང་། །

གབ་ཚིག་རྣམ་པས་མ་ཡིན་མངོན་སུམ་སྨྲ། །

ཁོས་ནི་ཡ་ཝཱེའི་གཟུགས་བརྙན་མཇལ་བ་འོ། །

ཁྱོད་ཅག་ང་ཡི་ཞབས་ཕྱི་མོ་ཤེ་ལ། །

རྒོལ་གཏམ་གཏོང་བར་མི་འཇིགས་རྒྱུ་མཚན་ཅི། །

ཞེས་གསུངས་ཤིང་། 9 དཀོན་མཆོག་ཡ་ཝཱེ་ཁོ་གཉིས་ལ་ཐུགས་ཁྲོས་ཏེ་ཕེབས་སོང་ངོ་། །

10 སྤྲིན་མཇལ་འཕྲད་གུར་མཆོག་གི་སྟེང་ནས་ཡར་དྲངས་པའི་མུ་ལ། ལྟོས་དང་། མིར་ཡམ་ལ་མཛེ་ནད་བྱུང་སྟེ་ཁ་བ་ལྟར་དཀར་པོར་གྱུར་ཅིང་། ཨ་རོན་ཁ་ཕྱིར་འཁོར་ནས་མིར་ཡམ་ལ་བལྟས་པ་དང་། ཀྱེ་ཧོ། ཁོ་མོར་མཛེ་ནད་བྱུང་བ་མཐོང་ངོ་། ། 11 དེ་ནས་ཨ་རོན་གྱིས་མོ་ཤེ་ལ། ཇོ་བོ་ལགས། ང་ཚོ་བླུན་པོར་གྱུར་ནས་སྡིག་པ་བྱས་པའི་རྐྱེན་གྱིས་ང་ཚོར་སྡིག་པ་མི་འགེལ་བར་མཛོད་ཅིག 12 ཁྱེད་ཀྱིས་ཁོ་མོ་ཨ་མའི་མངལ་ནས་ཤ་ཕྱེད་ཀ་རུལ་ནས་ཐོན་པ་བཞིན་དང་། ཤི་ཚར་བ་ལྟར་མི་གནང་རོགས་ཞེས་ཞུས་སོ། ། 13 དེ་ནས་མོ་ཤེ་ཡིས་དཀོན་མཆོག་ཡ་ཝཱེ་ལ་གསོལ་བ་བཏབ་པ་སྟེ། ཀྱེ་དཀོན་མཆོག་ལགས། ཁྱེད་ཀྱིས་ཁོ་མོ་གསོ་བར་མཛོད་ཅེས་ཞུས་པ་ལ། 14 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། གལ་སྲིད་ཁོ་མོའི་ཕ་ཡིས་དེའི་གདོང་ལ་མཆིལ་མ་གཏོར་ན། ཁོ་མོ་ཉིན་བདུན་གྱི་རིང་ལ་ངོ་ཚར་སྦྱར་བ་མ་ཡིན་ནམ། ད་ནི་ཁོ་མོ་ཉིན་བདུན་གྱི་རིང་ལ་སྒར་གྱི་ཕྱི་རོལ་ཏུ་འགོག་དགོས། དེའི་རྗེས་སུ་ཕྱིར་ཡོང་ཆོག་ཅེས་གསུངས་སོ། ། 15 དེ་ནས་མིར་ཡམ་སྒར་གྱི་ཕྱི་རོལ་ཏུ་ཉིན་བདུན་གྱི་རིང་ལ་བཀག་ཅིང་། མིར་ཡམ་ཕྱིར་ཁྲིད་ཡོང་བའི་བར་དུ་མི་ཚོགས་ལམ་དུ་མ་ཆས་སོ། ། 16 དེའི་རྗེས་སུ་མི་ཚོགས་ཧ་ཚི་རོད་ནས་ལམ་དུ་ཆས་པ་དང་། ཕཱ་རན་ཞེས་པའི་དབེན་སྟོང་ནས་སྒར་བཏབ་བོ། །

ལེའུ་བཅུ་གསུམ་པ།

མོ་ཤེ་ཡིས་ཀ་ན་ཨན་ལ་མྱུལ་མ་བཏང་བ།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ངས་ཡེས་ར་ཨེལ་པ་རྣམས་ལ་སྦྱིན་པའི་ཀ་ན་ཨན་ཡུལ་དུ་མྱུལ་མ་ཐོངས་ཤིག ཕ་མེས་རྣམས་ཀྱི་ཚོ་པ་བཞིན་དུ་ཚོ་པ་རེ་ནས་མི་རེ་གཏོང་བ་དང་། རེ་རེ་བཞིན་འགོ་དཔོན་ཡིན་དགོས་ཞེས་བཀའ་གནང་ངོ་། ། 3 དེར་བརྟེན་མོ་ཤེ་ཡིས་དཀོན་མཆོག་ཡ་ཝཱེའི་བཀའ་བཞིན་དུ། ཕཱ་རན་དབེན་སྟོང་ནས་ཁོ་རྣམས་བཏང་བ་དང་། དེ་དག་ཐམས་ཅད་ཡེས་ར་ཨེལ་པ་རྣམས་ཀྱི་འགོ་དཔོན་ཡིན་པའོ། ། 4 དེ་དག་གི་མིང་ནི་འདི་ལྟ་སྟེ། རུ་བེན་ཚོ་པ་ནས་ཟག་ཀུར་གྱི་བུ་ཤཱ་མུ་ཨ་དང་། 5 སི་མུ་ཨོན་ཚོ་པ་ནས་ཧོ་རིའི་བུ་ཤཱ་ཕད་དང་། 6 ཡ་ཧུ་དཱ་ཚོ་པ་ནས་ཡེ་ཕུན་ནེའི་བུ་ཀཱ་ལེབ་དང་། 7 ཡེས་སི་ཀཱར་ཚོ་པ་ནས་ཡོ་སེབ་ཀྱི་བུ་ཡི་གལ་དང་། 8 ཨེ་ཕཱར་ཡིམ་ཚོ་པ་ནས་ནུན་གྱི་བུ་ཧོ་ཤེ་ཨ་དང་། 9 པེན་ཡཱ་མེན་ཚོ་པ་ནས་རཱ་ཕུའི་བུ་ཕལ་ཏི་དང་། 10 ཟེ་བུ་ལུན་ཚོ་པ་ནས་སོ་དིའི་བུ་གད་དི་ཨེལ་དང་། 11 ཡོ་སེབ་ཚོ་པ་སྟེ་མཱ་ན་ཤེ་ཚོ་པ་ནས་སུ་སེའི་བུ་གད་དི་དང་། 12 དཱན་ཚོ་པ་ནས་གཱ་མལ་ལིའི་བུ་ཨམ་མེ་ཨེལ་དང་། 13 ཨ་ཤེར་ཚོ་པ་ནས་མེའ་ཀཱ་ཨེལ་གྱི་བུ་སེ་ཐུར་དང་། 14 ནཱབ་ཐ་ལི་ཚོ་པ་ནས་ཝོ་ཕེ་སིའི་བུ་ནག་པི་དང་། 15 གཱ་རྡུ་ཚོ་པ་ནས་མ་ཀིའི་བུ་གཱ་ཨུ་ཨེལ་བཅས་སོ། ། 16 དེ་དག་ནི་མོ་ཤེ་ཡིས་ཡུལ་དེར་མྱུལ་མར་བཏང་བའི་མི་རྣམས་ཀྱི་མིང་ཡིན། མོ་ཤེ་ཡིས་ནུན་གྱི་བུ་ཧོ་ཤེ་ཨའི་མིང་ལ་ཡོ་ཤུ་ཨ་ཞེས་བཏགས་སོ། །

17 མོ་ཤེ་ཡིས་དེ་རྣམས་ཀ་ན་ཨན་ཡུལ་གྱི་མྱུལ་མར་གཏོང་བའི་སྐབས་སུ། དེ་དག་ལ་འདི་ལྟར། ཁྱོད་ཅག་འདི་ནས་ཡར་ནེ་གུབ་ཡུལ་དུ་འགྲོ་བ་དང་། དེ་ནས་ཡར་རི་ཁུལ་དུ་སོང་ཞིག 18 ཡུལ་དེ་ཇི་ལྟ་བུ་ཡིན་པ་དང་། དེར་གནས་པའི་མི་རྣམས་ཀྱི་སྟོབས་ཀྱི་ཆེ་ཆུང་། མི་ཡི་མང་ཉུང་། 19 དེ་རྣམས་སྡོད་པའི་ཡུལ་ནི་བཟང་ངན་ཅི་ལྟ་བུ་ཡིན་པ། དེ་དག་གནས་པའི་གྲོང་ཁྱེར་རྣམས་སྒར་རམ་བཙན་རྫོང་ཡིན་པ། 20 ས་ཆ་དེ་ནི་ས་བཅུད་འཛོམས་སམ་ས་རྒྱུ་ཞན་པ། དེར་ཤིང་སྡོང་ཡོད་མེད་བཅས་ལ་ལྟོས་ཤིག སྙིང་སྟོབས་ཆེན་པོ་བསྐྱེད་ནས་ཡུལ་དེའི་ཤིང་འབྲས་འགའ་ཤས་ཁྱེར་ཤོག་ཅེས་སྨྲས་ཤིང་། དེ་ནི་རྒུན་འབྲུམ་ཐོག་མར་སྨིན་པའི་དུས་ཡིན་ནོ། །

21 དེ་ནས་ཁོ་རྣམས་ཡར་སོང་སྟེ། ཟིན་ཞེས་པའི་དབེན་སྟོང་ནས་ལེ་པོ་ཧ་མཱད་ཡུལ་གྱི་རེ་ཧོབ་འགག་བར་དུ་ཡུལ་དེར་ལྐོག་ལྟ་བྱས། 22 ཁོ་རྣམས་ཡར་ནེ་གུབ་ཡུལ་དུ་སོང་སྟེ་ཧེབ་རོན་ལ་སླེབས་པ་དང་། ཨ་ནག་གི་བུ་རྒྱུད་དེ་ཨ་ཧི་མན་དང་ཤེ་ཤཱ་ཨི། ཐལ་མ་ཨི་བཅས་ཡུལ་དེར་ཡོད་ཅིང་། ཧེབ་རོན་ནི་ཨེ་ཅིབ་ཡུལ་གྱི་ཚོ་ཨན་ལས་ཀྱང་ལོ་བདུན་གྱི་ཡར་སྔོན་དུ་ཚུགས་པ་ཡིན། 23 དེ་ནས་ཁོ་རྣམས་ཨེ་ཤཱ་ཀོལ་ལུང་པར་*སླེབས་པ་དང་། དེར་རྒུན་ཤིང་གི་ཡལ་གར་རྒུན་འབྲུམ་ཆུན་པོ་གཅིག་རང་ཡོད་པ་དེ་བཅད་ནས། མི་གཉིས་ཀྱིས་དེ་གདང་ལ་ཁུར་ནས་ཐོན་ཞིང་། སེ་འབྲུ་དང་སེ་ཡབ་འགའ་ཤས་ཀྱང་ཁྱེར་ཡོང་ངོ་། ། 24 ཡེས་ར་ཨེལ་པ་རྣམས་ཀྱིས་ཡུལ་དེ་ནས་བཅད་འོངས་པའི་རྒུན་འབྲུམ་ཆུན་པོ་དེའི་རྐྱེན་གྱིས་གནས་དེའི་མིང་ལ་ཨེ་ཤཱ་ཀོལ་ལུང་པ་ཞེས་བཏགས་སོ། །

མྱུལ་མ་རྣམས་ཀྱིས་གནས་ཚུལ་བརྗོད་པ།

25 ཉིན་ཞག་བཞི་བཅུ་སོང་བའི་མཐར། ཁོ་རྣམས་ཀྱིས་ཡུལ་དེར་ལྐོག་ལྟ་བྱས་ཚར་ནས་ཕྱིར་ལོག་པ་དང་། 26 ཁོ་རྣམས་ཕཱ་རན་དབེན་སྟོང་གི་ཀཱ་དེའེ་ཤཱ་ཡུལ་དུ་མོ་ཤེ་དང་། ཨ་རོན་དང་། ཡེས་ར་ཨེལ་པའི་མི་ཚོགས་ཡོངས་ཀྱི་མདུན་དུ་ཡོང་ནས་དེ་དག་ལ་གནས་ཚུལ་བརྗོད་ཅིང་། ཡང་ཡུལ་དེའི་ཤིང་འབྲས་དེ་རྣམས་ལ་བསྟན། 27 དེ་དག་གིས་མོ་ཤེ་ལ་འདི་ལྟར། ངེད་ཅག་ཁྱེད་ཀྱིས་བཏང་བའི་ཡུལ་དེར་ཕྱིན་པ་དང་། དེ་ནི་དངོས་གནས་འོ་མ་དང་སྦྲང་རྩི་བཞུར་བའི་ཡུལ་ཞིག་སྟེ། འདི་ནི་ས་ཆ་དེའི་ཤིང་འབྲས་ཡིན། 28 འོན་ཀྱང་ཡུལ་དེར་གནས་པའི་མི་རྣམས་ནི་སྟོབས་ཆེ་བ་དང་། གྲོང་ཁྱེར་དག་ནི་སྲ་ཞིང་བརྟན་ལ་ཤིན་ཏུ་ཆེན་པོ་འདུག ངེད་ཅག་གིས་དེར་ཨ་ནག་གི་བུ་རྒྱུད་རྣམས་ཀྱང་མཐོང་ངོ་། ། 29 དེའི་ནེ་གུབ་ཡུལ་དུ་ཨ་མཱད་ལེག་པ་རྣམས་ཆགས་ཡོད་པ་དང་། ཧེད་པ་དང་ཡེ་བུ་སི་པ་དང་ཨེ་མོར་པ་རྣམས་རི་ཁུལ་དུ་གནས་ཡོད། ཀ་ན་ཨན་པ་རྣམས་རྒྱ་མཚོའི་འགྲམ་དང་ཡོར་དན་གཙང་པོའི་ཕྱོགས་སུ་ཆགས་ཡོད་ཅེས་སྨྲས་སོ། །

30 དེ་ནས་ཀཱ་ལེབ་ཀྱིས་མོ་ཤེའི་མདུན་དུ་མི་ཚོགས་ལྷོད་འཇགས་སུ་ཕབ་སྟེ་ན་རེ། རང་ཅག་ཡུལ་དེ་ལས་ཏན་ཏན་རྣམ་པར་རྒྱལ་ཐུབ་པས་ཡར་འགྲོ་ལ་ཡུལ་དེ་ལེན་པར་བྱ་ཞེས་སྨྲས། 31 འོན་ཀྱང་ཁོ་དང་མཉམ་དུ་སོང་བའི་མི་རྣམས་ན་རེ། ཡུལ་དེའི་མི་རྣམས་རང་ཅག་ལས་སྟོབས་ཆེ་བས། རང་ཅག་ཡར་དེ་དག་ལ་རྒོལ་བར་འགྲོ་མི་ནུས་སོ་ཞེས་སྨྲས། 32 མྱུལ་མ་དེ་དག་གིས་ཁོ་རྣམས་ལྐོག་ལྟ་བྱེད་དུ་ཕྱིན་པའི་ཡུལ་དེའི་སྐོར་ནས་ཡེས་ར་ཨེལ་པ་རྣམས་ལ་གཏམ་ངན་བསྒྲགས་ཏེ་ན་རེ། ངེད་ཅག་སོང་ནས་ལྐོག་ལྟ་བྱས་པའི་ཡུལ་དེ་ནི་དེར་གནས་པའི་མི་རྣམས་རྔམ་ཟ་བྱེད་པའི་ཡུལ་ཞིག་ཡིན་པ་དང་། ངེད་ཅག་གིས་དེར་མཐོང་བའི་མི་ཐམས་ཅད་ནི་གཟུགས་རིང་ཞིང་ཆེའོ། ། 33 དེར་ང་ཚོས་ནེ་ཕེ་ལིམ་པ་རྣམས་མཐོང་ཞིང་། ཨ་ནག་གི་བུ་རྒྱུད་ནི་ནེ་ཕེ་ལིམ་པ་རྣམས་ལས་ཆད་པ་ཡིན། ང་ཚོའི་མཐོང་སྣང་ལ་རང་ཉིད་ནི་འབུ་ཆ་ག་པ་ལྟ་བུ་ཡིན་ལ། དེ་དག་གི་མཐོང་སྣང་ལའང་ངེད་རྣམས་དེ་བཞིན་ཡིན་ཞེས་སྨྲས་སོ། །

ལེའུ་བཅུ་བཞི་པ།

འབངས་རྣམས་ཀྱིས་གྱེན་ལོག་བྱས་པ།

1 དེའི་དུས་སུ་མི་ཚོགས་ཡོངས་ཀྱིས་སྐད་ཆེན་པོས་འུར་བརྒྱབ་པ་དང་། མཚན་མོ་དེར་མི་ཚོགས་ངུས་སོ། ། 2 ཡེས་ར་ཨེལ་པ་ཐམས་ཅད་ཀྱིས་མོ་ཤེ་དང་ཨ་རོན་གཉིས་ལ་འཁང་ར་བྱས་ཤིང་། མི་ཚོགས་ཀུན་གྱིས་ཁོ་གཉིས་ལ་འདི་ལྟར། ཀྱེ་མ། ང་ཚོ་སྔ་མོ་ནས་ཨེ་ཅིབ་ཡུལ་ནས་ཤི་བའམ། ཡང་ན་དབེན་སྟོང་འདི་ནས་ཤི་ན་ལེགས། 3 དཀོན་མཆོག་ཡ་ཝཱེས་ཅིའི་ཕྱིར་ང་ཚོ་ཡུལ་འདིར་ཁྲིད་པ་ཡིན་ནམ། རལ་གྲིའི་ཁ་ནས་འགྱེལ་བའི་ཕྱིར་ཡུལ་འདི་ལ་ཁྲིད་པ་ཡིན་ནམ། ང་ཚོའི་ཆུང་མ་དང་ཕྲུ་གུ་རྣམས་ལ་འཕྲོག་བཅོམ་ཐེབས་པར་འགྱུར། ང་ཚོ་ཕྱིར་ཨེ་ཅིབ་ཡུལ་དུ་སོང་ན་དེ་ལས་བཟང་བ་མིན་ནམ་ཞེས་སྨྲས་ཤིང་། 4 དེ་དག་གིས་ཕན་ཚུན་ལ། རང་ཅག་གིས་འགོ་དཔོན་གཞན་ཞིག་བསྐོས་ནས་ཨེ་ཅིབ་ཡུལ་དུ་ཕྱིར་ལོག་པར་བྱའོ་ཞེས་སྨྲས་སོ། །

5 དེ་ནས་མོ་ཤེ་དང་ཨ་རོན་གཉིས་ཡེས་ར་ཨེལ་པའི་མི་ཚོགས་ཀུན་གྱི་མདུན་དུ་གདོང་སར་བཏུད་ནས་བསྡད་པ་དང་། 6 ཡུལ་དེར་ལྐོག་ལྟ་བྱེད་དུ་ཕྱིན་པ་རྣམས་ཀྱི་གྲས་སུ་ནུན་གྱི་བུ་ཡོ་ཤུ་ཨ་དང་ཡེ་ཕུན་ནེའི་བུ་ཀཱ་ལེབ་གཉིས་ཡོད་པ་དང་། དེ་གཉིས་ཀྱིས་རང་གི་གྱོན་གོས་གཤགས་ནས། 7 ཡེས་ར་ཨེལ་པའི་མི་ཚོགས་ཐམས་ཅད་ལ་འདི་ལྟར། ངེད་ཅག་ལྐོག་ལྟ་བྱེད་དུ་སོང་བའི་ཡུལ་དེ་ནི་ཤིན་ཏུ་ཡག་པོ་འདུག 8 དཀོན་མཆོག་ཡ་ཝཱེ་རང་ཅག་ལ་ཐུགས་མཉེས་པ་ཡིན་ན། རང་ཅག་ཡུལ་དེར་ཁྲིད་ནས་ཡུལ་དེ་རང་ཅག་ལ་གནང་ངེས་ཡིན། ཡུལ་དེ་ནི་འོ་མ་དང་སྦྲང་རྩི་བཞུར་བའི་ཡུལ་ཞིག་ཡིན་ནོ། ། 9 ཁྱོད་ཅག་གིས་དཀོན་མཆོག་ཡ་ཝཱེ་ལ་རྒྱབ་འགལ་མ་བྱེད་ཅིག ཡུལ་དེའི་མི་རྣམས་ལ་འཇིགས་པར་ཡང་མི་བྱའོ། །ཅི་ལ་ཟེར་ན། དེ་དག་ནི་རང་ཅག་གི་ཟ་སྐལ་ཡིན། ཁོ་ཚོའི་སྐྱབས་ནི་ཁོ་ཚོ་ལས་བྲལ་ཟིན་པ་དང་། དཀོན་མཆོག་ཡ་ཝཱེ་ཁོང་ཉིད་རང་ཅག་དང་མཉམ་དུ་བཞུགས་པས་དེ་དག་ལ་མ་འཇིགས་ཤིག་ཅེས་སྨྲས་པ་ལ། 10 མི་ཚོགས་ཀུན་གྱིས་དེ་གཉིས་རྡོ་རུབ་བཏང་ནས་གསོད་དགོས་སྨྲས་ཤིང་། དེའི་དུས་སུ་དཀོན་མཆོག་ཡ་ཝཱེའི་གཟི་འོད་ནི་མཇལ་འཕྲད་གུར་མཆོག་ཏུ་ཡེས་ར་ཨེལ་པའི་མི་ཚོགས་ཐམས་ཅད་ལ་མངོན་པ་དང་། 11 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། མི་འདི་དག་གིས་ནམ་དུས་བར་དུ་བདག་ལ་ཁྱད་གསོད་བྱའམ། བདག་གིས་དེ་དག་གི་ཁྲོད་དུ་གྲུབ་རྟགས་ཐམས་ཅད་བསྟན་ན་ཡང་། དེ་དག་གིས་ནམ་དུས་བར་དུ་བདག་ལ་ཡིད་ཆེས་མི་བྱེད་པ་ཡིན་ནམ། 12 བདག་གིས་དེ་དག་ནད་ཡམས་ཀྱིས་བརྡུངས་ནས་མེད་པར་གཏོང་རྒྱུ་ཡིན་པ་དང་། བདག་གིས་ཁྱོད་ནི་མི་རིགས་ཆེན་པོ་དང་དེ་དག་ལས་ཀྱང་སྟོབས་ཤུགས་ལྡན་པ་ཞིག་ཏུ་གཏོང་བར་བྱ་ཞེས་གསུངས་སོ། །

13 དེ་ནས་མོ་ཤེ་ཡིས་དཀོན་མཆོག་ཡ་ཝཱེ་ལ་འདི་ལྟར། ཨེ་ཅིབ་པ་རྣམས་ཀྱིས་དེ་ཐོས་པར་འགྱུར། ཁྱེད་ཀྱིས་ནུས་མཐུ་ཆེན་པོས་མི་འདི་རྣམས་ཁོ་ཚོའི་དཀྱིལ་ནས་འདིར་ཁྲིད་འོངས་པ་དང་། 14 ཨེ་ཅིབ་པ་རྣམས་ཀྱིས་ཀྱང་ཡུལ་དེའི་གཞིས་ཆགས་རྣམས་ལ་སྨྲ་བར་འགྱུར། ཡུལ་དེའི་གཞིས་ཆགས་རྣམས་ཀྱིས་ཀྱང་དཀོན་མཆོག་ཡ་ཝཱེ་ཁྱེད་ཉིད་མི་ཚོགས་འདིའི་དཀྱིལ་དུ་བཞུགས་ཡོད་པ་དང་། དཀོན་མཆོག་ཡ་ཝཱེ་ཁྱེད་ཉིད་མི་ཡི་མིག་ལམ་དུ་མངོན་པར་མཛད་པ། ཁྱེད་ཀྱི་སྤྲིན་ནི་ཁོ་ཚོའི་སྟེང་དུ་བཞུགས་པ། ཉིན་མོར་ཁྱེད་ནི་སྤྲིན་གྱི་ཀ་བའི་ཁྲོད་དང་། མཚན་མོར་མེ་ཡི་ཀ་བའི་ཁྲོད་དུ་ཁོ་ཚོའི་སྔོན་ལ་ཕེབས་པ་བཅས་ཐོས་མྱོང་ཡོད། 15 ད་ལྟ་ཁྱེད་ཀྱིས་མི་འདི་རྣམས་མི་གཅིག་བཞིན་དུ་མེད་པར་མཛད་ན། ཁྱེད་ཀྱི་སྙན་གྲགས་ཐོས་མྱོང་བའི་མི་རིགས་རྣམས་ཀྱིས་གླེང་མོལ་བྱས་ཏེ་འདི་ལྟར། 16 དཀོན་མཆོག་ཡ་ཝཱེས་མི་འདི་རྣམས་ཁོ་ཚོར་མནའ་བཞེས་ཏེ་ཞལ་བཞེས་གནང་བའི་ཡུལ་དུ་ཁྲིད་མ་ནུས་པས་དབེན་སྟོང་དུ་ཁོ་རྣམས་མེད་པར་མཛད་དོ་ཞེས་སྨྲ་ངེས་ཡིན། 17 ད་ནི་གཙོ་བོ་ཁྱེད་ཀྱིས་རང་གི་ནུས་མཐུ་ཆེན་པོ་སྟོན་པར་མཛོད། ཁྱེད་ཀྱིས་དེ་སྔར་འདི་སྐད་དུ། 18 དཀོན་མཆོག་ཡ་ཝཱེ་ནི་རང་དགར་ཐུགས་མི་ཁྲོ་ཞིང་བྱམས་བརྩེ་མཐའ་ཡས་པ་ཡིན། ཁོང་གིས་ཉེས་པ་དང་ནོར་འཁྲུལ་སེལ་བར་མཛད་ནའང་། ཉེས་ཅན་ནི་ཉེས་མེད་དུ་གཏན་ནས་མི་རྩི་བར། ཕ་རྣམས་ཀྱི་ནག་ཉེས་ཕྱིར་བུ་རྒྱུད་རྣམས་ལ་མི་རབས་གསུམ་བཞིའི་བར་དུ་ཉེས་ཆད་གཅོད་པ་ལགས་ཞེས་གསུངས་པ་ལྟར། 19 ཁྱེད་ཀྱི་བྱམས་བརྩེ་ཆེན་པོ་བཞིན་དུ། ཨེ་ཅིབ་ཡུལ་ནས་དེ་རིང་གི་བར་དུ་མི་འདི་དག་ལ་སྡིག་སེལ་གནང་བ་ལྟར། མི་འདི་དག་གི་ཉེས་པ་སེལ་བར་མཛོད་ཅེས་ཞུས་སོ། །

20 དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱི་ཞུ་བ་བཞིན་དུ་བདག་གིས་དེ་དག་ལ་སྡིག་སེལ་གནང་ངོ་། ། 21 འོན་ཀྱང་བདག་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། དཀོན་མཆོག་ཡ་ཝཱེའི་གཟི་བརྗིད་ཀྱིས་ས་གཞི་ཡོངས་སུ་གང་བར་འགྱུར། 22 མི་འདི་ཐམས་ཅད་ཀྱིས་བདག་གི་གཟི་བརྗིད་དང་བདག་གིས་ཨེ་ཅིབ་ཡུལ་དང་དབེན་སྟོང་དུ་བསྟན་པའི་གྲུབ་རྟགས་རྣམས་མཐོང་ན་ཡང་། ལན་བཅུར་བདག་ལ་ཚོད་བགམ་བྱས་ཤིང་བདག་གི་གཏམ་ལ་མ་མཉན། 23 བདག་གིས་དེ་དག་གི་ཕ་མེས་ལ་མནའ་བསྐྱལ་ཏེ་ཁས་བླངས་པའི་ཡུལ་ནི་དེ་དག་གིས་མཐོང་བར་མི་འགྱུར་ལ། བདག་ཁྱད་དུ་གསོད་མཁན་རྣམས་ལས་སུས་ཀྱང་ཡུལ་དེ་མཐོང་བར་མི་འགྱུར་རོ། ། 24 འོན་ཀྱང་། ངའི་ཞབས་ཕྱི་ཀཱ་ལེབ་ལ་བསམ་འདུན་གཞན་ཞིག་ཡོད་ཅིང་། སེམས་གཅིག་ལུས་གཅིག་གིས་བདག་གི་རྗེས་སུ་འབྲངས་པ་ཡིན་པས། ངས་ཁོ་རང་ནི་ཁོ་སོང་མྱོང་བའི་ཡུལ་དེར་འཁྲིད་ངེས་ལ། ཁོའི་བུ་རྒྱུད་ལ་ཡུལ་དེ་འཐོབ་པར་འགྱུར་རོ། ། 25 ད་ལྟ་ཨ་མཱད་ལེག་པ་དང་ཀ་ན་ཨན་པ་རྣམས་ལུང་པའི་ནང་དུ་གནས་ཡོད། སང་ཉིན་ཁྱོད་རྣམས་ཕྱིར་འཁོར་ཏེ་རྒྱ་མཚོ་དམར་པོའི་ལམ་བརྒྱུད་ནས་དབེན་སྟོང་དུ་སོང་ཞིག་ཅེས་གསུངས་སོ། །

26 དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 27 མི་ཚོགས་ངན་པ་འདིས་བདག་ལ་ནམ་དུས་བར་དུ་འཁང་ར་བྱེད་ཡོང་ངམ། ཡེས་ར་ཨེལ་པ་རྣམས་ཀྱིས་བདག་ལ་འཁང་ར་བྱེད་པ་དེ་བདག་གིས་ཐོས་ཡོད། 28 ཁྱོད་ཀྱིས་ཁོ་རྣམས་ལ་འདི་ལྟར་སྨྲོས་ཤིག དཀོན་མཆོག་ཡ་ཝཱེས་འདི་སྐད་དུ། བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། ཁྱོད་ཚོས་བདག་གི་རྣ་བར་ཅི་ལྟར་གཏམ་བྱས་པ་བཞིན་བདག་གིས་དེ་ལྟར་བྱའོ། ། 29 ཁྱོད་ཅག་གི་བེམ་པོ་རྣམས་དབེན་སྟོང་འདི་རུ་འགྱེལ་ངེས་ཤིང་། ཁྱོད་ཅག་གི་ཁྲོད་དུ་རྩིས་བླངས་ཟིན་པ་སྟེ། ཁྱོད་རྣམས་ཀྱི་གྲངས་ཀ་བཞིན་ལོ་ཉི་ཤུ་ཅན་དང་དེའི་ཡན་གྱི་བདག་ལ་འཁང་ར་བྱས་མྱོང་པ་ཐམས་ཅད་ནི། 30 བདག་གིས་ཁྱོད་རྣམས་འདུག་ཏུ་འཇུག་པར་མནའ་བསྐྱལ་བའི་ཡུལ་དེར་འགྲོ་མི་ཆོག་ལ། ཡེ་ཕུན་ནེ་ཡི་བུ་ཀཱ་ལེབ་དང་ནུན་གྱི་བུ་ཡོ་ཤུ་ཨ་གཉིས་འབའ་ཞིག་ཡུལ་དེ་རུ་ཕྱིན་ཆོག་གོ ། 31 འོན་ཀྱང་ཁྱོད་ཅག་གི་བྱིས་པ་རྣམས་ཏེ། ཁྱོད་རྣམས་ཀྱིས་འཕྲོག་བཅོམ་ཐེབས་པར་འགྱུར་ཞེས་སྨྲས་པ་དེ་དག་བདག་གིས་ཡུལ་དེར་འཁྲིད་རྒྱུ་ཡིན་པ་དང་། ཁྱོད་རྣམས་ཀྱིས་སྤངས་པའི་ཡུལ་དེ་ཁོ་ཚོར་འཐོབ་པར་འགྱུར། 32 འོན་ཀྱང་ཁྱོད་ཅག་གི་བེམ་པོ་རྣམས་དབེན་སྟོང་འདི་རུ་འགྱེལ་བར་འགྱུར་རོ། ། 33 ཁྱོད་ཅག་གི་བུ་རྣམས་ཀྱིས་ལོ་བཞི་བཅུའི་རིང་ལ་དབེན་སྟོང་དུ་ཕྱུགས་འཚོས་ནས། ཁྱོད་ཅག་གི་བེམ་པོ་རྣམས་དབེན་སྟོང་དུ་རྩ་མེད་དུ་འགྲོ་བའི་བར་ཁོ་ཚོས་ཁྱོད་ཅག་གི་འདོད་ལོག་སྤྱད་པའི་སྡིག་པ་འཁུར་དགོས། 34 ཁྱོད་རྣམས་ཀྱིས་ཡུལ་དེར་ལྐོག་ལྟ་བྱས་པའི་ཉིན་བཞི་བཅུའི་གྲངས་ཀ་བཞིན་དུ། ཉིན་རེ་ལོ་གཅིག་ལ་བརྩིས་ནས་ལོ་བཞི་བཅུའི་རིང་དུ་ཉེས་པ་འཁུར་དགོས། ཅི་ལ་ཟེར་ན། དེ་ནས་ཁྱོད་ཅག་གིས་བདག་གིས་ཅིའི་ཕྱིར་ཁྱོད་རྣམས་ལ་རྒོལ་བ་ཤེས་པར་འགྱུར་ཞེས་པའོ། ། 35 ཡ་ཝཱེ་བདག་གིས་དེ་ལྟར་སྨྲས་ཟིན་པ་སྟེ། བདག་གིས་ལྷན་དུ་འཛོམས་ནས་བདག་ལ་ངོ་རྒོལ་བྱེད་པའི་མི་ཚོགས་ངན་པ་འདིར་དེ་ལྟར་བྱེད་ངེས་ལ། ཁོ་རྣམས་དབེན་སྟོང་འདི་རུ་མེད་པར་འགྲོ་ཞིང་། འདི་རུ་འཆི་བར་འགྱུར་ཞེས་གསུངས་སོ། །

36 མོ་ཤེ་ཡིས་ཡུལ་དེར་ལྐོག་ལྟ་བྱེད་པར་བཏང་བའི་མི་དེ་དག་ཕྱིར་འོངས་པ་དང་། ཡུལ་དེའི་སྐོར་གྱི་སྐད་ངན་ཁྱེར་འོངས་པས་མི་ཚོགས་ཐམས་ཅད་ཀྱིས་མོ་ཤེ་ལ་འཁང་ར་བྱས་ཤིང་། 37 ཡུལ་དེའི་སྐོར་གྱི་སྐད་ངན་ཁྱེར་ཡོང་མཁན་རྣམས་དཀོན་མཆོག་ཡ་ཝཱེའི་དྲུང་དུ་གཉན་ནད་ཀྱིས་ཤིའོ། ། 38 ཡུལ་དེར་ལྐོག་ལྟ་བྱེད་དུ་སོང་བའི་མི་རྣམས་ལས། ནུན་གྱི་བུ་ཡོ་ཤུ་ཨ་དང་ཡེ་ཕུན་ནེའི་བུ་ཀཱ་ལེབ་གཉིས་ད་དུང་གསོན་པོར་གནས་སོ། །

ཡེས་ར་ཨེལ་ཕམ་པར་གྱུར་ཚུལ།

39 མོ་ཤེ་ཡིས་གཏམ་དེ་རྣམས་ཡེས་ར་ཨེལ་པ་ཐམས་ཅད་ལ་སྨྲས་པ་ན། མི་རྣམས་ཀྱིས་མྱ་ངན་དྲག་པོ་བྱས་པ་དང་། 40 དེའི་ཕྱི་ཉིན་ཞོགས་པར་ཁོ་རྣམས་སྔ་མོ་ནས་ཡར་ལངས་ཏེ་རི་རྩེར་*སོང་ནས་འདི་ལྟར། ང་ཚོ་འདི་རུ་ཡོད། ང་ཚོ་དཀོན་མཆོག་ཡ་ཝཱེས་ཞལ་གྱིས་བཞེས་པའི་གནས་དེར་ཡར་འགྲོ་བར་བྱ། ཅི་ལ་ཞེ་ན། ང་ཚོས་སྡིག་པ་བྱས་པས་སོ་ཞེས་སྨྲས། 41 དེ་ནས་མོ་ཤེ་ན་རེ། ཁྱོད་རྣམས་ཡང་བསྐྱར་དཀོན་མཆོག་ཡ་ཝཱེའི་བཀའ་དང་འགལ་བ་ཅི། དོན་དེ་འགྲུབ་པའི་དཔེ་མི་སྲིད། 42 དཀོན་མཆོག་ཡ་ཝཱེ་ཁྱོད་ཚོའི་དཀྱིལ་དུ་མི་བཞུགས་པས། དགྲ་བོའི་ཚོགས་ཀྱིས་ཁྱོད་རྣམས་ཕམ་པར་མི་རྒྱག་པའི་ཕྱིར་དུ་ཡར་མ་འགྲོ་ཞིག 43 གང་ལ་ཟེར་ན། ཨ་མཱད་ལེག་པ་དང་ཀ་ན་ཨན་པ་རྣམས་ཁྱོད་ཚོའི་མདུན་དུ་ཡོད་པས། ཁྱོད་རྣམས་རལ་གྲིའི་ཁ་ནས་འགྱེལ་བར་འགྱུར། ཁྱོད་ཚོ་དཀོན་མཆོག་ཡ་ཝཱེའི་རྗེས་སུ་མ་འབྲངས་པས་དཀོན་མཆོག་ཡ་ཝཱེ་ཁྱོད་རྣམས་དང་མཉམ་དུ་མི་བཞུགས་སོ་ཞེས་སྨྲས། 44 དེ་དག་ཁེངས་དྲེགས་ཆེན་པོས་རི་རྩེར་སོང་ཡང་། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དང་མོ་ཤེ་ནི་སྒར་དང་མ་བྲལ་ཏོ། ། 45 དེ་ནས་རི་དེར་གནས་པའི་ཨ་མཱད་ལེག་པ་དང་ཀ་ན་ཨན་པ་རྣམས་ཐུར་ལ་བབས་ནས། ཁོ་ཚོར་བརྡུངས་ནས་ཧོར་མཱ་བར་དུ་ཕམ་པར་བརྒྱབས་སོ། །

ལེའུ་བཅོ་ལྔ་པ།

ཀ་ན་ཨན་ཡུལ་གྱི་མཆོད་པའི་སྒྲིག་ཁྲིམས།

1 དེ་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར། ཁྱོད་ཚོ་བདག་གིས་ཁྱོད་རྣམས་གཞིས་ཆགས་པའི་ཕྱིར་གནང་བའི་ཡུལ་དུ་ཕྱིན་པའི་ཚེ། 3 བ་ཁྱུ་དང་ར་ལུག་གི་ཁྱུ་ནས་དཀོན་མཆོག་ཡ་ཝཱེ་ལ་མེ་མཆོད་འབུལ་དགོས་ཤིང་། དེ་ནི་སྦྱིན་སྲེག་གི་མཆོད་པའམ་དམར་མཆོད་གཞན་འབུལ་བ་དང་། དམ་བཅའི་མཆོད་པའམ་ཡིད་མོས་ཀྱི་མཆོད་པ་འབུལ་བ། ཡང་ན་ཁྱོད་ཅག་གི་དུས་ཆེན་རྣམས་ཀྱི་མཆོད་པ་འབུལ་བ་བཅས་གང་ཡིན་ཡང་ཐམས་ཅད་དཀོན་མཆོག་ཡ་ཝཱེ་ལ་དྲི་ཞིམ་གྱི་མཆོད་པར་འབུལ་དགོས། 4 མཆོད་པ་འབུལ་མཁན་གྱིས་ཨེ་ཕཱ་བཅུ་ཆ་གཅིག་གི་ཕྱེ་བཟང་པོ་རྫ་བུམ་གྱི་བཞི་ཆ་གཅིག་གི་སྣུམ་ལ་བསྲེས་པ་ཞིག་དཀོན་མཆོག་ཡ་ཝཱེ་ལ་འབྲུ་རིགས་ཀྱི་མཆོད་པར་འབུལ་དགོས། 5 དེ་མིན་སྦྱིན་སྲེག་གམ་དམར་མཆོད་གཞན་གང་ཡིན་ཡང་། ལུ་གུ་རེའི་ཕྱིར་དུ་ཁྱོད་ཀྱིས་སྐྱེམས་མཆོད་དུ་རྒུན་ཆང་རྫ་བུམ་གྱི་བཞི་ཆ་གཅིག་དེ་དང་མཉམ་དུ་འབུལ་དགོས་པ་དང་། 6 ཡང་ན་ལུག་ཐུག་རེའི་ཕྱིར་དུ་ཁྱོད་ཀྱིས་ཨེ་ཕཱ་བཅུ་ཆ་གཉིས་ཀྱི་ཕྱེ་བཟང་པོ་རྫ་བུམ་གྱི་གསུམ་ཆ་གཅིག་གི་སྣུམ་ལ་བསྲེས་ནས་འབྲུ་རིགས་ཀྱི་མཆོད་པར་འབུལ་དགོས་ལ། 7 ཡང་རྒུན་ཆང་རྫ་བུམ་གྱི་གསུམ་ཆ་གཅིག་སྐྱེམས་མཆོད་དུ་དཀོན་མཆོག་ཡ་ཝཱེ་ལ་དྲི་ཞིམ་གྱི་མཆོད་པར་འབུལ་དགོས་སོ། ། 8 གལ་སྲིད་ཁྱོད་ཀྱིས་གླང་ཐུག་ཅིག་གྲ་སྒྲིག་བྱས་ཏེ་དམ་བཅའ་སྒྲུབ་པའམ། ཡང་ན་ཞི་བདེའི་མཆོད་པ་བྱས་ནས་དཀོན་མཆོག་ཡ་ཝཱེ་ལ་སྦྱིན་སྲེག་གམ་དམར་མཆོད་གཞན་འབུལ་ན། 9 ཨེ་ཕཱ་གསུམ་ཆ་གཅིག་གི་ཕྱེ་བཟང་པོ་རྫ་བུམ་ཕྱེད་ཀའི་སྣུམ་ལ་བསྲེས་ནས་གླང་ཐུག་དང་མཉམ་དུ་འབྲུ་རིགས་ཀྱི་མཆོད་པར་འབུལ་བ་དང་། 10 ཡང་རྒུན་ཆང་རྫ་བུམ་ཕྱེད་ཀ་སྐྱེམས་མཆོད་དུ་དཀོན་མཆོག་ཡ་ཝཱེ་ལ་དྲི་ཞིམ་གྱི་མེ་མཆོད་དུ་འབུལ་དགོས། 11 དེ་ལྟར་གླང་ཐུག་གཅིག་གམ། ཡང་ན་ལུག་ཐུག་གཅིག ཡང་ན་ལུ་གུ་ཕོ་གཅིག ཡང་ན་རེའུ་གཅིག་བཅས་འབུལ་ན་ཐམས་ཅད་དེ་བཞིན་བསྒྲུབ་དགོས། 12 ཁྱོད་ཀྱིས་གྲ་སྒྲིག་བྱས་པའི་གྲངས་ཀ་ལྟར། རེ་རེ་དེ་བཞིན་དུ་བསྒྲུབ་དགོས་སོ། ། 13 གཞིས་སྐྱེས་ཐམས་ཅད་ཀྱིས་དཀོན་མཆོག་ཡ་ཝཱེ་ལ་དྲི་ཞིམ་གྱི་མེ་མཆོད་འབུལ་བའི་ཚེ་དེ་བཞིན་དུ་བསྒྲུབ་དགོས། 14 ཕྱི་མི་ཞིག་ཁྱོད་རྣམས་དང་མཉམ་དུ་སྡོད་པའམ། ཡང་ན་སུ་ཞིག་མི་རབས་ནས་མི་རབས་བར་ཁྱོད་རྣམས་ཀྱི་ཁྲོད་དུ་སྡོད་ཅིང་དཀོན་མཆོག་ཡ་ཝཱེ་ལ་དྲི་ཞིམ་གྱི་མེ་མཆོད་འབུལ་ན། དེས་ནི་ཁྱོད་ཅག་གིས་ཅི་ལྟར་སྒྲུབ་པ་བཞིན་དུ་བསྒྲུབ་དགོས་སོ། ། 15 མི་ཚོགས་ལ་མཚོན་ན། ཁྱོད་ཅག་དང་ཡང་ན་ཁྱོད་ཅག་མཉམ་དུ་སྡོད་པའི་ཕྱི་མི་རྣམས་ཀྱི་སྒྲིག་ཁྲིམས་ནི་གཅིག་མཚུངས་ཡིན་ལ། ཁྱོད་ཅག་མི་རབས་ཀུན་གྱི་དུས་གཏན་གྱི་སྒྲིག་ཁྲིམས་ཡིན། དཀོན་མཆོག་ཡ་ཝཱེའི་དྲུང་དུ་ཁྱོད་ཅག་ཅི་ལྟར་ཡིན་ན་བྱེས་པ་རྣམས་ཀྱང་དེ་ལྟར་ཡིན་དགོས། 16 ཁྱོད་ཅག་དང་ཁྱོད་རྣམས་ཀྱི་ཁྲོད་དུ་གནས་པའི་ཕྱི་མི་ལ་བཀའ་ཁྲིམས་དང་སྲོལ་ཡིག་གཅིག་ཡིན་སྨྲོས་ཤིག་ཅེས་གསུངས་སོ། །

17 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 18 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་ཤོད་དང་། ཁྱོད་རྣམས་བདག་གིས་ཁྱོད་ཚོ་ཁྲིད་ནས་འགྲོ་བའི་ཡུལ་དེར་སླེབས་ནས། 19 ཡུལ་དེའི་ཟས་ཟ་བའི་དུས་སུ་དཀོན་མཆོག་ཡ་ཝཱེ་ལ་འདེགས་མཆོད་འབུལ་དགོས། 20 ཁྱོད་ཅག་གིས་འབྲུ་ཕུད་ཀྱི་གྲོ་ཕྱེ་ཡིས་བག་ལེབ་ཅིག་འདེགས་མཆོད་དུ་འབུལ་དགོས། དེ་ནི་གཡུལ་ཁའི་འདེགས་མཆོད་འབུལ་བ་ནང་བཞིན་འབུལ་དགོས། 21 ཁྱོད་ཅག་མི་རབས་ཀུན་གྱིས་འབྲུ་ཕུད་ཀྱི་གྲོ་ཕྱེ་ནི་དཀོན་མཆོག་ཡ་ཝཱེ་ལ་འདེགས་མཆོད་དུ་འབུལ་དགོས་སོ། །

མ་ཤེས་པར་བྱས་པའི་སྡིག་པ་བླུ་བའི་ཁྲིམས།

22 གལ་སྲིད་ཁྱོད་ཅག་གིས་མ་ཤེས་པར་*སྡིག་པ་བྱས་ནས། དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་ཐམས་ཅད་དེ། 23 དཀོན་མཆོག་ཡ་ཝཱེས་མོ་ཤེ་བརྒྱུད་ནས་ཁྱོད་ཅག་ལ་བཀའ་གནང་བའི་དོན་ཐམས་ཅད། དཀོན་མཆོག་ཡ་ཝཱེས་བཀའ་གནང་བའི་ཉིན་དེ་ནས་བཟུང་ཁྱོད་ཅག་གི་མི་རབས་ནས་མི་རབས་བར་དུ་བསྲུང་མ་ཐུབ་ན། 24 གལ་སྲིད་མ་བསམ་ས་ནས་ནོར་འཛོལ་བྱུང་ཞིང་མི་ཚོགས་ཀྱིས་ཀྱང་མི་ཤེས་ན། མི་ཚོགས་ཡོངས་ཀྱིས་གླང་ཐུག་ཅིག་སྦྱིན་སྲེག་སྟེ། དཀོན་མཆོག་ཡ་ཝཱེ་ལ་དྲི་ཞིམ་གྱི་མཆོད་པར་འབུལ་དགོས་ལ། སྲོལ་ཡིག་ནང་བཞིན་དེའི་འབྲུ་རིགས་ཀྱི་མཆོད་པ་དང་སྐྱེམས་མཆོད་ཀྱང་དེ་དང་མཉམ་དུ་འབུལ་བ་དང་། ཡང་ར་ཕོ་གཅིག་སྡིག་བཤགས་མཆོད་པ་རུ་འབུལ་དགོས་སོ། ། 25 མཆོད་དཔོན་གྱིས་ཡེས་ར་ཨེལ་པ་རྣམས་ཀྱི་མི་ཚོགས་ཡོངས་ཀྱི་ཕྱིར་དུ་སྡིག་བཤགས་བྱེད་དགོས་ཤིང་། དེ་དག་ལ་སྡིག་སེལ་འཐོབ་ངེས་ཡིན། ཅི་ལ་ཟེར་ན། དེ་ནི་མ་བསམ་ས་ནས་བཟོས་པའི་སྡིག་པ་ཞིག་ཡིན་པ་དང་། ཡང་དེ་དག་གིས་རང་གི་མ་བསམ་ས་ནས་བཟོས་པའི་སྡིག་པའི་རྐྱེན་གྱིས། མེ་མཆོད་དང་སྡིག་བཤགས་མཆོད་པ་དཀོན་མཆོག་ཡ་ཝཱེའི་དྲུང་དུ་ཕུལ་བས་སོ། ། 26 ཡེས་ར་ཨེལ་པ་རྣམས་ཀྱི་མི་ཚོགས་དང་དེའི་ཁྲོད་དུ་གནས་པའི་ཕྱི་མི་རྣམས་ལ་སྡིག་སེལ་འཐོབ་ངེས་ཡིན། ཅི་ལ་ཞེ་ན། མི་ཐམས་ཅད་ཀྱིས་མ་བསམ་ས་ནས་སྡིག་པ་བྱས་པའི་ཕྱིར་རོ། །

27 གལ་སྲིད་མི་ཞིག་གིས་མ་ཤེས་པར་སྡིག་པ་བྱས་ན། དེས་ར་མ་ལོ་གཅིག་ཅན་ཞིག་སྡིག་བཤགས་མཆོད་པར་འབུལ་དགོས། 28 མཆོད་དཔོན་གྱིས་མ་ཤེས་པར་སྡིག་པ་བྱེད་མཁན་དེའི་ཕྱིར་དུ་སྡིག་བཤགས་བྱེད་དགོས་ཏེ། མི་དེས་མ་བསམ་ས་ནས་དཀོན་མཆོག་ཡ་ཝཱེའི་སྤྱན་སྔར་སྡིག་པ་བྱས་པས་སོ། །མཆོད་དཔོན་གྱིས་མི་དེའི་ཕྱིར་སྡིག་བཤགས་བྱེད་ཅིང་མི་དེར་སྡིག་སེལ་འཐོབ་ངེས་ཡིན། 29 མ་བསམ་ས་ནས་སྡིག་པ་བྱེད་མཁན་ནི་ཡེས་ར་ཨེལ་པའི་ཁྲོད་ཀྱི་གཞིས་སྐྱེས་སམ་དེ་དག་གི་ཁྲོད་དུ་གནས་པའི་ཕྱི་མི་གང་ཡིན་ཡང་། ཐམས་ཅད་ལ་བཀའ་ཁྲིམས་གཅིག་ཡིན་དགོས། 30 འོན་ཀྱང་བསམ་གཟས་ནས་སྡིག་པ་བྱེད་མཁན་ནི་གཞིས་སྐྱེས་སམ་བྱེས་པ་གང་ཡིན་ཡང་། དཀོན་མཆོག་ཡ་ཝཱེ་ལ་སྐུར་བ་འདེབས་མཁན་མི་དེ་ནི་རང་གི་མི་མང་ནས་འཕུད་དགོས། 31 མི་དེས་དཀོན་མཆོག་ཡ་ཝཱེའི་བཀའ་ལ་མཐོང་ཆུང་བྱས་ཤིང་། ཁོང་གི་བཀའ་དང་འགལ་བས། མི་དེ་ནི་ངེས་པར་འཕུད་དགོས་ཤིང་། ཁོའི་ཉེས་པ་རང་སྟེང་ལ་སྦྱོར་བར་འགྱུར་ཞེས་སྨྲ་དགོས་པར་གསུངས་སོ། །

ངལ་གསོ་བའི་ཉིན་མོ་དང་འགལ་བར་སྲོག་ཆད་གཅོད་པ།

32 ཡེས་ར་ཨེལ་པ་རྣམས་དབེན་སྟོང་དུ་གནས་པ་ལ། མི་ཞིག་གིས་ངལ་གསོ་བའི་ཉིན་མོར་བུད་ཤིང་བཏུས་པ་དང་། 33 ཁོས་བུད་ཤིང་འཐུ་བ་མཐོང་མཁན་རྣམས་ཀྱིས་ཁོ་རང་མོ་ཤེ་དང་ཨ་རོན་དང་མི་ཚོགས་ཡོངས་ཀྱི་མདུན་དུ་ཁྲིད་དོ། ། 34 མི་དེར་ཅི་བྱེད་དགོས་པ་ཐག་གིས་མ་ཆོད་པས་བཀག་ནས་བཞག་གོ །

35 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། མི་དེ་ངེས་པར་གསོད་དགོས་ཏེ། མི་ཚོགས་ཡོངས་ཀྱིས་སྒར་གྱི་ཕྱི་རོལ་ཏུ་ཁོ་རྡོ་རུབ་བཏང་ནས་གསོད་དགོས་ཞེས་གསུངས་པས། 36 མི་ཚོགས་ཡོངས་ཀྱིས་དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་བཞིན་དུ། ཁོ་སྒར་གྱི་ཕྱི་རོལ་ཏུ་ཁྲིད་དེ་རྡོ་རུབ་བཏང་ནས་བསད་དོ། །

གོས་ལ་ཙོར་ལོ་འདོགས་པའི་སྒྲིག་སྲོལ།

37 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 38 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲོས་ཤིག ཁོ་ཚོས་མི་རབས་ནས་མི་རབས་བར་དུ་རང་གི་གྱོན་གོས་ཀྱི་སྣེ་མོར་ཙོར་ལོ་འདོགས་དགོས་ལ། ཡང་ཙོར་ལོ་རེའི་སྟེང་དུ་ཐ་གུ་སྔོན་པོ་བཙེམ་དགོས། 39 ཁྱོད་ཚོས་ཙོར་ལོ་མཐོང་མ་ཐག་དཀོན་མཆོག་ཡ་ཝཱེའི་བཀའ་ཐམས་ཅད་དྲན་ཞིང་དེ་བཞིན་དུ་བྱེད་པ་དང་། ཁྱོད་རྣམས་གང་བྱུང་དུ་རྒྱུགས་ནས་ལོག་གཡེམ་སྤྱད་པ་བཞིན་རང་གི་བསམ་ཚུལ་དང་མིག་གི་རྗེས་སུ་མི་འབྲང་བའི་ཕྱིར་དང་། 40 ཁྱོད་རྣམས་ཀྱིས་བདག་གི་བཀའ་ཐམས་ཅད་དྲན་ནས་དེ་བཞིན་བྱེད་པ་དང་། ཡང་ཁྱོད་རྣམས་དཀོན་མཆོག་གི་ཆེད་དུ་དམ་པ་ཡིན་དགོས་སོ། ། 41 བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ལ། ཁྱོད་ཅག་གི་དཀོན་མཆོག་བྱེད་པའི་ཕྱིར་ཁྱོད་རྣམས་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་འོངས་པ་ཡིན། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ནོ་ཞེས་གསུངས་སོ། །

ལེའུ་བཅུ་དྲུག་པ།

ཀོ་རཱག་གིས་ངོ་ལོག་བྱས་པ།

1 དེ་ཡང་ལེ་ཝིའི་ཡང་ཚ་སྟེ། ཀོ་ཧད་ཀྱི་ཚ་བོ་དང་ཡེས་ཧར་གྱི་བུ་ཀོ་རཱག་དང་། རུ་བེན་གྱི་བུ་རྒྱུད་ལས་ཨེ་ལི་ཨབ་ཀྱི་བུ་དཱ་ཐན་དང་ཨ་བི་རཱམ་གཉིས་དང་། ཕེ་ལེད་ཀྱི་བུ་ཨོན་བཅས་ཀྱིས་མི་ཁྲིད་ནས་འོངས་ཏེ། 2 མོ་ཤེ་ལ་ངོ་རྒོལ་བྱས་པ་དང་། ད་དུང་ཡེས་ར་ཨེལ་པ་རྣམས་ལས་མི་ཉིས་བརྒྱ་ལྔ་བཅུ་སྟེ་མི་ཚོགས་ཀྱི་འགོ་དཔོན་ཡིན་ཞིང་། མི་ཚོགས་ལས་བདམས་པའི་མི་སྙན་གྲགས་ཅན་རྣམས་ཀྱང་ཡོད་དོ། ། 3 དེ་དག་མཉམ་དུ་འདུས་ནས་མོ་ཤེ་དང་ཨ་རོན་གཉིས་ལ་ངོ་རྒོལ་བྱས་ཤིང་ཁོ་གཉིས་ལ་འདི་ལྟར། ཁྱོད་གཉིས་ཚད་ལས་བརྒལ་དྲགས། མི་ཚོགས་ཡོངས་ཀྱི་མི་རེ་རེ་དམ་པ་ཡིན་ཞིང་དཀོན་མཆོག་ཡ་ཝཱེ་ཡང་དེ་དག་གི་ཁྲོད་དུ་བཞུགས་ཡོད་པས། ཁྱོད་གཉིས་ཀྱིས་རང་ཉིད་དཀོན་མཆོག་ཡ་ཝཱེའི་མི་ཚོགས་ལས་མཐོན་པོར་བཀུར་བ་ཅི་ཡིན་ནམ་ཞེས་སྨྲས་སོ། ། 4 མོ་ཤེ་ཡིས་དེ་ཐོས་ནས་གདོང་ས་རུ་བཏུད་ཅིང་། 5 ཀོ་རཱག་དང་ཁོའི་འགྲོགས་ཡ་རྣམས་ལ་འདི་ལྟར། སང་ཉིན་ཞོགས་པར་དཀོན་མཆོག་ཡ་ཝཱེས་སུ་ཞིག་ཁོང་གི་ཡིན་པ་དང་། སུ་ཞིག་དམ་པ་ཡིན་པ་སྟོན་པར་མཛད་ནས་དེ་ཁོང་གི་འཁྲིས་སུ་འཁྲིད་འོང་ལ། ཡང་སུ་ཞིག་ཁོང་གིས་བདམས་པ་ཡིན་ན་དེ་ཁོང་གི་ཉེ་སར་འདྲེན་པར་འགྱུར། 6 ཁྱོད་ཅག་གིས་འདི་ལྟར་བྱེད་དགོས་ཏེ། ཀོ་རཱག་དང་ཁྱོད་ཀྱི་འགྲོགས་ཡ་རྣམས་ཀྱིས་སྤོས་ཕོར་ཁྱེར་འོངས་ནས། 7 སང་ཉིན་ཁྱོད་ཅག་གིས་དཀོན་མཆོག་ཡ་ཝཱེའི་དྲུང་ནས་དེ་དག་གི་ནང་དུ་མེ་སྦར་བ་དང་དེའི་སྟེང་དུ་སྤོས་ཞོག་ཅིག དཀོན་མཆོག་ཡ་ཝཱེས་སུ་ཞིག་བདམས་ན་དེ་ནི་དམ་པ་ཡིན་པར་འགྱུར། ལེ་ཝི་པ་ཁྱོད་རྣམས་ཚད་ལས་བརྒལ་དྲགས་ཞེས་སྨྲས་སོ། །

8 དེ་ནས་མོ་ཤེ་ཡིས་ཀོ་རཱག་ལ་འདི་ལྟར། ལེ་ཝི་པ་རྣམས་ཀྱིས་ཉོན་ཅིག 9 ཡེས་ར་ཨེལ་གྱི་དཀོན་མཆོག་གིས་ཁྱོད་ཚོ་ཡེས་ར་ཨེལ་པའི་མི་ཚོགས་ལས་ལོགས་སུ་བཀར་ཏེ། ཁྱོད་ཅག་ཁོང་དང་ཉེ་བར་མཛད་ནས། དཀོན་མཆོག་ཡ་ཝཱེའི་གུར་མཆོག་གི་ཞབས་ཕྱི་བྱེད་པ་དང་། མི་ཚོགས་ཀྱི་མདུན་དུ་ལངས་ནས་ཁོ་ཚོའི་དོན་དུ་ཞབས་ཕྱི་སྒྲུབ་པར་མཛད། 10 ཡང་དཀོན་མཆོག་ཡ་ཝཱེས་ཁྱོད་དང་ཁྱོད་ཀྱི་སྤུན་ཟླ་ཐམས་ཅད་དེ། ལེ་ཝིའི་བུ་རྒྱུད་རྣམས་ལྷན་དུ་ཁོང་དང་ཉེ་བར་མཛད་པ་དང་། ཁྱོད་ཅག་གིས་དེ་ནི་དོན་ཆུང་ངུ་ཞིག་ཡིན་པར་འདོད་དམ། ཁྱོད་ཅག་གིས་ད་དུང་མཆོད་དཔོན་གྱི་ལས་འགན་ལ་བསྙེག་གམ། 11 དེའི་ཕྱིར། ཁྱོད་དང་ཁྱོད་ཀྱི་འགྲོགས་ཡ་རྣམས་མཉམ་དུ་འདུས་ཏེ་དཀོན་མཆོག་ཡ་ཝཱེ་ལ་རྒོལ་བའོ། །ཨ་རོན་སུ་ཡིན་ནམ། ཁྱོད་ཅག་གིས་ཁོ་ལ་འཁང་ར་བྱེད་དགོས་དོན་ཅི་ཡོད་ཅེས་སྨྲས་སོ། ། 12 དེ་ནས་མོ་ཤེ་ཡིས་ཨེ་ལི་ཨབ་ཀྱི་བུ་དཱ་ཐན་དང་ཨ་བི་རཱམ་གཉིས་འབོད་པར་མི་མངགས་པ་ལ། དེ་གཉིས་ཀྱིས་ངེད་གཉིས་ཡར་མི་འགྲོ། 13 ཁྱོད་ཀྱིས་ངེད་རྣམས་དབེན་སྟོང་དུ་གསོད་པའི་ཕྱིར་དུ་འོ་མ་དང་སྦྲང་རྩི་བཞུར་བའི་ཡུལ་ནས་ཡར་ཁྲིད་འོངས་པ་དང་། དེ་ནི་དོན་ཆུང་ངུ་ཞིག་ཡིན་ནམ། ཁྱོད་ཀྱིས་ད་དུང་རང་ཉིད་རྒྱལ་པོར་བསྐོས་ནས་ངེད་རྣམས་ལ་དབང་བསྒྱུར་དགོས་སམ། 14 དེར་མ་ཟད་ཁྱོད་ཀྱིས་ངེད་རྣམས་འོ་མ་དང་སྦྲང་རྩི་བཞུར་བའི་ཡུལ་དུ་མ་ཁྲིད་ལ། ས་ཞིང་དང་རྒུན་འབྲུམ་ར་བ་དག་ཀྱང་ངེད་རྣམས་ལ་ས་སྐལ་དུ་མ་བྱིན། ཁྱོད་ཀྱིས་མི་འདི་དག་གི་མིག་འདོན་པར་བྱའམ། ངེད་གཉིས་ཡར་མི་འགྲོ་ཞེས་སྨྲས་སོ། ། 15 དེ་ནས་མོ་ཤེ་ཤིན་ཏུ་ཁྲོས་ཏེ་དཀོན་མཆོག་ཡ་ཝཱེ་ལ་འདི་ལྟར། ཁྱེད་ཀྱིས་དེ་དག་གི་མཆོད་པ་མི་གཟིགས་པར་མཛོད། ངས་དེ་དག་ལས་བོང་བུ་གཅིག་ཀྱང་བླངས་མེད་ལ། ཁོ་རྣམས་ལས་མི་གཅིག་ལ་ཡང་གནོད་པ་བཏང་མེད་ཅེས་ཞུས་སོ། །

16 མོ་ཤེ་ཡིས་ཀོ་རཱག་ལ་འདི་ལྟར། སང་ཉིན་ཁྱོད་དང་ཁྱོད་ཀྱི་འགྲོགས་ཡ་རྣམས་དང་། དེ་མིན་ཨ་རོན་བཅས་དཀོན་མཆོག་ཡ་ཝཱེའི་དྲུང་དུ་འཛོམ་པར་གྱིས་ཤིག 17 ཁྱོད་ཅག་མི་རེ་རེས་རང་གི་སྤོས་ཕོར་ཁྱེར་ནས་དེ་དག་གི་ནང་དུ་སྤོས་ཞོག་ཅིག མི་རེ་རེས་རང་རང་གི་སྤོས་ཕོར་དཀོན་མཆོག་ཡ་ཝཱེའི་དྲུང་དུ་འཁྱེར་འོང་དགོས་ལ། བསྡོམས་པས་སྤོས་ཕོར་ཉིས་བརྒྱ་ལྔ་བཅུ་ཡིན། ཁྱོད་དང་ཨ་རོན་གཉིས་ཀྱིས་ཀྱང་རང་རང་གི་སྤོས་ཕོར་འཁྱེར་འོང་དགོས་ཞེས་སྨྲས་སོ། ། 18 དེ་ནས་ཁོ་རྣམས་མི་རེ་རེས་རང་རང་གི་སྤོས་ཕོར་ཁྱེར་ནས་དེ་དག་གི་སྟེང་དུ་མེ་དང་མེའི་སྟེང་དུ་སྤོས་བཞག་རྗེས། མོ་ཤེ་དང་ཨ་རོན་མཉམ་དུ་མཇལ་འཕྲད་གུར་མཆོག་གི་སྒོ་ཁར་འགྲེང་ངོ་། ། 19 ཀོ་རཱག་གིས་མི་ཚོགས་ཡོངས་མོ་ཤེ་དང་ཨ་རོན་གཉིས་ལ་རྒོལ་བར་མཇལ་འཕྲད་གུར་མཆོག་གི་སྒོ་ཁར་བསྡུས་པ་ན། དཀོན་མཆོག་ཡ་ཝཱེའི་གཟི་འོད་མི་ཚོགས་ཡོངས་ལ་མངོན་པར་གྱུར་ཏོ། །

20 དེ་ནས་ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 21 བདག་གིས་མི་ཚོགས་འདི་སྐད་ཅིག་ཉིད་ལ་རྩ་ནས་འཇོམས་པའི་ཕྱིར། ཁྱོད་གཉིས་དེ་དག་དང་གྱེས་ཤིག་ཅེས་གསུངས་སོ། ། 22 དེ་ནས་མོ་ཤེ་དང་ཨ་རོན་གཉིས་ཀྱིས་གདོང་སར་བཏུད་ནས་འདི་ལྟར། ཀྱེ་དཀོན་མཆོག ལུས་ཅན་ཐམས་ཅད་ཀྱི་སེམས་ཉིད་ཀྱི་དཀོན་མཆོག་ལགས། མི་གཅིག་གིས་སྡིག་པ་བྱས་པས་ཁྱེད་ཉིད་མི་ཚོགས་ཡོངས་ལ་ཐུགས་ཁྲོ་བར་མཛད་དམ་ཞེས་ཞུས་སོ། །

23 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 24 ཁྱོད་ཀྱིས་མི་ཚོགས་ལ། ཁྱོད་རྣམས་ཀོ་རཱག་དང་། དཱ་ཐན། ཨ་བི་རཱམ་བཅས་ཀྱི་གུར་དང་འབྲལ་བར་གྱིས་སྨྲོས་ཤིག་ཅེས་གསུངས་སོ། ། 25 དེ་ནས་མོ་ཤེ་ཡར་ལངས་ནས་དཱ་ཐན་དང་ཨ་བི་རཱམ་གཉིས་ཀྱི་རྩར་ཕྱིན་པ་དང་། ཡེས་ར་ཨེལ་གྱི་རྒན་པོ་རྣམས་ཀྱང་ཁོང་གི་རྗེས་སུ་འབྲངས་སོ། ། 26 དེ་ནས་མོ་ཤེ་ཡིས་མི་ཚོགས་ལ་འདི་ལྟར། ཁྱོད་ཅག་མི་ངན་འདི་དག་གི་གུར་རྣམས་དང་རིང་དུ་འབྲལ་བར་གྱིས། ཁྱོད་རྣམས་དེ་དག་གི་སྡིག་པའི་རྐྱེན་གྱིས་རླུང་གིས་འཁུར་བ་ལྟར་མི་འགྱུར་བའི་སླད། དེ་དག་གི་ཡིན་པ་གང་ལ་ཡང་རེག་པར་མི་བྱའོ་ཞེས་སྨྲས་པ་ལ། 27 མི་ཚོགས་ཀོ་རཱག་དང་དཱ་ཐན་དང་ཨ་བི་རཱམ་བཅས་ཀྱི་གུར་གྱི་ཕྱོགས་བཞིར་བྲལ་ཞིང་། དཱ་ཐན་དང་ཨ་བི་རཱམ་གཉིས་ཀྱིས་རང་གི་ཆུང་མ་རྣམས་དང་བུ་ཕྲུག་དང་ཕྲུ་གུ་བཅས་ཁྲིད་ནས་ཐོན་ཏེ་རང་གི་གུར་རྣམས་ཀྱི་སྒོ་ཁར་འགྲེང་ནས་བསྡད་དོ། ། 28 མོ་ཤེ་ཡིས་འདི་ལྟར། དོན་འདི་ཐམས་ཅད་ནི་ངས་རང་གི་བསམ་ཚུལ་བཞིན་དུ་སྒྲུབ་པ་མ་ཡིན་པར། དཀོན་མཆོག་ཡ་ཝཱེས་ང་རང་དོན་འདི་རྣམས་བསྒྲུབ་ཏུ་མངགས་པ་ཁྱོད་ཅག་གིས་འདི་ནས་ཤེས་ཡོང་སྟེ། 29 གལ་སྲིད་མི་འདི་རྣམས་འཆི་བ་ནི་མི་ཐམས་ཅད་ཀྱི་ལུགས་ལྟར་ཡིན་པའམ། ཡང་ན་ཁོ་རྣམས་ཀྱིས་མྱོང་བ་ནི་མི་ཐམས་ཅད་ཀྱིས་མྱོང་བ་བཞིན་དུ་ཡིན་ན། དཀོན་མཆོག་ཡ་ཝཱེས་ང་རང་མངགས་པ་མ་ཡིན་ཏེ། 30 གལ་སྲིད་དཀོན་མཆོག་ཡ་ཝཱེས་དོན་ཞིག་གསར་དུ་བཏོད་ཅིང། ས་གཞིས་རང་གི་ཁ་གདངས་ཏེ་ཁོ་རྣམས་དང་ཁོ་རྣམས་ལ་ཡོད་པ་ཐམས་ཅད་ཁྱུར་མིད་བཏང་ནས་གསོན་པོར་གཤིན་ཡུལ་དུ་ནུབ་ན། དེ་ནས་མི་འདི་དག་གིས་དཀོན་མཆོག་ཡ་ཝཱེ་ལ་སྐུར་བ་བཏབ་པ་ཁྱོད་ཅག་གིས་ཤེས་པར་འགྱུར་རོ་ཞེས་སྨྲས་སོ། །

31 མོ་ཤེ་ཡིས་གཏམ་དེ་ཐམས་ཅད་བརྗོད་ཚར་བ་ན། དེ་རྣམས་ཀྱི་རྐང་འོག་གི་ས་གཞི་གས་ཤིང་། 32 ས་གཞིས་རང་གི་ཁ་གདངས་ནས་དེ་དག་དང་དེ་དག་གི་ཁྱིམ་ཚང་དང་། ཀོ་རཱག་གི་མི་དང་ནོར་རྫས་ཐམས་ཅད་ཁྱུར་མིད་བཏང་ངོ་། ། 33 དེ་བཞིན་ཁོ་རྣམས་དང་ཁོ་རྣམས་ལ་དབང་བ་ཐམས་ཅད་གསོན་པོར་གཤིན་ཡུལ་དུ་ནུབ་ཅིང་། ས་གཞིས་ཁོ་རྣམས་བཀབ་སྟེ་མི་ཚོགས་ལས་མེད་པར་གྱུར་ཏོ། ། 34 དེ་དག་གི་མཐའ་འཁོར་དུ་ཡོད་པའི་ཡེས་ར་ཨེལ་པ་ཐམས་ཅད་ཀྱིས་དེ་རྣམས་ཀྱི་ངུ་འབོད་ཐོས་ནས་བྲོས་ཤིང་། ས་གཞིས་རང་ཅག་ཀྱང་ཁྱུར་མིད་གཏོང་སྲིད་ཅེས་སྨྲས་སོ། ། 35 ཡང་དཀོན་མཆོག་ཡ་ཝཱེའི་ཕྱོགས་ནས་མེ་བྱུང་སྟེ་སྤོས་བསྒྲོན་པའི་མི་ཉིས་བརྒྱ་དང་ལྔ་བཅུ་བཅོམ་པའོ། །

36 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 37 ཁྱོད་ཀྱིས་མཆོད་དཔོན་ཨ་རོན་གྱི་བུ་ཨེ་ལི་ཨ་ཟར་ལ་ཁ་བསྒོ་བཏང་ནས། ཁོ་ལ་སྤོས་ཕོར་དེ་དག་མེ་རོའི་ཁྲོད་ནས་ལེན་པ་དང་མེ་ནི་ས་གཞན་ལ་གཏོར་དུ་འཇུག་དགོས། དེ་ནི་སྤོས་ཕོར་རྣམས་དམ་པ་ཡིན་པས་སོ། ། 38 སྡིག་པ་བྱས་ནས་རང་སྲོག་བརླག་པ་དེ་རྣམས་ཀྱི་སྤོས་ཕོར་ཁྱོད་ཅག་གིས་ལེབ་མོར་བརྡུངས་ཏེ་མཆོད་ཁྲི་གཡོག་སྤྱད་དུ་བྱེད་དགོས། སྤོས་ཕོར་དེ་དག་ཁོ་རྣམས་ཀྱིས་དཀོན་མཆོག་ཡ་ཝཱེ་ལ་ཕུལ་མྱོང་བས་དམ་པ་ཡིན་པར་མ་ཟད། དེ་ནི་ཡེས་ར་ཨེལ་པ་རྣམས་ལ་ཕྱི་འདོམས་ཀྱི་རྟགས་ཤིག་ཡིན་ཞེས་གསུངས་སོ། ། 39 དེ་ནས་མཆོད་དཔོན་ཨེ་ལི་ཨ་ཟར་གྱིས་མེས་བསྲེགས་པའི་མི་དེ་དག་གིས་ཕུལ་མྱོང་བའི་ལི་ཡི་སྤོས་ཕོར་རྣམས་བླངས་ནས། ལེབ་མོར་བརྡུང་དུ་བཅུག་སྟེ་མཆོད་ཁྲི་གཡོག་སྤྱད་དུ་བྱས་པ་དང་། 40 ཡེས་ར་ཨེལ་པ་རྣམས་ལ་ཕྱི་འདོམས་ཀྱི་རྟགས་ཤིག་ཏུ་བཞག་ཅིང་། ཨ་རོན་གྱི་རིགས་རྒྱུད་མ་ཡིན་པའི་ཕྱི་མི་སུ་ཡིན་ཡང་དཀོན་མཆོག་ཡ་ཝཱེའི་དྲུང་དུ་ཡོང་ནས་སྤོས་བསྒྲོན་པར་མི་བྱ་སྟེ། ཁོ་རང་ཀོ་རཱག་དང་ཁོའི་འགྲོགས་ཡ་བཞིན་དུ་མི་འགྱུར་བའི་ཕྱིར་ཡིན་ལ། དེ་ནི་དཀོན་མཆོག་ཡ་ཝཱེས་མོ་ཤེ་བརྒྱུད་ནས་ཨེ་ལི་ཨ་ཟར་ལ་གནང་བའི་བཀའ་བཞིན་ནོ། །

41 དེའི་ཕྱི་ཉིན་ཡེས་ར་ཨེལ་པའི་མི་ཚོགས་ཡོངས་ཀྱིས་མོ་ཤེ་དང་ཨ་རོན་གཉིས་ལ་འཁང་ར་བྱས་ཏེ་ན་རེ། ཁྱོད་གཉིས་ཀྱིས་དཀོན་མཆོག་ཡ་ཝཱེའི་འབངས་མི་བསད་པ་ཡིན་ཞེས་སྨྲས་ཤིང་། 42 མི་ཚོགས་འདུས་ནས་མོ་ཤེ་དང་ཨ་རོན་གཉིས་ལ་རྒོལ་བའི་ཚེ། ཁོ་གཉིས་ཁ་ཕྱིར་འཁོར་ནས་མཇལ་འཕྲད་གུར་མཆོག་གི་ཕྱོགས་སུ་བལྟས་པ་ན། ཀྱེ་མ། མཇལ་འཕྲད་གུར་མཆོག་སྤྲིན་གྱིས་གཡོགས་ཤིང་དཀོན་མཆོག་ཡ་ཝཱེའི་གཟི་འོད་མངོན་པར་གྱུར་ཏོ། ། 43 དེ་ནས་མོ་ཤེ་དང་ཨ་རོན་གཉིས་མཇལ་འཕྲད་གུར་མཆོག་གི་མདུན་དུ་སོང་བ་དང་། 44 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 45 ཁྱོད་གཉིས་མི་ཚོགས་འདི་དང་འབྲལ་བར་གྱིས་ཤིག བདག་གིས་ཁོ་རྣམས་སྐད་ཅིག་ཉིད་ལ་མེད་པར་བྱའོ་ཞེས་གསུངས་པ་ན། ཁོ་གཉིས་ཀྱིས་གདོང་སར་བཏུད་དོ། ། 46 མོ་ཤེ་ཡིས་ཨ་རོན་ལ་འདི་ལྟར། ཁྱོད་ཀྱིས་སྤོས་ཕོར་ལོངས་ལ་མཆོད་ཁྲིའི་སྟེང་གི་མེ་དེའི་ནང་དུ་བླུགས་ཤིག དེའི་སྟེང་དུ་སྤོས་བསྒྲོན་རྗེས་མགྱོགས་པོར་མི་ཚོགས་ཡོད་སར་སོང་ལ། ཁོ་རྣམས་ཀྱི་དོན་དུ་སྡིག་བཤགས་བྱོས་ཤིག གང་ལ་ཟེར་ན། དཀོན་མཆོག་ཡ་ཝཱེ་ཐུགས་རབ་ཏུ་ཁྲོས་ཤིང་། གཉན་ནད་འགོ་ཚུགས་ཟིན་པའི་ཕྱིར་རོ་ཞེས་སྨྲས། 47 དེ་ནས་ཨ་རོན་གྱིས་མོ་ཤེ་ཡིས་བསྒོས་པ་བཞིན་དུ། སྤོས་ཕོར་ཁྱེར་ནས་མི་ཚོགས་ཀྱི་དཀྱིལ་དུ་རྒྱུགས་པ་ལ། ལྟོས་དང་། མི་རྣམས་ཀྱི་ཁྲོད་དུ་དངོས་གནས་གཉན་ནད་བྱུང་འགོ་ཚུགས། དེ་ནས་ཁོས་སྤོས་བསྒྲོན་ཞིང་མི་ཚོགས་ཀྱི་དོན་དུ་སྡིག་བཤགས་བྱས་སོ། ། 48 ཁོ་ནི་གཤིན་པོ་དང་གསོན་པོ་གཉིས་ཀྱི་བར་ནས་འགྲེང་པ་ན། གཉན་ནད་མཚམས་ཆད་དོ། ། 49 ཀོ་རཱག་གི་དོན་རྐྱེན་དབང་གིས་ཤི་བ་རྣམས་ལས་གཞན་གཉན་ནད་ལས་ཤི་བའི་མི་ནི་ཆིག་ཁྲི་བཞི་སྟོང་བདུན་བརྒྱའོ། ། 50 དེ་ནས་ཨ་རོན་ཕྱིར་མཇལ་འཕྲད་གུར་མཆོག་གི་སྒོ་ཁ་རུ་མོ་ཤེའི་རྩར་འབྱོར་བ་ན། གཉན་ནད་མཚམས་ཆད་དོ། །

ལེའུ་བཅུ་བདུན་པ།

ཨ་རོན་གྱི་འཁར་བ་ལས་གང་བུ་སྨིན་པ།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་ཁ་བསྒོ་བྱོས་ལ། ཁོ་རྣམས་ལས་འཁར་བ་ལེན་དགོས་ཏེ། ཕ་ཁྱིམ་བཞིན་དུ་ཚོ་པ་རེ་ནས་འཁར་བ་རེ་ལེན་པ་དང་། ཁོ་རྣམས་ཀྱི་འགོ་དཔོན་ཐམས་ཅད་ནས་རང་རང་གི་ཕ་ཁྱིམ་བཞིན་དུ། བསྡོམས་པས་འཁར་བ་བཅུ་གཉིས་བླངས་ནས་སོ་སོའི་སྟེང་དུ་མི་རེ་རེའི་མིང་འགོད་པར་གྱིས། 3 ཡང་ལེ་ཝིའི་འཁར་བའི་སྟེང་ལ་ཨ་རོན་གྱི་མིང་འབྲི་དགོས། ཅི་ལ་ཞེ་ན། ཕ་ཁྱིམ་བཞིན་དུ་ཚོ་དཔོན་རེ་ལ་འཁར་བ་རེ་ཡོད་དགོས་སོ། ། 4 དེ་ནས་ཁྱོད་ཀྱིས་འཁར་བ་དེ་དག་མཇལ་འཕྲད་གུར་མཆོག་ནང་གི་དཔང་མཛད་ཤུར་སྒམ་གྱི་དྲུང་དུ། བདག་ཁྱོད་དང་ཕྲད་པའི་གནས་དེར་འཇོག་དགོས། 5 ངས་འདེམས་སྲིད་པའི་མི་དེའི་འཁར་བ་ལས་མྱུ་གུ་འབུ་བར་འགྱུར། དེ་ནས་ངས་རང་ངོས་ནས་ཡེས་ར་ཨེལ་པ་རྣམས་ཀྱིས་ཁྱོད་ལ་འཁང་ར་བྱེད་པ་མཚམས་འཇོག་ཏུ་འཇུག་ཅེས་གསུངས་སོ། ། 6 དེ་ནས་མོ་ཤེ་ཡིས་ཡེས་ར་ཨེལ་པ་རྣམས་ལ་ཁ་བསྒོ་བཏང་བ་དང་། དེ་དག་གི་འགོ་དཔོན་ཐམས་ཅད་ཀྱིས་འཁར་བ་ཁོ་ལ་སྤྲད་དེ། དེ་དག་གི་ཕ་ཁྱིམ་བཞིན་དུ་འགོ་དཔོན་རེ་ལ་འཁར་བ་གཅིག་རེ་དང་བསྡོམས་པས་འཁར་བ་བཅུ་གཉིས་ཡོད། ཨ་རོན་གྱི་དབྱུག་པའང་དེ་དག་གི་ཁྲོད་དུ་ཡོད་དོ། ། 7 མོ་ཤེ་ཡིས་འཁར་བ་དེ་དག་དཔང་པོའི་གུར་མཆོག་ནང་དཀོན་མཆོག་ཡ་ཝཱེའི་དྲུང་དུ་བཞག་གོ །

8 དེའི་ཕྱི་ཉིན་མོ་ཤེ་དཔང་པོའི་གུར་མཆོག་གི་ནང་དུ་སོང་བ་ན། ཀྱེ་ཧོ། ལེ་ཝི་ཁྱིམ་རྒྱུད་ཀྱི་ཨ་རོན་གྱི་འཁར་བ་ལས་མྱུ་གུ་འབུས་ཤིང་གང་བུ་ཐོན་ནས་མེ་ཏོག་བཞད་པ་དང་སྟར་ཀའི་འབྲས་བུ་ཐོགས་ཡོད་པའོ། ། 9 དེ་ནས་མོ་ཤེ་ཡིས་འཁར་བ་དེ་ཐམས་ཅད་དཀོན་མཆོག་ཡ་ཝཱེའི་དྲུང་ནས་ཕྱི་རོལ་ཏུ་ཁྱེར་འོངས་ནས་ཡེས་ར་ཨེལ་པ་ཐམས་ཅད་ལ་བསྟན་པ་དང་། ཁོ་རྣམས་ཀྱིས་དེ་མཐོང་ནས་མི་རེ་རེས་རང་རང་གི་འཁར་བ་བླངས་སོ། །

10 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཨ་རོན་གྱི་འཁར་བ་དེ་ཕྱིར་དཔང་མཛད་ཤུར་སྒམ་གྱི་དྲུང་དུ་ཞོག་ཅིག དེ་ནི་རྒྱབ་འགལ་བྱེད་མཁན་རྣམས་ལ་རྟགས་ཤིག་ཡིན་ཞིང་། ཡང་ཁོ་རྣམས་འཆི་བར་མི་འགྱུར་བའི་སླད། ཁྱོད་ཀྱིས་དེ་དག་གིས་ང་ལ་འཁང་ར་བྱེད་པ་མཚམས་འཇོག་ཏུ་འཇུག་དགོས་ཞེས་གསུངས་སོ། ། 11 དེ་ནས་མོ་ཤེ་ཡིས་དེ་བཞིན་བྱས་པ་སྟེ། དཀོན་མཆོག་ཡ་ཝཱེས་ཁོ་ལ་ཅི་ལྟར་བཀའ་གནང་བ་ཡིན་ན། ཁོས་ཀྱང་དེ་བཞིན་བསྒྲུབས་སོ། །

12 ཡེས་ར་ཨེལ་པ་རྣམས་ཀྱིས་མོ་ཤེ་ལ། ཀྱེ། ང་ཚོ་འཆི་བར་འགྱུར། ང་ཚོ་མེད་པར་འགྱུར། ང་ཚོ་ཚང་མ་མེད་པར་འགྱུར་རོ། ། 13 དཀོན་མཆོག་ཡ་ཝཱེའི་གུར་མཆོག་གི་ཉེ་སར་ཡོང་མཁན་ཐམས་ཅད་འཆི་བར་ངེས། ངེད་ཅག་ཐམས་ཅད་འཆི་དགོས་སམ་ཞེས་སྨྲས་སོ། །

ལེའུ་བཅོ་བརྒྱད་པ།

མཆོད་དཔོན་དང་ལེ་ཝི་པའི་ལས་འགན།

1 དེ་ནས་དཀོན་མཆོག་ཡ་ཝཱེས་ཨ་རོན་ལ་འདི་སྐད་དུ། ཁྱོད་དང་ཁྱོད་ཀྱི་བུ་རྣམས་དང་ཁྱོད་ཀྱི་ཕ་ཁྱིམ་གྱི་མི་རྣམས་ཀྱིས་ཁྱོད་དང་མཉམ་དུ་གནས་མཆོག་གི་ཉེས་པ་འཁུར་དགོས། ཁྱོད་དང་ཁྱོད་ཀྱི་བུ་རྣམས་ཀྱིས་ཁྱོད་དང་མཉམ་དུ་མཆོད་དཔོན་གྱི་ལས་འགན་དང་འགལ་བའི་ཉེས་པ་འཁུར་བར་བྱའོ། ། 2 ཁྱོད་ཀྱིས་རང་གི་གཉེན་རྒྱུད་ལེ་ཝི་ཚོ་པ་སྟེ་ཁྱོད་ཀྱི་ཕ་མེས་ཀྱི་ཚོ་པ་ཁྱོད་དང་མཉམ་དུ་ཁྲིད་ཡོང་ནས། དེ་རྣམས་ཁྱོད་དང་འབྲེལ་བར་མ་ཟད། ཁྱོད་ལ་ཞབས་ཕྱི་བྱེད་དུ་འཇུག་དགོས། འོན་ཀྱང་ཁྱོད་དང་ཁྱོད་ཀྱི་བུ་རྣམས་དཔང་པོའི་གུར་མཆོག་གི་དྲུང་དུ་འདུག་པར་བྱ། 3 དེ་དག་གིས་ཁྱོད་ལ་ཞབས་ཕྱི་བསྒྲུབ་པ་དང་མཇལ་འཕྲད་གུར་མཆོག་ནང་གི་དོན་ཐམས་ཅད་ལ་འགན་འཁུར་དགོས་ཀྱང་། གནས་མཆོག་གི་ཡོ་བྱད་དང་མཆོད་ཁྲིའི་ཉེ་སར་འགྲོ་མི་འོས། དེ་ནི་ཁོ་རྣམས་དང་ཁྱོད་ཅག་ཀུན་པོ་འཆི་བར་མི་འགྱུར་བའི་ཕྱིར་རོ། ། 4 ཁོ་རྣམས་ཁྱོད་དང་འབྲེལ་ནས་མཇལ་འཕྲད་གུར་མཆོག་བསྲུང་དགོས་པ་དང་། གུར་མཆོག་གི་ཞབས་ཕྱི་ཐམས་ཅད་བསྒྲུབ་དགོས། ཕྱི་མི་རྣམས་ཁྱོད་ཅག་གི་ཉེ་སར་འོང་མི་རུང་། 5 ཡེས་ར་ཨེལ་པ་རྣམས་ལ་ཁོང་ཁྲོ་མི་ཕོག་པའི་ཕྱིར་དུ། ཁྱོད་ཅག་གིས་གནས་མཆོག་དང་མཆོད་ཁྲི་བསྲུང་དགོས། 6 ལྟོས་དང་། བདག་གིས་ཁྱོད་ཀྱི་གཉེན་རྒྱུད་ལེ་ཝི་པ་རྣམས་ཡེས་ར་ཨེལ་པ་རྣམས་ལས་དངོས་སུ་བདམས་ཏེ། མཇལ་འཕྲད་གུར་མཆོག་གི་ཞབས་ཕྱི་བསྒྲུབ་པའི་ཕྱིར། དཀོན་མཆོག་ཡ་ཝཱེ་ལ་ཕུལ་ཞིང་ཁྱོད་ཅག་ལ་ལེགས་སྐྱེས་སུ་བཏང་བའོ། ། 7 ཁྱོད་དང་ཁྱོད་ཀྱི་བུ་རྣམས་ཀྱིས་ཁྱོད་དང་མཉམ་དུ་མཆོད་དཔོན་གྱི་འགན་བསྲུང་དགོས་པ་དང་། མཆོད་ཁྲི་དང་ཡོལ་བའི་ནང་རོལ་གྱི་དོན་ཐམས་ཅད་བསྒྲུབས་ནས་ཞབས་ཕྱི་བྱེད་དགོས། བདག་གིས་མཆོད་དཔོན་གྱི་ལས་འགན་ནི་ཁྱོད་རྣམས་ལ་ཞབས་ཕྱི་བསྒྲུབ་པའི་གནང་སྦྱིན་དུ་སྤྲད་པ་ཡིན་ལ། ཕྱི་མི་ཉེ་བར་འོངས་ན་ངེས་པར་གསོད་དགོས་ཞེས་གསུངས་སོ། །

མཆོད་དཔོན་དང་ལེ་ཝི་པ་རྣམས་ལ་འཐོབ་འོས་པའི་སྐལ།

8 དཀོན་མཆོག་ཡ་ཝཱེས་ཨ་རོན་ལ་འདི་སྐད་དུ། ལྟོས་དང་། བདག་གིས་རང་ལ་དབང་བའི་འདེགས་མཆོད་དེ། ཡེས་ར་ཨེལ་པ་རྣམས་ཀྱིས་དམ་པར་བྱས་པའི་རྫས་ཐམས་ཅད་ནི་ཁྱོད་དང་ཁྱོད་ཀྱི་བུ་རྒྱུད་རྣམས་ལ་དུས་གཏན་དུ་འཐོབ་འོས་པའི་བགོ་སྐལ་དུ་སྤྲད་པ་ཡིན་ནོ། ། 9 ཡེས་ར་ཨེལ་པ་རྣམས་ཀྱིས་བདག་ལ་ཕུལ་བའི་མེ་མ་བརྒྱུད་པའི་མཆོད་པ་ཀུན་ལས་དམ་པ་ཐམས་ཅད་དེ། འབྲུ་རིགས་ཀྱི་མཆོད་པ་དང་སྡིག་བཤགས་མཆོད་པ་དང་། ཉེས་སེལ་མཆོད་པ་བཅས་ནི་ཀུན་ལས་དམ་པའི་རྫས་བྱས་ནས་ཁྱོད་དང་ཁྱོད་ཀྱི་བུ་རྒྱུད་རྣམས་ལ་དབང་བའོ། ། 10 ཁྱོད་ཀྱིས་ཀུན་ལས་དམ་པ་ཡིན་པའི་གནས་སུ་དེ་བཟའ་དགོས་ལ། སྐྱེས་པ་ཐམས་ཅད་ཀྱིས་དེ་བཟའ་རུང་བ་ཡིན། ཁྱོད་ཀྱིས་རྫས་དེ་དམ་པར་བརྩི་དགོས། 11 ཡེས་ར་ཨེལ་པ་རྣམས་ཀྱི་ཕྱག་རྟེན་ལས་འདེགས་མཆོད་དང་གཡོབ་མཆོད་ཐམས་ཅད་ནི་ཁྱོད་ཀྱི་ཡིན་ཏེ། ངས་ཁྱོད་དང་ཁྱོད་ཀྱི་བུ་དང་བུ་མོ་རྣམས་ལ་དུས་གཏན་དུ་འཐོབ་འོས་པའི་བགོ་སྐལ་དུ་སྤྲད་པ་དང་། ཁྱོད་ཀྱི་ཁྱིམ་དུ་གཙང་མ་ཡིན་པ་ཐམས་ཅད་ཀྱིས་དེ་བཟའ་རུང་བ་ཡིན། 12 སྣུམ་ཡག་ཤོས་དང་། རྒུན་ཆང་གསར་པ་ཡག་ཤོས་དང་། འབྲུ་རིགས་བཅས་ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་འབུལ་བའི་སྟོན་ཐོག་རྣམས་ནི་ངས་ཁྱོད་ལ་སྤྲད་པ་ཡིན་ནོ། ། 13 ཁོ་རྣམས་ཀྱིས་ཡུལ་ནས་ཁྱེར་འོངས་ཏེ་དཀོན་མཆོག་ཡ་ཝཱེ་ལ་འབུལ་བའི་སྟོན་ཐོག་ཐམས་ཅད་ཁྱོད་ཅག་གི་ཡིན། ཁྱོད་ཀྱི་ཁྱིམ་དུ་གཙང་མ་ཡིན་པ་ཐམས་ཅད་ཀྱིས་དེ་བཟའ་རུང་བ་ཡིན། 14 ཡེས་ར་ཨེལ་པའི་ཁྲོད་ནས་བསྔོས་པ་ཐམས་ཅད་ཀྱང་ཁྱོད་ཀྱི་ཡིན་པར་འགྱུར། 15 ཤ་ཁྲག་གདོས་བཅས་ཀྱི་སྲོག་ལྡན་སྐྱེས་འགོ་རྣམས་ཏེ། ཁོ་རྣམས་ཀྱིས་དཀོན་མཆོག་ཡ་ཝཱེ་ལ་ཕུལ་བ་ནི་མི་ཕྱུགས་གང་ཡིན་ཡང་ཐམས་ཅད་ཁྱོད་ཀྱི་ཡིན། འོན་ཀྱང་མིའི་རིགས་ཀྱི་སྐྱེས་འགོ་ནི་ཁྱོད་ཀྱིས་ངེས་པར་བླུ་དགོས་ལ། ཕྱུགས་མི་གཙང་བ་རྣམས་ཀྱི་སྐྱེས་འགོ་ཡང་བླུ་དགོས་སོ། ། 16 ཡང་དེ་དག་གི་བླུ་རིན་ནི། ཟླ་བ་གཅིག་བརྒལ་རྗེས་ཁྱོད་ཀྱིས་རང་གིས་ཚོད་རྩིས་བྱས་པའི་རིན་དང་། གནས་མཆོག་གི་སྲང་བཞིན་དུ། དངུལ་སྲང་ལྔ་ཡིས་བླུ་དགོས་ཏེ། སྲང་གཅིག་ནི་གཱེ་ར་ཉི་ཤུ་ཡིན། 17 འོན་ཀྱང་བ་གླང་གི་སྐྱེས་འགོའམ། ལུག་གི་སྐྱེས་འགོའམ། ཡང་ན་ར་ཡི་སྐྱེས་འགོ་རྣམས་ནི་དམ་པ་ཡིན་པས་བླུ་མི་རུང་། ཁྱོད་ཀྱིས་དེ་དག་གི་ཁྲག་ནི་མཆོད་ཁྲིའི་སྟེང་དུ་གཏོར་བ་དང་། ཚིལ་ནི་མེ་རུ་བསྲེགས་ནས་དཀོན་མཆོག་ཡ་ཝཱེ་ལ་དྲི་ཞིམ་གྱི་མེ་མཆོད་དུ་འབུལ་དགོས། 18 དེ་དག་གི་ཤ་ཁྱོད་ཀྱི་ཡིན་ཏེ། གཡོབ་མཆོད་ཡིན་པའི་བྲང་ཁོག་དང་བརླ་གཡས་པ་ཁྱོད་ཀྱི་ཡིན་པ་བཞིན་ནོ། ། 19 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་ཕུལ་བའི་རྫས་དམ་པའི་ཁྲོད་ཀྱི་འདེགས་མཆོད་ཐམས་ཅད། ངས་ཁྱོད་དང་ཁྱོད་ཀྱི་བུ་དང་བུ་མོ་རྣམས་ལ་དུས་གཏན་དུ་འཐོབ་འོས་པའི་བགོ་སྐལ་དུ་སྤྲད་པ་ཡིན། དེ་ནི་དཀོན་མཆོག་ཡ་ཝཱེའི་དྲུང་དུ་ཁྱོད་དང་ཁྱོད་ཀྱི་རིགས་རྒྱུད་རྣམས་ཀྱི་དུས་གཏན་གྱི་ཚྭའི་ཞལ་ཆད་ཅིག་ཡིན་ཞེས་གསུངས་སོ། ། 20 དཀོན་མཆོག་ཡ་ཝཱེས་ཨ་རོན་ལ་འདི་སྐད་དུ། ཁྱོད་ལ་ཡེས་ར་ཨེལ་པ་རྣམས་ཀྱི་ཡུལ་དུ་ས་སྐལ་ཡོད་མི་རུང་ལ། དེ་དག་གི་ཁྲོད་དུ་སྐལ་ཡང་ཡོད་མི་རུང་། ཡེས་ར་ཨེལ་པ་རྣམས་ཀྱི་ཁྲོད་དུ་བདག་ནི་ཁྱོད་ཀྱི་ཐོབ་སྐལ་དང་ཁྱོད་ཀྱི་བགོ་སྐལ་ཡིན་ནོ། །

21 ཡང་ལེ་ཝིའི་བུ་རྒྱུད་རྣམས་ལ་བདག་གིས་ཡེས་ར་ཨེལ་པ་རྣམས་ཀྱི་འབུལ་བའི་བཅུ་ཆ་གཅིག་ཐམས་ཅད་ཁོ་ཚོར་དངོས་སུ་བགོ་སྐལ་གྱི་ཚབ་ཏུ་སྤྲད་པ་སྟེ། དེ་དག་གིས་མཇལ་འཕྲད་གུར་མཆོག་གི་ནང་དུ་ཞབས་ཕྱི་བསྒྲུབས་པའི་ཐོབ་ཆ་ཡིན། 22 དུས་ད་ནས་བཟུང་ཡེས་ར་ཨེལ་པ་རྣམས་མཇལ་འཕྲད་གུར་མཆོག་གི་ཉེ་སར་འོང་མི་རུང་། དེ་ནི་སྡིག་པ་ཁུར་ནས་འཆི་བར་མི་འགྱུར་བའི་ཕྱིར་དུའོ། ། 23 ལེ་ཝི་པ་རྣམས་ཀྱིས་མཇལ་འཕྲད་གུར་མཆོག་གི་ཞབས་ཕྱི་བསྒྲུབས་ནས་རང་གི་ཉེས་པ་འཁུར་དགོས། དེ་ནི་ཁྱོད་རྣམས་མི་རབས་ནས་མི་རབས་བར་གྱི་དུས་གཏན་གྱི་སྒྲིག་ཁྲིམས་ཡིན། ཡེས་ར་ཨེལ་པ་རྣམས་ཀྱི་ཁྲོད་དུ་དེ་དག་ལ་བགོ་སྐལ་ཡོད་མི་རུང་སྟེ། 24 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་ཕུལ་བའི་འདེགས་མཆོད་ཀྱི་བཅུ་ཆ་གཅིག་ནི་བདག་གིས་ལེ་ཝི་པ་རྣམས་ལ་བགོ་སྐལ་དུ་སྤྲད་ཡོད། དེ་བས་བདག་གིས་དེ་དག་ལ་ཡེས་ར་ཨེལ་པ་རྣམས་ཀྱི་ཁྲོད་དུ་བགོ་སྐལ་ཡོད་མི་རུང་སྨྲས་པ་ཡིན་ཞེས་གསུངས་སོ། །

25 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 26 ཁྱོད་ཀྱིས་ལེ་ཝི་པ་རྣམས་ལ་འདི་ལྟར་སྨྲོས་ཤིག ཁྱོད་ཅག་གིས་ཡེས་ར་ཨེལ་པ་རྣམས་ལས་ངས་ཁྱོད་རྣམས་ལ་ནོར་སྐལ་དུ་སྤྲད་པའི་བཅུ་ཆ་གཅིག་ལེན་པའི་ཚེ། ཁྱོད་ཅག་གིས་དེ་ལས་བཅུ་ཆ་གཅིག་བླངས་ནས་དཀོན་མཆོག་ཡ་ཝཱེ་ལ་འདེགས་མཆོད་དུ་འབུལ་དགོས་ལ། 27 དེ་ནི་ཁྱོད་ཅག་གི་འདེགས་མཆོད་ལ་བརྩི་བ་སྟེ། གཡུལ་ཁའི་ནང་གི་འབྲུ་རིགས་དང་རྒུན་འབྲུམ་འཚིར་གཞོང་ནང་གི་ལྟེམས་ལྟེམས་གང་བའི་རྒུན་ཆང་བཞིན་དུ་ཡིན་ནོ། ། 28 དེ་བཞིན་ཁྱོད་ཅག་གིས་ཡེས་ར་ཨེལ་པ་རྣམས་ལས་ཐོབ་པའི་བཅུ་ཆ་གཅིག་དེ་ལས་དཀོན་མཆོག་ཡ་ཝཱེ་ལ་འདེགས་མཆོད་དུ་འབུལ་དགོས་ཤིང་། དཀོན་མཆོག་ཡ་ཝཱེ་ལ་ཕུལ་བའི་འདེགས་མཆོད་དེ་ཁྱོད་ཅག་གིས་མཆོད་དཔོན་ཨ་རོན་ལ་སྤྲོད་དགོས། 29 ཁྱོད་རྣམས་ལ་ཐོབ་པའི་ལེགས་སྐྱེས་ཐམས་ཅད་ལས་ཡག་ཤོས་ནི་དམ་པར་བྱས་ནས་དཀོན་མཆོག་ཡ་ཝཱེ་ལ་འདེགས་མཆོད་དུ་ཕུལ་ཞིག་ཅེས་པའོ། ། 30 དེ་བས་ན། ཁྱོད་ཀྱིས་ལེ་ཝི་པ་རྣམས་ལ་འདི་ལྟར་སྨྲོས་ཤིག གལ་སྲིད་ཁྱོད་རྣམས་ཀྱིས་ཡག་ཤོས་དེ་ཕུལ་བ་ཡིན་ན། དེ་ནི་ཁྱོད་རྣམས་ཀྱི་གཡུལ་ཁའི་ནང་གི་འབྲུ་རིགས་དང་རྒུན་འབྲུམ་འཚིར་གཞོང་ནང་གི་རྒུན་ཆང་དུ་བརྩི་བ་ཡིན། 31 ཁྱོད་ཅག་དང་ཁྱོད་ཅག་གི་ནང་མི་རྣམས་ཀྱིས་གནས་གང་དུ་ཡང་ཟོས་ཆོག ཅི་ལ་ཞེ་ན། དེ་ནི་ཁྱོད་ཅག་གི་གླ་ཆ་དང་ཁྱོད་ཅག་གིས་མཇལ་འཕྲད་གུར་མཆོག་ནས་ཞབས་ཕྱི་བསྒྲུབས་པའི་ཐོབ་ཆ་ཡིན་ནོ། ། 32 ཁྱོད་ཅག་གིས་ཡག་ཤོས་དེ་ག་དུས་འདེགས་མཆོད་དུ་ཕུལ་བ་ཡིན་ན་སྡིག་པ་འཁུར་མི་དགོས། ཁྱོད་ཅག་འཆི་བར་མི་འགྱུར་བའི་ཕྱིར། ཡེས་ར་ཨེལ་པ་རྣམས་ཀྱི་རྫས་དམ་པ་རྣམས་སྦག་མི་རུང་ཞེས་གསུངས་སོ། །

ལེའུ་བཅུ་དགུ་པ།

མི་གཙང་བ་བསལ་བའི་ཁྲིམས་སྲོལ།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་དང་ཨ་རོན་གཉིས་ལ་འདི་སྐད་དུ། 2 ཡ་ཝཱེས་གནང་བའི་བཀའ་ཁྲིམས་ཀྱི་སྒྲིག་སྲོལ་ནི་འདི་ལྟ་སྟེ། ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་བསྒོ་བར་བྱ། བ་དྲུས་མ་དམར་པོ་ལྷད་མེད་སྐྱོན་མེད་གཉའ་ཤིང་འཁུར་མ་མྱོང་བ་ཞིག་ཁྱོད་ཀྱི་རྩར་འཁྲིད་ཡོང་དགོས་ལ། 3 ཁྱོད་ཅག་གིས་བ་གཞོན་དེ་མཆོད་དཔོན་ཨེ་ལི་ཨ་ཟར་ལ་སྤྲོད་དགོས་པ་དང་། ཁོས་བ་གཞོན་སྒར་གྱི་ཕྱི་རོལ་ཏུ་ཁྲིད་ནས་མི་ཞིག་གིས་དེ་ཁོའི་མདུན་དུ་བཤའ་དགོས། 4 དེ་ནས་མཆོད་དཔོན་ཨེ་ལི་ཨ་ཟར་གྱིས་རང་གི་མཛུབ་གུ་ཁྲག་ལ་བསྒྲེས་ནས་མཇལ་འཕྲད་གུར་མཆོག་གི་མདུན་ཕྱོགས་སུ་ལན་བདུན་ལ་གཏོར་དགོས་པ་དང་། 5 དེ་ནས་མི་ཞིག་གིས་བ་དྲུས་མ་དེ་མཆོད་དཔོན་གྱི་མིག་ལམ་དུ་བསྲེག་དགོས། དེའི་པགས་པ་དང་། ཤ་དང་། ཁྲག་དང་། ལྕི་བ་བཅས་ཡོངས་སུ་བསྲེག་དགོས་སོ། ། 6 མཆོད་དཔོན་གྱིས་ཐང་ཤིང་དང་། ཨི་སོབ་རྩྭ་ཤིང་དང་། བལ་སྐུད་མཚལ་དམར་བཅས་བླངས་ནས་བ་དྲུས་མ་དེ་འཚིག་བཞིན་པའི་མེའི་ནང་དུ་གཡུག་དགོས། 7 དེ་ནས་མཆོད་དཔོན་གྱིས་རང་གི་གོས་རྣམས་བཀྲུ་བ་དང་། རང་གི་ལུས་པོ་ཆུ་ལ་བཀྲུས་རྗེས་ད་གཟོད་སྒར་དུ་ཡོང་དགོས། འོན་ཀྱང་དགོང་མོའི་བར་དུ་མཆོད་དཔོན་མི་གཙང་བ་ཡིན་ནོ། ། 8 བ་གཞོན་མེ་ལ་སྲེག་མཁན་མི་དེས་ཀྱང་རང་གི་གོས་རྣམས་བཀྲུ་བ་དང་རང་གི་ལུས་པོ་ཆུ་ནང་དུ་བཀྲུ་དགོས་ལ། ཁོ་ཡང་དགོང་མོའི་བར་དུ་མི་གཙང་བ་ཡིན། 9 གཙང་མ་ཡིན་པའི་མི་ཞིག་གིས་བ་དྲུས་མ་ཡི་ཐལ་བ་བསྡུས་ཏེ། སྒར་ཁའི་ཕྱི་རོལ་གྱི་གནས་གཙང་ས་ཞིག་ཏུ་འཇོག་པ་དང་། ཡེས་ར་ཨེལ་པའི་མི་ཚོགས་ཀྱི་ཕྱིར་དུ་སྦག་བཙོག་སེལ་བྱེད་ཀྱི་ཆུ་བྱས་ནས་འཇོག་དགོས་ཤིང་། དེ་ནི་སྡིག་པ་སེལ་བྱེད་ཡིན་ནོ། ། 10 དེ་ནས་བ་དྲུས་མ་དེའི་ཐལ་བ་བསྡུ་བའི་མི་དེས་རང་གི་གོས་རྣམས་བཀྲུ་བ་དང་། དགོང་མོའི་བར་དུ་མི་གཙང་བ་ཡིན། དེ་ནི་ཡེས་ར་ཨེལ་པ་རྣམས་དང་ཁོ་ཚོའི་ཁྲོད་དུ་གནས་པའི་ཕྱི་མི་རྣམས་ཀྱི་དུས་གཏན་གྱི་སྒྲིག་ཁྲིམས་ཡིན་ནོ། །

11 འདས་པོ་ཞིག་གི་བེམ་པོར་རེག་པའི་མི་སུ་ཡིན་ཡང་། ཉིན་བདུན་གྱི་རིང་ལ་མི་གཙང་བ་ཡིན། 12 མི་དེས་ཉིན་གསུམ་པ་དང་ཉིན་བདུན་པར་སྦག་བཙོག་སེལ་བྱེད་ཀྱི་ཆུ་དེས་རང་ཉིད་གཙང་མར་བཟོ་དགོས་པ་དང་། དེ་ནས་ཁོ་རང་གཙང་མར་འགྱུར། གལ་སྲིད་ཉིན་གསུམ་པ་དང་ཉིན་བདུན་པ་ལ་རང་ཉིད་གཙང་མར་མ་བཟོས་ན། དེ་ནས་ཁོ་གཙང་བར་མི་འགྱུར་རོ། ། 13 སུ་ཞིག་གིས་འདས་པོ་ཞིག་གི་བེམ་པོར་རེག་པ་དང་། རང་ཉིད་གཙང་མར་མི་བཟོ་ན། དེས་དཀོན་མཆོག་ཡ་ཝཱེའི་གུར་མཆོག་སྦགས་པ་ཡིན། མི་དེ་ནི་ཡེས་ར་ཨེལ་པའི་ཁྲོད་ནས་འཕུད་དགོས། ཅི་ལ་ཟེར་ན། སྦག་བཙོག་སེལ་བྱེད་ཀྱི་ཆུ་དེ་རང་སྟེང་ལ་མ་གཏོར་བས་མི་གཙང་བ་ཡིན་ཏེ། དེའི་མི་གཙང་བ་ནི་སྔར་བཞིན་ཁོའི་སྟེང་དུ་གནས་ཡོད་པའོ། །

14 གལ་སྲིད་མི་ཞིག་གུར་གྱི་ནང་དུ་ཤི་ཚེ། དེའི་བཀའ་ཁྲིམས་ནི་འདི་ལྟ་སྟེ། གུར་གྱི་ནང་དུ་ཡོང་མཁན་དང་དེའི་ནང་དུ་ཡོད་པ་ཐམས་ཅད་ཉིན་བདུན་གྱི་རིང་ལ་མི་གཙང་བ་ཡིན། 15 ཁ་ཕྱེས་པའི་སྣོད་ཆས་ཏེ་ཁ་གཅོད་བརྒྱབ་མེད་པའི་སྣོད་ཆས་ཚང་མ་མི་གཙང་བ་ཡིན། 16 སུ་ཞིག་གིས་ཞིང་ཁར་རལ་གྲིས་བསད་པའི་མིའམ། རང་བཞིན་གྱིས་ཤི་བའི་བེམ་པོའམ། ཡང་ན་མིའི་རུས་པའམ། ཡང་ན་དུར་ས་བཅས་ལ་རེག་པ་ཡིན་ན་ཉིན་བདུན་གྱི་རིང་ལ་མི་གཙང་བ་ཡིན་ནོ། ། 17 གཙང་མ་མིན་པ་དེའི་ཕྱིར་དུ། མེ་རུ་འཚིག་པའི་སྡིག་པ་སེལ་བྱེད་ཀྱི་ཐལ་བ་བླངས་ནས་སྣོད་ཅིག་གི་ནང་དུ་འཇོག་པ་དང་། དེ་ལ་ཆུ་གསར་པ་བླུགས་ནས། 18 དེ་ནས་གཙང་མ་ཡིན་པའི་མི་ཞིག་གིས་ཨི་སོབ་རྩྭ་ཤིང་བླངས་ནས་ཆུ་ནང་དུ་བསྒྲེས་ཏེ། གུར་གྱི་སྟེང་དང་སྣོད་ཆས་ཐམས་ཅད་ཀྱི་སྟེང་དུ་གཏོར་བ་དང་། ཡང་དེར་ཡོད་པའི་མི་རྣམས་ཀྱི་སྟེང་དང་། རུས་པའམ་རལ་གྲིས་བསད་པའམ། རང་བཞིན་གྱིས་ཤི་བའམ། དུར་ས་བཅས་ལ་རེག་པའི་མི་ཡི་སྟེང་དུ་གཏོར་དགོས་སོ། ། 19 ཉིན་གསུམ་པ་དང་ཉིན་བདུན་པར་གཙང་མ་ཡིན་པའི་མི་དེས་གཙང་མ་མིན་པའི་མི་ཡི་སྟེང་དུ་ཆུ་གཏོར་དགོས། དེ་བཞིན་ཉིན་བདུན་པ་ལ་མི་དེ་གཙང་མར་བཟོ་བ་དང་། ཁོས་རང་གི་གོས་རྣམས་བཀྲུ་ཞིང་ལུས་པོ་ཆུ་ནང་བཀྲུ་དགོས་ལ། དགོང་མོའི་དུས་སུ་ཁོ་གཙང་མ་ཡིན་ནོ། །

20 འོན་ཀྱང་གཙང་མ་མིན་པའི་མི་དེས་རང་ཉིད་གཙང་མར་མི་བཟོ་ན། མི་དེ་ནི་མི་ཚོགས་ཀྱི་ཁྲོད་ནས་འཕུད་དགོས། ཅི་ལ་ཞེ་ན། ཁོས་དཀོན་མཆོག་ཡ་ཝཱེའི་གནས་མཆོག་སྦགས་པ་དང་། སྦག་བཙོག་སེལ་བྱེད་ཀྱི་ཆུ་ཁོའི་སྟེང་དུ་མ་གཏོར་བས་ཁོ་ནི་མི་གཙང་ངོ་། ། 21 དེ་ནི་ཁྱོད་ཅག་གི་དུས་གཏན་གྱི་སྒྲིག་ཁྲིམས་ཡིན། སྦག་བཙོག་སེལ་བྱེད་ཀྱི་ཆུ་གཏོར་བའི་མི་དེས་རང་གི་གོས་རྣམས་བཀྲུ་དགོས་པ་དང་། སྦག་བཙོག་སེལ་བྱེད་ཀྱི་ཆུ་ལ་རེག་པའི་མི་ནི་དགོང་མོའི་བར་དུ་མི་གཙང་བ་ཡིན། 22 གཙང་མ་མིན་པའི་མི་ཡིས་གང་ཞིག་ལ་རེག་པ་ཐམས་ཅད་མི་གཙང་བ་ཡིན་ལ། ཡང་དེ་ལ་རེག་པའི་མི་སུ་ཡིན་ཡང་དགོང་མོའི་བར་དུ་མི་གཙང་བ་ཡིན་ནོ། །

ལེའུ་ཉི་ཤུ་པ།

བྲག་ནས་ཆུ་ཐོན་པ།

1 ཟླ་བ་དང་པོར་ཡེས་ར་ཨེལ་པའི་མི་ཚོགས་ཡོངས་རྫོགས་ཟིན་ཞེས་པའི་དབེན་སྟོང་དུ་ཕྱིན་ནས་ཀཱ་དེའེ་ཤཱ་རུ་བསྡད། མིར་ཡམ་དེ་རུ་ཚེ་ལས་འདས་ཤིང་ཡུལ་དེ་རུ་དུར་ལ་སྦས་སོ། །

2 དེ་རུ་མི་ཚོགས་ལ་འཐུང་ཆུ་མེད་པས། ཁོ་རྣམས་འདུས་ཏེ་མོ་ཤེ་དང་ཨ་རོན་གཉིས་ལ་རྒོལ་བ་དང་། 3 མི་ཚོགས་ཀྱིས་མོ་ཤེ་ལ་རྩོད་པ་བྱས་ནས་འདི་ལྟར། ང་ཚོའི་སྤུན་ཟླ་རྣམས་དཀོན་མཆོག་ཡ་ཝཱེའི་དྲུང་དུ་ཤི་བའི་ཚེ་ངེད་ཅག་ཀྱང་ཤི་ན་ལེགས་སོ། ། 4 ཁྱོད་ཅག་གིས་དཀོན་མཆོག་ཡ་ཝཱེའི་མི་ཚོགས་དབེན་སྟོང་འདི་རུ་ཁྲིད་འོངས་དོན་ཅི། ངེད་རྣམས་དང་ངེད་ཅག་གི་ཕྱུགས་རྣམས་འདི་རུ་འཆི་བའི་ཕྱིར་ཡིན་ནམ། 5 ཁྱོད་ཅག་གིས་ཅིའི་ཕྱིར་ངེད་རྣམས་ཨེ་ཅིབ་ཡུལ་ནས་ཡར་ས་ཆ་ངན་པ་འདིར་ཁྲིད་ཡོང་བ་ཡིན་ནམ། འདི་རུ་འབྲུ་རིགས་དང་སེ་ཡབ་ཤིང་། རྒུན་ཤིང་། སེ་འབྲུ་སྡོང་པོ་བཅས་མེད་ལ། འཐུང་ཆུ་ཡང་མེད་དོ་ཞེས་སྨྲས། 6 དེ་ནས་མོ་ཤེ་དང་ཨ་རོན་གཉིས་མི་ཚོགས་དང་བྲལ་ནས་མཇལ་འཕྲད་གུར་མཆོག་གི་སྒོ་ཁར་སོང་སྟེ་ཕྱག་བཙལ་བ་ན། དཀོན་མཆོག་ཡ་ཝཱེའི་གཟི་འོད་ཁོ་ཚོ་ལ་སྣང་བར་གྱུར་ཏོ། །

7 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 8 ཁྱོད་ཀྱིས་འཁར་བ་ཁྱེར་ནས་ཁྱོད་ཀྱི་ཕུ་བོ་ཨ་རོན་དང་མཉམ་དུ་མི་ཚོགས་བསྡུ་བར་གྱིས། དེ་དག་གི་མིག་ལམ་དུ་བྲག་རྡོ་ལ་ཆུ་བཞུར་བར་སྒོས་ཤིག དེ་ནས་ཁྱོད་ཀྱིས་བྲག་རྡོ་ནས་ཆུ་བཏོན་ཏེ་མི་ཚོགས་དང་དེའི་ཕྱུགས་རྣམས་ལ་ཆུ་ལྡུད་པར་འགྱུར་རོ་ཞེས་གསུངས་སོ། ། 9 དེ་ནས་མོ་ཤེ་ཡིས་དཀོན་མཆོག་ཡ་ཝཱེའི་བཀའ་བཞིན་དུ། ཁོང་གི་དྲུང་ནས་འཁར་བ་ཁྱེར་ཏེ་སོང་ངོ་། །

མོ་ཤེ་ཡིས་བྲག་ལ་བརྡུངས་པ།

10 དེ་ནས་མོ་ཤེ་དང་ཨ་རོན་གཉིས་ཀྱིས་མི་ཚོགས་བྲག་གི་མདུན་དུ་བསྡུས་ནས་ཁོ་རྣམས་ལ་འདི་ལྟར། ངོ་ལོག་པ་ཁྱོད་ཅག་གིས་ཉོན་ཅིག ངེད་གཉིས་ཀྱིས་བྲག་འདི་ནས་ཁྱོད་རྣམས་ལ་ཆུ་འདོན་པར་བྱའམ་ཞེས་སྨྲས་ཤིང་། 11 མོ་ཤེ་ཡིས་ལག་པ་ཡར་བཏེགས་ཏེ། འཁར་བས་བྲག་ལ་ལན་གཉིས་བརྡུངས་པ་ན་ཆུ་མང་པོ་ཐོན། དེ་ནས་མི་ཚོགས་དང་དེའི་ཕྱུགས་རྣམས་ཀྱིས་ཆུ་འཐུངས་སོ། །

12 དེ་ནས་དཀོན་མཆོག་ཡ་ཝཱེ་ཡིས་མོ་ཤེ་དང་ཨ་རོན་གཉིས་ལ་འདི་སྐད་དུ། ཁྱོད་གཉིས་ཀྱིས་བདག་ལ་དད་པ་མ་བྱས་པ་དང་། ཡེས་ར་ཨེལ་པ་རྣམས་ཀྱི་མདུན་དུ་ང་དམ་པར་མ་བཀུར་བའི་རྐྱེན་གྱིས། ཁྱོད་གཉིས་ཀྱིས་མི་ཚོགས་འདི་བདག་གིས་གནང་བར་བྱ་བའི་ཡུལ་དུ་འཁྲིད་པར་མི་འགྱུར་རོ་ཞེས་གསུངས་སོ། ། 13 དེ་ནི་མེ་རི་བཱ་ཡུལ་གྱི་ཆུ་རྣམས་ཡིན། ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་རྩོད་པ་བྱས་ཤིང་། ཁོང་གིས་དེ་དག་གི་ཁྲོད་དུ་རང་ཉིད་དམ་པ་ཡིན་པ་བསྟན་པའི་ཕྱིར་རོ། །

ཨེ་དོམ་ནས་ལམ་མ་ཕྱེས་པ།

14 མོ་ཤེ་ཡིས་ཀཱ་དེའེ་ཤཱ་ནས་ཨེ་དོམ་གྱི་རྒྱལ་པོ་ལ་བང་ཆེན་རྣམས་བཏང་སྟེ་ན་རེ། ཁྱེད་ཀྱི་སྤུན་ཟླ་ཡེས་ར་ཨེལ་གྱིས་ཁྱེད་ལ་འདི་ལྟར། ངེད་ཅག་ལ་བྱུང་བའི་དཀའ་སྡུག་ཐམས་ཅད་ཁྱེད་ཀྱིས་ཤེས་ཡོད། 15 ངེད་ཅག་གི་མེས་པོ་རྣམས་མར་ཨེ་ཅིབ་ཡུལ་དུ་སོང་བ་དང་། ངེད་རྣམས་ཨེ་ཅིབ་ཡུལ་ནས་ཡུན་རིང་པོར་བསྡད་ཅིང་། ཨེ་ཅིབ་པ་རྣམས་ཀྱིས་ངེད་ཅག་དང་ངེད་ཅག་གི་མེས་པོ་རྣམས་ལ་དཀའ་ངལ་མང་པོ་སྤྲད། 16 ངེད་ཅག་གིས་དཀོན་མཆོག་ཡ་ཝཱེ་ལ་འོ་དོད་བོས་པ་དང་། ཁོང་གིས་ངེད་རྣམས་ཀྱི་སྐད་གསན་ནས་ཕོ་ཉ་མངགས་ཏེ་ངེད་ཅག་ཨེ་ཅིབ་ཡུལ་ནས་ཁྲིད་ཐོན་པ་ཡིན། ལྟོས་དང་། ད་ལྟ་ངེད་ཅག་ཁྱེད་ཀྱི་མཐའ་མཚམས་སུ་ཡོད་པའི་གྲོང་ཁྱེར་ཀཱ་དེའེ་ཤཱ་རུ་ཡོད། 17 ཁྱེད་ཀྱིས་ངེད་རྣམས་ཁྱེད་ཀྱི་ཡུལ་བརྒྱུད་ནས་འགྲོ་རུ་འཇུག་པར་མཛོད། ངེད་ཅག་ཞིང་ཁ་དང་རྒུན་འབྲུམ་ར་བ་བརྒྱུད་ནས་མི་འགྲོ་ལ། ཁྲོན་པ་རྣམས་ཀྱི་ཆུ་ཡང་མི་འཐུང་། ངེད་རྣམས་རྒྱལ་པོའི་ལམ་ཆེན་ནས་འགྲོ་ཞིང་། ཁྱེད་ཀྱི་ས་མཚམས་ནས་བརྒལ་བའི་བར་དུ་ལམ་གྱི་གཡས་གཡོན་གང་དུའང་གཟུར་བར་མི་བྱ་ཞེས་ཟེར་རོ་ཞེས་སྨྲས་པ་ལ། 18 ཨེ་དོམ་གྱིས་བང་ཆེན་ལ་འདི་ལྟར། ཁྱོད་རྣམས་ངའི་ཡུལ་བརྒྱུད་ནས་འགྲོ་མི་ཆོག གལ་སྲིད་སོང་ན། ངས་རལ་གྲི་ཁྱེར་ནས་ཁྱོད་རྣམས་ལ་འཐབ་པར་སླེབ་ཡོང་ཞེས་སྨྲས། 19 དེ་ནས་ཡེས་ར་ཨེལ་པ་རྣམས་ཀྱིས་ཁོ་ལ། ངེད་ཅག་ལམ་ཆེན་ནས་ཡར་འགྲོ་བ་དང་། ངེད་ཅག་དང་ངེད་ཅག་གི་ཕྱུགས་རྣམས་ཀྱིས་ཁྱེད་ཀྱི་ཆུ་འཐུང་ན་དེ་ལ་རིན་སྤྲོད་ངེས་ཤིང་། ངེད་རྣམས་རྐང་ཐང་ལ་ཡུལ་འདི་བརྒྱུད་ནས་འགྲོ་ཆོག་པར་ཞུ། གཞན་ཅི་ཡང་མི་དགོས་ཞེས་ཞུས་ཀྱང་། 20 ཨེ་དོམ་གྱི་རྒྱལ་པོ་ན་རེ། ཁྱོད་རྣམས་ཡུལ་འདི་བརྒྱུད་ནས་འགྲོ་མི་ཆོག་ཅེས་སྨྲས་ཏེ། མི་མང་པོ་ཁྲིད་ནས་བཙན་ཤུགས་དང་བཅས་ཡེས་ར་ཨེལ་པ་རྣམས་ལ་རྒོལ་བར་ཐོན་ནོ། ། 21 དེ་ལྟར་ཨེ་དོམ་གྱིས་ཡེས་ར་ཨེལ་པ་རྣམས་རང་གི་མངའ་ཁོངས་བརྒལ་ནས་འགྲོ་བར་མ་བཅུག་པས། ཡེས་ར་ཨེལ་པ་རྣམས་ཁོ་དང་བྲལ་ནས་སོང་ངོ་། །

ཨ་རོན་ཚེ་ལས་འདས་པ།

22 ཡེས་ར་ཨེལ་པའི་མི་ཚོགས་ཡོངས་ཀཱ་དེའེ་ཤཱ་ནས་ལམ་དུ་ཆས་ཏེ་ཧོར་ཞེས་པའི་རི་བོར་སླེབས་པ་དང་། 23 དཀོན་མཆོག་ཡ་ཝཱེས་ཨེ་དོམ་ཡུལ་གྱི་ས་མཚམས་སུ་ཡོད་པའི་རི་བོ་ཧོར་ཞེས་པར་མོ་ཤེ་དང་ཨ་རོན་གཉིས་ལ་འདི་སྐད་དུ། 24 ཨ་རོན་ནི་རང་གི་མེས་པོ་རྣམས་ཀྱི་དྲུང་དུ་འཛོམ་པར་ངེས།* ཁོ་ནི་བདག་གིས་ཡེས་ར་ཨེལ་པ་རྣམས་ལ་སྦྱིན་པའི་ཡུལ་དུ་འཛུལ་བར་མི་འགྱུར། གང་ལ་ཞེ་ན། ཁྱོད་གཉིས་མེ་རི་བཱའི་ཆུ་ཡི་ཐད་ནས་ངའི་བཀའ་དང་འགལ་བའོ། ། 25 མོ་ཤེ་ཁྱོད་ཀྱིས་ཨ་རོན་དང་ཁོའི་བུ་ཨེ་ལི་ཨ་ཟར་གཉིས་ཁྲིད་ནས་རི་བོ་ཧོར་དུ་ཡར་སོང་ཞིག 26 ཨ་རོན་གྱི་འཕགས་གོས་རྣམས་ཕུད་ནས་ཁོའི་བུ་ཨེ་ལི་ཨ་ཟར་ལ་སྐོན་ཅིག ཨ་རོན་ནི་རང་གི་མེས་པོ་རྣམས་ཀྱི་དྲུང་དུ་འཛོམས་ནས་གནས་དེར་འཆི་བར་འགྱུར་ཞེས་གསུངས་པ་ལ། 27 མོ་ཤེ་ཡིས་དཀོན་མཆོག་ཡ་ཝཱེའི་བཀའ་བཞིན་དུ་བསྒྲུབས་ཏེ། མི་ཚོགས་ཡོངས་ཀྱི་མཐོང་ངོར་རི་བོ་ཧོར་དུ་ཡར་སོང་ངོ་། ། 28 དེ་ནས་མོ་ཤེ་ཡིས་ཨ་རོན་གྱི་འཕགས་གོས་རྣམས་ཕུད་ནས་ཁོའི་བུ་ཨེ་ལི་ཨ་ཟར་ལ་བསྐོན་པ་དང་། ཨ་རོན་རི་རྩེ་དེར་ཚེ་ལས་འདས་རྗེས་མོ་ཤེ་དང་ཨེ་ལི་ཨ་ཟར་གཉིས་རི་ནས་མར་བབས་སོ། ། 29 དེ་ནས་མི་ཚོགས་ཡོངས་ཀྱིས་ཨ་རོན་ཚེ་ལས་འདས་པ་མཐོང་རྗེས། ཡེས་ར་ཨེལ་གྱི་ཁྱིམ་རྒྱུད་ཐམས་ཅད་ཨ་རོན་གྱི་དོན་དུ་ཉིན་སུམ་ཅུའི་རིང་ལ་བཤུམས་པའོ། །

ལེའུ་ཉེར་གཅིག་པ།

ཨ་རད་མེད་པར་བཏང་བ།

1 དེ་ཡང་ནེ་གུབ་ཡུལ་དུ་གནས་པའི་ཨ་རད་ཀྱི་རྒྱལ་པོ་ཀ་ན་ཨན་པ་དེས། ཡེས་ར་ཨེལ་པ་རྣམས་ཨ་ཐཱ་རིམ་གྱི་ལམ་ནས་ཡོང་བ་ཐོས་ཏེ། ཡེས་ར་ཨེལ་པ་རྣམས་ལ་འཐབ་ཅིང་མི་འགའ་ཤས་བཟུང་ནས་ཁྲིད། 2 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་དམ་བཅས་ཏེ་ན་རེ། གལ་སྲིད་ཁྱེད་ཀྱིས་མི་འདི་རྣམས་ངེད་ཅག་གི་ལག་ཏུ་སྤྲོད་པར་མཛད་ན། ངེད་རྣམས་ཀྱིས་དེ་དག་གི་གྲོང་ཁྱེར་རྣམས་མེད་པར་བྱེད་ངེས་ཡིན་ཞེས་ཞུས། 3 དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་ཞུ་བ་གསན་ནས། ཀ་ན་ཨན་པ་རྣམས་དེ་དག་གི་ལག་ཏུ་གཏད་ཅིང་། དེ་དག་གིས་ཀ་ན་ཨན་པ་རྣམས་དང་དེ་ཚོའི་གྲོང་ཁྱེར་རྣམས་རྩ་ནས་བཤིགས་པས། གནས་དེའི་མིང་ལ་ཧོར་མཱ་ཞེས་བཏགས་སོ། །

ལི་ཡི་སྦྲུལ།

4 ཡེས་ར་ཨེལ་པ་རྣམས་རི་བོ་ཧོར་ནས་རྒྱ་མཚོ་དམར་པོར་འགྲོ་བའི་ལམ་བརྒྱུད་དེ། ཨེ་དོམ་གྱི་ཡུལ་བསྐོར་ནས་སོང་བ་ལ། ལམ་དེའི་རྐྱེན་གྱིས་མི་རྣམས་སེམས་འཚབས་ཏེ། 5 དཀོན་མཆོག་དང་མོ་ཤེ་གཉིས་ལ་རྒོལ་ཞིང་ན་རེ། ཁྱེད་གཉིས་ཀྱིས་ངེད་རྣམས་ཅིའི་ཕྱིར་ཨེ་ཅིབ་ཡུལ་ནས་ཁྲིད་ཡོང་སྟེ་དབེན་སྟོང་དུ་འཆི་བར་བྱའམ། འདི་རུ་བག་ལེབ་མེད་ལ་ཆུ་ཡང་མེད། ཁ་ཟས་སྐྱོ་བོ་འདི་ལ་ངེད་རྣམས་སྐྱུག་མེར་ལངས་ཞེས་སྨྲས་སོ། ། 6 དེ་ནས་དཀོན་མཆོག་ཡ་ཝཱེས་དུག་སྦྲུལ་རྣམས་མི་ཚོགས་ཁྲོད་དུ་བཏང་ཞིང་། སྦྲུལ་གྱིས་ཁོ་རྣམས་ལ་རྨུགས་པས་ཡེས་ར་ཨེལ་པ་མང་པོ་ཤི་བར་གྱུར། 7 དེ་ནས་མི་རྣམས་ཡོང་ནས་མོ་ཤེ་ལ། ངེད་ཅག་གིས་དཀོན་མཆོག་ཡ་ཝཱེ་དང་ཁྱེད་ལ་གཏམ་ངན་གྱིས་རྒོལ་བས་སྡིག་པ་བསགས། དཀོན་མཆོག་ཡ་ཝཱེས་སྦྲུལ་དེ་དག་ངེད་ཅག་དང་འབྲལ་བར་མཛད་པའི་ཕྱིར་ཁྱེད་ཀྱིས་སྨོན་ལམ་འདེབས་རོགས་ཞེས་ཞུས་པ་ན། མོ་ཤེ་ཡིས་མི་རྣམས་ཀྱི་དོན་དུ་སྨོན་ལམ་བཏབ་བོ། ། 8 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་དུག་སྦྲུལ་ཞིག་བཟོས་ལ་ཀ་བའི་རྩེ་མོར་སྐྱོན་དང་། སྦྲུལ་གྱིས་རྨུགས་པའི་མི་ཀུན་གྱིས་སྦྲུལ་དེར་བལྟས་མ་ཐག་གསོན་པར་འགྱུར་ཞེས་གསུངས་པས། 9 མོ་ཤེ་ཡིས་ལི་ཡི་སྦྲུལ་ཞིག་བཟོས་ནས་ཀ་བའི་རྩེ་མོར་བསྐྱོན། དེ་ནས་སྦྲུལ་གྱིས་རྨུགས་པའི་མི་སུ་ཡིན་ཡང་ལི་ཡི་སྦྲུལ་དེར་བལྟས་པ་ཙམ་གྱིས་གསོན་པར་གྱུར་ཏོ། །

མོ་ཨབ་ཏུ་བགྲོད་པའི་ལམ་ཐག

10 ཡང་ཡེས་ར་ཨེལ་པ་རྣམས་ལམ་དུ་ཆས་པ་དང་། ཨོ་བོད་བྱ་བའི་ཡུལ་ནས་སྒར་བཏབ། 11 ཡང་ཨོ་བོད་ནས་ལམ་དུ་ཞུགས་པ་དང་། མོ་ཨབ་ཕ་རོལ་གྱི་དབེན་སྟོང་དུ་ཡོད་ལ་ཤར་ཕྱོགས་སུ་འཁོར་བའི་ཨི་ཡེ་ཨ་བཱ་རིམ་ཡུལ་དུ་སྒར་བཏབ་བོ། ། 12 ཡང་ཁོ་རྣམས་དེ་ནས་ལམ་དུ་ཆས་ཏེ་ཟེ་རེད་ལུང་པར་སྒར་བཏབ་པ་དང་། 13 ཡང་དེ་ནས་ལམ་དུ་ཆས་ཏེ་ཨར་ནོན་ཆུ་བོའི་ཕ་རོལ་ཏུ་སྒར་བཏབ། ཨར་ནོན་ཆུ་བོ་ནི་དབེན་སྟོང་དུ་ཡོད་ཅིང་ཨེ་མོར་པ་རྣམས་ཀྱི་ས་མཚམས་ནས་བཞུར་འོངས་པ་ཡིན། མ་གཞི་ཨར་ནོན་ཆུ་བོ་ནི་མོ་ཨབ་ཀྱི་མཐའ་མཚམས་ཡིན་ལ། མོ་ཨེབ་དང་ཨེ་མོར་པའི་བར་མཚམས་སུ་ཡོད་པའོ། ། 14 དེར་བརྟེན་དཀོན་མཆོག་ཡ་ཝཱེའི་དམག་འཁྲུག་གི་ལོ་རྒྱུས་དཔེ་ཆ་རུ།

སུབ་ཕཱའི་ཝཱ་ཧེབ་ཨར་ནོན་གྲོག་ཤུར་རྣམས། །

15 གྲོག་མོའི་ཐུར་གསེག་ཨར་ལ་ཐུག་པ་དང་། །

མོ་ཨབ་ས་མཚམས་དང་ནི་ཉེ་བ་འོ། །ཞེས་བཀོད་པའོ། །

16 ཡང་དེ་ནས་ཡེས་ར་ཨེལ་པ་རྣམས་པེར་ཞེས་པའི་ཁྲོན་པ་རུ་སླེབས་ཤིང་། སྔར་དཀོན་མཆོག་ཡ་ཝཱེས་མོ་ཤེ་ལ་མི་ཚོགས་གནས་དེར་སྡུས་ཤིག་དང་། བདག་གིས་དེ་དག་ལ་ཆུ་སྦྱིན་པར་བྱ་ཞེས་གསུངས་པ་ནི་ཁྲོན་པ་དེའི་སྐོར་ཡིན་ནོ། །

17 དེའི་དུས་སུ་ཡེས་ར་ཨེལ་པས་མགུར་འདི་བླངས་པ་སྟེ།

ཀྱེ་ཀྱེ་ཁྲོན་པ་ཆུ་འཕྱུར་ཤོག །

ཁྱོད་ཅག་དེ་ལ་གླུ་ལོངས་ཤིག །

18 ཁྲོན་པ་འདི་ནི་འགོ་དཔོན་རྣམས་ཀྱིས་བརྐོས། །

དེ་ནི་དམངས་ཁྲོད་སྐུ་དྲག་རྣམས་ཀྱིས་ནི། །

ཕྱག་འཁར་དང་ནི་འཁར་བས་བསྔོགས་པ་ཡིན། ། ཞེས་པའོ། །

དེ་ནས་ཡེས་ར་ཨེལ་པ་རྣམས་དབེན་སྟོང་ནས་མད་ཐ་ནཱ་རུ་སླེབས་པ་དང་། 19 མད་ཐ་ནཱ་ནས་ནཱ་ཧ་ལི་ཨེལ་དང་། ནཱ་ཧ་ལི་ཨེལ་ནས་པཱ་མོད་དང་། 20 པཱ་མོད་ནས་མོ་ཨབ་ཡུལ་གྱི་ལུང་པ་དང་། ཡང་དབེན་སྟོང་ལ་ཁ་ཐུར་ལྟའི་རི་བོ་ཕིས་གའི་རྩེ་མོར་སླེབས་སོ། །

ཨེ་མོར་པའི་རྒྱལ་པོ་དང་པཱ་ཤན་གྱི་རྒྱལ་པོ་གཉིས་ཀ་ཕམ་པར་བརྒྱབ་པ།

21 ཡེས་ར་ཨེལ་པས་ཨེ་མོར་པའི་རྒྱལ་པོ་སི་ཧོན་ལ་བང་ཆེན་བཏང་སྟེ་ན་རེ། 22 ཁྱེད་ཀྱིས་ངེད་རྣམས་ཁྱེད་ཀྱི་ཡུལ་བརྒྱུད་དེ་འགྲོ་རུ་འཇུག་པར་མཛོད། ངེད་ཅག་ཞིང་ཁ་དང་རྒུན་འབྲུམ་ར་བར་མི་འགྲོ་ལ། ཁྲོན་པ་དག་གི་ཆུ་ཡང་མི་འཐུང་། ཁྱེད་ཀྱི་ས་མཚམས་ནས་བརྒལ་བའི་བར་དུ་ངེད་རྣམས་རྒྱལ་པོའི་ལམ་ཆེན་ནས་འགྲོ་བར་བྱའོ་ཞེས་སྨྲས་ནའང་། 23 སི་ཧོན་གྱིས་ཡེས་ར་ཨེལ་པ་རྣམས་རང་གི་ས་མཚམས་བརྒལ་ནས་འགྲོ་རུ་འཇུག་པ་ཕར་ཞོག ཁོས་རང་གི་མི་ཐམས་ཅད་བསྡུས་ཏེ་ཡེས་ར་ཨེལ་པ་རྣམས་ལ་འཐབ་ཕྱིར་དབེན་སྟོང་དུ་ཕྱིན་པ་དང་། ཡ་ཧ་ཙཱ་བྱ་བར་སླེབས་ནས་ཡེས་ར་ཨེལ་པ་རྣམས་ལ་དམག་བརྒྱབ་པའོ། ། 24 དེ་ནས་ཡེས་ར་ཨེལ་པས་ཁོ་རལ་གྲིས་བསད་ཅིང་། ཨར་ནོན་ནས་ཡཱབ་པོག་དང་། དེ་ནས་ཨམ་མོན་པ་རྣམས་ཀྱི་བར་དུ་ཁོའི་ས་ཆ་རྣམས་བདག་ཏུ་བཟུང་། ཨམ་མོན་པའི་ས་མཚམས་ནི་བརྟན་འཇགས་ཡིན་པའི་ཕྱིར་རོ། ། 25 ཡེས་ར་ཨེལ་པས་གྲོང་ཁྱེར་དེ་ཐམས་ཅད་ཕྲོགས་ཤིང་། ཨེ་མོར་པའི་གྲོང་ཁྱེར་སོ་སོ་སྟེ་ཧེ་སི་པོན་བྱ་བ་དང་དེར་གཏོགས་པའི་གྲོང་སྡེ་ཐམས་ཅད་ནས་གཞིས་ཕབ་བོ། ། 26 ཧེ་སི་པོན་ནི་ཨེ་མོར་པ་རྣམས་ཀྱི་རྒྱལ་པོ་སི་ཧོན་གྱི་རྒྱལ་ས་ཡིན་པ་དང་། ཁོས་སྔར་མོ་ཨབ་ཀྱི་རྒྱལ་པོ་སྔོན་མར་དམག་བརྒྱབ་ཅིང་དེའི་ལག་ནས་ཨར་ནོན་ཆུ་བོའི་བར་དུ་ས་ཆ་ཐམས་ཅད་ཕྲོགས་པའོ། ། 27 དེའི་ཕྱིར་གཏམ་དཔེ་འཆད་མཁན་རྣམས་ཀྱིས་འདི་ལྟར།

ཁྱོད་རྣམས་ཧེ་སི་པོན་ལ་ཕེབས། །

སི་ཧོན་རྒྱལ་པོའི་མཁར་སྐྲུན་ཅིག །

མཁར་དེ་བརྟན་པོར་བཟོ་བར་གྱིས། །

28 དེ་ནི་གང་གི་རྐྱེན་གྱིས་ཡིན་ཞེ་ན། །

ཧེ་སི་པོན་ནས་མེ་ཞིག་བྱུང་བ་དང་། །

སི་ཧོན་རྒྱལ་པོའི་མཁར་ནས་མེ་ལྕེ་འཕྱུར། །

མོ་ཨབ་ཡུལ་གྱི་ཨཱར་དང་ཨར་ནོན་གྱི། །

རི་རྒྱུད་གཙོ་བོ་རྣམས་ཀྱང་རྩ་མེད་བཏང་། །

29 ཀྱེ་ཀྱེ་མོ་ཨབ་ཁྱོད་ལ་ཆག་སྒོ་བྱུང་། །

ཀེ་མོ་སི་ཡི་མི་རྣམས་མེད་པར་གྱུར། །

ལྷ་དེས་རང་གི་བུ་རྣམས་འབྲོ་རུ་བཅུག །

རང་གི་བུ་མོ་རྣམས་ནི་བཙོན་པར་བཏང་། །

ཨེ་མོར་རྒྱལ་པོ་སི་ཧོན་ལག་ཏུ་བརྫངས། །

30 ང་ཚོས་མདའ་ཡིས་དེ་རྣམས་བརྒྱབས་པ་དང་། །

དི་བོན་བར་དུ་ཧེ་སི་པོན་ཚར་བཅད། །

ནོ་ཕཱའི་བར་དུ་ང་ཚོས་སྟོངས་སུ་བཅུག །

དེ་ནི་མེ་དེ་བཱ་ཡི་བར་དུ་བསྲིངས། །ཞེས་སྨྲ་བའོ། །

31 དེ་ལྟར་ཡེས་ར་ཨེལ་པ་རྣམས་ཨེ་མོར་པ་རྣམས་ཀྱི་ཡུལ་དུ་བསྡད་དོ། ། 32 དེ་ཡང་མོ་ཤེ་ཡིས་ཡཱ་ཟེར་བྱ་བའི་ཡུལ་ལ་མྱུལ་མ་བཏང་བ་དང་། ཡེས་ར་ཨེལ་པ་རྣམས་ཀྱིས་དེའི་གྲོང་སྡེ་རྣམས་བདག་ཏུ་བཟུང་ཞིང་། དེར་གནས་པའི་ཨེ་མོར་པ་རྣམས་གཞན་དུ་བསྐྲད་དོ། ། 33 དེ་ནས་ཡེས་ར་ཨེལ་པ་རྣམས་ཁ་ཕྱིར་འཁོར་ནས་པཱ་ཤན་དུ་འགྲོ་བའི་ལམ་དུ་ཞུགས་པ་ན། པཱ་ཤན་གྱི་རྒྱལ་པོ་ཨོག་ཅེས་བྱ་བ་དང་དེའི་མི་ཐམས་ཅད་འོངས་ནས་ཨེ་དྲེ་ཨི་ཡུལ་དུ་ཁོ་རྣམས་ལ་དམག་བརྒྱབ་བོ། ། 34 དེ་ནས་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། བདག་གིས་ཁོ་དང་ཁོའི་མི་ཐམས་ཅད་དང་། ཁོའི་ས་ཆ་བཅས་ཁྱོད་ཀྱི་ལག་ཏུ་གཏད་ཡོད་པས། ཁོ་ལ་མ་འཇིགས་ཤིག ཁྱོད་ཀྱིས་སྔར་ཧེ་སི་པོན་དུ་གནས་པའི་ཨེ་མོར་པའི་རྒྱལ་པོ་སི་ཧོན་ལ་ཅི་ལྟར་བྱས་པ་ཡིན་ན། འདི་ལ་ཡང་དེ་ལྟར་གྱིས་ཤིག་ཅེས་གསུངས་སོ། ། 35 དེ་ནས་ཁོ་ཚོས་ཨོག་དང་དེའི་བུ་རྣམས་དང་། དེའི་མི་ཐམས་ཅད་བསད་དེ་གཅིག་ཀྱང་མི་ལུས་པར་བྱས་ནས་དེའི་ས་ཆ་བདག་གིར་བཟུང་ངོ་། །

ལེའུ་ཉེར་གཉིས་པ།

མོ་ཨབ་ཀྱི་རྒྱལ་པོས་པེལ་ཨམ་གདན་དྲངས་པ།

1 དེ་ཡང་ཡེས་ར་ཨེལ་པ་རྣམས་ལམ་དུ་ཆས་ནས་མོ་ཨབ་སྤང་ལྗོངས་ཏེ། ཡོར་དན་གཙང་པོའི་ཤར་ཕྱོགས་དང་། ཡེ་རུ་ཀོ་ཡི་ཁ་གཏད་དུ་སྒར་བཏབ། 2 ཡེས་ར་ཨེལ་པ་རྣམས་ཀྱིས་ཨེ་མོར་པ་རྣམས་ལ་ཅི་བྱས་པ་ཐམས་ཅད་ཚིབ་ཕོར་གྱི་བུ་པཱ་ལག་གིས་མཐོང་བ་དང་། 3 ཁོ་ཚོར་མི་ཚོགས་མང་པོ་ཡོད་པས་མོ་ཨབ་པ་རྣམས་ཤིན་ཏུ་འཇིགས་པ་དང་། ཡེས་ར་ཨེལ་པ་རྣམས་ཀྱི་རྐྱེན་གྱིས་མོ་ཨབ་པ་རྣམས་དངངས་སྐྲག་ཆེན་པོ་སྐྱེས། 4 མོ་ཨབ་པ་རྣམས་ཀྱིས་མིད་ཡཱན་པའི་རྒན་པོ་རྣམས་ལ། བ་གླང་གིས་ཞིང་ཁའི་རྩྭ་བཟའ་བ་བཞིན་དུ། ད་ལྟ་མི་ཚོགས་འདིས་རང་ཅག་གི་ཉེ་འཁོར་ཐམས་ཅད་བལྡག་པར་འགྱུར་ཞེས་སྨྲས། དེའི་དུས་སུ་ཚིབ་ཕོར་གྱི་བུ་པཱ་ལག་ནི་མོ་ཨབ་ཀྱི་རྒྱལ་པོ་ཡིན་ལ། 5 ཁོས་པེ་ཨོར་གྱི་བུ་པེལ་ཨམ་གྱི་རྩར་བང་ཆེན་བཏང་བ་སྟེ། ཆུ་བོ་ཉེ་འགྲམ་གྱི་ཕེ་ཐོར་ཏེ་ཁོའི་ཡུལ་མི་རྣམས་ཀྱི་ས་ཆར་པེལ་ཨམ་གདན་འདྲེན་བྱེད་དུ་མངགས་ཤིང་ན་རེ། གཟིགས་དང་། མི་རིགས་ཤིག་ཨེ་ཅིབ་ཡུལ་ནས་ཐོན་བྱུང་། ཀྱེ་ཧོ། དེ་དག་ས་གཞི་ཡོངས་སུ་ཁེབས་ཤིང་ད་ལྟ་ངའི་ཁ་གཏད་དུ་བསྡད་ཡོད། 6 མི་རིགས་འདི་ནི་བདག་ལས་སྟོབས་ཆེ་བས། ད་ལྟ་ཁྱེད་རང་ཕེབས་ནས་ངའི་ཆེད་དུ་ཁོ་རྣམས་ལ་དམོད་མོ་འདེབས་རོགས། དེ་ནས་ངས་ཁོ་རྣམས་ཕམ་པར་བརྒྱབ་སྟེ་ཡུལ་འདི་ནས་སྐྲོད་ནུས་ཀྱང་སྲིད། གང་ལ་ཞེ་ན། ཁྱེད་ཀྱིས་སུ་ལ་བྱིན་གྱིས་བརླབས་ན་དེར་བྱིན་རླབས་འཐོབ་ཅིང་། ཁྱེད་ཀྱིས་སུ་ལ་དམོད་མོ་བཏབ་ན་དེར་དམོད་མོ་ཐེབས་པ་ངས་ཤེས་པ་ཡིན་ཞེས་ཞུས་སོ། །

7 མོ་ཨབ་དང་མིད༌ཡཱན་གྱི་རྒན་པོ་རྣམས་ཀྱིས་མོ་འདེབས་པའི་རྔན་པ་ལག་ལ་ཁྱེར་ནས་ཆས་པ་དང་། པེལ་ཨམ་གྱི་རྩར་སླེབས་ནས་པཱ་ལག་གི་གཏམ་ཁོ་ལ་སྨྲས་སོ། ། 8 དེ་ནས་པེལ་ཨམ་གྱིས་ཁོ་ཚོར་འདི་ལྟར། དོ་ནུབ་འདི་རུ་ཞག་སྡོད་བྱོས་དང་། དཀོན་མཆོག་ཡ་ཝཱེས་ང་ལ་བཀའ་ཅི་ལྟར་གསུངས་ན་ངས་དེ་བཞིན་དུ་ཁྱོད་ལ་ལན་སྦྱིན་འོང་ཞེས་སྨྲས་པས། མོ་ཨབ་ཀྱི་འགོ་དཔོན་རྣམས་པེལ་ཨམ་དང་མཉམ་དུ་བསྡད། 9 དཀོན་མཆོག་པེལ་ཨམ་གྱི་རྩར་ཕེབས་ཏེ་འདི་སྐད་དུ། ཁྱོད་དང་མཉམ་དུ་ཡོད་པ་འདི་རྣམས་སུ་ཡིན་ནམ་ཞེས་གསུངས་པ་ན། 10 པེལ་ཨམ་གྱིས་དཀོན་མཆོག་ལ། མོ་ཨབ་ཀྱི་རྒྱལ་པོ་སྟེ་ཚིབ་ཕོར་གྱི་བུ་པཱ་ལག་གིས་ངའི་རྩར་བཏང་བའི་མི་རྣམས་ཡིན་ཏེ། ཁོ་རྣམས་ན་རེ། 11 ལྟོས་དང་། ཨེ་ཅིབ་ཡུལ་ནས་ཐོན་པའི་མི་རིགས་ཤིག་གིས་ས་གཞི་ཡོངས་སུ་ཁེབས་འདུག ད་ལྟ་ཁྱོད་རང་ཡོང་ནས་ངའི་ཆེད་དུ་ཁོ་རྣམས་ལ་དམོད་མོ་འདེབས་རོགས། དེ་ནས་ངས་ཁོ་རྣམས་ལས་རྒྱལ་ཁ་བླངས་ཏེ་སྐྲོད་ནུས་ཀྱང་སྲིད་ཅེས་སྨྲས་བྱུང་ཞུས་པ་ལ། 12 དཀོན་མཆོག་གིས་པེལ་ཨམ་ལ་འདི་སྐད་དུ། ཁྱོད་དེ་དག་དང་མཉམ་དུ་འགྲོ་མི་རུང་ལ། ཡང་མི་རིགས་དེ་ནི་བྱིན་རླབས་ཐོབ་པ་ཡིན་པས་དེ་ལ་དམོད་མོ་འདེབས་མི་རུང་ཞེས་གསུངས། 13 དེ་ནས་པེལ་ཨམ་ནངས་སྔ་མོ་ལངས་ནས་པཱ་ལག་གི་འགོ་དཔོན་རྣམས་ལ་ན་རེ། དཀོན་མཆོག་ཡ་ཝཱེས་ང་རང་ཁྱོད་ཅག་དང་མཉམ་དུ་འགྲོ་བར་མི་གནང་བས་ཁྱོད་རྣམས་ཕྱིར་རང་ཡུལ་དུ་སོང་ཞིག་ཅེས་སྨྲས་པ་ལ། 14 མོ་ཨབ་ཀྱི་འགོ་དཔོན་རྣམས་ཡར་ལངས་ཏེ་ཕྱིར་པཱ་ལག་གི་རྩར་ཕྱིན་ནས་ཁོ་ལ། པེལ་ཨམ་ངེད་ཅག་དང་མཉམ་དུ་མི་ཡོང་ངོ་ཞེས་སྨྲས་སོ། །

15 དེ་ནས་པཱ་ལག་གིས་ཡང་བསྐྱར་འགོ་དཔོན་སྔར་ལས་མང་པོ་དང་། དེ་ལས་སྙན་གྲགས་ཆེ་བ་རྣམས་བཏང་བ་དང་། 16 དེ་དག་པེལ་ཨམ་གྱི་དྲུང་དུ་ཕྱིན་ནས་ཁོ་ལ་འདི་ལྟར། ཚིབ་ཕོར་གྱི་བུ་པཱ་ལག་གིས་འདི་ལྟར་སྨྲས་ཏེ། ཁྱེད་རང་ངའི་རྩར་ཕེབས་པར་མི་གཡོལ་རོགས། 17 གང་ལ་ཞེ་ན། ངས་ཁྱེད་ལ་གུས་པ་ཆེན་པོ་འཐོབ་པར་བྱ་ཞིང་། ཁྱེད་ཀྱིས་ཅི་གསུངས་བཞིན་དུ་བསྒྲུབ་པར་བྱ། ཁྱེད་ཀྱིས་ངའི་ཆེད་དུ་མི་རིགས་འདི་ལ་དམོད་མོ་འདེབས་རོགས་ཞེས་ཞུ་བ་ཞུས་སོ། ། 18 དེ་ནས་པེལ་ཨམ་གྱིས་པཱ་ལག་གི་འཁོར་གཡོག་རྣམས་ལ་ལན་དུ། པཱ་ལག་གིས་རང་གི་གསེར་དངུལ་ཁང་པ་གང་པོ་དེ་ང་ལ་གནང་ན་ཡང་། ངས་དོན་ཆེ་ཆུང་གང་ཡིན་ཡང་རང་གི་དཀོན་མཆོག་ཡ་ཝཱེའི་བཀའ་བརྒལ་ནས་བསྒྲུབ་མི་ནུས། 19 ཡང་དཀོན་མཆོག་ཡ་ཝཱེས་ང་ལ་ད་དུང་ཅི་ཞིག་གསུང་བ་ཤེས་པའི་ཆེད་དུ། ཁྱོད་ཅག་དོ་ནུབ་ཀྱང་འདི་རུ་སྡོད་ཅིག་ཅེས་སྨྲས་སོ། ། 20 མཚན་མོ་དེར་དཀོན་མཆོག་པེལ་ཨམ་གྱི་རྩར་ཕེབས་ནས་འདི་སྐད་དུ། མི་འདི་རྣམས་ཁྱོད་འབོད་དུ་འོངས་པ་ཡིན་པས་ན། ཁྱོད་རང་ལམ་ལ་ཆས་ནས་དེ་དག་དང་མཉམ་དུ་སོང་ཞིག འོན་ཀྱང་ངས་ཁྱོད་ལ་ཅི་སྨྲས་པ་དེ་ཁོ་ན་སྒྲུབས་ཤིག་ཅེས་གསུངས་སོ། །

དཀོན་མཆོག་གི་ཕོ་ཉ་དང་པེལ་ཨམ་གྱི་བོང་བུ།

21 པེལ་ཨམ་ནངས་སྔ་མོར་ལངས་ནས་རང་གི་བོང་བུ་ལ་སྒ་བསྟད་དེ། མོ་ཨབ་ཀྱི་འགོ་དཔོན་རྣམས་དང་མཉམ་དུ་སོང་ངོ་། ། 22 ཁོ་རང་སོང་བའི་རྐྱེན་གྱིས་དཀོན་མཆོག་ཐུགས་ཁྲོས་ཤིང་། དཀོན་མཆོག་ཡ་ཝཱེའི་ཕོ་ཉ་ལམ་ནང་དུ་འགྲེང་ནས་ཁོ་རང་བཀག་པ་དང་། དེའི་དུས་སུ་ཁོ་བོང་བུར་ཞོན་ཏེ་ཞབས་ཕྱི་གཉིས་ཀྱང་ཁོ་དང་མཉམ་དུ་བསྐྱོད་པའོ། ། 23 དེ་ནས་བོང་བུས་ཕྱག་ཏུ་རལ་གྲི་ཐོགས་པའི་དཀོན་མཆོག་ཡ་ཝཱེའི་ཕོ་ཉ་ལམ་ནང་དུ་འགྲེང་འདུག་པ་མཐོང་བས། ལམ་ལ་བཟུར་ནས་ཞིང་ནང་དུ་སོང་། པེལ་ཨམ་གྱིས་བོང་བུ་ལམ་ལ་བསྒྱུར་ཕྱིར་བརྡེགས་སོ། ། 24 དཀོན་མཆོག་ཡ་ཝཱེའི་ཕོ་ཉ་རྒུན་འབྲུམ་ར་བ་རྣམས་ཀྱི་བར་དུ་ཡོད་པའི་ལམ་དོག་མོའི་ནང་དུ་འགྲེང་པ་དང་། ལམ་གྱི་འགྲམ་གཉིས་ཀ་གྱང་ཡིན་ནོ། ། 25 བོང་བུས་དཀོན་མཆོག་ཡ་ཝཱེའི་ཕོ་ཉ་མཐོང་བ་དང་གྱང་ལ་གཙུབས་ནས་པེལ་ཨམ་གྱི་རྐང་པ་བཙིར་བས་པེལ་ཨམ་གྱིས་ཡང་བོང་བུ་ལ་བརྡེགས་སོ། ། 26 དེ་ནས་དཀོན་མཆོག་ཡ་ཝཱེའི་ཕོ་ཉ་ཡང་སྔོན་ལ་ཅུང་ཙམ་ཕེབས་ནས། འགག་དོག་མོ་གཡས་གཡོན་ལ་འཁོར་ས་མེད་པ་ཞིག་ཏུ་འགྲེང་བསྡད་པ་དང་། 27 བོང་བུས་དཀོན་མཆོག་ཡ་ཝཱེའི་ཕོ་ཉ་མཐོང་སྟེ་པེལ་ཨམ་གྱི་འོག་ཏུ་ཉལ་བ་དང་། པེལ་ཨམ་རབ་ཏུ་ཁྲོས་ནས་དབྱུག་པས་བོང་བུ་ལ་བརྡེགས་པ་ན། 28 དཀོན་མཆོག་ཡ་ཝཱེས་བོང་བུ་ལ་ཁ་གྲགས་པར་མཛད་ཅིང་དེས་པེལ་ཨམ་ལ། ངས་ཁྱོད་ལ་ཅི་བྱས་པ་ཡིན་ནམ། ཁྱོད་ཀྱིས་ང་ལ་ལན་གསུམ་བརྡེགས་སོང་ཞེས་སྨྲས་པ་ན། 29 པེལ་ཨམ་གྱིས་བོང་བུ་ལ་ན་རེ། ཁྱོད་ཀྱིས་ང་རང་རྩེད་སྤྱད་བྱས་པས་ཡིན། ངའི་ལག་ཏུ་རལ་གྲི་ཞིག་ཡོད་པ་ཡིན་ན། ད་ལྟ་ཉིད་ལ་ཁྱོད་གསོད་དོ་ཞེས་སྨྲས། 30 དེ་ནས་བོང་བུས་པེལ་ཨམ་ལ། ང་ནི་ཁྱོད་ཆུང་དུས་ནས་དེ་རིང་བར་དུ་ཞོན་པའི་བོང་བུ་དེ་མ་ཡིན་ནམ། ངས་དུས་ནམ་ཞིག་ཁྱོད་ལ་འདི་ལྟར་བྱས་མྱོང་ངམ་ཞེས་སྨྲས་པ་ན། པེལ་ཨམ་གྱིས་བྱས་མ་མྱོང་ཞེས་སྨྲས་སོ། །

31 དེ་ནས་དཀོན་མཆོག་ཡ་ཝཱེས་པེལ་ཨམ་གྱི་མིག་ཕྱེས་པ་ན། ཁོས་དཀོན་མཆོག་ཡ་ཝཱེའི་ཕོ་ཉ་ལམ་ནང་དུ་འགྲེང་འདུག་པ་དང་། ཕྱག་ཏུ་རལ་གྲི་ཤུབས་ནས་ཐོན་པ་ཞིག་ཡོད་པ་མཐོང་ནས། མགོ་བོ་སྨད་དུ་བསྒུར་ནས་ཕྱག་བཙལ་ཏོ། ། 32 དཀོན་མཆོག་ཡ་ཝཱེའི་ཕོ་ཉས་ཁོ་ལ། ཁྱོད་ཀྱིས་ཅིའི་ཕྱིར་རང་གི་བོང་བུ་ལ་ཐེངས་གསུམ་བརྡེགས་པ་ཡིན་ནམ། ལྟོས་དང་། ཁྱོད་ཀྱི་ལམ་ནི་ངའི་མདུན་དུ་ཕྱིན་ཅི་ལོག་པའི་ལམ་ཡིན་པས་ང་རང་ཁྱོད་འགོག་ཏུ་འོངས་པ་ཡིན། 33 བོང་བུས་ང་མཐོང་ནས་ཐེངས་གསུམ་ལ་བཟུར་བ་དང་། གལ་སྲིད་བོང་བུ་ངའི་མདུན་ནས་ཏན་ཏན་མ་བཟུར་པ་ཡིན་ན། ངས་སྔ་མོ་ནས་ཁྱོད་བསད་ཅིང་། བོང་བུ་སྲོག་ཐར་དུ་བཏང་བ་ཡིན་ཞེས་གསུངས་སོ། ། 34 དེ་ནས་པེལ་ཨམ་གྱིས་དཀོན་མཆོག་ཡ་ཝཱེའི་ཕོ་ཉ་ལ་འདི་ལྟར། ངས་སྡིག་པ་བྱས་ཟིན། ངས་ཁྱེད་རང་ལམ་ནང་དུ་འགྲེང་ནས་ང་འགོག་པ་མ་ཤེས། ད་ལྟ་ང་རང་འགྲོ་བར་ཁྱེད་མི་མཉེས་ན་ང་ཕྱིར་ལོག་འགྲོ་ཞེས་ཞུས། 35 དཀོན་མཆོག་ཡ་ཝཱེའི་ཕོ་ཉས་པེལ་ཨམ་ལ། ཁྱོད་མི་འདི་དག་དང་མཉམ་དུ་སོང་ཞིག འོན་ཀྱང་ངས་ཁྱོད་ལ་སྨྲས་པའི་གཏམ་འབའ་ཞིག་ལས་གཞན་ཅི་ཡང་སྨྲ་བར་མི་བྱའོ་ཞེས་གསུངས་པས། པེལ་ཨམ་ནི་པཱ་ལག་གི་འགོ་དཔོན་རྣམས་དང་མཉམ་དུ་སོང་ངོ་། །

36 པཱ་ལག་གིས་པེལ་ཨམ་ཡོང་བཞིན་པ་ཐོས་ནས་མོ་ཨབ་ཀྱི་གྲོང་ཁྱེར་དུ་བསུ་བར་སོང་སྟེ། གྲོང་ཁྱེར་དེ་ནི་ཨར་ནོན་ཆུ་བོའི་འགྲམ་དུ་ས་མཚམས་ཀྱི་མཐའ་རུ་ཡོད་པའོ། ། 37 པཱ་ལག་གིས་པེལ་ཨམ་ལ། ངས་བྲེལ་མྱུར་ངང་ཁྱེད་ཀྱི་རྩར་མི་བཏང་ནས་ཁྱེད་རང་གདན་དྲངས་པ་མ་ཡིན་ནམ། ཁྱེད་རང་ངའི་རྩར་མ་ཡོང་བ་ཅི་ཡིན་ནམ། ངས་ཁྱེད་ལ་གུས་བརྩི་ཆེན་པོ་འཐོབ་པར་བྱེད་མི་ནུས་སམ་ཞེས་ཞུས་པ་ལ། 38 པེལ་ཨམ་གྱིས་པཱ་ལག་ལ། ལྟོས་དང་། ང་ཁྱོད་ཀྱི་རྩར་སླེབས་ཡོད་པས་ད་ལྟ་ང་ལ་ཅི་ཞིག་སྨྲ་བའི་དབང་ཡོད་དམ། དཀོན་མཆོག་གིས་ངའི་ཁ་ལ་བཀའ་ཅི་ཞིག་གནང་ན་ངས་བཀའ་དེ་སྨྲ་བར་བྱའོ་ཞེས་སྨྲས། 39 དེ་ནས་པེལ་ཨམ་ནི་པཱ་ལག་དང་མཉམ་དུ་སོང་བ་དང་། ཁོ་གཉིས་ཀིར་ཡཱད་ཧུ་ཚོད་བྱ་བར་སླེབས། 40 པཱ་ལག་གིས་བ་གླང་དང་ལུག་རྣམས་མཆོད་པར་ཕུལ་བ་དང་། པེལ་ཨམ་དང་ཁོ་དང་མཉམ་དུ་ཡོད་པའི་འགོ་དཔོན་རྣམས་ལ་དེའི་ཤ་ཡང་ཕུལ་ཏོ། ། 41 ཕྱི་ཉིན་ཞོགས་པར་པཱ་ལག་གིས་པེལ་ཨམ་ཁྲིད་ནས་ཡར་པཱ་ཨལ་གྱི་མཐོ་གླིང་དུ་ཕྱིན་ཅིང་། པེལ་ཨམ་གྱིས་དེ་ནས་ཡེས་ར་ཨེལ་པ་རྣམས་ཀྱི་མི་ཚོགས་ཀྱི་ཟུར་ཞིག་མཐོང་ངོ་། །

ལེའུ་ཉེར་གསུམ་པ།

པེལ་ཨམ་གྱི་ལུང་བསྟན་ཐོག་མ།

1 དེ་ཡང་པེལ་ཨམ་གྱིས་པཱ་ལག་ལ། ཁྱོད་ཀྱིས་འདི་རུ་ང་ལ་མཆོད་ཁྲི་བདུན་བཟོས་ཤིག བ་གླང་བདུན་དང་ལུག་ཐུག་བདུན་ཡང་ང་ལ་གྲ་སྒྲིག་བྱོས་ཤིག་ཅེས་སྨྲས། 2 པཱ་ལག་གིས་པེལ་ཨམ་གྱིས་བསྒོས་པ་བཞིན་དུ་བྱས་ཤིང་། པཱ་ལག་དང་པེལ་ཨམ་གཉིས་ཀྱིས་མཆོད་ཁྲི་རེ་རེའི་སྟེང་དུ་བ་གླང་རེ་དང་ལུག་ཐུག་རེ་མཆོད་པར་ཕུལ། 3 པེལ་ཨམ་གྱིས་པཱ་ལག་ལ། ཁྱོད་ནི་རང་གི་སྦྱིན་སྲེག་གི་འགྲམ་དུ་སྡོད་ཅིག ང་མདུན་ལ་འགྲོའོ། །དཀོན་མཆོག་ཡ་ཝཱེ་ང་དང་འཕྲད་དུ་ཕེབས་ཡོང་ཡང་སྲིད། ཁོང་གིས་ང་ལ་གང་ཞིག་སྟོན་པར་མཛད་ན་ངས་དེ་ཁྱོད་ལ་སྨྲ་ངེས་ཡིན་ཞེས་སྨྲས་པ་དང་། ཁོ་མཐོ་སྒང་ཞིག་ལ་ཆས་སོ། །

4 དཀོན་མཆོག་པེལ་ཨམ་ལ་ཕྲད་པ་དང་། ཁོས་དཀོན་མཆོག་ལ་འདི་ལྟར། ངས་མཆོད་ཁྲི་བདུན་གྲ་སྒྲིག་བྱས་ཤིང་མཆོད་ཁྲི་རེའི་སྟེང་དུ་བ་གླང་གཅིག་དང་ལུག་ཐུག་གཅིག་རེ་མཆོད་པར་ཕུལ་ཡོད་ཅེས་ཞུས་པ་ན། 5 དཀོན་མཆོག་ཡ་ཝཱེས་པེལ་ཨམ་གྱི་ཁ་ལ་བཀའ་གནང་ཞིང་ཡང་འདི་སྐད་དུ། ཁྱོད་པཱ་ལག་གི་རྩར་ཕྱིར་ལོག་ལ་འདི་ལྟར་སྨྲོས་ཤིག་ཅེས་གསུངས་པས། 6 ཁོ་པཱ་ལག་གི་རྩར་ལོག་པ་ན། ལྟོས་དང་། པཱ་ལག་དང་མོ་ཨབ་ཀྱི་འགོ་དཔོན་ཐམས་ཅད་སྦྱིན་སྲེག་གི་རྩར་འགྲེང་ནས་བསྡད་ཡོད་དོ། ། 7 དེ་ནས་པེལ་ཨམ་གྱིས་ཁོ་རང་གི་ལུང་བསྟན་དབྱངས་ལ་གྱེར་ཏེ་འདི་ལྟར།

པཱ་ལག་གིས་ནི་ང་རང་ཨ་རམ་ཡུལ་ནས་ཁྲིད། །

མོ་ཨབ་རྒྱལ་པོས་ང་རང་ཤར་ཕྱོགས་རི་ནས་ཁྲིད།

ཤོག་དང་ང་ཡི་ཆེད་དུ་ཡ་ཀོབ་ལ་དམོད་ཅིག །

ཤོག་དང་ཡེས་ར་ཨེལ་ལ་སྐྱོན་རྗོད་ཅེས་སྨྲས་སོ། །

8 དཀོན་མཆོག་ཉིད་ཀྱིས་མ་དམད་པ་དེ་ལ། །

ང་ཡིས་དམོད་པ་ཅི་ལྟར་གཏོང་ནུས་སམ། །

ཡ་ཝཱེས་དགག་པ་མ་བརྒྱབ་པ་དེ་ལ། །

ང་ཡིས་དགག་པ་ཅི་ལྟར་རྒྱག་ནུས་སམ། །

9 བདག་གིས་བྲག་གི་རྩེ་མོ་དག་ནས་ཁོ་རྣམས་མཐོང་། །

རི་བོའི་རྩེ་མོ་དག་ནས་ང་ཡིས་ཁོ་ཚོར་བལྟས། །

ཀྱེ་ཧོ་དེ་ནི་མི་རིགས་ཁེར་འདུག་ཅིག་ཡིན་ཞིང་། །

མི་རིགས་གཞན་པའི་ནང་དུ་རང་ཉིད་བགྲང་མི་འདུག །

10 ཡ་ཀོབ་ཁོང་གི་རྡུལ་ཕྲན་སུ་ཡིས་རྩི་ནུས་སམ།

ཡེས་ར་ཨེལ་པའི་བཞི་ཆའི་གཅིག་ཀྱང་སུས་བགྲང་ནུས། །

ང་རང་དྲང་པོའི་འཆི་ལུགས་བཞིན་དུ་འཆི་བ་དང་། །

ང་ཡི་ཚེ་མཇུག་དེ་རྣམས་བཞིན་དུ་འགྱུར་བར་ཤོག །ཅེས་སྨྲས་སོ། །

11 པཱ་ལག་གིས་པེལ་ཨམ་ལ་འདི་ལྟར། ཁྱེད་ཀྱིས་ང་ལ་ཅི་བྱས་སམ། ངའི་དགྲ་བོ་རྣམས་ལ་དམོད་མོ་འདེབས་པའི་ཆེད་དུ་ཁྱེད་ཁྲིད་འོངས་པ་ཡིན། ལྟོས་དང་། ཁྱེད་ཀྱིས་ཁོ་རྣམས་ལ་བྱིན་གྱིས་བརླབས་སོ་ཞེས་སྨྲས་པ་ལ། 12 པེལ་ཨམ་གྱིས་དེའི་ལན་དུ། དཀོན་མཆོག་ཡ་ཝཱེས་ངའི་ཁ་རུ་གནང་བ་དེ་ངས་གཟབ་གཟབ་བྱས་ནས་སྨྲ་མི་དགོས་སམ་ཞེས་སྨྲས་སོ། །

པེལ་ཨམ་གྱི་ལུང་བསྟན་གཉིས་པ།

13 པཱ་ལག་གིས་པེལ་ཨམ་ལ་ན་རེ། ཁྱེད་རང་ང་དང་མཉམ་དུ་གནས་གཞན་ཞིག་ཏུ་ཕེབས་རོགས། དེ་རུ་ཁྱེད་ཀྱིས་ཁོ་རྣམས་མཐོང་བར་འགྱུར། དེ་དག་ཐམས་ཅད་མཐོང་མི་ནུས་ལ། དེ་དག་གི་མཐའ་མཚམས་ཀྱི་ཁག་ཅིག་མཐོང་བར་འགྱུར། དེ་ནས་ངའི་ཆེད་དུ་ཁྱེད་ཀྱིས་ཁོ་རྣམས་ལ་དམོད་མོ་ཐོངས་ཤིག་ཅེས་ཞུས་པ་དང་། 14 པཱ་ལག་གིས་པེལ་ཨམ་ཁྲིད་ནས་ཚི་པེམ་བྱ་བའི་ཞིང་ལ་སླེབས་ཤིང་། ཡར་ཕིས་གའི་རི་རྩེར་ཁྲིད་པ་དང་དེར་མཆོད་ཁྲི་བདུན་བརྩིགས། མཆོད་ཁྲི་རེའི་སྟེང་དུ་བ་གླང་གཅིག་དང་ལུག་ཐུག་གཅིག་རེ་ཕུལ་ཏོ། ། 15 པེལ་ཨམ་གྱིས་པཱ་ལག་ལ། ང་དཀོན་མཆོག་ཡ་ཝཱེ་ལ་མཇལ་དུ་འགྲོ་སྟེ། ཁྱོད་ནི་འདིར་རང་གི་སྦྱིན་སྲེག་གི་རྩར་འགྲེང་ནས་སྡོད་ཅིག་ཅེས་སྨྲས་པ་དང་། 16 དཀོན་མཆོག་ཡ་ཝཱེ་ཁོང་ཉིད་པེལ་ཨམ་དང་ཕྲད་དེ། ཁོང་གིས་དེའི་ཁ་ལ་བཀའ་གནང་ཞིང་འདི་སྐད་དུ། ཁྱོད་པཱ་ལག་གི་རྩར་ཕྱིར་ལོག་ལ་འདི་ལྟར་སྨྲོས་ཤིག་ཅེས་གསུངས། 17 དེ་ནས་པེལ་ཨམ་ནི་པཱ་ལག་གི་རྩར་ཕྱིར་ལོག་པ་ན། ལྟོས་དང་། པཱ་ལག་ནི་རང་གི་སྦྱིན་སྲེག་གི་རྩར་འགྲེང་ནས་བསྡད་ཡོད་པ་དང་། མོ་ཨབ་ཀྱི་འགོ་དཔོན་རྣམས་ཀྱང་ཁོ་དང་མཉམ་དུ་ཡོད་པའོ། །པཱ་ལག་གིས་པེལ་ཨམ་ལ་དཀོན་མཆོག་ཡ་ཝཱེས་ཅི་གསུངས་བྱུང་ཞེས་དྲིས་པ་ན། 18 པེལ་ཨམ་གྱིས་ལུང་བསྟན་དབྱངས་ལ་གྱེར་ཏེ་འདི་ལྟར།

ཀྱེ་ཀྱེ་པཱ་ལག་ལོངས་ལ་མཉན་པར་གྱིས། །

ཚིབ་ཕོར་བུ་ཡིས་རྣ་བ་བདག་ལ་གཏོད། །

19 དཀོན་མཆོག་རྫུན་གཏམ་སྨྲ་བའི་མི་མ་ཡིན། །

མིའི་བུ་ནང་བཞིན་ཁོང་ནི་ཐུགས་མི་འགྱོད། །

ཁོང་གིས་བཀའ་གསུང་གནང་སྟེ་མི་མཛད་དམ། །

ཁོང་གིས་ཞལ་བཞེས་གནང་བ་མི་འགྲུབ་བམ། །

20 ལྟོས་དང་བྱིན་རླབས་གནང་བའི་བཀའ་ནི་བདག་ལ་གསུངས། །

ཁོང་གིས་བྱིན་གྱིས་བརླབས་པ་བདག་གིས་བསྒྱུར་མི་ནུས། །

21 ཡ་ཀོབ་ལས་ནི་སྡིག་ཉེས་མཐོང་བ་མེད། །

ཡེས་ར་ཨེལ་ནང་སྤྱོད་ངན་མཐོང་བ་མེད། །

ཡེས་ར་ཨེལ་གྱི་དཀོན་མཆོག་ཡ་ཝཱེ་མཆོག །

ཁོ་རྣམས་མཉམ་དུ་བཞུགས་ཤིང་དེ་དག་ཁྲོད། །

རྒྱལ་པོའི་དགའ་མགུ་རངས་པའི་སྐད་ཅོར་འདུག ། *

22 ཨེ་ཅིབ་ཡུལ་ནས་ཁྲིད་མཁན་དཀོན་མཆོག་ནི། །

ཁོ་ཚོར་གླང་རྒོད་ཅིག་གི་རྭ་དང་མཚུངས། །

23 ཡ་ཀོབ་ཕྱོགས་སུ་ངན་སྔགས་འདེབས་པ་མེད། །

ཡེས་ར་ཨེལ་གྱི་ཕྱོགས་སུ་མོ་པ་མེད། །

འོས་ཤིང་འཚམ་པའི་དུས་སུ་སླེབས་པའི་ཚེ། །

ཡ་ཀོབ་དང་ནི་ཡེས་ར་ཨེལ་ལ་ནི། །

དཀོན་མཆོག་ཁོང་གིས་དོན་ཆེན་མཛད་ཅེས་བརྗོད། །

24 ཀྱེ་ཧོ་མི་རིགས་དེ་ནི་མོ་སེང་བཞིན། །

འགྱིང་ཞིང་སེང་གེ་ཇི་བཞིན་འགྲེང་ནས་ཡོང་། །

བརྔོན་བྱའི་རི་དྭགས་ཁྱུར་མིད་གཏོང་བ་དང་། །

བསད་པ་དེའི་ཁྲག་འཐུང་བའི་བར་དུ་ནི། །

མར་ལ་ཉལ་བ་གཏན་ནས་དཔེ་མི་སྲིད། །ཅེས་སྨྲས་སོ། །

25 དེ་ནས་པཱ་ལག་གིས་པེལ་ཨམ་ལ། ཁྱེད་ཀྱིས་ཁོ་རྣམས་ལ་དམོད་མོ་ཅི་ཡང་མ་འདེབས། བྱིན་རླབས་ཀྱང་ཅི་ཡང་མ་གནང་ཞེས་སྨྲས་པ་ལ། 26 པེལ་ཨམ་གྱིས་དེའི་ལན་དུ་པཱ་ལག་ལ། དཀོན་མཆོག་ཡ་ཝཱེས་ང་ལ་ཅི་གསུངས་པ་ཐམས་ཅད་ངས་ངེས་པར་དེ་བཞིན་བསྒྲུབ་དགོས་ཞེས་ཁྱོད་ལ་སྨྲས་པ་མ་ཡིན་ནམ་ཞེས་སྨྲས་སོ། །

27 དེ་ནས་པཱ་ལག་གིས་པེལ་ཨམ་ལ། ཕེབས་དང་། ངས་ཁྱེད་རང་ས་ཆ་གཞན་ཞིག་ལ་འཁྲིད་པར་བྱ་སྟེ། དཀོན་མཆོག་ཁྱེད་ལ་ཐུགས་མཉེས་ཀྱང་སྲིད་ལ། ཁྱེད་ཀྱིས་ས་དེ་ནས་ངའི་ཆེད་དུ་ཁོ་རྣམས་ལ་དམོད་མོ་བཏབ་ཆོག་ཅེས་སྨྲས་སོ། ། 28 དེ་ནས་པཱ་ལག་གིས་པེལ་ཨམ་དབེན་སྟོང་ལ་ཁ་ཐུར་ལྟའི་ཕེ་ཨོར་རི་རྩེར་ཁྲིད་དོ། ། 29 པེལ་ཨམ་གྱིས་པཱ་ལག་ལ། ཁྱོད་ཀྱིས་འདི་ནས་ང་ལ་མཆོད་ཁྲི་བདུན་རྩིགས་ཤིག བ་གླང་བདུན་དང་ལུག་ཐུག་བདུན་ཡང་ང་ལ་གྲ་སྒྲིག་བྱོས་ཤིག་ཅེས་སྨྲས་པ་ན། 30 པཱ་ལག་གིས་པེལ་ཨམ་གྱིས་སྨྲས་པ་བཞིན་དུ་བསྒྲུབས་པ་དང་། མཆོད་ཁྲི་རེའི་སྟེང་དུ་བ་གླང་གཅིག་དང་ལུག་ཐུག་གཅིག་རེ་མཆོད་པར་ཕུལ་ཏོ། །

ལེའུ་ཉེར་བཞི་པ།

པེལ་ཨམ་གྱི་ལུང་བསྟན་གསུམ་པ།

1 དེ་ཡང་པེལ་ཨམ་གྱིས་ཡེས་ར་ཨེལ་ལ་བྱིན་རླབས་གནང་བར་དཀོན་མཆོག་ཡ་ཝཱེ་ཐུགས་དགྱེས་པ་མཐོང་བས། ཁོ་སྔར་བཞིན་སྔ་ལྟས་འཚོལ་དུ་མ་སོང་བར། དབེན་སྟོང་གི་ཕྱོགས་སུ་གདོང་གཏད་ནས་བསྡད་དོ། ། 2 དེ་ནས་པེལ་ཨམ་གྱིས་མིག་རྒྱང་རིང་མོས་བལྟས་པ་ན། ཡེས་ར་ཨེལ་ནི་ཚོ་པ་རེ་རེ་བཞིན་སྒར་བཏབ་ནས་བསྡད་ཡོད་པ་མཐོང་ཞིང་། དཀོན་མཆོག་གི་ཐུགས་ཉིད་ཁོའི་སྟེང་ལ་བབས་པ་དང་། 3 ཁོས་རང་གི་ལུང་བསྟན་དབྱངས་ལ་གྱེར་ནས་འདི་ལྟར།

པེ་ཨོར་བུ་སྟེ་པེལ་ཨམ་ཁོ་ན་རེ། །

མིག་རྒྱང་རིང་བའི་མི་ཡིས་འདི་སྐད་སྨྲ། །

4 དཀོན་མཆོག་ཁོང་གི་བཀའ་ནི་ཐོས་པ་དང་། །

ཀུན་དབང་ཉིད་ཀྱི་ཞལ་གཟིགས་མཐོང་བ་འོ། །

ལུས་པོ་ས་རུ་འགྱེལ་ཞིང་མིག་ཟུང་ནི། །

ཕྱེས་པ་དེ་ཡིས་འདི་སྐད་སྨྲ་བར་འགྱུར། །

5 ཀྱེ་ཀྱེ་ཡ་ཀོབ་ཁྱེད་ཀྱི་གུར་རྣམས་ཇི་འདྲའི་མཛེས་པ་ལ། །

ཀྱེ་ཀྱེ་ཡེས་ར་ཨེལ་གྱི་གུར་རྣམས་ཇི་འདྲའི་ཡིད་དུ་འོང་། །

6 དེ་ནི་ལུང་པ་རྒྱང་དུ་བསྲིངས་པ་དང་། །

གཙང་པོའི་འགྲམ་གྱི་སྐྱེད་མོས་ཚལ་དང་འདྲ། །

ཡ་ཝཱེས་བཙུགས་པའི་ཨ་ག་རུ་དེ་དང་། །

ཆུ་བོའི་འགྲམ་གྱི་ཐང་ཤིང་ལ་ནི་མཚུངས། །

7 ཁོང་གི་ཟོ་ལས་ཆུ་ནི་འབབ་པ་དང་། །

ཁོང་གི་བུ་རྒྱུད་ཆུ་མོད་ས་ལ་གནས། །

ཁོང་གི་རྒྱལ་པོ་ཨ་གག་ལས་མཆོག་ཅིང་། །

ཁོང་གི་རྒྱལ་ཁམས་མཐོ་རུ་འཕགས་པར་འགྱུར། །

8 དཀོན་མཆོག་གིས་ཁོང་ཨེ་ཅིབ་ཡུལ་ནས་ཁྲིད། །

གླང་རྒོད་འདྲ་བའི་སྟོབས་ཤུགས་ཁོང་ལ་ལྡན། །

དགྲ་བོའི་མི་རིགས་རྩ་མེད་གཏོང་བ་དང་། །

དེ་ཚོའི་རུས་པ་རྣམས་ནི་གཅོག་བྱེད་ཅིང་། །

མདའ་མོས་དེ་དག་ཡོངས་སུ་འབིགས་པར་འགྱུར། །

9 སེང་གེ་ས་ལ་ཉལ་ཞིང་ཙོག་པུར་སྡོད་པ་དང་། །

མོ་སེང་ཇི་བཞིན་ཉལ་བ་སུ་ཡིས་དཀྲོག་ནུས་སམ། །

ཁྱེད་ལ་བྱིན་རླབས་གནང་མཁན་རྣམས་ལ་བྱིན་རླབས་འཐོབ་པ་དང་། །

ཁྱེད་ལ་དམོད་མོ་འདེབ་མཁན་རྣམས་ལ་དམོད་མོ་ཐེབས་གྱུར་ཅིག །

ཅེས་སྨྲས་སོ། །

10 པཱ་ལག་ནི་པེལ་ཨམ་ལ་ཁྲོས་ནས་ཐལ་མོ་བརྡབས་ཏེ་ན་རེ། ངའི་དགྲ་ཟླ་རྣམས་ལ་དམོད་པ་གཏོང་བའི་ཆེད་དུ་ཁྱེད་བོས་འོངས་པ་ཡིན་མོད། ལྟོས་དང་། ཁྱེད་ཀྱིས་ལན་གསུམ་དུ་དེ་དག་ལ་བྱིན་གྱིས་བརླབས་སོ། ། 11 ད་ནི་ཁྱེད་ཉིད་རང་ཡུལ་དུ་ཕྲོས་ཤིག ངས་ཁྱེད་ལ་གུས་པ་ཆེན་པོ་འཐོབ་པར་བྱ་བསམས་ནའང་། དཀོན་མཆོག་ཡ་ཝཱེས་ཁྱེད་ལ་གུས་པ་འཐོབ་པར་མ་མཛད་ཅེས་སྨྲས་པ་ན། 12 པེལ་ཨམ་གྱིས་པཱ་ལག་ལ། ངས་ཁྱོད་ཀྱིས་ངའི་རྩར་བཏང་བའི་བང་ཆེན་རྣམས་ལ། 13 པཱ་ལག་གིས་རང་གི་གསེར་དངུལ་ཁང་པ་གང་པོ་ང་ལ་བྱིན་ན་ཡང་། ངས་དཀོན་མཆོག་ཡ་ཝཱེའི་བཀའ་ལས་བརྒལ་ཏེ་རང་འདོད་ལྟར་བཟང་ངན་གྱི་ལས་གང་ཡང་བྱེད་མི་རུང་། དཀོན་མཆོག་ཡ་ཝཱེས་ཅི་ལྟར་གསུངས་པ་ཡིན་ན་ངས་དེ་ལྟར་བརྗོད་དགོས་ཞེས་སྨྲས་པ་མ་ཡིན་ནམ། 14 ད་ལྟ་ང་ནི་རང་གི་མི་མང་གི་རྩར་འགྲོ་བར་བྱ། ཤོག་དང་། ཕྱིས་སུ་མི་འདི་རྣམས་ཀྱིས་ཁྱོད་ཀྱི་མི་མང་ལ་ཅི་བྱེད་ངེས་པ་ངས་ཁྱོད་ལ་བསླབ་པར་བྱ་ཞེས་སྨྲས་སོ། །

པེལ་ཨམ་གྱི་ལུང་བསྟན་བཞི་པ།

15 དེ་ནས་ཁོས་རང་གི་ལུང་བསྟན་དབྱངས་ལ་གྱེར་ནས་འདི་ལྟར།

པེ་ཨོར་བུ་སྟེ་པེལ་ཨམ་ཁོ་ན་རེ། །

མིག་རྒྱང་རིང་བའི་མི་ཡིས་འདི་སྐད་སྨྲ། །

16 དཀོན་མཆོག་ཁོང་གི་བཀའ་ནི་ཐོས་འགྱུར་ཞིང་། །

བླ་མེད་ཉིད་ཀྱི་ཤེས་ཡོན་རྟོགས་པ་དང་། །

ཀུན་དབང་ཉིད་ཀྱི་ཞལ་གཟིགས་མཐོང་བ་དང་། །

ལུས་པོ་ས་རུ་འགྱེལ་ཞིང་མིག་ཟུང་ནི། །

ཕྱེས་པ་དེ་ཡིས་འདི་སྐད་སྨྲ་བར་འགྱུར། །

17 བདག་གིས་ཁོང་ཉིད་མཐོང་ཡང་ད་ལྟ་མིན། །

ང་ཡིས་ཁོང་ཉིད་མཇལ་ཡང་ཉེ་སར་མིན། །

ཡ་ཀོབ་ཁོང་ནས་སྐར་མ་ཞིག་ཐོན་ཞིང་། །

ཡེས་ར་ཨེལ་ལས་ཕྱག་འཁར་ཞིག་དར་ངེས། །

དེ་ཡིས་མོ་ཨབ་ཀྱི་ནི་དཔྲལ་བ་གཏོར། །

སེད་ཐུ་པ་རྣམས་མགོ་བོ་བརྫི་བར་འགྱུར། །

18 དེ་ཡིས་ཨེ་དོམ་རང་གི་དབང་དུ་བསྡུ་བ་དང་། །

དགྲ་བོའི་ཡུལ་ཏེ་སེ་ཨིར་ཡང་ནི་དབང་དུ་བསྡུ། །

ཡེས་ར་ཨེལ་པ་འབའ་ཞིག་སྟོབས་དང་ལྡན་པར་འགྱུར། །

19 དབང་སྒྱུར་པ་ཞིག་ཡ་ཀོབ་ནས་ཐོན་ཞིང་། །

གྲོང་ཁྱེར་ནང་གི་ལྷག་ལུས་རྣམས་འཇོམས་སོ། །

ཞེས་སྨྲས་སོ། །

པེལ་ཨམ་གྱི་ལུང་བསྟན་མཐའ་མ།

20 པེལ་ཨམ་གྱིས་ཨ་མཱད་ལེག་མཐོང་སྟེ་རང་གི་ལུང་བསྟན་དབྱངས་ལ་གྱེར་ནས་འདི་ལྟར།

ཨ་མཱད་ལེག་ནི་མི་རིགས་རྣམས་ཀྱི་ཐོག་མ་ཡིན། །

འོན་ཀྱང་མཐའ་མར་དེ་ནི་འཇིག་པར་འགྱུར་བ་འོ། །ཞེས་སྨྲས་སོ། །

21 ཡང་པེལ་ཨམ་གྱིས་ཀེ་ནེ་པ་རྣམས་མཐོང་སྟེ་རང་གི་ལུང་བསྟན་དབྱངས་ལ་གྱེར་ནས་འདི་ལྟར།

ཁྱོད་ཀྱི་སྡོད་གནས་སྲ་ཞིང་བརྟན་པ་དང་། །

ཁྱོད་ཀྱི་ཚང་ཡང་བྲག་གི་ངོས་སུ་ཡོད། །

22 འོན་ཀྱང་ཀེ་ནེ་མེ་ལ་འབར་བར་འགྱུར། །

ཨ་སུར་གྱིས་ཁྱོད་བཙོན་དུ་ནམ་ཁྲིད་དམ། །ཞེས་སྨྲས་སོ། །

23 པེལ་ཨམ་གྱིས་ཡང་རང་གི་ལུང་བསྟན་དབྱངས་ལ་གྱེར་ནས་འདི་ལྟར།

ཀྱེ་ཧོ་དཀོན་མཆོག་ཉིད་ཀྱིས་འདི་ལྟར་མཛད། །

སུ་ཞིག་གསོན་པོར་ལུས་པར་འགྱུར་བ་ཡིན། །

24 ཀི་ཐིམ་ཕྱོགས་ནས་གྲུ་གཟིངས་རྣམས་འོང་ཞིང་།

ཨ་སུར་ཨེ་བེར་གཉིས་ལ་མནར་གཅོད་གཏོང་། །

དེ་ནས་ཁོ་ཡང་འཇིག་པར་འགྱུར་བ་འོ། །ཞེས་སྨྲས་སོ། །

25 དེ་ནས་པེལ་ཨམ་ལངས་ནས་རང་ཡུལ་དུ་ལོག་པ་དང་། པཱ་ལག་ཀྱང་རང་གི་ལམ་དུ་ཞུགས་སོ། །

ལེའུ་ཉེར་ལྔ་པ།

ཡེས་ར་ཨེལ་པས་ཕེ་ཨོར་ཡུལ་གྱི་ལྷ་པཱ་ཨལ་བསྟེན་པ།

1 དེ་ཡང་ཡེས་ར་ཨེལ་པ་རྣམས་སིད་ཏིམ་ཡུལ་དུ་བསྡད་ཅིང་། མི་ཚོགས་ཀྱིས་མོ་ཨབ་ཀྱི་བུད་མེད་ཚོར་ལོག་གཡེམ་བྱས། 2 བུད་མེད་དེ་དག་གིས་ཡེས་ར་ཨེལ་པ་རྣམས་བོས་ཡོང་ནས་མཉམ་དུ་རང་གི་ལྷ་རྣམས་ལ་མཆོད་པ་འབུལ་དུ་བཅུག་ཅིང་། ཡེས་ར་ཨེལ་པ་རྣམས་ཀྱིས་ཀྱང་བཟའ་བཏུང་སྤྱད་པ་དང་ཁོ་ཚོའི་ལྷ་རྣམས་ལ་ཕྱག་བཙལ་ཏོ། ། 3 ཡེས་ར་ཨེལ་པ་རྣམས་ཀྱིས་པཱ་ཨལ་ཕེ་ཨོར་དང་མཉམ་འབྲེལ་བྱས་པས། དཀོན་མཆོག་ཡ་ཝཱེ་ཡེས་ར་ཨེལ་པའི་སྟེང་ཐུགས་ཁྲོས་སོ། ། 4 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཡ་ཝཱེའི་ཐུགས་ཁྲོ་ཞི་བར་གྱུར་ནས་ཡེས་ར་ཨེལ་པ་རྣམས་ལ་ཐུགས་རབ་ཏུ་མི་ཁྲོ་བའི་ཕྱིར་དུ། མི་རྣམས་ཀྱི་འགོ་དཔོན་ཐམས་ཅད་བཟུང་སྟེ་ཡ་ཝཱེའི་མདུན་དུ་ཁ་ཉི་མར་གཏད་ནས་དཔྱོངས་ཤིག་ཅེས་གསུངས། 5 དེ་ནས་མོ་ཤེ་ཡིས་ཡེས་ར་ཨེལ་གྱི་ཁྲིམས་དཔོན་རྣམས་ལ་འདི་ལྟར། ཁྱོད་རྣམས་རེ་རེས་པཱ་ཨལ་ཕེ་ཨོར་དང་མཉམ་འབྲེལ་བྱས་པའི་མི་དེ་དག་སོད་ཅིག་ཅེས་སྨྲས་སོ། །

6 དེ་ནས་མོ་ཤེ་དང་ཡེས་ར་ཨེལ་པ་རྣམས་ཀྱི་མི་ཚོགས་ཡོངས་མཇལ་འཕྲད་གུར་མཆོག་གི་སྒོ་ཁར་ངུ་བའི་སྐབས་སུ། ཀྱེ་ཧོ། ཡེས་ར་ཨེལ་པ་རྣམས་ལས་མི་ཞིག་གིས་ཁོ་རྣམས་ཀྱི་མཐོང་སར་མིད༌ཡཱན་པའི་བུད་མེད་ཅིག་རང་གི་སྤུན་རྣམས་ཀྱི་རྩར་ཁྲིད་ནས་སོང་། 7 དེ་ནས་མཆོད་དཔོན་ཨ་རོན་གྱི་ཚ་བོ་སྟེ་ཨེ་ལི་ཨ་ཟར་གྱི་བུ་ཕི་ནེ་ཧེ་ཡིས་དེ་མཐོང་མ་ཐག མི་ཚོགས་ཀྱི་དཀྱིལ་ནས་ལངས་ཏེ་ལག་ཏུ་མདུང་ཞིག་ཐོགས་པ་དང་། 8 ཡེས་ར་ཨེལ་པ་དེའི་རྗེས་འབྲངས་ནས་གུར་ནང་དུ་འཛུལ་ཏེ་ཁོ་དང་བུད་མེད་དེ་གཉིས་ལ་བསྣུན་ནས་ཕུག་པ་དང་། མདུང་ནི་བུད་མེད་དེའི་གྲོད་ཁོག་ནང་ལ་ཟུག དེ་ནས་ཡེས་ར་ཨེལ་པའི་ཁྲོད་དུ་གཉན་ནད་མེད་པར་གྱུར་ཏོ། ། 9 སྐབས་དེར་གཉན་ནད་ལས་ཤི་བའི་མི་གྲངས་བསྡོམས་པས་ཉིས་ཁྲི་བཞི་སྟོང་ཡོད་དོ། །

10 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 11 མཆོད་དཔོན་ཨ་རོན་གྱི་ཚ་བོ་ཨེ་ལི་ཨ་ཟར་གྱི་བུ་ཕི་ནེ་ཧེ་ཡིས་ཡེས་ར་ཨེལ་པའི་ཁྲོད་དུ་བདག་གི་འཁུར་ཞེན་སེམས་སུ་བཅངས་པས། བདག་གི་ཁོང་ཁྲོ་ཁོ་རྣམས་ཀྱི་སྟེང་ནས་བསྒྱུར། དེས་བདག་ལ་འཁུར་ཞེན་དང་བཅས་ཡེས་ར་ཨེལ་པ་རྣམས་མེད་པར་མི་བཟོ་བར་བྱས། 12 དེའི་ཕྱིར་ཁྱོད་ཀྱིས་འདི་ལྟར། ལྟོས་དང་ད་ལྟ་བདག་གིས་ཞི་བདེའི་ཞལ་ཆད་ཁོ་ལ་སྦྱིན་པར་བྱ་ཞིང་། 13 ཁོ་དང་ཁོའི་རིགས་རྒྱུད་རྣམས་ཀྱིས་དུས་གཏན་དུ་མཆོད་དཔོན་གྱི་ལས་འགན་འཁུར་བའི་ཞལ་ཆད་དུ་འགྱུར་ཏེ། ཅི་ལ་ཞེ་ན། ཁོ་ལ་རང་གི་དཀོན་མཆོག་གི་ཕྱིར་དུ་འཁུར་ཞེན་དང་ལྡན་ཞིང་། ཡེས་ར་ཨེལ་པ་རྣམས་ལ་སྡིག་བཤགས་བྱས་པའི་ཕྱིར་ཡིན་ཞེས་སྨྲོས་ཤིག་གསུངས་སོ། །

14 མིད༌ཡཱན་པའི་བུད་མེད་དེ་དང་མཉམ་དུ་བསད་པའི་ཡེས་ར་ཨེལ་པ་དེའི་མིང་ནི་སཱ་ལུ་བྱ་བའི་བུ་ཟིམ་རེ་ཡིན་པ་དང་། སི་མུ་ཨོན་ཚོ་པའི་ཁྱིམ་རྒྱུད་ཅིག་གི་འགོ་དཔོན་ཡིན། 15 བསད་པར་གྱུར་པའི་མིད༌ཡཱན་པའི་བུད་མེད་དེའི་མིང་ལ་ཀོ་ཟི་པེ་ཟེར་ཞིང་ཙུར་བྱ་བའི་བུ་མོ་ཡིན་ལ། ཙུར་ནི་མིད་ཡཱན་པའི་ཁྱིམ་རྒྱུད་ཅིག་གི་འགོ་དཔོན་ཡིན་ནོ། །

16 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 17 ཁྱོད་ཀྱིས་མིད༌ཡཱན་པ་རྣམས་དགྲ་རུ་བཟུང་ནས་དེ་དག་སོད་ཅིག 18 ཅི་ལ་ཞེ་ན། དེ་དག་གིས་ཁྱོད་ལ་བརྙས་བཅོས་བྱས་ནས་ཕེ་ཨོར་གྱི་དོན་དུ། མིད་ཡཱན་པའི་འགོ་དཔོན་གྱི་བུ་མོ་ཀོ་ཟི་པེའི་དོན་གྱི་སྟེང་དུ་གཡོ་སྒྱུའི་སྦྱོར་བ་སྤེལ་ནས་ཁྱོད་རྣམས་ལ་སླུ་བྲིད་བཏང་། དེ་བས་ཀོ་ཟི་པེ་ནི་གཉན་ནད་ཀྱི་ཉིན་མོར་ཕེ་ཨོར་གྱི་དོན་དག་གི་རྐྱེན་གྱིས་བསད་པའོ་ཞེས་གསུངས་སོ། །

ལེའུ་ཉེར་དྲུག་པ།

ཡེས་ར་ཨེལ་པ་རྣམས་ཀྱི་མི་གྲངས་ལེན་ཐེངས་གཉིས་པ།

1 དེ་ཡང་གཉན་ནད་བྱུང་བའི་རྗེས་སུ་དཀོན་མཆོག་ཡ་ཝཱེས་མོ་ཤེ་དང་མཆོད་དཔོན་ཨ་རོན་གྱི་བུ་ཨེ་ལི་ཨ་ཟར་གཉིས་ལ་འདི་སྐད་དུ། 2 ཁྱོད་རྣམས་ཀྱིས་ཡེས་ར་ཨེལ་པ་རྣམས་ཀྱི་མི་ཚོགས་ལས་ལོ་ཉི་ཤུ་ཅན་དང་དེའི་ཡན་གྱི་འཐབ་མོར་ཞུགས་ཐུབ་པ་རྣམས་ནི་དེ་དག་གི་ཕ་ཁྱིམ་བཞིན་དུ་རྩིས་ལེན་དགོས་ཞེས་གསུངས་སོ། ། 3 དེ་ནས་མོ་ཤེ་དང་མཆོད་དཔོན་ཨེ་ལི་ཨ་ཟར་གཉིས་ཀྱིས་མོ་ཨབ་སྤང་ལྗོངས་ཏེ། ཡེ་རུ་ཀོའི་ཁ་གཏད་དུ་ཡོར་དན་གཙང་པོའི་འགྲམ་ནས་དེ་དག་ལ་འདི་ལྟར། 4 དཀོན་མཆོག་ཡ་ཝཱེས་མོ་ཤེ་ལ་བཀའ་གནང་བ་བཞིན་དུ་ལོ་ཉི་ཤུ་ཅན་དང་དེའི་ཡན་གྱི་མི་རྣམས་རྩིས་ལེན་དགོས་ཞེས་སྨྲས་སོ། །

ཨེ་ཅིབ་ཡུལ་ནས་འོངས་པའི་ཡེས་ར་ཨེལ་པ་རྣམས་ནི་འདི་ལྟ་སྟེ།

5 ཡེས་ར་ཨེལ་གྱི་བུ་སྐྱེས་འགོ་རུ་བེན་དང་། རུ་བེན་གྱི་བུ་རྒྱུད་རྣམས་ནི་ཧ་ནོག་ལ་གཏོགས་པ་ཧ་ནོག་པ་རྣམས་ཀྱི་ཁྱིམ་རྒྱུད་དང་། ཕཱ༌ལུའུ་ལ་གཏོགས་པ་ཕཱ་ལུའུ་པ་རྣམས་ཀྱི་ཁྱིམ་རྒྱུད། 6 ཧེས་རོན་ལ་གཏོགས་པ་ཧེས་རོན་པ་རྣམས་ཀྱི་ཁྱིམ་རྒྱུད་དང་། ཀར་མའེ་ལ་གཏོགས་པ་ཀར་མའེ་པ་རྣམས་ཀྱི་ཁྱིམ་རྒྱུད་བཅས་ཡིན་ནོ། ། 7 འདི་དག་ནི་རུ་བེན་གྱི་ཁྱིམ་རྒྱུད་ཡིན་པ་དང་། དེ་དག་ནས་རྩིས་བླངས་པ་ནི་བསྡོམས་པས་བཞི་ཁྲི་སུམ་སྟོང་བདུན་བརྒྱ་སུམ་ཅུའོ། ། 8 ཕཱ༌ལུའུ་ཡི་བུ་ནི་ཨེ་ལི་ཨབ་ཡིན་ལ། 9 ཨེ་ལི་ཨབ་ཀྱི་བུ་རྣམས་ནི་ནེ་མུ་ཨེལ་དང་། དཱ་ཐན་དང་། ཨ་བི་རཱམ་བཅས་ཡིན། དཱ་ཐན་དང་ཨ་བི་རཱམ་ནི་མ་གཞི་མི་ཚོགས་ཁྲོད་ནས་བདམས་པ་དང་། དེ་གཉིས་དང་ཀོ་རཱག་ཕྱོགས་ཁག་གི་མི་རྣམས་ཀྱིས་ཁ་མཐུན་ནས་མཉམ་དུ་དཀོན་མཆོག་ཡ་ཝཱེ་ལ་ངོ་རྒོལ་བྱས་ཤིང་། མོ་ཤེ་དང་ཨ་རོན་གཉིས་ལའང་ངོ་རྒོལ་བྱས་པའི་དུས་སུ། 10 ས་གཞིས་ཁ་གདངས་ནས་དེ་དག་དང་ཀོ་རཱག་མཉམ་དུ་ཁྱུར་མིད་བཏང་བ་དང་། ཀོ་རཱག་དང་ཁོའི་ཆོས་ཚོགས་ཀྱི་མི་ཐམས་ཅད་ཤི་བར་གྱུར། མེ་ཡིས་མི་ཉིས་བརྒྱ་དང་ལྔ་བཅུ་འགེམས་པའི་དུས་དེ་ནི་ཕྱི་འདོམས་ཀྱི་མེ་ལོང་དུ་གྱུར་ཏོ། ། 11 འོན་ཀྱང་ཀོ་རཱག་གི་བུ་རྒྱུད་རྣམས་འཆི་བར་མ་གྱུར་ཏོ། །

12 སི་མུ་ཨོན་གྱི་བུ་རྒྱུད་རྣམས་ནི་དེ་དག་གི་ཁྱིམ་རྒྱུད་བཞིན་དུ། ནེ་མུ་ཨེལ་ལ་གཏོགས་པ་ནེ་མུ་ཨེལ་པ་རྣམས་ཀྱི་ཁྱིམ་རྒྱུད་དང་། ཡཱ་མེན་ལ་གཏོགས་པ་ཡཱ་མེན་པ་རྣམས་ཀྱི་ཁྱིམ་རྒྱུད་དང་། ཡཱ་ཀིན་ལ་གཏོགས་པ་ཡཱ་ཀིན་པ་རྣམས་ཀྱི་ཁྱིམ་རྒྱུད་དང་། 13 ཟེ༌རག་ལ་གཏོགས་པ་ཟེ༌རག་པ་རྣམས་ཀྱི་ཁྱིམ་རྒྱུད་དང་། ཤཱ་ཨུལ་ལ་གཏོགས་པ་ཤཱ་ཨུལ་པ་རྣམས་ཀྱི་ཁྱིམ་རྒྱུད་བཅས་ཡིན། 14 འདི་དག་ནི་སི་མུ་ཨོན་གྱི་ཁྱིམ་རྒྱུད་རྣམས་ཡིན་ཏེ་བསྡོམས་པས་ཉིས་ཁྲི་ཉིས་སྟོང་ཉིས་བརྒྱའོ། །

15 གཱ་རྡུའི་བུ་རྒྱུད་རྣམས་ནི་དེ་དག་གི་ཁྱིམ་རྒྱུད་བཞིན་དུ། ཚཱ་ཕོན་ལ་གཏོགས་པ་ཚཱ་ཕོན་པ་རྣམས་ཀྱི་ཁྱིམ་རྒྱུད་དང་། ཧ་གིད་ལ་གཏོགས་པ་ཧ་གིད་པ་རྣམས་ཀྱི་ཁྱིམ་རྒྱུད་དང་། ཤུ་ནེ་ལ་གཏོགས་པ་ཤུ་ནེ་པ་རྣམས་ཀྱི་ཁྱིམ་རྒྱུད་དང་། 16 ཨོ་ཟི་ནེ་ལ་གཏོགས་པ་ཨོ་ཟི་ནེ་པ་རྣམས་ཀྱི་ཁྱིམ་རྒྱུད་དང་། ཨེ་རི་ལ་གཏོགས་པ་ཨེ་རི་པ་རྣམས་ཀྱི་ཁྱིམ་རྒྱུད་དང་། 17 ཨ་རོད་ལ་གཏོགས་པ་ཨ་རོད་པ་རྣམས་ཀྱི་ཁྱིམ་རྒྱུད་དང་། ཨར་ཨེ་ལི་ལ་གཏོགས་པ་ཨར་ཨེ་ལི་པ་རྣམས་ཀྱི་ཁྱིམ་རྒྱུད་བཅས་ཡིན། 18 འདི་དག་ནི་གཱ་རྡུ་ཡི་བུ་རྒྱུད་ཀྱི་ཁྱིམ་རྒྱུད་རྣམས་ཡིན་ཏེ། དེ་དག་གི་ཁྱིམ་རྒྱུད་བཞིན་རྩིས་བླངས་པ་ཡིན་ལ། བསྡོམས་པས་བཞི་ཁྲི་ལྔ་བརྒྱའོ། །

19 ཡ་ཧུ་དཱའི་བུ་ནི་ཨེར་དང་ཨོ་ནན་གཉིས་ཡིན། ཨེར་དང་ཨོ་ནན་གཉིས་པོ་ཀ་ན་ཨན་ཡུལ་དུ་ཤི་བར་གྱུར་ཏོ། ། 20 ཡ་ཧུ་དཱའི་བུ་རྒྱུད་རྣམས་ནི་དེ་དག་གི་ཁྱིམ་རྒྱུད་བཞིན་དུ། ཤེ་ལཱ་ལ་གཏོགས་པ་ཤེ་ལཱ་པ་རྣམས་ཀྱི་ཁྱིམ་རྒྱུད་དང་། ཕེ་རེལ་ཟི་ལ་གཏོགས་པ་ཕེ་རེལ་ཟི་པ་རྣམས་ཀྱི་ཁྱིམ་རྒྱུད་དང་། ཟེ་རག་ལ་གཏོགས་པ་ཟེ་རག་པ་རྣམས་ཀྱི་ཁྱིམ་རྒྱུད་བཅས་ཡིན། 21 ཕེ་རེལ་ཟི་ཡི་བུ་རྒྱུད་རྣམས་ལས་ཧེས་རོན་ལ་གཏོགས་པ་ཧེས་རོན་པ་རྣམས་ཀྱི་ཁྱིམ་རྒྱུད་དང་། ཧ་མུལ་ལ་གཏོགས་པ་ཧ་མུལ་པ་རྣམས་ཀྱི་ཁྱིམ་རྒྱུད་ཡིན། 22 འདི་དག་ནི་ཡ་ཧུ་དཱའི་ཁྱིམ་རྒྱུད་རྣམས་ཡིན་ཏེ། དེ་དག་གི་ཁྱིམ་རྒྱུད་བཞིན་དུ་རྩིས་བླངས་པ་ཡིན་ལ། བསྡོམས་པས་བདུན་ཁྲི་དྲུག་སྟོང་ལྔ་བརྒྱའོ། །

23 ཡེས་སི་ཀཱར་གྱི་བུ་རྒྱུད་རྣམས་ནི་དེ་དག་གི་ཁྱིམ་རྒྱུད་བཞིན་དུ། ཐོ་ལཱ་ལ་གཏོགས་པ་ཐོ་ལཱ་པ་རྣམས་ཀྱི་ཁྱིམ་རྒྱུད་དང་། ཕུ་བཱ་ལ་གཏོགས་པ་ཕུ་བཱ་པ་རྣམས་ཀྱི་ཁྱིམ་རྒྱུད་དང་། 24 ཡ་ཤུབ་ལ་གཏོགས་པ་ཡ་ཤུབ་པ་རྣམས་ཀྱི་ཁྱིམ་རྒྱུད་དང་། ཤིམ་རོན་ལ་གཏོགས་པ་ཤིམ་རོན་པ་རྣམས་ཀྱི་ཁྱིམ་རྒྱུད་བཅས་ཡིན། 25 འདི་དག་ནི་ཡེས་སི་ཀཱར་གྱི་ཁྱིམ་རྒྱུད་རྣམས་ཡིན་ཏེ། དེ་དག་གི་ཁྱིམ་རྒྱུད་བཞིན་དུ་རྩིས་བླངས་པ་ཡིན་ལ། བསྡོམས་པས་དྲུག་ཁྲི་བཞི་སྟོང་སུམ་བརྒྱའོ། །

26 ཟེ་བུ་ལུན་གྱི་བུ་རྒྱུད་རྣམས་ནི་དེ་དག་གི་ཁྱིམ་རྒྱུད་བཞིན་དུ། སེ་རཱད་ལ་གཏོགས་པ་སེ་རཱད་པ་རྣམས་ཀྱི་ཁྱིམ་རྒྱུད་དང་། ཨེད་ལོན་ལ་གཏོགས་པ་ཨེད་ལོན་པ་རྣམས་ཀྱི་ཁྱིམ་རྒྱུད་དང་། ཡ་ལཱ་ཨལ་ལ་གཏོགས་པ་ཡ་ལཱ་ཨལ་པ་རྣམས་ཀྱི་ཁྱིམ་རྒྱུད་བཅས་ཡིན། 27 འདི་དག་ནི་ཟེ་བུ་ལུན་གྱི་ཁྱིམ་རྒྱུད་རྣམས་ཡིན་ཏེ། དེ་དག་གི་ཁྱིམ་རྒྱུད་བཞིན་དུ་རྩིས་བླངས་པ་ཡིན་ལ། བསྡོམས་པས་དྲུག་ཁྲི་ལྔ་བརྒྱའོ། །

28 ཡོ་སེབ་ཀྱི་བུ་རྒྱུད་རྣམས་ནི་དེ་དག་གི་ཁྱིམ་རྒྱུད་བཞིན་དུ་མཱ་ན་ཤེ་དང་ཨེ་ཕཱར་ཡིམ་ཡིན་ནོ། ། 29 མཱ་ན་ཤེའི་བུ་རྒྱུད་རྣམས་ནི་མཱ་ཀིར་ལ་གཏོགས་པ་མཱ་ཀིར་པ་རྣམས་ཀྱི་ཁྱིམ་རྒྱུད་དང་། མཱ་ཀིར་ནས་གིལ་ཨད་སྐྱེས་པ་དང་། གིལ་ཨད་ལ་གཏོགས་པ་གིལ་ཨད་པ་རྣམས་ཀྱི་ཁྱིམ་རྒྱུད་ཡིན་ནོ། ། 30 གིལ་ཨད་ཀྱི་བུ་རྒྱུད་རྣམས་ནི་འདི་ལྟ་སྟེ། ཨི་ཨེ་ཟིར་ལ་གཏོགས་པ་ཨི་ཨེ་ཟིར་པ་རྣམས་ཀྱི་ཁྱིམ་རྒྱུད་དང་། ཧེ་ལེག་ལ་གཏོགས་པ་ཧེ་ལེག་པ་རྣམས་ཀྱི་ཁྱིམ་རྒྱུད་དང་། 31 ཨ་སི་རི་ཨེལ་ལ་གཏོགས་པ་ཨ་སི་རི་ཨེལ་པ་རྣམས་ཀྱི་ཁྱིམ་རྒྱུད་དང་། ཤེ་ཀེམ་ལ་གཏོགས་པ་ཤེ་ཀེམ་པ་རྣམས་ཀྱི་ཁྱིམ་རྒྱུད་དང་། 32 ཤེ་མི་ད་ལ་གཏོགས་པ་ཤེ་མི་ད་པ་རྣམས་ཀྱི་ཁྱིམ་རྒྱུད་དང་། ཧེ་ཕེར་ལ་གཏོགས་པ་ཧེ་ཕེར་པ་རྣམས་ཀྱི་ཁྱིམ་རྒྱུད་དང་། 33 ཧེ་ཕེར་གྱི་བུ་ཚེ་ལོ་ཕེ་ཧད་ལ་བུ་མེད་ཅིང་བུ་མོ་འབའ་ཞིག་ཡོད་དེ། ཚེ་ལོ་ཕེ་ཧད་ཀྱི་བུ་མོ་རྣམས་ཀྱི་མིང་ནི། མ་ལཱ་དང་། ནོ་ཨ་དང་། ཧོག་ལཱ་དང་། མིལ་ཀཱ་དང་། ཐིར་ཚ་བཅས་ཡིན། 34 འདི་དག་ནི་མཱ་ན་ཤེའི་ཁྱིམ་རྒྱུད་རྣམས་ཡིན་ཏེ། དེ་དག་གི་གྲངས་ཀ་རྩིས་བླངས་པ་ཡིན་ལ། བསྡོམས་པས་ལྔ་ཁྲི་ཉིས་སྟོང་དང་བདུན་བརྒྱའོ། །

35 ཨེ་ཕཱར་ཡིམ་གྱི་བུ་རྒྱུད་རྣམས་ནི་འདི་ལྟ་སྟེ། དེ་དག་གི་ཁྱིམ་རྒྱུད་བཞིན་དུ་ཤུ་ཏེ་ལཱ་ལ་གཏོགས་པ་ཤུ་ཏེ་ལཱ་པ་རྣམས་ཀྱི་ཁྱིམ་རྒྱུད་དང་། པེ་ཀེར་ལ་གཏོགས་པ་པེ་ཀེར་པ་རྣམས་ཀྱི་ཁྱིམ་རྒྱུད་དང་། ཐ་ཧན་ལ་གཏོགས་པ་ཐ་ཧན་པ་རྣམས་ཀྱི་ཁྱིམ་རྒྱུད་བཅས་ཡིན། 36 ཤུ་ཏེ་ལཱ་ཡི་བུ་རྒྱུད་དེ་ཨེ་རན་ལ་གཏོགས་པ་ཨེ་རན་པ་རྣམས་ཀྱི་ཁྱིམ་རྒྱུད་ཡིན། 37 འདི་དག་ནི་ཨེ་ཕཱར་ཡིམ་གྱི་བུ་རྒྱུད་ཀྱི་ཁྱིམ་རྒྱུད་རྣམས་ཡིན་ཏེ། དེ་དག་གི་ཁྱིམ་རྒྱུད་བཞིན་དུ་རྩིས་བླངས་པ་ཡིན་ལ། བསྡོམས་པས་སུམ་ཁྲི་ཉིས་སྟོང་ལྔ་བརྒྱའོ། །རང་རང་གི་ཁྱིམ་རྒྱུད་བཞིན་དུ་འདི་དག་ནི་ཡོ་སེབ་ཀྱི་བུ་རྒྱུད་རྣམས་ཡིན་ནོ། །

38 པེན་ཡཱ་མེན་གྱི་བུ་རྒྱུད་ནི་དེ་དག་གི་ཁྱིམ་རྒྱུད་བཞིན་དུ། པེ་ལཱ་ལ་གཏོགས་པ་པེ་ལཱ་པ་རྣམས་ཀྱི་ཁྱིམ་རྒྱུད་དང་། ཨ་ཤ༌བེལ་ལ་གཏོགས་པ་ཨ་ཤ༌བེལ་པ་རྣམས་ཀྱི་ཁྱིམ་རྒྱུད་དང་། ཨ་ཧི་རམ་ལ་གཏོགས་པ་ཨ་ཧི་རམ་པ་རྣམས་ཀྱི་ཁྱིམ་རྒྱུད་དང་། 39 ཤེ་ཕུ་ཕམ་ལ་གཏོགས་པ་ཤེ་ཕུ་ཕམ་པ་རྣམས་ཀྱི་ཁྱིམ་རྒྱུད་དང་། ཧུ་ཕམ་ལ་གཏོགས་པ་ཧུ་ཕམ་པ་རྣམས་ཀྱི་ཁྱིམ་རྒྱུད་བཅས་ཡིན། 40 པེ་ལཱའི་བུ་རྣམས་ནི་ཨར་དཱ་དང་ནཱ་ཨ་མཱན་ཡིན་ལ། ཨར་དཱ་ལ་གཏོགས་པ་ཨར་དཱ་པ་རྣམས་ཀྱི་ཁྱིམ་རྒྱུད་དང་། ནཱ་ཨ་མཱན་ལ་གཏོགས་པ་ནཱ་ཨ་མཱན་པ་རྣམས་ཀྱི་ཁྱིམ་རྒྱུད་བཅས་ཡིན། 41 འདི་དག་ནི་པེན་ཡཱ་མེན་གྱི་བུ་རྒྱུད་རྣམས་ཡིན་ཏེ། དེ་དག་གི་ཁྱིམ་རྒྱུད་བཞིན་དུ་རྩིས་བླངས་པ་ཡིན་ལ། བསྡོམས་པས་བཞི་ཁྲི་ལྔ་སྟོང་དྲུག་བརྒྱའོ། །

42 དཱན་གྱི་བུ་རྒྱུད་རྣམས་ནི་འདི་ལྟ་སྟེ། དེ་དག་གི་ཁྱིམ་རྒྱུད་བཞིན་དུ་ཤུ་ཧམ་ལ་གཏོགས་པ་ཤུ་ཧམ་པ་རྣམས་ཀྱི་ཁྱིམ་རྒྱུད་ཡིན། དེ་ནི་དཱན་གྱི་ཁྱིམ་རྒྱུད་དེ་རང་རང་གི་ཁྱིམ་རྒྱུད་བཞིན་དུའོ། ། 43 ཤུ་ཧམ་པ་རྣམས་ཀྱི་ཁྱིམ་རྒྱུད་ནས་རྩིས་བླངས་པའི་བསྡོམས་གྲངས་ནི་དྲུག་ཁྲི་བཞི་སྟོང་བཞི་བརྒྱའོ། །

44 ཨ་ཤེར་གྱི་བུ་རྒྱུད་རྣམས་ནི་འདི་ལྟ་སྟེ། དེ་དག་གི་ཁྱིམ་རྒྱུད་བཞིན་དུ་ཡིམ་ནཱ་ལ་གཏོགས་པ་ཡིམ་ནཱ་པ་རྣམས་ཀྱི་ཁྱིམ་རྒྱུད་དང་། ཡེས་བི་ལ་གཏོགས་པ་ཡེས་བི་པ་རྣམས་ཀྱི་ཁྱིམ་རྒྱུད་དང་། པེ་རེ་ཡཱ་ལ་གཏོགས་པ་པེ་རེ་ཡཱ་པ་རྣམས་ཀྱི་ཁྱིམ་རྒྱུད་བཅས་ཡིན། 45 པེ་རེ་ཡཱའི་བུ་རྒྱུད་རྣམས་ནི་ཧེ་བེར་ལ་གཏོགས་པ་ཧེ་བེར་པ་རྣམས་ཀྱི་ཁྱིམ་རྒྱུད་དང་། མཱལ་ཀི་ཨེལ་ལ་གཏོགས་པ་མཱལ་ཀི་ཨེལ་པ་རྣམས་ཀྱི་ཁྱིམ་རྒྱུད་བཅས་ཡིན། 46 ཨ་ཤེར་གྱི་བུ་མོའི་མིང་ལ་སེ་རཱ་ཞེས་བྱའོ། ། 47 འདི་དག་ནི་ཨ་ཤེར་གྱི་བུ་རྒྱུད་ཀྱི་ཁྱིམ་རྒྱུད་རྣམས་ཡིན་ཏེ། དེ་དག་གི་ཁྱིམ་རྒྱུད་བཞིན་དུ་རྩིས་བླངས་པ་ཡིན་ལ། བསྡོམས་པས་ལྔ་ཁྲི་སུམ་སྟོང་བཞི་བརྒྱའོ། །

48 ནཱབ་ཐ་ལིའི་བུ་རྒྱུད་རྣམས་ནི་དེ་དག་གི་ཁྱིམ་རྒྱུད་བཞིན་དུ། ཡཱ་སི་ཨེལ་ལ་གཏོགས་པ་ཡཱ་སི་ཨེལ་པ་རྣམས་ཀྱི་ཁྱིམ་རྒྱུད་དང་། གུ་ནེ་ལ་གཏོགས་པ་གུ་ནེ་པ་རྣམས་ཀྱི་ཁྱིམ་རྒྱུད་དང་། 49 ཡེ༌ཚིར་ལ་གཏོགས་པ་ཡེ་ཚིར་པ་རྣམས་ཀྱི་ཁྱིམ་རྒྱུད་དང་། ཤིལ་ལེམ་ལ་གཏོགས་པ་ཤིལ་ལེམ་པ་རྣམས་ཀྱི་ཁྱིམ་རྒྱུད་བཅས་ཡིན། 50 འདི་དག་ནི་ནཱབ་ཐ་ལིའི་ཁྱིམ་རྒྱུད་རྣམས་ཡིན་པ་དང་། དེ་དག་གི་ཁྱིམ་རྒྱུད་བཞིན་དུ་རྩིས་བླངས་པ་བསྡོམས་པས་བཞི་ཁྲི་ལྔ་སྟོང་བཞི་བརྒྱའོ། ། 51 དེ་དག་ནི་ཡེས་ར་ཨེལ་པ་རྣམས་ལས་རྩིས་བླངས་པའི་གྲངས་ཀ་སྟེ། བསྡོམས་པས་དྲུག་འབུམ་ཆིག་སྟོང་བདུན་བརྒྱ་སུམ་ཅུའོ། །

52 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 53 ཁྱོད་ཀྱིས་མི་རྣམས་ཀྱི་མིང་གི་གྲངས་ཀ་བཞིན་དུ། ཡུལ་དེ་ཁོ་རྣམས་ལ་ས་སྐལ་དུ་བགོ་བཤའ་བརྒྱག་དགོས་པ་དང་། 54 མི་གྲངས་མང་པོ་ཡོད་པ་ལ་ཁྱོད་ཀྱིས་ས་སྐལ་མང་པོ་བགོ་དགོས་པ་དང་། མི་གྲངས་ཉུང་ཉུང་ཡིན་པ་ལ་ཁྱོད་ཀྱིས་ས་སྐལ་ཉུང་ཉུང་བགོ་དགོས། རྩིས་བླངས་པའི་མི་གྲངས་བཞིན་དུ་ཁྱིམ་རྒྱུད་རེ་རེ་ལ་ས་སྐལ་བགོ་དགོས། 55 འོན་ཀྱང་། ཡུལ་ནི་རྒྱན་འཕངས་ནས་བགོ་བཤའ་བརྒྱག་དགོས་ལ། དེ་དག་གིས་རང་རང་གི་ཕ་མེས་རྣམས་ཀྱི་ཚོ་པའི་མིང་བཞིན་དུ་ས་སྐལ་ལེན་དགོས། 56 རྒྱན་བླངས་པ་བཞིན་དུ། མི་གྲངས་མང་ཉུང་ལ་བལྟས་ནས་ས་སྐལ་བགོ་བཤའ་བརྒྱག་དགོས་སོ། །

57 ཁྱིམ་རྒྱུད་བཞིན་རྩིས་གྲངས་བླངས་པའི་ལེ་ཝི་པ་ནི་འདི་ལྟ་སྟེ། གེར་ཤོན་ལ་གཏོགས་པ་གེར་ཤོན་པ་རྣམས་ཀྱི་ཁྱིམ་རྒྱུད་དང་། ཀོ་ཧད་ལ་གཏོགས་པ་ཀོ་ཧད་པ་རྣམས་ཀྱི་ཁྱིམ་རྒྱུད་དང་། མཱ་རཱ་རེའེ་ལ་གཏོགས་པ་མཱ་རཱ་རེའེ་པ་རྣམས་ཀྱི་ཁྱིམ་རྒྱུད་བཅས་ཡིན་ནོ། ། 58 འདི་དག་ནི་ལེ་ཝི་ཡི་ཁྱིམ་རྒྱུད་རྣམས་ཏེ། ལིབ་ནིས་པ་རྣམས་ཀྱི་ཁྱིམ་རྒྱུད་དང་། ཧེབ་རོན་པ་རྣམས་ཀྱི་ཁྱིམ་རྒྱུད་དང་། མཱ་ལི་པ་རྣམས་ཀྱི་ཁྱིམ་རྒྱུད་དང་། མུ་ཤི་པ་རྣམས་ཀྱི་ཁྱིམ་རྒྱུད་དང་། ཀོ་རཱག་པ་རྣམས་ཀྱི་ཁྱིམ་རྒྱུད་བཅས་ཡིན་ནོ། །ཀོ་ཧད་ལས་ཨམ་རམ་སྐྱེས་པའོ། ། 59 ཨམ་རམ་གྱི་ཆུང་མའི་མིང་ལ་ཡོ་ཀེ་བེད་ཟེར་ཞིང་ལེ་ཝིའི་བུ་མོ་ཡིན་ལ་ཨེ་ཅིབ་ཡུལ་དུ་ལེ་ཝི་ལ་སྐྱེས་ཤིང་། ཁོ་མོས་ཨམ་རམ་ལ་ཨ་རོན་དང་མོ་ཤེ། དེ་གཉིས་ཀྱི་ལྕམ་མོ་མིར་ཡམ་བཅས་བཙས་པའོ། ། 60 ཡང་ཨ་རོན་ལས་ནཱ་དབ་དང་། ཨ་བི་ཧུ་དང་། ཨེ་ལི་ཨ་ཟར་དང་། ཨི་ཐ་མཱར་བཅས་སྐྱེས་པ་དང་། 61 ནཱ་དབ་དང་ཨ་བི་ཧུ་གཉིས་ནི་དཀོན་མཆོག་ཡ་ཝཱེ་ལ་བཀའ་འཁྲོལ་མེད་པའི་མེ་ཕུལ་བའི་དུས་སུ་ཤི་བར་གྱུར་ཏོ། ། 62 ལེ་ཝི་པ་རྣམས་ལས་ཟླ་བ་གཅིག་དང་དེའི་ཡན་གྱི་ན་ཚོད་ཟིན་པའི་ཕོ་ཐམས་ཅད་རྩིས་བླངས་པ་བསྡོམས་པས་ཉིས་ཁྲི་སུམ་སྟོང་ཡིན། ཁོ་རྣམས་ཡེས་ར་ཨེལ་པ་རྣམས་ཀྱི་ཁྲོད་དུ་རྩིས་མེད་དེ། གང་ལ་ཞེ་ན། ཡེས་ར་ཨེལ་པ་རྣམས་ཀྱི་ཁྲོད་དུ་ཁོ་རྣམས་ལ་ས་སྐལ་མ་ཐོབ་པའི་ཕྱིར་རོ། །

63 དེ་དག་ནི་མོ་ཤེ་དང་མཆོད་དཔོན་ཨེ་ལི་ཨ་ཟར་གཉིས་ཀྱིས་རྩིས་བླངས་པ་རྣམས་ཡིན་ཏེ། དེ་གཉིས་ཀྱིས་མོ་ཨབ་སྤང་ལྗོངས་སུ། ཡེ་རུ་ཀོའི་ཁ་གཏད་དུ་ཡོར་དན་གཙང་པོའི་འགྲམ་ནས་ཡེས་ར་ཨེལ་པ་རྣམས་རྩིས་བླངས་སོ། ། 64 དེ་དག་གི་ཁྲོད་དུ་མོ་ཤེ་དང་མཆོད་དཔོན་ཨ་རོན་གཉིས་ཀྱིས་སི་ནཱ་དབེན་སྟོང་དུ་ཡེས་ར་ཨེལ་པ་རྣམས་རྩིས་ལེན་པའི་དུས་སུ་རྩིས་བླངས་པ་ནི་གཅིག་ཀྱང་མེད། 65 ཅི་ལ་ཞེ་ན། དཀོན་མཆོག་ཡ་ཝཱེས་དེ་རྣམས་ཀྱི་སྐོར་ལ་སྔར་འདི་སྐད་དུ། དེ་དག་དབེན་སྟོང་དུ་འཆི་ངེས་ཡིན་ཞེས་གསུངས་མྱོང་བའི་ཕྱིར་རོ། །དེ་རྣམས་ལས་ཡེ་ཕུན་ནེའི་བུ་ཀཱ་ལེབ་དང་ནུན་གྱི་བུ་ཡོ་ཤུ་ཨ་གཉིས་ལས་གཞན་གཅིག་ཀྱང་མ་ལུས་སོ། །

ལེའུ་ཉེར་བདུན་པ།

ཚེ་ལོ་ཕེ་ཧད་ཀྱི་བུ་མོ་རྣམས།

1 དེ་ཡང་ཡོ་སེབ་ཀྱི་བུ་མ་ནཱ་ཤེའི་ཁྱིམ་རྒྱུད་རྣམས་ལས། ཚེ་ལོ་ཕེ་ཧད་ཀྱི་བུ་མོ་རྣམས་དེ་དག་གི་དྲུང་དུ་འོངས་པ་དང་། ཚེ་ལོ་ཕེ་ཧད་ནི་ཧེ་ཕེར་གྱི་བུ་དང་། དེ་ནི་གིལ་ཨད་ཀྱི་བུ། དེ་ནི་མཱ་ཀིར་གྱི་བུ། དེ་ནི་མཱ་ན་ཤེའི་བུའོ། །ཁོའི་བུ་མོ་དེ་རྣམས་ཀྱི་མིང་ནི། མ་ལཱ་དང་། ནོ་ཨ་དང་། ཧོག་ལཱ་དང་། མིལ་ཀཱ་དང་། ཐིར་ཚ་བཅས་སོ། ། 2 དེ་དག་མཇལ་འཕྲད་གུར་མཆོག་གི་སྒོ་ཁར། མོ་ཤེ་དང་མཆོད་དཔོན་ཨེ་ལི་ཨ་ཟར་དང་འགོ་དཔོན་རྣམས་དང་། མི་ཚོགས་ཡོངས་ཀྱི་མདུན་དུ་འགྲེང་སྟེ་ན་རེ། 3 ངེད་ཅག་གི་ཕ་ནི་དབེན་སྟོང་དུ་ཤི་བ་དང་། ཁོ་ནི་དཀོན་མཆོག་ཡ་ཝཱེ་ལ་རྒོལ་བར་མཉམ་དུ་འདུས་པའི་མི་རྣམས་ཀྱི་ཁྲོད་དུ་མེད་ལ། ཀོ་རཱག་གི་ཕྱོགས་ཁག་ལའང་མི་གཏོགས། ཁོ་ནི་རང་གི་སྡིག་པའི་དབང་གིས་ཤི་བ་དང་ཁོ་ལ་བུ་ཡང་མེད་དོ། ། 4 ངེད་ཅག་གི་ཕ་ལ་བུ་མེད་པའི་རྐྱེན་གྱིས་ཁོའི་མིང་རང་གི་ཁྱིམ་རྒྱུད་ལས་མེད་པར་བཟོས་པ་ཅི་ཡིན་ནམ། ངེད་ཅག་གི་ཕ་ཡི་སྤུན་ཟླ་ཚོའི་ཁྲོད་དུ་ང་ཚོ་ལ་བགོ་སྐལ་གནང་བར་མཛོད་ཅེས་ཞུས། 5 དེ་ནས་མོ་ཤེ་ཡིས་ཁོ་རྣམས་ཀྱི་ཞུ་བ་དཀོན་མཆོག་ཡ་ཝཱེའི་དྲུང་དུ་ཞུས་སོ། །

6 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 7 ཚེ་ལོ་ཕེ་ཧད་ཀྱི་བུ་མོ་རྣམས་ཀྱིས་སྨྲས་པ་ལུགས་དང་མཐུན་པ་ཡིན། ཁྱོད་ཀྱིས་དེ་དག་གི་ཕ་ཡི་སྤུན་ཟླའི་ཁྲོད་ནས་དེ་དག་ལ་བགོ་སྐལ་སྤྲོད་དགོས། དེ་དག་གི་ཕ་ཡི་བགོ་སྐལ་ཁོ་ཚོ་ལ་སྤྲོད་དགོས་སོ། ། 8 ཡང་ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲོས་ཤིག མི་ཞིག་འཆི་བའི་དུས་སུ་བུ་མེད་པ་ཡིན་ན་མི་དེའི་བགོ་སྐལ་ཁོའི་བུ་མོར་སྤྲོད་དགོས་པ་དང་། 9 ཁོ་ལ་བུ་མོ་མེད་ན་ཁོའི་བགོ་སྐལ་དེའི་སྤུན་ཟླ་རྣམས་ལ་སྤྲོད་པར་བྱའོ། ། 10 ཁོ་ལ་སྤུན་ཟླ་ཡང་མེད་ན་ཁོའི་བགོ་སྐལ་དེའི་ཕ་ཡི་སྤུན་རྣམས་ལ་སྤྲོད་དགོས། 11 ཁོའི་ཕ་ལ་སྤུན་ཟླ་མེད་ན་ཁོའི་བགོ་སྐལ་ནི་དེའི་ཁྱིམ་རྒྱུད་ནང་གི་རྩ་བའི་གཉེན་ཉེ་ལ་སྤྲོད་དགོས་ཤིང་། ཁོའི་བགོ་སྐལ་མི་དེར་དབང་བ་ཡིན། དེ་ནི་དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་བཞིན་དུ། ཡེས་ར་ཨེལ་པ་རྣམས་ཀྱི་སྒྲིག་ཁྲིམས་དང་སྲོལ་ཡིག་ཡིན་ཞེས་སྨྲ་དགོས་པར་གསུངས་སོ། །

ཡོ་ཤུ་ཨ་ཡིས་མོ་ཤེའི་ལས་འགན་རྒྱུན་འཛིན་བྱས་པ།

12 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཨ་བཱ་རིམ་གྱི་རི་འདི་ལ་ཡར་འགོས་ནས་བདག་གིས་ཡེས་ར་ཨེལ་པ་རྣམས་ལ་སྤྲད་པའི་ཡུལ་དེར་ལྟོས་ཤིག 13 དེར་བལྟས་པའི་རྗེས་སུ་ཁྱོད་ཀྱང་ཁྱོད་ཀྱི་སྤུན་ཨ་རོན་བཞིན་དུ་རང་གི་རིགས་རྒྱུད་ཁྲོད་དུ་འཛོམ་པར་འགྱུར། 14 ཅི་ལ་ཞེ་ན། ཟིན་བྱ་བའི་དབེན་སྟོང་དུ་མི་ཚོགས་ཀྱིས་ངོ་རྒོལ་བྱས་པའི་དུས་སུ། ཁྱོད་རྣམས་ངའི་བཀའ་དང་འགལ་ཞིང་། ཆུ་འགྲམ་ནས་དེ་དག་གི་མདུན་དུ་ང་དམ་པར་མ་བཀུར་བའི་ཕྱིར་ཡིན་ཞེས་གསུངས། ཆུ་དེ་ནི་ཟིན་བྱ་བའི་དབེན་སྟོང་དུ་ཡོད་ལ། དེ་ནི་ཀཱ་དེའེ་ཤཱ་ཡུལ་གྱི་མེ་རི་བཱའི་ཆུ་རྣམས་ཡིན་ནོ། །

15 མོ་ཤེ་ཡིས་དཀོན་མཆོག་ཡ་ཝཱེ་ལ་འདི་ལྟར། 16 ལུས་ཅན་ཐམས་ཅད་ཀྱི་སེམས་ཉིད་ཀྱི་དཀོན་མཆོག་ཡ་ཝཱེས་མི་ཚོགས་འདི་ལ་བདག་སྐྱོང་བྱེད་མཁན་ཞིག་བསྐོ་བར་མཛོད། 17 ཁོ་ཚོའི་མདུན་དུ་འགྲོ་འོང་བྱེད་པ་དང་། ཁོ་ཚོ་ཁྲིད་ནས་འགྲོ་འོང་བྱེད་མཁན་ཞིག་དགོས། དེ་ནི་དཀོན་མཆོག་ཡ་ཝཱེའི་མི་ཚོགས་རྫི་བོ་མེད་པའི་ལུག་དང་འདྲ་བར་མི་འགྱུར་བའི་ཕྱིར་དུའོ་ཞེས་ཞུས་པ་ལ། 18 དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ཁྱོད་ཀྱིས་ནུན་གྱི་བུ་ཡོ་ཤུ་ཨ་འདེམས་དགོས་ཏེ། ཁོའི་ནང་དུ་ཐུགས་ཉིད་བཞུགས་ལ། ཁྱོད་ཀྱིས་ཁོའི་ལུས་ལ་ལག་པ་ཞོག་ཅིག * 19 ཁོ་ནི་མཆོད་དཔོན་ཨེ་ལི་ཨ་ཟར་དང་མི་ཚོགས་ཐམས་ཅད་ཀྱི་མདུན་ནས་འགྲེང་དུ་ཆུག་ལ། དེ་དག་གི་མཐོང་ངོར་ཁོ་ལ་ལས་འགན་སྤྲོད་ཅིག 20 ཡེས་ར་ཨེལ་པ་རྣམས་ཀྱི་མི་ཚོགས་ཡོངས་ཀྱིས་ཁོའི་བཀའ་ལ་མཉན་པའི་ཕྱིར་དུ། ཁྱོད་ཀྱིས་རང་གི་དབང་ཐང་ཆ་ཤས་ཁོ་ལ་ཐོངས་ཤིག་དང་། 21 ཁོ་རང་མཆོད་དཔོན་ཨེ་ལི་ཨ་ཟར་གྱི་དྲུང་དུ་འགྲེང་ནས་འདུག་པ་དང་། ཨེ་ལི་ཨ་ཟར་གྱིས་ཡོ་ཤུ་ཨའི་ཕྱིར་དཀོན་མཆོག་ཡ་ཝཱེའི་དྲུང་དུ་ཨུའུ་རིམ་ལས་ཐུགས་བརྟག་ཞུ་བར་འགྱུར། ཁོ་དང་ཡེས་ར་ཨེལ་པ་ཐམས་ཅད་དེ། མི་ཚོགས་ཡོངས་ནི་ཨེ་ལི་ཨ་ཟར་གྱི་བཀའ་བཞིན་འགྲོ་འོང་བྱེད་དགོས་ཞེས་གསུངས་སོ། ། 22 དེ་ནས་མོ་ཤེ་ཡིས་དཀོན་མཆོག་ཡ་ཝཱེའི་བཀའ་བཞིན་དུ་བསྒྲུབས་པ་དང་། ཁོས་ཡོ་ཤུ་ཨ་ཁྲིད་འོངས་ཏེ་མཆོད་དཔོན་ཨེ་ལི་ཨ་ཟར་དང་མི་ཚོགས་ཡོངས་ཀྱི་མདུན་ནས་འགྲེང་དུ་བཅུག་ཅིང་། 23 ཁོའི་ལུས་ལ་ཕྱག་གླན་པ་དང་། དཀོན་མཆོག་ཡ་ཝཱེས་མོ་ཤེ་བརྒྱུད་ནས་གནང་བའི་བཀའ་བཞིན་དུ་ཁོ་ལ་ལས་འགན་སྤྲད་དོ། །

ལེའུ་ཉེར་བརྒྱད་པ།

ཉིན་རྒྱུན་གྱི་མཆོད་པ།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་བཀའ་འདི་ལྟར་སྒོས་ཤིག ཁྱོད་རྣམས་ཀྱིས་ང་ལ་འབུལ་འོས་པའི་མཆོད་པ་སྟེ། ང་ལ་དྲི་ཞིམ་གྱི་མེ་མཆོད་དུ་འབུལ་བའི་ཞལ་ཟས་ནི་དུས་བཅད་ལྟར་གཟབ་གཟབ་བྱས་ནས་ང་ལ་འབུལ་དགོས་ཞེས་པའོ། ། 3 ཡང་ཁྱོད་ཀྱིས་དེ་རྣམས་ལ་འདི་ལྟར་སྨྲོས་ཤིག ཁྱོད་ཅག་གིས་དཀོན་མཆོག་ཡ་ཝཱེ་ལ་འབུལ་དགོས་པའི་མེ་མཆོད་ནི་འདི་ལྟ་སྟེ། ཉིན་རེར་སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་གཉིས་རེ་དུས་རྒྱུན་གྱི་སྦྱིན་སྲེག་ཏུ་འབུལ་དགོས་པ་ཡིན། 4 ལུ་གུ་གཅིག་ནི་ཞོགས་པའི་དུས་སུ་འབུལ་བ་དང་། ཅིག་ཤོས་ནི་ས་སྲོས་ཀྱི་དུས་སུ་འབུལ་དགོས། 5 གཞན་ཡང་འབྲུ་རིགས་ཀྱི་མཆོད་པའི་ཕྱིར་དུ་ཕྱེ་བཟང་པོ་ཨེ་ཕཱ་གང་གི་བཅུ་ཆ་གཅིག་ལ་སྣུམ་བརྡུངས་མ་རྫ་བུམ་གང་གི་བཞི་ཆ་གཅིག་བསྲེས་དགོས། 6 དེ་ནི་དུས་རྒྱུན་གྱི་སྦྱིན་སྲེག་ཡིན་ལ། རི་བོ་སི་ནཱ་ནས་གཏན་ལ་ཕབ་པ་སྟེ། དཀོན་མཆོག་ཡ་ཝཱེ་ལ་འབུལ་བའི་དྲི་ཞིམ་གྱི་མེ་མཆོད་ཡིན་ནོ། ། 7 ཡང་ལུ་གུ་རེའི་ཕྱིར་དུ་རྒུན་ཆང་རྫ་བུམ་གྱི་བཞི་ཆ་གཅིག་སྐྱེམས་མཆོད་དུ་འབུལ་དགོས། ཁྱོད་ཀྱིས་རྒུན་ཆང་བཙན་པོ་དེ་གནས་དམ་པ་རུ་དཀོན་མཆོག་ཡ་ཝཱེ་ལ་སྐྱེམས་མཆོད་དུ་འབུལ་དགོས་སོ། ། 8 ས་སྲོས་ཀྱི་དུས་སུ་ལུ་གུ་ཅིག་ཤོས་དེ་འབུལ་དགོས། ཞོགས་པའི་འབྲུ་རིགས་ཀྱི་མཆོད་པ་དང་། དེ་དང་མཉམ་དུ་འབུལ་བའི་སྐྱེམས་མཆོད་ནང་ལྟར་དྲི་ཞིམ་གྱི་མེ་མཆོད་དུ་དཀོན་མཆོག་ཡ་ཝཱེ་ལ་འབུལ་དགོས་སོ། །

ངལ་གསོ་བའི་ཉིན་གྱི་མཆོད་པ།

9 དེ་ནས་ངལ་གསོ་བའི་ཉིན་མོར། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་གཉིས་དང་། འབྲུ་རིགས་ཀྱི་མཆོད་པའི་ཕྱིར་དུ་ཨེ་ཕཱ་བཅུ་ཆ་གཉིས་ཀྱི་ཕྱེ་བཟང་པོར་སྣུམ་བསྲེས་ནས། དེ་དང་མཉམ་དུ་འབུལ་བའི་སྐྱེམས་མཆོད་བཅས་འབུལ་དགོས། 10 དེ་ནི་དུས་རྒྱུན་གྱི་སྦྱིན་སྲེག་དང་དེ་དང་མཉམ་དུ་འབུལ་བའི་སྐྱེམས་མཆོད་ཀྱི་ཕན་ཆོད་ནས་ངལ་གསོ་བའི་ཉིན་མོ་རེ་རེར་འབུལ་བའི་སྦྱིན་སྲེག་ཡིན་ནོ། །

ཟླ་རེའི་མཆོད་པ།

11 ཡང་ཟླ་རེའི་ཉིན་དང་པོར་ཁྱོད་ཅག་གིས་དཀོན་མཆོག་ཡ་ཝཱེ་ལ་སྦྱིན་སྲེག་འབུལ་དགོས་ཏེ། གླང་ཐུག་གཉིས་དང་། ལུག་ཐུག་གཅིག་དང་། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བདུན་བཅས་ཡིན། 12 འབྲུ་རིགས་ཀྱི་མཆོད་པ་ལ་གླང་ཐུག་རེའི་ཕྱིར་དུ་ཨེ་ཕཱ་བཅུ་ཆ་གསུམ་གྱི་ཕྱེ་བཟང་པོར་སྣུམ་བསྲེས་ནས་འབུལ་བ་དང་། འབྲུ་རིགས་ཀྱི་མཆོད་པ་ལ་ལུག་ཐུག་རེའི་ཕྱིར་དུ་ཨེ་ཕཱ་བཅུ་ཆ་གཉིས་ཀྱི་ཕྱེ་བཟང་པོར་སྣུམ་བསྲེས་ནས་འབུལ་དགོས། 13 འབྲུ་རིགས་ཀྱི་མཆོད་པ་ལ་ལུ་གུ་རེའི་ཕྱིར་དུ་ཨེ་ཕཱ་བཅུ་ཆ་གཅིག་གི་ཕྱེ་བཟང་པོར་སྣུམ་བསྲེས་ནས་འབུལ་དགོས། དེ་ནི་དྲི་ཞིམ་གྱི་སྦྱིན་སྲེག་སྟེ་དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་ཡིན་ནོ། ། 14 དེ་དག་གི་སྐྱེམས་མཆོད་ལ། གླང་ཐུག་རེའི་ཕྱིར་དུ་རྒུན་ཆང་རྫ་བུམ་ཕྱེད་ཀ་རེ་དང་། ལུག་ཐུག་རེའི་ཕྱིར་དུ་རྒུན་ཆང་རྫ་བུམ་གྱི་གསུམ་ཆ་གཅིག་རེ། ལུ་གུ་རེའི་ཕྱིར་དུ་རྒུན་ཆང་རྫ་བུམ་གྱི་བཞི་ཆ་གཅིག་རེ་བཅས་འབུལ་དགོས་ཤིང་། དེ་ནི་ཟླ་བ་རེ་རེའི་སྦྱིན་སྲེག་ཡིན་ལ། ལོ་འཁོར་གྱི་ཟླ་བ་རེ་རེར་ཡིན་ནོ། ། 15 ཡང་ར་ཕོ་གཅིག་དཀོན་མཆོག་ཡ་ཝཱེ་ལ་སྡིག་བཤགས་མཆོད་པ་རུ་འབུལ་དགོས་ལ། དེ་ནི་དུས་རྒྱུན་གྱི་སྦྱིན་སྲེག་དང་དེ་དང་མཉམ་དུ་འབུལ་བའི་སྐྱེམས་མཆོད་ཀྱི་ཕན་ཆོད་ནས་འབུལ་བར་བྱའོ། །

པེ་སག་དུས་ཆེན་གྱི་མཆོད་པ།

16 ཟླ་བ་དང་པོའི་ཚེས་བཅུ་བཞི་ཉིན་ནི་དཀོན་མཆོག་ཡ་ཝཱེའི་པེ་སག་གི་དུས་ཆེན་ཡིན་ཏེ། 17 ཟླ་བ་དེའི་ཚེས་བཅོ་ལྔ་ནི་དུས་ཆེན་ཡིན་པས། ཉིན་བདུན་གྱི་རིང་ལ་སྐྱུར་མེད་བག་ལེབ་བཟའ་དགོས། 18 ཉིན་དང་པོར་འདུ་འཛོམས་དམ་པ་ཡོད་དགོས་ལ་རྒྱུན་ལྡན་གྱི་ལས་ཀ་གང་ཡང་བྱེད་མི་རུང་། 19 འོན་ཀྱང་དཀོན་མཆོག་ཡ་ཝཱེ་ལ་སྦྱིན་སྲེག་ཏུ་མེ་མཆོད་འབུལ་དགོས་ཏེ། གླང་ཐུག་གཉིས་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་བདུན་བཅས་ཡིན་ལ། དེ་ཐམས་ཅད་སྐྱོན་མེད་པ་ཡིན་དགོས་སོ། ། 20 ཡང་དེ་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་ནི་ཕྱེ་བཟང་པོ་སྣུམ་བསྲེས་མ་ཡིན་ལ། གླང་ཐུག་རེའི་ཕྱིར་དུ་ཨེ་ཕཱ་བཅུ་ཆ་གསུམ་རེ་དང་། ལུག་ཐུག་རེའི་ཕྱིར་དུ་ཨེ་ཕཱ་བཅུ་ཆ་གཉིས་རེ་དང་། 21 ལུ་གུ་བདུན་པོ་དེ་རེ་རེའི་ཕྱིར་དུ་ཨེ་ཕཱ་བཅུ་ཆ་གཅིག་རེ་འབུལ་དགོས། 22 ཡང་ར་ཕོ་གཅིག་སྡིག་བཤགས་མཆོད་པར་ཕུལ་ནས་ཁྱོད་ཅག་གི་སྡིག་པ་བཤག་དགོས། 23 ཞོགས་པའི་སྦྱིན་སྲེག་སྟེ་དུས་རྒྱུན་གྱི་སྦྱིན་སྲེག་གི་ཕན་ཆོད་ནས་ཁྱོད་ཅག་གིས་དེ་དག་ཀྱང་འབུལ་དགོས། 24 ཁྱོད་ཅག་གིས་ཉིན་རེ་བཞིན་ཉིན་བདུན་གྱི་རིང་ལ་མཆོད་པ་དེ་རྣམས་འབུལ་དགོས་ཏེ། དཀོན་མཆོག་ཡ་ཝཱེ་ལ་ཞལ་ཟས་སུ་དྲི་ཞིམ་གྱི་མེ་མཆོད་དུ་འབུལ་བར་བྱ། དེ་ནི་དུས་རྒྱུན་གྱི་སྦྱིན་སྲེག་དང་དེའི་སྐྱེམས་མཆོད་ཀྱི་ཕན་ཆོད་ནས་འབུལ་བའོ། ། 25 ཉིན་བདུན་པར་འདུ་འཛོམས་དམ་པ་ཡོད་དགོས་ལ་རྒྱུན་ལྡན་གྱི་ལས་ཀ་གང་ཡང་བྱེད་མི་རུང་ངོ་། །

བདུན་ཕྲག་རྣམས་ཀྱི་དུས་ཆེན་གྱི་མཆོད་པ།

26 ཐོག་ཕུད་ཀྱི་ཉིན་མོ་སྟེ་བདུན་ཕྲག་རྣམས་ཀྱི་དུས་ཆེན་གྱི་ཉིན་དེར། ཁྱོད་ཅག་གིས་དཀོན་མཆོག་ཡ་ཝཱེ་ལ་འབྲུ་རིགས་ཀྱི་མཆོད་པ་གསར་པ་འབུལ་བའི་ཚེ་འདུ་འཛོམས་དམ་པ་ཡོད་དགོས་ལ། རྒྱུན་ལྡན་གྱི་ལས་ཀ་གང་ཡང་བྱེད་མི་རུང་། 27 འོན་ཀྱང་སྦྱིན་སྲེག་ནི་དཀོན་མཆོག་ཡ་ཝཱེ་ལ་དྲི་ཞིམ་གྱི་མཆོད་པར་འབུལ་དགོས་པ་སྟེ། གླང་ཐུག་གཉིས་དང་། ལུག་ཐུག་གཅིག་དང་། ལོ་གཅིག་ཅན་གྱི་ལུ་གུ་ཕོ་བདུན་བཅས་ཡིན་ལ། 28 དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་ནི་ཕྱེ་བཟང་པོ་སྣུམ་བསྲེས་མ་ཡིན་ཏེ། གླང་ཐུག་རེའི་ཕྱིར་དུ་ཨེ་ཕཱ་བཅུ་ཆ་གསུམ་རེ་དང་། ལུག་ཐུག་རེའི་ཕྱིར་དུ་ཨེ་ཕཱ་བཅུ་ཆ་གཉིས་རེ་དང་། 29 ལུ་གུ་བདུན་པོ་དེ་རེ་རེའི་ཕྱིར་དུ་ཨེ་ཕཱ་བཅུ་ཆ་གཅིག་རེ་འབུལ་དགོས། 30 ཡང་ར་ཕོ་གཅིག་ཕུལ་ནས་ཁྱོད་ཅག་གི་སྡིག་པ་བཤག་དགོས། 31 དུས་རྒྱུན་གྱི་སྦྱིན་སྲེག་དང་དེ་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པའི་ཕན་ཆོད་ནས། ཁྱོད་ཅག་གིས་ད་དུང་མཆོད་པ་འདི་དག་དང་དེའི་སྐྱེམས་མཆོད་རྣམས་འབུལ་དགོས་ལ། དེ་རྣམས་སྐྱོན་མེད་པ་ཡིན་དགོས་སོ། །

ལེའུ་ཉེར་དགུ་པ།

དུང་འབུད་དུས་ཆེན་གྱི་མཆོད་པ།

1 དེ་ཡང་ཟླ་བ་བདུན་པའི་ཉིན་དང་པོར། ཁྱོད་ཅག་ལ་འདུ་འཛོམས་དམ་པ་ཡོད་དགོས་ལ། རྒྱུན་ལྡན་གྱི་ལས་ཀ་གང་ཡང་བྱེད་མི་རུང་། དེ་ནི་ཁྱོད་ཅག་གིས་དུང་འབུད་པའི་ཉིན་མོ་ཡིན་ནོ། ། 2 ཁྱོད་ཅག་གིས་སྦྱིན་སྲེག་ནི་དཀོན་མཆོག་ཡ་ཝཱེ་ལ་དྲི་ཞིམ་གྱི་མཆོད་པ་རུ་འབུལ་དགོས་ཏེ། གླང་ཐུག་གཅིག་དང་། ལུག་ཐུག་གཅིག་དང་། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བདུན་བཅས་ཡིན་ནོ། ། 3 དེ་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་ནི་ཕྱེ་བཟང་པོ་སྣུམ་བསྲེས་མ་ཡིན་ལ། གླང་ཐུག་རེའི་ཕྱིར་དུ་ཨེ་ཕཱ་བཅུ་ཆ་གསུམ་རེ་དང་། ལུག་ཐུག་རེའི་ཕྱིར་དུ་ཨེ་ཕཱ་བཅུ་ཆ་གཉིས་རེ་དང་། 4 ལུ་གུ་བདུན་པོ་དེ་རེ་རེའི་ཕྱིར་དུ་ཨེ་ཕཱ་བཅུ་ཆ་གཅིག་རེ་འབུལ་དགོས། 5 ཡང་ར་ཕོ་གཅིག་སྡིག་བཤགས་མཆོད་པར་ཕུལ་ནས་ཁྱོད་ཅག་གི་སྡིག་པ་བཤག་དགོས། 6 ཚེས་གཅིག་གི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། ཁྲིམས་སྲོལ་ལྟར་དེ་དང་མཉམ་དུ་ཕུལ་བའི་སྐྱེམས་མཆོད་བཅས་ཀྱི་ཕན་ཆོད་ནས། དེ་རྣམས་དཀོན་མཆོག་ཡ་ཝཱེ་ལ་དྲི་ཞིམ་གྱི་མེ་མཆོད་དུ་འབུལ་བར་བྱའོ། །

སྡིག་བཤགས་ཉིན་མོའི་མཆོད་པ།

7 ཟླ་བ་བདུན་པའི་ཚེས་བཅུ་ལ་ཁྱོད་ཅག་གིས་རང་ཉིད་ཁྱད་དུ་བསད་ནས་འདུ་འཛོམས་དམ་པ་རོལ་དགོས་ལ། ལས་ཀ་གང་ཡང་བྱེད་མི་རུང་། 8 འོན་ཀྱང་སྦྱིན་སྲེག་ནི་དཀོན་མཆོག་ཡ་ཝཱེ་ལ་དྲི་ཞིམ་གྱི་མཆོད་པར་འབུལ་དགོས་པ་སྟེ། གླང་ཐུག་གཅིག་དང་། ལུག་ཐུག་གཅིག་དང་། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བདུན་བཅས་ཡིན་ནོ། ། 9 དེ་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་ནི་ཕྱེ་བཟང་པོ་སྣུམ་བསྲེས་མ་ཡིན་ལ། གླང་ཐུག་རེའི་ཕྱིར་དུ་ཨེ་ཕཱ་བཅུ་ཆ་གསུམ་རེ་དང་། ལུག་ཐུག་རེའི་ཕྱིར་དུ་ཨེ་ཕཱ་བཅུ་ཆ་གཉིས་རེ་དང་། 10 ལུ་གུ་བདུན་པོ་དེ་རེ་རེའི་ཕྱིར་དུ་ཨེ་ཕཱ་བཅུ་ཆ་གཅིག་རེ་འབུལ་དགོས། 11 སྡིག་པའི་ཕྱིར་དུ་ཕུལ་བའི་སྡིག་བཤགས་མཆོད་པ་དང་། དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དེ་དག་གི་སྐྱེམས་མཆོད་བཅས་ཀྱི་ཕན་ཆོད་ནས། ཡང་ར་ཕོ་གཅིག་སྡིག་བཤགས་མཆོད་པ་རུ་འབུལ་དགོས་སོ། །

སྤྱིལ་བུའི་དུས་ཆེན་གྱི་མཆོད་པ།

12 ཡང་ཟླ་བ་བདུན་པའི་ཚེས་བཅོ་ལྔའི་ཉིན་ཁྱོད་ཅག་ལ་འདུ་འཛོམས་དམ་པ་ཡོད་དགོས་ཤིང་། རྒྱུན་ལྡན་གྱི་ལས་ཀ་གང་ཡང་བྱེད་མི་རུང་ལ། དཀོན་མཆོག་ཡ་ཝཱེའི་ཕྱིར་ཉིན་བདུན་ལ་དུས་ཆེན་གཏོང་དགོས། 13 ཁྱོད་ཅག་གིས་དཀོན་མཆོག་ཡ་ཝཱེ་ལ་དྲི་ཞིམ་གྱི་མེ་མཆོད་དུ་སྦྱིན་སྲེག་འབུལ་དགོས་པ་སྟེ། གླང་ཐུག་བཅུ་གསུམ་དང་། ལུག་ཐུག་གཉིས་དང་། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བཅུ་བཞི་བཅས་སོ། ། 14 དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་ནི་ཕྱེ་བཟང་པོ་སྣུམ་བསྲེས་མ་ཡིན་ལ། གླང་ཐུག་བཅུ་གསུམ་པོ་དེ་རེ་རེའི་ཕྱིར་དུ་ཨེ་ཕཱ་བཅུ་ཆ་གསུམ་རེ་དང་། ལུག་ཐུག་གཉིས་པོ་དེ་རེ་རེའི་ཕྱིར་དུ་ཨེ་ཕཱ་བཅུ་ཆ་གཉིས་རེ་དང་། 15 ལུ་གུ་བཅུ་བཞི་པོ་དེ་རེ་རེའི་ཕྱིར་དུ་ཨེ་ཕཱ་བཅུ་ཆ་གཅིག་རེ་འབུལ་དགོས། 16 དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དེ་དག་གི་སྐྱེམས་མཆོད་བཅས་ཀྱི་ཕན་ཆོད་ནས། ཡང་ར་ཕོ་གཅིག་སྡིག་བཤགས་མཆོད་པར་འབུལ་དགོས་སོ། །

17 ཉིན་གཉིས་པར་གླང་ཐུག་བཅུ་གཉིས་དང། ལུག་ཐུག་གཉིས། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བཅུ་བཞི་བཅས་འབུལ་དགོས་པར་མ་ཟད། 18 གླང་ཐུག་དང་ལུག་ཐུག་དང་ལུ་གུ་བཅས་ཀྱི་ཕྱིར་དུ་དེ་དག་གི་གྲངས་ཀ་དང་ཁྲིམས་སྲོལ་བཞིན་དུ། དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་དང་སྐྱེམས་མཆོད་འབུལ་དགོས། 19 དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དེ་དག་གི་སྐྱེམས་མཆོད་བཅས་ཀྱི་ཕན་ཆོད་ནས། ཡང་ར་ཕོ་གཅིག་སྡིག་བཤགས་མཆོད་པར་འབུལ་དགོས་སོ། །

20 ཉིན་གསུམ་པར་གླང་ཐུག་བཅུ་གཅིག་དང་། ལུག་ཐུག་གཉིས། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བཅུ་བཞི་བཅས་འབུལ་དགོས་པར་མ་ཟད། 21 གླང་ཐུག་དང་ལུག་ཐུག་དང་ལུ་གུ་བཅས་ཀྱི་ཕྱིར་དུ་དེ་དག་གི་གྲངས་ཀ་དང་ཁྲིམས་སྲོལ་བཞིན་དུ། དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་དང་སྐྱེམས་མཆོད་འབུལ་དགོས། 22 དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དེ་དག་གི་སྐྱེམས་མཆོད་བཅས་ཀྱི་ཕན་ཆོད་ནས། ཡང་ར་ཕོ་གཅིག་སྡིག་བཤགས་མཆོད་པར་འབུལ་དགོས་སོ། །

23 ཉིན་བཞི་པར་གླང་ཐུག་བཅུ་དང་། ལུག་ཐུག་གཉིས། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བཅུ་བཞི་བཅས་འབུལ་དགོས་པར་མ་ཟད། 24 གླང་ཐུག་དང་ལུག་ཐུག་དང་ལུ་གུ་བཅས་ཀྱི་ཕྱིར་དུ་དེ་དག་གི་གྲངས་ཀ་དང་ཁྲིམས་སྲོལ་བཞིན་དུ། དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་དང་སྐྱེམས་མཆོད་འབུལ་དགོས། 25 དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དེ་དག་གི་སྐྱེམས་མཆོད་བཅས་ཀྱི་ཕན་ཆོད་ནས། ཡང་ར་ཕོ་གཅིག་སྡིག་བཤགས་མཆོད་པར་འབུལ་དགོས་སོ། །

26 ཉིན་ལྔ་པར་གླང་ཐུག་དགུ་དང་། ལུག་ཐུག་གཉིས། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བཅུ་བཞི་བཅས་འབུལ་དགོས་པར་མ་ཟད། 27 གླང་ཐུག་དང་ལུག་ཐུག་དང་ལུ་གུ་བཅས་ཀྱི་ཕྱིར་དུ་དེ་དག་གི་གྲངས་ཀ་དང་ཁྲིམས་སྲོལ་བཞིན་དུ། དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་དང་སྐྱེམས་མཆོད་འབུལ་དགོས། 28 དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དེ་དག་གི་སྐྱེམས་མཆོད་བཅས་ཀྱི་ཕན་ཆོད་ནས། ཡང་ར་ཕོ་གཅིག་སྡིག་བཤགས་མཆོད་པར་འབུལ་དགོས་སོ། །

29 ཉིན་དྲུག་པར་གླང་ཐུག་བརྒྱད་དང་། ལུག་ཐུག་གཉིས། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བཅུ་བཞི་བཅས་འབུལ་དགོས་པར་མ་ཟད། 30 གླང་ཐུག་དང་ལུག་ཐུག་དང་ལུ་གུ་བཅས་ཀྱི་ཕྱིར་དུ་དེ་དག་གི་གྲངས་ཀ་དང་ཁྲིམས་སྲོལ་བཞིན་དུ། དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་དང་སྐྱེམས་མཆོད་འབུལ་དགོས། 31 དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དེ་དག་གི་སྐྱེམས་མཆོད་བཅས་ཀྱི་ཕན་ཆོད་ནས། ཡང་ར་ཕོ་གཅིག་སྡིག་བཤགས་མཆོད་པར་འབུལ་དགོས་སོ། །

32 ཉིན་བདུན་པར་གླང་ཐུག་བདུན་དང་། ལུག་ཐུག་གཉིས། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བཅུ་བཞི་བཅས་འབུལ་དགོས་པར་མ་ཟད། 33 གླང་ཐུག་དང་ལུག་ཐུག་དང་ལུ་གུ་བཅས་ཀྱི་ཕྱིར་དུ་དེ་དག་གི་གྲངས་ཀ་དང་ཁྲིམས་སྲོལ་བཞིན་དུ། དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་དང་སྐྱེམས་མཆོད་འབུལ་དགོས། 34 དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དེ་དག་གི་སྐྱེམས་མཆོད་བཅས་ཀྱི་ཕན་ཆོད་ནས། ཡང་ར་ཕོ་གཅིག་སྡིག་བཤགས་མཆོད་པར་འབུལ་དགོས་སོ། །

35 ཉིན་བརྒྱད་པར་ཁྱོད་ཅག་ལ་འདུ་འཛོམས་དམ་ནན་ཞིག་ཡོད་དགོས་ལ། རྒྱུན་ལྡན་གྱི་ལས་ཀ་གང་ཡང་བྱེད་མི་རུང་། 36 དཀོན་མཆོག་ཡ་ཝཱེ་ལ་དྲི་ཞིམ་གྱི་མེ་མཆོད་དུ་སྦྱིན་སྲེག་འབུལ་དགོས་པ་སྟེ། གླང་ཐུག་གཅིག་དང་ལུག་ཐུག་གཅིག་དང་། སྐྱོན་མེད་པའི་ལོ་གཅིག་ཅན་གྱི་ལུ་གུ་ཕོ་བདུན་བཅས་འབུལ་དགོས་པར་མ་ཟད། 37 གླང་ཐུག་དང་ལུག་ཐུག་དང་ལུ་གུ་བཅས་ཀྱི་ཕྱིར་དུ་དེ་དག་གི་གྲངས་ཀ་དང་ཁྲིམས་སྲོལ་བཞིན་དུ། དེ་དག་དང་མཉམ་དུ་འབུལ་བའི་འབྲུ་རིགས་ཀྱི་མཆོད་པ་དང་སྐྱེམས་མཆོད་འབུལ་དགོས། 38 དུས་རྒྱུན་གྱི་སྦྱིན་སྲེག་དང་དེའི་འབྲུ་རིགས་ཀྱི་མཆོད་པ་དང་། དེ་དག་གི་སྐྱེམས་མཆོད་བཅས་ཀྱི་ཕན་ཆོད་ནས། ཡང་ར་ཕོ་གཅིག་སྡིག་བཤགས་མཆོད་པར་འབུལ་དགོས་སོ། །

39 མཆོད་པ་འདི་དག་ནི་ཁྱོད་ཅག་གི་དུས་ཆེན་གྱི་སྐབས་སུ་དཀོན་མཆོག་ཡ་ཝཱེ་ལ་འབུལ་དགོས་པ་སྟེ། དམ་བཅའི་མཆོད་པ་དང་ཡིད་མོས་ཀྱི་མཆོད་པ་དང་། སྦྱིན་སྲེག་གི་མཆོད་པ་དང་འབྲུ་རིགས་ཀྱི་མཆོད་པ་དང་། སྐྱེམས་མཆོད་དང་། ཞི་བདེའི་མཆོད་པ་བཅས་ཀྱི་ཕན་ཆོད་ནས་ཕུལ་བ་ཡིན་ཞེས་གསུངས་སོ། ། 40 དེ་ནས་མོ་ཤེ་ཡིས་དཀོན་མཆོག་ཡ་ཝཱེས་གནང་བའི་བཀའ་ཐམས་ཅད་དེ་བཞིན་དུ་ཡེས་ར་ཨེལ་པ་རྣམས་ལ་སྨྲས་སོ། །

ལེའུ་སུམ་ཅུ་པ།

དམ་བཅའ་རྣམས་ཀྱི་སྐོར།

1 དེ་ཡང་མོ་ཤེ་ཡིས་ཡེས་ར་ཨེལ་པ་རྣམས་ཀྱི་ཚོ་པ་དག་གི་འགོ་དཔོན་རྣམས་ལ་འདི་ལྟར། འདི་ནི་དཀོན་མཆོག་ཡ་ཝཱེས་གནང་བའི་བཀའ་ཡིན་ཏེ། 2 གལ་སྲིད་མི་ཞིག་གིས་དཀོན་མཆོག་ཡ་ཝཱེ་ལ་དམ་བཅའ་འཇོག་པའམ། སྡོམ་པ་ལེན་པར་མནའ་བསྐྱལ་བ་ཡིན་ན། རང་གི་དམ་ཚིག་བསྲུང་དགོས་ལ། རང་གི་ཁ་ནས་ཐོན་པའི་གཏམ་ཐམས་ཅད་བཞིན་དུ་བསྒྲུབ་དགོས་སོ། །

3 བུད་མེད་ན་ཆུང་ཞིག་ད་དུང་རང་གི་ཕ་གཞིས་སུ་ཡོད་པའི་དུས་སུ། དཀོན་མཆོག་ཡ་ཝཱེ་ལ་སྡོམ་པ་ལེན་པར་དམ་བཅས་ཤིང་། 4 ཁོ་མོའི་ཕ་ཡིས་ཁོ་མོས་བཞག་པའི་དམ་བཅའ་དང་སྡོམ་པ་ལེན་པའི་ཚིག་ཐོས་ཀྱང་གང་ཡང་མ་སྨྲས་ན། ཁོ་མོས་བཞག་པའི་དམ་བཅའ་ཐམས་ཅད་དང་སྡོམ་པ་ལེན་པའི་ཚིག་རྣམས་བསྲུང་དགོས། 5 འོན་ཀྱང་ཁོ་མོའི་ཕ་ཡིས་དེ་ཐོས་པའི་ཚེ་ཁོ་མོ་བཀག་པ་ཡིན་ན། ཁོ་མོས་བཞག་པའི་དམ་བཅའ་དང་སྡོམ་པ་ལེན་པའི་ཚིག་རྣམས་བསྲུང་མི་དགོས། ཅི་ལ་ཞེ་ན། ཁོ་མོའི་ཕ་ཡིས་ཁོ་མོ་བཀག་པ་ཡིན་པས། དཀོན་མཆོག་ཡ་ཝཱེས་ཁོ་མོར་དགོངས་ཡངས་མཛད་པར་འགྱུར་རོ། །

6 གལ་སྲིད་ཁོ་མོ་སྐྱེས་པ་ཞིག་ལ་གཉེན་བསྒྲིགས་ཤིང་། དམ་བཅའ་འཇོག་པའམ་སྡོམ་པ་ལེན་པའི་ཚིག་ཁ་ནས་ཤོར་བའི་ཚེ། 7 ཁོ་མོའི་ཁྱོ་གས་དེ་ཐོས་ནའང་ཐོས་པའི་སྐབས་སུ་ཅི་ཡང་མ་སྨྲས་ན། ཁོ་མོས་བཞག་པའི་དམ་བཅའ་དང་སྡོམ་པ་ལེན་པའི་ཚིག་རྣམས་བསྲུང་དགོས་པ་ཡིན། 8 འོན་ཀྱང་ཁོ་མོའི་ཁྱོ་གས་དེ་ཐོས་པའི་ཚེ་ཁོ་མོ་བཀག་པ་ཡིན་ན། ཁོ་མོས་བཞག་པའི་དམ་བཅའ་དང་ཁོ་མོའི་ཁ་ནས་ཤོར་བའི་སྡོམ་པ་ལེན་པའི་ཚིག་རྣམས་བསྲུང་མི་དགོས་པར་བྱས་ནའང་། དཀོན་མཆོག་ཡ་ཝཱེས་ཁོ་མོ་ལ་དགོངས་ཡངས་མཛད་པར་འགྱུར་རོ། ། 9 འོན་ཀྱང་ཡུགས་མོའམ་བུད་མེད་བཟའ་ཐོར་བྱས་པ་ཞིག་གིས་བཞག་པའི་དམ་བཅའ་སྟེ། སྡོམ་པ་ལེན་པའི་ཚིག་ནི་ཐམས་ཅད་བསྲུང་དགོས་པ་ཡིན། 10 གལ་སྲིད་ཁོ་མོས་རང་གི་ཁྱོ་གའི་ཁྱིམ་དུ་ཡོད་པའི་དུས་སུ་དམ་བཅའ་བཞག་པའམ་སྡོམ་པ་ལེན་པར་མནའ་བསྐྱལ་བ་དང་། 11 ཁོ་མོའི་ཁྱོ་གས་དེ་ཐོས་ཀྱང་གང་ཡང་མ་སྨྲས་པ་དང་བཀག་ཀྱང་མ་བཀག་ན། ཁོ་མོས་བཞག་པའི་དམ་བཅའ་དང་སྡོམ་པ་ལེན་པའི་ཚིག་ཐམས་ཅད་བསྲུང་དགོས་པ་ཡིན་ནོ། ། 12 འོན་ཀྱང་ཁོ་མོའི་ཁྱོ་གས་དེ་རྣམས་ཐོས་པའི་ཉིན་དེར་དེ་གཉིས་ཀ་བསྲུང་མི་དགོས་པར་བྱས་ན། བུད་མེད་ཀྱི་ཁ་ནས་ཐོན་པའི་དམ་བཅའ་དང་སྡོམ་པ་ལེན་པའི་ཚིག་ཐམས་ཅད་བསྲུང་མི་དགོས། ཁོ་མོའི་ཁྱོ་གས་དེ་གཉིས་ཀ་བསྲུང་མི་དགོས་པར་བྱས་པ་དང་། དཀོན་མཆོག་ཡ་ཝཱེས་ཀྱང་ཁོ་མོར་དགོངས་ཡངས་མཛད་པར་འགྱུར་རོ། ། 13 བུད་མེད་ཀྱིས་བཞག་པའི་དམ་བཅའ་དང་། རང་ཉིད་ཁྱད་གསོད་ཀྱིས་སྡོམ་པ་ལེན་པའི་མནའ་ཚིག་ཐམས་ཅད་ཁོ་མོའི་ཁྱོ་གས་ངེས་བརྟན་བྱས་ཆོག་ལ་བསྲུང་མི་དགོས་པར་བྱས་ཀྱང་ཆོག་གོ ། 14 གལ་སྲིད་ཁོ་མོའི་ཁྱོ་གས་ཉིན་རྒྱུན་གང་ཡང་མ་སྨྲས་ན། དེ་ནི་ཁོ་མོས་བཞག་པའི་དམ་བཅའ་དང་སྡོམ་པ་ལེན་པའི་ཚིག་ཐམས་ཅད་ངེས་བརྟན་བྱས་པ་ཡིན། ཅི་ལ་ཞེ་ན། ཁྱོ་གས་དེ་རྣམས་ཐོས་པའི་ཉིན་ཁོ་མོར་གང་ཡང་མ་སྨྲས་པས་དེ་གཉིས་ཀ་བསྲུང་དགོས་པར་གྱུར་པའོ། ། 15 འོན་ཀྱང་ཁྱོ་གས་དེ་རྣམས་ཐོས་ནས་ཡུན་རིང་འགོར་རྗེས་ད་གཟོད་བསྲུང་མི་དགོས་པར་བྱས་ན། ཁོས་ཆུང་མའི་ཉེས་པ་འཁུར་དགོས་ཞེས་གསུངས་པའོ། །

16 འདི་ནི་དཀོན་མཆོག་ཡ་ཝཱེས་མོ་ཤེ་ལ་བསྒོས་པའི་བཀའ་སྟེ། ཁྱོ་ག་དང་ཆུང་མའི་བར་དང་། ཕ་དང་ད་དུང་རང་གི་ཕ་གཞིས་སུ་སྡོད་པའི་ན་ཆུང་བུ་མོ་བར་གྱི་སྒྲིག་ཁྲིམས་ཡིན་ནོ། །

ལེའུ་སོ་གཅིག་པ།

མིད་ཡཱན་པ་ལ་དགྲ་ལན་སློག་པ།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཡེས་ར་ཨེལ་པ་རྣམས་ཀྱི་དོན་དུ་མིད༌ཡཱན་པ་རྣམས་ལ་དགྲ་ལན་སློགས་ཤིག དེའི་རྗེས་སུ་ཁྱོད་ནི་རང་གི་མེས་པོ་རྣམས་ཀྱི་དྲུང་དུ་འཛོམ་ངེས་ཡིན་ཞེས་གསུངས་སོ། ། 3 མོ་ཤེ་ཡིས་མི་ཚོགས་ལ། ཁྱོད་རྣམས་ལས་ཁག་གཅིག་གིས་གོ་མཚོན་སྤྲས་ནས་འཐབ་མོར་ཞུགས་དགོས་པ་དང་། དཀོན་མཆོག་ཡ་ཝཱེའི་དོན་དུ་མིད་ཡཱན་པ་རྣམས་ལ་དགྲ་ལན་འཇལ་བའི་ཕྱིར་དེ་དག་ལ་རྒོལ་བར་བྱའོ། ། 4 ཁྱོད་ཅག་གིས་ཡེས་ར་ཨེལ་གྱི་ཚོ་པ་ཐམས་ཅད་ཀྱི་ཚོ་པ་རེ་ནས་མི་ཆིག་སྟོང་རེ་གཡུལ་སར་ཐོངས་ཤིག་ཅེས་སྨྲས་སོ། ། 5 དེ་ནས་ཡེས་ར་ཨེལ་པ་སྟོང་ཕྲག་མང་པོའི་ཁྲོད་ཚོ་པ་རེ་ནས་མི་ཆིག་སྟོང་རེ་བདམས་པ་དང་། བསྡོམས་པས་མི་ཆིག་ཁྲི་ཉིས་སྟོང་ཡོད་པ་ཐམས་ཅད་ཀྱིས་གོ་མཚོན་སྤྲས་ནས་འཐབ་མོར་ཞུགས། 6 མོ་ཤེ་ཡིས་ཚོ་པ་རེ་ནས་མི་ཆིག་སྟོང་རེ་དམག་ལ་བཏང་བ་དང་། མཆོད་དཔོན་ཨེ་ལི་ཨ་ཟར་གྱི་བུ་ཕི་ནེ་ཧེ་ཡང་དེ་དག་དང་མཉམ་དུ་མངགས་པ་སྟེ། ཕི་ནེ་ཧེའི་ལག་ཏུ་གནས་མཆོག་གི་སྣོད་ཆས་དང་བརྡ་རྒྱག་བྱེད་ཀྱི་དུང་རྣམས་ཐོགས་ནས་ཆས། 7 ཁོ་རྣམས་དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་བཞིན་དུ་སོང་ནས་མིད་ཡཱན་པ་རྣམས་ལ་དམག་འཁྲུག་བརྒྱབ་པ་དང་། སྐྱེས་པ་ཐམས་ཅད་བསད། 8 དེ་དག་གི་ཁར་ད་དུང་ཨེ་ཝི་དང་། རེ་ཀེམ་དང་། ཙུར་དང་། ཧུར་དང་། རེ་པ་བཅས་མིད་ཡཱན་པའི་རྒྱལ་པོ་ལྔ་ཡང་བསད་ཅིང་། པེ་ཨོར་གྱི་བུ་པེལ་ཨམ་ཡང་རལ་གྲིས་བསད་དོ། ། 9 ཡེས་ར་ཨེལ་པ་རྣམས་ཀྱིས་མིད་ཡཱན་པའི་བུད་མེད་དང་བྱིས་པ་རྣམས་བདག་གིར་བཟུང་བ་དང་། ཡང་དེ་དག་གི་སྒོ་ཕྱུགས་དང་། ལུག་ཁྱུ་དང་། རྒྱུ་ནོར་བཅས་ཐམས་ཅད་ཕྲོགས་ནས་ཁྱེར་བར་མ་ཟད། 10 དེ་དག་གནས་པའི་གྲོང་ཁྱེར་དང་སྒར་རྣམས་མེ་ཡིས་བསྲེགས་པ་དང་། 11 ཁོ་ཚོས་འཕྲོག་བཅོམ་བྱས་ནས་ཐོན་པའི་མི་དང་སྒོ་ཕྱུགས་ཐམས་ཅད་ཁྱེར་ནས་སོང་། 12 ཁོ་ཚོས་བཙོན་པ་རྣམས་དང་འཕྲོག་བཅོམ་བྱས་པའི་དངོས་པོ་ཐམས་ཅད་ཡོར་དན་གཙང་པོའི་འགྲམ་དང་ཡེ་རུ་ཀོ་ཡི་ཁ་གཏད་དེ། མོ་ཨབ་སྤང་ལྗོངས་སུ་ཡོད་པའི་སྒར་ཁ་དེར་ཁྱེར་ཡོང་ནས། མོ་ཤེ་དང་མཆོད་དཔོན་ཨེ་ལི་ཨ་ཟར་དང་། ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་ལ་སྤྲད་དོ། །

13 མོ་ཤེ་དང་མཆོད་དཔོན་ཨེ་ལི་ཨ་ཟར་དང་མི་ཚོགས་ཀྱི་འགོ་དཔོན་རྣམས་སྒར་ཁའི་ཕྱི་རོལ་ཏུ་ཕེབས་ཏེ་ཁོ་ཚོར་བསུ་བ་བྱས། 14 མོ་ཤེ་ནི་གཡུལ་ས་ནས་ཕྱིར་ཐོན་པའི་དམག་དཔོན་ཏེ་སྟོང་དཔོན་དང་བརྒྱ་དཔོན་རྣམས་ལ་ཁྲོས་པར་གྱུར། 15 མོ་ཤེ་ཡིས་ཁོ་རྣམས་ལ་འདི་ལྟར། ཁྱོད་ཅག་གིས་བུད་མེད་འདི་རྣམས་གསོན་པོར་བསྐྱུར་པ་ཡིན་ནམ། 16 ལྟོས་དང་། བུད་མེད་འདི་དག་གིས་པེལ་ཨམ་གྱི་ཇུས་ངན་ལ་བསྟུན་ནས་ཡེས་ར་ཨེལ་པ་རྣམས་ཕེ་ཨོར་གྱི་དོན་རྐྱེན་ཐད་དཀོན་མཆོག་ཡ་ཝཱེ་ལ་འགལ་བར་བྱས་པས། དཀོན་མཆོག་ཡ་ཝཱེའི་མི་ཚོགས་ཀྱི་ཁྲོད་དུ་གཉན་ནད་བྱུང་བ་ཡིན། 17 ད་ལྟ་ཁྱོད་ཅག་གིས་བུ་ཆུང་ཐམས་ཅད་གསོད་དགོས་ལ། སྐྱེས་པ་དང་འགྲོགས་མྱོང་བའི་བུད་མེད་ཐམས་ཅད་ཀྱང་སོད་ཅིག 18 འོན་ཀྱང་། སྐྱེས་པ་དང་མ་འགྲོགས་པའི་གཞོན་ནུ་མ་ཐམས་ཅད་རང་ཉིད་ཀྱི་ཕྱིར་དུ་གསོན་པོར་བསྐྱུར་དགོས་པ་ཡིན། 19 ཁྱོད་ཅག་སྒར་གྱི་ཕྱི་རོལ་ཏུ་ཉིན་བདུན་ལ་སྡོད་དང་། མི་བསད་པའམ་ཤི་བོའི་བེམ་པོར་རེག་པ་སུ་ཡིན་ཡང་། དེས་ཉིན་གསུམ་པ་དང་ཉིན་བདུན་པར་རང་ཉིད་གཙང་མར་བྱེད་དགོས་ལ། ཁྱོད་ཅག་དང་བཙོན་པ་རྣམས་ཀྱིས་ཀྱང་དེ་ལྟར་བྱེད་དགོས། 20 ཁྱོད་ཅག་གིས་གྱོན་གོས་དང་། ཀོ་བས་བཟོས་པ་དང་། ར་རྩིད་ཀྱིས་བཏགས་པ་དང་། ཤིང་གིས་བཟོས་པ་བཅས་ཐམས་ཅད་གཙང་མར་བཟོ་དགོས་ཞེས་གསུངས་སོ། །

21 མཆོད་དཔོན་ཨེ་ལི་ཨ་ཟར་གྱིས་གཡུལ་ནས་ཕྱིར་ལོག་པའི་དམག་མི་རྣམས་ལ་འདི་ལྟར། འདི་ནི་དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་ཁྲིམས་ཀྱི་སྒྲིག་སྲོལ་ཡིན་ཏེ། 22 གསེར་དང་། དངུལ་དང་། ལི་དང་། ལྕགས་དང་། ཀྲིན་དང་། ཞ་ཉེ་བཅས་དང་། 23 གཞན་ཡང་མེ་ཡིས་མི་འཚིག་པ་ཐམས་ཅད་ཁྱོད་ཅག་གིས་མེའི་ནང་དུ་འཇུག་ཅིང་གཙང་མར་འགྱུར། ཡིན་ནའང་ད་དུང་སྦག་བཙོག་སེལ་བྱེད་ཀྱི་ཆུ་ཡིས་དེ་རྣམས་གཙང་མར་བཟོ་དགོས། མེ་ཡིས་འཚིག་ནུས་པ་རྣམས་ཁྱོད་ཅག་གིས་ཆུ་ལ་འཇུག་པར་བྱའོ། ། 24 ཡང་ཉིན་བདུན་པར་ཁྱོད་ཅག་གིས་རང་གི་གོས་རྣམས་བཀྲུས་ནས་གཙང་མར་འགྱུར་བས། དེའི་རྗེས་སུ་སྒར་ལ་འོང་ཆོག་ཅེས་སྨྲས་སོ། །

25 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 26 ཁྱོད་དང་མཆོད་དཔོན་ཨེ་ལི་ཨ་ཟར་དང་། མི་ཚོགས་ཀྱི་ཚོ་དཔོན་རེ་རེ་བཅས་ཀྱིས་ཕྲོགས་འོངས་པའི་མི་དང་སྒོ་ཕྱུགས་རྣམས་ཀྱི་བསྡོམས་གྲངས་རྩིས་ལོངས་ཤིག 27 ཁྱོད་ཀྱིས་འཕྲོག་བཅོམ་བྱས་ནས་ཐོབ་པ་རྣམས་ཁག་གཉིས་སུ་བགོས་ལ། ཕྱེད་ཀ་གཡུལ་འཐབ་ལ་ཞུགས་པའི་དམག་མི་རྣམས་དང་། ཕྱེད་ཀ་མི་ཚོགས་ཡོངས་ལ་སྤྲོད་ཅིག 28 ཡང་ཁྱོད་ཀྱིས་དམག་འཐབ་ལ་སོང་བའི་དམག་མི་རྣམས་ནས་ཐོབ་པ་ནི་མི་དང་། བ་གླང་དང་། བོང་བུ་དང་། ཡང་ན་ར་ལུག་གི་ཁྱུ་བཅས་གང་ཡིན་ཡང་དེ་རྣམས་ལས་ལྔ་བརྒྱའི་ཆ་གཅིག་དཀོན་མཆོག་ཡ་ཝཱེ་ལ་ཁྲལ་རྟེན་དུ་འབུལ་དགོས། 29 ཁྱོད་ཅག་གིས་དེ་དག་གི་ཕྱེད་ཀ་ལས་བླངས་ཏེ་མཆོད་དཔོན་ཨེ་ལི་ཨ་ཟར་ལ་སྤྲད་ནས་དཀོན་མཆོག་ཡ་ཝཱེ་ལ་འདེགས་མཆོད་དུ་འབུལ་དགོས། 30 ཡང་ཡེས་ར་ཨེལ་པ་རྣམས་ཀྱི་ཕྱེད་ཀ་ལས་མི་དང་། བ་གླང་དང་། བོང་བུ་དང་། ར་ལུག་གི་ཁྱུ་དང་། ཡང་ན་སྒོ་ཕྱུགས་སྣ་ཚོགས་བཅས་གང་ཡིན་ཡང་དེ་རྣམས་ལས་ལྔ་བཅུའི་ཆ་གཅིག་བླངས་ཏེ་དཀོན་མཆོག་ཡ་ཝཱེའི་གུར་མཆོག་སྲུང་མཁན་ལེ་ཝི་པ་རྣམས་ལ་སྤྲོད་དགོས་ཞེས་གསུངས་སོ། ། 31 དེ་ནས་མོ་ཤེ་དང་མཆོད་དཔོན་ཨེ་ལི་ཨ་ཟར་གཉིས་ཀྱིས་དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་བཞིན་དུ་བསྒྲུབས་སོ། །

32 འཕྲོག་ནོར་ཏེ་དམག་མི་རྣམས་ཀྱིས་འཕྲོག་བཅོམ་བྱས་ནས་ཐོབ་པ་ནི་ར་ལུག་དྲུག་འབུམ་བདུན་ཁྲི་ལྔ་སྟོང་དང་། 33 བ་གླང་བདུན་ཁྲི་ཉིས་སྟོང་དང་། 34 བོང་བུ་དྲུག་ཁྲི་ཆིག་སྟོང་དང་། 35 སྐྱེས་པ་དང་ལུས་འབྲེལ་བྱས་མྱོང་མེད་པའི་བུད་མེད་སུམ་ཁྲི་ཉིས་སྟོང་བཅས་སོ། །

36 ཡང་དམག་འཁྲུག་ལ་ཞུགས་པ་རྣམས་ཀྱི་བགོ་སྐལ་ཏེ། ཁོ་རྣམས་ཀྱི་བགོ་སྐལ་ཕྱེད་ཀ་ལས་ར་ལུག་སུམ་འབུམ་སུམ་ཁྲི་བདུན་སྟོང་ལྔ་བརྒྱ་ཡོད་པ་དང་། 37 ར་ལུག་གི་ཁྱུ་དེ་རྣམས་ལས་དྲུག་བརྒྱ་དང་བདུན་ཅུ་དོན་ལྔ་དཀོན་མཆོག་ཡ་ཝཱེ་ལ་ཁྲལ་རྟེན་དུ་ཕུལ། 38 བ་གླང་སུམ་ཁྲི་དྲུག་སྟོང་ཡོད་པ་ལས་བདུན་ཅུ་དོན་གཉིས་དཀོན་མཆོག་ཡ་ཝཱེ་ལ་ཁྲལ་རྟེན་དུ་ཕུལ། 39 བོང་བུ་སུམ་ཁྲི་ལྔ་བརྒྱ་ཡོད་པ་ལས་དྲུག་ཅུ་རེ་གཅིག་དཀོན་མཆོག་ཡ་ཝཱེ་ལ་ཁྲལ་རྟེན་དུ་ཕུལ། 40 མི་ཆིག་ཁྲི་དྲུག་སྟོང་ཡོད་པ་ལས་སུམ་ཅུ་སོ་གཉིས་དཀོན་མཆོག་ཡ་ཝཱེ་ལ་ཁྲལ་རྟེན་དུ་ཕུལ་ཏོ། ། 41 མོ་ཤེ་ཡིས་དཀོན་མཆོག་ཡ་ཝཱེས་རང་ཉིད་ལ་གནང་བའི་བཀའ་བཞིན་དུ། དཀོན་མཆོག་ཡ་ཝཱེ་ལ་ཁྲལ་རྟེན་དུ་ཕུལ་བའི་འདེགས་མཆོད་ནི་མཆོད་དཔོན་ཨེ་ལི་ཨ་ཟར་ལ་སྤྲད་དོ། །

42 ཡེས་ར་ཨེལ་པ་རྣམས་ལ་ཐོབ་པའི་བགོ་སྐལ་ཕྱེད་ཀ་སྟེ། མོ་ཤེ་ཡིས་དམག་འཁྲུག་ལ་ཆས་པ་རྣམས་ལས་ཁོ་རྣམས་ལ་བགོས་པ་ནི། 43 མི་ཚོགས་ལ་དབང་བའི་ཕྱེད་ཀ་ལས་ར་ལུག་སུམ་འབུམ་སུམ་ཁྲི་བདུན་སྟོང་ལྔ་བརྒྱ་དང་། 44 བ་གླང་སུམ་ཁྲི་དྲུག་སྟོང་དང་། 45 བོང་བུ་སུམ་ཁྲི་ལྔ་བརྒྱ་དང་། 46 མི་ཆིག་ཁྲི་དྲུག་སྟོང་བཅས་ཡོད། 47 མོ་ཤེ་ཡིས་དཀོན་མཆོག་ཡ་ཝཱེས་རང་ཉིད་ལ་གནང་བའི་བཀའ་བཞིན་དུ། ཡེས་ར་ཨེལ་པ་རྣམས་ལ་དབང་བའི་ཕྱེད་ཀ་ལས། མི་དང་སྒོ་ཕྱུགས་གང་ཡིན་ཡང་དེའི་ལྔ་བཅུའི་ཆ་གཅིག་བླངས་ཏེ། དཀོན་མཆོག་ཡ་ཝཱེའི་གུར་མཆོག་སྲུང་མཁན་ལེ་ཝི་པ་རྣམས་ལ་སྤྲད་དོ། །

48 དམག་དཔུང་རྣམས་ཀྱི་དམག་དཔོན་ཏེ། སྟོང་དཔོན་དང་བརྒྱ་དཔོན་བཅས་པ་མོ་ཤེའི་མདུན་དུ་འོངས་ནས། 49 མོ་ཤེ་ལ་ན་རེ། ཁྱེད་ཀྱི་ཞབས་ཕྱི་ཡིས་ངེད་ཅག་གི་ལག་འོག་ཏུ་ཡོད་པའི་དམག་མི་རྣམས་ཀྱི་གྲངས་ཀ་བླངས་པ་དང་། མི་གཅིག་ཀྱང་མ་ཚང་བ་མེད་དོ། ། 50 ད་ལྟ་ངེད་ཅག་གིས་མི་རེ་རེས་རྙེད་པའི་གསེར་གྱི་ཅ་ལག་དང་། དཔུང་རྒྱན། ལག་གདུབ། མཛུབ་དཀྲིས་ཐམ་ག་ཅན། རྣ་རྒྱན། སྐེ་རྒྱན་བཅས་ཐམས་ཅད་དཀོན་མཆོག་ཡ་ཝཱེ་ལ་ཕྱག་རྟེན་དུ་འབུལ་བར་ཁྱེར་ནས་ཐོན་ཡོད་དེ། དཀོན་མཆོག་ཡ་ཝཱེའི་དྲུང་དུ་ངེད་ཅག་རང་རང་གི་སྡིག་པ་བཤག་པའི་ཕྱིར་དུའོ་ཞེས་ཞུས་སོ། ། 51 དེ་ནས་མོ་ཤེ་དང་མཆོད་དཔོན་ཨེ་ལི་ཨ་ཟར་གཉིས་ཀྱིས་ཁོ་རྣམས་ཀྱི་གསེར་ཏེ་གསེར་གྱིས་བཟོས་པའི་ཅ་ལག་ཐམས་ཅད་བླངས་སོ། ། 52 སྟོང་དཔོན་དང་བརྒྱ་དཔོན་རྣམས་ཀྱིས་དཀོན་མཆོག་ཡ་ཝཱེ་ལ་འདེགས་མཆོད་དུ་ཕུལ་བའི་གསེར་ནི་བསྡོམས་པས་སྲང་ཆིག་ཁྲི་དྲུག་སྟོང་བདུན་བརྒྱ་ལྔ་བཅུ་ཡིན། 53 དམག་མི་རྣམས་ཀྱིས་རང་རང་གི་ཕྱིར་དུ་བཅོམ་ནོར་བླངས་པའོ། ། 54 ཡང་མོ་ཤེ་དང་མཆོད་དཔོན་ཨེ་ལི་ཨ་ཟར་གཉིས་ཀྱིས་སྟོང་དཔོན་དང་བརྒྱ་དཔོན་རྣམས་ལས་གསེར་བླངས་ཏེ་མཇལ་འཕྲད་གུར་མཆོག་གི་ནང་དུ་ཁྱེར་ནས། དཀོན་མཆོག་ཡ་ཝཱེའི་དྲུང་དུ་ཡེས་ར་ཨེལ་པ་རྣམས་ཀྱི་དྲན་རྟེན་དུ་ཕུལ་ཏོ། །

ལེའུ་སོ་གཉིས་པ།

གིལ་ཨད་ནས་གཞིས་ཆགས་པའི་རུ་བེན་དང་གཱ་རྡུ།

1 དེ་ཡང་གཱ་རྡུའི་བུ་རྒྱུད་དང་རུ་བེན་གྱི་བུ་རྒྱུད་རྣམས་ལ་ཕྱུགས་ཁྱུ་ཤིན་ཏུ་མང་པོ་ཡོད་ཅིང་། དེ་དག་གིས་ཡཱ་ཟེར་ཡུལ་དང་གིལ་ཨད་ཡུལ་ནི་ཕྱུགས་འཚོ་ས་ཡག་པོ་ཡིན་པ་མཐོང་ནས། 2 ཁོ་རྣམས་ཡོང་སྟེ་མོ་ཤེ་དང་མཆོད་དཔོན་ཨེ་ལི་ཨ་ཟར་དང་། མི་ཚོགས་ཀྱི་འགོ་དཔོན་རྣམས་ལ་འདི་ལྟར། 3 ཨ་ཏ་རོད་དང་། དི་བོན། ཡཱ་ཟེར། ནིམ་རཱ། ཧེ་སི་པོན། ཨེལ་ཨ་ལེ། སེ་བམ། ནེ་བོ། པེ་ཨོན་བཅས་པ་སྟེ། 4 དཀོན་མཆོག་ཡ་ཝཱེས་ཡེས་ར་ཨེལ་པའི་མི་ཚོགས་ཀྱི་མདུན་ནས་དབང་དུ་བསྡུས་པའི་ཡུལ་དེ་ནི་ཕྱུགས་འཚོ་ས་ཡག་པོ་ཡིན་ལ། ཁྱེད་ཀྱི་ཞབས་ཕྱི་རྣམས་ལ་སྒོ་ཕྱུགས་ཡོད་པ་ཡིན་ཞེས་དང་། 5 ཡང་ཁོ་རྣམས་ན་རེ། གལ་སྲིད་ངེད་རྣམས་ལ་ཁྱེད་ཀྱི་སྤྱན་སྔར་ཐུགས་རྗེ་ཐོབ་ན། ངེད་རྣམས་ཡོར་དན་གཙང་པོའི་ཕ་རོལ་ཏུ་མི་མངགས་པར། ཡུལ་འདི་ཁྱེད་ཀྱི་ཞབས་ཕྱི་ངེད་རྣམས་ལ་བགོ་སྐལ་དུ་གནང་བར་མཛོད་ཅིག་ཅེས་ཞུས་སོ། །

6 མོ་ཤེ་ཡིས་གཱ་རྡུའི་བུ་རྒྱུད་དང་རུ་བེན་གྱི་བུ་རྒྱུད་རྣམས་ལ་འདི་ལྟར། ཁྱོད་ཅག་གི་སྤུན་ཟླ་རྣམས་དམག་འཁྲུག་ལ་འགྲོ་སྐབས། ཁྱོད་ཅག་འདི་རུ་འདུག་པར་བྱའམ། 7 ཁྱོད་རྣམས་ཀྱིས་ཡེས་ར་ཨེལ་པ་རྣམས་ཀྱི་སེམས་ཕམ་པར་བཅུག་ནས། དཀོན་མཆོག་ཡ་ཝཱེས་ཁོ་རྣམས་ལ་གནང་བའི་ཡུལ་དེར་ཕར་མི་འགྲོ་བར་བྱེད་དོན་ཅི་ཡིན་ནམ། 8 སྔར་ངས་ཀཱ་དེའེ་ཤཱ་པར་ནེ་ཨ་ནས་ཁྱོད་ཅག་གི་ཕ་མེས་རྣམས་ཡུལ་དེར་ལྐོག་ལྟ་བྱེད་དུ་མངགས་པའི་ཚེ། ཁོ་རྣམས་ཀྱིས་ཀྱང་འདི་ལྟར་བྱས་ཏེ། 9 ཁོ་རྣམས་ཡར་ཨེ་ཤཱ་ཀོལ་ལུང་པ་རུ་སོང་ཞིང་ཡུལ་དེ་མཐོང་བ་ན། ཡེས་ར་ཨེལ་པ་རྣམས་ཀྱི་སེམས་ཕམ་པར་བཅུག་ནས་དཀོན་མཆོག་ཡ་ཝཱེས་ཁོ་རྣམས་ལ་གནང་བའི་ཡུལ་དེར་མི་འགྲོ་བར་བྱས། 10 ཉིན་མོ་དེར་དཀོན་མཆོག་ཡ་ཝཱེས་ཐུགས་རབ་ཏུ་ཁྲོས་ནས་མནའ་བཞེས་ཏེ་འདི་སྐད་དུ། 11 ཨེ་ཅིབ་ཡུལ་ནས་ཐོན་པའི་མི་ལོ་ཉི་ཤུ་ཅན་དང་དེའི་ཡན་ཟིན་པ་རྣམས་ལས་སུས་ཀྱང་ངས་ཨབ་ར་ཧམ་དང་། ཨི་སཱག་དང་། ཡ་ཀོབ་བཅས་ལ་མནའ་བསྐྱལ་ནས་ཁས་བླངས་པའི་ཡུལ་དེ་མཐོང་བར་མི་འགྱུར། ཅི་ལ་ཞེ་ན་དེ་དག་བློ་གཅིག་སེམས་གཅིག་གིས་ངའི་རྗེས་སུ་མ་འབྲངས་པས་སོ། ། 12 ཀེ་ནི་ཟི་པ་ཡེ་ཕུན་ནེའི་བུ་ཀཱ་ལེབ་དང་། ནུན་གྱི་བུ་ཡོ་ཤུ་ཨ་གཉིས་འབའ་ཞིག་གིས་ཡུལ་དེ་མཐོང་བར་འགྱུར་ཏེ། ཁོ་གཉིས་ཀ་བློ་གཅིག་སེམས་གཅིག་གིས་དཀོན་མཆོག་ཡ་ཝཱེའི་རྗེས་སུ་འབྲངས་པས་སོ་ཞེས་གསུངས་པའོ། ། 13 ཡང་དཀོན་མཆོག་ཡ་ཝཱེ་ཁོང་ཉིད་ཡེས་ར་ཨེལ་པའི་སྟེང་ཐུགས་རབ་ཏུ་ཁྲོས་ཤིང་། དཀོན་མཆོག་ཡ་ཝཱེའི་སྤྱན་སྔར་ངན་པ་བྱས་པའི་མི་རབས་དེ་ཡོངས་སུ་མེད་པར་འགྱུར་བའི་བར་དུ། ཁོ་རྣམས་དབེན་སྟོང་དུ་ལོ་བཞི་བཅུའི་རིང་འཁྱམ་པར་མཛད་དོ། ། 14 ཀྱེ་ཧོ། ཁྱོད་སྡིག་ཅན་གྱི་བུ་རྒྱུད་རྣམས་ཀྱང་ཡོང་ནས་ཁྱོད་ཅག་གི་ཕ་མེས་རྣམས་ཀྱི་ཤུལ་འཛིན་ཞིང་། དཀོན་མཆོག་ཡ་ཝཱེ་ཁོང་ཉིད་ཡེས་ར་ཨེལ་ལ་དེ་ལས་ལྷག་པར་ཐུགས་ཁྲོ་བར་བྱེད་དོ། ། 15 གལ་སྲིད་ཁྱོད་རྣམས་ཕར་འཁོར་ནས་ཁོང་གི་རྗེས་སུ་མི་འབྲང་ན། ཁོང་གིས་ཡེས་ར་ཨེལ་པ་རྣམས་ཡང་བསྐྱར་དབེན་སྟོང་དུ་ལུས་པར་མཛད་ཅིང་། ཁྱོད་ཅག་གིས་མི་ཐམས་ཅད་འཇིག་པར་བྱའོ་ཞེས་གསུངས་སོ། །

16 དེ་ནས་ཚོ་པ་གཉིས་ཀའི་མི་རྣམས་མོ་ཤེའི་རྩར་ཡོང་སྟེ་འདི་ལྟར། ངེད་ཅག་གིས་རང་གི་སྒོ་ཕྱུགས་རྣམས་ལ་འདི་ནས་ལུག་ར་བརྩིག་པ་དང་ངེད་ཅག་གི་བུ་ཕྲུག་རྣམས་ལ་མཁར་བཟོ་བར་བྱའོ། ། 17 འོན་ཀྱང་ཡེས་ར་ཨེལ་པ་རྣམས་ཁྲིད་ནས་ཁོ་ཚོའི་ཡུལ་དུ་སླེབས་པའི་བར་དུ། ངེད་ཅག་གིས་གོ་མཚོན་སྤྲས་ནས་ཡེས་ར་ཨེལ་པ་རྣམས་ཀྱི་སྔོན་དུ་འགྲོ་བར་གྲ་སྒྲིག་ཚགས་སུ་ཚུད་ཡོད། ཡུལ་འདིའི་ཡུལ་མི་རྣམས་ཀྱི་རྐྱེན་གྱིས་ངེད་ཅག་གི་བུ་ཕྲུག་རྣམས་ལྕགས་རིས་བསྐོར་ཡོད་པའི་མཁར་རྣམས་སུ་གནས་དགོས་པ་ཡིན། 18 ཡེས་ར་ཨེལ་པ་རེ་རེ་ལ་ས་སྐལ་ཐོབ་པའི་བར་དུ། ངེད་ཅག་རང་གི་ཁྱིམ་དུ་ཕྱིར་ལོག་པ་དཔེ་མི་སྲིད། 19 ངེད་ཅག་གི་ས་སྐལ་ནི་ཡོར་དན་གཙང་པོའི་ཤར་ཕྱོགས་སུ་ཡོད་པའི་རྐྱེན་གྱིས། ངེད་ཅག་གིས་དེ་དག་དང་ལྷན་དུ་ཡོར་དན་གཙང་པོའི་ནུབ་ཕྱོགས་སུ་ས་སྐལ་ལེན་པར་མི་བྱའོ་ཞེས་ཞུས་སོ། །

20 དེ་ནས་མོ་ཤེ་ན་རེ། ཁྱོད་ཅག་གིས་དེ་ལྟར་བསྒྲུབས་ནས་དཀོན་མཆོག་ཡ་ཝཱེའི་དྲུང་དུ་དམག་ལ་འགྲོ་ཕྱིར་གོ་མཚོན་སྤྲས་ན། 21 དཀོན་མཆོག་ཡ་ཝཱེས་ཁོང་གི་དགྲ་རྣམས་རང་ཉིད་ཀྱི་དྲུང་ནས་སྐྲོད་པའི་བར་དུ། ཁྱོད་ཅག་གོ་མཚོན་སྤྲས་པ་ཐམས་ཅད་དཀོན་མཆོག་ཡ་ཝཱེའི་དྲུང་དུ་ཡོར་དན་གཙང་པོ་བརྒལ་དགོས་པ་ཡིན། 22 དཀོན་མཆོག་ཡ་ཝཱེའི་སྤྱན་སྔར་ཡུལ་དེ་དབང་དུ་བསྡུས་པའི་རྗེས་སུ་ཁྱོད་ཅག་ད་གཟོད་ཕྱིར་ལོག་པར་བྱ་སྟེ། དེ་ནས་ཁྱོད་ཅག་གིས་དཀོན་མཆོག་ཡ་ཝཱེ་དང་ཡེས་ར་ཨེལ་པའི་དྲུང་དུ་ལས་འགན་བསྒྲུབས་པ་ཡིན་ལ། ཡུལ་འདི་ཡང་དཀོན་མཆོག་ཡ་ཝཱེའི་སྤྱན་སྔར་ཁྱོད་ཅག་ལ་དབང་བ་ཡིན་ནོ། ། 23 འོན་ཀྱང་དེ་བཞིན་དུ་མི་བྱེད་ན། ལྟོས་དང་། ཁྱོད་ཚོས་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱེད་པར་འགྱུར་ཞིང་། ཁྱོད་ཅག་གི་སྡིག་པས་ཁྱོད་ཅག་འཛིན་པར་འགྱུར་བ་ཤེས་པར་གྱིས་ཤིག 24 ད་ནི་ཁྱོད་ཅག་གིས་རང་གི་ཁ་ནས་གང་བརྗོད་པ་དེ་བཞིན་སྒྲུབས་ཤིག ཁྱོད་ཅག་གི་བུ་ཕྲུག་རྣམས་ལ་མཁར་རྩིགས་ལ། ཁྱོད་ཅག་གི་ལུག་ཁྱུ་ལ་ལུག་ར་བཟོ་བར་གྱིས་ཤིག་ཅེས་གསུངས་སོ། །

25 གཱ་རྡུ་དང་རུ་བེན་གྱི་བུ་རྒྱུད་རྣམས་ཀྱིས་མོ་ཤེ་ལ། ཁྱེད་ཀྱི་ཞབས་ཕྱི་ངེད་རྣམས་ཀྱིས་བདག་པོས་གནང་བའི་བཀའ་བཞིན་བསྒྲུབ་པར་བྱའོ། ། 26 ངེད་ཅག་གི་བུ་ཕྲུག་དང་ཆུང་མ་རྣམས་དང་། ལུག་ཁྱུ་དང་སྒོ་ཕྱུགས་བཅས་ནི་གིལ་ཨད་ཀྱི་གྲོང་ཁྱེར་རྣམས་སུ་གནས་དགོས། 27 འོན་ཀྱང་ཁྱེད་ཀྱི་ཞབས་ཕྱི་སྟེ་གོ་མཚོན་སྤྲས་ནས་དམག་འཁྲུག་ལ་ཞུགས་པར་ཆས་ཡོད་པ་རྣམས་ནི། ངའི་བདག་པོའི་བཀའ་བཞིན་དུ་དཀོན་མཆོག་ཡ་ཝཱེའི་དྲུང་ནས་ཕར་དམག་འཁྲུག་ལ་འགྲོ་བར་བྱའོ་ཞེས་ཞུས་སོ། །

28 དེ་ནས་མོ་ཤེ་ཡིས་ཁོ་རྣམས་ཀྱི་དོན་དུ། མཆོད་དཔོན་ཨེ་ལི་ཨ་ཟར་དང་། ནུན་གྱི་བུ་ཡོ་ཤུ་ཨ་དང་། ཡེས་ར་ཨེལ་པའི་ཚོ་པ་ཁག་གི་ཚོ་དཔོན་རྣམས་ལ་འདི་ལྟར། 29 གལ་སྲིད་གཱ་རྡུའི་བུ་རྒྱུད་དང་རུ་བེན་གྱི་བུ་རྒྱུད་རྣམས་གོ་མཚོན་སྤྲས་ནས། དཀོན་མཆོག་ཡ་ཝཱེའི་དྲུང་དུ་དམག་འཁྲུག་ལ་ཞུགས་པར་ཆས་ཡོད་པ་ཐམས་ཅད། ཁྱོད་རྣམས་དང་མཉམ་དུ་ཡོར་དན་གཙང་པོ་བརྒལ་ཞིང་། ཡུལ་དེ་ཁྱོད་ཅག་གི་མདུན་ནས་དབང་དུ་བསྡུས་པ་ཡིན་ན། ཁྱོད་ཅག་གིས་གིལ་ཨད་ཡུལ་ཁོ་རྣམས་ལ་ས་སྐལ་དུ་སྦྱིན་དགོས། 30 གལ་སྲིད་དེ་རྣམས་ཀྱིས་གོ་མཚོན་སྤྲས་ནས་ཁྱོད་ཅག་དང་མཉམ་དུ་ཕར་མི་འགྲོ་ན། དེ་རྣམས་ལ་ཀ་ན་ཨན་ཡུལ་དུ་ཁྱོད་ཅག་གི་ཁྲོད་ནས་བགོ་སྐལ་འཐོབ་པར་འགྱུར་ཞེས་གསུངས། 31 གཱ་རྡུའི་བུ་རྒྱུད་དང་རུ་བེན་གྱི་བུ་རྒྱུད་རྣམས་ཀྱིས་ལན་དུ། དཀོན་མཆོག་ཡ་ཝཱེས་ཁྱེད་ཀྱི་ཞབས་ཕྱི་རྣམས་ལ་ཅི་ལྟར་བསྒོས་པ་ཡིན་ན་ངེད་ཅག་གིས་དེ་བཞིན་བསྒྲུབ་པར་བྱའོ། ། 32 ངེད་རྣམས་ཀྱིས་གོ་མཚོན་སྤྲས་ཏེ་དཀོན་མཆོག་ཡ་ཝཱེའི་དྲུང་ནས་ཕར་ཀ་ན་ཨན་ཡུལ་དུ་འགྲོ་བར་བྱ། འོན་ཀྱང་ཡོར་དན་གཙང་པོའི་ཚུ་རོལ་ནི་ངེད་ཅག་ལ་ས་སྐལ་དུ་གནང་དགོས་ཞེས་ཞུས། 33 དེ་ནས་མོ་ཤེ་ཡིས་ཨེ་མོར་པ་རྣམས་ཀྱི་རྒྱལ་པོ་སི་ཧོན་གྱི་རྒྱལ་ཁམས་དང་། པཱ་ཤན་གྱི་རྒྱལ་པོ་ཨོག་གི་རྒྱལ་ཁམས་དང་དེའི་ཡུལ་རྣམས་དང་། མངའ་འོག་གི་གྲོང་ཁྱེར་རྣམས་དང་དེའི་མཐའ་འཁོར་གྱི་གྲོང་ཁྱེར་ཐམས་ཅད་གཱ་རྡུའི་བུ་རྒྱུད་དང་རུ་བེན་གྱི་བུ་རྒྱུད་རྣམས་དང་། ཡོ་སེབ་ཀྱི་བུ་མཱ་ན་ཤེ་བྱ་བའི་ཚོ་པ་ཕྱེད་ཀ་བཅས་ལ་བཏང་ངོ་། ། 34 གཱ་རྡུའི་བུ་རྒྱུད་རྣམས་ཀྱིས་དི་བོན་དང་། ཨ་ཏ་རོད་དང་། ཨ་རོ་ཨེར་དང་། 35 ཨད་རོད་ཤོ་ཕན་དང་། ཡཱ་ཟེར་དང་། ཡོག་པེ་ཧ་དང་། 36 པེད་ནིམ་རཱ་དང་། པེད་ཧ་རན་བཅས་ལྕགས་རི་ཡོད་པའི་མཁར་དང་ལུག་ར་རྣམས་བརྩིགས་སོ། ། 37 ཡང་རུ་བེན་གྱི་བུ་རྒྱུད་རྣམས་ཀྱིས་ཧེ་སི་པོན་དང་། ཨེལ་ཨ་ལེ་དང་། ཀིར་ཡ་ཐཱ་ཡེམ་དང་། 38 ནེ་བོ་དང་། པཱ་ཨལ་མེ་ཨོན་དང་། སིབ་མ་བཅས་བརྩིགས་ཤིང་། ཡང་ཁོ་ཚོས་བརྩིགས་པའི་མཁར་རྣམས་ལ་མིང་གཞན་རྣམས་བཏགས་སོ། །

39 མཱ་ན་ཤེ་ཡི་བུ་མཱ་ཀིར་གྱི་བུ་རྒྱུད་རྣམས་གིལ་ཨད་ཡུལ་དུ་སོང་ནས་དེ་བདག་གིར་བཟུང་བ་དང་། གནས་དེ་རུ་སྡོད་པའི་ཨེ་མོར་པ་རྣམས་བསྐྲད་པའོ། ། 40 མོ་ཤེ་ཡིས་གིལ་ཨད་ནི་མཱ་ན་ཤེ་ཡི་བུ་མཱ་ཀིར་ལ་གནང་བ་དང་། མཱ་ཀིར་ཡུལ་དེ་རུ་བསྡད་དོ། ། 41 མཱ་ན་ཤེའི་བུ་ཡཱ་ཨིར་སོང་ནས་ཨེ་མོར་པའི་གྲོང་སྡེ་རྣམས་བཟུང་ཞིང་དེ་དག་གི་མིང་ལ་ཧ་ཝོད་ཡཱ་ཨིར་ཞེས་བཏགས་སོ། ། 42 ནོ་བ་སོང་ནས་ཀེ་ནད་དང་དེའི་གྲོང་སྡེ་རྣམས་བདག་གིར་བཟུང་ཞིང་། རང་གི་མིང་བཞིན་ཀེ་ནད་ལ་ནོ་བ་ཞེས་བཏགས་སོ། །

ལེའུ་སོ་གསུམ་པ།

ཨེ་ཅིབ་ནས་ཡོར་དན་གཙང་པོའི་བར་གྱི་འགྲུལ་སྐྱོད།

1 དེ་ཡང་ཡེས་ར་ཨེལ་པ་རྣམས་རང་གི་དཔུང་སྡེ་བཞིན་དུ། མོ་ཤེ་དང་ཨ་རོན་གཉིས་ཀྱི་ཕྱག་འོག་ནས། ཨེ་ཅིབ་ཡུལ་ནས་ཐོན་རྗེས་ཀྱི་བགྲོད་ལམ་ནི་འདི་ལྟར། 2 མོ་ཤེ་ཡིས་དཀོན་མཆོག་ཡ་ཝཱེའི་བཀའ་ལྟར་ཁོ་ཚོའི་འགྲུལ་སྐྱོད་བྱས་པའི་ལམ་ཐག་རེ་རེ་བཞིན་ཟིན་ཐོར་འགོད་པར་བརྩམས། ཁོ་ཚོའི་འགྲུལ་སྐྱོད་ཀྱི་ལམ་ཐག་རྣམས་ནི་འདི་ལྟ་སྟེ། 3 ཟླ་བ་དང་པོའི་ཚེས་བཅོ་ལྔ་པ་སྟེ་པེ་སག་དུས་ཆེན་གྱི་ཉིན་གཉིས་པར། ཡེས་ར་ཨེལ་པ་རྣམས་རཱ་ཨམ་སེའེ་ནས་ལམ་དུ་ཆས་ཤིང་། ཨེ་ཅིབ་པ་ཐམས་ཅད་ཀྱི་མཐོང་ལམ་ནས་དཔའ་སྟོབས་ཆེན་པོས་ཕྱི་རུ་བསྐྱོད་དོ། ། 4 དེའི་དུས་སུ་ཨེ་ཅིབ་པ་རྣམས་ཀྱིས་རང་གི་སྐྱེས་འགོ་རྣམས་ཏེ། དཀོན་མཆོག་ཡ་ཝཱེས་ཁོ་རྣམས་ཀྱི་ཁྲོད་དུ་བསད་པ་རྣམས་དུར་ལ་འཇུག་པའི་སྒང་ཡིན་ལ། དཀོན་མཆོག་ཡ་ཝཱེས་དེ་དག་གི་ལྷ་རྣམས་ལ་ཡང་ཁྲིམས་ཆད་བཅད་དོ། །

5 ཡེས་ར་ཨེལ་པ་རྣམས་རཱ་ཨམ་སེའེ་ནས་ལམ་དུ་ཆས་པ་དང་སོའུ་ཀོད་དུ་སྒར་བཏབ། 6 སོའུ་ཀོད་ནས་ལམ་དུ་ཆས་པ་དང་། དབེན་སྟོང་གི་མཚམས་སུ་ཡོད་པའི་ཨེ་ཐཱམ་དུ་སྒར་བཏབ། 7 ཨེ་ཐཱམ་ནས་ལམ་དུ་ཆས་པ་དང་། པཱ་ཨལ་ཚཱ་ཕོན་གྱི་མདུན་དུ་ཡོད་པའི་ཕི་ཧཱ་ཧི་རོད་དུ་འཁོར་ཅིང་། མིག་དོལ་གྱི་ཁ་གཏད་དུ་སྒར་བཏབ། 8 དེ་ནས་ཕི་ཧཱ་ཧི་རོད་ནས་ལམ་དུ་ཆས་པ་དང་། རྒྱ་མཚོ་བརྒྱུད་དེ་དབེན་སྟོང་དུ་སླེབས་ཤིང་། ཨེ་ཐཱམ་དབེན་སྟོང་ནས་ཉིན་གསུམ་གྱི་ལམ་དུ་སོང་བ་དང་། མཱ་ར་ལ་སྒར་བཏབ། 9 མཱ་ར་ནས་ལམ་དུ་ཆས་པ་དང་ཨེ་ལིམ་དུ་སླེབས། ཨེ་ལིམ་དུ་ཆུ་མིག་བཅུ་གཉིས་དང་ཏ་ལའི་ཤིང་བདུན་ཅུ་ཡོད་པས་དེ་རུ་སྒར་བཏབ་བོ། ། 10 ཨེ་ལིམ་ནས་ལམ་དུ་ཆས་པ་དང་རྒྱ་མཚོ་དམར་པོའི་འགྲམ་དུ་སྒར་བཏབ། 11 རྒྱ་མཚོ་དམར་པོ་ནས་ལམ་དུ་ཆས་པ་དང་སིན་བྱ་བའི་དབེན་སྟོང་དུ་སྒར་བཏབ། 12 སིན་བྱ་བའི་དབེན་སྟོང་ནས་ལམ་དུ་ཆས་པ་དང་དོབ་ཀཱ་རུ་སྒར་བཏབ། 13 དོབ་ཀཱ་ནས་ལམ་དུ་ཆས་པ་དང་ཨ་ལུས་ཤུ་ལ་སྒར་བཏབ། 14 ཨ་ལུས་ཤུ་ནས་ལམ་དུ་ཆས་པ་དང་རཱ་ཕི་དིམ་ལ་སྒར་བཏབ་ཅིང་། དེ་རུ་མི་ཚོགས་ལ་འཐུང་ཆུ་མེད་པའོ། ། 15 རཱ་ཕི་དིམ་ནས་ལམ་དུ་ཆས་པ་དང་སི་ནཱ་ཡི་དབེན་སྟོང་དུ་སྒར་བཏབ། 16 སི་ནཱ་ཡི་དབེན་སྟོང་ནས་ལམ་དུ་ཆས་ཏེ་ཀིབ་རོད་ཧད་ཐཱ་ཨ་ཝ་ལ་སྒར་བཏབ་བོ། ། 17 ཀིབ་རོད་ཧད་ཐཱ་ཨ་ཝ་ནས་ལམ་དུ་ཆས་པ་དང་ཧ་ཚི་རོད་དུ་སྒར་བཏབ། 18 ཧ་ཚི་རོད་ནས་ལམ་དུ་ཆས་པ་དང་རིད་མཱ་ལ་སྒར་བཏབ། 19 རིད་མཱ་ནས་ལམ་དུ་ཆས་པ་དང་རིམ་མོན་ཕེ་རེལ་ཟི་ལ་སྒར་བཏབ། 20 རིམ་མོན་ཕེ་རེལ་ཟི་ནས་ལམ་དུ་ཆས་པ་དང་ལིབ་ནཱ་རུ་སྒར་བཏབ། 21 ལིབ་ནཱ་ནས་ལམ་དུ་ཆས་པ་དང་རི་སཱ་ལ་སྒར་བཏབ། 22 རི་སཱ་ནས་ལམ་དུ་ཆས་པ་དང་ཀེ་ཧེ་ལཱ་ཐ་རུ་སྒར་བཏབ། 23 ཀེ་ཧེ་ལཱ་ཐ་ནས་ལམ་དུ་ཆས་པ་དང་ཤེ་ཕེར་རི་བོར་སྒར་བཏབ། 24 ཤེ་ཕེར་རི་བོ་ནས་ལམ་དུ་ཆས་པ་དང་ཧ་ར་དཱ་ལ་སྒར་བཏབ། 25 ཧ་ར་དཱ་ནས་ལམ་དུ་ཆས་པ་དང་མག་ཧེ་ལོད་དུ་སྒར་བཏབ། 26 མག་ཧེ་ལོད་ནས་ལམ་དུ་ཆས་པ་དང་ཐ་ཧད་དུ་སྒར་བཏབ། 27 ཐ་ཧད་ནས་ལམ་དུ་ཆས་པ་དང་ཐཱ་ར་ལ་སྒར་བཏབ། 28 ཐཱ་ར་ནས་ལམ་དུ་ཆས་པ་དང་མིད་ཀཱ་རུ་སྒར་བཏབ། 29 མིད་ཀཱ་ནས་ལམ་དུ་ཆས་པ་དང་ཧ་ཤུ་མོ་ནཱ་རུ་སྒར་བཏབ། 30 ཧ་ཤུ་མོ་ནཱ་ནས་ལམ་དུ་ཆས་པ་དང་མོ་སེ་རོད་དུ་སྒར་བཏབ། 31 མོ་སེ་རོད་ནས་ལམ་དུ་ཆས་པ་དང་པེ་ནེ་ཡཱ་ཨ་ཁན་ལ་སྒར་བཏབ། 32 པེ་ནེ་ཡཱ་ཨ་ཁན་ནས་ལམ་དུ་ཆས་པ་དང་ཧོར་ཧག་གིད་གད་དུ་སྒར་བཏབ། 33 ཧོར་ཧག་གིད་གད་ནས་ལམ་དུ་ཆས་པ་དང་ཡོད་པ་ཐཱ་རུ་སྒར་བཏབ། 34 ཡོད་པ་ཐཱ་ནས་ལམ་དུ་ཆས་པ་དང་ཨབ་རོ་ནཱ་རུ་སྒར་བཏབ། 35 ཨབ་རོ་ནཱ་ནས་ལམ་དུ་ཆས་པ་དང་ཨེ་ཙི་ཡོན་གེ་བེར་ལ་སྒར་བཏབ། 36 ཨེ་ཙི་ཡོན་གེ་བེར་ནས་ལམ་དུ་ཆས་པ་དང་ཟིན་གྱི་དབེན་སྟོང་དུ་སྒར་བཏབ་ཅིང་། དེ་ནི་ཀཱ་དེའེ་ཤཱ་ཡིན་ནོ། ། 37 ཀཱ་དེའེ་ཤཱ་ནས་ལམ་དུ་ཆས་པ་དང་ཨེ་དོམ་ཡུལ་ས་མཚམས་ཀྱི་རི་བོ་ཧོར་བྱ་བ་ལ་སྒར་བཏབ་བོ། །

38 ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་པའི་ལོ་བཞི་བཅུ་པ་དེའི་ཟླ་ལྔ་པའི་ཚེས་དང་པོ་ལ། མཆོད་དཔོན་ཨ་རོན་ནི་དཀོན་མཆོག་ཡ་ཝཱེའི་བཀའ་བཞིན་རི་བོ་ཧོར་ལ་འགོས་ནས་དེར་གྲོངས། 39 ཨ་རོན་རི་བོ་ཧོར་གྱི་སྟེང་དུ་གྲོངས་པའི་དུས་སུ་དགུང་ལོ་བརྒྱ་དང་ཉེར་གསུམ་ཡིན་ནོ། །

40 དེ་ནས་ཀ་ན་ཨན་གྱི་ནེ་གུབ་ཡུལ་དུ་གནས་པའི་རྒྱལ་པོ་ཨ་རད་བྱ་བ་དེས་ཡེས་ར་ཨེལ་པ་རྣམས་འོངས་པ་ཐོས་སོ། །

41 ཡེས་ར་ཨེལ་པ་རྣམས་རི་བོ་ཧོར་ནས་ལམ་དུ་ཆས་པ་དང་ཚལ་མོ་ནཱ་རུ་སྒར་བཏབ། 42 ཚལ་མོ་ནཱ་ནས་ལམ་དུ་ཆས་པ་དང་ཕུའུ་ནོན་དུ་སྒར་བཏབ། 43 ཕུའུ་ནོན་ནས་ལམ་དུ་ཆས་པ་དང་ཨོ་བོད་དུ་སྒར་བཏབ། 44 ཨོ་བོད་ནས་ལམ་དུ་ཆས་པ་དང་མོ་ཨབ་མཐའ་མཚམས་ཀྱི་ཨི་ཡེ་ཨ་བཱ་རིམ་དུ་སྒར་བཏབ། 45 ཨི་ཡིམ་*ནས་ལམ་དུ་ཆས་པ་དང་དི་བོན་གཱ་རྡུ་ལ་སྒར་བཏབ། 46 དི་བོན་གཱ་རྡུ་ནས་ལམ་དུ་ཆས་པ་དང་ཨལ་མོན་དིབ་ལཱ་ཐ་ཡིམ་དུ་སྒར་བཏབ། 47 ཨལ་མོན་དིབ་ལཱ་ཐ་ཡིམ་ནས་ལམ་དུ་ཆས་པ་དང་ནེ་བོའི་མདུན་གྱི་ཨ་བཱ་རིམ་རི་བོར་སྒར་བཏབ། 48 ཨ་བཱ་རིམ་རི་བོ་ནས་ལམ་དུ་ཆས་པ་དང་ཡེ་རུ་ཀོའི་ཁ་གཏད་དེ་ཡོར་དན་གཙང་པོའི་འགྲམ་གྱི་མོ་ཨབ་སྤང་ལྗོངས་སུ་སྒར་བཏབ། 49 ཁོ་ཚོས་མོ་ཨབ་སྤང་ལྗོངས་སུ་ཡོར་དན་གཙང་པོའི་འགྲམ་བརྒྱུད་དེ་པེད་ཡེ་ཤི་མོད་ནས་ཨ་བེལ་ཤེ་ཏིམ་བར་དུ་སྒར་བཏབ་བོ། །

50 དེ་ནས་ཡེ་རུ་ཀོ་ཡི་ཁ་གཏད་དེ་ཡོར་དན་གཙང་པོའི་འགྲམ་གྱི་མོ་ཨབ་སྤང་ལྗོངས་སུ་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 51 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྨྲོས་ཤིག ཁྱོད་ཅག་ཡོར་དན་གཙང་པོ་བརྒལ་ནས་ཀ་ན་ཨན་ཡུལ་དུ་སླེབས་པའི་ཚེ། 52 ཡུལ་དེར་གནས་པའི་མི་ཐམས་ཅད་ཁྱོད་ཅག་གི་མདུན་ནས་བསྐྲད་དེ། དེ་དག་གི་བརྐོས་པའི་ལྷ་རྟེན་དང་བླུགས་སྐུ་རྣམས་མེད་པར་བྱེད་པ་དང་། དེ་དག་གི་མཐོ་གླིང་རྣམས་བཤིག་པར་གྱིས་ཤིག 53 བདག་གིས་ཡུལ་དེ་ཁྱོད་རྣམས་ལ་ས་སྐལ་དུ་སྤྲད་ཚར་བ་ཡིན་པས། ཁྱོད་ཚོས་ཡུལ་དེ་བདག་གིར་བཟུང་ནས་དེའི་ནང་དུ་གནས་པར་བྱོས། 54 ཁྱོད་ཅག་གིས་ཁྱིམ་རྒྱུད་བཞིན་དུ་རྒྱན་འཕངས་ནས་ཡུལ་དེ་ས་སྐལ་དུ་ལོངས་ཤིག མི་མང་པོ་ཅན་ལ་ས་སྐལ་མང་པོ་སྦྱིན་པ་དང་། མི་ཉུང་ཉུང་ཅན་ལ་ས་སྐལ་ཉུང་ཉུང་སྦྱིན་དགོས། རྒྱན་འཕངས་ནས་ཡུལ་དེ་སུ་ལ་ཐོབ་ན་སུ་ལ་དབང་བར་གྱིས། ཁྱོད་ཅག་གིས་ཕ་མེས་རྣམས་ཀྱི་ཚོ་པ་བཞིན་དུ་ས་སྐལ་ལེན་དགོས་སོ། ། 55 འོན་ཀྱང་ཁྱོད་ཅག་གིས་ཡུལ་དེར་གནས་པ་རྣམས་ཁྱོད་ཅག་གི་མདུན་ནས་མི་སྐྲོད་ན། ཤུལ་དུ་བསྐྱུར་བ་རྣམས་ནི་ཁྱོད་ཅག་གི་མིག་ནང་གི་ཚེར་མ་དང་། ཁྱོད་ཅག་གི་རྩིབ་ལོགས་ཀྱི་ཚེར་ཤིང་ཡིན་ལ། ཁྱོད་ཅག་གནས་པའི་ཡུལ་དུ་ཁྱོད་རྣམས་ལ་གནོད་བསྐྱལ་བར་འགྱུར་རོ། ། 56 བདག་གིས་དེ་དག་ལ་ཅི་ལྟར་བྱེད་པར་བསམས་པ་ཡིན་ན། ཁྱོད་རྣམས་ལའང་དེ་བཞིན་བྱེད་པར་འགྱུར་ཞེས་སྨྲ་དགོས་པར་གསུངས་སོ། །

ལེའུ་སོ་བཞི་པ།

ཀ་ན་ཨན་ཡུལ་གྱི་ས་མཚམས།

1 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་བཀའ་གནང་ནས་འདི་ལྟར་སྨྲོས་ཤིག ཁྱོད་རྣམས་ཀ་ན་ཨན་ཡུལ་དུ་འཛུལ་བའི་ཚེ། ཁྱོད་རྣམས་ལ་ས་སྐལ་དུ་དབང་བའི་ཀ་ན་ཨན་ཡུལ་དང་དེའི་ས་མཚམས་རྣམས་ནི་འདི་ལྟ་སྟེ། 3 ཁྱོད་ཅག་གི་ལྷོ་ཡུལ་ཁག་ནི་ཟིན་གྱི་དབེན་སྟོང་ནས་ཨེ་དོམ་གྱི་ས་མཚམས་ལ་འབྲེལ་བ་དང་། ལྷོ་ཕྱོགས་ཀྱི་ས་མཚམས་ནི་ཚྭ་མཚོའི་ཤར་མཐའ་ནས་བརྩམས་ཏེ། 4 ཁྱོད་ཅག་གི་ས་མཚམས་ནི་ཨག་རབ་པིམ་གྱེན་ངོས་ཀྱི་ལྷོ་ཕྱོགས་སུ་འཁོར་ཞིང་ཟིན་བརྒལ་ནས། ཀཱ་དེའེ་ཤཱ་པར་ནེ་ཨ་ཡི་ལྷོ་ཕྱོགས་སུ་སླེབས་ཤིང་། ཧ་ཚར་ཨད་ཐར་གྱི་ལམ་བརྒྱུད་ནས་ཨ་ཚ་མོན་དུ་གཏུག་པའོ། ། 5 ཁྱོད་ཅག་གི་ས་མཚམས་ནི་ཨ་ཚ་མོན་ནས་ཨེ་ཅིབ་ཆུ་བོ་ཡོད་སར་འཁོར་ཞིང་རྒྱ་མཚོ་ལ་ཐུག་པའོ། ། 6 ནུབ་ཕྱོགས་ཀྱི་ས་མཚམས་ཐད། ཁྱོད་ཅག་ལ་རྒྱ་མཚོ་ཆེན་པོ་དང་མཚོ་འགྲམ་ཡོད་ལ། དེ་ནི་ཁྱོད་ཅག་གི་ནུབ་ཕྱོགས་ཀྱི་མཐའ་མཚམས་ཡིན་ནོ། །

7 ཁྱོད་ཅག་གི་བྱང་ཕྱོགས་ཀྱི་ས་མཚམས་ནི་འདི་ལྟ་སྟེ། རྒྱ་མཚོ་ཆེན་པོ་ནས་རི་བོ་ཧོར་བར་དུ་རྟགས་རྒྱོབ་ཅིག 8 རི་བོ་ཧོར་ནས་ལེ་པོ་ཧ་མཱད་བར་དུ་རྟགས་རྒྱོབ་དང་། དེའི་ས་མཚམས་ནི་ཚེ་དད་དུ་གཏུག་པར་བྱ། 9 ས་མཚམས་དེ་ནི་ཟིབ་རོན་ལ་བསྲིངས་ནས་ཧ་ཚར་ཨེ་ནན་དུ་སླེབས་པ་དང་། དེ་ནི་ཁྱོད་ཅག་གི་བྱང་ཕྱོགས་ཀྱི་ས་མཚམས་ཡིན་ནོ། །

10 ཁྱོད་ཅག་གི་ཤར་ཕྱོགས་ཀྱི་ས་མཚམས་ལ་ཧ་ཚར་ཨེ་ནན་ནས་ཤེ་ཕམ་བར་དུ་རྟགས་བརྒྱག་དགོས་པ་དང་། 11 དེའི་ས་མཚམས་ནི་ཤེ་ཕམ་ནས་མར་ཨ་ཡིན་གྱི་ཤར་ཕྱོགས་སུ་ཡོད་པའི་རིབ་ལཱ་རུ་བསླེབ་པ་དང་། དེའི་ས་མཚམས་ནི་ཀིན་ནེ་རོད་མཚོའི་ཤར་ཕྱོགས་སུ་གཏུག་པར་བྱ། 12 དེའི་ས་མཚམས་མར་ཡོར་དན་གཙང་པོར་སླེབས་ནས་ཚྭ་མཚོ་ལ་གཏུག་དགོས་པ་དང་། འདི་ནི་ཁྱོད་ཅག་གི་ཡུལ་དང་དེའི་མཐའ་འཁོར་གྱི་ས་མཚམས་རྣམས་ཡིན་ཞེས་པའོ་གསུངས་སོ། །

13 མོ་ཤེ་ཡིས་ཡེས་ར་ཨེལ་པ་རྣམས་ལ་འདི་ལྟར། འདི་ནི་ཁྱོད་ཅག་གིས་རྒྱན་འཕངས་ནས་ལེན་པའི་ས་སྐལ་ཡིན་ཏེ། དཀོན་མཆོག་ཡ་ཝཱེས་ཚོ་པ་དགུ་དང་ཕྱེད་ཀ་ལ་སྦྱིན་དགོས་པའི་བཀའ་གནང་བའོ། ། 14 དེ་བས་རུ་བེན་གྱི་བུ་རྒྱུད་རྣམས་ཀྱི་ཚོ་པ་དང་གཱ་རྡུའི་བུ་རྒྱུད་རྣམས་ཀྱི་ཚོ་པར་རང་རང་གི་ཕ་ཁྱིམ་བཞིན་དུ་ས་སྐལ་ཐོབ་པ་དང་། མཱ་ན་ཤེའི་ཚོ་པ་ཕྱེད་ཀར་ཡང་ས་སྐལ་ཐོབ་པ་ཡིན་ནོ། ། 15 ཚོ་པ་གཉིས་དང་ཕྱེད་ཀ་དེར་ཡེ་རུ་ཀོའི་ཕ་རོལ་ཏུ། ཡོར་དན་གཙང་པོའི་ཤར་དུ་ཉི་མ་ཤར་ཕྱོགས་ཀྱི་ཡུལ་ནས་ས་སྐལ་ཐོབ་པ་ཡིན་ཞེས་གསུངས་སོ། །

16 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 17 འདི་ནི་ཁྱོད་ཅག་ལ་ས་སྐལ་བགོ་མཁན་གྱི་མིང་ཡིན་ཏེ། མཆོད་དཔོན་ཨེ་ལི་ཨ་ཟར་དང་ནུན་གྱི་བུ་ཡོ་ཤུ་ཨ་གཉིས་སོ། ། 18 ཡང་ཁྱོད་ཅག་གིས་ཚོ་པ་རེ་ནས་འགོ་དཔོན་རེ་བདམས་ནས་ས་སྐལ་བགོ་རོགས་བྱེད་དགོས། 19 མི་དེ་དག་གི་མིང་ནི་འདི་ལྟ་སྟེ། ཡ་ཧུ་དཱའི་ཚོ་པ་ནས་ཡེ་ཕུན་ནེའི་བུ་ཀཱ་ལེབ་དང་། 20 སི་མུ་ཨོན་གྱི་བུ་རྒྱུད་རྣམས་ཀྱི་ཚོ་པ་ནས་ཨམ་མེ་ཧུད་ཀྱི་བུ་སཱ་མུ་ཨེལ་དང་། 21 པེན་ཡཱ་མེན་གྱི་ཚོ་པ་ནས་ཀེ་སི་ལོན་གྱི་བུ་ཨེ་ལི་དད། 22 དཱན་གྱི་བུ་རྒྱུད་རྣམས་ཀྱི་ཚོ་པ་ནས་འགོ་དཔོན་གཅིག་ཡོད་པ་ཡོག་ལིའི་བུ་པུག་ཀི། 23 ཡོ་སེབ་ཀྱི་བུ་རྣམས་ལས་མཱ་ན་ཤེའི་བུ་རྒྱུད་རྣམས་ཀྱི་ཚོ་པ་ནས་འགོ་དཔོན་གཅིག་ཡོད་པ་ཨེ་པོད་ཀྱི་བུ་ཧ་ནེ་ཨེལ། 24 ཨེ་ཕཱར་ཡིམ་གྱི་བུ་རྒྱུད་རྣམས་ཀྱི་ཚོ་པ་ནས་འགོ་དཔོན་གཅིག་ཡོད་པ་ཤིབ་ཏན་གྱི་བུ་ཀཱ་མུ་ཨེལ། 25 ཟེ་བུ་ལུན་གྱི་བུ་རྒྱུད་རྣམས་ཀྱི་ཚོ་པ་ནས་འགོ་དཔོན་གཅིག་ཡོད་པ་ཕར་ནཱག་གི་བུ་ཨེ་ལི་ཙ་ཕན། 26 ཡེས་སི་ཀཱར་གྱི་བུ་རྒྱུད་རྣམས་ཀྱི་ཚོ་པ་ནས་འགོ་དཔོན་གཅིག་ཡོད་པ་ཨ་ཚན་གྱི་བུ་ཕལ་ཏི་ཨེལ། 27 ཨ་ཤེར་གྱི་བུ་རྒྱུད་རྣམས་ཀྱི་ཚོ་པ་ནས་འགོ་དཔོན་གཅིག་ཡོད་པ་ཤེ་ལོ་མིའི་བུ་ཨ་ཧི་ཧུད། 28 ནཱབ་ཐ་ལིའི་བུ་རྒྱུད་རྣམས་ཀྱི་ཚོ་པ་ནས་འགོ་དཔོན་གཅིག་ཡོད་པ་ཨམ་མེ་ཧུད་ཀྱི་བུ་ཕེ་དཱ་ཨེལ་བཅས་ཡིན། 29 དེ་དག་ནི་དཀོན་མཆོག་ཡ་ཝཱེས་ཀ་ན་ཨན་ཡུལ་དུ་ཡེས་ར་ཨེལ་པ་རྣམས་ལ་ས་སྐལ་བགོ་འགྲེམ་བྱེད་པར་བསྒོས་པ་རྣམས་ཡིན་ཞེས་གསུངས་སོ། །

ལེའུ་སོ་ལྔ་པ།

ལེ་ཝི་པའི་གྲོང་ཁྱེར།

1 དེ་ཡང་ཡེ་རུ་ཀོའི་ཁ་གཏད་དེ་ཡོར་དན་གཙང་པོའི་འགྲམ་དུ་ཡོད་པའི་མོ་ཨབ་སྤང་ལྗོངས་སུ་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་སྒོས་ཤིག ཁོ་ཚོས་བདག་ཏུ་བཟུང་བའི་ས་སྐལ་ནས་ལེ་ཝི་པ་རྣམས་ལ་གྲོང་ཁྱེར་འགའ་སྡོད་གནས་སུ་སྦྱིན་དགོས་ལ། གྲོང་ཁྱེར་དེ་དག་གི་ཉེ་འཁོར་གྱི་སྤང་ཐང་དག་ཀྱང་ལེ་ཝི་པ་རྣམས་ལ་སྤྲོད་དགོས། 3 གྲོང་ཁྱེར་དེ་དག་གི་ནང་དུ་ཁོ་རྣམས་འདུག་དགོས་པ་དང་། དེ་དག་གི་ཉེ་འཁོར་སྤང་ཐང་དུ་ཁོ་ཚོའི་བ་གླང་དང་། ལུག་ཁྱུ་དང་། ཕྱུགས་ཟོག་ཐམས་ཅད་འཚོས་ཆོག་པ་ཡིན། 4 ཁྱོད་ཅག་གིས་ལེ་ཝི་པ་རྣམས་ལ་སྤྲོད་པར་བྱ་བའི་གྲོང་ཁྱེར་ཉེ་འཁོར་གྱི་སྤང་ཐང་དག་ནི། གྲོང་ཁྱེར་གྱི་ལྕགས་རི་ནས་ཕྱི་ལོགས་སུ་ཁྲུ་ཆིག་སྟོང་ཚད་དགོས་པ་དང་། 5 ཡང་གྲོང་ཁྱེར་ཕྱི་རོལ་ནས་ཁྱོད་ཅག་གིས་ཤར་ཕྱོགས་སུ་ཁྲུ་ཉིས་སྟོང་དང་། ལྷོ་ཕྱོགས་སུ་ཁྲུ་ཉིས་སྟོང་དང་། ནུབ་ཕྱོགས་སུ་ཁྲུ་ཉིས་སྟོང་དང་། བྱང་ཕྱོགས་སུ་ཁྲུ་ཉིས་སྟོང་བཅས་ཚད་ནས། གྲོང་ཁྱེར་དཀྱིལ་དབུས་སུ་ཡོད་དགོས། གྲོང་ཁྱེར་ཉེ་འཁོར་གྱི་སྤང་ཐང་རྣམས་ཁོ་ཚོར་དབང་བར་བྱེད་དགོས་པའོ། །

སྐྱབས་བཅོལ་སའི་གྲོང་ཁྱེར་རྣམས།

6 ཁྱོད་ཅག་གིས་ལེ་ཝི་པ་རྣམས་ལ་སྦྱིན་པར་བྱ་བའི་གྲོང་ཁྱེར་རྣམས་ལས་སྐྱབས་བཅོལ་གྲོང་ཁྱེར་དྲུག་ཡོད་དགོས་ལ། མི་གསོད་མཁན་རྣམས་དེའི་ནང་དུ་བྲོས་ཆོག་པ་ཡིན། གཞན་ད་དུང་གྲོང་ཁྱེར་བཞི་བཅུ་ཞེ་གཉིས་ཁོ་རྣམས་ལ་སྦྱིན་དགོས། 7 དེ་བཞིན་ཁྱོད་ཅག་གིས་ལེ་ཝི་པ་རྣམས་ལ་བསྡོམས་པས་གྲོང་ཁྱེར་བཞི་བཅུ་ཞེ་བརྒྱད་དང་། དེ་དག་གི་ཉེ་འཁོར་སྤང་ཐང་བཅས་པ་སྦྱིན་དགོས། 8 ཡེས་ར་ཨེལ་པ་རྣམས་ཀྱིས་བདག་ཏུ་བཟུང་བའི་ས་སྐལ་དག་ལས། ཁྱོད་ཅག་གིས་ལེ་ཝི་པ་རྣམས་ལ་གྲོང་ཁྱེར་རྣམས་སྦྱིན་དགོས་པ་སྟེ། ཚོ་པ་ཆེན་པོ་རྣམས་ལས་མང་པོ་དང་། ཚོ་པ་ཆུང་ངུ་རྣམས་ལས་ཉུང་ངུ་ཐོངས་ཤིག ཚོ་པ་རེ་རེས་རང་རང་ལ་ཐོབ་པའི་ས་སྐལ་བཞིན་དུ། གྲོང་ཁྱེར་དག་ནས་ལེ་ཝི་པ་རྣམས་ལ་སྦྱིན་པར་བྱའོ་ཞེས་གསུངས་སོ། །

9 དེ་ནས་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 10 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར་སྒོས་ཤིག ཁྱོད་རྣམས་ཡོར་དན་གཙང་པོ་བརྒལ་ནས་ཀ་ན་ཨན་ཡུལ་དུ་སླེབས་པའི་ཚེ། 11 ཁྱོད་ཅག་གི་སྐྱབས་བཅོལ་སའི་གྲོང་ཁྱེར་དུ་གྲོང་ཁྱེར་འགའ་འདེམས་དགོས་ལ། རྒྱག་ཉེས་ཤོར་ནས་མི་བསད་པ་དེ་ཡུལ་དེར་བྲོས་ཆོག་པ་ཡིན། 12 གྲོང་ཁྱེར་དེ་དག་ནི་ཁྱོད་ཅག་དགྲ་ཤ་ལེན་མཁན་ལ་གཡོལ་སའི་སྐྱབས་བཅོལ་གྲོང་ཁྱེར་ཡིན་ལ། རྒྱག་ཉེས་ཤོར་ནས་མི་གསོད་མཁན་དེ་མི་ཚོགས་ཀྱི་མདུན་དུ་འགྲེང་སྟེ་ཁྲིམས་ཐག་གཅོད་པའི་བར་དུ་འཆི་བར་མི་འགྱུར་བའོ། ། 13 ཁྱོད་ཅག་གིས་གཏན་ལ་ཁེལ་བའི་སྐྱབས་བཅོལ་གྲོང་ཁྱེར་གྱི་གྲངས་ཀ་ནི་དྲུག་ཡིན་ཏེ། 14 ཁྱོད་ཅག་གིས་ཡོར་དན་གཙང་པོའི་ཤར་ཕྱོགས་ནས་གྲོང་ཁྱེར་གསུམ་སྦྱིན་དགོས་ལ། ཀ་ན་ཨན་ཡུལ་ནས་གྲོང་ཁྱེར་གསུམ་སྦྱིན་དགོས། དེ་དག་ནི་སྐྱབས་བཅོལ་གྲོང་ཁྱེར་ཡིན་དགོས་སོ། ། 15 གྲོང་ཁྱེར་དྲུག་པོ་དེ་ནི་ཡེས་ར་ཨེལ་པ་རྣམས་དང་། ཕྱི་མི་རྣམས་དང་། དེ་དག་ཁྲོད་དུ་གནས་པའི་བྱེས་པ་རྣམས་ཀྱི་དོན་དུ་སྐྱབས་བཅོལ་གྲོང་ཁྱེར་ཡིན་ལ། རྒྱག་ཉེས་ཤོར་ནས་མི་གསོད་མཁན་ཐམས་ཅད་ཡུལ་དེར་བྲོས་ཆོག་པའོ། །

16 གལ་སྲིད་མི་ཞིག་གིས་ལྕགས་ཆས་ཀྱིས་མི་ལ་བརྡུངས་ནས་མི་དེ་བསད་པ་ཡིན་ན། ཁོས་མི་བསད་པ་ཡིན་པས། མི་གསོད་མཁན་ནི་ངེས་པར་གསོད་དགོས། 17 ཡང་མི་ཞིག་གི་ལག་ཏུ་མི་གསོད་ནུས་པའི་རྡོ་བཟུང་སྟེ་མི་ལ་བརྡུངས་ནས་མི་དེ་བསད་པ་ཡིན་ན། ཁོས་མི་བསད་པ་ཡིན་པས། མི་གསོད་མཁན་ནི་ངེས་པར་གསོད་དགོས། 18 ཡང་མི་ཞིག་གི་ལག་ཏུ་མི་གསོད་ནུས་པའི་ཤིང་ཆས་བཟུང་སྟེ་མི་ལ་བརྡུངས་ནས་མི་དེ་བསད་ན། ཁོས་མི་བསད་པ་ཡིན་པས། མི་གསོད་མཁན་ནི་ངེས་པར་གསོད་དགོས་པའོ། ། 19 ཁྲག་ལན་སློག་མཁན་གྱིས་མི་གསོད་མཁན་དེ་དངོས་སུ་གསོད་དགོས་ལ། ལག་དམར་དེ་ལ་ཐུག་མ་ཐག་དེ་གསོད་དགོས་པ་ཡིན། 20 གལ་སྲིད་མི་ཞིག་གིས་སྙིང་ནད་བཅངས་ནས་མི་ས་རུ་སྒྱེལ་བའམ། ཡང་ན་འཇབ་ནས་བསྡད་དེ་མི་ལ་བརྒྱབ་ནས་བསད་པའམ། 21 ཡང་ན་ཞེ་འཁོན་བཟུང་ནས་ལག་པས་མི་ལ་བརྡུངས་ནས་མི་བསད་པ་ཡིན་ན། ཁོས་མི་བསད་པ་ཡིན་པས་རྡུང་མཁན་དེ་ངེས་པར་གསོད་དགོས། ཁྲག་ལན་སློག་མཁན་གྱིས་ལག་དམར་དེ་ལ་ཐུག་མ་ཐག་དེ་གསོད་དགོས་པ་ཡིན་ནོ། །

22 འོན་ཀྱང་མི་ལ་ཞེ་འཁོན་མེད་པར་གློ་བུར་མི་ཞིག་ས་རུ་སྒྱེལ་བའམ། ཡང་ན་སྦ་གསང་མེད་པར་མི་ལ་ཅི་རིགས་ཀྱིས་བརྒྱབ་པའམ། 23 ཡང་ན་མ་མཐོང་བར་མི་གསོད་ནུས་པའི་རྡོ་ཡིས་མི་ལ་བརྒྱབ་ནས་མི་ཞིག་བསད་ཀྱང་། གསོད་མཁན་དེ་དང་མི་དེའི་བར་ཞེ་འཁོན་མེད་པ་དང་མི་དེར་གནོད་སྐྱེལ་བའི་བསམ་པའང་མེད་ན། 24 དེ་ནས་མི་ཚོགས་ཀྱིས་ཁྲིམས་སྲོལ་བཞིན་དུ། མི་གསོད་མཁན་དང་ཁྲག་ལན་སློག་མཁན་གཉིས་ཀྱི་བར་དུ་ཁྲིམས་ཐག་གཅོད་དགོས། 25 མི་ཚོགས་ཀྱིས་མི་གསོད་མཁན་དེ་ཁྲག་ལན་སློག་མཁན་གྱི་ལག་ནས་བསྐྱབས་ཏེ། ཁོ་རང་འབྲོ་སའི་སྐྱབས་བཅོལ་གྲོང་ཁྱེར་དུ་བསྐྱལ་བ་དང་། སྣུམ་དམ་པས་བྱུགས་ཡོད་པའི་མཆོད་དཔོན་ཆེན་པོ་ཤི་བའི་བར་དུ་ཁོ་དེ་རུ་གནས་པར་བྱའོ། ། 26 འོན་ཀྱང་མི་གསོད་མཁན་དེ་ཁོ་རང་འབྲོ་སའི་སྐྱབས་བཅོལ་གྲོང་ཁྱེར་མངའ་ཁོངས་ཀྱི་ཕྱི་རུ་ཐོན་པ་དང་། 27 ཁྲག་ལན་སློག་མཁན་གྱིས་ཁོ་རང་སྐྱབས་བཅོལ་གྲོང་ཁྱེར་གྱི་ཕྱི་ནས་རྙེད་དེ་ཁོ་བསད་ན། ཁྲག་ལན་སློག་མཁན་གྱིས་ཁྲག་བཞུར་བའི་ཉེས་པ་བྱས་མེད། 28 ཅི་ལ་ཟེར་ན། མི་གསོད་མཁན་དེ་ནི་མཆོད་དཔོན་ཆེན་པོ་ཤི་བའི་བར་དུ་སྐྱབས་བཅོལ་གྲོང་ཁྱེར་དུ་འདུག་དགོས་པའི་ཕྱིར་ཡིན། མཆོད་དཔོན་ཆེན་པོ་ཤི་བའི་རྗེས་སུ་མི་གསོད་མཁན་དེ་རང་གི་ཡུལ་དུ་ཕྱིར་ལོག་ཆོག་པ་ཡིན། 29 འདི་ནི་ཁྱོད་ཚོའི་སྡོད་གནས་ཐམས་ཅད་དུ་ཁྱོད་ཅག་གི་མི་རབས་ནས་མི་རབས་བར་གྱི་སྒྲིག་ཁྲིམས་དང་སྲོལ་ཡིག་ཡིན་ནོ། །

30 མི་གསོད་མཁན་སུ་ཡིན་རུང་དཔང་པོ་ཁ་ཤས་ཀྱི་བདེན་དཔང་ལ་བརྟེན་ནས་ད་གཟོད་བསད་ཆོག་པ་དང་། གལ་སྲིད་དཔང་པོ་གཅིག་ཁོ་ན་ལས་མེད་ན་མི་དེ་གསོད་པར་མི་བྱའོ། ། 31 སྲོག་ཆད་གཅོད་དགོས་པ་སྟེ་བསམ་བཞིན་དུ་མི་གསོད་མཁན་ནི། ཁྱོད་ཅག་གིས་བླུ་རིན་བླངས་ནས་མི་དེའི་སྲོག་བླུ་མི་རུང་སྟེ། དེ་ནི་ངེས་པར་གསོད་དགོས་པས་སོ། ། 32 སྐྱབས་བཅོལ་གྲོང་ཁྱེར་དུ་བྲོས་པ་དེར་མཚོན་ནའང་ཁྱོད་ཅག་གིས་དེའི་བླུ་རིན་བླངས་ནས། མཆོད་དཔོན་ཆེན་པོ་མ་ཤི་སྔོན་དུ་རང་ཡུལ་དུ་ལོག་ནས་འདུག་ཏུ་འཇུག་མི་རུང་། 33 དེ་ལྟར་བྱས་ན་ཁྱོད་ཅག་གིས་རང་གི་སྡོད་གནས་མ་སྦགས་པ་སྟེ། གང་ལ་ཞེ་ན། ཁྲག་གིས་གནས་སྦག་པར་བྱེད་པའི་ཕྱིར་རོ། །ས་དེར་མཚོན་ན་མི་གསོད་མཁན་དེའི་ཁྲག་མ་གཏོགས་གཞན་པའི་ཁྲག་གིས་གནས་དེར་སྡིག་བཤགས་བྱེད་མི་རུང་བ་ཡིན། 34 ཡ་ཝཱེ་བདག་ནི་ཡེས་ར་ཨེལ་པ་རྣམས་ཀྱི་དཀྱིལ་དུ་གནས་ཡོད་པས། ཁྱོད་ཅག་གིས་རང་གི་སྡོད་ཡུལ་ཏེ་བདག་གནས་པའི་ཡུལ་ནི་སྦག་མི་རུང་ཞེས་པའོ་གསུངས་སོ། །

ལེའུ་སོ་དྲུག་པ།

བུ་མོའི་གཉེན་སྒྲིག་དང་ས་སྐལ་རྒྱུན་འཛིན།

1 དེ་ཡང་ཡོ་སེབ་ཀྱི་བུ་རྒྱུད་རྣམས་ཀྱི་ཁྱིམ་རྒྱུད་ནས་མཱ་ན་ཤེའི་ཚ་བོའམ་མཱ་ཀིར་གྱི་བུ་གིལ་ཨད་ཀྱི་བུ་རྒྱུད་རྣམས་ཡོད་པ་དང་། དེ་དག་གི་རིགས་རྒྱུད་ཁྲོད་ཀྱི་འགོ་དཔོན་རྣམས་ནི་མོ་ཤེ་དང་ཡེས་ར་ཨེལ་པའི་ཁྱིམ་རྒྱུད་སོ་སོར་འགོ་པ་བྱེད་པའི་འགོ་དཔོན་རྣམས་ཀྱི་མདུན་དུ་འོངས་ཏེ་ན་རེ། 2 སྔར་དཀོན་མཆོག་ཡ་ཝཱེས་ངའི་བདག་པོ་ལ་རྒྱན་འཕངས་ནས་ཡུལ་དེ་ཡེས་ར་ཨེལ་པ་རྣམས་ལ་ས་སྐལ་དུ་སྦྱིན་པའི་བཀའ་གནང་བ་དང་། ངའི་བདག་པོས་ཀྱང་དཀོན་མཆོག་ཡ་ཝཱེའི་བཀའ་དང་དུ་བླངས་ནས། ངེད་ཅག་གི་སྤུན་ཟླ་ཚེ་ལོ་ཕེ་ཧད་ཀྱི་ས་སྐལ་ནི་ཁོའི་བུ་མོ་རྣམས་ལ་གནང་བར་བྱས། 3 འོན་ཀྱང་། གལ་སྲིད་ཁོ་མོ་རྣམས་ཡེས་ར་ཨེལ་པའི་ཚོ་པ་གཞན་གྱི་མི་ལ་གཉེན་བསྒྲིགས་ན། དེ་དག་གི་ས་སྐལ་ནི་ངེད་ཅག་གི་ཕ་མེས་རྣམས་ཀྱི་ས་སྐལ་ནས་བླངས་ཏེ། དེ་དག་གི་བཟའ་ཟླའི་ཚོ་པའི་ས་སྐལ་སྟེང་འཇོག་དགོས། དེ་ནས་ངེད་ཅག་གིས་རྒྱན་བླངས་ནས་ཐོབ་པའི་ས་སྐལ་ནི་ཤོར་བར་འགྱུར། 4 ཡེས་ར་ཨེལ་པ་རྣམས་ཀྱི་དུང་འབུད་པའི་ལོ་ལ་སླེབས་པའི་ཚེ། ཁོ་མོ་ཚོའི་ས་སྐལ་རྣམས་དེ་དག་གི་བཟའ་ཟླའི་ཚོ་པའི་ས་སྐལ་སྟེང་འཇོག་དགོས་ལ། དེ་ནས་ཁོ་མོ་ཚོའི་ས་སྐལ་ནི་རང་ཅག་གི་ཕ་མེས་རྣམས་ཀྱི་ཚོ་པའི་ས་སྐལ་ནས་ལེན་དགོས་སོ་ཞེས་སྨྲས་སོ། །

5 མོ་ཤེ་ཡིས་དཀོན་མཆོག་ཡ་ཝཱེའི་བཀའ་བཞིན་དུ་ཡེས་ར་ཨེལ་པ་རྣམས་ལ་འདི་ལྟར། ཡོ་སེབ་ཀྱི་ཚོ་པའི་མི་རྣམས་ཀྱིས་སྨྲས་པ་བདེན་ནོ། ། 6 ཚེ་ལོ་ཕེ་ཧད་ཀྱི་བུ་མོ་རྣམས་ལ་མཚོན་ན། དཀོན་མཆོག་ཡ་ཝཱེས་གནང་བའི་བཀའ་ནི་འདི་ལྟ་སྟེ། ཁོ་མོ་རྣམས་སུ་ཡི་ཆུང་མ་བྱ་བསམ་ན་དེ་ལྟར་བྱས་ཆོག འོན་ཀྱང་། རང་གི་རིགས་རྒྱུད་དང་རང་གི་ཚོ་པ་ནས་ཁྱོ་ག་བཙལ་དགོས། 7 དེ་ལྟར་བྱས་ན་ཡེས་ར་ཨེལ་པ་རྣམས་ཀྱི་ས་སྐལ་ནི་ཚོ་པ་གཅིག་ནས་ཚོ་པ་གཞན་ལ་སྤྲོད་མི་དགོས། ཡེས་ར་ཨེལ་པ་རེ་རེས་རང་རང་གི་ཕ་མེས་རྣམས་ཀྱི་ཚོ་པའི་ས་སྐལ་འཛིན་སྐྱོང་བྱེད་དགོས་པའི་ཕྱིར་རོ། ། 8 ཡེས་ར་ཨེལ་པའི་ཚོ་པ་ལས་ས་སྐལ་ཐོབ་པའི་བུ་མོ་རྣམས་རང་རང་གི་ཕ་མེས་རྣམས་ཀྱི་ཚོ་པར་གཏོགས་པའི་ཁྱིམ་རྒྱུད་ཀྱི་མི་ཞིག་གི་ཆུང་མ་བྱེད་དགོས་ལ། དེ་ནི་ཡེས་ར་ཨེལ་པ་རེ་རེས་རང་རང་གི་ཕ་མེས་ཀྱི་ས་སྐལ་བདག་ཏུ་འཛིན་པའི་ཕྱིར་དང་། 9 དེ་ནས་ཡེས་ར་ཨེལ་པ་རྣམས་ཀྱི་ས་སྐལ་ནི་ཚོ་པ་གཅིག་ནས་ཚོ་པ་གཞན་ལ་སྤྲོད་མི་དགོས་པ་ཡིན། ཅི་ལ་ཞེ་ན། ཡེས་ར་ཨེལ་པ་རྣམས་ཀྱི་ཚོ་པ་རེ་རེས་རང་རང་གི་ས་སྐལ་འཛིན་སྐྱོང་བྱེད་དགོས་པའི་ཕྱིར་རོ་ཞེས་གསུངས་སོ། །

10 དཀོན་མཆོག་ཡ་ཝཱེས་མོ་ཤེ་ལ་བཀའ་ཅི་ལྟར་གནང་བ་ཡིན་ན། ཚེ་ལོ་ཕེ་ཧད་ཀྱི་བུ་མོ་རྣམས་ཀྱིས་དེ་བཞིན་དུ་བསྒྲུབས་པ་དང་། 11 ཚེ་ལོ་ཕེ་ཧད་ཀྱི་བུ་མོ་མ་ལཱ་དང་། ཐིར་ཚ་དང་། ཧོག་ལཱ་དང་། མིལ་ཀཱ་དང་། ནོ་ཨ་བཅས་རང་གི་ཕ་ཁུའི་བུ་རྣམས་ཀྱི་ཆུང་མར་གྱུར་པའོ། ། 12 དེ་དག་ཡོ་སེབ་ཀྱི་བུ་མཱ་ན་ཤེའི་བུ་རྒྱུད་རྣམས་ཀྱི་ཁྱིམ་རྒྱུད་ཀྱི་ཆུང་མ་བྱས་པ་དང་། ཁོ་མོ་ཚོའི་ས་སྐལ་ནི་སྔར་བཞིན་རང་རང་གི་ཕ་ཡི་ཁྱིམ་རྒྱུད་དང་ཚོ་པར་གཏོགས་པའོ། །

13 དེ་དག་ནི་དཀོན་མཆོག་ཡ་ཝཱེས་ཡེ་རུ་ཀོ་ཡི་ཁ་གཏད་དེ་ཡོར་དན་གཙང་པོའི་འགྲམ་དུ་ཡོད་པའི་མོ་ཨབ་སྤང་ལྗོངས་སུ། མོ་ཤེ་བརྒྱུད་ནས་ཡེས་ར་ཨེལ་པ་རྣམས་ལ་གནང་བའི་བཀའ་དང་སྲོལ་ཡིག་རྣམས་ཡིན་ནོ།། །།

* ལེའུ་གཉིས་པ།:14 འདིར་དི་ཨོ་ཨེལ་ཞེས་པ་ནི་འགྱུར་ལ་ལར་རུའུ་ཨེལ་ཞེས་ཀྱང་བཀོད་ཡོད།

* ལེའུ་ལྔ་པ།:22 ཨ་མེན་ཞེས་པ་ནི་གནའ་བོའི་ཡ་ཧུ་དཱ་མི་རིགས་ཀྱི་སྐད་དོད་དེ། བདེན་པ་དང་ལྷག་བསམ་རྣམ་པར་དག་པའི་དོན་ཡིན་ཞིང་བདེན་དཔང་བྱེད་པའི་དོན་ལའང་འཇུག་པ་དང་། ཕྱིས་སུ་སྐྱབས་མགོན་ཡེ་ཤུའི་ཆོས་ལུགས་ཀྱི་དད་ལྡན་རྣམས་ཀྱིས་ཡེ་ཤུའི་ཆོས་ལུགས་ནང་དུ་བཀོལ་ཞིང་། བདེན་དཔང་བྱེད་པ་དང་སྨོན་ཚིག་ལྟ་བུར་གྱུར་པ་ཡིན།

* ལེའུ་བཅུ་གཅིག་པ།:23 ཡ་ཝཱེའི་ལག་ངར་ཇེ་ཐུང་དུ་སོང་བ་ཡིན་ནམ་ཞེས་པ་འདིར་མ་ཕྱི་ལས་ཡ་ཝཱེའི་ལག་ངར་ཞེས་མཐོང་ཞིང་ཚིག་རྐང་འདི་དོན་གྱིས་ཡ་ཝཱེའི་དབང་ཤུགས་ལ་ཚད་བཀག་ཡོད་དམ་ཅེས་པ་ཡིན།

† ལེའུ་བཅུ་གཅིག་པ།:34 ཡ་ཧུ་དཱའི་སྐད་དུ་ཀིབ་རོད་ཧད་ཐཱ་ཨ་ཝ་ཞེས་པ་ནི་མི་འདོད་རྔམ་ཅན་གྱི་དུར་ས་ཞེས་པའི་དོན་ཡིན་ལ། ལེའུ་སོ་གསུམ་པའི་ཚིག་རྐང་བཅུ་དྲུག་ནས་བཅུ་བདུན་དུའང་འབྱུང་།

* ལེའུ་བཅུ་གསུམ་པ།:23 ཡ་ཧུ་དཱའི་སྐད་དུ་ཨེ་ཤཱ་ཀོལ་ཞེས་པ་ནི་རྒུན་འབྲུམ་ཆུན་པོའི་དོན་ཡིན།

* ལེའུ་བཅུ་བཞི་པ།:40 འདིར་རི་རྩེ་ཞེས་པ་ནི་རི་ཁུལ་གྱི་མཐོ་སར་ཡང་གོ་རུང་སྟེ། ལེའུ་འདིའི་ཚིག་རྐང་ཞེ་བཞི་པའི་རི་རྩེ་ཞེས་པའང་དེ་བཞིན་ཡིན།

* ལེའུ་བཅོ་ལྔ་པ།:22 མ་ཤེས་པ་ཞེས་པ་ནི་ཡ་ཧུ་དཱའི་སྐད་དུ་ལམ་ནོར་དུ་ཕྱིན་པ་ཞེས་བྲིས་ཡོད།

* ལེའུ་ཉི་ཤུ་པ།:24 ཨ་རོན་ནི་རང་གི་མེས་པོ་རྣམས་ཀྱི་དྲུང་དུ་འཛོམ་པར་ངེས་ཞེས་པ་འདི་ཡ་ཧུ་དཱ་མི་རིགས་ཀྱི་སྐད་དུ། ཁོ་ཚེ་ལས་འདས་ནས་རང་གི་མེས་པོ་རྣམས་དང་འཕྲད་ངེས་ཞེས་པའི་དོན་ཡིན།

* ལེའུ་ཉེར་གསུམ་པ།:21 འདིར་རྒྱལ་པོ་ཞེས་པ་ནི་དཀོན་མཆོག་ཡ་ཝཱེར་གོ་ཞིང་། ཨེ་ཅིབ་ནས་ཐོན་པའི་མདོ་ཡི་ལེའུ་བཅོ་ལྔའི་ཚིག་རྐང་བརྒྱད་པ་ལའང་དེ་བཞིན་གསུངས་ཡོད།

* ལེའུ་ཉེར་བདུན་པ།:18 འདིར་ལུས་ལ་ལག་པ་ཞོག་ཅིག་ཅེས་པ་ནི་ལས་འགན་བསྐོ་བའི་རྣམ་པ་ཞིག་ཡིན།

* ལེའུ་སོ་གསུམ་པ།:45 འདིར་ཨི་ཡིམ་ཞེས་པ་ནི་ཚིག་རྐང་གོང་མའི་ཨི་ཡེ་ཨ་བཱ་རིམ་ཞེས་བྱ་བ་ཡིན།

བཀའ་ལུང་།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

༄༅། །བཀའ་ལུང་གི་མདོ།

བཀའ་ལུང་གི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

བཀའ་ལུང་ཞེས་པ་ནི་གྷི་རིག་སྐད་ཡིག་གི་ཞལ་ཆད་རྙིང་པའི་འགྱུར་གྱི་ཁ་བྱང་ལས་བྱུང་བ་ཡིན། དེ་ནི་བཀའ་ཁྲིམས་བསྐྱར་དུ་བཤུས་པའི་དོན་ལ་འཇུག དེ་ཡང་ཡེས་ར་ཨེལ་པ་རྣམས་དབེན་སྟོང་དུ་ལོ་བཞི་བཅུར་ཉུལ་བའི་རྗེས་སུ་ཀ་ན་ཨན་ཡུལ་དུ་བསྐྱོད་པར་གྲ་སྒྲིག་བྱས་མོད། འོན་ཀྱང་ཁོ་ཚོ་ཡུལ་དེར་མ་སོང་སྔོན་དུ་མོ་ཤེ་ཡིས་དེ་དག་ལ་རང་གི་ལོ་རྒྱུས་ཤེས་སུ་འཇུག་འདོད་དེ། དཀོན་མཆོག་གིས་ཁོ་ཚོའི་ཆེད་དུ་མཛད་པའི་འཕྲིན་ལས་ཐམས་ཅད་དང་། དཀོན་མཆོག་གིས་ཁོང་གི་འབངས་མིར་བདམས་པ་བཞིན་ཁོ་ཚོས་ཀྱང་མུ་མཐུད་དུ་བཀའ་ཁྲིམས་བརྩི་དགོས་པའི་སྐོར་དྲན་སྐུལ་གནང་ཡོད།

ཡི་གེར་འགོད་མཁན་དང་འགོད་དུས།

གཞུང་རང་ངོས་ནས་ཀྱང་ཚིག་རྐང་ཕལ་ཆེ་བ་མོ་ཤེས་ཡི་གེར་བཀོད་པ་ཡིན་པར་བདེན་དཔང་བྱས་ཡོད། དཔེར་ན། ལེའུ་དང་པོའི་ཚིག་རྐང་ལྔ་པ་དང་། ལེའུ་སོ་གཅིག་པའི་ཚིག་རྐང་དགུ་པ་དང་ཚིག་རྐང་ཉེར་གཉིས་པ། ཚིག་རྐང་ཉེར་བཞི་པ་བཅས་སུ་གསལ། དེ་བཞིན་དུ་ཞལ་ཆད་རྙིང་པའི་གཞུང་འགའ་ཞིག་ཏུའང་དེ་ལ་མོས་མཐུན་གནང་ཡོད་པར་གསུངས་ཡོད་པ་དཔེར་ན། རྒྱལ་རབས་དང་པོའི་ལེའུ་གཉིས་པའི་ཚིག་རྐང་གསུམ་པ་དང་། ལེའུ་བརྒྱད་པའི་ཚིག་རྐང་ལྔ་བཅུ་ང་གསུམ་པ་དང་། རྒྱལ་རབས་གཉིས་པའི་ལེའུ་བཅུ་བཞི་པའི་ཚིག་རྐང་དྲུག་པ། ལེའུ་བཅོ་བརྒྱད་པའི་ཚིག་རྐང་བཅུ་གཉིས་པ་བཅས་སུ་གསལ། དེ་ལས་གཞན་སྐྱབས་མགོན་ཡེ་ཤུས་ཀྱང་དེ་དང་མཚུངས་པར་བདེན་དཔང་མཛད་ཡོད། དཔེར་ན། མད་ཐཱའི་འཕྲིན་བཟང་གི་ལེའུ་བཅུ་དགུ་པའི་ཚིག་རྐང་བདུན་པ་ནས་བརྒྱད་པའི་བར་དང། མཱར་ཀུའི་འཕྲིན་བཟང་གི་ལེའུ་བཅུ་པའི་ཚིག་རྐང་གསུམ་པ་ནས་ལྔ་པའི་བར། ཡོ་ཧ་ནན་གྱི་ལེའུ་ལྔ་པའི་ཚིག་རྐང་ཞེ་ལྔ་ནས་ཞེ་བདུན་བར་བཅས་སུ་གསུངས་ཡོད་པར་མ་ཟད། ཞལ་ཆད་གསར་པ་ཡི་གེར་འགོད་མཁན་གཞན་རྣམས་ཀྱིས་ཀྱང་དེ་བཞིན་དུ་གསུངས་ཡོད་པ་དཔེར་ན། སྐུ་ཚབ་པ་རྣམས་ཀྱི་མཛད་འཕྲིན་གྱི་ལེའུ་གསུམ་པའི་ཚིག་རྐང་ཉེར་གཉིས་ནས་ཉེར་གསུམ་པའི་བར་དང་། ལེའུ་བདུན་པའི་ཚིག་རྐང་སོ་བདུན་ནས་སོ་བརྒྱད་བར། རོ་མཱ་པའི་ལེའུ་བཅུ་པའི་ཚིག་རྐང་བཅུ་དགུ་པ་སོགས་སུ་གསལ། ད་དུང་སྐྱབས་མགོན་ཡེ་ཤུས་ཀྱང་བཀའ་ལུང་གི་མདོ་འདི་དམ་པའི་གསུང་རབ་ཀྱི་ཁུངས་བཙུན་པའི་གཞུང་ལྟར་ལུང་དུ་དྲངས་ཡོད། དཔེར་ན། མད་ཐཱའི་འཕྲིན་བཟང་གི་ལེའུ་བཞི་པའི་ཚིག་རྐང་བཞི་པ་དང་ཚིག་རྐང་བདུན་པ། ཚིག་རྐང་བཅུ་པ་བཅས་སུ་གསལ། གཞུང་འདི་ནི་ལུང་སྟོན་པ་མོ་ཤེ་སྐུ་མ་གཤེགས་གོང་གི་སྤྱི་ལོ་སྔོན་གྱི་1406ལོའི་ཡས་མས་སུ་ཡི་གེར་བཀོད།

བརྗོད་སྙིང་དང་གསུང་འཕྲིན།

མོ་ཤེ་ཡིས་ཡེས་ར་ཨེལ་པ་རྣམས་ལ་དཀོན་མཆོག་གིས་འཕྲིན་ལས་ཇི་སྙེད་ཅིག་མཛད་ཡོད་པར་དྲན་སྐུལ་བྱས་ཏེ། ཁོ་ཚོ་ས་སྟོང་དུ་བསྐྱོད་པའི་སྐབས་སུ་དཀོན་མཆོག་ཇི་ལྟར་ཁོ་ཚོ་དང་མཉམ་དུ་བཞུགས་པ་དང་ཀ་ན་ཨན་ཡུལ་ཁོ་ཚོར་གནང་བའི་སྐོར་བརྗོད་ཡོད། མོ་ཤེ་ཡིས་དཀོན་མཆོག་གི་བཀའ་ཁྲིམས་བཅུ་དང་། བཀའ་ཁྲིམས་གཞན་དག་ལའང་སྤྱི་བསྡོམས་མཛད། གཙོ་བོ་ཡ་ཝཱེས་ཁོང་གི་འབངས་མི་ལ་བྱམས་བརྩེ་གནང་བའི་འབྲེལ་བ་དང་། ཁོང་གི་འབངས་རྣམས་ཀྱིས་ཀྱང་ཀུན་དབང་དཀོན་མཆོག་སྟེ་གཙོ་བོ་ཡ་ཝེ་ལ་གཅེས་པའི་སྐོར་བརྗོད་གཞི་གཅིག་གི་སྟེང་ནས་གཞུང་ཧྲིལ་པོར་ཁྱབ་ཡོད།

འཆར་ཟིན།

1. སྔོན་དུ་གླེང་བའི་དོན་སྤྱི། ༼1:1-5༽

2. ལོ་རྒྱུས་ཀྱི་བྱུང་རིམ། ༼1:6-4:43 ༽

3. ཞལ་ཆད་ལ་འགན་འཁུར་དགོས་པའི་སྐོར། ༼4:44-26:19 ༽

ཀ འགན་ཁུར་གཙོ་བོ་རྣམས། ༼4:44-11:32 ༽

ཁ། འགན་ཁུར་གཞན་དག་གི་སྐོར། ༼12:1-26:19 ༽

4. ཁས་བླངས་པ་དང་དམོད་མོ་ཕོག་པ། བྱིན་རླབས་བསྩལ་པ་བཅས་ཀྱི་སྐོར། ༼27:1-30:20 ༽

5. ཡོ་ཤུ་ཨ་འགོ་དཔོན་དུ་བསྐོས་པའི་སྐོར། ༼31:1-34:12 ༽

ལེའུ་དང་པོ།

ཧོ་རེབ་ནས་ཆས་པའི་བཀའ་བསྩལ་པ།

1 འདི་ནི་ཡོར་དན་གཙང་པོའི་ཤར་ཕྱོགས་སུ་ཡོད་པའི་དབེན་སྟོང་དུ། སུ་ཕུ་ཡི་ཁ་གཏད་ཀྱི་ཨ་ར་པཱ་བྱ་བ་སྟེ། ཕཱ་རན་དང་། ཐོ་ཕེལ། ལཱ་པན། ཧ་ཚི་རོད། དི་ཟ་ཧཱབ་བཅས་ཀྱི་བར་ལ་ཡོད་པའི་སྤང་ཐང་དུ། མོ་ཤེ་ཡིས་ཡེས་ར་ཨེལ་པ་ཐམས་ཅད་ལ་གསུངས་པའི་གཏམ་ཡིན་ཏེ། 2 ཧོ་རེབ་ནས་ཀཱ་དེའེ་ཤཱ་པར་ནེ་ཨ་ལ་རི་བོ་སེ་ཨིར་བརྒྱུད་ནས་སོང་ན་ཉིན་བཅུ་གཅིག་གི་ལམ་ཐག་ཡོད། 3 དེ་ནི་ཨེ་ཅིབ་ཡུལ་ནས་ཐོན་པའི་ལོ་བཞི་བཅུ་པའི་ཟླ་བཅུ་གཅིག་གི་ཚེས་དང་པོ་ལ། མོ་ཤེ་ཡིས་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་བསྩལ་པའི་བཀའ་ཐམས་ཅད་དེ་བཞིན་བསྒྲགས་སོ། ། 4 ཧེ་སི་པོན་དུ་ཡོད་པའི་ཨེ་མོར་པའི་རྒྱལ་པོ་སི་ཧོན་དང་། ཨ་ཤཱ་ཐ་རོད་དང་ཨེ་དྲེ་ཨི་རུ་ཡོད་པའི་པཱ་ཤན་གྱི་རྒྱལ་པོ་ཨོག་གཉིས་ཕམ་པར་བརྒྱབ་རྗེས། 5 མོ་ཤེ་ཡིས་ཡོར་དན་གཙང་པོའི་ཤར་ཕྱོགས་ཀྱི་མོ་ཨབ་ཐང་དུ་བཀའ་ཁྲིམས་འདི་གསལ་པོར་གསུང་འགོ་བརྩམས་ནས་འདི་ལྟར། 6 རང་ཅག་གི་དཀོན་མཆོག་ཡ་ཝཱེས་རི་བོ་ཧོ་རེབ་ནས་འདི་སྐད་དུ། ཁྱོད་ཚོ་རི་བོ་འདིར་ཡུན་རིང་བསྡད་པས། 7 ད་ནི་ཁ་ཕྱོགས་སྒྱུར་ལ་ཨེ་མོར་པའི་རི་ཁུལ་དང་དེའི་ཁྱིམ་མཚེས་རྣམས་ཏེ། ཨ་ར་པཱ་དང་། རི་ཁུལ་དང་། རི་ཀླུང་དང་། ནེ་གུབ་ཡུལ་དང་། རྒྱ་མཚོའི་འགྲམ་རྒྱུད་དང་། ཀ་ན་ཨན་པ་རྣམས་ཀྱི་ཡུལ་དང་། ལེ་པཱ་ནོན་བཅས་ནས་ཆུ་བོ་ཆེན་པོ་སྟེ་ཕི་རཱད་ཆུ་བོ་འགྲམ་རྒྱུད་ཀྱི་ཕྱོགས་སུ་སོང་ཞིག 8 ལྟོས་དང་། བདག་གིས་ཡུལ་དེ་ཁྱོད་རྣམས་ཀྱི་མདུན་དུ་བཞག་ཡོད། དེ་ནི་དཀོན་མཆོག་ཡ་ཝཱེས་ཁྱོད་རྣམས་ཀྱི་ཕ་མེས་ཨབ་ར་ཧམ་དང་ཨི་སཱག ཡ་ཀོབ་བཅས་ལ་ཁོང་རྣམས་དང་ཁོང་རྣམས་ཀྱི་བུ་རབས་ཚ་རྒྱུད་ལ་གནང་བར་མནའ་བཞེས་པ་ཡིན་པས། དེར་སོང་ནས་བདག་པོ་རྒྱོབས་ཤིག་ཅེས་བཀའ་བསྩལ་ཏོ། །

འགོ་དཔོན་བདམས་པ།

9 དེའི་དུས་སུ་བདག་གིས་ཁྱོད་རྣམས་ལ། ང་གཅིག་པུས་ཁྱོད་ཅག་གི་རྡོག་ཁྲེས་འཁུར་མི་ནུས། 10 ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་མང་པོར་མཛད་པས། ལྟོས་དང་། དེ་རིང་ཁྱོད་ཅག་ནི་ནམ་མཁའི་སྐར་མ་བཞིན་རྒྱས་འདུག 11 ཁྱོད་རྣམས་ཀྱི་ཕ་མེས་ཀྱི་དཀོན་མཆོག་ཡ་ཝཱེས་ཁྱོད་རྣམས་ད་ལྟ་ལས་ཀྱང་ལྡབ་སྟོང་འགྱུར་གྱིས་མང་བར་སྤེལ་ཞིང་། ཡང་ཁོང་གིས་ཁྱོད་རྣམས་ལ་ཞལ་བཞེས་གནང་བ་བཞིན། ཁྱོད་ཅག་ལ་བྱིན་རླབས་གནང་བར་ཤོག 12 ང་གཅིག་པུས་ཁྱོད་རྣམས་ཀྱི་རྡོག་ཁྲེས་དང་འགན་ཁུར། རྩོད་གླེང་བཅས་ནི་ཅི་ལྟར་འཁུར་ནུས་སམ། 13 ཁྱོད་རྣམས་ཀྱིས་རང་རང་གི་ཚོ་པ་བཞིན་མཁས་མཛངས་ལྡན་པ་དང་བློ་གྲོས་ཅན། ཉམས་མྱོང་ཅན་རེ་འདེམས་དགོས་ཤིང་། ངས་དེ་དག་ཁྱོད་རྣམས་ཀྱི་འགོ་དཔོན་དུ་བསྐོས་ཆོག་ཅེས་བསྒོས་པ་དང་། 14 ཁྱོད་ཅག་གིས་བདག་ལ་ཁྱེད་ཀྱིས་བསྒྲུབ་དགོས་པར་གསུངས་པ་དེ་ལེགས་པོ་འདུག་ཅེས་ལན་བཏབ་བོ། ། 15 དེ་ནས་ངས་ཁྱོད་ཅག་གི་ཚོ་པ་རྣམས་ཀྱི་འགོ་དཔོན་ཏེ། མཁས་མཛངས་ལྡན་པ་དང་ཉམས་མྱོང་ཅན་རྣམས་བདམས་ནས་ཁྱོད་ཅག་གི་ཚོ་པ་བཞིན་ཁྱོད་རྣམས་ལ་བདག་སྐྱོང་བྱེད་པའི་འགོ་དཔོན་དུ་བསྐོས་པ་དང་། སྟོང་དཔོན་དང་བརྒྱ་དཔོན། ལྔ་བཅུ་དཔོན། བཅུ་དཔོན། ལས་དཔོན་བཅས་ལ་བསྐོས་པ་ཡིན། 16 དེའི་དུས་སུ་ངས་ཁྱོད་ཅག་གི་ཁྲིམས་དཔོན་ལ་འདི་ལྟར་བསྒོས་པ་སྟེ། ཁྱོད་རྣམས་ཀྱིས་སྤུན་ཟླའི་གཏུག་བཤེར་ལ་ཉན་དུས། སྤུན་ཟླས་ཕན་ཚུན་གཏུག་པའམ། ཡང་ན་མཉམ་དུ་གནས་པའི་བྱེས་པའི་བར་གཏུག་བཤེར་བྱས་པ་གང་ཡིན་ཡང་ཁྲིམས་ཐག་དྲང་པོར་གཅོད་དགོས། 17 ཁྲིམས་ཐག་གཅོད་དུས་སུ་ལའང་ཕྱོགས་རིས་འཛིན་མི་རུང་ལ། མི་མཆོག་དམན་སུ་ཡིན་ཡང་དེ་ལ་གཅིག་མཚུངས་ཀྱིས་མཉན་དགོས། ཁྲིམས་ཐག་གཅོད་པ་ནི་དཀོན་མཆོག་ལ་དབང་བས་སུ་ལ་ཡང་འཇིགས་མི་དགོས། ཁྱོད་རྣམས་ཐག་གིས་གཅོད་དཀའ་བའི་གྱོད་དོན་དང་ཕྲད་ཚེ་ངའི་མདུན་དུ་ཁྱེར་ཤོག་དང་ངས་དེར་ཁྲིམས་ཐག་གཅོད་པར་བྱ་ཞེས་སྨྲས་སོ། ། 18 དེའི་དུས་སུ་ཁྱོད་ཅག་གིས་བསྒྲུབ་དགོས་པ་ཐམས་ཅད་ངས་ཁྱོད་རྣམས་ལ་བསྒོས་པ་ཡིན་ནོ། །

མྱུལ་མ་མངགས་ནས་ཀ་ན་ཨན་ཡུལ་ལ་མྱུལ་ཞིབ་བྱེད་དུ་བཅུག་པ།

19 ཡང་རང་རེའི་དཀོན་མཆོག་ཡ་ཝཱེས་བཀའ་གནང་བ་བཞིན་རང་ཅག་རི་བོ་ཧོ་རེབ་ནས་ལམ་དུ་ཆས་ཏེ། ཁྱོད་རྣམས་ཀྱིས་མཐོང་བའི་དབེན་སྟོང་ཆེན་པོ་འཇིགས་སུ་རུང་བ་དེ་བརྒལ་ནས། ཨེ་མོར་པའི་རི་རྒྱུད་ཀྱི་ལམ་དེད་ནས་སོང་ན་ཀཱ་དེའེ་ཤཱ་པར་ནེ་ཨ་རུ་སླེབས་པ་ཡིན། 20 དེ་ནས་བདག་གིས་ཁྱོད་རྣམས་ལ། ཁྱོད་རྣམས་ནི་རང་རེའི་དཀོན་མཆོག་ཡ་ཝཱེས་རང་ཅག་ལ་གནང་བའི་ཨེ་མོར་པའི་རི་རྒྱུད་ལ་སླེབས་བྱུང་། 21 ལྟོས་དང་། ཁྱོད་རྣམས་ཀྱི་དཀོན་མཆོག་ཡ་ཝཱེས་ཡུལ་འདི་ཁྱོད་ཅག་གི་མདུན་དུ་བཤམས་ཤིང་། ཁྱོད་ཅག་གི་ཕ་མེས་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་བཀའ་གནང་བ་བཞིན་ཡར་སོང་ལ་ཡུལ་དེ་བདག་གིར་ཟུངས་ཤིག མ་འཇིགས་མ་འཚབ་ཅིག་ཅེས་བསྒོས་པ་ཡིན། 22 དེ་ནས་ཁྱོད་ཅག་ངའི་མདུན་དུ་ཡོང་སྟེ། ང་ཚོས་ཡུལ་དེར་མྱུལ་ཞིབ་བྱ་བར་མི་མངགས་ན། དེས་རང་ཅག་ལམ་གང་དུ་འགྲོ་དགོས་པ་དང་གྲོང་ཁྱེར་གང་དུ་འཛུལ་དགོས་པའི་འཕྲིན་བསྐྱལ་འོང་ཞེས་སྨྲས་པ་དང་། 23 ང་རང་གཏམ་དེ་ལ་ཡིད་འཐད་ནས་ཁྱོད་རྣམས་ལས་མི་བཅུ་གཉིས་ཏེ་ཚོ་པ་རེ་ནས་མི་རེ་བདམས་པ་ཡིན། 24 དེ་དག་རི་ཁུལ་ལ་ཡར་སོང་ནས་ཨེ་ཤཱ་ཀོལ་བྱ་བའི་ཡུལ་བར་དུ་མྱུལ་ཞིབ་བྱས། 25 ཁོ་ཚོས་ཡུལ་དེའི་ཤིང་ཏོག་རྣམས་ཁྱེར་འོངས་ནས་རང་ཅག་ལ་སྤྲད་པ་དང་། དཀོན་མཆོག་ཡ་ཝཱེས་རང་ཅག་ལ་བསྩལ་པའི་ཡུལ་ནི་ཡག་པོ་འདུག་ཅེས་འཕྲིན་བསྐྱལ་ཡོང་ནའང་། 26 ཁྱོད་རྣམས་ཡར་འགྲོ་བར་མ་དགའ་ཞིང་ཁྱོད་ཅག་གིས་དཀོན་མཆོག་ཡ་ཝཱེའི་བཀའ་ལ་ངོ་ལོག་བྱས་པ་ཡིན། 27 ཁྱོད་རྣམས་ཀྱིས་གུར་ནང་དུ་འཁང་ར་བྱས་ཏེ་ན་རེ། དཀོན་མཆོག་ཡ་ཝཱེ་ང་ཚོ་ལ་སྡང་བས་ང་ཚོ་ཨེ་མོར་པའི་ལག་ཏུ་གཏད་ནས་ཚར་གཅོད་པའི་ཕྱིར་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པ་རེད། 28 ང་ཚོ་གང་དུ་འགྲོའམ། རང་ཅག་གི་སྤུན་ཟླ་ཚོས་རང་རེའི་སེམས་ཤུགས་ཉམས་པར་བྱས་ཏེ་ན་རེ། ཡུལ་དེའི་མི་རྣམས་ནི་རང་ཅག་ལས་ཆེ་ཞིང་གཟུགས་རིང་ལ། དེ་དག་གི་གྲོང་ཁྱེར་རྣམས་ཀྱང་ཆེ་ཞིང་བརྟན་པོ་ཡིན་པ་དང་ལྕགས་རི་གནམ་ལ་ཟུག་ཡོད། ང་ཚོས་ཡུལ་དེ་རུ་ཨ་ནག་རིགས་ཀྱི་བུ་རྒྱུད་རྣམས་ཀྱང་མཐོང་བྱུང་ཟེར་ཞེས་སྨྲས་སོ། །

29 དེ་ནས་བདག་གིས་ཁྱོད་རྣམས་ལ། དེ་དག་ལ་མ་འཇིགས་མ་དངང་ཞིག 30 ཁྱོད་ཅག་གི་དཀོན་མཆོག་ཡ་ཝཱེ་སྟེ་ཁྱོད་རྣམས་ཀྱི་སྔོན་དུ་ཕེབས་པ་ཁོང་གིས། ཨེ་ཅིབ་ཡུལ་ནས་ཁྱོད་ཅག་གི་མཐོང་ངོར་ཁྱོད་ཚོའི་ཆེད་དུ་ཇི་ལྟར་འཐབ་འཛིང་མཛད་པ་བཞིན་དུ་མཛད་ངེས་ཡིན། 31 དེར་མ་ཟད་དབེན་སྟོང་དུའང་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་ཅག་ཇི་ལྟར་ཁྲིད་པ་ཁྱོད་རྣམས་ཀྱིས་མཐོང་ཡོད་དེ། ཕ་ཡིས་རང་གི་བུ་རྒྱབ་ལ་ཁུར་ནས་སྐྱོད་པ་ལྟར། ཁོང་གིས་ཁྱོད་ཅག་ཁྲིད་ནས་གནས་འདིར་སླེབས་པ་ཡིན་ཞེས་སྨྲས་པའོ། ། 32 དེ་བཞིན་ཡིན་ནའང་ཁྱོད་རྣམས་ཀྱིས་ད་དུང་ཁྱོད་ཅག་གི་དཀོན་མཆོག་ཡ་ཝཱེ་ལ་ཡིད་ཆེས་མི་བྱེད། 33 ཁྱོད་རྣམས་ལམ་དུ་སྐྱོད་པའི་དུས་སུ་ཁོང་ཁྱོད་ཅག་གི་མདུན་དུ་ཕེབས་ཤིང་ཁྱོད་རྣམས་ལ་སྒར་རྒྱག་སའི་གནས་བཙལ་བ་དང་། མཚན་མོ་མེའི་ཀ་བ་དང་ཉིན་དཀར་སྤྲིན་གྱི་ཚུལ་དུ་ཁྱོད་རྣམས་ལ་ལམ་སྟོན་མཛད་དོ། །

ཡེས་ར་ཨེལ་གྱི་ངོ་རྒོལ་ལ་ཉེས་ཆད་བཅད་པ།

34 དཀོན་མཆོག་ཡ་ཝཱེས་ཁྱོད་རྣམས་ཀྱིས་གཏམ་བཤད་པའི་སྐད་གསན་ནས་ཐུགས་ཁྲོས་ཤིང་མནའ་བཞེས་ཏེ་འདི་སྐད་དུ། 35 མི་རབས་ངན་པ་འདི་ལས་གཅིག་གིས་ཀྱང་བདག་གིས་ཁོ་རྣམས་ཀྱི་ཕ་མེས་ལ་སྦྱིན་པར་མནའ་དང་བཅས་ཁས་བླངས་པའི་ཡུལ་བཟང་པོ་དེ་མཐོང་མི་ནུས། 36 ཡེ་ཕུན་ནེའི་བུ་ཀཱ་ལེབ་གཅིག་པུས་མཐོང་ནུས། ཁོ་རང་རྩེ་གཅིག་གིས་ཡ་ཝཱེ་བདག་གི་རྗེས་སུ་འབྲངས་པས། ཁོས་རྐང་པ་སྤོས་མྱོང་བའི་ཡུལ་ཐམས་ཅད་བདག་གིས་ཁོ་དང་ཁོའི་བུ་རྒྱུད་ལ་སྦྱིན་པར་བྱའོ་ཞེས་གསུངས་སོ། ། 37 ཁྱོད་ཅག་གི་རྐྱེན་གྱིས་དཀོན་མཆོག་ཡ་ཝཱེ་ངའི་སྟེང་ལའང་ཐུགས་ཁྲོས་ནས་འདི་སྐད་དུ། ཁྱོད་ཀྱང་ཡུལ་དེར་འགྲོ་མི་ནུས། 38 འོན་ཀྱང་ཁྱོད་ཀྱི་མདུན་དུ་ལངས་ནས་ཁྱོད་ལ་ཞབས་ཕྱི་སྒྲུབ་མཁན་ཏེ་ནུན་གྱི་བུ་ཡོ་ཤུ་ཨ་ནི་ཡུལ་དེར་འགྲོ་དགོས། ཡང་ཁོས་ཡུལ་དེ་ཡེས་ར་ཨེལ་ལ་དབང་བར་བྱེད་པས། ཁྱོད་ཀྱིས་ཁོ་ལ་སྐུལ་འདེད་གཏོང་བར་གྱིས། 39 ཡང་ཁྱོད་ཅག་གི་བྱིས་པ་རྣམས་ཏེ་བཙན་ཁྲིད་བྱས་འགྲོ་སྙམ་པ་དག་དང་། ཁྱོད་ཅག་གི་བུ་དང་བུ་མོ་རྣམས་ཏེ་དེ་རིང་ད་དུང་བཟང་ངན་གྱི་དབྱེ་བ་མི་འཁོར་བ་རྣམས་ཐམས་ཅད་ཡུལ་དེར་འགྲོ་ངེས། ངས་ཡུལ་དེ་ཁོ་རྣམས་ལ་སྦྱིན་པར་བྱ་ཞིང་ཁོ་ཚོས་ཡུལ་དེ་འཛིན་པར་འགྱུར། 40 ཁྱོད་རྣམས་ནི་ཁ་ཕྱིར་འཁོར་ནས་རྒྱ་མཚོ་དམར་པོའི་ལམ་བརྒྱུད་དེ་དབེན་སྟོང་དུ་ཆས་དགོས་ཞེས་གསུངས་སོ། །

41 དེའི་དུས་སུ་ཁྱོད་རྣམས་ཀྱིས་ལན་དུ། ང་ཚོས་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་པ་ཡིན། ད་ནི་རང་ཅག་གི་དཀོན་མཆོག་ཡ་ཝཱེའི་བསྒོ་བ་ཐམས་ཅད་བཞིན་ཡར་སོང་ནས་འཐབ་འཛིང་བྱེད་འདོད་ཅེས་སྨྲས་ཏེ། ཁྱོད་རྣམས་ཀྱིས་མཚོན་ཆ་བཏགས་ནས་འཚབ་འཚུབ་ངང་རི་ལ་ཕྱིན་པའོ། ། 42 དཀོན་མཆོག་ཡ་ཝཱེས་བདག་ལ་འདི་སྐད་དུ། ཁྱོད་ཀྱིས་ཁོ་རྣམས་ལ་འདི་ལྟར་སྨྲོས་ཤིག ཁྱོད་རྣམས་ཡར་མ་འགྲོ། འཐབ་འཛིང་ཡང་མ་བྱེད། གང་ལ་ཞེ་ན། ང་རང་ཁྱོད་ཅག་གི་དཀྱིལ་དུ་མེད་པས་ཁྱོད་རྣམས་དགྲ་བོའི་མདུན་ནས་ཕམ་པར་འགྱུར་ཉེན་ཡོད་ཅེས་པའོ་ཞེས་གསུངས་སོ། ། 43 དེ་ནས་ངས་ཁྱོད་ཅག་ལ་གཏམ་དེ་སྨྲས་ནའང་ཁྱོད་རྣམས་ཀྱིས་མ་མཉན་པར། དཀོན་མཆོག་ཡ་ཝཱེའི་བཀའ་དང་འགལ་ནས་རང་དགར་ཡར་རི་ལ་འགོས་པ་དང་། 44 རི་ལ་གནས་པའི་ཨེ་མོར་པ་རྣམས་ཡོང་ནས་ཁྱོད་རྣམས་ལ་རྒོལ་ཞིང་། ཁྱོད་ཅག་འབུ་སྦྲང་གིས་འདེད་པ་ལྟར་བྱས་པ་དང་། སེ་ཨིར་ནས་ཧོར་མཱའི་བར་དུ་ཁྱོད་རྣམས་ཕམ་པར་བརྒྱབ། 45 དེ་ནས་ཁྱོད་རྣམས་ཕྱིར་ལོག་ནས་དཀོན་མཆོག་ཡ་ཝཱེའི་སྤྱན་དྲུང་དུ་ངུས་ནའང་། དཀོན་མཆོག་ཡ་ཝཱེས་ཁྱོད་རྣམས་ཀྱི་སྐད་ལ་མ་གསན། སྙན་ཡང་མ་གཏད། 46 ཁྱོད་རྣམས་དེ་བཞིན་ཀཱ་དེའེ་ཤཱ་ནས་ཉིན་མང་པོར་ལུས་ཤིང་དེར་གནས་པའོ། །

ལེའུ་གཉིས་པ།

དབེན་སྟོང་དུ་འཕྱན་པ།

1 དེ་ནས་དཀོན་མཆོག་ཡ་ཝཱེས་ང་ལ་བསྒོས་པ་ནང་བཞིན། རང་ཅག་ཁ་ཕྱིར་འཁོར་ཏེ་རྒྱ་མཚོ་དམར་པོའི་ལམ་དེད་ནས་དབེན་སྟོང་དུ་ཕྱིན་པ་དང་། རི་བོ་སེ་ཨིར་ནས་ཉིན་མང་པོར་འཁོར་བ་ཡིན། 2 དེ་ནས་དཀོན་མཆོག་ཡ་ཝཱེས་ང་ལ་འདི་སྐད་དུ། 3 ཁྱོད་ཚོས་རི་བོ་འདིར་བསྐོར་བ་བརྒྱབ་ནས་ཉིན་མང་པོ་འགོར་བས་ད་ནི་བྱང་ཕྱོགས་སུ་ལམ་ཁ་སྒྱུར་ལ། 4 ཁྱོད་ཀྱིས་མི་རྣམས་ལ་འདི་ལྟར། ཁྱོད་ཅག་གི་སྤུན་ཟླ་ཨེ་སཱབ་ཀྱི་བུ་རབས་ཚ་རྒྱུད་ནི་སེ་ཨིར་ཡུལ་དུ་གནས་ཤིང་། ད་ལྟ་ཁྱོད་ཅག་ཁོ་རྣམས་ཀྱི་ས་མཚམས་བརྒྱུད་ནས་འགྲོ་དགོས། ཁོ་རྣམས་ཁྱོད་ཅག་ལ་འཇིགས་སྲིད་པས་དོགས་ཟོན་ནན་མོ་བྱོས། 5 ཁོ་རྣམས་ལ་ཁོང་ཁྲོ་མ་སློང་ཞིག བདག་གིས་སེ་ཨིར་རི་རྒྱུད་ནི་ཨེ་སཱབ་ལ་ས་སྐལ་དུ་སྤྲད་ཡོད་པས། དེ་དག་གི་ཡུལ་ལས་ས་རྐང་མཐིལ་ཙམ་ཡང་བདག་གིས་ཁྱོད་རྣམས་ལ་སྤྲོད་པར་མི་བྱའོ། ། 6 ཁྱོད་ཅག་གིས་ཁོ་རྣམས་ལ་དངུལ་སྤྲད་དེ་ཁ་ཟས་ཉོས་ནས་བཟའ་དགོས་ལ། ཆུ་ཡང་ཉོས་ནས་འཐུང་དགོས། 7 ཅི་ལ་ཞེ་ན། ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལག་གི་ལས་ཀ་ཐམས་ཅད་ལ་བྱིན་རླབས་མཛད་པ་དང་། ཁྱོད་རྣམས་དབེན་སྟོང་ཆེན་པོ་འདི་ནས་ཇི་ལྟར་སྐྱོད་པའང་ཁོང་གིས་མཁྱེན་ལ། ལོ་ངོ་བཞི་བཅུའི་རིང་དུ་ཁྱོད་ཅག་གི་དཀོན་མཆོག་ཡ་ཝཱེ་ཁྱོད་ཅག་དང་ལྷན་དུ་བཞུགས་ཤིང་། ཁྱོད་ཅག་ལ་མ་འདང་ས་ཅི་ཡང་བྱུང་མེད་ཅེས་བསྒོས་ཤིག་ཅེས་གསུངས་སོ། ། 8 དེ་བས་རང་ཅག་སེ་ཨིར་དུ་ཡོད་པའི་རང་ཅག་གི་སྤུན་ཟླ་ཨེ་སཱབ་ཀྱི་བུ་རབས་ཚ་རྒྱུད་རྣམས་བརྒལ་ནས་ཕར་བསྐྱོད་པ་དང་། ཨ་ར་པཱའི་ལམ་དེད་ནས་ཨེ་ལད་དང་ཨེ་ཙི་ཡོན་གེ་བེར་ལ་སླེབས་ཤིང་། དེ་ནས་མོ་ཨབ་ཀྱི་དབེན་སྟོང་ཕྱོགས་སུ་ཆས་སོ། །

9 དཀོན་མཆོག་ཡ་ཝཱེས་ང་ལ། ཁྱོད་ཀྱིས་མོ་ཨབ་པ་རྣམས་དགྲ་རུ་འཛིན་མི་རུང་ལ། ཁོ་རྣམས་དང་འཐབ་འཛིང་ཡང་བྱེད་མི་རུང་། བདག་གིས་ཨར་གྱི་ཡུལ་ནི་ལོད་ཐུའི་བུ་རྒྱུད་ལ་ས་སྐལ་དུ་སྤྲད་པ་ཡིན་པས། ངས་ཁོ་ཚོའི་ཡུལ་ནས་ཁྱོད་ལ་ཅི་ཡང་མི་སྦྱིན། 10 སྔོན་ཆད་ཡུལ་དེར་ཨེ་མཱ་པ་རྣམས་བསྡད་ཡོད་པ་དང་། མི་རིགས་དེ་ནི་མི་གྲངས་མང་ཞིང་གཟུགས་རིང་ལ་ཨ་ནག་པ་དང་མཚུངས་སོ། ། 11 དེ་དག་ནི་ཨ་ནག་མི་རིགས་ཀྱི་མི་དང་འདྲ་བར་རེ་པཱ་མི་རིགས་ཡིན་ནའང་། མོ་ཨབ་པ་རྣམས་ཀྱིས་ཁོ་རྣམས་ལ་ཨེ་མཱ་པ་ཞེས་མིང་བཏགས། 12 སྔར་ཧོར་པ་རྣམས་ཀྱང་སེ་ཨིར་དུ་བསྡད་ཡོད་ནའང་། ཨེ་སཱབ་ཀྱི་བུ་རབས་ཚ་རྒྱུད་རྣམས་ཀྱིས་དེ་དག་གི་ས་སྐལ་ཕྲོགས་ཤིང་དེ་རྣམས་ཚར་བཅད་ནས་དེའི་ཤུལ་དུ་བསྡད། དེ་ནི་ཡེས་ར་ཨེལ་གྱིས་དཀོན་མཆོག་ཡ་ཝཱེས་ཁོ་ཚོར་ས་སྐལ་དུ་གནང་བའི་ཡུལ་དུ་བྱས་པ་ནང་བཞིན་ཡིན་ནོ། ། 13 དཀོན་མཆོག་ཡ་ཝཱེས་ད་ནི་ཡར་ལོངས་ལ་ཟེ་རེད་གྲོག་རོང་གི་ཕར་ཁ་རུ་སོང་ཞིག་ཅེས་བཀའ་བསྩལ་པས། རང་ཅག་ཟེ་རེད་གྲོག་རོང་བརྒལ་བ་ཡིན། 14 རང་ཅག་ཀཱ་དེའེ་ཤཱ་པར་ནེ་ཨ་དང་བྲལ་ནས་ཟེ་རེད་གྲོག་རོང་བརྒལ་བའི་བར་དུ་ལོ་སུམ་ཅུ་སོ་བརྒྱད་འགོར་བ་དང་། ཡང་དཀོན་མཆོག་ཡ་ཝཱེས་ཁོ་རྣམས་ལ་མནའ་བཞེས་པ་ནང་བཞིན་དུས་རབས་དེའི་དམག་མི་ཐམས་ཅད་སྒར་ཁ་རུ་གཤེགས་པ་ཡིན། 15 དཀོན་མཆོག་ཡ་ཝཱེའི་ཕྱག་གིས་ཁོ་རྣམས་ལ་རྒོལ་ཞིང་སྒར་ཁ་ནས་རྩ་མེད་མཛད་པ་ཡིན།

16 དམག་མི་ཐམས་ཅད་མི་རྣམས་ཀྱི་ཁྲོད་ནས་གཤེགས་པའི་རྗེས་སུ། 17 དཀོན་མཆོག་ཡ་ཝཱེས་ང་ལ་འདི་སྐད་དུ། 18 དེ་རིང་ཁྱོད་མོ་ཨབ་ཀྱི་མངའ་ཁོངས་ཨར་ཞེས་པ་བརྒལ་ནས་འགྲོ་དགོས། 19 ཁྱོད་རང་ཨམ་མོན་པའི་ཉེ་བར་སླེབས་དུས་དེ་དག་དགྲ་རུ་འཛིན་མི་རུང་ལ། ཁོ་རྣམས་ལ་ཁོང་ཁྲོ་ཡང་སློང་མི་རུང་། བདག་གིས་ཡུལ་དེ་ནི་ལོད་ཐུའི་བུ་རྒྱུད་ལ་ས་སྐལ་དུ་སྤྲད་ཡོད་པས། ཨམ་མོན་པའི་ཡུལ་ནི་ཁྱོད་ལ་ས་སྐལ་དུ་སྦྱིན་པར་མི་བྱའོ་ཞེས་གསུངས། 20 ཡུལ་དེ་ཡང་རེ་པཱ་པའི་ཡུལ་དུ་བརྩིས་ཤིང་། སྔར་རེ་པཱ་མི་རིགས་ཡུལ་དེར་གནས་ལ་ཨམ་མོན་པས་ཁོ་རྣམས་ལ་ཟམ་ཟུམ་པ་ཞེས་འབོད་པ་དང་། 21 མི་རིགས་དེ་ནི་ཨ་ནག་མི་རིགས་དང་འདྲ་བར་མི་གྲངས་མང་ཞིང་གཟུགས་པོ་ཆེ་ནའང་། དཀོན་མཆོག་ཡ་ཝཱེས་ཨམ་མོན་པའི་སྔུན་ནས་མི་རིགས་དེ་མེད་པར་མཛད་པས། ཨམ་མོན་པས་དེ་དག་གི་ཡུལ་བདག་གིར་བཟུང་ནས་དེ་རུ་བསྡད། 22 དེ་ནི་སྔར་དཀོན་མཆོག་ཡ་ཝཱེས་སེ་ཨིར་དུ་གནས་པའི་ཨེ་སཱབ་ཀྱི་བུ་རབས་ཚ་རྒྱུད་ལ་ཇི་ལྟར་མཛད་པ་ནང་བཞིན་ཡིན་ཏེ། ཁོང་གིས་ཧོར་མི་རིགས་དེ་དག་གི་སྔུན་ནས་མེད་པར་མཛད་པས། དེ་དག་གིས་ཧོར་པའི་ཡུལ་བདག་གིར་བཟུང་ནས་དེ་རིང་ཉིན་མོའི་བར་དུ་དེར་བསྡད། 23 ཡང་ཨ་ཝི་པ་རྣམས་གཱ་ཟཱའི་ཉེ་འགྲམ་གྱི་གྲོང་ཚོ་རེ་རེར་གཞིས་ཆགས་ཀྱང་། ཀབ་ཐོར་ཡུལ་ནས་ཐོན་པའི་ཀབ་ཐོར་མི་རིགས་ཀྱིས་ཨ་བིད་པ་རྣམས་མེད་པར་བཏང་སྟེ། དེ་དག་གི་ཤུལ་དུ་གཞིས་ཕབ་པའོ། །

24 དཀོན་མཆོག་ཡ་ཝཱེས་ད་ཡར་ལོངས་ལ་ཨར་ནོན་ལུང་པ་བརྒྱུད་ནས་སོང་ཞིག ངས་ཨེ་མོར་པ་སི་ཧོན་ཏེ་ཧེ་སི་པོན་གྱི་རྒྱལ་པོ་དང་ཁོའི་ས་ནི་ཁྱོད་རྣམས་ཀྱི་ལག་ཏུ་གཏད་པ་ཡིན། ཁོ་དང་འཐབ་འཛིང་བྱས་ནས་ཡུལ་དེ་བདག་གིར་ཟུངས་ཤིག 25 དེ་རིང་བདག་གིས་གནམ་འོག་ཀུན་ཏུ་གནས་པའི་མི་རིགས་ཐམས་ཅད་ལ་ཁྱོད་ཀྱི་གནས་ཚུལ་ཐོས་ནས་འཇིགས་ཤིང་སྐྲག་ཏུ་འཇུག་པ་དང་། ཁྱོད་ཀྱི་རྐྱེན་གྱིས་དངངས་ནས་འདར་བར་འགྱུར་ཞེས་བཀའ་བསྩལ་ཏོ། །

26 དེར་ངས་ཀེ་དེ་མོད་དབེན་སྟོང་ནས་ཧེ་སི་པོན་གྱི་རྒྱལ་པོ་སི་ཧོན་གྱི་དྲུང་དུ་བང་ཆེན་བཏང་བ་དང་། ཞི་བདེའི་གཏམ་འདི་ལྟར། 27 ངེད་རྣམས་ཁྱེད་ཀྱི་ཡུལ་བརྒྱུད་ནས་འགྲོ་རུ་ཆུག་དང་། ང་ཚོ་གཞུང་ལམ་གཅིག་པུ་ནས་འགྲོ་བ་ལས་གཡས་གཡོན་གང་དུའང་གཟུར་བར་མི་བྱ། 28 ང་ཚོས་ཁྱེད་ཀྱི་ལག་ནས་ཁ་ཟས་དངུལ་གྱིས་ཉོས་ནས་ཟོས་ཆོག་ལ། ཆུ་ཡང་དངུལ་གྱིས་ཉོས་ནས་འཐུང་ཆོག ངེད་རྣམས་རྐང་ཐང་གིས་ཕར་འགྲོ་བར་གནོངས། 29 ངེད་རྣམས་ཡོར་དན་གཙང་པོ་བརྒལ་ནས་ངེད་ཀྱི་དཀོན་མཆོག་ཡ་ཝཱེས་ངེད་ཅག་ལ་གནང་བའི་ཡུལ་དུ་འབྱོར་རེག་བར་དུ། སེ་ཨིར་དུ་གནས་པའི་ཨེ་སཱབ་ཀྱི་བུ་རྣམས་དང་། ཨར་དུ་གནས་པའི་མོ་ཨབ་པ་རྣམས་ཀྱིས་ངེད་རྣམས་ལ་བྱས་པ་ལྟར་དུ་སྒྲུབས་ཤིག་ཅེས་ཞུས་ནའང་། 30 ཧེ་སི་པོན་གྱི་རྒྱལ་པོ་སི་ཧོན་གྱིས་རང་ཅག་ཁོའི་ཡུལ་བརྒྱུད་ནས་འགྲོ་རུ་མ་བཅུག ཅི་ལ་ཞེ་ན། ཁྱོད་ཅག་གི་དཀོན་མཆོག་ཡ་ཝཱེས་དེ་རིང་ནང་བཞིན་སི་ཧོན་ཁྱོད་ཚོའི་ལག་ཏུ་སྤྲོད་པའི་ཕྱིར། ཁོའི་སེམས་གྱོང་པོ་དང་མཁྲེགས་པོར་མཛད་པ་ཡིན་ནོ། ། 31 དཀོན་མཆོག་ཡ་ཝཱེས་ང་ལ་འདི་སྐད་དུ། ལྟོས་དང་། སི་ཧོན་དང་ཁོའི་ཡུལ་ནི་བདག་གིས་ཁྱོད་ལ་སྤྲོད་པར་བརྩམས་པས། ཁོའི་ཡུལ་བདག་གིར་འཛིན་པའི་ཕྱིར་དུ་ཁྱོད་ཀྱིས་དེ་ལེན་པར་རྩོམས་ཤིག་ཅེས་བཀའ་བསྩལ་ཏོ། ། 32 དེ་ནས་སི་ཧོན་ནི་རང་གི་མི་ཐམས་ཅད་དང་མཉམ་དུ་ཡོང་ནས་རང་ཅག་ལ་རྒོལ་ཞིང་། ཡ་ཧ་ཙཱ་རུ་རང་ཅག་དང་འཐབ་འཛིང་བྱས། 33 རང་ཅག་གི་དཀོན་མཆོག་ཡ་ཝཱེས་ཁོ་རང་ཅག་ལ་སྤྲད་པས། རང་ཅག་གིས་ཁོ་དང་ཁོའི་བུ་རྒྱུད་དང་མི་ཐམས་ཅད་བསད་པ་ཡིན། 34 སྐབས་དེར་རང་ཅག་གིས་ཁོའི་གྲོང་ཁྱེར་ཐམས་ཅད་དབང་དུ་བསྡུས་པ་དང་། གྲོང་ཁྱེར་རེ་རེའི་སྐྱེས་པ་དང་བུད་མེད་དང་བྱིས་པ་རྣམས་མེད་པར་བཏང་ནས་མི་གཅིག་ཀྱང་ཤུལ་དུ་མ་བསྐྱུར། 35 རང་རང་གི་ཕྱིར་ཕྲོགས་པའི་སྒོ་ཕྱུགས་རྣམས་དང་གྲོང་ཁྱེར་རྣམས་བླངས་ནས་ཐོབ་པའི་བཅོམ་ནོར་འབའ་ཞིག་བསྐྱུར་བ་ཡིན། 36 ཨར་ནོན་གྲོག་རོང་གི་འགྲམ་དུ་ཡོད་པའི་ཨ་རོ་ཨེར་དང་། གཡང་རོང་དུ་ཆགས་པའི་གྲོང་ཁྱེར་ནས་གིལ་ཨད་ཀྱི་བར་དུ་གྲོང་ཁྱེར་ཆེན་པོ་རང་ཅག་གིས་མི་ལོན་པ་གང་ཡང་མེད་ལ། རང་ཅག་གི་དཀོན་མཆོག་ཡ་ཝཱེས་དེ་ཐམས་ཅད་རང་ཅག་ལ་སྤྲད་པ་ཡིན། 37 ཨམ་མོན་པའི་ཡུལ་དང་། ཡཱབ་པོག་ཆུ་བོའི་འགྲམ་རྒྱུད་དང་རི་ཁུལ་གྱི་གྲོང་ཁྱེར་རྣམས་དང་། རང་ཅག་གི་དཀོན་མཆོག་ཡ་ཝཱེས་འགྲོ་མི་རུང་བར་གསུངས་པའི་ཡུལ་རྣམས་ལ་བདག་ཅག་མ་བཅར་ཏོ། །

ལེའུ་གསུམ་པ།

ཨོག་རྒྱལ་པོ་ཕམ་ཚུལ།

1 ཕྱིས་སུ་ང་ཚོས་ཁ་ཕྱིར་འཁོར་ཏེ་པཱ་ཤན་གྱི་ལམ་དེད་ནས་ཡར་སོང་བ་ན། པཱ་ཤན་གྱི་རྒྱལ་པོ་ཨོག་གིས་རང་གི་མི་ཐམས་ཅད་ཁྲིད་ནས་ཨེ་དྲེ་ཨི་ས་ཆར་བདག་ཅག་དང་འཐབ་པར་སླེབས། 2 དཀོན་མཆོག་ཡ་ཝཱེས་ང་ལ་འདི་སྐད་དུ། བདག་གིས་ཁོ་དང་ཁོའི་མི་རྣམས་དང་ཡུལ་ཐམས་ཅད་ཁྱོད་ཀྱི་ལག་ཏུ་གཏད་ཡོད་པས་འཇིགས་མི་དགོས། ཅི་ལ་ཞེ་ན། ཁྱོད་ཀྱིས་ཧེ་སི་པོན་དུ་ཡོད་པའི་ཨེ་མོར་པའི་རྒྱལ་པོ་སི་ཧོན་ལ་ཅི་བྱས་པ་ནང་བཞིན་ཁོ་རྣམས་ལའང་དེ་ལྟར་བྱེད་ངེས་ཡིན་ཞེས་གསུངས་སོ། ། 3 དེ་ནས་རང་རེའི་དཀོན་མཆོག་ཡ་ཝཱེས་པཱ་ཤན་གྱི་རྒྱལ་པོ་ཨོག་དང་ཁོའི་མི་ཐམས་ཅད་ང་ཚོའི་ལག་ཏུ་སྤྲད་པས། རང་ཅག་གིས་དེ་རྣམས་ལས་གཅིག་ཀྱང་མ་ལུས་པར་རྩ་མེད་བཏང་བ་ཡིན། 4 སྐབས་དེར་རང་ཅག་གིས་ཁོའི་གྲོང་ཁྱེར་ཐམས་ཅད་བླངས་ནས་གཅིག་ཀྱང་ལྷག་མེད་དེ། པཱ་ཤན་གྱི་རྒྱལ་པོ་ཨོག་གི་མངའ་ཁུལ་གྲོང་ཁྱེར་དྲུག་ཅུ་སྟེ། ཨར་གོབ་ཀྱི་ཡུལ་འཁོར་ཐམས་ཅད་བླངས། 5 གྲོང་ཁྱེར་དེ་ཐམས་ཅད་ནི་ལྕགས་རི་མཐོན་པོའི་བཙན་རྫོང་བརྩིགས་ཤིང་། མཁར་སྒོ་དང་སྒོ་གཏན་ཡོད་ལ། ཡང་མཐའ་འཁོར་ལ་མཁར་བརྩིགས་མེད་པའི་གྲོང་ཚོ་མང་པོ་ཡོད། 6 རང་ཅག་གིས་ཧེ་སི་པོན་གྱི་རྒྱལ་པོ་སི་ཧོན་རྩ་མེད་བཏང་བ་ནང་བཞིན་ཁོ་ཚོ་ཡང་མེད་པར་བཏང་ཞིང་། གྲོང་ཁྱེར་སོ་སོའི་སྐྱེས་པ་དང་བུད་མེད་དང་ཕྲུ་གུ་རྣམས་ཀྱང་རྩ་མེད་བཏང་བ་ཡིན། 7 འོན་ཀྱང་གྲོང་ཁྱེར་ནང་གི་སྒོ་ཕྱུགས་དང་བཅོམ་ནོར་ཐམས་ཅད་བླངས་ནས་བདག་གིར་བཟུང་བ་ཡིན་ནོ། །

8 སྐབས་དེར་རང་ཅག་གིས་ཡོར་དན་གཙང་པོའི་ཤར་ཕྱོགས་ཀྱི་ཨེ་མོར་པའི་རྒྱལ་པོ་གཉིས་ཀྱི་ལག་ནས། ཨར་ནོན་གྲོག་རོང་ནས་རི་བོ་ཧེར་མོན་བར་གྱི་ཡུལ་རྣམས་བླངས། 9 ཚི་ཏུན་པ་རྣམས་ཀྱིས་རི་བོ་ཧེར་མོན་ལ་སིར་ཡོན་ཞེས་འབོད་ཀྱང་། ཨེ་མོར་པ་རྣམས་ཀྱིས་དེར་སེ་ནིར་ཞེས་འབོད་པ་ཡིན། 10 དེ་ལྟར་ཐང་གི་གྲོང་ཁྱེར་ཐམས་ཅད་དང་གིལ་ཨད་ཀྱི་ཡུལ་ཀུན། པཱ་ཤན་གྱི་ཡུལ་ཐམས་ཅད། སལ་ཀཱ་དང་ཨེ་དྲེ་ཨིའི་བར་དུ་ཨོག་གི་རྒྱལ་ཁམས་ཐམས་ཅད་རང་ཅག་གིས་བླངས་པ་ཡིན། 11 པཱ་ཤན་གྱི་རྒྱལ་པོ་ཨོག་གཅིག་པུ་རེ་པཱ་མི་རིགས་ཀྱི་ཤུལ་དུ་ལུས། ལྟོས་དང་། ཁོའི་ཉལ་ཁྲི་ལྕགས་ཀྱི་ཉལ་ཁྲི་ཡིན་ཏེ། དེའི་རིང་ཚད་ལ་ཁྲུ་དགུ་དང་ཞེང་ལ་ཁྲུ་བཞི་ཡོད། ཉལ་ཁྲི་དེ་ཨམ་མོན་པ་རྣམས་ཀྱི་ཡུལ་རབ་བཱ་བྱ་བར་ཡོད་དོ། །

12 སྐབས་དེར་རང་ཅག་གིས་ཡུལ་དེ་བདག་གིར་བཟུང་། བདག་གིས་ཨར་ནོན་གྲོག་རོང་འགྲམ་གྱི་ཨ་རོ་ཨེར་ནས་རི་བོ་གིལ་ཨད་ཀྱི་ཕྱེད་ཀ་དང་། དེའི་གྲོང་ཁྱེར་རྣམས་རུ་བེན་པ་དང་གཱ་རྡུ་པ་རྣམས་ལ་སྤྲད་པ་ཡིན། 13 གིལ་ཨད་ཀྱི་ཡུལ་གཞན་རྣམས་དང་རྒྱལ་པོ་ཨོག་གི་མངའ་ཁོངས་ཏེ། པཱ་ཤན་ཡུལ་ཐམས་ཅད་ནི་བདག་གིས་མཱ་ན་ཤེའི་ཚོ་པ་ཕྱེད་ཀར་སྤྲད་པ་ཡིན། ཨར་གོབ་ཀྱི་ཡུལ་ཐམས་ཅད་དེ་པཱ་ཤན་གྱི་ཡུལ་ཐམས་ཅད་ལ་རེ་པཱ་པའི་ཡུལ་ཞེས་བཏགས་སོ། ། 14 མཱ་ན་ཤེ་པ་ཡཱ་ཨིར་གྱིས་ཨར་གོབ་ཀྱི་མངའ་ཁུལ་ཐམས་ཅད་དང་། གེ་ཤུར་པའི་ཡུལ་དང་མ་ཨ་ཀཱ་པའི་ས་ཐམས་ཅད་བཟུང་ཞིང་། ད་ལྟའི་བར་དུ་པཱ་ཤན་ཡུལ་ལ་ཧ་ཝོད་ཨིར་ཞེས་རང་གི་རུས་མིང་སྦྱར་ཡོད། 15 ཡང་བདག་གིས་གིལ་ཨད་ནི་མཱ་ཀིར་ལ་སྤྲད་པ་ཡིན། 16 གིལ་ཨད་ནས་ཨར་ནོན་གྲོག་རོང་བར་དུ། གྲོག་རོང་གི་དཀྱིལ་ས་མཚམས་བྱས་ནས་ཨམ་མོན་པའི་མཐའ་མཚམས་ཀྱི་ཡཱབ་པོག་གཙང་པོའི་བར་དུ་རུ་བེན་པ་དང་གཱ་རྡུ་པ་རྣམས་ལ་སྤྲད་ཅིང་། 17 ཡང་ཨ་ར་པཱ་སྟེ། ཤར་ཕྱོགས་ཀྱི་ཨ་ར་པཱ་དང་ཡོར་དན་གཙང་པོ་ས་མཚམས་བྱས་ཏེ་ཀིན་ནེ་རོད་ནས་ཨ་ར་པཱའི་ཚྭ་མཚོ་བར་དང་། ཕིས་གའི་རི་འདབས་ཀྱི་ཤར་རྒྱུད་ནི་ཁོ་རྣམས་ལ་སྤྲད་པའོ། །

18 དེའི་དུས་སུ་ངས་ཁྱོད་ཅག་ལ། ཁྱོད་ཅག་གི་དཀོན་མཆོག་ཡ་ཝཱེས་ཡུལ་འདི་ཁྱོད་རྣམས་ཀྱིས་བདག་གིར་འཛིན་པའི་ཕྱིར་དུ་ཁྱོད་རྣམས་ལ་གནང་ཡོད་པས། ཁྱོད་ཅག་གི་དམག་མི་རྣམས་ཀྱིས་མཚོན་ཆ་སྤྲས་ནས་སོ་སོའི་སྤུན་ཟླ་སྟེ་ཡེས་ར་ཨེལ་པའི་མདུན་ནས་གཙང་པོའི་ཕ་རོལ་ཏུ་བསྐྱོད་དགོས། 19 ཁྱོད་ཅག་གི་ཆུང་མ་དང་བུ་ཕྲུག ཕྱུགས་ཟོག་བཅས་འབའ་ཞིག་བདག་གིས་ཁྱོད་རྣམས་ལ་གནང་བའི་གྲོང་ཁྱེར་དུ་བསྡད་ཆོག ངས་ཁྱོད་རྣམས་ལ་ཕྱུགས་ཟོག་ཧ་ཅང་མང་བ་ཤེས། 20 དཀོན་མཆོག་ཡ་ཝཱེས་ཁྱོད་ཅག་གི་སྤུན་ཟླ་རྣམས་ལའང་ཁྱོད་རྣམས་དང་འདྲ་བར་ངལ་གསོ་གནང་སྟེ། ཁོ་རྣམས་ཀྱིས་ཀྱང་ཁྱོད་ཅག་གི་དཀོན་མཆོག་ཡ་ཝཱེས་ཡོར་དན་གཙང་པོའི་ནུབ་ཕྱོགས་སུ་ཁོ་ཚོར་གནང་བའི་ཡུལ་དེ་བདག་གིར་བཟུང་བའི་རྗེས་སུ། ཁྱོད་རྣམས་ད་གཟོད་བདག་གིས་ཁྱོད་ཅག་མི་རེ་རེར་སྤྲད་པའི་ཡུལ་དུ་ཕྱིར་ལོག་ཆོག་པ་ཡིན་ཞེས་བསྒོས་སོ། ། 21 སྐབས་དེར་ངས་ཡོ་ཤུ་ཨ་ལ་འདི་ལྟར་བསྒོས་ཡོད་དེ། ཁྱོད་ཅག་གི་དཀོན་མཆོག་ཡ་ཝཱེས་རྒྱལ་པོ་དེ་གཉིས་ལ་ཅི་ཞིག་མཛད་པ་ཁྱོད་ཀྱིས་དངོས་སུ་མཐོང་ཡོད། ཁོང་གིས་ཁྱོད་འགྲོ་བར་འགྱུར་བའི་རྒྱལ་ཁམས་ཀུན་ལའང་དེ་བཞིན་མཛད་ངེས། 22 ཁྱོད་རྣམས་ཁོ་ཚོར་མི་འཇིགས་པར་གྱིས་ཤིག ཅི་ལ་ཞེ་ན། ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལ་འཐབ་གྲོགས་མཛད་དོ་ཞེས་པའོ། །

23 སྐབས་དེར་ངས་དཀོན་མཆོག་ཡ་ཝཱེ་ལ་འདི་ལྟར། 24 ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་ཉིད་ཀྱི་གྲགས་པ་དང་མཐུ་སྟོབས་ལྡན་པའི་ཕྱག་ནི་ཞབས་ཕྱི་བདག་ལ་སྟོན་པར་བརྩམས་ཤིང་། ཁྱེད་ཀྱི་འཕྲིན་ལས་དང་དོན་ངོ་མཚར་ཅན་གྱི་སྟོབས་ལ་འགྲན་ནུས་པའི་ལྷ་ཞིག་གནམ་ས་གང་དུ་མཆིས་སམ། 25 ཁྱེད་ཀྱིས་ང་རང་ཡོར་དན་གཙང་པོ་བརྒལ་ནས་མཛེས་སྡུག་ལྡན་པའི་ཡུལ་ཏེ། ཡིད་དུ་འོང་བའི་རི་ཁུལ་དང་ལེ་པཱ་ནོན་ལ་བལྟ་རུ་འཇུག་པར་མཛོད་ཅེས་གསོལ་བ་བཏབ་ཀྱང་། 26 ཁྱོད་ཅག་གི་རྐྱེན་གྱིས་དཀོན་མཆོག་ཡ་ཝཱེ་ང་ལ་ཐུགས་ཁྲོས་ནས་ངའི་ཞུ་བར་མ་གསན་ཞིང་། ཁྱོད་ཅག་གི་དཀོན་མཆོག་ཡ་ཝཱེས་ང་ལ། ཁྱོད་ཀྱིས་ཚོད་ཟུངས། ད་ནི་དོན་དེ་བདག་ལ་ཡང་བསྐྱར་མི་གླེང་བར་གྱིས། 27 ཁྱོད་རང་རི་བོ་ཕིས་གའི་རྩེ་ལ་སོང་ནས་དངོས་སུ་ཤར་ལྷོ་ནུབ་བྱང་ལ་ལྟོས་ཤིག ཡིན་ནའང་ཁྱོད་ཡོར་དན་གཙང་པོའི་ཕ་རོལ་ཏུ་འགྲོ་མི་རུང་ངོ་། ། 28 ཡོ་ཤུ་ཨ་ཡིས་མི་འདི་རྣམས་ཀྱི་འགོ་ཁྲིད་དེ་གཙང་པོ་བརྒལ་ནས། ཁྱོད་ཀྱིས་མཐོང་བའི་ཡུལ་འདི་ཁོ་རྣམས་ལ་འཐོབ་པར་བྱེད་དགོས་པས། ཁྱོད་ཀྱིས་ཁོ་ལ་བཀའ་བསྒོས་ནས་ཁོ་རང་བརྟན་པོ་བཟོ་བ་དང་ཁོ་ལ་སྐུལ་འདེད་གཏོང་དགོས་ཞེས་བཀའ་བསྩལ་པས། 29 ངེད་ཅག་པེད་ཕེ་ཨོར་བྱ་བའི་ཕར་ཕྱོགས་ཀྱི་ལུང་པ་རུ་ལུས་པ་ཡིན་ནོ། །

ལེའུ་བཞི་པ།

ཡེས་ར་ཨེལ་ལ་དཀོན་མཆོན་གི་བཀའ་བརྩི་བར་གདམས་པ།

1 ཀྱེ་ཡེས་ར་ཨེལ་པ་རྣམས་ཀྱིས་ལྟོས་དང་། དེ་རིང་ཁྱོད་ཅག་གིས་ངས་སྔར་ནས་ཁྱོད་རྣམས་ལ་ཁྲིད་པའི་སྒྲིག་ཁྲིམས་དང་སྲོལ་ཡིག་ལ་མཉན་དགོས། དེ་དག་བསྲུང་བར་གྱིས་དང་ཁྱོད་རྣམས་འཚོ་ཐུབ་ལ། ཁྱོད་ཅག་གི་མེས་པོ་རྣམས་ཀྱི་དཀོན་མཆོག་ཡ་ཝཱེས་ཁྱོད་རྣམས་ལ་གནང་བའི་ཡུལ་དུ་སོང་ནས་དེར་བདག་པོ་རྒྱག་ནུས་པ་ཡིན། 2 བདག་གིས་ཁྱོད་ཅག་ལ་བསྒོས་པའི་བཀའ་ལ་སྣོན་ཕྲི་གང་ཡང་བྱེད་མི་རུང་། དེ་ནས་ངས་ཁྱོད་ཅག་ལ་བསྒོས་པ་སྟེ་ཁྱོད་རྣམས་ཀྱི་དཀོན་མཆོག་ཡ་ཝཱེས་བསྩལ་པའི་བཀའ་རྣམས་བསྲུང་ནུས་པ་ཡིན། 3 དཀོན་མཆོག་ཡ་ཝཱེས་པཱ་ཨལ་ཕེ་ཨོར་ཡུལ་གྱི་རྐྱེན་གྱིས་ཅི་མཛད་པ་ཁྱོད་ཅག་གིས་དངོས་སུ་མཐོང་བ་དང་། ལྷ་པཱ་ཨལ་ཕེ་ཨོར་གྱི་རྗེས་སུ་འབྲངས་པའི་མི་ཐམས་ཅད་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་ཅག་གི་ཁྲོད་ནས་མེད་པར་མཛད། 4 ཁྱོད་ཅག་གི་དཀོན་མཆོག་ཡ་ཝཱེ་ལ་འགྱུར་བ་མེད་པར་བརྟེན་པ་ཁྱོད་རྣམས་འབའ་ཞིག་དེ་རིང་ཉིན་མོའི་བར་དུ་གནས་པ་ཡིན་ནོ། །

5 ལྟོས་དང་། བདག་གིས་ང་ཡི་དཀོན་མཆོག་ཡ་ཝཱེས་ང་ལ་བསྒོས་པའི་བཀའ་བཞིན་དུ། སྒྲིག་ཁྲིམས་དང་སྲོལ་ཡིག་རྣམས་ཁྱོད་ཅག་ལ་ཁྲིད་པ་སྟེ། ཁྱོད་རྣམས་སོང་ནས་རང་ལ་དབང་བར་འགྱུར་བའི་ཡུལ་ནས་དེ་ལྟར་བསྒྲུབ་པའི་ཕྱིར་དུའོ། ། 6 དེ་བས་ཁྱོད་རྣམས་ཀྱིས་གཟབ་གཟབ་ངང་དེ་རྣམས་བསྲུངས་ནས་བསྒྲུབ་དགོས། ཅི་ལ་ཞེ་ན། མི་རྣམས་ཀྱི་མིག་ལ་དེ་ནི་ཁྱོད་ཅག་གི་ཤེས་རབ་དང་བློ་གྲོས་ཡིན་པས་སོ། །ཁོ་ཚོས་སྒྲིག་ཁྲིམས་འདི་ཐམས་ཅད་ཐོས་ན། མི་རིགས་ཆེན་པོ་འདི་ནི་དངོས་གནས་ཤེས་རབ་ཅན་དང་བློ་གྲོས་ཅན་ཞིག་འདུག་ཅེས་སྨྲ་ངེས་ཡིན། 7 རང་ཅག་གིས་ཞུ་འབོད་བྱེད་ཐེངས་རེར་རང་རེའི་ཉེ་བར་བཞུགས་པའི་རང་ཅག་གི་དཀོན་མཆོག་ཡ་ཝཱེ་བཞིན། མི་རིགས་ཆེན་པོ་གཞན་གང་ལ་ཁོ་ཚོའི་ཉེ་བར་སྡོད་པའི་ལྷ་ཞིག་ཡོད་པ་ཡིན་ནམ། 8 ཡང་མི་རིགས་ཆེན་པོ་གང་ལ་འདི་ལྟ་བུའི་སྒྲིག་ཁྲིམས་དང་སྲོལ་ཡིག་དྲང་བདེན་ཏེ། དེ་རིང་ངས་ཁྱོད་རྣམས་ལ་བསྒྲགས་པའི་བཀའ་ཁྲིམས་འདི་ཐམས་ཅད་ལྟ་བུ་ཡོད་པ་ཡིན་ནམ།

9 ཁྱོད་རྣམས་ཀྱིས་དངོས་སུ་མཐོང་བའི་དོན་རྣམས་མི་བརྗེད་པ་དང་། ཡང་དོན་དེ་རྣམས་ཁྱོད་ཅག་གི་མི་ཚེ་གང་པོར་སེམས་ནས་མི་འབོར་བའི་ཆེད་དུ། སྙིང་རུས་བསྐྱེད་ནས་རང་གི་སེམས་དང་བསམ་པ་རྒྱུན་དུ་བསྲུང་དགོས། ཁྱོད་ཅག་གིས་དོན་དེ་རྣམས་རང་གི་བུ་རབས་ཚ་རྒྱུད་རྣམས་ལ་ཤེས་སུ་འཇུག་དགོས། 10 ཁྱོད་རྣམས་རི་བོ་ཧོ་རེབ་ནས་ཁྱོད་ཅག་གི་དཀོན་མཆོག་ཡ་ཝཱེའི་སྤྱན་སྔར་འགྲེང་བའི་ཉིན་དེར། དཀོན་མཆོག་ཡ་ཝཱེས་ང་ལ་འདི་སྐད་དུ། མི་རྣམས་འདིར་སྡུས་ཤིག དེ་དག་ས་སྟེང་ནས་ནམ་འཚོའི་བར་དུ་བདག་ལ་གུས་ཤིང་འཇིགས་ཤེས་པ་དང་། དེ་དག་གིས་རང་གི་བུ་བུ་མོ་རྣམས་ལའང་ཁྲིད་སྟོན་བྱེད་པའི་ཕྱིར་དུ་ངས་ཁོ་རྣམས་ལ་རང་གི་གཏམ་ལ་མཉན་དུ་འཇུག་གོ་ཞེས་བཀའ་བསྩལ་ཡོད། 11 རི་མགོར་མེ་འབར་ནས་མེ་ལྕེ་དགུང་ལ་འཕྱུར་ཏེ་མུན་པ་དང་སྤྲིན་ནག སྨག་རུམ་སྟུག་པོ་བཅས་ཀྱིས་བསྒྲིབས་པའི་དུས་སུ། ཁྱོད་ཅག་ཉེ་སར་འོངས་ཏེ་རི་འདབས་སུ་ལངས་ཡོད། 12 དཀོན་མཆོག་ཡ་ཝཱེས་མེའི་དཀྱིལ་ནས་ཁྱོད་རྣམས་ལ་བཀའ་བསྩལ་པ་ལ། ཁྱོད་ཅག་གིས་གསུང་སྐད་ཐོས་པ་ཙམ་ལས་སྐུ་གཟུགས་ཅི་ཡང་མཇལ་མ་བྱུང་། གསུང་སྐད་འབའ་ཞིག་བྱུང་ནས། 13 ཁོང་གིས་ཉིད་ཀྱི་ཞལ་ཆད་དེ་ཁྱོད་རྣམས་ལ་བསྲུང་བར་བསྒོས་པའི་བཀའ་ཁྲིམས་བཅུ་པོ་དེ་ཁྱོད་ཅག་ལ་བསྒྲགས་ཤིང་། ཡང་དེ་རྣམས་རྡོ་ལེབ་གཉིས་ཀྱི་སྟེང་དུ་བཀོད་པའོ། ། 14 སྐབས་དེར་དཀོན་མཆོག་ཡ་ཝཱེས་ང་ལ། སྒྲིག་ཁྲིམས་དང་སྲོལ་ཡིག་རྣམས་ཁྱོད་ཅག་ལ་འཁྲིད་དགོས་པ་དང་། ཁྱོད་རྣམས་སོང་ནས་བདག་གིར་འཛིན་རྒྱུ་ཡིན་པའི་ཡུལ་དུ་དེ་བཞིན་བསྒྲུབ་དགོས་པའི་བཀའ་བསྩལ་ཡོད་དོ། །

སྐུ་རྟེན་དགག་པ།

15 དཀོན་མཆོག་ཡ་ཝཱེས་རི་བོ་ཧོ་རེབ་ཀྱི་མེའི་དཀྱིལ་ནས་ཁྱོད་ཅག་ལ་གསུང་གནང་བའི་ཉིན་དེར། ཁྱོད་ཅག་གིས་སྐུ་གཟུགས་གང་ཡང་མཐོང་མེད་པས། ཁྱོད་ཚོས་གཟབ་གཟབ་ངང་རང་ཉིད་བསྲུང་དགོས། 16 དེ་ལྟར་མ་བྱས་ཚེ། ཁྱོད་རྣམས་ཀྱིས་ལོག་སྤྱོད་སྤེལ་ནས་རང་གི་ཕྱིར་དུ་སྐུ་རྟེན་འདྲ་མིན་བཞེང་བ་སྟེ། ཕོ་མོའི་གཟུགས་བརྙན་དང་། 17 ཡང་ན་ས་སྟེང་གི་རི་དྭགས་སྣ་ཚོགས་ཀྱི་སྣང་བརྙན་དང་། ཡང་ན་བར་སྣང་གི་འདབ་ཆགས་གཤོག་པ་ཅན་སྣ་ཚོགས་ཀྱི་སྣང་བརྙན། 18 ཡང་ན་ས་སྟེང་གི་ལྟོ་འགྲོའི་རིགས་སྣ་ཚོགས་ཀྱི་སྣང་བརྙན། ཡང་ན་ས་འོག་གི་ཆུ་ནང་དུ་གནས་པའི་ཉ་ཡི་རིགས་སྣ་ཚོགས་ཀྱི་སྣང་བརྙན་བཅས་གང་རུང་བཟོ་ཉེན་ཡོད། 19 ཡང་ཁྱོད་རྣམས་ཀྱིས་མགོ་ཡར་བཀྱགས་ནས་གནམ་ལ་བལྟས་ཏེ། ཁྱོད་ཅག་གི་དཀོན་མཆོག་ཡ་ཝཱེས་གནམ་འོག་ཀུན་ཏུ་གནས་པའི་མི་ཐམས་ཅད་ལ་ལོངས་སྤྱོད་དུ་བསྩལ་པའི་ཉི་ཟླ་སྐར་གསུམ་སྟེ་ནམ་མཁའི་ཚོགས་ཡོད་དོ་ཅོག་མཐོང་བའི་ཚེ། ཡིད་དབང་ཕྲོགས་ནས་དེ་དག་ལ་ཕྱག་འཚལ་བ་དང་བསྙེན་བཀུར་བྱེད་ཉེན་ཆེ། 20 དཀོན་མཆོག་ཡ་ཝཱེས་ཁྱོད་རྣམས་དེ་རིང་ནང་བཞིན་ཁོང་གི་ནོར་བུ་དང་ཁོང་གི་འབངས་མི་རུ་བདམས་ཏེ། ཁྱོད་ཅག་ལྕགས་འཇུ་བྱེད་མེ་ཐབ་ལྟ་བུའི་ཨེ་ཅིབ་ཡུལ་ནས་བཏོན་ཏེ་ཁྲིད་འོངས་པ་ཡིན་ནོ། །

21 ཡང་ཁྱོད་ཅག་གི་རྐྱེན་གྱིས་དཀོན་མཆོག་ཡ་ཝཱེ་ང་ལ་ཐུགས་ཁྲོས་ཤིང་། ང་ཡོར་དན་གཙང་པོའི་ཕར་ཁ་སྟེ། ཁྱོད་ཅག་གི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་བཟང་པོ་དེར་འགྲོ་མི་ཆོག་པའི་མནའ་བཞེས་པས། 22 ང་ནི་ཡུལ་འདི་ནས་འཆི་དགོས་ཤིང་ཡོར་དན་གཙང་པོའི་ཕ་རོལ་ཏུ་འགྲོ་མི་ནུས། འོན་ཀྱང་ཁྱོད་ཅག་ཕར་སོང་ནས་ཡུལ་བཟང་པོ་དེ་བདག་གིར་ཟུངས་ཤིག 23 ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལ་གནང་བའི་ཞལ་ཆད་མི་བརྗེད་པ་དང་། ཁྱོད་ཅག་གི་དཀོན་མཆོག་ཡ་ཝཱེས་དགག་བྱར་བརྩིས་པའི་སྐུ་བརྙན་གྱི་རིགས་གང་ཡང་མི་བཞེང་བའི་ཆེད་དུ་གཟབ་གཟབ་གྱིས་ཤིག 24 ཅི་ལ་ཞེ་ན། ཁྱོད་ཅག་གི་དཀོན་མཆོག་ཡ་ཝཱེ་ནི་ཡོངས་རྫོགས་རྩ་མེད་གཏོང་བའི་མེ་དང་དཀོན་མཆོག་ཕྲག་དོག་ཅན་ཡིན་ནོ། །

25 ཁྱོད་རྣམས་ལ་བུ་རབས་ཚ་རྒྱུད་སྐྱེས་ནས་ཡུལ་དེར་ཡུན་རིང་གནས་ཤིང་རྒས་པའི་ཚེ། ཁྱོད་ཅག་གིས་ལོག་སྤྱོད་སྤེལ་ནས་ལྷ་སྐུ་སྣ་ཚོགས་བཟོས་ཏེ། ཁྱོད་ཅག་གི་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ནས་ཁོང་གི་ཐུགས་དཀྲུགས་ན། 26 ཁྱོད་རྣམས་ཡོར་དན་གཙང་པོའི་ཕ་རོལ་ཏུ་བརྒལ་ནས་བདག་གིར་འཛིན་པའི་ཡུལ་དུ་མགྱོགས་པོར་འཇིག་ཅིང་། ཡུལ་དེར་ཡུན་རིང་གནས་མི་ཐུབ་པར་རྩ་མེད་དུ་འགྲོ་ངེས་པ་ནི་ངས་དེ་རིང་གནམ་ས་གཉིས་དཔང་དུ་བཙུགས་པ་ཡིན། 27 དཀོན་མཆོག་ཡ་ཝཱེས་ཁྱོད་རྣམས་མི་མང་པོའི་ཁྲོད་དུ་གཏོར་ཞིང་། དཀོན་མཆོག་ཡ་ཝཱེས་ཁྱོད་རྣམས་གཏོར་བའི་མི་རིགས་མང་པོའི་ཁྲོད་དུ་ཁྱོད་རྣམས་མི་ཉུང་ངུ་ཙམ་ལས་མི་ལྷག 28 ཡུལ་དེ་རུ་ཁྱོད་རྣམས་ཀྱིས་མིས་བཟོས་པའི་རྡོ་སྐུ་དང་ཤིང་སྐུ་སྟེ་མིག་གིས་མི་མཐོང་ཞིང་རྣ་བས་མི་གོ་བ་དང་། ཟས་སྤྱོད་མི་ནུས་པ། དྲི་མི་ཚོར་བའི་ལྷ་རྣམས་ལ་བསྙེན་བཀུར་བྱེད་ཀྱང་། 29 ཁྱོད་ཅག་གིས་གནས་དེ་རུ་ཁྱོད་ཅག་གི་དཀོན་མཆོག་ཡ་ཝཱེ་འཚོལ་བར་འགྱུར་ཏེ། བློ་གཅིག་སེམས་གཅིག་གིས་ཁོང་ཉིད་བཙལ་ནས་བསྙེགས་ན། ཁྱོད་རྣམས་ཀྱིས་ཁོང་རྙེད་པར་འགྱུར། 30 ཁྱོད་རྣམས་དཀའ་སྡུག་གི་གནས་སུ་ལྷུང་སྟེ་དོན་འདི་ཐམས་ཅད་ཁྱོད་ལ་འབྱུང་བའི་དུས་སུ། མཐའ་མའི་ཉིན་མོ་དེ་དག་ལ་ཁྱོད་རྣམས་ཁྱོད་ཅག་གི་དཀོན་མཆོག་ཡ་ཝཱེའི་ཕྱོགས་སུ་འཁོར་ཞིང་ཁོང་གི་གསུང་སྐད་ཐོས་ངེས་པ་ཡིན། 31 ཅི་ལ་ཞེ་ན། ཁྱོད་ཅག་གི་དཀོན་མཆོག་ཡ་ཝཱེ་ནི་སྙིང་རྗེ་ལྡན་པའི་དཀོན་མཆོག་ལགས་པས། ཁོང་གིས་ཁྱོད་སྤང་བར་མི་བྱ་ཞིང་ཁྱོད་རྩ་མེད་དུའང་མི་གཏོང་། ཁོང་གིས་ཁྱོད་ཀྱི་ཕ་མེས་ལ་མནའ་བཞེས་ནས་ཞལ་ཆད་བཞག་པའང་ཐུགས་ནས་མི་བརྗེད་དོ། །

དཀོན་མཆོག་ཡ་ཝཱེ་འབའ་ཞིག་དཀོན་མཆོག་ཡིན།

32 ཁྱོད་རྣམས་ཀྱིས་དྲིས་དང་། ཁྱོད་ཅག་གི་སྔར་འདས་ཟིན་པའི་ཉིན་མོ་དག་ལ། དཀོན་མཆོག་གིས་ས་གཞི་སྟེང་མི་ཐོག་མར་བཀོད་པའི་ཉིན་ནས་བཟུང་། གནམ་གྱི་མཐའ་འདི་ནས་མཐའ་གཞན་པའི་བར་དུ་དོན་ཆེན་པོ་འདི་འདྲ་མཛད་མཁན་སུ་ཞིག་ཡོད། དོན་འདི་འདྲ་ཐོས་མྱོང་བ་སུ་ཞིག་ཡོད། 33 ཁྱོད་རྣམས་ཀྱིས་ཐོས་ཤིང་ད་དུང་གསོན་པོར་གནས་ཐུབ་པ་ནང་བཞིན། དཀོན་མཆོག་གིས་མེའི་དཀྱིལ་ནས་གསུང་གནང་བ་ཐོས་མྱོང་བའི་མི་རིགས་གང་ཞིག་ཡོད། 34 ཁྱོད་ཅག་གི་དཀོན་མཆོག་ཡ་ཝཱེས་ཨེ་ཅིབ་ཡུལ་དུ་ཁྱོད་ཅག་གི་མཐོང་ངོར་གང་དང་གང་མཛད་པ་ནང་བཞིན། ཚོད་བརྟག་དང་གྲུབ་རྟགས། ངོ་མཚར་བའི་དོན། འཐབ་མོ། ནུས་མཐུ་ཆེན་པོའི་ཕྱག་དང་ཕྱི་རུ་བརྐྱངས་པའི་དཔུང་པ། རབ་ཏུ་ཆེ་ཞིང་འཇིགས་སུ་རུང་བའི་དོན་བཅས་ལ་བརྟེན་ནས་རང་གི་ཕྱིར་དུ་མི་རིགས་ཤིག་མི་རིགས་གཞན་ནས་ལེན་ཐུབ་པའི་ལྷ་ཞིག་ཡོད་དམ། 35 དེ་ནི་དཀོན་མཆོག་ཡ་ཝཱེ་ཁོང་ཉིད་དཀོན་མཆོག་གཅིག་པུ་ལགས་ཤིང་། ཁོང་མ་གཏོགས་དཀོན་མཆོག་གཞན་མེད་པ་ཁྱོད་ཅག་ལ་སྟོན་པ་དང་ཁྱོད་རྣམས་ཀྱིས་རྟོགས་པའི་ཕྱིར་ཡིན་ནོ། ། 36 དཀོན་མཆོག་ཡ་ཝཱེས་ཁྱོད་རྣམས་ལ་བསླབ་བྱ་གནང་བའི་ཕྱིར་ནམ་མཁའ་ནས་ཁྱོད་ཅག་ལ་ཁོང་གི་གསུང་སྐད་ཐོས་སུ་བཅུག་པ་དང་། ཡང་ས་སྟེང་ནས་ཁོང་གི་མེ་དཔུང་ཁྱོད་ཅག་ལ་བསྟན་ཅིང་མེའི་དཀྱིལ་ནས་བྱུང་བའི་ཁོང་གི་བཀའ་ཁྱོད་ཅག་ལ་ཐོས་སུ་བཅུག 37 ཁོང་གིས་ཁྱོད་རྣམས་ཀྱི་ཕ་མེས་ལ་གཅེས་པས་དེ་དག་གི་བུ་རྒྱུད་ཕྱི་མ་རྣམས་བདམས་ཤིང་། ཁོང་གི་ནུས་མཐུ་ཆེན་པོས་དངོས་སུ་ཁྱོད་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པ་དང་། 38 དེ་ནི་ཁོང་གིས་ཁྱོད་རྣམས་ལས་ཆེ་ཞིང་ཁྱོད་རྣམས་ལས་སྟོབས་ལྡན་པའི་མི་རིགས་རྣམས་ཁྱོད་ཅག་གི་སྔུན་ནས་སྐྲོད་ཅིང་། ཁྱོད་རྣམས་ནང་དུ་ཁྲིད་ནས་ཁོ་ཚོའི་ཡུལ་ནི་དེ་རིང་ནང་བཞིན་ཁྱོད་རྣམས་ལ་ས་སྐལ་དུ་གནང་བའི་ཕྱིར་ཡིན་ནོ། ། 39 དེ་བས་ན་གནམ་ས་གཉིས་སུ་དཀོན་མཆོག་ཡ་ཝཱེ་འབའ་ཞིག་དཀོན་མཆོག་ཡིན་ཏེ། ཁོང་ལས་གཞན་དཀོན་མཆོག་མེད་པ་དེ་རིང་ཁྱོད་ཅག་གིས་ཤེས་ནས་ཡིད་ལ་འཛིན་དགོས། 40 ངས་དེ་རིང་ཁྱོད་རྣམས་ལ་བསྒོས་པའི་སྒྲིག་ཁྲིམས་དང་བཀའ་རྒྱ་རྣམས་བསྲུང་བར་གྱིས། དེ་བཞིན་བྱས་ན། ཁྱོད་རྣམས་དང་ཁྱོད་ཅག་གི་བུ་རབས་ཚ་རྒྱུད་རྣམས་བདེ་ཞིང་། ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལ་གནང་བའི་ཡུལ་དེར་ཡུན་རིང་འཚོ་ཐུབ་ཅེས་བཀའ་བསྩལ་ཏོ། །

སྐྱབས་བཅོལ་གྲོང་ཁྱེར།

41 དེ་ནས་མོ་ཤེ་ཡིས་ཡོར་དན་གཙང་པོའི་ཤར་ཕྱོགས་ནས་གྲོང་ཁྱེར་གསུམ་བདམས་ཏེ། 42 ཞེ་འཁོན་ཅི་ཡང་མེད་པར་མ་བསམ་ས་ནས་ཁྱིམ་མཚེས་ཤིག་བསད་ཚེ། མི་དེ་གྲོང་ཁྱེར་གསུམ་པོ་དེ་ལས་གཅིག་གི་ནང་བྲོས་ན་གསོན་པོར་འདུག་ཐུབ་པ་ཡིན། 43 དབེན་སྟོང་གི་ཐང་དུ་ཡོད་པའི་པེ་ཙེར་ཡུལ་ནི་རུ་བེན་པའི་ཡིན་པ་དང་། གིལ་ཨད་ཀྱི་རཱ་མོད་ནི་གཱ་རྡུ་པའི་ཡིན་ལ། པཱ་ཤན་གྱི་གོ་ལན་ནི་མཱ་ན་ཤེ་པའི་ཡིན་པའོ། །

བཀའ་ཁྲིམས་མཚམས་སྦྱོར།

44 འདི་ནི་མོ་ཤེ་ཡིས་ཡེས་ར་ཨེལ་པ་རྣམས་ཀྱི་མདུན་དུ་བཙུགས་པའི་བཀའ་ཁྲིམས་ཡིན་ཏེ། 45 ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱི་རོལ་ཏུ་ཐོན་རྗེས། མོ་ཤེ་ཡིས་ཁོ་རྣམས་ལ་བསྒོས་པའི་དཔང་ཡིག་དང་། སྒྲིག་ཁྲིམས་དང་། སྲོལ་ཡིག་བཅས་ཡིན། 46 ཡུལ་ནི་ཡོར་དན་གཙང་པོའི་ཤར་ཕྱོགས་དང་། པེད་ཕེ་ཨོར་ཕ་རོལ་གྱི་ལུང་པ་སྟེ། ཧེ་སི་པོན་དུ་གནས་པའི་ཨེ་མོར་པའི་རྒྱལ་པོ་སི་ཧོན་གྱི་ཡུལ་ཡིན་ལ། སི་ཧོན་ནི་མོ་ཤེ་དང་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་རྗེས་ཁོ་ཚོས་བསད་པ་ཡིན་ནོ། ། 47 ཁོ་རྣམས་ཀྱིས་དེའི་ཡུལ་དང་པཱ་ཤན་གྱི་རྒྱལ་པོ་ཨོག་གི་ཡུལ་ཏེ། ཡོར་དན་གཙང་པོ་ཤར་ཕྱོགས་ཀྱི་ཨེ་མོར་པའི་རྒྱལ་པོ་གཉིས་ཀྱི་ཡུལ་དབང་དུ་བསྡུས། 48 ཡུལ་དེ་ནི་ཨར་ནོན་གྲོག་རོང་འགྲམ་རྒྱུད་ཀྱི་ཨ་རོ་ཨེར་ནས་ཧེར་མོན་བྱ་བའི་རི་བོ་སིར་ཡོན་གྱི་བར་དང་། 49 ཡོར་དན་གཙང་པོ་ཤར་ཕྱོགས་ཀྱི་ཨ་ར་པཱའི་ཐང་ཐམས་ཅད་དང་ཨ་ར་པཱའི་རྒྱ་མཚོའི་བར་ཏེ། ཕིས་གའི་རི་འདབས་བཅས་ཡིན་ནོ། །

ལེའུ་ལྔ་པ།

དཀོན་མཆོག་གི་བཀའ་ཁྲིམས་བཅུ།

1 དེ་ཡང་མོ་ཤེ་ཡིས་ཡེས་ར་ཨེལ་པ་ཐམས་ཅད་བོས་ནས་དེ་དག་ལ་འདི་ལྟར། ཀྱེ་ཡེས་ར་ཨེལ་པ་རྣམས། དེ་རིང་ངས་ཁྱོད་རྣམས་ལ་སྨྲ་བར་བྱེད་པའི་སྒྲིག་ཁྲིམས་དང་། སྲོལ་ཡིག་རྣམས་ལ་མཉན་ནས་དེ་དག་ལེགས་པར་སྦྱངས་ཏེ་གཟབ་གཟབ་ངང་བསྲུང་བར་གྱིས། 2 རང་ཅག་གི་དཀོན་མཆོག་ཡ་ཝཱེས་རི་བོ་ཧོ་རེབ་ནས་རང་ཅག་ལ་ཞལ་ཆད་མཛད་ཡོད། 3 ཞལ་ཆད་དེ་ནི་དཀོན་མཆོག་ཡ་ཝཱེས་རང་ཅག་གི་ཕ་མེས་རྣམས་ལ་མཛད་པ་མ་ཡིན་ཏེ། དེ་རིང་འདི་རུ་གསོན་པོར་གནས་པའི་རང་ཅག་ཀུན་ལ་མཛད་པ་ཡིན། 4 དཀོན་མཆོག་ཡ་ཝཱེས་རི་སྟེང་གི་མེའི་དཀྱིལ་ནས་ཁྱོད་ཅག་ལ་ཁ་རི་ཁ་ཐུག་ཏུ་བཀའ་བསྩལ་ཡོད་དེ། 5 སྐབས་དེར་ང་ནི་དཀོན་མཆོག་ཡ་ཝཱེ་དང་ཁྱོད་རྣམས་ཀྱི་བར་དུ་འགྲེང་ནས་ཁོང་གི་བཀའ་གསུང་ཁྱོད་ཅག་ལ་བསྒྲགས་པ་ཡིན་ཏེ། ཁྱོད་རྣམས་མེ་དེར་འཇིགས་པས་རི་མགོར་མ་འོངས་སོ། །དཀོན་མཆོག་ཡ་ཝཱེས་འདི་སྐད་དུ། 6 བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ཞིང་། ཁྱོད་རྣམས་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཁྲིད་མཁན་ཡང་ཡིན་ནོ། ། 7 ང་རང་མ་གཏོགས་པའི་དཀོན་མཆོག་གཞན་ཞིག་ཁྱོད་ལ་ཡོད་མི་ཆོག 8 ཁྱོད་ཀྱིས་རང་ཉིད་ལ་སྐུ་འདྲ་དང་། སྟེང་གི་ནམ་མཁའ་འམ། འོག་གི་སའམ། ས་འོག་གི་ཆུ་ལ་ཡོད་པའི་སེམས་ཅན་གྱི་གཟུགས་བརྙན་གང་ཡང་བཟོ་མི་རུང་། 9 དེ་དག་ལ་ཕྱག་མ་འཚལ། བསྙེན་བཀུར་ཡང་བྱེད་མི་རུང་། གང་ལ་ཞེ་ན། ཁྱོད་ཀྱི་དཀོན་མཆོག་ཡ་ཝཱེ་ང་རང་ནི་ཕྲག་དོག་ཅན་ཞིག་ཡིན་ཏེ། ཕ་རྣམས་ཀྱི་ནག་ཉེས་ཕྱིར་མི་རབས་གསུམ་མམ་བཞིའི་བར་དུ་ང་རང་ལ་སྡང་མཁན་གྱི་བུ་ཕྲུག་རྣམས་ལ་བཀའ་ཆད་གཅོད་མོད། 10 འོན་ཀྱང་ང་རང་གཅེས་སུ་འཛིན་པ་དང་བདག་གི་བཀའ་སྲུང་མཁན་རྣམས་ལ་མི་སྟོང་ཕྲག་གི་བར་དུ་ཐུགས་བརྩེ་བར་བྱེད་དོ། ། 11 ཁྱོད་ཀྱི་དཀོན་མཆོག་ཡ་ཝཱེའི་མཚན་གང་བྱུང་དུ་སྤྱོད་མི་རུང་། ཅི་ལ་ཞེ་ན། སུ་ཞིག་གིས་ཁོང་གི་མཚན་གང་བྱུང་དུ་སྤྱད་ན་དཀོན་མཆོག་ཡ་ཝཱེས་མི་དེ་ཉེས་མེད་དུ་རྩི་བར་མི་འགྱུར་རོ། ། 12 ཁྱོད་ཀྱི་དཀོན་མཆོག་ཡ་ཝཱེས་ཁྱོད་རང་ལ་བསྩལ་པའི་བཀའ་བཞིན་དུ། ངལ་གསོ་བའི་ཉིན་མོ་དམ་པར་སྲུངས་ཤིག 13 ཉིན་དྲུག་གི་རིང་ལ་འབད་ཅིང་རང་གི་ལས་ཀ་ཚང་མ་སྒྲུབ་རུང་བ་ཡིན། 14 འོན་ཀྱང་ཉིན་བདུན་པ་ནི་ཁྱོད་ཀྱི་དཀོན་མཆོག་ཡ་ཝཱེའི་ངལ་གསོ་བའི་ཉིན་མོ་ཡིན་པས། ཉིན་མོ་དེ་ལ་ཁྱོད་དང་ཁྱོད་ཀྱི་བུ་དང་བུ་མོ། གཡོག་པོ་དང་གཡོག་མོ། བ་གླང་དང་བོང་བུ། སྒོ་ཕྱུགས་ཐམས་ཅད། ཁྱོད་ཀྱི་རྒྱ་སྒོ་ནང་རོལ་ལ་གནས་པའི་བྱེས་པ་བཅས་ཀྱིས་ལས་ཀ་གང་ཡང་བྱེད་མི་རུང་སྟེ། ཁྱོད་ཀྱི་གཡོག་པོ་དང་གཡོག་མོ་རྣམས་ཀྱིས་ཀྱང་ཁྱོད་དང་འདྲ་བར་ངལ་གསོ་བྱེད་ཐུབ་པའི་ཕྱིར་རོ། ། 15 ཁྱོད་རང་ཨེ་ཅིབ་ཡུལ་ནས་བྲན་གཡོག་བྱས་མྱོང་བ་དང་། ཁྱོད་ཀྱི་དཀོན་མཆོག་ཡ་ཝཱེས་མཐུ་སྟོབས་ཆེན་པོའི་ཕྱག་དང་ཕྱི་རུ་བརྐྱངས་པའི་དཔུང་པ་ཡིས་ཁྱོད་རང་ཡུལ་དེ་ནས་ཕྱི་རུ་ཁྲིད་འོངས་པ་དྲན་དགོས། དེ་བས་ཁྱོད་ཀྱི་དཀོན་མཆོག་ཡ་ཝཱེས་ངལ་གསོ་བའི་ཉིན་མོ་སྲུངས་ཤིག་ཅེས་ཁྱོད་ལ་བཀའ་བསྩལ་ཏོ། ། 16 ཁྱོད་ཀྱི་དཀོན་མཆོག་ཡ་ཝཱེས་ཁྱོད་ལ་བཀའ་བསྩལ་པ་བཞིན་དུ། ཚེ་ཐག་རིང་པོར་གནས་ཐུབ་པ་དང་ཁྱོད་ཀྱི་དཀོན་མཆོག་ཡ་ཝཱེས་ཁྱོད་ལ་གནང་བྱའི་ཡུལ་དེ་རུ་བདེ་བར་འཚོ་ཐུབ་པའི་ཕྱིར། ཁྱོད་ཀྱིས་རང་གི་ཕ་མ་གཉིས་ལ་བཀུར་སྟི་བྱེད་དགོས། 17 ཁྱོད་ཀྱིས་མི་མ་གསོད། 18 ལོག་གཡེམ་མ་བྱེད། 19 རྐུ་མ་བྱེད། 20 རང་གི་ཁྱིམ་མཚེས་ལ་རྫུན་གྱི་དཔང་པོ་མ་བྱེད། 21 རང་གི་ཁྱིམ་མཚེས་ཀྱི་ཆུང་མ་ལ་འདོད་ཧམ་མ་བཅང་། ཁྱིམ་མཚེས་ཀྱི་ཁང་པ་དང་ས་ཞིང་། གཡོག་པོ་དང་གཡོག་མོ། བ་གླང་དང་བོང་བུ་བཅས་དང་། ཡང་ན་ཁྱིམ་མཚེས་ཀྱི་ཡིན་ཚད་གང་ལའང་ཧམ་པ་བཅང་མི་རུང་ཞེས་གསུངས་པའོ། །

22 བཀའ་འདི་རྣམས་ནི་དཀོན་མཆོག་ཡ་ཝཱེས་རི་མགོ་ནས་མེ་དང་སྤྲིན་དང་། སྨག་རུམ་སྟུག་པོའི་དབུས་ནས་གསུང་སྐད་ཆེན་པོས་ཁྱོད་མི་ཚོགས་ཐམས་ཅད་ལ་བསྒྲགས་པ་ཡིན། དེ་ལ་ཅི་ཡང་བསྣན་མེད། ཁོང་གིས་བཀའ་དེ་རྣམས་རྡོ་ལེབ་གཉིས་ཀྱི་སྟེང་བཀོད་ནས་ང་ལ་གནང་བྱུང་། 23 སྐབས་དེར་རི་མགོར་མེ་འབར་བ་དང་ལྷན་དུ་ཁྱོད་རྣམས་ཀྱིས་སྨག་རུམ་ནས་གསུང་སྐད་གྲགས་འོངས་པ་ཐོས་ནས། ཁྱོད་ཅག་ཚོ་པ་ཁག་གི་འགོ་དཔོན་ཐམས་ཅད་དང་རྒན་པོ་རྣམས་ངའི་ཉེ་སར་འོངས་ཏེ་ན་རེ། 24 ཀྱེ་མ། བདག་ཅག་གི་དཀོན་མཆོག་ཡ་ཝཱེས་ཁོང་གི་གཟི་བརྗིད་དང་ཆེ་བ་ང་ཚོར་བསྟན་པ་དང་། ང་ཚོས་ཁོང་གི་གསུང་སྐད་མེའི་དཀྱིལ་ནས་གྲགས་འོངས་པ་ཐོས། དཀོན་མཆོག་གིས་མི་ལ་གསུང་མོལ་གནང་བ་དང་མི་ད་དུང་གསོན་པོར་གནས་ཐུབ་པ་དེ་རིང་ངེད་ཅག་གིས་མཐོང་བྱུང་། 25 ད་ནི་མེ་དཔུང་འདིས་ང་ཚོ་རྩ་མེད་གཏོང་ངེས་ཡིན། ང་ཚོ་འཆི་དགོས་དོན་ཅི་ཡོད་དམ། གལ་སྲིད་ང་ཚོས་དཀོན་མཆོག་ཡ་ཝཱེའི་གསུང་སྐད་ཡང་བསྐྱར་ཐོས་ན་ང་ཚོ་འཆི་བར་འགྱུར། 26 ཅི་ལ་ཞེ་ན། ཤ་ཁྲག་གདོས་བཅས་ཀྱི་མི་སུ་ཞིག་གིས་རང་ཅག་དང་འདྲ་བར་གཏན་དུ་གསོན་པོར་བཞུགས་པའི་དཀོན་མཆོག་གི་གསུང་སྐད་མེའི་དཀྱིལ་ནས་གྲགས་འོངས་པ་ཐོས་ནས་ད་དུང་གསོན་པོར་གནས་ཐུབ་བམ། 27 དེ་བས་ཁྱེད་རང་ཉེ་བར་བཅར་ནས་རང་ཅག་གི་དཀོན་མཆོག་ཡ་ཝཱེས་ཅི་ཞིག་གསུང་བར་གསན་པར་མཛོད། དེ་ནས་རང་ཅག་གི་དཀོན་མཆོག་ཡ་ཝཱེས་ཁྱེད་ལ་བཀའ་བསྩལ་པ་ཐམས་ཅད་ང་ཚོར་གསུངས་དང་། ངེད་ཅག་གིས་མཉན་ནས་དེ་བཞིན་དུ་བསྒྲུབ་པར་བྱའོ་ཞེས་སྨྲས་སོ། །

28 དེ་ཡང་ཁྱོད་རྣམས་ཀྱིས་ང་ལ་གླེང་མོལ་བྱེད་པའི་སྐབས་སུ། དཀོན་མཆོག་ཡ་ཝཱེས་ཁྱོད་ཅག་གི་སྐད་སྒྲ་གསན་ནས་ཁོང་གིས་ང་ལ་འདི་སྐད་དུ། མི་འདི་རྣམས་ཀྱིས་ཁྱོད་ལ་སྨྲས་པའི་གཏམ་བདག་གིས་ཐོས་ཡོད། དེ་དག་གིས་སྨྲས་པ་ཐམས་ཅད་ལེགས་པོ་འདུག 29 ཁོ་ཚོས་རྟག་ཏུ་དེ་ལྟ་བུའི་བསམ་པ་བཅངས་ནས་བདག་ལ་གུས་ཤིང་འཇིགས་པ་དང་། བདག་གི་བཀའ་ཐམས་ཅད་བསྲུང་བར་ཤོག དེ་ནས་ཁོ་ཚོའི་བུ་རྒྱུད་རྣམས་དུས་གཏན་དུ་བདེ་བར་འགྱུར། 30 ཁྱོད་སོང་ནས་ཁོ་རྣམས་ལ་གུར་ནང་དུ་ཕྱིར་ལོག་ཅིག་ཅེས་སྒོས་ཤིག 31 འོན་ཀྱང་ཁྱོད་ནི་བདག་གི་མདུན་དུ་སྡོད་ཅིག དེ་ནས་ངས་ཁྱོད་ལ་བཀའ་རྒྱ་དང་སྒྲིག་ཁྲིམས། སྲོལ་ཡིག་བཅས་ཐམས་ཅད་བསླབ་པར་བྱ། ངས་ཁོ་རྣམས་ལ་ས་སྐལ་དུ་སྦྱིན་པའི་ཡུལ་དེ་རུ་ཁོ་ཚོས་དེ་བཞིན་བསྒྲུབ་པའི་ཕྱིར། ཁྱོད་ཀྱིས་ཁོ་ཚོར་དེ་དག་འཁྲིད་དགོས་ཞེས་བཀའ་བསྩལ་བྱུང་། 32 དེའི་ཕྱིར་ཁྱོད་རྣམས་གཡས་གཡོན་གང་ལ་ཡང་མི་གཟུར་བར་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་ཅག་ལ་བསྩལ་པའི་བཀའ་ནང་བཞིན་བརྩི་སྲུང་ནན་མོ་བྱེད་དགོས། 33 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་བགྲོད་དགོས་པར་བསྩལ་པའི་ལམ་ཀུན་ཏུ་བསྐྱོད་དགོས། དེ་ལྟར་བྱས་ན། ཁྱོད་རྣམས་འཚོ་ཞིང་བདེ་བར་འགྱུར་ལ། ཁྱོད་རྣམས་རང་གིས་བདག་པོ་རྒྱག་པའི་ཡུལ་དུ་ཡུན་ནས་ཡུན་དུ་གནས་ཐུབ་བོ། །

ལེའུ་དྲུག་པ།

དཀོན་མཆོག་ལ་རྩེ་གཅིག་གིས་དགའ་བར་གདམས་པ།

1 འདི་ནི་ཁྱོད་ཅག་གི་ཆེད་དུ་ཁྱོད་རྣམས་ཀྱི་དཀོན་མཆོག་ཡ་ཝཱེས་ང་ལ་གསུངས་པའི་བཀའ་རྒྱ་དང་། སྒྲིག་ཁྲིམས་དང་། སྲོལ་ཡིག་བཅས་ཡིན་ལ། ཁྱོད་ཅག་གིས་ཕར་ཕྱོགས་ནས་བདག་པོ་རྒྱག་པའི་ཡུལ་དུ་དེ་དག་བསྲུང་དགོས། 2 ཅིའི་ཕྱིར་ཞེ་ན། ཁྱོད་རྣམས་དང་ཁྱོད་རྣམས་ཀྱི་བུ་རབས་ཚ་རྒྱུད་དག་གིས་ནམ་འཚོའི་བར་དུ། ངས་ཁྱོད་ཅག་ལ་བསྒོས་པའི་ཁྱོད་རྣམས་ཀྱི་དཀོན་མཆོག་ཡ་ཝཱེའི་སྒྲིག་ཁྲིམས་ཐམས་ཅད་དང་། བཀའ་རྣམས་བསྲུངས་ནས་ཁོང་ལ་གུས་ཤིང་འཇིགས་པ་ཡིན་ན་ཁྱོད་ཅག་ཚེ་ཐག་རིང་ངོ་། ། 3 ཀྱེ་ཡེས་ར་ཨེལ་པ་རྣམས། ཁྱོད་ཅག་གིས་དེ་རྣམས་ཐོས་པ་དང་ཇི་ལྟར་བསྲུང་བར་གཟབ་གཟབ་གྱིས་དང་། ཁྱོད་རྣམས་ཀྱི་ཕ་མེས་ཀྱི་དཀོན་མཆོག་ཡ་ཝཱེས་ཞལ་གྱིས་བཞེས་པ་བཞིན། འོ་མ་དང་སྦྲང་རྩི་བཞུར་བའི་ཡུལ་ནས་སྐྱིད་ལ་རོལ་ཞིང་མི་གྲངས་མང་དུ་འཕེལ་བར་འགྱུར་རོ། །

4 ཀྱེ་ཡེས་ར་ཨེལ་པ་རྣམས་ཀྱིས་ཉོན་ཅིག བདག་ཅག་གི་དཀོན་མཆོག་ཡ་ཝཱེ་ནི་ཡ་ཝཱེ་གཅིག་པུ་ལགས་ཤིང་། 5 ཁྱོད་ཀྱིས་རང་གི་དཀོན་མཆོག་ཡ་ཝཱེ་ལ་བློ་གཅིག་སེམས་གཅིག་དང་སྟོབས་ཤུགས་ཡོད་རྒུས་གཅེས་ཤིག 6 ངས་དེ་རིང་ཁྱོད་ཅག་ལ་བསྒོས་པའི་བཀའ་དེ་རྣམས་སེམས་ལ་ཟུངས་ཤིག 7 ཁྱོད་རྣམས་རང་ཁྱིམ་ནས་འདུག་དུས་དང་ལམ་དུ་འགྲོ་དུས་དང་། མར་ཉལ་དུས་དང་། ཡར་ལངས་དུས་ནམ་ཡིན་ཡང་བཀའ་དེ་རྣམས་ཁྱོད་ཅག་གིས་རང་གི་བུ་དང་བུ་མོ་རྣམས་ལ་གླེང་ནས་ཆད་མེད་དུ་འཁྲིད་དགོས། 8 ཁྱོད་རྣམས་ཀྱིས་བཀའ་དེ་རྣམས་རང་གི་ལག་པར་དཀྲིས་ནས་རྟགས་མཚན་དུ་བྱེད་པ་དང་། དེ་རྣམས་དཔྲལ་བར་དཀྲི་དགོས། 9 ཁྱོད་རྣམས་ཀྱི་ཁང་པའི་སྒོ་འགྲམ་དང་མཁར་སྒོའི་སྟེང་དུའང་འབྲི་དགོས་སོ། །

10 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ཁྲིད་ནས་འགྲོ་ངེས་པའི་ཡུལ་ཏེ། ཁོང་གིས་ཁྱོད་ཅག་གི་ཕ་མེས་ཨབ་ར་ཧམ་དང་ཨི་སཱག ཡ་ཀོབ་བཅས་ལ་ཁྱོད་རྣམས་ལ་གནང་བར་མནའ་བཞེས་ཡོད་པའི་ཡུལ་དེ་རུ་ཁྱོད་རྣམས་ཀྱིས་བརྩིགས་པ་མ་ཡིན་པའི་གྲོང་ཁྱེར་ཆེན་པོ་དང་ཁྱད་མཚར་ཅན་ཡོད་ལ། 11 ཁྱོད་རྣམས་ཀྱིས་བསགས་པ་མ་ཡིན་པའི་རྒྱུ་ནོར་སྣ་ཚོགས་ཀྱིས་གང་བའི་ཁང་པ་དང་། ཁྱོད་རྣམས་ཀྱིས་བརྐོས་པ་མ་ཡིན་པའི་ཁྲོན་པ་དང་། ཁྱོད་རྣམས་ཀྱིས་བཙུགས་པ་མ་ཡིན་པའི་རྒུན་ཚལ་དང་སྐྱུ་རུ་རའི་ལྗོན་ཤིང་རྣམས་ཡོད་ཅིང་། ཁྱོད་རྣམས་ཀྱིས་དེ་དག་ཡིད་ཚིམ་པར་སྤྱད་ཆོག 12 ཁྱོད་ཅག་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཕྱི་རུ་ཁྲིད་ཡོང་མཁན་དཀོན་མཆོག་ཡ་ཝཱེ་ཁོང་ཉིད་མི་བརྗེད་པའི་ཆེད་དུ་ཁྱོད་རྣམས་ཀྱིས་གཟབ་གཟབ་གྱིས་ཤིག 13 ཁྱོད་རྣམས་ཀྱིས་རང་གི་དཀོན་མཆོག་ཡ་ཝཱེ་ལ་གུས་ཤིང་འཇིགས་པ་དང་། ཁོང་ལ་བསྙེན་བཀུར་བྱེད་ཅིང་། ཁོང་གི་མཚན་ལ་བརྟེན་ནས་མནའ་བསྐྱལ་དགོས་སོ། ། 14 ཁྱོད་རྣམས་ཀྱི་མཐའ་འཁོར་དུ་ཡོད་པའི་མི་རིགས་སོ་སོའི་ལྷ་རྣམས་ཀྱི་རྗེས་སུ་འབྲང་མི་རུང་། 15 གང་ལ་ཞེ་ན། ཁྱོད་རྣམས་ཀྱི་ཁྲོད་དུ་བཞུགས་པའི་ཁྱོད་ཅག་གི་དཀོན་མཆོག་ཡ་ཝཱེ་ནི་དཀོན་མཆོག་ཕྲག་དོག་ཅན་ཞིག་ཡིན་ནོ། །དེ་ལྟར་མ་བྱས་ན་ཁོང་ཁྱོད་རྣམས་ལ་ཁྲོས་ནས་ཁྱོད་ཅག་ས་གཞིའི་སྟེང་ནས་མེད་པར་མཛད་ངེས་སོ། །

16 ཁྱོད་ཅག་གིས་མཱ་སཱ་བྱ་བའི་ཡུལ་དུ་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་ཚོད་བགམ་བྱས་པ་ལྟར་ཁོང་ལ་ཚོད་བགམ་མ་བྱེད། 17 ཁྱོད་ཅག་གི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་བཀའ་རྣམས་དང་དཔང་ཡིག སྒྲིག་ཁྲིམས་བཅས་ནི་བརྟན་པོར་སྲུངས་ཤིག 18 ཁྱོད་རྣམས་ཀྱིས་དཀོན་མཆོག་ཡ་ཝཱེའི་སྤྱན་སྔར་དྲང་པོ་དང་བཟང་པོ་གང་ཡིན་པ་དེ་བྱེད་དགོས་ལ། དེ་ལྟར་བྱས་ན་ཁྱོད་རྣམས་ཀྱིས་སྐྱིད་ལ་རོལ་ཐུབ་པར་མ་ཟད། དཀོན་མཆོག་ཡ་ཝཱེས་ཁྱོད་རྣམས་ཀྱི་མེས་པོ་རྣམས་ལ་མནའ་དང་བཅས་ཞལ་བཞེས་གནང་བའི་ཡུལ་བཟང་པོ་དེར་སོང་ནས་དེ་བདག་གིར་འཛིན་ཐུབ་པ་དང་། 19 དཀོན་མཆོག་ཡ་ཝཱེས་གསུངས་པ་ནང་བཞིན་ཁྱོད་རྣམས་ཀྱི་དགྲ་བོ་ཐམས་ཅད་ཁྱོད་ཅག་གི་མདུན་ནས་སྐྲོད་པར་བྱའོ། །

20 ཕྱིས་སུ་ཁྱོད་རྣམས་ཀྱི་བུ་ཡིས་རང་ཅག་གི་དཀོན་མཆོག་ཡ་ཝཱེས་བསྒོས་པའི་དཔང་ཡིག་དང་སྒྲིག་ཁྲིམས། སྲོལ་ཡིག་འདི་རྣམས་ཅི་ཡིན་ཞེས་དྲིས་ན། 21 ཁྱོད་རྣམས་ཀྱིས་རང་གི་བུ་ལ། སྔར་རང་ཅག་ཨེ་ཅིབ་ཡུལ་ནས་ཕཱར་ཨོལ་གྱི་བྲན་གཡོག་བྱས་མྱོང་། ཡིན་ནའང་དཀོན་མཆོག་ཡ་ཝཱེའི་མཐུ་སྟོབས་ཆེན་པོའི་ཕྱག་གིས་རང་ཅག་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པ་ཡིན། 22 དཀོན་མཆོག་ཡ་ཝཱེས་རང་ཅག་གི་མིག་ལམ་དུ་ཨེ་ཅིབ་ཡུལ་དང་ཕཱར་ཨོལ་དང་། དེའི་ཁྱིམ་གང་པོར་འཇིགས་སུ་རུང་བའི་གྲུབ་རྟགས་དང་དོན་ངོ་མཚར་ཅན་ཆེན་པོ་བསྟན། 23 ཁོང་གིས་རང་ཅག་ནི་མེས་པོ་རྣམས་ལ་མནའ་དང་བཅས་ཞལ་བཞེས་གནང་བའི་ཡུལ་དུ་ཁྲིད་ནས་དེ་རང་ཅག་ལ་གནང་བའི་ཕྱིར་དུ། རང་ཅག་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པ་ཡིན། 24 ཡང་དེ་རིང་ཉིན་མོ་ལྟར་རང་ཅག་གིས་རྟག་ཏུ་སྐྱིད་ལ་རོལ་ནས་གསོན་པོར་གནས་ཐུབ་པའི་ཕྱིར་དུ། དཀོན་མཆོག་ཡ་ཝཱེས་རང་ཅག་ལ་སྒྲིག་ཁྲིམས་འདི་ཐམས་ཅད་བསྲུང་དགོས་པ་དང་། རང་ཅག་གི་དཀོན་མཆོག་ཡ་ཝཱེ་ལ་གུས་ཤིང་འཇིགས་དགོས་པར་གསུངས་ཡོད། 25 གལ་སྲིད་རང་ཅག་གིས་དཀོན་མཆོག་ཡ་ཝཱེས་གསུངས་པ་ཇི་བཞིན་ཁོང་གི་དྲུང་དུ་བཀའ་ཐམས་ཅད་བསྲུངས་པ་ཡིན་ན། དེ་ནི་རང་ཅག་གི་དྲང་བདེན་ཡིན་ནོ་ཞེས་སྨྲ་བར་བྱའོ། །

ལེའུ་བདུན་པ།

མི་བདམས་པ།

1 ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་སོང་ནས་བདག་གིར་འཛིན་པའི་ཡུལ་དེ་ལ་འཁྲིད་པའི་ཚེ། མི་རིགས་མང་པོ་ཞིག་ཁྱོད་རྣམས་ཀྱི་མདུན་ནས་སྐྲོད་པར་འགྱུར། དེ་དག་ནི་ཁྱོད་རྣམས་ལས་གྲངས་ཀ་མང་ཞིང་སྟོབས་ཆེ་བའི་མི་རིགས་བདུན་ཏེ། ཧེད་པ་དང་། གིར་གས་པ་དང་། ཨེ་མོར་པ་དང་། ཀ་ན་ཨན་པ་དང་། ཕེ་རེ་ཟི་པ་དང་། ཧེ་བི་པ་དང་། ཡེ་བུ་སི་པ་བཅས་ཡིན་ནོ། ། 2 ཁྱོད་རྣམས་ཀྱི་དཀོན་མཆོག་ཡ་ཝཱེས་དེ་དག་ཁྱོད་ཅག་གི་ལག་ཏུ་སྤྲད་ནས་ཁྱོད་ཅག་གིས་དེ་དག་ཕམ་པར་རྒྱག་པའི་དུས་སུ། ཁོ་རྣམས་རྩ་མེད་གཏོང་བ་ལས་ཁོ་རྣམས་དང་ཁ་ཆད་འཇོག་མི་རུང་ལ། ཁོ་རྣམས་དྲིན་གྱིས་སྐྱོང་ཡང་མི་རུང་། 3 ཁོ་ཚོ་དང་གཉེན་གྱི་འབྲེལ་བ་ཡང་འཛིན་མི་རུང་སྟེ། ཁྱོད་རྣམས་ཀྱི་བུ་མོ་ཁོ་ཚོའི་བུ་ལ་མནའ་མར་སྟེར་མི་རུང་ལ། ཁོ་ཚོའི་བུ་མོ་ཁྱོད་རྣམས་ཀྱི་བུ་ལ་མནའ་མར་ལེན་ཡང་མི་རུང་ངོ་། ། 4 ཅི་ལ་ཞེ་ན། ཁོ་ཚོས་ཁྱོད་རྣམས་ཀྱི་བུ་བདག་དང་ཕྲལ་ནས་གཞན་པའི་ལྷ་རྣམས་ལ་བསྙེན་བཀུར་བྱེད་དུ་འཇུག་ངེས་ཡིན། དེ་ནས་དཀོན་མཆོག་ཡ་ཝཱེ་ཐུགས་ཁྲོས་ཏེ་ཁྱོད་ཅག་མགྱོགས་པོར་མེད་པར་མཛད་ངེས། 5 དེ་བས་ཁྱོད་རྣམས་ཀྱིས་ཁོ་ཚོ་ལ་འདི་ལྟར་བྱེད་དགོས་ཏེ། དེ་དག་གི་མཆོད་ཁྲི་རྣམས་བཤིག་པ་དང་། རྡོ་སྐུ་རྣམས་དུམ་བུར་གཅོག་པ་དང་། ལྷ་མོ་ཨ་ཤེ་རཱའི་སྐུ་བརྙན་རྣམས་གཏུབ་པ་དང་། དེ་དག་གི་བརྐོས་པའི་སྐུ་འདྲ་རྣམས་མེ་ཡིས་བསྲེག་དགོས། 6 ཅི་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ས་སྟེང་གི་མི་རིགས་ཐམས་ཅད་ལས། ཁྱོད་རྣམས་ནི་ཉིད་ཀྱི་ནོར་བུ་དང་ཉིད་ཀྱི་འབངས་མི་རུ་བདམས་ཤིང་། ཁྱོད་རྣམས་ནི་ཁྱོད་ཅག་གི་དཀོན་མཆོག་ཡ་ཝཱེ་ལ་མཚོན་ན་འབངས་མི་དམ་པ་ཡིན་ནོ། །

7 དཀོན་མཆོག་ཡ་ཝཱེ་ཁྱོད་རྣམས་ལ་བྱམས་ཤིང་ཁོང་གིས་ཁྱོད་རྣམས་འདེམས་དོན་ནི་ཁྱོད་ཅག་གི་མི་གྲངས་མི་རིགས་གཞན་ལས་མང་བས་མ་ཡིན་ཏེ། དོན་དམ་དུ་ཁྱོད་རྣམས་ཀྱི་མི་གྲངས་ནི་མི་རིགས་གཞན་ལས་ཉུང་བ་ཡིན་ལ། 8 དཀོན་མཆོག་ཡ་ཝཱེས་ཁྱོད་རྣམས་གཅེས་སུ་འཛིན་པ་དང་། ཁོང་གིས་ཁྱོད་ཅག་གི་མེས་པོ་རྣམས་ལ་མནའ་བཞེས་པ་དེ་བསྒྲུབ་པའི་ཕྱིར། ཁོང་གི་མཐུ་སྟོབས་ཆེན་པོའི་ཕྱག་གིས་ཁྱོད་རྣམས་བྲན་དུ་བཀོལ་བའི་གནས་དང་ཨེ་ཅིབ་རྒྱལ་པོ་ཕཱར་ཨོལ་གྱི་ལག་ནས་བསྐྱབས་པ་ཡིན། 9 དེ་བས་ཁྱོད་ཅག་གི་དཀོན་མཆོག་ཡ་ཝཱེ་ནི་དཀོན་མཆོག་ཡིན་པ་དང་། ཡིད་རྟོན་རུང་བའི་དཀོན་མཆོག་ཡིན་པ་ཁྱོད་རྣམས་ཀྱིས་ཤེས་དགོས་ལ། ཁོང་གིས་ཁོང་ལ་མཉེས་པ་དང་ཁོང་གི་བཀའ་རྒྱ་སྲུང་མཁན་རྣམས་ལ། མི་རབས་སྟོང་གི་བར་དུ་ཞལ་ཆད་བསྲུང་ཞིང་བྱམས་བརྩེ་གནང་བ་ཡིན། 10 འོན་ཀྱང་ཁོང་ལ་སྡང་མཁན་རྣམས་ལ་ཁ་རི་ཁ་ཐུག་ཏུ་ཡ་ལན་འཇལ་ཞིང་མེད་པར་གཏོང་བ་དང་། ཁོང་ལ་སྡང་མཁན་རྣམས་ལ་ཁ་རི་ཁ་ཐུག་ཏུ་འགོར་འགྱང་མེད་པར་ཡ་ལན་འཇལ་བ་ཡིན། 11 དེ་བས་ཁྱོད་རྣམས་ཀྱིས་ངས་དེ་རིང་ཁྱོད་ཅག་ལ་བསྒོས་པའི་བཀའ་རྒྱ་དང་སྒྲིག་ཁྲིམས། སྲོལ་ཡིག་རྣམས་གཟབ་གཟབ་ངང་བསྲུང་དགོས་སོ། །

12 ཁྱོད་རྣམས་ཀྱིས་སྲོལ་ཡིག་འདི་རྣམས་ལ་ཉན་ཞིང་བསྲུངས་ནས་དེ་བཞིན་བསྒྲུབས་ན། ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ཀྱི་མེས་པོ་རྣམས་ལ་མནའ་བཞེས་པ་བཞིན་ཁྱོད་ཅག་ལ་ཞལ་ཆད་བསྲུངས་ནས་བྱམས་བརྩེ་གནང་ངེས་ཡིན། 13 ཁོང་ཁྱོད་རྣམས་ལ་བྱམས་ཤིང་ཁྱོད་རྣམས་ལ་བྱིན་རླབས་བསྩལ་ནས་ཁྱོད་ཅག་འཕེལ་བར་བྱེད་པ་དང་། ཡང་ཁོང་གིས་ཁྱོད་ཅག་གི་མེས་པོ་རྣམས་ལ་ཁྱོད་ཅག་ལ་གནང་བར་མནའ་བཞེས་པའི་ཡུལ་དེ་རུ། ཁྱོད་རྣམས་ལས་སྐྱེས་པ་དང་། ཁྱོད་ཅག་གི་ས་ཡི་ལོ་ཏོག་ལ་བྱིན་རླབས་གནང་སྟེ། ཁྱོད་རྣམས་ཀྱི་འབྲུ་རིགས་དང་། རྒུན་ཆང་། སྣུམ་གསར་པ། བ་གླང་གི་འཕེལ་ཏོག ར་ལུག་གི་འཕེལ་ཀ་བཅས་མང་དུ་སྤེལ་ངེས་ཡིན། 14 ཁྱོད་རྣམས་ལ་མི་རིགས་ཀུན་ལས་ལྷག་པའི་བྱིན་རླབས་འཐོབ་པ་དང་། ཁྱོད་རྣམས་ཀྱི་སྐྱེས་པ་དང་བུད་མེད་ལ་ཕྲུ་གུ་མི་འཁོར་བ་མེད་ཅིང་། ཕྱུགས་ཟོག་ལ་ཕྱུགས་ཕྲུག་མི་སྐྱེས་པའང་མེད། 15 དཀོན་མཆོག་ཡ་ཝཱེས་ཁྱོད་རྣམས་ཀྱི་ནད་ཐམས་ཅད་བསལ་བར་བྱ་སྟེ། ཁྱོད་རྣམས་ལ་རྒྱུས་ཡོད་པའི་ཨེ་ཅིབ་ཡུལ་གྱི་ནད་ཡམས་དག་ཁྱོད་རྣམས་ལ་འབྱུང་དུ་མི་འཇུག་པར། ནད་དེ་ཐམས་ཅད་ཁྱོད་རྣམས་ལ་སྡང་བ་ཀུན་གྱི་སྟེང་དུ་འགེལ་ངེས། 16 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་སྤྲད་པའི་མི་རིགས་ཐམས་ཅད་ཁྱོད་རྣམས་ཀྱིས་རྩ་མེད་དུ་གཏོང་དགོས། ཁྱོད་རྣམས་ཀྱི་མིག་ལམ་ནས་དེ་དག་ལ་སྙིང་རྗེ་སྒོམ་མི་རུང་། དེ་ཚོའི་ལྷ་རྣམས་ལ་བསྙེན་བཀུར་ཡང་བྱེད་མི་འོས། གང་ལ་ཞེ་ན། དེ་ནི་ཁྱོད་ཅག་བསླུ་བྱེད་ཀྱི་རྙི་རྒྱ་ཡིན་ནོ། །

17 ཁྱོད་རྣམས་ཀྱི་སེམས་སུ་མི་རིགས་འདི་དག་ང་ཚོ་ལས་མང་བས་ངེད་ཅག་གིས་ཁོ་རྣམས་ཇི་ལྟར་སྐྲོད་དགོས་སྙམ་ན་ཡང་། 18 དེ་དག་ལ་འཇིགས་མི་དགོས། ཁྱོད་རྣམས་ཀྱི་དཀོན་མཆོག་ཡ་ཝཱེས་ཕཱར་ཨོལ་དང་ཨེ་ཅིབ་ཀྱི་ཡུལ་ཐམས་ཅད་ལ་ཇི་ལྟར་མཛད་པ་འབའ་ཞིག་དྲན་དགོས་ཏེ། 19 ཁྱོད་རྣམས་ཀྱིས་དངོས་སུ་མཐོང་བའི་ཚོད་བརྟག་ཆེན་པོ་དང་གྲུབ་རྟགས་དང་། དོན་ངོ་མཚར་ཅན་དང་། མཐུ་སྟོབས་ཆེན་པོའི་ཕྱག་དང་། ཕྱི་རུ་བརྐྱངས་པའི་དཔུང་པ་བཅས་དྲན་དགོས། དེ་ཐམས་ཅད་ནི་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ཕྱི་རུ་ཁྲིད་འོངས་པའི་དུས་སུ་མཛད་པ་ཡིན་ལ། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་འཇིགས་པའི་མི་རིགས་ཐམས་ཅད་ལའང་དེ་བཞིན་མཛད་ངེས། 20 ཁོ་ཚོ་ལས་ཤུལ་དུ་ལུས་ཏེ་སྦས་པ་རྣམས་ཀྱང་ཁྱོད་རྣམས་ཀྱི་མདུན་ནས་མེད་པར་འགྲོ་བའི་བར་དུ། ཁྱོད་རྣམས་ཀྱི་དཀོན་མཆོག་ཡ་ཝཱེས་དེ་དག་གི་དཀྱིལ་ལ་དུག་སྦྲང་མང་པོ་གཏོང་བར་བྱེད་དོ། ། 21 དེ་དག་ལ་མ་འཇིགས་ཤིག ཅི་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེ་ནི་ཁྱོད་ཅག་གི་ཁྲོད་དུ་བཞུགས་ཤིང་། ཁོང་ནི་དབང་ཆེ་ཞིང་འཇིགས་རུང་བའི་དཀོན་མཆོག་དེ་ཡིན། 22 ཁྱོད་རྣམས་ཀྱི་དཀོན་མཆོག་ཡ་ཝཱེས་མི་རིགས་དེ་དག་ཁྱོད་ཅག་གི་སྔུན་ནས་རིམ་བཞིན་སྐྲོད་པར་མཛད། ཐང་གི་གཅན་གཟན་གཏུམ་པོའི་རིགས་མང་དུ་འཕེལ་ནས་ཁྱོད་རྣམས་ལ་གནོད་བསྐྱལ་ཉེན་ཡོད་པས་ཁྱོད་ཅག་གིས་ཁོ་རྣམས་མགྱོགས་པོར་ཚར་གཅོད་མི་རུང་། 23 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁོ་ཚོ་འཇིག་པའི་བར་དུ་ཁོ་རྣམས་ཁྱོད་ཅག་ལ་སྤྲོད་ཅིང་ཁོ་ཚོ་མགོ་འཁོར་དུ་འཇུག་གོ ། 24 ཡང་ཁོང་གིས་ཁོ་ཚོའི་རྒྱལ་པོ་རྣམས་ཀྱང་ཁྱོད་ཅག་གི་ལག་ཏུ་སྤྲོད་ཅིང་། ཁྱོད་རྣམས་ཀྱིས་དེ་དག་གི་མིང་གནམ་འོག་ནས་མེད་པར་བཟོ་བ་དང་། དེ་དག་ཚར་གཅོད་པའི་བར་དུ་ཁྱོད་ཅག་གི་མདུན་དུ་ཚུགས་ཐུབ་པའི་མི་གཅིག་ཀྱང་ཡོད་མི་སྲིད། 25 དེ་དག་གི་ལྷ་སྐུ་རྣམས་ཁྱོད་རྣམས་ཀྱིས་མེ་རུ་བསྲེག་དགོས་ཤིང་། ལྷ་སྐུའི་སྟེང་གི་གསེར་དངུལ་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཞེ་ལོག་པ་ཡིན་པས། ཁྱོད་ཅག་དེ་ལ་ཧམ་པ་སྐྱེས་ནས་རང་གིས་འཁྱེར་མི་རུང་། ཅི་ལ་ཞེ་ན། དེ་ནི་ཁྱོད་ཅག་བསླུ་བྱེད་ཀྱི་རྙི་རྒྱ་ཡིན། 26 ཡང་ཁྱོད་རྣམས་རྫས་མི་གཙང་བ་དེ་དང་འདྲ་བར་རྩ་མེད་དུ་གཏོང་བྱ་རུ་མི་འགྱུར་བའི་ཕྱིར། དེ་རང་གི་ཁྱིམ་དུ་འཁྱེར་མི་རུང་། དེ་ནི་རྩ་མེད་དུ་གཏོང་འོས་པའི་རྫས་ཡིན་པས་ཁྱོད་ཅག་དེ་ལ་ཤིན་ཏུ་སྡང་ནས་ཞེ་མེར་དགོས་སོ། །

ལེའུ་བརྒྱད་པ།

དཀོན་མཆོག་ཡ་ཝཱེ་དྲན་དགོས་པར་གདམས་པ།

1 ཁྱོད་རྣམས་འཚོ་ཞིང་དར་ངེས་ཡིན་པ་དང་། དཀོན་མཆོག་ཡ་ཝཱེས་ཁྱོད་ཅག་གི་མེས་པོ་རྣམས་ལ་གནང་བར་མནའ་བཞེས་པའི་ཡུལ་དེ་རུ་སོང་ནས་ཡུལ་དེ་བདག་གིར་འཛིན་པར་འགྱུར་བའི་ཕྱིར། ངས་དེ་རིང་ཁྱོད་རྣམས་ལ་བསྒོས་པའི་བཀའ་ཐམས་ཅད་གཟབ་གཟབ་བྱས་ནས་བསྲུང་དགོས་སོ། ། 2 ཡང་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་སྙེམ་ཆུང་དུ་མཛད་ནས་ཁྱོད་ཅག་ལ་བརྟག་པ་དང་། ཁྱོད་རྣམས་ཀྱི་སེམས་ཅི་འདྲ་ཡིན་པ་དང་། ཁོང་གི་བཀའ་བརྩི་མི་བརྩི་ཤེས་པའི་ཆེད་དུ། ཁོང་གིས་ལོ་ངོ་བཞི་བཅུའི་རིང་དབེན་སྟོང་ནས་ཇི་ལྟར་ཁྱོད་རྣམས་ལ་ལམ་སྟོན་མཛད་པ་ཐམས་ཅད་དྲན་པར་བྱའོ། ། 3 ཁོང་གིས་ཁྱོད་ཅག་སྙེམ་ཆུང་དུ་མཛད་དེ་བཀྲེས་ལྟོགས་མྱོང་དུ་བཅུག་ནས། ཁྱོད་ཅག་དང་ཁྱོད་ཅག་གི་མེས་པོ་རྣམས་ལ་རྒྱུས་མེད་པའི་མཱན་ནཱ་ཁྱོད་ཅག་ལ་ཁ་ཟས་སུ་གནང་སྟེ། མི་ནི་བག་ལེབ་ཁོ་ནར་བརྟེན་ནས་འཚོ་བ་མ་ཡིན་པར། དཀོན་མཆོག་ཡ་ཝཱེའི་ཞལ་ནས་བྱུང་བའི་བཀའ་ཐམས་ཅད་ལ་བརྟེན་ནས་འཚོ་བ་ཡིན་པ་ཁྱོད་རྣམས་ལ་ཤེས་སུ་འཇུག་པའོ། ། 4 ལོ་ངོ་བཞི་བཅུའི་རིང་ལ་ཁྱོད་ཅག་གི་གྱོན་གོས་རྣམས་མ་རལ་ཞིང་། རྐང་པ་ཡང་མ་སྐྲངས། 5 དེ་བས་མི་ཡིས་རང་གི་བུ་ལ་གཅུན་པ་བཞིན། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་བཅུན་ནས་འོངས་པ་སེམས་ལ་ངེས་དགོས། 6 ཁྱོད་རྣམས་ཀྱིས་རང་གི་དཀོན་མཆོག་ཡ་ཝཱེའི་བཀའ་རྣམས་བསྲུང་དགོས་ལ་ཁོང་གི་ལམ་དུ་བསྐྱོད་དགོས་ཤིང་། ཁོང་ལ་གུས་ཤིང་འཇིགས་པར་བྱའོ། ། 7 ཅི་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ཡུལ་བཟང་པོ་དེར་ཁྲིད་ནས་འགྲོ་ཞིང་། ཡུལ་དེ་རུ་གཙང་པོ་དང་ཆུ་མིག འཁྱིལ་ཆུ་བཅས་ཡོད་ལ། གྲོག་ལུང་དང་རི་བོ་རྣམས་ལས་ཆུ་བཞུར་བའོ། ། 8 ས་ཆ་དེ་རུ་གྲོ་དང་ནས། རྒུན་འབྲུམ་ཤིང་། སེ་ཡབ་དང་སེ་འབྲུ་སྡོང་པོ། སྐྱུ་རུ་རའི་སྣུམ་དང་སྦྲང་རྩི་བཅས་ཡོད་ལ། 9 ཡུལ་དེར་ཁྱོད་རྣམས་ལ་འདང་ངེས་པའི་ཁ་ཟས་སྣ་ཚོགས་ཡོད་ལ་མི་འདང་བ་ཅི་ཡང་མེད། ཡུལ་དེའི་རྡོ་རྣམས་ལྕགས་ཡིན་པ་དང་། རི་བོ་རྣམས་ལས་ཟངས་བསྔོག་ཐུབ། 10 ཁྱོད་ཅག་གི་དཀོན་མཆོག་ཡ་ཝཱེས་ཡུལ་བཟང་པོ་དེ་ཁྱོད་རྣམས་ལ་གནང་བས། ཁྱོད་ཅག་གིས་ཟོས་ནས་འགྲང་ཚེ་ཁོང་ལ་བསྟོད་པ་འབུལ་དགོས་སོ། །

11 ཁྱོད་ཅག་གི་དཀོན་མཆོག་ཡ་ཝཱེ་ནི་ཁྱོད་རྣམས་ཀྱིས་བརྗེད་པར་མི་འགྱུར་བ་དང་། ངས་དེ་རིང་ཁྱོད་རྣམས་ལ་བསྒོས་པའི་བཀའ་རྒྱ་དང་སྲོལ་ཡིག སྒྲིག་ཁྲིམས་རྣམས་བསྲུང་བའི་ཆེད་དུ། ཁྱོད་རྣམས་ཀྱིས་གཟབ་གཟབ་བྱེད་དགོས། 12 དེ་ལྟར་མིན་ཚེ་ཁྱོད་རྣམས་ཀྱིས་ཟོས་ནས་འགྲང་ཞིང་། ཁང་པ་ཡག་པོ་བརྩིགས་ནས་དེའི་ནང་དུ་བསྡད་པ་དང་། 13 ཁྱོད་རྣམས་ཀྱི་བ་ཁྱུ་དང་ར་ལུག་གི་ཁྱུ་འཕེལ་ནས་གསེར་དངུལ་མང་དུ་ཕྱིན་ཏེ། ཁྱོད་རྣམས་ལ་ཡོད་པ་ཐམས་ཅད་འཕེལ་ཞིང་རྒྱས་པའི་དུས་སུ། 14 ཁྱོད་རྣམས་ཀྱི་སེམས་སུ་ང་རྒྱལ་གྱིས་ཁེངས་ནས་ཁྱོད་རྣམས་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཕྱི་རུ་ཁྲིད་འོང་མཁན་ཁྱོད་ཅག་གི་དཀོན་མཆོག་ཡ་ཝཱེ་བརྗེད་པར་འགྱུར་ངེས། 15 ཁོང་གིས་ཁྱོད་ཅག་ལ་ལམ་སྟོན་མཛད་དེ་འཇིགས་སུ་རུང་བའི་དབེན་སྟོང་ཆེན་པོ་དེ་བརྒལ་བ་དང་། དེ་རུ་དུག་སྦྲུལ་དང་སྡིག་པ་ར་ཙ་དང་། ཐན་པ་ཆེ་ཞིང་ཆུ་མེད་པའི་གནས་བཅས་ཡོད་ལ། ཁྱོད་རྣམས་ཀྱི་ཆེད་དུ་སྲ་མཁྲེགས་ཀྱི་བྲག་གསེང་ནས་ཆུ་བཏོན་པ་རེད། 16 ཡང་ཁྱོད་ཅག་སྙེམ་ཆུང་དུ་མཛད་ནས་ཁྱོད་རྣམས་ལ་བརྟག་པ་དང་། ཁྱོད་རྣམས་ལ་དུས་གཏན་དུ་བདེ་བ་འཐོབ་པའི་ཆེད་དུ། ཁོང་གིས་དབེན་སྟོང་ནས་ཁྱོད་ཅག་གི་མེས་པོ་རྣམས་ལ་རྒྱུས་མེད་པའི་མཱན་ནཱ་ཁྱོད་ཅག་ལ་ཁ་ཟས་སུ་གནང་བའོ། ། 17 དེ་ལྟར་མ་བྱས་ཚེ། ཁྱོད་རྣམས་ཀྱི་སེམས་སུ་ངའི་སྟོབས་དང་ལག་པའི་རྩལ་ལ་བརྟེན་ནས་ང་རང་ཕྱུག་པོ་ཆགས་པ་ཡིན་སྙམ་ཡང་སྲིད། 18 ཁྱོད་ཅག་གི་དཀོན་མཆོག་ཡ་ཝཱེ་ནི་ཁྱོད་རྣམས་ཀྱིས་དྲན་དགོས་ཏེ། ཅི་ལ་ཞེ་ན། ཁོང་གིས་དེ་རིང་མཛད་པ་ནང་བཞིན་ཁྱོད་ཅག་གི་མེས་པོ་རྣམས་ལ་མནའ་བཞེས་ཏེ་མཛད་པའི་ཞལ་ཆད་བརྟན་པོར་བཟོ་བའི་ཆེད་དུ། ཁྱོད་རྣམས་ཕྱུག་པོ་ཆགས་པའི་ནུས་པ་ནི་ཁོང་གིས་གནང་བ་ཡིན་ནོ། །

19 གལ་སྲིད་མ་འོངས་པ་ན་ཁྱོད་རྣམས་ཀྱིས་དངོས་གནས་ཁྱོད་ཅག་གི་དཀོན་མཆོག་ཡ་ཝཱེ་བརྗེད་པར་གྱུར་ཏེ་ལྷ་གཞན་གྱི་རྗེས་སུ་འབྲང་བ་དང་། དེ་དག་ལ་བསྙེན་བཀུར་བྱས་ནས་ཕྱག་བཙལ་ན། ཁྱོད་ཅག་ཡོངས་སུ་འཇིག་པར་འགྱུར་བ་ངས་དེ་རིང་ཁྱོད་རྣམས་ལ་བདེན་དཔང་བྱས་པ་ཡིན། 20 དཀོན་མཆོག་ཡ་ཝཱེས་ཁྱོད་རྣམས་ཀྱི་མདུན་དུ་མི་རིགས་རྣམས་ཅི་ལྟར་མེད་པར་མཛད་ན། ཁྱོད་རྣམས་ཀྱང་དེ་བཞིན་མེད་པར་མཛད་ངེས་ཡིན། ཅི་ལ་ཞེ་ན། ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་བཀའ་མ་བརྩིས་པའི་ཕྱིར་རོ། །

ལེའུ་དགུ་པ།

ཡེས་ར་ཨེལ་གྱིས་དཀོན་མཆོག་གི་ཐུགས་དཀྲུགས་པ།

1 ཀྱེ་ཡེས་ར་ཨེལ་པ་རྣམས། ཁྱོད་ཅག་གིས་ཉོན་ཅིག དེ་རིང་ཁྱོད་རྣམས་ཡོར་དན་གཙང་པོའི་ཕ་རོལ་ཏུ་སོང་ནས། ཁྱོད་ཅག་ལས་ཆེ་ཞིང་སྟོབས་དང་ལྡན་པའི་མི་རིགས་རྣམས་ཕྱི་རུ་བསྐྲད་དེ། སྲ་ཞིང་བརྟན་ལ་ནམ་མཁར་ཟུག་པའི་གྲོང་ཁྱེར་རྣམས་བདག་གིར་འཛིན་པར་འགྱུར། 2 སྟོབས་ཆེ་ཞིང་གཟུགས་པོ་རིང་བའི་ཨ་ནག་གི་བུ་རྒྱུད་དེ། མི་གཞན་གྱིས་ཨ་ནག་བུ་རྒྱུད་ཀྱི་མདུན་དུ་སུ་ཞིག་འགྲེང་བར་ནུས་སམ་ཟེར་བ་ཁྱོད་རྣམས་ཀྱིས་ཤེས་ཤིང་ཐོས་པ་རྣམས་དབང་དུ་བསྡུ་དགོས། 3 དེ་བས་དེ་རིང་ཁྱོད་རྣམས་ཀྱིས་ཤེས་དགོས་པ་ཞིག་ལ། ཁྱོད་ཅག་གི་དཀོན་མཆོག་ཡ་ཝཱེ་ནི་ཡོད་ཚད་རྩ་མེད་གཏོང་བའི་མེ་བཞིན་ཁྱོད་རྣམས་ཀྱི་སྔུན་ནས་ཕར་ཕེབས་ཏེ་ཁོ་རྣམས་མེད་པར་མཛད་ཅིང་། ཁོང་གིས་ཁྱོད་རྣམས་ཀྱི་སྔུན་ནས་དེ་དག་འཇོམས་ངེས་ཡིན་ལ། དེ་ནས་དཀོན་མཆོག་ཡ་ཝཱེས་ཁྱོད་རྣམས་ལ་གསུངས་པ་ཇི་བཞིན་ཁྱོད་ཅག་གིས་དེ་དག་དེད་ནས་མྱུར་དུ་མེད་པར་བྱའོ། །

4 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁོ་རྣམས་ཁྱོད་ཅག་གི་མདུན་ནས་སྤྱུགས་ཚེ། དཀོན་མཆོག་ཡ་ཝཱེས་ཁོ་རྣམས་ཁྱོད་ཅག་གི་མདུན་ནས་སྤྱུགས་པ་ནི་ཁོ་ཚོའི་སེམས་ངན་པའི་དབང་གིས་ཡིན་གྱི། ཁྱོད་རྣམས་ཀྱི་སེམས་སུ་ང་དྲང་པོ་ཡིན་པའི་རྐྱེན་གྱིས། དཀོན་མཆོག་ཡ་ཝཱེས་བདག་ལ་ཡུལ་འདིའི་བདག་དབང་གནང་བར་གནས་འདིར་ཁྲིད་པ་རེད་ཅེས་བསམ་པར་མི་བྱའོ། ། 5 ཁྱོད་ཅག་ཁོ་རྣམས་ཀྱི་ཡུལ་བདག་གིར་འཛིན་པའི་ཕྱིར་དེར་འགྲོ་བ་ནི་ཁྱོད་རྣམས་དྲང་ཞིང་སེམས་ཡག་པས་མ་ཡིན་གྱི། མི་རིགས་དེ་དག་གི་སེམས་ངན་པའི་རྐྱེན་གྱིས། ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ཀྱི་མེས་པོ་ཨབ་ར་ཧམ་དང་ཨི་སཱག་དང་། ཡ་ཀོབ་བཅས་ལ་མནའ་དང་བཅས་ཞལ་བཞེས་གནང་ཡོད་པ་བསྒྲུབ་ཆེད། ཁོ་ཚོ་ཁྱོད་རྣམས་ཀྱི་མདུན་ནས་སྤྱུགས་པ་རེད། 6 དེ་བས་ཁྱོད་རྣམས་དྲང་པོ་ཡིན་པའི་རྒྱུ་མཚན་གྱིས་ཁྱོད་ཅག་གི་དཀོན་མཆོག་ཡ་ཝཱེས་ཡུལ་བཟང་པོ་དེ་ཁྱོད་ཅག་ལ་ས་སྐལ་དུ་གནང་བ་མ་ཡིན་པ་ཤེས་པར་གྱིས། དོན་དམ་དུ་ཁྱོད་ཅག་ནི་མི་རིགས་གཉའ་རེངས་ཤིག་ཡིན་ནོ། །

7 ཁྱོད་རྣམས་ཀྱིས་དབེན་སྟོང་ནས་ཁྱོད་ཅག་གི་དཀོན་མཆོག་ཡ་ཝཱེའི་ཐུགས་དཀྲུགས་པ་དེ་བརྗེད་པར་མི་བྱ་བར་དྲན་པར་གྱིས། ཁྱོད་རྣམས་ཨེ་ཅིབ་ཡུལ་ནས་ཐོན་ཏེ་གནས་འདིར་མ་སླེབས་བར་དུ། ཁྱོད་ཅག་གིས་དཀོན་མཆོག་ཡ་ཝཱེ་ལ་ངོ་རྒོལ་བྱས་ཡོད། 8 རི་བོ་ཧོ་རེབ་ནས་ཀྱང་ཁྱོད་རྣམས་ཀྱིས་དཀོན་མཆོག་ཡ་ཝཱེའི་ཐུགས་དཀྲུགས་པ་དང་། དཀོན་མཆོག་ཡ་ཝཱེ་ཐུགས་ཁྲོས་ནས་ཁྱོད་ཅག་མེད་པར་གཏོང་བའི་ཚད་ལ་སླེབས། 9 སྐབས་དེར་ང་རང་དཀོན་མཆོག་ཡ་ཝཱེས་གནང་བའི་ཞལ་ཆད་ཀྱི་རྡོ་ལེབ་གཉིས་ལེན་དུ་རི་ལ་འགོས་པ་དང་། ང་རི་མགོར་ཉིན་མཚན་བཞི་བཅུའི་རིང་ལ་བསྡད་ཀྱང་བག་ལེབ་མ་ཟོས། ཆུ་ཡང་མ་འཐུངས། 10 དཀོན་མཆོག་ཡ་ཝཱེས་རྡོ་ལེབ་གཉིས་ང་ལ་གནང་བ་དང་། དེ་ནི་དཀོན་མཆོག་གི་ཕྱག་མཛུབ་ཀྱིས་བྲིས་པ་ཡིན། རྡོ་ལེབ་ཀྱི་སྟེང་དུ་འདུ་འཛོམས་ཉིན་མོར་དཀོན་མཆོག་ཡ་ཝཱེས་རི་རྩེའི་མེའི་དཀྱིལ་ནས་ཁྱོད་རྣམས་ལ་བསྩལ་པའི་བཀའ་ཐམས་ཅད་བཀོད་ཡོད། 11 ཉིན་མཚན་བཞི་བཅུའི་རྗེས་སུ་དཀོན་མཆོག་ཡ་ཝཱེས་ཞལ་ཆད་ཀྱི་རྡོ་ལེབ་དེ་གཉིས་ང་ལ་གནང་བྱུང་། 12 དེ་ནས་དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ལོངས་ལ་མགྱོགས་པོར་མར་སོང་ཞིག ཅི་ལ་ཞེ་ན། ཁྱོད་ཀྱིས་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པའི་མི་མང་གིས་ལོག་སྤྱོད་སྤེལ་ཏེ། བདག་གིས་ཁོ་ཚོར་བསྒོས་པའི་ལམ་ནས་མགྱོགས་པོར་ལོག་པར་ཕྱིན་ཏེ་རང་གི་ཆེད་དུ་བླུགས་སྐུ་བཟོས་འདུག་ཅེས་གསུངས་སོ། །

གསེར་གྱི་བ་ཕྲུག

13 དཀོན་མཆོག་ཡ་ཝཱེས་ཡང་ང་ལ་འདི་སྐད་དུ། ཁྱོད་ཀྱིས་ལྟོས་དང་ངས་མི་འདི་རྣམས་དངོས་གནས་མི་གཉའ་རེངས་ཤིག་ཡིན་པར་མཐོང་ངོ་། ། 14 ཁྱོད་ཀྱིས་སྐྱུར་དང་། བདག་གིས་དེ་དག་མེད་པར་གཏོང་ཞིང་། དེ་དག་གི་མིང་གནམ་འོག་ནས་མེད་པར་བྱ། ཁྱོད་ནི་ཁོ་ཚོ་ལས་མི་རིགས་སྟོབས་དང་ལྡན་ཞིང་ཆེན་པོ་ཞིག་ཏུ་བྱེད་པར་བྱ་ཞེས་བཀའ་བསྩལ་བྱུང་། 15 དེ་བས་ང་ཕྱིར་འཁོར་ཏེ་རི་ལས་འབབ་དུས་རི་མགོར་མེ་འབར་བཞིན་ཡོད་ལ། ཞལ་ཆད་ཀྱི་རྡོ་ལེབ་གཉིས་ངའི་ལག་ཏུ་ཡོད། 16 དེར་ངས་བལྟས་པ་ལ། ཁྱོད་ཅག་གིས་རང་གི་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་ནས། རང་གི་ཆེད་དུ་བ་ཕྲུག་ཅིག་གི་སྐུ་བརྙན་བླུགས་ཤིང་། མགྱོགས་པོར་ཁྱོད་ཅག་གི་དཀོན་མཆོག་ཡ་ཝཱེས་དེའི་ནང་འགྲུལ་དགོས་པར་བཀའ་བསྩལ་པའི་ལམ་དང་བྲལ་བ་མཐོང་བྱུང་། 17 དེ་བས་ངས་རྡོ་ལེབ་དེ་གཉིས་བཟུང་སྟེ་ལག་པ་གཉིས་ལས་ཕར་གཡུགས་ཤིང་། ཁྱོད་ཅག་གི་མིག་ལམ་ནས་བཅག་པ་ཡིན། 18 དེ་ནས་ཁྱོད་རྣམས་ཀྱིས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་ནས་ཁོང་གི་ཐུགས་དཀྲུགས་ཤིང་བསགས་པའི་སྡིག་པ་ཀུན་གྱི་དོན་དུ། ངས་དཀོན་མཆོག་ཡ་ཝཱེའི་དྲུང་དུ་ལུས་སར་བཏུད་ནས་སྔོན་ཆད་ནང་བཞིན་ཉིན་མཚན་བཞི་བཅུའི་རིང་ལ་བག་ལེབ་མ་ཟོས། ཆུ་ཡང་མ་འཐུངས། 19 ཅི་ལ་ཞེ་ན། དཀོན་མཆོག་ཡ་ཝཱེ་ཐུགས་རབ་ཏུ་ཁྲོས་ཏེ་ཁྱོད་ཅག་མེད་པར་གཏོང་རྩིས་བྱས་པ་དང་ང་རང་ཤིན་ཏུ་འཇིགས་པ་ཡིན། འོན་ཀྱང་ཐེངས་དེར་དཀོན་མཆོག་ཡ་ཝཱེས་ཡང་ངའི་ཞུ་བར་གསན་བྱུང་། 20 དཀོན་མཆོག་ཡ་ཝཱེ་ཁོང་ཉིད་ཨ་རོན་ལའང་ཐུགས་ཤིན་ཏུ་ཁྲོས་པས་ཁོ་མེད་པར་གཏོང་རྩིས་བྱས་ཤིང་། དུས་དེར་ངས་ཨ་རོན་གྱི་དོན་དུ་ཡང་སྨོན་ལམ་བཏབ་པ་ཡིན། 21 དེ་ནས་ངས་ཁྱོད་ཅག་གི་སྡིག་པ་སྟེ་ཁྱོད་རྣམས་ཀྱིས་བླུགས་པའི་བ་ཕྲུག་ཁྱེར་ནས། དེ་མེ་ལ་བསྲེགས་ནས་ཚར་བཅད་པ་དང་རྡུལ་དུ་བཏགས་པ་ཡིན། དེའི་རྡུལ་ཐལ་ནི་རི་ལས་འབབ་པའི་ཆུ་ལ་བཏབ་པ་ཡིན་ནོ། །

22 ཡང་ཐབ་ཨེ་རཱ་དང་མཱ་སཱ་དང་། ཀིབ་རོད་ཧད་ཐཱ་ཨ་ཝ་བྱ་བའི་གནས་སུ་ཁྱོད་རྣམས་ཀྱིས་ཡང་དཀོན་མཆོག་ཡ་ཝཱེའི་ཐུགས་དཀྲུགས། 23 དཀོན་མཆོག་ཡ་ཝཱེས་ཁྱོད་ཚོ་ཀཱ་དེའེ་ཤཱ་པར་ནེ་ཨ་ནས་མངགས་པའི་དུས་སུ། ཁྱོད་རྣམས་ཡར་སོང་ནས་ངས་ཁྱོད་ཅག་ལ་ས་སྐལ་དུ་སྦྱིན་པའི་ཡུལ་དེ་ལོངས་ཤིག་ཅེས་བཀའ་བསྩལ་ཡང་། ཁྱོད་རྣམས་ནི་ཁྱོད་ཅག་གི་དཀོན་མཆོག་ཡ་ཝཱེའི་བཀའ་དང་འགལ་ནས་ཁོང་ལ་དད་གུས་མ་བྱས། ཁོང་གི་གསུང་སྐད་ལའང་མ་མཉན། 24 ངས་ཁྱོད་ཚོ་ངོ་ཤེས་པའི་ཉིན་དེ་ནས་བཟུང་ཁྱོད་ཚོས་དཀོན་མཆོག་ཡ་ཝཱེ་ལ་ངོ་ལོག་བྱས་ཡོད་དོ། །

25 དཀོན་མཆོག་ཡ་ཝཱེས་ཁྱོད་རྣམས་མེད་པར་བྱ་གསུངས་པས། བསྡོམས་པས་ཉིན་མཚན་བཞི་བཅུའི་རིང་ལ་ངས་དཀོན་མཆོག་ཡ་ཝཱེའི་སྤྱན་སྔར་ལུས་སར་བཏུད་པ་ཡིན། 26 ངས་དཀོན་མཆོག་ཡ་ཝཱེ་ལ་གསོལ་བ་འདི་ལྟར་བཏབ་པ་སྟེ། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་བདག་ཏུ་མཛད་པའི་འབངས་མི་དང་ནོར་སྐལ་ཏེ། ཁྱེད་ཀྱིས་ནུས་མཐུ་ཆེན་པོས་བསྐྱབས་ཤིང་། ཁྱེད་ཀྱི་མཐུ་སྟོབས་ལྡན་པའི་ཕྱག་གིས་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པ་དེ་མེད་པར་མི་མཛད་རོགས། 27 ཁྱེད་ཀྱི་ཞབས་ཕྱི་ཨབ་ར་ཧམ་དང་ཨི་སཱག་དང་། ཡ་ཀོབ་རྣམས་ཐུགས་སུ་དྲན་པར་མཛོད་ཅིག མི་འདི་རྣམས་ཀྱི་གཉའ་རེངས་དང་ངན་རུལ། སྡིག་པ་བཅས་ལ་མི་གཟིགས་པར་མཛོད། 28 དེ་ལྟར་མིན་ཚེ་ཁྱེད་ཀྱིས་ང་ཚོ་ཕྱི་རུ་ཁྲིད་འོངས་སའི་ཡུལ་དེའི་ཡུལ་མི་རྣམས་ཀྱིས་དཀོན་མཆོག་ཡ་ཝཱེས་ཁོ་ཚོ་ཁོང་གིས་ཞལ་གྱིས་བཞེས་པའི་ཡུལ་དུ་འཁྲིད་མ་ནུས་པ་དང་། ཡང་དེ་དག་ལ་སྡང་བའི་རྐྱེན་གྱིས་ཁོང་གིས་དེ་ཚོ་དབེན་སྟོང་ནས་འཆི་རུ་འཇུག་ཕྱིར་ཕྱི་རུ་ཁྲིད་པ་རེད་ཅེས་སྨྲ་བར་འགྱུར། 29 ཁོ་ཚོ་ནི་ཁྱེད་ཀྱི་འབངས་མི་དང་ནོར་སྐལ་ཏེ། ཁྱེད་ཀྱིས་མཐུ་སྟོབས་ཆེན་པོའི་ཕྱག་དང་ཕྱི་རུ་བརྐྱངས་པའི་དཔུང་པ་ཡིས་ཕྱི་རུ་ཁྲིད་འོངས་པ་ཡིན་ཞེས་ཞུས་པ་ཡིན་ཞེས་གསུངས་སོ། །

ལེའུ་བཅུ་པ།

རྡོ་ལེབ་གསར་བཅོས།

1 སྐབས་དེར་དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ཀྱིས་རང་ལ་སྔར་གྱི་རྡོ་ལེབ་དང་འདྲ་བ་གཉིས་བརྐོས་ནས་ངའི་མདུན་དུ་རི་ལ་ཡོང་དགོས། དེ་ནས་ཤིང་གི་ཤུར་སྒམ་ཞིག་ཀྱང་བཟོས་ཤིག 2 བདག་གིས་ཁྱོད་ཀྱིས་བཅག་པའི་རྡོ་ལེབ་སྔ་མ་དེ་གཉིས་ཀྱི་སྟེང་ཡོད་པའི་ཚིག་རྣམས་རྡོ་ལེབ་འདི་གཉིས་ཀྱི་སྟེང་དུ་བརྐོ་བར་བྱ། ཁྱོད་ཀྱིས་དེ་གཉིས་ཤུར་སྒམ་ནང་དུ་འཇོག་དགོས་ཞེས་བཀའ་བསྩལ་བྱུང་། 3 དེ་བས་ངས་སེང་ལྡེང་ཤིང་གི་ཤུར་སྒམ་ཞིག་བཟོས་པ་དང་། སྔོན་མ་ནང་བཞིན་རྡོ་ལེབ་གཉིས་བརྐོས་ཤིང་དེ་གཉིས་ལག་ཏུ་བཟུང་ནས་རི་ལ་འགོས་པ་ཡིན། 4 དཀོན་མཆོག་ཡ་ཝཱེས་སྔར་བཀོད་པ་སྟེ་འདུ་འཛོམས་ཀྱི་ཉིན་མོར་རི་བོའི་མེའི་དཀྱིལ་ནས་ཁྱོད་ཅག་ལ་བསྩལ་པའི་བཀའ་ཁྲིམས་བཅུ་པོ་རྡོ་ལེབ་གཉིས་ཀྱི་སྟེང་དུ་ཡི་གེར་བཀོད་ཅིང་། ཁོང་གིས་རྡོ་ལེབ་དེ་གཉིས་ང་ལ་གནང་བྱུང་། 5 དེ་ནས་ང་ཕྱིར་འཁོར་ནས་རི་ལས་བབས་པ་དང་། རྡོ་ལེབ་གཉིས་ངས་བཟོས་པའི་ཤུར་སྒམ་ནང་བཞག་པ་ཡིན་ལ། དཀོན་མཆོག་ཡ་ཝཱེས་ང་ལ་བཀའ་བསྩལ་པ་ཇི་བཞིན་རྡོ་ལེབ་ད་དུང་དེ་རུ་ཡོད་དོ། །

6 དེ་ཡང་ཡེས་ར་ཨེལ་པ་རྣམས་ཡཱ་ཨ་ཀན་པ་རྣམས་ཀྱི་ཁྲོན་པ་ཞེས་པའི་ཡུལ་ནས་མོ་སེ་རཱ་ལ་སོང་ཞིང་། ཨ་རོན་དེ་རུ་གྲོངས་ནས་དུར་ལ་སྦས་པ་དང་། ཁོའི་བུ་ཨེ་ལི་ཨ་ཟར་གྱིས་ཁོའི་ཚབ་ཏུ་མཆོད་དཔོན་གྱི་ལས་འགན་ཁུར་བའོ། ། 7 ཡུལ་དེ་ནས་གུད་གོ་དཱ་དང་། གུད་གོ་དཱ་ནས་འབབ་ཆུ་བཞུར་བའི་ས་སྟེ་ཡོད་པ་ཐཱ་རུ་སོང་། 8 དེའི་དུས་སུ་དཀོན་མཆོག་ཡ་ཝཱེས་ལེ་ཝིའི་ཚོ་པ་ལོགས་སུ་བཀར་ནས་དེ་རིང་གི་བར་དུ་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁུར་དུ་བཅུག་ཅིང་། དཀོན་མཆོག་ཡ་ཝཱེའི་སྤྱན་སྔར་ལངས་ནས་ཁོང་ལ་བསྙེན་བཀུར་བྱེད་པ་དང་། ཁོང་གི་མཚན་ལ་བརྟེན་ནས་བྱིན་རླབས་སྩོལ་བར་མཛད་དོ། ། 9 དེ་བས་ལེ་ཝི་པ་རྣམས་ལ་རང་གི་སྤུན་ཟླ་རྣམས་དང་འདྲ་བར་བགོ་སྐལ་དང་ནོར་སྐལ་ནི་མེད། ཁྱོད་རྣམས་ཀྱི་དཀོན་མཆོག་ཡ་ཝཱེས་ཞལ་བཞེས་གནང་བ་བཞིན་དཀོན་མཆོག་ཡ་ཝཱེ་ཁོང་ཉིད་དེ་དག་གི་ནོར་སྐལ་ཡིན་པའོ། །

10 ཡང་ང་རང་སྔར་བཞིན་ཉིན་མཚན་བཞི་བཅུའི་རིང་ལ་རི་མགོར་བསྡད་པ་དང་། དཀོན་མཆོག་ཡ་ཝཱེས་སྐབས་དེར་ཡང་བདག་གི་ཞུ་བར་གསན་ནས་ཁྱོད་རྣམས་ཚར་གཅོད་མཛད་པར་ཐུགས་མ་དགྱེས་སོ། ། 11 དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ཡར་ལོངས་ལ་མི་རྣམས་ཀྱི་སྣེ་ཁྲིད་ནས་ལམ་དུ་ཆས་ཤིག ཅི་ལ་ཞེ་ན། བདག་གིས་ཁོ་ཚོའི་མེས་པོ་རྣམས་ལ་ཡུལ་དེ་ཁོ་ཚོར་སྦྱིན་པར་བྱའོ་ཞེས་མནའ་བསྐྱལ་བའི་ཡུལ་དེ་འཐོབ་པའི་ཕྱིར་ཡིན་ནོ་ཞེས་བཀའ་བསྩལ་ཏོ། །

12 ཀྱེ་ཡེས་ར་ཨེལ་པ་རྣམས་ཀྱིས་ལྟོས་དང་། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ཅི་ཞིག་བསྒྲུབ་ཏུ་འཇུག་འདོད་པ་ཡིན་ནམ། དེ་ནི་ཁྱོད་རྣམས་དཀོན་མཆོག་ཡ་ཝཱེ་ལ་གུས་ཤིང་འཇིགས་པ་དང་། ཁོང་གི་ཕེབས་ལམ་ཐམས་ཅད་དུ་འགྲུལ་ཞིང་ཁོང་ལ་དགའ་བ་དང་། བློ་གཅིག་སེམས་གཅིག་གིས་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་བསྙེན་བཀུར་བྱེད་པ་དང་། 13 ཁྱོད་རྣམས་ལ་ཕན་ཐོགས་པའི་ཆེད་དུ་ངས་དེ་རིང་ཁྱོད་ཅག་ལ་བསྒོས་པའི་དཀོན་མཆོག་ཡ་ཝཱེའི་བཀའ་རྒྱ་དང་སྒྲིག་ཁྲིམས་རྣམས་བརྩི་སྲུང་བྱེད་པ་བཅས་ཡིན་ནོ། ། 14 ལྟོས་དང་། ནམ་མཁའ་དང་ནམ་མཁའི་དབྱིངས་རྣམས་དང་། ས་གཞི་དང་དེའི་ནང་བཅུད་ཐམས་ཅད་ཁྱོད་རྣམས་ཀྱི་དཀོན་མཆོག་ཡ་ཝཱེའི་ཡིན། 15 འོན་ཀྱང་དཀོན་མཆོག་ཡ་ཝཱེ་ནི་ཁྱོད་རྣམས་ཀྱི་མེས་པོ་འབའ་ཞིག་ལ་ཐུགས་མོས་ཤིང་། ཁོ་རྣམས་ལ་བྱམས་པ་དང་། ཁོང་གིས་དེ་དག་གི་བུ་རྒྱུད་དེ། ཁྱོད་རྣམས་ནི་མི་རིགས་ཐམས་ཅད་ལས་དེ་རིང་ནང་བཞིན་བདམས་པར་མཛད། 16 དེ་བས་ཁྱོད་ཅག་གིས་རང་གི་སེམས་ལ་མཚན་སྐྱི་ཆོད་ཅིག* མཇིང་པ་མཁྲེགས་པོ་མ་བྱེད་ཅིག 17 ཅི་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེ་ནི་ལྷ་རྣམས་ཀྱི་དཀོན་མཆོག་དང་། གཙོ་བོ་རྣམས་ཀྱི་གཙོ་བོ། ཆེ་ཞིང་མཐུ་སྟོབས་ལྡན་པ་དང་། འཇིགས་སུ་རུང་བ་བཅས་ཀྱི་དཀོན་མཆོག་ཡིན་ལ། ཁོང་ལ་ཕྱོགས་རིས་མེད་པ་དང་ཁོང་གིས་གསུག་ཀྱང་མི་བཞེས། 18 ཁོང་གིས་དྭ་ཕྲུག་དང་ཡུགས་མོ་རྣམས་ལ་དྲང་བདེན་མཛད་ཅིང་། བྱེས་པ་རྣམས་ལ་གཅེས་ཤིང་ལྟོ་གོས་སྤྲོད་པ་ཡིན། 19 རྒྱུ་མཚན་ནི་ཁྱོད་ཅག་ཀྱང་ཨེ་ཅིབ་ཡུལ་དུ་བྱེས་པ་ཡིན་པས་བྱེས་པ་རྣམས་ལ་གཅེས་པར་རིགས། 20 ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་གུས་ཤིང་འཇིགས་པ་དང་། ཁོང་ལ་བསྙེན་བཀུར་བྱས་ནས་ཁོང་ལ་དམ་པོར་བརྟེན་པ་དང་། ཁོང་གི་མཚན་ལ་བརྟེན་ནས་མནའ་བསྐྱལ་བ་བཅས་བྱེད་དགོས། 21 ཁོང་ནི་ཁྱོད་རྣམས་ཀྱིས་བསྟོད་འོས་པ་དང་ཁྱོད་རྣམས་ཀྱི་དཀོན་མཆོག་ཡིན་ཏེ། ཁྱོད་ཅག་གིས་དངོས་སུ་མཐོང་བའི་ཆེ་ཞིང་འཇིགས་སུ་རུང་བའི་དོན་རྣམས་ཁྱོད་རྣམས་ཀྱི་ཆེད་དུ་མཛད་མཁན་ཡིན། 22 ཁྱོད་ཅག་གི་ཕ་མེས་རྣམས་ཨེ་ཅིབ་ཡུལ་དུ་འགྲོ་དུས་དེ་ཚོའི་མི་གྲངས་ནི་བསྡོམས་པས་བདུན་ཅུ་ཙམ་ཡིན། ད་ལྟ་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་གི་གྲངས་ཀ་ནམ་མཁའི་སྐར་ཚོགས་ལྟར་མཛད་པ་ཡིན་ཞེས་གསུངས་སོ། །

ལེའུ་བཅུ་གཅིག་པ།

དཀོན་མཆོག་ཡ་ཝཱེ་ལ་དགའ་ཞིང་ཁོང་ལ་བསྙེན་བཀུར་བྱེད་པ།

1 དེ་བས་ན་ཁྱོད་རྣམས་རང་གི་དཀོན་མཆོག་ཡ་ཝཱེ་ལ་དགའ་ཞིང་ཁོང་གི་བསྒོ་བ་དང་སྒྲིག་ཁྲིམས། སྲོལ་ཡིག བཀའ་རྒྱ་རྣམས་དུས་རྒྱུན་དུ་བསྲུང་དགོས། 2 དེ་རིང་ཁྱོད་རྣམས་ཀྱིས་ངེས་དགོས་པ་ནི། ངས་ཁྱོད་ཅག་གི་བུ་དང་བུ་མོ་རྣམས་ལ་གཏམ་སྨྲ་བ་མ་ཡིན་ཏེ། དེ་དག་གིས་ཁྱོད་ཅག་གི་དཀོན་མཆོག་ཡ་ཝཱེའི་འདུལ་ཁྲིམས་དང་། ཁོང་གི་ཆེ་ཞིང་མཐུ་སྟོབས་ལྡན་པའི་ཕྱག་དང་ཕྱི་རུ་བརྐྱངས་པའི་དཔུང་པ་དང་། 3 ཁོང་གིས་ཨེ་ཅིབ་ཡུལ་ནས་ཨེ་ཅིབ་ཀྱི་རྒྱལ་པོ་ཕཱར་ཨོལ་དང། དེའི་ཡུལ་ཐམས་ཅད་ལ་གྲུབ་རྟགས་དང་འཕྲིན་ལས་ཇི་ལྟར་མཛད་པ་མ་ཤེས་མ་མཐོང་ལ། 4 ཁོང་གིས་ཨེ་ཅིབ་ཀྱི་དམག་དཔུང་དང་དེའི་རྟ་དང་ཤིང་རྟ་རྣམས་ལ་ཇི་ལྟར་མཛད་པ་སྟེ། དེ་དག་གིས་ཁྱོད་རྣམས་ཀྱི་རྗེས་འདེད་སྐབས་ཁོང་གིས་དེ་དག་རྒྱ་མཚོ་དམར་པོའི་ཆུ་ལ་སྣུབ་ཏུ་བཅུག་ཅིང་། དེ་དག་རྩ་མེད་མཛད་པ་དེ་རིང་བར་དུ་གྲགས་ཡོད། 5 ཡང་ཁྱོད་རྣམས་དབེན་སྟོང་ནས་གནས་འདིར་མ་སླེབས་བར་དུ། ཁོང་གིས་ཁྱོད་རྣམས་ལ་དོན་ཅི་ཞིག་མཛད་པའང་མཐོང་མྱོང་བ་མེད། 6 ཁོང་གིས་རུ་བེན་གྱི་བུ་ཨེ་ལི་ཨབ་ཀྱི་བུ་དཱ་ཐན་དང་ཨ་བི་རཱམ་གཉིས་ལ་ཇི་ལྟར་མཛད་པ་སྟེ། ས་གཞིས་ཁ་གདངས་ནས་དེ་གཉིས་དང་དེ་གཉིས་ཀྱི་ཁྱིམ་མི་དང་། གུར་དང་། དེ་གཉིས་དང་མཉམ་དུ་ཡོད་པའི་སྲོག་ལྡན་ཐམས་ཅད་ཡེས་ར་ཨེལ་གྱི་ཁྲོད་ནས་ཁྱུར་མིད་བཏང་བའང་མཐོང་མྱོང་བ་མེད། 7 དཀོན་མཆོག་ཡ་ཝཱེས་མཛད་པའི་འཕྲིན་ལས་ཆེན་པོ་དེ་ཐམས་ཅད་ཁྱོད་ཅག་གིས་དངོས་སུ་མཐོང་ཡོད་དོ། །

8 དེ་བས་བདག་གིས་དེ་རིང་ཁྱོད་རྣམས་ལ་བསྒོས་པའི་བཀའ་རྒྱ་ཐམས་ཅད་སྲུངས་ཤིག དེ་ནས་ཁྱོད་རྣམས་སྟོབས་དང་ལྡན་པར་གྱུར་ནས་ལོན་པར་འགྱུར་བའི་ཡུལ་དེར་འགྲོ་ཞིང་ཡུལ་དེ་བདག་ཏུ་འཛིན་པ་དང་། 9 ཡང་དཀོན་མཆོག་ཡ་ཝཱེས་ཁྱོད་ཅག་གི་མེས་པོ་རྣམས་ལ་ཁོ་རྣམས་དང་ཁོ་རྣམས་ཀྱི་བུ་རྒྱུད་ལ་སྦྱིན་པར་མནའ་དང་བཅས་ཞལ་བཞེས་གནང་བའི་ཡུལ་ཏེ། འོ་མ་དང་སྦྲང་རྩི་བཞུར་བའི་ཡུལ་དུ་ཁྱོད་རྣམས་འཚོ་ཞིང་ཡུན་རིང་གནས་པར་འགྱུར། 10 ཁྱོད་རྣམས་བདག་གིར་འཛིན་དུ་འགྲོ་བའི་ཡུལ་དེ་ནི་ཁྱོད་ཅག་ཐོན་སའི་ཨེ་ཅིབ་ཡུལ་དང་མི་འདྲ་སྟེ། དེ་རུ་ཁྱོད་རྣམས་ཀྱིས་ས་བོན་གཏོར་རྗེས་ཚལ་ལྡུམ་བཞིན་དུ་རྐང་པས་ཡུར་ཆུ་གཏོང་དགོས་པ་ཡིན་ཡང་། 11 ཁྱོད་རྣམས་ས་སྐལ་དུ་ལེན་པར་འགྲོ་བའི་ཡུལ་ནི་རི་དང་ལུང་པའི་ཡུལ་ཡིན་པ་སྟེ། གནམ་ནས་འབབ་པའི་ཆར་ཆུ་འཐུང་བ་དང་། 12 ཁྱོད་རྣམས་ཀྱི་དཀོན་མཆོག་ཡ་ཝཱེས་གཟིགས་སྐྱོང་གནང་བའི་ཡུལ་ཞིག་ཡིན་ལ། ལོ་མགོ་ནས་ལོ་མཇུག་བར་དུ་ཁྱོད་རྣམས་ཀྱི་དཀོན་མཆོག་ཡ་ཝཱེའི་སྤྱན་གྱིས་ནམ་ཡང་དེ་ལ་གཟིགས་སོ། །

13 གལ་སྲིད་ཁྱོད་ཅག་གིས་ངས་དེ་རིང་ཁྱོད་རྣམས་ལ་བསྒོས་པའི་བཀའ་རྣམས་ལ་རྣ་བ་བླགས་ནས་ཉན་པ་དང་། ཁྱོད་ཅག་གི་དཀོན་མཆོག་ཡ་ཝཱེ་ལ་དགའ་ཞིང་བློ་གཅིག་སེམས་གཅིག་གིས་ཁོང་ལ་བསྙེན་བཀུར་ཕུལ་ན། 14 ཁོང་གིས་སྟོན་དུས་དང་དཔྱིད་དུས་སུ་ཁྱོད་རྣམས་ཀྱི་ཡུལ་ལ་ཆར་ཆུ་འབབ་ཏུ་འཇུག་ཅིང་། ཁྱོད་རྣམས་ཀྱིས་འབྲུ་རིགས་དང་རྒུན་ཆང་གསར་པ་དང་། སྣུམ་གསར་པ་བཅས་བསྡུ་བར་བྱེད། 15 ཡང་ཁོང་གིས་སྤང་ཐང་ལ་ཁྱོད་རྣམས་ཀྱི་སྒོ་ཕྱུགས་ཀྱི་ཕྱིར་རྩྭ་སྐྱེ་རུ་འཇུག་པ་དང་། ཁྱོད་རྣམས་ཀྱིས་བཟའ་ཞིང་མགུ་ཁེངས་པར་བྱེད། 16 ཁྱོད་རྣམས་ཀྱི་སེམས་བསླུ་བར་དོགས་ཟོན་གྱིས་ཤིག ཁྱོད་རྣམས་ལོག་ལམ་དུ་འཁོར་ནས་ལྷ་གཞན་དག་ལ་བསྙེན་བཀུར་བྱས་ཏེ་ཕྱག་བཙལ་ན། 17 དཀོན་མཆོག་ཡ་ཝཱེའི་ཐུགས་ཁྲོ་ཁྱོད་རྣམས་ཀྱི་སྟེང་ལ་འབར་ནས་ཁོང་གིས་ནམ་མཁའི་སྒོ་དགག་ཅིང་ཆར་ཆུ་མི་གནང་ལ། ཞིང་ལ་ལོ་ཏོག་ཀྱང་མི་སྐྱེ། དཀོན་མཆོག་ཡ་ཝཱེས་ཁྱོད་རྣམས་ལ་གནང་བའི་ཡུལ་བཟང་པོ་ནས་ཁྱོད་ཅག་མྱུར་དུ་འཇིག་པར་འགྱུར་རོ། །

18 དེ་བས་བདག་གི་གཏམ་རྣམས་ཁྱོད་ཅག་གི་སེམས་དང་ཡིད་ལ་ཆོངས་ཤིག དེ་རྣམས་རྟགས་ཀྱི་དོད་དུ་ལག་པའི་སྟེང་དང་དཔྲལ་བར་དཀྲི་དགོས། 19 ཡང་ཁྱོད་རྣམས་ཀྱིས་ཁྱིམ་ནས་འདུག་དུས་དང་ལམ་དུ་འགྲོ་དུས་དང་། མར་ཉལ་དུས་དང་ཡར་ལངས་དུས་ནམ་ཡིན་ཡང་དེ་རྣམས་རང་གི་བུ་དང་བུ་མོ་རྣམས་ལ་ཁྲིད་ནས་འཆད་དགོས། 20 བཀའ་དེ་རྣམས་ཁང་པའི་སྒོ་འགྲམ་དང་མཁར་སྒོའི་སྟེང་དུ་ཡང་འབྲི་དགོས། 21 དེ་ནས་དཀོན་མཆོག་ཡ་ཝཱེས་ཁྱོད་ཅག་གི་ཕ་མེས་རྣམས་ལ་གནང་བར་མནའ་བཞེས་པའི་ཡུལ་དུ། ཁྱོད་ཅག་དང་ཁྱོད་ཅག་གི་བུ་རྒྱུད་རྣམས་ཀྱི་ཚེ་འཕེལ་བར་འགྱུར་ཏེ། ས་གཞི་སྟེང་གི་ནམ་མཁའ་གནས་པ་ལྟར་ཡིན་ནོ། ། 22 གལ་སྲིད་ངས་ཁྱོད་ཅག་ལ་བསྒོས་པའི་བཀའ་ཐམས་ཅད་ཁྱོད་རྣམས་ཀྱིས་ལེགས་པར་བསྲུངས་ཏེ། ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་དགའ་ཞིང་། ཁོང་གི་ཕེབས་ལམ་ཀུན་ཏུ་འགྲུལ་ནས་ཁོང་ལ་དམ་པོར་བརྟེན་ན། 23 དཀོན་མཆོག་ཡ་ཝཱེས་མི་རིགས་འདི་ཐམས་ཅད་ཁྱོད་རྣམས་ཀྱི་མདུན་ནས་སྤྱུག་ཅིང་། ཁྱོད་རྣམས་ལས་སྟོབས་ཆེ་ཞིང་གྲངས་མང་བའི་མི་རིགས་རྣམས་ཀྱི་ཡུལ་ནི་ཁྱོད་ཅག་གིས་ལེན་པར་འགྱུར། 24 ཁྱོད་རྣམས་ཀྱི་རྐང་པ་སྤོས་པའི་ས་ཆ་ཡོད་ཚད་ཁྱོད་ཅག་གི་ཡིན་པ་དང་། དབེན་སྟོང་ནས་ལེ་པཱ་ནོན་དང་ཕི་རཱད་གཙང་པོ་ནས་ནུབ་མཚོའི་བར་དུ་ཁྱོད་ཅག་གི་ས་མཚམས་ཡིན། 25 མི་གཅིག་ཀྱང་ཁྱོད་རྣམས་ཀྱི་མདུན་ནས་ཚུགས་མི་ཐུབ་སྟེ། ཁྱོད་ཅག་གི་དཀོན་མཆོག་ཡ་ཝཱེས་ཁྱོད་ཅག་ལ་གསུངས་པ་ནང་བཞིན། ཁོང་གིས་ཁྱོད་རྣམས་ཀྱི་རྐང་པ་སྤོ་སའི་ཡུལ་གྱི་ཡུལ་མི་ཐམས་ཅད་ཁྱོད་རྣམས་ལ་འཇིགས་ཤིང་དངངས་པར་བྱའོ། །

26 ལྟོས་དང་། བདག་གིས་དེ་རིང་ཁྱོད་རྣམས་ཀྱི་མདུན་དུ་བྱིན་རླབས་དང་དམོད་མོ་གཉིས་ཀ་བཤམས་ཡོད། 27 གལ་སྲིད་ཁྱོད་རྣམས་ཀྱིས་ངས་དེ་རིང་ཁྱོད་ཅག་ལ་བསྒོས་པའི་ཁྱོད་ཅག་གི་དཀོན་མཆོག་ཡ་ཝཱེའི་བཀའ་རྒྱ་རྣམས་ལ་མཉན་ན་བྱིན་རླབས་འཐོབ་པ་དང་། 28 གལ་སྲིད་ཁྱོད་ཅག་གིས་རང་གི་དཀོན་མཆོག་ཡ་ཝཱེའི་བཀའ་རྒྱ་རྣམས་ལ་མི་ཉན་པར། དེ་རིང་ངས་ཁྱོད་ཅག་ལ་འགྲུལ་དགོས་པར་བསྒོས་པའི་ལམ་ནས་ལོག་པར་སྐྱོད་ཅིང་། ཁྱོད་རྣམས་ལ་རྒྱུས་མི་མངའ་བའི་ལྷ་གཞན་དག་གི་རྗེས་སུ་འབྲངས་ན་དམོད་མོ་ཕོག་པར་འགྱུར་རོ། །

29 དེ་ཡང་ཁྱོད་རྣམས་ཀྱིས་ཡུལ་དེ་བདག་གིར་འཛིན་པའི་ཆེད་དུ། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་རྣམས་ཡུལ་དེར་འཁྲིད་པའི་དུས་སུ། ཁྱོད་རྣམས་ཀྱིས་རི་བོ་གེ་རི་ཟིམ་ལ་བྱིན་རླབས་བསྒྲག་པ་དང་། རི་བོ་ཨེ་བཱལ་ལ་དམོད་པ་བསྒྲག་དགོས། 30 རི་བོ་དེ་གཉིས་ཀ་ཡོར་དན་གཙང་པོའི་ཕ་རོལ་ཏུ་ཉི་མ་ནུབ་པའི་ཕྱོགས་སུ། གིལ་གལ་ཕར་ཕྱོགས་ཀྱི་ཨ་ར་པཱ་རུ་ཡོད་པའི་ཀ་ན་ཨན་པའི་ཡུལ་དུ། མོར་རེའེ་ཡི་བེ་ཤིང་གི་ཉེ་འགྲམ་དུ་ཡོད་པ་མ་ཡིན་ནམ། 31 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་གྱི་བདག་དབང་ལེན་ཕྱིར། ད་ལྟ་ཁྱོད་རྣམས་ཡོར་དན་གཙང་པོ་བརྒལ་ནས་ཡུལ་དེ་ལེན་དགོས་པ་དང་དེ་རུ་གཞིས་ཕབ་དགོས། 32 དེ་རིང་ངས་ཁྱོད་རྣམས་ཀྱི་མདུན་དུ་བཀོད་པའི་སྒྲིག་ཁྲིམས་དང་སྲོལ་ཡིག་ཐམས་ཅད་གཟབ་གཟབ་ངང་བསྒྲུབ་པར་གྱིས་ཤིག་ཨང་།

ལེའུ་བཅུ་གཉིས་པ།

དཀོན་མཆོག་གིས་བདམས་པའི་བསྙེན་བཀུར་བྱ་ཡུལ།

1 ཁྱོད་ཅག་གི་ཕ་མེས་རྣམས་ཀྱི་དཀོན་མཆོག་ཡ་ཝཱེས་ཁྱོད་རྣམས་ལ་ས་སྐལ་དུ་གནང་བའི་ཡུལ་དུ། ཁྱོད་རྣམས་ས་སྟེང་ནས་འཚོ་བའི་ཉིན་མོ་རེ་རེར་བསྲུངས་ནས་བསྒྲུབ་དགོས་པའི་སྒྲིག་ཁྲིམས་དང་སྲོལ་ཡིག་རྣམས་འདི་ལྟ་སྟེ། 2 ཁྱོད་རྣམས་ཀྱིས་བདག་གིར་འཛིན་པའི་ཡུལ་དེའི་ལྷ་རྣམས་ལ་བསྙེན་བཀུར་བྱེད་པའི་གནས་ཐམས་ཅད་དེ། རི་མཐོན་པོ་དང་། རི་སྒང་དང་། ལྗོན་ཤིང་སྔོན་པོ་རེ་རེའི་འོག་བཅས་ཀྱི་གནས་ཐམས་ཅད་རྩ་བ་ནས་མེད་པར་གཏོང་དགོས་ཤིང་། 3 དེ་དག་གི་མཆོད་ཁྲི་རྣམས་བཤིགས་ནས། ལྷ་རྟེན་རྣམས་གཅོག་པ་དང་། ལྷ་མོ་ཨ་ཤེ་རཱ་མེར་བསྲེག་པ། དེ་ཚོའི་རྡོ་སྐུ་རྣམས་གཅོད་པ་དང་ཡུལ་དེ་ནས་དེ་ཚོའི་མིང་རྣམས་བསུབ་དགོས། 4 ཁྱོད་ཅག་གི་དཀོན་མཆོག་ཡ་ཝཱེ་ལ་ཁྱོད་ཅག་གིས་དེ་ལྟར་བསྒྲུབ་མི་རུང་། 5 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་གི་ཚོ་པ་ཁག་ནས་ཁོང་གི་མཚན་འགོད་པར་བདམས་པའི་བཞུགས་གནས་སུ་སོང་སྟེ་ཁོང་ལ་ཞུ་བ་འབུལ་དགོས་ལ། 6 ཁྱོད་རྣམས་ཀྱི་སྦྱིན་སྲེག་དང་མཆོད་རྫས་དང་། བཅུ་ཆ་གཅིག་དང་འདེགས་མཆོད་དང་། དམ་བཅའི་མཆོད་པ་དང་ཡིད་མོས་མཆོད་པ། བ་ཁྱུ་དང་ར་ལུག་གི་ཁྱུ་ཡི་སྐྱེས་འགོ་བཅས་གནས་དེར་འཁྱེར་དགོས། 7 གནས་དེར་ཁྱོད་ཅག་དང་རང་གི་ནང་མི་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་མདུན་ནས་བཟའ་བཏུང་སྤྱོད་པ་དང་། ཁྱོད་རྣམས་ཀྱི་ལག་གི་ལས་ཀ་ཐམས་ཅད་ལ་ཁྱོད་ཅག་གི་དཀོན་མཆོག་ཡ་ཝཱེས་བྱིན་རླབས་མཛད་ནས་སྤྲོ་བར་འགྱུར་རོ། ། 8 དེ་རིང་རང་ཅག་མི་རེ་རེས་རང་རང་གི་མིག་མདུན་ནས་གང་ཞིག་ལེགས་པར་སྙམ་པ་དེ་བྱེད་པས། མ་འོངས་པར་ཁྱོད་ཅག་གིས་འདི་བཞིན་བསྒྲུབ་མི་རུང་། 9 ཅི་ལ་ཞེ་ན། ད་ལྟ་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ངལ་གསོ་བའི་ཡུལ་དང་ས་སྐལ་ཡིན་པའི་ཡུལ་དུ་ཁྱོད་རྣམས་ད་དུང་སླེབས་མེད་པ་ཡིན། 10 འོན་ཀྱང་ཁྱོད་རྣམས་ཡོར་དན་གཙང་པོའི་ཕ་རོལ་ཏུ་འབྱོར་ནས། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་དེར་གཞིས་ཕབ་ཅིང་། ཁོང་གིས་ཁྱོད་རྣམས་བདེ་བར་བཀོད་ནས་མཐའ་འཁོར་གྱི་དགྲ་རྣམས་ལས་བཀྲོལ་བ་དང་། ཁྱོད་བདེ་བར་འཚོ་རུ་བཅུག་ན། 11 དུས་དེར་ཁྱོད་ཅག་གི་དཀོན་མཆོག་ཡ་ཝཱེས་ཉིད་ཀྱི་མཚན་འགོད་པའི་གནས་སུ་བདམས་པའི་ཡུལ་དེར། ངས་ཁྱོད་ཅག་ལ་བསྒོས་པའི་སྦྱིན་སྲེག་དང་མཆོད་རྫས་དང་། བཅུ་ཆ་གཅིག་དང་འདེགས་མཆོད་དང་། ཁྱོད་རྣམས་ཀྱིས་དཀོན་མཆོག་ཡ་ཝཱེ་ལ་འབུལ་བར་དམ་བཅས་པའི་མཆོད་པ་ཆེས་བཟང་པོ་ཐམས་ཅད་འཁྱེར་འོང་དགོས། 12 དེར་ཁྱོད་རྣམས་དང་ཁྱོད་རྣམས་ཀྱི་བུ་དང་བུ་མོ། གཡོག་པོ་དང་གཡོག་མོ། ཁྱོད་རྣམས་ཀྱི་གྲོང་རྡལ་དུ་གནས་པའི་ལེ་ཝི་པ་བཅས་ཐམས་ཅད་ཁྱོད་ཅག་གི་དཀོན་མཆོག་ཡ་ཝཱེའི་དྲུང་དུ་དགའ་བར་འགྱུར་ཏེ། ལེ་ཝི་པ་རྣམས་ལ་ཁྱོད་ཅག་གི་ཁྲོད་དུ་ཐོབ་སྐལ་དང་ནོར་སྐལ་གང་ཡང་མེད་དོ། ། 13 ཁྱོད་ཀྱིས་གཟབ་གཟབ་གྱིས་ཤིག རང་གིས་བློར་འབབ་པའི་གནས་གང་རུང་དུ་སྦྱིན་སྲེག་གི་མཆོད་པ་འབུལ་མི་འོས། 14 དཀོན་མཆོག་ཡ་ཝཱེས་ཁྱོད་རྣམས་ཀྱི་ཚོ་པ་ཁག་གི་གཅིག་ནས་བདམས་པའི་ཡུལ་དེར། ཁྱོད་རྣམས་ཀྱི་སྦྱིན་སྲེག་གི་མཆོད་པ་འབུལ་བ་དང་ངས་ཁྱོད་རྣམས་ལ་བསྒོས་པའི་བཀའ་ཐམས་ཅད་གནས་དེ་རུ་བསྒྲུབ་དགོས་སོ། །

15 དེ་ལྟ་ནའང་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལ་བྱིན་རླབས་བསྩལ་པ་ནང་བཞིན། ཁྱོད་ཅག་གི་གྲོང་རྡལ་སོ་སོར་རང་རང་གི་འདོད་པ་ལྟར་སྲོག་ཆགས་བཤས་ནས་ཤ་བཟའ་རུང་བ་ཡིན། མི་གཙང་མ་དང་གཙང་མ་མིན་པ་ཀུན་གྱིས་དགོ་བ་དང་ཤྭ་བའི་ཤ་ཟ་བ་བཞིན་ཟོས་ཆོག 16 ཁྲག་གཅིག་པུ་བཟའ་མི་རུང་ལ་དེ་ནི་ཆུ་ལྟར་ས་ལ་ལྡུག་དགོས། 17 ཁྱོད་རྣམས་ཀྱི་འབྲུ་རིགས་དང་རྒུན་ཆང་གསར་པ་དང་སྣུམ་གསར་པའི་བཅུ་ཆ་གཅིག་དང་། བ་ཁྱུ་དང་ར་ལུག་གི་ཁྱུ་ཡི་སྐྱེས་འགོ་དང་དམ་བཅའི་མཆོད་པ་ཐམས་ཅད། ཡིད་མོས་མཆོད་པ་དང་འདེགས་མཆོད་བཅས་ནི་གང་ཡིན་ཡང་ཁྱོད་ཅག་གི་གྲོང་རྡལ་དུ་བཟའ་མི་རུང་། 18 དེ་རྣམས་ཁྱོད་ཅག་གི་དཀོན་མཆོག་ཡ་ཝཱེས་བདམས་པའི་ཡུལ་དུ། ཁྱོད་རྣམས་དང་ཁྱོད་རྣམས་ཀྱི་བུ་དང་བུ་མོ། གཡོག་པོ་དང་གཡོག་མོ། ཁྱོད་རྣམས་ཀྱི་གྲོང་རྡལ་དུ་ཡོད་པའི་ལེ་ཝི་པ་བཅས་ཀྱིས་ཁྱོད་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་བཟའ་དགོས། ཡང་ཁྱོད་རྣམས་ལག་གི་ལས་ཀ་ཐམས་ཅད་ཀྱི་ཕྱིར་ཁྱོད་ཅག་གི་དཀོན་མཆོག་ཡ་ཝཱེའི་དྲུང་དུ་དགའ་བར་གྱུར་ཅིག 19 ཁྱོད་རྣམས་ཀྱིས་གཟབ་གཟབ་བྱས་ནས་རང་གི་ཡུལ་དུ་སྡོད་པའི་རིང་ལ་ལེ་ཝི་པ་རྣམས་སྣང་མེད་དུ་བསྐྱུར་བར་གཏན་ནས་མི་བྱའོ། །

20 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ཞལ་བཞེས་གནང་བ་བཞིན་དུ། ཁྱོད་རྣམས་ཀྱི་མཐའ་མཚམས་རྣམས་རྒྱ་བསྐྱེད་པའི་ཚེ། ཁྱོད་རྣམས་ཀྱི་སེམས་སུ་ཤ་བཟའ་བར་འདོད་ན་ངས་ཤ་བཟའ་འདོད་ཅེས་སྨྲ་དགོས་ལ། དེ་ནས་རང་གི་འདོད་པ་བཞིན་ཤ་བཟའ་རུང་བ་ཡིན། 21 ཁྱོད་རྣམས་ཀྱི་དཀོན་མཆོག་ཡ་ཝཱེས་ཉིད་ཀྱི་མཚན་འགོད་པར་བདམས་པའི་གནས་དེ་ཁྱོད་རྣམས་དང་རྒྱང་ཐག་རིང་དྲགས་ན། ངས་ཁྱོད་རྣམས་ལ་བསྒོས་པའི་བཀའ་བཞིན་དུ། དཀོན་མཆོག་ཡ་ཝཱེས་ཁྱོད་རྣམས་ལ་གནང་བའི་བ་གླང་དང་ར་ལུག་འགའ་བཤས་ཏེ་རང་གི་གྲོང་རྡལ་དུ་འདོད་པ་བཞིན་ཟོས་ཆོག 22 ཁྱོད་རྣམས་ཀྱིས་ཤ་དེ་ཟ་སྐབས་དགོ་བ་དང་ཤྭ་བའི་ཤ་ཟ་བ་བཞིན་དུ་ཟོས་ཆོག་ལ། མི་གཙང་མ་དང་གཙང་མ་མིན་པ་ཀུན་གྱིས་མཉམ་དུ་ཟོས་ཆོག་གོ ། 23 འོན་ཀྱང་ཁྱོད་རྣམས་ཀྱི་སེམས་བརྟན་པོར་ཚུགས་དགོས་ཤིང་ཁྲག་གཅིག་པུ་བཟའ་མི་རུང་སྟེ། ཅི་ལ་ཞེ་ན། ཁྲག་ནི་ཚེ་སྲོག་ཡིན་པས་ཤ་དང་ལྷན་དུ་ཚེ་སྲོག་བཟའ་མི་རུང་ངོ་། ། 24 ཁྱོད་རྣམས་ཀྱིས་ཁྲག་བཟའ་མི་རུང་ལ་དེ་ནི་ཆུ་ལྟར་ས་ལ་ལྡུག་དགོས། 25 ཁྱོད་རྣམས་ཀྱིས་ཁྲག་བཟའ་མི་རུང་ལ། དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་ན། ཁྱོད་རྣམས་དང་ཁྱོད་ཅག་གི་བུ་རབས་ཚ་རྒྱུད་རྣམས་བདེ་བར་འགྱུར་ངེས། 26 དེ་ལྟ་ནའང་ཁྱོད་རྣམས་ཀྱིས་རང་གི་མཆོད་རྫས་དམ་པ་རྣམས་དང་། དམ་བཅའི་མཆོད་པ་རྣམས་ཁྱེར་ནས་དཀོན་མཆོག་ཡ་ཝཱེས་བདམས་པའི་གནས་སུ་འགྲོ་དགོས་ཤིང་། 27 ཁྱོད་རྣམས་ཀྱི་སྦྱིན་སྲེག་གི་མཆོད་པའི་ཤ་དང་ཁྲག་རྣམས་ཁྱོད་རྣམས་ཀྱི་དཀོན་མཆོག་ཡ་ཝཱེའི་མཆོད་ཁྲི་སྟེང་འབུལ་དགོས། མཆོད་རྫས་ཀྱི་ཁྲག་རྣམས་ཁྱོད་ཅག་གི་དཀོན་མཆོག་ཡ་ཝཱེའི་མཆོད་ཁྲིའི་སྟེང་དུ་ལྡུག་དགོས། ཡིན་ནའང་ཤ་དེ་ཁྱོད་རྣམས་ཀྱིས་ཟོས་ཆོག 28 ཁྱོད་རྣམས་ཀྱིས་ངས་ཁྱོད་ཅག་ལ་བསྒོས་པའི་བཀའ་ཐམས་ཅད་གཟབ་གཟབ་ངང་བསྲུང་བར་གྱིས་ཤིག ཁྱོད་རྣམས་ཀྱི་དཀོན་མཆོག་ཡ་ཝཱེའི་སྤྱན་སྔར་ལེགས་ཤིང་དྲང་པོ་གང་ཡིན་དེ་སྤྱད་ན། ཁྱོད་རྣམས་དང་ཁྱོད་རྣམས་ཀྱི་བུ་རབས་ཚ་རྒྱུད་རྣམས་གཏན་དུ་བདེའོ། །

29 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་རྣམས་སོང་ནས་ཕྱི་རུ་སྐྲོད་པར་འགྱུར་བའི་མི་རིགས་དེ་དག་ཁྱོད་ཅག་གི་མདུན་ནས་མེད་པར་མཛད་རྗེས། ཁྱོད་རྣམས་ལ་དེ་དག་གི་ཡུལ་ཐོབ་ནས་དེ་རུ་གཞིས་ཆགས་ངེས་ཡིན། 30 དེའི་དུས་སུ་ཁྱོད་རྣམས་ཀྱིས་གཟབ་གཟབ་གྱིས་ཤིག དེ་དག་ཁྱོད་རྣམས་ཀྱི་མདུན་ནས་མེད་པར་མཛད་པའི་རྗེས་སུ། དེ་ཚོའི་རྗེས་སུ་འབྲངས་ནས་རྙི་ལ་ཚུད་པར་མི་བྱ་ཞིང་། ཁོ་ཚོའི་ལྷ་རྣམས་ལ་ཞུས་ནས་འདི་ལྟར། མི་རིགས་འདི་དག་གིས་ཇི་ལྟར་ཁོ་ཚོའི་ལྷ་རྣམས་ལ་བསྙེན་བཀུར་བྱས་པ་ཡིན་ན་ང་ཚོས་ཀྱང་དེ་ལྟར་བསྒྲུབ་པར་འགྱུར་རོ་ཞེས་བརྗོད་མི་རུང་། 31 ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེ་ལ་དེ་ལྟར་བྱེད་མི་རུང་། ཅི་ལ་ཞེ་ན། དེ་དག་གིས་དཀོན་མཆོག་ཡ་ཝཱེ་སྡང་ཞིང་ཞེ་མེར་བའི་དོན་རྣམས་རང་གི་ལྷ་རྣམས་ལ་བྱས་པ་དང་། ཐ་ན་རང་གི་བུ་དང་བུ་མོ་རྣམས་ཀྱང་མེ་རུ་བསྲེགས་ནས་ཁོ་ཚོའི་ལྷ་རྣམས་ལ་ཕུལ་བའོ། །

32 བདག་གིས་ཁྱོད་རྣམས་ལ་བསྒོས་པའི་བཀའ་གསུང་ཐམས་ཅད་སྲུངས་ལ་སྒྲུབས་ཤིག དེ་ལ་ཁ་སྣོན་དང་ཉུང་འཕྲི་གང་ཡང་བྱེད་མི་རུང་ངོ་། །

ལེའུ་བཅུ་གསུམ་པ།

སྐུ་འདྲ་ལ་མཆོད་པར་འཛེམ་དགོས་པ།

1 གལ་སྲིད་ཁྱོད་ཚོའི་ནང་དུ་ལུང་སྟོན་པ་དང་རྨི་ལམ་པ་བྱུང་སྟེ། ཁྱོད་རྣམས་ལ་གྲུབ་རྟགས་དང་དོན་ངོ་མཚར་ཅན་སྟོན་པ་དང་། 2 ཁོས་ཁྱོད་རྣམས་ལ་སྨྲས་པའི་གྲུབ་རྟགས་དང་དོན་ངོ་མཚར་ཅན་དེ་དག་དངོས་སུ་བྱུང་ནས་དེས་ཁྱོད་རྣམས་ལ། རང་ཅག་ཁྱོད་རྣམས་ལ་རྒྱུས་མི་མངའ་བའི་ལྷ་གཞན་དག་གི་རྗེས་སུ་འབྲངས་ནས་དེ་དག་ལ་བསྙེན་བཀུར་བྱེད་པར་བྱ་ཞེས་སྨྲས་ན། 3 ལུང་སྟོན་པ་དང་རྨི་ལམ་པ་དེའི་གཏམ་ལ་ཉན་མི་རུང་། ཅི་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་རང་གི་དཀོན་མཆོག་ཡ་ཝཱེ་ལ་བློ་གཅིག་སེམས་གཅིག་གིས་དགའ་འམ་མི་དགའ་ཤེས་པའི་ཕྱིར་ཚོད་བགམ་མཛད་པ་ཡིན། 4 ཁྱོད་ཅག་ནི་ཁྱོད་ཅག་གི་དཀོན་མཆོག་ཡ་ཝཱེའི་རྗེས་སུ་འབྲང་དགོས་པ་དང་། ཁོང་ལ་གུས་ཤིང་འཇིགས་ནས་ཁོང་གི་བཀའ་རྣམས་བསྲུངས་ཏེ་ཁོང་གི་གསུང་སྐད་ལ་ཉན་དགོས་ལ། ཁོང་ལ་བསྙེན་བཀུར་ཕུལ་ནས་ཁོང་ལ་དམ་པོར་བརྟེན་དགོས་སོ། ། 5 འོན་ཀྱང་ལུང་སྟོན་པའམ་རྨི་ལམ་པ་དེས་ངོ་ལོག་གི་གཏམ་སྨྲས་ཏེ། ཁྱོད་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་ཅིང་བྲན་དུ་བཀོལ་བའི་གནས་ནས་བསྐྱབས་འོངས་པའི་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་ངོ་ལོག་བྱེད་པ་དང་། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་འགྲུལ་བར་བསྒོས་པའི་ལམ་དང་འབྲལ་དུ་འཇུག་འདོད་པ་ཡིན་པས་མི་དེ་གསོད་དགོས། ཁྱོད་རྣམས་ཀྱི་ཁྲོད་ནས་ངན་པ་རྣམས་དེ་ལྟར་མེད་པར་གཏོང་དགོས་སོ། །

6 གལ་སྲིད་ཁྱོད་རྣམས་ཀྱི་མ་གཅིག་གི་སྤུན་ཟླ་དང་། ཁྱོད་ཅག་གི་བུ་དང་བུ་མོ་དང་། ཁྱོད་རྣམས་ཀྱི་གཅེས་པའི་ཆུང་མ་དང་། ཁྱོད་རྣམས་ཀྱི་སྲོག་དང་འདྲ་བའི་གྲོགས་པོ་སོགས་ཀྱིས་གསང་བའི་སྒོ་ནས་ཁྱོད་ཅག་བསླུས་ཏེ། རང་ཅག་ལྷ་གཞན་དག་ལ་བསྙེན་བཀུར་བྱེད་དུ་འགྲོ་ཞེས་སྨྲ་ཞིང་། དེ་ནི་ཁྱོད་རྣམས་དང་ཁྱོད་ཅག་གི་ཕ་མེས་རྣམས་ལ་རྒྱུས་མི་མངའ་བ་ཞིག་ཡིན་པ་དང་། 7 ཁྱོད་ཅག་གི་མཐའ་འཁོར་གྱི་མི་ཡི་ལྷ་རྣམས་ཏེ། ཁྱོད་རྣམས་དང་ཉེ་བའམ་ཡང་ན་ཁྱོད་རྣམས་དང་ཁ་ཐག་རིང་བའི་ལྷ་རྣམས་དང་། ས་གཞིའི་ཕྱོགས་གཅིག་ནས་ཕྱོགས་གཞན་བར་གྱི་ལྷ་རྣམས་བཅས་གང་ཡིན་ཡང་། 8 ཁྱོད་རྣམས་ཀྱིས་དེ་ལ་མགོ་མི་འདོགས་ཤིང་ཉན་ཡང་མི་འོས་པ་དང་། ཁྱོད་རྣམས་ཀྱི་མིག་ལམ་ནས་དེ་གཅེས་སུ་འཛིན་མི་རུང་ལ་སྙིང་རྗེ་ཡང་བསྐྱེད་མི་རུང་། འགེབ་སྲུང་ཡང་བྱེད་མི་རུང་སྟེ། 9 ཁྱོད་ཀྱིས་ཁོ་ངེས་པར་གསོད་དགོས། རང་གིས་སྔོན་ལ་ལག་འགུལ་བ་དང་། དེ་ནས་མི་ཐམས་ཅད་ཀྱིས་ཀྱང་ལག་འགུལ་ནས་ཁོ་གསོད་དགོས། 10 མི་དེ་རྡོ་རུབ་བཏང་ནས་གསོད་དགོས། ཅི་ལ་ཞེ་ན། དེས་ཁྱོད་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་པ་དང་བྲན་དུ་བཀོལ་བའི་གནས་ནས་སྐྱོབ་མཁན་ཁྱོད་ཅག་གི་དཀོན་མཆོག་ཡ་ཝཱེ་ནས་ལོག་ལམ་དུ་འདྲེན་འདོད་པ་ཡིན། 11 དེ་ནས་ཡེས་ར་ཨེལ་པ་ཀུན་གྱིས་དེ་ཐོས་པ་དང་འཇིགས་ནས་ཁྱོད་རྣམས་ཀྱི་ཁྲོད་དུ་དེ་འདྲའི་ལས་ངན་པ་ནམ་ཡང་བསྒྲུབ་པར་མི་བྱའོ། །

12 གལ་ཏེ་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་འཚོ་སྡོད་བྱེད་སར་གནང་བའི་གྲོང་ཁྱེར་ཞིག་ལས། 13 ཁྱོད་རྣམས་ཀྱི་དབུས་ནས་མི་ཐ་ཤལ་*འགའ་ཐོན་ཏེ། གྲོང་ཁྱེར་དེའི་ཡུལ་མི་རྣམས་ལ་ཁྱོད་ཚོར་རྒྱུས་མི་མངའ་བའི་ལྷ་གཞན་དག་ལ་བསྙེན་བཀུར་བྱེད་དུ་འགྲོ་ཞེས་སྨྲས་ཏེ། མི་རྣམས་ལོག་ལམ་དུ་འདྲེན་པའི་གཏམ་ཐོས་ན། 14 ཁྱོད་རྣམས་ཀྱིས་བརྟག་དཔྱད་ཞིབ་འཇུག་དང་འདྲི་གཅོད་ཞིབ་མོ་བྱེད་དགོས་ལ། གལ་སྲིད་ཁྱོད་ཅག་གི་ཁྲོད་དུ་སྐྱུག་བྲོ་བའི་བྱ་སྤྱོད་དེ་ལྟ་བུ་ཡོད་པ་བདེན་ན། 15 ཁྱོད་རྣམས་ཀྱིས་གྲོང་ཁྱེར་དེ་རུ་སྡོད་པའི་མི་རྣམས་ལ་རལ་གྲིས་བསྣུན་དགོས་ཤིང་། གྲོང་ཁྱེར་དེ་དང་དེ་རུ་ཡོད་པ་ཐམས་ཅད་དང་། ཕྱུགས་ཁྱུ་རྣམས་ཀྱང་རལ་གྲིའི་ཁ་ནས་རྩ་མེད་གཏོང་དགོས་པར་མ་ཟད། 16 གྲོང་ཁྱེར་ནས་འཕྲོག་བཅོམ་བྱས་པའི་རྒྱུ་ནོར་ཐམས་ཅད་གྲོང་ཁྱེར་དེའི་ཐང་ཆེན་དུ་སྤུངས་ནས། གྲོང་ཁྱེར་དང་དེ་ནས་འཕྲོག་བཅོམ་བྱས་པའི་རྒྱུ་ནོར་ཐམས་ཅད་མེར་བསྲེགས་ཏེ་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་འབུལ་དགོས། དེ་ནས་གྲོང་ཁྱེར་དེ་ནི་ནམ་ཡང་ཞིག་རོར་ལུས་ནས་སླར་བརྩིག་པར་མི་བྱའོ། ། 17 རྩ་མེད་གཏོང་འོས་པའི་རྫས་གང་ཡང་ཁྱོད་རྣམས་ཀྱི་ལག་ཏུ་བསྐྱུར་མི་རུང་སྟེ། དེ་ནས་ཁྱོད་རྣམས་ཀྱི་དཀོན་མཆོག་ཡ་ཝཱེའི་ཐུགས་ཁྲོ་ཞི་ནས་ཁྱོད་ཅག་ལ་སྙིང་རྗེ་དང་བྱམས་བརྩེ་དགོངས་པ་དང་། ཁྱོད་ཅག་གི་མེས་པོ་ལ་བཞེས་པའི་མནའ་བཞིན་ཁྱོད་རྣམས་འཕེལ་བར་བྱེད། 18 ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་གསུང་སྐད་ལ་ཉན་པ་དང་། བདག་གིས་དེ་རིང་ཁྱོད་རྣམས་ལ་བསྒོས་པའི་བཀའ་ཐམས་ཅད་བསྲུངས་ནས། ཁོང་གི་སྤྱན་སྔར་ལེགས་པོ་གང་ཡིན་དེ་སྤྱད་ན་དེ་བཞིན་འབྱུང་ངེས་སོ། །

ལེའུ་བཅུ་བཞི་པ།

ཁ་ཟས་གཙང་དང་མི་གཙང་བ།

1 ཁྱོད་རྣམས་ནི་ཁྱོད་ཅག་གི་དཀོན་མཆོག་ཡ་ཝཱེའི་བུ་དང་བུ་མོ་ཡིན་པས། གཤིན་པོའི་དོན་དུ་རང་གི་ལུས་པོ་གཅོད་མི་རུང་ལ། ཁྱོད་ཅག་གི་ཐོད་སྤུ་ཡང་བཞར་མི་རུང་། 2 གང་ལ་ཞེ་ན། ཁྱོད་ཅག་ནི་ཁྱོད་ཅག་གི་དཀོན་མཆོག་ཡ་ཝཱེ་ལ་གཏོགས་པའི་མི་དམ་པ་རྣམས་ཡིན་ཞིང་། ཁོང་གིས་ས་སྟེང་གི་མི་རིགས་ཐམས་ཅད་ལས་ཁྱོད་རྣམས་བདམས་ཏེ་ཁོང་གི་ནོར་བུ་རུ་མཛད་པའོ། །

3 ཁྱོད་རྣམས་ཀྱིས་སྐྱུག་བྲོ་བའི་རྫས་གང་ཡང་བཟའ་མི་རུང་། 4 ཁྱོད་རྣམས་ཀྱིས་བཟའ་རུང་བའི་སྲོག་ཆགས་ནི་འདི་དག་སྟེ། བ་གླང་དང་། ལུག་དང་། ར་དང་། 5 ཤྭ་བ་དང་། དགོ་བ་དང་། ཁ་ཤྭ་དང་། ར་རྒོད་དང་། སྐྱིན་དང་། གཙོད་དང་། གཉན་བཅས་ཡིན་ལ། 6 རི་དྭགས་རྨིག་པ་གཉིས་སུ་ཁ་འཕྲལ་བའམ་རྨིག་སོར་ཁ་འཕྲལ་ཅན་དང་སྐྱུག་ལྡད་བྱེད་པ་རྣམས་བཟའ་རུང་བ་ཡིན། 7 འོན་ཀྱང་སྐྱུག་ལྡད་བྱེད་པའམ་རྨིག་པ་ཁ་འཕྲལ་ཅན་རྣམས་ལས་བཟའ་མི་རུང་བ་ནི། རྔ་མོང་དང་རི་བོང་། འཕྱི་བ་བཅས་ཡིན་ཏེ། ཅི་ལ་ཞེ་ན། དེ་དག་གིས་སྐྱུག་ལྡད་བྱེད་ནའང་རྨིག་པ་ཁ་འཕྲལ་མེད་པས་ཁྱོད་རྣམས་ལ་མཚོན་ན་མི་གཙང་བ་ཡིན། 8 ཡང་ཕག་ནི་རྨིག་པ་ཁ་འཕྲལ་ཅན་ཡིན་ཡང་སྐྱུག་ལྡད་མི་བྱེད་པས་ཁྱོད་རྣམས་ལ་མཚོན་ན་མི་གཙང་བ་ཡིན་ལ། དེ་དག་གི་ཤ་ནི་བཟའ་མི་རུང་། དེ་དག་གི་རོ་རྣམས་ལ་རེག་ཀྱང་མི་རུང་ངོ་། །

9 ཡང་ཆུ་ལ་གནས་པ་ཐམས་ཅད་ལས་ཁྱོད་ཅག་གིས་བཟའ་རུང་བ་ནི་འདི་དག་སྟེ། གཤོག་པ་ཅན་དང་ཉ་སག་ཅན་ཐམས་ཅད་བཟའ་རུང་བ་ཡིན། 10 གཤོག་པ་དང་ཉ་སག་མེད་པ་ཐམས་ཅད་ཁྱོད་ཅག་ལ་མཚོན་ན་མི་གཙང་བ་ཡིན་པས་བཟའ་མི་རུང་ངོ་། །

11 འདབ་ཆགས་གཙང་མ་ཐམས་ཅད་ཁྱོད་ཅག་གིས་བཟའ་རུང་བ་ཡིན། 12 ཁྱོད་རྣམས་ཀྱིས་བཟའ་མི་རུང་བའི་འདབ་ཆགས་ནི་འདི་དག་སྟེ། གླག་དང་བྱ་རྒོད་དང་གོ་བོ་དང་། 13 ནེ་ལེ་དང་། བྱ་ཁྲ་དང་། འོལ་པའི་རིགས་དང་། 14 ཕོ་རོག་གི་རིགས་དང་། 15 རྔ་བྱ་དང་སྲིན་བྱ་དང་། ཆུ་སྐྱར་དང་ཁྲའི་རིགས་དང་། 16 འུག་ཆུང་དང་འུག་རྒན་དང་། འུག་དཀར་དང་། 17 འུག་སེར་དང་དུར་བྱ་དང་། སོ་བྱ་དང་། 18 ཁྲུང་ཁྲུང་དང་སྐྱར་མོ་རྐང་རིང་གི་རིགས་དང་པུ་ཤུད་དང་ཕ་ཝང་བཅས་ཡིན། 19 ཡང་ལྟོ་འགྲོ་འབུ་སྲིན་གཤོག་པ་ཅན་ཐམས་ཅད་ནི་ཁྱོད་ཅག་ལ་མཚོན་ན་མི་གཙང་བ་ཡིན་པས་བཟའ་མི་རུང་། 20 གཤོག་ལྡན་གཙང་མ་ཐམས་ཅད་ཁྱོད་ཅག་གིས་བཟའ་རུང་བའོ། །

21 ཤི་ཤ་གང་ཡིན་ཡང་ཁྱོད་རྣམས་ཀྱིས་བཟའ་མི་རུང་སྟེ། ཁྱོད་རྣམས་ཀྱི་གྲོང་རྡལ་དུ་གནས་པའི་བྱེས་པ་ལ་སྟེར་བའམ། ཕྱི་མི་ཞིག་ལ་བཙོང་དགོས། ཅི་ལ་ཞེ་ན། ཁྱོད་རྣམས་ནི་ཁྱོད་ཅག་གི་དཀོན་མཆོག་ཡ་ཝཱེ་ལ་གཏོགས་པའི་མི་དམ་པ་ཡིན། ར་ཕྲུག་ཅིག་དེའི་ཨ་མའི་འོ་མའི་ནང་དུ་བཙོ་མི་རུང་ངོ་། །

22 ཁྱོད་རྣམས་ཀྱིས་རང་གི་ཞིང་ལས་ལོ་རེར་སྨིན་པའི་ལོ་ཏོག་ཡོངས་ཀྱི་བཅུ་ཆ་གཅིག་འབུལ་དགོས་ལ། 23 ཁྱོད་ཅག་ནམ་ཡང་ཁྱོད་ཅག་གི་དཀོན་མཆོག་ཡ་ཝཱེ་ལ་གུས་ཤིང་འཇིགས་པ་ཤེས་པའི་ཆེད་དུ། ཁྱོད་རྣམས་ཀྱི་དཀོན་མཆོག་ཡ་ཝཱེའི་མདུན་དྲུང་སྟེ་ཁོང་གིས་ཉིད་ཀྱི་མཚན་འགོད་པར་བདམས་པའི་ཡུལ་དུ། ཁྱོད་རྣམས་ཀྱི་འབྲུ་རིགས་དང་རྒུན་ཆང་གསར་པ་དང་། སྣུམ་གསར་པའི་བཅུ་ཆ་གཅིག་དང་། བ་ཁྱུ་དང་ར་ལུག་གི་ཁྱུ་ཡི་སྐྱེས་འགོ་རྣམས་བཟའ་དགོས། 24 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་བྱིན་རླབས་གནང་བའི་ཚེ། གལ་ཏེ་ཁྱོད་རྣམས་ཀྱི་དཀོན་མཆོག་ཡ་ཝཱེས་ཉིད་ཀྱི་མཚན་འགོད་པར་བདམས་པའི་ཡུལ་དེ་ནི་ཁྱོད་ཅག་དང་རྒྱང་ཐག་རིང་དྲགས་ནས་མཆོད་རྫས་རྣམས་ཡུལ་དེར་འཁྱེར་མི་ནུས་ན། 25 བཅུ་ཆ་གཅིག་དེ་ཁྱོད་རྣམས་ཀྱིས་དངུལ་ལ་བརྗེས་ནས། དངུལ་དེ་ལག་ཏུ་བཟུང་ནས་ཁྱོད་རྣམས་ཀྱི་དཀོན་མཆོག་ཡ་ཝཱེས་བདམས་པའི་གནས་དེར་འགྲོ་དགོས། 26 དངུལ་དེ་ཁྱོད་རྣམས་ཀྱི་འདོད་པ་བཞིན་བཀོལ་ཆོག་སྟེ། བ་གླང་དང་ར་ལུག་དང་། རྒུན་ཆང་དང་གར་ཆང་སོགས་ཁྱོད་གང་ལ་དགའ་ན་དེ་ཐམས་ཅད་ཉོས་ཆོག་ལ། ཁྱོད་ཅག་གི་དཀོན་མཆོག་ཡ་ཝཱེའི་སྤྱན་སྔར་ཁྱོད་རྣམས་དང་རང་གི་ནང་མི་ཀུན་གྱིས་བཟའ་བཏུང་ལ་རོལ་ནས་དགའ་བར་འགྱུར། 27 ཁྱོད་རྣམས་ཀྱི་གྲོང་རྡལ་དུ་གནས་པའི་ལེ་ཝི་པ་རྣམས་ལ་ཐོབ་སྐལ་དང་ནོར་སྐལ་མེད་པས་ཁྱོད་ཅག་གིས་སྣང་མེད་དུ་བསྐྱུར་མི་རུང་ངོ་། །

28 ལོ་འཁོར་གསུམ་རེའི་མཇུག་ཏུ། ལོ་དེའི་ཡོང་འབབ་ཀུན་གྱི་བཅུ་ཆ་གཅིག་ཁྱེར་འོངས་ནས་ཁྱོད་རྣམས་ཀྱི་གྲོང་རྡལ་དུ་གསོག་འཇོག་བྱེད་དགོས། 29 དེ་ནས་ཁྱོད་རྣམས་ཀྱི་ཁྲོད་དུ་ཐོབ་སྐལ་དང་ནོར་སྐལ་མེད་པའི་ལེ་ཝི་པ་རྣམས་དང་། ཁྱོད་རྣམས་ཀྱི་གྲོང་རྡལ་དུ་གནས་པའི་བྱེས་པ་རྣམས་དང་། དྭ་ཕྲུག་དང་ཡུགས་མོ་རྣམས་ཡོང་ནས་ཚིམ་པར་ཟོས་ཆོག་ལ། ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལག་གི་ལས་ཀ་ཐམས་ཅད་ལ་བྱིན་རླབས་གནང་བར་བྱའོ། །

ལེའུ་བཅོ་ལྔ་པ།

ངལ་གསོ་བའི་ལོ།

1 ལོ་བདུན་རེ་རྫོགས་པའི་མཚམས་སུ་ཁྱོད་རྣམས་ཀྱིས་བུ་ལོན་ཆག་ཡང་གཏོང་དགོས། 2 ཆག་ཡང་གཏོང་ཚུལ་ནི་འདི་ལྟར་ཡིན་ཏེ། བུན་བདག་སུ་ཡིན་ཡང་ཁྱིམ་མཚེས་ལ་གང་ཞིག་བསྐྱིས་པ་ཐམས་ཅད་ཆག་ཡང་གཏོང་དགོས། དཀོན་མཆོག་ཡ་ཝཱེའི་ཕྱིར་དུ་ཆག་ཡང་གཏོང་བའི་ལོ་ཡིན་པར་བསྒྲགས་ཡོད་པས། ཁྱིམ་མཚེས་དང་སྤུན་ཟླ་རྣམས་ལ་བུ་ལོན་འདེད་མི་རུང་། 3 གལ་སྲིད་ཕྱི་ཕྱོགས་པ་ལ་བསྐྱིས་པ་ཡིན་ན་བུ་ལོན་དེད་ཆོག་མོད། འོན་ཀྱང་རང་གི་སྤུན་ཟླར་བསྐྱིས་པ་ཡིན་ན། བུ་ལོན་གང་ཡིན་ཡང་ཆག་ཡང་གཏོང་དགོས། 4 ཁྱོད་རྣམས་ཀྱི་ནང་དུ་དབུལ་པོ་གཅིག་ཀྱང་ཡོད་མི་སྲིད། གང་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་དེ་རུ་ཁོང་གིས་ཁྱོད་ཅག་ལ་བྱིན་རླབས་ཆེན་པོ་གནང་བར་འགྱུར། 5 གལ་ཏེ་ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་གསུང་སྐད་ལ་ཞིབ་ཏུ་མཉན་པ་དང་། ངས་དེ་རིང་ཁྱོད་རྣམས་ལ་བསྒོས་པའི་བཀའ་རྒྱ་ཐམས་ཅད་བསྲུངས་ནས་བསྒྲུབས་ན། 6 དེ་ཡང་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ཞལ་བཞེས་གནང་བ་ཇི་བཞིན་ཁྱོད་ཅག་ལ་བྱིན་རླབས་གནང་ངེས་ཡིན། ཁྱོད་རྣམས་ཀྱིས་མི་མང་པོར་བུ་ལོན་བཏང་ནའང་། རང་གིས་གཞན་སུ་ལས་ཀྱང་བསྐྱི་མི་དགོས། ཁྱོད་རྣམས་ཀྱིས་མི་མང་པོ་དབང་དུ་བསྒྱུར་ན་ཡང་། དེ་དག་གིས་ཁྱོད་རྣམས་དབང་དུ་བསྡུ་མི་ནུས་སོ། །

7 གལ་སྲིད་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་གྱི་གྲོང་རྡལ་གང་རུང་དུ་ཁྱོད་ཅག་གི་སྤུན་ཟླ་སུ་ཞིག་དབུལ་པོ་ཡིན་ན། སྤུན་ཟླ་དབུལ་པོ་དེ་ལ་ཁྱོད་རྣམས་ཀྱི་སེམས་མཁྲེགས་པོ་བྱེད་མི་རུང་ལ། སེར་སྣ་བྱས་ནས་བསྐྱུར་ཡང་མི་རུང་། 8 ཁྱོད་རྣམས་ཀྱིས་ལག་པ་བརྐྱངས་ཏེ་ཁོ་ལ་ཅི་དགོས་པ་ལྟར་བསྐྱིས་ནས་དགོས་མཁོ་སྐོང་དགོས་སོ། ། 9 ཁྱོད་རྣམས་ཀྱིས་གཟབ་གཟབ་བྱེད་དགོས་ཏེ། ཆག་ཡང་གཏོང་བའི་ལོ་བདུན་པ་བསླེབ་ལ་ཉེ་ཞེས་ངན་སེམས་བཅངས་ནས། ཁྱོད་རྣམས་ཀྱིས་རང་གི་སྤུན་ཟླ་དབུལ་པོ་ལ་སྡང་མིག་བགྲད་ནས་ཁོ་ལ་ཅི་ཡང་མི་སྟེར་ན། ཁོས་ཁྱོད་རྣམས་ཀྱི་རྐྱེན་གྱིས་དཀོན་མཆོག་ཡ་ཝཱེ་ལ་འོ་དོད་འབོད་པ་དང་། དེ་ནས་ཁྱོད་རྣམས་སྡིག་པའི་ནང་དུ་ལྷུང་བ་ཡིན། 10 གཏོང་ཕོད་ཆེན་པོས་ཁོ་ལ་སྟེར་དགོས་ཤིང་། སྟེར་བའི་སྐབས་སུ་སྙིང་ནད་བཅང་མི་རུང་། ཅི་ལ་ཞེ་ན། བྱ་བ་དེའི་དོན་དུ་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལག་གི་ལས་ཀ་ཐམས་ཅད་དང་། ཁྱོད་རྣམས་ཀྱི་དོན་བྱ་ཐམས་ཅད་ལ་བྱིན་རླབས་མཛད་པའི་ཕྱིར་རོ། ། 11 ཡུལ་འདིར་ནམ་ཡང་དབུལ་ཕོངས་གནས་པར་འགྱུར་བས། ཁྱོད་རྣམས་ཀྱིས་རང་ཡུལ་གྱི་སྤུན་ཟླ་སྐྱོ་བོ་དང་དབུལ་པོ་ཡིན་པ་རྣམས་ལ་གཏོང་ཕོད་ཆེན་པོས་རོགས་སྐྱོར་བྱེད་དགོས་ཞེས་ངས་ཁྱོད་རྣམས་ལ་བཀའ་བསྒོ་བར་བྱའོ། །

12 དེ་ཡང་ཁྱོད་རྣམས་ཀྱི་སྤུན་ཟླ་དེ་ཨིབ་རི་པའི་སྐྱེས་པ་དང་ཡང་ན་ཨིབ་རི་པའི་བུད་མེད་གང་ཡིན་ཡང་། གལ་སྲིད་རང་ལུས་ཁྱོད་རྣམས་ལ་བཙོངས་པ་ཡིན་ན། ལོ་དྲུག་གི་རིང་ཁྱོད་རྣམས་ལ་གཡོག་བྱེད་དགོས། ལོ་བདུན་པར་ཁྱོད་རྣམས་ཀྱིས་དེ་ལ་རང་དབང་སྤྲད་ནས་འགྲོ་རུ་འཇུག་དགོས། 13 ཁྱོད་རྣམས་ཀྱིས་དེ་ལ་རང་དབང་སྤྲོད་པའི་སྐབས་སུ་ལག་སྟོང་དུ་གཏོང་མི་རུང་། 14 ཁྱོད་རྣམས་ཀྱི་ར་ལུག་གི་ཁྱུ་དང་གཡུལ་ཁ། རྒུན་འབྲུམ་འཚིར་གཞོང་བཅས་ནས་དེ་ལ་མཐུན་རྐྱེན་རྒྱས་པར་སྦྱོར་དགོས། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་བྱིན་གྱིས་བརླབས་པའི་རྒྱུ་ནོར་ལས་ཁོ་ལ་སྐལ་སྟེར་དགོས། 15 ཁྱོད་རྣམས་ཨེ་ཅིབ་ཡུལ་ནས་བྲན་གཡོག་ཡིན་པ་དང་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་རྣམས་བསྐྱབས་འོངས་པ་དྲན་པར་གྱིས། དེ་བས་ངས་དེ་རིང་ཁྱོད་ཅག་ལ་འདི་ལྟར་བསྒོས་པ་ཡིན། 16 གལ་སྲིད་ཁོས་ང་ཁྱེད་དང་འབྲལ་མི་འདོད་ཅེས་སྨྲ་བ་ཡིན་ན། དེ་ནི་ཁོ་ཁྱོད་རྣམས་དང་ཁྱོད་ཅག་གི་ནང་མི་ལ་བརྩེ་འདང་ཡོད་པ་དང་། ཁོ་ཁྱོད་རྣམས་དང་མཉམ་དུ་བསྡད་ན་ཤིན་ཏུ་ལེགས་སོ། ། 17 ཁྱོད་རྣམས་ཀྱིས་ཁོ་སྒོ་འགྲམ་ནས་བསླངས་ཏེ་སྙུང་བུས་ཁོའི་རྣ་བ་འབིགས་དགོས་ལ། དེ་ནས་ཁོ་ནི་རྟག་ཏུ་ཁྱོད་རྣམས་ཀྱི་གཡོག་པོ་ཡིན་ཏེ། ཁྱོད་རྣམས་ཀྱི་གཡོག་མོ་ལའང་དེ་བཞིན་བྱེད་དགོས། 18 ཁྱོད་རྣམས་ཀྱིས་ཁོ་ལ་རང་དབང་སྤྲད་ནས་འགྲོ་རུ་འཇུག་དུས་དེ་དཀའ་ལས་ཁག་པོར་མ་བསམ་ཞིག ཅི་ལ་ཞེ་ན། ཁོས་ལོ་དྲུག་གི་རིང་ཁྱོད་རྣམས་ལ་གཡོག་བྱས་པ་དང་གླ་པའི་གླ་ཡོན་ལྡབ་གཉིས་འཐོབ་འོས་པ་ཡིན་པས། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་གི་དོན་ཅི་བསྒྲུབ་ལ་བྱིན་རླབས་གནང་བའོ། །

19 ཁྱོད་རྣམས་ཀྱི་བ་ཁྱུ་དང་ར་ལུག་གི་ཁྱུ་ཡི་སྐྱེས་འགོ་ཕོ་ཕྱུགས་ཐམས་ཅད་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་དམ་པར་འབུལ་དགོས་ལ། བ་ཁྱུའི་སྐྱེས་འགོ་ལ་ཞིང་རྨོ་རུ་འཇུག་མི་རུང་ལ། ར་ལུག་གི་ཁྱུ་ཡི་སྐྱེས་འགོའི་བལ་ཡང་འབྲེག་མི་རུང་། 20 ཁྱོད་རྣམས་དང་ཁྱོད་རྣམས་ཀྱི་ནང་མིས་ལོ་རེ་རེ་བཞིན། ཁྱོད་རྣམས་ཀྱི་དཀོན་མཆོག་ཡ་ཝཱེས་བདམས་པའི་ཡུལ་དུ་ཁོང་གི་དྲུང་ནས་སྐྱེས་འགོ་རྣམས་བཟའ་དགོས། 21 གལ་སྲིད་སྐྱེས་འགོ་དེ་ལ་ཞ་འཁུམས་དང་མིག་ལོང་བ་སོགས་ཀྱི་སྐྱོན་ཚབས་ཆེན་གང་དང་གང་ཡོད་ནའང་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་འབུལ་མི་རུང་སྟེ། 22 ཁྱོད་རྣམས་ཀྱི་གྲོང་རྡལ་དུ་བཟའ་རུང་བ་དང་། མི་གཙང་མ་དང་གཙང་མ་མིན་པ་ཀུན་གྱིས་ཁྱད་མེད་དུ། དགོ་བ་དང་ཤྭ་བའི་ཤ་ཟ་བ་ནང་བཞིན་ཟོས་ཆོག་པ་ཡིན། 23 འོན་ཀྱང་དེའི་ཁྲག་བཟའ་མི་རུང་སྟེ། དེ་ནི་ཆུ་ལྟར་ས་ལ་ལྡུག་དགོས་སོ། །

ལེའུ་བཅུ་དྲུག་པ།

པེ་སག་གི་དུས་ཆེན།

1 ཁྱོད་རྣམས་ཀྱིས་ཨ་རྦིབ་ཟླ་བ་བསྲུངས་ནས་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་པེ་སག་གི་དུས་ཆེན་སྲུངས་ཤིག ཅི་ལ་ཞེ་ན། ཨ་རྦིབ་ཟླ་བའི་མཚན་མོ་ཞིག་ལ་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་པའོ། ། 2 ཁྱོད་རྣམས་ཀྱིས་དཀོན་མཆོག་ཡ་ཝཱེས་རང་གི་མཚན་འགོད་པར་བདམས་པའི་གནས་སུ། ར་ལུག་དང་བ་གླང་ནས་པེ་སག་གི་དུས་ཆེན་དུ་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་དམར་མཆོད་འབུལ་དགོས། 3 ཁྱོད་རྣམས་ཀྱིས་དམར་མཆོད་དེ་དང་ལྷན་དུ་བག་ལེབ་སྐྱུར་ཅན་བཟའ་མི་རུང་། ཉིན་བདུན་གྱི་རིང་ལ་སྐྱུར་མེད་བག་ལེབ་སྟེ་སྐྱོ་གདུང་གི་བག་ལེབ་བཟའ་དགོས། ཅི་ལ་ཞེ་ན། ཁྱོད་རྣམས་ཨེ་ཅིབ་ཡུལ་ནས་རྟབ་རྟབ་པོར་ཕྱི་ལ་ཐོན་པ་ཡིན་ལ། ཨེ་ཅིབ་ཡུལ་ནས་ཐོན་པའི་ཉིན་མོ་དེ་ཁྱོད་རྣམས་ཀྱི་མི་ཚེའི་ཁྲོད་རྟག་ཏུ་དྲན་དགོས། 4 ཉིན་བདུན་གྱི་རིང་ལ་ཁྱོད་རྣམས་ཀྱི་མངའ་ཁོངས་ཡོངས་སུ་སྐྱུར་རྩི་གང་ཡང་མཐོང་མི་རུང་། ཉིན་དང་པོའི་དགོང་མོར་ཕུལ་བའི་དམར་མཆོད་ཀྱི་ཤ་ནི་ཞོགས་པའི་བར་དུ་ལུས་མི་རུང་། 5 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་གྲོང་རྡལ་གང་དུའང་པེ་སག་གི་དུས་ཆེན་གྱི་དམར་མཆོད་བཤའ་མི་རུང་ལ། 6 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁོང་གི་མཚན་འགོད་པར་བདམས་པའི་གནས་འབའ་ཞིག་ཏུ། དགོང་མོ་ཉི་མ་ནུབ་པའི་དུས་ཏེ་ཁྱོད་རྣམས་ཨེ་ཅིབ་ཡུལ་ནས་ཐོན་པའི་དུས་སྐབས་དེར། ཁྱོད་རྣམས་ཀྱིས་པེ་སག་གི་དུས་ཆེན་གྱི་དམར་མཆོད་བཤའ་དགོས། 7 ཤ་དེ་ཁྱོད་རྣམས་ཀྱི་དཀོན་མཆོག་ཡ་ཝཱེས་བདམས་པའི་གནས་དེར་བཙོས་ནས་བཟའ་དགོས་ལ། ཞོགས་པར་ཁྱོད་རྣམས་ད་གཟོད་རང་གི་གུར་དུ་ཕྱིར་འགྲོ་དགོས། 8 ཉིན་དྲུག་གི་རིང་ལ་ཁྱོད་རྣམས་ཀྱིས་སྐྱུར་མེད་བག་ལེབ་བཟའ་དགོས་ཤིང་། ཉིན་བདུན་པར་ཁྱོད་རྣམས་ཀྱི་དཀོན་མཆོག་ཡ་ཝཱེའི་ཕྱིར་དུ་འདུ་འཛོམས་དམ་ནན་ཡོད་དགོས་ཏེ། ཉིན་དེར་ལས་ཀ་གང་ཡང་བྱེད་མི་རུང་ངོ་། །

བདུན་ཕྲག་རྣམས་ཀྱི་དུས་ཆེན།

9 ཁྱོད་རྣམས་ཀྱིས་རང་ཉིད་ཀྱི་ཕྱིར་བདུན་ཕྲག་བདུན་རྩིས་ཤིག འབྲུ་ཞིང་ཟོར་བས་བྲེགས་པའི་ཐོག་མ་ནས་བཟུང་སྟེ། བསྡོམས་པས་བདུན་ཕྲག་བདུན་རྩི་དགོས་ལ། 10 ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་ཕྱིར་བདུན་ཕྲག་རྣམས་ཀྱི་དུས་ཆེན་གཏོང་དགོས་ཏེ། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་བྱིན་རླབས་གནང་བ་ཇི་བཞིན། རང་ལ་འཛོམས་ཚོད་ཀྱིས་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་ཡིད་མོས་མཆོད་པ་ཕུལ་ནས། 11 ཁྱོད་རྣམས་ཀྱི་དཀོན་མཆོག་ཡ་ཝཱེས་རང་གི་མཚན་འགོད་པའི་ཕྱིར་བདམས་པའི་གནས་སུ། ཁྱོད་རྣམས་དང་ཁྱོད་རྣམས་ཀྱི་བུ་དང་བུ་མོ། གཡོག་པོ་དང་གཡོག་མོ། ཁྱོད་རྣམས་ཀྱི་གྲོང་རྡལ་དུ་གནས་པའི་ལེ་ཝི་པ། ཁྱོད་ཅག་ཁྲོད་ཀྱི་བྱེས་པ། དྭ་ཕྲུག་དང་ཡུགས་མོ་བཅས་ཐམས་ཅད་ཁྱོད་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་དགའ་བར་གྱིས། 12 ཁྱོད་རྣམས་ཀྱིས་རང་ཉིད་ཨེ་ཅིབ་ཡུལ་ནས་བྲན་གཡོག་བྱས་པ་དྲན་དགོས་པ་དང་། སྒྲིག་ཁྲིམས་དེ་རྣམས་ནན་གྱིས་བསྲུང་དགོས་སོ། །

སྤྱིལ་བུའི་དུས་ཆེན།

13 ཁྱོད་རྣམས་ཀྱིས་གཡུལ་ཁ་དང་རྒུན་འབྲུམ་འཚིར་གཞོང་ནས་ཐོན་རྫས་བསྡུས་རྗེས། ཉིན་བདུན་གྱི་རིང་ལ་སྤྱིལ་བུའི་དུས་ཆེན་གཏོང་དགོས། 14 དུས་ཆེན་གྱི་སྐབས་སུ་ཁྱོད་རྣམས་དང་ཁྱོད་རྣམས་ཀྱི་བུ་དང་བུ་མོ། གཡོག་པོ་དང་གཡོག་མོ། ཁྱོད་རྣམས་ཀྱི་གྲོང་རྡལ་དུ་གནས་པའི་ལེ་ཝི་པ་དང་བྱེས་པ། དྭ་ཕྲུག་དང་ཡུགས་མོ་བཅས་ཐམས་ཅད་དགའ་བར་གྱིས། 15 ཉིན་བདུན་གྱི་རིང་ལ་དཀོན་མཆོག་ཡ་ཝཱེས་བདམས་པའི་གནས་སུ། ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེ་ལ་དུས་ཆེན་བསྲུང་དགོས་ཏེ། ཅི་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་གི་ལོ་ཏོག་ཐམས་ཅད་དང་། ཁྱོད་རྣམས་ལག་གི་ལས་ཀ་ཀུན་ལ་བྱིན་རླབས་གནང་ནས་ཁྱོད་རྣམས་དགའ་བར་འགྱུར་རོ། །

16 ཁྱོད་རྣམས་ཀྱི་སྐྱེས་པ་ཐམས་ཅད་སྐྱུར་མེད་བག་ལེབ་ཀྱི་དུས་ཆེན་དང་། བདུན་ཕྲག་རྣམས་ཀྱི་དུས་ཆེན། སྤྱིལ་བུའི་དུས་ཆེན་བཅས་ཀྱི་སྐབས་སུ་ཁྱོད་རྣམས་ཀྱི་དཀོན་མཆོག་ཡ་ཝཱེས་བདམས་པའི་གནས་དེ་རུ་ལོ་རེར་ཐེངས་གསུམ་ལ་ཁོང་གི་དྲུང་དུ་འཛོམ་དགོས་ཤིང་། ཁོ་ཚོ་ལག་སྟོང་ལ་དཀོན་མཆོག་ཡ་ཝཱེའི་དྲུང་དུ་ཡོང་མི་རུང་། 17 མི་རེ་རེས་རང་རང་གི་འཛོམས་ཚོད་ལྟར། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་བྱིན་རླབས་བཞིན་ཕྱག་རྟེན་འབུལ་དགོས་སོ། །

ཁྲིམས་ཀྱི་དྲང་གཞག་སྐྱོང་བའི་སྐོར།

18 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བར་འགྱུར་བའི་གྲོང་རྡལ་ཐམས་ཅད་དུ། ཁྱོད་རྣམས་ཀྱིས་ཚོ་པ་རེ་རེ་བཞིན་ཁྲིམས་དཔོན་དང་འགོ་དཔོན་བསྐོས་ཤིག དེ་དག་གིས་མི་རྣམས་ལ་ཁྲིམས་ཀྱི་དྲང་གཞག་སྐྱོང་དགོས། 19 ཁྱོད་རྣམས་ཀྱིས་དྲང་པོ་འཁྱོག་པོར་བསྒྱུར་མི་འོས་ལ། མི་ལ་ཕྱོགས་རིས་ཀྱང་འཛིན་མི་རུང་། གསུག་ལེན་མི་རུང་། གང་ལ་ཞེ་ན། གསུག་གིས་མི་བློ་གྲོས་ཅན་གྱི་མིག་ལོང་བར་བྱེད་ཅིང་། མི་དྲང་པོ་རྣམས་ཀྱི་གཏམ་ཡང་གོ་ལྡོག་པར་བྱེད་པ་ཡིན། 20 ཁྱོད་རྣམས་འཚོ་ཐུབ་པ་དང་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་དེ་ས་སྐལ་དུ་ལོན་ཐུབ་པའི་ཕྱིར་ཁྱོད་རྣམས་ཀྱིས་དྲང་གཞག་འབའ་ཞིག་སྐྱོང་དགོས་སོ། །

21 ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེ་ལ་བརྩིགས་པའི་མཆོད་ཁྲིའི་འགྲམ་དུ་། ཤིང་སྡོང་གི་རིགས་གང་རུང་བཙུགས་ནས་དེས་ཨ་ཤེ་རཱ་བཟོ་མི་རུང་། 22 ཁྱོད་རྣམས་ཀྱི་དཀོན་མཆོག་ཡ་ཝཱེ་སྡང་བའི་ལྷ་རྟེན་ཡང་རང་གི་ཕྱིར་དུ་མ་སྒྲེངས་ཤིག་ཅེས་བསྒོས་སོ། །

ལེའུ་བཅུ་བདུན་པ།

1 བ་གླང་དང་ར་ལུག་ཆག་སྐྱོན་ཅན་གང་ཡང་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་འབུལ་མི་རུང་། ཅི་ལ་ཞེ་ན། དེ་ལ་ཁྱོད་རྣམས་ཀྱི་དཀོན་མཆོག་ཡ་ཝཱེ་སྐྱུག་བྲོ་བ་ཡིན་ནོ། །

2 ཁྱོད་ཅག་གི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་གྲོང་རྡལ་གང་རུང་དུ། ཁྱོད་རྣམས་ཀྱི་ནང་དུ་སྐྱེས་པ་དང་བུད་མེད་གང་ཡིན་ཡང་། སུ་ཞིག་གིས་ཁྱོད་རྣམས་ཀྱི་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ནས་ཁོང་གི་ཞལ་ཆད་དང་འགལ་ཏེ། 3 སོང་སྟེ་ངས་བཀའ་མ་གནང་བའི་ལྷ་གཞན་དག་ལ་བསྙེན་བཀུར་བྱས་ནས་ཕྱག་བཙལ་བ་དང་། ཡང་ན་ཉི་མ་དང་ཟླ་བ། ནམ་མཁའི་ཚོགས་གང་རུང་བཅས་ལ་ཕྱག་བཙལ་ནས། 4 གཏམ་དེ་ཁྱོད་རྣམས་ལ་སྨྲས་ཤིང་ཐོས་ཡོད་ན་དེར་རྩད་གཅོད་ཡག་པོ་བྱེད་དགོས་ལ། སྐྱུག་བྲོ་བའི་བྱ་སྤྱོད་དེ་ཡེས་ར་ཨེལ་གྱི་ནང་དུ་བྱུང་བ་བདེན་ཞིང་དོན་དངོས་ཡིན་ན། 5 བྱ་བ་ངན་པ་དེ་བསྒྲུབས་པའི་སྐྱེས་པའམ་བུད་མེད་དེ་ཁྱོད་རྣམས་ཀྱི་མཁར་སྒོ་རུ་ཁྲིད་ནས་དེར་རྡོ་རུབ་བཏང་ནས་གསོད་དགོས། 6 མི་གཉིས་སམ་གསུམ་གྱིས་བདེན་དཔང་བྱས་ན་ཤི་འོས་པའི་མི་དེ་གསོད་དགོས་ཀྱི། བདེན་དཔང་བྱེད་མཁན་མི་གཅིག་ལས་མེད་ན་མི་དེ་གསོད་མི་རུང་། 7 མི་དེ་གསོད་དུས་དཔང་པོ་རྣམས་ཀྱིས་སྔོན་ལ་ལག་འགུལ་དགོས་ལ། དེའི་རྗེས་སུ་མི་ཀུན་གྱིས་ལག་རུབ་དགོས། དེ་ལྟར་ཁྱོད་རྣམས་ཀྱི་ཁྲོད་ནས་ངན་པ་རྩ་མེད་གཏོང་དགོས་སོ། །

8 གལ་སྲིད་ཁྱོད་རྣམས་ཀྱི་གྲོང་རྡལ་དུ་མི་བསད་པའམ་ཡང་ན་རྩོད་གླེང་དང་ཡང་ན་རྒོལ་རྡུང་སོགས་ཀྱི་དོན་རྐྱེན་བྱུང་སྟེ། ཁྱོད་རྣམས་ཀྱིས་ཐག་གཅོད་ཤིན་ཏུ་དཀའ་བར་གྱུར་ན། ཡར་ལངས་ནས་ཁྱོད་རྣམས་ཀྱི་དཀོན་མཆོག་ཡ་ཝཱེས་བདམས་པའི་གནས་སུ་འགྲོ་དགོས་ལ། 9 ལེ་ཝི་པའི་མཆོད་དཔོན་དང་། སྐབས་དེའི་ཁྲིམས་དཔོན་གྱི་དྲུང་དུ་སོང་ནས་དེ་དག་ལ་བཀའ་འདྲི་ཞུ་དགོས་ཤིང་། ཁོ་ཚོས་ཁྱོད་རྣམས་ལ་གྱོད་གཞི་དེ་ཅི་ལྟར་ཐག་གིས་གཅོད་དགོས་པ་སྟོན་ངེས། 10 ཁྱོད་རྣམས་ཀྱིས་དེ་དག་གིས་དཀོན་མཆོག་ཡ་ཝཱེས་བདམས་པའི་ཡུལ་དེར་ཁྱོད་ཅག་ལ་བསྟན་པའི་བཀའ་བཞིན་བྱེད་དགོས་ཤིང་། དེ་དག་གིས་ཁྱོད་ཅག་ལ་ཅི་དང་ཅི་བསྟན་པ་བཞིན་དུ་གཟབ་གཟབ་ངང་བསྒྲུབ་པར་གྱིས་ཤིག 11 དེ་དག་གིས་ཁྱོད་རྣམས་ལ་བསླབས་པའི་བཀའ་ཁྲིམས་དང་། དེ་དག་གིས་ཁྱོད་རྣམས་ལ་སྨྲས་པའི་ཁྲིམས་གཅོད་བཞིན་དུ་བསྒྲུབ་དགོས། དེ་ཚོས་ཁྱོད་རྣམས་ལ་གནང་བའི་བཀའ་ལས་གཡས་གཡོན་གང་དུའང་གཟུར་མི་རུང་ངོ་། ། 12 གལ་སྲིད་ཁྱོད་རྣམས་ཀྱི་དཀོན་མཆོག་ཡ་ཝཱེའི་མདུན་ནས་ཞབས་ཕྱི་སྒྲུབ་པར་འགྲེང་བའི་མཆོད་དཔོན་དང་། ཁྲིམས་འབྱེད་པའི་ཁ་ལ་མི་ཉན་པར་རང་དགར་སྤྱད་པ་སྤྱོད་མཁན་ཡོད་ན་མི་དེ་འཆི་ལམ་དུ་འཇུག་དགོས། དེ་ནས་ཁྱོད་རྣམས་ཀྱིས་ཡེས་ར་ཨེལ་གྱི་ཁྲོད་ནས་ངན་པ་མེད་པར་བྱེད་ནུས་སོ། ། 13 མི་ཀུན་གྱིས་དེ་ཐོས་པ་དང་འཇིགས་ནས་སླར་ཡང་རང་དགར་སྤྱད་པ་སྤྱོད་མཁན་ཡོད་པར་མི་འགྱུར་རོ། །

ཡེས་ར་ཨེལ་གྱི་རྒྱལ་རྒྱུད་སྐོར་གྱི་ཁྲིམས།

14 ཁྱོད་རྣམས་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལ་གནང་བའི་ཡུལ་དུ་སླེབས་ནས་དེ་བདག་གིར་བཟུང་ཞིང་དེར་གཞིས་ཆགས་པའི་དུས་སུ། ཁྱོད་རྣམས་ཀྱིས་ང་ཚོའི་མཐའ་འཁོར་དུ་ཡོད་པའི་མི་རིགས་ཐམས་ཅད་དང་འདྲ་བར། ང་ཚོས་རང་ལ་སྲིད་སྐྱོང་བའི་རྒྱལ་པོ་ཞིག་བསྐོ་བར་བྱའོ་ཞེས་སྨྲ་བ་ཡིན་ན། 15 ཅི་ནས་ཀྱང་ཁྱོད་རྣམས་ཀྱི་དཀོན་མཆོག་ཡ་ཝཱེས་བདམས་པའི་རྒྱལ་པོ་ཞིག་འཇོག་དགོས། རྒྱལ་པོ་དེ་ཁྱོད་རྣམས་ཀྱི་སྤུན་ཟླའི་ཁྲོད་ནས་འཇོག་དགོས། ཁྱོད་རྣམས་ཀྱི་སྤུན་ཟླ་མིན་པའི་ཕྱི་ཕྱོགས་པ་ཞིག་ཁྱོད་ཅག་གི་གོང་ལ་འཇོག་མི་རུང་། 16 རྒྱལ་པོས་རང་གི་ཆེད་དུ་རྟ་མང་པོ་བསྒྲིག་པའམ། རྟ་བསྒྲིག་པའི་དོན་དུ་མི་རྣམས་ཕྱིར་ཨེ་ཅིབ་ཡུལ་ལ་འགྲོ་རུ་བཅུག་མི་ཆོག ཅི་ལ་ཞེ་ན། དཀོན་མཆོག་ཡ་ཝཱེས་ཁྱོད་ཅག་ལ་ཕྱིན་ཆད་ལམ་དེ་ནས་ཕྱིར་ལོག་མི་རུང་ཞེས་བཀའ་གནང་བའི་ཕྱིར་རོ། ། 17 ཁོའི་སེམས་ཡ་ཝཱེ་དང་མི་འབྲལ་བའི་ཆེད་དུ་རང་ལ་བཙུན་མོ་མང་པོ་བསྟེན་མི་རུང་ལ། རང་ཉིད་ལ་གསེར་དངུལ་ཧ་ཅང་མང་པོ་ཡང་བསོག་མི་རུང་ངོ་། ། 18 ཁོ་རྒྱལ་ཁྲིར་བསྡད་པའི་ཚེ། ལེ་ཝི་ཚོ་པའི་མཆོད་དཔོན་རྣམས་ཀྱི་དྲུང་གི་བཀའ་ཁྲིམས་འདི་རང་གི་ཆེད་དུ་བཤུས་ནས་ཤོག་དྲིལ་བཟོ་དགོས། 19 ཤོག་དྲིལ་དེ་རང་དང་མཉམ་དུ་འཇོག་དགོས་ལ། མི་ཚེ་གང་པོར་བསྒྲག་དགོས། དེ་ནས་རང་གི་དཀོན་མཆོག་ཡ་ཝཱེ་ལ་གུས་ཤིང་འཇིགས་ནས་བཀའ་ཁྲིམས་ཀྱི་མདོ་ཡི་བཀའ་དང་སྒྲིག་ཁྲིམས་ཐམས་ཅད་བསྲུངས་ནས་བསླབ་དགོས། 20 དེ་ལྟར་བྱས་ན་ཁོའི་སེམས་སུ་ང་རྒྱལ་སྐྱེས་ནས་རང་གི་སྤུན་ཟླར་མཐོང་ཆུང་མི་བྱེད་ཅིང་། བཀའ་རྒྱ་འདི་ལས་གཡས་གཡོན་གང་དུའང་མི་གཟུར་བར། ཁོ་དང་ཁོའི་བུ་རབས་ཚ་རྒྱུད་རྣམས་ཡེས་ར་ཨེལ་དུ་རང་གི་རྒྱལ་སྲིད་བསྐྱངས་ནས་ཚེ་ཐག་རིང་བར་འགྱུར་རོ། །

ལེའུ་བཅོ་བརྒྱད་པ།

ལེ་ཝི་པ་ལ་མཐུན་རྐྱེན་སྦྱོར་དགོས་པ།

1 ལེ་ཝི་ཚོ་པའི་མཆོད་དཔོན་རྣམས་དང་ལེ་ཝི་ཚོ་པ་ཡོངས་ལ་ཡེས་ར་ཨེལ་གྱི་ཁྲོད་དུ་ཐོབ་སྐལ་དང་ནོར་སྐལ་མེད་པས། ཁོ་རྣམས་ཀྱི་ཟས་སྐལ་ནི་དཀོན་མཆོག་ཡ་ཝཱེ་ལ་ཕུལ་བའི་མེ་མཆོད་དང་ཁོ་རྣམས་ལ་འཐོབ་འོས་པའི་སྐལ་བཞིན་དུ་བཟའ་དགོས། 2 ལེ་ཝི་པ་རྣམས་ལ་སྤུན་ཟླའི་ཁྲོད་དུ་སྐལ་མེད་དེ། དཀོན་མཆོག་ཡ་ཝཱེས་དེ་དག་ལ་ཞལ་བཞེས་གནང་བ་ཇི་བཞིན། ཁོང་ནི་དེ་དག་གི་ནོར་སྐལ་ཡིན་ནོ། །

3 མཆོད་དཔོན་རྣམས་ལ་མི་མང་ལས་འཐོབ་འོས་པའི་སྐལ་ནི་འདི་ལྟ་སྟེ། མི་ཡིས་བ་གླང་དང་ར་ལུག་གང་ཞིག་སྦྱིན་སྲེག་གི་མཆོད་པར་ཕུལ་ནའང་། དེའི་ལག་ངར་དང་འགྲམ་པ་གཉིས་ཀ་དང་། གྲོད་པུ་བཅས་ནི་མཆོད་དཔོན་ལ་སྐལ་དུ་སྟེར་དགོས། 4 ཁྱོད་རྣམས་ཀྱིས་ཡང་འབྲུ་རིགས་ཀྱི་ཐོག་ཕུད་དང་རྒུན་ཆང་གསར་པ། སྣུམ་གསར་པ། ལུག་བལ་འབྲེག་ཐེངས་དང་པོ་བཅས་ནི་ཁོ་རྣམས་ལ་སྟེར་དགོས། 5 གང་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁོ་དང་ཁོའི་བུ་རྒྱུད་རྣམས་ཀྱིས་དཀོན་མཆོག་ཡ་ཝཱེའི་མཚན་ནས་རྟག་ཏུ་བསྙེན་བཀུར་བྱེད་ཆེད། ཁྱོད་རྣམས་ཀྱི་ཚོ་པ་ཁག་ནས་ཁོ་རྣམས་བདམས་པ་ཡིན་ནོ། །

6 གལ་སྲིད་ཡེས་ར་ཨེལ་གྱི་གྲོང་རྡལ་གང་རུང་དུ་གནས་པའི་ལེ་ཝི་པ་ཞིག་དེར་ཁ་བྲལ་ནས། བློ་གཅིག་སེམས་གཅིག་གིས་དཀོན་མཆོག་ཡ་ཝཱེས་བདམས་པའི་ཡུལ་དུ་འོངས་པ་ཡིན་ན། 7 དེ་ནས་མི་དེས་ཡུལ་དེར་དཀོན་མཆོག་ཡ་ཝཱེའི་དྲུང་དུ་འགྲེང་བའི་སྤུན་ཟླ་ལེ་ཝི་པ་རྣམས་དང་མཚུངས་པར། ཁོའི་དཀོན་མཆོག་ཡ་ཝཱེའི་མཚན་ནས་བསྙེན་བཀུར་བྱས་ཆོག་པ་ཡིན། 8 མི་དེར་རང་གི་ཕ་གཞིས་ནས་ཐོབ་པའི་ནོར་སྐལ་ལས་གཞན། ཁོའི་སྤུན་ཟླ་རྣམས་དང་མཉམ་པའི་ཟས་སྐལ་ཡང་འཐོབ་པ་ཡིན་ནོ། །

སྐྱུག་བྲོ་བའི་བྱ་སྤྱོད་འདོར་དགོས་པ།

9 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་དུ་སླེབས་ཚེ། ཕྱི་ཕྱོགས་པ་དེ་དག་གི་སྐྱུག་བྲོ་བའི་བྱ་སྤྱོད་རྣམས་བསླབས་ནས་དེའི་རྗེས་སུ་འབྲང་མི་རུང་། 10 ཁྱོད་རྣམས་ཀྱི་ཁྲོད་དུ་མི་སུ་ཡིན་ཡང་རང་གི་བུ་དང་བུ་མོ་མེ་མཆོད་དུ་འབུལ་མི་རུང་ལ། མོ་པ་དང་རྩིས་པ་དང་། ལྟས་མཁན་དང་། སྒྱུ་མ་མཁན་དང་། 11 མཐུ་གཏོང་མཁན་དང་། ལྷ་པ་དང་། གཤིན་འདྲེ་འགུག་མཁན་དང་། གཤིན་མོ་འདེབས་མཁན་བཅས་ཡོད་མི་རུང་། 12 གང་ལ་ཞེ་ན། དེ་བཞིན་བྱེད་མཁན་ལ་དཀོན་མཆོག་ཡ་ཝཱེ་ཞེ་ལོག་པ་ཡིན་ལ། སྐྱུག་བྲོ་བའི་བྱ་སྤྱོད་དེ་དག་གི་ཕྱིར། ཁྱོད་རྣམས་ཀྱི་དཀོན་མཆོག་ཡ་ཝཱེས་དེ་དག་ཁྱོད་རྣམས་ཀྱི་མདུན་ནས་གཞན་དུ་སྤྱུགས་པའོ། ། 13 ཁྱོད་རྣམས་ནི་ཁྱོད་ཅག་གི་དཀོན་མཆོག་ཡ་ཝཱེའི་དྲུང་དུ་མི་ཉེས་མེད་ཅིག་ཡིན་དགོས། 14 ཁྱོད་རྣམས་ཀྱིས་སྐྲོད་པར་འགྱུར་བའི་མི་རིགས་དེ་དག་གིས་རྩིས་པ་དང་མོ་པ་རྣམས་ཀྱི་ཁ་ལ་མཉན་ནའང་། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་དེ་ལྟར་བསྒྲུབ་པའི་དགོངས་པ་གནང་མེད་དོ། །

མོ་ཤེ་དང་མཚུངས་པའི་ལུང་སྟོན་པ།

15 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་བདག་དང་འདྲ་བའི་ལུང་སྟོན་པ་ཞིག་ཁྱོད་ཅག་གི་སྤུན་ཟླའི་ཁྲོད་ནས་བཞུགས་པར་མཛད་དེ། ཁྱོད་རྣམས་ཀྱིས་ཁོང་ལ་མཉན་དགོས། 16 དེ་ནི་ཁྱོད་རྣམས་ཀྱིས་རི་བོ་ཧོ་རེབ་ཀྱི་འདུ་འཛོམས་ཉིན་མོར་ཁྱོད་ཅག་གི་དཀོན་མཆོག་ཡ་ཝཱེ་ལ། ང་ཚོ་འཆི་དགོས་པ་མིན་ན། ངའི་དཀོན་མཆོག་ཡ་ཝཱེའི་གསུང་སྐད་ང་ཚོར་ཐོས་སུ་མི་འཇུག་པ་དང་། མེ་ཆེན་པོ་དེ་ཡང་ང་ཚོར་མཐོང་དུ་མི་འཇུག་རོགས་ཞེས་ཞུས་པ་ནང་བཞིན་ཡིན་ནོ། ། 17 དཀོན་མཆོག་ཡ་ཝཱེས་ང་ལ་འདི་སྐད་དུ། དེ་དག་གིས་བཤད་པ་རྣམས་བདེན་ནོ། ། 18 ངས་དེ་དག་ལ་ཁྱོད་དང་འདྲ་བའི་ལུང་སྟོན་པ་ཞིག་ཁོ་ཚོའི་སྤུན་ཟླའི་ཁྲོད་ནས་བསྐྱངས་ཏེ། ངས་རང་གི་བཀའ་དེའི་ཁ་རུ་འཇོག་ཅིང་། དེས་ངས་བསྒོ་བ་ཐམས་ཅད་དེ་རྣམས་ལ་བརྗོད་པར་བྱའོ། ། 19 ཁོས་ངའི་མིང་ནས་བརྗོད་པའི་བཀའ་རྣམས་ལ་སུ་ཞིག་གིས་མ་མཉན་ན། ང་རང་གིས་མི་དེའི་སྡིག་པར་རྩད་གཅོད་ངེས་ཡིན། 20 འོན་ཀྱང་ལུང་སྟོན་པ་ཞིག་གིས་ངས་དེ་ལྟར་སྨྲ་བར་མ་བསྐུལ་ནའང་། ངའི་མིང་ནས་འོལ་ཚོད་ཀྱིས་དེ་ལྟར་སྨྲས་པའམ། ལྷ་གཞན་དག་གི་མིང་ནས་གཏམ་འཆད་པ་ཡིན་ན། ལུང་སྟོན་པ་དེ་འཆི་དགོས་སོ་ཞེས་བཀའ་བསྩལ་ཡོད། 21 ཁྱོད་རྣམས་ཀྱི་སེམས་ནས་དཀོན་མཆོག་ཡ་ཝཱེས་གསུང་མ་མྱོང་བའི་བཀའ་ནི་ངེད་ཅག་གིས་ཅི་ལྟར་རྟོགས་སམ་སྙམ་ན། 22 གལ་སྲིད་ལུང་སྟོན་པ་ཞིག་གིས་དཀོན་མཆོག་ཡ་ཝཱེའི་མིང་ནས་གཏམ་བཤད་ཀྱང་། བཀའ་དེ་དེ་བཞིན་དུ་མི་འབྱུང་བའམ་མི་འགྲུབ་ན། བཀའ་དེ་ནི་དཀོན་མཆོག་ཡ་ཝཱེས་གསུངས་པ་མ་ཡིན་པར། ལུང་སྟོན་པས་རང་འདོད་དུ་སྨྲས་པ་ཡིན་པས། དེ་ལ་ཁྱོད་རྣམས་འཇིགས་མི་དགོས་ཞེས་གསུངས་སོ། །

ལེའུ་བཅུ་དགུ་པ།

སྐྱབས་བཅོལ་གྲོང་ཁྱེར་གྱི་ཁྲིམས།

1 ཁྱོད་རྣམས་ཀྱི་དཀོན་མཆོག་ཡ་ཝཱེས་མི་རིགས་རྣམས་མེད་པར་མཛད་དེ། དེ་དག་གི་ཡུལ་རྣམས་ཁྱོད་ཅག་ལ་སྤྲད་པ་དང་། ཁྱོད་རྣམས་ཀྱིས་ཡུལ་མི་དེ་རྣམས་བསྐྲད་ནས་ཁྱོད་ཅག་དེ་དག་གི་གྲོང་ཁྱེར་རྣམས་དང་ཁང་པ་རྣམས་སུ་བསྡད་པའི་རྗེས་སུ། 2 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་དེར། རང་ཉིད་ཀྱི་ཆེད་དུ་གྲོང་ཁྱེར་གསུམ་ལོགས་སུ་འདོན་དགོས། 3 ཁྱོད་རྣམས་ཀྱིས་རང་གི་ཆེད་དུ་བགྲོད་ལམ་གྲ་སྒྲིག་བྱེད་དགོས་པ་དང་། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་དེ་ཁག་གསུམ་དུ་བགོས་ནས། མི་གསོད་ནོར་བྱས་པ་རྣམས་ཡུལ་དེ་དག་ལ་བྲོས་ཆོག་པར་བྱེད་དགོས་སོ། །

4 མི་གསོད་ནོར་བྱས་པ་རྣམས་གྲོང་ཁྱེར་དེ་དག་ལ་བྲོས་ནས་བསྡད་ཆོག་པ་དང་སྒྲིག་ལམ་ནི་འདི་ལྟར། མ་བསམ་ས་ནས་མི་བསད་པ་དང་ཕན་ཚུན་བར་དུ་ཞེ་འཁོན་ཡང་མེད་པ་སྟེ། 5 དཔེར་ན་མི་ཞིག་ཁྱིམ་མཚེས་དང་མཉམ་དུ་ནགས་ལ་ཤིང་གཅོད་དུ་སོང་བ་དང་། ལག་གི་སྟ་རེ་གཡུགས་ནས་ཤིང་གཅོད་སྐབས། སྟ་རེ་ཡུ་བ་ལས་ཤོར་ནས་ཁྱིམ་མཚེས་དེར་ཕོག་ནས་ཤི་ན། མི་དེ་གྲོང་ཁྱེར་དེ་རྣམས་ཀྱི་གཅིག་ལ་བྲོས་ཆོག་ལ། དེ་ནས་རང་སྲོག་ཐར་ཐུབ་པ་ཡིན། 6 དེ་ལྟར་མིན་ཚེ། ཁོ་དང་མི་དེའི་བར་ལ་སྔར་འཁོན་སེམས་མེད་པས་སྲོག་ཁྲིམས་གཅོད་དགོས་པའི་ཉེས་པ་མེད་ཀྱང་། ཁྲག་ལན་འཇལ་མཁན་གྱིས་ཞེ་སྡང་མ་ཞི་བར་དུ་ལག་དམར་གྱི་རྗེས་འདེད་ཅིང་། ལམ་ཐག་རིང་བའི་རྐྱེན་གྱིས་ཁོའི་རྗེས་ཆོད་ནས་སྲོག་གཅོད་སྲིད་པ་ཡིན། 7 དེ་བས་ན་ངས་ཁྱོད་རྣམས་ལ་གྲོང་ཁྱེར་གསུམ་རང་གི་ཆེད་དུ་ལོགས་སུ་འདོན་དགོས་ཞེས་སྨྲས་པའོ། །

8 གལ་སྲིད་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་གི་ཕ་མེས་རྣམས་ལ་བཞེས་པའི་མནའ་བཞིན་དུ། ཁྱོད་ཅག་གི་ས་མཚམས་རྒྱ་བསྐྱེད་ནས་ཕ་མེས་ལ་ཞལ་གྱིས་བཞེས་པའི་ཡུལ་དེ་ཐམས་ཅད་ཁྱོད་རྣམས་ལ་གནང་བ་དང་། 9 ངས་དེ་རིང་ཁྱོད་རྣམས་ལ་བསྒོས་པའི་བཀའ་ཐམས་ཅད་བསྲུངས་ནས་བསྒྲུབས་ཏེ། ཁྱོད་རྣམས་ཀྱི་དཀོན་མཆོག་ཡ་ཝཱེ་གཅེས་སུ་འཛིན་པ་དང་། རྟག་ཏུ་ཁོང་གི་ཕེབས་ལམ་དུ་སྐྱོད་པ་ཡིན་ན། ཁྱོད་རྣམས་ཀྱིས་གྲོང་ཁྱེར་གསུམ་པོ་དེའི་ཁར་གྲོང་ཁྱེར་གཞན་གསུམ་ཡང་བསྣོན་དགོས། 10 དེ་ནས་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་ནས་ཉེས་མེད་ཀྱི་ཁྲག་མི་བཞུར། དེ་ལྟར་མིན་ཚེ་ཉེས་མེད་ཀྱི་ཁྲག་བཞུར་ན་ནག་ཉེས་ཁྱོད་ཅག་གི་སྟེང་ལ་འབབ་པ་ཡིན་ནོ། །

11 འོན་ཀྱང་མི་ཞིག་རང་གི་ཁྱིམ་མཚེས་ལ་སྡང་བ་དང་དེ་ལ་བསྒུགས་བསྡད་དེ། གློ་བུར་ཉིད་ལ་ཁོའི་སྟེང་ལ་ཤོར་ནས་ཁོ་བསད་པ་དང་། དེ་ནས་གྲོང་ཁྱེར་དེ་དག་ལས་གཅིག་ལ་བྲོས་ན། 12 ཁོ་ཐོན་སའི་གྲོང་ཁྱེར་གྱི་རྒན་པོ་རྣམས་ཀྱིས་མི་མངགས་ནས་ཁོ་ས་ཆ་དེ་ནས་ཁྲིད་ཡོང་སྟེ། ཁོ་ཁྲག་ལན་འཇལ་མཁན་གྱི་ལག་ཏུ་སྤྲད་ནས་འཆི་ལམ་དུ་བསྐྱལ་དགོས། 13 ཁྱོད་རྣམས་བདེ་བར་གནས་པའི་ཆེད་དུ། ཁྱོད་རྣམས་ཀྱི་མིག་ལམ་དུ་ཁོ་ལ་སྙིང་རྗེ་བསྐྱེད་མི་རུང་བར། ཉེས་མེད་ཀྱི་ཁྲག་བཞུར་བའི་སྡིག་པ་ནི་ཡེས་ར་ཨེལ་ནས་རྩ་མེད་གཏོང་དགོས་སོ། །

ས་མཚམས།

14 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་དུ་རང་གི་ཁྱིམ་མཚེས་ཀྱི་ས་རྟགས་བསྣུར་མི་རུང་སྟེ། དེ་ནི་ཕ་མེས་རྣམས་ཀྱིས་བགོས་པའི་ས་མཚམས་ཡིན་ནོ། །

བདེན་དཔང་བྱེད་པའི་སྒྲིག་ཁྲིམས།

15 མི་ཞིག་གིས་ཉེས་སྐྱོན་གང་ཞིག་བཟོས་པའམ། ཡང་ན་སྡིག་ཉེས་ཅི་ཞིག་བསགས་པ་ཡིན་ན། དེ་ལ་ནག་ཉེས་སམ་སྡིག་པ་བགྲང་བའི་ཚེ། མི་གཉིས་གསུམ་ཞིག་གི་ངག་ལས་བདེན་དཔང་བྱེད་པར་བརྟེན༌ནས་དོན་དག་གཏན་ལ་འབབ་དགོས་པ་ཡིན། 16 གལ་སྲིད་དཔང་པོ་ཞེ་གནག་ཅིག་ལངས་ནས་མི་ཞིག་གིས་དོན་ངན་བསྒྲུབས་པར་ཞུ་གཏུག་བྱས་ན། 17 ཕན་ཚུན་རྩོད་གླེང་བྱེད་མཁན་མི་དེ་གཉིས་ཀ་དཀོན་མཆོག་ཡ་ཝཱེའི་སྤྱན་སྔ་དང་། སྐབས་དེའི་མཆོད་དཔོན་དང་ཁྲིམས་དཔོན་གྱི་དྲུང་དུ་ལང་དགོས། 18 ཁྲིམས་དཔོན་རྣམས་ཀྱིས་འདྲི་རྟོག་ནན་མོ་བྱེད་དགོས་ལ། ལྟོས་དང་། གལ་སྲིད་བདེན་དཔང་བྱེད་མཁན་ནི་དཔང་པོ་རྫུན་མ་ཞིག་ཡིན་པ་དང་། བདེན་དཔང་རྫུན་མས་རང་གི་སྤུན་ཟླ་ལ་ནག་མེད་ཉེས་འགེལ་བྱེད་པ་ཤེས་ན། 19 མི་དེས་རང་གི་སྤུན་ཟླ་ལ་ཅི་བྱ་བསམ་པ་ནང་བཞིན། ཁྱོད་ཅག་གིས་ཁོ་ལའང་དེ་བཞིན་དུ་བྱེད་དགོས་ལ། ཁྱོད་རྣམས་ཀྱི་ཁྲོད་ནས་ངན་པ་རྣམས་དེ་ལྟར་མེད་པར་གཏོང་དགོས་སོ། ། 20 གཞན་རྣམས་ཀྱིས་ཀྱང་དོན་དེ་ཐོས་པ་དང་འཇིགས་ནས་ཁྱོད་རྣམས་ཀྱི་ཁྲོད་དུ་དོན་ངན་དེ་ལྟ་བུ་བྱེད་མི་ཕོད་དོ། ། 21 ཁྱོད་རྣམས་ཀྱི་མིག་ལམ་དུ་སྙིང་རྗེ་མི་བསྐྱེད་པར་སྲོག་ལ་སྲོག་ལན་དང་། མིག་ལ་མིག་ལན། སོ་ལ་སོ་ལན། ལག་པ་ལ་ལག་པའི་ལན། རྐང་པ་ལ་རྐང་པའི་ལན་འཇལ་དགོས་སོ། །

ལེའུ་ཉི་ཤུ་པ།

དམག་འཁྲུག་གི་སྒྲིག་ཁྲིམས།

1 ཁྱོད་རྣམས་ཕྱི་རུ་སོང་ནས་ཁྱོད་ཅག་གི་དགྲ་བོ་རྣམས་ལ་དམག་རྒྱག་པའི་ཚེ། རྟ་དང་ཤིང་རྟ་དང་། དམག་མི་རྣམས་ཁྱོད་ཅག་ལས་མང་བ་མཐོང་ན་དེ་དག་ལ་འཇིགས་མི་དགོས། ཅི་ལ་ཞེ་ན། ཁྱོད་རྣམས་ཨེ་ཅིབ་ཡུལ་ནས་ཡར་ཁྲིད་འོང་མཁན་གྱི་ཁྱོད་ཅག་གི་དཀོན་མཆོག་ཡ་ཝཱེ་ཁྱོད་རྣམས་དང་མཉམ་དུ་བཞུགས་པ་ཡིན། 2 ཁྱོད་རྣམས་གཡུལ་སར་འགྲོ་རན་པའི་ཚེ། མཆོད་དཔོན་ཚུར་འོངས་ནས་མི་ཚོགས་ལ་གཏམ་སྨྲ་དགོས་ཏེ། 3 ཁོ་རྣམས་ལ་འདི་ལྟར། ཀྱེ་ཡེས་ར་ཨེལ་པ་རྣམས་ཁྱོད་ཅག་གིས་ཉོན་དང་། དེ་རིང་ཁྱོད་ཅག་གིས་དགྲ་རྣམས་ལ་དམག་རྒྱག་པར་འགྱུར་ཏེ། ཁྱོད་རྣམས་སེམས་ནས་མ་འཁུམས་མ་འཇིགས་མ་འཚབ་ཅིག དེ་དག་གི་མདུན་ནས་འདར་ཡང་མི་དགོས། 4 ཅི་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེ་ཁྱོད་ཅག་དང་མཉམ་དུ་ཕེབས་ནས། ཁྱོད་རྣམས་ཀྱི་དོན་དུ་དགྲ་དང་འཐབ་སྟེ་རྒྱལ་ཁ་གནང་ངེས་ཡིན་ཞེས་སྨྲ་ཞིང་། 5 འགོ་དཔོན་རྣམས་ཀྱིས་མི་ཚོགས་ལ་གཏམ་འདི་ལྟར་སྨྲ་སྟེ། སུ་ཞིག་གིས་ཁང་པ་གསར་པ་བརྩིགས་ནས་ད་དུང་བསྔོས་མེད་པ་ཡིན་ན། མི་དེ་དམག་འཁྲུག་གི་སྐབས་སུ་ཤི་ནས་མི་གཞན་ཞིག་གིས་ཁོའི་ཁང་པ་བསྔོ་བར་མི་བྱ་བའི་ཆེད་དུ་མི་དེ་ཕྱིར་ཁྱིམ་དུ་ལོག་དགོས། 6 ཡང་སུ་ཞིག་གིས་རྒུན་ཚལ་བཙུགས་ནས་ད་དུང་དེའི་ཤིང་ཏོག་མ་སྤྱད་པ་ཡིན་ན། མི་དེ་དམག་འཁྲུག་གི་སྐབས་སུ་ཤི་ནས་མི་གཞན་ཞིག་གིས་དེའི་ཤིང་ཏོག་སྤྱོད་པར་མི་བྱ་བའི་ཆེད་དུ་མི་དེ་ཕྱིར་ཁྱིམ་དུ་ལོག་དགོས། 7 ཡང་སུ་ཞིག་གིས་བུད་མེད་ཅིག་ལ་གཉེན་རྟགས་བརྒྱབ་ཀྱང་ད་དུང་གཉེན་སྒྲིག་བྱས་མེད་པ་ཡིན་ན། མི་དེ་དམག་འཁྲུག་གི་སྐབས་སུ་ཤི་ནས་མི་གཞན་ཞིག་གིས་ཁོ་མོ་ཆུང་མར་མི་ལེན་པའི་ཆེད་དུ་མི་དེ་ཕྱིར་ཁྱིམ་དུ་ལོག་དགོས་ཞེས་པའོ། ། 8 ཡང་འགོ་དཔོན་རྣམས་ཀྱིས་མི་ཚོགས་ལ་འདི་ལྟར་སྨྲ་སྟེ། སུ་ཞིག་འཇིགས་ནས་དཔའ་ཞུམ་པ་ཡིན་ན། མི་དེས་རང་ཉིད་དཔའ་ཞུམ་པ་ལྟར་སྤུན་ཟླའི་དཔའ་ཞུམ་པར་མི་བྱ་བའི་ཆེད་དུ་ཕྱིར་ཁྱིམ་དུ་ལོག་དགོས་ཞེས་པའོ། ། 9 འགོ་དཔོན་རྣམས་ཀྱིས་མི་ཚོགས་ལ་གཏམ་སྨྲས་ཚར་རྗེས། མི་ཚོགས་ཀྱི་སྣེ་ཁྲིད་མཁན་དམག་དཔོན་རྣམས་བསྐོ་བར་བྱའོ། །

10 ཁྱོད་རྣམས་གྲོང་ཁྱེར་ཞིག་གི་ཉེ་སར་སླེབས་ནས་དེ་ལ་དམག་རྒྱག་པར་རྩོམ་པའི་དུས་སུ། ཐོག་མར་དེ་དང་ཞི་མཐུན་ཡོང་ཐབས་བཙལ་དགོས། 11 གལ་སྲིད་གྲོང་ཁྱེར་དེས་ཁྱོད་རྣམས་ལ་ཞི་བའི་གྲོས་མཐུན་གྱི་སྒོ་མོ་ཕྱེ་བ་ཡིན་ན། གྲོང་ཁྱེར་དེའི་མི་ཐམས་ཅད་ཀྱིས་ཁྱོད་རྣམས་ལ་གཡོག་བྱས་ནས་ཞབས་ཕྱི་བསྒྲུབ་དགོས། 12 གལ་སྲིད་གྲོང་ཁྱེར་དེས་ཁྱོད་རྣམས་ལ་ཞི་མཐུན་མི་བྱེད་པར་རྒོལ་བར་བྱས་ན། དེའི་མཐའ་ནས་སྐོར་ཅིག 13 ཁྱོད་རྣམས་ཀྱི་དཀོན་མཆོག་ཡ་ཝཱེས་གྲོང་ཁྱེར་དེ་ཁྱོད་ཅག་གི་ལག་ཏུ་གཏོད་པའི་ཚེ། དེའི་སྐྱེས་པ་ཐམས་ཅད་ལ་ཁྱོད་རྣམས་ཀྱིས་གྲི་ཁས་བསྣུན་དགོས། 14 བུད་མེད་དང་བྱིས་པ་རྣམས་དང་། ཕྱུགས་ཟོག་བཅས་གྲོང་ཁྱེར་གྱི་བཅོམ་ནོར་ཐམས་ཅད་ནི་ཁྱོད་ཅག་གིས་བླངས་ཆོག ཁྱོད་རྣམས་ཀྱི་དགྲ་ཡི་བཅོམ་ནོར་ཐམས་ཅད་ནི་ཁྱོད་ཅག་གིས་ལོངས་སུ་སྤྱད་ཆོག་སྟེ། ཅི་ལ་ཞེ་ན། དེ་ནི་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བ་ཡིན་ནོ། ། 15 དེ་ལྟར་འདིར་ཡོད་པའི་མི་རིགས་རྣམས་ལ་མི་གཏོགས་པའི་གྲོང་ཁྱེར་རྣམས་ཏེ་ཁྱོད་རྣམས་དང་རྒྱང་ཐག་རིང་བའི་གྲོང་ཁྱེར་རྣམས་ལའང་དེ་བཞིན་བྱེད་དགོས། 16 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་མི་རིགས་འདི་རྣམས་ཀྱི་གྲོང་ཁྱེར་དུ། ཁྱོད་རྣམས་ཀྱིས་དབུགས་ཐོགས་གང་ཡང་གསོན་པོར་བསྐྱུར་མི་རུང་། 17 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་བཀའ་བསྒོས་པ་ཇི་བཞིན་ཧེད་པ་དང་། ཨེ་མོར་པ་དང་། ཀ་ན་ཨན་པ་དང་། ཕེ་རེ་ཟི་པ་དང་། ཧེ་བི་པ་དང་། ཡེ་བུ་སི་པ་རྣམས་ཚར་དུ་གཅོད་དགོས། 18 ཅི་ལ་ཞེ་ན། དེ་དག་གིས་རང་གི་ལྷ་རྣམས་ལ་བྱས་པའི་བྱ་སྤྱོད་སྐྱུག་བྲོ་བ་ཐམས་ཅད་ཁྱོད་རྣམས་ལ་བསླབས་ནས། ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེ་ལ་འགལ་བའི་སྡིག་པ་མི་བྱ་བའི་ཕྱིར་རོ། །

19 ཁྱོད་རྣམས་ཀྱིས་གྲོང་ཁྱེར་ཅིག་གི་མཐའ་བསྐོར་ཏེ་ཡུན་རིང་པོ་འགོར་ནས་དེ་ལེན་པའི་ཕྱིར་འཐབ་འཁྲུག་བརྒྱབ་ན། དེ་རུ་ཡོད་པའི་ཤིང་སྡོང་རྣམས་སྟ་རེས་གཅོད་མི་རུང་། ཅི་ལ་ཞེ་ན། ཁྱོད་རྣམས་ཀྱིས་དེ་དག་ལས་ཁ་ཟས་བླངས་ཆོག་པས་དེ་དག་གཅོད་གཏུབ་བྱེད་མི་འོས། ཞིང་ཁའི་ཤིང་སྡོང་ནི་མི་ཡིན་ནམ། ཁྱོད་རྣམས་ཀྱིས་མི་བསྐོར་བ་ནང་བཞིན་དེའི་མཐའ་ནས་བསྐོར་དགོས་སམ། 20 ཁྱོད་རྣམས་ཀྱིས་ཟས་རིགས་མི་ཐོགས་པ་ཤེས་པའི་ཤིང་སྡོང་འབའ་ཞིག་བརླགས་ནས་བཅད་དེ། ཁྱོད་ཅག་ལ་འཐབ་འཛིང་བྱེད་པའི་གྲོང་ཁྱེར་དེ་མ་ནུབ་བར་དུ་ལྕང་མའི་མཁར་བརྩིག་དགོས་སོ། །

ལེའུ་ཉེར་གཅིག་པ།

ནག་ཉེས་ལ་འགྱོད་བཤགས་བྱེད་པའི་སྒྲིག་ཁྲིམས།

1 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་དུ། གལ་སྲིད་མི་ཞིག་བསད་ནས་བེམ་པོ་ཐང་ལ་ལྷུང་ཡོད་པ་རྙེད་ན་ཡང་། དེ་སུས་བསད་པ་མ་ཤེས་ན། 2 ཁྱོད་རྣམས་ཀྱི་རྒན་པོ་རྣམས་དང་ཁྲིམས་དཔོན་རྣམས་ཕྱི་ལ་འོངས་ཏེ། བེམ་པོ་དང་ཉེ་འཁོར་གྲོང་ཁྱེར་རྣམས་བར་གྱི་ལམ་ཐག་བཅལ་ནས། 3 མི་དེའི་བེམ་པོ་དང་ཆེས་ཐག་ཉེ་བའི་གྲོང་ཁྱེར་གང་ཡིན་པར་བལྟ་དགོས་ཤིང་། གྲོང་ཁྱེར་དེའི་རྒན་པོ་རྣམས་ཀྱིས་བ་ཁྱུ་ལས་བ་དྲུས་མ་ལས་ཀ་གང་ཡང་མ་བྱས་པ་དང་། གཉའ་ཤིང་གཏན་ནས་འཁུར་མ་མྱོང་བ་ཞིག་འཁྲིད་འོང་དགོས། 4 གྲོང་ཁྱེར་དེའི་རྒན་པོ་རྣམས་ཀྱིས་བ་དྲུས་མ་དེ་ནི་ནམ་ཡང་རྨོ་འདེབས་མ་བྱས་ལ་ས་བོན་ཡང་མ་བཏབ་པའི་གྲོག་རོང་ཆུ་རྒྱུན་ཅན་ཞིག་ཏུ་ཁྲིད་ནས། གྲོག་རོང་དེ་རུ་བ་དྲུས་མ་དེའི་སྐེ་ཚིགས་གཅུ་དགོས། 5 དེ་ནས་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁོང་ཉིད་ལ་བསྙེན་བཀུར་བྱེད་པ་དང་། ཁོང་གི་མཚན་གྱི་སྒོ་ནས་བྱིན་རླབས་གནང་བར་བདམས་པའི་མཆོད་དཔོན་རྣམས་ཏེ་ལེ་ཝི་ཚོ་པའི་བུ་རྣམས་སྔོན་ལ་འོང་བ་དང་། རྩོད་པ་དང་རྒོལ་བ་ཐམས་ཅད་དེ་དག་གི་གཏམ་གྱིས་ཐག་གཅོད་བྱེད་དགོས། 6 གཞན་གྱིས་བསད་པའི་མི་དེ་དང་ཆེས་ཉེ་བའི་གྲོང་ཁྱེར་དེའི་རྒན་པོ་ཐམས་ཅད་ཀྱིས་གྲོག་རོང་ནས་སྐེ་ཚིགས་གཅུས་པའི་བ་དྲུས་མའི་གོང་དུ་ལག་པ་བཀྲུ་དགོས་པ་དང་། 7 དེ་དག་གིས་འདི་ལྟར། ང་ཚོའི་ལག་པས་མི་འདིའི་ཁྲག་བཞུར་དུ་མ་བཅུག་ལ། ང་ཚོའི་མིག་གིས་ཀྱང་དོན་འདི་མ་མཐོང་། 8 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་བླུས་པའི་འབངས་མི་ཡེས་ར་ཨེལ་ལ་གུ་ཡངས་མཛོད་ཅིག ཉེས་མེད་ཀྱི་ཁྲག་བཞུར་བའི་སྡིག་པ་ནི་ཁྱེད་ཀྱི་འབངས་མི་ཡེས་ར་ཨེལ་གྱི་སྟེང་ལ་མི་འགེལ་བར་མཛོད་ཅེས་ཞུས་ན། ཁོ་ཚོའི་ཁྲག་བཞུར་ཏུ་བཅུག་པའི་སྡིག་པ་བསལ་བ་ཡིན་ནོ། ། 9 གལ་སྲིད་ཁྱོད་རྣམས་ཀྱིས་དཀོན་མཆོག་ཡ་ཝཱེའི་སྤྱན་སྔར་དྲང་པོ་གང་ཡིན་དེ་སྤྱད་ན། ཁྱོད་ཅག་གི་ཁྲོད་ནས་ཉེས་མེད་ཀྱི་ཁྲག་བཞུར་བའི་སྡིག་པ་མེད་པར་བྱའོ། །

བུད་མེད་བཙོན་མ་རྣམས་ཆུང་མར་ལེན་པའི་སྒྲིག་ཁྲིམས།

10 ཁྱོད་རྣམས་ཕྱི་རོལ་ཏུ་སོང་ནས་དགྲ་རྣམས་ལ་འཐབ་པའི་ཚེ། ཁྱོད་རྣམས་ཀྱི་དཀོན་མཆོག་ཡ་ཝཱེས་དེ་དག་ཁྱོད་ཅག་གི་ལག་ཏུ་སྤྲད་ནས། ཁྱོད་རྣམས་ཀྱིས་དེ་དག་བཙོན་དུ་ཁྲིད་པ་དང་། 11 བཙོན་མའི་ཁྲོད་ནས་བུད་མེད་མཛེས་མ་ཞིག་མཐོང་ནས་དེ་ལ་ཡིད་སྨོན་ཤོར་ཏེ་ཆུང་མར་བསུ་འདོད་ན། 12 དེ་ཁྱོད་ཀྱི་ཁྱིམ་དུ་ཁྲིད་ནས། ཁོ་མོས་རང་གི་སྐྲ་བཞར་ཏེ་སེན་མོ་གཅོད་དགོས་ལ། 13 བཙོན་དུ་འཁྲིད་ཡོང་སྐབས་གྱོན་པའི་གོས་ཕུད་ནས། ཟླ་བ་གཅིག་ལ་ཁོ་མོའི་ཕ་མའི་ཆེད་དུ་མྱ་ངན་བྱས་ནས་ཁྱོད་ཀྱི་ཁྱིམ་དུ་འདུག་དགོས། དེའི་རྗེས་སུ་ཁྱོད་རང་ཁོ་མོ་དང་ལུས་འབྲེལ་བྱས་ནས་ཁྱོད་ནི་ཁོ་མོའི་ཁྱོ་ག་དང་། ཁོ་མོ་ཁྱོད་ཀྱི་ཆུང་མ་བྱེད་རུང་བ་ཡིན། 14 གལ་སྲིད་མ་འོངས་པར་ཁྱོད་ནི་ཁོ་མོ་ལ་དགའ་མོས་མེད་ན། ཁོ་མོ་གང་དུ་འགྲོ་འདོད་ན་དེར་འགྲོ་རུ་འཇུག་པ་ལས། ཁྱོད་ཀྱིས་ཁོ་མོར་བརྙས་བཅོས་བྱས་ཟིན་པས། ཁོ་མོ་དངུལ་གྱི་ཕྱིར་དུ་བཙོང་བའམ་གཡོག་མོ་ནང་བཞིན་བྱེད་མི་རུང་ངོ་། །

15 གལ་ཏེ་མི་ཞིག་ལ་ཆུང་མ་གཉིས་ཡོད་ཅིང་། གཅིག་ནི་ཁོས་གཅེས་པ་དང་ཅིག་ཤོས་ནི་ཁོས་མི་གཅེས་པ་ཡིན་ལ། དེ་གཉིས་ལ་བུ་སྐྱེས་ནས་བུ་སྐྱེས་འགོ་དེ་ཁོས་མི་གཅེས་པའི་ཆུང་མ་ལས་སྐྱེས་པ་ཡིན་ན། 16 མི་དེས་རང་གི་བུ་ལ་ནོར་སྐལ་བགོ་བའི་ཉིན་མོར། ཁོས་རང་གིས་གཅེས་པའི་ཆུང་མ་དེའི་བུ་ནི་ཁོས་མི་གཅེས་པའི་ཆུང་མ་དེའི་བུ་སྟེ་བུ་སྐྱེས་འགོ་ཡི་ཚབ་ཏུ་འཇོག་མི་རུང་སྟེ། 17 ཁོས་མི་གཅེས་པའི་ཆུང་མའི་བུ་དེ་སྐྱེས་འགོ་ཡིན་པ་ཁས་བླངས་ནས་རང་གི་རྒྱུ་ནོར་ཐམས་ཅད་ལས་ཉིས་སྐལ་སྟེར་དགོས། ཅི་ལ་ཞེ་ན། དེ་ནི་ཁོ་ལ་ལུས་སྟོབས་རྒྱས་པའི་སྐབས་སུ་ཐོབ་པའི་བུ་སྐྱེས་འགོ་ཡིན་ལ། བུ་སྐྱེས་འགོའི་ནོར་སྐལ་དེ་ཁོའི་ཡིན་ནོ། །

བུ་ངོ་ལོག་ཅན་ལ་སྲོག་ཆད་གཅོད་པའི་སྒྲིག་ཁྲིམས།

18 གལ་ཏེ་མི་ཞིག་ལ་ཨུ་ཚུགས་ཆེ་ཞིང་ངོ་ལོག་བྱེད་པའི་བུ་ཞིག་སྐྱེས་ནས་ཕ་མའི་ངག་ལ་མི་ཉན་པ་དང་། དེ་དག་གིས་བཅུན་ནའང་ངག་ལ་མི་ཉན་པ་ཞིག་ཡིན་ན། 19 ཁོའི་ཕ་མ་གཉིས་ཀྱིས་རང་གི་བུ་བཟུང་ནས་རང་གི་གྲོང་ཁྱེར་གྱི་རྒན་པོ་ཚོའི་དྲུང་དུ་ཁྲིད་སོང་སྟེ། 20 གྲོང་ཁྱེར་གྱི་རྒན་པོ་རྣམས་ལ། ངེད་ཀྱི་བུ་འདི་ཨུ་ཚུགས་ཆེ་ཞིང་ངོ་ལོག་བྱེད་མཁན་ཞིག་ཡིན་ལ། ངེད་ཀྱི་ངག་ལ་མི་ཉན་པར་ཟས་ལ་རྔམ་ཞིང་ཆང་ལ་དགའ་བའི་མི་ཞིག་ཡིན་ནོ་ཞེས་སྨྲ་དགོས་ཤིང་། 21 དེ་ནས་གྲོང་ཁྱེར་དེའི་མི་ཐམས་ཅད་ཀྱིས་ཁོ་ལ་རྡོ་རུབ་བཏང་ནས་གསོད་དགོས། དེ་ལྟར་ཁྱོད་ཅག་གི་ཁྲོད་ནས་མི་ངན་མེད་པར་བཟོ་དགོས་ལ། ཡེས་ར་ཨེལ་པ་ཐམས་ཅད་ཀྱིས་དེ་ཐོས་ནས་འཇིགས་པར་འགྱུར་རོ། །

22 གལ་ཏེ་མི་ཞིག་གིས་སྲོག་ཁྲིམས་གཅོད་དགོས་པའི་ཉེས་པ་བསགས་ན་དེ་བསད་པའི་རྗེས་སུ། མི་དེ་སྡོང་པོའི་སྟེང་དུ་འགེལ་དགོས། 23 དེའི་བེམ་པོ་ཞག་གང་པོར་སྡོང་པོའི་སྟེང་དུ་བསྐྱུར་མི་འོས་ཏེ། ཉིན་དེར་ངེས་པར་དུར་ལ་འཇུག་དགོས། ཅི་ལ་ཞེ་ན། སྡོང་མགོར་བཀལ་བའི་མི་སུ་ཡིན་ཡང་དཀོན་མཆོག་གིས་དམོད་མོ་བཏབ་པ་ཡིན་ནོ། །དེ་ལྟར་བྱས་ན་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་དེ་ཁྱོད་ཅག་གིས་བཙོག་པར་མི་བྱའོ། །

ལེའུ་ཉེར་གཉིས་པ།

ཁྲིམས་སྣ་ཚོགས།

1 ཁྱོད་རྣམས་ཀྱིས་རང་གི་སྤུན་ཟླའི་བ་གླང་ངམ་ར་ལུག་རྣམས་བདག་མེད་དུ་འཁྱམས་པར་མཐོང་ན་དེ་སྣང་མེད་དུ་མི་བསྐྱུར་བར། ངེས་པར་དུ་སྤུན་ཟླའི་རྩར་ཕྱིར་འདེད་དགོས། 2 གལ་སྲིད་སྤུན་ཟླ་དེ་ཁྱོད་རྣམས་དང་རྒྱང་ཐག་རིང་ཞིང་ཁྱོད་རྣམས་ཀྱིས་དེ་ངོ་མི་ཤེས་ན། ཁྱོད་རྣམས་ཀྱིས་ཕྱུགས་དེ་རང་གི་ཁྱིམ་དུ་དེད་ཡོང་ནས་བདག་བྱེད་དགོས་ལ། སྤུན་ཟླས་དེ་བཙལ་ནས་འོང་དུས་དེ་ཁོ་ལ་ཕྱིར་སྤྲོད་དགོས། 3 སྤུན་ཟླའི་བོང་བུ་ལ་ཁྱོད་རྣམས་ཀྱིས་དེ་བཞིན་བྱེད་དགོས་ཤིང་། ཁྱོད་རྣམས་ཀྱི་སྤུན་ཟླས་བོར་ནས་ཁྱོད་ཅག་གིས་རྙེད་པའི་གྱོན་གོས་སོགས་ཅ་ལག་གང་དང་གང་ཡིན་ཡང་དེ་ལྟར་བྱེད་དགོས་ཀྱི་སྣང་མེད་དུ་བསྐྱུར་མི་རུང་། 4 ཁྱོད་རྣམས་ཀྱིས་སྤུན་ཟླའི་བོང་བུ་དང་བ་གླང་རྣམས་ལམ་དུ་འགྱེལ་ཡོད་པ་མཐོང་ན། དེ་སྣང་མེད་དུ་མི་བསྐྱུར་བར་ཁོ་ལ་དེ་དག་ཡར་བསླང་རོགས་བྱེད་དགོས་སོ། །

5 བུད་མེད་ཀྱིས་སྐྱེས་པའི་གོས་མི་གྱོན་པ་དང་། སྐྱེས་པས་ཀྱང་བུད་མེད་ཀྱི་གོས་གྱོན་མི་རུང་། ཅི་ལ་ཞེ་ན། སུས་དེ་ལྟར་བྱེད་པ་ཡིན་ན་དེ་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཞེ་ལོག་པའི་བྱ་སྤྱོད་ཡིན་ནོ། །

6 ཁྱོད་རྣམས་ཀྱིས་ལམ་ཁར་སྡོང་མགོ་དང་ཡང་ན་ས་རུ་ཡོད་པའི་བྱ་ཚང་རྙེད་ནས། དེའི་ནང་དུ་བྱ་ཕྲུག་དང་བྱ་སྒོང་ཡོད་པ་དང་། བྱ་མས་བྱ་ཕྲུག་རུམ་པའམ་སྒོ་ང་རུམ་ཡོད་ན། ཁྱོད་རྣམས་ཀྱིས་བྱ་མ་དེ་བྱ་ཕྲུག་དང་མཉམ་དུ་འཁྱེར་མི་རུང་། 7 ཁྱོད་རྣམས་ཀྱིས་བྱ་ཕྲུག་རང་གི་ཆེད་དུ་འཁྱེར་ཆོག འོན་ཀྱང་བྱ་མ་ངེས་པར་གཏོང་དགོས། དེ་ནས་ཁྱོད་རྣམས་བདེ་བར་གནས་ཤིང་ཚེ་ཐག་རིང་བར་འགྱུར་རོ། །

8 ཁྱོད་རྣམས་ཀྱིས་ཁང་པ་གསར་པ་བཟོ་བའི་ཚེ་ཁང་ཐོག་ལ་སྒྲོམ་སྐྱོར་འཇོག་དགོས་ཏེ། མི་ཞིག་ཁྱོད་རྣམས་ཀྱི་ཁང་ཐོག་ནས་མར་ལྷུང་ནས་ཁྱོད་ཅག་གི་ཁང་པ་ལ་ཁྲག་གི་ཉེས་པ་འཁོར་མི་འོང་བའི་ཕྱིར་རོ། །

9 ཁྱོད་རྣམས་ཀྱི་རྒུན་ཚལ་ལ་ས་བོན་རིགས་མི་འདྲ་བ་གཉིས་འདེབས་མི་རུང་། གལ་ཏེ་བཏབ་ན་ཁྱོད་རྣམས་ཀྱི་ལོ་ཏོག་གི་ཡོང་འབབ་དང་། རྒུན་ཚལ་གྱི་འབྲས་བུ་ཀུན་ལད་འགྲོ་བ་ཡིན། 10 ཁྱོད་རྣམས་ཀྱིས་བ་གླང་དང་བོང་བུ་གཉིས་དོར་བྱས་ནས་ཞིང་རྨོ་མི་རུང་ལ། 11 ཁྱོད་རྣམས་ཀྱིས་བལ་དང་སོ་རས་གཉིས་བསྲེས་ནས་བཟོས་པའི་གོས་ཀྱང་གྱོན་མི་རུང་། 12 ཁྱོད་རྣམས་ཀྱིས་རང་གི་ཕྱི་གོས་ཀྱི་མཐའ་བཞི་པོར་ཙོར་ལོ་འདོགས་དགོས་སོ། །

འདོད་པ་སྤྱོད་པའི་སྒྲིག་ཁྲིམས།

13 གལ་སྲིད་མི་ཞིག་གིས་ཆུང་མ་བླངས་ནས་ཁོ་མོ་དང་ལུས་འབྲེལ་བྱས་པའི་རྗེས་སུ་ཁོ་མོར་སྡང་བར་གྱུར་ཏེ། 14 ངོ་ཚ་ཁྲེལ་མེད་ཀྱི་དོན་རྫུན་བཟོ་བྱས་ནས་ཁོ་མོར་འཕྱས་ཏེ་ཁོ་མོའི་མིང་བརྫད་པ་དང་། ངས་བུད་མེད་འདི་ཆུང་མར་བླངས་ནས་ཁོ་མོ་དང་ལུས་འབྲེལ་བྱེད་དུས་སུ་མོ་རང་མོ་གསར་ཡིན་པའི་བདེན་རྟགས་རྙེད་མ་བྱུང་ཞེས་སྨྲས་ན། 15 གཞོན་ནུ་མ་དེའི་ཕ་མ་གཉིས་ཀྱིས་མོ་རང་མོ་གསར་ཡིན་པའི་བདེན་རྟགས་ཁྱེར་ནས་མཁར་སྒོ་རུ་གྲོང་ཁྱེར་གྱི་རྒན་པོ་རྣམས་ཀྱི་མདུན་དུ་འོངས་ཏེ། 16 གཞོན་ནུ་མའི་ཕ་ཡིས་རྒན་པོ་རྣམས་ལ། ངས་རང་གི་བུ་མོ་མི་འདི་ལ་བག་མར་བཏང་བ་དང་ཁོ་ནི་ཁོ་མོར་སྡང་བར་གྱུར་ཏེ། 17 ངོ་ཚ་ཁྲེལ་མེད་ཀྱི་དོན་རྫུན་བཟོ་བྱས་ནས་ཁོ་མོར་འཕྱས་ཤིང་། ངས་ཁྱོད་ཀྱི་བུ་མོ་ལས་མོ་རང་མོ་གསར་ཡིན་པའི་བདེན་རྟགས་རྙེད་མ་བྱུང་ཞེས་སྨྲས་པའོ། །དོན་དམ་དུ་ངའི་བུ་མོ་མོ་གསར་ཡིན་པའི་བདེན་རྟགས་འདི་རུ་ཡོད་ཅེས་སྨྲས་ཏེ། གྲོང་ཁྱེར་གྱི་རྒན་པོ་རྣམས་ཀྱི་མདུན་དུ་གྱོན་གོས་སར་འདིང་དགོས། 18 དེ་ནས་གྲོང་ཁྱེར་གྱི་རྒན་པོ་རྣམས་ཀྱིས་མི་དེ་བཟུང་འོངས་ནས་ཆད་པ་གཅོད་དགོས་པ་དང་། 19 དངུལ་སྲང་བརྒྱ་ཡི་ཆད་པ་བཀལ་ནས་གཞོན་ནུ་མའི་ཕ་ལ་སྦྱིན་དགོས། ཅི་ལ་ཞེ་ན། མི་དེས་ཡེས་ར་ཨེལ་གྱི་མོ་གསར་ཞིག་གི་མིང་བརྫད་པས་ཡིན། ཡང་གཞོན་ནུ་མ་དེ་ཁོའི་ཆུང་མ་བྱས་ནས་ཚེ་གང་པོར་འཐོར་མི་ཆོག་གོ །

20 འོན་ཀྱང་གཏམ་དེ་བདེན་ཞིང་གཞོན་ནུ་མ་དེར་མོ་གསར་ཡིན་པའི་བདེན་རྟགས་མེད་ན། 21 གཞོན་ནུ་མ་དེ་ཁོ་མོའི་ཕ་གཞིས་ཀྱི་སྒོ་ཁར་འཁྲིད་པ་དང་། གྲོང་ཁྱེར་གྱི་མི་རྣམས་ཀྱིས་ཁོ་མོ་རྡོ་རུབ་བཏང་ནས་གསོད་དགོས། ཅི་ལ་ཞེ་ན། ཁོ་མོས་ཡེས་ར་ཨེལ་གྱི་ཁྲོད་ནས་སྐྱུག་བྲོ་བའི་དོན་བྱས་ཤིང་རང་གི་ཕ་གཞིས་སུ་ལོག་གཡེམ་བྱས་པ་རེད། ཁྱོད་རྣམས་ཀྱི་ཁྲོད་ནས་ངན་པ་རྣམས་དེ་ལྟར་མེད་པར་གཏོང་དགོས་སོ། །

22 གལ་སྲིད་མི་ཞིག་མི་གཞན་པའི་ཆུང་མ་དང་ལུས་འབྲེལ་བྱས་པ་ཤེས་ན། འཆལ་པོ་འཆལ་མོ་དེ་གཉིས་ཀ་གསོད་དགོས་ལ། ཡེས་ར་ཨེལ་ནས་ངན་པ་རྣམས་དེ་ལྟར་མེད་པར་གཏོང་དགོས་སོ། །

23 གལ་སྲིད་གཞོན་ནུ་མ་མོ་གསར་ཡིན་པ་ཞིག་གཞན་ལ་གཉེན་རྟགས་བརྒྱབ་ཡོད་ཀྱང་། སྐྱེས་པ་ཞིག་གྲོང་ཁྱེར་ནས་ཁོ་མོར་ཕྲད་དེ་ཁོ་མོ་དང་ལུས་འབྲེལ་བྱས་ན། 24 ཁྱོད་ཅག་གིས་དེ་གཉིས་ཀ་ཡུལ་དེ་གའི་མཁར་སྒོ་རུ་ཁྲིད་ནས་རྡོ་རུབ་བཏང་སྟེ་གསོད་དགོས། གཞོན་ནུ་མ་དེ་གྲོང་ཁྱེར་དུ་ཡོད་ཀྱང་སྐྱོབ་རོགས་ཞུ་བའི་སྐད་མ་བརྒྱབ་པ་དང་། སྐྱེས་པ་དེས་རང་གི་ཁྱིམ་མཚེས་ཀྱི་ཆུང་མ་བརྫད་པའི་རྐྱེན་གྱིས་ཁོ་གཉིས་འཆི་དགོས་སོ། །ཁྱོད་རྣམས་ཀྱི་ཁྲོད་ནས་ངན་པ་རྣམས་དེ་ལྟར་མེད་པར་གཏོང་དགོས་སོ། །

25 འོན་ཀྱང་མི་ཞིག་ཞིང་ཁ་ནས་གཞན་དང་གཉེན་རྟགས་བརྒྱབ་ཡོད་པའི་གཞོན་ནུ་མ་ཞིག་དང་ཕྲད་དེ། ཁོ་མོ་བཙན་གྱིས་བཟུང་ནས་ཁོ་མོ་དང་ལུས་འབྲེལ་བྱས་ན། ཁོ་མོ་དང་ལུས་འབྲེལ་བྱས་པའི་མི་དེ་གཅིག་པུ་གསོད་དགོས་པ་ཡིན། 26 བུ་མོ་དེས་སྲོག་ཁྲིམས་གཅོད་དགོས་པའི་སྡིག་པ་བྱས་མེད་པས་ཁོ་མོར་ཅི་ཡང་བྱེད་མི་རུང་། དོན་རྐྱེན་འདི་ནི་མི་ཞིག་གིས་གློ་བུར་ཉིད་ལ་ལངས་ནས་ཁྱིམ་མཚེས་ལ་རྒོལ་ཞིང་དེའི་སྲོག་བཅད་པ་དང་འདྲའོ། ། 27 ཅི་ལ་ཞེ་ན། མི་དེ་ཞིང་ཁ་ནས་གཞོན་ནུ་མ་དེ་དང་ཕྲད་ཅིང་། གཞན་ལ་གཉེན་རྟགས་བརྒྱབ་ཟིན་པའི་གཞོན་ནུ་མ་དེས་སྐད་བརྒྱབ་ཀྱང་སྐྱོབ་མཁན་མ་བྱུང་བས་ཡིན་ནོ། །

28 གལ་སྲིད་མི་ཞིག་གཞོན་ནུ་མ་མོ་གསར་ཡིན་པ་དང་ད་དུང་གཞན་ལ་གཉེན་རྟགས་བརྒྱབ་མེད་པ་ཞིག་དང་ཕྲད་དེ། བཙན་གྱིས་ཁོ་མོ་དང་ལུས་འབྲེལ་བྱས་པ་གཞན་གྱིས་རྟོགས་ན། 29 དེ་ནས་ཁོ་མོ་དང་ལུས་འབྲེལ་བྱེད་མཁན་གྱིས་གཞོན་ནུ་མའི་ཕ་ལ་དངུལ་སྲང་ལྔ་བཅུ་འཇལ་དགོས། ཁོས་གཞོན་ནུ་མ་དེ་བརྫད་པའི་རྐྱེན་གྱིས་ཁོ་མོ་རང་གི་ཆུང་མར་ལེན་དགོས་ལ་ཚེ་གང་པོར་འཐོར་མི་ཆོག་གོ །

30 མི་ཞིག་གིས་རང་གི་ཕ་ཡི་ཆུང་མ་བསྟེན་མི་རུང་ལ། ཕ་ཡི་སྨད་གོས་ཀྱང་བཤུ་མི་རུང་ངོ་། །

ལེའུ་ཉེར་གསུམ་པ།

འདུ་ཚོགས་ལ་ཞུགས་མི་ཆོག་པ་རྣམས།

1 སྒོང་རྡོག་ལ་རྨས་སྐྱོན་བྱུང་བ་དང་ཕོ་མཚན་བཅད་པ་རྣམས་ནི་དཀོན་མཆོག་ཡ་ཝཱེའི་འདུ་ཚོགས་ལ་ཞུགས་མི་རུང་།

2 ནལ་ཕྲུག་རྣམས་དཀོན་མཆོག་ཡ་ཝཱེའི་འདུ་ཚོགས་ལ་ཡོང་མི་རུང་ལ། དེའི་མི་རབས་བཅུའི་རིང་གི་བུ་རྒྱུད་རྣམས་ཀྱང་དཀོན་མཆོག་ཡ་ཝཱེའི་འདུ་ཚོགས་ལ་ཞུགས་མི་རུང་།

3 ཨམ་མོན་པའམ་མོ་ཨབ་པ་རྣམས་དཀོན་མཆོག་ཡ་ཝཱེའི་འདུ་ཚོགས་ལ་ཞུགས་མི་རུང་ལ། དེ་དག་གི་མི་རབས་བཅུའི་རིང་གི་བུ་རྒྱུད་རྣམས་ཀྱང་དཀོན་མཆོག་ཡ་ཝཱེའི་འདུ་ཚོགས་ལ་ནམ་ཡང་ཞུགས་མི་རུང་། 4 གང་ལ་ཞེ་ན། ཁྱོད་ཅག་ཨེ་ཅིབ་ཡུལ་ནས་ཕྱི་རོལ་ཏུ་ཐོན་སྐབས། དེ་དག་གིས་བག་ལེབ་དང་ཆུ་ཁུར་ནས་ལམ་ཁར་ཁྱོད་རྣམས་མ་བསུས་པར། ཆུ་བོ་གཉིས་བར་གྱི་མེ་སོ་པོ་ཐེམ་ཡཱ་ཡི་ཕེ་ཐོར་ཞེས་པར་པེ་ཨོར་གྱི་བུ་པེལ་ཨམ་ཁྱོད་རྣམས་ལ་རྒོལ་ནས་དམོད་པར་གླས་པའི་ཕྱིར་རོ། ། 5 འོན་ཀྱང་ཁྱོད་རྣམས་ཀྱི་དཀོན་མཆོག་ཡ་ཝཱེས་པེལ་ཨམ་གྱི་གཏམ་ལ་གསན་མི་འདོད་དེ། ཁྱོད་རྣམས་ཀྱི་དཀོན་མཆོག་ཡ་ཝཱེ་ཁྱོད་ཅག་ལ་བརྩེ་བ་ཆེ་བས། ཁོང་གིས་དམོད་མོ་དེ་ཁྱོད་ཅག་ལ་བྱིན་རླབས་སུ་བསྒྱུར། 6 ཁྱོད་རྣམས་ཀྱིས་མི་ཚེ་གང་པོར་དེ་དག་ལ་ཞི་བདེ་དང་བདེ་སྐྱིད་འཚོལ་མི་དགོས་སོ། །

7 ཨེ་དོམ་པ་ནི་ཁྱོད་རྣམས་ཀྱི་སྤུན་ཟླ་ཡིན་པས་དེ་ལ་ཞེན་ལོག་མི་རུང་ལ། ཨེ་ཅིབ་པའི་ཡུལ་དུ་ཁྱོད་རྣམས་བྱེས་པ་ཡིན་པས་ཁོ་རྣམས་ལའང་ཞེན་ལོག་མི་རུང་། 8 དེ་དག་ལས་སྐྱེས་པའི་བུ་རབས་ཚ་རྒྱུད་མི་རབས་གསུམ་པ་དེ་དཀོན་མཆོག་ཡ་ཝཱེའི་འདུ་ཚོགས་སུ་ཞུགས་རུང་བའོ། །

9 ཁྱོད་རྣམས་ཀྱིས་དམག་དྲངས་ནས་དགྲ་རྣམས་ལ་རྒོལ་བར་འགྲོ་བའི་དུས་སུ། རང་ཉིད་དོན་ངན་པ་ཐམས་ཅད་ནས་ཅིས་ཀྱང་བསྲུང་དགོས། 10 གལ་སྲིད་ཁྱོད་ཅག་གི་ཁྲོད་དུ་མི་ཞིག་གིས་མཚན་མོར་རྨི་ལམ་དུ་ཐིག་ལེ་ཤོར་ནས་མི་གཙང་བར་གྱུར་ན། མི་དེ་སྒར་ཁའི་ཕྱི་ལ་འགྲོ་དགོས་ཤིང་། སྒར་ནང་དུ་ཡོང་མི་རུང་། 11 འོན་ཀྱང་ས་སྲོས་ཀྱི་དུས་སུ་མི་དེས་རང་ཉིད་ལ་ཁྲུས་རྒྱག་དགོས་པ་དང་། ཉི་མ་ནུབ་རྗེས་ཁོ་སྒར་ཁ་རུ་ཡོང་ཆོག་གོ །

12 ཁྱོད་རྣམས་ལ་སྒར་ཁའི་ཕྱི་རོལ་ཏུ་གསང་སྤྱོད་ཡོད་དགོས་ཤིང་དེར་སོང་ནས་ཆབ་གསང་ལ་བསྡད་ཆོག 13 ལག་ཆའི་ཁྲོད་དུ་ཁྱོད་རྣམས་ལ་ཁྱེམ་བུ་ཞིག་ཡོད་དགོས་ལ། ཁྱོད་རྣམས་ཀྱིས་ཕྱི་རོལ་ཏུ་བཙོག་པ་བཏང་རྗེས་དེས་ས་བརྐོས་ནས་བཤང་གཅི་འགེབ་དགོས། 14 ཅི་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེ་རྟག་ཏུ་ཁྱོད་ཅག་གི་སྒར་ཁའི་དཀྱིལ་ནས་ཕེབས་ཤིང་། ཁྱོད་རྣམས་བསྒྲལ་ནས་ཁྱོད་ཅག་གི་དགྲ་རྣམས་ཁྱོད་ཅག་ལ་སྤྲོད་པར་མཛད་དགོས། ཁོང་གིས་རྫས་མི་གཙང་བ་གང་ཞིག་ཁྱོད་རྣམས་ཀྱི་ཁྲོད་ནས་གཟིགས་པ་ཡིན་ན། ཁྱོད་རྣམས་དང་འབྲལ་བར་འགྱུར་བས་ཁྱོད་ཅག་གི་སྒར་ཁ་ནི་གཙང་མ་ཡིན་དགོས་སོ། །

སྒྲིག་ཁྲིམས་གཞན་རྣམས།

15 གལ་སྲིད་བྲན་པོ་ཞིག་རང་གི་བདག་པོར་བྲལ་ནས་ཁྱོད་རྣམས་ཀྱི་དྲུང་དུ་བྲོས་འོངས་ན། ཁྱོད་རྣམས་ཀྱིས་ཁོ་རང་བདག་པོ་ལ་ཕྱིར་སྤྲོད་པར་མི་བྱ། 16 མི་དེ་ཁྱོད་རྣམས་དང་མཉམ་དུ་ཁྱོད་ཅག་གི་ཁྲོད་ནས་འདུག་དགོས་ཤིང་། ཁྱོད་རྣམས་ཀྱི་གྲོང་རྡལ་རྣམས་ནས་ཁོ་རང་གང་ལ་དགའ་ན་དེ་འདེམས་སུ་བཅུག་ནས་འཇོག་དགོས། ཁྱོད་རྣམས་ཀྱིས་དེ་ལ་བརྙས་བཅོས་བྱེད་མི་རུང་ངོ་། །

17 ཡེས་ར་ཨེལ་གྱི་བུད་མེད་རྣམས་ལས་མཆོད་གཤོམ་གྱི་ཆོས་རྫུ་སྨད་འཚོང་མ་ཡོད་མི་རུང་ལ། ཡེས་ར་ཨེལ་གྱི་སྐྱེས་པ་རྣམས་ལས་མཆོད་གཤོམ་གྱི་ཆོས་རྫུ་གཞང་འཚོང་ཡང་ཡོད་མི་རུང་། 18 སྨད་འཚོང་མའི་གླ་དངུལ་དང་སྐྱེས་པ་གཞང་འཚོང་གི་གླ་དངུལ་རྣམས་ནི། ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་བཞུགས་གནས་སུ་ཁྱེར་ནས་དམ་བཅའི་མཆོད་པ་ཅི་རིགས་སུ་ཕུལ་མི་ཆོག ཅི་ལ་ཞེ་ན། དེ་གཉིས་པོར་ཁྱོད་རྣམས་ཀྱི་དཀོན་མཆོག་ཡ་ཝཱེ་ཞེ་ལོག་པ་ཡིན་ནོ། །

19 ཁྱོད་རྣམས་ཀྱིས་རང་གི་སྤུན་ཟླར་དངུལ་དང་ཟ་མ། ཡང་ན་སྐྱེད་ཀ་རེག་པའི་རིགས་གང་ཞིག་བསྐྱིས་ནའང་སྐྱེད་ཀ་གང་ཡང་ལེན་མི་རུང་། 20 ཁྱོད་རྣམས་ཀྱིས་ཕྱི་ཕྱོགས་པ་རྣམས་ལས་སྐྱེད་ཀ་བླངས་ཆོག་ཀྱང་། རང་གི་སྤུན་ཟླ་ལས་སྐྱེད་ཀ་ལེན་མི་རུང་། དེ་ནས་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་ནས་བདག་གིར་འཛིན་པའི་ཡུལ་དུ་ཁྱོད་ཀྱི་ལས་ཀ་ཐམས་ཅད་ལ་བྱིན་རླབས་སྩོལ་བར་འགྱུར་རོ། །

21 ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེ་ལ་དམ་བཅས་པ་ཡིན་ན། དེ་བསྒྲུབ་པར་འགོར་འགྱངས་བྱེད་མི་རུང་། གང་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་དེ་འདེད་པ་དང་། དེའི་དུས་སུ་ཁྱོད་རྣམས་ལ་སྡིག་པ་ཡོད་པ་ཡིན། 22 འོན་ཀྱང་ཁྱོད་རྣམས་ཀྱིས་དམ་བཅའ་མ་བཞག་ན་ཁྱོད་ཅག་ལ་སྡིག་པ་མེད། 23 རང་གི་ཁ་ནས་གང་ཤོར་བ་དེ་བསྒྲུབ་དགོས། ཁྱོད་རྣམས་ཀྱིས་དངོས་སུ་ཁྱོད་ཅག་གི་དཀོན་མཆོག་ཡ་ཝཱེ་ལ་རང་མོས་ངང་དམ་བཅས་པ་བཞིན། རང་གིས་ཁས་བླངས་པ་དེ་སྒྲུབས་ཤིག

24 ཁྱོད་རྣམས་ཁྱིམ་མཚེས་ཀྱི་རྒུན་ཚལ་ནང་དུ་སོང་ན་ཁྱོད་ཅག་གིས་འདོད་པ་ཚིམ་པའི་བར་དུ་རྒུན་འབྲུམ་ཟོས་ཆོག་མོད། འོན་ཀྱང་སྣོད་ལ་བསྡུ་མི་རུང་།

25 ཁྱོད་རྣམས་ཁྱིམ་མཚེས་ཀྱི་ཞིང་ནང་དུ་སོང་ན། ལག་པས་སྙེ་མ་བཏོགས་ཆོག་ཀྱང་ཁྱིམ་མཚེས་ཀྱི་ཞིང་ནང་དུ་ཟོར་བ་གཡུག་མི་རུང་ངོ་། །

ལེའུ་ཉེར་བཞི་པ།

བཟའ་འཐོར་གྱི་སྒྲིག་ཁྲིམས།

1 མི་ཞིག་གིས་ཆུང་མ་བླངས་ཏེ་གཉེན་བསྒྲིགས་པའི་རྗེས་སུ། ཁོ་མོའི་སྐྱོན་ཞིག་མཐོང་ནས་ཁོ་མོར་མི་དགའ་བར་གྱུར་ན། བཟའ་འཐོར་ཡི་གེ་བྲིས་ནས་ཁོ་མོའི་ལག་ཏུ་བཞག་སྟེ་རང་གི་ཁྱིམ་ནས་འགྲོ་རུ་བཅུག་ཆོག་པ་དང་། 2 ཁོ་མོ་རང་གི་ཁྱོ་གའི་ཁྱིམ་དང་བྲལ་རྗེས་མི་གཞན་ཞིག་གི་ཆུང་མ་བྱས་ཆོག་ལ། 3 གལ་སྲིད་ཁྱོ་ག་ཕྱི་མ་ཡང་ཁོ་མོར་སྡང་ནས་ཁོ་མོར་འཐོར་ཡིག་བྲིས་པ་དང་། ཁོ་མོའི་ལག་ཏུ་བཞག་ནས་རང་གི་ཁྱིམ་ནས་འགྲོ་རུ་འཇུག་པའམ། ཡང་ན་ཁོ་མོ་ཆུང་མར་བླངས་པའི་ཁྱོ་ག་ཕྱི་མ་དེ་ཚེ་ལས་འདས་པ་ཡིན་ན། 4 ཁོ་མོ་འགྲོ་རུ་བཅུག་པའི་ཁྱོ་ག་སྔ་མ་དེས་ཁོ་མོ་བཙོག་པར་བཟོས་རྗེས་ཁོ་མོ་ཡང་བསྐྱར་ཆུང་མར་ལེན་མི་རུང་། ཅི་ལ་ཞེ་ན། དཀོན་མཆོག་ཡ་ཝཱེའི་སྤྱན་སྔར་དེ་ནི་སྐྱུག་བྲོ་བ་ཡིན་ལ། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་ནི་སྡིག་པས་བརྫད་མི་རུང་ངོ་། །

སྒྲིག་ཁྲིམས་གཞན་རྣམས།

5 མི་ཞིག་གིས་ཆུང་མ་བླངས་མ་ཐག་ཡིན་ན། དམག་ལ་ཞུགས་པའམ་ཡང་ན་དེར་བྱ་བ་གཞན་གང་ཡང་འགེལ་མི་རུང་བར། རང་ཁྱིམ་ནས་ཆུང་མ་དང་མཉམ་དུ་ལོ་གཅིག་རིང་ལ་སྐྱིད་བརྒྱབ་ནས་འདུག་དགོས་སོ། །

6 རང་འཐག་གི་རྡོ་གཉིས་ཀ་དང་ཐ་ན་སྟེང་རྡོ་ཡིན་ཡང་གཏའ་མར་ལེན་མི་རུང་། ཅི་ལ་ཞེ་ན། དེ་ནི་མི་ཡི་ཚེ་སྲོག་གཏའ་མར་བླངས་པའོ། །

7 སུ་ཞིག་གིས་རང་གི་སྤུན་ཟླ་སྟེ། ཡེས་ར་ཨེལ་པ་རྣམས་ལས་གཅིག་བསླུ་ཁྲིད་བྱས་ནས་བྲན་གཡོག་ལྟར་བཀོལ་བའམ། ཡང་ན་ཁོ་བཙོངས་པ་ཡིན་ན། མི་བསླུ་ཁྲིད་བྱེད་མཁན་དེ་གསོད་དགོས། ཁྱོད་རྣམས་ཀྱི་ཁྲོད་ནས་ངན་པ་རྣམས་དེ་ལྟར་མེད་པར་གཏོང་དགོས་སོ། །

8 མཛེ་ནད་ལ་འཛེམས་ནས་དོགས་དགོས། ངས་ལེ་ཝི་པའི་མཆོད་དཔོན་རྣམས་ལ་བསྒོས་པ་ཇི་བཞིན། དེ་དག་གིས་ཁྱོད་ཅག་ལ་ཅི་ལྟར་བསྟན་པ་དེ་ཞིབ་ཏུ་བསྲུངས་ནས་བསྒྲུབ་དགོས། 9 ཁྱོད་རྣམས་ཨེ་ཅིབ་ཡུལ་ནས་ཕྱི་རུ་ཐོན་ཏེ་ལམ་ཁར་ཡོད་དུས་སུ། ཁྱོད་རྣམས་ཀྱི་དཀོན་མཆོག་ཡ་ཝཱེས་མིར་ཡམ་ལ་ཅི་ཞིག་མཛད་པ་དེ་དྲན་པར་གྱིས། *

10 ཁྱོད་རྣམས་ཀྱིས་རང་གི་ཁྱིམ་མཚེས་ལ་བུ་ལོན་གཡར་ན། བུ་ལོན་གང་ཞིག་གཡར་ནའང་མི་དེ་ནས་གཏའ་མ་ལེན་ཕྱིར་ཁོའི་ཁྱིམ་དུ་འགྲོ་མི་རུང་། 11 ཁྱོད་རྣམས་ཕྱི་ནས་འདུག་དགོས་ལ། བུ་ལོན་གཡོར་མཁན་གྱིས་གཏའ་མ་ཕྱི་ལ་ཁྱེར་འོངས་ནས་ཁྱོད་ལ་སྟེར་དགོས། 12 གལ་སྲིད་མི་དེ་དབུལ་པོ་ཡིན་ན། ཁྱོད་རྣམས་ཀྱིས་དེའི་གཏའ་མ་ཞག་གིས་བསྐྱུར་མི་རུང་། 13 ཉི་མ་ནུབ་པའི་དུས་སུ་དེའི་གཏའ་མ་ཅིས་ཀྱང་ཁོ་ལ་ཕྱིར་སྤྲོད་དགོས། ཁོས་རང་གི་གོས་བཀབ་ནས་ཉལ་ཆོག་པ་དང་ཁྱོད་ཅག་ལ་བྱིན་རླབས་གནང་ངེས། དེ་ནི་ཁྱོད་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་དྲང་བདེན་དུ་འགྱུར་རོ། །

14 དབུལ་ཞིང་ཕོངས་པའི་གླ་པ་ནི་ཁྱོད་རྣམས་ཀྱི་སྤུན་ཟླའམ། ཡང་ན་ཁྱོད་ཅག་གི་གྲོང་རྡལ་རྣམས་སུ་སྡོད་པའི་བྱེས་པ་སུ་ཡིན་ཡང་། དེ་ལ་བརྙས་བཅོས་བྱེད་མི་རུང་། 15 ཉིན་རེའི་གླ་ཆ་ཉིན་རེ་བཞིན་ཉི་མ་མ་ནུབ་གོང་ལ་སྟེར་དགོས། དེ་ལྟར་མིན་ཚེ་མི་དེ་དབུལ་པོ་ཡིན་པས་ཁོའི་སེམས་གླ་ཆར་འཁྲེང་ནས་ཁྱོད་ཅག་ལ་མ་དགའ་བར་དཀོན་མཆོག་ཡ་ཝཱེ་ལ་འོ་དོད་ཞུས་ན། དེ་ནི་ཁྱོད་རྣམས་ཀྱི་སྡིག་པར་འགྱུར་ངེས་སོ། །

16 མི་སོ་སོ་རང་རང་གི་སྡིག་པའི་རྐྱེན་གྱིས་གསོད་པར་འོས་པ་ལས། བུ་ཡི་རྐྱེན་གྱིས་ཕ་གསོད་པའམ། ཕ་ཡི་རྐྱེན་གྱིས་བུ་གསོད་མི་རུང་། 17 བྱེས་པ་དང་དྭ་ཕྲུག་ལ་དྲང་བདེན་ལོག་སྤྱོད་བྱེད་མི་འོས། ཡུགས་མོའི་གྱོན་གོས་གཏའ་མར་ཡང་ལེན་མི་རུང་། 18 ཁྱོད་ཅག་ཨེ་ཅིབ་ཡུལ་ནས་བྲན་གཡོག་ཡིན་དུས། ཁྱོད་རྣམས་ཀྱི་དཀོན་མཆོག་ཡ་ཝཱེས་དེ་ལས་བསྐྱབས་འོངས་པ་དེ་དྲན་པའི་ཆེད་དུ། ངས་ཁྱོད་རྣམས་ལ་འདི་ལྟར་བསྒྲུབ་དགོས་པར་གདམས་པའོ། །

19 ཁྱོད་རྣམས་ཀྱིས་ཞིང་ནས་འབྲུ་རིགས་བསྡུ་བའི་དུས་སུ། ཞིང་ནས་ཚར་ཕོན་ཞིག་ལུས་ན་ཁྱོད་རྣམས་ཕྱིར་དེ་ལེན་དུ་འགྲོ་མི་རུང་། དེ་ནི་བྱེས་པ་དང་དྭ་ཕྲུག ཡུགས་མོ་བཅས་ཀྱི་སྐལ་ཡིན་ལ། དེ་ནི་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལག་གི་ལས་ཀ་ཐམས་ཅད་ལ་བྱིན་རླབས་མཛད་པའི་ཕྱིར་ཡིན་ནོ། ། 20 ཡང་སྐྱུ་རུ་ཤིང་ལས་འབྲས་བུ་ཐོགས་སྐབས། ཡལ་གའི་སྟེང་དུ་ལུས་པ་རྣམས་ཡང་བསྐྱར་ཐོགས་པར་མི་བྱ་ཞིང་དེ་ནི་བྱེས་པ་དང་དྭ་ཕྲུག ཡུགས་མོ་བཅས་ལ་བསྐྱུར་དགོས། 21 ཁྱོད་རྣམས་ཀྱི་རྒུན་ཚལ་ནས་རྒུན་འབྲུམ་བསྡུས་རྗེས་ལུས་པ་རྣམས་ཡང་བསྐྱར་བསྡུ་མི་རུང་། དེ་ནི་བྱེས་པ་དང་དྭ་ཕྲུག ཡུགས་མོ་བཅས་ལ་བསྐྱུར་དགོས། 22 ཁྱོད་རྣམས་ཨེ་ཅིབ་ཡུལ་ནས་བྲན་གཡོག་ཡིན་པ་དེ་དྲན་པའི་ཆེད་དུ། ངས་ཁྱོད་རྣམས་ལ་འདི་ལྟར་བསྒྲུབ་དགོས་པར་གདམས་པའོ། །

ལེའུ་ཉེར་ལྔ་པ།

1 གལ་ཏེ་མི་རྣམས་ཀྱི་བར་ལ་རྩོད་པ་བྱུང་ན་དེ་དག་ཁྲིམས་རར་འགྲོ་དགོས་ཤིང་། ཁྲིམས་དཔོན་གྱིས་གྱོད་དོན་ཐག་གིས་གཅོད་དུས་དྲང་པོར་བདེན་ལུགས་གནང་བ་དང་ངན་པར་ཉེས་ཆད་གཅོད་དགོས། 2 གལ་སྲིད་ནག་ཉེས་ཅན་ལ་གཅར་རྡུང་འབབ་ན། ཁྲིམས་དཔོན་གྱིས་དེ་ཉལ་དུ་བཅུག་ནས་རང་གི་མིག་ལམ་ནས་ཉེས་པའི་ཚད་བཞིན་དུ། གྲངས་ཀ་ལྟར་ལྕག་ཚན་གཞུ་དགོས། 3 ལྕག་ཚན་བཞི་བཅུ་གཞུ་རུང་བ་ལས་དེ་ལས་མང་བ་གཞུ་མི་རུང་། གལ་སྲིད་ཁྱོད་རྣམས་ཀྱིས་ཁོ་ལ་ལྕག་ཚན་དེ་ལས་མང་བ་གཞུས་ན། ཁྱོད་ཅག་གི་མིག་ལམ་ནས་སྤུན་ཟླ་དེ་ཁྱད་དུ་བསད་པ་ཡིན་ནོ། །

4 གཡུལ་ཁ་གཅོག་པའི་དུས༌སུ་བ་གླང་གི་མཆུ་ཏོ་མ༌སྡོམ*།

5 སྤུན་ཟླ་རྣམས་མཉམ་དུ་སྡོད་སྐབས་གཅིག་ལ་བུ་མེད་པར་ཤི་ན། འདས་པོའི་ཆུང་མ་མི་གཞན་པར་གཉེན་སྒྲིག་བྱེད་མི་རུང་། ཁྱོ་གའི་སྤུན་མཆེད་ཀྱིས་ཁོ་མོ་ལ་སྤུན་ཟླའི་འགན་ཁུར་ཏེ། ཁོ་མོ་ཆུང་མར་བླངས་ནས་ཁོ་མོ་དང་ལུས་འབྲེལ་བྱེད་དགོས་པ་དང་། 6 སྤུན་འདས་པོ་དེའི་མིང་ཡེས་ར་ཨེལ་ནས་ནུབ་པར་མི་འགྱུར་བའི་ཕྱིར། ཁོ་མོ་ལས་སྐྱེས་པའི་བུ་སྐྱེས་འགོ་དེ་ཁོའི་སྤུན་འདས་པོའི་མིང་ལ་དབང་དགོས། 7 གལ་སྲིད་མི་དེས་རང་གི་སྤུན་གྱི་ཆུང་མ་ལེན་མི་འདོད་ན། ཁོའི་སྤུན་གྱི་ཆུང་མ་མཁར་སྒོ་རུ་རྒན་པོ་རྣམས་ཀྱི་དྲུང་དུ་སོང་སྟེ། ངའི་ཁྱོ་གའི་སྤུན་གྱིས་ཡེས་ར་ཨེལ་ནས་རང་གི་ཕུ་བོའི་མིང་འཇོག་མི་འདོད་ལ། ངའི་ཁྱོ་གའི་སྤུན་གྱིས་ང་ལ་འགན་འཁུར་མི་འདོད་དོ་ཞེས་སྨྲ་དགོས། 8 དེ་ནས་གྲོང་ཁྱེར་དེའི་རྒན་པོ་རྣམས་ཀྱིས་མི་དེ་བོས་ནས་ཁོ་ལ་གསལ་པོོར་སྨྲ་དགོས་ཤིང་། གལ་སྲིད་དེས་ཨུ་ཚུགས་ཀྱིས་ངས་ཁོ་མོ་ལེན་མི་འདོད་ཟེར་ན། 9 ཁོའི་ཕུ་བོའི་ཆུང་མ་ནི་རྒན་པོ་རྣམས་ཀྱི་མིག་མདུན་ནས་ཁོའི་གམ་དུ་སོང་སྟེ། ཁོའི་རྐང་པ་ལས་ལྷམ་བཤུས་ནས་གདོང་ལ་མཆིལ་མ་བཏབ་སྟེ་ཁོ་ལ། རང་གི་ཕུ་བོའི་རིགས་རྒྱུད་སྐྱོང་བར་མི་དགའ་བའི་མི་ལ་འདི་ལྟར་བྱེད་དགོས་ཞེས་སྡིགས་དགོས། 10 དུས་དེ་ནས་བཟུང་ཡེས་ར་ཨེལ་ནས་མི་དེའི་མིང་ལ་ལྷམ་བཤུས་པའི་ཁྱིམ་རྒྱུད་ཅེས་འབོད་པར་འགྱུར་རོ། །

སྒྲིག་ཁྲིམས་གཞན་རྣམས།

11 གལ་ཏེ་མི་གཉིས་རྒྱག་རེས་བྱེད་པའི་ཚེ། གཅིག་གི་ཆུང་མས་རང་གི་ཁྱོ་ག་གཞན་པ་དེའི་ལག་ནས་སྐྱོབ་ཆེད་ཚུར་ཡོང་ནས་མི་དེའི་འདོམས་ལ་ལག་པས་འཇུས་ན། 12 ཁྱོད་རྣམས་ཀྱིས་སྙིང་རྗེ་མི་བསྐྱེད་པར་ཁོ་མོའི་ལག་པ་གཅོད་དགོས་སོ། །

13 ཁྱོད་རྣམས་ཀྱིས་སྒྱེ་མོ་ནང་དུ་རྒྱ་རྡོ་ཆེ་ཆུང་གཉིས་མཉམ་དུ་འཇོག་མི་རུང་། 14 ཁྱོད་རྣམས་ཀྱི་ཁྱིམ་དུ་ཚད་འཇལ་ཆས་ཆེ་ཆུང་གཉིས་ཡོད་མི་རུང་། 15 ཁྱོད་རྣམས་ལ་རྒྱ་རྡོ་མཉམ་ཞིང་དྲང་བ་དང་། འཇལ་ཆས་ཚད་ལྡན་དྲང་པོ་ཞིག་ཡོད་དགོས། དེ་འདྲ་ཡོད་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་དུ་ཁྱོད་རྣམས་ཡུན་རིང་པོར་འཚོ་ཐུབ། 16 སུ་ཞིག་གིས་གཡོ་སྒྱུའི་སྦྱོར་བ་འདི་དག་སྤེལ་ན། དེ་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཞེ་ལོག་པ་ཡིན་ནོ། །

17 ཁྱོད་ཅག་ཨེ་ཅིབ་ཡུལ་ནས་ཕྱི་རུ་ཐོན་པའི་ལམ་དུ། ཨ་མཱད་ལེག་པས་ཁྱོད་རྣམས་ལ་ཅི་བྱས་པ་དེ་དྲན་དགོས། 18 དེ་ཚོས་དཀོན་མཆོག་ལ་གུས་ཤིང་འཇིགས་པར་མི་བྱ་ཞིང་། ལམ་བར་དུ་ཁྱོད་རྣམས་ལ་ཇི་ལྟར་ཕྲད་པ་དང་། ཁྱོད་རྣམས་ཐང་ཆད་ནས་དཀའ་ངལ་གྱི་གནས་སུ་ལྷུང་ཡོད་དུས། ཁྱོད་རྣམས་ཀྱི་རྗེས་སུ་ལུས་པ་གཉོད་ཆུང་རྣམས་ལ་རྒོལ་བའོ། ། 19 དེ་བས་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་མཐའ་འཁོར་གྱི་དགྲ་ཐམས་ཅད་ལས་བསྐྱབས་ཤིང་། ཁོང་གིས་ཁྱོད་རྣམས་ལ་ས་སྐལ་དུ་གནང་བའི་ཡུལ་དུ་བདེ་བར་གནས་པའི་ཚེ། ཁྱོད་ཀྱིས་ཨ་མཱད་ལེག་མི་རིགས་ཀྱི་མིང་ནི་གནམ་འོག་ནས་ནུབ་པར་བྱེད་དགོས་པ་མ་བརྗེད་ཅིག

ལེའུ་ཉེར་དྲུག་པ།

འབྲུ་རིགས་ཀྱི་ཐོག་ཕུད་མཆོད་པ།

1 ཕྱིས་སུ་ཁྱོད་རྣམས་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལ་ས་སྐལ་དུ་གནང་བའི་ཡུལ་དུ་སླེབས་ཏེ། དེ་བདག་གིར་བཟུང་ནས་དེར་གཞིས་ཆགས་པའི་ཚེ། 2 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་ནས། ས་ལས་སྐྱེས་པའི་ཐོག་ཕུད་འགའ་ཤས་བླངས་ནས་གཟེབ་ཀྱི་ནང་དུ་བཞག་སྟེ། ཁྱོད་རྣམས་ཀྱི་དཀོན་མཆོག་ཡ་ཝཱེས་རང་ཉིད་ཀྱི་མཚན་འགོད་པར་བདམས་པའི་ཡུལ་དེར་འགྲོ་དགོས་ལ། 3 སྐབས་དེའི་མཆོད་དཔོན་གྱི་དྲུང་དུ་སོང་ནས་ཁོ་ལ་འདི་ལྟར། ངས་དེ་རིང་ཁྱེད་ཀྱི་དཀོན་མཆོག་ཡ་ཝཱེ་ལ་ར་སྤྲོད་བྱ་སྟེ། ང་རང་དཀོན་མཆོག་ཡ་ཝཱེས་རང་ཅག་གི་ཕ་མེས་རྣམས་ལ་གནང་བར་མནའ་དང་བཅས་ཞལ་བཞེས་གནང་བའི་ཡུལ་དེར་སླེབས་པ་ཡིན་ཞེས་སྨྲ་དགོས། 4 དེ་ནས་མཆོད་དཔོན་གྱིས་ཁྱོད་རྣམས་ཀྱི་ལག་ནས་གཟེབ་བླངས་ཏེ། ཁྱོད་ཅག་གི་དཀོན་མཆོག་ཡ་ཝཱེའི་མཆོད་ཁྲིའི་མདུན་དུ་འཇོག་དགོས་སོ། །

5 དེ་ནས་ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་དྲུང་ནས་འདི་ལྟར། ང་ཚོའི་ཕ་མེས་ནི་ཨ་རམ་པ་འཁྱམས་པོ་ཞིག་ཡིན། ཁོ་རང་མར་ཨེ་ཅིབ་ཡུལ་དུ་སོང་ནས་དེར་བསྡད་པ་དང་། མི་གྲངས་ཉུང་ཉུང་ཞིག་ལས་མེད་ནའང་ཡུལ་དེ་རུ་མི་རིགས་ཆེན་པོ་སྟོབས་དང་ལྡན་པ། མི་གྲངས་ཀྱང་མང་པོ་ཞིག་ཏུ་གྱུར་པ་རེད། 6 ཨེ་ཅིབ་པ་རྣམས་ཀྱིས་ངེད་ཅག་ལ་ངན་བྱས་ཤིང་གནོད་འཚེ་བཏང་ནས་སྡུག་ལས་བཀལ་བ་དང་། 7 ངེད་ཅག་གིས་ཕ་མེས་ཀྱི་དཀོན་མཆོག་ཡ་ཝཱེའི་ཕྱོགས་སུ་འོ་དོད་བཏོན་པའི་ཚེ། དཀོན་མཆོག་ཡ་ཝཱེས་ངེད་ཅག་གི་ཞུ་འབོད་གསན་ཞིང་། ངེད་ཅག་གི་གོད་ཆག་དང་དཀའ་ལས། གཉའ་གནོན་བཅས་གཟིགས་ནས། 8 དཀོན་མཆོག་ཡ་ཝཱེས་མཐུ་ལྡན་གྱི་ཕྱག་དང་ཕྱི་རུ་བརྐྱངས་པའི་དཔུང་པ། འཇིགས་སུ་རུང་བའི་དོན་ཆེན་པོ་དང་། གྲུབ་རྟགས་དང་དོན་ངོ་མཚར་ཅན་བཅས་ཀྱི་སྒོ་ནས་ངེད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པ་དང་། 9 ངེད་ཅག་གནས་འདིར་ཁྲིད་འོངས་ནས་འོ་མ་དང་སྦྲང་རྩི་བཞུར་བའི་ཡུལ་འདི་ངེད་ཅག་ལ་གནང་། 10 ཀྱེ་དཀོན་མཆོག་ཡ་ཝཱེ་ལགས། ད་ནི་ཁྱེད་ཀྱིས་གཟིགས་དང་། ང་ཚོས་ཁྱེད་ཀྱིས་ངེད་ཅག་ལ་གནང་བའི་ཡུལ་འདིའི་ས་ལས་སྐྱེས་པའི་ཐོག་ཕུད་རྣམས་ཁྱེད་ལ་ཁྱེར་འོངས་པ་ཡིན་ཞེས་ཞུས་ནས། གཟེབ་ནི་དཀོན་མཆོག་ཡ་ཝཱེའི་དྲུང་དུ་བཞག་སྟེ་ཁྱོད་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་ཕྱག་འཚལ་དགོས། 11 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་རྣམས་དང་ཁྱོད་ཅག་གི་ཁྱིམ་ལ་གནང་བའི་ཕན་ཆ་ཐམས་ཅད་ཀྱི་ཕྱིར་དུ། ལེ་ཝི་པ་དང་ཁྱོད་རྣམས་ཀྱི་ཁྲོད་དུ་ཡོད་པའི་བྱེས་པ་རྣམས་དང་མཉམ་དུ་སྤྲོ་སྐྱིད་ལ་རོལ་དགོས་སོ། །

12 ཁྱོད་རྣམས་ཀྱིས་བཅུ་ཆ་གཅིག་འབུལ་བའི་ལོ་གསུམ་པར། འབྲས་བུ་ཀུན་གྱི་བཅུ་ཆའི་གཅིག་ཡོངས་སུ་བླངས་ནས་ལེ་ཝི་པ་དང་བྱེས་པ་དང་། དྭ་ཕྲུག་དང་ཡུགས་མོ་རྣམས་ལ་བགོས་ནས། དེ་དག་གིས་ཁྱོད་རྣམས་ཀྱི་གྲོང་རྡལ་དུ་བཟའ་བཏུང་ཚིམ་པར་སྤྱད་རྗེས། 13 ཁྱོད་རྣམས་ཀྱིས་རང་གི་དཀོན་མཆོག་ཡ་ཝཱེའི་དྲུང་ནས་འདི་ལྟར། ང་ཚོས་མཆོད་རྫས་དམ་པ་དེ་རང་ཁྱིམ་ནས་སྤར་ཅིང་། ཁྱེད་ཀྱིས་ངེད་ཅག་ལ་བསྒོས་པའི་བཀའ་རྒྱ་ཐམས་ཅད་ལྟར། དེ་དག་ལེ་ཝི་པ་དང་བྱེས་པ་དང་། དྭ་ཕྲུག་དང་ཡུགས་མོ་རྣམས་ལ་བགོས་པ་ཡིན། ཁྱེད་ཀྱི་བཀའ་དང་འགལ་མེད་ལ་དེ་དག་བརྗེད་ཀྱང་མེད། 14 ང་ཚོས་མྱ་ངན་བྱེད་དུས་སུ་མཆོད་རྫས་དམ་པ་འདི་ཟོས་མེད་ལ། ངེད་རྣམས་གཙང་མ་མིན་དུས་སུ་ང་ཚོས་དེ་སྤར་བ་མིན། དེ་ལས་གང་ཡང་འདས་པོའི་དོན་དུ་སྤྲད་མེད། ང་ཚོས་རང་གི་དཀོན་མཆོག་ཡ་ཝཱེའི་གསུང་སྐད་ལ་མཉན་ནས་ཁྱེད་ཀྱིས་ངེད་རྣམས་ལ་བསྒོས་པ་ཇི་བཞིན་བསྒྲུབས་པ་ཡིན། 15 ཁྱེད་ཀྱི་བཞུགས་གནས་དམ་པ་ནམ་མཁའི་མཐོངས་ནས་གཟིགས་ཏེ། ཁྱེད་ཀྱི་འབངས་མི་ཡེས་ར་ཨེལ་དང་། ཁྱེད་ཀྱིས་ངེད་ཅག་གི་ཕ་མེས་ལ་མནའ་དང་བཅས་ཞལ་བཞེས་གནང་བའི་འོ་མ་དང་སྦྲང་རྩི་བཞུར་བའི་ཡུལ་ལྗོངས་ལ་བྱིན་རླབས་མཛད་དུ་གསོལ་ཞེས་ཞུ་དགོས་སོ། །

16 དེ་རིང་གི་ཉིན་མོ་འདིར་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལ་སྒྲིག་ཁྲིམས་དང་སྲོལ་ཡིག་དེ་དག་བསྲུང་དགོས་པའི་བཀའ་གནང་ཡོད་པས། ཁྱོད་རྣམས་ཀྱིས་བློ་གཅིག་སེམས་གཅིག་གིས་དེ་དག་བསྲུངས་ནས་བསྒྲུབ་དགོས་པ་ཡིན། 17 དེ་རིང་ཁྱོད་རྣམས་ཀྱིས་དཀོན་མཆོག་ཡ་ཝཱེ་ནི་ཁྱོད་ཅག་གི་དཀོན་མཆོག་ཡིན་པ་ཁས་བླངས་པ་དང་། ཁྱོད་རྣམས་ཁོང་གི་ལམ་དུ་བསྐྱོད་ཅིང་། ཁོང་གི་སྒྲིག་ཁྲིམས་དང་བཀའ་རྒྱ། སྲོལ་ཡིག་བཅས་བསྲུངས་ཏེ། ཁོང་གི་གསུང་སྐད་ལ་མཉན་པར་བྱའོ། ། 18 དེ་རིང་དཀོན་མཆོག་ཡ་ཝཱེས་ཁོང་གི་ཞལ་བཞེས་ལྟར་ཁྱོད་ཅག་ནི་ཁོང་གི་འབངས་མི་ཡིན་པར་བསྒྲགས་ཤིང་། ཁྱོད་རྣམས་ཀྱིས་དཀོན་མཆོག་ཡ་ཝཱེའི་བཀའ་རྒྱ་ཐམས་ཅད་བསྲུང་དགོས་ལ། 19 ཁོང་གིས་ཁྱོད་རྣམས་ལ་ཉིད་ཀྱིས་བཀོད་པའི་མི་རིགས་ཐམས་ཅད་ལས་ལྷག་པའི་བསྟོད་བསྔགས་དང་སྙན་གྲགས། བཀུར་བསྟི་བཅས་འཐོབ་པར་བྱ་ཞིང་། ཁོང་གིས་གསུངས་པ་ནང་བཞིན། ཁྱོད་རྣམས་ཁྱོད་ཅག་གི་དཀོན་མཆོག་ཡ་ཝཱེའི་དོན་དུ་དམ་པའི་འབངས་མི་ཡིན་དགོས་སོ། །

ལེའུ་ཉེར་བདུན་པ།

ཨེ༌བཱལ་རི་བོའི་མཆོད་ཁྲི།

1 དེ་ཡང་མོ་ཤེ་དང་ཡེས་ར་ཨེལ་གྱི་རྒན་པོ་རྣམས་ཀྱིས་མི་ཚོགས་ལ་འདི་ལྟར། ངས་དེ་རིང་ཁྱོད་ཅག་ལ་གདམས་པའི་བཀའ་རྒྱ་ཐམས་ཅད་སྲུངས་ཤིག 2 ཁྱོད་རྣམས་ཕྱིས་སུ་ཡོར་དན་གཙང་པོ་བརྒལ་ནས། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་དུ་སླེབས་པའི་ཉིན་མོར། ཁྱོད་ཅག་གིས་རྡོ་ཆེན་པོ་རྣམས་བརྩིགས་ནས་དེར་དཀར་རྩི་བྱུག་དགོས། 3 ཡང་ཁྱོད་རྣམས་གཙང་པོའི་ཕ་རོལ་ཏུ་བརྒལ་རྗེས་བཀའ་ཁྲིམས་འདིའི་གསུང་ཐམས་ཅད་རྡོ་དེ་དག་གི་སྟེང་ཕྲིས་དང་། དེ་ནས་ཁྱོད་རྣམས་ཀྱི་ཕ་མེས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ཞལ་གྱིས་བཞེས་པ་བཞིན། ཁྱོད་ཅག་གི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་ཏེ་འོ་མ་དང་སྦྲང་རྩི་བཞུར་བའི་ཡུལ་དུ་ཁྱོད་རྣམས་འགྲོ་ཐུབ་པ་ཡིན། 4 དེའི་ཕྱིར་ཕྱིས་སུ་ཁྱོད་རྣམས་ཡོར་དན་གཙང་པོ་བརྒལ་རྗེས། ངས་དེ་རིང་ཁྱོད་ཅག་ལ་ཅི་བསྒོས་པ་ནང་བཞིན་རྡོ་འདི་རྣམས་རི་བོ་ཨེ་བཱལ་དུ་བརྩིགས་ནས་དཀར་རྩི་བྱུག་དགོས། 5 དེ་རུ་ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེ་ལ་རྡོ་ཡི་མཆོད་ཁྲི་ཞིག་བཟོ་དགོས། དེ་ལ་ལྕགས་ཀྱི་ཡོ་བྱད་གང་ཡང་སྤྱོད་མི་རུང་། 6 ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་མཆོད་ཁྲི་ནི་བཅད་གཏུབ་བྱས་མེད་པའི་རྡོ་ཡིས་བཟོ་དགོས་ལ། དེའི་ཁར་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་སྦྱིན་སྲེག་གི་མཆོད་པ་རྣམས་འབུལ་དགོས། 7 ཞི་བདེའི་མཆོད་པ་རྣམས་ཀྱང་ཕུལ་ནས་གནས་དེར་བཟའ་དགོས་ཤིང་། ཁྱོད་རྣམས་ཀྱི་དཀོན་མཆོག་ཡ་ཝཱེའི་དྲུང་ནས་སྤྲོ་སྐྱིད་ལ་རོལ་དགོས། 8 ཁྱོད་རྣམས་ཀྱིས་བཀའ་ཁྲིམས་འདིའི་གསུང་ཐམས་ཅད་རྡོ་རྣམས་ཀྱི་སྟེང་དུ་གསལ་པོོར་འབྲི་དགོས་ཞེས་བསྒོས་སོ། །

རི་བོ་ཨེ་བཱལ་ནས་དམོད་མོ་བཏབ་པ།

9 དེ་ནས་མོ་ཤེ་དང་ལེ་ཝི་ཚོ་པའི་མཆོད་དཔོན་རྣམས་ཀྱིས་ཡེས་ར་ཨེལ་པ་ཐམས་ཅད་ལ། ཀྱེ་ཡེས་ར་ཨེལ་པ་རྣམས། ཁུ་སིམ་མར་སྡོད་ལ་ཉོན་ཅིག དེ་རིང་གི་ཉིན་འདིར་ཁྱོད་རྣམས་ནི་ཁྱོད་ཅག་གི་དཀོན་མཆོག་ཡ་ཝཱེའི་འབངས་མི་རུ་གྱུར་པ་ཡིན་པས། 10 ཁྱོད་རྣམས་ཀྱི་དཀོན་མཆོག་ཡ་ཝཱེའི་གསུང་ལ་ཉན་དགོས་ཤིང་། ངས་དེ་རིང་ཁྱོད་ཅག་ལ་བསྒོས་པའི་ཁོང་གི་བཀའ་རྒྱ་དང་སྒྲིག་ཁྲིམས་རྣམས་སྲུངས་ཤིག་ཅེས་སྨྲས་སོ།།

11 ཉིན་དེར་མོ་ཤེ་ཡིས་མི་རྣམས་ལ་འདི་ལྟར། 12 ཁྱོད་རྣམས་ཡོར་དན་གཙང་པོའི་ཕ་རོལ་ཏུ་བརྒལ་བའི་རྗེས་སུ། སི་མུ་ཨོན་དང་། ལེ་ཝི་དང་། ཡ་ཧུ་དཱ་དང་། ཡེས་སི་ཀཱར་དང་། ཡོ་སེབ་དང་། པེན་ཡཱ་མེན་བཅས་ཚོ་པའི་མི་རྣམས་གེ་རི་ཟིམ་རི་བོར་ལངས་བསྡད་ནས་མི་མང་ལ་བྱིན་རླབས་གནང་དགོས། 13 ཡང་རུ་བེན་དང་། གཱ་རྡུ་དང་། ཨ་ཤེར་དང་། ཟེ་བུ་ལུན་དང་། དཱན་དང་། ནཱབ་ཐ་ལི་བཅས་ཚོ་པའི་མི་རྣམས་ཨེ་བཱལ་རི་བོར་ལངས་བསྡད་ནས་དམོད་ཚིག་བསྒྲག་དགོས། 14 ལེ་ཝི་པ་རྣམས་ཀྱིས་ཡེས་ར་ཨེལ་གྱི་མི་ཐམས་ཅད་ལ་སྐད་ཆེན་པོས་འདི་ལྟར་བསྒྲག་དགོས་ཏེ།

15 མི་ལག་ཤེས་པ་ཞིག་གིས་རང་གི་ལག་པར་བརྟེན་ནས་དཀོན་མཆོག་ཡ་ཝཱེ་ཞེ་ལོག་པའི་སྐུ་བརྙན་དང་བླུགས་སྐུ་བཟོས་ཏེ་གསང་བའི་སྒོ་ནས་དེ་དག་ཡར་བསླངས་ན། མི་དེ་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

16 རང་གི་ཕ་མ་ལ་གུས་ཞབས་མེད་པའི་མི་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

17 རང་གི་ཁྱིམ་མཚེས་ཀྱི་ས་རྟགས་བསྣུར་བའི་མི་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

18 མི་ལོང་བ་ཞིག་ལོག་ལམ་དུ་འཁྲིད་མཁན་དེ་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས་སོ།།

19 བྱེས་པ་དང་དྭ་ཕྲུག ཡུགས་མོ་བཅས་ལ་དྲང་བདེན་ལོག་སྤྱོད་བྱེད་པའི་མི་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

20 སུ་ཞིག་ཕ་ཡི་ཆུང་མ་དང་ལུས་འབྲེལ་བྱས་ན། དེས་རང་གི་ཕ་ཡི་སྨད་གོས་བཤུས་པ་ཡིན་པས་དེ་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

21 དུད་འགྲོ་གང་རུང་དང་འཁྲིག་པ་སྤྱོད་པའི་མི་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

22 ཕ་གཅིག་མ་གཉིས་དང་ཡང་ན་མ་གཅིག་ཕ་གཉིས་ཀྱི་ལྕམ་སྲིང་དང་ལུས་འབྲེལ་བྱེད་པའི་མི་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

23 རང་གི་སྒྱུག་མོ་དང་ལུས་འབྲེལ་བྱེད་པའི་མི་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

24 རང་གི་ཁྱིམ་མཚེས་གསང་སྟབས་ཀྱིས་གསོད་པའི་མི་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

25 གསུག་བླངས་ནས་མི་ཉེས་མེད་ཀྱི་སྲོག་གཅོད་མཁན་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས།

26 སུ་ཞིག་གིས་བཀའ་ཁྲིམས་ཀྱི་གསུང་འདི་དག་ནང་བཞིན་བསྒྲུབས་ནས་བརྟན་པོར་མི་བསྲུང་བ་དེ་ལ་དམོད་པ་ཕོག་གྱུར་ཅིག་ཅེས་པའི་ལན་དུ། མི་ཐམས་ཅད་ཀྱིས་ཨ་མེན་ཞེས་ཞུ་དགོས་སོ།།

ལེའུ་ཉེར་བརྒྱད་པ།

བཀའ་བརྩི་མཁན་ལ་བྱིན་རླབས་ཐོབ་པ།

1 གལ་སྲིད་ཁྱོད་རྣམས་ཀྱིས་དངོས་གནས་ཁྱོད་ཅག་གི་དཀོན་མཆོག་ཡ་ཝཱེའི་གསུང་ལ་མཉན་ཏེ། ངས་དེ་རིང་ཁྱོད་རྣམས་ལ་བསྒོས་པའི་ཁོང་གི་བཀའ་རྒྱ་ཐམས་ཅད་བསྲུངས་ནས་བསྒྲུབས་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ས་སྟེང་གི་མི་རིགས་ཐམས་ཅད་ལས་ཁྱོད་མཐོ་སར་འཇོག་གོ ། 2 ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་གསུང་ལ་མཉན་ན། བྱིན་རླབས་འདི་ཐམས་ཅད་ཁྱོད་རྣམས་ལ་འཐོབ་ཅིང་། ཁྱོད་རྣམས་བསྙེག་པར་བྱ། 3 ཁྱོད་རྣམས་ལ་གྲོང་ཁྱེར་ནས་བྱིན་རླབས་འཐོབ་ལ། ས་ཞིང་ནས་ཀྱང་བྱིན་རླབས་འཐོབ། 4 ཁྱོད་རྣམས་ཀྱི་རུས་རྒྱུད་དང་། ཞིང་གི་ལོ་ཏོག་དང་། ཕྱུགས་ཀྱི་རྒྱུད་པ་དང་། བ་གླང་གི་འཕེལ་ཐོག་དང་། ར་ལུག་གི་འཕེལ་ཀ་རྣམས་ལ་བྱིན་རླབས་འཐོབ། 5 ཁྱོད་རྣམས་ཀྱི་གཟེབ་དང་རྫི་གཞོང་ལ་བྱིན་རླབས་འཐོབ། 6 ཁྱོད་རྣམས་ནང་ལ་ཡོང་དུས་དང་ཕྱི་ལ་འགྲོ་དུས་ཀྱང་བྱིན་རླབས་འཐོབ་བོ། །

7 ཡར་ལངས་ནས་ཁྱོད་རྣམས་ལ་རྒོལ་བའི་དགྲ་རྣམས་ནི་དཀོན་མཆོག་ཡ་ཝཱེས་ཁྱོད་ཅག་གི་མདུན་དུ་ཕམ་པར་མཛད་ཅིང་། དེ་དག་ལམ་གཅིག་ནས་ཁྱོད་རྣམས་ལ་རྒོལ་བར་འོངས་ནའང་། ཁྱོད་རྣམས་ཀྱི་མདུན་དུ་ཁོ་ཚོ་ལམ་བདུན་ནས་འབྲོ་བར་འགྱུར། 8 ཁྱོད་རྣམས་ཀྱི་འབྲུ་མཛོད་རྣམས་དང་ཁྱོད་ཅག་གི་ལག་པས་བསྒྲུབས་པ་ཐམས་ཅད་ལ་དཀོན་མཆོག་ཡ་ཝཱེས་བྱིན་རླབས་འབེབ་ཅིང་། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་དུ་ཁོང་གིས་ཁྱོད་ཅག་ལ་བྱིན་རླབས་གནང་ངེས་ཡིན། 9 གལ་སྲིད་ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་བཀའ་རྣམས་བསྲུངས་ཏེ། ཁོང་གི་ཕེབས་ལམ་དུ་བསྐྱོད་པ་ཡིན་ན། ཁོང་གིས་ཁྱོད་ཅག་ལ་ཇི་ལྟར་མནའ་བཞེས་པ་བཞིན། ཁྱོད་རྣམས་ཁོང་གི་འབངས་མི་དམ་པ་རུ་མཛད་ངེས། 10 ཡང་ས་སྟེང་གི་མི་ཐམས་ཅད་ཀྱིས་ཁྱོད་ཅག་ནི་དཀོན་མཆོག་ཡ་ཝཱེའི་མཚན་ལ་གཏོགས་པའི་མི་ཡིན་པ་མཐོང་སྟེ། ཁོ་ཚོ་ཁྱོད་རྣམས་ལ་འཇིགས་པར་འགྱུར། 11 དཀོན་མཆོག་ཡ་ཝཱེས་ཁྱོད་རྣམས་ཀྱི་ཕ་མེས་རྣམས་ལ་མནའ་དང་བཅས་ཞལ་བཞེས་གནང་བའི་ཡུལ་དུ། ཁོང་གིས་ཁྱོད་རྣམས་ཀྱི་རུས་རྒྱུད་དང་ཕྱུགས་ཀྱི་འཕེལ་ཐོག་དང་། ཞིང་གི་ལོ་ཏོག་བཅས་ཐམས་ཅད་རྒྱས་པར་བྱའོ། ། 12 དཀོན་མཆོག་ཡ་ཝཱེས་ཁོང་གི་ནམ་མཁའི་གཏེར་མཛོད་ཀྱི་སྒོ་མོ་ཁྱོད་རྣམས་ལ་ཕྱེས་ཏེ། དུས་ལྟར་ཁྱོད་རྣམས་ཀྱི་ཡུལ་དུ་ཆར་ཆུ་འབེབ་པ་དང་། ཁྱོད་རྣམས་ཀྱི་ལག་ནས་སྒྲུབ་པ་ཐམས་ཅད་ལ་བྱིན་རླབས་མཛད་ཅིང་། ཁྱོད་རྣམས་ཀྱིས་མི་རིགས་མང་པོར་བུ་ལོན་བཏང་ནའང་། ཁྱོད་ཅག་གིས་དེ་དག་ནས་བུ་ལོན་གཡར་མི་དགོས། 13 ཁྱོད་རྣམས་ཀྱི་དཀོན་མཆོག་ཡ་ཝཱེའི་བཀའ་རྒྱ་སྟེ་ངས་དེ་རིང་ཁྱོད་ཅག་ལ་བསྒོས་པ་རྣམས་ལ་མཉན་པ་དང་། དེ་བསྲུངས་ནས་བསྒྲུབས་པ་ཡིན་ན། དཀོན་མཆོག་ཡ་ཝཱེས་ཁྱོད་ཅག་དབུ་རུ་མཛད་པ་ལས་མཇུག་མ་རུ་མི་མཛད་ཅིང་། ཁྱོད་རྣམས་གོང་དུ་འཇོག་པ་ལས་ཞོལ་དུ་མི་བསྐྱུར་རོ། ། 14 ལྷ་གཞན་དག་གི་རྗེས་སུ་འབྲངས་ནས་དེ་དག་ལ་བསྙེན་བཀུར་མི་བྱ་བའི་ཆེད་དུ། ངས་དེ་རིང་ཁྱོད་ཅག་ལ་བསྒོས་པའི་གཏམ་གང་ལས་ཀྱང་གཡས་སམ་གཡོན་དུ་གཟུར་བར་མི་བྱའོ། །

བཀའ་མི་བརྩི་མཁན་ལ་དམོད་མོ་ཕོག་པ།

15 གལ་སྲིད་ཁྱོད་རྣམས་ཀྱི་དཀོན་མཆོག་ཡ་ཝཱེའི་གསུང་ལ་མི་ཉན་ཞིང་། ངས་དེ་རིང་ཁྱོད་རྣམས་ལ་གདམས་པའི་བཀའ་རྒྱ་དང་སྒྲིག་ཁྲིམས་རྣམས་མི་བསྲུང་མི་བསྒྲུབ་ན། དམོད་པ་འདི་ཐམས་ཅད་ཁྱོད་རྣམས་ལ་ཕོག་ཅིང་དེས་ཁྱོད་ཅག་ཟིན་པར་འགྱུར། 16 ཁྱོད་རྣམས་ལ་གྲོང་ཁྱེར་ནས་དམོད་པ་ཕོག་ཅིང་། ས་ཞིང་ནས་ཀྱང་དམོད་པ་ཕོག 17 ཁྱོད་རྣམས་ཀྱི་གཟེབ་དང་རྫི་གཞོང་ལ་དམོད་པ་ཕོག 18 ཁྱོད་རྣམས་ཀྱི་རུས་རྒྱུད་དང་། ཞིང་གི་ལོ་ཏོག་དང་། བ་གླང་གི་འཕེལ་ཐོག་དང་། ར་ལུག་གི་འཕེལ་ཀ་རྣམས་ལ་དམོད་པ་ཕོག 19 ཁྱོད་རྣམས་ནང་ལ་ཡོང་དུས་དམོད་པ་ཕོག་ཅིང་། ཕྱི་ལ་འགྲོ་དུས་ཀྱང་དམོད་པ་ཕོག་གོ །

20 ཁྱོད་རྣམས་ཀྱིས་ལས་ངན་པ་བྱས་ནས་ང་རང་སྤངས་པ་ཡིན་པས། ཁྱོད་རྣམས་མགྱོགས་པོར་ནུབ་ཅིང་མེད་པར་འགྲོ་བའི་བར་དུ། ཁྱོད་རྣམས་ཀྱིས་ལག་ནས་ཅི་བསྒྲུབས་ཀྱང་། དཀོན་མཆོག་ཡ་ཝཱེས་ཁྱོད་ཅག་ལ་དམོད་པ་དང་རྙོག་ཟིང་། བཀའ་བཀྱོན་བཅས་འབེབ་པར་འགྱུར། 21 དཀོན་མཆོག་ཡ་ཝཱེས་ཁྱོད་རྣམས་བདག་གིར་ལེན་པར་འགྲོ་བའི་ཡུལ་དུ་མེད་པར་མཛད་པའི་བར་དུ། ཁྱོད་རྣམས་ལ་ནད་ཡམས་ཆེན་པོ་འབྱུང་བར་བྱ་སྟེ། 22 དཀོན་མཆོག་ཡ་ཝཱེས་ཁྱོད་རྣམས་ལ་གློ་ནད་དང་། ཚ་ནད་དང་། འདར་ནད་དང་། གཉན་ཚད་དང་། འཐབ་འཁྲུག་དང་། ཐན་པ་དང་། གཡའ་སྤུ་བཅས་འབྱུང་དུ་བཅུག་སྟེ། ཁྱོད་ཅག་རྩ་མེད་འགྲོ་བའི་བར་དུ་ནད་རིགས་དེ་དག་གིས་ཁྱོད་རྣམས་འདེད་ངེས་ཡིན། 23 ཁྱོད་རྣམས་ཀྱི་མགོ་ཐོག་གི་ནམ་མཁའ་ནི་ལི་དང་། ཁྱོད་རྣམས་ཀྱི་རྐང་འོག་གི་ས་གཞི་ནི་ལྕགས་ལྟར་འགྱུར། 24 དཀོན་མཆོག་ཡ་ཝཱེས་ཁྱོད་རྣམས་ཀྱི་ཡུལ་གྱི་ཆར་བ་ཐལ་རྡུལ་ལ་བསྒྱུར་ནས། ཁྱོད་རྣམས་མེད་པར་མ་བཏང་བར་དུ་ནམ་མཁའ་ནས་ཁྱོད་རྣམས་ཀྱི་སྟེང་དུ་ས་རྡུལ་འབབ་བོ། །

25 དཀོན་མཆོག་ཡ་ཝཱེས་ཁྱོད་ཅག་དགྲ་རྣམས་ཀྱི་མདུན་དུ་ཕམ་པར་མཛད་ཅིང་། ཁྱོད་རྣམས་ལམ་གཅིག་ནས་དེ་དག་ལ་རྒོལ་བར་སོང་ནའང་། དེ་དག་གི་མདུན་དུ་ཁྱོད་རྣམས་ལམ་བདུན་ནས་འབྲོ་བ་དང་། ས་གཞིའི་རྒྱལ་ཁམས་ཐམས་ཅད་ཁྱོད་རྣམས་ལ་འཇིགས་པར་འགྱུར། 26 ཁྱོད་རྣམས་ཀྱི་བེམ་པོ་ནི་བར་སྣང་གི་འདབ་ཆགས་དང་ས་གཞིའི་གཅན་གཟན་རྣམས་ཀྱི་ཁ་ཟས་བྱེད་ཅིང་། དེ་དག་དཀྲོགས་ནས་བདའ་མཁན་གཅིག་ཀྱང་མེད་དོ། །

27 དཀོན་མཆོག་ཡ་ཝཱེས་ཁྱོད་རྣམས་ལ་ཨེ་ཅིབ་ཡུལ་གྱི་གཉན་ནད་དང་གཞང་འབྲུམ་དང་། པགས་ནད་དང་ཟ་འཕྲུག་སོགས་གསོ་ཐབས་མེད་པའི་ན་ཚ་ཕོག་པར་མཛད། 28 དཀོན་མཆོག་ཡ་ཝཱེས་ཁྱོད་རྣམས་ལ་སྨྱོ་ནད་དང་། ལོང་པ་དང་སྙིང་ཁམས་འཁྲུག་པ་བཅས་ཀྱི་ན་ཚ་ཕོག་པར་མཛད། 29 མི་ལོང་པ་ཞིག་གིས་མུན་ནག་ནང་དུ་ལག་ཉུལ་བྱེད་པ་ཇི་བཞིན། ཁྱོད་རྣམས་ཀྱིས་ཉིན་གུང་གི་སྐབས་སུ་ལག་ཉུལ་བྱེད་ཅིང་། རང་གི་ལམ་ལ་བཀྲ་མི་ཤིས། རྟག་པར་བརྙས་བཅོས་དང་འཕྲོག་བཅོམ་ཐེབས་ངེས་ལ། ཁྱོད་ཅག་སྐྱོབ་མཁན་སུ་ཡང་མེད་དོ། ། 30 ཁྱོད་རྣམས་ཀྱིས་བུད་མེད་ཅིག་དང་གཉེན་རྟགས་བརྒྱབ་ནའང་མི་གཞན་གྱིས་དེ་ལ་བཙན་གཡེམ་བྱེད། ཁྱོད་རྣམས་ཀྱིས་ཁང་པ་བརྩིགས་ཀྱང་ཁྱོད་ཅག་དེའི་ནང་དུ་འདུག་མི་ཐུབ། ཁྱོད་རྣམས་ཀྱིས་རྒུན་ཚལ་བཙུགས་ཀྱང་དེའི་འབྲས་བུ་ལོངས་སུ་སྤྱོད་མི་ཐུབ། 31 ཁྱོད་རྣམས་ཀྱི་བ་གླང་ཁྱོད་ཅག་གི་མིག་ལམ་ནས་བཤས་ཀྱང་དེའི་ཤ་བཟའ་མི་ཐུབ། ཁྱོད་རྣམས་ཀྱི་བོང་བུ་ཁྱོད་ཅག་གི་མདུན་ནས་ཕྲོགས་ཏེ་ཁྲིད་ན་ཡང་དེ་ཁྱོད་རྣམས་ལ་ཕྱིར་མི་འཐོབ། ཁྱོད་རྣམས་ཀྱི་ར་ལུག་གི་ཁྱུ་ཁྱོད་ཅག་གི་དགྲ་རྣམས་ལ་སྤྲོད་ཅིང་དེ་སྐྱོབ་མཁན་སུ་ཡང་མེད། 32 ཁྱོད་རྣམས་ཀྱི་བུ་དང་བུ་མོ་རྣམས་མི་རིགས་གཞན་ལ་སྤྲོད་པ་དང་། ཁྱོད་རྣམས་ཀྱིས་ཉིན་རེར་རེ་ལྟོས་བྱས་ནས་མིག་དབང་ཉམས་པའི་ཚད་ལ་སླེབས་ནའང་། ཁྱོད་རྣམས་ཀྱིས་ཁོ་ཚོ་སྐྱོབ་མི་ནུས། 33 ཁྱོད་རྣམས་ཀྱི་ཞིང་གི་ལོ་ཏོག་དང་། ཁྱོད་རྣམས་ཀྱིས་དཀའ་ལས་བརྒྱབ་ནས་ཐོབ་པའི་ཐོན་འབྲས་ཐམས་ཅད་ཁྱོད་ཅག་གིས་མི་ཤེས་པའི་མི་རིགས་ཤིག་གིས་བཟའ་བར་འགྱུར་ཞིང་། ཁྱོད་རྣམས་ལ་དུས་རྒྱུན་བརྙས་བཅོས་དང་བཙན་གནོན་འབའ་ཞིག་འབྱུང་བའོ། ། 34 ཁྱོད་རྣམས་ཀྱི་མིག་གིས་གང་ཞིག་མཐོང་བ་ཡིས་ཁྱོད་རྣམས་སྨྱོ་བར་བྱེད། 35 དཀོན་མཆོག་ཡ་ཝཱེས་ཁྱོད་རྣམས་ཀྱི་པུས་མོ་དང་རྐང་པར་གཉན་ནད་དེ། ན་ཟུག་གསོ་ཐབས་མེད་པ་བསྐྱེད་ནས་རྐང་མཐིལ་ནས་སྤྱི་བོའི་བར་ལ་འབྱུང་དུ་འཇུག་གོ །

36 དཀོན་མཆོག་ཡ་ཝཱེས་ཁྱོད་རྣམས་དང་ཁྱོད་ཅག་གིས་རང་གི་ཆེད་དུ་བསྐོས་པའི་རྒྱལ་པོ་ནི་ཁྱོད་རྣམས་དང་ཁྱོད་ཅག་གི་ཕ་མེས་རྣམས་ཀྱིས་ངོ་མི་ཤེས་པའི་མི་རིགས་ཀྱི་རྩར་འཁྲིད་པ་དང་། དེར་ཁྱོད་རྣམས་ཀྱིས་ཤིང་དང་རྡོ་ནས་བཟོས་པའི་ལྷ་གཞན་དག་ལ་བསྙེན་བཀུར་བྱེད་པར་འགྱུར། 37 དཀོན་མཆོག་ཡ་ཝཱེས་ཁྱོད་རྣམས་གནས་གང་དུ་ཁྲིད་ཀྱང་དེའི་མི་ཐམས་ཅད་ཀྱི་ཁྲོད་དུ། ཁྱོད་རྣམས་ནི་སྐྲག་དགོས་ས་དང་། ཁ་དཔེ་དང་ཟུར་ཟ་བྱེད་ཡུལ་དུ་འགྱུར་རོ། །

38 ཁྱོད་རྣམས་ཀྱིས་ཞིང་ལ་ས་བོན་མང་པོ་བཏབ་ཀྱང་། འབུ་ཆ་ག་པས་དེ་ཁྱུར་མིད་གཏོང་བས་ཁྱོད་རྣམས་ཀྱིས་ཉུང་ཙམ་ལས་བསྡུ་མི་ནུས། 39 རྒུན་ཚལ་བཙུགས་ནས་ཉར་ནའང་། འབུ་རྣམས་ཀྱིས་དེ་ཟོས་ཚར་བས་ཁྱོད་རྣམས་ཀྱིས་རྒུན་འབྲུམ་བསྡུ་མི་ནུས་ལ་རྒུན་ཆང་ཡང་འཐུང་མི་ཐུབ། 40 ཁྱོད་རྣམས་ཀྱི་ཡུལ་ཁམས་ཡོངས་སུ་སྐྱུ་རུ་རའི་སྡོང་པོ་ཡོད་ཀྱང་། ཁྱོད་རྣམས་ཀྱི་སྐྱུ་རུ་ར་རྣམས་ས་ལ་ལྷུང་བས་ལུས་ལ་བསྐུ་བའི་སྣུམ་མེད་དོ། ། 41 ཁྱོད་རྣམས་ལ་བུ་དང་བུ་མོ་ཡོད་ཀྱང་དེ་དག་གཞན་གྱིས་བཙན་གྱིས་འཁྲིད་པས་ཁྱོད་ཅག་ལ་མི་དབང་། 42 ཁྱོད་རྣམས་ཀྱི་ཤིང་སྡོང་དང་ཁྱོད་རྣམས་ཀྱི་ཞིང་གི་ལོ་ཏོག་ཐམས་ཅད་གནོད་འབུ་ཡིས་བཟའ་བར་འགྱུར། 43 ཁྱོད་རྣམས་ཀྱི་དབུས་སུ་ཡོད་པའི་བྱེས་པ་རྣམས་མཐོན་པོར་གྱུར་ནས་ཁྱོད་ཅག་གི་གོང་ནས་གོང་དུ་འབུད་པ་དང་། ཁྱོད་རྣམས་རྒུད་པར་གྱུར་ནས་ཇེ་དམའ་ནས་ཇེ་དམའ་རུ་འགྲོ། 44 དེ་ཚོས་ཁྱོད་རྣམས་ལ་དངུལ་བསྐྱིས་ནའང་ཁྱོད་རྣམས་ཀྱིས་དེ་དག་ལ་གཡར་མི་ནུས། དེ་དག་ནི་མགོ་དང་ཁྱོད་རྣམས་ནི་མཇུག་མ་ཡིན་ནོ། །

45 དེ་ཡང་ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་གསུང་ལ་མ་མཉན་ཞིང་། ཁོང་གིས་ཁྱོད་རྣམས་ལ་བསྒོས་པའི་བཀའ་རྒྱ་དང་སྒྲིག་ཁྲིམས་རྣམས་མ་བསྲུངས་པས། ཁྱོད་རྣམས་མེད་པར་མ་གྱུར་བར་དུ། དམོད་པ་འདི་ཐམས་ཅད་ཁྱོད་ཅག་གི་སྟེང་དུ་འཁོར་ཞིང་། ཁྱོད་རྣམས་དེད་ནས་འཛིན་ངེས་ཡིན། 46 དམོད་པ་དེ་དག་ནི་ཁྱོད་རྣམས་དང་ཁྱོད་རྣམས་ཀྱི་བུ་རྒྱུད་ལ་དུས་རྟག་ཏུ་རྟགས་མཚན་དང་དོན་ངོ་མཚར་ཅན་དུ་གནས་པར་འགྱུར་རོ། ། 47 ཁྱོད་རྣམས་ལ་རྒྱུ་ལོངས་སྤྱོད་ཐམས་ཅད་འབྱོར་བའི་དུས་སུ་དགའ་ཞིང་སྤྲོ་བའི་ངང་ཁྱོད་ཅག་གི་དཀོན་མཆོག་ཡ་ཝཱེ་ལ་བསྙེན་བཀུར་མ་བྱས་པའི་རྐྱེན་གྱིས། 48 ཁྱོད་རྣམས་ཀྱིས་ལྟོགས་སྐོམ་དང་གོས་མེད་གཅེར་བུ། དབུལ་ཕོངས་བཅས་ཀྱི་གནས་སུ། དཀོན་མཆོག་ཡ་ཝཱེས་ཁྱོད་རྣམས་ལ་རྒོལ་བར་མངགས་པའི་ཁྱོད་ཅག་གི་དགྲ་རྣམས་ལ་གཡོག་བྱེད་པ་དང་། དེས་ཁྱོད་རྣམས་མེད་པར་མ་བྱས་བར་དུ། ཁྱོད་རྣམས་ཀྱི་གཉའ་ལ་ལྕགས་ཀྱི་གཉའ་ཤིང་འགེལ་ལོ། །

49 དཀོན་མཆོག་ཡ་ཝཱེས་རྒྱང་ཐག་རིང་བའི་ས་མཐའ་ནས་གླག་ལྟར་འཕུར་ཡོང་ནས་ཁྱོད་རྣམས་ལ་རྒོལ་བའི་མི་རིགས་ཤིག་འཁྲིད་འོང་ངེས་ལ། ཁྱོད་རྣམས་ཀྱིས་མི་རིགས་དེའི་སྐད་མི་གོ་ཞིང་། 50 མི་རིགས་དེའི་གདོང་འཇིགས་སུ་རུང་ཞིང་རྒན་པ་རྣམས་ལ་བཀུར་བ་དང་ན་གཞོན་རྣམས་ལ་སྙིང་རྗེ་མི་བྱེད། 51 དེ་དག་གིས་ཁྱོད་རྣམས་མེད་པར་མ་གྱུར་བར་དུ་ཁྱོད་ཅག་གི་ཕྱུགས་ཀྱི་འཕེལ་ཐོག་དང་ཞིང་གི་ལོ་ཏོག་བཟའ་བ་དང་། ཁྱོད་རྣམས་ཚར་མ་བཅད་བར་དུ། ཁྱོད་རྣམས་ལ་འབྲུ་རིགས་དང་རྒུན་ཆང་གསར་པ་དང་། སྣུམ་གསར་པ་དང་། བ་གླང་གི་འཕེལ་ཐོག་དང་། ར་ལུག་གི་འཕེལ་ཀ་བཅས་ལུས་པར་མི་བྱའོ། །

52 ཁྱོད་རྣམས་ཀྱི་ཡུལ་ཁམས་ཡོངས་སུ་ཁྱོད་ཅག་བརྟེན་སའི་ལྕགས་རི་མཐོ་ཞིང་སྲ་བ་རྣམས་མ་འགྱེལ་བར་དུ། ཁྱོད་རྣམས་ཀྱི་གྲོང་ཁྱེར་ཐམས་ཅད་བསྐོར་ནས་ཡོང་། ཁོ་ཚོས་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལ་གནང་བའི་ཡུལ་ཁམས་ཡོངས་ཀྱི་གྲོང་ཁྱེར་མཐའ་དག་བསྐོར་བར་བྱེད། 53 དགྲ་ཡིས་ཁྱོད་རྣམས་མཐའ་ནས་བསྐོར་ཞིང་ཁྱོད་ཅག་སྡུག་ལ་སྦྱོར་བའི་དུས་སུ། ཁྱོད་རྣམས་ཀྱིས་རང་གི་ཤ་རུས་ལས་སྐྱེས་པ་སྟེ་ཁྱོད་ཅག་གི་དཀོན་མཆོག་ཡ་ཝཱེས་ཁྱོད་རྣམས་ལ་གནང་བའི་བུ་དང་བུ་མོ་རྣམས་ཀྱི་ཤ་བཟའ་བའི་ཚད་ལ་བསླེབ་ངེས་ཡིན། 54 ཁྱོད་ཅག་ཁྲོད་ཀྱི་སྐྱེས་པ་གཤིས་འཇམ་ཉམས་ཞན་རྣམས་ཀྱིས་ཀྱང་རང་གི་སྤུན་ཟླ་དང་གཅེས་པའི་ཆུང་མ། ཤུལ་ལུས་ཀྱི་བུ་ཕྲུག་རྣམས་དགྲ་རུ་འཛིན་པ་དང་། 55 ཁྱོད་ཅག་གི་དགྲ་རྣམས་ཀྱིས་ཁྱོད་ཅག་གྲོང་ཁྱེར་རྣམས་སུ་བསྐོར་ནས་ཁྱོད་རྣམས་སྡུག་ལ་སྦྱོར་བའི་དུས་སུ། ཁོ་ལ་ཅི་ཡང་ལུས་མེད་པས། ཁོས་རང་གི་བུ་ཕྲུག་གི་ཤ་བཟའ་བར་འགྱུར་ཞིང་སུ་ཞིག་ལའང་རང་གི་བུ་ཕྲུག་གི་ཤ་མི་སྟེར། 56 ཁྱོད་ཅག་ཁྲོད་ཀྱི་བུད་མེད་གཤིས་འཇམ་ཉམས་ཞན་རྣམས་ནི། སྔར་ནས་གཤིས་རྒྱུད་འཇམ་ཞིང་ཉམས་ཞན་ཡིན་པས་རྐང་པ་ས་ལ་སྤོ་མི་འདོད་ཀྱང་། ད་ནི་རང་གི་གཅེས་པའི་ཁྱོ་ག་དང་བུ་དང་བུ་མོ་རྣམས་དགྲ་རུ་འཛིན་པར་འགྱུར། 57 ཁྱོད་རྣམས་ཀྱི་དགྲ་རྣམས་ཀྱིས་ཁྱོད་ཅག་གྲོང་ཁྱེར་རྣམས་སུ་བསྐོར་ནས་ཁྱོད་རྣམས་སྡུག་ལ་སྦྱོར་བའི་དུས་སུ། ཁོ་མོར་ཅི་ཡང་མེད་པར་གྱུར་པས། ཁོ་མོས་གསང་བའི་སྒོ་ནས་རང་གི་བརླ་བར་ནས་ལྷུང་བའི་བུ་རོགས་དང་རང་གིས་བཙས་པའི་བུ་ཕྲུག་བཟའ་བར་ངེས་སོ། །

58 གལ་སྲིད་ཁྱོད་རྣམས་ཀྱིས་གླེགས་བམ་འདིར་བཀོད་པའི་བཀའ་ཁྲིམས་ཐམས་ཅད་ནན་སྲུང་མི་བྱེད་པ་དང་། བརྗིད་ཉམས་ཅན་དང་འཇིགས་རྔམ་ཅན་གྱི་མཚན་ཏེ་ཁྱོད་ཅག་གི་དཀོན་མཆོག་ཡ་ཝཱེ་ལ་མི་འཇིགས་མི་གུས་ན། 59 དཀོན་མཆོག་ཡ་ཝཱེས་ཁྱོད་རྣམས་དང་ཁྱོད་ཅག་གི་བུ་རྒྱུད་རྣམས་ལ་ཆག་སྒོ་ཧང་སངས་པ་འབྱུང་བར་བྱ་སྟེ། ཆག་སྒོ་ཆེན་པོས་དུས་གཏན་དུ་མནར་བ་དང་། གཉན་ནད་ངན་པས་དུས་ནམ་ཡང་གཏོང་བར་མི་འགྱུར་རོ། ། 60 ཁྱོད་རྣམས་འཇིགས་པའི་ཨེ་ཅིབ་ཡུལ་གྱི་ནད་ཡམས་སྣ་ཚོགས་ཁྱོད་ཅག་ལ་འབྱུང་བར་མཛད་ཅིང་དེ་དག་ཁྱོད་ཅག་ལ་དམ་པོར་འབྱར་བའོ། ། 61 ཡང་ཁོང་གིས་ཁྱོད་རྣམས་མ་འཇིག་བར་དུ། བཀའ་ཁྲིམས་ཀྱི་གླེགས་བམ་འདིའི་ནང་བཀོད་མེད་པའི་ནད་ཡམས་དང་ཆག་སྒོ་སྣ་ཚོགས་ཁྱོད་རྣམས་ཀྱི་སྟེང་ལ་འདྲེན་པར་ངེས། 62 ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་བཀའ་མ་བརྩིས་པས། སྔར་ཁྱོད་ཅག་གི་མི་གྲངས་ནི་ནམ་མཁའི་སྐར་ཚོགས་དང་འདྲ་ཡང་། ད་ལྟ་ཤུལ་དུ་ལུས་པའི་མི་གྲངས་ནི་ཧ་ཅང་ཉུང་ཉུང་ཡིན། 63 སྔར་དཀོན་མཆོག་ཡ་ཝཱེ་ནི་ཁྱོད་རྣམས་ལ་བཀའ་དྲིན་མཛད་དེ་ཁྱོད་ཅག་རྒྱས་པར་མཛད་པ་ལ་ཇི་ལྟར་ཐུགས་དགྱེས་པ་ནང་བཞིན། ཕྱིས་སུ་ཁོང་ནི་ཁྱོད་རྣམས་ནུབ་ནས་མེད་པར་མཛད་པ་ལའང་དེ་བཞིན་ཐུགས་དགྱེས་པར་ངེས་ཤིང་། ཁྱོད་ཚོ་བདག་གིར་འཛིན་དུ་འགྲོ་བའི་ཡུལ་དུ་རྩ་བ་ནས་འབལ་བར་འགྱུར་རོ། །

64 དེ་ཡང་དཀོན་མཆོག་ཡ་ཝཱེས་ཁྱོད་རྣམས་ས་གཞི་ཆེན་པོའི་མཐའ་གཅིག་ནས་མཐའ་གཞན་བར་དུ། མི་རིགས་ཐམས་ཅད་ཀྱི་ཁྲོད་དུ་གཏོར་བ་དང་། དེ་རུ་ཁྱོད་རྣམས་དང་ཁྱོད་ཅག་གི་ཕ་མེས་རྣམས་ལ་རྒྱུས་མི་མངའ་བའི་ཤིང་དང་རྡོ་ཡིས་བཟོས་པའི་ལྷ་གཞན་དག་ལ་བསྙེན་བཀུར་བྱེད་པར་འགྱུར། 65 མི་རིགས་དེ་དག་གི་ཁྲོད་དུ་ཁྱོད་རྣམས་ཀྱི་སེམས་ལྷོད་ལ་འབབ་མི་ཐུབ་ཅིང་། ཁྱོད་རྣམས་ཀྱི་རྐང་པ་སར་བཞག་ནས་ངལ་གསོ་སའི་གནས་ཀྱང་མི་རྙེད་ལ། དེ་རུ་དཀོན་མཆོག་ཡ་ཝཱེས་ཁྱོད་རྣམས་ལ་འཇིགས་སྣང་གི་སེམས་དང་ཉམས་ཤིང་རྒུད་པའི་མིག་མདངས། རེ་ཐག་ཆད་པའི་བློ་བཅས་གནང་བར་བྱེད། 66 ཁྱོད་རྣམས་ཀྱི་མ་འོངས་པའི་ཚེ་སྲོག་ལ་ངེས་གཏན་མེད་ཅིང་། ཉིན་མཚན་མེད་པར་དངངས་ཏེ་འཚོ་གནས་ངེས་མེད་ཡིན་པ་དང་། 67 ཁྱོད་རྣམས་སེམས་ཀྱི་དངངས་སྐྲག་དང་ཁྱོད་ཅག་མིག་གིས་མཐོང་བའི་སྣང་ཚུལ་གྱི་དབང་གིས། ཞོགས་པའི་དུས་སུ་ཁྱོད་རྣམས་ཀྱིས་ད་ནི་དགོང་མོ་ཡིན་ན་ལེགས་པ་དང་། དགོང་མོའི་དུས་སུ་ཁྱོད་རྣམས་ཀྱིས་ད་ནི་ཞོགས་པ་ཡིན་ན་ལེགས་སོ་ཞེས་བརྗོད་ངེས། 68 ཡང་དཀོན་མཆོག་ཡ་ཝཱེས་ཁྱོད་རྣམས་གྲུ་གཟིངས་ལ་བཞག་ནས་ཕྱིར་ཨེ་ཅིབ་ཡུལ་དུ་བསྐྱལ་ངེས་ཏེ། ངས་དེ་སྔར་ཁྱོད་རྣམས་ལ་ལམ་དེ་ནི་ཁྱོད་ཅག་གིས་སླར་ཡང་མཐོང་བར་མི་འགྱུར་ཞེས་སྨྲས་པ་ཡིན། ཡུལ་དེ་རུ་ཁྱོད་ཅག་གིས་རང་ཉིད་དགྲ་རྣམས་ལ་བྲན་པོ་དང་བྲན་མོ་རུ་བཙོང་བར་འགྱུར་ཡང་། སུས་ཀྱང་ཁྱོད་རྣམས་ཉོ་བར་མི་བྱེད་དོ་ཞེས་སྨྲས་སོ། །

ལེའུ་ཉེར་དགུ་པ།

མོ་ཨབ་ནས་ཞལ་ཆད་བསྐྱར་འཛུགས་བྱས་པ།

1 འདི་དག་ནི་མོ་ཨབ་ཡུལ་ནས་དཀོན་མཆོག་ཡ་ཝཱེས་མོ་ཤེ་ལ་གནང་བའི་ཡེས་ར་ཨེལ་པ་རྣམས་ལ་མཛད་པའི་ཞལ་ཆད་ཀྱི་བཀའ་སྟེ། རི་བོ་ཧོ་རེབ་ནས་ཁོ་རྣམས་ལ་མཛད་པའི་ཞལ་ཆད་ཀྱི་ཕན་ཆོད་ནས་གནང་བ་ཡིན།

2 མོ་ཤེ་ཡིས་ཡེས་ར་ཨེལ་པ་ཐམས་ཅད་བོས་ནས་དེ་དག་ལ། དཀོན་མཆོག་ཡ་ཝཱེས་ཁྱོད་རྣམས་ཀྱི་མདུན་དུ། ཨེ་ཅིབ་ཡུལ་ནས་ཕཱར་ཨོལ་དང་དེའི་འཁོར་གཡོག་ཐམས་ཅད་དང་། དེའི་ཡུལ་ཀུན་ལ་ཅི་བྱས་པ་དེ་ཁྱོད་ཅག་གིས་དངོས་སུ་མཐོང་ཡོད་དེ། 3 ཁྱོད་རྣམས་ཀྱིས་དངོས་སུ་མཐོང་བའི་ཚོད་བགམ་ཆེན་པོ་དང་། གྲུབ་རྟགས་དང་དོན་ངོ་མཚར་ཅན་དེ་དག་ཡིན་ནོ། ། 4 འོན་ཀྱང་དེ་རིང་ཉིན་མོའི་བར་དུ། དཀོན་མཆོག་ཡ་ཝཱེས་ཁྱོད་ཅག་ལ་རྟོགས་པའི་སེམས་དང་། མཐོང་བའི་མིག་དང་། ཐོས་པའི་རྣ་བཅས་ནི་གནང་མེད། 5 ངས་ཁྱོད་ཅག་ལོ་བཞི་བཅུའི་རིང་ལ་དབེན་སྟོང་ནས་ཁྲིད་པའི་དུས་སུ། ཁྱོད་ཅག་གི་ལུས་ཀྱི་གོས་རྣམས་མ་རལ་ཞིང་། ཁྱོད་ཅག་གི་རྐང་པའི་ལྷམ་ཡང་མ་རྙིང་། 6 ཁྱོད་རྣམས་ཀྱིས་བག་ལེབ་མ་ཟོས་ལ་རྒུན་ཆང་དང་གར་ཆང་ཡང་མ་འཐུངས། དེ་ནི་ཁྱོད་ཅག་གིས་ང་རང་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་པ་ཤེས་པའི་ཆེད་དུ་ཡིན། 7 ཡང་ཁྱོད་ཅག་གནས་འདིར་སླེབས་པའི་ཚེ། ཧེ་སི་པོན་གྱི་རྒྱལ་པོ་སི་ཧོན་དང་པཱ་ཤན་གྱི་རྒྱལ་པོ་ཨོག་བྱ་བ་གཉིས་རང་ཅག་ལ་གཡུལ་བཤམས་པར་ཚུར་ཐོན་ནའང་། རང་ཅག་གིས་དེ་དག་ཕམ་པར་བརྒྱབ་ཅིང་། 8 དེ་དག་གི་ས་ཆ་བླངས་ཏེ་རུ་བེན་པ་དང་། གཱ་རྡུ་པ་དང་། མཱ་ན་ཤེའི་ཚོ་པ་ཕྱེད་ཀ་བཅས་ལ་ས་སྐལ་དུ་བགོས། 9 དེ་བས་ཁྱོད་ཅག་གིས་སྒྲུབ་པའི་ལས་ཐམས་ཅད་ལེགས་འགྲུབ་འོང་བའི་ཆེད་དུ། ཞལ་ཆད་འདིའི་བཀའ་གསུང་བསྲུངས་ནས་དེ་ཇི་བཞིན་བསྒྲུབ་དགོས་སོ། །

10 དེ་རིང་ཁྱོད་ཅག་ཀུན་པོ་ཁྱོད་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་ལངས་སྡོད་པ་སྟེ། ཁྱོད་ཅག་གི་འགོ་དཔོན་དང་ཚོ་དཔོན་དང་། རྒན་པོ་དང་། དཔོན་རིགས་དང་། ཡེས་ར་ཨེལ་གྱི་སྐྱེས་པ་བཅས་ཐམས་ཅད་དང་། 11 ཁྱོད་ཅག་གི་བུ་ཕྲུག་དང་ཆུང་མ་དང་། སྒར་ཁའི་བྱེས་པ་སྟེ་ཤིང་གཏུབ་མཁན་ནས་ཆུ་ལེན་མཁན་གྱི་བར་དུ། ཁྱོད་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་ལངས་བསྡད་ཡོད་ལ། 12 ཁྱོད་རྣམས་ཀྱི་དཀོན་མཆོག་ཡ་ཝཱེས་དེ་རིང་ཁྱོད་རྣམས་ལ་མཛད་པའི་ཞལ་ཆད་དང་། ཁོང་གིས་ཁྱོད་རྣམས་ལ་མཛད་པའི་དམ་བཅའ་ལ་འཇུག་པ་ཡིན། 13 དེ་ནས་ཁོང་གིས་སྔར་ཁྱོད་རྣམས་ལ་ཇི་ལྟར་གསུངས་པ་དང་། ཁྱོད་ཅག་གི་ཕ་མེས་ཨབ་ར་ཧམ་དང་། ཨི་སཱག་དང་། ཡ་ཀོབ་བཅས་ལ་ཇི་ལྟར་མནའ་བཞེས་པ་ནང་བཞིན། ཁོང་གིས་དེ་རིང་ཁྱོད་ཅག་ནི་ཁོང་གི་འབངས་མི་རུ་གཏན་ལ་འབེབ་པ་དང་། ཁོང་ཁྱོད་རྣམས་ཀྱི་དཀོན་མཆོག་ཡིན་པ་བསྟན་ཆོག་གོ ། 14 ངས་ཁྱོད་རྣམས་འབའ་ཞིག་ལ་ཞལ་ཆད་འདི་བཞག་ནས་མནའ་འདི་བསྐྱལ་བ་མིན་ཏེ། 15 དེ་རིང་བདག་ཅག་དང་མཉམ་དུ་རང་རེའི་དཀོན་མཆོག་ཡ་ཝཱེའི་སྤྱན་སྔར་ལངས་སྡོད་པའི་མི་རྣམས་དང་། དེ་རིང་འདི་རུ་རང་ཅག་དང་ལྷན་དུ་མེད་པའི་མི་ཀུན་གྱི་ཆེད་དུ་ཡིན་ནོ། །

16 རང་ཅག་ཨེ་ཅིབ་ཡུལ་ནས་ཇི་ལྟར་བསྡད་པ་དང་། ང་ཚོ་མི་རིགས་རྣམས་བརྒྱུད་ནས་ཇི་ལྟར་ཐོན་པ་ཁྱོད་རྣམས་ལ་གསལ་ལོ། ། 17 དེ་དག་གི་སྐྱུག་བྲོ་བའི་རྫས་དང་། ཁོ་ཚོའི་ཁྲོད་དུ་ཡོད་པའི་ཤིང་དང་རྡོ་དང་གསེར་དངུལ་སོགས་ཀྱི་སྐུ་འདྲ་རྣམས་ཁྱོད་ཅག་གིས་མཐོང་ཡོད། 18 དེ་བས་ཁྱོད་ཅག་གི་ཁྲོད་དུ་སྐྱེས་པ་དང་ཡང་ན་བུད་མེད། ཁྱིམ་རྒྱུད་དང་ཡང་ན་ཚོ་པ་གང་ཡིན་ཡང་། དེ་རིང་ང་ཚོའི་དཀོན་མཆོག་ཡ་ཝཱེ་སྤངས་ཏེ། མི་རིགས་དེ་དག་གི་ལྷ་རྣམས་ལ་བསྙེན་བཀུར་བྱེད་མཁན་དང་། ཁྱོད་ཅག་གི་ཁྲོད་དུ་དུག་གི་རྩ་བ་རྒྱས་ནས་དུག་རྩྭ་དང་མཁན་པའི་ཁ་ཏིག་བསྐྱེད་པ་ཡོད་མེད་ལ་བརྟག་དགོས། 19 མི་ཞིག་གིས་དམ་བཅའ་འདི་དག་ཐོས་ཚེ། རང་སེམས་ནས་ཁ་ཕོ་བསྒྲགས་ཏེ། ང་ནི་རང་སེམས་གྱོང་པོའི་རྗེས་སུ་འབྲངས་ནའང་ང་ལ་ཞི་བདེ་ཡོད་བསམ་པ་དེས་མི་བཟང་ངན་གཉིས་ཀ་བརླག་པར་བྱའོ *། ། 20 དེ་ལ་དཀོན་མཆོག་ཡ་ཝཱེས་དགོངས་ཡངས་མི་གནང་བར་མ་ཟད། དཀོན་མཆོག་ཡ་ཝཱེའི་ཐུགས་ཁྲོ་དང་འཁུར་ཞེན་ནི་མི་དེའི་སྟེང་དུ་འབབ་ཅིང་། གླེགས་བམ་འདིར་བཀོད་པའི་དམོད་པ་ཐམས་ཅད་ཁོ་ལ་འབྱུང་། དཀོན་མཆོག་ཡ་ཝཱེས་མི་དེའི་མིང་ནི་གནམ་འོག་ནས་གསུབ་པར་འགྱུར། 21 བཀའ་ཁྲིམས་ཀྱི་གླེགས་བམ་འདིར་བཀོད་པའི་ཞལ་ཆད་ཀྱི་དམ་བཅའ་ཡོད་ཚད་ལྟར། དཀོན་མཆོག་ཡ་ཝཱེས་མི་དེ་ཡེས་ར་ཨེལ་གྱི་ཚོ་པ་ཁག་ནས་ལོགས་སུ་བཀར་ཏེ་གོད་ཆག་ཐེབས་པར་མཛད་ངེས་སོ། །

22 དེ་ཡང་མི་རབས་ཕྱི་མ་སྟེ་ཁྱོད་ཅག་གི་རྗེས་སུ་འབྱུང་བའི་བུ་རབས་ཚ་རྒྱུད་རྣམས་དང་། རྒྱང་རིང་ནས་སླེབས་པའི་ཕྱི་མི་ཚོས་ཡུལ་དེའི་ཆག་སྒོ་དང་དཀོན་མཆོག་ཡ་ཝཱེས་ཡུལ་དེར་ཕབ་པའི་ནད་ཡམས་རྣམས་མཐོང་ཞིང་། 23 ཡང་དཀོན་མཆོག་ཡ་ཝཱེ་ཐུགས་ཤིན་ཏུ་ཁྲོས་ཏེ་གཏུམ་པར་གྱུར་ནས་སཱ་དོམ་དང་གཱ་མོ་ར་དང་། ཨད་མཱ་དང་ཚཱ་བོ་ཡིམ་བཅས་རྩ་མེད་མཛད་པ་ནང་བཞིན། གང་སར་མུ་ཟི་དང་ཚྭ་སྙིགས་དང་། མེ་ཕུང་བཅས་ཡོད་པ་དང་། སོན་འདེབས་མི་ནུས་པ་དང་། ལོ་ཏོག་མི་སྐྱེ་བ་དང་། རྩྭ་རྐང་གཅིག་ཀྱང་མི་སྐྱེ་བ་བཅས་མཐོང་ན། 24 དེ་རྣམས་མཐོང་མཁན་དང་མི་རིགས་ཐམས་ཅད་ཀྱིས་དཀོན་མཆོག་ཡ་ཝཱེས་ཡུལ་འདི་ལ་ཅིའི་ཕྱིར་དེ་ལྟར་མཛད་པ་ཡིན་ནམ། ཐུགས་ཁྲོ་ཆེན་པོའི་མེ་དེ་ཅིའི་ཕྱིར་འབར་བ་ཡིན་ནམ་ཞེས་འདྲི་བ་དང་། 25 དེ་ནས་མི་རྣམས་ན་རེ། དེ་དག་གིས་རང་གི་ཕ་མེས་ཀྱི་དཀོན་མཆོག་ཡ་ཝཱེའི་ཞལ་ཆད་དེ། ཁོ་རྣམས་ཨེ་ཅིབ་ཡུལ་ནས་ཕྱི་ལ་ཁྲིད་འོངས་སྐབས་བཞག་པའི་ཞལ་ཆད་སྤངས་ནས། 26 ལྷ་གཞན་དག་ལ་བསྙེན་བཀུར་བྱེད་དུ་སོང་ཞིང་། ཁོ་ཚོས་ངོ་མི་ཤེས་ལ་སོ་སོར་གནང་བ་མ་ཡིན་པའི་ལྷ་རྣམས་ལ་ཕྱག་བཙལ་བའི་རྐྱེན་གྱིས། 27 དཀོན་མཆོག་ཡ་ཝཱེའི་ཐུགས་ཁྲོ་ཡུལ་དེའི་སྟེང་དུ་འབར་ནས། གླེགས་བམ་འདིར་བཀོད་པའི་དམོད་པ་ཐམས་ཅད་ཕབ་པ་རེད། 28 དེ་རིང་ནང་བཞིན། དཀོན་མཆོག་ཡ་ཝཱེས་ཐུགས་ཁྲོ་དྲག་པོ་དང་ཁྲོ་གཏུམ་དང་། ཞེ་སྡང་ཆེན་པོ་དང་བཅས་ཁོ་ཚོ་རང་ཡུལ་ནས་རྩ་མེད་བཟོས་ཏེ་ཡུལ་གཞན་དུ་སྤྱུགས་པའོ་ཞེས་བརྗོད་པར་བྱའོ། །

29 སྦས་པའི་དོན་རྣམས་ནི་རང་རེའི་དཀོན་མཆོག་ཡ་ཝཱེ་ལ་གཏོགས་པ་དང་། མངོན་པར་གསལ་བ་འབའ་ཞིག་དུས་གཏན་དུ་རང་ཅག་དང་རང་ཅག་གི་བུ་རྒྱུད་རྣམས་ཀྱི་ཡིན་ཏེ། རང་ཅག་གིས་བཀའ་ཁྲིམས་འདིའི་བཀའ་ཐམས་ཅད་ཇི་བཞིན་དུ་བསྒྲུབ་དགོས་པའོ། །

ལེའུ་སུམ་ཅུ་པ།

འགྱོད་སེམས་ལ་དགོངས་ཡངས་གནང་བ།

1 ངས་ཁྱོད་རྣམས་ཀྱི་མདུན་དུ་བཤམས་པའི་བྱིན་རླབས་དང་དམོད་པ་ཐམས་ཅད་ཁྱོད་རྣམས་ལ་འབྱུང་བའི་དུས་སུ། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་མི་རིགས་གང་གི་ཁྲོད་དུ་སྤྱུགས་ཀྱང་ཁྱོད་རྣམས་ཀྱིས་དེ་སེམས་ལ་འཁོར་འོང་ངེས། 2 ཁྱོད་རྣམས་དང་ཁྱོད་རྣམས་ཀྱི་བུ་རྒྱུད་རྣམས་བློ་གཅིག་སེམས་གཅིག་གིས་ཁྱོད་ཅག་གི་དཀོན་མཆོག་ཡ་ཝཱེའི་ཕྱོགས་སུ་འཁོར་ཏེ། ངས་དེ་རིང་ཁྱོད་རྣམས་ལ་གདམས་པ་ཐམས་ཅད་བཞིན་ཁོང་གི་བཀའ་གསུང་ལ་ཉན་པར་འགྱུར། 3 དེའི་ཚེ་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་རྣམས་བཙན་འཛིན་ལས་ཕྱིར་ཁྲིད་དེ་ཁྱོད་རྣམས་ལ་སྙིང་རྗེ་དགོངས་ནས། ཁོང་གིས་ཁྱོད་རྣམས་གཏོར་སའི་མི་རིགས་ཐམས་ཅད་ཀྱི་ཁྲོད་ནས་ཡང་བསྐྱར་ཕྱིར་བསྡུ་ངེས། 4 ཁྱོད་ས་མཐར་སྤྱུགས་པ་རྣམས་གནམ་མཐའ་གང་དུ་འཐོར་ཡོད་ནའང་། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་དེ་ནས་ཀྱང་བསྡུས་ཏེ་ཕྱིར་འཁྲིད་འོང་། 5 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ནི་རང་གི་ཕ་མེས་ལ་དབང་བའི་ཡུལ་དུ་ཕྱིར་འཁྲིད་ཅིང་ཁྱོད་རྣམས་ཀྱིས་དེ་བདག་གིར་འཛིན་པ་དང་། ཁོང་གིས་ཁྱོད་རྣམས་དྲིན་གྱིས་བསྐྱངས་ཏེ། ཁྱོད་རྣམས་ཀྱི་ཕ་མེས་ལས་ཀྱང་ཁྱོད་རྣམས་འཕེལ་ཞིང་རྒྱས་པར་མཛད། 6 ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་བློ་གཅིག་སེམས་གཅིག་གིས་གཅེས་ཤིང་ཁྱོད་རྣམས་འཚོ་བའི་ཆེད་དུ། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་དང་ཁྱོད་ཅག་གི་བུ་རྒྱུད་ཀྱི་སེམས་ནང་གི་མི་གཙང་བ་རྣམས་བསལ་ངེས་ཡིན། * 7 ཁྱོད་རྣམས་ཀྱི་དཀོན་མཆོག་ཡ་ཝཱེས་དམོད་པ་དེ་ཐམས་ཅད་ནི་ཁྱོད་རྣམས་ཀྱི་དགྲ་རྣམས་དང་ཁྱོད་ཅག་ལ་སྡང་ནས་བཙན་སྐུལ་བྱེད་མཁན་རྣམས་ཀྱི་སྟེང་ལ་འགེལ་ཞིང་། 8 ཁྱོད་རྣམས་ཕྱིར་འཁོར་ནས་དཀོན་མཆོག་ཡ་ཝཱེའི་གསུང་ལ་མཉན་པ་དང་། ངས་དེ་རིང་ཁྱོད་ཅག་ལ་བསྒོས་པའི་ཁོང་གི་བཀའ་ཐམས་ཅད་བསྲུང་བར་འགྱུར། 9 དེ་ནས་ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་གི་ལག་ནས་སྒྲུབ་པའི་ལས་ཀུན་དང་། ཁྱོད་རྣམས་ལས་སྐྱེས་པ་དང་། ཕྱུགས་ཀྱི་འཕེལ་ཐོག་དང་། ཞིང་གི་ཐོན་འབྲས་རྣམས་ཤིན་ཏུ་སྨིན་ཞིང་འཕེལ་བར་མཛད། གང་ལ་ཞེ་ན། དཀོན་མཆོག་ཡ་ཝཱེ་ཁྱོད་རྣམས་ཀྱི་ཕ་མེས་ལ་ཐུགས་དགྱེས་པ་དང་འདྲ་བར། ཁོང་ཕྱིར་འཁོར་ནས་ཁྱོད་རྣམས་ལ་མཉེས་ཤིང་ཁྱོད་རྣམས་ལ་བྱིན་རླབས་འཐོབ་པར་བྱའོ། ། 10 གལ་སྲིད་ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་གསུང་ལ་མཉན་ཏེ། བཀའ་ཁྲིམས་འདིའི་གླེགས་བམ་ནང་བཀོད་པའི་བཀའ་རྒྱ་དང་སྒྲིག་ཁྲིམས་རྣམས་བསྲུང་བ་དང་། བློ་གཅིག་སེམས་གཅིག་གིས་ཁྱོད་རྣམས་ཀྱི་དཀོན་མཆོག་ཡ་ཝཱེའི་ཕྱོགས་སུ་འཁོར་བ་ཡིན་ན་དེ་བཞིན་དུ་འབྱུང་ངོ་། །

འཆི་གསོན་གཉིས་ཀྱི་གདམ་ཀ

11 ངས་དེ་རིང་ཁྱོད་རྣམས་ལ་བསྒོས་པའི་བཀའ་རྒྱ་དེ་ནི་ཁྱོད་རྣམས་ལ་ཁག་པོ་ཞིག་མིན་ལ་ཁྱོད་ཅག་དང་རྒྱང་ཐག་རིང་པོའང་མིན། 12 དེ་ནི་ནམ་མཁར་མེད་པས། ཁྱོད་རྣམས་ཀྱིས་ང་ཚོས་བཀའ་དེ་ཐོས་ནས་དེ་བཞིན་བསྒྲུབ་པའི་ཆེད་དུ་སུ་ཞིག་ནམ་མཁར་སོང་ནས་ངེད་ཅག་ལ་འཁྱེར་ཡོང་ངམ་ཞེས་འདྲི་མི་དགོས། 13 དེ་རྒྱ་མཚོའི་ཕ་རོལ་ཏུ་ཡང་མེད་པས། ཁྱོད་རྣམས་ཀྱིས་ང་ཚོས་བཀའ་དེ་ཐོས་ནས་དེ་བཞིན་བསྒྲུབ་པའི་ཆེད་དུ་སུ་ཞིག་རྒྱ་མཚོའི་ཕ་རོལ་ཏུ་སོང་ནས་ངེད་ཅག་ལ་འཁྱེར་ཡོང་ངམ་ཞེས་འདྲི་མི་དགོས། 14 བཀའ་དེ་ནི་ཁྱོད་རྣམས་དང་ཤིན་ཏུ་ཉེ་སྟེ། ཁྱོད་རྣམས་ཀྱི་སྨྲ་སྒོ་དང་ཡ་ཆུང་སེམས་ཀྱི་ནང་དུ་བཞུགས་པས་ཁྱོད་རྣམས་ཀྱིས་དེ་བསྲུངས་ནས་བསྒྲུབ་དགོས་སོ། །

15 ལྟོས་དང་། ངས་དེ་རིང་ཁྱོད་རྣམས་ཀྱི་མདུན་དུ་ཚེ་སྲོག་དང་ཕན་བདེ། འཆི་བ་དང་རྐྱེན་ངན་བཤམས་ཡོད་དེ། 16 ཁྱོད་རྣམས་འཚོ་ཞིང་འཕེལ་བའི་ཆེད་དུ། ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེའི་བཀའ་རྒྱ་སྟེ་ངས་དེ་རིང་ཁྱོད་ཅག་ལ་བསྒོས་པ་རྣམས་ལ་མཉན་ནས། ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་དགའ་ཞིང་ཁོང་གི་ཕེབས་ལམ་དུ་བསྐྱོད་པ་དང་། ཁོང་གི་བཀའ་རྒྱ་དང་སྒྲིག་ཁྲིམས། སྲོལ་ཡིག་བཅས་བསྲུངས་ན། དཀོན་མཆོག་ཡ་ཝཱེས་ཁྱོད་རྣམས་ཕར་སོང་སྟེ་བདག་གིར་འཛིན་པའི་ཡུལ་དུ་ཁྱོད་ཅག་ལ་བྱིན་རླབས་གནང་ངེས་ཡིན། 17 འོན་ཀྱང་ཁྱོད་རྣམས་ཀྱི་སེམས་ལོག་ལམ་ལ་འཕྱན་ནས་བཀའ་མི་བརྩི་བ་དང་། ལྷ་གཞན་དག་ལ་ཕྱག་བཙལ་ནས་བསྙེན་བཀུར་ཕུལ་ན། 18 ངས་དེ་རིང་ཁྱོད་རྣམས་ལ་གཟབ་ནན་གྱིས་སྨྲ་བར་བྱ་སྟེ་ཁྱོད་ཅག་ནུབ་པར་འགྱུར་ཞིང་། ཁྱོད་རྣམས་ཡོར་དན་གཙང་པོ་བརྒལ་ནས་ཕར་སོང་སྟེ་བདག་གིར་འཛིན་པའི་ཡུལ་དེ་རུ་ཁྱོད་རྣམས་ཡུན་རིང་འཚོ་མི་ཐུབ། 19 ངས་དེ་རིང་གནམ་ས་གཉིས་དཔང་དུ་བཙུགས་ཏེ་ཁྱོད་རྣམས་ཀྱི་མདུན་དུ་ཚེ་སྲོག་དང་འཆི་བ། བྱིན་རླབས་དང་དམོད་མོ་བཤམས་ཡོད། དེ་བས་ཁྱོད་རྣམས་དང་ཁྱོད་ཅག་གི་བུ་རྒྱུད་ཀྱི་སྲོག་འཚོ་བའི་ཆེད་དུ་ཚེ་སྲོག་འདེམས་དགོས། 20 ཁྱོད་རྣམས་ཀྱིས་ཁྱོད་ཅག་གི་དཀོན་མཆོག་ཡ་ཝཱེ་ལ་གཅེས་ཤིང་ཁོང་གི་གསུང་སྐད་ལ་མཉན་ནས་ཁོང་ལ་དམ་པོར་བརྟེན་དགོས། ཅི་ལ་ཞེ་ན། ཁོང་ནི་ཁྱོད་ཅག་གི་ཚེ་སྲོག་ཡིན་ལ་ཁོང་གིས་ཁྱོད་ཅག་ཚེ་ཐག་རིང་བར་མཛད་པའོ། །དེ་ལྟར་བྱས་ན་དཀོན་མཆོག་ཡ་ཝཱེས་ཁྱོད་རྣམས་ཀྱི་ཕ་མེས་ཨབ་ར་ཧམ་དང་ཨི་སཱག ཡ་ཀོབ་བཅས་ལ་གནང་བར་མནའ་བཞེས་པའི་ཡུལ་དུ་ཁྱོད་ཅག་གནས་ཐུབ་པ་ཡིན་ཞེས་བཀའ་བསྩལ་ཏོ། །

ལེའུ་སོ་གཅིག་པ།

ཡོ་ཤུ་ཨ་བྱ་བ་མོ་ཤེའི་རྒྱུན་འཛིན་དུ་བསྐོས་པ།

1 དེར་མོ་ཤེ་སོང་ནས་ཡེས་ར་ཨེལ་པ་ཐམས་ཅད་ལ་བཀའ་འདི་རྣམས་གསུངས་པ་སྟེ། 2 ཁོང་ན་རེ། ད་ནི་ང་རང་ལོ་བརྒྱ་དང་ཉི་ཤུ་ཡིན་པས་སྔར་བཞིན་ཕྱི་ནང་དུ་འགྲོ་འོང་བྱེད་མི་ནུས། དཀོན་མཆོག་ཡ་ཝཱེས་ཀྱང་ང་ལ་ཁྱོད་ཡོར་དན་གཙང་པོའི་ཕ་རོལ་ཏུ་འགྲོ་མི་རུང་ཞེས་བཀའ་གནང་ཡོད། 3 ཁྱོད་རྣམས་ཀྱི་དཀོན་མཆོག་ཡ་ཝཱེས་དངོས་སུ་ཁྱོད་ཅག་ཁྲིད་ནས་ཕར་ཕེབས་ཤིང་། ཁྱོད་ཅག་གི་མདུན་ནས་མི་རིགས་དེ་དག་མེད་པར་མཛད་ནས་ཡུལ་དེ་ཁྱོད་ཅག་ལ་དབང་བར་འགྱུར། དཀོན་མཆོག་ཡ་ཝཱེས་གསུངས་པ་ནང་བཞིན་ཡོ་ཤུ་ཨས་དངོས་སུ་ཁྱོད་ཅག་ཁྲིད་ནས་ཕར་འགྲོ་བ་དང་། 4 དཀོན་མཆོག་ཡ་ཝཱེས་ཨེ་མོར་པ་རྣམས་ཀྱི་རྒྱལ་པོ་སི་ཧོན་དང་ཨོག་གཉིས་ཀ་དང་ཁོ་རྣམས་ཀྱི་རྒྱལ་ཁམས་ཇི་ལྟར་མེད་པར་མཛད་པ་བཞིན། དེ་དག་ལའང་དེ་བཞིན་མཛད་ཡོང་། 5 དཀོན་མཆོག་ཡ་ཝཱེས་དེ་དག་ཁྱོད་རྣམས་ལ་སྤྲོད་ཅིང་། ཁྱོད་ཅག་གིས་དེ་དག་ལ་ངས་ཁྱོད་ཅག་ལ་བསྒོས་པའི་བཀའ་ཐམས་ཅད་བཞིན་དུ་བྱེད་དགོས། 6 ཁྱོད་ཅག་གིས་སྙིང་སྟོབས་དང་དཔའ་སེམས་སྐྱེད་ཅིག དེ་དག་ལ་འཇིགས་ནས་འདར་མི་དགོས། ཁྱོད་རྣམས་ཀྱི་དཀོན་མཆོག་ཡ་ཝཱེ་ནི་ཁྱོད་ཅག་དང་མཉམ་དུ་ཕེབས་པ་ཡིན་པས། ཁོང་གིས་ཁྱོད་རྣམས་སྤང་བར་མི་བྱ་ཞིང་འདོར་ཡང་མི་སྲིད་ཅེས་གསུངས་སོ། །

7 དེ་ཡང་མོ་ཤེ་ཡིས་ཡོ་ཤུ་ཨ་བོས་ནས་ཡེས་ར་ཨེལ་པ་ཐམས་ཅད་ཀྱི་མཐོང་ངོར་ཁོ་ལ་འདི་ལྟར། ཁྱོད་ལ་སྙིང་སྟོབས་དང་དཔའ་སེམས་ལྡན་པར་གྱུར་ཅིག ཅི་ལ་ཞེ་ན། ཁྱོད་ནི་མི་འདི་རྣམས་དང་མཉམ་དུ་དཀོན་མཆོག་ཡ་ཝཱེས་ཁོ་རྣམས་ཀྱི་ཕ་མེས་ལ་གནང་བར་མནའ་བཞེས་པའི་ཡུལ་དུ་འགྲོ་བ་དང་། ཁྱོད་ཀྱིས་ཡུལ་དེ་འདི་དག་གི་ས་སྐལ་དུ་སྦྱིན་དགོས། 8 དཀོན་མཆོག་ཡ་ཝཱེ་དངོས་སུ་ཁྱོད་ཀྱི་སྔོན་དུ་ཕེབས་ནས་ཁོང་ཁྱོད་དང་མཉམ་དུ་བཞུགས་པ་དང་། ཁོང་གིས་ཁྱོད་སྤངས་ནས་འདོར་མི་སྲིད་པས། ཁྱོད་འཇིགས་ནས་དངངས་མི་དགོས་ཞེས་གསུངས་སོ། །

བཀའ་ཁྲིམས་ཀློག་པ།

9 དེ་ནས་མོ་ཤེ་ཡིས་བཀའ་ཁྲིམས་འདི་ཡི་གེར་བཀོད་ནས། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁུར་བའི་ལེ་ཝི་ཚོ་པའི་མཆོད་དཔོན་རྣམས་ཀྱི་བུ་རྒྱུད་དང་ཡེས་ར་ཨེལ་གྱི་རྒན་པོ་ཀུན་ལ་སྤྲད་དོ། ། 10 མོ་ཤེ་ཡིས་ཁོ་རྣམས་ལ་འདི་ལྟར། ལོ་བདུན་རེའི་མཐར་མཇུག་གི་ལོ་སྟེ། ཆག་ཡང་གཏོང་བའི་དུས་བཅད་ལོ་དང་སྤྱིལ་བུའི་དུས་ཆེན་སྐབས་སུ། 11 ཡེས་ར་ཨེལ་པ་ཐམས་ཅད་ཁྱོད་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་ཁོང་གིས་བདམས་པའི་གནས་སུ་ཡོང་སྐབས། ཁྱོད་རྣམས་ཀྱིས་བཀའ་ཁྲིམས་འདི་ཡེས་ར་ཨེལ་པ་ཀུན་གྱི་རྣ་ལམ་དུ་འཇོག་དགོས། 12 ཁྱོད་ཅག་གིས་སྐྱེས་པ་དང་བུད་མེད་དང་། བྱིས་པ་དང་། ཁྱོད་རྣམས་ཀྱི་གྲོང་རྡལ་དུ་ཡོད་པའི་བྱེས་པ་བཅས་མི་ཐམས་ཅད་སྡུས་ཤིག དེ་ནས་ཁོ་རྣམས་ཀྱིས་ཐོས་ཤིང་བསླབ་པ་དང་། ཁྱོད་ཅག་གི་དཀོན་མཆོག་ཡ་ཝཱེ་ལ་གུས་ཤིང་འཇིགས་ནས་བཀའ་ཁྲིམས་འདིའི་གསུང་ཐམས་ཅད་གཟབ་གཟབ་ངང་བསྲུངས་ཏེ་བསྒྲུབ་དགོས་ལ། 13 དེ་དག་གི་བུ་ཕྲུག་སྟེ་ད་དུང་བཀའ་ཁྲིམས་འདི་ཅི་ཡང་མི་ཤེས་པ་རྣམས་ཀྱིས་ཐོས་པ་དང་། ཁྱོད་རྣམས་ཡོར་དན་གཙང་པོ་བརྒལ་ནས་བདག་གིར་འཛིན་དུ་འགྲོ་བའི་ཡུལ་དེར་འཚོ་བའི་སྐབས་སུ། ཚེ་གང་པོར་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་གུས་ཤིང་འཇིགས་དགོས་ཚུལ་སློབ་དགོས་ཞེས་གསུངས་སོ། །

ཡོ་ཤུ་ཨ་བྱ་བ་ཡེས་ར་ཨེལ་གྱི་དམག་དཔོན་དུ་བསྐོས་པ།

14 དེ་ཡང་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། ལྟོས་དང་། ཁྱོད་འཆི་བའི་དུས་ལ་སླེབས་པས་ཡོ་ཤུ་ཨ་བོས་ཤོག ངས་ཁོ་ལ་ལས་འགན་བསྐོ་བའི་ཕྱིར་ཁྱོད་གཉིས་མཇལ་འཕྲད་གུར་མཆོག་ཏུ་ལངས་འདུག་དགོས་ཞེས་བཀའ་གནང་བས། མོ་ཤེ་དང་ཡོ་ཤུ་ཨ་གཉིས་མཇལ་འཕྲད་གུར་མཆོག་ཏུ་སླེབས། 15 དཀོན་མཆོག་ཡ་ཝཱེ་མཇལ་འཕྲད་གུར་མཆོག་ནང་དུ་སྤྲིན་གྱི་ཀ་བའི་ཁྲོད་ནས་མངོན་པར་གྱུར་ཅིང་། སྤྲིན་གྱི་ཀ་བ་དེ་མཇལ་འཕྲད་གུར་མཆོག་གི་སྒོ་ཡི་གོང་རོལ་དུ་བཞུགས་པའོ། །

16 ཡང་དཀོན་མཆོག་ཡ་ཝཱེས་མོ་ཤེ་ལ། ལྟོས་དང་། ཁྱོད་ཕ་མེས་རྣམས་དང་མཉམ་དུ་མིག་བཙུམ་པར་འགྱུར་ཞིང་། མི་འདི་རྣམས་ཡར་ལངས་ནས་ཁོ་རྣམས་འགྲོ་སའི་གནས་དེ་རུ། ཡུལ་དེའི་མི་རྣམས་ཀྱི་ཁྲོད་དུ་བྱེས་པ་དེ་དག་གི་ལྷ་རྣམས་ཀྱི་རྗེས་སུ་འབྲངས་ནས་ལོག་གཡེམ་བྱེད་ཅིང་། བདག་སྤངས་ནས་བདག་གིས་ཁོ་རྣམས་ལ་བཞག་པའི་ཁ་ཆད་དང་འགལ་བར་འགྱུར། 17 ཉིན་མོ་དེར་ང་ཁོ་རྣམས་ལ་ཁོང་ཁྲོ་རབ་ཏུ་འབར་ནས་དེ་དག་སྤངས་ནས་ཁོ་ཚོར་ངའི་གདོང་མི་སྟོན་ལ། ཁོ་རྣམས་གཞན་གྱིས་ཁྱུར་མིད་གཏོང་བར་མ་ཟད། ཆག་སྒོ་དང་དཀའ་སྡུག་མང་པོ་ཁོ་ཚོའི་སྟེང་ལ་འབབ། ཉིན་མོ་དེར་ཁོ་ཚོ་ན་རེ། རང་ཅག་གི་དཀོན་མཆོག་རང་རེའི་ཁྲོད་དུ་མི་བཞུགས་པས། ཆག་སྒོ་འདི་རྣམས་རང་ཅག་གི་སྟེང་དུ་བྱུང་བ་མ་ཡིན་ནམ་ཞེས་སྨྲ་བར་འགྱུར། 18 ཉིན་མོ་དེར་དེ་དག་ལྷ་གཞན་གྱི་ཕྱོགས་སུ་འཁོར་ནས་དོན་ངན་པ་ཐམས་ཅད་བསྒྲུབས་པས། ཁོ་ཚོར་ངའི་གདོང་མི་སྟོན་ཐག་གིས་ཆོད་དོ། །

19 དེ་བས་ད་ནི་མགུར་འདི་བྲིས་ནས་ཡེས་ར་ཨེལ་པ་རྣམས་ལ་བསླབས་ཏེ་ཁོ་ཚོའི་ཁ་ལ་ཞོག་ཅིག མགུར་འདི་ངས་ཡེས་ར་ཨེལ་པ་རྣམས་ལ་རྒོལ་བའི་བདེན་དཔང་དུ་འགྱུར་ངེས། 20 ཅི་ལ་ཞེ་ན། ངས་ཁོ་རྣམས་ཀྱི་ཕ་མེས་ལ་མནའ་དང་བཅས་ཁས་བླངས་པ་ནང་བཞིན། ཁོ་རྣམས་འོ་མ་དང་སྦྲང་རྩི་བཞུར་བའི་ཡུལ་དུ་ཁྲིད་ཅིང་། ཁོ་རྣམས་དེར་འགྲངས་ནས་ཚོན་པོར་ཆགས་རྗེས། ལྷ་གཞན་དག་གི་རྗེས་སུ་འབྲངས་ནས་དེ་དག་ལ་བསྙེན་བཀུར་བྱེད་པ་དང་། ང་སྤངས་ཏེ་ངའི་ཁ་ཆད་དང་འགལ་བར་འགྱུར། 21 དེ་ནས་ཁོ་རྣམས་ལ་ཆག་སྒོ་དང་དཀའ་སྡུག་མང་པོ་འབྱུང་བའི་དུས་སུ། མགུར་འདིས་ཁོ་ཚོའི་མདུན་དུ་བདེན་དཔང་བྱེད་ངེས་ཏེ། ཅི་ལ་ཞེ་ན། མགུར་འདི་ནི་ཁོ་ཚོའི་བུ་རྒྱུད་རྣམས་ཀྱི་ཁ་ནས་བརྗེད་པར་མི་འགྱུར་རོ། །དོན་དམ་དུ་ངས་ད་དུང་ཁོ་རྣམས་ཁྲིད་དེ་ཁོ་ཚོར་མནའ་དང་བཅས་ཁས་བླངས་པའི་ཡུལ་དུ་མ་སླེབས་སྔོན་དུ། དེ་རིང་ཁོ་ཚོའི་བློ་ཁ་གཏད་ཕྱོགས་དེ་ངས་ཤེས་པའི་ཕྱིར་རོ་ཞེས་གསུངས། 22 དེ་ནས་མོ་ཤེ་ཡིས་ཉིན་དེར་མགུར་འདི་བྲིས་ཏེ་ཡེས་ར་ཨེལ་པ་རྣམས་ལ་བསླབས་པའོ། །

23 ཡང་ཡ་ཝཱེས་ནུན་གྱི་བུ་ཡོ་ཤུ་ཨ་ལ་བཀའ་གནང་སྟེ་འདི་སྐད་དུ། ཁྱོད་ལ་སྙིང་སྟོབས་དང་དཔའ་སེམས་ལྡན་པར་གྱུར་ཅིག ཅི་ལ་ཞེ་ན། ཁྱོད་ཀྱིས་ཡེས་ར་ཨེལ་པ་རྣམས་ཁྲིད་ནས་ངས་ཁོ་རྣམས་ལ་མནའ་དང་བཅས་ཁས་བླངས་པའི་ཡུལ་དེར་འགྲོ་དགོས་ཤིང་། ང་རང་ཁྱོད་དང་མཉམ་དུ་ཡོད་ཅེས་གསུངས་སོ། །

24 དེ་ཡང་མོ་ཤེ་ཡིས་བཀའ་ཁྲིམས་འདིའི་གསུང་རྣམས་གླེགས་བམ་ནང་བཀོད་ཚར་བ་ན། 25 མོ་ཤེ་ཡིས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁུར་བའི་ལེ་ཝི་པ་རྣམས་ལ་གདམས་དོན། 26 ཁྱོད་ཅག་གིས་བཀའ་ཁྲིམས་ཀྱི་གླེགས་བམ་འདི་ཁྱེར་ནས་ཁྱོད་རྣམས་ཀྱི་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁྲིས་སུ་ཞོག་ཅིག དེ་ནི་ཁྱོད་ཅག་ལ་རྒོལ་བའི་བདེན་དཔང་ཡིན། 27 ཅི་ལ་ཞེ་ན། ངས་ཁྱོད་རྣམས་ནི་གྱེན་ལོག་དང་གཉའ་རེངས་ཡིན་པ་ཤེས་སོ། །ལྟོས་དང་། ང་དེ་རིང་ཁྱོད་ཅག་དང་མཉམ་དུ་གསོན་པོར་ཡོད་དུས་ཁྱོད་ཅག་གིས་དཀོན་མཆོག་ཡ་ཝཱེ་ལ་ངོ་ལོག་བྱེད་པས། ང་ཤི་བའི་རྗེས་སུ་ལྟ་ཅི་སྨོས། 28 ཁྱོད་རྣམས་ཀྱིས་ཚོ་པ་ཁག་གི་རྒན་པོ་རྣམས་དང་འགོ་དཔོན་ཐམས་ཅད་ངའི་མདུན་དུ་སྡུས་ཤོག་དང་། ངས་དེ་དག་གི་རྣ་བར་གཏམ་འདི་དག་བཞག་ནས་གནམ་ས་གཉིས་དཔང་པོ་བྱེད་དུ་འབོད་དགོས། 29 ཅི་ལ་ཞེ་ན། ང་ཤི་བའི་རྗེས་སུ་ཁྱོད་རྣམས་ཡོངས་སུ་ཉམས་ཏེ། ངས་ཁྱོད་རྣམས་ལ་གདམས་པའི་ལམ་ནས་གཟུར་བ་དང་། དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་ནས་ཁྱོད་ཅག་གི་ལག་ནས་སྒྲུབ་པའི་ལས་ཀྱིས་ཁོང་གི་ཐུགས་ཁྲོ་སློང་ངེས་པས། མཐའ་མའི་ཉིན་མོ་དེ་དག་ཏུ་ཁྱོད་རྣམས་ལ་ཆག་སྒོ་འབྱུང་བའོ་ཞེས་གསུངས་སོ། །

30 དེ་ནས་མོ་ཤེ་ཡིས་ཡེས་ར་ཨེལ་གྱི་མི་ཚོགས་ཐམས་ཅད་ཀྱི་རྣ་བར་མགུར་འདིའི་བཀའ་རྣམས་ཆད་ལྷག་མེད་པར་གསུངས་སོ། །

ལེའུ་སོ་གཉིས་པ།

མོ་ཤེའི་མགུར།

1 ཀྱེ་མ་ནམ་མཁས་རྣ་བ་གཏོད་པར་གྱིས། ། ང་ཡི་སྨྲ་སྒོར་བརྗོད་བྱའི་གཏམ་ཞིག་ཡོད། ། བདག་གི་གཏམ་དེ་ས་ཡིས་ཐོས་གྱུར་ཅིག ། 2 བདག་གི་བསླབ་བྱ་ཆར་པ་བཞིན་དུ་འབབ། ། ང་ཡི་སྨྲ་བརྗོད་ཟིལ་བ་བཞིན་དུ་ལྷུང་། ། སྦྲང་ཆར་རྩྭ་སྔོན་སྟེང་དུ་ལྷུང་འདྲ་དང་། ། དྲག་ཆར་སྔོ་ཚོད་སྟེང་དུ་བབས་འདྲ་ཡིན། ། 3 བདག་གིས་ཡ་ཝཱེའི་མཚན་སྙན་སྒྲོག་བྱ་ཞིང་། ། རང་རེའི་དཀོན་མཆོག་མཚན་གྱི་ཆེ་བ་བརྗོད། །

4 བྲག་རི་ཡིན་པ་ཁོང་གི་ཕྱག་ལས་རྣམས། ། རྣམ་པར་དག་ཅིང་ཕེབས་ལམ་ཐམས་ཅད་དྲང་། ། ཡིད་རྟོན་རུང་བའི་དཀོན་མཆོག་དྲང་པོ་སྟེ། ། ཉེས་ལྟུང་དྲི་མ་མེད་པ་ཁོང་ཡིན་ནོ། ། 5 མི་རབས་འདི་ཡིས་ཁོང་ལ་གཏོར་བརླག་བཟོས། ། ཉེས་སྐྱོན་ཡོད་པས་ཁོང་གི་བུ་ཕྲུག་མིན། ། མི་རབས་འདི་ནི་སྤྱོད་རྩིང་བློ་འཁྱོག་གོ ། 6 ཀྱེ་མ་བློ་གྲོས་མེད་པ་བླུན་པོའི་ཚོགས། ། ཡ་ཝཱེའི་བཀའ་དྲིན་དེ་བཞིན་འཇལ་ཡོང་ངམ། ། ཁོང་ནི་ཁྱོད་ཚོ་གསར་བཟོ་གནང་མཁན་གྱི། ། ཡབ་ཆེན་གཅིག་པུ་མིན་ནམ་གོ་མེད་ཚོ། ། ཁོང་གིས་ཁྱོད་རང་བཀོད་ནས་བརྟན་པོར་བཟོས། ། 7 འདས་པའི་ཉིན་མོ་དག་ནི་དྲན་པར་གྱིས། ། སྔོན་རབས་མང་པོ་རྣམས་ལ་བསམ་བློ་ཐོངས། ། རང་གི་ཕ་ལ་དྲིས་དང་ཁོ་ཡིས་སྟོན། ། རྒན་པ་རྣམས་ལ་དྲིས་དང་བརྗོད་པར་ངེས། ། 8 བླ་མེད་ཉིད་ཀྱིས་མི་རིགས་དེ་རྣམས་ལ། ། རང་རང་ས་སྐལ་གནང་བའི་དུས་སྐབས་དང་། ། མིའི་རིགས་སོ་སོར་བཀར་བའི་དུས་དེ་ལ། ། ཁོང་གིས་ཡེས་ར་ཨེལ་གྱི་མི་གྲངས་བཞིན། ། མི་རིགས་རྣམས་ཀྱི་ས་མཚམས་གཏན་ལ་ཕབ། ། 9 ཡ་ཝཱེའི་སྐལ་ནི་ཁོང་གི་འབངས་མི་དང་། ། ཁོང་གི་ནོར་སྐལ་ཡ་ཀོབ་ཡིན་པ་འོ། །

10 ཡ་ཝཱེ་དབེན་སྟོང་ཡུལ་དུ་མི་དེར་ཕྲད། ། ས་རྒོད་ངར་སྐད་སྒྲོག་པའི་ཡུལ་དུ་རྙེད། ། ཁོང་གིས་དེ་ལ་བྱམས་སྐྱོང་མཛད་ནས་ནི། ། རང་གི་སྤྱན་འབྲས་བཞིན་དུ་སྲུང་བར་མཛད། ། 11 བྱ་གླག་གིས་ནི་རང་གི་ཚང་དཀྲོགས་ནས། ། ཁྲ་ཕྲུག་གོང་དུ་འཕུར་ལྡིང་བྱེད་པ་བཞིན། ། གཤོག་པ་ཕྱི་ལ་བརྐྱངས་ནས་གཤོག་སྒྲོའི་ཁུད། ། ཁྲ་ཕྲུག་ཁུར་ནས་འགྲོ་བའི་ངང་ཚུལ་བཞིན། ། 12 ཡ་ཝཱེ་གཅིག་པུས་ཁོ་ལ་ལམ་ཁྲིད་མཛད། ། གཞན་པའི་ལྷ་ནི་གང་ཡང་ཡོད་མ་ཡིན། ། 13 ཁོང་གིས་དེ་ནི་ས་གཞིའི་མཐོ་སར་བསྐྱོན། ། ཞིང་ཁའི་ཐོན་འབྲས་རྣམས་ནི་སྤྱོད་པར་མཛད། ། བྲག་ལས་སྦྲང་རྩི་འཇིབ་པར་མཛད་པ་དང་། ། སྲ་འཐས་བྲག་གི་གསེང་ནས་སྣུམ་གནང་ངོ་། ། 14 གླང་གི་ཞོ་དང་ར་ལུག་འོ་མ་དང་། ། ལུ་གུའི་ཚིལ་དང་པཱ་ཤན་ཡུལ་གྱི་ནི། ། ལུག་ཐུག་ར་ཐུག་གྲོ་ཡི་སྙིང་བཅུད་བཅས། ། སྤྱོད་པར་མཛད་ཅིང་རྒུན་འབྲུམ་དམར་པོ་ལས། ། བཟོས་པའི་རྒུན་ཆང་ཁྱོད་ཀྱིས་བཏུངས་པ་འོ། །

15 ཡེ་ཤུ་རུན་*ནི་ཚོ་ཞིང་རྡོག་ཐོ་བརྒྱབ། ། ཁྱོད་རང་ཚོ་ཞིང་ཤུགས་ཆེན་རྒྱགས་པ་ཆགས། ། ཁོས་ནི་རང་ཉིད་འགོད་མཁན་དཀོན་མཆོག་སྤངས། ། རང་གི་མགོན་སྐྱབས་བྲག་ལ་འཕྱ་སྨོད་བྱས། ། 16 དེ་ཚོས་ལྷ་གཞན་བརྟེན་པས་ཁོང་ལ་འགྲན་སེམས་བསྐྱེད། ། སྐྱུག་བྲོའི་བྱ་སྤྱོད་ཀྱིས་ནི་ཁོང་གི་ཐུགས་ཁྲོ་བསླངས། ། 17 དེ་ཚོས་དཀོན་མཆོག་མིན་པའི་གདོན་འདྲེ་སྟེ། ། རང་ལ་རྒྱུས་མེད་ལྷ་ཚོགས་གཞན་པ་དང་། ། ཉེ་རབས་བྱུང་བའི་ལྷ་གསར་མང་པོར་བསྟེན། ། ཁྱོད་ཀྱི་ཕ་མེས་རྣམས་ནི་མི་འཇིགས་པ། ། དེ་འདྲའི་ལྷ་ཡི་རིགས་ལ་མཆོད་པ་ཕུལ། ། 18 ཁྱོད་ཀྱིས་བསྐྱེད་ཡུམ་བྲག་ནི་སྣང་མེད་བསྐྱུར། ། ཁྱོད་རང་བསྐྲུན་པའི་དཀོན་མཆོག་བརྗེད་པར་གྱུར། །

19 རང་གི་བུ་དང་བུ་མོས་ཐུགས་ཁྲོ་བསླངས། ། ཡ་ཝཱེས་དེ་དག་གཟིགས་ནས་ཁོ་རྣམས་སྤངས། ། 20 དེ་ནས་ཁོང་གིས་འདི་སྐད་གསུངས་པ་སྟེ། ། བདག་གིས་དེ་རྣམས་ལ་ནི་གདོང་མི་སྟོན། ། དེ་ཚོའི་མཇུག་འབྲས་ཅི་ལྟར་འབྱུང་བར་བལྟ། ། དེ་རྣམས་ཚུལ་འཆོས་ཅན་གྱི་མི་རབས་ཤིག ། བློ་གཏད་མེད་པའི་བུ་རྣམས་ཡིན་ཕྱིར་རོ། ། 21 དེ་ཚོས་དཀོན་མཆོག་མིན་པའི་ལྷ་ཡིས་ནི། ། བདག་གི་ཕྲག་དོག་བསྐྱེད་ཅིང་དེ་དག་གིས། ། སྟོང་པའི་སྐུ་འདྲ་རྣམས་ཀྱིས་ཁོང་ཁྲོ་བསླངས། ། དེ་བས་བདག་གིས་འབངས་མི་མ་ཡིན་པའི། ། རིགས་ལ་བརྟེན་ནས་ཁོ་ཚོར་ཕྲག་དོག་བསླང་། ། བླུན་རྨོངས་མི་རིགས་རྣམས་ཀྱིས་ཁོང་ཁྲོ་བསླང་། ། 22 བདག་གི་ཁོང་ཁྲོའི་མེ་ལྕེ་རབ་ཏུ་འབར། ། གཤིན་པོའི་ཡུལ་གྱི་གཏིང་མཐིལ་འཚིག་པར་མཛད། ། ས་གཞི་དང་ནི་དེ་ཡི་སྐྱེ་དངོས་རྣམས། ། ཡོངས་རྫོགས་རྩ་མེད་གཏོང་བའི་དུས་ལ་སླེབས། ། རི་བོའི་རྩ་བ་དག་ཀྱང་མེ་ལ་འབར། །

23 བདག་གིས་དེ་ཚོའི་སྟེང་ལ་གོད་ཆག་སྤུང་། ། མདའ་མོ་ཐམས་ཅད་ཁོ་ཚོར་ཕོག་པར་བྱ། ། 24 མུ་གེའི་རྐྱེན་གྱིས་ཁོ་རྣམས་རྒུད་པར་འགྱུར། ། ཚ་ནད་རིམས་ནད་དྲག་པོས་མེད་པར་བཟོ། ། གཅན་གཟན་དག་གི་མཆེ་བས་རྨུག་བྱེད་ཅིང་། ། ལྟོ་འགྲོ་སྦྲུལ་གྱི་དུག་ནི་ཁོ་ཚོར་ཕོག ། 25 ཕྱི་ལ་རལ་གྲི་ནང་དུ་འཇིགས་སྣང་ཡོད། ། དེ་ཡིས་མི་རྣམས་འཇིག་པར་བྱེད་པ་དང་། ། ན་གཞོན་ཕོ་མོ་ཕྲུ་གུ་བགྲེས་སོང་བཅས། ། ཐམས་ཅད་རྩ་ནས་མེད་པར་འགྲོ་བ་འོ། ། 26 བདག་གིས་དེ་དག་ཕྱོགས་བཞིར་གཏོར་ནས་ནི། ། མི་ཡི་གྲལ་ནས་གསུབ་དགོས་སྨྲས་ན་ཡང་། ། 27 དགྲ་བོས་དཀྲོག་གཏམ་སྤེལ་བར་ང་མི་དགའ། ། ཁོ་ཚོས་གོ་བ་ལོག་ནས་འདི་ལྟར་དུ། ། ཡ་ཝཱེས་དོན་དེ་ཐམས་ཅད་བསྒྲུབས་པ་མིན། ། ང་ཚོའི་ལག་པ་རྣམ་པར་རྒྱལ་ཞེས་བརྗོད། །

28 མི་རིགས་དེ་ལ་གོ་རྟོགས་དབེན་གྱུར་པས། ། ཁོ་ཚོའི་ཁྲོད་དུ་བློ་གྲོས་ཡོད་མ་ཡིན། ། 29 གལ་སྲིད་ཁོ་ཚོར་ཤེས་རབ་ལྡན་གྱུར་ན། ། དོན་འདི་རྟོགས་ཤིང་མ་འོངས་འབྱུང་འགྱུར་གྱི། ། རང་གི་མཇུག་འབྲས་ཐག་གིས་ཆོད་པ་ཡིན། ། 30 ཁོ་ཚོའི་བྲག་གིས་ཁོ་རྣམས་བཙོངས་པ་དང་། ། ཡ་ཝཱེས་ཁོ་རྣམས་སྤངས་པ་མ་ཡིན་ན། ། ཅི་ལྟར་གཅིག་གིས་གྲངས་ཀ་སྟོང་ཞིག་འདེད། ། ཅི་ལྟར་གཉིས་ཀྱིས་ཁྲི་གཅིག་འབྲོ་རུ་འཇུག ། 31 ཁོ་ཚོའི་བྲག་ནི་རང་རེའི་བྲག་ལྟར་མིན། ། ངེད་ཀྱི་དགྲ་བོས་དེ་ནི་ཁས་ལེན་ནོ། ། 32 དེ་ཚོའི་རྒུན་ཤིང་སཱ་དོམ་རྒུན་ཤིང་ཡིན། ། གཱ་མོ་ར་ཡི་ས་ཞིང་ནས་བྱུང་ངོ་། ། ཁོ་ཚོའི་རྒུན་འབྲུམ་དུག་གི་རྒུན་འབྲུམ་ཡིན། ། རྒུན་འབྲུམ་ཆུན་པོ་རྣམས་ཀྱི་རོ་ཁ་འོ། ། 33 ཁོ་ཚོའི་རྒུན་ཆང་སྦྲུལ་གྱི་དུག་ཡིན་ཞིང་། ། དེ་ནི་དུག་སྦྲུལ་རྣམས་ཀྱི་དུག་ངན་ཡིན། །

34 དེ་ནི་ང་ཡི་མཛོད་དུ་ཉར་མེད་དམ། ། གཏེར་མཛོད་ནང་དུ་ཐེལ་ཙེ་གླན་མེད་དམ། ། 35 དེ་དག་རྐང་པ་འདྲེད་པའི་དུས་དེ་ལ། ། བདག་གིས་དགྲ་ཤ་ལེན་ཞིང་ལན་སྤྲོད་དགོས། ། ཁོ་ཚོར་ཆག་སྒོ་འབྱུང་བའི་ཉིན་མོ་སླེབས། ། འབྱུང་འགྱུར་དོན་རྣམས་མྱུར་དུ་ཁོ་ཚོར་འབབ། ། 36 ཡ་ཝཱེས་རང་གི་མི་ལ་དཀར་འདོན་གནང་། ། ཁོང་གི་ཞབས་ཕྱིར་སྙིང་རྗེས་གཟིགས་པར་འགྱུར། ། ཡ་ཝཱེས་དེ་དག་སྟོབས་ཤུགས་ཡལ་བ་དང་། ། བྲན་གཡོག་དང་ནི་རང་དབང་ཅན་རྣམས་ལས། ། ཤུལ་དུ་ལུས་པ་གཅིག་ཀྱང་མེད་པ་གཟིགས། ། 37 དེ་ནས་ཁོང་གིས་འདི་སྐད་གསུང་བ་སྟེ། ། ཁོ་ཚོའི་ལྷ་རྣམས་ད་ལྟ་གང་དུ་ཡོད། ། ཁོ་ཚོའི་སྐྱབས་གནས་བྲག་རི་གང་དུ་ཡོད། ། 38 མཆོད་པའི་ཚིལ་རྣམས་བཟའ་ཞིང་སྐྱེམས་མཆོད་ཀྱི། ། རྒུན་ཆང་འཐུང་མཁན་ལྷ་རྣམས་གང་དུ་མཆིས། ། ཁོ་རྣམས་ལངས་ནས་ཁྱོད་ལ་རོགས་བྱེད་ཅིང་། ། ཁྱོད་རྣམས་བསྲུང་བར་བཅུག་དང་འོས་སོ་ལོ། །

39 ད་ནི་ལྟོས་དང་ང་རང་ཁོང་ཉིད་ཡིན། ། ང་རང་མ་གཏོགས་དཀོན་མཆོག་གཞན་ཞིག་མེད། ། ངས་ནི་གསོད་ཅིང་ངས་ནི་གསོན་དུ་འཇུག ། ངས་ནི་རྨ་ཁ་བཟོ་ཞིང་དྲག་གསོ་བྱེད། ། སུས་ཀྱང་ང་ཡི་ལག་ནས་འཁྱེར་མི་ནུས། ། 40 བདག་གིས་ལག་པ་ནམ་མཁའི་ཕྱོགས་དུ་བསྒྲེངས། ། ང་རང་ནམ་ཡང་གསོན་པར་མནའ་བསྐྱལ་ལོ། ། 41 བདག་གིས་འོད་འཁྱུག་རལ་གྲི་བརྡར་ནས་ནི། ། ལག་ཏུ་ཉེས་ཆད་གཅོད་པའི་དབང་ཐོགས་དུས། ། དགྲ་བོ་རྣམས་ལ་ཤ་འཁོན་རྩོད་པ་དང་། ། བདག་ལ་སྡང་བ་རྣམས་ལ་ལན་འཇལ་ལོ། ། 42 བསད་པའི་མི་དང་བཙོན་པ་རྣམས་ཀྱི་ཁྲག ། བདག་གི་མདའ་མོས་འཐུང་ཞིང་བཟི་བར་འགྱུར། ། ང་ཡི་རལ་གྲིས་ཤ་ནི་བཟའ་འགྱུར་ཏེ། ། དགྲ་བོའི་དཔོན་པོ་རྣམས་ཀྱི་ཤ་བཟའ་འོ། །

43 ཀྱེ་ཀྱེ་མི་རིགས་ཀུན་གྱིས་ཉོན་ཅིག་དང་། ། ཁོང་གི་འབངས་དང་མཉམ་དུ་དགའ་བར་གྱིས། ། ཁོང་གིས་རང་གི་ཞབས་ཕྱིའི་ཁྲག་ལན་རྩོད། ། རང་གི་དགྲ་ལས་དགྲ་ཤ་ལེན་པ་དང་། ། ཁོང་གིས་ཉིད་ཀྱི་ཡུལ་ཁམས་གཙང་མར་མཛད། ། ཉིད་ཀྱི་འབངས་མི་བླུ་བར་འགྱུར་བས་སོ། །ཞེས་གསུངས་པའོ། །

44 དེ་ནས་མོ་ཤེ་དང་ནུན་གྱི་བུ་ཡོ་ཤུ་ཨ་གཉིས་ཀ་ཡོང་ནས་མགུར་དེའི་གསུང་ཐམས་ཅད་མི་རྣམས་ཀྱི་རྣ་བར་བསྒྲགས། 45 མོ་ཤེ་ཡིས་གསུང་དེ་ཐམས་ཅད་ཡེས་ར་ཨེལ་པ་ཀུན་ལ་བསྒྲགས་ཚར་རྗེས། 46 དེ་དག་ལ་འདི་ལྟར། ངས་དེ་རིང་ཁྱོད་རྣམས་ལ་བསླབས་པའི་བཀའ་ཐམས་ཅད་ཡིད་ལ་ཟུངས་ཤིག དེ་ནས་ཁྱོད་རྣམས་ཀྱིས་རང་གི་བུ་རྒྱུད་ལ་བཀའ་ཁྲིམས་འདིའི་བཀའ་ཐམས་ཅད་གཟབ་གཟབ་ངང་བསྒྲུབ་པར་གདམས་ཆོག་པ་ཡིན། 47 གང་ལ་ཞེ་ན། བཀའ་འདི་དག་སྟོང་པ་མ་ཡིན་ཏེ། དེ་ནི་ཁྱོད་རྣམས་ཀྱི་ཚེ་སྲོག་ཡིན། བཀའ་འདི་བརྒྱུད་ནས་ཁྱོད་རྣམས་ཡོར་དན་གཙང་པོའི་ཕ་རོལ་ཏུ་ཕྱིན་ཏེ་བདག་གིར་འཛིན་པའི་ཡུལ་དེར་ཡུན་རིང་པོར་འཚོ་ཐུབ་པ་ཡིན་ཞེས་གསུངས་སོ། །

མོ་ཤེ་འཆི་བའི་སྔོན་བརྡ།

48 ཉིན་མོ་དེ་ལ་དཀོན་མཆོག་ཡ་ཝཱེས་མོ་ཤེ་ལ་འདི་སྐད་དུ། 49 ཡེ་རུ་ཀོ་ཡི་དྲང་ཐད་དུ་ཡོད་པའི་མོ་ཨབ་ཡུལ་དུ། ཨ་བཱ་རིམ་རི་རྒྱུད་ཀྱི་རི་བོ་ནེ་བོའི་སྟེང་ལ་འགོས་ཏེ། ངས་ཡེས་ར་ཨེལ་པ་རྣམས་ལ་ས་སྐལ་དུ་སྦྱིན་པའི་ཀ་ན་ཨན་ཡུལ་ལ་ལྟོས་ཤིག 50 ཁྱོད་ཀྱི་སྤུན་ཟླ་ཨ་རོན་རི་བོ་ཧོར་དུ་འདས་ནས་རང་གི་མེས་པོ་རྣམས་དང་མཉམ་དུ་འཛོམས་པ་ཇི་བཞིན། ཁྱོད་ཀྱང་རང་ཉིད་འགོས་པའི་རི་བོ་དེར་འདས་ནས་མེས་པོ་རྣམས་དང་མཉམ་དུ་འཛོམ་ངེས་ཡིན། 51 ཅི་ལ་ཞེ་ན། ཁྱོད་ཅག་གིས་ཟིན་ཞེས་པའི་དབེན་སྟོང་གི་མེ་རི་བཱ་ཀཱ་དེ་སི་བྱ་བའི་ཆུ་འགྲམ་དུ། ཡེས་ར་ཨེལ་པའི་དཀྱིལ་ནས་ང་དང་འགལ་ཞིང་། ཡེས་ར་ཨེལ་པའི་ཁྲོད་དུ་ང་དམ་པར་མ་བརྩིས་པ་ཡིན་ནོ། ། 52 དེར་བརྟེན་བདག་གིས་ཡེས་ར་ཨེལ་པ་རྣམས་ལ་སྦྱིན་པའི་ཡུལ་དེ་ཁྱོད་ཀྱིས་རྒྱང་ནས་མཐོང་ན་ཡང་། ཁྱོད་དེར་འགྲོ་མི་ནུས་སོ་ཞེས་བཀའ་བསྩལ་ཏོ། །

ལེའུ་སོ་གསུམ་པ།

མོ་ཤེའི་མཐར་མཇུག་གི་བྱིན་རླབས།

1 འདི་ནི་དཀོན་མཆོག་གི་སྐྱེས་བུ་མོ་ཤེ་ཚེ་ལས་མ་འདས་པའི་སྔོན་དུ། ཡེས་ར་ཨེལ་པ་རྣམས་ལ་གནང་བའི་བྱིན་རླབས་ཡིན་ཏེ། 2 ཁོང་གིས་འདི་ལྟར། ཡ་ཝཱེ་རི་བོ་སི་ནཱ་ནས་ཕེབས་ཤིང་། ། སེ་ཨིར་ཡུལ་ནས་ཁོ་ཚོར་འོད་ཟེར་སྤྲོས། ། རི་བོ་ཕཱ་རན་ཕྱོགས་ནས་འོད་དུ་བཀྲམས། ། སྐྱེས་བུ་དམ་པ་ཁྲི་ཕྲག་མཉམ་དུ་ཕེབས། ། མེ་དཔུང་བཀའ་ཁྲིམས་ཕྱག་གཡས་སུ་ཐོགས་སོ། ། 3 ཁྱེད་ནི་དངོས་གནས་རང་གི་མི་ལ་བྱམས། ། སྐྱེས་བུ་དམ་པ་ཁྱེད་ཀྱི་ཕྱག་ཏུ་གནས། ། ཁྱེད་ཀྱི་ཞབས་དྲུང་ཁོ་རྣམས་གུས་ཕྱག་འབུལ། ། ཀུན་གྱིས་ཁྱེད་ཀྱི་བཀའ་རྣམས་ཉམས་ལེན་བྱ། ། 4 མོ་ཤེས་ང་ཚོར་བཀའ་ཁྲིམས་བསླབས་པ་དང་། ། དེ་ནི་ཡ་ཀོབ་ཚོགས་ཀྱི་ནོར་སྐལ་ཡིན། ། 5 དམངས་ཀྱི་འགོ་གཙོ་ཡེས་ར་ཨེལ་པ་ཡི། ། ཚོ་པ་ཁག་དང་མཉམ་དུ་འཛོམས་དུས་སུ། ། ཡ་ཝཱེ་ཡེ་ཤུ་རུན་དུ་རྒྱལ་པོར་བཞུགས། ། 6 རུ་བེན་འཚོ་ཞིང་འཆི་བར་མི་འགྱུར་ཞིང་། ། ཁོ་ཡི་མི་གྲངས་ཉུང་དུ་མི་འཕྲི་སྨོན། །ཞེས་གསུངས་སོ། །

7 ཡང་ཡ་ཧུ་དཱའི་སྐོར་ལ་ཁོང་གིས་འདི་ལྟར། ཡ་ཝཱེ་ཡ་ཧུ་དཱ་ཡི་སྐད་ལ་གསོན། ། ཁོ་ནི་རང་གི་མི་རིགས་རྩར་འཁྲིད་རོགས། ། ཁོས་ནི་རང་གི་དོན་དུ་ལག་པས་འཐབ། ། ཁོ་ལ་རོགས་རམ་མཛད་ནས་དགྲ་འགོག་རོགས། །ཞེས་གསུངས་སོ། །

8 ཡང་ལེ་ཝིའི་སྐོར་ལ་ཁོང་གིས་འདི་ལྟར། ཁྱེད་ཀྱི་ཐུའུ་མིམ་དང་ནི་ཨུའུ་རིམ་གཉིས། ། དད་གུས་ཆེ་བའི་ལེ་ཝིར་དབང་བར་མཛོད། ། མཱ་སཱ་ཡུལ་ནས་ཁྱེད་ཀྱིས་ཚོད་བགམ་ཅིང་། ། མེ་རི་བཱ་ཡི་ཆུ་ཁར་རྩོད་གླེང་མཛད། ། 9 ལེ་ཝི་པ་ཡིས་ཁྱེད་ཀྱི་བཀའ་བརྩིས་ཤིང་། ། ཁྱེད་ཀྱི་ཞལ་ཆད་བསྲུངས་པའི་དབང་གིས་ནི། ། རང་གི་ཕ་མའི་སྐོར་ལ་འདི་ལྟར་སྨྲས། ། ངེད་ཀྱིས་ཁོང་ཚོར་ལྟ་སྐྱོང་བྱས་པ་མིན། ། རང་གི་སྤུན་ཟླ་རྣམས་ཀྱང་ཁས་མ་བླངས། ། རང་གི་བུ་ཕྲུག་རྣམས་ཀྱང་ངོ་མི་ཤེས། ། * 10 ཁོ་ཚོས་ཡ་ཀོབ་ལ་ནི་སྲོལ་ཡིག་དང་། ། ཡེས་ར་ཨེལ་ལ་ཁྱེད་ཀྱི་བཀའ་ཁྲིམས་སྟོན། ། ཁོ་ཚོས་ཁྱེད་ཀྱི་དྲུང་དུ་བདུག་སྤོས་འཇོག ། སྦྱིན་སྲེག་ཁ་ཚང་ཁྱེད་ཀྱི་མཆོད་ཁྲིར་འབུལ། ། 11 ཀྱེ་ཀྱེ་ཡ་ཝཱེ་ཁྱེད་ཀྱིས་དེའི་ནུས་པར། ། བྱིན་གྱིས་བརླབས་ཤིང་ལག་ནས་སྒྲུབ་པ་ཡི། ། ལས་ཀ་རྣམས་ལ་ཁྱེད་ཐུགས་དགྱེས་པར་མཛོད། ། ལངས་ནས་ཁོ་ཚོར་ངོ་རྒོལ་བྱེད་པ་དང་། ། སྡང་མཁན་རྣམས་ཀྱི་སྐེད་པ་བཅག་ནས་ནི། ། དེ་རྣམས་ཡང་བསྐྱར་ལངས་ཐབས་མེད་པར་མཛོད། །ཅེས་གསུངས་སོ། །

12 ཡང་པེན་ཡཱ་མེན་གྱི་སྐོར་ལ་ཁོང་གིས་འདི་ལྟར། ཡ་ཝཱེས་གཅེས་པ་ཁོང་གི་འཁྲིས་སུ་བདེ་བར་གནས། ། ཁོང་གིས་ཉི་མ་གང་པོར་དེ་ལ་སྐྱབས་མཛད་ཅིང་། ། དེ་ནི་ཁོང་གི་ཕྲག་པ་གཉིས་ཀྱི་དབར་ནས་སྡོད། །ཅེས་གསུངས་སོ། །

13 ཡང་ཡོ་སེབ་ཀྱི་སྐོར་ལ་ཁོང་གིས་འདི་ལྟར། ས་ལ་ཡ་ཝཱེའི་བྱིན་རླབས་འཐོབ་གྱུར་ཅིག ། གནམ་ནས་འབབ་པའི་ལེགས་སྐྱེས་རིན་ཆེན་དང་། ། ས་ཡི་གཏིང་ནས་ཐོན་པའི་ཆུ་མིག་དང་། ། 14 ཉི་མས་བསྐྱེད་པའི་འབྲས་བུ་མཆོག་གྱུར་དང་། ། ཟླ་བས་བསྐྱེད་པའི་ཐོན་འབྲས་ཕུལ་བྱུང་ཅན། ། 15 གནའ་ཡི་རི་བོའི་རྩི་ཤིང་མཆོག་རྣམས་དང་། ། རྟག་བརྟན་རི་ཡི་ལོ་ཏོག་རྣམས་ཀྱི་ཕུད། ། 16 ས་གཞིའི་སྐྱེ་དངོས་མཆོག་དང་ཡོད་དོ་ཅོག ། ཚེར་མའི་གསེང་དུ་བཞུགས་པའི་ཡ་ཝཱེ་ཡི། ། ཐུགས་རྗེ་བཅས་ནི་ཁོ་ལ་འཐོབ་གྱུར་ཅིག ། འདི་དག་ཡོ་སེབ་སྟེང་ལ་འབབ་པར་ཤོག ། སྤུན་ཟླའི་ཁྲོད་དུ་རྒྱལ་སྲས་ཡིན་པ་དེའི། ། སྤྱི་བོར་བྱིན་རླབས་འདི་རྣམས་འཐོབ་གྱུར་ཅིག ། 17 ཁོ་ཡི་བརྗིད་ཉམས་གླང་ཐུག་སྐྱེས་འགོ་བཞིན། ། དེ་ཡི་རྭ་ཅོ་གླང་རྒོད་རྭ་དང་མཚུངས། ། ས་མཐའི་བར་དུ་མི་རྣམས་ལ་བསྣུན་ཅིང་། ། དེ་དག་ཨེ་ཕཱར་ཡིམ་གྱི་འབུམ་ཕྲག་དང་། ། དེ་དག་མཱ་ན་ཤེ་ཡི་སྟོང་ཕྲག་ཡིན། །ཞེས་གསུངས་སོ། །

18 ཡང་ཟེ་བུ་ལུན་གྱི་སྐོར་ལ་ཁོང་གིས་འདི་ལྟར། ཟེ་བུ་ལུན་ཁྱོད་ཕྱི་རུ་དགའ་གྱུར་ཅིག ། ཡེས་སི་ཀཱར་ཡང་གུར་ནང་སྤྲོ་བར་གྱིས། ། 19 ཁོ་ཚོས་མི་རྣམས་རི་བོར་འབོད་པ་དང་། ། གནས་དེར་དྲང་བདེན་མཆོད་པ་འབུལ་བར་བྱ། ། གང་ལ་ཞེ་ན་ཁོ་ཚོར་རྒྱ་མཚོ་ནས། ། ལོངས་སྤྱོད་འཛད་མཐའ་མེད་པ་འཐོབ་འགྱུར་ཞིང་། ། བྱེ་མའི་སྦས་གཏེར་རྣམས་ཀྱང་རྙེད་ངེས་ཡིན། །ཞེས་གསུངས་སོ། །

20 ཡང་གཱ་རྡུ་ཡི་སྐོར་ལ་ཁོང་གིས་འདི་ལྟར། གཱ་རྡུ་རྒྱ་ཆེར་གཏོང་མཁན་བདེ་བར་ཤོག ། ཁོ་ནི་གཡུ་རལ་ཅན་བཞིན་འཇབ་ནས་འདུག ། དཔུང་པ་དང་ནི་མགོ་ལྤགས་འགོག་པར་བྱེད། ། 21 ཁོས་ནི་རང་ལ་ས་ཆ་གང་བཟང་བདམས། ། དམག་དཔོན་སྐལ་ནི་དེ་རུ་ཡོད་ཕྱིར་རོ། ། ཁོ་རང་འགོ་དཔོན་དང་བཅས་སླེབས་འོངས་ནས། ། ཡ་ཝཱེའི་དྲང་བདེན་དང་ནི་སྲོལ་ཡིག་སྟེ། ། ཡེས་ར་ཨེལ་དང་འབྲེལ་བ་ལག་ལེན་འདེབས། །ཞེས་གསུངས་སོ། །

22 ཡང་དཱན་གྱི་སྐོར་ལ་ཁོང་གིས་འདི་ལྟར། དཱན་ནི་སེང་དར་བཞིན་དུ་པཱ་ཤན་ཡུལ་ནས་མཆོང་། །ཞེས་གསུངས་སོ། །

23 ཡང་ནཱབ་ཐ་ལི་ཡི་སྐོར་ལ་འདི་ལྟར། ཀྱེ་ཀྱེ་ནཱབ་ཐ་ལི་ཁྱོད་ཐུགས་རྗེས་ཁྱབ། ། ཡ་ཝཱེའི་བྱིན་རླབས་ཡོངས་སུ་ཐོབ་པ་དང་། ། ནུབ་ལྷོའི་མཚམས་གཉིས་བདག་གིར་འཛིན་པ་ཡིན། །ཞེས་གསུངས་སོ། །

24 ཡང་ཨ་ཤེར་གྱི་སྐོར་ལ་ཁོང་གིས་འདི་ལྟར། ཨ་ཤེར་ཁོ་ལ་ཐོབ་པའི་བྱིན་རླབས་ནི། ། སྤུན་ཟླ་ཐམས་ཅད་ལས་ཀྱང་ལྷག་པར་ཤོག ། རང་གི་སྤུན་ཟླའི་བཀའ་དྲིན་འཐོབ་པ་དང་། ། རང་གི་རྐང་པ་སྣུམ་ལ་སྦང་གྱུར་ཅིག ། 25 ཁྱོད་ཀྱི་སྒོ་གཏན་ལི་དང་ལྕགས་ཡིན་ལ། ། ཁྱོད་ཀྱི་ཉི་མ་ཅི་ལྟར་ཡིན་ལགས་ན། ། ཁྱོད་ཀྱི་སྟོབས་ཀྱང་དེ་དང་མཉམ་པ་འོ། །

26 ཀྱེ་ཀྱེ་ཡེ་ཤུ་རུན་གྱི་དཀོན་མཆོག་དང་། ། འདྲ་མཚུངས་ཡིན་པ་སུ་ཡང་ཡོད་མ་ཡིན། ། ཁྱོད་ལ་རོགས་རམ་མཛད་པའི་ཆེད་དུ་ནི། ། ཨ་སྔོན་དགུང་གི་དབྱིངས་ལ་བཅིབས་པ་དང་། ། བརྗིད་ཉམས་དང་བཅས་བར་སྣང་ཁམས་སུ་ལྡིང་། ། 27 གཏན་གནས་དཀོན་མཆོག་ཁྱོད་ཀྱི་སྐྱབས་ཡུལ་ཡིན། ། ཁོང་གི་རྟག་བརྟན་དཔུང་པས་ཁྱོད་རང་བསྐྱོར། ། ཁོང་གིས་ཁྱོད་ཀྱི་མདུན་ནས་དགྲ་རྣམས་སྐྲོད། ། མེད་པར་གྱུར་ཅིག་ཅེས་སུ་ཁོང་གིས་གསུངས། ། 28 དེ་བས་ཡེས་ར་ཨེལ་ནི་བདེ་བར་འཚོ། ། འབྲུ་དང་རྒུན་ཆང་གསར་པ་ཐོན་པའི་ཡུལ། ། གནམ་ལས་ཟིལ་ཆར་འབབ་པའི་ས་ཆ་རུ། ། ཡ་ཀོབ་རྒྱུད་ཀྱི་རྩ་བ་འབའ་ཞིག་གནས། ། 29 ཀྱེ་ཀྱེ་ཡེས་ར་ཨེལ་ཁྱོད་བདེ་བ་ཡིན། ། ཡ་ཝཱེས་སྐྱོབ་པར་མཛད་པའི་མི་དེ་རྣམས། ། ཁྱོད་དང་འདྲ་བ་སུ་ཞིག་ཡོད་ལགས་སམ། ། ཁོང་ནི་ཁྱོད་ལ་གྲོགས་བྱེད་ཕུབ་དེ་ཡིན། ། ཁྱོད་ཀྱི་བརྗིད་ཉམས་ལྡན་པའི་རལ་གྲི་ཡིན། ། ཁྱོད་ཀྱི་དགྲ་ཡིས་ཁྱོད་ལ་མགོ་བོ་སྒུར། ། ཁྱོད་ཀྱིས་དེ་ཡི་སྒལ་བར་རྡོག་བརྫིས་གཏོང་། །ཞེས་གསུངས་པའོ། །

ལེའུ་སོ་བཞི་པ།

མོ་ཤེ་ཚེ་ལས་འདས་པ།

1 དེ་ཡང་མོ་ཤེ་ཁོང་ཉིད་མོ་ཨབ་ཐང་ནས་རི་བོ་ནེ་བོ་སྟེ། ཡེ་རུ་ཀོའི་དྲང་ཐད་དུ་ཡོད་པའི་རི་བོ་ཕིས་གའི་རྩེ་མོར་འགོས་པ་དང་། དཀོན་མཆོག་ཡ་ཝཱེས་ཡུལ་ཐམས་ཅད་ཁོང་ལ་བསྟན་པ་སྟེ། གིལ་ཨད་ནས་དཱན་གྱི་བར་དང་། 2 ནཱབ་ཐ་ལིའི་ཡུལ་ཐམས་ཅད་དང་། ཨེ་ཕཱར་ཡིམ་དང་མཱ་ན་ཤེའི་ཡུལ་དང་། ཡ་ཧུ་དཱའི་ཡུལ་ཐམས་ཅད་ནས་ནུབ་ཀྱི་རྒྱ་མཚོའི་བར་དང་། 3 ནེ་གུབ་ཡུལ་དང་ཐང་སྟེ། ཏ་ལའི་ཤིང་གི་གྲོང་ཁྱེར་ཡེ་རུ་ཀོའི་གཤོངས་ས་ནས་ཚོ་ཨར་ཡུལ་གྱི་བར་དུ་བསྟན་ཞིང་། 4 དཀོན་མཆོག་ཡ་ཝཱེས་ཁོང་ལ་འདི་སྐད་དུ། ཡུལ་དེ་ནི་བདག་གིས་ཨབ་ར་ཧམ་དང་ཨི་སཱག ཡ་ཀོབ་བཅས་ལ་ངས་ཁྱོད་ཀྱི་བུ་རྒྱུད་ལ་སྦྱིན་པར་བྱའོ་ཞེས་མནའ་དང་བཅས་ཁས་བླངས་པའི་ཡུལ་དེ་ཡིན། ད་ནི་ངས་ཁྱོད་ལ་དངོས་སུ་མཐོང་དུ་བཅུག་ནའང་ཁྱོད་དེར་འགྲོ་བར་མི་བྱའོ་ཞེས་གསུངས་སོ། ། 5 དེ་ལྟར་དཀོན་མཆོག་ཡ་ཝཱེའི་ཞབས་ཕྱི་མོ་ཤེ་ནི་དཀོན་མཆོག་ཡ་ཝཱེའི་བཀའ་བཞིན་དུ་མོ་ཨབ་ཡུལ་ནས་ཚེ་ལས་འདས། 6 དཀོན་མཆོག་ཡ་ཝཱེས་ཁོང་ཉིད་མོ་ཨབ་ཡུལ་གྱི་པེད་ཕེ་ཨོར་དྲང་ཐད་ཀྱི་ལུང་པ་རུ་དུར་ལ་བཅུག་ཀྱང་། དེ་རིང་ཉིན་མོའི་བར་དུ་ཁོང་གི་དུར་ས་ཤེས་མཁན་སུ་ཡང་མེད། 7 ཡང་མོ་ཤེ་ཚེ་ལས་འདས་པའི་དུས་སུ་དགུང་ལོ་བརྒྱ་དང་ཉི་ཤུར་སོན་ནའང་། མིག་དབང་མ་ཉམས་པ་དང་ལུས་སྟོབས་ཀྱང་རྒུད་མེད། 8 ཡེས་ར་ཨེལ་པ་རྣམས་ཉིན་སུམ་ཅུའི་རིང་ལ་མོ་ཨབ་ཐང་ནས་མོ་ཤེའི་དོན་དུ་བཤུམས་པ་དང་། དེ་ནས་མོ་ཤེའི་ཆེད་དུ་བཤུམས་ཤིང་མྱ་ངན་ཞུ་བའི་ཉིན་རྣམས་རྫོགས་པ་ཡིན་ནོ། །

9 དེ་ཡང་མོ་ཤེ་ཡིས་ནུན་གྱི་བུ་ཡོ་ཤུ་ཨའི་སྟེང་ལ་ཕྱག་བཞག་པས། ཁོང་ནི་ཤེས་རབ་ཀྱི་ཐུགས་ཉིད་ཀྱིས་ཁྱབ་པར་གྱུར་ཅིང་། ཡེས་ར་ཨེལ་པ་རྣམས་ཀྱིས་ཁོང་ལ་མཉན་ནས། དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་ནང་བཞིན་བསྒྲུབས་སོ། ། 10 དེའི་རྗེས་སུ་ཡེས་ར་ཨེལ་གྱི་ནང་དུ་མོ་ཤེ་འདྲ་བའི་ལུང་སྟོན་པ་ཞིག་བྱུང་མ་མྱོང་ལ། དཀོན་མཆོག་ཡ་ཝཱེ་ཁ་རི་ཁ་ཐུག་ཏུ་ཁོང་དང་ཕྲད་ཅིང་ཁོང་མཁྱེན་པ་དང་། 11 དཀོན་མཆོག་ཡ་ཝཱེས་ཁོང་ཨེ་ཅིབ་ཡུལ་དུ་མངགས་ཤིང་། ཕཱར་ཨོལ་དང་དེའི་འཁོར་གཡོག་ཐམས་ཅད་དང་། དེའི་ཡུལ་གྲུ་ཀུན་ཏུ་གྲུབ་རྟགས་དང་ངོ་མཚར་བའི་དོན་སྣ་ཚོགས་བསྟན་པ་དང་། 12 ཡང་མོ་ཤེ་ཡིས་ཡེས་ར་ཨེལ་པ་ཐམས་ཅད་ཀྱི་མཐོང་ལམ་དུ་ནུས་མཐུ་ཆེན་པོ་དང་འཇིགས་སུ་རུང་བའི་དོན་ཆེན་མཐའ་དག་མཛད་པའོ།། །།

* ལེའུ་བཅུ་པ།:16 འདིར་སེམས་ལ་མཚན་སྐྱི་ཆོད་ཅིག་ཅེས་པ་ནི་ཡ་ཧུ་དཱ་མི་རིགས་ཀྱི་བཤད་སྲོལ་ཡིན་ལ། དོན་དུ་སོ་སོ་དཀོན་མཆོག་ལ་གཏོགས་པའི་རྟགས་ཤིག་ཡོད་དགོས་པ་སྟེ། སེམས་ཀྱི་མི་གཙང་བ་རྣམས་འདོར་བར་གདམས་པ་ཡིན།

* ལེའུ་བཅུ་གསུམ་པ།:13 འདིར་མི་ཐ་ཤལ་ཞེས་པར་མ་ཕྱི་ལ་པཱ་ལེ་ཡ་ཨལ་ཞེས་འབྱུང་བ་སྟེ། སྙིང་པོ་མེད་པ་དང་ངན་པའི་དོན་ལ་འཇུག་ཅིང་། དེ་ནི་བདུད་སཱ་ཏན་གྱི་མིང་གཞན་ཡིན།

* ལེའུ་ཉེར་བཞི་པ།:9 གྲངས་ཀའི་ལེའུ་བཅུ་གཉིས་པའི་ཚིག་རྐང་བཅུ་པར་གཟིགས་རོགས།

* ལེའུ་ཉེར་ལྔ་པ།:4 འདིར་མཆུ་ཏོ་མ་སྡོམ་ཞེས་པར་གཡུལ་གཅོག་དུས་བ་གླང་གི་ཁ་འགོག་མི་རུང་བའི་དོན་ཡིན་པར་གོ་དགོས།

* ལེའུ་ཉེར་དགུ་པ།:19 འདིར་མི་བཟང་ངན་གཉིས་ཀ་བརླག་པར་བྱའོ་ཞེས་པར་མ་ཕྱི་ལས་ས་ཞིང་རླན་གཤེར་ཅན་དང་ཐན་སྐྱོན་ཅན་གཉིས་ཀ་ཡལ་བར་བྱའོ་ཞེས་མཐོང་།

* ལེའུ་སུམ་ཅུ་པ།:6 འདིར་སེམས་ནང་གི་མི་གཙང་བ་རྣམས་བསལ་ངེས་ཡིན་ཞེས་པར་མ་ཕྱི་ལས་སེམས་ལ་མཚན་སྐྱི་གཅོད་ངེས་ཡིན་ཞེས་མཐོང་ཞིང་། སེམས་ཀྱི་མི་གཙང་བ་རྣམས་བསལ་བའི་དོན་ལ་འཇུག་པས་དོན་སྒྱུར་བྱས་པ་ཡིན།

* ལེའུ་སོ་གཉིས་པ།:15 ཡེ་ཤུ་རུན་ཞེས་པ་ནི་ཡེས་ར་ཨེལ་གྱི་གཅེས་མིང་ཡིན་ལ། གཞུང་དྲང་ཞེས་པའི་དོན་ལ་འཇུག

* ལེའུ་སོ་གསུམ་པ།:9 ཨེ་ཅིབ་ནས་ཐོན་པའི་ལེའུ་སོ་གཉིས་པའི་ཚིག་རྐང་ཉེར་བདུན་ནས་ཉེར་དགུ་བར་ལ་གཟིགས་རོགས།

ཡོ་ཤུ་ཨ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

༄༅། །ཡོ་ཤུ་ཨའི་མདོ།

ཡོ་ཤུ་ཨའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་ལུང་སྟོན་པ་མོ་ཤེ་སྐུ་མ་གཤེགས་སྔོན་དུ་དཀོན་མཆོག་གིས་ཡེས་ར་ཨེལ་གྱི་འགོ་དཔོན་དུ་བསྐོས་པའི་མི་སྣ་གཙོ་བོ་ཡོ་ཤུ་ཨའི་མིང་ནས་ཐོགས་པ་ཡིན། གཞུང་འདི་བཀའ་ལུང་གི་མདོ་ཞེས་བྱ་བའི་མཇུག་ཏུ་ཡི་གེར་འགོད་པར་བརྩམས་པ་དང་། སྐབས་དེར་ཚོ་པ་རྣམས་སྔར་བཞིན་ཡོར་དན་གཙང་པོའི་ཤར་ཕྱོགས་སུ་སྒར་བརྒྱབ་ནས་བསྡད་ཡོད།

ཡི་གེར་འགོད་མཁན་དང་འགོད་དུས།

ཡ་ཧུ་དཱ་པའི་གནའ་བོའི་སྲོལ་རྒྱུན་ལྟར་ན། གཞུང་འདིའི་མཇུག་གི་ཚན་པ་སྟེ་ཨ་རོན་གྱི་བུ་ཨེ་ལི་ཨ་ཟར་གྱིས་ཡི་གེར་བཀོད་པའི་ཡོ་ཤུ་ཨའི་འདས་མཆོད་ཀྱི་སྐོར་མ་གཏོགས་གཞན་ཚང་མ་ཡོ་ཤུ་ཨ་རང་ཉིད་ཀྱིས་ཡི་གེར་བཀོད་པ་ཡིན། མི་གཞན་པའི་འདོད་ཚུལ་ལྟར་ན། གཞུང་འདི་ནི་སཱ་མུ་ཨེལ་གྱིས་བསྡུ་སྒྲིག་བྱས་པར་བརྗོད་ཡོད། ཡིན་ནའང་ང་ཚོར་གཞུང་འདི་ཡི་གེར་འགོད་མཁན་སུ་ཡིན་པའི་སྐོར་གྱི་རྒྱུས་གསལ་པོ་ཞིག་མེད། ཡོ་ཤུ་ཨ་ཞེས་པའི་གཞུང་འདི་ནི་སྤྱི་ལོ་སྔོན་གྱི་ལོ་ཆིག་སྟོང་ཡར་སྔོན་ཙམ་ལ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

གཞུང་འདིའི་བརྗོད་བྱའི་སྙིང་པོ་ནི་དཀོན་མཆོག་གིས་ཡེས་ར་ཨེལ་པ་རྣམས་ཁོང་གིས་ཞལ་བཞེས་གནང་བའི་ཡུལ་ལ་སྡོད་དུ་བཅུག་པའི་སྐོར་ཡིན། དཀོན་མཆོག་གི་ཕྱག་རོགས་ལ་བརྟེན་ནས་མི་རྣམས་ཡོར་དན་གཙང་པོ་བརྒལ་ཏེ་ཀ་ན་ཨན་གྱི་གཞིས་ཀ་གཙོ་བོ་དག་དབང་དུ་བསྡུས། གཞུང་གི་མཇུག་ཏུ་ཡོ་ཤུ་ཨས་དཀོན་མཆོག་གིས་ཁོང་གི་མི་རྣམས་ལ་མཛད་པའི་ཞལ་བཞེས་གནང་བ་རྣམས་ཁོ་ཚོས་དྲན་དགོས་པའི་འབོད་སྐུལ་བཏང་བར་མ་ཟད། དཀོན་མཆོག་ལ་བརྩི་བཀུར་བྱེད་དགོས་པ་དང་ཁོང་གི་བཀའ་ལ་མཉན་དགོས་པའི་སློབ་སྟོན་ཡང་གནང་བ་རེད།

འཆར་ཟིན།

1. ཀ་ན་ཨན་དབང་དུ་བསྒྱུར་བའི་སྟ་གོན་གྱི་སྐོར། ༼1:1-5:12༽

2. ཀ་ན་ཨན་དབང་དུ་བསྒྱུར་བའི་སྐོར། ༼5:13-12:24༽

3. ཚོ་པ་རྣམས་ལ་ཀ་ན་ཨན་ཡུལ་ལྗོངས་བགོ་འགྲེམ་བྱས་པའི་སྐོར། ༼13:1-21:45༽

4. ཡོ་ཤུ་ཨའི་ཞལ་ཆེམས་དང་ཁོང་སྐུ་གྲོངས་པའི་སྐོར། ༼22:1-24:33༽

ལེའུ་དང་པོ།

དཀོན་མཆོག་ཡ་ཝཱེས་ཡོ་ཤུ་ཨ་ལ་བཅོལ་གདམས་གནང་བ།

1 དཀོན་མཆོག་ཡ་ཝཱེའི་ཞབས་ཕྱི་མོ་ཤེ་ཚེ་ལས་འདས་རྗེས། དཀོན་མཆོག་ཡ་ཝཱེས་མོ་ཤེའི་ཕྱག་རོགས་ཏེ་ནུན་གྱི་བུ་ཡོ་ཤུ་ཨ་ལ་འདི་སྐད་དུ། 2 བདག་གི་ཞབས་ཕྱི་མོ་ཤེ་ཚེ་ལས་འདས་པ་དང་། ད་ལྟ་ཁྱོད་རང་ཡར་ལངས་ནས་འབངས་མི་རྣམས་དང་ལྷན་ཅིག་ཏུ་ཡོར་དན་གཙང་པོ་འདི་བརྒལ་ཏེ། བདག་གིས་ཡེས་ར་ཨེལ་པ་རྣམས་ལ་གནང་བར་འགྱུར་བའི་ཡུལ་དེར་འགྲོ་དགོས། 3 བདག་གིས་མོ་ཤེ་ལ་ཅི་ཞིག་ཁས་བླངས་པ་བཞིན་དུ། བདག་གིས་ཁྱོད་རྣམས་ཀྱིས་གོམ་པ་སྤོ་སའི་ཡུལ་ཐམས་ཅད་ཁྱོད་རྣམས་ལ་གནང་བ་ཡིན། 4 དབེན་སྟོང་དང་ལེ་པཱ་ནོན་ནས་གཙང་པོ་ཆེན་པོ་ཕི་རཱད་ཀྱི་བར་དུ། ཧེད་པ་རྣམས་ཀྱི་ཡུལ་ཀུན་དང་རྒྱ་མཚོ་ཆེན་པོའི་ཉི་མ་ནུབ་མཚམས་བར་ཁྱོད་རྣམས་ཀྱི་ཡུལ་ཁམས་སུ་འགྱུར་ངེས་ཡིན། 5 ཁྱོད་ཀྱི་མི་ཚེ་གང་པོར་སུ་ཡིན་ཡང་ཁྱོད་ཀྱི་མདུན་དུ་ཚུགས་ཐུབ་པ་གཅིག་ཀྱང་མེད། བདག་ནི་ཇི་ལྟར་མོ་ཤེ་དང་མཉམ་དུ་གནས་པ་ཡིན་ན་ཁྱོད་དང་མཉམ་དུ་ཡང་དེ་ལྟར་གནས་ངེས་ཡིན། བདག་གིས་ཁྱོད་རང་མི་བསྐྱུར་ལ་འདོར་བར་ཡང་མི་འགྱུར་རོ། ། 6 ཁྱོད་ཀྱིས་འབངས་མི་རྣམས་ལ་བདག་གིས་ཁོ་ཚོའི་ཕ་མེས་ལ་གནང་བར་དམ་བཅས་པའི་ཡུལ་དེ་ས་སྐལ་དུ་འཐོབ་པར་བྱེད་ཆེད་སྙིང་སྟོབས་དང་དཔའ་སེམས་ལྡན་པར་གྱུར་ཅིག 7 ཁྱོད་རང་གང་དུ་སོང་ནའང་དོན་ཀུན་བདེ་བླག་ཡོང་བའི་ཕྱིར། ཞུམ་པ་མེད་པར་སྙིང་རུས་བསྐྱེད་ཅིག ངའི་ཞབས་ཕྱི་མོ་ཤེས་ཁྱོད་ལ་བསྒོས་པའི་བཀའ་ཁྲིམས་ཐམས་ཅད་ནན་བརྩི་ལག་བསྟར་བྱས་ནས་གཡས་གཡོན་གང་ལའང་མ་འཛོལ་ཅིག 8 ཁྱོད་ཀྱིས་མདོ་འདིའི་ནང་ཡི་གེར་བཀོད་པའི་བཀའ་ཐམས་ཅད་ནན་བརྩི་ལག་བསྟར་བྱེད་ཆེད། བཀའ་ཁྲིམས་ཀྱི་མདོ་འདི་ཁྱོད་ཀྱི་ངག་དང་མི་འབྲལ་བར་ཉིན་མཚན་མེད་པར་སྒོམས་ཤིག འདི་ལྟར་བྱས་ན། ཁྱོད་ཀྱི་ལམ་ནི་བདེ་བླག་ཡིན་ཞིང་དོན་ཀུན་འགྲུབ་པར་འགྱུར་རོ། ། 9 བདག་གིས་ཁྱོད་ལ་མ་བསྒོས་སམ། ཁྱོད་ཀྱིས་ཞུམ་པ་མེད་པར་སྙིང་རུས་བསྐྱེད་དགོས། ཁྱོད་རང་གང་དུ་སོང་ནའང་ཁྱོད་ཀྱི་དཀོན་མཆོག་ཡ་ཝཱེ་ནི་ཁྱོད་དང་མཉམ་དུ་བཞུགས་པས་མ་འཇིགས་མ་འཚབ་ཅིག་ཅེས་གསུངས་སོ། །

ཡོར་དན་གཙང་པོ་བརྒལ་བར་གྲ་སྒྲིག་བྱས་པ།

10 དེ་ནས་ཡོ་ཤུ་ཨ་ཡིས་འབངས་མིའི་འགོ་དཔོན་དག་ལ་བཀའ་བསྒོས་ཏེ་ན་རེ། 11 ཉིན་གསུམ་གྱི་ནང་དུ་ཁྱོད་རྣམས་ཡོར་དན་གཙང་པོ་བརྒལ་ནས། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ས་སྐལ་དུ་གནང་བའི་ཡུལ་དེ་ལེན་པར་འགྲོ་དགོས་པས། ཁྱོད་རྣམས་སྒར་ས་ཡོངས་སུ་འགྲིམས་ནས་འབངས་རྣམས་ལ་ཁ་ཟས་སྟ་གོན་བྱེད་པར་བསྒོ་དགོས་ཞེས་བསྒོས་སོ། ། 12 ཡོ་ཤུ་ཨ་ཡིས་རུ་བེན་པ་རྣམས་དང་གཱ་རྡུ་པ་རྣམས། མཱ་ན་ཤེའི་ཚོ་པ་ཕྱེད་ཀའི་མི་རྣམས་བཅས་ལ་ན་རེ། 13 ཁྱོད་རྣམས་ཀྱིས་དཀོན་མཆོག་ཡ་ཝཱེའི་ཞབས་ཕྱི་མོ་ཤེ་ཡིས་ཁྱོད་ཅག་ལ་བསྒོས་པའི་བཀའ་འདིར་ཕྱིར་དྲན་གྱིས་ཤིག ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་ངལ་གསོ་གནང་ཞིང་ཡུལ་འདི་ཡང་གནང་བར་འགྱུར། 14 ཁྱོད་རྣམས་ཀྱི་ཆུང་མ་དང་བུ་ཕྲུག ཕྱུགས་ཟོག་བཅས་ནི་མོ་ཤེས་ཁྱོད་ཅག་ལ་གནང་བའི་ཡུལ་ཏེ་ཡོར་དན་གཙང་པོའི་ཤར་ཕྱོགས་སུ་བསྡད་ཆོག་མོད། འོན་ཀྱང་ཁྱོད་ཚོའི་ཁྲོད་ཀྱི་དཔའ་རྒོད་སྟོབས་ཅན་རྣམས་ཀྱིས་མཚོན་ཆ་ཁྱེར་ཏེ་སྤུན་རྣམས་ཀྱི་སྔོན་དུ་ཕར་སོང་ནས་དེ་དག་ལ་རོགས་བྱེད་དགོས་ཤིང་། 15 དཀོན་མཆོག་ཡ་ཝཱེས་ཁྱོད་རྣམས་དང་འདྲ་བར་ཁྱོད་ཅག་གི་སྤུན་རྣམས་ལའང་ངལ་གསོ་གནང་བར་མ་ཟད། ཁྱོད་ཅག་གི་དཀོན་མཆོག་ཡ་ཝཱེས་ཁོ་རྣམས་ལ་ས་སྐལ་དུ་གནང་བའི་ཡུལ་དེ་ཐོབ་པའི་སྐབས་སུ། ཁྱོད་རྣམས་ད་གཟོད་དཀོན་མཆོག་ཡ་ཝཱེའི་ཞབས་ཕྱི་མོ་ཤེས་ཡོར་དན་གཙང་པོའི་ཤར་ཕྱོགས་སུ་ཁྱོད་རྣམས་ལ་གནང་བ་དང་། ཁྱོད་རྣམས་ལ་ཐོབ་པའི་ཡུལ་དེ་ལེན་དུ་ལོག་ཆོག་ཅེས་སྨྲས། 16 ཁོ་རྣམས་ཀྱིས་ཡོ་ཤུ་ཨ་ལ་དེའི་ལན་དུ། ཁྱེད་ཀྱིས་ཅི་ཞིག་བྱེད་དགོས་པར་བསྒོས་ན་ངེད་ཅག་གིས་དེ་བཞིན་དུ་བྱེད་ཅིང་། ཁྱེད་ཀྱིས་གང་ཞིག་ལ་འགྲོ་བར་མངགས་ན་ངེད་རྣམས་དེ་རུ་འགྲོའོ། ། 17 ངེད་རྣམས་ཀྱིས་དོན་ཐམས་ཅད་ཀྱི་ཐད་ཇི་ལྟར་མོ་ཤེའི་བཀའ་ལ་མཉན་པ་ཡིན་ན། ད་ལྟ་དེ་ལྟར་ཁྱེད་ཀྱི་བཀའ་ལ་མཉན་ངེས་ཡིན། ཁྱེད་ཀྱི་དཀོན་མཆོག་ཡ་ཝཱེ་ནི་མོ་ཤེ་མཉམ་དུ་བཞུགས་པ་བཞིན་ཁྱེད་དང་མཉམ་དུ་བཞུགས་པར་སྨོན། 18 སུ་ཡིན་ཡང་ཁྱེད་ཀྱི་བཀའ་ལ་འགལ་ཞིང་ཁྱེད་ཀྱི་གདམས་པ་ལ་མི་མཉན་ན་དེ་ནི་འཆི་ལམ་དུ་འཇུག་དགོས། ཁྱེད་ཀྱིས་ཞུམ་པ་མེད་པར་སྙིང་རུས་བསྐྱེད་ཅིག་ཅེས་ཞུས་སོ། །

ལེའུ་གཉིས་པ།

རཱ་ཧབ་དང་ལྟ་ཉུལ་པ།

1 དེ་འཕྲལ་དུ། ནུན་གྱི་བུ་ཡོ་ཤུ་ཨ་ཡིས་སིད་ཏིམ་ནས་གསང་སྟབས་ཀྱིས་མི་གཉིས་ལྟ་ཉུལ་པར་བཏང་ཞིང་། ཁྱོད་གཉིས་ཡུལ་དེ་དང་ཡེ་རུ་ཀོ་ལ་ལྐོག་ལྟ་བྱེད་དུ་སོང་ཞིག་ཅེས་བསྒོས་པ་དང་། མི་དེ་གཉིས་སོང་ནས་སྨད་འཚོང་མ་རཱ་ཧབ་ཅེས་པའི་ཁྱིམ་དུ་སླེབས་ཤིང་དེར་ཞག་སྡོད་བྱས། 2 དོ་ནུབ་ཡེས་ར་ཨེལ་པའི་མི་འགའ་ཡུལ་འདིར་ལྟ་ཉུལ་བྱེད་དུ་སླེབས་འདུག་ཅེས་མི་ཞིག་གིས་ཡེ་རུ་ཀོའི་རྒྱལ་པོར་ཞུས་པ་ན། 3 ཡེ་རུ་ཀོའི་རྒྱལ་པོས་རཱ་ཧབ་ཀྱི་རྩར་མི་མངགས་ཏེ། ཁྱོད་སར་སླེབས་ཤིང་ཁྱོད་ཚང་ལ་འཛུལ་བའི་མི་དེ་གཉིས་ནི་ཡུལ་ཐམས་ཅད་ལ་ལྟ་ཉུལ་བྱེད་དུ་ཡོང་བ་ཡིན་པས་སྤྲོད་ཅིག་ཅེས་བཀའ་བབས་པ་ལ། 4 བུད་མེད་ཀྱིས་མི་དེ་གཉིས་སྦས་རྗེས་ན་རེ། མི་དེ་གཉིས་དངོས་གནས་ངའི་སར་སླེབས་བྱུང་ཡང་ཁོ་རྣམས་གང་ནས་ཐོན་པ་བདག་གིས་མི་ཤེས་སོ། ། 5 མུན་རུབ་ནས་མཁར་སྒོ་རྒྱག་པའི་དུས་ལ་སླེབས་དུས་ཁོ་གཉིས་ཕྱིར་སོང་བ་རེད། གང་དུ་སོང་བ་ནི་བདག་གིས་མི་ཤེས། ད་ལྟ་ཁྱོད་རྣམས་མྱུར་དུ་ར་མདར་བརྒྱུགས་ན་ཁོ་ཚོའི་རྗེས་ཆོད་ངེས་ཡིན་ཞེས་ལན་བཏབ་བོ། ། 6 དོན་དངོས་སུ་བུད་མེད་དེས་ཐོག་མར་མི་དེ་གཉིས་ཁང་ཀླད་དུ་ཁྲིད་ནས་ཁོ་རྣམས་དེར་བཏིངས་ཡོད་པའི་སོ་མ་ར་ཙའི་སོག་མའི་གསེང་དུ་སྦས་པ་ཡིན་ནོ། ། 7 དེ་ནས་མི་དེ་རྣམས་ཡོར་དན་གཙང་པོའི་རབ་ཁར་ཁོ་གཉིས་ཀྱི་ར་མདར་བརྒྱུགས་པ་དང་། ཁོ་གཉིས་ཀྱི་ར་མདར་རྒྱུག་མཁན་རྣམས་ཕྱི་རུ་སོང་མ་ཐག་མཁར་སྒོ་བརྒྱབ་པ་རེད། 8 ཁོ་གཉིས་ད་དུང་མ་ཉལ་གོང་ལ། བུད་མེད་དེ་ཁང་ཀླད་དུ་ཁོ་གཉིས་ཀྱི་རྩར་ཡོང་སྟེ་ན་རེ། 9 དཀོན་མཆོག་ཡ་ཝཱེས་ཡུལ་འདི་ཁྱོད་རྣམས་ལ་གནང་ཟིན་པ་ཤེས་པར་མ་ཟད། ཁྱོད་རྣམས་ཀྱི་རྐྱེན་གྱིས་ངེད་ཅག་ནི་དངངས་སྐྲག་སྐྱེས་ཤིང་། ཡུལ་འདིའི་མི་ཐམས་ཅད་ཁྱོད་རྣམས་ཀྱི་མདུན་དུ་དཔའ་ཞུམ་པ་ཡིན། 10 ཅི་ལ་ཞེ་ན། ཁྱོད་རྣམས་ཨེ་ཅིབ་ཡུལ་ནས་ཐོན་པའི་དུས་སུ་དཀོན་མཆོག་ཡ་ཝཱེས་ཁྱོད་ཅག་གི་མདུན་དུ་རྒྱ་མཚོ་དམར་པོའི་ཆུ་ནི་ཅི་ལྟར་སྐམ་པར་མཛད་པ་དང་། ཁྱོད་རྣམས་ཀྱིས་ཡོར་དན་གཙང་པོའི་ཤར་ཕྱོགས་སུ་ཡོད་པའི་ཨེ་མོར་པའི་རྒྱལ་པོ་སི་ཧོན་དང་ཨོག་ཅེས་པ་གཉིས་ལ་ཅི་ཞིག་བྱས་པ་སྟེ། དེ་གཉིས་རྩ་མེད་དུ་བཏང་བ་ངེད་ཅག་གིས་ཐོས་པས་སོ། ། 11 ངེད་རྣམས་ཀྱིས་དོན་འདི་དག་ཐོས་ཏེ་སེམས་ཀྱི་དཔའ་ཞུམ་པ་དང་། ཁྱོད་ཅག་གི་རྐྱེན་གྱིས་མི་བློ་སྟོབས་ཅན་ནི་གཅིག་ཀྱང་མེད་དོ། །ཁྱོད་རྣམས་ཀྱི་དཀོན་མཆོག་ཡ་ཝཱེ་ནི་སྟེང་གི་ནམ་མཁའ་དང་འོག་གི་ས་གཞིའི་དཀོན་མཆོག་ལགས་སོ། ། 12 ད་ནི་བདག་གིས་ཁྱོད་གཉིས་ལ་དྲིན་བཟོས་པས། ཁྱོད་གཉིས་ཀྱིས་དཀོན་མཆོག་ཡ་ཝཱེ་དཔང་དུ་བཙུགས་ནས་བདག་གི་ཕ་གཞིའང་དྲིན་གྱིས་སྐྱོང་རྒྱུ་ཡིན་པའི་དམ་བཅའ་བར་མ་ཟད། 13 བདག་གི་ཕ་མ་དང་ཕུ་ནུ་མིང་སྲིང་། ཁོ་རྣམས་ལ་གཏོགས་པ་ཐམས་ཅད་ཀྱི་སྲོག་སྐྱོབ་པ་དང་། ངེད་རྣམས་འཆི་བ་ལས་ཐར་བར་བྱེད་རྒྱུ་ཡིན་པའི་དངོས་དཔང་ཞིག་ང་ལ་སྤྲོད་པར་མཛོད་ཅེས་ཞུས་པར། 14 མི་དེ་གཉིས་ཀྱིས་ཁོ་མོར་ན་རེ། གལ་ཏེ་ཁྱོད་ཀྱིས་ངེད་གཉིས་ཀྱི་དོན་འདི་ཕྱི་ལ་མ་བསྒྲགས་ན། ངེད་རྣམས་ནི་ཁྱོད་ཅག་གི་ཚབ་ཏུ་འཆི་དགོས་ཀྱང་ཆོག དཀོན་མཆོག་ཡ་ཝཱེས་ཡུལ་འདི་ངེད་ཅག་ལ་གནང་བའི་ཚེ། ངེད་རྣམས་ཀྱིས་བྱམས་བརྩེ་དང་གཞུང་དྲང་གིས་ཁྱོད་ཚོར་ལྟ་སྐྱོང་བྱེད་ངེས་ཡིན་ཞེས་སྨྲས། 15 དེ་ནས། བུད་མེད་དེའི་ཁང་པ་ནི་ལྕགས་རི་དང་འབྲེལ་ཡོད་ཅིང་ཁོ་མོ་ཡང་ལྕགས་རིའི་སྟེང་དུ་གནས་པས། ཁོ་མོས་མི་དེ་གཉིས་སྒེའུ་ཁུང་ནས་ཐག་པས་མར་བཏང་བ་དང་། 16 ཁོ་མོས་དེ་གཉིས་ལ། རྗེས་སྙེག་མཁན་རྣམས་ཁྱོད་ཅག་དང་འཕྲད་ཉེན་ཡོད་པས་ཁྱོད་ཅག་རི་ཁུལ་དུ་སོང་ནས་དེར་ཉིན་གསུམ་ལ་སྦས་ཏེ། རྗེས་སྙེག་མཁན་རྣམས་ཕྱིར་སླེབས་རྗེས་ད་གཟོད་ཁྱོད་ཅག་རང་གི་ལམ་དུ་ཆས་ཤིག་ཅེས་སྨྲས་པ་ལ། 17 དེ་གཉིས་ཀྱིས་ཁོ་མོར། ཁྱོད་ཀྱིས་འདི་ལྟར་བྱེད་དགོས་པ་སྟེ། དེ་ལྟར་མ་བྱས་ཚེ་ཁྱོད་ཀྱིས་ངེད་ཅག་ལ་མནའ་བསྐྱལ་དུ་བཅུག་པ་དེ་ངེད་ཅག་དང་འབྲེལ་བ་མེད། 18 ངེད་རྣམས་ཡུལ་འདིར་སླེབས་ཚེ། ཁྱོད་ཀྱིས་ཐག་སྐུད་མཚལ་མདོག་ཅན་འདི་ངེད་རྣམས་མར་གཏོང་སའི་སྒེའུ་ཁུང་སྟེང་དུ་འདོགས་དགོས་པར་མ་ཟད། ཁྱོད་ཀྱི་ཕ་མ་དང་སྤུན་ཟླ། དེ་མིན་ཁྱོད་ཀྱི་ཕ་གཞིས་ཀྱི་ཁྱིམ་མི་ཐམས་ཅད་ཁྱོད་ཚང་ལ་འཛོམ་པར་བྱེད་དགོས། 19 སུ་ཞིག་ཁྱོད་ཀྱི་ཁྱིམ་ནས་ཕྱིར་བུད་དེ་སྲང་ལམ་དུ་སོང་ན་དེའི་སྡིག་པ་ནི་ཁོ་རང་ཉིད་ཀྱི་མགོར་འབབ་པ་དང་ངེད་ཅག་ལ་འབྲེལ་བ་མེད། ཁྱོད་ཀྱི་ཁྱིམ་དུ་ཡོད་པ་རྣམས་ལ་གལ་ཏེ་སུ་ཞིག་གིས་གནོད་འཚེ་བཏང་ན་དེའི་ཁྲག་བཞུར་བའི་སྡིག་པ་ནི་ངེད་ཅག་གི་མགོར་འབབ་པ་ཡིན། 20 གལ་ཏེ་ཁྱོད་ཀྱིས་ངེད་ཅག་གི་དོན་འདི་ཕྱི་རུ་བསྒྲགས་ན། ཁྱོད་ཀྱིས་ངེད་ཅག་ལ་འཇོག་ཏུ་བཅུག་པའི་དམ་བཅའ་ནི་ངེད་ཅག་དང་འབྲེལ་བ་མེད་ཅེས་སྨྲས་སོ། ། 21 ཡང་ཁོ་མོས། ཁྱོད་རྣམས་ཀྱིས་སྨྲས་པ་བཞིན་དུ་གྱུར་ཅིག་ཅེས་སྨྲས་ཤིང་དེ་དག་འགྲོ་རུ་བཅུག་པ་དང་། ཡང་ཐག་སྐུད་མཚལ་མདོག་ཅན་སྒེའུ་ཁུང་སྟེང་དུ་བཏགས་པ་རེད། 22 ཁོ་གཉིས་རི་ཁུལ་དུ་སླེབས་ནས་རྗེས་སྙེག་མཁན་རྣམས་ཕྱིར་འགྲོ་བའི་བར་དུ་དེར་ཉིན་གསུམ་ལ་བསྡད་པ་དང་། རྗེས་སྙེག་མཁན་རྣམས་ཀྱིས་ལམ་ཧྲིལ་པོར་ཁོ་གཉིས་བཙལ་ཡང་མ་རྙེད་དོ། ། 23 དེ་ནས་ཁོ་གཉིས་རི་ལས་མར་བབས་ཏེ་ཆུ་བོ་བརྒལ་ནས་ནུན་གྱི་བུ་ཡོ་ཤུ་ཨའི་དྲུང་དུ་སླེབས་ཤིང་། ཁོ་རྣམས་ལ་ཅི་བྱུང་བའི་དོན་ཐམས་ཅད་ཁོང་ལ་བཤད་པ་དང་། 24 ཡང་ཡོ་ཤུ་ཨ་ལ། དཀོན་མཆོག་ཡ་ཝཱེས་དངོས་གནས་ཡུལ་དེ་ཐམས་ཅད་རང་ཅག་ལ་གནང་བ་དང་། ཡུལ་དེའི་མི་ཐམས་ཅད་ནི་ངེད་རྣམས་ཀྱི་མདུན་དུ་དཔའ་ཞུམ་པ་རེད་ཅེས་སྨྲས་སོ། །

ལེའུ་གསུམ་པ།

ཡེས་ར་ཨེལ་པ་རྣམས་ཡོར་དན་གཙང་པོ་བརྒལ་བ།

1 ཡོ་ཤུ་ཨ་ནི་ཞོགས་པ་སྔ་མོར་ཡར་ལངས་ཏེ་ཡེས་ར་ཨེལ་པ་རྣམས་དང་མཉམ་དུ་སིད་ཏིམ་དང་བྲལ་ནས་ཡོར་དན་གཙང་པོ་རུ་སླེབས་པ་དང་། གཙང་པོ་བརྒལ་བའི་བར་དུ་དེར་བསྡད་དོ། ། 2 ཉིན་གསུམ་འགོར་རྗེས་འགོ་དཔོན་རྣམས་སྒར་ས་ཀུན་ཏུ་འགྲིམས་ནས། 3 འབངས་མི་རྣམས་ལ་འདི་ལྟར། ཁྱོད་རྣམས་ཀྱིས་ཁྱོད་ཀྱི་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དང་། ཡང་མཆོད་དཔོན་ཡིན་པའི་ལེ་ཝི་པ་རྣམས་ཀྱིས་དེ་ཁུར་ནས་འགྲོ་བ་མཐོང་དུས་སྡོད་སའི་གནས་དང་བྲལ་ནས་དེའི་རྗེས་སུ་འབྲང་དགོས། 4 འོན་ཀྱང་ཁྱོད་ཅག་དང་ཞལ་ཆད་ཀྱི་ཤུར་སྒམ་གཉིས་ཀྱི་བར་དུ་ཁྲུ་ཉིས་སྟོང་གི་བར་ཐག་ཡོད་དགོས་ལ། ཞལ་ཆད་ཀྱི་ཤུར་སྒམ་དང་ཉེ་བར་མ་གཅར་ཅིག ཅི་ལ་ཞེ་ན། ཁྱོད་རྣམས་སྔར་ལམ་དེར་སྐྱོད་མ་མྱོང་བས་ཁྱོད་ཅག་བགྲོད་པའི་ལམ་དེ་ཤེས་པའི་ཕྱིར་རོ་ཞེས་བཀའ་བསྒོས། 5 ཡོ་ཤུ་ཨ་ཡིས་འབངས་རྣམས་ལ། སང་ཉིན་དཀོན་མཆོག་ཡ་ཝཱེས་ཁྱོད་རྣམས་ཀྱི་ཁྲོད་དུ་དོན་ངོ་མཚར་ཅན་རྣམས་མཛད་རྒྱུ་ཡིན་པས། ཁྱོད་ཅག་གིས་རང་ཉིད་གཙང་མར་བཟོ་དགོས་ཞེས་བཀའ་བསྒོས། 6 ཡང་ཡོ་ཤུ་ཨ་ཡིས་མཆོད་དཔོན་རྣམས་ལ། ཁྱོད་ཅག་གིས་ཞལ་ཆད་ཀྱི་ཤུར་སྒམ་ཁུར་ནས་འབངས་རྣམས་ཀྱི་སྔོན་དུ་སོང་ཞིག་ཅེས་བཀའ་བསྒོས་པ་ལ། ཁོ་རྣམས་ཀྱིས་ཞལ་ཆད་ཀྱི་ཤུར་སྒམ་ཁུར་ནས་འབངས་རྣམས་ཀྱི་སྔོན་ནས་བསྐྱོད་དོ། ། 7 དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། དུས་དེ་རིང་ནས་བཟུང་ངས་ཁྱོད་རང་ཡེས་ར་ཨེལ་པ་རྣམས་ཀྱི་མིག་སྔར་མཆོག་ཏུ་གྱུར་བར་བྱ་སྟེ། ང་རང་ནི་ཇི་ལྟར་མོ་ཤེ་དང་མཉམ་དུ་ཡོད་པ་དེ་བཞིན་དུ་ཁྱོད་དང་མཉམ་དུའང་ཡོད་པ་ཁོ་རྣམས་ལ་ཤེས་སུ་འཇུག་གོ ། 8 ཁྱོད་ཀྱིས་ཞལ་ཆད་ཀྱི་ཤུར་སྒམ་འཁུར་བའི་མཆོད་དཔོན་རྣམས་ལ། ཁྱོད་ཅག་ཡོར་དན་གཙང་པོའི་འགྲམ་དུ་སླེབས་ཚེ། ཡོར་དན་གཙང་པོའི་ཆུ་ནང་དུ་ལངས་ནས་འདུག་དགོས་ཞེས་བསྒོས་ཤིག་ཅེས་གསུངས་སོ། ། 9 ཡོ་ཤུ་ཨ་ཡིས་ཡེས་ར་ཨེལ་པ་རྣམས་ལ། ཁྱོད་རྣམས་ཚུར་ཤོག་ལ་ཁྱོད་ཚོའི་དཀོན་མཆོག་ཡ་ཝཱེའི་བཀའ་ལ་ཉོན་ཅིག་ཅེས་སྨྲས་ཤིང་། 10-11 ཡོ་ཤུ་ཨ་ཡིས། ལྟོས་དང་། ས་གཞི་ཡོངས་ཀྱི་བདག་པོའི་ཞལ་ཆད་ཀྱི་ཤུར་སྒམ་ནི་ཁྱོད་རྣམས་ཀྱི་སྔོན་དུ་འགྲོ་ཞིང་ཡོར་དན་གཙང་པོར་བསླེབ་པ་དང་། དེ་ནས་ཁྱོད་ཅག་གིས་གཏན་དུ་གསོན་པོར་བཞུགས་པའི་དཀོན་མཆོག་ནི་ཁྱོད་ཚོའི་ཁྲོད་དུ་བཞུགས་པར་མ་ཟད། ཁོང་གིས་ཁྱོད་རྣམས་ཀྱི་མདུན་ནས་ཀ་ན་ཨན་པ་དང་། ཧེད་པ། ཧེ་བི་པ། ཕེ་རེ་ཟི་པ། གིར་གས་པ། ཨེ་མོར་པ། ཡེ་བུ་སི་པ་རྣམས་མཐར་སྐྲོད་གཏོང་ངེས་པ་ཤེས་སོ། ། 12 ད་ལྟ་ཁྱོད་རྣམས་ཀྱིས་ཡེས་ར་ཨེལ་གྱི་ཚོ་པའི་ཁྲོད་ནས་མི་བཅུ་གཉིས་འདེམས་དགོས་པ་སྟེ། ཚོ་པ་རེ་ནས་མི་རེ་འདེམས་དགོས། 13 ས་གཞི་ཡོངས་ཀྱི་བདག་པོ་སྟེ་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁུར་མཁན་མཆོད་དཔོན་རྣམས་ཀྱི་རྐང་པ་ཡོར་དན་གཙང་པོའི་ཆུ་ནང་དུ་སྤོས་པ་ན། ཡོར་དན་གཙང་པོའི་ཆུ་སྟེ་ཡར་ནས་མར་འབབ་པའི་ཆུ་ནི་རྒྱུན་ཆད་ཅིང་ཆུ་རགས་སུ་འགྱིང་བར་འགྱུར་ཞེས་སྨྲས། 14 འབངས་མི་རྣམས་གུར་དང་བྲལ་ནས་ཡོར་དན་གཙང་པོ་བརྒལ་དུ་འགྲོ་དུས། ཞལ་ཆད་ཀྱི་ཤུར་སྒམ་འཁུར་བའི་མཆོད་དཔོན་རྣམས་ནི་འབངས་མི་རྣམས་ཀྱི་སྔོན་དུ་བསྐྱོད་དོ། ། 15 སྟོན་ཐོག་བསྡུ་བའི་སྐབས་སུ་ཡོར་དན་གཙང་པོའི་ཆུ་ནི་འགྲམ་གཉིས་སུ་རྒྱས་པ་ཡིན་མོད། འོན་ཀྱང་ཞལ་ཆད་ཀྱི་ཤུར་སྒམ་འཁུར་མཁན་མཆོད་དཔོན་རྣམས་ཡོར་དན་གཙང་པོར་སླེབས་པ་དང་དེ་ཚོའི་རྐང་པ་ཆུའི་ནང་དུ་སྤོས་མ་ཐག 16 ཡར་ནས་མར་འབབ་པའི་ཆུ་ནི་རྒྱང་ཐག་ཧ་ཅང་རིང་སའི་ཟར་ཐན་གྱི་ཉེ་འགྲམ་དུ་ཡོད་པའི་ཨ་དམ་གྲོང་ཁྱེར་དུ་རྒྱུན་ཆད་ཅིང་ཆུ་རགས་སུ་འགྱིངས་པ་དང་། ཨ་ར་པཱ་རུ་བཞུར་བའི་མཚོ་སྟེ་ཚྭ་མཚོ་ཡི་མར་འབབ་པའི་ཆུ་ནི་རྒྱུན་ཆད་པར་གྱུར་པས། འབངས་མི་རྣམས་ཡེ་རུ་ཀོའི་ཁ་གཏད་ནས་ཆུའི་ཕ་རོལ་ཏུ་བརྒལ། 17 དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁུར་མཁན་མཆོད་དཔོན་རྣམས་ཡོར་དན་གཙང་པོའི་སྐམ་ས་རུ་བརྟན་པོར་ལངས་པ་དང་། མི་ཐམས་ཅད་ཡོར་དན་གཙང་པོ་བརྒལ་བའི་བར་དུ་ཡེས་ར་ཨེལ་པ་ཐམས་ཅད་སྐམ་ས་ནས་ཕ་རོལ་ཏུ་ཕྱིན་ཏོ། །

ལེའུ་བཞི་པ།

རྡོ་བཙུགས་ནས་བདེན་དཔང་བྱས་པ།

1 མི་ཐམས་ཅད་ཡོར་དན་གཙང་པོ་བརྒལ་བ་ན། དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། 2 ཁྱོད་ཀྱིས་འབངས་རྣམས་ལས་མི་བཅུ་གཉིས་འདེམས་དགོས་པ་སྟེ། ཚོ་པ་རེ་ནས་མི་རེ་འདེམས་པ་དང་། 3 ཁོ་རྣམས་ལ་འདི་སྐད་དུ། ཁྱོད་ཚོས་འདིར་ཡོར་དན་གཙང་པོ་ལས་མཆོད་དཔོན་རྣམས་ལངས་སྡོད་ས་ནས་རྡོ་བཅུ་གཉིས་བླངས་ཏེ་འཁྱེར་བ་དང་། དོ་དགོང་ཁྱོད་རྣམས་སྡོད་སའི་གནས་དེར་འཇོག་དགོས་ཞེས་བསྒོ་བར་བྱའོ་ཞེས་གསུངས། 4 དེ་ནས་ཡོ་ཤུ་ཨ་ཡིས་ཁོས་ཡེས་ར་ཨེལ་པ་རྣམས་ཀྱི་ཁྲོད་དུ་ཚོ་པ་རེ་ནས་མི་རེ་སྟ་གོན་བྱས་པའི་མི་བཅུ་གཉིས་པོ་ཐམས་ཅད་བོས་ཡོང་ཞིང་། 5 ཁོ་རྣམས་ལ་ན་རེ། ཁྱོད་རྣམས་ཡོར་དན་གཙང་པོ་བརྒལ་ནས་ཁྱོད་ཅག་གི་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་མདུན་ནས་ཕར་འགྲོ་དགོས་ཤིང་། ཡེས་ར་ཨེལ་གྱི་ཚོ་པ་བཅུ་གཉིས་པོའི་གྲངས་ཀ་ལྟར་མི་རེས་རྡོ་རེ་བླངས་ནས་ཕྲག་ལ་ཁུར་ཅིག 6 རྡོ་འདི་རྣམས་ནི་ཁྱོད་ཚོའི་ཁྲོད་དུ་དཔང་རྟགས་བྱས་ཆོག་པ་སྟེ། རྗེས་སུ་ཁྱོད་ཅག་གི་བུ་རྒྱུད་རྣམས་ཀྱིས་རྡོ་འདི་དག་གི་དོན་གང་ཡིན་པར་དྲིས་ན། 7 ཁྱོད་ཅག་གིས་ཁོ་རྣམས་ལ། འདི་ནི་ཡོར་དན་གཙང་པོའི་ཆུ་བོ་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་གྱི་དྲུང་ནས་རྒྱུན་ཆད་པ་དང་། ཞལ་ཆད་ཀྱི་ཤུར་སྒམ་ཡོར་དན་གཙང་པོ་བརྒལ་བའི་དུས་སུ་ཡོར་དན་གཙང་པོའི་ཆུ་རྒྱུན་ཆད་པར་གྱུར་ཅིང་། རྡོ་འདི་རྣམས་ནི་ཡེས་ར་ཨེལ་པ་རྣམས་ཀྱི་དུས་གཏན་གྱི་དྲན་རྟེན་ཡིན་ཞེས་སྨྲོས་ཤིག་ཅེས་སྨྲས་སོ། ། 8 དེ་ནས་ཡེས་ར་ཨེལ་པ་རྣམས་ཀྱིས་ཡོ་ཤུ་ཨ་ཡིས་ཇི་ལྟར་བསྒོས་པ་བཞིན་ཡེས་ར་ཨེལ་པ་རྣམས་ཀྱི་ཚོ་པ་དག་གི་གྲངས་ཀ་ལྟར་ཡོར་དན་གཙང་པོ་ལས་རྡོ་བཅུ་གཉིས་བླངས་ཏེ། ཐམས་ཅད་དཀོན་མཆོག་ཡ་ཝཱེས་ཡོ་ཤུ་ཨ་ལ་ཇི་ལྟར་བཀའ་བསྒོས་པ་བཞིན་དུ་བྱས་ཏེ། ཁོ་ཚོས་རྡོ་རྣམས་ཕར་སྡོད་སའི་གནས་སུ་ཁྱེར་ནས་དེར་བཞག་གོ ། 9 ཡོ་ཤུ་ཨ་ཡིས་གཞན་ཡང་རྡོ་བཅུ་གཉིས་ཡོར་དན་གཙང་པོ་རུ་ཞལ་ཆད་ཀྱི་ཤུར་སྒམ་འཁུར་མཁན་མཆོད་དཔོན་རྣམས་ལངས་སྡོད་སའི་གནས་སུ་བསླངས་པ་དང་། རྡོ་དེ་རྣམས་ད་ལྟའི་བར་དུ་གནས་དེར་ཡོད་དོ། ། 10 དཀོན་མཆོག་ཡ་ཝཱེས་ཡོ་ཤུ་ཨ་ལ་འབངས་རྣམས་ལ་བསྒོ་བར་སྐུལ་སློང་མཛད་པ་སྟེ། མོ་ཤེས་ཡོ་ཤུ་ཨ་ལ་བསྒོས་པའི་བཀའ་ཐམས་ཅད་ལྟར་དོན་རྣམས་བསྒྲུབས་ནས་རྫོགས་པའི་བར་དུ། ཞལ་ཆད་ཀྱི་ཤུར་སྒམ་འཁུར་མཁན་མཆོད་དཔོན་རྣམས་ཡོར་དན་གཙང་པོ་རུ་ལངས་བསྡད་ཅིང་། དེ་ནས་འབངས་མི་རྣམས་མགྱོགས་མྱུར་ངང་ཆུ་ལས་བརྒལ་ཏོ། ། 11 འབངས་མི་ཐམས་ཅད་གཙང་པོ་ལས་བརྒལ་བ་དང་། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དང་མཆོད་དཔོན་རྣམས་འབངས་མིའི་མདུན་ནས་ཕ་རོལ་ཏུ་ཕྱིན། 12 རུ་བེན་པ་དང་གཱ་རྡུ་པ། མཱ་ན་ཤེའི་ཚོ་པ་ཕྱེད་ཀའི་མི་རྣམས་བཅས་པ་མོ་ཤེས་ཁོ་ཚོར་ཇི་ལྟར་བཀའ་བསྒོས་པ་བཞིན་དུ། གོ་མཚོན་ཁྱེར་ཏེ་ཡེས་ར་ཨེལ་པ་རྣམས་ཀྱི་མདུན་ནས་ཕར་ཕྱིན་པ་དང་། 13 མི་ཁྲི་ཚོ་བཞི་ཙམ་འཐབ་མོ་བྱེད་པར་སྟ་གོན་བྱས་ཏེ་དཀོན་མཆོག་ཡ་ཝཱེའི་དྲུང་ནས་ཕར་སོང་ཞིང་། ཡེ་རུ་ཀོ་ཡི་ཐང་དུ་སླེབས་ནས་གཡུལ་སར་བསྐྱོད་པར་སྒུག་བསྡད་པ་དང་། 14 ཉིན་དེར་དཀོན་མཆོག་ཡ་ཝཱེས་ཡོ་ཤུ་ཨ་ནི་ཡེས་ར་ཨེལ་པ་རྣམས་ཀྱི་མིག་ནང་ལ་མཆོག་ཏུ་གྱུར་བར་མཛད་ཅིང་། འབངས་རྣམས་ཀྱིས་སྔར་མོ་ཤེ་ལ་ཇི་ལྟར་གུས་གུས་ཞུམ་ཞུམ་བྱས་པ་བཞིན་དུ། ཁོའི་མི་ཚེ་གང་པོར་ཁོ་ལ་གུས་གུས་ཞུམ་ཞུམ་བྱས་སོ། ། 15 དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། 16 ཁྱོད་ཀྱིས་བཀའ་ཁྲིམས་ཀྱི་ཤུར་སྒམ་འཁུར་མཁན་མཆོད་དཔོན་རྣམས་ཡོར་དན་གཙང་པོ་ནས་ཡར་འོང་བར་བསྒོས་ཤིག་ཅེས་གསུངས་པ་ལ། 17 ཡོ་ཤུ་ཨ་ཡིས་མཆོད་དཔོན་རྣམས་ལ། ཁྱོད་རྣམས་ཡོར་དན་གཙང་པོ་ནས་ཡར་ཤོག་ཅིག་ཅེས་བསྒོས་སོ། ། 18 དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁུར་མཁན་མཆོད་དཔོན་རྣམས་ཡོར་དན་གཙང་པོ་ནས་ཡར་ཐོན་ཞིང་རྐང་མཐིལ་སྐམ་སར་སྤོས་མ་ཐག ཡོར་དན་གཙང་པོའི་ཆུ་ནི་སྔར་གནས་སུ་བཞུར་ཅིང་སྔར་བཞིན་འགྲམ་གཉིས་སུ་རྒྱས་སོ། ། 19 ཟླ་དང་པོའི་ཚེས་བཅུ་ཉིན་འབངས་རྣམས་ཡོར་དན་གཙང་པོ་ནས་ཡར་ཐོན་ཞིང་། ཡེ་རུ་ཀོ་ཡི་ཤར་ཕྱོགས་ཏེ་གིལ་གལ་ཡུལ་དུ་སྒར་བཏབ། 20 ཡོ་ཤུ་ཨ་ཡིས་ཁོ་རྣམས་ཀྱིས་ཡོར་དན་གཙང་པོ་ནས་བླངས་པའི་རྡོ་བཅུ་གཉིས་པོ་དེ་གིལ་གལ་ཡུལ་དུ་བསླངས་པ་དང་། 21 ཡེས་ར་ཨེལ་པ་རྣམས་ལ། ཕྱིས་སུ་ཁྱོད་ཅག་གི་བུ་རབས་ཚ་རྒྱུད་ཀྱིས་རང་གི་ཕ་ལ་རྡོ་འདི་རྣམས་ཀྱི་དོན་གང་ཡིན་པ་དྲིས་ན། 22 ཁྱོད་ཅག་གིས་ཁོ་ཚོར་སྔར་ཡེས་ར་ཨེལ་པ་རྣམས་སྐམ་ས་བརྒྱུད་ནས་ཡོར་དན་གཙང་པོ་འདི་བརྒལ་བ་ཡིན་ཞེས་སྨྲོས་ཤིག 23 ཅི་ལ་ཞེ་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་སྔར་ངེད་ཅག་གི་སྔོན་དུ་ངེད་རྣམས་ཚུར་སླེབས་པའི་བར་དུ་རྒྱ་མཚོ་དམར་པོའི་ཆུ་སྐམ་པར་མཛད་པ་ཇི་བཞིན་དུ། ཁྱོད་ཅག་གི་སྔོན་དུ་ཁྱོད་རྣམས་ཚུར་སླེབས་པའི་བར་དུ་ཡོར་དན་གཙང་པོའི་ཆུ་སྐམ་པར་མཛད་པ་དང་། 24 དེ་ནི་ས་སྟེང་གི་མི་ཐམས་ཅད་ཀྱིས་དཀོན་མཆོག་ཡ་ཝཱེའི་ཕྱག་ཟུང་ལ་ནུས་མཐུ་ཆེན་པོ་ལྡན་པ་རྟོགས་པར་བྱེད་པ་དང་། ཁྱོད་རྣམས་ཀྱིས་རྒྱུན་ནས་རྒྱུན་དུ་ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་གུས་ཤིང་འཇིགས་པར་བྱེད་པའི་ཕྱིར་ཡིན་ཞེས་སྨྲས་སོ། །

ལེའུ་ལྔ་པ།

གིལ་གལ་ཡུལ་ནས་མཚན་སྐྱི་བཅད་པ།

1 ཡོར་དན་གཙང་པོའི་ནུབ་ཕྱོགས་ཀྱི་ཨེ་མོར་པའི་རྒྱལ་པོ་རྣམས་དང་མཚོ་འགྲམ་གྱི་ཀ་ན་ཨན་པའི་རྒྱལ་པོ་རྣམས་ཀྱིས་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཕར་སླེབས་པའི་བར་དུ་ཁོ་ཚོའི་སྔོན་དུ་ཡོར་དན་གཙང་པོའི་ཆུ་སྐམ་པར་མཛད་པ་ཐོས་ནས། དེ་དག་གི་སེམས་ནི་ཡེས་ར་ཨེལ་པ་རྣམས་ཀྱི་རྐྱེན་གྱིས་དཔའ་ཞུམ་པ་དང་བློ་སྟོབས་ཉམས་པར་གྱུར། 2 སྐབས་དེར་དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། ཁྱོད་ཀྱིས་མེ་རྡོ་ཡི་གྲི་བཟོས་ནས་ཡེས་ར་ཨེལ་པའི་སྡེ་ཚན་གཉིས་པར་མཚན་སྐྱི་ཆོད་ཅིག་ཅེས་གསུངས་པ་ལ། 3 ཡོ་ཤུ་ཨ་ཡིས་མེ་རྡོ་ཡི་གྲི་བཟོས་ནས་རི་བོ་ཨ་ར་ལོད་*དུ་ཡེས་ར་ཨེལ་པ་རྣམས་ལ་མཚན་སྐྱི་བཅད་དོ། ། 4 ཡོ་ཤུ་ཨ་ཡིས་ཡེས་ར་ཨེལ་པ་རྣམས་ལ་མཚན་སྐྱི་གཅོད་པའི་རྒྱུ་མཚན་ཅི་ཡིན་ཞེ་ན། ཨེ་ཅིབ་ཡུལ་ནས་ཐོན་པའི་འབངས་རྣམས་ཏེ་འཐབ་མོ་བྱེད་ཐུབ་པའི་སྐྱེས་པ་ཐམས་ཅད་ནི་ཨེ་ཅིབ་ཡུལ་ནས་ཐོན་རྗེས་ཚང་མ་དབེན་སྟོང་གི་ལམ་བར་དུ་ཚེ་ལས་འདས་པ་དང་། 5 ཨེ་ཅིབ་ནས་ཕྱིར་ཐོན་པའི་འབངས་རྣམས་ནི་མཚན་སྐྱི་བཅད་མྱོང་བ་ཡིན་མོད། འོན་ཀྱང་ཨེ་ཅིབ་ཡུལ་ནས་ཐོན་རྗེས་དབེན་སྟོང་གི་ལམ་བར་དུ་སྐྱེས་པའི་མི་རྣམས་ནི་མཚན་སྐྱི་བཅད་མ་མྱོང་བའི་ཕྱིར་རོ། ། 6 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེའི་བཀའ་ལ་མ་མཉན་པས། འབངས་མི་སྟེ་ཨེ་ཅིབ་ཡུལ་ནས་ཐོན་པའི་དམག་མི་ཐམས་ཅད་རྩ་མེད་དུ་འགྲོ་བའི་བར་དུ། ཁོ་རྣམས་ལོ་ངོ་བཞི་བཅུའི་རིང་ལ་དབེན་སྟོང་འགྲིམས་པའོ། །དཀོན་མཆོག་ཡ་ཝཱེས་སྔར་ཁོ་རྣམས་ལ། དཀོན་མཆོག་ཡ་ཝཱེས་ཁོ་ཚོའི་ཕ་མེས་རྣམས་ལ་མནའ་བཞེས་ཤིང་རང་ཅག་ལ་གནང་བར་ཞལ་བཞེས་གནང་བའི་ཡུལ་ཏེ་འོ་མ་དང་སྦྲང་རྩི་བཞུར་བའི་ཡུལ་དེ་ནི་ཁོ་ཚོར་མཐོང་དུ་མི་འཇུག་ཅེས་མནའ་བཞེས་པའོ། ། 7 ཁོ་རྣམས་ཀྱི་བུ་རབས་ཚ་རྒྱུད་དེ་ཡ་ཝཱེས་ཁོ་ཚོའི་ཚབ་བྱེད་དུ་སྤེལ་བ་རྣམས་ནི་མཚན་སྐྱི་བཅད་མ་མྱོང་བ་དང་། ལམ་བར་དུ་ཁོ་རྣམས་ལ་མཚན་སྐྱི་མ་བཅད་པས་ཡོ་ཤུ་ཨས་ད་ནི་ཁོ་ཚོར་བཅད་དོ། ། 8 འབངས་མི་ཐམས་ཅད་ལ་མཚན་སྐྱི་བཅད་ཚར་ཞིང་། རྨ་ཁ་ཡོངས་སུ་སོས་པའི་བར་དུ་སྒར་ས་རུ་རང་རང་གི་སྡོད་སར་གནས་པའོ། ། 9 དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། དེ་རིང་ངས་ཁྱོད་ཚོའི་སྟེང་གི་ཨེ་ཅིབ་ཡུལ་གྱི་ངོ་ཚ་དེ་བསྒྲིལ་བར་བྱའོ་ཞེས་གསུངས་པས་ཡུལ་དེའི་མིང་ལ་ད་ལྟའི་བར་དུ་གིལ་གལ་ †ཞེས་འབོད་པ་ཡིན། 10 ཡེས་ར་ཨེལ་པ་རྣམས་ཀྱིས་གིལ་གལ་ཡུལ་དུ་སྒར་བཏབ་ཅིང་། ཟླ་དང་པོའི་ཚེས་བཅུ་བཞི་ཉིན་གྱི་དགོང་མོར་ཡེ་རུ་ཀོ་ཡི་ཐང་དུ་པེ་སག་གི་དུས་ཆེན་བསྲུངས། 11 པེ་སག་གི་དུས་ཆེན་གྱི་ཕྱི་ཉིན་ཁོ་ཚོས་ཡུལ་དེའི་ཐོན་རྫས་ཟོས་པ་དང་། ཉིན་མོ་དེར་སྐྱུར་མེད་བག་ལེབ་དང་ཡོས་ཟོས་སོ། ། 12 ཁོ་རྣམས་ཀྱིས་ཡུལ་དེའི་ཐོན་རྫས་ཟོས་པ་དང་དེའི་ཕྱི་ཉིན་མཱན་ནཱ་ཆད་པ་རེད། དེ་ནས་བཟུང་ཡེས་ར་ཨེལ་པ་རྣམས་ལ་མཱན་ནཱ་མེད་པར་གྱུར་མོད། འོན་ཀྱང་ལོ་དེར་ཁོ་རྣམས་ཀྱིས་ཀ་ན་ཨན་ཡུལ་གྱི་ཐོན་རྫས་ཟོས་པའོ། །

ཡ་ཝཱེའི་དཔུང་ཚོགས་ཀྱི་དམག་དཔོན།

13 ཡོ་ཤུ་ཨས་ནི་ཡེ་རུ་ཀོ་ལ་ཉེ་བའི་སྐབས་སུ་མགོ་ཡར་བཀྱགས་ནས་བལྟས་ཚེ། བསམ་ཡུལ་ལས་འདས་པ་ཞིག་ལ། ལག་ཏུ་ཤུབས་ལས་བཏོན་པའི་གྲི་བཟུང་བའི་སྐྱེས་བུ་ཞིག་ཁ་གཏད་དུ་ལངས་སྡོད་པ་རེད། ཡོ་ཤུ་ཨ་ནི་ཁོང་གི་དྲུང་དུ་སོང་ནས་ན་རེ། ཁྱེད་ནི་ངེད་ཅག་ལ་རོགས་བྱེད་མཁན་ཡིན་ནམ་ཡང་ན་ངེད་ཅག་གི་དགྲ་ཟླར་རོགས་བྱེད་མཁན་ཡིན་ཞེས་དྲིས་པ་ལ། 14 ཁོང་གིས་ལན་དུ། གང་ཡང་མིན་ཏེ། ང་རང་ནི་དཀོན་མཆོག་ཡ་ཝཱེའི་དཔུང་ཚོགས་ཀྱི་དམག་དཔོན་བྱེད་དུ་འོངས་པ་ཡིན་ཞེས་གསུངས་པ་ལ། ཡོ་ཤུ་ཨ་ཡིས་ཁ་སར་གཏད་ནས་ཕྱག་བཙལ་ཞིང་། བདག་གི་གཙོ་བོས་གཡོག་པོ་ལ་བཀའ་ཅི་ཞིག་གནང་ངམ་ཞེས་ཞུས། 15 དཀོན་མཆོག་ཡ་ཝཱེའི་དཔུང་ཚོགས་ཀྱི་དམག་དཔོན་གྱིས་ཡོ་ཤུ་ཨ་ལ་འདི་སྐད་དུ། ཁྱོད་རང་ལངས་ནས་འདུག་ས་འདི་ནི་གནས་དམ་པ་ཡིན་པས། ཁྱོད་ཀྱིས་བསིལ་ལྷམ་ཕུད་ཅིག་ཅེས་གསུངས་པ་ལ། ཡོ་ཤུ་ཨ་ཡིས་དེ་ལྟར་བྱས་སོ། །

ལེའུ་དྲུག་པ།

1 ཡེས་ར་ཨེལ་པ་རྣམས་ཀྱི་ཕྱིར་ཡེ་རུ་ཀོ་ཡི་མཁར་སྒོ་ནི་བརྟན་པོར་བརྒྱབ་ཅིང་འགྲོ་འོང་བྱེད་མཁན་མེད་པ་རེད། 2 དཀོན་མཆོག་ཡ་ཝཱེས་ཡོ་ཤུ་ཨ་ལ་སྐུལ་སློང་གནང་སྟེ་འདི་སྐད་དུ། ལྟོས་དང་། བདག་གིས་ཡེ་རུ་ཀོ་དང་དེའི་རྒྱལ་པོ། དེ་མིན་དཔའ་བོ་རྩལ་ཅན་ཐམས་ཅད་ཁྱོད་ཀྱི་ལག་ཏུ་སྤྲད་ཟིན་པ་ཡིན། 3 ཁྱོད་ཚོའི་དམག་མི་ཐམས་ཅད་ཀྱིས་མཁར་འདིར་སྐོར་བ་རྒྱག་དགོས་པ་སྟེ། ཉིན་རེར་སྐོར་བ་རེ་རྒྱག་དགོས་པ་དང་། ཉིན་དྲུག་གི་རིང་ལ་དེ་ལྟར་བྱེད་དགོས། 4 མཆོད་དཔོན་བདུན་གྱིས་ལུག་གི་རྭ་དུང་བདུན་ཁྱེར་ནས་ཞལ་ཆད་ཀྱི་ཤུར་སྒམ་གྱི་སྔོན་དུ་བསྐྱོད་དགོས་པ་དང་། ཉིན་བདུན་པར་སླེབས་ཚེ་ཁྱོད་རྣམས་ཀྱིས་མཁར་ལ་སྐོར་བ་བདུན་རྒྱག་དགོས་ཤིང་། མཆོད་དཔོན་གྱིས་ཀྱང་དུང་འབུད་དགོས། 5 ཁོ་ཚོའི་རྭ་དུང་གི་སྐད་རྒྱང་འབུད་བྱེད་པ་དང་། ཁྱོད་རྣམས་ཀྱིས་སྐད་དེ་ཐོས་པ་ན་འབངས་མི་རྣམས་ཀྱིས་སྐད་ཆེན་པོ་རྒྱག་དགོས། དེ་ནས་ལྕགས་རི་བརྡིབ་པར་འགྱུར་ཞིང་མི་རེ་རེ་ཐད་ཀར་མདུན་དུ་སྐྱོད་ཅིག་ཅེས་གསུངས། 6 ནུན་གྱི་བུ་ཡོ་ཤུ་ཨ་ཡིས་མཆོད་དཔོན་རྣམས་བོས་ཡོང་ནས་དེ་དག་ལ། ཁྱོད་རྣམས་ཀྱིས་ཞལ་ཆད་ཀྱི་ཤུར་སྒམ་འཁུར་ལ་ཤོག མཆོད་དཔོན་བདུན་གྱིས་ལུག་གི་རྭ་དུང་བདུན་ཁྱེར་ནས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་གྱི་སྔོན་དུ་བསྐྱོད་དགོས་ཞེས་བསྒོས་ཤིང་། 7 ཡང་འབངས་མི་རྣམས་ལ། ཁྱོད་རྣམས་སྔོན་དུ་སོང་ནས་མཁར་ལ་སྐོར་བ་རྒྱོབ་ཅིག མཚོན་ཆ་འཛིན་མཁན་རྣམས་ནི་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་གྱི་སྔོན་དུ་བསྐྱོད་དགོས་ཞེས་སྨྲས་སོ། ། 8 ཡོ་ཤུ་ཨ་ཡིས་འབངས་མི་རྣམས་ལ་གཏམ་སྨྲས་ཚར་རྗེས། མཆོད་དཔོན་བདུན་གྱིས་ལུག་གི་རྭ་དུང་བདུན་ཁྱེར་ནས་དཀོན་མཆོག་ཡ་ཝཱེའི་མདུན་དུ་དུང་བུས་ཤིང་། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ནི་ཁོ་རྣམས་ཀྱི་རྗེས་ནས་ཕེབས་སོ། ། 9 མཚོན་ཆ་འཛིན་མཁན་རྣམས་ནི་རྭ་དུང་འབུད་པའི་མཆོད་དཔོན་རྣམས་ཀྱི་སྔོན་དུ་བསྐྱོད་ཅིང་། རུ་ཁག་རྗེས་མ་ཞལ་ཆད་ཀྱི་ཤུར་སྒམ་གྱི་རྗེས་སུ་འབྲངས་ནས་བསྐྱོད་པ་དང་། མཆོད་དཔོན་རྣམས་ཀྱིས་རྭ་དུང་འབུད་ཀྱིན་བསྐྱོད་དོ། ། 10 ཡོ་ཤུ་ཨ་ཡིས་འབངས་མི་རྣམས་ལ། བདག་གིས་ཁྱོད་རྣམས་ལ་སྐད་རྒྱག་པར་བསྒོ་བའི་ཉིན་མོའི་བར་དུ་ཁྱོད་རྣམས་ཀྱིས་སྐད་རྒྱག་མི་རུང་ལ་སྐད་འདོན་ཡང་མི་རུང་། ཐ་ན་སྐད་ཆ་ཚིག་གཅིག་ཀྱང་ཁྱོད་རྣམས་ཀྱི་ངག་ལས་འཆོར་མི་རུང་སྟེ། སྐབས་དེར་སླེབས་ཚེ་ད་གཟོད་སྐད་རྒྱག་དགོས་ཞེས་བསྒོས། 11 དེ་ལྟར་ཁོས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་མཁར་ལ་སྐོར་དུ་བཅུག་པ་དང་། མཁར་ལ་སྐོར་བ་གཅིག་བརྒྱབ་ཅིང་། མི་རྣམས་ཕྱིར་སྒར་ས་རུ་སླེབས་ནས་དེར་ཞག་སྡོད་བྱས། 12 ཡོ་ཤུ་ཨ་ནི་ཞོགས་པ་སྔ་མོར་ཡར་ལངས་པ་དང་། མཆོད་དཔོན་རྣམས་ཀྱིས་ཡང་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཁུར་ཏོ། ། 13 མཆོད་དཔོན་བདུན་གྱིས་ལུག་གི་རྭ་དུང་བདུན་ཁྱེར་ནས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་གྱི་སྔོན་དུ་རྭ་དུང་འབུད་ཀྱིན་བསྐྱོད་པ་དང་། མཚོན་ཆ་འཛིན་མཁན་རྣམས་ནི་ཁོ་ཚོའི་སྔོན་དུ་བསྐྱོད་ལ། རུ་ཁག་རྗེས་མ་ནི་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་གྱི་རྗེས་སུ་འབྲངས་ནས་བསྐྱོད་ཅིང་། མཆོད་དཔོན་རྣམས་ཀྱིས་རྭ་དུང་འབུད་ཀྱིན་མདུན་དུ་བསྐྱོད་དོ། ། 14 ཉིན་གཉིས་པར་འབངས་རྣམས་ཀྱིས་མཁར་ལ་སྐོར་བ་ཐེངས་གཅིག་བརྒྱབ་ནས་ཕྱིར་སྒར་ས་རུ་ལོག་ཅིང་། ཉིན་དྲུག་གི་རིང་ལ་དེ་ལྟར་བྱས་སོ། ། 15 ཉིན་བདུན་པའི་ཞོགས་པར། སྐྱ་རེངས་ཤར་དུས་སུ་ཁོ་རྣམས་ཡར་ལངས་ནས་སྔར་བཞིན་མཁར་ལ་སྐོར་བ་ཐེངས་བདུན་བརྒྱབ། ཉིན་དེ་ཁོ་ནར་མཁར་ལ་སྐོར་བ་ཐེངས་བདུན་བརྒྱབ། 16 ཐེངས་བདུན་པར་སླེབས་ནས་མཆོད་དཔོན་རྣམས་ཀྱིས་རྭ་དུང་འབུད་སྐབས། ཡོ་ཤུ་ཨ་ཡིས་འབངས་མི་རྣམས་ལ། དཀོན་མཆོག་ཡ་ཝཱེས་མཁར་འདི་ཁྱོད་རྣམས་ལ་སྤྲད་ཟིན་པས་སྐད་རྒྱོབ་ཅིག 17 མཁར་འདི་ནི་བསྔོ་དགོས་ཏེ། མཁར་འདི་དང་འདིའི་ནང་དུ་ཡོད་པ་ཐམས་ཅད་དཀོན་མཆོག་ཡ་ཝཱེ་ལ་འབུལ་དགོས། སྨད་འཚོང་མ་རཱ་ཧབ་ཀྱིས་ང་ཚོས་མངགས་པའི་བང་ཆེན་སྦས་པ་ཡིན་པས། ཁོ་མོ་དང་ཁོ་མོའི་ཁྱིམ་དུ་ཡོད་པ་ཐམས་ཅད་ཁོ་ན་གསོན་པོར་གནས་ཆོག་པ་ཡིན། 18 ཁྱོད་རྣམས་ལ་མཚོན་ན། ཁྱོད་རྣམས་ཀྱིས་བསྔོ་བར་འོས་པའི་དངོས་པོ་དེ་བླངས་ནས་ཡེས་ར་ཨེལ་གྱི་སྒར་ཧྲིལ་པོ་ཐག་ཞོར་འབྲེང་འདྲུད་བྱེད་པ་དང་སྒར་ཧྲིལ་པོར་དམོད་མོ་ཐེབས་སུ་འཇུག་ཉེན་ཡོད་པས། གཟབ་གཟབ་གྱིས་ལ་བསྔོ་བར་འོས་པའི་དངོས་པོ་དེ་མ་ལེན་ཞིག 19 གསེར་དངུལ་ལི་ལྕགས་སོགས་ཀྱི་སྣོད་ཆས་ཐམས་ཅད་ནི་དཀོན་མཆོག་ཡ་ཝཱེ་ལ་དམ་པ་ཡིན་ཞིང་ཁོང་གི་དཀོར་མཛོད་དུ་འཇུག་དགོས་ཞེས་བསྒོས་སོ། ། 20 དེ་ནས་འབངས་མི་རྣམས་ཀྱིས་སྐད་བརྒྱབ་ཅིང་མཆོད་དཔོན་རྣམས་ཀྱིས་ཀྱང་རྭ་དུང་བུས། འབངས་མི་རྣམས་ཀྱིས་རྭ་དུང་སྐད་ཐོས་པ་དང་སྐད་ཆེན་པོ་བརྒྱབ་པས། མཁར་གྱི་ལྕགས་རི་བརྡིབས་པ་དང་འབངས་རྣམས་ཡར་མཁར་གྱི་ནང་དུ་སོང་ཞིང་། མི་རེ་རེ་ཐད་ཀར་མདུན་དུ་བསྐྱོད་ནས་མཁར་བླངས་པ་དང་། 21 ཡང་མཁར་གྱི་ནང་དུ་ཡོད་པ་ཐམས་ཅད་དེ་ཕོ་མོ་རྒན་གཞོན་དང་། བ་གླང་དང་ལུག བོང་བུ་བཅས་སུ་དང་གང་ཡིན་ཡང་ཐམས་ཅད་གྲི་ཡིས་གཙང་གསོད་བྱས་སོ། ། 22 ཡོ་ཤུ་ཨ་ཡིས་ཡུལ་དེར་ལྟ་ཉུལ་བྱེད་མཁན་མི་གཉིས་ལ། ཁྱོད་རྣམས་སྨད་འཚོང་མ་དེའི་ཁྱིམ་དུ་སོང་ནས། ཁྱོད་ཚོས་ཁོ་མོ་ལ་ཇི་ལྟར་དམ་བཅས་པ་བཞིན་དུ། བུད་མེད་དེ་དང་ཁོ་མོའི་ནང་མི་ཐམས་ཅད་དེ་ནས་ཕྱི་རུ་ཁྲིད་ཤོག་ཅེས་བསྒོས་པ་ལ། 23 ལྟ་ཉུལ་བྱེད་མཁན་གཞོན་ནུ་དེ་གཉིས་ནང་དུ་ཕྱིན་ཅིང་། རཱ་ཧབ་དང་ཁོ་མོའི་ཕ་མ། ཕུ་ནུ། ཁོ་མོ་ལ་ཅི་ཞིག་ཡོད་པ་ཐམས་ཅད་དང་། དེར་མ་ཟད་ཁོ་མོའི་ནང་མི་དང་བཅས་ཚང་མ་ཕྱི་རུ་ཁྲིད་ཡོང་ནས་ཡེས་ར་ཨེལ་པའི་སྒར་གྱི་ཕྱི་རོལ་ཏུ་བཀོད་སྒྲིག་བྱས། 24 དེ་ནས་འབངས་རྣམས་ཀྱིས་གསེར་དངུལ་ལི་ལྕགས་སོགས་ཀྱི་སྣོད་ཆས་ཐམས་ཅད་དཀོན་མཆོག་ཡ་ཝཱེའི་གུར་མཆོག་གི་དཀོར་མཛོད་དུ་བཞག་པ་ཕུད། མཁར་དང་དེའི་ནང་དུ་ཡོད་པ་ཐམས་ཅད་མེར་བསྲེགས་པ་རེད། 25 འོན་ཀྱང་སྨད་འཚོང་མ་རཱ་ཧབ་ཀྱིས་ཡོ་ཤུ་ཨ་ཡིས་ཡེ་རུ་ཀོ་ཡུལ་ལ་ལྟ་ཉུལ་བྱེད་དུ་མངགས་པའི་བང་ཆེན་སྦས་པས། ཡོ་ཤུ་ཨ་ཡིས་ཁོ་མོ་དང་ཁོ་མོའི་ཕ་གཞིས། དེ་མིན་ཁོ་མོའི་ནང་མི་ཐམས་ཅད་ཀྱི་སྲོག་བསྐྱབས་ཤིང་། ཁོ་མོ་ཡེས་ར་ཨེལ་པ་རྣམས་ཀྱི་ཁྲོད་དུ་ད་ལྟའི་བར་དུ་འཚོ་བ་ཡིན། 26 སྐབས་དེར་ཡོ་ཤུ་ཨ་ཡིས་མི་རྣམས་ལ་དམ་བཅའ་འཇོག་ཏུ་བཅུག་པ་སྟེ། ཡར་ལངས་ནས་ཡེ་རུ་ཀོ་མཁར་བསྐྱར་འཛུགས་བྱེད་མཁན་ལ་དཀོན་མཆོག་ཡ་ཝཱེའི་དྲུང་དུ་དམོད་མོ་ཐེབས་འོས་ཤིང་། དེས་རྨང་གཞི་འདིང་དུས་སུ་བུ་སྐྱེས་འགོ་འཆོར་བ་དང་། རྒྱལ་སྒོ་འཛུགས་དུས་སུ་བུ་ཆུང་ཤོས་འཆོར་ངེས་ཡིན་ཞེས་པའོ། ། 27 དཀོན་མཆོག་ཡ་ཝཱེ་ནི་ཡོ་ཤུ་ཨ་དང་མཉམ་དུ་བཞུགས་ཤིང་། ཡོ་ཤུ་ཨ་ཡི་མཚན་སྙན་གྲགས་ཡུལ་གྲུ་ཀུན་ཏུ་ཁྱབ་བོ། །

ལེའུ་བདུན་པ།

ཨ་ཀན་གྱིས་སྡིག་ཉེས་བསགས་པ།

1 ཡེས་ར་ཨེལ་པ་རྣམས་ཀྱིས་བསྔོ་བར་འོས་པའི་དངོས་པོའི་སྟེང་ནས་སྡིག་ཉེས་བསགས་པ་སྟེ། ཅི་ལ་ཟེར་ན། ཡ་ཧུ་དཱའི་ཚོ་པ་ནང་གི་ཟེ་རག་གི་ཡང་ཚ་དང་ཟབ་དཱི་ཡི་ཚ་བོ། ཀར་མིའི་བུ་ཨ་ཀན་ཞེས་བྱ་བས་བསྔོ་བར་འོས་པའི་དངོས་པོ་བླངས་པས། དཀོན་མཆོག་ཡ་ཝཱེ་ནི་ཡེས་ར་ཨེལ་པ་རྣམས་ལ་ཐུགས་ཁྲོས་པའོ། ། 2 སྐབས་དེར་ཡོ་ཤུ་ཨ་ཡིས་ཡེ་རུ་ཀོ་ནས་པེད་ཨེལ་གྱི་ཤར་ཕྱོགས་སུ་པེད་ཨ་ཝེན་དང་ཉེ་བའི་ཨེ་ཡུ་གྲོང་ཁྱེར་དུ་མི་མངགས་ཤིང་། ཁོ་རྣམས་ལ། ཁྱོད་ཚོ་ཡར་སོང་ལ་ཡུལ་དེར་ལྟ་ཉུལ་བྱོས་ཤིག་ཅེས་བཀའ་བསྒོས་པ་དང་། ཁོ་རྣམས་ཡར་སོང་སྟེ་ཨེ་ཡུ་གྲོང་ཁྱེར་ལ་ལྟ་ཉུལ་བྱས། 3 ཁོ་རྣམས་ཡོ་ཤུ་ཨའི་རྩར་ཕྱིར་ལོག་སྟེ་ཁོ་ལ། འབངས་མི་ཐམས་ཅད་ཡར་འགྲོ་མི་དགོས་ཏེ། མི་སྟོང་ཕྲག་གཉིས་གསུམ་ཙམ་ཡར་སོང་ན་ཨེ་ཡུ་གྲོང་ཁྱེར་ལེན་ཐུབ་པ་ཡིན། ཡུལ་དེར་མི་ཉུང་བས་འབངས་མི་ཐམས་ཅད་ལ་དཀའ་ལས་བཟོ་དགོས་དོན་མེད་ཅེས་སྨྲས། 4 དེ་ནས་འབངས་རྣམས་ལས་མི་སྟོང་ཕྲག་གསུམ་ཙམ་ཡར་ཡུལ་དེར་སོང་མོད། འོན་ཀྱང་ཁོ་ཚོ་ཨེ་ཡུ་གྲོང་ཁྱེར་གྱི་མི་རྣམས་ཀྱི་སྔུན་ནས་བྲོས་པའོ། ། 5 ཨེ་ཡུ་གྲོང་ཁྱེར་གྱི་མི་ཡིས་ཁོ་རྣམས་ལས་མི་སོ་དྲུག་བསད་པ་དང་། མཁར་སྒོ་ནས་ཤ་བཱ་རིམ་གྱི་བར་དུ་ཁོ་རྣམས་བདས་ཤིང་། ལ་ཐུར་ནས་ཁོ་རྣམས་ཕམ་པར་བརྒྱབ་པས། འབངས་རྣམས་འཇིགས་ནས་དཔའ་ཞུམ་པ་རེད། 6 དེ་ནས་ཡོ་ཤུ་ཨ་ཡིས་གྱོན་གོས་ཕྲལ་ཞིང་། ཁོ་དང་ཡེས་ར་ཨེལ་གྱི་རྒན་པོ་རྣམས་ཀྱིས་མགོ་ལ་ཐལ་བ་གཏོར་ནས་དགོང་མོའི་བར་དུ་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་གྱི་མདུན་དུ་ཁ་སར་བཏུད་ནས་བསྡད། 7 ཡོ་ཤུ་ཨ་ཡིས་སྐྱོ་བ་ལ། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་ཅིའི་ཕྱིར་འབངས་འདི་རྣམས་ཁྲིད་ནས་ཡོར་དན་གཙང་པོ་བརྒལ་བ་དང་ངེད་ཅག་ཨེ་མོར་པ་རྣམས་ཀྱི་ལག་ཏུ་སྤྲད་ནས་ངེད་རྣམས་རྩ་མེད་དུ་འགྲོ་བར་མཛད་པ་ཡིན་ནམ། ངེད་རྣམས་ཡོར་དན་གཙང་པོའི་ཕ་རོལ་ཏུ་བསྡད་པ་ཡིན་ན་ཅི་མ་རུང་། 8 ཀྱེ་གཙོ་བོ་ལགས། ཡེས་ར་ཨེལ་པ་རྣམས་ནི་དགྲ་བོའི་སྔུན་ནས་ཁ་ཕྱིར་འཁོར་ཏེ་བྲོས་པ་ཡིན་པས་ང་ལ་ད་དུང་སྨྲ་རྒྱུ་ཅི་ཞིག་ཡོད་དམ། 9 ཀ་ན་ཨན་གྱི་མི་དང་ཡུལ་འདིའི་མི་རྣམས་ཀྱིས་དོན་དེ་ཐོས་ན་ངེད་རྣམས་བསྐོར་ཞིང་ངེད་ཅག་གི་མིང་ནི་ས་གཞི་ལས་མེད་པར་བཟོ་བར་འགྱུར། སྐབས་དེར་ཁྱེད་ཀྱིས་ཉིད་ཀྱི་མཚན་སྙན་གྱི་ཕྱིར་དུ་ཅི་ཞིག་མཛད་པར་བྱའམ་ཞེས་ཞུས་པ་ལ། 10 དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། ཡར་ལོངས་ཤིག ཁྱོད་ཁ་སར་བཏུད་ནས་འདུག་དོན་ཅི་ཡིན་ནམ། 11 ཡེས་ར་ཨེལ་པས་སྡིག་ཉེས་བསགས་པ་དང་། ངས་ཁོ་རྣམས་ལ་བསྒོས་པའི་ཞལ་ཆད་དང་འགལ་ནས་བསྔོ་བར་འོས་པའི་དངོས་པོ་བླངས་པ་རེད། ཡང་རྐུ་བྱས་ནས་གཡོ་སྒྱུ་ཡིས་བསྔོ་བར་འོས་པའི་དངོས་པོ་དེ་ཁོ་རྣམས་ཀྱི་ཅ་ལག་ནང་དུ་བཞག་གོ ། 12 དེའི་ཕྱིར། ཡེས་ར་ཨེལ་པ་རྣམས་ནི་དགྲ་བོའི་སྔུན་ནས་ཚུགས་མ་ཐུབ་པ་དང་། ཁོ་རྣམས་རྩ་མེད་དུ་གཏོང་འོས་པར་གྱུར་པས་དགྲ་བོའི་སྔུན་ནས་ཁ་ཕྱིར་འཁོར་ཏེ་བྲོས་པ་ཡིན་ནོ། །གལ་ཏེ་ཁྱོད་རྣམས་ཀྱིས་བསྔོ་བར་འོས་པའི་དངོས་པོ་རྣམས་ཁྱོད་ཅག་གི་ཁྲོད་དུ་མེད་པར་མི་བཟོ་ན། དེང་ཕྱིན་ང་རང་ཁྱོད་རྣམས་དང་མཉམ་དུ་གནས་པར་མི་འགྱུར། 13 ཁྱོད་རང་ཡར་ལངས་ནས་འབངས་རྣམས་ལ་རང་རང་གཙང་མར་བཟོ་རུ་བཅུག་ལ་འདི་ལྟར་སྨྲོས་ཤིག ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ཀྱེ་ཡེས་ར་ཨེལ། ཁྱོད་རྣམས་ཀྱི་ཁྲོད་དུ་བསྔོ་བར་འོས་པའི་དངོས་པོ་ཡོད་ཅིང་། གལ་ཏེ་ཁྱོད་རྣམས་ཀྱིས་དེ་མེད་པར་མ་བཟོས་ན་དགྲ་བོའི་སྔུན་ནས་ཚུགས་མི་ཐུབ་པར་གདོན་མི་ཟའོ་ཞེས་གསུངས་པས། སང་ཉིན་གྱི་ཕྱིར་དུ་ཁྱོད་རྣམས་ཀྱིས་རང་རང་གཙང་མར་བཟོ་དགོས་ཞེས་སྨྲ་བར་གྱིས་ཤིག 14 ཞོགས་པ་སླེབས་དུས་ཁྱོད་རྣམས་ཚོ་པ་རེ་རེ་བཞིན་མདུན་སར་འོང་དགོས་པ་སྟེ། ཡ་ཝཱེས་རྒྱན་འཕངས་ནས་བབས་པའི་ཚོ་པ་ནི་རུས་རྒྱུད་རེ་རེ་བཞིན་མདུན་སར་འོང་དགོས་པ་དང་། ཡ་ཝཱེས་རྒྱན་འཕངས་ནས་བབས་པའི་རུས་རྒྱུད་ནི་ཁྱིམ་རྒྱུད་རེ་རེ་བཞིན་མདུན་སར་འོང་དགོས། ཡ་ཝཱེས་རྒྱན་འཕངས་ནས་བབས་པའི་ཁྱིམ་རྒྱུད་ནི་སྐྱེས་པ་རེ་རེ་བཞིན་མདུན་སར་འོང་དགོས། 15 རྒྱན་བབས་པའི་མི་ཡི་ལག་ཏུ་བསྔོ་བར་འོས་པའི་དངོས་པོ་ཡོད་ན། ཁོ་དང་ཁོ་ལ་གཏོགས་པ་ཐམས་ཅད་མེར་བསྲེག་དགོས་པ་སྟེ། ཁོ་རང་ཡ་ཝཱེའི་ཞལ་ཆད་དང་འགལ་ཞིང་ཡང་ཁོས་ཡེས་ར་ཨེལ་གྱི་ཁྲོད་དུ་བླུན་ཧམ་ཆེ་བའི་དོན་བསྒྲུབས་པས་སོ་ཞེས་གསུངས། 16 དེ་ནས་ཡོ་ཤུ་ཨ་ཞོགས་པ་སྔ་མོ་ཡར་ལངས་ཏེ་ཡེས་ར་ཨེལ་གྱི་ཚོ་པ་རེ་རེ་བཞིན་མདུན་སར་འོང་དུ་བཅུག་པ་ལ་ཡ་ཧུ་དཱ་ཚོ་པར་རྒྱན་བབས་པའོ། ། 17 ཡང་ཡ་ཧུ་དཱ་རུས་རྒྱུད་མདུན་སར་འོང་དུ་བཅུག་པ་དང་ཟེ་རག་གི་ཁྱིམ་རྒྱུད་ལ་རྒྱན་བབས། ཡང་ཟེ་རག་གི་ཁྱིམ་རྒྱུད་ཀྱི་སྐྱེས་པ་རེ་རེ་བཞིན་མདུན་སར་འོང་དུ་བཅུག་པ་དང་ཟབ་དཱི་ལ་རྒྱན་བབས། 18 ཡང་ཟབ་དཱི་ཡི་ཁྱིམ་རྒྱུད་ཀྱི་སྐྱེས་པ་རེ་རེ་བཞིན་མདུན་སར་འོང་དུ་བཅུག་པ་དང་། ཡ་ཧུ་དཱ་ཚོ་པའི་ཟེ་རག་གི་ཡང་ཚ་དང་ཟབ་དཱི་ཡི་ཚ་བོ། ཀར་མིའི་བུ་ཨ་ཀན་ཞེས་བྱ་བར་རྒྱན་བབས། 19 ཡོ་ཤུ་ཨ་ཡིས་ཨ་ཀན་ལ། ངའི་བུ། ཁྱོད་ཀྱིས་གཟི་བརྗིད་ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་ཕུལ་ཞིག ཁོང་གི་མདུན་ནས་མཐོལ་བཤགས་བྱོས་ལ། ཁྱོད་ཀྱིས་ཅི་བྱས་པ་རྣམས་ང་ལ་མ་གསང་བར་སྨྲོས་ཤིག་ཅེས་སྨྲས་པ་ལ། 20 ཨ་ཀན་གྱིས་དེའི་ལན་དུ་ཡོ་ཤུ་ཨ་ལ། ངས་དངོས་གནས་ཡེས་ར་ཨེལ་གྱི་དཀོན་མཆོག་ཡ་ཝཱེ་དང་འགལ་བའི་སྡིག་པ་བྱས་པ་ཡིན། ངས་བྱས་པའི་དོན་ནི་འདི་དང་འདི་ལྟར་ཡིན། 21 ངས་འཕྲོག་བཅོམ་བྱས་པའི་ནོར་རྫས་ཁྲོད་དུ་ཤིན་ཨར་པའི་གྱོན་གོས་ཡག་ཤོས་ཞིག་དང་། དངུལ་སྲང་ཉིས་བརྒྱ། སྲང་ལྔ་བཅུ་ཅན་གྱི་གསེར་ལྕུག་གཅིག་བཅས་མཐོང་བས། ང་རང་དངོས་པོ་དེ་རྣམས་ལ་ཞེན་ཆགས་ནས་ཁྱེར་བ་དང་། ད་ལྟ་ངའི་གུར་ནང་གི་ས་འོག་ཏུ་སྦས་ཡོད་ལ། དངུལ་ནི་གྱོན་གོས་ཀྱི་འོག་ཏུ་ཡོད་ཅེས་སྨྲས་པར། 22 ཡོ་ཤུ་ཨ་ཡིས་ལག་རོགས་མངགས་ཤིང་ཨ་ཀན་གྱི་གུར་ནང་དུ་རྒྱུགས་སོང་བ་ལ། གྱོན་གོས་དེ་དངོས་གནས་ཁོའི་གུར་ནང་དུ་སྦས་ཡོད་པ་དང་། དངུལ་དེའི་འོག་ཏུ་ཡོད་དོ། ། 23 དེ་ནས་ཁོ་རྣམས་ཀྱིས་གུར་ལས་བླངས་ཏེ་ཡོ་ཤུ་ཨ་དང་ཡེས་ར་ཨེལ་པ་རྣམས་ཀྱི་རྩར་ཁྱེར་ནས། དཀོན་མཆོག་ཡ་ཝཱེའི་དྲུང་དུ་བཞག 24 ཡོ་ཤུ་ཨ་དང་ཡེས་ར་ཨེལ་པ་རྣམས་ཀྱིས་ཟེ་རག་གི་ཡང་ཚ་ཨ་ཀན་དང་། དངུལ་དེ་དང་། གྱོན་གོས་དེ་དང་། གསེར་ལྕུག་དེ་དང་། དེ་མིན་ཨ་ཀན་གྱི་བུ་ཕྲུག་རྣམས་དང་བ་གླང་། བོང་བུ། ལུག གུར་ལ་སོགས་ཁོ་ལ་གཏོགས་པ་ཐམས་ཅད་དང་བཅས་པ་ཨ་ཀོར་ལུང་པར་ཁྲིད་ཅིང་། 25 ཡོ་ཤུ་ཨ་ཡིས། ཁྱོད་ཀྱིས་ཅིའི་ཕྱིར་ང་ཚོ་སྡུག་ལ་གཏད་པ་ཡིན་ནམ། དེ་རིང་དཀོན་མཆོག་ཡ་ཝཱེས་ཁྱོད་རང་སྡུག་ལ་སྦྱོར་ངེས་ཡིན་ཞེས་སྨྲས་པ་དང་། དེ་ནས་ཡེས་ར་ཨེལ་པ་རྣམས་ཀྱིས་ཁོ་རང་རྡོ་རུབ་བཏང་ནས་བསད་ཅིང་། རྡོ་རྣམས་དེའི་སྟེང་དུ་འཕངས་ནས་ཡང་ཁོ་ལ་གཏོགས་པ་ཐམས་ཅད་མེར་བསྲེགས་པའོ། ། 26 མི་རྣམས་ཀྱིས་ཨ་ཀན་གྱི་ལུས་སྟེང་དུ་རྡོ་སྤུང་ཆེན་པོ་བརྒྱབ་པ་ད་ལྟའི་བར་དུ་ལུས། དེ་ནས་དཀོན་མཆོག་ཡ་ཝཱེའི་ཐུགས་ཚུར་འཁོར་ཏེ་ཐུགས་ཁྲོ་ཆེན་པོ་ཞི་བར་གྱུར་ཏོ། །དེའི་ཕྱིར་ཡུལ་དེའི་མིང་ལ་ད་ལྟའི་བར་དུ་ཨ་ཀོར་ *ལུང་པ་ཞེས་བྱའོ། །

ལེའུ་བརྒྱད་པ།

ཨེ་ཡུ་གྲོང་ཁྱེར་རྩ་མེད་དུ་བཏང་བ།

1 དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། མ་འཇིགས་མ་འཚབ་ཅིག དམག་མི་ཐམས་ཅད་ཁྲིད་ནས་ཡར་ཨེ་ཡུ་གྲོང་ཁྱེར་དུ་སོང་དང་། ངས་ཨེ་ཡུ་གྲོང་ཁྱེར་གྱི་རྒྱལ་པོ་དང་དེའི་འབངས་མི་རྣམས་དང་། དེའི་མཁར། དེར་མ་ཟད་དེའི་ས་དང་བཅས་ཡོད་ཚད་ཁྱོད་ཀྱི་ལག་ཏུ་སྤྲད་པ་ཡིན། 2 ཁྱོད་ཀྱིས་ཡེ་རུ་ཀོ་དང་དེའི་རྒྱལ་པོ་ལ་ཇི་བྱས་པ་ལྟར་ཨེ་ཡུ་དང་དེའི་རྒྱལ་པོ་ལའང་དེ་ལྟར་བྱེད་དགོས། ཡིན་ནའང་གྲོང་ཁྱེར་ནས་ཕྲོགས་ཡོང་བའི་ནོར་རྫས་དང་ཕྱུགས་ཟོག་ནི་ཁྱོད་རྣམས་ཀྱིས་རང་རང་གི་བཅོམ་ནོར་དུ་བླངས་ཆོག ཁྱོད་ཀྱིས་གྲོང་ཁྱེར་གྱི་ལྟག་རྒྱབ་ཏུ་འཇབ་དམག་བསྒྲིག་དགོས་ཞེས་གསུངས། 3 དེ་ནས་ཡོ་ཤུ་ཨ་དང་དམག་མི་ཐམས་ཅད་ལངས་ཏེ་ཡར་ཨེ་ཡུ་གྲོང་ཁྱེར་ལ་སོང་། ཡོ་ཤུ་ཨ་ཡིས་དཔའ་རྒོད་སྟོབས་ཅན་ཁྲི་གསུམ་བདམས་ནས་མཚན་མོའི་དུས་སུ་ཁོ་རྣམས་ལམ་དུ་ཆས་པར་མངགས་ཤིང་། 4 དེ་རྣམས་ལ། ཁྱོད་ཚོས་གྲོང་ཁྱེར་གྱི་ལྟག་རྒྱབ་ཏུ་འཇབ་སྒུག་བྱེད་དགོས་ཏེ། གྲོང་ཁྱེར་དང་ཤིན་ཏུ་ཐག་རིང་སར་མི་སྡོད་པར་ཚང་མས་རང་རང་སར་སྟ་གོན་བྱེད་དགོས། 5 ང་དང་ངས་ཁྲིད་པའི་འབངས་རྣམས་གྲོང་ཁྱེར་གྱི་ཕྱོགས་སུ་འགྲོ་ཞིང་། གྲོང་ཁྱེར་ནང་གི་མི་རྣམས་ཀྱིས་སྔར་བཞིན་ཕྱི་རུ་ཡོང་ནས་ངེད་ཅག་ལ་རྒོལ་བའི་སྐབས་སུ། ངེད་རྣམས་ཁོ་ཚོའི་སྔུན་ནས་འབྲོ་བར་བྱ། 6 ང་ཚོས་ཁོ་རྣམས་ལ་སླུ་བྲིད་བྱས་ནས་གྲོང་ཁྱེར་དང་རིང་བའི་བར་དུ་ཁོ་ཚོ་ཕྱི་རུ་ཡོང་ནས་ངེད་རྣམས་ཀྱི་རྗེས་འདེད་ངེས་ཤིང་། ཁོ་ཚོས་མི་འདི་རྣམས་སྔར་བཞིན་ང་ཚོའི་སྔུན་ནས་འབྲོ་བར་འགྱུར་ཞེས་སྨྲ་ངེས་ཡིན་པས། ངེད་རྣམས་ཁོ་ཚོའི་སྔུན་ནས་འབྲོ་བར་བྱ། 7 དེ་ནས་ཁྱོད་རྣམས་འཇབ་སྒུག་བྱེད་ས་ནས་ལངས་ཏེ་གྲོང་ཁྱེར་དེ་འཕྲོག་དགོས། ཅི་ལ་ཟེར་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་གྲོང་ཁྱེར་འདི་ཁྱོད་རྣམས་ཀྱི་ལག་ཏུ་སྤྲོད་ངེས་ཡིན་པས་སོ། ། 8 ཁྱོད་རྣམས་ཀྱིས་གྲོང་ཁྱེར་ཕྲོགས་རྗེས་མེ་བསྒྲོན་ནས་གྲོང་ཁྱེར་བསྲེག་དགོས་པ་སྟེ། དཀོན་མཆོག་ཡ་ཝཱེའི་བཀའ་བཞིན་དུ་བྱེད་དགོས། འདི་ནི་བདག་གིས་ཁྱོད་རྣམས་ལ་བསྒོས་པ་ཡིན་ཞེས་བསྒོས། 9 ཡོ་ཤུ་ཨ་ཡིས་ཁོ་རྣམས་འགྲོ་བར་མངགས་པ་དང་། ཁོ་རྣམས་འཇབ་སྒུག་བྱེད་ས་རུ་སོང་ནས་པེད་ཨེལ་དང་ཨེ་ཡུ་གྲོང་ཁྱེར་གཉིས་ཀྱི་བར་དུ་བསྡད་ཅིང་། དེ་ནི་ཨེ་ཡུ་གྲོང་ཁྱེར་གྱི་ནུབ་ཕྱོགས་ཡིན་ནོ། །མཚན་མོ་དེར་ཡོ་ཤུ་ཨ་ནི་འབངས་རྣམས་ཀྱི་ཁྲོད་དུ་ཞག་སྡོད་བྱས། 10 ཡོ་ཤུ་ཨ་ཞོགས་པ་སྔ་མོ་ཡར་ལངས་ཏེ་འབངས་རྣམས་བསྡུས་ནས། ཁོ་དང་ཡེས་ར་ཨེལ་གྱི་རྒན་པོ་རྣམས་ནི་འབངས་རྣམས་ཀྱི་སྔུན་ནས་ཡར་ཨེ་ཡུ་གྲོང་ཁྱེར་དུ་སོང་ངོ་། ། 11 འབངས་མི་རྣམས་ཏེ་ཁོས་ཁྲིད་པའི་དམག་མི་ཐམས་ཅད་ཡར་སོང་བ་དང་། ཐད་ཀར་མདུན་དུ་བསྐྱོད་ཅིང་གྲོང་ཁྱེར་གྱི་སྔུན་དུ་ཡོང་ནས་ཨེ་ཡུ་གྲོང་ཁྱེར་གྱི་བྱང་ཕྱོགས་སུ་སྒར་བཏབ། ཡོ་ཤུ་ཨ་དང་ཨེ་ཡུ་གྲོང་ཁྱེར་གཉིས་ཀྱི་བར་དུ་ལུང་པ་ཞིག་ཡོད་པ་ཡིན། 12 ཁོས་མི་ལྔ་སྟོང་ཙམ་བདམས་ནས་དེ་རྣམས་ལ་པེད་ཨེལ་དང་ཨེ་ཡུ་གྲོང་ཁྱེར་གཉིས་ཀྱི་བར་ཏེ་ཨེ་ཡུ་གྲོང་ཁྱེར་གྱི་ནུབ་ཕྱོགས་སུ་འཇབ་སྒུག་བྱེད་དུ་བཅུག 13 དེ་ནས་འབངས་མི་རྣམས་ཏེ་གྲོང་ཁྱེར་བྱང་ཕྱོགས་ཀྱི་དམག་མི་ཡོངས་རྫོགས་དང་གྲོང་ཁྱེར་ནུབ་ཕྱོགས་ཀྱི་འཇབ་དམག་རྣམས་བཀོད་སྒྲིག་བྱས་པ་དང་། མཚན་མོ་དེར་ཡོ་ཤུ་ཨ་ནི་ལུང་པའི་ནང་དུ་སོང་ངོ་། ། 14 ཨེ་ཡུ་གྲོང་ཁྱེར་གྱི་རྒྱལ་པོས་གནས་ཚུལ་དེ་མཐོང་ནས་གྲོང་ཁྱེར་ཡོངས་ཀྱི་མི་རྣམས་དང་མཉམ་དུ་ཞོགས་པ་སྔ་མོ་ཡར་ལངས་ཏེ། ཡེས་ར་ཨེལ་པ་དང་འཐབ་པའི་ཕྱིར་དུས་བཅད་ལྟར་ཡ་ལ་པའི་མདུན་སར་ཡོང་མོད། འོན་ཀྱང་རྒྱལ་པོས་གྲོང་ཁྱེར་གྱི་ལྟག་རྒྱབ་ཏུ་འཇབ་དམག་ཡོད་པ་མི་ཤེས་སོ། ། 15 ཡོ་ཤུ་ཨ་དང་ཡེས་ར་ཨེལ་པ་རྣམས་ནི་ཁོ་ཚོའི་སྔུན་དུ་ཕམ་པར་བརྫུས་ཤིང་དབེན་སྟོང་ལ་འགྲོ་བའི་ལམ་དུ་བྲོས། 16 གྲོང་ཁྱེར་ནང་གི་མི་རྣམས་མཉམ་དུ་བསྡུས་ནས་ཁོ་ཚོའི་རྗེས་དེད་ཅིང་། ཨེ་ཡུ་གྲོང་ཁྱེར་གྱི་མི་རྣམས་ཀྱིས་ཡོ་ཤུ་ཨའི་རྗེས་འདེད་པའི་སྐབས་སུ་སླུ་བྲིད་འོག་ཏུ་ཚུད་ནས་གྲོང་ཁྱེར་དང་བྲལ་ཏོ། ། 17 ཨེ་ཡུ་དང་པེད་ཨེལ་གྲོང་ཁྱེར་ནས་ཕྱི་རུ་ཡོང་སྟེ་ཡེས་ར་ཨེལ་པ་རྣམས་ཀྱི་རྗེས་མི་འདེད་མཁན་གཅིག་ཀྱང་མེད་ལ། མཁར་སྒོ་ཆེར་ཕྱེས་ནས་བསྐྱུར་ཅིང་ཡེས་ར་ཨེལ་པ་རྣམས་ཀྱི་རྗེས་འདེད་དུ་ཕྱིན། 18 དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། ཁྱོད་ཀྱིས་ལག་གི་མདུང་ཐུང་ཨེ་ཡུ་གྲོང་ཁྱེར་ཕྱོགས་སུ་རྐྱོངས་ཤིག ཅི་ལ་ཟེར་ན། བདག་གིས་གྲོང་ཁྱེར་དེ་ཁྱོད་ཀྱི་ལག་ཏུ་སྤྲོད་རྒྱུ་ཡིན་པས་སོ་ཞེས་གསུངས་པས། ཡོ་ཤུ་ཨ་ཡིས་ལག་གི་མདུང་ཐུང་གྲོང་ཁྱེར་ཕྱོགས་སུ་བརྐྱངས། 19 ཁོས་ལག་པ་བརྐྱངས་མ་ཐག འཇབ་དམག་རྣམས་འཇབ་སྒུག་བྱེད་ས་ནས་མགྱོགས་པོར་ལངས་ནས་གྲོང་ཁྱེར་ཕྲོགས་པ་དང་། གྲོང་ཁྱེར་ནང་དུ་བརྒྱུགས་ཏེ་མེ་བསྒྲོན་ནས་བསྲེགས་སོ། ། 20 ཨེ་ཡུ་གྲོང་ཁྱེར་གྱི་མི་ཡིས་ཁ་ཕྱིར་འཁོར་ནས་བལྟས་པ་ན། བསམ་ཡུལ་ལས་འདས་པ་ཞིག་ལ་གྲོང་ཁྱེར་ལས་དུ་སྨུག་དགུང་ལ་འཕྱུར་བཞིན་ཡོད་པས། ཁོ་རྣམས་སྟོབས་ཟད་ནས་ཕྱོགས་གང་ལའང་འབྲོ་མ་ནུས་སོ། །དབེན་སྟོང་ལ་འབྲོ་བའི་འབངས་རྣམས་ཁ་ཕྱིར་འཁོར་ནས་ཁོ་ཚོའི་རྗེས་འདེད་མཁན་ལ་ཕར་རྒོལ་བྱས། 21 ཡོ་ཤུ་ཨ་དང་ཡེས་ར་ཨེལ་པ་རྣམས་ཀྱིས་འཇབ་དམག་གིས་གྲོང་ཁྱེར་ཕྲོགས་ཟིན་པ་དང་གྲོང་ཁྱེར་ལས་དུ་སྨུག་འཕྱུར་བ་མཐོང་ནས། ཁ་ཕྱིར་འཁོར་ནས་སོང་སྟེ་ཨེ་ཡུ་གྲོང་ཁྱེར་གྱི་མི་རྣམས་ལ་དམག་བརྒྱབ། 22 འཇབ་དམག་རྣམས་ཀྱང་གྲོང་ཁྱེར་ཕྱི་རུ་བུད་དེ་ཨེ་ཡུ་གྲོང་ཁྱེར་གྱི་དམག་མི་ལ་རྒོལ་ལན་སྤྲད་པས། ཨེ་ཡུ་གྲོང་ཁྱེར་གྱི་དམག་མི་རྣམས་ཡེས་ར་ཨེལ་པས་བར་དུ་བཅུག་སྟེ། རྒྱབ་མདུན་གཉིས་སུ་ཡེས་ར་ཨེལ་པ་ཡིན་ནོ། །དེ་ནས་ཡེས་ར་ཨེལ་པ་རྣམས་ཀྱིས་ཁོ་ཚོར་དམག་བརྒྱབ་ནས་བཅོམ་པ་དང་། གཅིག་ཀྱང་མ་བསྐྱུར་ལ་བྲོས་ནས་ཐར་བ་གཅིག་ཀྱང་མེད་དོ། ། 23 ཡེས་ར་ཨེལ་པས་ཨེ་ཡུ་གྲོང་ཁྱེར་གྱི་རྒྱལ་པོ་གསོན་པོར་བཟུང་ནས་ཁོ་ཡོ་ཤུ་ཨ་ཡི་རྩར་ཁྲིད་ཡོང་ངོ་། ། 24 ཡེས་ར་ཨེལ་པ་རྣམས་ཀྱིས་ཞིང་བར་དང་དབེན་སྟོང་ནས་ཨེ་ཡུ་གྲོང་ཁྱེར་གྱི་རྗེས་འདེད་མཁན་དམག་མི་ཐམས་ཅད་རྩ་མེད་དུ་བཏང་། ཨེ་ཡུ་གྲོང་ཁྱེར་གྱི་དམག་མི་རྣམས་གྲིའི་ཁ་ནས་འགྱེལ་ཞིང་ཡོངས་རྫོགས་རྩ་མེད་དུ་གྱུར་པས། ཡེས་ར་ཨེལ་པ་རྣམས་ཨེ་ཡུ་གྲོང་ཁྱེར་དུ་ཕྱིར་ལོག་ནས་གྲོང་ཁྱེར་ནང་གི་མི་རྣམས་གྲིས་བསད། 25 ཉིན་མོ་དེར་བསད་པའི་མི་ནི་སྐྱེས་ཕོ་མོ་བསྡོམས་པས་ཆིག་ཁྲི་ཉིས་སྟོང་ཡོད་པ་སྟེ། ཨེ་ཡུ་གྲོང་ཁྱེར་གྱི་མི་ཐམས་ཅད་ཡིན་ནོ། ། 26 ཡོ་ཤུ་ཨ་ཡིས་ཨེ་ཡུ་གྲོང་ཁྱེར་གྱི་ཡུལ་མི་ཐམས་ཅད་རྩ་མེད་དུ་གཏོང་བའི་བར་དུ་ལག་ནས་ཕྱིར་བརྐྱངས་པའི་མདུང་ཐུང་ཕྱིར་མ་བསྡུས་སོ། ། 27 ཡིན་ནའང་གྲོང་ཁྱེར་ནང་གི་ཕྱུགས་ཟོག་དང་ནོར་རྫས་ཁོ་ན་ཡེས་ར་ཨེལ་པ་རྣམས་ཀྱིས་རང་རང་གི་བཅོམ་ནོར་དུ་བླངས་པ་དང་། དཀོན་མཆོག་ཡ་ཝཱེས་ཡོ་ཤུ་ཨ་ལ་བསྒོས་པའི་བཀའ་བཞིན་ཡིན་ནོ། ། 28 ཡོ་ཤུ་ཨ་ཡིས་ཨེ་ཡུ་གྲོང་ཁྱེར་མེར་བསྲེགས་ནས་གྲོང་ཁྱེར་ནི་དུས་གཏན་དུ་ད་ལྟའི་བར་དུ་ཞིག་རོ་དང་ས་རྒོད་དུ་ལུས་པ་དང་། 29 ཡང་ཨེ་ཡུ་གྲོང་ཁྱེར་གྱི་རྒྱལ་པོ་སྡོང་མགོར་བཀལ་ནས་དགོང་མོའི་བར་དུ་བཞག ཉི་མ་ནུབ་པའི་སྐབས་སུ་ཡོ་ཤུ་ཨ་ཡིས་མི་ལ་བེམ་པོ་སྡོང་མགོ་ནས་མར་བླངས་ནས་མཁར་སྒོ་ཁར་གཡུག་པར་བསྒོས་ཤིང་། བེམ་པོའི་སྟེང་དུ་རྡོ་བརྩིགས་བརྒྱབ་ནས་ད་ལྟའི་བར་དུ་བཞག་གོ །

ཨེ་བཱལ་རི་བོར་བཀའ་ཁྲིམས་ཁྱབ་བསྒྲགས་བྱས་པ།

30 སྐབས་དེར་ཡོ་ཤུ་ཨ་ཡིས་ཨེ་བཱལ་རི་བོར་ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བཞེངས་པ་དང་། 31 མཆོད་ཁྲི་འདི་ནི་ལྕགས་ཆས་ཀྱིས་བརྡུང་མ་མྱོང་བའི་རྡོ་ཧྲིལ་པོས་བརྩིགས་པ་སྟེ། དཀོན་མཆོག་ཡ་ཝཱེའི་ཞབས་ཕྱི་མོ་ཤེས་ཡེས་ར་ཨེལ་པ་རྣམས་ལ་བསྒོས་པའི་བཀའ་བཞིན་དང་། ཏག་ཏག་མོ་ཤེའི་བཀའ་ཁྲིམས་ཀྱི་མདོ་ནང་བཀོད་པ་ལྟར་ཡིན་ནོ། །མི་རྣམས་ཀྱིས་མཆོད་ཁྲི་འདིའི་སྟེང་དུ་དཀོན་མཆོག་ཡ་ཝཱེ་ལ་སྦྱིན་སྲེག་དང་ཞི་བདེའི་མཆོད་པ་ཕུལ། 32 ཡོ་ཤུ་ཨ་ཡིས་ཡུལ་དེར་ཡེས་ར་ཨེལ་པ་རྣམས་ཀྱི་མདུན་ནས་མོ་ཤེས་ཡི་གེར་བཀོད་པའི་བཀའ་ཁྲིམས་རྣམས་རྡོའི་སྟེང་དུ་གཙང་བཤུས་བརྒྱབ་པའོ། ། 33 ཡེས་ར་ཨེལ་པ་རྣམས་ཏེ་གཞིས་སྐྱེས་དང་བྱེས་པ། རྒན་པོ་རྣམས། འགོ་དཔོན་རྣམས། དེ་མིན་ཁྲིམས་དཔོན་རྣམས་བཅས་སུ་དང་སུ་ཡིན་ཡང་ཐམས་ཅད་ཞལ་ཆད་ཀྱི་ཤུར་སྒམ་འཁུར་བའི་ལེ་ཝི་པའི་མཆོད་དཔོན་རྣམས་ཀྱི་སྔུན་ནས། ཡེས་ར་ཨེལ་པ་རྣམས་ལ་བྱིན་གྱིས་བརླབ་པའི་ཕྱིར་ཕྱེད་ཀ་གེ་རི་ཟིམ་རི་བོའི་ཕྱོགས་སུ་ཁ་གཏད་ཅིང་། ཕྱེད་ཀ་ཨེ་བཱལ་རི་བོའི་ཕྱོགས་སུ་ཁ་གཏད་ནས་ལངས་བསྡད་ཅིང་། ཏག་ཏག་དཀོན་མཆོག་ཡ་ཝཱེའི་ཞབས་ཕྱི་མོ་ཤེས་དེ་སྔོན་ཇི་ལྟར་བཀའ་བསྒོས་པ་བཞིན་དུ་ཡེས་ར་ཨེལ་གྱི་འབངས་མི་རྣམས་ལ་བྱིན་རླབས་གནང་ངོ་། ། 34 དེའི་རྗེས་སུ་ཡོ་ཤུ་ཨ་ཡིས་བཀའ་ཁྲིམས་སྟེང་གི་བྱིན་རླབས་དང་དམོད་མོའི་བཀའ་རྣམས་བཀའ་ཁྲིམས་སྟེང་དུ་ཅི་ཞིག་བཀོད་ཡོད་པ་བཞིན་དུ་ཐམས་ཅད་ཐེངས་གཅིག་ལ་ཁྱབ་བསྒྲགས་བྱས་པ་དང་། 35 མོ་ཤེས་བསྒོས་པའི་བཀའ་ཐམས་ཅད་ཡོ་ཤུ་ཨ་ཡིས་ཡེས་ར་ཨེལ་གྱི་མི་ཚོགས་ཡོངས་དང་བུད་མེད། བྱིས་པ། དེ་མིན་ཁོ་རྣམས་ཁྲོད་དུ་བྱེས་སུ་སྡོད་པའི་ཕྱི་ཕྱོགས་པ་རྣམས་ཀྱི་མདུན་དུ་ཚིག་གཅིག་ཀྱང་མ་ལུས་པར་ཁྱབ་བསྒྲགས་བྱས་སོ། །

ལེའུ་དགུ་པ།

གི་པེ་ཨོན་པ་རྣམས་ཀྱི་གཡོ་སྒྱུ།

1 ཡོར་དན་གཙང་པོའི་ནུབ་ཕྱོགས་སུ་རི་ཁུལ་དང་རི་ཀླུང་། དེ་མིན་ལེ་པཱ་ནོན་རི་བོའི་ཁ་གཏད་དུ་རྒྱ་མཚོ་ཆེན་པོའི་འགྲམ་རྒྱུད་ལ་གནས་པའི་རྒྱལ་པོ་རྣམས་ཏེ། ཧེད་པ་དང་ཨེ་མོར་པ། ཀ་ན་ཨན་པ། ཕེ་རེ་ཟི་པ། ཧེ་བི་པ། ཡེ་བུ་སི་པ་བཅས་ཀྱི་རྒྱལ་པོ་ཀུན་གྱིས་དོན་དེ་ཐོས་པ་དང་། 2 ཚང་མ་མཉམ་དུ་འཛོམས་ནས་སེམས་ཤུགས་གཅིག་སྒྲིལ་གྱིས་ཡོ་ཤུ་ཨ་དང་ཡེས་ར་ཨེལ་པ་རྣམས་ལ་འཐབ་པར་བརྩམས། 3 གིབ་ཡོན་གྱི་མི་རྣམས་ཀྱིས་ཡོ་ཤུ་ཨ་ཡིས་ཡེ་རུ་ཀོ་དང་ཨེ་ཡུ་གྲོང་ཁྱེར་ལ་ཇི་ལྟར་བྱས་པའི་དོན་རྣམས་ཐོས་ནས། 4 གཡོ་སྒྱུས་བང་ཆེན་དུ་བརྫུས་ཏེ་ཁུག་མ་རྙིང་ཧྲུལ་དང་རལ་ཞིང་ལྷན་པ་བརྒྱབ་པའི་རྒུན་ཆང་གི་རྐྱལ་ཁུག་རྙིང་བ་བོང་བུར་བཀལ་ཏེ། 5 ལྷམ་རྙིང་ལྷན་པ་ཅན་ཞིག་རྐང་པར་གྱོན་ཞིང་། གྱོན་གོས་རྙིང་བ་ལུས་ལ་གྱོན་པ་དང་། ཁོ་རྣམས་ཀྱིས་འཁྱེར་བའི་བག་ལེབ་ཚང་མ་སྐམ་ཞིང་སྤུ་སྐྱེས་ཡོད་ལ། 6 ཁོ་རྣམས་གིལ་གལ་དུ་ཡོད་པའི་སྒར་དུ་ཡོ་ཤུ་ཨ་དང་འཕྲད་པར་ཕྱིན་ཅིང་། ཁོ་དང་ཡེས་ར་ཨེལ་གྱི་མི་རྣམས་ལ། ངེད་ཅག་ནི་རྒྱང་རིང་ཡུལ་ནས་འོངས་པ་ཡིན་ལ་ད་ལྟ་ཁྱེད་ཀྱིས་ངེད་རྣམས་ལ་དམ་བཅའ་འཇོག་པར་ཞུ་ཞེས་སྨྲས་པ་ལ། 7 ཡེས་ར་ཨེལ་པ་རྣམས་ཀྱིས་ཧེ་བི་པ་དེ་རྣམས་ལ། ཁྱོད་ཅག་ནི་ངེད་རྣམས་ཀྱི་ཁྲོད་དུ་གནས་པ་ཡིན་པར་དོགས་སོ། །གལ་སྲིད་དེ་ལྟར་ཡིན་ན་ཁྱོད་རྣམས་ལ་དམ་བཅའ་འཇོག་ག་ལ་རུང་ཞེས་སྨྲས། 8 ཁོ་རྣམས་ཀྱིས་ཡོ་ཤུ་ཨ་ལ། ངེད་རྣམས་ནི་ཁྱེད་ཀྱི་གཡོག་པོ་ཡིན་ཞེས་སྨྲས། ཡོ་ཤུ་ཨ་ཡིས་དེ་རྣམས་ལ། ཁྱོད་རྣམས་སུ་ཡིན། གང་ནས་འོངས་པ་ཡིན་ཞེས་དྲིས་པ་ལ། 9 ཁོ་རྣམས་ཀྱིས་ལན་དུ། གཡོག་པོ་རྣམས་རྒྱང་ཐག་རིང་བའི་ཡུལ་ནས་འོངས་པ་ཡིན་ཏེ། རྒྱུ་མཚན་ནི་ཁྱེད་ཀྱི་དཀོན་མཆོག་ཡ་ཝཱེའི་མཚན་སྙན་དང་ཁོང་གིས་ཨེ་ཅིབ་ཡུལ་ནས་མཛད་པའི་དོན་ཐམས་ཅད་དང་། 10 དེར་མ་ཟད་ཁོང་གིས་ཡོར་དན་གཙང་པོའི་ཤར་ཕྱོགས་ཀྱི་ཨེ་མོར་པའི་རྒྱལ་པོ་གཉིས་ཏེ། ཧེ་སི་པོན་གྱི་རྒྱལ་པོ་སི་ཧོན་དང་ཨ་ཤཱ་ཐ་རོད་ལ་གནས་པའི་པཱ་ཤན་གྱི་རྒྱལ་པོ་ཨོག་གཉིས་ལ་ཇི་ལྟར་མཛད་པའི་དོན་ཐམས་ཅད་ཐོས་པས། 11 ངེད་ཅག་གི་རྒན་པོ་རྣམས་དང་རང་གི་ཡུལ་མི་ཐམས་ཅད་ཀྱིས་ངེད་རྣམས་ལ། ཁྱོད་རྣམས་ཀྱིས་ལག་ཏུ་ལམ་བྲོ་ཁྱེར་ཏེ་ཡེས་ར་ཨེལ་པ་རྣམས་བསུ་རུ་སོང་ནས། ཁོང་རྣམས་ལ། ངེད་ཅག་ནི་ཁྱེད་ཀྱི་གཡོག་པོ་ཡིན་པ་དང་ད་ལྟ་ཁྱེད་རྣམས་ཀྱིས་ངེད་ཅག་ལ་དམ་བཅའ་འཇོག་པར་ཞུ་ཞེས་ཞུས་ཤིག་ཅེས་སྨྲས་སོ། ། 12 ངེད་རྣམས་ཕྱིར་བུད་དེ་ཁྱེད་རྣམས་ཀྱི་སར་འོང་བའི་ཉིན་མོར་ཁྱིམ་ནས་ཁྱེར་ཡོང་བའི་བག་ལེབ་འདི་ད་དུང་ཚ་མོ་ཡིན་ནའང་། གཟིགས་དང་། ད་ལྟ་སྐམ་ནས་སྤུ་སྐྱེས་པ་ཡིན། 13 རྒུན་ཆང་གི་རྐྱལ་ཁུག་འདི་ངེད་རྣམས་ཀྱིས་རྒུན་ཆང་ལྡུག་པའི་སྐབས་སུ་ད་དུང་གསར་པ་ཡིན་ནའང་། གཟིགས་དང་། ད་ལྟ་གས་རལ་དུ་གྱུར་ཏོ། །ངེད་རྣམས་ཀྱི་གྱོན་གོས་དང་ལྷམ་འདི་ལམ་ཐག་ཧ་ཅང་རིང་བས་གྱོན་ནས་རྙིང་བར་གྱུར་ཏོ་ཞེས་སྨྲས་སོ། ། 14 ཡེས་ར་ཨེལ་པ་རྣམས་ཀྱིས་ཁོ་ཚོའི་ཁ་ཟས་ལས་ཉུང་ཙམ་བླངས་ཤིང་དཀོན་མཆོག་ཡ་ཝཱེ་ལ་མ་ཞུས་སོ། ། 15 དེ་ནས་ཡོ་ཤུ་ཨས་ཁོ་རྣམས་དང་འདུམ་འགྲིག་བྱས་ཤིང་། ཁོ་རྣམས་ལ་དམ་བཅའ་བཞག་ནས་ཁོ་རྣམས་འཚོ་རུ་བཅུག མི་ཚོགས་ཀྱི་འགོ་དཔོན་རྣམས་ཀྱིས་ཀྱང་ཁོ་ཚོར་མནའ་བཞག་གོ ། 16 ཡེས་ར་ཨེལ་པས་ཁོ་རྣམས་དང་དམ་བཅས་པའི་རྗེས་སུ་ཉིན་གསུམ་འགོར་བ་ན་ད་གཟོད་ཁོ་རྣམས་ནི་ཁྱིམ་མཚེས་ཡིན་པ་དང་ཡེས་ར་ཨེལ་པ་རྣམས་ཀྱི་ཁྲོད་དུ་གནས་ཡོད་པ་ཐོས། 17 ཡེས་ར་ཨེལ་པ་རྣམས་ལམ་དུ་ཆས་ཏེ་ཉིན་གསུམ་པར་དེ་རྣམས་ཀྱི་གྲོང་ཁྱེར་ཏེ། གིབ་ཡོན་དང་ཀེ་ཕི་རཱ། པེ་ཨེ་རཱོད། ཀིར་ཡཱད་ཡེ་ཨ་རིམ་བཅས་སུ་སླེབས། 18 མི་ཚོགས་ཀྱི་འགོ་དཔོན་རྣམས་ཀྱིས་ཡེས་ར་ཨེལ་གྱི་དཀོན་མཆོག་ཡ་ཝཱེ་དཔང་དུ་བཙུགས་ནས་ཁོ་ཚོར་མནའ་བསྐྱལ་བ་ཡིན་པས། ཡེས་ར་ཨེལ་པ་རྣམས་ཀྱིས་ཁོ་རྣམས་ལ་དམག་མ་བརྒྱབ་པ་དང་། མི་ཚོགས་ཀུན་གྱིས་འགོ་དཔོན་ལ་སྡུག་ཡུས་བཏོན་པ་རེད། 19 འགོ་དཔོན་རྣམས་ཀྱིས་མི་ཚོགས་ཡོངས་ལ། ངེད་ཅག་གིས་ཡེས་ར་ཨེལ་གྱི་དཀོན་མཆོག་ཡ་ཝཱེ་དཔང་དུ་བཙུགས་ནས་ཁོ་ཚོར་མནའ་བསྐྱལ་ཟིན་པས་ད་ནི་ང་ཚོས་ཁོ་རྣམས་ལ་གནོད་འཚེ་གཏོང་མི་རུང་། 20 ངེད་རྣམས་ཀྱིས་བསྐྱལ་བའི་མནའ་དེའི་རྐྱེན་གྱིས་ཁོང་ཁྲོ་ང་ཚོའི་སྟེང་དུ་མི་འབབ་པའི་ཕྱིར། ངེད་རྣམས་ཀྱིས་ཁོ་ཚོར་འདི་ལྟར་བྱ་འོས་ཏེ། ཁོ་རྣམས་འཚོ་རུ་འཇུག་དགོས་ཞེས་སྨྲས། 21 འགོ་དཔོན་རྣམས་ཀྱིས་ཡང་མི་ཚོགས་ལ་ཁོ་རྣམས་འཚོ་རུ་འཇུག་དགོས་ཞེས་སྨྲས། དེ་ནས་འགོ་དཔོན་རྣམས་ཀྱིས་ཁོ་ཚོར་སྨྲས་པ་བཞིན། ཁོ་རྣམས་མི་ཚོགས་ཡོངས་ལ་འབུད་ཤིང་གཏུབ་མཁན་དང་ཆུ་ལེན་མཁན་དུ་གྱུར་ཏོ། ། 22 ཡོ་ཤུ་ཨ་ཡིས་ཁོ་རྣམས་བོས་ཡོང་སྟེ་ན་རེ། ངེད་རྣམས་ནི་ཁྱོད་ཅག་དང་རྒྱང་ཐག་ཧ་ཅང་རིང་ཞེས་མགོ་སྐོར་བཏང་བ་ཅི་ཡིན་ནམ། དོན་དམ་དུ་ཁྱོད་རྣམས་ནི་ང་ཚོའི་ཉེ་སར་གནས་སོ། ། 23 ད་ལྟ་ཁྱོད་རྣམས་ལ་དམོད་མོ་ཐེབས་པ་ཡིན། ཁྱོད་རྣམས་ཀྱི་ཁྲོད་དུ་གཡོག་པོ་བྱེད་མཁན་རྒྱུན་མི་ཆད་ཅིང་། ངའི་དཀོན་མཆོག་གི་བཞུགས་གནས་ཀྱི་ཕྱིར་འབུད་ཤིང་གཏུབ་མཁན་དང་ཆུ་ལེན་མཁན་བྱེད་དགོས་ཞེས་སྨྲས། 24 ཁོ་རྣམས་ཀྱིས་ཡོ་ཤུ་ཨ་ལ། ཁྱེད་ཀྱི་དཀོན་མཆོག་ཡ་ཝཱེས་དངོས་གནས་ཁོང་གི་ཞབས་ཕྱི་མོ་ཤེ་ལ་འདི་སྐད་དུ། ཡུལ་འདི་ཐམས་ཅད་ཁྱོད་རྣམས་ལ་གནང་བར་མ་ཟད། ཁྱོད་རྣམས་ཀྱི་མདུན་དུ་ཡུལ་འདིའི་མི་ཐམས་ཅད་རྩ་མེད་དུ་གཏོང་བར་འགྱུར་ཞེས་བཀའ་བསྩལ་པ་མི་ཞིག་གིས་ཁྱེད་ཀྱི་གཡོག་པོ་ལ་བཤད་བྱུང་བས། ངེད་ཅག་ཁྱེད་རྣམས་ཀྱི་རྐྱེན་གྱིས་སྲོག་འཆོར་བར་ཤིན་ཏུ་འཇིགས་ནས་དོན་འདི་བྱས་པ་ཡིན། 25 ད་ལྟ་ངེད་ཅག་ནི་ཁྱེད་ཀྱི་ཕྱག་ཏུ་ཡོད་པ་དང་། ཁྱེད་ཀྱིས་ང་ཚོ་ལ་ཅི་ལྟར་བྱས་ན་ལེགས་ཤིང་འགྲིག་པར་དགོངས་ན་དེ་ལྟར་གྱིས་ཤིག་ཅེས་ཞུས། 26 དེ་ནས་ཡོ་ཤུ་ཨ་ཡིས་ཁོ་རྣམས་ལ་འདི་ལྟར་བྱས་པ་སྟེ། ཁོ་རྣམས་ཡེས་ར་ཨེལ་པ་རྣམས་ཀྱི་ལག་ནས་ཐར་བར་བྱས་ཤིང་ཡེས་ར་ཨེལ་པས་ཁོ་རྣམས་མ་བསད་དོ། ། 27 ཉིན་དེར་ཡོ་ཤུ་ཨ་ཡིས་ཁོ་རྣམས་ནི་དཀོན་མཆོག་ཡ་ཝཱེས་འདེམས་རྒྱུ་ཡིན་པའི་ཡུལ་དེར། ད་ལྟའི་བར་དུ་མི་ཚོགས་དང་དཀོན་མཆོག་ཡ་ཝཱེའི་མཆོད་ཁྲིའི་ཕྱིར་འབུད་ཤིང་གཏུབ་མཁན་དང་ཆུ་ལེན་མཁན་བྱེད་དུ་བཅུག་གོ །

ལེའུ་བཅུ་པ།

ཉི་མ་འཁོར་མཚམས་བཞག་པ།

1 ཡེ་རུ་སཱ་ལེམ་གྱི་རྒྱལ་པོ་ཨ་དོ་ནི་ཚེ་དེག་གིས། ཡོ་ཤུ་ཨ་ཡིས་ཨེ་ཡུ་གྲོང་ཁྱེར་བཅོམ་ནས་རྩ་མེད་དུ་བཏང་བ་དང་། ཡེ་རུ་ཀོ་དང་དེའི་རྒྱལ་པོ་ལ་ཇི་ལྟར་བྱས་པ་བཞིན་དུ་ཨེ་ཡུ་གྲོང་ཁྱེར་དང་དེའི་རྒྱལ་པོ་ལའང་དེ་ལྟར་བྱས་པ་ཐོས་ཤིང་། གིབ་ཡོན་གྱི་མི་རྣམས་ཀྱིས་ཡེས་ར་ཨེལ་པ་རྣམས་ལ་དམ་བཅས་ནས་ཁོ་ཚོའི་ཁྲོད་དུ་གནས་པ་ཡང་ཐོས་ཏེ། 2 གིབ་ཡོན་ནི་རྒྱལ་ས་ལྟ་བུའི་གྲོང་ཁྱེར་ཆེན་པོ་ཞིག་ཡིན་པ་དང་ཨེ་ཡུ་གྲོང་ཁྱེར་ལས་ཀྱང་ཆེ་བར་མ་ཟད། གྲོང་ཁྱེར་ནང་གི་མི་ཐམས་ཅད་དཔའ་རྒོད་ཡིན་པས་ཡེ་རུ་སཱ་ལེམ་པ་རྣམས་ཤིན་ཏུ་འཇིགས་སོ། ། 3 དེའི་ཕྱིར་ཡེ་རུ་སཱ་ལེམ་གྱི་རྒྱལ་པོ་ཨ་དོ་ནི་ཚེ་དེག་གིས་ཧེབ་རོན་གྱི་རྒྱལ་པོ་ཧོ་ཧམ་དང་། ཡར་མུད་ཀྱི་རྒྱལ་པོ་པིར་ཨམ། ལཱ་ཀི་སིའི་རྒྱལ་པོ་ཡ་ཕི་ཨ། ཨེག་ལོན་གྱི་རྒྱལ་པོ་དི་བིར་བཅས་བཞི་པོའི་མདུན་དུ་མི་མངགས་ནས་དེ་རྣམས་ལ་འདི་ལྟར། 4 ང་ཚོས་གིབ་ཡོན་ལ་འཐབ་འཛིང་བྱེད་པའི་ཕྱིར་ཁྱེད་རྣམས་ཡར་ངེད་ཅག་ལ་རོགས་བྱེད་དུ་འོང་བར་མཛོད་ཅིག ཅི་ལ་ཞེ་ན། ཁོ་རྣམས་ཡོ་ཤུ་ཨ་དང་ཡེས་ར་ཨེལ་པ་རྣམས་ལ་འགྲིག་མཐུན་བྱུང་བ་རེད་ཅེས་སྨྲས་པ་དང་། 5 དེ་ནས་ཨེ་མོར་པའི་རྒྱལ་པོ་རྣམས་ཏེ། ཡེ་རུ་སཱ་ལེམ་གྱི་རྒྱལ་པོ་དང་། ཧེབ་རོན་གྱི་རྒྱལ་པོ། ཡར་མུད་ཀྱི་རྒྱལ་པོ། ལཱ་ཀི་སིའི་རྒྱལ་པོ། ཨེག་ལོན་གྱི་རྒྱལ་པོ་བཅས་ལྔ་པོ་འཛོམས་ནས་ཁོ་ཚོའི་དམག་དཔུང་ཐམས་ཅད་ཁྲིད་དེ་ཡར་སོང་ཞིང་། གིབ་ཡོན་གྱི་ཁ་གཏད་དུ་སྒར་བརྒྱབ་ནས་གི་པེ་ཨོན་ལ་དམག་བརྒྱབ། 6 དེར་གིབ་ཡོན་པ་རྣམས་ཀྱིས་གིལ་གལ་ལ་ཡོད་པའི་སྒར་དུ་ཡོ་ཤུ་ཨའི་རྩར་མི་མངགས་ཏེ། རི་ཁུལ་དུ་སྡོད་པའི་ཨེ་མོར་པའི་རྒྱལ་པོ་རྣམས་མཉམ་དུ་འདུས་ནས་ངེད་རྣམས་ལ་དམག་བརྒྱབ་པས། ཁྱེད་ཀྱིས་རང་གི་གཡོག་པོ་རྣམས་མི་བསྐྱུར་བར་མྱུར་བ་མྱུར་དུ་ཡར་ངེད་རྣམས་སྐྱོབ་ཏུ་ཕེབས་ནས། ངེད་རྣམས་ལ་རོགས་རམ་མཛད་པར་ཞུ་ཞེས་སྨྲས། 7 དེ་ནས་ཡོ་ཤུ་ཨ་དང་ཁོའི་དམག་མི་ཐམས་ཅད། དེར་མ་ཟད་ནུས་སྟོབས་ཆེན་པོའི་དཔའ་རྒོད་དང་བཅས་པ་གིལ་གལ་ནས་ཡར་ཕྱིན་པ་དང་། 8 དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། བདག་གིས་ཁོ་རྣམས་ཁྱོད་ཀྱི་ལག་ཏུ་སྤྲད་ཟིན་པ་དང་། ཁོ་རྣམས་ཀྱི་ཁྲོད་དུ་ཁྱོད་ཀྱི་མདུན་དུ་ཚུགས་ཐུབ་མཁན་གཅིག་ཀྱང་མེད་པས་ཁོ་ཚོར་མ་འཇིགས་ཤིག་ཅེས་གསུངས་པ་དང། 9 ཡོ་ཤུ་ཨ་མཚན་བརྒལ་ཏེ་གིལ་གལ་ནས་ཡར་ཕྱིན་ཅིང་གློ་བུར་ཉིད་ལ་ཁོ་ཚོའི་རྩར་སླེབས། 10 དཀོན་མཆོག་ཡ་ཝཱེས་ཁོ་རྣམས་ཡེས་ར་ཨེལ་གྱི་མདུན་དུ་མགོ་རྙོག་པར་མཛད། ཡོ་ཤུ་ཨ་ཡིས་གིབ་ཡོན་ནས་ཁོ་རྣམས་ཕམ་པར་བརྒྱབ་པ་དང་། པེད་ཧོ་རོན་གྱི་ལ་ངོས་སུ་ཁོ་རྣམས་ལ་འཐབ་ནས་ཨ་ཟེ་ཀཱ་དང་མག་ཀེ་དཱ་བར་དུ་སླེབས། 11 ཁོ་རྣམས་ཡེས་ར་ཨེལ་པའི་མདུན་ནས་བྲོས་ཤིང་པེད་ཧོ་རོན་ནས་ཐུར་ལ་འབབ་པའི་དུས་སུ། ཨ་ཟེ་ཀཱ་ལ་སླེབས་རག་བར་དུ་དཀོན་མཆོག་ཡ་ཝཱེས་ནམ་མཁའ་ནས་དེ་རྣམས་ཀྱི་སྟེང་དུ་སེར་བ་ཆེན་པོ་ཕབ་ནས་ཁོ་རྣམས་བསད་དོ། །སེར་བས་བསད་པ་ནི་ཡེས་ར་ཨེལ་པ་རྣམས་ཀྱིས་གྲི་ཡིས་བསད་པ་ལས་ཀྱང་མང་ངོ་། ། 12 དཀོན་མཆོག་ཡ་ཝཱེས་ཨེ་མོར་པ་རྣམས་ཡེས་ར་ཨེལ་པ་རྣམས་ལ་སྤྲད་པའི་ཉིན་མོར། ཡོ་ཤུ་ཨ་ཡིས་དཀོན་མཆོག་ཡ་ཝཱེ་ལ་སྨོན་ལམ་ཞུས་ཤིང་ཡེས་ར་ཨེལ་པ་རྣམས་ཀྱི་མདུན་དུ་ཇི་སྐད་དུ། ཉི་མ་ཁྱོད་ནི་གིབ་ཡོན་དུ་འདུག་པར་གྱིས། ཟླ་བ་ཁྱོད་ནི་ཨ་ཡཱ་ལོན་ལུང་པར་སྡོད་ཅིག་ཅེས་སྨྲས། 13 དེ་ནས་འབངས་མི་རྣམས་ཀྱིས་དགྲ་བོ་རྣམས་ལ་དགྲ་ཤ་ལེན་པའི་བར་དུ་ཉི་མ་རང་སོར་ལུས་ཤིང་ཟླ་བ་ཡང་བསྡད། དོན་འདི་ནི་ཡ་ཟ་ཨེར་གྱི་མདོ་ནང་དུ་བཀོད་ཡོད་པ་མ་ཡིན་ནམ། ཉི་མ་ནམ་མཁའི་དབུས་སུ་ལུས་ནས་ཉིན་གཅིག་ཙམ་གྱི་རིང་ལ་ལམ་སང་མ་ནུབ་ཏོ། ། 14 དཀོན་མཆོག་ཡ་ཝཱེས་མི་ཡི་སྨོན་ལམ་ལ་ཉིན་མོ་དེ་བཞིན་གསན་པ་ནི་དེའི་སྔོན་དུ་བྱུང་མ་མྱོང་ལ་རྗེས་སུ་ཡང་བྱུང་མ་མྱོང་བ་སྟེ། ཅི་ལ་ཟེར་ན། དཀོན་མཆོག་ཡ་ཝཱེས་ཡེས་ར་ཨེལ་གྱི་ཕྱིར་འཐབ་མོ་མཛད་པས་སོ། ། 15 ཡོ་ཤུ་ཨ་དང་ཡེས་ར་ཨེལ་པ་རྣམས་ཕྱིར་གིལ་གལ་གྱི་སྒར་དུ་ལོག་པ་དང་། 16 རྒྱལ་པོ་དེ་ལྔ་པོ་བྲོས་སོང་སྟེ་མག་ཀེ་དཱ་བྲག་ཕུག་ནང་དུ་སྦས་སོ། ། 17 མི་ཞིག་གིས་ཡོ་ཤུ་ཨ་ལ། རྒྱལ་པོ་དེ་ལྔ་པོ་རྙེད་ཟིན་ལ། ཐམས་ཅད་མག་ཀེ་དཱ་བྲག་ཕུག་ནང་དུ་སྦས་ཡོད་དོ་ཞེས་སྨྲས། 18 ཡོ་ཤུ་ཨ་ཡིས། ཁྱོད་རྣམས་ཀྱིས་རྡོ་ཕ་བོང་འགའ་བྲག་ཕུག་ཁར་བསྒྲིལ་ནས་མི་མངགས་ཏེ་བསྲུང་བར་གྱིས་ཤིག 19 ཡིན་ནའང་ཁྱོད་རྣམས་ཀྱིས་འགོར་འགྱངས་མི་བྱེད་པར་དགྲ་བོའི་ར་མདར་བརྒྱུགས་ཏེ། རྒྱབ་ལོགས་ནས་ཁོ་རྣམས་ལ་རྒོལ་ཏེ་ཁོ་ཚོ་རང་གི་གྲོང་ཁྱེར་ནང་འགྲོ་རུ་མི་འཇུག་པར་གྱིས། ཅི་ལ་ཟེར་ན། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁོ་ཚོ་ཁྱོད་ཅག་གི་ལག་ཏུ་སྤྲད་ཟིན་པས་སོ། ། 20 ཡོ་ཤུ་ཨ་དང་ཡེས་ར་ཨེལ་པ་རྣམས་ཀྱིས་ཁོ་རྣམས་ཡོངས་སུ་རྩ་མེད་དུ་བཏང་བ་དང་། དེ་དག་ལས་ལུས་པ་ཐམས་ཅད་ལྕགས་རིས་བསྐོར་བའི་གྲོང་ཁྱེར་ནང་དུ་འཛུལ། 21 དེ་ནས་འབངས་མི་རྣམས་བདེ་འཇགས་ངང་མག་ཀེ་དཱ་ཡི་སྒར་དུ་ཡོ་ཤུ་ཨ་ཡོད་སར་ཕྱིར་ལོག་པ་དང་། ཡེས་ར་ཨེལ་པ་རྣམས་ལ་ཚིག་ངན་སྨྲ་ཕོད་མཁན་གཅིག་ཀྱང་མེད་དོ། ། 22 ཡོ་ཤུ་ཨ་ཡིས། བྲག་ཕུག་ཁ་ཕྱེས་ལ་རྒྱལ་པོ་དེ་ལྔ་པོ་བྲག་ཕུག་ནས་ཕྱི་རུ་ངའི་མདུན་དུ་ཁྲིད་ཤོག་ཅིག་ཅེས་སྨྲས་པ་ལ། 23 མི་རྣམས་ཀྱིས་དེ་བཞིན་བྱས་ཤིང་། རྒྱལ་པོ་དེ་ལྔ་ནི། ཡེ་རུ་སཱ་ལེམ་གྱི་རྒྱལ་པོ་དང་། ཧེབ་རོན་གྱི་རྒྱལ་པོ། ཡར་མུད་ཀྱི་རྒྱལ་པོ། ལཱ་ཀི་སིའི་རྒྱལ་པོ། ཨེག་ལོན་གྱི་རྒྱལ་པོ་བཅས་བྲག་ཕུག་ནས་ཕྱི་རུ་བླངས་ཏེ་ཡོ་ཤུ་ཨའི་མདུན་དུ་ཁྲིད་འོངས་སོ། ། 24 རྒྱལ་པོ་དེ་ལྔ་པོ་ཕྱིར་ཁྲིད་ནས་ཡོ་ཤུ་ཨ་ཡི་མདུན་དུ་སླེབས་པའི་སྐབས་སུ། ཡོ་ཤུ་ཨ་ཡིས་ཡེས་ར་ཨེལ་པའི་མི་རྣམས་བོས་འོངས་ཞིང་། ཁོ་དང་ལྷན་དུ་ཕྱིན་པའི་དམག་དཔོན་དེ་རྣམས་ལ། ཁྱོད་རྣམས་ཚུར་ཤོག་ལ་རྐང་པ་རྒྱལ་པོ་འདི་རྣམས་ཀྱི་སྐེ་ལ་ཞོག་ཅིག་ཅེས་སྨྲས་པ་ན། ཁོ་རྣམས་ཉེ་སར་བཅར་ནས་རྐང་པ་རྒྱལ་པོ་དེ་རྣམས་ཀྱི་སྐེ་ལ་བཞག 25 ཡོ་ཤུ་ཨས་ཁོ་རྣམས་ལ། ཁྱོད་རྣམས་མ་འཇིགས་མ་འཚབ་ཅིག བློ་རྩ་བརྟན་པོས་སྙིང་རུས་བསྐྱེད་དགོས། ཅི་ལ་ཟེར་ན། དཀོན་མཆོག་ཡ་ཝཱེས་ཁྱོད་རྣམས་ཀྱིས་རྒོལ་བར་འགྱུར་བའི་དགྲ་བོ་ཐམས་ཅད་ལ་འདི་ལྟར་མཛད་ངེས་པས་སོ་ཞེས་གསུངས། 26 དེ་རྗེས་ཡོ་ཤུ་ཨ་ཡིས་རྒྱལ་པོ་དེ་ལྔ་པོར་བརྒྱབ་ནས་བསད་པ་དང་ཤིང་སྡོང་ལྔ་ཡི་སྟེང་དུ་བཀལ་ཞིང་། ཁོ་རྣམས་དགོང་མོའི་བར་དུ་ཤིང་སྡོང་སྟེང་བཀལ་ནས་བཞག 27 ཉི་མ་ནུབ་དུས་སུ་ཡོ་ཤུ་ཨ་ཡིས་བཀའ་བསྒོས་པ་དང་། མི་ཡིས་བེམ་པོ་ཤིང་སྡོང་ལས་མར་བླངས་ཤིང་ཁོ་རྣམས་སྦས་མྱོང་བའི་བྲག་ཕུག་ནང་དུ་འཕངས་ཏེ་རྡོ་ཕ་བོང་འགའ་བྲག་ཕུག་ཁར་བཞག་ཅིང་ད་ལྟའི་བར་དུ་ལུས་སོ། །

གྲོང་ཁྱེར་མང་པོ་བླངས་པ།

28 ཉིན་མོ་དེར་ཡོ་ཤུ་ཨ་ཡིས་མ་ཀེ་དཱ་ཕྲོགས་ཤིང་གྲོང་ཁྱེར་ནང་གི་མི་དང་རྒྱལ་པོ་གྲི་ཡིས་བསད་པ་དང་། དེའི་ནང་གི་མི་ཐམས་ཅད་གཅིག་ཀྱང་མ་བསྐྱུར་བར་རྩ་མེད་དུ་བཏང་། ཁོས་སྔོན་ཆད་ཡེ་རུ་ཀོ་ཡི་རྒྱལ་པོ་ལ་ཇི་ལྟར་བྱས་པ་བཞིན་མག་ཀེ་དཱ་ཡི་རྒྱལ་པོ་ལའང་དེ་ལྟར་བྱས་སོ། ། 29 ཡོ་ཤུ་ཨ་དང་ཡེས་ར་ཨེལ་པ་རྣམས་མག་ཀེ་དཱ་ནས་ལིབ་ནཱའི་ཕྱོགས་སུ་ཕྱིན་ཅིང་དེ་ལ་དམག་དྲངས་སོ། ། 30 དཀོན་མཆོག་ཡ་ཝཱེས་ལིབ་ནཱ་དང་དེའི་རྒྱལ་པོ་ཡང་ཡེས་ར་ཨེལ་པའི་ལག་ཏུ་སྤྲད། ཡོ་ཤུ་ཨ་ཡིས་གྲོང་ཁྱེར་དེ་ལ་དམག་བརྒྱབ་ནས་གྲོང་ཁྱེར་ནང་གི་མི་ཐམས་ཅད་གཅིག་ཀྱང་མ་བསྐྱུར་བར་གྲི་ཡིས་བསད། ཁོས་སྔོན་ཆད་ཡེ་རུ་ཀོ་ཡི་རྒྱལ་པོ་ལ་ཇི་ལྟར་བྱས་པ་བཞིན་ལིབ་ནཱ་ཡི་རྒྱལ་པོ་ལའང་དེ་ལྟར་བྱས་སོ། ། 31 ཡོ་ཤུ་ཨ་དང་ཡེས་ར་ཨེལ་པ་རྣམས་ལིབ་ནཱ་ནས་ལཱ་ཀི་སིའི་ཕྱོགས་སུ་ཕྱིན་ཅིང་། ལཱ་ཀི་སིའི་ཁ་གཏད་དུ་སྒར་བཏབ་ནས་གྲོང་ཁྱེར་དེ་ལ་དམག་དྲངས། 32 དཀོན་མཆོག་ཡ་ཝཱེས་ལཱ་ཀི་སི་ནི་ཡེས་ར་ཨེལ་པའི་ལག་ཏུ་སྤྲད་དོ། །ཉིན་གཉིས་པར་ཡོ་ཤུ་ཨ་ཡིས་ལཱ་ཀི་སི་ཕྲོགས་ཤིང་། ཁོས་ལིབ་ནཱ་ལ་ཇི་ལྟར་བྱས་པ་དེ་བཞིན་དུ་གྲོང་ཁྱེར་ལ་དམག་བརྒྱབ་ནས་དེའི་ནང་གི་མི་ཐམས་ཅད་གྲིས་བསད། 33 སྐབས་དེར་གེ་ཟེར་གྱི་རྒྱལ་པོ་ཧོ་རམ་ཡར་ལཱ་ཀི་སི་ལ་རོགས་བྱེད་དུ་འོངས་པ་དང་། ཡོ་ཤུ་ཨ་ཡིས་ཁོ་དང་ཁོའི་འབངས་མི་ཐམས་ཅད་ཕམ་པར་བརྒྱབ་ནས་གཅིག་ཀྱང་མ་བསྐྱུར། 34 ཡོ་ཤུ་ཨ་དང་ཡེས་ར་ཨེལ་པ་རྣམས་ལཱ་ཀི་སི་ནས་ཨེག་ལོན་ཕྱོགས་སུ་ཕྱིན་ཅིང་། ཨེག་ལོན་གྱི་ཁ་གཏད་དུ་སྒར་བཏབ་ནས་གྲོང་ཁྱེར་དེ་ལ་དམག་དྲངས། 35 ཉིན་མོ་དེར་གྲོང་ཁྱེར་ཕྲོགས་ཤིང་གྲོང་ཁྱེར་ལ་དམག་བརྒྱབ་ནས་དེའི་ནང་གི་མི་རྣམས་གྲིས་བསད། ཉིན་མོ་དེར་ཡོ་ཤུ་ཨ་ཡིས་ལཱ་ཀི་སི་ལ་ཇི་ལྟར་བྱས་པ་དེ་བཞིན་དུ་གྲོང་ཁྱེར་ནང་གི་མི་ཐམས་ཅད་རྩ་མེད་དུ་བཏང་། 36 ཡོ་ཤུ་ཨ་དང་ཡེས་ར་ཨེལ་པ་རྣམས་ཨེག་ལོན་ནས་ཧེབ་རོན་ཕྱོགས་སུ་ཕྱིན་ཅིང་གྲོང་ཁྱེར་དེ་ལ་དམག་དྲངས། 37 ཧེབ་རོན་དང་དེ་ལ་གཏོགས་པའི་གྲོང་ཚོ་རྣམས་ཕྲོགས་ཤིང་། གྲོང་ཁྱེར་ལ་དམག་བརྒྱབ་ནས་དེའི་རྒྱལ་པོ་དང་གྲོང་ཁྱེར་ནང་གི་མི་ཐམས་ཅད་གཅིག་ཀྱང་མ་བསྐྱུར་བར་གྲིས་བསད། ཁོས་ཨེག་ལོན་ལ་ཇི་ལྟར་བྱས་པ་དེ་བཞིན་དུ་གྲོང་ཁྱེར་དང་གྲོང་ཁྱེར་ནང་གི་མི་ཐམས་ཅད་རྩ་མེད་དུ་བཏང་། 38 ཡོ་ཤུ་ཨ་དང་ཡེས་ར་ཨེལ་པ་རྣམས་ཕྱིར་དི་བིར་ལ་སླེབས་ཤིང་གྲོང་ཁྱེར་དེ་ལ་དམག་དྲངས། 39 དི་བིར་དང་དེ་ལ་གཏོགས་པའི་གྲོང་ཚོ་རྣམས་ཕྲོགས་ཤིང་། ཡང་དི་བིར་གྱི་རྒྱལ་པོ་གསོན་བཟུང་བྱས་ནས། གྲོང་ཁྱེར་ནང་གི་མི་ཐམས་ཅད་གཅིག་ཀྱང་མ་བསྐྱུར་བར་གྲིས་བསད། ཁོས་སྔར་ཧེབ་རོན་དང་ལིབ་ནཱ། ལིབ་ནཱའི་རྒྱལ་པོ་བཅས་ལ་ཇི་ལྟར་བྱས་པ་དེ་བཞིན་དུ་དི་བིར་དང་དེའི་རྒྱལ་པོ་ལའང་དེ་ལྟར་བྱས་སོ། ། 40 དེ་ལྟར། ཡོ་ཤུ་ཨ་ཡིས་ཡུལ་ཐམས་ཅད་དེ་རི་ཁུལ་དང་ནེ་གུབ་ཡུལ། རི་ཀླུང་། རི་ལྡེབས་བཅས་ཀྱི་མི་རྣམས་དང་ཡུལ་དེ་དག་གི་རྒྱལ་པོ་རྣམས་ལ་དམག་བརྒྱབ་ནས་གཅིག་ཀྱང་མ་བསྐྱུར་བ་དང་། ཡེས་ར་ཨེལ་གྱི་དཀོན་མཆོག་ཡ་ཝཱེས་བཀའ་བསྒོས་པ་བཞིན་དབུགས་དང་ལྡན་པ་ཐམས་ཅད་བསད་དོ། ། 41 ཡོ་ཤུ་ཨ་ཡིས་ཀཱ་དེའེ་ཤཱ་པར་ནེ་ཨ་ནས་དམག་བརྒྱབ་སྟེ་གཱ་ཟཱ་བར་དུ་སླེབས་ཤིང་། ཡང་གོ་ཤེན་ཡུལ་ཐམས་ཅད་ལ་དམག་བརྒྱབ་སྟེ་གིབ་ཡོན་བར་དུ་སླེབས། 42 ཡེས་ར་ཨེལ་གྱི་དཀོན་མཆོག་ཡ་ཝཱེས་ཡེས་ར་ཨེལ་གྱི་ཕྱིར་འཐབ་མོ་མཛད་པས། ཡོ་ཤུ་ཨ་ཡིས་དམག་འཐབ་གཅིག་གིས་རྒྱལ་པོ་དེ་རྣམས་ཕམ་པར་བརྒྱབ་པར་མ་ཟད་ཁོ་རྣམས་ཀྱི་ཡུལ་ཡང་ཕྲོགས་པ་རེད། 43 དེ་ནས་ཡོ་ཤུ་ཨ་དང་ཡེས་ར་ཨེལ་པ་རྣམས་གིལ་གལ་གྱི་སྒར་དུ་ཕྱིར་ལོག་གོ །

ལེའུ་བཅུ་གཅིག་པ།

བྱང་ཕྱོགས་ཀྱི་རྒྱལ་པོ་རྣམས་ཕམ་པར་བརྒྱབ་པ།

1 ཧ་ཟོར་གྱི་རྒྱལ་པོ་ཡཱ་བིན་གྱིས་དོན་དེ་ཐོས་ནས། མ་དོན་གྱི་རྒྱལ་པོ་ཡོ་པབ་དང་ཤིམ་རོན་གྱི་རྒྱལ་པོ། ཨག་ཤབ་ཀྱི་རྒྱལ་པོ། 2 བྱང་ཕྱོགས་ཀྱི་རི་ཁུལ་དང་ཀིན་ནེ་རོད་ཀྱི་ལྷོ་ཕྱོགས་ཀྱི་ཨ་ར་པཱ་རི་ཀླུང་། དེར་མ་ཟད་ནུབ་ཕྱོགས་ཀྱི་དཱོར་དེའུ་འབུར་བཅས་ཀྱི་རྒྱལ་པོ་རྣམས་ཀྱི་མདུན་དུ་མི་མངགས་པ་དང་། 3 ཡང་ཤར་ནུབ་གཉིས་ཀྱི་ཀ་ན་ཨན་པ་དང་། རི་ཁུལ་གྱི་ཨེ་མོར་པ། ཧེད་པ། ཕེ་རེ་ཟི་པ། ཡེ་བུ་སི་པ། དེར་མ་ཟད་ཧེར་མོན་རི་འདབས་ཀྱི་མཱས་ཟི་ཕཱ་ཡུལ་གྱི་ཧེ་བི་པ་བཅས་ཀྱི་མདུན་དུ་མི་མངགས། 4 རྒྱལ་པོ་དེ་རྣམས་དང་ཁོ་ཚོའི་དམག་དཔུང་ཐམས་ཅད་ཕྱི་རུ་ཡོང་ཞིང་མི་གྲངས་ནི་མཚོ་ཁའི་བྱེ་མ་ལྟར་མང་བར་མ་ཟད། རྟ་དང་ཤིང་རྟ་ཡང་མང་པོ་ཡོད། 5 རྒྱལ་པོ་དེ་རྣམས་གཅིག་ཏུ་འདུས་ནས་མེ་རོམ་ཆུ་འགྲམ་དུ་སླེབས་ཤིང་། ཡེས་ར་ཨེལ་དང་འཐབ་ཕྱིར་མཉམ་དུ་དམག་སྒར་བཏབ། 6 དཀོན་མཆོག་ཡ་ཝཱེས་ཡོ་ཤུ་ཨ་ལ་འདི་སྐད་དུ། ཁྱོད་རང་ཁོ་རྣམས་ལ་མ་འཇིགས་ཤིག སང་ཉིན་ད་ཚོད་བདག་གིས་ཁོ་ཚོ་ཡེས་ར་ཨེལ་པ་རྣམས་ལ་སྤྲད་དེ་ཐམས་ཅད་གསོད་ངེས་ཡིན། ཁྱོད་ཀྱིས་ཁོ་ཚོའི་རྟ་རྣམས་ཀྱི་བརླ་རྩ་བཅད་ནས་ཁོ་ཚོའི་ཤིང་རྟ་རྣམས་མེར་བསྲེག་དགོས་ཞེས་གསུངས། 7 དེ་ནས་ཡོ་ཤུ་ཨ་ཡིས་དམག་མི་ཐམས་ཅད་ཁྲིད་དེ་མེ་རོམ་ཆུ་འགྲམ་ནས་གློ་བུར་ཉིད་དུ་ཁོ་རྣམས་ལ་དམག་བརྒྱབ། 8 དཀོན་མཆོག་ཡ་ཝཱེས་ཁོ་རྣམས་ཡེས་ར་ཨེལ་པའི་ལག་ཏུ་སྤྲད་པ་དང་། ཡེས་ར་ཨེལ་པས་ཁོ་རྣམས་ལ་དམག་བརྒྱབ་ཅིང་བདས་ནས་གྲོང་ཁྱེར་ཆེན་པོ་ཚི་ཏུན་བར་དང་མིས་རེ་ཕཱོད་མ་ཨིམ་གྱི་བར། ཤར་ཕྱོགས་ཀྱི་མི་ཙི་ཕེའི་ལུང་པ་བར་བཅས་སུ་སླེབས་ཤིང་། ཁོ་རྣམས་གཅིག་ཀྱང་མ་བསྐྱུར་ཏོ། ། 9 དེ་ནས་ཡོ་ཤུ་ཨ་ཡིས་དཀོན་མཆོག་ཡ་ཝཱེས་ཁོ་ལ་ཅི་ལྟར་བཀའ་བསྒོས་པ་བཞིན་བྱས་ཏེ། ཁོ་ཚོའི་རྟ་ཡི་བརླ་རྩ་བཅད་ནས་ཤིང་རྟ་མེར་བསྲེགས་སོ། ། 10 སྐབས་དེར་ཡོ་ཤུ་ཨ་ཕྱིར་ལོག་ནས་ཧ་ཟོར་ཕྲོགས་པ་དང་དེའི་རྒྱལ་པོ་གྲིས་བསད། ཧ་ཟོར་ནི་སྔར་ནས་བཟུང་རྒྱལ་ཁམས་རྣམས་ཀྱི་ཁྲོད་དུ་མགོ་ཡིན་ནོ། ། 11 ཡེས་ར་ཨེལ་པས་གྲོང་ཁྱེར་ནང་གི་མི་རྣམས་གྲིས་བསད་ཅིང་ཁོ་རྣམས་རྩ་མེད་དུ་བཏང་། དབུགས་དང་ལྡན་པ་ཐམས་ཅད་གཅིག་ཀྱང་མ་བསྐྱུར་ཏོ། །ཡོ་ཤུ་ཨ་ཡིས་ཡང་ཧ་ཟོར་མེར་བསྲེགས་སོ། ། 12 དཀོན་མཆོག་ཡ་ཝཱེའི་ཞབས་ཕྱི་མོ་ཤེས་བཀའ་ཅི་ལྟར་བསྒོས་པ་དེ་བཞིན་དུ། ཡོ་ཤུ་ཨ་ཡིས་རྒྱལ་པོ་དེ་རྣམས་ཀྱི་གྲོང་ཁྱེར་ཐམས་ཅད་ཕྲོགས་ཤིང་། དེའི་ནང་གི་རྒྱལ་པོ་རྣམས་གསོན་བཟུང་བྱས་ཏེ་ཁོ་རྣམས་གྲིས་བརྒྱབ་ནས་བསད་པ་དང་ཐམས་ཅད་རྩ་མེད་དུ་བཏང་ངོ་། ། 13 དེའུ་འབུར་སྟེང་དུ་བརྩིགས་པའི་གྲོང་ཁྱེར་རྣམས་ནི། ཧ་ཟོར་ལས་གཞན་ཡེས་ར་ཨེལ་པས་མེར་མ་སྲེག་གོ །ཡོ་ཤུ་ཨ་ཡིས་ཧ་ཟོར་ཁོ་ན་མེར་བསྲེགས་པའོ། ། 14 གྲོང་ཁྱེར་དེ་དག་གི་རྒྱུ་ནོར་དང་ཕྱུགས་ཟོག་ཐམས་ཅད་ནི་ཡེས་ར་ཨེལ་པས་རང་རང་གི་བཅོམ་ནོར་དུ་བླངས། ཡིན་ནའང་མི་ཐམས་ཅད་ནི་རྩ་མེད་དུ་གཏོང་བའི་བར་དུ་གྲིས་བརྒྱབ་ནས་བསད་པ་དང་། དབུགས་དང་ལྡན་པ་ཐམས་ཅད་གཅིག་ཀྱང་མ་བསྐྱུར་ཏོ། ། 15 དཀོན་མཆོག་ཡ་ཝཱེས་ཁོང་གི་ཞབས་ཕྱི་མོ་ཤེ་ལ་ཅི་ལྟར་བཀའ་བསྒོས་པ་ལྟར་མོ་ཤེས་དེ་བཞིན་དུ་ཡོ་ཤུ་ཨ་ལ་བཀའ་བསྒོས་ཤིང་། ཡོ་ཤུ་ཨ་ཡིས་ཀྱང་དེ་བཞིན་དུ་བྱས་སོ། །དཀོན་མཆོག་ཡ་ཝཱེས་མོ་ཤེ་ལ་ཅི་ལྟར་བཀའ་བསྒོས་པ་ཐམས་ཅད་ནི་ཡོ་ཤུ་ཨ་ཡིས་ལྷོད་གཡེང་དུ་བཏང་ནས་མ་བསྒྲུབས་པ་གཅིག་ཀྱང་མེད་དོ། །

ས་བཟུང་བ།

16 ཡོ་ཤུ་ཨ་ཡིས་ཡུལ་དེ་ཐམས་ཅད་དེ་རི་ཁུལ་དང་ནེ་གུབ་ཡུལ་རྣམས། གོ་ཤེན་ཡུལ་ཐམས་ཅད། རི་ཀླུང་། ཨ་ར་པཱ། ཡེས་ར་ཨེལ་གྱི་རི་ཁུལ་དང་དེའི་རི་ཀླུང་། 17 སེ་ཨིར་ལ་ཡར་འགྲོ་སའི་ཧ་ལཱ་རི་བོ་ནས་ཧེར་མོན་རི་འདབས་ཀྱི་ལེ་པཱ་ནོན་ལུང་པའི་པཱ་ཨལ་གཱ་རྡུ་བར་བཅས་ཕྲོགས་པར་མ་ཟད། ཡུལ་དེ་དག་གི་རྒྱལ་པོ་རྣམས་གསོན་བཟུང་བྱས་ཏེ་བརྒྱབ་ནས་བསད། 18 ཡོ་ཤུ་ཨ་དང་རྒྱལ་པོ་དེ་རྣམས་ལོ་ཟླ་མང་པོ་ཞིག་ལ་འཐབ་བོ། ། 19 གིབ་ཡོན་གྱི་ཧེ་བི་པ་ལས་གཞན་ཡེས་ར་ཨེལ་པ་དང་འདུམ་འགྲིག་བྱུང་བའི་གྲོང་ཁྱེར་གཅིག་ཀྱང་མེད་པ་སྟེ། ཐམས་ཅད་ཡེས་ར་ཨེལ་པས་འཐབ་མོ་བྱས་ནས་ཕྲོགས་འོངས་པ་ཡིན་ནོ། ། 20 རྒྱུ་མཚན་ནི་དཀོན་མཆོག་ཡ་ཝཱེས་མོ་ཤེ་ལ་ཅི་ལྟར་བཀའ་བསྒོས་པ་བཞིན་དུ། ཁོ་རྣམས་རྩ་མེད་དུ་གཏོང་བ་དང་སྙིང་རྗེ་མི་འཐོབ་པའི་ཕྱིར། ཁོ་རྣམས་ཀྱི་སེམས་རྒྱུད་གྱོང་པོར་མཛད་ནས་ཡེས་ར་ཨེལ་པ་དང་འཐབ་པར་འོངས་པ་ནི་དཀོན་མཆོག་ཡ་ཝཱེའི་ཐུགས་དགོངས་ལགས་སོ། ། 21 སྐབས་དེར་ཡོ་ཤུ་ཨ་འོངས་ནས་རི་ཁུལ་དང་ཧེབ་རོན། དི་བིར། ཨ་ནབ། ཡ་ཧུ་དཱ་རི་ཁུལ། ཡེས་ར་ཨེལ་རི་ཁུལ་བཅས་སུ་གནས་པའི་ཨ་ནག་གི་བུ་རྒྱུད་ *ཐམས་ཅད་མེད་པར་བྱས་ཤིང་། ཡོ་ཤུ་ཨ་ཡིས་ཁོ་རྣམས་དང་ཁོ་ཚོའི་གྲོང་ཁྱེར་རྣམས་མེད་པར་བྱས་སོ། ། 22 ཡེས་ར་ཨེལ་པ་རྣམས་ཀྱི་ཡུལ་དུ་ཨ་ནག་པ་གཅིག་ཀྱང་མ་བསྐྱུར་བ་དང་། གཱ་ཟཱ་དང་གཱད། ཨ་སི་དོད་བཅས་འབའ་ཞིག་ཏུ་བསྐྱུར་ནས་ལུས་པ་ཡིན། 23 དེ་ལྟར་ཡོ་ཤུ་ཨ་ཡིས་དཀོན་མཆོག་ཡ་ཝཱེས་མོ་ཤེ་ལ་བསྒོས་པའི་བཀའ་ཐམས་ཅད་ལྟར་ཡུལ་དེ་ཡོངས་སུ་ཕྲོགས་ཤིང་། ཡེས་ར་ཨེལ་ཚོ་པའི་རུས་རྒྱུད་ལྟར་ཁོ་རྣམས་ལ་ས་སྐལ་དུ་བགོས་པ་དང་། ས་གཞི་ཡོངས་སུ་འཐབ་འཁྲུག་ཞི་བར་གྱུར་ཏོ། །

ལེའུ་བཅུ་གཉིས་པ།

ཕམ་པར་བརྒྱབ་པའི་རྒྱལ་པོ་རྣམས་ཀྱི་མིང་ཐོ།

1 འདི་དག་ནི་ཡེས་ར་ཨེལ་པ་རྣམས་ཀྱིས་ཡོར་དན་གཙང་པོའི་ཕ་རོལ་ཏུ་ཉི་མ་ཤར་སའི་ཕྱོགས་སུ་རྒྱལ་པོ་གཉིས་ཕམ་པར་བརྒྱབ་ནས་ཁོ་རྣམས་ཀྱི་ས་བདག་ཏུ་བཟུང་བ་སྟེ། ཨར་ནོན་གྲོག་མོ་ནས་ཧེར་མོན་རི་བོའི་བར་དང་། དེར་མ་ཟད་ཤར་ཕྱོགས་ཀྱི་ཨ་ར་པཱ་ཡུལ་ཐམས་ཅད་ཡིན་ནོ། ། 2 རྒྱལ་པོ་དེ་གཉིས་ཀྱི་གཅིག་ནི་ཧེ་སི་པོན་དུ་གནས་པའི་ཨེ་མོར་པའི་རྒྱལ་པོ་སི་ཧོན་ཡིན་ཏེ། ཁོའི་མངའ་འོག་གི་ཡུལ་ནི་ཨར་ནོན་ལུང་པའི་འགྲམ་གྱི་ཨ་རོ་ཨེར་དང་གྲོག་རོང་གི་དབུས་རྒྱུད་དང་། དེ་མིན་གིལ་ཨད་ཀྱི་ཕྱེད་ཀ་ནས་ཨམ་མོན་པའི་ས་མཚམས་ཡིན་པའི་ཡཱབ་པོག་ཆུ་བོ་བར་དང་། 3 ཡོར་དན་གཙང་པོའི་ཤར་ཕྱོགས་ཀྱི་ཨ་ར་པཱ་ནས་ཀིན་ནེ་རོད་ཀྱི་མཚོ་བར་དང་། ཡང་ཨ་ར་པཱའི་མཚོ་སྟེ་ཚྭ་མཚོ་བར། པེད་ཡེ་ཤི་མོད་དུ་འགྲོ་བའི་ལམ་དང་ལྷོ་ཕྱོགས་ནས་ཕིས་ག་རི་འདབས་བར་དུ་ཡིན་ནོ། ། 4 ཡང་ཅིག་ཤོས་པཱ་ཤན་གྱི་རྒྱལ་པོ་ཨོག་ཅེས་པ་ཡིན་ཏེ། ཁོ་ནི་རེ་པཱ་པ་མཐའ་མ་ཡིན་ལ། ཨ་ཤཱ་ཐ་རོད་དང་ཨེ་དྲེ་ཨི་རུ་གནས་པ་ཡིན། 5 ཁོའི་མངའ་འོག་གི་ཡུལ་ནི་རི་བོ་ཧེར་མོན་དང་སལ་ཀཱ། པཱ་ཤན་ཡུལ་ཐམས་ཅད་ནས་གེ་ཤུར་པ་དང་མ་ཨ་ཀཱ་པ་རྣམས་ཀྱི་ས་མཚམས་བར་དང་། དེ་མིན་གིལ་ཨད་ཀྱི་ཕྱེད་ཀ་ནས་ཧེ་སི་པོན་གྱི་རྒྱལ་པོ་སི་ཧོན་གྱི་ས་མཚམས་བར་དུ་ཡིན་ནོ། ། 6 རྒྱལ་པོ་དེ་གཉིས་ནི་དཀོན་མཆོག་ཡ་ཝཱེའི་ཞབས་ཕྱི་མོ་ཤེ་དང་ཡེས་ར་ཨེལ་པ་རྣམས་ཀྱིས་ཕམ་པར་བརྒྱབ་པ་ཡིན་ལ། དཀོན་མཆོག་ཡ་ཝཱེའི་ཞབས་ཕྱི་མོ་ཤེ་ཡིས་ཁོ་ཚོའི་ཡུལ་རྣམས་རུ་བེན་པ་དང་གཱ་རྡུ་པ་རྣམས་དང་། མཱ་ན་ཤེའི་ཚོ་པ་ཕྱེད་ཀ་ལ་ས་སྐལ་དུ་གནང་བ་ཡིན་ནོ། །

ཡོ་ཤུ་ཨ་ཡིས་རྒྱལ་པོ་རྣམས་ཕམ་པར་བརྒྱབ་པ།

7 ཡོ་ཤུ་ཨ་དང་ཡེས་ར་ཨེལ་པ་རྣམས་ཀྱིས་ཡོར་དན་གཙང་པོའི་ནུབ་ཏུ་རྒྱལ་པོ་རྣམས་ཕམ་པར་བརྒྱབ་པ་དང་། ཁོ་རྣམས་ཀྱི་ཡུལ་ནི་ལེ་པཱ་ནོན་ལུང་པའི་པཱ་ཨལ་གཱ་རྡུ་ནས་སེ་ཨིར་ལ་འགྲོ་བའི་རི་བོ་ཧ་ལཱ་བར་ཡིན། ཡོ་ཤུ་ཨ་ཡིས་ཡེས་ར་ཨེལ་ཚོ་པའི་རུས་རྒྱུད་ལྟར་ཡུལ་དེ་ཁོ་རྣམས་ལ་ས་སྐལ་དུ་བགོས་པ་སྟེ། 8 ཧེད་པ་དང་ཨེ་མོར་པ། ཀ་ན་ཨན་པ། ཕེ་རེ་ཟི་པ། ཧེ་བི་པ། ཡེ་བུ་སི་པ་བཅས་ཀྱི་རི་ཁུལ་དང་རི་ཀླུང་། ཨ་ར་པཱ། རི་ལྡེབས། དབེན་སྟོང་། ནེ་གུབ་ཡུལ་བཅས་ཡིན་ནོ། ། 9 རྒྱལ་པོ་རྣམས་ནི་འདི་ལྟ་སྟེ། གཅིག་ནི་ཡེ་རུ་ཀོ་ཡི་རྒྱལ་པོ་དང། གཅིག་ནི་པེད་ཨེལ་ལ་ཉེ་བའི་ཨེ་ཡུ་གྲོང་ཁྱེར་གྱི་རྒྱལ་པོ། 10 གཅིག་ནི་ཡེ་རུ་སཱ་ལེམ་གྱི་རྒྱལ་པོ། གཅིག་ནི་ཧེབ་རོན་གྱི་རྒྱལ་པོ། 11 གཅིག་ནི་ཡར་མུད་ཀྱི་རྒྱལ་པོ། གཅིག་ནི་ལཱ་ཀི་སིའི་རྒྱལ་པོ། 12 གཅིག་ནི་ཨེག་ལོན་གྱི་རྒྱལ་པོ། གཅིག་ནི་གེ་ཟེར་གྱི་རྒྱལ་པོ། 13 གཅིག་ནི་དི་བིར་གྱི་རྒྱལ་པོ། གཅིག་ནི་གེ་དེར་གྱི་རྒྱལ་པོ། 14 གཅིག་ནི་ཧོར་མཱའི་རྒྱལ་པོ། གཅིག་ནི་ཨ་རད་ཀྱི་རྒྱལ་པོ། 15 གཅིག་ནི་ལིབ་ནཱ་ཡི་རྒྱལ་པོ། གཅིག་ནི་ཨ་དུལ་ལཱམ་གྱི་རྒྱལ་པོ། 16 གཅིག་ནི་མག་ཀེ་དཱའི་རྒྱལ་པོ། གཅིག་ནི་པེད་ཨེལ་གྱི་རྒྱལ་པོ། 17 གཅིག་ནི་ཏ་ཕུ་ཨའི་རྒྱལ་པོ། གཅིག་ནི་ཧེ་ཕེར་གྱི་རྒྱལ་པོ། 18 གཅིག་ནི་ཨ་ཕེག་གི་རྒྱལ་པོ། གཅིག་ནི་ལ་ཤཱ་རོན་གྱི་རྒྱལ་པོ། 19 གཅིག་ནི་མ་དོན་གྱི་རྒྱལ་པོ། གཅིག་ནི་ཧ་ཟོར་གྱི་རྒྱལ་པོ། 20 གཅིག་ནི་ཤིམ་རོན་མེ་རོན་གྱི་རྒྱལ་པོ། གཅིག་ནི་ཨག་ཤབ་ཀྱི་རྒྱལ་པོ། 21 གཅིག་ནི་ཐ་ཨ་ནག་གི་རྒྱལ་པོ། གཅིག་ནི་མེ་གིད་དོའི་རྒྱལ་པོ། 22 གཅིག་ནི་ཀེ་དེ་སིའི་རྒྱལ་པོ། གཅིག་ནི་ཀར་མེལ་དང་ཉེ་བའི་ཡོག་ནེ་ཨམ་གྱི་རྒྱལ་པོ། 23 གཅིག་ནི་དཱོར་དེའུ་འབུར་དུ་ཡོད་པའི་དཱོར་གྱི་རྒྱལ་པོ། གཅིག་ནི་གིལ་གལ་དུ་ཡོད་པའི་གོ་ཡིམ་གྱི་རྒྱལ་པོ། 24 གཅིག་ནི་ཐིར་ཚའི་རྒྱལ་པོ་སྟེ་བསྡོམས་པས་རྒྱལ་པོ་སོ་གཅིག་ཡིན་ནོ། །

ལེའུ་བཅུ་གསུམ་པ།

ད་དུང་ཚུར་བླངས་མེད་པའི་ཡུལ་རྣམས།

1 ཡོ་ཤུ་ཨ་ལོ་ན་རྒས་ཤིང་དཀོན་མཆོག་ཡ་ཝཱེས་ཁོ་ལ་འདི་སྐད་དུ། ཁྱོད་རང་ལོ་ན་རྒས་ཤིང་ཚུར་མ་ལོན་པའི་ཡུལ་ད་དུང་མང་པོ་ཡོད་པ་སྟེ། 2 དེ་ནི་ཕེ་ལེ་ཤེད་པའི་ཡུལ་ཐམས་ཅད་དང་གེ་ཤུར་པའི་ཡུལ་ཐམས་ཅད། 3 ཨེ་ཅིབ་ཀྱི་མདུན་དུ་ཡོད་པའི་སི་ཧོར་ཆུ་བོ་ནས་བྱང་ཕྱོགས་སུ་ཨེག་རོན་གྱི་ས་མཚམས་བར་ཏེ། ཀ་ན་ཨན་པ་ལ་གཏོགས་པའི་ཡུལ་དུ་བརྩིས་པ་ཡིན། ཕེ་ལེ་ཤེད་པའི་འགོ་དཔོན་ལྔ་ཡིས་བདག་སྐྱོང་བྱེད་པའི་གཱ་ཟཱ་པ་དང་ཨ་སི་དོད་པ། ཨ་སི་ཀེ་ལོན་པ། གཱད་པ། ཨེག་རོན་པ་བཅས་ཀྱི་ས་དང་། དེར་མ་ཟད་ཨ་ཝི་པའི་ས་ཡང་ཡོད། 4 ཡང་ལྷོ་ཕྱོགས་སུ་ཀ་ན་ཨན་པའི་ཡུལ་ཐམས་ཅད་དང་ཚི་ཏུན་པའི་མེ་ཨ་རཱ་ནས་ཨ་ཕེག་དང་། དེ་ནས་ཨེ་མོར་པའི་ས་མཚམས་བཅས་ཀྱི་བར། 5 ད་དུང་གེ་བལ་པའི་ཡུལ་དང་། དེར་མ་ཟད་ཤར་ཕྱོགས་སུ་ལེ་པཱ་ནོན་ཡོངས་ཏེ། ཧེར་མོན་རི་འདབས་ཀྱི་པཱ་ཨལ་གཱ་རྡུ་ནས་ཧ་མཱད་ཉག་ག་བར་དུ་ཡིན། 6 ལེ་པཱ་ནོན་ནས་མིས་རེ་ཕཱོད་མ་ཨིམ་གྱི་བར་དུ་གནས་པའི་རི་ཁུལ་གྱི་མི་རྣམས་ཏེ་ཚི་ཏུན་པ་ཐམས་ཅད་ནི་བདག་གིས་ཡེས་ར་ཨེལ་པ་རྣམས་ཀྱི་མདུན་ནས་ཕྱིར་སྐྲོད་ངེས་ཡིན། ཁྱོད་ཀྱིས་བདག་གིས་ཅི་ལྟར་བསྒོས་པ་བཞིན་ཡུལ་འདི་རྒྱན་འཕངས་ནས་ཡེས་ར་ཨེལ་པ་རྣམས་ལ་ས་སྐལ་དུ་བགོས་ཤིག 7 ད་ལྟ་ཁྱོད་ཀྱིས་ཡུལ་འདི་ཚོ་པ་དགུ་དང་མཱ་ན་ཤེའི་ཚོ་པ་ཕྱེད་ཀ་ལ་ས་སྐལ་དུ་བགོ་དགོས་ཞེས་གསུངས།

ཡོར་དན་གཙང་པོའི་ཤར་ཕྱོགས་ཀྱི་ས་བགོས་པ།

8 མཱ་ན་ཤེའི་ཚོ་པ་ཕྱེད་ཀ་དང་རུ་བེན་པ་དང་གཱ་རྡུ་པ་ཚོ་པ་གཉིས་ལ་ནོར་སྐལ་ཐོབ་ཟིན་པ་སྟེ། དཀོན་མཆོག་ཡ་ཝཱེའི་ཞབས་ཕྱི་མོ་ཤེས་ཡོར་དན་གཙང་པོའི་ཤར་ནས་ཁོ་རྣམས་ལ་གནང་བ་ཡིན་ལ། 9 ཨར་ནོན་གྲོག་མོ་འགྲམ་གྱི་ཨ་རོ་ཨེར་དང་གྲོག་རོང་གི་གྲོང་ཁྱེར། དེར་མ་ཟད་མེ་དེ་བཱ་ཡི་ཐང་ཧྲིལ་པོ་བཅས་ནས་དི་བོན་བར། 10 ཧེ་སི་པོན་ལ་དབང་བྱེད་མཁན་ཨེ་མོར་པའི་རྒྱལ་པོ་སི་ཧོན་གྱི་གྲོང་ཁྱེར་རྣམས་ནས་ཨམ་མོན་པའི་ས་མཚམས་བར་དུ་ཡིན་ལ། 11 ཡང་གེ་ཤུར་པ་དང་མ་ཨ་ཀཱ་པ་རྣམས་ཀྱི་ས་མཚམས་ཏེ་གིལ་ཨད་ཡུལ་དང་། རི་བོ་ཧེར་མོན་ཐམས་ཅད་དང་པཱ་ཤན་ཡུལ་ཧྲིལ་པོ་ནས་སལ་ཀཱ་བར་དུ་ཡིན། 12 ཡང་པཱ་ཤན་གྱི་རྒྱལ་པོ་ཨོག་གི་རྒྱལ་ཁམས་ཧྲིལ་པོ་བཅས་ཡིན། ཁོ་ནི་ཨ་ཤཱ་ཐ་རོད་དང་ཨེ་དྲེ་ཨི་ཡི་རྒྱལ་པོ་ཡིན་ལ། རེ་པཱ་པ་ལས་ཁོ་རང་རྐྱང་རྐྱང་ལུས་ཤིང་། ཡུལ་འདི་རྣམས་ཀྱི་མི་ཐམས་ཅད་མོ་ཤེས་ཕམ་པར་བརྒྱབ་ནས་མཐར་བསྐྲད་པ་ཡིན་ནོ། ། 13 ཡིན་ནའང་ཡེས་ར་ཨེལ་པ་རྣམས་ཀྱིས་གེ་ཤུར་པ་དང་མ་ཨ་ཀཱ་པ་རྣམས་ཕྱིར་མ་བསྐྲད་ཅིང་། མི་དེ་རྣམས་ནི་ད་ལྟའི་བར་དུ་ཡེས་ར་ཨེལ་པ་རྣམས་ཀྱི་ཁྲོད་དུ་གནས་སོ། ། 14 ལེ་ཝི་ཚོ་པ་འབའ་ཞིག་ལ་མོ་ཤེས་ས་སྐལ་མ་བགོས་ཏེ། དཀོན་མཆོག་ཡ་ཝཱེས་ཁོ་རྣམས་ལ་ཞལ་བཞེས་གནང་བ་ཇི་བཞིན། ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་ཕུལ་བའི་སྦྱིན་སྲེག་དེ་རྣམས་ཀྱི་ནོར་སྐལ་ཡིན་པའོ། །

རུ་བེན་པ་ལ་བགོས་པའི་ས་སྐལ།

15 མོ་ཤེས་རུ་བེན་ཚོ་པའི་རུས་རྒྱུད་ལྟར་དེ་རྣམས་ལ་ནོར་སྐལ་བགོས་པ་སྟེ། 16 ཁོ་རྣམས་ཀྱི་ས་མཚམས་ནི་ཨར་ནོན་གྲོག་མོ་འགྲམ་གྱི་ཨ་རོ་ཨེར་དང་གྲོག་རོང་གི་གྲོང་ཁྱེར། མེ་དེ་བཱ་ཡི་ཐང་ཧྲིལ་པོ། 17 ཧེ་སི་པོན་དང་ཧེ་སི་པོན་ཐང་ལ་གཏོགས་པའི་གྲོང་ཁྱེར་སོ་སོ་སྟེ། དི་བོན་དང་པ་མོད་པཱ་ཨལ། པེད་པཱ་ཨལ་མེ་ཨོན། 18 ཡ་ཙཱ། ཀེ་དེ་མོད། མེ་ཕཱ་ཨད། 19 ཀིར་ཡ་ཐཱ་ཡེམ། སིབ་མ། ལུང་པའི་ནང་དུ་ཡོད་པའི་རི་དེའི་ཚེ་རེད་ཤ་ཧར། 20 པེད་ཕེ་ཨོར། རི་ཕིས་ག་དེའུ་འབུར། པེད་ཡེ་ཤི་མོད་བཅས་དང་། 21 ད་དུང་ཐང་གི་གྲོང་ཁྱེར་སོ་སོ་དང་ཨེ་མོར་པའི་རྒྱལ་པོ་སི་ཧོན་གྱི་རྒྱལ་ཁམས་ཧྲིལ་པོ། སི་ཧོན་ནི་སྔར་ཧེ་སི་པོན་གྱི་རྒྱལ་པོ་ཡིན་ལ། མོ་ཤེས་ཁོ་དང་མིད༌ཡཱན་གྱི་ཚོ་དཔོན་ཨེ་ཝི་དང་རེ་ཀེམ། ཙུར། ཧུར། རེ་པ་བཅས་ཕམ་པར་བརྒྱབ་པ་དང་། དེ་ཐམས་ཅད་ནི་ཡུལ་དེར་གནས་པའི་སི་ཧོན་གྱི་དབང་འོག་ཡིན་ནོ། ། 22 སྐབས་དེར་ཡེས་ར་ཨེལ་པ་རྣམས་ཀྱིས་བསད་པའི་གྲས་སུ། པེ་ཨོར་གྱི་བུ་སྒྱུ་མ་མཁན་པེལ་ཨམ་ཡང་གྲིས་བསད་དོ། ། 23 རུ་བེན་པའི་ས་མཚམས་ནི་ཡོར་དན་གཙང་པོ་དང་དེར་ཉེ་བའི་ཡུལ་རྣམས་ཡིན། དེ་ནི་རུ་བེན་པ་རྣམས་ལ་རུས་རྒྱུད་བཞིན་ས་སྐལ་དུ་ཐོབ་པའི་གྲོང་ཁྱེར་རྣམས་དང་། གྲོང་ཁྱེར་ལ་གཏོགས་པའི་གྲོང་ཚོ་རྣམས་ཡིན།

གཱ་རྡུ་ལ་བགོས་པའི་ས་སྐལ།

24 མོ་ཤེས་གཱ་རྡུ་ཚོ་པའི་རུས་རྒྱུད་ལྟར་དེ་རྣམས་ལ་ནོར་སྐལ་བགོས་པ་སྟེ། 25 ཁོ་རྣམས་ཀྱི་ས་མཚམས་ནི་ཡཱ་ཟེར་དང་གིལ་ཨད་ཀྱི་གྲོང་ཁྱེར་སོ་སོ་དང་ཨམ་མོན་པའི་ཡུལ་ཕྱེད་ནས་རབ་བཱའི་མདུན་དུ་ཡོད་པའི་ཨ་རོ་ཨེར་བར་དང་། 26 ཧེ་སི་པོན་ནས་ར་མད་མི་ཙི་ཕེ་དང་པེ་ཏོ་ནིམ་བར་དང་། ཡང་མཱ་ཧ་ནཱ་ཡིམ་ནས་དེ་པིར་བར་གྱི་ས་མཚམས་དང་། 27 ཧེ་སི་པོན་རྒྱལ་པོ་སི་ཧོན་གྱི་རྒྱལ་ཁམས་ནས་ལུས་པའི་ཡུལ་ཏེ། གྲོག་གཞུང་གི་པེད་ཧ་རམ་དང་པེད་ནིམ་རཱ། སོའུ་ཀོད། ཚ་ཕོན་བཅས་དང་། ཡོར་དན་གཙང་པོ་དང་དེར་ཉེ་བའི་ཡུལ་ནས་ཀིན་ནེ་རོད་མཚོ་མཐའ་བར་དུ་ཐམས་ཅད་ཡོར་དན་གཙང་པོའི་ཤར་ཏུ་གནས་སོ། ། 28 དེ་ནི་གཱ་རྡུ་པ་རྣམས་ལ་རུས་རྒྱུད་ལྟར་ནོར་སྐལ་དུ་ཐོབ་པའི་གྲོང་ཁྱེར་རྣམས་དང་དེ་རྣམས་ལ་གཏོགས་པའི་གྲོང་ཚོ་རྣམས་ཡིན་ནོ། །

མཱ་ན་ཤེའི་ཚོ་པ་ཕྱེད་ཀ་ལ་བགོས་པའི་ས་སྐལ།

29 མོ་ཤེས་མཱ་ན་ཤེའི་ཚོ་པ་ཕྱེད་ཀ་ལ་ས་སྐལ་བགོས་པ་སྟེ། མཱ་ན་ཤེའི་ཚོ་པ་ཕྱེད་ཀའི་རུས་རྒྱུད་ལྟར་བགོས་པ་ཡིན་ནོ། ། 30 ཁོ་རྣམས་ཀྱི་ས་མཚམས་ནི་མཱ་ཧ་ནཱ་ཡིམ་ནས་པཱ་ཤན་ཡུལ་ཐམས་ཅད་དེ། པཱ་ཤན་གྱི་རྒྱལ་པོ་ཨོག་གི་རྒྱལ་ཁམས་ཧྲིལ་པོ་དང་། པཱ་ཤན་དུ་ཆགས་པའི་ཡཱ་ཨིར་གྱི་གྲོང་ཁྱེར་ཐམས་ཅད་བསྡོམས་པས་དྲུག་ཅུ་དང་། 31 གིལ་ཨད་ཀྱི་ཕྱེད་ཀ་དང་པཱ་ཤན་གྱི་རྒྱལ་པོ་ཨོག་གི་རྒྱལ་ཁམས་ལ་གཏོགས་པའི་གྲོང་ཁྱེར་ཏེ། ཨ་ཤཱ་ཐ་རོད་དང་ཨེ་དྲེ་ཨི་གཉིས་བཅས་ནི་རུས་རྒྱུད་ལྟར་མཱ་ན་ཤེའི་བུ་མཱ་ཀིར་གྱི་བུ་རྒྱུད་ཕྱེད་ཀར་གནང་བ་ཡིན་ནོ། ། 32 དེ་ནི་མོ་ཤེས་ཡོར་དན་གཙང་པོའི་ཤར་ཏུ་ཡེ་རུ་ཀོ་ཡི་མོ་ཨབ་ཐང་ལ་ཁ་གཏད་ནས་ཁོ་རྣམས་ལ་བགོས་པའི་ས་སྐལ་ཡིན། 33 དཀོན་མཆོག་ཡ་ཝཱེས་ལེ་ཝི་པ་རྣམས་ལ་ཞལ་བཞེས་གནང་བ་ཇི་བཞིན། ཡེས་ར་ཨེལ་གྱི་དཀོན་མཆོག་ཡ་ཝཱེ་ནི་ཁོ་རྣམས་ཀྱི་ནོར་སྐལ་ཡིན་པས། མོ་ཤེས་ལེ་ཝིའི་ཚོ་པར་ས་སྐལ་མ་བགོས་པ་ཡིན་ནོ། །

ལེའུ་བཅུ་བཞི་པ།

ཡོར་དན་གཙང་པོའི་ནུབ་ཀྱི་ཡུལ་རྣམས།

1 ཡེས་ར་ཨེལ་པ་རྣམས་ལ་ཀ་ན་ཨན་ཡུལ་ནས་ཐོབ་པའི་ས་སྐལ་ནི། མཆོད་དཔོན་ཨེ་ལི་ཨ་ཟར་དང་ནུན་གྱི་བུ་ཡོ་ཤུ་ཨ་དང་། དེ་མིན་ཡེས་ར་ཨེལ་གྱི་ཚོ་པ་རེ་རེའི་ཚོ་དཔོན་བཅས་ཀྱིས་ཁོ་རྣམས་ལ་བགོས་པ་འདི་ལྟ་སྟེ། 2 དེ་ནི་དཀོན་མཆོག་ཡ་ཝཱེས་མོ་ཤེ་བརྒྱུད་ནས་བཀའ་བསྒོས་པ་ཇི་བཞིན། ཁོ་ཚོས་ཚོ་པ་དགུ་དང་ཕྱེད་ཀར་རྒྱན་འཕངས་ནས་ས་སྐལ་བགོས་པའོ། ། 3 མ་གཞི་མོ་ཤེས་ཡོར་དན་གཙང་པོའི་ཤར་ཏུ་ཚོ་པ་གཉིས་དང་ཕྱེད་ཀ་དེ་ལ་ས་སྐལ་བགོས་པ་ཡིན་ལ། ཁོ་རྣམས་ཀྱི་ཁྲོད་དུ་ལེ་ཝི་པ་རྣམས་ལ་ས་སྐལ་མ་བགོས་སོ། ། 4 ཅི་ལ་ཟེར་ན། ཡོ་སེབ་ཀྱི་བུ་རྒྱུད་རྣམས་ནི་མཱ་ན་ཤེ་དང་ཨེ་ཕཱར་ཡིམ་ཚོ་པ་གཉིས་སུ་གྱུར་པས། ལེ་ཝི་པ་རྣམས་ལ་ས་མ་བགོས་མོད། འོན་ཀྱང་ཁོ་རྣམས་གནས་སྡོད་བྱེད་པར་གྲོང་ཁྱེར་གནང་ཞིང་། ཡང་ཁོ་རྣམས་ཀྱི་ཕྱུགས་འཚོ་བ་དང་རྒྱུ་ནོར་འཇོག་པའི་ཕྱིར་གྲོང་ཁྱེར་གྱི་ཉེ་འཁོར་རྣམས་གནང་བའོ། ། 5 དཀོན་མཆོག་ཡ་ཝཱེས་མོ་ཤེ་ལ་ཇི་ལྟར་བཀའ་བསྒོས་པ་བཞིན་དུ་ཡེས་ར་ཨེལ་པ་རྣམས་ཀྱིས་དེ་ལྟར་བྱས་ཤིང་ས་བགོས་སོ། །

ཀཱ་ལེབ་ལ་ཧེབ་རོན་གྱི་ས་སྐལ་ཐོབ་པ།

6 སྐབས་དེར། ཡ་ཧུ་དཱ་པ་རྣམས་གིལ་གལ་དུ་ཡོ་ཤུ་ཨའི་མདུན་དུ་འོངས་པ་དང་། ཀེ་ནི་ཟི་པ་ཡེ་ཕུན་ནེའི་བུ་ཀཱ་ལེབ་ཀྱིས་ཡོ་ཤུ་ཨ་ལ། དཀོན་མཆོག་ཡ་ཝཱེས་ཀཱ་དེའེ་ཤཱ་པར་ནེ་ཨ་རུ་ང་དང་ཁྱེད་གཉིས་ཀྱི་ཕྱིར་དཀོན་མཆོག་གི་སྐྱེས་བུ་མོ་ཤེ་ལ་བཀའ་ཅི་གསུངས་པ་ཐམས་ཅད་ཁྱེད་ཀྱིས་ཤེས་སོ། ། 7 དཀོན་མཆོག་ཡ་ཝཱེའི་ཞབས་ཕྱི་མོ་ཤེས་ཀཱ་དེའེ་ཤཱ་པར་ནེ་ཨ་ནས་ང་རང་ཡུལ་འདིར་ལྟ་ཉུལ་བྱེད་དུ་མངགས་པ་དང་། དུས་དེར་ང་རང་ལོ་བཞི་བཅུ་ལོན་ཞིང་ངས་བསམ་ཚུལ་བཞིན་ཁོང་ལ་འཕྲིན་ཞུས་པ་ཡིན་མོད། 8 འོན་ཀྱང་ང་དང་ལྷན་ཅིག་ཏུ་ཡར་ཕྱིན་པའི་སྤུན་ཟླ་རྣམས་ཀྱིས་འབངས་མི་ཚོའི་སེམས་ཀྱི་དཔའ་ཞུམ་པར་བྱས། ཡིན་ནའང་ང་རང་ནི་བློ་གཅིག་སེམས་གཅིག་གིས་ང་ཡི་དཀོན་མཆོག་ཡ་ཝཱེའི་རྗེས་སུ་འབྲངས་སོ། ། 9 ཉིན་མོ་དེར་མོ་ཤེས་མནའ་བསྐྱལ་ནས་འདི་སྐད་དུ། ཁྱོད་རང་བློ་གཅིག་སེམས་གཅིག་གིས་ང་ཡི་དཀོན་མཆོག་ཡ་ཝཱེའི་རྗེས་སུ་འབྲངས་པས། ཁྱོད་ཀྱི་གོམ་པ་སྤོས་པའི་ཡུལ་དེ་ནི་དུས་གཏན་དུ་ཁྱོད་དང་ཁྱོད་ཀྱི་བུ་རྒྱུད་ལ་ས་སྐལ་དུ་དབང་ངེས་ཡིན་ཞེས་གསུངས། 10 དཀོན་མཆོག་ཡ་ཝཱེས་མོ་ཤེ་ལ་གསུང་འདི་གནང་བ་ནས་བཟུང་སྟེ། ཁོང་གི་ཞལ་བཞེས་བཞིན་དུ་ང་རང་ལོ་ངོ་བཞི་བཅུ་ཞེ་ལྔའི་རིང་འཚོ་བར་མཛད་ཅིང་། དེའི་དུས་སུ་ཡེས་ར་ཨེལ་པ་རྣམས་ནི་དབེན་སྟོང་དུ་རྒྱུ་བའོ། །ལྟོས་དང་ད་ནི་ང་རང་ལོ་བརྒྱད་ཅུ་གྱ་ལྔར་སོན་པ་ཡིན། 11 ང་ནི་ད་དུང་མོ་ཤེས་ང་རང་མངགས་པའི་ཉིན་མོ་དེ་བཞིན་དུ་གཟུགས་སྟོབས་ཆེ་ཞིང་། འཐབ་མོ་འཐབ་པའམ་འགྲོ་འོང་བྱེད་པ་གང་ཡིན་ཡང་། བདག་གི་སྟོབས་ཤུགས་ནི་སྐབས་དེར་ཅི་ལྟར་ཡིན་ན་ད་ལྟ་ད་དུང་དེ་ལྟར་ཡིན་ནོ། ། 12 ཁྱེད་ཀྱིས་དཀོན་མཆོག་ཡ་ཝཱེས་ཉིན་མོ་དེར་ང་ལ་ཞལ་བཞེས་གནང་བའི་རི་ཁུལ་འདི་ང་རང་ལ་གནང་བར་མཛོད། དེར་ཨ་ནག་པ་རྣམས་གནས་པར་མ་ཟད་མཁར་རྣམས་ཆེ་ཞིང་སྲ་བརྟན་ཡིན་པ་ཁྱེད་ཀྱིས་དེ་སྔ་ཐོས་མྱོང་པ་ཡིན། དཀོན་མཆོག་ཡ་ཝཱེ་ནི་ཁོང་གིས་གནང་བའི་ཞལ་བཞེས་བཞིན་ང་དང་མཉམ་དུ་བཞུགས་པས་ངས་ཁོ་རྣམས་ཕྱིར་སྐྲོད་ཀྱང་སྲིད་ཅེས་ཞུས་པས། 13 ཡོ་ཤུ་ཨ་ཡིས་ཡེ་ཕུན་ནེའི་བུ་ཀཱ་ལེབ་ལ་བྱིན་གྱིས་བརླབས་པ་དང་ཧེབ་རོན་ཁོ་ལ་ས་སྐལ་དུ་གནང་ངོ་། ། 14 དེའི་ཕྱིར་ཀཱ་ལེབ་བློ་གཅིག་སེམས་གཅིག་གིས་ཡེས་ར་ཨེལ་གྱི་དཀོན་མཆོག་ཡ་ཝཱེའི་རྗེས་སུ་འབྲངས་པ་ཡིན་པས། ཧེབ་རོན་ནི་ད་ལྟའི་བར་དུ་ཀེ་ནི་ཟི་པ་ཡེ་ཕུན་ནེའི་བུ་ཀཱ་ལེབ་ཀྱི་ས་སྐལ་ཡིན་ནོ། ། 15 སྔར་ཧེབ་རོན་ལ་ཀིར་ཡཱད་ཨར་པཱ་ཞེས་འབོད་ཅིང་། ཨར་པཱ་ནི་ཨ་ནག་པའི་ཁྲོད་དུ་ཆེས་མཆོག་ཏུ་གྱུར་པ་ཡིན། དེ་ནས་རྒྱལ་ཁམས་བདེ་ཞིང་དམག་འཁྲུག་མེད་པར་གྱུར་ཏོ། །

ལེའུ་བཅོ་ལྔ་པ།

ཡ་ཧུ་དཱ་ལ་ཐོབ་པའི་ས་སྐལ།

1 ཡ་ཧུ་དཱ་ཚོ་པར་རུས་རྒྱུད་ལྟར་རྒྱན་འཕངས་ནས་ཐོབ་པའི་ཡུལ་རྣམས་ནི་ལྷོ་མཐའ་རུ་གནས་ཤིང་། ཨེ་དོམ་གྱི་ས་མཚམས་སུ་སླེབས་པ་དང་། ལྷོ་ཕྱོགས་སུ་ཟིན་གྱི་དབེན་སྟོང་བར་དུ་ཡིན། 2 ཁོ་རྣམས་ཀྱི་ལྷོ་མཚམས་ནི་ཚྭ་མཚོའི་མཐའ་སྟེ། ལྷོ་ཕྱོགས་སུ་འཁོར་བའི་མཚོ་ཁུག་ནས། 3 མ་ཨ་ལེ་ཨག་རབ་པིམ་གྱི་ལྷོ་ཕྱོགས་སུ་འདྲེས་ཤིང་། ཟིན་དང་འབྲེལ་བ་དང་། ཀཱ་དེའེ་ཤཱ་པར་ནེ་ཨ་ཡི་ལྷོ་ཕྱོགས་སུ་ཡར་ཕྱིན་ཅིང་། ཡང་ཧེས་རོན་བརྒྱུད་ནས་ཨད་ཐར་དུ་ཡར་ཕྱིན་པ་དང་། བསྐོར་ནས་ཁར་ཁ་ཨ་རུ་སླེབས། 4 ཨ་ཚ་མོན་བརྒྱུད་ནས་ཨེ་ཅིབ་གྲོག་རོང་ལ་འབྲེལ་ཞིང་རྒྱ་མཚོ་ནང་དུ་འདྲེས་ཡོད། དེ་ནི་ཁོ་རྣམས་ཀྱི་ལྷོ་མཚམས་ཡིན་ནོ། ། 5 ཤར་མཚམས་ནི་ཚྭ་མཚོའི་ལྷོ་ཕྱོགས་ནས་ཡོར་དན་གཙང་པོའི་ཁ་བར་དུ་ཡིན་པ་དང་། བྱང་མཚམས་ནི་ཡོར་དན་གཙང་པོ་ཁའི་མཚོ་ཁུག་ནས་བཟུང་སྟེ། 6 པེད་ཧོག་ལཱ་རུ་ཡར་པེད་ཨ་ར་པའི་བྱང་ཕྱོགས་སུ་ཕར་ཕྱིན་ཏེ། རུ་བེན་གྱི་བུ་པོ་ཧན་གྱི་བྲག་རྡོ་བར་དུ། 7 ཨ་ཀོར་གྲོག་མོ་ནས་བྱང་ཕྱོགས་སུ་ཡར་དི་བིར་*ལ་སླེབས་པ་དང་། ཆུ་བོའི་ལྷོ་རུ་ཡོད་པའི་ཨ་དུམ་མིམ་ལ་ངོས་ཁ་གཏད་ཀྱི་གིལ་གལ་ †ཕྱོགས་སུ་འཐེན་ཡོད། ཡང་ཨེན་ཤེ་མེས་ཆུ་མིག་དང་འབྲེལ་ཞིང་ཨེན་རོ་གེལ་དུ་འདྲེས་སོ། ། 8 ཡེ་བུ་སི་གྲོང་ཁྱེར་ཏེ་ཡེ་རུ་སཱ་ལེམ་ལྷོ་ཕྱོགས་ཀྱི་ལ་ངོས་བརྒྱུད་ནས་ཡར་པེན་ཧིན་ནོམ་ལུང་པ་ལ་སླེབས་པ་དང་། ཡང་ཡར་ཧིན་ནོམ་ལུང་པའི་ནུབ་ཕྱོགས་ཀྱི་རི་རྩེར་སླེབས་ཤིང་། རེ་པཱ་པའི་ལུང་པའི་བྱང་མཐའི་ས་མཚམས་ཡིན། 9 ཡང་རི་རྩེ་ནས་ནེབ་ཐོ་ཨའི་ཆུ་མགོ་ཡོད་སར་སླེབས་ཤིང་། ཨེབ་རོན་རི་བོའི་གྲོང་ཁྱེར་རྣམས་དང་འབྲེལ། ཡང་བསྐོར་ནས་པཱ་ཨ་ལ་རུ་སླེབས། པཱ་ཨ་ལ་ནི་ཀིར་ཡཱད་ཡེ་ཨ་རིམ་ཡིན། 10 ཡང་པཱ་ཨ་ལ་ནས་ནུབ་ཕྱོགས་སུ་བསྐོར་ཏེ་སེ་ཨིར་རི་བོར་སླེབས་ཤིང་། ཡང་ཡེ་ཨ་རིམ་རི་བོའི་བྱང་ངོས་སུ་འབྲེལ། ཡེ་ཨ་རིམ་ནི་ཀེ་ས་ལོན་ཡིན། ཡང་མར་པེད་ཤེ་མེ་སི་རུ་བབས་ཏེ་ཐིམ་ནཱ་བརྒྱུད་ནས། 11 ས་མཚམས་འདི་ནི་ཨེག་རོན་གྱི་བྱང་ངོས་སུ་འདྲེས་ཤིང་། སེག་རོན་དུ་སླེབས་པ་དང་པཱ་ཨ་ལ་རི་བོར་འབྲེལ། ཡང་ཡབ་ནེ་ཨེལ་དང་འདྲེས་ཤིང་རྒྱ་མཚོའི་བར་དུ་ཡིན་ནོ། ། 12 ནུབ་མཚམས་ནི་རྒྱ་མཚོ་ཆེན་པོ་དང་དེའི་ཉེ་འཁོར་ཡིན་ལ། དེ་ནི་ཡ་ཧུ་དཱ་པ་རྣམས་ལ་རུས་རྒྱུད་ལྟར་ཐོབ་པའི་ཕྱོགས་བཞི་ཡི་ས་མཚམས་ཡིན་ནོ། །

ཀཱ་ལེབ་ཀྱིས་ཕྲོགས་པའི་ས།

13 ཡོ་ཤུ་ཨ་ཡིས་དཀོན་མཆོག་ཡ་ཝཱེས་ཇི་ལྟར་བཀའ་བསྒོས་པ་བཞིན་ཡ་ཧུ་དཱ་པ་རྣམས་ཀྱི་ཡུལ་ཀིར་ཡཱད་ཨར་པཱ་ནི་ཡེ་ཕུན་ནེའི་བུ་ཀཱ་ལེབ་ལ་བགོས། ཨར་པཱ་ནི་ཨ་ནག་པའི་ཕ་མེས་ཡིན་པ་དང་། ཀིར་ཡཱད་ཨར་པཱ་ནི་ཧེབ་རོན་ཞེས་བྱ་བ་ཡིན་ནོ། ། 14 དེར་ཀཱ་ལེབ་ཀྱིས་ཨ་ནག་པའི་བུ་རྒྱུད་དེ། ཤེ་ཤཱ་ཨི་དང་ཨ་ཧི་མན། ཐལ་མ་ཨི་བཅས་གསུམ་པོ་དེ་ནས་ཕྱིར་བསྐྲད་པ་དང་། 15 ཡང་དེ་ནས་ཡར་ཕྱིན་ཏེ་དི་བིར་དུ་གནས་པ་རྣམས་ལ་ཕར་རྒོལ་བྱས། དི་བིར་ལ་སྔར་ཀིར་ཡཱད་སེ་ཕེར་ཞེས་འབོད་པ་ཡིན། 16 ཀཱ་ལེབ་ན་རེ། སུ་ཞིག་གིས་ཀིར་ཡཱད་སེ་ཕེར་ལ་དམག་བརྒྱབ་ནས་གྲོང་ཁྱེར་འཕྲོག་ནུས་ན་ངས་རང་གི་བུ་མོ་ཨག་ས་དེའི་ཆུང་མར་སྟེར་བར་བྱ་ཞེས་སྨྲས་པ་དང་། 17 ཀཱ་ལེབ་ཀྱི་སྤུན་ཀེ་ན༌ཟཱ་ཡི་བུ་ཨོད་ནི་ཨེལ་གྱིས་གྲོང་ཁྱེར་དེ་ཕྲོགས་པས། ཀཱ་ལེབ་ཀྱིས་བུ་མོ་ཨག་ས་དེར་ཆུང་མར་བྱིན་ཏོ། ། 18 ཨག་ས་བག་མར་གཏོང་བའི་སྐབས་སུ། སྐྱེས་པར་ཁོ་མོའི་ཕ་ལས་ཞིང་ས་ཞིག་སློང་དགོས་པར་བསྐུལ་ཞིང་། ཨག་ས་བོང་བུ་ནས་བབས་མ་ཐག ཀཱ་ལེབ་ཀྱིས་ཁོ་མོར་ཁྱོད་ལ་ཅི་ཞིག་དགོས་སམ་ཞེས་དྲིས་པ་ལ། 19 ཁོ་མོ་ན་རེ། ཁྱེད་ཀྱིས་ང་ལ་བྱིན་རླབས་གནང་བར་མཛོད། ཁྱེད་ཀྱིས་ང་རང་ནེ་གུབ་ཡུལ་དུ་བཀོད་སྒྲིག་མཛད་པས་ང་ལ་ཆུ་མིག་རྣམས་ཀྱང་གནང་བར་མཛོད་ཅེས་ཞུས་པ་དང་། ཁོ་མོའི་ཕ་ཡིས་སྟོད་སྨད་གཉིས་ཀྱི་ཆུ་མིག་རྣམས་ཁོ་མོར་གནང་ངོ་། །

ཡ་ཧུ་དཱ་ལ་ཐོབ་པའི་ས་སྐལ།

20 འདི་ནི་ཡ་ཧུ་དཱ་ཚོ་པར་རུས་རྒྱུད་ལྟར་ཐོབ་པའི་ས་སྐལ་ཡིན་ཏེ། 21 ཡ་ཧུ་དཱ་ཚོ་པའི་ཨེ་དོམ་གྱི་ས་མཚམས་དང་ཉེ་བའི་ལྷོ་མཐའི་གྲོང་ཁྱེར་རྣམས་ནི་འདི་ལྟ་སྟེ། ཀབ་ཟེ་ཨེལ་དང་ཨེ་དེར། ཡ་གུར། 22 ཁི་ན། དི་མོ་ན། ཨ་ད་ད། 23 ཀེ་དེ་སི། ཧ་ཟོར། ཨིད་ནན། 24 ཟིབ། ཏེ་ལེམ། པེ་ཨ་ལོད། 25 ཧ་ཟོར་ཧ་ད་ཐཱ། ཀེ་རི་ཨོད་ཧེས་རོན་ནམ་ཧ་ཟོར། 26 ཨ་མམ། ཤེ་མ། མོ་ལ་དཱ། 27 ཧ་ཚར་གད་ད། ཧེ་སི་མོན། པེད་ཕེ་ལེད། 28 ཧ་ཚར་ཤུ་ཨལ། པེར་ཤ་བཱ། པེ་སི་ཡོད་ཡཱ། 29 པཱ་ཨ་ལ། ཨི་ཡིམ། ཨེ་ཚེམ། 30 ཨེལ་ཐོ་ལད། ཀེ་སིལ། ཧོར་མཱ། 31 ཙིག་ལག མད་མན་ནཱ། སན་སན་ནཱ། 32 ལེ་པ་ཨོད། ཤིལ་ཧིམ། ཨ་ཡིན། རིམ་མོན་བཅས་བསྡོམས་པས་གྲོང་ཁྱེར་ཉེར་དགུ་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 33 རི་ཀླུང་དུ་ཨེ་སི་ཐ་ཨོལ་དང་ཚོར་ཨ། ཨ་སི་ནཱ། 34 ཟཱ་ནོ་ཨ། ཨེན་གན་ནིམ། ཏ་ཕུ་ཨ། ཨེ་ནམ། 35 ཡར་མུད། ཨ་དུལ་ལཱམ། སོ་ཀོ། ཨ་ཟེ་ཀཱ། 36 ཤ་ཨ་ར་ཡིམ། ཨ་དི་ཐ་ཡིམ། གེ་དེ་ར། གེ་དེ་རོ་ཐ་ཡིམ་བཅས་བསྡོམས་པས་གྲོང་ཁྱེར་བཅུ་བཞི་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 37 ཡང་ཚེ་ནན་དང་ཧ་ད་ཤ། མིག་དལ་གཱ་རྡུ། 38 དི་ལེ་ཨན། མི་ཙི་ཕེ། ཡོག་ཐེ་ཨེལ། 39 ལཱ་ཀི་སི། པོ་ཚཱ་ཀད། ཨེག་ལོན། 40 ཀབ་པོན། ལག་མས། ཀིད་ལིས། 41 གེ་དེ་རོད། པེད་ད་གོན། ན་ཨ་མ། མག་ཀེ་དཱ་བཅས་བསྡོམས་པས་གྲོང་ཁྱེར་བཅུ་དྲུག་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 42 ཡང་ལིབ་ནཱ་དང་ཨེ་ཐེར། ཨ་ཤན། 43 ཡིབ་ཐ། ཨ་སི་ནཱ། ནེ་ཚིབ། 44 ཀེ་ཨི་ལཱ། ཨག་ཟིབ། མཱ་རེ་ཤ་བཅས་བསྡོམས་པས་གྲོང་ཁྱེར་དགུ་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 45 ཡང་ཨེག་རོན་དང་དེར་གཏོགས་པའི་གྲོང་རྡལ་དང་གྲོང་ཚོ་རྣམས། 46 ཨེག་རོན་ནས་རྒྱ་མཚོའི་བར་དུ། ཨ་སི་དོད་ཉེ་འཁོར་གྱི་ཡུལ་ཐམས་ཅད་དང་དེ་རྣམས་ལ་གཏོགས་པའི་གྲོང་ཚོ་རྣམས། 47 ཨ་སི་དོད་དང་དེར་གཏོགས་པའི་གྲོང་རྡལ་དང་གྲོང་ཚོ་རྣམས་དང་། གཱ་ཟཱ་དང་དེར་གཏོགས་པའི་གྲོང་རྡལ་དང་གྲོང་ཚོ་རྣམས། ཨེ་ཅིབ་ཀྱི་གྲོག་རོང་བར་དང་རྒྱ་མཚོ་ཆེན་པོ་དང་དེའི་ཉེ་འཁོར་གྱི་ཡུལ་རྣམས་ཀྱི་བར་དུ་ཡིན། 48 རི་ཁུལ་དུ་ཤཱ་མིར་དང་ཡད་ཏིར། སོ་ཀོ། 49 དན་ན། ཀིར་ཡཱད་སན་ནའམ་དི་བིར། 50 ཨ་ནབ། ཨེ་སི་ཐེ་མོ། ཨ་ནིམ། 51 གོ་ཤེན། ཧོ་ལོན། གེ་ལོ་བཅས་བསྡོམས་པས་གྲོང་ཁྱེར་བཅུ་གཅིག་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 52 ཡང་ཨ་རབ་དང་དུའུ༌མཱ། ཨེ་སཱ་ཨན། 53 ཡ་ནུམ། པེད་ཐ་ཕུ་ཨ། ཨ་ཕེ་ཀ 54 ཧུམ་ཏ། ཀིར་ཡཱད་ཨར་པཱའམ་ཧེབ་རོན། ཚི་ཨོར་བཅས་བསྡོམས་པས་གྲོང་ཁྱེར་དགུ་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 55 ཡང་མཱ་ཨོན་དང་ཀར་མེལ། ཟིབ། ཡུད་ཏ། 56 ཡེ་སི་རེ་ཨེལ། ཡོག་དེ་ཨམ། ཟཱ་ནོ་ཨ། 57 ཀཱ་ཡིན། གིབ་ཨ། ཐིམ་ནཱ་བཅས་བསྡོམས་པས་གྲོང་ཁྱེར་བཅུ་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 58 ཡང་ཧལ་ཧུལ་དང་པེད་ཚུར། གེ་དོར། 59 མ་ཨ་རད། པེད་ཨ་ནོད། ཨེལ་ཐེ་ཁོན་བཅས་བསྡོམས་པས་གྲོང་ཁྱེར་དྲུག་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 60 ཡང་ཀིར་ཡཱད་པཱ་ཨལ་ལམ་ཀིར་ཡཱད་ཡེ་ཨ་རིམ་དང་རབ་པ་སྟེ་བསྡོམས་པས་གྲོང་ཁྱེར་གཉིས་དང་དེ་གཉིས་ལ་གཏོགས་པའི་གྲོང་ཚོ་རྣམས་སོ། ། 61 དབེན་སྟོང་དུ་པེད་ཨ་ར་པ་དང་མིད་དིན། སེ་ཀ་ཀ 62 ནིབ་ཤན། ཨིར་ཧ་མེ་ལག ‡ ཨེན་གེ་དི་བཅས་བསྡོམས་པས་གྲོང་ཁྱེར་དྲུག་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 63 ཡེ་རུ་སཱ་ལེམ་དུ་གནས་པའི་ཡེ་བུ་སི་པ་རྣམས་ནི་ཡ་ཧུ་དཱ་པ་རྣམས་ཀྱིས་ཕྱིར་སྐྲོད་མ་ནུས་པས། ཡེ་བུ་སི་པ་རྣམས་ནི་ད་ལྟའི་བར་དུ་ཡེ་རུ་སཱ་ལེམ་དུ་ཡ་ཧུ་དཱ་པ་རྣམས་དང་ལྷན་ཅིག་ཏུ་གནས་སོ། །

ལེའུ་བཅུ་དྲུག་པ།

ཡོ་སེབ་ཀྱི་བུ་རྒྱུད་ལ་ཐོབ་པའི་ས་སྐལ།

1 ཡོ་སེབ་ཀྱི་བུ་རྒྱུད་ལ་རྒྱན་འཕངས་ནས་ཐོབ་པའི་ཡུལ་ནི་ཡེ་རུ་ཀོ་དང་ཉེ་བའི་ཡོར་དན་གཙང་པོ་ནས། ཡེ་རུ་ཀོ་ཤར་ཕྱོགས་ཀྱི་ཆུའི་ས་མཚམས་ཡིན་ཞིང་། ཡེ་རུ་ཀོ་ནས་ཡར་རི་ཁུལ་གྱི་དབེན་སྟོང་བརྒྱུད་ནས་པེད་ཨེལ་ལ་སླེབས། 2 ཡང་པེད་ཨེལ་ནས་ལོ་ཟི་ཡི་བར་དང་། ཨ་རག་པའི་ས་མཚམས་ལ་འབྲེལ་ཞིང་ཨ་ཏ་རོད་དུ་སླེབས། 3 ཡང་ནུབ་ཕྱོགས་སུ་མར་ཡབ་ལེ་ཏི་པའི་ས་མཚམས་དང་། པེད་ཧོ་རོན་ཞོལ་མ་དང་གེ་ཟེར་གྱི་ས་མཚམས་བར་དུ་སླེབས་ནས་རྒྱ་མཚོ་ནང་དུ་འདྲེས་སོ། ། 4 ཡོ་སེབ་ཀྱི་བུ་མཱ་ན་ཤེ་དང་ཨེ་ཕཱར་ཡིམ་གཉིས་ལ་ཁོ་ཚོའི་ས་སྐལ་ཐོབ་པའོ། །

ཨེ་ཕཱར་ཡིམ་ལ་ཐོབ་པའི་ས་སྐལ།

5 ཨེ་ཕཱར་ཡིམ་གྱི་བུ་རྒྱུད་རྣམས་ཀྱི་ས་མཚམས་ནི་རུས་རྒྱུད་ལྟར་ཐོབ་པ་འདི་ལྟ་སྟེ། ཁོ་རྣམས་ཀྱི་ས་སྐལ་གྱི་ཤར་མཚམས་ནི་ཨ་ཏ་རོད་ཨད་དར་ནས་པེད་ཧོ་རོན་གོང་མ་བར་ཡིན། 6 ས་མཚམས་དེ་ནི་རྒྱ་མཚོའི་ནང་དུ་སླེབས་ཤིང་བྱང་གི་མིག་མེ་ཐད་དུ་འདྲེས། ཡང་ཤར་ཕྱོགས་སུ་བསྐོར་ནས་ཏ་ཨ་ནད་ཞི་ལོ་རུ་སླེབས་པ་དང་། ཡང་ཡ་ནོ་ཧ་ཡི་ཤར་ཕྱོགས་སུ་འབྲེལ། 7 ཡ་ནོ་ཧ་ནས་མར་ཨ་ཏ་རོད་དང་ན་ཨ་རད་དུ་སླེབས་ཤིང་། ཡེ་རུ་ཀོར་སླེབས་ནས་ཡོར་དན་གཙང་པོར་འདྲེས། 8 ཏ་ཕུ་ཨ་ནས་ནུབ་ཕྱོགས་སུ་ཁ་ནཱ་གྲོག་རོང་དུ་སླེབས་ཤིང་རྒྱ་མཚོར་འདྲེས། དེ་ནི་ཨེ་ཕཱར་ཡིམ་ཚོ་པར་རུས་རྒྱུད་ལྟར་ཐོབ་པའི་ས་སྐལ་ཡིན་ནོ། ། 9 གཞན་མཱ་ན་ཤེ་པ་རྣམས་ཀྱི་ས་སྐལ་ལས་གྲོང་ཁྱེར་དང་གྲོང་ཁྱེར་ལ་གཏོགས་པའི་གྲོང་ཚོ་འགའ་ཤས་ཐོབ་པ་དང་། དེ་ཐམས་ཅད་ནི་ཨེ་ཕཱར་ཡིམ་གྱི་བུ་རྒྱུད་རྣམས་ལ་བགོས་པ་ཡིན་ནོ། ། 10 ཁོ་ཚོས་གེ་ཟེར་གྱི་ཀ་ན་ཨན་པ་རྣམས་ཕྱིར་མ་བསྐྲད་ཅིང་། ཀ་ན་ཨན་པ་རྣམས་ད་ལྟའི་བར་དུ་ཨེ་ཕཱར་ཡིམ་པ་རྣམས་ཀྱི་ཁྲོད་དུ་གནས་པ་དང་། ངལ་ལས་བྱེད་མཁན་གཡོག་པོ་རུ་གྱུར་ཏོ། །

ལེའུ་བཅུ་བདུན་པ།

མཱ་ན་ཤེ་ཡིས་དབང་བསྒྱུར་པའི་ས་ཆ།

1 མཱ་ན་ཤེ་ནི་ཡོ་སེབ་ཀྱི་བུ་སྐྱེས་འགོ་ཡིན་ཞིང་། ཁོའི་ཚོ་པར་རྒྱན་འཕངས་ནས་ཐོབ་པའི་ཡུལ་ནི་འདི་ལྟ་སྟེ། མཱ་ན་ཤེའི་བུ་སྐྱེས་འགོ་སྟེ་གིལ་ཨད་ཀྱི་ཕ་མཱ་ཀིར་ནི་དཔའ་རྒོད་ཡིན་པས་གིལ་ཨད་དང་པཱ་ཤན་ཐོབ། 2 མཱ་ན་ཤེའི་བུ་རྒྱུད་གཞན་རྣམས་ཏེ། ཨ་བི་ཨེ་ཟཱེར་གྱི་བུ་རྒྱུད་དང་ཧེ་ལེག་གི་བུ་རྒྱུད། ཨ་སི་རི་ཨེལ་གྱི་བུ་རྒྱུད། ཤེ་ཀེམ་གྱི་བུ་རྒྱུད། ཧེ་ཕེར་གྱི་བུ་རྒྱུད། ཤེ་མི་ད་ཡི་བུ་རྒྱུད་བཅས་ལ་རུས་རྒྱུད་ལྟར་རྒྱན་འཕངས་ནས་ས་བགོས་པ་དང་། དེ་རྣམས་ནི་རུས་རྒྱུད་ལྟར་ཐམས་ཅད་ཡོ་སེབ་ཀྱི་བུ་མཱ་ན་ཤེ་ནས་མཆེད་པའི་སྐྱེས་པ་དག་ཡིན་ནོ། ། 3 མཱ་ན་ཤེའི་གསུམ་ཚ་དང་མཱ་ཀིར་གྱི་ཡང་ཚ། གིལ་ཨད་ཀྱི་ཚ་བོ། ཧེ་ཕེར་གྱི་བུ་ཚེ་ལོ་ཕེ་ཧད་ལ་བུ་མེད་ཅིང་། བུ་མོ་འབའ་ཞིག་ཡོད་པ་དང་། ཁོའི་བུ་མོ་རྣམས་ཀྱི་མིང་ལ་མ་ལཱ་དང་ནོ་ཨ། ཧོག་ལཱ། མིལ་ཀཱ། ཐིར་ཚ་ཞེས་བྱའོ། ། 4 དེ་རྣམས་མཆོད་དཔོན་ཨེ་ལི་ཨ་ཟར་དང་ནུན་གྱི་བུ་ཡོ་ཤུ་ཨ། འགོ་དཔོན་རྣམས་བཅས་ཀྱི་དྲུང་དུ་འོངས་ཏེ་ན་རེ། དཀོན་མཆོག་ཡ་ཝཱེས་སྔར་མོ་ཤེ་ལ་ངེད་ཅག་གི་སྤུན་རྣམས་ཀྱི་ཁྲོད་དུ་ང་ཚོ་ལ་ནོར་སྐལ་བགོ་བའི་བཀའ་གནང་ངོ་ཞེས་ཞུས་པ་ལ། ཡོ་ཤུ་ཨ་ཡིས་དཀོན་མཆོག་ཡ་ཝཱེས་ཅི་ལྟར་བཀའ་མཛད་པ་བཞིན་ཕ་ཁུ་རྣམས་ལས་ཁོ་ཚོར་ནོར་སྐལ་བགོས་སོ། ། 5 ཡོར་དན་གཙང་པོའི་ཤར་ཕྱོགས་ཀྱི་གིལ་ཨད་དང་པཱ་ཤན་ཡུལ་གཉིས་ལས་གཞན་ད་དུང་ཡུལ་གྱི་ཆ་བཅུ་མཱ་ན་ཤེ་ལ་ཐོབ་པ་སྟེ། 6 ཅི་ལ་ཟེར་ན། མཱ་ན་ཤེའི་ཚ་མོ་རྣམས་ལ་ཁོའི་ཚ་བོ་རྣམས་ཀྱི་ཁྲོད་དུ་ས་སྐལ་ཐོབ་ཟིན་པས་སོ། །གིལ་ཨད་ཡུལ་ནི་མཱ་ན་ཤེའི་བུ་རྒྱུད་གཞན་རྣམས་ལ་དབང་བ་ཡིན། 7 མཱ་ན་ཤེའི་ས་མཚམས་ནི། ཨ་ཤེར་ནས་སི་ཀེམ་གྱི་ཤར་ཕྱོགས་སུ་ཡོད་པའི་མིག་མེ་ཐད་ལ་སླེབས་ཤིང་། ཡང་ལྷོ་ཕྱོགས་སུ་ཨེན་ཐ་པུ་ཨ་པ་རྣམས་ཀྱི་ཡུལ་དུ་སླེབས། 8 ཐ་པུ་ཨ་ཡུལ་ནི་མཱ་ན་ཤེའི་ཡིན་མོད། འོན་ཀྱང་མཱ་ན་ཤེའི་ས་མཚམས་ཀྱི་ཐ་པུ་ཨ་གྲོང་ཁྱེར་ནི་ཨེ་ཕཱར་ཡིམ་གྱི་བུ་རྒྱུད་རྣམས་ཀྱི་ཡིན་ནོ། ། 9 དེའི་ས་མཚམས་ནི་ལྷོ་ཕྱོགས་སུ་ཁ་ནཱ་གྲོག་མོའི་བར་དུ་སླེབས་པ་དང་། མཱ་ན་ཤེའི་གྲོང་ཁྱེར་རྣམས་ལས་གྲོང་ཁྱེར་དེ་དག་ནི་ཐམས་ཅད་ཨེ་ཕཱར་ཡིམ་ལ་གཏོགས་པ་ཡིན། མཱ་ན་ཤེའི་ས་མཚམས་ནི་ཆུ་བོའི་བྱང་ཕྱོགས་ནས་རྒྱ་མཚོའི་ནང་དུ་འདྲེས་པའི་བར་དུ་ཡིན། 10 ལྷོ་ཕྱོགས་ཨེ་ཕཱར་ཡིམ་དང་བྱང་ཕྱོགས་མཱ་ན་ཤེའི་ཡིན་པ་དང་རྒྱ་མཚོ་ས་མཚམས་ཡིན་ལ། བྱང་ཕྱོགས་སུ་ཨ་ཤེར་ལ་སླེབས་ཤིང་ཤར་ཕྱོགས་སུ་ཡེས་སི་ཀཱར་དུ་སླེབས། 11 ཡེས་སི་ཀཱར་དང་ཨ་ཤེར་གྱི་མངའ་ཁོངས་སུ་མཱ་ན་ཤེ་ལ་ཐོབ་པ་ནི་འདི་ལྟ་སྟེ། པེད་ཤེ་ཨན་དང་དེར་གཏོགས་པའི་གྲོང་ཚོ་རྣམས་དང་། ཡིབ་ལེ་ཨམ་དང་དེར་གཏོགས་པའི་གྲོང་ཚོ་རྣམས། དཱོར་པ་རྣམས་དང་དཱོར་ལ་གཏོགས་པའི་གྲོང་ཚོ་རྣམས་བཅས་ཡོད་པ་དང་། ཡང་རི་ལ་གནས་པའི་ཡུལ་གསུམ་སྟེ། ཨེན་དོར་པ་དང་དེར་གཏོགས་པའི་གྲོང་ཚོ་རྣམས་དང་། ཐ་ཨ་ནག་པ་དང་ཐ་ཨ་ནག་ལ་གཏོགས་པའི་གྲོང་ཚོ་རྣམས། མེ་གིད་དོ་པ་རྣམས་དང་མེ་གིད་དོ་ལ་གཏོགས་པའི་གྲོང་ཚོ་རྣམས་ཡོད་པའོ། ། 12 ཡིན་ནའང་མཱ་ན་ཤེའི་བུ་རྒྱུད་རྣམས་ཀྱིས་གྲོང་ཁྱེར་དེ་དག་གི་ཡུལ་མི་རྣམས་ཕྱིར་སྐྲོད་མ་ཐུབ་པར། ཀ་ན་ཨན་པ་རྣམས་བསམ་བཞིན་དུ་ཡུལ་དེར་གནས་སོ། ། 13 ཡེས་ར་ཨེལ་པ་རྣམས་སྟོབས་འབྱོར་རྒྱས་པ་དང་ཀ་ན་ཨན་པ་རྣམས་སྡུག་ལས་ལ་སྦྱར་ཞིང་ཁོ་ཚོ་ཕྱིར་གཙང་སྐྲོད་མ་བྱས་སོ། །

ཡོ་སེབ་ཀྱི་བུ་རྒྱུད་ཀྱིས་ས་མང་པོ་འཐོབ་པའི་རེ་བ་ཞུས་པ།

14 ཡོ་སེབ་ཀྱི་བུ་རྒྱུད་ཀྱིས་ཡོ་ཤུ་ཨ་ལ། དཀོན་མཆོག་ཡ་ཝཱེས་ད་ལྟའི་བར་དུ་ངེད་རྣམས་ལ་བྱིན་རླབས་གནང་ཞིང་ང་ཚོའང་རུས་རྒྱུད་ཆེ་ཞིང་མི་མང་པོ་ཡོད་པས། ཁྱེད་ཀྱིས་ཅིའི་ཕྱིར་རྒྱན་གཅིག་འཕངས་ནས་ངེད་ཅག་ལ་ཡུལ་གཅིག་ཁོ་ན་ས་སྐལ་དུ་བགོས་པ་ཡིན་ནམ་ཞེས་སྨྲས་པ་ལ། 15 ཡོ་ཤུ་ཨ་ན་རེ། གལ་ཏེ་ཁྱོད་རྣམས་ཀྱི་རུས་རྒྱུད་ཆེ་ཞིང་མི་མང་བ་དང་། ཨེ་ཕཱར་ཡིམ་གྱི་རི་ཁུལ་དོག་པར་སྙམ་ན། ཡར་ཕེ་རེ་ཟི་པ་དང་རེ་པཱ་པའི་ཡུལ་དུ་ཕྱིན་ཏེ་ནགས་བཅད་ནས་ས་རྒོད་གཏད་ཆོག་ཅེས་སྨྲས། 16 ཡོ་སེབ་ཀྱི་བུ་རྒྱུད་རྣམས་ཀྱིས། རི་ཁུལ་དེར་ངེད་རྣམས་མི་ཤོང་བར་མ་ཟད། ཐང་ལ་གནས་པའི་ཀ་ན་ཨན་པ་རྣམས་ཏེ། པེད་ཤེ་ཨན་དུ་གནས་པ་དང་དེར་གཏོགས་པའི་གྲོང་ཚོ་རྣམས་དང་། ཡེ་སི་རེ་ཨེལ་ཐང་དུ་གནས་པ་ཐམས་ཅད་ལ་ལྕགས་ཀྱི་ཤིང་རྟ་ཡོད་དོ་ཞེས་སྨྲས། 17 ཡོ་ཤུ་ཨ་ཡིས་ཡོ་སེབ་ཀྱི་ཁྱིམ་སྟེ། ཨེ་ཕཱར་ཡིམ་དང་མཱ་ན་ཤེ་པ་རྣམས་ལ་ཇི་སྐད་དུ། ཁྱོད་ནི་རུས་རྒྱུད་ཆེ་ཞིང་མི་མང་བ་དང་། སྟོབས་འབྱོར་རྒྱས་པ་ཡིན་པས་རྒྱན་འཕེན་ཐེངས་གཅིག་གི་ཡུལ་ཙམ་འཐོབ་པར་མི་རུང་སྟེ། 18 རི་ཁུལ་ཡང་ཁྱོད་ལ་དབང་བར་འགྱུར། ནགས་ཚལ་ཡིན་ནའང་ཁྱོད་ཀྱིས་ཤིང་བཅད་ནས་ས་རྒོད་གཏད་ཆོག་པ་དང་། ས་མཐའི་བར་དུ་ཁྱོད་ལ་དབང་ངེས་ཡིན། ཀ་ན་ཨན་པ་རྣམས་ལ་ལྕགས་ཀྱི་ཤིང་རྟ་ཡོད་པ་དང་སྟོབས་འབྱོར་རྒྱས་ནའང་། ཁྱོད་ཀྱིས་ཁོ་རྣམས་ཕྱིར་སྐྲོད་ནུས་པ་ཡིན་ཞེས་སྨྲས་སོ། །

ལེའུ་བཅོ་བརྒྱད་པ།

གཞན་པའི་ཡུལ་རྣམས་བགོས་པ།

1 ཡེས་ར་ཨེལ་པ་རྣམས་ཀྱི་མི་ཚོགས་ཐམས་ཅད་ཞི་ལོ་རུ་འདུས་ཤིང་མཇལ་འཕྲད་གུར་མཆོག་གནས་དེར་བཞེངས་པ་དང་། ཡུལ་དེ་ནི་དབང་དུ་བསྡུས་ཟིན་ཏོ། ། 2 ཡེས་ར་ཨེལ་པའི་ཁྲོད་ཀྱི་གཞན་པའི་ཚོ་པ་བདུན་ལ་ད་དུང་ས་སྐལ་མ་བགོས་པ་ཡིན། 3 ཡོ་ཤུ་ཨ་ཡིས་ཡེས་ར་ཨེལ་པ་རྣམས་ལ། ཁྱོད་ཚོའི་མེས་པོ་རྣམས་ཀྱི་དཀོན་མཆོག་སྟེ་དཀོན་མཆོག་ཡ་ཝཱེས་ཁྱོད་ཅག་ལ་གནང་བའི་ཡུལ་དེ་ནི། ཁྱོད་རྣམས་ཀྱིས་འགོར་འགྱངས་བྱས་ནས་བདག་ཏུ་འཛིན་པར་མི་འགྲོ་བར་དུས་ནམ་ཞིག་གི་བར་དུ་སྡོད་དམ། 4 ཁྱོད་རྣམས་ཚོ་པ་རེ་རེས་མི་གསུམ་རེ་འདེམས་པར་གྱིས་ཤིག བདག་གིས་ཁོ་རྣམས་མངག་རྒྱུ་ཡིན་པ་དང་། ཁོ་རྣམས་ལམ་དུ་ཆས་ནས་ཡུལ་དེ་ཐམས་ཅད་རྒྱུ་དགོས་ཤིང་། ཚོ་པ་རེ་རེར་འཐོབ་འོས་པའི་ས་སྐལ་གསལ་པོར་ཡི་གེར་བཀོད་ནས་ངའི་རྩར་ཕྱིར་ལོག་དགོས། 5 ཁོ་རྣམས་ཀྱིས་ཡུལ་ཁག་བདུན་དུ་བགོ་དགོས། ཡ་ཧུ་དཱ་ནི་སྔར་བཞིན་ལྷོ་ཕྱོགས་སུ་ཁོའི་མངའ་ཁོངས་ལ་གནས་དགོས་པ་དང་། ཡོ་སེབ་ཀྱི་ཁྱིམ་ནི་སྔར་བཞིན་བྱང་ཕྱོགས་སུ་ཁོའི་མངའ་ཁོངས་ལ་གནས་དགོས། 6 ཁྱོད་རྣམས་ཀྱིས་ཡུལ་ཁག་བདུན་དུ་བགོས་ནས་གསལ་པོར་ཡི་གེར་བཀོད་དེ་ངའི་རྩར་འཁྱེར་ཤོག་དང་། བདག་གིས་རང་ཅག་གི་དཀོན་མཆོག་ཡ་ཝཱེའི་སྤྱན་སྔར་ཁྱོད་རྣམས་ཀྱི་ཕྱིར་རྒྱན་འཕེན་པར་བྱ། 7 དཀོན་མཆོག་ཡ་ཝཱེ་ལ་མཆོད་དཔོན་གྱི་ལས་འགན་འཁུར་བ་ནི་ལེ་ཝི་པ་རྣམས་ཀྱི་ནོར་སྐལ་ཡིན་པས། ཁོ་ཚོར་ཁྱོད་རྣམས་ཀྱི་ཁྲོད་དུ་སྐལ་མེད་དོ། །གཱ་རྡུའི་ཚོ་པ་དང་རུ་བེན་གྱི་ཚོ་པ། མཱ་ན་ཤེའི་ཚོ་པ་ཕྱེད་ཀ་བཅས་ལ་ཡོར་དན་གཙང་པོའི་ཤར་ཏུ་ས་སྐལ་ཐོབ་ཟིན་པ་སྟེ། དཀོན་མཆོག་ཡ་ཝཱེའི་ཞབས་ཕྱི་མོ་ཤེས་ཁོ་རྣམས་ལ་གནང་བ་ཡིན་ཞེས་སྨྲས་སོ། ། 8 ས་ལ་སྐྱ་ཐིག་རྒྱག་མཁན་རྣམས་ལམ་དུ་ཆས་པའི་སྐབས་སུ། ཡོ་ཤུ་ཨ་ཡིས་དེ་རྣམས་ལ། ཁྱོད་རྣམས་ཡུལ་ཀུན་ཏུ་སོང་ལ་ས་བབ་ཡི་གེར་བཀོད་ནས་ངའི་རྩར་ཕྱིར་ཤོག་ཅིག བདག་གིས་ཞི་ལོའི་ཡུལ་འདིར་དཀོན་མཆོག་ཡ་ཝཱེའི་སྤྱན་སྔར་ཁྱོད་རྣམས་ཀྱི་དོན་དུ་རྒྱན་འཕེན་པར་བྱ་ཞེས་གདམས་པ་ལ། 9 ཁོ་རྣམས་སོང་ནས་ཡུལ་ཀུན་ཏུ་རྒྱུ་ཞིང་གྲོང་ཁྱེར་རྣམས་ཁག་བདུན་དུ་བགོས་ནས་འབྲི་དེབ་སྟེང་ཡི་གེར་བཀོད་པ་དང་། ཞི་ལོའི་སྒར་ཏུ་ཡོ་ཤུ་ཨའི་རྩར་ཕྱིར་ལོག 10 དེ་ནས་ཡོ་ཤུ་ཨ་ཡིས་ཞི་ལོ་ནས་དཀོན་མཆོག་ཡ་ཝཱེའི་སྤྱན་སྔར་ཁོ་རྣམས་ཀྱི་དོན་དུ་རྒྱན་འཕངས་པ་དང་། ཡོ་ཤུ་ཨ་ཡིས་ཡུལ་དེར་ཡེས་ར་ཨེལ་པ་རྣམས་ཀྱི་ཚོ་པ་ལྟར་ཁོ་རྣམས་ལ་ས་བགོས་སོ། །

པེན་ཡཱ་མེན་ལ་ཐོབ་པའི་ས་སྐལ།

11 པེན་ཡཱ་མེན་གྱི་ཚོ་པར་རུས་རྒྱུད་ལྟར་རྒྱན་འཕངས་ནས་ཐོབ་པའི་ཡུལ་ནི་ཡ་ཧུ་དཱའི་བུ་རྒྱུད་དང་ཡོ་སེབ་ཀྱི་བུ་རྒྱུད་གཉིས་ཀའི་བར་དུ་གནས་སོ། ། 12 བྱང་ཕྱོགས་སུ་ཁོ་རྣམས་ཀྱི་ས་མཚམས་ནི་ཡོར་དན་གཙང་པོ་ནས་ཡར་ཡེ་རུ་ཀོ་ཡི་བྱང་ངོས་སུ་བཅར་བ་དང་། ཡང་ནུབ་ཕྱོགས་སུ་རི་ཁུལ་བརྒྱུད་ནས་པེད་ཨ་ཝེན་གྱི་དབེན་སྟོང་བར་དུ་སླེབས། 13 དེ་ནས་ལྷོ་ངོས་སུ་ལོ་ཟི་དང་འབྲེལ་ཞིང་ལོ་ཟི་ལ་བཅར། ལོ་ཟི་ཞེས་པ་ནི་པེད་ཨེལ་ཡིན་ནོ། །ཡང་མར་ཨ་ཏ་རོད་ཨད་དར་ཏེ། པེད་ཧོ་རོན་ཞོལ་མའི་ལྷོ་ཕྱོགས་སུ་གནས་པའི་རི་ལ་ཉེ། 14 དེ་ནས་ནུབ་ཕྱོགས་དང་ཡང་ལྷོ་ཕྱོགས་སུ་འཁོར་ནས། པེད་ཧོ་རོན་ཁ་གཏད་ཀྱི་རི་ནས་ཡ་ཧུ་དཱ་པ་རྣམས་ཀྱི་གྲོང་ཁྱེར་ཀིར་ཡཱད་པཱ་ཨལ་དུ་སླེབས། ཀིར་ཡཱད་པཱ་ཨལ་ནི་ཀིར་ཡཱད་ཡེ་ཨ་རིམ་ཡིན་ལ། དེ་ནི་ནུབ་མཚམས་ཡིན། 15 ལྷོ་མཚམས་ནི་ཀིར་ཡཱད་ཡེ་ཨ་རིམ་གྱི་མཐའ་མཚམས་ནས་ནུབ་ཕྱོགས་སུ་ནེབ་ཐོ་ཨ་ཡི་ཆུ་མགོ་རུ་སླེབས། 16 ཡང་མར་པེན་ཧིན་ནོམ་ལུང་པའི་ཁ་གཏད་རི་བོའི་མཐའ་མཚམས་ཏེ། རེ་པཱ་པའི་ལུང་པའི་བྱང་ཕྱོགས་ཀྱི་རི་ཡིན། ཡང་མར་ཧིན་ནོམ་ལུང་པ་རུ་སླེབས་ཤིང་། ཡེ་བུ་སི་པའི་ལྷོ་ངོས་སུ་བཅར། ཡང་མར་ཨེན་རོ་གེལ་དུ་སླེབས། 17 ཡང་བྱང་ཕྱོགས་སུ་ཨེན་ཤེ་མེས་སུ་འདྲེས་ཤིང་། ཨ་དུམ་མིམ་ལ་ཡི་ཁ་གཏད་དུ་ཡོད་པའི་གིལ་ཨད་ལོད་དུ་སླེབས་པ་དང་། ཡང་མར་རུ་བེན་གྱི་བུ་པོ་ཧན་གྱི་བྲག་རྡོ་རུ་སླེབས། 18 ཡང་པེད་ཨ་ར་པ་ཡི་ཁ་གཏད་དུ་འབྲེལ་ཞིང་བྱང་ངོས་སུ་མར་ཨ་ར་པཱ་རུ་སླེབས། 19 ཡང་པེད་ཧོག་ལཱ་ཡི་བྱང་ངོས་སུ་འབྲེལ་ཞིང་། ཚྭ་མཚོའི་བྱང་ཁུག་སྟེ་ཡོར་དན་གཙང་པོའི་ལྷོ་སྣེ་རུ་འདྲེས། དེ་ནི་ལྷོ་མཚམས་ཡིན། 20 ཤར་མཚམས་ནི་ཡོར་དན་གཙང་པོ་ཡིན། དེ་ནི་པེན་ཡཱ་མེན་གྱི་མི་རྣམས་ལ་རུས་རྒྱུད་ལྟར་ཁོ་ཚོའི་ཕྱོགས་བཞི་ཡི་ས་མཚམས་ལ་བལྟས་ནས་ཐོབ་པའི་ས་སྐལ་ཡིན་པའོ། །

པེན་ཡཱ་མེན་ལ་ཐོབ་པའི་གྲོང་ཁྱེར་རྣམས།

21 པེན་ཡཱ་མེན་གྱི་ཚོ་པར་རུས་རྒྱུད་ལྟར་ཐོབ་པའི་གྲོང་ཁྱེར་ནི་ཡེ་རུ་ཀོ་དང་པེད་ཧོག་ལཱ། ཨེ་མེག་ཁེ་ཚིས། 22 པེད་ཨ་ར་པ། ཚེ་མཱ་ར་ཡིམ། པེད་ཨེལ། 23 ཨབ་ཡིམ། ཕཱ་ར། ཨོབ་རཱ། 24 ཀེ་ཕར་ཨམ་མོ་ནི། ཨོབ་ནི། གེ་བཱ་བཅས་བསྡོམས་པས་གྲོང་ཁྱེར་བཅུ་གཉིས་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 25 ཡང་གིབ་ཡོན་དང་། རཱ་མ། པེ་ཨེ་རཱོད། 26 མི་ཙི་ཕེ། ཀེ་ཕི་རཱ། མོ་ཚ། 27 རེ་ཁེམ། ཡིར་ཕེ་ཨེལ། ཐ་ར་ཨ་ལ། 28 ཙེ་ལཱ། ཨེ་ལེབ། ཡེ་བུ་སི། ཡེ་བུ་སི་ནི་ཡེ་རུ་སཱ་ལེམ་ཡིན། གིབ་ཨ། ཀིར་ཡཱད་ཡེ་ཨ་རིམ་བཅས་བསྡོམས་པས་གྲོང་ཁྱེར་བཅུ་བཞི་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། །དེ་ནི་པེན་ཡཱ་མེན་པ་རྣམས་ལ་རུས་རྒྱུད་ལྟར་ཐོབ་པའི་ས་སྐལ་ཡིན་ནོ། །

ལེའུ་བཅུ་དགུ་པ།

སི་མུ་ཨོན་ལ་ཐོབ་པའི་ས་སྐལ།

1 སི་མུ་ཨོན་ཚོ་པའི་མི་རྣམས་ཀྱི་ཕྱིར་རུས་རྒྱུད་ལྟར་རྒྱན་ཨང་གཉིས་པ་བླངས། ཁོ་རྣམས་ལ་ཐོབ་པའི་ས་སྐལ་ནི་ཡ་ཧུ་དཱ་པ་རྣམས་ཀྱི་ས་སྐལ་ཁྲོད་དུ་ཡོད་དོ། ། 2 ཁོ་རྣམས་ལ་ས་སྐལ་དུ་ཐོབ་པའི་ཡུལ་རྣམས་ནི། པེར་ཤ་བཱ་དང་ཡང་ན་ཤེ་བཱ་ཞེས་བྱ་བ་དང་། མོ་ལ་དཱ། 3 ཧ་ཚར་ཤུ་ཨལ། པ་ལཱ། ཨེ་ཚེམ། 4 ཨེལ་ཐོ་ལད། པེ་ཐུལ། ཧོར་མཱ། 5 ཙིག་ལག པེད་མར་ཀ་བོད། ཧ་ཚར་སུ་སཱ། 6 པེད་ལེ་པ་ཨོད། ཤ་རུ་ཧེན་བཅས་བསྡོམས་པས་གྲོང་ཁྱེར་བཅུ་གསུམ་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 7 ཡང་ཨ་ཡིན་དང་། རིམ་མོན། ཨེ་ཐེར། ཨ་ཤན་བཅས་བསྡོམས་པས་གྲོང་ཁྱེར་བཞི་དང་དེ་རྣམས་ལ་གཏོགས་པའི་གྲོང་ཚོ་རྣམས། 8 ད་དུང་གྲོང་ཁྱེར་དེ་དག་གི་ཉེ་འཁོར་གྱི་གྲོང་ཚོ་ཐམས་ཅད་ནས། པཱ་ཨ་ལད་པེ་ཨེར་ཏེ་ནེ་གུབ་ཡུལ་གྱི་ར་མད་བར་དུ་ཡིན། དེ་ནི་རུས་རྒྱུད་ལྟར་སི་མུ་ཨོན་ཚོ་པར་ཐོབ་པའི་ས་སྐལ་ཡིན་ནོ། ། 9 སི་མུ་ཨོན་པའི་ས་སྐལ་ནི་ཡ་ཧུ་དཱ་པ་རྣམས་ཀྱི་ས་སྐལ་ལས་ཐོབ་པ་ཡིན། ཡ་ཧུ་དཱ་པའི་ཐོབ་སྐལ་མང་དྲགས་པས་སི་མུ་ཨོན་པ་རྣམས་ལ་ཁོ་ཚོ་ལས་ས་སྐལ་ཐོབ་པ་ཡིན།

ཟེ་བུ་ལུན་ལ་ཐོབ་པའི་ས་སྐལ།

10 ཟེ་བུ་ལུན་པ་རྣམས་ཀྱི་ཕྱིར་རུས་རྒྱུད་བཞིན་རྒྱན་ཨང་གསུམ་པ་བླངས་པ་དང་། ཁོ་རྣམས་ཀྱི་ས་མཚམས་ནི་སཱ་རིད་བར་དུ་ཡིན། 11 ནུབ་ཕྱོགས་སུ་ཡར་མ་རེ་ཨ་ལར་ཕྱིན་ནས་དབ་པ་ཤེད་དུ་སླེབས་པ་དང་། ཡང་ཡོག་ནེ་ཨམ་གྱི་སྔོན་དུ་ཡོད་པའི་གྲོག་རོང་ལ་ཐུག 12 ཡང་སཱ་རིད་ནས་ཤར་ཕྱོགས་སུ་ཀིས་ལོད་ཐ་པོར་གྱི་ས་མཚམས་བར་ཉི་མ་ཤར་ཕྱོགས་སུ་འཁོར་བ་དང་། ཡང་ད་བེ་རད་དུ་འདྲེས་ནས་ཡར་ཡ་ཕི་ཨ་རུ་སླེབས། 13 དེ་ནས་ཤར་ཕྱོགས་སུ་གཱད་ཧེ་ཕེར་དང་ཨེད་ཀཱ་ཚིན་ལ་འབྲེལ་ཞིང་། རིམ་མོན་དང་འདྲེས་ཤིང་དེ་ནས་ནེ་ཨ་རུ་མཆེད་དོ། ། 14 ཡང་ནེ་ཨའི་བྱང་ཕྱོགས་བསྐོར་ནས་ཧན་ན་ཐོན་ལ་སླེབས་ཤིང་། ཡིབ་ཐ་ཨེལ་ལུང་པ་ལ་འདྲེས་སོ། ། 15 ད་དུང་ཀད་ཏད་དང་། ན་ཧ་ལལ། ཤིམ་རོན། ཡིད་ཨ་ལ། པེད་ལེ་ཧེམ་བཅས་བསྡོམས་པས་གྲོང་ཁྱེར་བཅུ་གཉིས་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 16 གྲོང་ཁྱེར་འདི་དག་དང་གྲོང་ཁྱེར་ལ་གཏོགས་པའི་གྲོང་ཚོ་རྣམས་ནི་ཟེ་བུ་ལུན་པ་རྣམས་ལ་རུས་རྒྱུད་བཞིན་ཐོབ་པའི་ས་སྐལ་ཡིན་པའོ། །

ཡེས་སི་ཀཱར་ལ་ཐོབ་པའི་ས་སྐལ།

17 ཡེས་སི་ཀཱར་པ་རྣམས་ཀྱི་ཕྱིར་རུས་རྒྱུད་བཞིན་རྒྱན་ཨང་བཞི་པ་བླངས། 18 ཁོ་རྣམས་ཀྱི་ས་མཚམས་ནི་ཡེ་སི་རེ་ཨེལ་དང་། ཀེ་སུལ་ལོད། ཤུ་ནེམ། 19 ཧ་ཕར་ཡིམ། ཤི་ཡོན། ཨ་ན་ཧ་རད། 20 ར་བིད། ཁིས་ཡོན། ཨེ་བེ་ཚི། 21 རེ་མེད། ཨེན་གན་ནིམ། ཨེན་ཧད་ད། པེད་ཕ་ཚེས་བཅས་སུ་སླེབས་པ་དང་། 22 ཡང་ཐ་པོར་དང་། ཤ་ཧ་ཚི་མ། པེད་ཤེ་མེ་སི་བཅས་དང་། ཡོར་དན་གཙང་པོའི་བར་དུ་སླེབས་པ་སྟེ། བསྡོམས་པས་གྲོང་ཁྱེར་བཅུ་དྲུག་དང་དེ་རྣམས་ལ་གཏོགས་པའི་གྲོང་ཚོ་རྣམས་སོ། ། 23 གྲོང་ཁྱེར་འདི་རྣམས་དང་གྲོང་ཁྱེར་ལ་གཏོགས་པའི་གྲོང་ཚོ་རྣམས་ནི་ཡེས་སི་ཀཱར་ཚོ་པར་རུས་རྒྱུད་ལྟར་ཐོབ་པའི་ས་སྐལ་ཡིན་ནོ། །

ཨ་ཤེར་ལ་ཐོབ་པའི་ས་སྐལ།

24 ཨ་ཤེར་ཚོ་པའི་ཕྱིར་རུས་རྒྱུད་ལྟར་རྒྱན་ཨང་ལྔ་པ་བླངས། 25 ཁོ་རྣམས་ཀྱི་ས་མཚམས་ནི་ཧེལ་ཁད་དང་། ཧ་ལི། པེ་ཏེན། ཨག་ཤབ། 26 ཨལ་ལམ་མེ་ལེག ཨམ་ཨད། མེ་ཤེ་ཨལ་བཅས་དང་། ནུབ་ཏུ་ཀར་མེལ་དང་། ཤི་ཧོར་ལིབ་ནད་དུ་སླེབས། 27 ཉི་མ་ཤར་ཕྱོགས་སུ་འཁོར་ནས་པེད་ད་གོན་དང་དེ་ནས་ཟེ་བུ་ལུན་ལ་སླེབས་ཤིང་། བྱང་དུ་ཡིབ་ཐ་ཨེལ་ལུང་པ་དང་། པེད་ཨེ་མེག་དང་ནེ་ཨི་ཨེལ་དུ་སླེབས་པ་དང་། ཀ་པུལ་གྱི་གཡོན་ཕྱོགས་སུ་འདྲེས། 28 ཡང་ཨེབ་རོན་དང་རེ་ཧོབ། ཧམ་མོན། ཁ་ནཱ་བཅས་ནས་ཚི་ཏུན་མཁར་ཆེན་བར་དུ་ཡིན། 29 ས་མཚམས་དེ་བསྐོར་ནས་རཱ་མ་དང་མཁར་བརྟན་པོ་ཐཱར་ལ་སླེབས་པ་དང་། ཡང་བསྐོར་ནས་ཧོ་སཱ་རུ་སླེབས་ཤིང་། ཨག་སིབ་ཀྱི་མངའ་ཁུལ་ལ་ཉེ་ཞིང་རྒྱ་མཚོ་རུ་འདྲེས། 30 ཡང་ཨུམ་མ་དང་ཨ་ཕེག རེ་ཧོབ་བཅས་བསྡོམས་པས་གྲོང་ཁྱེར་ཉེར་གཉིས་དང་དེ་རྣམས་ལ་གཏོགས་པའི་གྲོང་ཚོ་རྣམས་ཡོད། 31 གྲོང་ཁྱེར་འདི་དག་དང་གྲོང་ཁྱེར་ལ་གཏོགས་པའི་གྲོང་ཚོ་རྣམས་ནི་ཨ་ཤེར་ཚོ་པར་རུས་རྒྱུད་ལྟར་ཐོབ་པའི་ས་སྐལ་ཡིན་ནོ། །

ནཱབ་ཐ་ལི་ལ་ཐོབ་པའི་ས་སྐལ།

32 ནཱབ་ཐ་ལི་པ་རྣམས་ཀྱི་ཕྱིར་རུས་རྒྱུད་བཞིན་རྒྱན་ཨང་དྲུག་པ་བླངས། 33 ཁོ་རྣམས་ཀྱི་ས་སྐལ་གྱི་མཚམས་ནི་ཧེ་ལེབ་དང་ཚ་ཨ་ནན་ནིམ་གྱི་བེ་ཤིང་མོན་ཆ་ར་དང་། ཨ་ད་མི་ནེ་ཁེབ་དང་ཡབ་ནེ་ཨེལ་ནས་ལག་ཁུམ་གྱི་བར་དང་། ཡོར་དན་གཙང་པོར་འདྲེས། 34 ཡང་ནུབ་ཕྱོགས་སུ་འཁོར་ནས་ཨ་སི་ནོད་ཐ་པོར་དུ་སླེབས་པ་དང་། དེ་ནས་ཧུ་ཁོག་ཏུ་འདྲེས། ལྷོ་ཕྱོགས་སུ་ཟེ་བུ་ལུན་དང་ནུབ་ཕྱོགས་སུ་ཨ་ཤེར་ལ་སླེབས། ཡང་ཉི་མ་ཤར་ཕྱོགས་སུ་ཡོར་དན་གཙང་པོ་དང་འབྲེལ་བའི་ཡ་ཧུ་དཱ་རུ་སླེབས། 35 མཁར་བརྟན་པོ་ནི་ཚིད་དིམ་དང་། ཚེར། ཧམ་མད། ར་ཁད། ཀིན་ནེ་རེད། 36 ཨ་ད་མ། རཱ་མ། ཧ་ཟོར། 37 ཀེ་དེ་སི། ཨེ་དྲི་ཨི། ཨེན་ཧ་ཟོར། 38 ཡིར་ཨོན། མི་ག་དལ་ཨེལ། ཧོ་རེམ། པེད་ཨ་ནད། པེད་ཤེ་མེ་སི་བཅས་བསྡོམས་པས་གྲོང་ཁྱེར་བཅུ་དགུ་དང་དེ་རྣམས་ལ་གཏོགས་པའི་གྲོང་ཚོ་རྣམས་ཡིན། 39 གྲོང་ཁྱེར་འདི་དག་དང་གྲོང་ཁྱེར་ལ་གཏོགས་པའི་གྲོང་ཚོ་རྣམས་ནི་ནཱབ་ཐ་ལི་ཚོ་པར་རུས་རྒྱུད་ལྟར་ཐོབ་པའི་ས་སྐལ་ཡིན་ནོ། །

དཱན་ལ་ཐོབ་པའི་ས་སྐལ།

40 དཱན་ཚོ་པའི་ཕྱིར་རུས་རྒྱུད་ལྟར་རྒྱན་ཨང་བདུན་པ་བླངས། 41 ཁོ་རྣམས་ཀྱི་ས་སྐལ་གྱི་མཚམས་ནི་ཚོར་ཨ་དང་། ཨེ་སི་ཐ་ཨོལ། ཨིར་ཤེ་མེས། 42 ཤཱ་ཨ་ལབ་པིན། ཨ་ཡཱ་ལོན། ཡིད་ལ། 43 ཨེ་ལོན། ཐིམ་ནཱ། ཨེག་རོན། 44 ཨེལ་ཐེ་ཁེ། གིབ་བེ་ཏོན། པཱ་ཨ་ལད། 45 ཡེ་ཧུད། པེ་ནེ་པེ་རག གཱད་རིམ་མོན། 46 མེ་ཡར་ཁོན། ར་ཁོན། ཡོ་ཕཱའི་ཁ་གཏད་ཀྱི་ས་མཚམས་བཅས་སོ། ། 47 དཱན་གྱི་མི་རྣམས་ཀྱིས་རང་གི་མངའ་ཁོངས་ལ་དབང་སྒྱུར་བྱེད་མ་ཐུབ་པས། ཁོ་རྣམས་ཡར་སོང་ནས་ལེ་ཤེམ་ལ་རྒོལ་ནས་དེ་བླངས་ཤིང་། གྲོང་ཁྱེར་གྱི་མི་རྣམས་ལ་གྲིས་བརྒྱབ་ནས་གྲོང་ཁྱེར་དེ་བླངས་པ་དང་དེའི་ནང་དུ་བསྡད་ནས། ཁོ་ཚོའི་མེས་པོ་དཱན་གྱི་མིང་གིས་ལེ་ཤེམ་ཅེས་པ་དཱན་དུ་བསྒྱུར། 48 གྲོང་ཁྱེར་འདི་དག་དང་གྲོང་ཁྱེར་ལ་གཏོགས་པའི་གྲོང་ཚོ་རྣམས་ནི་དཱན་ཚོ་པར་རུས་རྒྱུད་ལྟར་ཐོབ་པའི་ས་སྐལ་ཡིན་ནོ། །

ཡོ་ཤུ་ཨ་ལ་ཐོབ་པའི་ས་སྐལ།

49 ཡེས་ར་ཨེལ་པ་རྣམས་ཀྱིས་ས་མཚམས་ལྟར་ས་སྐལ་བགོས་ནས་རྫོགས་པ་དང་། ཁོ་ཚོའི་ཁྲོད་དུ་ནུན་གྱི་བུ་ཡོ་ཤུ་ཨ་ལ་ས་སྐལ་སྤྲད་དོ། ། 50 དཀོན་མཆོག་ཡ་ཝཱེའི་བཀའ་བཞིན་དུ། ཡོ་ཤུ་ཨ་ལ་འཐོབ་པར་འདོད་པའི་གྲོང་ཁྱེར་ཏེ། ཨེ་ཕཱར་ཡིམ་རི་ཁུལ་གྱི་ཐིམ་ནད་སེ་ར་ཁོ་ལ་སྤྲད་པ་དང་། ཁོས་གྲོང་ཁྱེར་དེ་བརྩིགས་ནས་དེར་བསྡད་དོ། ། 51 དེ་ནི་མཆོད་དཔོན་ཨེ་ལི་ཨ་ཟར་དང་ནུན་གྱི་བུ་ཡོ་ཤུ་ཨ་དང་། ཡེས་ར་ཨེལ་གྱི་ཚོ་པ་རེ་རེའི་ཚོ་དཔོན་རྣམས་ཀྱིས་ཞི་ལོ་ནས་མཇལ་འཕྲད་གུར་མཆོག་གི་སྒོ་ཁ་རུ། དཀོན་མཆོག་ཡ་ཝཱེའི་སྤྱན་སྔར་རྒྱན་འཕངས་ནས་བགོས་པའི་ས་སྐལ་ཡིན་ལ། དེ་བཞིན་ཁོ་རྣམས་ཀྱིས་ས་བགོས་ནས་རྫོགས་སོ། །

ལེའུ་ཉི་ཤུ་པ།

སྐྱབས་བཅོལ་སའི་གྲོང་ཁྱེར་རྣམས།

1 དཀོན་མཆོག་ཡ་ཝཱེས་ཡོ་ཤུ་ཨ་ལ་སྐུལ་སློང་མཛད་ནས་འདི་སྐད་དུ། 2 ཁྱོད་ཀྱིས་ཡེས་ར་ཨེལ་པ་རྣམས་ལ་འདི་ལྟར། ཁྱོད་ཚོས་བདག་གིས་མོ་ཤེ་བརྒྱུད་ནས་ཁྱོད་རྣམས་ལ་སྐུལ་སློང་བྱས་པ་བཞིན། རང་ཉིད་ལ་སྐྱབས་བཅོལ་སའི་གྲོང་ཁྱེར་རྣམས་འཛུགས་དགོས་པ་དང་། 3 སྟེས་དབང་གིས་མི་གསོད་ནོར་བྱས་པ་རྣམས་དེར་འབྲོ་རུ་འཇུག་དགོས། གྲོང་ཁྱེར་དེ་དག་ཁྱོད་རྣམས་ལ་དགྲ་ཤ་ལེན་མཁན་ལས་སྐྱབས་བཅོལ་སའི་གནས་སུ་བྱས་ཆོག 4 མི་གསོད་མཁན་དེ་གྲོང་ཁྱེར་དེ་རྣམས་ཀྱི་གཅིག་ལ་བྲོས་ནས་མཁར་སྒོ་ཁར་ལངས་སྡོད་ཅིང་། ཁོའི་དོན་དག་གྲོང་ཁྱེར་ནང་གི་རྒན་པོ་རྣམས་ལ་བཤད་དགོས་པ་དང་། དེ་རྣམས་ཀྱིས་ཁོ་གྲོང་ཁྱེར་ནང་དུ་བླངས་ནས་ཁོ་རྣམས་ཀྱི་ཁྲོད་དུ་གཞིས་འཛིན་པའི་ཕྱིར་ཁོ་ལ་གནས་ཤིག་སྤྲོད་དགོས། 5 གལ་ཏེ་དགྲ་ཤ་ལེན་མཁན་ཁོའི་ར་མདར་འོངས་ཚེ། ཁོ་ལ་སྔར་ནས་ཞེ་འཁོན་མེད་པར་མི་གསོད་ནོར་བྱས་པ་ཡིན་པས། རྒན་པོ་རྣམས་ཀྱིས་ཁོ་རང་དགྲ་ཤ་ལེན་མཁན་གྱི་ལག་ཏུ་སྤྲོད་མི་རུང་། 6 མི་གསོད་མཁན་དེ་ཚོགས་མིའི་མདུན་དུ་ལངས་ནས་འདྲི་གཅོད་ལ་མཉན་པའི་བར་དུ་གྲོང་ཁྱེར་དེའི་ནང་འདུག་དགོས་པ་དང་། སྐབས་དེའི་མཆོད་དཔོན་ཆེན་མོ་ཚེ་ལས་འདས་རྗེས་ད་གཟོད་རང་གི་གྲོང་རྡལ་དང་རང་ཁྱིམ་སྟེ་ཁོ་རང་ཕྱི་རུ་བྲོས་འོངས་སའི་གྲོང་རྡལ་དུ་ཕྱིར་ལོག་ཆོག་པ་ཡིན་ཞེས་བསྒོ་བར་གྱིས་ཤིག་ཅེས་གསུངས་སོ། ། 7 དེ་ནས་ཡེས་ར་ཨེལ་པས་ནཱབ་ཐ་ལིའི་རི་ཁུལ་ནས་ག་ལིལ་ཡུལ་གྱི་ཀེ་དེ་སི་དང་། ཨེ་ཕཱར་ཡིམ་གྱི་རི་ཁུལ་ནས་སི་ཀེམ། ཡ་ཧུ་དཱའི་རི་ཁུལ་ནས་ཀིར་ཡཱད་ཨར་པཱ་སྟེ་ཧེབ་རོན་བཅས་ལོགས་སུ་བཀར་ཅིང་། 8 ཡང་ཡོར་དན་གཙང་པོའི་ཕྱི་རུ་ཡེ་རུ་ཀོ་ཡི་ཤར་ཏུ། རུ་བེན་ཚོ་པ་ནས་དབེན་སྟོང་གི་ཐང་དུ་པེ་ཙེར་བཙུགས། གཱ་རྡུའི་ཚོ་པ་ནས་གིལ་ཨད་ཀྱི་རཱ་མོད་བཙུགས། མཱ་ན་ཤེའི་ཚོ་པ་ནས་པཱ་ཤན་གྱི་གོ་ལན་བཙུགས། 9 དེ་ཐམས་ཅད་ནི་ཡེས་ར་ཨེལ་པ་རྣམས་དང་ཁོ་ཚོའི་ཁྲོད་བྱེས་སུ་སྡོད་མཁན་ཕྱི་མི་རྣམས་ཀྱིས་ལོགས་སུ་བཀར་བའི་ཡུལ་ཕྱོགས་ཡིན་ཏེ། མི་གསོད་ནོར་བྱས་པ་ཐམས་ཅད་དེར་བྲོས་ནས་དགྲ་ཤ་ལེན་མཁན་གྱི་ལག་ནས་མི་འཆི་བར། ཁོ་རང་ཚོགས་མིའི་མདུན་དུ་ལངས་བསྡད་ནས་འདྲི་གཅོད་ལ་མཉན་པའི་ཕྱིར་རོ། །

ལེའུ་ཉེར་གཅིག་པ།

ལེ་ཝི་པ་རྣམས་ལ་སྤྲད་པའི་གྲོང་ཁྱེར་རྣམས།

1 སྐབས་དེར་ལེ་ཝི་པའི་ཚོ་དཔོན་རྣམས་མཆོད་དཔོན་ཨེ་ལི་ཨ་ཟར་དང་ནུན་གྱི་བུ་ཡོ་ཤུ་ཨ་དང་། ཡེས་ར་ཨེལ་གྱི་ཚོ་པ་རེ་རེའི་ཚོ་དཔོན་རྣམས་ཀྱི་དྲུང་དུ་འོངས་ནས། 2 ཀ་ན་ཨན་ཡུལ་གྱི་ཞི་ལོ་རུ་ཁོ་རྣམས་ལ། སྔར་དཀོན་མཆོག་ཡ་ཝཱེས་མོ་ཤེ་བརྒྱུད་ནས་ངེད་རྣམས་གཞིས་ཆགས་པའི་ཕྱིར་གྲོང་ཁྱེར་གནང་པ་དང་། ང་ཚོའི་ཕྱུགས་འཚོ་བའི་ཕྱིར་གྲོང་ཁྱེར་གྱི་ཉེ་འཁོར་རྣམས་གནང་བའི་བཀའ་བསྒོས་པའོ་ཞེས་ཞུས་པ་ལ། 3 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེས་བཀའ་ཇི་ལྟར་བསྒོས་པ་བཞིན་དུ་རང་ཉིད་ཀྱི་ས་སྐལ་ལས་གཤམ་གསལ་གྱི་གྲོང་ཁྱེར་དང་དེའི་ཉེ་འཁོར་རྣམས་ལེ་ཝི་པར་སྤྲད་པ་སྟེ། 4 ཀོ་ཧད་རུས་རྒྱུད་ཀྱི་ཕྱིར་རྒྱན་འཕངས་པ་དང་། ལེ་ཝི་པའི་མཆོད་དཔོན་ཨ་རོན་གྱི་བུ་རྒྱུད་དེ། ཡ་ཧུ་དཱ་ཚོ་པ་དང་སི་མུ་ཨོན་ཚོ་པ། པེན་ཡཱ་མེན་ཚོ་པ་བཅས་ཀྱི་ས་སྐལ་ལས་རྒྱན་བླངས་པ་ལྟར་གྲོང་ཁྱེར་བཅུ་གསུམ་ཐོབ་པ་ཡིན། 5 ཀོ་ཧད་ཀྱི་བུ་རྒྱུད་གཞན་རྣམས་ལ་ཨེ་ཕཱར་ཡིམ་ཚོ་པ་དང་དཱན་གྱི་ཚོ་པ། མཱ་ན་ཤེའི་ཚོ་པ་ཕྱེད་ཀ་བཅས་ཀྱི་ས་སྐལ་ལས་རྒྱན་བླངས་པ་བཞིན་གྲོང་ཁྱེར་བཅུ་ཐོབ་པ་ཡིན། 6 གེར་ཤོན་གྱི་བུ་རྒྱུད་རྣམས་ལ་ཡེས་སི་ཀཱར་ཚོ་པ་དང་། ཨ་ཤེར་ཚོ་པ། ནཱབ་ཐ་ལི་ཚོ་པ། པཱ་ཤན་དུ་སྡོད་པའི་མཱ་ན་ཤེའི་ཚོ་པ་ཕྱེད་ཀ་བཅས་ཀྱི་ས་སྐལ་ལས་རྒྱན་བླངས་པ་བཞིན་གྲོང་ཁྱེར་བཅུ་གསུམ་ཐོབ་པ་ཡིན། 7 མཱ་རཱ་རེའེ་ཡི་བུ་རྒྱུད་རྣམས་ལ་རུས་རྒྱུད་ལྟར། རུ་བེན་ཚོ་པ་དང་། གཱ་རྡུ་ཚོ་པ། ཟེ་བུ་ལུན་ཚོ་པ་བཅས་ཀྱི་ས་སྐལ་ལས་རྒྱན་བླངས་པ་བཞིན་གྲོང་ཁྱེར་བཅུ་གཉིས་ཐོབ་པ་ཡིན། 8 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེས་མོ་ཤེ་བརྒྱུད་ནས་ཇི་ལྟར་བཀའ་བསྒོས་པ་བཞིན། གྲོང་ཁྱེར་དེ་དག་དང་དེའི་ཉེ་འཁོར་རྣམས་ལེ་ཝི་པ་རྣམས་ལ་བགོས་པའོ། ། 9-10 ཁོ་ཚོས་ཡ་ཧུ་དཱ་ཚོ་པ་དང་སི་མུ་ཨོན་ཚོ་པའི་ས་སྐལ་ལས། གཤམ་གསལ་གྱི་གྲོང་ཁྱེར་རྣམས་ལེ་ཝི་ཚོ་པའི་ཀོ་ཧད་རུས་རྒྱུད་དེ་ཨ་རོན་ཀྱི་བུ་རྒྱུད་རྣམས་ལ་སྤྲད་པ་སྟེ། ཅི་ལ་ཟེར་ན། ཁོ་ཚོའི་ཕྱིར་རྒྱན་བླངས་ནས་སྐལ་དང་པོ་བྱུང་བས་སོ། ། 11 ཡ་ཧུ་དཱ་རི་ཁུལ་གྱི་ཀིར་ཡཱད་ཨར་པཱ་དང་ཉེ་འཁོར་གྱི་ཕྱི་རོལ་རྣམས་ཁོ་ཚོར་སྤྲད། ཨར་པཱ་ནི་ཨ་ནག་པའི་ཕ་མེས་ཡིན་པ་དང་། ཀིར་ཡཱད་ཨར་པཱ་ནི་གནའ་བོའི་ཧེབ་རོན་ཞེས་བྱ་བ་ཡིན་ནོ། ། 12 གྲོང་ཁྱེར་ལ་གཏོགས་པའི་ས་ཞིང་དང་གྲོང་ཚོ་རྣམས་འབའ་ཞིག་ཡེ་ཕུན་ནེའི་བུ་ཀཱ་ལེབ་ལ་ས་སྐལ་དུ་སྤྲད། 13 ཡེས་ར་ཨེལ་པས་མི་གསོད་ནོར་བྱེད་མཁན་རྣམས་སྐྱབས་བཅོལ་སའི་གྲོང་ཁྱེར་ཧེབ་རོན་དང་། དེར་གཏོགས་པའི་ཉེ་འཁོར་རྣམས་མཆོད་དཔོན་ཨ་རོན་གྱི་བུ་རྒྱུད་ལ་སྤྲད་ཅིང་། ཡང་ཁོ་ཚོར་ལིབ་ནཱ་དང་དེར་གཏོགས་པའི་ཉེ་འཁོར་དང་། 14 ཡད་ཏིར་དང་དེར་གཏོགས་པའི་ཉེ་འཁོར། ཨེ་སི་ཏེ་མོ་ཨ་དང་དེར་གཏོགས་པའི་ཉེ་འཁོར། 15 ཧོ་ལོན་དང་དེར་གཏོགས་པའི་ཉེ་འཁོར། དི་བིར་དང་དེར་གཏོགས་པའི་ཉེ་འཁོར། 16 ཨ་ཡིན་དང་དེར་གཏོགས་པའི་ཉེ་འཁོར། ཡུད་ཏ་དང་དེར་གཏོགས་པའི་ཉེ་འཁོར། པེད་ཤེ་མེ་སི་དང་དེར་གཏོགས་པའི་ཉེ་འཁོར་བཅས་བསྡོམས་པས་གྲོང་ཁྱེར་དགུ་སྤྲད་པ་དང་། ཐམས་ཅད་ཚོ་པ་དེ་གཉིས་ལས་བགོས་པ་ཡིན་ནོ། ། 17 ཡང་པེན་ཡཱ་མེན་ཚོ་པའི་ས་སྐལ་ལས་ཁོ་རྣམས་ལ་གིབ་ཡོན་དང་དེར་གཏོགས་པའི་ཉེ་འཁོར་དང་། གེ་བཱ་དང་དེར་གཏོགས་པའི་ཉེ་འཁོར། 18 ཨ་ན་ཐོད་དང་དེར་གཏོགས་པའི་ཉེ་འཁོར། ཨལ་མོན་དང་དེར་གཏོགས་པའི་ཉེ་འཁོར་བཅས་བསྡོམས་པས་གྲོང་ཁྱེར་བཞི་སྤྲད། 19 ཨ་རོན་གྱི་མཆོད་དཔོན་ཡིན་པའི་བུ་རྒྱུད་རྣམས་ལ་བསྡོམས་པས་གྲོང་ཁྱེར་བཅུ་གསུམ་དང་དེ་རྣམས་ལ་གཏོགས་པའི་ཉེ་འཁོར་རྣམས་སྤྲད་པ་ཡིན། 20 ལེ་ཝི་ཚོ་པའི་ཁྲོད་ཀོ་ཧད་ཀྱི་རུས་རྒྱུད་དེ། ཀོ་ཧད་ཀྱི་བུ་རྒྱུད་གཞན་རྣམས་ལ་རྒྱན་འཕངས་ནས་ཐོབ་པའི་གྲོང་ཁྱེར་ནི་ཨེ་ཕཱར་ཡིམ་ཚོ་པ་ནས་བགོས་པ་ཡིན་ནོ། ། 21 ཡེས་ར་ཨེལ་པས་ཨེ་ཕཱར་ཡིམ་རི་ཁུལ་གྱི་སི་ཀེམ་སྟེ་མི་གསོད་ནོར་བྱེད་མཁན་རྣམས་སྐྱབས་བཅོལ་སའི་གྲོང་ཁྱེར་དང་དེར་གཏོགས་པའི་ཉེ་འཁོར་རྣམས་ཁོ་ཚོར་སྤྲད་ཅིང་། ཡང་གེ་ཟེར་དང་དེའི་ཉེ་འཁོར་དང་། 22 ཀིབ་ཚ་ཡིམ་དང་དེར་གཏོགས་པའི་ཉེ་འཁོར། པེད་ཧོ་རོན་དང་དེར་གཏོགས་པའི་ཉེ་འཁོར་བཅས་བསྡོམས་པས་གྲོང་ཁྱེར་བཞི་ཁོ་རྣམས་ལ་སྤྲད། 23 ཡང་དཱན་ཚོ་པའི་ས་སྐལ་ལས་ཨེལ་ཐེ་ཁེ་དང་དེར་གཏོགས་པའི་ཉེ་འཁོར་དང་། གིབ་བེ་ཏོན་དང་དེར་གཏོགས་པའི་ཉེ་འཁོར། 24 ཨ་ཡཱ་ལོན་དང་དེར་གཏོགས་པའི་ཉེ་འཁོར། གཱད་རིམ་མོན་དང་དེར་གཏོགས་པའི་ཉེ་འཁོར་བཅས་བསྡོམས་པས་གྲོང་ཁྱེར་བཞི་ཁོ་རྣམས་ལ་སྤྲད། 25 ཡང་མཱ་ན་ཤེའི་ཚོ་པ་ཕྱེད་ཀའི་ས་སྐལ་ལས་ཐ་ཨ་ནག་དང་དེར་གཏོགས་པའི་ཉེ་འཁོར་དང་། གཱད་རིམ་མོན་དང་དེར་གཏོགས་པའི་ཉེ་འཁོར་ཏེ་བསྡོམས་པས་གྲོང་ཁྱེར་གཉིས་ཁོ་རྣམས་ལ་སྤྲད། 26 ཀོ་ཧད་ཀྱི་བུ་རྒྱུད་གཞན་རྣམས་ལ་བསྡོམས་པས་གྲོང་ཁྱེར་བཅུ་དང་དེ་རྣམས་ལ་གཏོགས་པའི་ཉེ་འཁོར་རྣམས་ཡོད་དོ། ། 27 ཡེས་ར་ཨེལ་པས་ཡང་མཱ་ན་ཤེའི་ཚོ་པ་ཕྱེད་ཀའི་ས་སྐལ་ལས་མི་གསོད་ནོར་བྱེད་མཁན་རྣམས་སྐྱབས་བཅོལ་སའི་གྲོང་ཁྱེར་ཏེ་པཱ་ཤན་གྱི་གོ་ལན་དང་དེར་གཏོགས་པའི་ཉེ་འཁོར་ནི་ལེ་ཝི་ཚོ་པའི་གེར་ཤོན་གྱི་རུས་རྒྱུད་རྣམས་ལ་སྤྲད། ཡང་པེ་ཨེས་ཐེ་ར་གྲོང་ཁྱེར་དང་དེར་གཏོགས་པའི་ཉེ་འཁོར་ཏེ་བསྡོམས་པས་གྲོང་ཁྱེར་གཉིས་ཁོ་རྣམས་ལ་སྤྲད། 28 ཡང་ཡེས་སི་ཀཱར་ཚོ་པའི་ས་སྐལ་ལས་ཁིས་ཡོན་དང་དེར་གཏོགས་པའི་ཉེ་འཁོར་དང་། ད་བེ་རད་དང་དེར་གཏོགས་པའི་ཉེ་འཁོར། 29 ཡར་མུད་དང་དེར་གཏོགས་པའི་ཉེ་འཁོར། ཨེན་གན་ནིམ་དང་དེར་གཏོགས་པའི་ཉེ་འཁོར་བཅས་བསྡོམས་པས་གྲོང་ཁྱེར་བཞི་ཁོ་རྣམས་ལ་སྤྲད། 30 ཡང་ཨ་ཤེར་ཚོ་པའི་ས་སྐལ་ལས་མེ་ཤེ་ཨལ་དང་དེར་གཏོགས་པའི་ཉེ་འཁོར་དང་། ཨབ་དོན་དང་དེར་གཏོགས་པའི་ཉེ་འཁོར། 31 ཧེལ་ཁད་དང་དེར་གཏོགས་པའི་ཉེ་འཁོར། རེ་ཧོབ་དང་དེར་གཏོགས་པའི་ཉེ་འཁོར་བཅས་བསྡོམས་པས་གྲོང་ཁྱེར་བཞི་ཁོ་རྣམས་ལ་སྤྲད། 32 ཡང་ནཱབ་ཐ་ལི་ཚོ་པའི་ས་སྐལ་ལས་ག་ལིལ་གྱི་ཀེ་དེ་སི་སྟེ་མི་གསོད་ནོར་བྱེད་མཁན་རྣམས་སྐྱབས་བཅོལ་སའི་གྲོང་ཁྱེར་དང་དེར་གཏོགས་པའི་ཉེ་འཁོར་ནི་ཁོ་ཚོར་སྤྲད་ཅིང་། ཡང་ཧམ་མོད་དོར་དང་དེར་གཏོགས་པའི་ཉེ་འཁོར་དང་། ཁར་ཐཱན་དང་དེར་གཏོགས་པའི་ཉེ་འཁོར་བཅས་བསྡོམས་པས་གྲོང་ཁྱེར་གསུམ་ཁོ་རྣམས་ལ་སྤྲད། 33 གེར་ཤོན་པ་རྣམས་ལ་རུས་རྒྱུད་ལྟར་ཐོབ་པའི་གྲོང་ཁྱེར་ནི་བསྡོམས་པས་བཅུ་གསུམ་དང་དེ་རྣམས་ལ་གཏོགས་པའི་ཉེ་འཁོར་རྣམས་ཡིན། 34 མཱ་རཱ་རེའེ་ཡི་རུས་རྒྱུད་དེ་ལེ་ཝི་པ་གཞན་རྣམས་ལ། ཟེ་བུ་ལུན་ཚོ་པའི་ས་སྐལ་ནས་ཐོབ་པ་ནི། ཡོག་ནེ་ཨམ་དང་དེར་གཏོགས་པའི་ཉེ་འཁོར་དང་། ཁར་ཐ་དང་དེར་གཏོགས་པའི་ཉེ་འཁོར། 35 དིམ་ན་དང་དེར་གཏོགས་པའི་ཉེ་འཁོར། ན་ཧ་ལལ་དང་དེར་གཏོགས་པའི་ཉེ་འཁོར་བཅས་བསྡོམས་པས་གྲོང་ཁྱེར་བཞི་ཡིན། 36 ཡང་རུ་བེན་ཚོ་པའི་ས་སྐལ་ལས་པེ་ཙེར་དང་དེར་གཏོགས་པའི་ཉེ་འཁོར་དང་། ཡ་ཙཱ་དང་དེར་གཏོགས་པའི་ཉེ་འཁོར། 37 ཀེ་དེ་མོད་དང་དེར་གཏོགས་པའི་ཉེ་འཁོར། མེ་ཕཱ་ཨད་དང་དེར་གཏོགས་པའི་ཉེ་འཁོར་བཅས་བསྡོམས་པས་གྲོང་ཁྱེར་བཞི་ཁོ་རྣམས་ལ་སྤྲད། 38 ཡང་གཱ་རྡུ་ཚོ་པའི་ས་སྐལ་ལས་གིལ་ཨད་ཀྱི་རཱ་མོད་དེ་མི་གསོད་ནོར་བྱེད་མཁན་རྣམས་སྐྱབས་བཅོལ་སའི་གྲོང་ཁྱེར་དང་དེར་གཏོགས་པའི་ཉེ་འཁོར་ནི་ཁོ་ཚོར་སྤྲད་ཅིང་། ཡང་མཱ་ཧ་ནཱ་ཡིམ་དང་དེར་གཏོགས་པའི་ཉེ་འཁོར་དང་། 39 ཧེ་སི་པོན་དང་དེར་གཏོགས་པའི་ཉེ་འཁོར། ཡཱ་ཟེར་དང་དེར་གཏོགས་པའི་ཉེ་འཁོར་བཅས་གྲོང་ཁྱེར་བཞི་ཁོ་རྣམས་ལ་སྤྲད། 40 ལེ་ཝི་ཚོ་པའི་མི་གཞན་རྣམས་ཏེ་མཱ་རཱ་རེའེ་ཡི་བུ་རྒྱུད་དག་ལ་རུས་རྒྱུད་ལྟར་རྒྱན་འཕངས་ནས་ཐོབ་པ་ནི་བསྡོམས་པས་གྲོང་ཁྱེར་བཅུ་གཉིས་ཡོད་དོ། ། 41 ལེ་ཝི་པ་རྣམས་ལ་ཡེས་ར་ཨེལ་པ་རྣམས་ཀྱི་ས་སྐལ་ལས་ཐོབ་པའི་གྲོང་ཁྱེར་ནི་བསྡོམས་པས་བཞི་བཅུ་ཞེ་བརྒྱད་དང་དེ་དག་ལ་གཏོགས་པའི་ཉེ་འཁོར་རྣམས་ཡིན། 42 གྲོང་ཁྱེར་དེ་ཐམས་ཅད་ཀྱི་ཉེ་འཁོར་དུ་ས་སྟོང་ཡོད་པ་དང་གྲོང་ཁྱེར་རེ་རེ་དེ་བཞིན་ཡིན་ནོ། །

ཡེས་ར་ཨེལ་པ་རྣམས་ལ་ས་སྐལ་ཐོབ་པ།

43 དེ་བཞིན་དུ་དཀོན་མཆོག་ཡ་ཝཱེས་སྔར་ཁོ་ཚོའི་མེས་པོ་རྣམས་ལ་མནའ་བཞེས་ཏེ་ཞལ་བཞེས་གནང་བའི་ཡུལ་ཐམས་ཅད་ནི་ཡེས་ར་ཨེལ་པ་རྣམས་ལ་གནང་ཞིང་། ཁོ་རྣམས་ལ་ས་སྐལ་དུ་ཐོབ་ནས་དེ་རུ་གནས་སོ། ། 44 དཀོན་མཆོག་ཡ་ཝཱེས་ཁོ་ཚོའི་མེས་པོ་རྣམས་ལ་མནའ་བཞེས་ཏེ་ཞལ་བཞེས་གནང་བའི་བཀའ་ཐམས་ཅད་ལྟར། ཁོ་རྣམས་ཕྱོགས་བཞི་མཚམས་བརྒྱད་ནས་བདེ་བར་བཀོད་དོ། །ཁོ་ཚོའི་དགྲ་བོ་ཐམས་ཅད་ལས་ཁོ་རྣམས་ཀྱི་མདུན་དུ་རང་ཚུགས་ཐུབ་མཁན་གཅིག་ཀྱང་མ་བྱུང་ཞིང་། དཀོན་མཆོག་ཡ་ཝཱེས་དགྲ་བོ་ཐམས་ཅད་ཁོ་རྣམས་ཀྱི་ལག་ཏུ་སྤྲོད་པར་མཛད་དོ། ། 45 དཀོན་མཆོག་ཡ་ཝཱེས་ཡེས་ར་ཨེལ་ཁྱིམ་རྒྱུད་ལ་བྱིན་རླབས་གནང་བར་ཞལ་བཞེས་གནང་བའི་བཀའ་ཐམས་ཅད་ལས་མ་འགྲུབ་པ་གཅིག་ཀྱང་མེད་པར། ཐམས་ཅད་དོན་ཐོག་ཏུ་འཁེལ་ཏོ། །

ལེའུ་ཉེར་གཉིས་པ།

ཡོར་དན་གཙང་པོའི་ཤར་གྱི་ཚོ་པ་རྣམས་ཕྱིར་རང་ཡུལ་དུ་ལོག་པ།

1 སྐབས་དེར་ཡོ་ཤུ་ཨ་ཡིས་རུ་བེན་པ་དང་གཱ་རྡུ་པ། མཱ་ན་ཤེའི་ཚོ་པ་ཕྱེད་ཀའི་མི་རྣམས་བཅས་བོས་འོངས་ཏེ། 2 ཁོ་རྣམས་ལ་ན་རེ། དཀོན་མཆོག་ཡ་ཝཱེའི་ཞབས་ཕྱི་མོ་ཤེས་ཁྱོད་རྣམས་ལ་བཀའ་བསྒོས་པ་ཐམས་ཅད་ཁྱོད་ཚོས་བསྲུངས་པ་དང་། ངས་ཁྱོད་རྣམས་ལ་བསྒོས་པ་ཐམས་ཅད་ཀྱང་ཁྱོད་ཚོས་བསྲུངས་པ་ཡིན། 3 ཉིན་མང་པོ་འདིའི་རིང་ལ་ད་ལྟའི་བར་དུ་ཁྱོད་རྣམས་ཀྱིས་རང་གི་སྤུན་ཟླ་མ་བསྐྱུར་བར་མ་ཟད། ཁྱོད་ཚོའི་དཀོན་མཆོག་ཡ་ཝཱེས་བསྲུང་བར་བསྒོས་པའི་བཀའ་རྣམས་བསྲུངས་པ་ཡིན། 4 ད་ལྟ་ཁྱོད་ཅག་གི་དཀོན་མཆོག་ཡ་ཝཱེས་ཁོང་གི་ཞལ་བཞེས་བཞིན་དུ་ཁྱོད་རྣམས་ཀྱི་སྤུན་ཟླ་རྣམས་བདེ་བར་བཀོད་པས་ད་ནི་ཕྱིར་ཁྱོད་ཅག་གི་གུར་ཏུ་ལོག་ཆོག་པ་སྟེ། དཀོན་མཆོག་ཡ་ཝཱེའི་ཞབས་ཕྱི་མོ་ཤེས་ཡོར་དན་གཙང་པོའི་ཤར་ཏུ་ཁྱོད་རྣམས་ལ་ས་སྐལ་དུ་གནང་བའི་ཡུལ་དུ་སོང་ཆོག་གོ ། 5 འོན་ཀྱང་དཀོན་མཆོག་ཡ་ཝཱེའི་ཞབས་ཕྱི་མོ་ཤེས་ཁྱོད་རྣམས་ལ་བསྒོས་པའི་བཀའ་དང་བཀའ་ཁྲིམས་རྣམས་ཏན་ཏིག་གིས་བསྲུང་བར་གཟབ་དགོས་པ་སྟེ། ཁྱོད་རྣམས་ཀྱི་དཀོན་མཆོག་ཡ་ཝཱེ་གཅེས་སུ་འཛིན་དགོས་པ་དང་། ཁོང་གི་ལམ་ཐམས་ཅད་དུ་བསྐྱོད་དགོས་ལ། ཁོང་གི་བཀའ་རྣམས་བསྲུང་བ་དང་ཁོང་ལ་རྩེ་གཅིག་གིས་བརྟེན་ཞིང་། བློ་གཅིག་སེམས་གཅིག་གིས་ཁོང་ལ་ཞབས་ཕྱི་འབུལ་བར་གྱིས་ཤིག་ཅེས་སྨྲས་སོ། ། 6 དེ་ནས་ཡོ་ཤུ་ཨ་ཡིས་ཁོ་རྣམས་ལ་བྱིན་གྱིས་བརླབས་ནས་མངགས་པ་དང་། ཁོ་རྣམས་རང་གི་གུར་ཏུ་ཕྱིར་ལོག་པའོ། ། 7 མཱ་ན་ཤེའི་ཚོ་པ་ཕྱེད་ལ་མོ་ཤེས་དུས་སྔ་མོ་ནས་པཱ་ཤན་ཡུལ་དུ་ས་སྐལ་བགོས་ཟིན་པ་དང་། ཚོ་པ་ཕྱེད་ཀ་འདི་ལ་ཡོ་ཤུ་ཨ་ཡིས་ཡོར་དན་གཙང་པོའི་ནུབ་ཕྱོགས་སུ་ཁོ་ཚོའི་སྤུན་རྣམས་ལས་ས་སྐལ་བགོས་པའོ། །ཡོ་ཤུ་ཨ་ཡིས་ཁོ་རྣམས་རང་གི་གུར་ཏུ་མངགས་པའི་ཚེ་ཁོ་ཚོར་བྱིན་གྱིས་བརླབས་ནས་འདི་སྐད་དུ། 8 ཁྱོད་རྣམས་ཀྱིས་རྒྱུ་ནོར་མང་པོ་དང་ཕྱུགས་ཁྱུ་ཆེན་པོ། གསེར་དངུལ་ལི་ལྕགས། དེ་མིན་གྱོན་གོས་མང་པོ་བཅས་ཁྱེར་ནས་ཁྱོད་ཚོའི་གུར་ཏུ་ཕྱིར་ལོག་དགོས་ལ། ཁྱོད་ཚོས་དགྲ་བོ་ནས་ཕྲོགས་འོངས་པའི་དངོས་པོ་དག་ནི་སྤུན་ཟླ་རྣམས་ལ་བགོ་དགོས་ཞེས་སྨྲས། 9 དེ་ནས་རུ་བེན་པ་དང་གཱ་རྡུ་པ། མཱ་ན་ཤེའི་ཚོ་པ་ཕྱེད་ཀའི་མི་རྣམས་ཀ་ན་ཨན་གྱི་ཞི་ལོ་ནས་ཆས་ཏེ། ཡེས་ར་ཨེལ་པ་དང་བྲལ་ཞིང་ཁོ་ཚོར་ས་སྐལ་དུ་ཐོབ་པའི་ཡུལ་ཏེ། དཀོན་མཆོག་ཡ་ཝཱེས་མོ་ཤེ་བརྒྱུད་ནས་བཀའ་བསྒོས་པ་ལྟར་ས་སྐལ་དུ་ཐོབ་པའི་གིལ་ཨད་ཡུལ་དུ་ལོག་གོ །

ཡོར་དན་གཙང་པོ་འགྲམ་གྱི་མཆོད་ཁྲི།

10 རུ་བེན་པ་དང་གཱ་རྡུ་པ། མཱ་ན་ཤེའི་ཚོ་པ་ཕྱེད་ཀའི་མི་རྣམས་ཡོར་དན་གཙང་པོ་འགྲམ་རྒྱུད་ཀྱི་ཀ་ན་ཨན་ཡུལ་དུ་སླེབས་པ་དང་། ཡོར་དན་གཙང་པོ་ནས་མཆོད་ཁྲི་ཞིག་བརྩིགས་ཤིང་། མཆོད་ཁྲི་དེ་ནི་བལྟས་ན་མཐོ་ཞིང་ཆེ་བའོ། ། 11 ཡེས་ར་ཨེལ་པ་རྣམས་ཀྱིས་དོན་དེ་ཐོས་ནས་ན་རེ། རུ་བེན་པ་དང་གཱ་རྡུ་པ། མཱ་ན་ཤེའི་ཚོ་པ་ཕྱེད་ཀའི་མི་རྣམས་ཀྱིས་ཡོར་དན་གཙང་པོའི་ཉེ་འགྲམ་དུ། ཀ་ན་ཨན་གྱི་མཐའ་མཚམས་སུ་ཡེས་ར་ཨེལ་པ་རྣམས་ལ་གཏོགས་པའི་ཕྱོགས་སུ་མཆོད་ཁྲི་ཞིག་བརྩིགས་པ་རེད་ཅེས་སྨྲས་པའོ། ། 12 ཚོགས་མི་ཡོངས་ཀྱིས་དེ་ཐོས་པ་དང་ཡར་སོང་སྟེ་ཁོ་རྣམས་ལ་འཐབ་ཕྱིར་ཞི་ལོ་རུ་འདུས། 13 ཡེས་ར་ཨེལ་པ་རྣམས་ཀྱིས་མཆོད་དཔོན་ཨེ་ལི་ཨ་ཟར་གྱི་བུ་ཕི་ནེ་ཧེ་གིལ་ཨད་ཡུལ་དུ་རུ་བེན་པ་དང་གཱ་རྡུ་པ། མཱ་ན་ཤེའི་ཚོ་པ་ཕྱེད་ཀའི་མི་རྣམས་ཀྱི་མདུན་དུ་མངགས་ཤིང་། 14 ཡང་ཕི་ནེ་ཧེ་དང་མཉམ་དུ་འགོ་དཔོན་བཅུ་སྟེ། ཡེས་ར་ཨེལ་པའི་ཚོ་པ་རེ་རེའི་ཚོ་དཔོན་རེ་མངགས་པ་དང་། ཐམས་ཅད་ཡེས་ར་ཨེལ་གྱི་རུས་རྒྱུད་རྣམས་ཀྱི་འགོ་གཙོ་ཡིན་ནོ། ། 15 ཁོ་རྣམས་གིལ་ཨད་ཡུལ་དུ་སླེབས་ཤིང་རུ་བེན་པ་དང་གཱ་རྡུ་པ། མཱ་ན་ཤེའི་ཚོ་པ་ཕྱེད་ཀའི་མི་རྣམས་དང་ཕྲད་ནས་ཁོ་རྣམས་ལ། 16 དཀོན་མཆོག་ཡ་ཝཱེའི་ཚོགས་མི་ཡོངས་ཀྱིས་འདི་ལྟར། ཁྱོད་རྣམས་དེ་རིང་ཁ་འཁོར་ནས་དཀོན་མཆོག་ཡ་ཝཱེའི་རྗེས་སུ་མི་འབྲང་བ་དང་། ཡེས་ར་ཨེལ་གྱི་དཀོན་མཆོག་དང་འགལ་ཞིང་། རང་གི་དོན་དུ་མཆོད་ཁྲི་ཞིག་བརྩིགས་ནས་དཀོན་མཆོག་ཡ་ཝཱེ་ལ་ངོ་ལོག་བྱེད་པའི་སྡིག་ཉེས་དེ་ཅི་ཡིན་ནམ། 17 སྔོན་ཆད་ཕེ་ཨོར་ནས་བྱས་པའི་སྡིག་ཉེས་དེ་ད་དུང་ཆུང་བ་ཡིན་ནམ། དཀོན་མཆོག་ཡ་ཝཱེའི་ཚོགས་ལ་རིམས་ནད་བྱུང་བ་ཡིན་མོད། འོན་ཀྱང་ང་ཚོས་སྡིག་པ་དེ་ད་ལྟའི་བར་དུ་ད་དུང་སེལ་ཐུབ་མེད་དོ། ། 18 ཡིན་ནའང་དེ་རིང་ཁྱོད་རྣམས་ཁ་འཁོར་ནས་དཀོན་མཆོག་ཡ་ཝཱེའི་རྗེས་སུ་མི་འབྲང་བ་ཡིན་ནམ། ཁྱོད་རྣམས་ཀྱིས་དེ་རིང་དཀོན་མཆོག་ཡ་ཝཱེ་ལ་ངོ་ལོག་བྱས་ན། སང་ཉིན་ཁོང་ཉིད་ཡེས་ར་ཨེལ་གྱི་ཚོགས་མི་ཡོངས་ལ་ཐུགས་ཁྲོ་བར་འགྱུར། 19 ཁྱོད་རྣམས་ཀྱིས་རང་ལ་ས་སྐལ་དུ་ཐོབ་པའི་ཡུལ་དེ་མི་གཙང་བར་འདོད་ན། དཀོན་མཆོག་ཡ་ཝཱེའི་ཡུལ་ཏེ་ཁོང་གི་གུར་མཆོག་བཞུགས་སའི་གནས་སུ་ཚུར་འོངས་ནས། ང་ཚོའི་ཁྲོད་དུ་ས་སྐལ་བླངས་ཆོག ཡིན་ནའང་བདག་ཅག་གི་དཀོན་མཆོག་ཡ་ཝཱེའི་མཆོད་ཁྲིའི་ཕན་ཆད་ནས་རང་ཉིད་ལ་མཆོད་ཁྲི་བརྩིགས་ཏེ། དཀོན་མཆོག་ཡ་ཝཱེ་ལ་ངོ་ལོག་བྱེད་མི་རུང་ལ། ངེད་རྣམས་ལའང་ངོ་ལོག་བྱེད་མི་རུང་། 20 སྔོན་ཆད་ཟེ་རག་གི་ཡང་ཚ་ཨ་ཀན་གྱིས་བསྔོ་བར་འོས་པའི་དངོས་པོ་ཐད་བློ་ལོག་པའི་སྡིག་ཉེས་བསགས་ཤིང་། ཡེས་ར་ཨེལ་གྱི་ཚོགས་མི་ཡོངས་ལ་ཐུགས་ཁྲོས་པ་མ་ཡིན་ནམ། ཁོས་བསགས་པའི་སྡིག་ཉེས་ཁྲོད་དུ་ཤི་བ་ནི་ཁོ་རང་འབའ་ཞིག་མ་ཡིན་ནོ་ཞེས་སྨྲའོ་ཞེས་སྨྲས། 21 དེ་ནས་རུ་བེན་པ་དང་གཱ་རྡུ་པ། མཱ་ན་ཤེའི་ཚོ་པ་ཕྱེད་ཀའི་མི་རྣམས་ཀྱིས་ཡེས་ར་ཨེལ་པའི་རུས་རྒྱུད་རྣམས་ཀྱི་འགོ་གཙོ་ལ་དེའི་ལན་དུ། 22 ཀུན་དབང་གི་དཀོན་མཆོག་ཡ་ཝཱེ། ཀུན་དབང་གི་དཀོན་མཆོག་ཡ་ཝཱེས་མཁྱེན་པ་དང་། ཡེས་ར་ཨེལ་པས་ཀྱང་ཤེས་ངེས་ཡིན་ཏེ། གལ་ཏེ་ངེད་རྣམས་ལ་ངོ་ལོག་གི་སེམས་ལྡན་པའམ་ཡང་ན་དཀོན་མཆོག་ཡ་ཝཱེ་དང་འགལ་བ་ཡིན་ན། ཁྱེད་ཀྱིས་དེ་རིང་ངེད་རྣམས་མི་བསྲུང་བར་ཤོག 23 གལ་ཏེ་རང་གི་དོན་དུ་མཆོད་ཁྲི་བརྩིགས་ཤིང་། ཁ་འཁོར་ནས་དཀོན་མཆོག་ཡ་ཝཱེའི་རྗེས་སུ་མི་འབྲང་བའམ་ཡང་ན་སྦྱིན་སྲེག་དང་འབྲུ་མཆོད། ཞི་བདེའི་མཆོད་པ་བཅས་མཆོད་ཁྲི་སྟེང་འབུལ་བའི་ཕྱིར་ཡིན་ན། དཀོན་མཆོག་ཡ་ཝཱེས་སྐུ་དངོས་སུ་ངེད་རྣམས་ཀྱི་སྡིག་པ་འདེད་པར་ཤོག 24 ངེད་ཅག་གིས་རྒྱུ་མཚན་གང་ཡང་མེད་པ་མ་ཡིན་པར་རྐང་བཙུགས་ནས་དེ་ལྟར་བྱས་པ་ཡིན་ཏེ། ཕྱིན་ཆད་ཁྱོད་རྣམས་ཀྱི་བུ་རྒྱུད་ཀྱིས་ངེད་ཅག་གི་བུ་རྒྱུད་ལ་འདི་ལྟར། ཁྱོད་རྣམས་ཡེས་ར་ཨེལ་གྱི་དཀོན་མཆོག་ཡ་ཝཱེ་དང་འབྲེལ་བ་ཅི་ཞིག་ཡོད་དམ། 25 དཀོན་མཆོག་ཡ་ཝཱེས་ཡོར་དན་གཙང་པོ་ནི་ངེད་ཅག་དང་རུ་བེན་པ་དང་གཱ་རྡུ་པའི་ས་མཚམས་སུ་བཙུགས་པ་ཡིན་པས། ཁྱོད་རྣམས་ནི་དཀོན་མཆོག་ཡ་ཝཱེ་དང་འབྲེལ་བ་མེད་དོ་ཞེས་སྨྲ་བར་དོགས་པ་ཡིན་ནོ། །དེ་ལྟར་བྱས་ན་ཁྱོད་རྣམས་ཀྱི་བུ་རྒྱུད་ཀྱིས་ངེད་ཅག་གི་བུ་རྒྱུད་ལ་དཀོན་མཆོག་ཡ་ཝཱེར་གུས་ཤིང་འཇིགས་པར་མ་བྱས་པ་ཡིན། 26 དེའི་ཕྱིར་ངེད་རྣམས་ཀྱིས་འདི་ལྟར། རང་གི་དོན་དུ་མཆོད་ཁྲི་ཞིག་བརྩིག་པར་བྱ་ཞིང་། སྦྱིན་སྲེག་འབུལ་བའི་ཕྱིར་མ་ཡིན་ལ་དམར་མཆོད་འབུལ་བའི་ཕྱིར་དུ་ཡང་མ་ཡིན། 27 དེ་ནི་ཁྱོད་རྣམས་དང་ངེད་ཅག་གི་བར་དང་ཁྱོད་རྣམས་དང་ངེད་ཅག་གི་མི་རབས་རྗེས་མའི་བར་དུ་བདེན་དཔང་བྱེད་པའི་ཆེད་དུ་ཡིན་ཞིང་། དེ་ནས་ངེད་རྣམས་ཀྱིས་ཀྱང་དཀོན་མཆོག་ཡ་ཝཱེའི་སྤྱན་སྔར་སྦྱིན་སྲེག་དང་ཞི་བདེའི་མཆོད་པ། དམར་མཆོད་བཅས་ཕུལ་ནས་ཁོང་ལ་ཞབས་ཏོག་བསྒྲུབ་ཅིང་། ཁྱོད་རྣམས་ཀྱི་བུ་རྒྱུད་ཀྱིས་ཕྱིན་ཆད་ངེད་ཅག་གི་བུ་རྒྱུད་ལ་ཁྱོད་རྣམས་དཀོན་མཆོག་ཡ་ཝཱེ་དང་འབྲེལ་བ་མེད་ཅེས་སྨྲ་རྒྱུ་མེད་དོ་ཞེས་སྨྲས་པ་དང་། 28 ངེད་ཅག་གིས་འདི་ལྟར། ཕྱིན་ཆད་ཁྱོད་རྣམས་ཀྱིས་ངེད་ཅག་གམ་ཡང་ན་ངེད་ཅག་གི་བུ་རྒྱུད་ལ་འདི་ལྟར་སྨྲས་ན། ང་ཚོས་དེའི་ལན་དུ། ཁྱོད་རྣམས་ཀྱིས་ལྟོས་དང་། ངེད་ཅག་གི་མེས་པོ་རྣམས་ཀྱིས་བརྩིགས་པའི་མཆོད་ཁྲི་ནི་དཀོན་མཆོག་ཡ་ཝཱེའི་མཆོད་ཁྲིའི་དབྱིབས་ཡིན་ཞིང་། འདི་ནི་སྦྱིན་སྲེག་འབུལ་བའི་ཕྱིར་མ་ཡིན་ལ་དམར་མཆོད་འབུལ་བའི་ཕྱིར་དུ་ཡང་མ་ཡིན་ཏེ། ཁྱོད་རྣམས་དང་ངེད་ཅག་བར་གྱི་བདེན་དཔང་གི་ཆེད་དུ་ཡིན་ནོ་ཞེས་སྨྲས་ཆོག་གོ་ཞེས་སྨྲས་པ་ཡིན། 29 ངེད་རྣམས་ཀྱིས་བདག་ཅག་གི་དཀོན་མཆོག་ཡ་ཝཱེའི་གུར་མཆོག་མདུན་གྱི་མཆོད་ཁྲིའི་ཕན་ཆད་ནས་སྦྱིན་སྲེག་དང་འབྲུ་མཆོད། དམར་མཆོད་བཅས་འབུལ་བའི་ཕྱིར་མཆོད་ཁྲི་གཞན་ཞིག་བརྩིགས་པ་དང་། དཀོན་མཆོག་ཡ་ཝཱེ་ལ་ངོ་ལོག་བྱས་ནས་དེ་རིང་ཁ་འཁོར་ཏེ་ཁོང་གི་རྗེས་སུ་མི་འབྲང་བའི་བསམ་ཚུལ་འདི་ལྟ་བུ་ནི་ངེད་རྣམས་ལ་གཏན་ནས་མེད་ཅེས་སྨྲས་སོ། ། 30 མཆོད་དཔོན་ཕི་ནེ་ཧེ་དང་ལྷན་ཅིག་ཏུ་ཡོད་པའི་འགོ་དཔོན་ཏེ། ཁོང་དང་མཉམ་དུ་འོངས་པའི་ཡེས་ར་ཨེལ་གྱི་འགོ་གཙོ་རྣམས་ཀྱིས་རུ་བེན་པ་དང་གཱ་རྡུ་པ། མཱ་ན་ཤེའི་ཚོ་པ་ཕྱེད་ཀའི་མི་རྣམས་ཀྱིས་སྨྲས་པའི་གཏམ་ཐོས་ནས་དགའ་བར་གྱུར་ཏོ། ། 31 མཆོད་དཔོན་ཨེ་ལི་ཨ་ཟར་གྱི་བུ་ཕི་ནེ་ཧེ་ཡིས་རུ་བེན་པ་དང་གཱ་རྡུ་པ། མཱ་ན་ཤེ་པ་བཅས་ལ། ཁྱོད་རྣམས་ཀྱིས་ཁོང་ལ་བློ་ལོག་པའི་སྡིག་ཉེས་འདི་མ་བསགས་པས། དེ་རིང་ང་ཚོས་དཀོན་མཆོག་ཡ་ཝཱེ་ནི་བདག་ཅག་གི་དཀྱིལ་དུ་བཞུགས་པ་ཤེས་སོ། །ད་ལྟ་ཁྱོད་རྣམས་ཀྱིས་ཡེས་ར་ཨེལ་པ་དཀོན་མཆོག་ཡ་ཝཱེའི་ཕྱག་ནས་བསྐྱབས་པ་ཡིན་ནོ་ཞེས་སྨྲས་སོ། ། 32 མཆོད་དཔོན་ཨེ་ལི་ཨ་ཟར་གྱི་བུ་ཕི་ནེ་ཧེ་དང་འགོ་དཔོན་རྣམས་རུ་བེན་པ་དང་གཱ་རྡུ་པ་རྣམས་དང་བྲལ་ནས། གིལ་ཨད་ཡུལ་ནས་ཀ་ན་ཨན་ཡུལ་དུ་ཕྱིར་ལོག་ཅིང་། ཡེས་ར་ཨེལ་པ་རྣམས་ཀྱི་རྩར་སླེབས་པ་དང་དོན་དེ་ཁོ་རྣམས་ལ་སྨྲས། 33 ཡེས་ར་ཨེལ་པ་རྣམས་དོན་དེའི་ཕྱིར་དགའ་བར་གྱུར་ནས་དཀོན་མཆོག་ལ་བསྟོད་བསྔགས་ཕུལ་ཞིང་། རུ་བེན་པ་དང་གཱ་རྡུ་པ་རྣམས་ལ་འཐབ་པ་དང་དེ་རྣམས་འཚོ་སྡོད་བྱེད་སའི་གནས་མེད་པར་གཏོང་བའི་ཕྱིར་ཡར་འགྲོ་བའི་གཏམ་ནི་གླེང་མ་མྱོང་ངོ་། ། 34 རུ་བེན་པ་དང་གཱ་རྡུ་པ་རྣམས་ཀྱིས་མཆོད་ཁྲིའི་མིང་ལ་དཔང་བོའི་མཆོད་ཁྲི་ཞེས་བཏགས་པ་སྟེ། མཆོད་ཁྲི་འདིས་ང་ཚོའི་བར་དུ་དཀོན་མཆོག་ཡ་ཝཱེ་ནི་དཀོན་མཆོག་ལགས་པར་བདེན་དཔང་བྱེད་དོ་ཞེས་པའི་དོན་ནོ། །

ལེའུ་ཉེར་གསུམ་པ།

ཡོ་ཤུ་ཨའི་ཞལ་ཆེམས།

1 དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་བདེ་བར་བཀོད་ཅིང་། མཐའ་འཁོར་གྱི་དགྲ་ཐམས་ཅད་བར་དུ་འཐབ་མོ་མེད་པར་དུས་ཡུན་རིང་པོ་སོང་བ་དང་། ཡོ་ཤུ་ཨ་ལོ་ན་རྒས་པས། 2 ཡེས་ར་ཨེལ་པ་རྣམས་ཀྱི་རྒན་པོ་དང་ཚོ་དཔོན། ཁྲིམས་དཔོན། འགོ་དཔོན་བཅས་ཐམས་ཅད་བོས་འོངས་ནས་ཁོ་རྣམས་ལ་ན་རེ། ང་རང་ལོ་ན་རྒས་ཟིན་ཏེ། 3 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་རྣམས་ཀྱི་ཆེད་དུ་རྒྱལ་ཁམས་འདི་མཐའ་དག་ལ་དོན་གང་ཞིག་མཛད་པ་ཐམས་ཅད་ཁྱོད་ཅག་གིས་དངོས་སུ་མཐོང་བ་སྟེ། ཁྱོད་རྣམས་ཀྱི་ཕྱིར་འཐབ་མཁན་ནི་ཁྱོད་ཅག་གི་དཀོན་མཆོག་ཡ་ཝཱེ་ལགས་པས་སོ། ། 4 བདག་གིས་མེད་པར་བཟོས་པ་དང་ཤུལ་དུ་ལུས་པའི་རྒྱལ་ཁམས་སོ་སོ་ནི། ཡོར་དན་གཙང་པོ་ནས་ཉི་མ་ནུབ་མཚམས་ཀྱི་རྒྱ་མཚོ་ཆེན་པོའི་བར་དུ། བདག་གིས་རྒྱན་འཕངས་ནས་ཁྱོད་ཚོའི་ཚོ་པ་རྣམས་ལ་ས་སྐལ་དུ་བགོས་ཟིན་ཏོ། ། 5 ཁྱོད་རྣམས་ཀྱི་དཀོན་མཆོག་ཡ་ཝཱེས་ཁོ་ཚོ་ཁྱོད་རྣམས་ཀྱི་མདུན་ནས་ཕྱིར་སྐྲོད་པ་དང་། ཁོ་ཚོ་ཁྱོད་རྣམས་དང་འབྲལ་བར་མཛད་ངེས་པས། ཁྱོད་རྣམས་ཀྱི་དཀོན་མཆོག་ཡ་ཝཱེས་ཇི་ལྟར་ཞལ་བཞེས་གནང་བ་བཞིན་ཁོ་ཚོའི་ཡུལ་རྣམས་ཁྱོད་ཚོ་ལ་ས་སྐལ་དུ་འཐོབ་ངེས་ཡིན། 6 དེའི་ཕྱིར་ཁྱོད་རྣམས་ཀྱིས་དཔའ་སེམས་བསྐྱེད་དེ། ཕྱོགས་འཛོལ་ཅི་ཡང་མེད་པར་མོ་ཤེའི་བཀའ་ཁྲིམས་སུ་བཀོད་པའི་བཀའ་ཐམས་ཅད་བརྩི་སྲུང་ནན་མོ་བྱེད་དགོས། 7 ཁྱོད་ཚོའི་ཁྲོད་དུ་ལུས་པའི་མི་འདི་རྣམས་ལ་འདྲེ་བར་མི་བྱ་ཞིང་། ཁོ་ཚོའི་ལྷ་རྣམས་ཀྱི་མིང་གླེང་མི་རུང་བ་དང་། དེ་དཔང་དུ་བཙུགས་ནས་མནའ་བསྐྱལ་མི་རུང་ལ། དེར་ཞབས་ཏོག་བསྒྲུབ་པ་དང་ཕྱག་འཚལ་བར་ཡང་མི་རུང་ངོ་། ། 8 ཁྱོད་རྣམས་ཀྱིས་ད་ལྟའི་བར་དུ་ཇི་ལྟར་བྱས་པ་བཞིན་དུ། ཁྱོད་རྣམས་ཀྱི་དཀོན་མཆོག་ཡ་ཝཱེ་ལ་རྩེ་གཅིག་གིས་བརྟེན་དགོས་ཏེ། 9 ཅི་ལ་ཟེར་ན། དཀོན་མཆོག་ཡ་ཝཱེས་མི་མང་སྟོབས་དང་ལྡན་པ་རྣམས་ཁྱོད་ཅག་གི་མདུན་ནས་ཕྱིར་བསྐྲད་པ་དང་། ད་ལྟའི་བར་དུ་ཁྱོད་རྣམས་ཀྱི་མདུན་དུ་ཚུགས་ཐུབ་མཁན་གཅིག་ཀྱང་མེད་དོ། ། 10 ཁྱོད་རྣམས་ཀྱི་དཀོན་མཆོག་ཡ་ཝཱེས་ཞལ་བཞེས་གནང་བ་བཞིན་དུ་ཁྱོད་རྣམས་ཀྱི་ཕྱིར་འཐབ་མོ་མཛད་པས། ཁྱོད་མི་གཅིག་གིས་མི་སྟོང་བདའ་འདེད་བྱེད་པར་འགྱུར། 11 ཁྱོད་རྣམས་ཀྱིས་ལྷག་ཏུ་གཟབ་གཟབ་ངང་ཁྱོད་ཅག་གི་དཀོན་མཆོག་ཡ་ཝཱེ་གཅེས་སུ་འཛིན་དགོས། 12 གལ་ཏེ་ཁྱོད་རྣམས་ཕར་འཁོར་ནས་ཁྱོད་རྣམས་ཀྱི་ཁྲོད་དུ་ལུས་པའི་མི་འདི་དག་དང་འབྲེལ་ཞིང་ཕན་ཚུན་གཉེན་སྒྲིག་པ་དང་། ཕན་ཚུན་འགྲོ་འོང་བྱས་ན། 13 ཁྱོད་ཚོས་གསལ་པོར་ཤེས་དགོས་པ་ཞིག་ལ། ཁྱོད་ཚོའི་དཀོན་མཆོག་ཡ་ཝཱེས་ཁོ་རྣམས་ཁྱོད་ཚོའི་མདུན་ནས་ཕྱིར་སྐྲོད་པར་མི་འགྱུར་ལ། དེ་ལས་ལྡོག་སྟེ་ཁྱོད་རྣམས་ཡ་ཝཱེས་ཁྱོད་ཅག་ལ་གནང་བའི་ཡུལ་བཟང་པོ་འདི་ནས་མེད་པར་འགྲོ་བའི་བར་དུ། ཁོ་ཚོ་ནི་ཁྱོད་ཅག་གི་དྲ་རྒྱ་དང་རྙི་རྒྱ། རྩིབ་རུས་སྟེང་གི་རྟ་ལྕགས། མིག་ནང་གི་ཚེར་མ་བཅས་སུ་འགྱུར་ངེས་ཡིན། 14 ད་ལྟ་ང་རང་འཇིག་རྟེན་པ་ཀུན་གྱི་འགྲོ་ལུགས་ལྟར་འགྲོ་དགོས་བྱུང་། ཁྱོད་རྣམས་ཀྱི་དཀོན་མཆོག་ཡ་ཝཱེས་ཁྱོད་ཅག་ལ་བྱིན་རླབས་གནང་བའི་ཞལ་བཞེས་ཀྱི་གསུང་ནི། བཀའ་གཅིག་ཀྱང་དོན་མེད་དུ་མ་གྱུར་བར་ཐམས་ཅད་ཁྱོད་ཚོའི་སྟེང་འགྲུབ་པ་དེ་ཁྱོད་ཅག་གིས་ཡིད་སེམས་ཀུན་ནས་ཤེས་སོ། ། 15 ཁྱོད་ཅག་གི་དཀོན་མཆོག་ཡ་ཝཱེས་ཞལ་བཞེས་གནང་བའི་བྱིན་རླབས་ཐམས་ཅད་ཇི་ལྟར་ཁྱོད་རྣམས་ལ་ཐོབ་པ་བཞིན། ཁྱོད་རྣམས་རང་གི་དཀོན་མཆོག་ཡ་ཝཱེས་གནང་བའི་ཡུལ་བཟང་པོ་འདི་ནས་མེད་པར་གཏོང་བའི་བར་དུ། དཀོན་མཆོག་ཡ་ཝཱེས་བགེགས་བར་ཆད་སྣ་ཚོགས་ཀྱང་དེ་བཞིན་དུ་ཁྱོད་རྣམས་ཀྱི་སྟེང་དུ་འབྱུང་བར་མཛད་ངེས་ལ། 16 གལ་ཏེ་ཁྱོད་རྣམས་རང་གི་དཀོན་མཆོག་ཡ་ཝཱེས་ཁྱོད་ཚོ་ལ་བསྲུང་བར་བསྒོས་པའི་ཞལ་ཆད་དང་འགལ་ཏེ་ལྷ་གཞན་པར་བསྙེན་བཀུར་བྱས་ནས་དེར་ཕྱག་བཙལ་ན། དཀོན་མཆོག་ཡ་ཝཱེ་ཁྱོད་རྣམས་ལ་ཐུགས་ཁྲོ་ཞིང་ཁྱོད་རྣམས་ཁོང་གིས་གནང་བའི་ཡུལ་བཟང་པོ་ནས་མྱུར་བ་མྱུར་དུ་མེད་པར་མཛད་ངེས་ཡིན་ཞེས་སྨྲས་སོ། །

ལེའུ་ཉེར་བཞི་པ།

སི་ཀེམ་དུ་དམ་པའི་ཞལ་ཆད་བསྐྱར་བསྒྲགས་མཛད་པ།

1 ཡོ་ཤུ་ཨ་ཡིས་ཡེས་ར་ཨེལ་གྱི་ཚོ་པ་ཐམས་ཅད་སི་ཀེམ་དུ་བསྡུས་ཤིང་། ཡེས་ར་ཨེལ་གྱི་རྒན་པོ་དང་ཚོ་དཔོན། ཁྲིམས་དཔོན། དེ་མིན་འགོ་དཔོན་བཅས་བོས་འོངས་པ་དང་། ཁོ་རྣམས་དཀོན་མཆོག་གི་དྲུང་དུ་ལངས་ནས་བསྡད། 2 ཡོ་ཤུ་ཨ་ཡིས་འབངས་རྣམས་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། གནའ་དུས་ཁྱོད་ཅག་གི་མེས་པོ་རྣམས་ཏེ། ཨབ་ར་ཧམ་དང་ནཱ་ཧོར་གྱི་ཕ་ཐ་རཱ་ནི་གཙང་པོའི་ *ཕ་རོལ་ཏུ་གནས་ཤིང་ལྷ་གཞན་རྣམས་ལ་བསྙེན་བཀུར་བྱས་པ་དང་། 3 བདག་གིས་ཁྱོད་རྣམས་ཀྱི་མེས་པོ་ཨབ་ར་ཧམ་གཙང་པོའི་ཕ་རོལ་ནས་ཁྲིད་འོངས་ཏེ། ཀ་ན་ཨན་ཡུལ་ཀུན་ལ་འགྲིམ་དུ་བཅུག་ཅིང་། ཡང་ཁོའི་བུ་རྒྱུད་མང་དུ་སྤེལ་ཏེ་ཨི་སཱག་ཁོ་ལ་གནང་བ་ཡིན། 4 ཡང་ཨི་སཱག་ལ་ཡ་ཀོབ་དང་ཨེ་སཱབ་གནང་ནས། སེ་ཨིར་རི་བོ་ཨེ་སཱབ་ལ་ས་སྐལ་དུ་གནང་བ་ཡིན། ཕྱིས་སུ་ཡ་ཀོབ་དང་ཁོའི་བུ་རྒྱུད་རྣམས་ནི་མར་ཨེ་ཅིབ་ཡུལ་དུ་ཕྱིན་པ་ཡིན་ནོ། ། 5 བདག་གིས་མོ་ཤེ་དང་ཨ་རོན་གཉིས་མངགས་པར་མ་ཟད། ངས་ཨེ་ཅིབ་ཡུལ་ནས་ཅི་བྱས་པ་བཞིན་དུ་ཨེ་ཅིབ་སྡུག་ལ་སྦྱར་བ་དང་། ཁྱོད་རྣམས་ཕྱིར་ཁྲིད་འོངས་པ་ཡིན། 6 བདག་གིས་ཁྱོད་ཅག་གི་མེས་པོ་རྣམས་ཨེ་ཅིབ་ནས་ཕྱིར་ཁྲིད་འོངས་པ་དང་ཁོ་རྣམས་རྒྱ་མཚོ་རུ་སླེབས། ཨེ་ཅིབ་པ་རྣམས་ཀྱིས་ཤིང་རྟ་དང་སྐྱ་དམག་ཁྲིད་ནས་ཁྱོད་ཚོའི་མེས་པོ་རྣམས་ཀྱི་ར་མདར་བརྒྱུགས་ཤིང་རྒྱ་མཚོ་དམར་པོ་རུ་སླེབས། 7 ཁྱོད་ཅག་གི་མེས་པོ་རྣམས་ཀྱིས་དཀོན་མཆོག་ཡ་ཝཱེ་ལ་སྐྱབས་སུ་ཞུས་པས། ཁོང་གིས་ཁྱོད་རྣམས་དང་ཨེ་ཅིབ་པའི་བར་དུ་མུན་པ་གནང་བ་དང་། ཡང་རྒྱ་མཚོ་ཕྱིར་དྲངས་ནས་ཨེ་ཅིབ་པ་རྣམས་བསྣུབས་པར་མཛད་དོ། །བདག་གིས་ཨེ་ཅིབ་ནས་དོན་ཅི་ཞིག་བྱས་པ་རྣམས་ཁྱོད་ཅག་གིས་དངོས་སུ་མཐོང་ཞིང་། ཁྱོད་རྣམས་དབེན་སྟོང་ནས་ཀྱང་ལོ་ཟླ་མང་པོར་བསྡད་དོ། ། 8 ངས་ཁྱོད་རྣམས་ཁྲིད་དེ་ཡོར་དན་གཙང་པོའི་ཤར་ཏུ་ཨེ་མོར་པ་རྣམས་གནས་པའི་ཡུལ་ལ་སླེབས་ཤིང་། ཁོ་ཚོ་ནི་ཁྱོད་རྣམས་དང་འཐབ་པ་ན། ངས་ཁོ་ཚོ་ཁྱོད་རྣམས་ཀྱི་ལག་ཏུ་སྤྲད་པས་ཁོ་ཚོའི་ཡུལ་ནི་ཁྱོད་རྣམས་ལ་ས་སྐལ་དུ་ཐོབ་པ་དང་། ངས་ཁྱོད་རྣམས་ཀྱི་སྔུན་ནས་ཁོ་ཚོ་རྩ་མེད་དུ་བཏང་། 9 སྐབས་དེར། མོ་ཨབ་ཀྱི་རྒྱལ་པོ་ཚིབ་ཕོར་གྱི་བུ་པཱ་ལག་ལངས་ཏེ་ཡེས་ར་ཨེལ་པ་ལ་རྒོལ་བ་དང་། ཁྱོད་རྣམས་ལ་དམོད་མོ་བྱ་ཆེད་མི་མངགས་ནས་པེ་ཨོར་གྱི་བུ་པེལ་ཨམ་བོས་འོངས་ཤིང་། 10 ངས་པེལ་ཨམ་གྱི་གཏམ་ལ་མ་མཉན་པས་ཁོས་དེ་ལས་ལྡོག་སྟེ་ཁྱོད་རྣམས་ལ་ཡང་ཡང་བྱིན་གྱིས་བརླབས་པ་དང་། ངས་ཁྱོད་རྣམས་ཁོའི་ལག་ནས་ཐར་བར་བྱས་སོ། ། 11 ཁྱོད་རྣམས་ཡོར་དན་གཙང་པོ་བརྒལ་ནས་ཡེ་རུ་ཀོ་ལ་སླེབས་པ་དང་། ཡེ་རུ་ཀོའི་ཡུལ་མི་དང་ཨེ་མོར་པ། ཕེ་རེ་ཟི་པ། ཀ་ན་ཨན་པ། ཧེད་པ། གིར་གས་པ། ཧེ་བི་པ། ཡེ་བུ་སི་པ་བཅས་ཐམས་ཅད་ཀྱིས་ཁྱོད་ཅག་ལ་དམག་བརྒྱབ་ཅིང་། ངས་ཁོ་ཚོ་ཁྱོད་རྣམས་ཀྱི་ལག་ཏུ་སྤྲད་པ་ཡིན། 12 ངས་དུག་སྦྲང་མང་པོ་ཁྱོད་རྣམས་ཀྱི་སྔུན་ལ་བཏང་ནས། ཨེ་མོར་པའི་རྒྱལ་པོ་གཉིས་ཁྱོད་ཀྱི་གྲི་དང་གཞུ་གཉིས་མ་བཀོལ་བར་ཁྱོད་རྣམས་ཀྱི་སྔུན་ནས་བསྐྲད་པ་ཡིན། 13 ངས་ཁྱོད་རྣམས་ལ་ཁྱོད་ཚོས་དཀའ་བ་སྤྱད་ནས་བསློགས་པ་མིན་པའི་ས་ཞིང་དང་ཁྱོད་ཚོས་བསྐྲུན་པ་མིན་པའི་གྲོང་ཁྱེར་སྤྲད་པ་དང་། ཁྱོད་རྣམས་དེའི་ནང་དུ་སྡོད་ཅིང་ཁྱོད་ཚོས་བཙུགས་པ་མིན་པའི་རྒུན་འབྲུམ་ར་བ་དང་སྐྱུ་རུ་ར་བའི་འབྲས་བུ་ལོངས་སུ་སྤྱོད་ཐུབ་པ་ཡིན་ཞེས་གསུངས་སོ། ། 14 ད་ལྟ་ཁྱོད་རྣམས་ཀྱིས་དཀོན་མཆོག་ཡ་ཝཱེ་ལ་གུས་ཤིང་འཇིགས་པར་བྱེད་པ་དང་། སྒོ་ཀུན་ནས་དྲང་བདེན་ངང་ཁོང་ལ་བསྙེན་བཀུར་བྱེད་ཅིང་། ཁྱོད་ཅག་གི་མེས་པོ་རྣམས་ཀྱིས་གཙང་པོའི་ཕ་རོལ་དང་ཨེ་ཅིབ་ཡུལ་ནས་བསྙེན་བཀུར་བྱས་པའི་ལྷ་རྣམས་དོར་ནས་དཀོན་མཆོག་ཡ་ཝཱེ་ལ་བསྙེན་བཀུར་བྱེད་དགོས། 15 གལ་ཏེ་ཁྱོད་རྣམས་ཀྱིས་དཀོན་མཆོག་ཡ་ཝཱེ་ལ་བསྙེན་བཀུར་བྱེད་པ་ནི་མི་ལེགས་པར་འདོད་ན། ཁྱོད་ཅག་གི་མེས་པོ་རྣམས་ཀྱིས་གཙང་པོའི་ཕ་རོལ་ཏུ་བསྙེན་བཀུར་བྱས་པའི་ལྷའམ་ཁྱོད་རྣམས་སྡོད་སའི་ཡུལ་འདི་ཡི་ཨེ་མོར་པའི་ལྷ་རྣམས་ལས་དེ་རིང་བསྙེན་བཀུར་བྱེད་ཡུལ་འདེམས་ཆོག་པ་ཡིན། ང་དང་ངའི་ཁྱིམ་ལ་མཚོན་ན་ངེད་ཅག་གིས་དཀོན་མཆོག་ཡ་ཝཱེ་ལ་བསྙེན་བཀུར་བྱེད་ངེས་ཡིན་ཞེས་སྨྲས། 16 འབངས་རྣམས་ཀྱིས་དེའི་ལན་དུ། ང་ཚོས་དཀོན་མཆོག་ཡ་ཝཱེ་བསྐྱུར་ནས་ལྷ་གཞན་ལ་བསྙེན་བཀུར་བྱེད་པ་ནི་གཏན་ནས་མི་སྲིད། 17 ཅི་ལ་ཟེར་ན། བདག་ཅག་གི་དཀོན་མཆོག་ཡ་ཝཱེས་སྔར་ང་ཚོ་དང་ང་ཚོའི་མེས་པོ་རྣམས་བྲན་དུ་བཀོལ་བའི་ཨེ་ཅིབ་ཡུལ་ནས་ཕྱིར་ཁྲིད་འོངས་ཤིང་། ང་ཚོའི་མིག་སྔར་གྲུབ་རྟགས་ཆེན་པོ་དེ་རྣམས་མཛད་པ་དང་། བདག་ཅག་འགྲིམ་པའི་ལམ་རྣམས་དང་བརྒྱུད་པའི་རྒྱལ་ཁམས་ཐམས་ཅད་ནས་ང་ཚོ་སྲུང་བར་མཛད་དོ། ། 18 ཡང་དཀོན་མཆོག་ཡ་ཝཱེས་ཡུལ་འདིར་གནས་པའི་ཨེ་མོར་པ་ཐམས་ཅད་ང་ཚོའི་སྔུན་ནས་ཕྱིར་བསྐྲད། དེའི་ཕྱིར། དཀོན་མཆོག་ཡ་ཝཱེ་ནི་ང་ཚོའི་དཀོན་མཆོག་ལགས་པས་ང་ཚོས་ཁོང་ལ་བསྙེན་བཀུར་བྱེད་ངེས་ཡིན་ཞེས་སྨྲས། 19 ཡོ་ཤུ་ཨ་ཡིས་འབངས་རྣམས་ལ། ཁྱོད་རྣམས་ཀྱིས་དཀོན་མཆོག་ཡ་ཝཱེ་ལ་བསྙེན་བཀུར་བྱེད་མི་ནུས་ཏེ། ཅི་ལ་ཟེར་ན། ཁོང་ནི་དཀོན་མཆོག་དམ་པ་དང་ཕྲག་དོག་ཅན་ལགས་པས། ཁྱོད་རྣམས་ཀྱི་ཉེས་སྐྱོན་དང་སྡིག་པ་རྣམས་སེལ་བར་མི་འགྱུར། 20 གལ་ཏེ་ཁྱོད་རྣམས་ཀྱིས་དཀོན་མཆོག་ཡ་ཝཱེ་བསྐྱུར་ནས་ཕྱི་རོལ་པའི་ལྷ་རྣམས་ལ་བསྙེན་བཀུར་བྱས་ན། དཀོན་མཆོག་ཡ་ཝཱེས་བྱིན་རླབས་གནང་རྗེས་ཕྱིར་ཁྱོད་རྣམས་ལ་བགེགས་བར་ཆད་མཛད་དེ་ཁྱོད་ཚོ་རྩ་མེད་དུ་གཏོང་ངེས་ཡིན་ཞེས་སྨྲས། 21 འབངས་རྣམས་ཀྱིས་ཡོ་ཤུ་ཨ་ལ་དེའི་ལན་དུ། དེ་ལྟར་མི་བྱ་སྟེ་ངེད་རྣམས་ཀྱིས་དཀོན་མཆོག་ཡ་ཝཱེ་ལ་བསྙེན་བཀུར་འབུལ་ངེས་ཡིན་ཞེས་སྨྲས། 22 ཡོ་ཤུ་ཨ་ཡིས་འབངས་རྣམས་ལ། ཁྱོད་རྣམས་ཀྱིས་དཀོན་མཆོག་ཡ་ཝཱེ་བདམས་ནས་ཁོང་ལ་བསྙེན་བཀུར་བྱེད་རྒྱུ་ཡིན་པས། ཁྱོད་ཚོ་རང་གིས་བདེན་དཔང་བྱོས་ཤིག་ཅེས་སྨྲས་པ་ལ། ཁོ་རྣམས་ན་རེ། ང་ཚོ་བདེན་དཔང་བྱེད་པར་འཐད་པ་ཡིན་ཞེས་སྨྲས། 23 ཡོ་ཤུ་ཨ་ན་རེ། ཁྱོད་ཚོས་ད་ལྟ་ཁྱོད་རྣམས་ཁྲོད་ཀྱི་ཕྱི་རོལ་པའི་ལྷ་རྣམས་སྤངས་ནས། བློ་སེམས་རྩེ་གཅིག་གིས་ཡེས་ར་ཨེལ་གྱི་དཀོན་མཆོག་ཡ་ཝཱེའི་ཕྱོགས་སུ་འཁོར་དགོས་ཞེས་སྨྲས། 24 འབངས་རྣམས་ཀྱིས་ཡོ་ཤུ་ཨ་ལ་དེའི་ལན་དུ། ངེད་རྣམས་ཀྱིས་ང་ཚོའི་དཀོན་མཆོག་ཡ་ཝཱེ་ལ་བསྙེན་བཀུར་ཕུལ་ནས་ཁོང་གི་བཀའ་ལ་མཉན་ངེས་ཡིན་ཞེས་སྨྲས། 25 ཉིན་མོ་དེར་ཡོ་ཤུ་ཨ་ཡིས་འབངས་རྣམས་དང་ཞལ་ཆད་བཞག་ནས། སི་ཀེམ་དུ་ཁོ་རྣམས་ཀྱི་ཕྱིར་སྒྲིག་ཁྲིམས་དང་སྲོལ་ཡིག་བཙུགས། 26 ཡོ་ཤུ་ཨ་ཡིས་བཀའ་དེ་ཐམས་ཅད་དཀོན་མཆོག་གི་བཀའ་ཁྲིམས་ཀྱི་མདོ་རུ་བཀོད་ཅིང་། ཡང་རྡོ་ཆེན་པོ་ཞིག་དཀོན་མཆོག་ཡ་ཝཱེའི་གནས་དམ་པའི་འགྲམ་དུ་བེ་ཤིང་གི་འོག་ཏུ་བསླངས། 27 ཡོ་ཤུ་ཨ་ཡིས་འབངས་རྣམས་ལ། ལྟོས་དང་། རྡོ་འདིས་དཀོན་མཆོག་ཡ་ཝཱེས་ངེད་རྣམས་ལ་བསྒོས་པའི་བཀའ་ཅི་གསུངས་ཐམས་ཅད་ཐོས་པས་ངེད་ཅག་ལ་བདེན་དཔང་བྱེད་ཐུབ་པ་སྟེ། ཁྱོད་རྣམས་ཀྱིས་ཡ་ཝཱེ་ཁྱོད་ཅག་གི་དཀོན་མཆོག་ལ་རྒྱབ་འགལ་མི་བྱེད་པའི་ཆེད་དུ་རྡོ་འདིས་ཁྱོད་རྣམས་ལ་དྲན་སྐུལ་བྱེད་པར་འགྱུར་རོ་ཞེས་སྨྲས་སོ། ། 28 དེ་ནས་ཡོ་ཤུ་ཨ་ཡིས་འབངས་མི་རྣམས་རང་རང་གི་ས་སྐལ་དུ་མངགས་སོ། །

ཡོ་ཤུ་ཨ་དང་ཨེ་ལི་ཨ་ཟར་གཉིས་ཀ་ཚེ་ལས་འདས་པ།

29 དོན་དེ་རྣམས་ཀྱི་རྗེས་སུ། དཀོན་མཆོག་ཡ་ཝཱེའི་ཞབས་ཕྱི་ནུན་གྱི་བུ་ཡོ་ཤུ་ཨ་དགུང་ལོ་བརྒྱ་དང་བཅུ་ལོན་ནས་ཚེ་ལས་འདས་པ་དང་། 30 ཡེས་ར་ཨེལ་པས་ཁོང་ནི་ཁོང་གི་ས་སྐལ་གྱི་མངའ་ཁོངས་སུ། གཱ་ཨ་སི་རི་བོའི་བྱང་ཕྱོགས་སུ་ཨེ་ཕཱར་ཡིམ་རི་ཁུལ་གྱི་ཐིམ་ནད་སེ་ར་རུ་དུར་ལ་སྦས། 31 ཡོ་ཤུ་ཨ་གསོན་པའི་དུས་ཐམས་ཅད་དང་ཁོང་ཚེ་ལས་འདས་པའི་རྗེས་སུ། དཀོན་མཆོག་ཡ་ཝཱེས་ཡེས་ར་ཨེལ་པའི་ཕྱིར་དོན་ཅི་རྣམས་མཛད་པ་ཤེས་པའི་རྒན་པོ་རྣམས་ད་དུང་གནས་པའི་དུས་སྐབས་ཡོངས་སུ། ཡེས་ར་ཨེལ་པས་དཀོན་མཆོག་ཡ་ཝཱེ་ལ་བསྙེན་བཀུར་བྱས་སོ། ། 32 ཡེས་ར་ཨེལ་པ་རྣམས་ཀྱིས་ཨེ་ཅིབ་ཡུལ་ནས་ཁྱེར་འོངས་པའི་ཡོ་སེབ་ཀྱི་ཀེང་རུས་ནི། སི་ཀེམ་སྟེ་སྔར་ཡ་ཀོབ་ཀྱིས་སི་ཀེམ་གྱི་ཕ་ཧ་མོར་གྱི་བུ་རྒྱུད་རྣམས་ལས་དངུལ་སྲང་བརྒྱ་ཡིས་ཉོས་པའི་ས་དེར་དུར་ལ་སྦས་པ་དང་། དེ་ཡོ་སེབ་ཀྱི་བུ་རྒྱུད་རྣམས་ཀྱི་ས་སྐལ་དུ་གྱུར་ཏོ། ། 33 ཨ་རོན་གྱི་བུ་ཨེ་ལི་ཨ་ཟར་ཡང་ཚེ་ལས་འདས་ནས། ཁོའི་བུ་ཕི་ནེ་ཧེ་ལ་ཨེ་ཕཱར་ཡིམ་རི་ཁུལ་དུ་ཐོབ་པའི་རི་མགོར་དུར་དུ་སྦས་སོ།། །།

* ལེའུ་ལྔ་པ།:3 ཨ་ར་ལོད་ཅེས་པ་ནི་མཚན་སྐྱི་བཅད་པའི་དོན་ལ་འཇུག

† ལེའུ་ལྔ་པ།:9 གིལ་གལ་ཞེས་པ་ནི་བསྒྲིལ་བའི་དོན་ཡིན།

* ལེའུ་བདུན་པ།:26 ཨ་ཀོར་ཞེས་པ་ནི་སྡུག་ལ་གཏད་པ་ཞེས་པའི་དོན་ཡིན།

* ལེའུ་བཅུ་གཅིག་པ།:21 ཨ་ནག་གི་བུ་རྒྱུད་ཅེས་པ་ནི་གཟུགས་པོའི་རིང་ཚད་ལ་སྨི་གསུམ་ཙམ་ཡོད་པའི་མི་བོ་ཆེ་རྣམས་ཡིན་པར་གསུངས།

* ལེའུ་བཅོ་ལྔ་པ།:7 དི་བིར་ཞེས་པ་འདི་ནི་ཡུལ་གཞན་ཞིག་ཡིན་ཏེ། གཞུང་འདིའི་ལེའུ་བཅུ་པའི་ཚིག་རྐང་སོ་བརྒྱད་ནས་སོ་དགུ་པའི་ནང་གི་དི་བིར་ཞེས་པ་དེ་མ་ཡིན།

† ལེའུ་བཅོ་ལྔ་པ།:7 གིལ་གལ་ཞེས་པ་འདི་ནི་གཞུང་འདིའི་ལེའུ་བཞི་པའི་ཚིག་རྐང་བཅུ་དགུ་པའི་ནང་དུ་གླེང་བའི་ཡེ་རུ་ཀོ་ཡི་བྱང་ཤར་ཕྱོགས་ཀྱི་གིལ་གལ་ཡུལ་དེ་མ་ཡིན་པར་ཡུལ་གཞན་ཞིག་ཡིན།

‡ ལེའུ་བཅོ་ལྔ་པ།:62 ཨིར་ཧ་མེ་ལག་ཅེས་པ་ནི་ཚྭ་ཡི་གྲོང་ཁྱེར་ཞེས་པའི་དོན་ཡིན།

* ལེའུ་ཉེར་བཞི་པ།:2 འདིར་གཙང་པོ་ཞེས་པ་ནི་ཕི་རཱད་གཙང་པོར་གོ་བ་ཡིན།

ཁྲིམས་དཔོན།

1

2

3

4

5

6

7

8

9

10

11

12

13

14

15

16

17

18

19

20

21

༄༅། །ཁྲིམས་དཔོན་གྱི་མདོ།

ཁྲིམས་དཔོན་གྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཁྲིམས་དཔོན་ཞེས་པའི་ཁ་བྱང་འདི་ནི་ཡེས་ར་ཨེལ་པའི་ཁྲིམས་དཔོན་རྣམས་ཀྱིས་སྲིད་བསྐྱངས་པའི་སྐབས་སུ་བཏགས་པ་ཡིན། ཡོ་ཤུ་ཨ་སྐུ་གྲོངས་པའི་རྗེས་སུ་ཁྲིམས་དཔོན་དེ་དག་གིས་ཡེས་ར་ཨེལ་གྱི་རྒྱལ་རྒྱུད་རིང་ལུགས་མ་བྱུང་བར་དུ་ཡེས་ར་ཨེལ་པ་རྣམས་ལ་སྲིད་བསྐྱངས་པ་རེད། ཡེས་ར་ཨེལ་པ་རྣམས་ལ་ཁྲིམས་དཔོན་ཡོད་པའི་རྒྱུ་མཚན་ལེའུ་གཉིས་པའི་ཚིག་རྐང་བཅུ་དྲུག་པར་བཀོད་ཡོད་དེ། དཀོན་མཆོག་ཡ་ཝཱེས་ཁོ་ཚོའི་དོན་དུ་ཁྲིམས་དཔོན་བསྐོས་ཤིང་། ཁྲིམས་དཔོན་གྱིས་ཁོ་རྣམས་འཕྲོག་བཅོམ་བྱེད་མཁན་གྱི་ལག་ནས་ཐར་བར་བྱས་ཞེས་གསུངས་ཡོད། གཞུང་འདིའི་ནང་དུ་ཡོ་ཤུ་ཨ་སྐུ་གཤེགས་པ་དང་སཱ་མུ་ཨེལ་གྱིས་སྲིད་བསྐྱངས་པའི་དུས་དེའི་བར་གྱི་ཡེས་ར་ཨེལ་པའི་ལོ་རྒྱུས་བཀོད་ཡོད།

ཡི་གེར་འགོད་མཁན་དང་འགོད་དུས།

ཡེས་ར་ཨེལ་གྱི་རིག་གཞུང་ལྟར་ན། གཞུང་འདི་ཡི་གེར་འགོད་མཁན་ནི་སཱ་མུ་ཨེལ་ཡིན་ཞེས་བརྗོད་ཡོད་ནའང་། ཡི་གེར་འགོད་མཁན་ངོ་མ་སུ་ཡིན་ཐག་གིས་མི་ཆོད། ཅིག་བྱས་ན་སཱ་མུ་ཨེལ་གྱིས་ཁྲིམས་དཔོན་རྣམས་ཀྱི་སྐབས་དེའི་ལོ་རྒྱུས་ཡིག་ཆ་བསྡུ་སྒྲིག་བྱས་ནས་ཉར་ཚགས་བྱས་ཡོད་པ་དང་། ལུང་སྟོན་པ་ཁ་ཤས་ཀྱིས་ཡིག་ཆ་དེ་དག་གི་མ་ཕྱི་ཇི་བཞིན་ཡི་གེར་བཀོད་པ་ཡིན་ཀྱང་སྲིད། དེའི་སྐོར་སྔོན་རབས་དང་པོའི་ལེའུ་ཉེར་དགུ་པའི་ཚིག་རྐང་ཉེར་དགུ་ལ་གཟིགས་རོགས། གཞུང་འདི་ཡི་གེར་བཀོད་པའི་ལོ་ཚིགས་ནི་སྤྱི་ལོ་སྔོན་གྱི་ལོ་ཆིག་སྟོང་གི་རྗེས་སུ་ཡིན་པར་གདོན་མི་ཟ།

བརྗོད་སྙིང་དང་གསུང་འཕྲིན།

ཕྱོགས་གཅིག་ནས་ཁྲིམས་དཔོན་གྱི་གཞུང་དུ་སྐབས་དེར་ཡང་དང་བསྐྱར་དུ་བྱུང་བའི་ལྟ་ལོག་པའི་རྐྱེན་གྱིས་དཀོན་མཆོག་གིས་ཁོ་རྣམས་ལ་ཉེས་ཆད་བཅད་པ་དང་། ཕྱོགས་གཞན་ཞིག་ནས། དཀའ་སྡུག་དང་ཕྲད་པའི་སྐབས་སུ་དཀོན་མཆོག་ལ་ཞུ་བ་ནན་གྱིས་ཞུས་ཚུལ་བརྗོད་ཡོད། དེ་བས་དཀོན་མཆོག་གིས་ཁྲིམས་དཔོན་བསྐོས་པ་དང་། ཁྲིམས་དཔོན་རྣམས་བརྒྱུད་ནས་གནོད་འཚེ་གཏོང་མཁན་གྱི་ཕྱི་ཕྱོགས་པ་རྣམས་མེད་པར་མཛད་པར་མ་ཟད་ཡུལ་དེ་སླར་ཡང་བདེ་ལ་བཀོད། གཞུང་འདི་ལས་ཡང་དང་བསྐྱར་དུ་བྱུང་བའི་གནས་ཚུལ་རྣམས་གསུངས་ཡོད་དེ། དཔེར་ན། ཡེས་ར་ཨེལ་པ་རྣམས་ལྟ་བ་ལོག་པ་དང་ཁོ་ཚོར་གཉའ་གནོན་ཐེབས་པ། སྡུག་བསྔལ་བྱུང་བ། དཀོན་མཆོག་གིས་ཁོ་ཚོ་སྡུག་བསྔལ་དེ་དག་ལས་ཐར་བར་མཛད་པ་བཅས་ཀྱི་སྐོར་བརྗོད་ཡོད། ཁྲིམས་དཔོན་ཞེས་པའི་གཞུང་དུ་ཡེས་ར་ཨེལ་པ་རྣམས་ཀྱིས་བྱ་སྤྱོད་ཅི་ལྟར་སྤེལ་བའི་ཐད། སྐབས་དེར་ཡེས་ར་ཨེལ་གྱི་ཁྲོད་དུ་རྒྱལ་པོ་མེད་ལ། མི་རེ་རེས་གང་འདོད་བཞིན་བྱས་སོ། །ཞེས་ལུང་དྲངས་ཡོད།

འཆར་ཟིན།

1. ཡེས་ར་ཨེལ་པ་རྣམས་ཀྱིས་མི་རིགས་གཞན་དག་ཕྱིར་མ་བསྐྲད་པ་དང་དཀོན་མཆོག་སྤངས་པའི་སྐོར། ༼1:1-3:6༽

ཀ ས་བཅད་དང་པོ། ༼1:1-2:5༽

ཁ། ས་བཅད་གཉིས་པ། ༼2:6-3:6༽

2. རྒྱལ་ཕྲན་རྣམས་ཀྱིས་ཡེས་ར་ཨེལ་ལ་གཉའ་གནོན་བྱས་པ་དང་ཁྲིམས་དཔོན་དག་གིས་དེ་ཚོར་སྲུང་སྐྱོབ་བྱས་པའི་སྐོར། ༼3:7-16:31༽

3. ཆོས་ལུགས་དང་ཀུན་སྤྱོད་ཕྱོགས་ཀྱི་རྙོག་དྲ། ༼17:1-21:25༽

ཀ ས་བཅད་དང་པོ། ༼17:1-18:31༽

ཁ། ས་བཅད་གཉིས་པ། ༼19:1-21:25༽

ལེའུ་དང་པོ།

ཡ་ཧུ་དཱ་པས་ཀ་ན་ཨན་གྱི་ལྷག་ལུས་རྣམས་ལ་འཐབ་འཛིང་བྱས་པ།

1 ཡོ་ཤུ་ཨ་ཚེ་ལས་འདས་རྗེས། ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་འདི་ལྟར་ཞུས་པ་སྟེ། ངེད་རྣམས་ལས་སུ་ཞིག་སྔོན་ལ་ཡར་སོང་སྟེ་ཀ་ན་ཨན་པ་རྣམས་ལ་རྒོལ་ནས་ཁོ་ཚོ་དང་འཐབ་འཛིང་བྱེད་འོས་སམ་ཞེས་པ་ལ། 2 དཀོན་མཆོག་ཡ་ཝཱེས་འདི་སྐད་དུ། ཡ་ཧུ་དཱ་སྔོན་ལ་ཡར་འགྲོ་འོས་ཏེ། ལྟོས་དང་། བདག་གིས་ཡུལ་དེ་ཁོའི་ལག་ཏུ་སྤྲད་ཟིན་ཞེས་གསུངས། 3 ཡ་ཧུ་དཱ་ཡིས་རང་གི་ཕུ་བོ་སི་མུ་ཨོན་ལ། ཀ་ན་ཨན་པ་རྣམས་དང་འཐབ་འཛིང་བྱེད་པའི་ཕྱིར་ཁྱེད་རང་ང་དང་མཉམ་དུ་ངས་རྒྱན་བླངས་ནས་ཐོབ་པའི་ཡུལ་དེར་འགྲོ་རོགས་ཞུ། རྗེས་སུ་ང་རང་ཡང་ཁྱེད་དང་མཉམ་དུ་ཁྱེད་ཀྱིས་རྒྱན་བླངས་ནས་ཐོབ་པའི་ཡུལ་དེར་འགྲོ་བར་བྱ་ཞེས་སྨྲས་པ་ལ། སི་མུ་ཨོན་ཁོ་དང་མཉམ་དུ་ཕྱིན་ཏོ། ། 4 དེར་ཡ་ཧུ་དཱ་ཡར་ཕྱིན་པ་དང་དཀོན་མཆོག་ཡ་ཝཱེས་ཀ་ན་ཨན་པ་དང་ཕེ་རེ་ཟི་པ་རྣམས་ཁོ་ཚོའི་ལག་ཏུ་སྤྲད་ཅིང་། ཁོ་ཚོས་པེ་ཟེག་ཏུ་མི་ཁྲི་གཅིག་བསད། 5 ཡང་དེར་ཨ་དོ་ནི་པེ་ཟེག་ལ་ཕྲད་དེ་ཁོ་དང་འཐབ་ནས་ཀ་ན་ཨན་པ་དང་ཕེ་རེ་ཟི་པ་རྣམས་ཕམ་པར་བརྒྱབ། 6 ཨ་དོ་ནི་པེ་ཟེག་བྲོས་པ་དང་། ཁོ་ཚོས་དེའི་རྗེས་དེད་ནས་བཟུང་ཞིང་རྐང་ལག་གཉིས་ཀའི་མཐེ་བོང་བཅད། 7 ཨ་དོ་ནི་པེ་ཟེག་གིས། སྔར་རྒྱལ་པོ་བདུན་ཅུ་ཡོད་ཅིང་དེ་དག་གི་རྐང་ལག་གཉིས་ཀའི་མཐེ་བོང་རྣམས་བཅད་པ་དང་། ངའི་གསོལ་ལྕོག་གི་འོག་ཏུ་ཁ་ཟས་ཙག་ཙིག་འཐུ་བ་ཡིན། ད་ནི་དཀོན་མཆོག་གིས་ངས་ཅི་ཞིག་བྱས་པ་བཞིན་དུ་ང་ལ་ལན་གནང་བྱུང་ཞེས་སྨྲས། དེ་ནས་ཁོ་ཚོས་ཨ་དོ་ནི་པེ་ཟེག་ཁོ་རང་ཡེ་རུ་སཱ་ལེམ་དུ་ཁྲིད་པ་དང་ཁོ་དེ་རུ་ཤིའོ། ། 8 ཡ་ཧུ་དཱ་པ་རྣམས་ཀྱིས་ཡེ་རུ་སཱ་ལེམ་ལ་དམག་བརྒྱབ་ནས་གྲོང་ཁྱེར་བླངས་པ་དང་། གྲོང་ཁྱེར་ནང་གི་མི་རྣམས་ལ་རལ་གྲིས་བརྒྱབ་པར་མ་ཟད་གྲོང་ཁྱེར་མེར་བསྲེགས། 9 དེ་ནས་ཡ་ཧུ་དཱ་པ་རྣམས་མར་སོང་སྟེ་རི་ཁུལ་དང་ནེ་གུབ་ཡུལ། རི་ཀླུང་བཅས་སུ་གནས་པའི་ཀ་ན་ཨན་པ་རྣམས་དང་འཐབ་འཛིང་བྱས། 10 ཡ་ཧུ་དཱ་པ་རྣམས་སོང་ནས་ཧེབ་རོན་དུ་གནས་པའི་ཀ་ན་ཨན་པ་རྣམས་ལ་རྒོལ་ཞིང་། ཤེ་ཤཱ་ཨི་དང་ཨ་ཧི་མན། ཐལ་མ་ཨི་བཅས་ཕམ་པར་བརྒྱབ། ཧེབ་རོན་ལ་སྔོན་ཆད་ཀིར་ཡཱད་ཨར་པཱ་ཞེས་བྱའོ། ། 11 ཁོ་ཚོ་དེ་ནས་སོང་སྟེ་དི་བིར་དུ་གནས་པ་རྣམས་ལ་ཕར་རྒོལ་བྱས། དི་བིར་ལ་སྔར་ཀིར་ཡཱད་སེ་ཕེར་ཞེས་འབོད་པ་ཡིན། 12 ཀཱ་ལེབ་ཀྱིས། སུ་ཞིག་གིས་ཀིར་ཡཱད་སེ་ཕེར་ལ་དམག་བརྒྱབ་ནས་གྲོང་ཁྱེར་འཕྲོག་ནུས་ན། ངས་རང་གི་བུ་མོ་ཨག་ས་དེའི་ཆུང་མར་སྟེར་བར་བྱ་ཞེས་སྨྲས། 13 ཀཱ་ལེབ་ཀྱི་ནུ་བོ་སྟེ་ཀེ་ན༌ཟཱ་ཡི་བུ་ཨོད་ནི་ཨེལ་གྱིས་གྲོང་ཁྱེར་དེ་ཕྲོགས་པས། ཀཱ་ལེབ་ཀྱིས་བུ་མོ་ཨག་ས་དེར་ཆུང་མར་བྱིན། 14 ཨག་ས་བག་མར་གཏོང་བའི་སྐབས་སུ། སྐྱེས་པར་ཁོ་མོའི་ཕ་ལས་ཞིང་ས་ཞིག་སློང་དགོས་པར་བསྐུལ་ཞིང་། ཨག་ས་བོང་བུ་ནས་བབས་མ་ཐག་ཀཱ་ལེབ་ཀྱིས་ཁོ་མོར། ཁྱོད་ལ་ཅི་ཞིག་དགོས་སམ་ཞེས་དྲིས་པ་ལ། 15 ཁོ་མོས། ཁྱེད་ཀྱིས་ང་ལ་བྱིན་རླབས་གནང་བར་མཛོད། ཁྱེད་ཀྱིས་ང་རང་ནེ་གུབ་ཡུལ་དུ་བཀོད་སྒྲིག་མཛད་པས་ང་ལ་ཆུ་མིག་རྣམས་ཀྱང་གནང་རོགས་ཞུ་ཞེས་ཞུས་པ་དང་། ཀཱ་ལེབ་ཀྱིས་སྟོད་སྨད་གཉིས་ཀྱི་ཆུ་མིག་རྣམས་ཁོ་མོར་གནང་ངོ་། །

ཡ་ཧུ་དཱ་དང་པེན་ཡཱ་མེན་གཉིས་ལ་རྒྱལ་ཁ་ཐོབ་པ།

16 མོ་ཤེའི་སྒྱུག་པོ་ནི་ཀེ་ནེ་པ་ཡིན་ཞིང་། ཁོའི་བུ་རྒྱུད་རྣམས་ཡ་ཧུ་དཱ་པ་རྣམས་དང་མཉམ་དུ་ཤིང་ཏ་ལའི་གྲོང་ཁྱེར་དང་བྲལ་ནས་ཨ་རད་དང་ཉེ་བའི་ནེ་གུབ་ཡུལ་གྱི་ཡ་ཧུ་དཱའི་དབེན་སྟོང་དུ་སོང་སྟེ་དམངས་ཁྲོད་དུ་བསྡད། 17 ཡ་ཧུ་དཱ་དང་ཁོའི་ཕུ་བོ་སི་མུ་ཨོན་གཉིས་ཀ་མཉམ་དུ་སོང་ནས། ཚེ་པད་དུ་གནས་པའི་ཀ་ན་ཨན་པ་རྣམས་བསད་ཅིང་། གྲོང་ཁྱེར་མེད་པར་བཟོས་པ་དང་། གྲོང་ཁྱེར་དེའི་མིང་ལ་ཧོར་མཱ་ *ཞེས་བྱའོ། ། 18 ཡ་ཧུ་དཱས་གཱ་ཟཱ་དང་དེའི་མངའ་ཁོངས། ཨ་ཤཱ་ཀེ་ལོན་དང་དེའི་མངའ་ཁོངས། ཨེག་རོན་དང་དེའི་མངའ་ཁོངས་བཅས་ཀྱང་བླངས། 19 དཀོན་མཆོག་ཡ་ཝཱེ་ནི་ཡ་ཧུ་དཱ་དང་མཉམ་དུ་བཞུགས་པས། ཡ་ཧུ་དཱས་རི་ཁུལ་གྱི་མི་རྣམས་ཕར་བསྐྲད་མོད། ཐང་གི་མི་རྣམས་ལ་ལྕགས་ཀྱི་ཤིང་རྟ་ཡོད་པས་དེ་རྣམས་ཕར་སྐྲོད་མ་ནུས་སོ། ། 20 ཡ་ཧུ་དཱ་པ་རྣམས་ཀྱིས་མོ་ཤེས་ཇི་ལྟར་གསུངས་པ་ནང་བཞིན་ཧེབ་རོན་ཡུལ་ནི་ཀཱ་ལེབ་ལ་སྤྲད་པ་དང་། ཀཱ་ལེབ་ཀྱིས་དེ་ནས་ཨ་ནག་གི་རིགས་རྒྱུད་གསུམ་ཕར་བསྐྲད། 21 པེན་ཡཱ་མེན་གྱི་མི་རྣམས་ཀྱིས་ཡེ་རུ་སཱ་ལེམ་དུ་གནས་པའི་ཡེ་བུ་སི་པ་རྣམས་ཕར་མ་བསྐྲད་ཅིང་། ད་ལྟའི་བར་དུ་ཡེ་བུ་སི་པ་རྣམས་སྔར་བཞིན་ཡེ་རུ་སཱ་ལེམ་དུ་པེན་ཡཱ་མེན་གྱི་མི་རྣམས་དང་མཉམ་དུ་གནས་སོ། །

ཨེ་ཕཱར་ཡིམ་དང་མཱ་ན་ཤེ་གཉིས་ཀྱིས་པེད་ཨེལ་བླངས་པ།

22 ཡོ་སེབ་ཀྱི་ཁྱིམ་རྒྱུད་ཡར་སོང་སྟེ་པེད་ཨེལ་ལ་རྒོལ་ཞིང་། དཀོན་མཆོག་ཡ་ཝཱེ་ཁོ་རྣམས་དང་མཉམ་དུ་བཞུགས་སོ། ། 23 ཡོ་སེབ་ཁྱིམ་རྒྱུད་ཀྱིས་མི་མངགས་ཏེ་པེད་ཨེལ་ལ་ལྐོག་ཞིབ་བྱེད་དུ་ཕྱིན་པ་དང་། སྔར་གྲོང་ཁྱེར་དེའི་མིང་ལ་ལོ་ཟི་ཞེས་བྱ། 24 ལྟ་ཉུལ་པ་རྣམས་ཀྱིས་མི་ཞིག་གྲོང་ཁྱེར་ནས་ཕྱིར་ཐོན་འོང་བ་མཐོང་སྟེ་མི་དེ་ལ། ཁྱོད་ཀྱིས་གྲོང་ཁྱེར་ནང་དུ་འགྲོ་བའི་ལམ་སྟོན་དང་ངེད་རྣམས་ཀྱིས་ཁྱོད་རང་དྲིན་གྱིས་སྐྱོང་བར་བྱ་ཞེས་སྨྲས་པ་ལ། 25 མི་དེས་གྲོང་ཁྱེར་ནང་དུ་འགྲོ་བའི་ལམ་ཁོ་རྣམས་ལ་བསྟན་ཅིང་། ཁོ་ཚོས་གྲོང་ཁྱེར་ནང་གི་མི་རྣམས་ལ་རལ་གྲིས་བརྒྱབ་མོད། འོན་ཀྱང་མི་དེ་དང་དེའི་ཁྱིམ་མི་ཚང་མ་བཏང་ངོ་། ། 26 མི་དེ་ཧེད་པའི་ཡུལ་དུ་ཕྱིན་ཅིང་གྲོང་ཁྱེར་ཞིག་བརྩིགས་ནས་མིང་ལ་ལོ་ཟི་ཞེས་བཏགས་པ་དང་། གྲོང་ཁྱེར་དེའི་མིང་ལ་ད་ལྟའང་དེ་སྐད་འབོད་དོ། །

ཡེས་ར་ཨེལ་པ་རྣམས་ཀྱིས་ཕྱིར་མ་བསྐྲད་པའི་མི།

27 མཱ་ན་ཤེ་ཡིས་པེད་ཤེ་ཨན་དང་དེའི་གྲོང་རྡལ་ལ་གཏོགས་པའི་མི་རྣམས་དང་། ཐ་ཨ་ནག་དང་དེའི་གྲོང་རྡལ་ལ་གཏོགས་པའི་མི་རྣམས། དཱོར་དང་དེའི་གྲོང་རྡལ་ལ་གཏོགས་པའི་མི་རྣམས། ཡིབ་ལེ་ཨམ་དང་དེའི་གྲོང་རྡལ་ལ་གཏོགས་པའི་མི་རྣམས། མེ་གིད་དོ་དང་དེའི་གྲོང་རྡལ་ལ་གཏོགས་པའི་མི་རྣམས་བཅས་ཕར་མ་བསྐྲད་མོད། འོན་ཀྱང་ཀ་ན་ཨན་པ་རྣམས་ཨུ་ཚུགས་ཀྱིས་ཡུལ་དེ་དག་ཏུ་བསྡད། 28 དེ་ལྟར་ཡེས་ར་ཨེལ་སྟོབས་འབྱོར་ལྡན་པར་གྱུར་པའི་ཚེ། ཀ་ན་ཨན་པ་རྣམས་སྡུག་ལས་སུ་སྦྱར་ནའང་དེ་དག་ཡོངས་སུ་མ་བསྐྲད་དོ། ། 29 ཨེ་ཕཱར་ཡིམ་གྱིས་གེ་ཟེར་དུ་གནས་པའི་ཀ་ན་ཨན་པ་རྣམས་ཕྱིར་མ་བསྐྲད་པས། ཀ་ན་ཨན་པ་རྣམས་སྔར་བཞིན་ཨེ་ཕཱར་ཡིམ་གྱི་ཁྲོད་དུ་གེ་ཟེར་དུ་གནས་སོ། ། 30 ཟེ་བུ་ལུན་གྱིས་ཀིད་རོན་གྱི་མི་རྣམས་དང་ན་ཧ་ལོལ་གྱི་མི་རྣམས་ཕྱིར་མ་བསྐྲད་པས། ཀ་ན་ཨན་པ་རྣམས་སྔར་བཞིན་ཟེ་བུ་ལུན་གྱི་ཁྲོད་དུ་གནས་ཤིང་སྡུག་ལས་བྱེད་མཁན་དུ་གྱུར་ཏོ། ། 31 ཨ་ཤེར་གྱིས་ཨག་ཀོ་དང་ཚི་ཏུན་གྱི་མི་རྣམས་དང་། ཨག་ལབ་དང་ཨག་སིབ་ཀྱི་མི་རྣམས། ཧེལ་པཱ་དང་ཨ་པིག རེ་ཧོབ་བཅས་ཀྱི་མི་རྣམས་ཕྱིར་མ་བསྐྲད་པ་དང་། 32 དེ་ནས་ཨ་ཤེར་པ་རྣམས་ཀྱིས་ཡུལ་དེའི་ཀ་ན་ཨན་པ་རྣམས་ཕྱིར་མ་བསྐྲད་པས་ཁོ་རྣམས་ཀྱི་ཁྲོད་དུ་གནས་སོ། ། 33 ནཱབ་ཐ་ལི་ཡིས་པེད་ཤེ་མེ་སི་དང་པེད་ཨ་ནད་ཀྱི་མི་རྣམས་ཕྱིར་མ་བསྐྲད་པས། ནཱབ་ཐ་ལི་ཡུལ་དེའི་ཀ་ན་ཨན་པ་རྣམས་ཀྱི་ཁྲོད་དུ་གནས། འོན་ཀྱང་པེད་ཤེ་མེ་སི་དང་པེད་ཨ་ནད་ཀྱི་མི་རྣམས་ཁོ་ཚོར་སྡུག་ལས་བྱེད་མཁན་དུ་གྱུར་ཏོ། ། 34 ཨེ་མོར་པ་རྣམས་ཀྱིས་དཱན་གྱི་མི་རྣམས་བཙན་གྱིས་རི་ཁུལ་དུ་དེད་ནས་ཁོ་ཚོ་ཐང་བདེ་ལ་འོང་དུ་མ་བཅུག 35 ཨེ་མོར་པ་རྣམས་ཨུ་ཚུགས་ཀྱིས་ཧེ་རེ་སི་རི་དང་ཨ་ཡཱ་ལོན། ཤཱ་ཨལ་པིམ་བཅས་སུ་བསྡད་མོད། འོན་ཀྱང་ཡོ་སེབ་ཀྱི་བུ་རྒྱུད་ནི་ཁོ་རྣམས་ལས་རྒྱལ་བས་ཁོ་རྣམས་སྡུག་ལས་བྱེད་མཁན་དུ་གྱུར་ཏོ། ། 36 ཨེ་མོར་པ་རྣམས་ཀྱི་ས་མཚམས་ནི་ཨག་རབ་པིམ་དང་སེ་ལཱ་ནས་གོང་དུ་ཕྱིན་ཏོ། །

ལེའུ་གཉིས་པ།

དཀོན་མཆོག་ཡ་ཝཱེའི་ཕོ་ཉ་པོ་ཀིམ་དུ་མངོན་པ།

1 དཀོན་མཆོག་ཡ་ཝཱེའི་ཕོ་ཉ་ནི་གིལ་གལ་ནས་ཡར་པོ་ཀིམ་དུ་སླེབས་ཤིང་ཡེས་ར་ཨེལ་པ་རྣམས་ལ། བདག་གིས་ཁྱོད་རྣམས་ཨེ་ཅིབ་ཡུལ་ནས་ཁྲིད་དེ་ཁྱོད་ཅག་གི་མེས་པོ་རྣམས་ལ་མནའ་བསྐྱལ་ནས་ཞལ་བཞེས་གནང་བའི་ཡུལ་འདིར་འོངས་པ་ཡིན། ཡང་ངས་ཁྱོད་རྣམས་དང་བཞག་པའི་ཞལ་ཆད་ནི་ནམ་ཡིན་ཡང་འདོར་བར་མི་བྱ་ཞིང་། 2 ཁྱོད་རྣམས་ཀྱིས་ཀྱང་ཡུལ་འདིའི་མི་རྣམས་དང་ཁ་ཆད་བཞག་མི་ཆོག་ལ། ཁོ་ཚོའི་མཆོད་ཁྲི་བཤིག་དགོས་ཞེས་གསུངས་ནའང་། ཁྱོད་ཚོས་ངའི་བཀའ་ལ་མ་མཉན་པར་འདི་ལྟར་བྱེད་དོན་ཅི་ཡིན་ནམ། 3 དེའི་ཕྱིར་ངས་ཡང་ཁྱོད་ཅག་ལ། བདག་གིས་ཁོ་ཚོ་ནི་ཁྱོད་རྣམས་ཀྱི་མདུན་ནས་ཕྱིར་སྐྲོད་པར་མི་བྱ་སྟེ། ཁོ་ཚོ་ནི་ཁྱོད་རྣམས་ཀྱི་རྩིབ་འོག་གི་ཚེར་མ་ལྟ་བུར་འགྱུར་ངེས་ཤིང་། ཁོ་ཚོའི་ལྷ་རྣམས་ནི་ཁྱོད་ཅག་གི་རྙི་རྒྱ་རུ་འགྱུར་ངེས་ཞེས་སྨྲའོ་ཞེས་གསུངས། 4 དཀོན་མཆོག་ཡ་ཝཱེའི་ཕོ་ཉས་ཡེས་ར་ཨེལ་པ་ཐམས་ཅད་ལ་འདི་ལྟར་སྨྲ་བའི་སྐབས་སུ། འབངས་རྣམས་སྐད་ཆེན་པོས་ངུས་སོ། ། 5 དེ་ནས་ཁོ་ཚོས་ཡུལ་དེའི་མིང་ལ་པོ་ཀིམ་*ཞེས་བཏགས་པ་དང་། མི་རྣམས་ཀྱིས་གནས་དེར་དཀོན་མཆོག་ཡ་ཝཱེ་ལ་མཆོད་པ་ཕུལ་ཏོ། །

ཡོ་ཤུ་ཨ་ཚེ་ལས་འདས་པ།

6 ཡོ་ཤུ་ཨ་ཡིས་ཡེས་ར་ཨེལ་གྱི་འབངས་རྣམས་མངགས་པ་དང་། ཁོ་ཚོ་རང་རང་གི་ས་སྐལ་དུ་སོང་ནས་ས་བཟུང་བའོ། ། 7 ཡོ་ཤུ་ཨ་གསོན་པའི་དུས་ཀུན་དང་ཡོ་ཤུ་ཨ་ཚེ་ལས་འདས་རྗེས། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་དོན་དུ་མཛད་པའི་དོན་ཆེན་ཐམས་ཅད་མཇལ་བའི་རྒན་པོ་རྣམས་ད་དུང་ཡོད་པའི་དུས་ཡོངས་སུ། འབངས་རྣམས་ཀྱིས་དཀོན་མཆོག་ཡ་ཝཱེ་ལ་བསྙེན་བཀུར་ཞུས་སོ། ། 8 དཀོན་མཆོག་ཡ་ཝཱེའི་ཞབས་ཕྱི་སྟེ་ནུན་གྱི་བུ་ཡོ་ཤུ་ཨ་དགུང་ལོ་བརྒྱ་དང་བཅུ་རུ་སོན་ནས་ཚེ་ལས་འདས་པ་དང་། 9 ཡེས་ར་ཨེལ་པས་ཁོང་ནི་ཁོང་གི་ས་སྐལ་གྱི་མངའ་ཁོངས་ཏེ། གཱ་ཨ་སི་རི་བོའི་བྱང་ཕྱོགས་སུ་ཨེ་ཕཱར་ཡིམ་རི་ཁུལ་གྱི་ཐིམ་ནད་ཧེ་རེ་སི་རུ་དུར་ལ་སྦས། 10 དུས་རབས་དེའི་མི་ཐམས་ཅད་ཀྱང་རང་རང་གི་མེས་པོ་རྣམས་ཀྱི་དྲུང་དུ་འཛོམས་པ་དང་། རྗེས་སུ་དུས་རབས་གསར་པའི་མི་རྣམས་བྱུང་ཞིང་དེ་དག་གིས་དཀོན་མཆོག་ཡ་ཝཱེ་མི་ཤེས་ལ། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་ཕྱིར་མཛད་པའི་དོན་རྣམས་ཀྱང་མི་ཤེས་སོ། །

ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་དོར་བ།

11 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། པཱ་ཨལ་རྣམས་ལ་བསྙེན་བཀུར་བྱས་པ་དང་། 12 ཁོ་ཚོ་ཨེ་ཅིབ་ཡུལ་ནས་ཕྱིར་ཁྲིད་མཁན་ཡ་ཝཱེ་སྟེ་ཁོ་ཚོའི་མེས་པོ་རྣམས་ཀྱི་དཀོན་མཆོག་བསྐྱུར་ཏེ། ལྷ་གཞན་པ་སྟེ་ཉེ་འཁོར་གྱི་མི་སྡེ་དག་གི་ལྷ་རྣམས་ལ་ཕྱག་བཙལ་ནས་དཀོན་མཆོག་ཡ་ཝཱེའི་ཐུགས་སེམས་དཀྲུགས་པར་མ་ཟད། 13 དཀོན་མཆོག་ཡ་ཝཱེ་བསྐྱུར་ནས་པཱ་ཨལ་དང་ཨ་ཤཱ་ཏ་རོད་ལ་བསྙེན་བཀུར་བྱས་སོ། ། 14 དཀོན་མཆོག་ཡ་ཝཱེ་ཡེས་ར་ཨེལ་པ་རྣམས་ལ་ཐུགས་ཁྲོས་ནས། ཁོ་རྣམས་འཕྲོག་བཅོམ་བྱེད་མཁན་གྱི་ལག་ཏུ་སྤྲད་ནས་དེ་དག་གིས་ཁོ་རྣམས་ལ་འཕྲོག་བཅོམ་བྱས་པ་དང་། ཡང་ཁོ་རྣམས་མཐའ་འཁོར་གྱི་དགྲ་ཟླའི་ལག་ཏུ་སྤྲད་ཅིང་། ཐ་ན་དེ་རྣམས་དགྲ་བོའི་མདུན་དུ་ཚུགས་མ་ཐུབ་བོ། ། 15 ཁོ་རྣམས་གང་དུ་སོང་ནའང་དཀོན་མཆོག་ཡ་ཝཱེས་བཀའ་ཇི་ལྟར་གསུངས་པ་དང་ཡང་ཁོང་གིས་ཁོ་རྣམས་ལ་ཇི་ལྟར་མནའ་བཞེས་པ་བཞིན་དུ། བགེགས་བར་ཆད་ཀྱིས་ཁོ་རྣམས་ལ་རྒོལ་བས། ཁོ་ཚོས་དཀའ་སྡུག་ཆེན་པོ་མྱངས།

དཀོན་མཆོག་ཡ་ཝཱེས་ཁྲིམས་དཔོན་རྣམས་བསྐོས་པ།

16 དཀོན་མཆོག་ཡ་ཝཱེས་ཁོ་ཚོའི་དོན་དུ་ཁྲིམས་དཔོན་རྣམས་བསྐོས་ཤིང་། ཁྲིམས་དཔོན་གྱིས་ཁོ་རྣམས་འཕྲོག་བཅོམ་བྱེད་མཁན་གྱི་ལག་ནས་ཐར་བར་བྱས། 17 ཡིན་ནའང་ཁོ་ཚོས་ཁྲིམས་དཔོན་གྱི་བཀའ་ལ་མི་ཉན་པར་ལྷ་གཞན་གྱི་རྗེས་སུ་འབྲངས་ཏེ་དེར་ཕྱག་བཙལ་ནས་ལོག་གཡེམ་བྱས་པ་དང་། མྱུར་བ་མྱུར་དུ་ཁོ་ཚོའི་མེས་པོ་རྣམས་འགྲིམས་པའི་ལམ་དང་བྲལ་ཏེ། ཁོ་ཚོའི་མེས་པོ་རྣམས་ཀྱིས་དཀོན་མཆོག་ཡ་ཝཱེའི་བཀའ་བརྩི་སྲུང་བྱེད་པ་བཞིན་དུ་མ་ཡིན་ནོ། ། 18 དཀོན་མཆོག་ཡ་ཝཱེས་ཁོ་ཚོའི་དོན་དུ་ཁྲིམས་དཔོན་བསྐོས་ཤིང་དེ་རྣམས་དང་མཉམ་དུ་བཞུགས། ཁྲིམས་དཔོན་རྣམས་འཚོ་བཞུགས་ཡོད་པའི་སྐབས་སུ་དཀོན་མཆོག་ཡ་ཝཱེས་ཁོ་རྣམས་དགྲ་བོའི་ལག་ནས་ཐར་བར་མཛད་པ་སྟེ། ཅི་ལ་ཞེ་ན། ཁོ་རྣམས་ཀྱིས་མནར་གཅོད་དང་གནོད་འཚེ་འོག་ཏུ་སྨྲེ་སྔགས་བཏོན་པས་དཀོན་མཆོག་ཡ་ཝཱེའི་ཐུགས་ལ་སྙིང་རྗེ་འཁྲུངས་པའོ། ། 19 དེ་ནས་ཁྲིམས་དཔོན་ཚེ་ལས་འདས་རྗེས་ཁོ་རྣམས་བློ་ཁ་འགྱུར་ནས་ངན་པའི་ལས་བྱས་ཤིང་ཁོ་ཚོའི་མེས་པོ་རྣམས་ལས་ཀྱང་ཐུ་སྟེ། ལྷ་གཞན་རྣམས་ལ་བསྙེན་བཀུར་བྱས་ནས་ཕྱག་བཙལ་ཞིང་། ཨུ་ཚུགས་ཀྱི་སྤྱོད་ཚུལ་ངན་པ་ནམ་ཡང་རྒྱུན་མ་ཆད་དོ། ། 20 དེ་ནས་དཀོན་མཆོག་ཡ་ཝཱེ་ནི་ཡེས་ར་ཨེལ་པ་རྣམས་ལ་ཐུགས་ཁྲོས་ནས་འདི་སྐད་དུ། མི་རིགས་འདིས་བདག་གིས་ཁོ་ཚོའི་མེས་པོ་རྣམས་ལ་བསྲུང་བར་བསྒོས་པའི་ཞལ་ཆད་དང་འགལ་ཞིང་ངའི་བཀའ་ལ་མི་ཉན་པས། 21 ཡོ་ཤུ་ཨ་ཚེ་ལས་འདས་པའི་སྐབས་སུ་ལྷག་པའི་མི་རིགས་གཞན་རྣམས་ད་ནི་བདག་གིས་ཁོ་ཚོའི་སྔུན་ནས་ཕྱིར་སྐྲོད་པར་མི་བྱ་སྟེ། 22 ཅི་ལ་ཞེ་ན། འདི་བརྒྱུད་ནས་ཡེས་ར་ཨེལ་པ་རྣམས་ལ་ཚོད་བགམ་བྱེད་དེ། ཁོ་རྣམས་ཀྱིས་ཁོ་ཚོའི་མེས་པོ་རྣམས་བཞིན་དུ་ངའི་བཀའ་ལ་མཉན་མིན་བལྟ་བར་བྱའོ་ཞེས་གསུངས་སོ། ། 23 དེ་ལྟར་དཀོན་མཆོག་ཡ་ཝཱེས་མི་རིགས་དེ་རྣམས་མྱུར་བ་མྱུར་དུ་ཕྱིར་མ་བསྐྲད་པར་བསྐྱུར་ཅིང་། ཡོ་ཤུ་ཨ་ཡི་ལག་ཏུ་ཡང་མ་སྤྲད་དོ། །

ལེའུ་གསུམ་པ།

ཤུལ་དུ་བསྐྱུར་བའི་མི་རིགས་རྣམས།

1 དཀོན་མཆོག་ཡ་ཝཱེས་མི་རིགས་འདི་རྣམས་བསྐྱུར་བ་ནི། ཀ་ན་ཨན་པ་རྣམས་དང་འཐབ་པའི་དོན་གང་ཡང་མི་ཤེས་པའི་ཡེས་ར་ཨེལ་པ་རྣམས་ལ་ཚོད་བགམ་བྱེད་པ་དང་། 2 ཡེས་ར་ཨེལ་པ་རྣམས་ཀྱི་མི་རབས་ཕྱི་མ་དག་གིས་སྔར་མ་ཤེས་པའི་དམག་འཁྲུག་དེ་ཤེས་པ་དང་སློབ་པར་འཇུག་པའི་ཕྱིར་ཡིན། 3 ཤུལ་དུ་བསྐྱུར་བ་རྣམས་ནི་ཕེ་ལེ་ཤེད་པའི་འགོ་དཔོན་ལྔ་དང་། ཚི་ཏུན་པ་དང་ལེ་པཱ་ནོན་རི་བོར་སྡོད་པའི་ཧེ་བི་པ་རྣམས་འདུས་པའི་ཀ་ན་ཨན་པ་ཐམས་ཅད་ཡིན་ལ། པཱ་ཨལ་ཧེར་མོན་རི་བོ་ནས་ཧ་མཱད་ཀྱི་འཇུག་སྒོའི་བར་དུའོ། ། 4 མི་རིགས་འདི་རྣམས་བསྐྱུར་བ་ནི་ཡེས་ར་ཨེལ་པ་རྣམས་ལ་ཚོད་བགམ་བྱེད་པ་དང་། ཁོ་རྣམས་ཀྱིས་དཀོན་མཆོག་ཡ་ཝཱེས་མོ་ཤེ་བརྒྱུད་ནས་ཁོ་ཚོའི་མེས་པོ་རྣམས་ལ་བསྒོས་པའི་བཀའ་ལ་མཉན་མིན་ཤེས་པའི་ཕྱིར་ཡིན། 5 ཡེས་ར་ཨེལ་པ་རྣམས་ཀ་ན་ཨན་པ་དང་ཧེད་པ། ཨེ་མོར་པ། ཕེ་རེ་ཟི་པ། ཧེ་བི་པ། ཡེ་བུ་སི་པ་བཅས་ཀྱི་ཁྲོད་དུ་གནས་ཤིང་། 6 ཁོ་རྣམས་ཀྱི་བུ་མོ་ཆུང་མར་བླངས་ནས། རང་གི་བུ་མོ་རྣམས་ཁོ་ཚོའི་བུ་རྣམས་ལ་མནའ་མར་བྱིན་པར་མ་ཟད། ཁོ་ཚོའི་ལྷ་རྣམས་ལ་བསྙེན་བཀུར་བྱས་སོ། །

ཨོད་ནི་ཨེལ།

7 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་པ་དང་། ཁོ་རྣམས་ཀྱི་དཀོན་མཆོག་ཡ་ཝཱེ་བརྗེད་ནས་པཱ་ཨལ་དང་ཨ་ཤེ་རཱ་རྣམས་ལ་བསྙེན་བཀུར་བྱས་པས། 8 དཀོན་མཆོག་ཡ་ཝཱེ་ནི་ཡེས་ར་ཨེལ་པ་རྣམས་ལ་ཐུགས་ཁྲོས་ཤིང་། ཁོ་རྣམས་ཆུ་བོ་གཉིས་ཀྱི་བར་དུ་ཡོད་པའི་ཨ་རམ་ཡུལ་གྱི་རྒྱལ་པོ་ཀུ་ཤན་རིས་ཨ་ཏ་ཡིམ་གྱི་ལག་ཏུ་སྤྲད་པ་དང་། ཡེས་ར་ཨེལ་པ་རྣམས་ཀྱིས་ཀུ་ཤན་རིས་ཨ་ཏ་ཡིམ་ *ལ་ལོ་ངོ་བརྒྱད་ཀྱི་རིང་དུ་གཡོག་བྱས་སོ། ། 9 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་ཞུ་འབོད་བྱས་པ་ན། དཀོན་མཆོག་ཡ་ཝཱེས་ཀཱ་ལེབ་ཀྱི་ནུ་བོ་སྟེ་ཀེ་ན༌ཟཱ་ཡི་བུ་ཨོད་ནི་ཨེལ་ཁོ་རྣམས་སྐྱོབ་མཁན་དུ་བསྐོས་ཤིང་། ཁོས་དེ་རྣམས་བསྐྱབས་པའོ། ། 10 དཀོན་མཆོག་ཡ་ཝཱེའི་ཐུགས་ཉིད་ཁོའི་སྟེང་དུ་བབས་པས་ཁོ་རང་ཡེས་ར་ཨེལ་པའི་ཁྲིམས་དཔོན་བྱས་ཤིང་འཐབ་འཁྲུག་རྒྱག་པར་སླེབས། དཀོན་མཆོག་ཡ་ཝཱེས་ཨ་རམ་ཡུལ་གྱི་རྒྱལ་པོ་ཀུ་ཤན་རིས་ཨ་ཏ་ཡིམ་ཁོའི་ལག་ཏུ་སྤྲད་པས་ཁོས་དེ་ཕམ་པར་བརྒྱབ་ཏོ། ། 11 དེ་ནས་ཡུལ་དེ་ལོ་ངོ་བཞི་བཅུའི་རིང་ལ་བདེ་བར་གནས་པ་དང་། ཀེ་ན༌ཟཱ་ཡི་བུ་ཨོད་ནི་ཨེལ་ཚེ་ལས་འདས་སོ། །

ཨེ་ཧུད།

12 ཡེས་ར་ཨེལ་པ་རྣམས་ཀྱིས་ཡང་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་པས། དཀོན་མཆོག་ཡ་ཝཱེས་མོ་ཨབ་ཀྱི་རྒྱལ་པོ་ཨེག་ལོན་དར་བར་མཛད་ཅིང་ཡེས་ར་ཨེལ་པ་ལ་རྒོལ་ཏོ། ། 13 ཨེག་ལོན་གྱིས་ཨམ་མོན་པ་དང་ཨ་མཱད་ལེག་པ་རྣམས་བསྡུས་ནས་ཡེས་ར་ཨེལ་པ་ལ་དམག་བརྒྱབ་སྟེ་ཤིང་ཏ་ལའི་གྲོང་ཁྱེར་བདག་ཏུ་བཟུང་ངོ་། ། 14 དེ་ནས་ཡེས་ར་ཨེལ་པ་རྣམས་ཀྱིས་མོ་ཨབ་ཀྱི་རྒྱལ་པོ་ཨེག་ལོན་ལ་ལོ་ངོ་བཅོ་བརྒྱད་རིང་དུ་གཡོག་བྱས། 15 ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་ཞུ་འབོད་བྱས་པ་ན། དཀོན་མཆོག་ཡ་ཝཱེས་པེན་ཡཱ་མེན་པ་གེ་རཱ་ཡི་བུ་ཨེ་ཧུད་ཁོ་རྣམས་སྐྱོབ་མཁན་དུ་བསྐོས་ཤིང་། ཁོ་ནི་གཡོན་ལག་ཅིག་ཡིན། ཡེས་ར་ཨེལ་པ་རྣམས་ཀྱིས་ཁོ་བརྒྱུད་དེ་མོ་ཨབ་ཀྱི་རྒྱལ་པོ་ཨེག་ལོན་ལ་ལག་རྟགས་ཕུལ་ཏོ། ། 16 ཨེ་ཧུད་ཀྱིས་རལ་གྲི་ཁ་གཉིས་མ་རིང་ཚད་ཁྲུ་གང་ཡིན་པ་ཞིག་བརྡུངས་ནས་བརླ་གཡས་པའི་གྱོན་གོས་འོག་ཏུ་བཏགས། 17 ཁོས་མོ་ཨབ་ཀྱི་རྒྱལ་པོ་ཨེག་ལོན་ལ་ལག་རྟགས་ཕུལ་ཞིང་། མ་གཞི་ཨེག་ལོན་ནི་ཤིན་ཏུ་ཤ་རྒྱགས་པ་ཞིག་ཡིན་ལ། 18 ཨེ་ཧུད་ཀྱིས་ལག་རྟགས་ཕུལ་ཚར་བ་དང་ལག་རྟགས་འཁུར་མཁན་རྣམས་ལ་སྐྱེལ་མ་བྱས་ཤིང་། 19 རང་ཉིད་གིལ་གལ་ཉེ་འགྲམ་གྱི་སྐུ་འདྲ་རྣམས་ཡོད་ས་ནས་ཕྱིར་ལོག་སྟེ་ན་རེ། ཀྱེ་རྒྱལ་པོ་ལགས། ང་ཁྱེད་ལ་གསང་བ་ཞིག་ཞུ་རྒྱུ་ཡོད་ཅེས་སྨྲས་པ་ལ། རྒྱལ་པོས། ཅུང་ཙམ་སྒུགས་དང་ཞེས་སྨྲས་པ་དང་། གཡས་གཡོན་གྱི་སྐུ་སྲུང་ཐམས་ཅད་ཕྱི་རུ་སོང་ངོ་། ། 20 དེ་ནས་རྒྱལ་པོ་གཅིག་པུ་བསིལ་ཁང་ནང་དུ་བསྡད་ཡོད་པ་ལ། ཨེ་ཧུད་ཁོའི་མདུན་དུ་ཡོང་སྟེ་ན་རེ། བདག་གིས་དཀོན་མཆོག་གི་བཀའ་བཞིན་ཁྱེད་ལ་དོན་ཞིག་ཞུ་བར་བྱ་ཞེས་སྨྲས་པས། རྒྱལ་པོ་རང་གི་བཞུགས་ས་ནས་ཡར་ལངས་ཤིང་། 21 ཨེ་ཧུད་ཀྱིས་གཡོན་ལག་བརྐྱངས་ཏེ་བརླ་གཡས་པ་ནས་རལ་གྲི་ཕྱུང་སྟེ་རྒྱལ་པོའི་ཁོག་པའི་ནང་བསྣུན་པ་དང་། 22 གྲིའི་ཡུ་བའང་ཁོག་པའི་ནང་དུ་བསྣུན། རལ་གྲི་ཚིལ་གྱིས་བཏུམས་ཤིང་ཁོས་དེ་རྒྱལ་པོའི་ཁོག་པ་ནས་ཕྱིར་མ་ཕྱུང་བར་མ་ཟད་རྒྱབ་ཀྱང་བརྟོལ་ཏོ། ། 23 ཨེ་ཧུད་བར་ཁྱམས་སུ་སླེབས་ནས་བསིལ་ཁང་གི་སྒོ་རྣམས་གཏན་ནས་ཟྭ་བརྒྱབ། 24 ཨེ་ཧུད་ཕྱིར་བུད་རྗེས་རྒྱལ་པོའི་འཁོར་གཡོག་རྣམས་ཡོང་སྟེ། ལྟོས་དང་། བསིལ་ཁང་གི་སྒོ་རྣམས་ཟྭ་བརྒྱབ་ཡོད་པ་མཐོང་ནས། ཁོ་རང་བསིལ་ཁང་གི་ཁང་པ་སྦུག་མའི་ནང་དུ་སྒོ་ལ་བསྡད་ཡོད་པར་ངེས་ཞེས་སྨྲས་པ་དང་། 25 དེ་དག་གིས་སུན་སྣང་སྐྱེས་པའི་བར་དུ་བསྒུགས་ནའང་ད་དུང་བསིལ་ཁང་གི་སྒོ་འབྱེད་རྒྱུ་མེད་པ་མཐོང་ནས་ལྡེ་མིག་བླངས་ཏེ་སྒོ་ཕྱེས་པ་ན། བསམ་ཡུལ་ལས་འདས་པ་ཞིག་ལ་ཁོ་ཚོའི་བདག་པོ་ཚེ་ལས་འདས་ནས་ས་རུ་འགྱེལ་འདུག་གོ ། 26 དེ་དག་གིས་འགོར་འགྱངས་བྱེད་པའི་དུས་སུ་ཨེ་ཧུད་ནི་སྐུ་འདྲ་རྣམས་ཡོད་ས་ནས་བརྒལ་ཞིང་སེ་ཨི་རཱ་ཞེས་པར་བྲོས། 27 དེར་སླེབས་པ་དང་ཨེ་ཕཱར་ཡིམ་རི་ཁུལ་དུ་རྭ་དུང་བུས་ཤིང་། ཡེས་ར་ཨེལ་པ་རྣམས་ཁོའི་རྗེས་འབྲངས་ཏེ་རི་ཁུལ་ནས་མར་བབས་པ་དང་ཁོས་མདུན་ནས་ལམ་ཁྲིད་དོ། ། 28 ཡང་དེ་རྣམས་ལ་འདི་ལྟར་སྨྲས་པ་སྟེ། བདག་གི་རྗེས་སུ་འབྲང་བར་གྱིས། ཅི་ལ་ཞེ་ན། དཀོན་མཆོག་ཡ་ཝཱེས་ཁྱོད་ཅག་གི་དགྲ་བོ་མོ་ཨབ་པ་རྣམས་ཁྱོད་ཅག་གི་ལག་ཏུ་སྤྲད་ཟིན་པས་སོ་ཞེས་པ་ལ། དེ་རྣམས་ཁོའི་རྗེས་སུ་འབྲངས་ཏེ་མར་སོང་ནས་ཡོར་དན་གཙང་པོའི་རབ་ཁ་བཟུང་ནས་མོ་ཨབ་པ་གཅིག་ཀྱང་དེར་བརྒལ་དུ་མ་བཅུག་གོ ། 29 དེའི་དུས་སུ་མོ་ཨབ་པ་ཧ་ལམ་མི་ཁྲི་གཅིག་ཡོད་པ་ཚང་མ་དཔའ་རྒོད་སྟོབས་ཅན་ཡིན་ལ། ཁོ་རྣམས་ཀྱིས་དེ་དག་ལས་གཅིག་ཀྱང་འཆོར་དུ་མ་བཅུག་པར་བསད་པ་དང་། 30 མོ་ཨབ་ནི་དེ་བཞིན་ཡེས་ར་ཨེལ་པས་དབང་འོག་ཏུ་བསྡུས་ཤིང་། བགྲང་བྱ་བརྒྱད་ཅུའི་རིང་ལ་ཡུལ་དེ་བདེ་བར་གནས་སོ། །

ཤམ་གཱར།

31 ཨེ་ཧུད་ཀྱི་རྗེས་སུ་ཨ་ནད་ཀྱི་བུ་ཤམ་གཱར་བྱུང་སྟེ། ཁོས་གླང་ལྕག་གིས་ཕེ་ལེ་ཤེད་པ་མི་དྲུག་བརྒྱ་ལ་བརྡུངས་ནས་བསད་པ་དང་། ཁོས་ཀྱང་ཡེས་ར་ཨེལ་པ་རྣམས་བསྐྱབས་པའོ། །

ལེའུ་བཞི་པ།

དི་བོ་རཱ་དང་པཱ་རག

1 ཨེ་ཧུད་ཚེ་ལས་འདས་རྗེས་ཡེས་ར་ཨེལ་པ་རྣམས་ཀྱིས་ཡང་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་པས། 2 དཀོན་མཆོག་ཡ་ཝཱེས་དེ་དག་ཧ་ཟོར་ཡུལ་དུ་སྲིད་སྐྱོང་མཁན་ཀ་ན་ཨན་གྱི་རྒྱལ་པོ་ཡཱ་བིན་གྱི་ལག་ཏུ་སྤྲད་ཅིང་། དེའི་དམག་དཔོན་ནི་སི་སེ་རཱ་ཡིན་ཞིང་ཕྱི་ཕྱོགས་པའི་ཡུལ་ཧ་རོ་ཤེད་ཅེས་པར་གནས་སོ། ། 3 རྒྱལ་པོ་ཡཱ་བིན་ལ་ལྕགས་ཀྱི་ཤིང་རྟ་དགུ་བརྒྱ་ཡོད་ཅིང་། ཁོས་བགྲང་བྱ་ཉི་ཤུའི་རིང་ལ་ཡེས་ར་ཨེལ་པ་རྣམས་ལ་མནར་གཅོད་དྲག་པོ་བཏང་བས། ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་འོ་དོད་བོས་སོ། ། 4 བུད་མེད་ལུང་སྟོན་པ་ཞིག་ཡོད་པའི་མིང་ལ་དི་བོ་རཱ་ཞེས་བྱ་ཞིང་ལབ་པི་དོད་ཀྱི་ཆུང་མ་ཡིན་ལ། དུས་དེར་ཡེས་ར་ཨེལ་གྱི་ཁྲིམས་དཔོན་ལགས་སོ། ། 5 ཁོ་མོ་ནི་ཨེ་ཕཱར་ཡིམ་རི་ཁུལ་གྱི་རཱ་མ་དང་པེད་ཨེལ་གྱི་བར་དུ་དི་བོ་རཱའི་ཁ་སུར་ཤིང་ཏ་ལའི་འོག་ཏུ་གནས་པ་དང་། ཡེས་ར་ཨེལ་པ་ཐམས་ཅད་ཁོ་མོའི་རྩར་ཁྲིམས་གཅོད་ལ་མཉན་དུ་གཅར་བའོ། ། 6 ཁོ་མོས་མི་མངགས་ཏེ་ནཱབ་ཐ་ལི་ཞེས་པའི་ཀེ་དེ་སི་ནས་ཨ་བི་ནོ་ཨམ་གྱི་བུ་པཱ་རག་བོས་ཡོང་ཞིང་འདི་ལྟར་སྨྲས་པ་སྟེ། ཡེས་ར་ཨེལ་གྱི་དཀོན་མཆོག་ཡ་ཝཱེས་ཁྱོད་ལ་འདི་སྐད་དུ། ནཱབ་ཐ་ལི་པ་དང་ཟེ་བུ་ལུན་པ་མི་ཆིག་ཁྲི་ཁྲིད་ནས་ཐ་པོར་རི་ལ་སོང་དང་། 7 བདག་གིས་ཡཱ་བིན་གྱི་དམག་དཔོན་སི་སེ་རཱ་ཁོའི་ཤིང་རྟ་རྣམས་དང་དམག་མི་ཡོངས་རྫོགས་ཁྲིད་ནས་ཁི་ཤོན་གཙང་པོའི་འགྲམ་དུ་ཁྱོད་རང་ཡོད་སར་ཡོང་དུ་འཇུག་པ་དང་། ཁོ་རང་ཁྱོད་ཀྱི་ལག་ཏུ་སྤྲོད་པར་བྱ་ཞེས་བཀའ་གནང་ངོ་ཞེས་པ་ལ། 8 པཱ་རག་ན་རེ། གལ་ཏེ་ཁྱེད་རང་བདག་དང་མཉམ་དུ་འགྲོ་ན་ང་རང་འགྲོ་བར་བྱ། ཁྱེད་རང་མི་འགྲོ་ན་ང་ཡང་མི་འགྲོ་ཞེས་སྨྲས་སོ། ། 9 དི་བོ་རཱ་ཡིས་ལན་དུ། བདག་ནི་ཁྱོད་དང་ལྷན་ཅིག་ཏུ་འགྲོ་བར་བྱེད་མོད། འོན་ཀྱང་དཀོན་མཆོག་ཡ་ཝཱེས་སི་སེ་རཱ་ནི་བུད་མེད་ཅིག་གི་ལག་ཏུ་སྤྲོད་པར་འགྱུར་བས། ཁྱོད་རང་འགྲུལ་བའི་ལམ་དུ་ཁྱོད་ལ་མཚན་སྙན་འཐོབ་པར་མི་འགྱུར་ཞེས་སྨྲས་ཤིང་། དེ་ནས་དི་བོ་རཱ་ཡར་ལངས་ཏེ་པཱ་རག་དང་མཉམ་དུ་ཀེ་དེ་སི་རུ་ཕྱིན་པ་རེད། 10 དེ་ནས་པཱ་རག་གིས་ཟེ་བུ་ལུན་པ་དང་ནཱབ་ཐ་ལི་པ་རྣམས་ཀེ་དེ་སི་རུ་བསྡུས་པ་དང་། མི་ཆིག་ཁྲི་ཁོའི་རྗེས་སུ་འབྲངས་ནས་སོང་ཞིང་། དི་བོ་རཱ་ཡང་ཁོ་དང་ལྷན་ཅིག་ཏུ་ཕྱིན་ཏོ། ། 11 མོ་ཤེའི་སྒྱུག་པོ་*ཧོ་པཱབ་ཀྱི་བུ་རྒྱུད་དེ། ཀེ་ནེ་པ་ཧེ་བེར་ཞེས་བྱ་བ་སྔར་ཀེ་ནེ་པ་གཞན་རྣམས་དང་བྲལ་ནས། ཀེ་དེ་སི་དང་ཉེ་བའི་ཚ་ཨ་ནན་ནིམ་གྱི་བེ་ཤིང་གི་འགྲམ་དུ་གུར་ཕུབ་པའོ། ། 12 དེ་དག་གིས་སི་སེ་རཱ་ལ། ཨ་བི་ནོ་ཨམ་གྱི་བུ་པཱ་རག་ནི་ཡར་ཐ་པོར་རི་ལ་ཕྱིན་ཏོ་ཞེས་སྨྲས་པ་ན། 13 སི་སེ་རཱ་ཡིས་ལྕགས་ཀྱི་ཤིང་རྟ་དགུ་བརྒྱ་བོ་ཡོད་ཚད་དང་ཁོའི་རྗེས་སུ་འབྲང་བའི་དམག་མི་ཡོངས་རྫོགས་བསྡུས་པ་དང་། ཕྱི་ཕྱོགས་པའི་ཡུལ་ཧ་རོ་ཤེད་ནས་ཕྱིར་བུད་དེ་ཁི་ཤོན་གཙང་པོར་སླེབས། 14 དི་བོ་རཱ་ཡིས་པཱ་རག་ལ་འདི་ལྟར་སྨྲས་པ་སྟེ། ཁྱོད་ལོངས་ཤིག འདི་ནི་དཀོན་མཆོག་ཡ་ཝཱེས་སི་སེ་རཱ་ཁྱོད་ཀྱི་ལག་ཏུ་སྤྲོད་པའི་ཉིན་མོ་ཡིན་པས། དཀོན་མཆོག་ཡ་ཝཱེ་ནི་ཁྱོད་ཀྱི་སྔོན་དུ་ཕེབས་པ་མ་ཡིན་ནམ་ཞེས་པ་ལ། པཱ་རག་ཐ་པོར་རི་ལས་མར་བབས་ཤིང་མི་ཆིག་ཁྲི་ཁོའི་རྗེས་སུ་འབྲངས་སོ། ། 15 དཀོན་མཆོག་ཡ་ཝཱེས་སི་སེ་རཱ་དང་ཁོའི་ལྕགས་ཀྱི་ཤིང་རྟ་དང་དམག་མི་ཡོངས་རྫོགས་འཇིགས་པར་མཛད་པ་དང་། དེ་རྣམས་པཱ་རག་གི་མདུན་དུ་རལ་གྲིའི་འོག་ནས་འགྱེལ་ཞིང་། སི་སེ་རཱ་འཁོར་ལོ་ལས་བབས་ཏེ་རྐང་ཐང་ལ་བྲོས་བྱོལ་བྱས་པ་ན། 16 པཱ་རག་ནི་ཤིང་རྟ་རྣམས་དང་དམག་དཔུང་གི་ར་མདར་བརྒྱུགས་ནས་ཕྱི་ཕྱོགས་པའི་ཡུལ་ཧ་རོ་ཤེད་ཀྱི་བར་དུ་སླེབས་ཤིང་། སི་སེ་རཱ་ཡི་དམག་མི་ཡོངས་རྫོགས་གྲི་ཁ་ནས་འགྱེལ་ཏེ་གཅིག་ཀྱང་མ་ལུས་སོ། ། 17 སི་སེ་རཱ་ཁོ་ན་རྐང་ཐང་ལ་བྲོས་ནས་ཀེ་ནེ་པ་ཧེ་བེར་གྱི་ཆུང་མ་ཡ་ཨེལ་ཞེས་བྱ་བའི་གུར་དུ་སླེབས་པ་སྟེ། ཅི་ལ་ཞེ་ན། ཧ་ཟོར་གྱི་རྒྱལ་པོ་ཡཱ་བིན་དང་ཀེ་ནེ་པ་ཧེ་བེར་གྱི་ཁྱིམ་གཉིས་འགྲིག་མཐུན་ཡིན་པས་སོ། ། 18 ཡ་ཨེལ་ཕྱི་རུ་ཐོན་ནས་སི་སེ་རཱ་ལ་བསུ་བ་བྱས་ཏེ་ན་རེ། ང་ཡི་བདག་པོ། འཇིགས་སྣང་མེད་པར་ནང་དུ་ཕེབས་ཤོག་ཅེས་སྨྲས་པ་ལ། སི་སེ་རཱ་ཁོ་མོའི་གུར་གྱི་ནང་དུ་སོང་ཞིང་ཡ་ཨེལ་གྱིས་ཁོ་རང་ཉལ་ཐུལ་གྱིས་བཀབ། 19 སི་སེ་རཱ་ཡིས་ཡ་ཨེལ་ལ། ང་ལ་སྐོམ་པ་བྱུང་བས་ཆུ་ཉུང་ཙམ་གནང་རོགས་ཞེས་ཞུས་པ་ལ། ཡ་ཨེལ་གྱིས་འོ་རྐྱལ་གྱི་ཁ་ཕྱེས་ཏེ་ཁོ་ལ་འོ་མ་བླུགས་ཤིང་། སྔར་བཞིན་ཁོ་རང་བཀབ་ནས་བཞག 20 ཡང་སི་སེ་རཱ་ཡིས་ཡ་ཨེལ་ལ། ཁྱེད་རང་གུར་གྱི་སྒོ་ཁར་ལངས་བསྡད་དེ་སུ་ཞིག་ཡོང་ནས་ཁྱེད་ལ་འདིར་མི་ཡོད་མེད་དྲིས་ན། ཁྱེད་ཀྱིས་མེད་ཅེས་སྨྲོས་ཤིག་ཅེས་སྨྲས་སོ། ། 21 དེར་སི་སེ་རཱ་ཐང་ཆད་ནས་གཉིད་སྟུག་པོ་ཁུག་ཅིང་། ཧེ་བེར་གྱི་ཆུང་མ་ཡ་ཨེལ་གྱིས་གུར་གྱི་ཕུར་བ་བླངས་ནས་ལག་ལ་ཐོ་བ་ཐོགས་ཏེ། ཁུ་སིམ་མེར་ཁོའི་རྩར་ཕྱིན་ནས་ཕུར་པ་དེ་ཁོའི་ཟ་འགྲམ་ལ་བརྡབས་ཤིང་ས་ནང་དུ་ཐུག དེ་ནས་སི་སེ་རཱ་ཤིའོ། ། 22 ལྟོས་དང་། པཱ་རག་ནི་སི་སེ་རཱ་ཡི་ར་མདར་རྒྱུག་པའི་དུས་སུ། ཡ་ཨེལ་ཕྱི་རུ་ཐོན་ནས་ཁོ་ལ་བསུ་བ་བྱས་ཏེ་ན་རེ། ཤོག་དང་བདག་གིས་ཁྱེད་ཀྱིས་འཚོལ་བའི་མི་དེ་ཁྱེད་ལ་སྟོན་པར་བྱ་ཞེས་སྨྲས་པ་ལ། ཁོ་རང་གུར་གྱི་ནང་དུ་ཕྱིན་ཅིང་། ལྟོས་དང་། སི་སེ་རཱ་ཤི་ནས་སར་འགྱེལ་བ་དང་ཕུར་པ་ད་དུང་ཁོའི་ཟ་འགྲམ་དུ་ཡོད་པ་མཐོང་ངོ་། ། 23 ཉིན་མོ་དེར་དཀོན་མཆོག་གིས་ཀ་ན་ཨན་གྱི་རྒྱལ་པོ་ཡཱ་བིན་ནི་ཡེས་ར་ཨེལ་པ་རྣམས་ཀྱི་མདུན་དུ་འདུལ་བར་མཛད་དོ། ། 24 དུས་དེ་ནས་བཟུང་ཡེས་ར་ཨེལ་པ་རྣམས་སྟོབས་ཤུགས་རྒྱས་པར་གྱུར་ཅིང་། ཀ་ན་ཨན་གྱི་རྒྱལ་པོ་ཡཱ་བིན་རྩ་མེད་དུ་འགྲོ་བའི་བར་དུ་དེ་ལས་རྒྱལ་བའོ། །

ལེའུ་ལྔ་པ།

དི་བོ་རཱ་ཡི་བསྟོད་གླུ།

1 ཉིན་མོ་དེར་དི་བོ་རཱ་དང་ཨ་བི་ནོ་ཨམ་གྱི་བུ་པཱ་རག་གཉིས་ཀྱིས་མགུར་བླངས་ནས་འདི་ལྟར། 2 ཡེས་ར་ཨེལ་གྱི་ཁྲོད་དུ་ཁྲིད་མཁན་དམག་དཔོན་མཆིས། །འབངས་མི་རྣམས་ཀྱང་རང་ཉིད་བློས་གཏོང་ལ་ནི་མོས། །ཁྱོད་ཚོས་ཡ་ཝཱེ་ཁོང་ལ་བསྟོད་པ་འབུལ་འོས་སོ། ། 3 ཀྱེ་ཀྱེ་གོང་མ་རྒྱལ་པོས་གསན་དགོས་ཏེ། །ཀྱེ་ཀྱེ་རྒྱལ་སྲས་རྣམས་ཀྱིས་རྣ་བ་གཏོད། །ང་ཡིས་ཡ་ཝཱེ་ཁོང་ལ་བསྟོད་དབྱངས་འབུལ། །ཡེས་ར་ཨེལ་གྱི་དཀོན་མཆོག་ཡ་ཝཱེར་བསྟོད། ། 4 ཀྱེ་ཀྱེ་ཡ་ཝཱེ་སེ་ཨིར་ནས་ཕེབས་ཤིང་། །ཨེ་དོམ་ཡུལ་ནས་ཞབས་ཀྱིས་བཅགས་པའི་དུས། །ས་འགུལ་གནམ་ཟགས་སྤྲིན་ལས་ཆར་བ་བབས། ། 5 ཡ་ཝཱེའི་དྲུང་དུ་རི་ལས་ཆུ་བོ་བབས། །ཡེས་ར་ཨེལ་གྱི་དཀོན་མཆོག་ཡ་ཝཱེ་ཡི། །སྤྱན་སྔར་སི་ནཱ་རི་ལས་ཆུ་རྣམས་བཞུར། ། 6 ཨ་ནད་ཅེས་པའི་བུ་སྟེ་ཤམ་གཱར་དུས། །ཡ་ཨེལ་ཉིན་མོར་ལམ་ཆེན་སྟོང་བར་གྱུར། །ལམ་འགྲོ་ཀུན་པོ་ལམ་དེ་བསྐོར་ནས་སྐྱོད། ། 7 དི་བོ་རཱ་བདག་ཡེས་ར་ཨེལ་གྱི་ཁྲོད། །ལངས་ནས་མ་རུ་གྱུར་པའི་དུས་ཀྱི་བར། །ཡེས་ར་ཨེལ་ཁྲོད་རྗེ་བོའི་རྒྱུན་ཆད་དོ། ། 8 ཡེས་ར་ཨེལ་པས་ལྷ་གསར་རྣམས་བདམས་པས། །དམག་འཁྲུག་དོན་ནི་མཁར་གྱི་སྒོ་ཁར་སླེབས། །ཡེས་ར་ཨེལ་གྱི་འབངས་མི་བཞི་ཁྲིའི་ཁྲོད། །ཕུབ་དང་མདུང་ནི་མིག་གིས་མཐོང་མ་ཐུབ། ། 9 ང་ཡི་སེམས་ནི་ཡེས་ར་ཨེལ་གྱི་འབངས་མི་རྣམས་ཀྱི་ཁྲོད། །རང་ཉིད་བློས་གཏོང་མོས་པའི་འགོ་དཔོན་རྣམས་ལ་ཕྱོགས། །ཁྱོད་ཚོས་ཡ་ཝཱེ་ཁོང་ལ་བསྟོད་པར་འོས་སོ་ལོ། ། 10 བོང༌དཀར་ཞོན་ཞིང་གོས་ཆེན་གདན་ལ་སྡོད་པ་དང་། །ལམ་དུ་བགྲོད་མཁན་ཁྱོད་ཀྱིས་ཁྱབ་བསྒྲགས་བྱེད་པར་འོས། ། 11 ཆུ་ལེན་གནས་ཀྱི་སྐད་ཅོར་མདའ་གཞུའི་སྒྲ་ལས་བརྒལ། །མི་ཡིས་ཡ་ཝཱེ་ཁོང་གི་དྲང་བདེན་འཕྲིན་ལས་ཏེ། །ཡེས་ར་ཨེལ་ལ་བདག་སྐྱོང་གནང་བའི་མཛད་པ་བརྗོད། །དུས་དེར་ཡ་ཝཱེའི་འབངས་རྣམས་མཁར་སྒོར་སླེབས་པ་ཡིན། ། 12 ཀྱེ་ཀྱེ་དི་བོ་རཱ་ཁྱེད་ཡར་ལ་ལོངས་ཤིག་དང་། །ཁྱེད་རང་ཡར་ལ་ལངས་ནས་གླུ་ཞིག་ལེན་པར་གྱིས། །ཀྱེ་ཀྱེ་ཨ་བི་ནོ་ཨམ་གྱི་བུ་པཱ་རག་ཁྱེད། །ཁྱེད་རང་ཡར་ལ་ལངས་ནས་དགྲ་རྣམས་འཛིན་འོས་སོ། ། 13 དུས་དེར་ལྷག་ལུས་རྗེ་དང་འབངས་རྣམས་ལྷན་ཅིག་མར་ཡོང་སྟེ། །ཡ་ཝཱེ་ཁོང་ཉིད་ཕེབས་ཏེ་བདག་གི་ཆེད་དུ་དཔའ་ལ་རྒོལ། ། 14 རྩ་བ་ཨ་མཱད་ལེག་ཅེས་བྱ་བའི་ཡུལ་ཡིན་པའི། །ཨེ་ཕཱར་ཡིམ་གྱི་ཁྲོད་ནས་འོངས་པའི་པེན་ཡཱ་མེན། །འབངས་རྣམས་ཁྲོད་ནས་ཁྱེད་ཀྱི་རྗེས་སུ་འབྲངས་པ་འོ། །མངའ་བདག་རྣམས་ནི་མཱ་ཀིར་ཡུལ་ནས་མར་ལ་སླེབས། །ཁྲིམས་དབྱུག་ཐོགས་ནས་འབངས་མིར་ཞིབ་བཤེར་བྱེད་མཁན་རྣམས། །ཟེ་བུ་ལུན་ཞེས་བྱ་བའི་ཡུལ་ནས་མར་ལ་སླེབས། ། 15 ཡེས་སི་ཀཱར་གྱི་འགོ་དཔོན་རྣམས་ནི་དི་བོ་རཱ་དང་མཉམ། །ཡེས་སི་ཀཱར་ནི་ཅི་འདྲ་ཡིན་ན་པཱ་རག་དེ་འདྲ་ཡིན། །ཁོ་རྣམས་པཱ་རག་རྗེས་སུ་འབྲངས་ནས་ལུང་པའི་ནང་དུ་བརྒྱུགས། །རུ་བེན་རུས་རྒྱུད་ལས་ནི་བློ་སྟོབས་ལྡན་པའི་མི་རྣམས་ཡོད། ། 16 ཁྱོད་རང་ཅིའི་ཕྱིར་ལུག་རའི་ནང་དུ་སྡོད་པ་ཡིན། །ལུག་ཁྱུ་རྣམས་ལ་འབུད་པའི་གླིང་བུར་ཉན་ནམ་ཅི། །རུ་བེན་རྒྱུད་ལས་བློ་སྟོབས་ལྡན་པའི་མི་རྣམས་ཡོད། ། 17 གིལ་ཨད་པ་རྣམས་ཡོར་དན་གཙང་པོའི་ཕར་ལ་གནས། །དཱན་གྱི་མི་རྣམས་གནས་སྐབས་གྲུའི་སྟེང་སྡོད་པ་ཅི། །ཨ་ཤེར་པ་རྣམས་མཚོ་ཁར་ལུས་ཤིང་གྲུ་ཁར་བདེ། ། 18 ཟེ་བུ་ལུན་ནི་རང་སྲོག་འབེན་ལ་འཇོག་པའི་མི་ཚོགས་ཡིན། །ནཱབ་ཐ་ལི་ཡང་མཐོ་སྒང་ཡུལ་དུ་དེ་དང་དེ་བཞིན་ཡིན། ། 19 རྒྱལ་པོ་ཐམས་ཅད་འོངས་ནས་འཐབ་འཛིང་བྱས་པ་ཡིན། །མེ་གིད་དོ་ཡི་ཆུ་བོ་འགྲམ་དུ་གནས་པ་ཡི། །ཐ་ཨ་ནག་ཏུ་ཀ་ན་ཨན་གྱི་རྒྱལ་རྣམས་འཐབ། །འོན་ཀྱང་འཕྲོག་བཅོམ་བྱས་པའི་དངུལ་ནི་མ་རེག་གོ ། 20 སྐར་མའི་ཚོགས་ཀྱིས་ནམ་མཁའི་དབྱིངས་ནས་འཐབ་འཛིང་བྱས། །རང་རང་རྒྱུ་སྐར་ལམ་ནས་སི་སེ་རཱ་ལ་རྒོལ། ། 21 གནའ་བོའི་ཁི་ཤོན་གཙང་པོས་དགྲ་བོ་རྩ་ནས་ཁུར། །ང་ཡི་སེམས་ནི་སྟོབས་ཤུགས་དང་བཅས་མདུན་དུ་སྐྱོད། ། 22 དེའི་དུས་རྟ་མཆོག་རྒོད་པོ་འཕུར་སྐྱོད་མཆོང་རྒྱུག་བྱེད། །དེ་ཚོའི་རྨིག་པས་ས་ལ་རྡོག་རྫིས་བཏང་བ་ཡིན། ། 23 ཡ་ཝཱེ་ཁོང་གི་ཕོ་ཉས་འདི་སྐད་དུ། །མེ་རོས་དང་དེའི་ཡུལ་མི་རྣམས་ལ་ནི། །དམོད་མོ་ངན་པ་ཐོངས་ཞེས་བཀའ་བསྩལ་ཏེ། །ཡ་ཝཱེས་སྟོབས་ལྡན་དགྲ་བོར་རྒོལ་བ་ལ། །དེ་རྣམས་ཁོང་གི་རོགས་སུ་མ་འོང་ཕྱིར། ། 24 ཀེ་ནེ་པ་ཡི་ཧེ་བེར་གྱི་ཆུང་མ། །ཡ་ཨེལ་བུད་མེད་ཀུན་ལས་བདེ་བ་ཡིན། །གུར་ལ་སྡོད་པའི་བུད་མེད་ལས་ཀྱང་བདེ། ། 25 སི་སེ་རཱ་ཡིས་བཏུང་ཆུ་བསླངས་པ་ལ། །ཡ་ཨེལ་གྱིས་ནི་འོ་མ་སྦྱིན་པ་དང་། །རིན་ཆེན་དཀར་ཡོལ་ནང་དུ་ནུ་ཞོ་སྤྲད། ། 26 ཡ་ཨེལ་གཡོན་ལག་ལ་ནི་ཕུར་པ་ཐོགས། །གཡས་ལག་ནང་དུ་བཟོ་བའི་ཐོ་བ་བཟུང་། །སི་སེ་རཱ་ལ་བརྡུངས་ཤིང་མགོ་བོ་རྨས། །དེ་ཡི་ཟ་འགྲམ་གཏོར་ནས་བརྟོལ་བ་ཡིན། ། 27 སི་སེ་རཱ་ནི་ཁོ་མོའི་རྐང་འོག་འགྱེལ། །ཁོ་མོའི་རྐང་འོག་ཁ་སྦུབ་ལོག་ནས་འགྱེལ། །གང་དུ་འགྱེལ་བའི་གནས་སུ་ཤི་བ་འོ། ། 28 སི་སེ་རཱའི་མས་དཀར་ཁུང་ནས་བལྟས་ཤིང་། །དྲ་མིག་བརྒྱབ་ནས་འོ་དོད་འབོད་བཞིན་དུ། །ཁོ་བོའི་ཤིང་རྟ་ཡུན་རིང་འགོར་བ་ཅི། །རྟ་ཡི་གོམ་སྒྲ་མི་ཐོས་ཅི་ཡིན་ཟེར། ། 29 མཁས་མཛངས་བཙུན་མོས་ཁོ་མོར་ལན་བཏབ་ཅིང་། །ཁོ་མོས་ཁེར་ལབ་བྱེད་ཀྱིན་འདི་ལྟར་ཞུས། ། 30 ཁོ་ཚོར་བཅོམ་ནོར་ཐོབ་སྟེ་བགོས་པ་འམ། །སྐྱེས་པ་རེ་ལ་བུད་མེད་གཅིག་གམ་གཉིས། །སི་སེ་རཱ་ཡི་ཟ་འོག་གོས་ཆེན་ཏེ། །ཟ་འོག་གཙགས་མའི་བཅོམ་ནོར་མ་ཐོབ་བམ། །ཟ་འོག་གོས་ཆེན་ཕྱི་ནང་ཉིས་གཙགས་མ། །འཛིན་བཟུང་ཐེབས་པར་བསྐོན་པ་མ་ཡིན་ནམ། ། 31 ཀྱེ་ཀྱེ་ཡ་ཝཱེ་ལགས་ཀྱེ་ཁྱེད་ཉིད་ཀྱི། །དགྲ་བོ་ཐམས་ཅད་དེ་བཞིན་མེད་གྱུར་ཅིག །ཁྱེད་ལ་དགའ་བའི་མི་རྣམས་ཉི་མ་བཞིན། །འོད་སྟོང་འབར་བར་གྱུར་ཅིག་ཅེས་པ་འོ། །དེ་བཞིན་བགྲང་བྱ་བཞི་བཅུའི་རིང་ལ་ཡུལ་དེ་བདེ་བར་གནས་སོ། །

ལེའུ་དྲུག་པ།

གིད་ཡོན།

1 ཡེས་ར་ཨེལ་པ་རྣམས་ཀྱིས་ཡང་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་པས། དཀོན་མཆོག་ཡ་ཝཱེས་དེ་དག་ལོ་ངོ་བདུན་གྱི་རིང་ལ་མིད༌ཡཱན་པའི་ལག་ཏུ་སྤྲད་ཅིང་། 2 མིད་ཡཱན་པས་ཡེས་ར་ཨེལ་པ་རྣམས་ལ་བཙན་གནོན་བྱས་པ་དང་། ཡང་མིད༌ཡཱན་པའི་རྐྱེན་གྱིས་ཡེས་ར་ཨེལ་པ་རྣམས་ཀྱིས་རི་ཁྲོད་དུ་བྲག་ཕུག་དང་བྲག་ཁུང་། མཁར་རྫོང་བཅས་པ་བཟོས་སོ། ། 3 ཡེས་ར་ཨེལ་པ་རྣམས་ཀྱིས་ས་བོན་བཏབ་ཟིན་པའི་དུས་སུ། མིད་ཡཱན་པ་དང་ཨ་མཱད་ལེག་པ། ཤར་ཕྱོགས་པ་ཐམས་ཅད་ཡར་ཁོ་རྣམས་ལ་འཐབ་ཏུ་འོངས་པ་དང་། 4 ཁོ་རྣམས་ཀྱི་ཁ་གཏད་དུ་དམག་སྒར་བཏབ་ནས་གཱ་ཟཱའི་བར་དུ་ལོ་ཏོག་མེད་པར་བཟོས་ཤིང་། ཡེས་ར་ཨེལ་པ་རྣམས་ལ་ཟ་རྒྱུ་དང་བ་གླང་། ལུག བོང་བུ་སོགས་ཅི་ཡང་མ་བསྐྱུར་ཏོ། ། 5 རྒྱུ་མཚན་ནི་དེ་རྣམས་ཀྱིས་ཕྱུགས་ཟོག་དེད་ནས་གུར་དང་བཅས་ཡོང་བ་ནི་འབུ་ཆ་ག་པ་ལྟར་མང་ལ། མི་དང་རྔ་མོང་ནི་བགྲང་ལས་འདས་ཤིང་ཐམས་ཅད་ཡོང་སྟེ་ཡུལ་དེ་རྩ་བ་ནས་བརླགས་པའོ། ། 6 ཡེས་ར་ཨེལ་པ་རྣམས་མིད་ཡཱན་པའི་རྐྱེན་གྱིས་དབུལ་ཞིང་ཕོངས་པར་གྱུར་པས་དཀོན་མཆོག་ཡ་ཝཱེ་ལ་འོ་དོད་བོས་སོ། ། 7 ཡེས་ར་ཨེལ་པ་རྣམས་ཀྱིས་མིད་ཡཱན་པའི་རྐྱེན་གྱིས་དཀོན་མཆོག་ཡ་ཝཱེ་ལ་འོ་དོད་བོས་པས། 8 དཀོན་མཆོག་ཡ་ཝཱེས་ལུང་སྟོན་པ་ཞིག་ཡེས་ར་ཨེལ་པ་རྣམས་ཀྱི་རྩར་མངགས་ཏེ་འདི་ལྟར། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། བདག་གིས་སྔར་ཁྱོད་རྣམས་ཨེ་ཅིབ་ཡུལ་ནས་ཡར་ཁྲིད་འོངས་ཤིང་། བྲན་དུ་བཀོལ་བའི་གནས་ནས་ཕྱི་རུ་བཏོན་པ་དང་། 9 ཨེ་ཅིབ་པའི་ལག་དང་ཁྱོད་རྣམས་ལ་གཉའ་གནོན་བྱེད་པ་ཀུན་ལས་བསྐྱབས་ནས་ཐར་དུ་བཅུག དེ་དག་ཁྱོད་རྣམས་ཀྱི་མདུན་ནས་བསྐྲད་ཅིང་ཁོ་རྣམས་ཀྱི་ཡུལ་ཁྱོད་ཅག་ལ་གནང་བ་ཡིན་ཞེས་དང་། 10 ཡང་ཁྱོད་རྣམས་ལ། ང་རང་ཁྱོད་ཅག་གི་དཀོན་མཆོག་ཡ་ཝཱེ་ཡིན། ཁྱོད་རྣམས་ཨེ་མོར་པའི་ཡུལ་དུ་གནས་པ་དང་། ཁོ་ཚོའི་ལྷ་རྣམས་ལ་བསྙེན་བཀུར་བྱེད་མི་རུང་ཞེས་སྨྲས་ནའང་། ཁྱོད་རྣམས་ཀྱིས་ངའི་གཏམ་ལ་མཉན་མ་སོང་ཞེས་གསུངས་ཞེས་སྨྲས་སོ། །

གིད་ཡོན་ལ་ཐུགས་རྗེ་ཐོབ་པ།

11 དཀོན་མཆོག་ཡ་ཝཱེའི་ཕོ་ཉ་ཨོབ་རཱ་ཡུལ་དུ་སླེབས་ནས། ཨ་བི་ཨེ་ཟེར་པ་ཡོ་ཨ་སི་ཞེས་བྱ་བའི་བེ་ཤིང་འོག་ཏུ་བཞུགས་པ་ལ། ཡོ་ཨ་སིའི་བུ་གིད་ཡོན་གྱིས་མིད་ཡཱན་པ་རྣམས་ལ་སྦས་པའི་ཆེད་དུ་རྒུན་འབྲུམ་འཚིར་གཞོང་ཡོད་སར་གྲོ་རྡུང་བཞིན་བསྡད། 12 དཀོན་མཆོག་ཡ་ཝཱེའི་ཕོ་ཉ་གིད་ཡོན་ལ་མངོན་པར་གྱུར་ཏེ་ཁོ་ལ་འདི་ལྟར་སྨྲས་པ་སྟེ། ཀྱེ་སྙིང་སྟོབས་ཅན་གྱི་དཔའ་རྒོད་ལགས། དཀོན་མཆོག་ཡ་ཝཱེ་ནི་ཁྱོད་དང་མཉམ་དུ་བཞུགས་ཞེས་པ་ལ། 13 གིད་ཡོན་ན་རེ། ཀྱེ་གཙོ་བོ་ལགས། གལ་ཏེ་དཀོན་མཆོག་ཡ་ཝཱེ་ངེད་དང་མཉམ་དུ་བཞུགས་ན། ངེད་རྣམས་དོན་འདི་ཐམས་ཅད་ལ་ཕྲད་དོན་ཅི། ཡང་བདག་ཅག་གི་ཕ་མེས་ཡང་མེས་རྣམས་ཀྱིས་དཀོན་མཆོག་ཡ་ཝཱེས་ངེད་རྣམས་ཨེ་ཅིབ་ཡུལ་ནས་ཡར་ཁྲིད་འོངས་པ་ཡིན་ཞེས་སྨྲས་པ་མ་ཡིན་ནམ། ཁོང་གི་ངོ་མཚར་བའི་འཕྲིན་ལས་རྣམས་གང་དུ་མཆིས་སམ། ད་ནི་ཁོང་གིས་བདག་ཅག་དོར་ནས་མིད་ཡཱན་པའི་ལག་ཏུ་སྤྲད་པ་ཡིན་ཞེས་ཞུས་སོ། ། 14 དཀོན་མཆོག་ཡ་ཝཱེས་གིད་ཡོན་ལ་གཟིགས་ཏེ་འདི་སྐད་དུ། ཁྱོད་ཀྱིས་རང་གི་མཐུ་སྟོབས་འདི་ལ་བརྟེན་ནས་མིད་ཡཱན་པའི་ལག་ནས་ཡེས་ར་ཨེལ་པ་རྣམས་སྐྱོབས་ཤིག བདག་གིས་ཁྱོད་རང་མངགས་པ་མ་ཡིན་ནམ་ཞེས་གསུངས་པ་དང་། 15 གིད་ཡོན་ན་རེ། ཀྱེ་གཙོ་བོ་ལགས། བདག་གིས་ཡེས་ར་ཨེལ་པ་རྣམས་ཅི་ལྟར་སྐྱོབ་ནུས་སམ། གཟིགས་དང་། བདག་གི་ཁྱིམ་རྒྱུད་ནི་མཱ་ན་ཤེའི་ཚོ་པའི་ཁྲོད་ཆེས་དབུལ་ཞིང་ཕོངས་པ་དང་། ང་རང་བདག་གི་ཕ་ཁྱིམ་དུ་ཆེས་ཆུང་ཤོས་ཡིན་ཞེས་ཞུས། 16 དཀོན་མཆོག་ཡ་ཝཱེས་ཁོ་ལ་འདི་སྐད་དུ། ང་རང་ཁྱོད་དང་མཉམ་དུ་གནས་པས། ཁྱོད་ཀྱིས་མིད་ཡཱན་པ་རྣམས་མི་གཅིག་དང་འདྲ་བར་ཕམ་པར་རྒྱག་ངེས་ཡིན་ཞེས་གསུངས། 17 གིད་ཡོན་ན་རེ། གལ་ཏེ་ཁྱེད་ཀྱི་སྤྱན་སྔར་ང་རང་ལ་ཐུགས་རྗེ་ཐོབ་པ་ཡིན་ན། ང་ལ་བཀའ་གནང་མཁན་ནི་ཁྱེད་རང་ཡིན་པའི་རྟགས་ཤིག་བདག་ལ་གནང་བར་མཛོད། 18 བདག་གིས་འབུལ་བ་འཁྱེར་ཡོང་སྟེ་ཁྱེད་ཀྱི་དྲུང་དུ་འབུལ་བའི་བར་དུ། ཁྱེད་རང་འདི་དང་མི་འབྲལ་བར་ཞུ་ཞེས་ཞུས་པ་ལ། གཙོ་བོས་འདི་སྐད་དུ། བདག་གིས་ཁྱོད་རང་ཕྱིར་ལོག་པར་སྒུག་ངེས་ཡིན་ཞེས་གསུངས། 19 གིད་ཡོན་སོང་ནས་རེའུ་གཅིག་སྟ་གོན་བྱས་པ་དང་། གྲོ་ཕྱེ་ཨེ་ཕཱ་གང་གིས་སྐྱུར་མེད་བག་ལེབ་བཟོས་ཤིང་། ཤ་སླེ་བོ་ནང་དུ་བཞག་ནས་ཁུ་བ་སྣོད་ཀྱི་ནང་དུ་བླུགས་ཏེ། བེ་ཤིང་འོག་ཏུ་ཁྱེར་ནས་ཕོ་ཉའི་དྲུང་དུ་ཕུལ་ཏོ། ། 20 དཀོན་མཆོག་གི་ཕོ་ཉས་གིད་ཡོན་ལ་འདི་སྐད་དུ། ཤ་དང་སྐྱུར་མེད་བག་ལེབ་ཕ་བོང་འདིའི་སྟེང་དུ་བཞག་ནས་ཁུ་བ་བླུགས་ཤིག་ཅེས་གསུངས་པ་ལ། ཁོས་དེ་ལྟར་བྱས་སོ། ། 21 དཀོན་མཆོག་ཡ་ཝཱེའི་ཕོ་ཉས་ཕྱག་གི་འཁར་བ་བརྐྱངས་ནས་འཁར་བའི་སྣེ་མོས་ཤ་དང་སྐྱུར་མེད་བག་ལེབ་ལ་རེག་པ་ན། ཕ་བོང་ལས་མེ་འཕྱུར་ཏེ་ཤ་དང་སྐྱུར་མེད་བག་ལེབ་ཡོངས་རྫོགས་རྩ་མེད་བཏང་ཞིང་། དཀོན་མཆོག་ཡ་ཝཱེའི་ཕོ་ཉའང་མི་མཐོང་བར་གྱུར། 22 གིད་ཡོན་གྱིས་ཁོང་ནི་དཀོན་མཆོག་ཡ་ཝཱེའི་ཕོ་ཉ་ཡིན་པ་ཤེས་ཏེ་ན་རེ། ཀྱེ་ཧུད་གཙོ་བོ་ཡ་ཝཱེ། བདག་གིས་དཀོན་མཆོག་ཡ་ཝཱེའི་ཕོ་ཉ་ཁ་རི་ཁ་ཐུག་ཏུ་མཇལ་བྱུང་ཞེས་ཞུས་པ་ལ། 23 དཀོན་མཆོག་ཡ་ཝཱེས་ཁོ་ལ་འདི་སྐད་དུ། ཁྱོད་ཀྱི་སེམས་བདེ་བར་གྱིས་དང་མ་འཇིགས་ཤིག ཁྱོད་རང་འཆི་བར་མི་འགྱུར་ཞེས་གསུངས། 24 དེ་ནས་གིད་ཡོན་གྱིས་དེར་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བརྩིགས་པ་དང་མིང་ལ་ཡ་ཝཱེ་ཤཱ་ལོམ་*ཞེས་བཏགས་པ་དང་། མཆོད་ཁྲི་དེ་ནི་ད་ལྟའི་བར་དུ་ཨ་བི་ཨེ་ཟེར་པ་རྣམས་ཀྱི་ཨོབ་རཱ་ཞེས་པར་གནས་སོ། ། 25 ཡང་མཚན་མོ་དེར་དཀོན་མཆོག་ཡ་ཝཱེས་གིད་ཡོན་ལ་འདི་སྐད་དུ། ཁྱོད་ཀྱིས་རང་གི་ཕ་ཡི་བ་གླང་རྣམས་ལས་བ་གླང་གཉིས་པ་སྟེ་ཁ་གང་འཁྲིད་པར་མ་ཟད། ཁྱོད་ཀྱི་ཕ་ཡིས་པཱ་ཨལ་ལ་བརྩིགས་པའི་མཆོད་ཁྲི་བཤིག་ནས་དེའི་འགྲམ་དུ་ཡོད་པའི་ཨ་ཤེ་རཱ་སྟེ་ཤིང་སྐུ་དེ་ཆོད་ཅིག 26 དེ་ནས་བྲག་རི་འདིའི་སྟེང་དུ་ཁྱོད་ཀྱི་དཀོན་མཆོག་ཡ་ཝཱེའི་ཕྱིར་མཆོད་ཁྲི་ཡག་པོ་ཞིག་རྩིགས་ལ། ཁྱོད་ཀྱིས་བཅད་པའི་ཨ་ཤེ་རཱ་སྟེ་ཤིང་སྐུ་བུད་ཤིང་དུ་བྱས་ནས་བ་གླང་གཉིས་པ་དེ་སྦྱིན་སྲེག་གི་མཆོད་པར་ཕུལ་ཞིག་ཅེས་བཀའ་བསྒོས་པས། 27 གིད་ཡོན་གྱིས་རང་གི་གཡོག་པོ་རྣམས་ལས་མི་བཅུ་བདམས་ནས། དཀོན་མཆོག་ཡ་ཝཱེས་ཁོ་ལ་བཀའ་ཇི་ལྟར་བསྒོས་པ་བཞིན་དུ་བྱས། ཡང་ཕ་གཞིས་དང་གྲོང་ཁྱེར་དེའི་མི་རྣམས་ལ་འཇིགས་པས་ཉིན་དཀར་དོན་དེ་བྱེད་མ་ཕོད་པར་མཚན་མོར་བྱས་པའོ། །

གིད་ཡོན་གྱིས་པཱ་ཨལ་གྱི་མཆོད་ཁྲི་བཤིག་པ།

28 གྲོང་ཁྱེར་གྱི་མི་རྣམས་ནངས་སྔ་མོ་ཡར་ལངས་ཏེ། ལྟོས་དང་། པཱ་ཨལ་གྱི་མཆོད་ཁྲི་བཤིག་ནས་དེའི་འགྲམ་གྱི་ཨ་ཤེ་རཱ་སྟེ་ཤིང་སྐུ་བཅད་པ་དང་། བ་གླང་གཉིས་པ་གསར་དུ་བརྩིགས་པའི་མཆོད་ཁྲིའི་སྟེང་ཕུལ་ཡོད་པ་མཐོང་ནས། 29 ཕན་ཚུན་ན་རེ། འདི་ནི་སུ་ཞིག་གིས་བྱས་པ་ཡིན་ནམ་ཞེས་སྨྲས་ཤིང་། ཡང་རྩད་བཅད་ནས་དྲིས་རྗེས་འདི་ནི་ཡོ་ཨ་སིའི་བུ་གིད་ཡོན་གྱིས་བྱས་པ་རེད་ཅེས་སྨྲས། 30 གྲོང་ཁྱེར་གྱི་མི་རྣམས་ཀྱིས་ཡོ་ཨ་སི་ལ་འདི་ལྟར་སྨྲས་པ་སྟེ། ཁྱོད་ཀྱི་བུ་ཕྱིར་སྤྲོད་ཅིག་ཁོས་པཱ་ཨལ་གྱི་མཆོད་ཁྲི་བཤིག་ནས་དེའི་འགྲམ་གྱི་ཨ་ཤེ་རཱ་བཅད་པས་ཁོ་ནི་གསོད་རུང་བ་ཡིན་ཞེས་པ་ལ། 31 ཡོ་ཨ་སི་ཡིས་དེར་ལངས་བསྡད་ནས་ཁོ་ལ་རྒོལ་བའི་མི་ཚོགས་ལ་འདི་ལྟར། ཁྱོད་ཅག་གིས་པཱ་ཨལ་གྱི་དོན་དུ་རྩོད་གླེང་བྱེད་པ་ཡིན་ནམ། ཡང་ན་ཁྱོད་ཅག་གིས་དེ་སྐྱོབ་འདོད་པ་ཡིན་ནམ། སུ་ཞིག་གིས་དེའི་དོན་དུ་རྩོད་གླེང་བྱེད་ན་དེ་ནི་ནམ་མ་ལངས་སྔོན་ལ་གསོད་པར་འོས། གལ་ཏེ་པཱ་ཨལ་ལྷ་ཡིན་ན། མི་ཞིག་གིས་ཁོའི་མཆོད་ཁྲི་བཤིག་པ་ཡིན་པས་ཁོ་རང་ལ་རྩོད་གླེང་བྱེད་དུ་ཆུག་ཅེས་སྨྲས། 32 དེའི་ཕྱིར་ཉིན་དེ་ནས་བཟུང་མི་རྣམས་ཀྱིས་གིད་ཡོན་གྱི་མིང་ལ་ཡེ་རུབ་པཱ་ཨལ་ཞེས་བོས་ཤིང་། ཁོས་པཱ་ཨལ་གྱི་མཆོད་ཁྲི་བཤིག་པ་ཡིན་པས་པཱ་ཨལ་ལ་ཁོ་དང་རྩོད་གླེང་བྱེད་དུ་ཆུག་ཅེས་པའི་དོན་ནོ། ། 33 དེའི་དུས་སུ་མིད་ཡཱན་པ་དང་ཨ་མཱད་ལེག་པ། ཤར་ཕྱོགས་པ་བཅས་ཀུན་པོ་འདུས་ནས་གཙང་པོ་བརྒལ་ཞིང་། ཡེ་སི་རེ་ཨེལ་གྱི་ཐང་དུ་སྒར་བཏབ། 34 དཀོན་མཆོག་ཡ་ཝཱེའི་ཐུགས་ཉིད་གིད་ཡོན་གྱི་སྟེང་དུ་བབས་པ་དང་ཁོས་རྭ་དུང་བུས་ཤིང་། ཨ་བི་ཨེ་ཟཱེར་པ་རྣམས་ཁོའི་རྗེས་སུ་འབྲངས། 35 ཡང་ཁོས་བང་ཆེན་མངགས་ཏེ་མཱ་ན་ཤེའི་ཡུལ་ཀུན་བརྒྱུད་ཅིང་མཱ་ན་ཤེ་པ་རྣམས་ཀྱང་འདུས་ནས་ཁོའི་རྗེས་སུ་འབྲངས། ཡང་ཨ་ཤེར་དང་ཟེ་བུ་ལུན་དང་། ནཱབ་ཐ་ལི་བཅས་ཀྱི་རྩར་བང་ཆེན་མངགས་ཤིང་། དེ་རྣམས་ཀྱང་ཁོ་རྣམས་དང་འཛོམས་པར་སླེབས་སོ། །

དོན་ཡ་མཚན་ཅན།

36 གིད་ཡོན་གྱིས་དཀོན་མཆོག་ལ། གལ་ཏེ་ཁྱེད་ཀྱིས་ཅི་གསུངས་པ་བཞིན་དུ་ང་རང་བརྒྱུད་ནས་ཡེས་ར་ཨེལ་པ་རྣམས་སྐྱོབ་པ་ཡིན་ན། 37 གཟིགས་དང་། བདག་གིས་བལ་རྡོག་ཅིག་གཡུལ་ཁ་རུ་འཇོག་པར་བྱ་སྟེ། གལ་ཏེ་བལ་རྡོག་ཁོ་ནའི་སྟེང་དུ་ཟིལ་བ་ཡོད་པ་དང་ཉེ་འཁོར་ཐམས་ཅད་སྐམ་པོར་ལུས་ན། ཁྱེད་ཀྱིས་ཅི་གསུངས་པ་བཞིན་དུ་ང་རང་བརྒྱུད་ནས་ཡེས་ར་ཨེལ་པ་རྣམས་སྐྱོབ་རྒྱུ་ཡིན་པ་བདག་གིས་ཤེས་པར་འགྱུར་ཞེས་ཞུས་སོ། ། 38 དེའི་ཕྱི་ཉིན་ཞོགས་པར་གིད་ཡོན་ཡར་ལངས་པ་ལ་དེ་བཞིན་དུ་བྱུང་བ་མཐོང་ཞིང་། བལ་རྡོག་བཙིར་བ་ལ་ཆུ་ཕོར་བ་གང་ཐོན་ནོ། ། 39 དེ་ནས་གིད་ཡོན་གྱིས་ཡང་དཀོན་མཆོག་ལ་འདི་ལྟར། བདག་གིས་ཡང་བསྐྱར་བལ་རྡོག་ལས་ཚོད་ལྟ་བྱེད་པར་བྱ་ཞེས་ཡང་ཐེངས་ཤིག་ཞུས་པར་ཁྱེད་རང་དགོངས་པ་མི་ཚོམ་པར་མཁྱེན། བལ་རྡོག་ནི་སྐམ་པོར་ལུས་ནས་ཉེ་འཁོར་ཐམས་ཅད་ལ་ཟིལ་བ་འབབ་པར་ཤོག་ཅེས་ཞུས་ཤིང་། 40 མཚན་མོ་དེར་དཀོན་མཆོག་གིས་ཡང་དེ་བཞིན་མཛད་ཅིང་། བལ་རྡོག་ཁོ་ན་སྐམ་པོར་ལུས་ནས་ཉེ་འཁོར་ཐམས་ཅད་ལ་ཟིལ་བ་བབས་སོ། །

ལེའུ་བདུན་པ།

གིད་ཡོན་གྱིས་མིད་ཡཱན་པ་རྣམས་ཕམ་པར་བརྒྱབ་པ།

1 ཡེ་རུབ་པཱ་ཨལ་ཞེས་བྱ་བའི་གིད་ཡོན་དང་ཁོའི་རྗེས་སུ་འབྲངས་པ་རྣམས་ནངས་སྔ་མོ་ནས་ཡར་ལངས་ཏེ། ཧ་རོད་ཆུ་མགོའི་རྩར་སྒར་བཏབ། མིད༌ཡཱན་གྱི་དམག་སྒར་ནི་བྱང་ཕྱོགས་ཀྱི་ཐང་དུ་མོ་རེ་རི་བོའི་ཉེ་འདབས་སུ་ཡོད་པ་ཡིན། 2 དཀོན་མཆོག་ཡ་ཝཱེས་གིད་ཡོན་ལ་འདི་སྐད་དུ། ཁྱོད་ཀྱི་རྗེས་སུ་འབྲངས་པའི་མི་མང་དྲགས་པས་བདག་གིས་མིད་ཡཱན་པ་རྣམས་ཁོ་ཚོའི་ལག་ཏུ་སྤྲོད་མི་རུང་སྟེ། ཡེས་ར་ཨེལ་པ་རྣམས་ཀྱིས་ང་ལ་འུད་ཤོབ་བྱས་ཏེ། ང་ཚོ་རང་གིས་རང་ཉིད་བསྐྱབས་པ་ཡིན་ཞེས་ཟེར་ཉེན་ཆེ། 3 ཁྱོད་ཀྱིས་ད་ལྟ་མི་འདི་རྣམས་ལ་འདི་ལྟར། འཇིགས་ཤིང་དཔའ་ཞུམ་པ་རྣམས་གིལ་ཨད་རི་དང་བྲལ་ནས་ཕྱིར་ལོག་ཆོག་ཅེས་ཁྱབ་བསྒྲགས་བྱོས་ཤིག་ཅེས་གསུངས་ཤིང་། དེ་ནས་མི་ཉིས་ཁྲི་ཉིས་སྟོང་ཕྱིར་ལོག་ཅིང་ཆིག་ཁྲི་འབའ་ཞིག་ལུས་སོ། ། 4 ཡང་དཀོན་མཆོག་ཡ་ཝཱེས་གིད་ཡོན་ལ་འདི་སྐད་དུ། མི་ནི་ད་དུང་མང་དྲགས་པས་ཁྱོད་ཀྱིས་དེ་རྣམས་ཆུ་འགྲམ་དུ་ཁྲིད་དང་། བདག་གིས་དེ་རུ་ཁྱོད་ཀྱི་ཕྱིར་ཁོ་རྣམས་ལ་ཚོད་བགམ་བྱེད་པར་བྱ། ངས་སུ་ཞིག་ཁྱོད་དང་མཉམ་དུ་འགྲོ་ཆོག་པར་བསྟན་ན་དེ་ཁྱོད་དང་ལྷན་ཅིག་ཏུ་འགྲོ་བར་རུང་ལ། ངས་སུ་ཞིག་ཁྱོད་དང་མཉམ་དུ་འགྲོ་མི་ཆོག་པར་བསྟན་ན་དེ་ཁྱོད་དང་ལྷན་ཅིག་ཏུ་འགྲོ་བར་མི་རུང་ཞེས་གསུངས་པས། 5 གིད་ཡོན་གྱིས་མི་རྣམས་མར་ཆུ་འགྲམ་དུ་ཁྲིད་པ་དང་། དཀོན་མཆོག་ཡ་ཝཱེས་གིད་ཡོན་ལ། སུ་ཞིག་གིས་ཁྱི་ལྟར་ཆུ་ལྕེ་ཡིས་བལྡགས་ནས་འཐུང་བ་ཡིན་ན་དེ་རྣམས་ལོགས་སུ་ཁོར་དང་། ཡང་སུ་ཞིག་གིས་པུས་མོ་བཙུགས་ནས་ཆུ་འཐུང་བ་རྣམས་ཀྱང་དེ་བཞིན་དུ་ལོགས་སུ་ཁོར་ཅིག་ཅེས་གསུངས་སོ། ། 6 དེ་ནས་ཆུ་ལག་མཐིལ་དུ་བླངས་ནས་བལྡགས་ཏེ་འཐུང་མཁན་མི་སུམ་བརྒྱ་བྱུང་བ་དང་། དེའི་འཕྲོ་མ་རྣམས་ཀྱིས་པུས་མོ་བཙུགས་ཏེ་ཆུ་འཐུང་ངོ་། ། 7 དཀོན་མཆོག་ཡ་ཝཱེས་གིད་ཡོན་ལ་འདི་སྐད་དུ། ཆུ་བལྡགས་ཏེ་འཐུང་བའི་མི་སུམ་བརྒྱ་འདི་བརྒྱུད་ནས་བདག་གིས་ཁྱོད་རྣམས་སྐྱོབ་ཅིང་། མིད་ཡཱན་པ་རྣམས་ཁྱོད་ཀྱི་ལག་ཏུ་སྤྲོད་པར་བྱ། དེའི་འཕྲོ་མ་རྣམས་རང་རང་སར་ལོག་ཆོག་ཅེས་གསུངས་པ་ལ། 8 མི་སུམ་བརྒྱ་བོ་དེས་བྲོ་དང་རྭ་དུང་ཁྱེར་བ་དང་། གིད་ཡོན་གྱིས་དེའི་འཕྲོ་ཡི་ཡེས་ར་ཨེལ་པ་ཐམས་ཅད་རང་རང་གི་གུར་ཡོད་སར་ལོག་ཏུ་བཅུག མི་སུམ་བརྒྱ་བོ་རང་གི་རྩར་བཞག་པ་དང་། མིད༌ཡཱན་གྱི་དམག་སྒར་ནི་ཁོའི་ཉེ་འདབས་ཀྱི་ཐང་དུ་ཡོད་དོ། ། 9 མཚན་མོ་དེར་དཀོན་མཆོག་ཡ་ཝཱེས་གིད་ཡོན་ལ་འདི་སྐད་དུ། བདག་གིས་ཁོ་རྣམས་ཁྱོད་ཀྱི་ལག་ཏུ་སྤྲད་ཟིན་པས། ཡར་ལོངས་ལ་མར་མིད་ཡཱན་གྱི་དམག་སྒར་དུ་སོང་ཞིག 10 གལ་ཏེ་ཁྱོད་འགྲོ་བར་འཇིགས་ན། ཁྱོད་ཀྱི་གཡོག་པོ་ཕུ་རཱ་ཁྲིད་ནས་དམག་སྒར་དེ་རུ་སོང་དང་། 11 ཁོ་རྣམས་ཀྱིས་ཅི་སྨྲ་བ་ཁྱོད་ཀྱིས་ཐོས་པ་དང་། ཁྱོད་ལ་མར་སོང་ནས་དམག་སྒར་དེར་དཔུང་འཇུག་བྱེད་པའི་སྙིང་སྟོབས་ལྡན་པར་འགྱུར་ཞེས་གསུངས། དེ་ནས་གིད་ཡོན་གྱིས་གཡོག་པོ་ཕུ་རཱ་ཁྲིད་ནས་མར་དམག་སྒར་གྱི་མཐའ་མཚམས་སུ་སོང་ངོ་། ། 12 དེར་མིད་ཡཱན་པ་དང་ཨ་མཱད་ལེག་པ། ཤར་ཕྱོགས་པ་ཐམས་ཅད་ཐང་ལ་ཁྱབ་ཅིང་འབུ་ཆ་ག་པ་ལྟར་མང་ལ། དེ་རྣམས་ཀྱི་རྔ་མོང་ནི་མཚོ་འགྲམ་གྱི་བྱེ་མ་ལྟར་བགྲང་ལས་འདས་པའོ། ། 13 གིད་ཡོན་དེར་སླེབས་པ་ལ། མི་ཞིག་གིས་རང་གི་གྲོགས་པོར་རྨི་ལམ་བཤད་དེ་འདི་ལྟར་སྨྲས་པ་སྟེ། ལྟོས་དང་། བདག་གིས་རྨི་ལམ་ཞིག་རྨིས་པ་ནི་འདི་ལྟ་སྟེ། སོ་ཕྱེའི་བག་ལེབ་ཅིག་མིད༌ཡཱན་གྱི་དམག་སྒར་དུ་གྲིལ་འོང་ཞིང་། གུར་གྱི་རྩར་སླེབས་ནས་གུར་ལ་ཐོགས་ཏེ་བསྒྱེལ་བ་དང་གུར་གྱི་མགོ་རྟིང་བསློགས་ཞེས་པ་ལ། 14 གྲོགས་པོ་དེ་ན་རེ། འདི་ནི་གཞན་ཞིག་མ་ཡིན་པར་ཡེས་ར་ཨེལ་པ་ཡོ་ཨ་སིའི་བུ་གིད་ཡོན་གྱི་རལ་གྲི་ཡིན་ཏེ། དཀོན་མཆོག་གིས་མིད༌ཡཱན་དང་དམག་མི་ཡོངས་རྫོགས་ཁོའི་ལག་ཏུ་སྤྲད་པ་ཡིན་ཞེས་སྨྲས་སོ། ། 15 གིད་ཡོན་གྱིས་རྨི་ལམ་དང་དེའི་དོན་འགྲེལ་ཐོས་ནས་དཀོན་མཆོག་ལ་བསྙེན་བཀུར་ཕུལ་ཞིང་། ཡེས་ར་ཨེལ་པའི་དམག་སྒར་དུ་ཕྱིར་ལོག་སྟེ་འདི་ལྟར། ཡར་ལོངས་དང་། དཀོན་མཆོག་ཡ་ཝཱེས་མིད༌ཡཱན་གྱི་དམག་དཔུང་ཁྱོད་རྣམས་ཀྱི་ལག་ཏུ་སྤྲད་ཟིན་ཞེས་སྨྲས་པའོ། ། 16 དེ་ནས་གིད་ཡོན་གྱིས་མི་སུམ་བརྒྱ་ཁག་གསུམ་དུ་བགོས་ནས། མི་རེའི་ལག་ཏུ་རྭ་དུང་རེ་དང་རྫ་ཁོག་སྟོང་བ་རེ་སྤྲད་ཅིང་། རྫ་ཁོག་རེ་རེའི་ནང་དུ་དཔལ་འབར་རེ་བཞག་པ་དང་། 17 དེ་རྣམས་ལ་འདི་ལྟར་སྨྲས་པ་སྟེ། ཁྱོད་རྣམས་ཀྱིས་བདག་གིས་ཅི་བྱེད་པར་ལྟོས་ཤིག ངས་དམག་སྒར་གྱི་རྩར་སླེབས་ནས་ཅི་ལྟར་བྱས་ན་ཁྱོད་ཅག་གིས་ཀྱང་དེ་ལྟར་བྱོས་ཤིག 18 ང་དང་ངའི་རྗེས་སུ་འབྲངས་པ་ཐམས་ཅད་ཀྱིས་རྭ་དུང་འབུད་པའི་དུས་སུ། ཁྱོད་རྣམས་ཀྱིས་ཀྱང་དམག་སྒར་གྱི་ཕྱོགས་བཞི་རུ་རྭ་དུང་འབུད་པ་དང་། དཀོན་མཆོག་ཡ་ཝཱེ་དང་གིད་ཡོན་གྱི་ཕྱིར་ཞེས་འུར་རྒྱོབ་ཅིག་ཅེས་པའོ། ། 19 གིད་ཡོན་དང་ཁོའི་རྗེས་སུ་འབྲངས་པའི་མི་བརྒྱ་བོ་དེ་མཚན་མོ་ཐུན་གཉིས་པའི་ཐོག་མར་སོ་སྲུང་བརྗེ་བའི་དུས་སུ་དམག་སྒར་གྱི་རྩར་སླེབས་ནས། རྭ་དུང་བུས་ཤིང་ལག་གི་རྫ་ཁོག་བཅག་གོ ། 20 ཁག་གསུམ་པོས་རྭ་དུང་བུས་ཤིང་རྫ་ཁོག་བཅག གཡོན་ལག་ཏུ་དཔལ་འབར་ཐོགས་པ་དང་གཡས་ལག་ཏུ་རྭ་དུང་བཟུང་ནས། དཀོན་མཆོག་ཡ་ཝཱེ་དང་གིད་ཡོན་གྱི་རལ་གྲི་ཞེས་འུར་བརྒྱབ། 21 ཁོ་རྣམས་དམག་སྒར་གྱི་ཕྱོགས་བཞི་རུ་རང་རང་སར་ལངས་བསྡད་པ་ལ་སྒར་ཡོངས་ཀྱི་མི་ཐམས་ཅད་ཡར་རྒྱུག་མར་རྒྱུག་བྱས་ནས་འཁྲུག་ཅིང་། དེ་རྣམས་ཀི་འདེབས་བཞིན་བྲོས་སོ། ། 22 མི་སུམ་བརྒྱ་དེས་རྭ་དུང་བུས་པ་དང་། དཀོན་མཆོག་ཡ་ཝཱེས་དམག་སྒར་གྱི་མི་ཐམས་ཅད་ལ་རལ་གྲིས་ཕན་ཚུན་སྣུན་པར་མཛད་ཅིང་། དེ་རྣམས་ཚེ་རེ་རཱ་ཞེས་པའི་པེད་ཤིད་ཏ་དང་། ཏབ་པཱད་ཉེ་འགྲམ་གྱི་ཨ་བེལ་མེ་ཧོ་ལཱའི་བར་དུ་བྲོས་སོ། ། 23 དེ་ནས་ཡེས་ར་ཨེལ་པ་རྣམས་ནཱབ་ཐ་ལི་དང་ཨ་ཤེར་དང་། མཱ་ན་ཤེ་བཅས་ཀྱི་ཡུལ་ཐམས་ཅད་ནས་འདུས་ཏེ་མིད་ཡཱན་པ་རྣམས་ཀྱི་ར་མདར་བརྒྱུགས། 24 གིད་ཡོན་གྱིས་ཨེ་ཕཱར་ཡིམ་གྱི་རི་ཁུལ་ཐམས་ཅད་དུ་བང་ཆེན་མངགས་ནས་འདི་ལྟར། ཁྱོད་རྣམས་མར་ཤོག་ལ་མིད་ཡཱན་པར་རྒོལ་ཞིག དེ་དག་གི་སྔོན་ལ་པེད་པཱ་རའི་བར་དུ་ཡོར་དན་གཙང་པོའི་རབ་ཁ་སྲུངས་ཤིག་ཅེས་བསྒོས་པ་ལ། ཨེ་ཕཱར་ཡིམ་གྱི་མི་ཐམས་ཅད་འདུས་ནས་པེད་པཱ་རའི་བར་དུ་ཡོར་དན་གཙང་པོའི་རབ་ཁ་བསྲུངས་པ་དང་། 25 དེ་ཚོས་མིད་ཡཱན་པའི་འགོ་དཔོན་གཉིས་ཟིན་པ་སྟེ་གཅིག་གི་མིང་ལ་ཨོ་རེབ་ཅེས་དང་ཅིག་ཤོས་དེའི་མིང་ལ་ཟེབ་ཅེས་བྱ། ཨོ་རེབ་ནི་ཨོ་རེབ་ཀྱི་ཕ་བོང་སྟེང་དུ་བསད་ཅིང་། ཟེབ་ནི་ཟེབ་ཀྱི་རྒུན་འབྲུམ་འཚིར་གཞོང་ཡོད་སར་བསད་པ་དང་། ཡང་མིད་ཡཱན་པ་རྣམས་བདས་ནས། ཨོ་རེབ་དང་ཟེབ་གཉིས་ཀྱི་མགོ་བོ་ཡོར་དན་གཙང་པོའི་ཕ་རོལ་ཏུ་གིད་ཡོན་ཡོད་སར་ཁྱེར་ཏོ། །

ལེའུ་བརྒྱད་པ།

གིད་ཡོན་ཞེས་པ་མིད་ཡཱན་གྱི་རྒྱལ་པོའི་ར་མདར་བརྒྱུགས་པ།

1 དེར་ཨེ་ཕཱར་ཡིམ་པ་རྣམས་ཀྱིས་གིད་ཡོན་ལ་འདི་ལྟར། ཁྱོད་རང་མིད་ཡཱན་པ་རྣམས་ལ་འཐབ་འཛིང་བྱེད་དུ་འགྲོ་དུས་ངེད་ཅག་མ་བོས་ཤིང་། ངེད་ཅག་ལ་འདི་ལྟར་བྱེད་དོན་ཅི་ཞེས་སྨྲས་ནས། དེ་རྣམས་ཀྱིས་གིད་ཡོན་དང་ཁ་རྩོད་དྲག་པོ་བྱས། 2 གིད་ཡོན་གྱིས་དེ་རྣམས་ལ་འདི་ལྟར་སྨྲས་པ་སྟེ། བདག་གིས་ཅི་བྱས་པ་ནི་ཁྱོད་རྣམས་ཀྱིས་བྱས་པར་བསྡུར་ནུས་སམ། ཨེ་ཕཱར་ཡིམ་གྱིས་བཏུས་པའི་རྒུན་འབྲུམ་ལྷག་མ་དེ་ཨ་བི་ཨེ་ཟཱེར་གྱིས་བཏོགས་པའི་རྒུན་འབྲུམ་ལས་ལེགས་པ་མ་ཡིན་ནམ། 3 དཀོན་མཆོག་གིས་མིད་ཡཱན་པའི་འགོ་དཔོན་ཨོ་རེབ་དང་ཟེབ་གཉིས་ཁྱོད་ཅག་གི་ལག་ཏུ་སྤྲད་ཅིང་། བདག་གིས་ཅི་བྱས་པ་ནི་ཁྱོད་རྣམས་ཀྱིས་བྱས་པར་བསྡུར་ནུས་སམ་ཞེས་པའོ། །གིད་ཡོན་གྱིས་དེ་སྐད་སྨྲས་པ་དང་ཨེ་ཕཱར་ཡིམ་པ་རྣམས་ཀྱི་ཁོང་ཁྲོ་ཞི་བར་གྱུར་ཏོ། ། 4 གིད་ཡོན་དང་ཁོའི་རྗེས་སུ་འབྲངས་པའི་མི་སུམ་བརྒྱ་བོ་ཡོར་དན་གཙང་པོར་སླེབས་ནས་དེ་བརྒལ་ཞིང་། ཐང་ཆད་ཀྱང་ད་དུང་ར་མདར་བརྒྱུགས། 5 གིད་ཡོན་གྱིས་སོའུ་ཀོད་པ་རྣམས་ལ་འདི་ལྟར་སྨྲས་པ་སྟེ། ངའི་རྗེས་སུ་འབྲངས་པ་རྣམས་ནི་ཐང་ཆད་པས་ཁྱེད་ཀྱིས་ཁོ་ཚོར་བག་ལེབ་གནང་རོགས་ཞུ། ངེད་རྣམས་མིད་ཡཱན་པའི་རྒྱལ་པོ་ཟེ་བཱ་དང་ཚལ་མུན་ནཱ་གཉིས་ཀའི་ར་མདར་རྒྱུག་གིན་ཡོད་ཅེས་པ་ལ། 6 སོའུ་ཀོད་པའི་འགོ་དཔོན་ན་རེ། ཟེ་བཱ་དང་ཚལ་མུན་ནཱ་གཉིས་ཁྱོད་ཀྱི་ལག་ཏུ་ཡོད་པས། ངེད་ཅག་གིས་ཁྱོད་ཀྱི་དམག་ལ་བག་ལེབ་སྟེར་དགོས་པ་ཡིན་ནམ་ཞེས་སྨྲས། 7 གིད་ཡོན་གྱིས་འདི་ལྟར་སྨྲས་པ་སྟེ། དཀོན་མཆོག་ཡ་ཝཱེས་ཟེ་བཱ་དང་ཚལ་མུན་ནཱ་གཉིས་ངའི་ལག་ཏུ་སྤྲད་རྗེས། བདག་གིས་ས་རྒོད་ཀྱི་སྡོང་ཕྲན་ཡལ་ག་དང་ཚེར་མས་ཁྱོད་རྣམས་རྨས་པར་བྱ་ཞེས་པའོ། ། 8 གིད་ཡོན་ཡུལ་དེ་ནས་ཡར་ཕཱ་ནེ་ཨེལ་དུ་ཕྱིན་ཅིང་ཡུལ་དེའི་མི་རྣམས་ལའང་དེ་བཞིན་སྨྲས་པ་ལ། ཕཱ་ནེ་ཨེལ་པ་རྣམས་ཀྱིས་ཀྱང་སོའུ་ཀོད་པ་རྣམས་ཀྱིས་ཁོ་ལ་ཇི་ལྟར་ལན་བཏབ་པ་བཞིན་དུ་སྨྲས། 9 ཁོས་ཕཱ་ནེ་ཨེལ་པ་རྣམས་ལ་འདི་ལྟར་སྨྲས་པ་སྟེ། ང་རང་བདེ་བར་ཕྱིར་ལོག་པའི་དུས་སུ། ངས་ལྕོག་མཁར་འདི་བཤིག་པར་བྱ་ཞེས་པའོ། ། 10 དེའི་དུས་སུ་ཟེ་བཱ་དང་ཚལ་མུན་ནཱ་གཉིས་ཁོ་ཚོའི་རྗེས་སུ་འབྲངས་པའི་དམག་དཔུང་དང་བཅས་ཐམས་ཅད་ཁ་གོར་དུ་གནས་ཤིང་། ཧ་ལམ་མི་ཆིག་ཁྲི་ལྔ་སྟོང་ཙམ་ཡོད་དེ། ཤར་ཕྱོགས་པའི་དམག་མི་ཡོངས་རྫོགས་ལས་ལུས་པའི་གྲངས་ཀ་ཡིན་ལ། རལ་གྲི་ཐོགས་མཁན་ཧ་ལམ་ཁྲི་བཅུ་གཉིས་བསད་པའོ། ། 11 དེ་ནས་གིད་ཡོན་ནི་ནོ་བ་དང་ཡོག་པེ་ཧ་ཡི་ཤར་ཕྱོགས་ནས། གུར་དུ་སྡོད་པ་རྣམས་ཀྱི་ལམ་ཁ་ནས་ཡར་ཕྱིན་ཏེ། མིད་ཡཱན་པའི་དམག་དཔུང་འཇིགས་སྣང་གང་ཡང་མེད་པར་གནས་པས། ཁོས་དེ་རྣམས་ཕམ་པར་བརྒྱབ། 12 ཟེ་བཱ་དང་ཚལ་མུན་ནཱ་གཉིས་བྲོས་ཤིང་། གིད་ཡོན་གྱིས་ཁོ་གཉིས་བདས་ནས། མིད༌ཡཱན་གྱི་རྒྱལ་པོ་ཟེ་བཱ་དང་ཚལ་མུན་ནཱ་གཉིས་བཟུང་ཞིང་། དམག་མི་ཡོངས་རྫོགས་འཇིགས་ནས་འཐོར་དུ་བཅུག 13 ཡོ་ཨ་སིའི་བུ་གིད་ཡོན་ནི་ཧེ་རེ་སི་སྒང་བརྒྱུད་དེ་གཡུལ་ལས་ཕྱིར་ལོག་ཅིང་། 14 སོའུ་ཀོད་པའི་གཞོན་ནུ་ཞིག་བཟུང་སྟེ་ཁོ་ལ་འདི་ལྟར། སོའུ་ཀོད་ཀྱི་འགོ་དཔོན་དང་རྒན་པོ་རྣམས་ནི་སུ་ཡིན་ཞེས་དྲིས་པ་ན། དེས་འགོ་དཔོན་དང་རྒན་པོ་མི་དོན་བདུན་གྱི་མིང་རྣམས་བྲིས། 15 དེ་ནས་གིད་ཡོན་ནི་སོའུ་ཀོད་དུ་སླེབས་ཤིང་དེའི་མི་རྣམས་ལ་འདི་ལྟར། སྔར་ཁྱོད་རྣམས་ཀྱིས་བདག་ལ་འཕྱ་སྨོད་བྱེད་ཀྱིན། ཟེ་བཱ་དང་ཚལ་མུན་ནཱ་གཉིས་ཁྱོད་ཀྱི་ལག་ཏུ་ཡོད་པས། ངེད་ཅག་གིས་ཁྱོད་ཀྱི་རྗེས་སུ་འབྲངས་པའི་ཐང་ཆད་པའི་མི་རྣམས་ལ་བག་ལེབ་སྟེར་དགོས་པ་ཡིན་ནམ་ཞེས་པ་དང་། ད་ནི་ཟེ་བཱ་དང་ཚལ་མུན་ནཱ་གཉིས་འདི་རུ་ཡོད་ཅེས་སྨྲས་ཤིང་། 16 དེ་ནས་དེས་གྲོང་ཁྱེར་དེའི་རྒན་པོ་རྣམས་བཟུང་བ་དང་། ས་རྒོད་ཀྱི་སྡོང་ཕྲན་ཡལ་ག་དང་ཚེར་མས་སོའུ་ཀོད་པ་རྣམས་ལ་ཉེས་རྡུང་བཏང་ངོ་། ། 17 ཡང་ཕཱ་ནེ་ཨེལ་གྱི་ལྕོག་མཁར་བཤིག་ནས་གྲོང་ཁྱེར་དེའི་སྐྱེས་པ་རྣམས་བསད་དོ། ། 18 དེར་གིད་ཡོན་གྱིས་ཟེ་བཱ་དང་ཚལ་མུན་ནཱ་གཉིས་ལ་འདི་ལྟར། ཁྱོད་ཅག་གིས་ཐ་པོར་རི་བོར་བསད་པའི་མི་ནི་ཅི་འདྲ་འདུག་ཅེས་དྲིས་པ་ལ། ལན་དུ། ཁོ་རྣམས་ཁྱེད་དང་མཚུངས་ཤིང་རེ་རེ་རྒྱལ་སྲས་ལྟ་བུ་འདུག་ཅེས་སྨྲས་པ་དང་། 19 ཡང་གིད་ཡོན་ན་རེ། ཁོ་རྣམས་ནི་ངའི་མ་གཅིག་གི་སྤུན་ཡིན། བདག་གིས་རྒྱུན་ནས་རྒྱུན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་བ་སྟེ། གལ་ཏེ་ཁྱོད་ཅག་གིས་སྔར་ཁོ་རྣམས་ཀྱི་སྲོག་བསྐྱུར་བ་ཡིན་ན། བདག་གིས་ད་ལྟ་ཁྱོད་ཅག་གསོད་པ་མིན་ཞེས་སྨྲས་ཤིང་། 20 ཁོའི་བུ་སྐྱེས་འགོ་ཡེ་ཐེར་ལ། ཁྱོད་ཡར་ལོངས་ལ་ཁོ་རྣམས་སོད་ཅིག་ཅེས་སྨྲས་ནའང་། ཡེ་ཐེར་ནི་ད་དུང་བྱིས་པ་ཡིན་པས་འཇིགས་ནས་རལ་གྲི་ཕྱུང་མ་ཕོད། 21 ཟེ་བཱ་དང་ཚལ་མུན་ནཱ་གཉིས་ན་རེ། ཁྱོད་རང་ཉིད་ལོངས་ལ་ངེད་གཉིས་སོད་ཅིག ཅི་ལ་ཞེ་ན། མི་ཅི་ལྟ་བུ་ཡིན་ན་སྟོབས་ཀྱང་དེ་ལྟར་ཡིན་ཞེས་སྨྲས་པ་དང་། གིད་ཡོན་ཡར་ལངས་ཏེ་ཟེ་བཱ་དང་ཚལ་མུན་ནཱ་གཉིས་བསད་ཅིང་། ཁོ་ཚོའི་རྔ་མོང་རྣམས་ཀྱི་མཇིང་གི་རྒྱན་ཆ་རྣམས་བླངས་སོ། །

གིད་ཡོན་གྱིས་ཨོབ་རཱ་རུ་བེར་ཐུལ་ཞིག་བཟོས་པ།

22 ཡེས་ར་ཨེལ་པ་རྣམས་ཀྱིས་གིད་ཡོན་ལ། ཁྱེད་ཀྱིས་བདག་ཅག་མིད་ཡཱན་པའི་ལག་ནས་བསྐྱབས་ཏེ་ཐར་དུ་བཅུག་པས། ཁྱེད་དང་ཁྱེད་ཀྱི་བུ་རབས་ཚ་རྒྱུད་ཀྱིས་ངེད་རྣམས་ལ་དབང་སྒྱུར་ཅིག་ཅེས་སྨྲས་པ་ལ། 23 གིད་ཡོན་གྱིས་འདི་ལྟར་སྨྲས་པ་སྟེ། བདག་གིས་ཁྱོད་རྣམས་ལ་དབང་སྒྱུར་བར་མི་བྱ་ཞིང་། བདག་གི་བུ་ཡིས་ཀྱང་ཁྱོད་རྣམས་ལ་དབང་སྒྱུར་བར་མི་བྱ་སྟེ། དཀོན་མཆོག་ཡ་ཝཱེ་གཅིག་པུས་ཁྱོད་རྣམས་ལ་དབང་སྒྱུར་བར་འགྱུར་ཞེས་པ་དང་། 24 ཡང་གིད་ཡོན་གྱིས་དེ་རྣམས་ལ་འདི་ལྟར་སྨྲས་པ་སྟེ། བདག་ལ་ཁྱོད་ཅག་ལ་ཞུ་བའི་དོན་ཞིག་ཡོད་དེ། ཁྱོད་རྣམས་མི་རེ་རེས་ཕྲོགས་འོངས་པའི་རྣ་ཏོག་རྣམས་ང་ལ་སྟེར་རོགས་ཞེས་པ་ན། ༼མ་གཞི་དགྲ་བོ་ནི་ཡེས་མ་ཨེལ་པ་ཡིན་ཞིང་ཀུན་པོས་གསེར་གྱི་རྣ་ཏོག་འདོགས་པ་ཡིན་ནོ། །༽ 25 ཡེས་ར་ཨེལ་པ་རྣམས་ཀྱིས་ངེད་ཅག་ཁྱོད་ལ་སྟེར་བར་མོས་པ་ཡིན་ཞེས་སྨྲས་ཤིང་། ཕྱི་གོས་ཤིག་བཏིངས་ནས་མི་རེ་རེས་ཕྲོགས་འོངས་པའི་རྣ་ཏོག་དེའི་སྟེང་དུ་འཕངས་སོ། ། 26 གིད་ཡོན་ལ་ཐོབ་པའི་གསེར་གྱི་རྣ་ཏོག་རྣམས་གྱི་ལྗིད་ཚད་ནི་སྲང་ཆིག་སྟོང་བདུན་བརྒྱ་ཡིན་པ་དང་། དེ་མིན་ད་དུང་མིད༌ཡཱན་རྒྱལ་པོ་རྣམས་ཀྱིས་བཏགས་པའི་རྒྱན་ཆ་དང་རྣ་ཏོག གྱོན་པའི་གོས་རྒྱ་སྨུག ད་དུང་རྔ་མོང་མཇིང་གི་གསེར་ཐག་བཅས་ཡོད་དོ། ། 27 གིད་ཡོན་གྱིས་བེར་ཐུལ་ཞིག་བཟོས་ནས་རང་གི་གྲོང་ཁྱེར་ཨོབ་རཱ་རུ་བསླངས་ཏེ། ཕྱིས་སུ་ཡེས་ར་ཨེལ་པ་རྣམས་ཀྱིས་བེར་ཐུལ་དེ་ལ་ཕྱག་བཙལ་ནས་ལོག་གཡེམ་བྱས་པས། དེ་ནི་གིད་ཡོན་དང་ཁོའི་ཁྱིམ་རྒྱུད་ཀྱི་རྙི་རུ་གྱུར་ཏོ། ། 28 དེ་བཞིན་མིད་ཡཱན་པ་རྣམས་ཡེས་ར་ཨེལ་པ་རྣམས་ཀྱི་མདུན་ནས་བཏུལ་ཞིང་མགོ་ཡར་འདེགས་མ་ཕོད་ལ། གིད་ཡོན་གསོན་པའི་དུས་སུ་བགྲང་བྱ་བཞི་བཅུའི་རིང་ལ་ཡུལ་དེ་བདེ་བར་གནས་སོ། །

གིད་ཡོན་ཚེ་ལས་འདས་པ།

29 ཡོ་ཨ་སིའི་བུ་ཡེ་རུབ་པཱ་ཨལ་*ཕྱིར་སོང་ནས་རང་གི་ཁྱིམ་དུ་གནས། 30 གིད་ཡོན་ལ་ཆུང་མ་མང་པོ་ཡོད་པས་རང་སྐྱེས་ཀྱི་བུ་བདུན་ཅུ་ཡོད་དོ། ། 31 ཁོའི་ཆུན་མ་སི་ཀེམ་དུ་གནས་ཤིང་དེ་ལས་ཀྱང་བུ་ཞིག་སྐྱེས་པ་ལ། གིད་ཡོན་གྱིས་བུ་དེའི་མིང་ལ་ཨ་བི་མེ་ལེག་ཅེས་བཏགས་སོ། ། 32 ཡོ་ཨ་སིའི་བུ་གིད་ཡོན་ལོ་ན་རྒས་ཏེ་ཚེ་ལས་འདས་ཤིང་། ཨ་བི་ཨེ་ཟེར་པ་རྣམས་ཀྱི་ཨོབ་རཱ་ཞེས་པའི་ཡུལ་དུ། རང་གི་ཕ་ཡོ་ཨ་སིའི་དུར་དུ་སྦས་སོ། ། 33 གིད་ཡོན་ཚེ་ལས་འདས་རྗེས། ཡེས་ར་ཨེལ་པ་རྣམས་ཀྱིས་ཡང་བསྐྱར་པཱ་ཨལ་རྣམས་ཀྱི་རྗེས་སུ་འབྲངས་ཏེ་ལོག་གཡེམ་བྱས་ཤིང་། པཱ་ཨལ་པེ་རིད་རང་གི་ལྷ་ཞིག་ཏུ་བཀུར། 34 ཡེས་ར་ཨེལ་པ་རྣམས་ཀྱིས་ཁོ་རྣམས་ཕྱོགས་བཞིའི་དགྲ་བོ་ཐམས་ཅད་ཀྱི་ལག་ནས་ཐར་བར་མཛད་མཁན་ཏེ། ཁོ་ཚོའི་དཀོན་མཆོག་ཡ་ཝཱེ་མ་དྲན་ལ། 35 ཡང་ཡེ་རུབ་པཱ་ཨལ་ཞེས་བྱ་བའི་གིད་ཡོན་གྱིས་ཁོ་རྣམས་ལ་བྱས་པའི་ལས་བཟང་པོ་ཐམས་ཅད་བཞིན། དེའི་ཁྱིམ་རྒྱུད་དྲིན་གྱིས་མ་བསྐྱངས་སོ། །

ལེའུ་དགུ་པ།

ཨ་བི་མེ་ལེག

1 དེ་ནས་ཡེ་རུབ་པཱ་ཨལ་གྱི་བུ་ཨ་བི་མེ་ལེག་ཅེས་བྱ་བ་སི་ཀེམ་ཡུལ་གྱི་རང་གི་ཨ་ཞང་རྣམས་ཀྱི་རྩར་ཕྱིན་ཏེ། དེ་དག་དང་ཁོའི་ཨ་མའི་ཁྱིམ་རྒྱུད་ལ་འདི་ལྟར་སྨྲས་པ་སྟེ། 2 ཁྱོད་རྣམས་ཀྱིས་སི་ཀེམ་གྱི་འགོ་དཔོན་ཀུན་ལ། ཡེ་རུབ་པཱ་ཨལ་གྱི་བུ་བདུན་ཅུ་བོ་ཚང་མས་ཁྱོད་རྣམས་ལ་དབང་བསྒྱུར་ན་བཟང་ངམ། ཡང་ན་མི་གཅིག་གིས་ཁྱོད་རྣམས་ལ་དབང་བསྒྱུར་ན་བཟང་། ཡང་ང་རང་ཁྱོད་རྣམས་ཀྱི་ཤ་དང་རུས་པའི་གཉེན་ཉེ་ཡིན་པ་ཡིད་ལ་དྲན་དགོས་ཞེས་ཞུ་བར་མཛོད་ཅེས་པ་ལ། 3 ཁོའི་ཨ་ཞང་རྣམས་ཀྱིས་ཁོའི་དོན་དུ་གཏམ་འདི་ཐམས་ཅད་སི་ཀེམ་པ་རྣམས་ལ་སྨྲས་པ་དང་། དེ་དག་གི་སེམས་ནི་ཨ་བི་མེ་ལེག་གི་ཕྱོགས་སུ་འཁོར་ཞིང་། ཁོ་ནི་མ་གཞི་བདག་ཅག་གི་སྤུན་ཡིན་ཞེས་སྨྲས་ནས། 4 དེ་ཚོས་པཱ་ཨལ་པེ་རིད་ཀྱི་མཆོད་ཁང་ནས་དངུལ་སྲང་བདུན་ཅུ་བླངས་ནས་ཨ་བི་མེ་ལེག་ལ་སྤྲད་ཅིང་། ཨ་བི་མེ་ལེག་གིས་དངུལ་དེ་ཡིས་རང་གི་རྗེས་སུ་འབྲང་བའི་ཁྲམ་པ་ཇག་རྐུན་སྐོར་ཞིག་གླས་པའོ། ། 5 དེ་ནས་ཁོ་ཨོབ་རཱ་རུ་རང་གི་ཕ་ཡི་ཁྱིམ་དུ་ཕྱིན་ཅིང་། ཁོའི་སྤུན་རྣམས་ཏེ་ཡེ་རུབ་པཱ་ཨལ་གྱི་བུ་བདུན་ཅུ་བོ་ཕ་བོང་གཅིག་གི་སྟེང་བསད་པ་དང་། ཡེ་རུབ་པཱ་ཨལ་གྱི་བུ་ཆུང་བ་ཡོ་ཐམ་ནི་སྦས་བསྡད་པས་དེ་ཁོ་ན་ལུས་སོ། ། 6 སི་ཀེམ་པ་དང་པེད་མིལ་ལོས་ཀྱི་མི་རྣམས་མཉམ་དུ་འཛོམས་ཤིང་། སི་ཀེམ་གྱི་བེ་ཤིང་གི་ཀ་བ་ཡོད་སར་ཕྱིན་ཏེ་ཨ་བི་མེ་ལེག་རྒྱལ་པོར་བསྐོས་སོ། ། 7 མི་ཞིག་གིས་དོན་དེ་ཡོ་ཐམ་ལ་སྨྲས་པས་ཁོ་རང་གེ་རི་ཟིམ་རི་མགོར་སོང་སྟེ་སྐད་ཆེན་པོས་འདི་ལྟར་སྨྲས་པ་སྟེ། ཀྱེ་སི་ཀེམ་པ་རྣམས། དཀོན་མཆོག་གིས་ཁྱོད་ཅག་ལ་གསན་པའི་ཕྱིར་བདག་ལ་ཉོན་ཅིག 8 དུས་ནམ་ཞིག་གི་ཚེ་ལྗོན་ཤིང་རྣམས་ཀྱིས་ལྗོན་ཤིང་གཅིག་རྒྱལ་པོར་བསྐོས་ནས། ཁོ་རྣམས་ལ་བདག་སྐྱོང་བྱེད་དུ་འཇུག་དགོས་འདོད་དེ། སོང་ནས་སྐྱུ་རུ་ཤིང་ལ་འདི་ལྟར། ཁྱེད་རང་ཕེབས་ནས་ངེད་ཅག་གི་རྒྱལ་པོར་བཞུགས་པར་མཛོད་ཅེས་ཞུས་པ་ལ། 9 སྐྱུ་རུ་ཤིང་ན་རེ། བདག་གིས་ལྷ་ལ་བསྙེན་བཀུར་འབུལ་བ་དང་མི་རྣམས་ལ་བཀུར་བྱེད་ཀྱི་སྣུམ་བསྐྱུར་ཏེ། ལྗོན་ཤིང་རྣམས་ཀྱི་རྩེ་མོར་གཡོ་རུང་ངམ་ཞེས་སྨྲས། 10 དེ་ནས་ལྗོན་ཤིང་རྣམས་ཀྱིས་སེ་ཡབ་ཤིང་ལ་འདི་ལྟར། ཁྱེད་རང་ཕེབས་ནས་ངེད་ཅག་གི་རྒྱལ་པོར་བཞུགས་པར་མཛོད་ཅེས་ཞུས་པ་ལ། 11 སེ་ཡབ་ཤིང་ན་རེ། བདག་གིས་ཞིམ་མངར་ལྡན་པའི་འབྲས་བུ་བསྐྱེད་པ་སྤངས་ནས་ལྗོན་ཤིང་རྣམས་ཀྱི་རྩེ་མོར་གཡོ་རུང་ངམ་ཞེས་སྨྲས། 12 དེ་ནས་ལྗོན་ཤིང་རྣམས་ཀྱིས་རྒུན་འབྲུམ་ཤིང་ལ་འདི་ལྟར། ཁྱེད་རང་ཕེབས་ནས་ངེད་ཅག་གི་རྒྱལ་པོར་བཞུགས་པར་མཛོད་ཅེས་ཞུས་པ་ལ། 13 རྒུན་འབྲུམ་ཤིང་ན་རེ། བདག་གིས་ལྷ་དང་མི་རྣམས་སྤྲོ་བར་བྱེད་པའི་རྒུན་ཆང་གསར་པ་བསྐྱུར་ནས། ལྗོན་ཤིང་རྣམས་ཀྱི་རྩེ་མོར་གཡོ་རུང་ངམ་ཞེས་སྨྲས། 14 དེ་ནས་ལྗོན་ཤིང་རྣམས་ཀྱིས་ཚེར་མ་ལ་འདི་ལྟར། ཁྱེད་རང་ཕེབས་ནས་ངེད་ཅག་གི་རྒྱལ་པོར་བཞུགས་པར་མཛོད་ཅེས་ཞུས་པ་ལ། 15 ཚེར་མ་ན་རེ། གལ་ཏེ་ཁྱོད་རྣམས་ཀྱིས་བསམ་པ་རྣམ་དག་གིས་ང་རང་རྒྱལ་པོར་བསྐོས་པ་ཡིན་ན། བདག་གི་གྲིབ་བསིལ་འོག་ཏུ་སྡོད་དགོས། དེ་ལྟར་མིན་ཚེ། ཚེར་མ་ལས་མེ་ཐོན་ཏེ་ལེ་པཱ་ནོན་གྱི་ཐང་ཤིང་རྣམས་འགེམ་པར་ཤོག་ཅེས་སྨྲས་སོ། ། 16 ད་ལྟ་ཁྱོད་ཅག་གིས་གཞུང་དྲང་ཟོལ་མེད་ཀྱིས་ཨ་བི་མེ་ལེག་རྒྱལ་པོར་བསྐོས་ཤིང་། གལ་ཏེ་ཡེ་རུབ་པཱ་ཨལ་དང་ཁོའི་ཁྱིམ་རྒྱུད་ལ་བཟང་པོ་བྱས་ཏེ། ཁོ་ཡི་ལག་པས་བཟོས་པ་ལྟར་དེ་ལ་དྲིན་ལན་འཇལ་ན། 17 སྔར་བདག་གི་ཡབ་ཀྱིས་རང་སྲོག་འབེན་ལ་བཞག་ནས་ཁྱོད་ཚོའི་དོན་དུ་འཐབ་ཅིང་། ཁྱོད་རྣམས་བསྐྱབས་ཏེ་མིད་ཡཱན་པའི་ལག་ནས་ཐར་དུ་བཅུག 18 ཡིན་ནའང་ད་ལྟ་ཁྱོད་ཅག་ལངས་ཏེ་ངའི་ཕ་ཡི་ཁྱིམ་རྒྱུད་ལ་རྒོལ་ཞིང་། ཁོའི་བུ་བདུན་ཅུ་བོ་ཕ་བོང་གཅིག་གི་སྟེང་དུ་བསད་པ་དང་། ཡང་ཁོའི་གཡོག་མོ་ལས་སྐྱེས་པའི་བུ་སྟེ་ཨ་བི་མེ་ལེག་ནི་སི་ཀེམ་པའི་རྒྱལ་པོར་བསྐོས་པ་དང་། མ་གཞི་དེ་ནི་ཁྱོད་ཅག་གི་སྤུན་ཡིན་པའོ། ། 19 གལ་ཏེ་ཁྱོད་རྣམས་ཀྱིས་ད་ལྟ་ཡེ་རུབ་པཱ་ཨལ་དང་ཁོའི་ཁྱིམ་རྒྱུད་ལ་གཞུང་དྲང་ཟོལ་མེད་ཀྱི་སྤྱོད་སྟངས་འཛིན་ན། ཁྱོད་རྣམས་ཨ་བི་མེ་ལེག་གི་རྐྱེན་གྱིས་དགའ་བར་གྱིས། ཁོ་ཡང་ཁྱོད་རྣམས་ཀྱི་རྐྱེན་གྱིས་སྤྲོ་བར་གྱུར་ཅིག 20 དེ་ལྟར་མིན་ཚེ། ཨ་བི་མེ་ལེག་ནས་མེ་ཞིག་ཐོན་ཏེ་སི་ཀེམ་པ་དང་པེད་མིལ་ལོས་ཀྱི་མི་ཐམས་ཅད་འགེམ་པ་དང་། ཡང་སི་ཀེམ་པ་དང་པེད་མིལ་ལོས་ཀྱི་མི་རྣམས་ལས་མེ་ཞིག་ཐོན་ཏེ་ཨ་བི་མེ་ལེག་འགེམ་པར་གྱུར་ཅིག་ཅེས་པའོ། ། 21 ཡོ་ཐམ་ནི་ཁོའི་སྤུན་ཨ་བི་མེ་ལེག་ལ་འཇིགས་ནས་བྲོས་ཤིང་པེར་དུ་སོང་སྟེ་དེར་བསྡད་དོ། ། 22 ཨ་བི་མེ་ལེག་གིས་ལོ་གསུམ་གྱི་རིང་ཡེས་ར་ཨེལ་པ་རྣམས་ལ་དབང་བསྒྱུར་ཏོ། ། 23 དཀོན་མཆོག་གིས་ཨ་བི་མེ་ལེག་དང་སི་ཀེམ་པའི་བར་ལ་གདོན་འདྲེ་ཞིག་མངགས་པས། སི་ཀེམ་པ་རྣམས་ཀྱིས་ཨ་བི་མེ་ལེག་ལ་གཡོ་སྒྱུ་ཁྲམ་གསུམ་བྱས། 24 ཅི་ལ་ཞེ་ན། ཡེ་རུབ་པཱ་ཨལ་གྱི་བུ་བདུན་ཅུ་བོར་ཐེབས་པའི་གནོད་འཚེ་ཡི་ལན་དེ་ཁོ་རྣམས་ཀྱི་གཅེན་པོ་ཨ་བི་མེ་ལེག་གི་སྟེང་དུ་འབེབ་པ་དང་། ཡང་ཁོ་རྣམས་ཀྱི་ཁྲག་བཞུར་བའི་སྡིག་པ་དེ་ཨ་བི་མེ་ལེག་ལ་རོགས་བྱས་ནས་སྤུན་ཟླ་རྣམས་གསོད་པའི་སི་ཀེམ་པ་རྣམས་ཀྱི་སྟེང་དུ་འབེབ་པའི་ཕྱིར་རོ། ། 25 སི་ཀེམ་གྱི་འགོ་དཔོན་རྣམས་ཀྱིས་མི་མངགས་ནས་རི་མགོར་འཇབས་ཤིང་ཨ་བི་མེ་ལེག་ལ་བསྒུགས་པ་དང་། ཁོ་རྣམས་ཡོད་སར་བརྒྱུད་ནས་འགྲོ་མཁན་ཐམས་ཅད་ལ་འཕྲོག་བཅོམ་བྱས་པ་ལ། མི་ཞིག་གིས་དོན་དེ་ཨ་བི་མེ་ལེག་ལ་སྨྲས། 26 ཡང་ཨེ་བེད་ཀྱི་བུ་གཱ་ཨལ་དང་དེའི་སྤུན་རྣམས་སི་ཀེམ་ཡུལ་དུ་སླེབས་པ་དང་། སི་ཀེམ་པ་རྣམས་ཀྱིས་ཁོ་རང་ལ་བློ་གཏད་དོ། ། 27 དེ་ནས་སི་ཀེམ་པ་རྣམས་ཞིང་ཁར་སོང་སྟེ་རྒུན་འབྲུམ་ར་བ་ནས་རྒུན་འབྲུམ་བཏོགས་ཏེ་རྒུན་ཆང་བཙིར་ཞིང་གསོལ་སྟོན་བཤམས་པ་དང་། དེ་དག་རང་གི་ལྷ་ཁང་དུ་སོང་ནས་བཟའ་བཏུང་ལོངས་སུ་སྤྱད་ཅིང་ཨ་བི་མེ་ལེག་ལ་དམོད་མོ་བྱས། 28 དེ་ནས་ཨེ་བེད་ཀྱི་བུ་གཱ་ཨལ་ན་རེ། ཨ་བི་མེ་ལེག་ནི་སུ་ཡིན་ནམ། སི་ཀེམ་པ་ནི་སུ་ཡིན་ནམ། བདག་ཅག་གིས་ཁོ་ལ་ཞབས་ཕྱི་བསྒྲུབ་དགོས་དོན་ཅི། ཁོ་ནི་ཡེ་རུབ་པཱ་ཨལ་གྱི་བུ་མ་ཡིན་ནམ། ཟེ་བུལ་ནི་ཁོའི་ལག་རོགས་མ་ཡིན་ནམ། ཁྱོད་རྣམས་ཀྱིས་སི་ཀེམ་གྱི་ཕ་སྟེ་ཧ་མོར་གྱི་བུ་རྒྱུད་ལ་ཞབས་ཕྱི་བསྒྲུབ་ཆོག་ལ། བདག་ཅག་གིས་ཨ་བི་མེ་ལེག་ལ་ཞབས་ཕྱི་བསྒྲུབ་དགོས་དོན་ཅི་ཡོད། 29 མི་འདི་རྣམས་ངའི་དབང་འོག་ཏུ་ཡོད་པ་ཡིན་ན་བདག་གིས་ཨ་བི་མེ་ལེག་མེད་པར་བཟོ་བ་ཡིན་ཞེས་སྨྲས་པ་དང་། ཡང་གཱ་ཨལ་གྱིས་ཨ་བི་མེ་ལེག་ལ་འདི་ལྟར་སྨྲས་པ་སྟེ། ཁྱོད་ཀྱི་དམག་མི་ཇེ་མང་དུ་བཏང་ནས་ཕྱི་རུ་ཤོག་ཅིག་ཅེས་པ་དེ་ཡིན། 30 གྲོང་ཁྱེར་གྱི་འགོ་དཔོན་ཟེ་བུལ་གྱིས་ཨེ་བེད་ཀྱི་བུ་གཱ་ཨལ་གྱི་གཏམ་ཐོས་པ་དང་ཤིན་ཏུ་ཁྲོས་ཤིང་། 31 ལྐོག་ནས་ཨ་བི་མེ་ལེག་གི་རྩར་ཕོ་ཉ་མངགས་ཏེ་ན་རེ། ཨེ་བེད་ཀྱི་བུ་གཱ་ཨལ་དང་ཁོའི་སྤུན་རྣམས་སི་ཀེམ་དུ་སླེབས་ཤིང་། གྲོང་ཁྱེར་གྱི་མི་རྣམས་ལ་ཁྱོད་ལ་རྒོལ་བར་ངན་སྐུལ་བྱེད་ཀྱིན་ཡོད། 32 ད་ནི་ཁྱོད་དང་ཁྱོད་ཀྱི་རྗེས་འབྲང་བ་རྣམས་ཀྱིས་དོ་དགོང་ལོངས་ལ་ཞིང་ཁར་འཇབ་སྒུག་བྱོས་ཤིག 33 ཞོགས་པར་ཉི་རྩེ་བརྒྱབ་མ་ཐག་ཁྱོད་རང་ལངས་ནས་གྲོང་ཁྱེར་ནང་རྒྱུགས་ཤིག ལྟོས་དང་། གཱ་ཨལ་དང་ཁོའི་རྗེས་སུ་འབྲངས་པ་རྣམས་ཕྱི་རུ་ཐོན་ནས་ཁྱོད་ལ་རྒོལ་བའི་དུས་སུ། ཁྱོད་ཀྱིས་ཁོ་རྣམས་ལ་ཅི་བྱེད་ནུས་ན་དེ་ལྟར་བྱོས་ཤིག་ཅེས་སྨྲས་པ་ལ། 34 ཨ་བི་མེ་ལེག་དང་ཁོའི་རྗེས་འབྲང་བ་རྣམས་མཚན་མོར་ལངས་ཏེ་ཁག་བཞི་རུ་བགོས་ཤིང་། སི་ཀེམ་པ་རྣམས་ལ་འཇབ་སྒུག་བྱས། 35 ཨེ་བེད་ཀྱི་བུ་གཱ་ཨལ་ཕྱི་རུ་ཐོན་ནས་མཁར་སྒོ་རུ་ལངས་བསྡད་པ་ལ། ཨ་བི་མེ་ལེག་དང་ཁོའི་རྗེས་སུ་འབྲངས་པ་རྣམས་འཇབ་སྒུག་བྱེད་ས་ནས་ལངས། 36 གཱ་ཨལ་གྱིས་མི་དེ་རྣམས་མཐོང་བ་དང་ཟེ་བུལ་ལ་འདི་ལྟར་སྨྲས་པ་སྟེ། ལྟོས་དང་། མི་རྣམས་རི་མགོ་ནས་མར་ཡོང་བཞིན་ཡོད་ཅེས་པ་ལ། ཟེ་བུལ་ན་རེ། ཁྱོད་ཀྱིས་རི་བོའི་གྲིབ་གཟུགས་མཐོང་ནས་མི་ཡིན་པར་སྙམ་པ་རེད་ཅེས་སྨྲས། 37 ཡང་གཱ་ཨལ་གྱིས་འདི་ལྟར་སྨྲས་པ་སྟེ། ལྟོས་དང་། མི་རྣམས་མཐོ་ས་ནས་མར་ཡོང་བཞིན་ཡོད། ཡང་རུ་ཁག་གཅིག་ནི་མོ་པའི་བེ་ཤིང་གི་ཕྱོགས་ནས་ཡོང་བཞིན་གདའ་ཞེས་པ་ལ། 38 ཟེ་བུལ་ན་རེ། དེ་སྔར་ཁྱོད་ཀྱིས་ཨ་བི་མེ་ལེག་ནི་སུ་ཡིན་ནམ། བདག་ཅག་གིས་ཁོ་ལ་ཞབས་ཕྱི་བསྒྲུབ་དགོས་དོན་ཅི་ཞེས་སྨྲས་ཤིང་། ཁྱོད་ཀྱིས་ཁ་ཕོ་བྱེད་པ་དེ་གང་དུ་ཡོད་དམ། འདི་ནི་ཁྱོད་ཀྱིས་མཐོང་ཆུང་བྱེད་པའི་མི་རྣམས་མ་ཡིན་ནམ། ད་ནི་ཁྱོད་རང་ཕྱི་རུ་སོང་ནས་ཁོ་རྣམས་དང་འཐབ་འཛིང་བྱོས་ཤིག་ཅེས་སྨྲས་པ་ལ། 39 གཱ་ཨལ་གྱིས་སི་ཀེམ་པ་རྣམས་ཁྲིད་དེ་ཕྱི་རུ་སོང་ནས་ཨ་བི་མེ་ལེག་དང་འཐབ་འཛིང་བྱས། 40 ཨ་བི་མེ་ལེག་གིས་གཱ་ཨལ་བདས་པ་ལ། གཱ་ཨལ་ནི་ཁོའི་སྔུན་ནས་མཁར་སྒོའི་བར་དུ་བྲོས་ཤིང་མི་མང་པོ་རྨས་ཏེ་འགྱེལ་ནས་མཁར་སྒོ་རུ་སླེབས། 41 ཨ་བི་མེ་ལེག་ནི་ཨ་རུ་མཱ་ལ་གནས་པ་དང་། ཟེ་བུལ་གྱིས་གཱ་ཨལ་དང་དེའི་སྤུན་རྣམས་ཕྱིར་བསྐྲད་ཅིང་། ཁོ་རྣམས་སི་ཀེམ་ལ་སྡོད་དུ་མ་བཅུག་གོ ། 42 དེའི་ཕྱི་ཉིན་མི་རྣམས་ཞིང་ཁར་སླེབས་པ་དང་། མི་ཞིག་གིས་ཨ་བི་མེ་ལེག་ལ་དོན་དེ་སྨྲས་པ་ན། 43 ཁོས་རང་གི་མི་རྣམས་ཁག་གསུམ་དུ་བགོས་ནས་ཞིང་ཁར་འཇབ་སྒུག་བྱས་ཤིང་། སི་ཀེམ་པ་རྣམས་གྲོང་ཁྱེར་ནས་ཕྱིར་ཐོན་པ་མཐོང་ནས་ལངས་ཏེ་ཁོ་རྣམས་དང་འཐབ་པ་ལ། 44 ཨ་བི་མེ་ལེག་དང་ཁོའི་རྗེས་སུ་འབྲངས་པའི་རུ་ཁག་མདུན་དུ་བརྒྱུགས་ནས་མཁར་སྒོ་རུ་ལངས་བསྡད་ཅིང་། གཞན་པའི་རུ་ཁག་གཉིས་ཞིང་ཁར་བརྒྱུགས་ནས་མི་རྣམས་ལ་འཐབ་པའོ། ། 45 ཨ་བི་མེ་ལེག་གིས་ཉིན་གང་པོར་གྲོང་ཁྱེར་ལ་དམག་བརྒྱབ་ནས་གྲོང་ཁྱེར་ཕྲོགས་པ་དང་། དེའི་ནང་གི་མི་རྣམས་བསད་ཅིང་གྲོང་ཁྱེར་བཤིག་སྟེ་ཚྭ་གཏོར་བའོ། ། 46 སི་ཀེམ་ལྕོག་མཁར་ནང་གི་མི་རྣམས་ཀྱིས་དེ་ཐོས་ནས་ལྷ་པེ་ཨེད་ཐུ་ཡི་ལྷ་ཁང་གི་ས་དོང་ནང་དུ་སྦས། 47 ཡང་མི་ཞིག་གིས་ཨ་བི་མེ་ལེག་ལ་འདི་ལྟར་སྨྲས་པ་སྟེ། སི་ཀེམ་ལྕོག་མཁར་ནང་གི་མི་རྣམས་ཕྱོགས་གཅིག་ཏུ་འཛོམས་འདུག་ཅེས་པས། 48 ཨ་བི་མེ་ལེག་དང་ཁོའི་རྗེས་སུ་འབྲངས་པའི་མི་ཐམས་ཅད་ཙལ་མོན་རི་བོར་འགོས་པ་དང་། ཨ་བི་མེ་ལེག་གིས་ལག་ལ་སྟ་རེ་བཟུང་སྟེ་ཡལ་ག་ཞིག་བཅད་ནས་ཕྲག་ལ་ཁུར་ཞིང་། རང་གི་རྗེས་སུ་འབྲངས་པའི་མི་རྣམས་ལ་འདི་ལྟར་སྨྲས་པ་སྟེ། ཁྱོད་རྣམས་ཀྱིས་བདག་གིས་ཅི་བྱེད་པ་མཐོང་བ་ཇི་བཞིན་མྱུར་བ་མྱུར་དུ་བྱོས་ཤིག་ཅེས་པ་ལ། 49 མི་རྣམས་ཀྱིས་སོ་སོར་ཡལ་ག་རེ་བཅད་ནས་ཨ་བི་མེ་ལེག་གི་རྗེས་སུ་འབྲངས་ཤིང་། ཡལ་ག་རྣམས་ས་དོང་གི་ཐོག་ཏུ་སྤུངས་ནས་ས་དོང་མེར་བསྲེགས་པ་ན། སི་ཀེམ་མཁར་གྱི་སྐྱེས་ཕོ་མོ་ཐམས་ཅད་ཤི་བ་དང་ཁྱོན་བསྡོམས་མི་ཆིག་སྟོང་ཙམ་ཡོད་དོ། ། 50 དེ་ནས་ཨ་བི་མེ་ལེག་ནི་ཐེ་བེ་སི་ལ་ཕྱིན་ཏེ། དེའི་སྔུན་ནས་སྒར་བཏབ་ཅིང་གྲོང་ཁྱེར་ལ་དམག་བརྒྱབ་ནས་བླངས། 51 ཡང་གྲོང་ཁྱེར་ནང་དུ་ལྕོག་མཁར་བརྟན་པོ་ཞིག་ཡོད་ཅིང་། གྲོང་ཁྱེར་གྱི་སྐྱེས་ཕོ་མོ་ཐམས་ཅད་ལྕོག་མཁར་གྱི་ནང་དུ་བྲོས་ནས་སྒོ་བརྒྱབ་པ་དང་ལྕོག་མཁར་གྱི་ཀླད་ལ་བུད་དེ་བསྡད། 52 ཨ་བི་མེ་ལེག་ལྕོག་མཁར་གྱི་མདུན་དུ་སླེབས་ནས་འཐབ་ཅིང་མཁར་སྒོའི་ཉེ་སར་བཅར་ཏེ་མེས་བསྲེག་པར་བརྩམས་པ་ལ། 53 བུད་མེད་ཅིག་གིས་རང་ཐག་གི་རྡོ་ཞིག་ཨ་བི་མེ་ལེག་གི་མགོ་ལ་འཕངས་ཏེ་ཁོའི་ཀླད་རུས་གཏོར་བ་དང་། 54 ཁོས་རང་གི་མཚོན་ཆ་འཁུར་བའི་གཞོན་ནུ་མྱུར་དུ་བོས་ནས་དེ་ལ་འདི་ལྟར་སྨྲས་པ་སྟེ། མི་རྣམས་ཀྱིས་ང་ནི་བུད་མེད་ཅིག་གིས་བསད་པ་ཡིན་ཞེས་མི་གླེང་བའི་ཕྱིར། ཁྱོད་ཀྱིས་རལ་གྲི་བཏོན་ནས་ང་རང་སོད་ཅིག་ཅེས་པ་དང་། གཞོན་ནུ་ཡིས་ཁོ་ལ་རལ་གྲིས་བསྣུན་པས་ཁོ་ཚེ་ལས་འདས་སོ། ། 55 དེ་ནས་ཡེས་ར་ཨེལ་པ་རྣམས་ཀྱིས་ཨ་བི་མེ་ལེག་ཚེ་ལས་འདས་པ་མཐོང་ནས་རང་རང་གི་གནས་སུ་ལོག་གོ ། 56 དེ་བཞིན་དཀོན་མཆོག་གིས་ཨ་བི་མེ་ལེག་གིས་རང་གི་ཕ་ལ་བྱས་པའི་ལས་ངན་པ་སྟེ། སྤུན་བདུན་ཅུ་བོ་བསད་པའི་ངན་ལ་ངན་ལན་འཇལ། 57 སི་ཀེམ་པའི་ལས་ངན་པ་ཐམས་ཅད་ལའང་དཀོན་མཆོག་གིས་ངན་ལན་འཇལ་ཞིང་། ཡེ་རུབ་པཱ་ཨལ་གྱི་བུ་ཡོ་ཐམ་གྱི་དམོད་མོ་རྣམས་དེ་དག་གི་སྟེང་དུ་བབས་པའོ། །

ལེའུ་བཅུ་པ།

ཐོ་ལཱ།

1 དེ་ཡང་ཨ་བི་མེ་ལེག་གི་རྗེས་སུ། ཡེས་སི་ཀཱར་པ་དོ་དོ་ཡི་ཚ་བོ་སྟེ། ཕུ༌བཱ་ཡི་བུ་ཡེས་སི་ཀཱར་པ་ཐོ་ལཱ་ནི་ཡེས་ར་ཨེལ་པ་རྣམས་སྐྱོབ་པར་བྱུང་ཞིང་། ཁོ་རང་ཨེ་ཕཱར་ཡིམ་གྱི་རི་ཁུལ་ཏེ་ཤཱ་མིར་དུ་གནས། 2 ཐོ་ལཱ་ནི་ལོ་ཉེར་གསུམ་རིང་ལ་ཡེས་ར་ཨེལ་གྱི་ཁྲིམས་དཔོན་བྱས་རྗེས་ཚེ་ལས་འདས་ཤིང་ཤཱ་མིར་དུ་དུར་ལ་སྦས་སོ། །

ཡཱ་ཨིར།

3 ཡང་ཁོའི་རྗེས་སུ་གིལ་ཨད་པ་ཡཱ་ཨིར་བྱུང་ཞིང་། ལོ་ཉེར་གཉིས་རིང་ལ་ཡེས་ར་ཨེལ་གྱི་ཁྲིམས་དཔོན་བྱས། 4 དེ་ལ་བུ་སུམ་ཅུ་ཡོད་པ་བོང་གསེབ་སུམ་ཅུར་བཞོན་པ་དང་། ཁོ་རྣམས་ལ་གྲོང་ཁྱེར་སུམ་ཅུ་ཡོད་པའི་མིང་ལ་ད་ལྟའི་བར་དུ་ཡཱ་ཨིར་གྱི་གྲོང་ཁྱེར་རྣམས་ཟེར་ཞིང་། དེ་ཐམས་ཅད་གིལ་ཨད་ཡུལ་དུ་ཆགས་སོ། ། 5 ཡཱ་ཨིར་ཚེ་ལས་འདས་རྗེས་ཀཱ་མོན་ཡུལ་དུ་དུར་ལ་སྦས་སོ། །

ཡེབ་ཐཱ།

6 ཡང་ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། པཱ་ཨལ་ལིམ་རྣམས་དང་ཨ་ཤཱ་ཏ་རོད་དང་། དེ་མིན་ཨ་རམ་གྱི་ལྷ་རྣམས་དང་། ཚི་ཏུན་གྱི་ལྷ་རྣམས། མོ་ཨབ་པའི་ལྷ་རྣམས། ཨམ་མོན་པའི་ལྷ་རྣམས། ཕེ་ལེ་ཤེད་པའི་ལྷ་རྣམས་བཅས་ལ་ཞབས་ཏོག་བསྒྲུབས་ཤིང་། དཀོན་མཆོག་ཡ་ཝཱེ་སྤངས་ནས་ཁོང་ལ་ཞབས་ཕྱི་མ་བསྒྲུབས་སོ། ། 7 དེ་ནས་དཀོན་མཆོག་ཡ་ཝཱེ་ནི་ཡེས་ར་ཨེལ་པ་རྣམས་ལ་ཐུགས་ཁྲོས་ཤིང་། ཁོ་རྣམས་ཕེ་ལེ་ཤེད་པ་དང་ཨམ་མོན་པའི་ལག་ཏུ་སྤྲད། 8 དེ་ནས་བཟུང་སྟེ་ལོ་ངོ་བཅོ་བརྒྱད་ཀྱི་རིང་ལ། དེ་དག་གིས་ཡོར་དན་གཙང་པོའི་ཕ་རོལ་གྱི་ཨེ་མོར་པའི་གིལ་ཨད་ཡུལ་ལ་གནས་པའི་ཡེས་ར་ཨེལ་པ་རྣམས་ལ་འཚེ་ཞིང་མནར་གཅོད་བཏང་ངོ་། ། 9 ཡང་ཨམ་མོན་པ་རྣམས་ཀྱིས་ཡོར་དན་གཙང་པོ་བརྒལ་ནས་ཡ་ཧུ་དཱ་དང་པེན་ཡཱ་མེན། དེ་མིན་ཨེ་ཕཱར་ཡིམ་གྱི་ཁྱིམ་རྒྱུད་བཅས་ལ་འཐབ་པས། ཡེས་ར་ཨེལ་པ་རྣམས་ལ་སྡུག་བསྔལ་ཆེན་པོ་བྱུང་ངོ་། ། 10 དེ་ནས་ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་འོ་དོད་བོས་ནས་འདི་ལྟར། ངེད་རྣམས་ཀྱིས་ཁྱེད་ལ་འགལ་བའི་སྡིག་པ་བྱས་ཏེ། རང་གི་དཀོན་མཆོག་སྤངས་ནས་པཱ་ཨལ་ལིམ་རྣམས་ལ་ཞབས་ཏོག་བསྒྲུབས་པ་ཡིན་ཞེས་ཞུས་པ་ལ། 11 དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་འདི་སྐད་དུ། ངས་ཁྱོད་རྣམས་ཨེ་ཅིབ་པ་དང་། ཨེ་མོར་པ། ཨམ་མོན་པ། ཕེ་ལེ་ཤེད་པ་རྣམས་ཀྱི་ལག་ནས་ཐར་བར་མ་བྱས་སམ། 12 ཡང་ཚི་ཏུན་པ་དང་ཨ་མཱད་ལེག་པ། མ་ཨོན་པ་རྣམས་ཀྱིས་ཀྱང་ཁྱོད་ཅག་ལ་མནར་གཅོད་བཏང་ཞིང་། ཁྱོད་རྣམས་ཀྱིས་ང་ལ་འོ་དོད་བོས་པས་བདག་གིས་ཁྱོད་རྣམས་དེ་དག་གི་ལག་ནས་ཀྱང་ཐར་དུ་བཅུག་པ་ཡིན། 13 འོན་ཀྱང་ཁྱོད་ཅག་གིས་ང་རང་སྤངས་ཏེ་ལྷ་གཞན་དག་ལ་ཞབས་ཏོག་བསྒྲུབས་པས། ད་ནི་བདག་གིས་ཁྱོད་རྣམས་སྐྱོབ་པར་མི་བྱ་སྟེ། 14 ད་ནི་སོང་ལ་ཁྱོད་ཅག་གིས་བདམས་པའི་ལྷ་རྣམས་ལས་སྐྱབས་ཚོལ་ཞིག ཁྱོད་རྣམས་དཀའ་སྡུག་ལ་འཕྲད་པའི་དུས་སུ་དེ་ལ་ཁྱོད་ཅག་སྐྱོབ་ཏུ་ཆུག་ཅེས་གསུངས། 15 དེ་ནས་ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེ་ལ་འདི་ལྟར། ངེད་ཅག་གིས་སྡིག་པ་བྱས་པས་ཁྱེད་ཀྱིས་ངེད་རྣམས་ལ་ཐུགས་དགོངས་ཇི་བཞིན་མཛད་རོགས། ཡིན་ནའང་དེ་རིང་ཁྱེད་ཀྱིས་ངེད་རྣམས་སྐྱོབ་པར་མཛོད་ཅེས་ཞུས་ཤིང་། 16 ཡེས་ར་ཨེལ་པ་རྣམས་ཀྱིས་ཕྱི་ཕྱོགས་པའི་ལྷ་རྣམས་ཁོ་ཚོའི་ཁྲོད་ནས་སྤངས་ཏེ་དཀོན་མཆོག་ཡ་ཝཱེ་ལ་ཞབས་ཏོག་བསྒྲུབས། ཡེས་ར་ཨེལ་པ་རྣམས་ཀྱི་དཀའ་སྡུག་གི་ཕྱིར་དཀོན་མཆོག་ཡ་ཝཱེས་དེ་རྣམས་ལ་ཐུགས་ཁྲལ་གནང་ངོ་། ། 17 དུས་དེར་ཨམ་མོན་པ་རྣམས་འདུས་ནས་གིལ་ཨད་དུ་སྒར་བཏབ་པ་དང་། ཡེས་ར་ཨེལ་པ་རྣམས་ཀྱང་འདུས་ཏེ་མཱས་ཟི་ཕཱ་རུ་སྒར་བཏབ། 18 དེ་ནས་གིལ་ཨད་པ་དང་འགོ་དཔོན་རྣམས་ཀྱིས་ཕན་ཚུན་ན་རེ། སུ་ཞིག་སྔོན་ལ་ཕྱིན་ཏེ་ཨམ་མོན་པ་རྣམས་ལ་འཐབ་འཛིང་བྱས་ན་དེ་ནི་གིལ་ཨད་ཀྱི་ཡུལ་མི་ཐམས་ཅད་ཀྱི་འགོ་དཔོན་དུ་འགྱུར་ངེས་ཡིན་ཞེས་གྲོས་བྱས་སོ། །

ལེའུ་བཅུ་གཅིག་པ།

ཡེབ་ཐཱ་སྐྱེས་པ།

1 གིལ་ཨད་པ་ཡེབ་ཐཱ་ནི་དཔའ་རྒོད་རྩལ་ཅན་ཞིག་ཡིན་ལ། དེ་ནི་གིལ་ཨད་ལས་སྐྱེས་ཤིང་མ་ནི་སྨད་འཚོང་མ་ཞིག་ཡིན། 2 ཡང་གིལ་ཨད་ཀྱི་ཆུང་མས་ཀྱང་དེ་ལ་བུ་འགའ་བཙས་ཤིང་། ཁོའི་ཆུང་མས་བཙས་པའི་བུ་རྣམས་ནར་སོན་པ་དང་ཡེབ་ཐཱ་ཕྱིར་ཕུད་དེ་ན་རེ། ཁྱོད་ནི་སྨད་འཚོང་མའི་བུ་ཡིན་པས་ངེད་ཅག་གི་ཕ་ལས་ནོར་སྐལ་ཐོབ་མི་རུང་ཞེས་སྨྲས་པས། 3 ཡེབ་ཐཱ་རང་གི་སྤུན་རྣམས་ལས་བྲོས་ཏེ་ཏོབ་ཀྱི་ཡུལ་དུ་གནས་པ་དང་། ཇག་རྐུན་འགའ་ཞིག་ཁོའི་གམ་དུ་འདུས་ནས་ཁོའི་རྗེས་སུ་འབྲངས། 4 ཉིན་འགའ་ཡི་རྗེས་སུ་ཨམ་མོན་པས་ཡེས་ར་ཨེལ་ལ་འཐབ་འཛིང་བྱས་ཤིང་། 5 ཨམ་མོན་པས་ཡེས་ར་ཨེལ་ལ་འཐབ་འཛིང་བྱེད་པའི་དུས་སུ། གིལ་ཨད་ཀྱི་རྒན་པོ་རྣམས་ཏོབ་ཀྱི་ཡུལ་དུ་ཡེབ་ཐཱ་འབོད་དུ་སོང་ནས། 6 དེ་ཚོས་ཡེབ་ཐཱ་ལ་འདི་ལྟར། ངེད་ཅག་གིས་ཨམ་མོན་པ་རྣམས་ལ་དམག་བརྒྱག་པའི་ཕྱིར་ཁྱེད་ཡོང་ནས་ངེད་ཅག་གི་དམག་དཔོན་བྱེད་རོགས་ཞེས་ཞུས་པ་ལ། 7 ཡེབ་ཐཱ་ཡིས་གིལ་ཨད་ཀྱི་རྒན་པོ་རྣམས་ལ་འདི་ལྟར། སྔོན་ཆད་ཁྱོད་རྣམས་ང་ལ་སྡང་ཞིང་ང་རང་ཕ་གཞིས་ནས་ཕྱིར་ཕུད་པ་མ་ཡིན་ནམ། ད་ལྟ་ཁྱོད་རྣམས་དཀའ་སྡུག་ལ་ཕྲད་དུས་ཅིའི་ཕྱིར་ངའི་རྩར་ཡོང་ངམ་ཞེས་ལན་བཏབ་པ་དང་། 8 གིལ་ཨད་ཀྱི་རྒན་པོ་རྣམས་ཀྱིས་ཡེབ་ཐཱ་ལ། ངེད་ཅག་ད་ལྟ་ཁྱེད་ཀྱི་དྲུང་དུ་ཡོང་དོན་ནི། ཁྱེད་རང་ངེད་ཅག་དང་མཉམ་དུ་ཕྱིན་ཏེ་ཨམ་མོན་པ་རྣམས་ལ་འཐབ་པའི་ཕྱིར་ཡིན་ལ། ཁྱེད་ནི་གིལ་ཨད་པ་ཐམས་ཅད་ཀྱི་འགོ་དཔོན་དུ་འགྱུར་རོ་ཞེས་ཞུས་ཤིང་། 9 ཡེབ་ཐཱ་ཡིས་གིལ་ཨད་ཀྱི་རྒན་པོ་རྣམས་ལ། ཁྱོད་རྣམས་ཀྱིས་ང་རང་ཨམ་མོན་པ་རྣམས་ལ་འཐབ་པའི་ཕྱིར་ཁྲིད་ནས། དཀོན་མཆོག་ཡ་ཝཱེས་དེ་དག་ངའི་ལག་ཏུ་སྤྲད་པ་ཡིན་ཚེ། ང་རང་ཁྱོད་རྣམས་ཀྱི་འགོ་དཔོན་བྱེད་དམ་ཞེས་ལན་བཏབ་པ་དང་། 10 གིལ་ཨད་ཀྱི་རྒན་པོ་རྣམས་ཀྱིས་ཡེབ་ཐཱ་ལ། དཀོན་མཆོག་ཡ་ཝཱེས་བདག་ཅག་གི་བར་དུ་བདེན་དཔང་མཛད་པ་སྟེ། ངེད་རྣམས་ཀྱིས་ཁྱེད་ཀྱིས་ཅི་སྨྲས་པ་བཞིན་བྱེད་ངེས་ཡིན་ཞེས་ཞུས། 11 དེ་ནས་ཡེབ་ཐཱ་ནི་གིལ་ཨད་ཀྱི་རྒན་པོ་རྣམས་དང་མཉམ་དུ་ཕྱིར་ལོག་ཅིང་། འབངས་རྣམས་ཀྱིས་ཁོ་འགོ་དཔོན་དང་དམག་དཔོན་དུ་བསྐོས་པ་དང་། ཡེབ་ཐཱ་ཡིས་མཱས་ཟི་ཕཱ་རུ་དཀོན་མཆོག་ཡ་ཝཱེའི་དྲུང་དུ་རང་གི་གཏམ་ཐམས་ཅད་གསལ་པོར་ཞུས་སོ། ། 12 ཡེབ་ཐཱ་ཡིས་ཨམ་མོན་པ་རྣམས་ཀྱི་རྒྱལ་པོའི་དྲུང་དུ་བང་ཆེན་མངགས་ཏེ་འདི་ལྟར། འུ་གཉིས་བར་དུ་འབྲེལ་བ་ཅི་ཡོད། ཁྱོད་རང་ངའི་ཡུལ་དུ་འོངས་ནས་ང་ལ་རྒོལ་དགོས་པའི་དོན་ཅི་ཡོད་དམ་ཞེས་སྨྲས་པར། 13 ཨམ་མོན་པ་རྣམས་ཀྱི་རྒྱལ་པོས་ཡེབ་ཐཱ་ཡི་བང་ཆེན་ལ་འདི་ལྟར། ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་པའི་ཚེ་ངའི་ཡུལ་ཏེ་ཨར་ནོན་གཙང་པོ་ནས་ཡཱབ་པོག་གཙང་པོ་དང་དེ་ནས་ཡོར་དན་གཙང་པོའི་བར་དུ་བཟུང་བས། ད་ལྟ་ཁྱོད་ཀྱིས་ཡུལ་དེ་རྣམས་ཞི་བདེའི་ངང་ཕྱིར་སྤྲོད་ཅིག་ཅེས་ལན་བཏབ། 14 ཡེབ་ཐཱ་ཡིས་ཡང་ཨམ་མོན་པ་རྣམས་ཀྱི་རྒྱལ་པོའི་དྲུང་དུ་བང་ཆེན་མངགས་ཏེ། 15 ཁོ་ལ་ན་རེ། ཡེབ་ཐཱས་འདི་ལྟར། ཡེས་ར་ཨེལ་པས་མོ་ཨབ་པའི་ཡུལ་དང་ཨམ་མོན་པའི་ཡུལ་རྣམས་བཟུང་མེད་དེ། 16 ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་ཏེ་དབེན་སྟོང་བརྒྱུད་ནས་རྒྱ་མཚོ་དམར་པོ་དང་དེ་ནས་ཀཱ་དེའེ་ཤཱ་རུ་སླེབས་པའི་ཚེ། 17 ཨེ་དོམ་གྱི་རྒྱལ་པོའི་དྲུང་དུ་བང་ཆེན་མངགས་ནས་འདི་ལྟར། ངེད་ཅག་ཁྱེད་ཀྱི་ཡུལ་བརྒྱུད་ནས་འགྲོ་རུ་འཇུག་པར་མཛོད་ཅེས་ཞུས་ནའང་། ཨེ་དོམ་རྒྱལ་པོས་ཆོག་མཆན་མ་གནང་། ཡང་དེ་བཞིན་དུ་མོ་ཨབ་རྒྱལ་པོའི་དྲུང་དུ་བང་ཆེན་མངགས་ནའང་། ཁོ་ཡང་དེར་མ་འཐད་པས། ཡེས་ར་ཨེལ་པ་རྣམས་ཀཱ་དེའེ་ཤཱ་རུ་བསྡད། 18 ཡང་ཁོ་རྣམས་དབེན་སྟོང་བརྒྱུད་དེ་ཨེ་དོམ་དང་མོ་ཨབ་ཀྱི་ཡུལ་བསྐོར་ནས། མོ་ཨབ་ཡུལ་གྱི་ཤར་ཕྱོགས་སུ་སླེབས་ཤིང་ཨར་ནོན་གཙང་པོའི་འགྲམ་དུ་སྒར་བཏབ་པ་དང་། ཨར་ནོན་གཙང་པོ་ནི་མོ་ཨབ་ཀྱི་ས་མཚམས་ཡིན་པས་དེ་དག་མོ་ཨབ་ཀྱི་མངའ་ཁོངས་སུ་མ་ཕྱིན་ཏོ། ། 19 དེ་ནས་ཡེས་ར་ཨེལ་པ་རྣམས་ཀྱིས་ཧེ་སི་པོན་གྱི་རྒྱལ་པོ་སྟེ། ཨེ་མོར་པའི་རྒྱལ་པོ་སི་ཧོན་གྱི་དྲུང་དུ་བང་ཆེན་མངགས་ཏེ་དེ་ལ་འདི་ལྟར། ངེད་ཅག་ཁྱེད་ཀྱི་ཡུལ་བརྒྱུད་ནས་རང་གི་གནས་སུ་འགྲོ་རུ་འཇུག་པར་མཛོད་ཅེས་ཞུས་པ་ལ། 20 སི་ཧོན་གྱིས་ཡེས་ར་ཨེལ་པ་རྣམས་ལ་ཡིད་མ་ཆེས་པས། དེ་རྣམས་ཁོའི་མངའ་ཁོངས་བརྒྱུད་ནས་འགྲོ་རུ་མ་བཅུག་པར། རང་གི་མི་རྣམས་བསྡུས་ནས་ཡ་ཙཱ་རུ་སྒར་བཏབ་ཅིང་ཡེས་ར་ཨེལ་པ་རྣམས་ལ་འཐབ་འཛིང་བྱས། 21 དེར་ཡེས་ར་ཨེལ་གྱི་དཀོན་མཆོག་ཡ་ཝཱེས་སི་ཧོན་དང་ཁོའི་མི་ཐམས་ཅད་ཡེས་ར་ཨེལ་པ་རྣམས་ཀྱི་ལག་ཏུ་སྤྲད་པས། ཡེས་ར་ཨེལ་པས་ཁོ་རྣམས་ཕམ་པར་བརྒྱབ་སྟེ་ཨེ་མོར་པའི་ཡུལ་ཐམས་ཅད་བཟུང་བ་སྟེ། 22 དེ་ཚོས་ཨར་ནོན་གཙང་པོ་ནས་ཡཱབ་པོག་བར་དང་། དབེན་སྟོང་ནས་ཡོར་དན་གཙང་པོ་བར་གྱི་ཨེ་མོར་པའི་ཡུལ་ཐམས་ཅད་བཟུང་ངོ་། ། 23 ཡེས་ར་ཨེལ་གྱི་དཀོན་མཆོག་ཡ་ཝཱེས་ད་ལྟ་ཁོང་གི་འབངས་མི་ཡེས་ར་ཨེལ་པའི་མདུན་ནས་ཨེ་མོར་པ་རྣམས་ཕྱིར་བསྐྲད་ཀྱང་། ཁྱོད་ཀྱིས་ཁོ་རྣམས་ཀྱི་ཡུལ་ལེན་པ་ཡིན་ནམ། 24 ཁྱོད་ཀྱི་ལྷ་ཀེ་མོ་སི་ཡིས་ཁྱོད་ལ་གནང་བའི་ཡུལ་ནི་ཁྱོད་ལ་ནོར་སྐལ་དུ་ཐོབ་པ་མ་ཡིན་ནམ། ངེད་ཅག་གི་དཀོན་མཆོག་ཡ་ཝཱེས་སུ་ཞིག་ངེད་རྣམས་ཀྱི་མདུན་ནས་ཕྱིར་བསྐྲད་ན། དེའི་ཡུལ་ནི་ངེད་རྣམས་ལ་ཐོབ་པ་ཡིན། 25 ཁྱོད་རང་མོ་ཨབ་ཀྱི་རྒྱལ་པོ་སྟེ་ཚིབ་ཕོར་གྱི་བུ་པཱ་ལག་ལས་ངར་བ་ཡིན་ནམ། དེས་ཡེས་ར་ཨེལ་པ་རྣམས་ལ་རྩོད་གླེང་ངམ་ཡང་ན་འཐབ་འཛིང་བྱས་སམ། 26 ཡེས་ར་ཨེལ་པ་རྣམས་ཧེ་སི་པོན་དང་དེ་ལ་གཏོགས་པའི་གྲོང་རྡལ་རྣམས་དང་། ཨ་རོ་ཨེར་དང་དེ་ལ་གཏོགས་པའི་གྲོང་རྡལ་རྣམས། དེ་མིན་ཨར་ནོན་གཙང་པོའི་འགྲམ་རྒྱུད་ཀྱི་གྲོང་ཁྱེར་ཐམས་ཅད་དུ་གནས་ཤིང་ལོ་ངོ་སུམ་བརྒྱ་འདས་པ་དང་། ལོ་ངོ་སུམ་བརྒྱའི་རིང་ལ་ཁྱོད་ཅག་གིས་ཅིའི་ཕྱིར་ཡུལ་དེ་རྣམས་ཕྱིར་མ་བླངས་པ་ཡིན། 27 མ་གཞི་བདག་གིས་ཁྱོད་ལ་འགལ་བའི་སྡིག་པ་མ་བྱས་ནའང་། ཁྱོད་ཀྱིས་ང་ལ་དམག་བརྒྱབ་ནས་གནོད་བསྐྱལ་བས་ན། དེ་རིང་གི་ཉིན་མོ་འདིར་མི་ལ་ཉེས་ཁྲིམས་གཅོད་པའི་དཀོན་མཆོག་ཡ་ཝཱེ་ཉིད་ཀྱིས་ཡེས་ར་ཨེལ་པ་དང་ཨམ་མོན་པའི་བར་དུ་ལེགས་ཉེས་ཀྱི་དབྱེ་བ་འབྱེད་པར་ཤོག་ཅེས་སྨྲས་ནའང་། 28 ཨམ་མོན་པའི་རྒྱལ་པོས་ཡེབ་ཐཱ་ཡིས་མི་མངགས་ནས་སྨྲས་པའི་གཏམ་ལ་མ་མཉན་ཏོ། ། 29 དཀོན་མཆོག་ཡ་ཝཱེའི་ཐུགས་ཉིད་ཡེབ་ཐཱ་ཡི་སྟེང་དུ་བབས་ཤིང་། ཁོ་རང་གིལ་ཨད་དང་མཱ་ན་ཤེ་བརྒྱུད་ནས་གིལ་ཨད་ཀྱི་མཱས་ཟི་ཕཱ་རུ་སླེབས་པ་དང་། ཡང་གིལ་ཨད་ཀྱི་མི་ཙི་ཕེ་ནས་ཨམ་མོན་པ་རྣམས་ཀྱི་ཕྱོགས་སུ་ཕྱིན། 30 དེ་ནས་ཡེབ་ཐཱ་ཡིས་དཀོན་མཆོག་ཡ་ཝཱེ་ལ་དམ་བཅའ་ཕུལ་ནས་འདི་ལྟར། གལ་ཏེ་ཁྱེད་ཀྱིས་ཨམ་མོན་པ་རྣམས་བདག་གི་ལག་ཏུ་སྤྲད་ན། 31 ང་རང་ཨམ་མོན་པ་རྣམས་ལས་བདེ་བར་ཕྱིར་ལོག་པའི་དུས་སུ། བདག་གི་ཁྱིམ་ནས་སུ་ཞིག་སྔོན་ལ་ང་བསུ་བར་ཡོང་ན་དེ་ནི་ཁྱེད་ཀྱི་ཡིན་ཏེ། བདག་གིས་དེ་ནི་སྦྱིན་སྲེག་ཏུ་འབུལ་བར་ངེས་ཞེས་ཞུས་སོ། ། 32 དེ་ནས་ཡེབ་ཐཱ་ཁོ་རང་ཨམ་མོན་པ་རྣམས་ལ་འཐབ་འཛིང་བྱེད་དུ་སོང་ཞིང་། དཀོན་མཆོག་ཡ་ཝཱེས་དེ་དག་ཁོའི་ལག་ཏུ་སྤྲད་པས། 33 ཁོས་ཨ་རོ་ཨེར་ནས་མིན་ནིད་བར་དང་དེ་ནས་ཨ་བེལ་ཀེ་ར་མིམ་གྱི་བར་དུ་དེ་དག་རྩ་མེད་བཏང་ཞིང་། གྲོང་ཁྱེར་ཉི་ཤུ་རྒོལ་ནས་བླངས། ཨམ་མོན་པ་རྣམས་དེ་ལྟར་ཡེས་ར་ཨེལ་པ་རྣམས་ཀྱི་མདུན་དུ་བཏུལ་བའོ། །

ཡེབ་ཐཱ་ཡི་བུ་མོ།

34 ཡེབ་ཐཱ་ཕྱིར་མཱས་ཟི་ཕཱ་རུ་ལོག་སྟེ་རང་ཡུལ་དུ་སླེབས་པ་ན། བསམ་ཡུལ་ལས་འདས་པ་ཞིག་ལ་ཁོའི་བུ་མོས་སིལ་རྔ་བརྡུངས་ནས་བྲོ་འཁྲབ་ཀྱིན་ཁོ་བསུ་རུ་འོངས་པ་དང་། དེ་ནི་ཁོའི་བུ་མོ་གཅིག་པུ་ཡིན་ཞིང་། དེ་ལས་གཞན་ཁོ་ལ་བུ་དང་བུ་མོ་མེད་དོ། ། 35 ཡེབ་ཐཱ་ཡིས་ཁོ་མོ་མཐོང་མ་ཐག་རང་གི་གྱོན་པ་གཤགས་ནས་འདི་ལྟར་སྨྲས་པ་སྟེ། ཀྱེ་ཧོ་བདག་གི་བུ་མོ་ལགས། ངས་དཀོན་མཆོག་ཡ་ཝཱེ་ལ་དམ་བཅའ་བཞག་ཅིང་དེ་ལ་ཟློག་ཐབས་མེད་པས། ཁྱོད་ཀྱིས་ང་རང་སྡུག་བསྔལ་ཆེན་པོ་དང་དཀའ་ལས་ཁག་པོར་གཏད་བྱུང་ཞེས་པ་ལ། 36 ཁོའི་བུ་མོ་ན་རེ། ཀྱེ་ཕ་ལགས། ཁྱེད་ཀྱིས་དཀོན་མཆོག་ཡ་ཝཱེ་ལ་དམ་བཅས་པ་ཡིན་ན། ཁྱེད་ཀྱིས་ཅི་ལྟར་ཁས་བླངས་པ་བཞིན་བདག་ལ་བྱེད་འོས། ཅི་ལ་ཞེ་ན། དཀོན་མཆོག་ཡ་ཝཱེས་ཁྱེད་ཀྱི་དགྲ་བོ་ཨམ་མོན་པ་རྣམས་ཀྱི་སྟེང་ནས་དགྲ་ཤ་བླངས་ཟིན་ཞེས་དང་། 37 ཡང་ཕ་ལ་འདི་ལྟར་ཞུས་པ་སྟེ། ཁྱེད་ཀྱིས་དོན་འདི་གཅིག་པུ་ལ་ཆོག་མཆན་གནང་བར་མཛོད། ང་རང་ད་དུང་ན་ཆུང་བུ་མོ་ཡིན་པའི་རྐྱེན་གྱིས་ང་དང་ངའི་མཛའ་གྲོགས་རྣམས་སོང་ནས་རི་མགོར་མྱ་ངན་བྱེད་པའི་ཆེད་དུ། ཟླ་བ་གཉིས་ཀྱི་དགོངས་པ་གནང་བར་མཛོད་ཅེས་པ་ལ། 38 ཡེབ་ཐཱ་ན་རེ། ཁྱོད་རང་སོང་ཞིག་ཅེས་སྨྲས་ཏེ། བུ་མོ་ཟླ་བ་གཉིས་ཀྱི་རིང་ལ་འགྲོ་རུ་བཅུག་གོ །དེ་ནས་བུ་མོ་རང་གི་མཛའ་གྲོགས་རྣམས་དང་མཉམ་དུ་སོང་ནས་རི་མགོར་ཁོ་མོ་ད་དུང་ན་ཆུང་བུ་མོ་ཡིན་པའི་རྐྱེན་གྱིས་མྱ་ངན་བྱས། 39 ཟླ་བ་གཉིས་ལོངས་པ་དང་ཁོ་མོ་ཕ་ཡི་དྲུང་དུ་ལོག་ཅིང་། ཕ་ཡིས་ཇི་ལྟར་དམ་བཅས་པ་བཞིན་ཁོ་མོར་དེ་ལྟར་བྱས། བུ་མོ་དེ་སྐྱེས་པར་འགྲོགས་མ་མྱོང་ངོ་། ། ཕྱིས་སུ་ཡེས་ར་ཨེལ་པའི་ཁྲོད་དུ་སྲོལ་ཞིག་ཆགས་པ་སྟེ། 40 ཡེས་ར་ཨེལ་པའི་བུད་མེད་རྣམས་ལོ་རེ་བཞིན་སོང་སྟེ་གིལ་ཨད་པ་ཡེབ་ཐཱ་ཡི་བུ་མོའི་དོན་དུ་ཉིན་བཞི་ལ་མྱ་ངན་བྱེད་པ་ཡིན་ནོ། །

ལེའུ་བཅུ་གཉིས་པ།

ཡེབ་ཐཱ་དང་ཨེ་ཕཱར་ཡིམ་པ་གཉིས་དམག་བརྒྱབ་པ།

1 ཨེ་ཕཱར་ཡིམ་པ་རྣམས་ལྷན་དུ་འདུས་ཏེ་བྱང་ཕྱོགས་སུ་སླེབས་ཤིང་། ཡེབ་ཐཱ་ལ་འདི་ལྟར་སྨྲས་པ་སྟེ། ཁྱོད་རང་ཨམ་མོན་པར་འཐབ་འཛིང་བྱེད་དུ་འགྲོ་དུས། ངེད་ཅག་ཁྱོད་དང་ལྷན་དུ་འགྲོ་ཕྱིར་མི་འབོད་པ་ཅི་ཡིན། ངེད་ཅག་གིས་ཁྱོད་དང་ཁྱོད་ཀྱི་ཁང་པ་མེར་བསྲེག་པར་བྱ་ཞེས་པ་ལ། 2 ཡེབ་ཐཱ་ཡིས་དེའི་ལན་དུ། བདག་དང་བདག་གི་མི་རྣམས་ཨམ་མོན་པ་དང་འཐབ་འཛིང་དྲག་པོ་བྱེད་པའི་དུས་སུ། བདག་གིས་ཁྱོད་རྣམས་བོས་ཀྱང་ཁྱོད་རྣམས་འོངས་ནས་ང་རང་དེ་དག་གི་ལག་ནས་ཐར་བར་མ་བྱས། 3 ངས་ཁྱོད་རྣམས་ང་རང་སྐྱོབ་ཏུ་མི་ཡོང་བ་མཐོང་ནས། རང་སྲོག་འབེན་ལ་བཞག་སྟེ་སོང་ནས་ཨམ་མོན་པ་རྣམས་ལ་འཐབ་འཛིང་བྱས་པ་དང་། དཀོན་མཆོག་ཡ་ཝཱེས་ཁོ་རྣམས་ངའི་ལག་ཏུ་སྤྲད། དེ་རིང་ཁྱོད་རྣམས་ཅིའི་ཕྱིར་འདི་རུ་ང་དང་འཐབ་འཛིང་བྱེད་དུ་འོངས་པ་ཡིན་ནམ་ཞེས་སྨྲས། 4 དེ་ནས་ཡེབ་ཐཱ་ཡིས་གིལ་ཨད་ཀྱི་མི་རྣམས་བསྡུས་ཏེ་ཨེ་ཕཱར་ཡིམ་པ་རྣམས་ལ་འཐབ་འཛིང་བྱས་ཤིང་། གིལ་ཨད་པ་རྣམས་ཀྱིས་ཨེ་ཕཱར་ཡིམ་པ་རྣམས་གསོད་དོན་ནི། དེ་དག་གིས་ཁྱོད་གིལ་ཨད་པ་རྣམས་ནི་ཨེ་ཕཱར་ཡིམ་དང་མཱ་ན་ཤེའི་ཁྲོད་དུ་ཨེ་ཕཱར་ཡིམ་གྱི་བྲོས་བྱོལ་པ་ཙམ་ཡིན་ཞེས་སྨྲས་པའི་ཕྱིར་རོ། ། 5 གིལ་ཨད་པ་རྣམས་ཀྱིས་ཡོར་དན་གཙང་པོའི་རབ་ཁ་བསྲུངས་ནས་ཨེ་ཕཱར་ཡིམ་པ་རྣམས་བཀག་པ་དང་། ཨེ་ཕཱར་ཡིམ་པ་ལས་ཕྱིར་བྲོས་པ་རྣམས་ཀྱིས་ང་ཕར་འགྲོ་རུ་འཇུག་རོགས་ཞེས་ཞུ་བའི་ཚེ། གིལ་ཨད་པ་རྣམས་ཀྱིས་དེ་ལ། ཁྱོད་རང་ཨེ་ཕཱར་ཡིམ་པ་ཡིན་ནམ་མིན་ཞེས་དྲིས་ཤིང་། གལ་ཏེ་ཁོས་མིན་ཟེར་ན། 6 དེ་དག་གིས་ཁོ་ལ། ཁྱོད་ཀྱིས་ཤིབ་པོ་ལེད་ཅེས་སྨྲོས་ཤིག་ཅེས་སྨྲས་པ་དང་། ཨེ་ཕཱར་ཡིམ་པས་དེ་གསལ་པོར་སྨྲ་མ་ནུས་པར་སིབ་པོ་ལེད་ཅེས་སྨྲས་པས། གིལ་ཨད་པས་ཁོ་བཟུང་སྟེ་ཡོར་དན་གཙང་པོའི་རབ་ཁ་ནས་བསད་ཅིང་། དུས་དེར་ཨེ་ཕཱར་ཡིམ་པ་མི་བཞི་ཁྲི་ཉིས་སྟོང་བསད་དོ། ། 7 ཡེབ་ཐཱ་ལོ་དྲུག་གི་རིང་ལ་ཡེས་ར་ཨེལ་གྱི་ཁྲིམས་དཔོན་བྱས། དེ་ནས་གིལ་ཨད་པ་ཡེབ་ཐཱ་ཚེ་ལས་འདས་ཤིང་གིལ་ཨད་ཀྱི་གྲོང་ཁྱེར་ཞིག་གི་ནང་དུ་དུར་ལ་སྦས།

ཨིབ་ཙན་དང་ཨེ་ལོན། ཨབ་དོན།

8 ཡེབ་ཐཱ་ཡི་རྗེས་སུ། པེད་ལེ་ཧེམ་པ་ཨིབ་ཙན་ནི་ཡེས་ར་ཨེལ་གྱི་ཁྲིམས་དཔོན་བྱས། 9 དེ་ལ་བུ་སུམ་ཅུ་དང་བུ་མོ་སུམ་ཅུ་ཡོད་ཅིང་། ཁོས་བུ་མོ་ཚང་མ་ཕྱི་ལ་མནའ་མར་བྱིན་པ་དང་། རང་གི་བུ་རྣམས་ལ་ཕྱི་ནས་མནའ་མ་སུམ་ཅུ་བླངས། ཁོ་རང་ལོ་བདུན་གྱི་རིང་ལ་ཡེས་ར་ཨེལ་གྱི་ཁྲིམས་དཔོན་བྱས། 10 ཨིབ་ཙན་ཚེ་ལས་འདས་ཏེ་པེད་ལེ་ཧེམ་དུ་དུར་ལ་སྦས་སོ། ། 11 ཨིབ་ཙན་གྱི་རྗེས་སུ་ཟེ་བུ་ལུན་པ་ཨེ་ལོན་ནི་ཡེས་ར་ཨེལ་གྱི་ཁྲིམས་དཔོན་བྱས། ཁོ་རང་ལོ་བཅུའི་རིང་ལ་ཡེས་ར་ཨེལ་གྱི་ཁྲིམས་དཔོན་བྱས། 12 ཟེ་བུ་ལུན་པ་ཨེ་ལོན་ཚེ་ལས་འདས་ཤིང་ཟེ་བུ་ལུན་ཡུལ་གྱི་ཨ་ཡཱ་ལོན་དུ་དུར་ལ་སྦས་སོ། ། 13 ཨེ་ལོན་གྱི་རྗེས་སུ་ཕི་ར་ཐོན་པ་ཧིལ་ལེལ་གྱི་བུ་ཨབ་དོན་ནི་ཡེས་ར་ཨེལ་གྱི་ཁྲིམས་དཔོན་བྱས། 14 དེ་ལ་བུ་བཞི་བཅུ་དང་ཚ་བོ་སུམ་ཅུ་ཡོད་པ་དང་། དེ་རྣམས་བོང་གསེབ་བདུན་ཅུ་ལ་ཞོན་ཡོད་པ་ཡིན། ཨབ་དོན་ལོ་བརྒྱད་ཀྱི་རིང་ལ་ཡེས་ར་ཨེལ་གྱི་ཁྲིམས་དཔོན་བྱས། 15 ཕི་ར་ཐོན་པ་ཧིལ་ལེལ་གྱི་བུ་ཨབ་དོན་ཚེ་ལས་འདས་ཤིང་། ཨེ་ཕཱར་ཡིམ་ཡུལ་གྱི་པི་ར་ཐོན་ཞེས་པ་སྟེ། ཨ་མཱད་ལེག་པའི་རི་ཁུལ་དུ་དུར་ལ་སྦས་སོ། །

ལེའུ་བཅུ་གསུམ་པ།

སཱམ་སོན་སྐྱེས་པ།

1 ཡང་ཡེས་ར་ཨེལ་པ་རྣམས་ཀྱིས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་པས། དཀོན་མཆོག་ཡ་ཝཱེས་ཁོ་རྣམས་ལོ་ངོ་བཞི་བཅུའི་རིང་ལ་ཕེ་ལེ་ཤེད་པའི་ལག་ཏུ་སྤྲད་དོ། ། 2 དུས་དེར་ཚོར་ཨ་པ་ཞིག་ཡོད་ལ་དཱན་གྱི་ཚོ་པར་གཏོགས་ཤིང་མིང་ལ་མ་ནོ་ཨ་ཞེས་བྱ་བ་དང་། དེའི་ཆུང་མར་མངལ་མི་སྦྲུམ་ལ་ཕྲུ་གུ་སྐྱེས་མི་ཐུབ་བོ། ། 3 དཀོན་མཆོག་ཡ་ཝཱེའི་ཕོ་ཉ་ཞིག་བུད་མེད་དེར་མངོན་ཞིང་འདི་སྐད་དུ། ལྟོས་དང་། ཁྱོད་རང་སྔར་ནས་མངལ་མི་སྦྲུམ་ལ་ཕྲུ་གུ་སྐྱེས་རྒྱུ་མེད་ནའང་། ད་ནི་ཁྱོད་ལ་མངལ་སྦྲུམ་ནས་བུ་ཞིག་སྐྱེ་ངེས་ཡིན། 4 དེ་བས་ཁྱོད་ཀྱིས་གཟབ་གཟབ་བྱེད་དགོས་ཏེ། རྒུན་ཆང་དང་ཨ་རག་གར་པོ་གང་ཡང་འཐུང་མི་རུང་ལ། མི་གཙང་བའི་རིགས་ཀྱང་གང་ཡང་བཟའ་མི་རུང་། 5 ལྟོས་དང་། ཁྱོད་ལ་མངལ་སྦྲུམ་ནས་བུ་ཞིག་སྐྱེ་ངེས་ཤིང་། དེའི་མགོ་ལ་སྐྲ་གྲིས་རེག་མི་ཆོག ཅི་ལ་ཞེ་ན། ཕྲུ་གུ་འདི་ནི་སྐྱེས་མ་ཐག་ནས་དཀོན་མཆོག་ལ་གཏོགས་ཤིང་ལོགས་སུ་བཀར་བའི་མི་རུ་འགྱུར་ལ། ཁོས་ཡེས་ར་ཨེལ་པ་རྣམས་བསྐྱབས་ཏེ་ཕེ་ལེ་ཤེད་པ་རྣམས་ཀྱི་ལག་ནས་ཐར་དུ་འཇུག་པར་རྩོམ་པ་ཡིན་ཞེས་གསུངས། 6 དེ་ནས་བུད་མེད་དེ་ཕྱིར་ལོག་ནས་སྐྱེས་པ་ལ་འདི་ལྟར་སྨྲས་པ་སྟེ། དཀོན་མཆོག་གི་སྐྱེས་བུ་ཞིག་ངའི་མདུན་དུ་སླེབས་ཤིང་དེའི་ཞལ་རས་ནི་དཀོན་མཆོག་གི་ཕོ་ཉའི་ཞལ་རས་དང་མཚུངས་ལ་ཤིན་ཏུ་གུས་ཞུམ་བྱེད་འོས་པར་སྣང་། ངས་ཁོང་ཉིད་གང་ནས་འོངས་པ་མ་དྲིས། ཁོང་གིས་ཀྱང་ཉིད་ཀྱི་མཚན་ང་ལ་གསུངས་མ་བྱུང་། 7 ཡིན་ནའང་ཁོང་གིས་བདག་ལ་འདི་སྐད་དུ། ལྟོས་དང་། ཁྱོད་ལ་མངལ་སྦྲུམ་ནས་བུ་ཞིག་སྐྱེ་ངེས་ཡིན། དེ་བས་ཁྱོད་ཀྱིས་རྒུན་ཆང་དང་ཨ་རག་གར་པོ་གང་ཡང་འཐུང་མི་རུང་ལ། མི་གཙང་བའི་རིགས་ཀྱང་གང་ཡང་བཟའ་མི་རུང་། ཅི་ལ་ཞེ་ན། ཕྲུ་གུ་འདི་ནི་སྐྱེས་མ་ཐག་ནས་འཆི་བའི་བར་དུ་དཀོན་མཆོག་ལ་གཏོགས་ཤིང་ལོགས་སུ་བཀར་བའི་མི་རུ་འགྱུར་ཞེས་གསུངས་བྱུང་ཞེས་པ་ལ། 8 མ་ནོ་ཨ་ཡིས་དཀོན་མཆོག་ཡ་ཝཱེ་ལ་ཞུ་བ་ཕུལ་ནས་འདི་ལྟར། ཀྱེ་གཙོ་བོ་ལགས། སྐྱེ་བར་འགྱུར་བའི་ཕྲུ་གུ་དེ་ཅི་ལྟར་སྐྱོང་དགོས་པ་ངེད་ཅག་ལ་མཛུབ་སྟོན་གནང་བའི་ཆེད་དུ། ཁྱེད་ཀྱིས་དཀོན་མཆོག་གི་སྐྱེས་བུ་དེ་ཡང་བསྐྱར་ངེད་ཀྱི་རྩར་མངགས་པར་མཛོད་ཅེས་ཞུས། 9 དེར་དཀོན་མཆོག་གིས་མ་ནོ་ཨ་ཡི་ཞུ་བར་གསན་ཏེ། བུད་མེད་དེ་ཞིང་ཁར་སྡོད་པའི་སྐབས་སུ་དཀོན་མཆོག་གི་ཕོ་ཉ་ཡང་བསྐྱར་ཁོ་མོའི་གམ་དུ་སླེབས། ཡིན་ནའང་ཁོ་མོའི་སྐྱེས་པ་མ་ནོ་ཨ་ཁོ་མོ་དང་མཉམ་དུ་མེད་པ་རེད། 10 བུད་མེད་མྱུར་བ་མྱུར་དུ་བརྒྱུགས་སོང་སྟེ་སྐྱེས་པར་ན་རེ། ལྟོས་དང་། ཉིན་དེར་ངའི་མདུན་དུ་འོངས་པའི་མི་དེ་ཡང་བསྐྱར་ང་ལ་མངོན་བྱུང་ཞེས་སྨྲས་པ་དང་། 11 མ་ནོ་ཨ་ཡར་ལངས་ཏེ་རང་གི་ཆུང་མའི་རྗེས་འབྲངས་ནས་མི་དེའི་དྲུང་དུ་སླེབས་ནས་འདི་ལྟར། བུད་མེད་འདིར་གསུང་གནང་མཁན་ནི་ཁྱེད་རང་ཡིན་ནམ་ཞེས་དྲིས་པ་ལ། ཁོང་གིས་ང་ཡིན་ཞེས་གསུངས། 12 དེ་ནས་མ་ནོ་ཨ་ན་རེ། ཁྱེད་ཀྱི་གསུང་བཞིན་འགྲུབ་པར་ཤོག ངེད་ཅག་གིས་ཕྲུ་གུ་དེ་ཅི་ལྟར་སྐྱོང་དགོས་པ་དང་། ཕྱིས་སུ་ཁོ་རང་ཅི་འདྲ་ཡིན་དགོས་སམ་ཞེས་ཞུས་པ་ལ། 13 དཀོན་མཆོག་ཡ་ཝཱེའི་ཕོ་ཉས་མ་ནོ་ཨ་ལ་འདི་སྐད་དུ། བདག་གིས་བུད་མེད་ལ་སྨྲས་པའི་དོན་ཐམས་ཅད་ཀྱི་ཐད་ཁོ་མོས་གཟབ་གཟབ་བྱེད་དགོས། 14 རྒུན་ཤིང་ལས་ཐོགས་པ་ཐམས་ཅད་བཟའ་མི་རུང་ཞིང་། རྒུན་ཆང་དང་ཨ་རག་གར་པོ་གང་ཡིན་ཡང་འཐུང་མི་རུང་ལ། མི་གཙང་བའི་རིགས་ཀྱང་གང་ཡང་བཟའ་མི་རུང་། ངས་ཅི་བསྒོས་པ་ཐམས་ཅད་ཁོ་མོས་བསྲུང་དགོས་ཞེས་གསུངས། 15 མ་ནོ་ཨ་ཡིས་དཀོན་མཆོག་ཡ་ཝཱེའི་ཕོ་ཉ་ལ་འདི་ལྟར། ངེད་ཅག་གིས་ཁྱེད་ལ་ར་ཕྲུག་ཅིག་སྟ་གོན་བྱེད་པའི་ཕྱིར། ཁྱེད་རང་ཡུད་ཙམ་ལ་བཞུགས་རོགས་ཞེས་ཞུས་པ་དང་། 16 དཀོན་མཆོག་ཡ་ཝཱེའི་ཕོ་ཉས་མ་ནོ་ཨ་ལ་འདི་སྐད་དུ། ཁྱོད་ཀྱིས་ང་རང་བཀག་ནའང་ངས་ཁྱོད་ཀྱི་ཟས་མི་ཟ། གལ་ཏེ་ཁྱོད་ཀྱིས་སྦྱིན་སྲེག་གི་མཆོད་པ་སྟ་གོན་བྱེད་ན་དེ་ནི་དཀོན་མཆོག་ཡ་ཝཱེ་ལ་འབུལ་བར་འོས་ཞེས་གསུངས་པ་སྟེ། མ་གཞི་མ་ནོ་ཨས་དེ་ནི་དཀོན་མཆོག་ཡ་ཝཱེའི་ཕོ་ཉ་ཡིན་པ་མ་ཤེས་སོ། ། 17 མ་ནོ་ཨ་ཡིས་དཀོན་མཆོག་ཡ་ཝཱེའི་ཕོ་ཉ་ལ་འདི་ལྟར། ཁྱེད་ཀྱི་གསུང་ལྟར་འགྲུབ་པའི་ཚེ། ངེད་ཅག་གིས་ཁྱེད་ལ་བཀུར་བ་བྱེད་པའི་ཆེད་དུ་ཁྱེད་ཀྱི་མཚན་ང་ལ་གསུང་རོགས་ཞེས་ཞུས་པ་ལ། 18 དཀོན་མཆོག་ཡ་ཝཱེའི་ཕོ་ཉས་ཁོ་ལ་འདི་སྐད་དུ། ཁྱོད་ཀྱིས་ངའི་མིང་འདྲི་དོན་ཅི། ངའི་མིང་ནི་ངོ་མཚར་ཅན་ཞིག་ཡིན་ཞེས་གསུངས། 19 དེ་ནས་མ་ནོ་ཨས་ཕ་བོང་ཞིག་གི་སྟེང་དུ་དཀོན་མཆོག་ཡ་ཝཱེ་ལ་ར་ཕྲུག་ཅིག་དང་འབྲུ་མཆོད་ཕུལ་བ་དང་། ཕོ་ཉས་དོན་ངོ་མཚར་ཅན་མཛད་པར་མ་ནོ་ཨ་དང་ཁོའི་ཆུང་མ་གཉིས་ཀྱིས་དེར་བལྟས་པ་ལ། 20 མཆོད་ཁྲིའི་སྟེང་ནས་མེ་ལྕེ་གྱེན་དུ་འཕྱུར་བ་དང་། དཀོན་མཆོག་ཡ་ཝཱེའི་ཕོ་ཉ་མཆོད་ཁྲི་སྟེང་གི་མེ་ལྕེ་ཁྲོད་ཡར་འཕགས་པ་མཐོང་། མ་ནོ་ཨ་དང་ཁོའི་ཆུང་མ་གཉིས་ཀྱིས་དེ་མཐོང་སྟེ་ཁ་སར་གཏད་ནས་བསྡད། 21 དཀོན་མཆོག་ཡ་ཝཱེའི་ཕོ་ཉ་དེ་མ་ནོ་ཨ་དང་ཁོའི་ཆུང་མ་གཉིས་ལ་ཡང་བསྐྱར་མ་མངོན་ཞིང་། མ་ནོ་ཨས་ད་གཟོད་དེ་ནི་དཀོན་མཆོག་ཡ་ཝཱེའི་ཕོ་ཉ་ཡིན་པ་ཤེས་སོ། ། 22 མ་ནོ་ཨས་རང་གི་ཆུང་མར་འདི་ལྟར་སྨྲས་པ་སྟེ། བདག་ཅག་གིས་དཀོན་མཆོག་མཇལ་བས་འཆི་བར་ངེས་ཞེས་པ་ལ། 23 ཁོའི་ཆུང་མ་ན་རེ། གལ་ཏེ་དཀོན་མཆོག་ཡ་ཝཱེས་བདག་ཅག་གསོད་པར་དགོངས་ན། ཁོང་གིས་བདག་ཅག་གི་ལག་ནས་སྦྱིན་སྲེག་གི་མཆོད་པ་དང་འབྲུ་མཆོད་བཞེས་མི་སྲིད་ཅིང་། དོན་འདི་ཐམས་ཅད་བདག་ཅག་ལ་སྟོན་པར་མི་འགྱུར་ལ། དེ་རིང་བཀའ་འདི་རྣམས་བདག་ཅག་ལ་གསུང་བར་ཡང་མི་འགྱུར་ཞེས་སྨྲས། 24 ཕྱིས་སུ་བུད་མེད་དེས་བུ་ཞིག་བཙས་ཤིང་མིང་ལ་སཱམ་སོན་ཞེས་བཏགས། ཕྲུ་གུ་ཆེར་སྐྱེས་པ་དང་དཀོན་མཆོག་ཡ་ཝཱེས་ཁོ་ལ་བྱིན་རླབས་གནང་། 25 ཚོར་ཨ་དང་ཨེ་སི་ཐ་ཨོལ་གྱི་མཚམས་སུ་ཡོད་པའི་མ་ཧ་ནེ་དཱན་དུ་དཀོན་མཆོག་ཡ་ཝཱེའི་ཐུགས་ཉིད་ཀྱིས་སཱམ་སོན་ལ་སྐུལ་སློང་མཛད་དོ། །

ལེའུ་བཅུ་བཞི་པ།

སཱམ་སོན་གྱི་གཉེན་དོན།

1 སཱམ་སོན་ནི་ཐིམ་ནཱ་རུ་ཕྱིན་པ་དང་དེ་རུ་བུ་མོ་ཞིག་མཐོང་ཞིང་། དེ་ནི་ཕེ་ལེ་ཤེད་པའི་བུ་མོ་ཞིག་ཡིན་ནོ། ། 2 ཁོ་ཡར་འོངས་ནས་རང་གི་ཕ་མ་གཉིས་ལ་ན་རེ། ངས་ཐིམ་ནཱ་རུ་ཕེ་ལེ་ཤེད་པའི་བུ་མོ་ཞིག་མཐོང་བྱུང་། ད་ལྟ་ཁྱེད་ཀྱིས་དེ་ངའི་ཆུང་མར་ལེན་རོགས་ཞེས་ཞུས་པ་ལ། 3 ཁོའི་ཕ་མས་འདི་ལྟར། ཁྱོད་ཀྱི་སྤུན་མཆེད་ཀྱི་བུ་མོ་རྣམས་དང་ཡང་ན་རང་རེའི་མི་ཀུན་གྱི་ཁྲོད་དུ་བུད་མེད་གཅིག་ཀྱང་མི་འདུག་གམ། ཁྱོད་སོང་སྟེ་མཚན་སྐྱི་མ་བཅད་པའི་ཕེ་ལེ་ཤེད་པ་རྣམས་ལས་ཆུང་མ་ལེན་དགོས་བྱུང་ངམ་ཞེས་སྨྲས་ཤིང་། སཱམ་སོན་གྱིས་རང་གི་ཕ་ལ། བུ་མོ་དེ་ངའི་བློར་བབ་བྱུང་བས་ཁྱེད་ཀྱིས་བུད་མེད་དེ་ང་ལ་ལེན་རོགས་ཞེས་ཞུས། 4 ཁོའི་ཕ་མས་དོན་དེ་ནི་དཀོན་མཆོག་ཡ་ཝཱེ་ནས་བྱུང་ཞིང་ཁོང་གིས་ཕེ་ལེ་ཤེད་པ་རྣམས་དང་འཐབ་འཛིང་བྱེད་པའི་གོ་སྐབས་འཚོལ་བའི་རྐྱེན་གྱིས་ཡིན་པ་མ་ཤེས་པ་རེད། དེའི་དུས་སུ་ཕེ་ལེ་ཤེད་པ་རྣམས་ཀྱིས་ཡེས་ར་ཨེལ་པ་ལ་དབང་བྱེད་པའོ། ། 5 སཱམ་སོན་རང་གི་ཕ་མ་དང་ལྷན་ཅིག་ཏུ་ཐིམ་ནཱ་རུ་ཕྱིན་ཅིང་། ཐིམ་ནཱའི་རྒུན་འབྲུམ་ར་བར་སླེབས་པ་ལ། སེང་གེ་དར་མ་ཞིག་གིས་ཁོ་ལ་ང་རོ་སྒྲོག་པ་མཐོང་། 6 དེ་ནས་དཀོན་མཆོག་ཡ་ཝཱེའི་ཐུགས་ཉིད་ཀྱིས་སཱམ་སོན་ལ་སྐུལ་སློང་ཆེན་པོ་མཛད་དེ། ཁོའི་ལག་ཏུ་མཚོན་ཆ་མེད་ནའང་སེང་གེ་དེ་ནི་ར་ཕྲུག་ཅིག་གཤགས་པ་ལྟར་དུམ་བུར་གཤགས་ཤིང་། ཁོས་དོན་གང་ཞིག་བྱས་པ་དེ་ཕ་མར་མ་བཤད་དོ། ། 7 སཱམ་སོན་མར་སོང་ནས་བུ་མོ་དེ་དང་གཏམ་ལབ་ཅིང་ཁོ་མོ་བློར་བབ་པ་རེད། 8 ཉིན་འགའི་རྗེས་སུ་ཡང་བུ་མོ་དེ་ལེན་དུ་མར་ཕྱིན་པ་དང་། ལམ་འགྲམ་དུ་འཁོར་ནས་སེང་གེ་ཤི་རོ་ལ་བལྟ་འདོད་པ་ན། ངོ་མཚར་བ་ཞིག་ལ། སེང་གེ་ཤི་རོ་དེའི་ནང་དུ་བུང་བའི་ཁྱུ་ཚོགས་དང་སྦྲང་རྩི་ཡོད་པ་མཐོང་སྟེ། 9 ཁོས་སྦྲང་རྩི་ལག་མཐིལ་དུ་བླངས་ནས་ཟ་ཞོར་ཕྱིན་པ་དང་། ཕ་མའི་རྩར་སླེབས་ནས་ཁོ་རྣམས་ལ་སྤྲད་པར་ཁོ་ཚོས་ཀྱང་ཟོས། ཡིན་ནའང་ཁོས་སྦྲང་རྩི་དེ་ནི་སེང་གེ་ཤི་རོ་ལས་བླངས་འོངས་པ་མ་བཤད་དོ། ། 10 ཁོའི་ཕ་ནི་བུ་མོ་དེར་བལྟ་རུ་མར་ཕྱིན་པ་དང་། སཱམ་སོན་གྱིས་དེར་སྟོན་མོ་བཤམས་པ་སྟེ། རྒྱུ་མཚན་དེ་ནི་སྐབས་དེའི་གཞོན་ནུ་རྣམས་ཀྱི་སྲོལ་ཡིན་ནོ། ། 11 མི་རྣམས་ཀྱིས་སཱམ་སོན་མཐོང་བ་དང་ཁོ་ལ་འདུག་གྲོགས་མི་སུམ་ཅུ་ཁྲིད་འོངས་པ་རེད། 12 སཱམ་སོན་གྱིས་དེ་དག་ལ་འདི་ལྟར་སྨྲས་པ་སྟེ། ངས་ཁྱོད་རྣམས་ལ་གབ་ཚིག་ཅིག་བཤད། ཁྱོད་རྣམས་ཀྱིས་སྟོན་མོའི་ཉིན་བདུན་གྱི་རིང་དེ་ཅི་ཡིན་པ་ཤེས་ན་བདག་ལ་ཤོད་ཅིག བདག་གིས་ཁྱོད་རྣམས་ལ་ནང་གོས་སུམ་ཅུ་དང་ཕྱི་གོས་ཁ་ཚང་སུམ་ཅུ་སྟེར་བར་བྱ། 13 གལ་ཏེ་ཁྱོད་རྣམས་ཀྱིས་དེའི་ལན་ང་ལ་བཤད་མ་ཐུབ་ན། ཁྱོད་ཅག་གིས་ང་ལ་ནང་གོས་སུམ་ཅུ་དང་ཕྱི་གོས་ཁ་ཚང་སུམ་ཅུ་སྟེར་དགོས་ཞེས་པ་ལ། དེ་དག་ན་རེ། གབ་ཚིག་ངེད་རྣམས་ལ་བཤད་རོགས་ཞེས་སྨྲས་སོ། ། 14 དེ་ནས་སཱམ་སོན་ན་རེ། ཟ་མཁན་ནས་ཟས་ཐོན། སྟོབས་ཅན་ནས་མངར་མོ་ཐོན་ཞེས་སྨྲས་ཤིང་། ཁོ་རྣམས་ཀྱིས་ཉིན་གསུམ་གྱི་རིང་ལ་གབ་ཚིག་གི་ལན་མ་ཤེས་པ་རེད། 15 དེ་ནས་ཉིན་བདུན་པར་ཁོ་རྣམས་ཀྱིས་སཱམ་སོན་གྱི་ཆུང་མར་འདི་ལྟར་སྨྲས་པ་སྟེ། ཁྱོད་ཀྱིས་རང་གི་སྐྱེས་པ་བསླུས་ནས་གབ་ཚིག་གི་ལན་ལ་རྩད་ཆོད་ཅིག དེ་མིན་ཚེ་ངེད་རྣམས་ཀྱིས་ཁྱོད་དང་ཁྱོད་ཀྱི་ཕ་གཞིས་མེར་བསྲེག་པར་བྱ། ཁྱོད་ཅག་གིས་ངེད་རྣམས་འདིར་བོས་འོངས་པ་ནི་ངེད་རྣམས་ཀྱི་ཡོད་ཚད་འཕྲོག་པའི་ཕྱིར་ཡིན་ནམ་ཞེས་པའོ། ། 16 དེ་ནས་སཱམ་སོན་གྱི་ཆུང་མ་སྐྱེས་པའི་མདུན་དུ་ངུས་ཤིང་ན་རེ། ཁྱོད་ནི་ང་ལ་སྡང་བ་ལས་དགའ་བ་མ་ཡིན་ཏེ། ཁྱོད་ཀྱིས་ངའི་མི་རྣམས་ལ་གབ་ཚིག་སྨྲས་ཀྱང་དེའི་ལན་བདག་ལ་མི་སྨྲའོ་ཞེས་སྨྲས་པ་ལ། སཱམ་སོན་གྱིས་དེའི་ལན་དུ། ལྟོས་དང་། དེ་ནི་ངས་ཐ་ན་རང་གི་ཕ་མ་ལའང་བཤད་མེད་པས་ཁྱོད་ལ་ཅི་ལྟར་སྨྲ་རུང་ངམ་ཞེས་སྨྲས། 17 སྟོན་མོའི་ཉིན་བདུན་པོར་ཁོ་མོ་སྐྱེས་པའི་མདུན་དུ་ངུས་ཤིང་། ཉིན་བདུན་པར་ཚ་འདྲི་བྱས་པས་ཁོས་ད་གཟོད་གབ་ཚིག་གི་ལན་རང་གི་ཆུང་མར་བཤད་པ་དང་། ཁོའི་ཆུང་མས་གབ་ཚིག་གི་ལན་རང་རིགས་ཀྱི་མི་རྣམས་ལ་བཤད་དོ། ། 18 དེ་ནས་ཉིན་བདུན་པར་ཉི་མ་ནུབ་པའི་སྔོན་དུ། གྲོང་ཁྱེར་དེའི་མི་རྣམས་ཀྱིས་སཱམ་སོན་ལ། སྦྲང་རྩི་ལས་ཀྱང་མངར་བ་ཅི་ཞིག་མཆིས། སེང་གེ་ལས་ཀྱང་སྟོབས་ཅན་གང་ཞིག་ཡོད་ཅེས་སྨྲས་པར། སཱམ་སོན་ན་རེ། གལ་ཏེ་ཁྱོད་ཅག་གིས་བདག་གི་བ་གཞོན་གྱིས་ཞིང་རྨོས་པ་མིན་ན་ངའི་གབ་ཚིག་གི་ནང་དོན་ཤེས་མི་སྲིད་ཅེས་སྨྲས། 19 དཀོན་མཆོག་ཡ་ཝཱེའི་ཐུགས་ཉིད་ཀྱིས་སཱམ་སོན་ལ་སྐུལ་སློང་ཆེན་པོ་མཛད་པས། ཁོ་རང་མར་ཨ་ཤཱ་ཀེ་ལོན་དུ་ཕྱིན་ནས་དེར་མི་སུམ་ཅུ་བསད་པ་དང་། དེ་དག་གི་གྱོན་གོས་ཕྲོགས་ཏེ་གབ་ཚིག་གི་ལན་ཤེས་པའི་མི་རྣམས་ལ་སྤྲད། ཡང་ཁོ་རང་ཁྲོས་ནས་ཕ་གཞིས་སུ་ཕྱིན་ཏོ། ། 20 སཱམ་སོན་གྱི་ཆུང་མ་ནི་ཁོའི་འདུག་གྲོགས་ཏེ་ཁོའི་མག་རོགས་བྱས་མྱོང་བ་དེར་དབང་བར་གྱུར་ཏོ། །

ལེའུ་བཅོ་ལྔ་པ།

སཱམ་སོན་གྱིས་ཕེ་ལེ་ཤེད་པ་ཕམ་པར་བརྒྱབ་པ།

1 ཉིན་འགའ་ཤས་ཀྱི་རྗེས་སུ་གྲོ་རྔ་བའི་དུས་ལ་སླེབས་པ་ན། སཱམ་སོན་གྱིས་ར་ཕྲུག་ཅིག་ཁྲིད་ནས་རང་གི་ཆུང་མར་བལྟ་རུ་ཕྱིན་པ་དང་འདི་ལྟར་སྨྲས་པ་སྟེ། ང་ཁང་པ་སྦུག་མའི་ནང་རང་གི་ཆུང་མར་འཕྲད་དུ་འགྲོ་བར་བྱ་ཞེས་པ་ལ། ཁོའི་སྒྱུག་པོས་ཁོ་རང་ནང་ལ་འགྲོ་རུ་མ་བཅུག་པར་ན་རེ། 2 ཁྱོད་རང་ཁོ་མོར་ཤིན་ཏུ་སྡང་བར་ངས་སེམས་ཐག་ཆོད་པས། ངས་ཁོ་མོ་ཁྱོད་ཀྱི་གྲོགས་པོར་བྱིན་པ་ཡིན། ཁོ་མོའི་གཅུང་མོ་དེ་ལས་ཀྱང་མཛེས་པ་མ་ཡིན་ནམ། ཁྱོད་ཀྱིས་ཁོ་མོའི་ཚབ་ཏུ་དེ་ལེན་པར་མཛོད་ཅེས་སྨྲས་པ་ལ། 3 སཱམ་སོན་ན་རེ། ཐེངས་འདིར་བདག་གིས་ཕེ་ལེ་ཤེད་པ་རྣམས་ལ་གནོད་བསྐྱལ་ཡང་ཉེས་པ་མེད་ཅེས་སྨྲས། 4 དེར་སཱམ་སོན་སོང་ནས་ཝ་མོ་སུམ་བརྒྱ་བཟུང་འོངས་ཏེ་མཇུག་མ་ཆ་རེ་ཆ་རེ་སྦྲེལ་ཞིང་། མཇུག་མ་གཉིས་ཀྱི་བར་ལ་དཔལ་འབར་རེ་བཏགས། 5 ཁོས་དཔལ་འབར་ལ་མེ་བསྒྲོན་རྗེས་ཝ་མོ་རྣམས་ཕེ་ལེ་ཤེད་པའི་གྲོ་ཞིང་དུ་བཏང་བ་ལ། ཚར་ཕོན་དང་མ་བརྔས་པའི་སྙེ་མ། སྐྱུ་རུ་རའི་ར་བ་བཅས་ཐམས་ཅད་བསྲེགས་སོ། ། 6 དེར་ཕེ་ལེ་ཤེད་པ་རྣམས་ཀྱིས་དོན་འདི་ནི་སུ་ཞིག་གིས་བྱས་པ་ཡིན་ནམ་ཞེས་དྲིས་པ་ལ། འགའ་ཤས་ན་རེ། ཐིམ་ནཱ་པའི་མག་པ་སཱམ་སོན་གྱིས་དེ་ལྟར་བྱས། ཅི་ལ་ཞེ་ན། ཁོའི་སྒྱུག་པོས་དེའི་ཆུང་མ་ཁོའི་གྲོགས་ལ་བྱིན་པ་རེད་ཅེས་སྨྲས། དེ་ནས་ཕེ་ལེ་ཤེད་པ་རྣམས་ཡར་སོང་སྟེ་བུད་མེད་དང་དེའི་ཕ་གཉིས་མེར་བསྲེགས་སོ། ། 7 དེ་ནས་སཱམ་སོན་གྱིས་དེ་རྣམས་ལ་འདི་ལྟར་སྨྲས་པ་སྟེ། ཁྱོད་ཅག་གིས་དེ་ལྟར་བྱས་པས་བདག་གིས་ཁྱོད་རྣམས་ལས་དགྲ་ཤ་མ་བླངས་བར་དུ་མཚམས་མི་འཇོག་ཅེས་པའོ། ། 8 སཱམ་སོན་གྱིས་ཁོ་རྣམས་མང་དུ་བསད་ཅིང་བརླ་དང་དཔྱི་རྣམས་ཀྱང་བཅད་དེ། མར་སོང་ནས་ཨེ་ཏམ་གྱི་བྲག་ཁུང་དུ་བསྡད་དོ། ། 9 ཕེ་ལེ་ཤེད་པ་རྣམས་ཡར་སོང་སྟེ་ཡ་ཧུ་དཱ་རུ་སྒར་བཏབ་ཅིང་ལེ་ཧི་རུ་ཁྱབ་པའོ། ། 10 དེར་ཡ་ཧུ་དཱ་པ་རྣམས་ན་རེ། ཁྱོད་རྣམས་ཡར་ཡོང་སྟེ་ངེད་ཅག་ལ་རྒོལ་དོན་ཅི་ཞེས་སྨྲས་པ་ལ། དེ་རྣམས་ཀྱིས། ངེད་རྣམས་སཱམ་སོན་བཀྱིག་ཕྱིར་ཡར་འོངས་པ་ཡིན། ཁོས་ངེད་རྣམས་ལ་ཅི་བྱས་པ་ལྟར་ངེད་ཅག་གིས་ཀྱང་ཁོ་ལ་དེ་བཞིན་བྱེད་པར་འགྱུར་ཞེས་སྨྲས། 11 དེ་ནས་ཡ་ཧུ་དཱ་པ་མི་སུམ་སྟོང་མར་ཨེ་ཏམ་གྱི་བྲག་ཁུང་དུ་སོང་སྟེ་སཱམ་སོན་ལ་ན་རེ། ཕེ་ལེ་ཤེད་པ་རྣམས་ཀྱིས་ངེད་ཅག་ལ་དབང་བྱེད་པ་ཁྱོད་ཀྱིས་མི་ཤེས་སམ། ཁྱོད་ཀྱིས་ངེད་རྣམས་ལ་ཅི་བྱས་པ་ཡིན་ནམ་ཞེས་སྨྲས་པ་ལ། ཁོས་འདི་ལྟར། ཁོ་རྣམས་ཀྱིས་བདག་ལ་ཇི་ལྟར་བྱས་ན་བདག་གིས་ཀྱང་ཁོ་རྣམས་ལ་དེ་ལྟར་བྱས་པ་ཡིན་ཞེས་སྨྲས། 12 ཡ་ཧུ་དཱ་པ་རྣམས་ཀྱིས་ཁོ་ལ་འདི་ལྟར་སྨྲས་པ་སྟེ། ངེད་ཅག་ནི་ཁྱོད་རང་བཀྱིགས་ནས་ཕེ་ལེ་ཤེད་པའི་ལག་ཏུ་སྤྲོད་པའི་ཕྱིར་མར་འོངས་པ་ཡིན་ཞེས་པ་ན། སཱམ་སོན་ན་རེ། ཁྱོད་ཅག་རང་གིས་ང་ལ་མི་རྒོལ་བ་མནའ་དང་བཅས་ཁས་ལེན་དགོས་ཞེས་སྨྲས་ཤིང་། 13 དེ་དག་ན་རེ། ངེད་ཅག་གིས་ཁྱོད་རང་བཀྱིགས་ཏེ་ཕེ་ལེ་ཤེད་པ་རྣམས་ཀྱི་ལག་ཏུ་སྤྲོད་པ་ལས་ཁྱོད་རང་མི་གསོད་ཁག་ཐེག་ཡིན་ཞེས་སྨྲས། དེ་ནས་ཁོ་ཚོས་སཱམ་སོན་ནི་ཐག་གསར་གཉིས་ཀྱིས་བཀྱིགས་ཏེ་ཨེ་ཏམ་ནས་ཡར་ཁྲིད་དོ། ། 14 སཱམ་སོན་ནི་ལེ་ཧི་རུ་སླེབས་པ་དང་ཕེ་ལེ་ཤེད་པ་རྣམས་ཀྱིས་མདུན་ནས་འུར་བརྒྱབ་ཅིང་། དཀོན་མཆོག་ཡ་ཝཱེའི་ཐུགས་ཉིད་ཀྱིས་སཱམ་སོན་ལ་སྐུལ་སློང་ཆེན་པོ་མཛད་པ་དང་། ཁོའི་དཔུང་པ་བཀྱིག་བྱེད་ཀྱི་ཐག་པ་ནི་མེར་བསྲེགས་པའི་སོ་མ་དང་མཚུངས་ཤིང་། བཀྱིག་ཐག་རྣམས་ཁོའི་ལག་པ་ནས་བྲུལ་ཏོ། ། 15 ཁོས་བོང་བུའི་འགྲམ་རུས་རློན་པ་ཞིག་མཐོང་ནས་ལག་པ་བརྐྱངས་ཏེ་བླངས་ཤིང་། དེ་ཡིས་མི་ཆིག་སྟོང་བསད། 16 དེར་སཱམ་སོན་ན་རེ། ངས་བོང་བུའི་འགྲམ་རུས་ཀྱིས་མི་བསད་ནས་སྤུངས་པ་དང་། བོང་བུའི་འགྲམ་རུས་ཀྱིས་མི་ཆིག་སྟོང་བསད་པ་ཡིན་ཞེས་སྨྲས། 17 དེ་ལྟར་སྨྲས་པ་དང་བོང་བུའི་འགྲམ་རུས་དེ་ལག་ནས་ཕར་གཡུགས་ཤིང་། དེ་ནས་གནས་དེའི་མིང་ལ་རཱ་མད་ལེ་ཧི་ *ཞེས་ཐོགས་པའོ། ། 18 སཱམ་སོན་ཤིན་ཏུ་སྐོམ་པས་དཀོན་མཆོག་ཡ་ཝཱེ་ལ་འདི་ལྟར། ཁྱེད་ཀྱིས་གཡོག་པོའི་ལག་པ་བརྒྱུད་ནས་སྐྱབས་ཆེན་པོ་འདི་ལྟ་བུ་མཛད་པས། བདག་སྐོམས་ནས་འཆི་བ་དང་མཚན་སྐྱི་མ་བཅད་པ་རྣམས་ཀྱི་ལག་ལ་འཆོར་དུ་འཇུག་ག་ལ་རུང་ཞེས་ཞུ་བ་ཕུལ་བ་ལ། 19 དཀོན་མཆོག་གིས་ལེ་ཧི་ཡི་གཤོང་ས་བཀས་པར་མཛད་པས་དེ་ལས་ཆུ་ཐོན་པ་དང་། སཱམ་སོན་གྱིས་དེ་འཐུངས་བས་སླར་ཡང་སེམས་ཤུགས་རྒྱས་པར་གྱུར། ཆུ་མགོ་དེའི་མིང་ལ་ཨེན་ཧག་ཀོ་རེ་ †ཞེས་བཏགས་ཤིང་། དེ་ནི་དུས་དེ་རིང་བར་དུ་ལེ་ཧི་རུ་ཡོད་དོ། ། 20 ཕེ་ལེ་ཤེད་པ་རྣམས་ཀྱིས་དབང་བྱེད་པའི་དུས་སུ། སཱམ་སོན་ནི་ལོ་ངོ་ཉི་ཤུའི་རིང་ལ་ཡེས་ར་ཨེལ་གྱི་ཁྲིམས་དཔོན་བྱས་པའོ། །

ལེའུ་བཅུ་དྲུག་པ།

སཱམ་སོན་དང་དི་ལེ་ལཱ།

1 དེ་ནས་སཱམ་སོན་ནི་གཱ་ཟཱ་རུ་སླེབས་ཤིང་དེར་སྨད་འཚོང་མ་ཞིག་མཐོང་ནས་དེ་དང་མཉམ་དུ་བསྡད། 2 མི་ཞིག་གིས་གཱ་ཟཱ་པ་རྣམས་ལ་སཱམ་སོན་འདི་རུ་སླེབས་འདུག་ཅེས་ཞུས་པ་ན། དེ་ཚོས་ཁོ་རང་བསྐོར་ནས་མཚན་གང་པོར་གྲགས་འགུལ་ཅི་ཡང་མེད་པར་མཁར་སྒོ་རུ་འཇབ་སྒུག་བྱས་པ་དང་། ནམ་ལངས་པའི་དུས་སུ་བདག་ཅག་གིས་ཁོ་གསོད་པར་བྱ་ཞེས་སྨྲས། 3 སཱམ་སོན་ཉལ་ནས་ནམ་གུང་ལ་སླེབས་པ་དང་ཡར་ལངས་ཏེ་མཁར་སྒོའི་སྒོ་གླེགས་གཉིས་ཀ་དང་སྒོ་རུ། སྒོ་གཏན་བཅས་ཐམས་ཅད་བླངས་ནས་ཕྲག་ལ་ཁུར་ཏེ་ཧེབ་རོན་མདུན་ཕྱོགས་ཀྱི་རི་རྩེ་ཞིག་ལ་ཁྱེར། 4 དེའི་རྗེས་སུ་སཱམ་སོན་ནི་སོ་རེག་གྲོག་མོ་རུ་མིང་ལ་དི་ལེ་ལཱ་བྱ་བའི་བུད་མེད་ཅིག་ལ་དགའ་བར་གྱུར། 5 ཕེ་ལེ་ཤེད་པའི་འགོ་དཔོན་རྣམས་ཡར་བུད་མེད་དེའི་རྩར་ཕྱིན་ཏེ་ན་རེ། ཁྱོད་ཀྱིས་སཱམ་སོན་བསླུས་ནས་ཁོ་རང་ལ་ཅིའི་ཕྱིར་སྟོབས་ཤུགས་ཆེན་པོ་དེ་འདྲ་ལྡན་པ་དང་། ཐབས་བཀོད་གང་ཞིག་གིས་ངེད་ཅག་ཁོ་ལས་རྒྱལ་ཐུབ་པ་རྩད་ཨེ་ཆོད་བལྟ་རོགས། དེ་ནས་ཁོ་རང་བཀྱིགས་ནས་འདུལ་བར་བྱ། ངེད་ཅག་མི་རེས་ཁྱོད་ལ་དངུལ་སྲང་ཆིག་སྟོང་དང་བརྒྱ་རེ་སྟེར་བར་བྱ་ཞེས་སྨྲས་པས། 6 དི་ལེ་ལཱ་ཡིས་སཱམ་སོན་ལ་འདི་ལྟར་སྨྲས་པ་སྟེ། ཁྱོད་ལ་ཅིའི་ཕྱིར་སྟོབས་ཤུགས་ཆེན་པོ་དེ་འདྲ་ལྡན་པ་དང་། ཐབས་བཀོད་གང་ཞིག་གིས་ཁྱོད་རང་བཀྱིགས་ནས་འདུལ་ཐུབ་པ་ང་ལ་སྨྲ་བར་མཛོད་ཅེས་པ་ན། 7 སཱམ་སོན་ན་རེ། གལ་ཏེ་སུ་ཞིག་གིས་འབྲེང་བུ་རློན་པ་བདུན་གྱིས་ང་རང་བཀྱིགས་ན། ང་ནི་སྟོབས་ཉམས་ནས་མི་གཞན་དང་འདྲ་བར་འགྱུར་རོ་ཞེས་སྨྲས། 8 དེ་ནས་ཕེ་ལེ་ཤེད་པའི་འགོ་དཔོན་རྣམས་ཀྱིས་འབྲེང་བུ་རློན་པ་བདུན་ཁྱེར་ཡོང་སྟེ་བུད་མེད་དེར་སྤྲད་ཅིང་། ཁོ་མོས་སཱམ་སོན་ཐག་པས་བཀྱིགས་པ་རེད། 9 སྐབས་དེར་མི་འགའ་ཞིག་གིས་སྔ་མོ་ནས་བུད་མེད་ཀྱི་ཁང་པ་སྦུག་མ་རུ་འཇབ་སྒུག་བྱས་ཡོད་ཅིང་། བུད་མེད་ན་རེ། ཀྱེ་སཱམ་སོན། ཕེ་ལེ་ཤེད་པ་རྣམས་ཁྱོད་རང་འཛིན་དུ་འོངས་པ་རེད་ཅེས་སྨྲས་པ་ལ། སཱམ་སོན་གྱིས་གསོ་སྐུད་མེ་ལ་ཐུག་ན་ཆད་འགྲོ་བ་བཞིན་འབྲེང་བུ་རྣམས་བཅད། དེ་ལྟར་མི་རྣམས་ཀྱིས་ཁོའི་སྟོབས་ཤུགས་ཀྱི་འབྱུང་རྩ་མ་ཤེས་སོ། ། 10 དི་ལེ་ལཱ་ཡིས་སཱམ་སོན་ལ་འདི་ལྟར་སྨྲས་པ་སྟེ། ལྟོས་དང་། ཁྱོད་ཀྱིས་ང་ལ་མགོ་གཡོགས་ཏེ་རྫུན་སྨྲས་པ་རེད། ད་ནི་ཁྱོད་རང་ཐབས་བཀོད་གང་ཞིག་གིས་བཀྱིག་ནུས་པ་ང་ལ་སྨྲ་བར་མཛོད་ཅེས་པར། 11 སཱམ་སོན་ན་རེ། གལ་ཏེ་སུ་ཞིག་གིས་ཐག་པ་གསར་པ་བཀོལ་མ་མྱོང་བ་རྣམས་ཀྱིས་ང་རང་བཀྱིགས་ན། ང་ནི་སྟོབས་ཉམས་ནས་མི་གཞན་དང་འདྲ་བར་འགྱུར་རོ་ཞེས་སྨྲས་པས། 12 དི་ལེ་ལཱ་ཡིས་ཐག་པ་གསར་པས་ཁོ་རང་བཀྱིགས་ནས་འདི་ལྟར་སྨྲས་པ་སྟེ། ཀྱེ་སཱམ་སོན། ཕེ་ལེ་ཤེད་པ་རྣམས་ཁྱོད་རང་འཛིན་དུ་འོངས་པ་རེད་ཅེས་པ་དང་། སྐབས་དེར་མི་འགའ་ཞིག་གིས་སྔ་མོ་ནས་ཁང་པ་སྦུག་མ་རུ་འཇབ་སྒུག་བྱས་ཡོད་པ་ལ། སཱམ་སོན་གྱིས་དཔུང་པའི་ཐག་པ་དེ་སྐུད་པ་རྐྱ་གཅིག་གཅོད་པ་བཞིན་དུ་བཅད་པ་རེད། 13 དེ་ནས་དི་ལེ་ལཱ་ཡིས་སཱམ་སོན་ལ་འདི་ལྟར་སྨྲས་པ་སྟེ། ཁྱོད་ཀྱིས་ད་དུང་ང་ལ་མགོ་གཡོགས་ཏེ་རྫུན་སྨྲས་པ་རེད། ཐབས་བཀོད་གང་ཞིག་གིས་ཁྱོད་རང་བཀྱིག་ནུས་པ་ང་ལ་སྨྲ་བར་མཛོད་ཅེས་པ་ལ། སཱམ་སོན་ན་རེ། ཁྱོད་ཀྱིས་ངའི་སྐྲ་ལན་གྱི་སྣེ་བདུན་པོ་ཐགས་དང་མཉམ་དུ་བཏགས་པས་ཆོག་ཅེས་སྨྲས་པ་ལ། 14 དི་ལེ་ལཱ་ཡིས་ཁོའི་སྐྲ་ལན་གྱི་སྣེ་མོ་རྣམས་ཐགས་དང་མཉམ་དུ་བཏགས་ཤིང་ཕུར་བས་བརྡབས་ནས་ཁོ་ལ་འདི་ལྟར་སྨྲས་པ་སྟེ། ཀྱེ་སཱམ་སོན། ཕེ་ལེ་ཤེད་པ་རྣམས་ཁྱོད་རང་འཛིན་དུ་འོངས་པ་རེད་ཅེས་པ་ན། སཱམ་སོན་གཉིད་ལས་སད་དེ། ཐགས་ཁྲི་སྟེང་གི་ཕུར་བ་དང་ཐགས་བཅས་ཐམས་ཅད་བལ་ཏོ། ། 15 དེ་ནས་དི་ལེ་ལཱ་ཡིས་སཱམ་སོན་ལ་འདི་ལྟར་སྨྲས་པ་སྟེ། ཁྱོད་ཀྱིས་བདག་ལ་སེམས་མི་སྟེར་བས་ཁྱོད་ང་ལ་དགའ་ཞེས་ཟེར་དོན་ཅི་ཡིན་ནམ། ཁྱོད་ཀྱིས་ཐེངས་གསུམ་དུ་ང་ལ་མགོ་གཡོགས་པ་སྟེ། ཁྱོད་ལ་ཅིའི་ཕྱིར་སྟོབས་ཆེན་པོ་འདི་འདྲ་ཡོད་པ་བདག་ལ་མ་སྨྲས་ཞེས་པའོ། ། 16 དི་ལེ་ལཱ་ཡིས་ཉིན་རྒྱུན་ཁོ་ལ་ནན་གྱིས་བསྐུལ་བས། ཁོ་རང་སེམས་འཁྲུགས་ནས་ཐ་ན་འཆི་དགོས་པའི་ཚད་ལ་སླེབས་པ་དང་། 17 སཱམ་སོན་གྱིས་རང་གི་སྙིང་གཏམ་ཡོད་ཚད་ཁོ་མོ་ལ་སྨྲས་ཏེ་ན་རེ། ང་རང་ནི་སྐྱེས་མ་ཐག་ནས་དཀོན་མཆོག་ལ་གཏོགས་ཤིང་ལོགས་སུ་བཀར་བའི་མི་རུ་གྱུར་པ་ཡིན་པས། ངའི་སྐྲ་ལོ་ནི་ནམ་ཡང་སྐྲ་གྲིས་བཞར་མྱོང་མེད། གལ་ཏེ་མི་ཞིག་གིས་ངའི་སྐྲ་ལོ་བཞར་ན་ངའི་སྟོབས་ཤུགས་ང་དང་བྲལ་ནས། ང་རང་སྟོབས་ཉམས་ནས་མི་གཞན་དང་འདྲ་བར་འགྱུར་འགྲོ་ཞེས་སྨྲས། 18 དི་ལེ་ལཱ་ཡིས་ཁོས་སྙིང་གཏམ་ཡོད་ཚད་ཁོ་མོར་སྨྲས་པ་མཐོང་ནས། ཕེ་ལེ་ཤེད་པའི་འགོ་དཔོན་རྣམས་ཀྱི་རྩར་མི་མངགས་ཏེ་ན་རེ། ཁོས་སྙིང་གཏམ་ཡོད་ཚད་བདག་ལ་སྨྲས་ཟིན་པས་ཁྱེད་རྣམས་ཡང་བསྐྱར་ཐེངས་གཅིག་ཡར་ཕེབས་རོགས་ཞེས་སྨྲས་པ་ལ། ཕེ་ལེ་ཤེད་པའི་འགོ་དཔོན་རྣམས་ཀྱིས་ལག་ལ་དངུལ་ཁྱེར་ནས་བུད་མེད་དེའི་རྩར་ཕྱིན། 19 དི་ལེ་ལཱ་ཡིས་སཱམ་སོན་རང་གི་པང་ལ་སྔས་ཏེ་གཉིད་དུ་བཅུག་པ་དང་། མི་ཞིག་བོས་ཡོང་སྟེ་ཁོའི་མགོ་ཡི་སྐྲ་ལན་གྱི་སྣེ་བདུན་པོ་འབྲེག་ཏུ་བཅུག་ཅིང་། དི་ལེ་ལཱ་ཡིས་ཁོ་རང་ངོ་ཚར་སྦྱར་བ་དང་ཁོའི་སྟོབས་ཤུགས་ཁོ་དང་བྲལ་ཏོ། ། 20 དེར་ཁོ་མོ་ན་རེ། ཀྱེ་སཱམ་སོན། ཕེ་ལེ་ཤེད་པ་རྣམས་ཁྱོད་འཛིན་དུ་འོངས་པ་རེད་ཅེས་སྨྲས་པ་ལ། སཱམ་སོན་གཉིད་ལས་སད་ཅིང་སེམས་སུ། བདག་སྔར་བཞིན་ཕྱི་རོལ་ཏུ་སོང་སྟེ་འཆིང་བ་ལས་ཐར་དགོས་སྙམ་ནའང་། ཁོས་དཀོན་མཆོག་ཡ་ཝཱེ་ནི་ཁོ་དང་བྲལ་ཟིན་པ་མ་ཤེས་སོ། ། 21 ཕེ་ལེ་ཤེད་པ་རྣམས་ཀྱིས་ཁོ་རང་བཟུང་སྟེ་མིག་གཉིས་བཏོན་ཅིང་མར་གཱ་ཟཱ་རུ་ཁྲིད་ནས་ལི་སྒྲོག་བརྒྱབ་པ་དང་། ཁོས་བཙོན་ཁང་དུ་རང་འཐག་བསྐོར་ནས་བསྡད། 22 ཡིན་ནའང་ཁོའི་སྐྲ་ནི་བཞར་བའི་རྗེས་སུ་ཡང་བསྐྱར་སྐྱེས་པའོ། །

སཱམ་སོན་ཚེ་ལས་འདས་པ།

23 ཕེ་ལེ་ཤེད་པའི་འགོ་དཔོན་རྣམས་དེ་དག་གི་ལྷ་དཱ་གོན་ལ་དམར་མཆོད་རྒྱ་ཆེན་པོ་འབུལ་བ་དང་སྤྲོ་སྤྲོ་གཏོང་བའི་ཕྱིར་འཛོམས་པ་སྟེ། ཁོ་རྣམས་ཀྱིས། བདག་ཅག་གི་ལྷ་ཡིས་དགྲ་བོ་སཱམ་སོན་བདག་ཅག་གི་ལག་ཏུ་སྤྲད་པ་རེད་ཅེས་སྨྲས་སོ། ། 24 མི་རྣམས་ཀྱིས་སཱམ་སོན་མཐོང་ནས་ཁོ་ཚོའི་ལྷ་ལ་བསྟོད་བསྔགས་བརྗོད་དེ་འདི་ལྟར་སྨྲས་པ་སྟེ། རང་ཅག་གི་ཡུལ་རྣམས་བརླག་ཅིང་། རང་ཅག་ལས་མི་མང་པོ་གསོད་མཁན་དགྲ་བོ་དེ་ནི་བདག་ཅག་གི་ལྷ་ཡིས་རང་རེའི་ལག་ཏུ་སྤྲད་པ་རེད་ཅེས་པའོ། ། 25 ཁོ་རྣམས་ཀྱིས་སྤྲོ་སྐྱིད་ལ་རོལ་བའི་དུས་སུ། སཱམ་སོན་བོས་ཡོང་སྟེ་ངེད་ཅག་གི་མདུན་དུ་ལྟད་མོ་སྟོན་ཅིག་ཅེས་སྨྲས་པ་ལ། ཁོ་ཚོས་སཱམ་སོན་བཙོན་ཁང་ནས་ཕྱིར་ཁྲིད་ཡོང་བ་དང་། ཁོས་མི་རྣམས་ཀྱི་མདུན་དུ་བཞད་གད་བསླངས་ཤིང་། དེ་དག་གིས་ཁོ་རང་ཀ་བ་གཉིས་ཀྱི་བར་ལ་འགྲེང་དུ་བཅུག 26 དེ་ནས་སཱམ་སོན་གྱིས་ཁོའི་ལག་པ་འཛིན་མཁན་བྱིས་པ་དེར་འདི་ལྟར་སྨྲས་པ་སྟེ། ང་རང་ཁང་པ་འདེགས་བྱེད་ཀ་བ་འདིར་བརྟེན་ཕྱིར་དེ་ལ་རེག་ཏུ་འཇུག་རོགས་ཞེས་པའོ། ། 27 དུས་དེར་ཁང་པའི་ནང་དུ་སྐྱེས་པ་དང་བུད་མེད་ཀྱིས་གང་ཞིང་། ཕེ་ལེ་ཤེད་པའི་འགོ་དཔོན་ཐམས་ཅད་ཀྱང་དེར་ཡོད་པ་རེད། ཁང་ཐོག་ཏུ་སཱམ་སོན་གྱི་བཞད་གད་ལ་ལྟད་མོ་ལྟ་མཁན་སྐྱེས་ཕོ་མོ་ཧ་ལམ་སུམ་སྟོང་ཡོད་པའོ། ། 28 དེ་ནས་སཱམ་སོན་གྱིས་དཀོན་མཆོག་ཡ་ཝཱེ་ལ་འདི་ལྟར། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་ང་རང་ཐུགས་ལ་དགོངས་པར་མཛོད། ཀྱེ་དཀོན་མཆོག་ལགས། བདག་གིས་ཕེ་ལེ་ཤེད་པ་རྣམས་ལས་ངའི་མིག་ཟུང་བཏོན་པར་དགྲ་ཤ་ལེན་པའི་ཕྱིར། ཐེངས་འདི་ཁོ་ནར་ཁྱེད་ཀྱིས་ང་ལ་སྟོབས་ཤུགས་གནང་བར་མཛོད་ཅེས་ཞུས་པ་དང་། 29 སཱམ་སོན་གྱིས་ཁང་པའི་དཀྱིལ་དབུས་སུ་ཡོད་པའི་འདེགས་བྱེད་ཀ་བ་དེ་གཉིས་ལ་འཇུས་པ་སྟེ། གཡོན་ལག་གིས་གཅིག་དང་གཡས་ལག་གིས་གཅིག་ལ་འཇུས་ནས་ན་རེ། 30 ང་རང་ཕེ་ལེ་ཤེད་པ་རྣམས་དང་མཉམ་དུ་འཆི་བར་ཤོག་ཅེས་སྨྲས་པ་དང་། སྟོབས་ཤུགས་ཡོད་རྒུས་འཕུལ་རྒྱག་བྱས་པ་ལ། ཁང་པ་བརྡིབས་ནས་འགོ་དཔོན་རྣམས་དང་ཁང་པའི་ནང་གི་མི་ཐམས་ཅད་མནན་པ་རེད། དེ་ལྟར་སཱམ་སོན་གྱིས་ཚེ་ལས་འདའ་བའི་དུས་སུ་བསད་པའི་མི་ནི་ཁོ་གསོན་པའི་དུས་སུ་བསད་པ་ལས་ཀྱང་མང་བའོ། ། 31 དེ་ནས་སཱམ་སོན་གྱི་སྤུན་རྣམས་དང་ཁོའི་ཕ་གཞིས་ཐམས་ཅད་མར་ཁོའི་བེམ་པོ་ལེན་དུ་ཕྱིན་པ་དང་། ཁྱེར་ཡོང་ནས་ཚོར་ཨ་དང་ཨེ་སི་ཐ་ཨོལ་གཉིས་ཀྱི་བར་དུ་ཁོའི་ཕ་སྟེ་མ་ནོ་ཨ་ཡི་དུར་ས་རུ་བསྐུངས། ཁོ་ལོ་ངོ་ཉི་ཤུའི་རིང་ལ་ཡེས་ར་ཨེལ་གྱི་ཁྲིམས་དཔོན་བྱས་པའོ། །

ལེའུ་བཅུ་བདུན་པ།

མི་ཀཱ་ཡི་སྐུ་འདྲ།

1 ཨེ་ཕཱར་ཡིམ་གྱི་རི་ཁུལ་དུ་མི་ཀཱ་ཞེས་པའི་མི་ཞིག་ཡོད་པ་དང་། 2 དེས་རང་གི་མ་ལ་འདི་ལྟར་སྨྲས་པ་སྟེ། གཞན་གྱིས་ཁྱེད་ནས་ཁྱེར་བའི་དངུལ་སྲང་ཆིག་སྟོང་ཆིག་བརྒྱ་དེའི་ཕྱིར་ཁྱེད་ཀྱིས་དམོད་མོ་བྱས་པ་ངས་ཀྱང་ཐོས་བྱུང་། ལྟོས་དང་། དངུལ་དེ་ངའི་ལག་ཏུ་ཡོད་དེ་ངས་ཁྱེར་བ་ཡིན་ཞེས་པར། ཁོའི་མ་ན་རེ། ཀྱེ་བདག་གི་བུ། དཀོན་མཆོག་ཡ་ཝཱེས་ཁྱོད་ལ་བྱིན་རླབས་གནང་བར་ཤོག་ཅེས་སྨྲས། 3 མི་ཀཱ་ཡིས་དངུལ་སྲང་ཆིག་སྟོང་དང་བརྒྱ་ཕྱིར་རང་གི་མ་ལ་ཕུལ་བ་ལ། ཁོའི་མ་ན་རེ། སྐུ་ཞིག་བརྐོ་བ་དང་སྐུ་ཞིག་ལྡུག་པའི་ཕྱིར་བདག་གིས་དངུལ་འདི་ཁྱོད་ཀྱི་དོན་དུ་དཀོན་མཆོག་ཡ་ཝཱེ་ལ་འབུལ་བར་བྱ་སྟེ། བདག་གིས་ད་ལྟ་ཁྱོད་ལ་སྤྲོད་པར་བྱ་ཞེས་སྨྲས་སོ། ། 4 མི་ཀཱ་ཡིས་དངུལ་དེ་ཕྱིར་རང་གི་མ་ལ་ཕུལ་བ་དང་། ཁོའི་མ་ཡིས་དངུལ་སྲང་ཉིས་བརྒྱ་དངུལ་མགར་ལ་སྤྲད་ཅིང་། སྐུ་ཞིག་བརྐོས་པ་དང་སྐུ་ཞིག་བླུགས་ནས་མི་ཀཱའི་ཁང་པར་བཞག 5 མི་ཀཱ་ལ་ལྷ་ཁང་ཞིག་བྱུང་བ་དང་། བེར་ཐུལ་ཞིག་དང་ཁྱིམ་གྱི་ལྷ་སྐུ་རྣམས་བཟོས་ཏེ་རང་གི་བུ་རྣམས་ལས་གཅིག་མཆོད་དཔོན་དུ་བསྐོས་པའོ། ། 6 དེའི་དུས་སུ་ཡེས་ར་ཨེལ་གྱི་ནང་དུ་རྒྱལ་པོ་མེད་ལ། མི་རེ་རེས་གང་འདོད་བཞིན་བྱས་སོ། ། 7 ཡ་ཧུ་དཱའི་པེད་ལེ་ཧེམ་དུ་གཞོན་ནུ་ཞིག་ཡོད་པ་ཡ་ཧུ་དཱའི་རིགས་རྒྱུད་ཀྱི་ལེ་ཝི་པ་ཡིན་ལ། ཁོ་ཡུལ་དེར་བྱེས་སུ་བསྡད་ཡོད་པ་དང་། 8 མི་དེ་ཡ་ཧུ་དཱའི་པེད་ལེ་ཧེམ་གྲོང་རྡལ་དང་བྲལ་ནས་འདུག་ས་ཞིག་འཚོལ་བའི་ཕྱིར་སོང་ཞིང་། ལམ་དུ་བགྲོད་པའི་དུས་སུ་ཨེ་ཕཱར་ཡིམ་རི་ཁུལ་གྱི་མི་ཀཱ་ཚང་ལ་སླེབས། 9 མི་ཀཱས་དེ་ལ་འདི་ལྟར། ཁྱོད་རང་གང་ནས་འོངས་པ་ཡིན་ཞེས་དྲིས་པ་ལ། ཁོ་ན་རེ། བདག་ནི་ཡ་ཧུ་དཱའི་པེད་ལེ་ཧེམ་ནས་འོངས་པ་དང་། བདག་ནི་ལེ་ཝི་པ་ཞིག་ཡིན་ལ་འདུག་ས་འཚོལ་བ་ཡིན་ཞེས་སྨྲས་ཤིང་། 10 མི་ཀཱ་ན་རེ། ཁྱེད་རང་བདག་དང་མཉམ་དུ་བསྡད་ཆོག་པ་སྟེ། ངས་ཁྱེད་རང་ཕ་དང་མཆོད་དཔོན་དུ་བཀུར་ཞིང་། ངས་ལོ་རེར་ཁྱེད་ལ་དངུལ་སྲང་བཅུ་དང་། གྱོན་གོས་ཁ་ཚང་གཅིག མི་ཚེ་བསྐྱལ་བའི་ཁ་ཟས་བཅས་འབུལ་བར་བྱ་ཞེས་སྨྲས་པ་ལ། ལེ་ཝི་པ་དེ་ཁོའི་ཁྱིམ་དུ་འཛུལ་བའོ། ། 11 ལེ་ཝི་པ་མི་དེ་དང་མཉམ་དུ་སྡོད་པར་དགའ་ཞིང་། ཁོས་གཞོན་ནུ་དེ་རང་གི་བུ་བཞིན་བསྐྱངས་སོ། ། 12 མི་ཀཱས་ལེ་ཝི་པའི་གཞོན་ནུ་དེ་མཆོད་དཔོན་དུ་བསྐོས་པ་དང་ཁོ་རང་མི་ཀཱའི་ཁྱིམ་དུ་བསྡད། 13 དེ་ནས་མི་ཀཱ་ན་རེ། ད་ནི་བདག་ལ་ལེ་ཝི་པ་ཞིག་མཆོད་དཔོན་དུ་ཡོད་པས། དཀོན་མཆོག་ཡ་ཝཱེས་བདག་ལ་བྱིན་རླབས་གནང་ངེས་ཡིན་པ་ཤེས་ཞེས་སྨྲས་སོ། །

ལེའུ་བཅོ་བརྒྱད་པ།

དཱན་གྱི་མི་རྣམས་ལཱ་ཨི་སི་ཡུལ་དུ་གཞིས་ཆགས་པ།

1 དེའི་དུས་སུ་ཡེས་ར་ཨེལ་གྱི་ཁྲོད་དུ་རྒྱལ་པོ་མེད་པ་དང་། དཱན་གྱི་ཚོ་པས་ད་དུང་སྡོད་སའི་གནས་ཤིག་འཚོལ་བ་སྟེ། དུས་དེ་བར་དུ་ཁོ་རྣམས་ལ་ཡེས་ར་ཨེལ་ཚོ་པའི་ཁྲོད་དུ་ད་དུང་ས་སྐལ་འཐོབ་མེད་པས་སོ། ། 2 དེའི་ཕྱིར་དཱན་གྱི་མི་རྣམས་ཀྱིས་ཚོར་ཨ་དང་ཨེ་སི་ཐ་ཨོལ་ནས་རང་གི་ནང་མི་ལས་དཔའ་རྒོད་ལྔ་ཡུལ་དེར་ལྐོག་ཞིབ་བྱེད་པར་བཏང་ནས་ན་རེ། ཁྱོད་རྣམས་ཡུལ་དེར་ལྐོག་ཞིབ་བྱེད་དུ་སོང་ཞེས་སྨྲས། དེ་ནས་ཁོ་རྣམས་ཨེ་ཕཱར་ཡིམ་རི་ཁུལ་དུ་སླེབས་ཤིང་། མི་ཀཱ་ཡི་ཁང་པར་ཕྱིན་ནས་དེར་ཞག་སྡོད་བྱས། 3 ཁོ་རྣམས་མི་ཀཱའི་ཁང་པ་དང་ཉེ་བར་སླེབས་པ་ལ་གཞོན་ནུ་ལེ་ཝི་པ་དེའི་སྐད་གདངས་ཤེས་ཏེ་ནང་དུ་སོང་ནས་ཁོ་ལ་འདི་ལྟར། སུ་ཞིག་གིས་ཁྱོད་འདིར་ཁྲིད་འོངས་པ་ཡིན། ཁྱོད་ཀྱིས་འདིར་ཅི་བྱེད། ཁྱོད་ལ་འདི་ནས་ཅི་ཐོབ་ཅེས་དྲིས་པ་ལ། 4 ཁོ་ན་རེ། མི་ཀཱས་ང་ལ་འདི་ལྟར་བྱས་བྱུང་། ཁོང་གིས་ང་རང་གླས་ནས་ཁོང་གི་མཆོད་དཔོན་དུ་བཞག་པ་ཡིན་ཞེས་སྨྲས་ཤིང་། 5 དེ་དག་གིས་ཁོ་ལ་འདི་ལྟར། ངེད་རྣམས་བགྲོད་པའི་ལམ་འདི་བདེ་བླག་ཡིན་མིན་ཤེས་པའི་ཕྱིར་ཁྱེད་ཀྱིས་དཀོན་མཆོག་ལ་ཞུ་རོགས་ཞེས་ཞུས་པ་ལ། 6 མཆོད་དཔོན་གྱིས་ཁོ་རྣམས་ལ། ཁྱོད་རྣམས་བདེ་བར་ཕྱིན་ཅིག ཁྱོད་རྣམས་དཀོན་མཆོག་ཡ་ཝཱེའི་སྤྱན་སྔར་ལམ་འདིར་བགྲོད་པ་ཡིན་ཞེས་སྨྲས་སོ། ། 7 དེ་ནས་མི་ལྔ་པོ་དེ་སོང་ནས་ལཱ་ཨི་སི་ཡུལ་དུ་སླེབས་པ་དང་། ཡུལ་དེའི་མི་རྣམས་ཚི་ཏུན་པ་རྣམས་བདེ་བར་སྡོད་པ་ནང་བཞིན་བག་ཡངས་ཞི་བདེ་ངང་སྡོད་པ་མཐོང་ཞིང་། ཡུལ་དེར་དབང་དུ་སྡུད་མཁན་དང་གནོད་འཚེ་གཏོང་མཁན་མེད་དེ། དེ་རྣམས་ཚི་ཏུན་པ་དང་རྒྱང་ཐག་རིང་ལ་གཞན་དང་འགྲོ་འོང་མེད་པ་རེད། 8 མི་ལྔ་པོ་དེ་ཕྱིར་ཚོར་ཨ་དང་ཨེ་སི་ཐ་ཨོལ་དུ་རང་གི་སྤུན་རྣམས་ཀྱི་སར་འོངས་པ་དང་། སྤུན་རྣམས་ན་རེ། ཁྱོད་རྣམས་ལ་སྨྲ་རྒྱུ་ཅི་ཞིག་ཡོད་ཅེས་དྲིས་པ་ལ། 9 དེ་དག་ན་རེ། ལོངས་དང་བདག་ཅག་ཡར་སོང་ནས་ཁོ་རྣམས་ལ་འཐབ་པར་བྱ། ངེད་རྣམས་ཀྱིས་ཡུལ་དེར་ལྐོག་ཞིབ་བྱས་ཤིང་ཡུལ་དེ་ཤིན་ཏུ་ཡག་པོ་འདུག ཁྱོད་རྣམས་ད་དུང་ས་འདིར་འདུག་གམ། མྱུར་བ་མྱུར་དུ་སོང་ནས་ཡུལ་དེ་ས་སྐལ་དུ་ལེན་པ་ལས་དུས་འགྱངས་བྱེད་མི་རུང་། 10 ཁྱོད་རྣམས་དེར་སླེབས་དུས་བག་ཡངས་ཞི་བདེ་ངང་སྡོད་པའི་མི་རྣམས་མཐོང་ངེས་ཤིང་ས་རྒྱའང་ཆེ་བ་ཡིན། དཀོན་མཆོག་གིས་ཡུལ་དེ་ཁྱོད་རྣམས་ཀྱི་ལག་ཏུ་སྤྲད་ཟིན། ཡུལ་དེར་དངོས་པོ་གང་ཡིན་ཡང་གྱ་ནོམ་པ་ཡོད་ཅིང་མི་ཚང་བ་གཅིག་ཀྱང་མེད་ཅེས་སྨྲས་སོ། ། 11 དེ་ནས་དཱན་གྱི་ཁྱིམ་རྒྱུད་ཁྲོད་ཀྱི་མི་དྲུག་བརྒྱ་ཡིས་རང་རང་སར་མཚོན་ཆ་ཁྱེར་ཏེ་ཚོར་ཨ་དང་ཨེ་སི་ཐ་ཨོལ་ནས་ཆས་སོ། ། 12 དེ་དག་ཡར་སོང་སྟེ་ཡ་ཧུ་དཱའི་ཀིར་ཡད་ཡེ་ཨ་རིམ་དུ་སླེབས་པ་དང་དེར་སྒར་བཏབ་པས། ཡུལ་དེར་ད་ལྟའི་བར་དུ་མ་ཧ་ནེ་དཱན་ *ཞེས་འབོད་པའོ། །ལྟོས་དང་། དེ་ནི་ཀིར་ཡཱད་ཡེ་ཨ་རིམ་གྱི་ནུབ་ཕྱོགས་སུ་ཡོད་དེ། 13 ཁོ་རྣམས་དེ་ནས་ཨེ་ཕཱར་ཡིམ་རི་ཁུལ་དུ་ཕྱིན་ཅིང་མི་ཀཱའི་ཁང་པར་སླེབས། 14 སྔར་ལཱ་ཨི་སི་ཡུལ་ལ་ལྐོག་ཞིབ་བྱེད་མཁན་མི་ལྔ་པོ་དེས་རང་གི་སྤུན་རྣམས་ལ་འདི་ལྟར། ཁང་པ་འདིའི་ནང་དུ་བེར་ཐུལ་ཞིག་དང་ཁྱིམ་གྱི་ལྷ་སྐུ་རྣམས་དང་། དེ་མིན་སྐུ་བརྐོས་མ་དང་སྐུ་བླུགས་མ་ཡོད་པ་ཁྱོད་ཅག་གིས་ཤེས་སམ། ད་ནི་ཁྱོད་ཅག་གིས་ཅི་བྱེད་འོས་པར་བསམ་བློ་གཏོང་དགོས་ཞེས་སྨྲས་ཤིང་། 15 མི་ལྔ་པོ་དེ་མི་ཀཱའི་ཁང་པར་ཕྱིན་ཅིང་། གཞོན་ནུ་ལེ་ཝི་པ་དེའི་ཁང་པར་སླེབས་པ་དང་ཁོ་ལ་འཚམས་འདྲི་ཞུས། 16 དཱན་གྱི་མི་དྲུག་བརྒྱ་བོས་རང་རང་གི་མཚོན་ཆ་བཟུང་ནས་སྒོ་ཁར་འགྲེང་ནས་བསྡད། 17 དེ་ནས་ཡུལ་དེར་ལྐོག་ཞིབ་བྱེད་མཁན་མི་ལྔ་པོ་ནང་དུ་སོང་ནས་སྐུ་བརྐོས་མ་དང་བེར་ཐུལ། ཁྱིམ་གྱི་ལྷ་སྐུ། དེ་མིན་སྐུ་བླུགས་མ་བཅས་ཐམས་ཅད་ཁྱེར། མཆོད་དཔོན་དང་མཚོན་ཆ་ཐོགས་པའི་མི་དྲུག་བརྒྱ་བོ་ལྷན་ཅིག་ཏུ་སྒོ་ཁར་འགྲེང་ནས་བསྡད། 18 མི་ལྔ་པོ་དེ་མི་ཀཱའི་ཁང་པར་ཕྱིན་ཏེ་སྐུ་བརྐོས་མ་དང་བེར་ཐུལ། ཁྱིམ་གྱི་ལྷ་སྐུ། དེ་མིན་སྐུ་བླུགས་མ་བཅས་བླངས་པ་ལ། མཆོད་དཔོན་གྱིས་ཁོ་རྣམས་ལ། ཁྱོད་ཅག་གིས་ཅི་བྱེད་དམ་ཞེས་དྲིས་པ་དང་། 19 ཁོ་རྣམས་ན་རེ། ཁ་མི་གྲགས་པར་ལག་པས་ཁ་བཅད་ནས་ངེད་ཅག་མཉམ་དུ་ཤོག་ཅིག ངེད་རྣམས་ཀྱིས་ཁྱེད་རང་ཕ་དང་མཆོད་དཔོན་དུ་བརྩི་བར་བྱ། ཁྱེད་རང་ཁྱིམ་གཅིག་གི་མཆོད་དཔོན་བྱས་ན་དགའ་འམ་ཡང་ན་ཡེས་ར་ཨེལ་གྱི་རིགས་རྒྱུད་གཅིག་དང་ཚོ་པ་གཅིག་གི་མཆོད་དཔོན་བྱས་ན་ལེགས་ཞེས་སྨྲས་པ་ལ། 20 མཆོད་དཔོན་དགའ་བར་གྱུར་ཏེ་བེར་ཐུལ་དང་ཁྱིམ་གྱི་ལྷ་སྐུ། དེ་མིན་སྐུ་བརྐོས་མ་བཅས་རྣམས་ཁྱེར་ནས་ཁོ་རྣམས་ཀྱི་ཁྲོད་དུ་ཕྱིན། 21 དེ་ནས་ཁོ་རྣམས་ཡུལ་དེར་བྲལ་ཞིང་། བུ་ཕྲུག་དང་ཕྱུགས་ཟོག རྒྱུ་ནོར་བཅས་ཐམས་ཅད་སྔོན་ལ་བཏང་ངོ་། ། 22 ཁོ་ཚོ་མི་ཀཱའི་ཁང་པ་དང་རྒྱང་ཐག་རིང་པོར་སླེབས་པ་ལ། མི་ཀཱའི་ཁྱིམ་མཚེས་རྣམས་འདུས་ཏེ་དཱན་གྱི་མི་རྣམས་བདས་ཤིང་། 23 ཁོ་ཚོས་དཱན་གྱི་མི་རྣམས་བོས་པ་ལ། དཱན་གྱི་མི་རྣམས་ཁ་ཕྱིར་འཁོར་ནས་མི་ཀཱ་ལ་འདི་ལྟར། ཁྱོད་ཀྱིས་མི་འདི་འདྲ་མང་པོ་བསྡུས་ཡོང་ནས་ཅི་བྱའམ་ཞེས་དྲིས་པ་ན། 24 མི་ཀཱ་ན་རེ། ཁྱོད་རྣམས་ཀྱིས་ངས་བཟོས་པའི་ལྷ་སྐུ་དང་མཆོད་དཔོན་བཅས་ཐམས་ཅད་ཁྱེར་སོང་བ་དང་། ད་ནི་བདག་ལ་ཅི་ཞིག་ལུས་ཡོད་དམ། ད་དུང་བདག་ལ་ཁྱོད་ཀྱིས་ཅི་བྱའམ་ཞེས་འདྲི་བ་ཅི་ཞེས་སྨྲས་པ་དང་། 25 དཱན་གྱི་མི་རྣམས་ཀྱིས་ཁོ་ལ་འདི་ལྟར་སྨྲས་པ་སྟེ། གདུག་རྩུབ་ཅན་འདི་ཚོས་ཁྱོད་ལ་རྒོལ་ཏེ་ཁྱོད་དང་ཁྱོད་ཀྱི་ཁྱིམ་གང་པོའི་སྲོག་འཆོར་ཉེན་ཡོད་པས། ཁྱོད་ཀྱིས་རང་གི་སྐད་ངེད་རྣམས་ལ་ཐོས་སུ་མ་འཇུག་ཅེས་པའོ། ། 26 དཱན་གྱི་མི་རྣམས་སྔར་བཞིན་རང་གི་ལམ་དུ་སྐྱོད་པ་ལ། མི་ཀཱ་ཡིས་དེ་རྣམས་ཀྱི་སྟོབས་ཤུགས་རང་ཉིད་ལས་ཆེ་བ་མཐོང་སྟེ་ཁ་ཕྱིར་འཁོར་ནས་ཡུལ་དུ་ལོག 27 དཱན་གྱི་མི་རྣམས་ཀྱིས་མི་ཀཱས་བཟོས་པའི་ལྷ་སྐུ་དང་དེའི་མཆོད་དཔོན་བཅས་ཐམས་ཅད་ལཱ་ཨི་སི་ཡུལ་དུ་ཁྱེར་བ་དང་། བག་ཡངས་ཞི་བདེ་ངང་སྡོད་པའི་ཡུལ་མི་རྣམས་མཐོང་ནས་དེ་རྣམས་ལ་རལ་གྲིས་བརྒྱབ་ཅིང་། ཡང་གྲོང་ཁྱེར་དེ་མེར་བསྲེགས་པའོ། ། 28 གྲོང་ཁྱེར་དེ་ཚི་ཏུན་དང་རྒྱང་ཐག་རིང་བ་དང་གཞན་དང་འགྲོ་འོང་མེད་པས་སྐྱོབ་མཁན་གཅིག་ཀྱང་མ་བྱུང་། གྲོང་ཁྱེར་དེ་ཐང་ཞིག་ཏུ་ཡོད་པ་དང་ཐང་དེ་པེད་རེ་ཧོབ་དང་ཉེ། དཱན་གྱི་མི་རྣམས་ཀྱིས་ཡང་བསྐྱར་དེ་རུ་མཁར་བརྩིགས་ནས་བསྡད་ཅིང་། 29 ཁོ་རྣམས་ཀྱི་ཕ་མེས་ཡེས་ར་ཨེལ་གྱི་བུ་དཱན་གྱི་མིང་ལྟར་གྲོང་ཁྱེར་དེའི་མིང་ལ་དཱན་ཞེས་བཏགས། སྔར་གྲོང་ཁྱེར་དེའི་མིང་ལ་ལཱ་ཨི་སི་ཞེས་བྱའོ། ། 30 དཱན་གྱི་མི་རྣམས་ཀྱིས་སྐུ་བརྐོས་མ་དེ་རང་གི་དོན་དུ་བཞག ཡང་ཡུལ་དེར་འཕྲོག་བཅོམ་ཐེབས་པའི་ཉིན་མོའི་བར་དུ། མོ་ཤེའི་ †ཚ་བོ་སྟེ་གེར་ཤོམ་གྱི་བུ་ཡོ་ནཱ་ཐན་དང་དེའི་བུ་རབས་ཚ་རྒྱུད་ནི་དཱན་ཚོ་པའི་མཆོད་དཔོན་བྱས་ཤིང་། 31 དཀོན་མཆོག་གི་མཆོད་ཁང་ཞི་ལོ་རུ་ཡོད་པའི་ཉིན་མོ་དག་ལ། དཱན་གྱི་མི་རྣམས་ཀྱིས་རང་གི་དོན་དུ་བཞག་པའི་མི་ཀཱ་ཡིས་བརྐོས་པའི་སྐུ་ཡང་དཱན་དུ་ཡོད་པ་ཡིན་ནོ། །

ལེའུ་བཅུ་དགུ་པ།

ལེ་ཝི་པ་ཞིག་དང་དེའི་ཆུན་མ།

1 ཡེས་ར་ཨེལ་གྱི་ཁྲོད་དུ་རྒྱལ་པོ་མེད་པའི་དུས་སུ། ཨེ་ཕཱར་ཡིམ་རི་ཁུལ་དུ་བྱེས་སུ་སྡོད་པའི་ལེ་ཝི་པ་ཞིག་གིས་ཡ་ཧུ་དཱའི་པེད་ལེ་ཧེམ་གྱི་བུད་མེད་ཅིག་ཆུན་མར་བླངས་ཤིང་། 2 ཆུན་མ་དེས་ལོག་གཡེམ་བྱས་ཏེ་སྐྱེས་པར་བྲལ་ནས་ཕྱིར་ཡ་ཧུ་དཱའི་པེད་ལེ་ཧེམ་དུ་ཕ་གཞིས་སུ་སླེབས་པ་དང་། ཟླ་བ་བཞིའི་རིང་ལ་དེར་བསྡད། 3 དེ་ནས་ཁོ་མོའི་སྐྱེས་པ་ལངས་ནས་གཡོག་པོ་ཞིག་དང་བོང་བུ་གཉིས་ཁྲིད་དེ་ཁོ་མོའི་རྩར་ཕྱིན་ཅིང་། ཚིག་སྙན་མོས་ཁོ་མོ་ཕྱིར་ལོག་པར་བསྐུལ་བ་ལ། བུད་མེད་ཀྱིས་སྐྱེས་པ་ཁྲིད་ནས་ཕ་གཞིས་སུ་ཕྱིན་ཏེ། མོའི་ཕ་ཡིས་ཁོ་མཐོང་བ་དང་དགའ་དགའ་སྤྲོ་སྤྲོས་བསུ་བ་བྱས། 4 ཁོའི་སྒྱུག་པོ་སྟེ་བུད་མེད་ཀྱི་ཕ་ཡིས་ཁོ་རང་ཉིན་གསུམ་ལ་བཀག་པ་དང་ཁོ་གཉིས་ཀྱིས་དེ་རུ་མཉམ་དུ་བཟའ་བཏུང་ལ་རོལ་ནས་ཞག་སྡོད་བྱས། 5 ཉིན་བཞི་པར་ལེ་ཝི་པ་ནངས་སྔ་མོ་ཡར་ལངས་ནས་འགྲོ་བར་བརྩམས་པ་ལ། བུད་མེད་ཀྱི་ཕ་ཡིས་མག་པར་འདི་ལྟར་སྨྲས་པ་སྟེ། ཁྱོད་ཀྱིས་ཁ་ཟས་ཉུང་ཙམ་ཟོས་ནས་སེམས་ཤུགས་བསྐྱེད་རྗེས་ལམ་དུ་ཆས་དང་ཞེས་པའོ། ། 6 དེ་ནས་ཁོ་གཉིས་བསྡད་དེ་མཉམ་དུ་བཟའ་བཏུང་ལ་རོལ་ཅིང་། བུད་མེད་ཀྱི་ཕ་ཡིས་ཁོ་ལ་ན་རེ། ཁྱོད་ད་དུང་ཞག་གཅིག་ལ་བསྡད་ནས་སེམས་དགའ་བར་མཛོད་ཅིག་ཅེས་སྨྲས། 7 ཡང་མི་དེ་ལངས་ནས་འགྲོ་བར་བརྩམས་པ་ལ། ཁོའི་སྒྱུག་པོས་ཁོ་རང་བཙན་གྱིས་བཀག་པས་ཡང་གནས་དེར་ཞག་གཅིག་ལ་བསྡད། 8 ཉིན་ལྔ་པར་ཁོ་རང་ནངས་སྔ་མོ་ཡར་ལངས་ནས་འགྲོ་བར་བརྩམས་པ་ལ། བུད་མེད་ཀྱི་ཕ་ན་རེ། ཁྱོད་ཀྱིས་ཁ་ཟས་ཉུང་ཙམ་ཟོས་ནས་སེམས་ཤུགས་བསྐྱེད་དེ་ཉི་མ་ཕྱི་དྲོ་ལོན་རྗེས་ལམ་དུ་ཆས་པར་མཛོད་ཅེས་སྨྲས་ཤིང་། དེ་ནས་ཁོ་གཉིས་ཀྱིས་མཉམ་དུ་བཟའ་བཏུང་ལ་རོལ་བའོ། ། 9 ཡང་མི་དེ་ཁོའི་ཆུན་མ་དང་གཡོག་པོ་མཉམ་དུ་ལངས་ནས་འགྲོ་བར་བརྩམས་པ་ལ། ཁོའི་སྒྱུག་པོ་སྟེ་བུད་མེད་ཀྱི་ཕ་ཡིས་ཁོ་ལ་འདི་ལྟར་སྨྲས་པ་སྟེ། ལྟོས་དང་ཉི་མ་ཕྱི་དྲོ་ལོན་འདུག ཁྱོད་ཡང་ཞག་གཅིག་ལ་འདུག་རོགས། ཉི་མ་ནུབ་ལ་ཉེ་བས་འདིར་བསྡད་ནས་སེམས་དགའ་བར་གྱིས། སང་ཉིན་ནངས་སྔ་མོ་ཡར་ལངས་ནས་ཕྱིར་རང་ཡུལ་དུ་ལོག་ཅིག་ཅེས་པའོ། ། 10 མི་དེ་ཡང་ཞག་གཅིག་ལ་སྡོད་མ་འདོད་པར་བོང་བུ་གཉིས་ལ་ཁལ་བཀལ་ཏེ། ཆུན་མ་ཁྲིད་ནས་ཕྱིན་ཅིང་ཡེ་བུ་སིའི་ཁ་ཐུག་ཏུ་སླེབས་པ་སྟེ། ཡེ་བུ་སི་ནི་ཡེ་རུ་སཱ་ལེམ་ཡིན་ནོ། ། 11 ཡེ་བུ་སི་དང་ཉེ་བར་སླེབས་དུས་ཉི་མ་ནུབ་ལ་ཉེ། གཡོག་པོས་བདག་པོ་ལ་འདི་ལྟར། ཕེབས་ཤོག་དང་ངེད་ཅག་ཡེ་བུ་སི་པའི་གྲོང་ཁྱེར་དུ་ཞག་སྡོད་བྱས་ན་དགའ་ཞེས་ཞུས་པ་ལ། 12 བདག་པོ་ན་རེ། ངེད་ཅག་ཡེས་ར་ཨེལ་པ་རྣམས་ཀྱི་སྡོད་གནས་མ་ཡིན་པའི་ཕྱི་ཕྱོགས་པའི་གྲོང་ཁྱེར་དུ་འགྲོ་མི་རུང་སྟེ། གིབ་ཨ་རུ་སོང་ན་དགའ་ཞེས་སྨྲས་པ་དང་། 13 ཡང་གཡོག་པོ་ལ་འདི་ལྟར་སྨྲས་པ་སྟེ། ཤོག་དང་། ངེད་ཅག་གིབ་ཨ་ཡུལ་དང་ཡང་ན་རཱ་མའི་གནས་ཤིག་ཏུ་ཞག་སྡོད་བྱས་ཆོག་ཅེས་པའོ། ། 14 དེ་ནས་ཁོ་རྣམས་གནས་དེ་ལས་བརྒལ་ཏེ་སོང་ནས་པེན་ཡཱ་མེན་པའི་གིབ་ཨ་དང་ཉེ་བར་སླེབས་དུས། ཉི་མ་ནུབ་ལ་བཞུད་དོ། ། 15 ཁོ་རྣམས་གིབ་ཨ་རུ་སོང་ནས་དེར་ཞག་སྡོད་བྱེད་འདོད་ཅིང་། ཁོ་གཉིས་གྲོང་ཁྱེར་གྱི་ཐང་ཆེན་དུ་བསྡད་ཀྱང་ཁྱིམ་དུ་བསུ་མཁན་མ་བྱུང་ངོ་། ། 16 ལྟོས་དང་། དགོང་མོར་རྒན་པོ་ཞིག་ཞིང་ཁ་ནས་ལས་མཚམས་བཞག་སྟེ་ཕྱིར་འོངས་པ་དང་། མ་གཞི་ཁོ་ནི་ཨེ་ཕཱར་ཡིམ་རི་ཁུལ་གྱི་ཡིན་ཞིང་གིབ་ཨ་རུ་བྱེས་སུ་སྡོད་པ་ཡིན་མོད། འོན་ཀྱང་ཡུལ་དེའི་མི་རྣམས་ནི་པེན་ཡཱ་མེན་པ་ཡིན་ནོ། ། 17 རྒན་པོ་དེས་མགོ་ཡར་བཀྱགས་ནས་བལྟས་པར་ལམ་པ་ཞིག་གྲོང་ཁྱེར་གྱི་ཐང་ཆེན་དུ་སྡོད་པ་མཐོང་ནས་ཁོ་ལ་འདི་ལྟར། ཁྱོད་གང་ནས་འོངས། གང་དུ་འགྲོ་ཞེས་དྲིས་པ་ན། 18 ཁོ་ན་རེ། ངེད་རྣམས་ཡ་ཧུ་དཱའི་པེད་ལེ་ཧེམ་ནས་འོངས་པ་དང་རྒྱང་རིང་གི་ཨེ་ཕཱར་ཡིམ་རི་ཁུལ་ཕྱོགས་སུ་འགྲོའོ། །ང་ནི་མ་གཞི་ཡུལ་དེའི་ཡིན་ཞིང་ཡ་ཧུ་དཱའི་པེད་ལེ་ཧེམ་དུ་ཕྱིན་པ་དང་། ད་ལྟ་ང་རང་དཀོན་མཆོག་ཡ་ཝཱེའི་བཞུགས་གནས་སུ་འགྲོ་བ་ཡིན། འདི་རུ་ང་རང་ཁྱིམ་དུ་བསུ་མཁན་མི་འདུག 19 དོན་དམ་དུ་བདག་ལ་བོང་བུ་གསོ་བྱེད་གཟན་རྩྭ་དང་ཆས་ཡོད་ལ། བདག་དང་བདག་གི་ཆུན་མ་དང་། བདག་གི་གཡོག་པོ་ལའང་བག་ལེབ་དང་རྒུན་ཆང་ཡོད་པས་དགོས་མཁོ་ཅི་ཡང་མེད་ཅེས་སྨྲས་པར། 20 རྒན་པོ་ན་རེ། ཁྱོད་རང་བདེ་བར་སྨོན། ཁྱོད་ཀྱི་དགོས་མཁོ་ཐམས་ཅད་བདག་གིས་བསྐང་བར་བྱ། ཡིན་ནའང་ཐང་ཆེན་དུ་ཞག་སྡོད་བྱེད་མི་རུང་ཞེས་སྨྲས། 21 དེ་ནས་རྒན་པོས་ཁོ་རྣམས་ཁྱིམ་དུ་ཁྲིད་ནས་བོང་བུ་ལ་ཆས་བྱིན་རྗེས། ཁོ་རྣམས་ཀྱིས་རྐང་བ་བཀྲུས་ནས་བཟའ་བཏུང་ལ་རོལ་བའོ། །

གིབ་ཨའི་ངན་སྤྱོད།

22 ཁོ་རྣམས་དགའ་ཞིང་སྤྲོ་བའི་དུས་སུ། ལྟོས་དང་། གྲོང་ཁྱེར་དེའི་ཁྲམ་པ་འགའ་རེས་ཁང་པ་བསྐོར་ཅིང་། ཡང་ཡང་སྒོ་བརྡུངས་ནས་ཁང་བདག་རྒན་པོ་ལ་འདི་ལྟར་སྨྲས་པ་སྟེ། ཁྱོད་ཚང་ལ་འོངས་པའི་མི་དེ་ཕྱི་རོལ་ཏུ་ཁྲིད་ཤོག་ཅིག ངེད་རྣམས་དེ་དང་འགྲོགས་པར་བྱ་ཞེས་པ་ལ། 23 ཁང་བདག་དེ་ཕྱི་རུ་འོངས་ནས་ཁོ་རྣམས་ལ་འདི་ལྟར། བདག་གི་སྤུན་ཟླ་རྣམས། འདི་ལྟར་དོན་ངན་མི་བྱེད་རོགས། མི་དེ་བདག་གི་ཁྱིམ་དུ་འོངས་པས་ཁྱོད་རྣམས་ཀྱིས་དོན་ཁྲེལ་མེད་འདི་འདྲ་མི་བྱེད་རོགས། 24 ལྟོས་དང་། བདག་ལ་བུ་མོ་ཞིག་ཡོད་པ་ད་དུང་ན་ཆུང་ཡིན་པར་མ་ཟད། མི་འདིའི་ཆུན་མ་ཡང་ཡོད་པས་བདག་གིས་ཁོ་མོ་རྣམས་ཕྱི་རུ་ཁྲིད་ཡོང་བར་བྱ་སྟེ། ཁྱོད་ཅག་གིས་ཁོ་མོ་རྣམས་བཏུལ་ནས་ཅི་འདོད་ལྟར་བྱས་ཆོག ཡིན་ནའང་མི་འདི་ལ་དོན་ཁྲེལ་མེད་འདི་འདྲ་མི་བྱེད་རོགས་ཞེས་སྨྲས་ཀྱང་། 25 མི་དེ་རྣམས་ཀྱིས་ཁོའི་གཏམ་ལ་མ་མཉན་པས། མི་དེས་ཁོའི་ཆུན་མ་བཟུང་སྟེ་ཕྱི་རུ་ཁྲིད་ནས་མི་དེ་རྣམས་ལ་སྤྲད་པ་དང་། དེ་རྣམས་ཁོ་མོར་འགྲོགས་ནས་མཚན་གང་པོར་བརྙས་བཅོས་བྱས་ཏེ། ནམ་ལངས་ལ་ཉེ་དུས་ད་གཟོད་ཁོ་མོ་བཏང་ངོ་། ། 26 ཞོགས་པའི་དུས་སུ། བུད་མེད་དེ་ཕྱིར་རང་གི་བདག་པོ་སྡོད་དུ་འཇུག་མཁན་མི་དེའི་ཁང་པའི་སྒོ་ཁར་ཡོང་སྟེ་སར་འགྱེལ་ཞིང་། ནམ་ལངས་པའི་བར་དུ་དེར་ལུས་སོ། ། 27 ཞོགས་པར་ཁོ་མོའི་བདག་པོ་ལངས་ནས་སྒོ་ཕྱེས་ཏེ་ཕྱི་རོལ་ཏུ་ཕྱིན་ནས་ལམ་ལ་ཆས་སྙམ་པ་ལ། ལྟོས་དང་། བསམ་ཡིད་ལས་འདས་པ་ཞིག་ལ་ཁོའི་ཆུན་མ་སྒོ་ཁར་འགྱེལ་ཞིང་ལག་ཟུང་མ་ཐེམ་སྟེང་བཞག་ཡོད་པའོ། ། 28 ཁོས་བུད་མེད་ལ་འདི་ལྟར། ཡར་ལོངས་དང་བདག་ཅག་འགྲོ་བར་བྱ་ཞེས་སྨྲས་ནའང་། བུད་མེད་དེས་ལན་མ་བཏབ། དེར་མི་དེས་ཁོ་མོ་བོང་བུར་བཀལ་ནས་ལམ་ལ་ཆས་ཏེ་རང་ཡུལ་དུ་ལོག 29 ཡང་རང་ཁྱིམ་དུ་སླེབས་པ་དང་དེས་ཆུན་མའི་བེམ་པོ་གྲི་ཡིས་ལྷུ་བཅུ་གཉིས་སུ་བཅད་ཅིང་། མི་མངགས་ནས་ཡེས་ར་ཨེལ་གྱི་མཐའ་མཚམས་བཞི་པོར་འཁྱེར་དུ་བཅུག 30 དེ་མཐོང་བ་ཀུན་ན་རེ། ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་པ་ནས་ད་ལྟའི་བར་དུ་དོན་འདི་འདྲ་བྱུང་མ་མྱོང་ལ་མཐོང་ཡང་མ་མྱོང་ངོ་། །ད་ལྟ་བསམ་བློ་གཏོང་རན་འདུག ཚང་མས་ཅི་ལྟར་ཐག་གིས་གཅོད་པར་གྲོས་བྱེད་འོས་ཞེས་སྨྲས་སོ། །

ལེའུ་ཉི་ཤུ་པ།

ཡེས་ར་ཨེལ་པ་རྣམས་ཀྱིས་པེན་ཡཱ་མེན་པ་རྣམས་ལ་འཐབ་འཛིང་བྱས་པ།

1 དེ་ནས་ཡེས་ར་ཨེལ་པ་རྣམས་དཱན་ནས་པེར་ཤ་བཱ་བར་དང་། གིལ་ཨད་ཡུལ་ནས་ཕྱི་རུ་ཐོན་ཏེ་མི་གཅིག་ནང་བཞིན་མཱས་ཟི་ཕཱ་ཞེས་པར་དཀོན་མཆོག་ཡ་ཝཱེའི་དྲུང་དུ་འཛོམས་པ་རེད། 2 ཡེས་ར་ཨེལ་པའི་འགོ་དཔོན་ཏེ་ཚོ་པ་ཁག་གི་དམག་དཔོན་ཚང་མ་དཀོན་མཆོག་གི་འབངས་མི་རྣམས་འཚོགས་པའི་ཁྲོད་དུ་འགྲེང་ནས་བསྡད་ཅིང་། གྲི་ཐོགས་པའི་རྐང་དམག་ཁྱོན་བསྡོམས་འབུམ་བཞི་ཡོད་པའོ། ། 3 ཡེས་ར་ཨེལ་པ་རྣམས་ཡར་མཱས་ཟི་ཕཱ་རུ་སླེབས་པ་ནི་པེན་ཡཱ་མེན་པ་ཀུན་གྱིས་ཐོས་སོ། །དེ་ནས་ཡེས་ར་ཨེལ་པ་རྣམས་ན་རེ། ཁྱོད་ཀྱིས་དོན་ངན་དེའི་འབྱུང་རྩ་ངེད་ཅག་ལ་གསལ་པོར་ཤོད་ཅིག་ཅེས་སྨྲས་པ་དང་། 4 ལེ་ཝི་པ་སྟེ། གཞན་གྱིས་བསད་པའི་བུད་མེད་དེའི་སྐྱེས་པ་ན་རེ། བདག་དང་བདག་གི་ཆུན་མ་གཉིས་པེན་ཡཱ་མེན་གྱི་གིབ་ཨ་རུ་སླེབས་ནས་དེར་ཞག་སྡོད་བྱས་པ་དང་། 5 གིབ་ཨ་པའི་འགོ་དཔོན་རྣམས་མཚན་མོར་ལངས་ནས་ངའི་ཁང་པ་བསྐོར་ཞིང་ང་རང་གསོད་འདོད་པ་དང་། ངའི་ཆུན་མའང་བརྙས་བཅོས་བྱས་ནས་བསད། 6 དེ་ནས་བདག་གིས་རང་གི་ཆུན་མའི་བེམ་པོ་ལྷུ་ལྷུ་རུ་བཅད་ཅིང་། མི་མངགས་ཏེ་ཡེས་ར་ཨེལ་གྱི་ས་སྐལ་ཡིན་པའི་ཡུལ་ཐམས་ཅད་ལ་འཁྱེར་དུ་བཅུག་པ་ཡིན། ཅི་ལ་ཞེ་ན། གིབ་ཨ་པ་རྣམས་ཀྱིས་ཡེས་ར་ཨེལ་གྱི་ཁྲོད་དུ་ངོ་ཚ་བའི་དོན་ངན་འདི་འདྲ་བྱས་པས་སོ། ། 7 ལྟོས་དང་། ད་ནི་ཁྱོད་ཡེས་ར་ཨེལ་པ་ཐམས་ཅད་ཀྱིས་འདིར་གྲོས་བྱས་ནས་འཆར་གཞི་འགོད་དགོས་སོ་ཞེས་སྨྲས་པ་ལ། 8 མི་ཐམས་ཅད་ཡར་ལངས་ནས་མགྲིན་གཅིག་གིས་འདི་ལྟར། ངེད་རྣམས་ལས་སུ་ཞིག་ཀྱང་རང་གི་གུར་རམ་ཁང་པར་མི་ལོག 9 ད་ལྟ་ངེད་ཅག་གིས་གིབ་ཨ་*པ་རྣམས་ལ་འདི་ལྟར་བྱེད་ངེས། རྒྱན་བླངས་པ་ལྟར་སོང་ནས་ཁོ་རྣམས་ལ་འཐབ་པར་བྱ། 10 ངེད་རྣམས་ཀྱིས་ཡེས་ར་ཨེལ་གྱི་ཚོ་པ་རེ་རེ་ནས་མི་བརྒྱ་ལས་བཅུ་དང་། མི་སྟོང་ལས་བརྒྱ། མི་ཁྲི་ལས་སྟོང་བཅས་བདམས་ནས་དམག་མིའི་ཆེད་དུ་རྒྱགས་བསྐྱལ་དགོས་ལ། དེ་ནས་དམག་མི་རྣམས་པེན་ཡཱ་མེན་གྱི་གེ་བཱ་རུ་སླེབས་དུས། གིབ་ཨ་པས་ཡེས་ར་ཨེལ་གྱི་ཁྲོད་དུ་བྱས་པའི་སྐྱུག་བྲོ་བའི་དོན་ཐམས་ཅད་ཀྱི་ཕྱིར་དུ་ལན་འཇལ་ཆོག་པ་ཡིན་ཞེས་སྨྲས་པའོ། ། 11 དེ་ནས་ཡེས་ར་ཨེལ་གྱི་མི་རྣམས་ནི་མི་གཅིག་ནང་བཞིན་མཉམ་དུ་འབྲེལ་ཞིང་། གྲོང་ཁྱེར་དེ་ལ་དམག་དྲངས་སོ། ། 12 ཡེས་ར་ཨེལ་གྱི་ཚོ་པ་ཁག་གིས་མི་མངགས་ཏེ་པེན་ཡཱ་མེན་ཚོ་པའི་ཁྱིམ་རེ་རེར་སོང་སྟེ་ན་རེ། ཁྱོད་རྣམས་ཀྱི་ཁྲོད་ནས་དོན་ངན་འདི་འདྲ་ཅི་ལྟར་བྱས་སམ། 13 ད་ལྟ་ཁྱོད་ཅག་གིས་གིབ་ཨ་ཡི་ཁྲམ་པ་དེ་དག་ཕྱིར་སྤྲོད་ཅིག ངེད་ཅག་གིས་དེ་རྣམས་བསད་དེ་ཡེས་ར་ཨེལ་གྱི་ཁྲོད་ནས་ངན་པ་ཚར་གཅོད་བྱེད་དགོས་ཞེས་སྨྲས་ཀྱང་། པེན་ཡཱ་མེན་པ་དག་གིས་ཁོ་རྣམས་ཀྱི་སྤུན་ཡེས་ར་ཨེལ་པ་རྣམས་ཀྱི་གཏམ་ལ་མ་མཉན་པ་རེད། 14 པེན་ཡཱ་མེན་པ་རྣམས་ནི་ཡེས་ར་ཨེལ་པ་རྣམས་ལ་འཐབ་འཛིང་བྱེད་པའི་ཕྱིར་དུ་གྲོང་ཁྱེར་སོ་སོ་ནས་ཕྱི་རོལ་ཏུ་ཐོན་ཞིང་གིབ་ཨ་རུ་འདུས་སོ། ། 15 ཉིན་དེར་པེན་ཡཱ་མེན་པ་རྣམས་ཀྱིས་གྲོང་ཁྱེར་སོ་སོ་ནས་རལ་གྲི་ཐོགས་མཁན་གྱི་དམག་གྲངས་བླངས་པ་ལ་ཁྱོན་བསྡོམས་མི་ཉིས་ཁྲི་དྲུག་སྟོང་ཡོད་པ་དང་། གཞན་ད་དུང་གིབ་ཨ་པ་རྣམས་ལས་དམག་ཧྲག་བདུན་བརྒྱ་ཡོད་པའོ། ། 16 དམག་མི་རྣམས་ཀྱི་ཁྲོད་དུ་བདམས་པའི་དམག་ཧྲག་བདུན་བརྒྱ་ཡོད་པ་ཚང་མ་གཡོན་ལག་ཡིན་པ་དང་། རེ་རེ་འུར་རྡོས་མི་ལ་གཡོ་གཟུར་སྤུ་ཙམ་ཡང་མེད་པར་རྒྱག་ཐུབ་པ་ཡིན་ནོ། ། 17 པེན་ཡཱ་མེན་པ་ལས་གཞན་ཡེས་ར་ཨེལ་པའི་རལ་གྲི་ཐོགས་མཁན་གྱི་གྲངས་ཀ་བླངས་པ་ལ་ཁྱོན་བསྡོམས་མི་འབུམ་བཞི་ཡོད་པ་དང་ཐམས་ཅད་དམག་མི་ཡིན་ནོ། །

ཡེས་ར་ཨེལ་པ་རྣམས་ཀྱིས་པེན་ཡཱ་མེན་པ་ཕམ་པར་བརྒྱབ་པ།

18 དེ་ནས་ཡེས་ར་ཨེལ་པ་རྣམས་ལངས་ནས་པེད་ཨེལ་དུ་སོང་སྟེ་དཀོན་མཆོག་ལ་འདི་ལྟར། ངེད་རྣམས་ལས་སུ་ཞིག་སྔོན་ལ་སོང་སྟེ་པེན་ཡཱ་མེན་པ་རྣམས་དང་འཐབ་འོས་སམ་ཞེས་ཞུས་པ་ལ། དཀོན་མཆོག་ཡ་ཝཱེས་འདི་སྐད་དུ། ཡ་ཧུ་དཱ་སྔོན་ལ་འགྲོ་འོས་ཞེས་གསུངས་སོ། ། 19 དེ་ནས་ཡེས་ར་ཨེལ་པ་རྣམས་ཞོགས་པ་ཡར་ལངས་ནས་གིབ་ཨའི་ཁ་ཐུག་ཏུ་སྒར་བཏབ། 20 ཡེས་ར་ཨེལ་པ་རྣམས་ནི་པེན་ཡཱ་མེན་པ་རྣམས་ལ་འཐབ་ཕྱིར་ཕྱི་རོལ་ཏུ་ཐོན་ཞིང་། ཡེས་ར་ཨེལ་པ་རྣམས་ཀྱིས་གིབ་ཨའི་ཕྱོགས་སུ་ཁོ་ཚོར་ཁ་གཏད་དེ་དམག་བཤམས་སོ། ། 21 དེ་ནས་པེན་ཡཱ་མེན་པ་རྣམས་གིབ་ཨ་ནས་ཕྱི་རུ་ཐོན་ཞིང་། ཉིན་དེར་ཡེས་ར་ཨེལ་པ་ཉིས་ཁྲི་ཉིས་སྟོང་གནས་དེ་རུ་བསད་དོ། ། 22 ཡེས་ར་ཨེལ་པའི་དམག་མི་རྣམས་ཀྱིས་ཕན་ཚུན་སྙིང་ཕུར་བརྡབས་ནས་སྔར་བཞིན་ཉིན་དང་པོར་དམག་ཤོམ་སར་དམག་བཤམས། 23 དམག་མི་རྣམས་ཤི་བའི་ཉིན་མོ་དེར། ཡེས་ར་ཨེལ་པ་རྣམས་ཡར་སོང་སྟེ་མཚན་མོའི་བར་དུ་དཀོན་མཆོག་ཡ་ཝཱེའི་དྲུང་ནས་ངུ་འབོད་བྱས་ཤིང་། དཀོན་མཆོག་ཡ་ཝཱེ་ལ་འདི་ལྟར། ངེད་རྣམས་ཡང་བསྐྱར་སོང་ནས་རང་གི་སྤུན་པེན་ཡཱ་མེན་དང་འཐབ་འཛིང་བྱེད་རུང་ངམ་ཞེས་ཞུས་པར། དཀོན་མཆོག་ཡ་ཝཱེས་འདི་སྐད་དུ། ཡར་སོང་ནས་ཁོ་རྣམས་དང་འཐབ་ཆོག་ཅེས་གསུངས། 24 དེའི་ཕྱི་ཉིན་ཡེས་ར་ཨེལ་པ་རྣམས་ཡར་སོང་སྟེ་པེན་ཡཱ་མེན་པ་རྣམས་ལ་གཏུགས། 25 པེན་ཡཱ་མེན་པ་རྣམས་ཀྱང་ཉིན་དེར་གིབ་ཨ་ནས་ཕྱི་རུ་ཐོན་ཞིང་། ཡེས་ར་ཨེལ་པ་རྣམས་ཀྱི་གདོང་བསུས་ནས་འཐབ་པ་དང་། ཡང་ཁོ་རྣམས་ལས་མི་ཆིག་ཁྲི་བརྒྱད་སྟོང་གནས་དེེ་རུ་བསད་ཅིང་ཚང་མ་རལ་གྲི་ཐོགས་མཁན་ཡིན་ནོ། ། 26 དེ་ནས་ཡེས་ར་ཨེལ་པ་ཐམས་ཅད་ཡར་པེད་ཨེལ་དུ་སོང་ནས། དཀོན་མཆོག་ཡ་ཝཱེའི་དྲུང་དུ་བསྡད་ནས་ངུ་འབོད་བྱས་ཤིང་། ཉིན་དེར་དགོང་མོའི་བར་དུ་སྨྱུང་གནས་བསྲུངས། ཡང་དཀོན་མཆོག་ཡ་ཝཱེའི་དྲུང་དུ་སྦྱིན་སྲེག་དང་ཞི་བདེའི་མཆོད་པ་ཕུལ་ཏོ། ། 27 ཡང་ཡེས་ར་ཨེལ་པ་རྣམས་ཡར་སོང་ནས་དཀོན་མཆོག་ཡ་ཝཱེ་ལ་ཞུས་པ་དང་། དེའི་དུས་སུ་དཀོན་མཆོག་གི་ཞལ་ཆད་ཀྱི་ཤུར་སྒམ་དེ་རུ་ཡོད་པ་དང་། 28 དུས་དེར་ཨ་རོན་གྱི་ཚ་བོ་དང་ཨེ་ལི་ཨ་ཟར་གྱི་བུ་ཕི་ནེ་ཧེ་ཞལ་ཆད་ཀྱི་ཤུར་སྒམ་མདུན་དུ་ཀྲོང་ངེར་ལངས་ཤིང་། ཁོ་ཚོས་དཀོན་མཆོག་ཡ་ཝཱེ་ལ་འདི་ལྟར། ངེད་རྣམས་ཡང་བསྐྱར་ཕྱི་རོལ་ཏུ་སོང་ནས་རང་གི་སྤུན་པེན་ཡཱ་མེན་དང་འཐབ་འཛིང་བྱེད་རུང་ངམ། ཡང་ན་མཚམས་འཇོག་འོས་ཞེས་ཞུས་པ་ལ། དཀོན་མཆོག་ཡ་ཝཱེས་འདི་སྐད་དུ། སང་ཉིན་ངས་དེ་དག་ཁྱོད་རྣམས་ཀྱི་ལག་ཏུ་སྤྲོད་རྒྱུ་ཡིན་པས་ཁྱོད་རྣམས་ཡར་འགྲོ་འོས་ཞེས་གསུངས། 29 དེ་ནས་ཡེས་ར་ཨེལ་པས་གིབ་ཨའི་ཕྱོགས་བཞི་རུ་འཇབ་དམག་བཏང་ངོ་། ། 30 ཉིན་གསུམ་པར་ཡེས་ར་ཨེལ་པ་རྣམས་ཡང་བསྐྱར་ཡར་སོང་སྟེ་པེན་ཡཱ་མེན་པ་རྣམས་ལ་འཐབ་ཅིང་། སྔར་བཞིན་གིབ་ཨའི་ཕྱོགས་སུ་དམག་བཤམས། 31 པེན་ཡཱ་མེན་པ་རྣམས་ཀྱང་ཕྱི་རུ་ཡོང་སྟེ་དགྲ་བོའི་གདོང་བསུས་པས་གྲོང་ཁྱེར་དང་བྲལ་བའི་གཡོ་འོག་ཏུ་ཚུད། ཞིང་བར་གྱི་བགྲོད་ལམ་གཉིས་ཏེ་གཅིག་ནི་པེད་ཨེལ་ལ་སླེབས་ཤིང་ཅིག་ཤོས་ནི་གིབ་ཨ་རུ་སླེབས་ཡོད་པའི་སྟེང་དུ། ཁོ་ཚོས་སྔར་བཞིན་ཡེས་ར་ཨེལ་པ་སུམ་ཅུ་ཙམ་བསད་དོ། ། 32 པེན་ཡཱ་མེན་པ་རྣམས་ཀྱིས་འདི་ལྟར། ཁོ་རྣམས་སྔར་བཞིན་བདག་ཅག་གི་མདུན་དུ་ཕམ་པ་རེད་ཅེས་སྨྲས། ཡིན་ནའང་ཡེས་ར་ཨེལ་པ་རྣམས་ན་རེ། བདག་ཅག་བྲོས་ཏེ་ཁོ་རྣམས་གྲོང་ཁྱེར་ནས་བགྲོད་ལམ་སྟེང་གཡོ་ཁྲིད་བྱས་ན་ཅི་འདྲ་ཞེས་སྨྲས་ཤིང་། 33 ཡེས་ར་ཨེལ་པ་ཐམས་ཅད་ལངས་ཏེ་པཱ་ཨལ་ཐལ་མཱར་དུ་དམག་བཤམས་ཤིང་། ཡེས་ར་ཨེལ་གྱི་འཇབ་དམག་རྣམས་གེ་བཱ་ཞིང་ཁའི་འཇབ་སྒུག་བྱེད་ས་ནས་ཡར་བརྒྱུགས། 34 ཡེས་ར་ཨེལ་པའི་ཁྲོད་ཀྱི་དམག་ཧྲག་ཆིག་ཁྲི་གིབ་ཨའི་ཁ་ཐུག་ཏུ་གདོང་བསུས་ནས་འོངས་པ་དང་། འཐབ་འཛིང་གཏུམ་དྲག་ཧ་ཅང་ཆེ་མོད། འོན་ཀྱང་པེན་ཡཱ་མེན་པ་རྣམས་ཀྱིས་ཆག་སྒོ་ཉེ་བར་སླེབས་པ་མ་ཚོར་རོ། ། 35 དཀོན་མཆོག་ཡ་ཝཱེས་པེན་ཡཱ་མེན་པ་རྣམས་ནི་ཡེས་ར་ཨེལ་པའི་མདུན་དུ་ཕམ་པར་མཛད་ཅིང་། ཉིན་དེར་ཡེས་ར་ཨེལ་པས་པེན་ཡཱ་མེན་པ་ཉིས་ཁྲི་ལྔ་སྟོང་ཆིག་བརྒྱ་བསད་ཅིང་ཚང་མ་རལ་གྲི་ཐོགས་མཁན་ཡིན་ནོ། །

ཡེས་ར་ཨེལ་པ་རྣམས་རྒྱལ་བ།

36 དེ་ནས་པེན་ཡཱ་མེན་པ་རྣམས་ཀྱིས་རང་ཉིད་ཕམ་པ་ཤེས་སོ། །ད་ནི་ཡེས་ར་ཨེལ་པ་རྣམས་ཀྱིས་གིབ་ཨ་རུ་འཇབ་དམག་བཞག་པར་ཡིད་ཆེས་ཏེ་པེན་ཡཱ་མེན་པ་རྣམས་ཀྱི་མདུན་དུ་ཕམ་ཁུལ་བྱས་ཤིང་། 37 འཇབ་དམག་མྱུར་བ་མྱུར་དུ་གིབ་ཨ་རུ་བརྒྱུགས་ནས་ཁོ་ཚོ་མུ་མཐུད་དུ་མདུན་སྐྱོད་བྱས་ཏེ་གྲོང་ཁྱེར་ཧྲིལ་པོར་རལ་གྲིས་བརྒྱབ། 38 ཡེས་ར་ཨེལ་པ་དང་འཇབ་དམག་བར་ལ་སྔོན་ནས་ཁ་དན་བཞག་ཡོད་པ་སྟེ། གྲོང་ཁྱེར་ནང་མེ་སྦར་ཏེ་དུ་བ་ལང་ལོང་འཕྱུར་བ་རྟགས་བྱེད་པ་དེ་ཡིན། 39 ཡེས་ར་ཨེལ་པ་རྣམས་གཡུལ་ས་ནས་ཕྱིར་འཐེན་བྱེད་པའི་དུས་སུ། པེན་ཡཱ་མེན་པ་རྣམས་ཀྱིས་ལག་འགུལ་ནས་ཡེས་ར་ཨེལ་པ་སུམ་ཅུ་ཙམ་བསད་པས་ན་རེ། ཁོ་རྣམས་སྔར་བཞིན་བདག་ཅག་གིས་ཕམ་པར་བརྒྱབ་ཅེས་སྨྲས། 40 གྲོང་ཁྱེར་ལས་དུ་སྨུག་ཀ་བ་བཞིན་འཕྱུར་བའི་དུས་སུ། པེན་ཡཱ་མེན་པ་རྣམས་ཁ་ཕྱིར་འཁོར་ནས་བལྟས་ཤིང་། ལྟོས་དང་། གྲོང་ཁྱེར་ཡོངས་སུ་དུ་བ་མཁའ་དབྱིངས་སུ་འཕྱུར་ཏོ། ། 41 ཡེས་ར་ཨེལ་པ་རྣམས་ཁ་ཕྱིར་འཁོར་ནས་འོངས་ཤིང་། པེན་ཡཱ་མེན་པ་རྣམས་ཀྱིས་ཆག་སྒོ་རང་སྟེང་དུ་སླེབས་པ་མཐོང་ནས་ཤིན་ཏུ་འཚབ་པ་རེད། 42 ཁོ་རྣམས་ཡེས་ར་ཨེལ་པའི་མདུན་ནས་ཁ་ཕྱིར་འཁོར་ཏེ་དབེན་སྟོང་དུ་བྲོས་ཤིང་། ཡེས་ར་ཨེལ་པ་རྣམས་ཀྱིས་ཁོ་རྣམས་འདེད་བཅོམ་བྱས་པ་དང་། གྲོང་ཁྱེར་སོ་སོ་ནས་ཐོན་པ་དག་གིས་ཀྱང་ཁོ་རྣམས་བར་དུ་བླངས་ནས་བསད། 43 ཡེས་ར་ཨེལ་པས་པེན་ཡཱ་མེན་པ་རྣམས་བསྐོར་ནས་དེད་ཅིང་། ཁོ་རྣམས་ངལ་གསོ་ས་སྟེ་ཤར་ཕྱོགས་སུ་གཏད་པའི་གིབ་ཨ་རུ་དེ་དག་རྡོག་པས་བརྫིས་སོ། ། 44 པེན་ཡཱ་མེན་པ་རྣམས་ལས་མི་ཆིག་ཁྲི་བརྒྱད་སྟོང་ཤི་བ་དང་ཚང་མ་དཔའ་རྒོད་ཡིན་ནོ། ། 45 དེའི་འཕྲོས་མི་རྣམས་ཁ་ཕྱིར་འཁོར་ནས་དབེན་སྟོང་ཕྱོགས་སུ་རིམ་མོན་གྱི་བྲག་ཏུ་བྲོས་པ་ལ། ཡེས་ར་ཨེལ་པས་ལམ་དུ་ཁོ་རྣམས་ལས་མི་ལྔ་སྟོང་བསད་པ་དང་། སྙེ་མ་འཐུ་བ་བཞིན་ཀི་དོན་བར་དུ་དེད་ནས་ཡང་ཁོ་རྣམས་ལས་མི་ཉིས་སྟོང་བསད། 46 ཉིན་དེར་པེན་ཡཱ་མེན་པ་རྣམས་ལས་ཁྱོན་བསྡོམས་མི་ཉིས་ཁྲི་ལྔ་སྟོང་བསད་ཅིང་རལ་གྲི་ཐོགས་པའི་དཔའ་རྒོད་རྐྱང་རྐྱང་ཡིན་ནོ། ། 47 ཡིན་ནའང་མི་དྲུག་བརྒྱ་ཏག་ཏག་ལུས་པ་ཁ་ཕྱིར་འཁོར་ནས་དབེན་སྟོང་ཕྱོགས་སུ་བྲོས་ཤིང་རིམ་མོན་གྱི་བྲག་ཏུ་སླེབས་པ་དང་། དེར་ཟླ་བཞིའི་རིང་ལ་བསྡད་དོ། ། 48 ཡེས་ར་ཨེལ་པ་རྣམས་ཡང་ཕྱིར་པེན་ཡཱ་མེན་གྱི་ཡུལ་དུ་སོང་སྟེ། གྲོང་ཁྱེར་སོ་སོའི་མི་དང་ཕྱུགས་ཟོག དེ་མིན་གང་ལ་ཕྲད་པ་ཐམས་ཅད་ལ་རལ་གྲིས་བརྒྱབ་ཅིང་། ཡང་གྲོང་ཁྱེར་མཐའ་དག་མེས་བསྲེགས་སོ། །

ལེའུ་ཉེར་གཅིག་པ།

པེན་ཡཱ་མེན་པ་རྣམས་ཀྱི་ཕྱིར་ཆུང་མ་བཀོད་སྒྲིག་བྱས་པ།

1 སྔར་ཡེས་ར་ཨེལ་པ་རྣམས་ཀྱིས་མཱས་ཟི་ཕཱ་རུ་འདི་ལྟར། ངེད་རྣམས་ལས་སུ་ཞིག་གིས་ཀྱང་རང་གི་བུ་མོ་པེན་ཡཱ་མེན་པ་རྣམས་ལ་མནའ་མར་མི་སྟེར་ཞེས་མནའ་བསྐྱལ་བ་རེད། 2 ཡེས་ར་ཨེལ་པ་རྣམས་པེད་ཨེལ་དུ་འོངས་ཏེ། དགོང་མོའི་བར་དུ་དཀོན་མཆོག་གི་དྲུང་དུ་བསྡད་ཅིང་སྐད་ཆེན་པོས་ངུ་འབོད་བྱས་ཏེ་ན་རེ། 3 ཀྱེ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལགས། ཡེས་ར་ཨེལ་གྱི་ཁྲོད་དུ་ཚོ་པ་གཅིག་ཆད་པའི་དོན་འདི་ཅིའི་ཕྱིར་བྱུང་ངམ་ཞེས་ཞུས་སོ། ། 4 དེའི་ཕྱི་ཉིན་འབངས་རྣམས་ནངས་སྔ་མོ་ཡར་ལངས་ནས་དེར་མཆོད་ཁྲི་ཞིག་བརྩིགས་ཤིང་སྦྱིན་སྲེག་དང་ཞི་བདེའི་མཆོད་པ་ཕུལ་ཏོ། ། 5 ཡེས་ར་ཨེལ་པ་རྣམས་ཕན་ཚུན་ན་རེ། ཡེས་ར་ཨེལ་གྱི་ཚོ་པ་རྣམས་ལས་གང་ཞིག་མི་ཚོགས་དང་བཅས་དཀོན་མཆོག་ཡ་ཝཱེའི་དྲུང་དུ་ཡར་མ་ཡོང་བ་ཡིན་ནམ་ཞེས་སྨྲས། སྔར་ཡེས་ར་ཨེལ་པ་རྣམས་ཀྱིས་མནའ་ཆེན་པོ་ཞིག་བསྐྱལ་བ་སྟེ། ཡར་མཱས་ཟི་ཕཱ་རུ་དཀོན་མཆོག་ཡ་ཝཱེའི་དྲུང་དུ་མི་ཡོང་བ་ཐམས་ཅད་ངེས་པར་གསོད་དགོས་ཞེས་སྨྲས་མྱོང་ངོ་། ། 6 ཡེས་ར་ཨེལ་པ་རྣམས་ཀྱིས་རང་གི་སྤུན་པེན་ཡཱ་མེན་ལ་སྙིང་རྗེ་ནས་ན་རེ། ད་ལྟ་ཡེས་ར་ཨེལ་གྱི་ཁྲོད་དུ་ཚོ་པ་གཅིག་ཆད་པ་ཡིན། 7 བདག་ཅག་གིས་དཀོན་མཆོག་ཡ་ཝཱེའི་དྲུང་དུ་མནའ་བསྐྱལ་ནས། རང་ཅག་གི་བུ་མོ་རྣམས་ནི་ཅི་ནས་ཀྱང་པེན་ཡཱ་མེན་པ་རྣམས་ལ་མནའ་མར་མི་བརྫང་ཞེས་སྨྲས་པ་ཡིན་པས། ད་ལྟ་བདག་ཅག་གིས་ཅི་བྱས་ནས་ཁོ་རྣམས་ལས་ཤུལ་དུ་ལུས་པ་རྣམས་ལ་ཆུང་མ་ཡོད་པར་བྱའམ་ཞེས་སྨྲས། 8 ཡང་ཕན་ཚུན་ན་རེ། ཡེས་ར་ཨེལ་གྱི་ཚོ་པ་རྣམས་ལས་སུ་ཞིག་མཱས་ཟི་ཕཱ་རུ་ཡར་དཀོན་མཆོག་ཡ་ཝཱེའི་དྲུང་དུ་མ་འོངས་པ་ཡིན་ནམ་ཞེས་དྲིས་ཤིང་། ལྟོས་དང་། གིལ་ཨད་ཀྱི་ཡཱ་བེ་སི་ནས་མི་གཅིག་ཀྱང་མི་ཚོགས་ཀྱི་ཁྲོད་དུ་མ་འོངས་པ་རྩད་ཆོད་པ་རེད། 9 ཅི་ལ་ཞེ་ན། འབངས་རྣམས་ཀྱི་གྲངས་ཀ་ལེན་པའི་དུས་སུ། གིལ་ཨད་ཀྱི་ཡཱ་བེ་སིའི་མི་རྣམས་ལས་གཅིག་ཀྱང་དེར་མ་རྙེད་དོ། ། 10 དེ་ནས་མི་ཚོགས་ཀྱིས་མི་དཔའ་རྩལ་ཅན་ཆིག་ཁྲི་ཉིས་སྟོང་མངགས་ཏེ་ན་རེ། ཁྱོད་རྣམས་སོང་ལ་གིལ་ཨད་ཀྱི་ཡཱ་བེ་སིའི་མི་རྣམས་བུད་མེད་དང་བྱིས་པ་བཅས་ཐམས་ཅད་རལ་གྲིས་སོད་ཅིག 11 ཁྱོད་ཅག་གིས་འདི་ལྟར་བྱེད་དགོས་ཏེ། སྐྱེས་པ་དང་ཡང་སྐྱེས་པར་འགྲོགས་མྱོང་བའི་བུད་མེད་ཐམས་ཅད་ཚར་གཅོད་བྱེད་དགོས་ཞེས་སྨྲས་སོ། ། 12 དེ་ནས་ཁོ་རྣམས་ཀྱིས་གིལ་ཨད་ཀྱི་ཡཱ་བེ་སིའི་མི་རྣམས་ལས་མནའ་མར་ཕྱིན་མེད་པའི་ན་ཆུང་བུ་མོ་བཞི་བརྒྱ་རྙེད་ཅིང་། དེ་དག་ཀ་ན་ཨན་ཡུལ་གྱི་ཞི་ལོའི་དམག་སྒར་དུ་ཁྲིད་དོ། ། 13 མི་ཚོགས་ཡོངས་ཀྱིས་རིམ་མོན་བྲག་གི་པེན་ཡཱ་མེན་པ་རྣམས་ཀྱི་རྩར་མི་མངགས་ཏེ། དེ་རྣམས་ལ་འགྲིག་མཐུན་ཡོང་བའི་གཏམ་སྨྲས་པ་དང་། 14 དེའི་དུས་སུ་པེན་ཡཱ་མེན་པ་རྣམས་ཕྱིར་ལོག་ཅིང་། ཡེས་ར་ཨེལ་པས་ཡཱ་བེ་སི་གིལ་ཨད་ཀྱི་བུད་མེད་གསོན་པོར་ལུས་པ་རྣམས་དེ་དག་ལ་ཆུང་མར་བྱིན་ནའང་ད་དུང་མ་འདང་ངོ་། ། 15 དཀོན་མཆོག་ཡ་ཝཱེས་ཡེས་ར་ཨེལ་གྱི་ནང་དུ་ཚོ་པ་ཞིག་ཆད་པར་མཛད་པས། འབངས་རྣམས་ཀྱིས་པེན་ཡཱ་མེན་པ་རྣམས་ལ་སྙིང་རྗེ་བ་རེད། 16 མི་ཚོགས་ཁྲོད་ཀྱི་རྒན་པོ་རྣམས་ན་རེ། པེན་ཡཱ་མེན་པའི་ཁྲོད་ནས་བུད་མེད་རྣམས་མེད་པར་བྱས་པས། ངེད་ཅག་གིས་ཅི་ལྟར་བྱས་ནས་ཤུལ་དུ་ལུས་པ་དེ་རྣམས་ལ་ཆུང་མ་ཡོད་པར་བྱའམ་ཞེས་སྨྲས་པ་དང་། 17 ཡང་འདི་ལྟར་སྨྲས་པ་སྟེ། ཡེས་ར་ཨེལ་གྱི་ཁྲོད་ནས་ཚོ་པ་ཞིག་མེད་པར་མི་འགྲོ་བའི་ཕྱིར། པེན་ཡཱ་མེན་པ་བྲོས་ནས་ཐར་བ་རྣམས་ལ་ས་སྐལ་ཡོད་ན་འོས། 18 ཡིན་ནའང་ཡེས་ར་ཨེལ་པ་རྣམས་ཀྱིས་སྔར་མནའ་བསྐྱལ་ནས། རང་གི་བུ་མོ་པེན་ཡཱ་མེན་པ་རྣམས་ལ་ཆུང་མར་སྟེར་མཁན་ཡོད་ན་དེ་ལ་དམོད་མོ་ཐེབས་ངེས་ཡིན་ཞེས་སྨྲས་པས། བདག་ཅག་གིས་རང་གི་བུ་མོ་དེ་རྣམས་ལ་ཆུང་མར་སྟེར་མི་རུང་ཞེས་པར། 19 ཡང་ཁོ་རྣམས་ན་རེ། ལེ་བོ་ནཱའི་ལྷོ་ཕྱོགས་དང་། པེད་ཨེལ་གྱི་བྱང་ཕྱོགས། སི་ཀེམ་ལམ་ཆེན་ཤར་ཕྱོགས་ཀྱི་ཞི་ལོ་རུ་ལོ་རེ་བཞིན་དཀོན་མཆོག་ཡ་ཝཱེའི་དུས་ཆེན་ཡོད་ཅེས་སྨྲས་ཤིང་། 20 ཁོ་ཚོས་པེན་ཡཱ་མེན་པ་རྣམས་ལ་འདི་ལྟར། ཁྱོད་རྣམས་སོང་ལ་རྒུན་འབྲུམ་ར་བར་འཇབ་སྒུག་གྱིས་ཤིག 21 ལྟོས་དང་། གལ་ཏེ་ཞི་ལོའི་བུད་མེད་རྣམས་ཕྱི་རུ་ཐོན་ནས་ཞབས་བྲོ་འཁྲབ་པ་མཐོང་ན། རྒུན་འབྲུམ་ར་བ་ནས་ཕྱི་རུ་ཡོང་སྟེ་ཞི་ལོའི་བུད་མེད་རྣམས་ལས་རེ་རེས་ཆུང་མ་རེ་ཕྲོགས་ལ་པེན་ཡཱ་མེན་ཡུལ་དུ་ལོག་ཅིག 22 གལ་ཏེ་ཁོ་མོ་རྣམས་ཀྱི་ཕ་དང་ཡང་ན་སྤུན་རྣམས་ཡོང་ནས་ངེད་རྣམས་དང་ཚིག་རྩོད་བྱས་ན། ངེད་ཅག་གིས། ཁྱེད་རྣམ་པས་ངེད་ཅག་གི་ཆེད་དུ་འདི་རྣམས་ལ་ཐུགས་རྗེས་གཟིགས་རོགས། ཅི་ལ་ཞེ་ན། ངེད་ཅག་གིས་འཐབ་འཛིང་གི་དུས་སུ་ཁོ་རྣམས་ལ་ཆུང་མ་མ་རེག འདི་ནི་བུད་མེད་རྣམས་ཁྱེད་རྣམ་པས་དེ་དག་ལ་བྱིན་པ་མ་ཡིན་པས་ཁྱེད་རྣམ་པ་ཉེས་མེད་ཡིན་ཞེས་སྨྲ་བར་བྱ་ཞེས་བསྐུལ་ཏོ། ། 23 དེ་ནས་པེན་ཡཱ་མེན་པ་རྣམས་ཀྱིས་དེ་བཞིན་དུ་བྱས་ཤིང་། ཁོ་རྣམས་ཀྱི་གྲངས་ཀ་བཞིན་ཞབས་བྲོ་འཁྲབ་པའི་བུད་མེད་རྣམས་ལས་ཕྲོགས་ཡོང་སྟེ་ཆུང་མར་བླངས་པ་དང་། རང་གི་ས་སྐལ་དུ་ལོག་སྟེ་ཡང་བསྐྱར་གྲོང་ཁྱེར་རྣམས་བསྐྱར་གསོ་བྱས་ནས་བསྡད། 24 དེའི་དུས་སུ་ཡེས་ར་ཨེལ་པ་རྣམས་ཡུལ་དེར་བྲལ་ནས་ཕྱིར་རང་རང་གི་ཚོ་པ་དང་། རང་རང་གི་རིགས་རྒྱུད། རང་རང་གི་ས་སྐལ་དུ་ལོག 25 སྐབས་དེར་ཡེས་ར་ཨེལ་གྱི་ཁྲོད་དུ་རྒྱལ་པོ་མེད་ལ། མི་རེ་རེས་གང་འདོད་བཞིན་བྱས་སོ།། །།

* ལེའུ་དང་པོ།:17 ཧོར་མཱ་ཞེས་པ་ནི་གཏོར་བརླག་བཏང་བའི་དོན་ལ་འཇུག

* ལེའུ་གཉིས་པ།:5 པོ་ཀིམ་ཞེས་པ་ནི་ངུ་བའི་དོན་ཡིན།

* ལེའུ་གསུམ་པ།:8 རིས་ཨ་ཏ་ཡིམ་ཞེས་པ་ནི་ལྡབ་འགྱུར་གྱིས་ངན་པ་ཡིན་པའི་དོན་ལ་འཇུག

* ལེའུ་བཞི་པ།:11 འདིར་སྒྱུག་པོ་ཞེས་པ་འགྱུར་ལ་ལར་ཆུང་མའི་གཅེན་པོ་ཞེས་མཐོང་།

* ལེའུ་དྲུག་པ།:24 འདིར་ཤཱ་ལོམ་ཞེས་པ་ནི་དཀོན་མཆོག་ཡ་ཝཱེས་ཞི་བདེ་གནང་ཞེས་པའི་དོན་ཡིན།

* ལེའུ་བརྒྱད་པ།:29 ཡེ་རུབ་པཱ་ཨལ་ཞེས་པ་ནི་པཱ་ཨལ་གྱིས་འཐབ་འཛིང་བྱེད་ཅེས་པའི་དོན་ལ་འཇུག་ཅིང་གིད་ཡོན་གྱི་མིང་གཞན་ཡིན།

* ལེའུ་བཅོ་ལྔ་པ།:17 འདིར་རཱ་མད་ལེ་ཧི་ཞེས་པ་ནི་འགྲམ་རུས་ཕར་གཡུགས་པའི་དོན་ལ་འཇུག

† ལེའུ་བཅོ་ལྔ་པ།:19 འདིར་ཨེན་ཧག་ཀོ་རེ་ཞེས་པ་ནི་ཞུ་འབོད་བྱེད་མཁན་གྱི་ཆུ་མིག་ཅེས་པའི་དོན་ལ་འཇུག

* ལེའུ་བཅོ་བརྒྱད་པ།:12 འདིར་མ་ཧ་ནེ་དཱན་ཞེས་པ་ནི་དཱན་གྱི་སྒར་ཞེས་པའི་དོན་ཡིན།

† ལེའུ་བཅོ་བརྒྱད་པ།:30 འདིར་མོ་ཤེ་ཞེས་པར་མ་ཕྱི་ལས་མཱ་ན་ཤེ་ཞེས་མཐོང་།

* ལེའུ་ཉི་ཤུ་པ།:9 འདིར་གིབ་ཨ་ཞེས་པར་གེ་བཱ་ཞེས་ཀྱང་འབོད་པ་ཡིན།

རུ་ཐི།

1

2

3

4

༄༅། །རུ་ཐིའི་མདོ།

རུ་ཐིའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

མདོ་འདིའི་ཁ་བྱང་ནི་མི་སྣ་གཙོ་བོ་རུ་ཐི་ཞེས་བྱ་བའི་ལོ་རྒྱུས་བརྗོད་པ་གཞི་བྱས་ནས་བཏགས་པ་ཞིག་ཡིན། རུ་ཐི་ནི་དཱ་བིད་ཀྱི་ཨ་མའི་ཡང་མེས་ཡིན་པ་དང་། སྐྱབས་མགོན་མཱ་ཤི་ཀའི་གདུང་རྒྱུད་ཀྱང་ཡིན། ༼མད་ཐཱའི་ལེའུ་དང་པོའི་ཚིག་རྐང་དང་པོ་དང་ལྔ་པ་གཉིས་ལ་གཟིགས་རོགས།༽ གཞུང་འདི་ནི་ཁྲིམས་དཔོན་གྱི་དུས་སུ་བྱུང་བ་ཡིན་ལ། དུས་དེར་ཡེས་ར་ཨེལ་དང་མོ་ཨབ་མི་རིགས་གཉིས་ཀྱི་བར་དུ་གནས་སྐབས་ཙམ་གྱི་ཞི་བདེ་ཡོད། གཞུང་གི་ནང་དུ་ཡེས་ར་ཨེལ་གྱི་ཁྱིམ་རྒྱུད་བསྟར་ཆགས་ཀྱི་མི་སྒེར་འཚོ་བའི་ཞིབ་ཆ་དང་། དུས་སྐབས་དེའི་བདེན་པའི་དད་སེམས་དང་དད་གུས་ཀྱི་གནས་ཚུལ་ཡག་པོ་ཡིན་པར་བསྟན་ཡོད།

ཡི་གེར་འགོད་མཁན་དང་འགོད་དུས།

གཞུང་འདི་ཡི་གེར་འགོད་མཁན་སུ་ཡིན་པ་ཤེས་རྟོགས་བྱུང་མེད་ནའང་། ཡ་ཧུ་དཱའི་སྲོལ་རྒྱུན་ལྟར་ན་སཱ་མུ་ཨེལ་ཡིན་པར་གསུངས་ཡོད། འོན་ཀྱང་དེ་ལ་ངེས་གཏན་མེད་དེ། གཞུང་འདིའི་ལེའུ་བཞི་པའི་ཚིག་རྐང་བཅུ་བདུན་པ་དང་ཉེར་གཉིས་པ་ལས་དཱ་བིད་ཅེས་པའི་མིང་བྱུང་ཡོད་པར་བརྟེན། སཱ་མུ་ཨེལ་གྱི་རྗེས་སུ་བྱུང་བ་ཡིན་པའི་ལོ་ཚིགས་ཀྱང་གསལ་བཤད་གནང་ཡོད། ཨིབ་རི་པའི་ཡི་གེ་འབྲི་སྟངས་ཀྱི་ཆ་ནས་བརྗོད་ན། གཞུང་འདི་ནི་རྒྱལ་རབས་ཀྱི་དུས་སྐབས་སུ་ཡི་གེར་བཀོད་པ་སྟེ། སྤྱི་ལོ་སྔོན་གྱི་1000ལོའི་རྗེས་ཙམ་ལ་བྱུང་བར་གསུངས།

བརྗོད་སྙིང་དང་གསུང་འཕྲིན།

གཞུང་འདིའི་ནང་གི་བསྟན་དོན་གཙོ་བོ་རུ་ཐི་བླུས་པའི་སྐོར་ཡིན་པ་དང་། བླུས་པ་ཞེས་པ་ནི་ཨིབ་རི་པའི་ཕྱི་མོའི་ཡི་གེ་ལས་ཐེངས་ཉེར་གསུམ་ལ་གསུངས་ཡོད། ཚིག་དེས་དཀོན་མཆོག་གིས་ཇི་ལྟར་ཐར་བར་དྲངས་ཚུལ་གྱི་ཐབས་བསྟན་ཡོད་པ་དང་། དེ་ལས་གཞན་རུ་ཐིའི་གཞུང་དུ་བྱམས་དང་བརྩེ་བ་མཚོན་པར་བྱས་ཡོད་དེ། བྱམས་བརྩེ་དེ་ལ་བརྟེན་ནས་དཀོན་མཆོག་གི་བཀའ་ཁྲིམས་བསྒྲུབ་པ་དང་། དཀོན་མཆོག་གིས་ཀྱང་རང་གི་འབངས་མི་ལ་བྱིན་རླབས་གནང་ནས་ཁོང་གི་བྱམས་བརྩེ་མཚོན་པར་བྱས་ཡོད།

འཆར་ཟིན།

1. ནཱ་ཨོ་མུའི་ཁྱོ་ག་ཚེ་ལས་འདས་པའི་སྐོར། ༼1:1-5༽

2. ནཱ་ཨོ་མུ་ནི་མོ་ཨབ་ཡུལ་ནས་ཕྱིར་ལོག་པའི་སྐོར། ༼1:6-22༽

3. རུ་ཐི་ཞིང་ཁ་ནས་པཱོ་ཨ་ཟི་ལ་ཕྲད་པའི་སྐོར། ༼2:1-23༽

4. རུ་ཐི་གཡུལ་ཁ་རུ་ཡོད་པའི་པཱོ་ཨ་ཟིའི་དྲུང་དུ་ཕྱིན་པའི་སྐོར། ༼3:1-18༽

5. པཱོ་ཨ་ཟིས་རུ་ཐི་ལ་གཉེན་སྒྲིག་པར་སྟ་གོན་བྱས་པའི་སྐོར། ༼4:1-12༽

6. ནཱ་ཨོ་མུ་སེམས་དགའ་བར་གྱུར་པའི་སྐོར། ༼4:13-17༽

7. རྒྱལ་པོ་དཱ་བིད་ཀྱི་གདུང་རྒྱུད་སྐོར། ༼4:18-22༽

ལེའུ་དང་པོ།

ནཱ་ཨོ་མུ་ཡུགས་མོར་གྱུར་པ།

1 དེ་ཡང་ཁྲིམས་དཔོན་རྣམས་ཀྱིས་སྲིད་སྐྱོང་བའི་དུས་སུ་ཡུལ་དེར་མུ་གེ་བྱུང་ཞིང་། ཡ་ཧུ་དཱ་ས་ཆའི་པེད་ལེ་ཧེམ་གྱི་མི་ཞིག་གིས་རང་གི་ཆུང་མ་དང་བུ་གཉིས་ཁྲིད་ནས་མོ་ཨབ་ཡུལ་དུ་རེ་ཞིག་སྡོད་པར་ཕྱིན་ཏོ། ། 2 མི་དེའི་མིང་ལ་ཨེ་ལི་མེ་ལེག་དང་ཆུང་མའི་མིང་ལ་ནཱ་ཨོ་མུ་ཞེས་ཟེར་བ་དང་། ཁོའི་བུ་གཉིས་ལས་གཅིག་གི་མིང་ལ་མཱ་ལིན་དང་ཅིག་ཤོས་ཀྱི་མིང་ལ་ཀིལ་ཡོན་ཟེར་རོ། །ཁོ་རྣམས་ནི་ཡ་ཧུ་དཱ་ས་ཆའི་པེད་ལེ་ཧེམ་གྱི་ཨེབ་རཱད་པ་ཡིན་ལ། མོ་ཨབ་ཡུལ་དུ་སོང་ནས་དེར་གཞིས་ཆགས་སོ། །

3 ཕྱིས་སུ་ནཱ་ཨོ་མུའི་སྐྱེས་པ་ཨེ་ལི་མེ་ལེག་ཚེ་ལས་འདས་ཤིང་ཁོ་མོ་དང་བུ་གཉིས་ལུས་སོ། ། 4 བུ་དེ་གཉིས་ཀྱིས་མོ་ཨབ་རིགས་ཀྱི་བུད་མེད་རེ་ཆུང་མར་བླངས་པ་དང་། གཅིག་གི་མིང་ལ་ཨོར་ཕཱ་དང་ཅིག་ཤོས་ཀྱི་མིང་ལ་རུ་ཐི་ཞེས་ཟེར་རོ། །ཁོ་རྣམས་ཡུལ་དེར་མི་ལོ་བཅུ་ཙམ་ལ་གནས་པའི་རྗེས་སུ། 5 མཱ་ལིན་དང་ཀིལ་ཡོན་གཉིས་ཀྱང་ཚེ་ལས་འདས། ནཱ་ཨོ་མུ་ནི་སྐྱེས་པ་མེད་ལ་བུ་གཉིས་ཀྱང་མེད་པར་གཅིག་པུར་ལུས་སོ། །

ནཱ་ཨོ་མུ་དང་རུ་ཐི་གཉིས་ཀྱི་སྐོར།

6 དཀོན་མཆོག་ཡ་ཝཱེས་རང་གི་འབངས་མི་ལ་གཟིགས་སྐྱོང་མཛད་ཅིང་། དེ་དག་ལ་ཁ་ཟས་སྦྱིན་པའི་གནས་ཚུལ་ནི་ནཱ་ཨོ་མུས་མོ་ཨབ་ཡུལ་ནས་ཐོས་པ་དང་། ནཱ་ཨོ་མུ་དང་ཁོ་མོའི་མནའ་མ་གཉིས་ཀྱིས་མོ་ཨབ་ཡུལ་ནས་རང་ཡུལ་དུ་ཕྱིར་ལོག་པར་སྟ་གོན་བྱས། 7 དེ་རྣམས་རང་ཉིད་སྡོད་སའི་ཡུལ་དང་ཁ་བྲལ་ནས་ཡ་ཧུ་དཱའི་ཡུལ་དུ་ཆས་སོ། །

8 དེ་ནས་ནཱ་ཨོ་མུས་རང་གི་མནའ་མ་གཉིས་ལ་འདི་ལྟར་སྨྲས་པ་སྟེ། ཁྱོད་གཉིས་ཀ་རང་རང་གི་མ་ཡི་ཁྱིམ་དུ་ཕྱིར་སོང་ཞིག ཁྱོད་གཉིས་ཀྱིས་གཤིན་པོ་རྣམས་དང་ང་རང་ལ་བཟང་པོ་བྱས་པ་བཞིན་དུ། དཀོན་མཆོག་ཡ་ཝཱེས་ཀྱང་ཁྱོད་གཉིས་དྲིན་གྱིས་སྐྱོང་ཞིང་། 9 རང་རང་གི་སྐྱེས་པ་གསར་པའི་ཁྱིམ་དུ་བདེ་བ་ཉམས་སུ་མྱོང་བར་མཛད་པར་ཤོག་ཅེས་པ་དང་མནའ་མ་གཉིས་ལ་འོ་བྱས་པ་ལ། དེ་གཉིས་ཀྱིས་སྐད་བརྒྱབ་ནས་ངུས་ཤིང་ན་རེ། 10 ངེད་གཉིས་ཁྱེད་དང་ལྷན་ཅིག་ཁྱེད་ཀྱི་རིགས་རྒྱུད་ཀྱི་རྩར་ཕྱིར་ལོག་རྒྱུ་ཡིན་ཞེས་ཞུས་སོ། ། 11 འོན་ཀྱང་ནཱ་ཨོ་མུས་འདི་ལྟར་སྨྲས་པ་སྟེ། བདག་གི་བུ་མོ་གཉིས། རང་ཡུལ་དུ་ཕྱིར་ལོག་ཅིག ཁྱོད་གཉིས་ཅིའི་ཕྱིར་བདག་དང་མཉམ་དུ་འགྲོའམ། བདག་གི་མངལ་ནས་ད་དུང་བུ་སྐྱེས་ཏེ་ཁྱོད་གཉིས་ཀྱི་སྐྱེས་པ་བྱེད་ཐུབ་བམ། 12 བདག་གི་བུ་མོ་གཉིས། རང་ཡུལ་དུ་ཕྱིར་ལོག་ཅིག བདག་ནི་ལོ་ན་ཤིན་ཏུ་རྒས་པས་སྐྱེས་པ་གཞན་ཞིག་ཡོད་མི་སྲིད་ལ། གལ་ཏེ་ངས་རང་ཉིད་ལ་རེ་བ་ཡོད་པར་སྙམ་ནས་དོ་དགོང་སྐྱེས་པ་ཞིག་ཡོང་སྟེ་བུ་སྐྱེས་པའི་དབང་དུ་བཏང་ནའང་། 13 ཁྱོད་གཉིས་ཀྱིས་ཁོ་གཉིས་ནར་སོན་པའི་བར་དུ་སྒུག་པར་བྱའམ། གཞན་ལ་གཉེན་སྒྲིག་མི་བྱེད་པར་སྒུག་རྒྱུ་ཡིན་ནམ། བདག་གི་བུ་མོ་གཉིས་དེ་ལྟར་མ་བྱེད་ཅིག དཀོན་མཆོག་ཡ་ཝཱེའི་ཕྱག་གིས་ང་རང་ལ་རྒོལ་བས་ཁྱོད་གཉིས་ལས་བདག་ལ་དཀའ་སྡུག་ཤིན་ཏུ་ཆེའོ་ཞེས་པ་ན། 14 མནའ་མ་གཉིས་ཀ་ཡང་བསྐྱར་སྐད་བརྒྱབ་ནས་ངུས། ཨོར་ཕཱ་ཡིས་སྒྱུག་མོ་ལ་འོ་བྱས་ནས་གྱེས་མཇལ་ཞུས། འོན་ཀྱང་རུ་ཐི་ནི་ནཱ་ཨོ་མུ་ལ་འཐམས་སོ། །

15 སྐབས་དེར་ནཱ་ཨོ་མུ་ཡིས་འདི་ལྟར། ལྟོས་དང་། ཁྱོད་ཀྱི་སྲུ་མོ་ *ཕྱིར་རང་གི་མི་རྣམས་དང་རང་གི་ལྷ་རྣམས་ཀྱི་རྩར་ཕྱིན་པས། ཁྱོད་ཀྱང་ཁོ་མོ་དང་མཉམ་དུ་ཕྱིར་ལོག་ཅིག་ཅེས་སྨྲས་སོ། ། 16 འོན་ཀྱང་རུ་ཐི་ཡིས་དེའི་ལན་དུ། ཁྱེད་དང་ཁ་བྲལ་ཏེ་ཕྱིར་ལོག་ཅིག་ཅེས་བདག་ལ་སྐུལ་མ་མི་གནང་བར་ཞུའོ། །རྒྱུ་མཚན་ཁྱེད་རང་གང་དུ་སོང་ནའང་། །ང་ཡང་དེ་རུ་འགྲོ་རྒྱུ་ཡིན་པ་དང་། །ཁྱེད་རང་འདུག་སར་ང་ཡང་སྡོད་རྒྱུ་ཡིན། །ཁྱེད་ཀྱི་མི་རིགས་ང་ཡི་མི་རིགས་ཡིན། །ཁྱེད་ཀྱི་དཀོན་མཆོག་ང་ཡི་དཀོན་མཆོག་ལགས། ། 17 ཁྱེད་གང་དུ་གྲོངས་ན་ང་ཡང་དེར་འཆི་བ་དང་དུར་ལ་སྦ་བར་བྱའོ། །གལ་ཏེ་འཆི་བ་ལས་གཞན་གང་དང་ཅི་ཞིག་གིས་ང་དང་ཁྱེད་གཉིས་ཁ་བཀར་ན། དཀོན་མཆོག་ཡ་ཝཱེས་བདག་ལ་འདིའམ་འདི་ལས་ལྷག་པ་ཞིག་མཛད་པར་ཤོག་ཅེས་ཞུས་སོ། ། 18 རུ་ཐི་ཡིས་ནཱ་ཨོ་མུ་དང་མཉམ་དུ་འགྲོ་བར་སེམས་ཐག་བཅད་པ་ནཱ་ཨོ་མུས་ཤེས་ཏེ་ཁོ་མོར་སྨྲ་མཚམས་བཞག་གོ །

ནཱ་ཨོ་མུ་དང་རུ་ཐི་གཉིས་ཕྱིར་ལོག་པ།

19 དེ་ནས་བུད་མེད་དེ་གཉིས་སོང་སོང་སྟེ་པེད་ལེ་ཧེམ་དུ་སླེབས་པ་དང་གྲོང་རྡལ་གྱི་མི་ཐམས་ཅད་ཧ་ལས་ཤིང་། བུད་མེད་རྣམས་ཀྱིས་འདི་ནི་ནཱ་ཨོ་མུ་ཡིན་སྲིད་དམ་ཞེས་སྨྲས་སོ། ། 20 ནཱ་ཨོ་མུས་ཁོ་རྣམས་ལ་འདི་ལྟར། ང་ལ་ནཱ་ཨོ་མུ་ཞེས་མ་འབོད་ཅིག ང་ལ་མཱ་རཱ་ †ཞེས་བོས་ཤིག ཅི་ལ་ཟེར་ན། ཀུན་དབང་དཀོན་མཆོག་གིས་ང་རང་དཀའ་སྡུག་ཆེན་པོར་གཏད་པས་སོ། ། 21 བདག་ནི་བཟའ་སྐྱིད་ཀྱི་ངང་ནས་ཕྱི་རུ་སོང་བ་ཡིན་མོད། འོན་ཀྱང་དཀོན་མཆོག་ཡ་ཝཱེས་ང་རང་སྟོང་པར་ཕྱིར་ལོག་ཏུ་བཅུག དཀོན་མཆོག་ཡ་ཝཱེས་ང་ལ་མནར་གཅོད་མཛད་ཅིང་ཀུན་དབང་ཁོང་གིས་ང་རང་སྡུག་ལ་སྦྱར་བས། ཁྱོད་རྣམས་ཀྱིས་ཅིའི་ཕྱིར་ད་དུང་བདག་ལ་ནཱ་ཨོ་མུ་ཞེས་འབོད་དམ་ཞེས་སྨྲས་སོ། ། 22 དེ་ལྟར་ནཱ་ཨོ་མུ་རང་གི་མནའ་མ་སྟེ་མོ་ཨབ་ཀྱི་རུ་ཐི་དང་མཉམ་དུ་ཕྱིར་པེད་ལེ་ཧེམ་དུ་སླེབས་ཤིང་། དེ་ནི་ནས་འབྲེག་འགོ་ཚུགས་པའི་དུས་ཡིན་ནོ། །

ལེའུ་གཉིས་པ།

རུ་ཐི་དང་པཱོ་ཨ་ཟི་གཉིས་ཕྲད་པ།

1 དེ་ཡང་ནཱ་ཨོ་མུ་ཡི་སྐྱེས་པ་འདས་པོ་ཨེ་ལི་མེ་ལེག་གི་ཤ་ཉེའི་ཁྲོད་དུ་མིང་ལ་པཱོ་ཨ་ཟི་ཞེས་བྱ་བ་ཞིག་ཡོད་དེ། ཁོ་ནི་སྟོབས་འབྱོར་ཅན་ཞིག་ཡིན་ཞིང་ཨེ་ལི་མེ་ལེག་གི་རུས་རྒྱུད་ཀྱང་ཡིན་ནོ། ། 2 ཡང་ནཱ་ཨོ་མུ་ལ། མོ་ཨབ་ཀྱི་བུད་མེད་རུ་ཐི་ན་རེ། ང་རང་ཞིང་ཁར་འགྲོ་རུ་ཆུག་དང་། སུ་ཞིག་གིས་ང་ལ་ཐུགས་རྗེ་བསྐྱེད་ན་ངས་དེའི་རྗེས་སུ་སྙེ་མ་འཐུ་བར་བྱའོ་ཞེས་ཞུས་པ་ལ། ནཱ་ཨོ་མུ་ཡིས་དེའི་ལན་དུ། ངའི་བུ་མོ། སོང་ཞིག་ཅེས་སྨྲས་སོ། ། 3 དེ་ནས་རུ་ཐི་ཞིང་ཁར་སོང་སྟེ་ཞིང་འབྲེག་མཁན་རྣམས་ཀྱི་རྗེས་ནས་སྙེ་མ་འཐུ་འགོ་བརྩམས་པ་དང་། ཁོ་མོ་ཏག་ཏག་ཨེ་ལི་མེ་ལེག་གི་ཁྱིམ་རྒྱུད་ཡིན་པའི་པཱོ་ཨ་ཟིའི་ཞིང་ནང་དུ་སླེབས་སོ། །

4 ཡང་ལྟོས་དང་། སྐབས་དེར་པཱོ་ཨ་ཟི་ནི་པེད་ལེ་ཧེམ་ནས་ཕྱིར་སླེབས་མ་ཐག་ཡིན་ལ་ཁོས་ཞིང་འབྲེག་མཁན་རྣམས་ལ་འདི་ལྟར། དཀོན་མཆོག་ཡ་ཝཱེ་ཁྱོད་རྣམས་དང་མཉམ་དུ་བཞུགས་པར་སྨོན་ཞེས་སྨྲས་པ་ལ། ཁོ་ཚོ་ན་རེ། དཀོན་མཆོག་ཡ་ཝཱེས་ཁྱེད་ལ་བྱིན་རླབས་གནང་བར་ཤོག་ཅེས་ཞུས་སོ། ། 5 ཡང་པཱོ་ཨ་ཟི་ཡིས་ཞིང་འབྲེག་མཁན་རྣམས་ཀྱི་འགོ་དཔོན་ལ་འདི་ལྟར། གཞོན་ནུ་མ་དེ་ནི་སུ་ཚང་གི་ཡིན་ནམ་ཞེས་དྲིས་པ་ལ། 6 ཞིང་འབྲེག་མཁན་རྣམས་ཀྱི་འགོ་དཔོན་གྱིས། ཁོ་མོ་ནི་ནཱ་ཨོ་མུ་དང་མཉམ་དུ་ཕྱིར་ལོག་པའི་མོ་ཨབ་ཡུལ་གྱི་གཞོན་ནུ་མ་དེ་ཡིན་ལ། 7 ཁོ་མོས་ང་ལ། ང་རང་ཞིང་འབྲེག་མཁན་རྣམས་ཀྱི་རྗེས་སུ་འབྲངས་ཏེ་ཚར་ཕོན་གྱི་ཤུལ་དུ་སྙེ་མ་འཐུ་རུ་འཇུག་རོགས་གནང་ཞེས་ཞུས་པས། ཁང་པའི་ནང་དུ་ཡུད་ཙམ་ལ་ངལ་གསོ་བྱས་པ་ལས་གཞན། ནངས་སྔ་མོ་ནས་ད་ལྟའི་བར་དུ་འདིར་ཡོད་པ་ཡིན་ཞེས་ཞུས་སོ། །

8 དེ་ནས་པཱོ་ཨ་ཟི་ཡིས་རུ་ཐི་ལ་འདི་ལྟར། བདག་གི་བུ་མོ་ལགས། ང་ལ་ཉོན་ཅིག མི་གཞན་གྱི་ཞིང་ནང་དུ་སྙེ་མ་འཐུ་བར་མི་འགྲོ་ཞིང་འདི་ནས་ཁ་ཡང་མི་འབྲལ་བར། རྒྱུན་དུ་ངའི་གཞོན་ནུ་མ་རྣམས་དང་མཉམ་དུ་སྡོད་དང་། 9 ངའི་གཡོག་པོ་རྣམས་ཀྱིས་ཞིང་གང་ཞིག་གི་ནང་དུ་ཞིང་འབྲེག་པ་མཐོང་ན་དེ་རྣམས་ཀྱི་རྗེས་སུ་འབྲོངས་ཤིག ངས་གཡོག་པོ་ཚོར་ཁྱོད་ལ་མི་རེག་པའི་ཕྱིར་བསྒོས་པ་ཡིན། གལ་ཏེ་ཁྱོད་རང་སྐོམ་པའི་ཚེ་གཡོག་པོ་རྣམས་ཀྱིས་ཁུར་ཡོང་བའི་རྫ་སྣོད་ནང་གི་ཆུ་ཐུངས་ཤིག་ཅེས་སྨྲས་སོ། ། 10 དེ་ནས་རུ་ཐི་ཡིས་ཁ་སར་གཏད་ནས་ཁོ་ལ་གུས་ཕྱག་ཕུལ་ཞིང་ན་རེ། བདག་ནི་ཕྱི་ཕྱོགས་པ་ཞིག་ཡིན་པས། ཁྱེད་ཀྱིས་ང་ལ་ཐུགས་རྗེ་དང་གཟིགས་སྐྱོང་གནང་བ་ནི་ཅི་ཞིག་ཡིན་ནམ་ཞེས་ཞུས་པ་དང་། 11 པཱོ་ཨ་ཟི་ཡིས་ཁོ་མོར་འདི་ལྟར། ཁྱོད་ཀྱི་སྐྱེས་པ་ཚེ་ལས་འདས་པ་ནས་བཟུང་། ཁྱོད་ཀྱིས་རང་གི་སྒྱུག་མོ་ལ་ཅི་ལྟ་བུའི་ལས་བཟང་པོ་རྣམས་བྱས་པ་དང་། ཕ་མ་གཉིས་དང་རང་ཡུལ་ལ་ཁ་བྲལ་ནས་སྔར་ཆ་རྒྱུས་མེད་པའི་མི་རྣམས་ཀྱི་ཁྲོད་དུ་ཡོང་བའི་སྐོར་གཞན་གྱིས་ང་ལ་སྨྲས་བྱུང་། 12 ཁྱོད་རང་སྐྱབས་བཅོལ་དུ་ཡོང་སའི་*ཡེས་ར་ཨེལ་གྱི་དཀོན་མཆོག་ཡ་ཝཱེས། ཁྱོད་ཀྱིས་དོན་གང་ཞིག་བསྒྲུབས་པ་བཞིན་དུ་ཁྱོད་ལ་ཕུན་སུམ་ཚོགས་པའི་གསོལ་རས་སྩོལ་བར་ཤོག་ཅིག་ཅེས་སྨྲས་སོ། ། 13 དེ་ནས་རུ་ཐི་ན་རེ། བདག་པོ་ལགས། ང་ནི་ཁྱེད་ཀྱི་གཞོན་ནུ་མ་རྣམས་ཀྱི་གཅིག་ལ་མི་དོ་ནའང་ཁྱེད་ཀྱི་བྱམས་བརྩེ་ལྡན་པའི་གཏམ་གྱིས་བདག་ལ་སེམས་གསོ་གནང་བྱུང་། ཁྱེད་ཀྱིས་མུ་མཐུད་དུ་བདག་ལ་ཐུགས་རྗེའི་སྤྱན་གྱིས་གཟིགས་པར་མཛོད་ཅེས་ཞུས་སོ། །

14 ཁ་ཟས་གསོལ་བའི་དུས་སུ་སླེབས་པ་དང་། པཱོ་ཨ་ཟི་ཡིས་རུ་ཐི་ལ་འདི་ལྟར། ཁྱོད་རང་ཚུར་ཤོག་ལ་བག་ལེབ་རྒུན་ཆང་སྐྱུར་མོའི་ནང་དུ་སྦངས་ཏེ་ཟོ་ཞིག་ཅེས་སྨྲས་པས། རུ་ཐི་ཞིང་འབྲེག་མཁན་རྣམས་ཀྱི་གམ་དུ་བསྡད་ཅིང་། ཁོས་ཁོ་མོ་ལ་ཡོས་སྤྲད་པ་དང་ཁོ་མོས་ཟོས་ནས་འགྲངས་ཤིང་ལྷག་མའང་བྱུང་ངོ་། ། 15 ཁོ་མོ་ཡར་ལངས་ཏེ་སྙེ་མ་འཐུ་འགོ་བརྩམས་པ་དང་། པཱོ་ཨ་ཟི་ཡིས་རང་གི་གཡོག་པོ་རྣམས་ལ་འདི་ལྟར། ཁོ་མོར་ཚར་ཕོན་རྣམས་ལས་སྙེ་མ་འཐུ་རུ་འཇུག་པ་ལས་ངོ་ཚར་གཏོད་མི་རུང་། 16 དེར་མ་ཟད་ཚར་ཕོན་རྣམས་ལས་སྙེ་མ་ཕྱིར་ཕྱུང་ནས་ཞིང་ནང་དུ་བསྐྱུར་ཏེ་ཁོ་མོར་འཐུ་རུ་འཇུག་པ་ལས་གཤེ་གཤེ་གཏང་མི་རུང་ཞེས་སྨྲས་སོ། །

17 དེ་ནས་རུ་ཐི་ཡིས་དགོང་མོའི་བར་དུ་ཞིང་ཁ་ནས་སྙེ་མ་བཏུས་ཏེ་བརྡུངས་པ་ལ། ནས་ཨེ་ཕཱ་གང་ཙམ་ཡོད་པས། 18 ཁོ་མོས་དེ་ཁུར་ནས་གྲོང་རྡལ་དུ་སོང་སྟེ་རང་གི་སྒྱུག་མོས་ཀྱང་བཏུས་ཟིན་པའི་འབྲུ་རྣམས་མཐོང་། ཡང་ཁོ་མོས་རང་གི་ཁ་ཟས་ལྷག་མ་དེ་བླངས་ནས་སྒྱུག་མོ་ལ་ཕུལ་ཏོ། ། 19 སྒྱུག་མོས་ཁོ་མོ་ལ་འདི་ལྟར། དེ་རིང་ཁྱོད་ཀྱིས་གང་དུ་སྙེ་མ་བཏུས་སམ། ཁྱོད་ཀྱིས་གང་དུ་ལས་ཀ་བྱས་པ་ཡིན་ནམ། ཁྱོད་ལ་གཟིགས་སྐྱོང་མཛད་མཁན་དེར་བྱིན་རླབས་འཐོབ་པར་ཤོག་ཅེས་སྨྲས་པ་ལ། རུ་ཐི་ན་རེ། དེ་རིང་བདག་དང་མཉམ་དུ་ལས་ཀ་བྱེད་པའི་སྐྱེས་པ་དེའི་མིང་ལ་པཱོ་ཨ་ཟི་ཟེར་བ་ཡིན་ནོ་ཞེས་རང་དང་མཉམ་དུ་ལས་ཀ་བྱེད་མཁན་སུ་ཡིན་པའི་སྐོར་སྒྱུག་མོར་སྨྲས་སོ། ། 20 ནཱ་ཨོ་མུ་ཡིས་མནའ་མར་འདི་ལྟར། དཀོན་མཆོག་ཡ་ཝཱེས་ཁོ་ལ་བྱིན་རླབས་གནང་བར་ཤོག་ཅིག ཁོང་གིས་གསོན་གཤིན་གཉིས་ཀ་དྲིན་གྱིས་སྐྱོང་བ་ནམ་ཡང་རྒྱུན་མ་ཆད་དོ་ཞེས་སྨྲས་ཤིང་། ཡང་མུ་མཐུད་དུ། པཱོ་ཨ་ཟི་ནི་བདག་ཅག་གི་རུས་རྒྱུད་གཅིག་ཡིན་ལ་རང་རེའི་བླུ་མཁན་ཡང་ཡིན་ནོ་ཞེས་སྨྲས་སོ། ། 21 དེ་ནས་མོ་ཨབ་ཀྱི་བུ་མོ་རུ་ཐི་ན་རེ། ཁོས་ཡང་བདག་ལ་འདི་ལྟར། གཡོག་པོ་རྣམས་ཀྱིས་བདག་གི་ཞིང་བྲེགས་ཚར་བའི་བར་དུ། ཁྱོད་རང་གཡོག་པོ་རྣམས་ཀྱི་རྗེས་སུ་འབྲངས་ཏེ་སྙེ་མ་འཐུ་དགོས་ཟེར་ཞེས་སྨྲས་སོ། ། 22 ནཱ་ཨོ་མུ་ཡིས་རང་གི་མནའ་མ་རུ་ཐི་ལ་འདི་ལྟར། ངའི་བུ་མོ་ལགས། ཁྱོད་རང་ཁོའི་གཞོན་ནུ་མ་རྣམས་ཀྱི་རྗེས་སུ་འབྲངས་ནས་སོང་ན་ལེགས་ཤིང་། མི་གཞན་གྱི་ཞིང་བར་དུ་ཁྱོད་ལ་གནོད་འཚེ་འཕོག་སྲིད་དོ་ཞེས་སྨྲས་པའོ། ། 23 དེ་ནས་རུ་ཐི་ནི་ནམ་རྒྱུན་པཱོ་ཨ་ཟི་ཡི་གཞོན་ནུ་མ་རྣམས་དང་འགྲོགས་ཤིང་། ནས་དང་གྲོ་གཉིས་བྲེགས་ཚར་བའི་བར་དུ་སྙེ་མ་བཏུས་པ་དང་། ཁོ་མོ་སྔར་བཞིན་རང་གི་སྒྱུག་མོ་དང་མཉམ་དུ་གནས་སོ། །

ལེའུ་གསུམ་པ།

རུ་ཐི་དང་པཱོ་ཨ་ཟི་གཉིས་གཡུལ་ཁའི་ནང་དུ་ཕྲད་པ།

1 ཉིན་ཞིག་སྒྱུག་མོ་ནཱ་ཨོ་མུས་རུ་ཐི་ལ་འདི་ལྟར། ངའི་བུ་མོ་ལགས། བདག་གིས་ཁྱོད་ལ་གནས་ས་ཞིག་བཙལ་ནས་བདེ་སྐྱིད་ལ་རོལ་དུ་འཇུག་མི་ཆོག་གམ། 2 ད་ལྟ་ཁྱོད་དང་ལྷན་དུ་ཡོད་པའི་གཞོན་ནུ་མ་རྣམས་ཀྱི་བདག་པོ་པཱོ་ཨ་ཟི་ནི་བདག་ཅག་གི་ཤ་ཉེ་མ་ཡིན་ནམ། ལྟོས་དང་། ཁོས་དོ་དགོང་གཡུལ་ཁའི་ནང་དུ་ནས་ཕྱར་རྒྱུ་ཡིན་པས། 3 ཁྱོད་ཀྱིས་རང་ལུས་བཀྲུས་ནས་དྲི་ཞིམ་བྱུགས་རྗེས་གྱོན་གོས་ལེགས་ཤོས་གྱོན་ཏེ་མར་གཡུལ་ཁ་རུ་སོང་ཞིག འོན་ཀྱང་པཱོ་ཨ་ཟིས་བཟའ་བཏུང་བྱས་ཚར་བའི་བར་དུ་ཁྱོད་རང་ངོ་ཤེས་པར་མི་བྱའོ། ། 4 ཁོ་རང་གཟིམ་པའི་སྐབས་སུ་ཁྱོད་ཀྱིས་ཁོའི་ཉལ་སར་གསལ་པོར་ལྟོས་ལ། ཡང་ཁོའི་གམ་དུ་སོང་ནས་རྐང་མགོའི་མལ་གོས་བཤུས་ཏེ་དེར་ཉལ་ནས་སྡོད་ཅིག ཁོས་ཁྱོད་ཀྱིས་ཅི་ཞིག་བྱེད་དགོས་པའང་སྨྲ་བར་འགྱུར་ཞེས་སྨྲས་ཤིང་། 5 རུ་ཐི་ན་རེ། བདག་གིས་ཁྱེད་ཀྱི་བཀའ་བཞིན་དུ་བསྒྲུབ་པར་བྱའོ་ཞེས་སྨྲས་སོ། །

6 དེ་ནས་རུ་ཐི་མར་གཡུལ་ཁ་རུ་སོང་སྟེ་སྒྱུག་མོས་ཅི་ཞིག་བསྒོས་པ་བཞིན་དུ་བྱས། 7 པཱོ་ཨ་ཟི་ཡིས་བཟའ་བཏུང་ཡིད་ཚིམ་པ་ཞིག་ལོངས་སུ་སྤྱད་རྗེས་ཡིད་སེམས་སྤྲོ་བས་ཁེངས་ཤིང་། ནས་མའི་ཉེ་འདབས་སུ་ཉལ་དུ་སོང་ལ། རུ་ཐི་ནི་གྲགས་འགུལ་ཅི་ཡང་མེད་པར་ཡོང་སྟེ་ཁོའི་རྐང་མགོའི་མལ་གོས་བཤུས་ནས་དེར་ཉལ་ནས་བསྡད་དོ། ། 8 ནམ་ཕྱེད་ཙམ་ལ་སླེབས་པ་ན་པཱོ་ཨ་ཟི་གློ་བུར་གཉིད་ལས་སད་ཅིང་གཞོགས་སུ་འཁོར་བ་ལ། ལྟོས་དང་། ཁོས་བུད་མེད་ཅིག་རང་གི་རྐང་བའི་མདུན་དུ་ཉལ་འདུག་པ་ཚོར་བའོ། ། 9 དེ་ནས་ཁོས་འདི་ལྟར། ཁྱོད་རང་སུ་ཡིན་ནམ་ཞེས་དྲིས་པ་ན། ཁོ་མོ་ན་རེ། ང་ནི་ཁྱེད་ཀྱི་གཞོན་ནུ་མ་རུ་ཐི་ཡིན་ལགས། ཁྱེད་ནི་བདག་བླུ་མཁན་གཉེན་ཉེ་ཡིན་པས་ཁྱེད་ཀྱིས་ཐུ་བས་བདག་འགེབས་པར་མཛོད་ *ཅེས་ཞུས་སོ། ། 10 ཡང་པཱོ་ཨ་ཟི་ཡིས་འདི་ལྟར། ངའི་བུ་མོ་ལགས། དཀོན་མཆོག་ཡ་ཝཱེས་ཁྱོད་ལ་བྱིན་རླབས་གནང་བར་ཤོག ཁྱོད་རང་ན་གཞོན་དབུལ་ཕྱུག་གང་ཡིན་གྱི་རྗེས་སུ་མ་འབྲངས་པས། ཁྱོད་ཀྱི་རྗེས་ཕྱོགས་ཀྱི་བྱམས་བརྩེ་ནི་སྔོན་ཆད་ལས་ལྷག་ཏུ་ཆེན་པོ་ཡིན་ནོ། ། 11 ང་ཡི་བུ་མོ་ལགས། ད་ནི་ཁྱོད་རང་མི་འཇིགས་པར་གྱིས། ཁྱོད་ཀྱིས་ཅི་ཞིག་ཞུས་པ་ཐམས་ཅད་བདག་གིས་བསྒྲུབ་པར་བྱའོ། །བདག་གི་གྲོང་རྡལ་གྱི་མི་ཐམས་ཅད་ཀྱིས་ཁྱོད་རང་ནི་བུད་མེད་སྤྱོད་བཟང་ཞིག་ཡིན་པ་ཤེས་སོ། ། 12 བདག་ནི་བླུ་མཁན་ཞིག་ཡིན་པ་བདེན་མོད། འོན་ཀྱང་ད་དུང་བདག་ལས་ཀྱང་ཉེ་བའི་བླུ་མཁན་ཞིག་ཡོད་པའོ། ། 13 དོ་དགོང་ཁྱོད་རང་འདི་རུ་སྡོད་དང་། སང་ཉིན་ཞོགས་པར་ཁོ་རང་གིས་ཁྱོད་ཀྱི་ཕྱིར་བླུ་མཁན་གྱི་འགན་ཁུར་དང་དུ་བླང་ན་ལེན་དུ་ཆུག འོན་ཀྱང་ཁོ་རང་གིས་དེ་བཞིན་བྱེད་མི་འདོད་ན་བདག་གིས་གཏན་གནས་ཀྱི་དཀོན་མཆོག་ཡ་ཝཱེ་དཔང་དུ་བཙུགས་ནས་བླུ་མཁན་གྱི་འགན་ཁུར་དང་དུ་ལེན་པར་བྱའོ། །ཁྱོད་རང་ཞོགས་པའི་བར་དུ་འདིར་སྡོད་ཅིག་ཅེས་སྨྲས་སོ། །

14 དེ་ནས་རུ་ཐི་ནམ་མ་ལངས་སྔོན་དུ་ཁོའི་རྐང་འདབས་སུ་ལོག་ནས་བསྡད་པ་དང་། མི་ངོ་མི་ཟིན་པའི་དུས་སུ་ཁོ་མོ་ཡར་ལངས་ཤིང་པཱོ་ཨ་ཟི་ཡིས་འདི་ལྟར། བུད་མེད་ཅིག་གཡུལ་ཁའི་ནང་དུ་ཡོང་བ་དེ་མི་སུ་ཞིག་ལའང་ཤེས་སུ་འཇུག་མི་རུང་ཞེས་སྨྲས་སོ། ། 15 པཱོ་ཨ་ཟིས་ཡང་འདི་ལྟར། ཁྱོད་ཀྱིས་རང་གི་སྟོད་དཀྲིས་ཐར་ཆོད་ཅིག་ཅེས་སྨྲས་པ་དང་། ཁོ་མོས་དེ་ལྟར་བྱས་ཤིང་པཱོ་ཨ་ཟི་ཡིས་ནས་བྲེ་དྲུག་དེའི་ཁུགས་སུ་བླུགས་ནས་ཁོ་མོའི་ཕྲག་ཏུ་བཞག་པ་ལ་ཁོ་མོ་ཕྱིར་གྲོང་རྡལ་དུ་ལོག་གོ ། 16 རུ་ཐི་ཕྱིར་སྒྱུག་མོའི་རྩར་སླེབས་པ་ན། ནཱ་ཨོ་མུ་ཡིས་འདི་ལྟར། ངའི་བུ་མོ་ལགས། གང་འདྲ་ཡིན་ནམ་ཞེས་དྲིས་པ་ལ། རུ་ཐི་ཡིས་པཱོ་ཨ་ཟིས་ཁོ་མོའི་དོན་དུ་ཅི་ཞིག་བྱས་པ་ཐམས་ཅད་སྒྱུག་མོར་སྨྲས་ཤིང་། 17 ཡང་ཁོ་མོ་ན་རེ། ཁོས་བདག་ལ། ཁྱོད་རང་ལག་སྟོང་དུ་ཁྱོད་ཀྱི་སྒྱུག་མོའི་རྩར་འགྲོ་མི་རུང་ཞེས་སྨྲས་ཤིང་བདག་ལ་ནས་བྲེ་དྲུག་གནང་བ་ཡིན་ཞེས་ཞུས། 18 དེ་ནས་ནཱ་ཨོ་མུ་ཡིས་འདི་ལྟར། ངའི་བུ་མོ་ལགས། པཱོ་ཨ་ཟིས་དོན་འདི་དེ་རིང་ཐག་གིས་མ་བཅད་ན་ངལ་གསོ་བར་མི་འགྱུར་བས། དོན་འདི་ཅི་ལྟར་འབྱུང་བ་མ་ཤེས་བར་དུ་བསྒུགས་ནས་སྡོད་ཅིག་ཅེས་སྨྲས་སོ། །

ལེའུ་བཞི་པ།

པཱོ་ཨ་ཟི་ཡིས་རུ་ཐི་བླུས་པ།

1 དེ་ཡང་པཱོ་ཨ་ཟི་ཡར་མཁར་གྱི་སྒོ་ཁ་རུ་སོང་ནས་སྡོད་སྐབས། ལྟོས་དང་། ཏན་ཏན་ཁོས་སྔོན་དུ་གླེང་མྱོང་བའི་བླུ་མཁན་དེ་སླེབས་པ་དང་ཁེལ། པཱོ་ཨ་ཟི་ཡིས་འདི་ལྟར། བདག་གི་གྲོགས་པོ་ལགས། ཚུར་ཤོག་ལ་འདིར་སྡོད་དང་ཞེས་སྨྲས་པ་ན། མི་དེས་ཀྱང་ཁོའི་ངག་བཞིན་དུ་བྱས་སོ། ། 2 ཡང་པཱོ་ཨ་ཟི་ཡིས་གྲོང་རྡལ་དེའི་རྒན་པོ་རྣམས་ལས་མི་བཅུ་བདམས་ནས་དེ་དག་ལ་འདི་ལྟར། ཁྱེད་རྣམ་པ་འདིར་བཞུགས་པར་མཛོད་ཅེས་ཞུས་པ་ལ་ཁོ་རྣམས་ཀྱིས་ཀྱང་དེ་ལྟར་བྱས་སོ། ། 3 དེ་ནས་པཱོ་ཨ་ཟི་ཡིས་བླུ་མཁན་དེ་ལ་འདི་ལྟར། མོ་ཨབ་ཡུལ་ནས་ཕྱིར་སླེབས་པའི་ནཱ་ཨོ་མུ་ཡིས་བདག་ཅག་གི་སྤུན་ཟླ་འདས་པོ་ཨེ་ལི་མེ་ལེག་གི་ས་ཞིང་དེ་བཙོང་བར་འདོད་དོ། ། 4 བདག་གི་བསམ་ཚུལ་ལ་ས་ཞིང་དེ་ནི་ཁྱེད་ཀྱིས་ཉོ་རུང་བ་དང་། ཁྱེད་ཀྱི་རྗེས་སུ་བདག་ཡིན་ཞིང་། གཞན་དེ་བཞིན་དུ་བྱ་རུང་བ་སུ་ཡང་ཡོད་པ་མ་ཡིན། ཁྱེད་ཀྱིས་འདིར་བཞུགས་པ་རྣམས་དང་བདག་གི་རིགས་རྒྱུད་ཀྱི་རྒན་པོ་རྣམས་ཀྱི་མདུན་དུ་གསལ་བཤད་བྱས་ཆོག་སྟེ། ཁྱེད་ཀྱི་བླུ་བར་དགོངས་ན་བླུས་ཤིག གལ་ཏེ་མི་བླུ་ན་བདག་གིས་ཤེས་པའི་ཕྱིར་བདག་ལ་སྨྲ་བར་མཛོད་ཅེས་སྨྲས་པ་ན། མི་དེ་ན་རེ། ངས་བླུ་བར་བྱའོ་ཞེས་ལན་སྨྲས་སོ། ། 5 དེ་ནས་པཱོ་ཨ་ཟི་ཡིས་འདི་ལྟར། ཁྱེད་ཀྱིས་ནཱ་ཨོ་མུ་ནས་ས་ཞིང་དེ་ཉོ་བའི་ཉིན་མོར། གཤིན་པོའི་མིང་ནི་ཁོ་རང་གི་ནོར་སྐལ་སྟེང་རྒྱུན་འཛིན་བྱེད་པའི་ཕྱིར་ཁོའི་ཆུང་མ་སྟེ་མོ་ཨབ་ཡུལ་གྱི་རུ་ཐི་ཡང་ཚུར་རང་གིས་ལེན་འོས་པ་ཡིན་ཞེས་སྨྲས་པའོ། ། 6 དེ་ནས་མི་དེ་ན་རེ། དེས་ན་བདག་གི་ནོར་སྐལ་ལ་བར་ཆད་འབྱུང་ཉེན་ཡོད་པས་བདག་གིས་ས་ཞིང་དེ་བླུ་མི་ནུས། ཁྱོད་ཀྱིས་དེ་བླུས་ཤིག ངའི་ཐོབ་སྐལ་དེ་ཁྱོད་རང་གིས་བླུས་ཆོག་ཅེས་སྨྲས་སོ། །

7 སྔོན་ཆད་ཡེས་ར་ཨེལ་དུ་བླུ་བ་དང་ཡང་ན་ཉོ་ཚོང་བྱེད་པའི་དོན་གང་ཞིག་ཐག་གིས་གཅོད་པའི་སྐབས་སུ། གཅིག་གིས་བསིལ་ལྷམ་ཕུད་ནས་གཞན་པ་དེར་སྤྲོད་ཅིང་། ཡེས་ར་ཨེལ་གྱི་མི་ཐམས་ཅད་ཀྱིས་དེ་བདེན་དཔང་གི་གཏའ་མར་བྱེད་པའོ། ། 8 དེའི་ཕྱིར། མི་དེས་པཱོ་ཨ་ཟི་ལ་འདི་ལྟར། ཁྱོད་ཀྱིས་རང་ལ་ཉོས་ཤིག་ཅེས་སྨྲས་ནས་ཁོས་རང་གི་བསིལ་ལྷམ་ཕུད་པ་རེད། 9 དེ་ནས་པཱོ་ཨ་ཟི་ཡིས་རྒན་པོ་རྣམས་དང་མི་ཚོགས་ལ་འདི་ལྟར། དེ་རིང་ཁྱེད་རྣམ་པ་ནི་དཔང་པོ་རྣམས་ཡིན་ཏེ། ཨེ་ལི་མེ་ལེག་དང་། ཀིལ་ཡོན། མཱ་ལིན་བཅས་ལ་དབང་བ་ཐམས་ཅད་བདག་གིས་ནཱ་ཨོ་མུ་ཡི་ལག་ནས་བླུས་པ་དང་། 10 ཡང་གཤིན་པོའི་མིང་ནི་ཁོ་རང་གི་ནོར་སྐལ་སྟེང་རྒྱུན་འཛིན་བྱེད་པ་དང་ཁོའི་མིང་ནི་རང་ཁྱིམ་དང་རང་ཡུལ་ནས་ཡལ་བར་མི་འགྱུར་བའི་ཆེད་དུ། འདས་པོ་མཱ་ལིན་གྱི་ཆུང་མ་སྟེ་མོ་ཨབ་པ་རུ་ཐི་ནི་བདག་གིས་ཆུང་མར་བླངས་པ་ཡིན། ཁྱེད་རྣམ་པས་དེ་རིང་བདེན་དཔང་བྱས་ཆོག་ཅེས་སྨྲས། 11 དེ་ནས་མཁར་གྱི་སྒོ་ཁ་རུ་སྡོད་པའི་མི་ཚོགས་དང་རྒན་པོ་བཅས་ཐམས་ཅད་ཀྱིས་འདི་ལྟར།

ངེད་རྣམས་དོན་འདིའི་བདེན་དཔང་ཡིན་པ་སྟེ། །

དཀོན་མཆོག་ཡ་ཝཱེས་ཁྱོད་ཀྱི་ཁྱིམ་ནང་དུ། །

ཡོང་བར་འགྱུར་བའི་བུད་མེད་དེ་ཉིད་ནི། །

ཡེས་ར་ཨེལ་གྱི་ཁྱིམ་རྒྱུད་འཛུགས་པ་ཡི། །

རཱ་ཧེལ་ལེ་ཨ་གཉིས་བཞིན་མཛད་གྱུར་ཅིག །

ཁྱོད་རང་ཨེབ་རཱད་ཡུལ་དུ་དོན་འགྲུབ་ཅིང་། །

པེད་ལེ་ཧེམ་དུ་སྙན་གྲགས་རྒྱས་པར་སྨོན། །

12 དཀོན་མཆོག་ཡ་ཝཱེས་གཞོན་ནུ་མ་འདི་བརྒྱུད། །

ཁྱོད་ལ་བུ་རྒྱུད་གནང་སྟེ་ཁྱིམ་གཞིས་ནི། །

ཡ་ཧུ་དཱ་དང་ཐལ་མཱར་ཁོང་གཉིས་ལས། །

སྐྱེས་པའི་བུ་སྟེ་ཕེ་རེལ་ཟི་བྱ་བའི། །

ཁྱིམ་གཞིས་ལྟ་བུ་ཡིན་པར་མཛད་དུ་གསོལ། །

ཞེས་བརྗོད་དོ། །

པཱོ་ཨ་ཟི་ཡིས་རུ་ཐི་རང་གི་ཆུང་མར་བླངས་པ།

13 དེ་ནས་པཱོ་ཨ་ཟི་ཡིས་རུ་ཐི་རང་གི་ཆུང་མར་བླངས་ཤིང་ཁོ་མོ་དང་མཉམ་དུ་བསྡད་པ་ལ། དཀོན་མཆོག་ཡ་ཝཱེས་ཁོ་མོར་མངལ་དང་ལྡན་པར་མཛད་ནས་བུ་ཞིག་སྐྱེས། 14 བུད་མེད་རྣམས་ཀྱིས་ནཱ་ཨོ་མུ་ལ་འདི་ལྟར།

དཀོན་མཆོག་ཡ་ཝཱེ་ཁོང་ཉིད་བསྟོད་འོས་ཏེ། །

ཁོང་གིས་ཁྱོད་རང་དེ་རིང་ཉིན་མོ་འདིར། །

ཉེ་བའི་བླུ་མཁན་མེད་པར་མ་བསྐྱུར་ཏོ། །

ཕྲུ་གུ་འདི་ནི་ཡེས་ར་ཨེལ་པའི་ཁྲོད། །

སྙན་གྲགས་ཡོངས་སུ་རྒྱས་པའི་སྨོན་འདུན་ཞུ། །

15 འདི་ནི་ཁྱོད་རང་གཅེས་སུ་འཛིན་པ་ཡི། །

མནའ་མ་དེ་ཡིས་བཙས་པའི་བུ་ཡིན་པས། །

ཁོས་ནི་ཁྱོད་ཀྱི་སེམས་ཤུགས་ཆེར་བསྐྱེད་ཅིང་། །

ཁྱོད་རང་རྒས་དུས་སྙོར་སྐྱོང་བྱེད་ངེས་ཡིན། །

འདི་ལྟའི་མནའ་མ་ཁྱོད་ལ་ཡོད་པ་ནི། །

བུ་བདུན་ཡོད་པ་ལས་ཀྱང་ཤིན་ཏུ་ལེགས། །

ཞེས་སྨྲས། 16 དེ་ནས་ནཱ་ཨོ་མུ་ཡིས་ཕྲུ་གུ་པང་དུ་བཟུང་སྟེ་བུ་སྙོར་མ་རུ་གྱུར་ཏོ། ། 17 ཁྱིམ་མཚེས་ཀྱི་བུད་མེད་རྣམས་ན་རེ། ནཱ་ཨོ་མུ་ལ་བུ་ཞིག་སྐྱེས་སོ་ཞེས་སྨྲས་པ་དང་ཁོ་རྣམས་ཀྱིས་ཕྲུ་གུ་དེའི་མིང་ལ་ཨོ་བེད་ཅེས་བཏགས། ཨོ་བེད་ནི་ཡེ་སེ་ཞེས་བྱ་བའི་ཡབ་ཡིན་ཞིང་ཡེ་སེ་ནི་དཱ་བིད་ཅེས་པའི་ཡབ་ཡིན་ནོ། །

རྒྱལ་པོ་དཱ་བིད་ཀྱི་གདུང་རྒྱུད།

18 ཕེ་རེལ་ཟིའི་རིགས་རྒྱུད་རྣམས་ནི་གཤམ་གསལ་ལྟར། ཕེ་རེལ་ཟི་ལ་བུ་ཧེས་རོན་ཞེས་བྱ་བ་སྐྱེས་པ་དང་། 19 ཧེས་རོན་ལ་བུ་རཱམ་ཞེས་བྱ་བ་སྐྱེས་པ་དང་། རཱམ་ལ་བུ་ཨ་མི་ནཱ་དབ་ཅེས་བྱ་བ་སྐྱེས་པ་དང་། 20 ཨ་མི་ནཱ་དབ་ལ་བུ་ནཱ་སོན་ཞེས་བྱ་བ་སྐྱེས་པ་དང་། ནཱ་སོན་ལ་བུ་སཱལ་མོན་ཞེས་བྱ་བ་སྐྱེས་པ་དང་། 21 སཱལ་མོན་ལ་བུ་པཱོ་ཨ་ཟི་ཞེས་བྱ་བ་སྐྱེས་པ་དང་། པཱོ་ཨ་ཟི་ལ་བུ་ཨོ་བེད་ཅེས་བྱ་བ་སྐྱེས་པ་དང་། 22 ཨོ་བེད་ལ་བུ་ཡེ་སེ་ཞེས་བྱ་བ་སྐྱེས་པ་དང་། ཡེ་སེ་ལ་བུ་དཱ་བིད་ཅེས་བྱ་བ་སྐྱེས་པ་ལགས་སོ།། །།

* ལེའུ་དང་པོ།:15 འདིར་སྲུ་མོ་ཞེས་པ་ནི་ཕུ་བོའི་ཆུང་མར་འཇུག་སྟེ། ཨོར་ཕཱ་དང་རུ་ཐི་གཉིས་ནི་ནཱ་ཨོ་མུ་ཡི་བུ་གཉིས་ཀྱི་ཆུང་མ་ཡིན་ལ། ཨོར་ཕཱ་ནི་རུ་ཐི་ཡི་སྐྱེས་པའི་ཕུ་བོའི་ཆུང་མ་ཡིན།

† ལེའུ་དང་པོ།:20 འདིར་ནཱ་ཨོ་མུ་ཞེས་པ་ནི་བདེ་སྐྱིད་ཀྱི་དོན་དང་མཱ་རཱ་ཞེས་པ་ནི་ཁ་ཏིག་གི་དོན་ལ་འཇུག

* ལེའུ་གཉིས་པ།:12 འདིར་སྐྱབས་བཅོལ་དུ་ཡོང་ས་ཞེས་པ་ནི་བདེ་འཇགས་ཡིན་པའི་ཡུལ་ལ་གོ་བ་སྟེ་བྱིའུ་བྱ་མའི་གཤོག་འོག་ཏུ་གནས་པ་ལྟ་བུར་འཇུག

* ལེའུ་གསུམ་པ།:9 ཁྱེད་ཀྱི་ཐུ་བས་བདག་འགེབས་པར་མཛོད་ཅེས་པ་ནི་སུ་དང་གང་ཞིག་སྐྱབས་སུ་བསྟེན་པའི་བཤད་སྲོལ་ཡིན་ལ། འདིར་རུ་ཐི་ཡིས་པཱོ་ཨ་ཟི་ལ་རང་ཉིད་བསྲུང་བར་ཞུ་བ་ཡིན།

སཱ་མུ་ཨེལ་དང་པོ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

༄༅། །སཱ་མུ་ཨེལ་གྱི་མདོ་དང་པོ།

སཱ་མུ་ཨེལ་གྱི་མདོ་དང་པོའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སཱ་མུ་ཨེལ་དང་པོ་དང་གཉིས་པའི་གཞུང་འདི་གཉིས་ནི་ལུང་སྟོན་པ་སཱ་མུ་ཨེལ་གྱི་མིང་ནས་ཐོགས་པ་ཡིན། དཀོན་མཆོག་གིས་ཉིད་ཀྱི་ཐུགས་དགོངས་དང་མི་མཐུན་ནའང་ལུང་སྟོན་པ་སཱ་མུ་ཨེལ་བརྒྱུད་ནས་ཡེས་ར་ཨེལ་པ་རྣམས་ཀྱི་འདོད་པ་ལྟར་རྒྱལ་རྒྱུད་རིང་ལུགས་དར་བར་མཛད། ཐོག་མའི་དུས་སུ་སཱ་མུ་ཨེལ་དང་པོ་དང་གཉིས་པ་གཉིས་ཀ་གཞུང་གཅིག་ཡིན་མོད། འོན་ཀྱང་གྷི་རིག་གི་སྐད་དུ་བསྒྱུར་བའི་ཞལ་ཆད་རྙིང་པ་སྟེ་སིབ་ཐུ་ཨ་ཀྱན་ཏི་༼Septuagint༽ཞེས་པའི་ལོ་ཙཱ་པ་རྣམས་ཀྱིས་གཞུང་དེ་གཉིས་ཀ་གཞུང་གཉིས་སུ་བཀར་བ་རེད། སཱ་མུ་ཨེལ་དང་པོའི་གཞུང་དུ་སཱ་མུ་ཨེལ་དང་སོ་ལོ་གཉིས་ཀྱི་མི་ཚེའི་ལོ་རྒྱུས་བཀོད་ཡོད་པར་མ་ཟད། དཱ་བིད་ཀྱི་མི་ཚེའི་ལོ་རྒྱུས་མང་ཆེ་བ་ཡང་བཀོད་ཡོད།

ཡི་གེར་འགོད་མཁན་དང་འགོད་དུས།

སཱ་མུ་ཨེལ་དང་པོ་ཡི་གེར་འགོད་མཁན་སུ་ཡིན་པའི་ངོས་འཛིན་གསལ་པོ་ཞིག་མེད། གང་ལ་ཞེ་ན། གཞུང་གི་ནང་དུ་དེ་བཀོད་མི་འདུག ཡི་གེར་འགོད་མཁན་གྱིས་རྒྱལ་ཁམས་ཁག་བགོས་བྱས་པའི་གཞུག་ཙམ་དང་། ཕལ་ཆེར་སོ་ལོ་མོན་སྐུ་གཤེགས་པའི་རྗེས་ཏེ་སྤྱི་ལོ་སྔོན་གྱི་930ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

སཱ་མུ་ཨེལ་དང་པོའི་གཞུང་གི་ནང་དུ་ཡེས་ར་ཨེལ་ཡུལ་ནས་རྒྱལ་རྒྱུད་རིང་ལུགས་དར་བར་མཛད་པའི་གནས་ཚུལ་བཀོད་ཡོད། མང་ཚོགས་ཀྱིས་རྒྱལ་པོ་ཞིག་བསྐོ་དགོས་པའི་བསམ་ཚུལ་བཏོན་སྐབས། སཱ་མུ་ཨེལ་གྱིས་དཀོན་མཆོག་གི་ལམ་སྟོན་བརྒྱུད་ནས་སོ་ལོ་སྣུམ་གྱིས་བྱུགས་ནས་ཡེས་ར་ཨེལ་གྱི་ཆེས་ཐོག་མའི་རྒྱལ་པོར་བསྐོས། ཡིན་ནའང་སོ་ལོས་དཀོན་མཆོག་གི་བཀའ་མ་བརྩིས་པ་དང་དཀོན་མཆོག་གིས་ཁོ་རྒྱལ་པོའི་གོ་ས་ནས་ཕབ། དེ་ནས་སཱ་མུ་ཨེལ་གྱིས་གསང་བའི་སྒོ་ནས་སོ་ལོའི་ཚབ་ཏུ་དཱ་བིད་སྣུམ་གྱིས་བྱུགས་ནས་རྒྱལ་པོར་བསྐོས། དེ་ནས་བཟུང་སོ་ལོ་དང་དཱ་བིད་གཉིས་བར་གྱི་འཐབ་རྩོད་ཀྱི་བྱུང་རིམ་དེ་གཞུང་འདིའི་མཇུག་བར་དུ་བརྗོད་ཡོད། སོ་ལོ་དང་དཱ་བིད་གཉིས་ཀྱི་སྐྱོན་དང་སྡིག་པ་མངོན་པར་གྱུར་པ་དང་ཆབས་ཅིག ཁོང་གཉིས་ཀྱིས་བཟང་སྤྱོད་སྤེལ་བ་དང་དཀོན་མཆོག་གི་བཀའ་གསུང་ཡང་བརྩིས་ཡོད་པར་བསྟན་ཡོད།

འཆར་ཟིན།

1. ཡེས་ར་ཨེལ་ལ་རྒྱལ་རྒྱུད་ཚུགས་པའི་ལོ་རྒྱུས་རྒྱབ་ལྗོངས་སྐོར། ༼1:1-7:17༽

2. ཡེས་ར་ཨེལ་ལ་རྒྱལ་རྒྱུད་ཚུགས་པའི་སྐོར། ༼8:1-12:25༽

3. རྒྱལ་པོ་སོ་ལོས་སྲིད་ཡག་པོ་བསྐྱངས་མ་ཐུབ་པའི་སྐོར། ༼13:1-15:35༽

4. རྒྱལ་པོ་དཱ་བིད་དང་སོ་ལོ་གཉིས་ཀྱི་སྐོར། ༼16:1-30:31༽

5. སོ་ལོ་འདས་གྲོངས་སུ་གྱུར་པའི་སྐོར། ༼31:1-13༽

ལེའུ་དང་པོ།

ཨེལ་ཁ་ནཱ་འཁོར་དང་བཅས་པ་ཞི་ལོ་གྲོང་ཁྱེར་དུ་མཆོད་འབུལ་ལ་ཕྱིན་པ།

1 དེ་ཡང་ཨེ་ཕཱར་ཡིམ་རི་ཁུལ་གྱི་རཱ་མ་ཙུབ་ཅེས་པའི་ཡུལ་དུ་མིང་ལ་ཨེལ་ཁ་ནཱ་ཟེར་བའི་མི་ཞིག་ཡོད་ཅིང་། དེ་ནི་ཡེ་རོ་ཧཱམ་གྱི་བུ་ཡིན། ཡེ་རོ་ཧཱམ་ནི་ཨེ་ལི་ཧུ་ཡི་བུ་ཡིན། ཨེ་ལི་ཧུ་ནི་ཐོ་ཧོའུ་ཡི་བུ་ཡིན། ཐོ་ཧོའུ་ནི་ཙུབ་ཅེ ས་པའི་བུ་ཡིན་ཏེ། ཨེལ་ཁ་ནཱ་ནི་ཨེ་ཕཱར་ཡིམ་ཚོ་པའི་ཡིན་པ་བཅས་སོ། ། 2 ཨེལ་ཁ་ནཱ་ལ་ཆུང་མ་གཉིས་ཡོད་ཅིང་། གཅིག་གི་མིང་ལ་ཧན་ནཱ་ཞེས་དང་། གཞན་པའི་མིང་ལ་ཕེན་ནེ་ནཱ་ཞེས་ཟེར། ཕེན་ནེ་ནཱ་ལ་ཕྲུ་གུ་ཡོད་པ་དང་། ཧན་ནཱ་ལ་ཕྲུ་གུ་མེད་དོ། ། 3 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལ་ཕྱག་འཚལ་བ་དང་མཆོད་པ་འབུལ་བའི་ཕྱིར་དུ། ཁོ་རང་ལོ་རེ་བཞིན་རང་གི་གྲོང་ཁྱེར་ནས་ཞི་ལོ་ཡུལ་དུ་ཕྱིན་པ་དང་། དེ་རུ་ཨེ་ལིའི་བུ་ཧོ་ཕེ་ནིས་དང་ཕེ་ནེ་ཧཱ་གཉིས་ནི་དཀོན་མཆོག་ཡ་ཝཱེ་ལ་མཆོད་དཔོན་བྱས་ཡོད་དོ། ། 4 མཆོད་པ་འབུལ་བའི་ཉིན་ལ་ཁེལ་བའི་ཚེ། ཨེལ་ཁ་ནཱ་ཡིས་རང་གི་ཆུང་མ་ཕེན་ནེ་ནཱ་དང་དེའི་བུ་བུ་མོ་ཐམས་ཅད་ལ་མཆོད་པ་འབུལ་བྱ་གཏད་དོ། ། 5 འོན་ཀྱང་། ཧན་ནཱ་ལ་མི་གཉིས་ཀྱི་སྐལ་གཏད་པ་དང་། དེ་ནི་ཁོས་ཧན་ནཱ་གཅེས་སུ་བཟུང་བའི་ཕྱིར་ཡིན། ཡིན་ནའང་དཀོན་མཆོག་ཡ་ཝཱེས་ཁོ་མོར་མངལ་མི་ཆགས་པར་མཛད། 6 དཀོན་མཆོག་ཡ་ཝཱེས་ཁོ་མོར་མངལ་མི་ཆགས་པར་མཛད་པའི་རྐྱེན་གྱིས། ཕེན་ནེ་ནཱ་ཡིས་ཀྱང་མོ་ལ་བརྙས་པའི་ཆེད་དུ་ཁོང་ཁྲོ་བསླངས། 7 དེ་ནས་ཁོ་མོ་ལོ་རེ་བཞིན་དཀོན་མཆོག་ཡ་ཝཱེའི་བཞུགས་གནས་སུ་འགྲོ་སྐབས་ཕེན་ནེ་ནཱ་ཡིས་ཁོ་མོར་དྲག་ཏུ་བརྙས་པས་ངུས་ཤིང་ཟས་ཀྱང་མ་བསྟེན་པ་རེད། 8 ཡང་ཨེལ་ཁ་ནཱ་ཡིས་ཁོ་མོར། ཀྱེ་ཧན་ནཱ། ཁྱོད་རང་ངུས་ནས་ཟས་མི་བསྟེན་པ་དང་སེམས་སྐྱོ་བ་ཅི་ཡིན་ནམ། ཁྱོད་ལ་བུ་བཅུ་ལས་ཀྱང་ང་རང་ཡོད་པས་མི་བཟང་ངམ་ཞེས་དྲིས་སོ། །

ལྕམ་མོ་ཧན་ནཱ་ཡིས་བྱིས་པ་ཞིག་སྐྱེས་ཕྱིར་རེ་བཅོལ་ཞུས་པ།

9 ཡང་དེ་དག་གིས་ཞི་ལོ་རུ་བཟའ་བཏུང་སྤྱད་རྗེས་ཧན་ནཱ་ཡར་ལངས་པ་དང་། མཆོད་དཔོན་ཨེ་ལི་ནི་དཀོན་མཆོག་ཡ་ཝཱེའི་གུར་མཆོག་གི་སྒོ་འགྲམ་དུ་འདུག་སྟེགས་ཤིག་གི་སྟེང་བསྡད་ཡོད་པ་ལ། 10 ཧན་ནཱ་སེམས་ཤིན་ཏུ་སྐྱོ་སྟེ་དྲག་ཏུ་ངུས་ཤིང་། དཀོན་མཆོག་ཡ་ཝཱེ་ལ་སྨོན་ལམ་ཞུས་པ་རེད། 11 ཧན་ནཱ་ཡིས་འདི་ལྟར་དམ་བཅས་ཏེ། ཀྱེ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལགས། བདག་ལ་ཐུགས་བརྩེ་བར་དགོངས་ཤིག ཁྱེད་ཀྱི་གཡོག་མོ་བདག་གི་སྡུག་བསྔལ་འདི་ལ་གཟིགས་དང་། གལ་ཏེ་ཁྱེད་ཀྱིས་གཡོག་མོ་བདག་ལ་ཐུགས་མ་གཡེལ་བར་བུ་ཞིག་གནང་ན། བུ་དེ་ནི་ཇི་སྲིད་འཚོ་བའི་བར་དུ་དཀོན་མཆོག་ཡ་ཝཱེ་ཁྱེད་ལ་འབུལ་བར་བྱ་ཞིང་། དེའི་མགོ་ལ་སྐྲ་གྲིས་ཀྱང་ནམ་ཡང་རེག་པར་མི་བྱ་ཞེས་པའོ། །

12 ཁོ་མོས་དཀོན་མཆོག་ཡ་ཝཱེའི་དྲུང་དུ་ཡུན་རིང་པོར་སྨོན་ལམ་བཏབ་པའི་ཚེ། ཨེ་ལིས་བུད་མེད་དེའི་ཁ་ལ་བལྟས། 13 ཧན་ནཱས་སེམས་གཏིང་ནས་སྨོན་ལམ་བཏབ་ཅིང་སྐད་མ་བཏོན་པར་མཆུ་ཏོ་འབའ་ཞིག་འགུལ་བས། ཨེ་ལིས་བུད་མེད་དེ་ནི་ར་བཟི་བར་བསམས། 14 དེའི་ཕྱིར་ཨེ་ལིས་ཁོ་མོར། ཁྱོད་དུས་ནམ་ཞིག་གི་བར་དུ་ར་བཟི་ནས་འདུག་གམ། ཁྱོད་ཀྱིས་ཆང་འཐུང་བར་མི་བྱའོ་ཞེས་བསྐུལ་བ་ན། 15 ཧན་ནཱས་དེའི་ལན་དུ། ཀྱེ་ཇོ་བོ་ལགས། དེ་ལྟར་མ་ཡིན། ངས་རྒུན་ཆང་དང་ཆང་གཞན་གང་ཡང་བཏུང་མེད་ཅིང་། ང་ནི་ཡིད་སེམས་སྐྱོ་བའི་བུད་མེད་ཅིག་ཡིན་པས། སྙིང་ནས་དཀོན་མཆོག་ཡ་ཝཱེ་ལ་སྨོན་ལམ་བཏབ་པ་ཡིན། 16 ཁྱེད་ཀྱི་གཡོག་མོ་ནི་སྤྱོད་པ་ངན་པ་ཞིག་ཡིན་པར་མི་བསམ་རོགས། མི་གཞན་གྱི་བརྙས་བཅོས་ཐེབས་པའི་རྐྱེན་གྱིས་སེམས་འཁྲུག་ཅིང་ཡིད་སྐྱོ་བར་གྱུར་ཏེ་ངག་བསྡམས་ནས་གསོལ་བ་བཏབ་པ་ཡིན་ཞེས་ཞུས། 17 དེའི་ལན་དུ་ཨེ་ལིས། ཁྱོད་རང་བདེ་བདེ་ལྷོད་ལྷོད་ངང་ཕྱིར་སོང་ཞིག ཡེས་ར་ཨེལ་གྱི་དཀོན་མཆོག་གིས་ཁྱོད་ཀྱིས་གསོལ་བ་བཏབ་པ་བཞིན་དུ་མཛད་པར་སྨོན་ཞེས་སྨྲས། 18 ཡང་ཁོ་མོས། ཁྱེད་ཀྱིས་གཡོག་མོ་བདག་ལ་ཐུགས་རྗེས་གཟིགས་རོགས་ཞེས་ཞུས་ནས། བུད་མེད་དེ་རང་གི་ལམ་དུ་ཕྱིན་ཏེ། དེར་བཟའ་བཏུང་སྤྱད་ནས་གདོང་གི་སྡུག་ཉམས་མེད་པར་གྱུར་ཏོ། །

སཱ་མུ་ཨེལ་སྐྱེས་པ།

19 ཡང་ཨེལ་ཁ་ནཱ་དང་དེའི་ཁྱིམ་མི་ཐམས་ཅད་ཕྱི་ཉིན་སྔ་མོ་ཡར་ལངས་ཏེ། དཀོན་མཆོག་ཡ་ཝཱེ་ལ་ཕྱག་བཙལ་ནས་ཕྱིར་རཱ་མ་ཡུལ་དུ་རང་གི་ཁྱིམ་ལ་ལོག ཨེལ་ཁ་ནཱ་རང་གི་ཆུང་མ་ཧན་ནཱ་དང་འགྲོགས་ཤིང་དཀོན་མཆོག་ཡ་ཝཱེས་དེ་ཐུགས་སུ་དྲན་ཏོ། ། 20 དུས་ལ་བབས་པ་ན། ཧན་ནཱ་མངལ་དང་ལྡན་པར་གྱུར་ནས་བུ་ཞིག་སྐྱེས་པ་དང་། ཁོ་མོས་ཕྲུ་གུ་འདི་དཀོན་མཆོག་ཡ་ཝཱེ་ནས་ཞུས་པ་ཡིན་ཞེས་སྨྲས་པས་དེའི་མིང་ལ་སཱ་མུ་ཨེལ་ཞེས་བཏགས་སོ། །

སཱ་མུ་ཨེལ་དཀོན་མཆོག་ལ་ཕུལ་བ།

21 དེ་ནས་དཀོན་མཆོག་ཡ་ཝཱེ་ལ་ལོ་རེའི་མཆོད་པ་འབུལ་བ་དང་དམ་ཚིག་བརྩི་བའི་ཕྱིར། ཨེལ་ཁ་ནཱ་ཡིས་ནང་མི་ཁྲིད་ནས་ཡར་འགྲོ་སྐབས། 22 ཧན་ནཱ་ཡར་མ་སོང་བར་ཁོ་མོས་རང་གི་ཁྱོ་ག་ལ། ཕྲུ་གུ་ལ་ནུ་མ་འགར་བའི་བར་དུ་ང་ཡར་མི་འགྲོ། དེ་ནས་ངས་བུ་འདི་ཁྲིད་ནས་དཀོན་མཆོག་ཡ་ཝཱེའི་དྲུང་དུ་རྒྱུན་དུ་གནས་པའི་ཕྱིར་ཁོང་ལ་འབུལ་བར་བྱ་ཞེས་སྨྲས་པ་དང་། 23 མོའི་ཁྱོ་ག་ཨེལ་ཁ་ནཱ་ཡིས། ཁྱོད་ཀྱི་འདོད་པ་བཞིན་དུ་ནུ་མ་འགར་བའི་བར་དུ་ཁྱིམ་ལ་བསྡད་དེ། དཀོན་མཆོག་ཡ་ཝཱེ་ཁོང་ཉིད་ཀྱིས་བཀའ་གནང་བ་ཐམས་ཅད་བསྒྲུབ་པར་མཛོད་ཅིག་ཅེས་སྨྲས། དེའི་ཕྱིར་ནུ་མ་འགར་བའི་བར་དུ་ཁོ་མ་སྨད་གཉིས་ཁྱིམ་དུ་བསྡད་དོ། །

24 ཡང་ནུ་མ་བཀར་བ་དང་། ཕྲུ་གུ་དང་། གླང་ཐུག་གསུམ་དང་། ཕྱེ་ཨེ་ཕཱ་གང་དང་། རྒུན་ཆང་རྐྱལ་བ་གང་བཅས་དཀོན་མཆོག་ཡ་ཝཱེ་ལ་འབུལ་བའི་ཕྱིར་ཞི་ལོ་གྲོང་ཁྱེར་གྱི་བཞུགས་གནས་སུ་ཁྱེར་ཅིང་། སྐབས་དེར་བུ་དེ་ད་དུང་ལོ་ན་གཞོན་ནོ། ། 25 སྐབས་དེར་གླང་ཐུག་གཅིག་བཤས་ནས་ཕྲུ་གུ་ཨེ་ལིའི་མདུན་དུ་ཁྲིད། 26 དེ་ནས་ཧན་ནཱས། ཀྱེ་ང་ཡི་ཇོ་བོ་ལགས། བདག་གིས་ཁྱེད་ཀྱི་མདུན་དུ་དམ་བཅའ་བར་ཕོད་དེ། ང་རང་ནི་སྔོན་ཆད་འདིར་འོངས་ནས་དཀོན་མཆོག་ཡ་ཝཱེ་ལ་སྨོན་ལམ་བཏབ་པའི་བུད་མེད་དེ་ཡིན། 27 ངས་བུ་འདིའི་ཆེད་དུ་སྨོན་ལམ་བཏབ་པ་ཡིན་ཞིང་། ཡང་དཀོན་མཆོག་ཡ་ཝཱེས་ངའི་སྨོན་ལམ་བཞིན་དུ་གནང་བྱུང་། 28 དེའི་ཕྱིར་ངས་ཀྱང་བུ་འདི་ནི་ཇི་སྲིད་འཚོ་བའི་བར་དུ་དཀོན་མཆོག་ཡ་ཝཱེ་ལ་ཕུལ་བ་ཡིན་ཞེས་ཞུས་ཤིང་། དེ་ལྟར་གནས་དེ་རུ་དཀོན་མཆོག་ཡ་ཝཱེ་ལ་བསྟོད་པ་ཕུལ་ཏོ། །

ལེའུ་གཉིས་པ།

ལྕམ་མོ་ཧན་ནཱའི་སྨོན་ལམ།

1 དེ་ནས་ཧན་ནཱ་ཡིས་སྨོན་ལམ་བཏབ་ནས་འདི་ལྟར་ཞུས་པ་སྟེ།

ཡ་ཝཱེ་ལ་ནི་བདག་གི་སེམས་པ་དགའ། །

ད་དུང་ཁོང་གི་ཕྱིར་དུ་རྭ་གླིང་འབུད། །

ཁོང་གིས་ང་རང་བསྐྱབས་པས་སྤྲོ་བ་འཕེལ། །

དགྲའི་མདུན་བདག་གི་ཁ་སྟབས་མཐོ་བར་མཛད། །

2 ཡ་ཝཱེ་ཁོང་ལས་དམ་པ་གང་ཡང་མེད། །

ཁོང་ལས་གཞན་དུ་ཁོང་དང་འདྲ་བ་མེད། །

བདག་གི་དཀོན་མཆོག་ལྟ་བུའི་བྲག་རི་མེད། །

3 དེའི་ཕྱིར་མི་ཡིས་ང་རྒྱལ་གཏམ་མ་བརྗོད། །

འུར་དང་སྙེམ་པའི་ཚིག་ངན་མི་བཤད་རོགས། །

ཡ་ཝཱེ་ཁོང་ཉིད་ཐམས་ཅད་མཁྱེན་པ་ལགས། །

བྱ་བ་ཐམས་ཅད་གཟིགས་པའི་དཀོན་མཆོག་ལགས། །

4 མི་ཡི་དཔའ་བོ་རྣམས་ཀྱི་གཞུ་ཐག་ཆད། །

ཉམ་ཐག་པ་ལ་སྟོབས་ཀྱི་སྐ་རགས་འཕེན། །

5 སྔོན་ལ་ལོངས་སྤྱོད་ཡོད་པའི་ཕྱུག་པོ་རྣམས། །

རྗེས་སུ་བག་ལེབ་འཚོལ་བའི་གླ་བར་གྱུར། །

སྔོན་ལ་བཀྲེས་སྐོམ་མྱངས་པའི་སྤྲང་པོ་རྣམས། །

རྗེས་སུ་བཅུད་ཟས་བསྟེན་པའི་བདག་པོར་གྱུར། །

མོ་གཤམ་རྣམས་ལ་ཕྲུ་གུ་བདུན་ཙམ་སྐྱེས། །

བུ་མང་རྣམས་ཀྱིས་ཁེར་རྐྱང་མྱང་བར་འགྱུར། །

6 ཡ་ཝཱེ་ཉིད་ཀྱིས་ཚེ་སྲོག་གཅོད་པར་མཛད། །

ཁོང་གིས་ཚེ་སྲོག་གསོན་པར་ཡང་མཛད་དོ། །

ཁོང་གིས་གཤིན་པོའི་གནས་སུ་འཁྲིད་པར་བྱེད། །

ད་དུང་གོང་ནས་གོང་དུ་འཕགས་པར་མཛད། །

7 ཡ་ཝཱེ་ཉིད་ཀྱིས་མི་ནི་དབུལ་པོར་མཛད། །

ཁོང་གིས་མི་ནི་ཕྱུག་པོར་ཡང་མཛད་དོ། །

མཐོན་པོ་རྣམས་ནི་གཉའ་ནས་གནོན་པར་བྱེད། །

དམའ་མོ་རྣམས་ནི་ཟེ་ནས་འཐེན་པར་བྱེད། །

8 དབུལ་འཕོངས་རྣམས་ནི་རྡུལ་གྱི་ཁྲོད་ནས་སློང་། །

དམན་པ་རྣམས་ནི་ཐལ་བའི་གསེབ་ནས་སློང་། །

དེ་ཚོར་དཔལ་དང་འབྱོར་བ་བསྩལ་བྱས་ཏེ། །

རྒྱལ་པོ་རྣམས་ཀྱི་ཁྲི་ལ་འཛེག་པར་བྱེད། །

ས་གཞིའི་ཀ་བ་རྣམས་ནི་ཁོང་ལ་དབང་། །

དེ་ཡི་དབུས་སུ་ཁོང་གིས་ས་གཞི་སྤར། །

9 ཁོང་གིས་དམ་པ་རྣམས་ནི་བསྲུང་བར་མཛད། །

ངན་པ་རྣམས་ནི་མུན་པར་རྫོང་བར་བྱེད། །

རང་གི་སྟོབས་ཀྱིས་སུ་ཡང་རྒྱལ་མི་འགྱུར། །

10 ཡ་ཝཱེ་དགྲ་རུ་འཛིན་པའི་མི་རྣམས་ནི། །

ཆག་ཅིང་དུམ་བུ་ཉིད་དུ་གས་པར་འགྱུར། །

དེ་ཚོའི་ཐོག་ཏུ་འབྲུག་སྐད་ལྡིར་བར་བྱ། །

ས་གཞི་མཐའ་མའི་བར་དུ་འདྲི་གཅོད་བྱ། །

ཁོང་གིས་བསྐོས་པའི་རྒྱལ་པོར་སྟོབས་ཤུགས་སྦྱིན། །

ཁོང་གིས་བྱུགས་པའི་རྭ་གླིང་གྱེན་དུ་བསྒྲེངས། ། ཞེས་པའོ། །

11 དེ་ནས་ཨེལ་ཁ་ནཱ་རང་གི་ཕ་ཡུལ་རཱ་མའི་ཁྱིམ་དུ་ཕྱིན་པ་དང་། སཱ་མུ་ཨེལ་གྱིས་མཆོད་དཔོན་ཨེ་ལིའི་མདུན་དུ་དཀོན་མཆོག་ཡ་ཝཱེ་ལ་བསྙེན་བཀུར་ཞུས་སོ། །

ཨེ་ལིའི་བུ་གཉིས་ཀྱི་སྤྱོད་ངན།

12 ཨེ་ལིའི་བུ་གཉིས་ནི་མི་ངན་པ་ཡིན་ཞིང་། ཁོ་གཉིས་ཀྱིས་དཀོན་མཆོག་ཡ་ཝཱེ་ངོ་མི་ཤེས་སོ། ། 13 ཡང་མཆོད་དཔོན་དེ་གཉིས་ཀྱིས་མི་ཚོགས་ལ་འདི་ལྟར་བྱེད་པ་ཡིན་ཏེ། མི་ཞིག་གིས་མཆོད་པ་འབུལ་བ་དང་ཤ་ཚོས་ཀྱིན་ཡོད་པའི་ཚེ། མཆོད་དཔོན་གྱི་ཞབས་ཕྱི་ཡིས་ཚེབ་སོ་གསུམ་ཅན་ཞིག་ཁྱེར་ནས་འོངས་ཏེ། 14 རྫ་སྣོད་དམ་སླ་ངའམ་ཁྲོ་སྣོད་དམ་ཁོག་མའི་ནང་དུ་བཙུགས་ཏེ། ཚེབ་ཀྱིས་ཐོག་མར་བཏོན་པའི་ཤ་ནི་མཆོད་དཔོན་གྱིས་ལེན་ངེས་ཡིན། ཁོ་ཚོས་ཞི་ལོ་རུ་འོངས་པའི་ཡེས་ར་ཨེལ་གྱི་མི་ཐམས་ཅད་ལ་དེ་ལྟར་བྱེད་ཀྱིན་ཡོད་པ་རེད། 15 ཡང་ཚི་ལུ་སྲེག་པའི་སྔོན་དུ་མཆོད་དཔོན་གྱི་ཞབས་ཕྱི་འོངས་ནས་འདི་ལྟར། མཆོད་དཔོན་གྱིས་ཤ་ཞིག་བསྲེག་པའི་ཕྱིར་ཤ་ཞིག་བྱིན་ཅིག མཆོད་དཔོན་ལ་ཤ་བཙོས་མ་མི་དགོས་རློན་པ་དགོས་ཞེས་སྨྲ་ཞིང་། 16 གལ་ཏེ་མཆོད་པ་འབུལ་བཞིན་པའི་མི་དེས། དང་པོར་ཚི་ལུ་སྲེག་པ་དང་། དེ་ནས་ཁྱོད་ཀྱིས་ཅི་འདོད་པ་དེ་འཁྱེར་ཆོག་ཅེས་སྨྲས་ན། དེའི་ལན་དུ་ཞབས་ཕྱི་ཡིས། མིན། ད་ལྟ་རང་བྱིན་ཅིག མི་སྟེར་ན་འཕྲོག་པར་བྱ་ཞེས་ཟེར་རོ། ། 17 དེ་ལྟར་གཞོན་ནུ་དེ་གཉིས་ཀྱིས་དཀོན་མཆོག་ཡ་ཝཱེའི་མཆོད་པ་ཁྱད་དུ་བསད་པས། ཁོ་གཉིས་ཀྱི་སྡིག་པ་དཀོན་མཆོག་ཡ་ཝཱེའི་སྤྱན་སྔར་ཆེན་པོར་གྱུར་ཏོ། །

སཱ་མུ་ཨེལ་གྱི་བྱིས་དུས།

18 སྐབས་དེར་སཱ་མུ་ཨེལ་ནི་ད་དུང་བྱིས་པ་ཞིག་ཡིན་ཏེ། སོ་རས་ཀྱིས་བཟོས་པའི་བེར་ཐུལ་གྱོན་ནས་དཀོན་མཆོག་ཡ་ཝཱེའི་དྲུང་དུ་ཞབས་ཏོག་བསྒྲུབས། 19 ཡང་ཁོའི་མ་ཡིས་ཕྱུ་པ་ཆུང་ངུ་ཞིག་བཟོས་ཏེ། རང་གི་ཁྱོ་ག་དང་མཉམ་དུ་ལོ་རེ་བཞིན་མཆོད་པ་འབུལ་དུ་འོངས་སྐབས་དེ་ཁྱེར་འོང་བ་རེད། 20 དེ་ནས་ཨེ་ལི་ཡིས་ཨེལ་ཁ་ནཱ་དང་དེའི་ཆུང་མ་གཉིས་ལ་བྱིན་རླབས་མཛད་ཅིང་འདི་ལྟར། ཕྲུ་གུ་འདི་དཀོན་མཆོག་ཡ་ཝཱེ་ལ་ཕུལ་བའི་ཚབ་ཏུ་ཁོང་གིས་ཁྱོད་ལ་བུད་མེད་འདི་ནས་རྒྱུད་འཛིན་གནང་བར་གྱུར་ཅིག་ཅེས་བརྗོད་ནས། དེ་དག་རང་རང་གི་གནས་སུ་ཕྱིར་ལོག 21 དཀོན་མཆོག་ཡ་ཝཱེས་ཧན་ནཱ་ལ་ཐུགས་རྗེས་གཟིགས་པས། ཁོ་མོ་ཡང་བསྐྱར་མངལ་དང་ལྡན་པར་གྱུར་ཏེ། རིམ་བཞིན་བུ་གསུམ་དང་བུ་མོ་གཉིས་སྐྱེས་པ་དང་། ཡང་སཱ་མུ་ཨེལ་ནི་དཀོན་མཆོག་ཡ་ཝཱེའི་དྲུང་དུ་འཚར་ལོངས་བྱུང་ངོ་། །

ཨེ་ལིས་བུ་གཉིས་ལ་གཤེ་གཤེ་བཏང་བ།

22 ཨེ་ལི་ཤིན་ཏུ་རྒས་ནས། ཁོའི་བུ་གཉིས་ཀྱིས་ཡེས་ར་ཨེལ་གྱི་མི་ཐམས་ཅད་ལ་ཅི་ཞིག་བྱས་པ་དང་། ཁོ་གཉིས་ཡ་ཝཱེའི་མཇལ་འཕྲད་གུར་མཆོག་གི་སྒོ་འགྲམ་དུ་ལས་བྱེད་མཁན་གྱི་བུད་མེད་དང་འགྲོགས་པའི་སྐད་ཆ་ཐོས་པས། 23 ཁོས་དེ་གཉིས་ལ་ཅིའི་ཕྱིར་དེ་ལྟར་བྱེད་དམ། ཁྱོད་གཉིས་ཀྱིས་སྤྱད་པའི་བྱ་བ་ངན་པ་དེ་ངས་མི་ཐམས་ཅད་ནས་ཐོས་བྱུང་། 24 ཀྱེ་བུ། ངས་ཐོས་པའི་དཀོན་མཆོག་ཡ་ཝཱེའི་འབངས་མིའི་ཁྲོད་གྲགས་པའི་གཏམ་དེ་ནི་བཟང་པོ་མ་ཡིན། 25 གལ་ཏེ་མི་ཞིག་གིས་མི་གཞན་ལ་འགལ་བའི་སྡིག་པ་བྱས་ན། དཀོན་མཆོག་གིས་མི་དེ་ལ་ཁྲིམས་ཐག་གཅོད་པ་ཡིན། འོན་ཀྱང་མི་ཞིག་གིས་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་ན། དེའི་དོན་དུ་སུ་ཞིག་གིས་ཞུ་བ་བྱེད་ཐུབ་བམ་ཞེས་སྨྲས་ནའང་། དེ་གཉིས་ཀྱིས་ཕ་ཡི་བཀའ་ལ་མ་མཉན། གང་ལ་ཞེ་ན། དཀོན་མཆོག་ཡ་ཝཱེས་དེ་གཉིས་འཆི་ལམ་དུ་འཇུག་པར་ཐུགས་ཐག་བཅད་དོ། །

26 ཡང་བུ་ཆུང་སཱ་མུ་ཨེལ་རིམ་བཞིན་ནར་སོན་ཞིང་། དཀོན་མཆོག་ཡ་ཝཱེ་ཁོ་ལ་ཐུགས་མཉེས་པ་དང་། མི་རྣམས་ཀྱང་ཁོ་ལ་དགའ་བར་གྱུར་ཏོ། །

ཨེ་ལིའི་མགོར་ཆགས་འཇིག་འོང་བའི་ལུང་བསྟན།

27 ཡང་དཀོན་མཆོག་གི་སྐྱེས་བུ་ཞིག་ཨེ་ལིའི་མདུན་དུ་འོངས་ནས་ན་རེ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱི་ཕ་མེས་ཨེ་ཅིབ་ཡུལ་གྱི་རྒྱལ་པོ་ཕཱར་ཨོལ་གྱི་མདུན་དུ་བྲན་གཡོག་ཡིན་པའི་ཚེ། བདག་ནི་དེ་དག་ལ་དངོས་སུ་མངོན་པ་མ་ཡིན་ནམ། 28 ཡེས་ར་ཨེལ་གྱི་ཚོ་ཁག་རྣམས་ལས་བདག་གིས་མཆོད་དཔོན་ཞིག་བདམས་པ་དང་། ཁོས་མཆོད་ཁྲིའི་སྟེང་དུ་མཆོད་པ་འབུལ་བ་དང་། བདུག་སྤོས་བདུག་པ་དང་། བེར་ཐུལ་གྱོན་པ་བཅས་ཀྱི་ཆེད་དུ་བསྐོས་པ་མ་ཡིན་ནམ། ད་དུང་ཡེས་ར་ཨེལ་པ་ཐམས་ཅད་ཀྱིས་ཕུལ་བའི་སྦྱིན་སྲེག་ནི་ཁྱོད་ཀྱི་ཕ་མེས་ལ་གནང་བ་མ་ཡིན་ནམ། 29 བདག་གི་བཞུགས་གནས་སུ་འབུལ་འོས་པའི་མཆོད་པ་ལ་ཅིའི་ཕྱིར་རྡོག་རྒྱག་གཞུ་ཞིང་སྨད་པ་ཡིན་ནམ། བདག་གི་འབངས་མི་ཡེས་ར་ཨེལ་པས་ང་ལ་ཕུལ་བའི་མཆོད་རྫས་ཀྱི་ཁག་བཟང་ཤོས་དེ་ཡིས་ཁྱོད་རྣམས་ཀྱི་ལུས་རྒྱགས་པར་བྱས་ཤིང་། ཁྱོད་ཀྱིས་བདག་ལས་རང་གི་བུ་ལ་ལྷག་པར་བཀུར་བསྟི་བྱས་པ་ཅི་ཡིན་ནམ། 30 དེའི་ཕྱིར་ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ཕ་མེས་ཀྱི་ཁྱིམ་རྒྱུད་དང་ཁྱོད་ཀྱི་བུ་རྒྱུད་རྟག་ཏུ་བདག་གི་མདུན་དུ་བགྲོད་དགོས་ཞེས་སྔོན་ཆད་བཀའ་བསྩལ་ནའང་། ད་ལྟ་དེ་ལྟར་གཏན་ནས་མི་རུང་སྟེ། རྒྱུ་མཚན་ནི། བདག་ལ་བཀུར་བསྟི་བྱེད་པའི་མི་ལ་ངས་ཀྱང་བརྩི་འཇོག་བྱེད་ཅིང་། བདག་ལ་སྨད་པའི་མི་ལ་ངས་ཀྱང་སྣང་ཆུང་བྱའོ། ། 31 ཀྱེ་ཧོ་ཁྱོད་ཀྱི་སྟོབས་ཤུགས་དང་ཁྱོད་ཀྱི་ཕ་མེས་ཀྱི་སྟོབས་ཤུགས་གཅོག་པའི་ཉིན་མོ་ཞིག་འོང་བར་འགྱུར། ཁྱོད་ཀྱི་ཁྱིམ་དུ་མི་རྒན་པ་གཅིག་ཀྱང་རྙེད་པར་མི་འགྱུར། 32 ཡ་ཝཱེས་ཡེས་ར་ཨེལ་པ་རྣམས་ལ་ལོངས་སྤྱོད་གནང་བའི་དུས་སུ། ཁྱོད་ཀྱིས་ངའི་བཞུགས་གནས་ཉམས་རྒུད་དུ་འགྲོ་བ་མཐོང་བར་འགྱུར། དེ་ནས་ཁྱོད་ཀྱི་ཁྱིམ་དུ་ནམ་ཡང་མི་རྒན་པ་གཅིག་ཀྱང་རྙེད་པར་མི་འགྱུར། 33 ཁྱོད་ཀྱིས་མི་གང་ཞིག་ངའི་མཆོད་ཁྲི་ནས་འཕྲལ་བར་མི་བྱེད་པ་དེས། ཁྱོད་ཀྱི་མིག་ཞར་བ་དང་ཁྱོད་ཀྱི་སེམས་སྡུག་པར་བྱའོ། །ཡང་ཁྱོད་ཀྱི་རིགས་རྒྱུད་ཐམས་ཅད་ལང་ཚོའི་དཔལ་གྱི་དུས་སུ་འཆི་བར་འགྱུར། 34 ཡང་རྟགས་འདི་ལྟར་འབྱུང་སྟེ། ཁྱོད་ཀྱི་བུ་ཧོ་ཕེ་ནིས་དང་ཕེ་ནེ་ཧཱ་གཉིས་ཀྱི་སྟེང་དུ་འོང་བར་འགྱུར་ལ། དེ་གཉིས་ཀ་ཉིན་གཅིག་ལ་འཆི་བར་འགྱུར་ཞིང་། 35 ཡང་ངས་མཆོད་དཔོན་བརྟན་པོ་ཞིག་བསླང་བར་བྱ་སྟེ། དེས་བདག་གི་དགོངས་པ་བཞིན་དུ་ལས་བྱེད་དོ། །ངས་དེ་ལ་ཁྱིམ་གཞི་བརྟན་པོ་ཞིག་བཙུགས་ནས། མཆོད་དཔོན་དེ་ནི་ནམ་ཡང་ངས་འབྱུག་སྣུམ་གྱིས་བྱུགས་ས་དེའི་མདུན་དུ་མཆོད་པ་འབུལ་དུ་འགྲོ་བར་འགྱུར། 36 ཡང་ཁྱོད་ཀྱི་ཁྱིམ་རྒྱུད་ནས་ལུས་པའི་མི་རྣམས་ནི་མཆོད་དཔོན་དེའི་དྲུང་དུ་འོངས་ཏེ། དོང་ཙེའམ་བག་ལེབ་ཀྱི་དུམ་བུ་ཞིག་རྙེད་པའི་ཕྱིར་ཕྱག་འཚལ་བཞིན་འདི་ལྟར། ངས་བག་ལེབ་ཁམ་གང་བཟའ་བའི་ཕྱིར། མཆོད་དཔོན་གྱི་ལས་འགན་ཞིག་གནང་བར་མཛོད་ཅེས་ཞུ་བར་འགྱུར་ཞེས་གསུངས་སོ། །

ལེའུ་གསུམ་པ།

སཱ་མུ་ཨེལ་ལ་ཐེངས་དང་པོར་ལུང་བསྟན་བྱུང་བ།

1 དེ་ནས་བུ་ཆུང་སཱ་མུ་ཨེལ་གྱིས་ཨེ་ལིའི་མདུན་དུ་ཡ་ཝཱེ་ལ་ཞབས་ཏོག་བསྒྲུབས་ཤིང་། ཉིན་དེ་དག་གི་རིང་ལ་དཀོན་མཆོག་ཡ་ཝཱེའི་བཀའ་ནི་དཀོན་པོ་ཡིན་ཏེ། ལུང་བསྟན་གྱི་ཉམས་སྣང་ཙམ་ཡང་མ་བྱུང་ངོ་། ། 2 དེ་ནས་ཉིན་ཞིག་ལ་ཨེ་ལི་རང་གི་མལ་སའི་ནང་ངལ་གསོ་བའི་སྐབས་སུ། ཁོའི་མིག་དབང་ཉམས་ནས་མཐོང་མ་ཐུབ་པ་བྱུང་། 3 དཀོན་མཆོག་ཡ་ཝཱེའི་གུར་མཆོག་གི་ཞལ་ཆད་ཀྱི་ཤུར་སྒམ་ཡོད་ས་རུ། ཁོང་གི་སྒྲོན་མེ་མ་གཟིམ་གོང་ལ་སཱ་མུ་ཨེལ་གནས་དེ་རུ་གཉིད་ལོག་པ་རེད། 4 དཀོན་མཆོག་ཡ་ཝཱེས་སཱ་མུ་ཨེལ་ཞེས་བོས་པས། དེས་ལན་དུ། ང་འདི་རུ་ཡོད་ཅེས་ཞུས་ནས། 5 ཁོ་རང་ཨེ་ལིའི་མདུན་དུ་བརྒྱུགས་ནས་ང་འདི་རུ་ཡོད། ཁྱེད་ཀྱིས་ང་བོས་པ་ཡིན་ནམ་ཞེས་ཞུས་པའི་ལན་དུ་དེ་ན་རེ། ངས་ཁྱོད་རང་མ་བོས། སླར་ཡང་གཉིད་དུ་སོང་ཞིག་ཅེས་བསྐུལ་བས། ཁོ་སོང་སྟེ་གཉིད་ལོག་པ་རེད། 6 དཀོན་མཆོག་ཡ་ཝཱེས་སླར་ཡང་སཱ་མུ་ཨེལ་ཞེས་བོས་པ་ལ། ཡང་སཱ་མུ་ཨེལ་ལངས་ནས་ཨེ་ལིའི་མདུན་དུ་སོང་སྟེ། ང་རང་འདི་རུ་ཡོད་དེ་ཁྱེད་ཀྱིས་ང་བོས་པ་ཡིན་ནམ་ཞེས་ཞུས། དེས་ལན་དུ། ངའི་བུ། བདག་གིས་ཁྱོད་མ་བོས། སླར་ཡང་གཉིད་དུ་སོང་ཞིག་ཅེས་བསྒོས་སོ། ། 7 སཱ་མུ་ཨེལ་གྱིས་དེའི་བར་དུ་དཀོན་མཆོག་ཡ་ཝཱེ་ངོ་མ་ཤེས་པར་མ་ཟད། དཀོན་མཆོག་ཡ་ཝཱེའི་བཀའ་ཡང་དེའི་བར་དུ་ཁོ་ལ་མངོན་པར་མ་མཛད་དོ། ། 8 ཡང་ལན་གསུམ་པར་དཀོན་མཆོག་ཡ་ཝཱེས་སཱ་མུ་ཨེལ་ཞེས་བོས་པས། ཁོ་རང་ལངས་ནས་ཨེ་ལིའི་མདུན་དུ་སོང་སྟེ། ང་རང་འདི་རུ་ཡོད། ཁྱེད་ཀྱིས་ང་རང་བོས་པ་ཡིན་ནམ་ཞེས་ཞུས། དེ་ནས་ཨེ་ལིས་བུ་ཆུང་འབོད་མཁན་དེ་ནི་དཀོན་མཆོག་ཡ་ཝཱེ་ཡིན་པ་རྟོགས་པ་རེད། 9 དེའི་ཕྱིར་ཨེ་ལིས་སཱ་མུ་ཨེལ་ལ། ད་སོང་ལ་ཉལ་ནས་སྡོད་ཅིག ད་དུང་སྐད་ཅིག་བྱུང་ནས་ཁྱོད་འབོད་ན་འདི་ལྟར། ཀྱེ་དཀོན་མཆོག་ཡ་ཝཱེ་ལགས། གསུང་གནང་བར་མཛོད་དང་། ཁྱེད་ཀྱི་ཞབས་ཕྱིས་མཉན་ཡོད་ཅེས་ཞུས་ཤིག་ཅེས་བསྐུལ་བས། སཱ་མུ་ཨེལ་སོང་སྟེ་རང་གི་མལ་སར་ཉལ་ཏོ། །

10 ཡང་དཀོན་མཆོག་ཡ་ཝཱེ་ཕེབས་འོངས་པ་དང་། སྔོན་ལྟར་སཱ་མུ་ཨེལ། སཱ་མུ་ཨེལ་ཞེས་བོས། དེ་ནས་སཱ་མུ་ཨེལ་གྱིས། གསུང་གནང་བར་མཛོད་དང་ཁྱེད་ཀྱི་ཞབས་ཕྱིས་མཉན་ཡོད་ཅེས་ཞུས། 11 ཡང་དཀོན་མཆོག་ཡ་ཝཱེས་སཱ་མུ་ཨེལ་ལ་འདི་སྐད་དུ། ཉོན་དང་། ངས་ཡེས་ར་ཨེལ་གྱི་ཁྲོད་དུ་བྱ་བ་ཞིག་བྱེད་པར་འགྱུར། བྱ་བ་དེ་ཐོས་པའི་མི་རེ་རེའི་རྣ་བར་ཟུག་རྔུ་ལང་ངེས། 12 དེའི་ཉིན་ལ་ངས་ཨེ་ལི་དང་དེའི་རྒྱུད་ཀྱི་སྐོར་ལ་སྨྲས་པའི་གཏམ་ཐམས་ཅད་ཐོག་མ་ནས་མཐའ་མའི་བར་དུ་བསྒྲུབ་པར་བྱ། 13 གང་ལ་ཞེ་ན། ངས་ཁོ་ལ་སྔར་ཅི་སྨྲས་པ་བཞིན་དུ། ཁོའི་རྒྱུད་ཀྱིས་བྱས་པའི་སྡིག་པ་ཐམས་ཅད་ཀྱི་ཕྱིར་དུས་གཏན་དུ་ཉེས་ཆད་གཅོད་པར་བྱ། དེ་ནི་ཁོས་རང་གི་བུ་གཉིས་ཀྱིས་བྱ་བ་ངན་པ་བྱས་པ་དང་། དམོད་མོ་ཐེབས་འོས་པ་ཤེས་ཀྱང་མ་བཀག་པས་སོ། ། 14 དེའི་ཕྱིར་ངས་འདི་ལྟར་མནའ་བསྐྱལ་བ་སྟེ། ཨེ་ལི་དང་དེའི་རྒྱུད་ཀྱི་སྡིག་པ་ནི་མཆོད་པ་དང་སྦྱིན་སྲེག་གིས་ནམ་ཡང་སེལ་བར་མི་འགྱུར་ཞེས་གསུངས་སོ། །

15 ཡང་སཱ་མུ་ཨེལ་ནམ་ལངས་པའི་བར་དུ་ཉལ་བ་དང་། དེ་ནས་དཀོན་མཆོག་ཡ་ཝཱེའི་བཞུགས་གནས་ཀྱི་སྒོ་ཕྱེས་ཤིང་། སཱ་མུ་ཨེལ་ནི་ཨེ་ལི་ལ་ལུང་བསྟན་གྱི་ཉམས་སྣང་དེ་སྨྲ་བར་འཇིགས་པ་རེད། 16 ཨེ་ལི་ཡིས་སཱ་མུ་ཨེལ་ལ། ཀྱེ་སཱ་མུ་ཨེལ། ངའི་བུ་ཞེས་བོས་པའི་ལན་དུ་དེས་ང་རང་འདི་རུ་ཡོད་ཅེས་ཞུས། 17 ཡང་ཨེ་ལི་ཡིས། དཀོན་མཆོག་ཡ་ཝཱེས་ཁྱོད་ལ་གསུངས་པའི་བཀའ་དེ་ཅི་ཡིན་ཤོད་དང་། དེ་ནི་ང་རང་ལ་མི་སྦ་བར་གྱིས། ཁྱོད་ལ་གསུངས་པའི་བཀའ་དེ་ང་ལ་སྦས་ན། དཀོན་མཆོག་གིས་ཁྱོད་ལ་འདིའམ་འདི་ལས་ལྷག་པ་ཞིག་མཛད་པར་ཤོག་ཅེས་སྨྲས་པས། 18 སཱ་མུ་ཨེལ་གྱིས་གསུང་ཐམས་ཅད་ཨེ་ལི་ལ་ཞུས་པ་སྟེ་གང་ཡང་མ་སྦས་སོ། །ཡང་ཨེ་ལི་ཡིས། ཁོང་ནི་དཀོན་མཆོག་ཡ་ཝཱེ་ལགས་པས། ཁོང་གིས་ཉིད་ཀྱི་སྤྱན་སྔར་གང་ལེགས་པ་དེ་མཛད་པར་གྱུར་ཅིག་ཅེས་སྨྲས་སོ། །

སཱ་མུ་ཨེལ་ལུང་སྟོན་པར་བསྐོས་པ།

19 ཡང་སཱ་མུ་ཨེལ་ནར་སོན་པ་དང་། དཀོན་མཆོག་ཡ་ཝཱེ་ཁོ་དང་མཉམ་དུ་བཞུགས་ཏེ། དཀོན་མཆོག་ཡ་ཝཱེས་ཁོའི་ཚིག་གཅིག་ཀྱང་དོན་མེད་དུ་མ་མཛད་དོ། ། 20 ཡང་བྱང་ཕྱོགས་སུ་ཡོད་པའི་དཱན་ནས་ལྷོ་ཕྱོགས་སུ་ཡོད་པའི་པེར་ཤ་བཱ་ཡི་བར་དུ། ཡེས་ར་ཨེལ་པ་ཐམས་ཅད་ཀྱིས་སཱ་མུ་ཨེལ་ནི་དཀོན་མཆོག་ཡ་ཝཱེས་བསྐོས་པའི་ལུང་སྟོན་པ་ཡིན་པ་ཤེས། 21 དཀོན་མཆོག་ཡ་ཝཱེ་སླར་ཡང་ཞི་ལོ་རུ་མངོན་སུམ་དུ་བྱུང་སྟེ། ཉིད་ཀྱི་བཀའ་ཡི་སྒོ་ནས་སཱ་མུ་ཨེལ་ལ་མངོན་པར་མཛད་པ་ཡིན་ནོ། །

ལེའུ་བཞི་པ།

ཞལ་ཆད་ཀྱི་ཤུར་སྒམ་ཕེ་ལེ་ཤེད་པ་རྣམས་ཀྱིས་ཕྲོགས་པ།

1 སཱ་མུ་ཨེལ་གྱིས་རང་གི་བཀའ་ཡེས་ར་ཨེལ་གྱི་ཡུལ་ཀུན་ལ་ཁྱབ་པར་མཛད་ཅིང་། ཡེས་ར་ཨེལ་གྱི་མི་ཐམས་ཅད་ཕེ་ལེ་ཤེད་པ་རྣམས་ལ་དམག་འཐབ་ཏུ་ཆས་ནས། ཨེ་བེན་ཨེ་ཟིར་ཞེས་པའི་ས་ཆ་རུ་གུར་ཕུབ་པ་དང་། ཕེ་ལེ་ཤེད་པ་རྣམས་ཀྱིས་ཨ་ཕེག་ཏུ་གུར་ཕུབ་པ་རེད། 2 ཡང་དེ་དག་གིས་ཡེས་ར་ཨེལ་པ་རྣམས་ལ་དམག་རྒྱག་པའི་ཕྱིར་རུ་བསྒྲིགས་ནས་དམག་བརྒྱབ་པ་དང་། ཡེས་ར་ཨེལ་པ་རྣམས་ཕེ་ལེ་ཤེད་པའི་མདུན་དུ་ཕམ་ཞིང་། དེའི་དམག་དཔུང་ནས་མི་བཞི་སྟོང་ཙམ་གཡུལ་ས་རུ་བསད། 3 དེ་ནས་འབངས་མི་ཐམས་ཅད་དམག་སྒར་ནང་དུ་སླེབས་ཙ་ན། ཡེས་ར་ཨེལ་པའི་རྒན་པོ་རྣམས་ན་རེ། དེ་རིང་དཀོན་མཆོག་ཡ་ཝཱེས་ངེད་རྣམས་ཕེ་ལེ་ཤེད་པའི་མདུན་དུ་ཅིའི་ཕྱིར་ཕམ་པར་མཛད་དམ། ཞི་ལོ་གྲོང་ཁྱེར་དུ་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དེ་ལེན་དུ་སོང་ཞིག་དང་། ཁོང་ནི་ངེད་རྣམས་ཀྱི་ཁྲོད་དུ་བཞུགས་པ་ཡིན་ཚེ། ངེད་རྣམས་དགྲ་བོའི་ལག་ནས་ཐར་བར་འགྱུར་ཞེས་སྨྲས། 4 དེའི་ཕྱིར་ཡེས་ར་ཨེལ་པ་རྣམས་ཀྱིས་ཀེ་རུབ་ཀྱི་གོང་དུ་བཞུགས་པའི་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཞི་ལོ་ནས་ལེན་པའི་ཕྱིར་མི་འགའ་ཞིག་མངགས། སྐབས་དེར་ཨེ་ལིའི་བུ་ཧོ་ཕེ་ནིས་དང་ཕེ་ནེ་ཧཱ་གཉིས་ནི་དཀོན་མཆོག་གི་ཞལ་ཆད་ཀྱི་ཤུར་སྒམ་དང་ལྷན་དུ་ཡོད་དོ། །

5 ཡང་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དམག་སྒར་དུ་སླེབས་པ་ཙམ་གྱིས། ཡེས་ར་ཨེལ་གྱི་མི་ཐམས་ཅད་ཀྱིས་ས་གཞི་གཡོ་བའི་འབོད་སྒྲ་ཆེན་པོ་བསྒྲགས། 6 ཡང་ཕེ་ལེ་ཤེད་པ་རྣམས་ཀྱིས་འུར་སྒྲ་དེ་ཐོས་པས། ཨིབ་རི་པའི་དམག་སྒར་ནང་དུ་འུར་སྒྲ་ཆེན་པོ་འབྱུང་དོན་ཅི་ཡིན་ཞེས་དྲིས་པ་ལ། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཨིབ་རི་པའི་དམག་སྒར་དུ་སླེབས་ཡོད་པ་ཤེས་སོ། ། 7 དེ་ནས་ཕེ་ལེ་ཤེད་པ་རྣམས་འཇིགས་ཤིང་སྐྲག་པར་གྱུར། གང་ལ་ཞེ་ན། དེ་དག་གིས་དཀོན་མཆོག་ནི་དམག་སྒར་དུ་ཕེབས་པ་ཤེས་པས་སོ། །ཡང་ཁོ་རྣམས་ཀྱིས། ང་ཚོར་ཆག་སྒོ་བྱུང་བ་རེད། དོན་འདི་ལྟ་བུ་སྔོན་ཆད་ནམ་ཡང་མ་བྱུང་ངོ་། ། 8 ང་ཚོར་ཆག་སྒོ་བྱུང་བ་རེད། སུ་ཞིག་གིས་ལྷ་མཐུ་སྟོབས་ཅན་རྣམས་ཀྱི་ལག་ནས་ང་ཚོ་སྒྲོལ་བར་བྱའམ། སྔོན་ཆད་དབེན་སྟོང་དུ་ཨེ་ཅིབ་པ་རྣམས་གནོད་འཚེ་སྣ་ཚོགས་ཀྱིས་ཕམ་པར་བྱེད་མཁན་ནི་ལྷ་འདི་དག་ཡིན། 9 ང་ཚོ་སྟོབས་ཅན་དུ་གྱུར་ཅིག མི་དཔའ་བོའི་ཚུལ་དུ་གྱུར་ཅིག ཀྱེ་ཕེ་ལེ་ཤེད་པ་རྣམས། སྔར་ཨིབ་རི་པ་རྣམས་ཁྱོད་ཅག་གི་གཡོག་པོ་བྱས་པ་ལྟར། ཁྱོད་ཅག་དེ་དག་གི་གཡོག་པོ་རུ་མི་འགྱུར་བའི་ཕྱིར་སྤོབས་པ་བསྐྱེད་ནས་དམག་རྒྱོབ་ཅིག་ཅེས་བསྐུལ་ཏོ། ། 10 དེ་ནས་ཕེ་ལེ་ཤེད་པ་རྣམས་ཀྱིས་དམག་བརྒྱབ་ནས་ཡེས་ར་ཨེལ་པ་རྣམས་ཕམ་སྟེ། མི་རེ་རེ་རང་གི་གུར་དུ་བྲོས་པ་དང་མི་ཤིན་ཏུ་མང་པོ་བསད་ཅིང་། ཡེས་ར་ཨེལ་གྱི་རྐང་དམག་རྣམས་ལས་མི་ཁྲི་གསུམ་དེར་ཤི་བ་རེད། 11 ཡང་དཀོན་མཆོག་གི་ཞལ་ཆད་ཀྱི་ཤུར་སྒམ་ནི་ཕེ་ལེ་ཤེད་པས་ཕྲོགས་ཤིང་། ཨེ་ལིའི་བུ་ཧོ་ཕེ་ནིས་དང་ཕེ་ནེ་ཧཱ་གཉིས་ཀྱང་བསད་དོ། །

ཨེ་ལི་ཚེ་ལས་འདས་པ།

12 དེ་ནས་པེན་ཡཱ་མེན་ཚོ་པའི་མི་ཞིག་དམག་དཔུང་ནས་བྲོས་ཏེ་ཐོན་པ་དང་ཉིན་དེར་ཞི་ལོ་གྲོང་ཁྱེར་དུ་སླེབས། མི་དེའི་གོས་ཧྲུལ་ཞིང་མགོ་ལ་ས་རྡུལ་གྱིས་ཁེངས། 13 མི་དེ་ཞི་ལོ་གྲོང་ཁྱེར་དུ་སླེབས་ཚེ། ཨེ་ལི་ཡིས་དཀོན་མཆོག་གི་ཞལ་ཆད་ཀྱི་ཤུར་སྒམ་ཆེད་དུ་སེམས་ཁུར་བྱས་ཏེ། འདུག་སྟེགས་ཤིག་གི་སྟེང་ལམ་འགྲམ་དུ་བསྒུགས་ནས་བསྡད་པ་ལ། མི་དེ་གྲོང་ཁྱེར་དུ་འོངས་ནས་དོན་ཅི་བྱུང་བ་སྨྲས་པ་ཙམ་གྱིས། གྲོང་ཁྱེར་གྱི་མི་རྣམས་ཀྱིས་མྱ་ངན་གྱི་སྐད་ངན་བཏོན་ནོ། ། 14 ཨེ་ལིས་མྱ་ངན་གྱི་སྐད་དེ་ཐོས་པས། སྐད་ངན་ཆེན་པོ་འདིའི་དོན་ཅི་ཡིན་ཞེས་དྲིས་པ་དང་། མི་དེ་རྒྱུག་འོངས་ནས་དོན་ཐམས་ཅད་ཨེ་ལི་ལ་སྨྲས། 15 སྐབས་དེར་ཨེ་ལི་དགུང་ལོ་དགུ་བཅུ་གོ་བརྒྱད་ལ་སོན་ཡོད་པ་དང་། མིག་དབང་ཉམས་ནས་མཐོང་མི་ཐུབ་པ་རེད། 16 མི་དེས་ཨེ་ལི་ལ། ང་ནི་དམག་དཔུང་ནས་འོངས་པ་དང་། དེ་རིང་གཡུལ་ས་ནས་བྲོས་འོངས་པའི་མི་ཞིག་ཡིན་ཞེས་སྨྲས་པས། ཁོས་དེ་ལ། ངའི་བུ། དེ་རུ་ཅི་བྱུང་ངམ་ཞེས་དྲིས་པ་དང་། 17 སྐད་ཆ་ཁྱེར་འོངས་པའི་མི་དེས་ལན་དུ་ན་རེ། ཡེས་ར་ཨེལ་པ་རྣམས་ཕེ་ལེ་ཤེད་པའི་མདུན་ནས་བྲོས་ཏེ་མི་ཤིན་ཏུ་མང་པོ་ཞིག་བསད་ནས། ཁྱོད་ཀྱི་བུ་ཧོ་ཕེ་ནིས་དང་ཕེ་ནེ་ཧཱ་གཉིས་ཀྱང་ཤི་སྟེ། དཀོན་མཆོག་གི་ཞལ་ཆད་ཀྱི་ཤུར་སྒམ་ནི་ཕེ་ལེ་ཤེད་པ་རྣམས་ཀྱིས་ཕྲོགས་སོང་ཞེས་ཞུས་སོ། །

18 མི་དེས་དཀོན་མཆོག་གི་ཞལ་ཆད་ཀྱི་ཤུར་སྒམ་ཕྲོགས་པའི་གཏམ་སྨྲས་པ་ཙམ་གྱིས། ཨེ་ལི་འདུག་སྟེགས་ནས་གན་རྐྱལ་དུ་སྒོ་འགྲམ་དུ་འགྲིལ་བས་སྐེ་ཚིགས་ལོག་ནས་ཤིའོ། །གང་ལ་ཞེ་ན། ཁོ་ལུས་ལྕི་ཞིང་ལོ་ན་རྒས་པས་སོ། །ཁོས་ཡེས་ར་ཨེལ་པ་རྣམས་ལ་ལོ་བཞི་བཅུའི་རིང་དུ་ཁྲིམས་དཔོན་བྱས་སོ། །

19 ཁོའི་མནའ་མ་སྟེ་ཕེ་ནེ་ཧཱའི་ཆུང་མར་མངལ་ཆགས་ཏེ་ཕྲུ་གུ་སྐྱེ་བའི་དུས་ལ་ཉེ། མོས་དཀོན་མཆོག་གི་ཞལ་ཆད་ཀྱི་ཤུར་སྒམ་ཕྲོགས་པ་དང་། ཁྱོ་ག་དང་གྱོས་པོ་གཉིས་ཤི་བའི་གཏམ་ཐོས་པ་ཙམ་གྱིས། ཟུག་གཟེར་བྱུང་སྟེ་ལུས་པོ་བསྒུར་ནས་ཕྲུ་གུ་སྐྱེས་པ་རེད། 20 ཡང་ཁོ་མོ་འཆི་ལ་ཉེ་བའི་དུས་སུ། མོ་དང་ཉེ་བར་ཡོད་པའི་བུད་མེད་རྣམས་ཀྱིས། མ་འཇིགས་ཤིག ཁྱོད་ལ་བུ་ཞིག་སྐྱེས་བྱུང་ཞེས་སྨྲས་ཀྱང་། མོས་ལན་གང་ཡང་མ་བཏབ་སྟེ། གཏམ་དེ་ལ་དོ་སྣང་མ་བྱས་སོ། ། 21 ཡང་ཁོ་མོ་ན་རེ། གཟི་བརྗིད་ཐམས་ཅད་ཡེས་ར་ཨེལ་དང་བྲལ་བ་རེད་ཅེས་སྨྲས་ནས། ཕྲུ་གུ་དེའི་མིང་ལ་ཨི་ཁ་རྦོད་ *ཅེས་བཏགས། གང་ལ་ཞེ་ན། དཀོན་མཆོག་གི་ཞལ་ཆད་ཀྱི་ཤུར་སྒམ་ཕྲོགས་པ་དང་། ཁྱོ་ག་དང་གྱོས་པོ་གཉིས་ཤི་བས་སོ། ། 22 ཡང་ཁོ་མོས། དཀོན་མཆོག་གི་ཞལ་ཆད་ཀྱི་ཤུར་སྒམ་ཕྲོགས་པའི་ཕྱིར། གཟི་བརྗིད་ཡེས་ར་ཨེལ་པ་རྣམས་དང་བྲལ་བ་ཡིན་ཞེས་སྨྲས་སོ། །

ལེའུ་ལྔ་པ།

ཞལ་ཆད་ཀྱི་ཤུར་སྒམ་ཕྲོགས་པས་དཀོན་མཆོག་གི་ཐུགས་དཀྲུགས་པ།

1 དེ་ནས་ཕེ་ལེ་ཤེད་པ་རྣམས་ཀྱིས་དཀོན་མཆོག་གི་ཞལ་ཆད་ཀྱི་ཤུར་སྒམ་ཕྲོགས་ནས། ཨེ་བེན་ཨེ་ཟིར་ཡུལ་ནས་ཨ་སི་དོད་གྲོང་ཁྱེར་དུ་ཁྱེར་བ་དང་། 2 ཕེ་ལེ་ཤེད་པ་རྣམས་ཀྱིས་ཞལ་ཆད་ཀྱི་ཤུར་སྒམ་དེ་དཱ་གོན་གྱི་ལྷ་ཁང་དུ་ཁྱེར་ནས་འབག་སྐུ་དེའི་འགྲམ་དུ་བཞག 3 ཡང་ཨ་སི་དོད་པ་རྣམས་ཕྱི་ཉིན་སྔ་མོ་ལངས་པའི་ཚེ། ཀྱེ་ཧོ། དཱ་གོན་གྱི་འབག་སྐུ་ནི་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་མདུན་དུ་ས་ལ་ཁ་སྦུབ་ཏུ་འགྲིལ་ནས་ཡོད་པ་དང་། དེ་དག་གིས་དཱ་གོན་ཡར་བསླངས་ནས་ཕྱིར་རང་གནས་སུ་བཞག 4 དེ་ནས་དེ་དག་ཕྱི་ཉིན་སྔ་མོ་ལངས་པའི་ཚེ། ཀྱེ་ཧོ། དཱ་གོན་གྱི་འབག་སྐུ་ཡང་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་མདུན་དུ་ས་ལ་ཁ་སྦུབ་ཏུ་འགྲིལ་ནས་ཡོད་པ་དང་། ཡང་དཱ་གོན་གྱི་འབག་སྐུའི་མགོ་དང་ལག་པ་གཉིས་སྒོ་ཐེམ་གྱི་ཁར་ཆག་སྟེ། ཤུལ་དུ་བྱང་ཁོག་འབའ་ཞིག་ལུས་པ་རེད། 5 དེའི་ཕྱིར་དེ་རིང་གི་བར་དུ། ལྷ་ཆེན་དཱ་གོན་གྱི་མཆོད་དཔོན་དང་ཨ་སི་དོད་ལ་ཡོད་པའི་དཱ་གོན་ལྷ་ཁང་དུ་འོང་བའི་མི་སུ་ཡིན་ཡང་ཉིན་དེ་ནས་བཟུང་དཱ་གོན་ལྷ་ཁང་གི་སྒོ་ཐེམ་ལ་འགོམ་པར་མི་བྱེད་དོ། །

6 དཀོན་མཆོག་ཡ་ཝཱེའི་ཕྱག་གིས་ཨ་སི་དོད་པ་རྣམས་ཀྱི་སྟེང་དུ་བཀའ་ཆད་དྲག་པོ་ཕབ་པ་དང་། ཁོང་གིས་ཨ་སི་དོད་པ་དང་དེའི་ས་མཚམས་ཀྱི་བར་དུ་གཞང་འབྲུམ་གྱི་ནད་ *བསྩལ་པས། 7 ཨ་སི་དོད་པ་རྣམས་ཀྱིས་གནས་ཚུལ་དེ་ཤེས་ནས་འདི་ལྟར། ཡེས་ར་ཨེལ་པའི་དཀོན་མཆོག་གི་ཞལ་ཆད་ཀྱི་ཤུར་སྒམ་ངེད་རྣམས་ཀྱི་ཁྲོད་དུ་མ་འཇོག་ཅིག ཁོང་གི་ཕྱག་ནི་ངེད་ཅག་དང་ངེད་ཅག་གི་ལྷ་ཆེན་དཱ་གོན་གྱི་སྟེང་དུ་དྲག་པོ་ཡིན་ཞེས་སྨྲས་སོ། ། 8 དེའི་ཕྱིར་དེ་དག་གིས་མི་མངགས་ཤིང་། ཕེ་ལེ་ཤེད་པའི་འགོ་དཔོན་རྣམས་དེ་དག་གི་མདུན་དུ་འཛོམས་པ་དང་འདི་ལྟར། ཡེས་ར་ཨེལ་གྱི་དཀོན་མཆོག་གི་ཞལ་ཆད་ཀྱི་ཤུར་སྒམ་ལ་ངེད་རྣམས་ཀྱིས་ཅི་བྱ་ཞེས་དྲིས། དེ་དག་གིས་ལན་དུ། ཡེས་ར་ཨེལ་གྱི་དཀོན་མཆོག་གི་ཞལ་ཆད་ཀྱི་ཤུར་སྒམ་ནི་གཱད་གྲོང་ཁྱེར་དུ་ཁྱེར་ཞིག་ཅེས་སྨྲས་པས། དེ་དག་གིས་ཡེས་ར་ཨེལ་གྱི་དཀོན་མཆོག་གི་ཞལ་ཆད་ཀྱི་ཤུར་སྒམ་དེ་རུ་ཁྱེར། 9 རྗེས་སུ་དཀོན་མཆོག་ཡ་ཝཱེའི་ཕྱག་ནི་གྲོང་ཁྱེར་དེའི་སྟེང་དུ་ལྕི་བར་གྱུར་ཏེ་འཇིགས་སྐྲག་ཆེན་པོ་བྱུང་བ་དང་། ཁོང་གིས་གྲོང་ཁྱེར་དེའི་མི་ཆེ་ཆུང་ཐམས་ཅད་ལ་གཞང་འབྲུམ་གྱི་ནད་བྱུང་དུ་བཅུག་པ་རེད། 10 དེའི་ཕྱིར། དཀོན་མཆོག་གི་ཞལ་ཆད་ཀྱི་ཤུར་སྒམ་ཨེག་རོན་གྲོང་ཁྱེར་དུ་བསྐྱལ། དཀོན་མཆོག་གི་ཞལ་ཆད་ཀྱི་ཤུར་སྒམ་ཨེག་རོན་གྲོང་ཁྱེར་དུ་སླེབས་པའི་ཚེ། ཨེག་རོན་པ་རྣམས་ཀྱིས་སྐད་ཆེན་པོ་བཏོན་ནས་འདི་ལྟར། ངེད་རྣམས་དང་ངེད་རྣམས་ཀྱི་ཡུལ་མི་ཐམས་ཅད་གསོད་པའི་ཕྱིར་ཡེས་ར་ཨེལ་གྱི་དཀོན་མཆོག་གི་ཞལ་ཆད་ཀྱི་ཤུར་སྒམ་ངེད་རྣམས་ཀྱི་མདུན་དུ་ཁྱེར་ཡོང་བ་རེད་ཅེས་སྨྲས། 11 དེའི་ཕྱིར་དེ་དག་གིས་མི་མངགས་ཏེ། ཕེ་ལེ་ཤེད་པའི་འགོ་དཔོན་རྣམས་བསྡུས་ནས་དེ་དག་ལ་འདི་ལྟར་སྨྲས་པ། བདག་ཅག་དང་བདག་ཅག་གི་བུ་རྒྱུད་མི་གསོད་པའི་ཕྱིར་ཡེས་ར་ཨེལ་གྱི་དཀོན་མཆོག་གི་ཞལ་ཆད་ཀྱི་ཤུར་སྒམ་འདི་ནས་ཁྱེར་ཏེ། ཕྱིར་རང་གནས་སུ་འགྲོ་རུ་ཆུག་ཅེས་པའོ། །སྤྱིར་གྲོང་ཁྱེར་ཐམས་ཅད་ཀྱི་ནང་དུ་འཇིགས་སྐྲག་འཆི་བ་ལ་ཐུག་པ་ཞིག་བྱུང་བ་དང་། དཀོན་མཆོག་གི་ཕྱག་གིས་བཀའ་ཆད་དྲག་པོ་ཕབ་པ་རེད། 12 ཡང་འཆི་བར་མ་གྱུར་པའི་མི་ཐམས་ཅད་ལ་གཞང་འབྲུམ་གྱི་ནད་འགོས་པ་དང་། གྲོང་ཁྱེར་དེའི་ངུ་སྐད་ནི་ནམ་མཁའི་ཞིང་ཁམས་བར་དུ་ཁྱབ་པའོ། །

ལེའུ་དྲུག་པ།

ཞལ་ཆད་ཀྱི་ཤུར་སྒམ་ཕྱིར་བསྐྱལ་ནས་དགོངས་དག་ཞུས་པ།

1 དེ་ཡང་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ནི་ཟླ་བདུན་གྱི་རིང་ལ་ཕེ་ལེ་ཤེད་པའི་ཡུལ་དུ་ཡོད་པ་ཡིན། 2 ཕེ་ལེ་ཤེད་པ་རྣམས་ཀྱིས་མཆོད་དཔོན་དང་མོ་པ་དག་བོས་ནས་ཁོ་ཚོ་ལ་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ལ་ངེད་རྣམས་ཀྱིས་ཅི་ཞིག་བྱ། རང་གནས་སུ་ཇི་ལྟར་བསྐྱལ་བ་སྟོན་རོགས་ཞེས་སྨྲས། 3 ཡང་མཆོད་དཔོན་དང་མོ་པ་དག་གིས། ཁྱོད་རྣམས་ཀྱིས་ཡེས་ར་ཨེལ་གྱི་དཀོན་མཆོག་གི་ཞལ་ཆད་ཀྱི་ཤུར་སྒམ་བསྐྱལ་བའི་ཚེ། དེ་དང་ལྷན་དུ་དགོངས་དག་གི་མཆོད་པ་ཞིག་ཐོངས་ཤིག དེ་ནས་ཁྱོད་རྣམས་སོས་པར་འགྱུར་ཏེ། ཁོང་གི་ཕྱག་ནི་ཅིའི་ཕྱིར་ཁྱོད་ཅག་གི་སྟེང་ནས་མ་འཐེན་པའང་ཤེས་པར་འགྱུར་ཞེས་སྨྲས་སོ། །

4 ཡང་ཕེ་ལེ་ཤེད་པ་དག་གིས། དགོངས་དག་གི་མཆོད་པ་དེ་ཅི་ཡིན་ནམ་ཞེས་དྲིས་པའི་ལན་དུ་མོ་པ་ཚོ་ན་རེ། ཕེ་ལེ་ཤེད་པའི་འགོ་དཔོན་རྣམས་ཀྱི་གྲངས་ཀ་བཞིན་དུ། གསེར་གྱི་གཞང་འབྲུམ་ལྔ་དང་། གསེར་ནས་བཟོས་པའི་བྱི་བ་ལྔ་ཕུལ་ཞིག གང་ལ་ཞེ་ན། ཁྱོད་རྣམས་དང་ཁྱོད་རྣམས་ཀྱི་འགོ་དཔོན་ལ་ནད་ཡམས་གཅིག་མཚུངས་ཕོག་པའི་ཕྱིར་རོ། ། 5 དེའི་ཕྱིར་གཞང་འབྲུམ་གྱི་དཔེ་གཟུགས་དང་ཁྱོད་ཚོའི་ལོ་ཏོག་ལ་གནོད་བྱེད་པའི་བྱི་བའི་དཔེ་གཟུགས་བཟོས་ཏེ། ཡེས་ར་ཨེལ་གྱི་དཀོན་མཆོག་ལ་བསྟོད་པ་ཕུལ་ཞིག དེའི་སྒོ་ནས་ཁོང་ཉིད་ཀྱི་བཀའ་ཆད་ནི་ཁྱོད་རྣམས་དང་། ཁྱོད་རྣམས་ཀྱི་ལྷ་དང་། ཁྱོད་རྣམས་ཀྱི་ཡུལ་ལ་མི་འཕོག་ཀྱང་སྲིད་དོ། ། 6 ཨེ་ཅིབ་པ་དང་རྒྱལ་པོ་ཕཱར་ཨོལ་གྱིས་སེམས་གྱོང་པོ་བྱས་པ་ལྟར་ཁྱོད་རྣམས་ཀྱིས་ཅིའི་ཕྱིར་སེམས་གྱོང་པོ་བྱེད་དམ། དཀོན་མཆོག་གིས་འཕྲིན་ལས་ཡ་མཚན་ཅན་མཛད་ནས། ཨེ་ཅིབ་པ་དང་རྒྱལ་པོ་ཕཱར་ཨོལ་གྱིས་ཡེས་ར་ཨེལ་གྱི་མི་རྣམས་འགྲོ་རུ་བཅུག་པ་མ་ཡིན་ནམ། ཁོ་རྣམས་སོང་བ་མ་ཡིན་ནམ། 7 དེའི་ཕྱིར་ཁྱོད་རྣམས་ཀྱིས་ཤིང་རྟ་གསར་པ་ཞིག་བཟོས་ནས། གཉའ་ཤིང་གིས་ད་དུང་མ་མནན་པའི་བ་མོ་འོ་མ་ཅན་གཉིས་ལ་ཤིང་རྟ་བརྒྱབ་ནས། བ་ཕྲུག་རྣམས་ཕྱིར་ཡུལ་དུ་ཁྲིད་ཅིག 8 དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་བླངས་ཏེ་ཤིང་རྟ་དེའི་སྟེང་འཇོག་དགོས་པ་དང་། དགོངས་དག་གི་མཆོད་པར་འབུལ་འོས་པའི་གསེར་གྱི་རིན་པོ་ཆེ་རྣམས་ནི་ཟ་མ་ཏོག་ཅིག་གི་ནང་དུ་བསྡུས་ཏེ་ཞལ་ཆད་ཀྱི་ཤུར་སྒམ་གམ་དུ་ཞོག་ལ་འགྲོ་བར་བཅུག་ནས། 9 དེ་ལ་ལྟོས་ཤིག ཤིང་རྟ་དེ་ཡེས་ར་ཨེལ་གྱི་ས་མཚམས་བརྒྱུད་དེ་པེད་ཤེ་མེ་སིའི་ཕྱོགས་སུ་འགྲོ་ན། དཀོན་མཆོག་གིས་ངེད་རྣམས་ལ་གོད་ཆག་ཆེན་པོ་འདི་བྱུང་དུ་བཅུག་པ་ཤེས་དགོས་ཤིང་། གལ་ཏེ་མི་འགྲོ་ན། ཁོང་གི་ཕྱག་གིས་ངེད་རྣམས་ལ་རྡུང་བ་མིན་པར། ངེད་རྣམས་ལ་སྟེས་དབང་གིས་བྱུང་བ་ཞིག་ཡིན་པ་ཅིས་ཀྱང་ངེས་དགོས་ཞེས་སྨྲས་སོ། །

10 དེ་ནས་མི་རྣམས་ཀྱིས་དེ་ལྟར་བྱས་ཏེ། བ་མོ་གཉིས་ཁྲིད་ནས་ཤིང་རྟ་བརྒྱབ་སྟེ་བ་ཕྲུག་རྣམས་ཁྱིམ་དུ་བཀག་པ་དང་། 11 ཡང་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དང་གསེར་ལས་བཟོས་པའི་གཞང་འབྲུམ་དང་བྱི་བའི་དཔེ་གཟུགས་ཡོད་པའི་ཟ་མ་ཏོག་གཉིས་ཤིང་རྟའི་སྟེང་བཞག 12 བ་མོ་དེ་གཉིས་ནི་དྲང་པོར་པེད་ཤེ་མེ་སིའི་ལམ་དུ་ཞུགས་ཤིང་། ངུར་བཞིན་རྒྱ་ལམ་གྱི་ཁར་འགྲུལ་ཏེ་གཡས་གཡོན་གང་དུ་ཡང་མ་འཆོལ་ལོ། །ཕེ་ལེ་ཤེད་པའི་འགོ་དཔོན་རྣམས་བེད་ཤེ་མེ་སི་ཡུལ་གྱི་ས་མཚམས་བར་རྗེས་སུ་ཕྱིན་ཏོ། །

13 ཉིན་དེ་ལ་པེད་ཤེ་མེ་སིའི་མི་རྣམས་ཀྱིས་ཀླུང་ཐང་དུ་སྟོན་ཐོག་རྔ་བཞིན་ཡོད་ཅིང་། ཡར་བལྟས་པ་ན་ཞལ་ཆད་ཀྱི་ཤུར་སྒམ་མཐོང་བས་དགའ་བར་གྱུར། 14 ཤིང་རྟ་དེ་ནི་པེད་ཤེ་མེ་སིའི་ཡོ་ཤུ་ཨ་ཡི་ཞིང་སར་སླེབས་ཏེ། ཕ་བོང་ཆེན་པོ་ཞིག་གི་མདུན་དུ་བསྡད། དེ་ནས་པེད་ཤེ་མེ་སིའི་མི་རྣམས་ཀྱིས་ཤིང་རྟའི་ཤིང་གཤགས་ནས། བ་མོ་དེ་གཉིས་དཀོན་མཆོག་ཡ་ཝཱེ་ལ་སྦྱིན་སྲེག་ཏུ་ཕུལ་བ་རེད། 15 དོན་དེ་མ་བྱུང་སྔོན་དུ་ལེ་ཝི་པ་རྣམས་ཀྱིས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དང་དེར་ཡོད་པའི་གསེར་གྱི་རིན་པོ་ཆེ་རྣམས་ཟ་མ་ཏོག་ལས་ཕབ་ཅིང་། ཕ་བོང་ཆེན་པོ་དེའི་སྟེང་བཞག་ཡོད། ཉིན་དེ་ལ་པེད་ཤེ་མེ་སིའི་མི་རྣམས་ཀྱིས་ཡ་ཝཱེ་ལ་སྦྱིན་སྲེག་གི་མཆོད་པ་དང་དམར་མཆོད་ཀྱང་ཕུལ། 16 ཕེ་ལེ་ཤེད་པའི་འགོ་དཔོན་ལྔ་ཡིས་གནས་ཚུལ་དེ་མཐོང་ནས་ཉིན་དེར་ཨེག་རོན་དུ་ཕྱིར་ལོག་གོ ། 17 ཡང་ཕེ་ལེ་ཤེད་པས་གསེར་གྱི་གཞང་འབྲུམ་གྱི་དཔེ་གཟུགས་ཏེ་དཀོན་མཆོག་ཡ་ཝཱེ་ལ་དགོངས་དག་གི་མཆོད་པར་ཕུལ་བ་ནི། ཨ་སི་དོད་ཅེས་པའི་གྲོང་ཁྱེར་དང་གཱ་ཟཱ་གྲོང་ཁྱེར། ཨ་ཤཱ་ཀེ་ལོན་གྲོང་ཁྱེར། གཱད་གྲོང་ཁྱེར། ཨེག་རོན་གྲོང་ཁྱེར་བཅས་ཀྱི་ཕྱིར་མཆོད་པ་རེ་རེ་ཕུལ། 18 ཡང་གསེར་གྱི་བྱི་བ་ནི་ཕེ་ལེ་ཤེད་པའི་འགོ་དཔོན་ལྔ་ཡིས་བཟུང་བའི་ལྕགས་རིས་བསྐོར་བའི་གྲོང་ཁྱེར་དང་གྲོང་རྡལ་རྣམས་ཀྱི་གྲངས་ཀ་བཞིན་དུ་ཕུལ། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་བཞག་པའི་ཕ་བོང་ཆེན་པོ་དེ་ནི་དེ་རིང་གི་བར་དུ་ཡང་པེད་ཤེ་མེ་སིའི་ཡོ་ཤུ་ཨ་ཡི་ཞིང་ས་རུ་ཡོད་དོ། །

19 དེ་ནས་པེད་ཤེ་མེ་སིའི་མི་རྣམས་ཀྱིས་རང་འདོད་ལྟར་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་གྱི་ནང་བལྟས་པས། ཁོང་གིས་མི་བདུན་ཅུ་བསད་པ་རེད། སྐབས་དེར་མི་ཁྲི་ལྔ་ས་དེ་རུ་ཡོད་ཅིང་། དཀོན་མཆོག་ཡ་ཝཱེས་མི་རྣམས་ལ་འདི་ལྟར་གསོད་གཅོད་ཆེན་པོས་བརྡུངས་པས་ཁོ་ཚོས་མྱ་ངན་བྱས། 20 ཡང་པེད་ཤེ་མེ་སིའི་མི་རྣམས་ན་རེ། དཀོན་མཆོག་དམ་པ་ཡ་ཝཱེའི་སྤྱན་སྔར་སུ་ཞིག་གནས་ཐུབ་བམ། ཞལ་ཆད་ཀྱི་ཤུར་སྒམ་ནི་ངེད་ཅག་གི་ཕྱོགས་ནས་སུའི་རྩར་བསྐྱལ་ལམ་ཞེས་ཞུས་པས། 21 པེད་ཤེ་མེ་སིའི་མི་རྣམས་ཀྱིས། ཀིར་ཡཱད་ཡེ་ཨ་རིམ་གྲོང་ཁྱེར་ལ་བང་ཆེན་འགའ་མངགས་ནས་མི་དེ་ཚོར། ཕེ་ལེ་ཤེད་པས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཕྱིར་ཁྱེར་འོངས་འདུག ཁྱོད་ཅག་འོངས་ནས་ཕྱིར་རང་གི་ཡུལ་དུ་ཁྱེར་ཅིག་ཅེས་བསྐུལ་ཏོ། །

ལེའུ་བདུན་པ།

1 ཡང་ཀིར་ཡཱད་ཡེ་ཨ་རིམ་པ་རྣམས་འོངས་ཏེ། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཡར་གདན་དྲངས་ནས་རི་ལ་གནས་པའི་ཨ་བི་ནཱ་དབ་ཀྱི་ཁྱིམ་དུ་ཁྱེར་ཏེ། དེའི་བུ་ཨེ་ལི་ཨ་ཟར་ནི་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དེ་བསྲུང་ཆེད་དམ་པར་བྱས་སོ། །

ཕེ་ལེ་ཤེད་པ་དང་ཡེས་ར་ཨེལ་པའི་བར་འཐབ་འཁྲུག་བྱུང་བ།

2 ཉིན་དེ་ནས་བཟུང་ཞལ་ཆད་ཀྱི་ཤུར་སྒམ་ནི་ཀིར་ཡཱད་ཡེ་ཨ་རིམ་དུ་ཡུན་རིང་ཞིག་ལ་ལུས་ཏེ། ཇི་ཙམ་ཞེ་ན། ལོ་ཉི་ཤུའི་རིང་ལ་དེ་རུ་ལུས། ཡང་ཡེས་ར་ཨེལ་གྱི་ཁྱིམ་རྒྱུད་ཐམས་ཅད་ཀྱིས་དཀོན་མཆོག་ཡ་ཝཱེའི་དྲུང་དུ་མྱ་ངན་བྱས། 3 དེ་ནས་སཱ་མུ་ཨེལ་གྱིས་ཡེས་ར་ཨེལ་གྱི་ཁྱིམ་རྒྱུད་ཐམས་ཅད་ལ་འདི་ལྟར་སྨྲས་པ་སྟེ། གལ་ཏེ་ཁྱོད་རྣམས་སེམས་གཏིང་ནས་དཀོན་མཆོག་ཡ་ཝཱེའི་དྲུང་དུ་ལོག་འདོད་ན། ཕྱི་ཕྱོགས་ཀྱི་ལྷ་རྣམས་ཀྱི་སྐུ་འདྲ་དང་ལྷ་མོ་ཨ་ཤཱ་ཏ་རོད་ཀྱི་འདྲ་གཟུགས་ཁྱོད་རྣམས་ཀྱི་ཁྲོད་ནས་ཕུད་དེ། སེམས་ཡོངས་སུ་དཀོན་མཆོག་ཡ་ཝཱེ་ལ་འབུལ་ཞིང་། ཁོང་ཉིད་འབའ་ཞིག་ལ་ཞབས་ཏོག་བསྒྲུབས་ན། ཁོང་གིས་ཁྱོད་རྣམས་ཕེ་ལེ་ཤེད་པའི་ལག་ནས་སྒྲོལ་ངེས་ཡིན་ཞེས་པའོ། ། 4 དེ་ནས་ཡེས་ར་ཨེལ་པ་རྣམས་ཀྱིས་པཱ་ཨལ་དང་ལྷ་མོ་ཨ་ཤཱ་ཏ་རོད་ཀྱི་འདྲ་གཟུགས་རྣམས་བཏོན་ནས། དཀོན་མཆོག་ཡ་ཝཱེ་འབའ་ཞིག་ལ་བསྙེན་བཀུར་ཞུས་སོ། །

5 ཡང་སཱ་མུ་ཨེལ་གྱིས། ཡེས་ར་ཨེལ་གྱི་མི་ཐམས་ཅད་མཱས་ཟི་ཕཱ་གྲོང་ཁྱེར་ལ་འཛོམ་དུ་ཆུག་དང་། ངས་ཁྱོད་ཅག་གི་དོན་དུ་དཀོན་མཆོག་ཡ་ཝཱེ་ལ་སྨོན་ལམ་འདེབས་པར་བྱ་ཞེས་སྨྲས། 6 དེ་དག་མཱས་ཟི་ཕཱ་གྲོང་ཁྱེར་དུ་འདུས་པ་དང་། ཆུ་བཅུས་ནས་དཀོན་མཆོག་ཡ་ཝཱེའི་དྲུང་དུ་བླུགས། ཉིན་དེ་ལ་སྨྱུང་གནས་བསྲུངས་ཤིང་། དཀོན་མཆོག་ཡ་ཝཱེའི་དྲུང་དུ་ཁོ་རྣམས་ན་རེ། ངེད་རྣམས་ཀྱིས་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་པ་ཡིན་ཞེས་ཞུས། དེ་ལྟར་སཱ་མུ་ཨེལ་གྱིས་ཡེས་ར་ཨེལ་པ་རྣམས་ལ་མིལ་ཚི་པཱ་ཞེས་པའི་གྲོང་ཁྱེར་ནས་སྲིད་བྱས་པའོ། །

7 ཡང་ཕེ་ལེ་ཤེད་པ་རྣམས་ཀྱིས་ཡེས་ར་ཨེལ་པ་དག་མཱས་ཟི་ཕཱ་གྲོང་ཁྱེར་དུ་འཛོམས་ཡོད་པ་ཐོས་པས། ཕེ་ལེ་ཤེད་པའི་འགོ་དཔོན་རྣམས་ཀྱིས་ཡེས་ར་ཨེལ་པ་རྣམས་ཀྱི་ཕྱོགས་སུ་དམག་དྲངས། ཡེས་ར་ཨེལ་པ་རྣམས་ཀྱིས་དོན་དེ་ཐོས་པས་ཕེ་ལེ་ཤེད་པ་ལ་འཇིགས་པར་གྱུར། 8 ཡེས་ར་ཨེལ་པ་རྣམས་ཀྱིས་སཱ་མུ་ཨེལ་ལ། ངེད་ཅག་ཕེ་ལེ་ཤེད་པའི་དབང་འོག་ནས་སྒྲོལ་བའི་ཕྱིར། བདག་ཅག་གི་དཀོན་མཆོག་ཡ་ཝཱེ་ལ་ཞུ་འབོད་མཚམས་མ་གཅོད་ཅིག་ཅེས་ཞུས། 9 དེ་ནས་སཱ་མུ་ཨེལ་གྱིས་ལུ་གུ་འོ་འཐུང་ཞིག་བླངས་ནས། ཡོངས་སུ་དཀོན་མཆོག་ཡ་ཝཱེ་ལ་སྦྱིན་སྲེག་གི་མཆོད་པར་ཕུལ་ཏེ། ཡེས་ར་ཨེལ་པ་རྣམས་ཀྱི་དོན་དུ་དཀོན་མཆོག་ཡ་ཝཱེ་ལ་སྐྱབས་འབོད་བྱས་པས་ཁོང་གིས་དེ་ལ་གསན་ཏོ། ། 10 ཡང་སཱ་མུ་ཨེལ་གྱིས་སྦྱིན་སྲེག་འབུལ་བའི་སྐབས་སུ། ཕེ་ལེ་ཤེད་པ་རྣམས་ཡེས་ར་ཨེལ་པ་དག་ལ་དམག་རྒྱག་ཏུ་འོངས། ཉིན་དེ་ལ་དཀོན་མཆོག་ཡ་ཝཱེས་ཕེ་ལེ་ཤེད་པའི་སྟེང་དུ་འབྲུག་སྒྲ་ཆེན་པོ་ལྡིར་དུ་བཅུག་པས། དེ་དག་སྐྲག་ནས་ཡེས་ར་ཨེལ་པ་རྣམས་ཀྱི་མདུན་ནས་ཕམ་པར་གྱུར། 11 ཡེས་ར་ཨེལ་པ་རྣམས་ནི་མཱས་ཟི་ཕཱ་གྲོང་ཁྱེར་ནས་ཐོན་ཏེ། པེད་ཀར་གྲོང་ཚོ་དང་ཉེ་བའི་བར་དུ་ཕེ་ལེ་ཤེད་པའི་རྗེས་སུ་དེད་ནས་ཁོ་ཚོ་བསད་དོ། །

12 ཡང་སཱ་མུ་ཨེལ་གྱིས་རྡོ་ཞིག་བླངས་ནས། མཱས་ཟི་ཕཱ་གྲོང་ཁྱེར་དང་ཤེན་ཞེས་པའི་བྲག་གཡང་གཉིས་ཀྱི་བར་ལ་བཞག་སྟེ། དུས་འདིའི་བར་དུ་དཀོན་མཆོག་ཡ་ཝཱེས་རང་ཅག་ལ་སྐྱབས་མཛད་པ་ཡིན་ཞེས་སྨྲས་ཏེ། རྡོ་དེའི་མིང་ལ་ཨེ་བེན་ཨེ་ཟིར་ *ཞེས་བཏགས་སོ། ། 13 དེ་ལྟར་ཕེ་ལེ་ཤེད་པ་རྣམས་ཕམ་ནས། དེ་དག་ཡེས་ར་ཨེལ་པ་རྣམས་ཀྱི་ས་ཆར་སླེབས་རྒྱུ་མ་བྱུང་བ་རེད། སཱ་མུ་ཨེལ་གྱི་མི་ཚེ་གང་པོར་དཀོན་མཆོག་ཡ་ཝཱེའི་ཕྱག་གིས་ཕེ་ལེ་ཤེད་པ་རྣམས་བཀག་པར་མཛད། 14 ཕེ་ལེ་ཤེད་པས་བཟུང་བའི་ཡེས་ར་ཨེལ་པ་རྣམས་ཀྱི་གྲོང་ཁྱེར་ཨེག་རོན་ནས་གཱད་ཀྱི་བར་དུ་ཕྱིར་ཡེས་ར་ཨེལ་པ་རྣམས་ལ་དབང་བར་གྱུར། ཁོ་ཚོས་རང་གི་ས་ཆ་ཕེ་ལེ་ཤེད་པའི་དབང་འོག་ནས་བླངས་ཤིང་། ཡང་ཡེས་ར་ཨེལ་པ་རྣམས་དང་ཨེ་མོར་པ་ནི་མཐུན་པར་གྱུར་ཏོ། །

15 སཱ་མུ་ཨེལ་གྱིས་མི་ཚེ་གང་པོར་ཡེས་ར་ཨེལ་པ་ཐམས་ཅད་ལ་སྲིད་ཀྱི་བྱ་བ་བསྒྲུབས། 16 ཁོང་ལོ་རེ་བཞིན་པེད་ཨེལ་དང་གིལ་གལ་དང་མཱས་ཟི་ཕཱ་བཅས་པའི་གྲོང་ཁྱེར་རྣམས་སུ་སོང་སྟེ། གནས་དེ་ཐམས་ཅད་ནས་ཡེས་ར་ཨེལ་པ་རྣམས་ལ་སྲིད་ཀྱི་བྱ་བ་བསྒྲུབས། 17 རཱ་མ་གྲོང་ཁྱེར་དུ་སཱ་མུ་ཨེལ་གྱི་ཁྱིམ་ཡོད་པས། ཁོང་དེར་ལོག་སྟེ་ཡེས་ར་ཨེལ་པ་རྣམས་ལ་སྲིད་བྱས་ཤིང་། དཀོན་མཆོག་ཡ་ཝཱེ་ལ་མཆོད་ཁྲི་ཞིག་བརྩིགས་སོ། །

ལེའུ་བརྒྱད་པ།

ཡེས་ར་ཨེལ་པ་རྣམས་ཀྱིས་རྒྱལ་པོ་ཞིག་འཐོབ་པར་ཞུས་པ།

1 དེ་ནས་སཱ་མུ་ཨེལ་ལོ་ན་རྒས་པའི་ཚེ། རང་གི་བུ་གཉིས་ཡེས་ར་ཨེལ་གྱི་ཁྲིམས་དཔོན་དུ་བསྐོས་པ་དང་། 2 བུ་ཆེ་བའི་མིང་ལ་ཡོ་ཨེལ་ཞེས་དང་། བུ་ཆུང་བའི་མིང་ལ་ཨ་བི་ཡཱ་ཞེས་བྱ་ཞིང་། དེ་གཉིས་ཀྱིས་པེར་ཤ་བཱ་གྲོང་ཁྱེར་དུ་ཁྲིམས་དཔོན་བྱས། 3 ཡང་བུ་དེ་གཉིས་ནི་ཁོའི་ལམ་ལ་མ་འགྲུལ་ཞིང་། ནོར་ལ་བརྣབ་སེམས་ཅན་ཞིག་ཡིན་ཏེ། ལྐོག་ནོར་བླངས་ནས་དྲང་གཞག་ལོག་སྒྲུབ་བྱས། 4 དེ་ནས་ཡེས་ར་ཨེལ་གྱི་རྒན་པོ་ཐམས་ཅད་འཛོམས་ནས་རཱ་མ་གྲོང་ཁྱེར་དུ་སཱ་མུ་ཨེལ་གྱི་དྲུང་དུ་སླེབས་ཏེ། 5 དེ་དག་གིས་ཁོ་ལ། ལྟོས་དང་། ཁྱེད་ནི་ལོ་ན་རྒས་ཤིང་ཁྱེད་ཀྱི་བུ་གཉིས་ནི་ཁྱེད་ཀྱི་ལམ་ལ་མི་འགྲོ་བས། ད་ནི་ངེད་ཅག་ལ་རྒྱལ་ཁབ་གཞན་ཐམས་ཅད་བཞིན་དུ་སྲིད་སྐྱོང་བའི་རྒྱལ་པོ་ཞིག་གནང་བར་མཛོད་ཅེས་ཞུས། 6 དེ་དག་གིས་ངེད་ཅག་ལ་སྲིད་སྐྱོང་བའི་རྒྱལ་པོ་ཞིག་གནང་བར་མཛོད་ཅེས་ཞུས་པས། སཱ་མུ་ཨེལ་གཏམ་དེ་ལ་མི་དགའ་བར་གྱུར་ནས་དཀོན་མཆོག་ཡ་ཝཱེ་ལ་སྨོན་ལམ་བཏབ། 7 དེ་ནས་དཀོན་མཆོག་ཡ་ཝཱེས་སཱ་མུ་ཨེལ་ལ་འདི་སྐད་དུ། མི་རྣམས་ཀྱིས་ཁྱོད་ལ་ཇི་ལྟར་སྨྲས་པ་བཞིན་དུ་སྒྲུབས་ཤིག རྒྱུ་མཚན་ནི། དེ་དག་གིས་ཁྱོད་རང་གཡུགས་པ་མ་ཡིན་པར། ང་རང་རྒྱལ་པོའི་གོ་ས་དེར་མ་བཞག་པར་དོར་བ་ཡིན། 8 བདག་གིས་མི་འདི་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་པ་ནས་དེ་རིང་གི་བར་དུ་དེ་དག་གིས་ང་རང་སྤངས་ཏེ་ལྷ་གཞན་རྣམས་བསྟེན་པ་ཡིན། བྱ་བ་དེ་ལྟ་བུ་དེ་དག་གིས་ཁྱོད་ལ་ཡང་བྱེད་ངེས། 9 དེའི་ཕྱིར་མི་རྣམས་ཀྱི་སྐད་ལ་ཉོན་ཅིག འོན་ཀྱང་མ་འོངས་པ་ན་དེ་དག་ལ་སྲིད་བྱེད་པའི་རྒྱལ་པོའི་བྱེད་སྟངས་ཐམས་ཅད་གསལ་པོར་འཆད་དགོས་ལ་ཉེན་བརྡ་ཡང་ཐོངས་ཤིག་ཅེས་གསུངས་སོ། །

10 ཡང་སཱ་མུ་ཨེལ་གྱིས་དཀོན་མཆོག་ཡ་ཝཱེའི་གསུང་ཐམས་ཅད་ནི་རྒྱལ་པོ་དགོས་ཞུ་མཁན་གྱི་མི་རྣམས་ལ་འདི་ལྟར་སྨྲས་པ་སྟེ། 11 ཁྱོད་རྣམས་ལ་སྲིད་བྱེད་པར་འགྱུར་བའི་རྒྱལ་པོ་དག་གི་བྱེད་སྟངས་ནི་འདི་ལྟར་ཡིན། ཁོང་གིས་ཁྱོད་ཅག་གི་བུ་རྣམས་བསྡུས་ནས་རང་གི་ཤིང་རྟ་འདེད་མཁན་ནམ་རྟ་པར་བསྐོས་ཏེ། རྒྱལ་པོའི་སྲོག་སྲུང་བའི་ཆེད་དུ་ཁོང་གི་ཤིང་རྟའི་མདུན་དུ་རྒྱུག་པར་འགྱུར། 12 ཡང་རྒྱལ་པོ་དེ་དག་གིས་མི་སྟོང་རེ་ལ་སྟོང་དཔོན་དང་མི་ལྔ་བཅུ་རེ་ལ་ལྔ་བཅུ་དཔོན་རེ་བསྐོ་བ་དང་། ཁྱོད་ཅག་གི་བུ་རྒྱུད་ཀྱིས་ཁོང་གི་ཞིང་ས་རྨོ་བ་དང་། སྟོན་ཐོག་རྔ་བ་དང་། དམག་ཆས་བཟོ་བ་དང་། ཤིང་རྟའི་ལྷུ་ལག་བཟོ་བར་བྱེད་དོ། ། 13 ཡང་ཁོང་གིས་ཁྱོད་ཅག་གི་བུ་མོ་རྣམས་ནི་སྤོས་ཆུ་བཟོ་མཁན་དང་། གསོལ་ཐབ་མཁན་དང་། བག་ལེབ་སྲེག་མཁན་བཅས་སུ་བྱེད་དོ། ། 14 ད་དུང་ཁྱོད་རྣམས་ཀྱི་ཞིང་དང་རྒུན་འབྲུམ་ར་བ་དང་སྐྱུ་རུ་རའི་ཚལ་ཤིན་ཏུ་བཟང་པོ་རྣམས་ཕྲོགས་ནས། ཁོང་གི་བློན་པོ་རྣམས་ལ་གཏོང་བར་བྱེད། 15 ཡང་ཁྱོད་རྣམས་ཀྱི་ས་བོན་དང་རྒུན་འབྲུམ་ར་བ་ནས་བཅུ་ཆའི་གཅིག་བླངས་ཏེ། རང་གི་འཁོར་གྱི་ཉུག་རུམ་པ་དང་ཞབས་ཕྱི་པ་རྣམས་ལ་གཏོང་བར་བྱེད། 16 ཡང་ཁྱོད་ཅག་གི་ཞབས་ཕྱི་དང་གཡོག་མོ། བྱད་གཟུགས་ལེགས་པའི་གཞོན་ནུ། བོང་བུ་བཅས་ཕྲོགས་ཏེ་ཁོང་གི་ལས་ཀ་བྱེད་མཁན་དུ་འཇུག་པར་འགྱུར། 17 ཡང་ཁོང་གིས་ཁྱོད་ཚོའི་ར་ལུག་གི་ཁྱུ་ལས་བཅུ་ཆའི་གཅིག་བླངས་ཏེ་ཁྱོད་རྣམས་ནི་ཁོང་གི་གཡོག་པོར་འགྱུར། 18 ཉིན་དེ་ལ་ཁྱོད་རྣམས་ཀྱིས་རང་གིས་བསྐོས་པའི་རྒྱལ་པོའི་ཕྱིར་དུ་ངུ་འབོད་བྱེད་ཅིང་། དཀོན་མཆོག་ཡ་ཝཱེས་ཉིན་དེར་ཁྱོད་རྣམས་ལ་གསན་པར་མི་བྱའོ་ཞེས་སྨྲས་སོ། །

19 སཱ་མུ་ཨེལ་གྱིས་དེ་ལྟར་སྨྲས་ཀྱང་མི་རྣམས་ཀྱིས་ཁོའི་སྐད་ཆ་ལ་མ་མཉན་པར་ན་རེ། ངེད་ཅག་གི་གོང་དུ་རྒྱལ་པོ་ཞིག་ཡོད་པར་དགའ། 20 ངེད་ཅག་ནི་མི་རིགས་གཞན་ཐམས་ཅད་དང་འདྲ་བར་འགྱུར་ཞིང་ངེད་ཅག་ལ་རང་གི་རྒྱལ་པོས་སྲིད་སྐྱོང་བ་དང་། ཁོ་རང་ངེད་ཅག་གི་མདུན་དུ་འགྲོ་ཞིང་ང་ཚོའི་དོན་དུ་དམག་རྒྱག་པར་བྱའོ་ཞེས་སྨྲས། 21 ཡང་སཱ་མུ་ཨེལ་གྱིས་མི་རྣམས་ཀྱི་གཏམ་ཐམས་ཅད་ཐོས་ནས། དཀོན་མཆོག་ཡ་ཝཱེའི་སྙན་ལམ་དུ་ཡང་བསྐྱར་ཞུས་པ་དང་། 22 དཀོན་མཆོག་ཡ་ཝཱེས་སཱ་མུ་ཨེལ་ལ་འདི་སྐད་དུ། ཁོ་ཚོའི་སྐད་ཆར་མཉན་ནས་དེ་དག་ལ་རྒྱལ་པོ་ཞིག་སྐོས་ཤིག་ཅེས་གསུངས་པས། སཱ་མུ་ཨེལ་གྱིས་ཡེས་ར་ཨེལ་པ་རྣམས་ལ། ཁྱོད་ཅག་མི་རེ་རེ་རང་རང་གི་གྲོང་ཁྱེར་དུ་ཕྱིར་ལོག་ཅིག་ཅེས་སྨྲས་སོ། །

ལེའུ་དགུ་པ།

སཱ་མུ་ཨེལ་དང་སོ་ལོ་གཉིས་ཕྲད་པ།

1 དེའི་ཚེ་པེན་ཡཱ་མེན་ཚོ་པར་མིང་ལ་ཁི་སི་ཞེས་འབོད་པའི་ཕྱུག་བདག་ཅིག་ཡོད་པ་དང་། དེ་ནི་ཨ་བེ་ཨེལ་གྱི་བུ་དང་། ཨ་བེ་ཨེལ་ནི་ཙེ་རོར་གྱི་བུ། ཙེ་རོར་ནི་པི་ཀོ་རད་ཀྱི་བུ། པི་ཀོ་རད་ནི་པེན་ཡཱ་མེན་པའི་ཨ་ཕེ་ཨག་གི་བུ་བཅས་ཡིན། 2 མིང་ལ་སོ་ལོ་ཞེས་འབོད་པ་ནི་ཁི་སིའི་བུ་ཡིན་པ་དང་། དེ་ནི་གཞོན་ནུ་བྱད་གཟུགས་ལེགས་པ་ཞིག་ཡིན་ཏེ། དེ་ལྟ་བུའི་བྱད་གཟུགས་ལེགས་པའི་མི་ཞིག་ཡེས་ར་ཨེལ་པ་རྣམས་ཀྱི་ཁྲོད་དུ་མེད་ཅིང་། ཁོ་རང་མི་ཐམས་ཅད་ཀྱི་གཟུགས་ལས་མགོ་གཅིག་གིས་མཐོ་བ་ཡིན། 3 ཡང་སོ་ལོ་ཡི་ཕ་ཁི་སིའི་བོང་བུ་རྣམས་བོར་བས། ཁི་སི་ཡིས་རང་གི་བུ་སོ་ལོ་ལ། ཞབས་ཕྱི་རྣམས་ལས་གཅིག་ཁྲིད་དེ་བོང་བུ་རྣམས་བཙལ་དུ་སོང་ཞིག་ཅེས་བསྒོས་པས། 4 དེ་གཉིས་ཨེ་ཕཱར་ཡིམ་རི་བོའི་ཡུལ་དང་ཤཱ་ལི་ཤཱ་ཡུལ་བརྒྱུད་དེ་སོང་ནའང་མ་རྙེད་པ་རེད། དེ་ནས་སཱ་ཨ་ལེམ་ཡུལ་བརྒྱུད་དེ་སོང་བ་ན་བོང་བུ་དེ་རུའང་མེད་པ་དང་། པེན་ཡཱ་མེན་པའི་ཡུལ་བརྒྱུད་དེ་ཕྱིན་ན་ཡང་མ་རྙེད་དོ། །

5 དེ་གཉིས་ཙུབ་ཡུལ་གྱི་བར་དུ་སླེབས་ཙ་ན། སོ་ལོས་ཁོ་དང་མཉམ་དུ་ཡོད་པའི་ཞབས་ཕྱི་ལ། ད་ཤོག་དང་ངེད་གཉིས་ཕྱིར་འགྲོ་བར་བྱ། ཕྱིར་མ་སོང་ན་ཕ་ཡིས་བོང་བུའི་ཆེད་དུ་སེམས་ཁུར་བྱེད་པ་ལས་ལྡོག་སྟེ། ངེད་གཉིས་ཀྱི་ཆེད་དུ་སེམས་ཁུར་བྱེད་པར་འགྱུར་ཞེས་སྨྲས་པ་དང་། 6 ཞབས་ཕྱིས་སོ་ལོ་ལ། གཟིགས་དང་། གྲོང་ཁྱེར་འདི་རུ་དཀོན་མཆོག་གི་སྐྱེས་བུ་ཞིག་བཞུགས། མི་རྣམས་ཀྱིས་དེ་ལ་གུས་བཀུར་བྱེད་ཅིང་། མི་དེས་ཅི་ཞིག་གསུངས་ན་ཡང་བདེན་པར་འགྱུར། ད་ངེད་གཉིས་དེ་རུ་འགྲོ་སྟེ། མི་དེས་ངེད་གཉིས་ལ་འགྲོ་འོས་པའི་ལམ་སྟོན་ཡང་སྲིད་ཅེས་སྨྲས་ཤིང་། 7 སོ་ལོས་རང་གི་ཞབས་ཕྱི་ལ། ལྟོས་དང་། ངེད་གཉིས་དེ་རུ་སོང་ན་མི་དེ་ལ་ཅི་འབུལ་ལམ། ངེད་གཉིས་ཀྱི་སྣོད་ཀྱི་ནང་དུ་ཡོད་པའི་བག་ལེབ་ནི་རྫོགས་ཚར་ལ། དཀོན་མཆོག་གི་སྐྱེས་བུ་དེ་ལ་འབུལ་བའི་ནོར་གཅིག་ཀྱང་མེད། ད་དུང་ངེད་གཉིས་ལ་ཅི་ཡོད་དམ་ཞེས་དྲིས་པས། 8 ཞབས་ཕྱིས་སོ་ལོ་ལ་འདི་ལྟར། གཟིགས་དང་། འདིར་བདག་གི་ལག་ཏུ་དངུལ་སྲང་བཞི་ཆའི་གཅིག་ཡོད། དེ་ནི་ངེད་གཉིས་ལ་འགྲོ་འོས་པའི་ལམ་སྟོན་ཕྱིར་དཀོན་མཆོག་གི་སྐྱེས་བུ་དེ་ལ་འབུལ་བར་བྱ་ཞེས་ལན་ཞུས། 9 སྔོན་ཆད་ཡེས་ར་ཨེལ་པའི་ཁྲོད་དུ་མི་ཞིག་དཀོན་མཆོག་ལ་ཞུ་བ་བྱེད་དུ་འགྲོ་བའི་ཚེ་འདི་ལྟར་སྨྲ་བ་ཡིན་ཏེ། ཤོག་དང་། ངེད་རྣམས་མངོན་ཤེས་པ་དེའི་དྲུང་དུ་འགྲོ་བར་བྱའོ་ཟེར། དེང་གི་ལུང་སྟོན་པ་ཞེས་པར་སྔོན་ཆད་མངོན་ཤེས་པ་ཞེས་འབོད་དོ། ། 10 དེ་ནས་སོ་ལོས་རང་གི་ཞབས་ཕྱི་ལ། ཁྱོད་ཀྱིས་སྨྲས་པ་ལེགས་སོ། །ཤོག་དང་། ངེད་གཉིས་འགྲོ་བར་བྱ་ཞེས་སྨྲས་པ་དང་། དེ་ལྟར་ཁོ་གཉིས་དཀོན་མཆོག་གི་སྐྱེས་བུ་བཞུགས་སའི་གྲོང་ཁྱེར་དུ་སོང་ངོ་། །

11 གྲོང་ཁྱེར་དེའི་རི་བོ་ལ་ཡར་འགོས་པ་དང་གཞོན་ནུ་མ་ཆུ་ལེན་པའི་ཕྱིར་ཡོང་བ་རྣམས་དང་ཕྲད་པས། དེ་དག་ལ་མངོན་ཤེས་པ་འདི་རུ་བཞུགས་སམ་ཞེས་དྲིས་པ་ན། 12 དེ་དག་གིས་ལན་དུ། ཁོང་བཞུགས་ཏེ། ལྟོས་ཤིག ཁོང་ནི་ཁྱེད་ཀྱི་མདུན་དུ་བཞུགས་འདུག་སྟེ། མྱུར་དུ་སོང་དང་། དེ་རིང་གནས་མཐོ་ས་རུ་ཡུལ་མི་རྣམས་ཀྱི་ཆེད་དུ་མཆོད་པ་འབུལ་བའི་ཕྱིར་ཁོང་ནི་གྲོང་ཁྱེར་དུ་ཕེབས་སོ། ། 13 ཁྱེད་གཉིས་གྲོང་ཁྱེར་དུ་སླེབས་པ་ཙམ་གྱིས། ཁོང་གནས་མཐོ་སར་ཞལ་ཟས་བཞེས་སུ་མ་ཕེབས་སྔོན་ལ་ཁོང་དང་འཕྲད་པར་འགྱུར། མི་ཚོགས་ཀྱིས་ཁོང་མ་ཕེབས་བར་དུ་ཁ་ཟས་བཟའ་མི་འོང་། རྗེས་སུ་ཁོང་གིས་མཆོད་པ་ལ་བྱིན་རླབས་གནང་ན། མགྲོན་དུ་བོས་པ་རྣམས་ཀྱིས་བཟའ་བར་འགྱུར། དེའི་ཕྱིར། དུས་འདི་ཉིད་དུ་ཁོང་དང་མཇལ་བར་སོང་ཞིག་ཅེས་སྨྲས། 14 དེ་ནས་ཁོ་གཉིས་ཡར་གྲོང་ཁྱེར་ནང་འཛུལ་དུས། སཱ་མུ་ཨེལ་ཁོ་གཉིས་ཀྱི་མདུན་ནས་འོང་བཞིན་པ་དང་། གནས་མཐོ་སའི་ཕྱོགས་སུ་འགྲོ་བཞིན་ཡོད་དོ། ། 15 སོ་ལོ་མ་སླེབས་པའི་ཉིན་གཅིག་གི་སྔོན་ལ་དཀོན་མཆོག་ཡ་ཝཱེས་སཱ་མུ་ཨེལ་ལ་མཛུབ་སྟོན་གནང་སྟེ་འདི་སྐད་དུ། 16 སང་ཉིན་དུས་ཚོད་འདི་ལ་ངས་ཁྱོད་ཀྱི་མདུན་དུ་པེན་ཡཱ་མེན་ཡུལ་གྱི་མི་ཞིག་མངག་པར་བྱ། བདག་གི་འབངས་མི་ཡེས་ར་ཨེལ་ནི་ཕེ་ལེ་ཤེད་པའི་ལག་ནས་སྒྲོལ་བའི་ཕྱིར་ཁྱོད་ཀྱིས་མི་དེ་འགོ་དཔོན་དུ་བསྐོ་དགོས། བདག་གིས་རང་གི་འབངས་མིར་གཟིགས་སྐྱོང་བྱས་པ་ཡིན། གང་ལ་ཞེ་ན། དེ་དག་གི་ངུ་སྐད་ང་ཡི་མདུན་དུ་སླེབས་པས་སོ་ཞེས་གསུངས་པའོ། ། 17 ཡང་སཱ་མུ་ཨེལ་གྱིས་སོ་ལོ་མཐོང་བ་ཙམ་གྱིས། དཀོན་མཆོག་ཡ་ཝཱེས་དེ་ལ། དེ་སྔར་ངས་ཁྱོད་ལ་སྨྲས་པའི་མི་འདི་ཡིན། དེས་ངའི་མི་སྡེ་ལ་སྲིད་སྐྱོང་བར་བྱ་ཞེས་གསུངས་པ་རེད། 18 དེ་ནས་སོ་ལོ་རྒྱལ་སྒོ་ནང་སཱ་མུ་ཨེལ་གྱི་གམ་དུ་འོངས་སྐབས། ཁོ་ན་རེ། མངོན་ཤེས་པའི་ཁང་པ་གང་དུ་ཡོད་པ་ང་ལ་སྟོན་པར་མཛོད་ཅེས་སྨྲས་པ་དང་། 19 སཱ་མུ་ཨེལ་གྱིས་སོ་ལོ་ལ་ལན་དུ། མངོན་ཤེས་པ་དེ་ནི་ང་རང་ཡིན། ཁྱོད་རང་ངའི་སྔོན་དུ་གནས་མཐོ་སར་སོང་ཞིག་དང་། དེ་རིང་ཁྱོད་ཀྱིས་ང་དང་མཉམ་དུ་ཁ་ཟས་བཟའ་བར་འགྱུར། ཞོགས་པ་སྔ་མོ་ངས་ཁྱོད་རང་ལ་སྐྱེལ་མ་བྱེད་དེ། ཁྱོད་ཀྱི་སེམས་ལ་གང་ཡོད་པ་ཁྱོད་ལ་འཆད་པར་བྱ། 20 ཡང་ཁྱོད་ཀྱིས་ཉིན་གསུམ་གྱི་སྔོན་དུ་བོང་བུ་བོར་བ་དེའི་ཕྱིར་སེམས་ཁུར་མ་བྱེད་ཅིག བོང་བུ་དེ་རྣམས་རྙེད་ཟིན། ཡང་ཡེས་ར་ཨེལ་པ་ཐམས་ཅད་ནི་སུའི་ཕྱིར་དགའ་ཟེར་ན། ཁྱོད་དང་ཁྱོད་ཀྱི་ཁྱིམ་རྒྱུད་ཀྱི་ཕྱིར་དགའ་བ་མ་ཡིན་ནམ་ཞེས་སྨྲས་སོ། ། 21 སོ་ལོས་དེའི་ལན་དུ། བདག་ནི་ཡེས་ར་ཨེལ་གྱི་ཚོ་པའི་ཁྲོད་དུ་ཐམས་ཅད་ལས་ཆུང་བའི་པེན་ཡཱ་མེན་གྱི་ཚོ་པའི་མི་ཞིག་མ་ཡིན་ནམ། བདག་གི་ཁྱིམ་རྒྱུད་ནི་པེན་ཡཱ་མེན་གྱི་ཚོ་པའི་ཁྲོད་དུ་ཐམས་ཅད་ལས་དམའ་བ་མ་ཡིན་ནམ། ཁྱེད་ཀྱིས་ཅིའི་ཕྱིར་བདག་ལ་གཏམ་དེ་ལྟ་བུ་སྨྲའམ་ཞེས་ཞུས་པས། 22 སཱ་མུ་ཨེལ་གྱིས་སོ་ལོ་དང་དེའི་ཞབས་ཕྱི་གཉིས་ཁྲིད་ནས་གསོལ་ཁང་དུ་སོང་བ་དང་། མགྲོན་དུ་བོས་པ་རྣམས་ཀྱི་ཁྲོད་དུ་གྲལ་མགོ་རུ་སྡོད་དུ་བཅུག དེ་དག་གི་མི་གྲངས་ནི་སུམ་ཅུ་ཙམ་ཡིན་ནོ། ། 23 དེ་ནས་སཱ་མུ་ཨེལ་གྱིས་གསོལ་དཔོན་ལ། སྔར་ངས་ཁྱོད་རང་ལ་ཟུར་དུ་ཞོག་ཅིག་ཅེས་སྨྲས་པའི་ཤ་སྐལ་འདི་རུ་ཁྱེར་ཤོག་ཅེས་བསྐུལ་བས། 24 གསོལ་དཔོན་གྱིས་བརླ་རྐང་ལ་སོགས་པའི་ཤ་བླངས་ནས་སོ་ལོའི་མདུན་དུ་བཞག་ཅིང་། ཡང་སཱ་མུ་ཨེལ་ན་རེ། ད་ལྟོས་ཤིག འདི་ནི་ཁྱོད་ལ་བཞག་པ་ཡིན། ད་ལོངས་ལ་ཟོ་ཞིག བདག་གིས་མི་རྣམས་མགྲོན་དུ་བོས་པ་ཡིན་ཞེས་སྨྲས་པའི་དུས་ནས་ད་ལྟའི་བར་དུ་འདི་ནི་ཁྱོད་ཀྱི་ཕྱིར་བཞག་པ་ཡིན་ཞེས་སྨྲས་པས། དེའི་ཉིན་མོར་སོ་ལོས་སཱ་མུ་ཨེལ་དང་མཉམ་དུ་ཁ་ཟས་སྤྱད་དོ། ། 25 དེ་ནས་ཁོ་ཚོ་གནས་མཐོ་ས་ནས་གྲོང་ཁྱེར་དུ་བབས་པ་དང་། ཡང་སཱ་མུ་ཨེལ་གྱིས་སོ་ལོ་དང་མཉམ་དུ་ཁང་ཐོག་ནས་གཏམ་བྱས་སོ། །

26 སྐྱ་རེངས་ཀྱི་དུས་སུ་སཱ་མུ་ཨེལ་གྱིས་ཁང་ཐོག་ཏུ་ཉལ་བའི་སོ་ལོ་ལ། ད་ལོངས་ཤིག ངས་ཁྱོད་ལ་སྐྱེལ་མ་བྱེད་ཅེས་སྨྲས་པས། སོ་ལོ་ལངས་ནས་སཱ་མུ་ཨེལ་དང་མཉམ་དུ་ཕྱི་རོལ་ཏུ་སོང་། 27 དེ་གཉིས་གྲོང་ཁྱེར་གྱི་མཐའ་ལ་སླེབས་པའི་ཚེ། སཱ་མུ་ཨེལ་གྱིས་སོ་ལོ་ལ། ཁྱོད་ཀྱིས་ཞབས་ཕྱི་ལ་ངེད་གཉིས་ཀྱི་སྔོན་དུ་སོང་ཞེས་སྐུལ་ཞིག་སྨྲས་པ་དང་། ཡང་སོ་ལོ་ལ་ད་ལྟ་ཁྱོད་རང་ཅུང་ཟད་སྡོད་དང་། ངས་ཁྱོད་ལ་དཀོན་མཆོག་གི་གསུང་ཞིག་འཆད་པར་བྱ་ཞེས་སྨྲས་སོ། །

ལེའུ་བཅུ་པ།

སཱ་མུ་ཨེལ་གྱིས་སོ་ལོ་རྒྱལ་པོར་བསྐོས་པ།

1 དེ་ནས་སཱ་མུ་ཨེལ་གྱིས་སྣོད་ཅིག་བླངས་ནས་སོ་ལོའི་མགོ་ལ་སྣུམ་བླུགས་ཏེ་འོ་བྱས་ཤིང་སྨྲས་པ། ད་ནི་དཀོན་མཆོག་ཡ་ཝཱེས་ཁྱོད་རང་ཁོང་གི་འབངས་མིའི་རྗེ་དཔོན་དུ་བྱུགས་པར་མཛད་པ་མ་ཡིན་ནམ། 2 དེ་རིང་ཁྱོད་ངའི་མདུན་ནས་ཕྱིན་ཏེ་པེན་ཡཱ་མེན་གྱི་ས་མཚམས་ཀྱི་ཙེལ་ཙེག་ཏུ་སླེབས་ཚེ། རཱ་ཧེལ་གྱི་དུར་སའི་གནས་སུ་མི་གཉིས་དང་འཕྲད་ངེས་ལ། དེ་གཉིས་ཀྱིས་ཁྱོད་ལ་འདི་ལྟར་སྨྲས་འོང་། ཁྱོད་ཀྱིས་བཙལ་བའི་བོང་བུ་རྣམས་རྙེད་ཟིན་ལ། ཁྱོད་ཀྱི་ཕ་ཡིས་བོང་བུའི་ཆེད་དུ་སེམས་ཁུར་མི་བྱེད་པར། རང་གི་བུ་ཡི་ཆེད་དུ་ཅི་ལྟར་བྱའམ་ཞེས་སྨྲ་ཞིང་སེམས་འཚེར་བཞིན་འདུག་ཅེས་པའོ། ། 3 ཡང་སཱ་མུ་ཨེལ་གྱིས་འདི་ལྟར། གནས་དེ་ནས་ཁྱོད་རང་ཕར་ཕྱིན་ཏེ་ཐ་པོར་ཡུལ་གྱི་བེ་ཤིང་གི་མདུན་དུ་སླེབས་པ་ཙམ་གྱིས། པེད་ཨེལ་གྲོང་ཁྱེར་གྱི་ཕྱོགས་སུ་དཀོན་མཆོག་ལ་ཞུ་བར་འགྲོ་བའི་མི་གསུམ་དང་འཕྲད་པར་འགྱུར། མི་དེ་གསུམ་ལས་གཅིག་གིས་རེའུ་གསུམ་དང་གཞན་དེས་བག་ལེབ་གསུམ་དང་། གསུམ་པས་རྒུན་ཆང་གི་རྐྱལ་བུ་ཞིག་འཁུར་འོང་བར་བྱ། 4 དེ་དག་གིས་ཁྱོད་ལ་ཁམས་བཟང་ངམ་ཞེས་ཞུས་ནས་བག་ལེབ་གཉིས་འབུལ་བ་དང་། ཁྱོད་ཀྱིས་དེ་དག་གི་ལག་ནས་ལེན་རུང་ངོ་། ། 5 དེ་ནས་ཁྱོད་ཕེ་ལེ་ཤེད་པའི་སོ་པ་ཡོད་སའི་དཀོན་མཆོག་གི་རི་མདུན་དུ་སླེབས་ནས་དེ་རུ་གྲོང་ཁྱེར་དུ་འགྲོ་བ་ཙམ་གྱིས། ལུང་སྟོན་པའི་ཚོགས་གནས་མཐོ་ས་ནས་འབབ་པ་ཞིག་དང་འཕྲད་པར་འགྱུར། དེ་དག་གིས་རྒྱུད་མངས་དང་སིལ་རྔ་དང་གླིང་བུ་དང་པི་ཝང་བཅས་འཁྲོལ་ཞིང་ལུང་སྟོན་པར་བྱ། 6 ཡང་དཀོན་མཆོག་ཡ་ཝཱེའི་ཐུགས་ཉིད་དབང་དང་ལྡན་པར་ཁྱོད་ལ་ཁྱབ་ཅིང་། དེ་དག་དང་བཅས་སུ་ལུང་སྟོན་ཞིང་། ཁྱོད་རང་མི་གསར་པ་ཞིག་ཏུ་འགྱུར་འོང་། 7 ཡང་ངས་ཁྱོད་ལ་བསྟན་པའི་རྟགས་དེ་རྣམས་ཐོན་པའི་ཚེ། དཀོན་མཆོག་ཁྱོད་དང་མཉམ་དུ་བཞུགས་པས་ཁྱོད་ལ་བྱུང་བ་བཞིན་བྱོས་ཤིག 8 ཁྱོད་རང་ངའི་སྔོན་དུ་གིལ་གལ་གྲོང་ཁྱེར་དུ་སོང་ཞིག་དང་། ངས་དེ་རུ་སྦྱིན་སྲེག་དང་ཞི་བདེའི་མཆོད་པ་འབུལ་བའི་ཕྱིར་ཁྱོད་ཀྱི་མདུན་དུ་འོང་བར་འགྱུར། ང་རང་ཁྱོད་ཀྱི་མདུན་དུ་མ་སླེབས་བར་དུ་ཉིན་བདུན་ལ་སྒུག་དགོས། དེ་ནས་ཁྱོད་ཀྱིས་ཅི་བྱ་འོས་པ་དེ་ངས་སྟོན་པར་བྱ་ཞེས་སྨྲས་སོ། །

9 དེ་ནས་སོ་ལོ་ཁ་ཕྱིར་འཁོར་ཏེ་སཱ་མུ་ཨེལ་དང་བྲལ་བའི་ཚེ། དཀོན་མཆོག་གིས་ཁོ་ལ་སེམས་གཞན་པ་ཞིག་གནང་བ་དང་། དེའི་ཉིན་མོར་སྔར་བསྟན་པའི་མངོན་རྟགས་ཐམས་ཅད་འགྲུབ་པར་གྱུར། 10 ཡང་སོ་ལོ་གཙོ་འཁོར་གཉིས་རི་མདུན་དུ་སླེབས་པའི་ཚེ་ལུང་སྟོན་པའི་ཚོགས་ཤིག་དང་ཕྲད་དེ། དཀོན་མཆོག་གི་ཐུགས་ཉིད་དེ་ལ་དབང་དང་ལྡན་པར་ཁྱབ་པས། ཁོས་དེ་དག་གི་ཁྲོད་དུ་ལུང་བསྟན་པ་རེད། 11 དེ་ནས་སྔར་ཁོ་རང་ངོ་ཤེས་པའི་མི་རྣམས་ཀྱིས་ཁོས་ལུང་སྟོན་པའི་ཁྲོད་དུ་ལུང་བསྟན་པ་མཐོང་བས། ཕན་ཚུན་ལ། ལྟོས་ཤིག ཁི་སིའི་བུ་ལ་བྱུང་བ་འདི་ཅི་ཡིན། སོ་ལོ་ཡང་ལུང་སྟོན་པའི་ཁྲོད་དུ་ཡོད་དམ་ཞེས་དྲིས་པ་དང་། 12 ཡང་ཡུལ་དེའི་མི་ཞིག་གིས་ལན་དུ། དེ་དག་གི་ཕ་སུ་ཡིན་ནམ་ཞེས་སྨྲས། དེའི་ཕྱིར། སོ་ལོ་ཡང་ལུང་སྟོན་པའི་ཁྲོད་དུ་ཡོད་དམ་ཞེས་པའི་གཏམ་དཔེ་ཞིག་བྱུང་བ་རེད། 13 དེ་ནས་སོ་ལོས་ལུང་བསྟན་ཟིན་ནས་གནས་མཐོ་སར་སླེབས་སོ། །

14 ཡང་སོ་ལོའི་ཁུ་བོས་ཁོ་དང་ཁོའི་ཞབས་ཕྱི་གཉིས་ལ། ཁྱོད་གཉིས་གང་དུ་ཕྱིན་པ་ཡིན་ཞེས་དྲིས་པས། ཁོས་ལན་དུ། ངེད་གཉིས་བོང་བུ་རྣམས་འཚོལ་བར་སོང་བ་ཡིན། བོང་བུ་རྣམས་མ་རྙེད་པས་སཱ་མུ་ཨེལ་གྱི་དྲུང་དུ་བཅར་བ་ཡིན་ཞེས་སྨྲས། 15 སོ་ལོའི་ཁུ་བོས། སཱ་མུ་ཨེལ་གྱིས་ཁྱོད་ལ་ཅི་སྨྲས་པ་དེ་ང་ལ་ཤོད་ཅེས་དྲིས་པས། 16 སོ་ལོས་རང་གི་ཁུ་བོ་ལ། སཱ་མུ་ཨེལ་གྱིས་ང་ཚོར་བོང་བུ་རྣམས་རྙེད་པའི་གཏམ་གསལ་པོར་སྨྲས་བྱུང་ཞེས་སྨྲས་ཀྱང་། རྒྱལ་ཁམས་ཀྱི་དོན་སཱ་མུ་ཨེལ་གྱིས་ཅི་གསུངས་པ་དེ་ནི་མ་བཤད་དོ། །

17 དེའི་རྗེས་སུ་སཱ་མུ་ཨེལ་གྱིས་མི་རྣམས་མཱས་ཟི་ཕཱ་གྲོང་ཁྱེར་དུ་དཀོན་མཆོག་ཡ་ཝཱེའི་དྲུང་དུ་བོས་ནས། 18 ཡེས་ར་ཨེལ་པ་རྣམས་ལ་འདི་ལྟར། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། ངས་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་དེ། ཨེ་ཅིབ་པ་དང་ཁྱོད་རྣམས་ལ་གཉའ་གནོན་བྱེད་པའི་རྒྱལ་ཁམས་ཐམས་ཅད་ལས་བསྒྲལ་ཟིན། 19 དེ་རིང་ཁྱོད་རྣམས་ཀྱིས་རང་ཉིད་ཀྱི་དཀོན་མཆོག་སྟེ། སྡུག་བསྔལ་དང་དཀའ་ཚེགས་ཐམས་ཅད་ནས་སྒྲོལ་བར་མཛད་མཁན་དེ་སྤངས་ནས་ཁོང་ལ་འདི་ལྟར་སྨྲས་པ། ངེད་རྣམས་ལ་རྒྱལ་པོ་ཞིག་བསྐོ་བར་མཛོད་ཅིག་ཅེས་པས། ད་ལྟ་ཁྱོད་རྣམས་ནི་ཚོ་པ་དང་ཁྱིམ་རྒྱུད་བཞིན་དུ་དཀོན་མཆོག་ཡ་ཝཱེའི་དྲུང་དུ་འཛོམ་པར་གྱིས་ཞེས་བཀའ་བསྩལ་ཏོ། །

20 དེ་ནས་སཱ་མུ་ཨེལ་གྱིས་ཡེས་ར་ཨེལ་གྱི་ཚོ་པ་ཐམས་ཅད་ཉེ་བར་འཛོམས་སུ་བཅུག་ནས། པེན་ཡཱ་མེན་གྱི་ཚོ་པ་བདམས། 21 པེན་ཡཱ་མེན་གྱི་ཚོ་པ་ནི་དེའི་ཁྱིམ་རྒྱུད་བཞིན་དུ་འོང་བར་བཅུག་ནས། མུལ་ཐི་རུའི་ཁྱིམ་རྒྱུད་བསྐོས། དེ་ནས་ཁི་སིའི་བུ་སོ་ལོ་བསྐོས་ཀྱང་ཁོ་རང་བཙལ་ནས་མ་རྙེད། 22 ཡང་དེ་དག་གིས་དཀོན་མཆོག་ཡ་ཝཱེ་ལ། མི་དེ་འདི་རུ་ཡོད་དམ་ཞེས་ཞུས་པས། དཀོན་མཆོག་ཡ་ཝཱེས། ལྟོས་དང་། ཁོ་ནི་ཅ་ལག་རྣམས་ཀྱི་ཁྲོད་དུ་ཡིབ་འདུག་ཅེས་གསུངས། 23 དེའི་ཕྱིར་མི་རྣམས་བརྒྱུགས་ནས་ཁོ་རང་ཁྲིད་འོངས་པ་དང་། ཁོ་མི་རྣམས་ཀྱི་ཁྲོད་དུ་ལངས་སྐབས་མི་ཐམས་ཅད་ལས་མགོ་གཅིག་གིས་མཐོ་བ་ཡིན། 24 དེ་ནས་སཱ་མུ་ཨེལ་གྱིས་མི་ཐམས་ཅད་ལ། དཀོན་མཆོག་ཡ་ཝཱེས་བསྐོ་བར་མཛད་པ་དེ་ལ་ལྟོས་ཤིག དེ་དང་འདྲ་བ་མི་ཐམས་ཅད་ཀྱི་ཁྲོད་དུ་གཅིག་ཀྱང་མི་འདུག་ཅེས་སྨྲས་པས། མི་ཐམས་ཅད་ཀྱིས་སྐད་ཆེན་པོ་བརྒྱབ་ཅིང་། རྒྱལ་པོ་ཁྲི་ལོར་བརྟན་པར་ཤོག་ཅེས་འབོད་སྒྲ་བསྒྲགས་སོ། །

25 དེ་ནས་སཱ་མུ་ཨེལ་གྱིས་མི་རྣམས་ལ་རྒྱལ་ཁམས་ཀྱི་ཁྲིམས་ལུགས་བརྗོད་དེ་གླེགས་བམ་ཞིག་གི་ནང་དུ་བཀོད་ནས་དཀོན་མཆོག་ཡ་ཝཱེའི་དྲུང་དུ་བཞག ཡང་སཱ་མུ་ཨེལ་གྱིས་མི་ཐམས་ཅད་རང་རང་སོ་སོའི་ཁྱིམ་དུ་ཕྱིར་འགྲོ་རུ་བཅུག 26 ཡང་སོ་ལོ་ནི་གིབ་ཨ་གྲོང་ཚོ་རུ་རང་གི་ཁྱིམ་དུ་ཕྱིན་པ་དང་། ཁོ་དང་མཉམ་དུ་དཀོན་མཆོག་གིས་སེམས་འགུལ་ཐེབས་པར་མཛད་པའི་དཔའ་བོའི་ཚོགས་ཤིག་ཀྱང་ཕྱིན་པ་རེད། 27 འོན་ཀྱང་མི་ངན་ལ་ལས། མི་འདིས་ངེད་རྣམས་ཅི་ལྟར་སྒྲོལ་བར་བྱ་ཞེས་སྨྲས་ཤིང་ཁོ་ལ་སྨད་པ་དང་། འབུལ་བ་གང་ཡང་མ་ཕུལ་ན་ཡང་སོ་ལོ་ཁུ་སིམ་མེར་བཞུགས་སོ། །

ལེའུ་བཅུ་གཅིག་པ།

སོ་ལོས་ཡཱ་བེ་སི་གིལ་ཨད་གྲོང་ཁྱེར་བསྐྱབས་པ།

1 དེ་ཡང་ཨམ་མོན་པའི་རྒྱལ་པོ་ནཱ་ཧ་སི་འོངས་ནས་གིལ་ཨད་ཡུལ་གྱི་ཡཱ་བེ་སི་གྲོང་ཚོ་ཡི་མདུན་དུ་དམག་སྒར་བཏབ་པ་དང་། གྲོང་ཁྱེར་དེའི་ཡཱ་བེ་སི་པ་རྣམས་ཀྱིས་ནཱ་ཧ་སི་ལ། ངེད་ཅག་དང་མཉམ་དུ་ཁ་ཆད་ཅིག་མཛོད་དང་། ངེད་ཅག་གིས་ཁྱེད་ལ་ཞབས་ཕྱི་བསྒྲུབ་པར་བྱ་ཞེས་ཞུས་པ་དང་། 2 ཨམ་མོན་པ་ནཱ་ཧ་སི་ན་རེ། ཁྱོད་ཅག་མི་རེ་རེའི་མིག་གཡས་པ་དེ་བཏོན་ནས་ཡེས་ར་ཨེལ་པ་ཐམས་ཅད་ལ་བརྙས་བཅོས་བྱེད་དུ་བཅུག་ན། ངས་ཁྱོད་ཅག་དང་མཉམ་དུ་འདི་ལྟ་བུའི་ཁ་ཆད་འཇོག་པར་བྱ་ཞེས་སྨྲས་པས། 3 ཡཱ་བེ་སི་པ་ཡི་རྒན་པོ་རྣམས་ཀྱིས་ངེད་ཅག་གིས་ཡེས་ར་ཨེལ་གྱི་ས་མཚམས་ཐམས་ཅད་ཀྱི་བར་དུ་བང་ཆེན་མངག་པའི་ཕྱིར། ཉིན་བདུན་གྱི་རིང་ལ་གནོད་པ་མི་བྱེད་རོགས། ཉིན་དེའི་བར་དུ་སྲོག་སྐྱོབ་མཁན་གཅིག་ཀྱང་མ་བྱུང་ན། ངེད་ཅག་ཡུལ་ནས་ཐོན་ཏེ་ཁྱེད་ཀྱི་དྲུང་དུ་འོང་བར་བྱ་ཞེས་ཞུས། 4 དེ་ནས་བང་ཆེན་རྣམས་སོ་ལོའི་གྲོང་ཚོ་རྒི་བེ་ཨ་རུ་སླེབས་ཏེ་འབངས་མི་ཐམས་ཅད་ལ་གཏམ་དེ་སྨྲས་པས། ཐམས་ཅད་ཀྱིས་སྐད་ཆེན་པོ་བརྒྱབ་ནས་བཤུམས། 5 སོ་ལོས་ཞིང་ཁ་ནས་བ་གླང་དེད་དེ་འོངས་པ་དང་། ཁོས་མི་རྣམས་ཅིའི་ཕྱིར་ངུ་བ་ཡིན་ཞེས་དྲིས་པར་དེ་དག་གིས་ཁོ་ལ་ཡཱ་བེ་སི་པའི་གཏམ་སྨྲས་པ་རེད། 6 སོ་ལོས་གཏམ་དེ་ཐོས་པའི་ཚེ་དཀོན་མཆོག་གི་ཐུགས་ཉིད་དབང་དང་ལྡན་པ་ཁོ་ལ་བབས་ནས་ཁོང་ཁྲོ་ཤིན་ཏུ་ཆེན་པོ་ལངས། 7 དེ་ནས་ཁོས་བ་གླང་དོར་གཅིག་བཟུང་སྟེ་བསད་ནས་དུམ་བུར་གཏུབས་ཤིང་། བང་ཆེན་གྱིས་ཡེས་ར་ཨེལ་གྱི་ས་མཚམས་བར་དུ་བཀྲམས་ཤིང་འདི་ལྟར་སྨྲས་པ། མི་སུ་ཞིག་སོ་ལོ་དང་སཱ་མུ་ཨེལ་གཉིས་ཀྱི་རྗེས་སུ་མི་འོང་ན། མི་དེའི་བ་གླང་རྣམས་ལ་ཡང་འདི་ལྟར་བྱེད་པར་འགྱུར་ཞེས་པའོ། །དེ་ནས་མི་ཐམས་ཅད་ལ་དཀོན་མཆོག་ཡ་ཝཱེར་འཇིགས་པའི་སེམས་བྱུང་བས་ཀུན་པོ་མི་གཅིག་ལྟར་འོངས་པ་རེད། 8 པེ་ཟེག་གྲོང་ཚོ་རུ་མི་གྲངས་བརྩི་བའི་ཚེ་ཡེས་ར་ཨེལ་པ་འབུམ་གསུམ་དང་ཡ་ཧུ་དཱ་པ་ཁྲི་གསུམ་ཡོད་དོ། ། 9 ཡེས་ར་ཨེལ་པ་དང་ཡ་ཧུ་དཱ་པ་གཉིས་ཀྱིས་དེ་རུ་འོངས་པའི་གིལ་ཨད་ཡུལ་གྱི་བང་ཆེན་རྣམས་ལ་ཁྱོད་ཅག་གིས་ཡཱ་བེ་སི་པ་རྣམས་ལ་འདི་ལྟར་ཤོད་ཅིག སང་ཉིན་ཉིན་གུང་སླེབས་ལ་ཉེ་བའི་དུས་སུ་ཁྱོད་རྣམས་སྐྱོབ་པར་འགྱུར་ཞེས་སྨྲས་པ་དང་། བང་ཆེན་རྣམས་ཕྱིན་ཏེ་ཡཱ་བེ་སི་པ་རྣམས་ལ་གཏམ་དེ་སྨྲས་པས་དགའ་བར་གྱུར། 10 དེའི་ཕྱིར་ཡཱ་བེ་སི་པ་རྣམས་ཀྱིས་ཨམ་མོན་པ་རྣམས་ལ། སང་ཉིན་ངེད་ཅག་ཁྱོད་རྣམས་ཀྱི་གམ་དུ་འོང་སྐབས། ཁྱོད་རྣམས་ཀྱི་སེམས་སུ་ཅི་ལྟར་བྱེད་སྙམ་ན་དེ་ལྟར་བྱོས་ཤིག་ཅེས་སྨྲས། 11 ཡང་ཕྱི་ཉིན་སོ་ལོས་འབངས་མི་རྣམས་དམག་དཔུང་གསུམ་དུ་བསྒྲིལ་ཏེ། མཚན་ཐུན་ཕྱི་མའི་དུས་སུ་ཨམ་མོན་པའི་དམག་སྒར་གྱི་དཀྱིལ་དུ་འོངས་ནས་ཉིན་གུང་བར་དུ་ཁོ་རྣམས་དང་དམག་བརྒྱབ་ཅིང་། མ་ཤི་བ་ཐམས་ཅད་ཁ་འཐོར་བས་མི་གཉིས་མཉམ་གཅིག་ཏུ་ལུས་པའང་མེད་དོ། །

སོ་ལོ་སླར་ཡང་རྒྱལ་པོར་བསྐོས་པ།

12 དེ་ནས་མི་རྣམས་ཀྱིས་སཱ་མུ་ཨེལ་ལ། སོ་ལོས་ངེད་རྣམས་ཀྱི་སྟེང་དུ་སྲིད་བྱེད་རུང་ངམ་ཞེས་ཟེར་བའི་མི་དེ་སུ་ཡིན། མི་དེ་རྣམས་འདི་རུ་འཁྲིད་ཤོག དེ་རྣམས་གསོད་པར་རིགས་ཞེས་སྨྲས། 13 ཡང་སོ་ལོས། དེ་རིང་ཉིན་མོར་དཀོན་མཆོག་ཡ་ཝཱེས་ཡེས་ར་ཨེལ་གྱི་སྲོག་བསྐྱབས་པར་མཛད་པས་མི་གཅིག་ཀྱང་གསོད་མི་རུང་ཞེས་བཀའ་བསྩལ། 14 དེ་ནས་སཱ་མུ་ཨེལ་གྱིས་མི་རྣམས་ལ། ད་ཤོག་དང་། ངེད་རྣམས་གིལ་གལ་གྲོང་ཁྱེར་དུ་སླར་ཡང་རྒྱལ་པོ་ཁས་ལེན་པའི་ཕྱིར་འགྲོ་བར་བྱ་ཞེས་བསྐུལ་བས། 15 མི་ཐམས་ཅད་གིལ་གལ་གྲོང་ཁྱེར་དུ་ཕྱིན་ནས། སོ་ལོ་ནི་དཀོན་མཆོག་ཡ་ཝཱེའི་སྤྱན་སྔར་གིལ་གལ་གྲོང་ཁྱེར་དུ་རྒྱལ་པོར་བསྐོས། དེ་ནས་དེ་དག་གིས་དཀོན་མཆོག་ཡ་ཝཱེའི་དྲུང་དུ་ཞི་བདེའི་མཆོད་པ་ཕུལ་ཞིང་། སོ་ལོ་དང་ཡེས་ར་ཨེལ་གྱི་མི་ཐམས་ཅད་ཤིན་ཏུ་དགའ་བར་གྱུར་ཏོ། །

ལེའུ་བཅུ་གཉིས་པ།

སཱ་མུ་ཨེལ་གྱིས་མཇུག་མཐའི་གཏམ་སྨྲས་པ།

1 དེ་ཡང་སཱ་མུ་ཨེལ་གྱིས་ཡེས་ར་ཨེལ་པ་ཐམས་ཅད་ལ་འདི་ལྟར། ལྟོས་དང་། ཁྱོད་ཅག་གིས་ང་ལ་ཅི་ཞིག་ཞུས་པ་བཞིན། ངས་ཁྱོད་ཅག་གི་གཏམ་ལ་མཉན་ཅིང་ཁྱོད་ཅག་ལ་རྒྱལ་པོ་ཞིག་བསྐོས་པ་ཡིན། 2 ད་ལྟ་རྒྱལ་པོ་ཁྱོད་ཅག་གི་མདུན་དུ་བཞུགས་ཡོད་ཅིང་། ང་རང་ལོ་ན་རྒས་ཤིང་སྐྲ་ཡང་དཀར་པོར་གྱུར། ངའི་བུ་རྣམས་ཁྱོད་ཅག་གི་ཁྲོད་དུ་གནས་ཏེ། ང་ནི་གཞོན་ནུའི་དུས་ནས་ད་ལྟའི་བར་དུ་ཁྱོད་ཅག་གི་མདུན་དུ་བསྐྱོད་པ་ཡིན། 3 ང་འདི་རུ་ཡོད་དེ་དཀོན་མཆོག་ཡ་ཝཱེ་དང་ཁོང་གི་སྣུམ་གྱིས་བྱུགས་པ་*གཉིས་ཀྱི་དྲུང་དུ་ཁྱོད་ཚོས་ང་ལ་དཔང་པོ་བྱོས་ཤིག ངས་སུ་ཞིག་གི་བ་གླང་ངམ་བོང་བུ་ཕྲོགས་པ་ཡིན་ནམ། ངས་སུ་ཞིག་བསླུས་པའམ་མནན་པ་ཡིན་ནམ། ངས་སུ་ཞིག་གི་ལག་ནས་མིག་ལོང་བ་ལྟར་བྱས་ཏེ་ལྐོག་རྔན་བླངས་མྱོང་ངམ། གལ་སྲིད་དེ་ལྟར་ཕྲོགས་པའམ་བསླུས་པ་སོགས་ཡོད་ན་ཕྱིར་སྤྲོད་དགོས་ཞེས་སྨྲས་པ་ལ། 4 དེ་དག་ན་རེ། ཁྱེད་ཀྱིས་བདག་ཅག་བསླུས་ཤིང་མནན་པ་མ་ཡིན་ལ། མི་སུ་ཞིག་གི་ལག་ནས་ཁྱེད་ཀྱིས་གང་ཡང་མ་བླངས་ཞེས་ཞུས་པས། 5 ཡང་དེ་དག་ལ། དེ་རིང་ཉིན་མོར་དཀོན་མཆོག་ཡ་ཝཱེ་དང་ཁོང་གི་སྣུམ་གྱིས་བྱུགས་པ་གཉིས་ཀྱིས་ངའི་ལག་ཏུ་གང་ཡང་མ་རྙེད་པ་ཁྱོད་ཅག་གི་མདུན་དུ་དཔང་པོ་མཛད་པ་ཡིན་ཞེས་སྨྲས་པར། དེ་དག་གིས་ཁོང་ནི་དཔང་པོ་ལགས་ཞེས་སྨྲས། 6 ཡང་སཱ་མུ་ཨེལ་གྱིས་མི་རྣམས་ལ་འདི་ལྟར། མོ་ཤེ་དང་ཨ་རོན་གཉིས་བསྐོས་ཤིང་། ཁྱོད་ཅག་གི་མེས་པོ་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་མཁན་ནི་དཀོན་མཆོག་ཡ་ཝཱེ་ལགས་སོ། ། 7 དེའི་ཕྱིར་འདི་རུ་སྡོད་ཅིག ཁྱོད་རྣམས་དང་ཁྱོད་རྣམས་ཀྱི་མེས་པོའི་དོན་དུ་ཡ་ཝཱེས་མཛད་པའི་འཕྲིན་ལས་བཟང་པོ་ཐམས་ཅད་ངས་ཁྱོད་རྣམས་ལ་དཀོན་མཆོག་ཡ་ཝཱེའི་དྲུང་དུ་སྟོན་པར་བྱ། 8 ཡ་ཀོབ་ཨེ་ཅིབ་ཡུལ་དུ་སླེབས་པའི་ཚེ། ཁྱོད་ཅག་གི་མེས་པོ་རྣམས་ཀྱིས་དཀོན་མཆོག་ཡ་ཝཱེ་ལ་འོ་དོད་ཕུལ་བས། དཀོན་མཆོག་ཡ་ཝཱེས་མེས་པོ་རྣམས་ཨེ་ཅིབ་ཡུལ་ནས་ཕྱི་རུ་འཁྲིད་པའི་ཕྱིར་མོ་ཤེ་དང་ཨ་རོན་གཉིས་བསྐོས་ནས་དེ་དག་ཡུལ་འདི་རུ་གནས་པར་བྱས། 9 ཡང་དེ་དག་གིས་དཀོན་མཆོག་ཡ་ཝཱེ་སྟེ་རང་གི་དཀོན་མཆོག་བརྗེད་པས་ཁོང་གིས་དེ་དག་ཧ་ཟོར་གྱི་དམག་དཔོན་སི་སེ་རཱ་དང་། ཕེ་ལེ་ཤེད་པ་དང་མོ་ཨབ་ཀྱི་རྒྱལ་པོར་བཙོངས་ནས། དེ་དག་གིས་དེ་རྣམས་ལ་དམག་བརྒྱབ། 10 ཡང་དེ་དག་གིས་དཀོན་མཆོག་ཡ་ཝཱེ་ལ་འོ་དོད་འབོད་ཀྱིན་ན་རེ། བདག་ཅག་གིས་དཀོན་མཆོག་ཡ་ཝཱེ་སྤངས་ནས་པཱ་ཨལ་དང་ལྷ་མོ་ཨ་ཤཱ་ཏ་རོད་ཀྱི་ལྷ་སྐུ་རྣམས་ལ་ཕྱག་ཕུལ་བ་ནི་སྡིག་པ་བྱས་པ་ཡིན། ད་ལྟ་ཁྱེད་ཀྱིས་བདག་ཅག་དགྲ་བོའི་ལག་ནས་སྒྲོལ་བར་མཛོད་ཅིག བདག་ཅག་གིས་ཁྱེད་གཅིག་པོ་ལ་བསྙེན་བཀུར་བྱའོ་ཞེས་ཞུས་པས། 11 དཀོན་མཆོག་ཡ་ཝཱེས་ཡེ་རུབ་པཱ་ཨལ་དང་པི་ཏཱན་དང་ཡེབ་ཐཱ་དང་སཱ་མུ་ཨེལ་བཅས་མངགས་ཤིང་། ཁྱོད་ཅག་ཕྱོགས་བཞིའི་དགྲ་བོ་རྣམས་ཀྱི་ལག་ནས་བསྐྱབས་ཏེ་ཁྱོད་རྣམས་ད་གཟོད་བདེ་བར་གནས་ཐུབ་པ་ཡིན། 12 ཡང་ཁྱོད་ཅག་གིས་ཨམ་མོན་པའི་རྒྱལ་པོ་ནཱ་ཧ་སི་འོང་བ་མཐོང་བའི་ཚེ་ཁྱོད་ཅག་གི་དཀོན་མཆོག་ཡ་ཝཱེ་ནི་ཁྱོད་ཅག་གི་རྒྱལ་པོ་ཡིན་ན་ཡང་། ཁྱོད་ཅག་གིས་ང་ལ། དེ་ལྟར་མིན། རྒྱལ་པོ་ཞིག་གིས་བདག་ཅག་ལ་སྲིད་བྱེད་རུང་བ་ཡིན་ཞེས་སྨྲ་བར་བྱས། 13 ཁྱོད་ཅག་གིས་བདམས་པ་དང་དེའི་སྐོར་ང་ལ་ཞུས་པའི་རྒྱལ་པོར་ལྟོས་ཤིག དཀོན་མཆོག་ཡ་ཝཱེས་ཁྱོད་ཅག་ལ་རྒྱལ་པོ་དེ་བསྐོ་བར་གནང་བ་ཡིན། 14 གལ་ཏེ་ཁྱོད་ཅག་དཀོན་མཆོག་ཡ་ཝཱེ་ལ་འཇིགས་ཏེ་ཁོང་ལ་བསྙེན་བཀུར་ཞུས་ཤིང་། ཁོང་གི་བཀའ་ལ་མཉན་ནས་ཁོང་གི་བཀའ་རྒྱ་དང་ནམ་ཡང་མི་འགལ་བ་དང་། ཁྱོད་ཅག་དང་ཁྱོད་ཅག་ལ་སྲིད་བྱེད་པའི་རྒྱལ་པོ་ཡ་ཝཱེ་རང་གི་དཀོན་མཆོག་གི་རྗེས་སུ་འབྲངས་ན་ལེགས་སོ། ། 15 གལ་ཏེ་ཁྱོད་ཅག་གིས་དཀོན་མཆོག་ཡ་ཝཱེའི་བཀའ་ལ་མི་མཉན་པར་ཁོང་གི་བཀའ་རྒྱ་དང་འགལ་ན། ཁྱོད་ཅག་གི་ཕ་མེས་ཀྱི་སྟེང་དུ་དཀོན་མཆོག་ཡ་ཝཱེའི་ཕྱག་ལྕི་བར་གྱུར་པ་བཞིན་ཁྱོད་ཅག་གི་སྟེང་དུ་ཡང་ལྕི་བར་འགྱུར་བ་ཡིན། 16 དེའི་ཕྱིར་ད་ལྟ་འདི་རུ་སྡོད་ལ། དཀོན་མཆོག་ཡ་ཝཱེས་ཁྱོད་ཅག་གི་མིག་མདུན་དུ་བྱ་བ་ཆེན་པོ་ཅི་ཞིག་མཛད་འོང་བར་ལྟོས་ཤིག 17 དེ་རིང་གྲོ་རྔ་བའི་ཉིན་མོ་མ་ཡིན་ནམ། ངས་དཀོན་མཆོག་ཡ་ཝཱེའི་མཚན་བརྗོད་ཅིང་ཁོང་གིས་འབྲུག་སྒྲ་དང་ཆར་བ་གནང་བར་འགྱུར། ཁྱོད་ཅག་གིས་དཀོན་མཆོག་ཡ་ཝཱེའི་སྤྱན་སྔར། བདག་ཅག་ལ་རྒྱལ་པོ་ཞིག་གནང་རོགས་ཞེས་ཞུས་པས། སྡིག་པ་ཅི་ལྟར་ཆེན་པོ་བྱས་པའི་ངོ་བོ་རྟོགས་ཤིང་མཐོང་བར་འགྱུར་ཞེས་སྨྲས་སོ། ། 18 སཱ་མུ་ཨེལ་གྱིས་དཀོན་མཆོག་ཡ་ཝཱེའི་མཚན་བརྗོད་པ་དང་། དཀོན་མཆོག་ཡ་ཝཱེས་ཉིན་དེ་ལ་འབྲུག་སྒྲ་དང་ཆར་བ་གནང་བས། མི་ཐམས་ཅད་དཀོན་མཆོག་ཡ་ཝཱེ་དང་སཱ་མུ་ཨེལ་གཉིས་ལ་ཤིན་ཏུ་འཇིགས་ཤིང་སྐྲག་པར་གྱུར། 19 ཡང་མི་ཐམས་ཅད་ཀྱིས་སཱ་མུ་ཨེལ་ལ། ངེད་ཅག་གིས་སྔར་སྡིག་པ་མང་པོ་བྱས་ཤིང་། ད་ལྟ་ཡང་རྒྱལ་པོ་ཞིག་བསྐོ་དགོས་པར་ཞུས་པའི་སྡིག་པ་ཤིན་ཏུ་ཆེ་བས། ངེད་ཅག་མི་འཆི་བའི་ཕྱིར་ཁྱེད་ཀྱིས་རང་གི་ཞབས་ཕྱི་པ་རྣམས་ཀྱི་ཆེད་དུ་དཀོན་མཆོག་ཡ་ཝཱེ་ལ་གསོལ་བ་འདེབས་རོགས་ཞེས་ཞུས། 20 ཡང་སཱ་མུ་ཨེལ་གྱིས་མི་རྣམས་ལ་འདི་ལྟར། མ་འཇིགས་ཤིག ཁྱོད་ཅག་གིས་ཉེས་པ་འདི་ཐམས་ཅད་བྱས་ཀྱང་། དཀོན་མཆོག་ཡ་ཝཱེའི་རྗེས་སུ་འབྲང་བ་ལས་ཁ་ཕྱོགས་མི་ནོར་བར་སེམས་ཧྲིལ་པོས་དཀོན་མཆོག་ཡ་ཝཱེ་ལ་བསྙེན་བཀུར་གྱིས་ཤིག 21 དོན་མེད་ཀྱི་རྗེས་སུ་མ་འགྲོ་ཞིག དེ་དག་ནི་ཕན་མེད་ཀྱི་དངོས་པོ་ཡིན་པས་སྐྱོབ་པར་མི་ནུས་སོ། ། 22 དཀོན་མཆོག་ཡ་ཝཱེའི་མཚན་ཆེན་པོ་ཡིན་པས་ན་ཁོང་གིས་རང་ཉིད་ཀྱི་འབངས་མི་སྤང་བར་མི་བྱའོ། །གང་ལ་ཞེ་ན། དཀོན་མཆོག་ཡ་ཝཱེ་ནི་ཁྱོད་རྣམས་ཁོང་གི་འབངས་མིར་འདེམས་པར་ཐུགས་མཉེས་པའོ། ། 23 བདག་ལ་མཚོན་ན། ཁྱོད་རྣམས་ཀྱི་དོན་དུ་སྨོན་ལམ་འདེབས་པ་རྒྱུན་ཆད་ནས་དཀོན་མཆོག་ཡ་ཝཱེ་ལ་འགལ་བའི་སྡིག་པ་གཏན་ནས་མི་བྱའོ། །ངས་ཁྱོད་ཅག་ལ་ལམ་བཟང་པོ་དང་དྲང་པོ་དེ་སྟོན་པར་བྱ། 24 ཁྱོད་ཅག་ནི་དཀོན་མཆོག་ཡ་ཝཱེ་གཅིག་པོ་ལ་འཇིགས་ཏེ། བདེན་པ་བདེན་དྲང་ངང་སེམས་ཧྲིལ་པོས་ཁོང་ལ་བསྙེན་བཀུར་བྱོས་ཤིག ཁོང་གིས་ཁྱོད་ཅག་གི་དོན་དུ་འཕྲིན་ལས་ཆེན་པོ་རྣམས་མཛད་པ་དེ་དྲན་པར་གྱིས། 25 ཡང་ཁྱོད་ཅག་གིས་ད་དུང་ལས་ངན་པ་བྱེད་ན་ཁྱོད་ཅག་དང་ཁྱོད་ཅག་གི་རྒྱལ་པོ་དེ་ཡང་མེད་པར་འགྱུར་ཞེས་སྨྲས་སོ། །

ལེའུ་བཅུ་གསུམ་པ།

སཱ་མུ་ཨེལ་གྱིས་སོ་ལོར་བཀའ་བཀྱོན་གནང་བ།

1 སོ་ལོས་ལོ་གཅིག་ལ་རྒྱལ་སྲིད་བསྐྱངས་པ་དང་ལོ་གཉིས་*ཀྱི་རིང་དུ་ཡེས་ར་ཨེལ་ལ་སྲིད་བྱས་ཤིང་། 2 ཁོང་གིས་རང་གི་དོན་དུ་ཡེས་ར་ཨེལ་པ་རྣམས་ལས་མི་སུམ་སྟོང་བདམས་པ་དང་། དེ་རྣམས་ལས་མི་ཉིས་སྟོང་སོ་ལོ་རང་དང་མཉམ་དུ་མིགས་མཱ་སི་གྲོང་རྡལ་དང་པེད་ཨེལ་གྲོང་ཁྱེར་གྱི་རི་ཁུལ་དུ་གནས་ཤིང་། མི་ཆིག་སྟོང་སོ་ལོའི་སྲས་ཡོ་ནཱ་ཐན་དང་མཉམ་དུ་པེན་ཡཱ་མེན་ཡུལ་གྱི་རྒི་བེ་ཨ་གྲོང་ཚོ་རུ་གནས་པ་རེད། དེ་རུ་ལུས་པའི་མི་རྣམས་ནི་རེ་རེ་རང་གི་གུར་དུ་ལོག 3 དེ་ནས་ཡོ་ནཱ་ཐན་གྱིས་ཕེ་ལེ་ཤེད་པའི་སོ་པ་གེ་བཱ་རུ་གནས་པ་རྣམས་བསད་པས། ཕེ་ལེ་ཤེད་པ་རྣམས་ཀྱིས་དེ་ཐོས་པ་རེད། ཡང་སོ་ལོས་ཡུལ་ཐམས་ཅད་དུ་རྭ་དུང་བུས་ཤིང་དོན་ལ་ཨིབ་རི་པ་རྣམས་ལ་ཐོས་སུ་ཆུག་ཅེས་པའོ། ། 4 སོ་ལོས་ཕེ་ལེ་ཤེད་པའི་སོ་པ་བསད་པས་ཕེ་ལེ་ཤེད་པ་རྣམས་ཡེས་ར་ཨེལ་ལ་སྡང་བར་གྱུར། དེ་ནས་མི་ཐམས་ཅད་སོ་ལོའི་རྗེས་སུ་འབྲང་བའི་ཕྱིར་གིལ་གལ་ལ་འབོད་འགུགས་བྱས། 5 ཡང་ཕེ་ལེ་ཤེད་པ་རྣམས་ཡེས་ར་ཨེལ་ལ་དམག་བརྒྱག་པར་འཛོམས་པ་སྟེ། ཁོ་རྣམས་ཀྱི་གྲངས་ཀ་ནི། དམག་གི་ཤིང་རྟ་ཁྲི་གསུམ་དང་། རྟ་དམག་སྟོང་དྲུག་དང་། རྐང་དམག་ནི་རྒྱ་མཚོའི་མཐའ་རུ་ཡོད་པའི་བྱེ་མ་དང་འདྲ་བར་གྱུར། དེ་རྣམས་ཡར་འོངས་ནས་པེད་ཨ་ཝེན་གྱི་ཤར་ཕྱོགས་ཏེ་མིགས་མཱ་སི་རུ་གུར་ཕུབ། 6 ཡེས་ར་ཨེལ་གྱི་མི་རྣམས་ཀྱིས་ཉེན་ཁ་འབྱུང་བ་ཤེས་པས། མི་ཐམས་ཅད་བྲག་ཕུག་དང་། ཚེར་ཕུང་དང་། བྲག་དང་། ས་དོང་དང་། ཆུ་རྫིང་ནང་ལ་ཡིབ་ཏུ་སོང་། 7 ཡང་ཨིབ་རི་པའི་ཁྲོད་ནས་འགའ་ཞིག་ཡོར་དན་གཙང་པོ་བརྒྱུད་དེ་གཱ་རྡུ་དང་གིལ་ཨད་ས་ཆར་སོང་སྟེ། སོ་ལོ་ནི་གིལ་གལ་དུ་གནས་ཤིང་མི་ཐམས་ཅད་སྐྲག་ནས་འདར་བཞིན་ཁོང་གི་རྗེས་སུ་འབྲངས། 8 ཡང་སཱ་མུ་ཨེལ་གྱིས་བཀའ་བསྩལ་པ་བཞིན་དུ་སོ་ལོ་ཉིན་བདུན་བར་དུ་དེ་རུ་བསྡད་ནས་སྒུག་པའི་ཚེ། ཁོང་ཉིད་གིལ་གལ་དུ་ད་དུང་མ་ཕེབས་པས་མི་རྣམས་སོ་ལོའི་ཕྱོགས་ནས་སོ་སོར་ཁ་འཐོར་བའི་འགོ་བརྩམས། 9 དེའི་ཕྱིར་སོ་ལོས། སྦྱིན་སྲེག་དང་ཞི་བདེའི་མཆོད་པ་གཉིས་ངའི་མདུན་དུ་ཁུར་ཤོག་ཅེས་བཀའ་བསྒོས་པས་སྦྱིན་སྲེག་གི་མཆོད་པ་ཕུལ་བ་རེད། 10 ཡང་སོ་ལོས་སྦྱིན་སྲེག་ཕུལ་ཚར་མ་ཐག་ཏུ། སཱ་མུ་ཨེལ་ཕེབས་པ་ན་སོ་ལོ་ཁོང་ལ་མཇལ་དུ་སོང་ནས་ཕྱག་བྱས་ཤིང་། 11 དེ་ནས་སཱ་མུ་ཨེལ་གྱིས། ཁྱོད་ཀྱིས་ཅི་བྱས་པ་ཡིན་ཞེས་དྲིས་པས། སོ་ལོས་མི་ཐམས་ཅད་ངའི་ཕྱོགས་ནས་སོ་སོར་ཁ་འཐོར་བའི་འགོ་བརྩམས་པ་དང་། ཁྱེད་ནི་སྔར་བསྟན་པའི་དུས་བཅད་ལྟར་མ་ཕེབས་པར་མ་ཟད། ཕེ་ལེ་ཤེད་པ་རྣམས་མིགས་མཱ་སི་རུ་འཛོམས་ཡོད་པ་རེད། 12 དེའི་ཕྱིར་ངའི་སེམས་སུ། བདག་ཅག་གིས་དཀོན་མཆོག་ཡ་ཝཱེ་ལ་གསོལ་བ་མ་བཏབ་པའི་སྔོན་དུ་ཕེ་ལེ་ཤེད་པ་རྣམས་གིལ་གལ་དུ་བདག་གི་སྟེང་དུ་སླེབས་པར་འགྱུར་སྙམ་པས། བདག་གིས་སྤོབས་པ་བསྐྱེད་ནས་སྦྱིན་སྲེག་ཕུལ་བ་ཡིན་ཞེས་ཞུས། 13-14 སཱ་མུ་ཨེལ་གྱིས་སོ་ལོ་ལ་ཁྱོད་ཀྱིས་རང་གི་དཀོན་མཆོག་ཡ་ཝཱེས་གནང་བའི་བཀའ་མ་བསྲུངས་ཤིང་གླེན་པའི་ལུགས་སུ་བྱས་པ་རེད། གལ་ཏེ་ཁོང་གི་བཀའ་ཇི་བཞིན་བསྲུངས་པ་ཡིན་ན། དཀོན་མཆོག་ཡ་ཝཱེས་ཁྱོད་ཀྱི་རྒྱལ་སྲིད་ཡེས་ར་ཨེལ་གྱི་ཁྲོད་དུ་རྒྱུན་ནས་རྒྱུན་དུ་བརྟན་པོར་མཛད་མོད། འོན་ཀྱང་ད་ལྟ་ཁྱོད་ཀྱི་རྒྱལ་སྲིད་ཡུན་རིང་གནས་མི་ཐུབ་སྟེ། དཀོན་མཆོག་ཡ་ཝཱེས་ཁོང་ཉིད་ཀྱི་ཐུགས་སུ་འབྱོན་པའི་མི་ཞིག་བཙལ་བར་མཛད་དེ། དེ་དཀོན་མཆོག་ཡ་ཝཱེས་ཁོང་གི་འབངས་མིའི་འགོ་དཔོན་དུ་བསྐོ་བར་མཛད་དོ། །གང་ལ་ཞེ་ན། དཀོན་མཆོག་ཡ་ཝཱེས་ཁྱོད་ལ་གནང་བའི་བཀའ་མ་བསྲུངས་པའི་རྐྱེན་གྱིས་ཡིན་ཞེས་སྨྲས། 15 སཱ་མུ་ཨེལ་ཡར་ལངས་ཏེ་གིལ་གལ་ནས་པེན་ཡཱ་མེན་གྱི་རྒི་བེ་ཨ་རུ་ཕྱིན། དེ་ནས་སོ་ལོས་རང་དང་མཉམ་དུ་ཡོད་པའི་མི་རྣམས་བརྩིས་པར་དྲུག་བརྒྱ་ཙམ་ཡོད་པ་ཡིན་ནོ། །

ཡེས་ར་ཨེལ་པར་མཚོན་ཆས་དཀོན་པ།

16 དེ་ནས་སོ་ལོ་དང་དེའི་སྲས་ཡོ་ནཱ་ཐན་དང་། དེ་གཉིས་དང་མཉམ་དུ་ཡོད་པའི་མི་ཐམས་ཅད་པེན་ཡཱ་མེན་གྱི་གེ་བཱ་རུ་གནས་ཏེ། ཕེ་ལེ་ཤེད་པ་རྣམས་ཀྱིས་མིགས་མཱ་སི་རུ་སྒར་བཏབ། 17 དེ་ནས་འཕྲལ་རྒོལ་རུ་ཁག་ཅིག་ཕེ་ལེ་ཤེད་པའི་དམག་སྒར་ལས་ཐོན་ཏེ་རུ་དཔུང་གསུམ་དུ་བྱས། རུ་དཔུང་དང་པོ་ཨོབ་རཱ་རུ་འགྲོ་བའི་ལམ་ལ་ཞུགས་ནས་ཤུ་ཨལ་ཡུལ་ཕྱོགས་སུ་སོང་། 18 རུ་དཔུང་གཉིས་པ་པེད་ཧོ་རོན་གྱི་ལམ་དུ་ཞུགས་པ་དང་། རུ་དཔུང་གསུམ་པ་དབེན་སྟོང་གི་ཕྱོགས་སུ་ལུང་པ་ཙེ་བོ་ཡིམ་ཞེས་པའི་ཁ་གཏད་ཀྱི་ས་མཚམས་ཀྱི་ལམ་དུ་ཞུགས། 19 སྐབས་དེར་ཡེས་ར་ཨེལ་གྱི་ཡུལ་ཐམས་ཅད་དུ་མགར་བ་གཅིག་ཀྱང་མ་རྙེད་དོ། །གང་ལ་ཞེ་ན། ཕེ་ལེ་ཤེད་པས། ཨིབ་རི་པ་རྣམས་གྱིས་རལ་གྲིའམ་མདུང་རྣམས་རང་དོན་དུ་བཟོ་བར་བྱ་བསམ་པའི་ཕྱིར་རོ། ། 20 དེའི་ཕྱིར་ཡེས་ར་ཨེལ་པ་རྣམས་ནི་རང་གི་ཐོང་གཤོལ་ལམ། འཇོར་རམ། སྟ་རེའམ། ཟོར་བ་ལ་ཁ་འཕུད་པའི་ཕྱིར་ཕེ་ལེ་ཤེད་པའི་མདུན་དུ་སོང་། 21 དེ་དུས་གཤོལ་ལྕགས་དང་རྒྱ་ཟོར་ལ་རྣོ་བཏོན་པའི་རིན་གོང་ནི་དངུལ་ཞོ་གཅིག་གི་གསུམ་ཆའི་གཉིས་དང་། སྟ་རེ་དང་ཟོར་བ་ལ་རྣོ་བཏོན་པའི་རིན་གོང་ནི་དངུལ་ཞོ་གཅིག་གི་གསུམ་ཆའི་གཅིག་ཡིན། 22 དེའི་ཕྱིར་དམག་བརྒྱབ་པའི་ཉིན་ལ། སོ་ལོ་དང་དེའི་སྲས་ཡོ་ནཱ་ཐན་གཉིས་དང་མཉམ་དུ་ཡོད་པའི་མི་རྣམས་ཀྱི་ལག་ཏུ་རལ་གྲིའམ་མདུང་མེད་པ་དང་། སོ་ལོ་དང་ཁོང་གི་སྲས་ཡོ་ནཱ་ཐན་ཁོ་ནའི་ལག་ཏུ་ཡོད་པ་རེད། 23 དེ་ནས་ཕེ་ལེ་ཤེད་པའི་དམག་ཚོགས་དམག་སྒར་ནས་ཐོན་ཏེ་མིགས་མཱ་སི་རུ་སླེབས་པའོ། །

ལེའུ་བཅུ་བཞི་པ།

ཡོ་ནཱ་ཐན་གྱིས་ཕེ་ལེ་ཤེད་པར་དམག་འཁྲུག་བརྒྱབ་པ།

1 ཉིན་ཞིག་སོ་ལོ་ཡི་སྲས་ཡོ་ནཱ་ཐན་གྱིས་རང་གི་གོ་མཚོན་འཁུར་བའི་གཞོན་ནུ་ལ། ད་ཤོག་དང་། ངེད་གཉིས་ཕ་རོལ་ཏུ་ཕེ་ལེ་ཤེད་པའི་སོ་པའི་རྩར་འགྲོ་བར་བྱ་ཞེས་སྨྲས་ཀྱང་དེ་རང་གི་ཕ་ལ་མ་སྨྲས་པ་རེད། 2 སོ་ལོ་ནི་གིབ་ཨ་ཡི་ས་མཚམས་སུ་མག་རོན་དུ་ཡོད་པའི་སེ་འབྲུ་ཤིང་གི་འོག་ཏུ་བསྡད་དེ། ཁོང་དང་མཉམ་དུ་མི་དྲུག་བརྒྱ་ཡོད་པ་དང་། 3 དེ་རྣམས་ལས་བེར་ཐུལ་གྱོན་པའི་མཆོད་དཔོན་ཨ་ཧི་ཡཱ་བྱ་བ་དེ་ཡོད་ཅིང་། ཨ་ཧི་ཡཱ་ནི་ཨ་ཧི་ཏུབ་ཀྱི་བུ་ཡིན། ཨ་ཧི་ཏུབ་དང་ཨི་ཁ་རྦོད་གཉིས་ནི་ཕེ་ནེ་ཧཱ་ཡི་བུ་ཡིན། ཕེ་ནེ་ཧཱ་ནི་སྔར་ཞི་ལོ་ནས་དཀོན་མཆོག་ཡ་ཝཱེའི་མཆོད་དཔོན་ཡིན་པ་ཨེ་ལི་ཡི་བུ་ཡིན། སོ་ལོ་དང་མཉམ་དུ་ཡོད་པའི་མི་དེ་དག་གིས་ཡོ་ནཱ་ཐན་སོང་བ་མ་ཤེས་སོ། ། 4 ཕེ་ལེ་ཤེད་པའི་སོ་པ་རྣམས་ཀྱི་རྩར་འགྲོ་བའི་ཕྱིར་ཡོ་ནཱ་ཐན་འགག་འཕྲང་བརྒལ་ནས་ཕྱིན་ཅིང་། ལོགས་གཉིས་སུ་གཡང་གཟར་ཡོད་པ་དང་། གཅིག་གི་མིང་ལ་འོད་འཕྲོ་བའི་གཡང་གཟར་ཟེར་ལ། གཞན་དེའི་མིང་ལ་གཡང་གཟར་ཚེར་མ་ཅན་ *ཞེས་ཟེར། 5 གཡང་གཟར་གཅིག་ནི་བྱང་དུ་མིགས་མཱ་སི་ཡི་ཕྱོགས་སུ་གཏད་ཡོད་པ་དང་། ཅིག་ཤོས་དེ་ལྷོ་རུ་གེ་བཱ་ཡི་ཕྱོགས་སུ་གཏད་ཡོད་པ་ཡིན། 6 དེ་ནས་ཡོ་ནཱ་ཐན་གྱིས་གོ་མཚོན་འཁུར་བའི་གཞོན་ནུ་ལ། ད་ཤོག་དང་། ངེད་གཉིས་ཕ་རོལ་ཏུ་མཚན་སྐྱི་བཅད་མེད་པའི་སོ་པ་རྣམས་ཀྱི་རྩར་འགྲོ་བར་བྱ། དཀོན་མཆོག་ཡ་ཝཱེས་ངེད་ཀྱི་དོན་དུ་འཕྲིན་ལས་མཛད་སྲིད། དཀོན་མཆོག་ཡ་ཝཱེས་མི་མང་པོའམ་འགའ་ཞིག་བརྒྱུད་ནས་སྐྱབས་མཛད་པ་གང་ཡིན་ཡང་འགོག་ཐུབ་མཁན་གཅིག་ཀྱང་མེད་ཅེས་སྨྲས་པས། 7 གོ་མཚོན་འཁུར་བའི་གཞོན་ནུ་དེས་ཁྱེད་ཀྱི་ཐུགས་འདོད་བཞིན་དུ་མཛོད་ཅིག གཟིགས་དང་བདག་ནི་ཁྱེད་དང་སེམས་པ་གཅིག་མཐུན་ངང་མཉམ་དུ་འགྲོ་བར་བྱ་ཞེས་ཞུས། 8 ཡོ་ནཱ་ཐན་གྱིས། ངེད་གཉིས་མི་དེ་རྣམས་ཀྱི་མདུན་དུ་སོང་སྟེ་སུ་ཡིན་པ་སྟོན་པར་བྱ། 9 གལ་ཏེ་དེ་དག་གིས་ང་ཚོ་ཁྱོད་རྣམས་ཡོད་སར་སླེབས་པའི་བར་དུ་སྡོད་ཅིག་ཟེར་ན། ངེད་གཉིས་དེ་དག་གི་མདུན་དུ་མི་འགྲོ་སྟེ་རང་གནས་སུ་སྡོད་པར་བྱ། 10 འོན་ཀྱང་དེ་དག་གིས་ང་ཚོའི་མདུན་དུ་ཤོག་ཅིག་ཟེར་ན། དཀོན་མཆོག་ཡ་ཝཱེས་དེ་དག་ངེད་གཉིས་ཀྱི་ལག་ཏུ་སྤྲོད་པར་འགྱུར་བས་ངེད་གཉིས་ཡར་འགྲོ་དགོས། གང་ལ་ཞེ་ན། གཏམ་དེ་ནི་ངེད་གཉིས་ཀྱི་ཕྱིར་རྟགས་ཤིག་ཡིན་པས་སོ་ཞེས་སྨྲས་སོ། ། 11 དེ་ནས་ཁོ་གཉིས་ཀྱིས་ཕེ་ལེ་ཤེད་པའི་སོ་པ་རྣམས་ལ་རང་གི་ལུས་བསྟན་ནས། ཕེ་ལེ་ཤེད་པ་རྣམས་ཀྱིས། ས་ཁུང་དུ་ཡིབ་སྟེ་ཡོད་པའི་ཨིབ་རི་པ་རྣམས་སླེབས་བྱུང་ཞེས་སྨྲས། 12 དེ་ནས་སོ་པ་རྣམས་ཀྱིས་ཡོ་ནཱ་ཐན་དང་དེའི་གོ་མཚོན་འཁུར་བའི་གཞོན་ནུ་གཉིས་ལ། ང་ཚོའི་མདུན་དུ་ཤོག་ཅིག ང་ཚོས་ཁྱོད་གཉིས་ལ་དོན་ཞིག་སྟོན་པར་བྱ་ཞེས་ཟེར་བས། ཡོ་ནཱ་ཐན་གྱིས་གོ་མཚོན་འཁུར་མཁན་ལ། དཀོན་མཆོག་ཡ་ཝཱེས་མི་དེ་ཐམས་ཅད་ཡེས་ར་ཨེལ་གྱི་ལག་ཏུ་གནང་བའི་ཕྱིར་ཁྱོད་ངའི་རྗེས་སུ་འབྲོངས་ཤིག་ཅེས་བསྐུལ། 13 དེ་ནས་ཡོ་ནཱ་ཐན་གོག་ནས་རི་དེའི་གྱེན་དུ་འགོས་པ་དང་། གོ་མཚོན་འཁུར་མཁན་ཁོའི་རྗེས་སུ་འབྲངས་པ་རེད། དེ་ནས་ཕེ་ལེ་ཤེད་པ་རྣམས་ཡོ་ནཱ་ཐན་གྱི་མདུན་དུ་འགྱེལ་ཞིང་། གོ་མཚོན་འཁུར་མཁན་ཀྱིས་ཀྱང་ཁོའི་རྗེས་འབྲངས་ཏེ་ཁོ་ཚོ་བསད། 14 ཡོ་ནཱ་ཐན་དང་ཁོའི་གོ་མཚོན་འཁུར་མཁན་གཉིས་ཀྱིས་ཞིང་ཚིགས་ཕྱེད་ཀ་ཙམ་གྱི་ནང་དུ་བསད་པའི་མི་གྲངས་ནི་ཉི་ཤུ་ཙམ་ཡོད་པ་ཡིན། འདི་ནི་ཁོ་གཉིས་མཉམ་བརྒྱུགས་ཀྱིས་འཐབ་འཁྲུག་བྱས་པ་ཐེངས་དང་པོ་ཡིན་ནོ། །

ཡེས་ར་ཨེལ་གྱིས་ཕེ་ལེ་ཤེད་པ་ལས་རྒྱལ་ཁ་བླངས་པ།

15 དེ་ནས་དམག་སྒར་དང་ཞིང་ཚིགས་ཀྱི་མི་དང་། མང་ཚོགས་དང་། གཞན་སོ་པ་དང་། ཨར་ཇག་རྣམས་འཇིགས་པར་གྱུར་ཏེ་ས་ཡང་འགུལ་བས་དཀོན་མཆོག་གིས་གནང་བའི་འཇིགས་སྐྲག་དེ་ནི་དྲག་པོར་གྱུར། 16 དེ་ནས་པེན་ཡཱ་མེན་གྱི་རྒི་བེ་ཨ་ནས་སོ་ལོ་ཡི་སོ་པ་རྣམས་ཀྱིས་བལྟས་པར། དམག་ཚོགས་ཁ་ཐོར་ནས་ཕར་ཚུར་བརྒྱུགས་པ་མཐོང་ངོ་། ། 17 སོ་ལོས་རང་གི་དྲུང་དུ་ཡོད་པའི་མི་རྣམས་ལ། ད་ནི་མི་རྩིས་ཤིག་དང་། ངེད་རྣམས་ཀྱི་ཕྱོགས་ནས་སུ་ཞིག་སོང་བ་མཐོང་བར་འགྱུར་ཞེས་བཀའ་བསྒོས་པས། ཁོ་ཚོས་མི་རྩིས་བླངས་པ་ན། ཡོ་ནཱ་ཐན་དང་དེའི་གོ་མཚོན་འཁུར་བའི་གཞོན་ནུ་གཉིས་མེད་པ་ཤེས་པ་རེད། 18 དེ་ནས་སོ་ལོས་ཨ་ཧི་ཡཱ་ལ། དཀོན་མཆོག་གི་ཞལ་ཆད་ཀྱི་ཤུར་སྒམ་འདི་རུ་ཁུར་ཤོག་ཅེས་བཀའ་བསྩལ། དེའི་དུས་སུ་དཀོན་མཆོག་གི་ཞལ་ཆད་ཀྱི་ཤུར་སྒམ་ཡེས་ར་ཨེལ་པ་རྣམས་ཀྱི་ཁྲོད་དུ་ཡོད་པ་ཡིན། 19 དེ་ལྟར་མཆོད་དཔོན་ལ་གཏམ་གླེང་བའི་ཚེ། ཕེ་ལེ་ཤེད་པའི་དམག་སྒར་དུ་འུར་སྒྲ་སྔར་ལས་ཇེ་ཆེ་ནས་ཇེ་ཆེར་ཕྱིན་པས། སོ་ལོས་མཆོད་དཔོན་དེ་ལ་ཁྱོད་སྡོད་ཅིག་ཅེས་བཀའ་བསྩལ་ནས། 20 སོ་ལོ་དང་མཉམ་དུ་ཡོད་པ་ཐམས་ཅད་འཛོམས་ཏེ་དམག་རྒྱག་ཏུ་སོང་། དེ་རུ་ཕེ་ལེ་ཤེད་པ་ཐམས་ཅད་ཡོངས་སུ་མགོ་འཐོམ་སྟེ། ཀྱེ་ཧོ། ཁོ་ཚོས་རལ་གྲིས་ཕན་ཚུན་ལ་བསྣུན་པ་རེད། 21 ཡང་སྔོན་ཆད་ཕྱོགས་བཞི་ནས་འོངས་ཏེ་ཕེ་ལེ་ཤེད་པ་དག་གི་རྗེས་སུ་འབྲངས་པའི་ཨིབ་རི་པ་རྣམས་ནི་ད་ལྟ་སོ་ལོ་དང་ཡོ་ནཱ་ཐན་གཉིས་ཀྱི་རྗེས་སུ་འབྲང་བའི་ཡེས་ར་ཨེལ་པའི་ཕྱོགས་སུ་གྱུར། 22 ཡང་ཨེ་ཕཱར་ཡིམ་རི་ཁུལ་དུ་ཡིབ་ནས་སྡོད་པའི་ཡེས་ར་ཨེལ་པ་རྣམས་ཀྱིས་ཕེ་ལེ་ཤེད་པ་ཐམས་ཅད་བྲོས་པ་ཐོས་པས། དེ་དག་གིས་ཀྱང་དམག་བརྒྱབ་ཅིང་ཕེ་ལེ་ཤེད་པའི་ར་མདར་བརྒྱུགས། 23 དེ་ལྟར་དཀོན་མཆོག་ཡ་ཝཱེས་ཡེས་ར་ཨེལ་སྒྲོལ་བར་མཛད་དེ། གསོད་གཅོད་དེ་ནི་པེད་ཨ་ཝེན་གྱི་བར་དུ་བྱུང་ངོ་། །

ཡོ་ནཱ་ཐན་ནི་སོ་ལོའི་བཀའ་དང་འགལ་བ།

24 ཉིན་མོ་དེར་ཡེས་ར་ཨེལ་པ་རྣམས་ལ་གཉའ་གནོན་བཏང་སྟེ། སོ་ལོས་དགོང་མོ་རང་གི་དགྲ་བོ་རྣམས་ལ་དགྲ་ཤ་ལེན་པའི་བར་དུ་ཁ་ཟས་སྤྱོད་མཁན་ཡོད་ན་མི་དེར་དམོད་མོ་འབྱུང་ཞེས་མནའ་བསྐྱལ་དུ་བཅུག་པས། མི་རྣམས་ཀྱིས་ཅི་ཡང་མ་ཟོས་སོ། ། 25 མི་རྣམས་ནགས་ཚལ་ཞིག་ཏུ་སོང་ཞིང་། དེའི་ས་ཁར་སྦྲང་རྩི་ཡོད་པ་མཐོང་། 26 ཁོ་ཚོས་སྦྲང་རྩི་བཞུར་བ་མཐོང་ན་ཡང་དམ་བཅའ་དེ་ལ་འཇིགས་པས་མི་སུས་ཀྱང་རང་གི་ལག་པས་ཁ་རུ་རེག་མ་ཕོད་པ་རེད། 27 ཡོ་ནཱ་ཐན་གྱིས་རང་གི་ཕ་ཡིས་མི་རྣམས་ལ་མནའ་བསྐྱལ་དུ་བཅུག་པ་མ་ཐོས་པས། རང་གི་ལག་ཏུ་ཡོད་པའི་འཁར་བའི་རྩེ་མོ་སྦྲང་མའི་ཚང་ནང་དུ་བསྒྲེས་ཏེ། རང་གི་ལག་པས་ཁ་རུ་རེག་པ་དང་ཁོའི་མིག་གསལ་པོར་གྱུར་ཏོ། ། 28 དེ་ནས་མི་རྣམས་ཀྱི་ཁྲོད་ནས་གཅིག་གིས། མི་ཐམས་ཅད་ངལ་ན་ཡང་ཁྱེད་ཀྱི་ཡབ་ཀྱིས་མི་རྣམས་ལ་མནའ་བསྐྱལ་དུ་བཅུག་ནས་དེ་དག་ལ། དེ་རིང་ཉིན་མོར་ཁ་ཟས་སྤྱོད་པའི་མི་དེར་དམོད་མོ་འབྱུང་སྨྲས་སོ་ཞེས་ཞུས། 29 དེ་ལྟར་ཞུས་པའི་ལན་དུ་ཡོ་ནཱ་ཐན་གྱིས། ངའི་ཕ་ཡིས་ཀུན་ལ་འཚེ་བར་བྱས། ད་ནི་ངས་སྦྲང་རྩི་ཕྲན་བུ་ཞིག་མྱངས་པས་མིག་ཅི་ལྟར་གསལ་པོར་གྱུར་པར་ལྟོས་ཤིག 30 གལ་ཏེ་མི་ཐམས་ཅད་ཀྱིས་དགྲ་བོ་ནས་ཅི་ཞིག་ཕྲོགས་པ་ཟོས་པ་ཡིན་ན། ཕེ་ལེ་ཤེད་པ་ཕམ་པར་གྱུར་པ་ནི་འདི་ལས་ལྷག་པར་འགྱུར་བ་མ་ཡིན་ནམ་ཞེས་སྨྲས་སོ། ། 31 ཡེས་ར་ཨེལ་པ་ཐམས་ཅད་ཤིན་ཏུ་ངལ་ཡང་། ཉིན་དེ་ལ་ཕེ་ལེ་ཤེད་པ་རྣམས་མིགས་མཱ་སི་ནས་ཨ་ཡཱ་ལོན་གྱི་བར་དུ་ཕམ་པར་བརྒྱབ་བོ། ། 32 དེ་ནས་མཚན་མོར་ཡེས་ར་ཨེལ་པ་རྣམས་ཀྱིས་དེ་དག་གི་བཅོམ་ནོར་ཏེ། ལུག་དང་། བ་གླང་དང་། བ་ཕྲུག་ཁྱེར་ཅིང་དེ་དག་བསད་ནས་ཁྲག་དང་ལྡན་པའི་ཤ་ཟོས་པ་རེད། 33 དེ་ནས་མི་འགའ་ཞིག་གིས་སོ་ལོ་ལ། ལྟོས་དང་། མི་རྣམས་ཀྱིས་ཁྲག་དང་ལྡན་པའི་ཤ་ཟ་ཞིང་། དེ་ནི་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱེད་པ་ཡིན་ཞེས་སྨྲས་པས། སོ་ལོས་ཁྱོད་རྣམས་ཀྱིས་གཡོ་ཟོལ་བྱས་པས་རྡོ་རྒན་ཞིག་ངའི་མདུན་དུ་སྒྲིལ་བར་གྱིས་ཞེས་སྨྲས་སོ། ། 34 དེ་ནས་སོ་ལོས། ཁྱོད་ཅག་མི་རྣམས་ཀྱི་ཁྲོད་དུ་སོང་ནས་ཁོ་རྣམས་ལ། མི་རེ་རེས་རང་རང་གི་སྒོ་ཕྱུགས་ཁྲིད་དེ་འདི་རུ་བསད་ནས་ཤ་ཟོ་དང་། ཁྲག་དང་ལྡན་པའི་ཤ་ཟོས་ཏེ་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱེད་མི་རུང་ཞེས་བསྐུལ་བར་གྱིས་ཞེས་སྨྲས། དེའི་ཕྱིར་མི་རྣམས་ཀྱིས་རང་གི་སྒོ་ཕྱུགས་ཁྲིད་དེ་མཚན་གྱི་དུས་སུ་དེ་རུ་བསད། 35 དེ་ནས་སོ་ལོས་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བརྩིགས་པ་དང་། དེ་ནི་སོ་ལོས་དཀོན་མཆོག་ཡ་ཝཱེ་ལ་བརྩིགས་པའི་མཆོད་ཁྲི་དང་པོ་ལགས་སོ། ། 36 དེ་ནས་སོ་ལོས་མཚན་གྱི་དུས་སུ་ཕེ་ལེ་ཤེད་པའི་རྗེས་དེད་ནས་ཐོ་རངས་བར་དུ་བཅོམ་ན་ལེགས། དེ་དག་ལས་མི་གཅིག་ཀྱང་ཐར་དུ་མ་འཇུག་ཅེས་བསྐུལ་བས། མི་ཐམས་ཅད་གྱིས། ཁྱེད་ཀྱི་སྤྱན་དྲུང་དུ་གང་ཞིག་ལེགས་ན་དེ་བཞིན་དུ་མཛོད་ཅིག་ཅེས་ཞུས་པ་དང་། མཆོད་དཔོན་གྱིས། ཀྱེ། ད་ལྟ་ངེད་རྣམས་དཀོན་མཆོག་གི་དྲུང་དུ་འདུ་བར་བྱ་ཞེས་བསྐུལ་བས། 37 སོ་ལོས་དཀོན་མཆོག་ལ། བདག་ནི་ཕེ་ལེ་ཤེད་པའི་རྗེས་སུ་འདེད་རུང་ངམ། ཁྱེད་ཀྱིས་དེ་དག་ཡེས་ར་ཨེལ་གྱི་ལག་ཏུ་གནང་བར་མཛད་དམ་ཞེས་ཞུས་ཀྱང་། ཉིན་དེ་ལ་གསུང་ལན་གང་ཡང་མ་བྱུང་བ་རེད། 38 དེའི་ཕྱིར་སོ་ལོས། དེ་རིང་གི་སྡིག་པ་ནི་གང་ནས་བྱུང་བར་བལྟས་ཏེ་རྟོགས་པའི་ཕྱིར་མི་རྣམས་ཀྱི་རྗེ་བོ་རྣམས་འདིར་འདུ་བར་གྱིས། 39 བདག་གིས་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་སྐྱབས་མགོན་གཏན་དུ་བཞུགས་པ་ཁོང་ཉིད་དཔང་དུ་བཙུགས་པ་ཡིན། མི་དེ་ནི་ང་རང་གི་བུ་ཡོ་ནཱ་ཐན་ཡིན་པའི་དབང་དུ་བཏང་ན་ཡང་། ཁོ་ངེས་པར་འཆི་དགོས་ཞེས་སྨྲས་ཀྱང་། མི་རྣམས་ཀྱི་ཁྲོད་ནས་གཅིག་གིས་ཀྱང་ཅི་ཡང་མ་ཞུས་སོ། ། 40 དེ་ནས་ཁོང་གིས་ཡེས་ར་ཨེལ་པ་ཐམས་ཅད་ལ། ཁྱོད་རྣམས་ཕྱོགས་གཅིག་ཏུ་སྡོད་དང་། ང་ནི་རང་གི་བུ་ཡོ་ནཱ་ཐན་དང་ཕྱོགས་གཅིག་ཏུ་སྡོད་པར་བྱ་ཞེས་སྨྲས་པས། མི་རྣམས་ཀྱིས་སོ་ལོ་ལ། ཁྱེད་ཀྱི་སྤྱན་དྲུང་དུ་གང་ཞིག་ལེགས་ན་དེ་བཞིན་དུ་མཛོད་ཅིག་ཅེས་ཞུས་སོ། ། 41 ཡང་སོ་ལོས་ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་འདི་ལྟར། ཁྱེད་ཀྱིས་སུ་ཉེས་མེད་ཡིན་པ་སྟོན་པར་མཛོད་ཅིག་ཅེས་ཞུས་པ་དང་། ཡོ་ནཱ་ཐན་དང་སོ་ལོ་གཉིས་ལ་རྒྱན་བབས་ཤིང་ཡེས་ར་ཨེལ་པ་རྣམས་ཐར་ཏོ། ། 42 དེ་ནས་སོ་ལོས། ད་ལྟ་ངའི་བུ་ཡོ་ནཱ་ཐན་དང་ང་རང་གཉིས་ཀྱི་བར་དུ་རྒྱན་ཕོངས་ཤིག་སྨྲས་ནས་ཡོ་ནཱ་ཐན་ལ་བབས་པ་རེད། 43 དེ་ནས་སོ་ལོས་ཡོ་ནཱ་ཐན་ལ། ཁྱོད་ཀྱིས་ཅི་བྱས་པ་ང་ལ་ཤོད་ཅིག་ཅེས་སྨྲས་པས། ཡོ་ནཱ་ཐན་གྱིས་ཁོང་ལ། ངས་ནི་རང་གི་ལག་ཏུ་ཡོད་པའི་འཁར་བའི་རྩེ་མོ་ལ་འབྱར་བའི་སྦྲང་རྩི་ནས་ཅུང་ཙམ་མྱངས་པས་ང་འཆི་བར་ངེས་ཞེས་ཞུས་པ་དང་། 44 སོ་ལོས་ཀྱེ་ཡོ་ནཱ་ཐན། ཁྱོད་ནི་འཆི་བར་ངེས། དེ་ལྟར་མ་ཡིན་ཚེ་དཀོན་མཆོག་གིས་བདག་ལ་འདིའམ་འདི་ལས་ལྷག་པ་ཞིག་མཛད་པར་ཤོག་ཅེས་སྨྲས། 45 དེའི་ཕྱིར་མི་རྣམས་ཀྱིས་སོ་ལོ་ལ། ཡེས་ར་ཨེལ་ལ་མགོན་སྐྱབས་ཆེན་པོ་མཛད་མཁན་ཡོ་ནཱ་ཐན་ནི་འཆི་བར་འགྱུར་རམ། དཀོན་མཆོག་གིས་དེ་ལྟར་འབྱུང་བར་གནང་ག་ལ་སྲིད། ང་ཚོས་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་པ་ཡིན་ཏེ། དེའི་མགོའི་སྐྲ་ཉག་གཅིག་ཀྱང་མི་ལེན་རོགས། ཁོང་གིས་དེ་རིང་ཉིན་མོར་དཀོན་མཆོག་དང་མཉམ་དུ་འཕྲིན་ལས་མཛད་པ་ཡིན་ཞེས་ཞུས་པས། མི་རྣམས་ཀྱིས་ཡོ་ནཱ་ཐན་འཆི་བ་ལས་ཐར་དུ་བཅུག 46 དེ་ནས་སོ་ལོ་ནི་ཕེ་ལེ་ཤེད་པའི་ར་མདར་རྒྱུག་པ་ནས་ལོག་སྟེ་ཕྱིར་ཕྱིན་པ་དང་། ཕེ་ལེ་ཤེད་པ་རྣམས་རང་གི་ཡུལ་དུ་སོང་། 47 དེ་ལྟར་སོ་ལོར་ཡེས་ར་ཨེལ་གྱི་སྲིད་དབང་ཐོབ་སྟེ། ཕྱོགས་བཞི་རུ་གནས་པའི་དགྲ་བོ་མོ་ཨབ་དང་། ཨམ་མོན་པ་རྣམས་དང་། ཨེ་དོམ་དང་། ཙོ་བཱ་ཡི་རྒྱལ་པོ་རྣམས་དང་། ཕེ་ལེ་ཤེད་པ་བཅས་ལ་དམག་དྲངས་ཤིང་གང་དུ་སོང་ན་དེར་ཆད་པ་བཅད་དོ། ། 48 ཡང་སོ་ལོས་སྤོབས་པ་བསྐྱེད་ནས་ཨ་མཱད་ལེག་པ་རྣམས་ལས་རྒྱལ་བར་གྱུར་ཏེ། ཡེས་ར་ཨེལ་བཅོམ་མཁན་གྱི་ལག་ནས་བསྒྲལ་ལོ། །

སོ་ལོ་ཡི་ཁྱིམ་མིའི་སྐོར།

49 སོ་ལོ་ཡི་སྲས་རྣམས་ནི། ཡོ་ནཱ་ཐན་དང་། ཨིས་པོ་ཤེད་ †དང་། མལ་ཀི་ཤུ་ཨ་གསུམ་ཡིན། ཡང་ཁོང་གི་སྲས་མོ་གཉིས་ནི། ཆེ་བའི་མིང་ལ་མེ་རཱབ་དང་། ཆུང་བའི་མིང་ལ་མི་ཀལ་བྱའོ། ། 50 སོ་ལོ་ཡི་ཆུང་མ་སྟེ་མིང་ལ་ཨ་ཧི་ནོ་ཨམ་ཞེས་བྱ་བ་དེ་ནི་ཨ་ཧི་མཱ་སི་ཡི་བུ་མོ་ཡིན་ལ། དམག་ཚོགས་ཀྱི་འགོ་དཔོན་མིང་ལ་ཨབ་ནེར་ཞེས་བྱ་བ་ནི་སོ་ལོ་ཡི་ཁུ་བོ་ནེར་གྱི་བུ་ཡིན། 51 སོ་ལོ་ཡི་ཕ་ཁི་སི་དང་། ཨབ་ནེར་གྱི་ཕ་ནེར་བྱ་བ་དེ་གཉིས་ཨ་བེ་ཨེལ་ཞེས་པའི་བུ་ཡིན། 52 སོ་ལོ་ཡི་མི་ཚེ་གང་པོར་ཕེ་ལེ་ཤེད་པ་དང་དམག་འཁྲུག་དྲག་པོ་རྒྱག་དགོས་བྱུང་ཞིང་། སོ་ལོས་མི་སྟོབས་ཆེན་དང་ཡང་ན་སྙིང་རུས་ཅན་ཞིག་མཐོང་ན་མི་དེ་རང་དང་མཉམ་དུ་ཁྲིད་པའོ། །

ལེའུ་བཅོ་ལྔ་པ།

ཡ་ཝཱེས་སོ་ལོ་རྒྱལ་པོ་ཡིན་པ་ཁས་མ་བླངས་པ།

1 དེ་ནས་སཱ་མུ་ཨེལ་གྱིས་སོ་ལོ་ལ། དཀོན་མཆོག་ཡ་ཝཱེས་ང་རང་མངགས་ཏེ་ཁྱོད་ཁོང་གི་འབངས་མི་ཡེས་ར་ཨེལ་གྱི་རྒྱལ་པོར་བསྐོ་བར་བཀའ་གནང་བས། ད་ལྟ་ཁྱོད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 2 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་པའི་ཚེ། ཨ་མཱད་ལེག་མི་རིགས་ཀྱིས་དེ་ལ་ཆོམ་པོ་ལྟར་བསྒུགས་ཏེ་ཅི་ལྟར་བྱས་པ་དེ་ངས་དྲན་ནོ། ། 3 དེའི་ཕྱིར་ཁྱོད་སོང་ནས་ཨ་མཱད་ལེག་པ་ལ་འཐབ་འཛིང་བྱོས་ཤིག སྙིང་རྗེ་མི་བསྐྱེད་པར་དེ་དག་ལ་ཅི་ཡོད་པ་ཐམས་ཅད་མེད་པར་བྱེད་ཅིང་སྐྱེས་པ་དང་བུད་མེད་དང་། ཕྲུ་གུ་འོ་འཐུང་དང་། བ་གླང་དང་ལུག་དང་རྔ་མོང་དང་བོང་བུ་ཐམས་ཅད་སོད་ཅིག་ཅེས་གསུངས་སོ་ཞེས་སྨྲས་པས། 4 སོ་ལོས་མི་རྣམས་ལ་སྐད་བཏང་སྟེ་ཐི་ལཱ་ཨིམ་དུ་བསྡུས་ཤིང་། དེ་དག་གི་གྲངས་ཀ་བརྩིས་པ་ལ་རྐང་དམག་འབུམ་གཉིས་དང་ཡ་ཧུ་དཱ་པ་ཁྲི་ཚོ་གཅིག་ཡོད་དོ། ། 5 དེ་ནས་སོ་ལོ་འཁོར་དང་བཅས་པ་ཡོང་ནས་ཨ་མཱད་ལེག་པ་དག་གི་རྒྱལ་ས་རུ་ཕྱིན་ཅིང་ལུང་པ་ཞིག་ནས་འཇབ་སྒུག་བྱས། 6 སོ་ལོས་ཀེ་ནེ་པ་རྣམས་ལ་འདི་ལྟར། ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་པའི་ཚེ་ཁྱོད་རྣམས་ཀྱིས་དེ་དག་ལ་སྙིང་རྗེ་བསྐྱེད་པས། ཁྱོད་རྣམས་ཨ་མཱད་ལེག་པའི་ཁྲོད་ནས་ཤོག་ཅིག གལ་ཏེ་མ་ཐོན་ན་དེ་དག་དང་མཉམ་དུ་མེད་པར་འགྱུར་ཞེས་བསྐུལ་བས་ཀེ་ནེ་པ་རྣམས་ཨ་མཱད་ལེག་པའི་ཁྲོད་ནས་ཐོན་པ་རེད། 7 དེ་ནས་སོ་ལོས་ཨ་མཱད་ལེག་པ་རྣམས་ལ་ཧ་བེ་ལཱ་ནས་ཨེ་ཅིབ་ཡུལ་གྱི་ཤར་ཕྱོགས་ཤུར་ཞེས་པའི་ཡུལ་དུ་འཐབ་འཛིང་བྱས་ཏེ། 8 ཨ་མཱད་ལེག་པའི་རྒྱལ་པོ་ཨ་གག་ཅེས་བྱ་བ་དེ་གསོན་བཟུང་བྱས་ཤིང་མི་ཐམས་ཅད་རལ་གྲིས་མེད་པར་བྱས་མོད། 9 སོ་ལོ་དང་མི་རྣམས་ཀྱིས་ཨ་གག་དང་ལུག་བཟང་པོ་དང་བ་གླང་བཟང་པོ། བ་ཕྲུག་བཟང་པོ། ལུ་གུ་བཟང་པོ་བཅས་ལེགས་པོ་ཐམས་ཅད་མེད་པར་མ་བཏང་ཞིང་། བློར་མི་འབབ་པ་དང་རིན་ཐང་མེད་པ་ཐམས་ཅད་མེད་པར་བྱས། 10 དེའི་ཕྱིར་དཀོན་མཆོག་ཡ་ཝཱེའི་བཀའ་ནི་སཱ་མུ་ཨེལ་ལ་བྱུང་ཞིང་འདི་སྐད་དུ། 11 སོ་ལོ་རྒྱལ་པོར་བསྐོས་པའི་ཕྱིར་ང་རང་འགྱོད་པ་སྐྱེས་ཏེ། ཁོ་ང་དང་བྲལ་ནས་བཀའ་བཞིན་དུ་མི་བསྒྲུབ་པའི་ཕྱིར་རོ་ཞེས་གསུངས་པས། སཱ་མུ་ཨེལ་སེམས་འཁྲུགས་ཏེ་མཚན་གང་པོར་དཀོན་མཆོག་ཡ་ཝཱེ་ལ་སྨོན་ལམ་ཞུས་པ་རེད། 12 ཕྱི་ཉིན་ཞོགས་པར་སཱ་མུ་ཨེལ་ལངས་ནས་སོ་ལོ་དང་འཕྲད་པར་སོང་ཙ་ན། མི་ཞིག་གིས་སཱ་མུ་ཨེལ་ལ། སོ་ལོ་ནི་ཀར་མེལ་དུ་སོང་སྟེ་རང་གི་ཆེད་དུ་རྗེས་དྲན་གྱི་རྡོ་རིང་ཞིག་བཙུགས་ཤིང་ད་ལྟ་ཕར་འགྲུལ་ནས་གིལ་གལ་དུ་སོང་བ་ཡིན་ཞེས་ཞུས། 13 དེ་ནས་སཱ་མུ་ཨེལ་ནི་སོ་ལོ་ཡི་མདུན་དུ་ཕྱིན་པ་ན། སོ་ལོ་ན་རེ། དཀོན་མཆོག་ཡ་ཝཱེས་ཁྱོད་ལ་བྱིན་རླབས་གནང་ངོ་། །ངས་དཀོན་མཆོག་ཡ་ཝཱེའི་བཀའ་བཞིན་དུ་བསྒྲུབས་པ་ཡིན་ཞུས་པས། 14 སཱ་མུ་ཨེལ་གྱིས་ལུག་དང་བ་གླང་གིས་སྐད་རྒྱག་པའི་སྒྲ་ངའི་རྣ་བས་ཐོས་པ་དེ་ཅི་ཡིན་ཞེས་དྲིས་པའི་ལན་དུ། 15 སོ་ལོ་ན་རེ། ཁོ་རྣམས་ཀྱིས་དེ་དག་ཨ་མཱད་ལེག་པ་ནས་བཟུང་བ་རེད། དེའི་དམིགས་ཡུལ་ནི། ལུག་དང་བ་གླང་ཐམས་ཅད་ལས་ལེགས་པོ་རྣམས་ནི་མི་རྣམས་ཀྱིས་ཁྱོད་ཀྱི་དཀོན་མཆོག་ཡ་ཝཱེ་ལ་མཆོད་པར་འབུལ་འདོད་པ་ཡིན་ཞིང་། གཞན་ཐམས་ཅད་ང་ཚོས་མེད་པར་བྱས་པ་ཡིན་ཞེས་སྨྲས་པས། 16 སཱ་མུ་ཨེལ་གྱིས་སོ་ལོ་ལ། ཁ་རོག་སྡོད་ཅིག མཚན་མོ་འདི་ལ་དཀོན་མཆོག་ཡ་ཝཱེས་ང་ལ་གསུངས་པའི་བཀའ་དེ་འཆད་པར་བྱ་ཞེས་པའི་ལན་དུ་དེ་ཡིས། འཆད་པར་མཛོད་ཅིག་ཅེས་ཞུས་སོ། ། 17 དེ་ནས་སཱ་མུ་ཨེལ་གྱིས། ཁྱོད་ཀྱིས་རང་ཉིད་ཆུང་བར་བརྩིས་ནའང་། ཁྱོད་རང་ཡེས་ར་ཨེལ་གྱི་ཚོ་པ་ཁག་གི་འགོ་འདྲེན་དུ་གྱུར་ཏེ། དཀོན་མཆོག་ཡ་ཝཱེས་ཁྱོད་ཡེས་ར་ཨེལ་གྱི་རྒྱལ་པོར་བསྐོས་པར་མཛད་པ་མ་ཡིན་ནམ། 18 དཀོན་མཆོག་ཡ་ཝཱེས་ཁྱོད་ལམ་དུ་མངགས་ཤིང་འདི་སྐད་དུ། ཁྱོད་སོང་ལ་ཨ་མཱད་ལེག་པ་སྡིག་ཅན་དེ་རྣམས་ཁྱོན་ནས་མེད་པར་བྱོས་ཤིག དེ་དག་ཚར་མ་བཅད་བར་དུ་འཐབ་འཛིང་བྱོས་ཤིག་ཅེས་བསྐུལ་ན་ཡང་། 19 ཁྱོད་ཀྱིས་དཀོན་མཆོག་ཡ་ཝཱེའི་བཀའ་ལ་མ་མཉན་པར། ནོར་ལ་ཧབ་ཐོབ་བརྒྱབ་ནས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་བྱེད་དོན་ཅི་ཞེས་དྲིས་པ་ལ། 20 སོ་ལོས་སཱ་མུ་ཨེལ་ལ། ཀྱེ་ཧོ། ངས་ནི་དཀོན་མཆོག་ཡ་ཝཱེའི་བཀའ་ལ་མཉན་ཏེ་དཀོན་མཆོག་ཡ་ཝཱེས་མངགས་པའི་ལམ་དུ་འགྲུལ་བ་ཡིན། ཨ་མཱད་ལེག་པའི་རྒྱལ་པོ་ཨ་གག་བཟུང་ནས་ཨ་མཱད་ལེག་པ་ཐམས་ཅད་ཡོངས་སུ་མེད་པར་བྱས་པ་ཡིན། 21 མི་རྣམས་ཀྱིས་ཁོ་ཚོས་ཕྲོགས་པའི་ལུག་དང་བ་གླང་ལེགས་པོ་ཀུན་གིལ་གལ་དུ་ཁྱོད་ཀྱི་དཀོན་མཆོག་ཡ་ཝཱེ་ལ་མཆོད་པར་འབུལ་ངེས་ཞེས་སྨྲས། 22 སཱ་མུ་ཨེལ་ན་རེ།

སྦྱིན་སྲེག་དང་ནི་མཆོད་པ་གཉིས་ཀ་ལས། །

ཡ་ཝཱེ་ཁོང་གི་བཀའ་ལ་མཉན་པར་དགའ། །

བཀའ་ལ་ཚུལ་བཞིན་མཉན་པ་དེ་ཉིད་ནི། །

ལུག་ཐུག་ཚིལ་ལས་བཟང་པོ་ཡོད་པ་ལགས། །

23 ངོ་ལོག་སེམས་ནི་མོ་པའི་སྡིག་པ་དང་། །

མི་མཉན་སེམས་ནི་ངན་ཞིང་སྐུ་འདྲར་མཚུངས། །

ཁྱོད་ཀྱིས་ཡ་ཝཱེ་ཁོང་གི་བཀའ་དོར་བས། །

ཁྱོད་ཀྱང་ཁོང་གིས་རྒྱལ་པོ་བྱེད་ལས་དོར། །

ཞེས་སྨྲས་པའི་ལན་དུ། 24 སོ་ལོས་སཱ་མུ་ཨེལ་ལ། བདག་ནི་མི་རྣམས་ལ་འཇིགས་ནས་དེ་དག་གི་གཏམ་ལ་མཉན་པ་དང་། དཀོན་མཆོག་ཡ་ཝཱེའི་བཀའ་དང་ཁྱེད་ཀྱི་གཏམ་ལས་འགལ་ཏེ་སྡིག་པ་བྱས་པ་ཡིན། 25 ད་ལྟ་ཁྱེད་ཀྱིས་བདག་གི་སྡིག་པ་སེལ་བར་མཛོད། བདག་དང་མཉམ་དུ་ཕྱིར་ཤོག་དང་བདག་གིས་དཀོན་མཆོག་ཡ་ཝཱེ་ལ་ཕྱག་འབུལ་བར་བྱ་ཞེས་ཞུས་པས། 26 སཱ་མུ་ཨེལ་གྱིས་སོ་ལོ་ལ། ང་ཁྱོད་དང་མཉམ་དུ་ཕྱིར་མི་འགྲོ་སྟེ་ཁྱོད་ཀྱིས་དཀོན་མཆོག་ཡ་ཝཱེའི་བཀའ་དོར་བས་དཀོན་མཆོག་ཡ་ཝཱེས་ཀྱང་ཁྱོད་ཡེས་ར་ཨེལ་གྱི་རྒྱལ་པོ་བྱེད་དུ་མི་འཇུག་ཅེས་སྨྲས་ནས། 27 སཱ་མུ་ཨེལ་ཁ་ཕྱིར་འཁོར་ནས་འགྲོ་བར་བརྩམས་པ་ལ། སོ་ལོས་ཁོང་གི་གོས་ཀྱི་ཐུ་བ་བཟུང་བས་གོས་རལ་བར་གྱུར། 28 དེ་ནས་སཱ་མུ་ཨེལ་གྱིས་ཁོ་ལ། དཀོན་མཆོག་ཡ་ཝཱེས་དེ་རིང་ཉིན་མོར་ཡེས་ར་ཨེལ་གྱི་རྒྱལ་སྲིད་ཁྱོད་ཀྱི་ལག་ནས་བླངས་ཏེ། རྒྱལ་སྲིད་འདི་ཁྱོད་ལས་བཟང་པོ་ཞིག་ལ་གནང་བར་འགྱུར། 29 ཡེས་ར་ཨེལ་གྱི་ནུས་མཐུ་ཆེན་པོ་ལགས་ཀྱིས་རྫུན་མི་གསུང་ལ། ཐུགས་འགྱོད་ཀྱང་མི་སྐྱེས། གང་ལ་ཞེ་ན། ཁོང་ནི་འགྱོད་པ་སྐྱེས་པའི་མི་དང་འདྲ་བ་མིན་ཞེས་སྨྲས་ཤིང་། 30 ཡང་སོ་ལོ་ན་རེ། བདག་གིས་སྡིག་པ་བྱས་པ་ཡིན། དེ་ལྟ་ནའང་། ད་ལྟ་ཁྱེད་ཀྱིས་བདག་གི་མི་རྣམས་ཀྱི་རྒན་པོ་དང་། ཡེས་ར་ཨེལ་པ་རྣམས་ཀྱི་མདུན་དུ་བདག་ལ་བཀུར་སྟི་མཛད་ཅིང་། བདག་དང་མཉམ་དུ་ལོག་པར་མཛོད། བདག་གིས་ཁྱེད་ཀྱི་དཀོན་མཆོག་ཡ་ཝཱེ་ལ་ཕྱག་འབུལ་བར་བྱ་ཞེས་ཞུས་ནས། 31 སཱ་མུ་ཨེལ་ནི་སོ་ལོའི་རྗེས་སུ་འབྲངས་ཏེ་སོ་ལོས་དཀོན་མཆོག་ཡ་ཝཱེ་ལ་ཕྱག་ཕུལ་ཏོ། ། 32 དེ་ནས་སཱ་མུ་ཨེལ་གྱིས། ཨ་མཱད་ལེག་པའི་རྒྱལ་པོ་ཨ་གག་ངའི་མདུན་དུ་ཁྲིད་ཤོག་ཅེས་བཀའ་བསྩལ་པས། ཨ་གག་གིས་སེམས་སུ་འཆི་བའི་སྡུག་བསྔལ་ངེས་པར་རྫོགས་ཟིན་ནོ་ཞེས་སྨྲས་ཤིང་སྤྲོ་དགའི་ངང་དེར་སོང་ངོ་། ། 33 ཡང་སཱ་མུ་ཨེལ་གྱིས། ཁྱོད་གྱིས་རལ་གྲིས་བུད་མེད་མང་པོ་ཞིག་ལ་ཕྲུ་གུ་མེད་པར་བྱས་པ་ལྟར། ཁྱོད་ཀྱི་མ་ཡང་ཕྲུ་གུ་མེད་པར་གྱུར་ཅིག་ཅེས་སྨྲས་ནས། སཱ་མུ་ཨེལ་གྱིས་ཨ་གག་ནི་གིལ་གལ་དུ་དཀོན་མཆོག་ཡ་ཝཱེའི་དྲུང་དུ་དུམ་བུར་བཅད་པ་རེད། 34 དེ་ནས་སཱ་མུ་ཨེལ་ནི་རཱ་མ་ཡུལ་དུ་ཕྱིན་ཏེ་སོ་ལོ་ནི་གིབ་ཨ་རུ་རང་གི་ཁྱིམ་དུ་ཡར་སོང་། 35 ཡང་སཱ་མུ་ཨེལ་ཚེ་ལས་འདས་པའི་བར་དུ་སོ་ལོ་ལ་བལྟ་བར་མ་འོངས་ཏེ། སཱ་མུ་ཨེལ་གྱིས་སོ་ལོའི་དོན་དུ་མྱ་ངན་ཆེན་པོ་བྱས་ཤིང་སོ་ལོ་ཡེས་ར་ཨེལ་གྱི་རྒྱལ་པོར་བསྐོས་པའི་ཕྱིར་དཀོན་མཆོག་ཡ་ཝཱེ་ལ་ཡང་ཐུགས་འགྱོད་བྱུང་ངོ་། །

ལེའུ་བཅུ་དྲུག་པ།

སཱ་མུ་ཨེལ་གྱིས་དཱ་བིད་རྒྱལ་པོར་བསྐོས་པ།

1 དེ་ནས་དཀོན་མཆོག་ཡ་ཝཱེས་སཱ་མུ་ཨེལ་ལ། ཁྱོད་ཀྱིས་སོ་ལོའི་ཕྱིར་ཇི་སྲིད་བར་དུ་མྱ་ངན་བྱའམ། ཡེས་ར་ཨེལ་དུ་རྒྱལ་པོ་མི་བྱེད་པའི་ཕྱིར་ངས་ཁོ་སྤངས་པ་ཡིན། ཁྱོད་ཀྱི་སྣུམ་ལྡུད་སྤྱད་ཀྱི་རྭ་ཅོ་དེ་སྣུམ་གྱིས་འགེང་བར་བྱས་ཏེ་སོང་དང་། ངས་པེད་ལེ་ཧེམ་པ་ཡེ་སེ་ཞེས་བྱ་བའི་བུ་རྣམས་ཀྱི་ཁྲོད་ནས་རྒྱལ་པོ་ཞིག་བསྐོས་པ་ཡིན་པས། ཁྱོད་དེ་རུ་མངག་པར་བྱ་ཞེས་གསུངས། 2 སཱ་མུ་ཨེལ་གྱིས་ང་རང་ཇི་ལྟར་འགྲོའམ། སོ་ལོས་དེ་ཐོས་ན་ང་རང་གསོད་ངེས་ཡིན་ཞེས་ཞུས་པའི་ལན་དུ། དཀོན་མཆོག་ཡ་ཝཱེས་འདི་སྐད་དུ། བ་མོ་ཞིག་ཁྱོད་དང་མཉམ་དུ་འཁྲིད་དགོས་ཤིང་། ང་ནི་ཡ་ཝཱེ་ལ་མཆོད་པ་འབུལ་བའི་ཕྱིར་འོངས་པ་ཡིན་ཞེས་སྨྲོས་ཤིག 3 ཡང་ཡེ་སེ་མཆོད་པ་འབུལ་ས་རུ་བོས་དང་ཁྱོད་ཀྱིས་ཅི་བྱེད་པར་རུང་བ་དེ་ནི་ངས་སྟོན་པར་བྱ་སྟེ། ཡང་ངས་ཁྱོད་ལ་མིང་སྟོན་པ་དེ་ལ་སྣུམ་གྱིས་བྱུགས་ཤིག་ཅེས་གསུངས་པ་དང་། 4 སཱ་མུ་ཨེལ་གྱིས་དེ་བཞིན་དུ་བྱས་ཤིང་། པེད་ལེ་ཧེམ་དུ་སླེབས་པ་ན། གྲོང་རྡལ་དེའི་རྒན་པོ་རྣམས་སྐྲག་སྐྲག་འདར་འདར་ངང་སཱ་མུ་ཨེལ་དང་འཕྲད་དུ་འོངས་ཏེ་ཁྱེད་ཞི་བདེའི་ཆེད་དུ་ཡོང་བ་ཡིན་ནམ་ཞེས་ཞུས་པས། 5 དེས་ང་ནི་ཞི་བདེའི་ཆེད་དུ་དང་དཀོན་མཆོག་ཡ་ཝཱེ་ལ་མཆོད་པ་འབུལ་བར་འོངས་པས། ཁྱོད་རྣམས་ཀྱིས་རང་རང་གི་ལུས་གཙང་མར་བྱོས་ལ་ང་དང་མཉམ་དུ་མཆོད་པ་འབུལ་དུ་ཤོག་ཅིག་ཅེས་བསྐུལ་ནས་ཡེ་སེ་དང་དེའི་བུ་རྣམས་ལ་གཙང་སྦྲ་བྱེད་དུ་བཅུག་ནས་མཆོད་པ་འབུལ་སར་བོས། 6 ཡང་དེ་རྣམས་སླེབས་པ་ཙམ་གྱིས་སཱ་མུ་ཨེལ་གྱིས་ཨེ་ལི་ཨབ་ལ་བལྟས་ཤིང་དཀོན་མཆོག་ཡ་ཝཱེའི་དྲུང་དུ་འབྱུག་པར་རུང་བ་དེ་ནི་ངེས་པར་ཁོ་རང་ཡིན་སྙམ། 7 འོན་ཀྱང་དཀོན་མཆོག་ཡ་ཝཱེས་སཱ་མུ་ཨེལ་ལ་མི་འདིའི་བྱད་བཞིན་ནམ་གཟུགས་ཀྱི་རིང་ཐུང་སོགས་ལ་མ་བལྟ། རྒྱུ་མཚན་ངས་ཁོ་རང་སྤངས་པ་ཡིན་ཏེ། དཀོན་མཆོག་ཡ་ཝཱེས་གཟིགས་པ་ནི་མི་ཀུན་གྱིས་ལྟ་བ་དང་མི་འདྲ་སྟེ། མི་རྣམས་ཀྱིས་ཕྱི་ཚུལ་ལ་བལྟ་ཞིང་དཀོན་མཆོག་ཡ་ཝཱེས་ནང་སེམས་ལ་གཟིགས་པ་ཡིན་ཞེས་གསུངས། 8 དེ་ནས་ཡེ་སེ་ཡིས་ཨ་བི་ནཱ་དབ་བོས་ནས་སཱ་མུ་ཨེལ་གྱི་དྲུང་དུ་འགྲོ་རུ་བཅུག་པ་ལ། དེས་དཀོན་མཆོག་ཡ་ཝཱེས་འདི་ཡང་མ་བསྐོས་ཞེས་སྨྲས་པས། 9 ཡང་ཡེ་སེ་ཡིས་ཤམ་མཱ་བོས་ནས་སཱ་མུ་ཨེལ་གྱི་དྲུང་དུ་འགྲོ་རུ་བཅུག་པ་ལ། དེས་དཀོན་མཆོག་ཡ་ཝཱེས་འདི་ཡང་མ་བསྐོས་ཞེས་སྨྲས་པས། 10 ཡེ་སེ་ཡིས་དེ་ལྟར་སྔ་ཕྱིར་རང་གི་བུ་བདུན་སཱ་མུ་ཨེལ་གྱི་མདུན་དུ་འགྲོ་རུ་བཅུག་ཀྱང་། སཱ་མུ་ཨེལ་གྱིས་ཡེ་སེ་ལ་དཀོན་མཆོག་ཡ་ཝཱེས་འདི་དག་ཀྱང་མ་བསྐོས་ཞེས་སྨྲས། 11 ཡང་སཱ་མུ་ཨེལ་གྱིས་ཡེ་སེ་ལ་ཁྱེད་ཀྱི་བུ་ཚང་མ་འདི་རུ་ཡོད་དམ་ཞེས་དྲིས་པའི་ལན་དུ་དེས། བུ་ཆུང་ཤོས་ད་དུང་ལུས་ཡོད་དེ་ཁོས་ལུག་འཚོ་བཞིན་ཡོད་ཟེར་བས་སཱ་མུ་ཨེལ་གྱིས་ཡེ་སེ་ལ་མི་ཞིག་མངགས་ནས་ཁོ་རང་བོས་དང་། ཁོ་མ་སླེབས་བར་དུ་ངེད་རྣམས་ས་རུ་མི་སྡོད་ཅེས་སྨྲས་པ་བཞིན་དུ། 12 མི་ཞིག་མངགས་ནས་ཁོ་བོས་པ་དང་བུ་དེ་ནི་ངོ་མདངས་དམར་ཞིང་མིག་མཛེས་པ་དང་བྱད་གཟིགས་ལེགས་པ་ཞིག་ཡིན་ལ། དེའི་ཚེ་དཀོན་མཆོག་ཡ་ཝཱེས་འདི་ནི་བདག་གིས་ཆེད་དུ་བསྐོས་པ་དེ་ཡིན་པས་ད་ལྟ་ལངས་ནས་ཁོ་ལ་སྣུམ་གྱིས་བྱུགས་ཤིག་ཅེས་བཀའ་བསྩལ་པས། 13 སཱ་མུ་ཨེལ་གྱིས་སྣུམ་ལྡུད་སྤྱད་ཀྱི་རྭ་ཅོ་དེ་བླངས་ནས་ཁོའི་སྤུན་རྣམས་ཀྱི་ཁྲོད་དུ་ཁོ་ལ་སྣུམ་གྱིས་བྱུགས་པ་དང་། ཉིན་དེ་ནས་བཟུང་དཱ་བིད་ལ་དཀོན་མཆོག་ཡ་ཝཱེའི་ཐུགས་ཉིད་དབང་དང་ལྡན་པར་བབས་པ་དང་། སཱ་མུ་ཨེལ་ལངས་ཏེ་ཕྱིར་རཱ་མ་ཡུལ་དུ་སོང་ངོ་། །

དཱ་བིད་ནི་སོ་ལོའི་ཞབས་ཕྱི་རུ་བསྐོས་པ།

14 ཡང་དཀོན་མཆོག་ཡ་ཝཱེའི་ཐུགས་ཉིད་སོ་ལོའི་ཕྱོགས་ནས་ཕར་བཞུད་དེ་ཁོང་གི་གམ་ནས་བྱུང་བའི་སེམས་ཉིད་ངན་པ་ཞིག་གིས་ཁོ་རང་ལ་ཟིང་ཆ་བཟོས་པས། 15 སོ་ལོའི་བློན་འཁོར་རྣམས་ཀྱིས་ཁོ་ལ་ན་རེ། གཟིགས་དང་། དཀོན་མཆོག་གི་གམ་ནས་ཡོང་བའི་སེམས་ཉིད་ངན་པ་ཞིག་གིས་ཁྱེད་ལ་ཟིང་ཆ་བཟོས་པས། 16 ཀྱེ་ངེད་ཅག་གི་བདག་པོ་ཁྱེད་ཀྱིས་སྐུ་མདུན་དུ་ཡོད་པའི་བློན་འཁོར་རྣམས་ལ། པི་ཝང་དཀྲོལ་བར་མཁས་པའི་མི་ཞིག་འཚོལ་བའི་བཀའ་གནོངས་དང་། སེམས་ཉིད་ངན་པ་དེས་ཁྱེད་རང་ལ་ཟིང་ཆ་བཟོ་བའི་ཚེ་མི་དེས་སྒྲ་སྙན་དཀྲོལ་བ་ཙམ་གྱིས་ཁྱེད་ལ་ཕན་པར་འགྱུར་ཞེས་ཞུས་པས། 17 སོ་ལོས་བློན་འཁོར་རྣམས་ལ་སྒྲ་སྙན་དཀྲོལ་མཁས་པའི་མི་ཞིག་ངའི་ཕྱིར་བཙལ་ཏེ། ངའི་མདུན་དུ་འཁྲིད་ཤོག་ཅེས་སྨྲས་པའི་ལན་དུ་གཞོན་ནུ་རྣམས་ལས་གཅིག་གིས། 18 ཀྱེ་ཧོ་ངས་པེད་ལེ་ཧེམ་པ་ཡེ་སེའི་བུ་ཞིག་མཐོང་བ་ཡིན། དེ་ནི་སྒྲ་སྙན་དཀྲོལ་མཁས་ཤིང་མི་དཔའ་རྩལ་ཅན་དང་གཏམ་ལ་མཁས་པ། བྱད་གཟུགས་ལེགས་པ་བཅས་ཡིན་པར་མ་ཟད། དཀོན་མཆོག་ཡ་ཝཱེ་ཁོ་དང་མཉམ་དུ་བཞུགས་སོ་ཞེས་ཞུས་པ་ལ། 19 སོ་ལོས་ཡེ་སེའི་མདུན་དུ་བང་ཆེན་མངགས་ནས་ཁོ་ལ། ཁྱོད་ཀྱི་བུ་དཱ་བིད་ལུག་རྫི་ཡིན་པ་དེ་ངའི་རྩར་ཐོངས་ཤིག་ཅེས་སྨྲས་པས། 20 ཡེ་སེ་ཡིས་བག་ལེབ་དང་རྒུན་ཆང་སྐྱི་ཁུག་གང་བཀལ་བའི་བོང་བུ་དང་། རེའུ་གཅིག་བཅས་རང་གི་བུ་དཱ་བིད་དང་མཉམ་དུ་སོ་ལོའི་དྲུང་དུ་བསྐྱལ་བ་རེད། 21 དཱ་བིད་ནི་སོ་ལོའི་དྲུང་དུ་སླེབས་པ་དང་དེའི་དྲུང་དུ་ཞབས་ཕྱི་བྱས་ཤིང་། སོ་ལོས་ཁོ་ལ་ཤིན་ཏུ་གཅེས་པས། ཁོ་རང་སོ་ལོའི་གོ་མཚོན་འཁུར་མཁན་དུ་གྱུར། 22 དེ་ནས་སོ་ལོས་ཡེ་སེ་ལ། དཱ་བིད་ལ་ངའི་མདུན་དུ་བཀའ་དྲིན་ཐོབ་པས་ཁོ་རང་ངའི་མདུན་དུ་གནས་སུ་ཆུག་ཅེས་འཕྲིན་བསྐུར། 23 དེ་ནས་དཀོན་མཆོག་གིས་མངགས་པའི་སེམས་ཉིད་དེ་སོ་ལོའི་སྟེང་དུ་འབབ་ཐེངས་རེར་དཱ་བིད་ཀྱིས་པི་ཝང་བླངས་ཏེ་དཀྲོལ་བས། སོ་ལོའི་སེམས་བདེ་བར་བྱེད་པ་ལ་ཕན་ཐོགས་ཏེ་སེམས་ཉིད་ངན་པ་ཁོ་དང་བྲལ་ཏོ། །

ལེའུ་བཅུ་བདུན་པ།

དཱ་བིད་ཀྱིས་གོལ་ཡད་ལ་འཐབ་མོ་བྱས་པ།

1 དེ་ནས་ཕེ་ལེ་ཤེད་པ་རྣམས་ཀྱིས་དམག་རྒྱག་པའི་ཕྱིར་ཡ་ཧུ་དཱ་ལ་གཏོགས་པའི་སོ་གོ་ཞེས་པའི་གྲོང་ཚོ་རུ་དམག་ཚོགས་ཐམས་ཅད་བསྡུས་ནས། སོ་གོ་གྲོང་ཚོ་དང་ཨེ་ཕེ་སི་དམ་མིམ་ཞེས་པའི་ས་ཆའི་ཨ་ཟེ་ཀཱ་གྲོང་ཚོ་གཉིས་ཀྱི་བར་དུ་དམག་སྒར་བཏབ་པ་རེད། 2 སོ་ལོ་དང་ཡེས་ར་ཨེལ་པ་རྣམས་ཀྱང་འཛོམས་ནས། ཨེ་ལཱ་ཡི་ལུང་པ་རུ་དམག་སྒར་བཏབ་སྟེ་ཕེ་ལེ་ཤེད་པ་རྣམས་ལ་གཡུལ་བཤམས་སོ། ། 3 ཡང་ཕྱོགས་གཅིག་གི་རི་ལ་ཕེ་ལེ་ཤེད་པ་དང་ཕྱོགས་ཅིག་ཤོས་ཀྱི་རི་ལ་ཡེས་ར་ཨེལ་པ་བསྡད་དེ། དེ་གཉིས་ཀྱི་བར་ལ་ལུང་པ་ཞིག་ཡོད་པ་ཡིན། 4 དེ་ནས་ཕེ་ལེ་ཤེད་པའི་དམག་སྒར་ནས་གཱད་ཡུལ་གྱི་དམག་འཁྲུག་སློང་མཁན་གོལ་ཡད་ཅེས་བྱ་བ་ཐོན་ཞིང་། མི་དེའི་གཟུགས་ཀྱི་རིང་ཚད་ལ་ཁྲུ་དྲུག་དང་མཐོ་གང་ཡོད་པ་དང་། 5 མི་དེའི་མགོ་ལ་ལི་ཡི་རྨོག་དང་། ལུས་ལ་ལི་ཡི་ཁྲབ་གྱོན་ཏེ། ཁྲབ་དེའི་ལྕི་ཚད་ལ་སྲང་ལྔ་སྟོང་ཙམ་ཡོད་པ་རེད། 6 ཁོའི་རྐང་པ་ལ་ལི་ཡི་པུས་ཤུབས་དང་། དཔུང་པ་གཉིས་ཀྱི་བར་ལ་ལི་ཡི་མདུང་ཐུང་ཡོད་པ་ཡིན། 7 ཡང་དེའི་མདུང་རིང་གི་ཡུ་བ་ནི་ཤིན་ཏུ་སྦོམ་སྟེ། དབྱིབས་ནི་བཟོ་འཁོར་གྱི་སྲོག་མདའ་ལྟ་བུ་ཡོད་པ་དང་། མདུང་ལྕེའི་རྣོ་ལྕགས་ཀྱི་ལྗིད་ཚད་ནི་སྲང་དྲུག་བརྒྱ་ཡིན་ཞིང་། མི་དེའི་མདུན་དུ་ཕུབ་འཁུར་མཁན་ཞིག་ཕྱིན་ཏོ། ། 8 དེ་ནས་མི་དེ་ལངས་བསྡད་ནས་ཡེས་ར་ཨེལ་གྱི་དམག་ཚོགས་འབོད་ཀྱིན་ན་རེ། ཁྱོད་ཅག་ཕྱི་རུ་འོངས་ནས་དམག་བཤམས་པ་ཅི་ཡིན། ང་ནི་ཕེ་ལེ་ཤེད་པ་དང་། ཁྱོད་ཅག་ནི་སོ་ལོའི་ཞབས་ཕྱི་མ་ཡིན་ནམ། ཁྱོད་རྣམས་ལས་མི་ཞིག་འདེམས་ནས་ངའི་མདུན་ལ་མར་འོང་དུ་ཆུག་ཅིག 9 གལ་ཏེ་ཁོས་ང་དང་འཐབ་ནས་ང་བསད་ན། ང་ཚོ་ཁྱོད་ཅག་གི་གཡོག་པོ་བྱེད་པར་བྱ། གལ་ཏེ་ང་ཁོ་ལས་རྒྱལ་ཏེ་ཁོ་བསད་ན་ཁྱོད་རྣམས་ང་ཚོའི་གཡོག་པོ་བྱེད་པར་འགྱུར་ཞིང་། ཁྱོད་ཚོས་ངེད་ཅག་ལ་ཞབས་ཕྱི་བྱེད་པར་འགྱུར་ཞེས་སྨྲས། 10 ཡང་ཕེ་ལེ་ཤེད་པ་དེ་ན་རེ། དེ་རིང་ངས་ཡེས་ར་ཨེལ་གྱི་དམག་དཔུང་ལ་སྨད་པ་ཡིན། མི་ཞིག་ཐོངས་དང་ཕྱོགས་གཉིས་ཀྱིས་འཐབ་པར་བྱ་ཞེས་སྨྲས་པས། 11 སོ་ལོ་དང་ཡེས་ར་ཨེལ་པ་ཐམས་ཅད་ཀྱིས་གཏམ་དེ་ཐོས་པ་ཙམ་གྱིས་སྙིང་སྟོབས་ཉམས་ཏེ་ཤིན་ཏུ་འཇིགས་སོ། །

12 དཱ་བིད་ནི་ཡ་ཧུ་དཱ་ཡུལ་གྱི་པེད་ལེ་ཧེམ་གྲོང་རྡལ་ནས་ཡིན་པའི་ཨེབ་རཱད་པ་ཡེ་སེ་ཞེས་པ་དེའི་བུ་ཡིན་ལ། ཡེ་སེ་ལ་བུ་བརྒྱད་ཡོད་པ་དང་། སོ་ལོའི་དུས་སུ་ཡེ་སེ་ནི་རྒན་པའི་ཁྲོད་དུ་བརྩིས་སོ། ། 13 ཡེ་སེ་ཡི་བུ་ཆེ་བ་གསུམ་ནི་སོ་ལོའི་རྗེས་སུ་དམག་ཏུ་སོང་ཞིང་། དེ་གསུམ་པོ་ལས་བུ་སྐྱེས་འགོའི་མིང་ལ་ཨེ་ལི་ཨབ་དང་། བུ་གཉིས་པའི་མིང་ལ་ཨ་བི་ནཱ་དབ་དང་། བུ་གསུམ་པའི་མིང་ལ་ཤམ་མཱ་ཞེས་ཟེར། 14 དཱ་བིད་ནི་བུ་ཐམས་ཅད་ལས་ཆུང་བ་ཡིན་ཞིང་། ཕུ་བོ་ཆེ་བ་གསུམ་སོ་ལོའི་རྗེས་སུ་ཕྱིན་པ་རེད། 15 དཱ་བིད་སྐབས་རེར་སོ་ལོ་དང་ཁ་བྲལ་ཏེ་པེད་ལེ་ཧེམ་དུ་རང་གི་ཕ་ཡི་ལུག་ཁྱུ་འཚོ་བར་སོང་། 16 ཡང་ཕེ་ལེ་ཤེད་པ་ཁོ་རང་ནངས་དགོང་གཉིས་ཀར་འོངས་ཏེ་ཉིན་བཞི་བཅུའི་བར་དུ་རང་གི་རྩལ་བསྟན་ཏོ། །

17 དེ་ནས་ཡེ་སེ་ཡིས་རང་གི་བུ་དཱ་བིད་ལ་ཁྱོད་རང་དམག་སྒར་དུ་སོང་ཞིག གྲོ་ཡོས་ཨེ་ཕཱ་གཅིག་དང་བག་ལེབ་བཅུ་པོ་འདི་ཁྱེར་ནས་དེ་དག་ཁྱོད་ཀྱི་ཕུ་བོ་རྣམས་ལ་སྤྲོད་ཅིག 18 ཡང་དེ་དག་གི་སྟོང་དཔོན་ལ་འོ་ཐུད་བཅུ་པོ་འདི་ཁྱེར་ཏེ། སྤུན་ཟླ་རྣམས་ཀྱི་གནས་ཚུལ་ལ་བལྟས་ནས་དེ་དག་གི་ཕྱོགས་ནས་རྟགས་ཤིག་འཁྱེར་ཤོག་ཅེས་ཟེར་བའི་སྐབས་སུ། 19 སོ་ལོ་དང་དཱ་བིད་ཀྱི་ཕུ་བོ་གསུམ་པོ་དང་ཡེས་ར་ཨེལ་པ་ཐམས་ཅད་ཕེ་ལེ་ཤེད་པ་རྣམས་དང་འཐབ་ཕྱིར་ཨེ་ལཱ་ཞེས་པའི་ལུང་པར་བསྡད་ཡོད་པ་རེད། 20 དཱ་བིད་ནངས་སྔ་མོ་ལངས་ནས་ལུག་ཁྱུ་ནི་སྲུང་མཁན་ཞིག་ལ་བཅོལ་ཏེ། ཡེ་སེའི་བཀའ་བཞིན་དུ་རྒྱགས་ཆས་ཁུར་ནས་སོང་བ་དང་། དམག་སྒར་དུ་སླེབས་པའི་ཚེ་དམག་ཚོགས་ནི་གཡུལ་ས་རུ་འགྲོ་ཞིང་གད་རྒྱངས་བསྒྲགས་སོ། ། 21 ཡེས་ར་ཨེལ་དང་ཕེ་ལེ་ཤེད་པ་གཉིས་ཀྱིས་ཕན་ཚུན་ཁ་གཏད་དུ་དམག་བཤམས་པ་རེད། 22 དེ་ནས་དཱ་བིད་ཀྱིས་རང་གི་རྒྱགས་ནི་སྲུང་དམག་གི་ལག་ཏུ་བཞག་སྟེ། གཡུལ་ས་རུ་བརྒྱུགས་ཤིང་སྤུན་ཟླ་རྣམས་ལ་ཁམས་འདྲི་བྱས་ནས། 23 དེ་དག་དང་མཉམ་དུ་གཏམ་བྱས་པ་ལ། དམག་ཚོགས་ཀྱི་ནང་ནས་གཱད་ཡུལ་གྱི་ཕེ་ལེ་ཤེད་པ་གོལ་ཡད་ཅེས་བྱ་བའི་དམག་འཁྲུག་སློང་མཁན་དེ་ཐོན་ནས་སྔར་བཞིན་གཏམ་སྨྲས་པ་དཱ་བིད་ཀྱིས་ཐོས། 24 ཡང་ཡེས་ར་ཨེལ་པ་རྣམས་ཀྱིས་མི་དེ་མཐོང་བའི་ཚེ་ཤིན་ཏུ་འཇིགས་ཤིང་དེའི་མདུན་ནས་བྲོས་སོ། ། 25 དེ་ནས་ཡེས་ར་ཨེལ་པ་རྣམས་ཀྱིས། ཡར་འོང་བའི་མི་དེ་མཐོང་ངམ། མི་དེ་ནི་ཡེས་ར་ཨེལ་ལ་སྨད་པའི་ཕྱིར་འོང་བར་ངེས། སུ་ཞིག་གིས་མི་དེ་བསད་ན། དེ་ལ་རྒྱལ་པོས་རྒྱུ་ནོར་མང་པོ་དང་ཉིད་ཀྱི་སྲས་མོ་གནང་ཞིང་། དེའི་ཕ་ཡི་ཁྱིམ་ལ་ཁྲལ་མི་འཕོག་པར་བྱ་ཞེས་པ་ཐོས་པས། 26 དཱ་བིད་ཀྱིས་རང་གི་གམ་དུ་ཡོད་པའི་མི་དེ་དག་ལ། ཕེ་ལེ་ཤེད་པ་བསད་ནས་ཡེས་ར་ཨེལ་གྱི་ངོ་ཚ་འདི་མེད་པར་གཏོང་མཁན་ལ་ཇི་ལྟར་བྱ་འོས། གཏན་དུ་གསོན་པོར་བཞུགས་པའི་དཀོན་མཆོག་ཁོང་གི་དམག་དཔུང་ལ་སྨད་པའི་ཕེ་ལེ་ཤེད་པ་མཚན་སྐྱི་མ་བཅད་པ་འདི་སུ་ཡིན་ཞེས་སྨྲས་པའི་ལན་དུ། 27 མི་རྣམས་ཀྱིས་སྔར་སྨྲས་པའི་གཏམ་བཞིན་ཁོ་ལ། ཕེ་ལེ་ཤེད་པ་གསོད་པའི་མི་ལ་འདི་དང་འདི་བྱའོ་ཞེས་སྨྲས་སོ། །

28 དཱ་བིད་ཀྱི་ཕུ་བོ་ཨེ་ལི་ཨབ་ཀྱིས་ཁོས་མི་རྣམས་དང་གཏམ་བྱེད་པ་ཐོས་པས། དཱ་བིད་ལ་ཁོང་ཁྲོ་ལངས་ནས། ཁྱོད་ཅིའི་ཕྱིར་མར་འོངས་པ་ཡིན། དབེན་སྟོང་དུ་ཡོད་པའི་ལུག་ཉུང་ཉུང་དེ་སུ་ལ་བཅོལ་ཡོད་དམ། ངས་ཁྱོད་ནི་ང་རྒྱལ་ཆེ་བ་དང་ཁྱོད་ཀྱིས་ངན་སེམས་ཅི་ལྟ་བུ་བཅངས་ཡོད་པ་ཤེས་ཏེ། དམག་འཁྲུག་མཐོང་བའི་ཆེད་དུ་ཁྱོད་མར་འོངས་པ་རེད་ཅེས་སྨྲས། 29 དེའི་ལན་དུ་དཱ་བིད་ཀྱིས། ད་ལྟ་ངས་ཅི་བྱས་སམ། སྐད་ཆ་ཚིག་གཅིག་ཀྱང་བརྗོད་མི་རུང་ངམ་ཞེས་སྨྲས་པ་དང་། 30 དེ་དང་བྲལ་ནས་མི་གཞན་སྐོར་ཞིག་ལ་སྔར་བཞིན་གཏམ་བྱས་པས། དེ་དག་གིས་སྔར་བཞིན་ལན་བཏབ་བོ། །

31 དཱ་བིད་ཀྱིས་སྨྲས་པའི་གཏམ་ཐོས་ནས་དེ་དག་གིས་སོ་ལོ་ལ་ཞུས་པས། དེས་ཁོ་རང་འབོད་པར་མི་ཞིག་མངགས། 32 དེ་ནས་དཱ་བིད་ཀྱིས་སོ་ལོ་ལ། མི་སུ་ཡིན་ཡང་སེམས་མ་ཕམ་ཞིག ཁྱེད་ཀྱི་ཞབས་ཕྱི་ང་རང་དེར་སོང་ནས་ཕེ་ལེ་ཤེད་པ་དེ་དང་འཐབ་པར་བྱ་ཞེས་ཞུས་པས། 33 སོ་ལོས་དཱ་བིད་ལ། ཁྱོད་ཕེ་ལེ་ཤེད་པ་དེ་དང་འཐབ་པའི་ཕྱིར་འགྲོ་མི་ནུས། ཁྱོད་ནི་ལོ་ན་གཞོན་ཞིང་། ཁོ་ནི་ཆུང་ངུ་ནས་དམག་རྩལ་ཅན་ཡིན་ནོ་ཞེས་སྨྲས་ནས། 34 དཱ་བིད་ཀྱིས་སོ་ལོ་ལ། ཁྱེད་ཀྱི་ཞབས་ཕྱི་བདག་གིས་ཕ་ཡི་ལུག་ཁྱུ་སྲུང་བའི་ཚེ། སེང་གེ་དང་དོམ་སོ་སོར་འོངས་ཏེ་ལུག་ཁྱུ་ལས་ལུ་གུ་ཁྱེར་ཐེངས་རེར། 35 བདག་ནི་རྗེས་སུ་དེད་ཅིང་དེར་བརྡུངས་ཏེ་གཅན་གཟན་དེའི་ཁ་ནས་ལུ་གུ་བསྐྱབས་པ་ཡིན། ཡང་གཅན་གཟན་དེ་བདག་གི་མདུན་དུ་ཀེར་གྱིས་ལངས་པས། བདག་གིས་དེའི་ཁ་སྤུ་ནས་བཟུང་ཞིང་བརྡུངས་ནས་བསད་པ་ཡིན། 36 ཁྱེད་ཀྱི་ཞབས་ཕྱི་བདག་གིས་སེང་གེ་དང་དོམ་གཉིས་བསད་པ་ལྟར། མཚན་སྐྱི་མ་བཅད་པའི་ཕེ་ལེ་ཤེད་པ་དེ་ཡང་དེ་དང་འདྲ་བར་འགྱུར། གང་ལ་ཞེ་ན། མི་དེས་གཏན་དུ་གསོན་པོར་བཞུགས་པའི་དཀོན་མཆོག་གི་དམག་དཔུང་ལ་སྨད་པས་སོ་ཞེས་སྨྲས། 37 ཡང་དཱ་བིད་ཀྱིས། དཀོན་མཆོག་ཡ་ཝཱེས་བདག་ནི་སེང་གེ་དང་དོམ་གཉིས་ཀྱི་ལག་ནས་བསྒྲལ་བ་ལྟར། ཕེ་ལེ་ཤེད་པ་འདིའི་ལག་ནས་ཀྱང་སྒྲོལ་བར་འགྱུར་ཞེས་ཞུས་པས། སོ་ལོས་དཱ་བིད་ལ། ད་སོང་ཞིག དཀོན་མཆོག་ཡ་ཝཱེ་ཁྱོད་དང་མཉམ་དུ་བཞུགས་པར་གྱུར་ཅིག་ཅེས་བསྐུལ་ནས། 38 སོ་ལོས་དཱ་བིད་ལ་རང་གི་གོས་བསྐོན་ཏེ། ལི་ཡི་རྨོག་མགོ་ལ་བཞག་ནས་ཁྲབ་ཀྱང་བསྐོན་ཏོ། ། 39 དེ་ནས་དཱ་བིད་ཀྱིས་གོས་དེའི་སྟེང་དུ་རལ་གྲི་བཏེགས་ནས་འགྲོ་ཐུབ་མིན་ལ་བལྟས་ཙ་ན། སྔར་ནས་གྱོན་པར་གོམས་མེད་པས། དཱ་བིད་ཀྱིས་སོ་ལོ་ལ། སྔར་ནས་གྱོན་པར་གོམས་མེད་པས་ང་བགྲོད་པར་མི་ནུས་ཞེས་ཞུས་པས་དཱ་བིད་ཀྱིས་དེ་རྣམས་ཕུད་པ་རེད། 40 དེ་ནས་ཁོས་རང་གི་དབྱུག་པ་ལག་པར་བཟུང་ཞིང་། གྲམ་པ་ནས་རྡོ་འཇམ་པོ་ལྔ་བདམས་ཏེ། རང་ལ་ཡོད་པའི་ལུག་རྫིའི་བྲོ་ཁུག་གི་ནང་དུ་བཞག་པ་དང་ལག་ཏུ་འུར་ཆ་བཟུང་སྟེ་ཕེ་ལེ་ཤེད་པ་དང་ཉེ་བར་ཕྱིན། 41 ཕེ་ལེ་ཤེད་པ་ཡང་འོངས་ནས་དཱ་བིད་དང་ཉེ་བར་སླེབས་པ་དང་། ཕུབ་འཁུར་བའི་མི་དེ་ཁོའི་མདུན་དུ་སོང་། 42 ཕེ་ལེ་ཤེད་པས་ཕར་བལྟས་པའི་ཚེ། དཱ་བིད་ནི་བྱད་གཟུགས་ལེགས་ཤིང་ངོ་མདངས་དམར་བའི་གཞོན་ནུ་ཞིག་ཡིན་པ་མཐོང་བས་དེ་ལ་སྨད་པ་བཏང་། 43 དེ་ནས་ཕེ་ལེ་ཤེད་པས་དཱ་བིད་ལ། བེར་ཀ་ཁུར་ནས་ངའི་མདུན་དུ་འོང་དོན་ཅི་ཡིན། ང་ཁྱི་ཡིན་ནམ་ཞེས་སྨྲས་ཤིང་། ཕེ་ལེ་ཤེད་པས་རང་གི་ལྷའི་མིང་བརྗོད་ནས་དཱ་བིད་ལ་དམོད་མོ་བཏབ་པ་རེད། 44 དེ་ནས་ཕེ་ལེ་ཤེད་པས་དཱ་བིད་ལ། ངའི་མདུན་དུ་ཤོག་དང་། ངས་ཁྱོད་ཀྱི་ཤ་ནམ་མཁའི་བྱ་དང་ཐང་གི་གཅན་གཟན་རྣམས་ལ་གཏོང་ངོ་ཞེས་པའི་ལན་དུ། 45 དཱ་བིད་ཀྱིས་ཕེ་ལེ་ཤེད་པ་ལ། ཁྱོད་ནི་རལ་གྲི་དང་མདུང་རིང་ཐུང་ཐོགས་ནས་ངའི་རྩར་འོངས་པ་དང་། ང་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ། ཁྱོད་ཀྱིས་སྨད་པའི་ཡེས་ར་ཨེལ་གྱི་དམག་ཚོགས་ཀྱི་འགོ་འདྲེན་ལགས་པ་དཀོན་མཆོག་གི་མཚན་ལ་བརྟེན་ནས་ཁྱོད་ཀྱི་མདུན་དུ་འོངས་པ་ཡིན། 46 དེ་རིང་ཉིན་མོར་དཀོན་མཆོག་ཡ་ཝཱེས་ཁྱོད་ནི་ངའི་ལག་ཏུ་སྤྲད་པ་སྟེ། ངས་ཁྱོད་བསད་ནས་ཁྱོད་ཀྱི་མགོ་གཅོད་པར་བྱ། ཡང་ཕེ་ལེ་ཤེད་པའི་དམག་ཚོགས་ཀྱི་རོ་ཐམས་ཅད་དེ་རིང་ཉིན་མོར་ནམ་མཁའི་བྱ་དང་ས་གཞིའི་གཅན་གཟན་རྣམས་ལ་གཏོང་བར་བྱ། ཡེས་ར་ཨེལ་གྱི་ནང་དཀོན་མཆོག་ཅིག་ཡོད་པ་ས་གཞི་འདི་ཐམས་ཅད་ལ་མངོན་པར་འགྱུར། 47 ཡང་དཀོན་མཆོག་ཡ་ཝཱེའི་རྒྱལ་ཁ་ནི་རལ་གྲིའམ་མདུང་ལ་རག་མི་ལས་པ་ནི་འདི་རུ་འཛོམས་པའི་མི་ཚོགས་ཐམས་ཅད་ཀྱིས་ཤེས་པར་འགྱུར། འཐབ་འཁྲུག་གི་རྒྱལ་ཁ་འདི་དཀོན་མཆོག་ཡ་ཝཱེའི་ཡིན་པས། ཁོང་གིས་ཁྱོད་རྣམས་ང་ཚོའི་ལག་ཏུ་སྤྲོད་པར་འགྱུར་ཞེས་སྨྲས་པ་དང་། 48 ཕེ་ལེ་ཤེད་པ་ལངས་ནས་ཚུར་འོངས་ཏེ་དཱ་བིད་དང་ཉེ་བར་ཐུག་ལ་ཁད་དུ། དཱ་བིད་མྱུར་བར་ཕར་ཕེ་ལེ་ཤེད་པའི་ཕྱོགས་སུ་ཤོར་ཅིང་གཡུལ་སར་བརྒྱུགས་ནས། 49 རང་གི་བྲོ་ཁུག་ནང་དུ་ལག་པ་བཏང་ཞིང་རྡོ་བ་ཞིག་བླངས་ཏེ་འུར་ཆར་བཞག་སྟེ་བརྒྱབ་ནས་ཕེ་ལེ་ཤེད་པའི་དཔྲལ་བར་ཕོག་ཅིང་། རྡོ་དེ་དཔྲལ་བའི་ནང་དུ་ཟུག་པ་དང་ཕེ་ལེ་ཤེད་པ་ཁ་སྦུབ་ཏུ་འགྱེལ་ཏོ། ། 50 དེ་ལྟར་དཱ་བིད་ཀྱིས་འུར་ཆ་དང་རྡོ་ཡིས་བརྒྱབ་ཅིང་ཁོ་རང་ཕེ་ལེ་ཤེད་པ་དེ་ལས་དཔའ་ཞིང་རྟུལ་ཕོད་ཆེ་བས་ཕེ་ལེ་ཤེད་པར་བརྡུངས་ཏེ་བསད་པ་དང་། དཱ་བིད་ཀྱི་ལག་ཏུ་རལ་གྲི་མེད་པ་རེད། 51 དཱ་བིད་རྒྱུག་སོང་ནས་ཕེ་ལེ་ཤེད་པ་དེའི་གམ་དུ་ལངས་ཏེ། དེའི་རལ་གྲི་ཤུབས་ནས་ཕྱུང་ཞིང་དེ་བསད་ནས་མགོ་བཅད། ཕེ་ལེ་ཤེད་པ་རྣམས་ཀྱིས་ཁོ་ཚོའི་གྱད་པ་དེ་ཤི་ཟིན་པ་མཐོང་བས་བྲོས་སོ། ། 52 དེ་ནས་ཡེས་ར་ཨེལ་པ་རྣམས་དང་ཡ་ཧུ་དཱ་པ་རྣམས་ལངས་ནས་འབོད་སྐད་བསྒྲགས་ཤིང་། ལུང་པ་ཞིག་ *དང་ཨེག་རོན་གྲོང་ཁྱེར་གྱི་རྒྱ་སྒོར་སླེབས་པའི་བར་དུ་ཕེ་ལེ་ཤེད་པའི་རྗེས་དེད། ཕེ་ལེ་ཤེད་པ་སྣད་པོ་རྣམས་ནི་ཤ་ཨ་ར་ཡིམ་ནས་གཱད་དང་ཨེག་རོན་བཅས་ཀྱི་བར་དུ་ལྷུང་ངོ་། ། 53 དེ་ནས་ཡེས་ར་ཨེལ་པ་རྣམས་ཕེ་ལེ་ཤེད་པའི་རྗེས་དེད་ནས་ཕྱིར་ལོག་སྟེ། དེ་རྣམས་ཀྱི་དམག་སྒར་ཐམས་ཅད་བཤིག་ཅིང་ནོར་རྫས་ཁྱེར་བ་རེད། 54 དེ་ནས་དཱ་བིད་ཀྱིས་ཕེ་ལེ་ཤེད་པའི་མགོ་བླངས་ཏེ་ཡེ་རུ་སཱ་ལེམ་དུ་ཁྱེར་ཡང་དེའི་གོ་མཚོན་ནི་རང་གི་གུར་དུ་བཞག་གོ །

55 སྔར་སོ་ལོས་དཱ་བིད་ཕེ་ལེ་ཤེད་པ་དང་འགྲན་པའི་ཕྱིར་འགྲོ་བ་མཐོང་བའི་ཚེ། དམག་དཔོན་ཨབ་ནེར་ཞེས་པ་དེ་ལ། ཀྱེ་ཨབ་ནེར། གཞོན་ནུ་དེ་ནི་སུའི་བུ་ཡིན་ཞེས་དྲིས་པའི་ལན་དུ་ཨབ་ནེར་གྱིས། ཀྱེ་རྒྱལ་པོ་ལགས། ངས་ཁྱེད་ཀྱི་མདུན་དུ་དམ་བཅའ་བར་བྱ་སྟེ་ངས་གཏན་ནས་མི་ཤེས་ཞུས་པས། 56 རྒྱལ་པོས་གཞོན་ནུ་དེ་སུའི་བུ་ཡིན་པ་དྲིས་ཤིག་ཅེས་སྨྲས་པས། 57 དཱ་བིད་ཀྱིས་ཕེ་ལེ་ཤེད་པ་བསད་ནས་ཕྱིར་སླེབས་ཤིང་། ཁོའི་ལག་ཏུ་ཕེ་ལེ་ཤེད་པའི་མགོ་བཟུང་ཡོད་ལ། ཨབ་ནེར་གྱིས་དཱ་བིད་ཁྲིད་ནས་སོ་ལོའི་དྲུང་དུ་ཕྱིན། 58 དེ་ནས་སོ་ལོས་ཁོ་ལ། ཀྱེ་གཞོན་ནུ། ཁྱོད་སུའི་བུ་ཡིན་ནམ་ཞེས་པའི་ལན་དུ་དཱ་བིད་ཀྱིས། བདག་ནི་པེད་ལེ་ཧེམ་ནས་ཡིན་པའི་ཁྱེད་ཀྱི་ཞབས་ཕྱི་ཡེ་སེའི་བུ་ཡིན་ཞེས་ཞུས་སོ། །

ལེའུ་བཅོ་བརྒྱད་པ།

སོ་ལོས་དཱ་བིད་ལ་ཕྲག་དོག་བྱས་པ།

1 དེ་ཡང་དཱ་བིད་ཀྱིས་སོ་ལོ་དང་གཏམ་སྨྲས་ཚར་བ་ན། སོ་ལོའི་སྲས་ཡོ་ནཱ་ཐན་གྱི་སེམས་ནི་དཱ་བིད་ཀྱི་སེམས་དང་འདྲིས་པ་དང་། ཡོ་ནཱ་ཐན་གྱིས་དཱ་བིད་ལ་རང་གི་སྲོག་དང་འདྲ་བར་བྱམས་པོ་བྱས། 2 ཉིན་དེ་ལ་སོ་ལོས་དཱ་བིད་རང་གི་ཞབས་ཕྱི་པར་བསྐོས་ཏེ་ཕ་གཞིས་སུ་ཕྱིར་ལོག་ཏུ་མ་བཅུག་པ་དང་། 3 ཡོ་ནཱ་ཐན་གྱིས་དཱ་བིད་ལ་རང་དང་འདྲ་བར་བྱམས་པས་ཁོ་དང་མཉམ་དུ་ཁ་ཆད་བཞག་ཅིང་། 4 ཡོ་ནཱ་ཐན་གྱིས་རང་གི་ཕྱི་གོས་དང་གོ་མཚོན་དང་རལ་གྲི་དང་གཞུ་དང་སྐ་རགས་བཅས་དཱ་བིད་ལ་སྤྲད། 5 སོ་ལོས་དཱ་བིད་གང་དུ་མངགས་ཀྱང་ཁོ་དེར་འགྲོ་ཞིང་བྱ་བ་ཐམས་ཅད་འཇོན་པས། སོ་ལོས་དེ་ནི་དམག་དཔུང་གི་འགོ་དཔོན་དུ་བསྐོས་ནས་འབངས་མི་ཐམས་ཅད་དང་སོ་ལོའི་བློན་འཁོར་རྣམས་དེའི་ཕྱིར་ཤིན་ཏུ་དགའ་བར་གྱུར། 6 ཡང་དཱ་བིད་ཀྱིས་ཕེ་ལེ་ཤེད་པ་དེ་བསད་ནས་འཁོར་དང་བཅས་པ་ཕྱིར་ལོག་པའི་ཚེ། རྒྱལ་པོ་སོ་ལོ་བསུ་བའི་ཕྱིར་ཡེས་ར་ཨེལ་གྱི་གྲོང་ཁྱེར་སོ་སོ་ནས་བུད་མེད་རྣམས་དགའ་དགའ་སྤྲོ་སྤྲོའི་ངང་གླུ་ལེན་གར་རྩེད་དང་སིལ་རྔ་བརྡུངས་པ་བཅས་རོལ་ཆ་གཞན་རྣམས་ཁུར་ནས་འོངས་ཏེ། 7 བུད་མེད་རྣམས་ཀྱིས་གར་འཆམ་བཞིན་འདི་ལྟར།

སོ་ལོ་ཡིས་བསད་པ་སྟོང་ཕྲག་སྟེ། །

དཱ་བིད་ཀྱིས་བསད་པ་ཁྲི་ཕྲག་གོ །

ཅེས་གླུ་བླངས་སོ། ། 8 དེ་ནས་སོ་ལོ་ཤིན་ཏུ་ཁྲོས་ཤིང་གླུ་དེ་ལ་མ་དགའ་བར་དཱ་བིད་ཀྱིས་མི་ཁྲི་ཕྲག་བསད་ཀྱང་ངས་སྟོང་ཕྲག་གཅིག་འབའ་ཞིག་བསད། དེ་བས་ལྷག་པ་ཞིག་ཅི་ལུས་ཏེ་རྒྱལ་སྲིད་འབའ་ཞིག་ལུས་ཞེས་སྨྲས། 9 ཉིན་དེ་ནས་བཟུང་སོ་ལོ་ནི་དཱ་བིད་ལ་ཕྲག་དོག་སྐྱེས་པ་རེད། 10 ཕྱི་ཉིན་ཞོགས་པར་དཀོན་མཆོག་གི་གམ་ནས་བྱུང་བའི་སེམས་ཉིད་ངན་པ་དེ་སོ་ལོའི་སྟེང་དུ་བབས་པས་ཁོས་ཁྱིམ་དུ་གང་བྱུང་སྨྲས། སྐབས་དེར་དཱ་བིད་ཀྱིས་ཉིན་བཞིན་སྒྲ་སྙན་དཀྲོལ་ཞིང་སོ་ལོའི་ལག་ཏུ་མདུང་ཡོད་པ་དང་། 11 སོ་ལོས་མདུང་དེ་གཡུགས་ནས་ངས་དཱ་བིད་གྱང་ངོར་སྦྱོར་བར་བྱ་བསམས་པ་ན། དཱ་བིད་ཐེངས་གཉིས་ལ་གཡོལ་བ་རེད། 12 དཀོན་མཆོག་ཡ་ཝཱེ་ནི་དཱ་བིད་དང་མཉམ་དུ་བཞུགས་ཤིང་སོ་ལོ་དང་ཁ་བྲལ་བས་སོ་ལོ་ཁོ་ལ་འཇིགས་ཏེ། 13 དཱ་བིད་རང་གི་དྲུང་ནས་བཏང་སྟེ་སྟོང་དཔོན་བྱེད་དུ་བཅུག་ཅིང་དེ་ནས་དཱ་བིད་ཀྱིས་མི་ཚོགས་ཁྲོད་དུ་འགྲོ་འོང་བྱས། 14 བྱ་བ་ཐམས་ཅད་ལམ་ལྷོང་བྱུང་། གང་ལ་ཞེ་ན། དཀོན་མཆོག་ཡ་ཝཱེ་ཁོ་དང་མཉམ་དུ་བཞུགས་པས་སོ། ། 15 སོ་ལོས་ཁོའི་སྤྱོད་ཚུལ་ལས་ཁོ་ནི་ཤིན་ཏུ་བློ་རིག་ཅན་ཞིག་ཡིན་པ་ཤེས་ཏེ་འཇིགས་པ་རེད། 16 དཱ་བིད་ཀྱིས་ཡེས་ར་ཨེལ་པ་དང་ཡ་ཧུ་དཱ་པ་ཐམས་ཅད་ཁྲོད་དུ་འགྲོ་འོང་བྱས་པས་དེ་དག་གིས་ཁོ་གཅེས་སུ་བཟུང་ངོ་། །

དཱ་བིད་ནི་སོ་ལོའི་སྲས་མོར་གཉེན་བསྒྲིགས་པ།

17 དེ་ནས་སོ་ལོས་དཱ་བིད་ལ། ངས་བུ་མོ་ཆེ་བ་མེ་རཱབ་བྱ་བ་ནི་ཁྱོད་ཀྱི་ཆུང་མར་གཏོང་བར་བྱ། ཁྱོད་ནི་ང་ཡི་ཕྱིར་དུ་དཔའ་རྩལ་ཅན་ཡིན་ཏེ། དཀོན་མཆོག་ཡ་ཝཱེའི་དོན་དུ་འཐབ་འཛིང་བྱོས་ཤིག་ཅེས་སྨྲས་ཤིང་། སོ་ལོའི་སེམས་སུ་ང་རང་གི་ལག་པ་ཁོ་ལ་མི་འཕོག་པར་ཕེ་ལེ་ཤེད་པའི་ལག་པ་ཁོ་ལ་འཕོག་པར་གྱུར་ཅིག་ཅེས་དྲན་ནོ། ། 18 ཡང་དཱ་བིད་གྱིས་སོ་ལོ་ལ། བདག་གི་གཉེན་དང་བདག་གི་མེས་པོའི་ཁྱིམ་རྒྱུད་ནི་ཡེས་ར་ཨེལ་གྱི་ཁྲོད་དུ་གོ་ཐོབ་ཅན་ཞིག་མིན་པས་བདག་རྒྱལ་པོའི་མག་པར་ཅི་ལྟར་འགྱུར་རམ་ཞེས་ཞུས། 19 ཡང་སོ་ལོའི་སྲས་མོ་མེ་རཱབ་ཅེས་པ་དཱ་བིད་ལ་ཆུང་མར་གཏོང་བའི་དུས་སུ་སླེབས་པའི་ཚེ། སྲས་མོ་དེ་ནི་མེ་ཧོ་ལད་པ་ཨད་རི་ཨེལ་བྱ་བ་དེ་ལ་ཆུང་མར་བཏང་ངོ་། ། 20 ཡང་སོ་ལོའི་སྲས་མོ་མི་ཀལ་ནི་དཱ་བིད་ལ་ཆགས་སོ་ཞེས་པའི་གཏམ་སོ་ལོ་ལ་སྨྲས་པས་ཁོ་དགའ་སྟེ། 21 བུ་མོ་དེ་ཁོའི་ཕྱིར་རྙི་ལྟ་བུར་འགྱུར་ཡོང་བསམས་ནས་ཕེ་ལེ་ཤེད་པའི་ལག་པ་ཁོ་ལ་འཕོག་ཕྱིར་བུ་མོ་དེ་ཁོ་ལ་གཏོང་བར་བྱ་བསམས་པས། སོ་ལོས་དཱ་བིད་ལ་དེ་རིང་ཁྱོད་ལན་གཉིས་པར་ངའི་མག་པ་རུ་འགྱུར་ཞེས་སྨྲས་སོ། ། 22 སོ་ལོས་རང་གི་བློན་འཁོར་རྣམས་ལ་བཀའ་གནང་སྟེ་ན་རེ། ཁྱོད་ཅག་གིས་ཟུར་དུ་དཱ་བིད་ལ་གཏམ་འདི་ལྟར་བྱོས་ཤིག རྒྱལ་པོ་ཁྱོད་ལ་དགའ་ཞིང་ཁོང་གི་བློན་འཁོར་ཐམས་ཅད་ཀྱང་ཁྱོད་ལ་ཆགས་པས། ད་ལྟ་རྒྱལ་པོའི་མག་པར་གྱུར་ཅིག་ཅེས་ཟེར་རུང་ཞེས་སྨྲས་པ་དང་། 23 སོ་ལོའི་བློན་འཁོར་རྣམས་ཀྱིས་དེ་བཞིན་དུ་དཱ་བིད་ཀྱི་རྣ་བར་གཏམ་རྣམས་སྨྲས་པས། དཱ་བིད་ཀྱིས་ཁྱོད་ཅག་གིས་རྒྱལ་པོའི་མག་པར་འགྱུར་བ་ནི་ལས་སླ་མོ་ཡིན་པར་འདོད་དམ། ང་ནི་དབུལ་ཞིང་མཚན་སྙན་གྲགས་མེད་པ་ཞིག་ཡིན་ཞེས་སྨྲས་ཤིང་། 24 བློན་འཁོར་རྣམས་ཀྱིས་སོ་ལོ་ལ་དཱ་བིད་ཀྱིས་སྨྲས་པ་ལྟར་བཤད་དོ། ། 25 སོ་ལོ་ན་རེ། ཁྱོད་ཅག་གིས་དཱ་བིད་ལ་འདི་ལྟར། རྒྱལ་པོ་ནི་རྒྱུ་ནོར་ལ་མི་དགའ་བར་རང་གི་དགྲ་བོ་ལ་ཡ་ལན་སློག་པའི་ཕྱིར་ཕེ་ལེ་ཤེད་པའི་མཚན་སྐྱི་བརྒྱ་ལ་དགའ་བ་རེད་སྨྲོས་ཤིག་ཅེས་སྨྲས། མ་གཞི་སོ་ལོས་དཱ་བིད་ནི་ཕེ་ལེ་ཤེད་པའི་ལག་ནས་འཆི་བར་འགྱུར་རོ་བསམས་པ་རེད། 26 གཏམ་དེ་ནི་བློན་འཁོར་རྣམས་ཀྱིས་དཱ་བིད་ལ་སྨྲས་པས་ཁོ་རྒྱལ་པོའི་མག་པར་འགྱུར་བ་ལ་ཤིན་ཏུ་དགའ་བར་གྱུར། གཏན་འཁེལ་གྱི་ཉིན་མོར་མ་སླེབས་པས། 27 དཱ་བིད་ཁོ་རང་དང་ཁོའི་མི་རྣམས་ལངས་ནས་སོང་བ་དང་ཕེ་ལེ་ཤེད་པ་མི་ཉིས་བརྒྱ་བསད་དེ་ཁོ་ཚོའི་མཚན་སྐྱི་བཅད་ནས། དཱ་བིད་རྒྱལ་པོའི་མག་པར་འགྱུར་ཕྱིར་ཁོས་དེ་རྣམས་ཁ་ཚང་རྒྱལ་པོ་ལ་ཕུལ་ཞིང་། སོ་ལོས་རང་གི་སྲས་མོ་མི་ཀལ་ཞེས་པ་ཁོ་ལ་ཆུང་མར་བཏང་ངོ་། ། 28 ཡང་སོ་ལོས་དཀོན་མཆོག་ཡ་ཝཱེ་ནི་དཱ་བིད་དང་མཉམ་དུ་བཞུགས་ཡོད་པ་དང་རང་གི་སྲས་མོ་མི་ཀལ་ཡང་དཱ་བིད་ལ་ཆགས་པ་མཐོང་སྟེ། 29 སོ་ལོ་ལྷག་པར་དཱ་བིད་ལ་འཇིགས་ཏེ་རྟག་ཏུ་དཱ་བིད་ལ་གནོད་པ་བྱས་སོ། ། 30 དེ་ནས་ཕེ་ལེ་ཤེད་པའི་རྗེ་བོ་རྣམས་སླེབས་པ་དང་དེ་དག་ནམ་འོངས་ན་ཡང་སོ་ལོའི་བློན་འཁོར་ཐམས་ཅད་དང་བསྡུར་ན་དཱ་བིད་ཀྱིས་བྱ་བ་རྣམས་ལེགས་པོར་བསྒྲུབས་པས། ཁོ་མཚན་སྙན་གྲགས་ཅན་དུ་གྱུར་ཏོ། །

ལེའུ་བཅུ་དགུ་པ།

སོ་ལོས་དཱ་བིད་གསོད་གྲབས་བྱས་པ།

1 དེ་ནས་སོ་ལོས་ཪང་གི་སྲས་ཡོ་ནཱ་ཐན་དང་བློན་འཁོར་ཐམས་ཅད་ལ་དཱ་བིད་གསོད་དགོས་པར་སྨྲས། ཡིན་ནའང་ཡོ་ནཱ་ཐན་ནི་དཱ་བིད་ལ་ཤིན་ཏུ་དགའ་བས། 2 ཡོ་ནཱ་ཐན་གྱིས་དཱ་བིད་ལ་སྨྲས་ཏེ་ན་རེ། ངའི་ཕ་སོ་ལོས་ཁྱོད་གསོད་འདོད་པས། སང་ཉིན་ཞོགས་པར་ཁྱོད་ཀྱིས་དོགས་ཟོན་བྱེད་དགོས་ཤིང་། མིས་མི་ཚོར་བའི་གནས་ཤིག་ཏུ་ཡིབ་པར་གྱིས་དང་། 3 ང་ནི་ཁྱོད་ཡིབ་སའི་ས་སྟོང་དུ་རང་གི་ཕ་ཡི་གཞོགས་སུ་འདུག་ཅིང་། ཕ་དང་མཉམ་དུ་ཁྱོད་ཀྱི་དོན་དུ་གཏམ་བྱེད་པ་དང་། དེ་ནས་ཅི་མཐོང་བ་དེ་ནི་ངས་ཁྱོད་ལ་འཆད་པར་བྱ་ཞེས་སྨྲས། 4 དེ་ནས་ཡོ་ནཱ་ཐན་གྱིས་རང་གི་ཕ་སོ་ལོའི་དྲུང་དུ་དཱ་བིད་ཀྱི་དོན་དུ་གཏམ་བཟང་པོ་སྨྲས་པ་ནི། རྒྱལ་པོས་རང་ཉིད་ཀྱི་ཞབས་ཕྱི་དཱ་བིད་ལ་འགལ་བའི་སྡིག་པ་མི་བྱེད་པར་མཛོད། གང་ལ་ཞེ་ན། ཁོས་ཁྱེད་ལ་འགལ་བའི་སྡིག་པ་གང་ཡང་མ་བྱས་ཤིང་། ཁོས་ཅི་བྱས་ཐམས་ཅད་ཁྱེད་ལ་ཕན་པ་ཡིན། 5 ཁོས་རང་སྲོག་འབེན་ལ་བཞག་ནས་ཕེ་ལེ་ཤེད་པ་དེ་བསད་པར་མ་ཟད། དཀོན་མཆོག་ཡ་ཝཱེས་ཡེས་ར་ཨེལ་པ་ཐམས་ཅད་ཀྱི་དོན་དུ་སྐྱབས་ཆེན་པོ་ཞིག་མཛད་ཅིང་། ཁྱེད་ཀྱིས་དེ་གཟིགས་ནས་དགའ་བར་གྱུར་ཏོ། །ཅིའི་ཕྱིར་མི་ཉེས་མེད་ལ་ཁྲག་བཞུར་དུ་འཇུག་གམ། དཱ་བིད་དོན་མེད་དུ་ཅི་ལ་གསོད་ཅེས་ཞུས་པས། 6 སོ་ལོས་ཡོ་ནཱ་ཐན་གྱི་གཏམ་དེ་ལ་མཉན་ནས། གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ཏེ། དཱ་བིད་མི་གསོད་ཁོ་ཐག་ཡིན་ཞེས་མནའ་བསྐྱལ་བ་རེད། 7 ཡང་ཡོ་ནཱ་ཐན་གྱིས་དཱ་བིད་བོས་ནས་དོན་དེ་ཁོ་ལ་སྨྲས་ཤིང་སོ་ལོའི་དྲུང་དུ་ཁྲིད་ནས། དཱ་བིད་སྔར་བཞིན་སོ་ལོའི་དྲུང་དུ་གནས་སོ། །

8 དེའི་རྗེས་སུ་ཡང་འཐབ་འཁྲུག་ཅིག་བྱུང་བས། དཱ་བིད་སོང་སྟེ་ཕེ་ལེ་ཤེད་པ་རྣམས་ལ་འཐབ་འཛིང་བྱས་ཤིང་། གསོད་གཅོད་དྲག་པོས་བཏུལ་ནས་དེ་དག་ཁོའི་དྲུང་ནས་བྲོས་པ་རེད། 9 ཡང་སོ་ལོས་རང་གི་མདུང་ལག་ཏུ་ཁྱེར་ནས་ཁང་པའི་ནང་བསྡད་ཡོད་པ་ལ། དཀོན་མཆོག་ཡ་ཝཱེའི་གམ་ནས་བྱུང་བའི་སེམས་ཉིད་ངན་པ་སོ་ལོའི་སྟེང་དུ་བབས་ཤིང་དཱ་བིད་ཀྱིས་སྒྲ་སྙན་དཀྲོལ། 10 ཁོས་དཱ་བིད་མདུང་མགོར་བླངས་ཏེ་གྱང་ངོར་སྦྱོར་བའི་གོ་སྐབས་བཙལ་ཡང་། དཱ་བིད་ནི་སོ་ལོའི་དྲུང་ནས་བྱོལ་བ་དང་མདུང་རྩིག་པའི་ནང་ཟུག་ཅིང་། ཡང་མཚན་མོ་དེར་དཱ་བིད་བྲོས་ནས་ཐར་བ་རེད། 11 དེ་ནས་སོ་ལོས་དམག་འགའ་དཱ་བིད་ཀྱི་ཁྱིམ་དུ་མངགས་ཏེ་ཁོ་བསྲུངས་པ་དང་། དེ་ནི་ཕྱི་ཉིན་ཞོགས་པར་ཁོ་གསོད་པའི་ཕྱིར་རོ། །དཱ་བིད་ཀྱི་ཆུང་མ་མི་ཀལ་གྱིས་ཁོ་ལ། མཚན་མོ་འདི་ལ་ཁྱོད་ཀྱིས་རང་གི་སྲོག་སྐྱོབ་པར་མི་བྱེད་ན་སང་ཉིན་གསོད་པར་འགྱུར་ཞེས་སྨྲས་པ་དང་། 12 མི་ཀལ་གྱིས་དཱ་བིད་སྒེའུ་ཁུང་ནས་ཕབ་སྟེ་ཁོ་བྲོས་སོང་བས་སྲོག་ཐར་བའོ། ། 13 མི་ཀལ་གྱིས་ཁྱིམ་གྱི་སྐུ་འདྲ་དེ་བླངས་ནས་མལ་སའི་ནང་དུ་བཞག་པ་དང་། ར་སྤུས་བཟོས་པའི་སྔས་འབོལ་ཞིག་དེའི་མགོ་འོག་ཏུ་བཞག་ནས་གྱོན་གོས་ཀྱིས་བཀབ། 14 དེ་ནས་སོ་ལོས་དམག་རྣམས་དཱ་བིད་འཛིན་པར་མངགས་པས། ཆུང་མས་ཁོ་རང་ན་བཞིན་འདུག་ཅེས་སྨྲས། 15 སོ་ལོས་དཱ་བིད་ལ་བལྟ་རུ་ཡང་བསྐྱར་དམག་མངགས་ཤིང་། ངས་དེ་གསོད་པའི་ཕྱིར་ཁོ་མལ་ས་དང་བཅས་ངའི་མདུན་དུ་ཁྱེར་ཤོག་ཅིག་སྨྲས་སོ། ། 16 དེ་ནས་དམག་རྣམས་སླེབས་ཏེ་བལྟས་པས། མལ་སའི་ནང་གི་སྐུ་འདྲ་དེའི་མགོ་འོག་ཏུ་ར་སྤུས་བཟོས་པའི་སྔས་འབོལ་ཡོད་པ་ཡིན། 17 དེ་ནས་སོ་ལོས་མི་ཀལ་ལ། ངའི་དགྲ་བོ་དེ་ཐར་བའི་ཕྱིར་ཁྱོད་ཀྱིས་ཁོ་ལམ་དུ་བཅུག་པ་སྟེ། ང་ལ་བསླུ་བྲིད་བཏང་བ་ཅི་ཡིན་ནམ་སྨྲས་པས། མི་ཀལ་གྱིས་ཁོས་ང་ལ། ང་འགྲོ་རུ་ཆུག་དང་། དེ་མིན་ཚེ་ངས་ཁྱོད་གསོད་ངེས་ཟེར་ཞེས་ཞུས་སོ། །

18 ཡང་དཱ་བིད་བྲོས་ཏེ་སྲོག་ཐར་ནས། རཱ་མ་ཡུལ་དུ་སཱ་མུ་ཨེལ་གྱི་དྲུང་དུ་སླེབས་ཏེ་སོ་ལོས་ཁོ་ལ་ཅི་བྱས་པ་ཐམས་ཅད་སྨྲས། དེ་ནས་ཁོ་དང་སཱ་མུ་ཨེལ་གཉིས་ཀ་ནཱ་ཡོད་དུ་སོང་སྟེ་བསྡད་པ་རེད། 19 དེ་ནས་སོ་ལོ་ལ། ཀྱེ་ཧོ། དཱ་བིད་རཱ་མ་ཡུལ་གྱི་ནཱ་ཡོད་དུ་འདུག་ཅེས་པའི་གཏམ་སྨྲས་པས། 20 སོ་ལོས་དཱ་བིད་འཛིན་པའི་ཕྱིར་དམག་མངགས་ཤིང་། མི་དེ་རྣམས་ཀྱིས། ལུང་སྟོན་པའི་ཚོགས་ཀྱིས་ལུང་བསྟན་པ་དང་། དེ་དག་གི་ཁྲོད་དུ་སཱ་མུ་ཨེལ་གྱིས་འགོ་བྱེད་ཀྱིན་ཡོད་པ་མཐོང་བའི་ཚེ། སོ་ལོའི་དམག་རྣམས་ལ་དཀོན་མཆོག་གི་ཐུགས་ཉིད་བབས་པ་དང་ལུང་བསྟན་ཏོ། ། 21 བྱུང་ཚུལ་དེ་ནི་སོ་ལོ་ལ་སྨྲས་པས། དམག་གཞན་དག་མངགས་ནས་དེ་དག་གིས་ཀྱང་ལུང་བསྟན་ཞིང་། ལན་གསུམ་པར་སོ་ལོས་དམག་མངགས་པ་དང་དེ་དག་གིས་ཀྱང་ལུང་བསྟན་པ་རེད། 22 དེ་ནས་སོ་ལོ་རང་ཉིད་ཀྱང་རཱ་མ་ཡུལ་དུ་སོང་སྟེ། སེ་གུ་རུ་ཡོད་པའི་ཆུ་དོང་ཆེན་པོའི་རྩར་སླེབས་ནས། སཱ་མུ་ཨེལ་དང་དཱ་བིད་གཉིས་གང་དུ་འདུག་ཅེས་དྲིས་པས། མི་ཞིག་གིས་ལྟོས་དང་དེ་གཉིས་རཱ་མ་ཡུལ་གྱི་ནཱ་ཡོད་དུ་འདུག་ཅེས་ཞུས། 23 དེ་ནས་ཁོ་རང་རཱ་མ་ཡུལ་གྱི་ནཱ་ཡོད་དུ་འགྲོ་བའི་ཚེ། དཀོན་མཆོག་གི་ཐུགས་ཉིད་ཁོ་ལ་བབས་ནས་རཱ་མ་ཡུལ་གྱི་ནཱ་ཡོད་དུ་སླེབས་པའི་བར་དུ་ལུང་བསྟན་ཏེ་སོང་བ་དང་། 24 དེ་ནས་གོས་ཕུད་ནས་སཱ་མུ་ཨེལ་གྱི་དྲུང་དུ་ལུང་བསྟན་ཏེ་ཉིན་ཞག་གཅིག་ལ་གཅེར་བུར་ཉལ་ནས་བསྡད། དེའི་ཕྱིར་མི་ཐམས་ཅད་ཀྱིས་སོ་ལོ་ཡང་ལུང་སྟོན་པའི་ཁྲོད་དུ་འདུག་གམ་ཞེས་སྨྲས་སོ། །

ལེའུ་ཉི་ཤུ་པ།

དཱ་བིད་དང་ཡོ་ནཱ་ཐན་གཉིས་ཀྱི་སྐོར།

1 དེ་ནས་ཡང་དཱ་བིད་ནི་རཱ་མ་ཡུལ་གྱི་ནཱ་ཡོད་ནས་བྲོས་ཤིང་ཡོ་ནཱ་ཐན་གྱི་དྲུང་དུ་འོངས་ཏེ། ངས་ཅི་བྱས་པ་ཡིན་ནམ། ངའི་སྐྱོན་ཅི་ཡིན་ནམ། ངས་ཁྱེད་ཀྱི་ཕ་ཡི་དྲུང་དུ་སྡིག་ཉེས་ཅི་བྱས་པ་ཡིན། དེས་ངའི་སྲོག་ལ་སྙེག་གོ་ཞེས་སྨྲས་པས། 2 དེས་ནི་དེ་ལྟར་མིན་ཏེ། ཁྱེད་འཆི་བར་མི་འགྱུར། ལྟོས་ཤིག བྱ་བ་ཆེ་ཆུང་གང་ཡིན་ཡང་ང་ལ་མ་བཤད་སྔོན་དུ་ངས་ཕ་ཡིས་མི་བྱའོ། །ཁྱེད་གསོད་འདོད་པའི་བྱ་བ་དེ་ངའི་ཕ་ཡིས་ང་ལ་ཅིའི་ཕྱིར་སྦ་བར་བྱའམ། དེ་ལྟར་མི་འོང་ངོ་ཞེས་སྨྲས། 3 དེ་ནས་དཱ་བིད་ཀྱིས་ཡང་མནའ་བསྐྱལ་ནས་དེ་ལ། ང་ལ་ཁྱེད་ཀྱི་སྙིང་རྗེ་ཐོབ་ཡོད་པ་ཁྱེད་ཀྱི་ཕ་ཡིས་ལེགས་པར་ཤེས་པས། ཡོ་ནཱ་ཐན་གྱི་སེམས་མི་འཁྲུག་པའི་ཕྱིར་དུ་འདི་ནི་ཤེས་སུ་མ་བཅུག་ན་ལེགས་སྙམ་པ་རེད། ངས་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་འཛུགས་ཤིང་ཁྱེད་རང་ཡང་དཔང་དུ་བཙུགས་པ་ཡིན་ཏེ། ང་དང་འཆི་བ་གཉིས་ཀྱི་བར་དུ་གོམ་གང་མ་གཏོགས་མེད་ཅེས་པའི་ལན་དུ། 4 ཡོ་ནཱ་ཐན་གྱིས་དཱ་བིད་ལ། ཁྱེད་ཀྱི་སེམས་ནི་གང་ལ་དགའ་ན་ཡང་དེ་ནི་ངས་ཁྱེད་ཀྱི་དོན་དུ་བྱའོ་ཞེས་སྨྲས་པར། 5 དཱ་བིད་ཀྱིས་ཡོ་ནཱ་ཐན་ལ། ཀྱེ་ཧོ། སང་ཉིན་ཚེས་གཅིག་ཡིན་པས། ངས་རྒྱལ་པོ་དང་མཉམ་དུ་ཁ་ཟས་ལ་རོལ་དགོས། ང་ས་སྟོང་དུ་འགྲོ་རུ་ཆུག མཚན་མོ་གསུམ་པའི་བར་དུ་ཡིབ་ནས་འདུག་པར་བྱ། 6 ཁྱེད་ཀྱི་ཕ་ཡིས་ང་བཙལ་ན། ཁྱེད་ཀྱིས་དཱ་བིད་རང་གི་གྲོང་རྡལ་པེད་ལེ་ཧེམ་དུ་འགྲོ་བའི་ཕྱིར་ང་ནས་དགོངས་པ་ཞུས་སོང་། ཁོའི་རྒྱུད་ཀྱིས་དེ་རུ་ལོ་རེའི་མཆོད་པ་འབུལ་བར་བྱེད་ཅེས་སྨྲོས་ཤིག 7 གལ་ཏེ་ཁོང་གིས་ལེགས་སོ་སྨྲས་ན། ཁྱེད་ཀྱི་ཞབས་ཕྱི་བདག་ལ་ཞི་བདེ་འབྱུང་བར་འགྱུར། གལ་ཏེ་ཁོང་ཐུགས་ཁྲོས་ན། བདག་ལ་ལས་ངན་པ་བྱེད་པར་སེམས་ཐག་བཅད་པ་ཁྱེད་ཀྱིས་ཤེས་པར་འགྱུར། 8 ཁྱེད་ཀྱིས་རང་གི་ཞབས་ཕྱི་བདག་ལ་དཀོན་མཆོག་ཡ་ཝཱེའི་དྲུང་དུ་ཁ་ཆད་བཞག་པ་བཞིན་ད་ལྟ་ཡང་བྱམས་སྐྱོང་མཛོད་ཅིག བདག་གི་ནང་དུ་སྡིག་ཉེས་ཡོད་ན་ཁྱེད་ཀྱིས་བདག་སོད་ཅིག བདག་ནི་ཅིའི་ཕྱིར་ཁྱེད་ཀྱི་ཕ་ཡི་དྲུང་དུ་འཁྲིད་པར་བྱའམ་ཞེས་ཞུས་པ་ན། 9 ཡོ་ནཱ་ཐན་གྱིས། དེ་འདྲ་དཔེ་མི་སྲིད། ངའི་ཕ་ཡིས་ཁྱེད་ལ་ངན་བྱེད་ཐག་ཆོད་ཡིན་པ་རྟོགས་ན་ངས་ཁྱེད་ལ་ཅིའི་ཕྱིར་མི་བཤད་སྨྲས་པར། 10 དཱ་བིད་ཀྱིས་ཡོ་ནཱ་ཐན་ལ། གལ་ཏེ་ཁྱེད་ཀྱི་ཕ་ཡིས་ཁྱེད་ལ་ལན་དྲག་པོ་ཞིག་གཏོང་ན་སུས་ང་ལ་སྨྲའམ་ཞེས་ཞུས་པས། 11 ཡོ་ནཱ་ཐན་གྱིས་དཱ་བིད་ལ་ཤོག་དང་ངེད་གཉིས་ས་སྟོང་དེ་རུ་འགྲོ་བར་བྱ་ཞེས་སྨྲས་ནས་ཁོ་གཉིས་དེ་རུ་སོང་།

12 ཡོ་ནཱ་ཐན་གྱིས་དཱ་བིད་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་དཔང་པོ་མཛད་པར་ཤོག སང་ཉིན་ནམ་ཡང་ན་གནངས་ཉིན་ཆུ་ཚོད་འདི་ལ་ངས་རང་གི་ཕ་ཡི་བསམ་ཚུལ་ལ་བརྟག་པར་བྱ་སྟེ། ལྟོས་དང་། གལ་ཏེ་དཱ་བིད་ཁྱེད་ཀྱི་དོན་དུ་བཟང་པོ་ཞིག་འབྱུང་ན། ངས་བང་ཆེན་མངགས་ཏེ་ཁྱེད་ལ་ཅིའི་ཕྱིར་མི་བརྗོད། 13 གལ་ཏེ་ངའི་ཕ་ཡིས་ཁྱེད་ལ་ངན་བྱེད་འདོད་པ་ཡིན་ན། དེ་ངས་ཁྱེད་ལ་ཅིས་ཀྱང་བརྗོད་ཡོང་། ངས་ཁྱེད་རང་བདེ་བར་ཕར་འགྲོ་རུ་བཅུག་ཆོག གལ་ཏེ་དེ་ལྟར་མ་བྱས་ན། དཀོན་མཆོག་ཡ་ཝཱེས་ཡོ་ནཱ་ཐན་བདག་ལ་འདིའམ་འདི་ལས་ལྷག་པ་ཞིག་མཛད་པར་ཤོག དེར་མ་ཟད། སྔར་དཀོན་མཆོག་ཡ་ཝཱེ་ནི་ངའི་ཕ་དང་མཉམ་དུ་བཞུགས་པ་ལྟར་ཁྱེད་དང་མཉམ་དུ་བཞུགས་པར་སྨོན། 14 ང་ནི་འཆི་བར་མི་འགྱུར་བའི་ཕྱིར། ང་གསོན་པའི་སྐབས་སུ་ཁྱེད་ཀྱིས་ང་ལ་དཀོན་མཆོག་ཡ་ཝཱེའི་ཐུགས་རྗེ་སྟོན་རོགས། 15 དཀོན་མཆོག་ཡ་ཝཱེས་དཱ་བིད་ཀྱི་དགྲ་བོ་རེ་རེ་ས་གཞི་ནས་མེད་པར་མཛད་པའི་དུས་སུ་ཁྱེད་ཀྱི་སྙིང་རྗེ་ངའི་ཁྱིམ་རྒྱུད་དང་གཏན་ནས་མི་འབྲལ་བར་མཛོད་ཅེས་སྨྲས་ནས། 16 ཡོ་ནཱ་ཐན་གྱིས་དཱ་བིད་ཀྱི་ཁྱིམ་རྒྱུད་བར་ཁ་ཆད་བཞག་ཅིང་། དཀོན་མཆོག་ཡ་ཝཱེས་དཱ་བིད་ཀྱི་དགྲ་བོ་བརྒྱུད་ནས་ཁ་ཆད་དང་འགལ་བའི་ཉེས་པར་ལན་འཇལ་བར་ཤོག་ཅེས་སྨྲས་པ་དང་། 17 ཡོ་ནཱ་ཐན་གྱིས་རང་གི་སྲོག་ལ་གཅེས་པ་བཞིན་དཱ་བིད་ལ་གཅེས་པས། དཱ་བིད་ཀྱིས་ཁོ་ལ་ཡང་བསྐྱར་མནའ་བསྐྱལ་དུ་བཅུག་གོ །

18 དེ་ནས་ཡོ་ནཱ་ཐན་གྱིས་ཁོ་ལ། སང་ཉིན་ཚེས་གཅིག་ཡིན་ཏེ། ཁྱེད་ཀྱི་འདུག་གནས་སྟོང་བ་ཡིན་ན་ཁྱེད་མེད་པ་རྟོགས་པར་འགྱུར། 19 དེ་ནས་ཉིན་གསུམ་པར་ཁྱེད་མྱུར་དུ་སྔར་དོན་རྐྱེན་འབྱུང་བའི་ཉིན་མོར་གང་དུ་ཡིབ་ས་དེར་སོང་སྟེ། ཨེ་ཟེལ་བྱ་བའི་རྡོ་ཕ་བོང་གི་རྩར་སྒུགས་དང་། 20 ངས་འབེན་ལ་འཕེན་པ་ལྟར་ཕ་བོང་དེའི་ཕྱོགས་སུ་མདའ་གསུམ་འཕེན་པར་བྱ། 21 དེ་ནས་ངས་གཞོན་ནུ་ཞིག་མངགས་ནས་དེ་ལ། མདའ་འཚོལ་རོགས་ཟེར་བར་བྱ། གལ་ཏེ་ངས་གཞོན་ནུ་ལ། ལྟོས་དང་། མདའ་ཁྱོད་ཀྱི་རྒྱབ་ཏུ་འདུག ཁྱོད་ཀྱིས་དེ་བླངས་ནས་འཁྱེར་ཤོག་ཅེས་བསྐུལ་ན་ཞི་བདེ་ཡོད་པས་ཁྱེད་འོང་ཆོག གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་ངས་ཁྱེད་ལ་གནོད་པ་ཅི་ཡང་མེད་ཅེས་སྨྲ་བ་ཡིན། 22 གལ་ཏེ་ངས་གཞོན་ནུ་ལ། ལྟོས་དང་། མདའ་ཁྱོད་ཀྱི་མདུན་དུ་འདུག་ཅེས་བསྐུལ་ན། དཀོན་མཆོག་ཡ་ཝཱེས་ཁྱེད་ཡུལ་གཞན་དུ་མངགས་པས་ཁྱེད་སོང་ཞིག 23 ཡང་ང་དང་ཁྱེད་གཉིས་ཀྱིས་གང་སྨྲས་པའི་དཔང་པོར་དཀོན་མཆོག་ཡ་ཝཱེ་ཇི་སྲིད་བར་དུ་བཞུགས་པ་ཡིན་ཞེས་སྨྲས་སོ། ། 24 དེ་ནས་དཱ་བིད་ས་སྟོང་དེ་རུ་ཡིབ་ནས་བསྡད་པ་དང་། ཡང་ཚེས་གཅིག་གི་ཉིན་མོ་སླེབས་པའི་ཚེ་རྒྱལ་པོ་གསོལ་སྟོན་དུ་ཕེབས། 25 ཡང་རྒྱལ་པོ་གོམས་སྲོལ་བཞིན་གྱང་རྩར་རང་གི་ཁྲི་སྟེང་ལ་བསྡད་དེ། ཡོ་ནཱ་ཐན་རྒྱལ་པོ་དང་ཁ་གཏད་དུ་ཨབ་ནེར་རྒྱལ་པོའི་གམ་དུ་བསྡད། ཏག་ཏག་དཱ་བིད་ཀྱི་འདུག་གནས་སྟོང་བར་ལུས་པ་རེད། 26 སོ་ལོས་ཁོ་ལ་ཕལ་ཆེར་དོན་ཞིག་བྱུང་བས་མི་གཙང་བར་གྱུར་ཡོད་ངེས་བསམས་པས་ཉིན་དེར་ཅི་ཡང་མ་སྨྲས་སོ། ། 27 ཚེས་གཉིས་པར། དཱ་བིད་ཀྱི་འདུག་གནས་ཡང་སྟོང་བ་ཡིན་པས། སོ་ལོས་ཉིད་ཀྱི་སྲས་ཡོ་ནཱ་ཐན་ལ། ཡེ་སེའི་བུ་ནི་ཁ་ཟས་སྤྱོད་དུ་མདང་ཡང་མ་འོངས། དེ་རིང་ཡང་མི་འོང་བ་ཅི་ཡིན་ཞེས་དྲིས་པའི་ལན་དུ། 28 ཡོ་ནཱ་ཐན་གྱིས་སོ་ལོ་ལ། དཱ་བིད་ཀྱིས་པེད་ལེ་ཧེམ་དུ་འགྲོ་བའི་ཕྱིར་ང་ནས་དགོངས་པ་ཞུས་ཤིང་། 29 ཁོས་ང་ལ། ང་འགྲོ་བར་གནོངས་ཤིག ངའི་ནང་མིས་གྲོང་རྡལ་དེ་རུ་མཆོད་པ་འབུལ་བཞིན་ཡོད་པས་ངའི་ཕུ་བོས་དེ་རུ་ཤོག་ཅེས་སྨྲས་བྱུང་། ང་ལ་ཁྱེད་ཀྱི་སྤྱན་དྲུང་དུ་ཐུགས་རྗེ་ཐོབ་པ་ཡིན་ན། ང་དེ་རུ་སོང་སྟེ་རང་གི་སྤུན་རྣམས་ལ་བལྟ་བར་གནོངས་ཤིག་ཅེས་ཞུས་པས། ཁོ་རྒྱལ་པོའི་གསོལ་ལྕོག་གི་གམ་དུ་མ་འོངས་ཞེས་སྨྲས་པ་ན། 30 སོ་ལོ་ནི་ཡོ་ནཱ་ཐན་གྱི་སྟེང་དུ་ཁོང་ཁྲོ་ཆེན་པོ་ལངས་ནས། ཁོས་དེ་ལ་ཀྱེ་ངན་རེངས་ངོ་ལོག་གི་བུད་མེད་ཀྱི་བུ་ཁྱོད། ངོ་ཚ་མེད་པ་ཁྱོད་ཀྱི་མ་དང་འདྲ་པོ་རེད། དེའི་རྐྱེན་གྱིས་ཁྱོད་ཀྱིས་ཡེ་སེ་ཡི་བུ་དེ་བདམས་པ་ངས་མི་ཤེས་སམ། 31 ཡེ་སེའི་བུ་དེ་ནི་ས་གཞི་རུ་ཉིན་གཅིག་ལ་གསོན་ནའང་། ཁྱོད་དང་ཁྱོད་ཀྱི་རྒྱལ་ཁབ་བརྟན་པོར་ལུས་པར་མི་འགྱུར། དེའི་ཕྱིར་བང་ཆེན་ཐོངས་ལ་ཁོ་ངའི་མདུན་དུ་འཁྲིད་ཤོག ཁོ་ནི་ཅི་ནས་ཀྱང་འཆི་འོས་ཞེས་སྨྲས་པའི་ལན་དུ། 32 ཡོ་ནཱ་ཐན་གྱིས་ཉིད་ཀྱི་ཕ་སོ་ལོ་ལ། ཁོ་ཅིའི་ཕྱིར་གསོད་པར་བྱའམ། ཁོས་ཅི་བྱས་སམ་ཞེས་ཞུས་པ་ལ། 33 སོ་ལོས་ཁོ་ལ་བསྣུན་པའི་ཆེད་དུ་མདུང་འཕངས་པས། ཡོ་ནཱ་ཐན་གྱིས་རང་གི་ཕ་ཡིས་དཱ་བིད་གསོད་ངེས་པ་ཤེས། 34 ཡོ་ནཱ་ཐན་ཤིན་ཏུ་ཁྲོས་ཤིང་གསོལ་ལྕོག་ནས་ལངས་ཏེ་ཚེས་གཉིས་པའི་ཉིན་དེར་ཟས་གང་ཡང་མ་སྤྱད་ཅིང་། ཕ་ཡིས་དཱ་བིད་ལ་སྐུར་བ་བཏབ་པའི་ཕྱིར་ཡོ་ནཱ་ཐན་སེམས་སྡུག་གོ །

35 ཡང་ཕྱི་ཉིན་སྔ་མོ་དཱ་བིད་དང་ཁ་ཆད་བཞག་པའི་དུས་ལ་སླེབས་ཙ་ན། ཡོ་ནཱ་ཐན་དང་གཡོག་པོ་གཞོན་ནུ་ཞིག་མཉམ་དུ་ས་སྟོང་དེར་སོང་སྟེ། 36 ཡོ་ནཱ་ཐན་གྱིས་གཞོན་ནུ་དེ་ལ་ཁོས་འཕངས་པའི་མདའ་རྣམས་ཚོལ་ཞིག་ཅེས་བཀའ་གནང་བས། གཞོན་ནུ་བརྒྱུགས་པ་ལ་ཡོ་ནཱ་ཐན་གྱིས་མདའ་ཞིག་ཁོའི་མདུན་དུ་བཏང་། 37 གཞོན་ནུ་དེ་ཡོ་ནཱ་ཐན་གྱིས་འཕངས་པའི་མདའ་ཡི་གནས་སུ་སླེབས་པའི་ཚེ། ཡོ་ནཱ་ཐན་གྱིས་གཞོན་ནུ་དེའི་རྒྱབ་ནས་ན་རེ། མདའ་ནི་ཁྱོད་ཀྱི་མདུན་དུ་མི་འདུག་གམ་ཞེས་བོས། 38 དེ་ནས་ཡང་ཡོ་ནཱ་ཐན་གྱིས་གཞོན་ནུའི་རྒྱབ་ནས་སྐད་བརྒྱབ་སྟེ། ལངས་ནས་མི་འདུག་པར་མྱུར་དུ་སོང་ཞིག་ཅེས་བསྐུལ་བས། གཞོན་ནུ་དེས་མདའ་དེ་བསྡུས་ནས་ཕྱིར་བདག་པོ་ཡོ་ནཱ་ཐན་གྱི་དྲུང་དུ་འོངས་པ་རེད། 39 གཞོན་ནུ་དེས་དོན་ཅི་ཡིན་གང་ཡིན་མ་ཤེས་ཀྱང་ཡོ་ནཱ་ཐན་དང་དཱ་བིད་ཁོ་ནས་ཤེས་སོ། ། 40 ཡང་ཡོ་ནཱ་ཐན་གྱིས་རང་གི་ལག་ཆ་གཞོན་ནུ་ལ་བཏང་སྟེ། འདི་ཁྱེར་ལ་གྲོང་ཁྱེར་དུ་སོང་ཞིག་ཅེས་བསྒོས། 41 གཞོན་ནུ་དེ་སོང་མ་ཐག དཱ་བིད་ལྷོ་ཕྱོགས་ཀྱི་གནས་ནས་ཐོན་ཏེ་གདོང་སར་བཏུད་ནས་ལན་གསུམ་ལ་ཕྱག་ཕུལ་ཏོ། །དེ་ནས་མཛའ་གྲོགས་ཕན་ཚུན་ལ་འོ་བྱས་ཤིང་ཕན་ཚུན་གྱི་དོན་དུ་ངུས་པ་དང་དཱ་བིད་ནི་ལྷག་པར་ངུས་སོ། ། 42 དེ་ནས་ཡོ་ནཱ་ཐན་གྱིས་དཱ་བིད་ལ། ངེད་གཉིས་ཀྱིས་སྔོན་ཆད་དཀོན་མཆོག་ཡ་ཝཱེའི་མཚན་བརྗོད་ཅིང་། ང་དང་ཁྱེད་གཉིས་བར་དང་། ད་དུང་ངའི་བུ་རྒྱུད་དང་ཁྱེད་ཀྱི་བུ་རྒྱུད་གཉིས་ཀྱི་བར་དུའང་དཀོན་མཆོག་ཡ་ཝཱེ་དུས་རྒྱུན་དུ་དཔང་པོར་བཞུགས་པར་ཤོག་ཅེས་མནའ་བསྐྱལ་ཡོད་པས། ད་ཁྱེད་བདེ་བར་སོང་ཞིག་ཅེས་སྨྲས་ནས། ཁོ་ལངས་ཏེ་སོང་བ་དང་ཡོ་ནཱ་ཐན་ཡང་གྲོང་ཁྱེར་དུ་ཕྱིན་ཏོ། །

ལེའུ་ཉེར་གཅིག་པ།

དཱ་བིད་མཆོད་དཔོན་ཨ་ཧི་མེ་ལེག་དང་ཕྲད་པ།

1 དེ་ནས་དཱ་བིད་ནོབ་ཅེས་པའི་ས་ཆ་ཡི་མཆོད་དཔོན་ཨ་ཧི་མེ་ལེག་བྱ་བའི་དྲུང་དུ་སླེབས་ནས། ཨ་ཧི་མེ་ལེག་སྐྲག་སྐྲག་འདར་འདར་ངང་དཱ་བིད་དང་འཕྲད་དུ་འོངས་ནས་དེ་ལ། ཁྱེད་གཅིག་པུ་འོངས་ཤིང་མཉམ་དུ་མི་གཅིག་ཀྱང་མེད་པ་ཅི་ཡིན་ནམ་ཞེས་དྲིས་པར། 2 དཱ་བིད་ཀྱིས་མཆོད་དཔོན་ཨ་ཧི་མེ་ལེག་ལ། རྒྱལ་པོས་ལས་ཤིག་བསྒོས་ཏེ་འདི་ལྟར། ངས་ཁྱོད་གང་དུ་མངགས་པ་དང་ལས་ཅི་ཞིག་བསྒོས་པ་མི་སུ་ལ་ཡང་མངོན་པར་མ་བྱེད་ཅིག་ཅེས་བཀའ་གནང་བས། ངས་ནི་གཡོག་པོ་འགའ་གནས་ཤིག་ཏུ་མངགས་པ་ཡིན། 3 ད་ལྟ་ཁྱེད་ཀྱི་ལག་ཏུ་ཅི་ཡོད། བག་ལེབ་ལྔའམ་གང་ཡོད་པ་དེ་ང་ལ་གནང་རོགས་ཞེས་པའི་ལན་དུ། 4 མཆོད་དཔོན་གྱིས་དཱ་བིད་ལ། བག་ལེབ་དཀྱུས་མ་ངའི་ལག་ཏུ་མེད་དེ། འདི་རུ་བག་ལེབ་དམ་པ་ཡོད། གལ་ཏེ་གཡོག་པོ་དག་གིས་རང་རང་གི་ལུས་བུད་མེད་ལས་བསྲུངས་ཡོད་ན་སྤྲད་ཆོག་ཅེས་སྨྲས། 5 དཱ་བིད་ཀྱིས་མཆོད་དཔོན་ལ། ནམ་རྒྱུན་དམག་ལ་ཆས་པའི་སྐབས་བཞིན། ད་རེས་ཀྱང་ངེད་ཅག་བུད་མེད་དང་མ་འགྲོགས་པ་སྟེ། རྒྱུན་ལྡན་གྱི་དུས་སུ་གཡོག་པོ་ཐམས་ཅད་གཙང་མ་ཡིན་ན། དེ་རིང་ནི་སྔར་བས་ཀྱང་གཙང་མ་མ་ཡིན་ནམ་ཞེས་སྨྲས་པས། 6 མཆོད་དཔོན་གྱིས་ཁོ་ལ་བག་ལེབ་དམ་པ་གནང་ངོ་། །གང་ལ་ཞེ་ན། སྤྱན་བསྟར་བག་ལེབ་མ་གཏོགས་མེད་པས་བག་ལེབ་གསར་པ་ཡར་འབུལ་བའི་སྐབས་སུ། དཀོན་མཆོག་ཡ་ཝཱེའི་སྤྱན་དྲུང་ནས་ཕྱིར་བླངས་པའི་བག་ལེབ་རྙིང་པ་དེ་དཱ་བིད་ལ་སྤྲད་དོ། །

7 ཉིན་དེར། སོ་ལོའི་ཞབས་ཕྱི་ཞིག་དེ་རུ་ཡོད་ཅིང་། ཁོ་རང་དཀོན་མཆོག་ཡ་ཝཱེའི་དྲུང་དུ་འདུག་སྟེ། མི་དེའི་མིང་ལ་དོ་ཨེག་ཟེར་ཞིང་ཨེ་དོམ་པ་ཡིན། སོ་ལོའི་ཕྱུགས་རྫི་དག་གི་འགོ་དཔོན་ཡང་ཡིན།

8 ཡང་དཱ་བིད་ཀྱིས་ཨ་ཧི་མེ་ལེག་ལ། ཁྱེད་ཀྱི་ལག་ཏུ་མདུང་ངམ་རལ་གྲི་མེད་དམ། བདག་རྒྱལ་པོའི་ལས་ལ་བྲེལ་མྱུར་ཆེ་བས། འདིར་རལ་གྲིའམ་མཚོན་ཆ་ཅི་ཡང་ཁྱེར་མེད་ཅེས་ཞུས་པས། 9 མཆོད་དཔོན་གྱིས། ཨེ་ལཱ་ཞེས་པའི་ལུང་པའི་ནང་དུ་ཁྱོད་ཀྱིས་བསད་པའི་ཕེ་ལེ་ཤེད་པ་གོལ་ཡད་ཀྱི་རལ་གྲི་ཡོད། དེ་རས་ཀྱིས་བཏུམས་ནས་བེར་ཐུལ་གྱི་རྒྱབ་ཏུ་བཞག་ཡོད། ཁྱོད་ལ་དགོས་ན་ལོངས་ཤིག དེ་མ་གཏོགས་གཞན་གང་ཡང་འདི་རུ་མེད་ཟེར་བས། དཱ་བིད་ཀྱིས། འདི་དང་འདྲ་བ་གཞན་གང་ཡང་མེད་པས་དེ་ང་ལ་གནང་རོགས་ཞེས་ཞུས་སོ། །

དཱ་བིད་ནི་གཱད་ཅེས་པའི་གྲོང་ཁྱེར་དུ་བྲོས་པ།

10 ཡང་དཱ་བིད་ཉིན་དེར་སོ་ལོ་ལ་གཡོལ་ནས་གཱད་ཀྱི་རྒྱལ་པོ་ཨ་ཀི་སི་ཡི་དྲུང་དུ་ཕྱིན། 11 དེ་ནས་ཨ་ཀི་སི་ཡི་བློན་པོ་རྣམས་ཀྱིས་ཁོང་ལ། མི་འདི་ནི་དཱ་བིད་ཟེར་བ་ཡུལ་དེའི་རྒྱལ་པོ་མ་ཡིན་ནམ། སྔར་ནས་མི་རྣམས་ཀྱིས། སོ་ལོ་ཡིས་བསད་པ་སྟོང་ཕྲག་སྟེ། །དཱ་བིད་ཀྱིས་བསད་པ་ཁྲི་ཕྲག་གོ །ཞེས་གར་རྩེས་ནས་གླུ་ལེན་ཡུལ་དེ་མ་ཡིན་ནམ་ཞེས་ཞུས། 12 དེ་ནས་དཱ་བིད་ཀྱིས་གཏམ་དེ་ཡིད་ལ་བཟུང་སྟེ་གཱད་ཀྱི་རྒྱལ་པོ་ཨ་ཀི་སི་ལ་ཤིན་ཏུ་འཇིགས་པ་དང་། 13 དེ་དག་གི་མིག་ལམ་དུ་ནམ་རྒྱུན་གྱི་སྤྱོད་ལམ་བསྒྱུར་ནས་སྨྱོ་ཁུལ་བྱས་པ་དང་རྒྱལ་སྒོར་གང་བྱུང་དུ་བྲིས་ཤིང་། མཆིལ་མ་སྨ་རའི་སྟེང་ལ་བཞུར་དུ་བཅུག 14 དེ་ནས་ཨ་ཀི་སི་ཡིས་རང་གི་བློན་པོ་རྣམས་ལ། མི་དེ་ནི་སྨྱོན་པ་ཡིན་ཏེ་ཅིའི་ཕྱིར་ངའི་མདུན་དུ་ཁྲིད་འོངས་པ་ཡིན་ནམ། 15 ང་ལ་མི་སྨྱོན་པ་ཉུང་འདུག་གམ། སྨྱོ་རྟགས་སྟོན་ཕྱིར་ཁྱོད་ཅག་གིས་མི་དེ་ངའི་མདུན་དུ་ཁྲིད་འོངས་པ་ཡིན་ནམ། མི་འདི་ངའི་ཁྱིམ་དུ་འཇུག་འོས་སམ་ཞེས་སྨྲས་སོ། །

ལེའུ་ཉེར་གཉིས་པ།

སོ་ལོས་མཆོད་དཔོན་དམར་གསོད་བྱས་པ།

1 དཱ་བིད་ས་ཆ་དེ་ནས་ཐོན་ཏེ་བྲག་ཕུག་ཨ་དུལ་ལཱམ་ཞེས་བྱ་བ་དེར་བྲོས་ཤིང་། གཏམ་དེ་ཁོའི་སྤུན་རྣམས་དང་ཕ་ཡི་ཁྱིམ་རྒྱུད་ཐམས་ཅད་ཀྱིས་ཐོས་པ་དང་ཁོ་ཚོ་ཡང་དཱ་བིད་ཀྱི་རྩར་ཕྱིན་པ་རེད། 2 ཡང་འཚོ་བ་དཀའ་སྡུག་ཅན་དང་བུ་ལོན་ཅན། སེམས་སྡུག་ཅན་ཐམས་ཅད་དེར་འཛོམས་ནས་ཁོ་དེ་དག་གི་འགོ་དཔོན་དུ་གྱུར་ཅིང་ཁོ་དང་མཉམ་དུ་མི་བཞི་བརྒྱ་ཙམ་ཡོད། 3 ཡང་དཱ་བིད་ཡུལ་དེ་ནས་མོ་ཨབ་ཡུལ་གྱི་མི་ཙི་ཕེ་ཞེས་པའི་གྲོང་ཁྱེར་དུ་སོང་སྟེ། མོ་ཨབ་ཀྱི་རྒྱལ་པོ་ལ་དཀོན་མཆོག་གིས་བདག་ལ་ཅི་མཛད་པ་རྟོགས་པའི་བར་དུ་བདག་གི་ཕ་མ་གཉིས་ཀ་ཁྱེད་ཅག་དང་མཉམ་དུ་གནས་སུ་འཇུག་རོགས་ཞེས་ཞུས། 4 དེ་ནས་དཱ་བིད་ཀྱིས་ཕ་མ་གཉིས་རྒྱལ་པོའི་དྲུང་དུ་ཁྲིད་ནས། ཁོ་རང་རི་རྫོང་དུ་སྡོད་པའི་རིང་དུ་ཕ་མ་གཉིས་ཀྱང་མོ་ཨབ་ཀྱི་རྒྱལ་པོ་དང་མཉམ་དུ་གནས་ཤིང་། 5 ཡང་ལུང་སྟོན་པ་གཱ་རྡུ་ཡིས་དཱ་བིད་ལ། རི་གསེབ་ཏུ་གནས་པར་མ་བྱེད་ཅིག ཁྱོད་ཡ་ཧུ་དཱ་ཡུལ་དུ་འགྲོ་དགོས་ཞེས་བསྐུལ་བས། དཱ་བིད་ལངས་ཏེ་ཧེ་རེད་ཅེས་བྱ་བའི་ནགས་ཁྲོད་དུ་ཕྱིན་ཏོ། །

6 སོ་ལོ་ནི་གིབ་ཨ་ས་ཆའི་རི་རྩེ་ཡི་འོམ་བུ་ཤིང་ཡོད་སར་བསྡད་པ་དང་། ལག་ཏུ་མདུང་ཐོགས་ཤིང་བློན་འཁོར་རྣམས་ཁོའི་མདུན་དུ་འགྲེངས་ནས་བསྡད། ཡང་སོ་ལོས་དཱ་བིད་དང་བཅས་པའི་མི་རྣམས་ཐག་ཉེ་ཞིག་ཏུ་ཡོད་པ་ཐོས་པས། 7 བློན་འཁོར་རྣམས་ལ། ཀྱེ་པེན་ཡཱ་མེན་པ་ཀུན། ཉོན་དང་། ཡེ་སེའི་བུ་དེས་ཁྱོད་ཅག་མི་རེ་རེ་ལ་ཞིང་དང་རྒུན་ཚལ་གཏོང་བར་བྱའམ། ཁྱོད་ཅག་མི་རེ་རེ་སྟོང་དཔོན་དང་བརྒྱ་དཔོན་དུ་འཇོག་པར་བྱའམ། 8 ཁྱོད་ཅག་ཐམས་ཅད་ཀྱིས་ང་ལ་ཅིའི་ཕྱིར་གནག་པ་ཡིན། ངའི་བུ་དང་ཡེ་སེའི་བུ་གཉིས་ཀྱིས་ཁ་ཆད་བྱས་པ་སུ་ཞིག་གིས་ཀྱང་ང་ལ་སྨྲས་མ་སོང་ལ། ངའི་བུ་ཡིས་ཞབས་ཕྱི་དང་ངའི་བར་དཀྲུག་ཤིང་འཕེན་སྐབས་སུའང་དེ་རིང་ནང་བཞིན་སུ་ཞིག་གིས་ཀྱང་ང་ལ་མ་སྨྲས་ཤིང་། སུ་ཞིག་གིས་ཀྱང་ང་ལ་གདུང་སེམས་མཉམ་སྐྱེད་མ་བྱས་ཞེས་སྨྲས། 9 དེ་ནས་ཨེ་དོམ་པ་དོ་ཨེག་བྱ་བ་སོ་ལོ་ཡི་བློན་འཁོར་རྣམས་ཀྱི་ཁྲོད་དུ་འགྲེངས་ནས་ན་རེ། ངས་ནི་ཡེ་སེའི་བུ་དེ་ནོབ་བྱ་བའི་ཡུལ་དུ་ཨ་ཧི་ཏུབ་ཀྱི་བུ་ཨ་ཧི་མེ་ལེག་གི་མདུན་དུ་འགྲོ་བ་མཐོང་བྱུང་། 10 དེ་ནས་ཨ་ཧི་མེ་ལེག་གིས་ཡེ་སེའི་བུ་ཡི་དོན་དུ་དཀོན་མཆོག་ཡ་ཝཱེ་ལ་གསོལ་བ་བཏབ་ཅིང་ཁོ་ལ་རྒྱགས་དང་ཕེ་ལེ་ཤེད་པ་གོལ་ཡད་ཀྱི་རལ་གྲི་ཡང་བཏང་བྱུང་ཞེས་ཞུས་སོ། །

11 དེ་ནས་རྒྱལ་པོས་ཨ་ཧི་ཏུབ་ཀྱི་བུ་སྟེ་མཆོད་དཔོན་ཨ་ཧི་མེ་ལེག་དང་། དེའི་ཕ་ཡི་ཁྱིམ་རྒྱུད་ཐམས་ཅད་དང་ནོབ་ཅེས་པའི་ས་ཆར་གནས་པའི་མཆོད་དཔོན་ཐམས་ཅད་ལ་འབོད་མཁན་མངགས་ཤིང་དེ་དག་རྒྱལ་པོའི་དྲུང་དུ་འོངས་ནས། 12 སོ་ལོས། ཀྱེ་ཨ་ཧི་ཏུབ་ཀྱི་བུ། ཁྱོད་ཀྱིས་ཉོན་ཅིག་ཅེས་བསྐུལ་བར། དེས་ནི། ངའི་བདག་པོ་ལགས། ང་རང་འདི་རུ་ཡོད་ཅེས་ལན་ཞུས། 13 སོ་ལོས་ཁོ་ལ། ཁྱོད་ཀྱིས་ཅིའི་ཕྱིར་ཡེ་སེའི་བུ་དང་ལྐོག་འབྲེལ་བྱས་ནས་ང་ལ་གནག་པ་ཡིན་ནམ། དེ་རིང་ནང་བཞིན་ཁོས་ང་ལ་འཇབ་སྒུག་བྱེད་པའི་ཆེད་དུ། ཁྱོད་ཀྱིས་ཅིའི་ཕྱིར་ཁོ་ལ་བག་ལེབ་དང་རལ་གྲི་བཏང་ནས་ཁོའི་དོན་དུ་དཀོན་མཆོག་ལ་གསོལ་བ་བཏབ་བམ་ཞེས་དྲིས། 14 ཨ་ཧི་མེ་ལེག་གིས་རྒྱལ་པོ་ལ། ཁྱེད་ཀྱི་བློན་འཁོར་རྣམས་ཀྱི་ཁྲོད་དུ་གཡོ་སྒྱུ་མེད་པའི་དཱ་བིད་འདྲ་བ་སུ་ཡང་མེད། ཁོ་ནི་རྒྱལ་པོའི་མག་པ་དང་སྐུ་སྲུང་པའི་འགོ་དཔོན་དང་། ཁྱེད་ཀྱི་བློན་པོའི་ཁྲོད་དུ་བཀུར་སྟི་ཐོབ་པ་ཞིག་མ་ཡིན་ནམ། 15 བདག་གིས་དེ་རིང་ཐེངས་དང་པོར་ཁོའི་དོན་དུ་དཀོན་མཆོག་ལ་གསོལ་བ་བཏབ་པ་ཡིན་ནམ་ཟེར་ན་མ་ཡིན་ནོ། །རྒྱལ་པོས་ཉིད་ཀྱི་མི་སེར་ང་རང་དང་ངའི་ཕ་ཡི་ཁྱིམ་རྒྱུད་ལ་དེ་ལྟ་བུའི་ལས་མ་འགེལ་ཞིག ལས་ཆེ་ཆུང་ཅི་ཡོད་ཀྱང་ཉིད་ཀྱི་ཞབས་ཕྱི་བདག་གིས་གང་ཡང་མི་ཤེས་ཞེས་ཞུས། 16 ལན་དུ་རྒྱལ་པོ་ན་རེ། ཀྱེ་ཨ་ཧི་མེ་ལེག ཁྱོད་དང་ཁྱོད་ཀྱི་ཕ་ཡི་ཁྱིམ་རྒྱུད་ཐམས་ཅད་འཆི་དགོས་ཞེས་སྨྲས་ཤིང་། 17 རྒྱལ་པོས་གཡས་གཡོན་དུ་སྡོད་པའི་སྐུ་སྲུང་པ་རྣམས་ལ། ཁྱོད་ཚོས་འཕྲལ་མར་དཀོན་མཆོག་ཡ་ཝཱེའི་མཆོད་དཔོན་རྣམས་སོད་ཅིག དེ་དག་གིས་དཱ་བིད་ལ་རོགས་བྱས་པར་མ་ཟད། ཁོ་ཚོས་དཱ་བིད་བྲོས་པ་ཤེས་ཀྱང་ང་ལ་འཕྲིན་མ་བཏང་ཞེས་སྨྲས་ཀྱང་། རྒྱལ་པོའི་བློན་འཁོར་རྣམས་ནི་དཀོན་མཆོག་ཡ་ཝཱེའི་མཆོད་དཔོན་རྣམས་གསོད་པའི་ཕྱིར་ལག་པ་བརྐྱང་བར་མ་འཐད་དོ། ། 18 དེ་ནས་རྒྱལ་པོས་དོ་ཨེག་ལ། ཁྱོད་ཀྱིས་འཕྲལ་མར་མཆོད་དཔོན་རྣམས་སོད་ཅིག་ཅེས་བཀའ་བསྒོས་པ་ལ། ཨེ་དོམ་པ་དོ་ཨེག་གིས་ཉིན་དེ་ལ་སོ་རས་ཀྱིས་བཟོས་པའི་བེར་ཐུལ་གྱོན་པའི་མི་བརྒྱད་ཅུ་གྱ་ལྔ་བསད་པ་རེད། 19 ཡང་མཆོད་དཔོན་གྱི་གྲོང་ཁྱེར་ནོབ་བྱ་བ་དེ་ནས་སྐྱེས་པ་དང་བུད་མེད། ཕྲུ་གུ་འོ་འཐུང་། བ་གླང་དང་བོང་བུ། ལུག་སོགས་རལ་གྲིས་བསད་དོ། །

20 དེ་ནས་ཨ་ཧི་ཏུབ་ཀྱི་བུ་ཨ་ཧི་མེ་ལེག་གི་བུ་རྣམས་ལས་ཨབ་ཡཱ་ཐར་ཞེས་བྱ་བ་དེ་དཱ་བིད་ཀྱི་མདུན་དུ་བྲོས། 21 ཨབ་ཡཱ་ཐར་གྱིས་སོ་ལོས་དཀོན་མཆོག་ཡ་ཝཱེའི་མཆོད་དཔོན་ཐམས་ཅད་བསད་པའི་དོན་དེ་དཱ་བིད་ལ་སྨྲས་པ་དང་། 22 དཱ་བིད་ཀྱིས་ཨབ་ཡཱ་ཐར་ལ། ངས་ཉིན་མོ་དེར་ཨེ་དོམ་པ་དོ་ཨེག་དེར་ཡོད་པ་མཐོང་ཞིང་། ཁོས་སོ་ལོ་ལ་ཡོངས་སུ་སྨྲ་བར་འགྱུར་བ་ངས་ཤེས། ཁྱོད་ཀྱི་ཕ་ཡི་ཁྱིམ་རྒྱུད་ཐམས་ཅད་ཤི་བའི་རྒྱུ་ནི་ང་ཡིན། 23 ཁྱོད་མ་འཇིགས་ཤིག ང་དང་མཉམ་དུ་སྡོད་ཅིག སུ་ཁྱོད་ཀྱི་སྲོག་ལེན་དུ་ཡོང་ན་དེ་ནི་ངའི་སྲོག་ཀྱང་ལེན་དུ་ཡོང་བས། ངས་ཁྱོད་ཀྱི་སྲོག་བསྲུང་ཐུབ་པར་འགྱུར་ཞེས་སྨྲས་སོ། །

ལེའུ་ཉེར་གསུམ་པ།

དཱ་བིད་ཀྱིས་ཀེ་ཨི་ལཱ་གྲོང་ཁྱེར་བསྐྱབས་པ།

1 དེ་ནས་མི་རྣམས་ཀྱིས་དཱ་བིད་ལ། ཀྱེ་ཧོ། ཕེ་ལེ་ཤེད་པ་རྣམས་ཀྱིས་ཀེ་ཨི་ལཱ་རུ་འཐབ་མོ་བྱེད་པར་མ་ཟད། གཡུལ་ཁ་ཐམས་ཅད་འཕྲོག་གིན་འདུག་ཅེས་ཟེར་བས། 2 དཱ་བིད་ཀྱིས་དཀོན་མཆོག་ཡ་ཝཱེ་ལ་གསོལ་བ་བཏབ་ཅིང་། བདག་ནི་ཕེ་ལེ་ཤེད་པ་འདི་དག་ལ་དམག་རྒྱག་ཏུ་འགྲོ་བར་རུང་ངམ་ཞེས་ཞུས་པ་ན། དཀོན་མཆོག་ཡ་ཝཱེས་ཁྱོད་འགྲོ་རུང་བ་ཡིན། ཕེ་ལེ་ཤེད་པ་རྣམས་མེད་པར་བྱོས་དང་། ཀེ་ཨི་ལཱ་སྐྱོབས་ཤིག་ཅེས་བཀའ་བསྩལ་ཡང་། 3 དཱ་བིད་ཀྱི་མི་རྣམས་ཀྱིས་ཁོ་ལ། ཡ་ཧུ་དཱའི་ཡུལ་འདི་ནས་ཀྱང་བདག་ཅག་འཇིགས་ཤིང་སྐྲག་ན་ཀེ་ཨི་ལཱ་རུ་ཡོད་པའི་ཕེ་ལེ་ཤེད་པའི་དམག་དཔུང་ལ་འཐབ་པར་ལྷག་ཏུ་མི་འཇིགས་སམ་ཞེས་ཞུས་པས། 4 ཡང་དཱ་བིད་ཀྱིས་དཀོན་མཆོག་ཡ་ཝཱེ་ལ་གསོལ་བ་བཏབ་པ་ན། དཀོན་མཆོག་ཡ་ཝཱེས་དེ་ལ་ཀེ་ཨི་ལཱ་རུ་མར་སོང་ཞིག་དང་། ངས་ཕེ་ལེ་ཤེད་པ་རྣམས་ཁྱོད་ཀྱི་ལག་ཏུ་སྤྲོད་པར་བྱ་ཞེས་བཀའ་ལན་གནང་བས། 5 དཱ་བིད་དང་དེའི་མི་རྣམས་ཀེ་ཨི་ལཱ་རུ་སོང་སྟེ། ཕེ་ལེ་ཤེད་པ་དང་དམག་བརྒྱབ་ཅིང་དེ་དག་གི་ཕྱུགས་ཕྲོགས་ནས་གསོད་གཅོད་ཆེན་པོ་ཞིག་གིས་ཕམ་པར་བྱས་ཤིང་། དེ་ལྟར་དཱ་བིད་ཀྱིས་ཀེ་ཨི་ལཱ་པ་རྣམས་བསྐྱབས་པ་རེད། 6 ཡང་ཨ་ཧི་མེ་ལེག་གི་བུ་ཨབ་ཡཱ་ཐར་ནི་བེར་ཐུལ་བཟུང་ནས་ཀེ་ཨི་ལཱ་རུ་བྲོས་ཏེ་དཱ་བིད་ཀྱི་མདུན་དུ་སླེབས་སོ། །

སོ་ལོས་དཱ་བིད་ཀྱི་རྗེས་དེད་པ།

7 སོ་ལོས་དཱ་བིད་ནི་ཀེ་ཨི་ལཱ་རུ་སླེབས་པའི་གཏམ་ཐོས་ནས། ཁོ་ནི་སྒོ་དང་སྒོ་གཏན་ཡོད་པའི་གྲོང་ཁྱེར་དུ་བཀག་པས་དཀོན་མཆོག་གིས་ཁོ་ངའི་ལག་ཏུ་སྤྲད་པ་ཡིན་ཞེས་སྨྲས་ཤིང་། 8 ཀེ་ཨི་ལཱ་རུ་མར་སོང་ནས་དཱ་བིད་དང་ཁོའི་མི་རྣམས་བསྐོར་བའི་ཆེད་དུ་སོ་ལོས་དམག་ཐམས་ཅད་བསྡུས། 9 དེ་ནས་དཱ་བིད་ཀྱིས་སོ་ལོས་ཁོ་ལ་གཡོ་ཐབས་ཀྱིས་གནོད་འཚེ་གཏོང་བ་ཤེས་པ་དང་། མཆོད་དཔོན་ཨབ་ཡཱ་ཐར་ལ་བེར་ཐུལ་འདི་རུ་འཁུར་ཤོག་ཅེས་སྨྲས་ཤིང་། 10 དཱ་བིད་ཀྱིས། ཀྱེ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལགས། སོ་ལོས་ཐབས་ཤེས་བཏོན་ནས་ཀེ་ཨི་ལཱ་རུ་འོང་ཞིང་གྲོང་ཁྱེར་འདི་འཇིག་པར་བྱའོ། །དེ་ནི་བདག་གི་རྐྱེན་གྱིས་ཡིན་ཞེས་བསྒྲགས་སྐད། གཏམ་དེ་དག་ཁྱེད་ཀྱི་ཞབས་ཕྱི་བདག་གིས་ཐོས་པ་ཡིན། 11 ཀེ་ཨི་ལཱ་པ་རྣམས་ཀྱིས་བདག་ཁོའི་ལག་ཏུ་གཏོད་པར་བྱའམ། ཁྱེད་ཀྱི་ཞབས་ཕྱིས་ཐོས་པ་བཞིན་དུ་སོ་ལོ་འདིར་སླེབ་ཡོང་ངམ། ཀྱེ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལགས། ཁྱེད་ཀྱི་ཞབས་ཕྱི་བདག་ལ་གསུང་བར་མཛོད་ཅེས་ཞུས་པས། དཀོན་མཆོག་ཡ་ཝཱེས་ཁོ་སླེབ་ཡོང་ཞེས་གསུངས། 12 ཡང་དཱ་བིད་ཀྱིས། ཀེ་ཨི་ལཱ་པ་རྣམས་ཀྱིས་བདག་དང་བདག་གི་མི་རྣམས་སོ་ལོའི་ལག་ཏུ་གཏོད་པར་བྱའམ་ཞེས་ཞུས་པས་དཀོན་མཆོག་ཡ་ཝཱེས་གཏོད་པར་བྱའོ་ཞེས་གསུངས། 13 དེ་ནས་དཱ་བིད་དང་ཁོའི་རྗེས་སུ་འབྲངས་པའི་མི་དྲུག་བརྒྱ་ཙམ་ཡོད་པ་ལངས་ནས། ཀེ་ཨི་ལཱ་ནས་བྲོས་ཏེ་འགྲོ་ཐུབ་ས་དེར་སོང་། སོ་ལོས་དཱ་བིད་ནི་ཀེ་ཨི་ལཱ་ནས་སོང་ཟིན་པའི་གཏམ་ཐོས་པས་བྱ་བ་དེའི་མཚམས་བཞག་གོ །

དཱ་བིད་རི་ཁྲོད་དུ་བྲོས་པ།

14 ཡང་དཱ་བིད་དབེན་སྟོང་གི་རི་རྫོང་དེར་བསྡད་ཅིང་བྱེ་ཐང་དང་རི་མང་བའི་ཡུལ་ལུང་ཟིབ་ཅེས་པར་གནས་པ་ལ། སོ་ལོས་ཉིན་རེ་བཞིན་དུ་ཁོ་བཙལ་ཡང་དཀོན་མཆོག་གིས་ཁོ་སོ་ལོའི་ལག་ཏུ་མ་སྤྲད་དོ། ། 15 དཱ་བིད་ནི་ཟིབ་བྱ་བའི་བྱེ་ཐང་གི་ཧོ་རེ་ཧྲི་ཡུལ་དུ་གནས་པའི་ཚེ། སོ་ལོ་དེའི་སྲོག་ལེན་དུ་སླེབས་པ་ཤེས་པར་གྱུར། 16 དེ་ནས་སོ་ལོའི་སྲས་ཡོ་ནཱ་ཐན་ལངས་ནས་ཧོ་རེ་ཧྲི་ཡུལ་ལ་དཱ་བིད་ཀྱི་མདུན་དུ་སོང་སྟེ། ཁོ་རང་དཀོན་མཆོག་ལ་བརྟེན་ནས་བརྟན་པོ་ཡོང་བར་བྱས་པ་དང་། 17 ཡང་ཁོས་དེ་ལ། མ་འཇིགས་ཤིག ངའི་ཕ་སོ་ལོའི་ལག་པས་ཁྱེད་ལ་གནག་ཐབས་མེད། ཁྱེད་ནི་ཅིས་ཀྱང་ཡེས་ར་ཨེལ་གྱི་རྒྱལ་པོར་འགྱུར་ཞིང་ང་ནི་ཅིས་ཀྱང་ཁྱེད་ཀྱི་ལག་རོགས་སུ་འགྱུར་ཡོང་། བྱ་བ་དེ་ནི་ངའི་ཕ་ཡིས་ཀྱང་ཤེས་སོ་ཞེས་སྨྲས་པས། 18 དེ་གཉིས་ཀྱིས་དཀོན་མཆོག་ཡ་ཝཱེའི་དྲུང་དུ་ཁ་ཆད་བཞག་ནས་ཡོ་ནཱ་ཐན་རང་གི་ཁྱིམ་དུ་ཕྱིན་པ་དང་དཱ་བིད་སྔར་བཞིན་ཧོ་རེ་ཧྲི་ཡུལ་དུ་གནས་སོ། །

19 དེ་ནས་ཟིབ་པ་རྣམས་གིབ་ཨ་རུ་སོ་ལོའི་མདུན་དུ་སོང་ནས་དེ་ལ། དཱ་བིད་ནི་ཧོ་རེ་ཧྲི་ཡུལ་གྱི་གནས་བཙན་པོ་དང་། ཡེ་ཤི་མོན་གྱི་ལྷོ་ཕྱོགས་སུ་ཡོད་པའི་རི་ཧ་ཀི་ལཱར་ཡིབ་ནས་འདུག 20 དེའི་ཕྱིར། རྒྱལ་པོ་ཁྱེད་ཐུགས་མོས་བཞིན་དུ་མར་ཕེབས་དང་། བདག་ཅག་གིས་ཁོ་རྒྱལ་པོ་ཁྱེད་ཀྱི་ཕྱག་ཏུ་གཏོད་པར་བྱ་ཞེས་ཞུས་པ་ན། 21 རྒྱལ་པོས་དེ་དག་ལ། ཁྱོད་ཚོས་ང་ལ་འདི་ལྟར་རོགས་བྱས་པའི་རྐྱེན་གྱིས་དཀོན་མཆོག་ཡ་ཝཱེས་ཁྱོད་ཅག་ལ་བྱིན་རླབས་གནང་བར་སྨོན། 22 ད་ཁྱོད་ཅག་སོང་ལ་ནན་ཏན་གྱིས་རྩད་ཆོད། ཁོའི་སྡོད་གནས་དང་འགྲོ་འདུག་ལ་བལྟ་ཞིང་། ཡང་སུས་ཁོ་དེ་རུ་མཐོང་བ་དེ་རྟོགས་པར་གྱིས། གང་ལ་ཞེ་ན། ཁོ་རང་གཡོ་སྒྱུ་ཅན་ཞིག་ཡིན་པ་ངས་ཐོས་ཏེ། 23 དེའི་ཕྱིར་ཁོ་རང་སྔར་ཡིབ་ས་ཐམས་ཅད་ལ་གསལ་པོར་ལྟོས་ལ་རྟོགས་པར་གྱིས། དེ་ནས་ཕྱིར་ཤོག་ལ་ངེས་ཐག་ཆོད་པའི་འཕྲིན་བདག་ལ་ཤོད་ཅིག དེ་ནས་ང་རང་ཁྱོད་ཅག་དང་མཉམ་དུ་འགྲོ་བ་དང་། གལ་ཏེ་ཁོ་རང་ད་དུང་ཡུལ་དེ་རུ་ཡོད་ན། ངས་ཁོ་ཡ་ཧུ་དཱ་པ་ཐམས་ཅད་ཀྱི་ནང་ནས་འཚོལ་བར་བྱ་ཞེས་སྨྲས། 24 དེ་ནས་དེ་དག་ལངས་ནས་ཟིབ་ཡུལ་དུ་སོ་ལོ་མ་སོང་སྔོན་ལ་ཆས་ཤིང་། དཱ་བིད་སོགས་མཱ་ཨོན་བྱ་བའི་བྱེ་ཐང་སྟེ་ཡེ་ཤི་མོན་ལྷོ་ཕྱོགས་ཀྱི་ཨ་ར་པཱ་ཞེས་པའི་ས་ཆར་གནས་པ་རེད། 25 སོ་ལོ་དང་དེའི་མི་རྣམས་ཁོ་བཙལ་བར་ཕྱིན་པ་ན། དཱ་བིད་ཀྱིས་ཐོས་པས་ཁོ་བྲག་རྡོ་དེ་རུ་མར་སོང་བ་དང་མཱ་ཨོན་གྱི་བྱེ་ཐང་ལ་གནས་ཤིང་། སོ་ལོས་གཏམ་དེ་ཐོས་ནས་མཱ་ཨོན་གྱི་ཐང་དུ་དཱ་བིད་ཀྱི་རྗེས་དེད་དོ། ། 26 དེ་ནས་སོ་ལོ་རིའི་ཚུར་ཕྱོགས་སུ་འགྲོ་བའི་ཚེ། དཱ་བིད་དང་དེའི་མི་རྣམས་རིའི་ཕར་ཕྱོགས་སུ་ཡོད་ཅིང་། དཱ་བིད་འབྲོ་བར་བརྩོན་པ་བྱས་ཀྱང་། སོ་ལོ་དང་དེའི་དམག་དཔུང་གིས་དཱ་བིད་དང་དེའི་མི་རྣམས་ཡོངས་སུ་བསྐོར། 27 དེ་ནས་སོ་ལོའི་དྲུང་དུ་བང་ཆེན་ཞིག་འོངས་ནས་དེ་ལ། ཁྱེད་མྱུར་ཏུ་ཕེབས་ཤོག ཕེ་ལེ་ཤེད་པ་རྣམས་ཀྱིས་ཚུར་རྒོལ་བྱས་བྱུང་ཞེས་འཕྲིན་ཞུས་པས། 28 སོ་ལོ་ནི་དཱ་བིད་ཀྱི་རྗེས་མ་དེད་པར་ཕྱིར་ལོག་སྟེ་ཕེ་ལེ་ཤེད་པའི་གདོང་བསུས་ནས་འཐབ། དེའི་ཕྱིར་བྲག་རྡོ་དེའི་མིང་ལ་ཐར་པའི་བྲག་ཅེས་བཏགས། 29 ཡང་དཱ་བིད་གནས་དེ་ནས་ཐོན་ཏེ་ཨེན་གེ་དི་ཞེས་པའི་བཙན་རྫོང་རྣམས་ལ་གནས་སོ། །

ལེའུ་ཉེར་བཞི་པ།

དཱ་བིད་ནི་སོ་ལོ་ལས་ཐར་བ།

1 དེ་ནས་སོ་ལོ་ནི་ཕེ་ལེ་ཤེད་པ་དག་གི་རྗེས་སུ་དེད་ནས་ཕྱིར་ལོག་པའི་ཚེ། མི་རྣམས་གྱིས་ཁོང་ལ། ལྟོས་དང་དཱ་བིད་ནི་ཨེན་གེ་དི་བྱ་བའི་བྱེ་ཐང་དུ་འདུག་ཅེས་ཞུས་པས། 2 སོ་ལོས་ཡེས་ར་ཨེལ་པ་ཐམས་ཅད་ནས་བདམས་པའི་མི་སྟོང་ཕྲག་གསུམ་ཁྲིད་ཅིང་། དཱ་བིད་དང་དེའི་མི་རྣམས་འཚོལ་བའི་ཕྱིར་གནའ་བའི་བྲག་རྡོ་ཞེས་པར་ཕྱིན་པ་དང་། 3 ལམ་དུ་ཡོད་པའི་ལུག་རར་སླེབས་ཏེ། བྲག་ཕུག་ཅིག་ཡོད་སར་སོ་ལོ་བཙོག་པ་གཏོང་བའི་ཕྱིར་དེའི་ནང་ཕྱིན་པར་དཱ་བིད་སོགས་བྲག་ཕུག་དེའི་སྦུག་ཏུ་བསྡད་ཡོད་པ་རེད། 4 དེ་ནས་དཱ་བིད་ཀྱི་མི་རྣམས་ཀྱིས་ཁོ་ལ། ལྟོས་དང་། དཀོན་མཆོག་ཡ་ཝཱེས་ཁྱོད་ཀྱི་དགྲ་བོ་ཁྱོད་ཀྱི་ལག་ཏུ་སྤྲོད་ཅིང་། ཁྱོད་ཀྱིས་དེ་ལ་ཅི་འདོད་བཞིན་བྱས་ཆོག་ཅེས་གསུངས་པ་དང་། ད་ནི་ཉིན་དེ་སླེབས་བྱུང་ཞེས་སྨྲས་པ་ལ། དཱ་བིད་ལངས་ཏེ་གསང་བའི་སྒོ་ནས་སོ་ལོའི་གོས་ཀྱི་ཐུ་བ་བཅད། 5 ཡང་དེའི་རྗེས་སུ་ལས་དེ་བྱས་པར་དཱ་བིད་ཀྱི་སེམས་ནས་རང་ལ་སྨད་དོ། ། 6 དེ་ནས་དཱ་བིད་ཀྱིས་རང་གི་མི་རྣམས་ལ། ངའི་རྗེ་བོ་ནི་དཀོན་མཆོག་ཡ་ཝཱེས་བྱུགས་པ་དེ་ལགས་པས། ངས་ཁོང་གི་ཕྱོགས་སུ་ལག་པ་བརྐྱངས་ནས་ཁོང་ལ་རྒོལ་བར་གཏན་ནས་མི་བྱའོ་ཞེས་སྨྲས་པ་དང་། 7 དཱ་བིད་ཀྱིས་རང་གི་མི་རྣམས་བཀག་སྟེ་སོ་ལོ་ལ་རྒོལ་བར་མ་བྱས་ཤིང་། ཡང་སོ་ལོ་ལངས་ནས་བྲག་ཕུག་ནས་སྒོར་བུད་དེ་རང་གི་ལམ་དུ་ཞུགས་སོ། །

8 དེ་ནས་དཱ་བིད་བྲག་ཕུག་ནས་ཐོན་ཏེ། ཀྱེ་བདག་གི་ཇོ་བོ་བདག་གི་རྒྱལ་པོ་ལགས་ཞེས་སོ་ལོ་བོས་པ་ན། སོ་ལོས་ཕྱི་མིག་བལྟས་ཤིང་དེར་དཱ་བིད་ཀྱིས་མར་བསྒུར་ནས་གདོང་སར་བཏུད་དེ་ཕྱག་བཙལ་བ་རེད། 9 ཡང་དཱ་བིད་ཀྱིས་སོ་ལོ་ལ། མི་རྣམས་ཀྱིས་ཁྱེད་ལ་ཀྱེ་ཧོ་དཱ་བིད་ཀྱིས་རྒྱལ་པོ་ཁྱེད་ལ་གནག་པར་འདོད་ཅེས་པའི་གཏམ་དེ་ལ་ཅིའི་ཕྱིར་གསན་པ་ཡིན་ནམ། 10 ལྟོས་དང་དཀོན་མཆོག་ཡ་ཝཱེས་ཁྱེད་ནི་དེ་རིང་བྲག་ཕུག་ནང་དུ་ངའི་ལག་ལ་སྤྲད་པ་ཁྱེད་ཀྱི་སྤྱན་གྱིས་གཟིགས་པ་ཡིན། མི་འགའ་ཞིག་གིས་ང་ལ་ཁྱེད་སོད་ཅིག་ཟེར་ཡང་ངས་ཁྱེད་རང་མ་བསད། ངས་དེ་དག་ལ་ངའི་རྗེ་བོ་ནི་དཀོན་མཆོག་ཡ་ཝཱེས་བྱུགས་པ་དེ་ལགས་པས། ངའི་ལག་པ་བརྐྱངས་ནས་རང་གི་རྗེ་བོར་གནག་མི་ཕོད་ཅེས་སྨྲས་པ་ཡིན། 11 ངའི་ཡབ་ལགས། ལྟོས་དང་། ངའི་ལག་ཏུ་ཡོད་པའི་གོས་ཀྱི་ཐུ་བ་འདི་ཁྱེད་ཀྱི་གོས་ནས་བཅད་ཀྱང་ཁྱེད་རང་མ་བསད་པས་འདི་ལ་གཟིགས་ཤིང་དེ་རྟོགས་པར་གྱིས། ང་ལ་ངན་དང་ཉེས་པ་ཅི་ཡང་མེད་དེ། ཁྱེད་ཀྱིས་ངའི་སྲོག་ལེན་པར་འདོད་ནའང་ངས་ཁྱེད་ལ་སྡིག་པ་མ་བྱས། 12 དཀོན་མཆོག་ཡ་ཝཱེས་ཁྱེད་དང་ངེད་གཉིས་ཀྱི་བར་ལ་ཤན་འབྱེད་པར་མཛོད་ཅིག དཀོན་མཆོག་ཡ་ཝཱེས་ཁྱེད་ཀྱི་མདུན་ནས་ང་ལ་དཀར་འདོན་པར་མཛོད་ཅིག ངའི་ལག་པས་གཏན་ནས་ཁྱེད་ལ་གནག་མི་སྲིད། 13 སྔ་མ་རྣམས་ཀྱི་གཏམ་དཔེར། ངན་པ་ལས་ངན་པ་འབྱུང་ཟེར་ཡང་ངའི་ལག་པས་ཁྱེད་ལ་གནག་མི་སྲིད། 14 ཡེས་ར་ཨེལ་གྱི་རྒྱལ་པོ་ནི་སུའི་ཕྱིར་དུ་ཐོན་ནམ། ཁྱེད་སུའི་རྗེས་སུ་འདེད་དམ། ཁྱི་ཤི་རོའམ་ཁྱི་ཤིག་ཅིག་གི་རྗེས་སུ་འདེད་དམ། 15 དཀོན་མཆོག་ཡ་ཝཱེས་རང་རེའི་བར་ཁྲིམས་ཐག་གཅོད་ཅིང་ལེགས་ཉེས་འབྱེད་པ་དང་། ཁོང་གིས་གཟིགས་ཏེ་ང་ལ་དཀར་འདོན་པར་མཛད་ནས། ང་ཁྱེད་ཀྱི་ལག་ནས་སྐྱོབ་པར་མཛོད་ཅིག་ཅེས་སྨྲས་སོ། །

16 དེ་ནས་དཱ་བིད་ཀྱིས་སོ་ལོ་ལ་གཏམ་བྱས་ཟིན་པ་ན་སོ་ལོས། ཀྱེ་དཱ་བིད། ངའི་བུ། འདི་ནི་ཁྱོད་ཀྱི་སྐད་ཡིན་ནམ་ཞེས་དྲིས་ཤིང་དྲག་ཏུ་ངུས་པ་རེད། 17 ཡང་ཁོང་གིས་དཱ་བིད་ལ། ཁྱོད་ང་ལས་ལྷག་པར་དྲང་བདེན་ཡིན། ངས་ཁྱོད་ལ་ངན་བྱས་མོད་ཁྱོད་ཀྱིས་ང་ལ་བཟང་བྱས་སོང་། 18 ཁྱོད་ཀྱིས་ང་ལ་ཇི་ལྟ་བུའི་ལས་བཟང་པོ་བྱས་པ་དེ་ནི་ཁྱོད་ཀྱིས་ང་ལ་ཉིན་མོ་འདིར་སྨྲས་ཤིང་། དཀོན་མཆོག་ཡ་ཝཱེས་ང་རང་ཁྱོད་ཀྱི་ལག་ཏུ་སྤྲོད་པར་མཛད་ཀྱང་ཁྱོད་ཀྱིས་ང་མ་བསད་དོ། ། 19 གལ་ཏེ་མི་ཞིག་གིས་རང་གི་དགྲ་བོ་རྙེད་ན་ཁོས་དེ་ནི་བདེ་བར་གཏོང་ངམ། དེ་རིང་ཁྱོད་ཀྱིས་ང་ལ་དེ་ལྟར་མ་བྱས་པས་དཀོན་མཆོག་ཡ་ཝཱེས་ཁྱོད་ལ་བཟང་ལན་གནང་བར་ཤོག 20 ཡང་ད་ལྟ་ལྟོས་ཤིག ཁྱོད་ནི་ངེས་པར་རྒྱལ་པོར་འགྱུར་བ་དང་ཡེས་ར་ཨེལ་གྱི་རྒྱལ་སྲིད་ཁྱོད་ཀྱི་ལག་ཏུ་བརྟན་པོར་ཚུགས་པར་འགྱུར། 21 ད་ལྟ་ཁྱོད་ཀྱིས་དཀོན་མཆོག་ཡ་ཝཱེ་དཔང་དུ་བཙུགས་ནས་ངའི་རྗེས་སུ་ངའི་ཁྱིམ་རྒྱུད་མེད་པར་མི་བྱེད་པ་དང་ངའི་ཕ་ཡི་ཁྱིམ་རྒྱུད་ནས་ངའི་མིང་མེད་པར་མི་བྱེད་པའི་མནའ་སྐྱོལ་ཞིག་ཅེས་སྨྲས་པས། 22 དཱ་བིད་ཀྱིས་སོ་ལོ་ལ་མནའ་བསྐྱལ་ཏེ་སོ་ལོ་རང་གི་ཁྱིམ་དུ་ལོག་ཅིང་དཱ་བིད་དང་ཁོའི་མི་རྣམས་རི་རྫོང་ལ་ཕྱིན་ཏོ། །

ལེའུ་ཉེར་ལྔ་པ།

དཱ་བིད་དང་ནཱ་རྦལ། ཨ་བི་གཱ་ཡིལ་བཅས་ཀྱི་སྐོར།

1 ཡང་སཱ་མུ་ཨེལ་གྲོངས་ནས་ཡེས་ར་ཨེལ་པ་ཐམས་ཅད་འཛོམས་པ་དང་། མྱ་ངན་བྱས་ཤིང་ཁོང་གི་སྐུ་གདུང་རཱ་མ་ཡུལ་དུ་རང་གི་ཁྱིམ་ནས་དུར་དུ་བཅུག

ཡང་དཱ་བིད་ལངས་ཏེ་མར་ཕཱ་རན་བྱ་བའི་བྱེ་ཐང་དུ་སོང་། 2 མཱ་ཨོན་ཡུལ་དུ་མི་ཞིག་ཡོད་པ་དང་དེའི་རྒྱུ་ནོར་ཀར་མེལ་ཞེས་བྱ་བའི་ཡུལ་དུ་ཡོད་པ་ཡིན། མི་དེ་ནི་རྒྱུ་འབྱོར་བ་ཤིན་ཏུ་ཆེ་ཞིང་ཁོ་ལ་ལུག་སྟོང་ཕྲག་གསུམ་དང་། ར་སྟོང་ཕྲག་གཅིག་ཡོད་ཅིང་ཀར་མེལ་ཡུལ་དུ་མི་དེས་ལུག་གི་བལ་འབྲེག་པའི་སྒང་ལ། 3 མི་དེའི་མིང་ལ་ནཱ་རྦལ་*ཞེས་ཟེར་ཞིང་ཁོ་ནི་ཀཱ་ལེབ་ཀྱི་རྒྱུད་ཡིན་ལ། ཁོའི་ཆུང་མའི་མིང་ལ་ཨ་བི་གཱ་ཡིལ་ཟེར། བུད་མེད་དེ་ནི་བློ་གྲོས་ལྡན་ཞིང་བྱད་གཟུགས་མཛེས་པ་ཞིག་ཡིན། ཁོ་ནི་གཤིས་ཀ་གྱོང་ཞིང་བྱ་སྤྱོད་ངན་པ་ཞིག་གོ ། 4 དཱ་བིད་བྱེ་ཐང་དུ་གནས་པའི་ཚེ་ནཱ་རྦལ་གྱིས་རང་གི་ལུག་བལ་འབྲེག་པའི་གཏམ་ཐོས་ནས། 5 འཁོར་གཡོག་བཅུ་མངགས་ནས་དེ་རྣམས་ལ། ཁྱོད་ཅག་ཀར་མེལ་དུ་ནཱ་རྦལ་གྱི་མདུན་དུ་སོང་སྟེ་ཁོ་ལ་ངའི་མིང་བརྗོད་དེ་ཕྱག་བྱོས་ཤིག 6 ད་དུང་འདི་ལྟར། ཁྱེད་རང་ལོ་ནས་ལོར་བདེ་བར་ཤོག ཁྱེད་དང་ཁྱེད་ཀྱི་ཁྱིམ་དང་ཅི་ཡོད་པ་ཐམས་ཅད་ལ་ཞི་བདེ་འབྱུང་བར་ཤོག་ཅིག 7 ད་ལྟ་ཁྱེད་ཚང་གི་བལ་འབྲེག་པའི་སྐད་ཆ་ངས་ཐོས་ཤིང་ཁྱེད་ཀྱི་ལུག་རྫི་རྣམས་ང་ཚོ་དང་མཉམ་དུ་ཀར་མེལ་དུ་སྡོད་པའི་ཚེ། ང་ཚོས་དེ་དག་ལ་བརྙས་བཅོས་ཅི་ཡང་མ་བྱས་པ་དང་། ཁོ་ཚོའི་དངོས་པོ་ཅི་ཡང་མ་སྟོར་བ་ཡིན། 8 ཁྱེད་ཀྱིས་རང་གི་ཞབས་ཕྱི་རྣམས་ལ་དྲིས་ཤིག་དང་། དེ་དག་གིས་ཇི་བཞིན་འཆད་པར་བྱའོ། །དེའི་ཕྱིར་ངའི་ཞབས་ཕྱི་རྣམས་ལ་ཁྱེད་ཀྱི་སྤྱན་དྲུང་དུ་ཐུགས་རྗེ་འཐོབ་པར་གནང་སྟེ། ང་ཚོ་ཉིན་བཟང་ཞིག་ལ་སླེབས་པས་ཁྱེད་ཀྱི་ཕྱག་ཏུ་གང་ཡོད་ན། དེ་ནི་ཁྱེད་ཀྱི་ཞབས་ཕྱི་བདག་ཅག་དང་ཁྱེད་ཀྱི་བུ་དཱ་བིད་ལ་གནང་བར་མཛོད་སྨྲོས་ཤིག་ཅེས་སྨྲས་སོ། །

9 ཡང་དཱ་བིད་ཀྱི་ཞབས་ཕྱི་རྣམས་གནས་དེར་སླེབས་པའི་ཚེ། དེ་དག་གིས་གཏམ་དེ་བཞིན་དུ་དཱ་བིད་ཀྱི་མིང་བརྗོད་ནས་ནཱ་རྦལ་ལ་སྨྲས་པ་དང་ཁ་རོག་བསྡད། 10 དེ་ནས་ནཱ་རྦལ་གྱིས་དཱ་བིད་ཀྱི་ཞབས་ཕྱི་རྣམས་ལ། དཱ་བིད་སུ་ཡིན་ནམ། ཡེ་སེའི་བུ་སུ་ཡིན་ནམ། ད་ལྟ་རང་གི་འགོ་དཔོན་ནས་ཤོར་བའི་ཞབས་ཕྱིའི་གྲངས་འཕེལ་བཞིན་འདུག 11 ཡང་ངས་རང་གི་བག་ལེབ་དང་། ཆུ་དང་། བལ་འབྲེག་མཁན་གྱི་ཕྱིར་ལུག་བཤས་པའི་ཤ་བླངས་ཏེ་གང་ནས་ཡིན་པ་མི་ཤེས་པའི་མི་རྣམས་ལ་གཏོང་བར་བྱའམ་ཞེས་སྨྲས་པ་དང་། 12 དཱ་བིད་ཀྱི་ཞབས་ཕྱི་རྣམས་ཕྱིར་ལོག་ཅིང་རང་གི་ལམ་དུ་ཞུགས་ཏེ་སླེབས་ནས། ཁོང་ལ་གཏམ་དེ་ཐམས་ཅད་སྨྲས་པ་རེད། 13 དེ་ནས་དཱ་བིད་ཀྱིས་རང་གི་མི་རྣམས་ལ། ད་མི་རེ་རེས་རང་རང་གི་རལ་གྲི་སྟ་གོན་བྱོས་ཤིག་ཅེས་སྨྲས་པས་མི་རེ་རེས་རལ་གྲི་བཏགས་པ་དང་། དཱ་བིད་ཀྱིས་ཀྱང་ཉིད་ཀྱི་རལ་གྲི་བཏགས། དཱ་བིད་ཀྱི་རྗེས་སུ་མི་བཞི་བརྒྱ་འབྲངས་པ་དང་། མི་ཉིས་བརྒྱ་ཡིས་དམག་ཆས་བསྲུངས་ནས་བསྡད་དོ། །

14 དེ་ནས་ནཱ་རྦལ་གྱི་ཞབས་ཕྱི་རྣམས་ལས་གཅིག་གིས་ནཱ་རྦལ་གྱི་ཆུང་མ་ཨ་བི་གཱ་ཡིལ་ལ། ལྟོས་དང་། དཱ་བིད་ཀྱིས་བྱེ་ཐང་ནས་བང་ཆེན་འགའ་ཞིག་ངེད་ཀྱི་འགོ་དཔོན་གྱི་དྲུང་དུ་འཚམས་འདྲི་བྱེད་པར་མངགས་མོད། ཁོས་དེ་དག་ལ་སྐུར་བ་བཏབ་པ་རེད། 15 མི་དེ་རྣམས་ངེད་ཅག་ལ་བཟང་པོ་ཡིན་ཏེ། ང་ཚོ་དབེན་སྟོང་དུ་དེ་དག་དང་མཉམ་དུ་གནས་པའི་ཚེ། ང་ཚོ་ལ་བརྙས་བཅོས་གང་ཡང་མ་བྱུང་ཞིང་། ང་ཚོའི་གྲས་ནས་གང་ཡང་མ་སྟོར་བ་ཡིན། 16 ང་ཚོས་དེ་དག་དང་མཉམ་དུ་ལུག་འཚོ་སྐབས། དེ་དག་ཉིན་མཚན་མེད་པར་ང་ཚོ་སྲུང་བའི་རྩིག་པ་ལྟ་བུ་ཡིན་ནོ། ། 17 ངེད་ཀྱི་འགོ་དཔོན་དང་དེའི་ཁྱིམ་ཐམས་ཅད་ལ་སྡུག་བསྔལ་འབྱུང་བར་འགྱུར་བ་ཐག་གིས་ཆོད། ཁོ་མི་གདུག་རྩུབ་ཅན་ཡིན་ཏེ། མི་སུས་ཀྱང་ཁོ་ལ་གཏམ་བྱེད་པར་མི་ནུས་པས། ད་ལྟ་ཁྱེད་ཀྱིས་ཅི་བྱས་ན་ལེགས་པར་བསམ་མནོ་བཏང་ནས་རྟོགས་པར་གྱིས་ཤིག་ཅེས་ཞུས་པས། 18 ཨ་བི་གཱ་ཡིལ་གྱིས་མྱུར་དུ་བག་ལེབ་ཉིས་བརྒྱ་དང་། རྒུན་ཆང་རྐྱལ་བ་གཉིས། ལུག་གི་ཤ་ཁོག་ལྔ། ཡོས་བྲེ་ལྔ། † རྒུན་འབྲུམ་སྐམ་པོ་ལེབ་མོ་བརྒྱ། སེ་ཡབ་ལེབ་མོ་ཉིས་བརྒྱ་བཅས་ཁྱེར་ཏེ་བོང་བུར་བཀལ་ཞིང་། 19 ཞབས་ཕྱི་རྣམས་ལ། ཁྱོད་ཅག་མདུན་བསུ་རུ་སོང་དང་། ང་ཁྱོད་ཅག་གི་རྗེས་སུ་འོང་བར་འགྱུར་ཞེས་སྨྲས་ཀྱང་། རང་གི་ཁྱོ་ག་ནཱ་རྦལ་ལ་ཅི་ཡང་མ་བཤད་པ་རེད། 20 ཡང་མོ་བོང་བུར་ཞོན་ཏེ་གྲོག་མོའི་ནང་དུ་འབབ་པའི་ཚེ། ཀྱེ་ཧོ། དཱ་བིད་དང་དེའི་མི་རྣམས་ཀྱང་ཁོ་མོའི་མདུན་དུ་མར་འོངས་པས་མོ་དེ་དག་དང་ཕྲད་དོ། ། 21 ཡང་དཱ་བིད་ཀྱིས་སྔར་འདི་ལྟར། ངས་མི་འདིའི་ནོར་ཐམས་ཅད་བྱེ་ཐང་དུ་བསྲུངས་ཏེ་ཁོའི་ནོར་ནས་ཅི་ཡང་སྟོར་དུ་མ་བཅུག་པ་ནི་དངོས་གནས་དོན་མེད་རེད། ཁོས་བཟང་ལན་ངན་འཇལ་བྱས་སོང་། 22 སང་ཉིན་སྐྱ་རེངས་ཀྱི་བར་དུ་ཁོའི་མངའ་འོག་གི་མི་ཐམས་ཅད་ལས་སྐྱེས་པ་གཅིག་ཙམ་ལུས་བཅུག་ན། དཀོན་མཆོག་གིས་བདག་ ‡ལ་འདིའམ་འདི་ལས་ལྷག་པ་ཞིག་མཛད་པར་གྱུར་ཅིག་ཅེས་སྨྲས་སོ། །

23 དེ་ནས་ཁོ་མོས་དཱ་བིད་མཐོང་སྟེ་མྱུར་དུ་བོང་བུ་ལས་བབས་ནས། དཱ་བིད་ཀྱི་དྲུང་དུ་རང་གི་གདོང་ས་ལ་བཏུད་དེ། 24 ཁོའི་ཞབས་དྲུང་དུ་ཕྱག་བཙལ་ནས་འདི་ལྟར། ཀྱེ་བདག་གི་ཇོ་བོ། སྐྱོན་དེ་ནི་བདག་གི་ཐོག་ཏུ་འབབ་པར་གྱུར་ཅིག ཡང་ཁྱེད་ཀྱིས་ཉིད་ཀྱི་གཡོག་མོ་བདག་ལ་ཁྱེད་ཀྱི་སྙན་ལམ་དུ་གཏམ་བྱེད་པར་གནོངས་ཤིག དེ་ལས་ཀྱང་ཁྱེད་ཀྱིས་ཉིད་ཀྱི་གཡོག་མོའི་གཏམ་ལ་གསན་རོགས། 25 ཀྱེ་བདག་གི་ཇོ་བོ། མི་ངན་པ་ནཱ་རྦལ་ལ་ཁ་ཡ་མི་བྱེད་པར་མཛོད། ཁོ་ནི་ཁོའི་མིང་ལྟར་གླེན་པ་ཞིག་ཡིན། འོན་ཀྱང་ཁྱེད་ཀྱི་གཡོག་མོ་བདག་གིས་ནི་ཁྱེད་ཀྱིས་མངགས་པའི་ཞབས་ཕྱི་རྣམས་མཐོང་བ་མ་ཡིན། 26 ད་ལྟ་བདག་གི་ཇོ་བོ་ལགས། ཁྱེད་ཀྱིས་དངོས་སུ་དགྲ་ཤ་བླངས་ཏེ་ཁྲག་བཞུར་བའི་ལས་བྱེད་པ་ནི་དཀོན་མཆོག་ཡ་ཝཱེས་འགོག་པར་མཛད་པས། ངས་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་འཛུགས་པ་དང་ཁྱེད་རང་ཡང་དཔང་དུ་བཙུགས་པ་ཡིན་ཏེ། ཁྱེད་ཀྱི་དགྲ་བོའམ་ཁྱེད་ལ་གནོད་བསྐྱལ་བའི་མི་ཐམས་ཅད་ནཱ་རྦལ་དང་འདྲ་བར་གྱུར་ཅིག 27 ད་ལྟ་ཁྱེད་ཀྱི་གཡོག་མོས་རང་གི་ཇོ་བོའི་ཕྱིར་ཁྱེར་འོངས་པའི་ཞུ་རྟེན་འདི་ནི་ཉིད་ཀྱི་རྗེས་སུ་འབྲང་བའི་ཞབས་ཕྱི་རྣམས་ལ་གནང་བར་མཛོད་ཅིག 28 ཁྱེད་ཀྱི་གཡོག་མོས་བྱས་པའི་སྡིག་ཉེས་འདི་སེལ་བར་མཛོད་ཅིག ཀྱེ་བདག་གི་ཇོ་བོ་ལགས། ཁྱེད་ནི་དཀོན་མཆོག་ཡ་ཝཱེའི་དམག་འཐབ་ཏུ་འགྲོ་བས། དཀོན་མཆོག་ཡ་ཝཱེས་ངེས་པར་དུ་ཁྱེད་ཀྱི་རྒྱུད་བརྟན་པོར་འཛུགས་པར་འགྱུར་ལ། ཁྱེད་ལས་ཇི་སྲིད་འཚོ་བའི་བར་དུ་མི་ལེགས་པ་ཅི་ཡང་རྙེད་པར་མི་འགྱུར་རོ། ། 29 ད་ལྟ་ཁྱེད་ཀྱི་རྗེས་འདེད་མཁན་དང་ཁྱེད་ཀྱི་སྲོག་འཚོལ་བའི་མི་ཞིག་བྱུང་ན་ཡང་། བདག་གི་ཇོ་བོའི་ཚེ་སྲོག་ནི་ཁྱེད་ཀྱི་དཀོན་མཆོག་ཡ་ཝཱེས་བསྲུངས་ཡོད་པ་དང་ཚེ་སྲོག་གི་རིན་ཆེན་གཏེར་མཛོད་དུ་སྦས་པ་ནང་བཞིན་ཡིན་ལ། ཁྱེད་ཀྱི་དགྲ་བོ་རྣམས་ཀྱི་མི་ཚེ་འུར་རྡོ་འཕངས་པ་བཞིན་གཡུག་པར་འགྱུར། 30 ཡང་དཀོན་མཆོག་ཡ་ཝཱེས་བདག་གི་ཇོ་བོ་ལ་གནང་བའི་ཞལ་བཞེས་བཟང་པོ་ཐམས་ཅད་བསྒྲུབས་ནས་ཁྱེད་ཉིད་ཡེས་ར་ཨེལ་གྱི་རྒྱལ་པོར་བསྐོ་བའི་ཚེ། 31 ཉེས་མེད་ཀྱི་ཁྲག་བཞུར་བ་དང་རང་གིས་དགྲ་ཤ་བླངས་པའི་སྡིག་པ་ནི་རང་གི་ཇོ་བོའི་སེམས་སུ་སྐྱོན་ལྟ་བུར་འབྱུང་མི་འགྱུར། རྗེས་སུ་དཀོན་མཆོག་ཡ་ཝཱེས་ཁྱེད་ལ་བྱིན་རླབས་གནང་བའི་ཚེ། ཁྱེད་ཀྱིས་ཉིད་ཀྱི་གཡོག་མོ་དྲན་པར་མཛོད་ཅེས་ཞུས་སོ། །

32 དཱ་བིད་ཀྱིས་ཨ་བི་གཱ་ཡིལ་ལ། ཡེས་ར་ཨེལ་གྱི་དཀོན་མཆོག་ཡ་ཝཱེ་ནི་བསྟོད་འོས་པ་ཡིན་ཏེ། རྒྱུ་མཚན་ནི་དེ་རིང་ཁོང་གིས་ཁྱོད་མངགས་ནས་ང་བསུས་པས་སོ། ། 33 ཁྱོད་དང་ཁྱོད་ཀྱི་མཐོང་རྒྱ་ལའང་བསྟོད་པ་འབུལ་འོས་ཏེ། རྒྱུ་མཚན་ནི་ངས་དངོས་སུ་དགྲ་ཤ་ལེན་པ་དང་གཞན་གྱི་ཁྲག་བཞུར་བ་ལ་ཁྱོད་ཀྱིས་བར་བཤོལ་བས་སོ། ། 34 ཁྱོད་བརྒྱུགས་ཏེ་ང་དང་འཕྲད་དུ་མ་ཡོང་ཚེ། སྔ་མོ་སྐྱ་རེངས་ཀྱི་དུས་སུ་ནཱ་རྦལ་མངའ་འོག་གི་སྐྱེས་པ་གཅིག་ཀྱང་མི་ལུས་པ་ཡིན་ཏེ། ངས་ཁྱོད་ལ་གནོད་བྱེད་པ་འགོག་པར་མཛད་པའི་གཏན་དུ་བཞུགས་པའི་ཡེས་ར་ཨེལ་གྱི་དཀོན་མཆོག་ཡ་ཝཱེ་དཔང་དུ་འཛུགས་པར་བྱ་ཞེས་སྨྲས། 35 དཱ་བིད་ཀྱིས་ཁོ་མོས་ཁྱེར་འོངས་པའི་ནོར་རྫས་ཐམས་ཅད་བླངས་ནས་དེ་ལ། ཁྱོད་རང་སེམས་ཁྲལ་མེད་པར་རང་གི་ཁྱིམ་དུ་སོང་ཞིག ལྟོས་དང་། ངས་ཁྱོད་ཀྱི་ངོ་སོ་ལ་བལྟས་ཏེ་གཏམ་ལ་མཉན་པ་ཡིན་ཞེས་སྨྲས་སོ། །

36 ཨ་བི་གཱ་ཡིལ་ནི་ནཱ་རྦལ་གྱི་དྲུང་དུ་ལོག་འོང་བའི་ཚེ་རྒྱལ་པོའི་དགའ་སྟོན་དང་འདྲ་བར་ཁོས་རང་གི་ཁྱིམ་ལ་དགའ་སྟོན་བྱས་ཤིང་། ནཱ་རྦལ་ནི་ཤིན་ཏུ་ར་བཟི་བས་སེམས་དགའ་བར་གྱུར། དེའི་ཕྱིར། སྔ་མོ་སྐྱ་རེངས་ཀྱི་བར་དུ་ཨ་བི་གཱ་ཡིལ་གྱིས་ཁོ་ལ་བྱ་བ་ཆེ་ཆུང་གང་ཡང་མ་སྨྲས་པ་རེད། 37 ཞོགས་པའི་དུས་སུ་ནཱ་རྦལ་བཟི་དྭངས་པ་དང་ཁོའི་ཆུང་མས་སྐད་ཆ་ཐམས་ཅད་སྨྲས་པས། ཁོའི་སྙིང་ཁྲག་འགག་ནས་ལུས་པོ་རྡོ་ལྟར་རེངས་པོར་གྱུར། 38 དེ་ནས་ཞག་བཅུ་ཙམ་སོང་བ་དང་དཀོན་མཆོག་ཡ་ཝཱེས་ནཱ་རྦལ་ལ་བརྡུངས་པས་ཁོ་ཤིའོ། །

39 དཱ་བིད་ཀྱིས་ནཱ་རྦལ་ཤི་ཟིན་པའི་གཏམ་ཐོས་ནས་འདི་ལྟར། དཀོན་མཆོག་ཡ་ཝཱེ་ནི་བསྟོད་འོས་པ་ཡིན་ཏེ། ནཱ་རྦལ་གྱི་ལག་ནས་ང་ལ་གནོད་པ་བྱུང་བའི་ཚེ་དཀོན་མཆོག་ཡ་ཝཱེས་ངའི་དོན་དུ་ཁོ་ལ་ཁྲིམས་བཅད་པ་དང་། ཁོང་ཉིད་ཀྱི་ཞབས་ཕྱི་བདག་གིས་སྡིག་པ་བྱེད་པ་འགོག་པར་མཛད། ཁོང་གིས་ནཱ་རྦལ་གྱི་ཉེས་པ་ནཱ་རྦལ་རང་གི་མགོ་ལ་བཞག་ཅེས་སྨྲས་ཤིང་། དཱ་བིད་ཀྱིས་ཨ་བི་གཱ་ཡིལ་རང་གི་ཆུང་མར་ལེན་འདོད་ནས་དེ་དང་གཏམ་བྱེད་དུ་མི་མངགས་པ་རེད། 40 དཱ་བིད་ཀྱི་ཞབས་ཕྱི་རྣམས་ཀར་མེལ་དུ་ཨ་བི་གཱ་ཡིལ་གྱི་མདུན་དུ་སླེབས་ནས་དེ་དག་གིས། ཁྱེད་དཱ་བིད་ཀྱི་ཆུང་མར་འགྱུར་བའི་ཕྱིར་ཁོང་གིས་བདག་ཅག་ཁྱེད་ཀྱི་མདུན་དུ་མངགས་པ་ཡིན་ཞེས་སྨྲས་པ་དང་། 41 ཨ་བི་གཱ་ཡིལ་ལངས་ནས་ལུས་སར་བཏུད་དེ་ཕྱག་བཙལ་ཞིང་ན་རེ། ཁྱེད་ཀྱི་གཡོག་མོ་བདག་ནི་ཇོ་བོའི་ཞབས་ཕྱི་རྣམས་ཀྱི་རྐང་པ་བཀྲུ་བའི་གཡོག་མོ་ཞིག་ཡིན་ཞེས་སྨྲས། 42 ཡང་ཨ་བི་གཱ་ཡིལ་མྱུར་དུ་ལངས་ནས་བོང་བུར་ཞོན་ཏེ་རང་གི་གཡོག་མོ་ལྔ་དང་བཅས་ཏེ་དཱ་བིད་ཀྱི་བང་ཆེན་གྱི་རྗེས་སུ་སོང་ནས་ཁོའི་ཆུང་མར་གྱུར་ཏོ། །

43 དེ་ནས་དཱ་བིད་ཀྱིས་ཡེ་སི་རེ་ཨེལ་ནས་ཨ་ཧི་ནོ་ཨམ་ཡང་བླངས་ནས་དེ་གཉིས་ནི་ཁོའི་ཆུང་མ་ཡིན། 44 ཡང་སོ་ལོས་རང་གི་སྲས་མོ་མི་ཀལ་ཏེ། སྔར་དཱ་བིད་ཀྱི་ཆུང་མ་ཡིན་པ་དེ་ནི་ལཱ་ཨི་སི་ཡི་བུ་ཕཱལ་ཏི་ལ་བག་མར་བཏང་ཞིང་། ཕཱལ་ཏི་ནི་གཱལ་ལིམ་གྲོང་རྡལ་གྱི་མི་ཡིན་ནོ། །

ལེའུ་ཉེར་དྲུག་པ།

དཱ་བིད་ཀྱིས་ཡང་བསྐྱར་སོ་ལོ་སྲོག་ཐར་བཏང་བ།

1 དེ་ནས་ཟིབ་པ་རྣམས་གིབ་ཨ་རུ་སོ་ལོའི་དྲུང་དུ་འོངས་ནས། དཱ་བིད་ནི་ཡེ་ཤི་མོན་ཁ་གཏད་དུ་ཡོད་པའི་རི་ཧ་ཀི་ལཱ་དེར་ཡིབ་འདུག་ཅེས་སྨྲས་པས། 2 སོ་ལོ་ལངས་ནས་ཡེས་ར་ཨེལ་པ་རྣམས་ལས་བདམས་པའི་མི་སྟོང་ཕྲག་གསུམ་ཁྲིད་དེ་དཱ་བིད་འཚོལ་བའི་ཕྱིར་ཟིབ་ཀྱི་བྱེ་ཐང་དུ་མར་སོང་བ་རེད། 3 དེ་ནས་སོ་ལོས་ཡེ་ཤི་མོན་ཁ་གཏད་དུ་ཡོད་པའི་རི་ཧ་ཀི་ལཱའི་གམ་གྱི་ལམ་འགྲམ་ལ་དམག་སྒར་བཏབ། དཱ་བིད་བྱེ་ཐང་དུ་གནས་པ་དང་། ཁོས་སོ་ལོ་བྱེ་ཐང་དུ་རང་གི་རྗེས་དེད་ནས་འོངས་པ་མཐོང་བས། 4 དཱ་བིད་ཀྱིས་མྱུལ་མ་མངགས་ཤིང་སོ་ལོ་དངོས་གནས་སླེབས་པ་ཤེས། 5 དེ་ནས་དཱ་བིད་ལངས་ནས་སོ་ལོས་དམག་སྒར་བཏབ་པའི་གནས་སུ་སླེབས་པ་དང་དཱ་བིད་ཀྱིས་སོ་ལོ་ཉལ་སའི་གནས་དང་། སོ་ལོ་ཡི་དམག་དཔོན་ནེར་གྱི་བུ་ཨབ་ནེར་བྱ་བ་དེ་མཐོང་། སོ་ལོ་དམག་སྒར་ལ་ཉལ་ཏེ་དམག་ཚོགས་ཀྱིས་དེའི་མཐའ་འཁོར་ལ་དམག་གུར་ཕུབ་བོ། །

6 དཱ་བིད་ཀྱིས་ཧེད་པ་ཨ་ཧི་མེ་ལེག་དང་ཟེ་རུ་ཡཱ་ཡི་བུ་ཨ་བི་ཤཱ་ཨི་སྟེ་ཡོ་ཨབ་གྱི་ནུ་བོ་ཡིན་པ་དེ་གཉིས་ལ། སུ་ཞིག་ང་དང་མཉམ་དུ་དམག་སྒར་ལ་སོ་ལོའི་གམ་དུ་འགྲོ་ཞེས་དྲིས་པར། ཨ་བི་ཤཱ་ཨི་ཡིས། ང་ཁྱེད་དང་མཉམ་དུ་འགྲོ་ཞེས་ཞུས་ནས། 7 དཱ་བིད་དང་ཨ་བི་ཤཱ་ཨི་གཉིས་མཚན་གྱི་དུས་སུ་དམག་ཚོགས་ཀྱི་དཀྱིལ་དུ་སླེབས་ཏེ། སོ་ལོ་དམག་སྒར་ལ་གཉིད་ནས་བསྡད་ཡོད་ཅིང་ཁོའི་མདུང་ནི་ས་རུ་མགོ་ཡི་ཕྱོགས་སུ་བཙུགས་ཏེ། ཨབ་ནེར་དང་དམག་ཚོགས་ནི་རྒྱལ་པོའི་མཐའ་བསྐོར་ནས་ཉལ་ཡོད་པ་རེད། 8 དེ་ནས་ཨ་བི་ཤཱ་ཨི་ཡིས་དཱ་བིད་ལ། དཀོན་མཆོག་གིས་ཁྱེད་ཀྱི་དགྲ་བོ་ཁྱེད་ཀྱི་ལག་ཏུ་སྤྲད་པས། ད་ལྟ་ང་ལ་ཁོ་གསོད་དུ་ཆུག་ཅིག ངས་ཁོ་མདུང་དང་མཉམ་དུ་ལན་གཅིག་གིས་ས་རུ་འབིགས་པར་བྱ་སྟེ། ལན་གཉིས་པར་རྒྱག་མི་དགོས་ཞེས་སྨྲས་པར། 9 དཱ་བིད་ཀྱིས་ཨ་བི་ཤཱ་ཨི་ལ། ཁོ་མ་གསོད་ཅིག དཀོན་མཆོག་ཡ་ཝཱེས་བྱུགས་པའི་སྟེང་ལག་པ་བརྐྱངས་ན་ཆད་པ་མེད་པར་སུ་ལུས་སམ་ཞེས་དྲིས་པ་དང་། 10 ཡང་དཱ་བིད་ཀྱིས། ངས་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་པ་ཡིན་ཏེ། དཀོན་མཆོག་ཡ་ཝཱེས་ཁོ་རང་གསོད་ངེས་པའམ་ཡང་ན་ཁོའི་འཆི་བ་སླེབས་འོང་། ཡང་ན་ཁོ་འཐབ་མོར་སོང་སྟེ་འཆི་བར་འགྱུར། 11 འོན་ཀྱང་དཀོན་མཆོག་ཡ་ཝཱེས་ངའི་ལག་པ་ནི་ཁོང་གིས་བྱུགས་པའི་སྟེང་དུ་རྐྱོང་བ་འགོག་པར་མཛོད་ཅིག ད་ལྟ་ཁྱོད་ཀྱིས་སོ་ལོའི་མགོ་ཡི་ལོགས་སུ་ཡོད་པའི་མདུང་དང་ཆུ་སྣོད་གཉིས་ལོངས་ཤིག་དང་ངེད་གཉིས་འགྲོ་བར་བྱ་སྨྲས་ནས། 12 དཱ་བིད་ཀྱིས་སོ་ལོའི་མགོ་ཡི་ལོགས་ནས་མདུང་དང་ཆུ་སྣོད་བླངས་ཏེ་སོང་། དཀོན་མཆོག་ཡ་ཝཱེས་དེ་དག་ལ་གཉིད་ལྕི་མོ་ཞིག་ཕབ་པས་མི་སུས་ཀྱང་བྱ་བ་དེ་མ་མཐོང་། མི་སུས་ཀྱང་མ་ཤེས། མི་སུ་ཡང་གཉིད་ལས་མ་སད་པར། ཐམས་ཅད་གཉིད་ནས་བསྡད་དོ། །

13 དེ་ནས་དཱ་བིད་ཕྱོགས་གཞན་ཞིག་ཏུ་སོང་སྟེ། རྒྱང་རིང་དུ་ཡོད་པའི་རི་ཞིག་གི་རྩེ་མོར་འགོས་ཤིང་དེ་དག་གི་བར་ཐག་ཤིན་ཏུ་རིང་བ་ཡིན། 14 དེ་ནས་དཱ་བིད་ཀྱིས་དམག་དཔུང་དང་ནེར་གྱི་བུ་ཨབ་ནེར་གཉིས་ཀ་བོས་ནས་འདི་ལྟར། ཀྱེ་ཨབ་ནེར་ཁྱེད་ཀྱིས་ལན་མི་འདེབས་པ་ཅི་ཡིན་ནམ་ཞེས་དྲིས་པ་ན། ཨབ་ནེར་གྱིས་ལན་དུ། རྒྱལ་པོ་འབོད་མཁན་ཁྱོད་སུ་ཡིན་ཞེས་སྨྲས་པར། 15 དཱ་བིད་ཀྱིས་ཨབ་ནེར་ལ། ཁྱེད་ནི་དཔའ་རྒོད་མ་ཡིན་ནམ། ཡེས་ར་ཨེལ་གྱི་ཁྲོད་དུ་ཁྱེད་དང་འདྲ་བ་སུ་ཡོད། འབངས་རྣམས་ཁྲོད་ནས་མི་ཞིག་ཁྱེད་ཀྱི་ཇོ་བོ་སྟེ་རྒྱལ་པོ་གསོད་དུ་འོངས། རྒྱལ་པོ་སྟེ་ཁྱེད་ཀྱི་ཇོ་བོ་ནི་ཁྱེད་ཀྱིས་ཅིའི་ཕྱིར་མ་བསྲུངས་པ་ཡིན། 16 ཁྱེད་ཀྱིས་བྱས་པའི་བྱ་བ་དེ་ནི་བཟང་པོ་མིན་ལ། གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་འདི་ལྟར་སྨྲའོ། །དཀོན་མཆོག་ཡ་ཝཱེས་བྱུགས་པའི་ཁྱེད་ཅག་གི་ཇོ་བོ་དེ་མ་བསྲུངས་པས། ཁྱེད་ཅག་འཆི་འོས་པ་ཡིན། ཡང་རྒྱལ་པོའི་མདུང་དང་མགོའི་ལོགས་སུ་ཡོད་པའི་ཆུ་སྣོད་གང་དུ་ཡོད་པར་ལྟོས་ཤིག་ཅེས་སྨྲས་སོ། །

17 སོ་ལོས་དཱ་བིད་ཀྱི་སྐད་ཤེས་ཏེ། ཀྱེ་ངའི་བུ་དཱ་བིད། འདི་ཁྱོད་ཀྱི་སྐད་ཡིན་ནམ་ཞེས་དྲིས་ནས། དཱ་བིད་ཀྱིས་ཀྱེ་རྒྱལ་པོ་བདག་གི་ཇོ་བོ་ལགས། འདི་ངའི་སྐད་ཡིན་ཏེ། 18 ཇོ་བོ་ཁྱེད་ཀྱིས་རང་གི་ཞབས་ཕྱི་བདག་ཅིའི་ཕྱིར་འདེད་དམ། བདག་གིས་ཅི་བྱས་སམ། བདག་གི་ལག་ནས་བྱ་བ་ངན་པ་ཅི་ཞིག་བྱུང་ངམ། 19 ཀྱེ་རྒྱལ་པོ་བདག་གི་ཇོ་བོ་ལགས། ཁྱེད་ཀྱི་ཞབས་ཕྱི་བདག་གི་གཏམ་ལ་གསན་རོགས། གལ་ཏེ་དཀོན་མཆོག་ཡ་ཝཱེས་ཁྱེད་ལ་ངར་བསླངས་ནས་བདག་ལ་རྒོལ་དུ་བཅུག་པ་ཡིན་ན། ཁོང་ལ་དགྱེས་པའི་མཆོད་པར་གྱུར་ཅིག གལ་ཏེ་མིའི་བུ་རྣམས་ཀྱིས་རྒོལ་དུ་བཅུག་པ་ཡིན་ན། དཀོན་མཆོག་ཡ་ཝཱེའི་དྲུང་དུ་དེ་དག་ལ་དམོད་མོ་ཐེབས་པར་གྱུར་ཅིག དེ་རིང་ཉིན་མོར་བདག་ནི་དཀོན་མཆོག་ཡ་ཝཱེའི་ནོར་སྐལ་མི་འཐོབ་པའི་ཆེད་དུ། དེ་དག་གིས་བདག་ལ་ད་སོང་ནས་ལྷ་གཞན་ལ་ཕྱག་ཕུལ་ཞིག་ཟེར། 20 དེའི་ཕྱིར་དཀོན་མཆོག་ཡ་ཝཱེ་དང་རྒྱང་ཐག་རིང་སར་བདག་གི་ཁྲག་སར་བཞུར་དུ་མི་འཇུག་རོགས། སུ་ཞིག་རི་ལ་བྱ་སྲེག་པ་བརྔོན་དུ་འོངས་པ་ལྟར། ཡེས་ར་ཨེལ་གྱི་རྒྱལ་པོ་ནི་ཁྱི་ཤིག་བཙལ་དུ་འོངས་པ་རེད་ཅེས་ཞུས་སོ། །

21 སོ་ལོས་ངས་སྡིག་པ་བྱས་པ་ཡིན། ཀྱེ་ངའི་བུ་དཱ་བིད་དེ་རིང་ཁྱོད་ཀྱིས་ངའི་ཚེ་སྲོག་རིན་ཐང་ཅན་དུ་བརྩིས་པས། ངས་ཁྱོད་ལ་ཡང་བསྐྱར་གནོད་པར་མི་བྱ། ང་སྨྱོས་ནས་ཤིན་ཏུ་ནོར་བ་ཡིན་ཞེས་སྨྲས། 22 དཱ་བིད་ཀྱིས་ལན་དུ། ཀྱེ། འཁོར་གཡོག་རྣམས་ལས་གཅིག་འདི་རུ་མངགས་ཏེ་རྒྱལ་པོའི་མདུང་ཕྱིར་ཁྱེར་ཅིག 23 དཀོན་མཆོག་ཡ་ཝཱེས་དྲང་པོ་དང་ཟོལ་མེད་ཡིན་པ་དེར་ལན་གནང་བ་ཡིན་ཞིང་དེ་རིང་དཀོན་མཆོག་ཡ་ཝཱེས་ཁྱེད་ངའི་ལག་ཏུ་སྤྲོད་པར་མཛད་ཀྱང་། བདག་ནི་དཀོན་མཆོག་ཡ་ཝཱེས་བྱུགས་པའི་སྟེང་དུ་རང་གི་ལག་པ་རྐྱོང་བར་མ་དགའོ། ། 24 ཡང་གཟིགས་དང་། དེ་རིང་ཉིན་མོར་ཁྱེད་ཀྱི་སྲོག་ངའི་མིག་མདུན་དུ་ཇི་ལྟར་རིན་ཐང་ཅན་ཡིན་པ་བཞིན། བདག་གི་སྲོག་ཀྱང་དཀོན་མཆོག་ཡ་ཝཱེའི་སྤྱན་དྲུང་དུ་རིན་ཐང་ཅན་དུ་འགྱུར་བར་མ་ཟད་ཁོང་གིས་བདག་སྡུག་བསྔལ་ཐམས་ཅད་ལས་སྐྱོབ་པར་མཛོད་ཅིག་ཅེས་ཞུས་པས། 25 སོ་ལོས་དཱ་བིད་ལ། ཀྱེ་ངའི་བུ་དཱ་བིད་ཁྱོད་བདེ་བར་གྱུར་ཅིག ཁྱོད་ཀྱིས་ངོ་མཚར་ཆེ་བའི་ལས་བསྒྲུབ་པར་བྱའོ། །ཅིས་ཀྱང་རྒྱལ་བར་འགྱུར་ཞེས་སྨྲས་ནས་དཱ་བིད་རང་གི་ལམ་ལ་ཞུགས་པ་དང་སོ་ལོ་རང་གི་གནས་སུ་ཕྱིར་ལོག་གོ །

ལེའུ་ཉེར་བདུན་པ།

དཱ་བིད་ཡང་བསྐྱར་ཕེ་ལེ་ཤེད་པ་རྣམས་ཀྱི་ཁྲོད་དུ་བྲོས་པ།

1 ཡང་དཱ་བིད་ཀྱི་སེམས་སུ། ཉིན་ཞིག་ང་སོ་ལོའི་ལག་ནས་འཆི་བར་འགྱུར། ང་མྱུར་དུ་ཕེ་ལེ་ཤེད་པའི་ཡུལ་དུ་འབྲོ་བ་ལས་ཐབས་གཞན་གང་ཡང་མི་འདུག དེ་ནས་སོ་ལོ་ནི་ཡེས་ར་ཨེལ་གྱི་ས་མཚམས་ཐམས་ཅད་ལ་འཚོལ་བར་ངལ་བ་དང་ང་རང་ཁོའི་ལག་ནས་ཐར་བར་འགྱུར་བསམས་ཏེ། 2 དཱ་བིད་དང་མཉམ་དུ་ཡོད་པའི་མི་དྲུག་བརྒྱ་ཐོན་ནས་གཱད་ཀྱི་རྒྱལ་པོ་མཱ་ཨོག་གི་བུ་ཨ་ཀི་སི་བྱ་བའི་དྲུང་དུ་ཕྱིན། 3 ཡང་དཱ་བིད་དང་ཁོའི་མི་རྣམས་གཱད་ཅེས་པའི་ཡུལ་དུ་ཨ་ཀི་སི་ཡི་དྲུང་དུ་གནས་པ་དང་དེར་མི་རེ་ལ་ཁྱིམ་རེ་ཡོད་ཅིང་། དཱ་བིད་དང་མཉམ་དུ་ཆུང་མ་གཉིས་པོ་སྟེ། ཡེ་སི་རེ་ཨེལ་གྱི་བུད་མེད་ཨ་ཧི་ནོ་ཨམ་དང་ཀར་མེལ་གྱི་བུད་མེད་དེ་སྔར་ནཱ་རྦལ་གྱི་ཆུང་མ་ཡིན་པ་ཨ་བི་གཱ་ཡིལ་ཞེས་པ་གཉིས་དེར་གནས་པ་རེད། 4 དེ་ནས་སོ་ལོས་དཱ་བིད་ནི་གཱད་ཡུལ་དུ་བྲོས་པའི་སྐད་ཆ་ཐོས་པ་དང་ཁོ་འཚོལ་བ་སྤངས་སོ། །

5 དེ་ནས་དཱ་བིད་ཀྱིས་ཨ་ཀི་སི་ལ་གལ་ཏེ་ང་ལ་ཁྱེད་ཀྱི་སྤྱན་དྲུང་དུ་ཐུགས་རྗེ་ཐོབ་པ་ཡིན་ན། ང་རང་གྲོང་རྡལ་ཞིག་ཏུ་གནས་པའི་ཕྱིར་ས་ཆ་ཞིག་གནང་རོགས། ཉིད་ཀྱི་ཞབས་ཕྱི་བདག་ནི་ཁྱེད་དང་མཉམ་དུ་རྒྱལ་ས་རུ་གནས་དགོས་དོན་ཅི་ཡོད་ཅེས་ཞུས་པས། 6 ཉིན་དེ་ལ་ཨ་ཀི་སི་ཡིས་དཱ་བིད་ལ་ཙིག་ལག་ཅེས་པའི་ས་ཆ་བཏང་བས། དེ་རིང་གི་བར་དུ་ཙིག་ལག་ནི་ཡ་ཧུ་དཱའི་རྒྱལ་པོ་ལ་དབང་བ་ཡིན། 7 དཱ་བིད་ནི་ཕེ་ལེ་ཤེད་པའི་ཡུལ་དུ་ལོ་གཅིག་དང་ཟླ་བཞི་ཡི་རིང་ལ་གནས་པ་ཡིན་ནོ། །

8 ཡང་དཱ་བིད་དང་དེའི་མི་རྣམས་སོང་སྟེ། གེ་ཤུར་པ་དང་གིར་ཟི་པ་དང་ཨ་མཱད་ལེག་པ་སྟེ། མི་རིགས་གསུམ་ལ་དམག་དྲངས་པ་དང་། མི་རིགས་དེ་གསུམ་ནི་ཤུར་ཞེས་པའི་དབེན་སྟོང་བརྒྱུད་ནས་ཨེ་ཅིབ་ཡུལ་བར་གནའ་བོའི་དུས་ནས་གནས་པ་ཡིན། 9 དཱ་བིད་ཀྱིས་ཡུལ་དེར་རྒོལ་ནས་སྐྱེས་པ་དང་བུད་མེད་གཉིས་གསོན་པོར་མ་བཞག་པར་ར་ལུག་དང་བ་གླང་། བོང་བུ་དང་རྔ་མོང་། གོས་སོགས་ཕྲོགས་ནས་ཕྱིར་ལོག་སྟེ་ཨ་ཀི་སི་ཡི་མདུན་དུ་ཕྱིན། 10 དེ་ནས་ཨ་ཀི་སི་ཡིས་དེ་རིང་ཁྱོད་གང་ལ་རྒོལ་དུ་སོང་ངམ་ཞེས་དྲིས་པར། ལན་དུ་དཱ་བིད་ཀྱིས་མཚམས་རེར་ངེད་ཅག་ཡ་ཧུ་དཱ་ཡུལ་གྱི་ནེ་གུབ་ཡུལ་ལ་རྒོལ་དུ་ཕྱིན་པ་ཡིན་ཞེས་དང་། མཚམས་རེར་ངེད་ཅག་ཡིར་ཧིམ་ཨེལ་གྱི་ནེ་གུབ་ཡུལ་ལ་རྒོལ་དུ་ཕྱིན་པ་ཡིན་ཞེས་དང་། ཡང་མཚམས་རེར་ངེད་ཅག་ཀེ་ནེ་པའི་ནེ་གུབ་ཡུལ་ལ་རྒོལ་དུ་ཕྱིན་པ་ཡིན་ཞེས་སྨྲས། 11 དཱ་བིད་ཀྱིས་ཅིའི་ཕྱིར་སྐྱེས་པ་དང་བུད་མེད་རྣམས་གསོན་པོར་མ་བཞག་གམ་ཞེ་ན། དེ་དག་གིས་གཱད་ཡུལ་དུ་དཱ་བིད་ཀྱིས་དེ་ལྟར་བྱས་སོང་ཞེས་དཔང་པོ་མི་བྱེད་པའི་ཕྱིར། ཕེ་ལེ་ཤེད་པའི་ཡུལ་དུ་གནས་པའི་རིང་ལ་ཁོས་རྒྱུན་དུ་དེ་ལྟར་བྱས་པ་རེད། 12 ཡང་ཨ་ཀི་སི་ནི་དཱ་བིད་ཀྱི་གཏམ་ལ་ཡིད་ཆེས་ཏེ་སེམས་སུ། ཁོ་ནི་ཡེས་ར་ཨེལ་གྱི་མི་རྣམས་ཀྱི་མདུན་དུ་ངེས་པར་སྐྱུག་བྲོ་བར་གྱུར་པས་རྒྱུན་དུ་ངའི་ཞབས་ཕྱི་རུ་ལུས་པར་འགྱུར་ཞེས་སྨྲས་སོ། །

ལེའུ་ཉེར་བརྒྱད་པ།

སོ་ལོ་བུད་མེད་གཤིན་པོ་འགུག་མཁན་ཞིག་ལ་བལྟ་རུ་ཕྱིན་པ།

1 སྐབས་དེར། ཕེ་ལེ་ཤེད་པ་རྣམས་ཀྱིས་ཡེས་ར་ཨེལ་དང་དམག་རྒྱག་པའི་ཕྱིར་དམག་ཚོགས་བསྡུ་བའི་ཚེ། ཨ་ཀི་སི་ཡིས་དཱ་བིད་ལ། ཁྱོད་དང་ཁྱོད་ཀྱི་མི་རྣམས་ང་དང་ལྷན་ཅིག་དམག་ཏུ་འགྲོ་དགོས་པ་ངེས་པར་ཤེས་དགོས་ཞེས་སྨྲས་པས། 2 དཱ་བིད་ཀྱིས་ཨ་ཀི་སི་ལ། དེ་ནས་ཁྱེད་ཀྱི་ཞབས་ཕྱི་ཡིས་ཅི་བྱེད་ནུས་པ་ཁྱེད་ཀྱིས་མཁྱེན་པར་འགྱུར་ཞེས་ཞུས་ཤིང་། ཨ་ཀི་སི་ཡིས་དཱ་བིད་ལ། དེའི་ཕྱིར་ཁྱོད་རང་རྒྱུན་དུ་ངའི་སྐུ་སྲུང་པར་བསྐོ་བ་ཡིན་ཞེས་སྨྲས་སོ། །

3 སྔར་སཱ་མུ་ཨེལ་ཚེ་ལས་འདས་པའི་སྐབས་སུ། ཡེས་ར་ཨེལ་པ་ཐམས་ཅད་ཀྱིས་ཁོང་གི་ཕྱིར་མྱ་ངན་བྱས་ནས།　ཁོང་གི་སྐུ་གདུང་ཁོང་ཉིད་ཀྱི་གྲོང་ཁྱེར་རཱ་མ་ཡུལ་དུ་དུར་ལ་བཅུག སོ་ལོས་གཤིན་པོ་འགུག་མཁན་དང་རྫུ་འཕྲུལ་ཅན་དག་ཡུལ་ནས་བཏོན་ཚར་བ་ཡིན། 4 ད་ལྟ་ཕེ་ལེ་ཤེད་པ་རྣམས་འཛོམས་ནས་ཤུ་ནེམ་དུ་འོངས་ཏེ་སྒར་བཏབ། ཡང་སོ་ལོས་ཡེས་ར་ཨེལ་པ་ཐམས་ཅད་བསྡུས་ནས་གིལ་བོ་ཨ་རུ་སྒར་བཏབ་པ་རེད། 5 སོ་ལོས་ཕེ་ལེ་ཤེད་པའི་དམག་དཔུང་མཐོང་བས་སྙིང་འདར་ཞིང་འགུལ། 6 སོ་ལོས་དཀོན་མཆོག་ཡ་ཝཱེ་ལ་གསོལ་བ་བཏབ་ཀྱང་། དཀོན་མཆོག་ཡ་ཝཱེས་ཁོ་ལ་རྨི་ལམ་མམ་ཨུའུ་རིམ་ཞེས་པའི་བརྟག་རིལ་ལམ། ལུང་སྟོན་པ་བཅས་གསུམ་གྱི་སྒོ་ནས་བཀའ་ལན་གང་ཡང་མ་གནང་ངོ་། ། 7 དེའི་ཕྱིར་སོ་ལོས་རང་གི་བློན་འཁོར་རྣམས་ལ། ངའི་དོན་དུ་གཤིན་པོ་འགུག་པའི་བུད་མེད་ཅིག་ཚོལ་ཞིག ང་དེའི་མདུན་དུ་སོང་ནས་འདྲི་བར་བྱའོ་ཞེས་སྨྲས་པར། བློན་འཁོར་རྣམས་ཀྱིས། ལྟོས་དང་གཤིན་པོ་འགུག་པའི་བུད་མེད་ཅིག་ཨེན་དོར་གྲོང་ཁྱེར་དུ་གནས་ཞེས་སྨྲས་སོ། །

8 སོ་ལོས་ཆས་གོས་བསྒྱུར་ཏེ་གྱོན་པ་གཞན་ཞིག་གྱོན་ནས་ཁོང་དང་མི་གཉིས་མཉམ་དུ་སོང་སྟེ། མཚན་ལ་བུད་མེད་དེའི་མདུན་དུ་སླེབས་ནས། སོ་ལོས། ཀྱེ། གཤིན་པོ་སུ་ཞིག་གི་མིང་ངས་གླེང་ན། དེ་ངའི་ཆེད་དུ་ཡར་དྲོངས་ཤིག་ཅེས་སྨྲས་པ་དང་། 9 བུད་མེད་དེས་ལན་དུ། ལྟོས་ཤིག སོ་ལོས་གཤིན་པོ་འགུག་མཁན་དང་རྫུ་འཕྲུལ་ཅན་རྣམས་ཡུལ་ནས་ཅི་ལྟར་བཏོན་པ་དེ་ནི་ཁྱོད་ཀྱིས་ཤེས་པ་ཡིན། ང་རང་གསོད་པར་རྒྱ་རྙི་ཅིའི་ཕྱིར་འཛུག་གམ་ཞེས་དྲིས་པས། 10 སོ་ལོས་དཀོན་མཆོག་ཡ་ཝཱེའི་མཚན་གྱི་སྒོ་ནས་མནའ་བསྐྱལ་ཞིང་། གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་པ་ཡིན་ཏེ། བྱ་བ་འདིའི་ཕྱིར་ཁྱོད་ལ་ཆད་པ་མི་གཅོད་ཅེས་སྨྲས་པས། 11 བུད་མེད་དེས། ངས་ཁྱོད་ཀྱི་ཕྱིར་སུ་ཡར་འགུག་པར་བྱའམ་ཞེས་སྨྲས་པར། སོ་ལོས། སཱ་མུ་ཨེལ་ཡར་དྲོངས་ཤིག་ཅེས་སྨྲས་སོ། ། 12 དེ་ནས་བུད་མེད་ཀྱིས་སཱ་མུ་ཨེལ་མཐོང་བས་སྐད་ཆེན་པོས་བོས་ཤིང་། བུད་མེད་ཀྱིས་སོ་ལོ་ལ། ཁྱེད་ཀྱིས་ཅིའི་ཕྱིར་ང་རང་བསླུ་བར་བྱེད་དམ། ཁྱེད་ནི་སོ་ལོ་རེད་ཅེས་སྨྲས། 13 དེ་ནས་རྒྱལ་པོ་ན་རེ། མ་འཇིགས་ཤིག ཁྱོད་ཀྱིས་ཅི་མཐོང་ཞེས་དྲིས་པ་དང་། བུད་མེད་ཀྱིས་སོ་ལོ་ལ། ངས་ནི་ལྷ་ཞིག་ས་གཞི་ནས་ཡར་འོང་བ་མཐོང་བྱུང་ཞེས་སྨྲས་པ་དང་། 14 རྒྱལ་པོས་ཁོ་མོར། དེའི་གཟུགས་དབྱིབས་ཇི་ལྟ་བུ་ཞིག་འདུག་ཅེས་དྲིས་པ་དང་། བུད་མེད་ཀྱིས། རྒད་པོ་གོས་རིང་གྱོན་པ་ཞིག་འདུག་ཅེས་སྨྲས་པས། སོ་ལོས་དེ་ནི་སཱ་མུ་ཨེལ་ཡིན་པ་ཤེས་ཏེ། ལུས་པོ་བསྒུར་ནས་གདོང་ས་ལ་བཏུད་དེ་ཕྱག་བཙལ་ཏོ། །

15 དེ་ནས་སཱ་མུ་ཨེལ་གྱིས་སོ་ལོ་ལ། ཁྱོད་ཀྱིས་ང་ཡར་བཀུག་ནས་མི་བདེ་བར་བྱེད་དོན་ཅི་ཞེས་དྲིས་པར། སོ་ལོས། ང་ལ་དཀའ་ལས་ཁག་པོ་ཡོད། ཕེ་ལེ་ཤེད་པས་ང་ལ་དམག་འདྲེན་ཞིང་། དཀོན་མཆོག་ང་དང་བྲལ། ལུང་སྟོན་པ་དང་རྨི་ལམ་གྱི་སྒོ་ནས་ཁོང་གིས་ང་ལ་བཀའ་ལན་གང་ཡང་མ་གནང་བས། ཁྱེད་ཀྱིས་ང་ལ་ཅི་བྱེད་རུང་བ་སྟོན་པའི་ཕྱིར་ངས་ཁྱེད་བོས་པ་ཡིན་ཞེས་ཞུས་སོ། ། 16 དེ་ནས་སཱ་མུ་ཨེལ་གྱིས། དཀོན་མཆོག་ཡ་ཝཱེ་ཁྱོད་དང་བྲལ་ནས་ཁྱོད་ཀྱི་དགྲ་བོར་གྱུར་ཡོད་ན། ཁྱོད་ཀྱིས་ང་ལ་འདྲི་དགོས་དོན་ཅི་ཡོད། 17 དཀོན་མཆོག་ཡ་ཝཱེས་ངའི་ཁ་བརྒྱུད་ནས་ཇི་ལྟར་སྨྲས་པ་བཞིན་བསྒྲུབས་པ་སྟེ།　ཁོང་གིས་ཁྱོད་ཀྱི་ལག་ནས་རྒྱལ་སྲིད་བླངས་ཏེ་ཁྱོད་ཀྱི་ཁྱིམ་མཚེས་དཱ་བིད་ལ་གནང་བ་ཡིན། 18 ཁྱོད་ཀྱིས་དཀོན་མཆོག་ཡ་ཝཱེའི་བཀའ་ལ་མ་མཉན་ཏེ། ཨ་མཱད་ལེག་པའི་མི་རིགས་ལ་ཁོང་ཁྲོ་སྟོན་པའི་བཀའ་ལྟར་མ་བསྒྲུབས་པས། དེ་རིང་ཉིན་མོར་དཀོན་མཆོག་ཡ་ཝཱེས་ཁྱོད་ལ་དོན་འདི་ཐམས་ཅད་མཛད་དོ། ། 19 དེར་མ་ཟད། དཀོན་མཆོག་ཡ་ཝཱེས་ཁྱོད་དང་ཡེས་ར་ཨེལ་པ་རྣམས་ཕེ་ལེ་ཤེད་པའི་ལག་ཏུ་སྤྲོད་པར་འགྱུར་ཞིང་། སང་ཉིན་ཁྱོད་དང་ཁྱོད་ཀྱི་བུ་རྣམས་ང་དང་མཉམ་དུ་གནས་པར་འགྱུར། དཀོན་མཆོག་ཡ་ཝཱེས་ཡེས་ར་ཨེལ་གྱི་དམག་དཔུང་ཕེ་ལེ་ཤེད་པའི་ལག་ཏུ་སྤྲོད་པར་འགྱུར་ཞེས་སྨྲས་སོ། །

20 སོ་ལོ་གློ་བུར་ཉིད་ལ་ལུས་ཧྲིལ་པོ་སར་འགྱེལ་བ་སྟེ། རྒྱུ་མཚན་ནི་ཁོ་རང་སཱ་མུ་ཨེལ་གྱི་སྐད་ཆར་ཤིན་ཏུ་འཇིགས་པ་དང་། ཉིན་གང་དང་མཚན་གང་ལ་ཅི་ཡང་མ་ཟོས་པས་སྟོབས་ཟད་པར་གྱུར་པ་རེད། 21 དེ་ནས་བུད་མེད་དེ་སོ་ལོའི་དྲུང་དུ་འོངས་པ་ན། ཁོ་ཤིན་ཏུ་འཇིགས་པ་མཐོང་བས། བུད་མེད་ཀྱིས། ལྟོས་དང་ཁྱེད་ཀྱི་གཡོག་མོས་ཉིད་ཀྱི་བཀའ་ལ་མཉན་ཏེ་རང་གི་སྲོག་ལའང་མ་འཛེམ་པ་ཡིན། 22 ད་ལྟ་ཁྱེད་ཀྱིས་ཀྱང་ཉིད་ཀྱི་གཡོག་མོའི་གཏམ་ལ་གསན་པར་མཛོད། ངས་ཁྱེད་ཀྱི་སྐུ་མདུན་དུ་བག་ལེབ་དུམ་བུ་ཞིག་འཇོག་པར་གནང་རོགས། རྗེས་སུ་ལམ་དུ་ཞུགས་པའི་ཚེ། ཁྱེད་ལ་སྟོབས་ཤུགས་ཡོད་པའི་ཕྱིར་ད་ལྟ་བཞེས་རོགས་ཞེས་ཞུས་ཀྱང་། 23 ཁོས་མི་འཐད་པའི་ཚུལ་གྱིས་བཟའ་བར་མི་བྱ་ཞེས་སྨྲས། འཁོར་གཡོག་རྣམས་ཀྱིས་བུད་མེད་དང་མཉམ་དུ་ཁོ་ལ་བསྐུལ་མ་བྱས། དེ་ནས་ཁོས་དེ་དག་གི་གཏམ་ལ་མཉན་ཏེ་ལངས་ནས་ཉལ་ཁྲི་སྟེང་དུ་བསྡད། 24 བུད་མེད་དེ་ལ་ཁྱིམ་དུ་བ་ཕྲུག་ཤ་ཤེད་ཅན་ཞིག་ཡོད་པ་མྱུར་དུ་བཤས་ནས་བག་ཕྱེ་བླངས་ཏེ་བརྫིས་ནས་སྐྱུར་མེད་བག་ལེབ་བསྲེགས་ཤིང་། 25 དེ་ནི་སོ་ལོ་དང་ཁོའི་འཁོར་གཡོག་གི་མདུན་དུ་ཁྱེར་འོངས་པ་དང་། དེ་དག་གིས་ཁ་ཟས་སྤྱད་ནས་ལངས་ཏེ་མཚན་མོ་དེ་ལ་སོང་ངོ་། །

ལེའུ་ཉེར་དགུ་པ།

ཨ་ཀི་སི་ཡིས་དཱ་བིད་ཕྱིར་ཙིག་ལག་ཏུ་མངགས་པ།

1 དེ་ནས་ཕེ་ལེ་ཤེད་པས་རང་གི་དམག་དཔུང་ཐམས་ཅད་ཨ་ཕེག་ཏུ་བསྡུས་པ་དང་། ཡེས་ར་ཨེལ་པ་རྣམས་ཀྱིས་ཀྱང་ཡེ་སི་རེ་ཨེལ་ལ་ཡོད་པའི་ཆུ་མིག་གི་རྩར་དམག་སྒར་བཏབ། 2 ཕེ་ལེ་ཤེད་པའི་རྒྱལ་པོ་རྣམས་ནི་བརྒྱ་ཕྲག་དང་སྟོང་ཕྲག་གི་ཚོགས་དང་བཅས་སུ་འགྲོ་བ་དང་། དཱ་བིད་དང་དེའི་མི་རྣམས་ནི་ཨ་ཀི་སི་དང་མཉམ་དུ་རྗེས་སུ་འབྲངས་པ་རེད། 3 དེ་ནས་ཕེ་ལེ་ཤེད་པའི་དམག་དཔོན་རྣམས་ཀྱིས། ཨིབ་རི་པ་འདི་རྣམས་ཀྱིས་འདི་རུ་ཅི་བྱེད་ཅེས་དྲིས་པ་ན། ཨ་ཀི་སི་ཡིས་ཕེ་ལེ་ཤེད་པའི་དམག་དཔོན་རྣམས་ལ། འདི་ནི་ཡེས་ར་ཨེལ་གྱི་རྒྱལ་པོ་སོ་ལོའི་ཞབས་ཕྱི་དཱ་བིད་མ་ཡིན་ནམ། ཁོ་ཉིན་འདི་དག་དང་ལོ་འདི་དག་གི་རིང་ང་དང་མཉམ་དུ་བསྡད་ན་ཡང་། ཁོ་འདི་རུ་ངའི་མདུན་དུ་སླེབས་པའི་ཉིན་ནས་དེ་རིང་གི་བར་དུ་ངས་ཁོའི་ནང་དུ་སྐྱོན་གང་ཡང་མཐོང་མ་བྱུང་ཞེས་སྨྲས་པ་དང་། 4 ཕེ་ལེ་ཤེད་པའི་དམག་དཔོན་རྣམས་ཨ་ཀི་སི་ལ་ཁྲོས་ནས་ན་རེ། མི་དེ་ཕྱིར་ལོག་ཏུ་ཆུག་ཅིག ཁོ་ནི་ཁྱོད་ཀྱིས་བསྟན་པའི་གནས་སུ་འགྲོ་དགོས། དམག་རྒྱག་པའི་དུས་སུ་ངེད་ཀྱི་དགྲ་བོར་མི་འགྱུར་བའི་ཕྱིར། ཁོ་ནི་ངེད་རྣམས་དང་མཉམ་དུ་དམག་ལ་འགྲོ་བར་མི་འཇུག་རོགས། ཁོ་ནི་རང་གི་འགོ་དཔོན་དང་མཐུན་པར་དགའ་ན། དམག་མི་འདི་རྣམས་ཀྱི་མགོ་གཅོད་པའི་སྒོ་ནས་མཐུན་པར་མི་འགྱུར་རམ། 5 གར་འཆམ་པའི་སྐབས་སུ་མི་རྣམས་ཀྱིས་གླུ་བླངས་ཤིང་། སོ་ལོ་ཡིས་བསད་པ་སྟོང་ཕྲག་སྟེ། །དཱ་བིད་ཀྱིས་བསད་པ་ཁྲི་ཕྲག་ཉིད་ཅེས་ཟེར་བའི་དཱ་བིད་དེ་རང་མ་ཡིན་ནམ་ཞེས་སྨྲས་སོ། །

6 ཨ་ཀི་སི་ཡིས་དཱ་བིད་བོས་ནས་དེ་ལ། ངས་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་ཁྱོད་ནི་དྲང་པོ་ཡིན་པ་དང་། ཁྱོད་དམག་ཚོགས་ཀྱི་ཁྲོད་དུ་འགྲོ་འོང་བྱེད་པ་ནི་ངའི་མིག་མདུན་དུ་བཟང་པོ་ཡིན་ཏེ། ཁྱོད་ངའི་གམ་དུ་འོངས་པ་ནས་དེ་རིང་གི་བར་དུ་ངས་ཁྱོད་ཀྱི་ནང་དུ་སྐྱོན་གང་ཡང་མ་མཐོང་ཡང་། རྒྱལ་པོ་རྣམས་ཁྱོད་ལ་མི་དགའ་བ་རེད། 7 ཕེ་ལེ་ཤེད་པའི་རྒྱལ་པོ་རྣམས་མི་ཁྲོ་བའི་ཕྱིར། ཁྱོད་ད་ལྟ་ཕྱིར་ལོག་སྟེ་བདེ་བར་སོང་ཞིག་ཅེས་བསྐུལ་བས། 8 དཱ་བིད་ཀྱིས་ཨ་ཀི་སི་ལ། བདག་གིས་ཅི་བྱས་པ་ཡིན། བདག་ནི་རང་གི་ཇོ་བོ་རྒྱལ་པོའི་དགྲ་རྣམས་ལ་དམག་ཏུ་འགྲོ་བར་མི་གནང་སྟེ། ཉིད་ཀྱི་ཞབས་ཕྱི་བདག་ཁྱེད་ཀྱི་དྲུང་དུ་འོངས་པ་ནས་དེ་རིང་གི་བར་དུ་ཁྱེད་ཀྱིས་བདག་ལས་སྐྱོན་ཅི་མཐོང་བ་ཡིན་ཞེས་དྲིས་པར། 9 ཨ་ཀི་སི་ཡིས་ལན་བཏབ་ནས་དཱ་བིད་ལ། ངས་ཁྱོད་ངའི་མིག་མདུན་དུ་དཀོན་མཆོག་གི་ཕོ་ཉ་དང་འདྲ་བར་བཟང་པོ་ཞིག་ཡིན་པ་ཤེས་ཀྱང་། ཕེ་ལེ་ཤེད་པའི་རྒྱལ་པོ་རྣམས་ཀྱིས་མི་འདི་ངེད་ཅག་དང་མཉམ་དུ་དམག་ཏུ་འགྲོ་མི་ཆོག་ཅེས་སྨྲས་སོ། ། 10 དེའི་ཕྱིར་སང་ཉིན་སྔ་མོ་ཁྱོད་དང་ཁྱོད་ཀྱི་བདག་པོའི་ཞབས་ཕྱི་ཁྱོད་དང་མཉམ་དུ་འོངས་པ་རྣམས་ལོངས་དང་། ནངས་སྔ་མོ་ལངས་ནས་སྐྱ་འོད་དང་ལྷན་དུ་སོང་ཞིག་ཅེས་བསྐུལ་བས། 11 དཱ་བིད་དང་དེའི་མི་རྣམས་ཕྱི་ཉིན་སྔ་མོ་ལངས་ཏེ་ཕེ་ལེ་ཤེད་པའི་ཡུལ་དུ་ལོག ཡང་ཕེ་ལེ་ཤེད་པ་རྣམས་ཡེ་སི་རེ་ཨེལ་དུ་ཕྱིན་ཏོ། །

ལེའུ་སུམ་ཅུ་པ།

དཱ་བིད་ཀྱིས་ཨ་མཱད་ལེག་པ་བསྣུབས་པ།

1 དེ་ནས་ཉིན་གསུམ་པར་དཱ་བིད་དང་ཁོའི་མི་རྣམས་ཙིག་ལག་གྲོང་ཁྱེར་དུ་སླེབས་ཤིང་། སྔོན་ཆད་ཨ་མཱད་ལེག་པ་རྣམས་ཀྱིས་ཡ་ཧུ་དཱ་ཡུལ་གྱི་ནེ་གུབ་དང་ཙིག་ལག་ཏུ་དམག་དྲངས་ནས། ཙིག་ལག་གཏོར་ནས་མེ་ལ་བསྲེགས་ཤིང་། 2 གྲོང་ཁྱེར་དེ་རུ་གནས་པའི་བུད་མེད་ཐམས་ཅད་བཟུང་ནས། ཆེ་ཆུང་གཅིག་ཀྱང་མ་བསད་པར་བཟུང་ཞིང་ཁྲིད་ནས་ལམ་དུ་ཞུགས་པ་རེད། 3 དཱ་བིད་དང་དེའི་མི་རྣམས་གྲོང་ཁྱེར་དེར་སླེབས་པའི་སྐབས་སུ། ཀྱེ་ཧོ། གྲོང་ཁྱེར་མེ་ལ་བསྲེགས་ཏེ། དེ་དག་གི་བུད་མེད་རྣམས་དང་། བུ་རྣམས་དང་། བུ་མོ་རྣམས་བཟུང་ནས་བཙོན་དུ་ཁྱེར་བ་མཐོང་ནས། 4 དཱ་བིད་དང་མཉམ་དུ་ཡོད་པའི་མི་རྣམས་ཀྱིས་སྐད་ཆེན་པོ་བཏོན་ནས་སྟོབས་ཟད་པའི་བར་དུ་ངུས། 5 ཡང་དཱ་བིད་ཀྱི་ཆུང་མ་སྟེ། ཡེ་སི་རེ་ཨེལ་གྱི་ཨ་ཧི་ནོ་ཨམ་དང་། སྔར་ཀར་མེལ་པ་ནཱ་རྦལ་གྱི་ཆུང་མ་ཡིན་པའི་ཨ་བི་གཱ་ཡིལ་གཉིས་ཀྱང་བཙོན་དུ་བཟུང་སྟེ་ཁྱེར། 6 མི་དེ་དག་གིས་དཱ་བིད་རྡོ་རུབ་གཏོང་བའི་གཏམ་བྱེད་པས་དཱ་བིད་ཤིན་ཏུ་འཇིགས་ཤིང་། མི་ཐམས་ཅད་ཀྱིས་རང་རང་གི་བུ་དང་བུ་མོའི་ཕྱིར་སེམས་སྡུག་བྱས་ཀྱང་། དཱ་བིད་ཀྱིས་རང་གི་དཀོན་མཆོག་ཡ་ཝཱེར་བརྟེན་ནས་སྤོབས་པ་བསྐྱེད་དོ། །

7 དེ་ནས་དཱ་བིད་ཀྱིས་ཨ་ཧི་མེ་ལེག་གི་བུ་སྟེ་མཆོད་དཔོན་ཨབ་ཡཱ་ཐར་ལ། འདིར་ང་ལ་བེར་ཐུལ་ཁྱེར་ཤོག་ཅེས་ཟེར་བས། ཨབ་ཡཱ་ཐར་གྱིས་དཱ་བིད་ལ་བེར་ཐུལ་ཁུར་འོངས་ནས། 8 དཱ་བིད་ཀྱིས་དཀོན་མཆོག་ཡ་ཝཱེ་ལ་གསོལ་བ་བཏབ་ནས་ཁོང་ལ། བདག་ནི་དམག་དཔུང་འདིའི་ར་མདར་བརྒྱུགས་ན་རྗེས་ཆོད་པར་འགྱུར་རམ་ཞེས་ཞུས་པ་ལ། དཀོན་མཆོག་ཡ་ཝཱེས་བཀའ་ལན་དུ། ཐེད་ཅིག ཁྱོད་ཀྱིས་དེ་དག་གི་རྗེས་ཆོད་དེ་ཐམས་ཅད་སྐྱོབ་པར་འགྱུར་ཞེས་གསུངས་པས། 9 དཱ་བིད་དང་ཁོ་དང་མཉམ་དུ་ཡོད་པའི་མི་དྲུག་བརྒྱ་ཕྱིན་པ་དང་། བེ་སོར་ཞེས་པའི་གྲོག་མོར་སླེབས་ཤིང་དེར་མི་འགའ་ཞིག་རྒྱབ་ཏུ་ལུས། 10 མི་ཉིས་བརྒྱ་ཤིན་ཏུ་ངལ་ནས་བེ་སོར་གྲོག་མོ་བརྒལ་མ་ནུས་པས་རྒྱབ་ཏུ་ལུས་ཤིང་། དཱ་བིད་དང་མི་བཞི་བརྒྱ་བཅས་ར་མདར་ཕྱིན་ཏོ། །

11 དེ་ནས་ཐང་དུ་ཨེ་ཅིབ་པ་ཞིག་དང་ཕྲད་པས་དཱ་བིད་ཀྱི་དྲུང་དུ་ཁྲིད་ཅིང་། མི་དེ་ལ་བག་ལེབ་བཏང་ནས་ཟོས་ཏེ་ཆུ་ཡང་འཐུང་བར་སྤྲད་པ་རེད། 12 དེ་ནས་ཁོ་ལ་སེ་ཡབ་ལེབ་མོ་ཞིག་དང་། རྒུན་འབྲུམ་སྐམ་པོ་ལེབ་མོ་གཉིས་བཏང་ནས་དེ་ཟོས་པ་ན། ཁོ་ལ་ཡང་བསྐྱར་སྟོབས་ཤུགས་རྒྱས་པ་སྟེ། མི་དེས་ཉིན་ཞག་གསུམ་ལ་ཁ་ཟས་མ་སྤྱད་ཆུ་ཡང་མ་འཐུང་བ་ཡིན། 13 དེ་ནས་དཱ་བིད་ཀྱིས་ཁོ་ལ། ཁྱོད་སུའི་མི་ཡིན། གང་ནས་འོངས་ཞེས་དྲིས་པར། མི་དེས། ང་ཨེ་ཅིབ་ཡུལ་གྱི་གཞོན་ནུ་ཡིན་པ་དང་། ཨ་མཱད་ལེག་པ་ཞིག་གི་གཡོག་པོ་ཡིན་ཏེ། ཞག་གསུམ་གྱི་སྔོན་དུ་ང་ན་བས་བདག་པོས་ང་སྤངས་སོ། ། 14 ང་ཚོས་ཀེ་རེད་པའི་ནེ་གུབ་དང་ཡ་ཧུ་དཱ་ཡུལ་ལ་གཏོགས་པ་དང་། ཀཱ་ལེབ་ཡུལ་གྱི་ནེ་གུབ་ཏུ་དམག་བརྒྱབ་ནས་ཙིག་ལག་མེ་ལ་བསྲེགས་པ་ཡིན་ཞེས་ཞུས་པར། 15 དཱ་བིད་ཀྱིས་ཁོ་ལ། ཁྱོད་ཀྱིས་ང་རང་དམག་དཔུང་དེའི་རྩར་འཁྲིད་པར་བྱའམ་ཞེས་དྲིས་ཤིང་། མི་དེས། ཁྱེད་ཀྱིས་དཀོན་མཆོག་དཔང་དུ་བཙུགས་ནས་བདག་མི་གསོད་པ་དང་། ངའི་བདག་པོའི་ལག་ཏུ་མི་གཏོང་བའི་མནའ་བཞེས་ཤིག དེ་ལྟར་བྱས་ན་བདག་གིས་ཁྱེད་དམག་དཔུང་དེའི་མདུན་དུ་འཁྲིད་པར་བྱ་ཞེས་ཞུས་སོ། །

16 མི་དེས་དཱ་བིད་མར་ཁྲིད་ནས། ཀྱེ་ཧོ། ཨ་མཱད་ལེག་པ་དེ་དག་ཡུལ་ཐམས་ཅད་དུ་ཐོར་ནས་བཟའ་བཏུང་ལོངས་སུ་སྤྱོད་ཅིང་གར་འཆམ་བཞིན་འདུག་གོ །གང་ལ་ཞེ་ན། དེ་དག་གིས་ཕེ་ལེ་ཤེད་དང་ཡ་ཧུ་དཱ་ཡུལ་གཉིས་ནས་བཅོམ་ནོར་ཆེན་པོ་ཁྱེར་བས་སོ། ། 17 དེ་ནས་དཱ་བིད་ཀྱིས་ཐོ་རངས་ནས་བཟུང་ཕྱི་ཉིན་མཚན་མོའི་བར་དུ་དེ་དག་དང་འཐབ་འཛིང་བྱས་ཤིང་། རྔ་མོང་ལ་ཞོན་ཏེ་བྲོས་པའི་གཞོན་ནུ་བཞི་བརྒྱ་མ་གཏོགས་དེ་དག་ལས་གཅིག་ཀྱང་མ་ཐར་རོ། ། 18 ཡང་ཨ་མཱད་ལེག་པ་རྣམས་ཀྱིས་ཁྱེར་བ་ཐམས་ཅད་དཱ་བིད་ཀྱིས་ཕྱིར་བླངས་ཏེ། དཱ་བིད་ཀྱིས་རང་གི་ཆུང་མ་གཉིས་ཀྱང་བསྐྱབས་པ་རེད། 19 ཁ་རྒན་གཞོན་དང་། བུ་བུ་མོ་དང་། བཅོམ་ནོར་སོགས་དེ་དག་གིས་ཅི་དང་ཅི་ཁྱེར་བ་ཐམས་ཅད་ཀྱི་ནང་ནས་གང་ཡང་མ་སྟོར་བར། དཱ་བིད་ཀྱིས་ནོར་དེ་ཐམས་ཅད་ཕྱིར་བླངས་པ་དང་། 20 དེ་ནས་དཱ་བིད་ཀྱིས་ར་ལུག་གི་ཁྱུ་དང་བ་ཁྱུ་རྣམས་བླངས་ནས་མི་དེ་དག་གིས་ཁྲིད་དེ་ན་རེ། འདི་ནི་དཱ་བིད་ཀྱི་བཅོམ་ནོར་ཡིན་ཞེས་བརྗོད་དོ། །

21 ཤིན་ཏུ་ངལ་བས་དཱ་བིད་ཀྱི་རྗེས་སུ་འབྲང་བར་མ་ནུས་པའི་མི་ཉིས་བརྒྱ་སྟེ། བེ་སོར་གྲོག་མོའི་འགྲམ་དུ་ལུས་པ་དེ་དག་གི་མདུན་དུ་སླེབས་ཤིང་། དེ་དག་ནི་དཱ་བིད་དང་ཁོང་དང་མཉམ་དུ་ཡོད་པའི་མི་རྣམས་བསུ་བར་འོངས། དཱ་བིད་དེ་དག་དང་ཉེ་བར་སླེབས་པ་དང་ཁམས་འདྲི་བྱས། 22 དེ་ནས་དཱ་བིད་དང་མཉམ་དུ་ཕྱིན་པའི་མི་ངན་རྣམས་ཀྱིས། མི་དེ་དག་ནི་ངེད་ཅག་དང་མཉམ་དུ་མ་ཕྱིན་པས། ངེད་རྣམས་ཀྱིས་ཕྱིར་བླངས་པའི་བཅོམ་ནོར་འདི་ལས་དེ་དག་ལ་ཅི་ཡང་གཏོང་བར་མི་བྱ། དེ་དག་གིས་རང་གི་ཆུང་མ་དང་ཕྲུ་གུ་རྣམས་ཁྲིད་ནས་ཕར་སོང་ཆོག་ཅེས་སྨྲས་ཀྱང་། 23 དཱ་བིད་ཀྱིས། ངའི་སྤུན་ཟླ་རྣམས། དེ་ལྟར་མ་བྱེད་ཅིག དཀོན་མཆོག་ཡ་ཝཱེས་རང་ཅག་ལ་འདི་ཐམས་ཅད་གནང་སྟེ་རང་ཅག་སྲུང་བར་མཛད་ཅིང་། རང་ཅག་གི་སྟེང་དུ་བྱུང་བའི་དམག་དཔུང་འདི་རང་རེའི་ལག་ཏུ་སྤྲད་པས། 24 ཁྱོད་ཅག་གི་གཏམ་ལ་སུས་མཉན་པར་བྱ། དམག་ཏུ་འགྲོ་མཁན་གྱི་ཐོབ་སྐལ་དང་འདྲ་བར་དམག་ཆས་སྲུང་མཁན་རྣམས་ལའང་སྐལ་ཡོད་པར་འགྱུར། ཐམས་ཅད་ལ་སྐལ་འདྲ་བར་འཐོབ་འོང་ཞེས་སྨྲས། 25 ཡང་ཉིན་དེ་ནས་བཟུང་དེ་རིང་གི་བར་དུ་ཁོས་དེ་ནི་ཡེས་ར་ཨེལ་གྱི་ཁྲིམས་དང་ལུགས་སྲོལ་དུ་བཙུགས་སོ། །

26 ཡང་དཱ་བིད་ཙིག་ལག་ཏུ་སླེབས་པ་དང་། བཅོམ་ནོར་གྱི་ཁག་ཅིག་རང་གི་གྲོགས་པོ་ཡིན་པའི་ཡ་ཧུ་དཱ་པའི་རྒན་པོ་རྣམས་ལ་བཏང་ནས་ན་རེ། ལྟོས་དང་། འདི་ནི་དཀོན་མཆོག་ཡ་ཝཱེའི་དགྲ་བོ་ནས་བླངས་པའི་བཅོམ་ནོར་ཏེ། ཁྱེད་ལ་ཕུལ་བའི་ཕྱག་རྟགས་ཡིན་ཞེས་སྨྲས་ཤིང་། 27 ཕྱག་རྟགས་དེ་ནི་པེད་ཨེལ་དང་། ནེ་གུབ་ཡུལ་གྱི་རཱ་མོད་དང་། ཡད་ཏིར་དང་། 28 ཨ་རོ་ཨེར་དང་། སིབ་མོད་དང་། ཨེ་སི་ཏེ་མོ་ཨ་དང་། 29 ར་ཀལ་དང་། ཡིར་ཧིམ་ཨེལ་པའི་གྲོང་ཁྱེར་རྣམས་དང་། ཀེ་ནེ་པའི་གྲོང་ཁྱེར་རྣམས་དང་། 30 ཧོར་མཱ་དང་། པོར་ཨ་སན་དང་། ཨ་ཐག་དང་། 31 ཧེབ་རོན་དང་། སྔར་དཱ་བིད་དང་དེའི་མི་རྣམས་སོང་བའི་གནས་ཐམས་ཅད་དུ་ཕུལ་ཏོ། །

ལེའུ་སོ་གཅིག་པ།

སོ་ལོས་རང་སྲོག་བཅད་པ།

1 དེ་ནས་ཕེ་ལེ་ཤེད་པ་རྣམས་ཀྱིས་ཡེས་ར་ཨེལ་ལ་དམག་དྲངས་ནས། ཡེས་ར་ཨེལ་པ་རྣམས་ཕེ་ལེ་ཤེད་པའི་མདུན་ནས་བྲོས་ཏེ། མི་མང་པོ་གིལ་བོ་ཨ་རི་བོར་བསད་ནས་ས་རུ་འགྱེལ་བ་རེད། 2 དེ་ནས་ཕེ་ལེ་ཤེད་པ་རྣམས་ཀྱིས་སོ་ལོ་དང་དེའི་སྲས་རྣམས་ཀྱི་རྗེས་དེད་ཅིང་། སོ་ལོའི་སྲས་ཡོ་ནཱ་ཐན་དང་ཨ་བི་ནཱ་དབ། མལ་ཀི་ཤུ་ཨ་བཅས་བསད་པ་རེད། 3 ཡང་སོ་ལོ་ལ་རྒོལ་བའི་འཐབ་མོ་ཤིན་ཏུ་དྲགས་ཤིང་། མདའ་པ་རྣམས་ཀྱིས་ཁོང་ལ་རྒོལ་ནས་ཤིན་ཏུ་རྨས་པ་དང་། 4 སོ་ལོས་རང་གི་གོ་མཚོན་འཁུར་མཁན་ལ། ཁྱོད་ཀྱིས་རལ་གྲི་ཕྱུང་སྟེ་ངའི་ལུས་རྟོལ་ཞིག དེ་ལྟར་མ་བྱས་ཚེ་མཚན་སྐྱི་མ་བཅད་པ་དེ་དག་འོངས་ནས་ང་ལ་རལ་གྲིས་བཙུགས་ཏེ་སྨད་པར་བྱའོ་ཞེས་སྨྲས་ཀྱང་། གོ་མཚོན་འཁུར་མཁན་དེ་ཤིན་ཏུ་འཇིགས་ནས་དེ་ལྟར་མ་བྱས་པས། སོ་ལོས་རལ་གྲི་བླངས་ནས་དེའི་ཁར་ལྕེབས་སོ། ། 5 ཡང་གོ་མཚོན་འཁུར་མཁན་གྱིས་སོ་ལོ་གྲོངས་ཟིན་པ་མཐོང་བ་དང་། ཁོ་ཡང་རལ་གྲིའི་ཁར་ལྕེབས་ནས་ཤིའོ། ། 6 དེ་ལྟར་སོ་ལོ་དང་ཁོང་གི་སྲས་གསུམ་པོ་དང་། གོ་མཚོན་འཁུར་མཁན་དང་སོ་ལོའི་དམག་མི་ཐམས་ཅད་ཉིན་མོ་དེ་རང་ལ་ལྷན་ཅིག་ཏུ་འདས། 7 ཡང་ལུང་པའི་ཕ་རོལ་དང་ཡོར་དན་གཙང་པོའི་ཕ་རོལ་ཏུ་ཡོད་པའི་ཡེས་ར་ཨེལ་པ་རྣམས་ཀྱིས་ཡེས་ར་ཨེལ་པའི་དམག་རྣམས་བྲོས་པ་དང་། སོ་ལོ་དང་དེའི་སྲས་རྣམས་གྲོངས་པ་མཐོང་བས་རང་རང་གི་གྲོང་ཁྱེར་རྣམས་སྤངས་ནས་བྲོས་ཤིང་། ཕེ་ལེ་ཤེད་པ་རྣམས་འོངས་ནས་དེ་ཚོའི་གྲོང་ཁྱེར་ནང་དུ་བསྡད་དོ། །

8 དེའི་ཕྱི་ཉིན་ཕེ་ལེ་ཤེད་པ་རྣམས་བེམ་པོ་དག་གི་གོས་བཤུ་བར་འོངས་དུས་སུ། སོ་ལོ་དང་དེའི་སྲས་གསུམ་པོ་གིལ་བོ་ཨ་རི་བོར་གྲོངས་ཟིན་པ་མཐོང་བ་དང་། 9 ཁོང་གི་མགོ་བཅད་ནས་གོ་མཚོན་བཤུས་ཏེ། ལྷ་ཁང་དང་ཡུལ་མི་རྣམས་ལ་འཕྲིན་གཏོང་བའི་ཕྱིར་མི་འགའ་ཞིག་ཕེ་ལེ་ཤེད་པའི་ཡུལ་སྐོར་དུ་མངགས། 10 ཡང་ཁོང་གི་གོ་མཚོན་ནི་ལྷ་མོ་ཨ་ཤཱ་ཏ་རོད་ཀྱི་ལྷ་ཁང་དུ་བཞག་ནས་ཁོང་གི་བེམ་པོ་པེད་ཤན་གྱི་གྱང་ངོར་བཀལ། 11 ཕེ་ལེ་ཤེད་པ་རྣམས་ཀྱིས་སོ་ལོ་ལ་ཅི་ལྟར་བྱས་པའི་གཏམ་དེ་གིལ་ཨད་ཡུལ་གྱི་ཡཱ་བེ་སི་གྲོང་ཚོའི་མི་རྣམས་ཀྱིས་ཐོས་པ་ན། 12 དཔའ་རྒོད་ཐམས་ཅད་ལངས་ནས་མཚན་གང་འགྲུལ་ཞིང་སོ་ལོ་དང་ཁོང་གི་སྲས་རྣམས་ཀྱི་བེམ་པོ་པེད་ཤན་གྱི་གྱང་ནས་བླངས་ཏེ་ཡཱ་བེ་སི་རུ་ཁྱེར་ནས་མེ་ལ་ཕུལ་ཏོ། ། 13 དེ་ནས་རུས་པ་བླངས་ནས་ཡཱ་བེ་སི་རུ་ཡོད་པའི་འོམ་བུའི་འོག་གི་དུར་ཁུང་དུ་བཙུད་པ་དང་། ཞག་བདུན་གྱི་བར་དུ་སྨྱུང་གནས་ལ་བསྡད་དོ།། །།

* ལེའུ་བཞི་པ།:21 ཨི་ཁ་རྦོད་ཅེས་པ་ནི་གཟི་བརྗིད་མེད་པའི་དོན་ཡིན།

* ལེའུ་ལྔ་པ།:6 གཞང་འབྲུམ་གྱི་ནད་ཅེས་པའི་མ་ཕྱིའི་གོ་དོན་ནི་སྐྲང་སྦོས་ཙམ་གྱི་དོན་ཡིན་མོད། གསུང་རབ་རྒྱ་འགྱུར་ཁག་ཅིག་ལྟར་ན། བྱི་རིམས་སམ་གཞང་འབྲུམ་དུ་བསྒྱུར་བཞག་པའང་ཡོད་པས་འདིར་ཡང་དེ་གར་བསྟུན་པ་ཡིན།

* ལེའུ་བདུན་པ།:12 ཨེ་བེན་ཞེས་པ་ནི་རྡོ་དང་ཨེ་ཟིར་ཞེས་པ་རོགས་རམ་གྱི་དོན་ཡིན།

* ལེའུ་བཅུ་གཉིས་པ།:3 བྱུགས་པ་ཞེས་པ་ནི་གནའ་བོའི་ཡ་ཧུ་དཱ་པའི་རྒྱལ་པོ་བསྐོ་བའི་ཚེ་མགོ་ལ་སྣུམ་བྱུགས་པ་ཡིན་ཞིང་། དེ་ནི་གང་དེར་དཀོན་མཆོག་གི་དམ་པའི་ཐུགས་ཉིད་གནང་བའི་རྟགས་སམ་མཚན་མར་ངོས་འཛིན་པ་རེད།

* ལེའུ་བཅུ་གསུམ་པ།:1 ལོ་གཉིས་ཞེས་པའི་དོན་ནི། དཀོན་མཆོག་གིས་དཱ་བིད་རྒྱལ་པོར་ལུང་མ་བསྟན་པའི་སྔོན་དུ་སོ་ལོས་ལོ་གཉིས་ལ་སྲིད་བྱས་ཤིང་། དཱ་བིད་ལུང་བསྟན་པའི་རྗེས་སུའང་ལོ་སོ་བརྒྱད་ལ་སྲིད་བྱས། དེའི་རྐྱེན་གྱིས་མཛད་འཕྲིན་གྱི་ལེའུ་བཅུ་གསུམ་པའི་ཚིག་རྐང་ཉེར་གཅིག་པར་ལོ་བཞི་བཅུ་ཞེས་བྲིས་ཡོད་པ་ཡིན།

* ལེའུ་བཅུ་བཞི་པ།:4 བྲག་འདི་གཉིས་ཀྱི་མིང་འགྱུར་ལ་ལར་སྒྲ་བསྒྱུར་བྱས་ཡོད་མོད། འདིར་དོན་བསྒྱུར་བྱས་པ་ཡིན།

† ལེའུ་བཅུ་བཞི་པ།:49 ཨིས་པོ་ཤེད་ཅེས་པའི་མིང་གཞན་དུ་ཨིས་བི་ཞེས་ཀྱང་བྱ།

* ལེའུ་བཅུ་བདུན་པ།:52 གནའ་བོའི་མ་ཕྱི་ལ་ལར་ལུང་པ་ཞིག་ཅེས་པའི་ཚབ་ཏུ་གཱད་ཐི་ཞེས་བྲིས་ཡོད།

* ལེའུ་ཉེར་ལྔ་པ།:3 ནཱ་རྦལ་ཞེས་པ་ནི་བོད་སྐད་དུ་གླེན་པའི་དོན་ཡིན།

† ལེའུ་ཉེར་ལྔ་པ།:18 མ་ཕྱི་ལས་སེ་ཡ་ལྔ་ཞེས་བྲིས་ཡོད་པ་དང་བོད་ཀྱི་དབང་དུ་བྱས་ན་སེ་ཡ་གཅིག་ནི་བྲེ་གཅིག་ཡིན་པ་རེད།

‡ ལེའུ་ཉེར་ལྔ་པ།:22 གྷི་རིག་གི་མ་ཕྱི་ལས་དཱ་བིད་ཅེས་བྲིས་ཡོད་མོད་ཨིབ་རིའི་མ་ཕྱི་ལས་དཱ་བིད་ཀྱི་དགྲ་བོ་ཞེས་བྲིས་ཡོད། བརྟགས་ན་དཱ་བིད་རང་ཟེར་བ་འདྲ་བས་འདི་ལྟར་བསྒྱུར།

སཱ་མུ་ཨེལ་གཉིས་པ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

༄༅། །སཱ་མུ་ཨེལ་གྱི་མདོ་གཉིས་པ།

སཱ་མུ་ཨེལ་གྱི་མདོ་གཉིས་པའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཐོག་མའི་དུས་སུ་སཱ་མུ་ཨེལ་དང་པོ་དང་གཉིས་པ་གཉིས་ནི་གཞུང་གཅིག་ཡིན། དེའི་སྐོར་སཱ་མུ་ཨེལ་དང་པོའི་ངོ་སྤྲོད་ལ་གཟིགས་རོགས།

ཡི་གེར་འགོད་མཁན་དང་འགོད་དུས།

སཱ་མུ་ཨེལ་དང་པོའི་ངོ་སྤྲོད་ལ་གཟིགས་རོགས།

བརྗོད་སྙིང་དང་གསུང་འཕྲིན།

སཱ་མུ་ཨེལ་གཉིས་པའི་གཞུང་གི་ནང་དུ་རྒྱལ་པོ་དཱ་བིད་ཕུལ་དུ་བྱུང་བ་ཞིག་མིན་ནའང་། ཁོང་ནི་དཀོན་མཆོག་གི་རྒྱལ་སྲིད་ཡང་དག་པར་བསྐྱངས་པའི་ཚབ་མཚོན་མི་སྣ་ཡིན་པར་བརྗོད་ཡོད། དཱ་བིད་ཀྱིས་རྒྱལ་སྲིད་བསྐྱངས་པའི་དུས་སུ་དཀོན་མཆོག་གིས་རྒྱལ་ཁམས་དར་བར་མཛད་པ་དང་དགྲ་བོ་རྣམས་ཆམ་ལ་ཕབ། གཞུང་འདིའི་ལེའུ་བདུན་པར་དཀོན་མཆོག་གིས་དཱ་བིད་ཀྱི་རྒྱལ་རྒྱུད་གཏན་དུ་གནས་པ་དང་དཱ་བིད་ལ་བཞག་པའི་ཞལ་ཆད་ཀྱང་གཏན་དུ་གནས་པའི་ཞལ་བཞེས་གནང་བར་གསུངས་ཡོད།

འཆར་ཟིན།

1. དཱ་བིད་ཡ་ཧུ་དཱ་པའི་རྒྱལ་པོར་གྱུར་པའི་སྐོར། ༼1:1-4:12༽

2. དཱ་བིད་ཡེས་ར་ཨེལ་པ་ཡོངས་ཀྱི་རྒྱལ་པོར་གྱུར་པའི་སྐོར། ༼5:1-5༽

3. དཱ་བིད་ཀྱི་རྒྱལ་སྲིད་ལེགས་འགྲུབ་བྱུང་བ་དང་དེའི་གཟི་བརྗིད་ཀྱི་སྐོར། ༼5:6-9:13༽

4. དཱ་བིད་ཀྱིས་རྒྱལ་སྲིད་བསྐྱངས་དུས་ཀྱི་སྐྱོན་དང་ནོར་བ། ༼10:1-20:26༽

5. དཱ་བིད་ཀྱིས་རྒྱལ་སྲིད་བསྐྱངས་པའི་སྐབས་ཀྱི་མཇུག་མཐའི་དགོངས་ཚུལ་སྐོར། ༼21:1-24:25༽

ལེའུ་དང་པོ།

དཱ་བིད་ཀྱིས་རྒྱལ་པོ་སོ་ལོ་དང་ཡོ་ནཱ་ཐན་གཉིས་སྐུ་གཤེགས་པར་མྱ་ངན་བྱས་པ།

1 དེ་ཡང་སོ་ལོ་གྲོངས་རྗེས་དཱ་བིད་ཀྱིས་ཨ་མཱད་ལེག་པ་རྣམས་*ཕམ་པར་བརྒྱབ་ནས་ཕྱིར་ལོག་སྐབས། དཱ་བིད་ཉིན་གཉིས་ཀྱི་རིང་ཙིག་ལག་དུ་གནས་སོ། ། 2 ལྟོས་དང་། ཉིན་གསུམ་པར། གྱོན་གོས་གཤགས་ཤིང་མགོ་ལ་ས་རྡུལ་གྱིས་གཡོགས་པའི་མི་ཞིག་སོ་ལོའི་དམག་སྒར་ནས་ལོག་འོངས་པ་དང་། དཱ་བིད་ཀྱི་མདུན་དུ་སླེབས་ཏེ་ལུས་སར་བཏུད་ནས་ཕྱག་བཙལ་ཏོ། ། 3 དཱ་བིད་ཀྱིས་དེ་ལ་ཁྱོད་གང་ནས་འོངས་པ་ཡིན་ཞེས་དྲིས་པར། མི་དེས་ཡེས་ར་ཨེལ་གྱི་དམག་སྒར་ནས་བྲོས་འོངས་པ་ཡིན་ཞེས་ཞུས་སོ། ། 4 ཡང་དཱ་བིད་ཀྱིས་དེ་རུ་ཅི་ཞིག་བྱུང་བ་ང་ལ་ཤོད་ཅིག་ཅེས་སྨྲས་པར་མི་དེས། མི་རྣམས་གཡུལ་ས་ནས་བྲོས་ཤིང་དེ་དག་གི་ཁྲོད་ནས་མི་མང་པོ་སར་འགྱེལ་ནས་ཤི་བར་མ་ཟད། སོ་ལོ་དང་དེའི་སྲས་ཡོ་ནཱ་ཐན་གཉིས་ཀྱང་གྲོངས་སོ་ཞེས་ཞུས་པ་ལ། 5 དཱ་བིད་ཀྱིས་འཕྲིན་སྐྱེལ་མཁན་གཞོན་ནུ་དེ་ལ་ཁྱོད་ཀྱིས་སོ་ལོ་དང་དེའི་སྲས་ཡོ་ནཱ་ཐན་གཉིས་གྲོངས་པ་ཅི་ལྟར་ཤེས་པ་ཡིན་ཞེས་དྲིས་པ་ལ། 6 འཕྲིན་སྐྱེལ་མཁན་གཞོན་ནུ་དེས། རི་བོ་གིལ་བོ་ཨ་རུ་ང་རང་སྟེས་དབང་གིས་སོ་ལོ་དང་ཕྲད་དེ་སོ་ལོ་ནི་རང་གི་མདུང་ལ་བརྟེན་ཅིང་ཤིང་རྟ་དང་སྐྱ་དམག་རྣམས་ཀྱིས་ཁོང་གི་རྗེས་འདེད་པ་མཐོང་ངོ་། ། 7 ཡང་ཁོང་གིས་ཕྱི་མིག་བལྟས་ཏེ་བདག་མཐོང་ནས་བོས་པར། བདག་གིས་ང་རང་འདི་རུ་ཡོད་ཞུས་པ་ན། 8 ཁོང་གིས་བདག་ལ་ཁྱོད་སུ་ཡིན་ཞེས་དྲིས་པས། ང་ཨ་མཱད་ལེག་པ་ཡིན་ཞེས་ཞུས། 9 དེ་ནས་ཁོང་གིས་བདག་ལ་ངའི་རྩར་ཤོག་དང་། ང་རང་སོད་ཅིག རྒྱུ་མཚན་བདག་གི་སེམས་ཤིན་ཏུ་སྐྱོ་ནའང་འཆི་བའི་ཐབས་མ་བྱུང་ཞེས་སྨྲས་པའོ། ། 10 དེར་བདག་ཁོང་གི་གཞོགས་སུ་ལངས་ནས་ཁོང་བཀྲོངས་པ་ཡིན་ཏེ། གང་ལ་ཞེ་ན་གལ་ཏེ་ཁོང་སར་འགྱེལ་ཚེ་ཁོང་གསོན་མི་ནུས་པ་ངས་ཤེས་པའི་ཕྱིར་ཡིན། ཁོང་གི་དབུ་ལ་ཡོད་པའི་ཅོད་པན་དང་ཕྱག་ལ་ཡོད་པའི་གདུ་བུ་གཉིས་བླངས་ནས་འདི་རུ་བདག་གི་ཇོ་བོའི་དྲུང་དུ་ཁྱེར་འོངས་པ་ཡིན་ཞེས་པའི་འཕྲིན་ཐོས་སོ། ། 11 དེ་ནས་དཱ་བིད་ཀྱིས་རང་གི་གོས་བླངས་ནས་གཤགས་ཤིང་ཁོ་དང་ལྷན་དུ་ཡོད་པའི་མི་རྣམས་ཀྱིས་ཀྱང་དེ་བཞིན་བྱས་ཏེ། 12 སོ་ལོ་དང་དེའི་སྲས་ཡོ་ནཱ་ཐན། དཀོན་མཆོག་ཡ་ཝཱེའི་འབངས་མི། ཡེས་ར་ཨེལ་གྱི་ཁྱིམ་རྒྱུད་རྣམས་རལ་གྲིའི་ཁ་ནས་གྲོངས་པས། དཱ་བིད་འཁོར་དང་བཅས་པ་སེམས་སྡུག་ནས་ངུས་ཤིང་དགོང་མོའི་བར་དུ་སྨྱུང་གནས་བསྲུངས་སོ། ། 13 ཡང་དཱ་བིད་ཀྱིས་འཕྲིན་སྐྱེལ་མཁན་གཞོན་ནུ་དེ་ལ་ཁྱོད་གང་གི་མི་ཡིན་ཞེས་དྲིས་པར། དེས་བདག་ནི་བྱེས་པ་ཞིག་གི་བུ་སྟེ་ཨ་མཱད་ལེག་པ་ཞིག་ཡིན་ཞུས་ཤིང་། 14 དཱ་བིད་ཀྱིས་འདི་ལྟར། ཁྱོད་རང་ལག་པ་བརྐྱངས་ནས་དཀོན་མཆོག་ཡ་ཝཱེས་བྱུགས་པ་དེ་དགྲོང་བར་མི་འཇིགས་སམ་ཞེས་དྲིས་པ་དང་། 15 དཱ་བིད་ཀྱིས་གཞོན་ནུ་ཞིག་བོས་ཏེ་ཁྱོད་སོང་ལ་མི་དེ་སོད་ཅིག་ཅེས་བཀའ་བསྩལ་པ་ལ། དེས་ཁོ་ལ་བརྡུངས་ནས་བསད་དོ། ། 16 དཱ་བིད་ཀྱིས་མི་དེར། ཁྱོད་རང་གི་ཁ་ནས་ངས་དཀོན་མཆོག་ཡ་ཝཱེས་བྱུགས་པ་དེ་བཀྲོངས་པ་ཡིན་ཞེས་དཔང་པོ་བྱས་པས་ཁྱོད་ཀྱི་ཁྲག་ནི་རང་གི་མགོ་ལ་འབབ་དགོས་ †ཞེས་སྨྲས་སོ། །

དཱ་བིད་ཀྱིས་སོ་ལོ་དང་ཡོ་ནཱ་ཐན་གཉིས་ཀྱི་ཆེད་དུ་སྐྱོ་གླུ་བྲིས་པ།

17 ཡང་དཱ་བིད་ཀྱིས་སོ་ལོ་དང་དེའི་སྲས་ཡོ་ནཱ་ཐན་གཉིས་ཀྱི་ཕྱིར་སྐྱོ་གླུ་འདི་བྲིས་ཤིང་། 18 གཞུ་མོ་ཞེས་པའི་མགུར་མ་དེ་ནི་ཡ་ཧུ་དཱ་པ་རྣམས་ཀྱིས་སློབ་དགོས་པར་ཁོང་གིས་བསྐུལ་ཞིང་མགུར་མ་དེ་བདེན་པའི་གླེགས་བམ་ནང་བཀོད་ཡོད་དོ། ། 19 ཀྱེ་མ་ཡེས་ར་ཨེལ་ལགས་ཁྱོད་ཚོ་ཡི། །གཟི་བརྗིད་ཅན་ནི་མཐོ་སར་བཀྲོངས་འདུག་སྟེ། །དཔའ་བོ་ཆེན་པོ་དེ་ཉིད་འགྱེལ་བ་ཅི། ། 20 ཕེ་ལེ་ཤེད་པའི་མཚན་སྐྱི་མ་བཅད་པའི། །ཚོགས་ལས་བྱུང་བའི་བུ་མོ་རྣམས་ཀྱིས་ནི། །དགའ་མགུ་རང་ཞིང་སྤྲོ་བ་མི་གཏོང་ཕྱིར། །གཱད་ཀྱི་ཡུལ་ལ་སྨྲ་བར་མི་བྱ་འོ། །ཨ་ཤཱ་ཀེ་ལོན་སྲང་དུ་སྐད་མ་རྒྱག ། 21 ཀྱེ་མ་གིལ་བོ་ཨ་ཡི་རི་བོ་རྣམས། །ཁྱོད་ལ་ཆར་ཟིལ་འབབ་པར་མ་གྱུར་ཅིག །ཞིང་ལས་མཆོད་རྫས་འཐོན་པར་མ་གྱུར་ཅིག །དཔའ་བོའི་ཕུབ་ནི་དེ་རུ་བརྫད་ཅིང་དོར། །སོ་ལོའི་ཕུབ་ལ་སྣུམ་གྱིས་མ་བྱུགས་ཕྱིར། ། 22 བསད་པའི་ཁྲག་དང་དཔའ་བོའི་ཚིལ་བུ་ལས། །ཡོ་ནཱ་ཐན་གྱི་མདའ་གཞུ་ཕྱིར་མ་འཐེན། །སོ་ལོའི་རལ་གྲི་སྟོང་བར་ལོག་མ་སོང་། ། 23 སོ་ལོ་དང་ནི་ཡོ་ནཱ་ཐན་ཁོང་གཉིས། །གསོན་དུས་གཞན་གྱིས་བྱམས་ཤིང་བློ་ལ་བབས། །གྲོངས་པའི་སྐབས་སུ་ཕན་ཚུན་བྲལ་མ་གྱུར། །ཁོང་གཉིས་གླག་ལས་མགྱོགས་མྱུར་ལྡན་པ་དང་། །སེང་གེ་ལས་ཀྱང་ངར་ཤུགས་ལྡན་པ་འོ། ། 24 ཀྱེ་ཀྱེ་ཡེས་ར་ཨེལ་གྱི་བུད་མེད་རྣམས། །སོ་ལོ་ཁོང་གི་ཕྱིར་དུ་ངུ་བར་གྱིས། །ཁོང་གིས་ཁྱོད་ལ་གྱོན་གོས་རྒྱ་སྨུག་བསྐོན། །ཁྱོད་ཀྱི་ཕྱི་གོས་གསེར་གྱི་རྒྱན་ཆས་བརྒྱན། ། 25 དཔའ་བོ་དེ་དག་གཡུལ་སར་ཇི་ལྟར་གཤེགས། །ཡོ་ནཱ་ཐན་ནི་མཐོ་སར་ཇི་ལྟར་བཀྲོངས། ། 26 ཀྱེ་ཀྱེ་ང་ཡི་སྤུན་ཟླ་ཡོ་ནཱ་ཐན། །ཁྱོད་ཀྱི་དོན་དུ་ང་ལ་སྡུག་བསྔལ་ཆེ། །ཁྱོད་ལ་ངའི་སེམས་རབ་ཏུ་འཕྲེང་བ་ཡིན། །ཁྱོད་ཀྱིས་ང་ལ་བཅངས་པའི་བརྩེ་བ་ནི། །བུད་མེད་ལས་ཀྱང་ལྷག་པར་ཟབ་པ་འོ། ། 27 ཀྱི་ཧུད་དཔའ་བོ་ཇི་ལྟར་གཤེགས་པ་དང་། །དམག་ཆས་རྣམས་ནི་ཇི་ལྟར་ཡལ་བ་ཡིན། །ཞེས་པའོ། །

ལེའུ་གཉིས་པ།

དཱ་བིད་བྱ་བ་ཡ་ཧུ་དཱའི་རྒྱལ་པོར་བསྐོས་པ།

1 དེའི་རྗེས་སུ་དཱ་བིད་ཀྱིས་དཀོན་མཆོག་ཡ་ཝཱེ་ལ་འདི་ལྟར། བདག་ནི་ཡ་ཧུ་དཱའི་གྲོང་ཁྱེར་དུ་འགྲོ་རུང་ངམ་ཞེས་ཞུས་པར། དཀོན་མཆོག་ཡ་ཝཱེས་དེ་ལ་ཁྱོད་སོང་ཞིག་ཅེས་གསུངས། ཡང་དཱ་བིད་ཀྱིས། བདག་གང་དུ་འགྲོའམ་ཞུས་པ་དང་ཁོང་གིས། ཧེབ་རོན་དུ་སོང་ཞིག་ཅེས་གསུངས་སོ། ། 2 དེའི་ཕྱིར་དཱ་བིད་ཀྱིས་རང་གི་ཆུང་མ་གཉིས་ཀ་སྟེ་ཡེ་སི་རེ་ཨེལ་པ་ཨ་ཧི་ནོ་ཨམ་དང་། ཀར་མེལ་པ་ནཱ་རྦལ་གྱི་ཡུགས་མོར་ལུས་པའི་ཆུང་མ་ཨ་བི་གཱ་ཡིལ་བྱ་བ་གཉིས་ཁྲིད་ནས་ཕྱིན་ཏོ། ། 3 ཡང་དཱ་བིད་ཀྱིས་རང་གི་དྲུང་དུ་ཡོད་པའི་མི་རྣམས་དང་དེ་དག་གི་ཁྱིམ་མི་རྣམས་ཁྲིད་དེ་ཧེབ་རོན་ཉེ་འདབས་ཀྱི་གྲོང་རྡལ་དག་ཏུ་གནས་སོ། ། 4 དེ་ནས་ཡ་ཧུ་དཱ་པ་རྣམས་འོངས་ནས་དཱ་བིད་ནི་ཡ་ཧུ་དཱ་ཁྱིམ་རྒྱུད་ཀྱི་རྒྱལ་པོར་བསྐོས་ཤིང་། ཡང་མི་ཞིག་གིས་དཱ་བིད་ལ་སོ་ལོའི་བེམ་པོ་དུར་དུ་འཇུག་མཁན་ནི་ཡཱ་བེ་སི་གིལ་ཨད་པ་རྣམས་ཡིན་ནོ་ཞེས་སྨྲས་པས། 5 དཱ་བིད་གྱིས་ཡཱ་བེ་སི་གིལ་ཨད་པ་རྣམས་ལ་བང་ཆེན་མངགས་ནས་དེ་དག་ལ་ཁྱོད་ཅག་གིས་རང་གི་ཇོ་བོ་སོ་ལོ་ལ་དྲིན་བསྟན་ཅིང་དུར་དུ་བཅུག་པའི་ཕྱིར། དཀོན་མཆོག་ཡ་ཝཱེས་ཁྱོད་ཅག་ལ་བྱིན་རླབས་གནང་བར་ཤོག 6 ཡང་དེ་ལྟར་བྱས་པས་དཀོན་མཆོག་ཡ་ཝཱེས་ཁྱོད་རྣམས་བྱམས་བརྩེ་དང་དྲང་བདེན་གྱིས་སྐྱོང་བར་མ་ཟད་ངས་ཀྱང་ཁྱོད་རྣམས་ལ་དྲིན་ལན་འཇལ་ལོ། ། 7 ད་ལྟ་ཁྱོད་རྣམས་ཀྱི་ཇོ་བོ་སྟེ་སོ་ལོ་གྲོངས་པ་དང་ཡ་ཧུ་དཱའི་ཁྱིམ་རྒྱུད་ཀྱིས་ང་ནི་རྒྱལ་པོར་བསྐོས་པས་ཁྱོད་རྣམས་སྟོབས་ཤུགས་ཅན་དང་སྤོབས་པ་ཅན་དུ་འགྱུར་བར་ཤོག་ཅེས་སྨྲས་སོ། །

ཨིས་པོ་ཤེད་བྱ་བ་ཡེས་ར་ཨེལ་གྱི་རྒྱལ་པོར་བསྐོས་པ།

8 དེ་ནས་ནེར་གྱི་བུ་སྟེ། སོ་ལོའི་དམག་དཔུང་གི་དམག་དཔོན་ཨབ་ནེར་གྱིས་སྔར་སོ་ལོའི་སྲས་ཨིས་པོ་ཤེད་ཁྲིད་ནས་མཱ་ཧ་ནཱ་ཡིམ་གྱི་ཕ་རོལ་ཏུ་དྲངས་ཏེ། 9 གིལ་ཨད་དང་ཨ་ཤུར་པ་རྣམས་དང་། ཡེ་སི་རེ་ཨེལ་དང་། ཨེ་ཕཱར་ཡིམ་དང་། པེན་ཡཱ་མེན་དང་། ཡེས་ར་ཨེལ་ཡོངས་ཀྱི་རྒྱལ་པོར་བསྐོས་ཤིང་། 10 ཨིས་པོ་ཤེད་བྱ་བ་ཡེས་ར་ཨེལ་གྱི་རྒྱལ་པོར་བསྐོ་བའི་དུས་སུ་ལོ་བཞི་བཅུ་ལོན་ཡོད་དེ། དེས་ལོ་གཉིས་ལ་སྲིད་བསྐྱངས་ནའང་ཡ་ཧུ་དཱའི་ཁྱིམ་རྒྱུད་ནི་དཱ་བིད་ཀྱི་རྗེས་སུ་འབྲངས་སོ། ། 11 ཡང་དཱ་བིད་ཀྱིས་ཧེབ་རོན་དུ་ལོ་བདུན་དང་ཟླ་དྲུག་གི་རིང་ལ་ཡ་ཧུ་དཱའི་ཁྱིམ་རྒྱུད་ལ་སྲིད་བསྐྱངས་པའོ། །

གིབ་ཡོན་ཡུལ་གྱི་དམག་འཁྲུག

12 དེ་ནས་ནེར་གྱི་བུ་ཨབ་ནེར་གྱིས་སོ་ལོའི་སྲས་ཨིས་པོ་ཤེད་འཁོར་དང་བཅས་པ་ཁྲིད་ནས་མཱ་ཧ་ནཱ་ཡིམ་ནས་ཐོན་ཞིང་གིབ་ཡོན་གྲོང་ཁྱེར་དུ་ཕྱིན། 13 ཡང་ཟེ་རུ་ཡཱ་ཡི་བུ་ཡོ་ཨབ་དང་དཱ་བིད་ཀྱི་འཁོར་གཡོག་རྣམས་ཀྱང་ཐོན་ཏེ། གིབ་ཡོན་གྱི་རྫིང་བུའི་འགྲམ་དུ་དེ་དག་དང་ཕྲད་ཅིང་། དཔུང་ཁག་གཅིག་ནི་རྫིང་བུའི་ཚུར་རོལ་དང་གཞན་དེ་རྫིང་བུའི་ཕ་རོལ་ཏུ་བསྡད་དོ། ། 14 དེ་ནས་ཨབ་ནེར་གྱིས་ཡོ་ཨབ་ལ། གཞོན་ནུ་རྣམས་ཡར་ལངས་ཏེ་ངེད་ཅག་གི་མདུན་དུ་རྩལ་འགྲན་པར་བཀའ་གནོངས་ཤིག་ཅེས་སྨྲས་པར། ཡོ་ཨབ་ཀྱིས་ལེགས་སོ་དེ་དག་འགྲན་དུ་ཆུག་ཅེས་སྨྲས་ཤིང་། 15 པེན་ཡཱ་མེན་དང་སོ་ལོའི་སྲས་ཨིས་པོ་ཤེད་གཉིས་ཀྱི་ཕྱོགས་ནས་མི་བཅུ་གཉིས་དང་དཱ་བིད་ཀྱི་འཁོར་གཡོག་རྣམས་ལས་མི་བཅུ་གཉིས་རྩིས་བླངས་པ་ལྟར་ཡར་ལངས་ཏེ་ཐོན། 16 དེ་རྣམས་ཀྱིས་རང་རང་གི་འགྲན་ཟླའི་མགོ་བོར་འཇུས་པ་དང་རལ་གྲི་འགྲན་ཟླའི་རྩིབ་གཞོགས་སུ་བཙུགས་པས། དེ་དག་ལྷན་ཅིག་ས་རུ་འགྱེལ་ཏོ། །དེའི་ཕྱིར་གིབ་ཡོན་གྱི་ས་ཆ་དེ་ལ་ཧེལ་ཀད་ཧ་ཙུ་རིམ་ *ཞེས་བཏགས་སོ། ། 17 དེའི་ཉིན་མོར་དམག་འཁྲུག་ཆེན་པོ་བརྒྱབ་པ་དང་ཨབ་ནེར་དང་ཡེས་ར་ཨེལ་པ་རྣམས་དཱ་བིད་ཀྱི་འཁོར་གཡོག་རྣམས་ཀྱི་མདུན་དུ་ཕམ་པར་གྱུར་ཏོ། ། 18 ཡང་ཟེ་རུ་ཡཱ་ཡི་བུ་ཡོ་ཨབ་དང་ཨ་བི་ཤཱ་ཨི་དང་ཨ་སཱ་ཧེལ་གསུམ་དེ་རུ་ཡོད་དེ། ཨ་སཱ་ཧེལ་ནི་རི་དྭགས་དགོ་བ་ལྟར་མྱུར་བའོ། ། 19 ཨ་སཱ་ཧེལ་གྱིས་གཡས་གཡོན་གང་ལའང་མ་གཟུར་བར་ཨབ་ནེར་བདས་ཤིང་། 20 ཨབ་ནེར་གྱིས་ཕྱི་མིག་བལྟས་པ་དང་། ཁྱོད་ཨ་སཱ་ཧེལ་ཡིན་ནམ་དྲིས་པར། དེས་ནི་ཡིན་ཞེས་སྨྲས། 21 ཡང་ཨབ་ནེར་གྱིས་དེ་ལ། ཁྱོད་རང་གཡས་གཡོན་གང་རུང་དུ་འཁོར་ནས་གཞོན་ནུ་ནང་གི་གཅིག་བཟུང་སྟེ། དེའི་མཚོན་ཆ་ཕྲོགས་ནས་ཁྱེར་ཞིག་ཅེས་སྨྲས་ཀྱང་། ཨ་སཱ་ཧེལ་ཁོའི་རྗེས་སུ་དེད་ནས་མ་བྲལ་ཏོ། ། 22 ཨབ་ནེར་གྱིས་སླར་ཡང་ཨ་སཱ་ཧེལ་ལ། ཁྱོད་ཀྱིས་ངའི་རྗེས་མ་འདེད་ཅིག ངས་ཁྱོད་རང་ཅིའི་ཕྱིར་ས་རུ་བརྡབ་དགོས་སམ། ངས་དེ་ལྟར་བྱས་ཚེ་ཁྱོད་ཀྱི་ཕུ་བོ་ཡོ་ཨབ་ཀྱི་གདོང་ལ་ཅི་ལྟར་བལྟའམ་ཞེས་སྨྲས་ཀྱང་། 23 ཁོ་རང་ཁ་མ་བྲལ་བས་ཨབ་ནེར་གྱིས་མདུང་གི་རྩེ་མོ་†དེའི་ཕོ་བར་བཙུགས་པས། མདུང་རྒྱབ་ནས་ཐོན་ཏེ་ཨ་སཱ་ཧེལ་སར་འགྱེལ་ཞིང་གནས་དེ་རུ་ཤིའོ། །ཨ་སཱ་ཧེལ་ཤི་བའི་གནས་སུ་སླེབས་པའི་མི་ཐམས་ཅད་དེར་ལངས་ནས་བསྡད། 24 ཡང་ཡོ་ཨབ་དང་ཨ་བི་ཤཱ་ཨི་གཉིས་ཀྱིས་ཨབ་ནེར་བདས་ཤིང་། གིབ་ཡོན་ཐང་སྟོང་དུ་འགྲོ་བའི་ལམ་དང་། གི་ཨ་ཞེས་པའི་ཁ་གཏད་དུ་ཡོད་པའི་ཨམ་མཱ་རི་བོར་སླེབས་པ་ཙམ་གྱིས་ཉི་མ་ནུབ་པ་རེད། 25 དེར་པེན་ཡཱ་མེན་པ་རྣམས་ཨབ་ནེར་གྱི་རྗེས་སུ་ཕྱོགས་གཅིག་ཏུ་འཛོམས་ནས་དཔུང་གཅིག་ཏུ་བསྒྲིགས་ཏེ་རི་མགོ་ཞིག་ཏུ་ལངས་བསྡད་དོ། ། 26 ཡང་ཨབ་ནེར་གྱིས་ཡོ་ཨབ་ལ། རལ་གྲིས་མཚམས་མེད་པར་མི་གསོད་དགོས་སམ། དེའི་མཐའ་མ་ནི་སྡུག་བསྔལ་ཡིན་པ་མི་ཤེས་སམ། ཁྱོད་ཀྱིས་མི་རྣམས་ལ་རང་རང་གི་སྤུན་འདེད་པ་ལས་ཕྱིར་ལོག་པའི་བཀའ་དུས་ནམ་ཞིག་ལ་སྩོལ་ལམ་ཞེས་དྲིས་པར། 27 ཡོ་ཨབ་ཀྱིས། ངས་གཏན་དུ་བཞུགས་པའི་དཀོན་མཆོག་དཔང་དུ་བཙུགས་ནས་མནའ་སྐྱེལ་ཏེ། ཁྱོད་ཀྱིས་རྩལ་འགྲན་པའི་གཏམ་སྨྲས་པ་མིན་ན་མི་རྣམས་ནངས་སྔ་མོ་ནས་ཕྱིར་ལོག་ཚར་ཞིང་། རང་གི་སྤུན་འདེད་པ་སྤང་བའོ་ཞེས་སྨྲས་ཤིང་། 28 དེ་ནས་ཡོ་ཨབ་ཀྱིས་རྭ་དུང་བུས་པ་དང་མི་རྣམས་ལངས་བསྡད་ཅིང་ཡེས་ར་ཨེལ་པ་རྣམས་ཀྱི་རྗེས་སུ་མ་དེད་པ་དང་དམག་ཀྱང་མ་བརྒྱབ་ཏོ། ། 29 ཡང་ཨབ་ནེར་དང་དེའི་མི་རྣམས་མཚན་གང་པོར་ཨ་ར་པཱ་བརྒྱུད་དེ་ཕྱིན་པ་དང་། ཡོར་དན་གཙང་པོ་བརྒལ་ནས་བིད་རོན་ཡུལ་ཐམས་ཅད་བརྒྱུད་ནས་ཆས་ཏེ་མཱ་ཧ་ནཱ་ཡིམ་དུ་སླེབས། 30 ཡོ་ཨབ་བྱ་བ་ཨབ་ནེར་བདས་ནས་ཕྱིར་ལོག་པ་དང་མི་ཐམས་ཅད་བསྡུས་པའི་སྐབས་སུ། དཱ་བིད་ཀྱི་འཁོར་གཡོག་རྣམས་ལས་ཨ་སཱ་ཧེལ་ལས་གཞན་ད་དུང་མི་བཅུ་དགུ་མ་ཚང་ངོ་། ། 31 དཱ་བིད་ཀྱི་འཁོར་གཡོག་རྣམས་ཀྱིས་པེན་ཡཱ་མེན་པ་དང་ཨབ་ནེར་གྱི་འཁོར་རྣམས་ལས་མི་སུམ་བརྒྱ་དང་དྲུག་ཅུ་བསད་དོ། ། 32 དེ་ནས་ཁོ་ཚོས་ཨ་སཱ་ཧེལ་གྱི་བེམ་པོ་ཁྱེར་ནས་པེད་ལེ་ཧེམ་དུ་ཡོད་པའི་རང་གི་ཕ་ཡི་དུར་ཁུང་དུ་བཞག་པ་དང་། ཡང་ཡོ་ཨབ་དང་དེའི་འཁོར་རྣམས་མཚན་གང་པོར་འགྲུལ་ཏེ་སྐྱ་རེངས་ཤར་དུས་ཧེབ་རོན་དུ་སླེབས་སོ། །

ལེའུ་གསུམ་པ།

1 དེ་ནས་སོ་ལོའི་ཁྱིམ་དང་དཱ་བིད་ཀྱི་ཁྱིམ་གཉིས་བར་དུ་ཡུན་རིང་པོར་དམག་འཁྲུག་བྱུང་བ་དང་། དཱ་བིད་ཀྱི་སྟོབས་ནི་ཇེ་ཆེར་འཕེལ་ཞིང་སོ་ལོའི་ཁྱིམ་ནི་སྟོབས་ཇེ་ཆུང་དུ་གྱུར་ཏེ་ཉམས་སོ། །

དཱ་བིད་ཀྱི་བུ་རྣམས།

2 ཡང་ཧེབ་རོན་དུ་དཱ་བིད་ལ་བུ་རྣམས་སྐྱེས་ཤིང་ཡེ་སི་རེ་ཨེལ་གྱི་ཨ་ཧི་ནོ་ཨམ་ལས་ཆད་པའི་བུ་ཐོག་མ་ཨམ་ནོན་དང་། 3 བུ་གཉིས་པ་ནི་ཀར་མེལ་ཡུལ་གྱི་ནཱ་རྦལ་ཞེས་པའི་འདས་པོ་ཁོའི་ཆུང་མ་ཨ་བི་གཱ་ཡིལ་ལས་ཆད་པའི་ཀིལ་ཨབ་དང་། བུ་གསུམ་པ་ནི་གེ་ཤུར་གྱི་རྒྱལ་པོ་ཏལ་མཱ་ཨི་ཡི་སྲས་མོ་མ་ཨ་ཀཱ་ཞེས་པ་ནས་ཆད་པའི་ཨབ་ཤཱ་ལོམ་དང་། 4 བུ་བཞི་པ་ནི་ཧག་གིད་ལས་ཆད་པའི་ཨ་དོ་ནེ་ཡཱ་ཡིན་པ་དང་། བུ་ལྔ་པ་ནི་ཨ་བི་ཏལ་ལས་ཆད་པའི་ཤེ་ཕད་ཡཱ་ཡིན་པ་དང་། 5 བུ་དྲུག་པ་ནི་དཱ་བིད་ཀྱི་ཆུང་མ་ཨེག་ལཱ་ལས་ཆད་པའི་ཡེད་རེ་ཨམ་སྟེ་འདི་རྣམས་ཧེབ་རོན་དུ་དཱ་བིད་ལ་སྐྱེས་པའི་བུ་རྣམས་ཡིན་ནོ། །

ཨབ་ནེར་གྱིས་དཱ་བིད་ལ་མགོ་འཛུལ་བ།

6 ཡང་སོ་ལོ་དང་དཱ་བིད་ཀྱི་ཁྱིམ་གཉིས་འཁྲུག་པའི་སྐབས་སུ། ཨབ་ནེར་བྱ་བ་སོ་ལོའི་ཁྱིམ་དུ་དབང་ཇེ་ཆེ་ནས་ཇེ་ཆེར་གྱུར། 7 སྔར་སོ་ལོ་ལ་ཨ་ཡཱ་ཡི་བུ་མོ་སྟེ་རི་ཚི་ཕཱ་བྱ་བའི་ཆུན་མ་ཞིག་ཡོད་དེ། ཡང་ཨིས་པོ་ཤེད་ཀྱིས་ཨབ་ནེར་ལ། ཁྱོད་ངའི་ཕ་ཡི་ཆུན་མ་དང་འགྲོགས་དོན་ཅི་ཞེས་དྲིས་པ་དང་། 8 ཨིས་པོ་ཤེད་ཀྱི་གཏམ་དེའི་རྐྱེན་གྱིས་ཨབ་ནེར་ཤིན་ཏུ་ཁྲོས་ནས་དེ་ལ། ང་ནི་ཡ་ཧུ་དཱ་རུ་ཁྱི་ཤི་རོ་ཞིག་ཡིན་ནམ། ད་ལྟའི་དུས་འདིར་ང་རང་ཁྱེད་ཀྱི་ཡབ་སོ་ལོའི་ཁྱིམ་མི་སྤུན་ཟླ་དང་མཛའ་གྲོགས་ཐམས་ཅད་ལ་བློ་དཀར་ཞིང་། ཁྱེད་ཀྱང་དཱ་བིད་ཀྱི་ལག་ཏུ་མ་གཏད། འོན་ཀྱང་དེ་རིང་ཁྱེད་ཀྱིས་བུད་མེད་འདིའི་ཆེད་དུ་ང་ལ་སྙད་འདོགས་སམ། 9 གལ་ཏེ་བདག་གིས་དཀོན་མཆོག་ཡ་ཝཱེས་དཱ་བིད་ལ་མནའ་དང་བཅས་ཞལ་བཞེས་གནང་བ་བཞིན་སྤྱད་པ་མིན་ན། དཀོན་མཆོག་གིས་ཨབ་ནེར་ལ་འདིའམ་འདི་ལས་ལྷག་པ་ཞིག་མཛད་པར་ཤོག 10 གང་ཡིན་ཞེ་ན། རྒྱལ་སྲིད་སོ་ལོའི་ཁྱིམ་ལས་ཕྲལ་ཏེ། དཱན་ནས་པེར་ཤ་བཱ་ཡི་བར་དུ་ཡེས་ར་ཨེལ་དང་ཡ་ཧུ་དཱ་གཉིས་ལ་དབང་བསྒྱུར་བར་དཱ་བིད་ཀྱི་རྒྱལ་ཁྲི་བཙུགས་པ་དེའོ་ཞེས་སྨྲས། 11 ཨིས་པོ་ཤེད་ནི་ཨབ་ནེར་ལ་ཤིན་ཏུ་འཇིགས་པས་ལན་ཚིག་གཅིག་ཀྱང་སྨྲ་བར་མ་སྤོབས་སོ། ། 12 དེ་ནས་ཨབ་ནེར་གྱིས་དཱ་བིད་ཀྱི་དྲུང་དུ་བང་ཆེན་མངགས་ནས་འདི་ལྟར། ཡུལ་འདི་སུའི་ཡིན་ནམ་ཞེས་དང་། ཡང་ཁྱེད་ཀྱིས་བདག་ལ་ཆད་དོན་མཛོད་ཅིག དེ་ནས་བདག་གིས་ཡེས་ར་ཨེལ་ཐམས་ཅད་ཁྱེད་ཀྱི་ཕྱོགས་སུ་ཁ་བསྒྱུར་བར་རོགས་བྱེད་ངེས་ཡིན་ཞེས་སྨྲས་པ་ལ། 13 དཱ་བིད་ན་རེ། ལེགས་པོ་འདུག བདག་གིས་ཁྱོད་དང་ཆད་དོན་བཞག་ཆོག་མོད། ང་ལ་རེ་བ་གཅིག་ཡོད་པ་ནི། ཁྱོད་རང་ངའི་མདུན་དུ་འོང་བའི་དུས་སུ་ཐོག་མར་སོ་ལོའི་སྲས་མོ་མི་ཀལ་འཁྲིད་ཡོང་དགོས། དེ་ལྟར་མ་བྱས་ན་ཁྱོད་ཀྱིས་ང་རང་མཐོང་བར་མི་འགྱུར་ཞེས་སྨྲས། 14 དེའི་རྗེས་སུ་དཱ་བིད་ཀྱིས་སོ་ལོའི་སྲས་ཨིས་པོ་ཤེད་ཀྱི་མདུན་དུ་ཡང་བསྐྱར་བང་ཆེན་བརྫངས་ནས་དེ་ལ། ཕེ་ལེ་ཤེད་པའི་མཚན་སྐྱི་བརྒྱ་ཕྲག་ཅིག་རིན་པར་སྤྲད་ནས་བག་མར་བླངས་པ་སྟེ། ངའི་ཆུང་མ་མི་ཀལ་ཕྱིར་འོང་དུ་འཇུག་དགོས་ཞེས་སྨྲས་པས། 15 ཨིས་པོ་ཤེད་ཀྱིས་མི་མངགས་ནས་བུད་མེད་དེའི་ཁྱོ་བོ་སྟེ་ལཱ་ཨི་སིའི་བུ་ཕལ་ཏི་ཨེལ་ཞེས་པ་ལས་ཕྲོགས་སོ། ། 16 ཡང་མི་ཀལ་གྱི་ཁྱོ་ག་ངུ་བཞིན་མཉམ་དུ་ཕྱིན་ཅིང་ཁོ་མོའི་རྗེས་དེད་ནས་པཱ་ཧུ་རིམ་བར་དུ་སླེབས། དེ་ནས་ཨབ་ནེར་གྱིས་ཁོ་ལ་ཁྱོད་རང་སོང་ཞིག ཕྱིར་ལོག་ཅིག་ཅེས་བསྒོས་པ་དང་ཕལ་ཏི་ཨེལ་ཕྱིར་ལོག་གོ ། 17 ཨབ་ནེར་གྱིས་ཡེས་ར་ཨེལ་གྱི་རྒན་པོ་རྣམས་ལ་གཏམ་བྱས་ཏེ་འདི་ལྟར། སྔར་ཁྱོད་རྣམས་ཀྱིས་དཱ་བིད་རང་གི་རྒྱལ་པོ་བྱེད་པར་རེ་ལྟོས་བྱས་པ་ཡིན། 18 སྔར་དཀོན་མཆོག་ཡ་ཝཱེས་དཱ་བིད་ཀྱི་སྐོར་ལ་འདི་སྐད་དུ། བདག་གིས་རང་གི་ཞབས་ཕྱི་དཱ་བིད་བརྒྱུད་ནས་བདག་གི་འབངས་མི་ཡེས་ར་ཨེལ་ནི་ཕེ་ལེ་ཤེད་པ་དང་དེ་དག་གི་དགྲ་བོ་ཡོངས་ཀྱི་ལག་ནས་སྐྱོབ་པར་འགྱུར་ཞེས་གསུངས་པས་ད་ལྟ་དེ་བཞིན་གྲུབ་གྱུར་ཅིག་ཅེས་སྨྲས། 19 ཨབ་ནེར་གྱིས་པེན་ཡཱ་མེན་ལའང་དེ་ལྟར་སྨྲས་སོ། །དེ་ནས་ཨབ་ནེར་ཡང་ཧེབ་རོན་དུ་སོང་སྟེ་ཡེས་ར་ཨེལ་པ་རྣམས་དང་པེན་ཡཱ་མེན་གྱི་ཁྱིམ་ཡོངས་རྫོགས་མོས་མཐུན་ཡིན་པའི་དོན་ཐམས་ཅད་དཱ་བིད་ལ་སྨྲས་སོ། ། 20 ཨབ་ནེར་དང་བཅས་མི་ཉི་ཤུ་དཱ་བིད་ཀྱི་དྲུང་དུ་ཧེབ་རོན་དུ་སོང་བ་དང་། དཱ་བིད་ཀྱིས་ཨབ་ནེར་དང་བཅས་པའི་མི་རྣམས་ལ་གསོལ་སྟོན་བཤམས་པ་རེད། 21 དེའི་རྗེས་སུ་ཨབ་ནེར་གྱིས་དཱ་བིད་ལ་འདི་ལྟར། ཁྱེད་དང་ཆད་དོན་འཇོག་པའི་ཕྱིར། ང་རང་ལངས་ནས་སོང་སྟེ་ཡེས་ར་ཨེལ་པ་ཐམས་ཅད་བདག་གི་ཇོ་བོ་དང་བདག་གི་རྒྱལ་པོའི་དྲུང་དུ་འཛོམ་པར་བྱའོ། །དེ་ལྟར་བྱས་ན་ཁྱེད་ཀྱིས་ཉིད་ཀྱི་ཐུགས་དགོངས་བཞིན་དུ་ཐམས་ཅད་ལ་དབང་བསྒྱུར་བར་འགྱུར་རོ་ཞེས་ཞུས་པ་ལ། དཱ་བིད་ཀྱིས་ཨབ་ནེར་ཕྱིར་མངགས་ཤིང་ཁོ་བདེ་བར་ཕྱིན་ཏོ། །

ཨབ་ནེར་བཀྲོངས་པ།

22 དེའི་དུས་སུ་ཡོ་ཨབ་དང་དཱ་བིད་ཀྱི་འཁོར་གཡོག་རྣམས་ཀྱིས་དགྲ་ལ་རྒོལ་ནས་བཅོམ་ནོར་མང་པོ་ཁྱེར་ཏེ་ལོག་འོངས་ཤིང་། སྐབས་དེར་ཨབ་ནེར་ནི་དཱ་བིད་དང་ལྷན་ཅིག་ཧེབ་རོན་དུ་མེད་དེ། གང་ལ་ཞེ་ན། དཱ་བིད་ཀྱིས་ཁོ་རང་བདེ་བར་འགྲོ་རུ་བཅུག་པས་སོ། ། 23 དེ་ནས་ཡོ་ཨབ་དང་ཁོའི་རྗེས་སུ་འབྲངས་པའི་དམག་དཔུང་ཐམས་ཅད་སླེབས་པ་ལ། དེ་དག་གིས་ཡོ་ཨབ་ལ་ནེར་གྱི་བུ་ཨབ་ནེར་རྒྱལ་པོའི་དྲུང་དུ་འོངས་པ་དང་། རྒྱལ་པོས་ཁོ་འགྲོ་རུ་བཅུག་ཅིང་ཁོ་རང་བདེ་བར་ཕྱིན་ཚར་ཞེས་སྨྲས་པས། 24 ཡོ་ཨབ་རྒྱལ་པོའི་དྲུང་དུ་སོང་སྟེ་ན་རེ། ཁྱེད་ཀྱིས་ཅི་ཞིག་བྱས་པར་གཟིགས་དང་། ཨབ་ནེར་ཁྱེད་ཀྱི་དྲུང་དུ་སླེབས་ན་དེ་ནི་ཅིའི་ཕྱིར་འགྲོ་རུ་བཅུག་པ་ཡིན་ནམ། ད་ནི་ཁོ་རང་སོང་ཚར། 25 ཁྱེད་རང་ནེར་གྱི་བུ་ཨབ་ནེར་ལ་ཆ་རྒྱུས་ཡོད་ཅིང་། དེ་ནི་ཁྱེད་བསླུ་བ་དང་ཁྱེད་ཀྱི་འགྲོ་འདུག་མཛད་དོན་ཐམས་ཅད་རྟོགས་པའི་ཕྱིར་འདིར་འོངས་པ་ཡིན་ཞེས་སྨྲས་སོ། ། 26 ཡོ་ཨབ་ནི་དཱ་བིད་ཀྱི་དྲུང་ནས་ཐོན་པ་ཙམ་གྱིས་ཨབ་ནེར་གྱི་རྗེས་སུ་བང་ཆེན་ར་མདར་མངགས་ཤིང་། དེ་དག་གིས་ཁོ་རང་སི་རཱའི་ཡུལ་གྱི་ཁྲོན་པ་ནས་ཕྱིར་ཁྲིད་འོངས་ནའང་། དཱ་བིད་ཀྱིས་དོན་དེ་ཅི་ཡང་མ་ཤེས་སོ། ། 27 ཨབ་ནེར་ནི་ཧེབ་རོན་དུ་ཕྱིར་སླེབས་པའི་ཚེ། ཡོ་ཨབ་ཀྱིས་ཁོ་ལ་གསང་གཏམ་བཤད་པའི་ཚུལ་གྱིས་ཁོ་རང་མཁར་སྒོའི་གྲུ་ག་ཞིག་ཏུ་ཁྲིད་ནས་ཕོ་བ་བརྟོལ་བས་ཁོ་ཤིའོ། །ཡོ་ཨབ་ཀྱིས་དེ་ལྟར་རང་གི་ནུ་བོ་ཨ་སཱ་ཧེལ་ལ་དགྲ་ཤ་བླངས་པ་རེད། 28 དེའི་རྗེས་སུ་དཱ་བིད་ཀྱིས་འཕྲིན་དེ་ཐོས་པ་དང་འདི་ལྟར། ནེར་གྱི་བུ་ཨབ་ནེར་བསད་པའི་དོན་དེའི་ཐད་ནས་བདག་དང་བདག་གི་རྒྱལ་སྲིད་ལ་དཀོན་མཆོག་ཡ་ཝཱེའི་དྲུང་དུ་ནམ་ཡང་ཉེས་པ་མེད་དོ། ། 29 ཉེས་པ་དེ་ནི་ཡོ་ཨབ་དང་དེའི་ཕ་གཞིས་ཡོངས་ལ་འབབ་པར་ཤོག་ཅིག ཡང་ཡོ་ཨབ་ཀྱི་ཁྱིམ་ལས་རྣག་འཛིར་བའི་ནད་དང་། མཛེ་ནད་དང་། འཁར་བ་ལ་བརྟེན་པ་དང་། གྲི་སོར་ལྟུང་བ་དང་། ཁ་ཟས་མེད་པ་རྣམས་ནི་ནམ་ཡང་ཆད་པར་མ་གྱུར་ཅིག་ཅེས་གསུངས་སོ། ། 30 དེ་ལྟར་ཡོ་ཨབ་དང་དེའི་ནུ་བོ་ཨ་བི་ཤཱ་ཨི་གཉིས་ཀྱིས་ཨབ་ནེར་བསད་དོ། །གང་ལ་ཞེ་ན། དེས་ཁོ་ཚོའི་སྤུན་ཨ་སཱ་ཧེལ་བྱ་བ་གིབ་ཡོན་ཡུལ་དུ་འཐབ་མོར་བསད་པས་སོ། །

ཨབ་ནེར་དུར་ལ་བཅུག་པ།

31 དེར་དཱ་བིད་ཀྱིས་ཡོ་ཨབ་དང་བཅས་པའི་མི་རྣམས་ལ། རང་གི་གོས་གཤགས་ཏེ་རྩིད་རས་གཡོགས་ཤིག ཨབ་ནེར་གྱི་མདུན་ནས་མྱ་ངན་བྱོས་ཤིག་ཅེས་སྨྲས་ཤིང་ཡང་རྒྱལ་པོ་དཱ་བིད་ཀྱང་ཨབ་ནེར་གྱི་པུར་སྒམ་རྗེས་སུ་ཕྱིན་ཏོ། ། 32 དེ་ནས་དེ་དག་གིས་ཨབ་ནེར་བྱ་བ་ཧེབ་རོན་ཡུལ་དུ་དུར་ལ་བཅུག་པ་དང་རྒྱལ་པོ་སྐད་ཆེན་པོས་ཨབ་ནེར་གྱི་དུར་ཁུང་གི་མདུན་དུ་བཤུམས་ཏེ་མི་ཐམས་ཅད་ཀྱང་ངུས་སོ། ། 33 རྒྱལ་པོས་ཨབ་ནེར་གྱི་དོན་དུ་མྱ་ངན་བྱས་ནས་འདི་ལྟར། ཨབ་ནེར་ཁྱེད་རང་གྲོངས་པ་ནི། །བླུན་པོ་གྲོངས་པའི་ལུགས་ཡིན་ནམ། ། 34 ཁྱེད་ཕྱག་ཐག་པས་མ་བཀྱིགས་ལ། །རྐང་པར་ལྕགས་སྒྲོག་ཀྱང་མ་བརྒྱབ། །ཁྱེད་རང་ཅི་ལྟར་ལྷུང་ཞེ་ན། །མི་ངན་མདུན་དུ་ལྷུང་བ་བཞིན། །ཞེས་གསུངས་པས་མི་རྣམས་ཨབ་ནེར་གྱི་དོན་དུ་ལྷག་པར་ངུས་སོ། ། 35 དེ་ནས་ཉི་མ་ད་དུང་མ་ནུབ་པའི་དུས་སུ་མི་རྣམས་འོངས་ནས་དཱ་བིད་ལ་ཁ་ཟས་སྟེར་འདོད་ནའང་དཱ་བིད་ཀྱིས་མནའ་བསྐྱལ་ཞིང་གལ་ཏེ་ངས་ཉི་མ་ནུབ་པའི་སྔོན་དུ་ཟས་གང་ཞིག་ཁ་རག་ན། དཀོན་མཆོག་གིས་བདག་ལ་འདིའམ་འདི་ལས་ལྷག་པ་ཞིག་མཛད་པར་ཤོག་ཅེས་གསུངས། 36 མི་ཐམས་ཅད་ཀྱིས་དེ་མཐོང་ནས་དགའ་བར་གྱུར་ཅིང་རྒྱལ་པོས་ཅི་བྱས་ཐམས་ཅད་ལ་མི་རྣམས་དགའ་བར་གྱུར་ཏོ། ། 37 ཉིན་དེར་མི་ཚོགས་དང་ཡེས་ར་ཨེལ་པ་ཐམས་ཅད་ཀྱིས་ནེར་གྱི་བུ་ཨབ་ནེར་བསད་པ་ནི་རྒྱལ་པོའི་ཐུགས་དགོངས་མིན་པ་ཤེས་པ་རེད། 38 དེ་ནས་རྒྱལ་པོས་ཉིད་ཀྱི་བློན་འཁོར་རྣམས་ལ། དེ་རིང་ཉིན་མོར་ཡེས་ར་ཨེལ་གྱི་ནང་དུ་རྗེ་བོ་དང་སྐྱེས་མཆོག་གྲོངས་པ་ཁྱོད་ཚོས་མི་ཤེས་སམ། 39 བདག་ནི་རྒྱལ་པོར་བྱུགས་ཀྱང་དེ་རིང་ཉིན་མོར་ད་དུང་ཉམས་ཆུང་སྟེ། ཟེ་རུ་ཡཱ་ཡི་བུ་འདི་རྣམས་ནི་ནུས་སྟོབས་རབ་ཏུ་ཆེ་བས་བདག་གིས་ཐུབ་པ་མིན། དཀོན་མཆོག་ཡ་ཝཱེས་ངན་སྤྱོད་མི་ལ་དེའི་ངན་ལན་འཇལ་བར་ཤོག་ཅེས་གསུངས་སོ། །

ལེའུ་བཞི་པ།

སོ་ལོའི་སྲས་ཨིས་པོ་ཤེད་བཀྲོངས་པ།

1 སོ་ལོའི་སྲས་ཨིས་པོ་ཤེད་ཀྱིས་ཨབ་ནེར་ཁོ་རང་ཧེབ་རོན་དུ་གྲོངས་པའི་འཕྲིན་ཐོས་པ་ཙམ་གྱིས། འཇིགས་ནས་སྟོབས་ཉམས་པ་དང་ཡེས་ར་ཨེལ་པ་ཐམས་ཅད་ཀྱང་བག་ཚ་བར་གྱུར་ཏོ། ། 2 སོ་ལོའི་སྲས་ལ་འཕྲལ་རྒོལ་རུ་ཁག་གི་བཀོད་འདོམས་དམག་དཔོན་གཉིས་ཡོད་དེ་གཅིག་གི་མིང་ལ་པ་ཨ་ནཱ་དང་གཞན་དེའི་མིང་ལ་རེ་ཁབ་ཅེས་བྱའོ། །དེ་གཉིས་ནི་པེན་ཡཱ་མེན་གྱི་བུ་ལས་པེ་ཨེ་རཱོད་པ་རིམ་མོན་བྱ་བའི་བུ་ཡིན་ཞིང་། པེ་ཨེ་རཱོད་བྱ་བ་པེན་ཡཱ་མེན་གྱི་ཁོངས་སུ་བརྩིས་པ་ཡིན་ནོ། ། 3 པེ་ཨེ་རཱོད་པ་རྣམས་ནི་སྔར་གིད་ཏཱ་ཡིམ་ཡུལ་དུ་བྲོས་པ་དང་དེ་རིང་གི་བར་དུ་དེ་རུ་བྱེས་པར་ལུས་སོ། ། 4 ཡང་སོ་ལོའི་སྲས་ཡོ་ནཱ་ཐན་ལ་བུ་རྐང་པ་ཞ་བོ་ཅན་ཞིག་ཡོད་དེ། དེའི་མིང་ལ་མེ་ཕི་པོ་ཤེད་ཟེར་ཞིང་། ཡེ་སི་རེ་ཨེལ་ནས་སོ་ལོ་དང་ཡོ་ནཱ་ཐན་གཉིས་གྲོངས་པའི་སྐོར་གྱི་སྐད་སླེབས་པའི་དུས་སུ། བུ་དེ་ལོ་ལྔ་ཡིན་ལ། ཁོའི་མ་མས་བུ་བཟུང་ནས་བྲོས་ཤིང་། ཡང་ཁོ་མོ་རྟབ་རྟབ་པོར་བྲོས་པས་བུ་འགྱེལ་ནས་ཞ་བོར་གྱུར་ཏོ། ། 5 དེ་ནས་པེ་ཨེ་རཱོད་པ་རིམ་མོན་གྱི་བུ་སྟེ་རེ་ཁབ་དང་པ་ཨ་ནཱ་གཉིས་ཉིན་གུང་ཚ་བ་ཆེ་བའི་དུས་སུ་ཨིས་པོ་ཤེད་ཀྱི་ཁྱིམ་དུ་ཕྱིན་པ་དང་། དེ་ནི་ཉིན་གུང་ངལ་གསོས་ནས་ཉལ་ཡོད་ཅིང་། 6-7 རེ་ཁབ་དང་དེའི་སྤུན་པ་ཨ་ནཱ་གཉིས་གྲོ་ལེན་ཁུལ་བྱས་ནས་ཨིས་པོ་ཤེད་ཀྱི་ཁང་པའི་ནང་དུ་འོངས་ཤིང་། ཨིས་པོ་ཤེད་རང་གི་གཟིམ་ཁང་དུ་མལ་ཁྲིའི་སྟེང་ཉལ་ཡོད་པ་ལ། དེ་གཉིས་ཀྱིས་ཁོ་ལ་རལ་གྲི་བཙུགས་ནས་བསད་དེ་མགོ་བཅད་ཅིང་བྲོས་པ་དང་། མཚན་གང་པོར་མགོ་ཁྱེར་ནས་ཨ་ར་པཱ་ཡི་ལམ་དུ་ཞུགས་ཏེ་སོང་། 8 དེ་ནས་ཨིས་པོ་ཤེད་ཀྱི་མགོ་ཧེབ་རོན་དུ་དཱ་བིད་ཀྱི་དྲུང་དུ་ཁྱེར་ནས་རྒྱལ་པོ་ལ་འདི་ལྟར། ཁྱེད་ཀྱི་དགྲ་བོ་སོ་ལོའི་བུ་ཨིས་པོ་ཤེད་ཀྱི་མགོ་འདི་ལ་གཟིགས་དང་། དེས་ནི་སྔར་རྟག་ཏུ་ཁྱེད་ཀྱི་སྲོག་ལ་བརྔམས་པའོ། །དེ་རིང་ཉིན་མོར་དཀོན་མཆོག་ཡ་ཝཱེས་བདག་གི་ཇོ་བོ་དང་བདག་གི་རྒྱལ་པོའི་དྲུང་དུ་སོ་ལོ་དང་དེའི་བུ་རྒྱུད་ལ་ལན་གནང་བ་ཡིན་ཞེས་ཞུས་པ་ལ། 9 དཱ་བིད་ཀྱིས་པེ་ཨེ་རཱོད་པ་རིམ་མོན་གྱི་བུ་རེ་ཁབ་དང་དེའི་སྤུན་པ་ཨ་ནཱ་གཉིས་ལ་འདི་ལྟར། དཀའ་སྡུག་ཀུན་ལས་ངའི་སྲོག་སྐྱོབ་མཁན་དང་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་འཛུགས་པར་བྱ་སྟེ། 10 སྔར་མི་ཞིག་གིས་སོ་ལོ་གྲོངས་སོ་ཞེས་ང་ལ་འཕྲིན་བཟང་སྦྲོན་ནོ་སྙམ་ཞིང་། ངས་མི་དེ་བཟུང་ནས་ཙིག་ལག་ཡུལ་དུ་བསད་པ་དང་། དེ་ནི་ངས་དེ་ལ་འཕྲིན་བཟང་སྦྲོན་པའི་ལན་སྤྲད་པ་ཡིན་ནོ། ། 11 མི་ངན་གྱིས་མི་དྲང་བདེན་ཞིག་དེའི་ཁྱིམ་དུ་མལ་ཁྲི་སྟེང་བསད་ན། ངས་དེའི་སྲོག་ལན་ཅིས་ཀྱང་ལེན་པར་བྱ་སྟེ། ཁྱོད་གཉིས་ཀྱང་གསོད་ངེས་ཡིན་ཞེས་གསུངས་ཤིང་། 12 དཱ་བིད་ཀྱིས་རང་གི་གཞོན་ནུ་རྣམས་ལ་བཀའ་བསྩལ་པ་དང་། དེ་དག་གིས་ཁོ་གཉིས་ཀ་བསད་ཅིང་། རྐང་ལག་བཅད་དེ་བེམ་པོ་ཧེབ་རོན་གྱི་རྫིང་བུའི་འགྲམ་དུ་བཀལ། འོན་ཀྱང་ཨིས་པོ་ཤེད་ཀྱི་མགོ་ཁྱེར་ཏེ་ཧེབ་རོན་དུ་ཨབ་ནེར་གྱི་དུར་ལ་བཅུག་གོ །

ལེའུ་ལྔ་པ།

དཱ་བིད་བྱ་བ་ཡེས་ར་ཨེལ་གྱི་རྒྱལ་པོར་བསྐོས་པ།

1 ཡང་དེ་ནས་ཡེས་ར་ཨེལ་པའི་ཚོ་ཁག་ཐམས་ཅད་ཧེབ་རོན་དུ་དཱ་བིད་ཀྱི་དྲུང་དུ་འོངས་ནས་ཁོང་ལ། གཟིགས་དང་བདག་ཅག་ནི་ཁྱེད་ཀྱི་ཤ་དང་རུས་པའི་གཉེན་ཉེ་ཡིན་ནོ། ། 2 སྔར་སོ་ལོ་བདག་ཅག་གི་རྒྱལ་པོར་བཞུགས་པའི་ཚེ། ཁྱེད་ནི་ཡེས་ར་ཨེལ་པའི་དམག་དཔུང་གི་འགྲོ་འོང་ལ་སྣེ་ཁྲིད་བྱེད་མཁན་ཡིན། དཀོན་མཆོག་ཡ་ཝཱེས་ཀྱང་ཁྱེད་ལ། ཁྱོད་ཀྱིས་བདག་གི་འབངས་མི་ཡེས་ར་ཨེལ་ལ་བདག་སྐྱོང་བྱས་ནས་དེའི་འགོ་དཔོན་དུ་གྱུར་ཅིག་ཅེས་གསུངས་མྱོང་ངོ་ཞེས་ཞུས། 3 ཡེས་ར་ཨེལ་གྱི་རྒན་པོ་རྣམས་ཧེབ་རོན་དུ་རྒྱལ་པོའི་དྲུང་དུ་འོངས་པ་དང་། རྒྱལ་པོ་དཱ་བིད་ཀྱིས་ཧེབ་རོན་དུ་དཀོན་མཆོག་ཡ་ཝཱེའི་སྤྱན་སྔར་དེ་དག་དང་ཆད་དོན་མཛད་ཅིང་། དེ་དག་གིས་དཱ་བིད་ཡེས་ར་ཨེལ་གྱི་རྒྱལ་པོར་བསྐོ་ཆེད་སྣུམ་གྱིས་བྱུགས། 4 དཱ་བིད་ཀྱིས་རྒྱལ་སྲིད་འཛིན་པའི་ཚེ་ལོ་སུམ་ཅུ་ལོན་ཞིང་ཁོང་གིས་ལོ་བཞི་བཅུའི་རིང་དུ་རྒྱལ་སྲིད་བསྐྱངས། 5 ཁོང་གིས་ཧེབ་རོན་དུ་ཡ་ཧུ་དཱ་ལ་ལོ་བདུན་དང་ཟླ་བ་དྲུག་དང་། ཡང་ཡེ་རུ་སཱ་ལེམ་དུ་ཡེས་ར་ཨེལ་དང་ཡ་ཧུ་དཱ་གཉིས་ལ་ལོ་སུམ་ཅུ་སོ་གསུམ་གྱི་རིང་རྒྱལ་སྲིད་བསྐྱངས་སོ། ། 6 ཡང་རྒྱལ་པོ་དང་ཁོང་གི་རྗེས་འབྲང་པ་རྣམས་ཡེ་རུ་སཱ་ལེམ་དུ་སླེབས་ཤིང་། ཡུལ་དེར་གནས་པའི་ཡེ་བུ་སི་པ་རྣམས་ལ་རྒོལ་བར་བསམས་པ་ལ། ཡེ་བུ་སི་པ་རྣམས་ཀྱིས་དཱ་བིད་ལ། ལོང་བ་དང་ཞ་བོ་འདི་རྣམས་ཀྱིས་ཀྱང་ཁྱོད་བཟློག་པར་བྱེད་པས་ཁྱོད་གྲོང་ཁྱེར་འདིའི་ནང་དུ་འོང་མི་ནུས་སོ་ཞེས་སྨྲས་ཤིང་། དེ་དག་གི་སེམས་སུ་དཱ་བིད་ཅི་ནས་ཀྱང་དེར་འོང་མི་ནུས་བསམས་ནའང་། 7 དཱ་བིད་ཀྱིས་ཛ་ཡན་གྱི་བཙན་རྫོང་སྟེ་དཱ་བིད་ཀྱི་གྲོང་ཁྱེར་བླངས་པའོ། ། 8 དེའི་ཉིན་དཱ་བིད་ཀྱིས། ཡེ་བུ་སི་པ་རྣམས་ལ་རྒོལ་མཁན་དག་གིས། ཡུར་བ་ནས་ཡར་སོང་སྟེ་དཱ་བིད་སེམས་ནས་སྡང་བའི་ལོང་བ་དང་ཞ་བོ་རྣམས་ལ་རྒོལ་ཞིག་ཅེས་བཀའ་བསྩལ་པས། ལོང་བ་དང་ཞ་བོ་རྣམས་ཕོ་བྲང་ནང་དུ་འོང་མི་རུང་ཞེས་པའི་ངག་རྒྱུན་བྱུང་བའོ། ། 9 ཕྱིས་སུ་དཱ་བིད་ནི་བཙན་རྫོང་དེའི་ནང་དུ་བཞུགས་ཤིང་དེའི་མིང་ལ་དཱ་བིད་ཀྱི་གྲོང་ཁྱེར་ཞེས་བཏགས་པ་དང་། ཡང་དཱ་བིད་ཀྱིས་འཛིངས་རགས་ནས་ནང་རོལ་དུ་གྱང་བརྩིགས་པ་རེད། 10 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནི་དཱ་བིད་དང་མཉམ་དུ་བཞུགས་པས་དཱ་བིད་ཉིན་རེ་བཞིན་དར་ཞིང་རྒྱས་པར་གྱུར། 11 དེ་ནས་ཐཱར་གྱི་རྒྱལ་པོ་ཧི་རཱམ་གྱིས་དཱ་བིད་ཀྱི་དྲུང་དུ་བང་ཆེན་མངགས་པ་དང་། ཡང་ཐང་ཤིང་དང་ཤིང་བཟོ་དང་རྡོ་བཟོ་རྣམས་བརྫངས་ཤིང་དེ་དག་གིས་དཱ་བིད་ལ་ཕོ་བྲང་བཞེངས། 12 དེར་དཱ་བིད་ཀྱིས་དཀོན་མཆོག་ཡ་ཝཱེས་རང་ཉིད་ཡེས་ར་ཨེལ་གྱི་རྒྱལ་པོར་བསྐོས་པ་དང་། ཡང་ཁོང་གི་འབངས་མི་ཡེས་ར་ཨེལ་གྱི་དོན་དུ་ཁོའི་རྒྱལ་སྲིད་དར་བར་མཛད་པ་རྟོགས་སོ། ། 13 དཱ་བིད་ཁོང་ཉིད་ཧེབ་རོན་ནས་ཐོན་རྗེས་ཡེ་རུ་སཱ་ལེམ་དུ་ཆུན་མ་དང་བཙུན་མོ་མང་པོ་བཞེས་ཤིང་། སྲས་དང་སྲས་མོའང་ཤིན་ཏུ་མང་པོ་བལྟམས་སོ། ། 14 ཡེ་རུ་སཱ་ལེམ་དུ་བལྟམས་པ་རྣམས་ཀྱི་མིང་ནི་འདི་ལྟ་སྟེ། ཤམ་མུ་ཨ་དང་ཤོ་བབ། ནཱ་ཐན། སོ་ལོ་མོན། 15 ཡིབ་ཧར། ཨེ་ལི་ཤུ་ཨ། ནེ་ཕེག ཡཱ་ཕི་ཨ། 16 ཨེ་ལི་ཤཱ་མ། ཨེལ་ཡཱ་ད། ཨེ་ལི་ཕེ་ལེད་བཅས་སོ། །

ཕེ་ལེ་ཤེད་པ་རྣམས་ལས་རྒྱལ་བ།

17 དེ་ནས་ཕེ་ལེ་ཤེད་པ་རྣམས་ཀྱིས་དཱ་བིད་ནི་ཡེས་ར་ཨེལ་གྱི་རྒྱལ་པོར་བྱུགས་པའི་གཏམ་ཐོས་པས། ཐམས་ཅད་དཱ་བིད་འཚོལ་དུ་ཡར་ཕྱིན་པ་དང་། དཱ་བིད་ཀྱིས་དེ་ཐོས་པ་ཙམ་གྱིས་མར་བཙན་རྫོང་དུ་བབས་སོ། ། 18 ཕེ་ལེ་ཤེད་པ་རྣམས་འོངས་ནས་རེ་པཱ་པའི་ལུང་པར་ཁྱབ། 19 དེར་དཱ་བིད་ཀྱིས་དཀོན་མཆོག་ཡ་ཝཱེ་ལ། བདག་ཡར་སོང་ནས་ཕེ་ལེ་ཤེད་པ་རྣམས་ལ་རྒོལ་བར་བྱའམ། ཁྱེད་ཀྱིས་དེ་དག་བདག་གི་ལག་ཏུ་གཏོད་པར་མཛད་དམ་ཞུས་པ་ལ། དཀོན་མཆོག་ཡ་ཝཱེས་དཱ་བིད་ལ་འདི་སྐད་དུ། ཡར་སོང་ཞིག་དང་ངས་ཕེ་ལེ་ཤེད་པ་རྣམས་ཁྱོད་ཀྱི་ལག་ཏུ་གཏོད་ངེས་ཡིན་ཞེས་གསུངས་སོ། ། 20 དེ་ནས་དཱ་བིད་ནི་པཱ་ཨལ་ཕེ་ར་ཙིམ་དུ་འོངས་པ་དང་། ཁོས་ཕེ་ལེ་ཤེད་པ་རྣམས་དེ་རུ་འཇོམས་པར་བྱས་ཏེ་འདི་ལྟར། ཆུས་རགས་བརྟོལ་བ་ལྟར་དཀོན་མཆོག་ཡ་ཝཱེས་དགྲ་བོ་རྣམས་ངའི་མདུན་དུ་བརྟོལ་བ་ཡིན་ཞེས་སྨྲས་ཤིང་། ཁོང་གིས་ཡུལ་དེའི་མིང་ལ་པཱ་ཨལ་ཕེ་ར་ཙིམ་ཞེས་བཏགས། 21 ཕེ་ལེ་ཤེད་པ་རྣམས་ཀྱིས་རང་གི་སྐུ་འདྲ་རྣམས་དེ་རུ་བསྐྱུར་ཅིང་། དཱ་བིད་དང་ཁོའི་ཞབས་འབྲང་རྣམས་ཀྱིས་དེ་དག་བླངས་ནས་ཁྱེར་ཏོ། ། 22 ཕེ་ལེ་ཤེད་པ་རྣམས་སླར་ཡང་ཡར་འོངས་པ་དང་རེ་པཱ་པའི་ལུང་པར་ཁྱབ། 23 དཱ་བིད་ཀྱིས་དཀོན་མཆོག་ཡ་ཝཱེར་ཞུས་པ་ན། ཁོང་གིས་ཁྱོད་ཐད་ཀར་ཡར་མི་འགྲོ་བར། དེ་དག་རྒྱབ་ནས་བསྐོར་ཏེ་སྤོས་ཤིང་གི་ནགས་ཚལ་གྱི་ཁ་གཏད་ནས་དེ་དག་ལ་རྒོལ་ཞིག 24 ཁྱོད་ཀྱིས་སྤོས་ཤིང་གི་རྩེ་ནས་དཔུང་ཚོགས་ཀྱི་གོམ་སྒྲ་ཐོས་པ་ཙམ་གྱིས་ཡར་ལོངས་ཤིག གང་ལ་ཞེ་ན། དུས་དེར་དཀོན་མཆོག་ཡ་ཝཱེ་ཁྱོད་ཀྱི་སྔོན་དུ་གཤེགས་ཏེ། ཕེ་ལེ་ཤེད་པའི་དམག་ཚོགས་ལ་རྒོལ་བ་ཡིན་ནོ་ཞེས་གསུངས། 25 དེ་ནས་དཱ་བིད་ཀྱིས་དཀོན་མཆོག་ཡ་ཝཱེས་བཀའ་བསྩལ་པ་ཇི་བཞིན་བསྒྲུབས་པ་དང་ཕེ་ལེ་ཤེད་པ་རྣམས་གེ་བཱ་ནས་གེ་ཟེར་བར་དུ་བཅོམ་མོ། །

ལེའུ་དྲུག་པ།

དཀོན་མཆོག་གི་ཞལ་ཆད་ཀྱི་ཤུར་སྒམ་ཡེ་རུ་སཱ་ལེམ་དུ་ཁྱེར་བ།

1 ཡང་དཱ་བིད་ཀྱིས་ཡེས་ར་ཨེལ་ལས་བདམས་པའི་མི་ཁྲི་གསུམ་བསྡུས་པ་དང་། 2 དཱ་བིད་དང་མཉམ་དུ་ཡོད་པའི་མི་རྣམས་ཡར་ལངས་ནས་ལམ་ལ་ཆས་ཏེ་དཀོན་མཆོག་གི་ཞལ་ཆད་ཀྱི་ཤུར་སྒམ་ལེན་པར་པཱ་ཨལ་ཡ་ཧུ་དཱ་རུ་སོང་ཞིང་། ཤུར་སྒམ་དེ་ནི་ཀེ་རུབ་ཟུང་གི་གོང་དུ་བཞུགས་པའི་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་མཚན་ནས་འབོད་པའོ། ། 3 ཁོ་ཚོས་དཀོན་མཆོག་གི་ཞལ་ཆད་ཀྱི་ཤུར་སྒམ་ནི་མཐོ་སྒང་དུ་གནས་པའི་ཨ་བི་ནཱ་དབ་ཀྱི་ཁྱིམ་ནས་བཏོན་པ་དང་། ཤིང་རྟ་གསར་པ་ཞིག་ལ་བསྐྱོན་ནས་ཨ་བི་ནཱ་དབ་ཀྱི་བུ་ཨུ་ཟཱ་དང་ཨ་ཧི་ཨོ་གཉིས་ཀྱིས་ཤིང་རྟ་གསར་པ་དེ་དེད་པ་ཡིན་ནོ། ། 4 དཀོན་མཆོག་གི་ཞལ་ཆད་ཀྱི་ཤུར་སྒམ་ཤིང་རྟའི་སྟེང་དུ་ཡོད་པ་དང་། ཨ་ཧི་ཨོ་ཞལ་ཆད་ཀྱི་ཤུར་སྒམ་གྱི་སྔོན་དུ་བསྐྱོད་དོ། ། 5 དཱ་བིད་དང་ཡེས་ར་ཨེལ་གྱི་ཁྱིམ་རྒྱུད་ཐམས་ཅད་ཀྱིས་དཀོན་མཆོག་ཡ་ཝཱེའི་དྲུང་དུ་གསོམ་ཤིང་གི་རོལ་ཆས་སྣ་ཚོགས་ཏེ། པི་ཝང་དང་རྒྱུད་མངས། སིལ་རྔ། སྦུག་ཆལ། སིལ་སྙན་བཅས་དཀྲོལ་ཞིང་གར་འཆམས་པའོ། ། 6 དེ་དག་ནཱ་ཀོན་གྱི་གཡུལ་ཁར་སླེབས་པའི་ཚེ། བ་གླང་སར་འགྱེལ་ལ་ཁད་བྱས་པས་ཨུ་ཟཱ་ཡིས་ལག་པ་བརྐྱངས་ནས་དཀོན་མཆོག་གི་ཞལ་ཆད་ཀྱི་ཤུར་སྒམ་བསྐྱོར་བ་དང་། 7 དཀོན་མཆོག་ཡ་ཝཱེ་ནི་ཨུ་ཟཱ་ལ་ཐུགས་རབ་ཏུ་ཁྲོས་ཤིང་། ཁོའི་སྤྱོད་ལམ་ནོར་འཁྲུལ་ཅན་དེའི་རྐྱེན་གྱིས་དཀོན་མཆོག་གིས་ཁོ་བསད་པ་དང་། ཁོ་རང་དཀོན་མཆོག་གི་ཞལ་ཆད་ཀྱི་ཤུར་སྒམ་གྱི་གམ་དུ་ཤིའོ། ། 8 དཀོན་མཆོག་ཡ་ཝཱེས་གློ་བུར་ཉིད་དུ་ཨུ་ཟཱ་ལ་ཉེས་ཆད་བཅད་པས་དཱ་བིད་རབ་ཏུ་ཁྲོས་ནས་ཡུལ་དེའི་མིང་ལ་ཕེ་རེལ་ཟི་ཨུ་ཟཱ་*ཞེས་བཏགས་ཤིང་དེ་རིང་གི་བར་དུ་ལུས། 9 དེའི་ཉིན་ལ་དཱ་བིད་དཀོན་མཆོག་ཡ་ཝཱེ་ལ་འཇིགས་ཏེ་ན་རེ། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ནི་བདག་གི་རྩར་འབྱོན་ག་ལ་རུང་ཞེས་སྨྲས། 10 དེའི་ཕྱིར་དཱ་བིད་ཀྱིས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་རང་གི་གྲོང་ཁྱེར་དུ་འཁྱེར་མ་འདོད་པར། དེ་ལས་ལྡོག་སྟེ་གཱད་པ་ཨོ་བེད་ཨེ་དོམ་ཞེས་བྱ་བའི་ཁྱིམ་དུ་ཁྱེར། 11 དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཟླ་བ་གསུམ་གྱི་རིང་ལ་གཱད་པ་ཨོ་བེད་ཨེ་དོམ་གྱི་ཁྱིམ་དུ་ལུས་པ་དང་དཀོན་མཆོག་ཡ་ཝཱེས་ཨོ་བེད་ཨེ་དོམ་དང་དེའི་ཁྱིམ་མི་ཐམས་ཅད་ལ་བྱིན་གྱིས་བརླབས་སོ། ། 12 དེ་ནས་མི་རྣམས་ཀྱིས་རྒྱལ་པོ་དཱ་བིད་ལ། དཀོན་མཆོག་ཡ་ཝཱེས་ཨོ་བེད་ཨེ་དོམ་གྱི་ཁྱིམ་དང་དེ་ལ་གཏོགས་པ་ཐམས་ཅད་ལ་དཀོན་མཆོག་གི་ཞལ་ཆད་ཀྱི་ཤུར་སྒམ་གྱི་རྐྱེན་གྱིས་བྱིན་གྱིས་བརླབས་པའོ་ཞེས་ཞུས་པས། དཱ་བིད་དགའ་དགའ་སྤྲོ་སྤྲོ་ངང་ལམ་དུ་ཆས་ཤིང་དཀོན་མཆོག་གི་ཞལ་ཆད་ཀྱི་ཤུར་སྒམ་དེ་ཨོ་བེད་ཨེ་དོམ་གྱི་ཁྱིམ་ནས་རང་གི་གྲོང་ཁྱེར་དུ་ཡར་གདན་དྲངས་སོ། ། 13 དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁུར་མཁན་རྣམས་ཀྱིས་གོམ་པ་དྲུག་བརྒྱབ་མཚམས་སུ་དཱ་བིད་ཀྱིས་བ་གླང་གཅིག་དང་ཕྱུགས་ཤ་ཤེད་ཅན་གཅིག་མཆོད་པར་ཕུལ་ཏོ། ། 14 དཱ་བིད་ཀྱིས་སོ་རས་སྲབ་བུས་བཟོས་པའི་བེར་ཐུལ་གྱོན་པ་དང་སྟོབས་ཤུགས་ཡོད་རྒུ་བཏོན་ནས་དཀོན་མཆོག་ཡ་ཝཱེའི་དྲུང་དུ་གར་འཆམས། 15 དེ་ལྟར་དཱ་བིད་དང་ཡེས་ར་ཨེལ་གྱི་ཁྱིམ་རྒྱུད་ཐམས་ཅད་ཀྱིས་དགའ་སྤྲོའི་འབོད་སྒྲ་བསྒྲགས་ཤིང་རྭ་དུང་བུས་ནས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཡར་གདན་དྲངས་སོ། ། 16 དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དཱ་བིད་ཀྱི་གྲོང་ཁྱེར་དུ་འབྱོར་བའི་ཚེ། སོ་ལོའི་སྲས་མོ་མི་ཀལ་གྱིས་སྒེའུ་ཁུང་ནས་བལྟས་པ་ན། རྒྱལ་པོ་དཱ་བིད་ཀྱིས་དཀོན་མཆོག་ཡ་ཝཱེའི་དྲུང་དུ་གནམ་ལྡིང་ས་ལྡིང་བྱེད་ཀྱིན་བྲོ་འཁྲབ་པ་མཐོང་བས། སེམས་ནས་ཁོ་ལ་མཐོང་ཆུང་བྱས། 17 དེ་ནས་དེ་དག་གིས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ནང་དུ་གདན་དྲངས་པ་དང་། དཱ་བིད་ཀྱིས་དེའི་དོན་དུ་ཕུབ་པའི་གུར་མཆོག་གི་ནང་དུ་རང་སར་བཞག་ཅིང་། ཡང་དཱ་བིད་ཀྱིས་དཀོན་མཆོག་ཡ་ཝཱེའི་དྲུང་དུ་སྦྱིན་སྲེག་དང་ཞི་བདེའི་མཆོད་པ་ཕུལ་ཏོ། ། 18 དཱ་བིད་ཀྱིས་སྦྱིན་སྲེག་དང་ཞི་བདེའི་མཆོད་པ་ཕུལ་རྗེས་སུ། ཁོང་གིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་མཚན་ལ་བརྟེན་ནས་མི་ཐམས་ཅད་ལ་བྱིན་རླབས་གནང་ཞིང་། 19 ཡེས་ར་ཨེལ་གྱི་མི་ཐམས་ཅད་དེ་སྐྱེས་ཕོ་མོ་རེ་རེར་བག་ལེབ་རེ་དང་། ཤ་ལེབ་མོ་ †རེ་དང་། རྒུན་འབྲུམ་སྐམ་པོ་ལེབ་མོ་རེ་བགོས་ནས་མི་ཐམས་ཅད་རང་རང་གི་ཁྱིམ་དུ་ལོག་པ་རེད། 20 དཱ་བིད་རང་གི་ཁྱིམ་མི་ལ་བྱིན་རླབས་སྩོལ་བའི་ཕྱིར་འོངས་པ་ན། སོ་ལོའི་སྲས་མོ་མི་ཀལ་ནི་དཱ་བིད་དང་འཕྲད་པར་འོངས་ཏེ་ཁོང་ལ། དེ་རིང་ཉིན་མོར་ཡེས་ར་ཨེལ་གྱི་རྒྱལ་པོ་ནི་ཅི་འདྲའི་གཟི་བརྗིད་ལྡན་ཨང་། ཁོང་ཉིད་རང་གི་བློན་འཁོར་གྱི་གཡོག་མོ་རྣམས་ཀྱི་མཐོང་སར་གཅེར་བུར་བུད་ཅིང་། དེ་ནི་མི་ཐ་མལ་བ་ཞིག་གིས་ངོ་ཚ་སྤངས་ནས་གཅེར་བུར་བུད་པ་དང་མཚུངས་སོ་ཞེས་སྨྲས་པར། 21 དཱ་བིད་ཀྱིས་མི་ཀལ་ལ། བདག་གིས་དཀོན་མཆོག་ཡ་ཝཱེའི་སྤྱན་སྔར་དེ་ལྟར་བྱས་པ་ཡིན་ཏེ། དཀོན་མཆོག་ཡ་ཝཱེས་བདག་ནི་ཁོང་གི་འབངས་མི་ཡེས་ར་ཨེལ་གྱི་མངའ་བདག་ཏུ་བསྐོས་ནས་ང་རང་བདམས་ཤིང་། ཁྱོད་ཀྱི་ཕ་དང་ཁྱོད་ཀྱི་ཕ་ཡི་རྒྱུད་ཐམས་ཅད་ལས་མཐོ་བར་མཛད་པས། བདག་གིས་དཀོན་མཆོག་ཡ་ཝཱེའི་སྤྱན་སྔར་ཞབས་བྲོ་འཁྲབ་ཅིང་སྤྲོ་སྐྱིད་གཏོང་ངོ་། ། 22 བདག་ནི་འདི་ལས་ཀྱང་ལྷག་པར་དམའ་བར་འགྱུར་བ་དང་། རང་གི་མཐོང་ངོར་དམན་ས་འཛིན་པར་འདོད་དེ། ཡང་ཁྱོད་ཀྱིས་གླེང་བའི་གཡོག་མོ་རྣམས་ཀྱིས་བདག་ལ་བཀུར་བསྟི་བྱེད་པ་ཡིན་ཞེས་སྨྲས་སོ། ། 23 སོ་ལོའི་སྲས་མོ་མི་ཀལ་ལ་འཆི་བའི་བར་དུ་ཕྲུ་གུ་མ་སྐྱེས་སོ། །

ལེའུ་བདུན་པ།

ནཱ་ཐན་གྱིས་རྒྱལ་པོར་ལུང་བསྟན་གནང་བ།

1 ཡང་དེའི་རྗེས་སུ་དཀོན་མཆོག་ཡ་ཝཱེས་ཕྱོགས་བཞིའི་དགྲ་རྣམས་ཀྱི་བཙན་འཛུལ་བཟློགས་ནས་རྒྱལ་པོ་ཉིད་ཀྱི་ཕོ་བྲང་དུ་ཞི་བར་སྡོད་པའི་ཚེ། 2 རྒྱལ་པོས་ལུང་སྟོན་པ་ནཱ་ཐན་ལ། ལྟོས་དང་། བདག་ནི་ཐང་ཤིང་གི་ཕོ་བྲང་ནང་དུ་སྡོད་པ་དང་དཀོན་མཆོག་གི་ཞལ་ཆད་ཀྱི་ཤུར་སྒམ་ནི་གུར་གྱི་ནང་དུ་མཆིས་སོ་ཞེས་སྨྲས་པ་ལ། 3 ནཱ་ཐན་གྱིས་རྒྱལ་པོ་ལ། དཀོན་མཆོག་ཡ་ཝཱེ་ཁྱེད་དང་མཉམ་དུ་བཞུགས་པས་ཁྱེད་ཀྱི་ཐུགས་དགོངས་བཞིན་བྱོས་ཤིག་ཅེས་སྨྲས་སོ། ། 4 དེའི་མཚན་མོར་དཀོན་མཆོག་ཡ་ཝཱེའི་བཀའ་ནི་ནཱ་ཐན་ལ་བྱུང་ནས་འདི་སྐད་དུ། 5 ཁྱོད་སོང་ནས་བདག་གི་ཞབས་ཕྱི་དཱ་བིད་ལ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་བདག་གནས་སའི་མཆོད་ཁང་ཞིག་བཞེངས་པར་འདོད་དམ། 6 ངས་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཡར་ཁྲིད་པའི་ཉིན་ནས་བཟུང་དེ་རིང་གི་བར་དུ། བདག་ནི་མཆོད་ཁང་དུ་གནས་པ་མ་མྱོང་སྟེ། གུར་མཆོག་གཅིག་ནས་གུར་མཆོག་གཞན་ཞིག་ཏུ་སྤར་ནས་གནས་པ་ཡིན། 7 ཡེས་ར་ཨེལ་པ་རྣམས་ཡུལ་གང་དུ་ཕྱིན་ནའང་། བདག་གིས་སྔོན་ཆད་བདག་གི་འབངས་མི་སྐྱོང་བར་བྱོས་ཤིག་ཅེས་བཀའ་གནང་བའི་ཡེས་ར་ཨེལ་གྱི་ཚོ་པ་རྣམས་ཀྱི་འགོ་དཔོན་ *སུ་ཞིག་ལ་ཁྱོད་ཅག་གིས་ངའི་དོན་དུ་ཐང་ཤིང་གི་མཆོད་ཁང་མི་བཞེང་བ་ཅི་ཡིན་ཞེས་སྨྲས་མྱོང་ངམ། 8 དེའི་ཕྱིར་ཁྱོད་ཀྱིས་ངའི་ཞབས་ཕྱི་དཱ་བིད་ལ་འདི་སྐད་སྨྲ་དགོས་ཏེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་རང་ལུག་ཁྱུ་འཚོ་སྐྱོང་གི་ལུག་ར་ནས་བླངས་ཏེ། བདག་གི་འབངས་མི་ཡེས་ར་ཨེལ་གྱི་མངའ་བདག་ཏུ་བསྐོས་ཤིང་། 9 ཁྱོད་གང་དུ་སོང་ནའང་ང་རང་ཁྱོད་དང་མཉམ་དུ་གནས། ཡང་དགྲ་བོ་ཐམས་ཅད་ཁྱོད་ཀྱི་མདུན་ནས་རྩ་མེད་དུ་གཏོང་བ་ཡིན་ཏེ། འཇིག་རྟེན་གྱི་མི་སྙན་གྲགས་ཅན་རྣམས་བཞིན་དུ་ངས་ཁྱོད་ཀྱང་མིང་གྲགས་ཅན་དུ་བྱེད་ངེས་ཡིན། 10 བདག་གིས་རང་གི་འབངས་མི་ཡེས་ར་ཨེལ་གྱི་དོན་དུ་ཡུལ་ཞིག་བདམས་ནས་དེ་དག་དེར་འཇོག་པར་བྱ་སྟེ། དེ་དག་རང་གི་གནས་སུ་གཞིས་ཆགས་ཏེ་གཞན་གྱིས་དཀྲུག་པར་མི་འགྱུར་ཞིང་། མི་ངན་རྣམས་ཀྱིས་ཀྱང་སྔར་བྱས་བཞིན་དེ་དག་ལ་འཚེ་བར་མི་འགྱུར་ཏེ། 11 བདག་གིས་རང་གི་འབངས་མི་ཡེས་ར་ཨེལ་ལ་བདག་སྐྱོང་བྱེད་པའི་ཁྲིམས་དཔོན་རྣམས་བསྐོས་པའི་ཉིན་དང་འདྲ་བར་མི་འབྱུང་བ་ཡིན། ངས་ཁྱོད་ཀྱི་དགྲ་བོ་ཐམས་ཅད་ཀྱི་བཙན་འཛུལ་བཟློགས་ནས་ཞི་བར་སྡོད་དུ་འཇུག་གོ །དཀོན་མཆོག་ཡ་ཝཱེས་ཁྱོད་ལ་འདི་སྐད་བསྒྲགས་པ་སྟེ། དཀོན་མཆོག་ཡ་ཝཱེས་དངོས་སུ་ཁྱོད་ལ་ཁྱིམ་རྒྱུད་འཛུགས་པར་བྱའོ། ། 12 ཁྱོད་ཀྱི་ཚེ་ལོ་མཐར་ཕྱིན་ཏེ་རང་གི་ཕ་མེས་དང་ལྷན་ཅིག་གཉིད་དུ་ཡུར་བའི་ཚེ་ན། བདག་གིས་ཁྱོད་ལས་སྐྱེས་པའི་བུ་རྒྱུད་བསྐྱེད་ནས་ཁྱོད་ཀྱི་རྒྱུན་འཛིན་པར་མ་ཟད། དེའི་རྒྱལ་སྲིད་བརྟན་པར་བྱའོ། ། 13 ཡང་དེས་བདག་གི་མིང་གི་ཕྱིར་མཆོད་ཁང་ཞིག་བཞེང་བར་འགྱུར་ཞིང་། བདག་གིས་དེའི་རྒྱལ་ཁྲི་ཇི་སྲིད་བར་དུ་བརྟན་པར་བྱའོ། ། 14 བདག་ནི་ཁོ་ཡི་ཕ་དང་ཁོ་ནི་བདག་གི་བུ་རུ་འགྱུར་ཞིང་གལ་ཏེ་ཁོས་ཉེས་སྐྱོན་བཟོས་ན། ངས་མི་ཡི་ཁྲིམས་དབྱུག་དང་འཇིག་རྟེན་པའི་རྟ་ལྕག་གིས་ཁོ་ལ་ཡོ་བསྲང་བྱེད་དོ། ། 15 འོན་ཀྱང་ཁྱོད་ཀྱི་མདུན་ནས་བསྐྲད་པའི་སོ་ལོ་དང་བྲལ་བ་བཞིན་དུ་ངའི་བྱམས་བརྩེ་ནི་ནམ་ཡང་ཁོ་དང་མི་འབྲལ་ལོ། ། 16 ཡང་ཁྱོད་ཀྱི་ཁྱིམ་རྒྱུད་དང་རྒྱལ་སྲིད་དུས་རྒྱུན་དུ་བདག་†གི་མདུན་དུ་བརྟན་པོར་ཚུགས་ཤིང་ཁྱོད་ཀྱི་རྒྱལ་ཁྲི་ནི་རྒྱུན་ནས་རྒྱུན་དུ་གཡོ་བར་མི་འགྱུར་ཞེས་གསུངས་སོ། ། 17 བཀའ་ལུང་དེ་ཐམས་ཅད་དང་ཅི་ལྟར་མངོན་པར་མཛད་པ་བཞིན་དུ་ནཱ་ཐན་གྱིས་དཱ་བིད་ལ་ཞུས་སོ། །

དཱ་བིད་ཀྱིས་སྨོན་ལམ་བཏབ་པ།

18 དེ་ནས་རྒྱལ་པོ་དཱ་བིད་ནང་དུ་སོང་སྟེ་དཀོན་མཆོག་ཡ་ཝཱེའི་དྲུང་དུ་བསྡད་ནས་ཁོང་ལ། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་བདག་ཚད་འདི་ཙམ་གྱི་བར་དུ་ཁྲིད་པར་མཛད་པས། བདག་ནི་སུ་ཡིན་ནམ། བདག་གི་ཁྱིམ་རྒྱུད་ཅི་ལ་བརྩིའམ། 19 འདི་ཡང་ཁྱེད་ཀྱི་སྤྱན་སྔར་བྱ་བ་ཆུང་ངུ་ཞིག་ཡིན་ཏེ། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་ཉིད་ཀྱི་ཞབས་ཕྱིའི་ཁྱིམ་རྒྱུད་ཀྱི་མ་འོངས་འབྱུང་འགྱུར་ཐད་ལ་བཀའ་ལུང་གནང་བའོ། །ཀྱེ་གཙོ་བོ་ཡ་ཝཱེ་ལགས། དེ་ནི་མི་རྣམས་དུས་རྒྱུན་འཕྲད་སྲིད་པའི་དོན་ཡིན་ནམ། 20 ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་ཉིད་ཀྱི་ཞབས་ཕྱི་ཅི་འདྲ་ཡིན་པ་མཁྱེན་པས་དཱ་བིད་བདག་ལ་ལྷག་པར་ཞུ་རྒྱུ་ཅི་ཞིག་ཡོད། 21 ཁྱེད་ཀྱིས་ཉིད་ཀྱི་ཞལ་བཞེས་ཀྱི་རྐྱེན་དང་ཐུགས་དགོངས་བཞིན་དོན་ཆེན་པོ་དེ་མཛད་ཅིང་། ཁྱེད་ཀྱི་ཞབས་ཕྱི་ལ་རྟོགས་སུ་འཇུག་པའི་ཕྱིར་ཡིན་ནོ། ། 22 ཀྱེ་གཙོ་བོ་ཡ་ཝཱེ་ལགས། དེའི་ཕྱིར་ཁྱེད་ནི་ཆེན་པོ་ལགས། ངེད་རྣམས་ཀྱི་རྣ་བས་ཐོས་པ་ལྟར་ན་ཁྱེད་དང་འདྲ་བ་གང་ཡང་མེད་དེ། ཁྱེད་མ་གཏོགས་དཀོན་མཆོག་གཞན་སུ་ཡང་མེད་དོ། ། 23 ས་གཞི་རུ་ཁྱེད་ཀྱི་འབངས་མི་ཡེས་ར་ཨེལ་དང་འདྲ་བའི་མི་རིགས་གཞན་གང་དུ་ཡོད། དེ་ནི་དཀོན་མཆོག་གིས་དངོས་སུ་བླུས་ཤིང་། དེ་རྣམས་ཁྱེད་ཀྱི་མི་རུ་མཛད་པ་དང་། ཁྱེད་ཉིད་ཀྱི་མཚན་གྱི་ཕྱིར་དེ་རྣམས་ལ་དོན་ཆེན་མཛད་ཅིང་། ཁྱེད་ཀྱི་ཡུལ་གྱི་ཕྱིར་འཇིགས་རུང་གི་དོན་རྣམས་མཛད་པ་ཡིན། ཁྱེད་ཀྱི་འབངས་མི་སྟེ་ཁྱེད་ཀྱིས་ཨེ་ཅིབ་ཡུལ་ནས་བླུས་པའི་མི་རྣམས་ཀྱི་མདུན་དུ། མི་རིགས་གཞན་རྣམས་དང་དེ་དག་གི་ལྷ་རྣམས་མཐར་བསྐྲད་དོ། ། 24 ཡང་ཁྱེད་ཀྱིས་ཉིད་ཀྱི་འབངས་མི་ཡེས་ར་ཨེལ་ནི་དུས་ནམ་ཡང་ཉིད་ཀྱི་འབངས་མི་རུ་བརྟན་པོར་བཞག་པ་ཡིན་ཞིང་། ཀྱེ་དཀོན་མཆོག་ཡ་ཝཱེ་ལགས་ཁྱེད་ནི་དེ་དག་གི་དཀོན་མཆོག་ཏུ་གྱུར་ཏོ། ། 25 ཀྱེ་དཀོན་མཆོག་ཡ་ཝཱེ་ལགས། ད་ནི་ཁྱེད་ཀྱིས་ཉིད་ཀྱི་ཞབས་ཕྱི་དང་དེའི་ཁྱིམ་རྒྱུད་ལ་གནང་བའི་ཞལ་བཞེས་དེ་ནི་ཇི་སྲིད་བར་དུ་བརྟན་པོར་མཛད་ཅིང་། ཅི་གསུངས་བཞིན་དུ་བསྒྲུབ་པར་མཛོད་ཅིག 26 དེ་ནས་ཁྱེད་ཀྱི་མཚན་ནི་རྒྱུན་ནས་རྒྱུན་དུ་རབ་ཏུ་འཕགས་ཤིང་། མི་རྣམས་ཀྱིས་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནི་ཡེས་ར་ཨེལ་གྱི་དཀོན་མཆོག་ལགས་སོ་ཞེས་བརྗོད་པར་ཤོག དེ་ནས་ཁྱེད་ཀྱི་ཞབས་ཕྱི་དཱ་བིད་ཀྱི་ཁྱིམ་རྒྱུད་དེ་ཡང་ཁྱེད་ཀྱི་སྤྱན་སྔར་བརྟན་པོར་ཚུགས་ངེས་ཡིན། 27 ཀྱེ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ། ཡེས་ར་ཨེལ་གྱི་དཀོན་མཆོག་ལགས། ཁྱེད་ཀྱིས་ཉིད་ཀྱི་ཞབས་ཕྱི་ལ། བདག་གིས་ཁྱོད་ལ་ཁྱིམ་རྒྱུད་འཛུགས་པར་བྱ་ཞེས་མངོན་པར་མཛད་པས། ཞབས་ཕྱི་བདག་ལ་ད་གཟོད་སེམས་ནས་འདི་བཞིན་གསོལ་བ་འདེབས་པའི་སྙིང་སྟོབས་ཡོད་པ་ཡིན། 28 ཀྱེ་གཙོ་བོ་ཡ་ཝཱེ་ལགས། ཁྱེད་ཁོ་ན་དཀོན་མཆོག་ཡིན་ལ། ཁྱེད་ཀྱི་གསུང་ཐམས་ཅད་བདེན་ཞིང་ཡིད་རྟོན་རུང་བ་ཡིན། ཁྱེད་ཀྱིས་ཉིད་ཀྱི་ཞབས་ཕྱི་ལ་གཡང་འདི་དག་གནང་བའི་ཞལ་བཞེས་མཛད་པ་ཡིན། 29 ད་ལྟ་ཁྱེད་ཀྱིས་ཞབས་ཕྱིའི་ཁྱིམ་རྒྱུད་ལ་བྱིན་གྱིས་བརླབས་ནས། དོན་དེ་ནམ་ཡང་ཁྱེད་ཀྱི་མདུན་དུ་གནས་པར་མཛོད། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་སྔར་ཞལ་བཞེས་གནང་བ་བཞིན་ཞབས་ཕྱི་བདག་གི་ཁྱིམ་རྒྱུད་ལ་ཇི་སྲིད་བར་དུ་བྱིན་གྱིས་བརླབ་པར་སྨོན་ཞེས་གསོལ་ཏོ། །

ལེའུ་བརྒྱད་པ།

ཡ་ཝཱེས་དཱ་བིད་དགྲ་ལས་རྒྱལ་བར་མཛད་པ།

1 དེའི་རྗེས་སུ་དཱ་བིད་ཀྱིས་ཕེ་ལེ་ཤེད་པ་རྣམས་ལ་འཐབ་ནས་བཏུལ་ཞིང་། ཡང་ཁོང་གིས་མེ་ཐེག་ཨམ་མཱ་ཞེས་བྱ་བའི་གྲོང་ཁྱེར་ཕེ་ལེ་ཤེད་པའི་ལག་ནས་བླངས་ཏེ་དབང་དུ་བཅུག 2 ཡང་མོ་ཨབ་པ་རྣམས་ཕམ་པར་བརྒྱབ་ནས་དེ་རྣམས་ས་རུ་བསྙལ་ཏེ། ཐག་པས་ཚད་ཐིག་བླངས་པ་དང་། ཐག་ཚད་གཉིས་ཡོད་པ་རྣམས་བསད་ཅིང་། ཐག་ཚད་གཅིག་ཡོད་པ་རྣམས་ཚེ་ཐར་དུ་བཏང་། དེ་ནས་མོ་ཨབ་པ་རྣམས་དཱ་བིད་ཀྱི་མངའ་འོག་ཏུ་གྱུར་ཏེ་འབུལ་བ་རྣམས་དྲངས་སོ། ། 3 ཡང་ཙོ་བཱ་ཡི་རྒྱལ་པོ་རེ་ཧོབ་ཀྱི་བུ་ཧ་དད་ཨི་སེར་ཞེས་པ་ཕི་རཱད་གཙང་པོའི་ཕྱོགས་སུ་རང་གི་དབང་ཤུགས་ཕྱིར་ལེན་པར་འགྲོ་བའི་སྐབས་སུ། དཱ་བིད་ཀྱིས་ཁོ་ལ་དམག་བརྒྱབ་པ་དང་། 4 དཱ་བིད་ཀྱིས་དེ་ལས་སྐྱ་དམག་ཆིག་སྟོང་བདུན་བརྒྱ་དང་རྐང་དམག་ཉིས་ཁྲི་བཟུང་ནས། ཤིང་རྟ་བརྒྱ་འཐེན་པའི་རྟ་མ་གཏོགས་ཤིང་རྟ་འཐེན་པའི་རྟ་ཐམས་ཅད་ཀྱི་སུག་རྒྱུས་བཅད་དོ། ། 5 ཡང་དཱ་མེ་སེག་གི་ཨ་རམ་པ་རྣམས་ཙོ་བཱ་ཡི་རྒྱལ་པོ་ཧ་དད་ཨི་སེར་ལ་རོགས་བྱེད་དུ་འོངས་པ་ལ། དཱ་བིད་ཀྱིས་ཨ་རམ་པའི་མི་ཉིས་ཁྲི་ཉིས་སྟོང་བསད་དོ། ། 6 དེ་ནས་དཱ་བིད་ཀྱིས་དཱ་མེ་སེག་གི་ཨ་རམ་ཡུལ་དུ་སྲུང་དམག་བཞག་པ་དང་། ཨ་རམ་པ་རྣམས་དཱ་བིད་ཀྱི་བྲན་དུ་གྱུར་ཏེ་འབུལ་བ་རྣམས་དྲངས་ཤིང་། དཱ་བིད་གང་དུ་སོང་ན་ཡང་དཀོན་མཆོག་ཡ་ཝཱེས་དེ་ལ་རྒྱལ་ཁ་གནང་ངོ་། ། 7 དཱ་བིད་ཀྱིས་ཧ་དད་ཨི་སེར་གྱི་བློན་འཁོར་རྣམས་ལ་ཡོད་པའི་གསེར་གྱི་ཕུབ་ཐམས་ཅད་ཕྲོགས་ནས་ཡེ་རུ་སཱ་ལེམ་དུ་ཁྱེར། 8 ཡང་ཧ་དད་ཨི་སེར་གྱི་གྲོང་ཁྱེར་པེ་ཏཱ་དང་པེ་རོ་ཐ་ཨི་གཉིས་ནས་རྒྱལ་པོ་དཱ་བིད་ཀྱིས་ལི་དཔག་ཏུ་མེད་པ་ཕྲོགས་སོ། ། 9 དེ་ནས་ཧ་མཱད་ཀྱི་རྒྱལ་པོ་ཏོ་ཨི་བྱ་བས་དཱ་བིད་ཀྱིས་ཧ་དད་ཨི་སེར་གྱི་དམག་དཔུང་ཐམས་ཅད་ཕམ་པར་བརྒྱབ་པའི་གཏམ་ཐོས་པ་ཙམ་གྱིས། 10 རང་གི་སྲས་ཡོ་རཱམ་*བྱ་བ་དེ་རྒྱལ་པོ་དཱ་བིད་ལ་བདེ་འཚམས་ཞུ་བ་དང་རྟེན་འབྲེལ་ཞུ་བའི་ཆེད་དུ་ཁོང་གི་དྲུང་དུ་མངགས། གང་ལ་ཞེ་ན། ཏོ་ཨི་རྒྱུན་དུ་ཧ་དད་ཨི་སེར་དང་འཐབ་ཅིང་། དཱ་བིད་ཀྱིས་ཧ་དད་ཨི་སེར་ལ་འཐབ་ནས་ཕམ་པར་བརྒྱབ་པས་སོ། །ཡང་ཡོ་རཱམ་གྱི་ལག་ཏུ་དངུལ་གྱི་སྣོད་ཆས་དང་། གསེར་གྱི་སྣོད་ཆས་དང་། ལི་ཡི་སྣོད་ཆས་མང་པོ་ཁྱེར་འོངས་ནས་ཕུལ་ཏོ། ། 11 རྒྱལ་པོ་དཱ་བིད་ཀྱིས་སྣོད་ཆས་དེ་དག་ནི་ཁོང་གིས་བཏུལ་བའི་རྒྱལ་ཁམས་ཐམས་ཅད་ནས་རྙེད་པའི་གསེར་དངུལ་དང་མཉམ་དུ་དམ་པར་བརྩིས་ནས་དཀོན་མཆོག་ཡ་ཝཱེ་ལ་ཕུལ་བ་སྟེ། 12 དེ་ནི་ཨ་རམ་དང་། མོ་ཨབ་དང་། ཨམ་མོན་པ་དང་། ཕེ་ལེ་ཤེད་པ་དང་། ཨ་མཱད་ལེག་པ་དང་། ཙོ་བཱ་ཡི་རྒྱལ་པོ་རེ་ཧོབ་ཀྱི་བུ་ཧ་དད་ཨི་སེར་བཅས་ནས་བླངས་པའི་བཅོམ་ནོར་ཡིན་ནོ། ། 13 ཡང་དཱ་བིད་ཀྱིས་ཨེ་དོམ་པ་ཆིག་ཁྲི་བརྒྱད་སྟོང་ཚྭའི་ལུང་པར་འགེམས་ནས་ཕྱིར་ལོག་རྗེས་ཁོང་གི་མཚན་སྙན་གྲགས་རྒྱས་པ་རེད། 14 ཡང་དཱ་བིད་ཀྱིས་ཨེ་དོམ་ཡུལ་དུ་སྲུང་དམག་བཞག་སྟེ། ཨེ་དོམ་ཡུལ་ཀུན་ཏུ་སྲུང་དམག་གིས་ཁྱབ་པས། ཨེ་དོམ་པ་རྣམས་དཱ་བིད་ཀྱི་མངའ་འོག་ཏུ་གྱུར། ཡང་དཱ་བིད་ཡུལ་གང་དུ་སོང་ན་ཡང་དཀོན་མཆོག་ཡ་ཝཱེས་ཁོང་ལ་རྒྱལ་ཁ་གནང་ངོ་། ། 15 དཱ་བིད་རྒྱལ་པོར་བཞུགས་ནས་ཡེས་ར་ཨེལ་ཐམས་ཅད་ལ་དབང་བསྒྱུར་ཅིང་། མི་ཐམས་ཅད་ལ་འདྲ་མཉམ་དྲང་གཞག་གི་ལྟ་སྟངས་བཟུང་བ་རེད། 16 དམག་ཚོགས་ཀྱི་འགོ་དཔོན་དུ་ཟེ་རུ་ཡཱ་ཡི་བུ་ཡོ་ཨབ་དང་ལོ་རྒྱུས་འགོད་མཁན་དུ་ཨ་ཧི་ལུད་ཀྱི་བུ་ཡེ་ཧོ་ཤ་ཕད། 17 མཆོད་དཔོན་དུ་ཨ་ཧི་ཏུབ་ཀྱི་བུ་ཟཱ་ཏོག་དང་། ཨབ་ཡཱ་ཐར་གྱི་བུ་ཨ་ཧི་མེ་ལེག་གཉིས་དང་། དྲུང་ཡིག་ཏུ་སེ་རཱ་ཡ་དང་། 18 ཀེ་རེད་པ་དང་ཕེ་ལེད་པ་རྣམས་ཀྱི་འགོ་དཔོན་དུ་ཡེ་ཧོ་ཡ་དཱ་ཡི་བུ་པེ་ནཱ་ཡ་དང་། དཱ་བིད་ཀྱི་སྲས་རྣམས་བཀའ་བློན་ †དུ་བཞག་གོ །

ལེའུ་དགུ་པ།

དཱ་བིད་དང་མེ་ཕི་པོ་ཤེད།

1 ཡང་དཱ་བིད་ཀྱིས། སོ་ལོའི་ཁྱིམ་དུ་ད་དུང་མི་རེ་ལུས་སམ། ངས་ཡོ་ནཱ་ཐན་གྱི་ཕྱིར་དེ་ནི་བྱམས་བརྩེས་སྐྱོང་བར་བྱ་ཞེས་དྲིས་པར། 2 སོ་ལོའི་ཁྱིམ་དུ་མིང་ལ་ཙི་བཱ་ཞེས་བྱ་བའི་ཞབས་ཕྱི་ཞིག་ཡོད་པ་དཱ་བིད་ཀྱི་དྲུང་དུ་བོས་ཤིང་། རྒྱལ་པོས་དེ་ལ་ཁྱོད་ཙི་བཱ་ཡིན་ནམ་ཞེས་དྲིས་པ་ལ། མི་དེས་ཞབས་ཕྱི་བདག་ཡིན་ནོ་ཞེས་ཞུས་སོ། ། 3 ཡང་རྒྱལ་པོས་ཁོ་ལ། སོ་ལོའི་ཁྱིམ་དུ་ད་དུང་མི་ཡོད་དམ། ངས་དཀོན་མཆོག་གི་བྱམས་བརྩེས་དེ་ནི་སྐྱོང་བར་བྱ་ཞེས་གསུངས་པས། ཙི་བཱ་ཡིས་རྒྱལ་པོ་ལ། ད་དུང་ཡོ་ནཱ་ཐན་གྱི་བུ་ཞིག་ཡོད་དེ། རྐང་པ་གཉིས་ཀ་ཞ་བོ་ཡིན་ཞེས་ཞུས། 4 ཡང་རྒྱལ་པོས་ཁོ་ལ། དེ་གང་དུ་ཡོད་དམ་ཞེས་དྲིས་པར་ཙི་བཱ་ཡིས་རྒྱལ་པོ་ལ། ཁོ་ནི་ལོ་རྡེ་བཱར་ཡུལ་དུ་ཨམ་མེ་ཨེལ་གྱི་བུ་མཱ་ཀིར་ཞེས་པའི་ཁྱིམ་དུ་ཡོད་ཅེས་ཞུས། 5 དེ་ནས་རྒྱལ་པོ་དཱ་བིད་ཀྱིས་མི་མངགས་ཤིང་། ཁོ་རང་ལོ་རྡེ་བཱར་ཡུལ་གྱི་ཨམ་མེ་ཨེལ་གྱི་བུ་མཱ་ཀིར་གྱི་ཁྱིམ་ནས་ཁྲིད་འོངས་པ་རེད། 6 ཡང་སོ་ལོའི་ཚ་བོ་སྟེ་ཡོ་ནཱ་ཐན་གྱི་བུ་མེ་ཕི་པོ་ཤེད་བྱ་བ་དེ་དཱ་བིད་ཀྱི་དྲུང་དུ་འོངས་ནས་ཕྱག་བཙལ་ཏོ། །དེར་དཱ་བིད་ཀྱིས་ཀྱེ་མེ་ཕི་པོ་ཤེད་ཅེས་གསུངས་པ་དང་། དེས་ལན་དུ་ཁྱེད་ཀྱི་ཞབས་ཕྱི་འདི་རུ་ཡོད་ཅེས་ཞུས། 7 ཡང་དཱ་བིད་ཀྱིས་དེ་ལ། མ་འཇིགས་ཤིག ཁྱོད་ཀྱི་ཡབ་ཡོ་ནཱ་ཐན་གྱི་རྐྱེན་གྱིས་ངས་ཁྱོད་རང་བྱམས་བརྩེས་བསྐྱང་བར་བྱ་སྟེ། ཁྱོད་ཀྱི་ཕ་མེས་སོ་ལོའི་ས་ཞིང་ཐམས་ཅད་ཁྱོད་ལ་ཟློག་པར་བྱ། ཁྱོད་ཀྱིས་རྒྱུན་དུ་ང་དང་གསོལ་ལྕོག་གཅིག་ལས་ཁ་ཟས་ལོངས་སུ་སྤྱོད་པར་འགྱུར་རོ་ཞེས་གསུངས་པ་དང་། 8 མེ་ཕི་པོ་ཤེད་ཀྱིས་ཕྱག་བཙལ་ཏེ་ཁོང་ལ། ཞབས་ཕྱི་ང་ནི་ཅི་ཡིན་ནམ། ཁྱེད་ཀྱིས་ཁྱི་ཤི་རོ་ལྟ་བུའི་ཞབས་ཕྱི་བདག་ལ་འདི་ལྟར་གཟིགས་སྐྱོང་གནང་བ་ཅི་ཞེས་ཞུས་སོ། ། 9 དེ་ནས་རྒྱལ་པོས་སོ་ལོའི་ཞབས་ཕྱི་ཙི་བཱ་བོས་ནས་དེ་ལ། སོ་ལོ་དང་དེའི་ཁྱིམ་དུ་གང་ཡོད་པ་ཐམས་ཅད་ངས་ཁྱོད་ཀྱི་བདག་པོའི་ཚ་བོ་ལ་སྤྲད་པ་ཡིན། 10 ཁྱོད་དང་ཁྱོད་ཀྱི་བུ་དང་། ཁྱོད་ཀྱི་ཞབས་ཕྱི་རྣམས་དང་བཅས་པས་ཁྱོད་ཀྱི་བདག་པོའི་བུ་མེ་ཕི་པོ་ཤེད་ཀྱི་དོན་དུ་ས་ཞིང་འདེབས་དགོས་ཤིང་། སྟོན་ཐོག་ཁོ་ལ་ཁ་ཟས་སུ་འབུལ་དགོས། ཡང་ཁོས་ནི་རྒྱུན་དུ་ང་དང་གསོལ་ལྕོག་གཅིག་ལས་ཁ་ཟས་ལོངས་སུ་སྤྱོད་པར་འགྱུར་རོ་ཞེས་བཀའ་གནང་། ཙི་བཱ་ལ་བུ་བཅོ་ལྔ་དང་ཞབས་ཕྱི་ཉི་ཤུ་ཡོད་པ་ཡིན་ནོ། ། 11 དེ་ནས་ཙི་བཱ་ཡིས་རྒྱལ་པོར། ངའི་ཇོ་བོ་དང་ངའི་རྒྱལ་པོ་ཁྱེད་ཀྱིས་ཅི་གསུངས་ཐམས་ཅད་ཞབས་ཕྱི་བདག་གིས་བསྒྲུབ་ངེས་ཡིན་ཞེས་ཞུས་སོ། །ཡང་མེ་ཕི་པོ་ཤེད་ནི་རྒྱལ་པོའི་སྲས་བཞིན་རྒྱལ་པོ་དང་མཉམ་དུ་གསོལ་ལྕོག་གཅིག་ལས་ཁ་ཟས་ལ་རོལ་བའོ། ། 12 ཡང་མེ་ཕི་པོ་ཤེད་ལ་མི་ཀཱ་བྱ་བའི་བུ་ཆུང་བ་ཞིག་ཡོད་ཅིང་། ཙི་བཱ་ཡི་ཁྱིམ་དུ་གནས་པ་ཐམས་ཅད་ནི་མེ་ཕི་པོ་ཤེད་ཀྱི་ཞབས་ཕྱི་རུ་གྱུར་ཏོ། ། 13 དེ་ལྟར་མེ་ཕི་པོ་ཤེད་ནི་ཡེ་རུ་སཱ་ལེམ་དུ་གནས་ཏེ། རྒྱུན་དུ་རྒྱལ་པོ་དང་གསོལ་ལྕོག་གཅིག་ལས་ཁ་ཟས་ལ་རོལ་བ་དང་། ཁོའི་རྐང་པ་གཉིས་ཀ་ཞ་བོ་ཡིན་ནོ། །

ལེའུ་བཅུ་པ།

ཨམ་མོན་པ་དང་ཨ་རམ་པ་གཉིས་ཕམ་པར་བརྒྱབ་པ།

1 ཡང་དེའི་རྗེས་སུ་ཨམ་མོན་པའི་རྒྱལ་པོ་གྲོངས་ནས་ཁོའི་སྲས་ཧ་ནུན་ནི་ཕ་ཡི་རྒྱུན་མཐུད་ནས་རྒྱལ་པོར་གྱུར། 2 དཱ་བིད་ཀྱིས་ནཱ་ཧ་སི་ཡིས་ང་རང་དྲིན་གྱིས་བསྐྱངས་པ་བཞིན་དུ། ངས་ཀྱང་ནཱ་ཧ་སི་ཡི་སྲས་ཧ་ནུན་དྲིན་གྱིས་བསྐྱང་བར་བྱ་ཞེས་གསུངས་ཤིང་། དེའི་ཡབ་ཀྱི་ཆེད་དུ་དེ་ལ་སེམས་གསོ་གཏོང་བར་དཱ་བིད་ཀྱིས་རང་གི་བློན་འཁོར་རྣམས་མངགས་ཤིང་། དཱ་བིད་ཀྱི་བློན་འཁོར་རྣམས་ཨམ་མོན་པའི་ཡུལ་དུ་ཕྱིན་པ་དང་། 3 ཨམ་མོན་པའི་འགོ་དཔོན་རྣམས་ཀྱིས་རང་གི་བདག་པོ་ཧ་ནུན་ལ། དཱ་བིད་ཀྱིས་ཁྱོད་ཅག་གི་སེམས་གསོ་བར་མི་མངགས་པ་དེ་ནི་ཁྱོད་ཅག་གི་ཡབ་ལ་བརྩི་བཀུར་བྱེད་པའི་ཕྱིར་ཡིན་པར་དགོངས་སམ། དཱ་བིད་ཀྱིས་རང་གི་བློན་འཁོར་འདི་དག་ནི་གྲོང་ཁྱེར་འདིར་ལྐོག་ལྟ་དང་ཉུལ་ཞིབ་བྱས་ནས་དབང་བསྒྱུར་བའི་ཕྱིར་བཏང་བ་མ་ཡིན་ནམ་ཞེས་སྨྲས་པས། 4 ཧ་ནུན་གྱིས་དཱ་བིད་ཀྱི་བློན་འཁོར་རྣམས་བཟུང་ནས་སྨ་ར་ཕྱེད་ཀ་བྲེགས་པ་དང་། ཕྱི་གོས་བཅད་ནས་འཕོངས་ཚོས་ཕྱི་རུ་མངོན་ཞིང་དེ་དག་འགྲོ་རུ་བཅུག་གོ ། 5 མི་ཞིག་གིས་དོན་དེ་དཱ་བིད་ལ་ཞུས་པ་དང་ཁོང་གིས་དེ་དག་བསུ་མཁན་མངགས་སོ། །གང་ལ་ཞེ་ན། དེ་དག་ཤིན་ཏུ་ངོ་ཚ་བའི་ཕྱིར་རོ། །རྒྱལ་པོས་དེ་དག་ལ་ཁྱོད་ཅག་གི་སྨ་ར་སྐྱེས་པའི་བར་དུ་ཡེ་རུ་ཀོ་རུ་སྒུགས་ལ་དེ་ནས་ཕྱིར་ལོག་ཤོག་ཅེས་བསྒོས། 6 ཡང་ཨམ་མོན་པ་རྣམས་ཀྱིས་དཱ་བིད་ཁོ་རྣམས་ལ་ཤིན་ཏུ་སྡང་བ་ཤེས་པས། པེད་རེ་ཧོབ་ཀྱི་ཨ་རམ་པ་དང་། ཙོ་བཱ་ཡི་ཨ་རམ་པ་གཉིས་ལས་རྐང་དམག་མི་ཁྲི་གཉིས་དང་མ་ཨ་ཀཱ་ཡི་རྒྱལ་པོ་ལས་མི་ཆིག་སྟོང་དང་། ཏོབ་ལས་མི་ཆིག་ཁྲི་ཉིས་སྟོང་བཅས་གླས་པའོ། ། 7 དཱ་བིད་ཀྱིས་གཏམ་དེ་ཐོས་ནས་ཡོ་ཨབ་དང་དམག་མི་དཔའ་རྩལ་ཅན་ཐམས་ཅད་མཉམ་དུ་མངགས། 8 ཡང་ཨམ་མོན་པ་རྣམས་ཕྱི་རུ་ཐོན་ནས་མཁར་སྒོའི་མདུན་དུ་དམག་བཀྲམས་པ་དང་། ཙོ་བཱ་དང་རེ་ཧོབ་ཀྱི་ཨ་རམ་པ་དང་། ཏོབ་པ་དང་མ་ཨ་ཀཱ་པ་རྣམས་ཀྱིས་ཀྱང་སོ་སོར་མཁར་ཕྱི་རུ་དམག་བཀྲམས་ནས་བསྡད། 9 ཡོ་ཨབ་ཀྱིས་རང་གི་མདུན་རྒྱབ་གཉིས་སུ་དགྲ་ཡོད་པར་མཐོང་བས། ཡེས་ར་ཨེལ་གྱི་དམག་ཧྲག་ཐམས་ཅད་ལས་ཁག་ཅིག་བདམས་ནས་ཨ་རམ་པ་རྣམས་ལ་འཐབ་པར་དམག་བཀྲམས། 10 ཡང་མི་གཞན་ཐམས་ཅད་རང་གི་གཅུང་པོ་ཨ་བི་ཤཱ་ཨི་ལག་ཏུ་གཏད་ཅིང་། དེ་དག་ཨམ་མོན་པ་རྣམས་ལ་འཐབ་པར་དམག་བཀྲམས། 11 དེར་ཡོ་ཨབ་ཀྱིས་ཨ་བི་ཤཱ་ཨི་ལ། གལ་ཏེ་ཨ་རམ་པ་རྣམས་ང་ལས་སྟོབས་ཆེ་ན། ཁྱོད་ཀྱིས་ང་ལ་རོགས་བྱེད་དགོས་པ་དང་། གལ་ཏེ་ཨམ་མོན་པ་རྣམས་ཁྱོད་ལས་སྟོབས་ཆེ་ན་ང་ཁྱོད་ལ་རོགས་བྱེད་དུ་འོང་། 12 རང་ཅག་གིས་སྙིང་སྟོབས་བསྐྱེད་དགོས། བདག་ཅག་གི་ཡུལ་མི་དང་རང་རེའི་དཀོན་མཆོག་གི་གྲོང་ཁྱེར་རྣམས་ཀྱི་དོན་དུ་སྙིང་སྟོབས་བསྐྱེད་དགོས། དཀོན་མཆོག་ཡ་ཝཱེས་ཁོང་གི་སྤྱན་ལམ་དུ་གང་ཞིག་ལེགས་པ་དེ་མཛད་པར་ཤོག་ཅེས་གདམས་པས། 13 ཡོ་ཨབ་འཁོར་དང་བཅས་པ་རྣམས་སོང་སྟེ་ཨ་རམ་པ་ལ་རྒོལ་བ་དང་། དེ་དག་ཁོའི་མདུན་ནས་བྲོས་སོ། ། 14 ཡང་ཨམ་མོན་པ་རྣམས་ཀྱིས་ཨ་རམ་པ་རྣམས་བྲོས་ཟིན་པ་མཐོང་བས། དེ་དག་ཀྱང་ཨ་བི་ཤཱ་ཨིའི་མདུན་ནས་གྲོང་ཁྱེར་དུ་བྲོས། དེ་ནས་ཡོ་ཨབ་ནི་ཨམ་མོན་པ་རྣམས་དང་བྲལ་ནས་ཕྱིར་ཡེ་རུ་སཱ་ལེམ་དུ་ཕྱིན་པ་རེད། 15 ཨ་རམ་པ་རྣམས་ཀྱིས་རང་ཉིད་ཡེས་ར་ཨེལ་གྱི་མདུན་ནས་ཕམ་པར་གྱུར་པ་ཤེས་ཏེ་ཡང་བསྐྱར་ལྷན་དུ་འདུས། 16 ཧ་དད་ཨི་སེར་གྱིས་བང་ཆེན་མངགས་ཤིང་། གཙང་པོའི་ཕ་རོལ་གྱི་ཨ་རམ་པ་རྣམས་སྦྲན་ནས་དེ་དག་ཧེ་ལཱམ་ཡུལ་དུ་སླེབས་པ་དང་། ཧ་དད་ཨི་སེར་གྱི་དམག་དཔོན་ཤོ་བག་བྱ་བ་ཡིས་དེ་དག་ལ་འགོ་ཁྲིད་བྱས། 17 མི་ཞིག་གིས་དོན་དེ་དཱ་བིད་ལ་ཞུས་པ་དང་ཁོང་གིས་ཡེས་ར་ཨེལ་པ་ཐམས་ཅད་བསྡུས་ཤིང་། ཡོར་དན་གཙང་པོ་བརྒལ་ནས་ཧེ་ལཱམ་དུ་སླེབས་ཏེ། ཨ་རམ་པ་རྣམས་ཀྱིས་དཱ་བིད་ལ་འཐབ་པར་དམག་བཀྲམས་པ་དང་དེ་ལ་འཐབ་འཛིང་བྱས་སོ། ། 18 ཨ་རམ་པ་རྣམས་ཡེས་ར་ཨེལ་གྱི་མདུན་ནས་བྲོས་ཤིང་དཱ་བིད་ཀྱིས་ཨ་རམ་པའི་ཤིང་རྟ་བདུན་བརྒྱ་དང་སྐྱ་དམག་ཁྲི་བཞི་མེད་པར་བྱས་པ་དང་། ཨ་རམ་པའི་དཔུང་ཚོགས་ཀྱི་དམག་དཔོན་ཤོ་བག་ཀྱང་འགེམས་ནས་ཁོ་དེ་རུ་ཤིའོ། ། 19 དེར་ཧ་དད་ཨི་སེར་གྱི་མངའ་འོག་ཏུ་ཡོད་པའི་རྒྱལ་པོ་རྣམས་ཀྱིས་རང་ཉིད་ཡེས་ར་ཨེལ་གྱི་མདུན་ནས་ཕམ་ཟིན་པ་མཐོང་བས། ཡེས་ར་ཨེལ་པ་དང་མཐུན་པར་བྱས་ཤིང་དེའི་གཡོག་ཀྱང་བྱས། དེ་ལྟར་ཨ་རམ་པ་རྣམས་འཇིགས་ནས་ཡང་བསྐྱར་ཨམ་མོན་པ་རྣམས་ལ་རོགས་བྱེད་མ་ཕོད་དོ། །

ལེའུ་བཅུ་གཅིག་པ།

དཱ་བིད་དང་པད་ཤེ་བཱ།

1 དེ་ནས་ལོ་གཅིག་འགོར་རྗེས་རྒྱལ་པོ་རྣམས་དམག་ལ་སྐྱོད་པའི་དུས་སུ། དཱ་བིད་ཀྱིས་ཡོ་ཨབ་དང་རང་གི་བློན་འཁོར་རྣམས་དང་། ཡེས་ར་ཨེལ་གྱི་དམག་དཔུང་ཐམས་ཅད་དམག་ལ་མངགས་ཤིང་། དེ་དག་གིས་ཨམ་མོན་པ་རྣམས་མེད་པར་བྱས་ནས་རབ་བཱ་དམག་གིས་བསྐོར་བ་དང་། དཱ་བིད་སྔར་བཞིན་ཡེ་རུ་སཱ་ལེམ་དུ་བཞུགས་སོ། ། 2 ཡང་ས་སྲོས་ཀྱི་དུས་སུ་དཱ་བིད་མལ་ནས་ལངས་ཏེ་ཕོ་བྲང་གི་ཁང་ཐོག་ནས་འཆམ་འཆམ་དུ་འགྲོ་སྐབས། ཁོང་གིས་འཁྲུད་བྱེད་པའི་བུད་མེད་ཅིག་མཐོང་ཞིང་། བུད་མེད་དེ་ནི་ཤིན་ཏུ་ཡིད་དབང་འཕྲོག་པ་ཞིག་ཡོད་པ་དང་། 3 དཱ་བིད་ཀྱིས་མི་མངགས་ནས་བུད་མེད་དེ་སུ་ཡིན་དྲིས་པ་ལ་མི་ཞིག་གིས། བུད་མེད་དེ་ནི་ཨེ་ལི་ཨམ་གྱི་བུ་མོ་སྟེ། ཧེད་པ་ཨུ་རི་ཡཱ་ཡི་ཆུང་མ་པད་ཤེ་བཱ་མ་ཡིན་ནམ་ཞེས་ཞུས། 4 དེ་ནས་དཱ་བིད་ཀྱིས་མི་མངགས་ནས་བུད་མེད་དེ་ཁྲིད་འོངས་ཤིང་། ཁོ་མོ་དཱ་བིད་ཀྱི་རྩར་སླེབས་པ་དང་དཱ་བིད་མོ་དང་ལུས་འབྲེལ་བྱས་ཏེ། སྐབས་དེ་ནི་ཁོ་མོ་ཟླ་མཚན་ནས་གཙང་མར་གྱུར་པ་ *དང་འཁེལ། དེ་ནས་ཁོ་མོ་རང་ཁྱིམ་དུ་ཕྱིར་ལོག་གོ ། 5 ཕྱིས་སུ་བུད་མེད་དེ་མངལ་དང་ལྡན་པར་གྱུར་པས་དཱ་བིད་ཀྱི་དྲུང་དུ་མི་མངགས་ནས་བདག་མངལ་དང་ལྡན་ནོ་ཞེས་ཞུས་པ་ལ། 6 དཱ་བིད་ཀྱིས་ཡོ་ཨབ་ཀྱི་མདུན་དུ་མི་མངགས་ནས་འདི་ལྟར། ཧེད་པ་ཨུ་རི་ཡཱ་ངའི་རྩར་ཐོངས་ཤིག་ཅེས་བཀའ་བསྩལ་པས། ཡོ་ཨབ་ཀྱིས་ཨུ་རི་ཡཱ་དཱ་བིད་ཀྱི་དྲུང་དུ་བརྫངས། 7 ཨུ་རི་ཡཱ་ཁོང་གི་དྲུང་དུ་ཕྱིན་ཅིང་ཁོང་གིས་ཡོ་ཨབ་དང་དམག་མི་རྣམས་དང་། གཡུལ་སའི་གནས་ཚུལ་ཅི་འདྲ་ཡིན་པ་དྲིས། 8 ཡང་དཱ་བིད་ཀྱིས་ཨུ་རི་ཡཱ་ལ། དེ་རིང་ཁྱིམ་དུ་སོང་ནས་རྐང་པ་ཁྲུས་ཤིག་ †ཅེས་བསྒོས་པར། ཨུ་རི་ཡཱ་རྒྱལ་པོའི་ཕོ་བྲང་ནས་ཐོན་ཞིང་། རྒྱལ་པོས་ཁོ་ལ་ལེགས་སྐྱེས་ཤིག་ཀྱང་གནང་ངོ་། ། 9 འོན་ཀྱང་ཨུ་རི་ཡཱ་རང་གི་ཇོ་བོའི་ཞབས་ཕྱི་དང་ལྷན་ཅིག་རྒྱལ་པོའི་ཕོ་བྲང་གི་སྒོ་ཁ་རུ་གཉིད་དེ་རང་ཁྱིམ་དུ་མ་སོང་ངོ་། ། 10 དེ་ནས་མི་དེ་དག་གིས་དཱ་བིད་ལ། ཨུ་རི་ཡཱ་མར་རང་ཁྱིམ་དུ་མ་སོང་བ་རེད་ཅེས་ཞུས་པ་དང་། དཱ་བིད་ཀྱིས་ཨུ་རི་ཡཱ་ལ། ཁྱོད་རྒྱང་རིང་ནས་འོངས་པ་མིན་ནམ། ཅིའི་ཕྱིར་མར་རང་ཁྱིམ་དུ་མ་སོང་ངམ་ཞེས་དྲིས་པའི་ལན་དུ། 11 ཨུ་རི་ཡཱས་དཱ་བིད་ལ། ཤུར་སྒམ་དང་ཡེས་ར་ཨེལ་པ་རྣམས་དང་། ཡ་ཧུ་དཱ་པ་ཐམས་ཅད་སྤྱིལ་བུའི་ནང་དུ་གནས་ཤིང་། བདག་གི་འགོ་དཔོན་ཡོ་ཨབ་དང་བདག་གི་ཇོ་བོའི་འཁོར་གཡོག་རྣམས་ཐང་རྒོད་དུ་སྒར་བཏབ་ནས་བསྡད་ཡོད་པས། བདག་ནི་རང་ཁྱིམ་དུ་ལོག་སྟེ་བཟའ་བཏུང་ལ་རོལ་འོས་སམ། ཆུང་མ་དང་མཉམ་དུ་འགྲོགས་རུང་ངམ། བདག་གིས་རྒྱལ་པོ་ཁྱེད་དང་ཁྱེད་ཀྱི་སྐུ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། བདག་གིས་དེ་ལྟ་བུ་གཏན་ནས་བྱ་མི་ཕོད་ཅེས་ཞུས། 12 དེ་ནས་དཱ་བིད་ཀྱིས་ཨུ་རི་ཡཱ་ལ། ཁྱོད་དེ་རིང་ཡང་འདིར་ཞག་སྡོད་གྱིས་ཤིག སང་ཉིན་ངས་ཁྱོད་མངག་པར་བྱ་ཞེས་བཀའ་བསྩལ་ཅིང་། ཨུ་རི་ཡཱ་ཉིན་དེ་དང་དེའི་ཕྱི་ཉིན་ཡེ་རུ་སཱ་ལེམ་དུ་ལུས་སོ། ། 13 དེའི་ཕྱི་ཉིན་དཱ་བིད་ཀྱིས་ཨུ་རི་ཡཱ་བོས་པ་དང་། དེས་ཁོང་གི་དྲུང་དུ་བཟའ་བཏུང་ལ་རོལ་ཞིང་ཁོང་གིས་དེ་བཟི་རུ་བཅུག མཚན་མོར་ཁོ་རང་གི་ཇོ་བོའི་ཞབས་ཕྱི་རྣམས་དང་མཉམ་དུ་རང་གི་མལ་སར་གཉིད་ནས་སྔར་བཞིན་རང་ཁྱིམ་དུ་མ་སོང་ངོ་། །

དཱ་བིད་ཀྱིས་ཨུ་རི་ཡཱ་ལྐོག་ནས་བསད་པ།

14 དེ་ནས་ཞོགས་པར་དཱ་བིད་ཀྱིས་ཡོ་ཨབ་ལ་འཕྲིན་ཡིག་ཅིག་བྲིས་ཤིང་ཨུ་རི་ཡཱའི་ལག་ཏུ་སྤྲད་ནས་བསྐུར་ཏོ། ། 15 འཕྲིན་ཡིག་དེའི་ནང་འདི་ལྟར། འཐབ་འཛིང་ཤིན་ཏུ་ཛ་དྲག་ཆེ་བའི་དུས་སུ་ཨུ་རི་ཡཱ་མདུན་དུ་ཐོངས་ཤིག ཁྱོད་ཅག་དེ་ལས་ཕྱི་སྣུར་བྱས་ནས་ཁོ་རང་རྨས་ཏེ་འཆི་བར་གྱིས་ཞེས་བྲིས་སོ། ། 16 སྐབས་དེར་ཡོ་ཨབ་ཀྱིས་གྲོང་ཁྱེར་བསྐོར་ཞིང་། ཁོས་སྲུང་དམག་དཔའ་སྟོབས་ཅན་རྣམས་གནས་གང་དུ་ཡོད་པ་ཤེས་པས། ཨུ་རི་ཡཱ་གནས་དེ་རུ་མངགས་པ་རེད། 17 ཡང་གྲོང་ཁྱེར་གྱི་མི་རྣམས་ཕྱི་རུ་ཐོན་ཏེ་ཡོ་ཨབ་འཁོར་དང་བཅས་པར་འཐབ་ཅིང་། དཱ་བིད་ཀྱི་འཁོར་གཡོག་རྣམས་ལས་འགའ་ཤས་འཆི་བར་གྱུར་པ་དང་། ཧེད་པ་ཨུ་རི་ཡཱ་ཡང་ཤིའོ། ། 18 དེར་ཡོ་ཨབ་ཀྱིས་མི་མངགས་ནས་དམག་འཁྲུག་གི་གནས་ཚུལ་ཐམས་ཅད་དཱ་བིད་ལ་ཞུས་ཤིང་། 19 ཡང་བང་ཆེན་དེ་ལ་བཀའ་བསྩལ་ཏེ་འདི་ལྟར། ཁྱོད་ཀྱིས་དམག་འཁྲུག་གི་གནས་ཚུལ་ཐམས་ཅད་རྒྱལ་པོར་ཞུས་རྗེས། 20 གལ་ཏེ་རྒྱལ་པོ་ཐུགས་ཁྲོས་ནས་ཁྱོད་ལ། ཁྱོད་ཅག་གིས་ཅིའི་ཕྱིར་གྲོང་ཁྱེར་དེའི་ཉེ་སར་དམག་འཁྲུག་བརྒྱབ་པ་ཡིན་ནམ། དེ་དག་གིས་མཁར་ཁ་ནས་མདའ་འཕེན་པ་མི་ཤེས་སམ། 21 སྔར་ཡེ་རུབ་བེ་ཤེད་ཀྱི་བུ་ཨ་བི་མེ་ལེག་གསོད་མཁན་དེ་སུ་ཡིན་ནམ། བུད་མེད་ཅིག་གིས་མཁར་ཁ་ནས་ཁོའི་སྟེང་དུ་འཐག་རྡོ་འཕངས་ནས་ཁོ་ཐེ་བེ་སི་ཡུལ་དུ་ཤི་བ་མ་ཡིན་ནམ། ཁྱོད་རྣམས་མཁར་གྱི་ཉེ་སར་བཅར་བ་ཅི་ཞེས་དྲིས་ན། ཁྱོད་ཀྱིས་ཁོང་ལ་ཁྱེད་ཀྱི་ཞབས་ཕྱི་ཧེད་པ་ཨུ་རི་ཡཱ་ཡང་ཚེ་ལས་འདས་སོང་ཞེས་ཞུ་བར་གྱིས་ཞེས་སྨྲས་པ་ལ། 22 བང་ཆེན་སོང་སྟེ་སླེབས་པ་དང་། ཡོ་ཨབ་ཀྱིས་ཁོ་རང་མངགས་ནས་འཕྲིན་ཇི་དང་ཇི་བསྐུར་བ་ཐམས་ཅད་དཱ་བིད་ལ་ཞུས། 23 ཡང་བང་ཆེན་དེས་དཱ་བིད་ལ། མི་དེ་དག་ནི་ངེད་ཅག་ལས་སྟོབས་ཆེ་ཞིང་། ཁོ་རྣམས་ཐང་རྒོད་དུ་སླེབས་ནས་ངེད་ཅག་ལ་འཐབ་པ་དང་། ངེད་ཅག་གིས་དེ་དག་མཁར་སྒོ་རུ་དེད་ནས་སོང་བ་ལ། 24 མདའ་པས་མཁར་ཁ་ནས་ཁྱེད་ཀྱི་ཞབས་ཕྱི་རྣམས་ལ་མདའ་ཡིས་བརྒྱབ་པས། རྒྱལ་པོའི་ཞབས་ཕྱི་འགའ་ཞིག་སྟེ། ཁྱེད་ཀྱི་ཞབས་ཕྱི་ཧེད་པ་ཨུ་རི་ཡཱ་ཡང་བསད་དོ་ཞེས་ཞུས། 25 དེ་ནས་དཱ་བིད་ཀྱིས་བང་ཆེན་དེ་ལ། ཁྱོད་ཀྱིས་ཡོ་ཨབ་ལ་འདི་ལྟར། རལ་གྲིས་མི་སུ་དང་སུ་ཡང་གསོད་ངེས་ལ། བྱ་བ་དེའི་ཕྱིར་དུ་ཁྱོད་རང་སེམས་མི་སྡུག་པར་བྱའོ། །ཁྱོད་ཀྱིས་གྲོང་ཁྱེར་དེར་དམག་འཁྲུག་རྒྱག་ཤུགས་ཆེ་རུ་བཏང་ནས་དེ་རྩ་མེད་དུ་གཏོང་དགོས་ཞེས་ཁོ་ལ་སྐུལ་སློང་གྱིས་ཤིག་ཅེས་གསུངས་སོ། ། 26 དེ་ནས་ཨུ་རི་ཡཱ་ཡི་ཆུང་མས་རང་གི་ཁྱོ་ག་ཤི་བའི་གཏམ་ཐོས་པས་རང་གི་ཁྱོ་གའི་དོན་དུ་མྱ་ངན་བྱས། 27 སྡུག་གི་ཉི་མ་རྫོགས་པ་དང་དཱ་བིད་ཀྱིས་མི་མངགས་ཤིང་། བུད་མེད་དེ་རང་གི་ཕོ་བྲང་དུ་བླངས་ནས་དེ་ཁོང་གི་ཆུང་མར་གྱུར་ཏེ་བུ་ཞིག་བཙས་མོད། དཱ་བིད་ཀྱིས་བྱས་པའི་བྱ་བ་དེ་ལ་དཀོན་མཆོག་ཡ་ཝཱེ་ཐུགས་མ་དགྱེས་སོ། །

ལེའུ་བཅུ་གཉིས་པ།

ནཱ་ཐན་གྱིས་དཱ་བིད་ལ་བཀའ་བཀྱོན་གནང་བ།

1 དེ་ནས་དཀོན་མཆོག་ཡ་ཝཱེས་ནཱ་ཐན་བྱ་བ་དཱ་བིད་ཀྱི་མདུན་དུ་མངགས་པ་དང་། ནཱ་ཐན་ཁོའི་རྩར་ཕྱིན་ནས་ཁོང་ལ། གྲོང་ཁྱེར་ཞིག་ཏུ་མི་གཉིས་ཡོད་ཅིང་། གཅིག་ནི་ཕྱུག་པོ་དང་གཞན་དེ་དབུལ་པོ་ཡིན། 2 ཕྱུག་པོ་དེ་ལ་ར་ལུག་དང་བ་གླང་གི་ཁྱུ་ཤིན་ཏུ་མང་པོ་ཡོད་པ་དང་། 3 དབུལ་པོ་དེ་ལ་ཉོས་ནས་གསོས་པའི་ལུ་གུ་མོ་ཆུང་ཆུང་གཅིག་ལས་གཞན་ཅི་ཡང་མེད་པ་ཡིན། ལུ་གུ་དེ་ནི་མི་དེའི་ཁྱིམ་ནས་རང་གི་ཕྲུ་གུ་རྣམས་དང་མཉམ་དུ་འཚར་ལོངས་བྱུང་། ལུ་གུ་དེས་ཁོའི་ཁ་ཟས་སྤྱད་ཅིང་ཕོར་བ་ལས་འཐུང་བ་དང་པང་ནས་ཉལ་ཏེ། མི་དེའི་བུ་མོ་ལྟ་བུ་ཡིན། 4 དེར་མི་ཕྱུག་པོའི་ཁྱིམ་དུ་མགྲོན་པོ་ཞིག་སླེབས་པ་དང་། ཁོས་རང་གི་བ་ཁྱུ་དང་ལུག་ཁྱུ་ནས་གཅིག་བཟུང་སྟེ་རང་གི་རྩར་སླེབས་པའི་མགྲོན་པོ་དེར་མགྲོན་བྱེད་པར་བློས་མ་ཐོངས་པས། མི་དབུལ་པོ་དེའི་ལུ་གུ་མོ་བཟུང་ནས་མགྲོན་པོ་དེར་ཟས་སུ་གཡོས་སོ་ཞེས་སྨྲས་པ་ན། 5 དཱ་བིད་མི་དེ་ལ་རབ་ཏུ་ཁྲོས་ནས་ནཱ་ཐན་ལ། ངས་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། ལས་དེ་ལྟ་བུ་བྱེད་མཁན་ནི་འཆི་བར་འོས། 6 ཡང་མི་དེས་སྙིང་རྗེ་མེད་པར་ལས་འདི་ལྟ་བུ་བྱས་པས། ལུ་གུ་དེའི་སྐྱིན་ཚབ་ཏུ་ལྡབ་བཞི་འཇལ་དགོས་ཞེས་གསུངས། 7 དེ་ནས་ནཱ་ཐན་གྱིས་དཱ་བིད་ལ། མི་དེ་ཁྱོད་རང་ཡིན་ནོ། །ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། ངས་ཁྱོད་ཡེས་ར་ཨེལ་གྱི་རྒྱལ་པོར་བྱུགས་ཏེ་སོ་ལོའི་ལག་ནས་བསྐྱབས་པ་དང་། 8 ངས་ཁྱོད་ཀྱི་བདག་པོའི་ཁང་པ་དང་། བདག་པོའི་ཆེན་ཆུན་རྣམས་ཁྱོད་ལ་གནང་ཞིང་། ཡེས་ར་ཨེལ་དང་ཡ་ཧུ་དཱ་ཁྱིམ་རྒྱུད་གཉིས་ཁྱོད་ལ་སྤྲད་དོ། །གལ་ཏེ་ད་དུང་མི་འདང་ཚེ། ངས་ཁྱོད་ལ་དེ་ལས་ལྷག་པ་སྤྲད་ཆོག་ཆོག་ཡིན། 9 ཁྱོད་ཀྱིས་ཅིའི་ཕྱིར་དཀོན་མཆོག་ཡ་ཝཱེའི་བཀའ་སྣང་མེད་དུ་བཏང་སྟེ། ཁོང་གིས་ངན་པར་གཟིགས་པའི་ལས་སྤྱད་པ་ཡིན་ནམ། ཁྱོད་ཀྱིས་ཧེད་པ་ཨུ་རི་ཡཱ་རལ་གྲིས་བསད་ནས་ཁོའི་ཆུང་མ་རང་གི་ཆུང་མར་བླངས་ཏེ། ཁྱོད་ཀྱིས་ཨམ་མོན་པ་རྣམས་ཀྱི་རལ་གྲིས་ཁོ་བསད་པ་ཡིན། 10 དེའི་ཕྱིར་ད་ནས་བཟུང་ཁྱོད་ཀྱི་ཁྱིམ་དུ་རལ་གྲི་རྒྱུན་ཆད་པར་མི་འགྱུར་རོ། །དེ་ནི་ཁྱོད་ཀྱིས་ང་རང་སྣང་མེད་དུ་བཏང་བར་མ་ཟད། ཧེད་པ་ཨུ་རི་ཡཱ་ཡི་ཆུང་མ་དེ་ཁྱོད་རང་གི་ཆུང་མར་བླངས་པའི་རྐྱེན་གྱིས་སོ་ཞེས་དང་། 11 ཡང་དཀོན་མཆོག་ཡ་ཝཱེས་འདི་སྐད་དུ། ལྟོས་དང་། ངས་ཁྱོད་རང་གི་ཁྱིམ་ནས་ཆག་སྒོ་བསླངས་ཏེ་ཁྱོད་ལ་རྒོལ་བར་བྱའོ། །ངས་ཁྱོད་ཀྱི་ཆུང་མ་རྣམས་ཁྱོད་རང་གི་མིག་མདུན་ནས་ཁྱེར་ཏེ་ཁྱོད་ཀྱི་འགྲོགས་ཡ་ལ་གནང་བར་མ་ཟད། དེས་ཉི་མ་ཁ་དཀར་ངོ་དཀར་ལ་ཁྱོད་ཀྱི་ཆུང་མ་རྣམས་དང་ལུས་འབྲེལ་བྱའོ། ། 12 ཁྱོད་ཀྱིས་ལྐོག་ནས་དེ་ལྟར་བྱས་ཤིང་། ངས་ཡེས་ར་ཨེལ་གྱི་མདུན་དུ་ཉི་མ་ཁ་དཀར་ངོ་དཀར་ལ་དེ་བཞིན་བྱས་ཏེ་ཁྱོད་ལ་ལན་སློག་པར་བྱ་ཞེས་གསུངས་ཞེས་སྦྲན་པ་དང་། 13 དཱ་བིད་ཀྱིས་ནཱ་ཐན་ལ། བདག་གིས་དཀོན་མཆོག་ཡ་ཝཱེའི་སྤྱན་སྔར་སྡིག་པ་བྱས་པ་ཡིན་ཞེས་ཞུས་པར། ནཱ་ཐན་གྱིས་དཱ་བིད་ལ། དཀོན་མཆོག་ཡ་ཝཱེས་ཁྱོད་ཀྱི་སྡིག་པ་སེལ་བས། ཁྱོད་ནི་འཆི་བར་མི་འགྱུར། 14 འོན་ཀྱང་ཁྱོད་ཀྱིས་ལས་དེ་བྱས་ནས་དཀོན་མཆོག་ཡ་ཝཱེའི་དགྲ་རྣམས་ལ་ཁོང་ལ་སྐུར་བ་འདེབས་པའི་གླགས་སྤྲད་པས། ཁྱོད་ལ་བཙས་པའི་བུ་དེ་འཆི་བར་འགྱུར་རོ་ཞེས་གསུངས། 15 དེ་ནས་ནཱ་ཐན་རང་གི་ཁྱིམ་དུ་བཞུད་ཅིང་། ཨུ་རི་ཡཱ་ཡི་ཆུང་མས་བཙས་པའི་དཱ་བིད་ཀྱི་བུ་དེ་ལ་དཀོན་མཆོག་ཡ་ཝཱེས་བརྡེགས་པ་དང་དེར་ན་ཚ་ལྗིད་མོ་ཕོག་པ་རེད།

དཱ་བིད་ཀྱི་བུ་ཤི་བ།

16 དཱ་བིད་ཀྱིས་བུ་དེའི་དོན་དུ་དཀོན་མཆོག་ལ་གསོལ་བ་བཏབ་ནས་སྨྱུང་གནས་བསྲུངས་པ་དང་། ཁང་པའི་ནང་དུ་སོང་ནས་མཚན་གང་པོར་ས་རུ་ཉལ་བསྡད་དོ། ། 17 དེར་ཁོང་གི་ཞབས་ཕྱི་རྒན་པ་ཞིག་ཁོང་གི་གམ་དུ་ལངས་བསྡད་ནས་ཁོང་ས་ནས་ཡར་སློང་འདོད་ཀྱང་། ཁོང་ཡར་ལངས་མ་འདོད་ལ་དེ་དག་དང་ལྷན་ཅིག་ཏུ་ཁ་ཟས་ཀྱང་མ་སྤྱད་དོ། ། 18 དེ་ནས་ཉིན་བདུན་པ་ལ་བུ་དེ་ཤིའོ། །དཱ་བིད་ཀྱི་བློན་འཁོར་རྣམས་ཀྱིས་ཕྲུ་གུ་ཤི་བའི་གཏམ་ཁོང་ལ་ཞུ་བར་མ་ཕོད་དེ། དེ་དག་གིས། ལྟོས་དང་། ཕྲུ་གུ་དེ་གསོན་པོར་ཡོད་པའི་ཚེ་བདག་ཅག་གིས་ཁོང་ལ་གཏམ་བྱས་ཀྱང་ཁོང་གིས་མི་མཉན་པས། ད་ནི་བདག་ཅག་གིས་ཁོང་ལ་བུ་ཤི་ཟིན་ཞེས་ཅི་ལྟར་ཞུ་ཕོད་དམ། ཁོང་གིས་གཞན་ལ་གནོད་བསྐྱལ་ཡང་སྲིད་ཅེས་གཏམ་བྱས་སོ། ། 19 དཱ་བིད་ཀྱིས་རང་གི་བློན་འཁོར་རྣམས་ཀྱིས་ཕན་ཚུན་ལ་སྐད་ཆ་ཤབ་ཤུབ་སྨྲ་བ་མཐོང་ནས་བུ་ཤི་ཟིན་པ་ཤེས་ཤིང་། རང་གི་བློན་འཁོར་རྣམས་ལ། བུ་ཤི་ཟིན་ནམ་ཞེས་དྲིས་པ་ལ་དེ་དག་གིས། ཤི་ཟིན་ནོ་ཞེས་ཞུས་སོ། ། 20 དེར་དཱ་བིད་ས་ནས་ཡར་ལངས་ཏེ་ཁྲུས་བྱས་ཤིང་སྣུམ་བྱུགས་པ་དང་། ན་བཟའ་བརྗེས་ནས་དཀོན་མཆོག་ཡ་ཝཱེའི་བཞུགས་གནས་སུ་ཕེབས་ཏེ་ཕྱག་ཕུལ་ཏོ། །དེ་ནས་རང་གི་ཁྱིམ་དུ་ལོག་སྟེ་མི་ཡིས་ཁོང་གི་བཀའ་བཞིན་ཁ་ཟས་དྲངས་པ་ལ་ཁོང་གིས་བཞེས་སོ། ། 21 དེར་ཁོང་གི་བློན་འཁོར་རྣམས་ཀྱིས་ཁོང་ལ། ཁྱེད་ཀྱིས་མཛད་པ་དེ་ཅི་ལགས། བུ་གསོན་པོར་ཡོད་པའི་ཚེ་ཁྱེད་ཀྱིས་བུ་ཡི་ཕྱིར་དུ་སྨྱུང་གནས་བསྲུངས་ནས་ངུས་པ་དང་། བུ་ཤི་ཟིན་པའི་ཚེ་ན། ཁྱེད་ཡར་བཞེངས་ནས་གསོལ་བ་བཞེས་སོ་ཞེས་ཞུས་པ་ལ། 22 ཁོང་གིས་དེའི་ལན་དུ། ཕྲུ་གུ་ད་དུང་གསོན་པའི་ཚེ་ངས་སྨྱུང་གནས་བསྲུངས་ནས་ངུ་བཞིན་བསྡད་པ་ནི། ངས་སེམས་སུ་དཀོན་མཆོག་ཡ་ཝཱེས་བདག་ལ་སྙིང་རྗེ་དགོངས་ནས་ཕྲུ་གུ་གསོན་པོར་བསྐྱུར་ཡང་སྲིད་སྙམ་པ་ཡིན། 23 ད་ནི་ཕྲུ་གུ་ཤི་ཟིན་པས། བདག་གིས་ཅིའི་ཕྱིར་སྨྱུང་གནས་སྲུང་ངམ། ངས་ཁོ་རང་ཕྱིར་འགུག་ནུས་སམ། ང་ཁོའི་རྩར་འགྲོ་རྒྱུ་ཡིན་མོད། འོན་ཀྱང་ཁོ་ནི་ཕྱིར་ངའི་རྩར་འོང་མི་ནུས་ཞེས་གསུངས་སོ། །

སོ་ལོ་མོན་འཁྲུངས་པ།

24 དཱ་བིད་ཀྱིས་རང་གི་ཆུང་མ་པད་ཤེ་བཱ་ལ་སེམས་གསོ་བྱས་ཤིང་། ཁོ་མོའི་རྩར་སོང་ནས་མཉམ་དུ་འགྲོགས་པ་ལ། བུད་མེད་དེས་བུ་ཞིག་བཙས་པ་དང་དེའི་མིང་ལ་སོ་ལོ་མོན་ཞེས་བཏགས་སོ། །དཀོན་མཆོག་ཡ་ཝཱེས་ཀྱང་དེ་ལ་གཅེས་པར་གྱུར་ཏེ། 25 ལུང་སྟོན་པ་ནཱ་ཐན་མངགས་ནས་དཀོན་མཆོག་ཡ་ཝཱེའི་བཀའ་བཞིན་དུ། དེའི་མིང་ལ་ཨེ་དིད་ཡཱ་ *ཞེས་བཏགས་སོ། །

དཱ་བིད་ཀྱིས་རབ་བཱ་ཞེས་པའི་གྲོང་ཁྱེར་བླངས་པ།

26 དེའི་དུས་སུ་ཡོ་ཨབ་ཀྱིས་ཨམ་མོན་པའི་གྲོང་ཁྱེར་རབ་བཱ་ལ་དམག་དྲངས་ནས་རྒྱལ་ས་དེ་བཟུང་ངོ་། ། 27 དེ་ནས་ཡོ་ཨབ་ཀྱིས་དཱ་བིད་ཀྱི་དྲུང་དུ་བང་ཆེན་མངགས་ནས་ཁོང་ལ། ངས་རབ་བཱ་ལ་དམག་བརྒྱབ་སྟེ་ཆུ་མཛོད་རྣམས་ཀྱང་བླངས་ཟིན་པས། 28 ད་ལྟ་ཁྱེད་ཀྱིས་འབངས་གཞན་དག་བསྡུས་ཤིག སྒར་བཏབ་སྟེ་གྲོང་ཁྱེར་དེ་ལ་རྒོལ་ནས་དེ་ལེན་ཐབས་གྱིས་ཤིག དེ་མིན་ན་གྲོང་ཁྱེར་དེ་ངས་བླངས་པའི་ཚེ། མི་རྣམས་ཀྱིས་ངའི་མིང་དེ་ལ་འདོགས་པར་འགྱུར་རོ་ཞེས་འཕྲིན་བསྐུར་བ་དང་། 29 དཱ་བིད་ཀྱིས་འབངས་ཐམས་ཅད་བསྡུས་ཤིང་རབ་བཱ་ལ་དམག་དྲངས་པ་དང་དེར་རྒོལ་ནས་རྒྱལ་ཁ་བླངས་སོ། ། 30 དཱ་བིད་ཀྱིས་ཡུལ་དེའི་རྒྱལ་པོའི་†མགོ་ནས་ཅོད་པན་ཕྲོགས། རྒྱལ་པོའི་ཅོད་པན་སྟེང་གི་གསེར་ནི་རྡོ་ཚད་གཅིག་ཡོད་པ་དང་དེའི་སྟེང་ལ་རིན་པོ་ཆེའི་ཕྲ་བཏབ་ཡོད་ལ། མི་རྣམས་ཀྱིས་ཅོད་པན་དེ་དཱ་བིད་ཀྱི་དབུ་ལ་བསྐོན། དཱ་བིད་ཀྱིས་གྲོང་ཁྱེར་དེ་ལས་ད་དུང་བཅོམ་ནོར་དཔག་མེད་ཁྱེར་ཏོ། ། 31 ཡང་ཁོང་གིས་གྲོང་ཁྱེར་དེའི་མི་རྣམས་ཕྱི་རུ་ཁྲིད་ནས། དེ་དག་ལ་སོག་ལེ་དང་། ལྕགས་སྤར་དང་། ལྕགས་ཀྱི་སྟ་རེ་བཅས་བཀོལ་དུ་བཅུག་པ་དང་། ཡང་ན་སོ་ཕག་སྲེག་ཁུང་དུ་ལས་ཀ་བྱེད་དུ་བཅུག ‡ ཁོང་གིས་ཨམ་མོན་པ་རྣམས་ཀྱི་གྲོང་ཁྱེར་ཐམས་ཅད་ལ་དེ་བཞིན་བྱས་ནས། དཱ་བིད་དང་འབངས་ཐམས་ཅད་ཕྱིར་ཡེ་རུ་སཱ་ལེམ་དུ་ལོག་གོ །

ལེའུ་བཅུ་གསུམ་པ།

ཨམ་ནོན་དང་ཐལ་མཱར།

1 དེའི་རྗེས་སུ་དོན་ཞིག་བྱུང་བ་འདི་ལྟ་སྟེ། དཱ་བིད་ཀྱི་བུ་ཨབ་ཤཱ་ལོམ་ལ་སྲིང་མོ་བཞིན་བཟང་མ་ཐལ་མཱར་བྱ་བ་ཞིག་ཡོད་པ་ལ། དཱ་བིད་ཀྱི་བུ་ཨམ་ནོན་གྱི་སེམས་དེ་ལ་འཕྲེང་བར་གྱུར། 2 ཨམ་ནོན་རང་གི་ཕ་གཅིག་མ་མི་གཅིག་པའི་སྲིང་མོ་ཐལ་མཱར་ལ་སེམས་འཕྲེང་བའི་སྡུག་བསྔལ་གྱིས་ན་བར་གྱུར་ཏོ། །ཐལ་མཱར་ནི་ད་དུང་ན་ཆུང་བུ་མོ་ཡིན་པས་ཨམ་ནོན་གྱིས་དེ་ལ་གང་ཞིག་བྱེད་འདོད་ཀྱང་དཀའ་བའི་གནས་སུ་ལྷུང་། 3 ཨམ་ནོན་ལ་མཛའ་གྲོགས་ཤིག་ཡོད་དེ་མིང་ལ་ཡོ་ན་དབ་ཅེས་ཟེར་ཞིང་། དེ་ནི་དཱ་བིད་ཀྱི་གཅེན་པོ་ཤིམ་ཨ་ཡི་བུ་ཡིན་ཏེ་མི་ཤིན་ཏུ་སྤྱང་པོ་ཞིག་ཡིན། 4 དེས་ཨམ་ནོན་ལ། རྒྱལ་སྲས་ལགས། ཁྱེད་རང་ཞོགས་པ་རེ་རེ་བཞིན་རིད་པ་དེ་ཅི་ཡིན། ཁྱེད་ཀྱིས་ང་ལ་སྨྲ་བར་མི་མཛད་དམ་ཞེས་ཞུས་པར། ཨམ་ནོན་ན་རེ། ང་ནི་རང་གི་གཅེན་པོ་ཨབ་ཤཱ་ལོམ་གྱི་སྲིང་མོ་ཐལ་མཱར་ལ་དགའ་བྱུང་ཞེས་སྨྲས། 5 དེར་ཡོ་ན་དབ་ཀྱིས་ཁོ་ལ། ཁྱེད་མལ་སའི་ནང་ཉལ་ཏེ་ན་ཁུལ་གྱིས་ཤིག ཁྱེད་ཀྱི་ཡབ་ཁྱེད་ལ་གཟིགས་པར་འོངས་སྐབས་ཁྱེད་ཀྱིས་ཁོང་ལ། ངའི་སྲིང་མོ་ཐལ་མཱར་འདིར་མངགས་ནས་ང་ལ་ཁ་ཟས་སྟེར་བར་མཛོད་དང་། ཡང་ངས་དངོས་སུ་མཐོང་བ་དང་དེའི་ལག་ནས་ཁ་ཟས་བླངས་ཏེ་བཟའ་བའི་ཕྱིར་མོས་ངའི་མཐོང་སར་ཁ་ཟས་སྟ་གོན་བྱེད་པར་མཛད་རོགས་ཞེས་ཞུས་ཤིག་ཅེས་བསླབས་པ་དང་། 6 ཨམ་ནོན་ཉལ་བསྡད་ནས་ན་རྫུ་བཏབ་ཅིང་། རྒྱལ་པོ་ཁོ་ལ་གཟིགས་པར་འོངས་པའི་ཚེ། ཨམ་ནོན་གྱིས་རྒྱལ་པོ་ལ། ངའི་སྲིང་མོ་ཐལ་མཱར་འདིར་འོང་བར་གནོངས་ཤིག་དང་། དེས་ངའི་མཐོང་ས་རུ་བདག་ལ་བག་ལེབ་གཉིས་བསྲེགས་ན་ངས་དེའི་ལག་ནས་བླངས་ཏེ་བཟའ་བར་བྱ་ཞེས་ཞུས་པར། 7 དཱ་བིད་ཀྱིས་ཕོ་བྲང་ནང་མི་མངགས་ཏེ་ཐལ་མཱར་གྱི་རྩར་སོང་ནས་དེ་ལ། ཁྱོད་རང་གི་ཕུ་བོ་ཨམ་ནོན་གྱི་ཁང་པར་སོང་སྟེ་ཁོ་ལ་ཁ་ཟས་གཡོས་ཤིག་ཅེས་བསྒོས་པས། 8 ཐལ་མཱར་རང་གི་ཕུ་བོ་ཨམ་ནོན་གྱི་ཁང་པར་ཕྱིན་ཏེ་ཁོ་རང་མལ་སར་ཉལ་ཡོད་པ་མཐོང་། དེ་ནས་ཁོ་མོས་ཕྱེ་བླངས་ནས་བརྫིས་ཏེ་ཁོའི་མཐོང་ས་རུ་བག་ལེབ་བསྲེགས་ཤིང་ཚོས་པ་ལ། 9 ཁོ་མོས་སླ་ང་ནས་བག་ལེབ་བླངས་ཏེ་ཨམ་ནོན་ལ་དྲངས་པ་ན་ཁོས་མ་ཟོས་པ་དང་། ཁོ་ན་རེ། མི་ཐམས་ཅད་ངའི་མདུན་ནས་ཕྱི་རུ་སོང་ཞིག་ཅེས་སྨྲས་པར། མི་ཐམས་ཅད་ཁོ་དང་བྲལ་ནས་སོང་། 10 དེར་ཨམ་ནོན་གྱིས་ཐལ་མཱར་ལ། ངས་ཁྱོད་ཀྱི་ལག་ནས་བླངས་ཏེ་བཟའ་ཕྱིར་ཁ་ཟས་གཟིམ་ཁང་དུ་འཁྱེར་ཤོག་སྨྲས་པས། ཐལ་མཱར་གྱིས་རང་གིས་བསྲེགས་པའི་བག་ལེབ་རྣམས་བླངས་ནས། གཟིམ་ཁང་དུ་རང་གི་ཕུ་བོ་ཨམ་ནོན་གྱི་གམ་དུ་སླེབས་ཏེ། 11 མདུན་དུ་བཅར་ནས་ཁོ་ལ་ཁ་ཟས་དྲངས་པའི་ཚེ། ཁོས་མོ་ལ་འཇུས་ནས་ན་རེ། ངའི་སྲིང་མོ། ང་དང་མཉམ་དུ་ཉོལ་ཞིག་ཅེས་སྨྲས་པ་ལ། 12 ཁོ་མོས་ལན་དུ། ཕུ་བོ་ལགས། དེ་ལྟར་བྱེད་མི་རུང་། ང་ལ་བཙན་མི་བཀོལ་རོགས། ཡེས་ར་ཨེལ་གྱི་ནང་དུ་ལས་དེ་ལྟ་བུ་བྱེད་མི་རུང་། ཁྱོད་ཀྱིས་སྐྱུག་བྲོ་བའི་ལས་འདི་མ་བྱེད་ཅིག 13 ཡང་ངས་རང་གི་ངོ་ཚ་ཁུར་ནས་གང་དུ་འགྲོའམ། ཁྱོད་ལ་མཚོན་ནའང་ཡེས་ར་ཨེལ་གྱི་ཁྲོད་དུ་མི་བླུན་རྨོངས་ཤིག་ཏུ་འགྱུར་ངེས་ཡིན། ད་ལྟ་ཁྱོད་ཀྱིས་རྒྱལ་པོ་ལ་ཞུ་བ་ཕུལ་དང་། ཁོང་གིས་ང་ཁྱོད་ལ་གནང་བར་གདོན་མི་ཟ་ཞེས་སྨྲས་ཀྱང་། 14 ཨམ་ནོན་གྱིས་མོའི་གཏམ་ལ་མ་མཉན་པར། ཁོ་ནི་མོ་ལས་ཤུགས་ཆེ་བས་ཁོ་མོར་བཙན་གཡེམ་བྱས་ཤིང་མཉམ་དུ་ཉལ་ཏོ། ། 15 དེ་ནས་ཨམ་ནོན་མོ་ལ་ཤིན་ཏུ་སྡང་བ་སྟེ། ཁོ་མོར་སྡང་བའི་སེམས་ནི་སྔར་དེ་ལ་འཕྲེང་བའི་གདུང་བ་ལས་ཀྱང་ཐུ་ཞིང་ཁོ་མོར་ན་རེ། ཁྱོད་ཡར་ལོངས་ལ་ཕར་སོང་ཞིག་ཅེས་སྨྲས་པ་ལ། 16 ཐལ་མཱར་གྱིས་ཨམ་ནོན་ལ། འདི་ལྟར་མི་བྱེད་རོགས། ཁྱོད་ཀྱིས་ང་ཕྱི་རུ་འདོན་པའི་ཉེས་པ་འདི་ནི་ཁྱོད་ཀྱིས་ང་ལ་བྱས་པའི་ཉེས་པ་ལས་ཀྱང་ཚབས་ཆེའོ་ཞེས་སྨྲས་ཀྱང་། ཨམ་ནོན་གྱིས་ཁོ་མོའི་ཚིག་ལ་མ་མཉན་པར། 17 རང་གི་ཞབས་ཕྱི་བོས་ནས་དེ་ལ། བུད་མེད་འདི་ངའི་ཁྱིམ་ནས་བཏོན་ཞིག ཁོ་མོ་ཕྱི་རུ་སོང་མ་ཐག་སྒོ་ལ་སྒོ་གཏན་རྒྱོབ་ཅིག་ཅེས་སྨྲས་སོ། ། 18 སྐབས་དེར་ཐལ་མཱར་གྱིས་གོས་ཁྲ་བོ་གྱོན་ཡོད་པ་ཡིན། གང་ལ་ཞེ་ན། རྒྱལ་པོའི་སྲས་མོ་ན་ཆུང་མ་ཡིན་པ་ཐམས་ཅད་ཀྱིས་ཕྱི་གོས་དེ་ལྟ་བུ་གྱོན་པ་ཡིན། ཨམ་ནོན་གྱི་ཞབས་ཕྱི་ཡིས་ཁོ་མོ་ཕྱི་རུ་བཏོན་ཞིང་། ཁོ་མོ་ཕྱི་རུ་སོང་མ་ཐག་ཁོས་སྒོ་ལ་སྒོ་གཏན་བརྒྱབ་པ་རེད། 19 དེར་ཐལ་མཱར་གྱིས་རང་གི་མགོ་ལ་ཐལ་བ་གཏོར་ནས་ལུས་ཀྱི་གོས་ཁྲ་གཤགས་ཏེ། མགོ་ལག་པས་བསྐྱོར་ནས་ངུ་བཞིན་སོང་བ་དང་། 20 ཁོ་མོའི་མིང་པོ་ཨབ་ཤཱ་ལོམ་ན་རེ། ཁྱོད་ཀྱི་ཕུ་བོ་ཨམ་ནོན་ཁྱོད་དང་འགྲོགས་པ་ཡིན་ནམ། ངའི་སྲིང་མོ། ད་གནས་སྐབས་སུ་ཁ་མི་གྲགས་པར་གྱིས། ཁོ་རང་ཁྱོད་ཀྱི་ཕུ་བོ་ཡིན་པས་སེམས་སུ་མ་འཛིན་ཞིག་ཅེས་སྨྲས་ཤིང་། ཐལ་མཱར་ནི་རང་གི་མིང་པོ་ཨབ་ཤཱ་ལོམ་གྱི་ཁྱིམ་ནས་གྲོགས་མེད་ཁེར་རྐྱང་དུ་བསྡད་དོ། ། 21 རྒྱལ་པོ་དཱ་བིད་ཀྱིས་དོན་དེ་ཐམས་ཅད་ཐོས་པ་ཙམ་གྱིས་ཐུགས་རབ་ཏུ་ཁྲོས་པར་གྱུར་ཏོ། ། 22 ཨབ་ཤཱ་ལོམ་གྱིས་ཨམ་ནོན་ལ་གཏམ་བཟང་ངན་གང་ཡང་མ་ལབ་སྟེ། གང་ལ་ཞེ་ན། དེས་ཁོའི་སྲིང་མོ་ཐལ་མཱར་ལ་བཙན་གཡེམ་བྱས་པས་ཨབ་ཤཱ་ལོམ་ནི་ཨམ་ནོན་ལ་ཤིན་ཏུ་སྡང་ངོ་། །

ཨབ་ཤཱ་ལོམ་གྱིས་སྲིང་མོའི་ཆེད་དུ་དགྲ་ཤ་བླངས་པ།

23 དེ་ནས་ལོ་གཉིས་འགོར་རྗེས། མི་རྣམས་ཀྱིས་ཨེ་ཕཱར་ཡིམ་ཉེ་འདབས་ཀྱི་པཱ་ཨལ་ཧ་ཟོར་ཡུལ་དུ་ཨབ་ཤཱ་ལོམ་གྱི་ལུག་བལ་འབྲེག་སྐབས་ *སུ། ཨབ་ཤཱ་ལོམ་གྱིས་རྒྱལ་སྲས་ཐམས་ཅད་དེ་རུ་མགྲོན་དུ་བོས་སོ། ། 24 ཡང་ཨབ་ཤཱ་ལོམ་རྒྱལ་པོའི་དྲུང་དུ་ཕྱིན་ཏེ་ཁོང་ལ། གཟིགས་དང་། མི་རྣམས་ཀྱིས་ཁྱེད་ཀྱི་ཞབས་ཕྱིའི་ལུག་བལ་འབྲེག་གིན་ཡོད་པས། རྒྱལ་པོ་འཁོར་དང་བཅས་པ་ཉིད་ཀྱི་ཞབས་ཕྱི་མཉམ་དུ་ཕེབས་ཤིག་ཞུས་ཀྱང་། 25 རྒྱལ་པོས་ཨབ་ཤཱ་ལོམ་ལ། མི་འགྲོ་བར་བྱ་ངའི་བུ། ཁྱོད་ལ་ཚེགས་མི་བྱེད་པའི་ཕྱིར་ཚང་མ་འགྲོ་དགོས་དོན་མེད་ཅེས་སྨྲས། དེས་ཁོང་ལ་ཡང་ཡང་ཞུས་ཀྱང་ཁོང་སྔར་བཞིན་འགྲོ་མ་འདོད་པས་དེ་ལ་བྱིན་རླབས་མཛད་དོ། ། 26 དེ་ནས་ཨབ་ཤཱ་ལོམ་གྱིས། གལ་ཏེ་ཁྱེད་མི་ཕེབས་ན། ངའི་ནུ་བོ་ཨམ་ནོན་ང་དང་མཉམ་དུ་མངག་པར་མཛོད་ཅེས་ཞུས་པའི་ལན་དུ་རྒྱལ་པོས། ཁོ་ཁྱོད་དང་མཉམ་དུ་འགྲོ་དགོས་དོན་ཅི་ཞེས་གསུངས་པ་དང་། 27 ཨབ་ཤཱ་ལོམ་གྱིས་རྒྱལ་པོ་ལ་ཡང་ནས་ཡང་དུ་ཞུ་བ་ཞུས་པས་ཁོང་གིས་ཨམ་ནོན་དང་རྒྱལ་སྲས་ཐམས་ཅད་ཁོ་དང་མཉམ་དུ་འགྲོ་བའི་དགོངས་པ་གནང་ངོ་། ། 28 དེ་ནས་ཨབ་ཤཱ་ལོམ་གྱིས་རང་གི་འཁོར་གཡོག་རྣམས་ལ། མཉམ་ཞོག་ཅིག ཨམ་ནོན་གྱིས་རྒུན་ཆང་འཐུང་ནས་དགའ་བ་འབུམ་གྱིས་མཉེས་པའི་དུས་སུ་ངས་ཁྱོད་ཅག་ལ། ཨམ་ནོན་ལ་རྒྱོབ་ཅིག་ཅེས་སྨྲས་པ་ཙམ་གྱིས། ཁྱོད་ཅག་གིས་ཨམ་ནོན་གསོད་དགོས་ཏེ། མ་འཇིགས་ཤིག ངས་ཁྱོད་ཅག་ལ་བཀའ་བསྒོས་པ་མ་ཡིན་ནམ། དེ་བས་སྙིང་སྟོབས་དང་དཔའ་ངར་བསྐྱེད་ཅིག་ཅེས་སྨྲས་པར། 29 ཨབ་ཤཱ་ལོམ་གྱི་འཁོར་གཡོག་རྣམས་ཀྱིས་ཁོའི་བསྒོ་བ་བཞིན་དུ་ཨམ་ནོན་ལ་དེ་བཞིན་བྱས་ཤིང་། རྒྱལ་སྲས་ཐམས་ཅད་ལངས་ནས་རང་རང་གི་དྲེའུ་ལ་ཞོན་ཏེ་བྲོས་སོ། ། 30 དེ་ནས་ཁོ་རྣམས་ད་དུང་ལམ་བར་དུ་འབྲོ་སྐབས་སུ། ཨབ་ཤཱ་ལོམ་གྱིས་རྒྱལ་སྲས་ཐམས་ཅད་བསད་ནས་གཅིག་ཀྱང་མ་ལུས་སོ་ཞེས་པའི་འཕྲིན་དཱ་བིད་ལ་སླེབས་པ་དང་། 31 རྒྱལ་པོ་ཧར་གྱིས་བཞེངས་ཤིང་། ན་བཟའ་གཤགས་ནས་ས་སྟེང་དུ་ཉལ། ཁོང་གི་བློན་འཁོར་ཐམས་ཅད་ཀྱིས་ཀྱང་ལུས་གོས་གཤགས་ནས་ཁོང་གི་དྲུང་དུ་ལངས་བསྡད་པ་རེད། 32 དེ་ནས་དཱ་བིད་ཀྱི་གཅེན་པོ་ཤིམ་ཨ་ཡི་བུ་ཡོ་ན་དབ་ཀྱིས། ཀྱེ་ཇོ་བོ་ལགས། དེ་དག་གིས་རྒྱལ་སྲས་དར་ལ་བབ་པ་ཐམས་ཅད་བཀུམ་པར་མ་དགོངས་ཤིག ཨམ་ནོན་འབའ་ཞིག་བཀུམ་པའོ། །ཨམ་ནོན་གྱིས་ཨབ་ཤཱ་ལོམ་གྱི་སྲིང་མོ་ཐལ་མཱར་ལ་བཙན་གཡེམ་བྱས་པའི་ཉིན་ནས་བཟུང་། ཨབ་ཤཱ་ལོམ་གྱིས་འདི་ལྟར་བགྱི་བའི་སེམས་ཐག་བཅད་པ་རེད། 33 དེའི་ཕྱིར་བདག་གི་ཇོ་བོ་དང་བདག་གི་རྒྱལ་པོ་ལགས། རྒྱལ་སྲས་ཐམས་ཅད་བཀུམ་པ་རེད་ཅེས་ཁྱེད་ཀྱི་ཐུགས་སུ་མི་དགོངས་པར་མཁྱེན། ཨམ་ནོན་འབའ་ཞིག་བཀུམ་མོ་ཞེས་ཞུས་སོ། །

34 ཨབ་ཤཱ་ལོམ་བྲོས་སོང་ངོ་། །སོ་པ་གཞོན་ནུ་ཡིས་མགོ་ཡར་བཏེགས་ནས་བལྟས་པ་དང་། ལྟོས་ཤིག མི་མང་པོ་ཞིག་རི་ངོས་ཀྱི་ལམ་ནས་ཁོའི་རྗེས་སུ་འོང་བ་མཐོང་ངོ་། ། 35 དེར་ཡོ་ན་དབ་ཀྱིས་རྒྱལ་པོ་ལ། གཟིགས་དང་། ཁྱེད་ཀྱི་ཞབས་ཕྱིས་ཞུས་པ་བཞིན་རྒྱལ་སྲས་རྣམས་འབྱོན་ནོ་ཞེས་ཞུས་ཤིང་། 36 དེ་ལྟར་ཞུས་པ་ཙམ་གྱིས། ལྟོས་ཤིག རྒྱལ་སྲས་རྣམས་སླེབས་ནས་སྐད་ཆེན་པོས་བཤུམས། རྒྱལ་པོ་དང་ཁོང་གི་བློན་འཁོར་རྣམས་ཀྱིས་ཀྱང་ངུ་སྐད་ཤིན་ཏུ་ཆེན་པོ་བཏོན་ཏོ། ། 37 ཨབ་ཤཱ་ལོམ་བྲོས་ནས་གེ་ཤུར་གྱི་རྒྱལ་པོ་ཨམ་མེ་ཧུད་ཀྱི་སྲས་ཏལ་མཱ་ཨི་བྱ་བའི་དྲུང་དུ་ཕྱིན། དཱ་བིད་ཀྱིས་ཉིན་རེ་བཞིན་ཉིད་ཀྱི་སྲས་ཀྱི་ཕྱིར་མྱ་ངན་བྱས། 38 ཨབ་ཤཱ་ལོམ་བྲོས་ནས་གེ་ཤུར་དུ་ཕྱིན་ཏེ་དེར་ལོ་གསུམ་ལ་བསྡད། 39 ཡང་རྒྱལ་པོ་དཱ་བིད་ཀྱིས་ཨབ་ཤཱ་ལོམ་གསོད་མ་འདོད་དེ།† ཨམ་ནོན་གྲོངས་རྗེས་ད་ནི་ཁོང་ལ་སེམས་གསོ་ཐོབ་པའི་ཕྱིར་རོ། །

ལེའུ་བཅུ་བཞི་པ།

ཡོ་ཨབ་ཀྱིས་ཨབ་ཤཱ་ལོམ་ཕྱིར་ཡོང་བར་བཅུག་པ།

1 དེ་ཡང་ཟེ་རུ་ཡཱ་ཡི་བུ་ཡོ་ཨབ་ཀྱིས་རྒྱལ་པོའི་སེམས་ནས་ཨབ་ཤཱ་ལོམ་དྲན་པ་ཤེས་པས། 2 ཁོས་ཐེ་ཀོ་ཨ་རུ་མི་མངགས་པ་དང་། དེ་ནས་བུད་མེད་མཁས་པ་ཞིག་བོས་ནས་དེ་ལ། ཁྱོད་ཀྱིས་རང་གི་མགོར་སྡུག་ལྷུང་ཁུལ་བྱས་ཏེ་སྡུག་གོས་གྱོན་ལ། ལུས་ལ་སྣུམ་ཡང་མི་སྐུད་པར། དུས་ཡུན་རིང་པོར་གཤིན་པོའི་དོན་དུ་སྡུག་འཁུར་བའི་བུད་མེད་ལྟ་བུར་བྱས་ཏེ། 3 རྒྱལ་པོའི་དྲུང་དུ་ཕྱིན་ཏེ་ཁོང་ལ་འདི་བཞིན་ཞུ་དགོས་ཞེས་སྨྲས་ནས། ཡོ་ཨབ་ཀྱིས་བུད་མེད་ལ་ཅི་ལྟར་ཞུ་དགོས་པའི་ཚིག་ཐམས་ཅད་སྨྲས་སོ། ། 4 དེ་ནས་ཐེ་ཀོ་ཨ་ཡུལ་གྱི་བུད་མེད་རྒྱལ་པོའི་དྲུང་དུ་འོངས་ནས་ཕྱག་བཙལ་ཏེ་ན་རེ། རྒྱལ་པོ་ལགས། ཁྱེད་ཀྱིས་སྐྱབས་མཛོད་ཅིག་ཅེས་ཞུས་པ་དང་། 5 རྒྱལ་པོས་དེ་ལ། ཁྱོད་ལ་ཅི་ཞིག་བྱུང་ཞེས་དྲིས་པའི་ལན་དུ་མོ་ན་རེ། བདག་ནི་ཡུགས་མོ་ཞིག་ཡིན་ཏེ། བདག་གི་ཁྱོ་ག་ཤི་སོང་བ་དང་། 6 ཁྱེད་ཀྱི་གཡོག་མོ་བདག་ལ་བུ་གཉིས་ཡོད་ཅིང་། དེ་གཉིས་ཞིང་ཁར་འཛིངས་པ་དང་བར་འབྱེད་མཁན་གང་ཡང་མེད་པས། གཅིག་གིས་གཞན་དེ་ལ་བརྡུངས་ནས་བསད་དོ། ། 7 གཟིགས་དང་། ནང་མི་ཐམས་ཅད་ཁྱེད་ཀྱི་གཡོག་མོའི་དགྲ་རུ་ལངས་ནས་འདི་ལྟར། ཁྱོད་ཀྱིས་རང་གི་སྤུན་ཟླ་གསོད་མཁན་དེ་སྤྲོད་ཤོག སྤུན་བསད་པའི་སྲོག་ལན་དུ་ངེད་རྣམས་ཀྱིས་ཁོ་བསད་ནས་ཕ་ཤུལ་འཛིན་མཁན་མེད་པར་བྱའོ་ཞེས་སྨྲས་སོ། །དེ་ལྟར་ཁོ་ཚོས་བདག་ལ་ལུས་པའི་བུ་གཅིག་པོ་དེ་ཡང་གསོད་ཅིང་། ས་གཞིའི་ངོས་སུ་བདག་གི་ཁྱོ་གའི་མིང་ངམ་གང་ཡང་མི་ལུས་པའི་ཕྱིར་དེ་བཞིན་བྱེད་དོ་ཞེས་ཞུས་པ་དང་། 8 རྒྱལ་པོས་བུད་མེད་ལ། ད་ལྟ་རང་ཁྱིམ་དུ་སོང་ཞིག ངས་ཁྱོད་ཀྱི་དོན་དུ་བཀའ་གནང་བར་བྱ་ཞེས་གསུངས་ཤིང་། 9 ཐེ་ཀོ་ཨ་ཡུལ་གྱི་བུད་མེད་ཀྱིས་རྒྱལ་པོ་ལ། བདག་གི་ཇོ་བོ་དང་བདག་གི་རྒྱལ་པོ་ལགས། ཉེས་སྡིག་ཐམས་ཅད་བདག་དང་བདག་གི་ཕ་རྒྱུད་ལ་འབབ་པར་ཤོག་ཅིག རྒྱལ་པོ་དང་རྒྱལ་ཁྲི་གཉིས་ལ་ཉེས་སྐྱོན་མི་འཕོག་པར་ཤོག་ཅིག་ཅེས་ཞུས་པ་དང་། 10 རྒྱལ་པོས་དེ་ལ། སུ་ཞིག་གིས་ཁྱོད་ལ་ཅི་ཞིག་སྨྲས་ནས་སྡུག་ལ་གཏོད་ན་དེ་ངའི་མདུན་དུ་འཁྲིད་ཤོག་དང་། དེས་ཁྱོད་ལ་ཡང་བསྐྱར་དཀའ་ལས་མི་བཟོའོ་ཞེས་གསུངས་སོ། ། 11 དེ་ནས་བུད་མེད་ན་རེ། ཡང་དགྲ་ཤ་ལེན་མཁན་དག་གིས་ངའི་བུ་རྩ་མེད་དུ་མི་གཏོང་བའི་ཕྱིར། རྒྱལ་པོ་ཁྱེད་ཀྱིས་ཉིད་ཀྱི་དཀོན་མཆོག་ཡ་ཝཱེ་དཔང་དུ་བཙུགས་ནས་དམ་བཅའ་བར་མཛོད་ཅེས་ཞུས་པ་ན། རྒྱལ་པོས་འདི་ལྟར། བདག་གིས་གཙོ་བོ་ཡ་ཝཱེ་དཔང་དུ་བཙུགས་ནས་དམ་བཅའ་འཇོག་སྟེ། ཁྱོད་ཀྱི་བུ་ཡི་སྐྲ་ཉག་མ་གཅིག་ཀྱང་སར་ལྷུང་བར་མི་འགྱུར་ཞེས་གསུངས། 12 དེར་བུད་མེད་ཀྱིས། བདག་གི་ཇོ་བོ་དང་བདག་གི་རྒྱལ་པོ་ཁྱེད་ཀྱིས་གཡོག་མོ་བདག་ལ་ཡང་ཚིག་གཅིག་ཞུ་བར་གནོངས་ཤིག་ཅེས་ཞུས་པ་ལ། རྒྱལ་པོས་སྨྲོས་ཤིག་གསུངས་ཤིང་། 13 བུད་མེད་ཀྱིས། རྒྱལ་པོ་ཁྱེད་ཀྱིས་དཀོན་མཆོག་གི་འབངས་མི་ལ་གནོད་བསྐྱལ་བའི་ཐུགས་སེམས་དེ་ལྟ་བུ་ཅིའི་ཕྱིར་བཅངས་པ་ཡིན་ནམ། རྒྱལ་པོས་བྲོས་བྱོལ་དུ་ཕྱིན་པ་དེ་ཕྱིར་འོང་དུ་མ་བཅུག་ན། རྒྱལ་པོས་དེ་བཞིན་གསུངས་པ་ནི་རང་ཉིད་ནོར་བར་ར་སྤྲོད་མཛད་པ་ཡིན་ནོ། ། 14 ངེད་ཅག་ཐམས་ཅད་འཆི་བར་ངེས་ཤིང་། དེ་ནི་སར་ཕོ་བའི་ཆུ་སླར་སྡུད་ཐབས་མེད་པ་དང་འདྲའོ། །དཀོན་མཆོག་གིས་མི་ཡི་འཆི་བ་མེད་པར་མི་མཛད་མོད། འོན་ཀྱང་བྲོས་བྱོལ་དུ་ཕྱིན་པ་དེ་ནི་མཐར་བསྐྲད་དེ་ཕྱིར་ལོག་མི་ནུས་པའི་མི་རུ་མི་འགྱུར་བའི་ཕྱིར་ཐབས་མཛད་དོ། ། 15 མི་རྣམས་ཀྱིས་བདག་འཇིགས་སུ་བཅུག་པས། ང་རང་ད་ལྟ་བདག་གི་ཇོ་བོ་དང་བདག་གི་རྒྱལ་པོར་གཏམ་འདི་ཞུ་བར་འོངས་པ་ཡིན། ཁྱེད་ཀྱི་གཡོག་མོས། བདག་གིས་རྒྱལ་པོ་ལ་ཞུས་ན་རྒྱལ་པོས་ཉིད་ཀྱི་གཡོག་མོའི་ཞུ་བ་བཞིན་མཛད་ཀྱང་སྲིད། 16 མི་ཡིས་བདག་དང་བདག་གི་བུ་གཉིས་མཉམ་དུ་དཀོན་མཆོག་གི་ནོར་སྐལ་ལས་མེད་པར་བྱེད་འདོད་པ་དང་། རྒྱལ་པོས་འདི་གསན་ནས་གཡོག་མོ་བདག་མི་རྣམས་ཀྱི་ལག་ནས་སྐྱོབ་ངེས་ཡིན་སྙམ་པ་དང་། 17 ཡང་ཁྱེད་ཀྱི་གཡོག་མོས། བདག་གི་ཇོ་བོ་དང་བདག་གི་རྒྱལ་པོའི་གསུང་གིས་ང་ལ་སེམས་གསོ་གནང་བར་ངེས་སྙམ་པ་ཡིན། གང་ལ་ཞེ་ན། བདག་གི་ཇོ་བོ་དང་བདག་གི་རྒྱལ་པོ་ནི་ལེགས་ཉེས་འབྱེད་པའི་ཐད་དཀོན་མཆོག་གི་ཕོ་ཉ་དང་འདྲ་བ་ལགས། ཁྱེད་ཀྱི་དཀོན་མཆོག་ཡ་ཝཱེ་ནི་ཁྱེད་དང་མཉམ་དུ་བཞུགས་པར་ཤོག་ཅེས་ཞུས་པའི་ལན་དུ། 18 རྒྱལ་པོས་བུད་མེད་དེ་ལ། ངས་ཁྱོད་ལ་ཚིག་གཅིག་འདྲི་བར་བྱ་སྟེ། ཁྱོད་ཀྱིས་གསང་བར་མི་བྱའོ་ཞེས་བསྐུལ་བར། བུད་མེད་ཀྱིས། བདག་གི་ཇོ་བོ་དང་བདག་གི་རྒྱལ་པོས་གསུང་བར་མཛོད་ཅེས་ཞུས་ཤིང་། 19 རྒྱལ་པོས། འདི་ཐམས་ཅད་ནི་ཡོ་ཨབ་ཀྱིས་ཁྱོད་ལ་བསྟན་པ་མིན་ནམ་ཞེས་དྲིས་པའི་ལན་དུ་བུད་མེད་ཀྱིས། བདག་གིས་རང་གི་ཇོ་བོ་དང་བདག་གི་རྒྱལ་པོའི་མདུན་དུ་མནའ་སྐྱེལ་ཏེ། བདག་གི་ཇོ་བོ་དང་བདག་གི་རྒྱལ་པོས་གནང་བའི་གསུང་ནི་གཡས་གཡོན་གང་དུའང་གཟུར་མེད། དེ་ནི་ཁྱེད་ཀྱི་ཞབས་ཕྱི་ཡོ་ཨབ་ཀྱིས་བདག་ལ་བསྒོས་ཤིང་། ཚིག་འདི་ཐམས་ཅད་ཁོས་གཡོག་མོ་བདག་གི་སྨྲ་སྒོ་རུ་བཞག་པ་ཡིན། 20 ཁྱེད་ཀྱི་ཞབས་ཕྱི་ཡོ་ཨབ་ཀྱིས་འདི་ལྟར་བྱེད་པ་ནི་གནས་ཚུལ་ཇེ་ལེགས་སུ་གཏོང་བའི་ཆེད་དུ་ཡིན་ཏེ། བདག་གི་ཇོ་བོའི་ཤེས་རབ་ནི་དཀོན་མཆོག་གི་ཕོ་ཉའི་ཤེས་རབ་དང་མཚུངས་ལ། ས་སྟེང་གི་དོན་ཐམས་ཅད་མཁྱེན་ནུས་པའོ་ཞེས་ཞུས་སོ། ། 21 དེར་རྒྱལ་པོས་ཡོ་ཨབ་ལ། ལྟོས་ཤིག ངས་དེ་བཞིན་དུ་གནང་བས། སོང་ལ་ཨབ་ཤཱ་ལོམ་འདི་རུ་འཁྲིད་ཤོག་ཅེས་བསྒོས་པ་དང་། 22 ཡོ་ཨབ་ཀྱིས་ལུས་སར་བཏུད་ནས་ཕྱག་བཙལ་ཏེ་རྒྱལ་པོའི་ཆེད་དུ་སྨོན་འདུན་ཞུས་ཤིང་འདི་ལྟར། རྒྱལ་པོས་ཞབས་ཕྱི་བདག་གི་ཞུ་བ་བཞིན་དུ་མཛད་པས། བདག་གི་ཇོ་བོ་དང་བདག་གི་རྒྱལ་པོ་ཁྱེད་ཀྱི་སྤྱན་སྔར་ཐུགས་རྗེ་བརྙེད་པ་ཞབས་ཕྱིས་དེ་རིང་མཐོང་བ་ཡིན་ཞེས་ཞུས་ནས། 23 ཡོ་ཨབ་ཡར་ལངས་ཏེ་གེ་ཤུར་དུ་སོང་ནས་ཨབ་ཤཱ་ལོམ་ཕྱིར་ཡེ་རུ་སཱ་ལེམ་དུ་ཁྲིད་འོངས་ནའང་། 24 རྒྱལ་པོས་ཁོ་ནི་རང་གི་ཁྱིམ་ལ་འགྲོ་རུ་ཆུག་དང་། ངའི་མཐོང་སར་འོང་མི་རིགས་སོ་ཞེས་བཀའ་བསྩལ་པས། ཨབ་ཤཱ་ལོམ་རང་ཁྱིམ་དུ་སོང་ནས་རྒྱལ་པོ་མཇལ་བར་མ་གྱུར་ཏོ། །

དཱ་བིད་ཀྱིས་ཨབ་ཤཱ་ལོམ་གུ་ཡངས་སུ་བཏང་བ།

25 ཡེས་ར་ཨེལ་ཡུལ་ཐམས་ཅད་དུ་ཨབ་ཤཱ་ལོམ་དང་འདྲ་བའི་སྐྱེས་ཡག་བསྔགས་བརྗོད་བྱ་རུང་བ་གཅིག་ཀྱང་མེད་དེ། དེའི་རྐང་མཐིལ་ནས་སྤྱི་བོའི་བར་དུ་སྐྱོན་གང་ཡང་མེད་པ་ཡིན། 26 ཁོའི་མགོ་ཡི་སྐྲ་ནི་ཧ་ཅང་ལྗིད་དེ། ལོ་རེའི་མཇུག་ཏུ་སྐྲ་ཐེངས་གཅིག་ལ་འབྲེག་པ་དང་། དེའི་སྐྲ་ཡི་ལྗིད་ཚད་ནི་རྒྱལ་པོའི་རྒྱ་མར་ཚད་ན་སྲང་ཉིས་བརྒྱ་ *ཡོད་པ་རེད། 27 ཨབ་ཤཱ་ལོམ་ལ་བུ་གསུམ་དང་བུ་མོ་གཅིག་སྐྱེས་པ་དང་། བུ་མོའི་མིང་ལ་ཐལ་མཱར་ †ཞེས་བཏགས་ཤིང་དེ་ནི་བུད་མེད་མཛེས་མ་ཞིག་ཡོད་པ་ཡིན། 28 ཨབ་ཤཱ་ལོམ་ལོ་ཧྲིལ་པོ་གཉིས་ལ་ཡེ་རུ་སཱ་ལེམ་དུ་གནས་ཀྱང་རྒྱལ་པོའི་ཞལ་མ་མཇལ་ལོ། ། 29 དེ་ནས་ཨབ་ཤཱ་ལོམ་གྱིས་ཡོ་ཨབ་རྒྱལ་པོའི་དྲུང་དུ་མངག་ཆེད་བོས་ཀྱང་། ཡོ་ཨབ་མ་འོངས་པ་དང་། ཐེངས་གཉིས་པར་འབོད་དུ་མངགས་ཀྱང་མ་འོངས་པ་རེད། 30 དེའི་ཕྱིར་ཨབ་ཤཱ་ལོམ་གྱིས་རང་གི་ཞབས་ཕྱི་རྣམས་ལ། ལྟོས་ཤིག ཡོ་ཨབ་ཀྱི་ཞིང་ངའི་ཞིང་གི་འགྲམ་དུ་ཡོད་ཅིང་དེ་རུ་ནས་བཏབ་ཡོད། སོང་ལ་དེ་མེ་རུ་བསྲེག་པར་གྱིས་ཤིག་ཅེས་བསྒོས་པ་དང་། ཨབ་ཤཱ་ལོམ་གྱི་ཞབས་ཕྱི་རྣམས་སོང་ནས་ཞིང་དེ་མེར་བསྲེགས་སོ། ། 31 དེར་ཡོ་ཨབ་ཡར་ལངས་ཏེ་ཨབ་ཤཱ་ལོམ་གྱི་ཁྱིམ་དུ་འོངས་ནས་དེ་ལ། ཁྱེད་ཀྱི་ཞབས་ཕྱི་རྣམས་ཀྱིས་ཅིའི་ཕྱིར་ངའི་ཞིང་བསྲེགས་པ་ཡིན་ཞེས་པའི་ལན་དུ། 32 ཨབ་ཤཱ་ལོམ་གྱིས་ཡོ་ཨབ་ལ། ལྟོས་དང་། ངས་མི་མངགས་ནས་ཁྱོད་འདིར་བོས་ཏེ། ཁྱོད་རྒྱལ་པོའི་དྲུང་དུ་མངགས་ནས་ཁོང་ལ། བདག་གེ་ཤུར་ནས་ཕྱིར་འོངས་དོན་ཅི་ཡོད། བདག་སྔར་བཞིན་དེ་རུ་གནས་ན་ལེགས་པ་ཡིན་ཞེས་ཞུ་བའི་ཕྱིར་ཡིན། ད་བདག་ལ་རྒྱལ་པོའི་ཞལ་མཇལ་དུ་གནོངས་ཤིག གལ་ཏེ་བདག་ལ་ཉེས་སྐྱོན་ཡོད་ན་ཁོང་གིས་བདག་སྲོག་དང་འཕྲལ་བར་རུང་ངོ་ཞེས་སྨྲས་པས། 33 ཡོ་ཨབ་རྒྱལ་པོའི་དྲུང་དུ་ཕྱིན་ནས་ཁོང་ལ་ཞུས་པ་དང་རྒྱལ་པོས་ཨབ་ཤཱ་ལོམ་བོས་ཤིང་། དེ་རྒྱལ་པོའི་དྲུང་དུ་འོངས་ནས་ལུས་སར་བཏུད་ཅིང་རྒྱལ་པོས་ཁོ་ལ་འོ་བྱས་སོ། །

ལེའུ་བཅོ་ལྔ་པ།

ཨབ་ཤཱ་ལོམ་གྱིས་ལྐོག་ནས་རྒྱལ་པོར་ངོ་རྒོལ་བྱས་པ།

1 དེའི་རྗེས་སུ་ཨབ་ཤཱ་ལོམ་གྱིས་རང་གི་དོན་དུ་ཤིང་རྟ་དང་རྟ་རྣམས་གྲ་སྒྲིག་བྱས་ཤིང་། ཡང་མི་ལྔ་བཅུ་མངགས་ཏེ་ཁོའི་མདུན་ནས་རྒྱུག་ཏུ་བཅུག 2 ཨབ་ཤཱ་ལོམ་དུས་རྒྱུན་ནངས་སྔ་མོ་ཡར་ལངས་ནས་མཁར་སྒོའི་ལམ་འགྲམ་དུ་ལངས་བསྡད་ཅིང་། ཡང་སུ་དང་སུ་ཞིག་རྩོད་གཞི་ལ་ཁྲིམས་ཐག་གཅོད་པའི་ཕྱིར་རྒྱལ་པོའི་དྲུང་དུ་འོང་སྐབས་སུ། ཨབ་ཤཱ་ལོམ་གྱིས་མི་དེ་བོས་ནས་དེ་ལ། ཁྱོད་རང་གྲོང་ཁྱེར་གང་ནས་ཡིན་ཞེས་འདྲི་ཞིང་། མི་དེས། ཞབས་ཕྱི་བདག་ནི་ཡེས་ར་ཨེལ་གྱི་ཚོ་པ་ག་གེ་མོའི་ཡིན་ཞེས་ཞུ་བ་དང་། 3 ཨབ་ཤཱ་ལོམ་གྱིས་དེ་ལ། ལྟོས་དང་། ཁྱོད་ཀྱི་གྱོད་དོན་ནི་ལེགས་ཤིང་ལུགས་དང་མཐུན་མོད་ཀྱང་། རྒྱལ་པོས་ཁྱོད་ཀྱི་ཚིག་ལ་མཉན་པར་མི་གང་ཡང་མ་མངགས་པས་ཕངས་པ་ལ་ཞེས་དང་། 4 ཡང་ཨབ་ཤཱ་ལོམ་ན་རེ། གལ་ཏེ་ང་རང་ཡུལ་འདིའི་ཁྲིམས་དཔོན་ཡིན་ན་ཅི་མ་རུང་། དེ་ནས་རྩོད་གཞི་ཡོད་པ་ཐམས་ཅད་ངའི་རྩར་སླེབས་ན། ངས་དྲང་གཞག་ངང་ཁྲིམས་ཐག་གཅོད་པར་བྱ་ཞེས་སྨྲའོ། ། 5 ཡང་གལ་ཏེ་སུ་ཞིག་ཨབ་ཤཱ་ལོམ་ལ་ཕྱག་བཙལ་དུ་ཉེ་བར་འོང་སྐབས་སུ། ཁོས་ལག་པ་བརྐྱངས་ནས་མི་དེའི་ལག་པར་འཇུས་ནས་འོ་བྱེད་པའོ། ། 6 ཨབ་ཤཱ་ལོམ་གྱིས་རྒྱལ་པོའི་དྲུང་དུ་གཏུག་བཤེར་ལ་འོང་བའི་ཡེས་ར་ཨེལ་པ་ཐམས་ཅད་ལ་དེ་ལྟར་བྱས་ནས་ཡེས་ར་ཨེལ་པ་ཐམས་ཅད་ཀྱི་སེམས་ཕྲོགས་པ་རེད། 7 དེ་ནས་ལོ་བཞི་*འགོར་རྗེས་ཨབ་ཤཱ་ལོམ་གྱིས་རྒྱལ་པོ་ལ། བདག་གིས་དཀོན་མཆོག་ཡ་ཝཱེ་ལ་ཁས་བླངས་པ་བཞིན་དུ་བསྒྲུབ་པའི་ཕྱིར་བདག་ཧེབ་རོན་དུ་འགྲོ་བར་གནོངས་ཤིག 8 ཞབས་ཕྱི་བདག་ཨ་རམ་ཡུལ་གྱི་གེ་ཤུར་དུ་གནས་པའི་དུས་སུ། བདག་གིས་འདི་ལྟར་དམ་བཅའ་བཞག་པ་སྟེ། གལ་ཏེ་དཀོན་མཆོག་ཡ་ཝཱེས་བདག་ཕྱིར་ཡེ་རུ་སཱ་ལེམ་དུ་བསྐྱལ་ན། བདག་གིས་དཀོན་མཆོག་ཡ་ཝཱེ་ལ་ཞབས་ཕྱི་བསྒྲུབ་པར་བྱ་ཞེས་ཞུས་པར། 9 རྒྱལ་པོས་དེ་ལ། བདེ་བར་སོང་ཞིག་གསུངས་པ་དང་ཁོ་ལངས་ནས་ལམ་ལ་ཆས་ཏེ་ཧེབ་རོན་དུ་སོང་ངོ་། ། 10 དེ་ནས་ཨབ་ཤཱ་ལོམ་གྱིས་ཡེས་ར་ཨེལ་གྱི་ཚོ་པ་ཐམས་ཅད་དུ་གསང་ཉུལ་པ་རྣམས་བཏང་སྟེ་འདི་ལྟར། དུས་ནམ་ཞིག་ལ་ཁྱོད་ཚོས་རྭ་དུང་གི་སྒྲ་ཐོས་ན། ཨབ་ཤཱ་ལོམ་གྱིས་ཧེབ་རོན་དུ་རྒྱལ་སྲིད་སྐྱོང་ངོ་ཞེས་སྨྲ་བར་རིགས་ཞེས་བསྒྲགས་སོ། ། 11 ཨབ་ཤཱ་ལོམ་གྱིས་ཡེ་རུ་སཱ་ལེམ་ནས་མི་ཉིས་བརྒྱ་རང་དང་མཉམ་དུ་ཁྲིད་ནས་ཕྱིན་ཏེ། དེ་དག་ནི་ལྷག་བསམ་རྣམ་དག་ཡིན་ཏེ་ཅི་ཡང་མི་ཤེས་སོ། ། 12 དེ་ནས་ཨབ་ཤཱ་ལོམ་གྱིས་མཆོད་པ་འབུལ་སྐབས་སུ། མི་མངགས་ཏེ་དཱ་བིད་ཀྱི་བློ་འདོན་མཁན་གེ་ལོ་པ་ཨ་ཧི་ཐོ་ཕེལ་བོས་འོངས་པ་དང་། ཨབ་ཤཱ་ལོམ་གྱི་རྗེས་སུ་འབྲང་མཁན་ཉིན་རེ་བཞིན་འཕེལ་ཏེ་གྱེན་ལོག་གི་ཤུགས་ཆེ་རུ་སོང་ངོ་། །

དཱ་བིད་ཡེ་རུ་སཱ་ལེམ་ནས་བྲོས་པ།

13 ཡང་མི་ཞིག་དཱ་བིད་ཀྱི་དྲུང་དུ་སླེབས་ནས་ཁོང་ལ། ཡེས་ར་ཨེལ་པ་ཐམས་ཅད་ཀྱི་སེམས་ཨབ་ཤཱ་ལོམ་གྱི་ཕྱོགས་སུ་འཁོར་འདུག་ཅེས་ཞུས་པ་ལ། 14 དཱ་བིད་ཀྱིས་ཡེ་རུ་སཱ་ལེམ་དུ་ཁོང་དང་ལྷན་ཅིག་ཏུ་ཡོད་པའི་བློན་འཁོར་ཐམས་ཅད་ལ། ལོངས་དང་འབྲོའོ། །མ་བྲོས་ན་བདག་ཅག་ཨབ་ཤཱ་ལོམ་གྱི་ལག་ནས་ཐར་ཐབས་མེད། ཁོ་མྱུར་དུ་འོངས་ནས་བདག་ཅག་བཟུང་སྟེ་གནོད་འཚེ་བཏང་ནས། གྲོང་ཁྱེར་ནང་གི་མི་རྣམས་རལ་གྲིས་མི་གསོད་པའི་ཕྱིར་འཕྲལ་དུ་འབྲལ་བར་གྱིས་ཤིག་ཅེས་སྨྲས་ཤིང་། 15 རྒྱལ་པོའི་བློན་འཁོར་རྣམས་ཀྱིས་རྒྱལ་པོ་ལ། གཟིགས་དང་། ཁྱེད་ཀྱི་ཞབས་ཕྱི་རྣམས་ཀྱིས་ཇོ་བོ་རྒྱལ་པོས་ཅི་ལྟར་ཐུགས་ཐག་བཅད་ན་དེ་བཞིན་བྱའོ་ཞེས་ཞུས་སོ། ། 16 དེ་ནས་རྒྱལ་པོ་ཕྱི་རོལ་ཏུ་ཕྱིན་པ་དང་། ཁོང་གི་ཁྱིམ་མི་ཐམས་ཅད་ཁོང་གི་རྗེས་སུ་འབྲངས་སོ། །ཡང་རྒྱལ་པོས་ཆུན་མ་བཅུ་ནི་ཕོ་བྲང་བསྲུང་བར་དེ་རུ་བཞག་གོ ། 17 རྒྱལ་པོ་ཕྱི་རོལ་ཏུ་ཕྱིན་པ་དང་། མི་ཐམས་ཅད་ཀྱང་ཁོང་གི་རྗེས་སུ་འབྲངས་ཏེ་ཆེས་མཇུག་གི་ཁང་པར་སླེབས་ནས་དེར་ཡུད་ཙམ་བསྡད་པ་དང་། 18 རྒྱལ་པོའི་བློན་འཁོར་ཐམས་ཅད་ཁོང་གི་མདུན་ནས་ཕར་ཕྱིན་པ་དང་། ཡང་ཀེ་རེད་པ་དང་། ཕེ་ལེད་པ་ཐམས་ཅད་དང་། གཱད་ནས་རྒྱལ་པོའི་རྗེས་སུ་འོངས་པའི་གཱད་པ་མི་དྲུག་བརྒྱ་བཅས་ཐམས་ཅད་རྒྱལ་པོའི་མདུན་ནས་ཕར་ཕྱིན་ཏོ། ། 19 རྒྱལ་པོས་གཱད་པ་ཨིད་ཏ་ཨི་བྱ་བ་ལ། ཁྱོད་ནི་ཕྱི་ཕྱོགས་པ་ཞིག་དང་རང་ཡུལ་ནས་བྲོས་འོངས་པ་ཡིན་པས་ངེད་རྣམས་དང་མཉམ་དུ་ཅིའི་ཕྱིར་འགྲོའམ། ཁྱོད་རང་ཕྱིར་ལོག་ནས་རྒྱལ་པོ་གསར་པ་དང་མཉམ་དུ་སྡོད་ཅིག 20 ཁྱོད་ནི་ཁ་སང་འདིར་སླེབས་ཤིང་། དེ་རིང་ངས་ཁྱོད་ངེད་རྣམས་དང་མཉམ་དུ་ཡུལ་འཁྱམ་དུ་འཇུག་ག་ལ་རུང་། ང་ནི་ག་ས་གང་དུ་འཁྱམ་པར་འགྱུར་རོ། །ཁྱོད་རང་ཕྱིར་ལོག་ཅིག རང་གི་སྤུན་རྣམས་ཁྲིད་ནས་ཕྱིར་ལོག་ཅིག གཙོ་བོས་བྱམས་བརྩེ་དང་དྲང་བདེན་ངང་ཁྱོད་རང་སྐྱོང་བར་ཤོག་ཅེས་གསུངས་པ་ལ། 21 ཨིད་ཏ་ཨི་ཡིས་ལན་དུ་རྒྱལ་པོ་ལ། བདག་གིས་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་རྒྱལ་པོའི་དྲུང་དུ་མནའ་བསྐྱལ་བ་ཡིན་ཏེ། འཆི་གསོན་གང་ལ་ཐུག་ནའང་། ངའི་ཇོ་བོ་དང་ངའི་རྒྱལ་པོ་ཁྱེད་ཉིད་གང་དུ་བཞུགས་ན་ཁྱེད་ཀྱི་ཞབས་ཕྱི་ཡང་དེར་འདུག་པར་དགའོ་ཞེས་ཞུས་པས། 22 དཱ་བིད་ཀྱིས་ཨིད་ཏ་ཨི་ལ། ཕ་རོལ་ཏུ་སོང་ཞིག་གསུངས་ནས། གཱད་པ་ཨིད་ཏ་ཨི་ཡིས་རང་གི་རྗེས་སུ་འབྲང་བའི་མི་དང་བྱིས་པ་ཐམས་ཅད་ཁྲིད་ནས་ཕར་ཕྱིན་ཏོ། ། 23 ཡང་འབངས་མི་ཐམས་ཅད་ཕར་འགྲོ་བའི་དུས་སུ། ཡུལ་མི་ཐམས་ཅད་སྐད་ཆེན་པོས་ངུས་ཤིང་། ཡང་རྒྱལ་པོ་ཉིད་ཀྱང་ཀིད་རོན་གྲོག་མོ་བརྒལ་ནས་ཕེབས་པ་དང་། མི་ཐམས་ཅད་དབེན་སྟོང་གི་ལམ་དུ་ཆས་པ་རེད། 24 ཡང་ལྟོས་དང་། ཟཱ་ཏོག་དང་དཀོན་མཆོག་གི་ཞལ་ཆད་ཀྱི་ཤུར་སྒམ་འཁུར་མཁན་ལེ་ཝི་པ་ཐམས་ཅད་དེ་རུ་འོངས་པ་དང་། དེ་དག་གིས་དཀོན་མཆོག་གི་ཞལ་ཆད་ཀྱི་ཤུར་སྒམ་གནས་དེར་བཞག ཨབ་ཡཱ་ཐར་ཡང་ཡར་འོངས་ནས་མི་ཐམས་ཅད་རྒྱལ་ས་ནས་ཐོན་ཏེ་ཕར་ཕྱིན་པའི་བར་དུ་དེར་བཞུགས་སོ། ། 25 དེར་རྒྱལ་པོས་ཟཱ་ཏོག་ལ། དཀོན་མཆོག་གི་ཞལ་ཆད་ཀྱི་ཤུར་སྒམ་དེ་སླར་རྒྱལ་ས་རུ་འཁྱེར་ཞིག གལ་ཏེ་དཀོན་མཆོག་ཡ་ཝཱེའི་སྤྱན་སྔར་བདག་ལ་ཐུགས་རྗེ་ཐོབ་ན། ཁོང་གིས་བདག་ཕྱིར་ལོག་པར་མཛད་ཅིང་། ཞལ་ཆད་ཀྱི་ཤུར་སྒམ་དང་ཁོང་གི་བཞུགས་གནས་ཀྱང་བདག་གིས་སླར་ཡང་མཇལ་བར་འགྱུར་རོ། ། 26 གལ་ཏེ་ཁོང་གིས། ང་ཁྱོད་ལ་མི་དགའ་ཞེས་གསུངས་ན། ཀྱེ་ཧོ། ང་རང་འདི་རུ་ཡོད་དེ། ཁོང་གི་སྤྱན་སྔར་གང་ལེགས་པར་གཟིགས་པ་བཞིན་བདག་ལ་མཛོད་ཅིག་ཅེས་ཞུས་སོ། ། 27 ཡང་རྒྱལ་པོས་མཆོད་དཔོན་ཟཱ་ཏོག་ལ། ཁྱེད་ནི་མངོན་ཤེས་པ་ཞིག་མིན་ནམ། བདེ་བར་རྒྱལ་ས་རུ་ལོག་ཅིག ཡང་ཁྱོད་ཀྱི་བུ་ཨ་ཧི་མཱ་ཨ་སི་དང་། ཨབ་ཡཱ་ཐར་གྱི་བུ་ཡོ་ནཱ་ཐན། ཁྱོད་གཉིས་ཀྱི་བུ་དེ་གཉིས་ཁྱོད་རྣམས་དང་མཉམ་དུ་ཕྱིར་སོང་ཞིག 28 ལྟོས་དང་། ཁྱོད་ཅག་གིས་ང་ལ་ལན་བསྐུར་བའི་བར་དུ་ངས་དབེན་སྟོང་གི་རབ་ཁ་རུ་སྒུག་པར་བྱའོ་ཞེས་བསྐུལ་བས། 29 ཟཱ་ཏོག་དང་ཨབ་ཡཱ་ཐར་གཉིས་ཀྱིས་དཀོན་མཆོག་གི་ཞལ་ཆད་ཀྱི་ཤུར་སྒམ་དེ་ཕྱིར་ཡེ་རུ་སཱ་ལེམ་དུ་གདན་དྲངས་ནས་དེར་བསྡད་དོ། ། 30 དེ་ནས་དཱ་བིད་དབུ་བཏུམས་ནས་ཞབས་རྗེན་པར་སྐྱུ་རུ་རའི་རི་བོར་འགོས་ཤིང་། སྤྱན་ཆབ་བསིལ་བཞིན་འགྲུལ་པ་དང་། ཁོང་གི་རྗེས་སུ་འབྲངས་པའི་མི་ཀུན་གྱིས་ཀྱང་མགོ་བཏུམས་ནས་ངུ་བཞིན་ཡར་འགོས་སོ། ། 31 ཡང་མི་ཞིག་གིས་དཱ་བིད་ལ། ཨ་ཧི་ཐོ་ཕེལ་ཡང་འབངས་གྱེན་ལོག་བྱེད་མཁན་མཉམ་དུ་ཨབ་ཤཱ་ལོམ་གྱི་རྗེས་སུ་འབྲང་ཡོད་ཅེས་ཞུས་པར། དཱ་བིད་ན་རེ། ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ཨ་ཧི་ཐོ་ཕེལ་གྱི་གྲོས་དེ་ནི་བླུན་གྲོས་སུ་འགྱུར་བར་མཛོད་ཅིག་ཅེས་གསོལ་ཏོ། ། 32 དེ་ནས་དཱ་བིད་དཀོན་མཆོག་ལ་ཕྱག་འཚལ་ཡུལ་རི་མགོར་སླེབས་པ་ཙམ་གྱིས། ལྟོས་དང་། ཨ་རག་པ་ཧུ་ཤཱ་ཨི་ནི་གྱོན་གོས་གཤགས་ནས་མགོ་ལ་ས་རྡུལ་གཡོགས་ཏེ་ཁོང་བསུ་བར་འོངས་པ་དང་། 33 དཱ་བིད་ཀྱིས་དེ་ལ། ཁྱོད་ང་དང་མཉམ་དུ་སོང་ཚེ་ང་ལ་དཀའ་ལས་བཟོ་ངེས་ཡིན། 34 ཁྱོད་རྒྱལ་ས་རུ་སོང་སྟེ་ཨབ་ཤཱ་ལོམ་ལ། ཀྱེ་རྒྱལ་པོ་ལགས། བདག་ནི་ཁྱེད་ཀྱི་ཞབས་ཕྱི་ཡིན། ང་རང་ཇི་ལྟར་ཁྱེད་ཀྱི་ཡབ་ཀྱི་ཞབས་ཕྱི་ཡིན་པ་བཞིན་ད་ལྟ་ཁྱེད་ཀྱི་ཞབས་ཕྱི་ཡིན་ཞེས་སྨྲས་ན། ཁྱེད་ཀྱིས་ངའི་དོན་དུ་ཨ་ཧི་ཐོ་ཕེལ་གྱི་གྲོས་ངན་བཟློག་སྲིད་དོ། ། 35 ཟཱ་ཏོག་དང་ཨབ་ཡཱ་ཐར་མཆོད་དཔོན་གཉིས་ནི་ཁྱོད་དང་མཉམ་དུ་ཡོད་པ་མ་ཡིན་ནམ། ཁྱོད་ཀྱིས་རྒྱལ་པོའི་ཕོ་བྲང་ནས་ཅི་ཐོས་པ་དེ་མཆོད་དཔོན་ཟཱ་ཏོག་དང་ཨབ་ཡཱ་ཐར་གཉིས་ལ་འཆད་དགོས། 36 ལྟོས་དང་། ཟཱ་ཏོག་གི་བུ་ཨ་ཧི་མཱ་ཨ་སི་དང་། ཨབ་ཡཱ་ཐར་གྱི་བུ་ཡོ་ནཱ་ཐན་གཉིས་ཀྱང་ཁོང་རྣམས་མཉམ་དུ་ཡོད་པས། ཁྱོད་ཀྱིས་ཅི་ཐོས་པ་དེ་དག་བརྒྱུད་ནས་ང་ལ་འཕྲིན་བསྐུར་ཞིག་ཅེས་གདམས་པས། 37 དཱ་བིད་ཀྱི་མཛའ་བོ་ཧུ་ཤཱ་ཨི་རྒྱལ་ས་རུ་ཕྱིན་པ་དང་། ཨབ་ཤཱ་ལོམ་ཡང་ཡེ་རུ་སཱ་ལེམ་དུ་སླེབས་སོ། །

ལེའུ་བཅུ་དྲུག་པ།

དཱ་བིད་དང་ཙི་བཱ།

1 དཱ་བིད་རི་རྩེ་ལས་བརྒལ་བའི་ཚེ། ལྟོས་དང་། མེ་ཕི་པོ་ཤེད་ཀྱི་གཡོག་པོ་ཙི་བཱ་ཡིས་སྒ་གཏད་པའི་བོང་བུ་གཉིས་ཁྲིད་ནས་དེ་ལ་བག་ལེབ་ཉིས་བརྒྱ་དང་། རྒུན་འབྲུམ་སྐམ་པོ་ལེབ་མོ་བརྒྱ་དང་ཤིང་འབྲས་ལེབ་མོ་བརྒྱ་དང་། རྒུན་ཆང་རྐྱལ་བ་གང་བཅས་བཀལ་ནས་ཁོང་ཉིད་བསུ་བར་འོངས་སོ། ། 2 དེར་རྒྱལ་པོས་ཙི་བཱ་ལ། འདི་དག་ཅི་ཡིན་ལགས་ཞེས་དྲིས་པའི་ལན་དུ་ཙི་བཱ་ན་རེ། བོང་བུ་ནི་རྒྱལ་པོའི་ཁྱིམ་མི་རྣམས་ཀྱི་ཞོན་པ་ཡིན་ལ། བག་ལེབ་དང་ཤིང་འབྲས་ལེབ་མོ་རྣམས་ནི་གཞོན་ནུ་རྣམས་ཀྱི་ཁ་ཟས་དང་། རྒུན་ཆང་ནི་དབེན་སྟོང་དུ་ཐང་ཆད་པ་རྣམས་ཀྱི་བཏུང་བྱ་ཡིན་ཞུས་པ་དང་། 3 རྒྱལ་པོས་དེ་ལ། ཁྱོད་ཀྱི་ཇོ་བོའི་བུ་གང་དུ་ཡོད་དམ་ཞེས་དྲིས་པར། ཁོ་ན་རེ། གཟིགས་དང་། ཁོང་གིས་དེ་རིང་ཉིན་མོར་ཡེས་ར་ཨེལ་གྱི་ཁྱིམ་རྒྱུད་ཀྱིས་ངའི་ཡབ་ཀྱི་རྒྱལ་སྲིད་ང་ལ་སླར་སྦྱིན་པར་བྱ་ཞེས་གསུངས་པས། ཁོང་ཉིད་ཡེ་རུ་སཱ་ལེམ་དུ་བཞུགས་པ་ཡིན་ཞེས་ཞུས་ཤིང་། 4 རྒྱལ་པོས་ཙི་བཱ་ལ། ལྟོས་ཤིག མེ་ཕི་པོ་ཤེད་ལ་ཡོད་པ་ཐམས་ཅད་ཁྱོད་ལ་དབང་བར་འགྱུར་རོ་ཞེས་གསུངས་ཤིང་། ཙི་བཱ་ཡིས། ངས་བདག་གི་ཇོ་བོ་དང་བདག་གི་རྒྱལ་པོ་ལ་གུས་ཕྱག་ཕུལ་ཏེ། ཁྱེད་ཀྱི་དྲུང་དུ་བདག་ལ་ཐུགས་རྗེ་འཐོབ་པར་ཤོག་ཅེས་ཞུས་སོ། །

དཱ་བིད་དང་ཤིམ་ཨི།

5 དེ་ནས་རྒྱལ་པོ་དཱ་བིད་པཱ་ཧུ་རིམ་དུ་ཕེབས་པའི་ཚེ་ན། སོ་ལོའི་ཁྱིམ་མི་ནང་གི་གེ་རཱ་ཡི་བུ་ཤིམ་ཨི་བྱ་བ་དེ་དམོད་མོ་འདེབས་ཀྱིན་ཐོན་ཏེ། 6 རྒྱལ་པོ་དཱ་བིད་དང་ཁོང་གི་བློན་འཁོར་ཀུན་ལ་རྡོས་བརྒྱབ་ཅིང་། འབངས་རྣམས་དང་དཔའ་བོ་ཐམས་ཅད་ཁོང་གི་གཡས་གཡོན་དུ་ཡོད་པ་ཡིན། 7 ཤིམ་ཨི་ཡིས་དམོད་མོ་བཏབ་ནས་འདི་ལྟར། ཁྲག་གིས་ཚོས་པ་ཁྱོད། ཁྲེལ་མེད་ཁྱོད། མར་སོང་ཞིག མར་སོང་ཞིག 8 ཁྱོད་ཀྱིས་སོ་ལོ་ཁྱིམ་མི་གང་པོ་བཀྲོངས་ཏེ་ཁོང་གི་རྒྱུན་མཐུད་ནས་རྒྱལ་པོར་གྱུར་པ་དང་། དཀོན་མཆོག་ཡ་ཝཱེས་སྡིག་པ་དེ་ཁྱོད་ཀྱི་སྟེང་ལ་བཀལ་ཞིང་། ཁྱོད་ཀྱི་རྒྱལ་སྲིད་ཁྱོད་ཀྱི་བུ་ཨབ་ཤཱ་ལོམ་གྱི་ལག་ཏུ་གཏད་དོ། །ལྟོས་དང་། ཁྱོད་ནི་ལག་དམར་ཡིན་པས་རང་སྡུག་རང་གིས་ཉོས་པ་ཡིན་ཞེས་སྨྲས་སོ། ། 9 ཟེ་རུ་ཡཱ་ཡི་བུ་ཨ་བི་ཤཱ་ཨི་ཡིས་རྒྱལ་པོ་ལ། ཁྱི་ཤི་རོ་འདིས་བདག་གི་ཇོ་བོ་དང་བདག་གི་རྒྱལ་པོ་ལ་ཅིའི་ཕྱིར་དམོད་མོ་འདེབས་སམ། བདག་ཕར་སོང་ནས་ཁོའི་མགོ་ལེན་པར་གནང་རོགས་ཞེས་ཞུས་པ་ལ། 10 རྒྱལ་པོས། ཀྱེ་ཟེ་རུ་ཡཱ་ཡི་བུ། ང་རང་ཁྱོད་དང་འབྲེལ་བ་ཅི་ཡོད་དམ། དཀོན་མཆོག་ཡ་ཝཱེས་དེ་ལ། དཱ་བིད་ལ་དམོད་མོ་ཐོབས་ཤིག་ཅེས་གསུངས་པས་ཁོས་འདི་ལྟར་དམོད་པ་ཡིན་ལ། དེས་ན་སུ་ཞིག་གིས་ཁོ་ལ། ཁྱོད་ཀྱིས་འདི་ལྟར་བྱེད་པ་ཅི་ཡིན་ཟེར་ཐུབ་བམ་ཞེས་གསུངས་སོ། ། 11 ཡང་དཱ་བིད་ཀྱིས་ཨ་བི་ཤཱ་ཨི་དང་ཉིད་ཀྱི་བློན་འཁོར་ཐམས་ཅད་ལ། ལྟོས་ཤིག ང་རང་གི་བུ་ཡང་ངའི་སྲོག་ལ་རྔམ་པས། པེན་ཡཱ་མེན་པ་འདི་ནི་ལྟ་ཅི་སྨོས། དཀོན་མཆོག་ཡ་ཝཱེས་ཁོ་ལ་བཀའ་བསྩལ་པས་དེར་དམོད་མོ་འདེབས་ན་འདེབས་སུ་ཆུག་དང་། 12 དཀོན་མཆོག་ཡ་ཝཱེས་ངའི་སྡུག་བསྔལ་གཟིགས་ཤིང་། དེ་རིང་ཉིན་མོར་མི་འདིས་དམོད་མོ་བཏབ་པའི་རྐྱེན་གྱིས་ང་ལ་ཐུགས་རྗེས་གཟིགས་ཀྱང་སྲིད་ཅེས་གསུངས་སོ། ། 13 ཡང་དཱ་བིད་དང་ཁོང་གི་མི་རྣམས་ལམ་ནས་འགྲུལ་བ་དང་། ཤིམ་ཨི་ནི་དཱ་བིད་དང་ཁ་གཏད་ཀྱི་རི་ངོར་སྐྱོད་ཅིང་། འགྲོ་ཞོར་དུ་དམོད་མོ་བཏབ་པ་དང་། ཡང་ཁོང་ལ་རྡོ་ཡིས་བརྒྱབ་ནས་ས་རྡུལ་འཕྱར། 14 རྒྱལ་པོ་དང་ཁོང་གི་རྗེས་སུ་འབྲངས་པའི་མི་ཐམས་ཅད་དེར་སླེབས་ནས་ཐང་ཆད་དེ་ངལ་གསོས་སོ། །

ཨབ་ཤཱ་ལོམ་ཡེ་རུ་སཱ་ལེམ་དུ་གནས་པ།

15 དེ་ནས་ཨབ་ཤཱ་ལོམ་དང་ཡེས་ར་ཨེལ་གྱི་མི་ཐམས་ཅད་ཡེ་རུ་སཱ་ལེམ་དུ་ཕྱིན་ཏེ། ཨ་ཧི་ཐོ་ཕེལ་ཡང་དེ་དང་མཉམ་དུ་ཡོད་པ་ཡིན། 16 ཡང་དཱ་བིད་ཀྱི་མཛའ་བོ་ཨ་རག་པ་ཧུ་ཤཱ་ཨི་བྱ་བ་དེ་ཨབ་ཤཱ་ལོམ་གྱི་དྲུང་དུ་སོང་ནས་དེ་ལ། རྒྱལ་པོ་སྐུ་ཚེ་བརྟན་པར་ཤོག རྒྱལ་པོ་སྐུ་ཚེ་བརྟན་པར་ཤོག་ཅེས་ཞུས་པར། 17 ཨབ་ཤཱ་ལོམ་གྱིས་ཧུ་ཤཱ་ཨི་ལ། ཁྱོད་ཀྱིས་འདི་ལྟར་བྱེད་པ་ནི་གཞུང་དྲང་ངང་རང་གི་མཛའ་བོ་དྲིན་གྱིས་སྐྱོང་བ་ཡིན་ནམ། ཁྱོད་རང་ཅིའི་ཕྱིར་རང་གི་མཛའ་བོ་མཉམ་དུ་མ་སོང་ངམ་ཞེས་དྲིས་ཤིང་། 18 ཧུ་ཤཱ་ཨི་ཡིས་ཨབ་ཤཱ་ལོམ་ལ། དེ་བཞིན་མ་ཡིན། དཀོན་མཆོག་ཡ་ཝཱེ་དང་མི་རྣམས་དང་། ཡེས་ར་ཨེལ་པ་ཡོངས་ཀྱིས་སུ་ཞིག་བདམས་པར་མཛད་ན། བདག་ནི་ཁོང་ལ་གཏོགས་ཤིང་ཁོང་དང་མཉམ་དུ་གནས་པར་འགྱུར། 19 དེར་མ་ཟད། བདག་གིས་སུ་ལ་ཞབས་ཏོག་བསྒྲུབ་འོས་སམ། རྒྱལ་རབས་སྔོན་མའི་སྲས་མ་ཡིན་ནམ། བདག་གིས་ཇི་ལྟར་ཁྱེད་ཀྱི་ཡབ་ལ་ཞབས་ཏོག་བསྒྲུབས་པ་ཡིན་ན་ཁྱེད་ཀྱི་སྐུ་དྲུང་དུའང་དེ་བཞིན་བྱའོ་ཞེས་ཞུས་སོ། ། 20 ཨབ་ཤཱ་ལོམ་གྱིས་ཨ་ཧི་ཐོ་ཕེལ་ལ། ད་བདག་ཅག་གིས་གང་འདྲ་བྱེད་དགོས་སམ། ཁྱོད་རྣམས་ཀྱིས་བློ་བཀོད་བཏོན་ཞིག་ཅེས་བསྒོས་པ་ལ། 21 ཨ་ཧི་ཐོ་ཕེལ་གྱིས་ཨབ་ཤཱ་ལོམ་ལ། ཁྱེད་ཀྱི་ཡབ་ཀྱིས་ཕོ་བྲང་བསྲུང་བར་བཞག་པའི་ཆུན་མ་རྣམས་ཀྱི་གམ་དུ་ཕྱིན་དང་། ཁྱེད་ཀྱིས་རང་གི་ཡབ་ཀྱང་རང་ལ་ཞེན་ཁ་ལོག་ཏུ་འཇུག་ཕོད་པ་དེ་ཡེས་ར་ཨེལ་པ་ཐམས་ཅད་ཀྱིས་ཐོས་ན། ཁྱེད་ཀྱི་རྗེས་སུ་འབྲང་བ་ཐམས་ཅད་ཀྱི་སྟོབས་ཤུགས་ཆེ་བར་འགྱུར་འགྲོ་ཞེས་སྨྲས་ནས། 22 དེ་དག་གིས་ཕོ་བྲང་གི་སྟེང་དུ་ཨབ་ཤཱ་ལོམ་གྱི་ཕྱིར་གུར་ཕུབ་ཅིང་། ཁོ་ཡེས་ར་ཨེལ་པ་ཐམས་ཅད་ཀྱི་མཐོང་ས་རུ་རང་གི་ཡབ་ཀྱི་ཆུན་མ་རྣམས་ཀྱི་གམ་དུ་སོང་ངོ་། ། 23 དེའི་དུས་སུ་ཨ་ཧི་ཐོ་ཕེལ་གྱིས་བཏོན་པའི་བློ་བཀོད་ནི། མི་ཡིས་དཀོན་མཆོག་ལ་ཐུགས་བརྟག་ཞུས་ནས་ཐོབ་པའི་བཀའ་བཞིན་སྣང་བ་ཡིན་ལ། ཁོས་དཱ་བིད་དང་ཨབ་ཤཱ་ལོམ་གཉིས་ལ་བཏོན་པའི་བློ་བཀོད་ཐམས་ཅད་དེ་བཞིན་ཡིན་ནོ། །

ལེའུ་བཅུ་བདུན་པ།

ཧུ་ཤཱ་ཨི་ཡིས་ཨ་ཧི་ཐོ་ཕེལ་གྱི་ཐབས་ཇུས་ལ་གཏོར་བརླག་བྱས་པ།

1 ཡང་ཨ་ཧི་ཐོ་ཕེལ་གྱིས་ཨབ་ཤཱ་ལོམ་ལ། བདག་ལ་མི་ཆིག་ཁྲི་ཉིས་སྟོང་གདམ་གསེས་བྱེད་པར་གནོངས་ཤིག དོ་དགོང་ལངས་ནས་དཱ་བིད་ཀྱི་ར་མདར་རྒྱུག་པར་བྱ། 2 ཁོ་རང་ཉམ་ཐག་ནས་སྟོབས་ཞན་པའི་དུས་སུ། བདག་ཁོའི་རྗེས་ཆོད་ནས་ཁོ་སྐྲག་པར་བྱ། ཁོ་དང་མཉམ་དུ་ཡོད་པའི་མི་ཐམས་ཅད་འབྲོ་ངེས་ཤིང་། བདག་གིས་རྒྱལ་པོ་འབའ་ཞིག་གསོད་པར་བྱའོ། ། 3 ཡང་བདག་གིས་མི་ཐམས་ཅད་ཁྱེད་ཀྱི་ཕྱོགས་སུ་འགུག་པར་བྱ་སྟེ། ཁྱེད་ཀྱིས་སྙེག་པའི་མི་དེ་ལས་གཞན་ཐམས་ཅད་ཁྱེད་ཕྱོགས་འཁོར་འོང་བའི་དུས་སུ། མི་ཐམས་ཅད་བདེ་ཞིང་འཇགས་པར་འགྱུར་ཞེས་སྨྲས། 4 ཨབ་ཤཱ་ལོམ་དང་ཡེས་ར་ཨེལ་གྱི་རྒན་པོ་རྣམས་གཏམ་དེ་ལ་ཤིན་ཏུ་དགའ་བར་གྱུར་ཏོ། ། 5 དེ་ནས་ཨབ་ཤཱ་ལོམ་གྱིས། ཨ་རག་པ་ཧུ་ཤཱ་ཨི་ཡང་འདི་རུ་བོས་ཤོག་དང་། དེས་ཅི་ལྟར་སྨྲ་བ་ལ་ཡང་མཉན་པར་བྱ་ཞེས་བཀའ་བསྩལ། 6 དེ་ནས་ཧུ་ཤཱ་ཨི་ཁོང་ཉིད་ཨབ་ཤཱ་ལོམ་གྱི་དྲུང་དུ་འོངས་པའི་ཚེ། ཨབ་ཤཱ་ལོམ་གྱིས་དེ་ལ། ཨ་ཧི་ཐོ་ཕེལ་གྱིས་འདི་ལྟར་སྨྲས་པས། རང་ཅག་གིས་དེའི་གྲོས་བཞིན་དུ་བྱེད་རུང་ངམ་མི་རུང་། ཁྱོད་ཀྱིས་གཏམ་བྱོས་ཤིག་ཅེས་བསྐུལ་བས། 7 ཧུ་ཤཱ་ཨི་ཡིས་ཨབ་ཤཱ་ལོམ་ལ། ད་རེས་ཨ་ཧི་ཐོ་ཕེལ་གྱིས་བཏོན་པའི་བློ་བཀོད་ནི་མི་ལེགས་ཞེས་དང་། 8 ཡང་ཧུ་ཤཱ་ཨི་ན་རེ། ཁྱེད་ཀྱི་ཕ་དང་དེའི་མི་རྣམས་ནི་དཔའ་རྩལ་ཅན་ཡིན་པ་དང་། རི་ཐང་གི་དོམ་ཕྲུག་ཕྲོགས་ནས་ཁྱེར་བའི་དོམ་དང་འདྲ་བར། དེ་དག་གི་སེམས་ནི་ཞེ་སྡང་གིས་ཁེངས་པ་ཁྱེད་ཀྱིས་ཤེས་སོ། །ཡང་ཁྱེད་ཀྱི་ཕ་ནི་དམག་ཅིག་ཡིན་པས་མི་རྣམས་ཀྱི་ཁྲོད་དུ་གནས་མི་སྲིད། 9 གཟིགས་དང་། ཁོ་ནི་ད་ལྟ་ས་ཁུང་ངམ་གནས་གཞན་ཞིག་ཏུ་ཡིབ་ནས་བསྡད་ཡོད་ཀྱང་སྲིད། གལ་ཏེ་བདག་ཅག་ལས་མི་ཞིག་ཐོག་མར་བསད་པ་ཡིན་ན། དེ་ཐོས་མཁན་རྣམས་ཀྱིས། ཨབ་ཤཱ་ལོམ་གྱི་རྗེས་སུ་འབྲངས་པ་རྣམས་འགེམས་སོ་ཞེས་བརྗོད་པར་འགྱུར། 10 ཁྱེད་ཀྱི་ཕ་ནི་དཔའ་བོ་ཡིན་པ་དང་དེ་དང་མཉམ་དུ་ཡོད་པ་རྣམས་ཀྱང་དཔའ་རྩལ་ཅན་ཡིན་པ་ཡེས་ར་ཨེལ་པ་ཐམས་ཅད་ཀྱིས་ཤེས་པས། སེང་གེ་ལྟ་བུའི་སྙིང་སྟོབས་ཅན་རྣམས་ཀྱི་སེམས་ཀྱང་ཕམ་པར་འགྱུར། 11 དེ་བས་བདག་གི་བྱུས་ལྟར་ན། དཱན་ནས་བཟུང་སྟེ་པེར་ཤ་བཱ་ཡི་བར་དུ། རྒྱ་མཚོའི་འགྲམ་གྱི་བྱེ་མ་བཞིན་མང་བའི་ཡེས་ར་ཨེལ་པ་ཐམས་ཅད་ཁྱེད་ཀྱི་ཕྱོགས་སུ་བསྡུས་ནས། ཁྱེད་ཀྱིས་སྐུ་དངོས་སུ་དེ་རྣམས་ཁྲིད་ནས་འཐབ་མོར་ཞུགས་དགོས། 12 དེ་ལྟར་ཁོ་གང་དུ་སོང་ནའང་། ས་ལ་ཟིལ་བ་འབབ་པ་ལྟར་རང་ཅག་ཁོའི་ཐོག་ཏུ་འབབ་པ་དང་། ཁོ་རང་དང་ཁོའི་མཉམ་དུ་ཡོད་པའི་མི་རྣམས་ལས་གཅིག་ཀྱང་ལུས་པར་མི་འགྱུར། 13 གལ་ཏེ་ཁོ་རང་གྲོང་ཁྱེར་ཞིག་གི་ནང་དུ་ཕྱི་བསྣུར་བྱས་ན། ཡེས་ར་ཨེལ་པ་ཐམས་ཅད་ཀྱིས་ཐག་པ་ཁུར་ནས་གྲོང་ཁྱེར་དེ་རུ་སོང་སྟེ། རང་ཅག་གིས་གྲོང་ཁྱེར་དེ་གྲོག་མོའི་ནང་དུ་དྲུད་ནས་ཐ་ན་རྡོ་ཕྲུག་གཅིག་ཀྱང་མི་ལུས་པར་བྱེད་ངེས་ཡིན་ཞེས་སྨྲས་པ་ན། 14 ཨབ་ཤཱ་ལོམ་དང་ཡེས་ར་ཨེལ་པ་ཐམས་ཅད་ཀྱིས། ཨ་རག་པ་ཧུ་ཤཱ་ཨི་ཡི་ཐབས་ཇུས་ནི་ཨ་ཧི་ཐོ་ཕེལ་གྱི་ཐབས་ཇུས་ལས་ལྷག་པ་ཡིན་ཞེས་སྨྲས་སོ། །གང་ལ་ཞེ་ན། དཀོན་མཆོག་ཡ་ཝཱེས་ཨབ་ཤཱ་ལོམ་གྱི་སྟེང་དུ་བར་ཆད་འབེབ་པའི་ཕྱིར། ཨ་ཧི་ཐོ་ཕེལ་གྱི་ཐབས་བཟང་དེ་མེད་པར་མཛད་པའི་ཐུགས་ཐག་བཅད་པ་ཡིན་ནོ། །

དཱ་བིད་བྲོས་པ།

15 དེ་ནས་ཧུ་ཤཱ་ཨི་ཡིས་མཆོད་དཔོན་ཟཱ་ཏོག་དང་ཨབ་ཡཱ་ཐར་གཉིས་ལ། ཨ་ཧི་ཐོ་ཕེལ་གྱིས་ཨབ་ཤཱ་ལོམ་དང་ཡེས་ར་ཨེལ་གྱི་རྒན་པོ་རྣམས་ལ་འདི་དང་དེ་བཞིན་གྲོས་བཏབ་པ་དང་། ངས་ཀྱང་འདི་དང་དེ་བཞིན་གྲོས་བཏབ་པ་ཡིན། 16 ད་ལྟ་ཁྱོད་ཅག་གིས་གང་མྱུར་གྱིས་བང་ཆེན་མངགས་ནས་དཱ་བིད་ལ། དོ་དགོང་དབེན་སྟོང་གི་རབ་ཁ་རུ་མི་བཞུགས་པར་ཅི་ནས་ཀྱང་གཙང་པོའི་ཕ་རོལ་ཏུ་བརྒལ་དགོས། དེ་མིན་ཚེ་རྒྱལ་པོ་དང་ཁོང་གི་རྗེས་འབྲང་ཐམས་ཅད་འགེམ་པར་འགྱུར་རོ་ཞུ་དགོས་ཞེས་གདམས་སོ། ། 17 ཡོ་ནཱ་ཐན་དང་ཨ་ཧི་མཱ་ཨ་སི་གཉིས་ཀྱིས་ཨེན་རོ་གེལ་*དུ་སྒུག་བསྡད་ཅིང་། གཞན་གྱིས་མཐོང་བར་དོགས་ནས་གྲོང་ཁྱེར་ནང་དུ་འགྲོ་མ་ཕོད་པ་རེད། དེ་ནས་གཡོག་མོ་ཞིག་འོངས་ནས་ཁོ་གཉིས་ལ་གནས་ཚུལ་སྨྲས་པ་ལ། དེ་གཉིས་སོང་སྟེ་རྒྱལ་པོ་དཱ་བིད་ལ་འཕྲིན་བསྐྱལ་ཏོ། ། 18 ཡིན་ཡང་གཞོན་ནུ་ཞིག་གིས་ཁོ་གཉིས་མཐོང་བ་དང་སོང་ནས་ཨབ་ཤཱ་ལོམ་ལ་ཞུས་ཤིང་། ཁོ་གཉིས་མྱུར་དུ་སོང་སྟེ་པཱ་ཧུ་རིམ་དུ་མི་ཞིག་གི་ཁྱིམ་ལ་སླེབས་པ་དང་། ར་སྐོར་ནང་དུ་དོང་ཆུ་ཞིག་ཡོད་པ་དེའི་ནང་དུ་བབས། 19 ཡང་ཁྱིམ་དེའི་བུད་མེད་ཀྱིས་ཁ་གཅོད་ཅིག་བླངས་ནས་དོང་ཆུའི་ཁ་བཅད་པ་དང་། དེའི་ཁར་འབྲུ་རིགས་བརྡལ་བས་དོན་དེ་ཕྱི་རུ་མ་ཤོར་བ་རེད། 20 ཨབ་ཤཱ་ལོམ་གྱི་འཁོར་གཡོག་རྣམས་བུད་མེད་དེའི་ཁྱིམ་དུ་འོངས་ནས། ཨ་ཧི་མཱ་ཨ་སི་དང་ཡོ་ནཱ་ཐན་གཉིས་གང་དུ་ཡོད་དམ་ཞེས་དྲིས་པར། བུད་མེད་ཀྱིས། དེ་གཉིས་ཆུ་བོ་བརྒལ་ཚར་རོ་ཞེས་སྨྲས་ཤིང་། དེ་དག་གིས་ཁོ་གཉིས་བཙལ་ཡང་མ་རྙེད་པས་ཕྱིར་ཡེ་རུ་སཱ་ལེམ་དུ་ལོག་གོ ། 21 དེ་དག་སོང་རྗེས་ཁོ་གཉིས་དོང་ཆུ་ལས་ཡར་འོངས་ནས་སོང་སྟེ་རྒྱལ་པོ་དཱ་བིད་ལ། ཨ་ཧི་ཐོ་ཕེལ་གྱིས་ཁྱེད་ལ་གནོད་བསྐྱལ་བའི་ཐབས་འདི་བཞིན་བྱས་པས། ཁྱེད་རྣམས་གང་མྱུར་གྱིས་ཡར་ལངས་ནས་གཙང་པོ་བརྒལ་དགོས་ཞེས་ཞུས་པ་ལ། 22 དཱ་བིད་དང་ཁོང་གི་རྗེས་འབྲང་ཐམས་ཅད་ཡར་ལངས་ནས་ཡོར་དན་གཙང་པོ་བརྒལ་ཞིང་། ནམ་ལངས་དུས་གཅིག་ཀྱང་མ་ལུས་པར་ཡོར་དན་གཙང་པོ་བརྒལ་བ་རེད། 23 དེ་ནས་ཨ་ཧི་ཐོ་ཕེལ་གྱིས་རང་གི་ཐབས་ཇུས་ལ་མ་བསྟུན་པ་མཐོང་བས། བོང་བུར་སྒ་བསྟད་ནས་རང་གི་གྲོང་ཁྱེར་དུ་ལོག་སྟེ་ཁྱིམ་དུ་སླེབས་ཙ་ན། ཁོས་དེ་རུ་ཁ་ཆེམས་བཞག་ནས་ལྕེབས་པ་དང་། ཁོའི་བེམ་པོ་ནི་ཁོའི་ཕ་ཡི་དུར་དུ་བསྐུངས་སོ། ། 24 དེ་ནས་དཱ་བིད་མཱ་ཧ་ནཱ་ཡིམ་དུ་སླེབས་པ་དང་། ཨབ་ཤཱ་ལོམ་དང་ཁོའི་རྗེས་སུ་འབྲངས་པའི་ཡེས་ར་ཨེལ་པ་ཐམས་ཅད་ཀྱང་ཡོར་དན་གཙང་པོ་བརྒལ་ཏེ་སོང་ངོ་། ། 25 དེར་ཨབ་ཤཱ་ལོམ་གྱིས་ཡོ་ཨབ་ཀྱི་ཚབ་ཏུ་ཨ་མ་སཱ་དམག་དཔོན་དུ་བསྐོས་སོ། །ཨ་མ་སཱ་ནི་ཡེས་ར་ཨེལ་པ་ཡེད་རཱ་བྱ་བའི་བུ་ཡིན་ཏེ། ཡེད་རཱ་ནི་ནཱ་ཧ་སིའི་བུ་མོ་ཨ་བི་གཱ་ཡིལ་བྱ་བར་འགྲོགས་མྱོང་བ་ཡིན། ཨ་བི་གཱ་ཡིལ་ནི་ཡོ་ཨབ་ཀྱི་མ་ཟེ་རུ་ཡཱ་ཡི་མིང་སྲིང་ཡིན་ནོ། ། 26 ཨབ་ཤཱ་ལོམ་དང་ཡེས་ར་ཨེལ་པ་རྣམས་ཀྱིས་གིལ་ཨད་ཡུལ་དུ་སྒར་བཏབ་བོ། ། 27 ཡང་དཱ་བིད་མཱ་ཧ་ནཱ་ཡིམ་དུ་སླེབས་དུས་སུ། ཨམ་མོན་རིགས་ཀྱི་རབ་བཱ་ནས་ཐོན་པའི་ནཱ་ཧ་སིའི་བུ་ཤོ་བི་དང་། ལོ་རྡེ་བཱར་པ་ཨམ་མེ་ཨེལ་གྱི་བུ་མཱ་ཀིར་དང་། རོ་གེ་ལིམ་ནས་ཐོན་པའི་གིལ་ཨད་པ་པཱར་ཟིལ་ལ་ཨི་གསུམ་པོས། 28 མལ་ཆས་དང་གཞོང་པ། རྫ་མ། གྲོ། ནས། བག་ཕྱེ། ཡོས། སྲན་མ། སྲན་དམར། སྲན་ཡོས། 29 སྦྲང་རྩི། མར། ལུག བ་མོའི་འོ་ཕྱུར་བཅས་ཁྱེར་ཡོང་ནས་དཱ་བིད་དང་ཁོང་གི་རྗེས་འབྲང་རྣམས་ཀྱི་ཟས་སུ་དྲངས་ཏེ། དེ་དག་གིས་མི་ཚོགས་ནི་དབེན་སྟོང་དུ་བཀྲེས་སྐོམ་མྱངས་ཤིང་དུབ་པ་ཡིན་ནོ་སྙམ་པས་སོ། །

ལེའུ་བཅོ་བརྒྱད་པ།

ཨབ་ཤཱ་ལོམ་ཕམ་པར་གྱུར་པ།

1 དཱ་བིད་ཀྱིས་ཁོང་གི་རྗེས་སུ་འབྲངས་པའི་མི་ཚོགས་ཀྱི་གྲངས་ཀ་བླངས་ནས། དེ་རྣམས་ཀྱི་སྣེ་ཁྲིད་པར་སྟོང་དཔོན་དང་བརྒྱ་དཔོན་རྣམས་བསྐོས། 2 དཱ་བིད་ཀྱིས་མི་རྣམས་དམག་རྒྱག་ཏུ་མངགས་ཤིང་། སུམ་ཆའི་གཅིག་ཡོ་ཨབ་ཀྱི་ལག་ཏུ་བཏང་། སུམ་ཆའི་གཅིག་ཟེ་རུ་ཡཱ་ཡི་བུ་ཡོ་ཨབ་ཀྱི་ནུ་བོ་ཨ་བི་ཤཱ་ཨི་ཡི་ལག་ཏུ་བཏང་། སུམ་ཆའི་གཅིག་གཱད་པ་ཨིད་ཏ་ཨི་ཡི་ལག་ཏུ་བཏང་ནས། རྒྱལ་པོས་དམག་རྣམས་ལ། ང་ཡང་ཁྱོད་ཅག་དང་མཉམ་དུ་འཐབ་མོར་ཞུགས་ངེས་ཡིན་ཞེས་གསུངས་ཀྱང་། 3 དམག་རྣམས་ན་རེ། ཁྱེད་ནི་འཐབ་མོར་ཞུགས་མི་རུང་། གལ་ཏེ་ངེད་ཅག་བྲོས་ན་དགྲ་བོས་དོ་སྣང་བྱེད་མི་སྲིད་ལ། ཕྱེད་ཀ་གཡུལ་ངོར་ཤི་ནའང་དེ་དག་གིས་དོ་སྣང་བྱེད་མི་སྲིད། ཡིན་ན་ཡང་ད་ལྟ་ཁྱེད་ནི་བདག་ཅག་གི་མི་ཁྲི་ཚོ་གཅིག་དང་འདྲ་བས། ཁྱེད་ཉིད་གྲོང་ཁྱེར་དུ་བཞུགས་ནས་ངེད་རྣམས་ལ་དཔུང་གྲོགས་མཛད་ན་ལེགས་སོ་ཞེས་ཞུས་ཤིང་། 4 རྒྱལ་པོས་དེ་དག་ལ། ཁྱོད་ཅག་གིས་གང་ལེགས་པར་འདོད་ན་ངས་དེ་བཞིན་བྱའོ་ཞེས་གསུངས་ནས། རྒྱལ་པོ་མཁར་སྒོ་རུ་བཞེངས་བསྡད་ཅིང་། དམག་མི་རྣམས་བརྒྱ་ཕྲག་དང་སྟོང་ཕྲག་བྱས་ནས་རིམ་བཞིན་འཐབ་མོ་བྱེད་དུ་ཆས་སོ། ། 5 རྒྱལ་པོས་ཡོ་ཨབ་དང་། ཨ་བི་ཤཱ་ཨི་དང་། ཨིད་ཏ་ཨི་གསུམ་ལ་བཀའ་བཀོད་ཅིང་འདི་ལྟར། ཁྱོད་རྣམས་ཀྱིས་ངའི་ཁ་ངོར་བལྟས་ནས་གཞོན་ནུ་ཨབ་ཤཱ་ལོམ་ལ་གུ་ཡངས་ཐོངས་ཤིག་ཅེས་བསྒོས་པ་དང་། རྒྱལ་པོས་ཨབ་ཤཱ་ལོམ་གྱི་དོན་དུ་དམག་དཔོན་ཐམས་ཅད་ལ་བཀའ་གནང་བ་དེ་ནི་དམག་ཐམས་ཅད་ཀྱིས་ཐོས་པར་གྱུར། 6 དེ་ལྟར་དམག་རྣམས་ཐང་དུ་སོང་ནས་ཡེས་ར་ཨེལ་གྱི་གདོང་བསུས་ཏེ་ཨེ་ཕཱར་ཡིམ་གྱི་ནགས་ཚལ་དུ་འཐབ་མོ་བྱུང་ངོ་། ། 7 དེ་རུ་ཡེས་ར་ཨེལ་གྱི་མི་རྣམས་དཱ་བིད་ཀྱི་འཁོར་གཡོག་རྣམས་ཀྱི་མདུན་དུ་ཕམ་ནས། ཉིན་མོ་དེ་ལ་མི་མང་པོ་ཤི་བ་སྟེ་བསྡོམས་པས་མི་ཁྲི་གཉིས་ཡོད་དོ། ། 8 ཡང་དམག་འཐབ་ནི་ཡུལ་གྲུ་ཀུན་ཏུ་ཁྱབ་པ་དང་། ཉིན་དེར་ནགས་ཚལ་གྱིས་བཀུམ་པའི་དམག་མི་ནི་རལ་གྲིས་བཀུམ་པ་ལས་ཀྱང་ལྷག་པར་མང་ངོ་། ། 9 དེ་ནས་ཨབ་ཤཱ་ལོམ་ནི་དཱ་བིད་ཀྱི་འཁོར་གཡོག་རྣམས་དང་ཕྲད་པ་དང་། ཁོ་རང་དྲེའུ་ཞིག་ལ་ཞོན་ནས་བེ་ཤིང་ཆེན་པོ་ཞིག་གི་ཡལ་ག་སྦོམ་པོའི་འོག་ཏུ་སྐྱོད་པ་ལ། ཁོའི་མགོ་བེ་ཤིང་གི་བར་ལ་བཙིར་པ་དང་། ཁོ་རང་བར་སྣང་དུ་དཔྱངས་ཏེ་ཞོན་པ་དྲེའུ་ཁོའི་འོག་ནས་ཤོར་རོ། ། 10 མི་ཞིག་གིས་དེ་མཐོང་ནས་ཡོ་ཨབ་ལ། གཟིགས་དང་། ངས་ཨབ་ཤཱ་ལོམ་བེ་ཤིང་སྟེང་དཔྱངས་ཡོད་པ་མཐོང་བ་ཡིན་ཞེས་སྨྲས་པར། 11 ཡོ་ཨབ་ཀྱིས་འཕྲིན་སྐྱེལ་མཁན་དེ་ལ། ལྟོས་དང་། ཁྱོད་ཀྱིས་ཁོ་མཐོང་ན་ཅིའི་ཕྱིར་སྐབས་དེར་ཁོ་བསད་ནས་སར་མི་འཕེན་ནམ། ངས་ཁྱོད་ལ་དངུལ་སྲང་བཅུ་དང་སྐ་རགས་གཅིག་དགའ་རྟགས་སུ་སྟེར་ངེས་ཡིན་ཞེས་སྨྲས་པ་དང་། 12 མི་དེས་ཡོ་ཨབ་ལ། ངའི་ལག་ཏུ་དངུལ་སྲང་སྟོང་གཅིག་ཡོང་ནའང་། ངས་རྒྱལ་སྲས་ཀྱི་ཕྱོགས་སུ་ལག་པ་བརྐྱང་མི་ཕོད། འོ་སྐོལ་ཀུན་གྱི་ཐོས་སར། རྒྱལ་པོས་ཁྱེད་དང་ཨ་བི་ཤཱ་ཨི་དང་ཨིད་ཏ་ཨི་གསུམ་ལ། དོགས་ཟོན་གྱིས་ཤིག གཞོན་ནུ་ཨབ་ཤཱ་ལོམ་ལ་གནོད་པ་མ་བྱེད་ཅིག་ཅེས་བཀའ་གནང་བ་ཡིན། 13 གལ་ཏེ་བདག་གིས་ཁོའི་སྲོག་བཅད་ཚེ། དོན་གང་ཡིན་ཡང་རྒྱལ་པོ་ལ་གསང་མི་ཐུབ་པར་མ་ཟད། ཁྱེད་ཀྱང་རྒྱང་རིང་ནས་ལངས་སྡོད་ངེས་ཡིན་ཞེས་སྨྲས། 14 དེར་ཡོ་ཨབ་ཀྱིས། ངས་ཁྱོད་ཀྱི་རྩར་འདི་ལྟར་དུས་འགྱང་བྱེད་མི་ནུས་ཞེས་སྨྲས་པ་དང་། མདུང་གསུམ་ལག་ཏུ་ཐོགས་ནས་ཨབ་ཤཱ་ལོམ་ད་དུང་བེ་ཤིང་གི་སྟེང་དུ་དཔྱངས་ནས་གསོན་པའི་དུས་སུ་ཁོའི་སྙིང་བརྟོལ་བར་བྱས་སོ། ། 15 ཡོ་ཨབ་ཀྱི་གོ་མཚོན་འཁུར་བའི་གཞོན་ནུ་བཅུ་ཡིས་ཨབ་ཤཱ་ལོམ་བསྐོར་ཏེ་ཁོ་ལ་བརྡུངས་ནས་བསད་དོ། ། 16 དེ་ནས་ཡོ་ཨབ་ཀྱིས་ཆེད་དུ་རྭ་དུང་བུས་པ་ལ། དམག་མི་རྣམས་ཡེས་ར་ཨེལ་གྱི་ར་མདའ་ནས་ཕྱིར་ལོག་པ་རེད། གང་ལ་ཞེ་ན། ཡོ་ཨབ་ཀྱིས་དམག་མི་རྣམས་བཀག་པའོ། ། 17 དེ་ནས་དེ་དག་གིས་ཨབ་ཤཱ་ལོམ་མར་བླངས་པ་དང་། ནགས་གསེབ་ཀྱི་ས་དོང་ཆེན་པོ་ཞིག་གི་ནང་དུ་འཕངས་ནས་དེའི་སྟེང་དུ་རྡོ་སྤུང་ཤིན་ཏུ་ཆེན་པོ་བརྒྱབ། ཡེས་ར་ཨེལ་པ་ཐམས་ཅད་བྲོས་ནས་རང་རང་གི་གུར་དུ་སོང་ངོ་། ། 18 ཨབ་ཤཱ་ལོམ་གྱིས་རང་ཉིད་གསོན་པོའི་དུས་སུ་རྒྱལ་པོའི་ལུང་པ་རུ་ཀ་བ་ཞིག་བསླངས་ཏེ། ཁོས་བདག་ལ་དྲན་རྟེན་དུ་རང་གི་མིང་ཐོགས་པའི་བུ་མེད་ཅེས་སྨྲས་ནས། ཀ་བ་དེའི་མིང་ལ་རང་གི་མིང་བཞིན་ཨབ་ཤཱ་ལོམ་གྱི་ཀ་རིང་ཞེས་བཏགས་ཤིང་དེ་རིང་གི་བར་དུ་ལུས་སོ། །

དཱ་བིད་ཀྱིས་ཨབ་ཤཱ་ལོམ་ཤི་བའི་གཏམ་ཐོས་པ།

19 དེར་ཟཱ་ཏོག་གི་བུ་ཨ་ཧི་མཱ་ཨ་སི་ཡིས། ད་ང་རང་བརྒྱུགས་སོང་སྟེ་རྒྱལ་པོ་ལ། དཀོན་མཆོག་ཡ་ཝཱེས་རྒྱལ་པོ་ཁོང་ཉིད་དགྲ་བོ་རྣམས་ལས་སྐྱོབ་པར་མཛད་པའི་འཕྲིན་འཁྱེར་རམ་ཞེས་ཞུས་པར། 20 ཡོ་ཨབ་ཀྱིས་དེ་ལ། དེ་རིང་ཉིན་མོར་ཁྱོད་ཀྱིས་འཕྲིན་མ་འཁྱེར་ཞིག ཉིན་མོ་གཞན་ཞིག་ལ་འཕྲིན་འཁྱེར་རུང་། དེ་རིང་རྒྱལ་སྲས་གྲོངས་པས་ཁྱོད་ཀྱིས་འཕྲིན་འཁྱེར་མི་རུང་ཞེས་སྨྲས་སོ། ། 21 དེར་ཡོ་ཨབ་ཀྱིས་གུ་ཤ་པ་ཞིག་ལ། ཁྱོད་སོང་སྟེ་ཇི་མཐོང་བ་དེ་རྒྱལ་པོར་ཞུས་ཤིག་ཅེས་བཀའ་བསྩལ་པས། གུ་ཤ་པ་དེས་ཡོ་ཨབ་ལ་ཕྱག་བཙལ་ཏེ་བརྒྱུགས་སོ། ། 22 ཟཱ་ཏོག་གི་བུ་ཨ་ཧི་མཱ་ཨ་སི་ཡིས་ཡང་བསྐྱར་ཡོ་ཨབ་ལ། ཅི་བྱུང་ན་བྱུང་། བདག་ནི་གུ་ཤ་པའི་རྗེས་སུ་རྒྱུག་པར་གནོངས་ཤིག་ཅེས་ཞུས་པར། ཡོ་ཨབ་ཀྱིས། ངའི་བུ། ཁྱོད་ཀྱིས་འཕྲིན་འདི་བསྐྱལ་བས་རྔན་པ་ཅི་ཡང་མེད་དེ། ཅིའི་ཕྱིར་རྒྱུག་འདོད་དམ་ཞེས་སྨྲས་ཀྱང་། 23 དེས་ནི་ཅི་བྱུང་ན་བྱུང་། ང་རང་རྒྱུག་དགོས་ཞུས་པས། དེས་རྒྱུག་ཅིག་ཅེས་སྨྲས་པ་དང་། ཡང་ཨ་ཧི་མཱ་ཨ་སི་ཐང་ལམ་ནས་བརྒྱུགས་ཏེ་གུ་ཤ་པའི་སྔོན་དུ་སླེབས་སོ། ། 24 དེའི་ཚེ་དཱ་བིད་མཁར་སྒོ་གཉིས་ཀྱི་མཚམས་སུ་བཞུགས་ཡོད་པ་དང་། སོ་པ་ནི་མཁར་སྟེང་དུ་འགོས་ཏེ་མགོ་ཡར་བཏེགས་ནས་བལྟས་པ་ལ། ལྟོས་དང་། མི་གཅིག་རང་བརྒྱུགས་འོང་བ་མཐོང་ངོ་། ། 25 སོ་པས་སྐད་ཆེན་པོས་རྒྱལ་པོར་ཞུས་ཤིང་། རྒྱལ་པོས། གལ་ཏེ་མི་གཅིག་འོངས་ན་དེ་ནི་ངག་འཕྲིན་འཁྱེར་མཁན་ཡིན་ཞེས་གསུངས་པ་དང་། མི་དེ་བརྒྱུགས་ནས་ཉེ་བར་སླེབས། 26 སོ་པས་ཡང་མི་ཞིག་བརྒྱུགས་འོང་བ་མཐོང་ནས། མཁར་སྒོ་སྲུང་མཁན་བོས་ཏེ་ན་རེ། ལྟོས་དང་། ཡང་མི་གཅིག་རང་ཚུར་རྒྱུག་གོ་ཞེས་སྨྲས་པར། རྒྱལ་པོས། དེ་ཡང་འཕྲིན་འཁྱེར་མཁན་ཡིན་ཞེས་གསུངས། 27 དེ་ནས་སོ་པས། མི་སྔ་མ་དེའི་རྒྱུག་ཚུལ་ལ་ལྟོས་ན་ཟཱ་ཏོག་གི་བུ་ཨ་ཧི་མཱ་ཨ་སི་ཡིན་པ་འདྲ་ཞེས་སྨྲས་ཤིང་། རྒྱལ་པོས། ཁོ་ནི་མི་བཟང་པོ་ཞིག་ཡིན་ལ་འཕྲིན་བཟང་ཡོད་དོ་ཞེས་གསུངས་སོ། ། 28 ཡང་ཨ་ཧི་མཱ་ཨ་སི་ཡིས་འབོད་སྒྲ་བསྒྲགས་ཏེ། བདེ་ལ་བབས་སོ་ཞེས་ཞུས་ཤིང་། ལུས་སར་བཏུད་ནས་རྒྱལ་པོར་ཕྱག་བཙལ་ཏེ་ན་རེ། ཁྱེད་ཀྱི་དཀོན་མཆོག་ཡ་ཝཱེ་ནི་བསྟོད་འོས་པ་ལགས། ཁོང་གིས་བདག་གི་ཇོ་བོ་དང་བདག་གི་རྒྱལ་པོའི་ཕྱོགས་སུ་ལག་པ་བཏེགས་པའི་མི་རྣམས་རྒྱལ་པོར་སྤྲོད་པར་མཛད་དོ་ཞེས་ཞུས་པ་དང་། 29 རྒྱལ་པོས། ན་གཞོན་ཨབ་ཤཱ་ལོམ་བདེའམ་ཞེས་དྲིས་པར། ཨ་ཧི་མཱ་ཨ་སི་ཡིས། ཡོ་ཨབ་ཀྱིས་རྒྱལ་པོའི་ཞབས་ཕྱི་བདག་མངགས་པའི་ཚེ་ན། བདག་གིས་ཟང་ཟིང་ཆེན་པོ་ཞིག་མཐོང་ནའང་དེ་ཅི་ཡིན་ཤེས་མ་སོང་ཞེས་ཞུས། 30 རྒྱལ་པོས། ཁྱོད་ཡར་ལོངས་ལ་ལོགས་སུ་སྡོད་ཅིག་ཅེས་བཀའ་བསྩལ་པས་ཁོ་ཡར་ལངས་ནས་ལོགས་སུ་བསྡད་དོ། ། 31 ཡང་ལྟོས་ཤིག གུ་ཤ་པ་དེ་ཡང་སླེབས་ནས། ཀྱེ་བདག་གི་ཇོ་བོ་དང་བདག་གི་རྒྱལ་པོ་ལ་འཕྲིན་ཞིག་ཞུ་རྒྱུ་ཡོད་དེ། དཀོན་མཆོག་ཡ་ཝཱེས་དེ་རིང་ཉིན་མོར་ཡར་ལངས་ནས་ཁྱེད་ལ་རྒོལ་མཁན་ཐམས་ཅད་ལས་ཁྱེད་རང་སྐྱོབ་པར་མཛད་དོ་ཞེས་ཞུས་པར། 32 རྒྱལ་པོས་གུ་ཤ་པ་དེ་ལ། ན་གཞོན་ཨབ་ཤཱ་ལོམ་བདེའམ་ཞེས་དྲིས་པའི་ལན་དུ་གུ་ཤ་པས། བདག་གི་ཇོ་བོ་དང་བདག་གི་རྒྱལ་པོའི་དགྲ་བོ་རྣམས་དང་། སེམས་ངན་དང་བཅས་ཡར་ལངས་ནས་ཁྱེད་ལ་གནོད་སྐྱེལ་མཁན་ཐམས་ཅད་ན་གཞོན་དེ་དང་འདྲ་བར་གྱུར་ཅིག་ཞུས་པས། 33 རྒྱལ་པོ་ཐུགས་རབ་ཏུ་འཁྲུགས་ཏེ་མཁར་སྒོའི་སྟེང་ཁང་དུ་འགོས་ནས། ཀྱེ་ངའི་བུ་ཨབ་ཤཱ་ལོམ། ངའི་བུ། ངའི་བུ་ཨབ་ཤཱ་ལོམ། ང་ནི་ཁྱོད་ཀྱི་ཚབ་ཏུ་ཤི་བ་ཡིན་ན་ཅི་མ་རུང་། ཀྱེ་ཨབ་ཤཱ་ལོམ། ངའི་བུ་ཞེས་ཤིན་ཏུ་ངུས་སོ། །

ལེའུ་བཅུ་དགུ་པ།

ཡོ་ཨབ་ཀྱིས་རྒྱལ་པོའི་སྐྱོན་བརྗོད་པ།

1 དེ་ནས་མི་ཞིག་གིས་ཡོ་ཨབ་ལ། གཟིགས་དང་། རྒྱལ་པོས་ཨབ་ཤཱ་ལོམ་གྱི་དོན་དུ་ངུ་ཞིང་མྱ་ངན་བྱེད་དོ་ཞེས་སྨྲས། 2 རྒྱལ་པོ་ཉིད་ཀྱི་སྲས་ཀྱི་ཕྱིར་ཐུགས་སྐྱོ་བ་དམག་དཔུང་ཡོངས་ཀྱིས་ཐོས་པས། རྒྱལ་ཁ་ཐོབ་པའི་ཉིན་དེ་ནི་ཁོ་ཚོར་མཚོན་ན་སྡུག་བསྔལ་དུ་གྱུར་ཏོ། ། 3 ཉིན་མོ་དེར་དམག་རྣམས་ནི་གཡུལ་ལས་བྲོས་ཤིང་ངོ་གནོང་བའི་དམག་མི་བཞིན་དུ། ལྐོག་ནས་གྲོང་ཁྱེར་དུ་ཞུགས་པ་རེད། 4 རྒྱལ་པོས་ཞལ་ངོ་བཏུམས་ཏེ་སྐད་ཆེན་པོས་ངུས་ཤིང་། ཀྱེ་ངའི་བུ་ཨབ་ཤཱ་ལོམ། ཀྱེ་ཨབ་ཤཱ་ལོམ། ངའི་བུ། ངའི་བུ་ཞེས་བོས་པ་དང་། 5 ཡོ་ཨབ་རྒྱལ་པོའི་དྲུང་དུ་ཕོ་བྲང་ནང་སོང་སྟེ་འདི་ལྟར། དེ་རིང་ཁྱེད་ཀྱིས་ཉིད་ཀྱི་འཁོར་གཡོག་ཐམས་ཅད་ངོ་ཚར་གཏད་པ་ཡིན། དེ་དག་གིས་ཁྱེད་ཀྱི་སྲོག་དང་། ཁྱེད་ཀྱི་སྲས་དང་སྲས་མོའི་སྲོག་དང་། ཁྱེད་ཀྱི་ཆེན་ཆུན་རྣམས་ཀྱི་སྲོག་བསྐྱབས་ཀྱང་། 6 ཁྱེད་ཀྱིས་ཉིད་ལ་འཁོན་པ་རྣམས་ལ་བྱམས་པ་དང་། ཁྱེད་ལ་བརྩེ་བ་རྣམས་ལ་སྡང་བར་མཛད་དོ། །དེ་རིང་ཁྱེད་ཀྱིས་དམག་དཔོན་དང་འཁོར་གཡོག་གཉིས་ཀ་ཐུགས་སུ་མེད་པ་དེ་བསྟན་པ་ཡིན། གལ་ཏེ་ཨབ་ཤཱ་ལོམ་གསོན་ཞིང་། བདག་ཅག་ཐམས་ཅད་ཤི་བ་ཡིན་ན་ཁྱེད་ཐུགས་དགྱེས་པ་དེ་རིང་བདག་གིས་རྟོགས་སོང་། 7 ད་ལྟ་ཁྱེད་རང་ཡར་བཞེངས་ནས་ཕྱི་རུ་ཕེབས་ཏེ་ཁྱེད་ཀྱི་འཁོར་གཡོག་རྣམས་ལ་སེམས་གསོ་གནོངས་ཤིག ངས་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་ཏེ། གལ་ཏེ་ཁྱེད་རང་ཕྱི་རུ་མི་འགྲོ་ན། དོ་དགོང་ཁྱེད་དང་མཉམ་དུ་མི་གཅིག་ཀྱང་འདུག་མི་སྲིད་དེ། གེགས་བར་ཆད་འདི་ནི་ཁྱེད་རང་སྐུ་ན་ཕྲ་མོ་ནས་ད་བར་དུ་ཕྲད་པའི་སྡུག་བསྔལ་ཐམས་ཅད་ལས་ལྷག་པར་ཚབས་ཆེའོ་ཞེས་ཞུས་པས། 8 རྒྱལ་པོ་ཡར་བཞེངས་ནས་མཁར་སྒོར་བཞུགས་པ་ལ། མི་ཐམས་ཅད་ཀྱིས་རྒྱལ་པོ་མཁར་སྒོར་བཞུགས་པ་ཐོས་པས་ཐམས་ཅད་རྒྱལ་པོའི་དྲུང་དུ་འོངས་སོ། །སྐབས་དེར་ཡེས་ར་ཨེལ་པ་རྣམས་བྲོས་ནས་རང་རང་གི་གུར་དུ་ཕྱིན་ཏོ། །

དཱ་བིད་ཡེ་རུ་སཱ་ལེམ་དུ་ལོག་པ།

9 ཡང་ཡེས་ར་ཨེལ་གྱི་ཚོ་པ་ཐམས་ཅད་ཀྱི་མི་རྣམས་ཀྱི་ཁྲོད་དུ་རྩོད་གླེང་བྱུང་སྟེ་ན་རེ། རྒྱལ་པོས་བདག་ཅག་ནི་དགྲ་བོ་རྣམས་ཀྱི་ལག་ནས་ཐར་བར་མཛད་པ་དང་། ཕེ་ལེ་ཤེད་པའི་ལག་ནས་ཀྱང་ཐར་བར་མཛད་ཀྱང་། ད་ལྟ་ཨབ་ཤཱ་ལོམ་གྱི་ཕྱིར་རང་རེའི་ཡུལ་འདི་ནས་འབྲོ་དགོས་བྱུང་བ་ཡིན། 10 འོ་སྐོལ་ཚོས་རྒྱལ་པོར་བྱུགས་པའི་ཨབ་ཤཱ་ལོམ་ནི་གཡུལ་ངོར་ཤིའོ། །ད་ལྟ་ཁྱོད་ཚོས་རྒྱལ་པོ་སླར་སྤྱན་འདྲེན་པའི་སྐོར་ཚིག་གཅིག་ཀྱང་མི་ལབ་པ་ཅི་ཞེས་གཏམ་བྱས་སོ། ། 11 དེར་རྒྱལ་པོ་དཱ་བིད་ཀྱིས་མཆོད་དཔོན་ཟཱ་ཏོག་དང་ཨབ་ཡཱ་ཐར་གཉིས་ལ་ངག་འཕྲིན་བསྐུར་ནས་འདི་ལྟར། ཁྱོད་གཉིས་ཀྱིས་ཡ་ཧུ་དཱ་ཡི་རྒན་པོ་རྣམས་ལ་འདི་སྐད་སྨྲ་དགོས་ཏེ། རྒྱལ་པོ་ཕྱིར་ཕོ་བྲང་དུ་སྤྱན་འདྲེན་པའི་དོན་གྱི་ཐད་ཁྱོད་རྣམས་གཞན་པའི་རྗེས་སུ་ལུས་པ་ཅི་ཡིན་ནམ། ཡེས་ར་ཨེལ་པ་ཡོངས་ཀྱིས་རྒྱལ་པོ་ཕྱིར་སྤྱན་འདྲེན་པའི་གཏམ་ནི་རྒྱལ་པོའི་དྲུང་དང་རྒྱལ་པོའི་ཕོ་བྲང་དུ་སླེབས་ཚར། 12 ཁྱོད་རྣམས་ངའི་སྤུན་ཟླ་དང་ཤ་རུས་ཡིན་པས། རྒྱལ་པོ་ཕྱིར་སྤྱན་འདྲེན་པར་ཁྱོད་རྣམས་རྗེས་སུ་ལུས་པ་ཅི་ཡིན་ཞེས་དང་། 13 ཡང་ཁྱོད་རྣམས་ཀྱིས་ཨ་མ་སཱ་ལ་འདི་ལྟར། ཁྱོད་ངའི་ཤ་རུས་མ་ཡིན་ནམ། གལ་ཏེ་ངས་ཁྱོད་ནི་ཡོ་ཨབ་ཀྱི་ཚབ་ལ་བདག་གི་དྲུང་ནས་གཏན་དུ་དམག་དཔོན་དུ་མི་བྱེད་ན། དཀོན་མཆོག་གིས་བདག་ལ་འདིའམ་འདི་ལས་ལྷག་པ་ཞིག་མཛད་པར་ཤོག་ཅེས་སྨྲ་དགོས་ཞེས་བསྒོས། 14 དེ་ལྟར་ཁོང་གིས་མི་གཅིག་གི་སེམས་བཀུག་པ་ལྟར་ཡ་ཧུ་དཱ་པ་རྣམས་ཀྱི་སེམས་བཀུག་པར་མཛད་ཅིང་། དེ་དག་གིས་རྒྱལ་པོའི་དྲུང་དུ་མི་མངགས་ནས། རྒྱལ་པོ་དང་རྒྱལ་པོའི་བློན་འཁོར་རྣམས་ཕྱིར་ཕེབས་པར་མཛོད་ཅེས་ཞུས་སོ། ། 15 དེ་ནས་རྒྱལ་པོ་ཕྱིར་ཕེབས་ནས་ཡོར་དན་གཙང་པོའི་འགྲམ་དུ་སླེབས། ཡ་ཧུ་དཱ་པ་རྣམས་རྒྱལ་པོ་ཡོར་དན་གཙང་པོའི་ཚུར་ཕྱོགས་ལ་བསུ་བར་གིལ་གལ་དུ་སླེབས།

དཱ་བིད་ཀྱིས་དགྲ་རྣམས་ལ་དགོངས་སེལ་གནང་བ།

16 ཡང་པེན་ཡཱ་མེན་པ་གེ་རཱ་ཡི་བུ་སྟེ། པཱ་ཧུ་རིམ་ནས་ཐོན་པའི་ཤིམ་ཨི་བྱ་བ་དེ་རྟབ་རྟབ་པོར་ཡ་ཧུ་དཱ་པ་རྣམས་དང་མཉམ་དུ་མར་སོང་ནས་རྒྱལ་པོ་དཱ་བིད་ལ་བསུ་བ་བྱས། 17 ཤིམ་ཨི་དང་མཉམ་དུ་པེན་ཡཱ་མེན་པ་མི་ཆིག་སྟོང་དང་། སོ་ལོ་ཚང་གི་གཡོག་པོ་ཙི་བཱ་དང་དེའི་བུ་བཅོ་ལྔ་དང་ཞབས་ཕྱི་ཉི་ཤུ་བཅས་ཡོད་པ་ཡིན། དེ་དག་བྲེལ་མྱུར་གྱིས་ཡོར་དན་གཙང་པོ་བརྒལ་ཏེ་རྒྱལ་པོའི་དྲུང་དུ་སོང་ཞིང་། 18 མི་རྣམས་རབ་ཁ་བརྒྱུད་ནས་རྒྱལ་པོའི་ཐུགས་དགོངས་བཞིན་རྒྱལ་པོ་དང་ཁོང་གི་ཁྱིམ་མི་རྣམས་གཙང་པོ་བརྒལ་དུ་བཅུག་པ་དང་། དཱ་བིད་ཡོར་དན་གཙང་པོ་བརྒལ་ནས་ཕེབས་པར་བརྩམས་པའི་ཚེ། གེ་རཱ་ཡི་བུ་ཤིམ་ཨི་ཡིས་རྒྱལ་པོའི་དྲུང་དུ་ལུས་སར་བཏུད་ནས་ཕྱག་བཙལ་བ་དང་། 19 རྒྱལ་པོ་ལ་འདི་ལྟར། བདག་གི་ཇོ་བོ་དང་བདག་གི་རྒྱལ་པོ་ཡེ་རུ་སཱ་ལེམ་དང་བྲལ་བའི་ཉིན་མོར་ཞབས་ཕྱི་བདག་གིས་ཉེས་པ་བཟོས་ཟིན། ད་ནི་བདག་གི་ཇོ་བོས་བདག་ལ་ཉེས་པ་མི་འགེལ་བ་དང་། རྒྱལ་པོའི་ཡིད་ལ་མི་དྲན་ཞིང་ཐུགས་སུའང་མི་འཛིན་པར་མཁྱེན། 20 གཟིགས་དང་། ཞབས་ཕྱིས་རང་ལ་སྡིག་ཉེས་ཡོད་པ་ཤེས་བཞིན་དུ། ཡོ་སེབ་ཀྱི་ཁྱིམ་རྒྱུད་ཡོངས་ཀྱི་ཁྲོད་ནས་དེ་རིང་ཉིན་མོར་ང་རང་ཐོག་མར་བདག་གི་ཇོ་བོ་དང་བདག་གི་རྒྱལ་པོ་བསུ་བར་འདིར་འོངས་པ་ཡིན་ཞེས་ཞུས་པ་ལ། 21 ཟེ་རུ་ཡཱ་ཡི་བུ་ཨ་བི་ཤཱ་ཨི་ཡིས་དེའི་ལན་དུ། ཤིམ་ཨི་ཡིས་དཀོན་མཆོག་ཡ་ཝཱེས་བྱུགས་པ་ལ་དམོད་མོ་བཏབ་པས་ཁོ་གསོད་པར་མི་འོས་སམ་ཞེས་སྨྲས་ཤིང་། 22 དཱ་བིད་ཀྱིས། ཟེ་རུ་ཡཱ་ཡི་བུ་རྣམས། ཁྱོད་ཅག་ང་དང་འབྲེལ་བ་ཅི་ཡོད། ཁྱོད་ཅག་གིས་དེ་རིང་ང་ལ་རྒོལ་ལན་སྤྲོད་དམ། དེ་རིང་ཡེས་ར་ཨེལ་གྱི་ཁྲོད་ནས་སུ་ཞིག་གསོད་རུང་ངམ། བདག་གིས་རང་ཉིད་ཡེས་ར་ཨེལ་གྱི་རྒྱལ་པོ་ཡིན་པ་མི་ཤེས་སམ་ཞེས་གསུངས་ནས། 23 རྒྱལ་པོས་ཤིམ་ཨི་ལ། ཁྱོད་འཆི་བར་མི་འགྱུར་རོ་ཞེས་བསྒོས་ཤིང་ཁོ་ལ་མནའ་བསྐྱལ་ཏོ། །

དཱ་བིད་ཀྱིས་མེ་ཕི་པོ་ཤེད་གཅེས་སུ་བཟུང་བ།

24 དེར་སོ་ལོའི་ཚ་བོ་མེ་ཕི་པོ་ཤེད་ཀྱང་རྒྱལ་པོ་བསུ་བར་འོངས། དེས་རྒྱལ་པོ་ཕྱིན་པའི་ཉིན་ནས་བཟུང་ཁོང་བདེ་བར་ཡེ་རུ་སཱ་ལེམ་དུ་ཕྱིར་ཕེབས་པའི་བར་དུ། རྐང་པ་མ་བཀྲུས་ཤིང་སྨ་ར་མ་བཞར་ལ། གོས་ཀྱང་མ་བཀྲུས་སོ། ། 25 ཡང་ཁོ་རང་ཡེ་རུ་སཱ་ལེམ་དུ་རྒྱལ་པོ་བསུ་བར་འོངས་པའི་ཚེ། རྒྱལ་པོས་དེ་ལ། ཀྱེ་མེ་ཕི་པོ་ཤེད། ཁྱོད་ང་དང་མཉམ་དུ་ཅིའི་ཕྱིར་མ་སོང་ངམ་ཞེས་དྲིས་པའི་ལན་དུ། 26 ཁོ་ན་རེ། ཀྱེ་བདག་གི་ཇོ་བོ་དང་བདག་གི་རྒྱལ་པོ་ལགས། བདག་གི་ཞབས་ཕྱིས་ *བདག་ལ་མགོ་བསྐོར་བཏང་བ་རེད། ཞབས་ཕྱི་བདག་ནི་ཞ་བོ་ཡིན་པས། ཉིན་དེར་ཞབས་ཕྱི་བདག་གིས་བོང་བུར་སྒ་བསྟད་ནས་རྒྱལ་པོ་མཉམ་དུ་འགྲོ་བར་བསམ་པ་ཡིན་མོད། 27 འོན་ཀྱང་མི་དེས་བདག་གི་ཇོ་བོ་དང་བདག་གི་རྒྱལ་པོའི་དྲུང་དུ་ཞབས་ཕྱིར་སྐུར་འདེབས་བྱས་པ་རེད། བདག་གི་ཇོ་བོ་དང་བདག་གི་རྒྱལ་པོ་ནི་དཀོན་མཆོག་གི་ཕོ་ཉ་དང་འདྲ་བས། ཁྱེད་ཀྱི་སྤྱན་སྔར་གང་ཞིག་ལེགས་ན་དེ་བཞིན་མཛོད་ཅིག 28 བདག་གི་ཕ་རྒྱུད་ཐམས་ཅད་ནི་བདག་གི་ཇོ་བོ་དང་བདག་གི་རྒྱལ་པོའི་དྲུང་དུ་ཤི་འོས་པའི་མི་ལྟ་བུ་ཡིན་ཡང་། རྒྱལ་པོ་ཁྱེད་ཀྱིས་ཞབས་ཕྱི་བདག་ནི་ཁྱེད་ཀྱི་གསོལ་ལྕོག་ལས་ཟས་སྤྱོད་པའི་གྲལ་དུ་བཅུག་པས། ད་ནི་བདག་ལ་རྒྱལ་པོར་འོ་དོད་འབོད་པའི་དབང་ཞིག་གང་དུ་ཡོད་ཅེས་ཞུས་པ་དང་། 29 རྒྱལ་པོས་དེ་ལ། ཁྱོད་ཀྱིས་ད་དུང་རང་གི་དོན་རྣམས་གླེང་བ་དེ་ཅི་ཡིན། ངས་ནི་ཁྱོད་དང་ཙི་བཱ་གཉིས་ཀྱིས་ས་ཞིང་བགོ་བར་བྱོས་ཤིག་ཅེས་བསྒོའོ་ཞེས་གསུངས་ཤིང་། 30 མེ་ཕི་པོ་ཤེད་ཀྱིས་རྒྱལ་པོ་ལ། བདག་གི་ཇོ་བོ་དང་བདག་གི་རྒྱལ་པོ་བདེ་བར་རང་གི་ཕོ་བྲང་དུ་སླེབས་བྱུང་བས། ཐ་ན་ཐམས་ཅད་ཙི་བཱ་ཡིས་ཁྱེར་ཡང་ཆོག་ཅེས་གསོལ་ཏོ། །

དཱ་བིད་ཀྱིས་པཱར་ཟིལ་ལ་ཨི་གཅེས་སུ་བཟུང་བ།

31 གཞན་ཡང་གིལ་ཨད་པ་པཱར་ཟིལ་ལ་ཨི་ནི་རོ་གེ་ལིམ་ནས་མར་འོངས་ཤིང་། རྒྱལ་པོ་སྲུང་སྐྱེལ་བགྱི་བའི་ཕྱིར་ཁོང་དང་ལྷན་ཅིག་ཡོར་དན་གཙང་པོ་བརྒལ་བའོ། ། 32 པཱར་ཟིལ་ལ་ཨི་ནི་ཤིན་ཏུ་རྒས་ཤིང་ལོ་བརྒྱད་ཅུར་སོན་པ་ཞིག་ཡིན་ཏེ། ཡང་ཁོ་ནི་ཕྱུག་བདག་ཅིག་ཡིན་པས་རྒྱལ་པོ་མཱ་ཧ་ནཱ་ཡིམ་དུ་ལུས་པའི་ཚེ་ཁོས་ཁ་ཟས་བསྐྱལ་ཏོ། ། 33 དེར་རྒྱལ་པོས་པཱར་ཟིལ་ལ་ཨི་ལ། ཁྱེད་རང་ང་དང་མཉམ་དུ་ཕར་འགྲོ་དང་། ངས་ཡེ་རུ་སཱ་ལེམ་དུ་རང་གི་རྩར་ཁྱེད་ཉིད་གསོ་སྐྱོང་བྱའོ་ཞེས་གསུངས་ཀྱང་། 34 པཱར་ཟིལ་ལ་ཨི་ཡིས་རྒྱལ་པོ་ལ། ཕྲན་ཆུང་བདག་རྒྱལ་པོ་དང་མཉམ་དུ་ཡེ་རུ་སཱ་ལེམ་ནས་ད་དུང་ལོ་ཅི་ཙམ་ལ་སྡོད་ཐུབ་བམ། 35 དེ་རིང་བདག་ནི་ལོ་བརྒྱད་ཅུ་ལོན་པས། ད་དུང་ཡག་བཙོག་ཤེས་སམ། ད་དུང་བཟའ་བཏུང་གི་བྲོ་བ་མྱོང་ཐུབ་བམ། ད་དུང་གླུ་བ་ཕོ་མོའི་གླུ་སྐད་ཐོས་ནུས་སམ། ཞབས་ཕྱི་བདག་གིས་ངའི་ཇོ་བོ་དང་ངའི་རྒྱལ་པོར་འོ་བརྒྱལ་གཏོད་དགོས་དོན་ཅི་ཡོད། 36 ཞབས་ཕྱི་བདག་གིས་རྒྱལ་པོ་ཁྱེད་ཉིད་ཡོར་དན་གཙང་པོའི་ཕ་རོལ་ཏུ་སྲུང་སྐྱེལ་བྱེད་པ་ནི་བྱ་བ་ཕྲན་བུ་ཞིག་ཡིན་ལ། རྒྱལ་པོས་བདག་ལ་དེ་ལྟ་བུའི་གསོལ་རས་གནང་དགོས་སམ། 37 ཁྱེད་ཀྱིས་ང་རང་ཕྱིར་ལོག་པར་གནོངས་ཤིག དེ་ནས་བདག་རང་གི་གྲོང་ཁྱེར་དུ་ཚེ་ལས་འདས་ཏེ་རང་གི་ཕ་མའི་དུར་ཁུང་དུ་བསྐུང་བར་འགྱུར་རོ། །ཁྱེད་ཀྱི་ཞབས་ཕྱི་ཀིམ་ཧམ་ལ་གཟིགས་དང་། ཁོ་རང་བདག་གི་ཇོ་བོ་དང་བདག་གི་རྒྱལ་པོ་མཉམ་དུ་ཕར་འགྲོ་བར་མཛོད། ཁྱེད་ཀྱི་སྤྱན་སྔར་གང་ལེགས་ན་ཁོ་ལ་དེ་བཞིན་མཛོད་ཅིག་ཅེས་ཞུས་པའི་ལན་དུ། 38 རྒྱལ་པོས། ཀིམ་ཧམ་ནི་ང་དང་མཉམ་དུ་ཕར་སོང་ཆོག་སྟེ། ཁྱེད་ཀྱིས་གང་ལེགས་པར་འདོད་ན་ངས་ཁོ་ལ་དེ་བཞིན་བྱའོ། །ཁྱེད་ཀྱིས་ང་ལ་གང་ཞུས་ཀྱང་ངས་ཁྱེད་ཀྱི་ཕྱིར་བྱའོ་ཞེས་གསུངས་སོ། ། 39 མི་ཚོགས་ཐམས་ཅད་ཡོར་དན་གཙང་པོ་བརྒལ་ཟིན་ཏེ། རྒྱལ་པོའང་ཚུར་འབྱོན་པའི་ཚེ། ཁོང་གིས་པཱར་ཟིལ་ལ་ཨི་ལ་འོ་བྱས་ཤིང་ཁོ་ལ་བྱིན་རླབས་མཛད་ནས་དེ་རང་ཡུལ་དུ་ལོག་གོ ། 40 དེ་ནས་རྒྱལ་པོ་གཙང་པོ་བརྒལ་ཏེ་གིལ་གལ་དུ་སླེབས་པ་དང་། ཀིམ་ཧམ་ཡང་ཁོང་དང་མཉམ་དུ་སོང་ངོ་། །དེར་ཡ་ཧུ་དཱ་ཡི་མི་ཐམས་ཅད་དང་ཡེས་ར་ཨེལ་གྱི་མི་རྣམས་ཀྱི་ཕྱེད་ཀས་རྒྱལ་པོར་སྐྱེལ་མ་བྱས།

ཡེས་ར་ཨེལ་དང་ཡ་ཧུ་དཱ་ཡི་མི་རྣམས་བར་རྒྱལ་པོའི་ཆེད་དུ་རྩོད་པ་བྱུང་བ།

41 ལྟོས་དང་། ཡེས་ར་ཨེལ་པ་ཐམས་ཅད་རྒྱལ་པོའི་དྲུང་དུ་འོངས་ནས་རྒྱལ་པོ་ལ། རང་རེའི་སྤུན་ཟླ་ཡ་ཧུ་དཱ་པ་རྣམས་ཀྱིས་ཅིའི་ཕྱིར་རྒྱལ་པོ་དང་ཁོང་གི་ཁྱིམ་མི་རྣམས་དང་། ཁོང་གི་རྗེས་སུ་འབྲངས་པའི་མི་ཐམས་ཅད་ལ་ལྐོག་ནས་སྐྱེལ་མ་བྱས་ཏེ་ཡོར་དན་གཙང་པོ་བརྒལ་བ་ཡིན་ནམ་ཞེས་ཞུས་པས། 42 ཡ་ཧུ་དཱ་པ་ཐམས་ཅད་ཀྱིས་ཡེས་ར་ཨེལ་པ་རྣམས་ལ། ངེད་རྣམས་རྒྱལ་པོའི་གཉེན་ཉེ་ཡིན་པས་དེ་ལྟར་བྱས་ཏེ། ཁྱོད་རྣམས་ཅིའི་ཕྱིར་དེའི་དོན་དུ་ཁྲོའམ། ངེད་རྣམས་ཀྱིས་རྒྱལ་པོར་བརྟེན་ནས་ཅི་ཞིག་ཟོས་སམ། ཁོང་གིས་ངེད་རྣམས་ལ་གསོལ་རས་གང་ཞིག་གནང་བ་ཡིན་ནམ་ཞེས་ལན་སྨྲས་ཤིང་། 43 ཡེས་ར་ཨེལ་པ་རྣམས་ཀྱིས་ཡ་ཧུ་དཱ་པ་རྣམས་ལ་ལན་དུ། ངེད་རྣམས་ནི་རྒྱལ་པོ་དང་ལྡབ་བཅུ་ †ཡིས་ཉེ་ཞིང་། དཱ་བིད་ཀྱི་སྟེང་དུའང་ཁྱོད་ཚོ་ལས་ངེད་རྣམས་ལ་དབང་ཆེ་བ་ཡིན། ཁྱོད་ཚོས་ཅིའི་ཕྱིར་ངེད་རྣམས་ལ་མཐོང་ཆུང་བྱེད་དམ། རྒྱལ་པོ་ཕྱིར་གདན་འདྲེན་ཞུ་བའི་གྲོས་ནི་ཐོག་མར་ངེད་རྣམས་ཀྱིས་བཏབ་པ་མ་ཡིན་ནམ་ཞེས་སྨྲས་ནའང་། ཡ་ཧུ་དཱ་པའི་གཏམ་ནི་ཡེས་ར་ཨེལ་གྱི་གཏམ་ལས་ཀྱང་མཁྲེགས་པར་གྱུར་ཏོ། །

ལེའུ་ཉི་ཤུ་པ།

ཤེ་བཱས་ངོ་ལོག་བྱས་པ།

1 དེར་ཏག་ཏག་ཁྲམ་པ་ཞིག་ཡོད་ཅིང་མིང་ལ་ཤེ་བཱ་ཞེས་བྱ་སྟེ། པེན་ཡཱ་མེན་པ་པིག་རེའི་བུ་ཡིན་ལ། དེས་རྭ་དུང་འབུད་ཀྱིན་འདི་ལྟར། བདག་ཅག་ལ་དཱ་བིད་ཀྱི་ནང་དུ་སྐལ་བ་མེད་ཅིང་། ཡེ་སེ་ཡི་བུ་དང་འབྲེལ་བ་མེད་དེ། ཀྱེ་ཡེས་ར་ཨེལ་པ་རྣམས། མི་རེ་རེ་རང་རང་གི་གུར་དུ་སོང་ཞིག་ཅེས་སྨྲས་པས། 2 ཡེས་ར་ཨེལ་པ་ཐམས་ཅད་དཱ་བིད་དང་བྲལ་ནས་པིག་རེའི་བུ་ཤེ་བཱ་ཡི་རྗེས་སུ་འབྲངས། ཡིན་ནའང་ཡ་ཧུ་དཱ་པ་རྣམས་ཡོར་དན་གཙང་པོ་ནས་བཟུང་སྟེ་ཡེ་རུ་སཱ་ལེམ་བར་དུ་རང་གི་རྒྱལ་པོའི་རྗེས་སུ་དམ་པོར་འབྲངས་པ་རེད། 3 རྒྱལ་པོ་དཱ་བིད་ཡེ་རུ་སཱ་ལེམ་དུ་སླེབས་ཤིང་རང་གི་ཕོ་བྲང་དུ་ཕེབས་ནས། སྔར་ཕོ་བྲང་བསྲུང་བར་བཞག་པའི་ཆུན་མ་བཅུ་པོ་བཀག་སྲུང་བྱས། ཁོང་གིས་དེ་དག་འཚོ་སྐྱོང་བྱས་ནའང་དེ་དག་གི་གམ་དུ་མ་ཕྱིན་པ་དང་། དེ་དག་འཆི་བའི་ཉིན་མོ་བར་བཙོན་དུ་ཟུར་བཀག་བྱས་ནས་བཞག་གོ ། 4 དེ་ནས་རྒྱལ་པོས་ཨ་མ་སཱ་ལ། ཉིན་གསུམ་གྱི་ནང་དུ་ཡ་ཧུ་དཱ་པ་ཐམས་ཅད་ངའི་དྲུང་དུ་བསྡུས་ཤིག ཁྱོད་རང་ཡང་འདི་རུ་ལོག་དགོས་ཞེས་བཀའ་བསྩལ་པ་དང་། 5 ཨ་མ་སཱ་ནི་ཡ་ཧུ་དཱ་པ་རྣམས་བསྡུ་བར་ཕྱིན་ནའང་། ཁོས་འགོར་འགྱངས་བྱས་ཏེ་རྒྱལ་པོའི་དུས་བཅད་ལས་བརྒལ་བས། 6 དཱ་བིད་ཀྱིས་ཨ་བི་ཤཱ་ཨི་ལ། ད་ལྟ་པིག་རེའི་བུ་ཤེ་བཱ་ཡིས་རང་ཅག་ལ་ཨབ་ཤཱ་ལོམ་ལས་ཀྱང་ལྷག་པར་གནོད་པ་བྱེད་ཉེན་ཆེ་བས། མི་དེ་མཁར་རྫོང་བཙན་པོའི་ནང་དུ་ཞུགས་ཏེ་རང་རེའི་མིག་མདུན་ནས་མ་བྲོས་གོང་དུ། ཁྱོད་ཀྱིས་རང་གི་ཇོ་བོའི་ཞབས་ཕྱི་རྣམས་ཁྲིད་ནས་ཁོའི་ར་མདར་རྒྱུགས་ཤིག་ཅེས་བསྒོས་པ་ལ། 7 ཡོ་ཨབ་ཀྱི་མི་རྣམས་དང་། ཀེ་རེད་པ་དང་། ཕེ་ལེད་པ་དང་། དཔའ་རྩལ་ཅན་ཐམས་ཅད་ཡེ་རུ་སཱ་ལེམ་ནས་ཐོན་ཏེ་པིག་རེའི་བུ་ཤེ་བཱ་ཡི་ར་མདར་བརྒྱུགས་པ་དང་། 8 ཁོ་རྣམས་གིབ་ཡོན་གྱི་ཕ་བོང་ཆེན་པོ་ཡོད་སར་སླེབས་པའི་ཚེ། ཨ་མ་སཱ་ཁོ་རྣམས་བསུ་བར་འོངས་པ་དང་། སྐབས་དེར་ཡོ་ཨབ་ཀྱིས་གོ་ཁྲབ་གྱོན་ནས་རལ་གྲི་བཏགས་པའི་སྐ་རགས་བཅིངས་ཡོད་དེ། རལ་གྲི་ཤུབས་ཀྱི་ནང་དུ་ཡོད་པ་ཡིན། ཡོ་ཨབ་མདུན་དུ་སྐྱོད་པའི་ཚེ་རལ་གྲི་ཤུབས་ནས་ལྷུང་བ་རེད། 9 དེར་ཡོ་ཨབ་ཀྱིས་ཨ་མ་སཱ་ལ། ངའི་སྤུན་མཆེད། ཁྱོད་རང་སྐུ་ཁམས་བདེ་ལགས་སམ་ཞེས་སྨྲས་པ་དང་། ལག་གཡས་པས་ཨ་མ་སཱའི་སྨྲ་ར་ལ་འཐམས་ཏེ་ཁོ་ལ་འོ་བྱེད་རྩིས་བྱས་སོ། ། 10 ཨ་མ་སཱ་ཡིས་ཡོ་ཨབ་ཀྱི་ལག་ཏུ་རལ་གྲི་ཡོད་པར་དོགས་ཟོན་མ་བྱས་པས། ཡོ་ཨབ་ཀྱིས་རལ་གྲི་ཡིས་ཁོའི་གྲོད་ཁོག་ལ་བསྣུན་ཐེངས་གཅིག་གིས་ཁོ་རྒྱུ་མ་ས་རུ་བླུགས་ནས་ཤིའོ། །དེ་ནས་ཡོ་ཨབ་དང་ཁོའི་ནུ་བོ་ཨ་བི་ཤཱ་ཨི་གཉིས་ཀྱིས་པིག་རེའི་བུ་ཤེ་བཱ་བདས་སོ། ། 11 ཡོ་ཨབ་ཀྱི་གཡོག་པོ་ཞིག་ཨ་མ་སཱ་ཡི་བེམ་པོའི་རྩར་ལངས་བསྡད་དེ་ན་རེ། སུ་ཞིག་ཡོ་ཨབ་ལ་དགའ་བ་དང་དཱ་བིད་ཀྱི་ཕྱོགས་ཡིན་ན། དེ་ནི་ཡོ་ཨབ་ཀྱི་རྗེས་སུ་འབྲང་འོས་པ་ཡིན་ཞེས་བསྐུལ། 12 ཨ་མ་སཱའི་ལུས་ཡོངས་ཁྲག་གིས་བརྫིས་ནས་ལམ་དཀྱིལ་དུ་འགྱེལ་ཡོད་ཅིང་། མི་དེས་དེར་སླེབས་པའི་འབངས་ཐམས་ཅད་ལངས་སྡོད་པ་མཐོང་བས། ཨ་མ་སཱའི་བེམ་པོ་ལམ་ཁ་ནས་ཞིང་ཁར་བསྣུར་ཞིང་སྟེང་དུ་ལྭ་བ་བཀབ་བོ། ། 13 བེམ་པོ་ལམ་ཁ་ནས་བསྣུར་བའི་རྗེས་སུ། མི་ཐམས་ཅད་ཡོ་ཨབ་ཀྱི་རྗེས་འབྲངས་ནས་པིག་རེའི་བུ་ཤེ་བཱ་ཡི་ར་མདར་བརྒྱུགས་སོ། ། 14 དེ་ནས་ཤེ་བཱ་ནི་ཡེས་ར་ཨེལ་གྱི་ཚོ་ཁག་རེ་རེ་བརྒྱུད་ནས། པེད་མ་ཨ་ཀཱ་ཡི་ཨ་བེལ་བར་དང་པེ་རེ་པའི་མངའ་ཁོངས་ཀུན་ཏུ་སླེབས་པ་དང་། མི་ཐམས་ཅད་འདུས་ནས་ཁོའི་རྗེས་སུ་འབྲངས་པ་རེད། 15 ཡོ་ཨབ་ཀྱི་རྗེས་སུ་འབྲངས་པའི་མི་ཐམས་ཅད་ཨ་བེལ་པེད་མ་ཨ་ཀཱ་རུ་སླེབས་ནས་ཤེ་བཱ་བསྐོར་བ་དང་། གྲོང་ཁྱེར་གྱི་ཁ་གཏད་དུ་ས་རགས་བརྩིགས་ཤིང་ལྕགས་རིའི་ཁ་གཏད་དུ་བསྡད་ནས། ཁོ་རྣམས་ཀྱིས་ལྕགས་རི་རྡིབ་ཏུ་འཇུག་པའི་ཕྱིར་དེར་ཤུགས་ཀྱིས་བརྡབས་པ་རེད། 16 དེའི་ཚེ་བུད་མེད་བློ་གྲོས་དང་ལྡན་པ་ཞིག་གིས་མཁར་ཁ་ནས་བོས་ཏེ། གསན་རོགས་གནང་། གསན་རོགས་གནང་། ཁྱེད་ཅག་གིས་ཡོ་ཨབ་ལ། འདིར་ཉེ་བར་ཤོག་དང་ངས་ཁྱེད་ལ་གཏམ་ཞིག་ཞུ་བར་བྱའོ་ཞེས་ཞུ་བར་མཛོད་ཅེས་སྨྲས་པས། 17 ཡོ་ཨབ་བུད་མེད་དེའི་ཉེ་སར་ཕྱིན་པའི་ཚེ་བུད་མེད་ཀྱིས། ཁྱེད་རང་ཡོ་ཨབ་ལགས་སམ་ཞེས་སྨྲས་པས་ལན་དུ། ཁོས་ང་རང་ཡིན་ཞེས་སྨྲས་སོ། །དེ་ནས་བུད་མེད་ཀྱིས། ཁྱེད་ཀྱིས་གཡོག་མོ་བདག་གི་གཏམ་ལ་གསན་རོགས་ཞེས་ཞུས་པར། ཁོས་ངས་ཉན་ཡོད་ཅེས་སྨྲས་སོ། ། 18 ཡང་བུད་མེད་ཀྱིས། གནའ་བོའི་ངག་རྒྱུན་ལ། ཨ་བེལ་དུ་གྲོས་འདྲི་འོས་ཏེ། དེ་རུ་དོན་རྣམས་ཐག་གིས་ཆོད་པ་ཡིན་ཞེས་ཟེར་རོ། ། 19 ང་ནི་ཡེས་ར་ཨེལ་པའི་ཁྲོད་དུ་ཞི་བདེ་ལ་དགའ་བ་དང་བློ་དཀར་བ་ཡིན། ད་ལྟ་ཁྱེད་ཀྱིས་ཡེས་ར་ཨེལ་གྱི་མ་ཡུམ་ཡིན་པའི་གྲོང་ཁྱེར་འདི་བརླག་འདོད་པ་སྟེ། ཁྱེད་ཀྱིས་དཀོན་མཆོག་ཡ་ཝཱེའི་ནོར་སྐལ་མེད་པར་བཟོ་བ་དེ་ཅི་ཡིན་ཞེས་ཞུས་པར། 20 ཡོ་ཨབ་ཀྱིས་ལན་དུ། དེ་ལྟར་མིན་ཏེ། ངས་གཏན་ནས་ཁྱུར་མིད་མི་གཏོང་ལ་བརླག་པར་ཡང་མི་བྱེད། 21 གཏམ་ནི་དེ་བཞིན་མ་ཡིན་གྱི། ཨེ་ཕཱར་ཡིམ་རི་ཁུལ་གྱི་པིག་རེའི་བུ་ཤེ་བཱ་བྱ་བ་དེས། ལག་པ་བཏེགས་ནས་རྒྱལ་པོ་དཱ་བིད་ལ་ངོ་རྒོལ་བྱས་པའི་རྐྱེན་ཁོ་ན་ཡིན། ཁྱོད་ཀྱིས་མི་དེ་གཅིག་པུ་ངའི་ལག་ཏུ་སྤྲོད་ན། ང་གྲོང་ཁྱེར་དང་བྲལ་ནས་འགྲོ་ངེས་ཡིན་ཞེས་སྨྲས་པས། བུད་མེད་ཀྱིས་ཡོ་ཨབ་ལ། གཟིགས་དང་། དེའི་མགོ་ནི་ལྕགས་རིའི་སྟེང་ནས་གཡུག་པར་བྱའོ་ཞེས་སྨྲས་ཤིང་། 22 བུད་མེད་དེ་སོང་སྟེ་རང་གི་བློ་གྲོས་ལ་བརྟེན་ནས་མི་ཚོགས་ལ་སྐུལ་མ་བཏང་ཞིང་། དེ་དག་གིས་པིག་རེའི་བུ་ཤེ་བཱ་ཡི་མགོ་བཅད་དེ་ཡོ་ཨབ་ཀྱི་དྲུང་དུ་གཡུགས་པས། དེས་ནི་རྭ་དུང་བུས་པ་ལ་མི་རྣམས་གྲོང་ཁྱེར་དེ་ལས་ཆས་པ་དང་། མི་རེ་རེ་རང་རང་གི་གུར་དུ་སོང་། ཡོ་ཨབ་ཕྱིར་ཡེ་རུ་སཱ་ལེམ་དུ་ལོག་སྟེ་རྒྱལ་པོའི་དྲུང་དུ་ཕྱིན་ཏོ། ། 23 ཡོ་ཨབ་ནི་ཡེས་ར་ཨེལ་པའི་དམག་དཔུང་ཐམས་ཅད་ཀྱི་དམག་དཔོན་དང་། ཡེ་ཧོ་ཡ་དཱ་ཡི་བུ་པེ་ནཱ་ཡ་ནི་ཀེ་རེད་པ་དང་ཕེ་ལེད་པའི་དམག་དཔོན་དུ་བསྐོས་ལ། 24 ཨ་དོ་རམ་ནི་སྡུག་ལས་རྒྱག་མཁན་རྣམས་ཀྱི་འགོ་དཔོན་དང་། ཨ་ཧི་ལུད་ཀྱི་བུ་ཡེ་ཧོ་ཤ་ཕད་ནི་ལོ་རྒྱུས་འགོད་མཁན་དུ་བསྐོས་ཏེ། 25 ཤེ་ཝཱ་ནི་དྲུང་ཡིག་དང་། ཟཱ་ཏོག་དང་ཨབ་ཡཱ་ཐར་གཉིས་ནི་མཆོད་དཔོན་དང་། 26 ཡཱ་ཨིར་པ་ཨི་རཱ་ཡང་དཱ་བིད་ཀྱི་མཆོད་དཔོན་དུ་བསྐོས་པའོ། །

ལེའུ་ཉེར་གཅིག་པ།

སོ་ལོའི་མི་རྣམས་བསད་པ།

1 དཱ་བིད་རྒྱལ་པོར་བཞུགས་དུས་སུ་ལོ་གསུམ་ལ་མུ་གེ་བྱུང་ཞིང་། དཱ་བིད་ཀྱིས་དཀོན་མཆོག་ཡ་ཝཱེ་ལ་ཐུགས་བརྟག་ཞུས་པ་ལ། དཀོན་མཆོག་ཡ་ཝཱེས་འདི་སྐད་དུ། སོ་ལོ་དང་ཁོའི་ཁྱིམ་རྒྱུད་ཀྱིས་གིབ་ཡོན་པ་རྣམས་བསད་ནས་ཁྲག་བཞུར་བའི་སྡིག་པ་བསགས་པའི་རྐྱེན་གྱིས་དེ་ལྟར་བྱུང་ངོ་ཞེས་གསུངས་སོ། ། 2 རྒྱལ་པོ་དཱ་བིད་ཀྱིས་གིབ་ཡོན་པ་རྣམས་བོས་ཡོང་སྟེ་ཁོ་རྣམས་ལ་གསུང་མོལ་གནང་། གིབ་ཡོན་པ་ནི་ཡེས་ར་ཨེལ་གྱི་རྒྱུད་མ་ཡིན་གྱི་ཨེ་མོར་པའི་ལྷག་ལུས་རྣམས་ཡིན་ནོ། །ཡེས་ར་ཨེལ་པ་རྣམས་ཀྱིས་དེ་དག་ལ་ཁོ་རྣམས་མི་གསོད་པའི་མནའ་བསྐྱལ་ནའང་། སོ་ལོས་ཡེས་ར་ཨེལ་དང་ཡ་ཧུ་དཱ་པ་རྣམས་ཀྱི་དོན་དུ་བརྩོན་སེམས་བསྐྱེད་ནས་དེ་དག་གསོད་དུ་བསྙེགས་པ་རེད། 3 དཱ་བིད་ཀྱིས་གིབ་ཡོན་པ་རྣམས་ལ་འདི་ལྟར། ཁྱོད་ཅག་གིས་དཀོན་མཆོག་ཡ་ཝཱེའི་ནོར་སྐལ་ལ་བྱིན་གྱིས་བརླབ་པའི་ཕྱིར་ངས་ཁྱོད་ཅག་ལ་ཅི་བྱེད་དགོས་སམ། སྡིག་བཤགས་སུ་ངས་ཅི་གཏོང་བར་བྱའམ་ཞེས་དྲིས་པར། 4 གིབ་ཡོན་པས་ཁོང་ལ། ངེད་རྣམས་ནི་སོ་ལོ་དང་དེའི་ཁྱིམ་གྱི་དོན་དང་གསེར་དངུལ་ལ་འབྲེལ་བ་ཅི་ཡང་མེད། ཡང་ང་ཚོའི་རྐྱེན་གྱིས་ཡེས་ར་ཨེལ་པ་གང་རུང་ཞིག་མི་གསོད་པར་མཛོད་ཅེས་ཞུས་པ་དང་། ཁོང་གིས། ཁྱོད་རྣམས་ཀྱིས་ཅི་ལྟར་སྨྲས་ན་བདག་གིས་དེ་བཞིན་བྱ་ཞེས་གསུངས་ཤིང་། 5 དེ་དག་གིས་རྒྱལ་པོ་ལ། ང་ཚོ་བསད་ནས་རྩ་མེད་དུ་གཏོང་འདོད་མཁན་དང་། ང་ཚོ་ཡེས་ར་ཨེལ་གྱི་ཡུལ་ལ་སྡོད་དུ་མི་འཇུག་མཁན། 6 མི་དེའི་བུ་རབས་ཚ་རྒྱུད་ལས་མི་བདུན་ང་ཚོར་སྤྲོད་ཅིག་དང་། དཀོན་མཆོག་ཡ་ཝཱེས་སོ་ལོ་བདམས་སའི་ཡུལ་ཏེ་གིབ་ཨ་རུ། ང་ཚོས་དེ་དག་དཀོན་མཆོག་ཡ་ཝཱེའི་སྤྱན་སྔར་དཔྱང་བར་བྱའོ་ཞེས་ཞུས་པར། རྒྱལ་པོས། ངས་དེ་བཞིན་གཏོང་བར་བྱ་ཞེས་གསུངས་སོ། ། 7 ཡང་དཱ་བིད་དང་སོ་ལོའི་བུ་ཡོ་ནཱ་ཐན་གཉིས་ཀྱི་བར་དུ་དཀོན་མཆོག་ཡ་ཝཱེ་དཔང་དུ་བཙུགས་པའི་མནའ་ཡོད་པས། རྒྱལ་པོས་སོ་ལོའི་ཚ་བོ་དང་ཡོ་ནཱ་ཐན་གྱི་བུ་མེ་ཕི་པོ་ཤེད་གཅེས་སུ་བཟུང་བ་དང་། 8 ཨ་ཡཱ་ཡི་བུ་མོ་རི་ཚི་ཕཱ་ལས་ཆད་པའི་སོ་ལོའི་བུ་ཨར་མོ་ནི་དང་། མེ་ཕི་པོ་ཤེད་ *བྱ་བ་གཉིས་དང་། སོ་ལོའི་བུ་མོ་མི་ཀལ་ †དང་མེ་ཧོ་ལད་པ་པཱར་ཟིལ་ལ་ཨི་ཡི་བུ་ཨད་རི་ཨེལ་གཉིས་ལ་སྐྱེས་པའི་བུ་ལྔ་ནི། 9 གིབ་ཡོན་པ་རྣམས་ཀྱི་ལག་ཏུ་སྤྲད་ནས། དེ་དག་གིས་ཁོ་རྣམས་རི་མགོར་དཀོན་མཆོག་ཡ་ཝཱེའི་དྲུང་དུ་དཔྱངས་ཏེ། མི་བདུན་པོ་དེ་མཉམ་དུ་ཤི་བ་རེད། ཁོ་ཚོ་བསད་པའི་དུས་ནི་བཙས་མ་བརྔ་བའི་ཉིན་ཐོག་མ་རྣམས་ཏེ། ནས་འབྲེག་འགོ་ཚུགས་པའི་དུས་ཡིན་ནོ། ། 10 དེ་ནས་ཨ་ཡཱ་ཡི་བུ་མོ་རི་ཚི་ཕཱ་ཡིས་རྩིད་རས་ཁུར་ཏེ་ཕ་བོང་སྟེང་བཏིངས་ནས་སྤྱིལ་བུ་བཟོས་ཤིང་། བཙས་མ་བརྔ་བའི་དུས་ཀྱི་ཐོག་མ་ནས་གནམ་ལས་ཆར་ཆུ་བེམ་པོའི་སྟེང་གཤོ་བའི་བར་དུ། ཉིན་དཀར་ནམ་མཁའི་བྱ་རྣམས་དང་། མཚན་མོར་ཐང་གི་གཅན་གཟན་རྣམས་འབབ་ཏུ་མ་བཅུག་པར་བེམ་པོ་བསྲུངས་སོ། ། 11 ཡང་མི་ཞིག་གིས་སོ་ལོའི་ཆུན་མ་ཨ་ཡཱ་ཡི་བུ་མོ་རི་ཚི་ཕཱ་ཡིས་ཅི་བྱས་པ་དེ་དཱ་བིད་ལ་སྨྲས་པས། 12 དཱ་བིད་སོང་སྟེ་གིལ་ཨད་ཀྱི་ཡཱ་བེ་སི་པ་རྣམས་ནས་སོ་ལོའི་རུས་པ་དང་དེའི་བུ་ཡོ་ནཱ་ཐན་གྱི་རུས་པ་སྤོས་སོ། །སྔར་ཕེ་ལེ་ཤེད་པ་རྣམས་ཀྱིས་གིལ་བོ་ཨ་རུ་སོ་ལོ་བསད་ནས་བེམ་པོ་ནི་པེད་ཤན་གྱི་ཐང་ཆེན་དུ་དཔྱངས་པ་དང་། ཕྱིས་སུ་གིལ་ཡད་ཀྱི་ཡཱ་པིས་པ་རྣམས་ཀྱིས་བེམ་པོ་བརྐུས་པ་ཡིན་ནོ། ། 13 དཱ་བིད་ཀྱིས་སོ་ལོ་དང་དེའི་བུ་ཡོ་ནཱ་ཐན་གཉིས་ཀྱི་རུས་པ་རྣམས་གནས་དེ་ནས་ཁྱེར་ཅིང་། དེ་དག་གིས་དཔྱངས་པ་རྣམས་ཀྱི་རུས་པ་ཡང་བསྡུས་སོ། ། 14 དེར་ཁོ་རྣམས་ཀྱིས་སོ་ལོ་དང་དེའི་བུ་ཡོ་ནཱ་ཐན་གཉིས་ཀྱི་རུས་པ་རྣམས་པེན་ཡཱ་མེན་གྱི་ས་ཆ་ཙེ་ལཱ་རུ། སོ་ལོའི་ཕ་ཁི་སིའི་དུར་དུ་བསྐུངས་པ་དང་། དེ་རྣམས་ཀྱིས་རྒྱལ་པོས་བཀའ་བསྩལ་པ་ཐམས་ཅད་བསྒྲུབས་པ་དང་། དེ་ནས་དཀོན་མཆོག་གིས་ཡུལ་དེའི་ཞུ་བར་གསན་ཏོ། །

ཕེ་ལེ་ཤེད་པའི་མི་ཆེན་དང་དམག་བརྒྱབ་པ།

15 ཕེ་ལེ་ཤེད་པ་དང་ཡེས་ར་ཨེལ་པའི་བར་ལ་དམག་འཁྲུག་བྱུང་། དཱ་བིད་ཀྱིས་རང་གི་འཁོར་གཡོག་རྣམས་ཁྲིད་ནས་མར་སོང་སྟེ་ཕེ་ལེ་ཤེད་པ་དང་འཐབ་ཅིང་ཁོང་ཐང་ཆད་པར་གྱུར་ཏོ། ། 16 མི་གཟུགས་རིང་གི་བུ་རྒྱུད་རྣམས་ལས་ཡེ་པི་བེ་ནོབ་བྱ་བ་དེས་དཱ་བིད་གསོད་དགོས་པར་སྨྲ་ཞིང་། དེའི་ལི་ཡི་མདུང་རྩེའི་ལྗིད་ཚད་ལ་སྲང་སུམ་བརྒྱ་ཡོད་ལ། རྐེད་པར་རལ་གྲི་གསར་པ་ཞིག་ཀྱང་བཏགས་ཡོད། 17 ཟེ་རུ་ཡཱ་ཡི་བུ་ཨ་བི་ཤཱ་ཨིས་ཁོང་ལ་རོགས་བྱས་ཏེ་ཕེ་ལེ་ཤེད་པར་བརྡུངས་ནས་བསད་དོ། །ཉིན་དེར་དཱ་བིད་ཀྱི་མི་རྣམས་ཀྱིས་མནའ་བསྐྱལ་ནས་ཁོང་ལ། ཡེས་ར་ཨེལ་གྱི་རྒྱུད་མི་ཆད་པའི་ཕྱིར་དེང་ཕྱིན་ཆད་ཁྱེད་ང་ཚོ་དང་མཉམ་དུ་འཐབ་མོར་མི་ཞུགས་པར་མཛོད་ཅེས་ཞུས་སོ། ། 18 དེའི་རྗེས་སུ་ཡང་གོབ་ཡུལ་དུ་ཕེ་ལེ་ཤེད་པ་རྣམས་དང་འཐབ་མོ་བྱུང་བ་དང་། ཧུ་ཤཱ་པ་སིབ་བེ་ཀཱ་ཨི་བྱ་བ་དེས་མི་གཟུགས་རིང་གི་བུ་རྒྱུད་རྣམས་ལས་སབ་བྱ་བ་དེ་བསད་དོ། ། 19 ཡང་དེ་རྣམས་གོབ་ཡུལ་དུ་སླར་ཡང་ཕེ་ལེ་ཤེད་པ་དང་འཐབ་ཅིང་། པེད་ལེ་ཧེམ་པ་ཡཱ་རེ་ཨོར་གིན་གྱི་བུ་ཨེལ་ཧ་ནན་གྱིས་གཱད་པ་གོལ་ཡད་བྱ་བ་དེ་བསད་པ་དང་། མི་དེའི་མདུང་ནི་འཐག་འཁོར་གྱི་གདུང་མ་ལྟ་བུ་ཡོད་པ་ཡིན། 20 དེ་ནས་ཡང་ཐེངས་ཤིག་ལ་ཁོ་རྣམས་གཱད་ཡུལ་དུ་འཐབ་ཅིང་། དེ་རུ་མི་ཆེན་ཞིག་ཡོད་ཅིང་དེའི་ལག་པ་དང་རྐང་པ་རེ་རེར་མཛུབ་མོ་དྲུག་རེ་ཡོད་པས་ཁྱོན་སྡོམ་མཛུབ་མོ་ཉེར་བཞི་ཡོད་པ་ཡིན། མི་དེ་ཡང་མི་གཟུགས་རིང་གི་རྒྱུད་ཡིན་ནོ། ། 21 དེས་ནི་ཡེས་ར་ཨེལ་ལ་སྐུར་བ་བཏབ་པའི་ཚེ། དཱ་བིད་ཀྱི་སྐུ་མཆེད་ཤིམ་ཨི་ཡི་བུ་ཡོ་ནཱ་ཐན་གྱིས་ཁོ་བསད་དོ། ། 22 མི་དེ་བཞི་པོ་གཱད་པའི་མི་གཟུགས་རིང་ལས་ཆད་ཅིང་། དཱ་བིད་དང་དེའི་འཁོར་གཡོག་གི་ལག་ནས་ཤིའོ། །

ལེའུ་ཉེར་གཉིས་པ།

དཱ་བིད་ཀྱི་བསྟོད་གླུ།

1 དཀོན་མཆོག་ཡ་ཝཱེས་དཱ་བིད་ནི་དེའི་དགྲ་བོ་ཐམས་ཅད་དང་སོ་ལོའི་ལག་ནས་བསྐྱབས་པའི་ཉིན་ལ། ཁོང་གིས་དཀོན་མཆོག་ཡ་ཝཱེའི་དྲུང་དུ་མགུར་མ་འདིའི་ཚིག་རྣམས་ཞུས་པ་སྟེ། 2 ང་ཡི་བྲག་རྡོ་དང་ནི་རི་རྫོང་དང་། །ང་ཡི་སྲོག་སྐྱོབ་ཡ་ཝཱེ་ཁོང་ཉིད་ཡིན། ། 3 ང་ཡི་དཀོན་མཆོག་བདག་གི་ཕ་བོང་ལགས། །ཁྱེད་ནི་ང་རང་སྐྱབས་སུ་འགྲོ་ས་ཡིན། །ང་ཡི་ཕུབ་དང་ཐར་པའི་རྭ་དུང་ *དང་། །བདག་གི་བཙན་རྫོང་དང་ནི་སྐྱབས་གནས་ལགས། །གདུག་རྩུབ་ཅན་ལས་བསྐྱབས་ནས་ཐར་མཛད་པ། །ཀྱེ་ཀྱེ་ང་ཡི་སྐྱབས་མགོན་ཁྱེད་ཉིད་དོ། ། 4 བསྟོད་པར་འོས་པའི་ཡ་ཝཱེ་ང་ཡིས་འབོད། །དེ་ནས་ང་རང་དགྲ་བོ་ཀུན་ལས་ཐར། ། 5 འཆི་བའི་རྦ་རླབས་ཀྱིས་ནི་བདག་མཐའ་བསྐོར། །འཇོམས་བྱེད་དྲག་བཞུར་ཆུ་བོས་ང་རང་བསྣུབས། ། 6 གཤིན་པོའི་ཡུལ་གྱི་ཐག་པས་བདག་ནི་འཁྲིས། །འཆི་བའི་རྙི་རྒྱ་ང་ཡི་སྟེང་དུ་བབས། ། 7 དཀའ་སྡུག་མྱོང་དུས་བདག་གིས་ཡ་ཝཱེ་བོས། །རང་གི་དཀོན་མཆོག་ཉིད་ལ་ཆོ་ངེ་བཏོན། །མཆོད་ཁང་ནང་དུ་བདག་གི་སྐད་གསན་ཅིང་། །བདག་གི་སྨྲེ་སྔགས་ཁོང་གི་སྙན་དུ་ཆུད། ། 8 དེའི་དུས་ས་གཞི་འགུལ་ཞིང་འདར་བ་དང་། །ནམ་མཁའི་གཏིང་གཞི་ཀུན་ནས་གཡོས་པ་སྟེ། །ཡ་ཝཱེ་ཁོང་ཉིད་ཁྲོས་པའི་རྐྱེན་ལས་བྱུང་། ། 9 ཁོང་གི་ཤངས་ལས་དུ་བ་སྟུག་པོ་འཕྱུར། །ཁོང་གི་ཞལ་ལས་མེ་དཔུང་དྲག་པོ་འབར། །ཐ་ན་སོལ་བ་ཡང་ནི་མེ་ལ་སྦར། ། 10 ཁོང་གིས་ནམ་མཁའ་དཔྱངས་ནས་མར་ཕེབས་ཤིང་། །ཁོང་གི་ཞབས་འོག་སྤྲིན་ནག་སྟུག་པོ་འཁྲིགས། ། 11 ཁོང་ནི་ཀེ་རུབ་†ཅིག་ལ་བཅིབས་ནས་འཕུར། །རླུང་གི་གཤོག་པའི་རྩེ་མོར་མངོན་པར་མཛད། ། 12 ཁོང་ནི་སྨག་རུམ་དང་ནི་ཆུ་ཆེན་དང་། །ཆར་སྤྲིན་ནག་པོ་ཕྱོགས་བཞིའི་ཡོལ་བར་མཛད། ། 13 ཁོང་ལས་འཁྱུགས་པའི་གློག་དམར་དྲག་པོ་ཡིས། །སོལ་བ་ཡང་ནི་མེ་རུ་སྦར་བ་འོ། ། 14 ཡ་ཝཱེས་ནམ་མཁར་འབྲུག་སྒྲ་ལྡིར་བ་དང་། །བླ་ན་མེད་པ་ཉིད་ཀྱིས་གསུང་སྐད་བསྒྲགས། ། 15 མདའ་མོ་འཕངས་ནས་དགྲ་རྣམས་ཕྱོགས་བཞིར་གཏོར། །གློག་དམར་འཁྱུགས་ཏེ་ཁོ་རྣམས་བཅོམ་པ་འོ། ། 16 ཡ་ཝཱེས་བཀའ་བཀྱོན་གནང་བ་དང་། །ཤངས་ལས་དབུགས་ཤིག་ཐོན་མ་ཐག །རྒྱ་མཚོའི་མཐིལ་ནི་སྣང་བར་གྱུར། །ས་གཞིའི་རྨང་ཡང་ཕྱི་རུ་མངོན། ། 17 སྟེང་ནས་ཕྱག་ཟུང་བརྐྱངས་ཏེ་ང་ནི་ཟིན། །གཏིང་ཟབ་ཆུ་ལས་ང་རང་ཡར་དྲངས་སོ། ། 18 ཁོང་གིས་ང་ནི་དགྲ་བོ་སྟོབས་ཆེན་དང་། །ང་ལ་སྡང་བ་རྣམས་ལས་བསྐྱབས་པ་སྟེ། །དེ་རྣམས་ང་ལས་སྟོབས་བོ་ཆེ་ཕྱིར་རོ། ། 19 ཆག་སྒོའི་ཉིན་མོར་ཁོ་རྣམས་ང་ལ་རུབས། །འོན་ཀྱང་ཡ་ཝཱེ་བདག་གི་སྐྱབས་གནས་ཡིན། ། 20 ཁོང་གིས་ང་རང་ས་ཁོད་ཡངས་སར་ཁྲིད། །ཁོང་ནི་བདག་ལ་མཉེས་པས་བདག་ནི་བསྐྱབས། ། 21 བདག་གི་དྲང་བདེན་བཞིན་དུ་གསོལ་རས་བསྩལ། །ལག་པ་གཙང་བ་ལྟར་དུ་ཨ་ལན་གནང་། ། 22 རྒྱུ་མཚན་བདག་གིས་ཡ་ཝཱེའི་ལམ་རྣམས་བསྲུངས། །ངན་པར་སྤྱད་ནས་དཀོན་མཆོག་བསྐྱུར་པ་མེད། ། 23 ཁོང་གི་ཁྲིམས་སྲོལ་ཐམས་ཅད་མདུན་དུ་མཆིས། །ཁོང་གི་སྒྲིག་ཁྲིམས་ནམ་ཡང་སྤངས་པ་མིན། ། 24 ཁོང་གི་ཞལ་དྲུང་ང་རང་སྐྱོན་དང་བྲལ། །རང་ཉིད་ཉེས་སྐྱོན་རྣམས་ལས་བསྲུངས་པ་ཡིན། ། 25 དེའི་ཕྱིར་ཡ་ཝཱེས་ང་ཡི་དྲང་བདེན་དང་། །ཁོང་གི་སྤྱན་སྔར་ང་རང་གཙང་བ་བཞིན། །དེ་དང་མཐུན་པའི་གསོལ་རས་ང་ལ་གནང་། ། 26 བྱམས་བརྩེ་ཅན་ལ་ཁྱེད་ཀྱིས་བྱམས་བརྩེས༌སྐྱོང༌། །ཉེས་མེད་མི་ལ་ཁྱེད་ཀྱིས་ལྷག་བསམ༌མངོན། ། 27 དྭངས་གཙང་མི་ལ་ཁྱེད་ཀྱིས་རྣམ་དག་མངོན། །གཡོ་སྒྱུ་ཅན་ལ་ཁྱེད་ཀྱིས་མཁས་མཛངས་སྤྱོད། ། 28 ཉམ་ཐག་མི་རྣམས་ཁྱེད་ཀྱིས་སྐྱོབ་པ་དང་། །ཁྱེད་ཀྱི་སྤྱན་གྱིས་རང་མཐོང་ཅན་རྣམས་གཟིགས། །ཁྱེད་ཀྱིས་དེ་རྣམས་སྨད་པར་མཛད་པ་འོ། ། 29 ཡ་ཝཱེ་ཁྱེད་ནི་བདག་གི་སྒྲོན་མེ་ལགས། །ཁྱེད་ཀྱིས་བདག་གི་མུན་པར་འོད་ཟེར་སྤྲོས། ། 30 ཁྱེད་ལ་བརྟེན་ནས་དགྲ་བོའི་དམག་དཔུང་གཏོར། །དཀོན་མཆོག་མཉམ་དུ་ལྕགས་རིར་རྒྱང་མཆོང་བྱེད། ། 31 དཀོན་མཆོག་ཁོང་གི་ལམ་ནི་རྣམ་དག་ཡིན། །ཡ་ཝཱེའི་བཀའ་ནི་དྲི་མ་མེད་པ་ལགས། །སྐྱབས་བཅོལ་རྣམས་ཀྱི་ཕུབ་ནི་ཁོང་ཉིད༌ཡིན། ། 32 ཡ་ཝཱེ་མ་གཏོགས་དཀོན་མཆོག་གཞན་སུ་ཡོད། །དཀོན་མཆོག་ལས་གཞན་བྲག་རྡོ་སུ་ཡིན་ནམ། ། 33 དཀོན་མཆོག་ཁོང་ཉིད་བདག་གི་བཙན་རྫོང་ལགས། །བདག་གི་སྤྱོད་ལམ་ཕུལ་དུ་བྱུང་བར་མཛད། ། 34 ཁོང་གིས་བདག་ལ་ཤྭ་མོའི་བདེ་མྱུར་བསྩལ། །མཐོན་པོའི་གནས་སུ་བརྟན་པོར་ཚུགས་པར་མཛད། ། 35 འཐབ་མོ་འགྱེད་ལུགས་བདག་གི་ལག་པར་བསླབ། །དཔུང་པས་ལི་གཞུ་འགུག་ཀྱང་ནུས་པར་མཛད། ། 36 ཁྱེད་ཀྱི་ཐར་པའི་ཕུབ་ནི་ང་ལ་གནང་། །བཀའ་ལན་བཟང་པོས་ང་རང་ཆེན་པོར་མཛད། ། 37 གོམ་པ་སྤོ་སའི་ལམ་ནི་ཡངས་པར་མཛད། །བདག་གི་རྐང་པ་ནམ་ཡང་འདྲེད་མ་གྱུར། ། 38 རང་གི་དགྲ་རྣམས་དེད་ནས་ཚར་དུ་བཅད། །རྩ་མེད་གཏོང་བའི་བར་དུ་ཕྱིར་མ་ལོག ། 39 བདག་གིས་དེ་རྣམས་རྩ་མེད་བཏང་ནས་ནི། །དེ་དག་རྨས་ཤིང་ལང་རྒྱུ་མེད་པར་བཟོས། །དེ་རྣམས་ང་ཡི་རྐང་འོག་ས་རུ་འགྱེལ། ། 40 འཐབ་ཕྱིར་ང་ལ་སྟོབས་ཀྱི་སྐ་རགས༌བཅིངས། །དགྲ་རུ་ལང་མཁན་ང་ཡི་རྐང་འོག༌བཅུག ། 41 དགྲ་རྣམས་ང་ཡི་མདུན་ནས་འབྲོ་མཛད་པས། །ང་ལ་སྡང་བའི་མི་རྣམས་བཅོམ་པ་ཡིན། ། 42 དེ་ཚོས་རེ་སྒུག་བྱས་ཀྱང་སྐྱོབ་མཁན་མེད། །ཡ་ཝཱེ་བོས་ཀྱང་ཁོང་གིས་ལན་མ་གསུངས། ། 43 རྡུལ་ལྟར་བདག་གིས་དེ་དག་ཕྱེ་མར་བཏགས། །ལམ་གྱི་འདམ་བཞིན་དེ་རྣམས་བརྫིས་ནས་གཡུགས། ། 44 འབངས་ཀྱི་རྩོད་གླེང་ལས་བདག་ཐར་བར་མཛད། །མི་རིགས་རྣམས་ཀྱི་མགོན་དུ་ང་རང་བསྲུངས། །རྒྱུས་མེད་མི་སྡེས་ང་ལ་ཞབས་ཕྱི་སྒྲུབ། ། 45 ཕྱི་ཕྱོགས་མི་རྣམས་བདག་ལ་མགོ་འདོགས་ཤིང་། །ཐོས་པ་ཙམ་གྱིས་དེ་ཚོས་ང་ལ་མཉན། ། 46 ཁོ་རྣམས་ཀུན་པོ་ཉམས་རྒུད་དུ་གྱུར་ཅིང་། །སྐྲག་ནས་འདར་བཞིན་བཙན་རྫོང་དག་ནས་ཐོན། ། 47 ཡ་ཝཱེ་ཁོང་ནི་གཏན་དུ་གསོན་པོར་བཞུགས། །བདག་གི་བྲག་རྡོར་བསྟོད་བསྔགས་བརྗོད་པར་ཤོག །དཀོན་མཆོག་ཉིད་དེ་ང་རང་སྐྱོབ་མཁན་གྱི། །བྲག་རྡོ་ཁོང་ལ་བཀུར་བསྟི་འབྱུང་བར་ཤོག ། 48 དཀོན་མཆོག་ང་ཡི་དགྲ་ཤ་ལེན་མཁན་ཡིན། །མི་སྡེ་རྣམས་ནི་ང་ཡི་དབང་དུ་བཀོད། ། 49 ཁྱེད་ཀྱིས་ང་རང་དགྲ་ལས་ཐར་བར་མཛད། །བདག་གི་དགྲ་ཟླ་རྣམས་ལས་མཐོན་པོར་བཏེགས། །གདུག་རྩུབ་ཅན་ལས་ང་ནི་བསྐྱབས་པ་འོ། ། 50 ཀྱེ་ཀྱེ་ཡ་ཝཱེ་དེའི་ཕྱིར་བདག་གིས་ནི། །མི་རིགས་རྣམས་ཀྱི་དཀྱིལ་ནས་ཁྱེད་ལ་བསྔགས། །ཁྱེད་ཀྱི་མཚན་ལ་བསྟོད་པའི་མགུར་མ་འབུལ། ། 51 ཡ་ཝཱེས་མཆོག་ཏུ་གྱུར་པའི་ཐར་པ་ནི། །ཁོང་གིས་བསྐོས་པའི་རྒྱལ་པོར་གནང་བ་དང་། །སྣུམ་གྱིས་བྱུགས་པར་བྱམས་བརྩེ་དཔག་མེད་མཛད། །དཱ་བིད་དང་ནི་ཁོང་གི་བུ་རྒྱུད་རྣམས། །རྒྱུན་ནས་རྒྱུན་དུ་བྱམས་བརྩེས་སྐྱོང་བ་འོ། །ཞེས་པའོ། །

ལེའུ་ཉེར་གསུམ་པ།

དཱ་བིད་ཀྱི་མཇུག་གི་གཏམ།

1 ཡང་འདི་ནི་དཱ་བིད་ཀྱི་གཏམ་ཕྱི་མ་སྟེ། ཡ་ཀོབ་ཁོང་གི་དཀོན་མཆོག་གིས་བྱུགས་ཤིང་། །གོ་གནས་མཐོན་པོར་སྡོད་པར་མཛད་པའི་མི། །ཡེས་ར་ཨེལ་རྣམས་མཉེས་པའི་གླུ་བ་སྟེ། །ཡེ་སེའི་བུ་སྟེ་དཱ་བིད་འདི་ལྟར་གསུངས། ། 2 ཡ་ཝཱེའི་ཐུགས་ཉིད་བདག་བརྒྱུད་གསུང་གླེང་མཛད། །ཁོང་གི་བཀའ་རྣམས་བདག་གི་ངག་ལས་ཐོན། ། 3 ཡེས་ར་ཨེལ་གྱི་དཀོན་མཆོག་བཀའ་བྱོན་ཏེ། །ཡེས་ར་ཨེལ་གྱི་བྲག་རྡོས་འདི་སྐད་དུ། །དྲང་གཞག་སྒོ་ནས་བདག་སྐྱོང་བྱེད་པ་དང་། །དཀོན་མཆོག་ཉིད་ལ་འཇིགས་ཤིང་གུས་པའི་ངང་། །རྒྱལ་སྲིད་སྐྱོང་མཁན་དེ་ནི་འདི་འདྲ་སྟེ། ། 4 དེ་ནི་ཞོགས་པའི་སྐྱ་རེངས་ཤར་བ་དང་། །གཡའ་དག་དགུང་གི་ཉི་རྩེ་བརྒྱབ་འདྲ་སྟེ། །ཆར་རྗེས་འོད་ཟེར་སྤྲོས་ནས་རྩྭ་སྔོན་སྐྱེད། ། 5 བདག་ཁྱིམ་དཀོན་མཆོག་དྲུང་དུ་དེ་བཞིན་ཡིན། །ཁོང་གིས་བདག་ལ་གཏན་གྱི་ཞལ་ཆད་མཛད། །དེ་ནི་ཡོངས་སུ་རྫོགས་ཤིང་བརྟན་བརླིང་ཡིན། །བདག་གི་ཐར་པ་དང་ནི་རེ་སྨོན་རྣམས། །ཁོང་གིས་འགྲུབ་པར་མཛད་པ་མ་ཡིན་ནམ། ། 6 འོན་ཀྱང་ཁྲམ་པ་ཐམས་ཅད་ཚེར་མ་བཞིན། །གཡུག་ཅིང་མི་ཡིས་རེག་པར་མི་ནུས་ཏེ། ། 7 རེག་འདོད་མི་ཡིས་ལྕགས་དང་མདུང་བཟུང་སྟེ། །དེ་དག་རང་གི་གནས་སུ་བསྲེག་པར་འགྱུར། །ཞེས་པའོ། །

དཱ་བིད་ཀྱི་དཔའ་རྒོད་རྣམས།

8 དཱ་བིད་ཀྱི་དཔའ་རྒོད་རྣམས་ཀྱི་མིང་ནི་འདི་ལྟ་སྟེ། ཐ་ཀེ་མོན་པ་ཡོ་ཤེབ་པ་ཤེ་བེད་བྱ་བ་དེ་ནི་དཔའ་རྒོད་གསུམ་པོའི་འགོ་དཔོན་ཡིན་ནོ། །ཁོའི་མིང་ལ་ཡེས་པ་ཨལ་ནོ་ཞེས་ཀྱང་བྱ་སྟེ། དེས་གཡུལ་འགྱེད་ཐེངས་གཅིག་གི་ཁྲོད་མི་བརྒྱད་བརྒྱ་བསད་པའོ། ། 9 དེའི་འཕྲོར་ཨ་ཧོ་པ་དོ་དོའི་བུ་ཨེ་ལི་ཨ་ཟར་བྱ་བ་ཡིན་ཏེ། དཱ་བིད་ཀྱི་རྗེས་སུ་འབྲངས་པའི་དཔའ་རྒོད་གསུམ་པོ་ནང་གི་གཅིག་ལགས་སོ། །སྔར་ཕེ་ལེ་ཤེད་པ་རྣམས་འཐབ་མོའི་ཕྱིར་འདུས་པ་ལ། དེ་དག་གིས་ཕེ་ལེ་ཤེད་པ་རྣམས་ལ་འགོག་རྒོལ་བྱས་ནས་ཡེས་ར་ཨེལ་པ་རྣམས་གྱེན་དུ་འགྲོ་བའི་ཚེ། 10 མི་དེ་ལངས་ནས་ཐང་ཆད་དེ་ལག་པ་རལ་གྲིར་འབྱར་བའི་བར་དུ་ཕེ་ལེ་ཤེད་པ་རྣམས་ལ་བརྒྱབ་སྟེ། ཉིན་དེར་དཀོན་མཆོག་ཡ་ཝཱེ་ཕྱོགས་ལས་རྣམ་པར་རྒྱལ་བས། མི་རྣམས་ཨེ་ལི་ཨ་ཟར་གྱི་རྗེས་སུ་འབྲངས་ནས་བཅོམ་ནོར་འཕྲོག་པའི་ལས་ཁོ་ནར་བྲེལ་ཏོ། ། 11 ཡང་དེའི་འཕྲོར་ཧ་རར་པ་ཨ་གེའི་བུ་ཤམ་མཱ་བྱ་བ་ཡིན་ཏེ། ཐེངས་ཤིག་ཕེ་ལེ་ཤེད་པ་རྣམས་ལེ་ཧི་ཞེས་པའི་ཡུལ་དུ་སྲན་དམར་གྱིས་ཁེངས་པའི་ཞིང་ཞིག་ཏུ་འདུས་ཡོད་པ་ལ། འབངས་རྣམས་ཕེ་ལེ་ཤེད་པའི་མདུན་ནས་བྲོས་སོང་བའི་ཚེ། 12 ཁོ་རང་ཞིང་དེའི་དཀྱིལ་དུ་ལངས་ནས་ཞིང་དེ་བསྲུངས་པ་དང་། ཕེ་ལེ་ཤེད་པ་རྣམས་ཕམ་པར་བརྒྱབ། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་རྒྱལ་ཁ་ཆེན་པོ་ཐོབ་པར་མཛད་དོ། ། 13 བཙས་མ་བརྔ་འགོ་ཚུགས་པའི་དུས་སུ། འགོ་དཔོན་སུམ་ཅུ་ལས་འདི་གསུམ་པོ་ཨ་དུལ་ལཱམ་བྲག་ཕུག་ཏུ་དཱ་བིད་ཀྱི་དྲུང་དུ་ཕྱིན་པའི་ཚེ། ཕེ་ལེ་ཤེད་པའི་དམག་དཔུང་གིས་རེ་པཱ་པའི་ལུང་པ་རུ་སྒར་བཏབ་བོ། ། 14 དེའི་དུས་སུ་དཱ་བིད་ནི་བཙན་རྫོང་ནང་དུ་ཡོད་པ་དང་། ཕེ་ལེ་ཤེད་པའི་འགོག་སྲུང་དམག་དཔུང་པེད་ལེ་ཧེམ་དུ་ཡོད་པ་ཡིན། 15 དེར་དཱ་བིད་ཤིན་ཏུ་སྐོམ་ནས་ན་རེ། ཀྱེ་ཧོ། སུ་ཞིག་གིས་པེད་ལེ་ཧེམ་གྱི་མཁར་སྒོའི་འགྲམ་དུ་ཡོད་པའི་ཁྲོན་པ་ལས་ཆུ་ཁུར་འོངས་ནས་ང་ལ་བླུད་ན་ཅི་མ་རུང་ཞེས་པར། 16 དཔའ་རྒོད་འདི་གསུམ་པོས་ཕེ་ལེ་ཤེད་པའི་དམག་སྒར་བརྒལ་ནས་སོང་སྟེ། པེད་ལེ་ཧེམ་གྱི་མཁར་སྒོའི་འགྲམ་དུ་ཡོད་པའི་ཁྲོན་པ་ལས་ཆུ་བཅུས་ནས་ཁུར་འོངས་ཏེ་དཱ་བིད་ལ་ཕུལ་ནའང་། ཁོང་གིས་དེ་མ་འཐུང་བར་དཀོན་མཆོག་ཡ་ཝཱེའི་དྲུང་དུ་མཆོད་ནས་ན་རེ། 17 ཀྱེ་དཀོན་མཆོག་ཡ་ཝཱེ་ལགས། བདག་གིས་འདི་ལྟ་བུ་གཏན་ནས་མི་བྱེད་དེ། འདི་ནི་མི་དེ་གསུམ་པོས་རང་སྲོག་འབེན་དུ་བཞག་ནས་སོང་བས། འདི་ནི་ཁོ་ཚོའི་ཁྲག་མ་ཡིན་ནམ་ཞེས་ཞུས་ནས། ཁོང་གིས་དེ་ལས་མ་འཐུང་ངོ་། །དཔའ་རྒོད་འདི་གསུམ་པོས་ལས་དེ་ལྟ་བུ་བྱས་སོ། ། 18 ཟེ་རུ་ཡཱ་ཡི་བུ་ཨ་བི་ཤཱ་ཨི་སྟེ་ཡོ་ཨབ་ཀྱི་ནུ་བོ་ནི་དཔའ་རྒོད་གསུམ་པོའི་འགོ་དཔོན་ཡིན་ཞིང་། དེས་ནི་མི་སུམ་བརྒྱ་ལ་མདུང་གིས་བརྒྱབ་ནས་བསད་པས་དཔའ་རྒོད་གསུམ་པོའི་ཁྲོད་དུ་མིང་གྲགས་རྒྱས་སོ། ། 19 ཁོ་ནི་དཔའ་རྒོད་གསུམ་པོ་དེའི་ཁྲོད་དུ་མིང་གྲགས་ཆེས་ཆེ་བ་ཡིན་པས་འགོ་དཔོན་དུ་གྱུར་ན་ཡང་། དཔའ་རྒོད་སྔོན་མ་གསུམ་པོར་མི་དོའོ། ། 20 ཡང་ཡེ་ཧོ་ཡ་དཱ་ཡི་བུ་པེ་ནཱ་ཡ་བྱ་བ་ནི་ཀབ་ཟེ་ཨེལ་ནས་ཐོན་པའི་དཔའ་རྒོད་ཡིན་ཞིང་། སྔར་དོན་ཆེན་རྣམས་བྱས་མྱོང་སྟེ། དེས་ནི་མོ་ཨབ་པ་ཨ་རི་ཨེལ་གྱི་བུ་གཉིས་བསད་པ་དང་། ཡང་ཁ་བ་འབབ་དུས་དོང་ཞིག་ཏུ་སོང་སྟེ་སེང་གེ་ཞིག་བསད་དོ། ། 21 ཡང་པེ་ནཱ་ཡ་ཡིས་ཨེ་ཅིབ་པ་སྟོབས་ཅན་ཞིག་བསད་པ་དང་། ཨེ་ཅིབ་པ་དེའི་ལག་ཏུ་མདུང་ཡོད་དེ། ཁོས་དབྱུག་པ་བཟུང་ནས་ཨེ་ཅིབ་པ་དེའི་ཕྱོགས་སུ་མར་སོང་སྟེ། དེ་ལག་ནས་མདུང་ཕྲོགས་ཤིང་མདུང་དེས་མི་དེ་བསད་དོ། ། 22 ཡེ་ཧོ་ཡ་དཱ་ཡི་བུ་པེ་ནཱ་ཡས་ལས་དེ་ལྟ་བུ་བྱས་པས། ཁོ་རང་དཔའ་རྒོད་གསུམ་པོའི་ཁྲོད་དུ་མིང་གྲགས་ཅན་དུ་གྱུར་ཏོ། ། 23 ཁོ་ནི་དཔའ་རྒོད་སུམ་ཅུ་ལས་མིང་གྲགས་ཆེ་ནའང་། དཔའ་རྒོད་སྔོན་མ་གསུམ་པོར་མི་དོའོ། །དཱ་བིད་ཀྱིས་དེ་ནི་སྐུ་སྲུང་པ་རྣམས་ཀྱི་འགོ་དཔོན་དུ་བཞག 24 དཔའ་རྒོད་སུམ་ཅུའི་གྲས་སུ་ཡོ་ཨབ་ཀྱི་ནུ་བོ་ཨ་སཱ་ཧེལ་བྱ་བ་དང་། པེད་ལེ་ཧེམ་པ་དོ་དོ་ཡི་བུ་ཨེལ་ཧ་ནན་དང་། 25 ཧ་རོད་པ་ཤམ་མཱ་དང་། ཧ་རོད་པ་ཨེ་ལི་ཀཱ་དང་། 26 ཕེ་ལེད་པ་ཧེ་ལེ་ཙི་དང་། ཐེ་ཀོ་ཨ་པ་ཨིག་ཀེ་སི་ཡི་བུ་ཨི་རཱ་དང་། 27 ཨ་ན་ཐོད་པ་ཨ་བི་ཨེ་ཟཱེར་དང་། ཧུ་ཤཱ་པ་མེ་བུན་ན་ཨི་དང་། 28 ཨ་ཧོ་པ་ཙལ་མོན་དང་། ནེ་ཏོ་ཕཱ་པ་མ་ཧ་རཱ་ཨི་དང་། 29 ནེ་ཏོ་ཕཱ་པ་པ་ཨ་ནཱ་ཡི་བུ་ཧེ་ལེབ་དང་། པེན་ཡཱ་མེན་གྱི་བུ་རབས་ཚ་རྒྱུད་དེ་གིབ་ཨ་པ་རི་བཱ་ཨི་ཡི་བུ་ཨིད་ཏ་ཨི། 30 ཕི་ར་ཐོན་པ་པེ་ནཱ་ཡ་དང་། གཱ་ཨ་སི་གྲོག་མོའི་ཧིད་དཱ་ཨི་དང་། 31 ཨ་རཱབ་པ་ཨ་བི་ཨལ་བོན་དང་། བར་ཧུམ་པ་ཨས་མ་ཝེད་དང་། 32 ཤ་ཨལ་བོན་པ་ཨེལ་ཡ་བཱ་དང་། ཡཱ་ཤེན་གྱི་བུ་རྣམས་ཀྱི་ཁྲོད་ནས་ཡོ་ནཱ་ཐན་དང་། 33 ཧ་རར་པ་ཤམ་མཱ་དང་། ཧ་རར་པ་ཤཱ་རར་གྱི་བུ་ཨ་ཧི་ཨམ་དང་། 34 མ་ཨ་ཀཱ་པ་ཨ་ཧས་པ་ཨི་ཡི་བུ་ཨེ་ལི་ཕེ་ལེད་ཤེད་དང་། གེ་ལོ་པ་ཨ་ཧི་ཐོ་ཕེལ་གྱི་བུ་ཨེ་ལི་ཨམ་དང་། 35 ཀར་མེལ་པ་ཧེ་ཚེ་རོ་དང་། ཨར་པཱ་པ་ཕ་ཨ་རཱ་ཨི་དང་། 36 ཙོ་བཱ་པ་ནཱ་ཐན་གྱི་བུ་ཡིག་ཨལ་དང་། གཱ་རྡུ་པ་པཱ་ནི་དང་། 37 ཨམ་མོན་པ་ཙེ་ལེག་དང་། ཟེ་རུ་ཡཱ་ཡི་བུ་ཡོ་ཨབ་ཀྱི་གོ་མཚོན་འཁུར་མཁན་པེ་ཨེ་རཱོད་པ་ན་ཧ་རཱ་ཨི་དང་། 38 ཡེད་རཱ་པ་ཨི་རཱ་དང་། ཡེད་རཱ་པ་ག་རེབ་དང་། 39 ཧེད་པ་ཨུ་རི་ཡཱ་བཅས་བསྡོམས་པས་སུམ་ཅུ་སོ་བདུན་ནོ། །

ལེའུ་ཉེར་བཞི་པ།

དཱ་བིད་ཀྱིས་མི་གྲངས་བླངས་པ།

1 ཡང་དཀོན་མཆོག་ཡ་ཝཱེ་ནི་ཡེས་ར་ཨེལ་གྱི་སྟེང་དུ་ཐུགས་ཁྲོས་པ་དང་། ཁོང་གིས་དཱ་བིད་ཀྱི་སེམས་སུ་དེ་དག་ལ་ཁོང་ཁྲོ་བསྐྱེད་ནས་འདི་སྐད་དུ། སོང་ལ་ཡེས་ར་ཨེལ་དང་ཡ་ཧུ་དཱ་ཡི་མི་གྲངས་ལོངས་ཤིག་ཅེས་སྐུལ་བར་མཛད་དོ། ། 2 དེ་ནས་རྒྱལ་པོས་ཁོང་གི་རྗེས་སུ་འབྲངས་པའི་དམག་དཔོན་ཡོ་ཨབ་ལ། ཁྱོད་རང་དཱན་ནས་པེར་ཤ་བཱ་ཡི་བར་ཡེས་ར་ཨེལ་གྱི་ཚོ་ཁག་ཀུན་ཏུ་སོང་ནས། ངས་མི་གྲངས་ཤེས་པའི་ཕྱིར་འབངས་རྣམས་ཀྱི་གྲངས་ཀ་ལོངས་ཤིག་ཅེས་བཀའ་བསྩལ་པ་ལ། 3 ཡོ་ཨབ་ཀྱིས་རྒྱལ་པོ་ལ། ཁྱེད་ཀྱི་དཀོན་མཆོག་ཡ་ཝཱེས་ད་ལྟ་ཡོད་པའི་འབངས་རྣམས་ལྡབ་བརྒྱ་མང་དུ་མཛོད་ཅིག ངའི་ཇོ་བོ་དང་ངའི་རྒྱལ་པོའི་སྤྱན་གྱིས་དེ་གཟིགས་པར་ཤོག་ཅིག འོན་ཀྱང་ངའི་ཇོ་བོ་དང་ངའི་རྒྱལ་པོས་འདི་ལྟར་མཛད་དགོས་དོན་ཅི་ལགས་ཞེས་ཞུས་ཀྱང་། 4 རྒྱལ་པོས་ཡོ་ཨབ་དང་དམག་དཔོན་རྣམས་ལ་བབས་པའི་བཀའ་དེ་མཁྲེགས་འཛིན་བྱས་པས། ཡོ་ཨབ་དང་དམག་དཔོན་རྣམས་རྒྱལ་པོའི་དྲུང་ནས་ཕྱི་རུ་ཐོན་ཏེ་ཡེས་ར་ཨེལ་གྱི་མི་གྲངས་བླངས་པ་རེད། 5 དེ་དག་ཡོར་དན་གཙང་པོ་བརྒལ་ནས། གཱ་རྡུ་ལུང་པ་རུ་ཡོད་པའི་གྲོང་ཁྱེར་གཡས་ཕྱོགས་ཀྱི་ཨ་རོ་ཨེར་དུ། ཡཱ་ཟེར་གྱི་ཁ་གཏད་དུ་གུར་ཕུབ་བོ། ། 6 ཁོ་རྣམས་གིལ་ཨད་དང་ཐ་ཏིམ་ཧོད་ཤི་ཡུལ་དུ་སླེབས་ཤིང་། ཡང་དཱན་ཡ་ཨན་དུ་ཕྱིན་པ་དང་། ཚི་ཏུན་ཡུལ་དུ་བསྐོར་ནས་སོང་ངོ་། ། 7 དེ་ནས་ཐཱར་བྱ་བའི་བཙན་རྫོང་དང་། ཧེ་བི་པ་དང་ཀ་ན་ཨན་པའི་གྲོང་ཁྱེར་རྣམས་ལ་སླེབས་ནས་ཡང་ཕྱི་རུ་ཐོན་ཞིང་། ཡ་ཧུ་དཱ་ཡི་ལྷོ་ཕྱོགས་ཡུལ་གྱི་པེར་ཤ་བཱ་རུ་སླེབས་སོ། ། 8 དེ་དག་ཡུལ་ཀུན་ཏུ་བརྒྱུད་ནས། ཟླ་བ་དགུ་དང་ཉིན་ཞག་ཉི་ཤུ་འགོར་རྗེས་ཕྱིར་ཡེ་རུ་སཱ་ལེམ་དུ་ལོག་གོ ། 9 དེར་ཡོ་ཨབ་ཀྱིས་རྒྱལ་པོ་ལ་མི་གྲངས་ཀྱི་ཐོ་ཕུལ་ཏེ། ཡེས་ར་ཨེལ་གྱི་ཁྲོད་དུ་རལ་གྲི་ཐོགས་པའི་དཔའ་བོ་འབུམ་བརྒྱད་དང་། ཡ་ཧུ་དཱའི་ཁྲོད་དུ་འབུམ་ལྔ་ཡོད་པའོ། ། 10 མི་གྲངས་བརྩིས་རྗེས། དཱ་བིད་ཀྱི་སེམས་མི་བདེ་བར་གྱུར་ཏེ། དཱ་བིད་ཀྱིས་དཀོན་མཆོག་ཡ་ཝཱེ་ལ། བདག་གིས་ལས་འདི་བྱས་པས་སྡིག་པ་ཤིན་ཏུ་ཆེའོ། །ཀྱེ་དཀོན་མཆོག་ཡ་ཝཱེ་ལགས། བདག་གིས་ཤིན་ཏུ་གླེན་པའི་དོན་བྱས་པས། ད་ལྟ་ཁྱེད་ཀྱིས་ཞབས་ཕྱི་བདག་གི་ཉེས་པ་བསལ་བར་མཛོད་ཅེས་གསོལ་ཏོ། ། 11 དཱ་བིད་ཞོགས་པ་ཡར་ལངས་པའི་དུས་སུ། དཱ་བིད་ཀྱི་མངོན་ཤེས་པ་གཱ་རྡུ་བྱ་བའི་ལུང་སྟོན་པ་ལ་དཀོན་མཆོག་ཡ་ཝཱེའི་བཀའ་བྱུང་སྟེ་འདི་སྐད་དུ། 12 སོང་ནས་དཱ་བིད་ལ། དཀོན་མཆོག་ཡ་ཝཱེས་འདི་སྐད་དུ། ངས་ཁྱོད་ཀྱི་མདུན་དུ་གདམ་གསེས་གསུམ་འཇོག་སྟེ། དེའི་ནང་ནས་གཅིག་འདེམས་ཤིག་དང་ངས་ཁྱོད་ལ་དེ་བཞིན་བྱའོ་ཞེས་སྦྲོན་ཞིག་གསུངས་པ་དང་། 13 གཱ་རྡུ་ནི་དཱ་བིད་ཀྱི་དྲུང་དུ་འོངས་ནས་སྦྲན་ཅིང་དེ་ལ། ཁྱོད་ཀྱིས་ལོ་བདུན་གྱི་རིང་རྒྱལ་ཁབ་ཏུ་མུ་གེ་འབྱུང་བར་འདོད་དམ། ཡང་ན་ཟླ་བ་གསུམ་ཀྱི་རིང་དགྲ་བོས་ཁྱོད་འདེད་དགོས་སམ། ཡང་ན་ཁྱོད་ཀྱི་རྒྱལ་ཁབ་ཏུ་ཉིན་གསུམ་ལ་རིམས་ནད་འབྱུང་བར་འདོད་དམ། ད་ནི་བདག་མངག་མཁན་ལ་གཏམ་ལན་ཅི་འཁྱེར་དགོས་པར་བསམ་བློ་ཐོངས་ཤིག་ཅེས་དྲིས་པ་དང་། 14 དཱ་བིད་ཀྱིས་གཱ་རྡུ་ལ། བདག་ནི་ཅི་བྱ་གཏོལ་མེད་དུ་གྱུར། དཀོན་མཆོག་ཡ་ཝཱེ་ལ་ཐུགས་རྗེ་འཛད་མཐའ་མེད་པ་མངའ་བས་ན། མིའི་ལག་པར་ལྷུང་བ་ལས་ཁོང་གི་ཕྱག་ཏུ་ལྷུང་བ་ལེགས་སོ་ཞེས་ཞུས་པས། 15 དཀོན་མཆོག་ཡ་ཝཱེས་ཡེས་ར་ཨེལ་ལ་རིམས་ནད་ཕབ་ཅིང་། ཞོགས་པ་ནས་ཐུགས་ཐག་བཅད་པའི་དུས་ཀྱི་བར་དུ། དཱན་ནས་པེར་ཤ་བཱ་ཡི་བར་དུ་འབངས་རྣམས་ལས་མི་ཁྲི་བདུན་ཚེ་ལས་འདས་སོ། ། 16 དེ་ནས་ཕོ་ཉ་དེས་ཡེ་རུ་སཱ་ལེམ་འཇོམས་པར་ཕྱག་བརྐྱངས་པ་དང་། དཀོན་མཆོག་ཡ་ཝཱེ་བར་ཆད་དེའི་ཕྱིར་ཐུགས་འགྱོད་ཅིང་། མི་སྡེ་གསོད་པའི་ཕོ་ཉ་དེ་ལ། ད་ནི་ཆོག་གོ །མཚམས་ཞོག་ཅིག་ཅེས་བཀའ་བསྩལ་ཏོ། །དེའི་ཚེ་དཀོན་མཆོག་ཡ་ཝཱེའི་ཕོ་ཉ་དེ་ནི་ཡེ་བུ་སི་པ་ཨ་རབ་ནཱ་ཡི་གཡུལ་ཁར་ཡོད་པ་ཡིན། 17 དཱ་བིད་ཀྱིས་འབངས་མི་རྣམས་གསོད་པའི་ཕོ་ཉ་དེ་མཇལ་ནས་དཀོན་མཆོག་ཡ་ཝཱེ་ལ་ཞུ་བ་ཕུལ་ཞིང་འདི་ལྟར། གཟིགས་དང་། སྡིག་པ་ནི་བདག་གིས་བྱས་ཏེ། ལས་ངན་པ་བདག་གིས་བྱས་པ་ཡིན། ལུག་ཁྱུ་འདིས་ཅི་བྱས་སམ། བདག་དང་བདག་གི་ཕ་གཞིས་སྟེང་དུ་ཕྱག་འདེགས་པར་མཛོད་ཅེས་ཞུས་སོ། ། 18 ཉིན་དེར་གཱ་རྡུ་ནི་དཱ་བིད་ཀྱི་དྲུང་དུ་འོངས་ནས་དེ་ལ། ཡར་ཕེབས་ནས་ཡེ་བུ་སི་པ་ཨ་རབ་ནཱ་ཡི་གཡུལ་ཁ་རུ་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བཞེངས་པར་གྱིས་ཞེས་བསྐུལ་བ་ལ། 19 དཱ་བིད་ཀྱིས་གཱ་རྡུ་ཡིས་བསྒོས་པ་བཞིན་དུ་བྱས་ཤིང་། དཀོན་མཆོག་ཡ་ཝཱེའི་བཀའ་བཞིན་དུ་ཡར་ཕྱིན་ཏོ། ། 20 དེར་ཨ་རབ་ནཱ་ཡིས་བལྟས་པ་ལ་རྒྱལ་པོ་འཁོར་དང་བཅས་པ་རང་གི་ཕྱོགས་སུ་འོང་བཞིན་པ་མཐོང་བས། ཨ་རབ་ནཱ་ཕྱི་རུ་ཐོན་ཏེ་ལུས་པོ་སར་བཏུད་ནས་རྒྱལ་པོར་ཕྱག་བཙལ་ཏོ། ། 21 ཨ་རབ་ནཱས། ང་ཡི་ཇོ་བོ་དང་ང་ཡི་རྒྱལ་པོ་སྐུ་ཉིད་ཞབས་ཕྱིའི་རྩར་བྱོན་པ་ཅི་ཡིན་ལགས་ཞེས་ཞུས་པས། དཱ་བིད་ཀྱིས། འབངས་རྣམས་ཀྱི་ཁྲོད་དུ་རིམས་ནད་ཆད་པའི་ཕྱིར་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བཞེང་བར་ཁྱོད་ཀྱི་གཡུལ་ཁ་ཉོ་རུ་འོངས་པ་ཡིན་ཞེས་གསུངས་པ་དང་། 22 ཨ་རབ་ནཱས་དཱ་བིད་ལ། བདག་གི་ཇོ་བོ་དང་བདག་གི་རྒྱལ་པོ་ལགས། ཁྱེད་ཀྱི་སྤྱན་སྔར་གང་ལེགས་པ་དེ་བླངས་ནས་མཆོད་པར་ཕུལ་ཞིག གཟིགས་དང་། འདིར་སྦྱིན་སྲེག་གི་དོན་དུ་བ་གླང་དང་། བུད་ཤིང་ལ་གཡུལ་ཁ་གཅོག་བྱེད་ཡོ་ཆས་དང་བ་གླང་གི་གཉའ་ཤིང་ཡོད། 23 ཀྱེ་རྒྱལ་པོ་ལགས། ཨ་རབ་ནཱས་དེ་ཐམས་ཅད་རྒྱལ་པོ་ལ་འབུལ་བ་ཡིན་ཞེས་ཞུས་པ་དང་། ཡང་ཁོ་ན་རེ། ཁྱེད་ཀྱི་དཀོན་མཆོག་ཡ་ཝཱེ་ཁྱེད་ལ་ཐུགས་མཉེས་པར་ཤོག་ཅེས་རྒྱལ་པོར་ཞུས་སོ། ། 24 རྒྱལ་པོས་ཨ་རབ་ནཱ་ལ། དེ་ལྟར་མིན། དེ་ཐམས་ཅད་ཁྱོད་ལས་རིན་གྱིས་ཉོ་བར་ང་རང་དགའོ། །ངས་རིན་མེད་པར་ཐོབ་པ་དེ་བདག་གི་དཀོན་མཆོག་ཡ་ཝཱེ་ལ་སྦྱིན་སྲེག་ཏུ་འབུལ་མི་རུང་ཞེས་གསུངས་ནས། དཱ་བིད་ཀྱིས་གཡུལ་ཁ་དེ་དང་བ་གླང་རྣམས་དངུལ་སྲང་ལྔ་བཅུས་ཉོས་སོ། ། 25 དེ་ནས་དཱ་བིད་ཀྱིས་དེར་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བཞེངས་ནས་སྦྱིན་སྲེག་དང་ཞི་བདེའི་མཆོད་པ་རྣམས་ཕུལ་བ་དང་། དཀོན་མཆོག་ཡ་ཝཱེས་ཡུལ་དེའི་ཞུ་བར་གསན་ཞིང་ཡེས་ར་ཨེལ་གྱི་ཁྲོད་ནས་རིམས་ནད་ཆད་པར་གྱུར་ཏོ།། །།

* ལེའུ་དང་པོ།:1 འདིར་ཨ་མཱད་ལེག་པ་ཞེས་པ་ནི་ཨེ་སཱབ་ཀྱི་བུ་ཨེ་ལི་ཕཱ་ཟིའི་ཆུན་མ་ཐིམ་ནཱ་ཞེས་པ་ལས་སྐྱེས་ཤིང་། དེའི་བུ་རབས་ཚ་རྒྱུད་རྣམས་ཀྱིས་སྐུ་འདྲ་བསྟེན་པ་ཡིན། བཀོད་པའི་མདོ་ཡི་ལེའུ་སོ་དྲུག་གི་ཚིག་རྐང་བཅུ་གཉིས་ལ་གཟིགས་རོགས།

† ལེའུ་དང་པོ།:16 འདི་ནི་སུ་ཞིག་གིས་མི་བསད་ན་དེའི་ཉེས་པ་རང་གིས་འཁུར་དགོས་ཞེས་པའི་དོན་ཡིན།

* ལེའུ་གཉིས་པ།:16 ཧེལ་ཀད་ཧ་ཙུ་རིམ་ཞེས་པ་ནི་བོད་སྐད་དུ་གྲི་རྣོ་བའི་ཞིང་ཞེས་པའི་དོན་ལ་འཇུག

† ལེའུ་གཉིས་པ།:23 མདུང་གི་རྩེ་མོ་ཞེས་པར་མདུང་གི་རྔ་མ་ཞེས་ཀྱང་བསྒྱུར་རུང་།

* ལེའུ་དྲུག་པ།:8 འདིར་ཕེ་རེལ་ཟི་ཨུ་ཟཱ་ཞེས་པ་ནི་ཨུ་ཟཱའི་སྟེང་ལ་ཁོང་ཁྲོ་རབ་ཏུ་འབར་བ་ཞེས་པའི་དོན་ཡིན།

† ལེའུ་དྲུག་པ།:19 ཤ་ལེབ་མོ་ཞེས་པར་གནའ་བོའི་འགྱུར་ལས་ཁ་སུར་ལེབ་མོ་ཞེས་བསྒྱུར་ཡོད།

* ལེའུ་བདུན་པ།:7 འགོ་དཔོན་ཞེས་པར་མ་ཕྱི་ལས་ཚོ་ཁག་ཅེས་བཀོད་ཡོད།

† ལེའུ་བདུན་པ།:16 བདག་ཅེས་པར་མ་ཕྱི་ལས་ཁྱོད་ཅེས་བཀོད་ཡོད།

* ལེའུ་བརྒྱད་པ།:10 ཡོ་རཱམ་ཞེས་པར་གནའ་ཡིག་ལ་ལར་ཡེ་ཧོ་རཱམ་ཞེས་བཀོད་འདུག

† ལེའུ་བརྒྱད་པ།:18 འདིར་བཀའ་བློན་ཞེས་པར་མ་ཕྱི་ལས་མཆོད་དཔོན་ཞེས་མཐོང་།

* ལེའུ་བཅུ་གཅིག་པ།:4 ཡེས་ར་ཨེལ་པའི་སྲོལ་ལྟར་ན། བུད་མེད་ཅིག་ལ་ཟླ་མཚན་ཡོང་ནས་ཆད་རྗེས་ཉིན་བདུན་འགོར་བ་ན་ད་གཟོད་བུད་མེད་དེ་གཙང་མར་རྩི་བ་ཡིན།

† ལེའུ་བཅུ་གཅིག་པ།:8 འདིར་རྐང་པ་ཁྲུས་ཤིག་ཅེས་པ་ནི་ལྷོད་ལྷོད་ངང་རང་གི་ཆུང་མ་དང་མཉམ་དུ་འདུག་པའི་དོན་ཡིན།

* ལེའུ་བཅུ་གཉིས་པ།:25 ཨེ་དིད་ཡཱ་ཞེས་པ་ནི་དཀོན་མཆོག་ཡ་ཝཱེས་གཅེས་པའི་མི་ཞེས་པའི་དོན་ཡིན།

† ལེའུ་བཅུ་གཉིས་པ།:30 འདིར་རྒྱལ་པོ་ཞེས་པ་ནི་ཁོ་ཚོའི་ལྷ་མའོ་ལག་ཅེས་པར་གོ་དགོས།

‡ ལེའུ་བཅུ་གཉིས་པ།:31 འདིར་མ་ཕྱི་ལས་དེ་དག་སོག་ལེ་དང་ལྕགས་སྤར། ལྕགས་ཀྱི་སྟ་རེ་བཅས་ཀྱི་འོག་ཏུ་བཞག་པ་དང་། ཡང་ན་སོ་ཕག་སྲེག་ཁུང་བརྒྱུད་ནས་འགྲོ་རུ་བཅུག་ཅེས་མཐོང་།

* ལེའུ་བཅུ་གསུམ་པ།:23 ཡེས་ར་ཨེལ་པ་རྣམས་ཀྱིས་ལོ་རེའི་དཔྱིད་ཀར་དྲོད་བབས་རྗེས་ལུག་བལ་འབྲེག་པ་དང་། བལ་འབྲེག་པའི་སྐབས་སུ་གསོལ་སྟོན་གཤམ་པའི་དཔེ་ཡོད།

† ལེའུ་བཅུ་གསུམ་པ།:39 ཡང་རྒྱལ་པོ་དཱ་བིད་ཀྱིས་ཨབ་ཤཱ་ལོམ་གསོད་མ་འདོད་དེ་ཞེས་པའི་མ་ཕྱིའི་དོན་ནི་དཱ་བིད་ཀྱིས་ཨབ་ཤཱ་ལོམ་འཚོལ་བ་མཚམས་བཞག་ཅེས་པ་ཡིན།

* ལེའུ་བཅུ་བཞི་པ།:26 འདིར་མ་ཕྱི་ལས་ཤེ་ཀེལ་ཉིས་བརྒྱ་ཞེས་མཐོང་ཞིང་དེང་གི་རྒྱ་མ་ལྔ་ཙམ་ཡིན།

† ལེའུ་བཅུ་བཞི་པ།:27 འདིར་ཐལ་མཱར་ཞེས་འབྱུང་བ་ནི་ཨབ་ཤཱ་ལོམ་གྱི་བུ་མོ་ཡིན་པ་ལས་ཁོའི་སྲིང་མོ་ཐལ་མཱར་མ་ཡིན།

* ལེའུ་བཅོ་ལྔ་པ།:7 ལོ་བཞི་ཞེས་པར་མ་ཕྱི་ལས་ལོ་བཞི་བཅུ་ཞེས་དང་གནའ་ཡིག་ལ་ལར་ཉིན་བཞི་བཅུ་ཞེས་བཀོད་ཡོད།

* ལེའུ་བཅུ་བདུན་པ།:17 འདིར་ཨེན་རོ་གེལ་ཞེས་པ་ནི་རོ་གེལ་ཆུ་མིག་ཅེས་པ་ཡིན་ཏེ། ཡེ་རུ་སཱ་ལེམ་གྱི་ཤར་ལྷོའི་མཚམས་སུ་ཡོད་ཅིང་བུད་མེད་རྣམས་ཆུ་ལེན་དུ་འགྲོ་ས་ཡིན།

* ལེའུ་བཅུ་དགུ་པ།:26 འདིར་ཞབས་ཕྱི་ཞེས་པ་ནི་ཙི་བཱ་ལ་གོ་བ་ཡིན་ཏེ། སྔར་དཱ་བིད་ཡེ་རུ་སཱ་ལེམ་དུ་འབྲོ་བའི་སྐབས་སུ། ཁོས་ལམ་བར་དུ་དཱ་བིད་ལ་བསུ་བ་བྱས་ཤིང་ཁ་ཟས་སྣ་ཚོགས་ཕུལ་བར་མ་ཟད། རང་གི་བདག་པོ་སྟེ་མེ་ཕི་པོ་ཤེད་ལ་སྐུར་འདེབས་བཏང་བ་ཡིན།

† ལེའུ་བཅུ་དགུ་པ།:43 འདིར་ལྡབ་བཅུ་ཞེས་པ་ནི་རྒྱལ་པོ་དཱ་བིད་ཀྱིས་ཡེས་ར་ཨེལ་པའི་ཚོ་པ་བཅུ་གཉིས་པོ་ལ་སྲིད་བྱེད་ཅིང་། དེ་ལས་ཡེས་ར་ཨེལ་ནི་ཚོ་པ་བཅུ་ཡིན་པ་དང་། ཡ་ཧུ་དཱ་ནི་ཚོ་པ་གཅིག་རང་ཡིན་པར་གོ་དགོས།

* ལེའུ་ཉེར་གཅིག་པ།:8 འདི་ནི་མིང་ལ་མེ་ཕི་པོ་ཤེད་ཅེས་པའི་མི་གཞན་ཞིག་ཡིན།

† ལེའུ་ཉེར་གཅིག་པ།:8 མི་ཀལ་ཞེས་པར་མ་ཕྱི་ལས་མི་ག་ཞེས་བཀོད་ཡོད།

* ལེའུ་ཉེར་གཉིས་པ།:3 འདིར་རྭ་དུང་ཞེས་པ་ནི་དཀོན་མཆོག་ཡ་ཝཱེའི་མཐུ་སྟོབས་ལ་འཇུག

† ལེའུ་ཉེར་གཉིས་པ།:11 ཀེ་རུབ་ཅེས་པ་ནི་དཀོན་མཆོག་གི་ཕོ་ཉའི་རིགས་སུ་གཏོགས་པ་དང་ནུས་པ་ཁྱད་པར་ཅན་ཞིག་ཡིན།

རྒྱལ་རབས་དང་པོ།

1

2

3

4

5

6

7

8

9

10

11

12

13

14

15

16

17

18

19

20

21

22

༄༅། །རྒྱལ་རབས་ཀྱི་མདོ་དང་པོ།

རྒྱལ་རབས་ཀྱི་མདོ་དང་པོའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

རྒྱལ་རབས་ཀྱི་མདོ་དང་པོ་དང་གཉིས་པ་ནི་སཱ་མུ་ཨེལ་གྱི་མདོ་དང་པོ་དང་གཉིས་པ། སྔོན་རབས་ཀྱི་མདོ་དང་པོ་དང་གཉིས་པ་བཞིན་དུ་གཞུང་གཅིག་ཡིན། གཞུང་དེ་གཉིས་ལ་ཨིབ་རི་པའི་སྐད་ཡིག་ལས་རྒྱལ་རབས་ཞེས་ཀྱང་འབོད། ལུང་སྟོན་པ་སཱ་མུ་ཨེལ་གྱིས་ལས་འགན་ཁུར་པ་ནས་བཟུང་པཱ་པེལ་ལོན་གོང་མའི་རྒྱལ་ཁབ་ཀྱིས་ཡེས་ར་ཨེལ་གཏོར་བཅོམ་བྱས་པའི་བར་གྱི་རྒྱལ་རྒྱུད་ཀྱི་ལོ་རྒྱུས་ཐམས་ཅད་སཱ་མུ་ཨེལ་དང་རྒྱལ་རབས་ཀྱི་མདོ་རྣམས་སུ་བཀོད་ཡོད། རྒྱལ་རབས་དང་པོའི་ནང་དུ་རྒྱལ་པོ་སོ་ལོ་མོན་གྱིས་བསྐྱངས་པའི་རྒྱལ་སྲིད་ནས་བཟུང་རྒྱལ་ཁམས་ཁག་གཉིས་སུ་གྱེས་པའི་སྐོར་དང་། ཨ་ཧབ་ཚེ་ལས་འདས་པའི་བར་གྱི་ཡེས་ར་ཨེལ་པའི་ལོ་རྒྱུས་བཀོད་ཡོད།

ཡི་གེར་འགོད་མཁན་དང་འགོད་དུས།

རྒྱལ་རབས་ཀྱི་མདོ་དང་པོ་དང་གཉིས་པ་གཉིས་ཀ་ཡི་གེར་འགོད་མཁན་སུ་ཡིན་པའི་སྐོར་ལ་བདེན་དཔང་གསལ་པོ་ཞིག་མེད། འོན་ཀྱང་ཡི་གེར་འགོད་མཁན་སུ་ཡིན་ཡང་། དེ་ནི་ཡེས་ར་ཨེལ་གྱི་ལུང་སྟོན་པ་རྣམས་དང་འདྲ་བར་བཀའ་ལུང་གི་མདོ་ལ་ཆ་རྒྱུས་གཏིང་ཟབ་ཡོད་པ་མངོན་གསལ་དོད་པོ་རེད། གཞུང་འདི་ནི་ཕལ་ཆེར་སྤྱི་ལོ་སྔོན་གྱི་562ལོར་ཡེ་ཧོ་ཡཱ་ཀིན་བཙོན་གྲོལ་བཏང་བའི་རྗེས་དང་། སྤྱི་ལོ་སྔོན་གྱི་538ལོ་སྟེ། པཱ་པེལ་ལོན་གྱིས་ཡེས་ར་ཨེལ་པ་རྣམས་བཙོན་གྲོལ་བཏང་བའི་སྔོན་དུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

རྒྱལ་རབས་ཀྱི་མདོ་དང་པོ་དང་གཉིས་པ་ཡི་གེར་བཀོད་པའི་དམིགས་ཡུལ་དང་། ཡང་ན་བརྗོད་དོན་ཅི་ཡིན་སྐོར་ལ་འགྲེལ་བཤད་ཁ་གསལ་པོ་ཞིག་བརྒྱབ་མེད། སྤྱིའི་ཆ་ནས་རྒྱལ་རབས་ཀྱི་མདོ་དང་པོ་དང་གཉིས་པའི་ནང་དུ། ཡི་གེར་འགོད་མཁན་གྱིས་དཀོན་མཆོག་གི་ཞལ་ཆད་རྣམས་ཡིད་ལ་དྲན་ནས་ཡེས་ར་ཨེལ་དང་ཡ་ཧུ་དཱ་པའི་རྒྱལ་རབས་རིམ་བྱུང་གི་ལོ་རྒྱུས་བརྗོད་ཡོད། ཡི་གེར་འགོད་མཁན་གྱིས་གཙོ་བོ་ཡེས་ར་ཨེལ་པ་རྣམས་དཀོན་མཆོག་གི་ཞལ་ཆད་ལ་ཡིད་ཆེས་བརྟན་པོ་ཡོད་མེད་སྐོར་ལ་སེམས་ཁུར་བྱས་ཡོད། དེ་བས་ཁོང་གིས་དཀོན་མཆོག་གི་ཞལ་ཆད་ལ་བརྟེན་ནས་རྒྱལ་སྲིད་བསྐྱངས་པའི་རྒྱལ་པོ་དང་རྒྱལ་མོ་རྣམས་ཀྱིས་ཞལ་ཆད་ལ་གུས་བཀུར་བྱེད་དང་མི་བྱེད་ཀྱི་གནས་ཚུལ་བཀོད་ཡོད་དེ། མ་གཞི་དཀོན་མཆོག་གི་བཀའ་བརྩིས་པའི་ཚེ་ཞི་བདེ་དང་ལོངས་སྤྱོད་ཕུན་སུམ་ཚོགས་པ་ལྡན་པ་དང་། བཀའ་མི་བརྩི་བར་སྐུ་འདྲ་སྐྱབས་སུ་བསྟེན་པའི་ཚེ་དམག་འཁྲུག་དང་ཆག་སྒོ་འབྱུང་བ་བཀོད་ཡོད།

འཆར་ཟིན།

1. སོ་ལོ་མོན་གྱི་སྲིད་དབང་སྐོར། ༼1:1-12:24༽

2. ཡེས་ར་ཨེལ་གྱི་རྒྱལ་ཁམས་དང་ཡ་ཧུ་དཱའི་རྒྱལ་ཁམས་གཉིས་ཀྱི་རྒྱལ་པོ་འགའ་ཞིག་གི་ལོ་རྒྱུས། ༼12:25-16:34༽

3. ཨེ་ལི་ཡཱ་དང་རྒྱལ་པོ་ཨ་ཧབ་གཉིས་ཀྱི་སྐོར། ༼17:1-22:40༽

4. ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱི་སྐོར། ༼22:41-50༽

5. ཡེས་ར་ཨེལ་གྱི་རྒྱལ་པོ་ཨ་ཧ་ཟི་ཡཱའི་སྐོར། ༼22:51-53༽

ལེའུ་དང་པོ།

རྒྱལ་པོ་དཱ་བིད་དགུང་ལོ་མཐོ་བའི་དུས།

1 དེ་ཡང་རྒྱལ་པོ་དཱ་བིད་རྒས་ནས་དགུང་ལོ་མཐོ་བའི་དུས་སུ་གོས་མང་པོས་གཡོགས་ཀྱང་དྲོད་མི་ལྡན་པར་གྱུར་པས། 2 ཁོང་གི་བློན་འཁོར་རྣམས་ན་རེ། རང་ཅག་གི་ཇོ་བོ་དང་རྒྱལ་པོ་ལགས་ལ་དྲོད་བསྐྱེད་ཕྱིར་ཁོང་གི་དྲུང་དུ་སྡོད་པ་དང་ཁོང་ལ་ལྟ་སྐྱོང་བྱེད་པ། ཁོང་གི་པང་དུ་ཉལ་བར་ན་ཆུང་བུ་མོ་ཞིག་བཙལ་ན་ལེགས་ཞེས་ཞུས་པ་དང་། 3 དེ་དག་གིས་ཡེས་ར་ཨེལ་གྱི་ཡུལ་འཁོར་ཐམས་ཅད་དུ་གཞོན་ནུ་མ་མཛེས་མ་ཞིག་བཙལ་བཙལ་བའི་མཐར། ཤུ་ནེམ་གྱི་ཨ་བི་ཤག་ཅེས་བྱ་བ་རྙེད་ནས་རྒྱལ་པོའི་དྲུང་དུ་ཁྲིད་དོ། ། 4 གཞོན་ནུ་མ་དེ་ནི་བཞིན་རས་ཧ་ཅང་མཛེས་པ་ཞིག་ཡོད་པ་ཡིན། ཁོ་མོས་རྒྱལ་པོར་ལྟ་སྐྱོང་བྱས་ནས་ཞབས་ཕྱི་བསྒྲུབས་ནའང་རྒྱལ་པོས་དེ་དང་ལུས་འབྲེལ་མ་བྱས་སོ། །

རྒྱལ་ཁྲིར་བཙན་གྱིས་འཛེགས་པའི་ཨ་དོ་ནེ་ཡཱ།

5 དེ་ནས་ཧག་གིད་ཀྱི་བུ་ཨ་དོ་ནེ་ཡཱ་ཡིས་རང་མཐོང་ཆེན་པོ་བཅངས་ནས། ང་རང་རྒྱལ་པོར་འགྱུར་འོང་ཞེས་སྨྲས་ཏེ་རང་ལ་ཤིང་རྟ་དང་སྐྱ་དམག ཡང་ཁོའི་སྔོན་དུ་རྒྱུག་པའི་མི་ལྔ་བཅུ་བཅས་གྲ་སྒྲིག་བྱས་སོ། ། 6 ཁོའི་ཡབ་ཀྱིས་ནམ་ཡིན་ཡང་ཁོ་ལ་ཁྱོད་ཀྱིས་ཅིའི་ཕྱིར་འདི་འདྲ་བྱས་པ་ཡིན་ནམ་ཞེས་སྐྱོན་འཛུགས་པའི་ཚིག་ཙམ་ཡང་མ་དྲིས་ལ། ཁོ་ཡང་བྱད་གཟུགས་ཧ་ཅང་མཛེས་ལ་ཨབ་ཤཱ་ལོམ་གྱི་རྗེས་སུ་སྐྱེས་པ་ཡིན་ནོ། ། 7 ཁོས་ཟེ་རུ་ཡཱ་ཡི་བུ་ཡོ་ཨབ་དང་མཆོད་དཔོན་ཨབ་ཡཱ་ཐར་གཉིས་ལ་གཏམ་བྱས་ཤིང་དེ་གཉིས་ཁོའི་ཕྱོགས་སུ་ཡོང་སྟེ་ཁོ་ལ་རོགས་བྱས་སོ། ། 8 འོན་ཀྱང་མཆོད་དཔོན་ཟཱ་ཏོག་དང་། ཡེ་ཧོ་ཡ་དཱའི་བུ་པེ་ནཱ་ཡ། ལུང་སྟོན་པ་ནཱ་ཐན། ཤིམ་ཨི། རེ་ཨི། དཱ་བིད་ཀྱི་དཔའ་བོ་རྣམས་དང་བཅས་པ་ཨ་དོ་ནེ་ཡཱའི་ཕྱོགས་སུ་མ་སོང་ངོ་། ། 9 དེ་ནས་ཨ་དོ་ནེ་ཡཱ་ཡིས་ཨེན་རོ་གེལ་ཞེས་པའི་ཆུ་མིག་གི་འགྲམ་དུ་ཡོད་པའི་ཙོལ་ཧེ་ལེད་ཅེས་པའི་ཕ་བོང་གི་རྩར། ལུག་དང་། གླང་ཐུག་དང་། ཕྱུགས་ཤ་ཤེད་ཅན་དག་བཤས་ནས་རང་གི་སྤུན་མཆེད་དེ་རྒྱལ་སྲས་རྣམས་དང་། རྒྱལ་པོའི་བློན་འཁོར་ཡིན་པའི་ཡ་ཧུ་དཱ་པ་ཐམས་ཅད་དེར་མགྲོན་ལ་བོས་ཀྱང་། 10 ལུང་སྟོན་པ་ནཱ་ཐན་དང་། པེ་ནཱ་ཡ་དང་། དཔའ་བོ་རྣམས་དང་། སྐུ་མཆེད་སོ་ལོ་མོན་བཅས་ནི་མ་བོས་སོ། །

ནཱ་ཐན་ནི་པད་ཤེ་བཱ་ཡི་ཆེད་དུ་རྒྱལ་པོའི་དྲུང་དུ་སོང་བ།

11 དེ་ནས་ནཱ་ཐན་གྱིས་སོ་ལོ་མོན་གྱི་མ་ཡུམ་པད་ཤེ་བཱ་ལ་ན་རེ། ཧག་གིད་ཀྱི་བུ་ཨ་དོ་ནེ་ཡཱ་རྒྱལ་པོར་བསྡད་པ་དེ་ཁྱེད་ཀྱིས་མ་ཐོས་སམ། རང་ཅག་གི་ཇོ་བོ་དཱ་བིད་ཀྱིས་དོན་དེ་ད་དུང་ཤེས་མེད་དོ། ། 12 ད་ནི་ཚུར་ཤོག་དང་། ཁྱེད་དང་ཁྱེད་ཀྱི་སྲས་སོ་ལོ་མོན་གཉིས་ཀྱི་སྲོག་ཐར་བའི་ཆེད་དུ་ངས་སློབ་སྟོན་བྱའོ། ། 13 ཁྱེད་རྒྱལ་པོ་དཱ་བིད་ཀྱི་དྲུང་དུ་ཕྱིན་ཏེ་ཁོང་ལ་འདི་ལྟར་སྨྲོས་ཤིག ཀྱེ་ངའི་ཇོ་བོ་དང་ངའི་རྒྱལ་པོ་ལགས། ཁྱེད་ཀྱིས་སྔོན་ཆད་གཡོག་མོ་ང་ལ་མནའ་བཞེས་ཏེ། ཁྱེད་ཀྱི་བུ་སོ་ལོ་མོན་ངའི་རྗེས་སུ་རྒྱལ་པོར་སྡོད་ཅིང་ཁོ་ནི་ངའི་ཁྲི་ལ་སྡོད་པར་འགྱུར་ཞེས་གསུངས་པ་མ་ཡིན་ནམ། ད་ལྟ་ཨ་དོ་ནེ་ཡཱ་རྒྱལ་པོར་བསྡད་པ་འདི་ཅི་ཡིན་ཞེས་ཞུས་ཤིག 14 ཁྱེད་ཀྱིས་དེ་བཞིན་རྒྱལ་པོ་དང་གཏམ་གླེང་བཞིན་པའི་དུས་སུ་ང་ཡང་ནང་དུ་འོངས་ནས་ཁྱེད་ཀྱི་གཏམ་ལ་དཔང་པོ་བྱའོ་ཞེས་བསྐུལ་ཏོ། །

15 དེ་ནས་པད་ཤེ་བཱ་རྒྱལ་པོའི་གཟིམ་ཆུང་གི་ནང་དུ་སོང་བ་དང་། རྒྱལ་པོ་སྐུ་ན་ཤིན་ཏུ་རྒས་ཤིང་། ཤུ་ནེམ་གྱི་ཨ་བི་ཤག་གིས་རྒྱལ་པོ་ལ་ཞབས་ཕྱི་ཞུ་བཞིན་ཡོད་པ་ཡིན། 16 དེར་པད་ཤེ་བཱས་མགོ་བོ་སྨད་དུ་བསྒུར་ནས་རྒྱལ་པོར་གུས་འདུད་ཞུས་པ་དང་། རྒྱལ་པོས་ཁྱོད་ཀྱིས་ཅི་ཞིག་འདོད་དམ་ཞེས་དྲིས་པ་ན། 17 ཁོ་མོས་རྒྱལ་པོར། ཀྱེ་ངའི་ཇོ་བོ་ལགས། ཁྱེད་ཀྱིས་ཉིད་ཀྱི་དཀོན་མཆོག་ཡ་ཝཱེ་དཔང་དུ་བཙུགས་ནས་ཉིད་ཀྱི་གཡོག་མོ་ང་ལ། ཁྱོད་ཀྱི་བུ་སོ་ལོ་མོན་ངའི་རྗེས་སུ་རྒྱལ་པོར་སྡོད་ཅིང་ཁོ་ནི་ངའི་ཁྲི་ལ་སྡོད་པར་འགྱུར་ཞེས་གསུངས་མོད། 18 གཟིགས་དང་། ད་ནི་ཨ་དོ་ནེ་ཡཱ་རྒྱལ་པོར་བསྡད་ཡོད་ནའང་ངའི་ཇོ་བོ་དང་ངའི་རྒྱལ་པོ་ཁྱེད་ཀྱིས་ད་དུང་དོན་དེ་མི་ཤེས་སོ། ། 19 ཁོས་གླང་ཐུག་དང་། ཕྱུགས་ཤ་ཤེད་ཅན། ལུག་བཅས་མང་པོ་བཤས་ནས་རྒྱལ་སྲས་ཐམས་ཅད་དང་མཆོད་དཔོན་ཨབ་ཡཱ་ཐར་དང་དམག་དཔོན་ཡོ་ཨབ་བཅས་མགྲོན་དུ་བོས་ཀྱང་ཁྱེད་ཀྱི་ཞབས་ཕྱི་སོ་ལོ་མོན་མ་བོས་སོ། ། 20 ཀྱེ་ངའི་ཇོ་བོ་དང་ངའི་རྒྱལ་པོ་ལགས། ད་ནི་ཁྱེད་ཀྱི་རྗེས་སུ་ཉིད་ཀྱི་རྒྱལ་ཁྲི་ལ་སུ་ཞིག་འགོད་པར་འགྱུར་བ་ཁྱེད་ཀྱིས་གསུང་བ་ལ། ཡེས་ར་ཨེལ་པ་ཐམས་ཅད་ཀྱི་མིག་གིས་ཁྱེད་ལ་བལྟས་ཡོད། 21 དེ་ལྟར་མ་བྱས་ཚེ། ངའི་ཇོ་བོ་དང་ངའི་རྒྱལ་པོ་ཁྱེད་ཉིད་རང་གི་ཡབ་མེས་རྣམས་དང་ལྷན་ཅིག་ཏུ་གཟིམས་པའི་ཚེ། བདག་དང་བདག་གི་བུ་སོ་ལོ་མོན་གཉིས་ནི་ཉེས་ཅན་དུ་བརྩི་བར་འགྱུར་རོ་ཞེས་སྨྲས་སོ། ། 22 ཏག་ཏག་ཁོ་མོས་རྒྱལ་པོར་གཏམ་གླེང་བཞིན་པའི་སྐབས་སུ། ལུང་སྟོན་པ་ནཱ་ཐན་ནང་དུ་འོངས་པ་དང་། 23 འཁོར་གཡོག་རྣམས་ཀྱིས་རྒྱལ་པོར་ལུང་སྟོན་པ་ནཱ་ཐན་སླེབས་བྱུང་ཞེས་ཞུས་པ་དང་། ཁོ་ནི་རྒྱལ་པོའི་དྲུང་དུ་ཕྱིན་ནས་ཕྱག་བཙལ་ཏོ། ། 24 ནཱ་ཐན་གྱིས། ཀྱེ་ངའི་ཇོ་བོ་དང་ངའི་རྒྱལ་པོ་ལགས། ཁྱེད་ཀྱིས་ཨ་དོ་ནེ་ཡཱ་ངའི་རྗེས་སུ་རྒྱལ་པོར་སྡོད་ཅིང་ཁོ་ངའི་ཁྲི་ལ་འགོད་པར་འགྱུར་རོ་ཞེས་གསུངས་སམ། 25 ཁོས་དེ་རིང་ཉིན་མོ་མར་སོང་སྟེ་གླང་ཐུག་དང་། ཕྱུགས་ཤ་ཤེད་ཅན། ལུག་བཅས་མང་པོ་བཤས་ནས་རྒྱལ་སྲས་ཀུན་དང་། དམག་དཔོན་རྣམས། མཆོད་དཔོན་ཨབ་ཡཱ་ཐར་བཅས་མགྲོན་དུ་བོས་ནས། ལྟོས་དང་། དེ་དག་གིས་ཁོའི་མདུན་དུ་བཟའ་བཏུང་རོལ་ཞིང་། རྒྱལ་པོ་ཨ་དོ་ནེ་ཡཱ་ཁྲི་ལོར་བརྟན་པར་ཤོག་ཅེས་བརྗོད་དོ། ། 26 འོན་ཀྱང་ཁྱེད་ཀྱི་ཞབས་ཕྱི་ང་རང་དང་། མཆོད་དཔོན་ཟཱ་ཏོག་དང་། ཡེ་ཧོ་ཡ་དཱའི་བུ་པེ་ནཱ་ཡ་དང་། ཁྱེད་ཀྱི་ཞབས་ཕྱི་སོ་ལོ་མོན་བཅས་ནི་མ་བོས་སོ། ། 27 དོན་འདི་ནི་ངའི་ཇོ་བོ་དང་ངའི་རྒྱལ་པོའི་བཀའ་བསྩལ་པ་བཞིན་དུ་བྱུང་བ་ལགས་སམ། ངའི་ཇོ་བོ་དང་ངའི་རྒྱལ་པོའི་རྗེས་སུ་ཉིད་ཀྱི་ཁྲི་ལ་སུ་འགོད་པའི་འཕྲིན་ནི་ཉིད་ཀྱི་ཞབས་ཕྱི་རྣམས་ལ་མ་གསུངས་པ་ཡིན་ནམ་ཞེས་གསོལ་ཏོ། །

རྒྱལ་པོ་དཱ་བིད་ཀྱིས་སོ་ལོ་མོན་རྒྱལ་ཁྲིར་བཀོད་པ།

28 དེ་ནས་རྒྱལ་པོ་དཱ་བིད་ཀྱིས་པད་ཤེ་བཱ་ངའི་དྲུང་དུ་བོས་ཤིག་ཅེས་ལན་གསུངས་པ་དང་། ཁོ་མོ་རྒྱལ་པོའི་དྲུང་དུ་འོངས་ནས་ཁོང་གི་སྤྱན་སྔར་ལངས་བསྡད་པ་ལ། 29 རྒྱལ་པོས་མནའ་བཞེས་ནས་འདི་ལྟར། བདག་གིས་རང་ཉིད་དཀའ་སྡུག་ཐམས་ཅད་ལས་བསྐྱབས་པའི་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། 30 ངས་དེ་སྔར་ཡེས་ར་ཨེལ་གྱི་དཀོན་མཆོག་ཡ་ཝཱེ་དཔང་དུ་བཙུགས་ནས་ཇི་ལྟར་མནའ་ཁུར་ཅིང་། ཁྱོད་ཀྱི་བུ་སོ་ལོ་མོན་ངའི་རྗེས་སུ་རྒྱལ་པོར་སྡོད་ཅིང་ཁོ་ངའི་ཚབ་ཏུ་ཁྲི་ལ་སྡོད་པར་འགྱུར་རོ་ཞེས་སྨྲས་པ་བཞིན་དུ། ངས་དེ་རིང་གི་ཉིན་མོར་ཡང་དེ་བཞིན་བསྒྲུབ་པར་བྱའོ་ཞེས་གསུངས་པའོ། ། 31 དེ་ནས་པད་ཤེ་བཱ་ཡིས་གདོང་སར་གཏད་ནས་རྒྱལ་པོར་གུས་འདུད་ཞུས་ཏེ་ངའི་ཇོ་བོ་དང་ངའི་རྒྱལ་པོ་དཱ་བིད་ཁྲི་ལོར་བརྟན་པར་ཤོག་ཅེས་ཞུས་སོ། །

32 རྒྱལ་པོ་དཱ་བིད་ཀྱིས་མཆོད་དཔོན་ཟཱ་ཏོག་དང་། ལུང་སྟོན་པ་ནཱ་ཐན། ཡེ་ཧོ་ཡ་དཱ་ཡི་བུ་པེ་ནཱ་ཡ་བཅས་བོས་ཤིག་ཅེས་གསུངས་པས་དེ་དག་རྒྱལ་པོའི་དྲུང་དུ་སླེབས་སོ། ། 33 རྒྱལ་པོས་དེ་དག་ལ། ཁྱོད་ཅག་གིས་རང་གི་བདག་པོ་ངའི་ཞབས་ཕྱི་གཞན་རྣམས་ཁྲིད་དེ་སོ་ལོ་མོན་ངའི་དྲེལ་ལ་བསྐྱོན་ནས་མར་གེ་ཧོན་ཞེས་པའི་ཆུ་མིག་ཏུ་ཁྲིད་ཅིག 34 གནས་དེར་མཆོད་དཔོན་ཟཱ་ཏོག་དང་ལུང་སྟོན་པ་ནཱ་ཐན་གཉིས་ཀྱིས་ཁོ་ཡེས་ར་ཨེལ་གྱི་རྒྱལ་པོར་འགྱུར་ཆེད་ཁོའི་མགོ་ལ་སྣུམ་གྱིས་འབྱུག་དགོས་ཤིང་། ཁྱོད་ཅག་གིས་རྭ་དུང་ཡང་བུས་ལ། རྒྱལ་པོ་སོ་ལོ་མོན་ཁྲི་ལོར་བརྟན་པར་ཤོག་ཅེས་འབོད་སྒྲ་སྒྲོག་པར་གྱིས། 35 ཡང་དེ་ནས་ཁྱོད་ཅག་ཁོའི་རྗེས་སུ་འབྲངས་ནས་ཡར་འོང་དགོས་ཤིང་། ཁོ་ངའི་ཁྲི་ལ་བཀོད་ནས་ངའི་རྗེས་སུ་རྒྱལ་པོར་སྡོད་དུ་འཇུག་དགོས་ཏེ། ངས་ཁོ་ནི་ཡེས་ར་ཨེལ་དང་ཡ་ཧུ་དཱའི་རྒྱལ་པོར་བསྐོས་པ་ཡིན་ཞེས་གསུངས་སོ། ། 36 དེའི་ལན་དུ་ཡེ་ཧོ་ཡ་དཱ་ཡི་བུ་པེ་ནཱ་ཡས་རྒྱལ་པོ་ལ། དེ་ལྟར་འབྱུང་བར་གྱུར་ཅིག ངའི་ཇོ་བོ་དང་ངའི་རྒྱལ་པོའི་དཀོན་མཆོག་ཡ་ཝཱེས་དེ་བཞིན་དུ་གསུང་བར་སྨོན། 37 དཀོན་མཆོག་ཡ་ཝཱེ་ནི་ཇི་ལྟར་ངའི་ཇོ་བོ་དང་ངའི་རྒྱལ་པོ་དང་མཉམ་དུ་བཞུགས་པ་ལྟར། ཁོང་སོ་ལོ་མོན་དང་མཉམ་དུའང་བཞུགས་ཤིང་། ཁོང་གི་རྒྱལ་ཁྲི་ནི་ངའི་ཇོ་བོ་དང་ངའི་རྒྱལ་པོ་དཱ་བིད་ཀྱི་རྒྱལ་ཁྲི་ལས་ཀྱང་ཆེན་པོར་གྱུར་ཅིག་ཅེས་ཞུས་སོ། ། 38 དེ་ནས་མཆོད་དཔོན་ཟཱ་ཏོག་དང་། ལུང་སྟོན་པ་ནཱ་ཐན་དང་། ཡེ་ཧོ་ཡ་དཱའི་བུ་པེ་ནཱ་ཡ་དང་། ཀེ་རེད་པ་དང་། ཕེ་ལེད་པ་བཅས་མར་སོང་ནས། རྒྱལ་པོ་དཱ་བིད་ཀྱི་ཆིབས་དྲེལ་ལ་སོ་ལོ་མོན་བསྐྱོན་ནས་གེ་ཧོན་དུ་གདན་དྲངས་སོ། ། 39 དེ་ནས་མཆོད་དཔོན་ཟཱ་ཏོག་གིས་གུར་མཆོག་ནས་སྣུམ་ལྡུག་བྱེད་ཀྱི་རྭ་ཅོ་བླངས་ནས་སོ་ལོ་མོན་ལ་སྣུམ་གྱིས་བྱུགས་པ་དང་། དེ་དག་གིས་རྭ་དུང་བུས་ནས་མི་ཐམས་ཅད་ཀྱིས། རྒྱལ་པོ་སོ་ལོ་མོན་ཁྲི་ལོར་བརྟན་པར་ཤོག་ཅེས་འབོད་སྒྲ་བསྒྲགས་སོ། ། 40 ཡང་མི་ཐམས་ཅད་ཁོའི་རྗེས་སུ་འབྲངས་ནས་ཡར་སོང་བ་དང་། མི་རྣམས་ཀྱིས་གླིང་བུ་འབུད་བཞིན་དགའ་དགའ་སྤྲོ་སྤྲོ་བྱས་ཤིང་། དེ་དག་གི་ཀི་སྒྲ་ནི་ས་གཞི་འདར་བ་ཙམ་དུ་བྱུང་ངོ་། །

41 ཨ་དོ་ནེ་ཡཱ་དང་ཁོ་དང་ལྷན་ཅིག་ཏུ་ཡོད་པའི་མགྲོན་པོ་རྣམས་ཀྱིས་ཁ་ཟས་སྤྱད་ནས་ཚར་མ་ཐག་ཏུ་ཀི་སྒྲ་དེ་ཐོས་སོ། །ཡང་ཡོ་ཨབ་ཀྱིས་རྭ་དུང་གི་སྒྲ་ཐོས་པ་ཙམ་གྱིས། གྲོང་ཁྱེར་དུ་བྱུང་བའི་འུར་སྒྲ་དེ་ཅི་ཡིན་ནམ་ཞེས་སྨྲས་པ་དང་། 42 ཁོས་དེ་བཞིན་གླེང་བའི་སྐབས་སུ་མཆོད་དཔོན་ཨབ་ཡཱ་ཐར་གྱི་བུ་ཡོ་ནཱ་ཐན་དེར་སླེབས་པ་དང་། ཨ་དོ་ནེ་ཡཱས་དེ་ལ། ནང་དུ་ཤོག་དང་ཁྱོད་ནི་མི་བློ་དཀར་གཞུང་དྲང་ཞིག་ཡིན་པས་གཏམ་བཟང་ཞིག་ཁྱེར་འོང་ཡོད་སྙམ་ཞེས་སྨྲས་པའི་ལན་དུ། 43 ཡོ་ནཱ་ཐན་གྱིས་ཨ་དོ་ནེ་ཡཱ་ལ། གཏམ་བཟང་མི་གདའ། ངེད་ཀྱི་ཇོ་བོ་དང་རྒྱལ་པོ་དཱ་བིད་ཀྱིས་སོ་ལོ་མོན་རྒྱལ་པོར་བསྐོས་འདུག 44 རྒྱལ་པོས་དེ་དང་མཉམ་དུ་མཆོད་དཔོན་ཟཱ་ཏོག་དང་། ལུང་སྟོན་པ་ནཱ་ཐན་དང་། ཡེ་ཧོ་ཡ་དཱའི་བུ་པེ་ནཱ་ཡ་དང་། ཀེ་རེད་པ་དང་། ཕེ་ལེད་པ་བཅས་ཀྱི་མི་ཐམས་ཅད་མངགས་ནས། དེ་དག་གིས་སོ་ལོ་མོན་རྒྱལ་པོའི་ཆིབས་དྲེལ་ལ་བསྐྱོན་ཏོ། ། 45 ཡང་མཆོད་དཔོན་ཟཱ་ཏོག་དང་ལུང་སྟོན་པ་ནཱ་ཐན་གཉིས་ཀྱིས་གེ་ཧོན་ནས་ཁོ་སྣུམ་གྱིས་བྱུགས་ཏེ་རྒྱལ་པོར་བསྐོས་པས། མི་རྣམས་ཡུལ་དེ་ནས་དགའ་མགུ་ཡི་རང་ངང་ལམ་ལ་ཆས་པ་དང་གྲོང་ཁྱེར་ནས་འུར་སྒྲ་བྱུང་སྟེ། ཁྱེད་ཀྱིས་ཐོས་པའི་ཀི་སྒྲ་ཡང་དེ་རང་ཡིན་ནོ། ། 46 སོ་ལོ་མོན་ནི་རྒྱལ་ཁམས་འདིའི་རྒྱལ་ཁྲིར་བཞུགས་པར་མ་ཟད། 47 རྒྱལ་པོའི་བློན་འཁོར་རྣམས་ཀྱང་འོངས་ནས། ངེད་ཅག་གི་ཇོ་བོ་སྟེ་རྒྱལ་པོ་དཱ་བིད་ལ་རྟེན་འབྲེལ་ཞུས་ཏེ་ན་རེ། ཁྱེད་ཀྱི་དཀོན་མཆོག་གིས་ཁྱེད་ཀྱི་མཚན་ལས་ཀྱང་སོ་ལོ་མོན་གྱི་མཚན་སྙན་གྲགས་རྒྱས་པར་མཛད་ཅིང་། ཁྱེད་ཀྱི་རྒྱལ་ཁྲི་ལས་ཀྱང་ཁོའི་རྒྱལ་ཁྲི་ཆེན་པོར་མཛད་པར་ཤོག་ཅེས་ཞུས་ཤིང་། རྒྱལ་པོས་རང་གི་མལ་ཁྲིའི་སྟེང་དུ་མགོ་བོ་སྨད་དུ་བསྒུར་ནས་གུས་ཕྱག་ཕུལ་བ་དང་། 48 ཡང་རྒྱལ་པོ་ན་རེ། ཡེས་ར་ཨེལ་གྱི་དཀོན་མཆོག་ཡ་ཝཱེ་ནི་བསྟོད་འོས་པ་སྟེ། ཅི་ལ་ཞེ་ན། དེ་རིང་སྐྱེ་བོ་ཞིག་ང་ཡི་རྒྱལ་ཁྲིར་བཀོད་པ་དང་བདག་གིས་དེ་དངོས་སུ་མཐོང་ངོ་ཞེས་གསུངས་ཞེས་སྨྲས་པའོ། །

49 དེ་ནས་ཨ་དོ་ནེ་ཡཱ་དང་མཉམ་དུ་ཡོད་པའི་མགྲོན་པོ་ཐམས་ཅད་འཇིགས་ཏེ་ལངས་ནས་རང་རང་སར་བྲོས་སོ། ། 50 ཨ་དོ་ནེ་ཡཱ་ནི་སོ་ལོ་མོན་ལ་འཇིགས་པས་ཡར་ལངས་ཏེ་སོང་ནས་མཆོད་ཁྲིའི་རུ་ཐུར་རྣམས་ལ་འཐམས་སོ། ། 51 ཡང་མི་རྣམས་ཀྱིས་སོ་ལོ་མོན་ལ། གཟིགས་དང་ཨ་དོ་ནེ་ཡཱ་ནི་རྒྱལ་པོ་སོ་ལོ་མོན་ལ་འཇིགས་པས་མཆོད་ཁྲིའི་རུ་ཐུར་རྣམས་ལ་འཐམས་ཤིང་། ཁོས་རྒྱལ་པོ་སོ་ལོ་མོན་གྱིས་ང་དེ་རིང་རལ་གྲིས་མི་གསོད་པའི་མནའ་བཞེས་པར་མཁྱེན་ཞེས་ཞུ་བཞིན་འདུག་ཅེས་ཞུས། 52 དེར་སོ་ལོ་མོན་ན་རེ། གལ་ཏེ་ཁོ་རང་མི་བློ་དཀར་གཞུང་དྲང་ཞིག་ཡིན་ན། ཁོའི་སྐྲ་ཉག་མ་གཅིག་ཀྱང་ས་རུ་ལྷུང་བར་མི་འགྱུར། འོན་ཀྱང་ཁོ་ལས་སྤྱོད་ངན་གང་ཞིག་རྙེད་ན་ཁོ་ནི་འཆི་བར་འགྱུར་རོ་ཞེས་སྨྲས། 53 དེ་ནས་རྒྱལ་པོ་སོ་ལོ་མོན་གྱིས་མི་མངགས་ཤིང་། དེ་དག་གིས་ཁོ་མཆོད་ཁྲི་ལས་ཕབ་སྟེ་ཁྲིད་ནས་རྒྱལ་པོའི་དྲུང་དུ་སླེབས་པ་ན། ཁོས་རྒྱལ་པོ་སོ་ལོ་མོན་ལ་མགོ་བསྒུར་ནས་གུས་ཕྱག་ཕུལ་བ་དང་། རྒྱལ་པོ་སོ་ལོ་མོན་གྱིས་དེ་ལ་རང་གི་ཁྱིམ་དུ་སོང་ཞིག་ཅེས་བཀའ་བསྩལ་ཏོ། །

ལེའུ་གཉིས་པ།

དཱ་བིད་ཀྱིས་སོ་ལོ་མོན་ལ་བཀའ་གནང་བ།

1 དེ་ཡང་དཱ་བིད་སྐུ་གཤེགས་ལ་ཉེ་བའི་སྐབས་སུ་རང་གི་སྲས་སོ་ལོ་མོན་ལ་བཀའ་གནང་བ་སྟེ། 2 བདག་ནི་འཇིག་རྟེན་པ་ཐམས་ཅད་ཀྱི་ལམ་དུ་འགྲོ་བས་ཁྱོད་སྟོབས་དང་ལྡན་པར་བྱས་ཏེ། རང་ཉིད་ཕོ་རབ་ཅིག་ཡིན་པ་སྟོན་ཅིག 3 རང་གི་དཀོན་མཆོག་ཡ་ཝཱེའི་བཀའ་བསྩལ་པ་བཞིན་དུ་བྱོས་དང་། ཁོང་གིས་བསྟན་པའི་ལམ་དུ་འགྲོ་བ་དང་ཁོང་གི་སྒྲིག་ཁྲིམས་དང་། བཀའ་རྒྱ། སྒྲིག་སྲོལ། དཔང་ཡིག་བཅས་མོ་ཤེའི་བཀའ་ཁྲིམས་ *ནང་དུ་བཀོད་པ་བཞིན་དུ་སྲུངས་ཤིག་དང་། དེ་ལྟར་བྱས་ན་ཁྱོད་ཀྱིས་ཅི་ཞིག་བསྒྲུབས་ནས་གང་དུ་ཕྱོགས་ནའང་དོན་ཐམས་ཅད་འགྲུབ་པ་དང་། 4 དཀོན་མཆོག་ཡ་ཝཱེས་དཱ་བིད་བདག་ལ། གལ་ཏེ་ཁྱོད་ཀྱི་བུ་རྒྱུད་ཀྱིས་རང་གི་བགྲོད་ལམ་ལ་གཟབ་གཟབ་བྱས་ནས། བློ་གཅིག་སེམས་གཅིག་དང་གཞུང་རྒྱུད་དྲང་པོས་ངའི་ལམ་དུ་འགྲུལ་ན། ཁྱོད་ཀྱི་བུ་རྒྱུད་ནི་ཡེས་ར་ཨེལ་གྱི་རྒྱལ་ཁྲི་ལས་ནམ་ཡང་འབྲལ་བར་མི་འགྱུར་ཞེས་ཁོང་གིས་ཞལ་བཞེས་གནང་བ་དེ་འགྲུབ་པར་མཛད་ངེས་ཡིན།

5 དེར་མ་ཟད་ཟེ་རུ་ཡཱ་ཡི་བུ་ཡོ་ཨབ་ཀྱིས་ང་ལ་ཅི་བྱས་པ་ཁྱོད་ཀྱིས་ཤེས་དགོས་ཏེ། ཁོས་ཡེས་ར་ཨེལ་གྱི་དམག་དཔོན་ཏེ་ནེར་གྱི་བུ་ཨབ་ནེར་དང་། ཡེ་ཐེར་གྱི་བུ་ཨ་མ་སཱ་གཉིས་ལ་ཅི་བྱས་པ་ཁྱོད་ཀྱིས་ཤེས་དགོས། ཁོས་དེ་གཉིས་ཀ་བསད་པ་ †དང་། ཞི་འཇགས་ཀྱི་དུས་སུ་དམག་འཁྲུག་གི་སྐབས་དང་མཚུངས་པར་དེ་དག་གི་ཁྲག་བཏོན་ཏེ་ཁོའི་རྐེད་པར་བཅིངས་པའི་སྐ་རགས་དང་། རྐང་པར་གྱོན་པའི་ལྷམ་རྣམས་ལ་འཐབ་མོའི་ཁྲག་འགོས་སུ་བཅུག་པ་ཡིན། 6 དེ་བས་ཁྱོད་ཀྱིས་རང་གི་ཤེས་རབ་ཀྱི་ནུས་ཚོད་བཞིན་དུ་བྱེད་དགོས་ཤིང་ཁོ་རང་མ་རྒས་སྔོན་ལ་གཤིན་ཡུལ་དུ་རྫོངས་ཤིག

7 འོན་ཀྱང་གིལ་ཨད་ཡུལ་གྱི་པཱར་ཟིལ་ལ་ཨིའི་བུ་རྣམས་དྲིན་གྱིས་བསྐྱངས་ནས་ཁྱོད་ཀྱི་གསོལ་ལྕོག་སྟེང་ཁ་ཟས་ལ་རོལ་དུ་འཇུག་དགོས། གང་ལ་ཞེ་ན། སྔར་ཁྱོད་ཀྱི་ཕུ་བོ་ཨབ་ཤཱ་ལོམ་གྱི་རྐྱེན་གྱིས་ང་རང་ཡུལ་གྱར་དུ་ཕྱིན་སྐབས། དེ་དག་གིས་ཁ་ཟས་ཁྱེར་ནས་ང་བསུ་རུ་འོངས་ ‡པའི་ཕྱིར་རོ། །

8 ཡང་ལྟོས་ཤིག པཱ་ཧུ་རིམ་གྱི་པེན་ཡཱ་མེན་པའི་གེ་རཱ་ཡི་བུ་ཤིམ་ཨི་ཞེས་བྱ་བ་ཁྱོད་དང་མཉམ་དུ་ཡོད་ལ། ང་རང་མཱ་ཧ་ནཱ་ཡིམ་དུ་འགྲོ་བའི་དུས་སུ་ཁོས་ང་ལ་འཇིགས་སུ་རུང་བའི་དམོད་མོ་བཏབ §། འོན་ཀྱང་། ཁོ་ཡོར་དན་གཙང་པོའི་འགྲམ་དུ་ང་བསུ་བར་འོངས་པས། ངས་དཀོན་མཆོག་ཡ་ཝཱེ་དཔང་དུ་བཙུགས་ནས་རལ་གྲིས་ཁྱོད་གསོད་པར་མི་བྱའོ་ཞེས་ *མནའ་བསྐྱལ་བ་ཡིན་མོད། 9 ད་ནི་ཁྱོད་རང་མི་བློ་གྲོས་ཅན་ཡིན་པས། ཁོ་ལ་ཉེས་པ་མེད་པར་མ་སེམས་ཤིག ཁོ་ལ་ཅི་ལྟར་བྱེད་དགོས་པ་ཁྱོད་ཀྱིས་ཤེས་ཏེ། ཁོ་མགོ་དཀར་པོར་ཁྲག་བཞུར་བཞིན་གཤིན་ཡུལ་དུ་སྐྱོལ་ཅིག་ཅེས་བསྐུལ་ཏོ། །

10 དེ་ནས་དཱ་བིད་རང་གི་ཕ་མེས་རྣམས་དང་ལྷན་ཅིག་ཏུ་གཟིམས་པ་དང་། དཱ་བིད་ཀྱི་གྲོང་ཁྱེར་དུ་དུར་ལ་སྦས། 11 དཱ་བིད་ལོ་ངོ་བཞི་བཅུའི་རིང་ལ་ཡེས་ར་ཨེལ་གྱི་རྒྱལ་པོར་བཞུགས་པ་སྟེ། ཧེབ་རོན་ཡུལ་དུ་ལོ་བདུན་དང་། ཡེ་རུ་སཱ་ལེམ་དུ་ལོ་སུམ་ཅུ་སོ་གསུམ་ལ་སྲིད་བསྐྱངས་སོ། ། 12 དེ་ནས་སོ་ལོ་མོན་རང་གི་ཡབ་དཱ་བིད་ཀྱི་རྒྱལ་ཁྲིར་བཞུགས་ཤིང་། དེའི་རྒྱལ་སྲིད་རབ་ཏུ་བརྟན་པར་གྱུར་ཏོ། །

རྒྱལ་སྲིད་སོ་ལོ་མོན་ལ་དབང་བར་གྱུར་པ།

13 ཡང་ཧག་གིད་ཀྱི་བུ་ཨ་དོ་ནེ་ཡཱ་ནི། སོ་ལོ་མོན་གྱི་མ་ཡུམ་པད་ཤེ་བཱའི་དྲུང་དུ་འོངས་པ་དང་། མོས་དེ་ལ། ཁྱོད་རང་བདེ་བར་འོང་ངམ་ཞེས་དྲིས་པའི་ལན་དུ་ཁོས། ཡིན་ལགས། བདེ་བར་འོང་ངོ་ཞེས་སྨྲས་སོ། ། 14 ཡང་ཁོས། ང་ཁྱེད་ལ་ཞུ་རྒྱུ་ཞིག་ཡོད་ཅེས་སྨྲས་པ་ན། མོས་ཁྱོད་ཀྱིས་སྨྲོས་ཤིག་ཅེས་ཟེར་རོ། ། 15 དེར་ཁོ་ན་རེ། རྒྱལ་སྲིད་ནི་ངའི་ཡིན་པ་དང་། ཡེས་ར་ཨེལ་པ་ཐམས་ཅད་ཀྱིས་ང་རང་རྒྱལ་པོར་སྡོད་པའི་རེ་བ་བཅངས་པ་ཁྱེད་ཀྱིས་མཁྱེན་ནོ། །འོན་ཀྱང་རྒྱལ་སྲིད་ནི་དེ་ལས་ལྡོག་སྟེ་དཀོན་མཆོག་ཡ་ཝཱེའི་ཐུགས་དགོངས་བཞིན་དུ་ངའི་ནུ་བོར་དབང་ངོ་། ། 16 ད་ལྟ་ང་ཁྱེད་ལ་ཞུ་བ་ཞིག་འབུལ་རྒྱུ་ཡོད་པས་ཁྱེད་ཀྱིས་མིན་མི་གསུང་རོགས་ཞེས་ཞུས་པ་ན། ཁོ་མོས་སྨྲོས་ཤིག་ཅེས་པའི་ལན་དུ། 17 ཁོ་ན་རེ། རྒྱལ་པོ་སོ་ལོ་མོན་གྱིས་ཁྱེད་ལ་མིན་མི་གསུང་བས། ཁྱེད་ཀྱིས་ཁོང་ལ་ཤུ་ནེམ་གྱི་ཨ་བི་ཤག་ང་ལ་བག་མར་གནང་བའི་ཞུ་བ་འབུལ་བར་ཐུགས་རྗེས་གཟིགས་ཞེས་ཞུས་པ་ན། 18 པད་ཤེ་བཱས་ཁོ་ལ། ལེགས་སོ། །ངས་ཁྱོད་ཀྱི་དོན་དུ་རྒྱལ་པོར་ཞུ་བར་བྱའོ་ཞེས་སྨྲས། 19 དེ་ནས་པད་ཤེ་བཱ་ནི་ཨ་དོ་ནེ་ཡཱའི་ཆེད་དུ་ཞུ་བ་འབུལ་བར་རྒྱལ་པོ་སོ་ལོ་མོན་གྱི་དྲུང་དུ་ཕྱིན་པ་དང་། རྒྱལ་པོས་ཁོ་མོ་བསུ་བར་བཞེངས་ཏེ་དབུ་བསྒུར་བསྒུར་བྱས་ནས་སླར་ཡང་རྒྱལ་ཁྲིར་བཞུགས་ཤིང་། ཡང་རང་གི་ཡུམ་གྱི་ཕྱིར་བཞུགས་ཁྲི་ཞིག་འཇོག་ཏུ་བཅུག་ནས། ཁོ་མོ་ཁོང་གི་གཡས་སུ་བསྡད་པ་དང་། 20 ཁོ་མོ་ན་རེ། ང་ཁྱེད་ལ་ཞུ་བ་ཆུང་ངུ་ཞིག་འབུལ་རྒྱུ་ཡོད་དེ། ཁྱེད་ཀྱིས་ང་ལ་མིན་མ་གསུང་རོགས་ཞེས་ཞུས་པར། རྒྱལ་པོས་ཁོ་མོར་ངའི་ཡུམ་གྱིས་གསུང་བར་མཛོད། ངས་ཁྱེད་ལ་མིན་མི་ཟེར་ཞུས་པས། 21 ཁོ་མོ་ན་རེ། ཁྱེད་ཀྱི་ཕུ་བོ་ཨ་དོ་ནེ་ཡཱ་ལ་ཤུ་ནེམ་གྱི་ཨ་བི་ཤག་བག་མར་གནོངས་ཤིག་ཅེས་ཞུས་པས། 22 རྒྱལ་པོ་སོ་ལོ་མོན་གྱིས་རང་གི་ཡུམ་ལ་ལན་དུ། ཁྱེད་ཀྱིས་ཨ་དོ་ནེ་ཡཱའི་དོན་དུ་ཤུ་ནེམ་གྱི་ཨ་བི་ཤག་ཞུ་བ་དེ་ཅི་ཡིན་ནམ། ཁོ་ངའི་ཕུ་བོ་ཡིན་ལ། མཆོད་དཔོན་ཨབ་ཡཱ་ཐར་དང་ཟེ་རུ་ཡཱ་ཡི་བུ་ཡོ་ཨབ་གཉིས་ཀྱང་ཁོའི་ཕྱོགས་སུ་ཡོད་པས་ཁྱེད་ཀྱིས་ཁོའི་དོན་དུ་རྒྱལ་སྲིད་ཀྱང་ཞུས་ཆོག་གོ་ཞེས་སྨྲས་པ་དང་། 23 རྒྱལ་པོ་སོ་ལོ་མོན་གྱིས་དཀོན་མཆོག་ཡ་ཝཱེ་དཔང་དུ་བཙུགས་ནས་འདི་ལྟར། གལ་ཏེ་ཨ་དོ་ནེ་ཡཱས་གཏམ་དེ་སྨྲས་པའི་རྐྱེན་གྱིས་རང་སྲོག་འཆོར་བ་མིན་ཚེ། དཀོན་མཆོག་གིས་བདག་ལ་འདིའམ་འདི་ལས་ལྷག་པ་ཞིག་མཛད་པར་ཤོག 24 ད་ནི་ངས་རང་གི་རྒྱལ་སྲིད་བརྟན་པོར་འཛུག་མཁན་དང་། ང་རང་ཡབ་དཱ་བིད་ཀྱི་ཁྲི་ལ་བསྐོ་མཁན་དང་། ཞལ་བཞེས་བཞིན་དུ་ང་ལ་རྒྱལ་རབས་གནང་མཁན་གྱི་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་སྐྱེལ་ཏེ། དེ་རིང་གི་ཉིན་མོར་ཨ་དོ་ནེ་ཡཱ་སྲོག་དང་འབྲལ་བར་འགྱུར་རོ་ཞེས་མནའ་བསྐྱལ་ཞིང་། 25 རྒྱལ་པོ་སོ་ལོ་མོན་གྱིས་ཡེ་ཧོ་ཡ་དཱའི་བུ་པེ་ནཱ་ཡ་མངགས་པ་དང་དེས་ཨ་དོ་ནེ་ཡཱ་བཀྲོངས་སོ། །

26 དེ་ནས་རྒྱལ་པོས་མཆོད་དཔོན་ཨབ་ཡཱ་ཐར་ལ། ཁྱོད་རང་ཨ་ན་ཐོད་དུ་ཡོད་པའི་རང་གི་གཞིས་གར་སོང་ཞིག ཁྱོད་ནི་གསོད་འོས་པ་ཡིན་མོད། འོན་ཀྱང་ཁྱོད་ཀྱིས་ངའི་ཡབ་དཱ་བིད་ཀྱི་དྲུང་དུ་གཙོ་བོ་ཡ་ཝཱེའི་ཞལ་ཆད་ཀྱི་ཤུར་སྒམ་ཁུར་མྱོང་སྟེ། ཡང་ངའི་ཡབ་དང་ལྷན་ཅིག་ཏུ་སྡུག་བསྔལ་ཐམས་ཅད་མྱངས་པས་དེ་རིང་ངས་ཁྱོད་མི་གསོད་ཅེས་སྨྲས་ཤིང་། 27 སོ་ལོ་མོན་ཀྱིས་ཨབ་ཡཱ་ཐར་དཀོན་མཆོག་ཡ་ཝཱེའི་མཆོད་དཔོན་མི་བྱེད་པའི་ཕྱིར་བསྐྲད་དོ། །གང་ལ་ཞེ་ན། དཀོན་མཆོག་ཡ་ཝཱེས་ཞི་ལོ་རུ་ཨེ་ལིའི་ཁྱིམ་རྒྱུད་ཀྱི་ཕྱིར་གསུངས་པའི་བཀའ་དེ་འགྲུབ་པའི་ཕྱིར་རོ། ། †

28 སྐད་ཆ་དེ་ཡོ་ཨབ་ཀྱིས་ཐོས་ནས། ཁོ་རང་དཀོན་མཆོག་ཡ་ཝཱེའི་གུར་མཆོག་ཏུ་བྲོས་ཏེ། མཆོད་ཁྲིའི་རུ་ཐུར་རྣམས་ལ་འཐམས་ནས་བསྡད་དོ། །ཡོ་ཨབ་ནི་ཨབ་ཤཱ་ལོམ་ ‡གྱི་ཕྱོགས་མ་བྱས་ཀྱང་། ཨ་དོ་ནེ་ཡཱ་ཡི་ཕྱོགས་བྱས་པ་ཡིན། 29 དེ་ནས་རྒྱལ་པོ་སོ་ལོ་མོན་ལ། ཡོ་ཨབ་ནི་དཀོན་མཆོག་ཡ་ཝཱེའི་གུར་མཆོག་ཏུ་བྲོས་ནས་མཆོད་ཁྲིའི་མདུན་ལོགས་སུ་འདུག་ཅེས་ཞུས་པས། སོ་ལོ་མོན་གྱིས་ཡེ་ཧོ་ཡ་དཱ་ཡི་བུ་པེ་ནཱ་ཡ་ལ། ཁྱོད་སོང་ནས་ཁོ་སོད་ཅིག་ཅེས་བཀའ་བསྩལ་ཏོ། ། 30 དེ་བས་པེ་ནཱ་ཡ་ནི་དཀོན་མཆོག་ཡ་ཝཱེའི་གུར་མཆོག་ཏུ་སོང་ནས་ཡོ་ཨབ་ལ། རྒྱལ་པོས་ཕྱི་རུ་ཐོན་ཤོག་གསུངས་ཞེས་སྨྲས་པར། ཁོས་མིན། ང་རང་འདིར་འཆི་དགོས་ཞེས་སྨྲས་པས། པེ་ནཱ་ཡས་ཕྱིར་ལོག་ནས་རྒྱལ་པོ་ལ། ཡོ་ཨབ་ཀྱིས་ང་ལ་འདི་ལྟར་ལན་བཏབ་བོ་ཞེས་ཞུས་པ་ན། 31 རྒྱལ་པོས་དེ་ལ། ཁོས་སྨྲས་པ་བཞིན་དུ་གྱིས་ཤིག ཁོ་བསད་དེ་དུར་དུ་སྦས་ཤིག དེ་ལྟར་བྱས་ན། ཡོ་ཨབ་ཀྱིས་ཉེས་མེད་བསད་པའི་སྡིག་པ་དེ་ང་དང་ངའི་ཡབ་ཀྱི་རྒྱུད་ནས་མེད་པར་འགྱུར་རོ། ། 32 ཡོ་ཨབ་ཀྱིས་ཉེས་མེད་བསད་པའི་སྡིག་པ་ནི་དཀོན་མཆོག་ཡ་ཝཱེས་ཁོ་རང་གི་སྟེང་བླུག་པར་འགྱུར། ཅི་ལ་ཟེར་ན། ཡོ་ཨབ་ཀྱིས་རང་ལས་དྲང་ཞིང་བཟང་བའི་མི་གཉིས་བསད་པ་སྟེ། ཡེས་ར་ཨེལ་གྱི་དམག་དཔོན་ནེར་གྱི་བུ་ཨབ་ནེར་དང་། ཡ་ཧུ་དཱའི་དམག་དཔོན་ཡེ་ཐེར་གྱི་བུ་ཨ་མ་སཱ་གཉིས་རལ་གྲིས་བསད་པ་དང་། ངའི་ཡབ་དཱ་བིད་ཀྱིས་དེ་མ་ཤེས་སོ། ། 33 དེ་བས་དེ་གཉིས་ཀྱི་ཁྲག་བཞུར་བའི་སྡིག་པ་ནི་ཕྱིར་ཡོ་ཨབ་དང་ཁོའི་བུ་རྒྱུད་རྣམས་ཀྱི་མགོ་ལ་རྟག་ཏུ་འབབ་པར་གྱུར་ཅིག འོན་ཀྱང་དཱ་བིད་དང་ཁོང་གི་བུ་རྒྱུད་དང་ཁྱིམ་གཞིས། ཁོང་གི་རྒྱལ་ཁྲི་བཅས་ལ་དུས་རྒྱུན་དུ་དཀོན་མཆོག་ཡ་ཝཱེ་ནས་ཞི་བདེ་འཐོབ་པར་འགྱུར་ཞེས་སྨྲས་སོ། ། 34 དེ་ནས་ཡེ་ཧོ་ཡ་དཱ་ཡི་བུ་པེ་ནཱ་ཡ་ཡར་སོང་སྟེ་ཁོ་ལ་རྒོལ་ནས་བསད་པ་དང་། ཡོ་ཨབ་རང་གི་ཁྱིམ་ཡོད་སའི་དབེན་སྟོང་དུ་དུར་ལ་སྦས་སོ། ། 35 རྒྱལ་པོས་ཡོ་ཨབ་ཀྱི་ཤུལ་དུ་ཡེ་ཧོ་ཡ་དཱ་ཡི་བུ་པེ་ནཱ་ཡ་དམག་དཔོན་དུ་བསྐོས་པ་དང་། ཨབ་ཡཱ་ཐར་གྱི་ཤུལ་དུ་མཆོད་དཔོན་ཟཱ་ཏོག་བསྐོས་སོ། །

36 ཡང་རྒྱལ་པོས་མི་མངགས་ཏེ་ཤིམ་ཨི་བོས་ནས་དེ་ལ། ཁྱོད་ཀྱིས་ཡེ་རུ་སཱ་ལེམ་དུ་རང་ཉིད་ལ་ཁང་པ་ཞིག་བརྩིགས་ནས་དེར་སྡོད་ཅིག དེ་ནས་གང་དུའང་མ་འགྲོ་ཞིག 37 ཁྱོད་ཀྱིས་ཤེས་དགོས་པ་ནི། ཁྱོད་རང་ནམ་ཞིག་ལ་ཕྱི་རུ་ཐོན་ནས་ཀིད་རོན་གྲམ་པ་བརྒལ་ན། ཉིན་མོ་དེར་ཁྱོད་རང་འཆི་ངེས་ཡིན། དེ་ནས་ཁྱོད་ཀྱི་ཁྲག་ནི་ཁྱོད་རང་གི་མགོ་རུ་འབབ་པར་འགྱུར་རོ་ཞེས་གསུངས་པའི་ལན་དུ། 38 ཤིམ་ཨི་ཡིས་རྒྱལ་པོ་ལ། གསུང་འདི་ལེགས་སོ། །ངའི་ཇོ་བོ་དང་ངའི་རྒྱལ་པོས་ཇི་ལྟར་གསུངས་པ་ཡིན་ན། ཁྱེད་ཀྱི་ཞབས་ཕྱི་བདག་གིས་དེ་ལྟར་བྱེད་ངེས་ཡིན་ཞེས་སྨྲས་པ་དང་། ཤིམ་ཨི་ཡུན་རིང་ཞིག་ལ་ཡེ་རུ་སཱ་ལེམ་དུ་བསྡད་དོ། ། 39 འོན་ཀྱང་ལོ་གསུམ་གྱི་རྗེས་སུ་ཤིམ་ཨི་ཡི་བྲན་གཡོག་རྣམས་ལས་མི་གཉིས་གཱད་ཀྱི་རྒྱལ་པོ་མ་ཨ་ཀཱ་ཡི་བུ་ཨ་ཀི་སིའི་རྩར་བྲོས་ཤིང་། མི་རྣམས་ཀྱིས་ཤིམ་ཨི་ལ། ལྟོས་ཤིག་ཁྱོད་ཀྱི་བྲན་གཡོག་རྣམས་གཱད་ཡུལ་དུ་འདུག་ཅེས་སྨྲས་པ་དང་། 40 ཤིམ་ཨི་ཡར་ལངས་ནས། རང་གི་བོང༌བུ་ལ་སྒ་བསྟད་དེ་གཱད་གྱི་རྒྱལ་པོ་ཨ་ཀི་སིའི་རྩར་རང་གི་བྲན་གཡོག་གཉིས་འཚོལ་དུ་སོང་། ཤིམ་ཨི་དེ་ལྟར་ཕྱིན་ཏེ། གཱད་ཡུལ་ནས་རང་གི་བྲན་གཡོག་གཉིས་ཁྲིད་འོངས་པའོ། ། 41 ཤིམ་ཨི་ཁོ་རང་ཡེ་རུ་སཱ་ལེམ་ནས་གཱད་ཡུལ་དུ་སོང་ནས་ཕྱིར་ལོག་པའི་སྐད་ཆ་སོ་ལོ་མོན་ལ་འབྱོར་བ་དང་། 42 རྒྱལ་པོས་མི་མངགས་ཏེ་ཤིམ་ཨི་རང་གི་གམ་དུ་བོས་ནས་དེ་ལ། ངས་ཁྱོད་ལ་དཀོན་མཆོག་ཡ་ཝཱེ་དཔང་དུ་བཙུགས་ཏེ་མནའ་བསྐྱལ་དུ་བཅུག་པར་མ་ཟད། ཁྱོད་ཀྱིས་ཤེས་དགོས་པ་ནི་ཁྱོད་རང་ནམ་ཞིག་ལ་ཕྱི་རུ་ཐོན་ནས་ཡུལ་གཞན་གང་དུ་སོང་ན། ཉིན་མོ་དེར་ཁྱོད་རང་འཆི་ངེས་ཡིན་ཞེས་ནན་གྱིས་མ་བསྐུལ་ལམ། ཡང་ཁྱོད་ཀྱིས་ང་ལ་ལན་དུ་དེ་ལེགས་སོ་ངས་དེ་བཞིན་བྱའོ་ཞེས་སྨྲས་ཀྱང་། 43 ད་ལྟ་ཁྱོད་ཀྱིས་དཀོན་མཆོག་ཡ་ཝཱེ་ལ་བསྐྱལ་བའི་མནའ་དང་། ངས་ཁྱོད་ལ་ཕབ་པའི་བཀའ་དེ་ཅིའི་ཕྱིར་མ་བསྲུངས་པ་ཡིན་ཞེས་སྨྲས་སོ། ། 44 ཡང་རྒྱལ་པོས་ཤིམ་ཨི་ལ། ཁྱོད་ཀྱིས་ངའི་ཡབ་དཱ་བིད་ལ་བྱས་པའི་དོན་ངན་ཐམས་ཅད་ཁྱོད་རང་གི་སེམས་ལ་ངེས་པས། དཀོན་མཆོག་ཡ་ཝཱེས་ཁྱོད་ཀྱི་ཉེས་པ་དེ་ནི་ཕྱིར་ཁྱོད་རང་གི་མགོ་ལ་འབེབ་པར་འགྱུར། 45 འོན་ཀྱང་རྒྱལ་པོ་སོ་ལོ་མོན་ལ་བྱིན་རླབས་འཐོབ་ཅིང་། དཱ་བིད་ཀྱི་རྒྱལ་ཁྲི་ནི་དུས་རྒྱུན་དུ་དཀོན་མཆོག་ཡ་ཝཱེའི་དྲུང་དུ་གནས་པར་འགྱུར་རོ་ཞེས་སྨྲས་སོ། །

46 རྒྱལ་པོས་ཡེ་ཧོ་ཡ་དཱའི་བུ་པེ་ནཱ་ཡ་ལ་བཀའ་གནང་བས། དེ་ཕྱི་རོལ་ཏུ་ཐོན་ནས་ཤིམ་ཨི་ལ་རྒོལ་ཏེ་བསད་ཅིང་། དེ་བཞིན་སོ་ལོ་མོན་གྱིས་རྒྱལ་སྲིད་བརྟན་པོར་མཛད་པའོ། །

ལེའུ་གསུམ་པ།

སོ་ལོ་མོན་གྱིས་ཤེས་རབ་ཞུས་པ།

1 དེ་ནས་སོ་ལོ་མོན་གྱིས་ཨེ་ཅིབ་ཡུལ་གྱི་རྒྱལ་པོ་ཕཱར་ཨོལ་དང་གཉེན་འབྲེལ་བཙུགས་ཏེ་ཕཱར་ཨོལ་གྱི་སྲས་མོ་ཆུང་མར་བཞེས་ནས། རང་གི་ཕོ་བྲང་དང་། དཀོན་མཆོག་ཡ་ཝཱེའི་མཆོད་ཁང་། ཡེ་རུ་སཱ་ལེམ་གྱི་ཕྱོགས་བཞིའི་མཁར་གྱང་རྣམས་བརྩིགས་ཚར་བའི་བར་དུ་ཁོ་མོ་དཱ་བིད་ཀྱི་གྲོང་ཁྱེར་དུ་ཁྲིད་དོ། ། 2 དུས་དེའི་བར་དུ་དཀོན་མཆོག་ཡ་ཝཱེའི་མཚན་གྱི་ཕྱིར་མཆོད་ཁང་ཞིག་ད་དུང་བཞེངས་མེད་པས། མི་རྣམས་ཀྱིས་མཐོ་གླིང་རྣམས་སུ་མཆོད་པ་ཕུལ་བ་ཡིན། 3 སོ་ལོ་མོན་ནི་དཀོན་མཆོག་ཡ་ཝཱེ་ལ་དགའ་ཞིང་། རང་གི་ཡབ་དཱ་བིད་ཀྱི་སྒྲིག་ཁྲིམས་བཞིན་དུ་བསྒྲུབས་མོད། འོན་ཀྱང་ཁོང་གིས་སྔར་བཞིན་མཐོ་གླིང་རྣམས་སུ་སྦྱིན་སྲེག་གི་མཆོད་པའི་ཕྱུགས་རྣམས་བཤས་ནས་མེ་རུ་བསྲེགས་པའོ། །

4 ཡང་གིབ་ཡོན་ཡུལ་དུ་ཆེས་ཆེ་བའི་མཐོ་གླིང་ཡོད་པས། རྒྱལ་པོ་དེར་མཆོད་པ་འབུལ་བར་གཤེགས་ཏེ། སོ་ལོ་མོན་གྱིས་མཆོད་ཁྲི་དེའི་ཁར་སྦྱིན་སྲེག་གི་མཆོད་པ་ཆིག་སྟོང་ཕུལ་ཏོ། ། 5 མཚན་མོ་དེར་གིབ་ཡོན་ཡུལ་དུ་དཀོན་མཆོག་ཡ་ཝཱེ་ནི་སོ་ལོ་མོན་གྱི་རྨི་ལམ་དུ་མངོན་པར་གྱུར་ཏེ། དཀོན་མཆོག་གིས་ཁོང་ལ། ཁྱོད་ཀྱིས་ཅི་ཞུས་ཀྱང་བདག་གིས་ཁྱོད་ལ་སྦྱིན་ངེས་ཡིན་ཞེས་གསུངས་པའི་ལན་དུ། 6 སོ་ལོ་མོན་གྱིས། ཁྱེད་རང་གི་ཞབས་ཕྱི་སྟེ། ངའི་ཡབ་དཱ་བིད་ཀྱིས་ཁྱེད་ཀྱི་སྤྱན་སྔར་བློ་དཀར་བ་དང་། དྲང་གཞག་དང་གཞུང་དྲང་གི་སེམས་དང་བཅས་སྤྱོད་པ་སྤྱད་པས། ཁྱེད་ཀྱིས་ཁོང་ལ་བྱམས་བརྩེ་ཆེན་པོས་གཟིགས་སྐྱོང་གནང་བ་ཡིན། ཡང་ཉིན་མོ་འདི་བཞིན་དུ། ཁྱེད་ཀྱིས་ཁོང་ལ་བྱམས་བརྩེ་ཆེན་པོ་གནང་ཞིང་ཁོང་གི་རྒྱལ་ཁྲིར་འགོད་པའི་བུ་ཞིག་གནང་བ་ཡིན་ནོ། ། 7 ཀྱེ་བདག་གི་དཀོན་མཆོག་ཡ་ཝཱེ་ལགས། ད་ནི་ཁྱེད་ཀྱིས་རང་གི་ཞབས་ཕྱི་སྟེ། བདག་ནི་ཡབ་དཱ་བིད་ཀྱི་ཚབ་ཏུ་རྒྱལ་པོར་བསྐོས། འོན་ཀྱང་བདག་ནི་ལོ་ན་ཕྲ་བས་ཕྱི་ནང་གི་འགྲོ་ལུགས་ཀྱང་མི་ཤེས། 8 ཡང་ཁྱེད་ཀྱི་ཞབས་ཕྱི་བདག་ནི་ཁྱེད་ཀྱིས་བདམས་པའི་འབངས་མིའི་ཁྲོད་དུ་ཡོད་དེ། འབངས་དེ་ནི་ཤིན་ཏུ་མང་བའི་རྐྱེན་གྱིས་བགྲང་གིས་མི་ལང་བ་ཞིག་ཡིན། 9 དེའི་ཕྱིར་ཁྱེད་ཀྱིས་ཉིད་ཀྱི་ཞབས་ཕྱི་ལ་འབངས་མིའི་སྲིད་སྐྱོང་བ་དང་། ལེགས་ཉེས་ཀྱི་དབྱེ་བ་རྟོགས་པའི་ཕྱིར་དུ། ཤེས་རབ་དང་ལྡན་པའི་སེམས་ཤིག་གནང་རོགས་ཞུ། ཅིའི་ཕྱིར་ཞེ་ན། སུ་ཞིག་གིས་ཁྱེད་ཀྱི་འབངས་མི་འདི་འདྲ་མང་པོར་སྲིད་བྱེད་ནུས་སམ་ཞེས་ཞུས་པ་དང་། 10 སོ་ལོ་མོན་གྱིས་དེ་བཞིན་ཞུས་པ་ལ་གཙོ་བོ་ཐུགས་དགྱེས་སོ། ། 11 ཡང་དཀོན་མཆོག་གིས་ཁོ་ལ། ཁྱོད་ཀྱིས་དེ་བཞིན་ཞུས་ཤིང་རང་གི་ཆེད་དུ་ཚེ་ཐག་རིང་པོའམ། རྒྱུ་ནོར་རམ། དགྲ་བོ་རྣམས་ཀྱི་སྲོག་གཅོད་པ་བཅས་ཀྱི་ཕྱིར་ཞུས་པ་མིན་པར། ལེགས་ཉེས་འབྱེད་པའི་ཤེས་རབ་ཀྱི་ཕྱིར་དུ་ཞུས་པས་ན། 12 ངས་ཁྱོད་ཀྱིས་ཞུས་པ་བཞིན་དུ་བསྒྲུབ་པར་བྱ་ཞིང་། ངས་ཁྱོད་ལ་ཤེས་རབ་དང་ཡེ་ཤེས་ཀྱི་སེམས་ཤིག་སྦྱིན་པར་བྱ་སྟེ། ཁྱོད་དང་འདྲ་བ་ཞིག་སྔོན་ཆད་བྱུང་མ་མྱོང་ལ། ཕྱིན་ཆད་ཀྱང་འབྱུང་བར་མི་འགྱུར་རོ། ། 13 དེར་མ་ཟད། ཁྱོད་ཀྱིས་མ་ཞུས་པ་དག་ཀྱང་སྦྱིན་པར་བྱ་སྟེ། རྒྱུ་ནོར་དང་བཀུར་སྟི་གཉིས་སྦྱིན་ཞིང་། ཁྱོད་ཀྱི་ཚེ་གང་པོར་རྒྱལ་པོ་གཞན་རྣམས་ཀྱི་ཁྲོད་དུ་ཁྱོད་འདྲ་བ་ཞིག་འབྱུང་བར་མི་འགྱུར་རོ། ། 14 གལ་ཏེ་ཁྱོད་ཀྱིས་རང་གི་ཕ་དཱ་བིད་ཀྱིས་ཅི་བྱས་པ་བཞིན་དུ། ངས་བསྟན་པའི་ལམ་ལ་འགྲོ་ཞིང་། ངའི་སྒྲིག་ཁྲིམས་དང་བཀའ་རྒྱ་རྣམས་བསྲུངས་ཚེ། བདག་གིས་ཁྱོད་ཀྱི་ཚེ་ཐག་རིང་བར་བྱའོ་ཞེས་གསུངས་སོ། ། 15 དེ་ནས་སོ་ལོ་མོན་གཉིད་ལས་སད་པ་དང་། ཀྱེ་ཧོ། མ་གཞི་དེ་ནི་རྨི་ལམ་ཡིན་ནོ། །དེ་ནས་ཁོ་ཡེ་རུ་སཱ་ལེམ་དུ་ལོག་སྟེ་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་མདུན་དུ་ཡར་ལངས་ཏེ། སྦྱིན་སྲེག་གི་མཆོད་པ་དང་ཞི་བདེའི་མཆོད་པ་ཕུལ་ནས་རང་གི་བློན་འཁོར་རྣམས་ལ་གསོལ་སྟོན་བཤམས་སོ། །

ཤེས་རབ་ལ་བརྟེན་ནས་གྱོད་དོན་འདུམ་པ།

16 ཉིན་ཞིག་ལ་སྨད་འཚོང་མ་གཉིས་རྒྱལ་པོའི་དྲུང་དུ་འོངས་ནས་ལངས་བསྡད་དེ། 17 བུད་མེད་གཅིག་གིས། ཀྱེ་ང་ཡི་བདག་པོ་ལགས། ང་རང་བུད་མེད་འདི་དང་མཉམ་དུ་ཁྱིམ་གཅིག་ལ་གནས་པ་ཡིན། ངེད་གཉིས་མཉམ་དུ་ཁང་པའི་ནང་དུ་ཡོད་དུས་ང་ལ་བུ་ཞིག་སྐྱེས་ཤིང་། 18 དེ་ནས་ཉིན་གསུམ་པར་བུད་མེད་འདི་ལའང་བུ་ཞིག་སྐྱེས་ཏེ། ངེད་གཉིས་མཉམ་དུ་བསྡད་ཡོད་ཅིང་ཁྱིམ་དེར་ངེད་གཉིས་ལས་གཞན་སུ་ཡང་མེད། 19 མཚན་མོར་བུད་མེད་འདི་གཉིད་ལ་ཡུར་བའི་དུས་སུ་རང་གི་བུ་འོག་ཏུ་མནན་པས་བུ་དེ་ཤིའོ། ། 20 མཚན་ཕྱེད་དུ་ཁྱེད་ཀྱི་ཞལ་ཏ་མ་བདག་གཉིད་ལ་ཡུར་བའི་སྐབས་དང་བསྟུན་ནས། ཁོ་མོ་ཡར་ལངས་ཏེ་བདག་གི་བུ་རང་གི་པང་ལ་བཞག་ཅིང་། ཁོ་མོའི་བུ་ཤི་རོ་ནི་བདག་གི་པང་དུ་བཞག་གོ ། 21 ཕྱི་ཉིན་ཞོགས་པར་ང་རང་བུ་ལ་ནུ་མ་སྣུན་དུ་ཡར་ལངས་པའི་ཚེ་ན། ཀྱེ་ཧོ། ཁོ་ནི་ཤིའོ། །ཉིན་དེའི་ཞོགས་པར་བདག་གིས་ཞིབ་ཏུ་བལྟས་པའི་ཚེ། དེ་ནི་བདག་ལས་སྐྱེས་པའི་བུ་མིན་པ་མཐོང་ངོ་ཞེས་ཞུས་སོ། ། 22 དེ་ནས་བུད་མེད་ཅིག་ཤོས་ན་རེ། དེ་འདྲ་གཏན་ནས་མ་ཡིན། གསོན་པོ་འདི་ངའི་བུ་ཡིན་པ་དང་། ཤི་རོ་དེ་ནི་ཁྱོད་ཀྱི་བུ་ཡིན་ཞེས་སྨྲས་ཤིང་། ཡང་བུད་མེད་དེ་ན་རེ། དེ་ལྟར་མིན། ཤི་རོ་དེ་ནི་ཁྱོད་ཀྱི་བུ་ཡིན་ལ། གསོན་པོ་འདི་ངའི་བུ་ཡིན་ནོ་ཞེས་དེ་གཉིས་ཀྱིས་རྒྱལ་པོའི་དྲུང་དུ་རྩོད་གླེང་བྱས་སོ། ། 23 དེ་ནས་རྒྱལ་པོས་འདི་ལྟར། བུད་མེད་གཅིག་གིས་ནི། གསོན་པོ་འདི་ངའི་བུ་ཡིན་པ་དང་། ཤི་རོ་དེ་ནི་ཁྱོད་ཀྱི་བུ་ཡིན་ཟེར་ཞིང་། བུད་མེད་གཞན་དེས། དེ་ལྟར་མིན། ཤི་རོ་དེ་ནི་ཁྱོད་ཀྱི་བུ་ཡིན་ལ། གསོན་པོ་འདི་ངའི་བུ་ཡིན་ཟེར་རོ་ཞེས་གསུངས། 24 དེ་ནས་རྒྱལ་པོས། བདག་ལ་རལ་གྲི་ཞིག་ཁྱེར་ཤོག་ཅེས་གསུངས་པ་དང་རྒྱལ་པོའི་དྲུང་དུ་རལ་གྲི་ཞིག་ཁྱེར་འོངས་པ་དང་། 25 རྒྱལ་པོས་ཕྲུ་གུ་གསོན་པོ་འདི་དུམ་བུ་གཉིས་སུ་ཆོད་ལ་ཕྱེད་ཀ་བུད་མེད་འདི་དང་ཕྱེད་ཀ་བུད་མེད་དེ་ལ་བྱིན་ཅིག་ཅེས་བསྒོས་པར། 26 ཕྲུ་གུ་གསོན་པོ་དེའི་མ་ནི་ཕྲུ་གུར་གདུང་སེམས་སྐྱེས་ནས་རྒྱལ་པོ་ལ། ཀྱེ་ང་ཡི་བདག་པོ་ལགས། ཕྲུ་གུ་གསོན་པོ་འདི་ཁོ་མོར་སྟེར་རོགས། ཁོ་ནི་ཅི་ནས་ཀྱང་གསོད་མི་རུང་ཞེས་ཞུས་ན་ཡང་། བུད་མེད་གཞན་དེས་ཕྲུ་གུ་འདི་ཁྱོད་ལ་ཡང་མི་འཐོབ། ང་ལ་ཡང་མི་འཐོབ་པས་ཆོད་ཅིག་ཅེས་སྨྲས་སོ། ། 27 དེ་ནས་རྒྱལ་པོས། ཕྲུ་གུ་གསོན་པོ་དེ་བུད་མེད་འདི་ལ་བྱིན་ཅིག་དང་། བུད་མེད་འདི་ནི་དངོས་གནས་ཕྲུ་གུའི་མ་ཡིན་ཏེ། ཕྲུ་གུ་གཏན་ནས་གསོད་མི་རུང་ཞེས་གསུངས་སོ། ། 28 ཡང་ཡེས་ར་ཨེལ་པ་ཐམས་ཅད་ཀྱིས་རྒྱལ་པོས་འདུམས་པའི་གྱོད་དོན་དེ་ཐོས་པས་རྒྱལ་པོར་གུས་ཤིང་འཇིགས་སོ། །ཅིའི་ཕྱིར་ཞེ་ན། ལེགས་ཉེས་འབྱེད་པའི་ཕྱིར་དུ་དཀོན་མཆོག་གི་ཡེ་ཤེས་ཁོང་གི་ནང་དུ་གནས་པ་དེ་དག་གིས་མཐོང་བའི་ཕྱིར་རོ། །

ལེའུ་བཞི་པ།

སོ་ལོ་མོན་གྱི་མངའ་འོག་གི་དཔོན་རིགས་རྣམས།

1 དེ་ལྟར་སོ་ལོ་མོན་ནི་ཡེས་ར་ཨེལ་ཡོངས་ཀྱི་རྒྱལ་པོར་གྱུར་ཅིང་། 2 ཁོང་གི་མངའ་འོག་ཏུ་ཡོད་པའི་བློན་པོ་རྣམས་འདི་ལྟ་སྟེ། ཟཱ་ཏོག་གི་བུ་ཨ་ཟར་ཡཱ་ནི་མཆོད་དཔོན་དང་། 3 སེ་སཱ་ཡི་བུ་ཨེ་ལི་ཧོ་རེབ་དང་ཨ་ཧི་ཡཱ་གཉིས་ནི་དྲུང་ཡིག་དང་ཨ་ཧི་ལུད་ཀྱི་བུ་ཡེ་ཧོ་ཤ་ཕད་ནི་ལོ་རྒྱུས་འགོད་མཁན་དང་། 4 ཡེ་ཧོ་ཡ་དཱ་ཡི་བུ་པེ་ནཱ་ཡ་ནི་དམག་དཔོན་དང་ཟཱ་ཏོག་དང་ཨབ་ཡཱ་ཐར་གཉིས་ནི་མཆོད་དཔོན་དང་། 5 ནཱ་ཐན་གྱི་བུ་ཨ་ཟར་ཡཱ་དེ་དཔོན་རིགས་རྣམས་ཀྱི་སྤྱི་དཔོན་དང་། རྒྱལ་པོའི་གྲོགས་པོ་ནཱ་ཐན་གྱི་བུ་ཟ་པུད་ནི་འགོ་དཔོན་ཡིན་ནོ། ། 6 ཡང་ཕོ་བྲང་གི་ནང་བློན་དུ་ཨ་ཧི་ཤར་དང་ངལ་ལས་པ་རྣམས་ཀྱི་འགོ་དཔོན་ལ་ཨབ་དཱ་ཡི་བུ་ཨ་དོ་ནི་རཱམ་བཞག་གོ །

7 ཡང་སོ་ལོ་མོན་གྱིས་ཡེས་ར་ཨེལ་ཡོངས་ནས་རྒྱལ་པོ་རང་དང་ཁོང་གི་ཕོ་བྲང་ལ་བཟའ་བཏུང་མཁོ་འདོན་བྱེད་མཁན་སྤྱི་དཔོན་བཅུ་གཉིས་བསྐོས་པ་དང་། མི་རེ་རེས་ལོ་འཁོར་རེའི་ཟླ་བ་གཅིག་ལ་མཁོ་འདོན་བྱེད་པ་ཡིན། 8 དེ་དག་གི་མིང་རྣམས་ནི་འདི་ལྟ་སྟེ། པེན་ཧུར་ནི་ཨེ་ཕཱར་ཡིམ་རི་བོའི་ཡུལ་དུ་ཡོད་པ་དང་། 9 པེན་ཏི་ཀིར་གྱི་བུ་ནི། མ་ཀ་ཙི་དང་ཤཱ་ཨལ་པིམ་དང་པེད་ཤེ་མེ་སི་དང་པེད་ཧ་ནན་གྱི་ཨེ་ལོན་ཡུལ་བཅས་སུ་ཡོད་པ་ཡིན། 10 པེན་ཧེ་སེད་ཀྱི་བུ་ནི་ཨ་རུབ་རྦོད་ཡུལ་དུ་ཡོད་ལ། སོ་ཀོ་དང་ཧེ་ཕེར་གྱི་ཡུལ་རྣམས་ཀྱང་ཁོའི་མངའ་ཁོངས་སུ་གཏོགས་སོ། ། 11 པེན་ཨ་བི་ནཱ་དབ་ནི་ནཱ་ཕད་དཱོར་གྱི་ཡུལ་ཐམས་ཅད་དུ་ཡོད་པ་དང་ཁོས་སོ་ལོ་མོན་གྱི་སྲས་མོ་ཏ་ཕད་ཆུང་མར་བླངས་པའོ། ། 12 ཨ་ཧི་ལུད་ཀྱི་བུ་པ་ཨ་ནཱ་ནི་ཐ་ཨ་ནག་དང་། མེ་གིད་དོ་དང་། ཟར་ཐན་གྱི་ཐག་ཉེ་རུ་ཡོད་པའི་པེད་ཤེ་ཨན་ཡུལ་ཐམས་ཅད་དེ། ཡེ་སི་རེ་ཨེལ་གྱི་ལྷོ་ཕྱོགས་སུ་ཡོད་པའི་པེད་ཤེ་ཨན་ནས་ཨ་བེལ་མེ་ཧོ་ལཱ་དང་ཡོག་མེ་ཨམ་གྱི་ཕར་ཕྱོགས་བར་དུ་ཡོད་པའི་ཡུལ་ཐམས་ཅད་ཡིན་པའོ། ། 13 པེན་གེ་བེར་ནི་གིལ་ཨད་ཡུལ་ན་ཡོད་པའི་རཱ་མོད་དུ་ཡོད་པ་དང་། མཱ་ན་ཤེའི་བུ་རྒྱུད་ཡཱ་ཨིར་གྱི་གིལ་ཨད་ཀྱི་གྲོང་རྡལ་རྣམས་དང་། པཱ་ཤན་གྱི་ཨར་གོབ་ཡུལ་གྱི་མཁར་གྱང་དང་ལི་ཡི་སྒོ་གཏན་ཅན་གྱི་གྲོང་ཁྱེར་ཆེན་པོ་དྲུག་ཅུ་དང་བཅས་པ་རྣམས་ནི་ཁོ་ལ་གཏོགས་པའོ། ། 14 ཨེད་ཏོ་ཡི་བུ་ཨ་ཧི་ན་དབ་ནི་མཱ་ཧ་ནཱ་ཡིམ་ཡུལ་དུ་ཡོད་པ་དང་། 15 ཨ་ཧི་མ་ཨ་ཙི་ཞེས་བྱ་བ་ནཱབ་ཐ་ལི་རུ་ཡོད་པ་ཡིན་ལ། ཁོས་སོ་ལོ་མོན་གྱི་སྲས་མོ་པཱ་མད་བྱ་བ་ཆུང་མར་བླངས་སོ། ། 16 ཧུ་ཤཱ་ཨི་ཡི་བུ་པ་ཨ་ནཱ་ཞེས་བྱ་བ་ཨ་ཤེར་དང་པེ་ཨ་ལོད་ཡུལ་དུ་ཡོད་པ་ཡིན། 17 ཕཱ་རིའུ་ཡི་བུ་ཡེ་ཧོ་ཤ་ཕད་ནི་ཡེས་སི་ཀཱར་ཡུལ་དུ་ཡོད་པ་དང་། 18 ཨེ་ལཱ་ཡི་བུ་ཤིམ་ཨི་ནི་པེན་ཡཱ་མེན་ཡུལ་དུ་ཡོད་པ་ཡིན། 19 ཨུ་རིའི་བུ་གེ་བེར་ནི་གིལ་ཨད་ཡུལ་དུ་ཡོད་པ་ཡིན་ལ། ཨེ་མོར་པའི་རྒྱལ་པོ་སི་ཧོན་དང་པཱ་ཤན་ཡུལ་གྱི་རྒྱལ་པོ་ཨོག་ *གི་ཡུལ་རྣམས་དེའི་ཁོངས་སུ་འདུས་ལ། དེ་རུ་ཁོ་ལས་འགོ་དཔོན་གཞན་མེད་དོ། །

སོ་ལོ་མོན་གྱི་ཉིན་རེའི་ཁ་ཟས།

20 ཡ་ཧུ་དཱ་པ་དང་ཡེས་ར་ཨེལ་པ་ནི་མི་ཤིན་ཏུ་མང་པོ་ཡོད་ཅིང་། རྒྱ་མཚོ་འགྲམ་གྱི་བྱེ་མ་བཞིན་མང་བ་དང་། བཟའ་བཏུང་སྤྱད་དེ་སྐྱིད་ལ་རོལ་ཏོ། ། 21 སོ་ལོ་མོན་གྱིས་ཕི་རཱད་ཆུ་བོ་ནས་ཕེ་ལེ་ཤེད་པའི་ཡུལ་དང་ཨེ་ཅིབ་ཡུལ་གྱི་ས་མཚམས་བར་དུ་དབང་བསྒྱུར་ཅིང་། སོ་ལོ་མོན་གྱི་སྐུ་ཚེ་གང་པོར་རྒྱལ་ཁམས་དེ་དག་གིས་ཁོང་ལ་ཁྲལ་བཅལ་ནས་ཁོང་ལ་ཞབས་ཏོག་བསྒྲུབས་སོ། ། 22 ཡང་སོ་ལོ་མོན་གྱི་ཉིན་རེའི་ཁ་ཟས་ནི། གྲོ་ཞིབ་ཁལ་སུམ་ཅུ་དང་བག་ཕྱེ་ཁལ་དྲུག་ཅུ་དང་། 23 གླང་ཤ་ཤེད་ཅན་བཅུ་དང་། རྩྭ་ཐང་གི་གླང་ཉི་ཤུ་དང་། ར་ལུག་བརྒྱ་དང་། དེ་མིན་རི་དྭགས་ཤྭ་བ་དང་། དགོ་བ། ཁ་ཤྭ། ཁྱིམ་བྱ་བཅས་སོ། ། 24 ཁོང་གིས་ཕི་རཱད་ཆུ་བོའི་ནུབ་ཕྱོགས་ཀྱི་ཏིབ་སཱ་ནས་གཱ་ཟཱ་ཡོངས་དང་། ཕི་རཱད་ཆུ་བོའི་ནུབ་ཕྱོགས་ཀྱི་རྒྱལ་པོ་རྣམས་ལ་དབང་བསྒྱུར་བས་ཁོང་གི་ཕྱོགས་བཞི་བདེ་བར་གནས་པ་ཡིན། 25 སོ་ལོ་མོན་གྱི་སྐུ་རིང་ལ་དཱན་ནས་པེར་ཤ་བཱ་ཡི་བར་དུ། ཡ་ཧུ་དཱ་པ་དང་ཡེས་ར་ཨེལ་པ་རྣམས་ནི་མི་རེ་རེ་རང་རང་གི་རྒུན་འབྲུམ་སྡོང་པོ་དང་སེ་ཡབ་ཤིང་གི་འོག་ཏུ་བདེ་བར་འཚོ་བའོ། ། 26 ཡང་སོ་ལོ་མོན་ལ་ཤིང་རྟ་འདྲུད་པའི་རྟ་བཞི་ཁྲི་དང་། སྐྱ་དམག་ཆིག་ཁྲི་ཉིས་སྟོང་བཅས་ཡོད་པ་ཡིན། 27 སྤྱི་དཔོན་དེ་དག་གིས་རྒྱལ་པོ་སོ་ལོ་མོན་དང་། ཁོང་གི་གསོལ་ལྕོག་སྟེང་དུ་ཟས་ལ་རོལ་བ་རྣམས་ཀྱི་ཆེད་དུ། སོ་སོར་ཟླ་རེ་བཞིན་ཁ་ཟས་ཅི་ཡང་མ་ཆད་པར་དྲངས་སོ། ། 28 ཡང་དེ་དག་གིས་རང་རང་གི་ལས་ཁག་བཞིན་དུ། ཤིང་རྟ་འདྲུད་པའི་རྟ་དང་ཆིབས་ཆེན་རྣམས་ལ་ནས་དང་སོག་མ་ནི་གཏན་ལ་ཁེལ་བའི་གནས་སུ་དྲངས་སོ། །

སོ་ལོ་མོན་གྱི་ཤེས་རབ།

29 ཡང་དཀོན་མཆོག་གིས་སོ་ལོ་མོན་ལ་ཤེས་རབ་དང་ཁྱད་དུ་འཕགས་པའི་བློ་རིག་དང་། ཐུགས་རྒྱ་ཡངས་པ་བཅས་གནང་བ་ནི་རྒྱ་མཚོའི་བྱེ་མ་ལྟར་ཚད་ལས་བརྒལ་ཞིང་བགྲང་གིས་མི་ལང་བ་ཡིན། 30 སོ་ལོ་མོན་གྱི་ཤེས་རབ་ནི་ཤར་ཕྱོགས་པ་ཀུན་གྱི་ཤེས་རབ་ལས་ཕ་མཐར་བརྒལ་ཞིང་ཨེ་ཅིབ་པ་ཚང་མའི་ཤེས་རབ་ལས་ཀྱང་བརྒལ་བ་ཡིན། 31 ཁོང་ནི་མི་ཐམས་ཅད་དང་ཨེས་རག་པ་ཨེ་ཐན་དང་། མ་ཧོལ་གྱི་བུ་རྣམས་ཏེ་ཧེ་མན་དང་། ཁལ་ཀོལ་དང་ཏར་དཱ་བཅས་ལས་ཀྱང་མཁས་པ་ཡིན་པས། ཕྱོགས་བཞིའི་མི་ཐམས་ཅད་ཁྲོད་དུ་ཁོང་གི་མཚན་སྙན་རྒྱས་སོ། ། 32 ཁོང་གིས་གསུངས་པའི་ལེགས་བཤད་སྟོང་ཕྲག་གསུམ་དང་ཁོང་གི་མགུར་མའི་གྲངས་ནི་ཆིག་སྟོང་ལྔའོ། ། 33 ཁོང་གིས་ལེ་པཱ་ནོན་ཡུལ་གྱི་ཐང་ཤིང་ནས་བཟུང་སྟེ། རྩིག་ངོས་སུ་སྐྱེས་པའི་ཨི་སོབ་རྩྭ་ཤིང་གི་བར་དུ་གསུང་གླེང་མཛད་པ་དང་། ཡང་དུད་འགྲོ་དང་། འདབ་ཆགས་དང་། ལྟོ༌འགྲོ་དང་འབུ་སྲིན་དང་། ཉ་རྣམས་ཀྱི་སྐོར་ཡང་གསུང་གླེང་མཛད་དོ། ། 34 གནམ་འོག་གི་རྒྱལ་པོ་ཐམས་ཅད་ཀྱིས་རྒྱལ་པོ་སོ་ལོ་མོན་གྱི་ཤེས་རབ་ཐོས་ནས། ཕྱོགས་སོ་སོ་ནས་རྒྱལ་པོ་སོ་ལོ་མོན་གྱི་ཤེས་རབ་ལྡན་པའི་སྐད་ཆ་ལ་མཉན་པར་མི་མངགས་པའོ། །

ལེའུ་ལྔ་པ།

སོ་ལོ་མོན་གྱིས་མཆོད་ཁང་བཞེང་བའི་རྒྱུ་ཆ་གྲ་སྒྲིག་བྱས་པ།

1 དེ་ནས་ཐཱར་གྱི་རྒྱལ་པོ་ཧི་རཱམ་གྱིས་ཡེས་ར་ཨེལ་པ་རྣམས་ཀྱིས་སོ་ལོ་མོན་ནི་རང་གི་ཡབ་ཀྱི་ཚབ་ཏུ་རྒྱལ་པོར་བསྐོས་པ་ཐོས་ནས། རང་གི་བློན་འཁོར་རྣམས་སོ་ལོ་མོན་གྱི་དྲུང་དུ་མངགས་སོ། །ཅིའི་ཕྱིར་ཞེ་ན། རྒྱལ་པོ་ཧི་རཱམ་ནི་སྔར་ནས་རྒྱལ་པོ་དཱ་བིད་ལ་དགའ་བས་སོ། ། 2 སོ་ལོ་མོན་གྱིས་ཀྱང་ཧི་རཱམ་གྱི་རྩར་མི་མངགས་ནས་འདི་ལྟར། 3 ངའི་ཡབ་དཱ་བིད་ཀྱིས་ཉིད་ཀྱི་དཀོན་མཆོག་ཡ་ཝཱེའི་མཚན་ལ་མཆོད་ཁང་ཞིག་བཞེང་མ་ནུས་ཏེ། གང་ལ་ཞེ་ན། དཀོན་མཆོག་ཡ་ཝཱེས་དགྲ་རྣམས་ཁོང་གི་ཞབས་འོག་ཏུ་འཇུག་པའི་བར་དུ་ཁོང་ལ་ཕྱོགས་བཞི་ནས་དམག་འཁྲུག་བྱུང་བ་ཁྱེད་ཀྱིས་ཀྱང་ཤེས་པས་སོ། ། 4 འོན་ཀྱང་ད་ལྟ་བདག་གི་དཀོན་མཆོག་ཡ་ཝཱེས་བདག་གི་ཕྱོགས་བཞི་བདེ་ལ་བཀོད་པས། ང་ལ་དགྲ་དང་བར་ཆད་མེད། 5 དེ་བས་དཀོན་མཆོག་ཡ་ཝཱེས་སྔར་ངའི་ཡབ་དཱ་བིད་ལ་འདི་སྐད་དུ། བདག་གིས་ཁྱོད་ཀྱི་ཚབ་ཏུ་ཁྱོད་ཀྱི་རྒྱལ་ཁྲིར་བསྐོ་བར་འགྱུར་བའི་བུ་དེས་ངའི་མིང་གི་ཕྱིར་མཆོད་ཁང་ཞིག་བཞེང་བར་བྱའོ་ཞེས་གསུངས་པ་བཞིན་དུ། གཟིགས་དང་། ངས་རང་གི་དཀོན་མཆོག་ཡ་ཝཱེའི་མཚན་གྱི་ཕྱིར་མཆོད་ཁང་ཞིག་བཞེང་འདོད་པས། 6 ཁྱེད་ཀྱིས་དེའི་དོན་དུ་ལེ་པཱ་ནོན་ནས་ཐང་ཤིང་གཅོད་པའི་བཀའ་གནོངས་ཤིག ཡང་ངའི་འཁོར་གཡོག་རྣམས་ཀྱིས་ཁྱེད་ཀྱི་འཁོར་གཡོག་རྣམས་དང་མཉམ་དུ་ལས་ཀ་བསྒྲུབ་བོ། །ཁྱེད་ཀྱི་འཁོར་གཡོག་རྣམས་ཀྱི་གླ་ཆ་ནི་ཁྱེད་ཀྱིས་གཏན་ལ་ཁེལ་བ་བཞིན་དུ་ངས་སྟེར་བར་བྱ། ཅིའི་ཕྱིར་ཞེ་ན། ངེད་རྣམས་ཀྱི་ཁྲོད་དུ་ཚི་ཏུན་པ་རྣམས་དང་འདྲ་བར་ཤིང་གཅོད་ཤེས་མཁན་གཅིག་ཀྱང་མེད་པ་ཁྱེད་ཀྱིས་མཁྱེན་ནོ་ཞེས་འཕྲིན་བསྐུར་ཏོ། །

7 ཧི་རཱམ་གྱིས་སོ་ལོ་མོན་གྱི་འཕྲིན་ཐོས་པ་ཙམ་གྱིས་སྤྲོ་བར་གྱུར་ཏེ་འདི་ལྟར། མི་ཚོགས་འདི་འདྲ་ཆེན་པོའི་རྗེ་བོར་འགྱུར་བའི་ཆེད་དུ། དཱ་བིད་ལ་འདི་འདྲའི་སྲས་ཤེས་རབ་ཅན་ཞིག་གནང་བས་ན། དེ་རིང་ཉིན་མོ་དཀོན་མཆོག་ཡ་ཝཱེ་ལ་བསྟོད་ཅིང་བསྔགས་པར་གྱིས་ཞེས་སྨྲས་སོ། ། 8 དེ་ནས་ཧི་རཱམ་གྱིས་སོ་ལོ་མོན་ལ་འཕྲིན་ལན་བསྐུར་བ་འདི་ལྟར། ཁྱེད་ཀྱིས་མི་མངགས་ནས་བདག་ལ་བསྐུར་བའི་འཕྲིན་རྣམས་ངས་ཐོས་པ་ཡིན། ཉིད་ཀྱི་ཐུགས་འདོད་ནང་བཞིན་ཐང་ཤིང་དང་གསོམ་ཤིང་གིས་རོགས་བྱེད་དོ། ། 9 ངའི་འཁོར་གཡོག་རྣམས་ཀྱིས་ཤིང་རྣམས་ལེ་པཱ་ནོན་ནས་རྒྱ་མཚོའི་འགྲམ་དུ་འབེབ་པར་བྱ། དེ་ནས་བདག་གིས་རྫིངས་བཟོས་ཏེ་ཆུ་ཐོག་བརྒྱུད་ནས་ཁྱེད་ཀྱིས་གཏན་ལ་ཁེལ་བའི་ཡུལ་དུ་བསྐྱལ་བར་བྱའོ། །དེར་བདག་གིས་རྫིངས་རྣམས་གཏོར་བར་བྱ་ཞིང་ཁྱེད་ཀྱིས་ཤིང་རྣམས་ཕར་འཁྱེར་ཆོག ཡང་ཁྱེད་ཀྱིས་ངའི་འདོད་མོས་བཞིན་དུ་བསྒྲུབས་ནས་བདག་གི་ཕོ་བྲང་གི་མི་རྣམས་ལ་འཚོ་ཆས་གནང་བར་མཁྱེན་ཞེས་སྨྲས་སོ། ། 10 དེ་ནས་ཧི་རཱམ་གྱིས་སོ་ལོ་མོན་གྱིས་ཅི་འདོད་པ་བཞིན་དུ་ཁོ་ལ་ཐང་ཤིང་དང་གསོམ་ཤིང་བཏང་བ་དང་། 11 སོ་ལོ་མོན་གྱིས་ཀྱང་ཧི་རཱམ་གྱི་ཕོ་བྲང་གི་མི་རྣམས་ཀྱི་འཚོ་ཆས་ལ་གྲོ་ཁལ་ཉིས་ཁྲི་དང་། སྐྱུ་རུ་རའི་ཤིང་ལས་སྣུམ་བརྡུངས་མ་ཁལ་ཉི་ཤུ་བཅས་བཏང་ངོ་། །སོ་ལོ་མོན་གྱིས་ལོ་རེ་བཞིན་ཧི་རཱམ་ལ་དེ་ལྟར་བྱས་སོ། ། 12 ཡང་དཀོན་མཆོག་ཡ་ཝཱེས་སོ་ལོ་མོན་ལ་ཞལ་གྱིས་བཞེས་པ་བཞིན་དུ་ཤེས་རབ་གནང་སྟེ། ཧི་རཱམ་དང་སོ་ལོ་མོན་གཉིས་ཀྱི་བར་ལ་ཞི་བདེ་ཡོད་པས། དེ་གཉིས་ཀྱིས་ཕན་ཚུན་བར་ཆིངས་ཡིག་བཞག་གོ །

13 དེ་ནས་སོ་ལོ་མོན་གྱིས་ཡེས་ར་ཨེལ་པ་ཐམས་ཅད་ལས་ངལ་ལས་བྱེད་མཁན་བསྡུས་ཤིང་། ངལ་ལས་བྱེད་མཁན་བསྡོམས་པས་མི་སུམ་ཁྲི་ཡོད་པ་དང་། 14 ཁོང་གིས་དེ་དག་ལས་རེས་བཞིན་དུ་ཟླ་བ་རེར་མི་ཆིག་ཁྲི་རེ་ལེ་པཱ་ནོན་དུ་བཏང་བས། དེ་དག་ལེ་པཱ་ནོན་དུ་ཟླ་གཅིག་དང་། ཁྱིམ་དུ་ཟླ་གཉིས་ལ་བསྡད་པ་དང་། ཨ་དོ་ནི་རཱམ་ནི་ངལ་ལས་པ་དེ་རྣམས་ཀྱི་སྤྱི་དཔོན་ཡིན་ནོ། ། 15 སོ་ལོ་མོན་ལ་རྡོག་ཁྲེས་ཁུར་མཁན་མི་བདུན་ཁྲི་དང་། རྡོ་བརྐོ་མཁན་མི་བརྒྱད་ཁྲི་ཡོད་པ་ཡིན་ལ། 16 དེ་མིན་སོ་ལོ་མོན་ལ་ད་དུང་ལས་ཀར་བལྟ་བའི་འགོ་དཔོན་སུམ་སྟོང་སུམ་བརྒྱ་ཡོད་པ་དེ་དག་གིས་ལས་ཀ་བྱེད་མཁན་རྣམས་ལ་ལྟ་རྟོག་བྱེད་པ་ཡིན། 17 རྒྱལ་པོས་བཀའ་གནང་བ་དང་དེ་དག་གིས་རྡོ་ཆེན་པོ་རྩ་ཆེན་རྣམས་བཅད་ཅིང་གཏུབ་ནས། འཇམ་ཤ་བཏོད་པའི་རྡོ་ནི་མཆོད་ཁང་གི་རྨང་གཞི་བྱས་སོ། ། 18 སོ་ལོ་མོན་གྱི་ལག་ཤེས་དང་། ཧི་རཱམ་གྱི་ལག་ཤེས། གེ་བལ་ཡུལ་གྱི་མི་རྣམས་བཅས་ཀྱིས་རྡོ་རྣམས་ལ་འཇམ་ཤ་བཏོད་པ་དང་། མཆོད་ཁང་བཞེང་བར་གདུང་མ་དང་རྡོ་རྣམས་གྲ་སྒྲིག་བྱས་སོ། །

ལེའུ་དྲུག་པ།

མཆོད་ཁང་བཞེངས་པ།

1 དེ་ཡང་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་ཏེ་ལོ་བཞི་བརྒྱ་དང་བརྒྱད་ཅུ་ལོན་པ་དང་། སོ་ལོ་མོན་གྱིས་ཡེས་ར་ཨེལ་དུ་སྲིད་བསྐྱངས་པའི་ལོ་བཞི་པའི་ཟླ་གཉིས་པའི་དུས་སུ། * དཀོན་མཆོག་ཡ་ཝཱེའི་མཆོད་ཁང་བཞེང་བའི་འགོ་ཚུགས་པ་ཡིན་ནོ། ། 2 སོ་ལོ་མོན་གྱིས་དཀོན་མཆོག་ཡ་ཝཱེ་ལ་བཞེངས་པའི་མཆོད་ཁང་དེའི་རིང་ཚད་ལ་ཁྲུ་དྲུག་ཅུ་དང་། ཞེང་ལ་ཁྲུ་ཉི་ཤུ་དང་། མཐོ་ཚད་ལ་ཁྲུ་སུམ་ཅུ་ཡོད་དེ། 3 མཆོད་ཁང་མདུན་གྱི་བར་ཁྱམས་ཀྱི་ཞེང་གི་ཆེ་ཆུང་ནི་མཆོད་ཁང་གི་ཞེང་གི་ཆེ་ཆུང་བཞིན་ཁྲུ་ཉི་ཤུ་དང་། དེའི་རིང་ཚད་ནི་མཆོད་ཁང་གི་མདུན་ཕྱོགས་སུ་ཁྲུ་བཅུ་ཡོད་པ་ཞིག་ཡིན་ནོ། ། 4 ཡང་མཆོད་ཁང་གི་སྒེའུ་ཁུང་རྣམས་ནི་ཕྱི་དོག་ལ་ནང་ཁོད་ཡངས་པ་ཞིག་མཛད་དེ། 5 ཚོམས་ཁང་དང་ཕུག་ཁང་གཉིས་ཀྱི་མཐའ་བཞི་སྟེ་མཆོད་ཁང་གི་རྩིག་པར་གཏད་དེ་ཁང་ཆུང་རྣམས་བྱས་སོ། ། 6 ཁང་ཆུང་འོག་མའི་ཞེང་ལ་ཁྲུ་ལྔ་དང་། བར་མའི་ཞེང་ལ་ཁྲུ་དྲུག གོང་མའི་ཞེང་ལ་ཁྲུ་བདུན་བཅས་ཡོད་པ་ཡིན། ཡང་མཆོད་ཁང་གི་རྩིག་པའི་ཕྱི་ལ་ཕྱོགས་བཞིར་ལས་ཁྲི་བཙུགས་པས། ཀླད་རྒྱུག་དག་གི་སྣེ་མོས་མཆོད་ཁང་མི་བརྟོལ་བར་བྱས། 7 མཆོད་ཁང་དེ་བཞེང་བའི་ཚེ་ན། རྡོ་གཡམ་འདོན་སར་འཇམ་ཤ་བཏོད་པའི་རྡོ་རྣམས་ཀྱིས་བརྩིགས་པ་ཡིན་པས། ཐོ་བའམ། སྟ་རེའམ། ལྕགས་ཀྱི་ལག་ཆ་གཅིག་གི་སྒྲའང་ཐོས་པར་མ་གྱུར་ཏོ། ། 8 ཁང་ཆུང་ཞོལ་མའི་སྒོ་ནི་མཆོད་ཁང་གི་གཡས་ཕྱོགས་སུ་བཞག་སྟེ། མི་རྣམས་དུང་འཁྱིལ་དབྱིབས་ཀྱི་སྐས་ཐེམ་ལས་བར་ཁང་དང་། ཡང་བར་ཁང་ནས་ཁང་ཆུང་གསུམ་པ་རུ་འཛེག་ཐུབ་པར་བྱས་སོ། ། 9 དེ་བཞིན་ཁོང་གིས་མཆོད་ཁང་བཞེངས་ནས་གྲུབ་པ་དང་། མཆོད་ཁང་གི་གནམ་གཅལ་ནི་ཐང་ཤིང་གི་གདུང་མ་དང་ཤིང་ལེབ་ཀྱིས་གཡོགས་སོ། ། 10 ཡང་མཆོད་ཁང་ལ་བརྟེན་ནས་བཞེངས་པའི་ཁང་ཆུང་རེ་རེའི་མཐོ་ཚད་ནི་ཁྲུ་ལྔ་རུ་བྱས་ཤིང་། ཐམས་ཅད་ཐང་ཤིང་གི་གདུང་མས་མཆོད་ཁང་དང་སྦྲེལ་བའོ། །

11 དེ་ནས་དཀོན་མཆོག་ཡ་ཝཱེའི་བཀའ་སོ་ལོ་མོན་ལ་བྱུང་བ་ནི་འདི་ལྟ་སྟེ། 12 ཁྱོད་ཀྱིས་བཞེང་བའི་མཆོད་ཁང་འདི་ནི། གལ་ཏེ་ཁྱོད་ཀྱིས་ངའི་སྒྲིག་ཁྲིམས་བཞིན་དུ་བྱེད་ཅིང་། ངའི་ཁྲིམས་སྲོལ་བཞིན་དུ་སྤྱོད་པ་དང་། ངའི་བཀའ་རྒྱ་ཐམས་ཅད་བསྲུངས་ནས་དེ་བཞིན་བྱེད་ན། ངས་ཁྱོད་ཀྱི་ཕ་དཱ་བིད་ལ་ཁས་བླངས་པའི་ཚིག་དེ་ †ཁྱོད་ལའང་བསྒྲུབ་པར་བྱ། 13 ང་རང་ཡེས་ར་ཨེལ་པ་རྣམས་ཀྱི་ཁྲོད་དུ་སྡོད་ཅིང་། རང་གི་འབངས་མི་ཡེས་ར་ཨེལ་པ་རྣམས་བསྐྱུར་བར་མི་བྱའོ་ཞེས་གསུངས་སོ། ། 14 དེ་ལྟར་སོ་ལོ་མོན་གྱིས་མཆོད་ཁང་བཞེངས་ནས་འགྲུབ་པར་བྱས་སོ། །

15 ཡང་ཁོང་གིས་མཆོད་ཁང་གི་རྩིག་པའི་ནང་ལོགས་ཀྱི་ངོས་ཧྲིལ་པོ་ཐང་ཤིང་གི་ཤིང་ལེབ་ཀྱིས་གཡོགས་ཤིང་། མཆོད་ཁང་གི་ཐང་ལ་གསོམ་པའི་ཤིང་ལེབ་བཏིངས་པའོ། ། 16 ཡང་ཕུག་ལ་ཁྲུ་ཉི་ཤུ་ཅན་གྱི་མཆོད་ཁང་སྦུག་མ་བཞེངས་པ་དང་། ཐང་ཤིང་གི་ཤིང་ལེབ་ཀྱིས་པང་གཅལ་ནས་ཐོག་ཕུབ་བར་དུ་བརྩིགས་ནས་གནས་དམ་མཆོག་ཏུ་གྲུབ་བོ། ། 17 མཆོད་ཁང་སྦུག་མའི་མདུན་དུ་ཡོད་པའི་ཚོམས་ཁང་དེའི་རིང་ཚད་ལ་ཁྲུ་བཞི་བཅུ་ཡོད་པར་བྱས་ཏེ། 18 མཆོད་ཁང་ནང་གི་རྩིག་ངོས་ཡོངས་སུ་ཐང་ཤིང་གིས་གཡོགས་ཤིང་། དེའི་སྟེང་ལ་ཀུ་བ་དང་བཀྲ་བའི་མེ་ཏོག་བརྐོས་ཏེ། ཐམས་ཅད་ཐང་ཤིང་གིས་བཟོས་པས། རྡོ་གཅིག་ཀྱང་མི་སྣང་ངོ་། ། 19 དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཇོག་པའི་ཕྱིར། མཆོད་ཁང་གི་སྦུག་ཏུ་མཆོད་ཁང་སྦུག་མ་བཞེངས་པ་དང་། 20 དེའི་རིང་ཚད་ལ་ཁྲུ་ཉི་ཤུ་དང་། ཞེང་ལ་ཁྲུ་ཉི་ཤུ་དང་། མཐོ་ཚད་ལ་ཁྲུ་ཉི་ཤུ་བཅས་ཡོད་པ་ཡིན། དེའི་ནང་ནི་གསེར་བཙོ་མས་བཏུམས་ཏེ། ཐང་ཤིང་གིས་བཟོས་པའི་མཆོད་ཁྲིའང་གསེར་བཙོ་མས་བཏུམས་པའོ། ། 21 སོ་ལོ་མོན་གྱིས་མཆོད་ཁང་གི་ནང་ལོགས་ནི་གསེར་བཙོ་མས་བཏུམས་ཤིང་། མཆོད་ཁང་སྦུག་མའི་ཕྱི་རུ་གསེར་གྱི་ཉག་ཐག་བཟོས་ནས། མཆོད་ཁང་སྦུག་མ་དེ་ཡང་གསེར་གྱིས་བཏུམས་པ་ཡིན་ནོ། ། 22 མཆོད་ཁང་ཧྲིལ་པོ་གསེར་གྱིས་གཡོགས་ཏེ། མཆོད་ཁང་སྦུག་མའི་ནང་དུ་ཡོད་པའི་མཆོད་ཁྲི་ཧྲིལ་པོ་ཡང་གསེར་གྱིས་བཏུམས་སོ། །

23 མཆོད་ཁང་སྦུག་མའི་ནང་དུ་ཁོང་གིས་མཐོ་ཚད་ལ་ཁྲུ་བཅུ་ཡོད་པའི་ཀེ་རུབ་‡གཉིས་སྐྱུ་རུ་རའི་ཤིང་ལས་བཟོས་ཏེ། 24 ཀེ་རུབ་གཅིག་གི་གཤོག་པ་གཅིག་གི་རིང་ཚད་ལ་ཁྲུ་ལྔ་དང་། དེའི་གཤོག་པ་ཅིག་ཤོས་ཀྱི་རིང་ཚད་ལའང་ཁྲུ་ལྔ་སྟེ། གཤོག་པ་གཅིག་གི་སྣེ་མོ་ནས་གཤོག་པ་ཅིག་ཤོས་ཀྱི་སྣེ་མོའི་བར་དུ་ཁྲུ་བཅུ་ཡིན། 25 ཀེ་རུབ་གཞན་དེའི་གཤོག་པ་གཉིས་ཀྱི་རིང་ཚད་ལའང་ཁྲུ་བཅུ་ཡོད་དེ། ཀེ་རུབ་གཉིས་ཀྱི་ཆེ་ཆུང་དང་གཟུགས་དབྱིབས་ནི་གཅིག་མཚུངས་ཡིན། 26 ཀེ་རུབ་གཅིག་གི་མཐོ་ཚད་ལ་ཁྲུ་བཅུ་དང་། གཞན་དེའི་མཐོ་ཚད་ལ་ཡང་ཁྲུ་བཅུ་ཡོད་པ་ཡིན། 27 ཀེ་རུབ་དེ་གཉིས་ནི་མཆོད་ཁང་སྦུག་མའི་ནང་དུ་བཞག་སྟེ། དེ་དག་གི་གཤོག་པ་བརྐྱངས་ཏེ་ཡོད་པས། གཅིག་གི་གཤོག་པས་རྩིག་པའི་ལོགས་གཅིག་དང་། ཀེ་རུབ་གཞན་དེའི་གཤོག་པས་རྩིག་པའི་ལོགས་གཅིག་ལ་རེག་ཅིང་། དེ་གཉིས་ཀྱི་གཤོག་པ་གཞན་གཉིས་ནི་མཆོད་ཁང་གི་དཀྱིལ་དབུས་སུ་ཕན་ཚུན་འབྲེལ་ནས་ཡོད། 28 ཀེ་རུབ་གཉིས་ཀྱང་གསེར་གྱིས་བཏུམས་པའོ། །

29 ཡང་མཆོད་ཁང་སྦུག་མ་དང་ཚོམས་ཁང་གཉིས་ཀྱི་རྩིག་པ་ཐམས་ཅད་ལ་ཀེ་རུབ་དང་། ཏ་ལའི་ཤིང་དང་། བཀྲ་བའི་མེ་ཏོག་རྣམས་བརྐོས་སོ། ། 30 མཆོད་ཁང་སྦུག་མ་དང་ཚོམས་ཁང་གཉིས་ཀྱི་པང་གཅལ་ཡང་གསེར་གྱིས་བཏུམས་པ་དང་། 31 མཆོད་ཁང་གི་སྒོ་གླེགས་དང་ཡ་ཐེམ་དང་སྒོ་འགྲམ་ལྔ་བཅས་སྐྱུ་རུ་རའི་ཤིང་ལས་བཟོས་པ་ཡིན། 32 སྒོ་གླེགས་གཉིས་ཀ་སྐྱུ་རུ་རའི་ཤིང་ལས་བཟོས་ཤིང་། དེ་གཉིས་ཀྱི་ཁར་ཀེ་རུབ་དང་། ཏ་ལའི་ཤིང་དང་། བཀྲ་བའི་མེ་ཏོག་རྣམས་ཀྱང་བརྐོས་པ་དང་། ཡང་ཀེ་རུབ་དང་ཏ་ལའི་ཤིང་རྣམས་གསེར་གྱིས་གཡོགས་སོ། ། 33 ཡང་ཁོང་གིས་དེ་བཞིན་དུ་ཚོམས་ཁང་གི་སྒོ་ལ་སྐྱུ་རུ་རའི་ཤིང་ལས་སྒོ་འགྲམ་བཞི་བཟོས་སོ། ། 34 གསོམ་ཤིང་གིས་བཟོས་པའི་སྒོ་གཉིས་ནི། སྒོ་གླེགས་གཅིག་ལ་ཤིང་ལེབ་ལྟེབ་མ་གཉིས་ཡོད་ཅིང་། སྒོ་གླེགས་ཅིག་ཤོས་ལའང་ཤིང་ལེབ་ལྟེབ་མ་གཉིས་ཡོད། 35 ཡང་དེ་དག་གི་ཁར་ཀེ་རུབ་དང་། ཏ་ལའི་ཤིང་དང་། བཀྲ་བའི་མེ་ཏོག་རྣམས་བརྐོས་པ་དང་། བརྐོས་རིས་རྣམས་གསེར་གྱིས་དམ་པོར་གཡོགས་སོ། ། 36 མཆོད་ཁང་གི་ར་སྐོར་ནང་མ་དེ་རྡོ་བརྐོས་མ་སུམ་བརྩེགས་དང་། ཐང་ཤིང་ཁེར་བརྩེགས་ཀྱིས་བྱས་སོ། ། 37 སོ་ལོ་མོན་གྱི་སྲིད་ལོ་བཞི་པའི་ཟླ་གཉིས་པའི་དུས་སུ་དཀོན་མཆོག་ཡ་ཝཱེའི་མཆོད་ཁང་གི་རྨང་གཞི་བཏིངས་པ་དང་། 38 ལོ་བཅུ་གཅིག་པའི་ཟླ་བརྒྱད་པའི་§དུས་སུ། མཆོད་ཁང་གི་གྲུབ་ཆ་ཀུན་ནི་ཏག་ཏག་དཔེ་བྱད་ཐམས་ཅད་བཞིན་དུ་གྲུབ་པ་སྟེ། སོ་ལོ་མོན་གྱིས་བསྡོམས་པས་བགྲང་བྱ་བདུན་གྱི་རིང་ལ་མཆོད་ཁང་བཞེངས་པའོ། །

ལེའུ་བདུན་པ།

སོ་ལོ་མོན་གྱིས་ཕོ་བྲང་བཞེངས་པ།

1 སོ་ལོ་མོན་གྱིས་ལོ་བཅུ་གསུམ་གྱི་རིང་ལ་ཉིད་ཀྱི་ཕོ་བྲང་ཧྲིལ་པོ་བཞེངས་ནས་གྲུབ་ཅིང་། 2 ལེ་པཱ་ནོན་གྱི་ནགས་ཚལ་ཟེར་བའི་གླིང་ཀ་ཡང་བཞེངས་པ་སྟེ། དེའི་རིང་ཚད་ལ་ཁྲུ་བརྒྱ་དང་། ཞེང་ལ་ཁྲུ་ལྔ་བཅུ་དང་། མཐོ་ཚད་ལ་ཁྲུ་སུམ་ཅུ་ཡོད་དེ། ཐང་ཤིང་གི་ཀ་བ་གྲལ་བཞི་ཡོད་ལ་དེ་དག་གི་སྟེང་དུ་ཐང་ཤིང་གི་གདུང་མ་བཀབ་པ་དང་། 3 གྲལ་རེར་ཀ་བ་བཅོ་ལྔ་རེ་ཡོད་ལ་བསྡོམས་པས་ཀ་བ་བཞི་བཅུ་ཞེ་ལྔ་ཡོད་པ་ཡིན། ཀ་བའི་སྟེང་དུ་ཁང་ཆུང་ཡོད་ཅིང་དེ་རྣམས་ཐང་ཤིང་གི་གདུང་མས་བཀབ་པ་ཡིན། 4 སྒེའུ་ཁུང་གི་སྒྲོམ་ནི་གྲལ་གསུམ་སྟེ། སྒེའུ་ཁུང་དང་སྒེའུ་ཁུང་ཁ་གཏད་དུ་ཡོད་ཅིང་། བསྡོམས་པས་རིམ་པ་གསུམ་ཡོད། 5 སྒོ་དང་སྒེའུ་ཁུང་ཐམས་ཅད་ལ་སྒྲོམ་གྲུ་བཞི་མ་ཡོད་ཅིང་། སྒེའུ་ཁུང་རིམ་པ་གསུམ་ཡོད་པ་དང་སྒེའུ་ཁུང་དང་སྒེའུ་ཁུང་ཁ་གཏད་དུ་ཡོད། 6 ཡང་ཀ་བ་དང་ལྡན་པའི་ཁྱམས་ར་རིང་ཚད་ལ་ཁྲུ་ལྔ་བཅུ་དང་། ཞེང་ལ་ཁྲུ་སུམ་ཅུ་ཡོད་པ་བཟོས་ཤིང་། དེའི་མདུན་དུ་བར་ཁྱམས་ཤིག་ཀྱང་ཡོད་ལ། དེའི་མདུན་ངོས་སུ་ཀ་བ་དང་མདའ་གཡབ་ཡོད། 7 ལེགས་ཉེས་འབྱེད་པའི་ཕྱིར་རྒྱལ་ཁྲི་ཅན་གྱི་ཁྲིམས་ཐག་གཅོད་སའི་ཚོམས་ཁང་ཞིག་བཟོས་ནས། ཁོང་གིས་དེར་ཉེས་ཁྲིམས་གཅོད་པ་དང་། པང་གཅལ་ནས་ཐོག་ཕུབ་བར་དུ་ཐང་ཤིང་གིས་བཀབ་བོ། ། 8 སོ་ལོ་མོན་བཞུགས་སའི་གཟིམ་ཆུང་ནི་ཚོམས་ཁང་རྒྱབ་ཀྱི་ར་སྐོར་གཞན་ཞིག་ཏུ་ཡོད་ལ། དེ་ཡང་དེ་བཞིན་དུ་བཟོས། ཡང་ཁོང་གིས་ཆུང་མར་བཞེས་པའི་རྒྱལ་པོ་ཕཱར་ཨོལ་གྱི་སྲས་མོའི་ཕྱིར་དུ་ཚོམས་ཁང་དེ་དང་འདྲ་བའི་གླིང་ཀ་ཞིག་ཀྱང་བཞེངས་སོ། ། 9 དེ་ཐམས་ཅད་རྨང་གཞི་ནས་མདའ་གཡབ་དང་། ཕྱི་ར་ནས་མཁར་ར་ཆེན་པོའི་བར་དུ། ཚད་དང་རན་པར་བརྐོས་ཤིང་ཕྱི་ནང་གཉིས་སུ་སོག་ལེས་གཤགས་པའི་རྡོ་རིན་ཐང་ཅན་གྱིས་བཞེངས་སོ། ། 10 རྩིག་རྨང་ནི་རྡོ་གཏོས་ཆེན་རིན་ཐང་ཅན་ཏེ། རིང་ཚད་ལ་ཁྲུ་བཅུ་ཅན་དང་ཁྲུ་བརྒྱད་ཅན་གྱིས་བྱས་སོ། ། 11 དེའི་སྟེང་དུ་ཚད་དང་རན་པར་བརྐོས་པའི་རྡོ་རིན་ཐང་ཅན་དང་ཐང་ཤིང་ཡོད་དེ། 12 མཁར་ར་ཆེན་པོའི་མཐའ་འཁོར་དུ་གཤགས་བཟོ་བྱས་པའི་རྡོ་རིམ་པ་གསུམ་དང་། ཐང་ཤིང་གི་གདུང་མ་རིམ་པ་གཅིག་ཡོད་ལ། དཀོན་མཆོག་ཡ་ཝཱེའི་མཆོད་ཁང་གི་ཁྱམས་ར་ནང་མ་དང་། མཆོད་ཁང་གི་སྒོ་གཡབ་བཞིན་དུ་བཞེངས་སོ། །

མཆོད་ཁང་གི་རྒྱན་བཟོ།

13 དེ་ནས་རྒྱལ་པོ་སོ་ལོ་མོན་གྱིས་ཐཱར་ཞེས་པའི་ཡུལ་ནས་ཧུ་རཱམ་འབོད་དུ་བཏང་ངོ་། ། 14 དེ་ནི་ནཱབ་ཐ་ལི་ཞེས་པའི་ཚོ་པའི་ཡུགས་མོ་ཞིག་གི་བུ་ཡིན་ཏེ། ཁོའི་ཕ་ནི་ཐཱར་ཞེས་པའི་ཡུལ་གྱི་མི་སྟེ་ལི་བཟོ་མཁན་ཞིག་ཡིན། ལི་ཡིས་དངོས་པོ་སྣ་ཚོགས་བཟོ་ནུས་པའི་ཤེས་རབ་དང་བློ་གྲོས། ལག་རྩལ་བཅས་ཀྱིས་ཁྱབ་པ་ཞིག་ཡིན། ཁོ་རྒྱལ་པོ་སོ་ལོ་མོན་གྱི་དྲུང་དུ་འོངས་ནས་དེའི་ལས་ཀ་ཐམས་ཅད་བྱས་པའོ། །

15 ཁོས་ལི་ཡིས་ཁྲུ་བཅོ་བརྒྱད་ཅན་གྱི་ཀ་བ་གཉིས་བླུགས་ནས། རེ་རེའི་སྒོར་མཐའ་ཁྲུ་བཅུ་གཉིས་བྱས་སོ། ། 16 ཡང་ཁོས་ཀ་བའི་མགོ་ལ་འཇོག་པའི་ཕྱིར། ལི་བླུགས་མའི་ཀ་གཞུ་གཉིས་བཟོས་ཏེ། ཀ་གཞུ་གཅིག་གི་མཐོ་ཚད་ལ་ཁྲུ་ལྔ་དང་། ཀ་གཞུ་ཅིག་ཤོས་དེའི་མཐོ་ཚད་ལ་ཡང་ཁྲུ་ལྔ་ཡོད་པའོ། ། 17 ཡང་ཀ་བའི་མགོ་རུ་ཡོད་པའི་ཀ་གཞུ་གཉིས་ཀྱི་ཕྱིར། ཁྲ་མིག་ཅན་གྱི་དྲ་བ་དང་། ཉག་ཐག་ལྷས་མ་བཟོས་ཤིང་། ཀ་གཞུ་གཅིག་ལ་བདུན་དང་། ཀ་གཞུ་ཅིག་ཤོས་དེར་ཡང་བདུན་ཡོད་དོ། ། 18 ཁོས་ཡང་སེ་འབྲུ་ཕྲེང་ཤར་གཉིས་བཟོས་ནས་ཀ་བའི་མགོ་དང་ཀ་གཞུའི་དྲ་བར་བསྐོར་ཅིང་། ཀ་གཞུ་གཉིས་ཀ་དེ་བཞིན་ཡིན་ནོ། ། 19 ཁྱམས་རའི་ཀ་བ་རྣམས་ཀྱི་རྩེ་མོ་ནི་ཁྲུ་བཞི་ཅན་གྱི་མེ་ཏོག་ཀུ་མུད་ཀྱི་དབྱིབས་ལྟར་བཏོན་ཏེ། 20 ཀ་གཞུ་ནི་ཀ་བ་གཉིས་ཀྱི་ཀླད་དུ་བརྒྱངས་པ་དང་དེ་གཉིས་ཀྱི་འབུར་རིས་སྟེང་དང་དྲ་བའི་འཁྲིས་སུ། སོ་སོར་སེ་འབྲུ་ཕྲེང་ཤར་གཉིས་རེ་ཡོད་ལ་བསྡོམས་པས་སེ་འབྲུ་ཉིས་བརྒྱ་ཡིས་བསྐོར་བར་བྱས་སོ། ། 21 དེ་ནས་ཁོས་ཀ་བ་དེ་གཉིས་ཚོམས་ཁང་གི་སྒོ་ཁྱམས་མདུན་དུ་བཙུགས་ཏེ། ཀ་བ་གཅིག་མཆོད་ཁང་གི་གཡས་ཕྱོགས་སུ་བསླངས་ནས་མིང་དུ་ཡཱ་ཀིན་ཞེས་བཏགས་ཤིང་། ཀ་བ་ཅིག་ཤོས་དེ་གཡོན་ཕྱོགས་སུ་བསླངས་ནས་མིང་དུ་པཱོ་ཨ་ཟི་ *ཞེས་བཏགས་སོ། ། 22 ཀ་བ་གཉིས་ཀྱི་སྟེང་ལ་མེ་ཏོག་ཀུ་མུད་ཀྱི་དབྱིབས་བཏོན་ཏེ། ཀ་བའི་ལས་ཀ་འགྲུབ་པར་བྱས་སོ། །

23 ཡང་ཁོས་ལི་ཡི་རྒྱ་མཚོ་ཆེན་པོ་ཞིག་བཟོས་པ་དེའི་དབྱིབས་ཟླུམ་པོ་ཡིན། ཁའི་ཚངས་ཐིག་ལ་ཁྲུ་བཅུ་དང་། མཐོ་ཚད་ལ་ཁྲུ་ལྔ་དང་། སྒོར་མཐའི་རིང་ཚད་ལ་ཁྲུ་སུམ་ཅུ་དང་། 24 དེའི་སྐེད་ཀྱི་མཐའ་སྐོར་དུ་ཁྲུ་གཅིག་རེར་ཀུ་བའི་རི་མོ་བཅུ་རེ་བྱས་ཏེ་ལི་ཡི་རྒྱ་མཚོ་དེ་བསྐོར་ཏོ། །ལི་ཡི་རྒྱ་མཚོ་བླུགས་བཟོ་བྱེད་སྐབས་སུ་ཀུ་བ་རྣམས་ཕྲེང་ཤར་གཉིས་སུ་བཟོས་པ་ཡིན། 25 ལི་ཡི་རྒྱ་མཚོ་དེ་གླང་བཅུ་གཉིས་ཀྱི་སྟེང་དུ་བཀལ་ཞིང་། གླང་གསུམ་ནི་བྱང་ཕྱོགས་དང་། གླང་གསུམ་ནི་ནུབ་ཕྱོགས་དང་། གླང་གསུམ་ནི་ལྷོ་ཕྱོགས་དང་། གླང་གསུམ་ནི་ཤར་ཕྱོགས་སུ་འཁོར་བར་བྱས། གླང་དེ་དག་གི་ཁོག་སྨད་ནི་ནང་ལ་ཕྱོགས་ཡོད་དོ། ། 26 ལི་ཡི་རྒྱ་མཚོའི་སྲབ་མཐུག་ནི་སོར་བཞི་དང་། དེའི་མཐའ་ནི་ཕོར་བའི་མཐའ་འམ་མེ་ཏོག་ཀུ་མུད་དང་མཚུངས་ཏེ། དེའི་ནང་དུ་ཆུ་བེན་ཉིས་སྟོང་ †ཤོང་ངོ་། །

27 ཡང་རིང་ཚད་ལ་ཁྲུ་བཞི་དང་། ཞེང་ལ་ཁྲུ་བཞི་དང་། མཐོ་ཚད་ལ་ཁྲུ་གསུམ་ཡོད་པའི་བསྒུལ་བསྐྱོད་སྟེགས་བུ་བཅུ་ལི་ཡིས་བཟོས་ཏེ། 28 ཡང་སྟེགས་བུའི་བཟོ་སྟངས་ནི་འདི་ལྟ་སྟེ། སྟེགས་བུ་རྣམས་ལ་ངོས་བཞི་ཡོད་ཅིང་ཟུར་རེ་རེ་སྒྲོམ་བུ་དང་སྦྲེལ་ཏོ། ། 29 སྒྲོམ་བུ་རྣམས་ཀྱི་བར་ལ་ཡོད་པའི་ངོས་རེ་རེར་སེང་གེ་དང་། གླང་དང་། ཀེ་རུབ་བཅས་ཀྱི་གཟུགས་བརྐོས་སོ། །སྒྲོམ་བུ་རྣམས་ཀྱི་སྟེང་དུ་སྟེགས་བུ་ཡོད་ལ། སེང་གེ་དང་གླང་གི་སྟེང་འོག་གཉིས་སུ་མེ་ཏོག་གི་གཟུགས་རིས་ཕབ་ཡོད་པ་ཡིན། 30 ཡང་སྟེགས་བུ་རེ་ལ་ལི་ཡི་འཁོར་ལོ་དང་འཁོར་རྟེན་བཞི་རེ་ཡོད་པ་དང་། སྟེགས་བུ་འོག་གི་སུག་པ་བཞི་པོར་འདེགས་རྐང་བླུགས་མ་ཡོད་པ་དང་། ངོས་རེ་རེར་མེ་ཏོག་གི་གཟུགས་རིས་ཕབ་ཡོད་དོ། ། 31 སྟེགས་བུའི་ཁ་ནི་ནང་ནས་མགོ་བར་དུ་ཁྲུ་གང་ཡོད་ཅིང་། དེའི་དབྱིབས་ཟླུམ་པོ་ཡིན་ལ། སྒྲོམ་བུ་སྟེང་གི་སྟེགས་བུ་དེའི་དབྱིབས་ལྟར་ཚངས་ཐིག་ལ་ཁྲུ་གཅིག་དང་ཕྱེད་ཀ་ཡོད། དེའི་ངོས་སུ་བརྐོས་རིས་ཡོད་པ་དང་། སྟེགས་བུའི་ངོས་རྣམས་གྲུ་བཞི་ཡིན་པ་ལས་ཟླུམ་པོ་མིན་ནོ། ། 32 ཡང་སྟེགས་བུའི་འཁོར་ལོ་བཞི་པོ་ནི་ངོས་བཞི་པོའི་འོག་ཏུ་ཡོད་པ་དང་། འཁོར་ལོའི་འཁོར་རྟེན་རྣམས་སྟེགས་བུ་དང་མུ་འབྲེལ་དུ་བཟོས་ཏེ། འཁོར་ལོ་རེའི་མཐོ་ཚད་ལ་ཁྲུ་གཅིག་དང་ཕྱེད་ཀ་ཡོད། 33 འཁོར་ལོ་རྣམས་ཀྱི་བཟོ་ལུགས་ནི་ཤིང་རྟའི་འཁོར་ལོའི་བཟོ་ལུགས་དང་འདྲ་སྟེ། དེའི་འཁོར་རྟེན་དང་། འཁོར་རྩིབས་དང་། འཁོར་ལོ་དང་། ལྟེ་བ་རྣམས་ལི་ཡིས་བླུགས་པའོ། ། 34 སྟེགས་བུ་རེ་རེའི་ཟུར་བཞི་པོར་འདེགས་རྐང་རེ་ཡོད་པ་དང་། དེ་རྣམས་ནི་སྟེགས་བུ་དང་ལྷན་དུ་བླུགས་པ་ཡིན། 35 ཡང་སྟེགས་བུའི་ཁར་མཐོ་ཚད་ལ་ཁྲུ་ཕྱེད་ཅན་གྱི་ཟླུམ་གོར་ཞིག་ཡོད་པ་དང་། འདེགས་རྐང་དང་ངོས་རྣམས་ཀྱང་སྟེགས་བུ་དང་ལྷན་དུ་བླུགས་པ་ཡིན། 36 འདེགས་རྐང་དང་ངོས་རྣམས་སུ་ཀེ་རུབ་དང་། སེང་གེ་དང་། ཏ་ལའི་ལྗོན་ཤིང་སོགས་ཀྱི་གཟུགས་རིས་བརྐོས་ཤིང་། ཡང་སྟོང་ཆ་རྣམས་སུ་མེ་ཏོག་ཕྲེང་བའི་གཟུགས་ཀྱིས་བསྐོར་ཡོད་དོ། ། 37 སྟེགས་བུ་བཅུ་པོའི་བཟོ་ལུགས་དེ་ལྟར་ཡིན་ཞིང་། དེ་ཐམས་ཅད་ཀྱི་བླུག་སྟངས་དང་ཚད་དང་དབྱིབས་སོགས་གྲུབ་ཚུལ་གཅིག་པ་ཡིན།

38 ཡང་ཁོས་ལི་ཡིས་ཁྲུས་གཞོང་བཅུ་བཟོས་ཏེ། ཁྲུས་གཞོང་རེའི་ནང་དུ་ཆུ་བེན་བཞི་བཅུ་ཤོང་ངོ་། །ཁྲུས་གཞོང་རེའི་ཚངས་ཐིག་ཏུ་ཁྲུ་བཞི་དང་། སྟེགས་བུ་བཅུ་ཡི་ཁར་ཁྲུས་གཞོང་རེ་རེ་བཞག་གོ །

39 ཁོས་སྟེགས་བུ་ལྔ་ནི་མཆོད་ཁང་གི་ལྷོ་ཕྱོགས་དང་། སྟེགས་བུ་ལྔ་བྱང་ཕྱོགས་སུ་བཞག་སྟེ། ཡང་ལི་ཡི་རྒྱ་མཚོ་ཆེན་པོ་དེ་མཆོད་ཁང་གི་ལྷོ་ཕྱོགས་ཏེ་ཤར་ལྷོའི་གྲུ་ཟུར་དང་ཉེ་སར་བཞག་གོ །

40 ཡང་ཧུ་རཱམ་གྱིས་གཞོང་བ་དང་། མེ་ཁྱེམ་དང་། ཕོར་བ་རྣམས་བཟོས་ཤིང་། དེ་བཞིན་རྒྱལ་པོ་སོ་ལོ་མོན་ལ་དཀོན་མཆོག་ཡ་ཝཱེའི་མཆོད་ཁང་གི་ཕྱིར་ལས་ཀ་ཐམས་ཅད་འགྲུབ་པར་བྱས་སོ། ། 41 དེ་རྣམས་གང་ཡིན་ཞེ་ན། ཀ་བ་གཉིས་དང་དེའི་སྟེང་གི་ཕོར་བའི་དབྱིབས་ཅན་གྱི་ཀ་གཞུ་གཉིས་དང་། ཀ་བ་སྟེང་གི་ཕོར་བའི་དབྱིབས་ཅན་གྱི་ཀ་གཞུ་གཉིས་ཀ་སྒྲིབ་པའི་དྲ་བ་གཉིས་དང་། 42 དྲ་བ་གཉིས་ཀྱི་ཕྱིར་དུ་སེ་འབྲུ་བཞི་བརྒྱ་སྟེ། དྲ་བ་རེ་རེའི་སྟེང་དུ་སེ་འབྲུ་ཕྲེང་ཤར་གཉིས་རེ་ཡོད་ལ། ཀ་བའི་སྟེང་གི་ཕོར་བའི་དབྱིབས་ཅན་གྱི་ཀ་གཞུ་གཉིས་ཀ་བསྒྲིབས་པའོ། ། 43 སྟེགས་བུ་བཅུ་དང་སྟེགས་བུ་སྟེང་གི་ལི་ཡི་ཁྲུས་གཞོང་བཅུ། 44 ལི་ཡི་རྒྱ་མཚོ་གཅིག་དང་དེའི་འོག་གི་གླང་བཅུ་གཉིས། 45 སླ་ང་དང་། མེ་ཁྱེམ་དང་། གཞོང་བ་བཅས་སོ། །ཧུ་རཱམ་གྱིས་རྒྱལ་པོ་སོ་ལོ་མོན་ལ་དཀོན་མཆོག་ཡ་ཝཱེའི་མཆོད་ཁང་གི་ཆེད་དུ་བཟོས་པའི་ཡོ་བྱད་ཐམས་ཅད་འོད་འཚེར་བའི་ལི་ཡིས་བྱས་སོ། ། 46 རྒྱལ་པོས་དེ་རྣམས་ཡོར་དན་གྱི་བདེ་ཐང་དུ། སོའུ་ཀོད་དང་ཟར་ཐན་གཉིས་ཀྱི་བར་ལ་རྫ་ཀོང་ནང་དུ་བླུགས་པ་ཡིན། 47 ཡོ་བྱད་རྣམས་མང་དྲགས་པའི་རྐྱེན་གྱིས། རྒྱལ་པོ་སོ་ལོ་མོན་གྱིས་ལི་ཡི་ལྗིད་ཚད་ལ་མ་བརྟགས་སོ། ། 48 ཡང་སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་ནང་གི་ཡོ་བྱད་ཐམས་ཅད་བཟོས་པ་སྟེ། གསེར་གྱི་མཆོད་ཁྲི་དང་། སྤྱན་བསྟར་བག་ལེབ་བཤམ་སའི་གསེར་གྱི་སྒྲོག་ཙེ་དང་། 49 མཆོད་ཁང་སྦུག་མའི་མདུན་དུ་ཡོད་པའི་གསེར་བཙོ་མའི་སྒྲོན་སྟེགས་ནི། གཡས་ཕྱོགས་སུ་ཕྲེང་ཤར་ལྔ་དང་། གཡོན་ཕྱོགས་སུ་ཕྲེང་ཤར་ལྔ། གསེར་གྱི་མེ་ཏོག་གི་དབྱིབས་ཚུགས་རྣམས་དང་སྒྲོན་མེ་རྣམས། སྐམ་ཆུང་རྣམས། 50 གསེར་བཙོ་མའི་དཀར་ཡོལ་རྣམས་དང་། སྡོང་རས་གཅོད་བྱེད་སྐམ་ཆུང་དང་། མེ་ཕོར་དང་། ཁེམ་བུ་དང་། མེ་གཞོང་བཅས་བཟོས་སོ། །མཆོད་ཁང་སྦུག་མའམ་གནས་དམ་མཆོག་གི་སྒོ་རུ་དང་། ཚོམས་ཁང་གི་སྒོ་ལྕིབས་རྣམས་ཀྱང་གསེར་ལས་བཟོས་སོ། །

51 དེ་བཞིན་རྒྱལ་པོ་སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་གི་ལས་ཀ་ཐམས་ཅད་བསྒྲུབས་ཚར་བ་དང་། རང་གི་ཡབ་དཱ་བིད་ཀྱིས་དམ་པར་བསྔོས་པའི་གསེར་དངུལ་དང་། སྣོད་ཆས་ཐམས་ཅད་བསྐྱལ་འོངས་ནས་དཀོན་མཆོག་ཡ་ཝཱེའི་མཆོད་ཁང་གི་དཀོར་མཛོད་ནང་དུ་བཅུག་གོ །

ལེའུ་བརྒྱད་པ།

ཞལ་ཆད་ཀྱི་ཤུར་སྒམ་མཆོད་ཁང་ནང་དུ་གདན་དྲངས་པ།

1 སྐབས་དེར། སོ་ལོ་མོན་གྱིས་དཱ་བིད་ཀྱི་གྲོང་ཁྱེར་ཏེ་ཛ་ཡན་ནས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཡར་གདན་འདྲེན་པའི་ཕྱིར་དུ། ཡེས་ར་ཨེལ་གྱི་རྒན་པོ་རྣམས་དང་ཚོ་པ་སོ་སོའི་འགོ་དཔོན་རྣམས་དང་། ཁྱིམ་རྒྱུད་སོ་སོའི་འགོ་དཔོན་བཅས་ཐམས་ཅད་ཡེ་རུ་སཱ་ལེམ་དུ་རང་གི་དྲུང་དུ་བསྡུས་ཤིང་། 2 ཨེ་ཐན་ཟླ་བ་སྟེ་ཟླ་བདུན་པའི་དུས་ཆེན་ལ་*ཡེས་ར་ཨེལ་པ་ཐམས་ཅད་རྒྱལ་པོ་སོ་ལོ་མོན་གྱི་དྲུང་དུ་འཛོམས། 3 ཡེས་ར་ཨེལ་གྱི་རྒན་པོ་རྣམས་སླེབས་པ་ཙམ་གྱིས་མཆོད་དཔོན་རྣམས་ཀྱིས་ཞལ་ཆད་ཀྱི་ཤུར་སྒམ་ཁུར་ཏེ། 4 མཆོད་དཔོན་དང་ལེ་ཝི་པ་རྣམས་ཀྱིས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དང་མཇལ་འཕྲད་གུར་མཆོག་དང་དེའི་ནང་དུ་ཡོད་པའི་ཡོ་བྱད་དམ་པ་ཐམས་ཅད་ཡར་གདན་དྲངས། 5 རྒྱལ་པོ་སོ་ལོ་མོན་དང་དེར་འཛོམས་པའི་ཡེས་ར་ཨེལ་གྱི་མི་ཚོགས་ཀྱིས་ཞལ་ཆད་ཀྱི་ཤུར་སྒམ་མདུན་དུ་གླང་དང་ལུག་བགྲང་གིས་མི་ལང་བ་མཆོད་པར་ཕུལ་ཏོ། ། 6 དེ་ནས་མཆོད་དཔོན་རྣམས་ཀྱིས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དེ་མཆོད་ཁང་སྦུག་མ་སྟེ་གནས་དམ་མཆོག་གི་ནང་དུ། ཀེ་རུབ་གཉིས་ཀྱི་གཤོག་པའི་འོག་ཏུ་ཞལ་ཆད་ཀྱི་ཤུར་སྒམ་འཇོག་སའི་གནས་སུ་བཞག 7 ཀེ་རུབ་ཀྱིས་ཞལ་ཆད་ཀྱི་ཤུར་སྒམ་སྟེང་དུ་གཤོག་པ་བརྐྱངས་ནས། ཞལ་ཆད་ཀྱི་ཤུར་སྒམ་དང་དེ་ཁུར་བྱེད་ཀྱི་རྒྱུག་ཤིང་གཡོགས་སོ། ། 8 རྒྱུག་ཤིང་དེ་གཉིས་ནི་ཤིན་ཏུ་རིང་བས། མཆོད་ཁང་སྦུག་མའི་མདུན་གྱི་གནས་དམ་པ་ནས་དེ་དག་གི་སྣེ་མོ་མཐོང་ཐུབ་པ་དང་། མཆོད་ཁང་ཕྱི་རོལ་ནས་མཐོང་མི་ཐུབ་ཅིང་། རྒྱུག་ཤིང་དེ་གཉིས་ནི་ད་ལྟའི་བར་དུ་དེར་ཡོད་པ་ཡིན། 9 ཞལ་ཆད་ཀྱི་ཤུར་སྒམ་ནང་དུ་རྡོ་ལེབ་གཉིས་ལས་གཞན་ཅི་ཡང་མེད་དེ། རྡོ་ལེབ་དེ་གཉིས་ནི་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་རྗེས་དཀོན་མཆོག་ཡ་ཝཱེས་ཁོ་རྣམས་ལ་ཞལ་ཆད་མཛད་པའི་དུས་སུ། མོ་ཤེ་ཡིས་རི་བོ་ཧོ་རེབ་ཏུ་དེའི་ནང་ལ་བཞག་པ་ཡིན་ནོ། ། 10 མཆོད་དཔོན་རྣམས་གནས་དམ་པ་ནས་ཕྱི་རུ་ཐོན་པའི་ཚེ་དཀོན་མཆོག་ཡ་ཝཱེའི་མཆོད་ཁང་སྤྲིན་ཕུང་ཞིག་གིས་ཁྱབ་པར་གྱུར། 11 ཡང་སྤྲིན་ཕུང་དེའི་རྐྱེན་གྱིས་མཆོད་དཔོན་རྣམས་ཡར་ལངས་ནས་ཞབས་ཕྱི་བྱེད་མ་ཕོད་དེ། ཅི་ལ་ཞེ་ན། དཀོན་མཆོག་ཡ་ཝཱེའི་གཟི་བརྗིད་ཀྱིས་མཆོད་ཁང་དེར་ཁྱབ་པས་སོ། །

12 སྐབས་དེར་སོ་ལོ་མོན་ན་རེ། སྔར་དཀོན་མཆོག་ཡ་ཝཱེས་ཁོང་ནི་སྤྲིན་ནག་སྟུག་པོའི་ནང་དུ་གནས་པར་འགྱུར་ཞེས་གསུངས་ཤིང་། 13 ད་ནི་བདག་གིས་ཁྱེད་ལ་མཆོད་ཁང་བརྗིད་ཆགས་ཤིག་བཞེངས་ཏེ། ཁྱེད་དུས་གཏན་དུ་གནས་པའི་བཞུགས་གནས་ཡིན་ནོ་ཞེས་ཞུས་པའོ། ། 14 དེ་ནས་རྒྱལ་པོ་ཞལ་ཚུར་འཁོར་ནས་ཡེས་ར་ཨེལ་གྱི་མི་ཚོགས་ལ་བྱིན་རླབས་གནང་བ་དང་དེ་རྣམས་ལངས་ནས་བསྡད། 15 སོ་ལོ་མོན་ན་རེ། ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་བསྟོད་པར་འོས་སོ། །ཁོང་གིས་ངའི་ཡབ་དཱ་བིད་ལ་དངོས་སུ་ཞལ་བཞེས་གནང་བ་གང་ཞིག་ད་ནི་ཁོང་གི་ཕྱག་གིས་བསྒྲུབས་པར་མཛད་པའོ། །ཁོང་གིས་འདི་སྐད་དུ། 16 བདག་གིས་རང་གི་འབངས་མི་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པའི་ཉིན་མོ་ནས་བཟུང་། བདག་གི་མིང་དེར་གནས་པའི་ཆེད་དུ་མཆོད་ཁང་ཞིག་བཞེང་བར་ཡེས་ར་ཨེལ་པའི་ཚོ་པ་ཁག་གི་གྲོང་ཁྱེར་རྣམས་ལས་གང་ཡང་མ་འདེམས་མོད། འོན་ཀྱང་བདག་གི་འབངས་མི་ཡེས་ར་ཨེལ་ལ་དབང་སྒྱུར་བའི་ཆེད་དུ་དཱ་བིད་བདམས་པ་ཡིན་ཞེས་གསུངས་སོ། ། 17 བདག་གི་ཡབ་དཱ་བིད་ཀྱི་སེམས་སུ་ཡེས་ར་ཨེལ་གྱི་དཀོན་མཆོག་ཡ་ཝཱེའི་མཚན་གྱི་ཕྱིར་མཆོད་ཁང་ཞིག་བཞེང་བའི་འདུན་པ་ཡོད་མོད། 18 འོན་ཀྱང་དཀོན་མཆོག་ཡ་ཝཱེས་ངའི་ཡབ་དཱ་བིད་ལ་འདི་སྐད་དུ། ཁྱོད་ཀྱི་སེམས་སུ་བདག་གི་མིང་ལ་མཆོད་ཁང་ཞིག་བཞེང་བའི་འདུན་པ་ཡོད་པ་ནི་ལེགས་སོ། ། 19 འོན་ཀྱང་ཁྱོད་རང་གིས་མཆོད་ཁང་དེ་བཞེང་བར་མི་འགྱུར་ཏེ། ཁྱོད་ལས་སྐྱེས་པའི་བུ་ཡིས་བདག་གི་མིང་ལ་མཆོད་ཁང་དེ་བཞེང་བར་འགྱུར་ཞེས་བཀའ་བསྩལ་ཏོ། ། 20 ད་ནི་དཀོན་མཆོག་ཡ་ཝཱེས་གསུངས་པའི་བཀའ་ནང་བཞིན་འགྲུབ་པར་མཛད་དེ། བདག་ནི་རང་གི་ཡབ་དཱ་བིད་ཀྱི་ཚབ་ཏུ་ཡེས་ར་ཨེལ་གྱི་རྒྱལ་ཁྲིར་བསྡད་ནས། ཡེས་ར་ཨེལ་གྱི་དཀོན་མཆོག་ཡ་ཝཱེའི་མཚན་ལ་མཆོད་ཁང་འདི་བཞེངས་པ་ཡིན། 21 ཡང་དཀོན་མཆོག་ཡ་ཝཱེས་རང་ཅག་གི་ཕ་མེས་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་སྐབས་སུ་ཁོང་གིས་གནང་བའི་ཞལ་ཆད་ཡོད་པའི་ཤུར་སྒམ་དེའི་ཕྱིར་དུ། བདག་གིས་གནས་ཤིག་གྲ་སྒྲིག་བྱས་པ་ཡིན་ཞེས་སྨྲས་སོ། །

སོ་ལོ་མོན་གྱིས་མཆོད་ཁང་བསྔོ་བའི་གསོལ་འདེབས།

22 དེ་ནས་སོ་ལོ་མོན་ནི་ཡེས་ར་ཨེལ་མི་ཚོགས་ཀྱི་མདུན་དུ་དཀོན་མཆོག་ཡ་ཝཱེའི་མཆོད་ཁྲིའི་དྲུང་དུ་ལངས་ནས་ལག་ཟུང་ནམ་མཁར་བཏེགས་ཏེ། 23 འདི་ལྟར། ཀྱེ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལགས། གནམ་ས་གཉིས་སུ་ཁྱེད་ལྟ་བུའི་དཀོན་མཆོག་སུ་ཡང་མེད། ཁྱེད་ཀྱི་སྤྱན་སྔར་བསམ་པ་རྩེ་གཅིག་གིས་ཁྱེད་ཀྱི་དྲུང་དུ་འགྲུལ་བའི་ཞབས་ཕྱི་རྣམས་ལ་ཁྱེད་ཀྱིས་ཞལ་ཆད་སྲུང་ཞིང་ཐུགས་རྗེས་གཟིགས་པ་ཡིན། 24 ཁྱེད་ཀྱིས་ཉིད་ཀྱི་ཞབས་ཕྱི་སྟེ་བདག་གི་ཡབ་དཱ་བིད་ལ་གནང་བའི་ཞལ་བཞེས་བསྲུངས་ཏེ། ཁྱེད་ཀྱིས་ཅི་གསུངས་བཞིན་དེ་རིང་གི་ཉིན་མོར་ཉིད་ཀྱི་ཕྱག་གིས་བསྒྲུབས་པར་མཛད་དོ། ། 25 ཀྱེ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལགས། ཁྱེད་ཀྱིས་ཉིད་ཀྱི་ཞབས་ཕྱི་སྟེ་བདག་གི་ཡབ་དཱ་བིད་ལ་ཞལ་བཞེས་གནང་སྟེ་འདི་སྐད་དུ། གལ་ཏེ་ཁྱོད་ཀྱི་བུ་རྒྱུད་ཀྱིས་རང་ཉིད་ཀྱི་ལམ་མ་ནོར་བར་ཁྱོད་ཀྱིས་བདག་གི་མདུན་དུ་ཅི་ལྟར་བྱས་པ་བཞིན་བྱེད་ན། ཁྱོད་ཀྱི་བུ་རྒྱུད་ལས་ཡེས་ར་ཨེལ་གྱི་རྒྱལ་ཁྲིར་སྡོད་མཁན་ནམ་ཡང་མཚམས་མི་ཆད་ཅེས་གསུངས་པ་དེ་ཐུགས་སུ་འཛིན་པར་གསོལ། 26 ཀྱེ་ཡེས་ར་ཨེལ་གྱི་དཀོན་མཆོག་ལགས། ད་ལྟ་ཁྱེད་ཀྱིས་ཉིད་ཀྱི་ཞབས་ཕྱི་སྟེ་བདག་གི་ཡབ་དཱ་བིད་ལ་གནང་བའི་ཞལ་བཞེས་བསྒྲུབ་པར་མཛོད་ཅིག

27 འོན་ཀྱང་དཀོན་མཆོག་ནི་དངོས་སུ་ས་སྟེང་དུ་བཞུགས་པ་ཡིན་ནམ། གཟིགས་དང་། ནམ་མཁའ་དང་ནམ་མཁའི་ཡང་སྟེང་གི་ནམ་མཁར་ཡང་ཁྱེད་མི་ཤོང་བས། བདག་གིས་བཞེངས་པའི་མཆོད་ཁང་འདི་ནི་ལྟ་ཅི་སྨོས། 28 ཀྱེ་ང་ཡི་དཀོན་མཆོག་ཡ་ཝཱེ་ལགས། ཁྱེད་ཀྱིས་ཉིད་ཀྱི་ཞབས་ཕྱིའི་སྨོན་ལམ་དང་ཞུ་བ་ལ་གསན་པར་མཛོད། དེ་རིང་ཉིན་མོར་ཁྱེད་ཀྱི་དྲུང་དུ་ཞུ་བའི་གསོལ་འདེབས་དང་འོ་དོད་ལ་གསན་དུ་གསོལ། 29 ཁྱེད་ཀྱི་སྤྱན་གྱིས་ཉིན་མཚན་དབྱེར་མེད་དུ་མཆོད་ཁང་འདི་ལ་གཟིགས་པར་མཛོད། ཁྱེད་ཀྱིས་བདག་གི་མིང་ནི་དེ་རུ་གནས་པར་འགྱུར་ཞེས་གསུངས་པའི་གནས་འདི་ལ་གཟིགས་པར་མཛོད། ཁྱེད་ཀྱི་ཞབས་ཕྱིས་གནས་འདིའི་ཕྱོགས་སུ་བཏབ་པའི་གསོལ་འདེབས་ལ་ཡང་གསན་པར་མཛོད། 30 དེ་ཡང་ཁྱེད་ཀྱི་ཞབས་ཕྱི་བདག་དང་ཉིད་ཀྱི་འབངས་མི་ཡེས་ར་ཨེལ་གྱིས་གནས་འདིའི་ཕྱོགས་སུ་གསོལ་བ་འདེབས་པའི་དུས་སུ། ཁྱེད་ཀྱིས་དེ་དག་གི་ཞུ་བར་གསན་དུ་གསོལ། ཁྱེད་ཀྱི་བཞུགས་གནས་ཏེ་ནམ་མཁའི་ཞིང་ཁམས་ནས་གསན་ཞིང་། གསན་པ་ཙམ་གྱིས་སྡིག་པ་བསལ་བར་མཛོད།

31 གལ་ཏེ་མི་ཞིག་གིས་རང་གི་ཁྱིམ་མཚེས་དང་འགལ་བའི་སྡིག་པ་བྱས་ཤིང་། གཞན་ཞིག་གིས་དེ་ལ་མནའ་འཁུར་དུ་འཇུག་པའི་ཕྱིར་མི་དེས་མཆོད་ཁང་འདིར་འོངས་ནས་ཁྱེད་ཀྱི་མཆོད་ཁྲིའི་མདུན་དུ་མནའ་སྐྱེལ་བའི་དུས་སུ། 32 ཁྱེད་ཀྱིས་ནམ་མཁའི་ཞིང་ཁམས་ནས་དེར་གསན་ཏེ་ཞབས་ཕྱི་རྣམས་ལ་ཁྲིམས་ཐག་གཅོད་པར་མཛོད། ངན་པར་ཉེས་ཆད་བཅད་ནས་ཁོའི་ཉེས་པ་ཁོ་རང་གི་མགོ་ལ་འབེབ་པར་མཛོད། ཡང་ཉེས་མེད་ལ་དག་འབུད་མཛད་དེ་ཁོའི་དྲང་བདེན་བཞིན་གསོལ་རས་གནང་རོགས།

33 ཁྱེད་ཀྱི་འབངས་མི་ཡེས་ར་ཨེལ་གྱིས་ཁྱེད་ལ་འགལ་བའི་སྡིག་པ་བྱས་པའི་རྐྱེན་གྱིས་ཕ་རོལ་དགྲ་ཡི་མདུན་དུ་ཕམ་པར་གྱུར་པའི་ཚེ། དེ་དག་ཕྱིར་འཁོར་ནས་ཁྱེད་ཀྱི་ཕྱོགས་སུ་ལོག་ཅིང་ཁྱེད་ཀྱི་མཚན་ཁས་བླངས་ཏེ། མཆོད་ཁང་འདི་རུ་ཁྱེད་ལ་གསོལ་བ་བཏབ་ནས་ཞུ་བ་འབུལ་བའི་དུས་སུ། 34 ཁྱེད་ཀྱིས་ནམ་མཁའི་ཞིང་ཁམས་ནས་དེར་གསན་ཏེ་འབངས་མི་ཡེས་ར་ཨེལ་གྱི་སྡིག་པར་གུ་ཡངས་མཛད་ཅིང་། དེ་དག་གི་ཕ་མེས་རྣམས་ལ་གནང་བའི་ཡུལ་འདིར་ཕྱིར་འཁྲིད་པར་མཛོད།

35 དེ་དག་གིས་ཁྱེད་ལ་འགལ་བའི་སྡིག་པ་བྱས་པའི་རྐྱེན་གྱིས་གནམ་གྱི་སྒོ་འགགས་ནས་ཆར་བ་འབབ་མཚམས་ཆད་པ་དང་། ཁོ་ཚོས་གནས་འདིའི་ཕྱོགས་སུ་སྨོན་ལམ་བཏབ་ནས་ཁྱེད་ཀྱི་མཚན་ཁས་བླངས་ཏེ། ཡང་ཁྱེད་ཀྱིས་ཁོ་རྣམས་སྡུག་ལ་སྦྱར་བས་རང་གི་སྡིག་པའི་ལམ་ནས་སེམས་བསྒྱུར་ན། 36 ཁྱེད་ཀྱིས་ནམ་མཁའི་ཞིང་ཁམས་ནས་གསན་ཏེ། ཁྱེད་ཀྱི་ཞབས་ཕྱི་དང་ཉིད་ཀྱི་འབངས་མི་ཡེས་ར་ཨེལ་པའི་སྡིག་པར་གུ་ཡངས་མཛད་པ་དང་། ཁོ་རྣམས་ལ་བགྲོད་འོས་པའི་ལམ་དྲང་པོ་དེ་སྟོན་ཞིང་། ཁྱེད་ཀྱི་འབངས་མི་ལ་ས་སྐལ་དུ་གནང་བའི་གནས་སུ་ཆར་བ་འབབ་པར་མཛོད་ཅིག

37 གལ་ཏེ་ཡུལ་འདིར་མུ་གེའམ་རིམས་ནད་དམ། སྐམ་རླུང་། གཡའ་སྤུ། ཆ་ག་པ། ཨ་ཚག་ཚག་པ་བཅས་ཡོད་པའམ། ཡང་ན་དགྲ་བོས་ཡུལ་ལྗོངས་བསྐོར་བ་དང་། བར་ཆད་དམ་ནད་ཡམས་ཅི་རིགས་འབྱུང་བའི་ཚེ། 38 མི་ཚོགས་སམ་མི་གང་རུང་སྟེ། ཁྱེད་ཀྱི་འབངས་མི་ཡེས་ར་ཨེལ་གྱིས་རང་གི་སེམས་ཀྱི་གདུང་བ་རྟོགས་ཏེ། མཆོད་ཁང་འདིའི་ཕྱོགས་སུ་ལག་པ་བཏེགས་ནས་སྨོན་ལམ་དང་འོ་དོད་འདོན་ན། 39 ཁྱེད་ཉིད་བཞུགས་སའི་ནམ་མཁའི་ཞིང་ཁམས་ནས་དེར་གསན་ཏེ་སྡིག་པ་བསལ་བར་མཛོད། ཁྱེད་ཀྱིས་མི་རེ་རེའི་སེམས་མཁྱེན་པས་དེའི་སྤྱོད་ལམ་བཞིན་དུ་བསྒྲུབས་ནས་ལན་གནོངས་ཤིག ཅིའི་ཕྱིར་ཞེ་ན། ཁྱེད་ཉིད་གཅིག་པུས་འཇིག་རྟེན་མིའི་རིགས་ཀྱི་སེམས་པ་མཁྱེན་པའི་ཕྱིར་རོ། ། 40 དེ་ལྟ་ན་ཁྱེད་ཀྱིས་ངེད་ཅག་གི་ཕ་མེས་རྣམས་ལ་གནང་བའི་ཡུལ་འདིར་ཁོ་རྣམས་ནམ་འཚོའི་བར་དུ་ཁྱེད་ལ་གུས་ཤིང་འཇིགས་པར་འགྱུར།

41 ཡང་ཁྱེད་ཀྱི་འབངས་མི་ཡེས་ར་ཨེལ་ལས་གཞན་པའི་མི་རིགས་ཤིག་ཀྱང་ཡུལ་ཐག་རིང་པོ་ནས་ཁྱེད་ཀྱི་མཚན་གྱི་དབང་གིས་འོངས་ཏེ། 42 ཅི་ལ་ཞེ་ན། དེ་དག་གིས་ཁྱེད་ཀྱི་རབ་ཏུ་འཕགས་པའི་མཚན་དང་། ཁྱེད་ཀྱི་ནུས་མཐུ་ལྡན་པའི་ཕྱག་དང་། ཁྱེད་ཀྱི་ཕྱི་རུ་བརྐྱངས་པའི་དཔུང་བའི་སྐོར་ཐོས་ནས་ཁོ་རྣམས་འོངས་ཏེ་མཆོད་ཁང་འདིའི་ཕྱོགས་སུ་སྨོན་ལམ་འདེབས་པའི་ཚེ། 43 ཁྱེད་ཉིད་བཞུགས་སའི་ནམ་མཁའི་ཞིང་ཁམས་ནས་དེར་གསན་ཏེ། མི་རིགས་གཞན་དེའི་ཞུ་བ་ཐམས་ཅད་བཞིན་དུ་མཛོད་ཅིག དེ་ལྟ་ན་ས་གཞི་འདིའི་མི་རིགས་ཀུན་གྱིས་ཉིད་ཀྱི་འབངས་མི་ཡེས་ར་ཨེལ་བཞིན་དུ་ཁྱེད་ཀྱི་མཚན་རྟོགས་ཤིང་ཁྱེད་ལ་གུས་ཤིང་འཇིགས་པ་དང་། བདག་གིས་བཞེངས་པའི་མཆོད་ཁང་འདི་ནི་ཁྱེད་ཀྱི་མཚན་དང་ལྡན་པ་ཤེས་པར་འགྱུར་རོ། །

44 ཡང་ཁྱེད་ཀྱིས་རང་གི་འབངས་མི་ཡུལ་ཕྱོགས་གང་དུ་མངགས་ཀྱང་ཁོ་རྣམས་ཕྱི་རུ་སོང་སྟེ་སོ་སོའི་དགྲ་བོར་གཡུལ་འགྱེད་ཅིང་། ཁོ་རྣམས་ཀྱིས་ཁྱེད་ཀྱིས་བདམས་པའི་གྲོང་ཁྱེར་དང་བདག་གིས་ཁྱེད་ཀྱི་མཚན་གྱི་དོན་དུ་བཞེངས་པའི་མཆོད་ཁང་འདིའི་ཕྱོགས་སུ་འཁོར་ནས་དཀོན་མཆོག་ཡ་ཝཱེ་ཁྱེད་ལ་སྨོན་ལམ་འདེབས་ན། 45 ཁྱེད་ཀྱིས་ནམ་མཁའ་ནས་དེ་དག་གི་གསོལ་འདེབས་དང་འོ་དོད་ལ་གསན་ཏེ་ཁོ་རྣམས་རྒྱལ་བར་མཛོད་ཅིག

46 གལ་ཏེ་ཁྱེད་ཀྱི་འབངས་མིས་ཁྱེད་ལ་འགལ་བའི་སྡིག་པ་བྱེད་ཅིང་། སྡིག་པ་མི་བྱེད་པའི་མི་ནི་གང་དུའང་མེད་པས། ཁྱེད་ཉིད་ཁོ་རྣམས་ལ་ཐུགས་ཁྲོས་ཏེ་ཁོ་རྣམས་དགྲ་ཡི་ལག་ཏུ་སྤྲད་པ་དང་། དགྲ་བོས་ཁོ་རྣམས་ཐག་ཉེ་རིང་གང་དུ་བཙོན་ལ་ཁྲིད་ནས། 47 ཁོ་ཚོས་བཙོན་དུ་ཡོད་པའི་ཡུལ་ནས་བློ་ཁ་ཚུར་འཁོར་ཏེ། བཙོན་ལ་ཡོད་པའི་ཡུལ་དུ་ཁྱེད་ལ་འདི་ལྟར། ངེད་ཅག་གིས་སྡིག་པ་བྱས་ཤིང་། ངེད་ཅག་གིས་ཉེས་པ་བཟོས་པ་དང་། ངེད་ཅག་གིས་ལས་ངན་པ་བྱས་སོ་ཞེས་ཞུ་བ་ཕུལ་ན། 48 ཁོ་ཚོ་བཙོན་དུ་ཁྲིད་པའི་དགྲ་བོའི་ཡུལ་ནས་བློ་གཅིག་སེམས་གཅིག་གིས་ཁྱེད་ཀྱི་ཕྱོགས་སུ་འཁོར་ཏེ། ཁྱེད་ཀྱིས་ཁོ་ཚོའི་ཕ་མེས་རྣམས་ལ་གནང་བའི་ཡུལ་དང་། ཁྱེད་ཀྱིས་བདམས་པའི་གྲོང་ཁྱེར་དང་། བདག་གིས་ཁྱེད་ཀྱི་མཚན་གྱི་ཕྱིར་བཞེངས་པའི་མཆོད་ཁང་གི་ཕྱོགས་སུ་སྨོན་ལམ་འདེབས་ཚེ། 49 ཁྱེད་ཉིད་བཞུགས་སའི་ནམ་མཁའི་ཞིང་ཁམས་ནས་དེ་དག་གི་གསོལ་འདེབས་དང་ཞུ་བར་གསན་ཏེ། ཁོ་ཚོའི་དོན་དུ་ཁྲིམས་ཐག་གཅོད་པར་མཛོད་ཅིག 50 ཁྱེད་ལ་འགལ་བའི་སྡིག་པ་བྱས་པའི་ཉིད་ཀྱི་འབངས་མི་དང་། ཁྱེད་དང་འགལ་བའི་ལས་ངན་པ་ཐམས་ཅད་ལ་དགོངས་དག་གནང་ནས། ཁོ་ཚོ་བཙོན་དུ་འཁྲིད་མཁན་གྱི་མདུན་དུ་ཁོ་ཚོར་ཐུགས་རྗེས་གཟིགས་པར་མཛོད། 51 ཅིའི་ཕྱིར་ཞེ་ན། ཁོ་རྣམས་ནི་ཁྱེད་ཀྱིས་ཨེ་ཅིབ་ཡུལ་ནས་མེ་ལྕགས་ཞུན་ཐབ་ཀྱི་དཀྱིལ་ནས་བཏོན་ཏེ་ཕྱི་རུ་ཁྲིད་འོངས་པ་དང་། ཁྱེད་ཀྱིས་བདག་ཏུ་མཛད་པའི་འབངས་མི་ལགས་སོ། ། 52 ཁྱེད་ཀྱི་སྤྱན་ཟུང་གིས་ཉིད་ཀྱི་ཞབས་ཕྱིའི་ཞུ་བ་དང་། ཉིད་ཀྱི་འབངས་མི་ཡེས་ར་ཨེལ་གྱི་ཞུ་བར་གཟིགས་པར་མཛོད། དེ་དག་གིས་འོ་དོད་ཞུ་བ་ཐམས་ཅད་ལ་ཁྱེད་ཀྱིས་གསན་པར་མཛོད། 53 ཅིའི་ཕྱིར་ཞེ་ན། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་བདག་ཅག་གི་ཕ་མེས་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་འོང་བའི་དུས་སུ། ཉིད་ཀྱི་ཞབས་ཕྱི་མོ་ཤེ་བརྒྱུད་ནས་ཞལ་བཞེས་གནང་བ་བཞིན་དུ། ཁོ་རྣམས་ས་སྟེང་གི་མི་ཀུན་གྱི་ཁྲོད་ནས་ཉིད་ཀྱི་བདག་ཏུ་མཛད་པའི་འབངས་མི་བྱས་པའི་ཕྱིར་རོ་ཞེས་ཞུས་སོ། །

54 དེ་ནས་སོ་ལོ་མོན་གྱིས་མཆོད་ཁྲིའི་མདུན་དུ་པུས་མོ་སར་བཙུགས་ནས་ལག་པ་གནམ་ལ་བརྐྱངས་ཏེ། དཀོན་མཆོག་ཡ་ཝཱེའི་དྲུང་དུ་སྨོན་ལམ་དང་ཞུ་བ་འདི་ཐམས་ཅད་ཕུལ་ནས་རྫོགས་པ་ན། 55 ཁོ་རང་ཡར་ལངས་ནས་དེར་འཛོམས་པའི་ཡེས་ར་ཨེལ་གྱི་མི་ཚོགས་ལ་བྱིན་གྱིས་བརླབས་ཤིང་སྐད་ཆེན་པོས་འདི་ལྟར། 56 དཀོན་མཆོག་ཡ་ཝཱེ་ལ་བསྟོད་ཅིང་བསྔགས་པར་གྱིས། ཁོང་གིས་ཉིད་ཀྱི་ཞབས་ཕྱི་མོ་ཤེ་བརྒྱུད་ནས་མཛད་པའི་ཞལ་བཞེས་བཟང་པོ་ལས་གསུང་གཅིག་ཀྱང་མ་ཆད་པར། ཉིད་ཀྱི་འབངས་མི་ཡེས་ར་ཨེལ་ལ་ངལ་གསོ་གནང་བ་ཡིན། 57 བདག་ཅག་གི་དཀོན་མཆོག་ཡ་ཝཱེ་ནི་རང་ཅག་གི་ཕ་མེས་རྣམས་དང་མཉམ་དུ་བཞུགས་པ་ལྟར་བདག་ཅག་དང་མཉམ་དུ་བཞུགས་པར་ཤོག ཁོང་གིས་བདག་ཅག་མི་འདོར་མི་བསྐྱུར་བར་ཤོག 58 ཡང་བདག་ཅག་ཁོང་གི་སྤྱོད་ལམ་དུ་འགྲུལ་བ་དང་ཕ་མེས་རྣམས་ལ་གནང་བའི་བཀའ་རྒྱ་དང་། སྒྲིག་ཁྲིམས་དང་། ཁྲིམས་སྲོལ་རྣམས་བསྲུང་བའི་ཕྱིར་དུ། ཁོང་གིས་བདག་ཅག་གི་སེམས་ནི་ཉིད་ཀྱི་ཕྱོགས་སུ་བསྒྱུར་བར་གྱུར་ཅིག 59 བདག་གིས་དཀོན་མཆོག་ཡ་ཝཱེའི་སྤྱན་སྔར་ཕུལ་བའི་ཞུ་ཚིག་འདི་རྣམས་ཉིན་མཚན་ཀུན་ཏུ་རང་ཅག་གི་དཀོན་མཆོག་ཡ་ཝཱེ་དང་མི་འབྲལ་བར་གྱུར་ཅིག ཁོང་གིས་ཉིད་ཀྱི་ཞབས་ཕྱི་བདག་དང་ཉིད་ཀྱི་འབངས་མི་ཡེས་ར་ཨེལ་པའི་དོན་དུ་ཉིན་རེ་བཞིན་ཁྲིམས་ཐག་གཅོད་པར་མཛོད་ཅིག 60 ཅིའི་ཕྱིར་ཞེ་ན། ས་སྟེང་གི་མི་ཐམས་ཅད་ཀྱིས་དཀོན་མཆོག་ཡ་ཝཱེ་ནི་དཀོན་མཆོག་ལགས་ཤིང་། ཁོང་མ་གཏོགས་དཀོན་མཆོག་གཞན་སུ་ཡང་མེད་པ་རྟོགས་པའི་ཕྱིར་དུའོ། ། 61 དེའི་ཕྱིར་ཁྱོད་ཅག་ཁོང་གི་སྒྲིག་ཁྲིམས་བཞིན་དུ་འགྲུལ་བ་དང་། དེ་རིང་ནང་བཞིན་ཁོང་གི་བཀའ་རྒྱ་རྣམས་བསྲུང་བའི་དོན་དུ། ཁྱོད་ཅག་གི་སེམས་ནི་རང་ཅག་གི་དཀོན་མཆོག་ཡ་ཝཱེ་ལ་ཡོངས་སུ་འབུལ་བར་གྱིས་ཤིག་ཅེས་བསྐུལ་བའོ། །

མཆོད་ཁང་དམ་པར་བསྔོ་བ།

62 རྒྱལ་པོ་དང་ཁོང་དང་ལྷན་དུ་གནས་པའི་ཡེས་ར་ཨེལ་པ་ཐམས་ཅད་ཀྱིས་དཀོན་མཆོག་ཡ་ཝཱེའི་དྲུང་དུ་མཆོད་པ་ཕུལ་ཞིང་། 63 སོ་ལོ་མོན་གྱིས་གླང་ཉིས་ཁྲི་ཉིས་སྟོང་དང་། ར་ལུག་ཆིག་འབུམ་ཉིས་ཁྲི་དཀོན་མཆོག་ཡ་ཝཱེ་ལ་ཞི་བདེའི་མཆོད་པར་ཕུལ་བ་དང་། རྒྱལ་པོ་དང་ཡེས་ར་ཨེལ་གྱི་མི་ཚོགས་ཀྱིས་དཀོན་མཆོག་ཡ་ཝཱེའི་མཆོད་ཁང་བསྔོ་བའི་མཛད་སྒོ་སྤེལ་ཏོ། ། 64 ཉིན་དེར་དཀོན་མཆོག་ཡ་ཝཱེའི་དྲུང་དུ་ཡོད་པའི་ལི་ཡི་མཆོད་ཁྲི་དེ་ཆུང་དྲགས་པས། སྦྱིན་སྲེག་དང་འབྲུ་རིགས་ཀྱི་མཆོད་པ་དང་། ཞི་བདེའི་མཆོད་པའི་ཚིལ་རྣམས་མ་ཤོང་བ་རེད། དེ་ནས་རྒྱལ་པོས་དཀོན་མཆོག་ཡ་ཝཱེའི་མཆོད་ཁང་གི་མདུན་དུ་ཡོད་པའི་ར་སྐོར་གྱི་དཀྱིལ་དབུས་དེ་དམ་པར་བྱས་པ་དང་། གནས་དེར་སྦྱིན་སྲེག་དང་འབྲུ་རིགས་ཀྱི་མཆོད་པ། ཞི་བདེའི་མཆོད་པ་རྣམས་ཀྱི་ཚིལ་བཅས་ཕུལ་ཏོ། ། 65 དེའི་དུས་སུ་སོ་ལོ་མོན་དང་ལེ་བོ་ཧ་མཱད་ནས་ཨེ་ཅིབ་ཡུལ་གྱི་གཙང་པོའི་བར་གྱི་ཡེས་ར་ཨེལ་པ་ཐམས་ཅད་ཀྱིས། རང་ཅག་གི་དཀོན་མཆོག་ཡ་ཝཱེའི་སྤྱན་སྔར་བདུན་ཕྲག་གཉིས་ཏེ་ཉི་མ་བཅུ་བཞིའི་རིང་ལ་དགའ་སྟོན་གཟབ་རྒྱས་བྱས། 66 ཉིན་བརྒྱད་པར་†རྒྱལ་པོས་མི་ཚོགས་འགྲོ་རུ་བཅུག་པ་ལ། ཁོ་ཚོས་རྒྱལ་པོར་སྨོན་འདུན་ཞུས་ནས་དགའ་དགའ་སྤྲོ་སྤྲོའི་ངང་རང་རང་གི་ཡུལ་དུ་ལོག་གོ །ཁོ་རྣམས་ཀྱིས་དཀོན་མཆོག་ཡ་ཝཱེས་ཉིད་ཀྱི་ཞབས་ཕྱི་དཱ་བིད་དང་། ཁོང་གི་འབངས་མི་ཡེས་ར་ཨེལ་ལ་མཛད་པའི་བཀའ་དྲིན་རྣམས་མཇལ་ཞིང་སེམས་ལ་དགའ་སྤྲོ་སྐྱེས་སོ། །

ལེའུ་དགུ་པ།

དཀོན་མཆོག་ཡ་ཝཱེ་ཡང་བསྐྱར་སོ་ལོ་མོན་ལ་མངོན་པ།

1 དེ་ཡང་སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་དང་རྒྱལ་པོའི་ཕོ་བྲང་། དེ་མིན་བསྒྲུབ་འདོད་པ་ཐམས་ཅད་བསྒྲུབས་ཚར་རྗེས། 2 དཀོན་མཆོག་ཡ་ཝཱེ་སྔོན་ཆད་གིབ་ཡོན་ཡུལ་དུ་སོ་ལོ་མོན་ལ་མངོན་པ་ལྟར། ཐེངས་གཉིས་པར་ཁོང་ལ་མངོན་པ་སྟེ། 3 དཀོན་མཆོག་ཡ་ཝཱེས་ཁོང་ལ་འདི་སྐད་དུ། ཁྱོད་ཀྱིས་བདག་གི་མདུན་དུ་སྨོན་ལམ་བཏབ་པ་དང་ཞུ་བ་ཕུལ་བ་རྣམས་བདག་གིས་ཐོས་བྱུང་། བདག་གི་མིང་མཆོད་ཁང་འདིའི་ནང་རྟག་ཏུ་གནས་པའི་ཕྱིར། ཁྱོད་ཀྱིས་བཞེངས་པའི་མཆོད་ཁང་འདི་བདག་གིས་དམ་པར་བྱས་ཤིང་བདག་གི་མིག་དང་སེམས་གཉིས་རྟག་ཏུ་འདི་རུ་གནས་པར་འགྱུར། 4 ཡང་ཁྱོད་ལ་མཚོན་ན། ཁྱོད་ཀྱི་ཕ་དཱ་བིད་ཀྱིས་གཞུང་རྒྱུད་དྲང་པོ་དང་དྲང་བདེན་གྱི་ངང་ནས་སྤྱད་པ་ལྟར། ཁྱོད་ཀྱིས་ཀྱང་ངའི་མདུན་དུ་དེ་ལྟར་བྱས་ནས། བདག་གིས་ཁྱོད་ལ་བསྒོས་པ་ཐམས་ཅད་དང་མཐུན་པར་སྤྱོད་ཅིང་། བདག་གི་སྒྲིག་ཁྲིམས་དང་ཁྲིམས་སྲོལ་རྣམས་བསྲུངས་ན། 5 བདག་གིས་ཁྱོད་ཀྱི་ཕ་དཱ་བིད་ལ་འདི་ལྟར། ཁྱོད་ཀྱི་བུ་རྒྱུད་ལས་ཡེས་ར་ཨེལ་གྱི་རྒྱལ་ཁྲིར་སྡོད་པའི་རྒྱལ་རྒྱུད་ནམ་ཡང་རྒྱུན་ཆད་པར་མི་འགྱུར་རོ་ཞེས་ཁས་བླངས་པ་བཞིན་དུ། བདག་གིས་ཁྱོད་ཀྱིས་ཡེས་ར་ཨེལ་ལ་དབང་སྒྱུར་བའི་རྒྱལ་ཁྲི་རྟག་ཏུ་བརྟན་པོ་འོང་བར་བྱའོ། ། 6 གལ་ཏེ་ཁྱོད་རང་ངམ་ཁྱོད་ཀྱི་བུ་རྒྱུད་རྣམས་ང་དང་ཁ་བྲལ་ནས་བདག་གི་རྗེས་སུ་མི་འབྲང་བ་དང་། བདག་གིས་ཁྱོད་རྣམས་ལ་བསྩལ་བའི་བཀའ་རྒྱ་དང་སྒྲིག་ཁྲིམས་རྣམས་མི་བསྲུང་བར། ལྷ་གཞན་རྣམས་ལ་ཞབས་ཏོག་བསྒྲུབས་ནས་དེ་དག་ལ་བསྙེན་བཀུར་བྱས་ན། 7 བདག་གིས་ཡེས་ར་ཨེལ་པ་རྣམས་ལ་གནང་བའི་ཡུལ་འདི་ནས་ཁོ་ཚོ་མེད་པར་བཟོ་བ་དང་། ཐ་ན་བདག་གི་མིང་གི་ཕྱིར་དམ་པར་བྱས་པའི་མཆོད་ཁང་འདི་ཡང་བདག་གི་མིག་ལམ་ནས་འདོར་བར་བྱ་ཞིང་། ཡེས་ར་ཨེལ་པ་རྣམས་ནི་མི་ཐམས་ཅད་ཀྱི་ནང་དུ་གད་མོའི་གནས་དང་འཕྱ་དམོད་བྱ་ཡུལ་དུ་འགྱུར་རོ། ། 8 ཡང་མཆོད་ཁང་འདི་ཞིག་རལ་དུ་འགྱུར་ཞིང་། དེའི་མདུན་ནས་འགྲོ་མཁན་ཐམས་ཅད་ཧ་ལས་ནས་འཕྱ་དགོད་བྱེད་ཀྱིན་དཀོན་མཆོག་ཡ་ཝཱེས་ཡུལ་འདི་དང་མཆོད་ཁང་འདི་ལ་འདི་ལྟར་མཛད་དོན་ཅི་ཡིན་ནམ་ཞེས་སྨྲ་ཞིང་། 9 མི་རྣམས་ཀྱིས་དེའི་ལན་དུ། ཁོ་ཚོས་རང་གི་ཕ་མེས་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་འོང་མཁན་དཀོན་མཆོག་ཡ་ཝཱེ་སྤངས་ཤིང་། ལྷ་རྣམས་ལ་བརྟེན་ནས་དེ་དག་ལ་ཕྱག་བཙལ་བ་དང་ཞབས་ཏོག་བསྒྲུབས་པའི་རྐྱེན་གྱིས། དཀོན་མཆོག་ཡ་ཝཱེས་བར་ཆད་འདི་ཐམས་ཅད་ཁོ་ཚོའི་ཐོག་ཏུ་ཕབ་པ་རེད་ཅེས་སྨྲ་བར་འགྱུར་རོ་ཞེས་གསུངས་སོ། །

སོ་ལོ་མོན་གྱི་འཕྲིན་ལས་གཞན་དག

10 སོ་ལོ་མོན་གྱིས་བགྲང་བྱ་ཉི་ཤུའི་རིང་ལ་དཀོན་མཆོག་ཡ་ཝཱེའི་མཆོད་ཁང་དང་རྒྱལ་པོའི་ཕོ་བྲང་གཉིས་ཀ་བཞེངས་པ་དང་། 11 ཐཱར་གྱི་རྒྱལ་པོ་ཧི་རཱམ་གྱིས་སོ་ལོ་མོན་གྱི་འདོད་པ་བཞིན་དུ་ཐང་ཤིང་དང་། གསོམ་པ། གསེར་བཅས་ཀྱིས་ཁོང་ལ་རོགས་བྱས་པས། ཁོང་གིས་ག་ལིལ་ཡུལ་གྱི་གྲོང་ཁྱེར་ཉི་ཤུ་ཧི་རཱམ་ལ་སྤྲད་དོ། ། 12 དེ་ནས་ཧི་རཱམ་ནི་ཐཱར་ནས་ཐོན་ཏེ་སོ་ལོ་མོན་གྱིས་སྤྲད་པའི་གྲོང་ཁྱེར་རྣམས་ལ་བལྟས་པའི་ཚེ། དེ་རྣམས་ཁོའི་མིག་ལ་མ་རན་པ་རེད། 13 དེ་བས་ཁོས་འདི་ལྟར། ངའི་མཆེད་གྲོགས་ལགས། འདི་དག་ནི་ཁྱེད་ཀྱིས་ང་ལ་སྤྲད་པའི་གྲོང་ཁྱེར་རྣམས་ཡིན་ནམ་ཞེས་དྲིས་ཤིང་། དེ་དག་གི་མིང་ལ་ཀ་བུལ་ *ཞེས་མིང་བཏགས་པ་དེ་རིང་བར་དུ་ལུས་པ་ཡིན། 14 ཧི་རཱམ་གྱིས་སོ་ལོ་མོན་ལ་གསེར་རྡོ་ཚད་ཆིག་བརྒྱ་ཉི་ཤུ་བརྫངས་སོ། །

15 རྒྱལ་པོ་སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་དང་། རྒྱལ་པོ་རང་གི་ཕོ་བྲང་དང་། འཛིངས་རགས་དང་། ཡེ་རུ་སཱ་ལེམ་གྱི་མཁར་གྱང་དང་། ཧ་ཟོར་དང་། མེ་གིད་དོ་དང་། གེ་ཟེར་བཅས་བརྩིག་པར་ངལ་རྩོལ་པ་བསྡུས་པ་འདི་ལྟ་སྟེ། 16 སྔར་ཨེ་ཅིབ་ཀྱི་རྒྱལ་པོ་ཕཱར་ཨོལ་གྱིས་དམག་བཏང་ནས་གེ་ཟེར་བླངས་ཏེ་མེ་ལ་བསྲེགས་པ་དང་། གྲོང་ཁྱེར་དེར་གནས་པའི་ཀ་ན་ཨན་པ་རྣམས་བསད་དེ། སོ་ལོ་མོན་གྱི་བཙུན་མོ་སྟེ་རང་གི་སྲས་མོ་ལ་གྲོང་ཁྱེར་དེ་གསོལ་རས་སུ་བཏང་བས། 17 སོ་ལོ་མོན་གྱིས་གེ་ཟེར་དང་། པེད་ཧོ་རོན་འོག་མ་དང་། 18 པཱ་ཨ་ལད་དང་། ཡ་ཧུ་དཱའི་དབེན་སྟོང་གི་ཐད་མོར་བྱ་བ་དང་། 19 སོ་ལོ་མོན་ལ་མངའ་བའི་བང་མཛོད་ཀྱི་གྲོང་ཁྱེར་དང་། ཤིང་རྟའི་གྲོང་ཁྱེར་དང་། སྐྱ་དམག་གི་གྲོང་ཁྱེར་བཅས་ཐམས་ཅད་དང་། ཡེ་རུ་སཱ་ལེམ་དང་ལེ་པཱ་ནོན་དང་། རང་གི་སྲིད་འོག་གི་ཡུལ་ཀུན་ཏུ་སོ་ལོ་མོན་གྱིས་བརྩིག་འདོད་པ་ཐམས་ཅད་བསྐྱར་གསོ་བགྱིས་པའོ། ། 20 ཡང་ཡེས་ར་ཨེལ་པ་མ་ཡིན་པའི་ཨེ་མོར་པ་དང་། ཧེད་པ་དང་། ཕེ་རེ་ཟི་པ་དང་། ཧེ་བི་པ་དང་། ཡེ་བུ་སི་པ་བཅས་ཀྱི་ལྷག་ལུས་ཐམས་ཅད་དེ། 21 ཡེས་ར་ཨེལ་པ་རྣམས་ཀྱིས་ཁྱོན་ནས་འཇོམ་མ་ནུས་པའི་དེ་དག་གི་བུ་རྒྱུད་རྣམས་ནི། སོ་ལོ་མོན་གྱིས་ངལ་ལས་བྱེད་པའི་བྲན་གཡོག་ཏུ་བསྡུས་པ་དང་། དེ་རིང་གི་བར་དུ་དེ་ལྟར་ཡིན། 22 འོན་ཀྱང་སོ་ལོ་མོན་གྱིས་ཡེས་ར་ཨེལ་པ་རྣམས་ནི་བྲན་གཡོག་བྱེད་དུ་མ་བཅུག་པར་དེ་རྣམས་ནི་དམག་མི་དང་། བློན་འཁོར། དམག་དཔོན། དེད་དཔོན། ཁོང་གི་ཤིང་རྟ་དང་སྐྱ་དམག་རྣམས་ཀྱི་འགོ་དཔོན་བཅས་བྱེད་དུ་བཅུག་གོ ། 23 སོ་ལོ་མོན་གྱི་ལས་ཀ་བྱེད་མཁན་དག་གི་གོང་དུ་འགོ་དཔོན་ལྔ་བརྒྱ་ལྔ་བཅུ་ཡོད་ལ། དེ་དག་གིས་ལས་ཀ་བྱེད་པའི་མི་རྣམས་ལ་བལྟས་སོ། ། 24 ཕཱར་ཨོལ་གྱི་སྲས་མོ་ནི་དཱ་བིད་ཀྱི་གྲོང་ཁྱེར་ནས་སོ་ལོ་མོན་གྱིས་མོའི་དོན་དུ་བཞེངས་པའི་གླིང་ཀ་རུ་སྤར་རྗེས། སོ་ལོ་མོན་གྱིས་འཛིངས་རགས་བསྐྱར་གསོ་མཛད་དོ། ། 25 སོ་ལོ་མོན་གྱིས་དཀོན་མཆོག་ཡ་ཝཱེའི་དོན་དུ་བཞེངས་པའི་མཆོད་ཁྲིའི་ཁར་ལོ་རེར་ཐེངས་གསུམ་ལ་སྦྱིན་སྲེག་དང་ཞི་བདེའི་མཆོད་པ་ཕུལ་ཞིང་། ཡང་དཀོན་མཆོག་ཡ་ཝཱེའི་སྤྱན་སྔར་བདུག་སྤོས་ཀྱང་བདུགས་ཤིང་མཆོད་ཁང་དེ་འགྲུབ་པར་བྱས་སོ། ། 26 དེ་ནས་རྒྱལ་པོ་སོ་ལོ་མོན་གྱིས་ཨེ་དོམ་ཡུལ་གྱི་རྒྱ་མཚོ་དམར་པོའི་འགྲམ་ནས་ཨེ་ལོད་དང་ཐག་ཉེ་བའི་ཨེ་ཙི་ཡོན་གེ་བེར་ཞེས་པར་གྲུ་གཟིངས་རྣམས་བཟོས་པའོ། །

27 ཧི་རཱམ་གྱིས་རང་གི་ཞབས་ཕྱི་སྟེ་རྒྱ་མཚོར་རྒྱུས་ཡོད་པའི་གྲུ་པ་རྣམས་སོ་ལོ་མོན་གྱི་ཞབས་ཕྱི་དང་མཉམ་དུ་བཏང་བ་དང་། 28 དེ་དག་ཨོ་ཕིར་བྱ་བར་ཕྱིན་ཏེ། ཡུལ་དེ་ནས་གསེར་རྡོ་ཚད་བཞི་བརྒྱ་ཉི་ཤུ་བླངས་ནས་རྒྱལ་པོ་སོ་ལོ་མོན་གྱི་དྲུང་དུ་བསྐྱལ་ཏོ། །

ལེའུ་བཅུ་པ།

ཤེ་བཱ་ཡུལ་གྱི་རྒྱལ་མོས་སོ་ལོ་མོན་ལ་ཚོད་བགམ་བྱས་པ།

1 དེ་ནས་ཤེ་བཱ་ཡུལ་གྱི་རྒྱལ་མོས་དཀོན་མཆོག་ཡ་ཝཱེའི་མཚན་ལ་བརྟེན་ནས་བྱུང་བའི་སོ་ལོ་མོན་གྱི་སྙན་གྲགས་ཐོས་ཏེ། དཀའ་གནད་དང་བཅས་ཁོང་ལ་ཚོད་བགམ་བྱེད་དུ་འོངས་པ་སྟེ། 2 འཁོར་གཡོག་ཤིན་ཏུ་མང་པོ་ཁྲིད་ནས། བསུང་རྫས་དང་གསེར་དང་རྡོ་རིགས་ཀྱི་རིན་པོ་ཆེ་བཅས་ཤིན་ཏུ་མང་པོ་རྔ་མོང་ལ་བཀལ་ཏེ་ཡེ་རུ་སཱ་ལེམ་དུ་འོངས་ནས་སོ་ལོ་མོན་གྱི་དྲུང་དུ་ཕྱིན་ཅིང་། སེམས་ནང་གི་དཀའ་གནད་ཐམས་ཅད་ཀྱིས་ཁོང་ལ་ཚོད་བགམ་བྱས་པ་ན། 3 སོ་ལོ་མོན་གྱིས་མོའི་དྲི་བ་ཀུན་ལ་ལན་བཏབ་པ་དང་། དྲི་བ་གང་ལའང་རྒྱལ་པོས་ལན་མ་ཐེབས་པ་ཅི་ཡང་མེད་པས། 4 ཤེ་བཱའི་རྒྱལ་མོས་སོ་ལོ་མོན་གྱི་ཤེས་རབ་ཐམས་ཅད་དང་། ཁོང་གིས་བཞེངས་པའི་ཕོ་བྲང་དང་། 5 གསོལ་ལྕོག་སྟེང་གི་ཁ་ཟས། བློན་པོ་རྣམས་ཀྱི་བཞུགས་གྲལ། ཞབས་ཕྱི་རྣམས་ཀྱི་འགྲེང་ལུགས། དེ་དག་གི་གྱོན་གོས་དང་ཁོང་གི་ཆང་གཉེར་བློན་ཆེན་རྣམས། དཀོན་མཆོག་ཡ་ཝཱེའི་མཆོད་ཁང་དུ་ཕུལ་བའི་སྦྱིན་སྲེག་བཅས་མཐོང་བ་དང་ཤིན་ཏུ་ངོ་མཚར་བར་གྱུར། 6 དེ་ནས་མོས་རྒྱལ་པོ་ལ། ངས་རང་གི་ཡུལ་དུ་ཐོས་པའི་ཁྱེད་ཀྱི་མཛད་པ་དང་ཁྱེད་ཀྱི་ཤེས་རབ་ཐད་ཀྱི་གཏམ་ནི་ཐམས་ཅད་བདེན་འདུག 7 ང་རང་འདིར་འོངས་ཏེ་མིག་གིས་དངོས་སུ་མཐོང་བའི་བར་དུ་གཏམ་དེ་དག་བདེན་པར་མ་བཟུང་བ་ཡིན། ཀྱེ་ཧོ། ངས་ཐོས་པ་ནི་དེའི་ཕྱེད་ཀ་ཙམ་ལའང་སླེབས་མེད། ཁྱེད་ཀྱི་ཤེས་རབ་དང་ལོངས་སྤྱོད་ནི་ངས་ཐོས་པ་ལས་རབ་ཏུ་འཕགས་སོ། ། 8 ཁྱེད་ཀྱི་མི་རྣམས་བདེའོ། །རྒྱུན་དུ་ཁྱེད་ཀྱི་དྲུང་དུ་འགྲེངས་ནས་ཁྱེད་ཀྱི་ཤེས་རབ་ཐོས་ཐུབ་པའི་འཁོར་གཡོག་འདི་རྣམས་བདེའོ། ། 9 ཁྱེད་ཀྱི་དཀོན་མཆོག་ཡ་ཝཱེ་ལ་བསྟོད་ཅིང་བསྔགས་པར་གྱིས། ཁོང་ཉིད་ཁྱེད་ལ་མཉེས་ཤིང་ཁྱེད་རང་ཡེས་ར་ཨེལ་གྱི་རྒྱལ་ཁྲིར་བཀོད་པ་ཡིན། དཀོན་མཆོག་ཡ་ཝཱེ་ནི་ཡེས་ར་ཨེལ་ལ་རྟག་ཏུ་བྱམས་པས། ཁྱེད་ཀྱིས་ཁྲིམས་དྲང་པོར་གཅོད་པའི་དོན་དུ་ཁོང་གིས་ཁྱེད་ནི་རྒྱལ་པོར་བསྐོས་པ་ལགས་ཞེས་སྨྲས་སོ། ། 10 དེ་ནས་ཤེ་བཱ་ཡི་རྒྱལ་མོས་རྒྱལ་པོ་ལ་གསེར་རྡོ་ཚད་ཆིག་བརྒྱ་ཉི་ཤུ་དང་། བསུང་རྫས་དང་རྡོ་རིགས་ཀྱི་རིན་པོ་ཆེ་མང་པོ་ཕུལ་ཏོ། །ཤེ་བཱའི་རྒྱལ་མོས་རྒྱལ་པོ་སོ་ལོ་མོན་ལ་ཕུལ་བའི་བསུང་རྫས་དེ་འདྲའི་འབོར་ཆེན་ནི་ཕྱིས་སུ་གཞན་སུས་ཀྱང་མ་ཕུལ་ཏོ། །

11 དེ་མིན་ཧི་རཱམ་གྱི་གྲུ་རྣམས་ཀྱིས་ཨོ་ཕིར་ཡུལ་གྱི་གསེར་དང་ཙན་དན་གྱི་ཤིང་མང་པོ་དང་། རྡོ་རིགས་ཀྱི་རིན་པོ་ཆེ་བཅས་བཀལ་ནས་སླེབས་པས། 12 རྒྱལ་པོས་དཀོན་མཆོག་ཡ་ཝཱེའི་མཆོད་ཁང་དང་རང་གི་ཕོ་བྲང་གི་ཕྱིར་ཙན་དན་གྱི་རྒྱུག་ཁྲ་རྣམས་བཟོ་རུ་བཅུག་པ་དང་། ཡང་མགུར་ལེན་མཁན་རྣམས་ཀྱི་ཆེད་དུ་པི་ཝང་དང་རྒྱུད་མངས་ཀྱང་བཟོས་སོ། །ཕྱིས་སུ་དེ་འདྲའི་ཙན་དན་གྱི་ཤིང་ནི་ནམ་ཡང་མ་སླེབས་ཏེ། དེ་རིང་གི་བར་དུ་དེ་འདྲ་མཐོང་མྱོང་བའང་མེད་དོ། །

13 རྒྱལ་པོ་སོ་ལོ་མོན་གྱིས་ཤེ་བཱའི་རྒྱལ་མོར་ཁོ་མོའི་འདོད་པ་བཞིན་ཞུས་ཚད་ཀུན་སྤྲད་པར་མ་ཟད། གཏོང་ཕོད་ཆེན་པོས་རྫོང་བ་མང་པོ་བརྫངས་པ་དང་། དེ་ནས་རྒྱལ་མོ་དང་མོའི་བློན་འཁོར་རྣམས་ཕྱིར་རང་ཡུལ་དུ་ལོག་གོ །

སོ་ལོ་མོན་གྱི་བརྗིད་ཉམས།

14 སོ་ལོ་མོན་ལ་ལོ་རེར་ཐོབ་པའི་གསེར་ནི་རྡོ་ཚད་དྲུག་བརྒྱ་དྲུག་ཅུ་རེ་དྲུག་གོ ། 15 དེར་མ་ཟད། ཚོང་པ་རྣམས་དང་ཚོང་འགྲིམ་པའི་དཔྱ་ཁྲལ་དང་། ཨ་རབ་ཀྱི་རྒྱལ་པོ་རྣམས་དང་ཡུལ་དེ་གའི་གྲོང་དཔོན་བཅས་ནས་ཀྱང་ཐོབ་འབབ་ཡོད་པའོ། ། 16 རྒྱལ་པོ་སོ་ལོ་མོན་གྱིས་གསེར་ལྗང་རྡུང་གིས་ཕུབ་ཆེན་ཉིས་བརྒྱ་བཟོས་པ་དང་། ཕུབ་རེ་རེར་གསེར་རྒྱ་མ་བཅུ་བཞི་རེ་སོང་ངོ་། ། 17 ཡང་ཁོང་གིས་གསེར་ལྗང་རྡུང་གིས་ཕུབ་ཆུང་སུམ་བརྒྱ་བཟོས་པ་དང་། ཕུབ་ཆུང་རེ་རེར་གསེར་མཱེ་ན་ *གསུམ་རེ་སོང་། རྒྱལ་པོས་དེ་རྣམས་ལེ་པཱ་ནོན་གླིང་ཀའི་ཕོ་བྲང་དུ་བཞག་གོ ། 18 ཡང་རྒྱལ་པོས་བ་སོའི་ཁྲི་ཆེན་པོ་ཞིག་བཟོས་པ་དང་དེ་ནི་གསེར་བཙོ་མས་གཡོགས་སོ། ། 19 རྒྱལ་ཁྲི་དེ་ལ་ཐེམ་སྐས་རིམ་པ་དྲུག་དང་རྒྱབ་རྟེན་གྱི་དབུ་གོར་དང་། བཞུགས་སའི་གཡས་གཡོན་གཉིས་ལ་ལག་སྐྱོར་དང་། ལག་སྐྱོར་རེ་རེའི་རྩར་སེང་གེ་རེ་འགྲེངས་ཡོད་པ་ཡིན། 20 ཡང་ཐེམ་སྐས་རིམ་པ་དྲུག་པོའི་གཡས་ཕྱོགས་སུ་སེང་གེ་དྲུག་དང་། གཡོན་ཕྱོགས་སུ་སེང་གེ་དྲུག་བཅས་སེང་གེ་བཅུ་གཉིས་ཡོད་པ་ཡིན། དེ་འདྲ་བ་ཞིག་རྒྱལ་ཁམས་གང་དུ་ཡང་མ་བཟོས་སོ། ། 21 རྒྱལ་པོ་སོ་ལོ་མོན་གྱི་སྐྱོགས་ཐམས་ཅད་གསེར་ཡིན་པ་དང་། ལེ་པཱ་ནོན་གླིང་ཀའི་ཕོ་བྲང་ནང་གི་སྣོད་ཆས་ཐམས་ཅད་ཀྱང་གསེར་བཙོ་མས་བཟོས་ཡོད། སོ་ལོ་མོན་གྱི་དུས་སུ་དངུལ་ལ་རིན་ཐང་ཅི་ཡང་མེད་པས། དངུལ་ལས་བཟོས་པ་གཅིག་ཀྱང་མེད་དོ། ། 22 ཅིའི་ཕྱིར་ཞེ་ན། རྒྱལ་པོའི་གྲུ་གཟིངས་རྣམས་ཧི་རཱམ་གྱི་གྲུ་དང་མཉམ་དུ་ཐཱར་ཞིས་ལ་བསྐྱོད་པ་དང་། ལོ་གསུམ་རེའི་ནང་དུ་ཐེངས་གཅིག་ལ་ཐཱར་ཞིས་ཀྱི་གྲུ་དག་གིས་གསེར་དང་། དངུལ་དང་། བ་སོ་དང་། སྤྲེའུ་དང་། རྨ་བྱ་སོགས་བསྐྱལ་འོངས་སོ། །

23 རྒྱལ་པོ་སོ་ལོ་མོན་གྱི་འབྱོར་བ་དང་ཤེས་རབ་ནི་ས་གཞིའི་རྒྱལ་པོ་ཐམས་ཅད་ལས་བརྒལ་བ་ཡིན། 24 དཀོན་མཆོག་གིས་སོ་ལོ་མོན་གྱི་སེམས་སུ་གནང་བའི་ཤེས་རབ་ཐོས་པའི་ཕྱིར་དུ། ས་གཞི་ཡོངས་ཀྱི་མི་རྣམས་ཁོང་འཚོལ་དུ་བསྙེགས་སོ། ། 25 དེ་དག་རེ་རེས་ཁྱེར་འོངས་པའི་ཕྱག་རྟེན་ལ་དངུལ་ཆས་དང་གསེར་ཆས། གྱོན་གོས། མཚོན་ཆ། བསུང་རྫས། རྟ། དྲེལ་བཅས་ཡོད་ཅིང་། ལོ་ནས་ལོ་ལ་གྲངས་མང་པོ་ཡོད་པ་ཡིན།

26 ཡང་སོ་ལོ་མོན་གྱིས་ཤིང་རྟ་དང་སྐྱ་དམག་བསྡུས་ཏེ། ཁོང་ལ་ཤིང་རྟ་ཆིག་སྟོང་བཞི་བརྒྱ་དང་། སྐྱ་དམག་ཆིག་ཁྲི་ཉིས་སྟོང་ཡོད་ལ། རྒྱལ་པོས་དེ་དག་ཤིང་རྟའི་གྲོང་ཁྱེར་རྣམས་དང་ཡེ་རུ་སཱ་ལེམ་གྲོང་ཁྱེར་དུ་བཞག་པ་སྟེ། ཁོང་དང་མཉམ་དུ་ཡོད་པའོ། ། 27 ཡེ་རུ་སཱ་ལེམ་དུ་རྒྱལ་པོས་དངུལ་ནི་རྡོ་ལྟར་མོད་པ་དང་ཐང་ཤིང་ནི་རི་ཀླུང་དུ་སྐྱེས་པའི་འོ་སེ་ཤིང་ལྟར་མོད་པར་མཛད། 28 སོ་ལོ་མོན་གྱི་རྟ་རྣམས་ནི་ཨེ་ཅིབ་དང་ཀི་ཝེ་ཡུལ་ནས་དྲངས་པ་སྟེ། རྒྱལ་པོའི་ཚོང་པ་དག་གིས་ཀི་ཝེ་ཡུལ་ནས་རིན་གོང་ལྟར་ཉོས་འོངས་པ་ཡིན། 29 ཤིང་རྟ་རེ་ལ་དངུལ་སྒོར་དྲུག་བརྒྱ་དང་། རྟ་རེ་ལ་དངུལ་སྒོར་བརྒྱ་དང་ལྔ་བཅུའི་གོང་ཐག་གིས་བཅད་དེ་ཨེ་ཅིབ་ཡུལ་ནས་ཐོན་པ་ཡིན་པས། ཧེད་པའི་རྒྱལ་པོ་རྣམས་དང་ཨ་རམ་པའི་རྒྱལ་པོ་རྣམས་ཀྱིས་ཀྱང་ཚོང་པ་རྣམས་བརྒྱུད་ནས་རྟ་རྣམས་ཉོས་པའོ། །

ལེའུ་བཅུ་གཅིག་པ།

སོ་ལོ་མོན་གྱིས་ཕྱི་ཕྱོགས་ཀྱི་བུད་མེད་བསྟེན་པ།

1 རྒྱལ་པོ་སོ་ལོ་མོན་ནི་ཕཱར་ཨོལ་གྱི་སྲས་མོ་ལ་ཆགས་པར་མ་ཟད། ཕྱི་ཕྱོགས་ཀྱི་བུད་མེད་དེ། མོ་ཨབ་ཀྱི་བུད་མེད་རྣམས་དང་། ཨམ་མོན་གྱི་བུད་མེད་རྣམས། ཨེ་དོམ་གྱི་བུད་མེད་རྣམས། ཚི་ཏུན་གྱི་བུད་མེད་རྣམས། ཧེད་ཀྱི་བུད་མེད་རྣམས་བཅས་ལ་ཡང་ཆགས་པར་གྱུར། 2 མི་རིགས་དེ་རྣམས་ཀྱི་སྐོར་ལ། དཀོན་མཆོག་ཡ་ཝཱེས་སྔར་ཡེས་ར་ཨེལ་པ་རྣམས་ལ། ཁྱོད་ཅག་དེ་དག་དང་འབྲེལ་ནས་གཉེན་སྒྲིག་མ་བྱེད་ཅིག དེ་བཞིན་བྱས་ན་ཁྱོད་ཅག་གི་སེམས་དེ་དག་གི་ལྷའི་ཕྱོགས་སུ་བསླུ་བར་བྱེད་དོ་ཞེས་བཀའ་བསྩལ་ནའང་། སོ་ལོ་མོན་གྱི་སེམས་དེ་དག་ལ་ཤིན་ཏུ་ཆགས་སོ། ། 3 ཁོང་ལ་བཙུན་མོ་བདུན་བརྒྱ་ཡོད་པ་ཐམས་ཅད་སྲས་མོ་ཡིན་པ་དང་། ཆུན་མ་སུམ་བརྒྱ་ཡོད་པ་དང་། ཆུང་མ་དེ་རྣམས་ཀྱིས་ཁོའི་སེམས་དཀོན་མཆོག་དང་འབྲལ་དུ་བཅུག་གོ ། 4 སོ་ལོ་མོན་སྐུ་ན་བགྲེས་པའི་དུས་སུ། བཙུན་མོ་རྣམས་ཀྱིས་ཁོའི་སེམས་ནི་ཕྱི་པའི་ལྷ་རྣམས་ཀྱི་ཕྱོགས་སུ་བསྒྱུར་བ་དང་། ཁོའི་སེམས་ནི་རང་གི་མེས་པོ་དཱ་བིད་ཀྱི་སེམས་དང་འདྲ་བར་དཀོན་མཆོག་ཡ་ཝཱེ་ལ་ཡོངས་སུ་ཕུལ་མེད་དོ། ། 5 སོ་ལོ་མོན་ཁོང་ཉིད་ཚི་ཏུན་པའི་ལྷ་མོ་ཨ་ཤཱ་ཏ་རོད་དང་ཨམ་མོན་པའི་ལྷ་མིལ་ཀོམ་ཞེན་ལོག་དེའི་རྗེས་སུ་འབྲངས་ཏེ། 6 སོ་ལོ་མོན་གྱིས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། རང་གི་ཡབ་དཱ་བིད་དང་འདྲ་བར་དཀོན་མཆོག་ཡ་ཝཱེའི་རྗེས་སུ་རྩེ་གཅིག་གིས་མ་འབྲངས་སོ། ། 7 དེ་ནས་སོ་ལོ་མོན་གྱིས་མོ་ཨབ་པའི་ཞེན་པ་ལོག་པའི་ལྷ་ཀེ་མོ་སི་དང་། ཨམ་མོན་པའི་ཞེན་པ་ལོག་པའི་ལྷ་མོ་ལེག་གི་ཆེད་དུ་ཡེ་རུ་སཱ་ལེམ་ཤར་ཕྱོགས་ཀྱི་རི་བོར་མཐོ་གླིང་བརྩིགས་སོ། ། 8 ཁོང་གིས་ཕྱི་ཕྱོགས་ཀྱི་བུད་མེད་དེ་རང་གི་བཙུན་མོ་ཐམས་ཅད་ཀྱི་ཕྱིར་དེ་ལྟར་བྱས་པ་དང་། དེ་དག་གིས་རང་གི་ལྷ་རྣམས་ཀྱི་དྲུང་དུ་སྤོས་བདུགས་ནས་མཆོད་པའང་ཕུལ་ཏོ། །

9 དཀོན་མཆོག་ཡ་ཝཱེ་ཐེངས་གཉིས་ལ་ཁོང་ལ་མངོན་ནའང་། ཁོང་གི་སེམས་ཡེས་ར་ཨེལ་གྱི་དཀོན་མཆོག་ཡ་ཝཱེ་ལས་ལོག་ལམ་དུ་འཁོར་བའི་རྐྱེན་གྱིས་དཀོན་མཆོག་ཡ་ཝཱེ་ནི་སོ་ལོ་མོན་ལ་ཐུགས་ཁྲོས་པར་གྱུར་ཏོ། ། 10 དཀོན་མཆོག་ཡ་ཝཱེས་དེའི་ཆེད་དུ་སྔར་ཁོང་ལ་ལྷ་གཞན་རྣམས་ཀྱི་རྗེས་སུ་འབྲང་མི་ཆོག་པའི་བཀའ་བསྩལ་ཡོད་ཀྱང་། ཁོང་གིས་བཀའ་དེ་མ་བསྲུངས་པ་ཡིན་ནོ། ། 11 དེའི་ཕྱིར་དཀོན་མཆོག་ཡ་ཝཱེས་སོ་ལོ་མོན་ལ་འདི་སྐད་དུ། ཁྱོད་ཀྱིས་དེ་ལྟར་སྤྱད་ཅིང་། བདག་གིས་ཁྱོད་ལ་བསྒོས་པའི་བཀའ་རྒྱ་དང་སྒྲིག་ཁྲིམས་རྣམས་མ་བསྲུངས་པའི་རྐྱེན་གྱིས་ཁྱོད་ཀྱི་རྒྱལ་སྲིད་བླངས་ནས་ཁྱོད་ཀྱི་ཞབས་ཕྱི་ཞིག་ལ་སྦྱིན་པར་བྱའོ། ། 12 འོན་ཀྱང་ཁྱོད་ཀྱི་ཕ་དཱ་བིད་ཀྱི་དོན་དུ་བདག་གིས་ཁྱོད་ཀྱི་ཚེ་འདིར་དེ་བཞིན་མི་བྱ་སྟེ། ཁྱོད་ཀྱི་བུའི་ལག་ནས་རྒྱལ་སྲིད་ལེན་པར་བྱའོ། ། 13 གཞན་ཡང་རྒྱལ་སྲིད་ཐམས་ཅད་ལེན་པར་མི་བྱ། བདག་གི་ཞབས་ཕྱི་དཱ་བིད་ཀྱི་རྐྱེན་དང་། བདག་གིས་བདམས་པའི་ཡེ་རུ་སཱ་ལེམ་གྱི་རྐྱེན་གྱིས་ཚོ་པ་གཅིག་ཁྱོད་ཀྱི་བུ་ལ་སྦྱིན་པར་བྱའོ་ཞེས་གསུངས་སོ། །

སོ་ལོ་མོན་གྱི་དགྲ་ཟླ་གཉིས།

14 དེ་ནས་དཀོན་མཆོག་ཡ་ཝཱེས་ཨེ་དོམ་པ་ཧ་དཱད་བྱ་བ་དེ་སོ་ལོ་མོན་གྱི་དགྲ་རུ་བསླངས་སོ། །དེ་ནི་ཨེ་དོམ་གྱི་རྒྱལ་རྒྱུད་ཡིན། 15 སྔར་དཱ་བིད་ཀྱིས་ཨེ་དོམ་ཕམ་པར་བརྒྱབ་པའི་སྐབས་སུ། དམག་དཔོན་ཡོ་ཨབ་དམག་སར་གྲོངས་པ་རྣམས་དུར་ལ་སྦ་བར་དེ་རུ་ཕྱིན་པའི་ཚེ། ཁོས་ཨེ་དོམ་ཡུལ་གྱི་སྐྱེས་པ་ཐམས་ཅད་བསད། 16 ཨེ་དོམ་གྱི་སྐྱེས་པ་ཐམས་ཅད་ཚར་གཅོད་པའི་བར་དུ། ཡོ་ཨབ་དང་ཡེས་ར་ཨེལ་པ་ཐམས་ཅད་དེར་ཟླ་དྲུག་ལ་བསྡད་དོ། ། 17 ཧ་དཱད་ནི་རང་གི་ཕ་ཡི་ཞབས་ཕྱི་ཡིན་པའི་ཨེ་དོམ་པ་ཁ་ཤས་དང་མཉམ་དུ་ཨེ་ཅིབ་ཡུལ་དུ་བྲོས་ཤིང་། དེའི་དུས་སུ་ཧ་དཱད་ནི་བྱིས་པ་ཞིག་ཡིན། 18 དེ་དག་མིད༌ཡཱན་ཡུལ་ནས་ཆས་ཏེ་ཕཱ་རན་དུ་ཕྱིན་པ་དང་། ཡང་ཕཱ་རན་ནས་མི་འགའ་ཞིག་ཁྲིད་ནས་ཨེ་ཅིབ་ཡུལ་གྱི་རྒྱལ་པོ་ཕཱར་ཨོལ་གྱི་དྲུང་དུ་ཕྱིན་པ་ན། ཕཱར་ཨོལ་གྱིས་ཁོ་ལ་ཁང་པ་དང་ཁ་ཟས་དང་། གཞིས་ཀ་བཅས་སྟེར་བར་བསྒོས་སོ། ། 19 ཕཱར་ཨོལ་ནི་ཧ་དཱད་ལ་ཤིན་ཏུ་མོས་ཤིང་ཁོས་རང་གི་བཙུན་མོའི་ནུ་མོ་སྟེ། རྒྱལ་མོ་ཐག་ཕེ་ནེ་ཡི་ནུ་མོ་ཁོ་ལ་ཆུང་མར་བྱིན་ཏོ། ། 20 དེ་ནས་ཐག་ཕེ་ནེ་ཡི་ནུ་མོས་ཁོ་ལ་བུ་ཞིག་བཙས་ནས། མིང་དུ་རྒེ་ནུ་བཱད་ཅེས་བཏགས་ཏེ། ཐག་ཕེ་ནེ་ཡིས་དེ་ནི་ཕཱར་ཨོལ་གྱི་ཕོ་བྲང་དུ་བསྐྱངས་པ་དང་། རྒེ་ནུ་བཱད་ནི་ཕཱར་ཨོལ་གྱི་ཕོ་བྲང་དུ་ཕཱར་ཨོལ་གྱི་སྲས་རྣམས་དང་ལྷན་དུ་བསྡད། 21 ཕྱིས་སུ་ཧ་དཱད་ཀྱིས་ཨེ་ཅིབ་ཡུལ་དུ་ཡོད་པའི་ཚེ། དཱ་བིད་ནི་རང་གི་ཕ་མེས་རྣམས་དང་ལྷན་ཅིག་ཏུ་གཟིམས་པ་དང་། དམག་དཔོན་ཡོ་ཨབ་ཤི་ཟིན་པར་ཐོས་ནས་ཁོས་ཕཱར་ཨོལ་ལ། བདག་རང་གི་ཡུལ་དུ་འགྲོ་བར་དགོངས་པ་གནང་རོགས་ཞེས་ཞུས་པ་ལ། 22 ཕཱར་ཨོལ་གྱིས་ཁོ་ལ། ཁྱོད་ནི་རང་གི་ཡུལ་དུ་འགྲོ་བར་འདོད་དམ། ངའི་རྩར་ཁྱོད་ལ་མི་འདང་བ་ཅི་ཡོད་ཅེས་དྲིས་པའི་ལན་དུ་ཁོ་ན་རེ། མི་འདང་བ་ཅི་ཡང་མེད། འོན་ཀྱང་བདག་སོང་ཆོག་པའི་དགོངས་པ་ཅི་ནས་ཀྱང་གནང་བར་མཛོད་ཅེས་ཞུས་སོ། །

23 ཡང་དཀོན་མཆོག་གིས་ཨེལ་ཡ་དཱ་ཡི་བུ་རེ་ཟོན་བྱ་བ་དེ་ཡང་སོ་ལོ་མོན་གྱི་དགྲ་རུ་བསླངས་པ་དང་། ཁོ་ནི་རང་ཉིད་ཀྱི་བདག་པོ་སྟེ། ཙོ་བཱ་ཡུལ་གྱི་རྒྱལ་པོ་ཧ་དད་ཨི་སེར་གྱི་དྲུང་ནས་བྲོས་སོང་བ་དེ་ཡིན། 24 དཱ་བིད་ཀྱིས་ཙོ་བཱ་པ་རྣམས་ལ་རྒོལ་བའི་དུས་སུ། རེ་ཟོན་གྱིས་རང་ཉིད་ལ་མི་འགའ་ཞིག་བསྡུས་ཏེ། ཁོ་ནི་ཇག་ཚོགས་ཀྱི་འགོ་དཔོན་དུ་གྱུར་ཅིང་། ཁོ་དཱ་མེ་སེག་ཏུ་སོང་ནས་དེ་རུ་གཞིས་ཕབ་པ་དང་དཱ་མེ་སེག་གི་རྒྱལ་པོ་བྱས་སོ། ། 25 སོ་ལོ་མོན་གྱི་སྐུ་རིང་ལ་རེ་ཟོན་ནི་ཡེས་ར་ཨེལ་པ་རྣམས་ཀྱི་དགྲ་རུ་ལངས་པ་དང་། ཁོ་ཡེས་ར་ཨེལ་པ་རྣམས་ལ་སྡང་བར་མ་ཟད་ཨ་རམ་པའི་རྒྱལ་པོར་བསྡད། གཞན་ཡང་ཧ་དཱད་ཀྱིས་ཀྱང་རྒྱུན་ཆད་མེད་པར་གནོད་བསྐྱལ་བའོ། །

ཡེ་རོབ་ཨམ་གྱིས་ཀྱང་སོ་ལོ་མོན་ལ་ངོ་རྒོལ་བྱས་པ།

26 སོ་ལོ་མོན་གྱི་ཞབས་ཕྱིའམ་ནེ་བཱད་ཀྱི་བུ་ཡེ་རོབ་ཨམ་གྱིས་ལག་པ་བཀྱགས་ནས་རྒྱལ་པོར་ངོ་རྒོལ་བྱས་པ་དང་། ཁོ་ནི་ཙེ་རེ་དཱ་ཡུལ་གྱི་ཨེ་ཕཱར་ཡིམ་པ་ཞིག་ཡིན་ཞིང་། ཁོའི་མ་ནི་ཡུགས་མོ་ཞིག་ཡིན་ཏེ་མིང་ལ་ཙེ་རུའུ་ཨ་ཞེས་བྱའོ། ། 27 ཁོས་ལག་པ་བཀྱགས་ནས་རྒྱལ་པོར་ངོ་རྒོལ་བྱེད་སྟངས་འདི་ལྟ་སྟེ། སོ་ལོ་མོན་གྱིས་འཛིངས་རགས་བསྐྱར་འཛུགས་བྱེད་དུས་རང་གི་ཡབ་དཱ་བིད་ཀྱི་གྲོང་ཁྱེར་གྱི་ལྕགས་རི་ཞིག་གསོ་བྱས་པ་དང་། ། 28 ཡེ་རོབ་ཨམ་ནི་འཇོན་ཐང་ཅན་ཞིག་ཡིན་ལ། གཞོན་ནུ་དེས་བྱ་བ་སྒྲུབ་སྟངས་སོ་ལོ་མོན་གྱིས་མཐོང་ནས། ཁོ་རང་ཡོ་སེབ་ཚང་གི་ལས་ཁག་ཀུན་གྱི་འགོ་དཔོན་དུ་བཅུག་གོ ། 29 དེའི་དུས་སུ་ཡེ་རོབ་ཨམ་ནི་ཡེ་རུ་སཱ་ལེམ་ནས་ཕྱི་རོལ་ཏུ་འགྲོ་བའི་ཚེ་ན། ལམ་དུ་ཞི་ལོ་པ་ཨ་ཧི་ཡཱ་བྱ་བའི་ལུང་སྟོན་པ་དེ་དང་ཕྲད། ཨ་ཧི་ཡཱས་གོས་གསར་པ་ཞིག་གྱོན་ཡོད་པ་དང་། ཁོ་གཉིས་གཅིག་པུ་གྲོང་གསེབ་དེར་ཡོད་ལ། 30 ཨ་ཧི་ཡཱས་རང་ལུས་ཀྱི་གོས་གསར་པ་དེ་བཟུང་ནས་བཤགས་པ་དང་དུམ་བུ་བཅུ་གཉིས་སུ་བགོས་ཏེ། 31 ཡེ་རོབ་ཨམ་ལ། དུམ་བུ་བཅུ་ཁྱོད་ཀྱིས་ལོངས་ཤིག ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག བདག་གིས་སོ་ལོ་མོན་གྱི་རྒྱལ་སྲིད་ཕྲོགས་ནས་ཚོ་པ་བཅུ་ཁྱོད་ལ་སྦྱིན་པར་བྱའོ། ། 32 འོན་ཀྱང་བདག་གི་ཞབས་ཕྱི་དཱ་བིད་དང་། ཡེས་ར་ཨེལ་གྱི་ཚོ་པ་ཀུན་ལས་བདམས་པའི་ཡེ་རུ་སཱ་ལེམ་གྱི་ཆེད་དུ། ཚོ་པ་གཅིག་ནི་སོ་ལོ་མོན་ལ་གཏོགས་པར་བྱའོ། ། 33 དེ་དག་གིས་བདག་བསྐྱུར་ཏེ། ཚི་ཏུན་པའི་ལྷ་མོ་ཨ་ཤཱ་ཏ་རོད་དང་མོ་ཨབ་པའི་ལྷ་ཀེ་མོ་སི་དང་། ཨམ་མོན་པའི་ལྷ་མིལ་ཀོམ་བཅས་ལ་ཕྱག་བཙལ་ཏེ། ཁོས་རང་གི་ཡབ་དཱ་བིད་དང་འདྲ་བར་བདག་གི་མཐོང་ངོར་ལས་དྲང་པོ་མ་བྱས་ཤིང་། བདག་གི་སྤྱོད་ལམ་དུ་མ་འགྲུལ་ལ། བདག་གི་སྒྲིག་ཁྲིམས་དང་ཁྲིམས་སྲོལ་རྣམས་མ་བསྲུངས་པས་སོ། ། 34 འོན་ཀྱང་བདག་གིས་རྒྱལ་སྲིད་ཐམས་ཅད་ཁོའི་ལག་ནས་ལེན་པར་མི་བྱ་སྟེ། བདག་གིས་བདམས་པའི་ཞབས་ཕྱི་དཱ་བིད་ཀྱིས་བདག་གི་བཀའ་རྒྱ་དང་སྒྲིག་ཁྲིམས་རྣམས་བསྲུངས་པའི་རྐྱེན་གྱིས། བདག་གིས་ཁོ་མི་ཚེ་ཧྲིལ་པོར་སྲིད་དབང་འཛིན་དུ་འཇུག་གོ ། 35 བདག་གིས་ཁོའི་བུ་ཡི་ལག་ནས་རྒྱལ་སྲིད་བླངས་ཏེ། ཚོ་པ་བཅུ་ཁྱོད་ལ་སྦྱིན་པར་བྱའོ། ། 36 བདག་གི་མིང་འཇོག་པར་བདམས་པའི་གྲོང་ཁྱེར་ཏེ་ཡེ་རུ་སཱ་ལེམ་དུ། ངའི་ཞབས་ཕྱི་དཱ་བིད་ཀྱི་སྒྲོན་མེ་དུས་གཏན་དུ་བདག་གི་མདུན་དུ་སྣང་བའི་ཕྱིར། བདག་གིས་ཚོ་པ་གཅིག་ཁོའི་བུ་ལ་སྦྱིན་པར་བྱའོ། ། 37 ཡང་བདག་གིས་ཁྱོད་རང་གདམ་པར་བྱ་ཞིང་ཁྱོད་ཀྱིས་སེམས་ཀྱི་འདོད་པ་བཞིན་དུ་སྲིད་བྱེད་པ་དང་། ཡེས་ར་ཨེལ་གྱི་རྒྱལ་པོར་འགྱུར་རོ། ། 38 གལ་ཏེ་ཁྱོད་ཀྱིས་ངས་བསྒོ་བ་ཀུན་ལ་མཉན་ནས། ངའི་ཞབས་ཕྱི་དཱ་བིད་ཀྱིས་བྱས་པ་བཞིན་དུ་ངའི་སྤྱོད་ལམ་དུ་འགྲུལ་ཞིང་། བདག་གི་མཐོང་ངོར་ལས་དྲང་པོ་བྱེད་པ་དང་། བདག་གི་སྒྲིག་ཁྲིམས་དང་བཀའ་རྒྱ་རྣམས་བསྲུངས་ན་བདག་ཁྱོད་དང་མཉམ་དུ་གནས་ཤིང་། དཱ་བིད་ཀྱི་ཕྱིར་རྒྱལ་རབས་མཛད་པ་ལྟར་བདག་གིས་ཁྱོད་ལའང་རྒྱལ་རབས་བརྟན་པོ་ཞིག་མཛད་པར་མ་ཟད། ཡེས་ར་ཨེལ་ཡང་ཁྱོད་ལ་སྤྲོད་པར་བྱའོ། ། 39 དེ་བས་ན་བདག་གིས་སོ་ལོ་མོན་གྱི་རྐྱེན་གྱིས་དཱ་བིད་ཀྱི་བུ་རྒྱུད་སྡུག་ལ་སྦྱོར་བར་འགྱུར་མོད། འོན་ཀྱང་རྒྱུན་ནས་རྒྱུན་དུ་དེ་བཞིན་མི་བྱ་གསུངས་ཞེས་སྨྲས་སོ། ། 40 དེ་ནས་སོ་ལོ་མོན་གྱིས་ཡེ་རོབ་ཨམ་གསོད་ཐབས་བྱས་ཀྱང་ཡེ་རོབ་ཨམ་ཡར་ལངས་ནས། ཨེ་ཅིབ་རྒྱལ་པོ་ཤི་ཤག་གི་དྲུང་དུ་བྲོས་ཤིང་། སོ་ལོ་མོན་ཚེ་ལས་འདས་པའི་བར་དུ་ཨེ་ཅིབ་ཡུལ་ནས་བསྡད་དོ། །

སོ་ལོ་མོན་ཚེ་ལས་འདས་པ།

41 ཡང་སོ་ལོ་མོན་གྱི་དོན་གཞན་རྣམས་དང་། ཁོང་གིས་མཛད་པའི་བྱ་བ་ཐམས་ཅད་དང་ཁོའི་ཤེས་རབ་སོགས་ནི། སོ་ལོ་མོན་གྱི་མཛད་རྗེས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ། 42 སོ་ལོ་མོན་གྱིས་ཡེ་རུ་སཱ་ལེམ་དུ་ཡེས་ར་ཨེལ་ཡོངས་ལ་སྲིད་བསྐྱངས་པའི་ལོ་གྲངས་ནི་བཞི་བཅུའོ། ། 43 དེ་ནས་སོ་ལོ་མོན་རང་གི་ཕ་མེས་རྣམས་དང་ལྷན་དུ་གཟིམས་པ་དང་། ཡབ་དཱ་བིད་ཀྱི་གྲོང་ཁྱེར་དུ་དུར་ལ་སྦས་སོ། །ཡང་ཁོང་གི་སྲས་རེ་ཧབ་ཨམ་གྱིས་ཁོང་གི་ཚབ་ཏུ་སྲིད་བྱས་པའོ། །

ལེའུ་བཅུ་གཉིས་པ།

ཡེས་ར་ཨེལ་པ་རྣམས་ཀྱིས་རེ་ཧབ་ཨམ་ལ་ངོ་རྒོལ་བྱས་པ།

1 དེ་ནས་རེ་ཧབ་ཨམ་ནི་སི་ཀེམ་དུ་ཕྱིན་ཏོ། །ཅིའི་ཕྱིར་ཞེ་ན། ཡེས་ར་ཨེལ་པ་ཐམས་ཅད་ཀྱིས་ཁོང་རྒྱལ་པོར་བསྐོ་བའི་ཆེད་དུ་སི་ཀེམ་དུ་ཕྱིན་པ་རེད། 2-3 སྐབས་དེར་ནེ་བཱད་ཀྱི་བུ་ཡེ་རོབ་ཨམ་ནི་སྔར་སོ་ལོ་མོན་གྱི་དྲུང་ནས་ཨེ་ཅིབ་ཡུལ་དུ་བྲོས་སོང་སྟེ་གནས་དེར་བསྡད་ཡོད་པ་དང་ཁོས་འཕྲིན་དེ་ཐོས། དེར་ཡེས་ར་ཨེལ་པས་མི་མངགས་ཏེ་ཁོ་བོས་པ་ལ། ཁོ་དང་ཡེས་ར་ཨེལ་པ་ཐམས་ཅད་རེ་ཧབ་ཨམ་གྱི་དྲུང་དུ་འོངས་ནས་ཁོང་ལ་ན་རེ། 4 ཁྱེད་ཀྱི་ཡབ་ཀྱིས་ངེད་ཅག་ལ་གཉའ་ཤིང་ཤིན་ཏུ་ལྕི་མོ་བཀལ་བྱུང་། ད་ལྟ་ཁྱེད་ཀྱིས་ཉིད་ཀྱི་ཡབ་ཀྱིས་ངེད་ཅག་ལ་བཀལ་བའི་ངལ་ལས་དང་གཉའ་ཤིང་ལྕི་མོ་ཇེ་ཡང་དུ་གཏོང་བར་མཛོད་ཅིག དེ་ནས་ངེད་ཅག་གིས་ཁྱེད་ལ་ཞབས་ཕྱི་བསྒྲུབ་པར་བྱ་ཞེས་ཞུས་པ་དང་། 5 རེ་ཧབ་ཨམ་གྱིས་དེ་དག་ལ་ན་རེ། ཁྱོད་རྣམས་སྐབས་སུ་ཕྱིར་སོང་ལ། ཉིན་གསུམ་འགོར་རྗེས་ཕྱིར་ངའི་རྩར་ལོག་ཤོག་ཅེས་སྨྲས་པས་དེ་རྣམས་སོང་ངོ་། ། 6 རྒྱལ་པོ་རེ་ཧབ་ཨམ་གྱིས་རང་གི་ཡབ་སོ་ལོ་མོན་བཞུགས་པའི་དུས་སུ་ཁོང་གི་དྲུང་དུ་ཞབས་ཕྱི་སྒྲུབ་མཁན་རྒན་པ་རྣམས་ལ་བློ་དྲིས་ནས་ན་རེ། ངས་མི་རྣམས་ལ་ལན་འདེབས་པར་ཁྱེད་རྣམ་པར་དགོངས་འཆར་ཅི་ཡོད་ཅེས་དྲིས་པར། 7 དེ་དག་གིས་ལན་དུ། གལ་སྲིད་དེ་རིང་ཉིན་མོར་རྒྱལ་པོ་ཁྱེད་རང་མི་འདི་རྣམས་ཀྱི་ཞབས་ཕྱི་བྱས་ནས་ཁོ་རྣམས་ལ་ཞབས་ཕྱི་སྒྲུབ་པ་དང་། གཏམ་བཟང་པོ་སྨྲས་ན། ཁོ་ཚོ་རྒྱུན་ནས་རྒྱུན་དུ་ཁྱེད་ཀྱི་ཞབས་ཕྱི་བྱེད་པར་འགྱུར་ཞེས་ཞུས་མོད།

8 འོན་ཀྱང་རྒྱལ་པོས་རྒན་པ་ཚོའི་བཏོན་པའི་བསམ་འཆར་དང་དུ་མ་བླངས་པར། ཁོ་དང་མཉམ་དུ་ནར་སོན་ཞིང་ཁོའི་མདུན་དུ་ཞབས་ཕྱི་སྒྲུབ་པའི་གཞོན་ནུ་དག་ལ་གྲོས་འདྲི་བྱས་ཏེ། 9 དེ་དག་ལ་ན་རེ། མི་རྣམས་ཀྱིས་བདག་ལ་འདི་ལྟར། ཁྱེད་ཀྱི་ཡབ་ཀྱིས་བདག་ཅག་ལ་བཀལ་བའི་གཉའ་ཤིང་ལྕི་མོ་དེ་ཇེ་ཡང་དུ་གཏོང་བར་མཛོད་ཅིག་ཅེས་ཞུས་པས། ངས་མི་འདི་རྣམས་ལ་ལན་འདེབས་པར་ཁྱོད་རྣམས་ལ་བསམ་ཚུལ་ཅི་ཡོད་ཅེས་དྲིས་པར། 10 ཁོ་དང་མཉམ་དུ་ནར་སོན་པའི་གཞོན་ནུ་དག་གིས་ཁོ་ལ་འདི་ལྟར། མི་རྣམས་ཀྱིས་རྒྱལ་པོ་ལ། ཁྱེད་ཀྱི་ཡབ་ཀྱིས་ངེད་ཅག་ལ་གཉའ་ཤིང་ལྕི་མོ་བཀལ་བྱུང་། ད་ལྟ་ཁྱེད་ཀྱིས་དེ་ཇེ་ཡང་དུ་གཏོང་བར་མཛོད་ཅེས་ཞུས་པར། རྒྱལ་པོས་ཁོ་རྣམས་ལ་འདི་ལྟར། ངའི་ཡབ་ཀྱི་རྐེད་པ་ལས་ངའི་མཐེབ་ཆུང་སྦོམ་པས་ན། 11 ངའི་ཡབ་ཀྱིས་ཁྱོད་ཚོར་གཉའ་ཤིང་ལྕི་མོ་གཅིག་བཀལ་བ་དང་། བདག་གིས་ཁྱོད་ཚོར་དེ་ལས་ལྕི་བའི་གཉའ་ཤིང་འགེལ་ངེས། ངའི་ཡབ་ཀྱིས་ཁྱོད་ཚོར་རྟ་ལྕག་གིས་གཞུས་པ་དང་། ངས་ཁྱོད་ཚོར་སྡིག་པ་ར་ཙ་ཅན་གྱི་ལྕག་གིས་གཞུ་བར་བྱ་ཞེས་པའི་བཀའ་ལན་གནང་བར་མཛོད་ཅེས་སྨྲས་སོ། ། 12 ཡང་རྒྱལ་པོས་ཉིན་གསུམ་པར་ངའི་རྩར་ལོག་ཤོག་ཅེས་བསྒོས་པ་ལྟར་དུ། ཡེ་རོབ་ཨམ་དང་མི་ཐམས་ཅད་ཉིན་གསུམ་པར་རེ་ཧབ་ཨམ་གྱི་དྲུང་དུ་འོངས་པ་ལ། 13 རྒྱལ་པོས་དེ་དག་ལ་ལན་རྩུབ་པོ་མཛད་དེ། ཁོང་གིས་རྒན་པ་དག་གི་གཏམ་ལ་མ་མཉན་པར། 14 གཞོན་ནུ་དག་གི་གྲོས་བཞིན་དུ་དེ་དག་ལ་ན་རེ། ངའི་ཡབ་ཀྱིས་ཁྱོད་ཚོར་གཉའ་ཤིང་ལྕི་མོ་བཀལ་བ་དང་། བདག་གིས་ཁྱོད་ཚོར་དེ་ལས་ལྕི་བའི་གཉའ་ཤིང་འགེལ་ངེས། ངའི་ཡབ་ཀྱིས་ཁྱོད་ཚོར་རྟ་ལྕག་གིས་གཞུས་པ་དང་། ངས་ཁྱོད་ཚོར་སྡིག་པ་ར་ཙ་ཅན་གྱི་ལྕག་གིས་གཞུ་བར་བྱ་ཞེས་སྨྲས་སོ། ། 15 རྒྱལ་པོས་མི་རྣམས་ཀྱི་ཞུ་བར་མ་མཉན་པ་སྟེ། ཅིའི་ཕྱིར་ཞེ་ན། དཀོན་མཆོག་ཡ་ཝཱེས་ཞི་ལོ་པ་ཨ་ཧི་ཡཱའི་ངག་བརྒྱུད་ནས་ནེ་བཱད་ཀྱི་བུ་ཡེ་རོབ་ཨམ་ལ་གསུངས་པའི་བཀའ་དེ་འགྲུབ་པའི་ཕྱིར་དུ། འགྱུར་བ་དེ་ནི་དཀོན་མཆོག་ཡ་ཝཱེ་ནས་བྱུང་བ་ཡིན་ནོ། །

16 དེར་ཡེས་ར་ཨེལ་པ་རྣམས་ཀྱིས་རྒྱལ་པོས་ཁོ་རྣམས་ཀྱི་ཞུ་བར་མི་མཉན་པ་མཐོང་བས། རྒྱལ་པོར་ལན་བཟློགས་ཏེ་འདི་ལྟར། ངེད་རྣམས་ལ་དཱ་བིད་ལས་སྐལ་ཅི་ཡོད། ངེད་རྣམས་ལ་ཡེ་སེ་ཡི་བུ་ལས་ནོར་སྐལ་ཅི་ཡང་མེད། ཀྱེ་ཡེས་ར་ཨེལ་པ་རྣམས། རང་རང་གི་ཁྱིམ་དུ་ལོག་ཅིག ཀྱེ་དཱ་བིད་ལགས། ད་ནི་རང་གི་ཁྱིམ་ལ་བདག་སྐྱོང་གྱིས་ཤིག་ཅེས་སྨྲས་ནས་ཡེས་ར་ཨེལ་པ་ཐམས་ཅད་རང་རང་གི་ཁྱིམ་དུ་ལོག 17 རེ་ཧབ་ཨམ་ནི་སྔར་བཞིན་ཡ་ཧུ་དཱའི་གྲོང་ཁྱེར་དག་ཏུ་སྡོད་པའི་ཡེས་ར་ཨེལ་པ་རྣམས་ཀྱི་རྒྱལ་པོར་བྱས། 18 ཡང་རེ་ཧབ་ཨམ་གྱིས་སྡུག་ལས་རྒྱག་མཁན་རྣམས་ལ་ལྟ་སྐུལ་བྱེད་པའི་ཨ་དོ་རམ་མངགས་ནས་སོང་བ་དང་། ཡེས་ར་ཨེལ་པ་རྣམས་ཀྱིས་དེ་རྡོ་རུབ་བཏང་ནས་བསད། དེར་རྒྱལ་པོ་རེ་ཧབ་ཨམ་ནི་རྟབ་རྟབ་པོར་ཤིང་རྟར་བསྡད་ནས་ཡེ་རུ་སཱ་ལེམ་དུ་བྲོས། 19 དེ་བཞིན་ཡེས་ར་ཨེལ་པ་རྣམས་ཀྱིས་དེ་རིང་གི་བར་དུ་དཱ་བིད་ཚང་ལ་ངོ་ལོག་བྱས་པའོ། །

20 དེ་ནས་ཡེས་ར་ཨེལ་པ་ཡོངས་ཀྱིས་ཡེ་རོབ་ཨམ་ཕྱིར་ལོག་པ་ཐོས་ནས། མི་ཚོགས་ཀྱི་མདུན་དུ་འོང་བའི་ཕྱིར་འབོད་མཁན་བཏང་ཞིང་། ཡེས་ར་ཨེལ་པ་ཐམས་ཅད་ཀྱི་རྒྱལ་པོར་བསྐོས་པས། ཡ་ཧུ་དཱའི་ཚོ་པ་ལས་གཞན་དཱ་བིད་ཚང་གི་རྗེས་སུ་འབྲང་མཁན་མེད་དོ། །

21 རེ་ཧབ་ཨམ་ནི་ཡེ་རུ་སཱ་ལེམ་དུ་སླེབས་པ་དང་། ཡེས་ར་ཨེལ་ཁྱིམ་རྒྱུད་དང་འཐབ་ནས་རྒྱལ་སྲིད་ཕྱིར་བླངས་ཏེ་སོ་ལོ་མོན་གྱི་སྲས་རེ་ཧབ་ཨམ་ལ་འཐོབ་པའི་ཕྱིར། ཡ་ཧུ་དཱའི་ཁྱིམ་རྒྱུད་དང་པེན་ཡཱ་མེན་གྱི་ཚོ་པ་ལས་དམག་མི་དཔའ་རྩལ་ཅན་བསྡོམས་པས་མི་ཆིག་འབུམ་བརྒྱད་ཁྲི་བསྡུས་པའོ། ། 22 འོན་ཀྱང་དཀོན་མཆོག་གི་སྐྱེས་བུ་ཤེ་མ་ཡཱ་བྱ་བ་ལ་དཀོན་མཆོག་གི་བཀའ་བྱུང་ནས་འདི་སྐད་དུ། 23 ཁྱོད་སོང་ནས་རྒྱལ་པོ་སོ་ལོ་མོན་གྱི་སྲས་ཏེ་ཡ་ཧུ་དཱའི་རྒྱལ་པོ་རེ་ཧབ་ཨམ་དང་། ཡ་ཧུ་དཱ་དང་པེན་ཡཱ་མེན་གྱི་ཁྱིམ་རྒྱུད་ཡོངས་དང་། དེའི་འཕྲོའི་མི་ཐམས་ཅད་ལ་འདི་ལྟར་སྦྲོན་ཅིག 24 དཀོན་མཆོག་ཡ་ཝཱེས་འདི་སྐད་དུ། ཁྱོད་ཚོ་ཡར་སོང་ནས་རང་གི་སྤུན་ཡེས་ར་ཨེལ་པ་རྣམས་ལ་དམག་རྒྱག་མི་རུང་། དོན་འདི་ནི་བདག་ལས་བྱུང་བ་ཡིན་པས། ཁྱོད་རྣམས་རང་རང་གི་ཁྱིམ་དུ་ལོག་ཅིག་གསུངས་ཞེས་སྨྲོས་ཤིག་ཅེས་གསུངས་པ་དང་། དེ་ཚོས་དཀོན་མཆོག་ཡ་ཝཱེའི་བཀའ་ལ་མཉན་ཏེ་ཕྱིར་རང་ཡུལ་དུ་ལོག་པའོ། །

ཡེས་ར་ཨེལ་གྱིས་གསེར་གྱི་བ་ཕྲུག་གཉིས་ལྷ་རྟེན་བྱས་པ།

25 དེ་ནས་ཡེ་རོབ་ཨམ་གྱིས་ཨེ་ཕཱར་ཡིམ་རི་བོར་སི་ཀེམ་གྲོང་ཁྱེར་བརྩིགས་ནས་དེར་གཞིས་ཕབ་པ་དང་། ཡང་ཡུལ་དེ་ནས་ཕྱི་རུ་ཐོན་ཏེ་ཕཱ་ནེ་ཨེལ་གྲོང་ཁྱེར་བརྩིགས་སོ། ། 26 དེ་ནས་ཡེ་རོབ་ཨམ་གྱི་སེམས་སུ། ད་ལྟ་རྒྱལ་སྲིད་ནི་སྔར་བཞིན་དཱ་བིད་ཀྱི་ཁྱིམ་ལ་དབང་བར་འགྱུར་སྲིད། 27 གལ་ཏེ་མི་འདི་རྣམས་ཡར་ཡེ་རུ་སཱ་ལེམ་དུ་ཡོད་པའི་དཀོན་མཆོག་ཡ་ཝཱེའི་མཆོད་ཁང་ལ་སོང་ནས་མཆོད་པ་ཕུལ་ན། ཁོ་རྣམས་ཀྱི་སེམས་ནི་ཕྱིར་རང་གི་བདག་པོ་སྟེ་ཡ་ཧུ་དཱའི་རྒྱལ་པོ་རེ་ཧབ་ཨམ་གྱི་ཕྱོགས་སུ་འཁོར་ཞིང་བདག་གསོད་པར་འགྱུར་སྙམ་པས། 28 རྒྱལ་པོས་སེམས་ཐག་བཅད་ནས་གསེར་གྱི་བ་ཕྲུག་གཉིས་བཟོས་ཏེ་མི་རྣམས་ལ། ཀྱེ་ཡེས་ར་ཨེལ་པ་རྣམས། ཁྱོད་ཅག་ཡེ་རུ་སཱ་ལེམ་དུ་ཡར་འགྲོ་བར་དཀའ་སྡུག་ཡོད། ལྟོས་དང་། ཁྱོད་ཅག་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པའི་ལྷ་ནི་འདི་རུ་ཡོད་ཅེས་སྨྲས་ནས། 29 ཁོས་བ་ཕྲུག་གཅིག་པེད་ཨེལ་དུ་བཞག་པ་དང་བ་ཕྲུག་ཅིག་ཤོས་དེ་དཱན་ཞེས་པར་བཞག་གོ ། 30 ཡེས་ར་ཨེལ་པ་རྣམས་དཱན་ཡུལ་གྱི་གསེར་གྱི་བ་ཕྲུག་ལ་བསྙེན་བཀུར་བྱེད་དུ་ཕྱིན་པས་དེ་ནི་ཁོ་རྣམས་ཀྱི་སྡིག་པའི་རྒྱུ་རུ་གྱུར་ཏོ། ། 31 ཡང་ཁོས་མཐོ་གླིང་རྣམས་སུ་མཆོད་ཁང་བཞེངས་པ་དང་། ལེ་ཝི་པ་མ་ཡིན་པའི་སྐྱེ་བོ་ཕལ་བ་རྣམས་མཆོད་དཔོན་དུ་བསྐོས་སོ། །

32 ཡང་ཡེ་རོབ་ཨམ་གྱིས་ཡ་ཧུ་དཱ་ཡི་དུས་ཆེན་དང་འདྲ་བའི་དུས་ཆེན་ཞིག་ཟླ་བརྒྱད་པའི་ཚེས་བཅོ་ལྔ་ལ་བཙུགས་ཤིང་། ཁོ་རང་གིས་མཆོད་ཁྲིའི་སྟེང་སྦྱིན་སྲེག་ཕུལ་ཏོ། །དེ་བཞིན་དུ་པེད་ཨེལ་དུའང་རང་གིས་བཟོས་པའི་བ་ཕྲུག་གཉིས་ཀྱི་མདུན་དུ་དམར་མཆོད་ཕུལ་ཞིང་། ཁོས་པེད་ཨེལ་དུ་བརྩིགས་པའི་མཐོ་གླིང་རྣམས་ཀྱི་ཕྱིར་མཆོད་དཔོན་རྣམས་ཀྱང་བསྐོས་སོ། ། 33 ཟླ་བ་བརྒྱད་པའི་ཚེས་བཅོ་ལྔའི་ཉིན་ཏེ། རང་གི་སེམས་ནས་རང་དགར་ཡེས་ར་ཨེལ་གྱི་དུས་ཆེན་དུ་བཙུགས་པའི་ཉིན་མོ་དེ་ལ། པེད་ཨེལ་དུ་ཁོ་རང་གིས་བཞེངས་པའི་མཆོད་ཁྲིའི་ཁར་མཆོད་པ་ཕུལ་ནས་བསང་བཏང་ངོ་། །

ལེའུ་བཅུ་གསུམ་པ།

ལུང་སྟོན་པ་ཞིག་གིས་རྒྱལ་པོ་ཡེ་རོབ་ཨམ་ལ་བཀའ་བཀྱོན་གནང་བ།

1 ཡེ་རོབ་ཨམ་གྱིས་མཆོད་ཁྲིའི་མདུན་དུ་ལངས་ནས་བསང་གཏོང་བའི་སྐབས་སུ། དཀོན་མཆོག་ཡ་ཝཱེའི་བཀའ་བཞིན་དུ་དཀོན་མཆོག་གི་སྐྱེས་བུ་ཞིག་ཡ་ཧུ་དཱ་ནས་པེད་ཨེལ་དུ་སླེབས་པ་དང་། 2 དཀོན་མཆོག་གི་སྐྱེས་བུ་དེས་དཀོན་མཆོག་ཡ་ཝཱེའི་བཀའ་ལ་བརྟེན་ནས་མཆོད་ཁྲི་ལ་སྐད་ཆེན་པོས་འདི་ལྟར། ཀྱེ་མཆོད་ཁྲི། ཀྱེ་མཆོད་ཁྲི། དཀོན་མཆོག་ཡ་ཝཱེས་འདི་སྐད་དུ། ཀྱེ་ཧོ། དཱ་བིད་ཀྱི་ཁྱིམ་རྒྱུད་ལས་ཡོ་ཤི་ཡཱ་ *བྱ་བའི་བུ་ཞིག་འཁྲུང་བར་འགྱུར་བ་དང་། ཁོང་གིས་ཁྱོད་ཀྱི་སྟེང་དུ་མཐོ་གླིང་གི་སྤོས་གདུག་མཁན་མཆོད་དཔོན་རྣམས་ནི་མཆོད་པར་འབུལ་ཞིང་ཁྱོད་ཀྱི་སྟེང་དུ་མིའི་རུས་པ་བསྲེག་པར་བྱའོ་ཞེས་གསུངས་སོ་ཞེས་བསྒྲགས་སོ། ། 3 ཡང་ཉིན་དེ་ལ་དཀོན་མཆོག་གི་སྐྱེས་བུ་དེས་རྟགས་ཤིག་བསྟན་ནས་འདི་ལྟར། འདི་ནི་དཀོན་མཆོག་ཡ་ཝཱེས་གསུངས་པའི་རྟགས་ཡིན། ཀྱེ་ཧོ། མཆོད་ཁྲི་གས་ནས། དེའི་སྟེང་དུ་ཡོད་པའི་ཐལ་བ་འབོ་བར་འགྱུར་རོ་ †ཞེས་སྨྲས་པ་ལ། 4 དཀོན་མཆོག་གི་སྐྱེས་བུ་དེས་པེད་ཨེལ་གྱི་མཆོད་ཁྲི་ལ་བསྒྲགས་པའི་འབོད་ཚིག་དེ་རྒྱལ་པོ་ཡེ་རོབ་ཨམ་གྱིས་ཐོས་པས། ཁོས་མཆོད་ཁྲིའི་སྟེང་ནས་ལག་པ་བརྐྱངས་ཏེ། མི་དེ་ཟུངས་ཤིག་བསྒོས་པ་དང་། ཕྱི་རུ་བརྐྱངས་པའི་ལག་པ་དེ་བསྐམས་པར་གྱུར་ཏེ་རང་གི་ཕྱོགས་སུ་འགུག་མ་ནུས་སོ། ། 5 དཀོན་མཆོག་གི་སྐྱེས་བུ་དེས་དཀོན་མཆོག་ཡ་ཝཱེའི་བཀའ་ལ་བརྟེན་ནས་མངོན་པར་ཕྱུང་བའི་རྟགས་ནང་བཞིན། མཆོད་ཁྲི་གས་ནས་ཐལ་བ་འཕོས་སོ། ། 6 དེ་ནས་རྒྱལ་པོས་དཀོན་མཆོག་གི་སྐྱེས་བུ་དེ་ལ། ཁྱེད་ཀྱིས་ཕྲན་གྱི་དོན་དུ་རང་གི་དཀོན་མཆོག་ཡ་ཝཱེ་ལ་ཞུ་བ་བྱས་ཏེ། ཕྲན་གྱི་ལག་པ་སླར་གསོ་བའི་ཕྱིར་ངའི་དོན་དུ་སྨོན་ལམ་འདེབས་རོགས་ཞེས་ཞུས་པ་དང་། དཀོན་མཆོག་གི་སྐྱེས་བུ་དེས་དཀོན་མཆོག་ཡ་ཝཱེ་ལ་གསོལ་བ་བཏབ་ནས་རྒྱལ་པོའི་ལག་པ་སླར་སོས་ནས་སྔར་བཞིན་གྱུར་ཏོ། ། 7 དེ་ནས་རྒྱལ་པོས་དཀོན་མཆོག་གི་སྐྱེས་བུ་དེ་ལ། ང་དང་མཉམ་དུ་རྒྱལ་པོའི་ཕོ་བྲང་ལ་ཤོག་དང་། ཁ་ཟས་ཉུང་ཙམ་སྤྱད་ནས་ལུས་ལ་སྟོབས་ཤུགས་རྒྱས་པར་མཛོད། ངས་ཁྱེད་ལ་རྔན་པ་ཞིག་ཀྱང་སྦྱིན་ཡོང་ཞེས་སྨྲས་ཀྱང་། 8 དཀོན་མཆོག་གི་སྐྱེས་བུ་དེས་རྒྱལ་པོ་ལ། གལ་ཏེ་ཁྱོད་ཀྱིས་ང་ལ་རང་གི་ཕོ་བྲང་གི་ཕྱེད་ཀ་སྦྱིན་ཡང་ང་རང་ཁྱོད་དང་མཉམ་དུ་མི་འགྲོ། ཡུལ་འདིར་ངས་ཟས་མི་བཟའ་ལ་ཆུ་ཡང་མི་འཐུང་། 9 གང་ལ་ཞེ་ན། དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ཀྱིས་ཟས་ཀྱང་མ་བཟའ། ཆུ་ཡང་མ་འཐུང་ཞིག ལམ་གང་ནས་ཕྱིན་པ་དེར་ཕྱིར་མ་ལོག་ཅིག་ཅེས་ནན་གྱིས་བསྐུལ་ཏོ་ཞེས་སྨྲས་སོ། ། 10 དེ་ནས་དཀོན་མཆོག་གི་སྐྱེས་བུ་ནི་པེད་ཨེལ་དུ་འོངས་པའི་ལམ་ནས་ཕྱིར་མ་ལོག་པར་ལམ་གཞན་དུ་ཞུགས་སོ། །

11 དེའི་དུས་སུ་ལུང་སྟོན་པ་རྒན་པ་ཞིག་པེད་ཨེལ་དུ་བཞུགས་ཡོད་ལ། ཁོང་གི་བུ་རྣམས་འོངས་ནས། དཀོན་མཆོག་གི་སྐྱེས་བུ་ཡིས་ཉིན་དེར་པེད་ཨེལ་ནས་མཛད་པའི་དོན་རྣམས་ཁོང་ལ་ཞུས་ཤིང་། རྒྱལ་པོ་ལ་སྨྲས་པའི་ཚིག་རྣམས་ཀྱང་ཕ་ལ་སྨྲས་སོ། ། 12 དེ་ནས་དེ་དག་གི་ཕ་ཡིས་ཁོ་རྣམས་ལ། དཀོན་མཆོག་གི་སྐྱེས་བུ་དེ་ལམ་གང་དུ་ཞུགས་སམ་ཞེས་དྲིས་པས། ཁོང་གི་བུ་རྣམས་ཀྱིས་ཡ་ཧུ་དཱ་ནས་འོངས་པའི་དཀོན་མཆོག་གི་སྐྱེས་བུ་དེ་ལམ་གང་ནས་ལོག་སོང་བ་དེ་བསྟན་པ་རེད། 13 དེར་ཁོང་གིས་རང་གི་བུ་རྣམས་ལ། ངའི་དོན་དུ་བོང་བུར་སྒ་སྟོད་ཅིག་ཅེས་སྨྲས་པ་དང་། དེ་དག་གིས་ཁོང་གི་དོན་དུ་བོང་བུར་སྒ་བསྟད་པ་དང་ཁོ་དེ་ལ་བཞོན་ཏེ། 14 དཀོན་མཆོག་གི་སྐྱེས་བུའི་རྗེས་སུ་སོང་བ་དང་། ཁོང་བེ་ཤིང་གི་འོག་ཏུ་བསྡད་ཡོད་པར་ཕྲད་ཅིང་ཁོང་ལ་ན་རེ། ཁྱེད་རང་ཡ་ཧུ་དཱ་ནས་བྱོན་པའི་དཀོན་མཆོག་གི་སྐྱེས་བུ་དེ་ཡིན་ནམ་ཞེས་དྲིས་པ་ན། ཁོང་གིས་བདག་ནི་དེ་ཡིན་ཞེས་ལན་བཏབ་བོ། ། 15 དེ་ནས་ལུང་སྟོན་པ་རྒན་པ་དེས་ཁོང་ལ། ཁྱེད་རང་བདག་དང་མཉམ་དུ་ཁྱིམ་ལ་ཕེབས་ནས་ཁ་ཟས་བཞེས་རོགས་ཞེས་ཞུས་ཀྱང་། 16 ཁོང་ན་རེ། བདག་ཁྱོད་དང་མཉམ་དུ་ཕྱིར་ལོག་པར་མི་འོས། ནང་དུ་ཡང་འགྲོ་མི་འོས། ཡུལ་འདིར་བདག་གིས་ཁྱོད་དང་ལྷན་དུ་ཟས་མི་བཟའ་ལ་ཆུ་ཡང་མི་འཐུང་། 17 གང་ལ་ཞེ་ན། དཀོན་མཆོག་ཡ་ཝཱེས་བདག་ལ་འདི་སྐད་དུ། ཁྱོད་ཀྱིས་དེ་རུ་ཟས་ཀྱང་མ་བཟའ་ཆུ་ཡང་མ་འཐུང་ཞིག ལམ་གང་ནས་ཕྱིན་པ་དེར་ཕྱིར་མ་ལོག་ཅིག་ཅེས་བཀའ་གནང་ངོ་ཞེས་སྨྲས་པར། 18 ལུང་སྟོན་པ་རྒན་པ་དེས་ཁོང་ལ། ང་ཡང་ཁྱེད་དང་འདྲ་བའི་ལུང་སྟོན་པ་ཞིག་ཡིན། ཕོ་ཉ་ཞིག་གིས་དཀོན་མཆོག་ཡ་ཝཱེའི་བཀའ་ལ་བརྟེན་ནས་ང་ལ་འདི་ལྟར། མི་དེས་ཟས་བཟའ་བ་དང་ཆུ་འཐུང་བར་ཁོང་ཁྱོད་དང་མཉམ་དུ་ཁྲིད་ནས་རང་གི་ཁྱིམ་ལ་ལོག་ཅིག་ཅེས་གསུངས་སོ་ཞེས་རྫུན་སྨྲས་སོ། ། 19 དེ་བས་དཀོན་མཆོག་གི་སྐྱེས་བུ་ནི་ཁོང་དང་མཉམ་དུ་ཕྱིར་ལོག་ནས། ཁོང་གི་ཁྱིམ་དུ་ཁ་ཟས་སྤྱད་དེ་ཆུ་ཡང་འཐུང་བའོ། ། 20 ཁོང་གཉིས་ཀ་གསོལ་ལྕོག་མདུན་དུ་བསྡད་ནས་བཟའ་བཏུང་ལ་རོལ་བཞིན་པའི་སྐབས་སུ། དཀོན་མཆོག་གི་སྐྱེས་བུ་ཕྱིར་ཁྲིད་འོངས་པའི་ལུང་སྟོན་པ་ལ་དཀོན་མཆོག་ཡ་ཝཱེའི་བཀའ་བྱུང་བ་དང་། 21 ཁོང་གིས་ཡ་ཧུ་དཱ་ནས་འོངས་པའི་དཀོན་མཆོག་གི་སྐྱེས་བུ་དེ་ལ་སྐད་ཆེན་པོས། དཀོན་མཆོག་ཡ་ཝཱེས་འདི་སྐད་དུ། ཁྱོད་ནི་དཀོན་མཆོག་ཡ་ཝཱེའི་བཀའ་ལ་འགལ་ཞིང་། ཁྱོད་ཀྱི་དཀོན་མཆོག་ཡ་ཝཱེས་གསུངས་པའི་བཀའ་རྒྱ་ཡང་མ་བསྲུངས་པར། 22 དེ་ལས་ལྡོག་སྟེ་དཀོན་མཆོག་ཡ་ཝཱེས་ཁྱོད་ལ་ཟས་མ་བཟའ་ཆུ་ཡང་མ་འཐུང་ཞེས་བསྒོས་པའི་གནས་འདི་རུ་ཟས་ཀྱང་སྤྱད་ལ་ཆུ་ཡང་འཐུང་བས། ཁྱོད་ཀྱི་བེམ་པོ་ནི་ཁྱོད་ཀྱི་ཕ་མེས་རྣམས་ཀྱི་དུར་ས་རུ་སླེབས་པར་མི་འགྱུར་ཞེས་གསུངས་ཞེས་སྨྲས་སོ། །

23 ཁོང་གིས་ཟས་སྤྱད་དེ་ཆུ་ཡང་འཐུང་ཟིན་པ་དང་། ལུང་སྟོན་པ་རྒན་པ་དེས་རང་གིས་ཕྱིར་ཁྲིད་འོངས་པའི་ལུང་སྟོན་པ་དེའི་དོན་དུ་བོང་བུར་སྒ་བསྟད་ཅིང་། 24 དེ་ནས་ཁོང་ལམ་དུ་ཞུགས་པ་དང་། ལམ་བར་དུ་སེང་གེ་ཞིག་དང་ཕྲད་ནས། དེས་ཁོང་ལ་སོ་བཏབ་ནས་བསད་པས་ཁོང་གི་བེམ་པོ་ལམ་ཁར་འཕངས་ཏེ། བོང་བུ་བེམ་པོའི་རྩར་ཀྲོང་ངེར་བསྡད། སེང་གེ་ཡང་བེམ་པོའི་རྩར་ཙོག་གེར་བསྡད་དོ། ། 25 ཀྱེ་ཧོ། དེའི་མཐའ་འཁོར་ནས་མི་རྣམས་ཆས་ཤིང་། བེམ་པོ་ལམ་ཁར་འཕངས་ཏེ། དེའི་རྩར་སེང་གེ་ཞིག་ཙོག་གེར་བསྡད་ཡོད་པ་མཐོང་ནས་མི་དེ་རྣམས་ལུང་སྟོན་པ་རྒན་པ་དེའི་གྲོང་ཁྱེར་དུ་ཕྱིན་ནས་གཏམ་སྨྲས་པས། 26 དཀོན་མཆོག་གི་སྐྱེས་བུ་ལམ་ནས་ཕྱིར་ཁྲིད་འོངས་པའི་ལུང་སྟོན་པ་དེས་གཏམ་དེ་ཐོས་ནས་ན་རེ། དེ་ནི་དཀོན་མཆོག་ཡ་ཝཱེའི་བཀའ་ལ་འགལ་བའི་དཀོན་མཆོག་གི་སྐྱེས་བུ་དེ་ཡིན། དཀོན་མཆོག་ཡ་ཝཱེས་ཁོང་ལ་གསུངས་པའི་བཀའ་བཞིན་དུ། ཁོང་སེང་གེ་ལ་གཏད་པ་དང་། སེང་གེས་ཁོང་རལ་ཏེ་བསད་པ་ལགས་ཞེས་སྨྲས་སོ། ། 27 ཡང་ལུང་སྟོན་པ་རྒན་པ་དེས་རང་གི་བུ་རྣམས་ལ། ངའི་དོན་དུ་བོང་བུར་སྒ་སྟོད་ཅིག་ཅེས་སྨྲས་ནས་དེ་དག་གིས་སྒ་བསྟད་དོ། ། 28 དེ་ནས་ཁོང་ལམ་དུ་ཆས་པ་དང་། དཀོན་མཆོག་གི་སྐྱེས་བུ་དེའི་བེམ་པོ་ལམ་ཁར་འཕངས་ནས་ཡོད་པ་རྙེད་ཅིང་། བོང་བུ་དང་སེང་གེ་གཉིས་བེམ་པོའི་རྩར་ཀྲོང་ངེར་ལངས་བསྡད་ཡོད་པ་དང་། སེང་གེས་བེམ་པོ་མ་ཟོས་ལ་བོང་བུར་གནོད་ཀྱང་མ་བསྐྱལ་བ་མཐོང་ངོ་། ། 29 དཀོན་མཆོག་གི་སྐྱེས་བུ་ལ་མྱ་ངན་བྱས་ཏེ་དུར་ལ་འཇུག་པའི་ཆེད་དུ་ལུང་སྟོན་པ་རྒན་པ་དེས་ཁོང་གི་བེམ་པོ་བླངས་ཏེ་བོང་བུ་ལ་བཀལ་ནས་གྲོང་ཁྱེར་དུ་ཁྱེར་བའོ། ། 30 ལུང་སྟོན་པ་རྒན་པ་དེས་ཁོང་གི་བེམ་པོ་རང་གི་དུར་ཁུང་དུ་བཞག་པ་དང་། མི་རྣམས་ཀྱིས་ངེད་ཅག་གི་སྤུན། ཀྱེ་ཧུད་ཅེས་སྨྲས་ཤིང་། ཁོང་གི་ཆེད་དུ་མྱ་ངན་བྱས་སོ། ། 31 ཁོང་དུར་ལ་སྦས་རྗེས་ལུང་སྟོན་པ་རྒན་པས་རང་གི་བུ་རྣམས་ལ། ང་ཚེ་ལས་འདས་པའི་ཚེ་ཁྱོད་ཅག་གིས་ང་རང་དཀོན་མཆོག་གི་སྐྱེས་བུ་དེའི་དུར་ཁུང་ལ་སྦོས་ཤིག ངའི་རུས་པ་རྣམས་ཀྱང་ཁོང་གི་རུས་པའི་རྩར་ཞོག་ཅིག 32 ཅིའི་ཕྱིར་ཞེ་ན། པེད་ཨེལ་ཡུལ་གྱི་མཆོད་ཁྲི་དང་། སཱ་མར་ཡ་ཡུལ་གྱི་གྲོང་ཁྱེར་ཐམས་ཅད་དུ་ཡོད་པའི་མཐོ་གླིང་སྟེང་གི་མཆོད་ཁང་རྣམས་ལ་ཁོང་གིས་དཀོན་མཆོག་ཡ་ཝཱེའི་བཀའ་ལྟར་གཏམ་བསྒྲགས་པ་བཞིན་ངེས་པར་འབྱུང་བར་འགྱུར་བའི་ཕྱིར་རོ་ཞེས་སྨྲས་སོ། །

33 དོན་དེའི་རྗེས་སུ་ཡེ་རོབ་ཨམ་གྱིས་རང་གི་སྤྱོད་པ་ངན་པའི་ལམ་མ་སྤངས་ཏེ། སླར་ཡང་སྐྱེ་བོ་ཕལ་བ་རྣམས་མཐོ་གླིང་གི་མཆོད་དཔོན་དུ་བསྐོས་ཤིང་། འདོད་མོས་ཅན་རྣམས་ཁོས་དམ་པར་བྱས་ནས་མཐོ་གླིང་གི་མཆོད་དཔོན་དུ་བསྐོས་སོ། ། 34 དོན་དེ་ནི་ཡེ་རོབ་ཨམ་ཁྱིམ་རྒྱུད་ཀྱི་སྡིག་པའི་རྒྱུ་རུ་གྱུར་ནས། དེ་དག་ནི་ས་སྟེང་ནས་མེད་པ་དང་སྟོང་པར་གྱུར་ཏོ། །

ལེའུ་བཅུ་བཞི་པ།

ལུང་སྟོན་པ་ཨ་ཧི་ཡཱ་ཡིས་ཡེ་རོབ་ཨམ་ལ་ལུང་བསྟན་པ།

1 སྐབས་དེར་ཡེ་རོབ་ཨམ་གྱི་བུ་ཨ་བི་ཡཱ་ཞེས་པ་ན་བར་གྱུར་པ་དང་། 2 ཡེ་རོབ་ཨམ་གྱིས་རང་གི་ཆུང་མ་ལ་ཡར་ལོངས་ཤིག ཁྱོད་ཡེ་རོབ་ཨམ་གྱི་ཆུང་མ་ཡིན་པ་གཞན་ལ་ཤེས་སུ་མི་འཇུག་པའི་ཕྱིར་དུ། རང་གི་གྱོན་ཆས་བསྒྱུར་ཏེ་ཞི་ལོ་གྲོང་ཁྱེར་དུ་སོང་དང་། དེ་རུ་ང་ལ་ཁྱོད་ནི་མི་འདི་རྣམས་ཀྱི་རྒྱལ་པོར་འགྱུར་རོ་ཞེས་གསུངས་པའི་ལུང་སྟོན་པ་ཨ་ཧི་ཡཱ་ཡོད་དེ། 3 ཁྱོད་ཀྱིས་བག་ལེབ་བཅུ་དང་། སྣུམ་འཁུར་འགའ་རེ་དང་། སྦྲང་རྩི་བུམ་པ་གང་བཅས་ཁྱེར་ཏེ་ཁོའི་མདུན་དུ་སོང་དང་། ཁོས་ཕྲུ་གུ་ལ་ཅི་འབྱུང་བར་འགྱུར་བ་དེ་ཁྱོད་ལ་འཆད་པར་འགྱུར་རོ་ཞེས་སྨྲས་པ་ལ། 4 ཡེ་རོབ་ཨམ་གྱི་ཆུང་མས་དེ་བཞིན་བྱས་ཏེ་ཞི་ལོ་རུ་སོང་བ་དང་། ཨ་ཧི་ཡཱའི་ཁྱིམ་དུ་སླེབས་པ་རེད། ཨ་ཧི་ཡཱ་ནི་ལོ་ན་རྒས་པའི་རྐྱེན་གྱིས་མིག་གིས་མཐོང་བར་མ་ནུས། 5 དཀོན་མཆོག་ཡ་ཝཱེས་ཨ་ཧི་ཡཱ་ལ་འདི་སྐད་དུ། ཡེ་རོབ་ཨམ་གྱི་ཆུང་མ་རང་གི་བུ་ལ་བྱུང་བའི་ནད་དེའི་ཆེད་དུ་དོན་ཞིག་འདྲི་བར་ཁྱོད་ཀྱི་རྩར་འོང་གིན་འདུག ཁྱོད་ཀྱིས་མོ་ལ་འདི་བཞིན་དེ་བཞིན་སྨྲོས་ཤིག ཅི་ལ་ཞེ་ན། ཁོ་མོ་ནང་དུ་སླེབས་ཚེ་བུད་མེད་གཞན་ཞིག་ཏུ་བརྫུས་པར་བྱའོ་ཞེས་གསུངས་སོ། ། 6 དེ་ནས་ཨ་ཧི་ཡཱས་མོ་སྒོ་འགྲམ་དུ་སླེབས་པའི་གོམ་སྒྲ་ཐོས་པ་ན། ཁོ་ན་རེ། ཡེ་རོབ་ཨམ་གྱི་ཆུང་མ་ནང་དུ་ཤོག་ཅིག ཁྱོད་རང་གཞན་ཞིག་ལ་བརྫུས་དོན་ཅི་ཡིན་ནམ། ང་ཁྱོད་ལ་གཏམ་ངན་ཞིག་སྒྲོག་ཏུ་མངགས་པ་ཡིན། 7 ད་ནི་སོང་ལ་ཡེ་རོབ་ཨམ་ལ་འདི་ལྟར་སྨྲོས་ཤིག ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། བདག་གིས་ཁྱོད་རང་མི་རྣམས་ཀྱི་ཁྲོད་ནས་ཡར་འཐེན་ཏེ། བདག་གི་འབངས་མི་ཡེས་ར་ཨེལ་གྱི་རྒྱལ་པོར་བསྐོས་པ་ཡིན། 8 དཱ་བིད་ཀྱི་རྒྱུད་ལས་རྒྱལ་སྲིད་བླངས་ནས་ཁྱོད་ལ་སྤྲད་ནའང་། ཁྱོད་ནི་བདག་གི་ཞབས་ཕྱི་དཱ་བིད་དང་འདྲ་བར་གྱུར་མ་སོང་། ཁོས་བདག་གི་བཀའ་རྒྱ་རྣམས་བསྲུངས་པ་དང་། རྩེ་གཅིག་གིས་ངའི་རྗེས་སུ་འབྲངས་ཤིང་། བདག་གི་མིག་ལམ་དུ་ལེགས་པོ་གང་ཡིན་དེ་སྤྱད་དོ། ། 9 འོན་ཀྱང་ཁྱོད་ཀྱིས་རང་གི་སྔོན་མ་ཐམས་ཅད་ལས་ཀྱང་ལྷག་པར་ལོག་སྤྱོད་བྱས་ཤིང་། ཡང་གཞན་པའི་ལྷ་དང་བླུགས་སྐུ་རྣམས་བཟོས་ཏེ་བདག་ལ་ཁོང་ཁྲོ་བསླངས་པ་དང་བདག་ནི་རྒྱབ་ཏུ་གཡུགས་སོ། ། 10 དེ་བས་ན། ལྟོས་དང་། བདག་གིས་ཡེ་རོབ་ཨམ་གྱི་ཁྱིམ་རྒྱུད་ལ་ཆག་སྒོ་འབེབ་བོ། །ཡེ་རོབ་ཨམ་གྱི་ཁྱིམ་རྒྱུད་ལས་སྐྱེས་པ་ *ཐམས་ཅད་དེ། ཡེས་ར་ཨེལ་དུ་རང་དབང་ཅན་ནམ་ཡང་ན་རང་དབང་མེད་པ་གང་ཡིན་ཡང་ཚང་མ་ཚར་གཅོད་བྱ་ཞིང་ཐམས་ཅད་རྩ་མེད་འགྲོ་བའི་བར་དུ། ཡེ་རོབ་ཨམ་གྱི་ཁྱིམ་རྒྱུད་ལྷག་མ་རྣམས་ཀྱང་ལྕི་བ་ལྟར་ཕྱག་པར་བྱའོ། ། 11 ཡེ་རོབ་ཨམ་ལ་གཏོགས་པའི་མི་རྣམས་ལས་གྲོང་ཁྱེར་དུ་ཤི་བ་རྣམས་ནི་ཁྱིས་འཆའ་བ་དང་། ས་སྟོང་དུ་ཤི་བ་རྣམས་ནི་ནམ་མཁའི་བྱ་ཡིས་བཟའ་བར་འགྱུར་རོ། །ཅིའི་ཕྱིར་ཞེ་ན། དཀོན་མཆོག་ཡ་ཝཱེས་དེ་ལྟར་གསུངས་པའི་ཕྱིར་རོ། ། 12 དེ་བས་ཁྱོད་རང་ཡར་ལོངས་ལ་རང་གི་ཁྱིམ་དུ་སོང་ཞིག ཁྱོད་ཀྱི་རྐང་པ་གྲོང་ཁྱེར་གྱི་ནང་དུ་སྤོས་པ་ཙམ་དུ་བུ་ནི་འཆི་བར་འགྱུར་རོ། ། 13 ཡང་ཡེས་ར་ཨེལ་ཐམས་ཅད་ཀྱིས་ཁོའི་ཆེད་དུ་མྱ་ངན་བྱེད་ཅིང་ཁོ་དུར་ལ་སྦ་བར་བྱེད་པ་དང་། ཡེས་ར་ཨེལ་གྱི་དཀོན་མཆོག་ཡ་ཝཱེའི་དྲུང་དུ། ཡེ་རོབ་ཨམ་གྱི་ཁྱིམ་ལས་ཁོ་འབའ་ཞིག་གི་ནང་དུ་བཟང་པོ་རྙེད་པས། ཡེ་རོབ་ཨམ་ལ་གཏོགས་པའི་མི་རྣམས་ལས་ཁོ་རང་གཅིག་པུ་དུར་ལ་སྦ་བར་འགྱུར་རོ། ། 14 དཀོན་མཆོག་ཡ་ཝཱེས་ཉིད་ཀྱི་ཕྱིར་དུ་ཡེས་ར་ཨེལ་ལ་རྒྱལ་པོ་ཞིག་བསྐོ་བར་བྱ་སྟེ། ཁོས་ཉིན་མོ་དེར་ཡེ་རོབ་ཨམ་གྱི་རིགས་རྒྱུད་མེད་པར་གཏོང་བར་བྱ་ †ཞིང་། དུས་དེ་ནི་དེ་རིང་ངམ་ད་ལྟ་ཉིད་དུའོ། ། 15 དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་བརྡེགས་ནས་ཁོ་རྣམས་ནི་འདམ་རྩྭ་ཆུའི་ནང་དུ་གཡོ་བ་བཞིན་གཡོ་བར་འགྱུར། དཀོན་མཆོག་ཡ་ཝཱེས་ཡེས་ར་ཨེལ་གྱི་ཕ་མེས་ལ་གནང་བའི་ཡུལ་ཁམས་ཡིད་དུ་འོང་བ་འདི་ནས་ཡེས་ར་ཨེལ་པ་རྣམས་རྩ་ནས་བཏོན་ཏེ། ཕི་རཱད་ཆུ་བོའི་ཕ་རོལ་ཏུ་གཏོར་བར་བྱའོ། །ཅིའི་ཕྱིར་ཞེ་ན། དེ་དག་གིས་ལྷ་མོ་ཨ་ཤེ་རཱ་ཡི་སྐུ་བཟོས་ནས་དཀོན་མཆོག་ཡ་ཝཱེའི་ཐུགས་དཀྲུགས་པའི་ཕྱིར་རོ། ། 16 ཡེ་རོབ་ཨམ་རང་གིས་བྱས་པའི་སྡིག་པ་དང་། ཁོས་ཡེས་ར་ཨེལ་ལ་བྱེད་དུ་བཅུག་པའི་སྡིག་པ་ཡི་རྐྱེན་གྱིས་དཀོན་མཆོག་ཡ་ཝཱེས་ཡེས་ར་ཨེལ་སྤང་བར་བྱའོ་ཞེས་སྦྲན་ཏོ། ། 17 དེ་ནས་ཡེ་རོབ་ཨམ་གྱི་ཆུང་མ་ཡར་ལངས་ནས་ཕྱིར་ཐིར་ཙ་རུ་ཕྱིན་ཏེ་ཁྱིམ་གྱི་སྒོ་ཐེམ་ལ་སླེབས་མ་ཐག་ཏུ་བུ་དེ་ཤིའོ། ། 18 དེར་དཀོན་མཆོག་ཡ་ཝཱེས་ཉིད་ཀྱི་ཞབས་ཕྱི་སྟེ་ལུང་སྟོན་པ་ཨ་ཧི་ཡཱ་བརྒྱུད་ནས་གསུངས་པའི་བཀའ་བཞིན་དུ། ཡེས་ར་ཨེལ་པ་རྣམས་ཀྱི་མི་ཚོགས་ཀྱིས་ཁོ་དུར་ལ་སྦས་ཤིང་ཁོའི་དོན་དུ་མྱ་ངན་བྱས་སོ། ། 19 ཡང་ཡེ་རོབ་ཨམ་གྱི་བྱས་རྗེས་གཞན་རྣམས་དང་། ཁོས་ཇི་ལྟར་དམག་བརྒྱབ་ནས་སྲིད་བསྐྱངས་པ་བཅས་ནི། ཡེས་ར་ཨེལ་གྱི་རྒྱལ་རབས་ཀྱི་མདོ་ལ་བཀོད་ཡོད་པ་དང་། 20 ཡེ་རོབ་ཨམ་གྱིས་ལོ་ཉེར་གཉིས་ཀྱི་རིང་ལ་སྲིད་བསྐྱངས་པ་དང་། དེ་ནས་ཁོ་ནི་རང་གི་ཕ་མེས་རྣམས་དང་ལྷན་ཅིག་ཏུ་གཟིམས་ཤིང་། ཁོའི་བུ་ནཱ་དབ་ཀྱིས་དེའི་ཚབ་ཏུ་སྲིད་བསྐྱངས་པའོ། །

ཡ་ཧུ་དཱའི་རྒྱལ་པོ་རེ་ཧབ་ཨམ།

21 ཡང་སོ་ལོ་མོན་གྱི་སྲས་རེ་ཧབ་ཨམ་གྱིས་ཡ་ཧུ་དཱ་ཡུལ་ལ་སྲིད་བྱས་པ་དང་། ཁོ་རང་རྒྱལ་པོར་སྡོད་དུས་ལོ་ཞེ་གཅིག་ཡིན། རེ་ཧབ་ཨམ་གྱིས་ལོ་བཅུ་བདུན་གྱི་རིང་ལ་ཡེ་རུ་སཱ་ལེམ་གྲོང་ཁྱེར་དུ་སྲིད་བསྐྱངས་ཤིང་། ཡེ་རུ་སཱ་ལེམ་གྲོང་ཁྱེར་ནི་དཀོན་མཆོག་ཡ་ཝཱེས་རང་ཉིད་ཀྱི་མཚན་འཇོག་པའི་ཕྱིར་དུ་ཡེས་ར་ཨེལ་གྱི་ཚོ་པ་ཀུན་ལས་བདམས་པ་ཡིན། རེ་ཧབ་ཨམ་གྱི་མ་ནི་ཨམ་མོན་པ་ཡིན་ཞིང་མིང་ལ་ནཱ་མཱ་ཞེས་བྱའོ། ། 22 ཡ་ཧུ་དཱ་པས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་ཅིང་། དེ་དག་གིས་སྡིག་ཉེས་བསགས་ཏེ་རང་གི་ཕ་མེས་ལས་ཀྱང་ལྷག་པར་ཁོང་གི་ཕྲག་དོག་དང་ཐུགས་ཁྲོ་བསྐྱེད་དོ། ། 23 དེ་དག་གིས་རང་གི་ཕྱིར་དུ་མཐོ་གླིང་རེ་རེའི་སྟེང་དང་། ལྗོན་ཤིང་རེ་རེའི་འོག་ཏུ་མཆོད་ཁྲི་རྣམས་བརྩིགས་ཤིང་། རྡོ་སྐུ་དང་ལྷ་མོ་ཨ་ཤེ་རཱའི་སྐུ་རྣམས་བཞེངས་པ་དང་། 24 རྒྱལ་ཁམས་ནང་རོལ་དུ་མཆོད་གཤོམ་གྱི་ཆོས་རྫུ་གཞང་འཚོང་ཡང་ཡོད་དེ། སྔར་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་མདུན་ནས་བཏོན་པའི་མི་རིགས་གཞན་པས་ཅི་བྱས་པ་བཞིན་དུ་ཡ་ཧུ་དཱ་པ་རྣམས་ཀྱིས་སྐྱུག་བྲོ་བའི་ལས་བྱས་སོ། ། 25 རྒྱལ་པོ་རེ་ཧབ་ཨམ་གྱི་སྲིད་ལོ་ལྔ་པར། ཨེ་ཅིབ་ཀྱི་རྒྱལ་པོ་ཤི་ཤག་གིས་ཡེ་རུ་སཱ་ལེམ་དུ་དམག་དྲངས་པ་དང་། 26 ཁོས་དཀོན་མཆོག་ཡ་ཝཱེའི་མཆོད་ཁང་གི་དཀོར་མཛོད་དང་། རྒྱལ་པོའི་ཕོ་བྲང་གི་གཏེར་མཛོད་རྣམས་བཅོམ་སྟེ་གང་ཡོད་པ་ཐམས་ཅད་ཁྱེར་བ་དང་། སོ་ལོ་མོན་གྱིས་བཟོས་པའི་གསེར་གྱི་ཕུབ་རྣམས་ཀྱང་ཕྲོགས་ནས་ཁྱེར་བས། 27 རེ་ཧབ་ཨམ་གྱིས་གསེར་ཕུབ་ཀྱི་ཚབ་ཏུ་ལི་ཡི་ཕུབ་བཟོས་ནས། རྒྱལ་པོའི་ཕོ་བྲང་གི་སྐུ་སྲུང་དཔོན་པོ་རྣམས་ཀྱི་ལག་ཏུ་བཅོལ། 28 ཐེངས་རེར་རྒྱལ་པོ་དཀོན་མཆོག་ཡ་ཝཱེའི་མཆོད་ཁང་དུ་འགྲོ་དུས་སུ། སྐུ་སྲུང་པ་རྣམས་འོངས་ནས་ཕུབ་དེ་དག་ཁྱེར་ཅིང་། ཕྱིས་སུ་སླར་སྐུ་སྲུང་པའི་ཁང་པར་འཇོག་པ་ཡིན། 29 རེ་ཧབ་ཨམ་གྱི་བྱས་རྗེས་གཞན་རྣམས་དང་། ཁོས་ཅི་བྱས་པ་ཐམས་ཅད་ཡ་ཧུ་དཱའི་རྒྱལ་རབས་ཀྱི་མདོ་ལ་བཀོད་ཡོད་པ་མ་ཡིན་ནམ། 30 རེ་ཧབ་ཨམ་དང་ཡེ་རོབ་ཨམ་གཉིས་ཀྱི་བར་ལ་ནམ་རྒྱུན་དམག་འཁྲུག་བྱུང་བ་དང་། 31 རེ་ཧབ་ཨམ་ནི་རང་གི་ཕ་མེས་རྣམས་དང་ལྷན་ཅིག་ཏུ་གཟིམས་ནས་དཱ་བིད་གྲོང་ཁྱེར་དུ་རང་གི་ཕ་མེས་རྣམས་ཀྱི་ཁྲོད་དུ་དུར་ལ་སྦས་པ་དང་། ཁོའི་མ་ནི་ཨམ་མོན་པ་ཡིན་ལ་མིང་དུ་ནཱ་མཱ་ཞེས་ཟེར། ཁོའི་བུ་ཨ་བི་ཡཱས་ ‡ཁོའི་ཚབ་ཏུ་རྒྱལ་སྲིད་བཟུང་ངོ་། །

ལེའུ་བཅོ་ལྔ་པ།

ཨ་བི་ཡཱ་ནི་ཡ་ཧུ་དཱའི་རྒྱལ་པོར་བསྡད་པ།

1 ནེ་བཱད་ཀྱི་བུ་ཡེ་རོབ་ཨམ་གྱི་སྲིད་ལོ་བཅོ་བརྒྱད་པར། ཨ་བི་ཡཱ་ནི་ཡ་ཧུ་དཱའི་རྒྱལ་པོར་བསྡད། 2 ཁོས་ཡེ་རུ་སཱ་ལེམ་དུ་ལོ་གསུམ་གྱི་རིང་ལ་རྒྱལ་སྲིད་བསྐྱངས་པ་དང་། ཁོའི་མ་ཡི་མིང་ལ་མ་ཨ་ཀཱ་ཟེར་ཞིང་མོ་ནི་ཨ་བི་ཤ་ལོམ་གྱི་བུ་མོ་ཡིན། 3 ཨ་བི་ཡཱས་སྔར་རང་གི་ཕ་ཡིས་བྱས་པའི་སྡིག་ཉེས་མཐའ་དག་བྱས་ཏེ། ཁོའི་སེམས་ནི་རང་གི་མེས་པོ་དཱ་བིད་ཀྱི་སེམས་དང་འདྲ་བར་དཀོན་མཆོག་ཡ་ཝཱེ་ལ་ཡོངས་སུ་ཕུལ་མེད་དོ། ། 4 འོན་ཀྱང་དཱ་བིད་ཀྱི་རྐྱེན་གྱིས། ཨ་བི་ཡཱའི་དཀོན་མཆོག་ཡ་ཝཱེས་ཡེ་རུ་སཱ་ལེམ་དུ་ཁོ་ལ་སྒྲོན་མེ་གནང་སྟེ། ཁོའི་བུ་ཁོའི་ཚབ་ཏུ་རྒྱལ་པོར་བསྐོས་པ་དང་ཡེ་རུ་སཱ་ལེམ་གྲོང་ཁྱེར་བརྟན་པོར་མཛད་པ་རེད། 5 ཅིའི་ཕྱིར་ཞེ་ན། དཱ་བིད་ཀྱིས་དཀོན་མཆོག་ཡ་ཝཱེའི་སྤྱན་ལམ་དུ་ལེགས་པོ་གང་ཡིན་དེ་སྤྱད་ནས། ཧེད་པ་ཨུ་རི་ཡཱའི་དོན་དེ་སྐོར་ནས་མ་གཏོགས་ཁོང་ནི་ཚེ་གང་པོར་དཀོན་མཆོག་ཡ་ཝཱེའི་བཀའ་གང་ལའང་མ་འགལ་ལོ། ། 6 ཨ་བི་ཡཱའི་མི་ཚེ་གང་པོར་རེ་ཧབ་ཨམ་དང་ཡེ་རོབ་ཨམ་གཉིས་ཀྱི་བར་ལ་རྒྱུན་དུ་དམག་འཁྲུག་བྱུང་། 7 ཨ་བི་ཡཱའི་བྱས་རྗེས་གཞན་རྣམས་དང་ཁོས་ཅི་བྱས་པ་ཐམས་ཅད་ནི་ཡ་ཧུ་དཱའི་རྒྱལ་རབས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ། ཨ་བི་ཡཱ་དང་ཡེ་རོབ་ཨམ་གཉིས་ཀྱི་བར་ལའང་རྒྱུན་དུ་དམག་འཁྲུག་བྱུང་བ་ཡིན། 8 དེ་ནས་ཨ་བི་ཡཱ་ནི་རང་གི་ཕ་མེས་རྣམས་དང་ལྷན་ཅིག་ཏུ་གཟིམས་པ་དང་། ཁོ་དཱ་བིད་ཀྱི་གྲོང་ཁྱེར་དུ་དུར་ལ་སྦས་ཤིང་། ཁོའི་བུ་ཨ་སཱ་ཡིས་ཁོའི་ཚབ་ཏུ་རྒྱལ་སྲིད་བཟུང་བའོ། །

ཨ་སཱ་ནི་ཡ་ཧུ་དཱའི་རྒྱལ་པོར་བསྡད་པ།

9 ཡེས་ར་ཨེལ་གྱི་རྒྱལ་པོ་ཡེ་རོབ་ཨམ་གྱི་སྲིད་ལོ་ཉི་ཤུ་པར་ཨ་སཱ་ནི་ཡ་ཧུ་དཱའི་རྒྱལ་པོར་བསྡད། 10 ཁོང་གིས་ཡེ་རུ་སཱ་ལེམ་དུ་ལོ་ཞེ་གཅིག་གི་རིང་ལ་རྒྱལ་སྲིད་བསྐྱངས། ཨ་བི་ཤ་ལོམ་གྱི་བུ་མོ་མཱ་ཨ་ཀཱ་བྱ་བ་ནི་ཁོའི་རྨོ་མོ་ཡིན་ནོ། ། 11 ཨ་སཱ་ཡིས་རང་གི་ཡབ་མེས་དཱ་བིད་དང་འདྲ་བར་དཀོན་མཆོག་ཡ་ཝཱེའི་སྤྱན་ལམ་དུ་ལེགས་པོ་གང་ཡིན་དེ་སྤྱད་ནས། 12 ཁོང་གིས་མཆོད་གཤོམ་གྱི་ཆོས་རྫུ་གཞང་འཚོང་རྣམས་ཡུལ་དེ་ནས་བཏོན་ཞིང་། ཕ་མེས་རྣམས་ཀྱིས་བཟོས་པའི་སྐུ་འདྲ་ཐམས་ཅད་ཀྱང་མེད་པར་བྱས། 13 དེར་མ་ཟད་རང་གི་རྨོ་མོ་མཱ་ཨ་ཀཱ་ཞེས་པ་རྒྱལ་ཡུམ་གྱི་གོ་ས་ལས་ཕབ། ཅིའི་ཕྱིར་ཞེ་ན། དེས་ཨ་ཤེ་རཱ་ཡི་སྐུ་འཇིགས་སུ་རུང་བ་ཞིག་བཞེངས་པས་སོ། །ཨ་སཱས་སྐུ་འཇིགས་སུ་རུང་བ་དེ་བཅག་ནས་ཀིད་རོན་ཆུ་བོའི་འགྲམ་དུ་མེར་བསྲེགས་སོ། ། 14 འོན་ཀྱང་མཐོ་གླིང་རྣམས་ད་དུང་མ་བཤིག་པར་ལུས་མོད། ཨ་སཱས་ཚེ་གང་པོ་དཀོན་མཆོག་ཡ་ཝཱེ་ལ་ཡོངས་སུ་ཕུལ་ཏོ། ། 15 ཨ་སཱས་རང་གི་ཕ་ཡིས་དམ་པར་བསྔོས་པ་དང་། རང་གིས་དམ་པར་བསྔོས་པའི་གསེར་དངུལ་དང་། སྣོད་ཆས་ཐམས་ཅད་དཀོན་མཆོག་ཡ་ཝཱེའི་མཆོད་ཁང་ནང་དུ་བཅུག་པ་ཡིན།

16 ཡང་ཨ་སཱ་དང་ཡེས་ར་ཨེལ་གྱི་རྒྱལ་པོ་པཱ་ཤ་གཉིས་ཀྱི་བར་ལ་མི་ཚེ་གང་པོར་དམག་འཁྲུག་བྱུང་ངོ་། ། 17 ཡེས་ར་ཨེལ་གྱི་རྒྱལ་པོ་པཱ་ཤ་ཡིས་ཡར་ཡ་ཧུ་དཱ་ལ་དམག་དྲངས་ནས། མི་སུ་ཡིན་ཡང་ཡ་ཧུ་དཱའི་རྒྱལ་པོ་ཨ་སཱའི་དྲུང་དུ་འགྲོ་འོང་བྱེད་པ་གཅོད་པའི་ཕྱིར་དུ། ཁོས་རཱ་མ་བྱ་བ་བརྩིགས་སོ། ། 18 དེ་ནས་ཨ་སཱ་ཡིས་དཀོན་མཆོག་ཡ་ཝཱེའི་མཆོད་ཁང་དང་རྒྱལ་པོའི་ཕོ་བྲང་གི་གཏེར་མཛོད་ནས་ལུས་པའི་གསེར་དངུལ་ཕྱུང་སྟེ། རང་གི་ཞབས་ཕྱི་རྣམས་ཀྱི་ལག་ཏུ་སྤྲད་པ་དང་། དེ་རྣམས་དཱ་མེ་སེག་ཏུ་གནས་པའི་ཨ་རམ་གྱི་རྒྱལ་པོ་པེན་ཧ་དཱད་ཀྱི་དྲུང་དུ་བརྫངས། ཡང་དེ་ནི་ཏབ་རིམ་མོན་གྱི་བུ་དང་། ཧེས་ཡོན་གྱི་ཚ་བོ་ཡིན་ནོ། །ཨ་སཱས་འདི་ལྟར། 19 གཟིགས་དང་། ཁྱེད་ཀྱི་ཕ་དང་ངའི་ཕ་གཉིས་ཀྱི་བར་དུ་སྔར་ཆད་དོན་བཞག་ཡོད་པས། འུ་གཉིས་ཀྱིས་ཀྱང་ཆད་དོན་འཇོག་དགོས་ཏེ། ད་ལྟ་ངས་ཁྱེད་ལ་གསེར་དང་དངུལ་ཕྱག་རྟེན་དུ་བསྐུར་བ་ཡིན། ཡེས་ར་ཨེལ་གྱི་རྒྱལ་པོ་པཱ་ཤ་ངའི་མདུན་ནས་འགྲོ་བའི་ཕྱིར། ཁྱེད་ཀྱིས་དེར་བཞག་པའི་ཆད་དོན་དེ་སྤང་བར་མཛོད་ཅིག་ཅེས་སྨྲས་པས། 20 པེན་ཧ་དཱད་ཀྱིས་རྒྱལ་པོ་ཨ་སཱའི་གཏམ་ལ་མཉན་ནས། དམག་དཔོན་རྣམས་ཡེས་ར་ཨེལ་གྱི་གྲོང་ཁྱེར་རྣམས་སུ་བཏང་ནས། དེ་དག་གིས་ཨི་ཡོན་དང་། དཱན་དང་། ཨ་བེལ་པེད་མ་ཨ་ཀཱ་དང་། ཀིན་ནེ་རོད་ཡུལ་ཀུན་དང་། ནཱབ་ཐ་ལི་བཅས་ཡུལ་ཐམས་ཅད་ཕམ་པར་བྱས་སོ། ། 21 པཱ་ཤ་ཡིས་གཏམ་དེ་ཐོས་པ་དང་། རཱ་མ་བརྩིག་མཚམས་བཞག་ཅིང་སྔར་བཞིན་ཐིར་ཙ་བྱ་བར་བསྡད་དོ། ། 22 དེ་ནས་རྒྱལ་པོ་ཨ་སཱ་ཡིས་ཡ་ཧུ་དཱ་པ་གཅིག་ཀྱང་མ་ལུས་པར་ཀུན་ལ་སྤྱི་བསྒྲགས་བྱས་པ་དང་། དེ་དག་གིས་པཱ་ཤས་རཱ་མ་རྩིག་བྱེད་ཀྱི་རྡོ་དང་གདུང་མ་རྣམས་སྤར་ནས། རྒྱལ་པོ་ཨ་སཱས་རྒྱུ་ཆ་དེ་དག་གིས་པེན་ཡཱ་མེན་ཡུལ་གྱི་གེ་བཱ་དང་མཱས་ཟི་ཕཱ་གཉིས་བརྩིགས་སོ། ། 23 ཨ་སཱ་ཡི་བྱས་རྗེས་གཞན་རྣམས་དང་། ཁོང་གི་དཔའ་རྩལ་དང་ཅི་བྱས་པ་ཐམས་ཅད་དང་། ཁོང་གིས་བརྩིགས་པའི་གྲོང་ཁྱེར་བཅས་ནི་ཡ་ཧུ་དཱའི་རྒྱལ་རབས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ། འོན་ཀྱང་ཁོང་ལོ་ན་རྒས་པའི་དུས་སུ་རྐང་པ་ན་བར་གྱུར་ཏོ། ། 24 དེ་ནས་ཨ་སཱ་རང་གི་ཕ་མེས་རྣམས་དང་ལྷན་ཅིག་ཏུ་གཟིམས་པ་དང་། ཁོང་གི་ཡབ་མེས་དཱ་བིད་ཀྱི་གྲོང་ཁྱེར་དུ་རང་གི་ཕ་མེས་རྣམས་ཀྱི་ཁྲོད་དུར་ལ་སྦས། ཁོང་གི་བུ་ཡེ་ཧོ་ཤ་ཕད་ཀྱིས་ཁོང་གི་ཚབ་ཏུ་རྒྱལ་སྲིད་བཟུང་ངོ་། །

ནཱ་དབ་ནི་ཡེས་ར་ཨེལ་གྱི་རྒྱལ་པོར་བསྡད་པ།

25 ཡ་ཧུ་དཱའི་རྒྱལ་པོ་ཨ་སཱ་ཡིས་རྒྱལ་སྲིད་བསྐྱངས་པའི་ལོ་གཉིས་པར། ཡེ་རོབ་ཨམ་གྱི་བུ་ནཱ་དབ་ནི་ཡེས་ར་ཨེལ་གྱི་རྒྱལ་པོར་བསྡད་པ་དང་། ཡེས་ར་ཨེལ་ལ་ལོ་གཉིས་ཀྱི་རིང་ལ་སྲིད་བྱས། 26 ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ནས། རང་གི་ཕ་ཡི་ལམ་དུ་འགྲུལ་ཞིང་། ཁོའི་ཕ་ཡིས་ཡེས་ར་ཨེལ་པ་རྣམས་སྡིག་པར་ལྷུང་དུ་བཅུག་པའི་སྡིག་པ་དེ་བྱས་སོ། ། 27 ཡེས་སི་ཀཱར་གྱི་ཁྱིམ་རྒྱུད་ཀྱི་ཨ་ཧི་ཡཱའི་བུ་པཱ་ཤ་ཡིས་ནཱ་དབ་ལ་ལྐོག་གཤོམ་བྱས་ཏེ། ནཱ་དབ་དང་ཡེས་ར་ཨེལ་པ་རྣམས་ཀྱིས་ཕེ་ལེ་ཤེད་ཡུལ་གྱི་གིབ་བེ་ཏོན་བསྐོར་ནས་དེར་དཔུང་འཇུག་བྱེད་པའི་དུས་སུ། པཱ་ཤ་ཡིས་ནཱ་དབ་ཁོ་རང་གིབ་བེ་ཏོན་དུ་བསད་པ་རེད། 28 དེ་ལྟར་ཡ་ཧུ་དཱའི་རྒྱལ་པོ་ཨ་སཱ་ཡི་སྲིད་ལོ་གསུམ་པར། པཱ་ཤ་ཡིས་ནཱ་དབ་བསད་ནས་ཁོའི་ཚབ་ཏུ་རྒྱལ་སྲིད་བཟུང་ངོ་། ། 29 པཱ་ཤ་རྒྱལ་པོར་བསྡད་མ་ཐག་ཏུ། ཡེ་རོབ་ཨམ་གྱི་ཁྱིམ་གང་པོ་བསད་ནས། དཀོན་མཆོག་ཡ་ཝཱེས་ཉིད་ཀྱི་ཞབས་ཕྱི་སྟེ་ཞི་ལོ་པ་ཨ་ཧི་ཡཱ་བརྒྱུད་ནས་གསུངས་པ་བཞིན་དུ། དབུགས་ཡོད་པ་ཐམས་ཅད་ལས་གཅིག་ཀྱང་མ་ལུས་པར་མེད་པར་བཏང་ངོ་། ། 30 ཅིའི་ཕྱིར་ཞེ་ན། ཡེ་རོབ་ཨམ་རང་གིས་བྱས་པའི་སྡིག་ཉེས་དང་། ཡེས་ར་ཨེལ་པ་རྣམས་སྡིག་པར་ལྷུང་དུ་བཅུག་པའི་སྡིག་པ་དེ་དང་། ཡང་ཁོས་ཡེས་ར་ཨེལ་གྱི་དཀོན་མཆོག་ཡ་ཝཱེ་ཐུགས་ཁྲོ་རུ་བཅུག་པའི་རྐྱེན་གྱིས་བྱུང་བའོ། ། 31 ཡང་ནཱ་དབ་ཀྱི་བྱས་རྗེས་གཞན་རྣམས་དང་། ཁོས་ཅི་བྱས་པ་ཐམས་ཅད་ནི་ཡེས་ར་ཨེལ་གྱི་རྒྱལ་རབས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ། 32 ཨ་སཱ་དང་ཡེས་ར་ཨེལ་གྱི་རྒྱལ་པོ་པཱ་ཤ་གཉིས་ཀྱི་བར་ལ་ཚེ་གང་པོར་དམག་འཁྲུག་བྱུང་བ་ཡིན་ནོ། །

པཱ་ཤ་ནི་ཡེས་ར་ཨེལ་གྱི་རྒྱལ་པོར་བསྡད་པ།

33 ཡ་ཧུ་དཱའི་རྒྱལ་པོ་ཨ་སཱ་ཡི་སྲིད་ལོ་གསུམ་པར། ཨ་ཧི་ཡཱ་ཡི་བུ་པཱ་ཤ་ནི་ཐིར་ཙ་རུ་ཡེས་ར་ཨེལ་ཡོངས་ཀྱི་རྒྱལ་པོར་བསྡད་ཅིང་། ལོ་ཉེར་བཞིའི་རིང་དུ་རྒྱལ་སྲིད་བཟུང་བ་དང་། 34 ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ནས། ཡེ་རོབ་ཨམ་གྱི་ལམ་དུ་འགྲུལ་ཞིང་། ཡེ་རོབ་ཨམ་གྱིས་ཡེས་ར་ཨེལ་པ་རྣམས་སྡིག་པར་ལྷུང་དུ་བཅུག་པའི་སྡིག་པ་དེ་བྱས་སོ། །

ལེའུ་བཅུ་དྲུག་པ།

དཀོན་མཆོག་ཡ་ཝཱེས་རྒྱལ་པོ་པཱ་ཤ་ཡི་སྐོར་ནས་ཡེ་ཧུ་ལ་བཀའ་གནང་བ།

1 དེ་ནས་དཀོན་མཆོག་ཡ་ཝཱེའི་བཀའ་ནི་ཧ་ནཱ་ནེ་ཡི་བུ་ཡེ་ཧུ་ཞེས་པ་ལ་བྱུང་སྟེ་པཱ་ཤ་ལ་བཀའ་བཀྱོན་མཛད་ནས་འདི་སྐད་དུ། 2 ངས་ཁྱོད་ཐལ་རྡུལ་ནས་ཡར་བཀྱགས་ཏེ། འབངས་མི་ཡེས་ར་ཨེལ་གྱི་འགོ་དཔོན་བྱེད་དུ་བསྐོས་ནའང་། ཁྱོད་ནི་ཡེ་རོབ་ཨམ་གྱི་སྤྱོད་ལམ་དུ་སོང་ཞིང་བདག་གི་འབངས་མི་ཡེས་ར་ཨེལ་ལ་སྡིག་པ་བྱེད་དུ་བཅུག་ནས། དེ་རྣམས་ཀྱི་སྡིག་ཉེས་ཀྱིས་བདག་ལ་ཁོང་ཁྲོ་བསླངས། 3 ལྟོས་དང་། ངས་པཱ་ཤ་དང་ཁོའི་ཁྱིམ་ཚར་གཅོད་བྱེད་ཅིང་། ཁྱོད་ཀྱི་ཁྱིམ་ནི་ནེ་བཱད་ཀྱི་བུ་ཡེ་རོབ་ཨམ་གྱི་ཁྱིམ་དང་འདྲ་བར་བྱེད་པ་དང་། 4 པཱ་ཤ་ཡི་ཁྱིམ་ལས་སུ་ཞིག་གྲོང་ཁྱེར་དུ་ཤི་ན་དེ་ནི་ཁྱི་ཡིས་འཆའ་བ་དང་། སུ་ཞིག་ཐང་དུ་ཤི་ན་དེ་ནི་ནམ་མཁའི་བྱ་ཡིས་བཟའ་བར་འགྱུར་ཞེས་གསུངས་སོ། ། 5 ཡང་པཱ་ཤ་ཡི་བྱས་རྗེས་གཞན་རྣམས་དང་། ཁོས་ཅི་བྱས་པ་དང་། ཁོའི་དཔའ་རྩལ་ཐམས་ཅད་ནི་ཡེས་ར་ཨེལ་གྱི་རྒྱལ་རབས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ། 6 དེ་ནས་པཱ་ཤ་རང་གི་ཕ་མེས་རྣམས་དང་མཉམ་དུ་གཟིམས་པ་དང་། ཐིར་ཙ་རུ་དུར་ལ་སྦས། ཡང་ཁོའི་བུ་ཨེ་ལཱ་ཡིས་ཁོའི་ཚབ་ཏུ་རྒྱལ་སྲིད་བཟུང་ངོ་། ། 7 གཞན་ཡང་། ཧ་ནཱ་ནེའི་བུ་སྟེ་ལུང་སྟོན་པ་ཡེ་ཧུ་བརྒྱུད་ནས་དཀོན་མཆོག་ཡ་ཝཱེས་པཱ་ཤ་དང་ཁོའི་ཁྱིམ་གྱི་སྐོར་ལ་བཀའ་གནང་ངོ་། །ཅིའི་ཕྱིར་ཞེ་ན། ཁོས་ཡེ་རོབ་ཨམ་གྱི་ཁྱིམ་དང་འདྲ་བར་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ནས། རང་གི་ལག་པས་བྱས་པའི་ལས་རྣམས་ཀྱིས་དཀོན་མཆོག་ཡ་ཝཱེའི་ཐུགས་དཀྲུགས་པ་དང་། ཡང་ཁོས་ཡེ་རོབ་ཨམ་གྱི་རིགས་རྒྱུད་བསད་པའི་ཕྱིར་རོ། །

ཨེ་ལཱ་ནི་ཡེས་ར་ཨེལ་གྱི་རྒྱལ་པོར་བསྡད་པ།

8 ཡ་ཧུ་དཱའི་རྒྱལ་པོ་ཨ་སཱ་ཡི་སྲིད་ལོ་ཉེར་དྲུག་པར། པཱ་ཤ་ཡི་བུ་ཨེ་ལཱ་ནི་ཐིར་ཙ་རུ་ལོ་གཉིས་ཀྱི་རིང་ལ་ཡེས་ར་ཨེལ་གྱི་རྒྱལ་པོར་བསྡད། 9 འོན་ཀྱང་ཁོས་ཐིར་ཙའི་ནང་བློན་ཨར་ཙ་ཞེས་པའི་ཁྱིམ་དུ་ཆང་འཐུང་ནས་ར་བཟི་བ་དང་། ཁོའི་ཤིང་རྟ་ཕྱེད་ཀའི་དམག་དཔོན་ཟིམ་རེ་བྱ་བས་ཁོ་ལ་ལྐོག་གཤོམ་བྱས་ཏེ། 10 ཡ་ཧུ་དཱའི་རྒྱལ་པོ་ཨ་སཱའི་སྲིད་ལོ་ཉེར་བདུན་པར། ཟིམ་རེ་ནང་དུ་སོང་སྟེ་ཨེ་ལཱ་ལ་བརྡུངས་ནས་བསད་དེ་ཁོའི་ཚབ་ཏུ་རྒྱལ་སྲིད་བཟུང་ངོ་། ། 11 ཟིམ་རེས་རྒྱལ་སྲིད་བཟུང་ནས་རྒྱལ་ཁྲིར་བསྡད་པ་ཙམ་གྱིས་པཱ་ཤ་ཡི་ནང་མི་ཐམས་ཅད་བསད་པ་དང་། ཐ་ན་ཁོའི་གཉེན་ཉེ་དང་གྲོགས་རྣམས་ལས་སྐྱེས་པ་གཅིག་ཀྱང་མ་ལུས་པར་བསད་དོ། ། 12 དཀོན་མཆོག་ཡ་ཝཱེས་ལུང་སྟོན་པ་ཡེ་ཧུ་བརྒྱུད་ནས་པཱ་ཤ་ལ་བཀའ་བཀྱོན་མཛད་པའི་གསུང་བཞིན་དུ་ཟིམ་རེ་ཡིས་པཱ་ཤ་ཡི་རྒྱུད་ཐམས་ཅད་མེད་པར་བྱས་སོ། ། 13 ཅི་ལ་དེ་ལྟར་བྱུང་ཞེ་ན། པཱ་ཤ་རང་ཉིད་དང་ཁོའི་བུ་ཨེ་ལཱ་ཡིས་བྱས་པའི་སྡིག་ཉེས་ཏེ། ཁོ་ཚོ་རང་གིས་བྱས་པའི་སྡིག་ཉེས་དང་། དེ་དག་གིས་ཡེས་ར་ཨེལ་པ་རྣམས་སྡིག་པར་ལྷུང་དུ་བཅུག་པའི་སྡིག་པ་དེ་དག་དང་། སྙིང་པོ་མེད་པའི་སྐུ་འདྲ་རྣམས་ཀྱིས་ཡེས་ར་ཨེལ་གྱི་དཀོན་མཆོག་ཡ་ཝཱེའི་ཐུགས་དཀྲུགས་པའི་ཕྱིར་རོ། ། 14 ཨེ་ལཱ་ཡི་བྱས་རྗེས་གཞན་རྣམས་དང་ཁོས་ཅི་བྱས་པ་ཐམས་ཅད་ནི་ཡེས་ར་ཨེལ་གྱི་རྒྱལ་རབས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ།

ཟིམ་རེ་ནི་ཡེས་ར་ཨེལ་གྱི་རྒྱལ་པོར་བསྡད་པ།

15 ཡ་ཧུ་དཱའི་རྒྱལ་པོ་ཨ་སཱའི་སྲིད་ལོ་ཉེར་བདུན་པར། ཟིམ་རེ་ནི་ཐིར་ཙ་རུ་ཉིན་ཞག་བདུན་གྱི་རིང་ལ་རྒྱལ་པོར་བསྡད། དེའི་སྐབས་སུ་མི་ཚོགས་ཀྱིས་སྒར་ཕབ་ནས་ཕེ་ལེ་ཤེད་པའི་གྲོང་ཁྱེར་གིབ་བེ་ཏོན་བསྐོར་ནས་དེར་དཔུང་འཇུག་བྱས་སོ། ། 16 དེ་ནས་སྒར་ཕབ་པའི་མི་ཚོགས་ཀྱིས། ཟིམ་རེ་ཡིས་ལྐོག་གཤོམ་བྱས་ཏེ་རྒྱལ་པོ་བསད་དོ་ཞེས་པ་ཐོས་པ་ཙམ་གྱིས། ཡེས་ར་ཨེལ་པ་ཐམས་ཅད་ཀྱིས་ཉིན་དེ་རང་ལ་ཁོ་ཚོའི་དམག་སྒར་གྱི་དམག་དཔོན་ཨོམ་རི་བྱ་བ་དེ་ཡེས་ར་ཨེལ་གྱི་རྒྱལ་པོར་བསྐོས་སོ། ། 17 ཡང་ཨོམ་རི་ནི་ཡེས་ར་ཨེལ་པ་ཐམས་ཅད་དང་མཉམ་དུ་གིབ་བེ་ཏོན་ནས་ཡར་སོང་སྟེ། ཐིར་ཙ་མཐའ་ནས་བསྐོར་བ་དང་། 18 ཟིམ་རེ་ཡིས་གྲོང་ཁྱེར་དེ་བླངས་པ་མཐོང་ནས་རྒྱལ་པོའི་ཕོ་བྲང་གི་བཙན་རྫོང་དུ་སོང་སྟེ། རྒྱལ་པོའི་ཕོ་བྲང་མེ་ཡིས་བསྲེགས་ནས་རང་ཉིད་མེའི་ནང་དུ་ཤིའོ། ། 19 ཅི་ལ་དེ་ལྟར་བྱུང་ཞེ་ན། ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། ཡེ་རོབ་ཨམ་གྱི་ལམ་དུ་འགྲུལ་ནས། དེས་ཡེས་ར་ཨེལ་པ་རྣམས་སྡིག་པར་ལྷུང་དུ་བཅུག་པའི་སྡིག་པ་དེའི་རྐྱེན་གྱིས་སོ། ། 20 ཟིམ་རེ་ཡི་བྱས་རྗེས་གཞན་རྣམས་དང་། ཁོས་ལྐོག་གཤོམ་བྱས་པའི་དོན་ནི་ཡེས་ར་ཨེལ་གྱི་རྒྱལ་རབས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ།

ཨོམ་རི་ནི་ཡེས་ར་ཨེལ་པ་རྣམས་ཀྱི་རྒྱལ་པོར་བསྡད་པ།

21 དེ་ནས་ཡེས་ར་ཨེལ་པ་རྣམས་མི་མཐུན་པར་གྱུར་ཏེ་མི་ཚོགས་གཉིས་སུ་གྱེས་པ་དང་། ཕྱེད་ཀ་ནི་གེ་ནཱད་ཀྱི་བུ་ཐེབ་ནེ་རྒྱལ་པོར་བསྐོ་བའི་ཕྱིར་དེའི་རྗེས་སུ་འབྲངས་པ་དང་། ཡང་ཕྱེད་ཀ་ནི་ཨོམ་རིའི་རྗེས་སུ་འབྲངས་སོ། ། 22 འོན་ཀྱང་ཨོམ་རིའི་རྗེས་སུ་འབྲངས་པ་རྣམས་ནི་གེ་ནཱད་ཀྱི་བུ་ཐེབ་ནེའི་རྗེས་སུ་འབྲངས་པའི་མི་ཚོགས་ལས་རྒྱལ་བར་གྱུར་ཏེ། ཐེབ་ནེ་སྲོག་དང་བྲལ་བས་ན། ཨོམ་རིས་རྒྱལ་སྲིད་བཟུང་ངོ་། ། 23 ཡ་ཧུ་དཱའི་རྒྱལ་པོ་ཨ་སཱ་ཡི་སྲིད་ལོ་སོ་གཅིག་པར། ཨོམ་རི་ཡེས་ར་ཨེལ་གྱི་རྒྱལ་པོར་བསྡད་པ་དང་། ཐིར་ཙ་རུ་ལོ་དྲུག་ལ་རྒྱལ་པོ་བྱས་ཤིང་བསྡོམས་པས་ལོ་བཅུ་གཉིས་རིང་དུ་ཡེས་ར་ཨེལ་ལ་སྲིད་བྱས་སོ། ། 24 ཁོས་སཱ་མར་ཡའི་རི་དེ་དངུལ་གྱི་རྡོ་ཚད་གཉིས་ཀྱིས་ས་མཱར་ཞེས་པ་ནས་ཉོས་ཤིང་རི་དེའི་ཁར་གྲོང་ཁྱེར་བརྩིགས་ཏེ། གྲོང་ཁྱེར་དེའི་མིང་ལ་རི་ཡི་བདག་པོ་ས་མཱར་བཞིན་དུ་སཱ་མར་ཡ་ཞེས་བཏགས་སོ། ། 25 ཨོམ་རི་ཡིས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། ཁོའི་སྔོན་དུ་བྱུང་བའི་རྒྱལ་པོ་ཀུན་ལས་ཀྱང་ཐུའོ། ། 26 ཁོས་ནེ་བཱད་ཀྱི་བུ་ཡེ་རོབ་ཨམ་གྱིས་སྤྱད་པའི་སྡིག་ཉེས་ནང་དུ་འགྲུལ་ཏེ། དེས་ཡེས་ར་ཨེལ་པ་རྣམས་སྡིག་པར་ལྷུང་དུ་བཅུག་པའི་སྡིག་པ་དེ་བྱས་པ་དང་། དེ་དག་གི་སྙིང་པོ་མེད་པའི་སྐུ་འདྲ་རྣམས་ཀྱིས་ཡེས་ར་ཨེལ་གྱི་དཀོན་མཆོག་ཡ་ཝཱེའི་ཐུགས་དཀྲུགས་པའི་ཕྱིར་རོ། ། 27 ཨོམ་རིའི་བྱས་རྗེས་གཞན་རྣམས་དང་། ཁོས་ཅི་བྱས་པ་དང་ཁོས་ངོམས་པའི་དཔའ་རྩལ་ཐམས་ཅད་ནི་ཡེས་ར་ཨེལ་གྱི་རྒྱལ་རབས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ། 28 དེ་ནས་ཨོམ་རི་ནི་རང་གི་ཕ་མེས་རྣམས་དང་ལྷན་ཅིག་ཏུ་གཟིམས་པ་དང་། སཱ་མར་ཡ་རུ་དུར་ལ་སྦས་ནས་དེའི་བུ་ཨ་ཧབ་ཀྱིས་ཁོའི་ཚབ་ཏུ་རྒྱལ་སྲིད་བཟུང་ངོ་། །

ཨ་ཧབ་ནི་ཡེས་ར་ཨེལ་གྱི་རྒྱལ་པོར་བསྡད་པ།

29 ཡ་ཧུ་དཱའི་རྒྱལ་པོ་ཨ་སཱ་ཡི་སྲིད་ལོ་སོ་བརྒྱད་པར། ཨོམ་རི་ཡི་བུ་ཨ་ཧབ་ནི་ཡེས་ར་ཨེལ་གྱི་རྒྱལ་པོར་བསྡད་པ་དང་། སཱ་མར་ཡ་རུ་ཡེས་ར་ཨེལ་ལ་ལོ་ཉེར་གཉིས་ཀྱི་རིང་དུ་སྲིད་བྱས་སོ། ། 30 ཨོམ་རིའི་བུ་ཨ་ཧབ་ཀྱིས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ནས། ཁོའི་སྔོན་དུ་བྱུང་བའི་རྒྱལ་པོ་ཐམས་ཅད་ལས་ཀྱང་ངན་པ་བྱས་སོ། ། 31 ཁོ་རང་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་ཉེས་ནང་དུ་འགྲུལ་ཞིང་དེ་ཅི་ལའང་མི་བརྩི་བར་མ་ཟད། ཚི་ཏུན་པའི་རྒྱལ་པོ་ཨེད་པཱ་ཨལ་གྱི་བུ་མོ་ཡེ་ཟི་བེལ་ཆུང་མར་བླངས་ཤིང་པཱ་ཨལ་ཞེས་པའི་ལྷ་ལ་རིམ་གྲོ་བྱས་ནས་དེར་ཕྱག་བཙལ་ཏོ། ། 32 ཁོས་སཱ་མར་ཡ་རུ་པཱ་ཨལ་གྱི་མཆོད་ཁང་བརྩིགས་ནས་དེའི་ནང་དུ་པཱ་ཨལ་ལ་མཆོད་ཁྲི་ཞིག་ཀྱང་བརྩིགས་པ་དང་། 33 ཨ་ཧབ་ཀྱིས་ལྷ་མོ་ཨ་ཤེ་རཱ་ཡི་སྐུ་ཞིག་ཀྱང་བཟོས། ཨ་ཧབ་ཀྱིས་ངན་པ་སྤྱད་ནས་ཡེས་ར་ཨེལ་གྱི་དཀོན་མཆོག་ཡ་ཝཱེའི་ཐུགས་དཀྲུགས་ཤིང་། ཁོའི་སྔོན་དུ་བྱུང་བའི་ཡེས་ར་ཨེལ་གྱི་རྒྱལ་པོ་ཐམས་ཅད་ལས་ཀྱང་ཐུའོ། ། 34 ཨ་ཧབ་ཀྱི་དུས་སུ་པེད་ཨེལ་པ་ཧི་ཨེལ་གྱིས་ཡེ་རུ་ཀོ་གྲོང་ཁྱེར་ཡང་བསྐྱར་བརྩིགས་ཏེ། ཁོས་གྲོང་ཁྱེར་གྱི་རྩིག་རྨང་འདིང་དུས་བུ་ཆེ་བ་ཨ་བི་རཱམ་ཤི་བ་དང་། ཡང་མཁར་སྒོ་འཛུགས་དུས་བུ་ཆུང་བ་སི་གེབ་ཤི་བར་གྱུར་ཏོ། །དེ་ནི་དཀོན་མཆོག་ཡ་ཝཱེས་ནུན་གྱི་བུ་ཡོ་ཤུ་ཨ་བརྒྱུད་ནས་གསུངས་པ་བཞིན་དུ་གྲུབ་བོ། ། *

ལེའུ་བཅུ་བདུན་པ།

ཨེ་ལི་ཡཱས་ཐན་པ་འབྱུང་བའི་ལུང་བསྟན་གནང་བ།

1 དེ་ཡང་ཐི་ཞི་པ་ཨེ་ལི་ཡཱ་སྟེ། གིལ་ཨད་ཡུལ་གྱི་ཐི་ཞི་ནས་འོངས་པའི་ཨེ་ལི་ཡཱ་བྱ་བས་ཨ་ཧབ་ལ། ངས་རང་གིས་ཞབས་ཏོག་སྒྲུབ་པའི་ཡེས་ར་ཨེལ་གྱི་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། ངས་གསོལ་བ་བཏབ་པ་མིན་ན་ལོ་འདི་དག་གི་ནང་དུ་ཟིལ་བའམ་ཆར་བ་གང་ཡང་འབབ་པར་མི་འགྱུར་རོ་ཞེས་གསུངས་པ་དང་། 2 དེ་ལ་དཀོན་མཆོག་ཡ་ཝཱེའི་བཀའ་བབས་ནས་འདི་སྐད་དུ། 3 ཁྱོད་རང་འདི་ནས་ཤར་ཕྱོགས་སུ་སོང་ལ། ཡོར་དན་གཙང་པོའི་ཤར་ཕྱོགས་སུ་ཡོད་པའི་ཀེ་རིད་ཆུ་བོའི་འགྲམ་ལ་ཡིབ་ནས་སྡོད་ཅིག 4 ཁྱོད་ཀྱིས་ཆུ་བོ་དེ་ལས་ཆུ་འཐུང་བར་འགྱུར་ཞིང་བདག་གིས་ཕོ་རོག་རྣམས་ལ་ཁྱོད་ལ་ཁ་ཟས་སྟེར་བའི་བཀའ་བསྒོས་ཡོད་ཅེས་གསུངས་པས། 5 ཨེ་ལི་ཡཱ་ནི་དཀོན་མཆོག་ཡ་ཝཱེའི་བཀའ་བཞིན་དུ་ཆས་ཏེ། ཡོར་དན་གཙང་པོའི་ཤར་ཕྱོགས་སུ་ཡོད་པའི་ཀེ་རིད་ཆུ་བོའི་འགྲམ་དུ་སོང་ནས་བསྡད་དོ། ། 6 ཕོ་རོག་རྣམས་ཀྱིས་ཞོགས་པ་ཁོང་ལ་བག་ལེབ་དང་ཤ་དྲངས་ཤིང་དགོང་མོ་ཡང་བག་ལེབ་དང་ཤ་དྲངས་པ་དང་། ཁོང་གིས་ཀྱང་ཆུ་བོ་དེའི་ཆུ་འཐུང་བའོ། །

སཱ་རེ་ཕད་གྲོང་རྡལ་གྱི་ཡུགས་མོ་ཞིག

7 ཡང་ཡུལ་དེར་ཆར་མ་བབས་པས། དུས་ཡུན་ངེས་ཅན་ཞིག་གི་རྗེས་སུ་ཆུ་བོ་དེ་བསྐམས་པ་དང་། 8 ཨེ་ལི་ཡཱ་ལ་ཡང་དཀོན་མཆོག་ཡ་ཝཱེའི་བཀའ་བབས་ནས་འདི་སྐད་དུ། 9 ཁྱོད་ཡར་ལོངས་ལ། ཚི་ཏུན་ཡུལ་གྱི་སཱ་རེ་ཕད་དུ་སོང་ནས་དེར་སྡོད་ཅིག དེ་རུ་ཁྱོད་ལ་འཚོ་བ་སྦྱོར་བའི་ཕྱིར་བདག་གིས་ཡུགས་མོ་ཞིག་ལ་བཀའ་བསྒོས་ཡོད་ཅེས་གསུངས་པ་དང་། 10 ཁོང་ཡར་ལངས་ཏེ་སཱ་རེ་ཕད་དུ་ཕྱིན་ཅིང་མཁར་སྒོ་རུ་སླེབས་པའི་ཚེ། ཡུགས་མོ་ཞིག་གིས་དེ་རུ་བུད་ཤིང་བཏུ་བཞིན་ཡོད་པ་དང་། ཁོང་གིས་མོ་བོས་ནས། ཁྱོད་ཀྱིས་སྣོད་ཅིག་གི་ནང་དུ་ང་ལ་ཆུ་ཅུང་ཟད་ཁུར་འོང་རོགས་ཞེས་སྨྲས་པ་དང་། 11 ཁོ་མོ་ཕར་དེ་ལེན་དུ་སོང་བ་ན། ཁོང་གིས་ཡང་མོ་བོས་ནས། ང་ལ་བག་ལེབ་དུམ་བུ་ཞིག་ཀྱང་ཁྱེར་འོང་རོགས་ཞེས་སྨྲས་པ་ན། 12 མོས་ཁོང་ལ། ངས་ཁྱེད་ཀྱི་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་བ་ཡིན། ང་ལ་བག་ལེབ་ནི་མེད། རྫ་མའི་ནང་དུ་ཕྱེ་སྤར་བ་གང་དང་། སྣོད་ཀྱི་ནང་དུ་སྣུམ་ཅུང་ཟད་ཙམ་ལས་མེད་དོ། །གཟིགས་དང་། ངས་བུད་ཤིང་རེ་གཉིས་ཙམ་བཏུས་ཏེ་ཁྱིམ་དུ་སོང་ནས་ང་དང་ངའི་བུ་ལ་ཁ་ཟས་གཡོས་ནས། དེ་ཟོས་རྗེས་འཆི་བར་སྒུག་པ་ཡིན་ཞེས་ཞུས། 13 དེར་ཨེ་ལི་ཡཱས་བུད་མེད་དེ་ལ། མ་འཇིགས་ཤིག སོང་ལ་ཁྱོད་ཀྱིས་སྨྲས་པ་བཞིན་དུ་བྱོས་ཤིག འོན་ཀྱང་ཐོག་མར་བག་ལེབ་ཆུང་ངུ་ཞིག་བསྲེགས་ནས་ང་ལ་ཁྱེར་ཤོག དེ་ནས་ཁྱོད་དང་ཁྱོད་ཀྱི་བུ་ལ་བག་ལེབ་སྲེགས་ཤིག 14 ཅིའི་ཕྱིར་ཞེ་ན། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། དཀོན་མཆོག་ཡ་ཝཱེས་ས་གཞི་རུ་ཆར་བ་གནང་བའི་ཉིན་དེའི་བར་དུ། རྫ་མའི་ཕྱེ་མི་ཚར་ལ། སྣོད་ཀྱི་སྣུམ་ཡང་རྫོགས་པར་མི་འགྱུར་ཞེས་གསུངས་སོ་ཞེས་སྨྲས་པ་དང་། 15 ཁོ་མོ་སོང་ནས་ཨེ་ལི་ཡཱས་བསྒོས་པ་ལྟར་བྱས་ཏེ། མོ་རང་དང་། ཨེ་ལི་ཡཱ་དང་། མོའི་ནང་མི་རྣམས་ཀྱིས་ཉིན་མང་པོར་ཁ་ཟས་སྤྱད་པའོ། ། 16 དཀོན་མཆོག་ཡ་ཝཱེའི་བཀའ་སྟེ་ཨེ་ལི་ཡཱའི་ངག་བརྒྱུད་ནས་གསུངས་པ་བཞིན་དུ། རྫ་མའི་ཕྱེ་ནི་མ་ཚར་ལ། སྣོད་ཀྱི་སྣུམ་ཡང་མ་རྫོགས་སོ། །

17 དེའི་རྗེས་སུ་ཁྱིམ་བདག་མ་དེའི་བུ་ལ་ནད་ཅིག་ཕོག་པ་དང་། ནད་ཇེ་སྡུག་ཏུ་སོང་ནས་ཐ་ན་དབུགས་ཀྱང་ཆད། 18 དེ་ནས་བུད་མེད་ཀྱིས་ཨེ་ལི་ཡཱ་ལ། ཀྱེ་དཀོན་མཆོག་གི་སྐྱེས་བུ་ལགས། བདག་ཁྱེད་དང་འབྲེལ་བ་ཅི་ཡོད་དམ། ཁྱེད་ནི་དཀོན་མཆོག་ལ་ངའི་སྡིག་པ་དྲན་དུ་འཇུག་པ་དང་། ངའི་བུ་གསོད་དུ་འོངས་པ་ཡིན་ནམ་ཞེས་ཞུས་པ་ལ། 19 ཨེ་ལི་ཡཱས་ཁོ་མོ་ལ། ཁྱོད་ཀྱི་བུ་ང་ལ་སྤྲོད་ཅིག་ཅེས་སྨྲས་ནས། བུ་དེ་མོའི་པང་ནས་བླངས་ཏེ་ཁོ་རང་སྡོད་སའི་ཐོག་ཁང་གི་གཟིམ་ཁང་དུ་ཁྱེར་ནས་ཪང་གི་མལ་ཁྲི་སྟེང་དུ་བཞག་པ་དང་། 20 ཁོང་གིས་དཀོན་མཆོག་ཡ་ཝཱེ་ལ་འོ་དོད་བོས་ནས། ཀྱེ་བདག་གི་དཀོན་མཆོག་ཡ་ཝཱེ་ལགས། བདག་ལ་གནས་ཚང་གཡར་བའི་ཡུགས་མོ་འདི་ལ་ཡང་ཁྱེད་ཀྱིས་བར་ཆད་གནང་སྟེ། ཁོ་མོའི་བུ་ཤི་རུ་འཇུག་པ་ཡིན་ནམ་ཞེས་གསོལ་ཞིང་། 21 དེ་ནས་ཁོང་གིས་རང་གི་ལུས་པོ་ཕྲུ་གུ་དེའི་སྟེང་དུ་ཐེངས་གསུམ་ལ་བཀབ་སྟེ། དཀོན་མཆོག་ཡ་ཝཱེ་ལ་འོ་དོད་བོས་ནས། ཀྱེ་བདག་གི་དཀོན་མཆོག་ཡ་ཝཱེ་ལགས། ཁྱེད་ཀྱིས་ཕྲུ་གུ་འདིའི་སྲོག་ཡང་བསྐྱར་ཁོ་ལ་གནང་བར་མཛོད་ཅེས་གསོལ་ཏོ། ། 22 དཀོན་མཆོག་ཡ་ཝཱེས་ཨེ་ལི་ཡཱ་ཡི་གསོལ་འདེབས་ལ་གསན་པ་དང་། ཕྲུ་གུ་དེ་ལ་ཡང་བསྐྱར་སྲོག་ཐོབ་ནས་གསོན་པར་གྱུར། 23 དེ་ནས་ཨེ་ལི་ཡཱས་ཕྲུ་གུ་དེ་ཐོག་ཁང་གི་གཟིམ་ཁང་ནས་བླངས་ཏེ། ཁྱིམ་དུ་ཁྱེར་ནས་དེའི་མ་ཡི་ལག་ཏུ་སྤྲད་པ་དང་། ཁོང་ན་རེ། ལྟོས་དང་། ཁྱོད་ཀྱི་བུ་གསོན་ནོ་ཞེས་སྨྲས་སོ། ། 24 དེ་ནས་བུད་མེད་ཀྱིས་ཨེ་ལི་ཡཱ་ལ། ཁྱེད་རང་དཀོན་མཆོག་གི་སྐྱེས་བུ་ཡིན་པ་དང་། དཀོན་མཆོག་ཡ་ཝཱེས་ཁྱེད་ཀྱི་ངག་བརྒྱུད་ནས་གསུངས་པའི་བཀའ་ནི་བདེན་པ་ཡིན་པ་ངས་རྟོགས་སོ་ཞེས་ཞུས་སོ། །

ལེའུ་བཅོ་བརྒྱད་པ།

ཨེ་ལི་ཡཱ་དང་ཞབས་ཕྱི་ཨོ་བད་ཡཱ།

1 དེ་ནས་ཡུན་རིང་འགོར་བ་དང་ལོ་གསུམ་པར་སླེབས་པའི་ཚེ། ཨེ་ལི་ཡཱ་ལ་དཀོན་མཆོག་ཡ་ཝཱེའི་བཀའ་བྱུང་སྟེ་འདི་སྐད་དུ། ཁྱོད་རང་ཨ་ཧབ་ཀྱི་མདུན་དུ་སོང་ཞིག་དང་། ངས་ས་གཞི་ལ་ཆར་འབབ་པར་བྱའོ་ཞེས་གསུངས་པས། 2 ཨེ་ལི་ཡཱ་ནི་ཨ་ཧབ་ཀྱི་མདུན་དུ་སོང་བ་དང་། སྐབས་དེར་སཱ་མར་ཡ་རུ་མུ་གེ་ཆེན་པོ་བྱུང་བ་རེད། 3 ཨ་ཧབ་ཀྱིས་རང་གི་ནང་བློན་ཨོ་བད་ཡཱ་བྱ་བ་བོས་ཤིང་། ཨོ་བད་ཡཱ་ནི་དཀོན་མཆོག་ཡ་ཝཱེ་ལ་ཤིན་ཏུ་གུས་ཤིང་འཇིགས་པ་ཞིག་ཡིན་ཏེ། 4 ཡེ་ཟི་བེལ་གྱིས་དཀོན་མཆོག་ཡ་ཝཱེའི་ལུང་སྟོན་པ་རྣམས་གསོད་པའི་ཚེ། ཨོ་བད་ཡཱས་ལུང་སྟོན་པ་བརྒྱ་ཁྲིད་དེ་ལྔ་བཅུ་ལྔ་བཅུ་བྱས་ནས་བྲག་ཁུང་ནང་དུ་སྦས་ཤིང་། དེ་རྣམས་བག་ལེབ་དང་ཆུ་ཡིས་གསོས་སོ། ། 5 ཨ་ཧབ་ཀྱིས་ཨོ་བད་ཡཱ་ལ། ཁྱོད་རང་ཡུལ་འདིའི་ཆུ་མིག་དང་ཆུ་བོ་ཡོད་ཚད་དུ་སོང་ལ་ལྟོས་ཤིག རྟ་དྲེལ་རྣམས་ཀྱི་སྲོག་བསྐྱབས་ནས་ཕྱུགས་རྣམས་མེད་པར་མི་འགྱུར་བའི་ཕྱིར་དུ། རང་ཅག་གིས་རྩྭ་སྔོན་རྙེད་ཀྱང་སྲིད་ཅེས་སྨྲས་པས། 6 ཁོ་རྣམས་ཡུལ་ཐམས་ཅད་ལ་ཉུལ་བར་ས་ཕྱོགས་གཉིས་སུ་བགོས་ནས། ཕྱོགས་གཅིག་ཏུ་ཨ་ཧབ་གཅིག་པུ་སོང་བ་དང་། ཕྱོགས་ཅིག་ཤོས་སུ་ཨོ་བད་ཡཱ་གཅིག་པུ་སོང་། 7 དེ་ནས་ཨོ་བད་ཡཱ་ལམ་དུ་སྐྱོད་པའི་ཚེ་ན། ཨེ་ལི་ཡཱ་ཁོ་དང་ཕྲད་ཅིང་། ཨོ་བད་ཡཱས་ཁོང་ངོ་ཟིན་ནས་གདོང་ས་རུ་གཏད་དེ་ན་རེ། ཁྱེད་རང་དངོས་གནས་ང་ཡི་ཇོ་བོ་ཨེ་ལི་ཡཱ་ཡིན་ནམ་ཞེས་ཞུས་པར། 8 ཨེ་ལི་ཡཱ་ཡིས་ལན་དུ་ང་རང་ཡིན། ཁྱོད་སོང་ལ་རང་གི་བདག་པོ་དེར། ཀྱེ་ཧོ་ཨེ་ལི་ཡཱ་འདི་རུ་འདུག་ཅེས་ཤོད་ཅིག་ཅེས་བསྒོས་པ་དང་། 9 ཨོ་བད་ཡཱ་ན་རེ། ངས་ཉེས་པ་ཅི་ཞིག་བྱས་སམ། ཁྱེད་ཀྱིས་ཞབས་ཕྱི་བདག་སྲོག་དང་ཕྲལ་དུ་ཨ་ཧབ་ཀྱི་ལག་ཏུ་སྤྲོད་པར་བྱའམ། 10 ངས་ཁྱེད་ཀྱི་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་བ་ཡིན། མི་རིགས་དང་རྒྱལ་ཁམས་མཐའ་དག་ལས་ངའི་བདག་པོས་ཁྱེད་རང་འཚོལ་དུ་མ་བཏང་ས་གཅིག་ཀྱང་ལུས་མེད། ཡང་མི་རྣམས་ཀྱིས་ཁྱེད་རང་དེ་རུ་མེད་ཅེས་སྨྲས་པ་ཙམ་གྱིས་ཁོས་མི་སྡེ་དང་རྒྱལ་ཁམས་དེ་ལ་ཁྱེད་རང་དངོས་གནས་མ་རྙེད་པའི་མནའ་སྐྱེལ་དུ་བཅུག་པ་ཡིན། 11 ད་ནི་ཁྱེད་ཀྱིས་ང་ལ། ཁྱོད་སོང་ལ་རང་གི་བདག་པོར་ཨེ་ལི་ཡཱ་འདི་རུ་ཡོད་ཅེས་ཤོད་ཅིག་ཅེས་གསུངས་བྱུང་། 12 དེ་ནས་བདག་ཁྱེད་དང་ཁ་བྲལ་མ་ཐག་དཀོན་མཆོག་ཡ་ཝཱེའི་ཐུགས་ཉིད་ཀྱིས་ཁྱེད་ནི་བདག་ལ་རྒྱུས་མེད་པའི་གནས་སུ་འཁྱེར་བར་འགྱུར། ཡང་བདག་སོང་ནས་ཨ་ཧབ་ལ་སྨྲས་ཚེ། ཁོས་ཁྱེད་ཉིད་མ་རྙེད་ན་བདག་གསོད་ངེས་ཡིན། འོན་ཀྱང་ཁྱེད་ཀྱི་ཞབས་ཕྱི་བདག་ནི་ཆུང་དུས་ནས་དཀོན་མཆོག་ཡ་ཝཱེ་ལ་གུས་ཤིང་འཇིགས་པ་ཞིག་ཡིན་ཏེ། 13 ཡེ་ཟི་བེལ་གྱིས་དཀོན་མཆོག་ཡ་ཝཱེའི་ལུང་སྟོན་པ་རྣམས་འགུམ་པའི་དུས་སུ། ངས་ཇི་ལྟར་དཀོན་མཆོག་ཡ་ཝཱེའི་ལུང་སྟོན་པ་མི་བརྒྱ་ནི་ལྔ་བཅུ་ལྔ་བཅུ་བྱས་ཏེ་བྲག་ཁུང་ནང་དུ་སྦས་ནས། དེ་དག་བག་ལེབ་དང་ཆུ་ཡིས་གསོས་པའི་གཏམ་དེ་ངའི་བདག་པོ་ཁྱེད་ལ་སུས་ཀྱང་མ་སྨྲས་སམ། 14 ད་ལྟ་ཁྱེད་ཀྱིས། ཁྱོད་སོང་ལ་རང་གི་བདག་པོར་ཨེ་ལི་ཡཱ་འདི་རུ་ཡོད་ཅེས་ཤོད་ཅིག་ཅེས་གསུངས། ཁོས་ང་གསོད་པར་འགྱུར་ངེས་ཞེས་ཞུས་པ་ན། 15 ཨེ་ལི་ཡཱ་ན་རེ། ངས་རང་གིས་ཞབས་ཏོག་སྒྲུབ་པ་དང་གཏན་དུ་བཞུགས་པའི་དཀོན་མཆོག་སྟེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་བ་ཡིན། དེ་རིང་ཉིན་མོར་ང་ཨ་ཧབ་ཀྱི་མདུན་དུ་སླེབས་ངེས་ཡིན་ཞེས་གསུངས་སོ། །

ཨེ་ལི་ཡཱ་འགྲན་བསྡུར་ལས་རྒྱལ་བ།

16 དེ་ནས་ཨོ་བད་ཡཱ་ནི་ཨ་ཧབ་ཀྱི་མདུན་དུ་ཕྱིན་ཅིང་དོན་དེ་ཁོ་ལ་སྨྲས་པ་དང་། ཨ་ཧབ་ནི་ཨེ་ལི་ཡཱ་དང་འཕྲད་དུ་འོངས་པ་སྟེ། 17 ཁོས་ཨེ་ལི་ཡཱ་མཐོང་མ་ཐག་ཏུ་ན་རེ། ཡེས་ར་ཨེལ་ལ་གནོད་པ་བྱེད་མཁན་དེ་ཁྱོད་རང་མ་ཡིན་ནམ་ཞེས་སྨྲས་པ་དང་། 18 ཨེ་ལི་ཡཱས་ལན་དུ། ཡེས་ར་ཨེལ་ལ་གནོད་པ་བྱེད་མཁན་ནི་ང་མིན་ཏེ། ཁྱོད་དང་ཁྱོད་ཀྱི་ཕ་མེས་ཀྱི་ཁྱིམ་རྒྱུད་ཡིན་ནོ། །ཁྱོད་ཅག་གིས་དཀོན་མཆོག་ཡ་ཝཱེའི་བཀའ་རྒྱ་རྣམས་སྤངས་ཏེ་པཱ་ཨལ་རྣམས་ཀྱི་རྗེས་སུ་འབྲངས་པས་སོ། ། 19 ད་ལྟ་ཁྱོད་ཀྱིས་བང་ཆེན་བཏང་ནས་ཡེས་ར་ཨེལ་པ་ཐམས་ཅད་དང་། པཱ་ཨལ་གྱི་ལུང་སྟོན་པ་བཞི་བརྒྱ་ལྔ་བཅུ་དང་། ཡེ་ཟི་བེལ་གྱི་གསོལ་ལྕོག་ལས་ཁ་ཟས་སྤྱོད་པའི་ལྷ་མོ་ཨ་ཤེ་རཱ་ཡི་ལུང་སྟོན་པ་བཞི་བརྒྱ་བཅས་ནི་ངའི་མདུན་དུ་ཀར་མེལ་རི་བོ་རུ་བསྡུས་ཤོག་ཅེས་སྨྲས་པ་ལ། 20 ཨ་ཧབ་ཀྱིས་བང་ཆེན་བཏང་ནས་ཡེས་ར་ཨེལ་པ་ཐམས་ཅད་དང་ལུང་སྟོན་པ་རྣམས་ཀར་མེལ་རི་བོར་བསྡུས་སོ། ། 21 དེར་ཨེ་ལི་ཡཱ་མི་ཐམས་ཅད་ཀྱི་མདུན་དུ་བྱོན་ཏེ་དེ་དག་ལ། ཁྱོད་རྣམས་བློ་གཉིས་འགལ་བྱས་ནས་དུས་ནམ་ཞིག་གི་བར་དུ་སྡོད་པར་བྱའམ། གལ་ཏེ་དཀོན་མཆོག་ཡ་ཝཱེ་ནི་དཀོན་མཆོག་ལགས་ན། ཁྱོད་རྣམས་ཁོང་གི་རྗེས་སུ་འབྲོངས་ཤིག གལ་ཏེ་པཱ་ཨལ་དཀོན་མཆོག་ཡིན་ན། ཁྱོད་རྣམས་དེའི་རྗེས་སུ་འབྲོངས་ཤིག་ཅེས་བསྐུལ་ནའང་། མི་ཚོགས་ཀྱིས་ལན་དུ་ཚིག་གཅིག་ཀྱང་མ་སྨྲས་སོ། ། 22 དེ་ནས་ཨེ་ལི་ཡཱས་མི་ཚོགས་ལ། དཀོན་མཆོག་ཡ་ཝཱེའི་ལུང་སྟོན་པ་རྣམས་ལས་ང་རང་གཅིག་པུ་ལས་ལུས་མེད་ཀྱང་། པཱ་ཨལ་གྱི་ལུང་སྟོན་པ་ནི་བཞི་བརྒྱ་དང་ལྔ་བཅུ་ཡོད། 23 ད་ལྟ་ངེད་ཅག་ལ་གླང་ཐུག་གཉིས་བྱིན་ཅིག་དང་། པཱ་ཨལ་གྱི་ལུང་སྟོན་པ་རྣམས་ལ་གླང་ཐུག་གཅིག་འདེམས་སུ་ཆུག་ལ་དེ་དུམ་བུར་བྱས་ཏེ་བུད་ཤིང་གི་སྟེང་ལ་ཞོག་ཅིག འོན་ཀྱང་མེ་མི་གཏོང་བར་གྱིས། བདག་གིས་ཀྱང་གླང་ཐུག་ཅིག་བཤས་ཏེ། བུད་ཤིང་གི་སྟེང་དུ་བཞག་ནས་མེ་གཏོང་བར་མི་བྱ། 24 ཁྱོད་རྣམས་ཀྱིས་ཁྱོད་ཅག་གི་ལྷ་རྣམས་ཀྱི་མིང་ལ་འོ་དོད་བོས་ཤིག བདག་གིས་དཀོན་མཆོག་ཡ་ཝཱེའི་མཚན་ལ་འོ་དོད་འབོད་པར་བྱ། དཀོན་མཆོག་སུ་ཡིས་མེ་ཡི་སྒོ་ནས་ལན་བཏབ་ན་དེ་ནི་དཀོན་མཆོག་ཏུ་འཛིན་པར་བྱའོ་ཞེས་སྨྲས་པ་ལ། མི་ཚོགས་ཀྱིས་ལེགས་སོ་ཞེས་ལན་བཏབ། 25 ཨེ་ལི་ཡཱ་ཡིས་པཱ་ཨལ་གྱི་ལུང་སྟོན་པ་རྣམས་ལ། ཁྱོད་ཅག་མི་མང་པོ་ཡོད་པས་ཁྱོད་ཅག་གིས་རང་གི་ཕྱིར་གླང་ཐུག་ཅིག་འདེམས་པར་གྱིས་ཤིག དེ་གྲ་སྒྲིག་བྱས་རྗེས་རང་གི་ལྷ་ཡི་མིང་ལ་འོ་དོད་བོས་ཤིག འོན་ཀྱང་དེ་ལ་མེ་མི་གཏོང་བར་གྱིས་ཞེས་སྨྲས་པར། 26 དེ་དག་གིས་རང་ལ་སྤྲད་པའི་གླང་ཐུག་དེ་ཁྲིད་འོངས་ནས་གྲ་སྒྲིག་བྱས་ཤིང་། ཞོགས་པ་ནས་ཉིན་གུང་གི་བར་དུ་པཱ་ཨལ་གྱི་མིང་ལ་འོ་དོད་བོས་ནས། ཀྱེ་པཱ་ཨལ། ངེད་ཅག་ལ་གསན་པར་མཛོད་ཅིག་ཅེས་ཞུས་ཀྱང་། སྐད་སྒྲ་ཅི་ཡང་མ་བྱུང་ལ་ལན་ཡང་མ་བྱུང་བས། དེ་དག་གིས་རང་གིས་བཟོས་པའི་མཆོད་ཁྲིའི་མཐའ་སྐོར་ནས་གར་འཆམས་པ་རེད། 27 དེ་ནས་ཉིན་གུང་གི་དུས་སུ་ཨེ་ལི་ཡཱས་དེ་དག་ལ་འཕྱ་བཞིན་དུ། སྐད་ཆེན་པོས་འོ་དོད་བོས་ཤིག ཁོ་ནི་ལྷ་ཞིག་ཡིན་པས། ཐུགས་གཞིགས་ཟབ་མོ་གཏོང་གིན་ཡོད་དམ། བྲེལ་བ་ཆེའམ། བྱེས་སུ་ཡོད་དམ། གཉིད་ལ་ཡུར་བ་དང་གཉིད་ལས་དཀྲོག་དགོས་པ་ཡིན་ནམ་ཞེས་སྨྲས་པས། 28 དེ་དག་གིས་སྐད་ཆེན་པོས་འོ་དོད་བོས་ཤིང་། རང་གི་ལུགས་ལྟར་རང་རང་གི་ལུས་སྟེང་ནས་ཁྲག་བཞུར་བའི་བར་དུ། རང་གིས་རང་ལ་གྲི་དང་མདུང་གིས་གཙགས། 29 ཉིན་གུང་ཡོལ་ནས་དགོང་མོའི་མཆོད་པ་འབུལ་བའི་བར་དུ་ཁོ་ཚོས་སྨྱོ་སྐད་བརྒྱབ་ནས་བསྡད་ཀྱང་། སྐད་སྒྲ་ཅི་ཡང་མ་བྱུང་ལ་ལན་ཡང་མ་བྱུང་། སྣང་འཇོག་བྱེད་མཁན་ཞིག་ཀྱང་མ་བྱུང་ངོ་། ། 30 དེ་ནས་ཨེ་ལི་ཡཱས་མི་ཚོགས་ལ། ཁྱོད་རྣམས་ངའི་མདུན་དུ་ཤོག་ཅིག་ཅེས་སྨྲས་པ་ལ། མི་ཚོགས་རྣམས་ཁོའི་མདུན་དུ་འོངས་པ་དང་། ཁོང་གིས་དཀོན་མཆོག་ཡ་ཝཱེའི་མཆོད་ཁྲི་ཞིག་རལ་དུ་གྱུར་པ་དེ་སླར་གསོ་བྱས། 31 དཀོན་མཆོག་ཡ་ཝཱེས་དེ་སྔར་ཡ་ཀོབ་ལ། ཁྱོད་ཀྱི་མིང་ལ་ཡེས་ར་ཨེལ་ཞེས་འབོད་པར་འགྱུར་རོ་ཞེས་བཀའ་གནང་བ་བཞིན་དུ། ཨེ་ལི་ཡཱས་ཡ་ཀོབ་ཀྱི་བུ་རབས་ཚ་རྒྱུད་ཀྱི་ཚོ་པ་རྣམས་ཀྱི་གྲངས་ཀ་བཞིན་དུ་རྡོ་བཅུ་གཉིས་བླངས་པ་དང་། 32 དཀོན་མཆོག་ཡ་ཝཱེའི་མཚན་ལ་བརྟེན་ནས་རྡོ་དེ་རྣམས་ཀྱིས་མཆོད་ཁྲི་ཞིག་བརྩིགས་ཏེ། མཆོད་ཁྲིའི་མཐའ་འཁོར་དུ་འབྲུ་བྲེ་གཉིས་ཤོང་བའི་འོབས་དོང་བྲུས་ཤིང་། 33 བུད་ཤིང་རྣམས་བསྒྲིགས་པ་དང་། ཡང་གླང་ཐུག་དེ་དུམ་བུར་གཏུབ་ནས་བུད་ཤིང་གི་སྟེང་དུ་བཞག་ནས་དེ་དག་ལ། རྫ་བུམ་བཞི་ཆུས་བཀང་བར་བྱས་ནས། སྦྱིན་སྲེག་གི་མཆོད་པ་དང་བུད་ཤིང་རྣམས་ཀྱི་སྟེང་དུ་བླུགས་ཤིག་ཅེས་བསྒོས་སོ། ། 34 ཡང་ཁོང་ན་རེ། ལན་གཉིས་པར་དེ་ལྟར་གྱིས་ཤིག་ཅེས་བསྒོས་པར། དེ་དག་གིས་ལན་གཉིས་པར་དེ་ལྟར་བྱས། ཡང་ཁོང་ན་རེ། ལན་གསུམ་པར་དེ་ལྟར་གྱིས་ཤིག་ཅེས་བསྒོས་པར། དེ་དག་གིས་ལན་གསུམ་པར་དེ་ལྟར་བྱས་པ་དང་། 35 མཆོད་ཁྲིའི་མཐའ་འཁོར་དུ་ཆུ་བཞུར་ཅིང་འོབས་དོང་དེ་ཡང་ཆུས་ཁེངས་པར་གྱུར་ཏོ། ། 36 དགོང་མོའི་མཆོད་པ་འབུལ་བའི་དུས་སུ། ལུང་སྟོན་པ་ཨེ་ལི་ཡཱ་མདུན་དུ་འོངས་ནས། ཀྱེ་དཀོན་མཆོག་ཡ་ཝཱེ་ལགས། ཨབ་ར་ཧམ་དང་། ཨི་སཱག་དང་། ཡེས་ར་ཨེལ་ཀྱི་དཀོན་མཆོག་ལགས། དེ་རིང་ཉིན་མོར། ཁྱེད་ཉིད་ཡེས་ར་ཨེལ་གྱི་དཀོན་མཆོག་ཡིན་ལ། བདག་ནི་ཁྱེད་ཀྱི་ཞབས་ཕྱི་ཡིན་པ་དང་། ཁྱེད་ཀྱི་བཀའ་བཞིན་དུ་འདི་བཞིན་བྱེད་པ་དེ་མངོན་པར་མཛོད་ཅིག 37 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་བདག་ལ་ལན་གནང་རོགས། བདག་ལ་ལན་གནང་ནས་མི་རིགས་འདི་ལ་ཁྱེད་ནི་དཀོན་མཆོག་ཡ་ཝཱེ་ཡིན་པ་དང་། ཁྱེད་ཀྱིས་མི་འདི་རྣམས་ཀྱི་སེམས་ཕྱིར་འཁོར་དུ་བཅུག་པ་ཁོ་རྣམས་ལ་ཤེས་པར་མཛད་དུ་གསོལ་ཞེས་ཞུས་པ་ལ། 38 དཀོན་མཆོག་ཡ་ཝཱེས་མེ་ཕབ་ནས་སྦྱིན་སྲེག་གི་མཆོད་པ་དང་། བུད་ཤིང་དང་། རྡོ་དང་། ས་བཅས་ཐམས་ཅད་འགེམས་ཏེ། འོབས་དོང་གི་ནང་དུ་ཡོད་པའི་ཆུ་ཡང་ཐག་པར་བྱས་སོ། ། 39 མི་ཚོགས་ཀྱིས་དེ་མཐོང་བ་ཙམ་གྱིས་གདོང་ས་རུ་གཏད་དེ། དཀོན་མཆོག་ཡ་ཝཱེ་ནི་དཀོན་མཆོག་གོ །དཀོན་མཆོག་ཡ་ཝཱེ་ནི་དཀོན་མཆོག་གོ་ཞེས་ཞུས་སོ། ། 40 དེ་ནས་ཨེ་ལི་ཡཱས་ཁོ་རྣམས་ལ། པཱ་ཨལ་གྱི་ལུང་སྟོན་པ་རྣམས་བཟུང་ལ། དེ་རྣམས་ལས་གཅིག་ཀྱང་འཆོར་དུ་མ་འཇུག་ཅེས་སྨྲས་པར། མི་ཚོགས་ཀྱིས་དེ་རྣམས་བཟུང་བ་དང་། ཨེ་ལི་ཡཱས་དེ་རྣམས་ཁི་ཤོན་ཆུ་བོའི་འགྲམ་དུ་ཁྲིད་ནས་དེ་རུ་བསད་དོ། །

41 ཡང་ཨེ་ལི་ཡཱས་ཨ་ཧབ་ལ། ངས་ཆར་བ་ཆེན་པོའི་སྐད་སྒྲ་ཐོས་པས། ཁྱོད་ཡར་སོང་ལ་བཟའ་བཏུང་སྤྱོད་ཅིག་ཅེས་སྨྲས་པར། 42 ཨ་ཧབ་ཡར་སོང་ནས་བཟའ་བཏུང་སྤྱད་པ་དང་། ཨེ་ལི་ཡཱ་ནི་ཀར་མེལ་རི་བོའི་རྩེ་རུ་འཛེགས་ནས་པུས་མོ་སར་བཙུགས་ཏེ་པུས་མོ་གཉིས་ཀྱི་བར་ལ་མགོ་བཞག་ནས། 43 རང་གི་ཞབས་ཕྱི་ན་རེ། ཁྱོད་ཡར་སོང་ལ་རྒྱ་མཚོའི་ཕྱོགས་སུ་ལྟོས་ཤིག་ཅེས་བསྒོས་པ་དང་། ཁོ་ཡར་སོང་ནས་བལྟས་ཏེ། ཅི་ཡང་མི་འདུག་ཅེས་ཞུས། ཡང་ཨེ་ལི་ཡཱ་ཡིས་ཁྱོད་ཕྱིར་སོང་ལ་ལྟོས་ཤིག་ཅེས་སྨྲས་ཤིང་ཐེངས་བདུན་ལ་དེ་བཞིན་བསྒོས། 44 དེ་ནས་ཐེངས་བདུན་པ་ལ་ཞབས་ཕྱི་ན་རེ། ཀྱེ་ཧོ། ངས་མི་ཡི་ལག་མཐིལ་ལྟ་བུའི་སྤྲིན་ཕུང་ཞིག་རྒྱ་མཚོ་ནས་ཡར་འཕྱུར་བ་མཐོང་བྱུང་ཞེས་ཞུས་པ་དང་། ཨེ་ལི་ཡཱ་ན་རེ། ཁྱོད་ཡར་སོང་ནས་ཨ་ཧབ་ལ། ཤིང་རྟ་གྲ་སྒྲིག་བྱོས་ལ་མར་སོང་ཞིག དེ་ལྟར་མ་བྱས་ཚེ་དྲག་ཆར་གྱིས་ཁྱོད་འགོག་པར་འགྱུར་ཞེས་སྨྲོས་ཤིག་ཅེས་བསྒོས་པའོ། ། 45 དེ་ནས་ཡུན་ཙམ་གྱིས་སྤྲིན་དང་རླུང་གིས་ནམ་མཁའ་ནག་པོར་གྱུར་ནས་དྲག་ཆར་བབས་པ་དང་། ཨ་ཧབ་ཤིང་རྟར་བསྡད་དེ་ཡེ་སི་རེ་ཨེལ་དུ་སོང་ཞིང་། 46 དཀོན་མཆོག་ཡ་ཝཱེའི་ནུས་མཐུ་ཨེ་ལི་ཡཱའི་སྟེང་དུ་བབས་པ་དང་། ཁོང་གིས་སྐ་རགས་བཅིངས་ནས་ཨ་ཧབ་ཀྱི་སྔོན་དུ་རྒྱུགས་ཏེ་ཡེ་སི་རེ་ཨེལ་གྱི་བར་དུ་སླེབས་སོ། །

ལེའུ་བཅུ་དགུ་པ།

ཨེ་ལི་ཡཱ་སྲོག་ཐར་བའི་ཆེད་དུ་བྲོས་པ།

1 དེ་ནས་ཨ་ཧབ་ཀྱིས་ཡེ་ཟི་བེལ་ལ། ཨེ་ལི་ཡཱས་ཅི་བྱས་པ་ཐམས་ཅད་དང་ཇི་ལྟར་ལུང་སྟོན་པ་ཐམས་ཅད་རལ་གྲིས་བསད་པའི་གཏམ་སྨྲས་པ་དང་། 2 ཡེ་ཟི་བེལ་གྱིས་ཨེ་ལི་ཡཱ་ལ་བང་ཆེན་བཏང་ནས། གལ་ཏེ་སང་ཉིན་གྱི་དུས་འདི་ལ། དེ་དག་གི་སྲོག་བཅད་པ་ལྟར་ཁྱོད་ཀྱི་སྲོག་ཀྱང་མ་བཅད་ན། ལྷ་རྣམས་ཀྱིས་ང་ལ་འདིའམ་འདི་ལས་ལྷག་པ་ཞིག་མཛད་པར་ཤོག་ཅེས་སྨྲས། 3 དེར་ཨེ་ལི་ཡཱ་འཇིགས་སྣང་སྐྱེས་ཤིང་ཡར་ལངས་ཏེ་སྲོག་ཐར་བའི་ཆེད་དུ་ཡ་ཧུ་དཱའི་ཁོངས་གཏོགས་པེར་ཤ་བཱ་རུ་ཕྱིན་པ་དང་། རང་གི་ཞབས་ཕྱི་དེར་བཞག་ཅིང་། 4 ཁོང་ནི་དབེན་སྟོང་དུ་ཉིན་གཅིག་གི་ལམ་ལ་སོང་ཞིང་། ཤུག་སྡོང་ *ཞིག་གི་འོག་ཏུ་བསྡད་ནས་རང་འཆི་བའི་ཕྱིར་གསོལ་བ་བཏབ་སྟེ། ཀྱེ་དཀོན་མཆོག་ཡ་ཝཱེ་ལགས། ད་ནི་འགྲིག་སོང་། བདག་ནི་བདག་གི་མེས་པོ་རྣམས་ལས་བཟང་པོ་མིན་པས། བདག་གི་སྲོག་བཞེས་སུ་གསོལ་ཞེས་ཞུས་པ་དང་། 5 ཤུག་སྡོང་དེའི་འོག་ཏུ་ཉལ་ནས་གཉིད་དུ་ཡུར་བ་ན། ཀྱེ་ཧོ། ཕོ་ཉ་ཞིག་གིས་ཁོང་ལ་རེག་ནས། ཡར་ལོངས་ལ་ཁ་ཟས་སྤྱོད་པར་གྱིས་ཞེས་བསྒོས་སོ། ། 6 དེ་ནས་ཁོང་གིས་བལྟས་པའི་ཚེ། ཀྱེ་ཧོ། རང་གི་མགོའི་འགྲམ་དུ་སོལ་བས་བསྲེགས་པའི་བག་ལེབ་ཅིག་དང་ཆུ་བུམ་པ་གང་ཡོད་པ་མཐོང་ནས། ཁོང་ཡར་ལངས་ཏེ་བཟའ་བཏུང་སྤྱད་རྗེས་ཡང་བསྐྱར་ཉལ་བ་དང་། 7 དཀོན་མཆོག་ཡ་ཝཱེའི་ཕོ་ཉ་ཐེངས་གཉིས་པར་བྱོན་ནས་ཁོང་ལ་རེག་པ་དང་། ཁྱོད་རང་འགྲོ་སའི་ལམ་ཐག་ཤིན་ཏུ་རིང་བས། ཡར་ལོངས་ལ་ཁ་ཟས་སྤྱོད་ཅིག་ཅེས་བསྒོས་པར། 8 ཁོང་ཡར་ལངས་ནས་བཟའ་བཏུང་སྤྱད་ཅིང་ཁ་ཟས་དེའི་སྟོབས་ཀྱིས་ཉིན་ཞག་བཞི་བཅུའི་རིང་ལ་སོང་ནས་དཀོན་མཆོག་གི་རི་བོ་སྟེ་ཧོ་རེབ་རི་བོར་ཕྱིན་ཏོ། ། 9 དེར་སླེབས་ནས་ཁོང་བྲག་ཁུང་ཞིག་གི་ནང་དུ་སོང་ནས་དེར་ཞག་སྡོད་བྱས་པ་དང་། དཀོན་མཆོག་ཡ་ཝཱེའི་བཀའ་བྱུང་སྟེ་ཁོང་ལ། ཨེ་ལི་ཡཱ། ཁྱོད་ཀྱིས་འདི་རུ་ཅི་བྱེད་ཀྱིན་ཡོད་ཅེས་དྲིས་པ་ན། 10 ཁོང་ན་རེ། བདག་གིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་ཕྱིར་དུ་ཧུར་བརྩོན་བྱེད་ཀྱིན་ཡོད། ཅིའི་ཕྱིར་ཞེ་ན། ཡེས་ར་ཨེལ་པ་རྣམས་ཀྱིས་ཁྱེད་ཀྱི་ཞལ་ཆད་སྤངས་ཏེ་ཁྱེད་ཀྱི་མཆོད་ཁྲི་རྣམས་བཤིགས་པ་དང་། ཁྱེད་ཀྱི་ལུང་སྟོན་པ་རྣམས་རལ་གྲིས་བསད་དོ། །ད་ལྟ་བདག་གཅིག་པུ་ལུས་ཀྱང་། དེ་རྣམས་ཀྱིས་བདག་གི་སྲོག་གཅོད་པར་སྙེག་གིན་འདུག་ཅེས་ཞུས་པ་ལ། 11 དཀོན་མཆོག་ཡ་ཝཱེས་འདི་སྐད་དུ། ཁྱོད་ཕྱི་རུ་ཡོང་ནས་བདག་གི་མདུན་དུ་རི་མགོར་ལོངས་ལ་སྡོད་ཅིག་ཅེས་བསྒོས་པ་དང་། སྐབས་དེར་དཀོན་མཆོག་ཡ་ཝཱེ་ཁོང་གི་མདུན་ནས་ཕར་ཕེབས་པ་ན། དཀོན་མཆོག་ཡ་ཝཱེའི་མདུན་དུ་རླུང་ཆེན་དྲག་པོ་ཞིག་གིས་རི་ཉིལ་ཞིང་རྡོ་གས་ནའང་། དཀོན་མཆོག་ཡ་ཝཱེ་རླུང་གི་ནང་དུ་མ་མཆིས་ལ། རླུང་ཆེན་གྱི་རྗེས་སུ་ས་འགུལ་བྱུང་ཡང་། དཀོན་མཆོག་ཡ་ཝཱེ་ས་འགུལ་གྱི་ནང་དུའང་མ་མཆིས། 12 ས་འགུལ་གྱི་རྗེས་སུ་མེ་བྱུང་ཡང་། དཀོན་མཆོག་ཡ་ཝཱེ་མེའི་ནང་དུའང་མ་མཆིས་ཤིང་། མེའི་རྗེས་སུ་དམའ་ཞིང་འཇམ་པའི་སྐད་སྒྲ་ཞིག་བྱུང་ཞིང་། 13 ཨེ་ལི་ཡཱས་དེ་ཐོས་པ་ཙམ་གྱིས། ཕྱི་གོས་ཀྱིས་རང་གི་གདོང་བཀབ་སྟེ་ཕྱི་རུ་ཐོན་ནས་བྲག་ཁུང་ཁ་རུ་ཀེ་རེར་བསྡད་པ་དང་། གློ་བུར་སྐད་ཅིག་བྱུང་སྟེ་ན་རེ། ཨེ་ལི་ཡཱ། ཁྱོད་ཀྱིས་འདི་རུ་ཅི་བྱེད་ཀྱིན་ཡོད་ཅེས་པའི་ལན་དུ། 14 ཨེ་ལི་ཡཱ་ན་རེ། བདག་གིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་ཕྱིར་དུ་ཧུར་བརྩོན་བྱེད་ཀྱིན་ཡོད། ཅིའི་ཕྱིར་ཞེ་ན། ཡེས་ར་ཨེལ་པ་རྣམས་ཀྱིས་ཁྱེད་ཀྱི་ཞལ་ཆད་སྤངས་ཏེ་ཁྱེད་ཀྱི་མཆོད་ཁྲི་རྣམས་བཤིགས་པ་དང་། ཁྱེད་ཀྱི་ལུང་སྟོན་པ་རྣམས་རལ་གྲིས་བསད་དོ། །ད་ལྟ་བདག་གཅིག་པུ་ལུས་ཀྱང་། དེ་རྣམས་ཀྱིས་བདག་གི་སྲོག་གཅོད་པར་སྙེག་གིན་འདུག་ཅེས་ཞུས་པ་ལ། 15 དཀོན་མཆོག་ཡ་ཝཱེས་ཁོང་ལ། ཁྱོད་སོང་དང་། ཁྱོད་རང་ཡོང་སའི་ལམ་དེ་ནས་ཕྱིར་དཱ་མེ་སེག་གི་དབེན་སྟོང་དུ་སོང་ཞིག ཡང་དེར་སླེབས་རྗེས་ཧ་ཟཱ་ཨེལ་ནི་ཨ་རམ་གྱི་རྒྱལ་པོ་དང་། 16 ནིམ་ཤེའི་བུ་ཡེ་ཧུ་ནི་ཡེས་ར་ཨེལ་གྱི་རྒྱལ་པོར་བསྐོ་བར་སྣུམ་གྱིས་བྱུགས་ཤིག ཡང་ཨ་བེལ་མེ་ཧོ་ལཱ་ཡི་ཤ་ཕད་ཀྱི་བུ་ཨེ་ལི་ཤཱ་ནི་ཁྱོད་ཀྱི་ཚབ་ཏུ་ལུང་སྟོན་པར་བསྐོ་བར་སྣུམ་གྱིས་བྱུགས་ཤིག 17 དེ་ནས་ཧ་ཟཱ་ཨེལ་གྱི་རལ་གྲི་ལས་ཐར་བ་རྣམས་ནི་ཡེ་ཧུས་གསོད་ཅིང་། ཡེ་ཧུའི་རལ་གྲི་ལས་ཐར་བ་རྣམས་ནི་ཨེ་ལི་ཤཱས་གསོད་པར་འགྱུར་རོ། ། 18 ཡིན་ནའང་བདག་གིས་པཱ་ཨལ་གྱི་མདུན་དུ་པུས་མོ་མ་བཙུགས་པ་དང་། ཁོ་ལ་ཁ་ཡང་མ་བསྐྱལ་བའི་མི་བདུན་སྟོང་ཡེས་ར་ཨེལ་པའི་ཁྲོད་ནས་བསྐྱུར་བ་ཡིན་ཞེས་བཀའ་བསྩལ་བ་དང་། 19 ཨེ་ལི་ཡཱ་དེ་དང་བྲལ་ནས་སོང་པ་ན། ཁོང་ཤ་ཕད་ཀྱི་བུ་ཨེ་ལི་ཤཱ་ཡིས་ཞིང་རྨོ་བཞིན་པ་དང་ཕྲད། དེའི་མདུན་དུ་བ་གླང་དོར་བཅུ་གཉིས་ཡོད་ལ། དེས་བ་གླང་དོར་བཅུ་གཉིས་པ་འདེད་ཀྱིན་ཡོད་པ་དང་། ཨེ་ལི་ཡཱ་ཁོའི་རྩར་བྱོན་ནས་ཁོང་གི་ཕྱི་གོས་དེའི་སྟེང་དུ་བསྐོན་པ་རེད། 20 དེར་ཨེ་ལི་ཤཱ་ཡིས་བ་གླང་རྣམས་བསྐྱུར་ཏེ་ཨེ་ལི་ཡཱའི་རྗེས་སུ་རྒྱུགས་ནས་ཁོང་ལ། བདག་སོང་ནས་རང་གི་ཕ་མ་དང་འོ་བྱས་ཏེ་གྱེས་ཕྱག་འབུལ་བར་བདག་ལ་དགོངས་པ་གནང་རོགས་ཞུ། དེ་ནས་ང་ཁྱེད་ཀྱི་རྗེས་སུ་འབྲང་བར་བྱའོ་ཞེས་ཞུས་པས། ཁོང་གིས་དེ་ལ། ངས་ཁྱོད་ལ་ཅི་བྱས་སམ། ཕྱིར་སོང་ཞིག་ཅེས་གསུངས་པ་དང་། 21 ཨེ་ལི་ཤཱ་ཁོང་གི་དྲུང་ནས་ཕྱིར་ལོག་ཅིང་། བ་གླང་དོར་གཅིག་ཁྲིད་འོངས་ནས་བཤས་ཏེ། ཞིང་རྨོ་ཆས་ཀྱིས་དེ་དག་གི་ཤ་བཙོས་ནས་མི་རྣམས་ལ་སྤྲད་པ་དང་དེ་རྣམས་ཀྱིས་ཟོས་རྗེས། ཁོང་ཡར་ལངས་ནས་ཨེ་ལི་ཡཱའི་རྗེས་སུ་འབྲངས་ཏེ་ཞབས་ཕྱི་བྱས་སོ། །

ལེའུ་ཉི་ཤུ་པ།

རྒྱལ་པོ་པེན་ཧ་དཱད་ཀྱིས་སཱ་མར་ཡ་ལ་དམག་དྲངས་པ།

1 དེ་ནས་ཨ་རམ་གྱི་རྒྱལ་པོ་པེན་ཧ་དཱད་ཀྱིས་རང་གི་དམག་དཔུང་ཡོད་ཚད་བསྡུས་པ་དང་། རྒྱལ་པོ་སུམ་ཅུ་སོ་གཉིས་ཁོ་དང་མཉམ་དུ་ཡོད་ཅིང་། རྟ་དང་ཤིང་རྟ་བཅས་ཡར་སོང་སྟེ་སཱ་མར་ཡ་བསྐོར་ནས་དེར་དམག་བརྒྱབ་བོ། ། 2 པེན་ཧ་དཱད་ཀྱིས་གྲོང་ཁྱེར་དེའི་ཡེས་ར་ཨེལ་གྱི་རྒྱལ་པོ་ཨ་ཧབ་ཀྱི་དྲུང་དུ་བང་ཆེན་མངགས་ཏེ་འདི་ལྟར། པེན་ཧ་དཱད་ཀྱིས་ཁྱོད་ལ་ན་རེ། 3 ཁྱོད་ཀྱི་དངུལ་དང་གསེར་ཡོད་ཚད་ངའི་ཡིན་ལ། ཁྱོད་ཀྱི་བཙུན་མོ་རྣམས་དང་དར་ལ་བབས་པའི་བུ་དང་བུ་མོ་རྣམས་ཀྱང་ངའི་ཡིན་གསུངས་ཞེས་སྨྲས་པ་ལ། 4 ཡེས་ར་ཨེལ་གྱི་རྒྱལ་པོས་དེའི་ལན་དུ། ཀྱེ་ངའི་ཇོ་བོ་དང་ངའི་རྒྱལ་པོ་ལགས། ཁྱེད་ཀྱི་བཀའ་བཞིན་དུ་ང་དང་ང་ལ་གཏོགས་པ་ཐམས་ཅད་ཁྱེད་ཀྱི་ཡིན་ཞེས་སྨྲས་པ་དང་། 5 བང་ཆེན་དེ་དག་སླར་འོངས་ནས་ཁོ་ལ། པེན་ཧ་དཱད་ཀྱིས་འདི་ལྟར། བདག་གིས་དེ་སྔར་མི་མངགས་ནས་ཁྱོད་ལ། ཁྱོད་ཀྱིས་རང་གི་དངུལ་དང་གསེར་དང་། བཙུན་མོ་དང་བུ་བུ་མོ་རྣམས་ངའི་ལག་ཏུ་སྤྲོད་ཅིག་ཅེས་འཕྲིན་བསྐུར་བ་ཡིན། 6 སང་ཉིན་དུས་འདི་ཙམ་ལ་ངས་རང་གི་འཁོར་གཡོག་རྣམས་ཁྱོད་ཀྱི་རྩར་གཏོང་བར་བྱ། དེ་དག་གིས་ཁྱོད་ཀྱི་རྒྱལ་པོའི་ཕོ་བྲང་དང་། ཁྱོད་ཀྱི་འཁོར་གཡོག་རྣམས་ཀྱི་ཁྱིམ་ནང་སྔོག་བཤེར་བྱ་ཞིང་། ཁོ་ཚོས་རིན་ཐང་ཆེ་བར་བསམ་པ་ཐམས་ཅད་བླངས་ནས་འཁྱེར་བར་འགྱུར་རོ་གསུངས་ཞེས་སྨྲས། 7 དེར་ཡེས་ར་ཨེལ་གྱི་རྒྱལ་པོས་ཡུལ་དེའི་རྒན་པོ་ཐམས་ཅད་བོས་ནས་དེ་དག་ལ། ཁྱེད་རྣམ་པས་སོམས་ཤིག མི་འདིས་དཀྲུག་ཤིང་འཕེན་པར་ལྟོས་དང་། ཁོས་དེ་སྔར་ངའི་རྩར་མི་མངགས་ནས་ངའི་བཙུན་མོ་རྣམས་དང་བུ་དང་བུ་མོ་རྣམས་དང་། ངའི་དངུལ་དང་གསེར་རྣམས་དགོས་པར་སྨྲས་ནའང་། ངས་ཁོ་ལ་མི་སྟེར་མ་སྨྲས་ཞེས་སྨྲས་པ་ན། 8 རྒན་པོ་རྣམས་དང་མི་ཐམས་ཅད་ཀྱིས་ཁོང་ལ། ཁོའི་གཏམ་ལ་མ་གསན་ལ་ཁོའི་འདོད་ལའང་མ་བསྟུན་ཞེས་ཞུས་པའི་རྐྱེན་གྱིས། 9 ཨ་ཧབ་ཀྱིས་པེན་ཧ་དཱད་ཀྱི་བང་ཆེན་རྣམས་ལ། ཁྱོད་ཅག་གིས་ངའི་ཇོ་བོ་དང་ངའི་རྒྱལ་པོ་ལ་འདི་ལྟར་ཞུས་ཤིག ཁྱེད་ཀྱིས་ཐེངས་དང་པོར་བང་ཆེན་མངགས་ནས་ཉིད་ཀྱི་ཞབས་ཕྱི་བདག་ལ་ཅི་དགོས་གསུངས་པ་ཐམས་ཅད་བདག་གིས་དེ་བཞིན་བྱས་ཆོག འོན་ཀྱང་ཐེངས་འདིའི་རེ་བ་ནི་ངས་བསྐང་མི་ནུས་སོ་ཞེས་སྨྲས་པ་དང་། བང་ཆེན་རྣམས་སོང་ནས་འཕྲིན་དེ་པེན་ཧ་དཱད་ལ་སྤྲད་པར། 10 པེན་ཧ་དཱད་ཀྱིས་ཡང་བང་ཆེན་བཏང་ནས་ཨ་ཧབ་ལ། གལ་ཏེ་སཱ་མར་ཡ་ཡི་ས་རྡུལ་ནི་ངའི་རྗེས་སུ་འབྲངས་པའི་མི་རེ་རེར་སྤར་བ་གང་རེ་འདང་བ་ཡིན་ན། ལྷ་རྣམས་ཀྱིས་ང་ལ་འདིའམ་འདི་ལས་ལྷག་པ་ཞིག་མཛད་པར་ཤོག་ཅེས་སྨྲས་པ་དང་། 11 ཡེས་ར་ཨེལ་གྱི་རྒྱལ་པོས། གོ་ཁྲབ་གྱོན་པའི་མི་ཡིས་གོ་ཁྲབ་ཕུད་མཁན་ལྟར་རློམ་སེམས་མ་སྐྱེད་ཅིག་ཅེས་དེ་ལ་ལན་བཏབ་ཅིང་། 12 སྐབས་དེར་པེན་ཧ་དཱད་ཀྱིས་རྒྱལ་པོ་གཞན་རྣམས་དང་ལྷན་དུ་གུར་ནང་དུ་ཆང་འཐུང་བཞིན་ཡོད་ལ། འཕྲིན་འདི་ཐོས་ནས་འཁོར་གཡོག་རྣམས་ལ། རུ་སྒྲིགས་ལ་ཕར་རྒོལ་ཞིག་ཅེས་བསྒོས་པ་དང་དེ་དག་གིས་རུ་བསྒྲིགས་ནས་གྲོང་ཁྱེར་དེ་ལ་རྒོལ་བའོ། །

ཨ་ཧབ་ཀྱིས་པེན་ཧ་དཱད་ཕམ་པར་བརྒྱབ་པ།

13 དེའི་དུས་སུ་ལུང་སྟོན་པ་ཞིག་ཡེས་ར་ཨེལ་གྱི་རྒྱལ་པོ་ཨ་ཧབ་ཀྱི་དྲུང་དུ་འོངས་ནས་ཁོང་ལ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་དཔུང་ཚོགས་ཆེན་པོ་འདི་རྣམས་མཐོང་ངམ། ལྟོས་ཤིག དེ་རིང་བདག་གིས་དེ་རྣམས་ཁྱོད་ཀྱི་ལག་ཏུ་སྤྲོད་ཅིང་། དེ་ནས་ཁྱོད་ཀྱིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་སོ་ཞེས་སྨྲས་པ་ལ། 14 ཨ་ཧབ་ཀྱིས་སུ་ཞིག་བརྒྱུད་ནས་འདི་ལྟར་འབྱུང་ངམ་ཞེས་དྲིས་པ་ན། ལུང་སྟོན་པ་ན་རེ། དཀོན་མཆོག་ཡ་ཝཱེས་འདི་སྐད་དུ། ལྗོངས་སོ་སོའི་འགོ་དཔོན་རྣམས་ཀྱི་རྗེས་སུ་འབྲང་བའི་ན་གཞོན་རྣམས་བརྒྱུད་ནས་བསྒྲུབ་ངེས་སོ་ཞེས་གསུངས་པ་དང་། ཡང་ཨ་ཧབ་ན་རེ། འཐབ་མོ་རྩོམ་མཁན་སུ་ཡིན་ནམ་ཞེས་དྲིས་པར། ལུང་སྟོན་པས་ལན་དུ། ཁྱོད་རང་ཡིན་ཞེས་གསུངས་སོ། ། 15 དེ་ནས་ཨ་ཧབ་ཀྱིས་ལྗོངས་སོ་སོའི་འགོ་དཔོན་གྱི་རྗེས་སུ་འབྲང་བའི་ན་གཞོན་རྣམས་རྩིས་གྲངས་བླངས་པ་དང་། བསྡོམས་པས་མི་ཉིས་བརྒྱ་དང་སོ་གཉིས་ཡོད། དེའི་རྗེས་སུ་ཡང་ཁོང་གིས་ཡེས་ར་ཨེལ་པའི་ལྷག་ལུས་རྣམས་རྩིས་གྲངས་བླངས་པ་ལ་བསྡོམས་པས་མི་སྟོང་བདུན་དུ་སླེབས་པ་རེད། 16 ཉིན་གུང་ལ་པེན་ཧ་དཱད་དང་ཁོའི་དཔུང་གྲོགས་ཡིན་པའི་རྒྱལ་པོ་སུམ་ཅུ་སོ་གཉིས་ཀྱིས་གུར་ནང་དུ་ཆང་བག་མེད་དུ་འཐུང་བའི་དུས་སུ། དེ་རྣམས་ལམ་དུ་ཆས་པ་དང་། 17 ལྗོངས་རེ་རེའི་འགོ་དཔོན་རྣམས་ཀྱི་རྗེས་སུ་འབྲང་བའི་ན་གཞོན་རྣམས་སྔོན་ལ་སླེབས་པ་དང་། པེན་ཧ་དཱད་ཀྱིས་མྱུལ་ཞིབ་པ་བཏང་བ་དང་དེ་དག་གིས་ཁོ་ལ། སཱ་མར་ཡའི་ཕྱོགས་ནས་མི་རྣམས་སླེབས་བྱུང་ཞེས་སྨྲས། 18 དེར་པེན་ཧ་དཱད་ན་རེ། དེ་རྣམས་ཞི་མཐུན་གྱི་ཆེད་དུ་སླེབས་པ་ཡིན་ན་གསོན་པོར་ཟུངས་ཤིག འཐབ་ཏུ་ཐོན་པ་ཡིན་ནའང་གསོན་པོར་ཟུངས་ཤིག་ཅེས་བསྒོས་སོ། ། 19 ལྗོངས་སོ་སོའི་འགོ་དཔོན་རྣམས་ཀྱི་རྗེས་སུ་འབྲང་བའི་ན་གཞོན་རྣམས་གྲོང་ཁྱེར་ནས་ཐོན་ཞིང་། དམག་དཔུང་ཡང་དེ་དག་གི་རྗེས་སུ་སླེབས་པ་དང་། 20 མི་རེ་རེས་རང་རང་གི་འགྲན་ཟླ་རྣམས་བསད་པས། ཨ་རམ་པ་རྣམས་བྲོས་ཤིང་ཡེས་ར་ཨེལ་པ་རྣམས་ཀྱིས་རྗེས་བསྙེགས་ཀྱང་། ཨ་རམ་གྱི་རྒྱལ་པོ་པེན་ཧ་དཱད་ནི་རྟ་ལ་ཞོན་ཏེ་སྐྱ་དམག་སྐོར་ཞིག་དང་མཉམ་དུ་བྲོས་པའོ། ། 21 ཡེས་ར་ཨེལ་གྱི་རྒྱལ་པོ་ཡང་དེར་སླེབས་ནས་རྟ་དང་ཤིང་རྟ་རྣམས་ལ་རྒོལ་ཞིང་། གསོད་གཅོད་ཆེན་པོས་ཨ་རམ་པ་རྣམས་ཕམ་པར་བརྒྱབ་བོ། །

22 དེ་ནས་ལུང་སྟོན་པ་དེ་ཡེས་ར་ཨེལ་གྱི་རྒྱལ་པོའི་དྲུང་དུ་འོངས་ནས་ཁོང་ལ། སང་ལོའི་དཔྱིད་དུས་སུ་ཨ་རམ་གྱི་རྒྱལ་པོ་སླར་ཡང་ཁྱེད་ལ་དམག་འདྲེན་དུ་འོང་བས། སོང་ལ་སྟོབས་ཤུགས་འཛོམས་པར་གྱིས་ཤིག རང་གིས་ཅི་བྱེད་དགོས་པར་མཉམ་ཞོག་ཅིག་ཅེས་གསུངས་སོ། ། 23 དེ་ནས་ཨ་རམ་གྱི་རྒྱལ་པོའི་འཁོར་གཡོག་རྣམས་ཀྱིས་ཁོ་ལ། ཡེས་ར་ཨེལ་པ་རྣམས་ཀྱི་ལྷ་རྣམས་ནི་རི་བོ་དག་གི་ལྷ་ཡིན་པས། དེ་དག་རང་ཅག་ལས་སྟོབས་ཤུགས་ཆེ་བ་རེད། འོན་ཀྱང་རང་ཅག་གིས་བདེ་ཐང་ནས་དེ་དག་ལ་འཐབ་ན་རྒྱལ་ཁ་ལེན་ཐུབ་ངེས་ཡིན། 24 རྒྱལ་པོ་ཁྱེད་ཀྱིས་འདི་བཞིན་བྱེད་འོས་ཏེ། རྒྱལ་པོ་རྣམས་རང་རང་གི་གོ་ས་ལས་ཕབ་སྟེ། དེ་དག་གི་གོ་ས་རུ་དམག་དཔོན་རྣམས་བསྐོས་ནས། 25 སྟོངས་ཟིན་པའི་དམག་དཔུང་གི་ཚབ་ཏུ་དམག་དཔུང་གསར་པ་ཞིག་དང་། རྟའི་ཚབ་ཏུ་རྟ་དང་ཤིང་རྟའི་ཚབ་ཏུ་ཤིང་རྟ་རྣམས་གཤམ་དགོས། དེ་ནས་རང་ཅག་གིས་བདེ་ཐང་ནས་དེ་དག་ལ་འཐབ་ན། རང་ཅག་དེ་དག་ལས་རྒྱལ་བར་འགྱུར་རོ་ཞེས་ཞུས་པས། ཁོས་དེ་རྣམས་ཀྱི་གཏམ་ལ་མཉན་ནས་དེ་བཞིན་དུ་བྱས་སོ། ། 26 དེ་ནས་དཔྱིད་ཀའི་དུས་སུ། པེན་ཧ་དཱད་ཀྱིས་ཨ་རམ་པ་རྣམས་རྩིས་གྲངས་བླངས་ནས་ཡེས་ར་ཨེལ་ལ་འཐབ་པར་ཨ་ཕེག་ཅེས་པར་སོང་ངོ་། ། 27 ཡེས་ར་ཨེལ་པ་རྣམས་ཀྱིས་མི་རྩིས་བླངས་ནས་རྒྱགས་མཁོ་སྤྲོད་བྱས་ཏེ། ཨ་རམ་པའི་གདོང་བསུས་ནས་འཐབ་ཏུ་སོང་། ཡེས་ར་ཨེལ་པ་རྣམས་ཀྱིས་དེ་རྣམས་ཀྱི་ཁ་གཏད་དུ་སྒར་ཕབ་པ་དང་རེའུ་ཡི་ཁྱུ་ཆུང་ངུ་གཉིས་དང་མཚུངས་ལ། ཨ་རམ་པས་ཡུལ་དེ་ཁྱབ་ནས་བསྡད་ཡོད་དོ། ། 28 དེ་ནས་དཀོན་མཆོག་གི་སྐྱེས་བུ་ཞིག་འོངས་ནས་ཡེས་ར་ཨེལ་གྱི་རྒྱལ་པོ་ལ། དཀོན་མཆོག་ཡ་ཝཱེས་འདི་སྐད་དུ། ཨ་རམ་པས་དཀོན་མཆོག་ཡ་ཝཱེ་ནི་རི་བོ་དག་གི་དཀོན་མཆོག་ཡིན་པ་དང་བདེ་ཐང་གི་དཀོན་མཆོག་མིན་པར་སྨྲ་བས་ན། བདག་གིས་དཔུང་ཚོགས་ཆེན་པོ་འདི་ཐམས་ཅད་ཁྱོད་ཀྱི་ལག་ཏུ་སྤྲད་དོ། །དེ་ནས་ཁྱོད་རྣམས་ཀྱིས་བདག་ནི་ཡ་ཝཱེ་ཡིན་པ་ཤེས་པར་འགྱུར་ཞེས་གསུངས་ཞེས་སྨྲས་སོ། ། 29 དེ་བཞིན་དུ་ཉིན་ཞག་བདུན་གྱི་རིང་ལ་ཡེས་ར་ཨེལ་པ་དང་ཨ་རམ་པ་གཉིས་ཀྱིས་ཕན་ཚུན་ཁ་གཏད་དུ་དམག་སྒར་ཕབ་ནས་བསྡད་དེ། ཉིན་བདུན་པར་དམག་འཐབ་འགོ་བརྩམས་པ་རེད། ཡེས་ར་ཨེལ་པ་རྣམས་ཀྱིས་ཉིན་གཅིག་གི་ནང་དུ་ཨ་རམ་པའི་རྐང་དམག་འབུམ་གཅིག་བསད་པ་དང་། 30 ཤུལ་དུ་ལུས་པ་རྣམས་ཨ་ཕེག་གྲོང་ཁྱེར་དུ་བྲོས་ནའང་། མཁར་གྱང་ལོག་ནས་ཤུལ་དུ་ལུས་པའི་མི་ཉིས་ཁྲི་བདུན་སྟོང་མནན་ཏེ་ཤིའོ། །པེན་ཧ་དཱད་ཀྱང་གྲོང་ཁྱེར་ནང་དུ་བྲོས་ཏེ་ཁང་བ་སྦུག་མ་ཞིག་ལ་སྦས་ནས་བསྡད་དོ། ། 31 དེ་ནས་ཁོའི་འཁོར་གཡོག་རྣམས་ཀྱིས་ཁོ་ལ། གཟིགས་དང་། ཡེས་ར་ཨེལ་ཁྱིམ་རྒྱུད་གྱི་རྒྱལ་པོ་རྣམས་ནི་རྒྱལ་པོ་སྙིང་རྗེ་ཅན་ཡིན་པར་ཐོས་བྱུང་སྟེ། རང་ཅག་གིས་ཁོག་སྨད་དུ་རྩིད་རས་གྱོན་པ་དང་། མགོ་ལ་ཐག་པ་དཀྲིས་ནས་ཡེས་ར་ཨེལ་གྱི་རྒྱལ་པོའི་དྲུང་དུ་སོང་ན། ཁྱེད་རང་སྲོག་ཐར་དུ་གཏོང་ཡང་སྲིད་ཅེས་ཞུས་པས། 32 ཁོ་རྣམས་ཀྱིས་ཁོག་སྨད་དུ་རྩིད་རས་གྱོན་པ་དང་། མགོ་ལ་ཐག་པ་དཀྲིས་ནས་ཡེས་ར་ཨེལ་གྱི་རྒྱལ་པོའི་དྲུང་དུ་ཕྱིན་ཏེ་ཁོང་ལ། ཁྱེད་ཀྱི་ཞབས་ཕྱི་པེན་ཧ་དཱད་ཀྱིས་འདི་ལྟར། ཐུགས་རྗེས་གཟིགས་ཏེ་ང་སྲོག་ཐར་དུ་གཏོང་བར་མཛོད་ཅེས་ཞུའོ་ཞེས་ཞུས་པས། ཨ་ཧབ་ཀྱིས་ལན་དུ། ཁོ་ད་དུང་གསོན་པོར་ཡོད་དམ། ཁོ་ནི་ངའི་སྤུན་མཆེད་ཡིན་ཞེས་སྨྲས་སོ། ། 33 མི་དེ་དག་གིས་གཏམ་དེ་ནི་ལྟས་བཟང་ཡིན་པར་སྙམ་ནས་མྱུར་དུ་ཁོང་ལ་ལན་སྤྲད་དེ། པེན་ཧ་དཱད་ནི་སྐུ་ཉིད་ཀྱི་སྐུ་མཆེད་ལགས་སོ་ཞེས་སྨྲས་པ་ལ། ཨ་ཧབ་ན་རེ། ཁྱོད་རྣམས་སོང་ལ་ཁོ་རང་ཁྲིད་ཤོག་ཅེས་སྨྲས་པ་དང་། པེན་ཧ་དཱད་ཁོང་དང་འཕྲད་དུ་འོངས་པ་དང་། ཨ་ཧབ་ཀྱིས་ཁོ་རང་གི་ཤིང་རྟའི་ནང་སྡོད་དུ་བཅུག་གོ ། 34 དེ་ནས་པེན་ཧ་དཱད་ཀྱིས་ཨ་ཧབ་ལ། ངའི་ཕ་ཡིས་ཁྱེད་ཀྱི་ཡབ་ལས་ཕྲོགས་པའི་གྲོང་ཁྱེར་ཐམས་ཅད་ངས་ཁྱེད་ལ་ཕྱིར་འབུལ་བར་བྱ། ཡང་ངའི་ཕ་ཡིས་སཱ་མར་ཡ་ཡུལ་དུ་ཚོང་འདུས་ཁྲོམ་ར་བཙུགས་པ་ལྟར། ཁྱེད་ཀྱིས་ཀྱང་དཱ་མེ་སེག་གྲོང་ཁྱེར་དུ་ཚོང་འདུས་ཁྲོམ་ར་ཞིག་འཛུགས་པར་མཛོད་ཅེས་ཞུས་པ་ལ། ཨ་ཧབ་ཀྱིས་ངས་ཁྱོད་ལ་ཁ་ཆད་འདི་ལྟ་བུ་བཞག་ནས་ཁྱོད་འགྲོ་རུ་འཇུག་གོ་ཞེས་སྨྲས་ཤིང་། ཁོང་གིས་ཁ་ཆད་བཞག་པ་དང་པེན་ཧ་དཱད་འགྲོ་རུ་བཅུག་གོ །

ལུང་སྟོན་པ་ཞིག་གིས་རྒྱལ་པོ་ཨ་ཧབ་ལ་ཐ་ཚིག་བསྒྲགས་པ།

35 དེ་ནས་ལུང་སྟོན་པའི་ཐུགས་སྲས་རྣམས་ལས་གཅིག་གིས་དཀོན་མཆོག་ཡ་ཝཱེའི་བཀའ་ནང་བཞིན་ཐུགས་སྲས་གཞན་ཞིག་ལ། ཁྱོད་ཀྱིས་ང་ལ་རྡུངས་ཤིག་ཅེས་སྨྲས་ཀྱང་། དེས་ཁོ་ལ་མི་རྡུང་ངོ་། ། 36 དེ་རུ་ཁོས་མི་དེ་ལ། ཁྱོད་ཀྱིས་དཀོན་མཆོག་ཡ་ཝཱེའི་བཀའ་ལ་མ་མཉན་པས། ང་དང་བྲལ་མ་ཐག་ཏུ་སེང་གེ་ཞིག་གིས་ཁྱོད་ལ་སོ་བཏབ་ནས་གསོད་པར་འགྱུར་ཞེས་སྨྲས་པ་དང་། མི་དེ་ཁོང་དང་བྲལ་ནས་སོང་མ་ཐག་ཏུ་སེང་གེ་ཞིག་དང་ཕྲད་ནས་ཁོ་བསད་དོ། ། 37 ཡང་ལུང་སྟོན་པའི་ཐུགས་སྲས་དེ་མི་གཞན་ཞིག་དང་ཕྲད་ནས་དེ་ལ། ང་ལ་རྡུང་བར་མཛོད་ཅིག་ཅེས་སྨྲས་པ་ལ། མི་དེས་ཁོ་ལ་བརྡུངས་ནས་རྨས་པར་བྱས། 38 དེ་ནས་ལུང་སྟོན་པ་དེ་སོང་ནས་ལམ་ཁར་རྒྱལ་པོར་བསྒུགས་པ་དང་། རང་གི་མིག་ཟུང་ལག་རས་ཀྱིས་བཀབ་ནས་གྱོན་ཆས་བསྒྱུར་ཏོ། ། 39 རྒྱལ་པོ་ཁོའི་མདུན་ནས་འགྲོ་བའི་དུས་སུ། ཁོས་སྐད་ཆེན་པོས་རྒྱལ་པོ་བོས་ཏེ། ཁྱེད་ཀྱི་ཞབས་ཕྱི་བདག་འཐབ་མོར་ཞུགས་པ་དང་གཡུལ་འགྱེད་པའི་དུས་སུ། ཀྱེ་ཧོ། དམག་མི་ཞིག་གློ་བུར་ཉིད་ལ་ཁ་ཕྱིར་འཁོར་ནས་བདག་གི་རྩར་མི་ཞིག་ཁྲིད་འོངས་ཏེ་བདག་ལ་མི་འདི་བསྲུང་བར་གྱིས་ཤིག གལ་ཏེ་མི་འདི་བོར་ན་དེའི་སྲོག་ཚབ་ཏུ་ཁྱོད་ཀྱི་སྲོག་འགྲོ་དགོས། དེ་མིན་ན་ཁྱོད་ཀྱིས་དངུལ་རྡོ་ཚད་གཅིག་འཇལ་དགོས་ཞེས་སྨྲས་བྱུང་། 40 དེ་ནས་ཁྱེད་ཀྱི་ཞབས་ཕྱི་བདག་ཡར་མར་གྱི་དོན་མང་པོར་བྲེལ་བས་ན་མི་དེ་བྲོས་སོང་ཞེས་ཞུས་པ་དང་། ཡེས་ར་ཨེལ་གྱི་རྒྱལ་པོས་ཁོ་ལ། ཁྱོད་ཀྱིས་རང་ཉིད་ལ་ཁྲིམས་བཅད་པས། དེ་བཞིན་དུ་ཁྱོད་ལ་ཁྲིམས་གཅོད་པར་བྱའོ་ཞེས་སྨྲས་པ་དང་། 41 ཁོས་མྱུར་དུ་རང་གི་གདོང་ལས་ལག་རས་དེ་ཕུད་པས། ཡེས་ར་ཨེལ་གྱི་རྒྱལ་པོས་ཁོ་ནི་ལུང་སྟོན་པ་ཞིག་ཡིན་པར་ཤེས་སོ། ། 42 དེར་ལུང་སྟོན་པས་རྒྱལ་པོ་ལ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་བདག་གིས་རྩ་མེད་གཏོང་དགོས་པའི་མི་རང་གི་ལག་ནས་འགྲོ་རུ་བཅུག་པའི་རྐྱེན་གྱིས། ཁོའི་སྲོག་གི་ཚབ་ཏུ་ཁྱོད་ཀྱི་སྲོག་དང་། ཁོའི་འབངས་ཀྱི་ཚབ་ཏུ་ཁྱོད་ཀྱི་འབངས་འགྲོ་བར་འགྱུར་རོ་ཞེས་བསྒོས་པ་ན། 43 ཡེས་ར་ཨེལ་གྱི་རྒྱལ་པོ་ཡིད་མུག་ཅིང་བློ་མི་བདེ་བར་གྱུར་ནས། ཕྱིར་སཱ་མར་ཡ་རུ་རང་གི་ཕོ་བྲང་དུ་ལོག་གོ །

ལེའུ་ཉེར་གཅིག་པ།

ནཱ་རྦོད་ཀྱི་རྒུན་འབྲུམ་ར་བ།

1 ཡེ་སི་རེ་ཨེལ་པ་ནཱ་རྦོད་བྱ་བ་ལ་ཡེ་སི་རེ་ཨེལ་གྱི་སཱ་མར་ཡའི་རྒྱལ་པོ་ཨ་ཧབ་ཀྱི་ཕོ་བྲང་གི་ཉེ་འགྲམ་དུ་རྒུན་འབྲུམ་ར་བ་ཞིག་ཡོད་པ་ཡིན། 2 ཨ་ཧབ་ཀྱིས་ནཱ་རྦོད་ལ། ཁྱོད་ཀྱི་རྒུན་འབྲུམ་ར་བ་འདི་ངའི་ཕོ་བྲང་གི་ཉེ་འགྲམ་དུ་ཡོད་པས། སྔོ་ཚོད་ར་བ་བྱེད་པར་ང་ལ་བྱིན་ཅིག་དང་། ངས་དེ་ལས་བཟང་བའི་རྒུན་འབྲུམ་ར་བ་ཞིག་ཚབ་ཏུ་སྟེར་བར་བྱ། གལ་ཏེ་ཁྱོད་དགའ་ན་ངས་དེའི་རིན་དུ་དངུལ་སྤྲད་ཀྱང་ཆོག་ཅེས་སྨྲས་ནའང་། 3 ནཱ་རྦོད་ཀྱིས་ཨ་ཧབ་ལ། རང་གི་ཕ་མེས་ཀྱི་ནོར་སྐལ་ཁྱེད་ལ་འབུལ་བ་ནི་དཀོན་མཆོག་ཡ་ཝཱེས་རྩ་བ་ནས་འགོག་པ་ཡིན་ཞེས་ལན་དུ་སྨྲས་སོ། ། 4 དེར་ཡེ་སི་རེ་ཨེལ་པ་ནཱ་རྦོད་ཀྱིས་ངས་རང་གི་ཕ་མེས་ཀྱི་ནོར་སྐལ་དེ་ཁྱེད་ལ་སྟེར་བར་མི་བྱའོ་ཞེས་སྨྲས་པའི་རྐྱེན་གྱིས། ཨ་ཧབ་ཁྲོས་ཤིང་སེམས་མ་སྐྱིད་པར་ཕྱིར་ཕོ་བྲང་དུ་ལོག་ནས། མལ་ཁྲིར་ལོག་ནས་ངོ་གནག་སྟེ་ཡི་གའང་ཆད་དོ། ། 5 དེ་ནས་ཁོའི་བཙུན་མོ་ཡེ་ཟི་བེལ་ཁོའི་མདུན་དུ་འོངས་ནས་ཁྱེད་སེམས་ཕམ་ནས་ཐ་ན་ཟས་ཀྱང་མི་བཟའ་བ་འདི་ཅི་ཡིན་ཞེས་དྲིས་པ་ན། 6 ཁོས་ལན་དུ། ངས་ཡེ་སི་རེ་ཨེལ་པ་ནཱ་རྦོད་ལ། ཁྱོད་ཀྱི་རྒུན་འབྲུམ་ར་བ་དེ་ང་ལ་ཚོངས་དང་ངས་དངུལ་སྟེར་བར་བྱ། གལ་ཏེ་ཁྱོད་དགའ་ན་ངས་དེའི་ཚབ་ཏུ་རྒུན་འབྲུམ་ར་བ་གཞན་ཞིག་སྟེར་བར་བྱ་ཞེས་སྨྲས་མོད། འོན་ཀྱང་ཁོས་ལན་དུ། ངས་རང་གི་རྒུན་འབྲུམ་ར་བ་དེ་ཁྱོད་ལ་སྟེར་མི་རུང་ཟེར་ཞེས་སྨྲས་པ་ན། 7 ཁོའི་བཙུན་མོ་ཡེ་ཟི་བེལ་གྱིས། ད་ལྟ་ཁྱེད་ནི་ཡེས་ར་ཨེལ་གྱི་རྒྱལ་སྲིད་སྐྱོང་བའི་རྒྱལ་པོ་མ་ཡིན་ནམ། ཡར་ལོངས་ལ་ཁ་ཟས་བཞེས་ཤིག སེམས་དགའ་བར་གྱིས། ཡེ་སི་རེ་ཨེལ་པ་ནཱ་རྦོད་ཀྱི་རྒུན་འབྲུམ་ར་བ་དེ་ངས་ཁྱེད་ལ་སྦྱིན་པར་བྱའོ་ཞེས་སྨྲས་སོ། ། 8 དེ་ནས་ཡེ་ཟི་བེལ་གྱིས་ཨ་ཧབ་ཀྱི་མིང་བཀོད་ནས་བཀའ་ཤོག་བྲིས་ཤིང་དེ་ལ་རྒྱལ་པོའི་ཐམ་ཀ་བརྒྱབ་སྟེ། བཀའ་ཤོག་དེ་རྣམས་ནཱ་རྦོད་གྲོང་ཁྱེར་དུ་སྡོད་པའི་རྒན་པོ་དང་སྐུ་དྲག་རྣམས་ལ་བསྐུར་ཏོ། ། 9 ཡི་གེ་ནང་དུ་འདི་ལྟར། ཁྱོད་རྣམས་ཀྱིས་སྨྱུང་གནས་བསྲུང་དགོས་པར་སྒྲོགས་ལ། ནཱ་རྦོད་ནི་མི་རྣམས་ཀྱི་ཁྲོད་དུ་གྲལ་མགོ་རུ་ཞོག་ཅིག 10 མི་ངན་གཉིས་ཁོའི་ཁ་གཏད་ནས་སྡོད་དུ་ཆུག་ལ། ཡང་དེ་གཉིས་ལ་འདི་ལྟར། ཁྱོད་ཀྱིས་དཀོན་མཆོག་དང་རྒྱལ་པོ་གཉིས་ལ་སྐུར་བ་བཏབ་པ་ཡིན་ཞེས་བདེན་དཔང་བྱས་ནས་ཁོ་གཏུག་ཏུ་ཆུག དེ་ནས་ཁྱོད་ཚོས་ཁོ་ཕྱི་རུ་དྲུད་ལ་རྡོ་རུབ་བཏང་ནས་སོད་ཅིག་ཅེས་བྲིས་ཡོད་པའོ། ། 11 དེར་ནཱ་རྦོད་གྲོང་ཁྱེར་གྱི་མི་རྣམས་ཏེ། ནཱ་རྦོད་དང་མཉམ་དུ་གྲོང་ཁྱེར་གཅིག་ལ་གནས་པའི་རྒན་པོ་དང་སྐུ་དྲག་རྣམས་ཀྱིས་ཡེ་ཟི་བེལ་གྱིས་བསྐུར་བའི་བཀའ་ཤོག་ཏུ་བྲིས་པ་བཞིན་བྱས་ཏེ། 12 མི་རྣམས་ལ་སྨྱུང་གནས་བསྲུང་དགོས་པར་བསྒྲགས་ཤིང་ནཱ་རྦོད་ནི་མི་རྣམས་ཀྱི་ཁྲོད་དུ་གྲལ་མགོར་སྡོད་དུ་བཅུག་གོ ། 13 དེ་ནས་མི་ངན་དེ་གཉིས་འོངས་ནས་ཁོའི་ཁ་གཏད་དུ་བསྡད་པ་དང་། མི་ཚོགས་ཀྱི་མདུན་དུ་བདེན་དཔང་བྱས་ཏེ་ནཱ་རྦོད་གཏུག་ནས་ན་རེ། ནཱ་རྦོད་ཀྱིས་དཀོན་མཆོག་དང་རྒྱལ་པོ་གཉིས་ལ་སྐུར་བ་བཏབ་བོ་ཞེས་སྨྲས་པས། མི་ཚོགས་ཀྱིས་ནཱ་རྦོད་གྲོང་ཁྱེར་གྱི་ཕྱི་རོལ་ཏུ་དྲུད་དེ་ཁོ་ལ་རྡོ་རུབ་བཏང་ནས་བསད་དོ། ། 14 དེ་ནས་ཁོ་ཚོས་མི་མངགས་ནས་ཡེ་ཟི་བེལ་ལ། ནཱ་རྦོད་ལ་རྡོ་རུབ་བཏང་ནས་བསད་པ་ཡིན་ཞེས་འཕྲིན་བསྐུར་ཏོ། ། 15 ཡེ་ཟི་བེལ་གྱིས་ནཱ་རྦོད་རྡོ་རུབ་བཏང་ནས་བསད་པ་ཐོས་པ་ཙམ་གྱིས་ཨ་ཧབ་ལ། ད་ནི་ནཱ་རྦོད་ཤི་ཟིན་ཏེ་གསོན་པོར་མེད་པས། ཡར་ལངས་ནས་སོང་ལ་ཡེ་སི་རེ་ཨེལ་པ་ནཱ་རྦོད་ཀྱིས་དངུལ་བླངས་ནས་ཁྱེད་ལ་མ་བཙོང་པའི་རྒུན་འབྲུམ་ར་བ་དེ་བདག་གིར་ཟུངས་ཤིག་ཅེས་སྨྲས་པ་དང་། 16 ཨ་ཧབ་ཀྱིས་ནཱ་རྦོད་ཤི་བའི་གཏམ་ཐོས་པ་ཙམ་གྱིས། ཡར་ལངས་ནས་ཡེ་སི་རེ་ཨེལ་པ་ནཱ་རྦོད་ཀྱི་རྒུན་འབྲུམ་ར་བ་བདག་གིར་བཟུང་དུ་སོང་ངོ་། ། 17 དེའི་དུས་སུ་ཐི་ཞི་པ་ཨེ་ལི་ཡཱ་ལ་དཀོན་མཆོག་ཡ་ཝཱེའི་བཀའ་བྱུང་སྟེ་འདི་སྐད་དུ། 18 ཁྱོད་ཡར་ལོངས་ལ་སཱ་མར་ཡ་རུ་ཡོད་པའི་ཡེས་ར་ཨེལ་གྱི་རྒྱལ་པོ་ཨ་ཧབ་དང་འཕྲད་དུ་སོང་ཞིག ཉོན་དང་། ཁོ་ནི་ནཱ་རྦོད་ཀྱི་རྒུན་འབྲུམ་ར་བ་བདག་གིར་བཟུང་ཆེད་དེར་ཡོད་པ་ཡིན། 19 ཁྱོད་ཀྱིས་ཁོ་ལ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་མི་བསད་ནས་དེའི་ནོར་སྐལ་ཡང་བདག་གིར་འཛིན་པ་ཡིན་ནམ་ཞེས་གསུངས་ཞེས་སྨྲོས་ཤིག ཡང་ཁོ་ལ། དཀོན་མཆོག་ཡ་ཝཱེས་འདི་སྐད་དུ། ཁྱི་རྣམས་ཀྱིས་ནཱ་རྦོད་ཀྱི་ཁྲག་བལྡགས་པའི་གནས་སུ། དེ་དག་གིས་ཁྱོད་ཀྱི་ཁྲག་ཀྱང་བལྡག་པར་འགྱུར་རོ་གསུངས་ཞེས་སྨྲོས་ཤིག་ཅེས་གསུངས་སོ། ། 20 དེ་ནས་ཨ་ཧབ་ཀྱིས་ཨེ་ལི་ཡཱ་ལ། ཀྱེ་ངའི་དགྲ་བོ། ཁྱོད་ཀྱིས་ང་རྙེད་པ་ཡིན་ནམ་ཞེས་དྲིས་པར་ཁོང་གིས་ལན་དུ། ངས་ཁྱོད་རྙེད་པ་ཡིན། ཅིའི་ཕྱིར་ཞེ་ན། ཁྱོད་ཀྱིས་རང་ཉིད་བཙོངས་ནས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་པས་སོ། ། 21 དཀོན་མཆོག་ཡ་ཝཱེས་འདི་སྐད་དུ། ལྟོས་དང་། བདག་གིས་ཁྱོད་ཀྱི་སྟེང་དུ་ཆག་སྒོ་འབེབ་པར་བྱའོ། །ཡེས་ར་ཨེལ་དུ་ཨ་ཧབ་ཀྱི་ཁྱིམ་རྒྱུད་ལས་སྐྱེས་པ་ཐམས་ཅད་དེ། རང་དབང་ཅན་ནམ་ཡང་ན་རང་དབང་མེད་པ་གང་ཡིན་ཡང་ཁྱོད་ཀྱི་བུ་རབས་ཚ་རྒྱུད་རྣམས་ཚར་གཅོད་བྱ་ཞིང་། 22 ཁྱོད་ཀྱི་ཁྱིམ་རྒྱུད་ནི་ནེ་བཱད་ཀྱི་བུ་ཡེ་རོབ་ཨམ་གྱི་ཁྱིམ་རྒྱུད་དང་། ཨ་ཧི་ཡཱ་ཡི་བུ་པཱ་ཤའི་ཁྱིམ་རྒྱུད་རྣམས་དང་འདྲ་བར་བྱའོ། །གང་ལ་ཞེ་ན། ཁྱོད་ཀྱིས་བདག་གི་སེམས་དཀྲུགས་ཤིང་། ཡེས་ར་ཨེལ་པ་རྣམས་སྡིག་པའི་ནང་ལྷུང་དུ་བཅུག་པའི་ཕྱིར་རོ་ཞེས་གསུངས་པ་དང་། 23 ཡང་ཡེ་ཟི་བེལ་གྱི་སྐོར་ལ་དཀོན་མཆོག་ཡ་ཝཱེས་འདི་སྐད་དུ། ཡེ་སི་རེ་ཨེལ་གྱི་ལྕགས་རིའི་འགྲམ་དུ་ཡེ་ཟི་བེལ་ཁྱི་ཡིས་བཟའ་བར་འགྱུར་ཞིང་། 24 ཨ་ཧབ་ཀྱི་མི་རྣམས་ལས་གྲོང་ཁྱེར་དུ་ཤི་བ་རྣམས་ཁྱིས་འཆའ་ཞིང་། དབེན་སྟོང་དུ་ཤི་བ་རྣམས་ནམ་མཁའི་བྱ་རྣམས་ཀྱིས་བཟའ་བར་འགྱུར་རོ་གསུངས་ཞེས་སྨྲས་སོ། ། 25 ཨ་ཧབ་ལྟ་བུའི་མི་ཞིག་སྔར་བྱུང་མ་མྱོང་བ་སྟེ། ཁོ་ནི་རང་གི་ཆུང་མ་ཡེ་ཟི་བེལ་གྱིས་བསླུས་ནས། རང་ཉིད་བཙོངས་ཏེ་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། 26 དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་མདུན་ནས་བསྐྲད་པའི་ཨེ་མོར་པ་དང་འདྲ་བར། སྐུ་འདྲ་རྣམས་ཀྱི་རྗེས་སུ་འབྲངས་ཏེ་གཞི་ནས་སྐྱུག་བྲོ་བའི་སྤྱོད་པ་སྤྱད་དོ། ། 27 ཨ་ཧབ་ཀྱིས་བཀའ་དེ་རྣམས་ཐོས་པ་དང་། ཁོས་རང་གི་གྱོན་གོས་གཤགས་ནས་ལུས་ལ་རྩིད་རས་གྱོན་ཏེ་སྨྱུང་གནས་བསྲུངས་པ་དང་། ཐ་ན་རྩིད་རས་སྟེང་དུ་ཉལ་ནས་ཡིད་མུག་བཞིན་འགྲུལ་ཏོ། ། 28 དེ་ནས་ཐི་ཞི་པ་ཨེ་ལི་ཡཱ་ལ་དཀོན་མཆོག་ཡ་ཝཱེའི་བཀའ་བྱུང་སྟེ་འདི་སྐད་དུ། 29 ཨ་ཧབ་ཀྱིས་ངའི་མདུན་དུ་ཇི་ལྟ་བུའི་སྙེམས་ཆུང་བྱེད་པ་ཁྱོད་ཀྱིས་མཐོང་ངམ། ཁོས་ངའི་མདུན་དུ་སྙེམས་ཆུང་བྱེད་པས་ན། ངས་ཁོའི་རིང་ལ་ཆག་སྒོ་འདི་འབེབ་པར་མི་བྱ། འོན་ཀྱང་ཁོའི་བུ་ཡི་རིང་ལ་ཁོའི་ཁྱིམ་དུ་ཆག་སྒོ་དེ་འབེབ་པར་བྱའོ་ཞེས་གསུངས་སོ། །

ལེའུ་ཉེར་གཉིས་པ།

ཡེས་ར་ཨེལ་གྱི་རྒྱལ་པོ་ཨ་ཧབ་ཚེ་ལས་འདས་པ།

1 ཨ་རམ་པ་དང་ཡེས་ར་ཨེལ་པ་གཉིས་ཀྱི་བར་ལ་དམག་འཁྲུག་མེད་པར་ལོ་གསུམ་སོང་བ་དང་། 2 ལོ་གསུམ་པར་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་བྱ་བ་ཡེས་ར་ཨེལ་གྱི་རྒྱལ་པོའི་དྲུང་དུ་ཕྱིན། 3 ཡེས་ར་ཨེལ་གྱི་རྒྱལ་པོས་རང་གི་འཁོར་གཡོག་རྣམས་ལ། གིལ་ཨད་ཀྱི་རཱ་མོད་ནི་འོ་སྐོལ་གྱི་ཡིན་པ་ཁྱོད་ཚོས་ཤེས་སམ། དེ་ཨ་རམ་རྒྱལ་པོའི་ལག་ནས་ཕྱིར་མི་ལེན་པར་ཁ་རོག་ལ་སྡོད་རུང་ངམ་ཞེས་སྨྲས་ཤིང་། 4 ཨ་ཧབ་ཀྱིས་ཡེ་ཧོ་ཤ་ཕད་ལ། ཁྱོད་རང་ང་དང་མཉམ་དུ་གིལ་ཨད་ཀྱི་རཱ་མོད་ལ་དམག་རྒྱག་ཏུ་འགྲོའམ་ཞེས་དྲིས་པར། ཡེ་ཧོ་ཤ་ཕད་ཀྱིས་ཡེས་ར་ཨེལ་གྱི་རྒྱལ་པོ་ལ། ཁྱོད་དང་ང་གཉིས་གཅིག་ཡིན་ཏེ། ངའི་འབངས་ཀྱང་ཁྱེད་ཀྱི་འབངས་དང་འདྲ་བ་དང་། ངའི་རྟ་རྣམས་ཀྱང་ཁྱེད་ཀྱི་རྟ་དང་འདྲ་ཞེས་སྨྲས་པ་དང་། 5 ཡེ་ཧོ་ཤ་ཕད་ཀྱིས་ཡང་ཡེས་ར་ཨེལ་གྱི་རྒྱལ་པོ་ལ། ཁྱེད་ཀྱིས་སྔོན་ལ་དཀོན་མཆོག་ཡ་ཝཱེ་ལ་བཀའ་འདྲི་ཞུས་ཤིག་ཅེས་བསྐུལ་ཏོ། ། 6 དེ་ནས་ཡེས་ར་ཨེལ་གྱི་རྒྱལ་པོས་ལུང་སྟོན་པ་བཞི་བརྒྱ་ཙམ་བསྡུས་ནས་དེ་དག་ལ། བདག་ནི་གིལ་ཨད་ཀྱི་རཱ་མོད་ལ་འཐབ་ཏུ་སོང་ན་འོས་སམ་མི་འོས། ཡང་ན་ངས་དེར་བཟོད་དགོས་སམ་ཞེས་དྲིས་པ་ལ། དེ་དག་གིས། གཙོ་བོས་ཡུལ་དེ་ནི་རྒྱལ་པོའི་ཕྱག་ཏུ་གནང་འོང་བས་ཡར་ཕེབས་ནས་དམག་བརྒྱབ་ཆོག་ཅེས་སྨྲས་སོ། ། 7 དེར་ཡེ་ཧོ་ཤ་ཕད་ཀྱིས། འདིར་དཀོན་མཆོག་ཡ་ཝཱེའི་ལུང་སྟོན་པ་གཞན་ཡང་ཡོད་པ་མ་ཡིན་ནམ། རང་ཅག་གིས་ཁོང་ལ་བཀའ་འདྲི་ཞུས་མི་ཆོག་གམ་ཞེས་སྨྲས་པར། 8 ཡེས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ། ད་དུང་མི་ཞིག་ཡོད་དེ། ཁོ་ནི་ཨིམ་ལཱའི་བུ་མི་ཀ་ཡཱ་བྱ་བ་ཡིན་ནོ། །ང་ཚོས་ཁོ་རང་བརྒྱུད་ནས་དཀོན་མཆོག་ཡ་ཝཱེ་ལ་བཀའ་འདྲི་ཞུས་ཆོག་ཀྱང་། དེས་ང་ལ་གནང་བའི་ལུང་བསྟན་ནི་ནམ་ཡིན་ཡང་གཏམ་ངན་ལས་གཏམ་བཟང་མེད་པས། ང་དེ་ལ་སྡང་ངོ་ཞེས་སྨྲས་པར། ཡེ་ཧོ་ཤ་ཕད་ཀྱིས། རྒྱལ་པོ་ཁྱེད་ཀྱིས་འདི་འདྲ་མ་གསུང་ཞིག་ཅེས་སྨྲས། 9 དེ་ནས་ཡེས་ར་ཨེལ་གྱི་རྒྱལ་པོས་ཉུག་རུམ་པ་ཞིག་བོས་ནས་ན་རེ། མྱུར་དུ་སོང་ལ་ཨིམ་ལཱའི་བུ་མི་ཀ་ཡཱ་ཁྲིད་ཤོག་ཅེས་བསྒོས། 10 དེའི་དུས་སུ་ཡེས་ར་ཨེལ་གྱི་རྒྱལ་པོ་དང་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་གཉིས་རང་རང་གི་ཁྲིར་བཞུགས་ཤིང་། རྒྱལ་པོའི་ན་བཟའ་མནབས་ཏེ་སཱ་མར་ཡའི་མཁར་སྒོ་མདུན་གྱི་ཐང་ཆེན་ཞིག་ཏུ་བཞུགས་པ་དང་། ལུང་སྟོན་པ་ཐམས་ཅད་ཀྱིས་དེ་གཉིས་ཀྱི་དྲུང་ནས་ལུང་སྟོན་གྱིན་ཡོད་དེ། 11 ཀེ་ནཱ་ནའི་བུ་ཚིད་ཀི་ཡཱས་རང་ལ་ལྕགས་ཀྱི་རྭ་ཅོ་འགའ་བཟོས་ཏེ་ན་རེ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་ལྕགས་ཀྱི་རྭ་ཅོ་འདི་དག་གིས་ཨ་རམ་པ་རྣམས་ཚར་གཅོད་པའི་བར་དུ་བསྣུན་པར་བྱ་གསུངས་ཞེས་སྨྲས། 12 ལུང་སྟོན་པ་ཐམས་ཅད་ཀྱིས་ཀྱང་དེ་བཞིན་ལུང་བསྟན་ཏེ་ན་རེ། ཁྱེད་རང་ཡར་གིལ་ཨད་ཀྱི་རཱ་མོད་ལ་དམག་རྒྱག་ཏུ་བསྐྱོད་ཅིག་དང་། དཀོན་མཆོག་ཡ་ཝཱེས་གྲོང་ཁྱེར་དེ་རྒྱལ་པོའི་ཕྱག་ཏུ་གཏོད་པར་འགྱུར་བས་རྒྱལ་ཁ་ལོན་ངེས་ཡིན་ཞེས་སྨྲས་སོ། ། 13 ཡང་མི་ཀ་ཡཱ་འབོད་དུ་སོང་བའི་བང་ཆེན་གྱིས་ཁོང་ལ། གཟིགས་དང་། ལུང་སྟོན་པ་ཐམས་ཅད་ཁ་མཐུན་ནས་རྒྱལ་པོ་ལ་ལུང་བསྟན་བཟང་པོ་སྨྲ་བ་སྟེ། ཁྱེད་ཀྱིས་ཀྱང་དེ་དག་དང་འདྲ་བར་གཏམ་བཟང་གསུང་བར་མཛོད་ཅེས་ཞུས་པ་ལ། 14 མི་ཀ་ཡཱས་འདི་ལྟར། བདག་གིས་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་སྐྱེལ་ཏེ། དཀོན་མཆོག་ཡ་ཝཱེས་ང་ལ་ཅི་གསུངས་ན་བདག་གིས་ཀྱང་དེ་ལྟར་སྨྲ་བར་བྱའོ་ཞེས་སྨྲས་སོ། ། 15 དེ་ནས་མི་ཀ་ཡཱ་རྒྱལ་པོའི་དྲུང་དུ་སླེབས་པ་དང་། རྒྱལ་པོས་དེ་ལ། ཀྱེ་མི་ཀ་ཡཱ། རང་ཅག་གིལ་ཨད་ཀྱི་རཱ་མོད་ལ་འཐབ་ཏུ་སོང་ན་འོས་སམ་མི་འོས། ཡང་ན་ངས་དེར་བཟོད་དགོས་སམ་ཞེས་དྲིས་པ་ལ། ཁོང་ན་རེ། དཀོན་མཆོག་ཡ་ཝཱེས་དེ་ནི་རྒྱལ་པོའི་ལག་ཏུ་གནང་བར་ངེས་པས་དམག་རྒྱོབས་དང་རྒྱལ་བར་འགྱུར་རོ་ཞེས་སྨྲས་པ་དང་། 16 རྒྱལ་པོ་ན་རེ། བདག་གིས་ཁྱོད་ལ་མནའ་དུ་འགེལ་བར་བྱས་ན། ཁྱོད་ཀྱིས་ད་གཟོད་དཀོན་མཆོག་ཡ་ཝཱེའི་མཚན་གྱི་སྒོ་ནས་བདག་ལ་བདེན་པ་ཁོ་ན་སྨྲའམ་ཞེས་དྲིས་པར། 17 མི་ཀ་ཡཱ་ན་རེ། བདག་གིས་ཡེས་ར་ཨེལ་པ་ཐམས་ཅད་ནི་རྫི་བོ་མེད་པའི་ལུག་ལྟར་རི་ལ་འཐོར་ཡོད་པ་མཐོང་བ་དང་། དཀོན་མཆོག་ཡ་ཝཱེས་འདི་སྐད་དུ། འདི་རྣམས་ལ་བདག་པོ་གང་ཡང་མེད་པས་ཞི་བདེའི་ངང་རང་རང་གི་ཡུལ་ལ་འགྲོ་རུ་ཆུག་ཅེས་གསུངས་ཞེས་སྨྲས་པ་ན། 18 ཡེས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ། འདིས་ང་ལ་ལུང་བསྟན་ངན་པ་མ་གཏོགས་བཟང་པོ་ཞིག་སྟོན་པར་མི་འགྱུར་ཞེས་ངས་ཁྱེད་ལ་བཤད་པ་མ་ཡིན་ནམ་ཞེས་སྨྲས་སོ། ། 19 དེར་མི་ཀ་ཡཱ་ན་རེ། དེ་བས་ཁྱོད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་དང་། དཀོན་མཆོག་ཡ་ཝཱེ་ཁོང་ཉིད་ཀྱི་བཞུགས་ཁྲི་ལ་བཞུགས་པ་དང་། ནམ་མཁའི་དཔུང་ཚོགས་ཐམས་ཅད་ནི་ཁོང་གི་གཡས་གཡོན་དུ་འགྲེང་འདུག་པ་ངས་མཐོང་སྟེ། 20 དཀོན་མཆོག་ཡ་ཝཱེས་འདི་སྐད་དུ། ཨ་ཧབ་ནི་ཡར་གིལ་ཨད་ཀྱི་རཱ་མོད་དུ་སོང་ནས་འགྱེལ་བའི་ཕྱིར་སུས་ཁོ་བསླུ་བར་བྱའམ་ཞེས་གསུངས་པའི་ལན་དུ། འདི་ལྟར་བརྗོད་མཁན་དང་དེ་ལྟར་བརྗོད་མཁན་བྱུང་ངོ་། ། 21 དེ་ནས་སེམས་ཉིད་ཅིག་ཐོན་ཞིང་དཀོན་མཆོག་ཡ་ཝཱེའི་དྲུང་དུ་འགྲེངས་ནས་འདི་ལྟར། ངས་ཁོ་བསླུ་བར་བྱ་ཞེས་ཞུས་པར། དཀོན་མཆོག་ཡ་ཝཱེས་ཁོ་ལ་ཇི་ལྟར་བསླུ་བར་བྱའམ་ཞེས་དྲིས་པ་ན། 22 ཁོས་འདི་ལྟར། ང་རང་སོང་ནས་ཨ་ཧབ་ཀྱི་ལུང་སྟོན་པ་ཐམས་ཅད་ཀྱི་ཁ་རུ་རྫུན་སྨྲ་བའི་སེམས་ཉིད་དུ་བྱའོ་ཞེས་ཞུས་པ་དང་། དཀོན་མཆོག་ཡ་ཝཱེས་ཁོ་ལ་འདི་སྐད་དུ། ཁྱོད་ཀྱིས་ཁོ་བསླུས་ནས་དོན་འགྲུབ་པར་འགྱུར་བས་སོང་ལ་དེ་བཞིན་བྱོས་ཤིག་ཅེས་བསྒོས་སོ། ། 23 ལྟོས་དང་། དཀོན་མཆོག་ཡ་ཝཱེས་ཁྱོད་ཀྱི་ལུང་སྟོན་པ་འདི་དག་གི་ཁ་རུ་རྫུན་སྨྲ་བའི་སེམས་ཉིད་བཅུག་པར་མ་ཟད། ཁོང་གིས་ཁྱོད་ལ་ཆག་སྒོ་འབེབ་པའི་ཐུགས་ཐག་བཅད་པའོ་ཞེས་སྨྲས་སོ། ། 24 དེ་ནས་ཀེ་ནཱ་ནའི་བུ་ཚིད་ཀི་ཡཱ་ཉེ་བར་འོངས་ནས། མི་ཀ་ཡཱ་ལ་འགྲམ་ལྕག་གཞུས་ཏེ་ན་རེ། དཀོན་མཆོག་ཡ་ཝཱེའི་ཐུགས་ཉིད་དེ་ཇི་ལྟར་ང་དང་བྲལ་ནས་ཁྱོད་ལ་གཏམ་བྱས་པ་ཡིན་ནམ་ཞེས་དྲིས་པ་དང་། 25 མི་ཀ་ཡཱ་ན་རེ། ཉོན་ཅིག ཁྱོད་སྦུག་ཁང་དུ་འཛུལ་ནས་ཡིབ་པའི་ཉིན་མོར་དེ་མཐོང་བར་འགྱུར་ཞེས་གསུངས། 26 དེར་ཡེས་ར་ཨེལ་གྱི་རྒྱལ་པོས་འདི་ལྟར། མི་ཀ་ཡཱ་བཟུང་སྟེ་གྲོང་དཔོན་ཨ་མོན་དང་རྒྱལ་སྲས་ཡོ་ཨ་སི་ཡི་རྩར་ཁྲིད་ནས་དེ་དག་ལ། 27 རྒྱལ་པོས་འདི་ལྟར། ང་རང་བདེ་བར་ཕྱིར་སླེབས་པའི་བར་དུ་མི་འདི་བཙོན་ལ་བཅུག་སྟེ། བཟའ་བཏུང་ཉུང་ཙམ་ལས་གང་ཡང་མ་སྟེར་ཞེས་བསྒོས་སོང་སྨྲོས་ཤིག་ཅེས་སྨྲས། 28 མི་ཀ་ཡཱ་ན་རེ། གལ་ཏེ་ཁྱོད་རང་དངོས་གནས་བདེ་བར་ཕྱིར་འོངས་ཐུབ་ན། དཀོན་མཆོག་ཡ་ཝཱེས་ང་བརྒྱུད་དེ་ཅི་ཡང་མ་གསུངས་པ་ཡིན་ཞེས་སྨྲས་པ་དང་། ཡང་མི་ཐམས་ཅད་ཀྱིས་ཉོན་ཅིག་ཅེས་བསྒོས་སོ། །

29 དེ་ནས་ཡེས་ར་ཨེལ་གྱི་རྒྱལ་པོ་དང་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་གཉིས་ཡར་གིལ་ཨད་ཀྱི་རཱ་མོད་དུ་སོང་ནས། 30 ཡེས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ་འདི་ལྟར། ངས་གོས་ཆས་བསྒྱུར་ཏེ་གཡུལ་ལ་ཞུགས་དགོས། ཁྱེད་ཀྱིས་རང་གི་ན་བཟའ་གྱོན་ནས་སྡོད་ཅིག་ཅེས་སྨྲས་ཏེ། ཡེས་ར་ཨེལ་གྱི་རྒྱལ་པོས་གོས་ཆས་བསྒྱུར་ནས་གཡུལ་ལ་ཞུགས་སོ། ། 31 ཨ་རམ་གྱི་རྒྱལ་པོས་ཤིང་རྟའི་འགོ་དཔོན་སུམ་ཅུ་སོ་གཉིས་ལ་བཀའ་བབས་ཏེ་ན་རེ། ཡེས་ར་ཨེལ་གྱི་རྒྱལ་པོ་འབའ་ཞིག་ལ་མ་གཏོགས་དམག་ཆེ་ཆུང་གང་ལ་ཡང་མ་འཐབ་ཅིག་ཅེས་བསྒོས་པས། 32 ཤིང་རྟའི་འགོ་དཔོན་ཚོས་ཡེ་ཧོ་ཤ་ཕད་མཐོང་བ་དང་འདི་ནི་ཡེས་ར་ཨེལ་གྱི་རྒྱལ་པོ་ཡིན་སྙམ་ནས་ཁ་ཕྱིར་འཁོར་ནས་ཁོ་ལ་རྒོལ་ཞིང་། ཡེ་ཧོ་ཤ་ཕད་ཀྱིས་སྐད་ཆེན་པོ་བརྒྱབ་པས། 33 ཤིང་རྟའི་འགོ་དཔོན་རྣམས་ཀྱིས་དེ་ནི་ཡེས་ར་ཨེལ་གྱི་རྒྱལ་པོ་མིན་པ་ཤེས་ནས་ཁོ་མ་བདས་པར་ཕྱིར་ལོག་གོ ། 34 དེ་ནས་མི་ཞིག་གིས་བྱུང་རྒྱལ་དུ་མདའ་འཕངས་པ་ན། མ་བསམ་ས་ནས་ཡེས་ར་ཨེལ་གྱི་རྒྱལ་པོའི་གོ་ཁྲབ་ཀྱི་མཐུད་མཚམས་སུ་ཕོག་པས། ཁོས་ཤིང་རྟའི་དེད་དཔོན་ལ། ང་རྨས་བྱུང་བས་ཁྱོད་ཀྱིས་ཤིང་རྟ་ཁ་ལོ་སྒྱུར་ལ་ང་གཡུལ་ས་ནས་ཁྲིད་ཅིག་ཅེས་བསྒོས། 35 ཉིན་དེར་དམག་འཐབ་ཛ་དྲག་ཏུ་སོང་སྟེ། མི་ཞིག་གིས་རྒྱལ་པོ་སྐྱོར་ནས་ཤིང་རྟའི་སྟེང་ལངས་ཅི་ཐུབ་བྱས་ཏེ་ཨ་རམ་པ་ལ་འགོག་རྒོལ་བྱས་པ་དང་། དགོང་མོའི་དུས་སུ་རྒྱལ་པོ་ཚེ་ལས་འདས་ཤིང་། ཤིང་རྟའི་མཐིལ་ཞབས་དུ་ཁོའི་ཁྲག་འཛགས་སོ། ། 36 ཉི་མ་ནུབ་པའི་དུས་ཙམ་ལ་དམག་སྒར་དུ་བཀའ་བབས་ནས། མི་ཐམས་ཅད་རང་རང་གི་གྲོང་ཁྱེར་དང་རང་རང་གི་ཡུལ་དུ་ལོག་ཅིག་ཅེས་བསྒོས་སོ། །

37 དེ་ལྟར་རྒྱལ་པོ་ཚེ་ལས་འདས་ནས་སཱ་མར་ཡ་རུ་ཁྱེར་ཏེ། དེ་དག་གིས་ཁོང་སཱ་མར་ཡ་རུ་དུར་ལ་སྦས་སོ། ། 38 དེ་དག་གིས་སཱ་མར་ཡའི་ཁྲོན་པ་སྟེ་སྨད་འཚོང་མ་རྣམས་ཀྱིས་ཁྲུས་བྱེད་ས་རུ་ཤིང་རྟ་བཀྲུས་ཤིང་། དཀོན་མཆོག་ཡ་ཝཱེས་གསུངས་པ་ལྟར་ཁྱི་རྣམས་ཀྱིས་ཁོའི་ཁྲག་བལྡགས་པའོ། ། 39 ཨ་ཧབ་ཀྱི་བྱས་རྗེས་གཞན་རྣམས་དང་ཁོས་ཅི་བྱས་པ་ཐམས་ཅད་དང་། ཁོས་བ་སོས་བཞེངས་པའི་ཕོ་བྲང་དང་། ཁོས་ཞིག་གསོ་བྱས་པའི་གྲོང་ཁྱེར་ཐམས་ཅད་ཀྱི་སྐོར་ནི་ཡེས་ར་ཨེལ་གྱི་རྒྱལ་རབས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ། 40 ཨ་ཧབ་རང་གི་ཕ་མེས་རྣམས་དང་ལྷན་ཅིག་ཏུ་གཟིམས་པ་དང་། ཁོའི་བུ་ཨ་ཧ་ཟི་ཡཱ་ཡིས་དེའི་ཚབ་ཏུ་རྒྱལ་སྲིད་བཟུང་ངོ་། །

ཡེ་ཧོ་ཤ་ཕད་ཀྱིས་ཡ་ཧུ་དཱའི་རྒྱལ་སྲིད་བཟུང་བ།

41 ཡེས་ར་ཨེལ་གྱི་རྒྱལ་པོ་ཨ་ཧབ་ཀྱི་སྲིད་ལོ་བཞི་པར། ཨ་སཱ་ཡི་སྲས་ཡེ་ཧོ་ཤ་ཕད་ནི་ཡ་ཧུ་དཱའི་རྒྱལ་པོར་བཞུགས་སོ། ། 42 ཡེ་ཧོ་ཤ་ཕད་རྒྱལ་པོར་བཞུགས་དུས་དགུང་ལོ་སོ་ལྔ་ཡིན་པ་དང་། ཡེ་རུ་སཱ་ལེམ་དུ་ལོ་ཉེར་ལྔའི་རིང་ལ་རྒྱལ་སྲིད་བསྐྱངས། ཁོང་གི་ཡུམ་ནི་ཤིལ་ཧིའི་སྲས་མོ་ཨ་ཟུ་བཱ་ཞེས་པ་ཡིན། 43 ཡེ་ཧོ་ཤ་ཕད་ནི་རང་གི་ཡབ་ཨ་སཱ་ཡི་ལམ་གྱི་ནང་དུ་འགྲུལ་ཞིང་དེ་ལས་མ་འཁྱར་བར། དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད། འོན་ཀྱང་མཐོ་གླིང་རྣམས་ད་དུང་མ་བཤིག་པར་བཞག་ཅིང་། མི་རྣམས་ཀྱིས་སྔར་བཞིན་མཐོ་གླིང་རྣམས་སུ་སྦྱིན་སྲེག་གི་མཆོད་པ་ཕུལ་ནས་བསང་ཡང་བཏང་བ་རེད། 44 རྒྱལ་པོ་ཡེ་ཧོ་ཤ་ཕད་དང་ཡེས་ར་ཨེལ་གྱི་རྒྱལ་པོ་གཉིས་ཀྱི་བར་ལ་ཞི་མཐུན་ཡོང་བ་རེད། 45 ཡེ་ཧོ་ཤ་ཕད་ཀྱི་བྱས་རྗེས་གཞན་རྣམས་དང་། ཁོང་གིས་ངོམས་པའི་དཔའ་རྩལ་དང་དམག་ཅི་ལྟར་བརྒྱབ་པ་རྣམས་ནི་ཡ་ཧུ་དཱའི་རྒྱལ་རབས་ཀྱི་མདོ་ཡི་ནང་དུ་བཀོད་ཡོད་པ་མ་ཡིན་ནམ། 46 ཡེ་ཧོ་ཤ་ཕད་ཀྱིས་ཁོང་གི་ཡབ་ཨ་སཱའི་དུས་ནས་ལུས་པའི་མཆོད་གཤོམ་གྱི་ཆོས་རྫུ་གཞང་འཚོང་རྣམས་ཡུལ་ཁོངས་ནས་བསྐྲད་ཅིང་བདས་སོ། ། 47 དེའི་དུས་སུ་ཨེ་དོམ་ཡུལ་དུ་རྒྱལ་པོ་གང་ཡང་མེད་དེ། མཁར་དཔོན་ཞིག་གིས་སྲིད་བསྐྱངས་སོ། ། 48 ཡེ་ཧོ་ཤ་ཕད་ཀྱིས་ཨོ་ཕིར་ནས་གསེར་འདྲེན་དུ་ཐཱར་ཞིས་གྲུ་གཟིངས་བཟོས་ཀྱང་། གྲུ་རྣམས་ཨེ་ཙི་ཡོན་གེ་བེར་དུ་ཆག་གྲུམ་བྱུང་བས་ཁ་ལོ་བསྒྱུར་མ་ཐུབ་བོ། ། 49 དེའི་ཚེ་ཨ་ཧབ་ཀྱི་སྲས་ཨ་ཧ་ཟི་ཡཱས་ཡེ་ཧོ་ཤ་ཕད་ལ། ངའི་ཞབས་ཕྱི་རྣམས་ཀྱང་ཁྱེད་ཀྱི་ཞབས་ཕྱི་དང་མཉམ་དུ་གྲུ་གཟིངས་ལ་བསྡད་ནས་འགྲོ་བར་གནོངས་ཤིག་ཅེས་ཞུས་ཀྱང་། ཡེ་ཧོ་ཤ་ཕད་ཀྱིས་དེ་ལྟར་མ་གནང་ངོ་། ། 50 དེ་ནས་ཡེ་ཧོ་ཤ་ཕད་རང་གི་ཕ་མེས་རྣམས་དང་ལྷན་ཅིག་ཏུ་གཟིམས་ནས། ཡབ་མེས་དཱ་བིད་ཀྱི་གྲོང་ཁྱེར་དུ་ཕ་མེས་རྣམས་དང་མཉམ་དུ་དུར་ལ་སྦས་ཤིང་། ཁོང་གི་སྲས་ཡེ་ཧོ་རཱམ་གྱིས་ཁོང་གི་ཚབ་ཏུ་རྒྱལ་སྲིད་བཟུང་ངོ་། །

ཨ་ཧ་ཟི་ཡཱ་ནི་ཡེས་ར་ཨེལ་གྱི་རྒྱལ་པོར་བསྡད་པ།

51 ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱི་སྲིད་ལོ་བཅུ་བདུན་པར། ཨ་ཧབ་ཀྱི་བུ་ཨ་ཧ་ཟི་ཡཱ་ནི་སཱ་མར་ཡ་རུ་རྒྱལ་པོར་བསྡད་ནས་ལོ་གཉིས་ཀྱི་རིང་ལ་ཡེས་ར་ཨེལ་གྱི་རྒྱལ་སྲིད་བསྐྱངས་སོ། ། 52 ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། རང་གི་ཕ་མ་གཉིས་ཀྱི་སྤྱོད་ལམ་དུ་འགྲུལ་པ་དང་། ནེ་བཱད་ཀྱི་བུ་ཡེ་རོབ་ཨམ་གྱིས་ཡེས་ར་ཨེལ་པ་རྣམས་སྡིག་པར་ལྷུང་དུ་བཅུག་པའི་ལམ་དུའང་འགྲུལ་པའོ། ། 53 དེར་མ་ཟད་ཁོས་རང་གི་ཕ་ཡིས་བྱས་པ་ནང་བཞིན་ལྷ་པཱ་ཨལ་ལ་བརྟེན་ཅིང་དེར་ཕྱག་བཙལ་ནས། ཡེས་ར་ཨེལ་གྱི་དཀོན་མཆོག་ཡ་ཝཱེའི་ཐུགས་དཀྲུགས་པའོ།། །།

* ལེའུ་གཉིས་པ།:3 མོ་ཤེའི་བཀའ་ཁྲིམས་ཞེས་པ་ནི། དམ་པའི་གསུང་རབ་ཀྱི་ཞལ་ཆད་རྙིང་པའི་བཀོད་པ་དང་ཨེ་ཅིབ་ནས་ཐོན་པ། ལེ་ཝིའི་ཚུལ་ཁྲིམས། གྲངས་ཀ བཀའ་ལུང་བཅས་ཀྱི་མདོ་ལྔ་ལ་ཟེར།

† ལེའུ་གཉིས་པ།:5 གནས་ཚུལ་ཞིབ་མོ་སཱ་མུ་ཨེལ་གཉིས་པའི་ལེའུ་གསུམ་པའི་ཚིག་རྐང་ཉེར་བདུན་པ་དང་སཱ་མུ་ཨེལ་གཉིས་པའི་ལེའུ་ཉི་ཤུ་ཡི་ཚིག་རྐང་བཅུ་བར་གསལ།

‡ ལེའུ་གཉིས་པ།:7 དོན་འདི་སཱ་མུ་ཨེལ་གཉིས་པའི་ལེའུ་བཅུ་བདུན་གྱི་ཚིག་རྐང་ཉེར་བདུན་ནས་ཉེར་དགུའི་བར་གསལ།

§ ལེའུ་གཉིས་པ།:8 དོན་འདི་སཱ་མུ་ཨེལ་གཉིས་པའི་ལེའུ་བཅུ་དྲུག་པའི་ཚིག་རྐང་ལྔ་ནས་བཅུ་གསུམ་བར་གསལ།

* ལེའུ་གཉིས་པ།:8 སཱ་མུ་ཨེལ་གཉིས་པའི་ལེའུ་བཅུ་དགུ་ཡི་ཚིག་རྐང་བཅུ་དྲུག་ནས་ཉེར་གསུམ་བར་གཟིགས་རོགས།

† ལེའུ་གཉིས་པ།:27 སཱ་མུ་ཨེལ་དང་པོའི་ལེའུ་གཉིས་པའི་ཚིག་རྐང་ཉེར་བདུན་པ་ནས་སོ་དྲུག་པའི་བར་དུ་གསལ།

‡ ལེའུ་གཉིས་པ།:28 ཨབ་ཤཱ་ལོམ་ནི་དཱ་བིད་ཀྱི་སྲས་ཡིན་ཞིང་། སྔར་དཱ་བིད་རྒྱལ་པོ་ཡིན་དུས་ཨབ་ཤཱ་ལོམ་གྱིས་ཁོང་ལ་ངོ་ལོག་བྱས། ཨབ་ཤཱ་ལོམ་གྱི་སྐོར་མང་དུ་ཤེས་འདོད་ན་སཱ་མུ་ཨེལ་གཉིས་པའི་ལེའུ་བཅུ་དྲུག་ནས་བཅོ་བརྒྱད་བར་དུ་གསལ།

* ལེའུ་བཞི་པ།:19 རྒྱལ་པོ་སི་ཧོན་དང་ཨོག་གཉིས་ཀྱི་ལོ་རྒྱུས་ཤེས་འདོད་ན་གྲངས་ཀའི་མདོ་ཡི་ལེའུ་ཉེར་གཅིག་པའི་ཚིག་རྐང་ཉེར་གཅིག་ནས་སོ་ལྔའི་བར་དང་། བཀའ་ལུང་གི་མདོ་ཡི་ལེའུ་གཉིས་པའི་ཚིག་རྐང་ཉེར་དྲུག་ནས་ལེའུ་གསུམ་པའི་ཚིག་རྐང་བཅུ་གཅིག་གི་བར་དང་། ཡོ་ཤུ་ཨའི་མདོ་ཡི་ལེའུ་དགུ་པའི་ཚིག་རྐང་བཅུ་པ་དང་། ལེའུ་བཅུ་གཉིས་པའི་ཚིག་རྐང་གཅིག་ནས་དྲུག་གི་བར་དུ་གསལ།

* ལེའུ་དྲུག་པ།:1 མ་ཕྱི་ལས་ཟིབ་ཅེས་པའི་ཟླ་བ་སྟེ་ཟླ་གཉིས་པ་ཞེས་བྲིས་ཡོད། ཡེས་ར་ཨེལ་པའི་རྩིས་ནི་རྒྱ་རྩིས་དང་བོད་རྩིས་ལ་མི་མཚུངས་ཏེ། ཡེས་ར་ཨེལ་གྱི་ལོ་སར་ནི་རྒྱ་རྩིས་ཀྱི་ཟླ་གསུམ་པའི་ནང་ཡིན་ལ། ཟླ་གཉིས་པ་ནི་རྒྱ་རྩིས་ཀྱི་ཟླ་བཞི་པ་ནས་ལྔ་པའི་བར་ཡིན་པ་རེད། ཚིག་རྐང་སོ་བདུན་ནང་གི་ཟིབ་ཅེས་པ་ཡང་ཚིག་རྐང་དང་པོ་ལྟར་གོ་དགོས།

† ལེའུ་དྲུག་པ།:12 སཱ་མུ་ཨེལ་གཉིས་པའི་ལེའུ་བདུན་པར་གཟིགས་རོགས།

‡ ལེའུ་དྲུག་པ།:23 ཀེ་རུབ་ཅེས་པ་ནི་གནས་དམ་མཆོག་སྲུང་བའི་ཕོ་ཉ་ཡི་ཚབ་ཅིག་ལ་གོ་བ་ཡིན།

§ ལེའུ་དྲུག་པ།:38 ཚིག་རྐང་འདིའི་ནང་གི་ཟླ་བརྒྱད་པ་ཞེས་པ་དེ་ཡེས་ར་ཨེལ་པའི་ལུགས་ཀྱི་ཟླ་བརྒྱད་པར་གོ་བ་ལས་རྒྱ་རྩིས་དང་བོད་རྩིས་ཀྱི་ཟླ་བརྒྱད་པར་གོ་བ་མིན། ཟླ་བརྒྱད་པ་ནི་རྒྱ་རྩིས་ཀྱི་ཟླ་བཅུ་ནས་བཅུ་གཅིག་པ་ཡིན།

* ལེའུ་བདུན་པ།:21 ཚིག་རྐང་འདིའི་ནང་གི་ཡཱ་ཀིན་དང་པཱོ་ཨ་ཟི་ཞེས་པའི་མིང་ནི་ཨིབ་རིའི་སྐད་ལས་སྒྲ་བསྒྱུར་བྱས་པ་ཡིན་ཞིང་། ཡཱ་ཀིན་གྱི་དོན་ནི་བརྟན་པོ་དང་། པཱོ་ཨ་ཟི་ཡི་དོན་ནི་སྟོབས་ལྡན་ལ་འཇུག་གོ །

† ལེའུ་བདུན་པ།:26 མ་ཕྱི་ལས་པཱད་ཉིས་སྟོང་ཞེས་བྲིས་ཡོད་ལ། པཱད་ཅེས་པ་ནི་གནའ་བོའི་ཡ་ཧུ་དཱ་པའི་སྲོལ་རྒྱུན་གྱི་གཤེར་རྫས་འཇལ་བྱེད་ཅིག་ཡིན་ཏེ་ཆུ་བེན་དང་མཚུངས་ལ། པཱད་གཅིག་ནི་སྤྱི་བྲེ་ཉི་ཤུ་ཙམ་ཡིན་པར་གསུངས།

* ལེའུ་བརྒྱད་པ།:2 ཚིག་རྐང་འདིའི་ནང་གི་ཟླ་བདུན་པ་ཞེས་པ་དེ་ཡེས་ར་ཨེལ་པའི་ལུགས་ཀྱི་ཟླ་བདུན་པར་གོ་བ་ལས་རྒྱ་རྩིས་དང་བོད་རྩིས་ཀྱི་ཟླ་བདུན་པར་གོ་བ་མིན། ཟླ་བདུན་པ་ནི་རྒྱ་རྩིས་ཀྱི་ཟླ་དགུ་བ་ནས་བཅུ་པའི་བར་ཡིན།

† ལེའུ་བརྒྱད་པ།:66 ཚིག་རྐང་འདིའི་ནང་གི་ཉིན་བརྒྱད་པ་ནི་གཟའ་འཁོར་གཉིས་ཀྱི་རིང་ལ་བྱས་པའི་དགའ་སྟོན་གྱི་ཉིན་མོ་ཐ་མའམ་ཉིན་གྲངས་བརྒྱད་པ་སྟེ། དགའ་སྟོན་རྗེས་ཀྱི་ཉིན་མོ་དེ་ལ་གོ་བ་ཡིན།

* ལེའུ་དགུ་པ།:13 ཀ་བུལ་ཞེས་པ་ནི་གནའ་བོའི་ཡ་ཧུ་དཱ་མི་རིགས་ཀྱི་སྐད་ཡིན་ལ། རིན་ཐང་ཅི་ཡང་མེད་པ་ཞེས་པའི་དོན་ལ་འཇུག

* ལེའུ་བཅུ་པ།:17 མཱེ་ན་ཞེས་པ་ནི་དངོས་རྫས་ཀྱི་ལྗིད་ཚད་འཇལ་བའི་ཡོ་བྱད་ཅིག་གི་མིང་སྟེ། མཱེ་ན་གཅིག་ནི་རྒྱ་མ་གཅིག་དང་སྲང་གཉིས་ཙམ་ཡིན།

* ལེའུ་བཅུ་གསུམ་པ།:2 ཡོ་ཤི་ཡཱ་ཞེས་བྱ་བ་ནི་དཱ་བིད་ཀྱི་རྒྱལ་རྒྱུད་ལས་ཡ་ཧུ་དཱ་ཡུལ་གྱི་རྒྱལ་པོ་ཡིན་ཏེ། ཁོ་ནི་སྤྱི་ལོའི་སྔོན་གྱི་640ལོར་སྐྱེས་པ་རེད། རྒྱལ་པོ་ཡོ་ཤི་ཡཱའི་ལོ་རྒྱུས་ནི་རྒྱལ་རབས་གཉིས་པའི་ལེའུ་ཉེར་གཉིས་དང་ཉེར་གསུམ། སྔོན་རབས་གཉིས་པའི་ལེའུ་སོ་བཞི་དང་སོ་ལྔ་བཅས་སུ་བཀོད་ཡོད་པས་དེར་གཟིགས་རོགས།

† ལེའུ་བཅུ་གསུམ་པ།:3 རྒྱལ་པོ་ཡོ་ཤི་ཡཱ་ཡིས་ཡེ་རོབ་ཨམ་གྱིས་བརྩིགས་པའི་མཆོད་ཁྲི་འགས་གཏོར་བྱས་པའི་ལོ་རྒྱུས་ནི་རྒྱལ་རབས་གཉིས་པའི་ལེའུ་ཉེར་གསུམ་པའི་ཚིག་རྐང་བཅོ་ལྔ་དང་བཅུ་དྲུག་པ་བཅས་སུ་བཀོད་ཡོད།

* ལེའུ་བཅུ་བཞི་པ།:10 འདིར་སྐྱེས་པ་ཞེས་པ་ནི་མ་ཕྱི་ལས་མཁར་ངོས་སུ་གཅིན་པ་གཏོང་མཁན་ཞེས་མཐོང་ལ། དོན་གྱིས་སྐྱེས་པ་ཡིན་པས་དོན་སྒྱུར་བྱས་པ་ཡིན།

† ལེའུ་བཅུ་བཞི་པ།:14 ལུང་བསྟན་དེ་གྲུབ་པའི་སྐོར་ནི་ལེའུ་བཅོ་ལྔ་པའི་ཚིག་རྐང་ཉེར་བདུན་པ་ནས་ཉེར་དགུ་པའི་བར་དུ་བཀོད་ཡོད་པས་དེར་གཟིགས་རོགས།

‡ ལེའུ་བཅུ་བཞི་པ།:31 འདིར་ཨ་བི་ཡཱ་ཞེས་པར་འགྱུར་ཁ་ཤས་སུ་ཨ་བི་ཡཱམ་ཞེས་ཀྱང་མཐོང་། དེ་ནི་ཨ་བི་ཡཱ་ཞེས་པའི་མིང་གཞན་ཡིན།

* ལེའུ་བཅུ་དྲུག་པ།:34 ཡོ་ཤུ་ཨ་ཡི་ལེའུ་དྲུག་པའི་ཚིག་རྐང་ཉེར་དྲུག་ལ་གཟིགས་རོགས།

* ལེའུ་བཅུ་དགུ་པ།:4 འདིར་ཤུག་སྡོང་ཞེས་པ་ནི་མ་ཕྱི་ལས་རོ་ཊམ་(ro-tem)ཞེས་མཐོང་། དེ་ནི་ཤུག་སྡོང་གི་རིགས་ཡིན་ཞིང་བོད་ཡུལ་ལ་རོ་ཊམ་དང་གཅིག་མཚུངས་མེད་པས་དེ་ལྟར་བསྒྱུར་བ་ཡིན།

རྒྱལ་རབས་གཉིས་པ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

༄༅། །རྒྱལ་རབས་ཀྱི་མདོ་གཉིས་པ།

རྒྱལ་རབས་ཀྱི་མདོ་གཉིས་པའི་ངོ་སྤྲོད་མདོས་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

རྒྱལ་རབས་ཀྱི་མདོ་དང་པོའི་ངོ་སྤྲོད་ལ་གཟིགས་རོགས།

ཡི་གེར་འགོད་མཁན་དང་འགོད་དུས།

རྒྱལ་རབས་ཀྱི་མདོ་དང་པོའི་ངོ་སྤྲོད་ལ་གཟིགས་རོགས།

བརྗོད་སྙིང་དང་གསུང་འཕྲིན།

རྒྱལ་རབས་ཀྱི་མདོ་གཉིས་པའི་ནང་དུ་ལུང་སྟོན་པ་ཆེན་པོ་ཨེ་ལི་ཡཱ་དང་ཨེ་ལི་ཤཱ་གཉིས་ཀྱི་ལོ་རྒྱུས་མུ་མཐུད་དུ་གླེང་ཡོད་པར་མ་ཟད། ལྷོ་བྱང་གཉིས་ཀྱི་རྒྱལ་ཁམས་དབང་དུ་བསྡུས་པའི་ལོ་རྒྱུས་ཀྱང་བཀོད་ཡོད། དཀོན་མཆོག་གི་ལུང་སྟོན་པ་རྣམས་ཀྱིས་རྒྱལ་ཁམས་དེ་གཉིས་ཀྱི་མི་རྣམས་ལ་གལ་སྲིད་ཁྱོད་ཅག་གིས་རང་གི་སྡིག་པར་འགྱོད་བཤགས་མ་བྱས་ན་དཀོན་མཆོག་གིས་ཁྱོད་ཚོར་ཉེས་ཆད་གཅོད་ངེས་ཡིན་ཞེས་ཉེན་བརྡ་ཡང་ཡང་བཏང་ཡོད།

འཆར་ཟིན།

1. ཨེ་ལི་ཡཱ་དང་ཨེ་ལི་ཤཱ་གཉིས་ཀྱི་སྐོར། ༼1:1-8:15༽

2. ཡེས་ར་ཨེལ་དང་ཡ་ཧུ་དཱའི་རྒྱལ་པོ་ཁ་ཤས་ཀྱི་སྐོར་དང་ཡེས་ར་ཨེལ་པ་རྣམས་ཨ་སུར་ཡུལ་དུ་བཙན་ཁྲིད་བྱས་པའི་ལོ་རྒྱུས། ༼8:16-17:41༽

3. ཡ་ཧུ་དཱའི་རྒྱལ་པོ་ཧི་ཟི་ཀི་ཡཱའི་སྐོར་དང་ཡ་ཧུ་དཱ་པ་རྣམས་པཱ་པེལ་ལོན་ཡུལ་དུ་བཙན་ཁྲིད་བྱས་པའི་བར་གྱི་ཡ་ཧུ་དཱའི་ལོ་རྒྱུས། ༼18:1-25:30༽

ལེའུ་དང་པོ།

དཀོན་མཆོག་གིས་ཨ་ཧ་ཟི་ཡཱ་ལ་ཉེས་ཆད་བཅད་པ།

1 དེ་ཡང་ཨ་ཧབ་ཚེ་ལས་འདས་རྗེས། མོ་ཨབ་པ་རྣམས་ཀྱིས་ཡེས་ར་ཨེལ་ལ་ངོ་ལོག་བྱས་པ་དང་། 2 དེ་ནས་ཨ་ཧ་ཟི་ཡཱ་ཞེས་བྱ་བ་སཱ་མར་ཡ་རུ་ཡོད་པའི་ཁོའི་ཐོག་ཁང་གི་སྒེའུ་ཁུང་ལས་མར་འགྱེལ་ནས་ན་བར་གྱུར་པས། ཨེག་རོན་གྱི་ལྷ་པཱ་ཨལ་ཟེ་བུབ་ *ལ། ང་ནི་ནད་འདི་ལས་དྲག་པར་འགྱུར་རམ་མི་འགྱུར་བཀའ་འདྲི་ཞུ་རུ་སོང་ཞིག་ཅེས་སྨྲས་ནས་བང་ཆེན་རྣམས་མངགས་སོ། །

3 དེར་དཀོན་མཆོག་ཡ་ཝཱེའི་ཕོ་ཉས་ཐི་ཞི་ཡུལ་ནས་འོངས་པའི་ཨེ་ལི་ཡཱ་ཞེས་བྱ་བ་ལ་འདི་སྐད་དུ། ཡར་ལོངས་ལ་སཱ་མར་ཡའི་རྒྱལ་པོའི་བང་ཆེན་དང་འཕྲད་དུ་སོང་། དེ་དག་ལ་འདི་ལྟར་ཤོད་ཅིག ཁྱོད་རྣམས་ཨེག་རོན་གྱི་ལྷ་པཱ་ཨལ་ཟེ་བུབ་རྩར་བཀའ་འདྲི་ཞུ་རུ་འགྲོ་བ་དེ་ཅི་ཡིན། ཡེས་ར་ཨེལ་ལ་དཀོན་མཆོག་མེད་པའི་རྐྱེན་ཡིན་ནམ། 4 དེའི་ཕྱིར་དཀོན་མཆོག་ཡ་ཝཱེས་འདི་སྐད་དུ། ཁྱོད་ཡར་འགོས་ཡོད་པའི་མལ་ཁྲི་ལས་མར་འབབ་པར་མི་འགྱུར་ཏེ། ཁྱོད་རང་འཆི་བར་ངེས་པས་སོ་གསུངས་ཞེས་སྨྲོས་ཤིག་ཅེས་གསུངས་པ་ན། ཨེ་ལི་ཡཱ་ལམ་དུ་ཆས་སོ། །

5 ཡང་བང་ཆེན་རྣམས་ཨ་ཧ་ཟི་ཡཱའི་གམ་དུ་ཕྱིར་ལོག་འོངས་པས། རྒྱལ་པོས་དེ་དག་ལ་ཁྱོད་ཚོ་ཕྱིར་འོངས་པ་ཅི་ཡིན་ནམ་ཞེས་དྲིས་པ་ན། 6 དེ་དག་གིས་རྒྱལ་པོ་ལ། མི་ཞིག་ངེད་ཅག་དང་འཕྲད་དུ་འོངས་ནས་ང་ཚོར་ན་རེ། ཁྱོད་ཚོ་མངག་མཁན་རྒྱལ་པོའི་དྲུང་དུ་ཕྱིར་སོང་ནས་ཁོ་ལ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་ཨེག་རོན་གྱི་ལྷ་པཱ་ཨལ་ཟེ་བུབ་ལ་བཀའ་འདྲི་ཞུ་རུ་མངགས་པ་དེ་ཅི་ཡིན་ནམ། ཡེས་ར་ཨེལ་ལ་དཀོན་མཆོག་མེད་པས་ཡིན་ནམ། དེའི་ཕྱིར་ཁྱོད་ཡར་འགོས་ཡོད་པའི་མལ་ཁྲི་ལས་མར་འབབ་པར་མི་འགྱུར་ཏེ། ཁྱོད་རང་འཆི་བར་ངེས་པས་སོ་ཞེས་གསུངས་སྨྲོས་ཤིག་ཅེས་གསུངས་བྱུང་ཞེས་ཞུས་སོ། ། 7 རྒྱལ་པོས་དེ་དག་ལ། ཁྱོད་ཚོ་ལ་ཕྲད་ནས་གཏམ་བྱས་པའི་མི་ཅི་འདྲ་ཡིན་ནམ་ཞེས་དྲིས་པ་ན། 8 དེ་དག་ན་རེ། ཁོའི་ལུས་ལ་ལྭ་བ་སྤུ་རིང་ཅན་གྱོན་པ་དང་ཀོ་བའི་སྐ་རགས་བཅིངས་འདུག་ཅེས་ཞུས་པ་ལ། ཁོས་དེ་ནི་ཐི་ཞི་པ་ཨེ་ལི་ཡཱ་ཡིན་ཞེས་སྨྲས་སོ། །

9 དེ་ནས་རྒྱལ་པོས་ལྔ་བཅུ་དཔོན་པོ་ཞིག་དང་ཁོའི་ལག་འོག་མི་ལྔ་བཅུ་དང་བཅས་པ་ཨེ་ལི་ཡཱ་ཡི་གམ་དུ་མངགས། དེ་དག་ཁོང་ཡོད་སར་ཕྱིན་པ་ན། ལྟོས་དང་། ཨེ་ལི་ཡཱ་རི་རྩེར་བཞུགས་འདུག་པ་དང་། དེས་ཁོང་ལ། ཀྱེ་དཀོན་མཆོག་གི་སྐྱེས་བུ། རྒྱལ་པོས་ཁྱོད་མར་འབབ་པའི་བཀའ་བསྒོས་སོ་ཞེས་ཞུས་པ་ལ། 10 ཨེ་ལི་ཡཱས་ལྔ་བཅུ་དཔོན་པོ་ལ། ང་རང་དཀོན་མཆོག་གི་སྐྱེས་བུ་ཡིན་ན་ནམ་མཁའ་ནས་མེ་བབས་ཏེ་ཁྱོད་དང་ཁྱོད་ཀྱི་ལག་འོག་ལྔ་བཅུ་པོ་དེ་མེ་ཡིས་འཇོམས་པར་གྱུར་ཅིག་ཅེས་གསུངས་པ་དང་། ནམ་མཁའ་ནས་མེ་བབས་ཏེ་ལྔ་བཅུ་དཔོན་པོ་དང་ཁོའི་ལག་འོག་ལྔ་བཅུ་མེ་ཡིས་བཅོམ་པའོ། ། 11 ཡང་རྒྱལ་པོས་ལྔ་བཅུ་དཔོན་པོ་གཞན་ཞིག་དང་ཁོའི་ལག་འོག་མི་ལྔ་བཅུ་དང་བཅས་པ་ཨེ་ལི་ཡཱ་ཡི་གམ་དུ་མངགས་ཤིང་། དེས་ཁོང་ལ། ཀྱེ་དཀོན་མཆོག་གི་སྐྱེས་བུ། རྒྱལ་པོས་ཁྱོད་མྱུར་དུ་མར་འབབ་པའི་བཀའ་བསྒོས་སོ་ཞེས་ཞུས་པ་ལ། 12 ཨེ་ལི་ཡཱས་དེ་རྣམས་ལ་ལན་དུ། ང་རང་དཀོན་མཆོག་གི་སྐྱེས་བུ་ཡིན་ན་ནམ་མཁའ་ནས་མེ་བབས་ཏེ་ཁྱོད་དང་ཁྱོད་ཀྱི་ལག་འོག་ལྔ་བཅུ་པོ་དེ་མེ་ཡིས་འཇོམས་པར་གྱུར་ཅིག་ཅེས་གསུངས་པ་དང་། དཀོན་མཆོག་ནས་བྱུང་བའི་མེ་ནམ་མཁའ་ལས་བབས་ཏེ་ལྔ་བཅུ་དཔོན་པོ་དང་ཁོའི་ལག་འོག་ལྔ་བཅུ་མེ་ཡིས་བཅོམ་པའོ། ། 13 ཡང་རྒྱལ་པོས་ལྔ་བཅུ་དཔོན་པོ་གསུམ་པ་དང་ཁོའི་ལག་འོག་ལྔ་བཅུ་དང་བཅས་པ་མངགས་ཤིང་། ལྔ་བཅུ་དཔོན་པོ་གསུམ་པ་དེ་ཡར་སོང་ནས་ཨེ་ལི་ཡཱ་ཡི་མདུན་དུ་པུས་མོ་སར་བཙུགས་ཏེ་ཁོང་ལ་ཞུ་བ་ཕུལ་ནས་ན་རེ། ཀྱེ་དཀོན་མཆོག་གི་སྐྱེས་བུ་ལགས། བདག་གི་སྲོག་དང་ཁྱེད་ཀྱི་ཞབས་ཕྱི་ལྔ་བཅུ་པོ་འདི་རྣམས་ཀྱི་སྲོག་ནི་ཉིད་ཀྱི་སྤྱན་སྔར་གཙིགས་ཆེན་དུ་བརྩི་བར་མཛོད་ཅིག 14 གཟིགས་དང་། སྔར་ནམ་མཁའ་ནས་མེ་བབས་ཏེ། དེ་སྔར་འོངས་པའི་ལྔ་བཅུ་དཔོན་པོ་གཉིས་པོ་དང་དེ་དག་སོ་སོའི་ལག་འོག་ལྔ་བཅུ་དང་བཅས་པ་མེ་ཡིས་བཅོམ་པ་ཡིན། ད་ནི་བདག་གི་སྲོག་འདི་ཁྱེད་ཀྱི་སྤྱན་སྔར་གཙིགས་ཆེན་དུ་བརྩི་བར་མཛོད་ཅེས་གསོལ་ཏོ། །

15 དེ་ཡང་དཀོན་མཆོག་ཡ་ཝཱེའི་ཕོ་ཉས་ཨེ་ལི་ཡཱ་ལ། ཁོ་དང་མཉམ་དུ་མར་སོང་དང་དེ་ལ་མ་འཇིགས་ཤིག་ཅེས་བསྒོས་པས། ཁོང་ཡར་ལངས་ནས་དེ་དང་མཉམ་དུ་རྒྱལ་པོའི་དྲུང་དུ་ཕྱིན། 16 ཨེ་ལི་ཡཱས་རྒྱལ་པོ་ལ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་ཨེག་རོན་གྱི་ལྷ་པཱ་ཨལ་ཟེ་བུབ་རྩར་བང་ཆེན་མངགས་ནས་བཀའ་འདྲི་ཞུ་བའི་རྒྱུ་མཚན་ཅི་ཡིན། ཡེས་ར་ཨེལ་ལ་བཀའ་འདྲི་ཞུ་སའི་དཀོན་མཆོག་མེད་པས་ཡིན་ནམ། དེའི་ཕྱིར་ཁྱོད་ཡར་འགོས་ཡོད་པའི་མལ་ཁྲི་ལས་མར་འབབ་པར་མི་འགྱུར་བར་འཆི་ངེས་ཡིན་གསུངས་ཞེས་སྨྲས་སོ། །

17 དེ་ནས་རྒྱལ་པོ་ནི་ཨེ་ལི་ཡཱས་སྦྲན་པའི་དཀོན་མཆོག་ཡ་ཝཱེའི་བཀའ་བཞིན་དུ་ཤི་སྟེ། ཁོ་ལ་སྲས་མེད་པས། ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱི་སྲས་ཡེ་ཧོ་རཱམ་གྱིས་སྲིད་བསྐྱངས་པའི་ལོ་གཉིས་པར། ཨ་ཧ་ཟི་ཡཱ་ཡི་ནུ་བོ་ཡོ་རཱམ་ †དེའི་རྒྱུན་མཐུད་ནས་རྒྱལ་པོར་བཞུགས་སོ། ། 18 ཨ་ཧ་ཟི་ཡཱའི་ལས་དོན་གཞན་རྣམས་ནི། ཡེས་ར་ཨེལ་པའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ།

ལེའུ་གཉིས་པ།

ཨེ་ལི་ཡཱ་ནམ་མཁའི་ཞིང་ཁམས་སུ་དྲངས་པ།

1 དཀོན་མཆོག་ཡ་ཝཱེས་ཨེ་ལི་ཡཱ་ནི་རླུང་འཚུབ་བརྒྱུད་ནས་ནམ་མཁའི་ཞིང་ཁམས་སུ་འདྲེན་པའི་ཚེ་ན། ཨེ་ལི་ཡཱ་དང་ཨེ་ལི་ཤཱ་གཉིས་མཉམ་དུ་གིལ་གལ་ནས་ཆས་པའི་ལམ་དུ་ཡོད་པ་དང་། 2 ཨེ་ལི་ཡཱས་ཨེ་ལི་ཤཱ་ལ། དཀོན་མཆོག་ཡ་ཝཱེས་བདག་པེད་ཨེལ་དུ་མངགས་པས། ཁྱོད་རང་འདི་ནས་བཞུགས་རོགས་ཞེས་བསྒོས་ཀྱང་། ཨེ་ལི་ཤཱས་ཁོང་ལ། བདག་གིས་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དང་ཁྱེད་ཀྱི་ཚེ་སྲོག་གཉིས་ཀ་དཔང་དུ་བཙུགས་ནས་མནའ་བསྐྱལ་བ་སྟེ། ང་ནི་ཅིས་ཀྱང་ཁྱེད་དང་འབྲལ་བར་མི་བྱའོ་ཞེས་ཞུས་པས། ཁོང་གཉིས་མར་པེད་ཨེལ་དུ་ཕྱིན་ཏོ། ། 3 ཡང་པེད་ཨེལ་དུ་ཡོད་པའི་ལུང་སྟོན་པ་ཚོའི་སློབ་བུ་རྣམས་ཐོན་ཏེ། ཨེ་ལི་ཤཱའི་དྲུང་དུ་འོངས་ནས་ཁོང་ལ། དཀོན་མཆོག་ཡ་ཝཱེས་དེ་རིང་ཁྱེད་ཀྱི་སློབ་དཔོན་ནི་ཁྱེད་ཀྱི་གམ་ནས་འཁྱེར་བར་མཛད་པ་ཤེས་ཡོད་དམ་ཞེས་དྲིས་པར། ཁོང་ན་རེ། ངས་དེ་ཤེས་ཡོད། ཁྱོད་རྣམས་ཁ་རོག་སྡོད་ཅིག་ཅེས་གསུངས་སོ། །

4 དེ་ཡང་ཨེ་ལི་ཡཱས་ཁོང་ལ། ཀྱེ་ཨེ་ལི་ཤཱ། དཀོན་མཆོག་ཡ་ཝཱེས་བདག་ཡེ་རུ་ཀོ་རུ་མངགས་པས། ཁྱོད་རང་འདི་ནས་བཞུགས་རོགས་ཞེས་བསྒོས་ཀྱང་། ཨེ་ལི་ཤཱས་ཁོང་ལ། བདག་གིས་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དང་ཁྱེད་ཀྱི་ཚེ་སྲོག་གཉིས་ཀ་དཔང་དུ་བཙུགས་ནས་མནའ་བསྐྱལ་བ་སྟེ། ང་ནི་ཅིས་ཀྱང་ཁྱེད་དང་འབྲལ་བར་མི་བྱའོ་ཞེས་ཞུས་པས་ཁོང་གཉིས་ཡེ་རུ་ཀོ་རུ་ཕྱིན། 5 ཡེ་རུ་ཀོ་ལ་ཡོད་པའི་ལུང་སྟོན་པ་ཚོའི་སློབ་བུ་རྣམས་ཨེ་ལི་ཤཱའི་དྲུང་དུ་འོངས་ནས་ཁོང་ལ། དཀོན་མཆོག་ཡ་ཝཱེས་དེ་རིང་ཁྱེད་ཀྱི་སློབ་དཔོན་ནི་ཁྱེད་ཀྱི་གམ་ནས་འཁྱེར་བར་མཛད་པ་ཤེས་ཡོད་དམ་ཞེས་དྲིས་པར། ཁོང་ན་རེ། ངས་དེ་ཤེས་ཡོད། ཁྱོད་རྣམས་ཁ་རོག་སྡོད་ཅིག་ཅེས་སྨྲས་སོ། །

6 དེ་ནས་ཡང་ཨེ་ལི་ཡཱས་ཁོང་ལ། དཀོན་མཆོག་ཡ་ཝཱེས་བདག་ཡོར་དན་གཙང་པོར་མངགས་པས། ཁྱོད་རང་འདི་ནས་བཞུགས་རོགས་ཞེས་བསྒོས་ཀྱང་། ཨེ་ལི་ཤཱས་ཁོང་ལ། བདག་གིས་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དང་ཁྱེད་ཀྱི་ཚེ་སྲོག་གཉིས་ཀ་དཔང་དུ་བཙུགས་ནས་མནའ་བསྐྱལ་བ་སྟེ། ང་ནི་ཅིས་ཀྱང་ཁྱེད་དང་འབྲལ་བར་མི་བྱའོ་ཞེས་ཞུས་པས་ཁོང་གཉིས་མཉམ་དུ་ཆས་པ་ལ། 7 ལུང་སྟོན་པ་ཚོའི་སློབ་བུ་རྣམས་ལས་མི་ལྔ་བཅུ་འོངས་ཏེ་ཁོང་གཉིས་དང་རྒྱང་རིང་ནས་ཁ་གཏད་དུ་ལངས་བསྡད་ཅིང་། ཁོང་གཉིས་ནི་ཡོར་དན་གཙང་པོའི་འགྲམ་དུ་ལངས་ནས་བསྡད། 8 ཨེ་ལི་ཡཱས་རང་གི་ཕྱི་གོས་བླངས་ནས་བལྟབས་ཏེ་ཆུ་ལ་བརྒྱབ་པ་ན། ཆུ་དེ་ཡར་མར་ཁག་གཉིས་སུ་གྱེས་སོང་བས་ཁོང་གཉིས་སྐམ་སའི་སྟེང་ནས་ཕ་རོལ་ཏུ་ཕྱིན་ཏོ། །

9 དེར་ཁོང་གཉིས་ཕ་རོལ་ཏུ་ཕྱིན་རྗེས། ཨེ་ལི་ཡཱས་ཨེ་ལི་ཤཱ་ལ། ང་རང་ཁྱོད་དང་ཕྲལ་ནས་ཡར་མ་དྲངས་གོང་དུ་བདག་ལས་ཅི་འདོད་པ་དེ་ཞུ་བར་གྱིས་ཤིག་ཅེས་བསྒོས་པར། ཨེ་ལི་ཤཱ་ན་རེ། ཁྱེད་ཀྱིས་ཉིད་ཀྱི་ཐུགས་ཉིད་ནི་ལྡབ་འགྱུར་གྱིས་ང་ལ་གནང་བར་མཛོད་ཅེས་གསོལ་བ་དང་། 10 ཨེ་ལི་ཡཱས་འདི་སྐད་དུ། ཁྱོད་ཀྱིས་བསྒྲུབ་དཀའ་བའི་དོན་ཞིག་ཞུས་བྱུང་། གལ་ཏེ་ཁྱོད་ཀྱིས་ང་རང་ཁྱོད་དང་འཕྲལ་བ་དེ་མཐོང་བར་གྱུར་ན་དེ་བཞིན་དུ་འཐོབ་པར་འགྱུར་གྱི། གལ་ཏེ་མཐོང་བར་མ་གྱུར་ན། དེ་བཞིན་དུ་འཐོབ་པར་མི་འགྱུར་ཞེས་གསུངས་སོ། ། 11 དེ་ནས་ཁོང་གཉིས་གླེང་མོལ་བྱས་ནས་འགྲོ་བཞིན་པའི་སྐབས་སུ། ཀྱེ་ཧོ། མེའི་ཤིང་རྟ་འཁོར་ལོ་དང་མེའི་རྟ་རྣམས་ཀྱིས་ཁོ་གཉིས་སོ་སོར་ཕྲལ་ཏེ། ཨེ་ལི་ཡཱ་ནི་རླུང་འཚུབ་ཁྲོད་དུ་ནམ་མཁའི་ཞིང་ཁམས་སུ་དྲངས་པ་ལ། 12 ཨེ་ལི་ཤཱས་དེ་མཐོང་ནས་སྐད་ཆེན་པོས། ངའི་ཡབ་ལགས། ངའི་ཡབ་ལགས། ཡེས་ར་ཨེལ་གྱི་དམག་འཐབ་ཤིང་རྟ་དང་སྐྱ་དམག་རྣམས་ཞེས་བོས་ན་ཡང་། ཁོས་ནི་ཨེ་ལི་ཡཱ་སླར་མཐོང་བར་མ་གྱུར་པ་དང་། རང་གི་གོས་དུམ་བུ་གཉིས་སུ་གཤགས་སོ། ། 13 དེ་ནས་ཁོས་ཨེ་ལི་ཡཱ་ལས་ལྷུང་བའི་ཕྱི་གོས་དེ་བླངས་ནས་ཕྱིར་ལོག་ཅིང་ཡོར་དན་གཙང་པོའི་འགྲམ་དུ་ལངས་བསྡད་པ་དང་། 14 ཨེ་ལི་ཡཱ་ལས་ལྷུང་བའི་ཕྱི་གོས་དེ་ཁྱེར་ནས་ཆུ་ལ་བརྡེགས་ཤིང་། ཨེ་ལི་ཡཱའི་དཀོན་མཆོག་ཡ་ཝཱེ་གང་དུ་བཞུགས་སམ་ཞེས་སྨྲས་པ་དང་ཆུ་ལ་བརྡེགས་པའི་ཚེ། ཆུ་དེ་ཁག་གཉིས་སུ་གྱེས་ནས་ཨེ་ལི་ཤཱ་ཕ་རོལ་ཏུ་ཕྱིན་ཏོ། །

ཨེ་ལི་ཤཱ་བྱ་བ་ཨེ་ལི་ཡཱའི་རྒྱུན་འཛིན་དུ་གྱུར་པ།

15 དེ་ཡང་ཡེ་རུ་ཀོ་རུ་ཡོད་པའི་ལུང་སྟོན་པའི་སློབ་བུ་རྣམས་ཀྱིས་དེ་ལྟར་འབྱུང་བ་ཕར་ཕྱོགས་ནས་མཐོང་བས། དེ་དག་གིས་ཨེ་ལི་ཡཱའི་ཐུགས་ཉིད་ནི་ཨེ་ལི་ཤཱའི་སྟེང་དུ་བབས་པ་ཡིན་ནོ་ཞེས་སྨྲས་ནས་བསུ་རུ་ཕྱིན་ཏེ་ཁོང་གི་དྲུང་དུ་ལུས་སར་བཏུད་ནས་ཕྱག་འཚལ་བཞིན་ན་རེ། 16 དཀོན་མཆོག་ཡ་ཝཱེའི་ཐུགས་ཉིད་ཀྱིས་ཁྱེད་ཀྱི་སློབ་དཔོན་ཡར་ཁྱེར་ནས་རི་ཞིག་གམ་ལུང་པ་ཞིག་ཏུ་བསྐྱུར་ཡང་སྲིད། གཟིགས་དང་། འདིར་ཁྱེད་ཀྱི་ཞབས་ཕྱིའི་ནང་དུ་མི་སྟོབས་ཅན་ལྔ་བཅུ་ཡོད་པས། དེ་དག་ཁོང་འཚོལ་དུ་འགྲོ་བར་གནོངས་ཤིག་ཅེས་ཞུས་པར། ཁོང་གིས་མི་སུ་ཡང་མ་མངགས་ཤིག་ཅེས་བསྒོས་ཀྱང་། 17 དེ་དག་གིས་ནན་གྱིས་ཞུས་པ་ལ། ཁོང་ངོ་ཟློག་པར་ནོངས་ནས་ཐོངས་ཤིག་ཅེས་བསྒོས་ཤིང་། དེ་དག་གིས་མི་ལྔ་བཅུ་མངགས་པ་དང་། དེ་རྣམས་ཀྱིས་ཉིན་གསུམ་གྱི་རིང་དུ་བཙལ་ཡང་མ་རྙེད་དོ། ། 18 དེ་དག་ཕྱིར་ཨེ་ལི་ཤཱའི་གམ་དུ་ལོག་ཅིང་སྐབས་དེར་ཁོང་ཉིད་ད་དུང་ཡེ་རུ་ཀོར་བསྡད་ཡོད་པ་དང་། ཁོང་གིས་དེ་དག་ལ། ངས་ཁྱོད་ཅག་ལ་མ་འགྲོ་ཞེས་སྨྲས་པ་མ་ཡིན་ནམ་ཞེས་གསུངས་སོ། །

19 ཡང་གྲོང་ཁྱེར་དེའི་མི་རྣམས་ཀྱིས་ཨེ་ལི་ཤཱ་ལ། བདག་ཅག་གི་ཇོ་བོ་ལགས། གཟིགས་དང་། བདག་ཅག་གི་ཇོ་བོ་ཁྱེད་ཉིད་ཀྱིས་གཟིགས་པ་ལྟར་གྲོང་ཁྱེར་འདི་ཆགས་སའི་ཡུལ་ནི་ལེགས་ནའང་ཆུ་ངན་པའི་སྟབས་ཀྱིས་ས་ཞིང་དུ་འབྲས་བུ་མི་འབྱུང་ངོ་ཞེས་ཞུས་པ་ན། 20 ཁོང་གིས་འདི་སྐད་དུ། ང་ལ་བུམ་པ་གསར་པ་ཞིག་ཏུ་ཚྭ་བླུགས་ནས་ཁྱེར་ཤོག་ཅེས་བསྒོས་པ་དང་། དེ་དག་གིས་ཁོང་ལ་དེ་བཞིན་ཕུལ་ཏོ། ། 21 དེ་ནས་ཁོང་ཕྱི་རོལ་ཏུ་ཆུ་མིག་གི་རྩར་ཕེབས་ནས་དེའི་ནང་དུ་ཚྭ་འདེབས་བཞིན་འདི་སྐད་དུ། དཀོན་མཆོག་ཡ་ཝཱེས་འདི་ལྟར་གསུངས་ཏེ། ངས་ཆུ་འདི་གསོས་པ་ཡིན། འདི་ནས་ཕྱིན་ཆད་མི་འཆི་བའམ་སྟོན་ཐོག་མི་འབྱུང་བར་མི་འགྱུར་ཞེས་གསུངས་པ་དང་། 22 ཨེ་ལི་ཤཱའི་བཀའ་བཞིན་དུ་ཆུ་དེ་སོས་ནས་དེ་རིང་གི་བར་དུ་གནས་སོ། །

23 དེ་ནས་ཨེ་ལི་ཤཱ་ཁོང་ཉིད་པེད་ཨེལ་དུ་ཡར་བྱོན་ཏེ། ཡར་འགྲོ་བའི་ལམ་དུ་གྲོང་ཁྱེར་གྱི་གཞོན་ནུ་འགའ་ཐོན་ནས་ཁོང་ལ་འདི་ལྟར་འཕྱ་སྨོད་བྱས། མགོ་སྤྱི་ཐེར་ཅན་ཁྱོད་ཡར་སོང་ཞིག མགོ་སྤྱི་ཐེར་ཅན་ཁྱོད་ཡར་སོང་ཞིག་ཅེས་སྐད་བརྒྱབ་པས། 24 ཁོང་གིས་ཕྱི་མིག་གིས་དེ་དག་ལ་གཟིགས་ཤིང་དཀོན་མཆོག་ཡ་ཝཱེའི་མཚན་ལ་བརྟེན་ནས་དམོད་པ་བོར་བས། ནགས་ཚལ་ལས་དོམ་མོ་གཉིས་འོངས་ནས་དེ་དག་ཁྲོད་ཀྱི་གཞོན་ནུ་ཞེ་གཉིས་ཧྲལ་བར་བྱས། 25 ཡུལ་དེ་ནས་ཁོང་ཀར་མེལ་རི་བོར་ཕྱིན་པ་དང་། ཡང་དེ་ནས་ཕྱིར་སཱ་མར་ཡ་རུ་ལོག་གོ །

ལེའུ་གསུམ་པ།

མོ་ཨབ་པས་ཡེས་ར་ཨེལ་ལ་ངོ་ལོག་བྱས་པ།

1 དེ་ཡང་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱིས་སྲིད་བསྐྱངས་པའི་ལོ་བཅོ་བརྒྱད་པར། ཨ་ཧབ་ཀྱི་སྲས་ཡོ་རཱམ་བྱ་བ་སཱ་མར་ཡ་རུ་ཡེས་ར་ཨེལ་གྱི་རྒྱལ་པོར་གྱུར་ནས་ལོ་བཅུ་གཉིས་ཀྱི་རིང་དུ་རྒྱལ་སྲིད་བསྐྱངས་སོ། ། 2 ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་ཀྱང་། རང་གི་ཕ་མས་ཅི་བྱས་པའི་ཚད་དེ་འདྲར་མ་སླེབས་པ་སྟེ། རང་གི་ཕ་ཡིས་བཟོས་པའི་པཱ་ཨལ་གྱི་ལྷ་རྟེན་དེ་ཁོས་དོར་བར་བྱས་སོ། ། 3 འོན་ཀྱང་ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་ལ་འབྱར་ཏེ།* དེ་དང་བྲལ་བར་མ་གྱུར་ཏོ། །

4 ཡང་མོ་ཨབ་ཀྱི་རྒྱལ་པོ་མེ་ཤཱ་ནི་ལུག་འཚོ་བའི་ཕྱུགས་བདག་ཅིག་ཡིན་ཏེ། ཁོས་ཡེས་ར་ཨེལ་གྱི་རྒྱལ་པོ་ལ་ལུ་གུ་འབུམ་གཅིག་དང་། ལུག་ཐུག་འབུམ་གཅིག་བལ་དང་བཅས་པ་འབུལ་བཞིན་ཡོད་པ་ལ། 5 ཨ་ཧབ་ཚེ་ལས་འདས་རྗེས། མོ་ཨབ་པའི་རྒྱལ་པོས་ཡེས་ར་ཨེལ་གྱི་རྒྱལ་པོར་ངོ་ལོག་བྱས་སོ། ། 6 ཉིན་དེ་ཉིད་དུ་རྒྱལ་པོ་ཡོ་རཱམ་ནི་སཱ་མར་ཡ་ནས་ཐོན་ཏེ། ཡེས་ར་ཨེལ་པ་ཐམས་ཅད་བསྡུས་ཤིང་དམག་བསྐྱོད་བྱས་པ་དང་། 7 ཁོ་འགྲོ་ཞོར་དུ་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ལ་ངག་འཕྲིན་བསྐུར་བ་འདི་ལྟ་སྟེ། མོ་ཨབ་པའི་རྒྱལ་པོས་ང་ལ་ངོ་ལོག་བྱས་པས། ཁྱོད་བདག་དང་མཉམ་དུ་མོ་ཨབ་ལ་འཐབ་པར་འགྲོའམ་ཞེས་པར། ཡེ་ཧོ་ཤ་ཕད་ན་རེ། ང་ནི་ཡར་འགྲོ་བར་བྱའོ། །ཁྱོད་དང་ང་གཉིས་གཅིག་ཡིན་ཏེ། ངའི་འབངས་ཀྱང་ཁྱེད་ཀྱི་འབངས་དང་འདྲ་ཞིང་། ངའི་རྟ་རྣམས་ཀྱང་ཁྱེད་ཀྱི་རྟ་དང་འདྲ་ཞེས་སྨྲས་སོ། ། 8 ཡང་ཡེ་ཧོ་ཤ་ཕད་ཀྱིས། ངེད་ཅག་ལམ་གང་ནས་ཡར་འགྲོའམ་ཞེས་དྲིས་པར། ཡོ་རཱམ་གྱིས། ཨེ་དོམ་ཡུལ་གྱི་ས་སྟོང་བརྒྱུད་ནས་འགྲོ་བར་བྱ་ཞེས་སྨྲས་སོ། །

9 དེ་ནས་ཡེས་ར་ཨེལ་གྱི་རྒྱལ་པོ་དང་། ཡ་ཧུ་དཱའི་རྒྱལ་པོ། ཨེ་དོམ་གྱི་རྒྱལ་པོ་གསུམ་མཉམ་དུ་ཐོན་ཏེ། ཉིན་བདུན་གྱི་རིང་ལ་སྐོར་བསྐྱོད་བྱས་པས་དམག་དཔུང་དང་དེའི་རྗེས་སུ་འབྲངས་པའི་སྒོ་ཕྱུགས་རྣམས་ལ་ཆུ་མེད་པར་གྱུར་ཏོ། ། 10 དེ་ནས་ཡེས་ར་ཨེལ་གྱི་རྒྱལ་པོས། ཀྱེ་མ། དོན་དངོས་སུ་དཀོན་མཆོག་ཡ་ཝཱེས་ངེད་རྒྱལ་པོ་གསུམ་པོ་མོ་ཨབ་པའི་ལག་ཏུ་གཏད་པར་ཞལ་གསུང་གནང་བ་ལགས་སོ་ཞེས་སྨྲས་པར། 11 ཡེ་ཧོ་ཤ་ཕད་ཀྱིས། འདིར་དཀོན་མཆོག་ཡ་ཝཱེ་ལ་བཀའ་འདྲི་ཞུ་བར་དཀོན་མཆོག་ཡ་ཝཱེའི་ལུང་སྟོན་པ་ཡོད་པ་མིན་ནམ་ཞེས་པ་ན། ཡེས་ར་ཨེལ་གྱི་རྒྱལ་པོའི་འཁོར་གྱི་ནང་ནས་གཅིག་གིས། ཤ་ཕད་ཀྱི་བུ་ཨེ་ལི་ཤཱ་སྟེ། ཨེ་ལི་ཡཱའི་ལག་པར་ཆུ་ལྡུག་མཁན་དེ་འདི་རུ་འདུག་ཅེས་ཞུས་པ་དང་། 12 ཡེ་ཧོ་ཤ་ཕད་ཀྱིས། དཀོན་མཆོག་ཡ་ཝཱེའི་བཀའ་ནི་ཁོང་དང་ལྷན་དུ་བཞུགས་ཞེས་སྨྲས་པ་ན། ཡེས་ར་ཨེལ་གྱི་རྒྱལ་པོ་དང་ཡེ་ཧོ་ཤ་ཕད། ཨེ་དོམ་གྱི་རྒྱལ་པོ་བཅས་པ་མར་ཁོང་གི་དྲུང་དུ་ཕྱིན་ཏོ། །

13 ཨེ་ལི་ཤཱས་ཡེས་ར་ཨེལ་གྱི་རྒྱལ་པོ་ལ། ང་དང་ཁྱོད་གཉིས་ལ་འབྲེལ་བ་ཅི་ཡོད། ཁྱོད་ཀྱི་ཕ་དང་མ་ཡི་ལུང་སྟོན་པ་རྣམས་ཀྱི་གམ་དུ་སོང་ཞིག་གསུངས་པ་ན། ཡེས་ར་ཨེལ་གྱི་རྒྱལ་པོས། དེ་ལྟར་མི་གསུང་བར་འཚལ། རྒྱུ་མཚན་ནི་དཀོན་མཆོག་ཡ་ཝཱེས་བདག་ཅག་རྒྱལ་པོ་གསུམ་མོ་ཨབ་པའི་ལག་ཏུ་གཏད་པར་ཞལ་གསུང་གནང་ཡོད་ཅེས་ཞུས་ཤིང་། 14 ཨེ་ལི་ཤཱ་ཡིས། ངས་རང་གིས་ཞབས་ཕྱི་སྒྲུབ་པའི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་གཏན་དུ་གསོན་པོར་བཞུགས་པ་ཁོང་ཉིད་དཔང་དུ་བཙུགས་ནས་མནའ་བསྐྱལ་བ་སྟེ། གལ་སྲིད་ངས་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱི་ཞལ་ངོར་བལྟས་པ་མིན་ན། ངས་ཁྱོད་ལ་ཁ་ཡ་བྱེད་པ་ལྟ་ཞོག མིག་གིས་ཀྱང་མི་བལྟ། 15 ད་ནི་རོལ་མོ་དཀྲོལ་མཁན་ཞིག་ངའི་གམ་དུ་ཁྲིད་ཤོག་ཅེས་བསྒོས་པ་དང་། རོལ་མོ་དཀྲོལ་མཁན་དེས་རོལ་མོ་དཀྲོལ་སྐབས་དཀོན་མཆོག་ཡ་ཝཱེའི་ཕྱག་ཁོང་གི་སྟེང་ལ་བབས་པ་དང་། 16 ཁོང་ན་རེ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཚོས་ལུང་པ་འདིའི་གང་སར་རྫིང་བུ་བསྐྱིལ་ཏེ་འོབས་དོང་གཤག་དགོས། 17 གང་ལ་ཞེ་ན། དཀོན་མཆོག་ཡ་ཝཱེས་འདི་སྐད་གསུངས་ཏེ། ཁྱོད་ཀྱིས་རླུང་གཡུག་པ་མི་མཐོང་ལ། ཆར་འབབ་པའང་མི་མཐོང་མོད། འོན་ཀྱང་ཁྱོད་ཅག་དང་ཁྱོད་ཅག་གི་ཁལ་མ་དང་སྒོ་ཕྱུགས་རྣམས་ལ་འཐུང་ཆུ་ཡོད་པའི་ཕྱིར་ལུང་པ་དེ་ཆུས་ཁེངས་ངེས་ཡིན་ནོ། ། 18 འདི་ནི་དཀོན་མཆོག་ཡ་ཝཱེའི་སྤྱན་སྔར་དོན་ཆུང་ཆུང་ཞིག་སྟེ། ཁོང་གིས་མོ་ཨབ་པ་རྣམས་ཀྱང་ཁྱོད་ཅག་གི་ལག་ཏུ་གཏོད་པར་འགྱུར། 19 ཁྱོད་ཚོས་གྲོང་ཁྱེར་བརྟན་པོའི་མཁར་སྒོ་དང་། གྲོང་ཁྱེར་ཡག་པོ་ཐམས་ཅད་གཏོར་བར་བྱ་ཞིང་། ལྗོན་ཤིང་ལྟ་ན་སྡུག་པ་ཐམས་ཅད་གཅོད་པ་དང་། ཆུ་མིག་ཐམས་ཅད་བཀག་ནས་ས་ཞིང་ཡག་པོ་ཐམས་ཅད་རྡོ་སྤུང་རྒྱག་པར་བྱའོ་ཞེས་སྦྲན། 20 དེའི་ཕྱི་ཉིན་ཞོགས་པར་སྦྱིན་སྲེག་གི་མཆོད་པ་འབུལ་དུས་སུ། ལྟོས་དང་། ཨེ་དོམ་གྱི་ཕྱོགས་ནས་ཆུ་འོངས་ཏེ་ཡུལ་དེ་ནི་ཆུས་ཁེངས་པར་གྱུར་ཏོ། །

21 དེ་ནས་མོ་ཨབ་པ་ཀུན་གྱིས་རྒྱལ་པོ་དེ་དག་ཁོ་ཚོ་དང་དམག་འཁྲུག་རྒྱག་ཏུ་ཡར་འོངས་པ་ཐོས་པས། ཁྲབ་རྨོག་གྱོན་ཐུབ་པ་རྒན་གཞོན་གང་ཡིན་ཡང་ཐམས་ཅད་བོས་ནས་ས་མཚམས་སུ་ལངས་པ་དང་། 22 དེའི་ཕྱི་ཉིན་ཞོགས་པར་ཁོ་ཚོ་ཡར་ལངས་དུས། ཉི་མའི་འོད་མདངས་ཆུ་ལ་ཕོག་པ་ན། མོ་ཨབ་པ་རྣམས་ཀྱིས་ཕ་རོལ་ནས་ཆུ་ནི་ཁྲག་ལྟར་དམར་པོ་ཡིན་པ་མཐོང་བས། 23 ཁོ་ཚོས་འདི་ནི་ཁྲག་ཡིན་ཏེ། རྒྱལ་པོ་དེ་རྣམས་ཀྱིས་ནང་འཁྲུག་བརྒྱབ་ནས་ཕན་ཚུན་གསོད་རེས་བྱས་པ་རེད། ཀྱེ་མོ་ཨབ་པ་རྣམས། ད་ནི་འཕྲོག་བཅོམ་བྱེད་དུ་འགྲོ་ཞེས་སྨྲས་པས། 24 དེ་རྣམས་ཡེས་ར་ཨེལ་གྱི་དམག་སྒར་དུ་ཕྱིན་པའི་ཚེ། ཡེས་ར་ཨེལ་པ་རྣམས་ཡར་ལངས་ཏེ་མོ་ཨབ་པ་རྣམས་བསད་པས། མོ་ཨབ་པ་རྣམས་ཁོ་ཚོའི་མདུན་ནས་བྲོས། ཡེས་ར་ཨེལ་པ་རྣམས་ཀྱིས་ཁོ་ཚོར་རྒོལ་ཏེ་བསད་དོ། ། 25 དེ་དག་གིས་གྲོང་ཁྱེར་རྣམས་བརླགས་ཤིང་། མི་རེས་ས་ཞིང་ཡག་པོ་ཐམས་ཅད་ལ་རྡོ་འཕངས་པ་དང་ས་ཞིང་རྡོ་ཡིས་བཀང་བར་བྱས། ཡང་ཆུ་མིག་ཐམས་ཅད་བཀག་སྟེ་ལྗོན་ཤིང་ལྟ་ན་སྡུག་པ་ཐམས་ཅད་བཅད། ཀིར་ཧ་རེ་ཤེད་འབའ་ཞིག་གི་རྡོ་ལྷག་ཀྱང་དམག་མི་འུར་རྡོ་ཐོགས་པ་རྣམས་ཀྱིས་དེ་ཡང་མཐའ་ནས་བསྐོར་ཏེ་རྒོལ་བ་རེད། 26 དེ་ནས་མོ་ཨབ་ཀྱི་རྒྱལ་པོས་དམག་འཐབ་ཛ་དྲག་ཡིན་པ་མཐོང་བས། ཨེ་དོམ་གྱི་རྒྱལ་པོའི་ཕྱོགས་སུ་འཕྲལ་རྒོལ་བྱེད་པར་རལ་གྲི་ཐོགས་པའི་མི་བདུན་བརྒྱ་ཁོ་དང་མཉམ་དུ་ཁྲིད་ཀྱང་ཁོ་ཚོས་ཐུབ་པ་མ་བྱུང་། 27 དེ་ནས་ཁོས་རང་གི་རྗེས་སུ་རྒྱལ་པོར་བསྐོ་རྒྱུ་ཡིན་པའི་སྲས་ཐོག་མ་དེ་ལྕགས་རིའི་སྟེང་དུ་སྦྱིན་སྲེག་གི་མཆོད་པར་ཕུལ་བས། ཡེས་ར་ཨེལ་ལ་ཁོང་ཁྲོ་དྲག་པོ་བྱུང་སྟེ་ཁོ་དང་བྲལ་ནས་ཕྱིར་རང་ཡུལ་དུ་ལོག་གོ །

ལེའུ་བཞི་པ།

ཨེ་ལི་ཤཱ་དང་ཡུགས་མོ་ཞིག་གི་སྣུམ་སྣོད།

1 དེ་ཡང་ལུང་སྟོན་པའི་སློབ་བུ་གཅིག་གི་ཆུང་མས་ཨེ་ལི་ཤཱའི་དྲུང་དུ་འོ་དོད་དང་བཅས་ཏེ། ཁྱེད་ཀྱི་ཞབས་ཕྱི་སྟེ་བདག་གི་ཁྱོ་བོ་ནི་ཚེ་ལས་འདས་ཤིང་། ཁོ་ནི་དཀོན་མཆོག་ཡ་ཝཱེ་ལ་གུས་ཤིང་འཇིགས་པ་ཁྱེད་ཀྱིས་ཤེས་ལ། ད་ལྟ་བུན་བདག་ནི་ངའི་བུ་གཉིས་ཁོ་ལ་གཡོག་པོ་བྱེད་ཆེད་འཛིན་དུ་འོང་ངོ་ཞེས་ཞུས་པ་དང་། 2 ཨེ་ལི་ཤཱས་ཁོ་མོར་ངས་ཁྱོད་ཀྱི་དོན་དུ་ཅི་བྱའམ། ཁྱོད་ཀྱི་ཁྱིམ་དུ་ཅི་ཡོད་པ་བདག་ལ་ཤོད་ཅིག་ཅེས་བསྒོས་པས། ཁོ་མོ་ན་རེ། ཞལ་ཏ་མ་ངའི་ཁྱིམ་དུ་སྣུམ་རྫ་བུམ་གང་མ་གཏོགས་གཞན་ཅི་ཡང་མེད་ཅེས་ཞུས་པ་དང་། 3 ཨེ་ལི་ཤཱས། ཁྱོད་རང་ཕྱི་རུ་སོང་སྟེ། ཉེ་འཁོར་གྱི་ཁྱིམ་མཚེས་ཐམས་ཅད་ལས་རང་ཉིད་ལ་སྣོད་སྟོང་པ་གཡོར་དང་། གང་ནུས་ཀྱིས་མང་པོ་གཡོར་ཅིག 4 ཕྱིར་ཁྱིམ་དུ་ལོག་ཚེ་ཁྱོད་དང་ཁྱོད་ཀྱི་བུ་གཉིས་ཀྱིས་སྒོ་གཏན་ནས་སྣོད་ཐམས་ཅད་ཀྱི་ནང་དུ་སྣུམ་བླུགས་ཤིག ཁ་བཀང་རྗེས་འགྲམ་ཞིག་ཏུ་ཞོག་ཅིག་ཅེས་གསུངས། 5 དེ་ནས་ཁོ་མོ་ཁོང་དང་བྲལ་ནས་རང་དང་བུ་གཉིས་ཡོད་སའི་ཁང་སྒོ་གཏན་པ་དང་། ཁོ་མོའི་བུ་གཉིས་ཀྱིས་རྒྱུན་ཆད་མེད་པར་སྣོད་ཁྱེར་འོངས་པ་དང་ཁོ་མོས་དེ་དག་གི་ནང་དུ་སྣུམ་བླུགས་སོ། ། 6 སྣོད་རྣམས་ཁ་བཀང་བའི་ཚེ་ཁོ་མོས་བུ་ལ་ད་དུང་སྣོད་ཁྱེར་ཤོག་ཅེས་སྨྲས་པར། བུ་ཡིས་ཁོ་མོར་ད་ནི་སྣོད་མེད་དོ་ཞེས་སྨྲས་པ་དང་སྣུམ་ཡང་ཆད་པར་གྱུར་ཏོ། ། 7 དེ་ནས་ཁོ་མོ་སོང་སྟེ་དཀོན་མཆོག་གི་སྐྱེས་བུ་ལ་ཞུས་པ་ན། ཁོང་གིས་ད་སོང་ལ་སྣུམ་བཙོངས་ཏེ་ཁྱོད་ཀྱི་བུ་ལོན་འཇལ་ཡག་བྱོས། ལྷག་མ་དེ་ཁྱོད་དང་ཁྱོད་ཀྱི་བུ་གཉིས་ཀྱི་འཚོ་རྒྱགས་བྱོས་ཤིག་ཅེས་གསུངས་སོ། །

ཨེ་ལི་ཤཱ་དང་ཤུ་ནེམ་གྱི་བུད་མེད།

8 ཉིན་ཞིག་ལ་ཨེ་ལི་ཤཱ་ཁོང་ཉིད་ཤུ་ནེམ་བརྒྱུད་ནས་འགྲོ་དུས། དེར་གནས་པའི་བུད་མེད་ཕྱུག་བདག་ཅིག་གིས་ཁོང་ཉིད་གསོལ་བ་བཞེས་པར་ནན་གྱིས་ཞུས་ཤིང་། ཕྱིས་སུ་ཁོང་ལམ་དེ་བརྒྱུད་ནས་འགྲོ་ཐེངས་རེར་ནང་དུ་ཕེབས་ནས་གསོལ་བ་བཞེས་པ་རེད། 9 བུད་མེད་དེས་རང་གི་ཁྱོ་བོ་ལ། ལྟོས་དང་། རྒྱུན་དུ་ངེད་ཅག་གི་ལམ་འདི་བརྒྱུད་ནས་ཕེབས་པ་འདི་ནི་དཀོན་མཆོག་གི་སྐྱེས་བུ་ཞིག་ཡིན་པ་ངས་ཤེས་སོ། ། 10 རང་ཅག་གིས་ཁང་སྟེང་ནས་རྩིག་པ་དང་ལྡན་པའི་ཁང་ཆུང་ཞིག་ཕུབ་ན་ལེགས་ཏེ། དེའི་ནང་དུ་ཁོང་ལ་མལ་ཁྲི་དང་། མདུན་ཅོག་དང་། རྐུབ་བཀྱག་དང་། སྒྲོན་མེ་བཅས་འཇོག་པར་བྱའོ། །དེ་ནས་ཁོང་ཉིད་རང་ཅག་གི་གམ་དུ་ཕེབས་པའི་དུས་སུ་དེར་སྐུ་ངལ་གསོས་ཆོག་པ་ཡིན་ཞེས་སྨྲས་སོ། །

11 དེ་ཡང་ཉིན་ཞིག་ལ་ཨེ་ལི་ཤཱ་དེར་ཕེབས་ཤིང་། ཡར་ཁང་མིག་དེའི་ནང་དུ་འཛུལ་ནས་བསྙེས་པ་དང་། 12 རང་གི་ཞབས་ཕྱི་གེ་ཧ་ཟི་ལ། ཤུ་ནེམ་གྱི་བུད་མེད་འདི་རུ་བོས་ཤིག་གསུངས་པར། དེས་ཁོ་མོ་བོས་འོངས་པ་དང་ཁོང་གི་དྲུང་དུ་ལངས་ནས་བསྡད། 13 ཡང་ཁོང་གིས་རང་གི་ཞབས་ཕྱི་ལ། ཁྱོད་ཀྱིས་ཁོ་མོ་ལ། ལྟོས་དང་། ཁྱོད་ཀྱིས་ངེད་ཅག་ལ་ཕན་ཆེན་པོ་བཏགས་པས། བདག་གིས་ཁྱོད་ལ་ཅི་ཞིག་བྱེད་དགོས་སམ། ཁྱོད་ལ་བདག་གིས་ཁྱོད་ཀྱི་ཚབ་ཏུ་རྒྱལ་པོའམ་དམག་དཔོན་ལ་ཞུ་དགོས་པའི་དོན་ཡོད་དམ་ཞེས་དྲིས་ཤིག་བསྒོས་པ་དང་། ཁོ་མོ་ན་རེ། བདག་ནི་རང་གི་མི་རྣམས་ཀྱི་ཁྲོད་དུ་སྡོད་པ་ཡིན་ཞེས་ཞུས་སོ། ། 14 དེ་ནས་ཡང་ཁོང་གིས་དེས་ན་བདག་གིས་ཁོ་མོའི་དོན་དུ་ཅི་བྱའམ་ཞེས་གསུངས་པ་ན། གེ་ཧ་ཟིས་ལན་དུ། ཁོ་མོར་བུ་མེད་པ་ནི་དོན་དངོས་ཡིན་པ་དང་ཁྱོ་ག་ཡང་རྒས་ནས་འདུག་ཅེས་ཞུས་པར། 15 ཨེ་ལི་ཤཱས་ཁོ་མོ་བོས་ཤིག་བསྒོས་པས་དེས་ཁོ་མོ་བོས་ཤིང་། ཁོ་མོ་སྒོ་འགྲམ་དུ་ལངས་ནས་བསྡད་པ་ལ། 16 ཨེ་ལི་ཤཱས་དེ་ལ། སང་ལོའི་ད་ཚོད་ཁྱོད་ཀྱི་པང་དུ་བུ་ཞིག་འཁྱུད་པར་འགྱུར་རོ་ཞེས་གསུངས་པ་ན། ཁོ་མོས། ཀྱེ་དཀོན་མཆོག་གི་སྐྱེས་བུ། ཁྱེད་ཀྱིས་ཉིད་ཀྱི་ཞལ་ཏ་མ་བསླུ་བར་མ་མཛད་ཅིག་ཅེས་ཞུས་སོ། ། 17 དེ་ནས་ཨེ་ལི་ཤཱས་ཁོ་མོར་ཅི་གསུངས་པ་བཞིན་དུ། བུད་མེད་དེ་མངལ་དང་ལྡན་པར་གྱུར་ཏེ་ཕྱི་ལོའི་དུས་དེར་བུ་ཞིག་བཙས་སོ། །

ཨེ་ལི་ཤཱ་ཡིས་ཤུ་ནེམ་གྱི་བུད་མེད་ཀྱི་བུའི་ཚེ་སྲོག་བསྐྱབས་པ།

18 དེ་ཡང་ཕྲུ་གུ་དེ་ནར་སོན་པ་དང་། ཉིན་ཞིག་ལ་རང་གི་ཕ་དང་ཞིང་རྔ་མཁན་རྣམས་ཀྱི་གམ་དུ་སོང་སྟེ། 19 ཁོས་རང་གི་ཕ་ལ། ངའི་མགོ་བོ། ངའི་མགོ་བོ་ཞེས་སྨྲས་པ་ན། ཁོའི་ཕ་ཡིས་ཞབས་ཕྱི་ཞིག་ལ་ཕྲུ་གུ་འདི་རང་གི་མ་ཡི་གམ་དུ་ཁྱེར་ཞིག་བསྒོས་པས། 20 ཞབས་ཕྱི་པས་ཕྲུ་གུ་ཁྱེར་ཏེ་མ་ཡི་གམ་དུ་བསྐྱལ་ཞིང་ཉིན་གུང་བར་དུ་མ་ཡི་པང་དུ་བསྡད་པ་དང་། དེ་ནས་ཕྲུ་གུ་ཚེ་ལས་འདས། 21 ཁོ་མོ་ཡར་སོང་ནས་བུ་དེ་དཀོན་མཆོག་གི་སྐྱེས་བུའི་མལ་ཁྲི་སྟེང་དུ་བཞག་པ་དང་སྒོ་གཏན་ནས་ཕྱིར་ཐོན་ཏེ། 22 རང་གི་ཁྱོ་ག་བོས་ཏེ་ན་རེ། ཁྱེད་ཀྱིས་ཞབས་ཕྱི་ཞིག་དང་བོང་བུ་ཞིག་ང་ལ་གཏོང་རོགས། ང་རང་དཀོན་མཆོག་གི་སྐྱེས་བུའི་དྲུང་དུ་མགྱོགས་པོར་སོང་ནས་ཕྱིར་ལོག་འོང་ཞེས་སྨྲས་པ་ལ། 23 ཁོ་ན་རེ། དེ་རིང་ཚེས་གཅིག་གམ་ངལ་གསོ་བའི་ཉིན་མོ་མིན་པས། * ཁྱོད་ཅིའི་ཕྱིར་དེ་རིང་ཁོང་གི་དྲུང་དུ་འགྲོ་འདོད་ཅེས་པ་ན། ཁོ་མོས། ཐམས་ཅད་བདེ་བར་འགྱུར་ཞེས་སྨྲས་སོ། ། 24 དེ་ནས་ཁོ་མོས་བོང་བུ་ལ་སྒ་བསྟད་དེ་ཞབས་ཕྱི་དེར། བོང་བུ་དེད་ནས་སོང་ཞིག ངས་ཁྱོད་ལ་བསྒོ་བའི་བར་དུ་ངའི་དོན་དུ་དལ་ལྷོད་མ་གཏོང་ཞིག་ཅེས་བསྒོས་སོ། ། 25 དེ་ནས་མོ་ལམ་དུ་ཆས་ཏེ། ཀར་མེལ་རི་བོར་དཀོན་མཆོག་གི་སྐྱེས་བུའི་དྲུང་དུ་ཕྱིན་པ་ལ། དཀོན་མཆོག་གི་སྐྱེས་བུ་ཡིས་རྒྱང་རིང་ནས་ཁོ་མོ་མཐོང་སྟེ་ཞབས་ཕྱི་གེ་ཧ་ཟི་ལ། ལྟོས་དང་། ཕར་ཀ་ན་ཤུ་ནེམ་གྱི་བུད་མེད་དེ་འདུག 26 ད་ལྟ་ཉིད་དུ་བསུ་རུ་རྒྱུགས་ནས་ཁོ་མོ་ལ། ཁྱོད་རང་བདེའམ། ཁྱོད་ཀྱི་ཁྱོ་ག་ཡང་བདེའམ། བུ་ཡང་བདེའམ་ཞེས་དྲིས་ཤོག་གསུངས་པར། ཁོ་མོས་ཐམས་ཅད་བདེ་བར་འདུག་ཅེས་སྨྲས་སོ། ། 27 དེ་ནས་ཁོ་མོ་དཀོན་མཆོག་གི་སྐྱེས་བུའི་དྲུང་དུ་རི་ལ་ཕྱིན་པ་དང་། ཁོང་གི་ཞབས་ལ་འཇུས། གེ་ཧ་ཟི་ཚུར་ཡོང་ནས་ཁོ་མོ་ཕར་ཕུད་རྒྱག་བྱེད་རྩིས་བྱས་མོད། འོན་ཀྱང་དཀོན་མཆོག་གི་སྐྱེས་བུས་དེ་ལ། བསྐྱུར་ཞོག ཁོ་མོའི་སེམས་ལ་སྡུག་བསྔལ་ཤིན་ཏུ་ཆེ། དཀོན་མཆོག་ཡ་ཝཱེས་དེ་གསང་ནས་ང་ལ་གསུང་མེད་ཅེས་གསུངས་པ་ན། 28 ཁོ་མོ་ན་རེ། ངས་རང་གི་བདག་པོ་ལ་བུ་ཡི་ཕྱིར་དུ་ཞུ་བ་ཞུས་མྱོང་ངམ། ཡང་ང་རང་བསླུ་བར་མ་མཛད་ཅེས་ངས་ཞུས་པ་མ་ཡིན་ནམ་ཞེས་ཞུས་ཤིང་། 29 དཀོན་མཆོག་གི་སྐྱེས་བུ་ཡིས་གེ་ཧ་ཟི་ལ། སྐ་རགས་སྡོམས་ལ་ †ངའི་འཁར་རྒྱུག་ལག་ཏུ་ཐོགས་ནས་སོང་ཞིག མི་སུ་ཞིག་དང་ཕྲད་ནའང་དེར་གུས་ཕྱག་མ་བྱེད། གཞན་གྱིས་ཁྱོད་ལ་གུས་ཚིག་བརྗོད་ནའང་དེ་ལ་ལན་མ་འདེབས། ཕྲུ་གུའི་གདོང་ལ་ངའི་འཁར་རྒྱུག་འདི་ཞོག་ཅིག་ཅེས་བསྒོས་སོ། ། 30 ཕྲུ་གུའི་མ་ཡིས། ངས་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དང་ཁྱེད་ཀྱི་ཚེ་སྲོག་གཉིས་ཀ་དཔང་དུ་བཙུགས་ནས་མནའ་བསྐྱལ་ཏེ། ང་རང་ཅི་ནས་ཀྱང་ཁྱེད་དང་འབྲལ་བར་མི་བྱ་ཞེས་ཞུས་པས། དཀོན་མཆོག་གི་སྐྱེས་བུ་ཡར་བཞེངས་ནས་ཁོ་མོའི་རྗེས་སུ་བསྙེགས། 31 གེ་ཧ་ཟི་ནི་སྔོན་དུ་སོང་ནས་ཕྲུ་གུའི་གདོང་ལ་འཁར་རྒྱུག་བཞག་ནའང་། གྲགས་འགུལ་དང་ཚོར་སྣང་ཅི་ཡང་མ་བྱུང་བས། ཁོ་རང་ཕྱིར་ཡོང་སྟེ་ཨེ་ལི་ཤཱའི་གདོང་བསུས་ནས་ཁོང་ལ། ཕྲུ་གུ་ད་དུང་གཉིད་ནས་མ་སད་ཅེས་ཞུས་སོ། །

32 དེ་ནས་ཨེ་ལི་ཤཱ་ཁོང་ཉིད་ཤུ་ནེམ་གྱི་བུད་མེད་དེའི་ཁྱིམ་དུ་ཕེབས་པའི་ཚེ། ཀྱེ་མ། ཕྲུ་གུ་ནི་ཤི་ཟིན་ཏེ་ཁོའི་མལ་ཁྲི་སྟེང་བཞག་ཡོད་པ་རེད། 33 ཁོང་ཉིད་ནང་དུ་སོང་ནས་སྒོ་བརྒྱབ་པ་དང་། ཁོང་དང་ཕྲུ་གུ་གཉིས་འབའ་ཞིག་ནང་དུ་ཡོད་པ་སྟེ། དཀོན་མཆོག་ཡ་ཝཱེ་ལ་གསོལ་བ་བཏབ་ཅིང་། 34 ཡང་ཁོང་མལ་ཁྲི་སྟེང་དུ་ཕྱིན་ཏེ་ཕྲུ་གུ་ལ་འཁྲིལ་ནས་དེའི་ཁ་ལ་རང་གི་ཁ་དང་། དེའི་མིག་ལ་རང་གི་མིག་དང་། དེའི་ལག་པར་རང་གི་ལག་པ་གླན་ཏེ། ཕྲུ་གུའི་སྟེང་དུ་བཀབ་པ་ན་ཕྲུ་གུའི་ལུས་ལ་དྲོད་རྒྱས་སོ། ། 35 དེ་ནས་ཁོང་ཕྱིར་ལོག་ནས་ཁྱིམ་དུ་ཕར་འགྲོ་ཚུར་འགྲོ་ཐེངས་གཅིག་བྱས་པ་དང་། སླར་ཡང་མལ་ཁྲིའི་སྟེང་ཡར་འགོས་ནས་ཕྲུ་གུའི་སྟེང་དུ་བཀབ་པ་དང་། ཕྲུ་གུ་དེས་ལན་བདུན་ལ་ཧབ་སྦྲིད་བརྒྱབ་ནས་མིག་ཕྱེས་སོ། ། 36 དཀོན་མཆོག་གི་སྐྱེས་བུས་གེ་ཧ་ཟི་བོས་ནས་དེ་ལ། ཤུ་ནེམ་གྱི་བུད་མེད་འདིར་བོས་ཤིག་བསྒོས་པས། དེས་ཁོ་མོ་བོས་པ་དང་ཁོ་མོ་ཁོང་གི་དྲུང་དུ་འོངས་པ་ན། ཁོང་ན་རེ། ཁྱོད་ཀྱི་བུ་ཡར་ལོངས་ཤིག་ཅེས་གསུངས་ཤིང་། 37 ཁོ་མོ་འོངས་ནས་ཁོང་གི་ཞབས་དྲུང་དུ་ལུས་སར་བཏུད་ནས་ཕྱག་བཙལ་རྗེས། རང་གི་བུ་པང་དུ་བླངས་ནས་ཕྱི་རོལ་ཏུ་སོང་ངོ་། །

གྲུབ་རྟགས་གཉིས་བསྟན་པ།

38 དེ་ནས་ཨེ་ལི་ཤཱ་སླར་ཡང་གིལ་གལ་དུ་སླེབས་པའི་ཚེ། ཡུལ་དེར་མུ་གེ་བྱུང་ཞིང་། ལུང་སྟོན་པའི་སློབ་བུ་རྣམས་ཁོང་གི་མདུན་དུ་བསྡད་ཡོད། ཁོང་གིས་ཉིད་ཀྱི་ཞབས་ཕྱི་ལ་སླ་ང་ཆེན་པོ་མེ་ལ་བསྐྱོན་ནས་ལུང་སྟོན་པའི་སློབ་བུ་རྣམས་ལ་ཁ་ཟས་གཡོས་ཤིག་ཅེས་གསུངས། 39 མི་ཞིག་སྔོ་ཚོད་བཏོག་པའི་ཕྱིར་ས་ཞིང་དུ་སོང་བ་དང་། ཁོས་རི་སྐྱེས་འཁྲི་ཤིང་ཞིག་རྙེད་ནས་དེའི་སྟེང་གི་ཀ་བེད་བཏོགས་ཏེ་གོས་ཀྱི་ཐུ་བའི་ཁུད་དུ་བལྟབས་ནས་ཁུར་འོངས་པ་དང་། དེ་དག་གིས་ཅི་ཡིན་མ་ཤེས་ཀྱང་དེ་གཏུབས་ནས་ཟས་གདུ་བྱེད་ཀྱི་སླ་ངའི་ནང་དུ་བཏབ་ཅིང་། 40 ཕྱིས་སུ་མི་རྣམས་ལ་བླུགས་ཏེ་འཐུང་དུ་བཅུག དེ་དག་གིས་དེ་འཐུང་བཞིན་པའི་སྐབས་སུ། ཚང་མས་ཀྱེ་དཀོན་མཆོག་གི་སྐྱེས་བུ་ལགས། སླ་ངའི་ནང་དུ་འཆི་བར་བྱེད་པའི་དུག་རྫས་འདུག་ཅེས་སྐད་ངན་ཤོར་བས་ཁོ་ཚོས་འཐུང་མ་ཐུབ་བོ། ། 41 ཁོང་གིས་ཕྱེ་ཁྱེར་ཤོག་ཅེས་གསུངས་ནས་དེ་སླ་ངའི་ནང་བཏབ་པ་དང་། མི་རྣམས་ལ་བླུད་ཅིག་ཅེས་གསུངས་ཤིང་སླ་ངའི་ནང་དུ་དུག་མེད་པ་ཡིན་ནོ། །

42 དེ་ཡང་པཱ་ཨལ་ཤཱ་ལི་ཤཱ་ཡུལ་ནས་འོངས་པའི་མི་ཞིག་གིས་དཀོན་མཆོག་གི་སྐྱེས་བུ་ལ་ཐོག་མར་སྨིན་པའི་ནས་ཀྱི་བག་ལེབ་ཉི་ཤུ་དང་། ཁུག་མའི་ནང་དུ་སྙེ་མ་གསར་པ་བཅུག་ནས་ཁྱེར་འོངས་པ་ལ། ཨེ་ལི་ཤཱས་མི་དེ་རྣམས་ལ་སྤྲད་ནས་ཟ་རུ་ཆུག་ཅེས་གསུངས་ཤིང་། 43 ཁོང་གི་ཞབས་ཕྱི་ཡིས། ངས་ཁ་ཟས་འདི་ཙམ་མི་བརྒྱའི་མདུན་དུ་ཅི་ལྟར་འཇོག་གམ་ཞུས་པའི་ལན་དུ་དཀོན་མཆོག་གི་སྐྱེས་བུ་ཡིས། མི་རྣམས་ལ་ཟ་རུ་ཆུག རྒྱུ་མཚན་ནི་དཀོན་མཆོག་ཡ་ཝཱེས་འདི་སྐད་དུ། དེ་དག་གིས་ཟོས་ནས་ལྷག་མ་ཡང་ཡོད་པར་འགྱུར་གསུངས་སོ་ཞེས་སྨྲས་པ་ལ། 44 ཞབས་ཕྱིས་མི་རྣམས་ཀྱི་མདུན་དུ་བཞག་པ་དང་དེ་རྣམས་ཀྱིས་ཟོས་པས་དཀོན་མཆོག་ཡ་ཝཱེའི་བཀའ་བཞིན་དུ་ལྷག་མ་ཡང་ཡོད་པར་གྱུར་ཏོ། །

ལེའུ་ལྔ་པ།

ནཱ་ཨ་མན་གྱི་མཛེ་ནད་བཅོས་པ།

1 དེ་ཡང་ཨ་རམ་རྒྱལ་པོའི་དམག་དཔོན་ནཱ་ཨ་མན་ནི། དཀོན་མཆོག་ཡ་ཝཱེས་ཁོ་བརྒྱུད་ནས་ཨ་རམ་ལ་རྒྱལ་ཁ་གནང་བས། རང་གི་བདག་པོའི་མདུན་དུ་མི་རླབས་ཆེན་ཞིག་ཡིན་ལ་རྩིས་མཐོང་ཆེན་པོ་ཐོབ་བོ། །མི་དེ་དཔའ་བོ་སྟོབས་ཆེན་ཞིག་ཡིན་ཡང་ཁོ་ལ་མཛེ་ནད་བྱུང་ཡོད། 2 དེ་སྔར་ཨ་རམ་པ་རྣམས་སོང་ནས་དཔུང་འཇུག་འཕྲོག་བཅོམ་བྱས་ཏེ། ཡེས་ར་ཨེལ་གྱི་ཡུལ་ནས་བུ་མོ་ཆུང་ཆུང་ཞིག་བཟུང་འོངས་པ་དང་། ཁོ་མོས་ནཱ་ཨ་མན་གྱི་ཆུང་མར་ཞབས་ཕྱི་བསྒྲུབས་པ་རེད། 3 ཁོ་མོས་རང་གི་བདག་མོ་ལ། ང་ཡི་བདག་པོ་འདི་སཱ་མར་ཡ་རུ་བཞུགས་པའི་ལུང་སྟོན་པ་དེའི་དྲུང་དུ་ཕེབས་ན། ཁོང་གིས་ཁོའི་མཛེ་ནད་གསོ་ངེས་ཡིན་ཞེས་སྨྲས། 4 དེ་ནས་ནཱ་ཨ་མན་སོང་ནས་རང་གི་བདག་པོ་ལ། ཡེས་ར་ཨེལ་གྱི་བུ་མོ་དེས་འདི་འདྲ་འདི་འདྲ་ཟེར་གྱི་འདུག་ཅེས་ཞུས་པ་དང་། 5 ཨ་རམ་གྱི་རྒྱལ་པོས་དེ་ལ། ཁྱོད་རང་སོང་ཞིག ངས་ཡེས་ར་ཨེལ་གྱི་རྒྱལ་པོ་ལ་འཕྲིན་ཡིག་ཅིག་སྤྲིང་བར་བྱ་ཞེས་སྨྲས་ཤིང་། ཁོས་དངུལ་རྡོ་ཚད་བཅུ་དང་། གསེར་སྲང་སྟོང་དྲུག་དང་གོས་ཁ་ཚང་བཅུ་བཅས་ལག་ཏུ་ཁྱེར་ནས་ཆས་སོ། ། 6 ཁོས་འཕྲིན་ཡིག་དེ་ཡེས་ར་ཨེལ་གྱི་རྒྱལ་པོའི་དྲུང་དུ་བསྐྱལ་བ་དང་། དེའི་ནང་དུ། ད་ལྟ་འཕྲིན་ཡིག་འདི་ཁྱེད་ལ་འཕྲོད་པའི་ཚེ། གཟིགས་དང་། ངའི་ཞབས་ཕྱི་ནཱ་ཨ་མན་གྱི་མཛེ་ནད་གསོ་བའི་ཕྱིར་ཁྱེད་ཀྱི་དྲུང་དུ་མངགས་པ་ཡིན་ཞེས་བྲིས་ཡོད་དོ། ། 7 ཡེས་ར་ཨེལ་གྱི་རྒྱལ་པོས་འཕྲིན་ཡིག་དེ་བཀླགས་རྗེས། རང་གི་གོས་གཤགས་ཏེ་འདི་ལྟར། མི་འདིས་མི་ཞིག་གི་མཛེ་ནད་གསོ་བའི་ཕྱིར་ངའི་གམ་དུ་མངགས་པས། ང་ནི་སྲོག་ལེན་པ་དང་སྲོག་སྦྱིན་པའི་དཀོན་མཆོག་ཡིན་ནམ། ཁྱོད་ཚོས་བསམ་བློ་ཐོངས་དང་། ཁོས་ང་ལ་རྒོལ་བའི་གླགས་འཚོལ་བ་ཡིན་ཞེས་སྨྲས་སོ། །

8 དེ་ནས་དཀོན་མཆོག་གི་སྐྱེས་བུ་ཨེ་ལི་ཤཱས་ཡེས་ར་ཨེལ་གྱི་རྒྱལ་པོས་རང་གི་གོས་གཤགས་པ་ཐོས་ནས་མི་མངགས་ཏེ་རྒྱལ་པོ་ལ། ཁྱེད་ཀྱིས་ཉིད་ཀྱི་ན་བཟའ་གཤགས་པ་ཅི་ཡིན། མི་དེ་ངའི་རྩར་འོང་དུ་ཆུག་དང་། དེ་ནས་ཡེས་ར་ཨེལ་གྱི་ཁྲོད་དུ་ལུང་སྟོན་པ་ཞིག་ཡོད་པ་ཁོས་རྟོགས་པར་འགྱུར་ཞེས་འཕྲིན་བསྐུར་བ་དང་། 9 ནཱ་ཨ་མན་ཁོའི་རྟ་རྣམས་དང་། ཁོའི་ཤིང་རྟ་རྣམས་བཅས་འོངས་ནས་ཨེ་ལི་ཤཱའི་ཁང་པའི་སྒོ་ཁར་བསྡད་ཅིང་། 10 ཨེ་ལི་ཤཱས་བང་ཆེན་མངགས་ནས་ཁོ་ལ། ཁྱོད་རང་སོང་ནས་ཡོར་དན་གཙང་པོའི་ནང་དུ་ཐེངས་བདུན་ལ་ཁྲུས་ཤིག དེ་ནས་ཁྱོད་ཀྱི་ལུས་སྔར་མུས་ལྟར་འགྱུར་ཞིང་གཙང་མར་འགྱུར་ངེས་ཞེས་གསུངས་ནའང་། 11 ནཱ་ཨ་མན་ཁྲོས་ནས་སོང་སྟེ། ལྟོས་དང་། བདག་གིས་ཁོང་ཕྱི་རུ་ཐོན་ནས་ལངས་བསྡད་དེ་ཁོང་གི་དཀོན་མཆོག་ཡ་ཝཱེའི་མཚན་ལ་ཞུས་ཏེ། རྨ་ནད་ཡོད་སར་ཕྱག་གཡུག་ནས་མཛེ་ནད་གསོ་བར་བསམ་པ་ཡིན། 12 ཡེས་ར་ཨེལ་གྱི་ཆུ་ཐམས་ཅད་ལས་ཀྱང་དཱ་མེ་སེག་གི་ཨི་ཨ་བ་ནཱ་དང་ཕར་ཕར་གཙང་པོ་གཉིས་ནི་ལྷག་ཏུ་མི་ལེགས་སམ། ང་རང་དེ་དག་གི་ནང་དུ་བཀྲུས་ན་གཙང་མར་མི་འགྱུར་རམ་ཞེས་སྨྲས་ནས། ཕྱིར་འཁོར་ནས་ཁོང་ཁྲོ་དང་བཅས་ཆས་སོ། ། 13 འོན་ཀྱང་ཁོའི་ཞབས་ཕྱི་རྣམས་འོངས་ནས་ཁོ་ལ། ཀྱེ་ངའི་ཡབ་ཆེན་ལགས། ཅི་སྟེ་ལུང་སྟོན་པས་ཁྱེད་ལ་དོན་ཆེན་ཞིག་བྱེད་པར་བསྒོས་ན་དེ་བཞིན་དུ་མི་མཛད་དམ། ད་ནི་ཁོང་གིས་ཁྱེད་ལ་ཁྲུས་བྱོས་དང་གཙང་མར་འགྱུར་ངེས་གསུངས་ན་ལྟ་ཅི་སྨོས་ཞེས་ཞུས་པ་དང་། 14 ཁོ་མར་སོང་ནས་དཀོན་མཆོག་གི་སྐྱེས་བུ་ཡིས་བསྒོས་པ་བཞིན། ཡོར་དན་གཙང་པོའི་ནང་དུ་ལན་བདུན་སྦངས་པས། ཁོའི་ལུས་ནི་བྱིས་པའི་ལུས་ལྟར་གཙང་མར་གྱུར་ཏོ། །

གེ་ཧ་ཟིའི་བརྣབ་སེམས་དང་ཉེས་ཆད།

15 དེ་ནས་ཁོ་དང་ཞབས་ཕྱི་འཁོར་དང་བཅས་པ་དཀོན་མཆོག་གི་སྐྱེས་བུའི་མདུན་དུ་ཕྱིར་ལོག་ཅིང་ཁོང་གི་དྲུང་དུ་ལངས་བསྡད་དེ། གཟིགས་དང་། ས་གཞི་ཐམས་ཅད་དུ་ཡེས་ར་ཨེལ་གྱི་དཀོན་མཆོག་མ་གཏོགས་མི་བཞུགས་པ་དེ་ནི་ད་ལྟ་ངས་ཤེས་བྱུང་བས། ད་ལྟ་ཁྱེད་ཀྱིས་ཞབས་ཕྱི་བདག་གི་ཕྱག་རྟེན་འདི་བཞེས་སུ་གསོལ་ཞེས་ཞུས་ཀྱང་། 16 ཨེ་ལི་ཤཱས་ལན་དུ། བདག་གིས་རང་གིས་ཞབས་ཕྱི་སྒྲུབ་བཞིན་པ་དང་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་སྐྱེལ་ཏེ། ངས་ཕྱག་རྟེན་ཅི་ཡང་ལེན་པར་མི་བྱ་གསུངས་པ་དང་། ནཱ་ཨ་མན་གྱིས་ལེན་དགོས་པར་ནན་གྱིས་ཞུས་ཀྱང་ཁོང་གིས་མ་བླངས་སོ། ། 17 དེ་ནས་ནཱ་ཨ་མན་གྱིས། ཁྱེད་ཀྱིས་ཞབས་ཕྱི་བདག་ལ་དྲེལ་གཉིས་ཀྱིས་ཐེག་པའི་ས་རྡུལ་གནང་བར་མཛོད། ཁྱེད་ཀྱི་ཞབས་ཕྱི་བདག་གིས་ད་ཕྱིན་ཆད་དཀོན་མཆོག་ཡ་ཝཱེ་འབའ་ཞིག་མ་གཏོགས་ལྷ་གཞན་ལ་སྦྱིན་སྲེག་དང་མཆོད་པ་འབུལ་བར་མི་བྱ། 18 འོན་ཀྱང་། དོན་འདི་ལ་ཁྱེད་ཀྱི་ཞབས་ཕྱིར་དཀོན་མཆོག་ཡ་ཝཱེས་དགོངས་དག་གནང་བར་མཛོད། ངའི་བདག་པོ་ནི་རིམ་མཱོན་ལྷ་ཁང་དུ་སོང་སྟེ་ཕྱག་འཚལ་བའི་ཕྱིར། ངའི་ལག་པས་བསྐྱོར་ནས་ཁོས་ཕྱག་འཚལ་བ་ཡིན་པས། བདག་གིས་ཀྱང་རིམ་མཱོན་གྱི་ལྷ་ཁང་དུ་ཕྱག་འཚལ་བ་ཡིན། སྐབས་དེ་ལ་དཀོན་མཆོག་ཡ་ཝཱེས་ཁྱེད་ཀྱི་ཞབས་ཕྱིའི་དོན་འདིར་དགོངས་དག་གནང་བར་མཛོད་ཅེས་ཞུས་པས། 19 ཨེ་ལི་ཤཱས་དེ་ལ། ཞི་བདེའི་ངང་སོང་ཞིག་ཅེས་སྨྲས་པ་ན། ནཱ་ཨ་མན་ཁོང་དང་བྲལ་ཏེ་ལམ་ཐག་ཅུང་ཙམ་ཏུ་ཕྱིན་ཏོ། །

20 དེའི་ཚེ་དཀོན་མཆོག་གི་སྐྱེས་བུ་ཨེ་ལི་ཤཱའི་ཞབས་ཕྱི་གེ་ཧ་ཟིས། ཀྱེ་ཧོ། ཨ་རམ་པ་ནཱ་ཨ་མན་གྱིས་ཅི་ཞིག་ཁྱེར་འོངས་པ་དེ་ངའི་བདག་པོས་མ་བླངས་ནའང་། བདག་གིས་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་སྐྱེལ་ཏེ། ང་ནི་ཁོའི་རྗེས་སུ་རྒྱུགས་ནས་གང་ཞིག་ལེན་པར་བྱ་དགོས་སམ་ཞེས་སྨྲས། 21 དེ་ནས་གེ་ཧ་ཟི་མྱུར་དུ་ནཱ་ཨ་མན་གྱི་རྗེས་སུ་འབྲངས་པ་དང་། ནཱ་ཨ་མན་གྱིས་མི་ཞིག་རྒྱབ་ཕྱོགས་ནས་རྒྱུགས་འོང་བ་མཐོང་སྟེ། དེ་བསུ་བའི་ཕྱིར་ཤིང་རྟ་ལས་བབས་ཤིང་ཐམས་ཅད་བདེའམ་ཞེས་དྲིས་པ་ལ། 22 ཁོས་ལན་དུ། བདེའོ། །ངའི་བདག་པོས་ང་རང་བརྫངས་ཏེ་ཁྱེད་ལ། ལྟོས་དང་། ད་ལྟ་ལུང་སྟོན་པའི་སློབ་བུ་རྣམས་ལས་གཞོན་ནུ་གཉིས་ཨེ་ཕཱར་ཡིམ་གྱི་རི་ནས་ངའི་རྩར་སླེབས་པས། དེ་དག་གི་ཕྱིར་དངུལ་རྡོ་ཚད་གཅིག་དང་གོས་ཁ་ཚང་གཉིས་སྦྱིན་པར་མཛོད་ཅིག་ཅེས་གསུངས་སོ་ཞུས་པས། 23 ནཱ་ཨ་མན་གྱིས། རྡོ་ཚད་གཉིས་ཁྱེར་ཞིག་ཅེས་ཁོ་ལ་ནན་བསྐུལ་བྱས་པ་དང་། དངུལ་རྡོ་ཚད་གཉིས་ཁུག་མ་གཉིས་ཀྱི་ནང་དུ་བཅུག་ཅིང་། གོས་ཁ་ཚང་གཉིས་ཀྱང་ཞབས་ཕྱི་གཉིས་ཀྱི་ལག་ཏུ་སྤྲད་པ་དང་། དེ་དག་གིས་ཁྱེར་ནས་གེ་ཧ་ཟིའི་མདུན་དུ་སོང་། 24 རི་ཁར་སླེབས་པའི་ཚེ། ཁོས་དེ་དག་གི་ལག་ནས་དངོས་པོ་བླངས་ཏེ་ཁྱིམ་ནང་དུ་བཞག་རྗེས། དེ་གཉིས་འགྲོ་རུ་བཅུག་པས་ཕྱིན་ཏོ། ། 25 དེ་ནས་ཁོ་སོང་སྟེ་རང་གི་བདག་པོའི་དྲུང་དུ་ལངས་བསྡད་པ་ལ། ཨེ་ལི་ཤཱས་ཁོ་ལ། གེ་ཧ་ཟི། ཁྱོད་རང་གང་ནས་ཡོང་ངམ་ཞེས་དྲིས་པའི་ལན་དུ། ཁོས་ཁྱེད་ཀྱི་ཞབས་ཕྱི་ནི་གང་དུའང་མ་སོང་ཞུས་པས། 26 ཨེ་ལི་ཤཱས་དེ་ལ། མི་དེ་རང་གི་ཤིང་རྟ་ལས་བབས་ཏེ་ཚུར་འཁོར་ནས་ཁྱོད་རང་བསུ་བའི་དུས་སུ། ངའི་སེམས་ཉིད་ནི་ཁྱོད་དང་མཉམ་དུ་མ་སོང་ངམ། ད་ལྟའི་དུས་འདི་ནི་དངུལ་དང་གོས། སྐྱུ་རུ་རའི་ཚལ་དང་རྒུན་ཚལ། ལུག་དང་གླང་། ཞབས་ཕྱི་དང་ཞལ་ཏ་མ་རྣམས་ལེན་པའི་དུས་ཤིག་ཡིན་ནམ། 27 དེའི་ཕྱིར། ནཱ་ཨ་མན་གྱི་མཛེ་ནད་དེ་ཁྱོད་དང་ཁྱོད་ཀྱི་བུ་རྒྱུད་རྣམས་ལ་འབྱར་ནས་ཇི་སྲིད་བར་དུ་ལུས་པར་འགྱུར་རོ་ཞེས་གསུངས་པས། གེ་ཧ་ཟི་ཁོ་རང་ཨེ་ལི་ཤཱ་དང་བྲལ་ནས་འགྲོ་བའི་དུས་སུ་མཛེ་ནད་བྱུང་ཞིང་ཁ་བ་ལྟར་དཀར་པོར་གྱུར་ཏོ། །

ལེའུ་དྲུག་པ།

སྟ་རེའི་མགོ་ཆུ་ཁར་གཡེང་བ།

1 དེ་ཡང་ལུང་སྟོན་པ་རྣམས་ཀྱི་སློབ་བུ་དག་གིས་ཨེ་ལི་ཤཱ་ལ། གཟིགས་དང་། ཁྱེད་དང་བཅས་པའི་འོ་སྐོལ་གྱི་གཞིས་ཀ་དེ་རང་ཅག་ལ་མཚོན་ན་ཁོད་ཆུང་བས། 2 ཡོར་དན་གཙང་པོར་སོང་སྟེ། མི་རེ་རེས་གདུང་མ་རེ་ཕབ་ནས་གནས་དེར་གཞིས་ཀ་བྱེད་པའི་དགོངས་པ་གནང་རོགས་ཞེས་ཞུས་པ་ན། ཨེ་ལི་ཤཱས་ཁོ་ཚོར་སོང་ཞེས་ལན་བཏབ་བོ། ། 3 དེ་ནས་སློབ་བུ་ཞིག་ན་རེ། ཁྱེད་ཀྱང་ཞབས་ཕྱི་རྣམས་དང་ལྷན་དུ་ཕེབས་པར་མཛོད་ཅེས་ཞུས་པར། ཨེ་ལི་ཤཱས་ང་འགྲོ་བར་བྱ་ཞེས་སྨྲས་པ་དང་། 4 ཁོང་དེ་དག་དང་ལྷན་དུ་ཕྱིན་ཏེ་ཡོར་དན་གཙང་པོར་སླེབས་ནས་སྡོང་པོ་བཅད། 5 སློབ་བུ་ཞིག་གིས་གདུང་མ་གཅོད་སྐབས་སྟ་རེའི་མགོ་ཆུའི་ནང་དུ་ལྷུང་ཞིང་། དེས་སྐད་ཆེན་པོས་ཀྱེ་ཧུད་ང་ཡི་བདག་པོ། སྟ་རེ་དེ་ནི་གཡར་མ་ཡིན་ཞེས་འུར་བརྒྱབ་པས། 6 དཀོན་མཆོག་གི་སྐྱེས་བུ་ཡིས་གང་དུ་ལྷུང་ངམ་ཞེས་དྲིས་པ་ན། སློབ་བུ་དེས་སྟ་རེའི་མགོ་ལྷུང་སའི་གནས་དེ་བསྟན་ཅིང་། ཨེ་ལི་ཤཱས་ཤིང་ཕྲན་ཞིག་བཅད་ནས་དེའི་ནང་དུ་བསྐྱུར་མ་ཐག་སྟ་རེའི་མགོ་ཆུ་ཁར་གཡེང་པ་རེད། 7 ཨེ་ལི་ཤཱས་ཁྱོད་རང་གིས་ཡར་ལོངས་ཤིག་ཅེས་གསུངས་པས། མི་དེས་ལག་པ་བརྐྱངས་ནས་སྟ་རེའི་མགོ་ཡར་བླངས་སོ། །

མེ་རྟ་དང་ཤིང་རྟ།

8 ཡང་ཨ་རམ་གྱི་རྒྱལ་པོས་ཡེས་ར་ཨེལ་ལ་དམག་དྲངས་ཤིང་། རང་གི་འཁོར་གཡོག་རྣམས་དང་གྲོས་བཏབ་སྟེ་ན་རེ། ངས་གནས་ཆེ་གེ་མོར་དམག་སྒར་རྒྱག་པར་བྱ་ཞེས་སྨྲས་སོ། ། 9 དེའི་ཕྱིར་དཀོན་མཆོག་གི་སྐྱེས་བུ་ཡིས་མི་མངགས་ནས་ཡེས་ར་ཨེལ་གྱི་རྒྱལ་པོ་ལ། དོགས་ཟོན་གྱིས་ཤིག ཨ་རམ་པའི་དམག་ཡུལ་དེ་རུ་མར་འབབ་བཞིན་ཡོད་པས། དེ་བརྒྱུད་ནས་མ་འགྲོ་ཞེས་ངག་འཕྲིན་བསྐུར་ཏོ། ། 10 ཡང་ཡེས་ར་ཨེལ་གྱི་རྒྱལ་པོས་དཀོན་མཆོག་གི་སྐྱེས་བུས་ཁོང་ལ་ཉེན་བརྡ་བཏང་ནས་སྨྲས་པའི་གནས་དེར་མི་མངགས་པ་དང་། ཐེངས་གཅིག་གཉིས་ཙམ་མིན་པར་གནས་དེ་ཉེན་སྲུང་བརྒྱབ་བོ། །

11 དོན་དེའི་དབང་གིས། ཨ་རམ་གྱི་རྒྱལ་པོའི་སེམས་ཤིན་ཏུ་འཁྲུགས་ནས་རང་གི་འཁོར་གཡོག་རྣམས་བོས་ཤིང་དེ་དག་ལ་འདི་ལྟར། ངེད་ཅག་གི་ཁྲོད་ནས་ཡེས་ར་ཨེལ་གྱི་རྒྱལ་པོའི་ཕྱོགས་ཡ་དེ་སུ་ཡིན་པ་ང་ལ་མི་སྨྲའམ་ཞེས་སྨྲས་པའི་ལན་དུ། 12 ཁོའི་འཁོར་གཡོག་ཅིག་གིས། ཀྱེ་ངའི་ཇོ་བོ་ངའི་རྒྱལ་པོ་ལགས། དེ་བཞིན་མ་ཡིན། ཁྱེད་ཀྱིས་ཉིད་ཀྱི་གཟིམ་ཁང་ནང་དུ་གླེང་བ་དེ། ཡེས་ར་ཨེལ་དུ་ཡོད་པའི་ལུང་སྟོན་པ་ཨེ་ལི་ཤཱས་ཡེས་ར་ཨེལ་གྱི་རྒྱལ་པོ་ལ་འཆད་དོ་ཞུས་པས། 13 ཁོ་ན་རེ། ཁྱོད་ཅག་སོང་ལ་ཁོ་གང་དུ་འདུག་པར་ལྟོས་དང་། ངས་མི་མངགས་ནས་ཁོ་འཛིན་པར་བྱ་ཞེས་བསྒོས་པ་ན། དེ་དག་གིས། ཀྱེ། ཁོ་ནི་དོའུ་ཐཱན་དུ་འདུག་ཅེས་ཞུས་པ་དང་། 14 ཁོས་རྟ་དང་ཤིང་རྟ་དང་། དམག་འབོར་ཆེན་ཞིག་དང་བཅས་བརྫངས་པ་དང་། དེ་ཚོ་མཚན་མོར་སླེབས་ནས་གྲོང་ཁྱེར་གྱི་མཐའ་བསྐོར་ཏོ། །

15 དེ་ནས་དཀོན་མཆོག་གི་སྐྱེས་བུའི་ཞབས་ཕྱི་དེ་སྔ་མོ་ལངས་ནས་ཕྱི་རོལ་ཏུ་ཐོན་པ་ན། ལྟོས་དང་། དམག་དཔུང་དང་རྟ། ཤིང་རྟ་རྣམས་ཀྱིས་གྲོང་ཁྱེར་བསྐོར་ཡོད་པ་མཐོང་བས། ཁོང་གི་ཞབས་ཕྱིས་ཁོང་ལ། ཀྱེ་ཧུད་ང་ཡི་བདག་པོ་ལགས། ངེད་ཅག་གིས་ཅི་བྱས་ན་ལེགས་སམ་ཞུས་པའི་ལན་དུ། 16 དཀོན་མཆོག་གི་སྐྱེས་བུ་ཡིས། མ་འཇིགས་ཤིག དེ་དག་དང་མཉམ་དུ་ཡོད་པ་རྣམས་ལས་ངེད་ཅག་དང་མཉམ་དུ་ཡོད་པ་མང་ངོ་ཞེས་གསུངས། 17 དེ་ནས་ཨེ་ལི་ཤཱས་སྨོན་ལམ་བཏབ་སྟེ། ཀྱེ་དཀོན་མཆོག་ཡ་ཝཱེ་ལགས། ཁོའི་མིག་གིས་མཐོང་ཐུབ་པའི་ཕྱིར་དུ་མིག་འབྱེད་པར་མཛོད་ཅིག་ཅེས་ཞུས་པས། དཀོན་མཆོག་ཡ་ཝཱེས་ཞབས་ཕྱི་དེའི་མིག་ཕྱེས་པ་དང་ཁོས་བལྟས་པའི་ཚེ། ཀྱེ། ཨེ་ལི་ཤཱའི་མཐའ་འཁོར་གྱི་རི་བོ་དེ་ནི་མེ་རྟ་དང་ཤིང་རྟས་བཀང་ཡོད་པ་མཐོང་ངོ་། ། 18 ཡང་ཨ་རམ་པ་རྣམས་ཨེ་ལི་ཤཱའི་ཕྱོགས་སུ་མར་འབབ་པའི་ཚེ་ན། ཨེ་ལི་ཤཱས་དཀོན་མཆོག་ཡ་ཝཱེ་ལ་སྨོན་ལམ་བཏབ་སྟེ། མི་འདི་རྣམས་ཀྱི་མིག་ལ་བསྣུན་ཏེ་ལོང་བར་མཛོད་ཅིག་ཅེས་ཞུས་པས། ཨེ་ལི་ཤཱས་ཞུས་པ་བཞིན་དུ་དཀོན་མཆོག་ཡ་ཝཱེས་དེ་རྣམས་ལོང་བར་མཛད། 19 དེར་ཨེ་ལི་ཤཱས་ཁོ་ཚོ་ལ། འདི་ནི་ལམ་དེ་མིན། གྲོང་ཁྱེར་དེ་ཡང་མིན་པས་ངའི་རྗེས་སུ་ཤོག་དང་། ཁྱོད་ཚོས་འཚོལ་བའི་མི་དེའི་མདུན་དུ་ངས་ཁྱོད་རྣམས་འཁྲིད་པར་བྱའོ་གསུངས་ཏེ་ཁོ་རྣམས་སཱ་མར་ཡ་ *རུ་ཁྲིད་དོ། །

20 དེ་ཡང་ཁོ་ཚོ་སཱ་མར་ཡ་རུ་སླེབས་པའི་ཚེ། ཨེ་ལི་ཤཱ་ཡིས། ཀྱེ་དཀོན་མཆོག་ཡ་ཝཱེ་ལགས། འདི་དག་གིས་མཐོང་ཐུབ་པའི་ཕྱིར་མིག་འབྱེད་པར་མཛོད་ཅིག་ཅེས་ཞུས་པ་དང་། དཀོན་མཆོག་ཡ་ཝཱེས་དེ་རྣམས་ཀྱི་མིག་ཕྱེས་པ་ན་དེ་དག་གིས་མཐོང་བར་གྱུར་ཅིང་། ལྟོས་དང་། དེ་རྣམས་སཱ་མར་ཡ་གྲོང་ཁྱེར་དུ་སླེབས་ཡོད་པ་མཐོང་ངོ་། ། 21 ཡང་ཡེས་ར་ཨེལ་གྱི་རྒྱལ་པོས་དེ་རྣམས་མཐོང་བ་དང་ཨེ་ལི་ཤཱ་ལ། ཀྱེ་ངའི་ཡབ་ལགས། ངས་འདི་རྣམས་གསོད་ཆོག་གམ་ཞེས་དྲིས་པར། 22 ཨེ་ལི་ཤཱས་ལན་དུ། ཁྱོད་ཀྱིས་འདི་དག་གསོད་མི་རུང་། ཁྱོད་ཀྱིས་རང་གི་རལ་གྲི་དང་མདའ་གཞུ་ལ་བརྟེན་ནས་བཟུང་པ་རྣམས་གསོད་རུང་ངམ། འདི་རྣམས་ཀྱིས་བཟའ་བཏུང་སྤྱོད་པའི་ཕྱིར་ཁོ་ཚོའི་མདུན་དུ་བག་ལེབ་དང་ཆུ་ཞོག་དང་། དེ་ནས་ཁོ་རྣམས་རང་གི་བདག་པོའི་དྲུང་དུ་འགྲོ་རུ་ཆུག་ཅེས་བསྐུལ་བས། 23 རྒྱལ་པོས་དེ་དག་གི་ཕྱིར་གསོལ་སྟོན་ཆེན་པོ་ཞིག་གཡོས་པ་དང་དེ་ཚོས་བཟའ་བཏུང་སྤྱད་པ་ན། ཁོ་ཚོ་འགྲོ་རུ་བཅུག་པ་དང་དེ་རྣམས་རང་གི་བདག་པོའི་དྲུང་དུ་སོང་ཞིང་། དེ་ནས་བཟུང་ཨ་རམ་པ་རྣམས་ཀྱིས་ཡེས་ར་ཨེལ་གྱི་ཡུལ་ཁམས་སུ་དཔུང་འཇུག་ཀྱང་མ་བྱས་སོ། །

པེན་ཧ་དཱད་ཀྱིས་སཱ་མར་ཡ་དམག་གིས་བསྐོར་བ།

24 དེའི་རྗེས་སུ་ཨ་རམ་གྱི་རྒྱལ་པོ་པེན་ཧ་དཱད་ཀྱིས་རང་གི་དམག་མི་མཐའ་དག་བསྡུས་ཤིང་ཡར་སྐྱོད་པ་དང་སཱ་མར་ཡ་དམག་གིས་བསྐོར། 25 དེ་ནས་སཱ་མར་ཡ་རུ་མུ་གེ་ཆེན་པོ་ཞིག་བྱུང་བ་དང་། དགྲའི་དམག་གིས་མུ་མཐུད་དུ་དེ་མཐའ་ནས་བསྐོར་བའི་རྐྱེན་གྱིས་བོང་བུའི་མགོ་ཞིག་དངུལ་སྲང་བརྒྱད་ཅུ་དང་། ཕུག་རོན་གྱི་སྟུག་པ་བྲེ་ †བཞི་ཆ་གཅིག་ནི་དངུལ་སྲང་ལྔའི་རིན་ལ་སླེབས་པ་རེད། 26 ཡང་ཡེས་ར་ཨེལ་གྱི་རྒྱལ་པོ་ལྕགས་རིའི་སྟེང་ནས་བརྒལ་བཞིན་པའི་ཚེ་ན། བུད་མེད་ཅིག་གིས་ཁོང་ལ། ཀྱེ་ངའི་བདག་པོ་ངའི་རྒྱལ་པོ་ལགས། ང་རང་སྐྱོབ་པར་མཛོད་ཅེས་ཞུས་པ་ལ། 27 རྒྱལ་པོས་ཁོ་མོ་ལ། གལ་ཏེ་དཀོན་མཆོག་ཡ་ཝཱེས་ཁྱོད་རང་སྐྱོབ་པར་མི་མཛད་ན། ངས་ཁྱོད་རང་གང་ནས་སྐྱོབ་པར་བྱའམ། གཡུལ་ཁའམ་ཡང་ན་རྒུན་འབྲུམ་འཚིར་གཞོང་གང་ནས་སྐྱོབ་པར་བྱའམ་ཞེས་གསུངས། 28 ཡང་རྒྱལ་པོས་ཁོ་མོར་དོན་དམ་དུ་ཁྱོད་ལ་ཅི་བྱུང་ཞེས་དྲིས་པར། ཁོ་མོ་ན་རེ། བུད་མེད་འདིས་ང་ལ། ཁྱོད་ཀྱི་བུ་ཁྲིད་ཤོག་དང་དེ་རིང་རང་ཅག་གིས་ཁོ་ཟ་བར་བྱའོ། །སང་ཉིན་རང་ཅག་གིས་ངའི་བུ་ཟོས་ཆོག་ཟེར་བས། 29 ངེད་ཅག་གིས་ངའི་བུ་དེ་བཙོས་ནས་ཟོས་པ་ཡིན། དེའི་ཕྱི་ཉིན་ངས་ཁོ་མོར། ད་ཁྱོད་ཀྱི་བུ་ཁྲིད་ཤོག་དང་རང་ཅག་གིས་ཁོ་ཟ་བར་བྱའོ་ཞེས་སྨྲས་ནའང་། ཁོ་མོས་རང་གི་བུ་སྦས་ནས་བཞག་ཅེས་ཞུས་སོ། ། 30 རྒྱལ་པོས་བུད་མེད་ཀྱི་གཏམ་དེ་ཐོས་པ་དང་། རང་གི་གོས་གཤགས་ཤིང་། སྐབས་དེར་ཁོ་རང་ལྕགས་རིའི་སྟེང་དུ་ཡོད་ཅིང་མི་རྣམས་ཀྱིས་ཁོ་རང་མཐོང་སྟེ། ཀྱེ་ཧོ། ཁོས་གྱོན་པའི་ནང་གོས་ནི་རྩིད་རས་ཡིན་པ་མཐོང་ངོ་། ། 31 རྒྱལ་པོ་ན་རེ། གལ་སྲིད་དེ་རིང་ཤ་ཕད་ཀྱི་བུ་ཨེ་ལི་ཤཱའི་མགོ་ནི་ཁོའི་ཕྲག་གོང་ཁར་ལུས་པ་ཡིན་ན། དཀོན་མཆོག་གིས་བདག་ལ་འདིའམ་འདི་ལས་ལྷག་པ་ཞིག་མཛད་པར་ཤོག་ཅེས་སྨྲས་སོ། །

32 དེ་ཡང་ཨེ་ལི་ཤཱ་རང་གི་ཁྱིམ་དུ་བཞུགས་ཏེ། རྒན་པོ་རྣམས་ཀྱང་ཁོང་དང་མཉམ་དུ་བསྡད་ཡོད་པ་དང་། རྒྱལ་པོས་རང་གི་འཁོར་མི་ཞིག་མངགས་ཀྱང་། བང་ཆེན་དེ་ཨེ་ལི་ཤཱའི་དྲུང་དུ་མ་སླེབས་གོང་དུ། ཁོང་གིས་རྒན་པོ་རྣམས་ལ། མི་གསོད་མཁན་གྱིས་ངའི་མགོ་གཅོད་པར་མི་ཞིག་མངགས་པ་ཁྱོད་ཚོས་མཐོང་ངམ། ད་ལྟོས་དང་། བང་ཆེན་དེ་སླེབས་མ་ཐག་ཏུ་སྒོ་གཏན་པར་གྱིས། ཁོ་སྒོའི་ཕྱི་རོལ་ཏུ་ཁོགས་ཤིག དེའི་རྒྱབ་ཏུ་ཁོའི་བདག་པོའི་གོམ་སྒྲ་ཡོད་པ་མིན་ནམ་ཞེས་གསུངས་པ་དང་། 33 ཁོང་གིས་རྒན་པོ་རྣམས་ལ་གཏམ་གླེང་སྐབས། ཀྱེ་མ། བང་ཆེན་ཁོང་གི་གམ་དུ་སླེབས་ཤིང་། ལྟོས་དང་། ཆག་སྒོ་འདི་དཀོན་མཆོག་ཡ་ཝཱེ་ནས་བྱུང་། ངས་ཅིའི་ཕྱིར་ད་དུང་དཀོན་མཆོག་ཡ་ཝཱེ་ལ་སྒུག་གམ་ཞེས་སྨྲས་སོ། །

ལེའུ་བདུན་པ།

ཨེ་ལི་ཤཱས་ཁ་ཟས་ཡོད་པར་དམ་བཅས་པ།

1 དེ་ནས་ཨེ་ལི་ཤཱས། ཁྱོད་ཅག་གིས་དཀོན་མཆོག་ཡ་ཝཱེའི་གསུང་ལ་ཉོན་ཅིག དཀོན་མཆོག་ཡ་ཝཱེས་འདི་སྐད་དུ། སང་ཉིན་དུས་ཚོད་འདི་ཙམ་དུ་སཱ་མར་ཡའི་མཁར་སྒོར་དངུལ་སྲང་གཅིག་ལ་གྲོ་ཞིབ་བྲེ་ *གཅིག་དང་། དངུལ་སྲང་གཅིག་ལ་ནས་བྲེ་གཉིས་རེ་བཙོང་བར་འགྱུར་གསུངས་སོ་ཞེས་གསུངས་པ་དང་། 2 རྒྱལ་པོ་བསྐྱོར་བའི་དམག་དཔོན་གྱིས་དཀོན་མཆོག་གི་སྐྱེས་བུ་ལ། ལྟོས་དང་། དཀོན་མཆོག་ཡ་ཝཱེས་ནམ་མཁའི་དཀར་ཁུང་ཕྱེས་པར་མཛད་ཀྱང་དེ་འདྲ་འབྱུང་སྲིད་དམ་ཞེས་སྨྲས་པ་ལ། ཨེ་ལི་ཤཱས། ལྟོས་དང་། ཁྱོད་ཀྱི་མིག་གིས་དེ་མཐོང་ཡང་། དེ་ལས་བཟའ་བར་མི་འགྱུར་ཞེས་གསུངས་སོ། །

ཨ་རམ་པའི་དམག་དཔུང་ཕྱིར་བྲོས་པ།

3 དེ་ཡང་མཁར་སྒོའི་ཕྱི་རོལ་ཏུ་མཛེ་བོ་བཞི་ཡོད་ཅིང་ཕན་ཚུན་ན་རེ། རང་ཅག་གིས་ཅིའི་ཕྱིར་འདི་རུ་འཆི་བར་སྒུག་སྡོད་པ་ཡིན་ནམ། 4 གལ་ཏེ་རང་ཅག་གྲོང་ཁྱེར་ནང་དུ་འགྲོ་བར་བྱ་ཟེར་ན། གྲོང་ཁྱེར་ནང་དུ་མུ་གེ་བྱུང་ཡོད་པས་རང་ཅག་དེར་འཆི་བར་འགྱུར། གལ་ཏེ་འདིར་བསྡད་ན་ཡང་འཆི་བར་འགྱུར་བས། ད་ནི་རང་ཅག་ཨ་རམ་པའི་དམག་སྒར་དུ་འགྲོ་བར་བྱ། གལ་སྲིད་དེ་དག་གིས་རང་ཅག་སྲོག་ཐར་བཏང་ན་ང་ཚོ་གསོན་པར་འགྱུར། གལ་ཏེ་སྲོག་དང་འཕྲལ་ན་རང་ཅག་འཆི་བར་འགྱུར་ཞེས་སྨྲས་སོ། ། 5 ས་སྲོས་ཀྱི་དུས་སུ་ཁོ་ཚོ་ལངས་ནས་ཨ་རམ་པའི་དམག་སྒར་དུ་ཆས་པ་དང་། དེ་དག་ཨ་རམ་པའི་དམག་སྒར་གྱི་མཐའ་མཚམས་སུ་སླེབས་པ་ན། ལྟོས་དང་། དེར་མི་གཅིག་ཀྱང་མི་འདུག 6 ཅི་ལ་ཞེ་ན། གཙོ་བོས་ †ཨ་རམ་པ་ལ་ཤིང་རྟའི་སྒྲ་དང་། རྟའི་རྨིག་སྒྲ་དང་། དམག་དཔུང་ཆེན་པོའི་སྒྲ་ཐོས་སུ་བཅུག་པ་ལ། དེ་རྣམས་ཀྱིས་ཕན་ཚུན་ན་རེ། ལྟོས་དང་། ཡེས་ར་ཨེལ་གྱི་རྒྱལ་པོས་ཧེད་པའི་རྒྱལ་པོ་རྣམས་དང་། ཨེ་ཅིབ་ཀྱི་རྒྱལ་པོ་རྣམས་གླས་ནས་རང་ཅག་ལ་རྒོལ་དུ་འོངས་པ་རེད་ཅེས་སྨྲས་ཏེ། 7 མི་དེ་དག་ས་སྲོས་ཀྱི་དུས་སུ་ཡར་ལངས་ནས་བྲོས་ཤིང་། ཁོ་ཚོས་རང་གི་གུར་དང་། རྟ་དང་བོང་བུ་རྣམས་དམག་སྒར་དུ་བཞག་ནས་སྲོག་ཐར་དུ་བྲོས་པ་རེད། 8 དེ་ནས་མཛེ་བོ་དེ་དག་དམག་སྒར་གྱི་མཐའ་མཚམས་སུ་ཕྱིན་པ་དང་། གུར་ཞིག་ཏུ་འཛུལ་ནས་ཟོས་ཤིང་འཐུངས་ཏེ། དེའི་ནང་ནས་གསེར་དངུལ་དང་གོས་སོགས་ཁྱེར་སོང་སྟེ་གཞོགས་ཤིག་ཏུ་སྦས་པ་དང་། ཡང་ཕྱིར་ལོག་ཅིང་གུར་གཞན་ཞིག་ཏུ་འཛུལ་ནས་དངོས་པོ་ཁྱེར་ཏེ་སྦས་སོ། །

9 དེ་ནས་ཁོ་ཚོས་ཕན་ཚུན་ལ། རང་ཅག་གིས་བྱས་པ་འདི་མི་འགྲིག་ལ། དེ་རིང་ནི་འཕྲིན་བཟང་སྒྲོག་པའི་ཉིན་མོ་ཡིན་ནའང་རང་ཅག་གིས་ཅི་ཡང་མ་སྨྲས། ཞོགས་པ་སླེབས་པའི་བར་དུ་སྒུག་བསྡད་ན་རང་ཅག་ལ་ཉེས་ཆད་འཕོག་ངེས་པས། ད་ནི་ཤོག་དང་། རྒྱལ་པོའི་ཕོ་བྲང་དུ་འཕྲིན་བསྐྱལ་བར་བྱ་ཞེས་སྨྲས་ཤིང་། 10 དེ་དག་སོང་ནས་གྲོང་ཁྱེར་གྱི་སྒོ་སྲུང་བོས་ཏེ་ཁོ་རྣམས་ལ། ངེད་ཅག་ཨ་རམ་པའི་དམག་སྒར་དུ་ཕྱིན་པ་ཡིན། ལྟོས་དང་། དེར་མི་ཡང་མི་འདུག་ལ་མི་སྐད་ཀྱང་ཐོས་རྒྱུ་མི་འདུག འོན་ཀྱང་རྟ་དང་བོང་བུ་རྣམས་བཏགས་ནས་འདུག གུར་རྣམས་ཀྱང་རང་གནས་སུ་འདུག་ཅེས་སྨྲས་པ་ན། 11 མཁར་སྒོ་སྲུང་མཁན་རྣམས་ཀྱིས་སྐད་ཅོར་བརྒྱབ་ནས་རྒྱལ་པོའི་ཕོ་བྲང་དུ་འཕྲིན་བསྐྱལ་ཏོ། ། 12 དེ་ནས་རྒྱལ་པོ་མཚན་མོར་ཡར་ལངས་ནས་རང་གི་དྲུང་འཁོར་རྣམས་ལ། ཨ་རམ་པས་རང་ཅག་ལ་ཅི་བྱས་པ་དེ་ངས་འཆད་པར་བྱ་སྟེ། རང་ཅག་ལ་མུ་གེ་བྱུང་ཡོད་པ་ཁོ་ཚོར་གསལ་བས། ཁོ་ཚོ་གྲོང་ཁྱེར་ནས་འཐོན་ཚེ། ངེད་ཅག་གིས་དེ་དག་གསོན་པོར་བཟུང་སྟེ་གྲོང་ཁྱེར་ནང་དུ་འགྲོའོ་སྨྲས་ནས། རང་གི་དམག་སྒར་ལས་ཕྱིན་ཏེ་རི་ཐང་དུ་འཇབ་སྒུག་བྱེད་པར་སོང་བ་ཡིན་ཞེས་སྨྲས་པས། 13 ཁོང་གི་དྲུང་འཁོར་རྣམས་ལས་གཅིག་གིས་དེའི་ལན་དུ། གྲོང་ཁྱེར་དུ་ལུས་ཡོད་པའི་རྟ་རྣམས་ལས་རྟ་ལྔ་ཕར་ཐོངས་ཤིག འདི་ལྔ་པོ་ནི་ཤུལ་དུ་ལུས་ནས་འཆི་ལ་ཡོད་པའི་ཡེས་ར་ཨེལ་གྱི་མི་རྣམས་དང་འདྲ་སྟེ། ཐམས་ཅད་ཚེ་ལས་འདས་པའི་ཡེས་ར་ཨེལ་པ་རྣམས་དང་འདྲའོ། །རང་ཅག་གིས་མི་མངགས་ནས་བལྟ་བར་བྱ་ཞེས་ཞུས་པས། 14 དེ་དག་གིས་ཤིང་རྟ་གཉིས་དང་རྟ་བཅས་ཁྲིད་འོངས་ཤིང་། རྒྱལ་པོས་དེ་དག་ཨ་རམ་པའི་དམག་དཔུང་གི་ར་མདར་བཏང་སྟེ། སོང་ལ་ལྟོས་ཤིག་ཅེས་བསྒོས་སོ། ། 15 དེ་ནས་ཁོ་ཚོ་དེ་དག་གི་རྗེས་སུ་ཡོར་དན་གཙང་པོའི་བར་དུ་སོང་སྟེ། ལྟོས་དང་། ལམ་ཧྲིལ་པོར་ཨ་རམ་པས་རྟབ་རྟབ་པོར་འཕངས་པའི་གོས་དང་ཡོ་བྱད་ཀྱིས་གང་ཡོད་པ་རེད། དེ་ནས་བང་ཆེན་རྣམས་ཕྱིར་ལོག་ནས་རྒྱལ་པོར་འཕྲིན་ཞུས་སོ། །

16 དེར་མི་རྣམས་ཕྱི་རོལ་ཏུ་ཐོན་ནས་ཨ་རམ་པའི་དམག་སྒར་འཕྲོག་བཅོམ་བྱས་ཏེ། དཀོན་མཆོག་ཡ་ཝཱེས་གསུངས་པ་བཞིན་དུ། དངུལ་སྲང་རེ་ལ་གྲོ་ཞིབ་བྲེ་རེ་དང་། ནས་བྲེ་གཉིས་དངུལ་སྲང་རེ་བྱས་ནས་བཙོངས་པའོ། ། 17 ཡང་རྒྱལ་པོས་ཁོ་རང་བསྐྱོར་ཡོད་པའི་དམག་དཔོན་དེ་མཁར་སྒོ་རུ་ཞིབ་བཤེར་བྱེད་པར་བསྐོས་པ་དང་། དཀོན་མཆོག་གི་སྐྱེས་བུ་ཡིས་རྒྱལ་པོ་ཁོང་དང་ཐུག་ཕྲད་དུ་འོངས་དུས་སུ་ཁོ་ལ་གསུངས་པ་བཞིན་དུ། མི་རྣམས་ཀྱིས་དེ་ནི་སྒོ་འགྲམ་དུ་རྡོག་རྫིས་བཏང་བས་ཚེ་ལས་འདས། 18 དེ་ནི་དཀོན་མཆོག་གི་སྐྱེས་བུ་ཡིས་རྒྱལ་པོ་ལ། སང་ཉིན་དུས་ཚོད་འདིར་སཱ་མར་ཡ་ཡི་མཁར་སྒོར་དངུལ་སྲང་རེ་ལ་ནས་བྲེ་གཉིས་རེ་དང་། གྲོ་ཞིབ་བྲེ་གཅིག་དངུལ་སྲང་རེ་ལ་བཙོང་བར་འགྱུར་ཞེས་གསུངས་པ་བཞིན་དུ་གྲུབ་པ་ལ། 19 དམག་དཔོན་གྱིས་དཀོན་མཆོག་གི་སྐྱེས་བུ་ལ་ལན་བཟློག་ཅིང་། དཀོན་མཆོག་ཡ་ཝཱེས་ནམ་མཁའི་དཀར་ཁུང་ཕྱེས་པར་མཛད་ན་ཡང་དེ་འདྲ་འབྱུང་སྲིད་དམ་ཞེས་སྨྲས་པས། དཀོན་མཆོག་གི་སྐྱེས་བུ་ཡིས་ཁོ་ལ། ལྟོས་དང་། ཁྱོད་ཀྱི་མིག་གིས་དེ་མཐོང་ཡང་དེ་ལས་བཟའ་བར་མི་འགྱུར་རོ་ཞེས་གསུངས་པས་ཡིན་ལ། 20 དོན་དེ་དངོས་གནས་ཁོ་ལ་བྱུང་བར་གྱུར་ཏེ། མི་རྣམས་ཀྱིས་ཁོ་སྒོ་འགྲམ་དུ་རྡོག་བརྫིས་བཏང་ནས་ཚེ་ལས་འདས་སོ། །

ལེའུ་བརྒྱད་པ།

ཤུ་ནེམ་གྱི་བུད་མེད་དེའི་ས་ཞིང་ཕྱིར་ཐོབ་པ།

1 དེ་ཡང་ཨེ་ལི་ཤཱས་སྔར་གསོན་དུ་བཅུག་པའི་བུ་དེའི་ཨ་མ་ལ། དཀོན་མཆོག་ཡ་ཝཱེས་ཡུལ་འདིར་ལོ་བདུན་གྱི་རིང་ལ་མུ་གེ་འབྱུང་བའི་གསུང་བརྡ་བརྒྱབ་ཡོད་པས། ཁྱོད་དང་ཁྱོད་ཀྱི་བཟའ་མི་རྣམས་ཡར་ལོངས་ལ། ཡུལ་འདིར་ཁ་བྲལ་ནས་བྱེས་སུ་སྡོད་ནུས་པའི་ས་ཆ་ཞིག་ཏུ་སྡོད་ཅིག་ཅེས་བསྒོས་པ་དང་། 2 བུད་མེད་དེ་ཡར་ལངས་ནས་དཀོན་མཆོག་གི་སྐྱེས་བུ་ཡིས་བསྒོས་པ་བཞིན་དུ་བྱས་ཤིང་། རང་གི་བཟའ་མི་རྣམས་ཁྲིད་ནས་སོང་བ་དང་། ཕེ་ལེ་ཤེད་པའི་ཡུལ་དུ་ལོ་བདུན་གྱི་རིང་ལ་བསྡད་དོ། ། 3 དེ་ཡང་ལོ་བདུན་འགོར་རྗེས་བུད་མེད་དེ་ཕེ་ལེ་ཤེད་པའི་ཡུལ་ནས་ཕྱིར་ལོག་པ་དང་། རང་གི་ཁང་པ་དང་ས་ཞིང་གི་དོན་དུ་འོ་དོད་ཞུ་བར་རྒྱལ་པོའི་དྲུང་དུ་སོང་བ་ན། 4 རྒྱལ་པོས་དཀོན་མཆོག་གི་སྐྱེས་བུའི་ཞབས་ཕྱི་གེ་ཧ་ཟི་དང་གླེང་མོལ་མཛད་ཀྱིན་ཁོ་ལ། ཁྱོད་ཀྱིས་ཨེ་ལི་ཤཱས་མཛད་པའི་དོན་ཆེན་ཐམས་ཅད་ང་ལ་ཤོད་ཅིག་ཅེས་སྨྲས་པར། 5 ཁོས་རྒྱལ་པོ་ལ་ཨེ་ལི་ཤཱས་ཇི་ལྟར་གཤིན་པོ་ཞིག་གསོན་དུ་བཅུག་ཚུལ་དེ་འཆད་པའི་ཚེ། ལྟོས་དང་། སྔར་སྲོག་བསྐྱབས་པའི་བུ་དེའི་མ་ཡིས་རྒྱལ་པོ་ལ་རང་གི་ས་ཞིང་དང་ཁང་པའི་དོན་དུ་འོ་དོད་ཞུས་པས། གེ་ཧ་ཟི་ན་རེ། ཀྱེ་བདག་གི་ཇོ་བོ་བདག་གི་རྒྱལ་པོ་ལགས། བུད་མེད་དེ་ནི་འདི་ཡིན་ཏེ། ཨེ་ལི་ཤཱས་གསོན་དུ་བཅུག་པའི་བུ་ཡང་འདི་རང་ཡིན་ཞེས་ཞུས་པ་དང་། 6 རྒྱལ་པོས་ཀྱང་བུད་མེད་ལ་དྲིས་པ་ན་ཁོ་མོས་ཁོང་ལ་སྨྲས་སོ། །དེ་བས་རྒྱལ་པོས་འགོ་དཔོན་ *ཞིག་མངགས་ནས་དེ་ལ་ཁོ་མོའི་ཡིན་ཚད་དང་། ཁོ་མོས་རང་ཡུལ་བསྐྱུར་བའི་ཉིན་ནས་བཟུང་ད་ལྟའི་བར་གྱི་ས་ཞིང་དང་ཐོན་རྫས་བཅས་ཡོད་ཚད་ཁོ་མོར་ཕྱིར་སྤྲོད་ཅིག་ཅེས་བསྒོས་སོ། །

ཧ་ཟཱ་ཨེལ་གྱིས་པེན་ཧ་དཱད་བཀྲོངས་པ།

7 ཡང་ཨེ་ལི་ཤཱ་ཁོང་ཉིད་དཱ་མེ་སེག་ལ་ཕྱིན་པ་དང་། ཨ་རམ་གྱི་རྒྱལ་པོ་པེན་ཧ་དཱད་ནད་ཀྱིས་ཟིན་ཡོད་དེ། མི་ཞིག་གིས་ཁོང་ལ། དཀོན་མཆོག་གི་སྐྱེས་བུ་འདིར་ཡོང་ཡོད་ཅེས་ཞུས་པར། 8 རྒྱལ་པོས་ཧ་ཟཱ་ཨེལ་ལ། ཁྱོད་ཀྱིས་རང་གི་ལག་ཏུ་ཞུ་རྟེན་ཞིག་ཁྱེར་ནས་དཀོན་མཆོག་གི་སྐྱེས་བུ་བསུ་རུ་སོང་སྟེ། ང་ནད་འདི་ལས་གསོན་ཐུབ་མིན་དྲིས་ཤིག ཁོང་ལས་དཀོན་མཆོག་ཡ་ཝཱེའི་ཐུགས་བརྟག་ཞུས་ཤིག་ཅེས་བཀའ་གནང་བ་དང་། 9 ཧ་ཟཱ་ཨེལ་བྱ་བ་ཨེ་ལི་ཤཱ་བསུ་རུ་ཕྱིན་ཏེ། ཁོས་དཱ་མེ་སེག་གི་བཟང་ནོར་ཐམས་ཅད་ལས་ཞུ་རྟེན་རྔ་མོང་བཞི་བཅུར་བཀལ་ཏེ་མཉམ་དུ་ཁྱེར་ཅིང་། ཁོང་གི་དྲུང་དུ་ལངས་ཏེ་ན་རེ། ཨ་རམ་གྱི་རྒྱལ་པོ་ཁྱེད་ཀྱི་བུ་པེན་ཧ་དཱད་ཀྱིས་བདག་ཁྱེད་ཀྱི་དྲུང་དུ་མངགས་ཏེ། ང་ནད་འདི་ལས་གསོན་པར་འགྱུར་རམ་ཞེས་འདྲིའོ་ཞུས་པ་ན། 10 ཨེ་ལི་ཤཱས་ལན་དུ། ཁྱོད་སོང་སྟེ་ཁོ་ལ། ཁྱོད་ནི་ཏག་ཏག་གསོན་པར་འགྱུར་ཞེས་སྦྲོན་ཅིག འོན་ཀྱང་ཁོ་ནི་འཆི་བར་ངེས་པ་དེ་དཀོན་མཆོག་ཡ་ཝཱེས་ང་ལ་མངོན་པར་མཛད་དོ་ཞེས་གསུངས་སོ། ། 11 ཨེ་ལི་ཤཱས་ཁོ་རང་བག་འཁུམས་ནས་སྡོད་མི་བདེ་བའི་བར་དུ་མིག་ཧུར་རེར་ཁོ་ལ་བལྟས་ཤིང་། དེ་ནས་དཀོན་མཆོག་གི་སྐྱེས་བུ་ཁོང་བཤུམས་པར་གྱུར། 12 དེར་ཧ་ཟཱ་ཨེལ་གྱིས། བདག་གི་ཇོ་བོ་ལགས་ཅི་ལ་བཤུམས་པ་ཡིན་ཞུས་པས། ཁོང་གིས་དེ་ལ། ཅི་ལ་ངུ་ཟེར་ན། ཁྱོད་ཀྱིས་ཡེས་ར་ཨེལ་པ་རྣམས་ལ་སྤྱོད་པར་འགྱུར་བའི་དོན་ངན་རྣམས་ངས་ཤེས་ཟིན་པས་ཡིན། ཁྱོད་ཀྱིས་ཁོ་ཚོའི་གྲོང་ཁྱེར་བརྟན་པོ་རྣམས་མེར་བསྲེགས་ཏེ། དེའི་ན་གཞོན་རྣམས་རལ་གྲིས་གསོད་ཅིང་། དེ་དག་གི་ཕྲུ་གུ་རྣམས་སར་བསྒྱེལ་ནས་གསོད་པ་དང་། སྦྲུམ་མ་རྣམས་ཀྱི་གྲོད་པ་གཤག་པར་འགྱུར་རོ་ཞེས་གསུངས་པ་དང་། 13 ཧ་ཟཱ་ཨེལ་གྱིས། ཁྱེད་ཀྱི་ཞབས་ཕྱི་ཁྱི་ལྟ་བུ་བདག་གིས་དོན་ཆེན་པོ་དེ་ཅི་ལྟར་བྱེད་དམ་ཞུས་པས། ཨེ་ལི་ཤཱས་ལན་དུ། ཁྱོད་རང་ཨ་རམ་གྱི་རྒྱལ་པོར་འགྱུར་བ་ནི་དཀོན་མཆོག་ཡ་ཝཱེས་ང་ལ་བསྟན་བྱུང་གསུངས་སོ། ། 14 དེ་ནས་ཁོ་ཨེ་ལི་ཤཱ་དང་བྲལ་ནས་ཕྱིར་རང་གི་བདག་པོའི་རྩར་ཕྱིན་པ་དང་། པེན་ཧ་དཱད་ཀྱིས་ཁོ་ལ། ཨེ་ལི་ཤཱས་ཁྱོད་ལ་ཅི་ཟེར་ཞེས་པར་ཁོ་ན་རེ། ཁོང་གིས་ཁྱེད་ངེས་པར་གསོན་པར་འགྱུར་ཞེས་ང་ལ་བཤད་བྱུང་ཞེས་སྨྲས། 15 དེའི་ཕྱི་ཉིན་ཧ་ཟཱ་ཨེལ་གྱིས་མལ་གོས་མཐུག་པོ་ཞིག་བླངས་ནས་ཆུར་སྦངས་ཏེ་པེན་ཧ་དཱད་ཀྱི་གདོང་ལ་བཀབ་པས། ཁོ་ནི་ཚེ་ལས་འདས་པ་དང་ཧ་ཟཱ་ཨེལ་ཁོའི་ཚབ་ཏུ་རྒྱལ་པོར་གྱུར་ཏོ། །

ཡ་ཧུ་དཱའི་རྒྱལ་པོ་ཡེ་ཧོ་རཱམ།

16 དེ་ཡང་ཡེས་ར་ཨེལ་གྱི་རྒྱལ་པོ་ཨ་ཧབ་ཀྱི་སྲས་ཡོ་རཱམ་གྱིས་སྲིད་བསྐྱངས་པའི་ལོ་ལྔ་པར། ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ད་དུང་བཞུགས་པ་དང་། ཡེ་ཧོ་ཤ་ཕད་ཀྱི་སྲས་ཡེ་ཧོ་རཱམ་རྒྱལ་པོར་བསྡད། 17 ཁོ་རྒྱལ་པོར་སྡོད་དུས་སུ་ལོ་སུམ་ཅུ་སོ་གཉིས་ཡིན་པ་དང་། ཡེ་རུ་སཱ་ལེམ་དུ་ལོ་བརྒྱད་ཀྱི་རིང་ལ་རྒྱལ་སྲིད་བསྐྱངས། 18 ཁོས་ཀྱང་ཨ་ཧབ་ཀྱི་བུ་རྒྱུད་ཀྱིས་སྤྱད་པ་ལྟར་དུ། ཡེས་ར་ཨེལ་གྱི་རྒྱལ་པོ་རྣམས་ཀྱི་ལམ་ལ་འགྲུལ། གང་ལ་ཞེ་ན། ཁོས་ཨ་ཧབ་ཀྱི་བུ་མོ་ཆུང་མར་བླངས་པར་མ་ཟད། དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་དོ། ། 19 ཡིན་ཡང་དཀོན་མཆོག་ཡ་ཝཱེས་ཉིད་ཀྱི་ཞབས་ཕྱི་དཱ་བིད་ཀྱི་རྐྱེན་གྱིས་ཡ་ཧུ་དཱ་མེད་པར་མཛད་པ་ལ་ཐུགས་མ་མཉེས་སོ། །ཁོང་གིས་དཱ་བིད་ལ་ཞལ་བཞེས་གནང་ཡོད་པ་བཞིན་མཛད་དེ། ཁོང་དང་ཁོང་གི་བུ་རྒྱུད་རྣམས་ལ་དུས་གཏན་དུ་སྒྲོན་མེ་ལྟར་འོད་ཡོད་པར་གནང་བའོ། ། 20 ཡེ་ཧོ་རཱམ་རྒྱལ་པོ་ཡིན་པའི་དུས་སུ་ཨེ་དོམ་པ་རྣམས་ཀྱིས་ཡ་ཧུ་དཱའི་མངའ་འོག་ནས་ངོ་ལོག་བྱས་ཤིང་ཁོ་ཚོས་རང་ལ་རྒྱལ་པོ་ཞིག་བསྐོས་སོ། ། 21 དེའི་ཕྱིར་ཡེ་ཧོ་རཱམ་ནི་ཤིང་རྟ་ཐམས་ཅད་དང་བཅས་ཙ་ཨིར་དུ་ཕྱིན་ཏེ། ཁོ་མཚན་མོར་ལངས་ནས་ཁོ་རང་དང་ཤིང་རྟའི་དམག་དཔོན་རྣམས་བསྐོར་ནས་ཡོད་པའི་ཨེ་དོམ་པ་རྣམས་འཇོམས་པར་བྱས་ནའང་། ཁོའི་དམག་མི་རྣམས་རང་རང་གི་གུར་དུ་བྲོས། 22 དེ་ལྟར་ཨེ་དོམ་པས་ངོ་ལོག་བྱས་ཏེ། ཡ་ཧུ་དཱའི་མངའ་འོག་ནས་དེ་རིང་བར་དུ་ངོ་ལོག་བྱས་པ་དང་། དུས་དེར་ལིབ་ནཱ་པས་ཀྱང་ངོ་ལོག་བྱས་སོ། ། 23 ཡེ་ཧོ་རཱམ་གྱི་དོན་གཞན་དག་དང་། ཁོས་ཅི་བྱས་པ་ཐམས་ཅད་ཡ་ཧུ་དཱའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མིན་ནམ། 24 དེ་ནས་ཡེ་ཧོ་རཱམ་རང་གི་ཕ་མེས་རྣམས་དང་ལྷན་ཅིག་གཟིམས་པ་དང་དཱ་བིད་ཀྱི་གྲོང་ཁྱེར་†ནས་དུར་དུ་སྦས། ཁོའི་སྲས་ཨ་ཧ་ཟི་ཡཱ་ཡིས་དེའི་རྒྱུན་མཐུད་ནས་རྒྱལ་སྲིད་བསྐྱངས་སོ། །

ཡ་ཧུ་དཱའི་རྒྱལ་པོ་ཨ་ཧ་ཟི་ཡཱ།

25 དེ་ཡང་ཡེས་ར་ཨེལ་གྱི་རྒྱལ་པོ་ཨ་ཧབ་ཀྱི་སྲས་ཡོ་རཱམ་གྱིས་རྒྱལ་སྲིད་བསྐྱངས་པའི་ལོ་བཅུ་གཉིས་པར། ཡ་ཧུ་དཱའི་རྒྱལ་པོ་ཡེ་ཧོ་རཱམ་གྱི་སྲས་ཨ་ཧ་ཟི་ཡཱ་ནི་ཡ་ཧུ་དཱའི་རྒྱལ་པོར་གྱུར་ཏོ། ། 26 ཨ་ཧ་ཟི་ཡཱ་ཡིས་རྒྱལ་སྲིད་བཟུང་དུས། ཁོ་ལོ་ཉེར་གཉིས་ལ་སོན་ཡོད་དེ། ཡེ་རུ་སཱ་ལེམ་དུ་ལོ་གཅིག་རིང་རྒྱལ་སྲིད་བསྐྱངས། ཁོའི་ཡུམ་ནི་ཡེས་ར་ཨེལ་གྱི་རྒྱལ་པོ་ཨོམ་རིའི་ཚ་མོ་ ‡ཨ་ཐལ་ཡཱ་བྱ་བའོ། ། 27 ཁོ་ནི་ཨ་ཧབ་ཚང་གི་མག་པ་ཡིན་པའི་རྐྱེན་གྱིས། ཁོ་ཡང་ཨ་ཧབ་ཁྱིམ་རྒྱུད་ཀྱི་ལམ་དུ་ཞུགས་ཤིང་། ཨ་ཧབ་ཀྱི་ཁྱིམ་རྒྱུད་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་དོ། །

28 དེ་ནས་ཨ་ཧ་ཟི་ཡཱ་ནི་ཨ་ཧབ་ཀྱི་སྲས་ཡོ་རཱམ་དང་མཉམ་དུ་ཨ་རམ་གྱི་རྒྱལ་པོ་ཧ་ཟཱ་ཨེལ་ལ་དམག་འགྱེད་དུ་གིལ་ཨད་ཀྱི་རཱ་མོད་དུ་སོང་ཞིང་། ཨ་རམ་པས་ཡོ་རཱམ་བསྣད་པ་རེད། 29 ཡང་རྒྱལ་པོ་ཡོ་རཱམ་ནི་ཨ་རམ་གྱི་རྒྱལ་པོ་ཧ་ཟཱ་ཨེལ་དང་གཡུལ་འགྱེད་པའི་དུས་སུ། ཨ་རམ་པས་རཱ་མ་རུ་ཁོ་བསྣད་པའི་རྨ་དེ་གསོ་བར་ཡེ་སི་རེ་ཨེལ་དུ་ཕྱིར་ལོག་པ་དང་། ཡ་ཧུ་དཱའི་རྒྱལ་པོ་ཡེ་ཧོ་རཱམ་གྱི་སྲས་ཨ་ཧ་ཟི་ཡཱ་ནི་ཨ་ཧབ་ཀྱི་སྲས་ཡོ་རཱམ་རྨས་ཡོད་པས། དེ་ལ་བལྟ་རུ་མར་ཡེ་སི་རེ་ཨེལ་དུ་སོང་ངོ་། །

ལེའུ་དགུ་པ།

ཡེ་ཧུ་བྱ་བ་ཡེས་ར་ཨེལ་གྱི་རྒྱལ་པོར་བསྐོས་པ།

1 དེ་ཡང་ལུང་སྟོན་པ་ཨེ་ལི་ཤཱས་ལུང་སྟོན་པའི་སློབ་བུ་རྣམས་ལས་གཅིག་བོས་ནས་དེ་ལ། རང་གི་སྐ་རགས་སྡོམས་ལ་སྣུམ་གྱི་བུམ་པ་འདི་ལག་ཏུ་ཐོགས་ནས་གིལ་ཨད་ཀྱི་རཱ་མོད་དུ་སོང་ཞིག 2 ཁྱོད་རང་དེར་སླེབས་པའི་ཚེ། ནིམ་ཤིའི་ཚ་བོའམ་ཡེ་ཧོ་ཤ་ཕད་ཀྱི་བུ་ཡེ་ཧུ་བྱ་བ་ཚོལ་ཞིག སོང་ལ་ཁོའི་སྤུན་རྣམས་ཀྱི་ཁྲོད་ནས་བསླངས་ཏེ་གཟིམ་ཁང་སྦུག་མའི་ནང་དུ་ཁོ་ཁྲིད་པར་གྱིས་ཤིག 3 དེ་ནས་སྣུམ་གྱི་བུམ་པ་འདི་བླངས་ནས་ཁོའི་མགོ་ལ་བླུགས་ཏེ་ཁོ་ལ། དཀོན་མཆོག་ཡ་ཝཱེས་འདི་སྐད་དུ། ངས་ཁྱོད་ལ་སྣུམ་གྱིས་བྱུགས་ཏེ་ཡེས་ར་ཨེལ་གྱི་རྒྱལ་པོར་བསྐོས་པ་ཡིན་གསུངས་སོ་ཞེས་སྨྲས་པའི་རྗེས་སུ་སྒོ་ཕྱེས་ནས་ཕྲོས་དང་དུས་འགྱངས་མི་རུང་ཞེས་གདམས་སོ། །

4 དེ་ནས་ལུང་སྟོན་པ་གཞོན་ནུ་ཞབས་ཕྱི་དེ་གིལ་ཨད་ཀྱི་རཱ་མོད་དུ་སོང་བ་དང་། 5 དེར་སླེབས་པའི་ཚེ་ན། ལྟོས་དང་། དམག་དཔོན་རྣམས་དེ་རུ་བསྡད་ཡོད་པ་དང་། ཁོ་ན་རེ། ཀྱེ་དམག་དཔོན། ཁྱེད་ཀྱི་ཆེད་དུ་ང་ལ་འཕྲིན་ཞིག་ཡོད་སྨྲས་པས། ཡེ་ཧུ་ཡིས། ངེད་རྣམས་ལས་འཕྲིན་སུ་ལ་ཡོད་དྲིས་པའི་ལན་དུ་ཁོས། ཀྱེ་དམག་དཔོན། ཁྱེད་ལ་འཕྲིན་ཞིག་ཡོད་ཅེས་ཞུས་པ་དང་། 6 ཡེ་ཧུ་ལངས་ནས་ཁྱིམ་དུ་སོང་བ་དང་ལུང་སྟོན་པའི་སློབ་བུ་ཡིས་ཁོའི་མགོ་ལ་སྣུམ་བླུགས་ནས་ཁོ་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། བདག་གིས་ཁྱོད་སྣུམ་གྱིས་བྱུགས་ནས་དཀོན་མཆོག་ཡ་ཝཱེའི་འབངས་མི་ཡེས་ར་ཨེལ་གྱི་རྒྱལ་པོར་བསྐོས་པ་ཡིན། 7 ངས་རང་གི་ཞབས་ཕྱི་ལུང་སྟོན་པ་རྣམས་ཀྱི་ཁྲག་དང་། དཀོན་མཆོག་ཡ་ཝཱེའི་ཞབས་ཕྱི་ཐམས་ཅད་ཀྱི་ཁྲག་ལན་དེ་ཡེ་ཟི་བེལ་གྱི་ལག་ནས་ལེན་པའི་ཕྱིར། ཁྱོད་ཀྱིས་རང་གི་བདག་པོ་ཨ་ཧབ་ཀྱི་ཁྱིམ་ལ་བརྡེགས་ནས་མེད་པར་བཟོ་དགོས། 8 ཨ་ཧབ་ཀྱི་ཁྱིམ་རྒྱུད་ཐམས་ཅད་རྩ་མེད་དུ་འགྲོ་བ་སྟེ། ཡེས་ར་ཨེལ་དུ་རང་དབང་ཅན་ནམ་ཡང་ན་རང་དབང་མེད་པ་གང་ཡིན་ཡང་ངས་ཨ་ཧབ་ཀྱི་ཁྱིམ་རྒྱུད་ལས་ཐམས་ཅད་ཚར་གཅོད་བྱ་སྟེ། 9 ངས་ཨ་ཧབ་ཀྱི་ཁྱིམ་རྒྱུད་དེ་ནེ་བཱད་ཀྱི་བུ་ཡེ་རོབ་ཨམ་དང་། ཨ་ཧི་ཡཱ་ཡི་བུ་པཱ་ཤ་ཡི་ཁྱིམ་རྒྱུད་ལྟ་བུར་བྱེད་པར་འགྱུར་ལ། 10 ཡེ་ཟི་བེལ་ནི་ཡེ་སི་རེ་ཨེལ་གྱི་ཞིང་བར་དུ་ཁྱིས་བཟའ་བར་འགྱུར་ཞིང་། དུར་དུ་འཇུག་མཁན་སུ་ཡང་མེད་ཅེས་སྦྲན་ཏེ་སྒོ་ཕྱེས་ནས་བྲོས་སོ། །

11 དེ་ཡང་ཡེ་ཧུ་ཕྱི་རོལ་ཏུ་ཐོན་ཏེ་རང་གི་བདག་པོའི་འཁོར་རྣམས་ཀྱི་མདུན་དུ་འོངས་པ་དང་། དེ་དག་གིས་ཁོ་ལ་ཐམས་ཅད་བདེ་ལེགས་སམ། སྨྱོན་པ་དེ་ཁྱེད་ཀྱི་རྩར་འོངས་པ་ཅི་ཡིན་ཞེས་དྲིས་པར། ཁོས་དེ་དག་ལ། ཁྱེད་ཅག་མི་དེར་ཆ་རྒྱུས་ཡོད་པ་དང་ཁོས་ཅི་བཤད་པའང་ཤེས་སོ་ཞེས་སྨྲས། 12 ཁོ་ཚོས་དེ་ནི་རྫུན་ཡིན་ཏེ། ཁྱོད་ཀྱིས་ངེད་རྣམས་ལ་ཤོད་ཅིག་ཅེས་པ་ན། ཁོས་དེ་དག་ལ། མི་དེས་འདི་ལྟར་སྨྲས་ཏེ་ན་རེ། དཀོན་མཆོག་ཡ་ཝཱེས་འདི་སྐད་དུ། ངས་ཁྱོད་སྣུམ་གྱིས་བྱུགས་ཏེ་ཡེས་ར་ཨེལ་གྱི་རྒྱལ་པོར་བསྐོས་སོ་གསུངས་ཞེས་སྨྲས་སོང་ཞེས་པ་ཙམ་གྱིས། 13 དེ་དག་གིས་མགྱོགས་པོར་རང་གི་གོས་ཕུད་ནས་ཁོའི་རྐང་འོག་གི་ཐེམ་སྐས་སུ་བཏིངས་ཏེ། ད་ནི་ཡེ་ཧུ་རྒྱལ་པོ་ལགས་ཞེས་བསྒྲགས་ནས་རྭ་དུང་བུས་སོ། །

ཡེ་ཧུས་ཡོ་རཱམ་དང་ཨ་ཧ་ཟི་ཡཱ་གཉིས་མེད་པར་བཟོས་པ།

14 དེ་ལྟར་ནིམ་ཤིའི་ཚ་བོའམ་ཡེ་ཧོ་ཤ་ཕད་ཀྱི་བུ་ཡེ་ཧུ་ཡིས་ཡོ་རཱམ་ལ་ལྐོག་ཇུས་བཤམས་པ་རེད། སྔོན་ཆད་ཨ་རམ་གྱི་རྒྱལ་པོ་ཧ་ཟཱ་ཨེལ་གྱི་རྐྱེན་གྱིས་ཡོ་རཱམ་དང་ཡེས་ར་ཨེལ་པ་ཐམས་ཅད་ཀྱིས་གིལ་ཨད་ཀྱི་རཱ་མོད་བསྲུངས་ཡོད་ལ། 15 རྒྱལ་པོ་ཡོ་རཱམ་གྱིས་ཨ་རམ་གྱི་རྒྱལ་པོ་ཧ་ཟཱ་ཨེལ་ལ་གཡུལ་འགྱེད་པའི་དུས་སུ། ཨ་རམ་པས་ཁོ་རྨས་པར་བྱས་པའི་རྨ་དྲག་གསོ་བྱེད་དུ་ཁོ་ཡེ་སི་རེ་ཨེལ་དུ་ཕྱིན་པ་ཡིན། དེ་ནས་ཡེ་ཧུ་ཡིས། གལ་ཏེ་ཁྱེད་ཅག་ཡིད་འཐད་ན་སུ་ཡིན་ཡང་གྲོང་ཁྱེར་འདི་ནས་ཐོན་ཏེ་ཡེ་སི་རེ་ཨེལ་ལ་འཕྲིན་བསྐྱལ་དུ་འབྲོ་བར་མ་འཇུག་ཅེས་སྨྲས་ཤིང་། 16 ཡེ་ཧུ་ཤིང་རྟར་བསྡད་དེ་ཡེ་སི་རེ་ཨེལ་གྱི་ཕྱོགས་སུ་ཕྱིན་པ་སྟེ། གང་ལ་ཞེ་ན། དེར་ཡོ་རཱམ་རྨས་ཕོག་ནས་ཉལ་སར་ལྷུང་ཡོད། ཡ་ཧུ་དཱའི་རྒྱལ་པོ་ཨ་ཧ་ཟི་ཡཱ་ཡང་ཡོ་རཱམ་ལ་མར་བལྟ་རུ་སོང་ངོ་། ། 17 ཡང་ཡེ་སི་རེ་ཨེལ་གྱི་མཁར་སྟེང་དུ་སོ་པ་ཞིག་ཀྲོང་ངེར་ཡོད་པ་དེས་ཡེ་ཧུའི་དམག་དཔུང་འོང་བ་མཐོང་བས། ངས་དམག་དཔུང་ཞིག་མཐོང་ངོ་ཞེས་སྦྲན་པའི་ལན་དུ་ཡོ་རཱམ་གྱིས། སྐྱ་དམག་ཅིག་བོས་ལ་ཁོ་རྣམས་བསུ་རུ་མངགས་ནས་བདེ་བར་ཡོད་དམ་དྲིས་ཤིག་བསྒོས་པས། 18 མི་དེ་རྟ་ཞོན་ནས་བསུ་རུ་སོང་སྟེ་ཡེ་ཧུ་ལ། རྒྱལ་པོས་བདེ་བར་ཡོད་དམ་ཞེས་འདྲིའོ་ཞེས་ཞུས་པ་ན། ཡེ་ཧུས་ལན་དུ། བདེ་མིན་ཁྱོད་དང་འབྲེལ་བ་ཅི་ཡོད་དམ། ངའི་རྒྱབ་ཏུ་སོང་ཞིག་ཅེས་སྨྲས་པ་ན། ཡང་སོ་པ་དེ་ན་རེ། བང་ཆེན་ནི་དེའི་དྲུང་དུ་ཕྱིན་ཀྱང་ཚུར་ལོག་མ་སོང་ཞེས་ཞུས་པ་དང་། 19 རྒྱལ་པོས་སྐྱ་དམག་གཞན་ཞིག་མངགས་ནས་དེ་དག་གི་རྩར་ཕྱིན་ཏེ་ན་རེ། རྒྱལ་པོས་བདེ་བར་ཡོད་དམ་ཞེས་འདྲིའོ་ཞེས་པ་དང་། ཡེ་ཧུ་ཡིས། བདེ་མིན་ཁྱོད་དང་འབྲེལ་བ་ཅི་ཡོད་དམ། ངའི་རྒྱབ་ཏུ་སོང་ཞིག་ཅེས་སྨྲས་པ་ན། 20 ཡང་སོ་པ་དེས་མི་དེ་ཁོ་ཚོའི་རྩར་ཕྱིན་ཀྱང་ཚུར་ལོག་མ་སོང་། ཡང་ཤིང་རྟ་འདེད་ལུགས་ལ་ལྟོས་ན་ནིམ་ཤིའི་བུ་ཡེ་ཧུ་ཡིན་པ་འདྲ། ཅི་ལ་ཞེ་ན། ཁོས་སྨྱོན་པ་ལྟར་ཤིང་རྟ་འདེད་པ་ཡིན་ཞེས་ཞུས་སོ། །

21 དེ་ནས་ཡོ་རཱམ་གྱིས་ཤིང་རྟ་གྲ་སྒྲིག་བྱོས་ཤིག་ཅེས་བསྒོས་པར། དེ་ཚོས་ཤིང་རྟ་གྲ་སྒྲིག་བྱས་ཤིང་། ཡེས་ར་ཨེལ་གྱི་རྒྱལ་པོ་ཡོ་རཱམ་དང་། ཡ་ཧུ་དཱའི་རྒྱལ་པོ་ཨ་ཧ་ཟི་ཡཱ་གཉིས་རང་རང་གི་ཤིང་རྟར་བསྡད་དེ་ཡེ་ཧུ་བསུ་རུ་སོང་བ་དང་། ཡེ་སི་རེ་ཨེལ་པ་ནཱ་རྦོད་བྱ་བའི་ས་སྐལ་བར་དུ་ཡེ་ཧུ་དང་ཕྲད་པ་རེད། 22 ཡང་ཡོ་རཱམ་གྱིས་ཡེ་ཧུ་མཐོང་བ་ན་ཁོ་ལ། ཀྱེ་ཡེ་ཧུ། བདེ་བར་ཡོད་དམ་དྲིས་པའི་ལན་དུ་ཡེ་ཧུ་ན་རེ། ཁྱོད་ཀྱི་མ་ཡེ་ཟི་བེལ་གྱི་ལོག་གཡེམ་དང་ངན་སྔགས་ནི་འདི་འདྲ་མང་བས། བདེ་བ་ཞིག་ཡོད་སྲིད་དམ་སྨྲས་པ་དང་། 23 ཡོ་རཱམ་གྱིས་ཤིང་རྟ་ཁ་ཕྱིར་བསྐོར་ནས་བྲོས་ཤིང་ཨ་ཧ་ཟི་ཡཱ་ལ། ཀྱེ་ཨ་ཧ་ཟི་ཡཱ། འདི་རུ་གཡོ་སྒྱུ་འདུག་ཅེས་སྨྲས་པ་ལ། 24 ཡེ་ཧུས་གཞུ་འཐེན་ནས་ཡོ་རཱམ་གྱི་སོག་པ་གཉིས་ཀྱི་མཚམས་སུ་མདའ་འཕངས་པས། མདའ་དེས་ཁོའི་སྙིང་བརྟོལ་ཞིང་ཁོ་ཤིང་རྟའི་སྟེང་དུ་འགྱེལ་ཏོ། ། 25 དེ་ནས་ཡེ་ཧུས་རང་གི་དམག་དཔོན་པིད་ཀར་ལ། ཁོ་ཡར་ཁྱེར་ལ་ཡེ་སི་རེ་ཨེལ་པ་ནཱ་རྦོད་ཀྱི་ས་སྐལ་དེའི་ཞིང་ཁར་གཡུགས་ཤིག ང་དང་ཁྱོད་གཉིས་ཀྱིས་ཁོའི་ཕ་ཨ་ཧབ་ཀྱི་རྗེས་འབྲངས་ནས་མཉམ་དུ་རྟ་ཞོན་ཏེ་འགྲོ་དུས་སུ། དཀོན་མཆོག་ཡ་ཝཱེས་ཨ་ཧབ་ཀྱི་སྐོར་ལ་སྔར་འདི་ལྟར་བཀའ་ལུང་གནང་བ་ངའི་ཡིད་ལ་དྲན་པའི་ཕྱིར་ཡིན་ཏེ། 26 དཀོན་མཆོག་ཡ་ཝཱེས་འདི་སྐད་དུ། ཁ་སང་ངས་ནཱ་རྦོད་ཀྱི་ཁྲག་དང་ཁོའི་བུ་རྣམས་ཀྱི་ཁྲག་མཐོང་བར་གྱུར་ཏེ། བདག་གིས་ཁྱོད་ལ་ས་སྐལ་འདིའི་སྟེང་ལན་སྤྲོད་པར་བྱ་ཞེས་བཀའ་བསྒྲགས་ཡོད་པའོ། །ད་ནི་ཁྱོད་ཀྱིས་དཀོན་མཆོག་ཡ་ཝཱེའི་བཀའ་བཞིན་དུ་ཁོ་ཁྱེར་ཏེ་ཞིང་ཁར་གཡུགས་ཤིག་ཅེས་བསྒོས་སོ། །

27 དེ་ཡང་ཡ་ཧུ་དཱའི་རྒྱལ་པོ་ཨ་ཧ་ཟི་ཡཱས་དེ་མཐོང་བའི་ཚེ། པེད་ཧ་ཀན་དུ་འཐེན་པའི་ལམ་ནས་བྲོས་སོང་བ་དང་། ཡེ་ཧུས་ཁོ་བདས་ཏེ་མི་རྣམས་ལ་ཁོ་ཡང་སོད་ཅིག་བསྒོས་པར། དེ་དག་གིས་ཡིབ་ལེ་ཨམ་དང་ཉེ་བའི་གུར་བྱ་བའི་ལ་ངོས་སུ་ཤིང་རྟའི་ནང་དུ་ཁོ་ལ་བསྣུན་ཅིང་། ཁོ་མེ་གིད་དོ་རུ་བྲོས་ནས་དེར་ཚེ་ལས་འདས། 28 དེ་ནས་ཁོའི་བློན་འཁོར་རྣམས་ཀྱིས་ཁོ་ཤིང་རྟའི་ནང་ཡེ་རུ་སཱ་ལེམ་དུ་ཁྱེར་ཏེ། དཱ་བིད་ཀྱི་གྲོང་ཁྱེར་དུ་རང་གི་ཕ་མེས་རྣམས་དང་ལྷན་དུ་ཁོའི་དུར་ཁྲོད་དུ་དུར་འཇུག་བྱས་པའོ། །

29 དེ་ཡང་ཨ་ཧབ་ཀྱི་སྲས་ཡོ་རཱམ་གྱིས་རྒྱལ་སྲིད་བཟུང་བའི་ལོ་བཅུ་གཅིག་པར། ཨ་ཧ་ཟི་ཡཱ་ཡིས་ཡ་ཧུ་དཱའི་རྒྱལ་སྲིད་བཟུང་ངོ་། །

ཡེ་ཧུས་ཡེ་ཟི་བེལ་བཀྲོངས་པ།

30 དེ་ནས་ཡེ་ཧུ་ནི་ཡེ་སི་རེ་ཨེལ་དུ་ཕྱིན་པའི་ཚེ་ན། ཡེ་ཟི་བེལ་གྱིས་དེ་ཐོས་ནས་མིག་ལ་མིག་རྩི་བསྐུས་ཤིང་སྐྲ་ཤད་ནས་སྒེའུ་ཁུང་ལས་བལྟས་པ་དང་། 31 ཡེ་ཧུ་རྒྱལ་སྒོའི་ནང་དུ་འཛུལ་བ་ཙམ་གྱིས་ཁོ་མོ་ན་རེ། ཀྱེ་ཟིམ་རེ། རང་གི་བདག་པོ་གསོད་མཁན་ཁྱོད་བདེའམ་སྨྲས་པར། 32 ཡེ་ཧུས་སྒེའུ་ཁུང་གི་ཕྱོགས་སུ་མགོ་བཏེགས་ཏེ་ན་རེ། ངའི་ཕྱོགས་སུ་ཡིན། སུ་ཡིན་ཞེས་དྲིས་མ་ཐག ཉུག་རུམ་པ་གཉིས་གསུམ་གྱིས་ཁོ་ལ་བལྟས་པ་ན། 33 ཁོས་དེ་དག་ལ། ཁོ་མོ་མར་གཡུགས་ཤིག་བསྒོས་པར། དེ་དག་གིས་ཁོ་མོ་མར་གཡུགས་ཤིང་རྩིག་ངོས་དང་རྟ་རྣམས་ཀྱི་ཐོག་ཏུ་ཁོ་མོའི་ཁྲག་ཐོར་བ་དང་། ཁོ་རང་གིས་མོ་རྨིག་བརྫིས་སུ་བཏང་བཅུག་གོ ། 34 དེ་ནས་ཡེ་ཧུ་ནང་དུ་འཛུལ་ཏེ་བཟའ་བཏུང་སྤྱད་པ་དང་། དེ་དག་ལ། སོང་ལ་དམོད་པ་ཕོག་པའི་བུད་མེད་དེར་བདག་བྱས་ནས་དུར་དུ་སྦ་བར་གྱིས་ཤིག ཅི་ལ་ཞེ་ན། དེ་ཡང་རྒྱལ་པོའི་སྲས་མོ་ཞིག་ཡིན་ནོ་ཞེས་སྨྲས་པས། 35 དེ་དག་ཁོ་མོ་དུར་འཇུག་བྱེད་དུ་སོང་ཡང་། ཁོ་མོའི་ཐོད་སྐོགས་དང་། རྐང་པ་དང་། ལག་མཐིལ་བཅས་མ་གཏོགས་གཞན་ཅི་ཡང་མ་རྙེད་དོ། ། 36 དེའི་ཕྱིར་དེ་ཚོ་ཕྱིར་ལོག་ནས་ཁོ་ལ་སྨྲས་པ་དང་། ཁོ་ན་རེ། འདི་ནི་དཀོན་མཆོག་ཡ་ཝཱེས་ཉིད་ཀྱི་ཞབས་ཕྱི་ཐི་ཞི་པ་ཨེ་ལི་ཡཱའི་ངག་ནས་གསུངས་པའི་བཀའ་བཞིན་ཡིན་ཏེ། ཡེ་སི་རེ་ཨེལ་གྱི་ས་སྟེང་དུ་ཡེ་ཟི་བེལ་གྱི་ཤ་ཁྱིས་བཟའ་བར་འགྱུར་བ་དང་། 37 ཡེ་ཟི་བེལ་གྱི་བེམ་པོ་ནི་ཡེ་སི་རེ་ཨེལ་གྱི་ས་སྐལ་དེའི་ཞིང་ནང་གི་ལུད་ལྟ་བུར་འགྱུར་ཞིང་། མི་སུས་ཀྱང་འདི་ནི་ཡེ་ཟི་བེལ་རེད་ཅེས་པའི་ཚིག་ཙམ་ཡང་སྨྲ་བར་མི་འགྱུར་བའི་ཕྱིར་རོ་ཞེས་སྨྲས་སོ། །

ལེའུ་བཅུ་པ།

ཡེ་ཧུས་ཨ་ཧབ་ཀྱི་བཟའ་མི་བཀྲོངས་པ།

1 དེ་ཡང་སཱ་མར་ཡ་རུ་ཨ་ཧབ་ཀྱི་བུ་བདུན་ཅུ་ཡོད་པས། ཡེ་ཧུས་འཕྲིན་ཡིག་བྲིས་ཏེ་སཱ་མར་ཡ་རུ་སྤྲིངས་པ་དང་། ཡེ་སི་རེ་ཨེལ་གྱི་འགོ་དཔོན་རྣམས་དང་། རྒན་པོ་རྣམས་དང་། ཨ་ཧབ་ཀྱི་སྲས་ལ་ལྟ་སྐྱོང་བྱེད་མཁན་རྣམས་ལ་འདི་ལྟར། 2 རང་གི་བདག་པོའི་བུ་རྣམས་ཁྱོད་ཅག་གི་རྩར་ཡོད་པ་དང་། ཁྱོད་རྣམས་ལ་ཤིང་རྟ་དང་རྟ་རྣམས་དང་། ལྕགས་རིས་བསྐོར་བའི་གྲོང་ཁྱེར་དང་། མཚོན་ཆ་བཅས་ཀྱང་ཡོད་པས། ཁྱོད་ཚོར་འཕྲིན་ཡིག་འདི་འབྱོར་འཕྲལ། 3 ཁྱོད་ཅག་གི་བདག་པོའི་བུ་རྣམས་ལས་ལེགས་ཤིང་འོས་པ་ཞིག་བཙལ་ནས་དེའི་ཕ་ཡི་རྒྱལ་ཁྲིར་འཁོད་ཅིག ཡང་ཁྱོད་ཅག་གི་བདག་པོའི་ཁྱིམ་རྒྱུད་ཀྱི་དོན་དུ་འཐབ་མོ་འགྱེད་པར་བྱོས་ཤིག་ཅེས་སྤྲིངས་མོད། 4 འོན་ཀྱང་དེ་རྣམས་རབ་ཏུ་སྐྲག་སྟེ། ལྟོས་དང་། རྒྱལ་པོ་གཉིས་ཀྱང་ཁོའི་མདུན་དུ་ཚུགས་མ་ཐུབ་ན། ངེད་ཅག་ཁོའི་མདུན་དུ་ཇི་ལྟར་འགྲེང་ནུས་སམ་ཞེས་སྨྲས་ནས། 5 ཕོ་བྲང་གི་གཙོ་དཔོན་དང་གྲོང་ཁྱེར་གྱི་སྤྱི་དཔོན། རྒན་པོ་རྣམས། ཨ་ཧབ་ཀྱི་སྲས་ལ་ལྟ་སྐྱོང་བྱེད་མཁན་རྣམས་ཀྱིས་ཡེ་ཧུ་ལ་འཕྲིན་ཡིག་བསྐུར་ཏེ། བདག་ཅག་ཁྱེད་ཀྱི་ཞབས་ཕྱི་ཡིན། ཁྱེད་ཀྱིས་ཅི་དང་ཅི་བསྒོ་བ་ཐམས་ཅད་བསྒྲུབ་པར་བྱ། བདག་ཅག་གིས་གཞན་སུ་ཡང་རྒྱལ་པོར་བསྐོ་བར་མི་བྱ། ཁྱེད་ཀྱི་སྤྱན་ལམ་དུ་ཅི་ལེགས་པ་དེ་མཛོད་ཅིག་ཞུས་པ་ལ། 6 ཡེ་ཧུས་དེ་དག་ལ་འཕྲིན་ཡིག་གཉིས་པ་བྲིས་ནས་འདི་ལྟར། གལ་ཏེ་ཁྱོད་ཅག་ངའི་ཕྱོགས་སུ་འཁོར་ནས་ངའི་སྐད་ལ་མཉན་ན། ཁྱོད་ཅག་གི་བདག་པོའི་བུ་རྣམས་ཀྱི་མགོ་བོ་བཅད་དེ། སང་ཉིན་ད་ཚོད་ངའི་རྩར་ཡེ་སི་རེ་ཨེལ་དུ་ཁྱེར་ཤོག་ཅེས་བསྒོས། དེའི་དུས་སུ་རྒྱལ་པོའི་བུ་བདུན་ཅུ་ནི་གྲོང་ཁྱེར་གྱི་བློན་ཆེན་རྣམས་དང་མཉམ་དུ་ཡོད་ལ། དེ་དག་གིས་ཁོ་རྣམས་ལ་ལྟ་སྐྱོང་བྱེད་པའོ། ། 7 འཕྲིན་ཡིག་ལག་ཏུ་འབྱོར་མ་ཐག་དེ་དག་གིས་རྒྱལ་པོའི་བུ་རྣམས་བཟུང་ཞིང་མི་བདུན་ཅུ་བོ་དེ་བསད་ནས་མགོ་བོ་རྣམས་སླེ་པོའི་ནང་དུ་བཅུག་སྟེ། ཡེ་སི་རེ་ཨེལ་དུ་ཡེ་ཧུའི་གམ་དུ་བསྐྱལ། 8 དེ་ནས་བང་ཆེན་ཞིག་འོངས་ཏེ་ཡེ་ཧུ་ལ། རྒྱལ་པོའི་བུ་རྣམས་ཀྱི་མགོ་བོ་འདིར་ཁྱེར་ནས་སླེབས་སོ་ཞེས་འཕྲིན་བསྐྱལ་བ་ལ། ཁོ་ན་རེ། དེ་རྣམས་ཕུང་པོ་གཉིས་སུ་བྱས་ཏེ། གྲོང་ཁྱེར་གྱི་རྒྱ་སྒོའི་འགྲམ་ནས་ཞོགས་པའི་བར་དུ་ཞོག་ཅིག་ཅེས་བསྒོས། 9 དེ་ནས་ཕྱི་ཉིན་ཞོགས་པའི་དུས་སུ་ཡེ་ཧུ་ཕྱི་རོལ་ཏུ་ཐོན་ནས་ལངས་ཏེ་མི་ཐམས་ཅད་ལ། ཁྱོད་ཅག་དྲང་པོ་འདུག ལྟོས་དང་། ངས་རང་གི་བདག་པོ་ལ་ངོ་ལོག་བྱས་ནས་བསད་པ་ཡིན། འོན་ཀྱང་མི་འདི་ཐམས་ཅད་ནི་སུས་བསད་པ་ཡིན་ནམ། 10 དཀོན་མཆོག་ཡ་ཝཱེའི་བཀའ་སྟེ། ཁོང་གིས་ཨ་ཧབ་ཀྱི་ཁྱིམ་རྒྱུད་ལ་གསུངས་པའི་བཀའ་ཐམས་ཅད་སྟོང་པར་མ་ལུས། དཀོན་མཆོག་ཡ་ཝཱེས་ཁོང་ཉིད་ཀྱི་ཞབས་ཕྱི་ཨེ་ལི་ཡཱ་བརྒྱུད་ནས་གསུངས་པ་དེ་བསྒྲུབས་པར་མཛད་ཅེས་སྨྲས་སོ། ། 11 དེ་ལྟར་ཡེ་ཧུས་ཨ་ཧབ་ཀྱི་རྒྱུད་འཛིན་ཡེ་སི་རེ་ཨེལ་དུ་ལུས་པ་ཐམས་ཅད་དང་། ཁོའི་བློན་ཆེན་རྣམས་དང་། གྲོགས་པོ་རྣམས་དང་། མཆོད་དཔོན་རྣམས་ལས་གཅིག་ཀྱང་མ་ལུས་པར་སྲོག་དང་ཕྲལ་ཏོ། །

12 དེ་ནས་ཡེ་ཧུ་ལངས་ཏེ་སཱ་མར་ཡ་རུ་ཕྱིན་པ་དང་། བེད་ཨེ་ཀེད་བྱ་བ་ལུག་རྫི་ཡོད་སའི་ལམ་དུ། 13 ཡེ་ཧུ་ནི་ཡ་ཧུ་དཱའི་རྒྱལ་པོ་ཨ་ཧ་ཟི་ཡཱའི་སྤུན་རྣམས་དང་ཕྲད་ཅིང་། ཁྱོད་ཅག་སུ་ཡིན་དྲིས་པ་ན། དེ་དག་གིས་ལན་དུ། བདག་ཅག་ཨ་ཧ་ཟི་ཡཱའི་སྤུན་མཆེད་ཡིན་ཏེ་རྒྱལ་སྲས་རྣམས་དང་རྒྱལ་ཡུམ་གྱི་བུ་རྣམས་ལ་བདེ་འཚམས་ཞུ་རུ་འགྲོའོ་ཞུས་ཤིང་། 14 ཁོས་འདི་དག་གསོན་པོར་ཟུངས་ཤིག་ཅེས་བསྒོས་པར། ཁོའི་ལག་འོག་གི་མི་རྣམས་ཀྱིས་དེ་དག་གསོན་པོར་བཟུང་ནས་མི་བཞི་བཅུ་ཞེ་གཉིས་ལས་གཅིག་ཀྱང་མ་བཏང་བར། པེད་ཨེ་ཀེད་ཀྱི་ས་དོང་གི་འགྲམ་དུ་བསད་དོ། །

15 ཡང་ཡེ་ཧུ་དེ་ནས་ཆས་པ་ན། ཁོ་བསུ་རུ་འོངས་པའི་རེ་ཁབ་ཀྱི་བུ་ཡེ་ཧོ་ན་དབ་དང་ཕྲད་ཅིང་། ཁོས་དེ་ལ་ཁམས་འདྲི་ཞུས་རྗེས། ངའི་སེམས་ཁྱེད་ལ་དྲང་བ་ལྟར་ཁྱེད་ཀྱི་སེམས་ཀྱང་ང་ལ་དྲང་པོ་ཡིན་ནམ་ཞེས་པའི་ལན་དུ། ཡེ་ཧོ་ན་དབ་ཀྱིས་དྲང་པོ་ཡིན་སྨྲས་པ་ན། ཡེ་ཧུ་ན་རེ། དེ་འདྲ་ཡིན་ན་ཁྱོད་ཀྱི་ལག་པ་སྲོངས་ཤིག་ཅེས་པར། དེས་ལག་པ་བསྲིངས་པ་དང་ཡེ་ཧུས་ཁོ་ནི་རང་གི་ཤིང་རྟ་རུ་འཐེན། 16 ཡེ་ཧུ་ན་རེ། ཁྱོད་རང་ང་དང་མཉམ་དུ་འགྲོ་ལ་ངས་དཀོན་མཆོག་ཡ་ཝཱེ་ལ་བཅངས་པའི་ལྷག་སེམས་ལ་ལྟོས་ཤིག་སྨྲས་ཏེ། དེ་ནི་ཁོའི་ཤིང་རྟར་ཁྱེར་ནས་ལྷན་དུ་ཆས་སོ། ། 17 དེ་ནས་ཁོ་སཱ་མར་ཡ་རུ་ཕྱིན་པ་དང་། དཀོན་མཆོག་ཡ་ཝཱེས་ཨེ་ལི་ཡཱ་ལ་གསུངས་པ་བཞིན་དུ། ཁོས་སཱ་མར་ཡ་རུ་ཤུལ་དུ་ལུས་པའི་ཨ་ཧབ་ཀྱི་མི་ཐམས་ཅད་བསད་དེ་མེད་པར་བྱས་སོ། །

ཡེ་ཧུས་པཱ་ཨལ་བསྟེན་མཁན་རྣམས་བཀྲོངས་པ།

18 དེ་ནས་ཡེ་ཧུས་མི་ཐམས་ཅད་བསྡུས་ནས་དེ་དག་ལ། ཨ་ཧབ་ཀྱིས་པཱ་ཨལ་ལ་ཉུང་ཙམ་དད་མོས་བྱས་ཀྱང་། ཡེ་ཧུས་དེ་ལས་ལྷག་པར་དད་མོས་བྱའོ། ། 19 ད་ལྟ་པཱ་ཨལ་གྱི་ལུང་སྟོན་པ་ཐམས་ཅད་དང་། ཁོ་ལ་ཞབས་ཕྱི་སྒྲུབ་མཁན་ཐམས་ཅད་དང་། ཁོའི་མཆོད་དཔོན་ཐམས་ཅད་གཅིག་ཀྱང་མ་ལུས་པར་ངའི་མདུན་དུ་བོས་ཤིག ངས་པཱ་ཨལ་ལ་མཆོད་པ་ཆེན་པོ་ཞིག་འབུལ་རྒྱུ་ཡིན་པས། སུ་ཞིག་མ་འོངས་ན་གསོན་པོར་ལུས་པར་མི་འགྱུར་རོ་ཞེས་བསྒོས། ཡེ་ཧུས་དེ་ལྟར་གཡོ་སྒྱུའི་སྦྱོར་བ་སྤེལ་བ་ནི་པཱ་ཨལ་ལ་ཞབས་ཕྱི་སྒྲུབ་མཁན་ཐམས་ཅད་མེད་པར་གཏོང་བའི་ཕྱིར་དུ་ཡིན། 20 ཡང་ཡེ་ཧུ་ན་རེ། པཱ་ཨལ་ལ་གུས་པ་བྱེད་དུ་མི་ཀུན་སྡུས་ཤིག་ཅེས་བསྒོས་པས། མི་རྣམས་ཀྱིས་དེ་གསལ་བསྒྲགས་བྱས། 21 ཡེ་ཧུས་ཡེས་ར་ཨེལ་གྱི་ཡུལ་ཀུན་ཏུ་བང་ཆེན་མངགས་པས། པཱ་ཨལ་ལ་ཞབས་ཕྱི་སྒྲུབ་མཁན་ཐམས་ཅད་འོངས་པ་སྟེ། མི་ཡོང་བ་གཅིག་ཀྱང་མེད་ལ། དེ་རྣམས་པཱ་ཨལ་གྱི་མཆོད་ཁང་དུ་འཛུལ་ཏེ། པཱ་ཨལ་གྱི་མཆོད་ཁང་ནི་ཚུར་རོལ་ནས་ཕ་རོལ་བར་དུ་བཀང་བར་གྱུར་ཏོ། ། 22 ཡེ་ཧུས་མཆོད་གོས་གཉེར་དཔོན་ལ། པཱ་ཨལ་ལ་ཞབས་ཕྱི་སྒྲུབ་མཁན་ཐམས་ཅད་ཀྱི་དོན་དུ་མཆོད་གོས་ཁྱེར་ཤོག་ཅེས་བསྒོས་པ་དང་། ཁོས་མཆོད་གོས་ཁྱེར་འོངས་ནས་དེ་དག་ལ་བསྐོན་པ་རེད། 23 དེ་ནས་ཡེ་ཧུ་དང་རེ་ཁབ་ཀྱི་བུ་ཡེ་ཧོ་ན་དབ་གཉིས་པཱ་ཨལ་གྱི་མཆོད་ཁང་དུ་འཛུལ་ཏེ། པཱ་ཨལ་གྱི་ཞབས་ཕྱི་རྣམས་ལ། ཞིབ་ཏུ་ལྟོས་དང་། འདིར་ཁྱོད་ཅག་གི་ཁྲོད་དུ་དཀོན་མཆོག་ཡ་ཝཱེའི་ཞབས་ཕྱི་གཅིག་ཀྱང་ཡོད་མི་རུང་སྟེ། པཱ་ཨལ་ལ་ཞབས་ཕྱི་སྒྲུབ་མཁན་འབའ་ཞིག་ཡོད་རུང་བ་ཡིན་ཞེས་བསྒོས། 24 དེ་ནས་མི་རྣམས་དམར་མཆོད་དང་སྦྱིན་སྲེག་འབུལ་བར་ནང་དུ་སོང་བ་དང་། ཡེ་ཧུས་ཕྱི་རོལ་ཏུ་མི་བརྒྱད་ཅུ་བཞག་ནས་དེ་དག་ལ། ཁྱོད་ཅག་གི་ལག་ཏུ་གཏད་པའི་མི་རྣམས་ལས་གཅིག་འབྲོ་རུ་བཅུག་ན། དེའི་ཚབ་ཏུ་སྲོག་ལན་འཇལ་དགོས་ཞེས་སྨྲས་སོ། ། 25 དེ་ནས་ཡེ་ཧུས་སྦྱིན་སྲེག་གི་མཆོད་པ་ཕུལ་ཚར་བ་ཙམ་གྱིས། སྲུང་དམག་དང་དམག་དཔོན་རྣམས་ལ། ནང་དུ་འཛུལ་ནས་དེ་དག་སོད་ཅིག གཅིག་ཀྱང་ཕྱི་རོལ་ཏུ་འཐོན་པར་མི་བྱའོ་ཞེས་སྨྲས་པས། སྲུང་དམག་དང་དམག་དཔོན་རྣམས་ཀྱིས་མི་དེ་དག་རལ་གྲིས་བསྣུན་ཏེ། དེ་དག་གི་རོ་རྣམས་ཕྱི་རོལ་ཏུ་འཕངས་པ་དང་པཱ་ཨལ་མཆོད་ཁང་གི་སྦུག་ཏུ་ཕྱིན་ནས། 26 པཱ་ཨལ་མཆོད་ཁང་ལས་རྡོ་སྐུ་རྣམས་བཏོན་ནས་མེ་ལ་བསྲེགས། 27 པཱ་ཨལ་གྱི་ལྷ་རྟེན་བཅག་སྟེ། པཱ་ཨལ་མཆོད་ཁང་བཤིག་ཅིང་དེ་རིང་གི་བར་དུ་གསང་སྤྱོད་བྱས་སོ། །

ཡེ་ཧུས་ཡེས་ར་ཨེལ་ལ་དབང་བསྒྱུར་པ།

28 དེ་ལྟར་ཡེ་ཧུས་པཱ་ཨལ་ནི་ཡེས་ར་ཨེལ་གྱི་ཁྲོད་ནས་མེད་པར་བྱས་ཀྱང་། 29 ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་མ་སྤངས་ཏེ། པེད་ཨེལ་དང་དཱན་དུ་ཡོད་པའི་གསེར་གྱི་བ་ཕྲུག་གཉིས་ལས་ཕྱིར་མ་འཁོར་རོ། །

30 དེར་དཀོན་མཆོག་ཡ་ཝཱེས་ཡེ་ཧུ་ལ། ཁྱོད་ཀྱིས་བདག་གི་སྤྱན་སྔར་ལེགས་པོ་གང་ཡིན་དེ་བསྒྲུབས་ཤིང་། ངའི་སེམས་ལ་ཅི་ཡོད་པ་ལྟར་ཨ་ཧབ་ལ་བྱས་པས། མི་རབས་བཞིའི་རིང་དུ་ཁྱོད་ཀྱི་བུ་རྣམས་ཡེས་ར་ཨེལ་གྱི་རྒྱལ་ཁྲིར་འགོད་པར་འགྱུར་ཞེས་གསུངས་ཀྱང་། 31 ཡེ་ཧུས་སེམས་ཧྲིལ་པོས་ཡེས་ར་ཨེལ་གྱི་དཀོན་མཆོག་ཡ་ཝཱེའི་བཀའ་ཁྲིམས་མ་བསྲུངས་ཏེ། ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ཡེ་རོབ་ཨམ་གྱི་སྡིག་པ་རྣམས་མ་སྤངས་སོ། །

32 དེའི་ཚེ་དཀོན་མཆོག་ཡ་ཝཱེས་ཡེས་ར་ཨེལ་ཉམས་དམས་སུ་མཛད་ཅིང་། ཧ་ཟཱ་ཨེལ་གྱིས་ཡེས་ར་ཨེལ་གྱི་ས་མཚམས་ཐམས་ཅད་ནས་དེ་དག་ལ་རྒོལ་བ་སྟེ། 33 ཡོར་དན་གཙང་པོའི་ཤར་ཕྱོགས་ནས་གིལ་ཨད་ཀྱི་ཡུལ་ཀུན་དང་། གཱ་རྡུ་པ་དང་རུ་བེན་པ། མཱ་ན་ཤེ་པ་རྣམས་ཀྱི་ཡུལ་དང་། ཨར་ནོན་གྲམ་པ་དང་ཉེ་བའི་ཨ་རོ་ཨེར་ནས་གིལ་ཨད་དང་པཱ་ཤན་བར་དུའོ། །

34 དེ་ཡང་ཡེ་ཧུ་ཡི་དོན་གཞན་རྣམས་དང་ཁོས་ཅི་དང་ཅི་བྱས་པ་ཐམས་ཅད་དང་། ཁོའི་དཔའ་བོའི་མཛད་རྗེས་སོགས་ནི་ཡེས་ར་ཨེལ་གྱི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 35 དེ་ནས་ཡེ་ཧུ་རང་གི་ཕ་མེས་རྣམས་ཀྱི་ཁྲོད་དུ་གཟིམས་པ་དང་། དེ་དག་གིས་ཁོ་སཱ་མར་ཡ་རུ་དུར་ལ་སྦས་ཤིང་ཁོའི་སྲས་ཡེ་ཧོ་ཨ་ཧཱ་ཟི་དེའི་རྒྱུན་མཐུད་ནས་རྒྱལ་པོ་བྱས། 36 ཡེ་ཧུས་སཱ་མར་ཡ་རུ་ལོ་ཉེར་བརྒྱད་ཀྱི་རིང་ཡེས་ར་ཨེལ་ལ་རྒྱལ་སྲིད་བསྐྱངས་པའོ། །

ལེའུ་བཅུ་གཅིག་པ།

ཨ་ཐལ་ཡཱ་བྱ་བ་ཡ་ཧུ་དཱའི་རྒྱལ་མོར་གྱུར་པ།

1 དེ་ནས་ཨ་ཧ་ཟི་ཡཱ་ཡི་མ་ཨ་ཐལ་ཡཱས་རང་གི་བུ་ཤི་ཟིན་པ་མཐོང་མ་ཐག་ཏུ། ལངས་ནས་རྒྱལ་རྒྱུད་ཐམས་ཅད་བསད་ཀྱང་། 2 རྒྱལ་པོ་ཡེ་ཧོ་རཱམ་གྱི་སྲས་མོ་ཨ་ཧ་ཟི་ཡཱའི་སྲིང་མོ་ཡེ་ཧོ་ཤེ་བ་ཡིས། ཨ་ཧ་ཟི་ཡཱའི་བུ་ཡོ་ཨ་སི་ནི་གསོད་པར་འགྱུར་བའི་རྒྱལ་སྲས་རྣམས་ལས་བརྐུས་ཏེ། ཁོ་དང་ཁོའི་མ་མ་གཉིས་གཟིམ་ཁང་ནང་དུ་བཞག་པ་དང་། དེ་དག་གིས་ཁོ་ཨ་ཐལ་ཡཱ་ལས་སྦས་པའི་རྐྱེན་གྱིས་མ་ཤི་བ་རེད། 3 དེ་ལྟར་ཨ་ཐལ་ཡཱ་ཡིས་ཡུལ་ཁམས་དེ་རུ་རྒྱལ་སྲིད་བསྐྱངས་པ་དང་། ཡོ་ཨ་སི་དང་ཁོའི་མ་མ་གཉིས་ལོ་དྲུག་གི་རིང་དཀོན་མཆོག་ཡ་ཝཱེའི་མཆོད་ཁང་ནང་དུ་སྦས་ནས་བསྡད་དོ། །

ཡོ་ཨ་སི་བྱ་བ་ཡ་ཧུ་དཱའི་རྒྱལ་པོར་བསྐོས་པ།

4 དེ་ཡང་ལོ་བདུན་པར་ཡེ་ཧོ་ཡ་དཱ་ཡིས་ཀཱ་རེ་པ་རྣམས་དང་། སྲུང་དམག་རྣམས་ཀྱི་བརྒྱ་དཔོན་རྣམས་འབོད་པར་མི་མངགས་པ་དང། དེ་རྣམས་ཁོའི་དྲུང་དུ་དཀོན་མཆོག་ཡ་ཝཱེའི་མཆོད་ཁང་དུ་ཁྲིད་ཅིང་། དེ་དག་བར་དམ་བཅའ་བཞག་ནས་དེ་དག་གིས་དཀོན་མཆོག་ཡ་ཝཱེའི་མཆོད་ཁང་ནང་དུ་མནའ་བསྐྱལ་བ་ན། ཁོས་དེ་དག་ལ་རྒྱལ་སྲས་དེ་བསྟན་ཏོ། ། 5 ཡང་ཁོས་དེ་རྣམས་ལ་བཀའ་བསྒོས་ཏེ། ཁྱོད་ཅག་གིས་བྱེད་དགོས་པ་ནི་འདི་ལྟ་སྟེ། ཁྱོད་ཅག་ལས་ངལ་གསོ་བའི་ཉིན་མོར་ལས་རེས་ཡིན་པ་རྣམས་ལས་སུམ་ཆའི་གཅིག་གིས་རྒྱལ་པོའི་ཕོ་བྲང་བསྲུང་དགོས། 6 ཡང་སུམ་ཆའི་གཅིག་ནི་སུར་བྱ་བའི་རྒྱ་སྒོར་སྡོད་དགོས་ལ། སུམ་ཆའི་གཅིག་གིས་སྲུང་དམག་རྣམས་ཀྱི་ལྟག་སྒོ་རུ་བསྡད་ནས་ཕོ་བྲང་སྲུང་རེས་བྱེད་དགོས། 7 ངལ་གསོ་བའི་ཉིན་མོར་ལས་རེས་ལ་མ་བབས་པའི་ཁག་གཉིས་ཀྱིས་རྒྱལ་པོའི་ཕྱིར་དུ་དཀོན་མཆོག་ཡ་ཝཱེའི་མཆོད་ཁང་བསྲུང་བར་གྱིས་ཤིག 8 ཁྱོད་ཅག་གིས་རང་རང་གི་མཚོན་ཆ་ལག་ཏུ་བཟུང་སྟེ་རྒྱལ་པོ་བསྐོར་ནས་སྡོད་དགོས། གཞན་སུ་ཞིག་རང་དགར་དམག་གྲལ་དུ་འཛུལ་འོངས་ན་དེ་གསོད་དགོས་ལ། རྒྱལ་པོ་ཕྱི་ནང་གང་དུ་འགྲོ་དུས་ཀྱང་ཁྱོད་རྣམས་རྒྱལ་པོ་དང་མཉམ་དུ་སྡོད་དགོས་ཞེས་བསྒོས་པའོ། །

9 དེ་ནས་བརྒྱ་དཔོན་རྣམས་ཀྱིས་མཆོད་དཔོན་ཡེ་ཧོ་ཡ་དཱ་ཡི་བཀའ་བཀོད་བཞིན་དུ་བྱས། དེ་དག་གིས་རང་རང་གི་མི་སྟེ། ངལ་གསོ་བའི་ཉིན་མོའི་ལས་རེས་ཡིན་མིན་ཐམས་ཅད་ཁྲིད་ནས་མཆོད་དཔོན་ཡེ་ཧོ་ཡ་དཱ་ཡི་དྲུང་དུ་འོངས་པ་དང་། 10 ཡེ་ཧོ་ཡ་དཱ་ཡིས་དཀོན་མཆོག་ཡ་ཝཱེའི་མཆོད་ཁང་དུ་ཡོད་པའི་རྒྱལ་པོ་དཱ་བིད་ཀྱི་མདུང་དང་ཕུབ་རྣམས་བརྒྱ་དཔོན་རྣམས་ལ་སྤྲད་ཅིང་། 11 སྲུང་དམག་རྣམས་ཀྱིས་རང་རང་གི་མཚོན་ཆ་ལག་ཏུ་བཟུང་སྟེ། མཆོད་ཁང་གི་གཡས་ཕྱོགས་ནས་གཡོན་ཕྱོགས་བར་དུ། མཆོད་ཁྲི་དང་མཆོད་ཁང་གི་ཉེ་འཁྲིས་སུ་རྒྱལ་པོ་བསྐོར་ནས་བསྡད་དོ། ། 12 དེ་ནས་ཡེ་ཧོ་ཡ་དཱ་ཡིས་རྒྱལ་སྲས་ཕྱི་རོལ་ཏུ་ཁྲིད་འོངས་ཏེ་ཁོའི་དབུ་ལ་ཅོད་པན་སྤྲས་ནས་དཔང་ཡིག་ཕུལ་བ་དང་། དེ་དག་གིས་རྒྱལ་པོར་མངའ་གསོལ་ཞིང་སྣུམ་གྱིས་བྱུགས་པ་ན། མི་རྣམས་ཀྱིས་ཐལ་མོ་བརྡབས་ཏེ་རྒྱལ་པོ་ཁྲི་ལོར་བརྟན་པར་ཤོག་ཅེས་བསྒྲགས་སོ། །

13 དེ་ནས་ཨ་ཐལ་ཡཱ་ཡིས་སྲུང་དམག་རྣམས་དང་མི་ཚོགས་ཀྱི་ཀི་སྒྲ་ཐོས་པས། དཀོན་མཆོག་ཡ་ཝཱེའི་མཆོད་ཁང་དུ་མི་རྣམས་ཀྱི་རྩར་སོང་སྟེ། 14 ཁོ་མོས་བལྟས་པའི་ཚེ། རྒྱལ་པོ་ནི་ཁྲིམས་བཞིན་དུ་ཀ་བའི་མདུན་དུ་ལངས་སྡོད་པ་དང་། བརྒྱ་དཔོན་རྣམས་དང་། དུང་འབུད་མཁན་རྣམས་རྒྱལ་པོའི་དྲུང་དུ་འགྲེང་ཞིང་། ཡུལ་ཁམས་ཀྱི་མི་ཐམས་ཅད་ཀྱིས་དགའ་ཞིང་དུང་འབུད་པ་མཐོང་བས། ཨ་ཐལ་ཡཱ་ཡིས་རང་གི་གོས་གཤགས་ཏེ་སྐད་ཆེན་པོས། འདིར་གཡོ་སྒྱུ་འདུག འདིར་གཡོ་སྒྱུ་འདུག་ཅེས་བསྒྲགས་པ་ན། 15 མཆོད་དཔོན་ཡེ་ཧོ་ཡ་དཱ་ཡིས་དམག་ཚོགས་ཀྱི་བཀོད་འདོམས་པ་བརྒྱ་དཔོན་རྣམས་ལ་བཀའ་བཏང་ཞིང་། ཁོ་མོ་དམག་ཚོགས་ཀྱི་བར་ནས་ཕྱི་རོལ་ཏུ་ཁྲིད་ཅིག དེའི་རྗེས་སུ་འབྲང་མཁན་རྣམས་ཀྱང་རལ་གྲིས་སོད་ཅིག་ཅེས་བསྒོས་སོ། །ཅི་ལ་ཞེ་ན། མཆོད་དཔོན་གྱིས་དཀོན་མཆོག་ཡ་ཝཱེའི་མཆོད་ཁང་དུ་ཁོ་མོ་གསོད་མི་རུང་ཞེས་བཀའ་བསྩལ་ཏོ། ། 16 དེ་བས་ཁོ་ཚོས་ཁོ་མོ་བཟུང་ནས་ཁྱེར་ཅིང་། རྒྱལ་པོའི་ཕོ་བྲང་གི་རྟ་འདེད་སའི་འགྲོ་ལམ་བརྒྱུད་ནས་འགྲོ་དུས་དེར་ཁོ་མོ་སྲོག་དང་ཕྲལ་ཏོ། །

17 དེ་ནས་ཡེ་ཧོ་ཡ་དཱ་ཡིས་མི་རྣམས་ནི་དཀོན་མཆོག་ཡ་ཝཱེའི་འབངས་མིར་འགྱུར་ཕྱིར། དཀོན་མཆོག་ཡ་ཝཱེ་དང་རྒྱལ་པོ་དང་མི་སྡེ་གསུམ་གྱི་བར་ཁ་ཆད་བཞག་པ་དང་། མི་རྣམས་དང་རྒྱལ་པོའི་བར་དུ་ཡང་ཁ་ཆད་བཞག 18 དེ་ནས་ཡུལ་ཁམས་ཀྱི་མི་ཐམས་ཅད་པཱ་ཨལ་གྱི་ལྷ་ཁང་དུ་སོང་ནས་དེ་བརླགས་ཤིང་། དེའི་མཆོད་ཁྲི་དང་སྐུ་འདྲ་རྣམས་ཡོངས་སུ་བཅག པཱ་ཨལ་གྱི་མཆོད་དཔོན་མད་ཐན་ནི་མཆོད་ཁྲི་རྣམས་ཀྱི་མདུན་དུ་བསད། ཡང་མཆོད་དཔོན་ཡེ་ཧོ་ཡ་དཱ་ཡིས་དཀོན་མཆོག་ཡ་ཝཱེའི་མཆོད་ཁང་སྲུང་མཁན་འགོ་དཔོན་ཡང་བསྐོས་པ་དང་། 19 བརྒྱ་དཔོན་རྣམས་དང་ཀཱ་རེ་པ་རྣམས། སྲུང་དམག་རྣམས་དང་ཡུལ་ཁམས་ཀྱི་མི་ཐམས་ཅད་ཁྲིད་ཅིང་། དེ་དག་གིས་རྒྱལ་པོ་ནི་དཀོན་མཆོག་ཡ་ཝཱེའི་མཆོད་ཁང་ནས་མར་ཁྲིད་པ་དང་། སྲུང་དམག་གི་སྒོ་བརྒྱུད་ནས་རྒྱལ་པོའི་ཕོ་བྲང་དུ་གདན་དྲངས་ཤིང་། དེ་ལྟར་ཡོ་ཨ་སི་ནི་རྒྱལ་པོ་རྣམས་ཀྱི་ཁྲི་ལ་བསྡད། 20 ཡུལ་ཁམས་ཀྱི་མི་རྣམས་དགའ་མགུར་ལོངས་སྤྱད་ཅིང་། ཨ་ཐལ་ཡཱ་རྒྱལ་པོའི་ཕོ་བྲང་ནས་རལ་གྲིས་བཀུམས་རྗེས་གྲོང་ཁྱེར་དེ་ལྷིངས་འཇགས་སུ་གྱུར་ཏོ། །

ཡོ་ཨ་སི་བྱ་བ་ཡ་ཧུ་དཱའི་རྒྱལ་པོར་གྱུར་པ།

21 ཡོ་ཨ་སི་*ཡིས་རྒྱལ་སྲིད་སྐྱོང་དུས་ཁོ་ལོ་བདུན་ཡིན་ནོ། །

ལེའུ་བཅུ་གཉིས་པ།

1 དེ་ཡང་ཡེ་ཧུས་རྒྱལ་སྲིད་བསྐྱངས་པའི་ལོ་བདུན་པར། ཡོ་ཨ་སི་རྒྱལ་པོར་གྱུར་ཏེ་ལོ་བཞི་བཅུའི་རིང་ཡེ་རུ་སཱ་ལེམ་དུ་རྒྱལ་སྲིད་བསྐྱངས། ཁོའི་ཡུམ་གྱི་མིང་ལ་ཙིབ་ཡཱ་ཟེར་ཏེ་པེར་ཤ་བཱ་ཞེས་པའི་གྲོང་ཁྱེར་གྱི་མི་ཡིན་ནོ། ། 2 མཆོད་དཔོན་ཡེ་ཧོ་ཡ་དཱ་ཡིས་མཛུབ་ཁྲིད་གནང་བའི་ཉིན་དག་ལ། ཡོ་ཨ་སི་ཡིས་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་དོ། ། 3 འོན་ཀྱང་མཐོ་གླིང་རྣམས་བརླག་པར་མ་གྱུར་པས། མི་རྣམས་ཀྱིས་སྔར་བཞིན་མཐོ་གླིང་གི་སྟེང་དུ་མཆོད་པ་ཕུལ་ནས་བསང་བཏང་བ་ཡིན་ནོ། །

ཡོ་ཨ་སི་ཡིས་མཆོད་ཁང་བསྐྱར་གསོ་བྱས་པ།

4 དེ་ནས་ཡོ་ཨ་སི་ཡིས་མཆོད་དཔོན་རྣམས་ལ། དཀོན་མཆོག་ཡ་ཝཱེའི་མཆོད་ཁང་དུ་དམ་པར་ཕུལ་བའི་དངུལ་ཐམས་ཅད་དེ། མི་རེ་རེས་ཁྲལ་དུ་འཇལ་བའི་དངུལ་དང་། མི་རེ་ལ་དཔྱ་ཁྲལ་དུ་ཕོག་པའི་དངུལ་དང་། སེམས་ལ་སྐུལ་སློང་ཐེབས་ཏེ་རང་མོས་ཀྱིས་དཀོན་མཆོག་ཡ་ཝཱེའི་མཆོད་ཁང་ལ་ཕུལ་བའི་དངུལ་ཚང་མ། 5 ཁྱོད་མཆོད་དཔོན་རྣམས་ཀྱིས་རང་ལ་ཞལ་འདེབས་འབུལ་མཁན་དག་ལས་བླངས་ཏེ། མཆོད་ཁང་གང་དུ་ཞིག་རལ་དུ་སོང་ཡོད་ན་དེར་ཞིག་གསོ་བྱེད་པར་སྤྱོད་ཅིག་ཅེས་བསྒོས་སོ། །

6 འོན་ཀྱང་རྒྱལ་པོ་ཡོ་ཨ་སི་ཡིས་སྲིད་བསྐྱངས་ནས་ལོ་ཉེར་གསུམ་པ་ལ་སླེབས་པའི་དུས་སུ། མཆོད་དཔོན་རྣམས་ཀྱིས་མཆོད་ཁང་ཞིག་རལ་དུ་སོང་ཡོད་ས་རྣམས་ད་དུང་ཞིག་གསོ་མ་བྱས་པ་རེད། 7 དེ་བས་རྒྱལ་པོ་ཡོ་ཨ་སི་ཡིས་མཆོད་དཔོན་ཡེ་ཧོ་ཡ་དཱ་དང་། མཆོད་དཔོན་གཞན་རྣམས་བོས་ནས་དེ་དག་ལ། ཁྱོད་ཚོས་ཅིའི་ཕྱིར་མཆོད་ཁང་ཞིག་རལ་དུ་སོང་ཡོད་ས་རྣམས་ཞིག་གསོ་མ་བྱས་སམ། ད་ནི་རང་གིས་ཞལ་འདེབས་འབུལ་མཁན་ནས་དངུལ་མི་ལེན་པར། བླངས་ཟིན་པ་རྣམས་མཆོད་ཁང་ཞིག་རལ་དུ་སོང་ཡོད་ས་རྣམས་ཞིག་གསོ་བྱེད་པར་ཐོངས་ཤིག་ཅེས་བསྒོས་པ་ལ། 8 མཆོད་དཔོན་རྣམས་ཀྱིས་མི་རྣམས་ལས་དངུལ་མི་ལེན་པ་དང་། མཆོད་ཁང་ཡང་ཞིག་གསོ་མི་བྱེད་པ་ཁས་བླངས་སོ། །

9 དེ་ནས་མཆོད་དཔོན་ཡེ་ཧོ་ཡ་དཱ་ཡིས་སྒྲོམ་བུ་ཞིག་ཁྱེར་འོངས་ཤིང་། དེའི་སྟེང་དུ་བུ་ག་བཏོད་ནས་དཀོན་མཆོག་ཡ་ཝཱེའི་མཆོད་ཁང་དུ་འོང་སའི་གཡས་ཕྱོགས་ཀྱི་མཆོད་ཁྲིའི་འགྲམ་དུ་བཞག མཆོད་དཔོན་སྒོ་སྲུང་ཚོས་དཀོན་མཆོག་ཡ་ཝཱེའི་མཆོད་ཁང་དུ་ཕུལ་བའི་དངུལ་ཚང་མ་དེའི་ནང་དུ་བཅུག 10 ཡང་དེ་དག་གིས་སྒྲོམ་བུ་ནང་གི་དངུལ་ཇེ་མང་ཡིན་པ་མཐོང་བའི་ཚེ་ན། རྒྱལ་པོའི་དྲུང་ཡིག་དང་མཆོད་དཔོན་ཆེན་པོ་བཅས་ཡར་འོངས་ཤིང་། དཀོན་མཆོག་ཡ་ཝཱེའི་མཆོད་ཁང་ནས་རྙེད་པའི་དངུལ་རྣམས་བརྩིས་ནས་སྒྱེ་མོ་ནང་དུ་བཅུག་པ་དང་། 11 དངུལ་དེ་རྣམས་སྲང་ལ་བཏེགས་ནས་དཀོན་མཆོག་ཡ་ཝཱེའི་མཆོད་ཁང་བསྐྱར་བཞེངས་བྱེད་མཁན་ཚོའི་ལས་དཔོན་གྱི་ལག་ཏུ་སྤྲད་པ་དང་། དེ་དག་གིས་དཀོན་མཆོག་ཡ་ཝཱེའི་མཆོད་ཁང་གི་ཤིང་བཟོ་དང་རྩིག་བཟོ་དང་། 12 འཇིམ་བཟོ་དང་རྡོ་བཟོ་བཅས་རྣམས་ལ་གླ་ཆ་སྤྲད་ཅིང་། དཀོན་མཆོག་ཡ་ཝཱེའི་མཆོད་ཁང་ཞིག་རལ་དུ་སོང་ཡོད་ས་རྣམས་ཞིག་གསོ་བྱེད་པའི་ཕྱིར་དུ་གདུང་མ་དང་འཇམ་ཤ་བཏོད་པའི་རྡོ་ཉོ་བྱེད་དང་། མཆོད་ཁང་ཞིག་གསོ་བྱེད་པའི་འགྲོ་སོང་དུ་བཏང་བ་རེད། 13 འོན་ཀྱང་དཀོན་མཆོག་ཡ་ཝཱེའི་མཆོད་ཁང་དུ་ཕུལ་བའི་དངུལ་དེ་ལས་ནི། དཀོན་མཆོག་ཡ་ཝཱེའི་མཆོད་ཁང་གི་ཆེད་དུ་དངུལ་སྐྱོགས་དང་ཅེམ་ཙེ། ཕོར་བ་དང་དུང་། གསེར་རམ་དངུལ་གྱི་སྣོད་ཆས་གང་ཡང་མ་བཟོས་པ་ཡིན། 14 དངུལ་དེ་ལས་བཟོ་རྣམས་ལ་སྤྲད་ནས་དེ་དག་གིས་དངུལ་དེ་དཀོན་མཆོག་ཡ་ཝཱེའི་མཆོད་ཁང་ཞིག་རལ་དུ་སོང་ཡོད་ས་རྣམས་ཞིག་གསོ་བྱེད་པར་བཀོལ་བ་དང་། 15 ལས་མི་དེ་དག་གིས་གཞུང་དྲང་སྒོས་དོན་བསྒྲུབས་པའི་རྐྱེན་གྱིས་དེ་དག་ལ་སྤྲོད་རྒྱུར་དངུལ་གཏད་ཡོད་པ་རྣམས་རྩིས་མ་བརྒྱབ་པ་རེད། 16 འོན་ཀྱང་ཉེས་སེལ་མཆོད་པ་དང་སྡིག་བཤགས་མཆོད་པའི་དངུལ་ནི་དཀོན་མཆོག་ཡ་ཝཱེའི་མཆོད་ཁང་དུ་མ་བླངས་ཏེ། དེ་ནི་མཆོད་དཔོན་རྣམས་ལ་གཏོགས་སོ། །

17 དེའི་ཚེ། ཨ་རམ་གྱི་རྒྱལ་པོ་ཧ་ཟཱ་ཨེལ་ཡར་འོངས་ཤིང་གཱད་ཅེས་པར་དམག་འཁྲུག་བརྒྱབ་ནས་བདག་ཏུ་བཟུང་། ཡང་ཧ་ཟཱ་ཨེལ་གྱིས་ཡར་འོངས་ནས་ཡེ་རུ་སཱ་ལེམ་ལ་དམག་འཁྲུག་རྒྱག་པའི་སེམས་ཐག་བཅད་པ་དང་། 18 ཡ་ཧུ་དཱའི་རྒྱལ་པོ་ཡོ་ཨ་སི་ཡིས་རང་གི་མེས་པོ་སྟེ། ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་དང་ཡེ་ཧོ་རཱམ། ཨ་ཧ་ཟི་ཡཱ་གསུམ་གྱིས་བསྔོས་པའི་རྫས་དམ་པ་རྣམས་དང་རང་གིས་བསྔོས་པའི་རྫས་དམ་པ། དཀོན་མཆོག་ཡ་ཝཱེའི་མཆོད་ཁང་གི་དཀོར་མཛོད་དང་། རྒྱལ་པོའི་ཕོ་བྲང་དུ་ཡོད་པའི་གསེར་ཐམས་ཅད་བླངས་ནས་ཨ་རམ་གྱི་རྒྱལ་པོ་ཧ་ཟཱ་ཨེལ་ལ་ཕུལ་བ་ན། ཧ་ཟཱ་ཨེལ་ནི་ཡེ་རུ་སཱ་ལེམ་དང་བྲལ་ནས་སོང་ངོ་། །

ཡོ་ཨ་སི་ཚེ་ལས་འདས་པ།

19 དེ་ཡང་ཡོ་ཨ་སི་ཡི་དོན་གཞན་རྣམས་དང་། ཁོས་ཅི་བྱས་པ་ཐམས་ཅད་ཡ་ཧུ་དཱའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 20 ཡོ་ཨ་སི་ཡི་འཁོར་གཡོག་རྣམས་ལངས་ནས་ལྐོག་ཇུས་བྱས་ཏེ། ཁོ་རང་མར་སིལ་ལཱ་རུ་སླེབས་པའི་ལམ་དུ་མིལ་ལོའི་ཁང་པ་རུ་བསྣུན་ནས་བསད། 21 ཁོའི་འཁོར་གཡོག་ནང་གི་ཤིམ་ཨད་ཀྱི་བུ་ཡོ་ཟཱ་བད་དང་། ཤོ་མེར་གྱི་བུ་ཡེ་ཧོ་ཟཱ་བད་གཉིས་ཀྱིས་ཡོ་ཨ་སི་ལ་བསྣུན་པས་ཤི་བ་དང་། ཁོ་དཱ་བིད་ཀྱི་གྲོང་ཁྱེར་དུ་ཁོའི་མེས་པོ་རྣམས་དང་ལྷན་དུ་དུར་ལ་སྦས་ཤིང་། ཁོའི་སྲས་ཨ་མཱ་ཙི་ཡ་ཡིས་དེའི་རྒྱུན་མཐུད་ནས་རྒྱལ་སྲིད་བཟུང་ངོ་། །

ལེའུ་བཅུ་གསུམ་པ།

ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་ཧཱ་ཟི།

1 དེ་ཡང་ཡ་ཧུ་དཱའི་རྒྱལ་པོ་ཨ་ཧ་ཟི་ཡཱའི་སྲས་ཡོ་ཨ་སི་ཡིས་རྒྱལ་སྲིད་བཟུང་ནས་ལོ་ཉེར་གསུམ་པར། ཡེ་ཧུའི་སྲས་ཡེ་ཧོ་ཨ་ཧཱ་ཟི་བྱ་བ་དེས་སཱ་མར་ཡ་རུ་ཡེས་ར་ཨེལ་གྱི་རྒྱལ་སྲིད་ལོ་བཅུ་བདུན་ལ་བསྐྱངས། 2 ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་དེ། ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པའི་རྗེས་སུ་འབྲངས་ཤིང་། དེ་རྣམས་ལས་བྱོལ་བར་མ་གྱུར་ཏོ། ། 3 དེ་བས་དཀོན་མཆོག་ཡ་ཝཱེའི་ཐུགས་ཁྲོ་ཡེས་ར་ཨེལ་པའི་ཐོག་ཏུ་བབས་ཏེ། ཁོང་གིས་དེ་རྣམས་རྒྱུན་དུ་ཨ་རམ་གྱི་རྒྱལ་པོ་ཧ་ཟཱ་ཨེལ་དང་དེའི་བུ་པེན་ཧ་དཱད་ཀྱི་ལག་ཏུ་གཏད། 4 དེ་ནས་ཡེ་ཧོ་ཨ་ཧཱ་ཟི་ཡིས་དཀོན་མཆོག་ཡ་ཝཱེ་ལ་གདོང་ཕྱོགས་ཏེ་ཞུ་འབོད་བྱས་པར་ཁོང་གིས་གསན་པར་མཛད། ཅིའི་ཕྱིར་ཞེ་ན། ཁོང་གིས་ཡེས་ར་ཨེལ་ལ་ཐེབས་པའི་མནར་གཅོད་དེ། ཨ་རམ་གྱི་རྒྱལ་པོས་དེ་རྣམས་ཇི་ལྟར་སྡུག་ལ་སྦྱར་བའི་མནར་གཅོད་དེ་གཟིགས་སོ། ། 5 དེ་བས་དཀོན་མཆོག་ཡ་ཝཱེས་ཡེས་ར་ཨེལ་ལ་སྐྱབས་མགོན་ཞིག་གནང་ནས་ཨ་རམ་པའི་ལག་ནས་བསྐྱབས་པ་དང་། ཡེས་ར་ཨེལ་པ་རྣམས་སྔར་བཞིན་རང་རང་གི་གུར་དུ་གནས་སོ། ། 6 འོན་ཀྱང་དེ་རྣམས་ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ཡེ་རོབ་ཨམ་པའི་ཁྱིམ་གྱི་སྡིག་པ་རྣམས་ལས་མ་བྱོལ་བར་དེའི་ནང་དུ་འགྲུལ་ཞིང་། སཱ་མར་ཡ་རུ་ཨ་ཤེ་རཱ་ནི་ད་དུང་བསླངས་ཡོད་པ་རེད། 7 ཡང་ཨ་རམ་གྱི་རྒྱལ་པོས་དེ་རྣམས་མེད་པར་བཟོས་ཏེ་གཡུལ་ཁའི་རྡུལ་ལྟར་བརྫིས་པའི་རྐྱེན་གྱིས། དམག་སྡེ་ལས་ཡེ་ཧོ་ཨ་ཧཱ་ཟི་ལ་སྐྱ་དམག་ལྔ་བཅུ་དང་། ཤིང་རྟ་བཅུ་དང་། རྐང་དམག་སྟོང་ཕྲག་བཅུ་མ་གཏོགས་ལུས་སུ་མ་བཅུག་གོ ། 8 ཡེ་ཧོ་ཨ་ཧཱ་ཟིའི་དོན་གཞན་རྣམས་དང་ཁོས་ཅི་དང་ཅི་བྱས་པ་ཐམས་ཅད། ཁོའི་དཔའ་བོའི་མཛད་རྗེས་བཅས་ནི་ཡེས་ར་ཨེལ་གྱི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 9 ཡེ་ཧོ་ཨ་ཧཱ་ཟི་རང་གི་ཕ་མེས་ཀྱི་ཁྲོད་དུ་གཟིམས་ནས་སཱ་མར་ཡ་རུ་དུར་ལ་སྦས་པ་དང་། ཁོའི་སྲས་ཡེ་ཧོ་ཨ་སི་ནི་དེའི་རྒྱུན་མཐུད་ནས་རྒྱལ་པོར་གྱུར་ཏོ། །

ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི།

10 ཡ་ཧུ་དཱའི་རྒྱལ་པོ་ཡོ་ཨ་སི་ཡིས་རྒྱལ་སྲིད་བསྐྱངས་པའི་ལོ་སོ་བདུན་པར། ཡེ་ཧོ་ཨ་ཧཱ་ཟི་ཡི་སྲས་ཡེ་ཧོ་ཨ་སི་བྱ་བ་སཱ་མར་ཡ་རུ་ཡེས་ར་ཨེལ་གྱི་རྒྱལ་པོ་བྱས་ཏེ། ལོ་བཅུ་དྲུག་གི་རིང་ལ་རྒྱལ་སྲིད་བསྐྱངས། 11 ཁོས་ཀྱང་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་པ་དང་། ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་གྱི་བུ་ཡེ་རོབ་ཨམ་གྱི་སྡིག་པ་རྣམས་ལས་ཕྱིར་མ་བཟློགས་པར། ཁོ་སྡིག་པ་དེའི་ནང་དུ་འགྲུལ་ཏོ། ། 12 ཡང་ཡོ་ཨ་སི་ཡི་དོན་གཞན་རྣམས་དང་ཁོས་ཅི་དང་ཅི་བྱས་པ་ཐམས་ཅད། ཡ་ཧུ་དཱའི་རྒྱལ་པོ་ཨ་མཱ་ཙི་ཡ་དང་དམག་འཁྲུག་བརྒྱབ་པའི་དཔའ་བོའི་མཛད་རྗེས་བཅས་ནི་ཡེས་ར་ཨེལ་གྱི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 13 ཡེ་ཧོ་ཨ་སི་རང་གི་མེས་པོའི་ཁྲོད་དུ་གཟིམས་པ་དང་། ཡེ་རོབ་ཨམ་ནི་ཁོའི་རྒྱལ་ཁྲིར་བཀོད་ཅིང་། ཡེ་ཧོ་ཨ་སི་ནི་སཱ་མར་ཡ་རུ་ཡེས་ར་ཨེལ་གྱི་རྒྱལ་པོ་རྣམས་ཀྱི་ཁྲོད་དུ་དུར་ལ་སྦས་སོ། །

ཨེ་ལི་ཤཱ་སྐུ་གཤེགས་པ།

14 དེའི་དུས་སུ་ཨེ་ལི་ཤཱ་ལ་ཁོང་འཆི་བར་འཇུག་པའི་སྙུང་གཞི་བྱུང་བས། ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི་ཁོང་གི་དྲུང་དུ་མར་འོངས་ནས་ཁོང་གི་ཞལ་ངོར་བཤུམས་ཤིང་། ངའི་ཡབ་ལགས། ངའི་ཡབ་ལགས། ཡེས་ར་ཨེལ་གྱི་དམག་འཐབ་ཤིང་རྟ་དང་སྐྱ་དམག་རྣམས་ཞེས་ཞུས་པ་ལ། 15 ཨེ་ལི་ཤཱས་དེ་ལ། མདའ་གཞུ་ཁྱེར་ཤོག་ཅེས་བསྒོས་ཤིང་། ཁོས་མདའ་གཞུ་ལག་ཏུ་བླངས་པ་དང་། 16 ཁོང་གིས་ཡེས་ར་ཨེལ་གྱི་རྒྱལ་པོ་ལ། ཁྱོད་ཀྱི་ལག་པས་གཞུ་སྐྱིལ་ཞིག་ཅེས་པ་ན་། རྒྱལ་པོས་གཞུ་བསྐྱིལ་བ་དང་ཨེ་ལི་ཤཱས་རང་གི་ལག་པ་ཡང་རྒྱལ་པོའི་ལག་པའི་སྟེང་བཞག་སྟེ། 17 ཤར་ཕྱོགས་ཀྱི་དཀར་ཁུང་ཕྱེས་ཤིག་གསུངས་པ་དང་ཁོས་དེ་ཕྱེས་པ་ན། ཨེ་ལི་ཤཱས་མདའ་ཕོངས་ཤིག་ཅེས་བསྒོས་པ་དང་ཁོས་མདའ་འཕངས། དེར་ཨེ་ལི་ཤཱ་ཡིས། འདི་ནི་དཀོན་མཆོག་ཡ་ཝཱེའི་རྒྱལ་ཁའི་མདའ་མོ་ཡིན་ཏེ། ཨ་རམ་པ་ལས་རྒྱལ་བའི་མདའ་མོ་ཡིན་པས་ན། ཨ་རམ་པ་ཚར་མ་བཅད་བར་དུ། ཁྱེད་ཀྱིས་ཨ་ཕེག་ཏུ་དེ་རྣམས་གསོད་པར་བྱའོ་ཞེས་གསུངས་སོ། ། 18 ཡང་ཁོང་གིས། མདའ་ཁྱེར་ཤོག་གསུངས་ནས་ཁོས་མདའ་རྣམས་ཁྱེར་ཡོང་ཞིང་། ཁོང་གིས་ཡེས་ར་ཨེལ་གྱི་རྒྱལ་པོ་ལ། མདའ་ཡིས་ས་ལ་རྒྱོབས་ཤིག་བསྒོས་པར། ཁོས་ས་ལ་ཐེངས་གསུམ་བརྒྱབ་ནས་ཡར་ལངས་པ་དང་། 19 དཀོན་མཆོག་གི་སྐྱེས་བུ་ཁྲོས་ནས་ཁོ་ལ། ཁྱོད་ཀྱིས་ཐེངས་ལྔ་ནས་དྲུག་ལ་བརྒྱབ་ན། ཨ་རམ་པ་རྣམས་ཕམ་པར་བརྒྱབ་ནས་རྩ་མེད་གཏོང་ཐུབ་མོད། འོན་ཀྱང་ད་ནི་ཁྱོད་རང་ཨ་རམ་པ་ལས་ཐེངས་གསུམ་མ་གཏོགས་རྒྱལ་བར་མི་འགྱུར་ཞེས་གསུངས་སོ། །

20 དེ་ནས་ཨེ་ལི་ཤཱ་སྐུ་གཤེགས་པ་དང་དུར་དུ་བཅུག་གོ །མོ་ཨབ་པའི་ཤོག་ཁག་ལོ་རེའི་དཔྱིད་ཀ་ཡུལ་དེར་བཙན་རྒོལ་བྱེད་དུ་འོངས་པ་དང་། 21 མི་འགའ་ཡིས་གཤིན་པོ་དུར་དུ་སྦས་པའི་དུས་སུ། ལྟོས་དང་། ཇག་དཔུང་ཞིག་མཐོང་བས། བེམ་པོ་དེ་ཨེ་ལི་ཤཱའི་དུར་སར་གཡུགས་པ་དང་། བེམ་པོ་དེ་ཨེ་ལི་ཤཱའི་གདུང་རུས་ལ་ཐུག་པ་ན། དེ་ནི་གསོན་པོར་གྱུར་ཏེ་ཡར་ལངས་སོ། །

22 དེ་ཡང་ཨ་རམ་པའི་རྒྱལ་པོ་ཧ་ཟཱ་ཨེལ་གྱིས་ཡེ་ཧོ་ཨ་ཧཱ་ཟི་ཡིས་རྒྱལ་སྲིད་སྐྱོང་བའི་སྐུ་ཚེ་ཧྲིལ་པོར་ཡེས་ར་ཨེལ་ལ་མནར་གཅོད་བྱས་མོད། 23 འོན་ཀྱང་དཀོན་མཆོག་ཡ་ཝཱེས་དེ་དག་ལ་ཐུགས་རྗེ་གནང་ཞིང་སྙིང་རྗེ་དགོངས་པ་དང་། གཟིགས་སྐྱོང་མཛད་པ་སྟེ། ཁོང་གིས་ཨབ་ར་ཧམ་དང་ཨི་སཱག ཡ་ཀོབ་བཅས་ལ་ཞལ་ཆད་གནང་ཡོད་པས། དེ་རྣམས་མེད་པར་མཛད་པ་དང་ཁོང་ཉིད་ཀྱི་ཞལ་དྲུང་ནས་འདོར་བར་ད་ལྟའི་བར་དུ་ཐུགས་མ་དགྱེས་སོ། ། 24 དེ་ནས་ཨ་རམ་གྱི་རྒྱལ་པོ་ཧ་ཟཱ་ཨེལ་ཚེ་ལས་འདས་པ་དང་། ཁོའི་སྲས་པེན་ཧ་དཱད་ཀྱིས་དེའི་རྒྱུན་མཐུད་ནས་རྒྱལ་སྲིད་བསྐྱངས། 25 དེར་ཡེ་ཧོ་ཨ་ཧཱ་ཟི་ཡི་སྲས་ཡེ་ཧོ་ཨ་སི་ཡིས། ཧ་ཟཱ་ཨེལ་གྱི་བུ་པེན་ཧ་དཱད་ཀྱི་ལག་ནས་ཁོའི་ཡབ་ཡེ་ཧོ་ཨ་ཧཱ་ཟི་ལ་དམག་འཁྲུག་བརྒྱབ་སྟེ་ཕྲོགས་པའི་གྲོང་ཁྱེར་རྣམས་ཕྱིར་བླངས། ཡེ་ཧོ་ཨ་སི་ཡིས་པེན་ཧ་དཱད་ལན་གསུམ་དུ་ཕམ་པར་བརྒྱབ་ནས་ཡེས་ར་ཨེལ་གྱི་གྲོང་ཁྱེར་རྣམས་ཕྱིར་བླངས་སོ། །

ལེའུ་བཅུ་བཞི་པ།

ཡ་ཧུ་དཱའི་རྒྱལ་པོ་ཨ་མཱ་ཙི་ཡ།

1 དེ་ཡང་ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་ཧཱ་ཟི་ཡི་སྲས་ཡེ་ཧོ་ཨ་སི་ཡི་སྲིད་ལོ་གཉིས་པར། ཡ་ཧུ་དཱའི་རྒྱལ་པོ་ཡོ་ཨ་སི་ཡི་སྲས་ཨ་མཱ་ཙི་ཡས་རྒྱལ་སྲིད་བཟུང་། 2 ཁོས་རྒྱལ་སྲིད་འཛིན་དུས་ལོ་ཉེར་ལྔ་ཡིན་པ་དང་། ཡེ་རུ་སཱ་ལེམ་དུ་ལོ་ཉེར་དགུའི་རིང་ལ་རྒྱལ་སྲིད་བསྐྱངས། ཁོང་གི་ཡུམ་གྱི་མིང་ལ་ཡེ་ཧོ་ཨད་དིན་ཞེས་ཟེར། མོ་ནི་ཡེ་རུ་སཱ་ལེམ་གྱི་མི་ཡིན་ནོ། ། 3 ཁོས་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་སྤྱད་པ་དང་། རང་གི་མེས་པོ་དཱ་བིད་ལྟར་དུ་མ་བྱས་ཀྱང་སྒོ་ཀུན་ནས་རང་གི་ཡབ་ཡོ་ཨ་སི་ཡིས་བསྒྲུབས་པ་ལྟར་བྱས་མོད། 4 འོན་ཀྱང་མཐོ་གླིང་རྣམས་མེད་པར་མ་བཟོས་པར། མི་རྣམས་ཀྱིས་སྔར་བཞིན་མཐོ་གླིང་རྣམས་སུ་མཆོད་པ་ཕུལ་ནས་བསང་བཏང་བ་ཡིན། 5 དེ་ཡང་ཁོའི་ཕྱག་ཏུ་རྒྱལ་སྲིད་བརྟན་པོར་ཆགས་མ་ཐག་ཏུ། ཁོའི་ཡབ་རྒྱལ་པོར་སྣུན་མཁན་གྱི་འཁོར་གཡོག་རྣམས་བསད་པ་དང་། 6 མོ་ཤེའི་བཀའ་ཁྲིམས་ཀྱི་མདོ་ཡི་ནང་དུ་བཀོད་པའི་དཀོན་མཆོག་ཡ་ཝཱེའི་གསུང་ནི་འདི་ལྟ་སྟེ། བུ་རྣམས་ཀྱི་རྐྱེན་གྱིས་ཕ་དང་། ཕ་ཡི་རྐྱེན་གྱིས་བུ་རྣམས་གསོད་པར་མི་བྱ་བར། མི་རེ་རེ་རང་རང་གི་སྡིག་པའི་ཕྱིར་དུ་གསོད་པར་རིགས་སོ་ཞེས་གདམས་པ་བཞིན་དུ་ཁོས་མི་གསོད་མཁན་དག་གི་བུ་རྣམས་མ་བསད་དོ། །

7 ཁོས་ཚྭའི་ལུང་པ་རུ་ཨེ་དོམ་པ་སྟོང་ཕྲག་བཅུ་བསད་ནས་སེ་ལཱ་དམག་འཁྲུག་གིས་བླངས་པ་དང་། དེ་ཡི་མིང་ལ་ཡོག་ཐི་ཨེལ་ཞེས་བཏགས་ནས་དེ་རིང་གི་བར་དུ་ལུས་སོ། །

8 དེ་ནས་ཨ་མཱ་ཙི་ཡ་ཡིས་ཡེ་ཧུའི་ཚ་བོའམ། ཡེ་ཧོ་ཨ་ཧཱ་ཟི་ཡི་སྲས་ཡེ་ཧོ་ཨ་སི་བྱ་བ་ཡེས་ར་ཨེལ་གྱི་རྒྱལ་པོའི་དྲུང་དུ་བང་ཆེན་མངགས་ནས་དེ་ལ། ཤོག་དང་། ངེད་གཉིས་གཡུལ་སར་འཕྲད་པར་བྱ་ཞེས་སྦྲན་པ་དང་། 9 ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི་ཡིས་ཡ་ཧུ་དཱའི་རྒྱལ་པོ་ཨ་མཱ་ཙི་ཡ་ལ་འཕྲིན་ལན་སྤྲིངས་ཏེ་ན་རེ། ལེ་པཱ་ནོན་གྱི་ཚེར་སྡོང་གིས་ལེ་པཱ་ནོན་གྱི་ཐང་ཤིང་ལ། ཁྱོད་ཀྱི་བུ་མོ་དེ་ངའི་བུ་ལ་མནའ་མར་ཐོངས་ཤིག་ཅེས་འཕྲིན་བསྐུར་ཞིང་། ཕྱིས་སུ་ལེ་པཱ་ནོན་དུ་ཡོད་པའི་རི་དྭགས་ཤིག་ཚེར་སྡོང་གི་སྟེང་དུ་འགྲུལ་ནས་དེ་རྐང་པས་བརྫིས་སོ། ། 10 ཁྱོད་ཀྱིས་ཨེ་དོམ་པ་འཇོམས་པས་ཁྱོད་ཀྱི་སེམས་སུ་ཁེངས་དྲེགས་སྐྱེས་པ་བདེན། རང་བསྟོད་བྱོས་ལ་རང་ཁྱིམ་དུ་བདེ་བར་སྡོད་ཅིག ཅིའི་ཕྱིར་ཆག་སྒོ་བསླངས་ནས་རང་ཉིད་རྩ་མེད་གཏོང་ཞིང་། ཡ་ཧུ་དཱ་ཡང་ཁྱོད་དང་ལྷན་ཅིག་རྩ་མེད་གཏོང་ངམ་ཞེས་སྨྲས་སོ། །

11 འོན་ཀྱང་ཨ་མཱ་ཙི་ཡས་དེ་ལ་མ་མཉན་པས། ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི་ཡར་འོངས་པ་དང་། ཡ་ཧུ་དཱར་གཏོགས་པའི་པེད་ཤེ་མེ་སི་བྱ་བའི་ཡུལ་དུ་ཡ་ཧུ་དཱའི་རྒྱལ་པོ་ཨ་མཱ་ཙི་ཡ་དང་ཕྲད། 12 ཡ་ཧུ་དཱ་ནི་ཡེས་ར་ཨེལ་གྱིས་ཕམ་པར་བརྒྱབ་པས་ཕྱིར་རང་རང་གི་གུར་དུ་བྲོས་སོ། ། 13 ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི་ཡིས་ཨ་ཧ་ཟི་ཡཱའི་ཚ་བོའམ། ཡོ་ཨ་སི་ཡི་སྲས་ཏེ་ཡ་ཧུ་དཱའི་རྒྱལ་པོ་ཨ་མཱ་ཙི་ཡ་བྱ་བ་པེད་ཤེ་མེ་སི་རུ་འཛིན་བཟུང་བྱས་པ་དང་། ཡེས་ར་ཨེལ་གྱི་རྒྱལ་པོ་ཡེ་རུ་སཱ་ལེམ་དུ་སླེབས་ནས་ཨེ་ཕཱར་ཡིམ་གྱི་རྒྱ་སྒོ་ནས་གྲུ་གའི་རྒྱ་སྒོའི་བར་དུ། རིང་ཚད་ལ་ཁྲུ་བཞི་བརྒྱ་ཡོད་པའི་ཡེ་རུ་སཱ་ལེམ་གྱི་ལྕགས་རི་དེ་བཤིགས་སོ། ། 14 ཡང་ཁོས་དཀོན་མཆོག་ཡ་ཝཱེའི་མཆོད་ཁང་དང་། རྒྱལ་པོའི་གཏེར་མཛོད་ཀྱི་ནང་དུ་རྙེད་པའི་གསེར་དངུལ་ཐམས་ཅད་དང་། ཡོ་བྱད་ཡོད་དོ་ཅོག་ཁྱེར་ཞིང་། མི་གཏའ་མར་ཁྲིད་ནས་སཱ་མར་ཡ་རུ་ཕྱིར་ལོག་གོ །

15 ཡེ་ཧོ་ཨ་སི་ཡིས་དོན་གཞན་ཅི་དང་ཅི་བྱས་པ་དང་། དེའི་དཔའ་བོའི་མཛད་རྗེས་རྣམས་དང་། ཡ་ཧུ་དཱའི་རྒྱལ་པོ་ཨ་མཱ་ཙི་ཡ་དང་ཇི་ལྟར་དམག་འཁྲུག་བརྒྱབ་པ་བཅས་ཐམས་ཅད་ནི་ཡེས་ར་ཨེལ་གྱི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 16 ཡེ་ཧོ་ཨ་སི་རང་གི་ཕ་མེས་ཀྱི་ཁྲོད་དུ་གཟིམས་པ་དང་། སཱ་མར་ཡ་རུ་ཡེས་ར་ཨེལ་གྱི་རྒྱལ་པོ་རྣམས་ཀྱི་ཁྲོད་དུ་དུར་ལ་སྦས། ཁོའི་སྲས་ཡེ་རོབ་ཨམ་གྱིས་དེའི་རྒྱུན་མཐུད་ནས་རྒྱལ་སྲིད་བཟུང་ངོ་། །

17 དེ་ཡང་ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་ཧཱ་ཟི་ཡི་སྲས་ཡེ་ཧོ་ཨ་སི་ཚེ་ལས་འདས་རྗེས། ཡ་ཧུ་དཱའི་རྒྱལ་པོ་ཡོ་ཨ་སི་ཡི་སྲས་ཨ་མཱ་ཙི་ཡ་ཡང་ལོ་བཅོ་ལྔ་ལ་གསོན་པ་རེད། 18 ཨ་མཱ་ཙི་ཡ་ཡི་དོན་གཞན་རྣམས་ནི། ཡ་ཧུ་དཱའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 19 མི་རྣམས་ཀྱིས་ཡེ་རུ་སཱ་ལེམ་དུ་ཁོ་ལ་ངོ་ལོག་བྱས་པས། ཁོ་ནི་ལཱ་ཀི་སི་རུ་བྲོས་ཤིང་། དེ་དག་གིས་ཁོའི་རྗེས་སུ་ལཱ་ཀི་སི་རུ་མི་མངགས་ནས་ཁོ་དེར་བསད་པ་དང་། 20 ཁོའི་བེམ་པོ་རྟའི་རྒྱབ་ཏུ་བཀལ་ནས་ཁྱེར་འོངས་ཏེ། ཡེ་རུ་སཱ་ལེམ་གྱི་དཱ་བིད་ཀྱི་གྲོང་ཁྱེར་དུ་ཁོའི་ཕ་མེས་རྣམས་ཀྱི་ཁྲོད་དུ་དུར་ལ་སྦས། 21 དེ་ནས་ཡ་ཧུ་དཱའི་འབངས་ཡོངས་ཀྱིས་ལོ་བཅུ་དྲུག་ལོན་པའི་ཨ་ཟར་ཡཱ་བྱ་བ་དེ་ཁྲིད་ནས་ཁོའི་ཡབ་ཨ་མཱ་ཙི་ཡ་ཡི་རྒྱུན་མཐུད་ནས་རྒྱལ་པོར་བསྐོས། 22 ཁོས་ཨེ་ལད་བྱ་བའི་གྲོང་ཁྱེར་བཙུགས་པ་དང་། རྒྱལ་པོ་ཨ་མཱ་ཙི་ཡ་རང་གི་ཕ་མེས་རྣམས་ཀྱི་ཁྲོད་དུ་གཟིམས་རྗེས་སུ། གྲོང་ཁྱེར་དེ་ཡ་ཧུ་དཱ་ལ་ཕྱིར་བསྐོར་ཏོ། །

ཡེས་ར་ཨེལ་གྱི་རྒྱལ་པོ་ཡེ་རོབ་ཨམ་གཉིས་པ།

23 དེ་ཡང་ཡ་ཧུ་དཱའི་རྒྱལ་པོ་ཡོ་ཨ་སི་ཡི་སྲས་ཨ་མཱ་ཙི་ཡས་རྒྱལ་སྲིད་བསྐྱངས་པའི་ལོ་བཅོ་ལྔ་པར། ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི་ཡི་སྲས་ཡེ་རོབ་ཨམ་གྱིས་སཱ་མར་ཡ་རུ་རྒྱལ་སྲིད་བཟུང་ཞིང་ལོ་ཞེ་གཅིག་གི་རིང་དུ་རྒྱལ་སྲིད་བསྐྱངས། 24 ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་ཐམས་ཅད་ལས་མ་བྲལ་ཏོ། ། 25 ཁོས་ལེ་པོ་ཧ་མཱད་ནས་བཟུང་སྟེ། ཨ་ར་པཱ་ཞེས་པའི་རྒྱ་མཚོའི་བར་དུ་ཡེས་ར་ཨེལ་ཡུལ་གྱི་ས་མཚམས་རྣམས་ཕྱིར་བླངས། དེ་ནི་ཡེས་ར་ཨེལ་གྱི་དཀོན་མཆོག་ཡ་ཝཱེས་ཁོང་གི་ཞབས་ཕྱི་སྟེ་གཱད་ཧེ་ཕེར་གྱི་ཨ་མི་ཐཱ་ཨི་ཡི་བུ་ལུང་སྟོན་པ་ཡོ་ནཱའི་ངག་ནས་གསུངས་པ་བཞིན་ནོ། ། 26 དེ་ཅི་ལ་ཞེ་ན། དཀོན་མཆོག་ཡ་ཝཱེས་ཡེས་ར་ཨེལ་གྱི་སྡུག་བསྔལ་ཆེན་པོ་གཟིགས་པ་དང་། དེ་རྣམས་ཀྱི་ཁྲོད་ནས་བཀག་བསྐྱིལ་ཐེབས་པ་དང་རང་དབང་ཅན་ཐམས་ཅད་མེད་པར་གྱུར་ཅིང་། ཡེས་ར་ཨེལ་ལ་རོགས་བྱེད་མཁན་གཅིག་ཀྱང་མ་བྱུང་ངོ་། ། 27 དཀོན་མཆོག་ཡ་ཝཱེས་གནམ་འོག་ནས་ཡེས་ར་ཨེལ་གྱི་མིང་རྟགས་མེད་པར་བྱེད་པའི་ཐུགས་ཐག་མ་བཅད་པས། ཁོང་གིས་དེ་རྣམས་ཡེ་ཧོ་ཨ་སི་ཡི་སྲས་ཡེ་རོབ་ཨམ་གྱི་ལག་བརྒྱུད་ནས་ཐར་བར་མཛད་དོ། །

28 ཡེ་རོབ་ཨམ་གྱི་དོན་གཞན་རྣམས་དང་ཁོས་ཅི་བྱས་པ་ཐམས་ཅད་དང་། ཇི་ལྟར་འཐབ་འཁྲུག་བརྒྱབ་པའི་དཔའ་བོའི་མཛད་རྗེས་དང་། དཱ་མེ་སེག་དང་སྔར་ཡ་ཧུ་དཱར་གཏོགས་པའི་ཧ་མཱད་གཉིས་ཡེས་ར་ཨེལ་གྱི་དོན་དུ་ཕྱིར་བླངས་པ་བཅས་ནི། ཡེས་ར་ཨེལ་གྱི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 29 ཡེ་རོབ་ཨམ་རང་གི་ཕ་མེས་ཏེ་ཡེས་ར་ཨེལ་གྱི་རྒྱལ་པོ་རྣམས་ཀྱི་ཁྲོད་དུ་གཟིམས་པར་གྱུར། ཡང་ཁོའི་སྲས་ཟཱ་ཀར་ཡ་དེའི་རྒྱུན་མཐུད་ནས་རྒྱལ་པོར་གྱུར་ཏོ། །

ལེའུ་བཅོ་ལྔ་པ།

ཡ་ཧུ་དཱའི་རྒྱལ་པོ་ཨ་ཟར་ཡཱ།

1 དེ་ཡང་ཡེས་ར་ཨེལ་གྱི་རྒྱལ་པོ་ཡེ་རོབ་ཨམ་གྱིས་རྒྱལ་སྲིད་བསྐྱངས་པའི་ལོ་ཉེར་བདུན་པར། ཡ་ཧུ་དཱའི་རྒྱལ་པོ་ཨ་མཱ་ཙི་ཡ་ཡི་སྲས་ཨ་ཟར་ཡཱས་རྒྱལ་སྲིད་བཟུང་། 2 ཁོང་རྒྱལ་སར་བསྐོ་དུས་ལོ་བཅུ་དྲུག་ཡིན་པ་དང་། ཁོང་གིས་ཡེ་རུ་སཱ་ལེམ་དུ་ལོ་ལྔ་བཅུ་ང་གཉིས་རིང་རྒྱལ་སྲིད་བསྐྱངས། ཁོང་གི་ཡུམ་གྱི་མིང་ལ་ཡེ་ཀོལ་ཡཱ་ཟེར་ཞིང་། མོ་ནི་ཡེ་རུ་སཱ་ལེམ་གྱི་མི་ཡིན་ནོ། ། 3 ཁོང་གིས་རང་གི་ཡབ་ཨ་མཱ་ཙི་ཡའི་བྱ་སྤྱོད་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་ཀྱང་། 4 མཐོ་གླིང་རྣམས་མ་བཤིག་པས། མི་རྣམས་ཀྱིས་སྔར་བཞིན་མཐོ་གླིང་གི་སྟེང་དུ་མཆོད་པ་ཕུལ་ནས་བསང་བཏང་བ་རེད། 5 དེ་ནས་དཀོན་མཆོག་ཡ་ཝཱེས་རྒྱལ་པོ་ལ་བརྡེགས་པས་ཁོང་ནི་འཆི་བའི་བར་དུ་མཛེ་ནད་བྱུང་ནས་ལུས་ཏེ། ཟུར་དུ་ཁང་པ་ཞིག་གི་ནང་བསྡད་པ་དང་། རྒྱལ་པོའི་སྲས་ཡོ་ཐམ་ནི་ཕོ་བྲང་གི་བདག་པོ་ཡིན་པས་ཡུལ་དེའི་འབངས་རྣམས་ལ་བདག་སྐྱོང་བྱས་སོ། །

6 ཡང་ཨ་ཟར་ཡཱའི་དོན་གཞན་རྣམས་དང་། ཁོང་གིས་ཅི་བྱས་པ་ཐམས་ཅད་ནི་ཡ་ཧུ་དཱའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 7 ཨ་ཟར་ཡཱ་རང་གི་ཕ་མེས་དང་ལྷན་ཅིག་ཏུ་གཟིམས་པ་དང་། དཱ་བིད་ཀྱི་གྲོང་ཁྱེར་དུ་ཁོའི་ཕ་མེས་རྣམས་ཀྱི་ཁྲོད་དུ་དུར་ལ་སྦས། ཁོའི་སྲས་ཡོ་ཐམ་ནི་དེའི་རྒྱུན་མཐུད་ནས་རྒྱལ་པོར་གྱུར་ཏོ། །

ཡེས་ར་ཨེལ་གྱི་རྒྱལ་པོ་ཟཱ་ཀར་ཡ།

8 ཡ་ཧུ་དཱའི་རྒྱལ་པོ་ཨ་ཟར་ཡཱས་སྲིད་བསྐྱངས་པའི་ལོ་སོ་བརྒྱད་པར། ཡེ་རོབ་ཨམ་གྱི་སྲས་ཟཱ་ཀར་ཡས་སཱ་མར་ཡ་རུ་ཡེས་ར་ཨེལ་ལ་ཟླ་བ་དྲུག་གི་རིང་དུ་རྒྱལ་སྲིད་བསྐྱངས། 9 ཁོས་རང་གི་ཕ་མེས་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་དེ། ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་རྣམས་ལས་མ་བྱོལ་ཏོ། ། 10 དེ་ནས་ཡཱ་བེ་སིའི་བུ་ཤལ་ལུམ་གྱིས་ཁོ་ལ་གཡོ་ཐབས་ཀྱིས་ངོ་ལོག་བྱས་ཏེ། འབངས་ཀྱི་མདུན་དུ་ཁོར་བསྣུན་ཅིང་བསད་དེ་ཁོའི་རྒྱུན་མཐུད་ནས་རྒྱལ་སྲིད་བཟུང་། 11 དེ་ཡང་ཟཱ་ཀར་ཡའི་དོན་གཞན་རྣམས་ནི་ཡེས་ར་ཨེལ་གྱི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་དེ། 12 སྔར་དཀོན་མཆོག་ཡ་ཝཱེས་ཡེ་ཧུ་ལ་གསུངས་པའི་བཀའ་བཞིན་དུ། མི་རབས་བཞིའི་རིང་དུ་ཁྱོད་ཀྱི་བུ་རྒྱུད་རྣམས་ཡེས་ར་ཨེལ་གྱི་རྒྱལ་ཁྲིར་འགོད་པར་འགྱུར་ཞེས་གསུངས་པ་ལྟར་འགྲུབ་པར་གྱུར་ཏོ། །

ཡེས་ར་ཨེལ་གྱི་རྒྱལ་པོ་ཤལ་ལུམ།

13 དེ་ཡང་ཡ་ཧུ་དཱའི་རྒྱལ་པོ་ཨུ་ཟི་ཡཱས་རྒྱལ་སྲིད་བཟུང་ནས་ལོ་སོ་དགུ་པ་ལ། ཡཱ་བེ་སིའི་བུ་ཤལ་ལུམ་གྱིས་རྒྱལ་སྲིད་བཟུང་། ཁོས་ནི་སཱ་མར་ཡ་རུ་ཟླ་བ་གཅིག་གི་རིང་དུ་རྒྱལ་སྲིད་བསྐྱངས། 14 དེ་ནས་གཱ་དི་ཡི་བུ་མེ་ན་ཧེམ་བྱ་བ་ཐིར་ཙ་ནས་ཡར་ཐོན་ཏེ་སཱ་མར་ཡ་རུ་ཕྱིན་པ་དང་། དེར་ཡཱ་བེ་སིའི་བུ་ཤལ་ལུམ་ལ་བསྣུན་ཅིང་བསད་དེ་ཁོའི་ཚབ་ཏུ་རྒྱལ་སྲིད་བཟུང་ངོ་། ། 15 ཤལ་ལུམ་གྱི་དོན་གཞན་རྣམས་དང་། ཁོས་བཤམས་པའི་ལྐོག་ཇུས་ནི་ཡེས་ར་ཨེལ་གྱི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་དོ། །

16 དེའི་ཚེ་ན། དེ་དག་གིས་མེ་ན་ཧེམ་ལ་མཁར་སྒོ་མ་ཕྱེས་པས་ཁོས་ཏིབ་སཱ་དང་ཡུལ་དེར་ཡོད་པ་ཐམས་ཅད་དང་། ཐིར་ཙའི་ས་མཚམས་ཀྱི་བར་དུ་གཏོར་བཅོམ་བྱས་ཤིང་། དེའི་མི་རྣམས་ལ་བསྣུན་ཅིང་ཡུལ་དེའི་བུད་མེད་སྦྲུམ་མ་ཐམས་ཅད་ཀྱི་གྲོད་པ་གཤགས་སོ། །

ཡེས་ར་ཨེལ་གྱི་རྒྱལ་པོ་མེ་ན་ཧེམ།

17 དེ་ཡང་ཡ་ཧུ་དཱའི་རྒྱལ་པོ་ཨ་ཟར་ཡཱས་རྒྱལ་སྲིད་བསྐྱངས་པའི་ལོ་སོ་དགུ་པར། གཱ་དི་ཡི་བུ་མེ་ན་ཧེམ་ནི་ཡེས་ར་ཨེལ་གྱི་རྒྱལ་པོར་གྱུར་ནས་སཱ་མར་ཡ་རུ་ལོ་བཅུའི་རིང་དུ་རྒྱལ་སྲིད་བསྐྱངས། 18 ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། ཚེ་གང་པོར་ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་ལས་མ་བྲལ་ཏོ། ། 19 ཨ་སུར་གྱི་རྒྱལ་པོ་ཕོལ་བྱ་བ་ཡུལ་དེར་རྒོལ་བར་འོངས་པ་དང་། མེ་ན་ཧེམ་གྱིས་རང་གི་རྒྱལ་སྲིད་བརྟན་པོ་ཡོང་བར་རོགས་རམ་འཐོབ་ཕྱིར་ཕྱག་རྟེན་ལ་དངུལ་གྱི་རྡོ་ཚད་སྟོང་ཕྲག་གཅིག་ཕུལ་བ་དང་། 20 མེ་ན་ཧེམ་གྱིས་དེ་ཨ་སུར་གྱི་རྒྱལ་པོ་ལ་འབུལ་བའི་ཕྱིར། ཡེས་ར་ཨེལ་དུ་ཡོད་པའི་ཕྱུག་པོ་ཐམས་ཅད་ལས་དངུལ་སྲང་ལྔ་བཅུ་རེ་བཙན་གྱིས་བསྡུས་པས། ཨ་སུར་གྱི་རྒྱལ་པོ་ནི་ཡུལ་དེར་མ་བསྡད་པར་ཕྱིར་ལོག 21 ཡང་མེ་ན་ཧེམ་གྱི་དོན་གཞན་རྣམས་དང་། ཁོས་ཅི་བྱས་པ་ཐམས་ཅད་ཡེས་ར་ཨེལ་གྱི་རྒྱལ་པོའི་ལོ་རབས་ནང་དུ་བཀོད་ཡོད་པ་མ་ཡིན་ནམ། 22 དེ་ནས་མེ་ན་ཧེམ་རང་གི་ཕ་མེས་དང་ལྷན་ཅིག་ཏུ་གཟིམས་པ་དང་། ཁོའི་སྲས་ཕེ་ཀཱ་ཡ་ཡིས་དེའི་རྒྱུན་མཐུད་ནས་རྒྱལ་སྲིད་བཟུང་ངོ་། །

ཡེས་ར་ཨེལ་གྱི་རྒྱལ་པོ་ཕེ་ཀཱ་ཡ།

23 ཡང་ཡ་ཧུ་དཱའི་རྒྱལ་པོ་ཨ་ཟར་ཡཱས་རྒྱལ་སྲིད་བསྐྱངས་པའི་ལོ་ལྔ་བཅུ་པར། མེ་ན་ཧེམ་གྱི་སྲས་ཕེ་ཀཱ་ཡ་ནི་ཡེས་ར་ཨེལ་གྱི་རྒྱལ་པོར་གྱུར་ནས་ཁོས་སཱ་མར་ཡ་རུ་ལོ་གཉིས་ཀྱི་རིང་དུ་རྒྱལ་སྲིད་བསྐྱངས། 24 ཁོས་ཀྱང་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་དེ། ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་རྣམས་ལས་མ་བྲལ་ཏོ། ། 25 ཡང་ཁོའི་དམག་དཔོན་རེ་མལ་ཡཱ་ཡི་བུ་ཕེ་ཀཱ་ཡིས་ཁོ་ལ་གཡོ་ཐབས་ཀྱིས་ངོ་ལོག་བྱས་ཏེ། ཨར་གོབ་དང་ཨར་ཡེ། དེ་མིན་གིལ་ཨད་པ་མི་ལྔ་བཅུ་དང་བཅས་པ་སོང་ནས་སཱ་མར་ཡ་རུ་རྒྱལ་པོའི་ཕོ་བྲང་གི་མཁར་རྫོང་དུ་ཁོ་བསད་པ་དང་། ཕེ་ཀཱ་ཡིས་ཁོའི་ཚབ་ཏུ་རྒྱལ་སྲིད་བཟུང་། 26 ཡང་ཕེ་ཀཱ་ཡ་ཡི་དོན་གཞན་རྣམས་དང་ཁོས་ཅི་བྱས་པ་ཐམས་ཅད། ཡེས་ར་ཨེལ་གྱི་རྒྱལ་པོའི་ལོ་རབས་ནང་དུ་བཀོད་ཡོད་དོ། །

ཡེས་ར་ཨེལ་གྱི་རྒྱལ་པོ་ཕེ་ཀཱ།

27 ཡ་ཧུ་དཱའི་རྒྱལ་པོ་ཨ་ཟར་ཡཱས་རྒྱལ་སྲིད་བསྐྱངས་པའི་ལོ་ལྔ་བཅུ་ང་གཉིས་པར། རེ་མལ་ཡཱའི་བུ་ཕེ་ཀཱ་ནི་སཱ་མར་ཡ་རུ་ཡེས་ར་ཨེལ་གྱི་རྒྱལ་པོར་གྱུར་ནས་ཁོས་ལོ་ཉི་ཤུའི་རིང་དུ་རྒྱལ་སྲིད་བསྐྱངས། 28 ཁོས་ཀྱང་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་དེ། ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་ལས་བྲལ་བར་མ་གྱུར་ཏོ། །

29 དེ་ཡང་ཡེས་ར་ཨེལ་གྱི་རྒྱལ་པོ་ཕེ་ཀཱའི་དུས་སུ། ཨ་སུར་གྱི་རྒྱལ་པོ་ཐིག་ལད་ཕིལ་ཨེ་སེར་བྱ་བ་དེ་འོངས་ནས་ཨི་ཡོན་དང་། ཨ་བེལ་པེད་མ་ཨ་ཀཱ་དང་། ཡཱ་ནོ་ཨ་དང་། ཀེ་དེ་སི་དང་། ཧ་ཟོར་དང་། གིལ་ཨད་དང་། ག་ལིལ་དང་། ནཱབ་ཐ་ལིའི་ཡུལ་ཐམས་ཅད་བཟུང་སྟེ། མི་རྣམས་ཨ་སུར་ཡུལ་དུ་བཙན་ཁྲིད་བྱས། 30 དེ་ནས་ཨེ་ལཱའི་བུ་ཧོ་ཤེ་ཨས་རེ་མལ་ཡཱའི་བུ་ཕེ་ཀཱ་ལ་ལྐོག་ཇུས་བཤམས་ཤིང་། ཁོ་ལ་བསྣུན་ཏེ་བསད་པ་དང་། ཁོས་དེའི་ཚབ་ཏུ་རྒྱལ་སྲིད་བཟུང་། དེ་ནི་ཨུ་ཟི་ཡཱའི་སྲས་ཡོ་ཐམ་གྱིས་རྒྱལ་སྲིད་བསྐྱངས་པའི་ལོ་ཉི་ཤུ་པར་བྱུང་བ་ཡིན་ནོ། ། 31 ཡང་ཕེ་ཀཱ་ཡི་དོན་གཞན་རྣམས་དང་། ཁོས་ཅི་བྱས་པ་ཐམས་ཅད་ནི་ཡེས་ར་ཨེལ་གྱི་རྒྱལ་པོའི་ལོ་རབས་ཀྱི་མདོ་ཡི་ནང་དུ་བཀོད་ཡོད་དོ། །

ཡ་ཧུ་དཱའི་རྒྱལ་པོ་ཡོ་ཐམ།

32 དེ་ཡང་ཡེས་ར་ཨེལ་གྱི་རྒྱལ་པོ་རེ་མལ་ཡཱའི་སྲས་ཕེ་ཀཱ་ཡིས་རྒྱལ་སྲིད་བསྐྱངས་པའི་ལོ་གཉིས་པར། ཨུ་ཟི་ཡཱའི་སྲས་ཡོ་ཐམ་བྱ་བ་ཡ་ཧུ་དཱའི་རྒྱལ་པོར་གྱུར་ཏོ། ། 33 རྒྱལ་སྲིད་བཟུང་དུས་ཁོ་ནི་ལོ་ཉེར་ལྔ་ཡིན་པ་དང་། ལོ་བཅུ་དྲུག་གི་རིང་ལ་ཡེ་རུ་སཱ་ལེམ་དུ་རྒྱལ་སྲིད་བསྐྱངས་པ་དང་། ཟཱ་ཏོག་གི་སྲས་མོ་ཡེ་རུ་ཤཱ་བྱ་བ་ནི་ཁོའི་ཡུམ་ཡིན་ནོ། ། 34 ཁོས་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་རྣམས་སྤྱད་དེ། རང་གི་ཡབ་ཨུ་ཟི་ཡཱས་བསྒྲུབས་པ་བཞིན་དུ་བྱས་ཀྱང་། 35 མཐོ་གླིང་རྣམས་མ་བཤིགས་པས། མི་རྣམས་ཀྱིས་སྔར་བཞིན་མཐོ་གླིང་གི་སྟེང་དུ་མཆོད་པ་ཕུལ་ནས་བསང་བཏང་བ་དང་། ཁོས་དཀོན་མཆོག་ཡ་ཝཱེའི་མཆོད་ཁང་ལ་སྟེང་སྒོ་ཞིག་བརྩིགས་སོ། ། 36 ཡོ་ཐམ་གྱི་དོན་གཞན་རྣམས་དང་། ཁོས་ཅི་བྱས་པ་ཐམས་ཅད་ཡ་ཧུ་དཱའི་རྒྱལ་པོའི་ལོ་རབས་ནང་དུ་བཀོད་ཡོད་པ་མ་ཡིན་ནམ། 37 དེའི་དུས་སུ་དཀོན་མཆོག་ཡ་ཝཱེས་ཨ་རམ་གྱི་རྒྱལ་པོ་རེ་ཙིན་དང་། རེ་མལ་ཡཱའི་བུ་ཕེ་ཀཱ་གཉིས་ཡ་ཧུ་དཱ་ལ་གཡུལ་འགྱེད་པར་མངགས་འགོ་བརྩམས་ཤིང་། 38 ཡོ་ཐམ་རང་གི་ཕ་མེས་ཀྱི་ཁྲོད་དུ་གཟིམས་པ་དང་། ཁོའི་མེས་པོ་དཱ་བིད་ཀྱི་གྲོང་ཁྱེར་དུ་རང་གི་ཕ་མེས་རྣམས་དང་མཉམ་དུ་དུར་ལ་སྦས། ཁོའི་སྲས་ཨ་ཧ་ཟཱ་ནི་དེའི་རྒྱུན་མཐུད་ནས་རྒྱལ་པོར་གྱུར་ཏོ། །

ལེའུ་བཅུ་དྲུག་པ།

ཡ་ཧུ་དཱའི་རྒྱལ་པོ་ཨ་ཧཱ་ཟ།

1 དེ་ཡང་རེ་མལ་ཡཱའི་སྲས་ཕེ་ཀཱ་ཡིས་རྒྱལ་སྲིད་བསྐྱངས་པའི་ལོ་བཅུ་བདུན་པར། ཡ་ཧུ་དཱའི་རྒྱལ་པོ་ཡོ་ཐམ་གྱི་སྲས་ཨ་ཧ་ཟཱ་རྒྱལ་པོར་གྱུར། 2 ཁོས་རྒྱལ་སྲིད་བཟུང་དུས་ལོ་ཉི་ཤུ་ཡིན་ཏེ་ཡེ་རུ་སཱ་ལེམ་དུ་ལོ་བཅུ་དྲུག་གི་རིང་ལ་རྒྱལ་སྲིད་བསྐྱངས་ནའང་། ཁོས་ཡབ་མེས་དཱ་བིད་ལྟར་རང་གི་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་མ་སྤྱད་པར། 3 ཁོ་ནི་ཡེས་ར་ཨེལ་གྱི་རྒྱལ་པོ་རྣམས་ཀྱི་ལམ་ནང་འགྲུལ་ཞིང་། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་མདུན་ནས་ཕྱི་རུ་ཕྱུང་བ་དང་མི་རྣམས་ཀྱིས་བརྙས་བཅོས་བྱས་པ་བཞིན་དུ། ཁོས་ཐ་ན་རང་གི་བུ་ཡང་མེ་དཀྱིལ་དུ་སྦྱིན་སྲེག་བྱས་པར་མ་ཟད། 4 མཐོ་གླིང་དང་རིའི་སྟེང་དང་། ལྗོན་ཤིང་རེ་རེའི་འོག་ཏུ་མཆོད་པ་ཕུལ་ཏེ་བསང་བཏང་བ་རེད།

5 སྐབས་དེར་ཨ་རམ་གྱི་རྒྱལ་པོ་རེ་ཙིན་དང་། ཡེས་ར་ཨེལ་གྱི་རྒྱལ་པོ་རེ་མལ་ཡཱ་ཡི་བུ་ཕེ་ཀཱ་གཉིས་ཡེ་རུ་སཱ་ལེམ་དུ་དམག་འཁྲུག་རྒྱག་ཏུ་ཡར་འོངས་པ་དང་། ཨ་ཧ་ཟཱ་དམག་གིས་བསྐོར་ནའང་དེ་དབང་དུ་བསྡུ་མ་ནུས་སོ། ། 6 དེའི་ཚེ་ན། ཨ་རམ་གྱི་རྒྱལ་པོ་རེ་ཙིན་གྱིས་ཨེ་ལིད་ཕྱིར་བླངས་ནས་ཨ་རམ་དུ་བསྲེས་པ་དང་། ཨེ་ལད་ནས་ཡ་ཧུ་དཱ་པ་རྣམས་བཏོན་ཏེ། ཨེ་དོམ་པ་རྣམས་ཨེ་ལད་དུ་འོངས་ནས་ད་ལྟའི་བར་དུ་དེར་གནས་སོ། །

7 དེ་ནས་ཨ་ཧ་ཟཱ་ཡིས་ཨ་སུར་གྱི་རྒྱལ་པོ་ཐིག་ལད་ཕིལ་ཨེ་སེར་ལ་བང་ཆེན་མངགས་ཏེ་ཁོ་ལ། བདག་ནི་ཁྱེད་ཀྱི་ཞབས་ཕྱི་དང་བུ་ཡིན་ཞིང་། ཁྱེད་རང་ཡར་བྱོན་ཏེ་བདག་ལ་བཙན་རྒོལ་བྱེད་བཞིན་པའི་ཨ་རམ་གྱི་རྒྱལ་པོ་དང་། ཡེས་ར་ཨེལ་གྱི་རྒྱལ་པོའི་ལག་ནས་བདག་སྐྱོབ་པར་མཛོད་ཅིག་ཅེས་ཞུས་ཤིང་། 8 ཡང་ཨ་ཧ་ཟཱ་ཡིས་དཀོན་མཆོག་ཡ་ཝཱེའི་མཆོད་ཁང་དང་རྒྱལ་པོའི་གཏེར་མཛོད་དུ་ཡོད་པའི་གསེར་དངུལ་བཅས་བླངས་ཏེ་ཨ་སུར་གྱི་རྒྱལ་པོ་ལ་ཞུ་རྟེན་དུ་ཕུལ། 9 ཨ་སུར་གྱི་རྒྱལ་པོས་ཁོ་ལ་ཁས་བླངས་ཤིང་། ཨ་སུར་གྱི་རྒྱལ་པོ་དཱ་མེ་སེག་ལ་ཡར་སོང་ནས་ཡུལ་དེ་བཟུང་བ་དང་མི་རྣམས་ཀིར་བྱ་བའི་ཡུལ་དུ་བཙན་ཁྲིད་བྱས་ཤིང་རེ་ཙིན་ཡང་བསད་དོ། །

10 དེ་ནས་རྒྱལ་པོ་ཨ་ཧ་ཟཱ་ནི་དཱ་མེ་སེག་ལ་ཨ་སུར་གྱི་རྒྱལ་པོ་ཐིག་ལད་ཕིལ་ཨེ་སེར་དང་འཕྲད་དུ་སོང་སྟེ། དཱ་མེ་སེག་ཏུ་ཡོད་པའི་མཆོད་ཁྲི་དེ་མཐོང་བས། རྒྱལ་པོ་ཨ་ཧ་ཟཱ་ཡིས་མཆོད་ཁྲི་དེའི་དཔེ་རིས་དང་། སྒྲིག་གཞི། རྩིག་སྟངས་བཅས་གསལ་པོ་མཆོད་དཔོན་ཨུ་རི་ཡཱ་ལ་བརྫངས། 11 དེ་ནས་མཆོད་དཔོན་ཨུ་རི་ཡཱས། རྒྱལ་པོ་ཨ་ཧ་ཟཱ་ཡིས་དཱ་མེ་སེག་ནས་བརྫངས་པ་ཀུན་གྱི་མ་དཔེ་ཇི་བཞིན་མཆོད་ཁྲི་ཞིག་བརྩིགས་ཤིང་། རྒྱལ་པོ་ཨ་ཧ་ཟཱ་ནི་དཱ་མེ་སེག་ནས་ཕྱིར་ལོག་པའི་བར་དུ་འགྲུབ་པར་བཅུག་གོ ། 12 དེ་ནས་རྒྱལ་པོ་དཱ་མེ་སེག་ནས་ཕྱིར་སླེབས་ཏེ་མཆོད་ཁྲི་མཐོང་ཞིང་། རྒྱལ་པོ་མཆོད་ཁྲི་དེའི་འགྲམ་དུ་སོང་ནས་དེའི་ཐོག་ཏུ་ཡར་འགོས་པ་དང་། 13 རང་གི་དོན་དུ་སྦྱིན་སྲེག་དང་འབྲུ་རིགས་ཀྱི་མཆོད་པ་ཕུལ་ཞིང་རང་གི་སྐྱེམས་མཆོད་བཏང་། ཞི་བདེའི་མཆོད་པ་རྣམས་ཀྱི་ཁྲག་ནི་མཆོད་ཁྲིའི་ཁར་གཏོར། 14 ཁོས་དཀོན་མཆོག་ཡ་ཝཱེའི་དྲུང་དུ་ཡོད་པའི་ལི་ཡི་མཆོད་ཁྲི་དེ་མཆོད་ཁང་གི་མདུན་ལོགས་སམ། མཆོད་ཁྲི་ཆེན་པོ་དང་དཀོན་མཆོག་ཡ་ཝཱེའི་མཆོད་ཁང་གི་བར་ནས་གནས་སྤར་ཏེ། མཆོད་ཁྲི་གསར་པ་དེའི་བྱང་ཕྱོགས་སུ་གཏད་དོ། ། 15 དེ་ནས་རྒྱལ་པོ་ཨ་ཧ་ཟཱ་ཡིས་མཆོད་དཔོན་ཨུ་རི་ཡཱ་ལ་བཀའ་བསྩལ་ཏེ་ན་རེ། མཆོད་ཁྲི་ཆེན་པོ་འདིའི་སྟེང་དུ་ཞོགས་པའི་སྦྱིན་སྲེག་གི་མཆོད་པ་དང་ས་སྲོས་ཀྱི་འབྲུ་རིགས་ཀྱི་མཆོད་པ། རྒྱལ་པོའི་སྦྱིན་སྲེག་གི་མཆོད་པ་དང་ཁོའི་འབྲུ་རིགས་ཀྱི་མཆོད་པ། ཡུལ་མི་ཐམས་ཅད་ཀྱི་སྦྱིན་སྲེག་གི་མཆོད་པ་དང་དེ་རྣམས་ཀྱི་འབྲུ་རིགས་ཀྱི་མཆོད་པ་རྣམས་བསྲེག་དགོས་པ་དང་། ཡང་སྐྱེམས་མཆོད་རྣམས་དང་སྦྱིན་སྲེག་གི་མཆོད་པའི་ཁྲག་དང་། གཞན་དམར་མཆོད་ཀྱི་ཁྲག་ཐམས་ཅད་ནི་དེའི་ཁར་གཏོར་ཅིག འོན་ཀྱང་ལི་ཡི་མཆོད་ཁྲི་ལ་ངས་དཀོན་མཆོག་ནས་འཚོལ་ཞིབ་བྱའོ་ཞེས་སྨྲས་པས། 16 མཆོད་དཔོན་ཨུ་རི་ཡཱས་རྒྱལ་པོ་ཨ་ཧ་ཟཱ་ཡིས་བསྩལ་པའི་བཀའ་བཞིན་དུ་བསྒྲུབས་སོ། །

17 དེ་ཡང་རྒྱལ་པོ་ཨ་ཧ་ཟཱ་ཡིས་འཁོར་ལྡན་སྟེགས་བུ་རྣམས་ཀྱི་ཟུར་རྒྱན་བཅད་དེ། དེའི་ཐོག་ཏུ་ཡོད་པའི་འཁྲུད་གཞོང་རྣམས་ཕྱིར་བཏོན་པ་དང་། རྒྱ་མཚོ་བྱ་བ་ནི་དེའི་འོག་ཏུ་ཡོད་པའི་ལི་ཡི་གླང་རྣམས་ཀྱི་ཁ་ནས་ཕབ་སྟེ་རྡོ་ལེབ་ཀྱི་ཁར་བཞག་གོ ། 18 ཡང་ཨ་སུར་གྱི་རྒྱལ་པོའི་རྐྱེན་གྱིས་ངལ་གསོ་བའི་ཉིན་མོའི་ཕྱིར་མཆོད་ཁང་ནང་དུ་བརྩིགས་པའི་གནམ་ཁེབས་ཀྱི་བཀོད་པ་དང་། རྒྱལ་པོ་ཕྱི་ནས་ཐོན་སའི་བགྲོད་ལམ་གཉིས་ནི་དཀོན་མཆོག་ཡ་ཝཱེའི་མཆོད་ཁང་ནས་གནས་སྤར་ཏོ། །

19 དེ་ཡང་ཨ་ཧ་ཟཱ་ཡི་དོན་གཞན་རྣམས་དང་། ཁོས་ཅི་བྱས་པ་ཐམས་ཅད་ནི་ཡ་ཧུ་དཱའི་རྒྱལ་པོའི་ལོ་རབས་ནང་དུ་བཀོད་ཡོད་པ་མ་ཡིན་ནམ། 20 ཨ་ཧ་ཟཱ་ནི་རང་གི་ཕ་མེས་དང་ལྷན་ཅིག་ཏུ་གཟིམས་པ་དང་། དཱ་བིད་ཀྱི་གྲོང་ཁྱེར་དུ་ཕ་མེས་རྣམས་དང་ལྷན་དུ་དུར་ལ་སྦས། ཁོའི་སྲས་ཧི་ཟི་ཀི་ཡཱ་ནི་དེའི་རྒྱུན་མཐུད་ནས་རྒྱལ་པོར་གྱུར་ཏོ། །

ལེའུ་བཅུ་བདུན་པ།

ཡེས་ར་ཨེལ་གྱི་རྒྱལ་པོ་ཧོ་ཤེ་ཨ།

1 དེ་ཡང་ཡ་ཧུ་དཱའི་རྒྱལ་པོ་ཨ་ཧ་ཟཱ་ཡིས་རྒྱལ་སྲིད་བསྐྱངས་པའི་ལོ་བཅུ་གཉིས་པར། ཨེ་ལཱ་ཡི་སྲས་ཧོ་ཤེ་ཨ་བྱ་བ་དེས་སཱ་མར་ཡ་རུ་ལོ་དགུའི་རིང་དུ་ཡེས་ར་ཨེལ་གྱི་རྒྱལ་སྲིད་བསྐྱངས། 2 ཁོས་ཀྱང་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཀྱང་། ཁོའི་སྔོན་དུ་བྱུང་བའི་ཡེས་ར་ཨེལ་གྱི་རྒྱལ་པོ་རྣམས་ལྟར་མ་བྱས་སོ། ། 3 ཨ་སུར་གྱི་རྒྱལ་པོ་ཤལ་མན་ཨེ་སེར་ནི་ཁོ་ལ་རྒོལ་དུ་ཡར་འོངས་པ་དང་། ཧོ་ཤེ་ཨ་ནི་དེའི་མངའ་འོག་ཏུ་གྱུར་ནས་ཁོ་ལ་དཔྱ་ཁྲལ་བཅལ་ཏོ། ། 4 ཕྱིས་སུ་ཨ་སུར་གྱི་རྒྱལ་པོས་ཧོ་ཤེ་ཨ་ཡི་གཡོ་ཐབས་རྙེད། ཅིའི་ཕྱིར་ཞེ་ན། དེས་ཨེ་ཅིབ་ཀྱི་རྒྱལ་པོ་སོ་ཞེས་པར་བང་ཆེན་མངགས་ཏེ། ཨ་སུར་གྱི་རྒྱལ་པོར་ལོ་རེ་བཞིན་དུ་དཔྱ་ཁྲལ་མ་ཕུལ་བས་ཨ་སུར་གྱི་རྒྱལ་པོས་ཁོ་བཟུང་ནས་བཙོན་དུ་བཅུག་གོ །

ཡེས་ར་ཨེལ་བཟུང་བ།

5 དེ་ནས་ཨ་སུར་གྱི་རྒྱལ་པོ་ཡར་འོངས་ཏེ་ཡུལ་ཁམས་ཐམས་ཅད་ལ་བཙན་འཛུལ་བྱས་པ་དང་། ཡར་སཱ་མར་ཡ་རུ་སོང་ནས་ལོ་གསུམ་གྱི་རིང་ལ་ཡུལ་དེ་དམག་གིས་བསྐོར་ཏོ། ། 6 ཧོ་ཤེ་ཨ་ཡིས་རྒྱལ་སྲིད་བསྐྱངས་པའི་ལོ་དགུ་པར། ཨ་སུར་གྱི་རྒྱལ་པོས་སཱ་མར་ཡ་བླངས་ཤིང་ཡེས་ར་ཨེལ་པ་རྣམས་ཨ་སུར་ཡུལ་དུ་བཙན་ཁྲིད་བྱས་ཏེ། ཧ་ལཱ་དང་གོ་ཟན་ཡུལ་གྱི་ཆུ་བོ་ཧ་བོར་དང་། མཱ་ཏི་པ་རྣམས་ཀྱི་གྲོང་ཁྱེར་རྣམས་སུ་སྡོད་དུ་བཅུག་གོ །

ཡེས་ར་ཨེལ་པས་སྐུ་འདྲར་མཆོད་པས་ཡུལ་ནས་ཕུད་པ།

7 དེ་ཅིའི་ཕྱིར་ཞེ་ན། ཡེས་ར་ཨེལ་པ་རྣམས་ཀྱིས་ཨེ་ཅིབ་ཀྱི་ཡུལ་དང་། ཨེ་ཅིབ་རྒྱལ་པོ་ཕཱར་ཨོལ་གྱི་ལག་འོག་ནས་ཐར་དུ་བཅུག་པའི་རང་གི་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་ཏེ། ལྷ་གཞན་རྣམས་ལ་ཞེད་པར་གྱུར་པས་སོ། ། 8 དེ་དག་ནི་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་མདུན་ནས་མཐར་བསྐྲད་པའི་མི་རྣམས་ཀྱི་གོམས་སྲོལ་དང་། ཡེས་ར་ཨེལ་གྱི་རྒྱལ་པོ་རྣམས་ཀྱི་ལུགས་སྲོལ་བཞིན་དུ་འགྲུལ་པ་རེད། 9 དེ་ལྟར་ཡེས་ར་ཨེལ་གྱི་བུ་རྒྱུད་ཀྱིས་གསང་བའི་ངང་ནས་ཁོ་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་མི་འོས་པའི་ལས་བྱས་ཏེ། བྱ་རའི་ལྕོག་མཁར་ནས་གྲོང་ཁྱེར་བརྟན་པོའི་བར་དུ་རང་གི་ཕྱིར་ཁོ་ཚོའི་གྲོང་རྡལ་ཐམས་ཅད་དུ་མཐོ་གླིང་བརྩིགས་པ་དང་། 10 ཡང་རི་མཐོན་པོ་རྣམས་ཀྱི་རྩེ་མོ་དང་། ལྗོན་ཤིང་སྔོན་པོ་ཀུན་གྱི་འོག་ཏུ་ལྷ་རྟེན་དང་ཨ་ཤེ་རཱ་བཙུགས་སོ། ། 11 དཀོན་མཆོག་ཡ་ཝཱེས་དེ་རྣམས་ཀྱི་མདུན་ནས་མཐར་བསྐྲད་པའི་མི་རྣམས་ཀྱི་ལུགས་སྲོལ་ལྟར། དེ་རྣམས་ཀྱིས་ཀྱང་མཐོ་གླིང་ཐམས་ཅད་ཀྱི་སྟེང་དུ་བསང་བཏང་བ་དང་། དཀོན་མཆོག་ཡ་ཝཱེའི་ཐུགས་དཀྲུགས་པའི་དོན་ངན་པ་བྱས་སོ། ། 12 དཀོན་མཆོག་ཡ་ཝཱེས་སྔར་དེ་དག་ལ་ཁྱོད་ཅག་གིས་དེ་འདྲ་མ་བྱེད་ཅིག་ཅེས་གསུངས་ཀྱང་། དེ་དག་གིས་སྐུ་འདྲ་བསྟེན་ཅིང་དེར་ཞབས་ཏོག་བསྒྲུབས་སོ། །

13 དེ་ཡང་དཀོན་མཆོག་ཡ་ཝཱེས་ལུང་སྟོན་པ་དང་མངོན་ཤེས་པ་ཐམས་ཅད་བརྒྱུད་ནས་ཡེས་ར་ཨེལ་པ་རྣམས་དང་ཡ་ཧུ་དཱ་པ་རྣམས་ལ་ཉེན་བརྡ་བཏང་ཞིང་འདི་སྐད་དུ། ཁྱོད་ཅག་གི་ལམ་ངན་པ་རྣམས་སྤོངས་ཤིག ངས་ཁྱོད་རྣམས་ཀྱི་མེས་པོ་ལ་གནང་བའི་བཀའ་རྒྱ་དང་བཀའ་ཁྲིམས་དང་། བདག་གི་སྒྲིག་ཁྲིམས་ཐམས་ཅད་བཞིན་དུ། རང་གི་ཞབས་ཕྱི་ལུང་སྟོན་པ་རྣམས་བརྒྱུད་ནས་ཁྱོད་ཅག་ལ་བསྒྲགས་པའི་དོན་རྣམས་བསྲུང་བར་བྱོས་ཤིག་ཅེས་གསུངས་མོད། 14 འོན་ཀྱང་ཁོ་ཚོས་མ་མཉན་པར། ཁོ་ཚོའི་ཕ་མེས་དང་འདྲ་བར་རང་གི་དཀོན་མཆོག་ཡ་ཝཱེ་ལ་ཡིད་མ་མོས་པར་གཉའ་རེངས་བྱས་སོ། ། 15 ཡང་ཁོང་གིས་དེ་དག་གི་མེས་པོ་རྣམས་ལ་མཛད་པའི་ཞལ་ཆད་དང་བཀའ་ཁྲིམས། དེ་དག་ལ་མཛད་པའི་ཉེན་བརྡ་བཅས་སྤངས་ནས། དོན་མེད་ཀྱི་སྐུ་འདྲའི་རྗེས་སུ་འབྲངས་པས་སྙིང་པོ་མེད་པར་གྱུར། དཀོན་མཆོག་ཡ་ཝཱེས་དེ་དག་ལ། ཕྱི་རོལ་པ་རྣམས་ཀྱི་རྗེས་སུ་མི་འབྲང་བར་གྱིས་ཞེས་བསྒོས་ཀྱང་། དེ་དག་ནི་རང་གི་མཐའ་འཁོར་དུ་ཡོད་པའི་ཕྱི་རོལ་པ་རྣམས་ཀྱི་རྗེས་སུ་འབྲངས། 16 ཁོ་ཚོས་དེ་ལྟར་རང་གི་དཀོན་མཆོག་ཡ་ཝཱེའི་བཀའ་རྒྱ་ཐམས་ཅད་སྤངས་ཏེ། རང་གི་ཕྱིར་དུ་ཟངས་ཀྱི་བླུགས་སྐུ་བ་ཕྲུག་གཉིས་བཟོས་པ་དང་། ཨ་ཤེ་རཱ་ཡང་བརྩིགས་ནས་ནམ་མཁའི་སྐར་ཚོགས་ཐམས་ཅད་ལ་ཕྱག་བཙལ་ཞིང་པཱ་ཨལ་བསྟེན་ཏོ། ། 17 ཡང་དེ་དག་གིས་རང་གི་བུ་དང་བུ་མོ་མེའི་དཀྱིལ་དུ་སྦྱིན་སྲེག་བཏང་ནས་མོ་བཏབ་སྟེ་རྫུ་འཕྲུལ་བསྟན་ཅིང་། དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་ནས་རང་ཉིད་བཙོངས་པ་དང་ཁོང་ཐུགས་ཁྲོ་བར་བྱས། 18 དེའི་རྐྱེན་གྱིས་དཀོན་མཆོག་ཡ་ཝཱེ་ཁོང་ཉིད་ཡེས་ར་ཨེལ་ལ་ཐུགས་རབ་ཏུ་ཁྲོས་ཏེ། དེ་དག་ཁོང་གི་སྤྱན་སྔ་ནས་ཕར་བསྐྲད་པས། ཡ་ཧུ་དཱའི་ཚོ་པ་མ་གཏོགས་གཞན་གང་ཡང་མ་ལུས་སོ། །

19 དེ་ཡང་ཡ་ཧུ་དཱ་པས་ཀྱང་རང་གི་དཀོན་མཆོག་ཡ་ཝཱེའི་བཀའ་རྒྱ་རྣམས་མ་བསྲུངས་པར། ཡེས་ར་ཨེལ་གྱིས་བྱས་པའི་ལུགས་སྲོལ་བཞིན་དུ་འགྲུལ། 20 དེ་ནས་དཀོན་མཆོག་ཡ་ཝཱེས་ཡེས་ར་ཨེལ་གྱི་བུ་རྒྱུད་ཐམས་ཅད་སྤངས་ནས་མནར་གཅོད་མྱང་དུ་བཅུག་སྟེ། ཉིད་ཀྱི་སྤྱན་སྔ་ནས་མ་དོར་བར་དུ་ཇག་ཚོགས་ཀྱི་ལག་ཏུ་གཏད་དོ། །

21 དེ་ཡང་ཁོང་གིས་དཱ་བིད་ཀྱི་གདུང་རྒྱུད་ནས་ཡེས་ར་ཨེལ་ཕྲལ་བར་མཛད་པའི་རྗེས་སུ། དེ་དག་གིས་ནེ་བཱད་ཀྱི་བུ་ཡེ་རོབ་ཨམ་རྒྱལ་པོར་བསྐོས་པ་དང་། ཡེ་རོབ་ཨམ་གྱིས་ཡེས་ར་ཨེལ་པ་རྣམས་དཀོན་མཆོག་ཡ་ཝཱེའི་རྗེས་སུ་འབྲང་དུ་མ་བཅུག་པར་སྡིག་པ་ཆེན་པོ་བྱེད་དུ་བཅུག 22 ཡེས་ར་ཨེལ་པ་རྣམས་ནི་ཡེ་རོབ་ཨམ་གྱིས་བྱས་པའི་སྡིག་པ་ཐམས་ཅད་ཀྱི་ལམ་དུ་འགྲུལ་ཞིང་། དེ་དག་ལས་མ་བྱོལ་བ་དང་། 23 མཇུག་མཐར་དཀོན་མཆོག་ཡ་ཝཱེས་ཉིད་ཀྱི་ཞབས་ཕྱི་ལུང་སྟོན་པ་ཐམས་ཅད་བརྒྱུད་ནས་གསུངས་པ་བཞིན་དུ། ཡེས་ར་ཨེལ་པ་རྣམས་ཉིད་ཀྱི་སྤྱན་སྔ་ནས་ཕྱི་རུ་བསྐྲད། ཡེས་ར་ཨེལ་པ་རྣམས་རང་ཡུལ་ནས་ཨ་སུར་ཡུལ་དུ་ད་ལྟའི་བར་བཙན་བྱོལ་དུ་བསྐྱལ་ཏོ། །

སཱ་མར་ཡ་ནས་བསྐྱར་དུ་གཞིས་ཆགས་པ།

24 དེ་ནས་ཨ་སུར་གྱི་རྒྱལ་པོས་པཱ་པེལ་ལོན་དང་། ཀུ་ཐཱ་དང་། ཨ་ཝཱ་དང་། ཧ་མཱད་དང་། སེ་ཕར་ཝ་ཨིམ་གྱི་མི་རྣམས་ཁྲིད་དེ། ཡེས་ར་ཨེལ་གྱི་མི་སྡེའི་ཚབ་ཏུ་སཱ་མར་ཡའི་གྲོང་ཁྱེར་རྣམས་སུ་བཞག་པས། དེ་དག་ལ་སཱ་མར་ཡ་བགོ་སྐལ་དུ་ཐོབ་ཅིང་དེ་གའི་གྲོང་ཁྱེར་དག་ཏུ་གཞིས་ཕབ། 25 ཁོ་ཚོ་ཐོག་མར་གནས་དེར་སྡོད་སྐབས་དཀོན་མཆོག་ཡ་ཝཱེ་ལ་གུས་ཤིང་འཇིགས་པ་མེད་པས། དཀོན་མཆོག་ཡ་ཝཱེས་དེ་རྣམས་ཀྱི་ཁྲོད་དུ་སེང་གེ་བཏང་ནས་ཁོ་ཚོ་ལས་མི་ཁ་ཤས་ཀྱི་སྲོག་བཅད་དོ། ། 26 དེ་ནས་ཁོ་ཚོས་ཨ་སུར་གྱི་རྒྱལ་པོ་ལ། ཁྱེད་ཀྱིས་སཱ་མར་ཡའི་གྲོང་ཁྱེར་དུ་བཙན་ཁྲིད་བྱས་ནས་བཞག་པའི་མི་སྡེ་རྣམས་ཀྱིས་ཡུལ་དེའི་དཀོན་མཆོག་གི་ཁྲིམས་སྲོལ་མ་ཤེས་སྟབས། ཁོང་གིས་དེ་དག་གི་ཁྲོད་དུ་སེང་གེ་བཏང་། ལྟོས་དང་། མི་དེ་ཚོས་དཀོན་མཆོག་གི་ཁྲིམས་སྲོལ་མ་ཤེས་པའི་རྐྱེན་གྱིས་སེང་གེས་དེ་དག་གི་སྲོག་བཅད་དོ་ཞེས་སྨྲས་པས། 27 ཨ་སུར་གྱི་རྒྱལ་པོས་བཀའ་གནང་སྟེ་ན་རེ། ཁྱོད་རྣམས་ཀྱིས་ཡུལ་དེ་ནས་བཙན་ཁྲིད་བྱས་འོངས་པའི་མཆོད་དཔོན་རྣམས་ལས་གཅིག་ཕྱིར་ཁྲིད་ཅིག ཁོང་གནས་དེར་བསྡད་ནས་དེ་རྣམས་ལ་ཡུལ་དེའི་དཀོན་མཆོག་གི་ཁྲིམས་སྲོལ་སློབ་དགོས་ཞེས་བསྒོས། 28 དེ་ནས་སཱ་མར་ཡ་ནས་བཙན་ཁྲིད་བྱས་འོངས་པའི་མཆོད་དཔོན་རྣམས་ལས་གཅིག་ཕྱིར་ལོག་ནས་པེད་ཨེལ་དུ་གཞིས་ཕབ་སྟེ། ཁོང་གིས་དེ་དག་ལ་དཀོན་མཆོག་ཡ་ཝཱེ་ལ་ཅི་ལྟར་གུས་ཤིང་འཇིགས་པར་བྱེད་དགོས་ཚུལ་བསླབས་སོ། །

29 འོན་ཀྱང་རིགས་རྒྱུད་རེ་རེས་རང་ཉིད་ལ་ལྷ་སྐུ་རྣམས་བཞེངས་ཏེ་སཱ་མར་ཡ་པས་བརྩིགས་པའི་མཐོ་གླིང་གི་ལྷ་ཁང་དག་ཏུ་བཞག་ཅིང་། རིགས་རྒྱུད་རེ་རེས་རང་ཉིད་གནས་པའི་གྲོང་ཁྱེར་གྱི་ནང་དུ་དེ་ལྟར་བྱས། 30 པཱ་པེལ༌པ་རྣམས་ཀྱིས་སོའུ་ཀོད་བེ་ནོད་བྱ་བའི་སྐུ་འདྲ་དང་། ཀུད་པ་རྣམས་ཀྱིས་ནེར་གལ་བྱ་བའི་སྐུ་འདྲ་དང་། ཧ་མཱད་པ་རྣམས་ཀྱིས་ཨ་ཤི་མཱ་བྱ་བའི་སྐུ་འདྲ་དང་། 31 ཨ་ཝཱ་པ་རྣམས་ཀྱིས་ནིབ་ཧ་ཟི་དང་ཐཱར་ཐག་བྱ་བའི་སྐུ་འདྲ་བཅས་བཟོས་ཤིང་། སེ་ཕར་ཝི་པས་སེ་ཕར་ཝ་ཨིམ་གྱི་ལྷ་ཨད་རམ་མེ་ལེག་དང་ཨ་ནམ་མེ་ལེག་བྱ་བ་གཉིས་ཀྱི་ཆེད་དུ་རང་གི་བུ་རྣམས་མེའི་ནང་དུ་བསྲེགས་སོ། ། 32 དེ་རྣམས་ཀྱང་དཀོན་མཆོག་ཡ་ཝཱེ་ལ་སྐྲག་པས། རང་གི་ནང་ནས་མཐོ་གླིང་རྣམས་སུ་མཆོད་དཔོན་བསྐོས་པ་དང་། མཐོ་གླིང་དག་གི་ལྷ་ཁང་ནང་དུ་མི་རྣམས་ཀྱི་ཆེད་དུ་ཕྱག་ལས་གནང་། 33 ཁོ་ཚོ་དཀོན་མཆོག་ཡ་ཝཱེ་ལ་སྐྲག་ནའང་། དེ་དག་གིས་རང་རང་རིགས་རྒྱུད་གང་ནས་བཙན་ཁྲིད་བྱས་འོངས་པའི་ལུགས་སྲོལ་གང་དེའི་ལྷ་རྣམས་ལ་ཞབས་ཕྱི་བསྒྲུབས་པའོ། །

34 ཁོ་ཚོས་ད་ལྟའི་བར་དུ་སྔོན་གྱི་ལུགས་སྲོལ་བཞིན་བྱས་ཤིང་། དཀོན་མཆོག་ཡ་ཝཱེ་ལ་གུས་ཤིང་འཇིགས་པར་ཡང་མ་བྱས་ལ། དཀོན་མཆོག་ཡ་ཝཱེས་ཡེས་ར་ཨེལ་ཞེས་བཏགས་པའི་ཡ་ཀོབ་ཀྱི་བུ་རྒྱུད་རྣམས་ལ་གནང་བའི་བཀའ་ཁྲིམས་དང་། སྒྲིག་ཁྲིམས་དང་། སྲོལ་ཡིག་དང་། བཀའ་རྒྱ་རྣམས་ཀྱང་མ་བསྲུངས་སོ། ། 35 དཀོན་མཆོག་ཡ་ཝཱེས་དེ་རྣམས་ལ་ཞལ་ཆད་མཛད་ཅིང་བཀའ་གནང་སྟེ་འདི་སྐད་དུ། ཁྱོད་ཅག་ལྷ་གཞན་རྣམས་ལ་སྐྲག་མི་དགོས། དེ་དག་ལ་ཕྱག་མ་འཚལ། ཞབས་ཕྱི་མ་བསྒྲུབ། མཆོད་པ་ཡང་འབུལ་བར་མི་བྱའོ། ། 36 འོན་ཀྱང་། མཐུ་སྟོབས་ཆེན་པོའི་ཕྱག་བརྐྱངས་ཏེ་ཁྱོད་ཅག་ཨེ་ཅིབ་ཡུལ་ནས་ཁྲིད་མཁན་དཀོན་མཆོག་ཡ་ཝཱེ་ལ་ནི། ཁྱོད་རྣམས་གུས་ཤིང་འཇིགས་པ་དང་། ཁོང་ལ་ཕྱག་བཙལ་ནས་མཆོད་པ་འབུལ་འོས་ལ། 37 ཁོང་གིས་ཁྱོད་ཅག་གི་དོན་དུ་ཡི་གེར་བཀོད་པའི་སྒྲིག་ཁྲིམས་དང་། སྲོལ་ཡིག་དང་། བཀའ་ཁྲིམས་དང་། བཀའ་རྒྱ་དེ་རྣམས་དུས་ནམ་ཡང་སྒྲུབས་ལ་སྲུངས་ཤིག ལྷ་གཞན་ལ་མ་འཇིགས་ཤིག 38 བདག་གིས་ཁྱོད་ཅག་ལ་མཛད་པའི་ཞལ་ཆད་དེ་བརྗེད་པར་མི་བྱའོ། །ལྷ་གཞན་རྣམས་ལའང་འཇིགས་པར་མ་བྱེད་ཅིག 39 འོན་ཀྱང་རང་གི་དཀོན་མཆོག་ཡ་ཝཱེ་ལ་གུས་ཤིང་འཇིགས་པར་གྱིས་ཤིག ཁོང་གིས་ཁྱོད་ཅག་དགྲ་ཐམས་ཅད་ཀྱི་ལག་ནས་སྐྱོབ་པར་འགྱུར་རོ་ཞེས་གསུངས་མོད། 40 འོན་ཀྱང་དེ་དག་གིས་མ་མཉན་པར་སྔར་བཞིན་རང་རང་གི་ཐོག་མའི་ལུགས་སྲོལ་ལྟར་བྱས་པའོ། །

41 དེར་མི་རིགས་འདི་དག་ནི་དཀོན་མཆོག་ཡ་ཝཱེ་ལ་གུས་ཤིང་འཇིགས་ནའང་། ཁོ་ཚོས་རང་གི་སྐུ་འདྲ་ལའང་ཞབས་ཕྱི་བསྒྲུབས། དེ་དག་གི་བུ་རབས་ཚ་རྒྱུད་རྣམས་ཀྱིས་ཀྱང་དེ་རིང་གི་བར་དུ་ཁོ་ཚོའི་ཕ་མེས་རྣམས་དང་མཚུངས་པར་བྱས་སོ། །

ལེའུ་བཅོ་བརྒྱད་པ།

ཡ་ཧུ་དཱའི་རྒྱལ་པོ་ཧི་ཟི་ཀི་ཡཱ།

1 དེ་ཡང་ཡེས་ར་ཨེལ་གྱི་རྒྱལ་པོ་ཨེ་ལཱའི་སྲས་ཧོ་ཤེ་ཨ་ཡིས་རྒྱལ་སྲིད་བསྐྱངས་པའི་ལོ་གསུམ་པར། ཡ་ཧུ་དཱའི་རྒྱལ་པོ་ཨ་ཧ་ཟཱ་ཡི་བུ་ཧི་ཟི་ཀི་ཡཱས་རྒྱལ་སྲིད་བཟུང་། 2 ཁོས་རྒྱལ་སྲིད་བཟུང་དུས་ཁོ་ལོ་ཉེར་ལྔ་ཡིན་པ་དང་། ལོ་ཉེར་དགུའི་རིང་ལ་ཡེ་རུ་སཱ་ལེམ་དུ་རྒྱལ་སྲིད་བསྐྱངས། ཟཱ་ཀར་ཡའི་བུ་མོ་ཨ་བི་བྱ་བ་ནི་ཁོའི་ཡུམ་མོ། ། 3 ཁོས་རང་གི་ཡབ་མེས་དཱ་བིད་ཀྱིས་གང་མཛད་པ་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་སྤྱད་དེ། 4 མཐོ་གླིང་རྣམས་བརླགས། རྡོ་སྐུ་རྣམས་བཅག་ཅིང་ཨ་ཤེ་རཱ་རྣམས་བཅད། མོ་ཤེ་ཡིས་བཟོས་པའི་ལི་ཡི་སྦྲུལ་དེ་ཡང་དུམ་བུར་བཅག་གོ །ཅི་ལ་ཞེ་ན། ཡེས་ར་ཨེལ་པ་རྣམས་ཀྱིས་དུས་དེའི་བར་དུ་དེ་ལ་བསང་བཏང་ཞིང་། དེའི་མིང་ལ་ནེ་ཧུ་ཤཱ་ཏན་ཞེས་བཏགས་སོ། ། 5 ཁོ་ནི་ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་བརྟེན་ཞིང་། ཁོའི་སྔ་རྗེས་སུ་ཡ་ཧུ་དཱའི་རྒྱལ་པོ་ཐམས་ཅད་ཀྱི་ནང་ནས་ཁོ་ལྟ་བུ་གཅིག་ཀྱང་མ་བྱུང་ངོ་། ། 6 ཁོས་དཀོན་མཆོག་ཡ་ཝཱེ་དམ་དུ་འཆིང་བ་དང་། ཁོང་གི་ཕྱི་བཞིན་འབྲངས་པ་ལས་མ་བྱོལ་ཏེ། དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་རྒྱ་ཐམས་ཅད་བསྲུངས་སོ། ། 7 དཀོན་མཆོག་ཡ་ཝཱེ་ཁོ་དང་མཉམ་དུ་བཞུགས་པས། ཁོ་ནི་གར་སོང་ཐམས་ཅད་དུ་དོན་འགྲུབ་པ་དང་། ཨ་སུར་གྱི་རྒྱལ་པོ་ལ་ངོ་ལོག་བྱས་ནས་དེའི་གཡོག་པོ་མ་བྱས་སོ། ། 8 ཡང་ཁོས་གཱ་ཟཱ་དང་། དེའི་ས་མཚམས་དག་གི་བར་དུའམ། བྱ་རའི་ལྕོག་མཁར་ནས་གྲོང་ཁྱེར་བརྟན་པོའི་བར་དུ་ཕེ་ལེ་ཤེད་པ་རྣམས་ཕམ་པར་བརྒྱབ་བོ། །

9 དེ་ཡང་རྒྱལ་པོ་ཧི་ཟི་ཀི་ཡཱའི་སྲིད་ལོ་བཞི་པའམ། ཡེས་ར་ཨེལ་གྱི་རྒྱལ་པོ་ཨེ་ལཱ་ཡི་སྲས་ཧོ་ཤེ་ཨ་ཡིས་རྒྱལ་སྲིད་བསྐྱངས་པའི་ལོ་བདུན་པར། ཨ་སུར་གྱི་རྒྱལ་པོ་ཤལ་མན་ཨེ་སེར་ཡར་སཱ་མར་ཡ་རུ་འོངས་ནས་གྲོང་ཁྱེར་དེའི་མཐའ་བསྐོར་བ་དང་། 10 ལོ་གསུམ་གྱི་རྗེས་སུ་དེ་དག་གིས་སཱ་མར་ཡ་བླངས་པ་སྟེ། ཧི་ཟི་ཀི་ཡཱས་རྒྱལ་སྲིད་བསྐྱངས་ནས་ལོ་དྲུག་པའམ། ཡེས་ར་ཨེལ་གྱི་རྒྱལ་པོ་ཧོ་ཤེ་ཨ་ཡི་སྲིད་ལོ་དགུ་པར་སཱ་མར་ཡ་བླངས། 11 ཨ་སུར་གྱི་རྒྱལ་པོས་ཡེས་ར་ཨེལ་པ་རྣམས་ཨ་སུར་ཡུལ་དུ་བཙན་ཁྲིད་བྱས་པ་དང་། དེ་རྣམས་ཧ་ལཱ་དང་། གོ་ཟན་ཡུལ་གྱི་ཧ་བོར་གཙང་པོ་དང་། མཱ་ཏི་པའི་གྲོང་ཁྱེར་སོ་སོར་བཞག་གོ ། 12 དེའི་རྒྱུ་རྐྱེན་ནི། དེ་ཚོས་རང་གི་དཀོན་མཆོག་ཡ་ཝཱེའི་གསུང་ལ་མ་མཉན་པར་ཁོང་གི་ཞལ་ཆད་དང་འགལ་ཞིང་། དཀོན་མཆོག་ཡ་ཝཱེའི་ཞབས་ཕྱི་མོ་ཤེ་ཡིས་བསྒོས་པ་ཐམས་ཅད་ལ་མ་མཉན་པ་དང་དེ་བཞིན་མ་བསྒྲུབས་པས་ཡིན་ནོ། །

སེན་ན་ཧེ་རིབ་ཀྱིས་ཡ་ཧུ་དཱ་ལ་འཇིགས་སྐུལ་བ།

13 ཡང་རྒྱལ་པོ་ཧི་ཟི་ཀི་ཡཱས་རྒྱལ་སྲིད་བཟུང་ནས་ལོ་བཅུ་བཞི་པར། ཨ་སུར་གྱི་རྒྱལ་པོ་སེན་ན་ཧེ་རིབ་ཀྱིས་ཡ་ཧུ་དཱའི་གྲོང་ཁྱེར་ལྕགས་རིས་བསྐོར་ཡོད་པ་ཐམས་ཅད་ལ་དཔུང་འཇུག་བྱས་ནས་བླངས་པ་དང་། 14 ཡ་ཧུ་དཱའི་རྒྱལ་པོ་ཧི་ཟི་ཀི་ཡཱས་ལཱ་ཀི་སི་བྱ་བར་ཨ་སུར་གྱི་རྒྱལ་པོར་བང་ཆེན་མངགས་ཏེ་ཁོ་ལ། བདག་གིས་སྡིག་པ་བྱས་ཡོད། བདག་དང་འབྲལ་བར་མཛོད། དེ་ལྟར་བྱས་ན་ཁྱེད་ཀྱིས་བདག་ལ་ཅི་དང་ཅི་བཀལ་ཡང་འཁུར་ངེས་ཡིན་ཞེས་ཞུས་པས། ཨ་སུར་གྱི་རྒྱལ་པོས་ཡ་ཧུ་དཱའི་རྒྱལ་པོ་ཧི་ཟི་ཀི་ཡཱ་ལ་དངུལ་རྡོ་ཚད་སུམ་བརྒྱ་དང་གསེར་རྡོ་ཚད་སུམ་ཅུ་བཀལ་ཏོ། ། 15 དེ་ནས་ཧི་ཟི་ཀི་ཡཱས་དཀོན་མཆོག་ཡ་ཝཱེའི་མཆོད་ཁང་དང་། རྒྱལ་པོའི་ནོར་མཛོད་རྣམས་ལས་རྙེད་པའི་དངུལ་ཐམས་ཅད་ཁོ་ལ་སྤྲད། 16 དེའི་དུས་སུ་ཧི་ཟི་ཀི་ཡཱས་ནི། སྔར་ཡ་ཧུ་དཱའི་རྒྱལ་པོ་ཧི་ཟི་ཀི་ཡཱས་དཀོན་མཆོག་ཡ་ཝཱེའི་མཆོད་ཁང་གི་སྒོ་དང་སྒོ་ཆེན་རྣམས་བཏུམས་ཡོད་པའི་གསེར་རྣམས་བཀོག་ནས་ཨ་སུར་གྱི་རྒྱལ་པོར་ཕུལ་ཏོ། །

17 དེ་ནས་ཨ་སུར་གྱི་རྒྱལ་པོས་ལཱ་ཀི་སི་ནས་ཏར་ཏན་དང་། རབ་སཱ་རེ་ཟི་དང་། རབ་ཤཱ་ཀེ་གསུམ་ནི་དམག་དཔུང་འབོར་ཆེན་དང་བཅས་ཡེ་རུ་སཱ་ལེམ་དུ་རྒྱལ་པོ་ཧི་ཟི་ཀི་ཡཱའི་དྲུང་དུ་བརྫངས་ཏེ། དེ་དག་ཡར་ཕྱིན་ཅིང་ཡེ་རུ་སཱ་ལེམ་དུ་སླེབས་པའི་ཚེ། གོས་འཁྲུད་མཁན་གྱི་ཞིང་ཁའི་ལམ་དུ་ཡོད་པའི་རྫིང་བུ་གོང་མའི་ཆུ་ཡུར་འགྲམ་དུ་ལངས་ནས་བསྡད། 18 རྒྱལ་པོ་བོས་པ་ན། ཧིལ་ཀི་ཡཱའི་བུ་སྟེ་རྒྱལ་པོའི་ཕོ་བྲང་གི་ནང་བློན་ཨེལ་ཡ་ཀིམ་དང་། དྲུང་ཡིག་ཤེབ་ནཱ་དང་། ཨ་སབ་ཀྱི་བུ་སྟེ་ལོ་རྒྱུས་འགོད་མཁན་ཡོ་ཨག་བཅས་དེ་དག་གི་མདུན་དུ་འོངས་སོ། །

19 དེར་རབ་ཤཱ་ཀེས་དེ་དག་ལ། ཁྱོད་ཅག་གིས་ཧི་ཟི་ཀི་ཡཱ་ལ་སྦྲོན་ཅིག རྒྱལ་པོ་ཆེན་པོ་ཨ་སུར་གྱི་རྒྱལ་པོས་འདི་སྐད་གསུངས། ཁྱོད་ཀྱིས་བློ་བཅོལ་བའི་འགོག་སྲུང་དེ་ཅི་ཡིན། 20 ཁྱོད་ཀྱིས་གཡུལ་འགྱེད་པའི་བློ་བཀོད་དང་སྟོབས་ཤུགས་ཡོད་ཅེས་པ་ནི་སྟོང་བཤད་ཙམ་ཡིན་ལ། ད་ལྟ་ཁྱོད་ཀྱིས་སུ་ལ་བརྟེན་ནས་བདག་ལ་ངོ་ལོག་བྱེད་དམ། 21 ལྟོས་དང་། ཁྱོད་ཀྱིས་འདམ་རྩྭའི་དབྱུག་པ་ཆག་པོ་སྟེ་ཨེ་ཅིབ་ལ་བློ་བཅོལ་བ་རེད། སུ་ཞིག་དེ་ལ་བརྟེན་ན་དེ་ནི་ཁོའི་ལག་པར་ཟུག་ནས་འབུག་པར་བྱེད། ཨེ་ཅིབ་ཀྱི་རྒྱལ་པོ་ཕཱར་ཨོལ་གྱིས་རང་ལ་བློ་གཏད་བཅོལ་མཁན་ཐམས་ཅད་ལ་དེ་བཞིན་བྱེད་དོ། ། 22 ཡང་གལ་ཏེ་ཁྱོད་ཀྱིས་ང་ལ། ངེད་ཅག་ནི་རང་གི་དཀོན་མཆོག་ཡ་ཝཱེ་ལ་བརྟེན་པ་ཡིན་ཟེར་ན། ཧི་ཟི་ཀི་ཡཱས་དཀོན་མཆོག་ཡ་ཝཱེའི་མཐོ་གླིང་དང་མཆོད་ཁྲི་རྣམས་བཤིགས་ནས། ཡ་ཧུ་དཱ་པ་དང་ཡེ་རུ་སཱ་ལེམ་གྱི་མི་རྣམས་ལ། ཁྱོད་ཅག་གིས་ཡེ་རུ་སཱ་ལེམ་གྱི་མཆོད་ཁྲི་འདིའི་མདུན་དུ་བསྙེན་བཀུར་ཞུ་དགོས་ཞེས་བསྒོས་པ་མ་ཡིན་ནམ། 23 ད་ལྟ་ཁྱོད་ཀྱིས་ངའི་བདག་པོ་ཨ་སུར་གྱི་རྒྱལ་པོ་དང་གྲོས་མཐུན་འཇོག་པར་ཞུ། གལ་ཏེ་ཁྱོད་ཀྱིས་ཞོན་པ་ཉིས་སྟོང་མངག་ནུས་ན། ངས་ཁྱོད་ལ་དམག་རྟ་སྟོང་ཕྲག་གཉིས་སྟེར་བར་བྱའོ། ། 24 ཁྱོད་ཀྱིས་ཤིང་རྟ་དང་སྐྱ་དམག་རྣམས་ཀྱི་ཕྱིར་ཨེ་ཅིབ་ཀྱི་རྒྱལ་པོར་བློ་བཅོལ་ཡང་། ངའི་བདག་པོའི་འཁོར་འབངས་ཆུང་ཤོས་གཅིག་གི་ངོ་གདོང་དེ་ཡང་ཇི་ལྟར་བཟློག་ནུས་སམ། 25 ད་ལྟ་ང་ནི་དཀོན་མཆོག་ཡ་ཝཱེའི་བཀའ་འཁྲོལ་མེད་པར་ས་ཆ་འདི་འཇིག་པར་བྱེད་དུ་ཡར་འོངས་པ་ཡིན་ནམ། དཀོན་མཆོག་ཡ་ཝཱེས་བདག་ལ་ཡུལ་དེར་ཡར་སོང་ལ་དེ་མེད་པར་བྱོས་ཤིག་གསུངས་ཞེས་པའོ་ཞེས་སྨྲས་སོ། །

26 དེ་ནས་ཧིལ་ཀི་ཡཱ་ཡི་བུ་ཨེལ་ཡ་ཀིམ་དང་། ཤེབ་ནཱ་དང་། ཡོ་ཨག་བཅས་ཀྱིས་རབ་ཤཱ་ཀེ་ལ་ན་རེ། ང་ཚོས་ཨ་རམ་པའི་སྐད་ཤེས་པས་ཁྱོད་ཀྱི་ཞབས་ཕྱི་ཚོར་ཨ་རམ་པའི་སྐད་སྨྲ་བར་མཛོད་ཅིག ལྕགས་རིའི་སྟེང་གི་མི་རྣམས་ཀྱིས་ཡ་ཧུ་དཱའི་སྐད་གོ་བས་དེ་མི་གསུང་རོགས་ཞེས་ཞུས་མོད། 27 འོན་ཀྱང་རབ་ཤཱ་ཀེ་ན་རེ། ང་ཡི་བདག་པོས་ཁྱོད་ཀྱི་བདག་པོ་དང་ཁྱོད་ཁོ་ནར་གཏམ་འདི་དག་སྨྲ་བའི་ཕྱིར་ང་འདིར་མངགས་པ་ཡིན་ནམ། ཁོང་གིས་ལྕགས་རིའི་སྟེང་སྡོད་པའི་མི་རྣམས་ཏེ། ཁྱོད་དང་མཉམ་དུ་རང་གི་སྐྱག་པ་ཟ་ཞིང་རང་གི་གཅིན་པ་འཐུང་བ་རྣམས་ལའང་སྨྲ་བའི་ཕྱིར་བདག་མངགས་པ་མ་ཡིན་ནམ་ཞེས་སྨྲས་སོ། །

28 དེར་རབ་ཤཱ་ཀེ་ཡར་ལངས་ནས་སྐད་ཆེན་པོས་ཡ་ཧུ་དཱའི་སྐད་དུ། རྒྱལ་པོ་ཆེན་པོ་ཨ་སུར་གྱི་རྒྱལ་པོའི་བཀའ་ལ་ཉོན་ཅིག 29 རྒྱལ་པོས་འདི་སྐད་གསུངས་ཏེ། ཧི་ཟི་ཀི་ཡཱས་ཁྱོད་ཅག་ངའི་ལག་ནས་ཐར་བར་བྱ་མི་ནུས་པས། ཁྱོད་ཅག་ཁོའི་གཡོ་འོག་ཏུ་མ་ཚུད་ཅིག 30 ཡང་ཧི་ཟི་ཀི་ཡཱས་ཁྱོད་ཅག་དཀོན་མཆོག་ཡ་ཝཱེར་བརྟེན་དགོས་པའི་ཐད། དཀོན་མཆོག་ཡ་ཝཱེས་ང་ཚོ་སྐྱོབ་ངེས་ཤིང་། གྲོང་ཁྱེར་འདིའང་ཨ་སུར་གྱི་རྒྱལ་པོའི་ལག་ཏུ་གཏོད་པར་མི་བྱའོ་ཞེས་པའི་ཚིག་ལ་མ་མཉན་ཅིག 31 ཧི་ཟི་ཀི་ཡཱའི་གཏམ་ལ་མཉན་མི་རུང་། རྒྱུ་མཚན་ནི་ཨ་སུར་གྱི་རྒྱལ་པོས་འདི་སྐད་གསུངས་ཏེ། ཁྱོད་ཅག་བདག་དང་མཐུན་པོ་ཡོང་ཆེད་ཕྱི་རུ་ཤོག་དང་། ཁྱོད་ཚོ་མི་རེ་རེས་རང་རང་གི་རྒུན་ཤིང་དང་། སེ་ཡབ་ཤིང་གི་འབྲས་བུ་བཟའ་ཞིང་། རང་རང་གི་ཁྲོན་པའི་ཆུ་འཐུང་བར་འགྱུར། 32 ཁྱོད་རྣམས་གསོན་པོར་ལུས་ཤིང་མི་འཆི་བའི་ཕྱིར་དུ། རྗེས་སུ་ང་འོངས་ནས་ཁྱོད་རྣམས་ནི་ཁྱོད་ཅག་གི་ཡུལ་ཁམས་ལྟ་བུའི་ཡུལ་ཁམས་ཤིག་ཏུ་འཁྲིད་པར་བྱ་སྟེ། ཡུལ་དེར་འབྲུ་དང་རྒུན་ཆང་། བག་ལེབ་དང་རྒུན་ཚལ། སྐྱུ་རུ་ཤིང་དང་སྦྲང་རྩི་བཅས་ཡོད་པ་ཡིན། ཧི་ཟི་ཀི་ཡཱས། ངེད་ཅག་དཀོན་མཆོག་ཡ་ཝཱེས་སྐྱོབ་ངེས་ཡིན་ཞེས་སྨྲ་ཞིང་ཁྱོད་ཅག་ལོག་ལམ་དུ་འཁྲིད་པས་དེར་མ་མཉན་ཅིག 33 རྒྱལ་ཁམས་སོ་སོའི་ལྷ་རྣམས་ལས་སུ་ཞིག་གིས་དངོས་གནས་རང་གི་ཡུལ་ཨ་སུར་གྱི་རྒྱལ་པོའི་ལག་ནས་བསྐྱབས་པ་ཡིན་ནམ། 34 ཧ་མཱད་དང་ཨར་ཕད་ཀྱི་ལྷ་རྣམས་གང་དུ་ཡོད་དམ། སེ་ཕར་ཝ་ཨིམ་དང་ཧེ་ནཱ། ཨི་ཝཱ་བཅས་ཀྱི་ལྷ་རྣམས་གང་དུ་ཡོད་དམ། དེ་དག་གིས་ངའི་ལག་ནས་སཱ་མར་ཡ་བསྐྱབས་ཡོད་དམ། 35 ཡུལ་དེ་དག་གི་ལྷ་རྣམས་ལས་སུ་ཞིག་གིས་རང་གི་ས་ཆ་ངའི་ལག་ནས་བླངས་པ་ཡིན་ནམ། དཀོན་མཆོག་ཡ་ཝཱེས་ངའི་ལག་ནས་ཡེ་རུ་སཱ་ལེམ་སྐྱོབ་ནུས་སམ་ཞེས་སྨྲས་སོ། །

36 འོན་ཀྱང་། རྒྱལ་པོས་དེ་དག་ལ་ལན་མ་འདེབས་ཤིག་ཅེས་བཀའ་བསྒོས་ཡོད་པས། མི་དེ་དག་ཁ་རོག་གེར་བསྡད་ཅིང་། ཁོ་ལ་ཚིག་ལན་གཅིག་ཀྱང་མ་སྨྲས་སོ། ། 37 དེ་ནས་ཧིལ་ཀི་ཡཱའི་བུ་སྟེ་རྒྱལ་པོའི་ཕོ་བྲང་གི་ནང་བློན་ཨེལ་ཡ་ཀིམ་དང་། དྲུང་ཡིག་ཤེབ་ནཱ་དང་། ཨ་སབ་ཀྱི་བུ་སྟེ་ལོ་རྒྱུས་འགོད་མཁན་ཡོ་ཨག་བཅས་ཀྱིས་རང་རང་གི་གྱོན་གོས་གཤགས་ཏེ། ཧི་ཟི་ཀི་ཡཱའི་དྲུང་དུ་འོངས་ནས་རབ་ཤཱ་ཀེའི་གཏམ་རྣམས་ཁོང་ལ་ཞུས་སོ། །

ལེའུ་བཅུ་དགུ་པ།

ཡེ་ཤ་ཡཱ་ཡིས་རྒྱལ་པོ་ཧི་ཟི་ཀི་ཡཱ་ལ་སྐུལ་ལྕགས་བཏང་བ།

1 དེ་ཡང་རྒྱལ་པོ་ཧི་ཟི་ཀི་ཡཱས་དེ་ཐོས་པ་ཙམ་གྱིས་རང་གི་ན་བཟའ་གཤགས་ནས་ལུས་པོར་རྩིད་རས་གཡོགས་ཏེ། དཀོན་མཆོག་ཡ་ཝཱེའི་མཆོད་ཁང་དུ་ཕྱིན། 2 ཡང་ཕོ་བྲང་གི་ནང་བློན་ཨེལ་ཡ་ཀིམ་དང་། དྲུང་ཡིག་ཤེབ་ནཱ་དང་མཆོད་དཔོན་རྣམས་ལས་རྒན་པོ་བཅས་རྩིད་རས་ཀྱིས་གཡོགས་ཏེ། ཨ་མོ་ཟིའི་བུ་ལུང་སྟོན་པ་ཡེ་ཤ་ཡཱའི་དྲུང་དུ་མངགས། 3 དེ་དག་གིས་ཁོང་ལ། ཧི་ཟི་ཀི་ཡཱ་ན་རེ། དེ་རིང་ནི་སྡུག་བསྔལ་ཆེ་ཞིང་ཉེས་ཆད་ཕོག་པ་དང་། བརྙས་བཅོས་ཐེབས་པའི་ཉིན་མོ་ཡིན། དེ་ནི་བུ་བཙའ་རན་ལ་སླེབས་ནའང་བཙའ་བའི་སྟོབས་ཟད་པ་དང་འདྲའོ། ། 4 ཁྱེད་ཀྱི་དཀོན་མཆོག་ཡ་ཝཱེས་རབ་ཤཱ་ཀེའི་གཏམ་ཐམས་ཅད་གསན་ཡོད་ཀྱང་སྲིད་དེ། མི་དེ་ནི་ཁོའི་བདག་པོ་ཨ་སུར་གྱི་རྒྱལ་པོས་གཏན་དུ་གསོན་པོར་བཞུགས་པའི་དཀོན་མཆོག་ལ་སྨོད་ཅིང་སྐུར་བ་འདེབས་པའི་དོན་དུ་འདིར་མངགས་པ་ཡིན། ཁྱེད་ཀྱི་དཀོན་མཆོག་ཡ་ཝཱེས་གསན་པའི་ཚིག་རྣམས་ཀྱི་རྐྱེན་གྱིས་ཉེས་ཆད་གཏོང་བར་བྱ། དེ་བས་ན། ཁྱེད་ཀྱིས་ཤུལ་དུ་ལུས་ཡོད་པ་རྣམས་ཀྱི་དོན་དུ་གསོལ་བ་འདེབས་རོགས་ཟེར་ཞེས་སྦྲན་ཏོ། ། 5 དེ་ནས་རྒྱལ་པོ་ཧི་ཟི་ཀི་ཡཱའི་འཁོར་གཡོག་རྣམས་ཡེ་ཤ་ཡཱའི་དྲུང་དུ་སླེབས་པའི་ཚེ། 6 ཡེ་ཤ་ཡཱས་དེ་དག་ལ། ཁྱོད་ཅག་གི་བདག་པོ་ལ་འདི་ལྟར་སྦྲོན་ཅིག དཀོན་མཆོག་ཡ་ཝཱེས་འདི་སྐད་དུ། ཨ་སུར་རྒྱལ་པོའི་འཁོར་གཡོག་རྣམས་ཀྱིས་བདག་ལ་སྐུར་བ་བཏབ་པའི་གཏམ་ཁྱོད་ཀྱིས་ཐོས་ཀྱང་། དེ་ལ་མ་འཇིགས་ཤིག 7 ལྟོས་དང་། བདག་གིས་ཁོའི་ནང་དུ་སེམས་ཉིད་ཅིག་འཇོག་པ་དང་། * ཁོས་འཆལ་གཏམ་ཞིག་ཐོས་ནས་རང་ཡུལ་དུ་ལོག་པར་འགྱུར་བ་དང་། ངས་ཁོ་ནི་རང་གི་ཡུལ་དུ་རལ་གྲིའི་ཁ་ནས་འཆི་བར་བྱེད་ངེས་གསུངས་ཞེས་ཞུས་སོ། །

སེན་ན་ཧེ་རིབ་ཀྱིས་དཀོན་མཆོག་ཡ་ཝཱེ་ལ་རྒོལ་བ།

8 ཡང་རབ་ཤཱ་ཀེས་ཨ་སུར་གྱི་རྒྱལ་པོ་ལཱ་ཀི་སི་ནས་ཆས་ཟིན་པར་ཐོས་པས། ཁོ་ཕྱིར་ལོག་པ་ན། ཨ་སུར་གྱི་རྒྱལ་པོས་ལིབ་ནཱ་དང་དམག་འཐབ་བྱེད་བཞིན་པ་དང་ཕྲད་དོ། ། 9 ཨ་སུར་གྱི་རྒྱལ་པོས། ལྟོས་དང་། ཁོ་རང་ཁྱེད་ལ་དམག་འཐབ་ཏུ་འོངས་སོ་ཞེས་པའི་གུ་ཤ་ཡི་རྒྱལ་པོ་ཐིར་ཧ་ཀཱའི་སྐོར་ཐོས་པས། ཁོས་ཧི་ཟི་ཀི་ཡཱའི་རྩར་བང་ཆེན་མངགས་ནས་དེ་དག་ལ། 10 ཡ་ཧུ་དཱའི་རྒྱལ་པོ་ཧི་ཟི་ཀི་ཡཱ་ལ་འདི་ལྟར། ཁྱོད་ཀྱིས་བློ་བཅོལ་བའི་དཀོན་མཆོག་གིས་ཡེ་རུ་སཱ་ལེམ་ནི་ཨ་སུར་གྱི་རྒྱལ་པོའི་ལག་ཏུ་ཚུད་པར་མི་འགྱུར་ཞེས་ཁྱོད་རང་བསླུ་བར་མ་གྱུར་ཅིག 11 ལྟོས་དང་། ཨ་སུར་གྱི་རྒྱལ་པོ་རྣམས་ཀྱིས་ཡུལ་ཡོད་དོ་ཅོག་ལ་ཅི་བྱས་པ་དང་། ཐམས་ཅད་རྩ་ནས་བརླགས་པ་དེ་ཁྱོད་ཀྱིས་ཐོས་པས། ཁྱོད་རང་ཅི་ལྟར་ཐར་ནུས་སམ། 12 ངའི་ཡབ་མེས་ཀྱིས་ཚར་བཅད་པའི་གོ་ཟན་དང་། ཧཱ་རན་དང་། རེ་ཙེབ་དང་། ཐེ་ལཱ་སར་དུ་ཡོད་པའི་ཨེ་དེན་གྱི་བུ་རྒྱུད་དང་བཅས་པའི་མི་རིགས་སོ་སོའི་ལྷ་རྣམས་ཀྱིས་དེ་དག་བསྐྱབས་སམ། 13 ཧ་མཱད་ཀྱི་རྒྱལ་པོ་དང་ཨར་ཕད་ཀྱི་རྒྱལ་པོ། སེ་ཕར་ཝ་ཨིམ་གྲོང་ཁྱེར་དང་ཧེ་ནཱ། ཨི་ཝཱ་བཅས་ཀྱི་རྒྱལ་པོ་རྣམས་གང་དུ་ཡོད་དམ་ཞེས་སྨྲོས་ཤིག་ཅེས་སྨྲས་སོ། ། 14 དེ་ཡང་ཧི་ཟི་ཀི་ཡཱས་བང་ཆེན་རྣམས་ཀྱི་ལག་ནས་འབྱོར་བའི་འཕྲིན་ཡིག་དེ་བཀླགས་རྗེས། ཡར་དཀོན་མཆོག་ཡ་ཝཱེའི་མཆོད་ཁང་དུ་སོང་ནས་དཀོན་མཆོག་ཡ་ཝཱེའི་སྤྱན་སྔར་འཕྲིན་ཡིག་ཁ་ཕྱེས་ནས་བཞག་གོ །

ཧི་ཟི་ཀི་ཡཱས་སྨོན་ལམ་བཏབ་པ།

15 དེ་ཡང་ཧི་ཟི་ཀི་ཡཱས་དཀོན་མཆོག་ཡ་ཝཱེའི་དྲུང་དུ་གསོལ་བ་བཏབ་ཅིང་འདི་སྐད་དུ། ཀྱེ་དཀོན་མཆོག་ཡ་ཝཱེ་ལགས། ཡེས་ར་ཨེལ་གྱི་དཀོན་མཆོག ཀེ་རུབ་རྣམས་ཀྱི་གོང་དུ་བཞུགས་པ་ལགས། ཁྱེད་གཅིག་པུ་ས་གཞིའི་རྒྱལ་ཁམས་ཐམས་ཅད་ཀྱི་དཀོན་མཆོག་ལགས་ཤིང་། ཁྱེད་ཀྱིས་གནམ་ས་གཉིས་བཀོད་པ་ཡིན། 16 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་སྙན་དབང་གཏད་ནས་གསན་དུ་གསོལ། ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་སྤྱན་ཟུང་ཕྱེས་ནས་གཟིགས་པར་མཛོད། སེན་ན་ཧེ་རིབ་ཀྱིས་གཏན་དུ་གསོན་པོར་བཞུགས་པའི་དཀོན་མཆོག་ལ་སྐུར་བ་བཏབ་པའི་དོན་དུ་འཕྲིན་བསྐུར་བའི་གཏམ་རྣམས་ལ་གསན་དུ་གསོལ། 17 ཀྱེ་དཀོན་མཆོག་ཡ་ཝཱེ་ལགས། ཨ་སུར་གྱི་རྒྱལ་པོ་རྣམས་ཀྱིས་མི་རིགས་དེ་རྣམས་དང་། དེ་དག་གི་ས་ཆ་ཀུན་རྡུལ་དུ་བརླགས་པ་ནི་བདེན་ཏེ། 18 དེ་དག་གི་ལྷ་རྣམས་མེ་ལ་གཡུགས། ཅི་ལ་ཞེ་ན། དེ་དག་ནི་དཀོན་མཆོག་མ་ཡིན་པར་མིའི་ལག་བཟོས་ཀྱི་ཤིང་སྐུ་དང་རྡོ་སྐུ་ཡིན་པས། ཁོ་ཚོས་དེ་དག་མེད་པར་བཏང་བ་རེད། 19 ཀྱེ་བདག་ཅག་གི་དཀོན་མཆོག་ཡ་ཝཱེ་ལགས། ས་གཞིའི་རྒྱལ་ཁམས་ཐམས་ཅད་ཀྱིས་ཡ་ཝཱེ་ཁྱེད་གཅིག་པུ་ནི་དཀོན་མཆོག་ཡིན་པ་རྟོགས་པའི་ཆེད་དུ། ད་ལྟ་བདག་ཅག་ཁོའི་ལག་ནས་སྐྱོབ་པར་མཛོད་ཅེས་གསོལ་ཏོ། །

ལུང་སྟོན་པ་ཡེ་ཤ་ཡཱ་ཡིས་སེན་ན་ཧེ་རིབ་མེད་པར་འགྲོ་བའི་ལུང་བསྟན་པ།

20 དེ་ནས་ཨ་མོ་ཟིའི་བུ་ཡེ་ཤ་ཡཱས་ཧི་ཟི་ཀི་ཡཱ་ལ་འཕྲིན་བསྐུར་ཏེ་ན་རེ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་གསུངས། ཁྱོད་ཀྱིས་ང་ལ་ཨ་སུར་གྱི་རྒྱལ་པོ་སེན་ན་ཧེ་རིབ་སྐོར་གྱི་གསོལ་བ་བཏབ་པ་དེ་ངས་གསན་བྱུང་ཞེས་པའོ། ། 21 དཀོན་མཆོག་ཡ་ཝཱེས་དེ་ལ་རྒོལ་ལན་གསུངས་པ་འདི་ལྟར།

ཛ་ཡན་†བུ་མོ་ན་ཆུང་མས་ཁྱོད་ལ་བརྙས་ཤིང་ཁྲེལ་རྒོད་བྱས།

ཡེ་རུ་སཱ་ལེམ་གྱི་བུ་མོས་ཁྱོད་ཀྱི་རྒྱབ་ནས་མགོ་བོ་གཡུག་གོ །

22 ཁྱོད་ཀྱིས་སུ་ལ་དམའ་འབེབས་བྱས་ཤིང་སྐུར་བ་བཏབ་པ་ཡིན་ནམ།

ཁྱོད་ཀྱིས་ཀི་སྒྲ་བསྒྲགས་ནས་སུ་ལ་རྒོལ་བ་ཡིན་ནམ།

མིག་ཟུང་མཐོན་པོར་བཏེགས་ནས་སུ་ལ་ང་རྒྱལ་བསྐྱེད་དམ། ཡེས་ར་ཨེལ་གྱི་དམ་པ་ཉིད་ལ་རྒོལ་བ་ཡིན་ནོ། །

23 ཁྱོད་ཀྱིས་རང་གི་བང་ཆེན་བརྒྱུད་ནས་གཙོ་བོར་འཕྱ་སྨོད་བྱེད་བཞིན་ན་རེ།

ང་ནི་རང་གི་ཤིང་རྟའི་དཔུང་ཚོགས་དང་མཉམ་དུ།

རི་བོ་མཐོན་པོ་དག་གི་རྩེ་ལ་འགོས་ཤིང་།

རྒྱང་ཐག་རིང་བའི་ལེ་པཱ་ནོན་གྱི་བར་དུ་སླེབས་པ་དང་།

དེ་རུ་ཡོད་པའི་ཐང་ཤིང་རིང་པོ་དང་། གསོམ་ཤིང་ལེགས་པོ་རྣམས་བཅད་པ་ཡིན།

ནགས་ཚལ་སྟུག་པོ་བརྒྱུད་ནས་རྒྱང་ཐག་རིང་བའི་ཞག་མལ་གཏོང་ས་དེར་ཞུགས་པའོ། །

24 ངས་དོང་ཆུ་བྲུས་ཏེ་ཡུལ་གཞན་པའི་བཏུང་ཆུ་འཐུང་ཞིང་།

རང་གི་རྐང་མཐིལ་གྱིས་ཨེ་ཅིབ་ཀྱི་ཆུ་ཀླུང་ཐམས་ཅད་སྐེམ་དུ་བཅུག་ཅེས་སྨྲས་སོ། །

25 དཀོན་མཆོག་ཡ་ཝཱེས་འདི་སྐད་དུ། བདག་གིས་གནའ་ནས་བཀོད་སྒྲིག་བྱས་ཤིང་། སྔོན་ནས་འཆར་བཀོད་བཟོས་ཡོད་པ་ཁྱོད་ཀྱིས་མ་ཐོས་སམ།

ད་ནི་བདག་གིས་ཁྱོད་ཀྱི་ལྕགས་རིས་བསྐོར་བའི་གྲོང་ཁྱེར་རྣམས་བཤིགས་ནས་ས་རོར་བསྒྱུར་བ་དེ་བདག་གིས་བསྒྲུབས་པ་ཡིན། 26 ཡུལ་དེར་གནས་པའི་མི་རྣམས་སྟོབས་ཤུགས་ཟད་དེ།

དཔའ་ཞུམ་པ་དང་ཁ་སྐྱེངས་པར་གྱུར་ཏོ། །

དེ་དག་ནི་རི་ཐང་གི་རྩྭ་སྔོན་དང་སྔོ་ཚོད་སྙི་མོ་དང་།

ཁང་ཐོག་གི་རྩྭ་བཞིན་དུ་ད་དུང་མ་སྐྱེས་སྔོན་ལ་རྙིད་པ་ལྟ་བུ་ཡིན་ནོ། །

27 ཁྱོད་རང་མར་སྡོད་པ་དང་། ཁྱོད་རང་ཕྱི་ནང་དུ་འགྲོ་འོང་བྱེད་པ།

ཁྱོད་རང་ང་ལ་རབ་ཏུ་ཁྲོས་པ་བཅས་ཐམས་ཅད་བདག་གིས་རྟོགས་ཡོད་དོ། །

28 དེར་བརྟེན། ཁྱོད་རང་ང་ལ་རབ་ཏུ་ཁྲོས་ཤིང་།

ཁྱོད་ཀྱི་ཁེངས་དྲེགས་ཀྱི་གཏམ་དེ་ངའི་རྣ་ལམ་དུ་ཆུད་བྱུང་བས།

ངས་རང་གི་ལྕགས་ཀྱུ་ཁྱོད་ཀྱི་སྣ་རུ་བསྐོན་པ་དང་།

རང་གི་སྲབ་ཁྱོད་ཀྱི་མཆུ་ཏོར་བསྐོན་ནས། ཁྱོད་འོངས་པའི་ལམ་དེ་ནས་ཕྱིར་ལྡོག་པར་བྱའོ། །

29 དེ་ཡང་རྟགས་འདི་ནི་ཁྱོད་ཀྱི་ཕྱིར་དུ་ཡིན་ཏེ། ལོ་འདིར་ཁྱོད་ཀྱིས་རང་བཞིན་དུ་སྐྱེས་པ་དེ་བཟའ་བར་འགྱུར། ལོ་གཉིས་པར་ཅི་སྨིན་པ་དེ་བཟའ་བར་འགྱུར། ཡང་ལོ་གསུམ་པར་ཁྱོད་ཅག་གིས་ཞིང་རྨོ་ཞིང་བརྔ་བ་སྟེ། རྒུན་ཚལ་བཙུགས་པ་དེའི་འབྲས་བུ་བཟའ་བར་འགྱུར་རོ། ། 30 ཡ་ཧུ་དཱའི་ཁྱིམ་རྒྱུད་ལས་སྐྱབས་རྙེད་པའི་ལྷག་མ་དེ་ནི། སླར་ཡང་མར་རྩ་བ་ཟུག་ཅིང་སྟེང་དུ་འབྲས་བུ་འབྱུང་བར་འགྱུར་ངེས། 31 ཅིའི་ཕྱིར་ཞེ་ན། ལྷག་མ་རྣམས་ཡེ་རུ་སཱ་ལེམ་ནས་ཕྱི་རུ་ཐོན་ཞིང་། སྲོག་ཐར་བ་རྣམས་རི་བོ་ཛ་ཡན་ནས་ཕྱི་ལ་སླེབ་པར་འགྱུར། དཀོན་མཆོག་ཡ་ཝཱེའི་ཐུགས་འཁྲེན་གྱིས་དེ་ལྟར་མཛད་པར་བྱའོ་ཞེས་གསུངས་སོ། །

32 དེའི་ཕྱིར་དཀོན་མཆོག་ཡ་ཝཱེས་ཨ་སུར་རྒྱལ་པོའི་སྐོར་ལ་འདི་སྐད་དུ། ཁོ་རང་གྲོང་ཁྱེར་འདིར་འོང་བར་མི་འགྱུར་ཞིང་། དེ་གར་མདའ་ཡང་འཕེན་པར་མི་འགྱུར། ཕུབ་ཐོགས་ནས་དེའི་ཕྱོགས་སུ་འོང་བར་མི་འགྱུར་ལ། དེའི་མཐའ་ལ་འཐབ་ར་ཡང་བརྩིག་པར་མི་འགྱུར། 33 ཁོ་སྔར་འོངས་པའི་ལམ་དེ་ནས་ཕྱིར་ལོག་འགྲོ་བ་དང་། གྲོང་ཁྱེར་དེའི་ནང་དུ་འོང་བར་མི་འགྱུར་བ་ནི་དཀོན་མཆོག་ཡ་ཝཱེས་གསུངས་སོ། ། 34 ང་དང་ངའི་ཞབས་ཕྱི་དཱ་བིད་ཀྱི་དོན་དུ། ངས་གྲོང་ཁྱེར་འདི་སྐྱོབ་པའི་ཕྱིར་སྲུང་བར་བྱ་ཞེས་པའོ་ཞེས་སྨྲས་སོ། །

35 དེ་ཡང་མཚན་མོ་དེར་དཀོན་མཆོག་ཡ་ཝཱེའི་ཕོ་ཉ་ཐོན་ཏེ། ཨ་སུར་པའི་དམག་སྒར་ལས་མི་ཆིག་འབུམ་བརྒྱད་ཁྲི་ལྔ་སྟོང་བསད་པ་དང་། མི་རྣམས་ཐོ་རངས་མལ་ལས་ལངས་དུས། ཀྱེ་ཧོ། བམ་རོས་གང་སར་ཁྱབ་པའོ། ། 36 དེ་ནས་ཨ་སུར་གྱི་རྒྱལ་པོ་སེན་ན་ཧེ་རིབ་ནི་ཕྱིར་ཐོན་ཏེ་འགྲུལ་བཞུད་བྱས་ཤིང་ཡུལ་དུ་ཆིབས་ཁ་བསྒྱུར་པ་དང་ནིན་ཝེ་ནས་བསྡད་དོ། ། 37 ཡང་ཉིན་ཞིག་ཁོས་རང་གི་ལྷ་ནིས་རོག་གི་ལྷ་ཁང་དུ་ཕྱག་འཚལ་བའི་ཚེ། དེའི་བུ་ཨད་རམ་མེ་ལེག་དང་སཱར་ཨེ་ཚེར་གཉིས་ཀྱིས་ཁོ་རལ་གྲིས་བསད་ནས་ཨ་ར་རད་ཡུལ་དུ་བྲོས་པ་དང་། དེ་ནས་ཁོའི་བུ་ཨེ་སར་ཧད་ཏོན་དེའི་རྒྱུན་མཐུད་ནས་རྒྱལ་པོར་གྱུར་ཏོ། །

ལེའུ་ཉི་ཤུ་པ།

ཧི་ཟི་ཀི་ཡཱ་སྙུང་བར་གྱུར་པ།

1 དུས་དེར་ཧི་ཟི་ཀི་ཡཱ་ལ་ནད་ལྗིད་མོ་ཞིག་ཕོག་སྟེ་འཆི་ལ་ཉེ་བ་དང་། ཨ་མོ་ཟིའི་བུ་ལུང་སྟོན་པ་ཡེ་ཤ་ཡཱ་ཁོའི་དྲུང་དུ་འོངས་ཏེ་ན་རེ། དཀོན་མཆོག་ཡ་ཝཱེས་འདི་སྐད་དུ། ཁྱོད་གསོན་མི་ཐུབ་པར་འཆི་བར་འགྱུར་བས། ཁྱོད་ཀྱིས་རང་གི་ཁྱིམ་ལ་བཀོད་སྒྲིག་ལེགས་པོ་གྱིས་ཤིག་གསུངས་ཞེས་སྨྲས་པ་ན། 2 ཧི་ཟི་ཀི་ཡཱས་རང་གི་ངོ་གདོང་རྩིག་པའི་ཕྱོགས་སུ་འཁོར་ཏེ། དཀོན་མཆོག་ཡ་ཝཱེ་ལ་སྨོན་ལམ་བཏབ་ནས་ན་རེ། 3 ཀྱེ་དཀོན་མཆོག་ཡ་ཝཱེ་ལགས། ང་རང་ཁྱེད་ཀྱི་སྤྱན་སྔར་བློ་དཀར་བ་དང་བསམ་པ་ལྷད་མེད་ཀྱིས་འགྲུལ་ཞིང་། ཁྱེད་ཀྱི་སྤྱན་སྔར་ལེགས་པོ་གང་ཡིན་དེ་བསྒྲུབས་པ་ཁྱེད་ཀྱིས་ཐུགས་སུ་དྲན་པར་མཛོད་ཅེས་ཞུས་ཏེ་དྲག་ཏུ་ངུས་སོ། ། 4 ཡེ་ཤ་ཡཱ་ཚོམས་དཀྱིལ་ནས་ཁ་མ་བྲལ་གོང་དུ། ཁོ་ལ་དཀོན་མཆོག་ཡ་ཝཱེའི་བཀའ་བྱུང་ནས་འདི་སྐད་དུ། 5 ཁྱོད་ཕྱིར་སོང་ནས་བདག་གི་འབངས་མིའི་འགོ་དཔོན་ཧི་ཟི་ཀི་ཡཱ་ལ། ཁྱོད་ཀྱི་ཡབ་མེས་དཱ་བིད་ཀྱི་དཀོན་མཆོག་ཡ་ཝཱེས་འདི་སྐད་དུ། བདག་གིས་ཁྱོད་ཀྱི་གསོལ་འདེབས་ཐོས་པ་ཡིན། ཁྱོད་ཀྱི་མཆི་མའང་མཐོང་བ་ཡིན། ལྟོས་དང་། བདག་གིས་ཁྱོད་ཀྱི་ནད་གསོ་བར་བྱེད་ཅིང་། ཉིན་གསུམ་པར་ཁྱོད་རང་དཀོན་མཆོག་ཡ་ཝཱེའི་མཆོད་ཁང་དུ་འགྲོ་བར་འགྱུར། 6 བདག་གིས་ཁྱོད་ཀྱི་ཚེ་ཚད་ལ་ལོ་བཅོ་ལྔ་སྣོན་པར་བྱའོ། །ཡང་བདག་གིས་ཁྱོད་དང་གྲོང་ཁྱེར་འདི་ཨ་སུར་གྱི་རྒྱལ་པོའི་ལག་ནས་སྐྱོབ་ཅིང་། བདག་དང་བདག་གི་ཞབས་ཕྱི་དཱ་བིད་ཀྱི་དོན་དུ་གྲོང་ཁྱེར་འདི་བསྲུང་བར་བྱ་གསུངས་ཞེས་སྨྲོས་ཤིག་གསུངས་སོ། ། 7 དེ་ཡང་ཡེ་ཤ་ཡཱ་ཡིས་སེ་ཡབ་ལེབ་མོ་ཞིག་ཁྱེར་ཤོག་ཅེས་བསྒོས་པར། དེ་དག་གིས་བླངས་ནས་ཤ་འབུར་གྱི་ཁར་བསླན་པས་ཁོ་གསོན་པར་གྱུར་ཏོ། །

8 དེར་ཧི་ཟི་ཀི་ཡཱས་ཡེ་ཤ་ཡཱ་ལ་འདི་ལྟར། དཀོན་མཆོག་ཡ་ཝཱེས་ངའི་ནད་གསོ་བར་འགྱུར་བ་དང་། ཉིན་གསུམ་པར་ང་རང་ཡར་དཀོན་མཆོག་ཡ་ཝཱེའི་མཆོད་ཁང་དུ་འགྲོ་བར་རྟགས་མཚན་ཅི་ཡོད་དམ་ཞེས་ཞུས་པ་ལ། 9 ཡེ་ཤ་ཡཱ་ཡིས་འདི་སྐད་དུ། དཀོན་མཆོག་ཡ་ཝཱེས་ཅི་གསུངས་པ་དེ་མཛད་པར་ཁོང་གིས་རྟགས་འདི་གནང་བ་སྟེ། གྲིབ་མ་གོམ་པ་བཅུ་མདུན་དུ་འགྲོ་བའམ། ཡང་ན་གོམ་པ་བཅུ་རྒྱབ་ཏུ་ལོག་པ་ལས་གང་འདོད་དམ་ཞེས་གསུངས་ཤིང་། 10 ཧི་ཟི་ཀི་ཡཱས་ལན་དུ། གྲིབ་མ་གོམ་པ་བཅུ་མདུན་དུ་འགྲོ་བ་ནི་སླ་བས་དེ་མི་འདོད། གྲིབ་མ་གོམ་པ་བཅུ་རྒྱབ་ཏུ་ལོག་དགོས་ཞེས་སྨྲས་པས། 11 ལུང་སྟོན་པ་ཡེ་ཤ་ཡཱས་དཀོན་མཆོག་ཡ་ཝཱེ་ལ་གསོལ་བ་བཏབ་པ་དང་། ཁོང་གིས་ཨ་ཧ་ཟཱ་ཡི་དུས་ཚོད་འཇལ་ཆས་སྟེང་གི་གྲིབ་མ་དེ་ནི་གོམ་པ་བཅུ་རྒྱབ་ཏུ་ཟློག་པར་མཛད་དོ། །

ཧི་ཟི་ཀི་ཡཱ་དང་པཱ་པེལ་ལོན་གྱི་སྐུ་ཚབ་པ།

12 དེའི་དུས་སུ། པཱ་པེལ་ལོན་གྱི་རྒྱལ་པོ་པལ་ཨ་དན་གྱི་བུ་སྟེ། མེ་རོ་དག་པལ་ཨ་དན་གྱིས་ཧི་ཟི་ཀི་ཡཱ་ལ་སྙུང་གཞི་བྱུང་བ་ཐོས་ནས། ཁོས་འཕྲིན་ཡིག་དང་ཕྱག་རྟེན་བསྐུར་ཏོ། ། 13 ཧི་ཟི་ཀི་ཡཱས་བང་ཆེན་གྱི་གཏམ་ལ་མཉན་པ་དང་། རང་གི་གཏེར་མཛོད་ཀྱི་གསེར་དངུལ་དང་། སྤོས་དང་སྤོས་ཆུ་རིན་ཐང་ཅན། མཚོན་ཆའི་མཛོད་དང་། གཏེར་མཛོད་ནང་དུ་ཅི་ཡོད་པ་ཐམས་ཅད་དེ་དག་ལ་བསྟན་ཏོ། །ཧི་ཟི་ཀི་ཡཱས་ཁོའི་ཕོ་བྲང་དང་ཁོའི་རྒྱལ་ཁམས་ཡོངས་སུ་ནོར་རྫས་གང་ཡོད་ཐམས་ཅད་ལས་དེ་དག་ལ་མ་བསྟན་པ་གང་ཡང་མེད་དོ། ། 14 དེ་ནས་ལུང་སྟོན་པ་ཡེ་ཤ་ཡཱ་རྒྱལ་པོ་ཧི་ཟི་ཀི་ཡཱའི་དྲུང་དུ་འོངས་ནས་ཁོ་ལ། མི་འདི་དག་གིས་ཅི་ཟེར། ཁྱེད་ཀྱི་དྲུང་དུ་ཡུལ་གང་ནས་འོངས་ཞེས་དྲིས་པར། ཧི་ཟི་ཀི་ཡཱས། དེ་དག་ནི་རྒྱང་ཐག་རིང་བའི་པཱ་པེལ་ལོན་ཡུལ་ནས་འོངས་པ་རེད་ཅེས་སྨྲས་པ་དང་། 15 ཡེ་ཤ་ཡཱ་ཡིས་དེ་དག་གིས་ཁྱོད་ཀྱི་ཕོ་བྲང་ནས་ཅི་མཐོང་བ་ཡིན་ནམ་ཞེས་དྲིས་པའི་ལན་དུ། ཧི་ཟི་ཀི་ཡཱས་དེ་དག་གིས་ངའི་ཕོ་བྲང་དུ་ཅི་ཡོད་པ་ཐམས་ཅད་མཐོང་བ་ཡིན་ཏེ། དེ་དག་ལ་མ་བསྟན་པའི་ནོར་རྫས་གང་ཡང་ངའི་གཏེར་མཛོད་ནང་ལུས་མེད་ཅེས་སྨྲས་སོ། །

16 དེར་ཡེ་ཤ་ཡཱས་ཧི་ཟི་ཀི་ཡཱ་ལ། དཀོན་མཆོག་ཡ་ཝཱེའི་བཀའ་ལ་ཉོན་ཅིག 17 ལྟོས་དང་། ཁྱོད་ཀྱི་ཕོ་བྲང་དུ་ཡོད་པ་ཐམས་ཅད་དང་། ཁྱོད་ཀྱི་ཕ་མེས་རྣམས་ཀྱིས་དེ་རིང་གི་བར་དུ་བསགས་པ་ཐམས་ཅད་ཅི་ཡང་མ་ལུས་པར་པཱ་པེལ་ལོན་དུ་འཁྱེར་བའི་དུས་ཤིག་སླེབས་འོང་ཞེས་དཀོན་མཆོག་ཡ་ཝཱེས་གསུངས། 18 ཡང་ཁྱོད་ལས་མཆེད་ཅིང་ཁྱོད་ལས་སྐྱེས་པའི་བུ་རྒྱུད་རྣམས་ལས་ཁ་ཅིག་བཙོན་དུ་ཁྲིད་ནས་པཱ་པེལ་ལོན་རྒྱལ་པོའི་ཕོ་བྲང་དུ་ཉུག་རུམ་པར་འགྱུར་རོ་ཞེས་སྨྲས་པ་ན། 19 ཧི་ཟི་ཀི་ཡཱས་ཡེ་ཤ་ཡཱ་ལ། ཁྱོད་ཀྱིས་གསུངས་པའི་དཀོན་མཆོག་ཡ་ཝཱེའི་གསུང་ནི་ལེགས་སོ་ཞེས་སྨྲས་པ་དང་། ཁོའི་སེམས་སུ་ངའི་ཉིན་མོ་རྣམས་ཞི་བདེ་དང་བརྟན་འཇགས་ཡོད་པ་མིན་ནམ་སྙམ་མོ། །

20 ཡང་ཧི་ཟི་ཀི་ཡཱའི་དོན་གཞན་རྣམས་དང་ཁོའི་དཔའ་བོའི་མཛད་རྗེས་དང་། ཁོས་ཇི་ལྟར་ཆུ་རྫིང་དང་སྦུག་ལམ་བཟོས་ནས་གྲོང་ཁྱེར་དུ་ཆུ་དྲངས་པ་རྣམས་ནི་ཡ་ཧུ་དཱའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 21 ཧི་ཟི་ཀི་ཡཱ་རང་གི་ཡབ་མེས་དང་ལྷན་ཅིག་ཏུ་གཟིམས་པ་དང་། ཁོའི་སྲས་མཱ་ན་ཤེ་དེའི་རྒྱུན་མཐུད་ནས་རྒྱལ་པོར་གྱུར་ཏོ། །

ལེའུ་ཉེར་གཅིག་པ།

ཡ་ཧུ་དཱའི་རྒྱལ་པོ་མཱ་ན་ཤེ།

1 དེ་ཡང་མཱ་ན་ཤེ་ཡིས་རྒྱལ་སྲིད་བཟུང་དུས་ཁོ་ལོ་བཅུ་གཉིས་ལ་སོན་ཡོད་དེ། ཁོས་ལོ་ལྔ་བཅུ་ང་ལྔའི་རིང་ལ་ཡེ་རུ་སཱ་ལེམ་དུ་རྒྱལ་སྲིད་བསྐྱངས་པ་དང་། ཁོའི་ཡུམ་གྱི་མིང་ལ་ཧབ་ཚི་བཱ་ཞེས་ཟེར་རོ། ། 2 ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་ཅིང་། དཀོན་མཆོག་ཡ་ཝཱེས་ཡེས་ར་ཨེལ་གྱི་མདུན་ནས་སྐྲོད་པར་མཛད་པའི་མི་རིགས་རྣམས་ཀྱིས་སྤྱད་པའི་སྐྱུག་བྲོ་བའི་དོན་རྣམས་སྤྱད་ཅིང་། 3 རང་གི་ཡབ་ཧི་ཟི་ཀི་ཡཱས་བཤིགས་པའི་མཐོ་གླིང་རྣམས་ཡང་བསྐྱར་བརྩིགས་ཏེ། ཡེས་ར་ཨེལ་གྱི་རྒྱལ་པོ་ཨ་ཧབ་ཀྱིས་བགྱིས་པ་ལྟར་དུ་པཱ་ཨལ་གྱི་ཕྱིར་མཆོད་ཁྲི་བཞེངས་པ་དང་། ཨ་ཤེ་རཱ་ཡང་བཟོས་ཤིང་ནམ་མཁའི་སྐར་ཚོགས་ཐམས་ཅད་ལ་ཕྱག་བཙལ་ནས་ཞབས་ཕྱི་བསྒྲུབས། 4 ཁོས་དཀོན་མཆོག་ཡ་ཝཱེའི་མཆོད་ཁང་ནང་དུ་མཆོད་ཁྲི་རྣམས་བཞེངས་པ་སྟེ། དཀོན་མཆོག་ཡ་ཝཱེས་སྔར་མཆོད་ཁང་དེ་བསྟན་ནས་འདི་སྐད་དུ། བདག་གིས་ཡེ་རུ་སཱ་ལེམ་དུ་རང་གི་མཚན་གནས་པར་བྱ་ཞེས་གསུངས་པའོ། ། 5 ཡང་ཁོས་དཀོན་མཆོག་ཡ་ཝཱེའི་མཆོད་ཁང་གི་ཁྱམས་ར་གཉིས་ཀྱི་ནང་དུ་ནམ་མཁའི་སྐར་ཚོགས་ཀུན་གྱི་ཆེད་དུ་མཆོད་ཁྲི་རྣམས་བཞེངས། 6 ཁོས་རང་གི་བུ་མེ་མཆོད་དུ་ཕུལ་བ་དང་། རྩིས་པ་དང་མོ་པ་ལས་རྟགས་མཚན་ཞུས་ཤིང་། ལྷ་པ་དང་གཤིན་འདྲེ་འགུག་མཁན་རྣམས་བསྟེན་ནས་དཀོན་མཆོག་ཡ་ཝཱེའི་སྤྱན་སྔར་ངན་པའི་དོན་རྣམས་སྤྱད་དེ་ཁོང་ཐུགས་ཁྲོ་བར་བྱས། 7 ཡང་ཁོ་རང་གིས་བཟོས་པའི་ཨ་ཤེ་རཱ་ཡི་ལྷ་སྐུ་དེ་མཆོད་ཁང་དུ་བཞག དཀོན་མཆོག་ཡ་ཝཱེས་སྔར་དཱ་བིད་དང་ཁོའི་བུ་སོ་ལོ་མོན་གཉིས་ལ། བདག་གིས་མཆོད་ཁང་འདི་དང་ཡེས་ར་ཨེལ་གྱི་སྡེ་ཐམས་ཅད་ལས་བདམས་པའི་ཡེ་རུ་སཱ་ལེམ་དུ་རང་གི་མཚན་ནི་དུས་རྟག་ཏུ་འཇོག་པར་བྱའོ། ། 8 ཡེས་ར་ཨེལ་པ་རྣམས་ཀྱིས་བདག་གིས་བསྩལ་པའི་བཀའ་ཐམས་ཅད་དེ། བདག་གི་ཞབས་ཕྱི་མོ་ཤེ་ཡིས་ཁོ་ཚོར་བསྟན་པའི་བཀའ་ཁྲིམས་ཐམས་ཅད་བསྲུངས་ན། བདག་གིས་ཁོ་རྣམས་ཀྱི་རྐང་པ་ནི་ངས་ཁོ་ཚོའི་ཕ་མེས་ལ་གནང་བའི་ཡུལ་ཁམས་ནས་འཁྱར་དུ་མི་འཇུག་ཅེས་གསུངས་མོད། 9 འོན་ཀྱང་དེ་དག་གིས་མ་མཉན་པ་དང་། མཱ་ན་ཤེ་ཡིས་དེ་དག་ལོག་ལམ་དུ་ཁྲིད་ནས་དོན་ངན་སྤྱད་པས། དཀོན་མཆོག་ཡ་ཝཱེས་ཡེས་ར་ཨེལ་གྱི་མདུན་ནས་མེད་པར་མཛད་པའི་མི་རྣམས་ལས་ཀྱང་ཐུའོ། །

མཱ་ན་ཤེ་ཡི་སྐུ་བརྙན་ལ་དགག་པ།

10 དེ་བས་ན། དཀོན་མཆོག་ཡ་ཝཱེས་ཁོང་ཉིད་ཀྱི་ཞབས་ཕྱི་ལུང་སྟོན་པའི་ངག་ནས་འདི་སྐད་དུ། 11 ཡ་ཧུ་དཱའི་རྒྱལ་པོ་མཱ་ན་ཤེ་ཡིས་སྐྱུག་བྲོ་བའི་དོན་འདི་རྣམས་བྱས་པ་ནི། ཁོའི་སྔོན་དུ་ཡོད་པའི་ཨེ་མོར་པ་རྣམས་ཀྱིས་སྤྱད་པའི་ངན་པ་ལས་ཀྱང་ཐུ་ལ། ཁོས་ལྷ་སྐུ་བསྟེན་པ་དང་མཉམ་དུ་ཡ་ཧུ་དཱ་ལ་ཡང་སྡིག་པ་བྱེད་དུ་བཅུག་པ་ཡིན། 12 དེའི་ཕྱིར་ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་དང་། བདག་གིས་ཡེ་རུ་སཱ་ལེམ་དང་ཡ་ཧུ་དཱ་རུ་ཆག་སྒོ་འབྱུང་བར་བྱེད་ཅིང་། སུ་ཞིག་གི་རྣ་བས་ཐོས་ན་རྣ་བ་གཉིས་ལ་ཟུག་རྔུ་བསྐྱེད་དོ། ། 13 བདག་གིས་ཡེ་རུ་སཱ་ལེམ་གྱི་ཐོག་ཏུ་སཱ་མར་ཡའི་ཐིག་སྐུད་དང་ཨ་ཧབ་ཀྱི་ཁང་པའི་དཔྱང་རྡོ་བཀོལ་ནས་མེད་པར་བྱ་སྟེ། མི་ཞིག་གིས་སྡེར་མ་ཞིག་ཕྱིས་ནས་མར་སྐོར་བ་ལྟར། བདག་གིས་ཡེ་རུ་སཱ་ལེམ་ཡང་དབྱི་བར་བྱའོ། ། 14 བདག་གིས་རང་ཉིད་ཀྱི་ནོར་སྐལ་ལས་ལྷག་ལུས་རྣམས་སྤངས་ནས་ཁོ་ཚོའི་དགྲ་བོའི་ལག་ཏུ་གཏོད་པ་དང་། ཁོ་རྣམས་རང་གི་དགྲ་བོའི་བཅོམ་ནོར་དང་དམག་ཐོབ་དངོས་རྫས་སུ་འགྱུར་ངེས། 15 ཅིའི་ཕྱིར་ཞེ་ན། དེ་དག་གི་མེས་པོ་རྣམས་ཨེ་ཅིབ་ཡུལ་ནས་ཐོན་པའི་ཉིན་མོ་ནས་དེ་རིང་གི་བར་དུ། དེ་དག་གིས་བདག་གི་མིག་མདུན་ནས་ངན་པ་གང་ཡིན་དེ་སྤྱད་ཅིང་། བདག་ཁྲོ་བར་བྱས་པ་ཡིན་གསུངས་ཞེས་གསུངས་སོ། །

16 དེ་ཡང་མཱ་ན་ཤེ་ཡིས་ཡ་ཧུ་དཱ་ལ་སྡིག་པ་བྱེད་དུ་བཅུག་ཅིང་། དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་པའི་སྟེང་དུ། ཡེ་རུ་སཱ་ལེམ་གྱི་མགོ་ནས་མཇུག་བར་དུ་ཉེས་མེད་མང་པོའི་ཁྲག་བཞུར་དུ་བཅུག་གོ །

17 མཱ་ན་ཤེའི་དོན་གཞན་རྣམས་དང་ཁོས་ཅི་བྱས་པ་ཐམས་ཅད་དང་། ཁོས་བྱས་པའི་སྡིག་པ་ཐམས་ཅད་ནི་ཡ་ཧུ་དཱའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 18 དེ་ནས་མཱ་ན་ཤེ་རང་གི་ཕ་མེས་ཀྱི་ཁྲོད་དུ་གཟིམས་པ་དང་། ཁོའི་ཕོ་བྲང་གི་སྐྱེད་མོས་ཚལ་ཨུ་ཟཱ་ཞེས་པར་དུར་ལ་སྦས་ཤིང་། ཁོའི་བུ་ཨ་མོན་བྱ་བ་དེའི་རྒྱུན་མཐུད་ནས་རྒྱལ་པོར་གྱུར་ཏོ། །

ཡ་ཧུ་དཱའི་རྒྱལ་པོ་ཨ་མོན།

19 དེ་ཡང་ཨ་མོན་གྱིས་རྒྱལ་སྲིད་བཟུང་བའི་དུས་སུ་ཁོ་ལོ་ཉེར་གཉིས་ཡིན་ཏེ། ཁོས་ཡེ་རུ་སཱ་ལེམ་དུ་ལོ་གཉིས་ཀྱི་རིང་ལ་རྒྱལ་སྲིད་བསྐྱངས། དེའི་ཡུམ་མེ་ཤུལ་ལེ་མིད་བྱ་བ་ནི་ཡོག་པཱ་རྡལ་གྱི་ཧ་རུ་ཟིའི་བུ་མོ་ཡིན་ནོ། ། 20 ཁོས་ཀྱང་རང་གི་ཕ་མཱ་ན་ཤེ་ཡིས་བྱས་པ་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་ཅིང་། 21 རང་གི་ཕ་འགྲུལ་བའི་ལམ་ཐམས་ཅད་ཀྱི་ནང་དུ་འགྲུལ་ཞིང་། ཁོའི་ཕ་ཡིས་བསྟེན་པའི་ལྷ་སྐུ་རྣམས་ལ་ཞབས་ཕྱི་བསྒྲུབས་ནས་ཕྱག་བཙལ་བ་དང་། 22 ཁོས་རང་གི་ཡབ་མེས་ཀྱི་དཀོན་མཆོག་ཡ་ཝཱེ་སྤངས་ནས་དཀོན་མཆོག་ཡ་ཝཱེའི་ལམ་དུ་མ་འགྲུལ་ཏོ། ། 23 དེ་ནས་ཨ་མོན་གྱི་འཁོར་གཡོག་རྣམས་ཀྱིས་ཁོ་ལ་ལྐོག་ཇུས་བཤམས་ནས་རྒྱལ་པོ་ཁོ་རང་གི་ཕོ་བྲང་དུ་བསད། 24 འོན་ཀྱང་། ཡུལ་དེའི་མངའ་འབངས་ཀྱིས་རྒྱལ་པོ་ཨ་མོན་ལ་ལྐོག་ཇུས་ཤོམ་མཁན་ཐམས་ཅད་བསད་པ་དང་། ཁོང་གི་བུ་ཡོ་ཤི་ཡཱ་དེའི་རྒྱུན་མཐུད་ནས་རྒྱལ་པོར་བསྐོས་སོ། ། 25 ཨ་མོན་གྱིས་བྱས་པའི་དོན་གཞན་རྣམས་ནི་ཡ་ཧུ་དཱའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 26 ཁོ་རང་ནི་ཨུ་ཟཱ་ཞེས་པའི་སྐྱེད་ཚལ་ནང་རང་གི་དུར་ཁུང་དུ་སྦས་པ་དང་། ཁོའི་བུ་ཡོ་ཤི་ཡཱ་དེའི་རྒྱུན་མཐུད་ནས་རྒྱལ་པོར་གྱུར་ཏོ། །

ལེའུ་ཉེར་གཉིས་པ།

ཡ་ཧུ་དཱའི་རྒྱལ་པོ་ཡོ་ཤི་ཡཱ།

1 དེ་ཡང་ཡོ་ཤི་ཡཱ་རྒྱལ་པོར་གྱུར་དུས་སུ་ལོ་བརྒྱད་ཙམ་ཡིན་ཏེ། ཁོས་ཡེ་རུ་སཱ་ལེམ་དུ་ལོ་སོ་གཅིག་གི་རིང་ལ་རྒྱལ་སྲིད་བསྐྱངས། དེའི་ཡུམ་གྱི་མིང་ལ་ཡེ་དི་དཱ་ཟེར་ཞིང་། དེ་ནི་པོ་ཚཱ་ཀད་ཡི་ཨ་ད་ཡཱའི་བུ་མོ་ཡིན། 2 ཁོས་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་པ་དང་། རང་གི་ཡབ་མེས་དཱ་བིད་ཀྱི་ལམ་ཐམས་ཅད་ནང་འགྲུལ་ཞིང་། གཡས་གཡོན་གང་དུའང་མ་གཟུར་ཏོ། །

ཡོ་ཤི་ཡཱས་མཆོད་ཁང་བསྐྱར་གསོ་བྱས་པ།

3 དེ་ནས་རྒྱལ་པོ་ཡོ་ཤི་ཡཱས་སྲིད་བསྐྱངས་པའི་ལོ་བཅོ་བརྒྱད་པར། རྒྱལ་པོས་མཱེ་ཤུལ་ལིམ་གྱི་ཚ་བོའམ། ཨ་ཙལ་ཡཱ་ཧོའི་བུ་ཤཱ་ཕན་བྱ་བའི་དྲུང་ཡིག་དེ་དཀོན་མཆོག་ཡ་ཝཱེའི་མཆོད་ཁང་དུ་བརྫངས་ནས་དེ་ལ། 4 མཆོད་དཔོན་ཆེན་པོ་ཧིལ་ཀི་ཡཱ་ཡི་དྲུང་དུ་ཡར་སོང་ནས་དེ་ལ། དཀོན་མཆོག་ཡ་ཝཱེའི་མཆོད་ཁང་དུ་ཕུལ་བའི་དངུལ་ཏེ་སྒོ་སྲུང་གིས་མི་རྣམས་ལས་བསྡུས་པ་བསྡོམས་རྩིས་རྒྱག་ཏུ་བཅུག་ལ། 5 དཀོན་མཆོག་ཡ་ཝཱེའི་མཆོད་ཁང་གི་ལས་དཔོན་གྱི་ལག་ཏུ་ཐོངས་ཤིག ཡང་དེ་དག་གིས་དཀོན་མཆོག་ཡ་ཝཱེའི་མཆོད་ཁང་གི་གས་ཆག་ཞིག་གསོ་བྱེད་པའི་ལས་བཟོ་རྣམས་ལ་སྟེར་བར་རིགས། 6 མཆོད་ཁང་གི་གས་ཆག་ཞིག་གསོ་བྱེད་དུ་ལག་ཤེས་པ་རྣམས་དང་། རྩིག་བཟོ་དང་། རྡོ་བཟོ་རྣམས་ཀྱི་ཕྱིར་དང་། གདུང་མ་དང་འཇམ་ཤ་བཏོད་པའི་རྡོ་རྣམས་ཉོ་བའི་ཕྱིར་རོ། ། 7 དེ་དག་གི་ལག་ཏུ་གཏད་པའི་དངུལ་གྱི་རྩིས་གྲངས་ལེན་པར་མ་བྱེད་ཅིག གང་ལ་ཞེ་ན། དེ་དག་གིས་བློ་དྲང་པོས་ལས་ཀ་བྱེད་པ་ཡིན་ནོ་ཞེས་གསུངས་སོ། །

ཧིལ་ཀི་ཡཱས་བཀའ་ཁྲིམས་ཀྱི་མདོ་རྙེད་པ།

8 དེ་ནས་མཆོད་དཔོན་ཆེན་པོ་ཧིལ་ཀི་ཡཱས་དྲུང་ཡིག་ཤཱ་ཕན་ལ། བདག་གིས་དཀོན་མཆོག་ཡ་ཝཱེའི་མཆོད་ཁང་ལས་བཀའ་ཁྲིམས་ཀྱི་དཔེ་ཆ་འདི་རྙེད་བྱུང་ཞེས་སྨྲས་ཤིང་། ཧིལ་ཀི་ཡཱས་དཔེ་ཆ་དེ་ཤཱ་ཕན་ལ་སྤྲད་པ་དང་། ཤཱ་ཕན་གྱིས་དེ་བཀླགས་སོ། ། 9 དེ་ནས་དྲུང་ཡིག་ཤཱ་ཕན་རྒྱལ་པོའི་དྲུང་དུ་ཡོང་ནས་ཁོ་ལ་གཏམ་རྣམས་ཕྱིར་སྨྲས་ཏེ། མཆོད་ཁང་དུ་ཡོད་པའི་དངུལ་རྣམས་ཁྱེད་ཀྱི་ཞབས་ཕྱི་ཚོས་བསྡུས་ནས་དཀོན་མཆོག་ཡ་ཝཱེའི་མཆོད་ཁང་གི་ལས་དཔོན་གྱི་ལག་ཏུ་གཏད་དོ་ཞེས་ཞུས་པ་དང་། 10 དྲུང་ཡིག་ཤཱ་ཕན་གྱིས་ཡང་རྒྱལ་པོ་ལ། མཆོད་དཔོན་ཧིལ་ཀི་ཡཱས་ང་ལ་ཤོག་དྲིལ་ཞིག་གནང་བྱུང་ཞུས་ནས། ཁོས་དེ་ནི་རྒྱལ་པོའི་དྲུང་དུ་བཀླགས་སོ། །

11 དེ་ཡང་རྒྱལ་པོས་བཀའ་ཁྲིམས་ཀྱི་དཔེ་ཆ་ལས་གསུངས་པ་རྣམས་ཐོས་པ་ཙམ་གྱིས། རང་གི་གོས་གཤགས་པ་དང་། 12 རྒྱལ་པོས་མཆོད་དཔོན་ཧིལ་ཀི་ཡཱ་དང་ཤཱ་ཕན་གྱི་བུ་ཨ་ཧི་ཀམ། མི་ཀཱ་ཡའི་བུ་ཨག་པོར་དང་དྲུང་ཡིག་ཤཱ་ཕན། རྒྱལ་པོའི་ཞབས་ཕྱི་ཨ་སཱ་ཡ་བཅས་ལ་འདི་ལྟར། 13 ང་དང་མི་ཐམས་ཅད་དང་ཡ་ཧུ་དཱ་ཡོངས་ཀྱི་ཕྱིར་དུ། ཁྱོད་ཅག་སོང་ལ་རྙེད་པའི་དཔེ་ཆ་འདིའི་གསུང་རྣམས་ཀྱི་སྐོར་དཀོན་མཆོག་ཡ་ཝཱེ་ལས་ཐུགས་བརྟག་ཞུས་ཤིག ཅི་ལ་ཟེར་ན། བདག་ཅག་གི་ཕ་མེས་ཀྱིས་རྣ་བ་མ་བླགས་ཏེ། དཔེ་ཆ་འདིར་གསུངས་པ་བཞིན་དུ་མ་བྱས་པའི་རྐྱེན་གྱིས། དཀོན་མཆོག་ཡ་ཝཱེ་ཁོང་ཉིད་བདག་ཅག་གི་སྟེང་དུ་ཐུགས་རབ་ཏུ་ཁྲོས་པ་རེད་ཅེས་བསྒོས་སོ། །

14 དེ་ནས་མཆོད་དཔོན་ཧིལ་ཀི་ཡཱ་དང་། ཨ་ཧི་ཀམ་དང་། ཨག་པོར་དང་ཤཱ་ཕན་དང་ཨ་སཱ་ཡ་བཅས་ནི། གོས་དཔོན་ཡིན་པའི་ཧར་ཧཱ་ཟིའི་བུ་ཐིག་ཝ་ཡི་བུ་ཤལ་ལུམ་གྱི་ཆུང་མ་ལུང་སྟོན་པ་ཧུལ་དཱ་ཞེས་པའི་དྲུང་དུ་སོང་ནས་དེ་ལ་གཏམ་བྱས། དེའི་དུས་སུ་ཁོ་མོ་ནི་ཡེ་རུ་སཱ་ལེམ་གྱི་གྲོང་ཁྱེར་ཁག་གཉིས་པའི་ནང་བསྡད་ཡོད་པ་ཡིན། 15 དེ་ནས་ཁོ་མོས་དེ་དག་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་ངའི་རྩར་མངགས་མཁན་དེ་ལ་འདི་ལྟར་སྦྲོན་ཅིག 16 དཀོན་མཆོག་ཡ་ཝཱེས་འདི་སྐད་དུ། ལྟོས་དང་། ཡ་ཧུ་དཱའི་རྒྱལ་པོས་དཔེ་ཆ་དེའི་ནང་བཀླགས་པའི་གསུང་ཐམས་ཅད་བཞིན་དུ། བདག་གིས་གནས་འདི་དང་གནས་འདི་རུ་སྡོད་པ་དག་གི་སྟེང་དུ་ཆག་སྒོ་གཏོང་བར་བྱ་སྟེ། 17 ཅིའི་ཕྱིར་ཞེ་ན། དེ་དག་གིས་བདག་སྤངས་ཏེ་ལྷ་གཞན་དག་ལ་བསང་བཏང་བ་དང་། དེ་དག་གི་ལག་པས་བྱས་ཚད་ཀུན་གྱིས་བདག་ཁྲོ་བར་བྱས་པས། བདག་གི་ཁོང་ཁྲོ་གནས་འདི་རུ་འབར་ཞིང་ཞི་བར་མི་འགྱུར། 18 དཀོན་མཆོག་ཡ་ཝཱེ་ནས་ཐུགས་བརྟག་ཞུ་བར་ཁྱོད་ཅག་མངགས་མཁན་ཡ་ཧུ་དཱའི་རྒྱལ་པོ་ལ་འདི་ལྟར་ཤོད་ཅིག ཁྱོད་ཀྱིས་ཐོས་པའི་བཀའ་ཡི་སྐོར་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། 19 བདག་གིས་གནས་འདི་དང་། གནས་འདིར་སྡོད་པ་རྣམས་སྟོངས་ཤིང་དམོད་པ་འཕོག་མཁན་དུ་འགྱུར་བར་ངེས་སྨྲས་པ་དེ་ཁྱོད་ཀྱིས་ཐོས་ཚེ། ཁྱོད་ཀྱི་སེམས་སྙི་མོར་གྱུར་པ་དང་། དཀོན་མཆོག་ཡ་ཝཱེའི་སྤྱན་སྔར་སྙེམས་ཆུང་བྱས་ཤིང་བདག་གི་མདུན་དུ་རང་གི་གོས་གཤགས་ནས་ངུས་པ་ནི་ངས་ཐོས་པ་ཡིན་ཞེས་དཀོན་མཆོག་ཡ་ཝཱེས་བཀའ་ཁྱབ་གནང་ངོ་། ། 20 དེའི་ཕྱིར། ལྟོས་དང་། བདག་གིས་ཁྱོད་ནི་རང་གི་ཕ་མེས་ཀྱི་ཁྲོད་དུ་བསྡུ་བར་བྱ་སྟེ། ཞི་བདེའི་ངང་རང་གི་དུར་ལ་འཇུག་པར་འགྱུར་གྱི། བདག་གིས་གནས་འདིར་འབེབ་པར་བྱ་བའི་ཆག་སྒོ་ཐམས་ཅད་ཁྱོད་ཀྱི་མིག་གིས་མཐོང་བར་མི་འགྱུར་ཞེས་གསུངས་ཞེས་པའི་བཀའ་དེ་ཁོ་ཚོས་རྒྱལ་པོར་བསྐྱལ་ཏོ། །

ལེའུ་ཉེར་གསུམ་པ།

ཡོ་ཤི་ཡཱས་བཏང་བའི་བཅོས་སྒྱུར།

1 དེ་ནས་རྒྱལ་པོས་བང་ཆེན་མངགས་ཏེ་ཡ་ཧུ་དཱ་དང་། ཡེ་རུ་སཱ་ལེམ་གྱི་རྒན་པོ་ཚང་མ་ཁོང་གི་དྲུང་དུ་བསྡུས་སོ། ། 2 རྒྱལ་པོ་དཀོན་མཆོག་ཡ་ཝཱེའི་མཆོད་ཁང་དུ་ཡར་ཕྱིན་པ་དང་། ཁོང་དང་མཉམ་དུ་ཡ་ཧུ་དཱའི་མི་ཐམས་ཅད་དང་། ཡེ་རུ་སཱ་ལེམ་གྱི་གཞིས་སྡོད་པ་ཀུན། མཆོད་དཔོན་དང་ལུང་སྟོན་པ་རྣམས། མི་སྡེའི་མཆོག་དམན་ཐམས་ཅད་དེར་སོང་སྟེ། དཀོན་མཆོག་ཡ་ཝཱེའི་མཆོད་ཁང་དུ་རྙེད་པའི་ཞལ་ཆད་ཀྱི་མདོའི་ནང་གསུངས་པ་ཐམས་ཅད་རྒྱལ་པོས་དེ་དག་གི་རྣ་ལམ་དུ་བཀླགས་སོ། ། 3 ཡང་རྒྱལ་པོ་ཀ་བའི་མདུན་དུ་ལངས་ནས། བློ་གཅིག་སེམས་གཅིག་གིས་དཀོན་མཆོག་ཡ་ཝཱེའི་རྗེས་སུ་འབྲང་བ་དང་། ཁོང་གི་བཀའ་རྣམས་དང་དཔང་ཡིག སྒྲིག་ཁྲིམས་རྣམས་བསྲུངས་ནས་མདོ་དེའི་ནང་དུ་བཀོད་པའི་ཞལ་ཆད་ཀྱི་གསུང་བཞིན་བསྒྲུབ་པའི་ཕྱིར་དུ། དཀོན་མཆོག་ཡ་ཝཱེའི་སྤྱན་སྔར་དམ་བཅའ་བཞག་པ་ལ། མི་ཚང་མ་ཞལ་ཆད་ལ་བརྟེན་པར་གྱུར་ཏོ། །

4 དེ་ནས་རྒྱལ་པོས་མཆོད་དཔོན་ཆེན་པོ་ཧིལ་ཀི་ཡཱ་དང་། མཆོད་དཔོན་རིམ་པ་གཉིས་པ་རྣམས་དང་སྒོ་སྲུང་རྣམས་ལ། པཱ་ཨལ་དང་ཨ་ཤེ་རཱ། ནམ་མཁའི་སྐར་ཚོགས་བཅས་ཀྱི་དོན་དུ་བཟོས་པའི་ཡོ་བྱད་ཐམས་ཅད་དཀོན་མཆོག་ཡ་ཝཱེའི་མཆོད་ཁང་ནས་ཕྱི་རོལ་ཏུ་འདོན་པ་དང་། ཡེ་རུ་སཱ་ལེམ་ཕྱི་རོལ་གྱི་ཀིད་རོན་ལུང་པའི་ས་ཞིང་དུ་བསྲེག་པར་བསྒོས་ཤིང་། དེའི་ཐལ་བ་ནི་པེད་ཨེལ་དུ་བསྐྱལ་ཏོ། ། 5 ཡ་ཧུ་དཱའི་རྒྱལ་པོ་རྣམས་ཀྱིས་ཡ་ཧུ་དཱའི་གྲོང་ཁྱེར་དང་ཡེ་རུ་སཱ་ལེམ་སོ་སོར་བརྩིགས་པའི་མཐོ་གླིང་རྣམས་དང་། ཡེ་རུ་སཱ་ལེམ་མཐའ་འཁོར་དུ་བསང་བཏང་ནས་སྐུ་འདྲ་བསྟེན་མཁན་གྱི་མཆོད་དཔོན་ལ་བསྐོས་པ་རྣམས་དང་། ཡང་པཱ་ཨལ་དང་། ཉི་མ་དང་། ཟླ་བ་དང་། རྒྱུ་སྐར་དང་། ནམ་མཁའི་སྐར་ཚོགས་ཐམས་ཅད་ལ་བསང་གཏོང་མཁན་རྣམས་ཀྱང་ཡོ་ཤི་ཡཱས་མེད་པར་བཟོས་སོ། ། 6 ཡང་ཁོང་གིས་དཀོན་མཆོག་ཡ་ཝཱེའི་མཆོད་ཁང་ནས་ཨ་ཤེ་རཱ་དེ་ཡེ་རུ་སཱ་ལེམ་ཕྱི་རོལ་གྱི་ཀིད་རོན་གྲོག་ཆུའི་འགྲམ་དུ་ཕྱུང་སྟེ། ཀིད་རོན་དུ་བསྲེགས་ཤིང་བརྫིས་ནས་ཕྱེ་མར་བཏགས་པ་དང་། ཕྱེ་མ་དེ་མི་རྣམས་ཀྱི་དུར་ཁྲོད་དུ་གཏོར་བ་རེད། 7 ཁོང་གིས་དཀོན་མཆོག་ཡ་ཝཱེའི་མཆོད་ཁང་དུ་ཡོད་པའི་མཆོད་གཤོམ་གྱི་ཆོས་རྫུ་གཞང་འཚོང་རྣམས་ཀྱི་ཁང་པ་བཤིགས་པ་དང་། དེ་ནི་བུད་མེད་རྣམས་ཀྱིས་ཨ་ཤེ་རཱའི་དོན་དུ་རས་གོས་འཐག་ས་ཡིན་ནོ། ། 8 ཡང་ཁོང་གིས་ཡ་ཧུ་དཱའི་གྲོང་ཁྱེར་རྣམས་ལས་མཆོད་དཔོན་ཐམས་ཅད་བསྡུས་ནས། གེ་བཱ་ནས་པེར་ཤ་བཱ་ཡི་བར་དུ་མཆོད་དཔོན་རྣམས་ཀྱིས་བསང་གཏོང་སའི་མཐོ་གླིང་རྣམས་མི་གཙང་བར་བྱས་པ་དང་། གྲོང་ཁྱེར་གྱི་རྒྱ་སྒོའི་གཡོན་ཕྱོགས་སུ་གྲོང་དཔོན་ཡོ་ཤུ་ཨ་ཡི་སྒོ་འགག་ཏུ་ཡོད་པའི་མཐོ་གླིང་རྣམས་ཀྱང་མར་བཤིགས་སོ། ། 9 དོན་དམ་དུ། མཐོ་གླིང་གི་མཆོད་དཔོན་རྣམས་ནི་ཡེ་རུ་སཱ་ལེམ་དུ་དཀོན་མཆོག་ཡ་ཝཱེའི་མཆོད་ཁྲིའི་དྲུང་དུ་མི་འོངས་ཀྱང་། དེ་དག་གིས་སྤུན་རྣམས་དང་ལྷན་དུ་སྐྱུར་མེད་བག་ལེབ་ཟོས་པ་ཡིན། 10 མི་སུས་ཀྱང་རང་གི་བུ་དང་བུ་མོ་རྣམས་མོ་ལེག་གི་ཕྱིར་མེ་ནང་དུ་སྦྱིན་སྲེག་མི་གཏོང་བའི་དོན་དུ། ཁོང་གིས་པེན་ཧིན་ནོམ་ལུང་པའི་ཐོ་ཕེད་ཀྱང་མི་གཙང་བར་བྱས་སོ། ། 11 ཡང་ཁོང་གིས་དཀོན་མཆོག་ཡ་ཝཱེའི་མཆོད་ཁང་ནང་དུ་འཛུལ་སའི་སྒོ་མདུན་དུ། ཉུག་རུམ་པ་ནཱ་ཐན་མེ་ལེག་གི་ར་སྐོར་ནང་གི་གཟིམ་ཆུང་གི་ཉེ་སར་ཡོད་པའི་རྟ་ཡི་སྐུ་འདྲ་རྣམས་ཏེ། ཡ་ཧུ་དཱའི་རྒྱལ་པོ་རྣམས་ཀྱིས་ཉི་མ་ལ་ཕུལ་བ་རྣམས་མེད་པར་བྱས་ཤིང་། ཉི་མར་ཕུལ་བའི་ཤིང་རྟ་རྣམས་ཀྱང་མེ་རུ་བསྲེགས་སོ། ། 12 ཡང་ཁོང་གིས་ཡ་ཧུ་དཱའི་རྒྱལ་པོ་རྣམས་ཀྱིས་ཨ་ཧ་ཟཱ་ཡི་གཟིམ་ཁང་གི་མཁར་སྟེང་དུ་བཟོས་པའི་མཆོད་ཁྲི་དང་། མཱ་ན་ཤེ་ཡིས་དཀོན་མཆོག་ཡ་ཝཱེའི་མཆོད་ཁང་གི་ར་སྐོར་གཉིས་ཀྱི་ནང་བཞེངས་པའི་མཆོད་ཁྲི་རྣམས་རྡུལ་དུ་བརླགས་ཏེ། དེ་དག་གི་ཐལ་བ་ཀིད་རོན་གྲོག་ཆུའི་ནང་དུ་བཏབ། 13 ཡང་ཡེ་རུ་སཱ་ལེམ་གྱི་ཤར་ཕྱོགས་དང་། ཞིག་རལ་དུ་གྱུར་པའི་རི་བོའི་ལྷོ་ཕྱོགས་སུ་ཡོད་པའི་མཐོ་གླིང་རྣམས་ཏེ། ཡེས་ར་ཨེལ་གྱི་རྒྱལ་པོ་སོ་ལོ་མོན་གྱིས་ཚི་ཏུན་པའི་སྐྱུག་བྲོ་བའི་ཨ་ཤཱ་ཏ་རོད་དང་། མོ་ཨབ་པའི་སྐྱུག་བྲོ་བའི་ཀེ་མོ་སི་དང་། ཨམ་མོན་པའི་སྐྱུག་བྲོ་བའི་མིལ་ཀོམ་བཅས་ཀྱི་ཕྱིར་བཞེངས་པའི་མཐོ་གླིང་རྣམས་རྒྱལ་པོས་མི་གཙང་བར་བྱས་པ་དང་། 14 ཡང་ཁོང་གིས་རྡོ་སྐུ་རྣམས་དུམ་བུར་བཅགས་པ་དང་ཨ་ཤེ་རཱ་རྣམས་སོ་སོར་བཅད་ཅིང་། ཡུལ་དེར་མི་ཤི་རོའི་རུས་པས་བཀང་བར་བྱས་སོ། །

15 དེར་མ་ཟད། ཐ་ན་པེད་ཨེལ་གྱི་མཆོད་ཁྲི་དང་ཡེས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱིས་བརྩིགས་པའི་མཐོ་གླིང་མར་བཤིགས་ནས་མེ་རུ་བསྲེགས་པ་དང་། འཐག་ནས་རྡུལ་དུ་བརླགས་ཤིང་། ཨ་ཤེ་རཱ་ཡང་མེ་རུ་བསྲེགས་སོ། །

16 དེར་ཡོ་ཤི་ཡཱ་ཕྱིར་འཁོར་བ་ན། རི་ལ་ཡོད་པའི་དུར་ཁུང་རྣམས་མཐོང་བ་དང་། དུར་ཁུང་དེ་དག་ལས་རུས་པ་འདོན་དུ་བཅུག་སྟེ། སྔར་དཀོན་མཆོག་གི་སྐྱེས་བུས་ཁྱབ་བསྒྲགས་བྱས་པའི་དཀོན་མཆོག་ཡ་ཝཱེའི་གསུང་བཞིན་དུ། རུས་པ་རྣམས་མཆོད་ཁྲིའི་སྟེང་དུ་བསྲེགས་ནས་མཆོད་ཁྲི་མི་གཙང་བར་བྱས། 17 དེ་ནས་ཡོ་ཤི་ཡཱ་ཡིས། ངས་མཐོང་བའི་རྡོ་རིང་དེ་ཅི་ཡིན་ཞེས་དྲིས་པ་ན། ལན་དུ་གྲོང་ཁྱེར་གྱི་མི་ཚོས། འདི་ནི་སྔར་ཡ་ཧུ་དཱ་ནས་ཐོན་ཏེ། ཁྱེད་ཀྱིས་པེད་ཨེལ་གྱི་མཆོད་ཁྲི་ལ་མཛད་པའི་དོན་འདི་དག་གསལ་བསྒྲགས་བྱས་པའི་དཀོན་མཆོག་གི་སྐྱེས་བུའི་དུར་ས་དེ་རེད་ཞུས་པས། 18 ཁོང་གིས། དེ་བསྐྱུར་དང་། སུ་ལའང་ཁོའི་རུས་པར་རེག་ཏུ་མ་འཇུག་ཅེས་བསྒོས་པར། མི་རྣམས་ཀྱིས་དེའི་གདུང་རུས་དང་སཱ་མར་ཡ་ནས་ཐོན་པའི་ལུང་སྟོན་པ་དེའི་གདུང་རུས་ལ་མ་རེག་གོ །

19 དེ་ཡང་ཡེས་ར་ཨེལ་གྱི་རྒྱལ་པོ་རྣམས་ཀྱིས་སཱ་མར་ཡའི་གྲོང་ཁྱེར་རྣམས་སུ་བརྩིགས་ནས་དཀོན་མཆོག་ཡ་ཝཱེའི་ཐུགས་ཁྲོ་བསླངས་པའི་མཐོ་གླིང་གི་ལྷ་ཁང་ཐམས་ཅད་ཡོ་ཤི་ཡཱས་བརླགས་ནས། པེད་ཨེལ་དུ་བྱས་པ་བཞིན་དུ་དེ་དག་ལའང་དེ་ལྟར་བྱས། 20 དེར་ཡོད་པའི་མཐོ་གླིང་རྣམས་ཀྱི་མཆོད་དཔོན་ཀུན་མཆོད་ཁྲིའི་ཁར་སྦྱིན་སྲེག་བཏང་ཞིང་། དེའི་སྟེང་དུ་མི་ཡི་རུས་པ་བསྲེགས་པ་དང་། དེ་ནས་ཁོ་ཡེ་རུ་སཱ་ལེམ་དུ་ཕྱིར་ལོག་གོ །

ཡོ་ཤི་ཡཱས་པེ་སག་གི་དུས་ཆེན་བསྐྱར་དུ་བཙུགས་པ།

21 དེ་ནས་རྒྱལ་པོས་འབངས་རྣམས་ལ་བཀའ་བསྩལ་ཏེ་འདི་སྐད་དུ། ཞལ་ཆད་ཀྱི་མདོ་འདིའི་ནང་དུ་བཀོད་པ་བཞིན་དུ། ཁྱོད་ཅག་གི་དཀོན་མཆོག་ཡ་ཝཱེའི་དོན་དུ་པེ་སག་གི་དུས་ཆེན་སྲུངས་ཤིག་ཅེས་བསྒོས། 22 ཡེས་ར་ཨེལ་གྱི་ཁྲིམས་ཐག་གཅོད་པའི་ཁྲིམས་དཔོན་རྣམས་ཀྱི་དུས་ནས་བཟུང་སྟེ། ཡེས་ར་ཨེལ་གྱི་རྒྱལ་པོ་དང་ཡ་ཧུ་དཱའི་རྒྱལ་པོ་རྣམས་ཀྱི་དུས་སྐབས་བར་དུ། འདི་འདྲའི་པེ་སག་གི་དུས་ཆེན་ཞིག་ནམ་ཡང་སྲུང་བ་མེད་དོ། ། 23 འོན་ཀྱང་། རྒྱལ་པོ་ཡོ་ཤི་ཡཱ་ཡིས་སྲིད་བཟུང་བའི་ལོ་བཅོ་བརྒྱད་པར་ཡེ་རུ་སཱ་ལེམ་དུ་དཀོན་མཆོག་ཡ་ཝཱེའི་དོན་དུ་པེ་སག་གི་དུས་ཆེན་འདི་བསྲུངས་པ་རེད། 24 དེར་མ་ཟད། ཡ་ཧུ་དཱ་དང་ཡེ་རུ་སཱ་ལེམ་གྱི་ཡུལ་དུ་ཡོད་པའི་གདོན་འདྲེ་འགུག་མཁན་དང་མོ་འདེབས་མཁན། ལྷ་སྐུ། འདྲ་སྐུ། དེ་མིན་སྐྱུག་བྲོ་བ་ཐམས་ཅད་ནི་ཡོ་ཤི་ཡཱས་མེད་པར་བཟོས། ཅིའི་ཕྱིར་ཞེ་ན། མཆོད་དཔོན་ཧིལ་ཀི་ཡཱས་དཀོན་མཆོག་ཡ་ཝཱེའི་མཆོད་ཁང་དུ་རྙེད་པའི་མདོ་ནང་བཀོད་པའི་བཀའ་ཁྲིམས་ཀྱི་གསུང་རྣམས་བསྒྲུབ་པའི་ཕྱིར་དུའོ། ། 25 ཡང་ཁོང་དང་འདྲ་བར་མོ་ཤེའི་བཀའ་ཁྲིམས་ཐམས་ཅད་དང་བསྟུན་ཏེ། རང་གི་སེམས་ཧྲིལ་པོ་དང་ཡིད་ཧྲིལ་པོ། སྟོབས་ཧྲིལ་པོ་བཅས་ཀྱིས་དཀོན་མཆོག་ཡ་ཝཱེའི་ཕྱོགས་སུ་འཁོར་མཁན་གྱི་རྒྱལ་པོ་ཞིག་སྔར་མ་བྱུང་ལ། ཕྱིས་སུ་ཡང་ཁོང་ལྟ་བུ་ཞིག་མ་ཐོན་ནོ། །

26 འོན་ཀྱང་མཱ་ན་ཤེ་ཡིས་ངན་པ་སྣ་ཚོགས་སྤྱད་དེ་དཀོན་མཆོག་ཡ་ཝཱེའི་ཐུགས་ཁྲོ་བསླངས་པའི་རྐྱེན་གྱིས། དཀོན་མཆོག་ཡ་ཝཱེས་ཡ་ཧུ་དཱའི་སྟེང་དུ་འབར་བའི་ཐུགས་ཁྲོ་ཆེན་པོ་ཕྱིར་མ་སློག་པ་དང་། 27 དཀོན་མཆོག་ཡ་ཝཱེས་འདི་སྐད་དུ། བདག་གིས་ཡེས་ར་ཨེལ་དོར་བ་ལྟར། ཡ་ཧུ་དཱ་ཡང་ངའི་མདུན་ནས་འདོར་ཞིང་། བདག་གིས་བདམས་པའི་ཡེ་རུ་སཱ་ལེམ་གྲོང་ཁྱེར་འདི་དང་། ངའི་མཚན་དེ་རུ་འཇོག་པར་བྱ་གསུངས་པའི་མཆོད་ཁང་འདིའང་འདོར་བར་བྱའོ་ཞེས་གསུངས་སོ། །

ཡོ་ཤི་ཡཱ་གཡུལ་ནས་ཤི་བ།

28 དེ་ཡང་ཡོ་ཤི་ཡཱ་ཡི་དོན་གཞན་དག་དང་། ཁོས་ཅི་བྱས་པ་ཐམས་ཅད་ཡ་ཧུ་དཱའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 29 ཡོ་ཤི་ཡཱ་ཡི་སྐུ་རིང་དུ་ཨེ་ཅིབ་ཀྱི་རྒྱལ་པོ་ཕཱར་ཨོལ་ནེ་ཀོ་བྱ་བ་དེ་ཕི་རཱད་ཆུ་བོའི་ཕྱོགས་སུ་ཨ་སུར་གྱི་རྒྱལ་པོ་དང་འཕྲད་དུ་སོང་བ་དང་། རྒྱལ་པོ་ཡོ་ཤི་ཡཱ་ནི་ཁོ་དང་འཐབ་ཏུ་ཕྱིན་པ་ན། ཕཱར་ཨོལ་གྱིས་ཁོ་མཐོང་བ་ཙམ་གྱིས་མེ་གིད་དོ་རུ་བསད་དོ། ། 30 དེ་ནས་ཁོའི་འཁོར་རྣམས་ཀྱིས་སྤུར་ཤིང་རྟའི་ནང་དུ་བཞག་སྟེ་མེ་གིད་དོ་ནས་ཡེ་རུ་སཱ་ལེམ་དུ་དྲངས་ཤིང་། དེ་ཁོ་རང་གི་སྤུར་ཁང་དུ་དུར་ལ་སྦས་སོ། །དེ་ནས་འབངས་རྣམས་ཀྱིས་ཡོ་ཤི་ཡཱའི་བུ་ཡེ་ཧོ་ཨ་ཧཱ་ཟི་ཕྱུང་ནས་སྣུམ་གྱིས་བྱུགས་ཏེ་ཁོའི་ཡབ་ཀྱི་རྒྱུན་མཐུད་ནས་རྒྱལ་པོར་བསྐོས་སོ། །

ཡ་ཧུ་དཱའི་རྒྱལ་པོ་ཡེ་ཧོ་ཨ་ཧཱ་ཟི་བཙོན་དུ་བཅུག་པ།

31 དེ་ཡང་ཡེ་ཧོ་ཨ་ཧཱ་ཟི་རྒྱལ་ཁྲིར་བཞུགས་པའི་དུས་སུ་ལོ་ཉེར་གསུམ་ཡིན་པ་དང་ཡེ་རུ་སཱ་ལེམ་དུ་ཟླ་བ་གསུམ་གྱི་རིང་ལ་རྒྱལ་སྲིད་བསྐྱངས། ཁོའི་ཡུམ་ནི་ལིབ་ནཱ་ནས་ཡིན་པའི་ཡེ་རེམ་ཡཱའི་བུ་མོ་ཧ་མུ་ཏལ་བྱ་བ་ཡིན་ནོ། ། 32 ཁོས་རང་གི་ཡབ་མེས་རྣམས་ཀྱིས་སྤྱད་པ་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་དོ། ། 33 ཕཱར་ཨོལ་ནེ་ཀོ་ཡིས་ཧ་མཱད་ཡུལ་དུ་ཡོད་པའི་རིབ་ལཱ་རུ་ཁོ་བཙོན་དུ་བཅུག་པ་དང་། ཁོས་ཡེ་རུ་སཱ་ལེམ་དུ་རྒྱལ་སྲིད་སྐྱོང་མི་ཐུབ་པར་བྱས། ཡང་ཡ་ཧུ་དཱ་ལ་དངུལ་རྡོ་ཚད་བརྒྱ་དང་གསེར་རྡོ་ཚད་གཅིག་གི་ཆད་པ་བཅད་དོ། ། 34 ཡང་ཕཱར་ཨོལ་ནེ་ཀོ་ཡིས་ཡོ་ཤི་ཡཱའི་བུ་ཨེལ་ཡ་ཀིམ་ནི་ཁོའི་ཡབ་ཡོ་ཤི་ཡཱའི་རྒྱུན་མཐུད་ནས་རྒྱལ་པོར་བཀོད་ཅིང་། ཁོའི་མིང་བརྗེས་ནས་ཡེ་ཧོ་ཡཱ་ཀིམ་ཞེས་བཏགས། ཡེ་ཧོ་ཨ་ཧཱ་ཟི་བཟུང་ནས་ཨེ་ཅིབ་ཏུ་ཁྲིད་ཅིང་ཁོ་རང་དེར་ཚེ་ལས་འདས། 35 ཡེ་ཧོ་ཡཱ་ཀིམ་གྱིས་ཕཱར་ཨོལ་ལ་གསེར་དངུལ་བསྐྱལ་ཏེ། ཕཱར་ཨོལ་གྱི་བཀའ་བཞིན་དུ་དངུལ་སྤྲོད་པར་རྒྱལ་ཁམས་ཡོངས་ནས་དཔྱ་ཁྲལ་བསྡུས་ཤིང་། ཕཱར་ཨོལ་ནེ་ཀོ་ལ་སྤྲོད་པའི་ཆེད་དུ་འབངས་མི་རེ་རེར་འཕོག་པ་བཞིན་དུ་གསེར་དང་དངུལ་བླངས་སོ། །

ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ།

36 དེ་ཡང་ཡེ་ཧོ་ཡཱ་ཀིམ་རྒྱལ་ཁྲིར་བཞུགས་པའི་དུས་སུ་ལོ་ཉེར་ལྔ་ཡིན་ཏེ། ལོ་བཅུ་གཅིག་གི་རིང་ལ་ཡེ་རུ་སཱ་ལེམ་དུ་རྒྱལ་སྲིད་བསྐྱངས། རུ་མཱ་པ་ཕེ་ད་ཡཱའི་བུ་མོ་ཟེ་བི་དཱ་བྱ་བ་ནི་ཁོའི་ཡུམ་མོ། ། 37 ཁོས་ཀྱང་རང་གི་ཡབ་མེས་རྣམས་ཀྱིས་སྤྱད་པ་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་དོ། །

ལེའུ་ཉེར་བཞི་པ།

1 དེ་ཡང་ཡེ་ཧོ་ཡཱ་ཀིམ་གྱི་དུས་སུ་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་ཡར་འོངས་ཏེ། ཡེ་ཧོ་ཡཱ་ཀིམ་ལོ་གསུམ་གྱི་རིང་ལ་ཁོའི་མངའ་འོག་ཏུ་བཅུག དེ་ནས་ཁོས་དེ་ལ་ངོ་ལོག་བྱས། 2 དཀོན་མཆོག་ཡ་ཝཱེས་ཁོང་གི་ཞབས་ཕྱི་ལུང་སྟོན་པ་རྣམས་བརྒྱུད་ནས་གསུངས་པ་བཞིན་དུ། ཁོང་གིས་ཡ་ཧུ་དཱ་པ་རྣམས་ཚར་གཅོད་བྱེད་ཆེད། ཀལ་དི་པའི་དམག་དཔུང་དང་ཨ་རམ་པའི་དམག་དཔུང་དང་། མོ་ཨབ་པའི་དམག་དཔུང་དང་། ཨམ་མོན་པའི་དམག་དཔུང་རྣམས་ཡ་ཧུ་དཱ་རུ་མངགས་སོ། ། 3 དོན་དམ་དུ་མཱ་ན་ཤེ་ཡིས་བྱས་པའི་སྡིག་ཉེས་ཐམས་ཅད་ཀྱི་རྐྱེན་གྱིས། དཀོན་མཆོག་ཡ་ཝཱེའི་བཀའ་བཞིན་དུ། ཁོང་གི་སྤྱན་སྔ་ནས་དེ་རྣམས་འདོར་བའི་ཕྱིར་ཡ་ཧུ་དཱའི་སྟེང་དུ་དེ་ལྟར་བྱུང་བར་མ་ཟད། 4 ཡང་མཱ་ན་ཤེས་ཉེས་མེད་ཀྱི་ཁྲག་བཞུར་དུ་བཅུག་སྟེ། ཡེ་རུ་སཱ་ལེམ་ཉེས་མེད་ཀྱི་ཁྲག་གིས་བསྐངས་ཕྱིར་དཀོན་མཆོག་ཡ་ཝཱེ་དེ་བཤགས་པར་ཐུགས་མ་དགྱེས་སོ། །

5 དེ་ཡང་ཡེ་ཧོ་ཡཱ་ཀིམ་གྱི་དོན་གཞན་དང་། ཁོས་ཅི་བྱས་པ་ཐམས་ཅད་ནི་ཡ་ཧུ་དཱ་པའི་རྒྱལ་པོ་རྣམས་ཀྱི་ལོ་རབས་ནང་དུ་བཀོད་ཡོད་པ་མ་ཡིན་ནམ། 6 ཡེ་ཧོ་ཡཱ་ཀིམ་རང་གི་ཕ་མེས་དང་ལྷན་ཅིག་ཏུ་གཟིམས་པ་དང་། ཁོའི་བུ་ཡེ་ཧོ་ཡཱ་ཀིན་ནི་དེའི་རྒྱུན་མཐུད་ནས་རྒྱལ་པོར་གྱུར་ཏོ། ། 7 དེ་ནས་པཱ་པེལ་ལོན་གྱི་རྒྱལ་པོས་ཨེ་ཅིབ་ཆུ་བོ་ནས་ཕི་རཱད་ཆུ་བོའི་བར་དུ། ཨེ་ཅིབ་རྒྱལ་པོ་ལ་གཏོགས་པ་ཐམས་ཅད་བླངས་པས། ཨེ་ཅིབ་ཀྱི་རྒྱལ་པོ་རང་གི་ཡུལ་ནས་ཡང་བསྐྱར་ཕྱི་རོལ་ཏུ་མ་ཡོང་ངོ་། །

ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིན།

8 དེ་ཡང་ཡེ་ཧོ་ཡཱ་ཀིན་གྱིས་རྒྱལ་སྲིད་བཟུང་དུས་ཁོ་ལོ་བཅོ་བརྒྱད་ཡིན་པ་དང་། ཡེ་རུ་སཱ་ལེམ་དུ་ཟླ་བ་གསུམ་གྱི་རིང་ལ་རྒྱལ་སྲིད་བསྐྱངས། ཡེ་རུ་སཱ་ལེམ་གྱི་ཨེལ་ནཱ་ཐན་གྱི་བུ་མོ་ནེ་ཧོ་ཤུ་ཐཱ་བྱ་བ་ནི་ཁོའི་ཡུམ་མོ། ། 9 ཁོས་ཀྱང་རང་གི་ཡབ་མེས་ཀྱིས་གང་སྤྱད་པ་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་དོ། །

ཡེ་རུ་སཱ་ལེམ་བདག་ཏུ་བཟུང་བ།

10 དེའི་ཚེ་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་འཁོར་གཡོག་རྣམས་ཡེ་རུ་སཱ་ལེམ་དུ་ཡར་སོང་སྟེ་གྲོང་ཁྱེར་དམག་གིས་བསྐོར་བ་དང་། 11 ནེ་བོ་ཀད་ནེ་ཙར་གྱི་འཁོར་གཡོག་རྣམས་ཀྱིས་གྲོང་ཁྱེར་སྐོར་བའི་དུས་སུ། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་དངོས་སུ་གྲོང་ཁྱེར་དེར་འོངས། 12 ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིན་དང་ཁོའི་ཡུམ། འཁོར་གཡོག་རྣམས། སྐུ་དྲག་རྣམས། ཉུག་རུམ་པ་བཅས་ཐོན་ནས་པཱ་པེལ་ལོན་གྱི་རྒྱལ་པོར་མགོ་བཏགས་པས། པཱ་པེལ་ལོན་གྱི་རྒྱལ་པོས་སྲིད་བྱས་པའི་ལོ་བརྒྱད་པར་ཁོ་འཛིན་བཟུང་བྱས་ཤིང་། 13 དཀོན་མཆོག་ཡ་ཝཱེས་གསུངས་པ་བཞིན་དུ། ཁོས་དཀོན་མཆོག་ཡ་ཝཱེའི་མཆོད་ཁང་དང་། རྒྱལ་པོའི་ཕོ་བྲང་གི་གཏེར་ཐམས་ཅད་བཏོན་ཏེ། ཡེས་ར་ཨེལ་གྱི་རྒྱལ་པོ་སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་གི་དོན་དུ་བཟོས་པའི་གསེར་གྱི་ཡོ་བྱད་ཐམས་ཅད་དུམ་བུར་བཅག་པ་དང་། 14 ཡང་ཁོས་ཡེ་རུ་སཱ་ལེམ་པ་ཚང་མ་དང་། སྐུ་དྲག་ཐམས་ཅད་དང་། དམག་གི་དཔའ་བོ་མཐའ་དག་དང་བཅས་བསྡོམས་པས་མི་སྟོང་ཕྲག་བཅུ་དང་། དེར་མ་ཟད་ལས་བཟོ་དང་མགར་བ་ཐམས་ཅད་བཙན་ཁྲིད་བྱས་ཤིང་། ཡུལ་གྱི་དབུལ་ཕོངས་རྣམས་མ་གཏོགས་དེར་སུ་ཡང་ལུས་སུ་མ་བཅུག་གོ ། 15 ཡང་ཁོས་ཡེ་ཧོ་ཡཱ་ཀིན་དང་། རྒྱལ་པོའི་ཡུམ་དང་རྒྱལ་པོའི་ལྕམ་རྣམས། ཉུག་རུམ་པ་རྣམས་དང་ཡུལ་གྱི་སྐུ་དྲག་རྣམས་ཡེ་རུ་སཱ་ལེམ་ནས་པཱ་པེལ་ལོན་དུ་བཙན་ཁྲིད་བྱས། 16 དེར་མ་ཟད་དམག་མི་སྟོང་ཕྲག་བདུན་དང་། ལས་བཟོ་དང་མགར་པ་སྟོང་ཕྲག་གཅིག་བཅས་ཡོད་པ་ཐམས་ཅད་དམག་འགྱེད་ཀྱི་དཔའ་རྒོད་ཡིན་ལ། པཱ་པེལ་ལོན་གྱི་རྒྱལ་པོས་དེ་རྣམས་བཟུང་ནས་པཱ་པེལ་ལོན་དུ་ཁྲིད་དོ། ། 17 དེ་ནས་པཱ་པེལ་ལོན་གྱི་རྒྱལ་པོས་ཡེ་ཧོ་ཡཱ་ཀིན་གྱི་ཁུ་བོ་མད་ཐན་ཡཱ་ནི་ཁོའི་ཚབ་ཏུ་རྒྱལ་པོར་བསྐོས་ཤིང་མིང་བརྗེས་ནས་ཚིད་ཀི་ཡཱ་ཞེས་བཏགས་སོ། །

ཡ་ཧུ་དཱའི་རྒྱལ་པོ་ཚིད་ཀི་ཡཱ།

18 དེ་ཡང་ཚིད་ཀི་ཡཱ་རྒྱལ་པོར་བཞུགས་དུས་ལོ་ཉེར་གཅིག་ལ་སོན་ཡོད་དེ། ཡེ་རུ་སཱ་ལེམ་དུ་ལོ་བཅུ་གཅིག་གི་རིང་ལ་རྒྱལ་སྲིད་བསྐྱངས། ལིབ་ནཱ་པ་ཡེ་རེམ་ཡཱའི་བུ་མོ་ཧ་མུ་ཏལ་བྱ་བ་ནི་ཁོའི་ཡུམ་མོ། ། 19 ཁོས་ཀྱང་ཡེ་ཧོ་ཡཱ་ཀིམ་གྱིས་གང་སྤྱད་པ་ལྟར་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད། 20 ཅིའི་ཕྱིར་ཞེ་ན། དཀོན་མཆོག་ཡ་ཝཱེ་ཁོང་ཉིད་ཡེ་རུ་སཱ་ལེམ་དང་ཡ་ཧུ་དཱ་ལ་ཐུགས་ཁྲོས་ཤིང་། ཁོང་གིས་དེ་དག་ཁོང་གི་དྲུང་ནས་ཕར་བསྐྲད་པ་དང་། ཕྱིས་སུ་ཚིད་ཀི་ཡཱ་ཡིས་པཱ་པེལ་ལོན་གྱི་རྒྱལ་པོ་ལ་ངོ་ལོག་བྱས་སོ། །

ལེའུ་ཉེར་ལྔ་པ།

ཡ་ཧུ་དཱ་འཛིན་བཟུང་བྱས་ཤིང་གཞན་དུ་སྤྱུགས་པ།

1 ཡང་ཟཱ་ཏི་ཁི་ཡཱས་རྒྱལ་སྲིད་བཟུང་ནས་ལོ་དགུ་པའི་ཟླ་བ་བཅུ་པའི་ཚེས་བཅུ་ཉིན། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་ནི་རང་གི་དམག་དཔུང་དང་བཅས་ཡེ་རུ་སཱ་ལེམ་ལ་འོངས་པ་དང་། མཁར་ཕྱི་རུ་དམག་སྒར་བརྒྱབ་ཅིང་ས་རགས་བརྩིགས་ནས་མཐའ་བསྐོར་ཏོ། ། 2 རྒྱལ་པོ་ཚིད་ཀི་ཡཱའི་སྲིད་ལོ་བཅུ་གཅིག་པའི་བར་དུ་གྲོང་ཁྱེར་དམག་གིས་བསྐོར། 3 ཟླ་བཞི་པའི་ཚེས་དགུ་ཉིན་གྲོང་ཁྱེར་ནང་དུ་མུ་གེ་བྱུང་བ་ཤིན་ཏུ་ཚབས་ཆེ་ཞིང་། ཐ་ན་ཡུལ་མི་རྣམས་ལ་ཁ་ཟས་ཀྱང་མེད་པར་གྱུར། 4 དེ་ནས་གྲོང་ཁྱེར་གཏོར་བཅོམ་བཏང་སྟེ། དམག་མི་ཐམས་ཅད་རྒྱལ་པོའི་ལྡུམ་རའི་མདུན་དུ་ཡོད་པའི་ལྕགས་རི་གཉིས་བར་གྱི་རྒྱ་སྒོའི་ལམ་ནས་བྲོས། འོན་ཀྱང་། ཀལ་དི་པ་རྣམས་ཀྱིས་གྲོང་ཁྱེར་བསྐོར་ཡོད་པས། ཁོ་ཚོ་ཨ་ར་པཱའི་ལམ་ནས་སོང་ངོ་། ། 5 དེར་ཀལ་དི་པའི་དམག་དཔུང་གིས་རྒྱལ་པོ་བདས་ནས་ཡེ་རུ་ཀོའི་ཐང་ནས་བཟུང་བ་དང་། ཁོའི་དམག་མི་ཐམས་ཅད་ཁོ་ལས་ཕྱོགས་སུ་གྱེས་པ་རེད། 6 ཀལ་དི་པའི་དམག་དཔུང་གིས་རྒྱལ་པོ་བཟུང་ནས་པཱ་པེལ་ལོན་རྒྱལ་པོའི་དྲུང་དུ་རིབ་ལཱ་རུ་ཡར་འགྲོ་རུ་བཅུག་ནས་དེ་རྣམས་ཀྱིས་ཁོ་ལ་ཁྲིམས་ཐག་བཅད། 7 ཡང་ཚིད་ཀི་ཡཱའི་བུ་རྣམས་ཡབ་ཀྱི་མིག་མདུན་དུ་བསད་ཅིང་། ཚིད་ཀི་ཡཱའི་མིག་གཉིས་ལོང་བར་བྱས་ཏེ་ལི་ཡི་ཐག་པས་བཅིངས་ནས་པཱ་པེལ་ལོན་དུ་ཁྱེར་ཏོ། །

8 དེ་ཡང་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་རྒྱལ་སྲིད་བཟུང་བའི་ལོ་བཅུ་དགུ་པའི་ཟླ་ལྔ་པའི་ཚེས་བདུན་ཉིན། པཱ་པེལ་ལོན་གྱི་རྒྱལ་པོའི་བློན་ཆེན་ཏེ་སྐུ་སྲུང་དཔོན་པོ་ནེ་བོ་ཟར་ཨ་དན་བྱ་བ་ཡེ་རུ་སཱ་ལེམ་དུ་འོངས་པ་དང་། 9 ཁོས་དཀོན་མཆོག་ཡ་ཝཱེའི་མཆོད་ཁང་དང་། རྒྱལ་པོའི་ཕོ་བྲང་དང་། ཡེ་རུ་སཱ་ལེམ་གྱི་ཁང་པ་ཐམས་ཅད་དང་ཁང་བརྩེགས་ཐམས་ཅད་མེར་བསྲེགས་ཤིང་། 10 སྐུ་སྲུང་དཔོན་པོ་དང་མཉམ་དུ་ཡོད་པའི་ཀལ་དི་པའི་དམག་དཔུང་ཀུན་གྱིས་ཡེ་རུ་སཱ་ལེམ་གྱི་མཐའ་བཞི་བསྐོར་བའི་ལྕགས་རི་རྣམས་བརླགས་སོ། ། 11 གྲོང་ཁྱེར་གྱི་ནང་དུ་ལུས་པའི་མི་རྣམས་དང་པཱ་པེལ་ལོན་རྒྱལ་པོར་མགོ་བཏགས་པ་རྣམས། དེ་མིན་ཡུལ་མི་ལྷག་ལུས་དང་བཅས་པ་སྐུ་སྲུང་དཔོན་པོ་ནེ་བོ་ཟར་ཨ་དན་གྱིས་བཙན་ཁྲིད་བྱས། 12 ཡིན་ནའང་སྐུ་སྲུང་དམག་དཔོན་གྱིས་ཡུལ་དེའི་དབུལ་པོ་དབུལ་རྐྱང་རྣམས་བསྐྱུར་ནས། དེ་རྣམས་ལ་རྒུན་འབྲུམ་ར་བ་ལེགས་བཅོས་བྱེད་པ་དང་ཞིང་རྨོ་རུ་བཅུག

13 དེ་ཡང་དཀོན་མཆོག་ཡ་ཝཱེའི་མཆོད་ཁང་དུ་ཡོད་པའི་ལི་ཡི་ཀ་བ་རྣམས་དང་། དཀོན་མཆོག་ཡ་ཝཱེའི་མཆོད་ཁང་ནང་ཡོད་པའི་སྟེགས་བུ་རྣམས། ལི་ཡི་རྒྱ་མཚོ་ཞེས་པའི་འཁྲུད་གཞོང་བཅས་ནི་ཀལ་དི་པས་དུམ་བུར་བཅག་ནས་ལི་རྣམས་པཱ་པེལ་ལོན་དུ་ཁྱེར། 14 དེར་ཡོད་པའི་སྣོད་དང་། མེ་ཁྱེམ། ཅེམ་ཙེ། སྡེར་མ་བཅས་དེར་བསྙེན་བཀུར་འབུལ་བྱའི་ལི་ཡི་མཆོད་ཆས་ཐམས་ཅད་ཁྱེར་ཞིང་། 15 མེ་ཕོར་དང་གཞོང་པ་ནི་གསེར་དངུལ་གང་ཡིན་ཐམས་ཅད་སྐུ་སྲུང་དཔོན་པོས་ཁྱེར་ཏོ། ། 16 སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་གི་དོན་དུ་བཟོས་པའི་ཀ་བ་གཉིས་དང་། རྒྱ་མཚོ་ཞེས་པའི་འཁྲུད་གཞོང་གཅིག་དང་ཁྲི་རྣམས། ལི་ཡི་ཡོ་བྱད་ཐམས་ཅད་རིན་ཐང་གཞལ་དུ་མེད་པའོ། ། 17 ཀ་བ་གཅིག་གི་མཐོ་ཚད་ལ་ཁྲུ་བཅོ་བརྒྱད་དང་། དེའི་སྟེང་དུ་ཡོད་པའི་ཀ་གཞུ་ཡང་ལི་ཡིན་ཏེ། ཀ་གཞུ་དེའི་མཐོ་ཚད་ལ་ཁྲུ་གསུམ་ཡོད་པ་ཡིན། ཀ་གཞུ་དེའི་དཀྱིལ་འཁོར་དུ་ཡོད་པའི་དྲ་བ་དྲ་ཕྱེད་དང་སེ་འབྲུ་ཀུན་ཡང་ལི་ཡིས་བཟོས་ཡོད། ཀ་བ་གཉིས་པ་ལ་ཡང་དེ་འདྲའི་དྲ་བ་དྲ་ཕྱེད་ཡོད་པ་ཡིན་ནོ། །

18 སྐུ་སྲུང་དམག་དཔོན་གྱིས་མཆོད་དཔོན་ཆེན་པོ་སེ་ར་ཡཱ་དང་། མཆོད་དཔོན་གཉིས་པ་ཟེ་ཕན་ཡཱ་དང་། སྒོ་སྲུང་མི་གསུམ་བཅས་བཙན་ཁྲིད་བྱས། 19 ཡང་གྲོང་ཁྱེར་ནས་དམག་མིའི་བཀོད་འདོམས་པ་ཞིག་དང་། གྲོང་ཁྱེར་དུ་རྒྱལ་པོའི་སློབ་སྟོན་པ་མི་ལྔ་དང་། ཡུལ་མིའི་དམག་དཔོན་གྱི་དྲུང་ཡིག་པ་རྣམས་དང་། དེ་མིན་གྲོང་ཁྱེར་ནང་རྙེད་པའི་མི་རྣམས་ལས་སྐྱེས་པ་དྲུག་ཅུ་བཅས་བཙན་ཁྲིད་བྱས། 20 སྐུ་སྲུང་དམག་དཔོན་ནེ་བོ་ཟར་ཨ་དན་གྱིས་དེ་དག་བཟུང་ནས་རིབ་ལཱ་རུ་པཱ་པེལ་ལོན་གྱི་རྒྱལ་པོའི་དྲུང་དུ་ཁྲིད། 21 ཧ་མཱད་ཡུལ་གྱི་རིབ་ལཱ་བྱ་བར་པཱ་པེལ་ལོན་རྒྱལ་པོས་དེ་དག་ལ་བསྣུན་ནས་བསད་པ་དང་། དེ་ལྟར་ཡ་ཧུ་དཱ་པ་རྣམས་རང་གི་ཡུལ་ནས་བཙན་གྱིས་གཞན་དུ་བཏང་ངོ་། །

གེ་དལ་ཡཱ་ནི་ཡ་ཧུ་དཱའི་སྤྱི་དཔོན་དུ་བསྐོས་པ།

22 ཡ་ཧུ་དཱའི་ཡུལ་དུ་ལུས་པའི་མི་རྣམས་ཏེ་པཱ་པེལ་ལོན་རྒྱལ་པོ་ནེ་བོ་ཀད་ནེ་ཙར་གྱིས་བསྐྱུར་བ་རྣམས་ལ། པཱ་པེལ་ལོན་རྒྱལ་པོས་ཤཱ་ཕན་གྱི་ཚ་བོའམ་ཨ་ཧི་ཀམ་གྱི་བུ་གེ་དལ་ཡཱ་བྱ་བ་སྤྱི་དཔོན་དུ་བསྐོས་སོ། ། 23 དེ་ནས་དམག་དཔོན་ཐམས་ཅད་དང་དེ་དག་གི་དམག་མི་དག་གིས་པཱ་པེལ་ལོན་རྒྱལ་པོས་གེ་དལ་ཡཱ་སྤྱི་དཔོན་དུ་བསྐོ་མངགས་བྱས་པ་ཐོས་རྗེས་སུ། ནེ་ཐན་ཡཱའི་བུ་ཡེས་མ་ཨེལ་དང་། ཀཱ་རེ་ཨའི་བུ་ཡོ་ཧ་ནན་དང་། ནེ་ཏོ་ཕཱ་པ་ཐན་ཧུ་མེད་ཀྱི་བུ་སེ་ར་ཡཱ་དང་། མ་ཨ་ཀཱ་པའི་བུ་ཡ་ཨ་ཟན་ཡཱ་བཅས་རང་གི་དམག་མི་རྣམས་དང་མཉམ་དུ་མཱས་ཟི་ཕཱ་རུ་གེ་དལ་ཡཱའི་དྲུང་དུ་འོངས་པ་དང་། 24 གེ་དལ་ཡཱས་དེ་དག་དང་དེ་དག་གི་དམག་མི་རྣམས་ལ་མནའ་བསྐྱལ་ནས་འདི་ལྟར། ཀལ་དི་པའི་ཞབས་ཕྱི་བྱེད་པར་མ་སྐྲག་ཅིག ཡུལ་འདིར་བསྡད་ནས་པཱ་པེལ་ལོན་རྒྱལ་པོར་ཞབས་ཕྱི་བསྒྲུབས་ན་ཁྱོད་ཅག་ལེགས་པར་འགྱུར་འོང་ཞེས་སྨྲས་སོ། །

25 འོན་ཀྱང་། ཟླ་བདུན་པར་རྒྱལ་རྒྱུད་ཡིན་པ་ཨེ་ལི་ཤཱ་མའི་ཚ་བོའམ་ནེ་ཐན་ཡཱའི་བུ་ཡེས་མ་ཨེལ་གྱིས་མི་བཅུ་ཁྲིད་འོངས་ཏེ། གེ་དལ་ཡཱ་དང་། མཱས་ཟི་ཕཱ་རུ་ཁོའི་དྲུང་དུ་ཡོད་པའི་ཡ་ཧུ་དཱ་པ་དང་ཀལ་དི་པ་རྣམས་ལ་བསྣུན་ནས་བསད། 26 དེ་ནས་མི་ཆེ་ཆུང་ཀུན་དང་དམག་དཔོན་རྣམས་ཀལ་དི་པ་ལ་འཇིགས་པར་གྱུར་པས། དེ་དག་ལངས་ནས་ཨེ་ཅིབ་ཡུལ་དུ་བྲོས་སོ། །

ཡེ་ཧོ་ཡཱ་ཀིན་བཙོན་གྲོལ་བཏང་བ།

27 དེ་ཡང་ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིན་བཙན་ཁྲིད་བྱས་ནས་ལོ་སོ་བདུན་པའི་ཟླ་བ་བཅུ་གཉིས་པའི་ཚེས་ཉེར་བདུན་ཉིན་ལ། པཱ་པེལ་ལོན་རྒྱལ་པོ་ཨེ་ཝིལ་མེ་རོ་དག་གིས་རྒྱལ་སྲིད་བཟུང་བའི་ལོ་དང་པོར། ཁོས་ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིན་བཙོན་ལས་ཕྱུང་སྟེ་གོ་ས་ཆེན་པོ་གནང་བ་དང་། 28 ཡང་ཁོ་ལ་བརྩེ་བའི་གཏམ་སྨྲས་ཤིང་། ཁོའི་གོ་ས་ནི་ཁོང་དང་མཉམ་དུ་པཱ་པེལ་ལོན་དུ་ཡོད་པའི་རྒྱལ་པོ་རྣམས་ལས་མཐོ་བར་བྱས་པ་དང་། 29 ཡང་ཡེ་ཧོ་ཡཱ་ཀིན་གྱི་བཙོན་གྱི་གོས་རྣམས་བརྗེས་ཏེ། ཁོ་རང་ལ་ཚེ་གང་པོར་ཉིན་རེ་བཞིན་རྒྱལ་པོའི་དྲུང་དུ་ཁ་ཟས་སྤྱོད་དུ་བཅུག 30 ཡང་ཁོའི་ཚེ་གང་པོར་ཉིན་རེའི་དགོས་མཁོ་ལྟར་རྒྱལ་པོས་ཆད་མེད་དུ་ཁོ་ལ་གནང་བའོ།། །།

* ལེའུ་དང་པོ།:2 པཱ་ཨལ་ཟེ་བུབ་ནི་རུལ་སུངས་ལ་རྒོལ་བའི་ཟུར་ཟའི་མིང་སྟེ། སྦྲང་ཚོགས་ཀྱི་འཇིག་རྟེན་དབང་དུ་སྒྱུར་བའི་གཏེ་བོ་ཞེས་པའི་བརྙས་བཅོས་ཀྱི་བརྡ་མཚོན་ཞིག་ཡིན།

† ལེའུ་དང་པོ།:17 ཡེས་ར་ཨེལ་གྱི་སྐད་དུ་ཡེ་ཧོ་རཱམ་ཞེས་བྲིས་ཡོད། འོན་ཀྱང་ཡོ་རཱམ་རྒྱལ་པོ་ཞེས་པ་དང་ཡེ་ཧོ་རཱམ་རྒྱལ་པོ་ཞེས་པ་གཉིས་ནི་མི་གཅིག་ཡིན། ལེའུ་དང་པོའི་ཚིག་རྐང་བཅུ་བདུན་པ་དང་ལེའུ་བརྒྱད་པའི་ཚིག་རྐང་བཅུ་དྲུག་པ་ནས་ཚིག་རྐང་ཉེར་ལྔ་པ་དང་ཚིག་རྐང་ཉེར་དགུ་པ། ལེའུ་བཅུ་གཉིས་པའི་ཚིག་རྐང་བཅོ་བརྒྱད་པ་བཅས་སུ་ཡེས་ར་ཨེལ་གྱི་སྐད་དུ་ཡེ་ཧོ་རཱམ་ཞེས་བྲིས་ཡོད། ལེའུ་བརྒྱད་པའི་ཚིག་རྐང་ཉེར་གཅིག་པ་དང་ཚིག་རྐང་ཉེར་གསུམ་པ་དང་ཚིག་རྐང་ཉེར་བཞི་པ་བཅས་སུ་ཡེ་ཧོ་རཱམ་གྱི་ཚབ་ཏུ་ཡོ་རཱམ་ཞེས་བྲིས་ཡོད། གསལ་བཤད་གཞན་ཞིག་ནི། ཡེས་ར་ཨེལ་གྱི་ས་ཆ་སཱ་མར་ཡ་ཞེས་པའི་རྒྱལ་པོ་ཡེ་ཧོ་རཱམ་དང་ཡ་ཧུ་དཱའི་རྒྱལ་པོ་ཡེ་ཧོ་རཱམ་གཉིས་ནི་མིང་གཅིག་ཀྱང་མི་གཉིས་ཡིན། དེ་གཉིས་མི་འཁྲུལ་བ་གལ་ཆེ།

* ལེའུ་གསུམ་པ།:3 ཡེ་རོབ་ཨམ་ནི་ཡེས་ར་ཨེལ་གྱི་རྒྱལ་པོ་ཐོག་མ་དེ་ཡིན། ཁོས་གསེར་གྱི་བ་ཕྲུག་གཉིས་ཀྱི་སྐུ་བརྙན་བཞེངས་པ་ལ་བརྟེན་ནས། མི་རྣམས་ལ་སྐུ་བརྙན་དེ་ཚོར་ཕྱག་འཚལ་དུ་བཅུག

* ལེའུ་བཞི་པ།:23 ཉིན་དེ་གཉིས་ནི་ལུང་སྟོན་པའི་མདུན་དུ་ལུང་བསྟན་ཞུ་བར་འགྲོ་བའི་རྒྱུན་ལྡན་གྱི་ཉིན་མོ་ཡིན།

† ལེའུ་བཞི་པ།:29 སྐབས་དེར་མི་རྣམས་ཀྱིས་ལྭ་བ་རིང་པོ་གྱོན་པ་ཡིན། བྱ་བ་སྒྲུབ་སྐབས་སམ་མྱུར་དུ་སྐྱོད་པའི་དུས་སུ། ལྭ་བ་སྐ་རགས་ཀྱིས་ལུས་སུ་དམ་པོར་དཀྲི་ངེས་ཡིན།

* ལེའུ་དྲུག་པ།:19 སཱ་མར་ཡ་ནི་ཡེས་ར་ཨེལ་གྱི་བྱང་ཕྱོགས་ཀྱི་རྒྱལ་སའི་གྲོང་ཁྱེར་ཞིག་ཡིན།

† ལེའུ་དྲུག་པ།:25 འདིར་བྲེ་ཞེས་པར་མ་ཕྱི་ལས་ཡ་ཧུ་དཱའི་སྐད་དོད་དེ་ཁཱ་ཝུ་ཞེས་མཐོང་། དེ་ནི་ཡ་ཧུ་དཱའི་སྐད་ཀྱི་ལྗིད་ཚད་འཇལ་བྱེད་ཅིག་གི་མིང་ཡིན་ཞིང་། ཁཱ་ཝུ་གཅིག་ནི་སྤྱི་རྒྱ་གང་གི་སྟོང་ཆ་བརྒྱ་ཙམ་ཡིན་པར་གསུངས།

* ལེའུ་བདུན་པ།:1 འདིར་མ་ཕྱི་ལས་སེ་ཡ་ཞེས་བྲིས་ཡོད་པ་དང་བོད་ཀྱི་དབང་དུ་བྱས་ན་སེ་ཡ་གཅིག་ནི་བྲེ་གཅིག་ཡིན་པ་རེད།

† ལེའུ་བདུན་པ།:6 འདི་ནི་དཀོན་མཆོག་ཡ་ཝཱེའི་དོན་ཡིན།

* ལེའུ་བརྒྱད་པ།:6 ཡེས་ར་ཨེལ་གྱི་སྐད་དུ་ཉུག་རུམ་པ་ཡིན།

† ལེའུ་བརྒྱད་པ།:24 དེ་ནི་ཡེ་རུ་སཱ་ལེམ་གྲོང་ཁྱེར་གྱི་མིང་གཞན་ཏེ་དཱ་བིད་ཀྱི་རྒྱལ་ས་ཡིན། ལེའུ་བརྒྱད་པའི་ཚིག་རྐང་ཉེར་བཞི་པ་དང་། ལེའུ་དགུ་པའི་ཚིག་རྐང་ཉེར་བརྒྱད་པ། ལེའུ་བཅུ་གཉིས་པའི་ཚིག་རྐང་ཉེར་གཅིག་པ། ལེའུ་བཅུ་བཞི་པའི་ཚིག་རྐང་ཉི་ཤུ་པ། ལེའུ་བཅོ་ལྔ་པའི་ཚིག་རྐང་བདུན་པ། ལེའུ་བཅོ་བརྒྱད་པའི་ཚིག་རྐང་བཅུ་དྲུག་པ་དང་ཚིག་རྐང་ཉི་ཤུ་པ་བཅས་སུ་གསལ་བས་གཟིགས་རོགས།

‡ ལེའུ་བརྒྱད་པ།:26 ཡེས་ར་ཨེལ་གྱི་སྐད་ཡིག་ཏུ་ཨོམ་རིའི་བུ་མོ་ཞེས་བྲིས་ཡོད། ཨོམ་རིའི་ཚ་མོ་དང་རིགས་རྒྱུད་གཅིག་ཡིན། ཁོ་མོ་ནི་རྒྱལ་པོ་ཨ་ཧབ་ཀྱི་བུ་མོ་དང་ཨོམ་རི་ཡི་ཚ་མོ་ཡིན།

* ལེའུ་བཅུ་གཅིག་པ།:21 ཡེས་ར་ཨེལ་གྱི་སྐད་ཡིག་ཏུ་ཡོ་ཨ་སི་ཞེས་བྲིས་ཡོད། ལེའུ་བཅུ་གཅིག་པ་ནས་ལེའུ་བཅུ་བཞི་པའི་བར་དུ་རྒྱལ་པོ་གཉིས་བྱུང་ཡོད་དེ། ཡ་ཧུ་དཱའི་རྒྱལ་པོ་དང་ཡེས་ར་ཨེལ་གྱི་རྒྱལ་པོ་དེ་གཉིས་ཀྱི་མིང་ལ་སོ་སོར་ཡོ་ཨ་སི་དང་ཡེ་ཧོ་ཨ་སི་ཞེས་འབོད།

* ལེའུ་བཅུ་དགུ་པ།:7 ངས་ནི་ཁོའི་སེམས་སྐྲག་ནས་འདར་བར་བྱེད་ཅེས་པའི་ནང་དོན་ལའང་འཇུག

† ལེའུ་བཅུ་དགུ་པ།:21 ཛ་ཡན་ནི་ཡེ་རུ་སཱ་ལེམ་གྱི་མིང་གཞན་ཡིན།

སྔོན་རབས་དང་པོ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

༄༅། །སྔོན་རབས་ཀྱི་མདོ་དང་པོ།

སྔོན་རབས་ཀྱི་མདོ་དང་པོའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཨིབ་རི་པའི་སྐད་ཡིག་གི་ཁ་བྱང་འདི་དུས་སྐབས་ཀྱི་དོན་རྐྱེན་ནམ་ཡང་ན་དེབ་ཐེར་ཞེས་ཀྱང་བསྒྱུར་རུང་བ་ཡིན། གྷི་རིག་གི་སྐད་དུ་བསྒྱུར་བའི་དམ་པའི་གསུང་རབ་ཞལ་ཆད་རྙིང་པའི་སིབ་ཐུ་ཨ་ཀྱན་ཏི་༼Septuagint༽ཞེས་པ་ལས་གྷི་རིག་གི་ཁ་བྱང་འདི་ལ་ཟུར་དུ་བཞག་པའི་དོན་རྣམས་ཞེས་ཀྱང་བརྗོད། དེ་ནི་ལོ་ཙཱ་པ་རྣམས་ཀྱིས་གཞུང་འདི་སཱ་མུ་ཨེལ་གྱི་གཞུང་དང་རྒྱལ་རབས་ཀྱི་གཞུང་ལ་ཁ་བསྐངས་པ་ཞིག་ཡིན་པར་འདོད།

ཡི་གེར་འགོད་མཁན་དང་འགོད་དུས།

ཡ་ཧུ་དཱ་པའི་གནའ་བོའི་སྲོལ་རྒྱུན་ལྟར་ན་སྔོན་རབས་ཀྱི་གཞུང་ཡི་གེར་འགོད་མཁན་ནི་ཨེས་སི་རཱ་ཡིན་པར་བརྗོད་ཡོད་མོད། འོན་ཀྱང་དེ་ནི་ཡང་དག་པའི་ལྟ་ཚུལ་ཞིག་ཡིན་མིན་བཤད་དཀའ། སྤྱི་ལོ་སྔོན་གྱི་དུས་རབས་ལྔ་པའི་རྗེས་ནི་སྔོན་རབས་ཀྱི་གཞུང་ཡི་གེར་བཀོད་པའི་ལོ་ཚིགས་ཡིན་པར་མང་མོས་གཅིག་མཐུན་གྱི་བསམ་ཚུལ་བྱུང་བ་དང་། དེ་ནི་ཨེས་སི་རཱའི་དུས་སྐབས་སུ་བྱུང་བ་ཡིན་པར་བསྟན་ཡོད། ཡི་གེར་འགོད་མཁན་ཨེས་སི་རཱ་མིན་པའི་དབང་དུ་བཏང་ནའང་། གཞུང་འདི་ཡི་གེར་འགོད་མཁན་གྱིས་ཨེས་སི་རཱ་དང་འདྲ་བར་ཡེས་ར་ཨེལ་པ་རྣམས་ལ་ཐུགས་ཁུར་གནང་ཡོད་པ་གཅིག་མཚུངས་ཡིན།

བརྗོད་སྙིང་དང་གསུང་འཕྲིན།

སྔོན་རབས་ཀྱི་གཞུང་འདི་ནི་པཱ་པེལ་ལོན་ཡུལ་དུ་བཙན་ཁྲིད་བྱས་པའི་ཡེས་ར་ཨེལ་པ་རྣམས་ཕྱིར་ཡེས་ར་ཨེལ་ཡུལ་དུ་ལོག་པ་དང་། ཁོ་ཚོ་སྔར་བཞིན་དཀོན་མཆོག་གིས་བདམས་པའི་མི་ཡིན་པར་དྲན་སྐུལ་བྱེད་ཆེད་ཡི་གེར་བཀོད་པ་ཞིག་ཡིན། སྐབས་དེར་ཡེས་ར་ཨེལ་པ་རྣམས་ཀྱི་སེམས་ཁུར་གཙོ་བོ་ནི་ཁོ་ཚོའི་སྔོན་ཆད་ཀྱི་དོན་རྐྱེན་སྐོར་གྱི་དྲི་བ་རྣམས་ཡིན་ཏེ། དཀོན་མཆོག་གིས་སྔར་བཞིན་ངེད་ཅག་ལ་དོ་སྣང་མཛད་དམ། ཁོང་གི་ཞལ་ཆད་རྣམས་ད་དུང་ངེད་ཅག་དང་འབྲེལ་བ་ཡོད་དམ། ད་ལྟ་ངེད་ཅག་ནི་རྒྱལ་པོ་དཱ་བིད་ཀྱི་རྒྱལ་ཁམས་མེད་པར་ཏ་ཟིག་གི་དབང་སྒྱུར་འོག་ཏུ་གནས་ཡོད། དཀོན་མཆོག་གིས་དཱ་བིད་ལ་གནང་བའི་ཞལ་བཞེས་རྣམས་ངེད་ཅག་ལ་མཚོན་ན་སྔར་བཞིན་སྙིང་པོ་ཡོད་དམ་ཞེས་པའོ། །

འཆར་ཟིན།

1. ཨ་དམ་ནས་རྒྱལ་པོ་སོ་ལོའི་བར་གྱི་གདོང་རྒྱུད་སྐོར། ༼1:1-9:44༽

2. དཱ་བིད་ཀྱི་སྲིད་དབང་སྐོར། ༼10:1-29:30༽

ལེའུ་དང་པོ།

ཨ་དམ་ནས་ཨབ་ར་ཧམ་བར་གྱི་གདུང་རྒྱུད།

1 ཨ་དམ་ལས་སེད་ཐུ་མཆེད་པ་དང་། སེད་ཐུ་ལས་ཨེ་ནོ་ཤཱ་མཆེད། 2 ཨེ་ནོ་ཤཱ་ལས་ཀེ་ནན་མཆེད་པ་དང་། ཀེ་ནན་ལས་མཱ་ཧ་ལ་ཨེལ་མཆེད། མཱ་ཧ་ལ་ཨེལ་ལས་ཡཱ་རཱད་མཆེད། 3 ཡཱ་རཱད་ལས་ཧ་ནོག་མཆེད་པ་དང་། ཧ་ནོག་ལས་མཱ་ཐུ་ཤ་ལཱ་མཆེད། མཱ་ཐུ་ཤ་ལཱ་ལས་ལཱ་མེག་མཆེད། 4 ལཱ་མེག་ལས་ནོ་ཨ་མཆེད་པ་དང་། ནོ་ཨ་ལས་ཤེམ་དང་། ཧཱམ། ཡ་ཕེད་བཅས་མཆེད་དོ། ། 5 ཡ་ཕེད་ཀྱི་བུ་རྣམས་ནི་གོ་མེར་དང་། མ་གཱོག མཱ་ཏི། ཡཱ་ཝན། ཐུ་བཱལ། མེ་ཤེག ཐི་རཱ་བཅས་སོ། ། 6 གོ་མེར་གྱི་བུ་རྣམས་ནི་ཨ་ཤ་ཀེ་ནཱ་དང་། རི་ཕད། * ཐོ་གར་མཱ་བཅས་སོ། ། 7 ཡཱ་ཝན་གྱི་བུ་རྣམས་ནི་ཨི་ལི་ཤཱ་དང་། ཐཱར་ཞིས། ཀི་ཐིམ། དོའུ་དཱ་ནིམ་བཅས་སོ། ། 8 ཧཱམ་གྱི་བུ་རྣམས་ནི་གུ་ཤ་དང་། མུས་རཱ་ཡིམ། † ཕུ༌ཏཱ། ཀ་ན་ཨན་བཅས་སོ། ། 9 གུ་ཤ་ཡི་བུ་རྣམས་ནི་སེ་བཱ་དང་། ཧ་བེ་ལཱ། སཱབ་ཐ། རཱ་ཨེ་མཱ། སཱབ་ཐེ་ཀཱ་བཅས་སོ། །རཱ་ཨེ་མཱའི་བུ་ནི། ཤེ་བཱ་དང་དི་དན་ཞེས་བྱ༌བའོ། ། 10 ཡང་གུ་ཤ་ལས་ནིམ་རོད་མཆེད་པ་དང་། ཁོ་ནི་འཇིག་རྟེན་གྱི་དཔའ་རྒོད་ཐོག༌མ་ཡིན་ནོ། ། 11 མུས་རཱ་ཡིམ་ལས་ལུ་དཱ་པ་དང་། ཨ་ནཱམ་པ། ལེ་ཧ་པ། ནཱབ་ཐུ་པ། 12 ཕཱད་རུའུ་པ། ཀཱ་སི་ལི་པ། ཀབ་ཐོར་པ་བཅས་མཆེད་པ་དང་། ཕེ་ལེ་ཤེད་པ་ནི་ཀཱ་སི་ལི་པ་ལས་བྱུང་བའོ། ། 13 ཀ་ན་ཨན་ལས་བུ་སྐྱེས་འགོ་ཚི་ཏུན་དང་། ཡང་ཧེད་དང་། 14 ཡེ་བུ་སི་པ། ཨེ་མོར་པ། གིར་གས་པ། 15 ཧེ་བི་པ། ཨར་ཀི་པ། སི་ནེ་པ། 16 ཨར་ཝཱ་དིའུ་པ། ཚཱ་མཱ་རེའེ་པ། ཧ་མཱད་པ་བཅས་མཆེད་དོ། ། 17 ཤེམ་གྱི་བུ་རྣམས་ནི་ཨེ་ལཱམ་དང་། ཨ༌ཤུར། ཨར་པག་ཤད། ལུ་ཏི། ཨ་རམ། ཨུ་ཟཱ། ཧུལ། གེ་ཐེར། མེ་ཤེག་ ‡བཅས་སོ། ། 18 ཨར་པག་ཤད་ལས་ཤེ་ལཱ་མཆེད་པ་དང་། ཤེ་ལཱ་ལས་ཨེ་བེར་མཆེད་དོ། ། 19 ཨེ་བེར་ལས་བུ་གཉིས་མཆེད་པ་དང་། གཅིག་ལ་ཕེ་ལེག་ §ཅེས་བྱ་སྟེ། རྒྱུ་མཚན་ནི་དེའི་དུས་སུ་མི་རྣམས་ཡུལ་སོ་སོར་ཁ་འཐོར་དུ་བསྡད་པའི་ཕྱིར་རོ། །ཁོའི་ནུ་བོའི་མིང་ལ་ཡོག་ཏན་ཞེས་བྱའོ། ། 20 ཡོག་ཏན་ལས་ཨལ་མོ་དཱད་དང་། ཤེ་ལཱ༌ཕཱ། ཧ་ཚཱར་མ་ཝེད། ཡཱ་ར། 21 ཧ་དོ་རམ། ཨུ་ཟཱལ། དིག་ལཱ། 22 ཨེ་བཱལ།* ཨ་བི་མཱ་ཨེལ། ཤེ་བཱ། 23 ཨོ་ཕིར། ཧ་བེ་ལཱ། ཡོ་བཱབ་བཅས་མཆེད་པ་དང་། དེ་ཐམས་ཅད་ཡོག་ཏན་གྱི་བུ་རྣམས་སོ། ། 24 ཤེམ་ལས་ཨར་པག་ཤད་མཆེད་པ་དང་། ཨར་པག་ཤད་ལས་ཤེ་ལཱ་མཆེད། 25 ཤེ་ལཱ་ལས་ཨེ་བེར་མཆེད་པ་དང་། ཨེ་བེར་ལས་ཕེ་ལེག་མཆེད། ཕེ་ལེག་ལས་རེའེ་ཨུ་མཆེད། 26 རེའེ་ཨུ་ལས་སེ་རུག་མཆེད་པ་དང་། སེ་རུག་ལས་ནཱ་ཧོར་མཆེད། ནཱ་ཧོར་ལས་ཐ་རཱ་མཆེད། 27 ཐ་རཱ་ལས་ཨབ་རམ་མཆེད་ལ། ཨབ་རམ་ནི་ཨབ་ར་ཧམ་ཡིན་ནོ། །

ཨབ་ར་ཧམ་གྱི་ཁྱིམ་རྒྱུད།

28 ཨབ་ར་ཧམ་གྱི་བུ་རྣམས་ནི་ཨི་སཱག་དང་ཡེས་མ་ཨེལ་ཡིན་ནོ། ། 29 ཁོ་རྣམས་ཀྱི་རིགས་རྒྱུད་ནི་འདི་ལྟ་སྟེ། ཡེས་མ་ཨེལ་གྱི་བུ་སྐྱེས་འགོ་ནི་ནཱ་བ་ཨོད་ཡིན་པ་དང་། དེའི་འཕྲོ་ཡི་བུ་རྣམས་ནི་ཀེ༌དཱར་དང་། ཨད་པཱ༌ཨེལ། མིབ༌སཱམ། 30 མུས་མཱ། དུའུ༌མཱ། མཱ་ས། ཧ༌དཱད། ཐེ་མཱ། 31 ཡཱ༌ཐར། ནཱ་ཕིས། ཀད་མཱ་བཅས་སོ། །དེ་ཐམས་ཅད་ནི་ཡེས་མ་ཨེལ་གྱི་བུ་ཡིན་ནོ། ། 32 ཨབ་ར་ཧམ་གྱི་ཆུན་མ་ཀེ་ཏི་རཱ་བྱ་བ་ལས་མཆེད་པའི་བུ་རྣམས་ནི་ཟིམ་རན་དང་། ཡོག་ཤན། མཱ་དན། མིད༌ཡཱན། ཡེས་པག ཤུ་ཨག་བཅས་ཡིན་ལ། ཡོག་ཤན་གྱི་བུ་རྣམས་ནི་ཤེ་བཱ་དང་དི་དན་ཡིན་ནོ། ། 33 མིད༌ཡཱན་གྱི་བུ་རྣམས་ནི། ཨེ་ཕཱ་དང་། ཨེ་ཕེར། ཧ༌ནོག ཨ་བི་དཱ། ཨེལ་དཱ་ཨ་བཅས་སོ། །དེ་ཐམས་ཅད་ནི་ཀེ་ཏི་རཱ་ཡི་བུ་རབས་ཚ་རྒྱུད་ཡིན་ནོ། །

34 ཨབ་ར་ཧམ་ལས་ཨི་སཱག་མཆེད་པ་དང་། ཨི་སཱག་གི་བུ་ནི་ཨེ་སཱབ་དང་ཡེས་ར་ཨེལ་གཉིས་ཡིན་ནོ། །

ཨེ་སཱབ་ཀྱི་བུ་རྒྱུད།

35 ཨེ་སཱབ་ཀྱི་བུ་རྣམས་ནི་ཨེ་ལི་ཕཱ་ཟི་དང་། རུའུ་ཨེལ། ཡེ་ཨུ་སི། ཡཱ་ཨེ༌ལཱམ། ཀོ་རཱག་བཅས་སོ། ། 36 ཨེ་ལི་ཕཱ་ཟི་ཡི་བུ་རྣམས་ནི་ཐེ་མཱན་དང་། ཨོ་མཱར། ཚཱ༌ཕི། གཱ་ཐམ། ཀེ་ནཱ་ཟཱ། ཐིམ་ནཱ། ཨ་མཱད་ལེག་བཅས་སོ། ། 37 རུའུ་ཨེལ་གྱི་བུ་རྣམས་ནི་ནཱ་ཧད་དང་། ཟེ༌རག ཤམ་མཱ། མེ་སཱ་བཅས་སོ། །

38 སེ་ཨིར་གྱི་བུ་རྣམས་ནི་ལོད་ཐན་དང་། ཤོ་བཱལ། ཚིབ་ཨོན། ཨ་ནཱ། དི༌ཤོན། ཨེ་བཟིར། དི་ཞན་བཅས་སོ། ། 39 ལོད་ཐན་གྱི་བུ་ནི་ཧོ་རི་དང་ཧོ་མམ་ཞེས་པ་གཉིས་ཡིན་ཞིང་། ལོད་ཐན་གྱི་སྲིང་མོ་ནི་ཐིམ་ནཱ་བྱ་བའོ། ། 40 ཤོ་བཱལ་གྱི་བུ་རྣམས་ནི་ཨལ་ཡན་དང་། མཱ་ན༌ཧད། ཨེ་བཱལ། ཤེ་ཕི། ཨོ་ནཱམ་བཅས་ཡིན། ཚིབ་ཨོན་གྱི་བུ་ནི་ཨ་ཡཱ་དང་ཨ་ནཱ་གཉིས་སོ། ། 41 ཨ་ནཱ་ཡི་བུ་ནི་དི༌ཤོན་དང་། དི་ཤོན་གྱི་བུ་རྣམས་ནི་ཧམ་རན་དང་། ཨེས་པཱན། ཡེད༌རཱན། ཀཱ་རཱན་བཅས་སོ། ། 42 ཨེ་བཟིར་གྱི་བུ་ནི་པིལ་ཧན་དང་། ཟ་ཨ་ཝན། ཡཱ་ཨ་ཀན་བཅས་ཡིན་ལ། དི་ཞན་གྱི་བུ་ནི་ཨུ་ཟཱ་དང་ཨ་རན་ནོ། །

ཨེ་དོམ་ཡུལ་གྱི་རྒྱལ་པོ་རྣམས།

43 ཡེས་ར་ཨེལ་པ་རྣམས་ལ་རྒྱལ་པོ་གང་གིས་ཀྱང་སྲིད་མ་བསྐྱངས་པའི་སྔོན་དུ། ཨེ་དོམ་ཡུལ་གྱི་རྒྱལ་པོ་རྣམས་འདི་ལྟར། པཱ་ཨོར་གྱི་བུ་པེ་ལཱ་སྟེ་ཁོའི་རྒྱལ་སའི་མིང་ལ་དིན་ཧ་བཱ་ཞེས་བྱའོ། ། 44 པེ་ལཱ་ཚེ་ལས་འདས་པ་དང་། པོ་ཚ་རཱ་གྲོང་ཁྱེར་གྱི་ཟེ་རག་གི་བུ་ཡོ་བཱབ་ནི་ཁོའི་རྒྱུན་མཐུད་ནས་རྒྱལ་པོར་བཞུགས་སོ། ། 45 ཡོ་བཱབ་ཚེ་ལས་འདས་པ་དང་། ཐེ་མཱན་ཡུལ་གྱི་ཧུ་སཱམ་ནི་ཁོའི་རྒྱུན་མཐུད་ནས་རྒྱལ་པོར་བཞུགས་སོ། ། 46 ཧུ་སཱམ་ཚེ་ལས་འདས་པ་དང་། པཱ་དད་ཀྱི་བུ་ཧ་དཱད་ནི་ཁོའི་རྒྱུན་མཐུད་ནས་རྒྱལ་པོར་བཞུགས་ཤིང་། ཧ་དཱད་ནི་མོ་ཨབ་ཀྱི་ཐང་དུ་མིད༌ཡཱན་མི་རིགས་འཇོམས་མཁན་དེ་ཡིན་ལ། ཁོའི་རྒྱལ་སའི་མིང་ལ་ཨ་ཝིད་ཅེས་བྱའོ། ། 47 ཧ་དཱད་ཚེ་ལས་འདས་པ་དང་། མཱས་རེ་ཁཱ་ཡུལ་གྱི་སམ་ལཱ་ནི་ཁོའི་རྒྱུན་མཐུད་ནས་རྒྱལ་པོར་བཞུགས་སོ། ། 48 སམ་ལཱ་ཚེ་ལས་འདས་པ་དང་། ཆུ་བོའི་འགྲམ་དུ་ཡོད་པའི་རེའེ་ཧོ་པེད་ཡུལ་གྱི་སོ་ལོ་ནི་ཁོའི་རྒྱུན་མཐུད་ནས་རྒྱལ་པོར་བཞུགས་སོ། ། 49 སོ་ལོ་ཚེ་ལས་འདས་པ་དང་། ཨག་པོར་གྱི་བུ་པཱ་ཨལ་ཧ་ནན་ནི་ཁོའི་རྒྱུན་མཐུད་ནས་རྒྱལ་པོར་བཞུགས་སོ། ། 50 པཱ་ཨལ་ཧ་ནན་ཚེ་ལས་འདས་པ་དང་། ཧ་དཱད་ནི་ཁོའི་རྒྱུན་མཐུད་ནས་རྒྱལ་པོར་བཞུགས་སོ། །ཁོའི་རྒྱལ་སའི་མིང་ལ་ཕཱ་ཨི་ཞེས་བྱའོ། །ཁོའི་ཆུང་མའི་མིང་ལ་མཱ་ཧེ་ཐབ་ཨེལ་ཞེས་བྱ་ཞིང་ཁོ་མོ་ནི་མེ་སཱ་ཧབ་ཀྱི་ཚ་མོ་དང་། མཱད་རཱད་ཀྱི་བུ་མོ་ཡིན་ནོ། ། 51 ཧ་དཱད་ཚེ་ལས་འདས་སོ། །ཨེ་དོམ་པའི་ཚོ་དཔོན་རྣམས་ནི་འདི་ལྟ་སྟེ། ཐིམ་ནཱ་དང་། ཨལ༌ཝཱ། ཡཱ་ཐེད། 52 ཨོ་ཧོ་ལི་བཱ༌མཱ། ཨེ༌ལཱ། ཕི་ནོན། 53 ཀེ་ནཱ༌ཟཱ། ཐེ་མཱན། མིབ༌ཚཱར། 54 མག་དི་ཨེལ། ཨི་རཱམ་བཅས་ཡིན་པ་དང་། དེ་ཐམས་ཅད་ནི་ཨེ་དོམ་གྱི་ཚོ་དཔོན་ཡིན་ནོ། །

ལེའུ་གཉིས་པ།

ཡེས་ར་ཨེལ་གྱི་རིགས་རྒྱུད།

1 ཡེས་ར་ཨེལ་གྱི་བུ་རྣམས་ནི་རུ་བེན་དང་། སི་མུ་ཨོན། ལེ་ཝི། ཡ་ཧུ་དཱ། ཡེས་སི་ཀཱར། ཟེ་བུ་ལུན། 2 དཱན། ཡོ་སེབ། པེན་ཡཱ་མེན། ནཱབ་ཐ་ལི། གཱ་རྡུ། ཨ་ཤེར་བཅས་སོ། །

ཡ་ཧུ་དཱའི་ཚོ་པ།

3 ཡ་ཧུ་དཱའི་བུ་རྣམས་ནི་ཨེར་དང་། ཨོ་ནན། ཤེ་ལཱ་བཅས་སོ། །བུ་དེ་གསུམ་ནི་ཀ་ན་ཨན་པ་པད་ཤུ་ཨ་བྱ་བའི་བུ་མོ་ལས་མཆེད་པ་དང་། ཡ་ཧུ་དཱའི་བུ་སྐྱེས་འགོ་ཨེར་བྱ་བ་ནི་དཀོན་མཆོག་ཡ་ཝཱེའི་སྤྱན་སྔར་ངན་པར་སྣང་བས། དཀོན་མཆོག་ཡ་ཝཱེས་དེ་འཆི་བར་མཛད་དོ། ། 4 ཡ་ཧུ་དཱའི་མནའ་མ་ཐལ་མཱར་ལས་ཡ་ཧུ་དཱ་ལ་ཕེ་རེལ་ཟི་དང་ཟེ་རག་མཆེད་པ་དང་། ཡ་ཧུ་དཱ་ལ་བསྡོམས་པས་བུ་ལྔ་ཡོད་དོ། ། 5 ཕེ་རེལ་ཟིའི་བུ་ནི་ཧེས་རོན་དང་ཧ་མུལ་གཉིས་ཀ་ཡིན། 6 ཟེ་རག་གི་བུ་རྣམས་ནི་ཟིམ་རི་དང་། ཨེ་ཐན། ཧེ་མཱན། ཀལ་ཀོལ། ད་རཱ་བཅས་ལྔའོ། ། 7 ཀར་མིའི་བུ་རྣམས་ནི་ཨ་ཁན་སོགས་ཡིན་ལ། ཨ་ཁན་གྱིས་དགག་བྱའི་རྫས་ཀྱི་ཐད་སྡིག་པ་བྱས་པས། ཡེས་ར་ཨེལ་པ་རྣམས་སྡུག་ལ་སྦྱར། 8 ཨེ་ཐན་གྱི་བུ་ནི་ཨ་ཟར་ཡཱ་ཡིན་ནོ། །

9 ཧེས་རོན་ལས་མཆེད་པའི་བུ་རྣམས་ནི་ཡེ་ར་མེ་ཨེལ་དང་། རཱམ། ཀེ་ལུ་བ་ཨི་བཅས་སོ། ། 10 རཱམ་ལས་ཨ་མི་ནཱ་དབ་མཆེད་ཅིང་། ཨ་མི་ནཱ་དབ་ལས་ནཱ་སོན་མཆེད་པ་དང་། ནཱ་སོན་ནི་ཡ་ཧུ་དཱ་པ་རྣམས་ཀྱི་འགོ་དཔོན་ཡིན། 11 ནཱ་སོན་ལས་སཱལ་མོན་དང་། སཱལ་མོན་ལས་པཱོ་ཨ་ཟི་མཆེད། 12 པཱོ་ཨ་ཟི་ལས་ཨོ་བེད་དང་། ཨོ་བེད་ལས་ཡེ་སེ་མཆེད། 13 ཡེ་སེ་ལས་བུ་སྐྱེས་འགོ་ཨེ་ལི་ཨབ་དང་། བུ་གཉིས་པ་ཨ་བི་ནཱ་དབ། བུ་གསུམ་པ་ཤིམ་ཡཱ། 14 བུ་བཞི་པ་ནེ་ཐན་ཨེལ། བུ་ལྔ་པ་རད་ད་ཡི། 15 བུ་དྲུག་པ་ཨོ་ཙེམ། བུ་བདུན་པ་དཱ་བིད་བཅས་མཆེད། 16 དེ་དག་གི་ལྕམ་སྲིང་ནི་ཟེ་རུ་ཡཱ་དང་ཨ་བི་ག་ཡིལ་གཉིས་ཡིན་ནོ། །ཟེ་རུ་ཡཱ་ཡི་བུ་རྣམས་ནི་ཨ་བི་ཤཱ་ཨི་དང་། ཡོ་ཨབ། ཨ་སཱ་ཧེལ་བཅས་བསྡོམས་པས་གསུམ་མོ། ། 17 ཨ་བི་ག་ཡིལ་ལས་ཨ་མ་སཱ་མཆེད་པ་དང་། ཨ་མ་སཱ་ཡི་ཕ་ནི་ཡེས་མ་ཨེལ་པ་ཡེ་ཐེར་བྱ་བ་ཡིན་ནོ། །

18 ཧེས་རོན་གྱི་བུ་ཀཱ་ལེབ་དང་ཁོའི་ཆུང་མ་ཨ་ཟུ་བཱ་གཉིས་ལས་བུ་རྣམས་མཆེད་ཅིང་། ཡང་ཡེ་རི་ཨོད་བྱ་བ་ལས་ཀྱང་བུ་རྣམས་མཆེད་དོ། །ཨ་ཟུ་བཱ་ཡི་བུ་རྣམས་ནི་ཡེ་ཤེར་དང་། ཤོ་བབ། ཨར་དོན་བཅས་ཡིན། 19 ཨ་ཟུ་བཱ་ཚེ་ལས་འདས་པ་དང་། ཀཱ་ལེབ་ཀྱིས་ཡང་ཨེབ་རཱད་ཆུང་མར་བླངས་ཤིང་། ཨེབ་རཱད་ཀྱིས་ཁོ་ལ་ཧུ་རཱ་བཙས། 20 ཧུ་རཱ་ལས་ཨོའུ་རེལ་དང་། ཨོའུ་རེལ་ལས་པི་ཟིད་ཨེལ་མཆེད། 21 དེའི་རྗེས་སུ་ཧེས་རོན་ལོ་དྲུག་ཅུ་ལོན་པ་དང་། ཁོས་གིལ་ཨད་ཀྱི་ཕ་སྟེ་མཱ་ཀིར་གྱི་བུ་མོ་ཆུང་མར་བླངས་ནས་ཁོ་མོར་འགྲོགས་ཤིང་། མོས་ཁོ་ལ་སེ་གུབ་བཙས་སོ། ། 22 སེ་གུབ་ལས་ཡཱ་ཨིར་མཆེད་པ་དང་། ཡཱ་ཨིར་ལ་གིལ་ཨད་ཡུལ་དུ་གྲོང་ཁྱེར་ཉེར་གསུམ་ཡོད་པ་ཡིན། 23 གེ་ཤུར་པ་དང་ཨཱ་རམ་པ་རྣམས་ཀྱིས་ཁོ་རྣམས་ལས་ཡཱ་ཨིར་གྱི་གྲོང་རྡལ་རྣམས་དང་། ཀེ་ནད་དང་དེ་ལ་གཏོགས་པའི་གྲོང་ཚོ་བསྡོམས་པས་དྲུག་ཅུ་བླངས་ཤིང་། དེ་ཐམས་ཅད་ནི་གིལ་ཨད་ཀྱི་ཕ་མཱ་ཀིར་གྱི་བུ་རབས་ཚ་རྒྱུད་རྣམས་ཡིན་ནོ། ། 24 ཧེས་རོན་ནི་ཀཱ་ལེབ་ཨེབ་རཱད་ཡུལ་དུ་ཚེ་ལས་འདས་ཤིང་། ཁོའི་ཆུང་མ་ཨ་བི་ཡཱ་བྱ་བས་ཁོ་ལ་ཐེ་ཀོ་ཨ་ཡི་ཕ་སྟེ་ཨ་སི་ཧུར་བཙས་པའོ། །

25 ཧེས་རོན་གྱི་བུ་སྐྱེས་འགོ་ཡེ་ར་མེ་ཨེལ་གྱི་བུ་རྣམས་ནི་བུ་སྐྱེས་འགོ་རཱམ་དང་། ཡང་པུ་ནཱ་དང་། ཨོ་རེན། ཨོ་ཙེམ། ཨ་ཧི་ཡཱ་བཅས་ཡིན། 26 ཡེ་ར་མེ་ཨེལ་ལ་ཡང་ཆུང་མ་གཞན་ཞིག་ཡོད་པའི་མིང་ལ་ཨ་ཏ་རཱ་ཞེས་བྱ་སྟེ། ཁོ་མོ་ནི་ཨོ་ནཱམ་གྱི་མ་ཡིན། 27 ཡེ་ར་མེ་ཨེལ་གྱི་བུ་སྐྱེས་འགོ་རཱམ་གྱི་བུ་རྣམས་ནི་མཱ་ཨ་ཟི་དང་། ཡཱ་མེན། ཨེ་ཀེར་བཅས་སོ། ། 28 ཨོ་ནཱམ་གྱི་བུ་རྣམས་ནི་ཤམ་མཱ་ཨི་དང་ཡཱ་ད་ཡིན། ཤམ་མཱ་ཨི་ཡི་བུ་རྣམས་ནི་ནཱ་དབ་དང་ཨ་བི་ཤུར་ཡིན་ནོ། ། 29 ཨ་བི་ཤུར་གྱི་ཆུང་མའི་མིང་ལ་ཨ་བི་ཧ་ཡིལ་ཟེར་ཞིང་། དེ་ཡིས་ཁོ་ལ་ཨ་བཱན་དང་མོ་ལིད་བཙས་པའོ། ། 30 ནཱ་དབ་ཀྱི་བུ་རྣམས་ནི་སེ་ལེད་དང་ཨབ་ཕཱ་ཡིམ་ཡིན། སེ་ལེད་ནི་བུ་མེད་པར་ཚེ་ལས་འདས་སོ། ། 31 ཨབ་ཕཱ་ཡིམ་གྱི་བུ་ནི་ཡི་ཤི་དང་། ཡི་ཤིའི་བུ་ནི་ཤེ་ཤན་དང་། ཤེ་ཤན་གྱི་བུ་ནི་ཨ་ཧ་ལཱ་ཨི་ཡིན་ནོ། ། 32 ཤམ་མཱ་ཨི་ཡི་སྤུན་ཡཱ་ད་ཡི་བུ་རྣམས་ནི་ཡེ་ཐེར་དང་ཡོ་ནཱ་ཐན་ཡིན། ཡེ་ཐེར་ནི་བུ་མེད་པར་ཚེ་ལས་འདས་སོ། ། 33 ཡོ་ནཱ་ཐན་གྱི་བུ་རྣམས་ནི་ཕེ་ལེད་དང་ཟཱ་བཱ་ཡིན་ལ། དེ་ཐམས་ཅད་ནི་ཡེ་ར་མེ་ཨེལ་གྱི་བུ་རབས་ཚ་རྒྱུད་དོ། ། 34 ཤེ་ཤན་ལ་བུ་མེད་པར་བུ་མོ་འབའ་ཞིག་ཡོད་པ་ཡིན། ཤེ་ཤན་ལ་ཨེ་ཅིབ་པའི་ཞབས་ཕྱི་ཞིག་ཡོད་པའི་མིང་ལ་ཡར་ཧ་ཟེར། 35 ཤེ་ཤན་གྱིས་རང་གི་བུ་མོ་ཞབས་ཕྱི་ཡར་ཧ་ལ་ཆུང་མར་བྱིན་པ་དང་། མོས་ཡར་ཧ་ལ་བུ་ཨད་ཏ་ཨི་བཙས། 36 ཡང་ཨད་ཏ་ཨི་ལས་ནཱ་ཐན་དང་། ནཱ་ཐན་ལས་ཟཱ་བད་དང་། 37 ཟཱ་བད་ལས་ཨེབ་ལལ་དང་། ཨེབ་ལལ་ལས་ཨོ་བེད་དང་། 38 ཨོ་བེད་ལས་ཡེ་ཧུ་དང་། ཡེ་ཧུ་ལས་ཨ་ཟར་ཡཱ་དང་། 39 ཨ་ཟར་ཡཱ་ལས་ཧེ་ལེ་ཙི་དང་། ཧེ་ལེ་ཙི་ལས་ཨེལ་ཨ་སཱ་དང་། 40 ཨེལ་ཨ་སཱ་ལས་སི་སེ་མཱ་ཨི་དང་། སི་སེ་མཱ་ཨི་ལས་ཤལ་ལུམ་དང་། 41 ཤལ་ལུམ་ལས་ཡེ་ཀམ་ཡཱ་དང་། ཡེ་ཀམ་ཡཱ་ལས་ཨེ་ལི་ཤ་མཱ་མཆེད་དོ། །

42 ཡེ་ར་མེ་ཨེལ་གྱི་སྤུན་ཀཱ་ལེབ་ཀྱི་བུ་རབས་ཚ་རྒྱུད་ནི་འདི་ལྟ་སྟེ། བུ་སྐྱེས་འགོ་མེ་ཤཱ་ཡིན་ལ། མེ་ཤཱ་ནི་ཟིབ་ཀྱི་ཕ་ཡིན། ཡང་ཟིབ་ཀྱི་བུ་ནི་མཱ་རེ་ཤཱ་ཡིན་ལ་དེ་ནི་ཧེབ་རོན་གྱི་ཕ་ཡིན། 43 ཧེབ་རོན་གྱི་བུ་རྣམས་ནི་ཀོ་རཱག་དང་། ཏབ་ཕུ་ཨ། རེ་ཀེམ། ཤེ་མཱ་བཅས་སོ། ། 44 ཤེ་མཱ་ལས་ར་ཧམ་མཆེད་པ་དང་དེ་ནི་ཡོར་ཀེ་ཨམ་གྱི་ཕ་ཡིན། རེ་ཀེམ་ལས་ཤམ་མཱ་ཨི་མཆེད་དོ། ། 45 ཤམ་མཱ་ཨི་ཡི་བུ་ནི་མཱ་ཨོན་ཡིན་ལ། མཱ་ཨོན་ནི་པེད་ཚུར་གྱི་ཕའོ། ། 46 ཀཱ་ལེབ་ཀྱི་ཆུན་མ་ཨེ་ཕཱ་བྱ་བ་ལས་ཧཱ་རན་དང་། མོ་ཟི། གཱ་ཟེ་སི་བཅས་མཆེད་པ་དང་། ཧཱ་རན་ལས་གཱ་ཟེ་སི་མཆེད་དོ། ། 47 ཡཱ་ད་ཨི་ཡི་བུ་རྣམས་ནི་རེ་གེམ་དང་། ཡོ་ཐམ། གི་ཤན། ཕེ་ལེད། ཨེ་ཕཱ། ཤཱ་ཨབ་བཅས་ཡིན། 48 ཀཱ་ལེབ་ཀྱི་ཆུན་མ་མ་ཨ་ཀཱ་བྱ་བ་ལས་ཤེ་བེར་དང་། ཐིར་ཧ་ནཱ་མཆེད་པ་དང་། 49 ཡང་མད་མན་ནཱ་ཡི་ཕ་ཤཱ་ཨབ་དང་། མག་པེ་ནཱ་ཡི་ཕ་དང་གི་བེ་ཨ་ཡི་ཕ་ཤེ་ཝ་བཅས་མཆེད་པ་དང་། ཀཱ་ལེབ་ཀྱི་བུ་མོ་ནི་ཨག་ས་ཡིན། 50 དེ་ཐམས་ཅད་ནི་ཀཱ་ལེབ་ཀྱི་བུ་རབས་ཚ་རྒྱུད་ཡིན། ཨེབ་རཱད་ཀྱི་བུ་སྐྱེས་འགོ་ཧུ་རཱ་ཡི་བུ་རྣམས་ནི་ཀིར་ཡཱད་ཡེ་ཨ་རིམ་གྱི་ཕ་ཤོ་བལ་དང་། 51 པེད་ལེ་ཧེམ་གྱི་ཕ་སལ་མཱ་དང་། པེད་ག་དེར་གྱི་ཕ་ཧ་རེབ་བཅས་ཡིན། 52 ཀིར་ཡཱད་ཡེ་ཨ་རིམ་གྱི་ཕ་ཤོ་བལ་གྱི་བུ་རབས་ཚ་རྒྱུད་ནི་ཧ་རོ་ཨེ་དང་། མེ་ནི་ཧོད་པའི་ཕྱེད་ཀ་ཡིན་ནོ། ། 53 ཀིར་ཡཱད་ཡེ་ཨ་རིམ་གྱི་ཁྱིམ་རྒྱུད་རྣམས་ནི་ཡེད་རཱ་པ་དང་། ཕུ༌ཏཱ་པ། ཤུ་མཱ་པ། མིས་ར་པ་བཅས་ཡིན། ཡང་ཁྱིམ་རྒྱུད་འདི་རྣམས་ལས་ཙོ་རཱ་པ་དང་ཨེ་སི་ཏ་ཨོལ་པ་རྣམས་བྱུང་ངོ་། ། 54 སལ་མཱའི་བུ་རབས་ཚ་རྒྱུད་ནི་པེད་ལེ་ཧེམ་པ་དང་། ནེ་ཏོ་ཕཱ་པ། ཨད་རོད་པེད་ཡོ་ཨབ་པ། མཱ་ན་ཧད་པའི་ཕྱེད་ཀ་དང་། ཙོ་རཱ་པ་བཅས་ཡིན། 55 ཡ་པེ་ཙཱ་རུ་གནས་པའི་དྲུང་ཡིག་པ་རྣམས་ཀྱི་ཁྱིམ་རྒྱུད་ནི་ཐི་རཱ་པ་དང་། ཤི་མེ་ཨ་པ། སུ་ཀད་པ་བཅས་ཡིན་ལ། དེ་ཐམས་ཅད་ནི་རེ་ཁབ་ཀྱི་མེས་པོ་ཧམ་མད་ལས་མཆེད་པའི་ཀེ་ནེ་པ་རྣམས་ཡིན་ནོ། །

ལེའུ་གསུམ་པ།

1 ཧེབ་རོན་དུ་སྐྱེས་པའི་དཱ་བིད་ཀྱི་བུ་རྣམས་ནི། བུ་སྐྱེས་འགོ་ཨམ་ནོན་བྱ་བ་ནི་ཡེ་སི་རེ་ཨེལ་པ་ཨ་ཧི་ནོ་ཨམ་ལས་མཆེད་པ་དང་། བུ་གཉིས་པ་དཱ་ནི་ཨེལ་བྱ་བ་ནི་ཀར་མེལ་པ་ཨ་བི་གཱ་ཡིལ་ལས་མཆེད། 2 བུ་གསུམ་པ་ཨབ་ཤཱ་ལོམ་ནི་གེ་ཤུར་གྱི་རྒྱལ་པོ་ཏལ་མཱ་ཨི་ཡི་སྲས་མོ་མ་ཨ་ཀཱ་ལས་མཆེད། བུ་བཞི་པ་ཨ་དོ་ནེ་ཡཱ་ནི་ཧག་གིད་ལས་མཆེད། 3 བུ་ལྔ་པ་ཤེ་ཕད་ཡཱ་ནི་ཨ་བི་ཏལ་ལས་མཆེད། བུ་དྲུག་པ་ཡེད་རེ་ཨམ་ནི་དཱ་བིད་ཀྱི་ཆུང་མ་ཨེག་ལཱ་ལས་མཆེད་དོ། ། 4 བུ་དེ་དྲུག་པོ་ནི་ཧེབ་རོན་དུ་དཱ་བིད་ལས་མཆེད་ཅིང་། དཱ་བིད་ནི་ཧེབ་རོན་དུ་ལོ་བདུན་དང་ཟླ་བ་དྲུག་ལ་རྒྱལ་པོར་བཞུགས་པ་དང་། ཡེ་རུ་སཱ་ལེམ་དུ་ལོ་སུམ་ཅུ་སོ་གསུམ་ལ་རྒྱལ་པོར་བཞུགས་སོ། ། 5 ཡེ་རུ་སཱ་ལེམ་དུ་དཱ་བིད་ལས་མཆེད་པའི་བུ་རྣམས་ནི་ཤི་མེ་ཨ་དང་། ཤོ་བབ། ནཱ་ཐན། སོ་ལོ་མོན་བཅས་ཡིན་ལ། བུ་དེ་བཞི་པོ་ནི་ཨམ་མེ་ཨེལ་གྱི་བུ་མོ་པད་ཤུ་ཨ་ལས་མཆེད་པའོ། ། 6 ཡང་ཡིབ་ཧར་དང་། ཨེ་ལི་ཤཱ་མ། ཨེ་ལི་ཕེ་ལེད། 7 ནོ་གཱ ནེ་ཕེག ཡཱ་ཕི་ཨ། 8 ཨེ་ལི་ཤཱ་མ། ཨེལ་ཡཱ་ད། ཨེ་ལི་ཕེ་ལེད་བཅས་བསྡོམས་པས་དགུ་ཡོད་ཅིང་། 9 དེ་ཐམས་ཅད་དཱ་བིད་ཀྱི་བུ་ཡིན་ལ། དེ་མིན་ཁོ་རྣམས་ཀྱི་སྲིང་མོ་ཐལ་མཱར་དང་། བཙུན་མོ་རྣམས་ལས་མཆེད་པའི་བུ་རྣམས་ཀྱང་ཡོད་དོ། །

10 སོ་ལོ་མོན་གྱི་བུ་ནི་རེ་ཧབ་ཨམ་དང་། རེ་ཧབ་ཨམ་གྱི་བུ་ནི་ཨ་བི་ཡཱ། ཨ་བི་ཡཱ་ཡི་བུ་ནི་ཨ་སཱ། ཨ་སཱ་ཡི་བུ་ནི་ཡེ་ཧོ་ཤ་ཕད། 11 ཡེ་ཧོ་ཤ་ཕད་ཀྱི་བུ་ནི་ཡེ་ཧོ་རཱམ་དང་། ཡེ་ཧོ་རཱམ་གྱི་བུ་ནི་ཨ་ཧ་ཟི་ཡཱ་དང་། ཨ་ཧ་ཟི་ཡཱ་ཡི་བུ་ནི་ཡོ་ཨ་སི་ཡིན། 12 ཡོ་ཨ་སིའི་བུ་ནི་ཨ་མཱ་ཙི་ཡ་དང་། ཨ་མཱ་ཙི་ཡ་ཡི་བུ་ནི་ཨ་ཟར་ཡཱ་དང་། ཨ་ཟར་ཡཱ་ཡི་བུ་ནི་ཡོ་ཐམ་ཡིན། 13 ཡོ་ཐམ་གྱི་བུ་ནི་ཨ་ཧ་ཟཱ་དང་། ཨ་ཧ་ཟཱའི་བུ་ནི་ཧི་ཟི་ཀི་ཡཱ་དང་། ཧི་ཟི་ཀི་ཡཱ་ཡི་བུ་ནི་མཱ་ན་ཤེ་ཡིན། 14 མཱ་ན་ཤེའི་བུ་ནི་ཨ་མོན་དང་། ཨ་མོན་གྱི་བུ་ནི་ཡོ་ཤི་ཡཱ་ཡིན་ནོ། ། 15 ཡོ་ཤི་ཡཱའི་བུ་རྣམས་ནི། བུ་སྐྱེས་འགོ་ཡོ་ཧ་ནན་དང་། བུ་གཉིས་པ་ཡེ་ཧོ་ཡཱ་ཀིམ། བུ་གསུམ་པ་ཚིད་ཀི་ཡཱ། བུ་བཞི་པ་ཤལ་ལུམ་བཅས་ཡིན། 16 ཡེ་ཧོ་ཡཱ་ཀིམ་གྱི་བུ་རྣམས་ནི་ཡེ་ཀོན་ཡཱ་དང་ཚིད་ཀི་ཡཱ་ཡིན་ནོ། །

17 བཙོན་དུ་ཁྲིད་པའི་ཡེ་ཀོན་ཡཱ་ཡི་བུ་རྣམས་ནི་འདི་ལྟ་སྟེ། ཞིད་ཨལ་ཐེ་ཨེལ་དང་། 18 མལ་ཀི་རཱམ། ཕེ་ད་ཡཱ། ཤེན་ཨ་ཟར། ཡེ་ཀམ་ཡཱ། ཧོ་ཤ་མཱ། ནེ་དབ་ཡཱ་བཅས་སོ། ། 19 ཕེ་ད་ཡཱའི་བུ་རྣམས་ནི་ཟེ་རུ་པཱ་པེལ་དང་ཤིམ་ཨི་ཡིན། ཟེ་རུ་པཱ་པེལ་གྱི་བུ་རྣམས་ནི་མཱེ་ཤུལ་ལིམ་དང་ཧ་ནན་ཡཱ་ཡིན། ཡང་ཤེ་ལོ་མིད་ནི་དེ་དག་གི་སྲིང་མོ་ཡིན་ནོ། ། 20 དེར་མ་ཟད། ཧ་ཤུ་བཱ་དང་། ཨོ་ཧེལ། པེ་རེག་ཡཱ། ཧ་སད་ཡཱ། ཡུ་ཤབ་ཧེ་སེད་བཅས་བསྡོམས་པས་ལྔ་ཡོད་དོ། ། 21 ཧ་ནན་ཡཱའི་བུ་རྣམས་ནི་ཕེ་ལེད་ཡཱ་དང་ཡེ་ཤ་ཡཱ་ཡིན་ལ། དེར་མ་ཟད་རེ་ཕཱ་ཡའི་བུ་རྣམས་དང་། ཨར་ནན་གྱི་བུ་རྣམས། ཨོ་བད་ཡཱའི་བུ་རྣམས། ཤེ་ཀན་ཡཱའི་བུ་རྣམས་ཀྱང་ཡོད་དོ། ། 22 ཤེ་ཀན་ཡཱའི་བུ་རབས་ཚ་རྒྱུད་ནི་འདི་ལྟ་སྟེ། ཤེ་ཀན་ཡཱའི་བུ་ནི་ཤེ་མཱ་ཡའོ། །ཤེ་མཱ་ཡའི་བུ་ནི་ཧད་ཏུ་སི་དང་། ཡིག་ཨལ། པཱ་རི་ཡ། ནེ་ཨར་ཡཱ། ཤཱ་ཕད་བཅས་བསྡོམས་པས་དྲུག་གོ ། 23 ནེ་ཨར་ཡཱའི་བུ་རྣམས་ནི་ཨེལ་ཡོ་ཨེ་ནཱ་ཨི་དང་། ཧི་ཟི་ཀི་ཡཱ། ཨས་རི་ཀམ་བཅས་བསྡོམས་པས་གསུམ་མོ། ། 24 ཨེལ་ཡོ་ཨེ་ནཱ་ཨི་ཡི་བུ་རྣམས་ནི་ཧོ་དབ་ཡཱ་དང་། ཨེལ་ཡཱ་ཤིབ། ཕེ་ལཱ་ཡ། ཨག་ཀུབ། ཡོ་ཧ་ནན། དི་ལཱ་ཡ། ཨ་ནཱ་ནི་བཅས་བསྡོམས་པས་བདུན་ནོ། །

ལེའུ་བཞི་པ།

1 ཡ་ཧུ་དཱའི་བུ་ནི་ཕེ་རེལ་ཟི་དང་། ཧེས་རོན། ཀར་མི། ཧུ་རཱ། ཤོ་བལ་བཅས་སོ། །

2 ཡང་ཤོ་བལ་གྱི་བུ་རེ་ཨ་ཡཱ་ལས་ཡ་ཧད་མཆེད་པ་དང་། ཡ་ཧད་ལས་ཨ་ཧུ་མ་ཨི་དང་ལཱ་ཧད་མཆེད། དེ་དག་ནི་ཙོ་རཱ་པའི་ཁྱིམ་རྒྱུད་ཡིན།

3 ཨེ་ཏམ་གྱི་བུ་ནི་ཡེ་སི་རེ་ཨེལ་དང་། ཡིས་མཱ། ཨིད་པ་སི་བཅས་ཡིན་ལ། དེ་དག་གི་སྲིང་མོའི་མིང་ལ་ཧ་ཙེ་ལེག་ཕོ་ནི་ཞེས་བྱའོ། ། 4 གེ་དོར་གྱི་ཕ་ནི་ཕེ་ནུ་ཨེལ་ཡིན། ཧུ་ཤཱ་ཡི་ཕ་ནི་ཨེ་ཟེར་ཡིན། དེ་ཐམས་ཅད་ནི་པེད་ལེ་ཧེམ་གྱི་ཕ་ཨེབ་རཱད་ཀྱི་བུ་སྐྱེས་འགོ་ཧུ་རཱ་ལས་མཆེད་དོ། །

5 ཐེ་ཀོ་ཨ་ཡི་ཕ་ཨ་སི་ཧུར་ལ་ཆུང་མ་གཉིས་ཡོད་དེ། ཧེ་ལཱ་དང་ནཱ་ཨ་རཱ་བྱ་བ་གཉིས་ཡིན། 6 ནཱ་ཨ་རཱ་ཡིས་ཨ་སི་ཧུར་ལ་ཨ་ཧུ་སཱམ་དང་། ཧེ་ཕེར། ཐེ་མེ་ནི། ཨ་ཧསཱ་ཏ་རི་བཅས་བཙས། དེ་ཐམས་ཅད་ནི་ནཱ་ཨ་རཱ་ཡི་བུ་རྣམས་ཡིན། 7 ཧེ་ལཱ་ཡི་བུ་ནི་ཙེ་རེད་དང་། ཙོ་ཧར། ཨེད་ནན་བཅས་ཡིན། 8 ཀོ་ཙཱ་ལས་ཨ་ནུབ་དང་། ཙོ་བེ་བཱ། ཧ་རུམ་གྱི་བུ་ཨ་ཧར་ཧེལ་གྱི་ཁྱིམ་རྒྱུད་རྣམས་མཆེད་དོ། ། 9 ཡ་པེ་ཙཱ་ནི་ཁོ་རང་གི་སྤུན་རྣམས་ལས་བཀུར་འོས་པ་ཡིན་ཏེ། དེའི་མ་ཡིས་ཁོའི་མིང་ལ་ཡ་པེ་ཙཱ་ཞེས་བཏགས་པ་སྟེ། དོན་ནི་ཁོ་བཙའ་བའི་དུས་སུ་ཟུག་གཟེར་ཆེན་པོ་མྱངས་ཞེས་པའོ། ། 10 ཡ་པེ་ཙཱ་ཡིས་ཡེས་ར་ཨེལ་གྱི་དཀོན་མཆོག་ལ། ཁྱེད་ཀྱིས་བདག་ལ་བྱིན་རླབས་གནང་བར་མཛོད། བདག་གི་མཐའ་མཚམས་རྒྱ་བསྐྱེད་དེ། ཁྱེད་ཀྱི་ཕྱག་ནི་དུས་ནམ་ཡང་བདག་དང་ལྷན་དུ་བཞུགས་པ་དང་། ང་རང་གནོད་འཚེ་དང་མི་འཕྲད་ཅིང་དཀའ་སྡུག་མི་མྱོང་བའི་ཕྱིར་བསྲུང་བར་མཛོད་ཅིག་ཅེས་ཞུ་བ་ཕུལ་བས། དཀོན་མཆོག་གིས་ཁོའི་ཞུ་བར་གསན་ཏོ། །

11 ཤུ་ཧ་ཡི་སྤུན་ཀེ་ལུབ་ནས་མེ་ཧིར་མཆེད། མེ་ཧིར་ནི་ཨེ་སི་ཏོན་གྱི་ཕ་ཡིན། 12 ཨེ་སི་ཏོན་ལས་པེད་ར་ཕཱ་དང་ཕཱ་སེ་ཨ། ཨིར་ན་ཧ་སི་ཡི་ཕ་ཐེ་ཧིན་ནཱ་བཅས་མཆེད་པ་དང་། དེ་ཐམས་ཅད་ནི་རེ་ཀཱ་པ་ཡིན་ནོ། ། 13 ཀེ་ན༌ཟཱ་ཡི་བུ་ནི་ཨོད་ནི་ཨེལ་དང་སེ་ར་ཡཱ་ཡིན། ཨོད་ནི་ཨེལ་གྱི་བུ་རྣམས་ནི་ཧ་ཐད་དང་མེ་ཨོ་ནོ་ཐ་ཨི་ཡིན། 14 མེ་ཨོ་ནོ་ཐ་ཨི་ལས་ཨོབ་རཱ་མཆེད་པ་དང་། སེ་ར་ཡཱ་ལས་གེ་ཧ་ར་ཤིམ་པའི་མེས་པོ་ཡོ་ཨབ་མཆེད། དེ་དག་ནི་ལག་ཤེས་པ་ཡིན་ནོ། ། 15 ཡེ་ཕུན་ནེ་ཡི་བུ་ནི་ཀཱ་ལེབ་དང་། ཀཱ་ལེབ་ཀྱི་བུ་ནི་ཨི་རུ་དང་། ཨེ་ལཱ། ནཱ་ཨམ་བཅས་ཡིན་ལ། ཨེ་ལཱ་ཡི་བུ་ནི་ཀེ་ནཱ༌ཟཱ་ཡིན་ནོ། ། 16 ཨེ་ཧལ་ལེལ་ཨེལ་གྱི་བུ་ནི་ཟིབ་དང་ཟི་ཕཱ། ཐི་རེ་ཡཱ། ཨ་སར་ཨེལ་བཅས་སོ། ། 17 ཨེ་ཛ་རཱ་ཡི་བུ་ནི་ཡེ་ཐེར་དང་། མེ་རེད། ཨེ་ཕེར། ཡ་ལོན་བཅས་ཡིན། མེ་རེད་ཀྱིས་ཕཱར་ཨོལ་གྱི་སྲས་མོ་པིད་ཡཱ་བྱ་བ་ཆུང་མར་བླངས་ཤིང་། པིད་ཡཱ་ཡིས་མིར་ཡམ་དང་། ཤམ་མཱ་ཨི། ཨེ་སི་ཏེ་མོ་ཨ་ཡི་མེས་པོ་ཡི་སི་པཱ་བཅས་བཙས་སོ། ། 18 མེ་རེད་ཀྱི་ཡ་ཧུ་དཱ་པའི་ཆུང་མ་ལས་གེ་དོར་གྱི་ཕ་ཡཱ་རཱད་དང་། སོ་ཀོ་ཡི་ཕ་ཧེ་བེར། ཟཱ་ནོ་ཨ་ཡི་ཕ་ཡེ་ཀུ་ཐི་ཨེལ་བཅས་མཆེད་དོ། ། 19 ཧོ་དི་ཡཱ་ཡི་ཆུང་མའམ་ནཱ་ཧམ་གྱི་སྲིང་མོའི་བུ་ནི། གར་མེ་པ་ཀེ་ཨི་ལཱ་ཡི་ཕ་དང་། མ་ཨ་ཀཱ་པ་ཨེ་སི་ཏེ་མོ་ཨ་ཡི་ཕ་ཡིན། 20 ཤི་མོན་གྱི་བུ་ནི་ཨམ་ནོན་དང་། རིན་ནཱ། པེན་ཧ་ནན། ཐི་ལོན་བཅས་ཡིན། ཡི་ཤི་ཡི་བུ་ནི་ཟོ་ཧེད་དང་། པེན་ཟོ་ཧེད་ཡིན།

21 ཡ་ཧུ་དཱའི་བུ་ནི་ཤེ་ལཱ་ཡིན་ཞིང་། ཤེ་ལཱ་ཡི་བུ་ནི་ལེ་ཀཱ་ཡི་ཕ་ཨེར་བྱ་བ་དང་། མཱ་རེ་ཤ་ཡི་ཕ་ལ་ཨ་དཱ་དང་། པེད་ཨ་སི་བེ་ཨ་རུ་གནས་པའི་སོ་རས་སྲབ་བུ་འཐག་མཁན་གྱི་ཁྱིམ་རྒྱུད་བཅས་ཡིན། 22 དེར་མ་ཟད། ཡོ་ཀིམ་དང་། ཀོ་ཟེ་བཱ་ཡི་མི་རྣམས། ཡོ་ཨ་སི། སཱ་རབ་བཅས་ཡོད་པ་དང་། དེ་དག་གིས་སྔར་མོ་ཨབ་ཡུལ་ལ་དབང་བསྒྱུར་ཅིང་། ད་དུང་ཡ་ཧྲོའུ་པེ་ལེ་ཧེམ་ཡང་ཡོད་པའོ། །འདི་ཐམས་ཅད་ནི་གནའ་བོའི་ལོ་རྒྱུས་ཡིན། 23 དེ་ཐམས་ཅད་རྫ་བཟོ་ཡིན་ལ། ནེ་ཏ་ཨིམ་དང་གེ་དེ་རཱ་ཡི་ཡུལ་མི་ཡིན། དེ་དག་རྒྱལ་པོ་བཞུགས་སར་བསྡད་ནས་རྒྱལ་པོའི་ཕྱིར་ལས་ཀ་བྱེད་པའོ། །

སི་མུ་ཨོན་གྱི་ཚོ་པ།

24 སི་མུ་ཨོན་གྱི་བུ་ནི་ནེ་མུ་ཨེལ་དང་། ཡཱ་མེན། ཡ་རིབ། ཟེ༌རག ཤཱ་ཨུལ་བཅས་ཡིན། 25 སོ་ལོའི་བུ་ནི་ཤཱལ་ལུམ་དང་། ཤཱལ་ལུམ་གྱི་བུ་ནི་མིབ་སཱམ། མིབ་སཱམ་གྱི་བུ་ནི་མུས༌མཱ་ཡིན། 26 མུས༌མཱ་ཡི་བུ་རབས་ཚ་རྒྱུད་ནི་འདི་ལྟ་སྟེ། མུས་མཱ་ཡི་བུ་ནི་ཧམ་མུ་ཨེལ་དང་། ཧམ་མུ་ཨེལ་གྱི་བུ་ནི་ཟག་ཀུར། ཟག་ཀུར་གྱི་བུ་ནི་ཤིམ་ཨི་ཡིན། 27 ཤིམ་ཨི་ལ་བུ་བཅུ་དྲུག་དང་བུ་མོ་དྲུག་ཡོད་ཀྱང་། ཁོའི་སྤུན་རྣམས་ལ་བུ་དང་བུ་མོ་མང་པོ་མེད་དེ། ཁོ་རྣམས་ཀྱི་ཁྱིམ་རྒྱུད་སོ་སོ་ལ་ཡ་ཧུ་དཱ་པའི་བུ་རབས་ཚ་རྒྱུད་ལྟར་མང་པོ་མ་འཕེལ་ཏོ། ། 28 ཁོ་རྣམས་ནི་པེར་ཤ་བཱ་དང་། མོ་ལ་དཱ། ཧ་ཚར་ཤུ་ཨལ། 29 པེལ་ཧ། ཨེ་ཚེམ། ཐོ་ལད། 30 པེ་ཐུ་ཨེལ། ཧོར་མཱ། ཙིག་ལག 31 པེད་མར་ཀ་བོད། ཧ་ཚཱར་སུ་སིམ། པེད་བི་རི། ཤཱ་ཨ་ར་ཡིམ་བཅས་སུ་གནས་ཤིང་། དཱ་བིད་རྒྱལ་པོར་བཞུགས་པའི་བར་དུ་གྲོང་ཁྱེར་དེ་དག་ནི་ཁོ་རྣམས་ལ་གཏོགས་ཤིང་། 32 ཡང་ཉེ་འཁོར་གྱི་གྲོང་ཚོ་ནི། ཨེ་ཏམ་དང་། ཨ་ཡིན། རིམ་མོན། ཏོ་ཀེན། ཨ་ཤན་བཅས་བསྡོམས་པས་གྲོང་རྡལ་ལྔ་དང་། 33 གྲོང་རྡལ་དེ་དག་མཐའ་སྐོར་གྱི་གྲོང་ཚོ་ཐམས་ཅད་ནས་པཱ་ཨལ་བར་དུ་ཡིན་ལ། དེ་ནི་དེ་དག་སྡོད་སའི་གནས་ཡིན། ཁོ་རྣམས་ལ་རང་རང་གི་ཁྱིམ་རབས་ཀྱང་ཡོད་པ་ཡིན་ནོ། ། 34 ཡང་མེ་ཤོ་བབ་དང་། ཡམ་ལེག ཨ་མཱ་ཙི་ཡའི་བུ་ཡོ་ཤཱ་དང་། 35 ཡོ་ཨེལ། ཡོ་ཤིབ་ཡཱའི་བུ་ཡེ་ཧུ་ཡང་ཡོད་ཅིང་། ཡོ་ཤིབ་ཡཱ་ནི་སེ་ར་ཡཱའི་བུ་དང་། སེ་ར་ཡཱ་ནི་ཨ་སི་ཨེལ་གྱི་བུ་ཡིན་པའོ། ། 36 ཡང་ཨེལ་ཡོ་ཨེ་ན་ཨི་དང་། ཡ་ཨ་ཀོ་བཱ། ཡེ་ཤོ་ཧ་ཡཱ། ཨ་སཱ་ཡ། ཨ་དི་ཨེལ། ཡེ་སི་མི་ཨེལ། པེ་ནཱ་ཡ་བཅས་ཡོད། 37 ཟི་ཟཱ་ནི་ཤི་ཕི་ཡི་བུ་དང་། ཤི་ཕི་ནི་ཨལ་ལོན་གྱི་བུ་ཡིན། ཨལ་ལོན་ནི་ཡེ་དཱ་ཡའི་བུ་ཡིན། ཡེ་དཱ་ཡ་ནི་ཤིམ་རིའི་བུ་ཡིན། ཤིམ་རི་ནི་ཤེ་མཱ་ཡའི་བུ་ཡིན་ནོ། ། 38 གོང་དུ་བཀོད་པའི་མིང་རྣམས་ནི་ཁྱིམ་རྒྱུད་སོ་སོའི་འགོ་དཔོན་ཡིན་ཏེ། དེ་དག་གི་ཁྱིམ་རྒྱུད་ཐམས་ཅད་ཤིན་ཏུ་དར་བའོ། ། 39 དེ་དག་གེ་དོར་གྱི་མཐའ་འཁོབ་ཏུ་ལུང་པའི་ཤར་ཕྱོགས་བར་དུ་ཕྱིན་ཏེ་ར་ལུག་གི་ཁྱུ་འཚོ་སའི་རྩྭ་ས་བཙལ་ཞིང་། 40 ས་བཅུད་འཛོམས་ཤིང་ཡིད་དུ་འོང་བའི་རྩྭ་ས་རྙེད་པ་སྟེ། ཡུལ་དེ་ནི་ཡངས་ཤིང་ལྷིང་འཇགས་ཡིན་ལ། སྔར་ཧཱམ་གྱི་མི་རྣམས་ཡུལ་དེར་བསྡད་པའོ། ། 41 གོང་དུ་མིང་བཀོད་པའི་མི་རྣམས་ཀྱིས་ཡ་ཧུ་དཱའི་རྒྱལ་པོ་ཧི་ཟི་ཀི་ཡཱའི་དུས་སུ། ཧཱམ་གྱི་མི་རྣམས་ཀྱི་གུར་རྣམས་དང་ཡུལ་དེའི་མེ་ཨུན་པ་ཐམས་ཅད་ལ་རྒོལ་ཞིང་། ཁོ་རྣམས་ཚར་བཅད་པ་དང་། དེ་རིང་གི་ཉིན་མོའི་བར་དུ་དེ་དག་གི་ཡུལ་དུ་བསྡད་པ་སྟེ། རྒྱུ་མཚན་ནི་ཡུལ་དེར་ར་ལུག་གི་ཁྱུ་འཚོ་སའི་རྩྭ་ས་ཡོད་པས་སོ། ། 42 སི་མུ་ཨོན་པ་དེ་རྣམས་ལས་མི་ལྔ་བརྒྱ་ནི་སེ་ཨིར་རི་བོར་ཕྱིན་པ་དང་། དེ་དག་གི་སྣེ་ཁྲིད་མཁན་ནི་ཡི་ཤིའི་བུ་ཕེ་ལད་ཡཱ་དང་། ནེ་ཨར་ཡཱ། རེ་ཕཱ་ཡ། ཨུ་ཟི་ཨེལ་བཅས་ཡིན་པ་དང་། 43 དེ་དག་གིས་ཤུལ་དུ་ལུས་པའི་ཨ་མཱད་ལེག་པ་རྣམས་བསད་ནས་དེ་རིང་གི་ཉིན་མོའི་བར་དུ་ཡུལ་དེར་གནས་སོ། །

ལེའུ་ལྔ་པ།

རུ་བེན་གྱི་ཚོ་པ།

1 ཡེས་ར་ཨེལ་གྱི་བུ་སྐྱེས་འགོ་རུ་བེན་གྱི་བུ་ནི་འདི་ལྟ་སྟེ། རུ་བེན་ནི་བུ་སྐྱེས་འགོ་ཡིན་ནའང་ཁོས་རང་གི་ཕ་ཡི་མལ་ཁྲི་བརྫད་པས། * ཁོའི་བུ་སྐྱེས་འགོའི་ཐོབ་ཐང་ནི་ཡེས་ར་ཨེལ་གྱི་བུ་ཡོ་སེབ་ཀྱི་བུ་ལ་དབང་བར་གྱུར་ཏོ། །དེ་བས་ཁྱིམ་རབས་བཞིན་དུ་ཁོ་རང་བུ་སྐྱེས་འགོར་བརྩིས་མེད། 2 ཡ་ཧུ་དཱ་ནི་རང་གི་སྤུན་རྣམས་ཀྱི་ཁྲོད་དུ་སྟོབས་འབྱོར་ཆེས་ཆེ་བ་ཡིན་ཞིང་རྒྱལ་པོའང་ཁོ་ནས་བྱུང་མོད། འོན་ཀྱང་བུ་སྐྱེས་འགོའི་ཐོབ་ཐང་ཡོ་སེབ་ལ་དབང་བའོ། ། 3 ཡེས་ར་ཨེལ་གྱི་བུ་སྐྱེས་འགོ་རུ་བེན་གྱི་བུ་ནི་ཧ་ནོག་དང་། ཕཱ༌ལུའུ། ཧེས༌རོན། ཀར་མའེ་བཅས་སོ། ། 4 ཡོ་ཨེལ་གྱི་བུ་རབས་ཚ་རྒྱུད་ནི་འདི་ལྟ་སྟེ། ཡོ་ཨེལ་གྱི་བུ་ཤེ་མཱ་ཡ་དང་། ཤེ་མཱ་ཡ་ཡི་བུ་གོག གོག་གི་བུ་ཤིམ་ཨི། 5 ཤིམ་ཨི་ཡི་བུ་མི་ཀཱ མི་ཀཱའི་བུ་རེ་ཨ་ཡཱ། རེ་ཨ་ཡཱའི་བུ་པཱ་ཨལ། 6 པཱ་ཨལ་གྱི་བུ་པེ་ཨེ་རཱ་བཅས་ཡིན་ལ། པེ་ཨེ་རཱ་ནི་རུ་བེན་ཚོ་པའི་འགོ་དཔོན་ཡིན་པ་དང་། ཨ་སུར་གྱི་རྒྱལ་པོ་ཏིལ་གད་པིལ་ནེ་བཟིར་གྱིས་བཙན་ཁྲིད་བྱས་སོ། ། 7 དེའི་སྤུན་རྣམས་ལས་རུས་རྒྱུད་དང་ཁྱིམ་རབས་བཞིན་འགོ་དཔོན་ཡིན་པ་འདི་ལྟ་སྟེ། ཡེ་ཨི་ཨེལ་དང་། ཟཱ་ཀར་ཡ། པེ་ལཱ་བཅས་སོ། ། 8 པེ་ལཱ་ནི་ཨ་ཟཱ་སིའི་བུ་དང་། ཨ་ཟཱ་སི་ནི་ཤེ་མཱ་ཡི་བུ། ཤེ་མཱ་ནི་ཡོ་ཨེལ་གྱི་བུ་ཡིན་ལ། ཡོ་ཨེལ་ནི་ཨ་རོ་ཨེར་བྱ་བའི་ཡུལ་དུ་གནས་ཤིང་། ནེ་བོ་དང་པཱ་ཨལ་མེ་ཨོན་གྱི་བར་དུ་སླེབས་སོ། ། 9 དེ་དག་གི་ཕྱུགས་རྣམས་གིལ་ཨད་ཡུལ་དུ་འཕེལ་བས། ཁོ་རང་ཤར་ཕྱོགས་སུ་གནས་སྤར་ཏེ། ཕི་རཱད་ཆུ་བོའི་ཚུར་རོལ་གྱི་དབེན་སྟོང་གི་མཐའ་མཚམས་བར་དུ་མཆེད་པ་ཡིན། 10 སོ་ལོའི་དུས་སུ་དེ་དག་གིས་ཧ་གར་པ་རྣམས་ལ་དམག་བརྒྱབ་ནས། ཧ་གར་པ་རྣམས་དེ་དག་གི་ལག་ནས་འགྱེལ་ཞིང་། དེ་དག་གིལ་ཨད་ཤར་ཕྱོགས་ཀྱི་ཡུལ་ཐམས་ཅད་དུ་ཧ་གར་པའི་གུར་རྣམས་སུ་བསྡད་དོ། །

གཱ་རྡུ་ཡི་ཚོ་པ།

11 གཱ་རྡུའི་བུ་རབས་ཚ་རྒྱུད་རྣམས་ནི་རུ་བེན་གྱི་ཁ་གཏད་དུ། པཱ་ཤན་ཡུལ་དུ་གནས་ཤིང་སལ་ཀཱའི་བར་དུ་མཆེད་པ་སྟེ། 12 པཱ་ཤན་ཡུལ་དུ་གནས་པ་ནི་ཚོ་དཔོན་ཡོ་ཨེལ་དང་། ཚོ་དཔོན་གཉིས་པ་ཤཱ་ཕམ་དང་། ད་དུང་ཡ་ནཱ་ཨི་དང་ཤཱ་ཕད་བཅས་ཡོད་པའོ། ། 13 དེ་དག་དང་ཁྱིམ་རྒྱུད་གཅིག་གི་སྤུན་རྣམས་ནི་མེའ་ཀཱ་ཨེལ་དང་། མཱེ་ཤུལ་ལིམ། ཤེ་བཱ། ཡོ་ར་ཨི། ཡཱ་ཀན། ཟི་ཡཱ། ཨེ་བེར་བཅས་བསྡོམས་པས་བདུན་ནོ། ། 14 དེ་ཐམས་ཅད་ཨ་བི་ཧ་ཡིལ་གྱི་བུ་ཡིན་ཏེ། ཨ་བི་ཧ་ཡིལ་ནི་ཧུ་རིའི་བུ་དང་། ཧུ་རི་ནི་ཡ་རོ་ཨ་ཡི་བུ། ཡ་རོ་ཨ་ནི་གིལ་ཨད་ཀྱི་བུ། གིལ་ཨད་ནི་མེའ་ཀཱ་ཨེལ་གྱི་བུ། མེའ་ཀཱ་ཨེལ་ནི་ཡེ་ཤི་ཤ་ཨིའི་བུ། ཡེ་ཤི་ཤ་ཨི་ནི་ཡཱ་དོ་ཡི་བུ། ཡཱ་དོ་ནི་པུ་ཟཱ་ཡི་བུའོ། ། 15 ད་དུང་གུ༌ནེ་ཡི་ཚ་བོ་དང་ཨབ་དི་ཨེལ་གྱི་བུ་ཨ་ཧི་ཡོད་ཅིང་ཁོ་ནི་དེ་དག་གི་ཁྱིམ་རྒྱུད་ཀྱི་འགོ་དཔོན་ཡིན། 16 དེ་དག་ནི་གིལ་ཨད་དང་པཱ་ཤན། པཱ་ཤན་ལ་གཏོགས་པའི་གྲོང་ཚོ་རྣམས་དང་། ཤཱ་རོན་གྱི་རྩྭ་ས་ཡོངས་སུ་གནས་ཤིང་། མཐའ་འཁོབ་ཀྱི་ས་མཚམས་བར་དུ་སླེབས་སོ། ། 17 ཡ་ཧུ་དཱའི་རྒྱལ་པོ་ཡོ་ཐམ་དང་ཡེས་ར་ཨེལ་གྱི་རྒྱལ་པོ་ཡེ་རོབ་ཨམ་གྱི་དུས་སུ། དེ་ཐམས་ཅད་ཁྱིམ་རབས་སུ་བཀོད་པའོ། །

18 རུ་བེན་གྱི་ཚོ་པ་དང་། གཱ་རྡུའི་ཚོ་པ། མཱ་ན་ཤེའི་ཚོ་པ་ཕྱེད་ཀ་བཅས་ཀྱི་མི་རྣམས་ནི་དམག་མི་དཔའ་རྩལ་ཅན་ཡིན་ལ། དེ་རྣམས་ལས་ཕུབ་དང་རལ་གྲི་ཐེག་པ་དང་། གཞུ་འཐེན་པ་དང་མདའ་འཕེན་ནུས་པ། དམག་ལ་བསྐྱོད་ནས་འཐབ་མཁས་པ་བཅས་བསྡོམས་པས་བཞི་ཁྲི་བཞི་སྟོང་བདུན་བརྒྱ་དྲུག་ཅུ་མཆིས་སོ། ། 19 དེ་རྣམས་ཀྱིས་ཧ་གར་པ་དང་། ཡཱ༌ཐར་པ། ནཱ་ཕིས་པ། ནོ་དབ་པ་རྣམས་ལ་དམག་བརྒྱབ་པ་དང་། 20 དམག་རྒྱག་པའི་སྐབས་སུ་དེ་རྣམས་ལ་དཀོན་མཆོག་གི་རོགས་རམ་ཐོབ་ནས། ཧ་གར་པ་དང་དེར་མནའ་འབྲེལ་བྱེད་མཁན་ཐམས་ཅད་ཁོ་རྣམས་ཀྱི་ལག་ཏུ་སྤྲད་པ་སྟེ། རྒྱུ་མཚན་ནི་དེ་རྣམས་ཀྱིས་གཡུལ་ངོར་དཀོན་མཆོག་ལ་ཞུ་བ་ཕུལ་ཞིང་ཁོང་ལ་བརྟེན་པས། ཁོང་གིས་དེ་རྣམས་ཀྱི་ཞུ་བར་གསན་ཏོ། ། 21 ཡང་དེ་རྣམས་ཀྱིས་དགྲ་བོའི་ཕྱུགས་རྣམས་ཕྲོགས་པ་སྟེ། རྔ་མོང་ཁྲི་ལྔ་དང་། ར་ལུག་འབུམ་གཉིས་དང་ཁྲི་ལྔ། བོང་བུ་སྟོང་གཉིས་བཅས་དང་། ད་དུང་མི་འབུམ་གཅིག་བཅས་པའོ། ། 22 དམག་འཐབ་དེ་ནི་དཀོན་མཆོག་ནས་བྱུང་བས་དགྲ་མང་པོ་བསད་པའོ། །དེ་རྣམས་བཙོན་དུ་ཁྲིད་པའི་བར་དུ་ཧ་གར་པའི་ཡུལ་ལ་གནས་སོ། །

ཆུ་བོ་ཤར་ཕྱོགས་ཀྱི་མཱ་ན་ཤེའི་ཚོ་པ་ཕྱེད་ཀ

23 མཱ་ན་ཤེའི་ཚོ་པ་ཕྱེད་ཀའི་མི་རྣམས་ཡུལ་དེར་གནས་ཤིང་། པཱ་ཤན་ཡུལ་ནས་པཱ་ཨལ་ཧེར་མོན་དང་། སེ་ནིར། ཧེར་མོན་རི་བོ་བཅས་ཀྱི་བར་དུ་མཆེད་པ་དང་། ཁོ་རྣམས་ཀྱི་མི་གྲངས་མང་བའོ། ། 24 དེ་དག་གི་ཁྱིམ་རྒྱུད་སོ་སོའི་འགོ་དཔོན་རྣམས་ནི་འདི་ལྟ་སྟེ། ཨེ་ཕེར་དང་། ཡི་ཤི། ཨེ་ལི་ཨེལ། ཨས་རི་ཨེལ། ཡེ་རེམ་ཡཱ། ཧོ་དབ་ཡཱ། ཡཱ་དི་ཨེལ་བཅས་སོ། །དེ་ཐམས་ཅད་ནི་དམག་མི་དཔའ་རྩལ་ཅན་དང་། མཚན་སྙན་གྲགས་ཅན། ཁྱིམ་རྒྱུད་ཀྱི་འགོ་དཔོན་བཅས་ཡིན་ནོ། ། 25 འོན་ཀྱང་དེ་རྣམས་རང་གི་ཕ་མེས་ཡང་མེས་ཀྱི་དཀོན་མཆོག་དང་འགལ་ནས། ཡུལ་དེ་གའི་མི་རྣམས་ཀྱི་ལྷ་རྣམས་ཀྱི་རྗེས་སུ་འབྲངས་ནས་ལོག་གཡེམ་བྱེད་ཅིང་། ཡུལ་དེའི་མི་རྣམས་ནི་སྔར་དཀོན་མཆོག་གིས་དེ་དག་གི་མདུན་ནས་མེད་པར་མཛད་པ་ཡིན་ནོ། ། 26 དེའི་ཕྱིར། ཡེས་ར་ཨེལ་གྱི་དཀོན་མཆོག་གིས་ཨ་སུར་རྒྱལ་པོ་ཕུལ་ཞེས་བྱ་བ་སྟེ། ཨ་སུར་རྒྱལ་པོ་ཏིལ་གད་པིལ་ནེ་བཟིར་གྱི་སེམས་བསྐུལ་ནས། རུ་བེན་གྱི་ཚོ་པ་དང་། གཱ་རྡུའི་ཚོ་པ། མཱ་ན་ཤེའི་ཚོ་པ་ཕྱེད་ཀ་བཅས་བཟུང་ནས། དེ་རྣམས་ཧ་ལཱ་དང་། ཧ་བོར། ཧ་རཱ། གོ་ཟན་གཙང་པོའི་འགྲམ་བཅས་སུ་ཁྲིད་པ་དང་། དེ་རིང་གི་བར་དུ་ཡུལ་དེར་གནས་སོ། །

ལེའུ་དྲུག་པ།

ལེ་ཝིའི་ཚོ་པ།

1 ལེ་ཝིའི་བུ་ནི་གེར་ཤོན་དང་། ཀོ་ཧད། མཱ་རཱ་རེའེ་བཅས་ཡིན། 2 ཀོ་ཧད་ཀྱི་བུ་རྣམས་ནི་ཨམ་རམ་དང་། ཡེས་ཧར། ཧེབ་རོན། ཨུ་ཟི་ཨེལ་བཅས་ཡིན། 3 ཨམ་རམ་གྱི་བུ་དང་བུ་མོ་ནི་ཨ་རོན་དང་། མོ་ཤེ། མིར་ཡམ་བཅས་ཡིན། ཨ་རོན་གྱི་བུ་ནི་ནཱ་དབ་དང་། ཨ་བི་ཧུ། ཨེ་ལི་ཨ་ཟར། ཨི་ཐ་མཱར་བཅས་ཡིན། 4 ཨེ་ལི་ཨ་ཟར་ལས་ཕི་ནེ་ཧེ་དང་། ཕི་ནེ་ཧེ་ལས་ཨ་བི་ཤུ་ཨ་མཆེད། 5 ཨ་བི་ཤུ་ཨ་ལས་པུག་ཀི་དང་། པུག་ཀི་ལས་ཨུ་ཟི་མཆེད། 6 ཨུ་ཟི་ལས་ཟེ་རཱ་ཡཱ་དང་། ཟེ་རཱ་ཡཱ་ལས་མེ་ར་ཡོད་མཆེད། 7 མེ་ར་ཡོད་ལས་ཨ་མར་ཡཱ་དང་། ཨ་མར་ཡཱ་ལས་ཨ་ཧི་ཏུབ་མཆེད། 8 ཨ་ཧི་ཏུབ་ལས་ཟཱ་ཏོག་དང་། ཟཱ་ཏོག་ལས་ཨ་ཧི་མཱ་ཨ་སི་མཆེད། 9 ཨ་ཧི་མཱ་ཨ་སི་ལས་ཨ་ཟར་ཡཱ་དང་། ཨ་ཟར་ཡཱ་ལས་ཡོ་ཧ་ནན་མཆེད། 10 ཡོ་ཧ་ནན་ལས་ཨ་ཟར་ཡཱ་མཆེད། ཨ་ཟར་ཡཱ་ནི་སོ་ལོ་མོན་གྱིས་བཞེངས་པའི་ཡེ་རུ་སཱ་ལེམ་གྱི་མཆོད་ཁང་དུ་མཆོད་དཔོན་བྱས་པ་ཡིན། 11 ཨ་ཟར་ཡཱ་ལས་ཨ་མར་ཡཱ་དང་། ཨ་མར་ཡཱ་ལས་ཨ་ཧི་ཏུབ་མཆེད། 12 ཨ་ཧི་ཏུབ་ལས་ཟཱ་ཏོག་དང་། ཟཱ་ཏོག་ལས་ཤལ་ལུམ་མཆེད། 13 ཤལ་ལུམ་ལས་ཧིལ་ཀི་ཡཱ་དང་། ཧིལ་ཀི་ཡཱ་ལས་ཨ་ཟར་ཡཱ་མཆེད། 14 ཨ་ཟར་ཡཱ་ལས་སེ་ར་ཡཱ་དང་། སེ་ར་ཡཱ་ལས་ཡེ་ཧོ་ཙ་དག་མཆེད། 15 དཀོན་མཆོག་ཡ་ཝཱེས་ཡ་ཧུ་དཱ་དང་ཡེ་རུ་སཱ་ལེམ་གཉིས་ནི་ནེ་བོ་ཀད་ནེ་ཙར་བརྒྱུད་ནས་མཐར་སྤྱུག་པའི་ཚེ་ན། ཡེ་ཧོ་ཙ་དག་ཀྱང་བཙན་གྱིས་ཁྲིད་པ་ཡིན།

16 ལེ་ཝིའི་བུ་ནི་གེར་ཤོན་དང་། ཀོ་ཧད། མཱ་རཱ་རེའེ་བཅས་ཡིན་ཞིང་། 17 གེར་ཤོན་གྱི་བུ་ཡི་མིང་ལ་ལིབ་ནིས་དང་ཤིམ་ཨི་ཞེས་བྱའོ། ། 18 ཀོ་ཧད་ཀྱི་བུ་རྣམས་ནི་ཨམ་རམ་དང་། ཡེས་ཧར། ཧེབ་རོན། ཨུ་ཟི་ཨེལ་བཅས་ཡིན། 19 མཱ་རཱ་རེའེ་ཡི་བུ་ནི་མཱ་ལི་དང་མུ་ཤི་ཡིན། གོང་གི་འདི་དག་ནི་ལེ་ཝི་པའི་རུས་རྒྱུད་སོ་སོའི་ཁྱིམ་རྒྱུད་རྣམས་ཡིན་ནོ། ། 20 གེར་ཤོན་གྱི་བུ་རབས་ཚ་རྒྱུད་ནི་འདི་ལྟ་སྟེ། གེར་ཤོན་གྱི་བུ་ནི་ལིབ་ནིས་དང་། ལིབ་ནིས་ཀྱི་བུ་ནི་ཡ་ཧད། ཡ་ཧད་ཀྱི་བུ་ནི་ཟིམ་མཱ། 21 ཟིམ་མཱའི་བུ་ནི་ཡོ་ཨག ཡོ་ཨག་གི་བུ་ནི་ཨིད་དོ། ཨིད་དོའི་བུ་ནི་ཟེ་རག ཟེ༌རག་གི་བུ་ནི་ཡེ་ཨ་ཐེ་ར་ཨི་ཡིན་ནོ། ། 22 ཀོ་ཧད་ཀྱི་བུ་རབས་ཚ་རྒྱུད་ནི་འདི་ལྟ་སྟེ། ཀོ་ཧད་ཀྱི་བུ་ནི་ཨ་མི་ནཱ་དབ་དང་། ཨ་མི་ནཱ་དབ་ཀྱི་བུ་ནི་ཀོ་རཱག ཀོ་རཱག་གི་བུ་ནི་ཨ་སིར། 23 ཨ་སིར་གྱི་བུ་ནི་ཨེལ་ཁ་ནཱ། ཨེལ་ཁ་ནཱའི་བུ་ནི་ཨེ་བི་ཡ་སབ། ཨེ་བི་ཡ་སབ་ཀྱི་བུ་ནི་ཨ་སིར། 24 ཨ་སིར་གྱི་བུ་ནི་ཐ་ཧད། ཐ་ཧད་ཀྱི་བུ་ནི་ཨུ་རི་ཨེལ། ཨུ་རི་ཨེལ་གྱི་བུ་ནི་ཨུ་ཟི་ཡཱ། ཨུ་ཟི་ཡཱའི་བུ་ནི་ཤ་ཨུལ་ཡིན་པའོ། ། 25 ཨེལ་ཁ་ནཱ་ཡི་བུ་ནི་ཨ་མ་སཱ་ཨི་དང་ཨ་ཧི་མོད་ཡིན། 26 ཨ་ཧི་མོད་ཀྱི་བུ་ནི་ཨེལ་ཁ་ནཱ་ཡིན་ལ། ཨེལ་ཁ་ནཱའི་བུ་ནི་ཟོ་ཕཱ་ཨི། ཟོ་ཕཱ་ཨི་ཡི་བུ་ནི་ནཱ་ཧད་ཡིན། 27 ནཱ་ཧད་ཀྱི་བུ་ནི་ཨེ་ལི་ཨབ། ཨེ་ལི་ཨབ་ཀྱི་བུ་ནི་ཡེ་རོ་ཧམ། ཡེ་རོ་ཧམ་གྱི་བུ་ནི་ཨེལ་ཁ་ནཱ། ཨེལ་ཁ་ནཱའི་བུ་ནི་སཱ་མུ་ཨེལ་ཡིན་ནོ། ། 28 སཱ་མུ་ཨེལ་གྱི་བུ་རབས་ཚ་རྒྱུད་ནི་འདི་ལྟ་སྟེ། བུ་སྐྱེས་འགོ་ཡོ་ཨེལ་དང་བུ་གཉིས་པ་ཨ་བི་ཡཱ་ཡིན། 29 མཱ་རཱ་རེའེ་ཡི་བུ་རབས་ཚ་རྒྱུད་ནི་འདི་ལྟ་སྟེ། མཱ་རཱ་རེའེ་ཡི་བུ་ནི་མཱ་ལི། མཱ་ལིའི་བུ་ནི་ལུབ་ནིས། ལུབ་ནིས་ཀྱི་བུ་ནི་ཤིམ་ཨི། ཤིམ་ཨི་ཡི་བུ་ནི་ཨུ་ཟཱ། 30 ཨུ་ཟཱའི་བུ་ནི་ཤི་མེ་ཨ། ཤི་མེ་ཨ་ཡི་བུ་ནི་ཧག་གི་ཡཱ། ཧག་གི་ཡཱ་ཡི་བུ་ནི་ཨ་ས་ཡཱ་ཡིན་པའོ། །

31 ཞལ་ཆད་ཀྱི་ཤུར་སྒམ་གདན་ཆགས་པའི་རྗེས་སུ། དཱ་བིད་ཀྱིས་དཀོན་མཆོག་ཡ་ཝཱེའི་བཞུགས་གནས་སུ་མགུར་བླངས་ནས་ཞབས་ཕྱི་བྱེད་པར་བསྐོས་པ་འདི་དག་ཡིན་ཏེ། 32 སོ་ལོ་མོན་གྱིས་ཡེ་རུ་སཱ་ལེམ་དུ་དཀོན་མཆོག་ཡ་ཝཱེའི་མཆོད་ཁང་བཞེང་བའི་བར་དུ། ཁོ་ཚོས་ལས་ཚན་བཞིན་དུ་མཇལ་འཕྲད་གུར་མཆོག་གི་གནས་ཀྱི་མདུན་དུ་མགུར་ལེན་པའི་ཞབས་ཏོག་བསྒྲུབས་ཤིང་། ལས་རེས་བཞིན་དུ་རང་རང་གི་ལས་འགན་ཁུར་བའོ། ། 33 ལས་འགན་འཁུར་མཁན་རྣམས་དང་ཁོ་རྣམས་ཀྱི་བུ་རབས་ཚ་རྒྱུད་ནི་འདི་ལྟ་སྟེ། ཀོ་ཧད་པའི་བུ་རབས་ཚ་རྒྱུད་ཀྱི་ཁྲོད་དུ་མགུར་ལེན་མཁན་ཧེ་མཱན་ཡོད་ཅིང་། ཧེ་མཱན་ནི་ཡོ་ཨེལ་གྱི་བུ་ཡིན་པ་དང་། ཡོ་ཨེལ་ནི་སཱ་མུ་ཨེལ་གྱི་བུ་ཡིན། 34 སཱ་མུ་ཨེལ་ནི་ཨེལ་ཁ་ནཱའི་བུ་ཡིན་པ་དང་། ཨེལ་ཁ་ནཱ་ནི་ཡེ་རོ་ཧམ་གྱི་བུ་ཡིན་ཞིང་། ཡེ་རོ་ཧམ་ནི་ཨེ་ལི་ཨེལ་གྱི་བུ་ཡིན་ལ། ཨེ་ལི་ཨེལ་ནི་ཐོ་ཨ་ཡི་བུ་ཡིན་ནོ། ། 35 ཐོ་ཨ་ནི་ཙུབ་ཀྱི་བུ་ཡིན་པ་དང་། ཙུབ་ནི་ཨེལ་ཁ་ནཱའི་བུ་ཡིན་ཞིང་། ཨེལ་ཁ་ནཱ་ནི་མ་ཧད་ཀྱི་བུ་ཡིན་ལ། མ་ཧད་ནི་ཨ་མ་སཱ་ཨི་ཡི་བུ་ཡིན་ནོ། ། 36 ཨ་མ་ས་ཨི་ནི་ཨེལ་ཁ་ནཱའི་བུ་ཡིན་པ་དང་། ཨེལ་ཁ་ནཱ་ནི་ཡོ་ཨེལ་གྱི་བུ་ཡིན་ཞིང་། ཡོ་ཨེལ་ནི་ཨ་ཟར་ཡཱའི་བུ་ཡིན་ལ། ཨ་ཟར་ཡཱ་ནི་ཙེ་ཕན་ཡཱའི་བུ་ཡིན་ནོ། ། 37 ཙེ་ཕན་ཡཱ་ནི་ཐ་ཧད་ཀྱི་བུ་ཡིན་པ་དང་། ཐ་ཧད་ནི་ཨ་སིར་གྱི་བུ་ཡིན་ཞིང་། ཨ་སིར་ནི་ཨེ་བི་ཡ་སབ་ཀྱི་བུ་ཡིན་ལ། ཨེ་བི་ཡ་སབ་ནི་ཀོ་རཱག་གི་བུ་ཡིན་ནོ། ། 38 ཀོ་རཱག་ནི་ཡེས་ཧར་གྱི་བུ་ཡིན་པ་དང་། ཡེས་ཧར་ནི་ཀོ་ཧད་ཀྱི་བུ་ཡིན་ཞིང་། ཀོ་ཧད་ནི་ལེ་ཝིའི་བུ་ཡིན་ལ། ལེ་ཝི་ནི་ཡེས་ར་ཨེལ་གྱི་བུ་ཡིན་ནོ། ། 39 ཡང་ཧེ་མཱན་གྱི་སྤུན་ཨ་སབ་སྟེ། ཧེ་མཱན་གྱི་གཡས་སུ་འགྲེང་སྟེ་ལས་འགན་སྒྲུབ་པའི་ཨ་སབ་ནི་པེ་རེག་ཡཱའི་བུ་ཡིན་ལ། པེ་རེག་ཡཱ་ནི་ཤི་མེ་ཨ་ཡི་བུ་ཡིན། 40 ཤི་མེ་ཨ་ནི་མེའ་ཀཱ་ཨེལ་གྱི་བུ་ཡིན་པ་དང་། མེའ་ཀཱ་ཨེལ་ནི་པ་ཨ་སེ་ཡཱ་ཡི་བུ་ཡིན་ལ། པ་ཨ་སེ་ཡཱ་ནི་མལ་ཀི་ཡཱའི་བུ་ཡིན་ནོ། ། 41 མལ་ཀི་ཡཱ་ནི་ཨེད་ནི་ཡི་བུ་ཡིན་པ་དང་། ཨེད་ནི་ནི་ཟེ༌རག་གི་བུ་ཡིན་ལ། ཟེ༌རག་ནི་ཨ་དཱ་ཡའི་བུ་ཡིན་ནོ། ། 42 ཨ་དཱ་ཡ་ནི་ཨེ་ཐན་གྱི་བུ་ཡིན་པ་དང་། ཨེ་ཐན་ནི་ཟིམ་མཱ་ཡི་བུ་ཡིན་ལ། ཟིམ་མཱ་ནི་ཤིམ་ཨི་ཡི་བུ་ཡིན་ནོ། ། 43 ཤིམ་ཨི་ནི་ཡ་ཧད་ཀྱི་བུ་ཡིན་པ་དང་། ཡ་ཧད་ནི་གེར་ཤོན་གྱི་བུ་ཡིན་ལ། གེར་ཤོན་ནི་ལེ་ཝིའི་བུ་ཡིན་ནོ། ། 44 ཡང་ཧེ་མཱན་དང་ཨ་སབ་ཀྱི་སྤུན་མཱ་རཱ་རེའེ་ཡི་བུ་རབས་ཚ་རྒྱུད་དེ། ཁོ་རྣམས་ཀྱི་གཡོན་དུ་ལས་འགན་སྒྲུབ་མཁན་ཨེ་ཐན་ཡོད་ཅིང་། ཨེ་ཐན་ནི་ཀི་ཤིའི་བུ་ཡིན་པ་དང་། ཀི་ཤི་ནི་ཨབ་དིའི་བུ་ཡིན་ལ། ཨབ་དི་ནི་མལ་ལུག་གི་བུ་ཡིན། 45 མལ་ལུག་ནི་ཧ་ཤབ་ཡཱ་ཡི་བུ་ཡིན་པ་དང་། ཧ་ཤབ་ཡཱ་ནི་ཨ་མཱ་ཙི་ཡའི་བུ་ཡིན་ལ། ཨ་མཱ་ཙི་ཡ་ནི་ཧིལ་ཀི་ཡཱའི་བུ་ཡིན། 46 ཧིལ་ཀི་ཡཱ་ནི་ཨམ་ཟིའི་བུ་ཡིན་པ་དང་། ཨམ་ཟི་ནི་པཱ་ནིའི་བུ་ཡིན་ལ། པཱ་ནི་ནི་ཤེ་མེར་གྱི་བུ་ཡིན། 47 ཤེ་མེར་ནི་མཱ་ལིའི་བུ་ཡིན་པ་དང་། མཱ་ལི་ནི་མུ་ཤིའི་བུ་ཡིན་ཞིང་། མུ་ཤི་ནི་མཱ་རཱ་རེའེ་ཡི་བུ་ཡིན་ལ། མཱ་རཱ་རེའེ་ནི་ལེ་ཝིའི་བུ་ཡིན་ནོ། ། 48 དེ་དག་གི་གཉེན་ཉེ་ལེ་ཝི་པ་རྣམས་ནི་དཀོན་མཆོག་གི་བཞུགས་གནས་ཡིན་པའི་གུར་མཆོག་ནང་དུ་ཞབས་ཏོག་ཐམས་ཅད་བསྒྲུབ་པར་བསྐོས་པའོ། །

49 དཀོན་མཆོག་གི་ཞབས་ཕྱི་མོ་ཤེས་བཀའ་བསྩལ་པ་བཞིན་དུ། ཨ་རོན་དང་དེའི་བུ་རབས་ཚ་རྒྱུད་རྣམས་ཀྱིས་སྦྱིན་སྲེག་གི་མཆོད་ཁྲི་དང་། སྤོས་ཁྲིའི་ཁར་མཆོད་པ་འབུལ་ཞིང་སྤོས་བསྒྲོན་པ་དང་། གནས་དམ་མཆོག་གི་ཞབས་ཏོག་ཐམས་ཅད་བསྒྲུབས་ནས། ཡེས་ར་ཨེལ་པ་རྣམས་ཀྱི་དོན་དུ་སྡིག་བཤགས་བྱེད་པ་ཡིན་ནོ། ། 50 ཨ་རོན་གྱི་བུ་རབས་ཚ་རྒྱུད་རྣམས་ནི་འདི་ལྟ་སྟེ། ཨ་རོན་གྱི་བུ་ནི་ཨེ་ལི་ཨ་ཟར་ཡིན་པ་དང་། ཨེ་ལི་ཨ་ཟར་གྱི་བུ་ནི་ཕི་ནེ་ཧེ་དང་། ཕི་ནེ་ཧེ་ཡི་བུ་ནི་ཨ་བི་ཤུ་ཨ་ཡིན། 51 ཨ་བི་ཤུ་ཨ་ཡི་བུ་ནི་པུག་ཀི་ཡིན་པ་དང་། པུག་ཀིའི་བུ་ནི་ཨུ་ཟི་ཡིན་ལ། ཨུ་ཟིའི་བུ་ནི་ཟེ་རཱ་ཡཱ་ཡིན། 52 ཟེ་རཱ་ཡཱ་ཡི་བུ་ནི་མེ་ར་ཡོད་ཡིན་པ་དང་། མེ་ར་ཡོད་ཀྱི་བུ་ནི་ཨ་མར་ཡཱ་ཡིན་ལ། ཨ་མར་ཡཱའི་བུ་ནི་ཨ་ཧི་ཏུབ་ཡིན། 53 ཨ་ཧི་ཏུབ་ཀྱི་བུ་ནི་ཟཱ་ཏོག་ཡིན་པ་དང་། ཟཱ་ཏོག་གི་བུ་ནི་ཨ་ཧི་མཱ་ཨ་སི་ཡིན་ནོ། །

54 ཡང་ཁོ་རྣམས་ཀྱི་མངའ་ཁོངས་སུ་ཁོ་རྣམས་སྒར་ས་བཞིན་གནས་པའི་ཡུལ་རྣམས་ནི་འདི་ལྟར། ཀོ་ཧད་པའི་ཁྲོད་ཨ་རོན་གྱི་བུ་རབས་ཚ་རྒྱུད་ཀྱིས་རྒྱན་བླངས་ནས་ཐོབ་པ་ཡིན་ཏེ། 55 ཡེས་ར་ཨེལ་པ་རྣམས་ཀྱིས་ཡ་ཧུ་དཱའི་ཡུལ་གྱི་ཧེབ་རོན་དང་དེའི་མཐའ་འཁོར་གྱི་རྩྭ་ས་དག་ཁོ་རྣམས་ལ་སྤྲད་ཀྱང་། 56 གྲོང་ཁྱེར་དེའི་ཞིང་ས་དང་དེར་གཏོགས་པའི་གྲོང་ཚོ་རྣམས་ནི་ཡེ་ཕུན་ནེའི་བུ་ཀཱ་ལེབ་ལ་སྤྲད་པའོ། ། 57 ཡེས་ར་ཨེལ་པ་རྣམས་ཀྱིས་སྐྱབས་བཅོལ་གྲོང་ཁྱེར་ཏེ་ཧེབ་རོན་ནི་ཨ་རོན་གྱི་བུ་རབས་ཚ་རྒྱུད་རྣམས་ལ་སྤྲད་པ་དང་། ཡང་ལིབ་ནཱ་དང་དེའི་རྩྭ་ས་དང་། ཡད་ཏིར་དང་དེའི་རྩྭ་ས། ཨེ་སི་ཏེ་མོ་ཨ་དང་དེའི་རྩྭ་ས། 58 ཧི་ལོན་དང་དེའི་རྩྭ་ས། དི་བིར་དང་དེའི་རྩྭ་ས། 59 ཨ་ཤན་དང་དེའི་རྩྭ་ས། པེད་ཤེ་མེ་སི་དང་དེའི་རྩྭ་ས་བཅས་ཀྱང་ཡོད་དོ། ། 60 ཡང་པེན་ཡཱ་མེན་ཚོ་པ་ལས། གེ་བཱ་དང་དེའི་རྩྭ་ས་དང་། ཨལ་ལེ་མེད་དང་དེའི་རྩྭ་ས། ཨ་ན་ཐོད་དང་དེའི་རྩྭ་ས་བཅས་ཀྱང་ཨ་རོན་གྱི་བུ་རབས་ཚ་རྒྱུད་རྣམས་ལ་སྤྲད་པ་དང་། དེ་དག་གི་རིགས་རྒྱུད་སོ་སོར་བསྡོམས་པས་གྲོང་ཁྱེར་བཅུ་གསུམ་ཐོབ་པ་ཡིན། 61 ཡང་ཀོ་ཧད་པའི་ཁྱིམ་རྒྱུད་ལྷག་ལུས་རྣམས་ཀྱི་བུ་རབས་ཚ་རྒྱུད་རྣམས་ལ་རྒྱན་འཕངས་པ་དང་། མཱ་ན་ཤེའི་ཚོ་པ་ཕྱེད་ཀ་ལས་གྲོང་ཁྱེར་བཅུ་ཐོབ་བོ། ། 62 ཡང་གེར་ཤོན་གྱི་བུ་རབས་ཚ་རྒྱུད་རྣམས་ལ་རང་གི་ཁྱིམ་རྒྱུད་བཞིན་དུ། ཡེས་སི་ཀཱར་གྱི་ཚོ་པ་དང་། ཨ་ཤེར་གྱི་ཚོ་པ། ནཱབ་ཐ་ལིའི་ཚོ་པ། པཱ་ཤན་ལ་གནས་པའི་མཱ་ན་ཤེའི་ཚོ་པ་བཅས་ལས་གྲོང་ཁྱེར་བཅུ་གསུམ་ཐོབ་བོ། ། 63 ཡང་མཱ་རཱ་རེའེ་ཡི་བུ་རབས་ཚ་རྒྱུད་རྣམས་ལ་རྒྱན་འཕངས་ནས། རང་གི་ཁྱིམ་རྒྱུད་བཞིན་དུ། རུ་བེན་གྱི་ཚོ་པ་དང་། གཱ་རྡུའི་ཚོ་པ། ཟེ་བུ་ལུན་གྱི་ཚོ་པ་བཅས་ལས་གྲོང་ཁྱེར་བཅུ་གཉིས་ཐོབ་བོ། ། 64 ཡེས་ར་ཨེལ་པ་རྣམས་ཀྱིས་གྲོང་ཁྱེར་དེ་དག་དང་དེའི་རྩྭ་ས་བཅས་ནི་ལེ་ཝི་པ་རྣམས་ལ་བགོས་པ་དང་། 65 ཡང་ཡ་ཧུ་དཱའི་ཚོ་པ་དང་། སི་མུ་ཨོན་གྱི་ཚོ་པ་དང་། པེན་ཡཱ་མེན་གྱི་ཚོ་པ་བཅས་ལས་རྒྱན་བླངས་ནས་གོང་གི་མིང་བརྗོད་ཟིན་པའི་གྲོང་ཁྱེར་ཡང་དེ་རྣམས་ལ་སྤྲད། 66 ཡང་ཀོ་ཧད་ཀྱི་བུ་རབས་ཚ་རྒྱུད་དག་གི་ཁྱིམ་རྒྱུད་ཁྲོད་ཀྱི་འགའ་ཤས་ལ་ཨེ་ཕཱར་ཡིམ་གྱི་ཚོ་པ་ལས་ཀྱང་དེ་དག་མངའ་འོག་གི་གྲོང་ཁྱེར་རྣམས་ཐོབ་བོ། ། 67 ཡེས་ར་ཨེལ་པ་རྣམས་ཀྱིས་ཡང་སྐྱབས་བཅོལ་གྲོང་ཁྱེར་ཏེ། ཨེ་ཕཱར་ཡིམ་གྱི་རི་ཁུལ་གྱི་སི་ཀེམ་དང་དེའི་རྩྭ་ས་རྣམས་དེ་དག་ལ་སྤྲད་པ་དང་། ཡང་གེ་ཟེར་དང་དེའི་རྩྭ་ས་རྣམས་དང་། 68 ཡོག་མེ་ཨམ་དང་དེའི་རྩྭ་ས་རྣམས་དང་། པེད་ཧོ་རོན་དང་དེའི་རྩྭ་ས་རྣམས་དང་། 69 ཨ་ཡཱ་ལོན་དང་དེའི་རྩྭ་ས་རྣམས་དང་། གཱད་རིམ་མོན་དང་དེའི་རྩྭ་ས་རྣམས་ཀྱང་ཡོད་དོ། ། 70 ཡེས་ར་ཨེལ་པ་རྣམས་ཀྱིས་ཡང་མཱ་ན་ཤེའི་ཚོ་པ་ཕྱེད་ཀ་ལས། ཨ་ནེར་དང་དེའི་རྩྭ་ས་རྣམས་དང་། པིལ་ཨམ་དང་དེའི་རྩྭ་ས་རྣམས་ནི་ཀོ་ཧད་པའི་ཁྱིམ་རྒྱུད་འཕྲོ་མ་རྣམས་ལ་སྤྲད་དོ། ། 71 ཡང་མཱ་ན་ཤེའི་ཚོ་པ་ཕྱེད་ཀའི་ཁྱིམ་རྒྱུད་ལས། པཱ་ཤན་གྱི་གོ་ལན་དང་དེའི་རྩྭ་ས་རྣམས་དང་། ཨ་ཤཱ་ཐ་རོད་དང་དེའི་རྩྭ་ས་རྣམས་གེར་ཤོན་གྱི་བུ་རབས་ཚ་རྒྱུད་ལ་སྤྲད་དོ། ། 72 ཡང་ཡེས་སི་ཀཱར་གྱི་ཚོ་པ་ལས། ཀེ་དེ་སི་དང་དེའི་རྩྭ་ས་རྣམས་དང་། ད་བེ་རད་དང་དེའི་རྩྭ་ས་རྣམས་དང་། 73 རཱ་མོད་དང་དེའི་རྩྭ་ས་རྣམས་དང་། ཨ་ནེམ་དང་དེའི་རྩྭ་ས་རྣམས་དང་། 74 ཨ་ཤེར་གྱི་ཚོ་པ་ལས། མ་ཤལ་དང་དེའི་རྩྭ་ས་རྣམས་དང་། ཨབ་དོན་དང་དེའི་རྩྭ་ས་རྣམས་དང་། 75 ཧུ་ཀོག་དང་དེའི་རྩྭ་ས་རྣམས་དང་། རེ་ཧོབ་དང་དེའི་རྩྭ་ས་རྣམས་དང་། 76 ནཱབ་ཐ་ལིའི་ཚོ་པ་ལས། ག་ལིལ་ཡུལ་ལ་གཏོགས་པའི་ཀེ་དེ་སི་དང་དེའི་རྩྭ་ས་རྣམས་དང་། ཧམ་མོན་དང་དེའི་རྩྭ་ས་རྣམས་དང་། ཀིར་ཡ་ཏ་ཨིམ་དང་དེའི་རྩྭ་ས་རྣམས་ཐོབ་བོ། ། 77 ཟེ་བུ་ལུན་གྱི་ཚོ་པ་ལས། རིམ་མོ་ནོ་དང་དེའི་རྩྭ་ས་རྣམས་དང་། ཐ་པོར་དང་དེའི་རྩྭ་ས་རྣམས་མཱ་རཱ་རེའེ་ཡི་བུ་རྒྱུད་ལྷག་ལུས་རྣམས་ལ་སྤྲད་པ་དང་། 78 ཡང་ཡོར་དན་གཙང་པོའི་ཕ་རོལ་ཏུ། ཡེ་རུ་ཀོ་ཡི་དྲང་ཐད་དེ་ཡོར་དན་གཙང་པོའི་ཤར་ཕྱོགས་སུ། རུ་བེན་གྱི་ཚོ་པ་ལས་དབེན་སྟོང་དུ་ཡོད་པའི་པེ་ཙེར་དང་དེའི་རྩྭ་ས་རྣམས་དང་། ཡ་ཙཱ་དང་དེའི་རྩྭ་ས་རྣམས་དང་། 79 ཀེ་དེ་མོད་དང་དེའི་རྩྭ་ས་རྣམས་དང་། མེ་ཕཱ་ཨད་དང་དེའི་རྩྭ་ས་རྣམས་དང་། 80 གཱ་རྡུའི་ཚོ་པ་ལས། གིལ་ཨད་ཀྱི་རཱ་མོད་དང་དེའི་རྩྭ་ས་རྣམས་དང་། མཱ་ཧ་ནཱ་ཡིམ་དང་དེའི་རྩྭ་ས་རྣམས་དང་། 81 ཧེ་སི་པོན་དང་དེའི་རྩྭ་ས་རྣམས་དང་། ཡཱ་ཟེར་དང་དེའི་རྩྭ་ས་རྣམས་ཐོབ་བོ། །

ལེའུ་བདུན་པ།

ཡེས་སི་ཀཱར་གྱི་ཚོ་པ།

1 ཡེས་སི་ཀཱར་གྱི་བུ་ནི་ཐོ་ལཱ་དང་ཕུ༌བཱ། ཡ་ཤུབ། ཤིམ་རོན་བཅས་བསྡོམས་པས་བཞིའོ། ། 2 ཐོ་ལཱའི་བུ་ནི་ཨུ་ཟི་དང་རེ་ཕཱ་ཡ། ཡེ་རི་ཨེལ། ཡ་མ་ཨི། ཡིབ་སམ། སཱ་མུ་ཨེལ་བཅས་ཡིན་ལ། དེ་ཐམས་ཅད་ནི་ཐོ་ལཱ་ཁྱིམ་རྒྱུད་ཀྱི་འགོ་དཔོན་ཡིན་པ་དང་། ཁོ་རྣམས་ཀྱི་མི་རབས་དེའི་དམག་མི་དཔའ་རྩལ་ཅན་རྣམས་ཡིན། དཱ་བིད་ཀྱི་དུས་སུ་སླེབས་པ་ན་དེ་དག་གི་མི་གྲངས་བསྡོམས་པས་ཉིས་ཁྲི་ཉིས་སྟོང་དྲུག་བརྒྱ་ཡོད། 3 ཡང་ཨུ་ཟིའི་བུ་ནི་ཡིས་རག་ཡཱ་ཡིན་ལ། ཡིས་རག་ཡཱའི་བུ་ནི་མེའ་ཀཱ་ཨེལ་དང་ཨོ་བད་ཡཱ། ཡོ་ཨེལ། ཡིས་ཤི་ཡཱ་བཅས་བསྡོམས་པས་ལྔ་ཡོད། དེ་ཐམས་ཅད་ཁྱིམ་རྒྱུད་སོ་སོའི་འགོ་དཔོན་ཡིན་ནོ། ། 4 ད་དུང་དེ་དག་གི་ཁྲོད་དུ་རང་རང་གི་རུས་རྒྱུད་དང་ཁྱིམ་རྒྱུད་བཞིན་དུ། དམག་འཐབ་ལ་ཞུགས་ནུས་པའི་དམག་དཔུང་མི་སུམ་ཁྲི་དྲུག་སྟོང་ཡོད་ཅིང་། གང་ལ་ཞེ་ན། དེ་རྣམས་ལ་ཆུང་མ་དང་བུ་ཧ་ཅང་མང་པོ་ཡོད་པས་སོ། ། 5 དེ་དག་གི་སྤུན་རྣམས་ནི་ཡེས་སི་ཀཱར་གྱི་རིགས་རྒྱུད་ཐམས་ཅད་ཀྱི་ཁྲོད་དུ་དམག་མི་དཔའ་རྩལ་ཅན་ཡིན་ལ། ཁྱིམ་རབས་བཞིན་ཐོ་བརྒྱབ་པ་བསྡོམས་པས་བརྒྱད་ཁྲི་བདུན་སྟོང་ཡོད་དོ། །

པེན་ཡཱ་མེན་གྱི་ཚོ་པ།

6 པེན་ཡཱ་མེན་གྱི་བུ་ནི་པེ་ལཱ་དང་པེ༌ཀེར། ཡེ་དི་ཡཱ་ཨེལ་བཅས་བསྡོམས་པས་གསུམ་མོ། ། 7 པེ་ལཱ་ཡི་བུ་ནི་ཨེ་ཙེ་བོན་དང་ཨུ་ཟི། ཨུ་ཟི་ཨེལ། ཡེ་རི་མོད། ཨི་རི་བཅས་བསྡོམས་པས་ལྔའོ། །དེ་ཐམས་ཅད་ཁྱིམ་རྒྱུད་སོ་སོའི་འགོ་དཔོན་དང་དམག་མི་དཔའ་རྩལ་ཅན་རྣམས་ཡིན་ལ། ཁྱིམ་རབས་བཞིན་ཐོ་བརྒྱབ་པ་བསྡོམས་པས་མི་ཉིས་ཁྲི་ཉིས་སྟོང་སོ་བཞི་ཡོད་དོ། ། 8 པེ༌ཀེར་གྱི་བུ་ནི་ཟེ་མི་རཱ་དང་ཡོ་ཨ་སི། ཨེ་ལི་ཨེ་བཟིར། ཨེལ་ཡོ་ཨེ་ན་ཨི། ཨོམ་རི། ཡེ་རེ་མོད། ཨ་བི་ཡཱ། ཨ་ན་ཐོད། ཨ་ལེ་མེད་བཅས་ཡིན་ལ། དེ་ཐམས་ཅད་ནི་པེ་ཀེར་གྱི་བུའོ། ། 9 དེ་ཐམས་ཅད་ནི་ཁྱིམ་རྒྱུད་སོ་སོའི་འགོ་དཔོན་དང་དམག་མི་དཔའ་རྩལ་ཅན་རྣམས་ཡིན་ལ། ཁྱིམ་རབས་བཞིན་ཐོ་བརྒྱབ་པ་བསྡོམས་པས་མི་ཉིས་ཁྲི་ཉིས་བརྒྱ་ཡོད་དོ། ། 10 ཡེ་དི་ཡཱ་ཨེལ་གྱི་བུ་ནི་པིལ་ཧན་ཡིན་ལ། པིལ་ཧན་གྱི་བུ་ནི་ཡེ་ཨུ་སི་དང་པེན་ཡཱ་མེན། ཡེ་ཧུད། ཀེ་ན་ཨ་ནཱ། ཟེ་ཐན། ཐཱར་ཞིས། ཨ་ཧི་ཤ་ཧར་བཅས་ཡིན་ལ། 11 དེ་ཐམས་ཅད་ནི་ཡེ་དི་ཡཱ་ཨེལ་གྱི་བུ་ཡིན་པ་དང་། ཁྱིམ་རྒྱུད་སོ་སོའི་འགོ་དཔོན་དང་དམག་མི་དཔའ་རྩལ་ཅན་རྣམས་ཡིན་ལ། དམག་འཐབ་ལ་ཞུགས་ནུས་པ་བསྡོམས་པས་མི་ཆིག་ཁྲི་བདུན་སྟོང་ཉིས་བརྒྱ་ཡོད་དོ། ། 12 ཡང་ཨིར་གྱི་བུ་ཤུབ་ཕིམ་དང་ཧུ༌ཕིམ་གཉིས་དང་། ཨ་ཧེར་གྱི་བུ་ཧུ་ཤིམ་བཅས་ཡོད་དོ། །

ནཱབ་ཐ་ལིའི་ཚོ་པ།

13 ཡང་ནཱབ་ཐ་ལིའི་བུ་ནི་ཡ་ཙི་ཨེལ་དང་གུ༌ནེ། ཡེ༌ཚིར། ཤལ་ལུམ་བཅས་ཡིན་ལ། དེ་ཐམས་ཅད་ནི་པིལ་ཧའི་བུ་རབས་ཚ་རྒྱུད་དོ། །

མཱ་ན་ཤེའི་ཚོ་པ།

14 མཱ་ན་ཤེའི་བུ་ཨ་སི་རི་ཨེལ་ནི་ཁོའི་ཆུན་མ་ཨ་རམ་པའི་བུད་མེད་ལས་སྐྱེས་ཤིང་། མོས་གིལ་ཨད་ཀྱི་ཕ་མཱ་ཀིར་ཞེས་པའང་བཙས་པའོ། ། 15 མཱ་ཀིར་གྱིས་ཆུང་མ་ཞིག་བླངས་པ་ནི་ཧུ༌ཕིམ་དང་ཤུབ་ཕིམ་གཉིས་ཀྱི་སྲིང་མོ་ཡིན་ཞིང་མིང་ལ་མ་ཨ་ཀཱ་ཞེས་བྱའོ། །མཱ་ན་ཤེའི་བུ་གཉིས་པའི་མིང་ལ་ཚེ་ལོ་ཕེ་ཧད་ཅེས་བྱ་སྟེ་ཚེ་ལོ་ཕེ་ཧད་ལ་བུ་མོ་འགའ་ལས་མ་སྐྱེས་སོ། ། 16 མཱ་ཀིར་གྱི་ཆུང་མ་མ་ཨ་ཀཱ་ལ་བུ་ཞིག་སྐྱེས་ཏེ། མོས་དེའི་མིང་ལ་ཕེ་རེ་སི་ཞེས་བཏགས་ཤིང་། དེའི་ནུ་བོའི་མིང་ལ་ཤེ་རེ་སི་ཞེས་བྱའོ། །ཤེ་རེ་སིའི་བུ་ནི་ཨུ་ལམ་དང་རཱ་ཀེམ་ཡིན་ནོ། ། 17 ཨུ་ལམ་གྱི་བུ་ནི་པེ་དན་ཡིན་ལ། དེ་ཐམས་ཅད་གིལ་ཨད་ཀྱི་བུ་རབས་ཚ་རྒྱུད་ཡིན་པ་དང་། གིལ་ཨད་ནི་མཱ་ཀིར་གྱི་བུ་ཡིན་ལ། མཱ་ཀིར་ནི་མཱ་ན་ཤེའི་བུའོ། ། 18 ཡང་གིལ་ཨད་ཀྱི་སྲིང་མོ་ཧམ་མོ་ལེ་ཁེད་ལས་ཨི་སི་ཧོད་དང་ཨ་བི་ཨེ་ཟཱེར། མཱ་ལཱ་བཅས་སྐྱེས་སོ། ། 19 ཤེ་མི་ད་ཡི་བུ་ནི་ཨ་ཧ་ཡན་དང་ཤེ་ཀེམ། ལིག་ཧི། ཨ་ནི་ཡམ་བཅས་ཡིན་ནོ། །

ཨེ་ཕཱར་ཡིམ་གྱི་ཚོ་པ།

20 ཨེ་ཕཱར་ཡིམ་གྱི་བུ་ནི་ཤུ་ཏེ་ལཱ་ཡིན་པ་དང་། ཤུ་ཏེ་ལཱ་ཡི་བུ་ནི་པེ་རེད་ཡིན་ལ། པེ་རེད་ཀྱི་བུ་ནི་ཐ་ཧད་དང་། ཐ་ཧད་ཀྱི་བུ་ནི་ཨེལ་ཨ་ཐ་དང་། ཨེལ་ཨ་ཐ་ཡི་བུ་ནི་ཐ་ཧད་ཡིན། 21 ཐ་ཧད་ཀྱི་བུ་ནི་ཟཱ་བད་ཡིན་པ་དང་། ཟཱ་བད་ཀྱི་བུ་ནི་ཤུ་ཏེ་ལཱ་ཡིན་ནོ། །ཨེ་ཕཱར་ཡིམ་ *གྱི་བུ་ཨེ་ཟེར་དང་ཨེལ་ཨད་གཉིས་མར་སོང་ནས་གཱད་པའི་ཕྱུགས་ཟོག་ཕྲོགས་པས། ཡུལ་དེའི་གཞིས་སྐྱེས་གཱད་པ་རྣམས་ཀྱིས་བསད་པ་ཡིན། 22 དེ་དག་གི་ཕ་ཨེ་ཕཱར་ཡིམ་གྱིས་ཉིན་མང་པོར་མྱ་ངན་བྱས་པ་དང་། དེའི་སྤུན་རྣམས་འོངས་ནས་ཁོ་ལ་སེམས་གསོ་བྱས་པའོ། ། 23 དེ་ནས་ཨེ་ཕཱར་ཡིམ་རང་གི་ཆུང་མ་དང་འགྲོགས་ནས་མོ་མངལ་དང་ལྡན་པར་གྱུར་ཏེ་བུ་ཞིག་བཙས་པ་ལ། ཨེ་ཕཱར་ཡིམ་གྱིས་བུ་ཡི་མིང་ལ་པེ་རེ་ཡཱ་ཞེས་བཏགས་པ་སྟེ། ཅི་ལ་ཞེ་ན། ཁོའི་ཁྱིམ་དུ་རྐྱེན་ངན་བྱུང་བའི་ཕྱིར་རོ། ། 24 ཁོའི་བུ་མོ་ནི་ཤེ་ཨེ་རཱ་ཡིན་ལ། པེད་ཧོ་རོན་གོང་འོག་དང་། ཨུ་ཟེན་ཤེ་ཨེ་རཱ་བཅས་རྩིག་མཁན་ཡིན་ནོ། ། 25 པེ་རེ་ཡཱ་ཡི་བུ་ནི་རེ་ཕཱ་དང་རེ་ཤེབ་ཡིན་ལ། རེ་ཤེབ་ཀྱི་བུ་ནི་ཏེ་ལཱ་དང་། ཏེ་ལཱའི་བུ་ནི་ཐ་ཧན་ཡིན། 26 ཐ་ཧན་གྱི་བུ་ནི་ལཱ་དན་ཡིན་ལ། ལཱ་དན་གྱི་བུ་ནི་ཨམ་མེ་ཧུད་ཡིན་པ་དང་། ཨམ་མེ་ཧུད་ཀྱི་བུ་ནི་ཨེ་ལི་ཤ་མཱ་ཡིན། 27 ཨེ་ལི་ཤ་མཱའི་བུ་ནི་ནུན་ཡིན་པ་དང་། ནུན་གྱི་བུ་ནི་ཡོ་ཤུ་ཨ་ཡིན་ནོ། ། 28 ཨེ་ཕཱར་ཡིམ་པའི་ཡུལ་དང་སྡོད་གནས་ནི་པེད་ཨེལ་དང་དེའི་གྲོང་ཚོ་རྣམས་དང་། ཤར་དུ་ན་ཨ་རན་དང་། ནུབ་ཏུ་གེ་ཟེར་དང་དེའི་གྲོང་ཚོ་རྣམས་དང་། སི་ཀེམ་དང་དེའི་གྲོང་ཚོ་རྣམས་དང་། ཨ་ཡཱ་དང་དེའི་གྲོང་ཚོ་རྣམས་ཡིན་ལ། 29 ད་དུང་མཱ་ན་ཤེ་ཚོ་པའི་ས་མཚམས་དང་ཉེ་སར། པེད་ཤེ་ཨན་དང་དེའི་གྲོང་ཚོ་རྣམས་དང་། ཐ་ཨ་ནག་དང་དེའི་གྲོང་ཚོ་རྣམས་དང་། མེ་གིད་དོ་དང་དེའི་གྲོང་ཚོ་རྣམས་དང་། དཱོར་དང་དེའི་གྲོང་ཚོ་རྣམས་ཡོད་པའོ། །ཡེས་ར་ཨེལ་གྱི་བུ་ཡོ་སེབ་ཀྱི་བུ་རབས་ཚ་རྒྱུད་རྣམས་ཡུལ་དེ་རྣམས་སུ་བསྡད་པ་ཡིན་ནོ། །

ཨ་ཤེར་གྱི་ཚོ་པ།

30 ཨ་ཤེར་གྱི་བུ་ནི་ཡིམ་ནཱ་དང་ཡེས་བཱ། ཡེས་བི། པེ་རེ་ཡཱ་བཅས་ཡིན་ལ། ད་དུང་དེ་དག་གི་སྲིང་མོ་སེ་རཱ་ཡང་ཡོད། 31 པེ་རེ་ཡཱའི་བུ་ནི་ཧེ་བེར་དང་མཱལ་ཀི་ཨེལ་ཡིན་ལ། མཱལ་ཀི་ཨེལ་ནི་པིར་ཟ་ཡིད་ཀྱི་ཕའོ། ། 32 ཧེ་བེར་ལས་ཡབ་ལེད་དང་ཤོ་མེར། ཧོ་ཐམ། དེ་དག་གི་སྲིང་མོ་ཤུ་ཨ་བཅས་མཆེད་པའོ། ། 33 ཡབ་ལེད་ཀྱི་བུ་ནི་ཕཱ་སག་དང་པིམ་ཧལ། ཨ་ཤ་ཝད་བཅས་ཡིན་ལ། དེ་དག་ནི་ཡབ་ལེད་ཀྱི་བུ་ཡིན་ནོ། ། 34 ཤེ་མེར་གྱི་བུ་ནི་ཨ་ཧི་དང་རོ་གཱ། ཡེ་ཧུབ་བཱ། ཨ་རམ་བཅས་ཡིན། 35 ཤེ་མེར་གྱི་སྤུན་ཧེ་ལེམ་གྱི་བུ་ནི་ཙོ་ཕཱ་དང་ཡིམ་ནཱ། ཤེ་ལེ་སི། ཨ་མལ་བཅས་ཡིན། 36 ཙོ་ཕཱ་ཡི་བུ་ནི་སུ་ཨ་དང་ཧར་ནེ་ཕེར། ཤུ་ཨལ། པེ་རི། ཡིམ་རཱ། 37 པེ་ཙེར། ཧོད། ཤམ་མཱ། ཤིལ་ཤུ། ཡིད་རཱན། པེ་ཨེ་རཱ་བཅས་ཡིན་ནོ། ། 38 ཡེ་ཐེར་གྱི་བུ་ནི་ཡེ་ཕུན་ནེ་དང་ཕི་སི་ཕཱ། ཨ་རཱ་བཅས་ཡིན། 39 ཡུལ་ལཱའི་བུ་ནི་ཨ་རཱ་དང་ཧན་ནི་ཨེལ། རི་ཟི་ཡཱ་བཅས་ཡིན་ནོ། ། 40 དེ་ཐམས་ཅད་ནི་ཨ་ཤེར་གྱི་བུ་རབས་ཚ་རྒྱུད་དེ། ཁོ་ཚོའི་ཁྱིམ་རྒྱུད་སོ་སོའི་འགོ་དཔོན་དང་དམག་མི་ཕུལ་བྱུང་དཔའ་རྩལ་ཅན་དང་། འགོ་དཔོན་རྣམས་ཀྱི་གཙོ་བོར་གྱུར་པ་ཡིན། ཁྱིམ་རབས་བཞིན་ཐོ་བརྒྱབ་པའི་མི་གྲངས་ཏེ། དམག་འཐབ་ལ་ཞུགས་ནུས་པ་བསྡོམས་པས་མི་ཉིས་ཁྲི་དྲུག་སྟོང་ཡོད་པའོ། །

ལེའུ་བརྒྱད་པ།

པེན་ཡཱ་མེན་པ་སོ་ལོའི་ཁྱིམ་རབས།

1 ཡང་པེན་ཡཱ་མེན་ལས་བུ་སྐྱེས་འགོ་པེ་ལཱ་དང་། བུ་གཉིས་པ་ཨ་ཤ༌བེལ། བུ་གསུམ་པ་ཨ་ཧ་རཱ། 2 བུ་བཞི་པ་ནོ་ཧཱ། བུ་ལྔ་པ་ར་ཕཱ་བཅས་མཆེད་དོ། ། 3 ཡང་པེ་ལཱ་ཡི་བུ་ནི་ཨད་དར་དང་། གེ་རཱ། ཨ་བི་ཧུད། 4 ཨ་བི་ཤུ་ཨ། ནཱ་ཨ༌མཱན། ཨ་ཧོ་ཨ། 5 གེ་རཱ། ཤེ་ཕུ་ཕན། ཧུ་རཱམ་བཅས་སོ། ། 6 ཡང་འདི་རྣམས་ནི་ཨེ་ཧུད་ཀྱི་བུ་རབས་ཚ་རྒྱུད་རྣམས་ཡིན་ཏེ། ཁོ་རྣམས་ནི་གེ་བཱ་རུ་གཞིས་ཆགས་པའི་ཁྱིམ་རྒྱུད་སོ་སོའི་འགོ་དཔོན་ཡིན་ལ། སྔར་མཱ་ན་ཧད་དུ་སྤྱུགས་པའོ། ། 7 ཨེ་ཧུད་ཀྱི་བུ་ནི་ནཱ་ཨ༌མཱན་དང་། ཨ་ཧི་ཡཱ། གེ་རཱ་བཅས་ཡིན་ལ། གེ་རཱ་ཡིས་ཁོ་རྣམས་སྤྱུགས་པ་ཡིན་ནོ། །དེ་ལས་ཨུ་ཟཱ་དང་ཨ་ཧི་ཧུད་མཆེད་དོ། ། 8 ཡང་ཤཱ་ཧ་ར་ཨིམ་གྱིས་རང་གི་ཆུང་མ་ཧུ་ཤིམ་དང་པཱ་ཨ་ར་གཉིས་དོར་རྗེས། མོ་ཨབ་ཡུལ་དུ་བུ་རྣམས་སྐྱེས་སོ། ། 9 དེའི་ཆུང་མ་ཧོ་དེ་སི་ལས་ཡོ་བཱབ་དང་། ཙིབ་ཡཱ། མེ་ཤཱ། མཱལ་ཀམ། 10 ཡེ་ཨུ་ཟི། སག་ཡཱ། མིར་མཱ་བཅས་མཆེད་དེ། དེའི་བུ་འདི་ཐམས་ཅད་ནི་ཁྱིམ་རྒྱུད་དག་གི་འགོ་དཔོན་ཡིན། 11 ཧུ་ཤིམ་ལས་ཁོ་ལ་ཨ་བི་ཏུབ་དང་ཨེལ་ཕཱ་ཨལ་གཉིས་མཆེད་དེ། 12 ཨེལ་ཕཱ་ཨལ་གྱི་བུ་ནི་ཨེ་བེར་དང་། མེ་ཤཱམ། ཤེ་མེད་བཅས་ཡིན་ལ། ཤེ་མེད་ཀྱིས་ཨོ་ནོ་དང་ལོད་གཉིས་དང་། གྲོང་ཁྱེར་དེ་གཉིས་ཀའི་གྲོང་ཚོ་རྣམས་བརྩིགས་སོ། ། 13 ད་དུང་པེ་རེ་ཡཱ་དང་ཤེ་མཱ་གཉིས་ཀྱང་ཡོད་ལ། ཁོ་རྣམས་ནི་ཨ་ཡཱ་ལོན་དུ་གཞིས་ཆགས་པའི་ཁྱིམ་རྒྱུད་སོ་སོའི་འགོ་དཔོན་ཡིན་ཞིང་། དེ་གཉིས་ཀྱིས་གཱད་པ་རྣམས་ཕྱིར་བསྐྲད་པ་ཡིན། 14 ཡང་པེ་རེ་ཡཱ་ཡི་བུ་ནི་ཨ་ཧི་ཡོ་དང་། ཤཱ་ཤག ཡེ་རེ་མོད། 15 ཟེ་བད་ཡཱ། ཨ་རད། ཨེ་དེར། 16 མེའ་ཀཱ་ཨེལ། ཡིས་ཕཱ། ཡོ་ཧ་བཅས་ཡིན་ནོ། ། 17 ཡང་ཨེལ་ཕཱ་ཨལ་གྱི་བུ་ནི་ཟེ་བད་ཡཱ་དང་། མཱེ་ཤུལ་ལིམ། ཧི་སི་ཀི། ཧེ་བེར། 18 ཡིས་མེ་ར་ཨི། ཡི་ཟ་ལི་ཡཱ། ཡོ་བཱབ་བཅས་སོ། ། 19 ཤིམ་ཨི་ཡི་བུ་ནི་ཡཱ་ཀིམ་དང་། ཟིག་རི། ཟབ་དི། 20 ཨེ་ལི་ཨེ་ན་ཨི། ཙིལ་ལེ་ཐ་ཨི། ཨེ་ལི་ཨེལ། 21 ཨ་དཱ་ཡ། པེ་ར་ཡཱ། ཤིམ་རད་བཅས་སོ། ། 22 ཤཱ་ཤག་གི་བུ་ནི་ཡིས་པན་དང་། ཨེ་བེར། ཨེ་ལི་ཨལ། 23 ཨབ་དོན། ཟིག་རི། ཧ་ནན། 24 ཧ་ནན་ཡཱ། ཨེ་ལཱམ། ཨན་ཐོ་ཐི་ཡཱ། 25 ཡིབ་དེ་ཡཱ། ཕེ་ནུ་ཨེལ་བཅས་སོ། ། 26 ཡེ་རོ་ཧམ་གྱི་བུ་ནི་ཤམ་ཤེ་ར་ཨི་དང་། ཤེ་ཧར་ཡཱ། ཨ་ཐལ་ཡཱ། 27 ཡ་ཨ་རེ་ཤི་ཡཱ། ཨེ་ལི་ཡཱ། ཟིག་རི་བཅས་སོ། ། 28 དེ་རྣམས་ནི་ཁྱིམ་རབས་བཞིན་དུ་ཐམས་ཅད་རང་རང་གི་ཁྱིམ་རྒྱུད་སོ་སོའི་འགོ་དཔོན་ཡིན་པ་དང་། ཡེ་རུ་སཱ་ལེམ་དུ་གནས་པའི་འགོ་དཔོན་རྣམས་ཡིན་ནོ། །

29 ཡང་གིབ་ཡོན་ཡུལ་དུ་སྡོད་པ་ནི་གིབ་ཡོན་གྱི་ཕ་ཡེ་ཨི་ཨེལ་ཡོད་པ་དང་། དེའི་ཆུང་མའི་མིང་ལ་མ་ཨ་ཀཱ་ཟེར་རོ། ། 30 དེའི་བུ་སྐྱེས་འགོ་ནི་ཨབ་དོན་ཡིན་ལ། དེ་ནས་ཙུར་དང་། ཁི་སི། པཱ་ཨལ། ནཱ་དབ། 31 གེ་དོར། ཨ་ཧི་ཡོ། ཟེ་ཀེར། མིག་ལོད་བཅས་ཡིན་ནོ། ། 32 ཡང་མིག་ལོད་ལས་ཤི་མེ་ཨ་མཆེད་དེ། དེ་དག་ཀྱང་རང་གི་གཉེན་ཉེ་དང་མཉམ་དུ་ཡེ་རུ་སཱ་ལེམ་ལ་གནས་ཤིང་། ཕན་ཚུན་ཉེ་བར་གནས་པའོ། ། 33 ནེར་ལས་ཁི་སི་མཆེད། ཁི་སི་ལས་སོ་ལོ་དང་། སོ་ལོ་ལས་ཡོ་ནཱ་ཐན་དང་། མལ་ཀི་ཤུ་ཨ། ཨ་བི་ནཱ་དབ། ཨིས་པོ་ཤེད་བཅས་མཆེད་དོ། ། 34 ཡོ་ནཱ་ཐན་གྱི་བུ་ནི་མེ་ཕི་པོ་ཤེད་ཡིན་ལ། མེ་ཕི་པོ་ཤེད་ལས་མི་ཀཱ་མཆེད་དོ། ། 35 མི་ཀཱ་ཡི་བུ་ནི་ཕི་ཐོན་དང་། མེ་ལེག ཐ་རེ་ཨ། ཨ་ཧ་ཟཱ་བཅས་ཡིན་ནོ། ། 36 ཨ་ཧ་ཟཱ་ལས་ཡེ་ཧོ་ཨ་དད་མཆེད་ཅིང་། ཡེ་ཧོ་ཨ་དད་ལས་ཨ་ལེ་མེད་དང་། ཨས་མ་ཝེད། ཟིམ་རེ་བཅས་མཆེད་པ་དང་། ཟིམ་རེ་ལས་མོ་ཟི་མཆེད་དོ། ། 37 མོ་ཟི་ལས་པི་ནེ་ཨ་མཆེད་པ་དང་། པི་ནེ་ཨ་ཡི་བུ་ནི་ར་ཕཱ་ཡིན་ལ། ར་ཕཱའི་བུ་ནི་ཨེལ་ཨ་སཱ་ཡིན། ཨེལ་ཨ་སཱའི་བུ་ནི་ཨ་ཙེལ་ཡིན། 38 ཡང་ཨ་ཙེལ་ལ་བུ་དྲུག་ཡོད་དེ། དེ་དག་གི་མིང་ནི་ཨས་རི་ཀམ་དང་། པོ་ཀེ་རུ། ཡེས་མ་ཨེལ། ཤེ་ཨར་ཡཱ། ཨོ་བད་ཡཱ། ཧ་ནན་བཅས་ཡིན་ལ། དེ་ཐམས་ཅད་ནི་ཨ་ཙེལ་གྱི་བུ་ཡིན་ནོ། ། 39 ཡང་ཨ་ཙེལ་གྱི་ནུ་བོ་ཨེ་ཤེག་གི་བུ་རྣམས་ནི། བུ་སྐྱེས་འགོ་ཨུ་ལམ་དང་། བུ་གཉིས་པ་ཡེ་ཨུ་སི། བུ་གསུམ་པ་ཨེ་ལི་ཕེ་ལེད་བཅས་སོ། ། 40 ཨུ་ལམ་གྱི་བུ་ཐམས་ཅད་དམག་མི་དཔའ་བོ་མདའ་རྩལ་ཅན་ཡིན། དེ་དག་ལ་བུ་རབས་ཚ་རྒྱུད་མང་ཞིང་བསྡོམས་པས་བརྒྱ་དང་ལྔ་བཅུ་ཡོད་ལ། དེ་ཐམས་ཅད་པེན་ཡཱ་མེན་ཚོ་པའི་ཡིན་ནོ། །

ལེའུ་དགུ་པ།

བཙན་ཁྲིད་ལས་ཕྱིར་ཡེ་རུ་སཱ་ལེམ་དུ་ལོག་པའི་མི་རྣམས།

1 ཡེས་ར་ཨེལ་པ་ཐམས་ཅད་ནི་ཁྱིམ་རབས་བཞིན་ཐོ་བརྒྱབ་ཡོད་ཅིང་། ལྟོས་དང་། དེ་ཐམས་ཅད་ཡེས་ར་ཨེལ་གྱི་རྒྱལ་པོའི་རྒྱལ་རབས་ནང་དུ་བཀོད་ཡོད། ཡ་ཧུ་དཱ་པ་རྣམས་ནི་དད་ལོག་གི་རྐྱེན་གྱིས་པཱ་པེལ་ལོན་དུ་བཙན་ཁྲིད་བྱས་པ་ཡིན། 2 ཐོག་མར་ཕྱིར་ཐོན་ཏེ་རང་གི་ས་སྐལ་དང་རང་གི་གྲོང་ཁྱེར་དུ་གནས་པ་རྣམས་ནི་ཡེས་ར་ཨེལ་པ་དང་། མཆོད་དཔོན་རྣམས་དང་། ལེ་ཝི་པ་རྣམས་དང་། མཆོད་གཡོག་པ་བཅས་ཡིན། 3 ཡེ་རུ་སཱ་ལེམ་དུ་སྡོད་པ་ནི་ཡ་ཧུ་དཱའི་ཚོ་པ་དང་། པེན་ཡཱ་མེན་གྱི་ཚོ་པ། ཨེ་ཕཱར་ཡིམ་གྱི་ཚོ་པ། མཱ་ན་ཤེའི་ཚོ་པ་བཅས་ནས་ཐོན་པའི་མི་རྣམས་ཡིན་ནོ། ། 4 ཡང་ཡ་ཧུ་དཱའི་བུ་ཕེ་རེལ་ཟིའི་བུ་རབས་ཚ་རྒྱུད་ཁྲོད་དུ་ཨུ་ཐ་ཨི་བྱ་བ་ཡོད་དེ། ཨུ་ཐ་ཨི་ནི་ཨམ་མེ་ཧུད་ཀྱི་བུ་ཡིན་ལ། ཨམ་མེ་ཧུད་ནི་ཨོམ་རིའི་བུ། ཨོམ་རི་ནི་ཨིམ་རིའི་བུ། ཨིམ་རི་ནི་པཱ་ནིའི་བུའོ། ། 5 ཡང་ཞི་ལོ་པའི་ཁྲོད་དུ་བུ་སྐྱེས་འགོ་ཨ་ས་ཡཱ་དང་དེའི་བུ་རྣམས་ཡོད་ལ། 6 ཟེ་རག་གི་བུ་རབས་ཚ་རྒྱུད་རྣམས་ལས་ཡེ་ཨུ་ཨེལ་དང་དེའི་གཉེན་ཉེ་རྣམས་བསྡོམས་པས་དྲུག་བརྒྱ་དགུ་བཅུ་ཡོད།

7 པེན་ཡཱ་མེན་གྱི་བུ་རབས་ཚ་རྒྱུད་ལས་ཧ་སེ་ནུ་ཨའི་ཡང་ཚ་དང་ཧོ་དབ་ཡཱའི་ཚ་བོ་སྟེ། མཱེ་ཤུལ་ལིམ་གྱི་བུ་སལ་ལུ་ཡོད་དོ། ། 8 ཡང་ཡེ་རོ་ཧམ་གྱི་བུ་ཡིབ་ནེ་ཡཱ་དང་། མིག་རིའི་ཚ་བོ་སྟེ་ཨུ་ཟིའི་བུ་ཨེ་ལཱ་བྱ་བ་དང་། ཡིབ་ནེ་ཡཱ་ཡི་ཡང་ཚའམ་རུའུ་ཨེལ་གྱི་ཚ་བོ་སྟེ། ཤེ་ཕད་ཡཱའི་བུ་མཱེ་ཤུལ་ལིམ་ཡོད་པ་དང་། 9 ཡང་ཁོ་ཚོའི་གཉེན་ཉེ་རྣམས་ཏེ། དེ་དག་གི་ཁྱིམ་རབས་བཞིན་ཐོ་བརྒྱབ་པ་བསྡོམས་པས་དགུ་བརྒྱ་དང་ལྔ་བཅུ་ང་དྲུག་ཡོད་དེ། དེ་ཐམས་ཅད་ནི་ཁོ་རྣམས་ཀྱི་ཁྱིམ་རྒྱུད་སོ་སོའི་འགོ་དཔོན་ཡིན་ནོ། །

10 ཡང་མཆོད་དཔོན་གྱི་ཁྲོད་དུ་ཡེ་དཱ་ཡ་དང་། ཡེ་ཧོ་ཡ་རིབ། ཡཱ་ཀིན། 11 ད་དུང་དཀོན་མཆོག་གི་མཆོད་ཁང་ལ་བདག་གཉེར་བྱེད་པའི་ཨ་ཟར་ཡཱ་བཅས་ཡོད། ཨ་ཟར་ཡཱ་ནི་ཧིལ་ཀི་ཡཱའི་བུ་དང་། ཧིལ་ཀི་ཡཱ་ནི་མཱེ་ཤུལ་ལིམ་གྱི་བུ། མཱེ་ཤུལ་ལིམ་ནི་ཟཱ་ཏོག་གི་བུ། ཟཱ་ཏོག་ནི་མེ་ར་ཡོད་ཀྱི་བུ། མེ་ར་ཡོད་ནི་ཨ་ཧི་ཏུབ་ཀྱི་བུའོ། ། 12 ད་དུང་མལ་ཀི་ཡཱའི་ཡང་ཚ་སྟེ། ཕཱ་ཤུར་གྱི་ཚ་བོའམ་ཡེ་རོ་ཧམ་གྱི་བུ་ཨ་དཱ་ཡ་དང་། ཨ་དི་ཨེལ་གྱི་བུ་མ་ཨ་སཱ་ཨི་ཡང་ཡོད། ཨ་དི་ཨེལ་ནི་ཡ་ཟེ་རཱའི་བུ་དང་། ཡ་ཟེ་རཱ་ནི་མཱེ་ཤུལ་ལིམ་གྱི་བུ་དང་། མཱེ་ཤུལ་ལིམ་ནི་མེ་ཤིལ་ལེ་མིད་ཀྱི་བུ་དང་། མེ་ཤིལ་ལེ་མིད་ནི་ཨིམ་མེར་གྱི་བུའོ། ། 13 ཡང་དེ་དག་གི་གཉེན་ཉེ་རྣམས་ཏེ་ཁོ་ཚོའི་ཁྱིམ་རྒྱུད་ཀྱི་འགོ་དཔོན་རྣམས་བསྡོམས་པས་མི་ཆིག་སྟོང་བདུན་བརྒྱ་དྲུག་ཅུ་ཡོད་ལ། དེ་ཐམས་ཅད་ནི་དཀོན་མཆོག་གི་མཆོད་ཁང་ལ་བདག་གཉེར་བྱེད་མཁས་པའི་འཇོན་ཐང་ཅན་ཡིན་ནོ། །

14 ཡང་ལེ་ཝི་ཚོ་པའི་མཱ་རཱ་རེའེ་ཡི་བུ་རབས་ཚ་རྒྱུད་ཁྲོད་དུ། ཧ་ཤབ་ཡཱའི་ཡང་ཚ་སྟེ། ཨས་རི་ཀམ་གྱི་ཚ་བོའམ་ཧ་ཤུབ་ཀྱི་བུ་ཤེ་མཱ་ཡ་དང་། 15 ཡང་པག་བག་ཀར་དང་། ཧེ་རེ་སི། ག་ལལ། ཨ་སབ་ཀྱི་ཡང་ཚ་སྟེ། ཟིག་རིའི་ཚ་བོའམ་མི་ཀཱའི་བུ་མད་ཐན་ཡཱ། 16 ཡང་ཡེ་དུ་ཐུན་གྱི་ཡང་ཚ་སྟེ། ག་ལལ་གྱི་ཚ་བོའམ་ཤེ་མཱ་ཡའི་བུ་ཨོ་བད་ཡཱ་དང་། ཡང་ཨེལ་ཁ་ནཱའི་ཚ་བོ་སྟེ། ཨ་སཱའི་བུ་པེ་རེག་ཡཱ་བཅས་པ་ཡོད་ལ། དེ་ཐམས་ཅད་ནེ་ཏོ་ཕཱ་པའི་གྲོང་ཚོ་རུ་གནས་པ་ཡིན།

17 ཡང་སྒོ་སྲུང་ནི་ཤལ་ལུམ་དང་། ཨག་ཀུབ་དང་། ཏལ་མོན་དང་། ཨ་ཧི་མན་དང་དེ་དག་གི་གཉེན་ཉེ་རྣམས་ཡོད་དེ། ཤལ་ལུམ་ནི་དེ་དག་གི་འགོ་དཔོན་ཡིན། 18 དེ་དག་ནི་ད་ལྟ་ད་དུང་རྒྱལ་པོའི་ཤར་སྒོ་སྲུང་མཁན་ཡིན་ཞིང་། སྔར་དེ་དག་ནི་ལེ་ཝི་པའི་སྒར་གྱི་སྒོ་སྲུང་བྱས་མྱོང་། 19 ཡང་ཀོ་རེད་ཀྱི་ཡང་ཚ་སྟེ། ཨེ་བི་ཡ་སབ་ཀྱི་ཚ་བོའམ་ཀོ་རེད་ཀྱི་བུ་ཤལ་ལུམ་དང་། དེའི་གཉེན་ཉེ་ཀོ་རཱག་པ་རྣམས་ཀྱིས་ལས་འགན་འཁུར་ཞིང་མཇལ་འཕྲད་གུར་མཆོག་སྲུང་བ་ཡིན། དེ་དག་གི་ཕ་མེས་རྣམས་ཀྱིས་སྔར་དཀོན་མཆོག་ཡ་ཝཱེའི་སྒར་ལ་བདག་གཉེར་བྱས་ནས་སྒོ་བསྲུངས་པའོ། ། 20 སྔར་ཨེ་ལི་ཨ་ཟར་གྱི་བུ་ཕི་ནེ་ཧེ་དེ་དག་གི་འགོ་དཔོན་བྱས་མྱོང་ལ། དཀོན་མཆོག་ཡ་ཝཱེ་ཡང་ཁོ་དང་མཉམ་དུ་བཞུགས་པའོ། ། 21 ཡང་མེ་ཤེ་ལེམ་ཡཱའི་བུ་ཟཱ་ཀར་ཡ་ནི་མཇལ་འཕྲད་གུར་མཆོག་གི་སྒོ་སྲུང་ཡིན་ཞིང་། 22 སྒོ་སྲུང་དུ་བདམས་པའི་མི་ནི་བསྡོམས་པས་ཉིས་བརྒྱ་དང་བཅུ་གཉིས་ཡོད་པ་དང་། དེ་རྣམས་རང་རང་གི་གྲོང་སྡེ་རུ་ཁྱིམ་རབས་བཞིན་ཐོ་བརྒྱབ་ཅིང་། ཁོ་རྣམས་ནི་དཱ་བིད་དང་ལུང་སྟོན་པ་སཱ་མུ་ཨེལ་གཉིས་ཀྱིས་ལས་འགན་འཁུར་དུ་བསྐོས་པ་ཡིན། 23 དེ་དག་དང་དེ་དག་གི་བུ་རབས་ཚ་རྒྱུད་རྣམས་ཀྱིས་ལས་རེས་བཞིན་དཀོན་མཆོག་ཡ་ཝཱེའི་བཞུགས་གནས་ཀྱི་སྒོ་སྟེ། མཇལ་འཕྲད་གུར་མཆོག་གི་སྒོ་སྲུང་ཡིན། 24 ཤར་ལྷོ་ནུབ་བྱང་ཕྱོགས་བཞི་རུ་སྲུང་མཁན་ཡོད་དེ། 25 ཡང་དེ་དག་གི་གཉེན་ཉེ་སྟེ་ཁོ་ཚོའི་གྲོང་ཚོ་རུ་སྡོད་པ་རྣམས་ཉིན་བདུན་རེར་ཁོ་ཚོ་དང་རེས་སྐོར་དུ་འོངས། 26 མཆོད་ཁང་གི་སྒོ་བཞི་པོའི་སྒོ་སྲུང་འགོ་དཔོན་ཐམས་ཅད་ལེ་ཝི་པ་ཡིན་ཞིང་། མངགས་བཅོལ་ལྟར་དཀོན་མཆོག་གི་མཆོད་ཁང་གི་ཁང་མིག་དང་དཀོར་མཛོད་རྣམས་སྲུང་མཁན་ཡིན་ནོ། ། 27 ཡང་ཁོ་རྣམས་ཀྱིས་ལྟ་སྲུང་གི་འགན་འཁུར་བར་མ་ཟད་ཉིན་རེའི་ཞོགས་པར་སྒོ་འབྱེད་དགོས་པས། ཁོ་རྣམས་དཀོན་མཆོག་གི་མཆོད་ཁང་གི་ཕྱོགས་བཞི་རུ་སྡོད་པའོ། །

28 ལེ་ཝི་པའི་ཁྲོད་དུ་འགའ་ཞིག་གིས་སྣོད་ཆས་ལ་བདག་གཉེར་བྱེད་པ་དང་། གྲངས་ཀ་བཞིན་ཕྱི་ལ་འཁྱེར་བ་དང་། ཡང་གྲངས་ཀ་བཞིན་ནང་ལ་འཁྱེར་འོང་དགོས་སོ། ། 29 ཡང་ཁོ་རྣམས་ལས་འགའ་ཞིག་གིས་མངགས་བཅོལ་ལྟར་ཡོ་བྱད་དང་། གནས་དམ་པའི་སྣོད་ཆས་ཐམས་ཅད་དང་། གྲོ་ཞིབ་དང་རྒུན་ཆང་དང་། སྣུམ་དང་། སྤོས་དཀར་དང་། བསུང་རྫས་སྤེལ་མ་བཅས་ལ་བདག་གཉེར་བྱེད་པ་ཡིན། 30 མཆོད་དཔོན་གྱི་བུ་རབས་ཚ་རྒྱུད་ལས་འགའ་ཞིག་གིས་བསུང་རྫས་ཀྱིས་བྱུགས་རྫས་བཟོ་བ་ཡིན། 31 ལེ་ཝི་པ་མད་ཐིད་ཡཱ་ནི་ཀོ་རཱག་པ་ཤལ་ལུམ་གྱི་བུ་སྐྱེས་འགོ་ཡིན་ཏེ། དེའི་ལས་འགན་ནི་སླ་ངའི་ནང་བག་ལེབ་བསྲེག་པར་བདག་གཉེར་བྱེད་པ་ཡིན། 32 དེ་དག་གི་གཉེན་ཉེ་ཀོ་ཧད་པའི་བུ་རབས་ཚ་རྒྱུད་ལས། སྤྱན་བསྟར་བག་ལེབ་ལ་བདག་གཉེར་བྱེད་མཁན་ཡོད་དེ། ངལ་གསོ་བའི་ཉིན་མོ་རེ་རེར་བག་ལེབ་སྟ་གོན་བྱེད་པ་ཡིན།

33 འདི་རྣམས་ནི་མགུར་ལེན་མཁན་ཏེ་ལེ་ཝིའི་ཁྱིམ་རྒྱུད་སོ་སོའི་འགོ་དཔོན་ཡིན་ལ། མཆོད་ཁང་གི་ར་བའི་ཁང་མིག་ནང་དུ་སྡོད་ཅིང་། ཉིན་མཚན་མེད་པར་མཆོད་ཁང་གི་ནང་དུ་ལས་ཀ་བྱེད་པ་ལས་གཞན་གང་ཡང་མི་བྱེད་དོ། ། 34 དེ་ཐམས་ཅད་ནི་ལེ་ཝིའི་ཁྱིམ་རྒྱུད་སོ་སོའི་འགོ་དཔོན་ཡིན་ཞིང་། ཁོ་རྣམས་ཀྱི་ཁྱིམ་རབས་བཞིན་ཐམས་ཅད་འགོ་དཔོན་ཡིན་ལ། ཐམས་ཅད་ཡེ་རུ་སཱ་ལེམ་དུ་སྡོད་པའོ། །

རྒྱལ་པོ་སོ་ལོའི་ཁྱིམ་རབས།

35 གིབ་ཡོན་དུ་སྡོད་པ་ནི་གིབ་ཡོན་གྱི་ཕ་ཡེ་ཨི་ཨེལ་ཡོད་ལ། དེའི་ཆུང་མའི་མིང་ལ་མ་ཨ་ཀཱ་ཟེར། 36 དེའི་བུ་སྐྱེས་འགོ་ནི་ཨབ་དོན་ཡིན་པ་དང་། དེའི་ཞོལ་དུ་ཙུར་དང་། ཁི་སི། པཱ་ཨལ། ནེར། ནཱ་དབ། 37 གེ་དོར། ཨ་ཧི་ཡོ། ཟཱ་ཀར་ཡ། མིག་ལོད་བཅས་ཡོད། 38 ཡང་མིག་ལོད་ལས་ཤི་མེ་ཨམ་མཆེད་པ་དང་། དེ་དག་ཀྱང་དེ་དག་གི་གཉེན་ཉེ་མཉམ་དུ་ཡེ་རུ་སཱ་ལེམ་དུ་བསྡད་པ་དང་རང་གི་གཉེན་ཉེ་དང་ཉེ་བར་གནས་པའོ། ། 39 ནེར་ལས་ཁི་སི་མཆེད། ཁི་སི་ལས་སོ་ལོ་མཆེད། སོ་ལོ་ལས་ཡོ་ནཱ་ཐན་དང་། མལ་ཀི་ཤུ་ཨ། ཨ་བི་ནཱ་དབ། ཨིས་པོ་ཤེད་བཅས་མཆེད། 40 ཡོ་ནཱ་ཐན་གྱི་བུ་ནི་མེ་ཕི་པོ་ཤེད་ཡིན་པ་དང་། མེ་ཕི་པོ་ཤེད་ལས་མི་ཀཱ་མཆེད། 41 མི་ཀཱ་ཡི་བུ་ནི་ཕི་ཐོན་དང་། མེ་ལེག ཐ་རེ་ཨ། ཨ་ཧ་ཟཱ་བཅས་ཡིན། 42 ཨ་ཧ་ཟཱ་ལས་ཡ་རཱ་མཆེད། ཡ་རཱ་ལས་ཨ་ལེ་མེད་དང་། ཨས་མ་ཝེད། ཟིམ་རེ་བཅས་མཆེད། ཟིམ་རེ་ལས་མོ་ཟི་མཆེད། 43 མོ་ཟི་ལས་པི་ནེ་ཨ་མཆེད། པི་ནེ་ཨའི་བུ་ནི་རེ་ཕཱ་ཡ་ཡིན་ལ། རེ་ཕཱ་ཡའི་བུ་ནི་ཨེལ་ཨ་སཱ་དང་། ཨེལ་ཨ་སཱའི་བུ་ནི་ཨ་ཙེལ་ཡིན། 44 ཨ་ཙེལ་ལ་བུ་དྲུག་ཡོད་ཅིང་དེ་ཚོའི་མིང་ནི་ཨས་རི་ཀམ་དང་། པོ་ཀེ་རུ། ཡེས་མ་ཨེལ། ཤེ་ཨར་ཡཱ། ཨོ་བད་ཡཱ། ཧ་ནན་བཅས་ཡིན། འདི་ཐམས་ཅད་ཨ་ཙེལ་གྱི་བུ་ཡིན་ནོ། །

ལེའུ་བཅུ་པ།

རྒྱལ་པོ་སོ་ལོས་རང་སྲོག་བླངས་པ།

1 ཕེ་ལེ་ཤེད་པ་རྣམས་ཀྱིས་ཡེས་ར་ཨེལ་པ་ལ་དམག་བརྒྱབ་ནས། ཡེས་ར་ཨེལ་པ་རྣམས་ཕེ་ལེ་ཤེད་པའི་མདུན་ནས་བྲོས་ཏེ། མི་མང་པོ་གིལ་བོ་ཨ་རི་བོར་འགྱེལ་ཏོ། ། 2 ཕེ་ལེ་ཤེད་པ་རྣམས་ཀྱིས་སོ་ལོ་དང་དེའི་སྲས་རྣམས་ཀྱི་རྗེས་དེད་ཅིང་། སོ་ལོའི་སྲས་ཡོ་ནཱ་ཐན་དང་ཨ་བི་ནཱ་དབ། མལ་ཀི་ཤུ་ཨ་བཅས་བསད་དོ། ། 3 སོ་ལོ་ལ་རྒོལ་པའི་འཐབ་མོ་ཤིན་ཏུ་དྲགས་ཤིང་། མདའ་པས་སོ་ལོ་མཐོང་ནས་ཁོ་ལ་མདའ་ཡིས་བརྒྱབ་ནས་རྨས་པར་གྱུར་ཏོ། ། 4 དེ་ནས་སོ་ལོས་རང་གི་གོ་མཚོན་འཁུར་མཁན་ལ། ཁྱོད་ཀྱིས་རལ་གྲི་ཕྱུང་སྟེ་ངའི་ལུས་རྟོལ་ཅིག དེ་ལྟར་མ་བྱས་ཚེ། མཚན་སྐྱི་མ་བཅད་པ་དེ་དག་འོངས་ནས་ང་ལ་རལ་གྲིས་བསྣུན་ཏེ་སྨད་པར་བྱའོ་ཞེས་སྨྲས་ཀྱང་། གོ་མཚོན་འཁུར་མཁན་དེ་ཤིན་ཏུ་འཇིགས་ནས་དེ་ལྟར་མ་བྱས་པས། སོ་ལོས་རལ་གྲི་བླངས་ནས་དེའི་ཁར་ལྕེབས་སོ། ། 5 གོ་མཚོན་འཁུར་མཁན་གྱིས་སོ་ལོ་གྲོངས་ཟིན་པ་མཐོང་བ་དང་། ཁོ་ཡང་རལ་གྲིའི་ཁར་ལྕེབས་ནས་ཤིའོ། ། 6 དེ་ལྟར་སོ་ལོ་དང་ཁོང་གི་སྲས་གསུམ་དང་། ཁྱིམ་མི་ཐམས་ཅད་མཉམ་དུ་ཤི་བའོ། ། 7 ལུང་པར་སྡོད་པའི་ཡེས་ར་ཨེལ་གྱི་མི་ཐམས་ཅད་ཀྱིས་ཡེས་ར་ཨེལ་གྱི་དམག་རྣམས་བྲོས་པ་དང་། སོ་ལོ་དང་ཁོང་གི་སྲས་རྣམས་གྲོངས་པ་མཐོང་བས་རང་གི་གྲོང་ཁྱེར་རྣམས་དོར་ནས་བྲོས་ཤིང་། ཕེ་ལེ་ཤེད་པ་རྣམས་འོངས་ནས་དེ་ཚོའི་གྲོང་ཁྱེར་ནང་དུ་བསྡད། 8 དེའི་ཕྱི་ཉིན་ཕེ་ལེ་ཤེད་པ་རྣམས་བེམ་པོ་དག་གི་གོས་བཤུ་བར་འོངས་དུས་སུ། སོ་ལོ་དང་དེའི་སྲས་རྣམས་གིལ་བོ་ཨ་རི་བོར་གྲོངས་ཟིན་པ་མཐོང་བ་དང་། 9 དེ་ཚོས་ཁོང་གི་དམག་ཆས་བཤུས་ཤིང་། ཁོང་གི་མགོ་བླངས་ནས་གོ་ཁྲབ་བཤུས་ཏེ། ཕེ་ལེ་ཤེད་པའི་ཡུལ་ཕྱོགས་ཀུན་ཏུ་མི་མངགས་ནས་དེ་ཚོའི་ལྷ་སྐུ་དང་འབངས་མི་ལ་འཕྲིན་བསྐུར་ཏོ། ། 10 དེ་ཚོས་སོ་ལོའི་གོ་ཁྲབ་དེ་རང་གི་ལྷ་ཁང་དུ་བཞག་པ་དང་། ཁོང་གི་མགོ་ནི་དཱ་གོན་གྱི་ལྷ་ཁང་དུ་དཔྱངས། 11 གིལ་ཨད་ཡཱ་བེ་སི་པ་རྣམས་ཀྱིས་ཕེ་ལེ་ཤེད་པས་སོ་ལོ་ལ་ཅི་བྱས་པ་ཐོས་ནས། 12 དཔའ་རྒོད་ཐམས་ཅད་ཡར་སོང་ནས་སོ་ལོའི་སྤུར་དང་། ཁོང་གི་སྲས་རྣམས་ཀྱི་བེམ་པོར་བདག་བྱས་ནས་ཡཱ་བེ་སི་རུ་ཁྱེར་འོངས་ཤིང་། ཁོང་རྣམས་ཀྱི་རུས་པ་ཡཱ་བེ་སིའི་བེ་ཤིང་འོག་ཏུ་བསྐུངས་ནས་ཉིན་བདུན་ལ་སྨྱུང་གནས་བསྲུངས་པའོ། ། 13 སོ་ལོས་དཀོན་མཆོག་ཡ་ཝཱེ་ལ་དད་ལོག་བྱས་པས་ཁོ་རང་ཤི་བ་སྟེ། ཁོས་དཀོན་མཆོག་ཡ་ཝཱེའི་གསུང་ལ་མ་མཉན་པ་དང་། བུད་མེད་ནག་ཆོས་མ་ནས་བརྟག་པ་ཞུས་པ་ལས། 14 དཀོན་མཆོག་ཡ་ཝཱེ་ལ་མ་ཞུས་པས། དཀོན་མཆོག་ཡ་ཝཱེས་ཁོ་རང་གསོད་པར་མཛད་དེ། རྒྱལ་ཁྲི་ཡེ་སེའི་བུ་དཱ་བིད་ལ་གནང་ངོ་། །

ལེའུ་བཅུ་གཅིག་པ།

དཱ་བིད་ཡེས་ར་ཨེལ་གྱི་རྒྱལ་པོར་བསྐོས་པ།

1 དེའི་དུས་སུ་ཡེས་ར་ཨེལ་པ་ཐམས་ཅད་ཧེབ་རོན་དུ་དཱ་བིད་ཀྱི་དྲུང་དུ་འདུས་ནས་འདི་ལྟར། གཟིགས་དང་། བདག་ཅག་ནི་ཁྱེད་ཀྱི་ཤ་དང་རུས་པའི་གཉེན་ཉེ་ཡིན་ཏེ། 2 སྔར་སོ་ལོ་རྒྱལ་པོར་བཞུགས་དུས་སུ། ཁྱེད་ནི་ཡེས་ར་ཨེལ་པའི་དམག་དཔུང་གི་འགྲོ་འོང་ལ་སྣེ་ཁྲིད་བྱེད་མཁན་ཡིན། ཡང་ཁྱེད་ཀྱི་དཀོན་མཆོག་ཡ་ཝཱེས་ཁྱེད་ལ། ཁྱོད་ཀྱིས་བདག་གི་འབངས་མི་ཡེས་ར་ཨེལ་པར་བདག་སྐྱོང་བྱེད་ཅིང་། ཡེས་ར་ཨེལ་པའི་འགོ་དཔོན་དུ་འགྱུར་དགོས་ཞེས་གསུངས་པ་ཡིན་ཞེས་ཞུས་པ་དང་། 3 དེ་ནས་ཡེས་ར་ཨེལ་གྱི་རྒན་པོ་རྣམས་ཧེབ་རོན་དུ་རྒྱལ་པོའི་དྲུང་དུ་འོངས་པ་དང་། རྒྱལ་པོ་དཱ་བིད་ཀྱིས་ཧེབ་རོན་དུ་དཀོན་མཆོག་ཡ་ཝཱེའི་སྤྱན་སྔར་དེ་དག་དང་ཆད་དོན་བཞག་པ་དང་། དཀོན་མཆོག་ཡ་ཝཱེས་སཱ་མུ་ཨེལ་བརྒྱུད་ནས་གསུངས་པ་བཞིན་དུ། དཱ་བིད་ནི་ཡེས་ར་ཨེལ་གྱི་རྒྱལ་པོར་བསྐོ་ཆེད་སྣུམ་གྱིས་བྱུགས་སོ། །

དཱ་བིད་ཀྱིས་ཡེ་རུ་སཱ་ལེམ་བླངས་པ།

4 དཱ་བིད་དང་ཡེས་ར་ཨེལ་པ་ཐམས་ཅད་ཡེ་རུ་སཱ་ལེམ་སྟེ་ཡེ་བུ་སི་རུ་ཕྱིན་པ་དང་། དུས་དེར་ཡུལ་དེའི་ཡུལ་མི་སྟེ་ཡེ་བུ་སི་པ་རྣམས་དེར་གནས་པ་ཡིན། 5 ཡེ་བུ་སི་ཡི་ཡུལ་མི་རྣམས་ཀྱིས་དཱ་བིད་ལ་འདི་ལྟར། ཁྱོད་གྲོང་ཁྱེར་འདིའི་ནང་དུ་འོང་མི་ནུས་ཞེས་སྨྲས་མོད། དཱ་བིད་ཀྱིས་ཛ་ཡན་གྱི་བཙན་རྫོང་བཟུང་བ་སྟེ། ཛ་ཡན་ནི་དཱ་བིད་ཀྱི་གྲོང་ཁྱེར་དུ་འབོད་པ་དེ་ཡིན་ནོ། ། 6 དཱ་བིད་ན་རེ། སུ་ཞིག་གིས་སྔོན་ལ་ཡེ་བུ་སི་པ་རྣམས་དང་འཐབ་ན། དེ་ནི་དམག་སྤྱི་ཆེན་མོར་བྱའོ་ཞེས་བསྒོས་པས། ཟེ་རུ་ཡཱ་ཡི་བུ་ཡོ་ཨབ་བྱ་བ་ཐོག་མར་སྔོན་དུ་ཕྱིན་པས་ཁོ་འགོ་དཔོན་དུ་གྱུར་ཏོ། ། 7 དཱ་བིད་ནི་བཙན་རྫོང་དེའི་ནང་དུ་བཞུགས་པའི་རྐྱེན་གྱིས། དེའི་མིང་ལ་དཱ་བིད་ཀྱི་གྲོང་ཁྱེར་ཞེས་བཏགས་སོ། ། 8 ཡང་དཱ་བིད་ཀྱིས་འཛིངས་རགས་ཀྱི་ཕྱོགས་བཞི་ནས་མཁར་གྱང་བརྩིགས་པ་དང་། ཁག་ལྷག་མ་རྣམས་ཡོ་ཨབ་ཀྱིས་བརྩིགས་པ་ཡིན་ནོ། ། 9 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནི་དཱ་བིད་དང་མཉམ་དུ་བཞུགས་པས། དཱ་བིད་ཉིན་རེ་བཞིན་དར་ཞིང་རྒྱས་པར་གྱུར་ཏོ། །

དཱ་བིད་ཀྱི་དཔའ་རྒོད་རྣམས།

10 དཱ་བིད་ཀྱི་དཔའ་རྒོད་རྣམས་ཀྱི་འགོ་དཔོན་དག་ནི་འདི་ལྟ་སྟེ། དེ་དག་གིས་ཁོང་ལ་རྒྱབ་རོགས་ཆེན་པོ་བྱས་ནས་རྒྱལ་ས་བླངས་པ་དང་། ཡང་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་གསུངས་པ་བཞིན་དུ། ཡེས་ར་ཨེལ་པ་རྣམས་དང་མཉམ་དུ་ཁོང་རྒྱལ་པོར་བསྐོས་པའོ། ། 11 དཱ་བིད་ཀྱི་དཔའ་རྒོད་དག་གི་གྲངས་ཀ་ནི་འདི་ལྟ་སྟེ། ཧག་མོན་གྱི་བུ་ཡ་ཤོ་བེ་ཨམ་བྱ་བ་དེ་ནི་དཔའ་རྒོད་སུམ་ཅུའི་ *འགོ་དཔོན་ཡིན་ཏེ། སྔར་མདུང་བསྐོར་ནས་འཐབ་ཐེངས་གཅིག་ལ་སྐྱེས་པ་སུམ་བརྒྱ་བསད་པ་ཡིན། 12 དེ་ནས་ཨ་ཧོ་པ་དོ་དོ་ཡི་བུ་ཨེ་ལི་ཨ་ཟར་ཡིན་ལ། དེ་ནི་དཔའ་རྒོད་གསུམ་པོ་ནང་གི་གཅིག་སྟེ། 13 ཁོ་ནི་སྔར་དཱ་བིད་དང་མཉམ་དུ་ཕཱ་སི་དམ་མིམ་དུ་ཕྱིན་པ་དང་། དེར་ཕེ་ལེ་ཤེད་པ་རྣམས་འཐབ་ཏུ་འདུས་ཡོད་པ་ཡིན། ཡང་གནས་དེར་ནས་ཀྱིས་ཁེངས་པའི་ཞིང་ཞིག་ཡོད་དེ། མི་རྣམས་ཕེ་ལེ་ཤེད་པའི་མདུན་ནས་བྲོས་པ་དང་། 14 ཁོ་རྣམས་†ཞིང་དེའི་དཀྱིལ་དུ་ལངས་ནས་ཞིང་དེ་བསྲུངས་པ་དང་ཕེ་ལེ་ཤེད་པ་རྣམས་ཕམ་པར་བརྒྱབ། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་བསྐྱབས་ཤིང་ཁོ་རྣམས་ལ་རྒྱལ་ཁ་ཆེན་པོ་ཐོབ་པར་མཛད་དོ། ། 15 ཡང་འགོ་དཔོན་སུམ་ཅུ་ལས་གསུམ་ནི་ཨ་དུལ་ལཱམ་བྲག་ཕུག་ཉེ་འགྲམ་གྱི་ཕ་བོང་རྩར་དཱ་བིད་ཀྱི་དྲུང་དུ་ཕྱིན་པ་དང་། ཕེ་ལེ་ཤེད་པའི་དམག་དཔུང་གིས་རེ་པཱ་པའི་ལུང་པ་རུ་སྒར་བཏབ་བོ། ། 16 དེའི་དུས་སུ་དཱ་བིད་ནི་བཙན་རྫོང་ནང་དུ་ཡོད་པ་དང་། ཕེ་ལེ་ཤེད་པའི་འགོག་སྲུང་དམག་དཔུང་པེད་ལེ་ཧེམ་དུ་ཡོད་པ་ཡིན། 17 དེར་དཱ་བིད་ཤིན་ཏུ་སྐོམ་ནས་ན་རེ། ཀྱེ་ཧོ། སུ་ཞིག་གིས་པེད་ལེ་ཧེམ་གྱི་མཁར་སྒོའི་འགྲམ་གྱི་ཁྲོན་པ་ལས་ཆུ་ཁུར་འོངས་ནས་ང་ལ་བླུད་ན་ཅི་མ་རུང་ཞེས་པར། 18 དཔའ་རྒོད་འདི་གསུམ་པོས་ཕེ་ལེ་ཤེད་པའི་དམག་སྒར་བརྒལ་ནས་སོང་སྟེ། པེད་ལེ་ཧེམ་གྱི་མཁར་སྒོའི་འགྲམ་གྱི་ཁྲོན་པ་ལས་ཆུ་བཅུས་ནས་ཁུར་འོངས་ཏེ་དཱ་བིད་ལ་ཕུལ་ནའང་། ཁོང་གིས་དེ་མ་འཐུང་བར་དཀོན་མཆོག་ཡ་ཝཱེའི་དྲུང་དུ་མཆོད་དེ་ན་རེ། 19 ང་ཡི་དཀོན་མཆོག་གི་དྲུང་དུ་ངས་འདི་འདྲའི་ལས་གཏན་ནས་བྱེད་མི་རུང་། ཆུ་འདི་ནི་མི་དེ་དག་གིས་རང་སྲོག་ལ་མ་འཛེམ་པར་ཁྱེར་འོངས་པ་ཡིན་པས། ངས་རང་སྲོག་ལ་མི་འཛེམ་པ་འདི་དག་གི་ཁྲག་འཐུང་ག་ལ་རུང་ཞེས་ཞུས་ཤིང་། དཱ་བིད་ཀྱིས་ཆུ་དེ་མ་འཐུང་ངོ་། །དེ་ནི་དཔའ་རྒོད་དེ་གསུམ་པོས་བྱས་པའི་ལས་ཡིན་ནོ། ། 20 ཡོ་ཨབ་ཀྱི་ནུ་བོ་ཨ་བི་ཤཱ་ཨི་ནི་དཔའ་རྒོད་གསུམ་པོའི་‡འགོ་དཔོན་ཡིན་ཏེ། སྔར་དེ་ཡིས་མི་སུམ་བརྒྱ་ལ་མདུང་གིས་བརྒྱབ་ནས་བསད་པས། དཔའ་རྒོད་གསུམ་པོའི་ནང་དུ་མིང་ལ་གྲགས་སོ། ། 21 ཁོ་ནི་དཔའ་རྒོད་གསུམ་པོའི་ཁྲོད་དུ་ཆེས་མཆོག་ཏུ་གྱུར་པ་ཡིན་པས་དེ་དག་གི་འགོ་དཔོན་དུ་གྱུར་མོད། འོན་ཀྱང་དཔའ་རྒོད་སྔ་མ་གསུམ་པོར་མི་དོའོ། ། 22 ཡང་ཡེ་ཧོ་ཡ་དཱའི་བུ་པེ་ནཱ་ཡ་ཞེས་པ་ནི་ཀབ་ཟེ་ཨེལ་ནས་ཐོན་པའི་དཔའ་རྒོད་ཡིན་པ་སྟེ། སྔར་དོན་ཆེན་པོ་བསྒྲུབས་ཏེ། ཁོས་མོ་ཨབ་པ་ཨ་རི་ཨེལ་གྱི་བུ་གཉིས་བསད་པ་དང་། ཡང་ཁ་བ་འབབ་པའི་ཉིན་མོར་ས་དོང་ནང་དུ་བབས་ནས་སེང་གེ་ཞིག་ཀྱང་བསད་པ་ཡིན། 23 ཡང་དེས་ཨེ་ཅིབ་པ་གཟུགས་པོའི་རིང་ཚད་ལ་ཁྲུ་ལྔ་ཡོད་པ་ཞིག་ཀྱང་བསད། ཨེ་ཅིབ་པ་དེའི་ལག་ཏུ་ཐགས་འཐག་བྱེད་ཀྱི་འཁོར་བརྟེན་ལྟ་བུའི་མདུང་བཟུང་ནའང་། པེ་ནཱ་ཡས་དབྱུག་པ་ཞིག་བཟུང་ནས་དེ་ལ་རྒོལ་དུ་སོང་ཞིང་། ཨེ་ཅིབ་པའི་ལག་ནས་མདུང་ཕྲོགས་ཏེ། མདུང་དེས་ཁོ་བསད་པའོ། ། 24 འདི་ནི་ཡེ་ཧོ་ཡ་དཱའི་བུ་པེ་ནཱ་ཡ་ཡིས་བྱས་པའི་ལས་ཡིན་ལ། དེ་དཔའ་རྒོད་གསུམ་པོའི་ཁྲོད་དུ་མིང་ལ་གྲགས་སོ། ། 25 ཁོ་ནི་དཔའ་རྒོད་སུམ་ཅུ་དེ་ལས་མིང་ཆེ་ཡང་དཔའ་རྒོད་སྔ་མ་གསུམ་པོར་མི་དོའོ། །དཱ་བིད་ཀྱིས་དེ་ནི་སྐུ་སྲུང་པ་དག་གི་འགོ་དཔོན་དུ་བསྐོས་པ་ཡིན། 26 དམག་དཔུང་གི་དཔའ་རྒོད་རྣམས་ནི། ཡོ་ཨབ་ཀྱི་ནུ་བོ་ཨ་སཱ་ཧེལ་དང་། པེད་ལེ་ཧེམ་པ་དོ་དོའི་བུ་ཨེལ་ཧ་ནན། 27 ཧ་རོར་པ་ཤམ་མོད། ཕེ་ལོན་པ་ཧེ་ལེ་ཙི། 28 ཐེ་ཀོ་ཨ་པ་ཨིག་ཀེ་སིའི་བུ་ཨི་རཱ། ཨ་ན་ཐོད་པ་ཨ་བི་ཨེ་ཟཱེར། 29 ཧུ་ཤཱ་པ་སིབ་བེ་ཀཱ་ཨི། ཨ་ཧོ་པ་ཨི་ལཱ་ཨི། 30 ནེ་ཏོ་ཕཱ་པ་མ་ཧ་རཱ་ཨི། ནེ་ཏོ་ཕཱ་པ་པ་ཨ་ནཱ་ཡི་བུ་ཧེ་ལེད། 31 པེན་ཡཱ་མེན་གྱི་བུ་རབས་ཚ་རྒྱུད་དེ་གིབ་ཨ་པ་རི་བཱ་ཨི་ཡི་བུ་ཨི་ཐ་ཨི། ཕི་ར་ཐོན་པ་པེ་ནཱ་ཡ། 32 གཱ་ཨ་སི་གྲོག་མོའི་ཧུ་ར་ཨི། ཨ་རཱབ་པ་ཨ་བི་ཨེལ། 33 པ་ཧ་རུམ་པ་ཨས་མ་ཝེད། ཤ་ཨལ་བོན་པ་ཨེལ་ཡ་བཱ། 34 གི་ཟོན་པ་ཧ་ཤེམ་གྱི་བུ་རྣམས་དང་། ཧ་རར་པ་ཤཱ་གེ་ཡི་བུ་ཡོ་ནཱ་ཐན། 35 ཧ་རར་པ་སཱ་ཀར་གྱི་བུ་ཨ་ཧི་ཨམ། ཨུར་གྱི་བུ་ཨེ་ལི་ཕལ། 36 མེ་ཀེ་རཱ་པ་ཧེ་ཕེར། ཕེ་ལོན་པ་ཨ་ཧི་ཡཱ། 37 ཀར་མེལ་པ་ཧེ་ཙི་རོ། ཨེ་སི་པཱ་ཨི་ཡི་བུ་ན་ཨ་རཱ་ཨི། 38 ནཱ་ཐན་གྱི་སྤུན་ཡོ་ཨེལ། ཧག་རིའི་བུ་མིབ་ཧར། 39 ཨམ་མོན་པ་ཙེ་ལེག པེ་རོད་པ་ན་ཧ་རཱ་ཨི་སྟེ། ན་ཧ་རཱ་ཨི་ནི་ཟེ་རུ་ཡཱ་ཡི་བུ་ཡོ་ཨབ་ཀྱི་གོ་མཚོན་འཁུར་མཁན་ཡིན་པ་དང་། 40 ཡེད་རཱ་པ་ཨི་རཱ་དང་། ཡེད་རཱ་པ་ག་རེབ། 41 ཧེད་པ་ཨུ་རི་ཡཱ། ཨ་ཧ་ལཱ་ཨིའི་བུ་ཟཱ་བད། 42 རུ་བེན་ཚོ་པའི་ཤི་ཟཱ་ཡི་བུ་ཨ་དི་ནཱ་སྟེ། ཁོ་ནི་རུ་བེན་ཚོ་པའི་འགོ་དཔོན་ཞིག་ཡིན་ལ་རྗེས་འབྲང་པ་མི་སུམ་ཅུ་ཡོད་པ་ཡིན། 43 མ་ཨ་ཀཱ་ཡི་བུ་ཧ་ནན། མིད་ནི་པ་ཡོ་ཤ་ཕད། 44 ཨ་ཤ་ཐེ་རཱ་པ་ཨུ་ཟི་ཡཱ། ཨ་རོ་ཨེར་པ་ཧོ་ཐམ་གྱི་བུ་ཤ་མཱ་དང་ཡེ་ཨི་ཨེལ། 45 ཐི་ཙཱ་པ་ཤིམ་རིའི་བུ་ཡེ་དི་ཡཱ་ཨེལ་དང་། དེའི་སྤུན་ཡོ་ཧ། 46 མཱ་ཧབ་པ་ཨེ་ལི་ཨེལ། ཨེལ་ན་ཨམ་གྱི་བུ་ཡེ་རི་བ་ཨི། ཡོ་ཤབ་ཡཱ། མོ་ཨབ་པ་ཡེད་མཱ། 47 ཨེ་ལི་ཨེལ། ཨོ་བེད། མེ་ཙོ་བ་ཡཱ་པ་ཡ་ཨ་སི་ཨེལ་དང་བཅས་པའོ། །

ལེའུ་བཅུ་གཉིས་པ།

ཙིག་ལག་ཏུ་དཱ་བིད་ལ་རྒྱབ་བརྟེན་བཅོལ་བའི་དཔའ་བོ་རྣམས།

1 དེ་ཡང་ཁི་སིའི་བུ་སོ་ལོའི་རྐྱེན་ཀྱིས་དཱ་བིད་ནི་ཙིག་ལག་ཏུ་ཡིབ་ནས་སྡོད་པའི་ཚེ། མི་འདི་རྣམས་དཱ་བིད་ཀྱི་རྩར་འོངས་པ་དང་། ཐམས་ཅད་དཔའ་བོ་ཡིན་ལ་འཐབ་མོའི་ཁྲོད་དུ་དཱ་བིད་ལ་རོགས་བྱས་སོ། ། 2 དེ་རྣམས་ལ་མདའ་གཞུ་ཡོད་ཅིང་། ལག་པ་གཡས་གཡོན་གཉིས་ཀས་འུར་རྡོ་དང་མདའ་འཕེན་ནུས་པ་སྟེ། དེ་དག་ནི་པེན་ཡཱ་མེན་གྱི་ཚོ་བར་གཏོགས་ཤིང་སོ་ལོའི་གཉེན་ཉེ་ཡིན་ནོ། ། 3 དེ་དག་གི་འགོ་དཔོན་ནི་ཨ་ཧི་ཨེ་ཟེར་དང་ཡོ་ཨ་སི་གཉིས་ཡིན་ཏེ། དེ་གཉིས་ནི་གིབ་ཨ་པ་ཤེ་མཱ་ཨ་ཡི་བུ་ཡིན། ད་དུང་ཨས་མ་ཝེད་ཀྱི་བུ་ཡེ་ཟི་ཨེལ་དང་། ཕེ་ལེད། པེ་རཱ་ཀ ཨ་ན་ཐོད་པ་ཡེ་ཧུ། 4 གིབ་ཡོན་པ་ཡིས་མ་ཡཱ་བཅས་ཡོད་ཅིང་། ཁོ་ནི་མི་སུམ་ཅུའི་ཁྲོད་ཀྱི་དཔའ་བོ་ཡིན་པར་མ་ཟད། མི་སུམ་ཅུ་བོ་དེའི་འགོ་དཔོན་ཡང་ཡིན། ཡང་ཡེ་རེམ་ཡཱ་དང་། ཡ་ཧ་ཟི་ཨེལ། ཡོ་ཧ་ནན། གེ་དེ་རཱ་པ་ཡོ་ཟཱ་བད། 5 ཨེལ་ཨུ་ཟཱ་ཨི། ཡེ་རི་མོད། པེ་ཨལ་ཡཱ། ཤེ་མར་ཡཱ། ཧ་རོབ་པ་ཤེ་ཕད་ཡཱ། 6 ཀོ་རཱག་པ་ཨེལ་ཁ་ནཱ། ཡིས་ཤི་ཡཱ། ཨ་ཟར་ཨེལ། ཡོ་ཨེ་ཟེར། ཡ་ཤོ་བེ་ཨམ། 7 གེ་དོར་པ་ཡེ་རོ་ཧམ་གྱི་བུ་ཡོ་ཨེ་ལཱ་དང་། ཟེ་བད་ཡཱ་བཅས་ཡོད་དོ། །

8 གཱ་རྡུའི་ཚོ་པ་ལས་མི་ཁ་ཤས་དབེན་སྟོང་གི་རི་རྫོང་དུ་དཱ་བིད་ལ་རྒྱབ་བརྟེན་བཅོལ་དུ་སོང་ཞིང་། དེ་ཐམས་ཅད་དཔའ་རྩལ་ཆེ་ལ་འཐབ་མོ་འགྱེད་པར་མཁས་པ། ཕུབ་དང་མདུང་སྤྱོད་ཤེས་པ་བཅས་ཡིན་ལ། དེ་ཚོའི་གདོང་ནི་སེང་གེ་བཞིན་དང་། རྒྱུགས་ན་རི་མགོའི་དགོ་བ་ལྟར་མྱུར་བ་ཡིན། 9 དང་པོ་ནི་ཨེ་ཟེར་དང་། གཉིས་པ་ཨོ་བད་ཡཱ། གསུམ་པ་ཨེ་ལི་ཨབ། 10 བཞི་པ་མི་སི་མན་ནཱ། ལྔ་པ་ཡེ་རེམ་ཡཱ། 11 དྲུག་པ་ཨད་ཏ་ཨི། བདུན་པ་ཨེ་ལི་ཨེལ། 12 བརྒྱད་པ་ཡོ་ཧ་ནན། དགུ་པ་ཨེལ་ཟཱ་བད། 13 བཅུ་པ་ཡེ་རེམ་ཡཱ། བཅུ་གཅིག་པ་མག་པན་ནཱ་ཨི་བཅས་ཡིན་ནོ། ། 14 དེ་ཐམས་ཅད་ནི་གཱ་རྡུ་ཚོ་པའི་དམག་དཔོན་ཡིན་ཏེ། ཆུང་ཤོས་ཀྱིས་མི་བརྒྱ་ཁོག་པ་དང་། ཆེ་ཤོས་ཀྱིས་མི་སྟོང་ཁོག་པའོ། ། 15 ཟླ་དང་པོར་ཡོར་དན་གཙང་པོའི་འགྲམ་གཉིས་ལ་ཆུ་འཕེལ་དུས་ཁོ་ཚོ་ཕ་རོལ་ཏུ་བརྒལ་ནས། ལུང་པར་གནས་པ་རྣམས་སྐྲག་ནས་ཤར་ནུབ་གང་སར་བྲོས་སོ། །

16 པེན་ཡཱ་མེན་དང་ཡ་ཧུ་དཱའི་བུ་རྒྱུད་ལས་ཀྱང་མི་ཁ་ཤས་རི་རྫོང་དུ་དཱ་བིད་ལ་རྒྱབ་བརྟེན་བཅོལ་དུ་འོངས་པ་དང་། 17 དཱ་བིད་དེ་དག་བསུ་རུ་ཐོན་ནས་དེ་དག་ལ་ན་རེ། གལ་ཏེ་ཁྱོད་ཅག་ནི་ཞི་བདེ་ངང་ང་ལ་རོགས་བྱེད་དུ་འདིར་འོངས་པ་ཡིན་ན། ངས་ཁྱོད་ཅག་དང་མནའ་འབྲེལ་འཛུགས་པར་འགྱུར། ཡིན་ཡང་ཁྱོད་ཚོས་ཉེས་མེད་ང་རང་དགྲའི་ལག་ཏུ་གཏོད་ཕྱིར་འོངས་པ་ཡིན་ན། རང་ཅག་གི་ཕ་མེས་ཀྱི་དཀོན་མཆོག་གིས་དེ་གཟིགས་ཤིང་ཉེས་ཆད་གཅོད་པར་ཤོག་ཅིག་ཅེས་སྨྲས་པ་ན། 18 སྐབས་དེར་དཀོན་མཆོག་གི་ཐུགས་ཉིད་ནི་དཔའ་བོ་སུམ་ཅུའི་འགོ་དཔོན་ཨ་མ་སཱ་ཨིའི་སྟེང་བབས་པ་དང་ཁོ་ན་རེ། ཀྱེ་དཱ་བིད་ལགས། ངེད་ཅག་ཁྱེད་ལ་དབང་བ་ཡིན། ཡེ་སེའི་སྲས་ལགས། ངེད་ཅག་ཁྱེད་ཀྱི་རྗེས་སུ་འབྲང་བར་འོངས་པ་ཡིན། ཁྱེད་རང་བདེ་བར་ཤོག ཁྱེད་ཀྱི་དཀོན་མཆོག་གིས་ཁྱེད་ལ་རོགས་རམ་མཛད་པས། ཁྱེད་ལ་རོགས་རམ་བྱེད་མཁན་དག་ཀྱང་བདེ་བར་གྱུར་ཅིག་ཅེས་སྨྲས་པ་ན། དཱ་བིད་ཀྱིས་དེ་དག་ནང་དུ་བསུས་ཏེ་དམག་དཔོན་དུ་བསྐོས་སོ། །

19 སྔར་དཱ་བིད་ནི་ཕེ་ལེ་ཤེད་པ་དང་མཉམ་དུ་སོ་ལོ་དང་དམག་རྒྱག་ཏུ་སོང་དུས། མཱ་ན་ཤེ་ཚོ་པའི་མི་འགའ་ཞིག་དཱ་བིད་ལ་རྒྱབ་བརྟེན་བཅོལ་དུ་འོངས། ཡིན་ནའང་དེ་ཚོས་ཕེ་ལེ་ཤེད་པར་རོགས་རམ་མ་བྱས། གང་ལ་ཞེ་ན། ཕེ་ལེ་ཤེད་པའི་འགོ་དཔོན་རྣམས་གྲོས་བྱས་ནས་ཁོང་ཕྱིར་ལོག་ཏུ་བཅུག་སྟེ་ན་རེ། དཱ་བིད་ཀྱིས་རང་ཅག་གི་མགོ་བླངས་ནས་ཁོའི་བདག་པོ་སོ་ལོའི་ཕྱོགས་སུ་འགྲོ་ཉེན་ཆེ་ཞེས་སྨྲས་སོ། ། 20 ཡང་དཱ་བིད་ནི་ཙིག་ལག་ཏུ་ཕྱིར་ལོག་པ་ན། མཱ་ན་ཤེ་ཚོ་པའི་ཨད་ནཱ་དང་། ཡོ་ཟཱ་བད། ཡེ་དི་ཡཱ་ཨེལ། མེའ་ཀཱ་ཨེལ། ཡོ་ཟཱ་བད། ཨེ་ལི་ཧུ། ཙིལ་ལེ་ཐ་ཨི་བཅས་ཁོང་ལ་རྒྱབ་བརྟེན་བཅོལ་དུ་འོངས་པ་དང་། དེ་ཐམས་ཅད་ནི་མཱ་ན་ཤེའི་ཚོ་པ་ནང་གི་སྟོང་དཔོན་ཡིན་ནོ། ། 21 དེ་དག་གིས་དཱ་བིད་ལ་རོགས་བྱས་ནས་ཁོང་དང་མཉམ་དུ་ཇག་རྐུན་ལ་འཐབ་ཅིང་། ཐམས་ཅད་དམག་མི་དཔའ་རྩལ་ཅན་དང་དམག་དཔུང་གི་འགོ་དཔོན་ཡིན་ནོ། ། 22 དུས་དེར་དཱ་བིད་ལ་རྒྱབ་བརྟེན་བཅོལ་ནས་དཔུང་གྲོགས་བྱེད་མཁན་ཉིན་རེ་བཞིན་འོངས་པས། དཀོན་མཆོག་གི་དམག་དཔུང་དང་འདྲ་བའི་དམག་དཔུང་ཆེན་པོ་ཞིག་ཏུ་གྱུར་ཏོ། །

ཧེབ་རོན་དུ་དཱ་བིད་ལ་རྒྱབ་བརྟེན་བཅོལ་བའི་དམག་མིའི་གྲངས་ཀ

23 ཡང་དཀོན་མཆོག་ཡ་ཝཱེའི་གསུང་བཞིན་དུ་སོ་ལོའི་རྒྱལ་ཁྲི་དཱ་བིད་ལ་སྤྲོད་པའི་ཕྱིར། དམག་འཐབ་ལ་ཞུགས་གྲབས་ཡོད་པའི་འགོ་དཔོན་རྣམས་ཧེབ་རོན་དུ་དཱ་བིད་ཀྱི་དྲུང་དུ་འོངས་པ་དང་ཁོ་ཚོའི་མི་གྲངས་ནི་འདི་ལྟ་སྟེ། 24 ཡ་ཧུ་དཱ་ཚོ་པའི་བུ་རབས་ཚ་རྒྱུད་ལས་ཕུབ་དང་མདུང་ཐོགས་མཁན་བསྡོམས་པས་དྲུག་སྟོང་བརྒྱད་བརྒྱ་ཡོད་པ་དང་། ཐམས་ཅད་དམག་འཐབ་ལ་ཞུགས་གྲབས་ཡོད་དོ། ། 25 སི་མུ་ཨོན་ཚོ་པའི་བུ་རབས་ཚ་རྒྱུད་ལས་དམག་འཐབ་ལ་ཞུགས་ནུས་པའི་དམག་མི་དཔའ་རྩལ་ཅན་བསྡོམས་པས་བདུན་སྟོང་བརྒྱ་ཡོད། 26 ལེ་ཝི་ཚོ་པའི་བུ་རབས་ཚ་རྒྱུད་ལས་བསྡོམས་པས་བཞི་སྟོང་དྲུག་བརྒྱ་ཡོད། 27 ཡེ་ཧོ་ཡ་དཱ་ནི་ཨ་རོན་པ་རྣམས་ཀྱི་འགོ་དཔོན་ཡིན་ལ་ཁོའི་རྗེས་སུ་འབྲངས་པ་བསྡོམས་པས་སུམ་སྟོང་བདུན་བརྒྱ་ཡོད། 28 ན་གཞོན་དམག་མི་དཔའ་རྩལ་ཅན་ཟཱ་ཏོག་དང་། ཁོའི་ཁྱིམ་རྒྱུད་ཀྱི་དམག་དཔོན་ཉེར་གཉིས་ཀྱང་ཡོད་དོ། ། 29 པེན་ཡཱ་མེན་ཚོ་པའི་བུ་རབས་ཚ་རྒྱུད་ཁྲོད་སོ་ལོའི་གཉེན་ཉེ་ཡང་མི་སུམ་སྟོང་ཡོད་པ་དང་། ཁོ་རྣམས་ལས་མང་ཤོས་ནི་ད་ལྟའི་བར་དུ་སོ་ལོའི་ཁྱིམ་རྒྱུད་ཀྱི་ཕྱོགས་ཡིན། 30 ཨེ་ཕཱར་ཡིམ་ཚོ་པའི་བུ་རབས་ཚ་རྒྱུད་ཁྲོད་རང་གི་ཁྱིམ་རྒྱུད་དུ་མིང་གྲགས་ཆེ་བའི་དམག་མི་དཔའ་རྩལ་ཅན་བསྡོམས་པས་ཉིས་ཁྲི་བརྒྱད་བརྒྱ་ཡོད། 31 མཱ་ན་ཤེའི་ཚོ་པ་ཕྱེད་ཀ་ལས་མིང་ཐོ་བཀོད་པ་བསྡོམས་པས་ཆིག་ཁྲི་བརྒྱད་སྟོང་ཡོད་པ་དང་། ཐམས་ཅད་དཱ་བིད་རྒྱལ་པོར་བསྐོ་རུ་འོངས་སོ། ། 32 ཡང་ཡེས་སི་ཀཱར་ཚོ་པའི་བུ་རབས་ཚ་རྒྱུད་ལས་དུས་སྐབས་ཤེས་མཁན་དང་། ཡེས་ར་ཨེལ་གྱིས་གང་བྱེད་རུང་བ་ཤེས་མཁན་བསྡོམས་པས་འགོ་དཔོན་ཉིས་བརྒྱ་ཡོད་པ་དང་། དེ་དག་གི་གཉེན་ཉེ་ཐམས་ཅད་ཀྱིས་དེ་དག་གི་བཀའ་ལ་ཉན་པ་ཡིན། 33 ཟེ་བུ་ལུན་ཚོ་པའི་བུ་རབས་ཚ་རྒྱུད་ལས་ཕྱི་ལ་སོང་ནས་དམག་འཐབ་ལ་ཞུགས་ནུས་པ་དང་། མཚོན་ཆ་སྣ་ཚོགས་སྤྱོད་ཐུབ་པ། རྩེ་གཅིག་གིས་དམག་ལ་ཐོན་པ་བསྡོམས་པས་ཁྲི་ལྔ་ཡོད། 34 ཡང་ནཱབ་ཐ་ལི་ཚོ་པའི་བུ་རབས་ཚ་རྒྱུད་ལས་དམག་དཔོན་ཆིག་སྟོང་ཡོད་ལ། དེ་དག་གི་རྗེས་སུ་འབྲངས་ཤིང་ཕུབ་དང་མདུང་ཐོགས་མཁན་བསྡོམས་པས་སུམ་ཁྲི་བདུན་སྟོང་ཡོད། 35 དཱན་ཚོ་པའི་བུ་རབས་ཚ་རྒྱུད་ལས་དམག་འཐབ་ལ་ཞུགས་ནུས་པ་བསྡོམས་པས་ཉིས་ཁྲི་བརྒྱད་སྟོང་དྲུག་བརྒྱ་ཡོད། 36 ཨ་ཤེར་ཚོ་པའི་བུ་རབས་ཚ་རྒྱུད་ལས་གཡུལ་ངོར་སོང་ནས་དམག་འཐབ་ལ་ཞུགས་ནུས་པ་བསྡོམས་པས་ཁྲི་བཞི་ཡོད། 37 ཡང་ཡོར་དན་གཙང་པོའི་ཤར་ཕྱོགས་ཀྱི་རུ་བེན་གྱི་ཚོ་པ་དང་། གཱ་རྡུའི་ཚོ་པ། མཱ་ན་ཤེའི་ཚོ་པ་ཕྱེད་ཀ་བཅས་ལས་མཚོན་ཆ་རིགས་སྣ་ཚོགས་ཐོགས་པ་བསྡོམས་པས་ཆིག་འབུམ་ཉིས་ཁྲི་ཡོད། 38 གོང་གི་དམག་མི་ཐམས་ཅད་རུ་བསྒྲིགས་ཏེ་བློ་སེམས་རྩེ་གཅིག་གིས་དཱ་བིད་ནི་ཡེས་ར་ཨེལ་གྱི་རྒྱལ་པོར་བསྐོ་བར་ཧེབ་རོན་དུ་འོངས་པ་དང་། ཡེས་ར་ཨེལ་པ་གཞན་ཀུན་ཡང་དཱ་བིད་རྒྱལ་པོར་བསྐོ་བར་བློ་སེམས་རྩེ་གཅིག་ཡིན་ནོ། ། 39 དེ་དག་ཉིན་ཞག་གསུམ་གྱི་རིང་ལ་དཱ་བིད་དང་ལྷན་ཅིག་བཟའ་བཏུང་རོལ་ནས་བསྡད་པ་ཡིན་ཏེ། དེ་དག་གི་གཉེན་ཉེ་རྣམས་ཀྱིས་དེ་དག་གི་ཆེད་དུ་ཁ་ཟས་གཡོས་པའི་ཕྱིར་རོ། ། 40 དེ་དག་གི་ཉེ་སར་ཡོད་པའི་ཡེས་སི་ཀཱར་དང་། ཟེ་བུ་ལུན། ནཱབ་ཐ་ལི་བཅས་ཚོ་པའི་མི་རྣམས་ཀྱིས་བག་ལེབ་དང་། སེ་ཡབ་ལེབ་མོ་དང་། རྒུན་འབྲུམ་སྐམ་པོ་ལེབ་མོ་དང་། རྒུན་ཆང་དང་། སྣུམ་བཅས་ཁ་ཟས་མང་པོ་བོང་བུ་དང་རྔ་མོང་། དྲེལ། བ་གླང་བཅས་ལ་བཀལ་ནས་བསྐྱལ་འོངས་པ་དང་། ཡང་བ་གླང་དང་ར་ལུག་མོད་པོ་ཁྲིད་འོངས་པ་སྟེ། ཡེས་ར་ཨེལ་ཡུལ་ཡོངས་ལ་དགའ་སྤྲོས་ཁེངས་པས་སོ། །

ལེའུ་བཅུ་གསུམ་པ།

ཞལ་ཆད་ཀྱི་ཤུར་སྒམ་ཨོ་བེད་ཨེ་དོམ་གྱི་ཁྱིམ་དུ་གདན་དྲངས་པ།

1 དཱ་བིད་ཀྱིས་སྟོང་དཔོན་དང་བརྒྱ་དཔོན་དང་། འགོ་དཔོན་ཀུན་ལ་གྲོས་བྱས་ནས། 2 ཡེས་ར་ཨེལ་གྱི་མི་ཚོགས་ཐམས་ཅད་ལ་ན་རེ། གལ་ཏེ་ཁྱོད་ཅག་གིས་ལེགས་པར་འདོད་ཅིང་། དོན་འདི་ནི་རང་ཅག་གི་དཀོན་མཆོག་ཡ་ཝཱེའི་ཐུགས་དགོངས་ལྟར་ཡིན་པར་བསམས་ན། རང་ཅག་གིས་ཡུལ་སོ་སོར་མི་མངགས་ཏེ། ཡེས་ར་ཨེལ་གྱི་ཡུལ་ཀུན་ཏུ་ལུས་ཡོད་པའི་སྤུན་རྣམས་དང་། རྩྭ་ར་ཅན་གྱི་གྲོང་ཁྱེར་རྣམས་སུ་སྡོད་པའི་མཆོད་དཔོན་རྣམས་དང་། ལེ་ཝི་པ་རྣམས་བཅས་ངེད་ཅག་གི་རྩར་བསྡུ་བར་བྱའོ། ། 3 རང་ཅག་གིས་རང་རེའི་དཀོན་མཆོག་གི་ཞལ་ཆད་ཀྱི་ཤུར་སྒམ་དེ་ཡང་འདི་རུ་ཕྱིར་འདྲེན་པར་བྱ། ཅིའི་ཕྱིར་ཞེ་ན། སོ་ལོའི་དུས་སུ་རང་ཅག་གིས་ཞལ་ཆད་ཀྱི་ཤུར་སྒམ་དྲུང་དུ་དཀོན་མཆོག་ལ་མ་ཞུས་སོ་ཞེས་སྨྲས་པར། 4 མི་ཐམས་ཅད་ཀྱིས་དེ་འགྲིག་པར་བསམས་པས། མི་ཚོགས་ཡོངས་དེ་བཞིན་བྱེད་པར་འཐད་པའོ། ། 5 དེ་ནས་དཱ་བིད་ཀྱིས་དཀོན་མཆོག་གི་ཤུར་སྒམ་དེ་ཀིར་ཡཱད་ཡེ་ཨ་རིམ་ནས་ཕྱིར་གདན་འདྲེན་ཞུ་བའི་ཕྱིར། ཨེ་ཅིབ་ཀྱི་ཤི་ཧོར་གཙང་པོ་ *ནས་ཧ་མཱད་ལ་འགྲོ་སའི་བར་དུ་ཡེས་ར་ཨེལ་པ་ཡོད་དོ་ཅོག་བསྡུས་ཤིང་། 6 དཱ་བིད་དང་ཡེས་ར་ཨེལ་པ་ཐམས་ཅད་པཱ་ཨ་ལ་བྱ་བ་སྟེ་ཡ་ཧུ་དཱའི་ཀིར་ཡཱད་ཡེ་ཨ་རིམ་ལ་སླེབས་ཤིང་། དེ་ནས་ཀེ་རུབ་རྣམས་ཀྱི་དབུས་སུ་བཞུགས་པའི་དཀོན་མཆོག་ཡ་ཝཱེའི་མཚན་ནས་འབོད་པའི་དཀོན་མཆོག་གི་ཤུར་སྒམ་དེ་གདན་འདྲེན་པར་ཕྱིན་ནས། 7 དེ་དག་གིས་དཀོན་མཆོག་གི་ཤུར་སྒམ་ནི་ཨ་བི་ནཱ་དབ་ཀྱི་ཁྱིམ་ནས་ཕྱུང་སྟེ། ཤིང་རྟ་གསར་པ་ཞིག་ལ་བསྐྱོན་ནས་ཨུ་ཟཱ་དང་ཨ་ཧི་ཨོ་གཉིས་ཀྱིས་ཤིང་རྟ་དེད་པ་རེད། 8 དཱ་བིད་དང་ཡེས་ར་ཨེལ་པ་ཐམས་ཅད་ཀྱིས་དཀོན་མཆོག་གི་སྤྱན་སྔར་སྟོབས་ཤུགས་ཡོངས་ཀྱིས་མགུར་ལེན་བཞིན། པི་ཝང་དང་། རྒྱུད་མངས་དང་། སིལ་རྔ་དང་། སིལ་སྙན་བཅས་དཀྲོལ་ནས་དུང་འབུད་ཀྱིན་དགའ་སྟོན་ལ་རོལ་ཏེ། 9 ཀི་དོན་གཡུལ་ཁ་རུ་སླེབས་དུས་སུ། བ་གླང་རྣམས་རྐང་འདྲེད་ཤོར་བས། ཨུ་ཟཱས་ལག་པ་བརྐྱངས་ནས་ཞལ་ཆད་ཀྱི་ཤུར་སྒམ་ལ་འཇུས་པ་དང་། 10 ཨུ་ཟཱས་ལག་པ་བརྐྱངས་ནས་ཞལ་ཆད་ཀྱི་ཤུར་སྒམ་ལ་རེག་པས། དཀོན་མཆོག་ཡ་ཝཱེ་ཨུ་ཟཱའི་སྟེང་ཐུགས་ཁྲོས་ནས་ཁོ་བཀུམ་པ་དང་ཁོ་གནས་དེ་རུ་དཀོན་མཆོག་གི་སྤྱན་སྔར་ཤི་བར་གྱུར་ཏོ། ། 11 དཀོན་མཆོག་ཡ་ཝཱེས་གློ་བུར་ཉིད་དུ་ཨུ་ཟཱ་ལ་ཉེས་ཆད་བཅད་པའི་རྐྱེན་གྱིས་དཱ་བིད་ཤིན་ཏུ་མ་དགའ་བར་ས་ཆ་དེའི་མིང་ལ་ཕེ་རེལ་ཟི་ཨུ་ཟཱ་ཞེས་བཏགས་ནས་དེ་རིང་གི་བར་དུ་ལུས་སོ། ། 12 ཉིན་མོ་དེར་དཱ་བིད་ནི་དཀོན་མཆོག་ལ་འཇིགས་ནས་འདི་ལྟར། ངས་དཀོན་མཆོག་གི་ཞལ་ཆད་ཀྱི་ཤུར་སྒམ་དེ་ངའི་རྩར་གདན་འདྲེན་ག་ལ་རུང་ཞེས་སྨྲས་པ་དང་། 13 དེ་ནས་དཱ་བིད་ཀྱིས་ཞལ་ཆད་ཀྱི་ཤུར་སྒམ་དེ་དཱ་བིད་ཀྱི་གྲོང་ཁྱེར་དུ་མ་དྲངས་པར། དེ་ལས་བཟློགས་ཏེ་གཱད་པ་ཨོ་བེད་ཨེ་དོམ་གྱི་ཁྱིམ་དུ་གདན་དྲངས་སོ། ། 14 དཀོན་མཆོག་གི་ཞལ་ཆད་ཀྱི་ཤུར་སྒམ་དེ་ཨོ་བེད་ཨེ་དོམ་གྱི་ཁྱིམ་དུ་ཟླ་བ་གསུམ་ལ་ལུས་ཤིང་། དཀོན་མཆོག་ཡ་ཝཱེས་ཨོ་བེད་ཨེ་དོམ་གྱི་ཁྱིམ་དང་དེ་ལ་གཏོགས་པ་ཐམས་ཅད་ལ་བྱིན་གྱིས་བརླབས་སོ། །

ལེའུ་བཅུ་བཞི་པ།

དཱ་བིད་ཀྱི་ཕོ་བྲང་དང་ཁྱིམ་གཞིས།

1 དེ་ནས་ཐཱར་གྱི་རྒྱལ་པོ་ཧི་རཱམ་གྱིས་དཱ་བིད་ཀྱི་དྲུང་དུ་བང་ཆེན་རྣམས་མངགས་ཤིང་། དཱ་བིད་ལ་ཕོ་བྲང་ཞིག་བཞེང་བའི་དོན་དུ་ཐང་ཤིང་དང་རྡོ་བཟོ། ཤིང་བཟོ་བཅས་བསྐྱལ་ཡོང་། 2 དེར་དཱ་བིད་ཀྱིས་དཀོན་མཆོག་ཡ་ཝཱེས་རང་ཉིད་ཡེས་ར་ཨེལ་གྱི་རྒྱལ་པོར་བསྐོས་པ་དང་། ཡང་ཁོང་གི་འབངས་མི་ཡེས་ར་ཨེལ་གྱི་དོན་དུ་ཁོང་གི་རྒྱལ་སྲིད་དར་བར་མཛད་པ་རྟོགས་སོ། ། 3 དཱ་བིད་ཀྱིས་ཡེ་རུ་སཱ་ལེམ་དུ་ཡང་བཙུན་མོ་མང་དུ་བཞེས་ནས། སྲས་དང་སྲས་མོ་རྣམས་འཁྲུངས་པ་སྟེ། 4 འདི་རྣམས་ནི་ཡེ་རུ་སཱ་ལེམ་དུ་འཁྲུངས་པའི་བུ་ཕྲུག་རྣམས་ཀྱི་མིང་སྟེ། ཤམ་མུ་ཨ་དང་ཤོ་བབ། ནཱ་ཐན། སོ་ལོ་མོན། 5 ཡིབ་ཧར། ཨེ་ལི་ཤུ་ཨ། ཨེལ་ཕེ་ལེད། 6 ནོ་གཱ། ནེ་ཕེག ཡཱ་ཕི་ཨ། 7 ཨེ་ལི་ཤ་མཱ། པེ་ཨེལ་ཡ་དཱ། ཨེ་ལི་ཕེ་ལེད་བཅས་སོ། །

དཱ་བིད་ཁོང་ཉིད་ཕེ་ལེ་ཤེད་པ་ལས་རྣམ་པར་རྒྱལ་བ།

8 ཕེ་ལེ་ཤེད་པ་རྣམས་ཀྱིས་དཱ་བིད་ནི་ཡེས་ར་ཨེལ་གྱི་རྒྱལ་པོར་བྱུགས་པ་ཐོས་ནས་ཡོངས་རྫོགས་དཱ་བིད་བཙལ་དུ་ཡར་ཕྱིན་པ་ལ། དཱ་བིད་ཀྱིས་དེ་ཐོས་པ་ཙམ་གྱིས་དེ་རྣམས་ལ་རྒོལ་ལན་སྤྲོད་དུ་སོང་ངོ་། ། 9 ཕེ་ལེ་ཤེད་པ་རྣམས་འོངས་ནས་རེ་པཱ་པའི་ལུང་པར་དཔུང་འཇུག་བྱས། 10 དཱ་བིད་ཀྱིས་དཀོན་མཆོག་ལ་འདི་ལྟར། ང་རང་ཕེ་ལེ་ཤེད་པ་རྣམས་ལ་ཡར་རྒོལ་དུ་འགྲོ་བར་བྱའམ། ཁྱེད་ཀྱིས་དེ་རྣམས་བདག་གི་ལག་ཏུ་གཏོད་དམ་ཞུས་པས། དཀོན་མཆོག་ཡ་ཝཱེས་དེ་ལ་འདི་སྐད་དུ། ཁྱོད་རང་ཡར་སོང་དང་བདག་གིས་དེ་རྣམས་ཁྱོད་ཀྱི་ལག་ཏུ་གཏོད་པར་བྱ་ཞེས་གསུངས་སོ། ། 11 ཕེ་ལེ་ཤེད་པ་རྣམས་ཡར་པཱ་ཨལ་ཕེ་ར་ཙིམ་དུ་སླེབས་པ་དང་། དེར་དཱ་བིད་ཀྱིས་ཁོ་རྣམས་ཕམ་པར་བརྒྱབ་ཅིང་། དཱ་བིད་ན་རེ། ཆུ་ཡིས་ཆུ་རགས་ཁུར་བ་ལྟར་དུ་དཀོན་མཆོག་གིས་ང་རང་བརྒྱུད་ནས་དགྲ་བོ་རྣམས་ཕམ་པར་བརྒྱབ་བོ་ཞེས་སྨྲས་ཏེ། ས་ཆ་དེའི་མིང་ལ་པཱ་ཨལ་ཕེ་ར་ཙིམ་ཞེས་བཏགས་སོ། ། 12 ཕེ་ལེ་ཤེད་པ་རྣམས་ཀྱིས་ལྷ་སྐུ་རྣམས་དེ་རུ་དོར་བས། དཱ་བིད་ཀྱིས་མི་རྣམས་ལ་དེ་དག་མེར་བསྲེག་པའི་བཀའ་བབས་སོ། ། 13 དེ་ནས་ཕེ་ལེ་ཤེད་པ་རྣམས་ཀྱིས་སླར་ཡང་ལུང་པ་དེར་དཔུང་འཇུག་བྱས་པ་དང་། 14 དཱ་བིད་ཀྱིས་ཡང་དཀོན་མཆོག་ལ་ཞུས་པ་ན། དཀོན་མཆོག་གིས་ཁོང་ལ་འདི་སྐད་དུ། ཁྱོད་དེ་དག་གི་ར་མདའ་ལ་ཡར་མི་འགྲོ་བར། དེ་དག་རྒྱབ་ནས་བསྐོར་ཏེ་སྤོས་ཤིང་གི་ནགས་ཚལ་གྱི་ཁ་གཏད་ནས་དེ་དག་ལ་རྒོལ་ཞིག 15 ཁྱོད་ཀྱིས་སྤོས་ཤིང་གི་རྩེ་ནས་དཔུང་ཚོགས་ཀྱི་གོམ་སྒྲ་ཐོས་པ་ཙམ་གྱིས་གཡུལ་འཐབ་ལ་ཆས་ཤིག ཅི་ལ་ཞེ་ན། དུས་དེར་དཀོན་མཆོག་ཁྱོད་ཀྱི་སྔོན་དུ་གཤེགས་ཏེ་ཕེ་ལེ་ཤེད་པའི་དམག་ཚོགས་ལ་རྒོལ་བ་ཡིན་ནོ་ཞེས་གསུངས་པར། 16 དཱ་བིད་ཀྱིས་དཀོན་མཆོག་གི་བཀའ་བཞིན་དུ་བྱས་ཏེ། གིབ་ཡོན་ནས་གེ་ཟེར་གྱི་བར་དུ་ཕེ་ལེ་ཤེད་པའི་དམག་ཚོགས་བསད། 17 དེ་ནས་དཱ་བིད་ཀྱི་མིང་ཡུལ་ཕྱོགས་ཀུན་ཏུ་གྲགས་ཤིང་། དཀོན་མཆོག་ཡ་ཝཱེས་མི་ཐམས་ཅད་དཱ་བིད་ལ་འཇིགས་པར་མཛད་དོ། །

ལེའུ་བཅོ་ལྔ་པ།

ཞལ་ཆད་ཀྱི་ཤུར་སྒམ་ཡེ་རུ་སཱ་ལེམ་དུ་གདན་དྲངས་པ།

1 དཱ་བིད་ཀྱིས་དཱ་བིད་གྲོང་ཁྱེར་དུ་རང་ཉིད་ལ་ཕོ་བྲང་རྣམས་བརྩིགས་ཤིང་། ཡང་དཀོན་མཆོག་གི་ཞལ་ཆད་ཀྱི་ཤུར་སྒམ་ཕྱིར་གནས་ཤིག་སྟ་གོན་བྱས་ནས་གུར་ཞིག་ཀྱང་ཕུབ་བོ། ། 2 དུས་དེར་དཱ་བིད་ན་རེ། དཀོན་མཆོག་ཡ་ཝཱེས་ལེ་ཝི་པ་རྣམས་ནི་དཀོན་མཆོག་གི་ཞལ་ཆད་ཀྱི་ཤུར་སྒམ་འཁུར་བ་དང་། དུས་རྟག་ཏུ་ཁོང་ལ་ཞབས་ཏོག་བསྒྲུབ་པར་བདམས་པས། དེ་རྣམས་མ་གཏོགས་གཞན་སུས་ཀྱང་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁུར་མི་རུང་ཞེས་བསྒོས། 3 དེ་ནས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དཱ་བིད་ཀྱིས་སྟ་གོན་བྱས་པའི་གནས་སུ་གདན་འདྲེན་པར། དཱ་བིད་ཀྱིས་ཡེས་ར་ཨེལ་པ་རྣམས་ཡེ་རུ་སཱ་ལེམ་དུ་བསྡུས་པ་དང་། 4 དཱ་བིད་ཀྱིས་ཨ་རོན་གྱི་བུ་རྒྱུད་དང་ལེ་ཝི་པ་རྣམས་ཀྱང་བསྡུས་པ་སྟེ། 5 ཀོ་ཧད་ཀྱི་བུ་རྒྱུད་ལས་འགོ་དཔོན་ཨུ་རི་ཨེལ་དང་དེའི་གཉེན་ཉེ་བརྒྱ་དང་ཉི་ཤུ། 6 མཱ་རཱ་རེའེ་ཡི་བུ་རྒྱུད་ལས་འགོ་དཔོན་ཨ་ས་ཡཱ་དང་དེའི་གཉེན་ཉེ་ཉིས་བརྒྱ་དང་ཉི་ཤུ། 7 གེར་ཤོན་གྱི་བུ་རྒྱུད་ལས་འགོ་དཔོན་ཡོ་ཨེལ་དང་དེའི་གཉེན་ཉེ་བརྒྱ་དང་སུམ་ཅུ། 8 ཨེ་ལི་ཙ་ཕན་གྱི་བུ་རྒྱུད་ལས་འགོ་དཔོན་ཤེ་མ་ཡཱ་དང་དེའི་གཉེན་ཉེ་ཉིས་བརྒྱ། 9 ཧེབ་རོན་གྱི་བུ་རྒྱུད་ལས་འགོ་དཔོན་ཨེ་ལི་ཨེལ་དང་དེའི་གཉེན་ཉེ་བརྒྱད་ཅུ། 10 ཨུ་ཟི་ཨེལ་གྱི་བུ་རྒྱུད་ལས་འགོ་དཔོན་ཨ་མི་ནཱ་དབ་དང་དེའི་གཉེན་ཉེ་བརྒྱ་དང་བཅུ་གཉིས་བཅས་སོ། ། 11 དེ་ནས་དཱ་བིད་ཀྱིས་ཟཱ་ཏོག་དང་ཨབ་ཡཱ་ཐར་མཆོད་དཔོན་གཉིས་པོ་དང་། ལེ་ཝི་པ་རྣམས་ལས་ཨུ་རི་ཨེལ་དང་ཨ་ས་ཡཱ། ཡོ་ཨེལ། ཤེ་མ་ཡཱ། ཨེ་ལི་ཨེལ། ཨ་མི་ནཱ་དབ་བཅས་བོས་ནས། 12 དེ་དག་ལ་ན་རེ། ཁྱེད་རྣམས་ནི་ལེ་ཝི་པའི་ཁྱིམ་རྒྱུད་སོ་སོའི་འགོ་དཔོན་ཡིན་པས། ཁྱེད་ཅག་དང་ཁྱེད་ཅག་གི་གཉེན་ཉེ་རྣམས་ཀྱིས་རང་ཉིད་དམ་པར་གྱིས་ཤིག གང་ལ་ཞེ་ན། ཡེས་ར་ཨེལ་གྱི་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དེ་ངས་སྟ་གོན་བྱས་པའི་གནས་སུ་གདན་འདྲེན་པའི་ཕྱིར་ཡིན། 13 སྔར་ཁྱེད་ཅག་མེད་པ་དང་ངེད་རྣམས་ཀྱིས་རང་ཅག་གི་དཀོན་མཆོག་ཡ་ཝཱེ་ལ་ལུགས་སྲོལ་བཞིན་མ་ཞུས་པས། ཁོང་ངེད་ཅག་ལ་རབ་ཏུ་ཁྲོས་སོ་ཞེས་སྨྲས་པ་དང་། 14 མཆོད་དཔོན་དང་ལེ་ཝི་པ་རྣམས་ཀྱིས་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གི་ཞལ་ཆད་ཀྱི་ཤུར་སྒམ་གདན་འདྲེན་དུ་རང་ཉིད་དམ་པར་བྱས་སོ། ། 15 ལེ་ཝི་ཚོ་པའི་བུ་རྒྱུད་རྣམས་ཀྱིས་དཀོན་མཆོག་ཡ་ཝཱེའི་བཀའ་སྟེ་མོ་ཤེ་ལ་བསྒོས་པ་བཞིན་དུ། གདང་རྒྱུས་ནས་ཕྲག་པས་ཁུར། 16 དཱ་བིད་ཀྱིས་ལེ་ཝི་པའི་འགོ་དཔོན་དག་ལ། ཁོ་ཚོའི་གཉེན་ཉེ་རྣམས་མངགས་ནས་རོལ་ཆས་རྒྱུད་མངས་དང་། པི་ཝང་དང་། སྦུག་ཆལ་རྣམས་བརྡུངས་ནས་དགའ་དགའ་སྤྲོ་སྤྲོས་གླུ་ལེན་གར་རྩེད་བྱེད་དགོས་པར་བསྒོས། 17 དེ་ནས་ལེ་ཝི་པ་དག་གིས་ཡོ་ཨེལ་གྱི་བུ་ཧེ་མཱན་དང་། དེའི་གཉེན་ཉེ་ལས་པེ་རེག་ཡཱའི་བུ་ཨ་སབ་དང་། ཡང་དེ་དག་གི་གཉེན་ཉེ་མཱ་རཱ་རེའེ་ཡི་བུ་རྒྱུད་ཁྲོད་ཀྱི་ཀུ་ཤ་ཡཱའི་བུ་ཨེ་ཐན་བཅས་མངགས་པ་དང་། 18 དེ་དག་དང་མཉམ་དུ་ད་དུང་སྐོར་ཚོགས་གཉིས་པའང་ཡོད་དེ། ཁོ་རྣམས་ཀྱི་གཉེན་ཉེ་ཟཱ་ཀར་ཡ་དང་། པེན། ཡ་ཨ་ཟི་ཨེལ། ཤེ་མི་ར་མོད། ཡེ་ཧི་ཨེལ། ཨུན་ནི། ཨེ་ལི་ཨབ། པེ་ནཱ་ཡ། མ་ཨ་སེ་ཡཱ། མད་ཐིད་ཡཱ། ཨེ་ལི་ཕེ་ལེ་ཧུ། མིག་ནེ་ཡཱ། དེ་མིན་སྒོ་སྲུང་མཁན་ཨོ་བེད་ཨེ་དོམ་དང་། ཡེ་ཨི་ཨེལ་བཅས་སོ། ། 19 ཡང་མགུར་ལེན་མཁན་ཧེ་མཱན་དང་། ཨ་སབ། ཨེ་ཐན་བཅས་ཀྱིས་ལི་ཡི་སྦུག་ཆལ་བརྡུངས་ནས་སྐད་ཆེན་པོ་འདོན་པ་དང་། 20 ཟཱ་ཀར་ཡ་དང་། ཨ་ཟི་ཨེལ། ཤེ་མི་ར་མོད། ཡེ་ཧི་ཨེལ། ཨུན་ནི། ཨེ་ལི་ཨབ། མ་ཨ་སེ་ཡཱ། པེ་ནཱ་ཡ་བཅས་ཀྱིས་རྒྱུད་མངས་བརྡུངས་ནས་སྐྱེས་མའི་སྒྲ་གདངས་མཐོན་པོ་བཞིན་ལེན་པ་དང་། 21 མད་ཐིད་ཡཱ་དང་། ཨེ་ལི་ཕེ་ལེ་ཧུ། མིག་ནེ་ཡཱ། ཨོ་བེད་ཨེ་དོམ། ཡེ་ཨི་ཨེལ། ཨ་ཟཱ་སི་ཡ་བཅས་ཀྱིས་པི་ཝང་བརྡུངས་ནས་སྐྱེས་པའི་སྒྲ་གདངས་དམའ་མོ་བཞིན་ལེན་དགོས་པའོ། ། 22 ལེ་ཝི་ཚོ་པའི་འགོ་དཔོན་ཀེ་ནན་ཡཱ་བྱ་བ་ནི་བསྟོད་དབྱངས་ལེན་པའི་དབུ་མཛད་ཡིན་ཞིང་། དེའི་ཕྱོགས་ལ་རབ་ཏུ་མཁས་པས་དབྱངས་ཇི་ལྟར་ལེན་པ་བསླབས་པའོ། ། 23 པེ་རེག་ཡཱ་དང་ཨེལ་ཁ་ནཱ་གཉིས་ཞལ་ཆད་ཀྱི་ཤུར་སྒམ་སྲུང་མཁན་ཡིན་ལ། 24 ཤེ་བན་ཡཱ་དང་། ཡོ་ཤ་ཕད། ནེ་ཐན་ཨེལ། ཨ་མ་སཱ་ཨི། ཟཱ་ཀར་ཡ། པེ་ནཱ་ཡ། ཨེ་ལི་ཨེ་བཟིར་བྱ་བའི་མཆོད་དཔོན་རྣམས་ཀྱིས་དཀོན་མཆོག་གི་ཞལ་ཆད་ཀྱི་ཤུར་སྒམ་དྲུང་དུ་དུང་བུས་པ་དང་། ཨོ་བེད་ཨེ་དོམ་དང་ཡེ་ཧི་ཡཱ་གཉིས་ཀྱང་ཞལ་ཆད་ཀྱི་ཤུར་སྒམ་སྲུང་མཁན་ཡིན་ནོ། །

25 དེ་ནས་དཱ་བིད་དང་ཡེས་ར་ཨེལ་གྱི་རྒན་པོ་རྣམས་དང་། སྟོང་དཔོན་རྣམས་མཉམ་དུ་ཆས་ཏེ་དགའ་དགའ་སྤྲོ་སྤྲོའི་ངང་ཨོ་བེད་ཨེ་དོམ་གྱི་ཁྱིམ་ནས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་གདན་དྲངས་ནས་འོངས། 26 དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཁུར་མཁན་ལེ་ཝི་པ་རྣམས་ལ་དཀོན་མཆོག་གིས་མགོན་སྐྱབས་མཛད་པ་དང་། དེ་དག་གིས་བ་གླང་བདུན་དང་ལུག་ཐུག་བདུན་མཆོད་པར་ཕུལ་ཏོ། ། 27 དཱ་བིད་དང་ཞལ་ཆད་ཀྱི་ཤུར་སྒམ་འཁུར་བའི་ལེ་ཝི་པ་རྣམས་དང་། མགུར་ལེན་མཁན་དག་དང་། དབུ་མཛད་ཀེ་ནན་ཡཱ་བཅས་ཀྱིས་སོ་རས་སྲབ་བུའི་གོས་གྱོན་ཞིང་། དཱ་བིད་ཀྱིས་དེ་ལས་གཞན་སོ་རས་སྲབ་བུའི་བེར་ཐུལ་ཞིག་གྱོན་པའོ། ། 28 དེ་ལྟར་ཡེས་ར་ཨེལ་པ་ཐམས་ཅད་ཀྱིས་དགའ་བའི་ཀི་སྒྲ་བསྒྲགས་པ་དང་། རྭ་དུང་དང་དུང་བུས་ཤིང་། སྦུག་ཆལ་དང་རྒྱུད་མངས། པི་ཝང་བཅས་ཀྱི་སྒྲ་ཆེན་པོ་དང་བཅས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དེ་ཡར་གདན་དྲངས་སོ། ། 29 ཡང་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དེ་དཱ་བིད་ཀྱི་གྲོང་ཁྱེར་དུ་སླེབས་པའི་ཚེ། སོ་ལོའི་སྲས་མོ་མི་ཀལ་གྱིས་སྒེའུ་ཁུང་ནས་མར་བལྟས་པ་དང་། རྒྱལ་པོ་དཱ་བིད་ཀྱིས་ཞབས་བྲོ་འཁྲབ་ཀྱིན་རྩེད་མོ་རྩེ་བ་མཐོང་ནས། སེམས་ནས་ཁོང་ལ་སྨད་པའོ། །

ལེའུ་བཅུ་དྲུག་པ།

1 ཁོ་རྣམས་ཀྱིས་དཀོན་མཆོག་གི་ཞལ་ཆད་ཀྱི་ཤུར་སྒམ་ནང་ལ་གདན་དྲངས་ཏེ། དཱ་བིད་ཀྱིས་དེའི་དོན་དུ་ཕུབ་པའི་མཇལ་འཕྲད་གུར་མཆོག་གི་དབུས་སུ་བཞག་ནས། དཀོན་མཆོག་གི་སྤྱན་སྔར་སྦྱིན་སྲེག་དང་ཞི་བདེའི་མཆོད་པ་ཕུལ་ཏོ། ། 2 དཱ་བིད་ཀྱིས་སྦྱིན་སྲེག་དང་ཞི་བདེའི་མཆོད་པ་རྣམས་ཕུལ་རྗེས། ཁོང་གིས་དཀོན་མཆོག་ཡ་ཝཱེའི་མཚན་ལ་བརྟེན་ནས་མི་རྣམས་ལ་བྱིན་རླབས་གནང་ཞིང་། 3 ཡང་ཡེས་ར་ཨེལ་གྱི་སྐྱེས་ཕོ་མོ་ཐམས་ཅད་ལ་བག་ལེབ་རེ་དང་། རྒྱ་རི་རེ་དང་། རྒུན་འབྲུམ་སྐམ་པོ་ལེབ་མོ་རེ་སྤྲད་དོ། ། 4 དཱ་བིད་ཀྱིས་ལེ་ཝི་པ་འགའ་ཞིག་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དྲུང་དུ་ཞབས་ཏོག་བསྒྲུབ་པ་དང་། ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་བསྟོད་དབྱངས་ལེན་པ་དང་གཏང་རག་འབུལ་བ། བསྟོད་བསྔགས་བརྗོད་པ་བཅས་སུ་མངགས་སོ། ། 5 དེའི་འགོ་ཁྲིད་མཁན་ནི་ཨ་སབ་དང་། དེ་ནས་ཟཱ་ཀར་ཡ་དང་། ཡེ་ཨི་ཨེལ། ཤེ་མི་ར་མོད། ཡེ་ཧི་ཨེལ། མད་ཐིད་ཡཱ། ཨེ་ལི་ཨབ། པེ་ནཱ་ཡ། ཨོ་བེད་ཨེ་དོམ། ཡེ་ཨི་ཨེལ་བཅས་ཡོད་ལ། ཁོ་རྣམས་ཀྱིས་རྒྱུད་མངས་དང་པི་ཝང་བརྡུང་བ་དང་། ཨ་སབ་ཀྱིས་སྦུག་ཆལ་སྒྲ་ཆེན་པོར་བརྡུང་དགོས་ལ། 6 མཆོད་དཔོན་པེ་ནཱ་ཡ་དང་ཡ་ཧ་ཟི་ཨེལ་གཉིས་ཀྱིས་རྒྱུན་དུ་དཀོན་མཆོག་གི་ཞལ་ཆད་ཀྱི་ཤུར་སྒམ་དྲུང་དུ་དུང་འབུད་དགོས་པའོ། །

དཱ་བིད་ཀྱི་མགུར་མ།

7 ཉིན་དེར་དཱ་བིད་ཀྱིས་ཨ་སབ་དང་དེའི་གཉེན་ཉེ་རྣམས་དཀོན་མཆོག་ཡ་ཝཱེ་ལ་གསུང་མགུར་གྱིས་གཏང་རག་འབུལ་བར་ཐོག་མར་གཏན་ལ་ཕབ་ཅིང་འདི་ལྟར།

8 ཁྱོད་ཚོས་ཡ་ཝཱེའི་མཚན་ནི་བརྗོད་ཅིང་གཏང་རག་ཕུལ། ། མི་རྣམས་ཀུན་གྱི་ཁྲོད་དུ་ཁོང་གི་འཕྲིན་ལས་བརྗོད། ། 9 ཁོང་ལ་མགུར་གླུ་ལེན་བཞིན་བསྟོད་བསྔགས་ཕུལ། ། ཁོང་གི་ངོ་མཚར་མཛད་པ་ཐམས་ཅད་བརྗོད། ། 10 ཁོང་གི་དམ་པའི་མཚན་ལ་བསྟོད་བསྔགས་བརྗོད། ། ཡ་ཝཱེ་འཚོལ་མཁན་སེམས་ནང་དགའ་བར་ཤོག ། 11 ཡ་ཝཱེ་ཁོང་དང་ཁོང་གི་མཐུ་སྟོབས་དང་། ། ཁོང་གི་ཞལ་རས་རྒྱུན་དུ་བཙལ་བར་གྱིས། ། 12-13 ཁོང་གི་ཞབས་ཕྱི་ཡེས་ར་ཨེལ་གྱི་རྒྱུད། ། ཁོང་གིས་བདམས་པའི་ཡ་ཀོབ་བུ་རྒྱུད་ཀྱེ། ། ཁྱོད་ཚོས་ཁོང་གི་ངོ་མཚར་ཅན་གྱི་མཛད་པ་དང་། ། ཁོང་གི་གྲུབ་རྟགས་དང་ནི་ཁྲིམས་གཅོད་གསུང་རྣམས་དྲོན། ། 14 ཁོང་ནི་ང་ཚོའི་དཀོན་མཆོག་ཡ་ཝཱེ་ཡིན། ། ས་གཞི་ཡོངས་སུ་ཁོང་གི་ཁྲིམས་གཅོད་ཡོད། ། 15 ཁོང་གི་ཞལ་ཆད་གཏན་དུ་ཐུགས་སུ་འཇགས། ། ཁོང་གི་བཀའ་རྣམས་མི་རབས་སྟོང་ལ་གནས། ། 16 ཁོང་གིས་ཨབ་ར་ཧམ་ལ་མཛད་པའི་ཞལ་ཆད་དང་། ། ཁོང་གིས་ཨི་སཱག་ལ་ནི་བཞེས་པའི་དབུ་མནའ་ནི། ། 17 ཁོང་གིས་ཡ་ཀོབ་ལ་ནི་སྒྲིག་ཁྲིམས་བཙུགས། ། ཡེས་ར་ཨེལ་ལ་གཏན་གྱི་ཞལ་ཆད་མཛད། ། 18 བདག་གིས་ཀ་ན་ཨན་གྱི་ཡུལ་དེ་ནི། ། ཁྱོད་ལ་གནང་ཞིང་ཁྱོད་ཀྱི་ས་སྐལ་ཡིན། ། 19 སྐབས་དེར་ཁྱོད་རྣམས་མི་གྲངས་ཉུང་བ་དང་། ། ཡུལ་དེར་བྱེས་སུ་སྡོད་པ་ཡིན་ཞེས་གསུངས། ། 20 དེ་རྣམས་མི་རིགས་གཅིག་ནས་གཅིག་བརྒྱུད་ཅིང་། ། རྒྱལ་ཁམས་གཅིག་ནས་གཅིག་ལ་ཉུལ་ནས་བསྡད། ། 21 དེ་ཚོར་གཉའ་གནོན་སུ་ལའང་བྱེད་མ་གནང་། ། ཁོ་ཚོའི་ཆེད་དུ་རྒྱལ་པོར་བཀའ་བཀྱོན་མཛད། ། 22 ཁོ་བོས་བྱུགས་པ་རྣམས་ལ་མི་རེག༌ཅིང༌། །ལུང་སྟོན་རྣམས་ལ་གནོད་པ་མ་བསྐྱལ་གསུངས། ། 23 ཡུལ་ཕྱོགས་ཀུན་གྱིས་ཡ་ཝཱེར་བསྟོད་དབྱངས་ཕུལ། ། ཁོང་གི་ཐར་པ་ཉིན་རེ་བཞིན་སྒྲོགས་ཤིག ། 24 མི་རིགས་ཡོངས་ལ་ཁོང་གི་གཟི་བརྗིད་བསྒྲག་པར༌གྱིས། ། མི་རྣམས་ཡོངས་ལ་ཁོང་གི་ངོ་མཚར་འཕྲིན་ལས༌སྒྲོགས། ། 25 གང་ལ་ཞེ་ན་ཡ་ཝཱེ་ཁྱད་དུ་འཕགས། ། བསྟོད་བསྔགས་རབ་ཏུ་ཆེན་པོ་འོས་སོ་ལོ། ། ཁོང་ནི་ལྷ་ཚོགས་ཀུན་ལས་རིང་དུ་བརྒལ། ། ཁོང་ལ་གུས་ཤིང་འཇིགས་པ་འོས་སོ་ལོ། ། 26 མི་མང་ཀུན་གྱི་ལྷ་སྐུ་སྟོང་བ་ཡིན། ། ཡ་ཝཱེ་ཁོ་ནས་ནམ་མཁའི་དབྱིངས་རྣམས་མཛད། ། 27 ཁོང་གི་སྤྱན་སྔར་གཟི་དཔལ་བརྗིད་ཉམས་མངའ། ། ཁོང་གི་བཞུགས་སར་མཐུ་དང་དགའ་སྤྲོ་ལྡན། ། 28 ཀྱེ་ཀྱེ་རིགས་རྒྱུད་རྣམས་ཀྱི་ཁྱིམ་རྒྱུད་དག ། གཟི་བརྗིད་ནུས་མཐུ་ཡ་ཝཱེར་ཕུལ་ཞིག་དང་། ། 29 ཡ་ཝཱེའི་མཚན་གྱི་གཟི་བརྗིད་ཁོང་ལ་རྗོད། ། མཆོད་པ་འཁུར་ལ་ཁོང་གི་སྤྱན་སྔར་ཤོག ། དམ་པའི་ཟིལ་གྱིས་ཡ་ཝཱེར་ཕྱག་འཚལ་གྱིས། ། 30 ས་གཞི་ཡོངས་ནི་ཁོང་གི་དྲུང་དུ་གཡོ་བར་བྱོས། ། ས་གཞི་མི་གཡོ་ཕྱིར་དུ་ཁོང་གིས་བརྟན་པོར་མཛད། ། 31 ནམ་མཁའ་དགའ་ཞིང་ས་གཞི་མགུ་བར་ཤོག ། མི་མང་རྣམས་ཀྱིས་མི་རིགས་དག་གི་ཁྲོད། ། ཡ་ཝཱེ་རྒྱལ་པོར་བཞུགས་ཞེས་སྨྲ་གྱུར་ཅིག ། 32 རྒྱ་མཚོ་དང་ནི་དེའི་ནང་ཅི་ཡོད་པ། ། ང་རོའི་སྐད་སྒྲ་སིང་སིང་བསྒྲག་ཅིག༌གུ ། ས་ཞིང་དང་ནི་དེའི་ཁར་ཅི་ཡོད་པ། ། ཐམས་ཅད་དགའ་ཞིང་སྤྲོ་བར་གྱིས་ཤིག་ཨང་། ། 33 ཡ་ཝཱེ་ས་གཞིར་ཁྲིམས་ཐག་གཅོད་པར་འབྱོན། ། དེའི་ཕྱིར་ནགས་ཀྱི་སྡོང་པོ་རྣམས་ཀྱིས་ནི། ། ཡ་ཝཱེའི་དྲུང་དུ་མགུར་གླུ་ལེན་པར་འགྱུར། ། 34 ཡ་ཝཱེ་ལེགས་པས་ཁོང་ལ་གཏང་རག༌ཕུལ། ། ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས། ། 35 ཁྱོད་ཚོས་འདི་ལྟར་ཞུ་བར་གྱིས་ཤིག་ཨང་། ། ཀྱེ་ཀྱེ་ངེད་རྣམས་སྐྱོབ་པའི་དཀོན་མཆོག་ལགས། ། ཁྱེད་ཀྱིས་ངེད་རྣམས་བསྐྱབས་ནས་བསྡུ་བར་མཛོད། ། མི་རིགས་ཀུན་ནས་ངེད་རྣམས་སྐྱོབ་པར་མཛོད། ། དེ་ནས་ང་ཚོས་ཁྱེད་མཚན་དམ་པ་ལ། ། བཀའ་དྲིན་ཞུ་ཞིང་བསྟོད་པ་དཔལ་དུ་བརྩི། ། 36 ཡེས་ར་ཨེལ་གྱི་དཀོན་མཆོག་ཡ་ཝཱེ་ནི། ། རྒྱུན་ནས་རྒྱུན་དུ་བསྟོད་པར་འོས་སོ་ལོ། ། ཞེས་གསུངས་པ་དང་། མི་ཐམས་ཅད་ཀྱིས་ཨ་མེན་ཞེས་སྨྲས་ཤིང་དཀོན་མཆོག་ཡ་ཝཱེ་ལ་བསྟོད་བསྔགས་ཕུལ་ཏོ། །

37 དེ་ནས་དཱ་བིད་ཀྱིས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དྲུང་དུ་ཨ་སབ་དང་དེའི་གཉེན་ཉེ་རྣམས་བཞག་ཅིང་། ཉིན་རེ་བཞིན་རྒྱུན་ཆད་མེད་པར་སྒྲུབ་དགོས་པའི་ཞབས་ཏོག་བསྒྲུབས། 38 ཡང་ཨོ་བེད་ཨེ་དོམ་དང་དེའི་གཉེན་ཉེ་དྲུག་ཅུ་རེ་བརྒྱད་དང་། ཡེ་དུ་ཐུན་གྱི་བུ་ཨོ་བེད་ཨེ་དོམ་དང་ཧོ་སཱ་བཅས་ནི་སྒོ་སྲུང་དུ་བཞག 39 ཡང་མཆོད་དཔོན་ཟཱ་ཏོག་དང་དེའི་གཉེན་ཉེ་མཆོད་དཔོན་ཡིན་པ་རྣམས་གིབ་ཡོན་གྱི་མཐོ་གླིང་དུ་དཀོན་མཆོག་ཡ་ཝཱེའི་གུར་མཆོག་དྲུང་དུ་བཞག་ཅིང་། 40 ཉིན་རེར་ནངས་དགོང་གཉིས་ལ་སྦྱིན་སྲེག་གི་མཆོད་ཁྲི་སྟེང་དུ། རྒྱུན་ཆད་མེད་པར་དཀོན་མཆོག་ཡ་ཝཱེ་ལ་སྦྱིན་སྲེག་ཕུལ་བ་དང་། དེ་ཐམས་ཅད་ནི་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་བསྒོས་པའི་བཀའ་ཁྲིམས་ཀྱི་མདོ་ཡི་ནང་དུ་བཀོད་པ་བཞིན་ཡིན་ནོ། ། 41 དེ་དག་དང་མཉམ་དུ་ཧེ་མཱན་དང་། ཡེ་དུ་ཐུན་དང་། གཞན་བདམས་ནས་མིང་ཐོན་པ་བཅས་ཐམས་ཅད་དཀོན་མཆོག་ཡ་ཝཱེ་ལ་བཀའ་དྲིན་ཞུ་བར་བཞག་པ་སྟེ། ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས་པས་སོ། ། 42 ཧེ་མཱན་དང་ཡེ་དུ་ཐུན་གཉིས་ཀྱིས་དེ་དག་དང་མཉམ་དུ་དུང་འབུད་པ་དང་སྦུག་ཆལ་བརྡུང་བ་དང་། རོལ་ཆས་སྣ་ཚོགས་ཀྱིས་དཀོན་མཆོག་ལ་སྐད་ཆེན་པོས་བསྟོད་དབྱངས་འབུལ་དགོས་ལ། ཡེ་དུ་ཐུན་གྱི་བུ་རབས་ཚ་རྒྱུད་རྣམས་སྒོ་སྲུང་དུ་བཞག་གོ ། 43 དེ་ནས་མི་ཐམས་ཅད་རང་རང་གི་ཁྱིམ་དུ་ལོག་པ་དང་། དཱ་བིད་ཀྱང་རང་གི་ཁྱིམ་མི་རྣམས་ལ་བྱིན་གྱིས་རླབས་པར་ཕེབས་སོ། །

ལེའུ་བཅུ་བདུན་པ།

དཀོན་མཆོག་གིས་དཱ་བིད་ལ་གནང་བའི་ཞལ་བཞེས།

1 དཱ་བིད་རང་གི་ཕོ་བྲང་ནང་དུ་བསྡད་པའི་རྗེས་སུ། ཁོང་གིས་ལུང་སྟོན་པ་ནཱ་ཐན་ལ་ན་རེ། ལྟོས་དང་། ང་ནི་ཐང་ཤིང་གིས་བཟོས་པའི་ཕོ་བྲང་དུ་སྡོད་མོད། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ནི་གུར་གྱི་ནང་དུ་མཆིས་སོ་ཞེས་སྨྲས་པར། 2 ནཱ་ཐན་གྱིས་དཱ་བིད་ལ་ན་རེ། དཀོན་མཆོག་ཁྱེད་དང་མཉམ་དུ་བཞུགས་པས། ཁྱེད་ཀྱི་ཐུགས་དགོངས་བཞིན་བྱོས་ཤིག་ཅེས་སྨྲས་ཤིང་། 3 མཚན་མོ་དེར་དཀོན་མཆོག་གི་བཀའ་ནཱ་ཐན་ལ་བྱུང་ནས་འདི་སྐད་དུ། 4 ཁྱོད་སོང་ནས་བདག་གི་ཞབས་ཕྱི་དཱ་བིད་ལ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་བདག་གནས་སའི་མཆོད་ཁང་བཞེང་མི་རུང་། 5 གང་ལ་ཞེ་ན། བདག་གིས་ཡེས་ར་ཨེལ་པ་རྣམས་ཡར་ཁྲིད་འོངས་པའི་ཉིན་ནས་དེ་རིང་བར་དུ་བདག་ནི་མཆོད་ཁང་དུ་གནས་མ་མྱོང་སྟེ། བདག་ནི་གུར་མཆོག་གཅིག་ནས་གུར་མཆོག་གཞན་ཞིག་ལ་སྤར་ནས་གནས་པ་ཡིན། 6 བདག་ནི་ཡེས་ར་ཨེལ་པ་རྣམས་དང་ལྷན་ཅིག་ཏུ་གང་སར་རྒྱུ་རུང་། ངས་རང་གི་མི་རྣམས་འཚོ་སྐྱོང་བྱེད་པར་བཀའ་བསྒོས་པའི་ཁྲིམས་དཔོན་སུ་ལ་ཡང་། ཁྱོད་ཚོས་ངའི་དོན་དུ་ཐང་ཤིང་གི་མཆོད་ཁང་མི་བཞེང་བ་ཅི་ཡིན་ཞེས་སྨྲས་མྱོང་ངམ་གསུངས་ཞེས་སྨྲོས་ཤིག 7 ད་ལྟ་ཁྱོད་ཀྱིས་བདག་གི་ཞབས་ཕྱི་དཱ་བིད་ལ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་འགོ་དཔོན་དུ་གྱུར་ནས་བདག་གི་འབངས་མི་ཡེས་ར་ཨེལ་ལ་བདག་སྐྱོང་བྱེད་པའི་ཕྱིར། ངས་ཁྱོད་རང་ལུག་ར་ནས་ཕྱི་རུ་བླངས་པ་དང་ལུག་ཁྱུའི་རྗེས་སུ་མི་འདེད་པར་བྱས། 8 ཁྱོད་གང་ལ་སོང་ཡང་ང་རང་ཁྱོད་དང་མཉམ་དུ་གནས་ཏེ། དགྲ་བོ་ཐམས་ཅད་ཁྱོད་ཀྱི་མདུན་ནས་མེད་པར་གཏོང་ཞིང་། ས་སྟེང་གི་མི་རླབས་ཆེན་དག་གི་མཚན་སྙན་དང་འདྲ་བར་ངས་ཁྱོད་ཀྱི་མཚན་སྙན་གྲགས་རྒྱས་པར་བྱའོ། ། 9 ཡང་ངས་རང་གི་འབངས་མི་ཡེས་ར་ཨེལ་པ་རྣམས་ཀྱི་དོན་དུ་ས་ཆ་ཞིག་བདམས་ནས། ཁོ་རྣམས་དེར་ཚུགས་སུ་འཇུག་པ་དང་། ཁོ་རྣམས་རང་གནས་སུ་སྡོད་ཅིང་གཞན་གྱི་བར་ཆད་མི་འཕོག་ལ། བུ་རྒྱུད་ངན་པ་རྣམས་ཀྱིས་ཀྱང་སྔར་བཞིན་དེ་དག་ལ་འཚེ་བར་མི་འགྱུར་ཞིང་། 10 བདག་གིས་རང་གི་འབངས་མི་ཡེས་ར་ཨེལ་ལ་ཁྲིམས་དཔོན་བསྐོས་པའི་དུས་དང་འདྲ་བར་ཡང་མི་འགྱུར། བདག་གིས་ཁྱོད་ཀྱི་དགྲ་ཐམས་ཅད་འདུལ་བར་མ་ཟད་ངས་ཁྱོད་ལ་སྨྲ་བར་བྱ་སྟེ། དཀོན་མཆོག་ཡ་ཝཱེ་བདག་གིས་ཁྱོད་ཀྱི་དོན་དུ་ཁྱིམ་རྒྱུད་འཛུགས་པར་འགྱུར་རོ། ། 11 ཁྱོད་རང་ཚེ་ལོ་མཐར་ཕྱིན་ཏེ་རང་གི་མེས་པོ་རྣམས་ཀྱི་གྲས་སུ་ཚུད་པའི་དུས་སུ། བདག་གིས་ཁྱོད་ཀྱི་བུ་རྒྱུད་རྣམས་ལས་གཅིག་ཡར་འདེགས་ཤིང་ཁྱོད་ཀྱི་རྗེས་སྐྱོང་བར་བྱ་སྟེ། དེའི་རྒྱལ་སྲིད་བརྟན་པར་བྱའོ། ། 12 དེས་བདག་ལ་མཆོད་ཁང་ཞིག་བཞེང་བ་དང་། བདག་གིས་དེའི་རྒྱལ་ཁྲི་ཇི་སྲིད་བར་དུ་བརྟན་པར་བྱའོ། ། 13 བདག་ནི་ཁོ་ཡི་ཕ་དང་ཁོ་ནི་བདག་གི་བུ་རུ་འགྱུར་ཏེ། བདག་གིས་རང་གི་བྱམས་བརྩེ་ནི་ཁྱོད་ཀྱི་གོང་མ་དང་འབྲལ་དུ་བཅུག་པ་བཞིན་དུ་ནམ་ཡང་དེ་དང་འབྲལ་བར་མི་བྱའོ། ། 14 བདག་གིས་དེ་ནི་ཇི་སྲིད་བར་དུ་ངའི་ཁྱིམ་རྒྱུད་དང་རྒྱལ་སྲིད་བསྐྱང་བར་འཇོག་ཅིང་། དེའི་རྒྱལ་ཁྲི་ནི་རྟག་ཏུ་བརྟན་པར་འགྱུར་རོ་གསུངས་ཞེས་སྨྲོས་ཤིག་ཅེས་གསུངས་སོ། ། 15 ནཱ་ཐན་གྱིས་བཀའ་དེ་དང་ཁོས་ཅི་མཐོང་བ་ཐམས་ཅད་ཇི་བཞིན་དུ་དཱ་བིད་ལ་སྨྲས་པའོ། །

བཀའ་དྲིན་ཞུ་བའི་སྨོན་ལམ།

16 དེ་ནས་རྒྱལ་པོ་དཱ་བིད་ནང་ལ་སོང་ནས་དཀོན་མཆོག་ཡ་ཝཱེའི་དྲུང་དུ་བསྡད་དེ་འདི་ལྟར། ཀྱེ་དཀོན་མཆོག་ཡ་ཝཱེ་ལགས། བདག་ནི་སུ་ཡིན་ནམ། བདག་གི་ཁྱིམ་རྒྱུད་ནི་ཅི་ཡིན་ནམ། ཁྱེད་ཀྱིས་ད་དུང་བདག་འདི་ཙམ་གྱི་བར་དུ་བསྐྱངས་པའོ། ། 17 ཀྱེ་དཀོན་མཆོག་ལགས། དོན་འདི་ཁྱེད་ཀྱི་གཟིགས་ངོར་ཆུང་བར་སྣང་ཞིང་། ཁྱེད་ཀྱིས་ཉིད་ཀྱི་ཞབས་ཕྱིའི་ཁྱིམ་རྒྱུད་ཀྱི་མ་འོངས་འབྱུང་འགྱུར་ཐད་བཀའ་ལུང་གནང་བའོ། །ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་བདག་ནི་མི་མཆོག་ཏུ་གྱུར་པ་ཞིག་གི་ཚད་དུ་བཞག་གོ ། 18 ཁྱེད་ཀྱིས་ཉིད་ཀྱི་ཞབས་ཕྱི་ལ་བཀུར་སྟི་བསྩལ་བར་ངས་ཁྱེད་ལ་ད་དུང་ཅི་ཞིག་ཞུ་བར་བྱའམ། ཁྱེད་ཀྱིས་ཉིད་ཀྱི་ཞབས་ཕྱི་མཁྱེན་ནོ། ། 19 ཀྱེ་དཀོན་མཆོག་ཡ་ཝཱེ་ལགས། ཉིད་ཀྱི་ཞབས་ཕྱིའི་དོན་དུ་ཁྱེད་ཀྱི་ཐུགས་དགོངས་བཞིན་དུ། ཁྱེད་ཀྱིས་འཕྲིན་ལས་ཆེན་པོ་དེ་རྣམས་མཛད་ཅིང་ཡང་དོན་ཆེན་དེ་ཐམས་ཅད་མི་རྣམས་ལ་མངོན་པ་ཡིན་ནོ། ། 20 ཀྱེ་དཀོན་མཆོག་ཡ་ཝཱེ་ལགས། ངེད་རྣམས་ཀྱི་རྣ་བས་ཐོས་པ་བཞིན་དུ་ཁྱེད་ལ་འགྲན་ཟླ་སུ་ཡང་མེད། ཁྱེད་མ་གཏོགས་དཀོན་མཆོག་གཞན་སུ་ཡང་མེད། 21 ས་སྟེང་དུ་མི་རིགས་གང་ཞིག་ཁྱེད་ཀྱི་འབངས་མི་ཡེས་ར་ཨེལ་ལ་དོའམ། དཀོན་མཆོག་གིས་དངོས་སུ་ཁོ་རྣམས་བསྐྱབས་ཤིང་ཉིད་ཀྱི་འབངས་མིར་མཛད་པ་དང་། ཡང་དཀོན་མཆོག་གིས་ཨེ་ཅིབ་ཡུལ་ནས་བླུས་པའི་མི་རྣམས་ཀྱི་མདུན་དུ་མི་གཞན་རྣམས་བསྐྲད་ཅིང་། དོན་ཆེན་འཇིགས་རུང་རྣམས་ཀྱིས་ཉིད་ཀྱི་མཚན་ཚུགས་པར་མཛད་དོ། ། 22 ཁྱེད་ཀྱིས་ཉིད་ཀྱི་འབངས་མི་ཡེས་ར་ཨེལ་ནི་ཇི་སྲིད་བར་དུ་ཉིད་ཀྱི་མི་རུ་མཛད། ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱང་དེ་དག་གི་དཀོན་མཆོག་ཏུ་གྱུར་པ་ཡིན། 23 ཀྱེ་དཀོན་མཆོག་ཡ་ཝཱེ་ལགས། ད་ནི་ཁྱེད་ཀྱིས་ཉིད་ཀྱི་ཞབས་ཕྱི་དང་དེའི་ཁྱིམ་རྒྱུད་ལ་གནང་བའི་ཞལ་བཞེས་དེ་ནི་ཇི་སྲིད་བར་དུ་བརྟན་པོར་མཛད་ཅིང་། ཅི་གསུངས་བཞིན་དུ་བསྒྲུབ་པར་མཛོད་ཅིག 24 ཁྱེད་ཀྱི་མཚན་ནི་རྟག་ཏུ་བརྟན་ཞིང་རབ་ཏུ་འཕགས་པ་དང་། མི་ཐམས་ཅད་ཀྱིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནི་ཡེས་ར་ཨེལ་གྱི་དཀོན་མཆོག་ཡིན་པ་དང་། དངོས་གནས་ཡེས་ར་ཨེལ་གྱི་དཀོན་མཆོག་ལགས་སོ་ཞེས་བརྗོད་པར་ཤོག དེ་ནས་ཁྱེད་ཀྱི་ཞབས་ཕྱི་དཱ་བིད་ཀྱི་ཁྱིམ་རྒྱུད་དེ་ཡང་ཁྱེད་ཀྱི་སྤྱན་སྔར་བརྟན་པོར་ཚུགས་པའོ། ། 25 ཀྱེ་བདག་གི་དཀོན་མཆོག་ལགས། ཁྱེད་ཀྱིས་ཉིད་ཀྱི་ཞབས་ཕྱི་ལ། ཁྱེད་ཀྱིས་ཁོ་བོའི་དོན་དུ་ཁྱིམ་རྒྱུད་འཛུགས་པར་བྱའོ་ཞེས་མངོན་པར་མཛད་པས། ཞབས་ཕྱི་བདག་ལ་ད་གཟོད་སེམས་ནས་འདི་བཞིན་གསོལ་བ་འདེབས་པའི་སྙིང་སྟོབས་ཡོད་པ་ཡིན། 26 ཀྱེ་དཀོན་མཆོག་ཡ་ཝཱེ་ལགས། ཁྱེད་ཁོ་ན་དཀོན་མཆོག་ཡིན་ལ། ཁྱེད་ཀྱིས་དེ་སྔར་ཉིད་ཀྱི་ཞབས་ཕྱི་ལ་གཡང་འདི་དག་གནང་བར་ཁས་བླངས་པ་ཡིན། 27 ད་ནི་ཉིད་ཀྱི་ཞབས་ཕྱིའི་ཁྱིམ་ལ་བྱིན་རླབས་གནང་ནས་དེ་ནི་དུས་རྒྱུན་དུ་ཁྱེད་ཀྱི་སྤྱན་སྔར་གནས་པར་མཛོད་ཅིག ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ཉིད་ཀྱི་ཞབས་ཕྱིའི་ཁྱིམ་རྒྱུད་ལ་བྱིན་རླབས་གནང་བ་ཡིན་པས། དེ་ལ་ཇི་སྲིད་བར་དུ་བྱིན་རླབས་འཐོབ་པར་འགྱུར་རོ་ཞེས་ཞུས་སོ། །

ལེའུ་བཅོ་བརྒྱད་པ།

ཡ་ཝཱེས་དཱ་བིད་རྒྱལ་བར་མཛད་པ།

1 དེའི་རྗེས་སུ་དཱ་བིད་ཀྱིས་ཕེ་ལེ་ཤེད་པ་རྣམས་དང་འཐབ་ནས་དེ་རྣམས་དབང་དུ་བསྡུས་པ་དང་། གཱད་དང་དེའི་གྲོང་ཚོ་དག་ཕེ་ལེ་ཤེད་པའི་ལག་ནས་བླངས། 2 ཡང་མོ་ཨབ་པ་རྣམས་ཕམ་པར་བརྒྱབ་ནས། མོ་ཨབ་པ་རྣམས་དཱ་བིད་ཀྱི་མངའ་འོག་ཏུ་གྱུར་ཏེ་འབུལ་བ་རྣམས་དྲངས་སོ། ། 3 ཡང་ཙོ་བཱ་ཡི་རྒྱལ་པོ་ཧ་དད་ཨི་སེར་ཞེས་པ་ཕི་རཱད་ཆུ་བོའི་ཕྱོགས་སུ་རང་གི་རྒྱལ་སྲིད་བརྟན་པོར་འཛུགས་པར་འགྲོ་སྐབས་སུ། དཱ་བིད་ཀྱིས་དེ་ཡང་ཧ་མཱད་ཡུལ་གྱི་བར་དུ་དམག་བརྒྱབ་པ་དང་། 4 དཱ་བིད་ཀྱིས་དེ་ལས་ཤིང་རྟ་ཆིག་སྟོང་དང་། སྐྱ་དམག་བདུན་སྟོང་དང་། རྐང་དམག་ཉིས་ཁྲི་བཅས་ཕྲོགས་ཏེ། ཤིང་རྟ་ཐམས་ཅད་ཀྱི་རྟ་ཡི་རྐང་རྒྱུས་བཅད་དེ་ཤིང་རྟ་བརྒྱ་ཡི་རྟ་འབའ་ཞིག་བཞག་གོ ། 5 དཱ་མེ་སེག་གི་ཨ་རམ་པ་རྣམས་ཙོ་བཱ་ཡི་རྒྱལ་པོ་ཧ་དད་ཨི་སེར་ལ་རོགས་བྱེད་དུ་འོངས་པ་ལ། དཱ་བིད་ཀྱིས་ཨ་རམ་པའི་མི་ཉིས་ཁྲི་ཉིས་སྟོང་བསད་དོ། ། 6 དེ་ནས་དཱ་བིད་ཀྱིས་དཱ་མེ་སེག་གི་ཨ་རམ་ཡུལ་དུ་སྲུང་དམག་བཞག་པ་དང་། ཨ་རམ་པ་རྣམས་དཱ་བིད་ཀྱི་མངའ་འོག་ཏུ་གྱུར་ཏེ་འབུལ་བ་རྣམས་དྲངས་ཤིང་། དཱ་བིད་གང་དུ་སོང་ན་ཡང་དཀོན་མཆོག་ཡ་ཝཱེས་དེ་ལ་རྒྱལ་ཁ་གནང་ངོ་། ། 7 དཱ་བིད་ཀྱིས་ཧ་དད་ཨི་སེར་གྱི་བློན་འཁོར་རྣམས་ལ་ཡོད་པའི་གསེར་གྱི་ཕུབ་ཐམས་ཅད་ཕྲོགས་ནས་ཡེ་རུ་སཱ་ལེམ་དུ་ཁྱེར། 8 ཡང་དཱ་བིད་ཀྱིས་ཧ་དད་ཨི་སེར་གྱི་གྲོང་ཁྱེར་ཏིབ་ཧད་དང་ཀུན་བྱ་བ་གཉིས་ལས་ལི་དཔག་མེད་ཕྲོགས་པ་དང་། སོ་ལོ་མོན་གྱིས་ཕྱིས་སུ་ལི་དེ་དག་གིས་རྒྱ་མཚོ་དང་ཀ་བ། ཡོ་བྱད་བཅས་བཟོས་པའོ། ། 9 ཧ་མཱད་ཀྱི་རྒྱལ་པོ་ཐོ་ཨུ་ཞེས་པ་དེས། དཱ་བིད་ཀྱིས་ཙོ་བཱ་ཡི་རྒྱལ་པོ་ཧ་དད་ཨི་སེར་གྱི་དམག་དཔུང་ཐམས་ཅད་ཕམ་པར་བརྒྱབ་པ་ཐོས་པས། 10 དེས་རང་གི་སྲས་ཧ་དོ་རམ་བྱ་བ་དེ་རྒྱལ་པོ་དཱ་བིད་ཀྱི་དྲུང་དུ་ཁོང་ལ་ཁམས་འདྲི་དང་ཤིས་པ་བརྗོད་དུ་བཏང་ངོ་། །ཅི་ལ་ཞེ་ན། དཱ་བིད་ཀྱིས་ཧ་དད་ཨི་སེར་ལ་དམག་བརྒྱབ་ནས་དེ་ཕམ་པར་བྱས་པས་སོ། །མ་གཞི་ཐོ་ཨུ་དང་ཧ་དད་ཨི་སེར་གཉིས་ཀྱི་བར་ལ་དུས་རྒྱུན་དུ་འཐབ་མོ་ཡོད་པ་རེད། ཧ་དོ་རམ་གྱིས་གསེར་དང་དངུལ་དང་ལི་བཅས་ཀྱི་སྣོད་ཆས་སྣ་ཚོགས་བསྐྱལ་ནས་འོངས། 11 རྒྱལ་པོ་དཱ་བིད་ཀྱིས་སྣོད་ཆས་དེ་རྣམས་དང་ཡང་རྒྱལ་ཁམས་སོ་སོ་སྟེ་ཨེ་དོམ་དང་། མོ་ཨབ། ཨམ་མོན་པ། ཕེ་ལེ་ཤེད་པ། ཨ་མཱད་ལེག་པ་བཅས་ལས་ཕྲོགས་པའི་གསེར་དངུལ་ཐམས་ཅད་དམ་པར་བྱས་ནས་དཀོན་མཆོག་ཡ་ཝཱེ་ལ་ཕུལ་ཏོ། ། 12 ཡང་ཟེ་རུ་ཡཱ་ཡི་བུ་ཨ་བི་ཤཱ་ཨི་ཡིས་ཚྭའི་ལུང་པ་རུ་ཨེ་དོམ་པ་ཆིག་ཁྲི་བརྒྱད་སྟོང་བསད་པ་དང་། 13 དེ་ནས་དཱ་བིད་ཀྱིས་ཨེ་དོམ་ཡུལ་དུ་སྲུང་དམག་བཞག་སྟེ། ཨེ་དོམ་ཡུལ་སྲུང་དམག་གིས་ཁྱབ་པས། ཨེ་དོམ་པ་རྣམས་དཱ་བིད་ཀྱི་མངའ་འོག་ཏུ་གྱུར། ཡང་དཱ་བིད་ཡུལ་གང་དུ་སོང་ན་ཡང་དཀོན་མཆོག་ཡ་ཝཱེས་ཁོང་ལ་རྒྱལ་ཁ་གནང་ངོ་། །

དཱ་བིད་ཀྱི་བློན་ཆེན་རྣམས་ཀྱི་མིང་ཐོ།

14 དཱ་བིད་ཀྱིས་ཡེས་ར་ཨེལ་ཡུལ་ཐམས་ཅད་ལ་མངའ་མཛད་དེ། རང་གི་མི་མང་ཡོངས་ལ་འདྲ་མཉམ་དྲང་གཞག་གི་ལྟ་སྟངས་བཟུང་བའོ། ། 15 དམག་ཚོགས་ཀྱི་འགོ་དཔོན་དུ་ཟེ་རུ་ཡཱ་ཡི་བུ་ཡོ་ཨབ་དང་ལོ་རྒྱུས་འགོད་མཁན་དུ་ཨ་ཧི་ལུད་ཀྱི་བུ་ཡེ་ཧོ་ཤ་ཕད། 16 ཨ་ཧི་ཏུབ་ཀྱི་བུ་ཟཱ་ཏོག་དང་ཨབ་ཡཱ་ཐར་གྱི་བུ་ཨ་བི་མེ་ལེག་ནི་མཆོད་དཔོན་དང་། ཤབ་ཤཱ་ནི་དྲུང་ཡིག་དང་། 17 ཡེ་ཧོ་ཡ་དཱ་ཡི་བུ་པེ་ནཱ་ཡ་ནི་ཀེ་རེད་པ་དང་ཕེ་ལེད་པ་རྣམས་ཀྱི་འགོ་དཔོན་དང་། དཱ་བིད་ཀྱི་སྲས་རྣམས་རྒྱལ་པོའི་གཡས་གཡོན་དུ་བཀའ་བློན་དུ་བཞག་གོ །

ལེའུ་བཅུ་དགུ་པ།

ཨམ་མོན་པ་དང་ཨ་རམ་པ་རྣམས་ཕམ་པར་བརྒྱབ་པ།

1 དེའི་རྗེས་སུ་ཨམ་མོན་པའི་རྒྱལ་པོ་ནཱ་ཧ་སི་ཚེ་ལས་འདས་པ་དང་། ཁོའི་སྲས་ཧ་ནུན་ནི་ཕ་ཡི་རྒྱུན་མཐུད་ནས་རྒྱལ་པོར་གྱུར། 2 དེར་དཱ་བིད་ན་རེ། ཧ་ནུན་གྱི་ཡབ་ཀྱིས་སྔར་ང་རང་དྲིན་གྱིས་བསྐྱངས་པས། ངས་ནཱ་ཧ་སི་ཡི་སྲས་ཧ་ནུན་ལ་ཡང་དྲིན་གཟོ་བར་བྱའོ་གསུངས་ནས། དཱ་བིད་ཀྱིས་དེའི་ཡབ་གྲོངས་པ་ལ་སེམས་གསོ་བྱེད་དུ་རང་གི་བང་ཆེན་མངགས། དཱ་བིད་ཀྱི་འཁོར་གཡོག་རྣམས་ཨམ་མོན་པའི་མངའ་ཁོངས་སུ་སླེབས་ཤིང་ཧ་ནུན་ལ་སེམས་གསོ་བྱེད་དུ་སོང་ཙ་ན། 3 ཨམ་མོན་པའི་འགོ་དཔོན་རྣམས་ཀྱིས་ཧ་ནུན་ལ་འདི་ལྟར། དཱ་བིད་ཀྱིས་ཁྱེད་ལ་སེམས་གསོ་བྱེད་མཁན་མངགས་པ་འདི་ནི་ཁྱེད་ཀྱི་ཡབ་ལ་གུས་བཀུར་བྱེད་པ་ཡིན་འདོད་དམ། ཁོའི་འཁོར་གཡོག་དག་ཡུལ་འདིར་ལྟ་ཉུལ་བྱེད་པ་དང་། ཡུལ་འདི་འཇོམས་པ། ཡུལ་འདིར་མྱུལ་ཞིབ་བྱེད་པ་བཅས་སུ་མངགས་པ་མ་ཡིན་ནམ་ཞེས་སྨྲས་པས། 4 ཧ་ནུན་གྱིས་དཱ་བིད་ཀྱི་འཁོར་གཡོག་རྣམས་བཟུང་ནས་སྨ་ར་བྲེགས་ཤིང་། ཕྱི་གོས་བཅད་ནས་འཕོངས་ཚོས་ཕྱི་རུ་མངོན་ཞིང་དེ་དག་འགྲོ་རུ་བཅུག་གོ ། 5 དེར་མི་ཞིག་སོང་ནས་དཱ་བིད་ལ་མི་དེ་ཚོ་ཕྲད་པའི་དོན་རྣམས་བཤད་པ་དང་། ཁོང་གིས་བང་ཆེན་རྣམས་དེ་དག་བསུ་རུ་མངགས་སོ། །ཡང་དེ་དག་རབ་ཏུ་ངོ་ཚ་བར་གྱུར་པས། རྒྱལ་པོས་དེ་ཚོར་ན་རེ། ཁྱོད་ཅག་གི་སྨ་ར་སྐྱེ་བའི་བར་དུ་ཡེ་རུ་ཀོ་རུ་སྒུག་སྡོད་ལ་དེ་ནས་ཤོག་ཅིག་ཅེས་བསྒོས་སོ། ། 6 ཡང་ཨམ་མོན་པ་རྣམས་ཀྱིས་དཱ་བིད་ཁོ་ཚོ་ལ་ཞེ་སྡང་ལངས་པ་རྟོགས་ནས། ཧ་ནུན་དང་ཨམ་མོན་པ་རྣམས་ཀྱིས་མེ་སོ་པོ་ཐེམ་ཡཱ་དང་། ཨ་རམ་གྱི་མ་ཨ་ཀཱ་དང་། ཙོ་བཱ་བཅས་ལས་ཤིང་རྟ་དང་སྐྱ་དམག་རྣམས་གླ་བའི་ཕྱིར་དངུལ་རྡོ་ཚད་ཆིག་སྟོང་བསྐུར་ནས། 7 དེ་དག་གིས་ཤིང་རྟ་སུམ་ཁྲི་ཉིས་སྟོང་དང་། ཡང་མ་ཨ་ཀཱ་ཡི་རྒྱལ་པོ་དང་དེའི་དམག་དཔུང་བཅས་གླས་ཤིང་། དེ་ཐམས་ཅད་འོངས་ནས་མེ་དེ་བཱ་ཡི་མདུན་དུ་སྒར་བཏབ་པ་དང་། ཨམ་མོན་པ་རྣམས་ཀྱང་རང་རང་གི་གྲོང་ཁྱེར་ནས་ཕྱོགས་གཅིག་ཏུ་འདུས་ཏེ་འཐབ་ཏུ་འོངས། 8 དཱ་བིད་ཀྱིས་གཏམ་དེ་ཐོས་ནས། ཡོ་ཨབ་དང་དམག་མི་དཔའ་རྩལ་ཅན་ཐམས་ཅད་མངགས་པ་ལ། 9 ཨམ་མོན་པ་རྣམས་ཕྱི་རུ་ཐོན་ནས་མཁར་སྒོའི་མདུན་དུ་དམག་བཤམས་པ་དང་། དེར་དཔུང་གྲོགས་སུ་འོངས་པའི་རྒྱལ་པོ་རྣམས་ཀྱིས་ཀྱང་སོ་སོར་མཁར་ཕྱི་རུ་དམག་བཀྲམས་ནས་བསྡད། 10 ཡོ་ཨབ་ཀྱིས་རང་གི་མདུན་རྒྱབ་གཉིས་པོར་དགྲ་བོ་ཡོད་པ་མཐོང་ནས། ཡེས་ར་ཨེལ་གྱི་དམག་མི་དཔའ་རྩལ་ཅན་ཐམས་ཅད་ལས་སྐོར་ཞིག་བདམས་ཏེ་ཨ་རམ་པར་འཐབ་ཏུ་དམག་བཤམས་པའོ། ། 11 ཁོས་དམག་གཞན་དག་རང་གི་གཅུང་པོ་ཨ་བི་ཤཱ་ཨི་ཡི་ལག་ཏུ་གཏད་ནས། ཨམ་མོན་པར་འཐབ་ཏུ་དམག་བཤམ་དུ་བཅུག 12 ཡོ་ཨབ་ཀྱིས་ཨ་བི་ཤཱ་ཨི་ལ་ན་རེ། གལ་ཏེ་ཨ་རམ་པ་ང་ལས་དྲག་ན་ཁྱོད་ང་ལ་རོགས་བྱེད་དུ་ཤོག གལ་ཏེ་ཨམ་མོན་པ་ཁྱོད་ལས་དྲག་ན་ང་ཁྱོད་ལ་རོགས་བྱེད་དུ་འོང་། 13 རང་ཅག་གིས་སྙིང་སྟོབས་བསྐྱེད་དགོས། བདག་ཅག་གི་ཡུལ་མི་དང་རང་རེའི་དཀོན་མཆོག་གི་གྲོང་ཁྱེར་རྣམས་ཀྱི་དོན་དུ་སྙིང་སྟོབས་བསྐྱེད་དགོས། དཀོན་མཆོག་ཡ་ཝཱེའི་སྤྱན་ལམ་དུ་གང་ཞིག་ལེགས་པ་དེ་སྒྲུབས་པར་ཤོག་ཅེས་གདམས་པས། 14 ཡོ་ཨབ་འཁོར་དང་བཅས་པ་རྣམས་སོང་སྟེ་ཨ་རམ་པ་ལ་རྒོལ་བ་དང་། དེ་དག་ཁོའི་མདུན་ནས་བྲོས་སོ། ། 15 ཡང་ཨམ་མོན་པ་དག་གིས་ཨ་རམ་པ་རྣམས་བྲོས་སོང་བ་མཐོང་བས། དེ་དག་ཀྱང་ཡོ་ཨབ་ཀྱི་གཅུང་པོ་ཨ་བི་ཤཱ་ཨིའི་མདུན་ནས་བྲོས་ཏེ་གྲོང་ཁྱེར་ནང་དུ་འཛུལ་ཞིང་། དེ་ནས་ཡོ་ཨབ་ནི་ཡེ་རུ་སཱ་ལེམ་དུ་ཕྱིར་ལོག་གོ ། 16 ཨ་རམ་པ་རྣམས་ཀྱིས་ཡེས་ར་ཨེལ་གྱི་མདུན་དུ་རང་ཕམ་པ་མཐོང་ནས། བང་ཆེན་མངགས་ནས་གཙང་པོའི་ཕ་རོལ་ཏུ་ཡོད་པའི་ཨ་རམ་པ་རྣམས་སྤར་འོངས་ཏེ། ཧ་དད་ཨི་སེར་གྱི་དམག་དཔོན་ཤོ་ཕག་བྱ་བས་དེ་དག་ལ་འགོ་ཁྲིད་བྱས། 17 མི་ཞིག་གིས་དོན་དེ་དཱ་བིད་ལ་ཞུས་པས། ཁོང་གིས་ཡེས་ར་ཨེལ་པ་ཐམས་ཅད་བསྡུས་ནས་ཡོར་དན་གཙང་བོའི་ཕ་རོལ་ཏུ་ཨ་རམ་པའི་རྩར་ཕྱིན་ཅིང་དེ་རྣམས་ལ་དམག་བཤམས། ཁོང་གིས་ཨ་རམ་པ་ལ་འཐབ་ཏུ་དམག་བཤམས་པ་ལ། ཨ་རམ་པས་ཁོང་དང་འཐབ། 18 ཨ་རམ་པ་རྣམས་ཡེས་ར་ཨེལ་གྱི་མདུན་ནས་བྲོས་སོང་བས། དཱ་བིད་ཀྱིས་ཨ་རམ་པའི་ཤིང་རྟ་བདུན་སྟོང་སྟེང་གི་སྐྱ་དམག་དང་རྐང་དམག་བཞི་ཁྲི་བསད་པ་དང་། ཨ་རམ་པའི་དམག་དཔོན་ཤོ་ཕག་ཀྱང་བསད་དོ། ། 19 དེར་ཧ་དད་ཨི་སེར་གྱི་འཁོར་གཡོག་རྣམས་ཀྱིས་ཡེས་ར་ཨེལ་གྱི་མདུན་དུ་རང་ཕམ་པ་མཐོང་ནས། དཱ་བིད་དང་འདུམ་ཐབས་བྱས་ཏེ་ཁོང་གི་མངའ་འོག་ཏུ་གྱུར་པ་དང་། དེ་ནས་ཨ་རམ་པ་རྣམས་ཀྱིས་ཡང་བསྐྱར་ཨམ་མོན་པ་ལ་རོགས་བྱེད་མ་ཕོད་དོ། །

ལེའུ་ཉི་ཤུ་པ།

དཱ་བིད་ཀྱིས་རབ་བཱ་ལ་དམག་བརྒྱབ་པ།

1 ཡང་ལོ་གཅིག་ཕར་འདས་པ་ལ། རྒྱལ་པོ་རྣམས་དམག་ལ་སྐྱོད་པའི་དུས་སུ་སླེབས་པ་དང་། ཡོ་ཨབ་ཀྱིས་དམག་དཔུང་ཁྲིད་ནས་ཨམ་མོན་པའི་ཡུལ་བརླག་རྗེས་རབ་བཱ་དམག་གིས་བསྐོར་ནས་བསྡད། དུས་དེར་དཱ་བིད་ཡེ་རུ་སཱ་ལེམ་དུ་བཞུགས་ཏེ། ཡོ་ཨབ་ཀྱིས་རབ་བཱར་རྒོལ་ནས་གྲོང་ཁྱེར་བཤིག 2 དཱ་བིད་ཀྱིས་ཡུལ་དེའི་རྒྱལ་པོའི་མགོ་ནས་ཅོད་པན་ཕྲོགས། རྒྱལ་པོའི་ཅོད་པན་སྟེང་གི་གསེར་ནི་རྡོ་ཚད་གཅིག་ཡོད་པ་དང་། དེའི་སྟེང་ལ་རིན་པོ་ཆེའི་ཕྲ་བཏབ་ཡོད། མི་ཞིག་གིས་དེ་དཱ་བིད་ཀྱི་དབུ་ལ་བསྐོན། དཱ་བིད་ཀྱིས་གྲོང་ཁྱེར་དེ་ལས་རྒྱུ་ནོར་དཔག་མེད་ཕྲོགས་ཤིང་། 3 ཁོང་གིས་གྲོང་ཁྱེར་དེའི་ནང་དུ་ཡོད་པའི་མི་རྣམས་ཕྱི་རོལ་ཏུ་ཁྲིད་ནས་དེ་རྣམས་ལ་སོག་ལེ་དང་། ལྕགས་ཁྱེམ། སྟ་རེ་བཅས་བཀོལ་ནས་ལས་ཀ་བྱེད་དུ་བཅུག་པ་དང་། དཱ་བིད་ཀྱིས་ཨམ་མོན་གྱི་གྲོང་ཁྱེར་སོ་སོའི་མི་ཐམས་ཅད་ལ་དེ་ལྟར་བྱས། དེ་ནས་དཱ་བིད་དང་མི་རྣམས་ཡེ་རུ་སཱ་ལེམ་དུ་ལོག་པ་རེད།

ཕེ་ལེ་ཤེད་པའི་གྱད་མི་ལས་ཡང་ཡང་རྒྱལ་བ།

4 དེའི་རྗེས་སུ་ཡེས་ར་ཨེལ་པ་རྣམས་གེ་ཟེར་དུ་ཕེ་ལེ་ཤེད་པ་རྣམས་དང་འཐབ་ཅིང་། དུས་དེར་ཧུ་ཤཱ་པ་སིབ་བེ་ཀཱ་ཨི་བྱ་བ་དེས་མི་གཟུགས་རིང་གི་རིགས་རྒྱུད་ལས་སིབ་པཱ་ཨི་བྱ་བ་དེ་བསད་ནས་ཕེ་ལེ་ཤེད་པ་རྣམས་བཏུལ་ལོ། ། 5 དེའི་རྗེས་སུ་ཡེས་ར་ཨེལ་པ་རྣམས་དང་ཕེ་ལེ་ཤེད་པའི་བར་ཡང་བསྐྱར་འཐབ་མོ་བྱུང་ནས། ཡཱ་ཨིར་གྱི་བུ་ཨེལ་ཧ་ནན་གྱིས་དེར་གཱད་པ་གོལ་ཡད་ཀྱི་ནུ་བོ་ལཱ་མི་བྱ་བ་སྟེ་ལག་པར་ཐགས་འཐག་བྱེད་ཀྱི་འཁོར་བརྟེན་ལྟ་བུའི་མདུང་ཐོགས་ཡོད་པ་དེ་བསད་དོ། ། 6 དེ་ནས་ཡང་གཱད་ཡུལ་དུ་འཐབ་མོ་ཞིག་བྱུང་ནས། དེ་རུ་གཟུགས་ཤིན་ཏུ་ཆེ་བའི་མི་ཞིག་ཡོད་པ་ལ། རྐང་ལག་རེ་རེར་མཛུབ་མོ་དྲུག་རེ་ཡོད་པས། བསྡོམས་པས་མཛུབ་མོ་ཉེར་བཞི་ཡོད་པ་ཡིན། དེ་ཡང་མི་གཟུགས་རིང་གི་རིགས་རྒྱུད་ཡིན་ཏེ། 7 དེས་ཡེས་ར་ཨེལ་ལ་འཕྱ་དམོད་བྱས་པས་དཱ་བིད་ཀྱི་སྐུ་མཆེད་ཤི་མེ་ཨ་ཡི་བུ་ཡོ་ནཱ་ཐན་གྱིས་ཁོ་བསད་དོ། ། 8 དེ་རྣམས་ནི་གཱད་ཀྱི་མི་གཟུགས་རིང་གི་རིགས་རྒྱུད་ལས་ཆད་པ་ཡིན་ལ། ཐམས་ཅད་དཱ་བིད་དང་ཁོང་གི་འཁོར་གཡོག་གི་ལག་ནས་ཤི་བར་གྱུར་ཏོ། །

ལེའུ་ཉེར་གཅིག་པ།

དཱ་བིད་ཀྱིས་ཡེས་ར་ཨེལ་གྱི་མི་གྲངས་བླངས་པ།

1 དེ་ནས་བདུད་སཱ་ཏན་གྱིས་ཡེས་ར་ཨེལ་གྱི་དགྲ་རུ་ལངས་ནས། དཱ་བིད་ལ་ཡེས་ར་ཨེལ་པའི་མི་གྲངས་ལེན་པར་ངན་སྐུལ་བྱས་པས། 2 དཱ་བིད་ཀྱིས་ཡོ་ཨབ་དང་མི་རྣམས་ཀྱི་འགོ་དཔོན་རྣམས་ལ་ན་རེ། ཁྱོད་ཅག་སོང་ལ་དཱན་ནས་པེར་ཤ་བཱའི་བར་དུ་ཡེས་ར་ཨེལ་པའི་མི་གྲངས་ལོངས་ཤིག དེ་ནས་ཕྱིར་ཤོག་ལ་ཁོ་རྣམས་ཀྱི་མི་གྲངས་ང་ལ་ཤོད་ཅིག་ཅེས་སྨྲས་པ་དང་། 3 ཡོ་ཨབ་ན་རེ། དཀོན་མཆོག་ཡ་ཝཱེས་ཉིད་ཀྱི་འབངས་མི་ད་ལྟ་ཡོད་པ་ལས་ལྡབ་བརྒྱ་ཡིས་མང་དུ་འཕེལ་བར་མཛོད་ཅིག ཀྱེ་བདག་གི་ཇོ་བོ་དང་བདག་གི་རྒྱལ་པོ་ལགས། དེ་ཐམས་ཅད་ངའི་གཙོ་བོའི་ཞབས་ཕྱི་མ་ཡིན་ནམ། ངའི་གཙོ་བོས་དེ་ལྟར་བྱས་ནས་ཡེས་ར་ཨེལ་པ་རྣམས་སྡིག་པའི་ནང་དུ་ལྷུང་བར་བྱེད་དོན་ཅི་ཡིན་ནམ་ཞེས་ཞུས་མོད། 4 འོན་ཀྱང་རྒྱལ་པོས་རང་གི་བཀའ་མཁྲེགས་འཛིན་བྱས་པས་ཡོ་ཨབ་ཀྱིས་དེ་བཟློག་མ་ནུས་པར། ཁོ་ཕྱི་རུ་སོང་སྟེ་ཡེས་ར་ཨེལ་ཡུལ་ཀུན་བརྒྱུད་ནས་ཕྱིར་ཡེ་རུ་སཱ་ལེམ་དུ་ལོག་གོ ། 5 ཡོ་ཨབ་ཀྱིས་མི་མང་གི་གྲངས་ཀ་བླངས་པའི་མི་གྲངས་ཀྱི་ཐོ་དཱ་བིད་ལ་ཕུལ་ཏེ། ཡེས་ར་ཨེལ་ཀུན་ཏུ་རལ་གྲི་འཛིན་ཐུབ་པའི་སྐྱེས་པ་བསྡོམས་པས་འབུམ་བཅུ་གཅིག་དང་། ཡ་ཧུ་དཱ་རུ་རལ་གྲི་འཛིན་ཐུབ་པའི་སྐྱེས་པ་འབུམ་བཞི་དང་ཁྲི་བདུན་ཡོད་པ་རེད། 6 འོན་ཀྱང་ཡོ་ཨབ་རྒྱལ་པོའི་བཀའ་འདི་ལ་ཞེན་ཁ་ལོག་པས། ཁོས་ལེ་ཝི་པ་དང་པེན་ཡཱ་མེན་པའི་མི་གྲངས་དེ་དག་གི་ཁྲོད་དུ་མ་བརྩིས་སོ། ། 7 ཡང་དཀོན་མཆོག་དོན་འདི་ལ་ཐུགས་མ་མཉེས་པས། ཁོང་གིས་ཡེས་ར་ཨེལ་ལ་གནོད་འཚེ་བཏང་ངོ་། ། 8 དེ་ནས་དཱ་བིད་ཀྱིས་དཀོན་མཆོག་ལ་འདི་ལྟར། བདག་གིས་དོན་འདི་བྱས་པས་སྡིག་པ་ཆེན་པོ་བསགས་པ་དང་། བདག་གིས་ཤིན་ཏུ་གླེན་པའི་དོན་བྱས་པས། ཁྱེད་ཀྱི་ཞབས་ཕྱིའི་སྡིག་ཉེས་བསལ་བར་མཛོད་ཅེས་གསོལ་ཏོ། ། 9 དེ་ནས་དཀོན་མཆོག་ཡ་ཝཱེས་དཱ་བིད་ཀྱི་མངོན་ཤེས་པ་གཱ་རྡུ་ལ་འདི་སྐད་དུ། 10 ཁྱོད་སོང་ནས་དཱ་བིད་ལ་དཀོན་མཆོག་ཡ་ཝཱེས་ཁྱོད་ལ་འདི་སྐད་དུ། ངས་ཁྱོད་ལ་དོན་གསུམ་འདོན་ཏེ་ཁྱོད་ཀྱིས་དེ་རྣམས་ལས་གཅིག་འདེམས་ཤིག་དང་། ངས་དེ་བཞིན་དུ་ཁྱོད་ལ་བྱའོ་ཞེས་སྨྲོས་ཤིག་ཅེས་གསུངས་པ་དང་། 11 གཱ་རྡུ་ནི་དཱ་བིད་ཀྱི་དྲུང་དུ་འོངས་ནས་ཁོང་ལ་ན་རེ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་འདེམས་ཤིག 12 ལོ་གསུམ་གྱི་མུ་གེའམ། ཡང་ན་ཟླ་བ་གསུམ་གྱི་རིང་ལ་ཁྱོད་རང་གི་དགྲ་བོའི་མདུན་ནས་འབྲོ་ཞིང་དེ་རྣམས་ཀྱི་རལ་གྲིས་ཁྱོད་རང་འདེད་པའམ། ཡང་ན་ཉིན་ཞག་གསུམ་ལ་ཡུལ་འདིར་རིམས་ནད་འབྱུང་བ་དང་། དཀོན་མཆོག་ཡ་ཝཱེའི་ཕོ་ཉས་ཡེས་ར་ཨེལ་གྱི་ཡུལ་ཕྱོགས་ཀུན་ཏུ་ཚར་གཅོད་བྱེད་པ་བཅས་ལས་གང་འདོད་དམ་ཞེས་གསུངས། ད་ང་རང་མངགས་མཁན་ལ་ཞུ་ལན་གང་ཞིག་འབུལ་བར་ཁྱོད་ཀྱིས་བསམ་བློ་ཐོངས་ཤིག་བསྒོས་པ་དང་། 13 དཱ་བིད་ཀྱིས་གཱ་རྡུ་ལ་ན་རེ། བདག་ཅི་བྱ་གཏོལ་མེད་དུ་གྱུར་ཏེ། དཀོན་མཆོག་ཡ་ཝཱེ་ལ་ཐུགས་རྗེ་འཛད་མཐའ་མེད་པ་མངའ་བས་ན་ང་རང་མི་ཡི་ལག་ཏུ་མི་ལྷུང་བར་ཁོང་གི་ཕྱག་ནང་ལྷུང་བར་དགའོ་ཞེས་ཞུས་པ་དང་། 14 དཀོན་མཆོག་ཡ་ཝཱེས་ཡེས་ར་ཨེལ་གྱི་སྟེང་དུ་རིམས་ནད་ཕབ་ནས། ཡེས་ར་ཨེལ་པ་ལས་མི་ཁྲི་བདུན་ཚེ་ལས་འདས་སོ། ། 15 ཡང་དཀོན་མཆོག་གིས་ཕོ་ཉ་ཞིག་ཡེ་རུ་སཱ་ལེམ་ཚར་གཅོད་བྱེད་དུ་མངགས་ནས། དེས་ཚར་གཅོད་བྱེད་པར་བརྩམས་པ་ལ། དཀོན་མཆོག་ཡ་ཝཱེས་གཟིགས་ནས་བར་ཆད་དེའི་ཕྱིར་ཐུགས་འགྱོད་ཅིང་། ཚར་གཅོད་བྱེད་མཁན་ཕོ་ཉ་དེ་ལ་འདི་སྐད་དུ། ད་ཆོག་སོང་། མཚམས་ཞོག་ཅིག་ཅེས་བསྒོས་སོ། །དེའི་ཚེ་དཀོན་མཆོག་ཡ་ཝཱེའི་ཕོ་ཉ་ནི་ཡེ་བུ་སི་པ་ཨོར་ནན་གྱི་གཡུལ་ཁའི་ཉེ་འགྲམ་དུ་འགྲེང་བསྡད་ཡོད་པ་ཡིན། 16 དཱ་བིད་ཀྱིས་མགོ་ཡར་བཏེགས་པ་ལ། དཀོན་མཆོག་ཡ་ཝཱེའི་ཕོ་ཉ་དེ་གནམ་ས་གཉིས་ཀྱི་བར་དུ་ལག་ལ་ཤུབས་ནས་ཕྱུང་བའི་རལ་གྲི་ཐོགས་ཤིང་། ཡེ་རུ་སཱ་ལེམ་ཕྱོགས་སུ་བརྐྱངས་ནས་འགྲེང་ཡོད་པ་མཐོང་བ་དང་། དཱ་བིད་དང་ཡེས་ར་ཨེལ་གྱི་རྒན་པོ་རྣམས་ཀྱིས་རྩིད་རས་གྱོན་ནས་ཕྱག་བཙལ་ཏེ། 17 དཱ་བིད་ཀྱིས་དཀོན་མཆོག་ལ། མིའི་གྲངས་ཀ་ལེན་པར་བསྒོ་མཁན་བདག་མ་ཡིན་ནམ། ངས་སྡིག་པ་བྱས་ནས་དོན་ངན་ཆེན་པོ་འདི་བསྒྲུབས་པའོ། །ལུག་ཁྱུ་འདིས་ཅི་བྱས་སམ། ཀྱེ་བདག་གི་དཀོན་མཆོག་ཡ་ཝཱེ་ལགས། ཁྱེད་ཀྱི་ཕྱག་གིས་བདག་དང་བདག་གི་ཁྱིམ་རྒྱུད་ལ་རྒོལ་བར་མཛད་དུ་གསོལ། ཁྱེད་ཀྱི་འབངས་མིའི་སྟེང་ལ་རིམས་ནད་འབེབ་མི་རུང་ཞེས་ཞུས་སོ། ། 18 དེ་ནས་དཀོན་མཆོག་ཡ་ཝཱེའི་ཕོ་ཉས་གཱ་རྡུ་མངགས་ནས་དཱ་བིད་ལ། ཡར་ཡེ་བུ་སི་པ་ཨོར་ནན་གྱི་གཡུལ་ཁ་རུ་སོང་སྟེ་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བཞེང་དགོས་ཞེས་བསྒོས་པ་དང་། 19 དཱ་བིད་ནི་གཱ་རྡུས་དཀོན་མཆོག་ཡ་ཝཱེའི་མཚན་ལ་བརྟེན་ནས་ཅི་གསུངས་པ་བཞིན་དུ་ཡར་སོང་བ་དང་། 20 དུས་དེར་ཨོར་ནན་གྱིས་གྲོ་ཡི་སྙེ་མ་རྡུང་བཞིན་ཡོད་པ་དང་ཁ་ཕྱིར་འཁོར་ནས་བལྟས་པ་ལ་ཕོ་ཉ་དེ་མཐོང་བ་དང་། རང་གི་བུ་བཞི་པོ་དང་མཉམ་དུ་ཡིབ། 21 དཱ་བིད་ཨོར་ནན་གྱི་རྩར་སླེབས་པ་དང་ཨོར་ནན་གྱིས་ཁོང་མཐོང་ནས་གཡུལ་ཁ་ནས་ཐོན་ཏེ། དཱ་བིད་ལ་ཕྱག་བཙལ་ཏོ། ། 22 དེར་དཱ་བིད་ཀྱིས་ཨོར་ནན་ལ་ན་རེ། ངས་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བརྩིག་པའི་ཕྱིར་གཡུལ་ཁའི་ས་འདི་ང་ལ་སྟེར་བར་མཛོད། དེ་ནས་མི་རྣམས་ཀྱི་རིམས་ནད་འགོག་ཐུབ་བོ། །ཁྱོད་ཀྱིས་རིན་ཁ་ཚང་བརྩིས་ནས་ང་ལ་སྟེར་བར་མཛོད་ཅེས་སྨྲས། 23 ཨོར་ནན་གྱིས་དཱ་བིད་ལ་ལན་དུ། ཁྱེད་ཀྱིས་བཞེས་ཤིག ངའི་ཇོ་བོ་དང་ངའི་རྒྱལ་པོའི་གཟིགས་ངོར་གང་ལེགས་ན་དེ་བཞིན་མཛོད་ཅིག ཁྱེད་ཀྱིས་གཟིགས་དང་། ངས་བ་གླང་རྣམས་སྦྱིན་སྲེག་གི་ཕྱིར་དང་། གཡུལ་ཁ་གཅོག་བྱེད་ཡོ་ཆས་རྣམས་བུད་ཤིང་དུ་བྱེད་པ་དང་། གྲོ་ནི་འབྲུ་རིགས་ཀྱི་མཆོད་པའི་ཕྱིར་ཐམས་ཅད་ཁྱེད་ལ་འབུལ་ལོ་ཞུས་པར། 24 རྒྱལ་པོ་དཱ་བིད་ཀྱིས་ཨོར་ནན་ལ་འདི་ལྟར། དེ་ལྟར་མི་བྱ། ངས་དེ་ལ་རིན་ཁ་ཚང་བཅལ་ནས་ཉོ་ངེས་ཡིན། ངས་ཁྱོད་ཀྱི་དངོས་པོ་བླངས་ནས་དཀོན་མཆོག་ཡ་ཝཱེ་ལ་འབུལ་མི་རུང་ལ། ངས་རིན་མ་སྤྲད་པའི་སྦྱིན་སྲེག་ཀྱང་འབུལ་མི་རུང་ཞེས་སྨྲས་ནས། 25 དཱ་བིད་ཀྱིས་གསེར་སྲང་དྲུག་བརྒྱ་བཅལ་ནས་ཨོར་ནན་ལ་སྤྲད་ཅིང་ས་དེ་ཉོས་པ་དང་། 26 ཁོང་གིས་དེར་དཀོན་མཆོག་ཡ་ཝཱེ་ལ་མཆོད་ཁྲི་ཞིག་བཞེངས་ནས་སྦྱིན་སྲེག་དང་ཞི་བདེའི་མཆོད་པ་ཕུལ་ཞིང་། དཀོན་མཆོག་ཡ་ཝཱེ་ལ་གསོལ་བ་བཏབ་པ་ལ་དཀོན་མཆོག་ཡ་ཝཱེས་བཀའ་ལན་གནང་སྟེ། ནམ་མཁའ་ནས་སྦྱིན་སྲེག་གི་མཆོད་ཁྲིའི་སྟེང་མེ་ཕབ་པའོ། ། 27 དེར་དཀོན་མཆོག་ཡ་ཝཱེས་ཕོ་ཉ་དེ་ལ་བཀའ་བསྩལ་ནས། ཕོ་ཉ་དེས་རལ་གྲི་ཤུབས་ཀྱི་ནང་དུ་བཅུག་གོ ། 28 དེའི་དུས་སུ་དཱ་བིད་ཀྱིས་དཀོན་མཆོག་ཡ་ཝཱེས་ཡེ་བུ་སི་པ་ཨོར་ནན་གྱི་གཡུལ་ཁ་རུ་རང་ལ་བཀའ་ལན་གནང་བ་མཐོང་ནས་དེ་རུ་མཆོད་པ་ཕུལ། 29 མོ་ཤེས་དབེན་སྟོང་དུ་བཟོས་པའི་དཀོན་མཆོག་ཡ་ཝཱེའི་གུར་མཆོག་དང་སྦྱིན་སྲེག་གི་མཆོད་ཁྲི་ནི་དེའི་དུས་སུ་གིབ་ཡོན་གྱི་མཐོ་གླིང་དུ་ཡོད་པ་ཡིན། 30 འོན་ཀྱང་དཱ་བིད་དཀོན་མཆོག་ཡ་ཝཱེའི་ཕོ་ཉ་དེའི་རལ་གྲིར་འཇིགས་པས། ཡར་དཀོན་མཆོག་ལ་བཀའ་འདྲི་ཞུ་རུ་འགྲོ་མ་སྤོབས་སོ། །

ལེའུ་ཉེར་གཉིས་པ།

དཀོན་མཆོག་ལ་མཆོད་ཁང་བཞེང་འགོ་བརྩམས་པ།

1 དཱ་བིད་ན་རེ། འདི་ནི་དཀོན་མཆོག་ཡ་ཝཱེའི་མཆོད་ཁང་དང་། ཡེས་ར་ཨེལ་གྱི་སྦྱིན་སྲེག་གི་མཆོད་ཁྲི་རུ་འགྱུར་རོ་ཞེས་སྨྲས། 2 དཱ་བིད་ཀྱིས་ཡེས་ར་ཨེལ་ཡུལ་དུ་ཡོད་པའི་རིགས་རྒྱུད་གཞན་པའི་མི་རྣམས་བསྡུ་བར་བསྒོས་ཤིང་། ཡང་དཀོན་མཆོག་གི་མཆོད་ཁང་བཞེང་བའི་ཕྱིར་རྡོ་བཟོ་མངགས་ནས་རྡོ་རྐོ་རུ་བཅུག 3 ཡང་དཱ་བིད་ཀྱིས་སྒོ་རྣམས་ཀྱི་འཛེར་མ་དང་འཁོར་མིག་གི་ཕྱིར་དུ་ལྕགས་ཤིན་ཏུ་མང་པོ་དང་། ལི་གྲངས་མེད་བཤམས་ནས་བཞག 4 ཐཱར་པ་དང་ཚི་ཏུན་པ་རྣམས་ཀྱིས་དཱ་བིད་ལ་ཐང་ཤིང་མང་དུ་དྲངས་པས། ཐང་ཤིང་བགྲང་གིས་མི་ལང་བ་བཤམས་ནས་བཞག་གོ ། 5 དེར་དཱ་བིད་ཀྱིས་སེམས་སུ་འདི་ལྟར། ངའི་བུ་སོ་ལོ་མོན་ད་དུང་ལོ་ན་ཕྲ་ཞིང་ཤེས་རྒྱ་ཡང་ཆུང་བས། དཀོན་མཆོག་ཡ་ཝཱེའི་དོན་དུ་བཞེང་བྱའི་མཆོད་ཁང་དེ་ནི་བརྗིད་ཉམས་ཆེ་ཞིང་འོད་སྟོང་འབར་བ་ཞིག་ཡིན་པ་དང་། དེའི་གཟི་དཔལ་ཡུལ་གྲུ་ཀུན་ཏུ་གྲགས་དགོས། དེའི་ཕྱིར་ངས་མཆོད་ཁང་འདིའི་ཆེད་དུ་རྒྱུ་ཆ་སྟ་གོན་བྱའོ་སྙམ་ནས། དཱ་བིད་མ་གྲོངས་གོང་དུ་སྟ་གོན་རྒྱ་ཆེན་པོ་མཛད་དོ། ། 6 དེ་ནས་དཱ་བིད་ཀྱིས་རང་གི་སྲས་སོ་ལོ་མོན་བོས་ནས། ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་མཆོད་ཁང་ཞིག་བཞེང་དགོས་པའི་བཀའ་བསྩལ་ཏེ། 7 དཱ་བིད་ཀྱིས་སོ་ལོ་མོན་ལ་འདི་ལྟར། ངའི་བུ། བདག་གི་སེམས་སུ་ངའི་དཀོན་མཆོག་ཡ་ཝཱེའི་མཚན་གྱི་ཕྱིར་མཆོད་ཁང་ཞིག་བཞེང་བའི་འདུན་པ་ཡོད་ནའང་། 8 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། ཁྱོད་ཀྱིས་མི་མང་པོའི་ཁྲག་ཕོས་ནས་དམག་འཐབ་མང་པོ་བརྒྱབ། ཁྱོད་ཀྱིས་ངའི་མདུན་དུ་ས་གཞིའི་སྟེང་མི་མང་པོའི་ཁྲག་ཕོས་པ་ཡིན་པས། ཁྱོད་ཀྱིས་ངའི་མིང་གི་ཕྱིར་མཆོད་ཁང་བརྩིག་མི་རུང་། 9 ལྟོས་དང་། ཁྱོད་ལས་བུ་ཞིག་སྐྱེས་པར་འགྱུར་ལ། ཁོ་ནི་མི་ཞི་འཇམ་ཞིག་ཡིན་པ་དང་། ཁོའི་ཕྱོགས་བཞིའི་དགྲ་བོ་ཐམས་ཅད་ངས་ཁོ་དང་འཆམ་པོ་འོང་བར་བྱ་ཞིང་། ཁོའི་མིང་ལ་སོ་ལོ་མོན་ *ཞེས་འབོད་ལ། ཁོ་རྒྱལ་པོར་བཞུགས་པའི་དུས་སུ་ངས་ཡེས་ར་ཨེལ་ལ་དུས་བདེ་ཞོད་འཇགས་གནང་བར་བྱ། 10 ཁོས་ངའི་མིང་གི་ཕྱིར་མཆོད་ཁང་ཞིག་བརྩིག་པར་འགྱུར་ལ། ཁོ་བདག་གི་སྲས་དང་ང་ཁོའི་ཡབ་ཏུ་འགྱུར་ཏེ། ངས་དེའི་རྒྱལ་ཁྲི་བརྟན་པར་བྱས་ནས་ཁོའི་བུ་རྒྱུད་རྣམས་ཀྱིས་ཇི་སྲིད་བར་དུ་ཡེས་ར་ཨེལ་གྱི་རྒྱལ་སྲིད་བསྐྱང་བར་བྱའོ་ཞེས་གསུངས་པས། 11 ངའི་བུ། ད་ནི་དཀོན་མཆོག་ཡ་ཝཱེ་ཁྱོད་དང་མཉམ་དུ་བཞུགས་ཤིང་ཁྱོད་ཀྱི་དོན་རྣམས་འགྲུབ་པར་ཤོག ཡང་ཁོང་གིས་ཁྱོད་ལ་ཞལ་བཞེས་གནང་བ་ལྟར་ཁྱོད་ཀྱི་དཀོན་མཆོག་ཡ་ཝཱེའི་མཆོད་ཁང་བཞེང་བར་གྱིས་ཤིག 12 ཁྱོད་ཀྱིས་ཡེས་ར་ཨེལ་གྱི་རྒྱལ་སྲིད་སྐྱོང་བའི་དུས་སུ། རང་གི་དཀོན་མཆོག་ཡ་ཝཱེའི་བཀའ་ཁྲིམས་བསྲུང་བའི་དོན་དུ། དཀོན་མཆོག་ཡ་ཝཱེས་ཁྱོད་ལ་བློ་དང་ཤེས་རབ་གནང་བར་ཤོག 13 གལ་ཏེ་ཁྱོད་ཀྱིས་དཀོན་མཆོག་ཡ་ཝཱེས་ཡེས་ར་ཨེལ་གྱི་དོན་དུ་མོ་ཤེ་ལ་བསྒོས་པའི་སྒྲིག་ཁྲིམས་དང་སྲོལ་ཡིག་ནན་གྱིས་བསྲུངས་ན། ཁྱོད་ཀྱི་བསམ་དོན་འགྲུབ་པར་འགྱུར། ཁྱོད་ནི་བློ་བརྟན་རྟུལ་ཕོད་ཡིན་དགོས་ལ། མ་འཇིགས་མ་འཚབ་ཅིག 14 ལྟོས་དང་། ངས་དཀའ་ལས་ཆེན་པོ་བརྒྱབ་ནས་དཀོན་མཆོག་ཡ་ཝཱེའི་མཆོད་ཁང་གི་ཕྱིར་གསེར་རྡོ་ཚད་འབུམ་ཕྲག་གཅིག་དང་། དངུལ་རྡོ་ཚད་འབུམ་ཕྲག་བཅུ་དང་། ལི་དང་ལྕགས་དཔག་ཏུ་མེད་པ་དང་། ཡང་ཤིང་དང་རྡོ་སོགས་ཚགས་སུ་ཆུད་ཡོད་པའི་ཁར་ཁྱོད་ཀྱིས་ཁ་སྣོན་བརྒྱབ་ཆོག 15 དེར་མ་ཟད་ཁྱོད་ལ་ལག་ཤེས་པའང་ཤིན་ཏུ་མང་པོ་ཡོད་དེ། རྡོ་རྐོ་མཁན་དང་། རྡོ་བཟོ་དང་། ཤིང་བཟོ་བཅས་ལས་སྣ་ཚོགས་ལ་མཁས་པའི་ལག་ཤེས་པ་མང་པོ་ཡོད་ལ། 16 ཡང་གསེར་མགར་དང་དངུལ་མགར། ལི་མགར། ལྕགས་མགར་བཅས་ནི་བགྲང་གིས་མི་ལང་བ་ཡོད་པས། ཡར་ལོངས་ལ་ལས་ཀ་བྱོས་དང་། དཀོན་མཆོག་ཡ་ཝཱེ་ཁྱོད་དང་མཉམ་དུ་བཞུགས་པར་ཤོག་ཅེས་གསུངས། 17 དཱ་བིད་ཀྱིས་ཡེས་ར་ཨེལ་གྱི་འགོ་དཔོན་ཀུན་ལ་རང་གི་སྲས་སོ་ལོ་མོན་ལ་ལས་གྲོགས་བྱེད་དགོས་པའི་བཀའ་བསྩལ་ཏེ་ན་རེ། 18 ཁྱོད་རྣམས་ཀྱི་དཀོན་མཆོག་ཡ་ཝཱེ་ནི་ཁྱོད་རྣམས་དང་མཉམ་དུ་བཞུགས་པ་མ་ཡིན་ནམ། ཁོང་གིས་ཁྱོད་རྣམས་ཀྱི་ཕྱོགས་བཞི་བདེ་ལ་བཀོད་པ་མ་ཡིན་ནམ། ཅིའི་ཕྱིར་ཞེ་ན། ཁོང་གིས་ཡུལ་འདིའི་ཡུལ་མི་རྣམས་ངའི་ལག་ཏུ་གཏད་ཏེ། ཡུལ་འདི་ནི་དཀོན་མཆོག་ཡ་ཝཱེ་དང་ཁོང་གི་འབངས་མིའི་མདུན་དུ་བཏུལ་བ་ཡིན་ནོ། ། 19 ད་ནི་ཁྱོད་རྣམས་ཀྱིས་སེམས་ཐག་བཅད་ནས་རང་གི་དཀོན་མཆོག་ཡ་ཝཱེ་འཚོལ་ཞིག དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་དང་། དཀོན་མཆོག་གི་སྣོད་ཆས་དམ་པ་རྣམས་དཀོན་མཆོག་ཡ་ཝཱེའི་མཚན་གྱི་ཕྱིར་བཞེངས་པའི་མཆོད་ཁང་གི་ནང་དུ་འཇོག་པའི་དོན་དུ། ཁྱོད་རྣམས་ལངས་ནས་དཀོན་མཆོག་ཡ་ཝཱེའི་གནས་དམ་པ་བརྩིག་དགོས་ཞེས་བསྒོས་སོ། །

ལེའུ་ཉེར་གསུམ་པ།

1 དེ་ནས་དཱ་བིད་ལོ་ན་བགྲེས་ཤིང་ཚེ་ལོ་མཐར་ཕྱིན་པའི་དུས་སུ། རང་གི་བུ་སོ་ལོ་མོན་ཡེས་ར་ཨེལ་གྱི་རྒྱལ་པོར་བསྐོས་སོ། །

ལེ་ཝི་པའི་ལས་བགོས་དང་མི་གྲངས།

2 ཡང་དཱ་བིད་ཀྱིས་ཡེས་ར་ཨེལ་གྱི་འགོ་དཔོན་རྣམས་དང་། མཆོད་དཔོན་རྣམས་དང་ལེ་ཝི་པ་བཅས་ཚང་མ་བསྡུས་ནས། 3 ལེ་ཝི་པ་ལོ་སུམ་ཅུ་ལོན་པ་རྣམས་རྩིས་བླངས་པ་དང་། བསྡོམས་རྩིས་བྱས་པ་ལྟར་ན་ཁོ་ཚོའི་སྐྱེས་པ་རྣམས་ཀྱི་གྲངས་ཀ་སུམ་ཁྲི་བརྒྱད་སྟོང་ཡོད་ཅིང་། 4 དེ་དག་ལས་དཀོན་མཆོག་ཡ་ཝཱེའི་མཆོད་ཁང་ལ་བདག་གཉེར་བྱེད་མཁན་མི་ཉིས་ཁྲི་བཞི་སྟོང་དང་། འགོ་དཔོན་དང་ཁྲིམས་དཔོན་མི་དྲུག་སྟོང་དང་། 5 ཡང་སྒོ་སྲུང་མི་བཞི་སྟོང་དང་། དཱ་བིད་ *ཀྱིས་བཟོས་པའི་རོལ་ཆས་ཀྱིས་དཀོན་མཆོག་ཡ་ཝཱེ་ལ་བསྟོད་དབྱངས་འབུལ་མཁན་མི་བཞི་སྟོང་བཅས་ཡོད། 6 དཱ་བིད་ཀྱིས་ལེ་ཝིའི་བུ་གེར་ཤོན་དང་། ཀོ་ཧད་དང་། མཱ་རཱ་རེའེ་ཡི་བུ་རྒྱུད་རྣམས་ལ་ལས་ཚན་བགོས་སོ། །

གེར་ཤོན་གྱི་ལས་ཚན།

7 གེར་ཤོན་ལ་གཏོགས་པ་ལཱ་དན་དང་ཤིམ་ཨི་ཡོད་ཅིང་། 8 ལཱ་དན་གྱི་བུ་སྐྱེས་འགོ་ནི་ཡེ་ཧི་ཨེལ་དང་། ད་དུང་ཟེ་ཐམ་དང་ཡོ་ཨེལ་བཅས་བསྡོམས་པས་གསུམ་ཡོད། 9 ཤིམ་ཨི་ཡི་བུ་ནི་ཤེ་ལོ་མོད་དང་། ཧ་ཟི་ཨེལ། ཧཱ་རན་བཅས་བསྡོམས་པས་གསུམ་ཡོད་ལ། དེ་རྣམས་ནི་ལཱ་དན་ཁྱིམ་རྒྱུད་ཀྱི་འགོ་དཔོན་རྣམས་ཡིན། 10 ཤིམ་ཨི་ཡི་བུ་ནི་ཡ་ཧད་དང་། ཟི་ནཱ། † ཡེ་ཨུ་སི། པེ་རེ་ཡཱ་བཅས་ཡིན་ལ། དེ་བཞི་པོ་ནི་ཤིམ་ཨི་ཡི་བུའོ། ། 11 ཡ་ཧད་ནི་བུ་སྐྱེས་འགོ་དང་། ཟི་ཟཱ་བུ་གཉིས་པ་ཡིན་ལ། ཡེ་ཨུ་སི་དང་པེ་རེ་ཡཱ་གཉིས་ལ་བུ་རབས་ཚ་རྒྱུད་ཉུང་བས། དེ་གཉིས་པོ་ཁྱིམ་རྒྱུད་གཅིག་ཏུ་བརྩིས་ནས་ལས་ཚན་གཅིག་ཏུ་བྱས་སོ། །

ཀོ་ཧད་ཀྱི་ལས་ཚན།

12 ཀོ་ཧད་ཀྱི་བུ་ནི་ཨམ་རམ་དང་། ཡེས་ཧར། ཧེབ་རོན། ཨུ་ཟི་ཨེལ་བཅས་བསྡོམས་པས་བཞི་ཡིན། 13 ཨམ་རམ་གྱི་བུ་ནི་ཨ་རོན་དང་མོ་ཤེ་ཡིན་ལ། ཨ་རོན་དང་དེའི་བུ་རྒྱུད་རྣམས་གཏན་དུ་ལོགས་སུ་བཀར་ནས་རྫས་རབ་ཏུ་དམ་པ་རྣམས་འབུལ་ཞིང་། དཀོན་མཆོག་ཡ་ཝཱེའི་དྲུང་དུ་སྤོས་བདུག་པ་དང་། ཁོང་ལ་ཞབས་ཕྱི་བསྒྲུབ་པ་དང་། ཁོང་གི་མཚན་ལ་བརྟེན་ནས་ཇི་སྲིད་བར་དུ་བྱིན་རླབས་གཏོང་བའོ། ། 14 དཀོན་མཆོག་གི་སྐྱེས་བུ་མོ་ཤེ་ལ་མཚོན་ན། ཁོང་གི་བུ་རབས་ཚ་རྒྱུད་རྣམས་ནི་ལེ་ཝི་ཚོ་པའི་ཁོངས་སུ་བརྩིས་སོ། ། 15 མོ་ཤེའི་བུ་ནི་གེར་ཤོམ་དང་ཨེ་ལི་ཨེ་བཟིར་ཡིན། 16 གེར་ཤོམ་གྱི་བུ་སྐྱེས་འགོ་ནི་ཤེ་བུ་ཨེལ་ཡིན། 17 ཨེ་ལི་ཨེ་བཟིར་གྱི་བུ་སྐྱེས་འགོ་ནི་རེ་ཧབ་ཡཱ་ཡིན། ཨེ་ལི་ཨེ་བཟིར་ལ་བུ་གཞན་མེད་ནའང་རེ་ཧབ་ཡཱ་ལ་བུ་ཤིན་ཏུ་མང་པོ་ཡོད་པ་ཡིན། 18 ཡེས་ཧར་གྱི་བུ་སྐྱེས་འགོ་ནི་ཤེ་ལོ་མིད་ཡིན། 19 ཧེབ་རོན་གྱི་བུ་སྐྱེས་འགོ་ནི་ཡེ་རི་ཡཱ་དང་། བུ་གཉིས་པ་ཨ་མར་ཡཱ། བུ་གསུམ་པ་ཡ་ཧ་ཟི་ཨེལ། བུ་བཞི་པ་ཡེ་ཀཱ་མེ་ཨམ་བཅས་ཡིན། 20 ཨུ་ཟི་ཨེལ་གྱི་བུ་སྐྱེས་འགོ་ནི་མི་ཀཱ་དང་། བུ་གཉིས་པ་ཡིས་ཤི་ཡཱ་ཡིན།

མཱ་རཱ་རེའེ་ཡི་ལས་ཚན།

21 མཱ་རཱ་རེའེ་ཡི་བུ་ནི་མཱ་ལི་དང་མུ་ཤི་ཡིན། མཱ་ལིའི་བུ་ནི་ཨེ་ལི་ཨ་ཟར་དང་ཁི་སི་ཡིན། 22 ཡང་ཨེ་ལི་ཨ་ཟར་ཚེ་ལས་འདས་པ་དང་། བུ་མོ་འབའ་ཞིག་ལས་བུ་མེད་པའོ། །དེ་དག་དང་གཉེན་ཉེ་ཁི་སིའི་བུ་རྣམས་ཀྱིས་དེ་རྣམས་མནའ་མར་བླངས། 23 མུ་ཤིའི་བུ་ནི་མཱ་ལི་དང་། ཨེ་དེར། ཡེ་རེ་མོད་བཅས་བསྡོམས་པས་གསུམ་ཡིན་ནོ། ། 24 དེ་རྣམས་ནི་ལེ་ཝིའི་བུ་རབས་ཚ་རྒྱུད་རྣམས་ཡིན་ལ། དེ་དག་གི་ཁྱིམ་རྒྱུད་བཞིན་དུ་ཁྱིམ་རྒྱུད་རེ་རེའི་འགོ་དཔོན་རྣམས་ནི། སྐྱེས་པ་རྣམས་ཀྱི་མིང་གི་གྲངས་ཀ་བཞིན་རྩིས་བླངས་པ་དང་། ལོ་ཉི་ཤུའམ་དེའི་ཡན་ལ་སླེབས་པ་ཐམས་ཅད་དཀོན་མཆོག་ཡ་ཝཱེའི་མཆོད་ཁང་གི་བདག་གཉེར་པ་ཡིན། 25 ཅིའི་ཕྱིར་ཞེ་ན། སྔར་དཱ་བིད་ཀྱིས་འདི་ལྟར། ཡེས་ར་ཨེལ་གྱི་དཀོན་མཆོག་ཡ་ཝཱེས་ཉིད་ཀྱི་འབངས་མི་བདེ་ལ་བཀོད་པ་དང་། ཁོང་ཉིད་གཏན་དུ་ཡེ་རུ་སཱ་ལེམ་དུ་བཞུགས་པར་འགྱུར། 26 ལེ་ཝི་པ་རྣམས་ཀྱིས་ཕྱིན་ཆད་གུར་མཆོག་དང་ཞབས་ཕྱི་སྒྲུབ་བྱེད་སྣོད་ཆས་རྣམས་འཁུར་མི་དགོས་ཞེས་གསུངས་པས་སོ། ། 27 དཱ་བིད་ཀྱི་ཞལ་ཆེམས་བཞིན་དུ་ལེ་ཝི་པ་རྣམས་ལོ་ཉི་ཤུའམ་དེའི་ཡན་ལ་སླེབས་པ་རྣམས་རྩིས་བླངས་པའོ། ། 28 དེ་དག་གི་ལས་འགན་ནི་ཨ་རོན་གྱི་བུ་རབས་ཚ་རྒྱུད་རྣམས་ལ་རོགས་བྱས་ནས་དཀོན་མཆོག་ཡ་ཝཱེའི་མཆོད་ཁང་ལ་བདག་གཉེར་བྱེད་པ་དང་། ཁྱམས་ར་དང་ལོགས་ཁང་རྣམས་ལ་བལྟ་བ་དང་། མཆོད་རྫས་དམ་པ་ལ་བྱི་དོར་བྱེད་པ་དང་། དཀོན་མཆོག་གི་མཆོད་ཁང་ལ་བདག་གཉེར་བྱེད་པ་བཅས་དང་། 29 ཡང་སྤྱན་བསྟར་བག་ལེབ་དང་། འབྲུ་མཆོད་ཀྱི་གྲོ་ཞིབ་དང་། ཡང་ན་སྐྱུར་མེད་བག་སྲབ་དང་། ཡང་ན་བསྲེགས་གོར་དང་། ཡང་ན་སྣུམ་འཁུར་བཅས་ལ་བདག་གཉེར་བྱེད་པ་དང་། ཚད་འཇལ་བྱེད་ཡོ་བྱད་སྣ་ཚོགས་ལ་བདག་བྱེད་དགོས་པ་དང་། 30 ཉིན་རེའི་ནངས་དགོང་ཡར་འགྲེང་ནས་དཀོན་མཆོག་ཡ་ཝཱེ་ལ་གཏང་རག་དང་བསྟོད་པ་འབུལ་བ་དང་། 31 ངལ་གསོ་བའི་ཉིན་མོ་དང་། ཟླ་རེའི་ཚེས་གཅིག་དང་གཏན་ལ་ཁེལ་བའི་དུས་ཆེན་གྱི་དུས་སུ་གྲངས་ཀ་ལྟར་སྒྲིག་སྲོལ་བཞིན་དུ། སྦྱིན་སྲེག་གི་མཆོད་པ་རྣམས་མཚམས་མེད་པར་དཀོན་མཆོག་ཡ་ཝཱེའི་དྲུང་དུ་འབུལ་དགོས་ལ། 32 མཇལ་འཕྲད་གུར་མཆོག་དང་གནས་དམ་པ་བསྲུང་བ་དང་། ཡང་དཀོན་མཆོག་ཡ་ཝཱེའི་མཆོད་ཁང་དུ་ཞབས་ཕྱི་སྒྲུབ་པའི་རང་གི་གཉེན་ཉེ་སྟེ་ཨ་རོན་གྱི་བུ་རབས་ཚ་རྒྱུད་རྣམས་ལ་ལྟ་སྐྱོང་བྱེད་དགོས་པའོ། །

ལེའུ་ཉེར་བཞི་པ།

མཆོད་དཔོན་གྱི་ལས་ཚན།

1 ཡང་ཨ་རོན་གྱི་བུ་རབས་ཚ་རྒྱུད་རྣམས་ཀྱི་ལས་ཚན་ནི་འདི་ལྟ་སྟེ། ཨ་རོན་གྱི་བུ་ནི་ནཱ་དབ་དང་། ཨ་བི་ཧུ། ཨེ་ལི་ཨ་ཟར། ཨི་ཐ་མཱར་བཅས་ཡིན། 2 ནཱ་དབ་དང་ཨ་བི་ཧུ་ནི་རང་གི་ཕ་ཡི་སྔོན་དུ་ཚེ་ལས་འདས་ཤིང་བུ་ཡང་མེད་པས། ཨེ་ལི་ཨ་ཟར་དང་ཨི་ཐ་མཱར་གཉིས་མཆོད་དཔོན་བྱས་པ་ཡིན། 3 དེ་ནས་དཱ་བིད་དང་ཨེ་ལི་ཨ་ཟར་གྱི་བུ་རྒྱུད་ལས་ཟཱ་ཏོག་དང་། ཨི་ཐ་མཱར་གྱི་བུ་རྒྱུད་ལས་ཨ་ཧི་མེ་ལེག་བཅས་ཀྱིས་ཁོ་ཚོའི་གཉེན་ཉེ་རྣམས་ཀྱི་འོས་འགན་བཞིན་ལས་ཚན་བགོས་པའོ། ། 4 ཕྱིས་སུ་ཨེ་ལི་ཨ་ཟར་གྱི་བུ་རྒྱུད་ཁྲོད་དུ་ཨི་ཐ་མཱར་གྱི་བུ་རྒྱུད་ལས་ཀྱང་འགོ་དཔོན་མང་པོ་ཡོད་པ་ཤེས་ཏེ། ཁོ་རྣམས་ཀྱི་ལས་ཚན་བགོས། ཨེ་ལི་ཨ་ཟར་གྱི་བུ་རྒྱུད་ལས་ཁོ་ཚོའི་ཁྱིམ་རྒྱུད་བཞིན་དུ་འགོ་དཔོན་བཅུ་དྲུག་དང་། ཨི་ཐ་མཱར་གྱི་བུ་རྒྱུད་ལས་ཁོ་ཚོའི་ཁྱིམ་རྒྱུད་བཞིན་དུ་འགོ་དཔོན་བརྒྱད་ཡོད་པའོ། ། 5 ཡང་གནས་དམ་པ་དང་དཀོན་མཆོག་གི་དྲུང་དུ་འགོ་དཔོན་བྱེད་པ་ནི་ཨེ་ལི་ཨ་ཟར་གྱི་བུ་རབས་ཚ་རྒྱུད་དང་། ཨི་ཐ་མཱར་གྱི་བུ་རབས་ཚ་རྒྱུད་གཉིས་ཀའི་ཁྲོད་དུ་ཡོད་པས། ཁོ་ཚོས་རྒྱན་བླངས་ནས་ཁོ་རྣམས་ཆ་སྙོམས་ཀྱིས་བགོས་པའོ། ། 6 དྲུང་ཡིག་སྟེ་ལེ་ཝི་པ་ནེ་ཐན་ཨེལ་གྱི་བུ་ཤེ་མ་ཡཱས་རྒྱལ་པོ་དང་། འགོ་དཔོན་རྣམས་དང་། མཆོད་དཔོན་ཟཱ་ཏོག་དང་། ཨབ་ཡཱ་ཐར་གྱི་བུ་ཨ་ཧི་མེ་ལེག་དང་། མཆོད་དཔོན་རྣམས་ཀྱི་ཁྱིམ་རྒྱུད་དང་། ལེ་ཝི་པའི་ཁྱིམ་རྒྱུད་ཀྱི་འགོ་དཔོན་རྣམས་ཀྱི་མདུན་དུ། དེ་དག་གི་མིང་ཡི་གེར་བཀོད་པ་སྟེ། ཨེ་ལི་ཨ་ཟར་གྱི་བུ་རབས་ཚ་རྒྱུད་ལས་ཁྱིམ་རྒྱུད་གཅིག་བདམས་པ་དང་། ཨི་ཐ་མཱར་གྱི་བུ་རབས་ཚ་རྒྱུད་ལས་ཀྱང་ཁྱིམ་རྒྱུད་གཅིག་བདམས་པ་ཡིན། 7 དེ་ནས་རྒྱན་དང་པོ་ཡེ་ཧོ་ཡ་རིབ་ལ་བབས་པ་དང་། གཉིས་པ་ཡེ་དཱ་ཡ་དང་། 8 གསུམ་པ་ཧ་རིམ་དང་། བཞི་པ་སེ་ཨོ་རིམ་དང་། 9 ལྔ་པ་མལ་ཀི་ཡཱ་དང་། དྲུག་པ་མི་ཡ་མིན་དང་། 10 བདུན་པ་ཧག་ཀོས་དང་། བརྒྱད་པ་ཨ་བི་ཡཱ་དང་། 11 དགུ་པ་ཡེ་ཤུ་ཨ་དང་། བཅུ་པ་ཤེ་ཀན་ཡཱ་དང་། 12 བཅུ་གཅིག་པ་ཨེལ་ཡཱ་ཤིབ་དང་། བཅུ་གཉིས་པ་ཡཱ་ཀིམ་དང་། 13 བཅུ་གསུམ་པ་ཧུབ་ཕཱ་དང་། བཅུ་བཞི་པ་ཡེ་ཤེ་བེ་ཨབ་དང་། 14 བཅོ་ལྔ་པ་པིལ་གཱ་དང་། བཅུ་དྲུག་པ་ཨིམ་མེར་དང་། 15 བཅུ་བདུན་པ་ཧེ་ཟིར་དང་། བཅོ་བརྒྱད་པ་ཧབ་པི་ཙེ་ཟི་དང་། 16 བཅུ་དགུ་པ་ཕེ་ཐཱ་ཡ་དང་། ཉི་ཤུ་པ་ཡེ་ཧེ་ཀེལ་དང་། 17 ཉེར་གཅིག་པ་ཡཱ་ཀིན་དང་། ཉེར་གཉིས་པ་གཱ་མུལ་དང་། 18 ཉེར་གསུམ་པ་དི་ལཱ་ཡ་དང་། ཉེར་བཞི་པ་མ་ཨ་ཟི་ཡཱ་ལ་བབས་པའོ། ། 19 ཡེས་ར་ཨེལ་གྱི་དཀོན་མཆོག་ཡ་ཝཱེས་དེ་དག་གི་ཕ་མེས་ཨ་རོན་ལ་བཀའ་བསྩལ་པའི་སྒྲིག་སྲོལ་བཞིན་དུ། དེ་དག་རེ་རེ་རང་གི་ལས་རེས་བཞིན་དུ་དཀོན་མཆོག་ཡ་ཝཱེའི་མཆོད་ཁང་ལ་ཞབས་ཕྱི་བྱེད་དུ་འོངས་པའོ། །

ལེ་ཝི་པའི་མིང་ཐོ།

20 ལེ་ཝི་པའི་བུ་རྒྱུད་གཞན་དག་ནི། ཨམ་རམ་གྱི་བུ་རྒྱུད་ལས་ཤུ་བཱ་ཨེལ་དང་། ཤུ་བཱ་ཨེལ་གྱི་བུ་རྒྱུད་ལས་ཡེ་དེ་ཡཱའོ། ། 21 རེ་ཧབ་ཡཱ་ལ་མཚོན་ན། རེ་ཧབ་ཡཱའི་བུ་རྣམས་ལས་བུ་སྐྱེས་འགོ་ཡིས་ཤི་ཡཱ་ཡིན་པ་དང་། 22 ཡེས་ཧར་གྱི་བུ་རྣམས་ལས་ཤེ་ལོ་མོད་དང་ཤེ་ལོ་མོད་ཀྱི་བུ་རྣམས་ལས་ཡ་ཧད་ཡོད། 23 ཧེབ་རོན་གྱི་བུ་རྣམས་ནི་བུ་སྐྱེས་འགོ་ཡེ་རི་ཡཱ་དང་། བུ་གཉིས་པ་ཨ་མར་ཡཱ། བུ་གསུམ་པ་ཡ་ཧ་ཟི་ཨེལ། བུ་བཞི་པ་ཡེ་ཀཱ་མེ་ཨམ་བཅས་ཡིན། 24 ཨུ་ཟི་ཨེལ་གྱི་བུ་རྣམས་ལས་མི་ཀཱ་ཡོད་པ་དང་། མི་ཀཱའི་བུ་རྣམས་ལས་ཤཱ་མིར་ཡོད། 25 མི་ཀཱའི་སྤུན་ནི་ཨིས་ཤི་ཡཱ་ཡིན་ལ། ཨིས་ཤི་ཡཱ་ཡི་བུ་རྣམས་ལས་ཟཱ་ཀར་ཡ་ཡོད། 26 མཱ་རཱ་རེའེ་ཡི་བུ་ནི་མཱ་ལི་དང་མུ་ཤི། ཡ་ཨ་ཟི་ཡཱ་བཅས་ཡིན་ལ། ཡ་ཨ་ཟི་ཡཱའི་བུ་ནི་བེ་ནོའོ། ། 27 མཱ་རཱ་རེའེ་ཡི་བུ་རྣམས་ལས་ཡ་ཨ་ཟི་ཡཱའི་བུ་བེ་ནོ་དང་། ཤོ་ཧམ། ཟག་ཀུར། ཨིབ་རི་བཅས་ཡོད། 28 མཱ་ལི་ཡི་བུ་ནི་ཨེ་ལི་ཨ་ཟར་ཡིན་པ་དང་། ཨེ་ལི་ཨ་ཟར་ལ་བུ་མ་སྐྱེས་སོ། ། 29 ཁི་སི་ལ་མཚོན་ན། ཁི་སིའི་བུ་རྣམས་ལས་ཡེ་ར་མེ་ཨེལ་ཡོད། 30 མུ་ཤིའི་བུ་ནི་མཱ་ལི་དང་། ཨེ་དེར། ཡེ་རི་མོད་བཅས་ཡིན། དེ་རྣམས་ནི་ལེ་ཝི་པའི་བུ་རྒྱུད་ཡིན་ལ། ཁོ་ཚོའི་ཁྱིམ་རྒྱུད་བཞིན་དུ་ཐོ་བརྒྱབ་པའོ། ། 31 དེ་རྣམས་ཀྱིས་ཀྱང་རང་གི་གཉེན་ཉེ་ཨ་རོན་གྱི་བུ་རྒྱུད་ལྟར་དུ་རྒྱལ་པོ་དཱ་བིད་དང་། ཟཱ་ཏོག་དང་། ཨ་ཧི་མེ་ལེག་དང་། མཆོད་དཔོན་དང་ལེ་ཝི་པའི་ཁྱིམ་རྒྱུད་ཀྱི་འགོ་དཔོན་རྣམས་ཀྱི་མདུན་དུ་རྒྱན་བླངས་པ་སྟེ། ཁྱིམ་རྒྱུད་རེ་རེའི་འགོ་དཔོན་དང་ཁོ་ཚོའི་སྤུན་ན་གཞོན་ཀུན་གྱིས་རྒྱན་བླངས་པ་ཡིན་ནོ། །

ལེའུ་ཉེར་ལྔ་པ།

མགུར་ལེན་མཁན་རྣམས་ཀྱི་ལས་ཚན།

1 དེ་ནས་དཱ་བིད་དང་འགོ་དཔོན་དག་གིས་ཨ་སབ་དང་ཧེ་མཱན། ཡེ་དུ་ཐུན་བཅས་ཀྱི་བུ་རབས་ཚ་རྒྱུད་ལ་ལས་འགན་བགོས་ཤིང་། ཁོ་རྣམས་ལ་པི་ཝང་དང་རྒྱུད་མངས། སྦུག་ཆལ་བཅས་ཀྱིས་ལུང་སྟོན་དུ་བཅུག དེ་དག་གི་ལས་འགན་འཁུར་མཁན་གྱི་མི་གྲངས་ནི། 2 ཨ་སབ་ཀྱི་བུ་རྣམས་ལས་ཟག་ཀུར་དང་། ཡོ་སེབ། ནེ་ཐན་ཡཱ། ཨ་སར་ཨེ་ལཱ་བཅས་ཡོད་ཅིང་། ཨ་སབ་ཀྱི་བུ་རྣམས་ལ་ཨ་སབ་ཀྱིས་བཀོད་འདོམས་བྱེད་པ་དང་། རྒྱལ་པོའི་བཀའ་བཞིན་དུ་ལུང་བསྟན་སྨྲ་བ་ཡིན། 3 ཡེ་དུ་ཐུན་ལ་མཚོན་ན། ཁོའི་བུ་རྣམས་ལས་གེ་དལ་ཡཱ་དང་། ཟེ་རི། ཡེ་ཤ་ཡཱ། ཤིམ་ཨི། ཧ་ཤབ་ཡཱ། མད་ཐིད་ཡཱ་བཅས་བསྡོམས་པས་མི་དྲུག་ཡོད་ཅིང་ཐམས་ཅད་ལ་རང་གི་ཕ་ཡེ་དུ་ཐུན་གྱིས་བཀོད་འདོམས་བྱེད་པ་དང་། ཡེ་དུ་ཐུན་གྱིས་པི་ཝང་གིས་ལུང་བསྟན་སྨྲ་ཞིང་། དཀོན་མཆོག་ཡ་ཝཱེ་ལ་བཀའ་དྲིན་ཞུ་བ་དང་བསྟོད་བསྔགས་བརྗོད་པ་ཡིན། 4 ཧེ་མཱན་ལ་མཚོན་ན། ཁོའི་བུ་རྣམས་ལས་པུག་ཀི་ཡཱ་དང་། མད་ཐན་ཡཱ། ཨུ་ཟི་ཨེལ། ཤེ་བུ་ཨེལ། ཡེ་རི་མོད། ཧ་ནན་ཡཱ། ཧ་ནཱ་ནེ། ཨེ་ལི་ཨ་ཐཱ། གིད་ཏལ་ཏི། རོ་མམ་ཏི་ཨེ་ཟེར། ཡོས་པེ་ཀ་ཤཱ། མལ་ལོ་ཐི། ཧོ་ཐིར། མཱ་ཧ་ཟི་ཨོད་བཅས་ཡོད་ལ། 5 འདི་རྣམས་ནི་ཧེ་མཱན་གྱི་བུ་ཡིན་ལ། ཧེ་མཱན་ནི་རྒྱལ་པོའི་མངོན་ཤེས་པ་ཡིན་ཞིང་། དཀོན་མཆོག་གི་བཀའ་བཞིན་རྭ་དུང་མཐོན་པོར་ *འདེགས་པ་ཡིན། དཀོན་མཆོག་གིས་ཧེ་མཱན་ལ་བུ་བཅུ་བཞི་དང་བུ་མོ་གསུམ་གནང་ངོ་། ། 6 དེ་ཐམས་ཅད་ལ་རང་རང་གི་ཕ་ཡིས་བཀོད་འདོམས་བྱེད་ཅིང་། དཀོན་མཆོག་ཡ་ཝཱེའི་མཆོད་ཁང་དུ་བསྟོད་དབྱངས་འབུལ་བ་དང་། སྦུག་ཆལ་དང་རྒྱུད་མངས། པི་ཝང་བཅས་ཀྱིས་དཀོན་མཆོག་གི་མཆོད་ཁང་དུ་ཞབས་ཕྱི་བྱེད་པ་ཡིན་ལ། ཨ་སབ་དང་ཡེ་དུ་ཐུན། ཧེ་མཱན་བཅས་ལ་རྒྱལ་པོས་བཀོད་འདོམས་བྱེད་པའོ། ། 7 དེ་དག་དང་དེ་དག་གི་གཉེན་ཉེ་རྣམས་ལ་དཀོན་མཆོག་ཡ་ཝཱེར་བསྟོད་དབྱངས་འབུལ་བའི་ཐད་སྦྱོང་བརྡར་ཡག་པོ་ཐོབ་པ་དང་། མགུར་ལེན་པར་བྱང་ཆ་ཡོད་པ་མི་ཉིས་བརྒྱ་དང་གྱ་བརྒྱད་ཡོད་པ་ཡིན། 8 དེ་དག་གིས་རྒན་གཞོན་དང་དགེ་སློབ་ཀྱི་དབྱེ་བ་མ་ཕྱེ་བར། ཀུན་གྱིས་མཉམ་དུ་རྒྱན་བླངས་ནས་ལས་རེས་བགོས་པ་རེད། 9 དེ་ནས་རྒྱན་དང་པོ་ཨ་སབ་ཀྱི་བུ་ཡོ་སེབ་ལ་བབས་པ་དང་། གཉིས་པ་གེ་དལ་ཡཱ་དང་། དེའི་སྤུན་དང་བུ་བཅས་བསྡོམས་པས་མི་བཅུ་གཉིས་དང་། 10 གསུམ་པ་ཟག་ཀུར་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 11 བཞི་པ་ཡི་ཙི་རི་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 12 ལྔ་པ་ནེ་ཐན་ཡཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 13 དྲུག་པ་པུག་ཀི་ཡཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 14 བདུན་པ་ཡེ་ཤ་རེ་ལཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 15 བརྒྱད་པ་ཡེ་ཤ་ཡཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 16 དགུ་པ་མད་ཐན་ཡཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 17 བཅུ་པ་ཤིམ་ཨི་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 18 བཅུ་གཅིག་པ་ཨ་ཟར་ཨེལ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 19 བཅུ་གཉིས་པ་ཧ་ཤབ་ཡཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 20 བཅུ་གསུམ་པ་ཤུ་བཱ་ཨེལ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 21 བཅུ་བཞི་པ་མད་ཐིད་ཡཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 22 བཅོ་ལྔ་པ་ཡེ་རེ་མོད་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 23 བཅུ་དྲུག་པ་ཧ་ནན་ཡཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 24 བཅུ་བདུན་པ་ཡོས་པེ་ཀ་ཤཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 25 བཅོ་བརྒྱད་པ་ཧ་ནཱ་ནེ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 26 བཅུ་དགུ་པ་མལ་ལོ་ཐི་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 27 ཉི་ཤུ་པ་ཨེ་ལི་ཨ་ཐཱ་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 28 ཉེར་གཅིག་པ་ཧོ་ཐིར་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 29 ཉེར་གཉིས་པ་གིད་ཏལ་ཏི་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 30 ཉེར་གསུམ་པ་མཱ་ཧ་ཟི་ཨོད་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་དང་། 31 ཉེར་བཞི་པ་རོ་མམ་ཏི་ཨེ་ཟེར་དང་། དེའི་བུ་དང་སྤུན་བཅས་བསྡོམས་པས་མི་བཅུ་གཉིས་བཅས་ལ་བབས་པའོ། །

ལེའུ་ཉེར་དྲུག་པ།

སྒོ་སྲུང་རྣམས་ཀྱི་ལས་ཚན།

1 སྒོ་སྲུང་རྣམས་ཀྱི་ལས་ཚན་ནི། ཀོ་རཱག་པ་ཨ་སབ་ཀྱི་བུ་རབས་ཚ་རྒྱུད་ལས་ཀོ་རེད་ཀྱི་བུ་མེ་ཤེ་ལེམ་ཡཱ་ཡོད་པ་དང་། 2 ཡང་མེ་ཤེ་ལེམ་ཡཱ་ལ་བུ་འགའ་ཡོད་པ་སྟེ། བུ་སྐྱེས་འགོ་ཟཱ་ཀར་ཡ་དང་། བུ་གཉིས་པ་ཡེ་དི་ཡཱ་ཨེལ། བུ་གསུམ་པ་ཟེ་བད་ཡཱ། བུ་བཞི་པ་ཡད་ནི་ཨེལ། 3 བུ་ལྔ་པ་ཨེ་ལཱམ། བུ་དྲུག་པ་ཡེ་ཧོ་ཧ་ནན། བུ་བདུན་པ་ཨེ་ལི་ཧོ་ཨེ་ན་ཨི་བཅས་སོ། ། 4 ཨོ་བེད་ཨེ་དོམ་ལ་བུ་འགའ་ཡོད་པ་སྟེ། བུ་སྐྱེས་འགོ་ཤེ་མཱ་ཡ། བུ་གཉིས་པ་ཡེ་ཧོ་ཟ་བད། བུ་གསུམ་པ་ཡོ་ཨག བུ་བཞི་པ་སཱ་ཀར། བུ་ལྔ་པ་ནེ་ཐན་ཨེལ། 5 བུ་དྲུག་པ་ཨམ་མེ་ཨེལ། བུ་བདུན་པ་ཡེས་སི་ཀཱར། བུ་བརྒྱད་པ་ཕེ་ཨུལ་ལེ་ཐ་ཨི་བཅས་ཡིན་ལ། དཀོན་མཆོག་གིས་དངོས་གནས་ཨོ་བེད་ཨེ་དོམ་ལ་བྱིན་རླབས་གནང་བའོ། ། 6 དེའི་བུ་ཤེ་མཱ་ཡ་ལས་ཀྱང་བུ་འགའ་མཆེད་ཡོད་པ་སྟེ། དེ་རྣམས་ནི་དམག་མི་དཔའ་རྩལ་ཅན་ཡིན་པས། ཐམས་ཅད་རང་རང་གི་ཁྱིམ་རྒྱུད་ཀྱི་འགོ་དཔོན་བྱས་པ་ཡིན། 7 ཤེ་མཱ་ཡའི་བུ་རྣམས་ནི་ཨོད་ནི་དང་རེ་ཕཱ་ཨེལ། ཨོ་བེད། ཨེལ་ཟཱ་བད་བཅས་ཡིན་ལ། ཨེལ་ཟཱ་བད་ཀྱི་སྤུན་ཨེ་ལི་ཧུ་དང་ཤེ་མག་ཡཱ་ནི་དཔའ་རྩལ་ཅན་ཡིན། 8 དེ་ཐམས་ཅད་ནི་ཨོ་བེད་ཨེ་དོམ་གྱི་བུ་རབས་ཚ་རྒྱུད་ཡིན་ལ། དེ་དག་དང་དེ་དག་གི་བུ་དང་སྤུན་རྣམས་ནི་ལས་ཀ་སྒྲུབ་ནུས་པ་ཡིན་ཏེ། ཨོ་བེད་ཨེ་དོམ་གྱི་བུ་རྒྱུད་བསྡོམས་པས་མི་དྲུག་ཅུ་རེ་གཉིས་ཡོད་དོ། ། 9 མེ་ཤེ་ལེམ་ཡཱ་ལ་བུ་དང་སྤུན་ཡོད་ཅིང་། ཐམས་ཅད་དཔའ་རྩལ་ཅན་ཡིན་ཏེ་བསྡོམས་པས་མི་བཅོ་བརྒྱད་ཡོད་པ་ཡིན། 10 ཡང་མཱ་རཱ་རེའེ་ཡི་བུ་རབས་ཚ་རྒྱུད་ལས་ཧོ་སཱ་ལ་ཡང་བུ་འགའ་ཡོད་དེ། བུ་སྐྱེས་འགོ་ཤིམ་རི་ནི་མ་གཞི་སྐྱེས་འགོ་མིན་ན་ཡང་། ཁོའི་ཕ་ཡིས་ཁོ་འགོ་བར་བྱས་པ་ཡིན། 11 བུ་གཉིས་པ་ཧིལ་ཀི་ཡཱ་དང་། བུ་གསུམ་པ་ཏེ་བལ་ཡཱ། བུ་བཞི་པ་ཟཱ་ཀར་ཡ་བཅས་ཡིན། ཧོ་སཱའི་བུ་དང་སྤུན་ཐམས་ཅད་བསྡོམས་པས་མི་བཅུ་གསུམ་ཡོད་པ་ཡིན། 12 འདི་རྣམས་ནི་སྒོ་སྲུང་བའི་ལས་ཚན་ཡིན་ལ། འགོ་དཔོན་དང་དེ་དག་གི་གཉེན་ཉེ་སུ་ཡིན་ཡང་ཀུན་གྱིས་དཀོན་མཆོག་ཡ་ཝཱེའི་མཆོད་ཁང་དུ་ལས་རེས་བཞིན་ཞབས་ཕྱི་བསྒྲུབས་པ་ཡིན། 13 དེ་དག་གིས་རྒན་གཞོན་སུ་ཡིན་ཡང་སྒོ་རེ་རེ་བསྲུང་བར་རང་རང་གི་ཁྱིམ་རྒྱུད་བཞིན་དུ་རྒྱན་བླངས་པ་སྟེ། 14 ཤར་སྒོ་སྲུང་བའི་རྒྱན་ནི་ཤེ་ལེམ་ཡཱ་ལ་བབས། དེའི་བུ་ཟཱ་ཀར་ཡ་ནི་གྲོས་ལ་མཁས་པ་ཞིག་ཡིན་ཞིང་། ཁོ་རྣམས་ཀྱིས་ཟཱ་ཀར་ཡའི་དོན་དུ་རྒྱན་བླངས་པ་ལ་དེར་བྱང་སྒོ་སྲུང་བའི་རྒྱན་བབས། 15 ཨོ་བེད་ཨེ་དོམ་གྱིས་ལྷོ་སྒོ་བསྲུང་བ་དང་། དེའི་བུ་རྣམས་ཀྱིས་མཛོད་ཁང་བསྲུང་དགོས་བྱུང་བ་རེད། 16 ཤུབ་ཕིམ་དང་ཧོ་སཱ་གཉིས་ཀྱིས་ནུབ་སྒོ་དང་གྱེན་དུ་འཛེག་པའི་ལམ་གྱི་ཤལ་ལེ་ཁེད་སྒོ་བསྲུང་དགོས་པ་དང་། སྒོ་སྲུང་རྣམས་ཕན་ཚུན་ཁ་གཏད་ནས་བསྡད། 17 ཤར་སྒོ་སྲུང་མཁན་ལེ་ཝི་པ་མི་དྲུག་ཡོད་པ་དང་། བྱང་སྒོ་སྲུང་མཁན་ཉིན་རེར་མི་བཞི་དང་། ལྷོ་སྒོ་སྲུང་མཁན་ཉིན་རེར་མི་བཞི་ཡོད་ལ། མཛོད་ཁང་སྲུང་མཁན་མི་གཉིས་རེ་ཡོད་པའོ། ། 18 ཡང་ནུབ་ཕྱོགས་ཀྱི་བར་ཁྱམས་སུ་མི་བཞི་ལམ་ཆེན་ཁ་རུ་ཡོད་པ་དང་། བར་ཁྱམས་སུ་མི་གཉིས་ཡོད་པའོ། ། 19 འདི་རྣམས་ནི་ཀོ་རཱག་པའི་བུ་རྒྱུད་དང་མཱ་རཱ་རེའེ་ཡི་བུ་རྒྱུད་གཉིས་ཀྱི་སྒོ་སྲུང་རྣམས་ཀྱི་ལས་ཚན་ཡིན་ནོ། །

ལེ་ཝི་པའི་ལས་བགོས་གཞན་རྣམས།

20 ཡང་དེ་དག་གི་གཉེན་ཉེ་ལེ་ཝི་པ་གཞན་རྣམས་ནི་དཀོན་མཆོག་གི་མཆོད་ཁང་གི་དཀོར་མཛོད་རྣམས་དང་རྫས་དམ་པའི་གཏེར་མཛོད་དག་གི་གཉེར་པ་ཡིན། 21 གེར་ཤོན་ཁྱིམ་རྒྱུད་ཀྱི་ལཱ་དན་ལ་གཏོགས་པའི་བུ་རྒྱུད་ལས་འགོ་དཔོན་བྱེད་པ་ནི། གེར་ཤོན་ཁྱིམ་རྒྱུད་ཀྱི་ལཱ་དན་ལ་གཏོགས་པའི་བུ་རྒྱུད་ཡེ་ཧི་ཨེ་ལི་ཡིན། 22 ཡེ་ཧི་ཨེ་ལི་ཡི་བུ་ཟེ་ཐམ་དང་དེའི་ནུ་བོ་ཡོ་ཨེལ་གཉིས་ཀྱིས་དཀོན་མཆོག་ཡ་ཝཱེའི་མཆོད་ཁང་གི་དཀོར་མཛོད་ལ་བདག་གཉེར་བྱེད་པ་ཡིན། 23 ཡང་ཨམ་རཱམ་ཁྱིམ་རྒྱུད་དང་། ཡེས་ཧར་ཁྱིམ་རྒྱུད། ཧེབ་རོན་ཁྱིམ་རྒྱུད། ཨུ་ཟི་ཨེལ་གྱི་ཁྱིམ་རྒྱུད་བཅས་ལ་རང་རང་གི་ལས་གནས་ཡོད། 24 མོ་ཤེའི་ཚ་བོ་སྟེ་གེར་ཤོམ་གྱི་བུ་ཤེ་བུ་ཨེལ་ནི་དཀོར་མཛོད་ཀྱི་སྤྱི་གཉེར་ཡིན། 25 ཡང་ཤེ་བུ་ཨེལ་གྱི་སྤུན་ཨེ་ལི་ཨེ་བཟིར་ཡིན་ལ། ཨེ་ལི་ཨེ་བཟིར་གྱི་བུ་ནི་རེ་ཧབ་ཡཱ་དང་། རེ་ཧབ་ཡཱའི་བུ་ནི་ཡེ་ཤཱ་ཡ་དང་། ཡེ་ཤཱ་ཡའི་བུ་ནི་ཡོ་རཱམ་དང་། ཡོ་རཱམ་གྱི་བུ་ནི་ཟིག་རི་དང་། ཟིག་རིའི་བུ་ནི་ཤེ་ལོ་མོད་ཡིན་པའོ། ། 26 ཤེ་ལོ་མོད་དང་དེའི་སྤུན་རྣམས་ཀྱིས་བང་མཛོད་ནང་གི་རྫས་དམ་པ་ཐམས་ཅད་དེ། རྒྱལ་པོ་དཱ་བིད་དང་། ཁྱིམ་རྒྱུད་རྣམས་ཀྱི་འགོ་དཔོན་དང་། སྟོང་དཔོན་དང་བརྒྱ་དཔོན། དམག་དཔོན་བཅས་ཀྱིས་བསྔོས་པའི་རྫས་དམ་པ་ཐམས་ཅད་ལ་བདག་གཉེར་བྱེད་པ་ཡིན། 27 དེ་དག་གིས་དཀོན་མཆོག་ཡ་ཝཱེའི་མཆོད་ཁང་ཡང་བསྐྱར་བཞེང་བའི་ཕྱིར་དུ། འཐབ་མོའི་བཅོམ་ནོར་དམ་པར་བྱས་པ་ཡིན། 28 མངོན་ཤེས་པ་སཱ་མུ་ཨེལ་དང་། ཁི་སིའི་བུ་སོ་ལོ་དང་། ནེར་གྱི་བུ་ཨབ་ནེར་དང་། ཟེ་རུ་ཡཱ་ཡི་བུ་ཡོ་ཨབ་བཅས་ཀྱིས་དམ་པར་བྱས་པ་ཐམས་ཅད་དང་། དམ་པར་བྱས་པའི་རྫས་ཐམས་ཅད་ཤེ་ལོ་མོད་དང་དེའི་སྤུན་དག་གི་ལག་ཏུ་བཅོལ་བ་ཡིན།

29 ཡེས་ཧར་ཁྱིམ་རྒྱུད་ལས་ཀེ་ནན་ཡཱ་དང་དེའི་བུ་རྣམས་ཀྱིས་མཆོད་ཁང་གི་ཕྱི་རུ་འགོ་དཔོན་དང་ཁྲིམས་དཔོན་བྱས་ཏེ། ཡེས་ར་ཨེལ་པ་རྣམས་ལ་བདག་སྐྱོང་བྱེད་པ་ཡིན། 30 ཡང་ཧེབ་རོན་ཁྱིམ་རྒྱུད་ལས་ཧ་ཤབ་ཡཱ་དང་དེའི་གཉེན་ཉེ་རྣམས་བསྡོམས་པས་མི་ཆིག་སྟོང་བདུན་བརྒྱ་ཡོད་དེ། ཐམས་ཅད་དཔའ་རྩལ་ཅན་ཡིན་ལ། དེ་དག་གིས་ཡོར་དན་གཙང་པོའི་ནུབ་ཕྱོགས་ཀྱི་ཡེས་ར་ཨེལ་གྱི་ཡུལ་རྣམས་སུ་དཀོན་མཆོག་ཡ་ཝཱེའི་ལས་ཐམས་ཅད་དང་རྒྱལ་པོའི་ལས་འགན་རྣམས་སྒྲུབ་པ་ཡིན། 31 ཧེབ་རོན་ཁྱིམ་རྒྱུད་ལས་ཡེ་རི་ཡཱ་བྱ་བ་ནི་འགོ་དཔོན་ཡིན་ཏེ། ཁོ་ཚོའི་ཁྱིམ་རྒྱུད་ཀྱི་ཁྱིམ་རབས་བཞིན་ཧེབ་རོན་ཁྱིམ་རྒྱུད་ཀྱི་འགོ་དཔོན་དུ་གྱུར་པ་ཡིན། དཱ་བིད་ཀྱིས་སྲིད་སྐྱོང་བའི་ལོ་བཞི་བཅུ་པར་བརྟག་དཔྱད་བྱས་པ་དང་། གིལ་ཨད་ཀྱི་ཡཱ་ཟེར་བྱ་བར་ཁྱིམ་རྒྱུད་དེ་ལས་དཔའ་བོ་མཐུ་སྟོབས་ཅན་རྙེད་ནས། 32 ཡེ་རི་ཡཱ་ལ་གཉེན་ཉེ་དུ་ཉིས་སྟོང་བདུན་བརྒྱ་ཡོད་ཅིང་ཐམས་ཅད་དཔའ་རྩལ་ཅན་དང་ཁྱིམ་རྒྱུད་སོ་སོའི་འགོ་དཔོན་ཡིན་ལ། རྒྱལ་པོ་དཱ་བིད་ཀྱིས་ཁོ་རྣམས་ནི་རུ་བེན་གྱི་ཚོ་པ་དང་། གཱ་རྡུའི་ཚོ་པ་དང་། མཱ་ན་ཤེའི་ཚོ་པ་ཕྱེད་ཀ་བཅས་ཀྱི་དཀོན་མཆོག་དང་རྒྱལ་པོར་འབྲེལ་བའི་བྱ་བ་ཐམས་ཅད་ལ་བདག་གཉེར་བྱེད་པར་བསྐོས་སོ། །

ལེའུ་ཉེར་བདུན་པ།

དམག་དཔོན་རྣམས་ཀྱི་ལས་ཚན།

1 ཡང་ཡེས་ར་ཨེལ་པ་རྣམས་ཀྱི་ཁྱིམ་རྒྱུད་སོ་སོའི་འགོ་དཔོན་དང་། སྟོང་དཔོན། བརྒྱ་དཔོན། རྒྱལ་པོར་ཞབས་ཕྱི་སྒྲུབ་པའི་དམག་དཔོན་ཐམས་ཅད་ལ་ཁོ་ཚོའི་གྲངས་ཀ་བཞིན་ལས་ཚན་བགོས་ཤིང་། ལོ་རེར་ཟླ་རེ་བཞིན་དུ་རེས་སྐོར་བ་དང་། ལས་ཚན་རེའི་ནང་དུ་མི་ཉིས་ཁྲི་བཞི་སྟོང་ཡོད། 2 ཟླ་དང་པོའི་ལས་ཚན་དང་པོ་ལ་ཟབ་དི་ཨེལ་གྱི་བུ་ཡ་ཤོ་བེ་ཨམ་གྱིས་འགན་ཁུར་བ་དང་། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 3 ཁོ་ནི་ཕེ་རེལ་ཟིའི་བུ་རྒྱུད་ནང་གི་འགོ་དཔོན་ཡིན་ཏེ། ཟླ་དང་པོའི་ལས་ཚན་དེའི་དམག་དཔོན་ཐམས་ཅད་ལ་བཀོད་འདོམས་བྱེད་པ་ཡིན། 4 ཟླ་གཉིས་པའི་ལས་ཚན་དེ་ལ་ཨ་ཧོ་པ་དོ་ད་ཨི་ཡིས་འགན་ཁུར་བ་དང་། ཁོའི་ལས་ཚན་དེ་ལ་ད་དུང་འགོ་དཔོན་གཞོན་པ་མིག་ལོད་ཀྱང་ཡོད་ལ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 5 ཟླ་གསུམ་པའི་ལས་ཚན་གསུམ་པའི་དམག་དཔོན་ནི་མཆོད་དཔོན་ཆེན་པོ་ཡེ་ཧོ་ཡ་དཱའི་བུ་པེ་ནཱ་ཡ་ཡིན་ཏེ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 6 པེ་ནཱ་ཡ་དེ་ནི་མི་དཔའ་རྩལ་ཅན་སུམ་ཅུ་བོའི་ཡ་གྱལ་ཡིན་ལ། མི་སུམ་ཅུ་བོ་དེར་བདག་སྐྱོང་བྱེད་མཁན་ཡིན། ཁོའི་ལས་ཚན་ལ་ད་དུང་ཁོའི་བུ་ཨམ་མི་ཟཱ་བད་ཀྱང་ཡོད། 7 ཟླ་བཞི་པའི་ལས་ཚན་བཞི་པའི་དམག་དཔོན་ནི་ཡོ་ཨབ་ཀྱི་ནུ་བོ་ཨ་སཱ་ཧེལ་ཡིན་ལ། ཁོའི་རྒྱུན་སྐྱོང་མཁན་ནི་ཁོའི་བུ་ཟེ་བད་ཡཱ་ཡིན། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 8 ཟླ་ལྔ་པའི་ལས་ཚན་ལྔ་པའི་དམག་དཔོན་ནི་ཡེས་རཱ་པ་ཤམ་ཧུད་ཡིན་ལ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 9 ཟླ་དྲུག་པའི་ལས་ཚན་དྲུག་པའི་དམག་དཔོན་ནི་ཐེ་ཀོ་ཨ་པ་ཨིག་ཀེ་སིའི་བུ་ཨི་རཱ་ཡིན་ལ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 10 ཟླ་བདུན་པའི་ལས་ཚན་བདུན་པའི་དམག་དཔོན་ནི་ཨེ་ཕཱར་ཡིམ་གྱི་བུ་རྒྱུད་ཁྲོད་ཀྱི་ཕེ་ལོན་པ་ཧེ་ལེ་ཙི་ཡིན་ལ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 11 ཟླ་བརྒྱད་པའི་ལས་ཚན་བརྒྱད་པའི་དམག་དཔོན་ནི་ཟེ་རག་ཁྱིམ་རྒྱུད་ཀྱི་ཧུ་ཤཱ་པ་སིབ་བེ་ཀཱ་ཨི་ཡིན་ལ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 12 ཟླ་དགུ་པའི་ལས་ཚན་དགུ་པའི་དམག་དཔོན་ནི་པེན་ཡཱ་མེན་པའི་ཨ་ན་ཐོད་པ་ཨ་བི་ཨེ་ཟཱེར་ཡིན་ལ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 13 ཟླ་བཅུ་པའི་ལས་ཚན་བཅུ་པའི་དམག་དཔོན་ནི་ཟེ་རག་ཁྱིམ་རྒྱུད་ཀྱི་ནེ་ཏོ་ཕཱ་པ་མ་ཧ་རཱ་ཨི་ཡིན་ལ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 14 ཟླ་བཅུ་གཅིག་པའི་ལས་ཚན་བཅུ་གཅིག་པའི་དམག་དཔོན་ནི་ཨེ་ཕཱར་ཡིམ་གྱི་བུ་རྒྱུད་ཁྲོད་ཀྱི་ཕི་ར་ཐོན་པ་པེ་ནཱ་ཡ་ཡིན་ལ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད། 15 ཟླ་བཅུ་གཉིས་པའི་ལས་ཚན་བཅུ་གཉིས་པའི་དམག་དཔོན་ནི་ཨོད་ནི་ཨེལ་ཁྱིམ་རྒྱུད་ཀྱི་ནེ་ཏོ་ཕཱ་པ་ཧེལ་ད་ཨི་ཡིན་ལ། ཁོའི་ལས་ཚན་ལ་མི་ཉིས་ཁྲི་བཞི་སྟོང་ཡོད་དོ། །

ཡེས་ར་ཨེལ་གྱི་ཚོ་པ་སོ་སོའི་འགོ་དཔོན་དག

16 ཡེས་ར་ཨེལ་གྱི་ཚོ་པ་སོ་སོའི་འགོ་དཔོན་དག་ནི་འདི་ལྟ་སྟེ། རུ་བེན་ཚོ་པའི་འགོ་དཔོན་ནི་ཟིག་རིའི་བུ་ཨེ་ལི་ཨེ་བཟིར་ཡིན་ལ། སི་མུ་ཨོན་ཚོ་པའི་འགོ་དཔོན་ནི་མ་ཨ་ཀཱའི་བུ་ཤེ་ཕད་ཡཱ་ཡིན། 17 ལེ་ཝི་ཚོ་པའི་འགོ་དཔོན་ནི་ཀེ་མུ་ཨེལ་གྱི་བུ་ཧ་ཤབ་ཡཱ་ཡིན། ཨ་རོན་བུ་རྒྱུད་ཀྱི་འགོ་དཔོན་ནི་ཟཱ་ཏོག་ཡིན། 18 ཡ་ཧུ་དཱ་ཚོ་པའི་འགོ་དཔོན་ནི་དཱ་བིད་ཀྱི་སྐུ་མཆེད་ཨེ་ལི་ཧུ་ཡིན། ཡེས་སི་ཀཱར་ཚོ་པའི་འགོ་དཔོན་ནི་མེའ་ཀཱ་ཨེལ་གྱི་བུ་ཨོམ་རི་ཡིན། 19 ཟེ་བུ་ལུན་ཚོ་པའི་འགོ་དཔོན་ནི་ཨོ་བད་ཡཱའི་བུ་ཡིས་མཱ་ཡ་ཡིན། ནཱབ་ཐ་ལི་ཚོ་པའི་འགོ་དཔོན་ནི་ཨས་རི་ཨེལ་གྱི་བུ་ཡེ་རི་མོད་ཡིན། 20 ཨེ་ཕཱར་ཡིམ་ཚོ་པའི་འགོ་དཔོན་ནི་ཨ་ཟཱ་སི་ཡའི་བུ་ཧོ་ཤེ་ཡཱ་ཡིན། མཱ་ན་ཤེའི་ཚོ་པ་ཕྱེད་ཀའི་འགོ་དཔོན་ནི་ཕེ་ད་ཡཱའི་བུ་ཡོ་ཨེལ་ཡིན། 21 གིལ་ཨད་ཡུལ་གྱི་མཱ་ན་ཤེའི་ཚོ་པ་ཕྱེད་ཀ་དེའི་འགོ་དཔོན་ནི་ཟཱ་ཀར་ཡའི་བུ་ཨིད་དོ་ཡིན། པེན་ཡཱ་མེན་ཚོ་པའི་འགོ་དཔོན་ནི་ཨབ་ནེར་གྱི་བུ་ཡ་ཨ་སི་ཨེལ་ཡིན། 22 དཱན་ཚོ་པའི་འགོ་དཔོན་ནི་ཡེ་རོ་ཧམ་གྱི་བུ་ཨ་ཟར་ཨེལ་ཡིན། དེ་ཐམས་ཅད་ཡེས་ར་ཨེལ་གྱི་ཚོ་པ་ཁག་གི་འགོ་དཔོན་རྣམས་སོ། ། 23 དཀོན་མཆོག་ཡ་ཝཱེས་ཡེས་ར་ཨེལ་པའི་གྲངས་ཀ་ནི་གནམ་གྱི་སྐར་མ་བཞིན་རྒྱས་པར་བྱའོ་ཞེས་གསུངས་པའི་རྐྱེན་གྱིས། དཱ་བིད་ཀྱིས་ལོ་ཉི་ཤུའི་མན་གྱི་ཡེས་ར་ཨེལ་པ་རྣམས་མ་བརྩིས་སོ། ། 24 ཟེ་རུ་ཡཱའི་བུ་ཡོ་ཨབ་ཀྱིས་མི་རྩིས་ལེན་འགོ་བརྩམས་ཀྱང་དེས་བརྩིས་མ་ཚར་ཞིང་། ཡ་ཝཱེའི་ཐུགས་ཁྲོ་ནི་ཡེས་ར་ཨེལ་གྱི་སྟེང་དུ་ཕོག་བྱུང་བས། ཡེས་ར་ཨེལ་གྱི་མི་གྲངས་ནི་རྒྱལ་པོ་དཱ་བིད་ཀྱི་རྒྱལ་རབས་ནང་དུ་བཀོད་མེད་དོ། །

རྒྱལ་པོའི་བང་མཛོད་ལ་བདག་གཉེར་བྱེད་པའི་འགོ་དཔོན་དག

25 རྒྱལ་པོའི་བང་མཛོད་ལ་བདག་གཉེར་བྱེད་མཁན་ནི་ཨ་དི་ཨེལ་གྱི་བུ་ཨས་མ་ཝེད་ཡིན་པ་དང་། མཐའ་ཁུལ་དང་གྲོང་ཁྱེར་དང་། གྲོང་རྡལ་དང་། སོ་ལྟ་ཁང་བཅས་སུ་ཡོད་པའི་མཛོད་ཁང་དག་ལ་བདག་གཉེར་བྱེད་མཁན་ཨུ་ཟི་ཡཱ་ཡི་བུ་ཡོ་ནཱ་ཐན་ཡོད་པ་ཡིན། 26 ཞིང་རྨོ་བའི་སོ་ནམ་གྱི་ལས་ཀ་བྱེད་པ་རྣམས་ལ་བདག་གཉེར་བྱེད་མཁན་ནི་ཀེ་ལུབ་གྱི་བུ་ཨེས་རི་ཡིན། 27 རྒུན་ཚལ་ལ་བདག་གཉེར་བྱེད་མཁན་ནི་རཱ་མ་པ་ཤིམ་ཨི་ཡིན་པ་དང་། རྒུན་ཚལ་གྱི་སྟོན་ཐོག་དང་རྒུན་ཆང་གི་མཛོད་ལ་བདག་གཉེར་བྱེད་མཁན་ནི་ཤེ་ཕམ་པ་ཟབ་དི་ཡིན། 28 རི་ཀླུང་དུ་ཡོད་པའི་སྐྱུ་རུ་ཤིང་དང་འོ་སེ་ཤིང་ལ་བདག་གཉེར་བྱེད་མཁན་ནི་གེ་དེར་གྱི་པཱ་ཨལ་ཧ་ནན་ཡིན་པ་དང་། སྣུམ་གྱི་མཛོད་ལ་བདག་གཉེར་བྱེད་མཁན་ནི་ཡོ་ཨ་སི་ཡིན། 29 ཤཱ་རོན་དུ་འཚོ་བའི་བ་ཁྱུ་རྣམས་ལ་བདག་གཉེར་བྱེད་མཁན་ནི་ཤཱ་རོན་པ་ཤིད་ར་ཨི་དང་། ལུང་པའི་བ་ཁྱུ་རྣམས་ལ་བདག་གཉེར་བྱེད་མཁན་ནི་ཨད་ལཱ་ཨི་ཡི་བུ་ཤཱ་ཕད་ཡིན། 30 རྔ་མོང་རྣམས་ལ་བདག་གཉེར་བྱེད་མཁན་ནི་ཡེས་མ་ཨེལ་པ་ཨོ་བིལ་ཡིན་པ་དང་། བོང་བུ་རྣམས་ལ་བདག་གཉེར་བྱེད་མཁན་ནི་མེ་རོ་ནོད་པ་ཡེ་དེ་ཡཱ་ཡིན། 31 ར་ལུག་གི་ཁྱུ་རྣམས་ལ་བདག་གཉེར་བྱེད་མཁན་ནི་ཧ་གར་པ་ཡ་ཟིས་ཡིན། དེ་ཐམས་ཅད་ནི་རྒྱལ་པོ་དཱ་བིད་ཀྱི་རྒྱུ་ནོར་ལ་བདག་གཉེར་བྱེད་མཁན་འགོ་དཔོན་རྣམས་ཡིན་ནོ། །

དཱ་བིད་ཀྱི་གྲོས་དཔོན།

32 དཱ་བིད་ཀྱི་ཁུ་བོ་ཡོ་ནཱ་ཐན་ནི་གྲོས་དཔོན་ཞིག་ཡིན་ལ། བློ་ལ་མཁས་པ་དང་དྲུང་ཡིག་ཅིག་ཀྱང་ཡིན། ཁོང་དང་ཧག་མོན་གྱི་བུ་ཡེ་ཧི་ཨེལ་བྱ་བ་གཉིས་ནི་རྒྱལ་སྲས་རྣམས་ཀྱི་བཤེས་གཉེན་ཡིན། 33 ཨ་ཧི་ཐོ་ཕེལ་ཡང་རྒྱལ་པོའི་གྲོས་དཔོན་ཡིན། ཨ་རག་པ་ཧུ་ཤཱ་ཨི་ནི་རྒྱལ་པོའི་མཆེད་གྲོགས་ཡིན། 34 ཨ་ཧི་ཐོ་ཕེལ་གྱི་རྗེས་སུ་པེ་ནཱ་ཡའི་བུ་ཡེ་ཧོ་ཡ་དཱ་དང་ཨབ་ཡཱ་ཐར་གཉིས་གྲོས་དཔོན་བྱས་པ་དང་། ཡོ་ཨབ་ནི་རྒྱལ་པོའི་དམག་དཔོན་ཆེན་པོར་བྱས་པ་ཡིན་ནོ། །

ལེའུ་ཉེར་བརྒྱད་པ།

དཱ་བིད་ཀྱིས་མཆོད་ཁང་བཞེང་བར་མཛུབ་སྟོན་གནང་བ།

1 དེ་ནས་དཱ་བིད་ཀྱིས་ཡེས་ར་ཨེལ་གྱི་འགོ་དཔོན་ཐམས་ཅད་དེ། ཚོ་པ་ཁག་གི་འགོ་དཔོན་དང་། རེས་སྐོར་ནས་རྒྱལ་པོར་ཞབས་ཏོག་སྒྲུབ་པའི་རུ་དཔོན་དང་། སྟོང་དཔོན། བརྒྱ་དཔོན། རྒྱལ་པོ་དང་རྒྱལ་སྲས་རྣམས་ཀྱི་ནོར་རྫས་དང་ཕྱུགས་ཐམས་ཅད་ལ་བདག་གཉེར་བྱེད་པའི་ཕྱག་མཛོད་རྣམས་དང་། ཉུག་རུམ་པ། མཐུ་སྟོབས་ཅན། དམག་མི་དཔའ་རྩལ་ཅན་ཐམས་ཅད་ཡེ་རུ་སཱ་ལེམ་དུ་བསྡུས་ཏེ། 2 རྒྱལ་པོ་དཱ་བིད་ཡར་བཞེངས་ནས་ན་རེ། ངའི་སྤུན་དང་ངའི་མི་རྣམས། ཁྱོད་ཅག་གིས་ངའི་གཏམ་ལ་ཉོན་དང་། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འཇོག་སའི་བསྟི་གནས་ཤིག་བཞེངས་ཏེ། རང་ཅག་གི་དཀོན་མཆོག་གི་ཞབས་སྟེགས་སུ་འགོད་པའི་འདུན་པ་ངའི་སེམས་སུ་བྱུང་ནས། མཆོད་ཁང་བཞེང་བའི་ཕྱིར་ཐམས་ཅད་བཤམས་མོད། 3 འོན་ཀྱང་དཀོན་མཆོག་གིས་བདག་ལ་འདི་སྐད་དུ། ཁྱོད་ནི་དམག་མི་ཞིག་ཡིན་ལ་མི་བསད་ནས་ཁྲག་ཕོས་པས། ངའི་མིང་གི་ཕྱིར་ཁྱོད་ཀྱིས་མཆོད་ཁང་བརྩིག་མི་རུང་ཞེས་གསུངས་སོ། ། 4 ཡིན་ནའང་ཡེས་ར་ཨེལ་གྱི་དཀོན་མཆོག་ཡ་ཝཱེས་ངའི་ཡབ་ཀྱི་ཁྱིམ་རྒྱུད་ཡོངས་ནས་ང་རང་ཇི་སྲིད་བར་དུ་ཡེས་ར་ཨེལ་གྱི་རྒྱལ་པོར་བདམས་པར་མཛད། ཅིའི་ཕྱིར་ཞེ་ན། ཁོང་གིས་ཡ་ཧུ་དཱ་ནི་འགོ་དཔོན་དུ་བདམས་པ་དང་། ཡ་ཧུ་དཱའི་ཁྱིམ་རྒྱུད་ལས་ངའི་ཕ་གཞིས་བདམས་ཤིང་། ངའི་ཡབ་ཀྱི་བུ་རྣམས་ལས་ཁོང་ནི་ང་ལ་ཐུགས་མཉེས་པས་ང་རང་ཡེས་ར་ཨེལ་ཡོངས་ཀྱི་རྒྱལ་པོར་བསྐོས་པའོ། ། 5 དཀོན་མཆོག་ཡ་ཝཱེས་ང་ལ་བུ་མང་པོ་གནང་ཞིང་། ངའི་བུ་རྣམས་ལས་ཡེས་ར་ཨེལ་ལ་རྒྱལ་སྲིད་བྱེད་དུ་དཀོན་མཆོག་ཡ་ཝཱེའི་རྒྱལ་ཁམས་ཀྱི་རྒྱལ་ཁྲིར་བཞུགས་པ་ལ་ངའི་བུ་སོ་ལོ་མོན་བདམས་པ་ཡིན། 6 ཁོང་གིས་བདག་ལ་འདི་སྐད་དུ། ཁྱོད་ཀྱི་བུ་སོ་ལོ་མོན་གྱིས་ངའི་མཆོད་ཁང་དང་ཁྱམས་ར་རྣམས་བརྩིག་པར་འགྱུར། ཅིའི་ཕྱིར་ཞེ་ན། བདག་གིས་དེ་ནི་ངའི་བུ་རུ་འགྱུར་བར་བདམས་པ་དང་། ང་ཡང་དེའི་ཕ་རུ་འགྱུར་བས་སོ། ། 7 གལ་སྲིད་ཁོས་ད་ལྟ་བཞིན་དུ་བློ་བརྟན་འགྱུར་མེད་ངང་ངའི་བཀའ་རྒྱ་དང་སྒྲིག་ཁྲིམས་རྣམས་བསྲུང་བར་བྱེད་ན། ངས་ཀྱང་ཇི་སྲིད་བར་དུ་ཁོའི་རྒྱལ་སྲིད་བརྟན་པར་བྱའོ་གསུངས་བྱུང་། 8 དེའི་ཕྱིར་ད་ལྟ་དཀོན་མཆོག་ཡ་ཝཱེའི་མི་ཚོགས་ཡེས་ར་ཨེལ་ཡོངས་ཀྱི་མཐོང་ངོར། ང་ཚོའི་དཀོན་མཆོག་གིས་ཀྱང་གསན་སར། ཡུལ་སྐྱིད་པོ་འདི་ཁྱོད་རྣམས་ལ་དབང་བར་མ་ཟད། ཁྱོད་ཅག་གི་རྗེས་སུ་ཁྱོད་ཅག་གི་བུ་རྒྱུད་ལ་ཡང་གཏན་དུ་ས་སྐལ་དུ་ལུས་པའི་ཕྱིར། རང་གི་དཀོན་མཆོག་ཡ་ཝཱེའི་བཀའ་རྒྱ་ཐམས་ཅད་བསྲུང་བ་དང་དེ་བཙལ་དགོས། 9 ངའི་བུ་སོ་ལོ་མོན་ཁྱོད་ལ་མཚོན་ན། ཁྱོད་ཀྱིས་རང་གི་ཕ་ཡི་དཀོན་མཆོག་ངོ་ཟིན་པར་གྱིས། བློ་གཅིག་སེམས་གཅིག་གིས་དགའ་མོས་ངང་ཁོང་ལ་ཞབས་ཏོག་སྒྲུབས་ཤིག ཅིའི་ཕྱིར་ཞེ་ན། དཀོན་མཆོག་ཡ་ཝཱེས་མི་ཀུན་གྱི་སེམས་ལ་ཞིབ་དཔྱོད་མཛད་ཅིང་། བསམ་ཚུལ་ཡོད་ཚད་མཁྱེན་པས་ཁྱོད་ཀྱིས་ཁོང་བཙལ་ན་རྙེད་པར་འགྱུར་ཏེ། ཁྱོད་ཀྱིས་ཁོང་སྤངས་ན་ཁོང་གིས་ཁྱོད་དུས་རྒྱུན་དུ་འདོར་བར་འགྱུར་བས། 10 དོགས་ཟོན་གྱིས་ཤིག གནས་དམ་པའི་ཕྱིར་མཆོད་ཁང་ཞིག་བཞེང་བར་དཀོན་མཆོག་ཡ་ཝཱེས་ཁྱོད་རང་བདམས་པ་ཡིན་པས། སྙིང་སྟོབས་བསྐྱེད་ནས་དེ་ལས་ཤིག་ཅེས་གདམས་པའོ། ། 11 དཱ་བིད་ཀྱིས་མཆོད་ཁང་གི་བར་ཁྱམས་དང་། ཁང་མིག བང་མཛོད། སྟེང་ཁང་། ནང་གི་ཁང་མིག ཐུགས་རྗེའི་བཞུགས་ཁྲི་འཇོག་སའི་གནས་དམ་པ་བཅས་ཀྱི་དཔེ་རིས་ཐམས་ཅད་རང་གི་སྲས་སོ་ལོ་མོན་ལ་སྤྲད་ཅིང་། 12 ཡང་ཁོང་གི་ཐུགས་ལ་ཡོད་པའི་དཔེ་རིས་ཐམས་ཅད་དེ་དཀོན་མཆོག་ཡ་ཝཱེའི་མཆོད་ཁང་གི་ར་སྐོར་དང་། མཐའ་འཁོར་གྱི་ཁང་མིག་རྣམས་དང་། དཀོན་མཆོག་གི་མཆོད་ཁང་གི་དཀོར་མཛོད་དང་། རྫས་དམ་པ་རྣམས་ཀྱི་གཏེར་མཛོད་བཅས་ཀྱི་དཔེ་རིས་ཁོ་ལ་བསྟན་པ་དང་། 13 ཡང་མཆོད་དཔོན་དང་ལེ་ཝི་པ་རྣམས་ཀྱི་ལས་ཚན་དང་། དཀོན་མཆོག་ཡ་ཝཱེའི་མཆོད་ཁང་གི་ཞབས་ཕྱིའི་ལས་འགན་སྣ་ཚོགས་དང་། དཀོན་མཆོག་ཡ་ཝཱེའི་མཆོད་ཁང་ལ་མཁོ་བའི་སྣོད་ཆས་མཐའ་དག་ཁོ་ལ་བསྟན། 14 ཡང་དཱ་བིད་ཀྱིས་གསེར་ག་ཚད་ཀྱིས་ཞབས་ཕྱིའི་རིགས་སྣ་ཚོགས་ལ་མཁོ་བའི་གསེར་ཆས་བཟོ་དགོས་པ་དང་། དངུལ་ཆས་སོ་སོ་དངུལ་ག་ཚད་ཀྱིས་བཟོ་དགོས་པ་དང་། 15 གསེར་ག་ཚད་ཀྱིས་གསེར་གྱི་སྒྲོན་སྟེགས་རྣམས་དང་སྒྲོན་སྟེགས་སྟེང་གི་གསེར་གྱི་སྒྲོན་མེ་རྣམས་བཟོ་དགོས་པ་དང་། གསེར་ག་ཚད་ཀྱིས་སྒྲོན་སྟེགས་རེ་རེ་དང་སྒྲོན་སྟེགས་སྟེང་གི་གསེར་གྱི་སྒྲོན་མེ་རེ་རེ་བཟོ་དགོས་པ་དང་། དངུལ་ག་ཚད་ཀྱིས་དངུལ་གྱི་སྒྲོན་སྟེགས་དང་སྒྲོན་སྟེགས་སྟེང་གི་དངུལ་གྱི་སྒྲོན་མེ་རྣམས་བཟོ་དགོས་པ་དང་། དངུལ་གྱི་སྒྲོན་སྟེགས་རེ་རེ་དང་སྒྲོན་སྟེགས་སྟེང་གི་དངུལ་གྱི་སྒྲོན་མེ་རེ་རེ་ནི་དངུལ་ག་ཚད་ཀྱིས་བཟོ་དགོས་པ་བསྟན་ཞིང་། དེ་ཐམས་ཅད་ནི་སྒྲོན་སྟེགས་རེ་རེའི་སྤྱོད་ཡུལ་བཞིན་ཡིན་ནོ། ། 16 ཡང་གསེར་ག་ཚད་ཀྱིས་སྤྱན་བསྟར་བག་ལེབ་ཀྱི་ཅོག་ཙེ་བཟོ་དགོས་པ་དང་། དངུལ་ག་ཚད་ཀྱིས་དངུལ་གྱི་ཅོག་ཙེ་བཟོ་དགོས་པ་དང་། 17 གསེར་བཙོ་མ་ག་ཚད་ཀྱིས་ཤ་འཛིན་དང་། མཆོད་སྡེར། བུམ་པ་བཅས་བཟོ་དགོས་པ་དང་། གསེར་ག་ཚད་ཀྱིས་གསེར་ཏིང་བཟོ་དགོས་པ་དང་། ཏིང་ཕོར་རེ་རེའི་ལྗིད་ཚད་ག་འདྲ་ཡིན་དགོས་པ། དངུལ་ག་ཚད་ཀྱིས་དངུལ་ཏིང་བཟོ་དགོས་པ་དང་། ཏིང་ཕོར་རེ་རེའི་ལྗིད་ཚད་ག་འདྲ་ཡིན་དགོས་པ་དང་། 18 གསེར་བཙོ་མ་ག་ཚད་ཀྱིས་སྤོས་ཁྲི་བཟོ་དགོས་པ་དང་། ཡང་ཤིང་རྟ་དང་མཚུངས་ཤིང་གཤོག་པ་བརྐྱངས་ནས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་འགེབས་པའི་གསེར་གྱི་ཀེ་རུབ་བཟོ་དགོས་པ་བཅས་བསྟན་ནོ། ། 19 ཡང་དཱ་བིད་ཀྱིས་འདི་ལྟར། འདི་ཐམས་ཅད་ནི་ལས་ཀ་མཐའ་དག་གི་དཔེ་རིས་ཡིན་ལ། དཀོན་མཆོག་ཡ་ཝཱེས་ཁོང་ཉིད་ཀྱི་ཕྱག་གིས་བདག་ལ་དཔེ་རིས་བཀོད་ཅིང་ཤེས་པར་མཛད་པའོ་ཞེས་གསུངས་པ་དང་། 20 ཡང་དཱ་བིད་ཀྱིས་རང་གི་སྲས་སོ་ལོ་མོན་ལ་འདི་ལྟར། ཁྱོད་ཀྱིས་བློ་བརྟན་པོས་སྙིང་སྟོབས་བསྐྱེད་ནས་དེ་སྒྲུབས་དང་། མ་འཇིགས་མ་འཚབ་ཅིག ང་ཡི་དཀོན་མཆོག་ཡ་ཝཱེ་ནི་ཁྱོད་དང་མཉམ་དུ་བཞུགས་པས་སོ། །དཀོན་མཆོག་ཡ་ཝཱེའི་མཆོད་ཁང་གི་ལས་ཀ་ཐམས་ཅད་རྫོགས་པའི་བར་དུ། ཁོང་གིས་ཁྱོད་མི་བསྐྱུར་མི་འདོར་རོ། ། 21 ཡང་ལྟོས་དང་། མཆོད་དཔོན་དང་ལེ་ཝི་པའི་ལས་ཚན་རྣམས་ཀྱིས་དཀོན་མཆོག་གི་མཆོད་ཁང་གི་ཞབས་ཏོག་ཐམས་ཅད་བསྒྲུབ་པ་དང་། ཡང་ལག་ཤེས་པ་སོ་སོས་ལས་རིགས་སྣ་ཚོགས་ཐད་དགའ་མོས་ངང་ཁྱོད་ལ་རོགས་འདེགས་བྱེད་པར་མ་ཟད། འགོ་དཔོན་རྣམས་དང་མི་ཡོད་དོ་ཅོག་གིས་ཀྱང་ཁྱོད་ཀྱི་བཀའ་ལ་མཉན་པ་ཡིན་ཞེས་གདམས་སོ། །

ལེའུ་ཉེར་དགུ་པ།

མཆོད་ཁང་བཞེང་ཆེད་ཕུལ་བའི་ལེགས་སྐྱེས།

1 རྒྱལ་པོ་དཱ་བིད་ཀྱིས་མི་ཚོགས་ཐམས་ཅད་ལ་འདི་ལྟར། ངའི་བུ་སོ་ལོ་མོན་ནི་དཀོན་མཆོག་གིས་བདམས་པ་དང་། ཁོ་རང་ལོ་ན་ཕྲ་ཞིང་ཤེས་རྒྱ་ཆུང་ཡང་ལས་ཀ་འདི་ནི་ཧ་ཅང་ཆེ་བ་སྟེ། མཆོད་ཁང་འདི་ནི་མི་ཡི་དོན་དུ་མ་ཡིན་ལ། དཀོན་མཆོག་ཡ་ཝཱེའི་དོན་དུ་ཡིན་པས་སོ། ། 2 དཀོན་མཆོག་གི་མཆོད་ཁང་གི་དོན་དུ་ངས་རང་གི་ནུས་པ་ཡོད་ཚད་བཏོན་ནས། གསེར་ཆས་ཀྱི་ཕྱིར་དུ་གསེར་དང་། དངུལ་ཆས་ཀྱི་ཕྱིར་དུ་དངུལ་དང་། ལི་ཆས་ཀྱི་ཕྱིར་དུ་ལི་དང་། ལྕགས་ཆས་ཀྱི་ཕྱིར་དུ་ལྕགས་དང་། ཤིང་ཆས་ཀྱི་ཕྱིར་དུ་ཤིང་དང་། རྟ་ཀླད་དམར་པོ་དང་། ཕྲ་འདེབ་པར་རྡོ་རྗེ་ཕ་ལམ་དང་། ཚོན་རྡོ་དང་། རྡོ་བ་རིན་པོ་ཆེའི་རིགས་སྣ་ཚོགས་དང་། རྡོ་ཀ་མ་རུ་བཅས་མོད་པོ་བཤམས་པ་ཡིན། 3 དེར་མ་ཟད་ང་རང་དཀོན་མཆོག་གི་མཆོད་ཁང་ལ་ཤིན་ཏུ་དགའ་བས། མཆོད་ཁང་དམ་པ་དེའི་དོན་དུ་བཤམས་པ་ཐམས་ཅད་ཀྱི་ཁར། ངས་རང་གིས་བསགས་པའི་གསེར་དངུལ་ཡང་དཀོན་མཆོག་གི་མཆོད་ཁང་གི་ཕྱིར་ཕུལ་བ་སྟེ། 4 མཆོད་ཁང་ནང་གི་རྩིག་པ་རྣམས་ལ་བྱུག་པའི་ཕྱིར་དུ་ཨོ་ཕིར་གྱི་གསེར་རྡོ་ཚད་སུམ་སྟོང་དང་། དངུལ་རྐྱང་རྡོ་ཚད་བདུན་སྟོང་ཕུལ་ཡོད་དོ། ། 5 ཡང་གསེར་ནི་གསེར་ཆས་ཀྱི་ཕྱིར་དང་། དངུལ་ནི་དངུལ་ཆས་ཀྱི་ཕྱིར་དང་། ལག་ཤེས་པ་རྣམས་བརྒྱུད་ནས་བཟོ་རྒྱུའི་བཟོ་ལས་ཀུན་གྱི་ཕྱིར་ཡིན་ཏེ། དེ་རིང་སུ་ཞིག་གིས་རང་ཉིད་དཀོན་མཆོག་ཡ་ཝཱེ་ལ་འབུལ་བར་འདོད་དམ་ཞེས་དྲིས་པས། 6 ཁྱིམ་རྒྱུད་སོ་སོའི་འགོ་དཔོན་དང་། ཡེས་ར་ཨེལ་གྱི་ཚོ་པ་ཁག་གི་ཚོ་དཔོན་དང་། སྟོང་དཔོན། བརྒྱ་དཔོན། རྒྱལ་པོའི་ལས་དོན་གཉེར་མཁན་གྱི་འགོ་དཔོན་ཐམས་ཅད་ཀྱིས་དགའ་མོས་ངང་ཕུལ་ཏེ། 7 དེ་ཐམས་ཅད་ཀྱིས་དཀོན་མཆོག་གི་མཆོད་ཁང་གི་ལས་ཀའི་ཕྱིར་གསེར་རྡོ་ཚད་ལྔ་སྟོང་དང་། གསེར་གྱི་དོང་ཙེ་ཆིག་ཁྲི། དངུལ་རྡོ་ཚད་ཆིག་ཁྲི། ལི་རྡོ་ཚད་ཆིག་ཁྲི་བརྒྱད་སྟོང་། ལྕགས་རྡོ་ཚད་ཆིག་འབུམ་བཅས་ཕུལ་ཞིང་། 8 ཡང་རིན་པོ་ཆེ་ཡོད་པ་དག་གིས་གེར་ཤོན་པ་ཡེ་ཧི་ཨེལ་བརྒྱུད་ནས་དཀོན་མཆོག་ཡ་ཝཱེའི་མཆོད་ཁང་གི་དཀོར་མཛོད་དུ་ཕུལ་ཏོ། ། 9 མི་འདི་རྣམས་ཀྱིས་རང་མོས་ངང་ཕུལ་བས་མི་ཐམས་ཅད་དགའ་བ་སྟེ། ཅི་ལ་ཞེ་ན། ཁོ་རྣམས་ཀྱིས་བློ་གཅིག་སེམས་གཅིག་གིས་དགའ་མོས་ངང་དཀོན་མཆོག་ཡ་ཝཱེ་ལ་ཕུལ་བའོ། །རྒྱལ་པོ་དཱ་བིད་ཀྱང་རབ་ཏུ་དགའ་བར་གྱུར་ཏོ། །

དཱ་བིད་ཀྱིས་ཡ་ཝཱེ་ལ་བསྟོད་པ་འབུལ་བ།

10 དེ་ནས་དཱ་བིད་ཀྱིས་མི་ཚོགས་ཡོངས་ཀྱི་མདུན་དུ་དཀོན་མཆོག་ཡ་ཝཱེ་ལ་བསྟོད་ཅིང་འདི་ལྟར། བདག་ཅག་གི་ཡབ་མེས་ཡེས་ར་ཨེལ་གྱི་དཀོན་མཆོག་ཡ་ཝཱེ་ནི་རྒྱུན་ནས་རྒྱུན་དུ་བསྟོད་འོས་པ་ཡིན། 11 ཀྱེ་དཀོན་མཆོག་ཡ་ཝཱེ་ལགས། མཆོག་གྱུར་དང་ནུས་མཐུ། གཟི་བརྗིད། རྒྱལ་ཁ། བརྗིད་ཉམས་བཅས་ཐམས་ཅད་ཁྱེད་ཀྱི་ཡིན། ཅི་ལ་ཞེ་ན། གནམ་ས་གཉིས་ལ་ཅི་ཡོད་པ་ཐམས་ཅད་ཁྱེད་ཀྱི་ཡིན་ནོ། །ཀྱེ་དཀོན་མཆོག་ཡ་ཝཱེ་ལགས། རྒྱལ་སྲིད་ནི་ཁྱེད་ཀྱི་ཡིན། ཁྱེད་ནི་བླ་ན་མེད་པ་ཉིད་དང་ཐམས་ཅད་ལས་མཐོ་བ་ཡིན། 12 ཕུན་ཚོགས་དང་བཀུར་སྟི་ཁྱེད་ལས་བྱུང་ཞིང་། ཁྱེད་ཀྱིས་ཡོད་ཚད་ལ་སྲིད་མཛད་དེ། ཁྱེད་ཀྱི་ཕྱག་ཏུ་མཐུ་སྟོབས་དང་དབང་ཐང་མངའ། ཁྱེད་ཀྱི་ཕྱག་གིས་མི་ལ་བཀུར་སྟི་དང་སྟོབས་ཤུགས་གནང་བ་ཡིན། 13 ཀྱེ་ངེད་ཅག་གི་དཀོན་མཆོག་ལགས། ད་ནི་ངེད་ཅག་གིས་ཁྱེད་ལ་བསྟོད་པ་འབུལ། ཁྱེད་ཀྱི་གཟི་བརྗིད་ལྡན་པའི་མཚན་ལ་བསྟོད་བསྔགས་བརྗོད། 14 འདི་ལྟར་དགའ་མོས་ངང་འབུལ་བ་འབུལ་ཐུབ་པས་ང་ནི་སུ་ཡིན་ནམ། ངའི་མི་མང་ཡང་ཅི་ཡིན་ནམ། ཅི་ལ་ཞེ་ན། དངོས་པོ་ཐམས་ཅད་ཁྱེད་ནས་བྱུང་ཞིང་། ངེད་ཅག་གིས་ཁྱེད་ཀྱི་ཕྱག་ནས་གང་ཞིག་ཐོབ་པ་དེ་ཁྱེད་ལ་ཕུལ་བ་ཡིན། 15 ངེད་ཅག་ནི་རང་གི་ཕ་མེས་དང་འདྲ་བར་ཁྱེད་ཀྱི་དྲུང་དུ་མགྲོན་པོ་དང་ཕྱི་མི་ཡིན་ལ། ངེད་ཅག་གི་ས་གཞི་སྟེང་གི་མི་ཚེ་ནི་གྲིབ་གཟུགས་དང་འདྲ་བར་རེ་བ་ཅི་ཡང་མེད། 16 ཀྱེ་ངེད་ཅག་གི་དཀོན་མཆོག་ཡ་ཝཱེ་ལགས། ངེད་ཅག་གིས་བཤམས་པའི་ནོར་རྫས་འདི་ཐམས་ཅད་ནི་ཁྱེད་ཀྱི་མཚན་དམ་པའི་ཆེད་དུ་མཆོད་ཁང་ཞིག་བཞེང་བའི་ཕྱིར་ཡིན་ལ། ཐམས་ཅད་ཁྱེད་ནས་བྱུང་ཞིང་ཚང་མ་ཁྱེད་ལ་དབང་བ་ཡིན། 17 ཀྱེ་ང་ཡི་དཀོན་མཆོག་ལགས། ཁྱེད་ཀྱིས་མི་སེམས་ལ་ཞིབ་དཔྱོད་མཛད་དེ་དྲང་པོ་ལ་ཐུགས་མཉེས་པ་ངས་ཤེས་ཏེ། ངས་བློ་སེམས་དྲང་པོས་དགའ་མོས་ངང་འདི་ཐམས་ཅད་ཕུལ་བ་ཡིན། ཡང་འདིར་འཛོམས་པའི་ཁྱེད་ཀྱི་འབངས་མིས་ཀྱང་དགའ་མོས་ངང་ཁྱེད་ལ་འབུལ་བ་མཐོང་བས་ང་རང་རབ་ཏུ་དགའོ། ། 18 ཀྱེ་ངའི་མེས་པོ་ཨབ་ར་ཧམ་དང་། ཨི་སཱག་དང་། ཡེས་ར་ཨེལ་བཅས་ཀྱི་དཀོན་མཆོག་ཡ་ཝཱེ་ལགས། ཁྱེད་ཀྱིས་མི་འདི་རྣམས་ཀྱི་སེམས་སུ་དུས་རྒྱུན་དུ་འདུན་པ་དང་བསམ་པ་འདི་འཇོག་པར་མཛོད། དེ་དག་གི་སེམས་ཁྱེད་ཀྱི་ཕྱོགས་སུ་བརྟན་པར་མཛོད། 19 ཡང་ངའི་བུ་སོ་ལོ་མོན་གྱིས་ཁྱེད་ཀྱི་བཀའ་རྒྱ་དང་དཔང་ཡིག སྒྲིག་ཁྲིམས་བཅས་ཐམས་ཅད་བསྲུང་བ་དང་། དོན་འདི་ཐམས་ཅད་འགྲུབ་པར་བྱེད་ཅིང་། ངས་བཤམས་པ་ཐམས་ཅད་ཀྱིས་མཆོད་ཁང་དེ་བཞེང་བའི་ཕྱིར་དུ། ཁོ་ལ་བསམ་པ་རྩེ་གཅིག་གནང་བར་མཛོད་ཅིག་ཅེས་གསོལ་བ་བཏབ་པའོ། ། 20 དཱ་བིད་ཀྱིས་མི་ཚོགས་ཡོངས་ལ་འདི་ལྟར། ཁྱོད་རྣམས་ཀྱིས་རང་གི་དཀོན་མཆོག་ཡ་ཝཱེ་ལ་བསྟོད་པ་འབུལ་འོས་སོ་ཞེས་གསུངས་པ་ལ། མི་ཚོགས་ཡོངས་ཀྱིས་རང་གི་ཡབ་མེས་ཀྱི་དཀོན་མཆོག་ཡ་ཝཱེ་ལ་བསྟོད་བསྔགས་བརྗོད་ཅིང་། མགོ་བསྒུར་ཏེ་ཡ་ཝཱེ་དང་རྒྱལ་པོ་གཉིས་ལ་ཕྱག་བཙལ་ཏོ། །

སོ་ལོ་མོན་ལ་སྣུམ་གྱིས་བྱུགས་ནས་རྒྱལ་པོར་བསྐོས་པ།

21 ཉིན་དང་པོར་ཁོ་རྣམས་ཀྱིས་དཀོན་མཆོག་ཡ་ཝཱེ་ལ་མཆོད་པ་ཕུལ་ཞིང་། དེའི་ཕྱི་ཉིན་དཀོན་མཆོག་ཡ་ཝཱེ་ལ་སྦྱིན་སྲེག་གི་མཆོད་པར་བ་གླང་ཆིག་སྟོང་དང་། ལུག་ཐུག་ཆིག་སྟོང་། ལུ་གུ་ཆིག་སྟོང་བཅས་དང། དེ་དག་དང་མཉམ་དུ་འབུལ་བའི་སྐྱེམས་མཆོད་ཕུལ་ཞིང་། ཡང་ཡེས་ར་ཨེལ་པ་ཀུན་གྱི་ཕྱིར་མཆོད་པ་རྒྱ་ཆེན་པོ་ཞིག་ཕུལ་ཏོ། ། 22 ཉིན་མོ་དེ་ལ་མི་ཚོགས་རབ་ཏུ་དགའ་ཞིང་དཀོན་མཆོག་ཡ་ཝཱེའི་དྲུང་དུ་བཟའ་བཏུང་ལ་རོལ། ཡང་ཁོ་རྣམས་ཀྱིས་དཱ་བིད་ཀྱི་སྲས་སོ་ལོ་མོན་ཡང་བསྐྱར་རྒྱལ་པོར་བསྐོས་པ་དང་། དཀོན་མཆོག་ཡ་ཝཱེའི་དྲུང་དུ་ཁོ་རང་དབང་སྒྱུར་མཁན་དུ་བྱུགས་པ་དང་། ཟཱ་ཏོག་མཆོད་དཔོན་དུ་བྱུགས་སོ། ། 23 དེ་ལྟར་སོ་ལོ་མོན་ནི་དཀོན་མཆོག་ཡ་ཝཱེས་གནང་བའི་རྒྱལ་ཁྲིར་བཞུགས་ཤིང་རང་གི་ཡབ་དཱ་བིད་ཀྱི་ཚབ་ཏུ་རྒྱལ་པོར་བཞུགས། དོན་ཀུན་ལྷུན་གྱིས་གྲུབ་ཅིང་ཡེས་ར་ཨེལ་པ་ཀུན་གྱིས་ཁོང་གི་བཀའ་ལ་མཉན་པའོ། ། 24 འགོ་དཔོན་དང་དཔའ་བོ་ཐམས་ཅད་དང་། རྒྱལ་པོ་དཱ་བིད་ཀྱི་སྲས་ཀུན་གྱིས་རྒྱལ་པོ་སོ་ལོ་མོན་གྱི་བཀའ་ལ་མཉན་ཏོ། ། 25 ཡང་དཀོན་མཆོག་ཡ་ཝཱེས་ཡེས་ར་ཨེལ་པ་ཡོངས་ཀྱི་མཐོང་ངོར་སོ་ལོ་མོན་རབ་ཏུ་ཆེ་བར་མཛད་ཅིང་། ཁོང་ལ་རྒྱལ་པོའི་རྔམ་བརྗིད་བསྩལ་པ་ནི་ཁོང་གི་ཡར་སྔོན་གྱི་ཡེས་ར་ཨེལ་གྱི་རྒྱལ་པོ་ཐམས་ཅད་ལས་ཀྱང་ལྷག་པའོ། །

དཱ་བིད་སྐུ་གཤེགས་པ།

26 དེ་ཡང་ཡེ་སེའི་བུ་དཱ་བིད་ནི་ཡེས་ར་ཨེལ་ཐམས་ཅད་ཀྱི་རྒྱལ་པོར་བཞུགས་པ་དང་། 27 ཁོང་གིས་བསྡོམས་པས་ལོ་བཞི་བཅུའི་རིང་ཡེས་ར་ཨེལ་ལ་རྒྱལ་སྲིད་བསྐྱངས་པ་སྟེ། ཧེབ་རོན་དུ་ལོ་བདུན་དང་ཡེ་རུ་སཱ་ལེམ་དུ་ལོ་སུམ་ཅུ་སོ་གསུམ་ལ་སྲིད་བསྐྱངས་པ་ཡིན་ནོ། ། 28 དེ་ནས་ཁོང་ལོ་ན་བགྲེས་ཤིང་ཚེ་ལོ་མཐར་ཕྱིན་པ་དང་། ནོར་དང་བཀུར་སྟིས་ཆོག་པར་གྱུར་ནས་སྐུ་གཤེགས་ཏེ། ཁོང་གི་སྲས་སོ་ལོ་མོན་གྱིས་ཁོང་གི་རྒྱུན་མཐུད་ནས་རྒྱལ་སྲིད་བསྐྱངས་སོ། ། 29 རྒྱལ་པོ་དཱ་བིད་ཀྱི་མཛད་པ་སྔ་ཕྱི་རྣམས་ནི་མངོན་ཤེས་པ་སཱ་མུ་ཨེལ་གྱི་གླེགས་བམ་དང་། ལུང་སྟོན་པ་ནཱ་ཐན་གྱི་གླེགས་བམ་དང་། མངོན་ཤེས་པ་གཱ་རྡུ་ཡི་གླེགས་བམ་ནང་དུ་ཡི་གེར་བཀོད་ཡོད། 30 ཡང་ཁོང་གིས་བསྐྱངས་པའི་རྒྱལ་སྲིད་དང་། དཔའ་མཛངས་ལྡན་པའི་མཛད་རྗེས་རྣམས་དང་། ཁོང་རང་སྟེང་དང་ཡེས་ར་ཨེལ་དང་ཡུལ་སོ་སོའི་རྒྱལ་ཁམས་ཁག་ཏུ་བྱུང་བའི་བྱ་བ་རྣམས་ཀྱང་བཀོད་ཡོད་དོ།། །།

* ལེའུ་དང་པོ།:6 རི་ཕད་ཅེས་པར་གནའ་བོའི་མ་ཕྱི་ལས་དཱེ་ཕད་ཅེས་མཐོང་ཞིང་། བཀོད་པའི་ལེའུ་བཅུ་པའི་ཚིག་རྐང་གསུམ་པར་གཟིགས་རོགས།

† ལེའུ་དང་པོ།:8 མུས་རཱ་ཡིམ་ཞེས་པ་ནི་ཨེ་ཅིབ་ཡིན། ཚིག་རྐང་བཅུ་གཅིག་པར་འབྱུང་བའི་མིས་ར་ཨིམ་ཞེས་པ་ཡང་གཅིག་ཡིན།

‡ ལེའུ་དང་པོ།:17 མེ་ཤེག་ཅེས་པ་ནི་བཀོད་པའི་མདོ་ཡི་ལེའུ་བཅུ་པའི་ཚིག་རྐང་ཉེར་གསུམ་གྱི་ནང་དུ་མཱ་ཤཱ་ཞེས་པ་དེ་ཡིན།

§ ལེའུ་དང་པོ།:19 ཕེ་ལེག་ཅེས་པ་ནི་ཁ་འཐོར་བའི་དོན་ཡིན།

* ལེའུ་དང་པོ།:22 ཨེ་བཱལ་ཞེས་པ་ནི་བཀོད་པའི་མདོ་ཡི་ལེའུ་བཅུ་པའི་ཚིག་རྐང་ཉེར་བརྒྱད་པ་ནང་གི་ཨོ༌བཱལ་ཞེས་པ་དེ་ཡིན།

* ལེའུ་ལྔ་པ།:1 འདིར་ཕ་ཡི་མལ་ཁྲི་བརྫད་པ་ཞེས་པ་ནི་རུ་བེན་གྱིས་རང་གི་ཕ་ཡི་ཆུན་མ་པིལ་ཧ་ཞེས་བྱ་བར་ལུས་འབྲེལ་བྱས་པ་དེ་ལ་གོ

* ལེའུ་བདུན་པ།:21 ཨེ་ཕཱར་ཡིམ་ནི་མཐོ་སྒང་དུ་གནས་ཤིང་ཕྱུགས་ཁྱུ་རྣམས་ལུང་པའི་གཞོངས་ལ་གནས་པ་ཡིན།

* ལེའུ་བཅུ་གཅིག་པ།:11 འདིར་དཔའ་རྒོད་སུམ་ཅུ་ཞེས་པ་འདིར་འགྱུར་ལ་ལའི་ནང་དུ་དཔའ་རྒོད་གསུམ་ཞེས་དང་འགྱུར་ལ་ལར་དཔའ་རྒོད་རྩེ་གྲས་ཞེས་འབྱུང་།

† ལེའུ་བཅུ་གཅིག་པ།:14 ཁོ་རྣམས་ཞེས་པར་འགྱུར་གཞན་ལས་ཁོ་ཞེས་ཀྱང་མཐོང་།

‡ ལེའུ་བཅུ་གཅིག་པ།:20 དཔའ་རྒོད་གསུམ་པོ་ཞེས་པར་གནའ་བོའི་འགྱུར་ལས་དཔའ་རྒོད་སུམ་ཅུ་ཞེས་འབྱུང་།

* ལེའུ་བཅུ་གསུམ་པ།:5 འདིར་ཤི་ཧོར་གཙང་པོ་ཞེས་པ་ནི་ནཱ་ཡོལ་གཙང་པོ་ཡིན།

* ལེའུ་ཉེར་གཉིས་པ།:9 སོ་ལོ་མོན་ཞེས་པ་ནི་ཞི་བདེའི་དོན་ཡིན།

* ལེའུ་ཉེར་གསུམ་པ།:5 དཱ་བིད་ཅེས་པར་མ་ཕྱི་ལས་བདག་ཅེས་འབྱུང་།

† ལེའུ་ཉེར་གསུམ་པ།:10 ཟི་ནཱ་ཞེས་པར་འགྱུར་གཞན་ལས་ཟི་ཟཱ་ཞེས་ཀྱང་འབྱུང་།

* ལེའུ་ཉེར་ལྔ་པ།:5 འདིར་རྭ་དུང་མཐོན་པོར་འདེགས་པ་ཞེས་པ་ནི་མི་ཞིག་མཐོན་པོར་བཏེགས་ནས་དེར་གཞན་རྣམས་ཀྱི་གུས་པ་འཐོབ་པར་བྱེད་པ་ལ་འཇུག

སྔོན་རབས་གཉིས་པ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

༄༅། །སྔོན་རབས་ཀྱི་མདོ་གཉིས་པ།

སྔོན་རབས་ཀྱི་མདོ་གཉིས་པའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྔོན་རབས་ཀྱི་མདོ་དང་པོའི་ངོ་སྤྲོད་ལ་གཟིགས་རོགས།

ཡི་གེར་འགོད་མཁན་དང་འགོད་དུས།

སྔོན་རབས་ཀྱི་མདོ་དང་པོའི་ངོ་སྤྲོད་ལ་གཟིགས་རོགས།

བརྗོད་སྙིང་དང་གསུང་འཕྲིན།

སྔོན་རབས་གཉིས་པའི་ནང་དུ་དཱ་བིད་ཀྱི་རྒྱལ་རྒྱུད་སྐོར་མུ་མཐུད་དུ་བཀོད་ཡོད་པར་མ་ཟད། དེའི་ནང་དུ་སྔོན་རབས་དང་པོ་དང་འདྲ་བར་མི་དང་དཀོན་མཆོག་བར་གྱི་འབྲེལ་བ་ནི་ཤིན་ཏུ་གལ་ཆེན་ཡིན་པར་ཡང་བསྟན་ཡོད། ཡི་གེར་འགོད་མཁན་གྱིས་རྒྱལ་པོ་རྣམས་ཀྱི་ལོ་རྒྱུས་ཡི་གེར་འགོད་དུས། དེ་དག་དཀོན་མཆོག་ལ་བློ་དཀར་མིན་རྩ་བར་བཟུང་ནས། རྒྱལ་པོ་ངན་པ་རྣམས་ཀྱིས་བསྐྱངས་པའི་སྲིད་དབང་སྐོར་མདོར་བསྡུས་ཙམ་བཀོད་ཡོད་པ་དང་། རྒྱལ་པོ་བཟང་པོ་རྣམས་ཀྱིས་སྲིད་བསྐྱངས་པའི་སྐོར་ཞིབ་འབྲི་བྱས་ཡོད།

འཆར་ཟིན།

1. སོ་ལོ་མོན་གྱིས་བསྐྱངས་པའི་སྲིད་དབང་སྐོར། ༼1:1-9:31༽

2. ཡ་ཧུ་དཱའི་རྒྱལ་པོ་རྣམས་ཀྱི་སྐོར། ༼10:1-36:14༽

3. ཡེ་རུ་སཱ་ལེམ་གྲོང་ཁྱེར་ལ་འཕྲོག་བཅོམ་ཐེབས་པའི་སྐོར། ༼36:15-23༽

ལེའུ་དང་པོ།

སོ་ལོ་མོན་གྱིས་ཤེས་རབ་གནང་བར་གསོལ་བ་བཏབ་པ།

1 དེ་ཡང་དཱ་བིད་ཀྱི་སྲས་སོ་ལོ་མོན་གྱིས་རང་ཉིད་ཀྱི་རྒྱལ་སྲིད་བརྟན་པོར་མཛད་ཅིང་། ཁོའི་དཀོན་མཆོག་ཡ་ཝཱེ་ནི་ཁོ་དང་མཉམ་དུ་བཞུགས་པ་དང་། སོ་ལོ་མོན་མཆོག་ཏུ་གྱུར་བར་མཛད། 2 དེ་ནས་སོ་ལོ་མོན་གྱིས་ཡེས་ར་ཨེལ་ཡོངས་ཏེ། སྟོང་དཔོན་དང་བརྒྱ་དཔོན། ཁྲིམས་དཔོན། ཡེས་ར་ཨེལ་གྱི་འགོ་དཔོན་སོ་སོ་དང་ཁྱིམ་རྒྱུད་ཡོངས་ཀྱི་འགོ་དཔོན་རྣམས་ལ་བཀའ་ཕབ་ཅིང་། 3 སོ་ལོ་མོན་གྱིས་མི་ཚོགས་ཐམས་ཅད་གིབ་ཡོན་གྱི་མཐོ་གླིང་དུ་ཁྲིད་པ་རེད། ཅིའི་ཕྱིར་ཞེ་ན། དཀོན་མཆོག་ཡ་ཝཱེའི་ཞབས་ཕྱི་མོ་ཤེ་ཡིས་དབེན་སྟོང་དུ་བཟོས་པའི་དཀོན་མཆོག་གི་མཇལ་འཕྲད་གུར་མཆོག་ནི་གནས་དེར་ཡོད་པས་སོ། ། 4 འོན་ཀྱང་དཱ་བིད་ཀྱིས་དཀོན་མཆོག་གི་ཞལ་ཆད་ཀྱི་ཤུར་སྒམ་ནི་ཀིར་ཡཱད་ཡེ་ཨ་རིམ་ནས་ཡར་གདན་དྲངས་ཏེ་སྟ་གོན་བྱས་པའི་གནས་སུ་བཞག གང་ལ་ཞེ་ན། ཁོང་གིས་ཡེ་རུ་སཱ་ལེམ་ནས་དེའི་ཕྱིར་དུ་གུར་ཞིག་ཕུབ་ཡོད་པས་སོ། ། 5 གཞན་ཡང་། ཧུ་རཱའི་ཚ་བོ་སྟེ་ཨོའུ་རེལ་གྱི་བུ་པི་ཟིད་ཨེལ་གྱིས་བཟོས་པའི་ལི་ཡི་མཆོད་ཁྲི་དེ་ཡང་གིབ་ཡོན་གྱི་དཀོན་མཆོག་ཡ་ཝཱེའི་གུར་མཆོག་གི་དྲུང་དུ་བཞག་ཡོད་ལ། སོ་ལོ་མོན་དང་མི་ཚོགས་རྣམས་གནས་དེར་གསོལ་བ་འདེབས་སུ་ཕྱིན། 6 སོ་ལོ་མོན་ནི་ཡར་དཀོན་མཆོག་ཡ་ཝཱེའི་མཇལ་འཕྲད་གུར་མཆོག་དྲུང་གི་ལི་ཡི་མཆོད་ཁྲིའི་རྩར་སོང་ནས། མཆོད་ཁྲིའི་སྟེང་དུ་ཕྱུགས་ཆིག་སྟོང་སྦྱིན་སྲེག་གི་མཆོད་པར་ཕུལ། 7 མཚན་མོ་དེར་དཀོན་མཆོག་ཉིད་ནི་སོ་ལོ་མོན་ལ་མངོན་པར་གྱུར་ནས་འདི་སྐད་དུ། ཁྱོད་ཀྱིས་ཅི་ཞུས་ཀྱང་བདག་གིས་ཁྱོད་ལ་སྦྱིན་ངེས་ཡིན་ཞེས་གསུངས་པ་ལ། 8 སོ་ལོ་མོན་གྱིས་དཀོན་མཆོག་ལ། ཁྱེད་ཀྱིས་ངའི་ཕ་དཱ་བིད་ལ་བྱམས་བརྩེ་ཆེན་པོ་གནང་སྟེ། ང་རང་ཁོང་གི་ཚབ་ཏུ་རྒྱལ་པོར་མཛད་བྱུང་། 9 ཀྱེ་དཀོན་མཆོག་ཡ་ཝཱེ་ལགས། ད་ལྟ་ཁྱེད་ཀྱིས་བདག་གི་ཕ་དཱ་བིད་ལ་ཞལ་བཞེས་གནང་བ་དེ་འགྲུབ་པར་མཛོད་ཅིག ཅི་ལ་ཞེ་ན། ཁྱེད་ཀྱིས་ང་རང་རྒྱལ་པོར་བསྐོས་ཤིང་ས་སྟེང་གི་རྡུལ་ཕྲན་ལྟར་མང་བའི་མི་འདི་རྣམས་ལ་དབང་སྒྱུར་དུ་མཛད་པས་སོ། ། 10 ད་ནི་ཁྱེད་ཀྱིས་བདག་ལ་ཤེས་རབ་དང་ཤེས་ཡོན་གནང་ནས་བདག་གིས་མི་འདི་རྣམས་ལ་སྣེ་ཁྲིད་བྱེད་ཐུབ་པར་མཛོད་ཅིག དེ་ལྟར་མ་བྱས་ཚེ་སུ་ཞིག་གིས་ཁྱེད་ཀྱི་མི་འདི་འདྲ་མང་པོར་བདག་སྐྱོང་བྱེད་ནུས་སམ་ཞེས་ཞུས་པ་དང་། 11 དཀོན་མཆོག་གིས་སོ་ལོ་མོན་ལ་འདི་སྐད་དུ། ཁྱོད་ལ་བསམ་འདུན་འདི་ལྟ་བུ་ཡོད་པ་སྟེ། འབྱོར་ཕྱུག་དང་རྒྱུ་ནོར། བཀུར་བསྟི་བཅས་ཀྱི་ཕྱིར་མ་ཞུས་ལ། རང་གི་དགྲ་ཡི་སྲོག་གཅོད་པར་ཡང་མ་ཞུས་ཏེ། ཚེ་ཐག་རིང་པོའི་ཕྱིར་ཡང་མ་ཞུས་པར། བདག་གི་འབངས་མི་སྟེ་ངས་ཁྱོད་རང་རྒྱལ་པོར་བསྐོས་ནས་དབང་སྒྱུར་དགོས་པའི་མི་རྣམས་ལ་བདག་སྐྱོང་བྱེད་པའི་ཆེད་དུ་ཤེས་རབ་དང་ཤེས་ཡོན་ཞུས་པས། 12 ངས་ཁྱོད་ལ་ཤེས་རབ་དང་ཤེས་ཡོན་སྦྱིན་པར་མ་ཟད། འབྱོར་ཕྱུག་དང་རྒྱུ་ནོར། བཀུར་བསྟི་བཅས་ཀྱང་སྦྱིན་པར་བྱ། ཁྱོད་ཀྱི་སྔོན་རོལ་གྱི་རྒྱལ་པོ་གང་ལ་ཡང་དེ་འདྲ་མེད་པ་དང་། ཁྱོད་ཀྱི་རྗེས་ཕྱོགས་སུ་ཡང་དེ་འདྲ་འབྱོར་བར་མི་འགྱུར་ཞེས་གསུངས། 13 དེ་ནས་སོ་ལོ་མོན་ནི་གིབ་ཡོན་གྱི་མཐོ་གླིང་གི་མཇལ་འཕྲད་གུར་མཆོག་གི་དྲུང་ནས་ཕྱིར་ཡེ་རུ་སཱ་ལེམ་དུ་ལོག་སྟེ། ཡེས་ར་ཨེལ་ལ་དབང་བསྒྱུར་བའོ། ། 14 ཡང་སོ་ལོ་མོན་གྱིས་ཤིང་རྟ་དང་སྐྱ་དམག་རྣམས་བསྡུས་པ་སྟེ། ཁོང་ལ་ཤིང་རྟ་ཆིག་སྟོང་བཞི་བརྒྱ་དང་། སྐྱ་དམག་ཆིག་ཁྲི་ཉིས་སྟོང་ཡོད་པ་ཡིན། ཁོང་གིས་དེ་རྣམས་ཤིང་རྟའི་གྲོང་ཁྱེར་རྣམས་དང་ཡེ་རུ་སཱ་ལེམ་དུ་རྒྱལ་པོའི་དྲུང་དུ་བཞག 15 རྒྱལ་པོས་ཡེ་རུ་སཱ་ལེམ་དུ་གསེར་དངུལ་ནི་རྡོ་ལྟར་མོད་པ་དང་། ཐང་ཤིང་ནི་རི་ཀླུང་དུ་སྐྱེས་པའི་འོ་སེ་ཤིང་ལྟར་མོད་པར་མཛད། 16 སོ་ལོ་མོན་གྱི་རྟ་རྣམས་ནི་ཨེ་ཅིབ་དང་ཀི་ཝེ་ཡུལ་ནས་དྲངས་པ་སྟེ། རྒྱལ་པོའི་ཚོང་པ་དག་གིས་ཀི་ཝེ་ཡུལ་ནས་རིན་གོང་ལྟར་ཉོས་འོངས་པ་ཡིན། 17 དེ་དག་གིས་ཨེ་ཅིབ་ཡུལ་ནས་ཉོས་པའི་ཤིང་རྟ་དག་གི་རིན་ནི་རེ་རེར་དངུལ་སྲང་དྲུག་བརྒྱ་ཡིན་པ་དང་། རྟ་རེ་རེར་དངུལ་སྲང་བརྒྱ་དང་ལྔ་བཅུ་ཡིན། ཧེད་པའི་རྒྱལ་པོ་དང་ཨ་རམ་པའི་རྒྱལ་པོ་རྣམས་ཀྱི་ཤིང་རྟ་དང་རྟ་རྣམས་ཀྱང་དེ་བཞིན་དུ་ཚོང་པ་དེ་རྣམས་བརྒྱུད་ནས་ཉོས་འོངས་པའོ། །

ལེའུ་གཉིས་པ།

སོ་ལོ་མོན་གྱིས་མཆོད་ཁང་བཞེང་བར་གྲ་སྒྲིག་བྱས་པ།

1 དེ་ནས་སོ་ལོ་མོན་གྱིས་དཀོན་མཆོག་ཡ་ཝཱེའི་མཚན་གྱི་ཕྱིར་དུ་མཆོད་ཁང་ཞིག་དང་། རང་གི་ཕྱིར་དུ་ཕོ་བྲང་ཞིག་བཞེང་བར་བཀས་བཅད་པ་དང་། 2 སོ་ལོ་མོན་གྱིས་ཁུར་པོ་འཁུར་མཁན་ཁྲི་བདུན་དང་། རི་ཁུལ་དུ་རྡོ་བཟོ་མཁན་ཁྲི་བརྒྱད་དང་། ལས་དཔོན་མི་སུམ་སྟོང་དྲུག་བརྒྱ་བཅས་བདམས་མངག་བྱས། 3 ཡང་སོ་ལོ་མོན་གྱིས་མི་མངགས་ཏེ་ཐཱར་གྱི་རྒྱལ་པོ་ཧི་རཱམ་ལ་ན་རེ། ཁྱེད་ཀྱིས་ཇི་ལྟར་ངའི་ཕ་དཱ་བིད་ལ་ཕོ་བྲང་ཞིག་བཞེང་བར་ཐང་ཤིང་བསྐུར་བ་བཞིན་དུ། ང་ལའང་དེ་བཞིན་བསྐུར་བར་མཛོད་ཅིག 4 གཟིགས་དང་། ངས་རང་གི་དཀོན་མཆོག་ཡ་ཝཱེའི་མཚན་གྱི་ཕྱིར་མཆོད་ཁང་ཞིག་བཞེངས་ནས། དམ་པར་བྱས་ནས་ཁོང་ལ་ཕུལ་ཏེ། ཁོང་གི་དྲུང་དུ་དྲི་བསུང་གི་སྤོས་བདུག་པ་དང་། རྟག་ཏུ་སྤྱན་བསྟར་བག་ལེབ་བཤམ་པ་དང་། ཉིན་རེའི་ནངས་དགོང་དང་ངལ་གསོ་བའི་ཉིན། ཚེས་གཅིག ད་དུང་བདག་ཅག་གི་དཀོན་མཆོག་ཡ་ཝཱེས་གཏན་ལ་ཕབ་པའི་དུས་ཆེན་རྣམས་སུ་སྦྱིན་སྲེག་གི་མཆོད་པ་འབུལ་རྒྱུ་ཡིན། འདི་ནི་ཡེས་ར་ཨེལ་པའི་དུས་གཏན་གྱི་རྒྱུན་སྲོལ་ཡིན། 5 བདག་ཅག་གི་དཀོན་མཆོག་ནི་ལྷ་ཐམས་ཅད་ལས་མཆོག་ཏུ་གྱུར་པ་ཡིན་པས། ངས་བཞེང་བར་འགྱུར་བའི་མཆོད་ཁང་འདི་ཡང་ཤིན་ཏུ་རྒྱ་ཆེའོ། ། 6 འོན་ཀྱང་ནམ་མཁའ་དང་ནམ་མཁའི་ཡང་སྟེང་གི་ནམ་མཁའ་ལའང་ཁོང་ཉིད་ཤོང་མི་ནུས་པས། སུ་ཞིག་གིས་ཁོང་གི་ཕྱིར་མཆོད་ཁང་བཞེང་ནུས་སམ། བདག་ནི་སུ་ཡིན་ནམ། ཁོང་གི་དྲུང་དུ་སྤོས་བདུག་པ་ལས་ངས་ཁོང་ལ་མཆོད་ཁང་ནི་བཞེང་ག་ལ་ནུས། 7 དེ་བས་ད་ལྟ་ཁྱེད་ཀྱིས་ངའི་དྲུང་དུ་གསེར་དངུལ་ལི་ལྕགས་བཅས་དང་། ཁ་དོག་རྒྱ་སྨུག་དང་། མཚལ་ཁ། མཐིང་ག་བཅས་ཀྱི་སྐུད་པ་བཀོལ་མཁས་པ་དང་། བརྐོ་བཟོའི་ལས་ལ་བྱང་བའི་མི་ཞིག་ཐོངས་ཤིག དེ་ནི་ངའི་ཕ་དཱ་བིད་ཀྱིས་ཡ་ཧུ་དཱ་དང་ཡེ་རུ་སཱ་ལེམ་དུ་བསྡུས་པའི་ལག་ཤེས་པ་རྣམས་དང་ལྷན་ཅིག་ཏུ་ལས་ཀ་བྱེད་པའི་ཕྱིར་ཡིན་ནོ། ། 8 ཡང་ཁྱེད་ཀྱིས་ལེ་པཱ་ནོན་ནས་བདག་ལ་ཐང་ཤིང་དང་གསོམ་ཤིང་། ཙན་དན་གྱི་གདུང་མ་བསྐུར་བར་མཛོད། གང་ལ་ཞེ་ན། ཁྱེད་ཀྱི་ཞབས་ཕྱི་རྣམས་ནི་ལེ་པཱ་ནོན་གྱི་གདུང་མ་གཅོད་ཤེས་མཁན་ཡིན་པ་བདག་གིས་ཤེས་པས་ཕྱིར་རོ། །ཡང་གཟིགས་དང་། ངའི་ཞབས་ཕྱི་རྣམས་ཀྱིས་ཁྱེད་ཀྱི་ཞབས་ཕྱི་དག་ལ་རོགས་བྱེད་པར་བྱ། 9 ངས་བཞེང་བར་བྱ་བའི་མཆོད་ཁང་འདི་ནི་ཁྱད་མཚར་ཅན་དང་རྒྱ་ཆེ་བ་ཞིག་ཡིན་པས། ངའི་ཕྱིར་གདུང་མ་མོད་པོ་བཤམ་པར་གྱིས་ཤིག 10 གཟིགས་དང་། ངས་ཁྱེད་ཀྱི་ཞབས་ཕྱི་སྟེ་གདུང་མ་གཅོད་མཁན་རྣམས་ལ་གྲོ་ཕྱེ་ཁལ་ཉིས་ཁྲི་དང་། ནས་ཁལ་ཉིས་ཁྲི་དང་། རྒུན་ཆང་ཆུ་བེན་ཉིས་ཁྲི་དང་། སྣུམ་ཆུ་བེན་ཉིས་ཁྲི་བཅས་སྦྱིན་པར་བྱ་ཞེས་སྨྲས་པ་ལ། 11 ཐཱར་གྱི་རྒྱལ་པོ་ཧི་རཱམ་གྱིས་སོ་ལོ་མོན་ལ་ཡིག་ལན་སྤྲིངས་ཏེ་ན་རེ། དཀོན་མཆོག་ཡ་ཝཱེས་ཉིད་ཀྱི་འབངས་མི་ལ་བྱམས་པས་ཁྱེད་ཉིད་དེ་དག་གི་རྒྱལ་པོར་བསྐོས་པའོ་ཞེས་དང་། 12 ཡང་ཧི་རཱམ་ན་རེ། ཡེས་ར་ཨེལ་གྱི་དཀོན་མཆོག་ཡ་ཝཱེ་སྟེ་གནམ་ས་འགོད་མཁན་ཁོང་ནི་བསྟོད་འོས་སོ། །ཁོང་གིས་རྒྱལ་པོ་དཱ་བིད་ལ་ཤེས་རབ་ལྡན་པའི་སྲས་ཤིག་གནང་བ་སྟེ། མཛངས་ཤིང་མཐོང་རྒྱ་ཡངས་ལ། དེས་དཀོན་མཆོག་ཡ་ཝཱེ་ལ་མཆོད་ཁང་དང་རང་ཉིད་ལ་རྒྱལ་པོའི་ཕོ་བྲང་བཞེང་ནུས་པ་ཡིན། 13 ད་ལྟ་ངས་བློ་རིག་ལྡན་པའི་མི་ལག་རྩལ་ཅན་ཞིག་དེར་མངགས་པར་བྱ་སྟེ། ཁོའི་མིང་ལ་ཧུ་རཱམ་ཨ་བེ་ཟེར་ཞིང་ལག་ཤེས་པ་ཡིན་ཏེ། 14 ཁོ་ནི་དཱན་ཚོ་པའི་བུད་མེད་ཅིག་གི་བུ་ཡིན་ལ། ཕ་ནི་ཐཱར་པ་ཞིག་ཡིན། མི་དེ་ནི་གསེར་དངུལ་ལི་ལྕགས་དང་། རྡོ་དང་ཤིང་། ཁ་དོག་རྒྱ་སྨུག་དང་། མཐིང་ག་དང་། མཚལ་ཁ་བཅས་ཀྱི་སྐུད་པ་དང་། སོ་རས་སྲབ་བུ་བཅས་ཀྱིས་ལས་ཀ་བྱེད་པར་བྱང་ཡོད་པ་དང་། རྐོ་བཟོའི་རིགས་སྣ་ཚོགས་ལ་མཁས་པར་མ་ཟད། དཔེ་རིས་འགོད་པའི་ཐབས་ལའང་མཁས་ཏེ། ཁྱེད་ཀྱི་ལག་ཤེས་པ་དང་ངའི་ཇོ་བོ་སྟེ་ཁྱེད་ཀྱི་ཡབ་དཱ་བིད་ཀྱི་ལག་ཤེས་པ་རྣམས་དང་མཉམ་དུ་ལས་ཀ་ཡོད་ཚད་བྱེད་ནུས་པ་ཡིན། 15 ད་ནི་ངའི་ཇོ་བོ་ཁྱེད་ཀྱིས་གསུངས་པ་བཞིན་དུ་གྲོ་དང་ནས། རྒུན་ཆང་། སྣུམ་བཅས་ཞབས་ཕྱི་རྣམས་ཀྱི་ཆེད་དུ་བསྐུར་བར་མཛོད་ཅིག 16 ངེད་རྣམས་ཀྱིས་ཁྱེད་ཀྱི་དགོས་མཁོ་ལྟར་ལེ་པཱ་ནོན་ནས་ཤིང་བཅད་དེ་གྲུ་རུ་བསྡམས་ནས། རྒྱ་མཚོའི་སྟེང་ནས་ཁྱེད་ཀྱི་དྲུང་དུ་ཡོ་ཕཱ་རུ་བསྐུར་བར་བྱ་སྟེ། དེ་ནས་ཁྱེད་ཀྱིས་ཡར་ཡེ་རུ་སཱ་ལེམ་དུ་དྲངས་ཆོག་པ་ཡིན་ཞེས་སྨྲས་པ་དང་། 17 དེ་ནས་སོ་ལོ་མོན་གྱིས་རང་གི་ཡབ་དཱ་བིད་ཀྱིས་རྩིས་བླངས་པའི་མི་གྲངས་ལྟར། ཡང་ཡེས་ར་ཨེལ་ཡུལ་ཁམས་སུ་ཡོད་པའི་བྱེས་པ་རྣམས་བརྩིས་པ་ལ། བསྡོམས་པས་མི་ཆིག་འབུམ་ལྔ་ཁྲི་སུམ་སྟོང་དྲུག་བརྒྱ་ཡོད་པའོ། ། 18 དེར་ཁོང་གིས་དེ་རྣམས་ལས་ཁུར་པོ་འཁུར་མཁན་ཁྲི་བདུན་དང་། རི་ཁུལ་དུ་རྡོ་བཟོ་མཁན་ཁྲི་བརྒྱད་དང་། ལས་དཔོན་མི་སུམ་སྟོང་དྲུག་བརྒྱ་ལས་ཀར་ལྟ་རྟོག་བྱེད་མཁན་དུ་བཞག

ལེའུ་གསུམ་པ།

མཆོད་ཁང་བཞེང་འགོ་བརྩམས་པ།

1 དེ་ནས་སོ་ལོ་མོན་གྱིས་ཡེ་རུ་སཱ་ལེམ་དུ། ཁོང་གི་ཡབ་དཱ་བིད་ལ་དཀོན་མཆོག་ཡ་ཝཱེ་སྣང་བར་གྱུར་པའི་མོ་རེའེ་ཡཱ་རི་བོའི་རི་མགོ་སྟེ། དཱ་བིད་ཀྱིས་ཡེ་བུ་སི་པ་ཨོར་ནན་གྱི་གཡུལ་ཁ་རུ་བཤམས་པའི་གནས་སུ་དཀོན་མཆོག་ཡ་ཝཱེའི་མཆོད་ཁང་བཞེང་འགོ་བརྩམས། 2 སོ་ལོ་མོན་གྱིས་རྒྱལ་སྲིད་བསྐྱངས་པའི་ལོ་བཞི་པའི་ཟླ་བ་གཉིས་པའི་ཚེས་གཉིས་པར་མཆོད་ཁང་བཞེང་འགོ་བརྩམས་ཏེ། 3 སོ་ལོ་མོན་གྱིས་དཀོན་མཆོག་གི་མཆོད་ཁང་གི་རྨང་བཏིངས་པ་ནི་འདི་ལྟ་སྟེ། གནའ་བོའི་འཇལ་ཚད་བཞིན་དུ་རིང་ཚད་ལ་ཁྲུ་དྲུག་ཅུ་དང་ཞེང་ལ་ཁྲུ་ཉི་ཤུ། 4 མཆོད་ཁང་མདུན་གྱི་བར་ཁྱམས་ཀྱི་རིང་ཚད་ནི་མཆོད་ཁང་གི་ཞེང་ལྟར་ཁྲུ་ཉི་ཤུ་དང་། མཐོ་ཚད་ལ་ཁྲུ་བརྒྱ་དང་ཉི་ཤུ་བཅས་ཡིན་ལ། ནང་གི་རྩིག་ངོས་གསེར་བཙོ་མས་གཡོགས་ཏེ། 5 ཚོམས་ཆེན་གྱི་རྩིག་ངོས་ཡོངས་ལ་གསོམ་ཤིང་གི་ཤིང་ལེབ་བཀབ་སྟེ་གསེར་བཙོ་མས་གཡོགས་ནས། དེའི་སྟེང་དུ་ཤིང་ཏ་ལ་དང་ཉག་ཐག་བརྐོས་ཡོད། 6 ཡང་མཆོད་ཁང་གི་རྩིག་ངོས་ལ་རིན་པོ་ཆེ་སྣ་ཚོགས་ཀྱིས་བརྒྱན་ཏེ་ཤིན་ཏུ་མཛེས་ལ། གསེར་དེ་དག་ནི་པར་ཝ་ཡིམ་གྱི་གསེར་ཡིན། 7 ཚོམས་ཆེན་དང་མཆོད་ཁང་གི་ཀ་བ་དང་སྒོ་ཐེམ། རྩིག་པ། སྒོ་གླེགས་བཅས་ཡོད་ཚད་གསེར་གྱིས་བཏུམས་པར་མ་ཟད། རྩིག་ངོས་སུ་ཀེ་རུབ་ཀྱང་བརྐོས་ཡོད། 8 ཡང་ཁོང་གིས་གནས་དམ་མཆོག་བཞེངས་ཏེ། དེའི་རིང་ཚད་ནི་མཆོད་ཁང་གི་ཞེང་ལྟར་ཁྲུ་ཉི་ཤུ་དང་། ཞེང་ལ་ཡང་ཁྲུ་ཉི་ཤུ་ཡིན། ཡང་ནང་གི་རྩིག་ངོས་ནི་གསེར་བཙོ་མ་རྡོ་ཚད་དྲུག་བརྒྱ་ཡིས་གཡོགས། 9 གསེར་གྱི་འཛེར་མའི་ལྗིད་ཚད་ནི་སྲང་ལྔ་བཅུ་སྟེ། ཐོག་ཁང་རྣམས་ཀྱང་གསེར་གྱིས་གཡོགས། 10 གནས་དམ་མཆོག་གི་ནང་དུ་ཀེ་རུབ་གཉིས་བརྐོས་ཏེ་གསེར་གྱིས་བཏུམས། 11 ཀེ་རུབ་གཉིས་པོའི་གཤོག་པའི་རིང་ཚད་ལ་བསྡོམས་པས་ཁྲུ་ཉི་ཤུ་སྟེ། ཀེ་རུབ་གཅིག་གི་གཤོག་པ་ཡ་གཅིག་གི་རིང་ཚད་ལ་ཁྲུ་ལྔ་ཡོད་པ་དང་མཆོད་ཁང་གི་རྩིག་པར་ཐུག་ཅིང་། གཤོག་པ་ཅིག་ཤོས་དེའི་རིང་ཚད་ལའང་ཁྲུ་ལྔ་ཡོད་པ་དང་ཀེ་རུབ་གཞན་དེའི་གཤོག་པར་ཐུག་ཡོད། 12 ཀེ་རུབ་གཞན་དེའི་གཤོག་པ་ཡ་གཅིག་གི་རིང་ཚད་ལའང་ཁྲུ་ལྔ་ཡོད་པ་དང་མཆོད་ཁང་གི་རྩིག་པར་ཐུག་ཅིང་། གཤོག་པ་ཅིག་ཤོས་དེའི་རིང་ཚད་ལ་ཁྲུ་ལྔ་ཡོད་པ་དང་ཀེ་རུབ་སྔོན་མའི་གཤོག་པར་ཐུག་ཡོད། 13 ཀེ་རུབ་དེ་གཉིས་ཀྱི་གཤོག་པ་གཉིས་ཀ་བརྐྱངས་ན་རིང་ཚད་ལ་བསྡོམས་པས་ཁྲུ་ཉི་ཤུ་ཡོད་ཅིང་། ཀེ་རུབ་དེ་གཉིས་ཀ་མཆོད་ཁང་གི་ནང་ལ་འཁོར་ནས་བཞེངས་འདུག་པའོ། ། 14 ཡང་སོ་ལོ་མོན་གྱིས་ཁ་དོག་མཐིང་ག་དང་། རྒྱ་སྨུག མཚལ་ཁ་བཅས་ཀྱི་སྐུད་པ་དང་། སོ་རས་སྲབ་བུ་བཅས་ཀྱིས་ཡོལ་བ་ཞིག་བཟོས་ནས་དེའི་སྟེང་ལ་ཀེ་རུབ་ཀྱི་གཟུགས་བརྙན་གཙགས་འདུག

15 ཡང་མཆོད་ཁང་གི་མདུན་དུ་ཀ་བ་གཉིས་བཞེངས་ཏེ། མཐོ་ཚད་ལ་ཁྲུ་སོ་ལྔ་ཡོད་པ་དང་། ཀ་བ་རེ་རེའི་སྟེང་གི་ཀ་གཞུའི་མཐོ་ཚད་ལ་ཁྲུ་ལྔ་ཡོད་དོ། ། 16 ཡང་མགུལ་རྒྱན་དང་མཚུངས་པའི་ཉག་ཐག་བཟོས་ཏེ་ཀ་བའི་མགོ་ལ་བཏགས་པ་དང་། སེ་འབྲུ་བརྒྱ་བཟོས་ཏེ་ཉག་ཐག་སྟེང་དུ་བཞག 17 ཁོང་གིས་ཀ་བ་དེ་གཉིས་མཆོད་ཁང་གི་མདུན་དུ་གཅིག་ནི་གཡས་ཕྱོགས་དང་ཅིག་ཤོས་ནི་གཡོན་ཕྱོགས་སུ་བསླངས་ཏེ། གཡས་ཕྱོགས་སུ་ཡོད་པའི་མིང་ལ་ཡཱ་ཀིན་ *དང་གཡོན་ཕྱོགས་སུ་ཡོད་པའི་མིང་ལ་པཱོ་ཨ་ཟི་ཞེས་བཏགས་སོ། །

ལེའུ་བཞི་པ།

མཆོད་ཁང་ནང་གི་ཡོ་བྱད།

1 གཞན་ཡང་སོ་ལོ་མོན་གྱིས་རིང་ཚད་དང་ཞེང་ལ་ཁྲུ་ཉི་ཤུ་ཡོད་པ་དང་། མཐོ་ཚད་ལ་ཁྲུ་བཅུ་ཡོད་པའི་ལི་ཡི་མཆོད་ཁྲི་ཞིག་བཟོས་པ་དང་། 2 ཡང་ལི་ཡི་རྒྱ་མཚོ་བླུགས་མ་ཞིག་བཟོས་པ་སྟེ། དབྱིབས་ནི་ཟླུམ་པོ་ཡིན་ཞིང་ཚངས་ཐིག་ལ་ཁྲུ་བཅུ་ཡོད་པ་དང་། མཐོ་ཚད་ལ་ཁྲུ་ལྔ་ཡོད་ལ། སྒོར་མཐའ་ནི་ཁྲུ་སུམ་ཅུ་ཡིན་པའོ། ། 3 ལི་ཡི་རྒྱ་མཚོ་བླུགས་མའི་འོག་གི་ཕྱོགས་བཞི་རུ་གླང་*གི་གཟུགས་བརྙན་ལྟ་བུའི་རྒྱན་རིས་ཁྲུ་བཅུ་ཅན་ཡོད་དེ། གླང་བླུགས་མ་དེས་རྒྱ་མཚོ་བསྐོར་ནས་ཡོད་པ་དང་། གླང་རྣམས་གྲལ་གཉིས་སུ་བགོས་ཤིང་རྒྱ་མཚོ་དང་མཉམ་དུ་བླུགས་པ་ཡིན། 4 ལི་ཡི་རྒྱ་མཚོ་དེ་ནི་གླང་བཅུ་གཉིས་ཀྱི་ཐོག་ཏུ་བཀལ་ཏེ། གླང་གསུམ་ནི་བྱང་ཕྱོགས་དང་། གླང་གསུམ་ནི་ནུབ་ཕྱོགས་དང་། གླང་གསུམ་ནི་ལྷོ་ཕྱོགས་དང་། གླང་གསུམ་ནི་ཤར་ཕྱོགས་སུ་འཁོར་ཡོད་དེ། དེ་དག་གི་སྟེང་དུ་རྒྱ་མཚོ་བཀལ་ཞིང་། དེ་དག་གི་ཁོག་སྨད་ནང་དུ་གཏད་ཡོད། 5 ལི་ཡི་རྒྱ་མཚོ་བླུགས་མ་དེའི་སྲབ་མཐུག་ནི་སོར་བཞི་དང་། མཐའ་ནི་ཕོར་བའི་མཐའ་བཞིན་དང་། དབྱིབས་ནི་མེ་ཏོག་ཀུ་མུད་ལྟར་བཟོས་ཤིང་། དེའི་ནང་དུ་ཆུ་བེན་སུམ་སྟོང་ཆུད་པ་ཡིན་ནོ། ། 6 ཡང་ཁོང་གིས་ཁྲུས་གཞོང་བཅུ་བཟོས་ཏེ། རྫས་རྣམས་བཀྲུ་བར་རྒྱ་མཚོའི་གཡས་ཕྱོགས་སུ་ལྔ་དང་། གཡོན་ཕྱོགས་སུ་ལྔ་བཞག་ཅིང་། སྦྱིན་སྲེག་ཏུ་འབུལ་བའི་མཆོད་རྫས་རྣམས་ཁྲུས་གཞོང་གི་ནང་དུ་བཀྲུ་དགོས་མོད། འོན་ཀྱང་ལི་ཡི་རྒྱ་མཚོ་བླུགས་མ་དེ་ནི་མཆོད་དཔོན་རྣམས་ཀྱིས་འཁྲུད་བྱེད་པའི་ཕྱིར་བཟོས་པ་ཡིན། 7 ཡང་གཏན་ལ་ཁེལ་བའི་དཔེ་གཟུགས་བཞིན་གསེར་གྱི་སྒྲོན་སྟེགས་བཅུ་བཟོས་ཏེ། མཆོད་ཁང་ནང་དུ་ལྔ་ནི་གཡས་ཕྱོགས་དང་། ལྔ་ནི་གཡོན་ཕྱོགས་སུ་བཞག་པའོ། ། 8 ཡང་སྒྲོག་ཙེ་བཅུ་བཟོས་ཏེ་མཆོད་ཁང་གི་ནང་དུ་ལྔ་ནི་གཡས་ཕྱོགས་དང་། ལྔ་ནི་གཡོན་ཕྱོགས་སུ་བཞག ཡང་གསེར་ཕོར་བརྒྱ་བཟོས། 9 ཡང་མཆོད་དཔོན་གྱི་ཁྱམས་ར་དང་ཁྱམས་ར་ཆེན་པོ། ཁྱམས་ར་ཆེན་པོའི་སྒོ་བཅས་བཟོས་ནས། སྒོ་རྣམས་ལི་ཡིས་བཏུམས། 10 ཡང་ལི་ཡི་རྒྱ་མཚོ་བླུགས་མ་དེ་མཆོད་ཁང་གི་གཡས་ཕྱོགས་ཏེ་ཤར་ལྷོའི་ཕྱོགས་སུ་བཞག 11 ཧུ་རཱམ་གྱིས་ཡང་སླ་ང་དང་མེ་ཁྱེམ། ཕོར་བ་རྣམས་བཟོས་ཏེ། ཁོས་རྒྱལ་པོ་སོ་ལོ་མོན་གྱི་ཕྱིར་དཀོན་མཆོག་གི་མཆོད་ཁང་གི་ལས་ཀ་རྣམས་ཡོངས་སུ་བསྒྲུབས་ཚར་བ་སྟེ། 12 ཀ་བ་གཉིས་དང་དེའི་སྟེང་གི་ཕོར་བའི་དབྱིབས་ཅན་གྱི་ཀ་གཞུ་གཉིས་དང་། ཀ་སྟེང་གི་ཕོར་བའི་དབྱིབས་ཅན་གྱི་ཀ་གཞུ་གཉིས་ཀ་སྒྲིབ་པའི་དྲ་བ་གཉིས་དང་། 13 སེ་འབྲུ་བཞི་བརྒྱ་བཟོས་ནས་དྲ་བ་གཉིས་ཀྱི་སྟེང་དུ་བཞག་ཅིང་། དྲ་བ་རེ་རེའི་སྟེང་དུ་སེ་འབྲུ་གྲལ་གཉིས་རེ་ཡོད་ལ། ཀ་སྟེང་གི་ཕོར་བའི་དབྱིབས་ཅན་གྱི་ཀ་གཞུ་གཉིས་ཀ་བསྒྲིབས་པའོ། ། 14 ཡང་སྟེགས་བུ་དང་སྟེགས་བུ་སྟེང་གི་ཁྲུས་གཞོང་དང་། 15 དེ་མིན་ལི་ཡི་རྒྱ་མཚོ་བླུགས་མ་ཞིག་དང་དེའི་འོག་གི་ལི་ཡི་གླང་བཅུ་གཉིས་དང་། 16 སླ་ང་དང་མེ་ཁྱེམ། ཤ་འཛིན་བཅས་འབྲེལ་ཡོད་ཀྱི་ཡོ་བྱད་ཐམས་ཅད་བཟོས་པ་རེད། ཧུ་རཱམ་ཨ་བེ་ཡིས་རྒྱལ་པོ་སོ་ལོ་མོན་ལ་དཀོན་མཆོག་ཡ་ཝཱེའི་མཆོད་ཁང་གི་ཆེད་དུ་བཟོས་པའི་ཡོ་བྱད་ཐམས་ཅད་འོད་འཚེར་བའི་ལི་ཡིས་བྱས་སོ། ། 17 རྒྱལ་པོས་དེ་རྣམས་ཡོར་དན་གྱི་བདེ་ཐང་དུ་སོའུ་ཀོད་དང་ཙེ་རེ་དཱའི་བར་ལ་རྫ་ཀོང་ནང་དུ་བླུགས་པ་ཡིན། 18 སོ་ལོ་མོན་གྱིས་བཟོས་པའི་ཡོ་བྱད་དེ་ཐམས་ཅད་ནི་དཔག་ཏུ་མེད་ཅིང་། ལི་ཡི་ལྗིད་ཚད་ནི་བརྗོད་ཀྱིས་མི་ལང་བ་ཞིག་ཡིན། 19 སོ་ལོ་མོན་གྱིས་ཡང་དཀོན་མཆོག་གི་མཆོད་ཁང་ནང་གི་ཡོ་བྱད་ཐམས་ཅད་བཟོས་པ་སྟེ། གསེར་གྱི་མཆོད་ཁྲི་དང་། སྤྱན་བསྟར་བག་ལེབ་བཤམ་སའི་སྒྲོག་ཙེ་དང་། 20 གསེར་བཙོ་མས་བཟོས་པའི་སྒྲོན་སྟེགས་དང་སྒྲོན་མེ་རྣམས་ནི་སྒྲིག་སྲོལ་བཞིན་མཆོད་ཁང་སྦུག་མའི་སྒོ་མདུན་དུ་སྒྲོན་པ་ཡིན། 21 དེ་མིན་གང་བུ་དང་སྒྲོན་མེ། སྐམ་ཆུང་བཅས་ནི་གསེར་བཙོ་མས་བཟོས། 22 སྐམ་པ་དང་གཞོང་བ། སྡེར་མ། མེ་ཕོར་བཅས་ཀྱང་གསེར་བཙོ་མས་བཟོས་ཤིང་། མཆོད་ཁང་གི་སྒོ་སྟེ་གནས་དམ་མཆོག་ནང་དུ་འགྲོ་སའི་སྒོ་དང་། ཚོམས་ཆེན་གྱི་སྒོ་རྣམས་ཀྱང་གསེར་གྱིས་བཟོས་པ་ཡིན་ནོ། །

ལེའུ་ལྔ་པ།

དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་མཆོད་ཁང་ནང་དུ་གདན་དྲངས་པ།

1 སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་གི་ལས་ཀ་ཡོད་ཚད་བསྒྲུབས་ཚར་རྗེས། ཡབ་དཱ་བིད་ཀྱིས་དམ་པར་བྱས་པའི་གསེར་དངུལ་དང་ཡོ་བྱད་ཐམས་ཅད་དྲངས་ནས་དཀོན་མཆོག་གི་མཆོད་ཁང་གི་དཀོར་མཛོད་དུ་བཞག 2 དེ་ནས་སོ་ལོ་མོན་གྱིས་དཱ་བིད་ཀྱི་གྲོང་ཁྱེར་ཏེ་ཛ་ཡན་ནས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཡར་གདན་འདྲེན་པའི་ཕྱིར་དུ། ཡེས་ར་ཨེལ་གྱི་རྒན་པོ་དང་ཚོ་པ་སོ་སོའི་འགོ་དཔོན། ཁྱིམ་རྒྱུད་སོ་སོའི་འགོ་དཔོན་བཅས་ཡེ་རུ་སཱ་ལེམ་དུ་བསྡུས་པ་དང་། 3 ཟླ་བདུན་པའི་དུས་ཆེན་ལ་ཡེས་ར་ཨེལ་གྱི་མི་ཐམས་ཅད་རྒྱལ་པོའི་དྲུང་དུ་འདུས་སོ། ། 4 ཡེས་ར་ཨེལ་གྱི་རྒན་པོ་རྣམས་སླེབས་པ་ཙམ་གྱིས། ལེ་ཝི་པ་དག་གིས་ཞལ་ཆད་ཀྱི་ཤུར་སྒམ་ཁུར་ཏེ། 5 མཆོད་དཔོན་དང་ལེ་ཝི་པ་རྣམས་ཀྱིས་དཀོན་མཆོག་གི་ཞལ་ཆད་ཀྱི་ཤུར་སྒམ་དང་། མཇལ་འཕྲད་གུར་མཆོག་དང་དེའི་ནང་དུ་ཡོད་པའི་ཡོ་བྱད་དམ་པ་ཐམས་ཅད་ཡར་གདན་དྲངས་པ་རེད། 6 རྒྱལ་པོ་སོ་ལོ་མོན་དང་དེར་འཛོམས་པའི་ཡེས་ར་ཨེལ་གྱི་མི་ཚོགས་ཀྱིས་ཞལ་ཆད་ཀྱི་ཤུར་སྒམ་མདུན་དུ་ལུག་དང་བ་གླང་གི་མཆོད་པ་བགྲང་གིས་མི་ལང་བ་ཕུལ་ཏོ། ། 7 ཡང་མཆོད་དཔོན་རྣམས་ཀྱིས་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ནི་མཆོད་ཁང་སྦུག་མ་སྟེ་གནས་དམ་མཆོག་གི་ནང་དུ། ཀེ་རུབ་གཉིས་ཀྱི་གཤོག་པའི་འོག་ཏུ་ཞལ་ཆད་ཀྱི་ཤུར་སྒམ་འཇོག་སའི་གནས་སུ་བཞག 8 ཀེ་རུབ་ཀྱིས་ཞལ་ཆད་ཀྱི་ཤུར་སྒམ་སྟེང་དུ་གཤོག་པ་བརྐྱངས་ནས། ཞལ་ཆད་ཀྱི་ཤུར་སྒམ་དང་དེ་འཁུར་བྱེད་ཀྱི་རྒྱུག་ཤིང་གཡོགས་པའོ། ། 9 རྒྱུག་ཤིང་དེ་གཉིས་ནི་ཤིན་ཏུ་རིང་བས། མཆོད་ཁང་སྦུག་མའི་མདུན་ནས་དེ་དག་གི་སྣེ་མོ་མཐོང་ཐུབ་པ་དང་། མཆོད་ཁང་ཕྱི་རོལ་ནས་མཐོང་མི་ཐུབ་ཅིང་། རྒྱུག་ཤིང་དེ་གཉིས་ནི་ད་ལྟའི་བར་དུ་དེར་ཡོད་པ་ཡིན། 10 ཞལ་ཆད་ཀྱི་ཤུར་སྒམ་ནང་དུ་རྡོ་ལེབ་གཉིས་ལས་གཞན་ཅི་ཡང་མེད་དེ། རྡོ་ལེབ་དེ་གཉིས་ནི་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་རྗེས་དཀོན་མཆོག་ཡ་ཝཱེས་ཁོ་རྣམས་ལ་ཞལ་ཆད་མཛད་པའི་དུས་སུ། མོ་ཤེ་ཡིས་རི་བོ་ཧོ་རེབ་ཏུ་དེའི་ནང་ལ་བཞག་པ་ཡིན་ནོ། །

11 དེར་ཡོད་པའི་མཆོད་དཔོན་རྣམས་ཀྱིས་ཁོ་ཚོའི་ལས་རེས་གང་ཡིན་ཡང་རང་ཉིད་དམ་པར་བྱས་ཤིང་། 12 མགུར་ལེན་མཁན་ལེ་ཝི་པ་ཐམས་ཅད་དེ་ཨ་སབ་དང་། ཧེ་མཱན་དང་། ཡེ་དུ་ཐུན་བཅས་དང་། དེ་དག་གི་བུ་དང་ཉེ་འབྲེལ་རྣམས་ཀྱིས་སོ་རས་སྲབ་བུའི་གོས་གྱོན་ནས། མཆོད་ཁྲིའི་ཤར་ཕྱོགས་སུ་ལངས་ཏེ་སྦུག་ཆལ་དང་། རྒྱུད་མངས་དང་། པི་ཝང་བཅས་བརྡུངས་ཤིང་། དེ་དག་དང་མཉམ་དུ་དུང་འབུད་པའི་མཆོད་དཔོན་ད་དུང་བརྒྱ་དང་ཉི་ཤུ་ཡོད། 13 དུང་འབུད་མཁན་དང་མགུར་ལེན་མཁན་རྣམས་ཀྱིས་མཉམ་དུ་སྐད་གཅིག་གིས་དཀོན་མཆོག་ཡ་ཝཱེ་ལ་བསྟོད་ཅིང་ཁོང་ལ་གཏང་རག་ཕུལ། ཁོ་རྣམས་ཀྱིས་དུང་དང་། སྦུག་ཆལ་དང་། རོལ་ཆས་སྣ་ཚོགས་ཀྱི་སྐད་ཆེན་པོས་དཀོན་མཆོག་ཡ་ཝཱེ་ལ་བསྟོད་བསྔགས་ཕུལ་ཏེ། དཀོན་མཆོག་ཡ་ཝཱེ་ནི་བཟང་པོ་ཡིན། ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས་ཞེས་བརྗོད་དོ། །དེ་ནས་མཆོད་དཔོན་རྣམས་གནས་དམ་པ་ལས་ཕྱི་རུ་ཐོན་དུས་སུ། དཀོན་མཆོག་ཡ་ཝཱེའི་མཆོད་ཁང་གི་ནང་དུ་སྤྲིན་ཕུང་ཞིག་གིས་ཁེངས་པར་གྱུར། 14 ཡང་སྤྲིན་ཕུང་དེའི་རྐྱེན་གྱིས་མཆོད་དཔོན་རྣམས་ཡར་ལངས་ནས་ཞབས་ཕྱི་བྱེད་མ་ཕོད་དེ། ཅི་ལ་ཞེ་ན། དཀོན་མཆོག་ཡ་ཝཱེའི་གཟི་བརྗིད་ཀྱིས་དཀོན་མཆོག་གི་མཆོད་ཁང་དེར་གང་བས་སོ། །

ལེའུ་དྲུག་པ།

སོ་ལོ་མོན་གྱིས་མི་ཚོགས་ལ་གཏམ་གླེང་བ།

1 སྐབས་དེར་སོ་ལོ་མོན་ན་རེ། སྔར་དཀོན་མཆོག་ཡ་ཝཱེས་ཁོང་ནི་སྤྲིན་ནག་སྟུག་པོའི་ནང་དུ་གནས་པར་འགྱུར་ཞེས་གསུངས་ཤིང་། 2 བདག་གིས་ཁྱེད་ལ་མཆོད་ཁང་བརྗིད་ཆགས་ཤིག་བཞེངས་ཏེ། ཁྱེད་དུས་གཏན་དུ་གནས་པའི་བཞུགས་གནས་ཡིན་ནོ་ཞུས་ནས། 3 རྒྱལ་པོས་ཞལ་ཕྱིར་འཁོར་ཏེ་ཡེས་ར་ཨེལ་གྱི་མི་ཚོགས་ལ་བྱིན་རླབས་གནང་བ་དང་མི་ཚོགས་ཡོངས་རྫོགས་ལངས་ནས་བསྡད། 4 སོ་ལོ་མོན་ན་རེ། ཡེས་ར་ཨེལ་གྱི་དཀོན་མཆོག་ཡ་ཝཱེ་ནི་བསྟོད་པར་འོས་སོ། །ཅི་ལ་ཞེ་ན། ཁོང་གིས་ངའི་ཕ་དཱ་བིད་ལ་དངོས་སུ་ཞལ་བཞེས་གནང་བ་གང་ཞིག་ཕྱག་གིས་བསྒྲུབས་པས་སོ། །ཁོང་གིས་འདི་སྐད་དུ། 5 བདག་གིས་རང་གི་འབངས་མི་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་འོངས་པའི་ཉིན་མོ་དེ་ནས་བཟུང་། བདག་གི་མིང་དེར་གནས་པའི་ཆེད་དུ་མཆོད་ཁང་ཞིག་བཞེང་བར་ཡེས་ར་ཨེལ་གྱི་ཚོ་པ་ཁག་ནས་གྲོང་ཁྱེར་གང་ཡང་མ་འདེམས། ཡང་བདག་གི་འབངས་མི་ཡེས་ར་ཨེལ་ལ་དབང་སྒྱུར་བའི་ཆེད་དུ་སྐྱེ་བོ་གང་ཡང་འགོ་དཔོན་དུ་མ་འདེམས། 6 ཡིན་ཡང་བདག་གིས་རང་གི་མིང་དེར་གནས་པའི་ཆེད་དུ་ཡེ་རུ་སཱ་ལེམ་དང་། རང་གི་འབངས་མི་ཡེས་ར་ཨེལ་ལ་དབང་སྒྱུར་བའི་ཆེད་དུ་དཱ་བིད་འགོ་དཔོན་དུ་བདམས་པ་ཡིན་ཞེས་གསུངས་པས། 7 ངའི་ཕ་དཱ་བིད་ཀྱི་སེམས་སུ་ཡེས་ར་ཨེལ་གྱི་དཀོན་མཆོག་ཡ་ཝཱེའི་མཚན་གྱི་ཕྱིར་མཆོད་ཁང་ཞིག་བཞེང་བའི་འདུན་པ་ཡོད་མོད། 8 འོན་ཀྱང་དཀོན་མཆོག་ཡ་ཝཱེས་ངའི་ཡབ་དཱ་བིད་ལ་འདི་སྐད་དུ་། ཁྱོད་ཀྱི་སེམས་སུ་བདག་གི་མིང་ལ་མཆོད་ཁང་ཞིག་བཞེང་བའི་འདུན་པ་ཡོད་པ་ནི་ལེགས་སོ། ། 9 འོན་ཀྱང་ཁྱོད་ཀྱིས་མཆོད་ཁང་བཞེང་བར་མི་བྱའོ། །ཁྱོད་ཀྱི་བུ་སྟེ་ཁྱོད་ལས་སྐྱེས་པའི་བུ་ཡིས་ངའི་མིང་གི་ཕྱིར་མཆོད་ཁང་བཞེང་བར་འགྱུར་ཞེས་གསུངས་སོ། ། 10 ད་ནི་དཀོན་མཆོག་ཡ་ཝཱེས་གསུངས་པའི་བཀའ་ནང་བཞིན་འགྲུབ་པར་མཛད་དེ། བདག་ནི་རང་གི་ཡབ་དཱ་བིད་ཀྱི་ཚབ་ཏུ་ཡེས་ར་ཨེལ་གྱི་རྒྱལ་ཁྲིར་བསྡད་ནས། ཡེས་ར་ཨེལ་གྱི་དཀོན་མཆོག་ཡ་ཝཱེའི་མཚན་ལ་མཆོད་ཁང་འདི་བརྩིགས་པ་ཡིན། 11 ཡང་ངས་ཞལ་ཆད་ཀྱི་ཤུར་སྒམ་མཆོད་ཁང་གི་ནང་དུ་བཞག་ཅིང་། དེའི་ནང་དུ་དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་མཛད་པའི་ཞལ་ཆད་བཞུགས་པ་ཡིན་ཞེས་སྨྲས་སོ། །

སོ་ལོ་མོན་གྱི་གསོལ་འདེབས།

12 དེ་ནས་སོ་ལོ་མོན་ནི་ཡེས་ར་ཨེལ་གྱི་མི་ཚོགས་མདུན་དུ་དཀོན་མཆོག་ཡ་ཝཱེའི་མཆོད་ཁྲིའི་དྲུང་དུ་ལངས་ནས་ལག་ཟུང་བརྐྱངས་པའོ། ། 13 སྔར་སོ་ལོ་མོན་གྱིས་ལི་ཡི་སྟེགས་བུ་ཞིག་བཞེངས་པ་སྟེ། རིང་ཚད་ལ་ཁྲུ་ལྔ་དང་ཞེང་ལ་ཁྲུ་ལྔ། མཐོ་ཚད་ལ་ཁྲུ་གསུམ་བཅས་ཡོད་པ་དེ་ཕྱིའི་ར་སྐོར་དཀྱིལ་དུ་བཞག་ནས། ཁོང་དེའི་སྟེང་དུ་ལངས་བསྡད་པ་དང་། དེ་ནས་ཡེས་ར་ཨེལ་མི་ཚོགས་ཀྱི་མདུན་དུ་པུས་མོ་སར་བཙུགས་ནས་ནམ་མཁའི་ཕྱོགས་སུ་ལག་ཟུང་བརྐྱངས་ཏེ་ན་རེ། 14 ཀྱེ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལགས། གནམ་ས་གཉིས་སུ་ཁྱེད་ལྟ་བུའི་དཀོན་མཆོག་སུ་ཡང་མེད། ཁྱེད་ཀྱིས་བསམ་པ་རྩེ་གཅིག་གིས་ཁྱེད་ཀྱི་དྲུང་དུ་འགྲུལ་བའི་ཞབས་ཕྱི་རྣམས་ལ་ཞལ་ཆད་སྲུང་ཞིང་ཐུགས་རྗེས་གཟིགས་པ་ཡིན། 15 ཁྱེད་ཀྱིས་ཉིད་ཀྱི་ཞབས་ཕྱི་སྟེ་བདག་གི་ཕ་དཱ་བིད་ལ་གནང་བའི་ཞལ་བཞེས་ཐམས་ཅད་བསྲུངས་པ་དང་། ཁྱེད་ཀྱིས་ཞལ་ནས་གསུངས་ཤིང་ཕྱག་གིས་དེ་རིང་གི་ཉིན་མོ་བཞིན་མཛད་པ་ཡིན། 16 ཀྱེ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལགས། ཁྱེད་ཀྱིས་ཉིད་ཀྱི་ཞབས་ཕྱི་སྟེ་བདག་གི་ཕ་དཱ་བིད་ལ་ཞལ་བཞེས་གནང་སྟེ་འདི་སྐད་དུ། ཇི་སྟེ་ཁྱོད་ཀྱི་བུ་རྒྱུད་ཀྱིས་བདག་གི་བཀའ་ཁྲིམས་བསྲུངས་ནས་རང་གི་སྤྱོད་སྟངས་ལ་གཟབ་གཟབ་བྱེད་པ་སྟེ། ཁྱོད་ཀྱིས་ངའི་མདུན་དུ་ཇི་ལྟར་བྱས་པ་བཞིན་བྱེད་ན། ངའི་མདུན་དུ་ཡེས་ར་ཨེལ་གྱི་རྒྱལ་ཁྲིར་སྡོད་མཁན་ནམ་ཡང་རྒྱུན་ཆད་པར་མི་འགྱུར་ཞེས་གསུངས་པ་ཡིན། ད་ནི་ཁྱེད་ཀྱིས་དེ་བཞིན་མཛོད་ཅིག 17 ཀྱེ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལགས། ད་ནི་ཁྱེད་ཀྱིས་ཉིད་ཀྱི་ཞབས་ཕྱི་དཱ་བིད་ལ་གནང་བའི་ཞལ་བཞེས་འགྲུབ་པར་མཛོད་ཅིག 18 དཀོན་མཆོག་ཉིད་དངོས་གནས་མི་དང་མཉམ་དུ་ས་གཞིར་བཞུགས་པར་འགྱུར་རམ། གཟིགས་དང་། ནམ་མཁའ་དང་ནམ་མཁའི་ཡང་སྟེང་གི་ནམ་མཁའ་རུ་ཡང་ཁྱེད་མི་ཤོང་བས། བདག་གིས་བཞེངས་པའི་མཆོད་ཁང་འདིར་ལྟ་ཅི་སྨོས། 19 ཀྱེ་ང་ཡི་དཀོན་མཆོག་ཡ་ཝཱེ་ལགས། ཁྱེད་ཀྱིས་ཉིད་ཀྱི་ཞབས་ཕྱིའི་སྨོན་ལམ་དང་ཞུ་བ་ལ་གསན་པར་མཛོད། ཁྱེད་ཀྱི་དྲུང་དུ་ཞུ་བའི་གསོལ་འདེབས་དང་འོ་དོད་ལ་གསན་དུ་གསོལ། 20 ཡང་ཁྱེད་ཀྱི་སྤྱན་གྱིས་ཉིན་མཚན་མེད་པར་མཆོད་ཁང་འདི་ལ་གཟིགས་རོགས་གནང་། ཁྱེད་ཀྱི་མཚན་གྱི་ཕྱིར་བཞེངས་པའི་བཞུགས་གནས་འདིར་གཟིགས་རོགས། ཁྱེད་ཀྱི་ཞབས་ཕྱིས་གནས་འདིར་བཏབ་པའི་གསོལ་འདེབས་ལ་ཡང་གསན་པར་མཛོད་ཅིག 21 ཡང་ཁྱེད་ཀྱི་ཞབས་ཕྱི་དང་ཁྱེད་ཀྱི་འབངས་མི་ཡེས་ར་ཨེལ་གྱི་ཞུ་བ་སྟེ། ཁོ་རྣམས་ཀྱིས་གནས་འདི་ཕྱོགས་སུ་བཏབ་པའི་སྨོན་ལམ་ལ་གསན་པར་མཛོད། ཁྱེད་ཀྱིས་ཉིད་ཀྱི་བཞུགས་གནས་ཏེ་ནམ་མཁའ་ནས་གསན་པར་མཛོད། ཡང་གསན་པ་ཙམ་གྱིས་སྡིག་པ་བསལ་བར་མཛོད་ཅིག 22 གལ་ཏེ་མི་ཞིག་གིས་རང་གི་ཁྱིམ་མཚེས་དང་འགལ་བའི་སྡིག་པ་བྱས་ཤིང་། གཞན་ཞིག་གིས་དེ་ལ་མནའ་འཁུར་དུ་འཇུག་པའི་ཕྱིར་མི་དེས་མཆོད་ཁང་འདིར་འོངས་ནས་ཁྱེད་ཀྱི་མཆོད་ཁྲིའི་མདུན་དུ་མནའ་སྐྱེལ་བའི་དུས་སུ། 23 ཁྱེད་ཀྱིས་ནམ་མཁའི་ཞིང་ཁམས་ནས་དེར་གསན་ཏེ་ཞབས་ཕྱི་རྣམས་ལ་ཁྲིམས་ཐག་གཅོད་པར་མཛོད། ངན་པར་ཉེས་ཆད་བཅད་ནས་ཁོའི་ཉེས་པ་ཁོ་རང་གི་མགོ་ལ་འབེབ་པར་མཛོད། ཡང་ཉེས་མེད་ལ་དག་འབུད་མཛད་དེ་ཁོའི་དྲང་བདེན་བཞིན་གསོལ་རས་གནང་རོགས། 24 ཡང་གལ་ཏེ་ཁྱེད་ཀྱི་འབངས་མི་ཡེས་ར་ཨེལ་གྱིས་ཁྱེད་ལ་ཉེས་པ་བསགས་ནས་དགྲའི་མདུན་དུ་ཕམ་ཡང་། ཕྱིས་སུ་ཁྱེད་ཀྱི་ཕྱོགས་སུ་སེམས་བསྒྱུར་ནས་ཁྱེད་ཀྱི་མཚན་ཁས་བླངས་ཏེ། མཆོད་ཁང་འདིར་ཁྱེད་ཀྱི་དྲུང་དུ་སྨོན་ལམ་འདེབས་ཤིང་འོ་དོད་འདོན་ན། 25 ཁྱེད་ཀྱིས་ནམ་མཁའ་ནས་དེར་གསན་པ་དང་ཉིད་ཀྱི་འབངས་མི་ཡེས་ར་ཨེལ་གྱི་སྡིག་པ་སེལ་ནས། ཁྱེད་ཀྱིས་ཁོ་རྣམས་དང་ཁོ་རྣམས་ཀྱི་ཕ་མེས་ལ་གནང་བའི་ཡུལ་དུ་ཕྱིར་འཁྲིད་པར་མཛོད་ཅིག 26 ཡང་ཁྱེད་ཀྱི་འབངས་མིས་ཁྱེད་ལ་ཉེས་པ་བསགས་པའི་རྐྱེན་གྱིས། ཁྱེད་ཀྱིས་ཁོ་རྣམས་ལ་ཉེས་ཆད་བཅད་དེ་ནམ་མཁའ་འགགས་ཤིང་ཆར་བ་མི་འབབ་པར་མཛད་པའི་ཚེ། གལ་སྲིད་དེ་དག་གིས་གནས་འདིར་གསོལ་བ་བཏབ་ནས་ཁྱེད་ཀྱི་མཚན་ཁས་བླངས་ཏེ་རང་གི་སྡིག་པ་སྤངས་ན། 27 ཁྱེད་ཀྱིས་ནམ་མཁའི་ཞིང་ཁམས་ནས་གསན་ཏེ། ཁྱེད་ཀྱི་ཞབས་ཕྱི་དང་ཉིད་ཀྱི་འབངས་མི་ཡེས་ར་ཨེལ་པའི་སྡིག་པར་གུ་ཡངས་མཛད་པ་དང་། ཁོ་རྣམས་ལ་བགྲོད་འོས་པའི་ལམ་དྲང་པོ་དེ་སྟོན་ཞིང་། ཁྱེད་ཀྱི་འབངས་མི་ལ་ས་སྐལ་དུ་གནང་བའི་གནས་སུ་ཆར་བ་འབབ་པར་མཛོད་ཅིག 28 གལ་ཏེ་ཡུལ་འདིར་མུ་གེའམ་རིམས་ནད་དམ། སྐམ་རླུང་། གཡའ་སྤུ། ཆ་ག་པ། ཨ་ཚག་ཚག་པ་བཅས་ཡོད་པའམ། ཡང་ན་དགྲ་བོས་ཡུལ་ལྗོངས་བསྐོར་ནས་བར་ཆད་དམ་ནད་ཡམས་ཅི་རིགས་འབྱུང་བའི་ཚེ། 29 ཁྱེད་ཀྱི་འབངས་མི་ཡེས་ར་ཨེལ་ལས་མི་གང་ཞིག་དང་ཡང་ན་ཀུན་གྱིས་རང་གི་ཆག་སྒོ་དང་དཀའ་སྡུག་ཤེས་ནས། མཆོད་ཁང་འདིའི་ཕྱོགས་སུ་ལག་པ་བརྐྱངས་ཏེ་གསོལ་བ་བཏབ་ནས་ཞུ་བ་ཕུལ་ན། 30 ཁྱེད་ཉིད་བཞུགས་སའི་ནམ་མཁའི་ཞིང་ཁམས་ནས་དེར་གསན་ཏེ་སྡིག་པ་བསལ་བར་མཛོད། ཁྱེད་ཀྱིས་མི་རེ་རེའི་སེམས་མཁྱེན་པས་ན་དེའི་སྤྱོད་ལམ་བཞིན་དུ་བསྒྲུབས་ནས་ལན་གནང་བར་མཛོད། ཅིའི་ཕྱིར་ཞེ་ན། ཁྱེད་ཉིད་གཅིག་པུས་འཇིག་རྟེན་མིའི་རིགས་ཀྱི་སེམས་པ་མཁྱེན་པའི་ཕྱིར་རོ། ། 31 ཁྱེད་ཀྱིས་ངེད་ཅག་གི་ཕ་མེས་ལ་གནང་བའི་ཡུལ་དུ་ཁོ་རྣམས་ཚེ་གང་པོར་ཁྱེད་ལ་གུས་ཤིང་འཇིགས་པ་དང་། ཁྱེད་ཀྱི་ལམ་ནང་འགྲུལ་བར་མཛོད། 32 ཡང་ཁྱེད་ཀྱི་འབངས་མི་ཡེས་ར་ཨེལ་ལ་མི་གཏོགས་པའི་ཕྱི་རོལ་པ་རྣམས་ཁྱེད་ཀྱི་མཚན་སྙན་དང་། ནུས་མཐུ་ལྡན་པའི་ཕྱག་དང་། ཕྱི་རུ་བརྐྱངས་པའི་དཔུང་པའི་རྐྱེན་གྱིས་རྒྱང་རིང་ནས་ཐོན་ཏེ། མཆོད་ཁང་འདིའི་ཕྱོགས་སུ་སྨོན་ལམ་བཏབ་ན། 33 ཁྱེད་ཀྱིས་ཉིད་ཀྱི་བཞུགས་གནས་ནམ་མཁའ་ནས་དེར་གསན་ཏེ། ཕྱི་རོལ་པ་དེས་ཁྱེད་ལ་ཅི་ཞུས་པ་ཐམས་ཅད་བསྒྲུབ་པར་མཛད་ཅིང་། ས་གཞིའི་སྟེང་གི་མི་ཐམས་ཅད་ཀྱིས་ཁྱེད་ཀྱི་མཚན་རྟོགས་ཤིང་། ཁྱེད་ཀྱི་འབངས་མི་ཡེས་ར་ཨེལ་བཞིན་དུ་ཁྱེད་ལ་གུས་ཤིང་འཇིགས་པ་དང་། ཡང་ངས་བཞེངས་པའི་མཆོད་ཁང་འདི་ནི་ཁྱེད་ཀྱི་མཚན་ལ་གཏོགས་པའི་བཞུགས་གནས་ཡིན་པ་ཤེས་པར་མཛོད། 34 ཡང་གལ་ཏེ་ཁྱེད་ཀྱི་འབངས་མི་ནི་ཁྱེད་ཀྱིས་མངགས་པའི་ལམ་དུ་དགྲ་བོར་དམག་འགྱེད་ནས། ཁྱེད་ཀྱིས་བདམས་པའི་གྲོང་ཁྱེར་འདིའི་ཕྱོགས་དང་། ངས་ཁྱེད་ཀྱི་མཚན་གྱི་ཕྱིར་བཞེངས་པའི་མཆོད་ཁང་འདིའི་ཕྱོགས་སུ་ཁྱེད་ལ་གསོལ་བ་བཏབ་ན། 35 ཁྱེད་ཀྱིས་ནམ་མཁའ་ནས་དེ་དག་གི་གསོལ་འདེབས་དང་འོ་དོད་ལ་གསན་ཏེ་ཁོ་རྣམས་རྒྱལ་བར་མཛོད་ཅིག 36 འཇིག་རྟེན་དུ་སྡིག་པ་མི་བྱེད་པ་སུ་ཡང་མེད་པས། གལ་ཏེ་ཁྱེད་ཀྱི་འབངས་མིས་ཁྱེད་ལ་སྡིག་པ་བྱས་པ་དང་། ཁྱེད་ཐུགས་ཁྲོས་ནས་དེ་དག་དགྲའི་ལག་ཏུ་གཏད་དེ། དགྲ་བོས་དེ་དག་ཡུལ་ཉེ་རིང་གང་དུ་བཙན་ཁྲིད་བྱས་ཤིང་། 37 དེ་དག་གིས་བཙན་ཁྲིད་བྱས་ནས་སོང་བའི་ཡུལ་དེར་བློ་ཁ་ཚུར་འཁོར་ནས། བཙན་ཁྲིད་བྱས་པའི་ཡུལ་དུ་འགྱོད་བཤགས་དང་བཅས་ཁྱེད་ལ་འདི་ལྟར། ངེད་ཅག་གིས་སྡིག་པ་བྱས་ཤིང་། ངེད་ཅག་གིས་ཉེས་པ་བཟོས་པ་དང་། ངེད་ཅག་གིས་ལས་ངན་པ་བྱས་པ་ཡིན་ཞེས་ཞུ་བ་ཕུལ་ནས་གསོལ་བ་འདེབས་པ་དང་། 38 ཡང་དེ་དག་བཙན་ཁྲིད་བྱས་ནས་སོང་བའི་ཡུལ་དུ་བློ་གཅིག་སེམས་གཅིག་གིས་ཁྱེད་ཀྱི་ཕྱོགས་སུ་འཁོར་ཞིང། རང་གི་ཡུལ་ཏེ་ཁྱེད་ཀྱིས་དེ་དག་གི་ཕ་མེས་ལ་གནང་བའི་ཡུལ་དང་། ཁྱེད་ཀྱིས་བདམས་པའི་གྲོང་ཁྱེར་དང་། ངས་ཁྱེད་ཀྱི་མཚན་གྱི་ཕྱིར་བཞེངས་པའི་མཆོད་ཁང་འདིའི་ཕྱོགས་སུ་སྨོན་ལམ་བཏབ་ན། 39 ཁྱེད་ཀྱིས་ཉིད་ཀྱི་བཞུགས་གནས་ཏེ་ནམ་མཁའ་ནས་དེ་དག་གི་གསོལ་འདེབས་དང་འོ་དོད་ལ་གསན་པ་དང་། དེ་དག་ལ་བདེན་ལུགས་གནང་ནས་ཁྱེད་ལ་ཉེས་པ་བསགས་པའི་མི་མང་གི་སྡིག་ཉེས་བསལ་བར་མཛོད་ཅིག 40 ཀྱེ་བདག་གི་དཀོན་མཆོག་ལགས། ད་ནི་ཁྱེད་ཀྱིས་སྤྱན་ཟུང་འབྱེད་པ་དང་། ཁྱེད་ཀྱི་སྙན་གྱིས་ཡུལ་འདིར་ཕུལ་བའི་གསོལ་འདེབས་ལ་གསན་པར་ཞུ། 41 ཀྱེ་དཀོན་མཆོག་ཡ་ཝཱེ་ལགས། ད་ནི་ཁྱེད་ཉིད་ཡར་བཞེང་བར་ཞུ། ཁྱེད་དང་ཉིད་ཀྱི་མཐུ་སྟོབས་ལྡན་པའི་ཞལ་ཆད་ཀྱི་ཤུར་སྒམ་ནི་ཁྱེད་ཉིད་སྐུ་ངལ་གསོ་བའི་བཞུགས་གནས་ལ་ཕེབས་སུ་གསོལ། ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱི་མཆོད་དཔོན་རྣམས་ཀྱིས་ཐར་པའི་གོས་གྱོན་ཞིང་། ཁྱེད་ཀྱི་འབངས་མི་དམ་པ་རྣམས་ཉིད་ཀྱི་བྱིན་རླབས་ཁྲོད་དགའ་ཞིང་སྤྲོ་བར་གྱུར་ཅིག 42 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་བྱུགས་པའི་མི་ཡི་ངོ་མ༌བཟློག ཉིད་ཀྱི་ཞབས་ཕྱི་དཱ་བིད་ལ་ཞལ་བཞེས་གནང་བའི་བྱམས་བརྩེ་ནི་ཁྱེད་ཀྱི་ཐུགས་སུ་དྲན་དུ་གསོལ་ཞེས་གསོལ་བ་བཏབ་བོ། །

ལེའུ་བདུན་པ།

མཆོད་པ་འབུལ་བ།

1 སོ་ལོ་མོན་གྱིས་གསོལ་བ་བཏབ་ཚར་མ་ཐག ནམ་མཁའ་ནས་མེ་བབས་ཏེ་སྦྱིན་སྲེག་དང་མཆོད་པ་རྣམས་ཡོངས་སུ་བསྲེགས་ཤིང་། དཀོན་མཆོག་ཡ་ཝཱེའི་གཟི་འོད་མཆོད་ཁང་དེར་ཁྱབ་པའོ། ། 2 དཀོན་མཆོག་ཡ་ཝཱེའི་གཟི་འོད་མཆོད་ཁང་དེར་ཁྱབ་པའི་སྟབས་ཀྱིས་མཆོད་དཔོན་རྣམས་དཀོན་མཆོག་ཡ་ཝཱེའི་མཆོད་ཁང་དུ་འགྲོ་མ་ནུས་སོ། ། 3 ཡེས་ར་ཨེལ་མི་ཚོགས་ཀྱིས་མེ་འབབ་པ་དང་དཀོན་མཆོག་ཡ་ཝཱེའི་གཟི་འོད་མཆོད་ཁང་སྟེང་དུ་བཞུགས་པ་མཐོང་བ་ཙམ་གྱིས། རྡོ་གཅལ་སྟེང་པུས་མོ་སར་བཙུགས་ནས་ཕྱག་བཙལ་ཏེ། དཀོན་མཆོག་ཡ་ཝཱེ་ལ་བསྙེན་བཀུར་དང་གཏང་རག་ཕུལ་ཏེ་ན་རེ། དཀོན་མཆོག་ཡ་ཝཱེ་ནི་བཟང་པོ་ཡིན་ལ། ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས་ཞེས་ཞུས་སོ། ། 4 རྒྱལ་པོ་དང་མི་ཐམས་ཅད་ཀྱིས་དཀོན་མཆོག་ཡ་ཝཱེའི་དྲུང་དུ་མཆོད་པ་ཕུལ། 5 རྒྱལ་པོ་སོ་ལོ་མོན་གྱིས་གླང་ཉིས་ཁྲི་ཉིས་སྟོང་དང་ར་ལུག་ཆིག་འབུམ་ཉིས་ཁྲི་དཀོན་མཆོག་གི་མཆོད་ཁང་དུ་མཆོད་པར་ཕུལ། དེ་བཞིན་རྒྱལ་པོ་དང་མི་ཐམས་ཅད་ཀྱིས་དཀོན་མཆོག་གི་མཆོད་ཁང་བསྔོ་བའི་མཛད་སྒོ་སྤེལ། 6 ཡང་མཆོད་དཔོན་རྣམས་རང་རང་གི་ལས་གནས་སྟེང་ལངས་བསྡད་པ་དང་། ལེ་ཝི་པ་རྣམས་ཀྱང་སྔར་དཱ་བིད་ཀྱིས་དཀོན་མཆོག་ཡ་ཝཱེ་ལ་བསྟོད་དབྱངས་འབུལ་བར་བཟོས་པའི་རོལ་ཆས་རྣམས་ཏེ། ཁོ་རྣམས་བརྒྱུད་ནས་དཀོན་མཆོག་ཡ་ཝཱེའི་བྱམས་བརྩེ་རྒྱུན་ནས་རྒྱུན་དུ་གནས་ཞེས་དཀོན་མཆོག་ཡ་ཝཱེ་ལ་གཏང་རག་འབུལ་བའི་དུས་སུ་བཀོལ་བ་རྣམས་ཐོགས་ནས་ལངས་བསྡད་པ་དང་། མཆོད་དཔོན་རྣམས་ཀྱིས་མི་ཚོགས་ཀྱི་མདུན་དུ་རྒྱ་གླིང་བུས་པ་དང་། ཡེས་ར་ཨེལ་པ་ཐམས་ཅད་ལངས་ནས་བསྡད། 7 སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་མདུན་གྱི་ར་སྐོར་གྱི་དཀྱིལ་དབུས་དེ་དམ་པར་མཛད་ནས། སྦྱིན་སྲེག་དང་ཞི་བདེའི་མཆོད་པ་རྣམས་ཀྱི་ཚིལ་དེར་ཕུལ། ཅིའི་ཕྱིར་ཞེ་ན། སོ་ལོ་མོན་གྱིས་བཟོས་པའི་ལི་ཡི་མཆོད་ཁྲིའི་སྟེང་དུ་སྦྱིན་སྲེག་དང་འབྲུ་རིགས་ཀྱི་མཆོད་པ། མཆོད་པའི་ཚིལ་རྣམས་མ་ཤོང་བས་སོ། ། 8 སྐབས་དེར། སོ་ལོ་མོན་གྱིས་ཉིན་བདུན་ལ་དུས་ཆེན་བཏང་བ་དང་། ཧ་མཱད་ནས་ཨེ་ཅིབ་གཙང་པོ་བར་གྱི་ཡེས་ར་ཨེལ་པ་ཐམས་ཅད་ཀྱང་ཁོང་དང་མཉམ་དུ་ཚོགས་རྒྱ་ཆེན་པོ་ཞིག་གྲུབ། 9 ཁོ་རྣམས་ཀྱིས་མཆོད་ཁྲི་བསྔོ་བའི་མཛད་སྒོ་ཉིན་བདུན་ལ་སྤེལ་ཞིང་དུས་ཆེན་ཉིན་བདུན་ལ་བཏང་བ་དང་། ཉིན་བརྒྱད་པར་འདུ་འཛོམས་དམ་ནན་བསྡུས་སོ། ། 10 ཟླ་བདུན་པའི་ཚེས་ཉེར་གསུམ་ཉིན་རྒྱལ་པོས་མི་རྣམས་རང་རང་གི་ཡུལ་ལ་འགྲོ་རུ་བཅུག ཁོ་རྣམས་ཀྱིས་དཀོན་མཆོག་ཡ་ཝཱེས་དཱ་བིད་དང་། སོ་ལོ་མོན་དང་། ཉིད་ཀྱི་འབངས་མི་ཡེས་ར་ཨེལ་བཅས་ལ་གནང་བའི་ཐུགས་རྗེ་མཇལ་བས་སེམས་པ་དགའ་ཞིང་སྤྲོ་བར་གྱུར་ཏོ། །

དཀོན་མཆོག་སོ་ལོ་མོན་ལ་མངོན་པར་གྱུར་པ།

11 དེ་ལྟར་སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་དང་རྒྱལ་པོའི་ཕོ་བྲང་བཞེངས་ནས་ཚར་བ་དང་། དཀོན་མཆོག་ཡ་ཝཱེའི་མཆོད་ཁང་གི་ནང་དང་ཡང་ན་སོ་ལོ་མོན་གྱི་ཕོ་བྲང་ནང་དུ་ཁོང་གི་སེམས་སུ་ཅི་ལྟར་བྱེད་འདོད་པ་བཞིན་ཐམས་ཅད་ལེགས་འགྲུབ་བྱུང་བ་རེད། 12 མཚན་མོའི་དུས་སུ་དཀོན་མཆོག་ཡ་ཝཱེ་ཁོང་ཉིད་སོ་ལོ་མོན་ལ་མངོན་པར་གྱུར་ནས་འདི་སྐད་དུ། བདག་གིས་ཁྱོད་ཀྱི་སྨོན་ལམ་ལ་མཉན་ནས་རང་གི་ཆེད་དུ་གནས་འདི་མཆོད་པ་འབུལ་ཡུལ་དུ་བདམས་པ་ཡིན། 13 གལ་ཏེ་བདག་གིས་གནམ་བཀག་ནས་ཆར་བ་མི་འབབ་པ་དང་། ཡང་ན་ཆ་ག་པ་ལ་ཡུལ་འདིའི་ལོ་ཏོག་ཁྱུར་མིད་གཏོང་བའི་བཀའ་འགོད་པ། ཡང་ན་བདག་གིས་རང་གི་འབངས་མིའི་ཁྲོད་དུ་རིམས་ནད་གཏོང་བ་བཅས་བྱས་ན། 14 གལ་ཏེ་བདག་གི་མིང་གིས་འབོད་པའི་འབངས་མི་འདིས་ཁེངས་སྐྱུང་གིས་གསོལ་བ་འདེབས་པ་དང་། བདག་གི་ངོ་གདོང་འཚོལ་ཞིང་སྤྱོད་ངན་ཀུན་ལས་ལོག་འོངས་ན། བདག་གིས་ནམ་མཁའ་ནས་མཉན་ཏེ་ཁོ་རྣམས་ཀྱི་སྡིག་པ་བསལ་ཞིང་ཁོ་རྣམས་ཀྱི་ཡུལ་ཁམས་གསོ་བར་བྱ། 15 ད་ནི་བདག་གིས་མིག་ཟུང་འབྱེད་ཅིང་རྣ་བས་གནས་འདི་ནས་བཏབ་པའི་སྨོན་ལམ་ལ་མཉན་པར་བྱའོ། ། 16 ད་ནི་ངའི་མིང་མཆོད་ཁང་འདིའི་ནང་གཏན་དུ་གནས་པའི་ཕྱིར་དུ། བདག་གིས་མཆོད་ཁང་འདི་བདམས་ཤིང་དམ་པར་བྱས་པ་ཡིན་ལ། བདག་གི་མིག་དང་སེམས་གཉིས་ཀྱང་དུས་རྟག་ཏུ་འདིར་གནས་པར་འགྱུར་རོ། ། 17 ཡང་ཁྱོད་ལ་མཚོན་ན། ཇི་སྟེ་ཁྱོད་ཀྱིས་རང་གི་ཕ་དཱ་བིད་ཀྱིས་ཇི་ལྟར་བྱས་པ་བཞིན་ངའི་མདུན་དུ་སྤྱད་པ་སྤྱོད་ཅིང་། བདག་གིས་ཁྱོད་ལ་གནང་བའི་བཀའ་ཐམས་ཅད་བསྲུང་བ་དང་། བདག་གི་སྒྲིག་ཁྲིམས་དང་སྲོལ་ཡིག་རྣམས་དམ་པོར་བརྩིས་ན། 18 བདག་གིས་ཁྱོད་ཀྱི་ཕ་དཱ་བིད་ལ་བཞག་པའི་ཞལ་ཆད་དེ། ཁྱོད་ཀྱི་བུ་རྒྱུད་ལས་རྒྱལ་པོར་བསྡད་དེ་ཡེས་ར་ཨེལ་ལ་དབང་སྒྱུར་མཁན་ནམ་ཡང་རྒྱུན་ཆད་པར་མི་འགྱུར་ཞེས་སྨྲས་པ་བཞིན་དུ། བདག་གིས་ཁྱོད་ཀྱི་རྒྱལ་སྲིད་བརྟན་པོར་མཛད་ངེས། 19 ཡིན་ནའང་གལ་ཏེ་ཁྱོད་རྣམས་བདག་དང་བྲལ་ནས། བདག་གིས་ཁྱོད་རྣམས་ཀྱི་མདུན་དུ་བཞག་པའི་སྒྲིག་ཁྲིམས་དང་བཀའ་རྒྱ་རྣམས་སྤངས་ཏེ། ཕར་སོང་ནས་ལྷ་གཞན་དག་ལ་ཞབས་ཕྱི་བྱས་ཏེ་ཕྱག་བཙལ་ན། 20 བདག་གིས་ཡེས་ར་ཨེལ་པ་རྣམས་ལ་གནང་བའི་ཡུལ་ལས་ཁོ་ཚོ་རྩ་ནས་འདོན་པར་མ་ཟད། བདག་གིས་རང་གི་མིང་གི་ཕྱིར་དམ་པར་བྱས་པའི་མཆོད་ཁང་འདི་ཡང་རང་གི་མིག་མདུན་ནས་དོར་ཏེ། མཆོད་ཁང་འདི་ནི་མི་ཀུན་གྱི་ཁྲོད་དུ་གད་མོའི་གནས་དང་འཕྱ་སྨོད་བྱེད་ཡུལ་དུ་བསྒྱུར་ངེས་ཡིན། 21 མཆོད་ཁང་འདི་ནི་གཟི་བརྗིད་ལྡན་པ་ཞིག་ཡིན་ནའང་། མ་འོངས་པ་ན་འདིར་བརྒྱུད་ནས་འགྲོ་བའི་མི་རྣམས་ཧ་ལས་ཏེ་འདི་ལྟར། དཀོན་མཆོག་ཡ་ཝཱེས་ཡུལ་ཁམས་འདི་དང་མཆོད་ཁང་འདི་ལ་འདི་བཞིན་མཛད་དོན་ཅི་ཡིན་ནམ་ཞེས་སྨྲ་བ་དང་། 22 མི་རྣམས་ཀྱིས་དེའི་ལན་དུ། ཡུལ་འདིའི་མི་རྣམས་ཀྱིས་རང་གི་ཕ་མེས་ཀྱི་དཀོན་མཆོག་ཡ་ཝཱེ་སྟེ། ཁོ་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་འོང་མཁན་དཀོན་མཆོག་སྤངས་ནས། ལྷ་གཞན་དག་ལ་བརྟེན་ཞིང་དེ་དག་ལ་ཕྱག་བཙལ་ཏེ་ཞབས་ཕྱི་བྱས་པས། དཀོན་མཆོག་ཡ་ཝཱེས་དེ་རྣམས་ཀྱི་སྟེང་དུ་ཆག་སྒོ་འདི་ཐམས་ཅད་ཕབ་པ་ཡིན་ཞེས་སྨྲ་བར་འགྱུར་ཞེས་གསུངས་སོ། །

ལེའུ་བརྒྱད་པ།

སོ་ལོ་མོན་གྱི་མཛད་རྗེས།

1 སོ་ལོ་མོན་གྱིས་བགྲང་བྱ་ཉི་ཤུའི་རིང་ལ་དཀོན་མཆོག་ཡ་ཝཱེའི་མཆོད་ཁང་དང་རང་གི་ཕོ་བྲང་བཞེངས་ཟིན་པའི་མཐར། 2 སོ་ལོ་མོན་གྱིས་ཧི་རཱམ་བྱ་བས་ཁོང་ལ་ཕུལ་བའི་གྲོང་ཁྱེར་རྣམས་བསྐྱར་འཛུགས་བྱས་ནས། ཡེས་ར་ཨེལ་པ་རྣམས་དེ་རུ་གནས་སུ་བཅུག 3 དེ་ནས་སོ་ལོ་མོན་ནི་ཧ་མཱད་ཙོ་བཱ་རུ་སོང་ནས་ས་དེ་བླངས་པ་དང་། 4 ཡང་དབེན་སྟོང་གི་ཐད་མོར་དང་། ཁོང་གིས་ཧ་མཱད་དུ་བསྐྲུན་པའི་བང་མཛོད་ཀྱི་གྲོང་ཁྱེར་ཐམས་ཅད་བརྩིགས། 5 ཡང་ཁོང་གིས་པེད་ཧོ་རོན་གོང་མ་དང་པེད་ཧོ་རོན་ཞོལ་མ་གཉིས་ཀ་བརྩིགས་ནས་དེ་རྣམས་ལྕགས་རི་དང་རྒྱ་སྒོ་དང་། སྒོ་གཏན་བཅས་དང་ལྡན་པའི་འགོག་སྲུང་གྲོང་ཁྱེར་དུ་གྱུར་པ་ཡིན། 6 ཡང་པཱ་ཨ་ལད་དང་སོ་ལོ་མོན་ལ་གཏོགས་པའི་བང་མཛོད་ཀྱི་གྲོང་ཁྱེར་རྣམས་དང་། ཤིང་རྟ་འཇོག་སའི་གྲོང་ཁྱེར་རྣམས་དང་། སྐྱ་དམག་བཅའ་སྡོད་བྱེད་སའི་གྲོང་ཁྱེར་རྣམས་དང་། སོ་ལོ་མོན་གྱིས་ཡེ་རུ་སཱ་ལེམ་དང་། ལེ་པཱ་ནོན་དང་། རང་གི་དབང་འོག་གི་ཡུལ་ཀུན་ནས་གང་དང་གང་བརྩིག་འདོད་པ་ཐམས་ཅད་བརྩིགས་པའོ། ། 7 ཡེས་ར་ཨེལ་པ་མིན་པའི་ཧེད་པ་དང་། ཨེ་མོར་པ་དང་། ཕེ་རེ་ཟི་པ་དང་། ཧེ་བི་པ་དང་། ཡེ་བུ་སི་པ་བཅས་ལས་ལུས་པའི་མི་རྣམས་ལ་མཚོན་ན། 8 དེ་དག་གི་བུ་རྒྱུད་རྣམས་སྔར་བཞིན་ཡུལ་དེར་ལུས་ཤིང་། ཡེས་ར་ཨེལ་པ་རྣམས་ཀྱིས་དེ་རྣམས་རྩ་མེད་དུ་མ་བཏང་ངོ་། །སོ་ལོ་མོན་གྱིས་དེ་རྣམས་བསྡུས་ནས་དེ་རིང་ཉིན་མོའི་བར་དུ་སྡུག་ལས་ཀྱི་གཡོག་ལ་བཀོལ་བ་ཡིན་ནོ། ། 9 སོ་ལོ་མོན་གྱིས་ཡེས་ར་ཨེལ་པ་རྣམས་འབའ་ཞིག་རང་གི་ལས་ཀའི་ཕྱིར་དུ་གཡོག་ལ་མ་བཀོལ་བར། དེ་རྣམས་ཁོང་གི་དམག་མི་དང་། དམག་དཔོན་དང་། ཤིང་རྟ་དང་སྐྱ་དམག་གི་འགོ་དཔོན་དུ་བསྐོས། 10 རྒྱལ་པོ་སོ་ལོ་མོན་ལ་ལས་བཟོ་པ་རྣམས་ལ་ལྟ་སྐུལ་བྱེད་མཁན་འགོ་དཔོན་ཉིས་བརྒྱ་ལྔ་བཅུ་ཡོད་པ་ཡིན། 11 སོ་ལོ་མོན་གྱིས་ཕཱར་ཨོལ་གྱི་སྲས་མོ་*དེ་ནི་དཱ་བིད་ཀྱི་གྲོང་ཁྱེར་ནས་བཏོན་ཏེ། མོའི་ཆེད་དུ་བརྩིགས་པའི་ཕོ་བྲང་གི་ནང་དུ་ཁྲིད། གང་ལ་ཞེ་ན། སོ་ལོ་མོན་ན་རེ། ངའི་ཆུང་མ་ནི་ཡེས་ར་ཨེལ་གྱི་རྒྱལ་པོ་དཱ་བིད་ཀྱི་ཕོ་བྲང་དུ་སྡོད་མི་རུང་སྟེ། དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་སླེབས་པའི་གནས་དེ་ནི་དམ་པ་ཡིན་པས་སོ་ཞེས་སྨྲས་སོ། ། 12 སྐབས་དེར། སོ་ལོ་མོན་གྱིས་བར་ཁྱམས་ཀྱི་མདུན་དུ་བཞེངས་པའི་དཀོན་མཆོག་ཡ་ཝཱེའི་མཆོད་ཁྲིའི་སྟེང་དཀོན་མཆོག་ཡ་ཝཱེ་ལ་སྦྱིན་སྲེག་གི་མཆོད་པ་རྣམས་ཕུལ་ཏེ། 13 ཡང་མོ་ཤེའི་བསྒོས་པ་བཞིན་དུ་ངལ་གསོ་བའི་ཉིན་དང་། ཚེས་གཅིག་དང་། ལོ་རེའི་དམིགས་བསལ་གྱི་དུས་ཆེན་གསུམ་སྟེ། སྐྱུར་མེད་བག་ལེབ་ཀྱི་དུས་ཆེན་དང་། བདུན་ཕྲག་རྣམས་ཀྱི་དུས་ཆེན་དང་། སྤྱིལ་བུའི་དུས་ཆེན་བཅས་ལ་ཉིན་རེར་འབུལ་འོས་པའི་མཆོད་པ་ཕུལ་ཏོ། ། 14 ཡང་ཁོང་གིས་ཡབ་དཱ་བིད་ཀྱིས་གཏན་ལ་ཁེལ་བ་བཞིན་དུ། མཆོད་དཔོན་རྣམས་ལ་ཞབས་ཏོག་སྒྲུབ་པའི་ལས་རེས་མཛད་པ་དང་། ལེ་ཝི་པ་རྣམས་མངགས་ནས་རང་རང་གི་ལས་འགན་སྒྲུབ་པ་དང་ཡ་ཝཱེ་ལ་བསྟོད་བསྔགས་བརྗོད་ཅིང་། མཆོད་དཔོན་དག་གི་མདུན་དུ་ཉིན་རེར་བྱེད་དགོས་པའི་ལས་ཁག་བཞིན་ཞབས་ཏོག་སྒྲུབ་ཏུ་བཅུག ཡང་སྒོ་སྲུང་རྣམས་མངགས་ནས་རང་རང་གི་ལས་རེས་བཞིན་དུ་རྒྱ་སྒོ་རེ་རེ་སྲུང་བར་བཅུག གང་ལ་ཞེ་ན། དེ་ནི་དཀོན་མཆོག་གི་སྐྱེས་བུ་དཱ་བིད་ཀྱིས་བསྩལ་བའི་བཀའ་ཡིན་པས་སོ། ། 15 རྒྱལ་པོས་མཆོད་དཔོན་དང་ལེ་ཝི་པ་རྣམས་ལ་བསྒོས་པའི་ལས་དོན་གང་དང་གང་ཡིན་ཡང་། དཀོར་མཛོད་དང་འབྲེལ་བའི་ལས་དོན་ཡིན་ནའང་ཁོ་རྣམས་བཀའ་ལས་མ་གཡོལ་ཏོ། ། 16 དེ་ལྟར་དཀོན་མཆོག་ཡ་ཝཱེའི་མཆོད་ཁང་གི་རྨང་གཞི་བཏིངས་པའི་ཉིན་ནས་དེ་འགྲུབ་པའི་བར་དུ། སོ་ལོ་མོན་གྱི་བཟོ་ལས་མཐའ་དག་བདེ་བླག་ངང་བྱས་པས། དཀོན་མཆོག་ཡ་ཝཱེའི་མཆོད་ཁང་ཡོངས་སུ་འགྲུབ་པའོ། ། 17 དེ་ནས་སོ་ལོ་མོན་ནི་ཨེ་དོམ་ཡུལ་དུ་རྒྱ་མཚོའི་ཉེ་འགྲམ་ལ་ཡོད་པའི་ཨེ་ཙི་ཡོན་གེ་བེར་དང་ཨེ་ལོད་དུ་ཕྱིན་ཅིང་། 18 ཧི་རཱམ་གྱིས་རང་གི་བློན་འཁོར་མངགས་ནས་ཁོང་ལ་གྲུ་གཟིངས་དང་མཚོ་འགྲུལ་ལ་གོམས་པའི་ཞབས་ཕྱི་རྣམས་བརྫངས་ནས། དེ་དག་སོ་ལོ་མོན་གྱི་ཞབས་ཕྱི་དང་མཉམ་དུ་ཨོ་ཕིར་ལ་སོང་སྟེ། དེར་གསེར་གྱི་རྡོ་ཚད་བཞི་བརྒྱ་ལྔ་བཅུ་ཐོབ་པ་རྒྱལ་པོ་སོ་ལོ་མོན་གྱི་དྲུང་དུ་དྲངས་སོ། །

ལེའུ་དགུ་པ།

ཤེ་བཱ་ཡི་རྒྱལ་མོ་སོ་ལོ་མོན་ལ་མཇལ་དུ་འོངས་པ།

1 དེ་ནས་ཤེ་བཱ་ཡི་རྒྱལ་མོས་སོ་ལོ་མོན་གྱི་སྙན་གྲགས་ཐོས་ནས། དཀའ་གནད་ཀྱིས་སོ་ལོ་མོན་ལ་ཚོད་བགམ་བྱེད་དགོས་བསམས་ནས་ཡེ་རུ་སཱ་ལེམ་དུ་འོངས། མོར་རྗེས་འབྲང་མང་པོ་ཡོད་པ་དང་། ཡང་བསུང་རྫས་དང་། གསེར་མང་པོ་དང་། རིན་པོ་ཆེ་རྣམས་རྔ་མོང་ལ་བཀལ་ནས་འོངས་པ་དང་། མོ་རང་སོ་ལོ་མོན་ཡོད་སར་སླེབས་ཏེ་སེམས་སུ་ཅི་ཡོད་པ་ཐམས་ཅད་ཁོང་ལ་སྨྲས། 2 སོ་ལོ་མོན་གྱིས་མོའི་དྲི་བ་ཐམས་ཅད་ལ་ལན་བཏབ་ཅིང་། ཁོང་གིས་དོན་མི་རྟོགས་པ་དང་ལན་འདེབས་མི་ནུས་པ་གཅིག་ཀྱང་མེད་དོ། ། 3 ཤེ་བཱ་ཡི་རྒྱལ་མོས་སོ་ལོ་མོན་གྱི་ཤེས་རབ་དང་ཁོང་གིས་བཞེངས་པའི་ཕོ་བྲང་དང་། 4 ཁོང་གི་གསོལ་ལྕོག་སྟེང་གི་ཁ་ཟས་དང་། བློན་པོ་རྣམས་ཀྱི་བཞུགས་གྲལ་དང་། ཞབས་ཕྱི་རྣམས་ཀྱི་ཞབས་ཏོག་དང་དེ་དག་གི་གྱོན་གོས་དང་། ཆང་གཉེར་བློན་ཆེན་དང་དེ་དག་གི་གྱོན་གོས་དང་། སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་དུ་ཕུལ་བའི་སྦྱིན་སྲེག་བཅས་མཐོང་བ་དང་ཤིན་ཏུ་ངོ་མཚར་བར་གྱུར། 5 དེ་ནས་མོས་རྒྱལ་པོ་ལ། ངས་རང་གི་ཡུལ་དུ་ཐོས་པའི་ཁྱེད་ཀྱི་མཛད་པ་དང་ཁྱེད་ཀྱི་ཤེས་རབ་ཐད་ཀྱི་གཏམ་ནི་ཐམས་ཅད་བདེན་འདུག 6 ང་རང་སྔོན་ཆད་གཏམ་དེ་དག་ལ་ཡིད་མ་ཆེས། འོན་ཀྱང་ང་འདིར་སླེབས་ནས་དངོས་སུ་མཐོང་བས། ད་གཟོད་ཁྱེད་ཀྱི་ཤེས་རབ་རླབས་ཆེ་ཞིང་མི་ཡིས་སྨྲས་པ་ནི་དེའི་ཕྱེད་ཀ་ཙམ་ལ་ཡང་སླེབས་མེད་པ་རྟོགས་བྱུང་། ཁྱེད་རང་མཇལ་བ་ནི་ཁྱེད་ཀྱི་སྙན་གྲགས་ཐོས་པ་ལས་དངོས་གནས་ལྷག་པའོ། ། 7 ཁྱེད་ཀྱི་འཁོར་གཡོག་རྣམས་བདེའོ། །ཁྱེད་ཀྱི་བློན་པོ་རྣམས་བདེའོ། །ཅི་ལ་ཞེ་ན། ཁོ་རྣམས་དུས་རྒྱུན་དུ་ཁྱེད་ཀྱི་དྲུང་དུ་ལངས་བསྡད་ནས་ཁྱེད་ཀྱི་ཤེས་རབ་ལ་མཉན་ཐུབ་པའོ། ། 8 ཁྱེད་ཀྱི་དཀོན་མཆོག་ཡ་ཝཱེ་ནི་བསྟོད་བསྔགས་བརྗོད་འོས་པ་ཡིན་ཏེ། ཁོང་ཁྱེད་ལ་མཉེས་པས་ཁྱེད་རང་ཁོང་གི་རྒྱལ་ཁྲིར་བཀོད་ཅིང་། ཁྱེད་ནི་ཡ་ཝཱེ་སྟེ་ཁྱེད་ཀྱི་དཀོན་མཆོག་གི་ཕྱིར་དུ་རྒྱལ་པོར་བསྐོས། ཁྱེད་ཀྱི་དཀོན་མཆོག་གིས་ཡེས་ར་ཨེལ་པ་རྣམས་ལ་བྱམས་ཤིང་ཁོ་རྣམས་རྒྱུན་ནས་རྒྱུན་དུ་བརྟན་པོར་མཛད་པའི་ཕྱིར་དུ། དྲང་གཞག་དང་དྲང་བདེན་སྐྱོང་བར་ཁྱེད་རང་དེ་དག་གི་རྒྱལ་པོར་བསྐོས་པ་ཡིན་ཞེས་བརྗོད་ནས། 9 ཤེ་བཱ་ཡི་རྒྱལ་མོས་རྒྱལ་པོ་སོ་ལོ་མོན་ལ་གསེར་རྡོ་ཚད་བརྒྱ་དང་ཉི་ཤུ་དང་། བྲོ་སྨན་མོད་པོ་དང་རིན་པོ་ཆེ་མང་པོ་ཕུལ། ཤེ་བཱ་ཡི་རྒྱལ་མོས་རྒྱལ་པོ་སོ་ལོ་མོན་ལ་ཕུལ་བའི་བྲོ་སྨན་སྤུས་ལེགས་དེ་འདྲ་སྔར་ཡོད་མ་མྱོང་བ་ཞིག་ཡིན་ནོ། ། 10 ཧི་རཱམ་དང་སོ་ལོ་མོན་གྱི་ཞབས་ཕྱི་དག་གིས་ཨོ་ཕིར་ནས་གསེར་དང་། ཙན་དན་གྱི་གདུང་མ་དང་། རིན་པོ་ཆེ་རྣམས་དྲངས་འོངས་པ་དང་། 11 རྒྱལ་པོས་ཙན་དན་ཤིང་གིས་དཀོན་མཆོག་ཡ་ཝཱེའི་མཆོད་ཁང་དང་རྒྱལ་པོའི་ཕོ་བྲང་གི་ཕྱིར་དུ་ཐེམ་སྐས་ལས་པ་དང་། ཡང་མགུར་ལེན་མཁན་རྣམས་ཀྱི་ཕྱིར་པི་ཝང་དང་རྒྱུད་མངས་བཟོ་རུ་བཅུག་སྟེ། དེ་ལྟ་བུ་རྣམས་སྔར་ཡ་ཧུ་དཱ་ཡུལ་དུ་མཐོང་མྱོང་བ་མེད་དོ། ། 12 རྒྱལ་པོ་སོ་ལོ་མོན་གྱིས་ཤེ་བཱ་ཡི་རྒྱལ་མོས་ཁོང་ལ་ཅི་ཕུལ་བ་བཞིན་དུ་ཕྱིར་ཕྱག་རྟེན་ཕུལ་ཞིང་། ཡང་དེའི་ཁར་རྒྱལ་མོའི་འདོད་པ་བཞིན་ཅི་དང་ཅི་ཞུས་པ་ཐམས་ཅད་མོ་ལ་ཕུལ་ནས། རྒྱལ་མོ་འཁོར་དང་བཅས་པ་ཕྱིར་རང་ཡུལ་དུ་ལོག་གོ །

སོ་ལོ་མོན་གྱི་རྒྱུ་ནོར།

13 ཡང་རྒྱལ་པོ་སོ་ལོ་མོན་ལ་ལོ་རེར་ཐོབ་པའི་གསེར་གྱི་ལྗིད་ཚད་ནི་རྡོ་ཚད་དྲུག་བརྒྱ་དང་དྲུག་ཅུ་རེ་དྲུག་ཡིན་ལ། 14 གཞན་ཡང་ཚོང་པ་དང་ཚོང་འགྲིམ་པ་དག་གིས་ཕུལ་བ་དང་། ཨ་རབ་ཡུལ་གྱི་རྒྱལ་པོ་རྣམས་དང་རང་རྒྱལ་གྱི་སྤྱི་དཔོན་རྣམས་ཀྱིས་ཀྱང་སོ་ལོ་མོན་ལ་གསེར་དངུལ་ཕུལ་བ་ཡིན། 15 རྒྱལ་པོ་སོ་ལོ་མོན་གྱིས་གསེར་བརྡུངས་མས་ཕུབ་ཆེན་ཉིས་བརྒྱ་བཟོས་ཤིང་། ཕུབ་ཆེན་རེ་ལ་གསེར་སྲང་དྲུག་བརྒྱ་རེ་སོང་། 16 ཡང་གསེར་བརྡུངས་མས་ཕུབ་ཆུང་སུམ་བརྒྱ་བཟོས་ཤིང་། ཕུབ་ཆུང་རེ་ལ་གསེར་སྲང་སུམ་བརྒྱ་རེ་སོང་། རྒྱལ་པོས་ཕུབ་དེ་དག་ནི་ལེ་པཱ་ནོན་གླིང་གའི་ཕོ་བྲང་དུ་བཞག 17 རྒྱལ་པོས་བ་སོས་བཞུགས་ཁྲི་ཆེན་པོ་ཞིག་བཟོས་ནས་དེ་གསེར་བཙོ་མས་གཡོགས། 18 བཞུགས་ཁྲི་དེ་ལ་ཐེམ་སྐས་དྲུག་ཡོད་ཅིང་། གསེར་གྱི་ཞབས་སྟེགས་ཤིག་ཁྲི་ལ་སྦྱར་ཏེ་ཡོད། ཡང་བཞུགས་སའི་ཕྱོགས་གཉིས་སུ་ལག་སྐྱོར་ཡོད་ལ། ལག་སྐྱོར་རེའི་འགྲམ་དུ་སེང་གེ་རེ་ལངས་ཡོད་དོ། ། 19 ཡང་ཐེམ་སྐས་རིམ་པ་དྲུག་པོའི་གཡས་ཕྱོགས་སུ་སེང་གེ་དྲུག་དང་། གཡོན་ཕྱོགས་སུ་སེང་གེ་དྲུག་བཅས་སེང་གེ་བཅུ་གཉིས་ཡོད་པ་ཡིན། དེ་འདྲ་བ་ཞིག་རྒྱལ་ཁམས་གང་དུ་ཡང་མ་བཟོས་སོ། ། 20 ཡང་རྒྱལ་པོ་སོ་ལོ་མོན་གྱི་སྐྱོགས་ཐམས་ཅད་གསེར་གྱིས་བཟོས་པ་དང་། ལེ་པཱ་ནོན་གླིང་གའི་ཕོ་བྲང་ནང་གི་ཡོ་བྱད་མཐའ་དག་གསེར་བཙོ་མས་བཟོས་པ་ཡིན། སོ་ལོ་མོན་གྱི་སྐུ་རིང་དུ་དངུལ་ལ་རིན་ཐང་ཅི་ཡང་མེད་དོ། ། 21 གང་ལ་ཞེ་ན། རྒྱལ་པོའི་གྲུ་གཟིངས་རྣམས་ཧི་རཱམ་གྱི་ཞབས་ཕྱི་དག་དང་ལྷན་དུ་ཐཱར་ཞིས་ལ་འགྲོ་བ་དང་། ཐཱར་ཞིས་ལ་ཕྱིན་པའི་གྲུ་གཟིངས་རྣམས་ལོ་གསུམ་རེའི་ནང་དུ་གསེར་དང་། དངུལ་དང་། བ་སོ་དང་། སྤྲེའུ་དང་། རྨ་བྱ་བཅས་བཀལ་ནས་ཐེངས་གཅིག་ལ་ཕྱིར་སླེབས་པ་ཡིན། 22 རྒྱལ་པོ་སོ་ལོ་མོན་གྱི་འབྱོར་བ་དང་ཤེས་རབ་ནི་ས་གཞིའི་རྒྱལ་པོ་ཐམས་ཅད་ལས་བརྒལ་བ་ཡིན། 23 དཀོན་མཆོག་གིས་སོ་ལོ་མོན་ལ་གནང་བའི་ཤེས་རབ་ཐོས་པའི་ཕྱིར་དུ། ས་གཞིའི་རྒྱལ་པོ་ཐམས་ཅད་ཁོང་གི་ཞལ་མཇལ་དུ་བསྙེགས་པ་ཡིན། 24 དེ་དག་རེ་རེས་ཁྱེར་འོངས་པའི་ཕྱག་རྟེན་ལ་དངུལ་ཆས་དང་གསེར་ཆས། གྱོན་གོས། མཚོན་ཆ། བསུང་རྫས། རྟ། དྲེལ་བཅས་ཡོད་ཅིང་། ལོ་ནས་ལོ་ལ་གྲངས་མང་པོ་ཡོད་པ་ཡིན། 25 སོ་ལོ་མོན་ལ་རྟ་ར་བཞི་སྟོང་གི་རྟ་དང་ཤིང་རྟ་ཡོད་པ་དང་། ད་དུང་བཞོན་རྟ་ཆིག་ཁྲི་ཉིས་སྟོང་ཡོད་ལ། ཁོང་གིས་དེ་རྣམས་ཤིང་རྟའི་གྲོང་ཁྱེར་དང་ཡེ་རུ་སཱ་ལེམ་དུ་རྒྱལ་པོ་བཞུགས་སར་བཞག 26 སོ་ལོ་མོན་གྱིས་ཕི་རཱད་ཆུ་བོ་ནས་ཕེ་ལེ་ཤེད་མི་རིགས་ཀྱི་ཡུལ་དང་། དེ་ནས་ཨེ་ཅིབ་ཡུལ་གྱི་ས་མཚམས་བར་དུ་རྒྱལ་པོ་ཐམས་ཅད་ལ་དབང་སྒྱུར་ཏོ། ། 27 རྒྱལ་པོས་ཡེ་རུ་སཱ་ལེམ་ལ་དངུལ་ནི་རྡོ་བཞིན་དང་། ཐང་ཤིང་ནི་རི་ཀླུང་དུ་སྐྱེས་པའི་འོ་སེ་ཤིང་ལྟར་མོད་པར་མཛད། 28 མི་རྣམས་ཀྱིས་ཨེ་ཅིབ་དང་ཡུལ་སོ་སོ་ནས་སོ་ལོ་མོན་གྱི་ཕྱིར་རྟ་རྣམས་དྲངས་པའོ། །

སོ་ལོ་མོན་ཚེ་ལས་འདས་པ།

29 སོ་ལོ་མོན་གྱི་མཛད་རྗེས་གཞན་རྣམས་འགོ་ནས་མཇུག་བར་དུ་ལུང་སྟོན་པ་ནཱ་ཐན་གྱི་གསུང་འབུམ་དང་། ཞི་ལོ་པ་ཨ་ཧི་ཡཱ་ཡི་ལུང་བསྟན་དང་། མངོན་ཤེས་པ་ཨིད་དོ་ཡིས་ནེ་བཱད་ཀྱི་བུ་ཡེ་རོབ་ཨམ་གྱི་སྐོར་གླེང་བའི་མངོན་པའི་མདོ་བཅས་སུ་བཀོད་ཡོད་པ་མ་ཡིན་ནམ། 30 སོ་ལོ་མོན་གྱིས་ཡེ་རུ་སཱ་ལེམ་དུ་ཡེས་ར་ཨེལ་ཡོངས་ལ་ལོ་བཞི་བཅུའི་རིང་རྒྱལ་སྲིད་བསྐྱངས། 31 སོ་ལོ་མོན་ནི་ཉིད་ཀྱི་ཕ་མེས་དང་མཉམ་དུ་གཟིམས་ནས། ཁོང་གི་ཡབ་དཱ་བིད་ཀྱི་གྲོང་ཁྱེར་དུ་དུར་ལ་སྦས། དེ་ནས་ཁོང་གི་སྲས་རེ་ཧབ་ཨམ་ཁོང་གི་ཚབ་ཏུ་རྒྱལ་པོར་གྱུར་ཏོ། །

ལེའུ་བཅུ་པ།

ཡེས་ར་ཨེལ་གྱི་ཚོ་པ་ཁག་གིས་ངོ་ལོག་བྱས་པ།

1 དེ་ནས་རེ་ཧབ་ཨམ་ནི་སི་ཀེམ་དུ་ཕྱིན། ཅིའི་ཕྱིར་ཞེ་ན། ཡེས་ར་ཨེལ་པ་ཐམས་ཅད་ཁོང་རྒྱལ་པོར་བསྐོ་བའི་ཆེད་དུ་སི་ཀེམ་དུ་ཕྱིན་པ་རེད། 2 སྐབས་དེར་ནེ་བཱད་ཀྱི་བུ་ཡེ་རོབ་ཨམ་ནི་སྔར་སོ་ལོ་མོན་གྱི་དྲུང་ནས་ཨེ་ཅིབ་ཡུལ་དུ་བྲོས་སོང་སྟེ་གནས་དེར་བསྡད་ཡོད་པ་དང་། ཁོས་འཕྲིན་དེ་ཐོས་པ་དང་ཨེ་ཅིབ་ཡུལ་ནས་ཕྱིར་ལོག 3 དེ་ནས་ཡེས་ར་ཨེལ་པས་མི་མངགས་ཏེ་ཁོ་རང་བོས་པ་ལ། ཁོ་དང་ཡེས་ར་ཨེལ་པ་ཐམས་ཅད་རེ་ཧབ་ཨམ་གྱི་དྲུང་དུ་འོངས་ནས་ཁོང་ལ་ན་རེ། 4 ཁྱེད་ཀྱི་ཡབ་ཀྱིས་ངེད་ཅག་ལ་གཉའ་ཤིང་ཤིན་ཏུ་ལྕི་མོ་བཀལ་བྱུང་། ད་ལྟ་ཁྱེད་ཀྱིས་ཉིད་ཀྱི་ཡབ་ཀྱིས་ངེད་ཅག་ལ་བཀལ་བའི་ངལ་ལས་དང་གཉའ་ཤིང་ལྕི་མོ་ཇེ་ཡང་དུ་གཏོང་བར་མཛོད་ཅིག དེ་ནས་ངེད་ཅག་གིས་ཁྱེད་ལ་ཞབས་ཕྱི་བསྒྲུབ་པར་བྱ་ཞེས་ཞུས་པ་དང་། 5 རེ་ཧབ་ཨམ་གྱིས་དེ་དག་ལ་ན་རེ། ཉིན་གསུམ་འགོར་རྗེས་ངའི་རྩར་ཕྱིར་ལོག་ཤོག་ཅེས་སྨྲས་པས། མི་རྣམས་སོང་ངོ་། ། 6 རྒྱལ་པོ་རེ་ཧབ་ཨམ་གྱིས་རང་གི་ཡབ་སོ་ལོ་མོན་བཞུགས་པའི་དུས་སུ་ཁོང་གི་དྲུང་དུ་ཞབས་ཕྱི་སྒྲུབ་མཁན་རྒན་པ་ཚོ་དང་བགྲོས་ནས་དེ་དག་ལ་ན་རེ། ངས་མི་རྣམས་ལ་ལན་འདེབས་པར་ཁྱེད་རྣམ་པར་དགོངས་འཆར་ཅི་ཡོད་ཅེས་དྲིས་པའི་ལན་དུ། 7 དེ་དག་གིས་ཁོང་ལ་འདི་ལྟར། གལ་ཏེ་རྒྱལ་པོ་ཁྱེད་ཀྱིས་མི་འདི་རྣམས་དྲིན་གྱིས་བསྐྱངས་ཏེ་ཁོ་རྣམས་དགའ་རུ་བཅུག་ནས་གཏམ་བཟང་པོ་སྨྲས་ན། དེ་ཚོ་རྒྱུན་ནས་རྒྱུན་དུ་ཁྱེད་ཀྱི་ཞབས་ཕྱི་བྱེད་པར་འགྱུར་ཞེས་ཞུས་མོད། 8 འོན་ཀྱང་རྒྱལ་པོས་རྒན་པ་ཚོའི་བསམ་འཆར་དེ་དང་དུ་མ་བླངས་པར། ཁོང་དང་མཉམ་དུ་ནར་སོན་ཞིང་ཁོང་གི་དྲུང་དུ་ཞབས་ཕྱི་སྒྲུབ་པའི་གཞོན་ནུ་དག་དང་བགྲོས་ནས། 9 དེ་དག་ལ་ན་རེ། མི་འདི་རྣམས་ཀྱིས་བདག་ལ་འདི་ལྟར། ཁྱེད་ཀྱི་ཡབ་ཀྱིས་ངེད་ཅག་ལ་བཀལ་བའི་གཉའ་ཤིང་ལྕི་མོ་དེ་ཇེ་ཡང་དུ་གཏོང་བར་མཛོད་ཅིག་ཅེས་ཞུས་པས། ངས་མི་འདི་རྣམས་ལ་ལན་འདེབས་པར་ཁྱོད་རྣམས་ལ་བསམ་ཚུལ་ཅི་ཡོད་ཅེས་དྲིས་པར། 10 ཁོང་དང་མཉམ་དུ་ནར་སོན་པའི་གཞོན་ནུ་དག་གིས་ཁོང་ལ་འདི་ལྟར། མི་འདི་རྣམས་ཀྱིས་རྒྱལ་པོ་ཁྱེད་ལ། ཁྱེད་ཀྱི་ཡབ་ཀྱིས་ངེད་ཅག་ལ་གཉའ་ཤིང་ཤིན་ཏུ་ལྕི་མོ་བཀལ་བྱུང་། ད་ལྟ་ཁྱེད་ཀྱིས་དེ་ཇེ་ཡང་དུ་གཏོང་བར་མཛོད་ཅེས་ཞུས་པར། ཁྱེད་ཀྱིས་ཁོ་རྣམས་ལ་འདི་ལྟར། ངའི་ཡབ་ཀྱི་རྐེད་པ་ལས་ངའི་མཐེབ་ཆུང་སྦོམ་པོ་ཡིན་པས། 11 ངའི་ཡབ་ཀྱིས་ཁྱོད་ཚོར་གཉའ་ཤིང་ལྕི་མོ་བཀལ་བ་དང་། བདག་གིས་ཁྱོད་ཚོར་དེ་ལས་ལྕི་བའི་གཉའ་ཤིང་འགེལ་ངེས། ངའི་ཡབ་ཀྱིས་ཁྱོད་ཚོར་རྟ་ལྕག་གིས་གཞུས་པ་དང་། ངས་ཁྱོད་ཚོར་སྡིག་པ་ར་ཙ་ཅན་གྱི་རྟ་ལྕག་གིས་གཞུ་བར་བྱ་ཞེས་ལན་ཐོབས་ཤིག་ཅེས་སྨྲས་སོ། ། 12 ཡང་རེ་ཧབ་ཨམ་གྱིས་ཉིན་གསུམ་པར་ངའི་རྩར་ཕྱིར་ལོག་ཤོག་ཅེས་བསྒོས་པ་ལྟར་དུ། ཡེ་རོབ་ཨམ་དང་མི་ཐམས་ཅད་ཉིན་གསུམ་པར་རྒྱལ་པོའི་དྲུང་དུ་འོངས་པ་ལ། 13 རྒྱལ་པོ་རེ་ཧབ་ཨམ་གྱིས་དེ་དག་ལ་ལན་རྩུབ་པོ་མཛད་དེ། ཁོང་གིས་རྒན་པ་དག་གི་གཏམ་ལ་མ་མཉན་པར། 14 གཞོན་ནུ་དག་གི་གྲོས་བཞིན་དུ་དེ་དག་ལ་ན་རེ། ངས་ཡབ་ཀྱིས་ཁྱོད་ཚོར་གཉའ་ཤིང་ལྕི་མོ་བཀལ་བ་དང་། བདག་གིས་ཁྱོད་ཚོར་དེ་ལས་ལྕི་བའི་གཉའ་ཤིང་འགེལ་ངེས། ངའི་ཡབ་ཀྱིས་ཁྱོད་ཚོར་རྟ་ལྕག་གིས་གཞུས་པ་དང་། ངས་ཁྱོད་ཚོར་སྡིག་པ་ར་ཙ་ཅན་གྱི་རྟ་ལྕག་གིས་གཞུ་བར་བྱ་ཞེས་སྨྲས་སོ། ། 15 རྒྱལ་པོས་མི་རྣམས་ཀྱི་ཞུ་བར་མ་གསན་པ་སྟེ། ཅིའི་ཕྱིར་ཞེ་ན། དཀོན་མཆོག་ཡ་ཝཱེས་ཞི་ལོ་པ་ཨ་ཧི་ཡཱའི་ངག་བརྒྱུད་ནས་ནེ་བཱད་ཀྱི་བུ་ཡེ་རོབ་ཨམ་ལ་གསུངས་པའི་བཀའ་དེ་འགྲུབ་པའི་ཕྱིར་དུ། དོན་དེ་ནི་དཀོན་མཆོག་ནས་བྱུང་བ་ཡིན་ནོ། ། 16 དེར་ཡེས་ར་ཨེལ་པ་རྣམས་ཀྱིས་རྒྱལ་པོས་ཁོ་རྣམས་ཀྱི་ཞུ་བར་མི་གསན་པ་མཐོང་བས། རྒྱལ་པོ་ལ་ལན་བཟློགས་ཏེ་འདི་ལྟར། ངེད་རྣམས་ལ་དཱ་བིད་ལས་སྐལ་ཅི་ཡོད། ངེད་རྣམས་ལ་ཡེ་སེ་ཡི་བུ་ལས་ནོར་སྐལ་ཅི་ཡང་མེད། ཀྱེ་ཡེས་ར་ཨེལ་པ་རྣམས། རང་རང་གི་ཁྱིམ་དུ་ལོག་ཅིག ཀྱེ་དཱ་བིད་ལགས། ད་ནི་རང་གི་ཁྱིམ་ལ་བདག་སྐྱོང་གྱིས་ཤིག་ཅེས་སྨྲས་ནས་ཡེས་ར་ཨེལ་པ་ཐམས་ཅད་རང་རང་གི་ཁྱིམ་དུ་ལོག 17 རེ་ཧབ་ཨམ་ནི་སྔར་བཞིན་ཡ་ཧུ་དཱའི་གྲོང་ཁྱེར་དག་ཏུ་སྡོད་པའི་ཡེས་ར་ཨེལ་པ་རྣམས་ཀྱི་རྒྱལ་པོར་བསྡད། 18 ཡང་རེ་ཧབ་ཨམ་གྱིས་སྡུག་ལས་རྒྱག་པའི་བྲན་གཡོག་རྣམས་ལ་ལྟ་སྐུལ་བྱེད་པའི་ཧ་དོ་རམ་མངགས་ནས་སོང་བ་དང་། ཡེས་ར་ཨེལ་པ་རྣམས་ཀྱིས་དེ་རྡོ་རུབ་བཏང་ནས་བསད། དེར་རྒྱལ་པོ་རེ་ཧབ་ཨམ་ནི་རྟབ་རྟབ་པོར་ཤིང་རྟར་བསྡད་ནས་ཡེ་རུ་སཱ་ལེམ་དུ་བྲོས། 19 དེ་བཞིན་ཡེས་ར་ཨེལ་པ་རྣམས་ཀྱིས་དེ་རིང་གི་བར་དུ་དཱ་བིད་ཚང་ལ་ངོ་ལོག་བྱས་པའོ། །

ལེའུ་བཅུ་གཅིག་པ།

1 དེ་ནས་རེ་ཧབ་ཨམ་ཕྱིར་ཡེ་རུ་སཱ་ལེམ་དུ་ལོག་ནས་ཡ་ཧུ་དཱ་དང་པེན་ཡཱ་མེན་གྱི་ཁྱིམ་རྒྱུད་བསྡུས་པ་སྟེ། བསྡོམས་པས་མི་ཆིག་འབུམ་བརྒྱད་ཁྲི་ཡོད་པ་ཐམས་ཅད་དམག་མི་དཔའ་རྩལ་ཅན་ཡིན་ལ། ཡེས་ར་ཨེལ་དང་འཐབ་ནས་རྒྱལ་སྲིད་ཕྱིར་བླངས་ཏེ་རང་ལ་འཐོབ་པའི་ཕྱིར་རོ། ། 2 ཡིན་ཡང་དཀོན་མཆོག་གི་སྐྱེས་བུ་ཤེ་མ་ཡཱ་ལ་དཀོན་མཆོག་ཡ་ཝཱེའི་བཀའ་བྱུང་ནས་འདི་སྐད་དུ། 3 ཁྱོད་སོང་ནས་སོ་ལོ་མོན་གྱི་སྲས་ཏེ་ཡ་ཧུ་དཱའི་རྒྱལ་པོ་རེ་ཧབ་ཨམ་དང་། ཡ་ཧུ་དཱ་དང་པེན་ཡཱ་མེན་དུ་སྡོད་པའི་ཡེས་ར་ཨེལ་པ་ཐམས་ཅད་ལ་འདི་ལྟར་སྨྲོས་ཤིག 4 ཡ་ཝཱེས་འདི་སྐད་དུ། ཁྱོད་ཚོ་ཡར་སོང་ནས་རང་གི་སྤུན་ཟླ་དང་དམག་རྒྱག་མི་རུང་། དོན་འདི་ནི་བདག་ལས་བྱུང་བ་ཡིན་པས། ཁྱོད་རྣམས་རང་རང་གི་ཁྱིམ་དུ་ལོག་ཅིག་གསུངས་ཞེས་སྨྲོས་ཤིག་ཅེས་གསུངས་པ་དང་། དེ་ཚོས་དཀོན་མཆོག་ཡ་ཝཱེའི་བཀའ་ལ་མཉན་ཏེ་ཡེ་རོབ་ཨམ་ལ་འཐབ་ཏུ་མ་སོང་ངོ་། །

རེ་ཧབ་ཨམ་གྱིས་མཁར་རྣམས་བརྩིགས་པ།

5 རེ་ཧབ་ཨམ་ཁོང་ཉིད་ཡེ་རུ་སཱ་ལེམ་དུ་བཞུགས་ཤིང་ཡ་ཧུ་དཱ་ཡུལ་དུ་འགོག་སྲུང་གྲོང་ཁྱེར་མང་པོ་བརྩིགས་པ་སྟེ། 6 ཁོང་གིས་པེད་ལེ་ཧེམ་དང་ཨེ་ཏམ་དང་། ཐེ་ཀོ་ཨ་དང་། 7 པེད་ཚུར་དང་། སོ་ཀོ་དང་། ཨ་དུལ་ལཱམ་དང་། 8 གཱད་དང་། མཱ་རེ་ཤ་དང་། ཟིབ་དང་། 9 ཨ་དོ་རཱ་ཡིམ་དང་། ལཱ་ཀི་སི་དང་། ཨ་ཟེ་ཀཱ་དང་། 10 ཚོར་ཨ་དང་། ཨ་ཡཱ་ལོན་དང་། ཧེབ་རོན་བཅས་བརྩིགས་ཏེ། དེ་ཐམས་ཅད་ནི་ཡ་ཧུ་དཱ་དང་པེན་ཡཱ་མེན་གྱི་འགོག་སྲུང་གྲོང་ཁྱེར་ཡིན་ནོ། ། 11 ཡང་རེ་ཧབ་ཨམ་གྱིས་འགོག་སྲུང་གྲོང་ཁྱེར་དེ་རྣམས་བརྟན་པོར་བྱས་ཤིང་། དེ་དག་གི་ནང་དུ་དམག་དཔོན་བཞག་པ་དང་། རྒྱགས་ཆས་དང་སྣུམ། རྒུན་ཆང་བཅས་གྲ་སྒྲིག་བྱས་པ་རེད། 12 གྲོང་ཁྱེར་སོ་སོའི་ནང་དུ་ཕུབ་ཆེན་དང་མདུང་གྲ་སྒྲིག་བྱས་ནས་གྲོང་ཁྱེར་རབ་ཏུ་བརྟན་པོར་བྱས། དེ་བཞིན་ཡ་ཧུ་དཱ་དང་པེན་ཡཱ་མེན་གཉིས་ལ་ཁོང་གིས་དབང་སྒྱུར་བའོ། །

རེ་ཧབ་ཨམ་གྱི་ཁྱིམ་གཞིས།

13 ཡེས་ར་ཨེལ་ཡོངས་ཀྱི་མཆོད་དཔོན་དང་ལེ་ཝི་པ་རྣམས་ཡུལ་སོ་སོ་ནས་རེ་ཧབ་ཨམ་གྱི་ཕྱོགས་སུ་འོངས་པ་དང་། 14 ཡེ་རོབ་ཨམ་དང་དེའི་བུ་རྣམས་ཀྱིས་ལེ་ཝི་པ་རྣམས་ལ་དཀོན་མཆོག་ཡ་ཝཱེའི་དྲུང་དུ་མཆོད་དཔོན་གྱི་ཞབས་ཏོག་བྱེད་དུ་མ་བཅུག་པར་ཕྱིར་བཏོན་པས། དེ་དག་གིས་རང་གི་རྩྭ་ར་དང་ནོར་སྐལ་སྤངས་ཏེ་ཡ་ཧུ་དཱ་དང་ཡེ་རུ་སཱ་ལེམ་དུ་འོངས། 15 ཡེ་རོབ་ཨམ་གྱིས་མཐོ་གླིང་དང་། ར་ཕོའི་རྟེན་དང་། ཁོས་བཟོས་པའི་བ་ཕྲུག་རྣམས་ཀྱི་ཕྱིར་མཆོད་དཔོན་བཞག་པ་དང་། 16 ཡེས་ར་ཨེལ་གྱི་ཚོ་པ་ཁག་ལས་སེམས་བསམ་པས་ཡེས་ར་ཨེལ་གྱི་དཀོན་མཆོག་ཡ་ཝཱེ་བཙལ་འདོད་པ་རྣམས་ནི། ལེ་ཝི་པའི་རྗེས་སུ་འབྲངས་ནས་ཡེ་རུ་སཱ་ལེམ་དུ་ཡ་ཝཱེ་སྟེ་རང་གི་ཕ་མེས་ཀྱི་དཀོན་མཆོག་ལ་མཆོད་པ་འབུལ་དུ་འོངས། 17 དེ་བཞིན་ཁོ་རྣམས་ཀྱིས་ཡ་ཧུ་དཱའི་རྒྱལ་སྲིད་ཤུགས་ཆེ་རུ་བཏང་ཞིང་། སོ་ལོ་མོན་གྱི་སྲས་རེ་ཧབ་ཨམ་ལོ་གསུམ་གྱི་རིང་ལ་ཤིན་ཏུ་དར་བར་བྱས། ཅིའི་ཕྱིར་ཞེ་ན། ལོ་གསུམ་པོ་དེའི་རིང་ལ་ཁོ་རྣམས་དཱ་བིད་དང་སོ་ལོ་མོན་གྱི་ལམ་དུ་འབྲངས་སོ། །

18 རེ་ཧབ་ཨམ་གྱིས་དཱ་བིད་ཀྱི་སྲས་ཡེ་རི་མོད་ཀྱི་སྲས་མོ་མཱ་ཧ་ལད་བྱ་བ་ཁབ་ཏུ་བཞེས། ཡང་མོ་ནི་ཡེ་སེ་ཡི་སྲས་ཨེ་ལི་ཨབ་ཀྱི་སྲས་མོ་ཨ་བི་ཧ་ཡིལ་གྱི་སྲས་མོ་ཡིན་ནོ། ། 19 མཱ་ཧ་ལད་ལས་རེ་ཧབ་ཨམ་ལ་སྲས་འགའ་ཞིག་འཁྲུངས་པ་ནི། ཡེ་ཨུ་སི་དང་། ཤེ་མར་ཡཱ་དང་། ཟཱ་ཧམ་བཅས་སོ། ། 20 དེའི་རྗེས་སུ་རེ་ཧབ་ཨམ་གྱིས་ཡང་ཨབ་ཤ་ལོམ་གྱི་བུ་མོ་མ་ཨ་ཀཱ་བླངས་པ་དང་། དེ་ལས་ཁོང་ལ་སྲས་ཨ་བི་ཡཱ་དང་། ཨད་ཐ་ཨི་དང་། ཟི་ཟཱ་དང་། ཤེ་ལོ་མིད་བཅས་འཁྲུངས། 21 རེ་ཧབ་ཨམ་ལ་ཆུང་མ་བཅོ་བརྒྱད་དང་ཆུན་མ་དྲུག་ཅུ་ཡོད་དེ། དེ་རྣམས་ལས་སྲས་ཉེར་བརྒྱད་དང་སྲས་མོ་དྲུག་ཅུ་འཁྲུངས། ཁོང་གིས་ཨབ་ཤ་ལོམ་གྱི་སྲས་མོ་མ་ཨ་ཀཱ་ནི་ཆུང་མ་དང་ཆུན་མ་གཞན་རྣམས་ལས་གཅེས་སུ་བཟུང་པ་ཡིན། 22 རེ་ཧབ་ཨམ་གྱིས་མ་ཨ་ཀཱའི་སྲས་ཨ་བི་ཡཱ་བྱ་བ་དེ་རྒྱལ་ཁྲིར་འགོད་འདོད་པས། དེ་ཁོའི་སྤུན་རྣམས་ཀྱི་འགོ་དཔོན་བྱེད་ཆེད་རྒྱལ་སྲས་སུ་བཞག་ནས། 23 རེ་ཧབ་ཨམ་གྱིས་ཤེས་རབ་ལྡན་པའི་སྒོ་ནས་རང་གི་སྲས་རྣམས་ཡ་ཧུ་དཱ་དང་པེན་ཡཱ་མེན་གྱི་འགོག་སྲུང་གྲོང་ཁྱེར་སོ་སོར་བཞག་ནས། དེ་དག་ལ་རྒྱགས་ཆས་མོད་པོ་བཏང་ཞིང་ཆུང་མའང་མང་པོ་བླངས་པའོ། །

ལེའུ་བཅུ་གཉིས་པ།

ཨེ་ཅིབ་ཀྱི་རྒྱལ་པོ་ཤི་ཤག་གིས་ཡ་ཧུ་དཱ་ལ་དམག་དྲངས་པ།

1 རེ་ཧབ་ཨམ་གྱི་རྒྱལ་སྲིད་བརྟན་པོར་གྱུར་ཅིང་དར་བའི་ཚེ་ཁོང་གིས་དཀོན་མཆོག་ཡ་ཝཱེའི་བཀའ་ཁྲིམས་སྤངས་ཏེ། ཡེས་ར་ཨེལ་པ་ཐམས་ཅད་ཀྱང་ཁོང་གི་རྗེས་སུ་འབྲངས། 2 རྒྱལ་པོ་རེ་ཧབ་ཨམ་གྱི་སྲིད་ལོ་ལྔ་པར། ཨེ་ཅིབ་ཀྱི་རྒྱལ་པོ་ཤི་ཤག་གིས་ཡེ་རུ་སཱ་ལེམ་ལ་དམག་དྲངས། གང་ལ་ཞེ་ན། དེ་དག་གིས་དཀོན་མཆོག་ཡ་ཝཱེ་ལ་ཉེས་པ་བསགས་པས་སོ། ། 3 ཤི་ཤག་གིས་ཤིང་རྟ་ཆིག་སྟོང་ཉིས་བརྒྱ་དང་སྐྱ་དམག་ཁྲི་དྲུག་ཁྲིད་འོངས་པ་དང་། ད་དུང་ཁོ་དང་མཉམ་དུ་ཨེ་ཅིབ་ནས་ཐོན་པའི་ལེབ་ཡཱ་པ་དང་། སུག་ཀི་པ་དང་། གུ་ཤ་པའི་མི་ནི་བགྲང་གིས་མི་ལང་བ་ཡོད་ལ། 4 ཁོས་ཡ་ཧུ་དཱའི་མངའ་ཁོངས་ཀྱི་འགོག་སྲུང་གྲོང་ཁྱེར་རྣམས་བླངས་ཏེ་ཡེ་རུ་སཱ་ལེམ་དུ་འོངས། 5 དུས་དེར་ཡ་ཧུ་དཱའི་འགོ་དཔོན་རྣམས་ཤི་ཤག་གི་རྐྱེན་གྱིས་ཡེ་རུ་སཱ་ལེམ་དུ་འདུས་པ་དང་། ལུང་སྟོན་པ་ཤེ་མ་ཡཱ་ཁོང་ཉིད་རེ་ཧབ་ཨམ་དང་འགོ་དཔོན་རྣམས་ལ་འཕྲད་དུ་འོངས་ཏེ་ཁོ་རྣམས་ལ་ན་རེ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཚོས་བདག་སྤངས་པས་བདག་གིས་ཀྱང་ཁྱོད་ཚོ་སྤངས་ཏེ་ཤི་ཤག་གི་ལག་ཏུ་སྤྲད་པ་ཡིན་གསུངས་ཞེས་གསུངས་པ་ལ། 6 ཡེས་ར་ཨེལ་གྱི་འགོ་དཔོན་རྣམས་དང་རྒྱལ་པོས་ཁེངས་སྐྱུང་གིས་ན་རེ། དཀོན་མཆོག་ཡ་ཝཱེ་ནི་དྲང་བདེན་ཡིན་ནོ་ཞེས་ཞུས་སོ། ། 7 ཡང་དཀོན་མཆོག་ཡ་ཝཱེས་དེ་དག་གིས་ཁེངས་སྐྱུང་བྱེད་པ་གཟིགས་ནས་ཤེ་མ་ཡཱ་ལ་དཀོན་མཆོག་ཡ་ཝཱེའི་བཀའ་བྱུང་ནས་འདི་སྐད་དུ། དེ་དག་གིས་ཁེངས་སྐྱུང་བྱས་པས་ངས་དེ་དག་མེད་པར་མི་བྱ་བར་གནས་སྐབས་ཙམ་ལ་སྐྱོབ་པར་བྱ། ངས་ཤི་ཤག་བརྒྱུད་ནས་རང་གི་ཁོང་ཁྲོ་ཡེ་རུ་སཱ་ལེམ་གྱི་སྟེང་དུ་མི་འབེབ་བོ། ། 8 འོན་ཀྱང་དེ་ཚོས་ང་ལ་ཞབས་ཕྱི་སྒྲུབ་པ་དང་སའི་རྒྱལ་པོ་རྣམས་ལ་གཡོག་བྱེད་པའི་དབྱེ་བ་རྟོགས་པའི་ཆེད་དུ། ངས་དེ་དག་ཤི་ཤག་གི་བྲན་གཡོག་ཏུ་བསྒྱུར་བར་བྱ་ཞེས་གསུངས། 9 ཨེ་ཅིབ་ཀྱི་རྒྱལ་པོ་ཤི་ཤག་གིས་ཡེ་རུ་སཱ་ལེམ་ལ་དམག་བརྒྱབ་ནས། དཀོན་མཆོག་ཡ་ཝཱེའི་མཆོད་ཁང་དང་རྒྱལ་པོའི་ཕོ་བྲང་ནང་གི་རིན་པོ་ཆེ་ཐམས་ཅད་བཅོམས་ནས་ཁྱེར་བ་དང་། སོ་ལོ་མོན་གྱིས་བཟོས་པའི་གསེར་གྱི་ཕུབ་རྣམས་ཀྱང་ཕྲོགས་ནས་ཁྱེར། 10 དེ་ནས་རྒྱལ་པོ་རེ་ཧབ་ཨམ་གྱིས་གསེར་ཕུབ་ཀྱི་ཚབ་ཏུ་ལི་ཡི་ཕུབ་བཟོས་ནས། རྒྱལ་པོའི་ཕོ་བྲང་གི་སྒོ་སྲུང་འགོ་དཔོན་ལག་ཏུ་གཏད་དེ་བཞག 11 ཐེངས་རེར་རྒྱལ་པོ་དཀོན་མཆོག་ཡ་ཝཱེའི་མཆོད་ཁང་དུ་འགྲོ་དུས་སུ། སྐུ་སྲུང་པ་རྣམས་འོངས་ནས་ཕུབ་དེ་དག་འཁྱེར་ཞིང་། ཕྱིས་སུ་སླར་སྐུ་སྲུང་པའི་ཁང་པར་འཇོག་པ་ཡིན། 12 རྒྱལ་པོས་ཁེངས་སྐྱུང་བྱས་པས་དཀོན་མཆོག་ཡ་ཝཱེའི་ཐུགས་ཁྲོ་ཞི་བར་གྱུར་ནས་ཁོང་རྩ་མེད་དུ་མ་མཛད་དེ། ཡ་ཧུ་དཱའི་ནང་དུ་ད་དུང་དོན་བཟང་པོ་ཡོད་པ་ཡིན་ནོ། །

13 རྒྱལ་པོ་རེ་ཧབ་ཨམ་ནི་ཡེ་རུ་སཱ་ལེམ་དུ་རིམ་བཞིན་དར་ཞིང་མུ་མཐུད་དུ་རྒྱལ་པོར་བཞུགས། ཁོང་རྒྱལ་པོར་བཞུགས་དུས་སུ་དགུང་ལོ་བཞི་བཅུ་ཞེ་གཅིག་ཡིན་པ་དང་། དཀོན་མཆོག་ཡ་ཝཱེས་ཉིད་ཀྱི་མཚན་འཇོག་པའི་དོན་དུ་ཡེས་ར་ཨེལ་གྱི་ཚོ་པ་ཁག་ནས་བདམས་པའི་གྲོང་ཁྱེར་ཡེ་རུ་སཱ་ལེམ་དུ་ལོ་བཅུ་བདུན་རིང་ལ་རྒྱལ་སྲིད་བསྐྱངས། ཁོང་གི་ཡུམ་ནི་ཨམ་མོན་པ་ནཱ་མཱ་བྱ་བ་དེ་ཡིན་ནོ། ། 14 རེ་ཧབ་ཨམ་གྱིས་སེམས་གཏིང་ནས་དཀོན་མཆོག་ཡ་ཝཱེ་མ་བཙལ་བས་བྱ་བ་ངན་པ་སྤྱད་པ་རེད། 15 རེ་ཧབ་ཨམ་གྱི་མཛད་རྗེས་རྣམས་འགོ་ནས་མཇུག་བར་དུ་ལུང་སྟོན་པ་ཤེ་མ་ཡཱ་དང་། མངོན་ཤེས་པ་ཨིད་དོའི་གསུང་འབུམ་ནང་དུ་བཀོད་ཡོད་པ་མ་ཡིན་ནམ། རེ་ཧབ་ཨམ་དང་ཡེ་རོབ་ཨམ་གཉིས་ནི་ནམ་རྒྱུན་དམག་བརྒྱབ་པ་ཡིན། 16 རེ་ཧབ་ཨམ་ནི་རང་གི་ཕ་མེས་དང་མཉམ་དུ་གཟིམས་ནས་དཱ་བིད་ཀྱི་གྲོང་ཁྱེར་དུ་དུར་ལ་སྦས། ཁོང་གི་སྲས་ཨ་བི་ཡཱ་ཁོང་གི་ཚབ་ཏུ་རྒྱལ་པོར་གྱུར་ཏོ། །

ལེའུ་བཅུ་གསུམ་པ།

ཨ་བི་ཡཱ་རྒྱལ་པོར་བཞུགས་པ།

1 རྒྱལ་པོ་ཡེ་རོབ་ཨམ་གྱིས་རྒྱལ་སྲིད་བསྐྱངས་པའི་ལོ་བཅོ་བརྒྱད་པར། ཨ་བི་ཡཱ་ནི་ཡ་ཧུ་དཱའི་རྒྱལ་པོར་བཞུགས། 2 ཁོང་གིས་ཡེ་རུ་སཱ་ལེམ་དུ་ལོ་གསུམ་ལ་རྒྱལ་སྲིད་བསྐྱངས་པ་དང་། ཁོང་གི་ཡུམ་ནི་གིབ་ཨ་པ་ཨུ་རི་ཨེལ་གྱི་སྲས་མོ་མི་ཀ་ཡཱ་བྱ་བ་དེ་ཡིན། ཨ་བི་ཡཱ་དང་ཡེ་རོབ་ཨམ་གཉིས་ཀྱི་བར་ལ་རྒྱུན་དུ་དམག་འཁྲུག་བྱུང་། 3 ཐེངས་ཤིག་ལ་ཨ་བི་ཡཱས་དམག་མི་དཔའ་རྩལ་ཅན་འབུམ་བཞི་ཁྲིད་ནས་གཡུལ་འགྱེད་རྩིས་བྱས་ཤིང་། ཡེ་རོབ་ཨམ་གྱིས་ཀྱང་དམག་མི་དཔའ་རྩལ་ཅན་འབུམ་བརྒྱད་ཁྲིད་དེ་དམག་བཀྲམས་ནས་ཨ་བི་ཡཱ་ལ་རྒོལ། 4 དེ་ནས་ཨ་བི་ཡཱ་ཡིས་ཨེ་ཕཱར་ཡིམ་གྱི་ཚེ་མཱ་ར་ཡིམ་རི་མགོར་ལངས་བསྡད་ནས་ན་རེ། ཡེ་རོབ་ཨམ་ཁྱོད་དང་ཡེས་ར་ཨེལ་པ་ཀུན་གྱིས་ང་ལ་ཉོན་དང་། 5 ཡེས་ར་ཨེལ་གྱི་དཀོན་མཆོག་ཡ་ཝཱེས་ལན་ཚྭའི་*ཞལ་ཆད་མཛད་དེ། ཡེས་ར་ཨེལ་གྱི་རྒྱལ་སྲིད་དེ་རྒྱུན་ནས་རྒྱུན་དུ་དཱ་བིད་དང་ཁོང་གི་བུ་རྒྱུད་རྣམས་ལ་གནང་བ་ནི་ཁྱོད་ཚོས་མི་ཤེས་སམ། 6 འོན་ཀྱང་དཱ་བིད་ཀྱི་སྲས་སོ་ལོ་མོན་གྱི་ཞབས་ཕྱི་ནེ་བཱད་ཀྱི་བུ་ཡེ་རོབ་ཨམ་ཡར་ལངས་ཏེ་རང་གི་ཇོ་བོ་ལ་ངོ་ལོག་བྱས་ཤིང་། 7 ཁྲེལ་མེད་ཇག་རྐུན་འགའ་ཤས་འདུས་ནས་ཁོའི་རྗེས་སུ་འབྲངས་ཏེ། སོ་ལོ་མོན་གྱི་བུ་རེ་ཧབ་ཨམ་ལ་བཙན་གྱིས་འགོག་རྒོལ་བྱས། སྐབས་དེར་རེ་ཧབ་ཨམ་ནི་ན་སོ་ཕྲ་ལ་སྙིང་སྟོབས་ཆུང་བས་དེ་དག་ལ་འགོག་རྒོལ་བྱེད་མ་ནུས། 8 ད་ལྟ་ཁྱོད་ཚོས་དཱ་བིད་ཀྱི་བུ་རྒྱུད་ཀྱི་ལག་ཏུ་ཡོད་པའི་དཀོན་མཆོག་ཡ་ཝཱེའི་རྒྱལ་སྲིད་དེ་ལ་ངོ་རྒོལ་བྱེད་འདོད་པ་སྟེ། ཁྱོད་ཅག་ལ་མི་གྲངས་མང་ཞིང་། ཡེ་རོབ་ཨམ་གྱིས་ཁྱོད་ཚོར་ལྷ་རྟེན་དུ་བཟོས་པའི་གསེར་གྱི་བ་ཕྲུག་ཀྱང་ཁྱོད་ཅག་དང་མཉམ་དུ་ཡོད་པས་སོ། ། 9 ཁྱོད་ཚོས་དཀོན་མཆོག་ཡ་ཝཱེའི་མཆོད་དཔོན་ཏེ་ཨ་རོན་གྱི་བུ་རྒྱུད་དང་ལེ་ཝི་པ་རྣམས་ཕྱིར་བསྐྲད་པ་མ་ཡིན་ནམ། ཁྱོད་ཚོས་འཇིག་རྟེན་ཕྱི་རོལ་པ་རྣམས་ཀྱི་ལུགས་ལྟར་རང་གི་ཆེད་དུ་མཆོད་དཔོན་བསྐོས་པ་མ་ཡིན་ནམ། སུ་ཞིག་གིས་ཀྱང་བ་གླང་གཅིག་དང་ལུག་ཐུག་བདུན་ཁྱེར་འོངས་ནས་རང་ཉིད་དམ་པར་བྱས་ན་དཀོན་མཆོག་རྫུན་མ་དེ་དག་གི་མཆོད་དཔོན་བྱེད་ཐུབ་པ་མ་ཡིན་ནམ། 10 ངེད་ཅག་ལ་མཚོན་ན། དཀོན་མཆོག་ཡ་ཝཱེ་ཁོང་ཉིད་ངེད་ཅག་གི་དཀོན་མཆོག་ཡིན་ལ། ངེད་ཅག་གིས་ཁོང་མ་སྤངས་ཏེ། ངེད་ཅག་ལ་དཀོན་མཆོག་ཡ་ཝཱེར་ཞབས་ཕྱི་བྱེད་མཁན་མཆོད་དཔོན་ཡོད་དེ། ཐམས་ཅད་ཨ་རོན་གྱི་བུ་རྒྱུད་ཡིན་པར་མ་ཟད། ལེ་ཝི་པ་རྣམས་ཀྱིས་རང་རང་གི་ལས་འགན་ཁུར་བ་ཡིན། 11 དེ་དག་གིས་ཉིན་རེའི་ནངས་དགོང་གཉིས་སུ་དཀོན་མཆོག་ཡ་ཝཱེ་ལ་སྦྱིན་སྲེག་གི་མཆོད་པ་འབུལ་བ་དང་དྲི་བསུང་གི་སྤོས་བདུག་ཅིང་། ཡང་སྒྲོག་ཙེ་དམ་པའི་སྟེང་སྤྱན་བསྟར་བག་ལེབ་བཤམ་པ་དང་། ཉིན་རེའི་དགོང་མོར་གསེར་གྱི་སྒྲོན་སྟེགས་སྟེང་གི་སྒྲོན་མེ་རྣམས་སྒྲོན་པ་ཡིན། ངེད་ཅག་གིས་རང་གི་དཀོན་མཆོག་ཡ་ཝཱེའི་བཀའ་རྣམས་བསྲུངས་མོད། འོན་ཀྱང་ཁྱོད་རྣམས་ཀྱིས་ཁོང་སྤངས་པ་ཡིན་ནོ། ། 12 ལྟོས་ཤིག དཀོན་མཆོག་ནི་ངེད་ཅག་དང་མཉམ་དུ་བཞུགས་ཤིང་ཁོང་གིས་ངེད་རྣམས་ལ་སྣེ་ཁྲིད་མཛད་པ་ཡིན། ཁོང་གི་མཆོད་དཔོན་རྣམས་ཀྱིས་དུང་བཟུང་ནས་ཁྱོད་ཅག་གི་ཕྱོགས་སུ་སྐད་ཆེན་པོར་འབུད་པའོ། །ཀྱེ་ཡེས་ར་ཨེལ་པ་རྣམས། ཁྱོད་རྣམས་ཀྱིས་རང་གི་ཕ་མེས་ཀྱི་དཀོན་མཆོག་ཡ་ཝཱེ་ལ་མ་རྒོལ་ཞིག གང་ལ་ཞེ་ན། ཁྱོད་རྣམས་ཁོང་ལས་རྒྱལ་བར་དཔེ་མི་སྲིད་དོ་ཞེས་གསུངས། 13 ཡིན་ཡང་ཡེ་རོབ་ཨམ་གྱིས་ཡ་ཧུ་དཱ་པའི་རྒྱབ་ཏུ་འཇབ་དམག་བཏང་བ་ན། ཡ་ཧུ་དཱ་པའི་མདུན་དུ་ཡེས་ར་ཨེལ་པ་རྣམས་ཡོད་པ་དང་། ཡ་ཧུ་དཱ་པའི་རྒྱབ་ཏུ་འཇབ་དམག་རྣམས་ཡོད་ལ། 14 ཡ་ཧུ་དཱ་པས་ཁ་ཕྱིར་འཁོར་ནས་བལྟས་པ་དང་རང་གི་མདུན་རྒྱབ་གཉིས་སུ་དགྲ་ཡོད་པ་མཐོང་ནས། དཀོན་མཆོག་ཡ་ཝཱེ་ལ་འོ་དོད་བོས་ཤིང་མཆོད་དཔོན་རྣམས་ཀྱིས་དུང་བུས། 15 དེ་ནས་ཡ་ཧུ་དཱ་པ་རྣམས་ཀྱིས་སྐད་ཆེན་པོས་ཀི་བཏབ་ཅིང་། ཡ་ཧུ་དཱ་པ་རྣམས་ཀྱིས་སྐད་ཆེན་པོས་ཀི་བཏབ་པ་ལ། དཀོན་མཆོག་གིས་ཡེ་རོབ་ཨམ་དང་ཡེས་ར་ཨེལ་པ་རྣམས་ཨ་བི་ཡཱ་དང་ཡ་ཧུ་དཱའི་མདུན་ནས་ཕམ་ཅིང་འབྲོ་བར་མཛད་དོ། ། 16 ཡེས་ར་ཨེལ་པ་རྣམས་ཡ་ཧུ་དཱའི་མདུན་ནས་བྲོས་ཤིང་། དཀོན་མཆོག་གིས་དེ་རྣམས་ཡ་ཧུ་དཱ་པའི་ལག་ཏུ་གཏད། 17 དེ་ནས་ཨ་བི་ཡཱ་དང་ཁོང་གི་མི་རྣམས་ཀྱིས་ཡེས་ར་ཨེལ་པ་མང་པོ་བསད་དེ། ཡེས་ར་ཨེལ་གྱི་ཁྲོད་དུ་དམག་མི་དཔའ་རྩལ་ཅན་ཁྲི་ལྔ་བཅུ་ཤིའོ། ། 18 དེའི་དུས་སུ་ཡ་ཧུ་དཱ་པ་རྣམས་ཀྱིས་རང་གི་ཕ་མེས་ཀྱི་དཀོན་མཆོག་ཡ་ཝཱེ་ལ་བརྟེན་པས་རྒྱལ་བྱུང་སྟེ། ཡེས་ར་ཨེལ་པ་རྣམས་བཏུལ་བ་རེད། 19 ཨ་བི་ཡཱས་ཡེ་རོབ་ཨམ་བདས་ནས་ཁོའི་གྲོང་ཁྱེར་འགའ་ཤས་བླངས་པ་སྟེ། པེད་ཨེལ་དང་དེའི་གྲོང་ཚོ་རྣམས་དང་། ཡེ་ཤཱ་ན་དང་དེའི་གྲོང་ཚོ་རྣམས་དང་། ཨེབ་རོན་དང་དེའི་གྲོང་ཚོ་རྣམས་སོ། ། 20 ཨ་བི་ཡཱའི་སྐུ་རིང་དུ་ཡེ་རོབ་ཨམ་ལ་ཡང་བསྐྱར་སྟོབས་འབྱོར་མ་རྒྱས་ཤིང་། དཀོན་མཆོག་ཡ་ཝཱེས་དེ་ལ་བརྡུངས་པས་ཤིའོ། ། 21 ཡིན་ཡང་ཨ་བི་ཡཱ་ལ་སྟོབས་འབྱོར་རྒྱས་ནས་ཆུང་མ་བཅུ་བཞི་བླངས་ཏེ། སྲས་ཉེར་གཉིས་དང་སྲས་མོ་བཅུ་དྲུག་འཁྲུངས། 22 ཨ་བི་ཡཱའི་མཛད་རྗེས་གཞན་རྣམས་དང་ཁོང་གི་གཏམ་སྤྱོད་རྣམས་ནི་ལུང་སྟོན་པ་ཨིད་དོའི་རྣམ་ཐར་ནང་དུ་བཀོད་ཡོད་དོ། །

ལེའུ་བཅུ་བཞི་པ།

ཨ་སཱ་ཁོང་ཉིད་ཡ་ཧུ་དཱའི་རྒྱལ་པོར་བཞུགས་པ།

1 ཨ་བི་ཡཱ་རང་གི་ཕ་མེས་དང་ལྷན་ཅིག་གཟིམས་པ་དང་དཱ་བིད་ཀྱི་གྲོང་ཁྱེར་དུ་དུར་ལ་སྦས། ཁོང་གི་སྲས་ཨ་སཱ་ཁོང་གི་ཚབ་ཏུ་རྒྱལ་པོར་གྱུར། ཁོང་གི་སྐུ་རིང་ལ་ལོ་བཅུའི་རིང་ཡུལ་དེར་དུས་བདེ་བར་གྱུར། 2 ཨ་སཱ་ཡིས་རང་གི་དཀོན་མཆོག་ཡ་ཝཱེའི་སྤྱན་དྲུང་དུ་གང་ཞིག་ལེགས་ཤིང་བདེན་པ་དེ་སྤྱད་ནས། 3 ཕྱི་རོལ་པའི་མཆོད་ཁྲི་དང་མཐོ་གླིང་རྣམས་མེད་པར་བཟོས་ཤིང་། རྡོ་སྐུ་རྣམས་བཅག་པ་དང་ཨ་ཤེ་རཱའི་ཀ་བ་ *རྣམས་བཅད་དེ། 4 ཡ་ཧུ་དཱ་པ་རྣམས་ལ་རང་གི་ཕ་མེས་ཀྱི་དཀོན་མཆོག་ཡ་ཝཱེ་འཚོལ་བ་དང་། ཁོང་གི་བཀའ་ཁྲིམས་དང་བཀའ་རྒྱ་རྣམས་བསྲུང་དགོས་པའི་བཀའ་བསྩལ། 5 ཡང་ཡ་ཧུ་དཱའི་གྲོང་ཁྱེར་སོ་སོ་ནས་མཐོ་གླིང་དང་སྤོས་ཁྲི་རྣམས་མེད་པར་བྱས་པ་དང་། དེའི་དུས་སུ་རྒྱལ་ཁམས་ཡོངས་ཁོང་གི་དབང་འོག་ཏུ་དུས་བདེ་བར་གྱུར། 6 ཁོང་གིས་ཡ་ཧུ་དཱ་རུ་འགོག་སྲུང་གྲོང་ཁྱེར་འགའ་ཡང་བརྩིགས། གང་ལ་ཞེ་ན། རྒྱལ་ཁབ་དེ་དུས་བདེ་ཞིང་ལོ་མང་པོར་དམག་འཁྲུག་མ་བྱུང་བ་དང་། དཀོན་མཆོག་ཡ་ཝཱེས་ཁོང་བདེ་ལ་བཀོད་པས་སོ། ། 7 དེ་ནས་ཁོང་གིས་ཡ་ཧུ་དཱ་པ་རྣམས་ལ་འདི་ལྟར། རང་ཅག་གིས་གྲོང་ཁྱེར་འདི་རྣམས་བརྩིག་དགོས་ལ། དེའི་ཕྱོགས་བཞི་རུ་ལྕགས་རི་བསྐོར་ནས་མཁར་ལྕོག་བཟོ་བ་དང་། མཁར་སྒོ་འཛུགས་པ། སྒོ་གཏན་འཛུགས་པར་བྱ་དགོས། རང་ཅག་གིས་རང་གི་དཀོན་མཆོག་ཡ་ཝཱེ་བཙལ་བས། ཡུལ་འདི་ད་དུང་རང་ཅག་ལ་གཏོགས་པ་དང་། རང་ཅག་གིས་ཁོང་བཙལ་བས་ཁོང་གིས་རང་ཅག་ཕྱོགས་ཀུན་ནས་བདེ་ལ་བཀོད་པའོ་ཞེས་གསུངས་ཤིང་། དེ་དག་གིས་བརྩིགས་ཏེ་དོན་ཀུན་འགྲུབ་པར་གྱུར། 8 ཨ་སཱའི་དམག་དཔུང་ལ་ཕུབ་ཆེན་དང་མདུང་ཐོགས་མཁན་ཡ་ཧུ་དཱ་པ་བསྡོམས་པས་ཁྲི་སུམ་ཅུ་ཡོད་པ་དང་། ཕུབ་ཆུང་ཐོགས་པ་དང་གཞུ་འཐེན་མཁན་པེན་ཡཱ་མེན་པ་བསྡོམས་པས་ཁྲི་ཉེར་བརྒྱད་ཡོད་ལ། དེ་ཐམས་ཅད་ནི་དམག་མི་དཔའ་རྩལ་ཅན་ཡིན་ནོ། ། 9 དེའི་དུས་སུ་གུ་ཤ་པ་ཟེ་རག་གིས་དམག་མི་ཁྲི་བརྒྱ་དང་ཤིང་རྟ་སུམ་བརྒྱ་ཁྲིད་ནས་ཡ་ཧུ་དཱ་པ་རྣམས་ལ་འཐབ་པའི་ཕྱིར་མཱ་རེ་ཤ་རུ་འོངས་པ་དང་། 10 ཨ་སཱ་དེའི་ཕྱོགས་སུ་ཆས་ཏེ། མཱ་རེ་ཤའི་ཙེ་ཕཱ་ཏ་བྱ་བའི་ལུང་པ་རུ་ཕན་ཚུན་དམག་བཀྲམས། 11 ཨ་སཱ་ཡིས་རང་གི་དཀོན་མཆོག་ཡ་ཝཱེ་ལ་གསོལ་བ་བཏབ་ནས་འདི་ལྟར། ཀྱེ་དཀོན་མཆོག་ཡ་ཝཱེ་ལགས། སྟོབས་ཆུང་རྣམས་ལ་རོགས་རམ་གནང་ནས་མཐུ་ལྡན་དག་ལས་རྒྱལ་བར་མཛད་མཁན་ནི་ཁྱེད་ལས་གཞན་མེད། ཀྱེ་ཡ་ཝཱེ་ངེད་ཅག་གི་དཀོན་མཆོག་ལགས། ཁྱེད་ཀྱིས་ངེད་ཅག་ལ་རོགས་རམ་གནང་བར་མཛོད། གང་ལ་ཞེ་ན། ངེད་རྣམས་ཁྱེད་ལ་བརྟེན་ཞིང་ཁྱེད་ཀྱི་མཚན་བརྗོད་བཞིན་དམག་དཔུང་འདི་ལ་འཐབ་ཏུ་འགྲོ་བས། ཀྱེ་ཡ་ཝཱེ་ཁྱེད་ནི་ངེད་ཅག་གི་དཀོན་མཆོག་ཡིན་ལ། འགྲོ་བ་མིའི་རིགས་ཁྱེད་ལས་རྒྱལ་བར་མི་འཇུག་པར་མཛོད་ཅེས་ཞུས་པས། 12 དཀོན་མཆོག་ཡ་ཝཱེས་ཨ་སཱ་དང་ཡ་ཧུ་དཱ་པའི་མདུན་དུ་གུ་ཤ་པ་རྣམས་ཕམ་པར་མཛད་ནས་དེ་རྣམས་བྲོས་སོ། ། 13 ཨ་སཱ་དང་ཁོང་གི་རྗེས་སུ་འབྲངས་པའི་མི་རྣམས་ཀྱིས་དེ་དག་གེ་རཱར་བར་དུ་བདས། གུ་ཤ་པ་རྣམས་དཀོན་མཆོག་ཡ་ཝཱེ་དང་ཁོང་གི་དམག་དཔུང་གི་དྲུང་དུ་ཕམ་པས། ཁོ་རྣམས་ལས་ཤིན་ཏུ་མང་པོ་བསད་ནས་ཡང་བསྐྱར་སྟོབས་ཤུགས་རྒྱས་མ་ནུས། ཡ་ཧུ་དཱ་པ་རྣམས་ཀྱིས་བཅོམ་ནོར་ཤིན་ཏུ་མང་པོ་ཕྲོགས། 14 ཡང་དེ་དག་གིས་གེ་རཱར་མཐའ་འཁོར་གྱི་གྲོང་ཚོ་ཡོངས་རྫོགས་བཅོམ་པ་སྟེ། རྒྱུ་མཚན་ནི་གྲོང་ཚོ་སོ་སོའི་མི་རྣམས་དཀོན་མཆོག་ཡ་ཝཱེ་ལ་འཇིགས་པས་སོ། །ཡང་གྲོང་ཚོ་ནང་གི་རྒྱུ་ནོར་དཔག་ཏུ་མེད་པས་ཡ་ཧུ་དཱ་པ་རྣམས་ཀྱིས་གྲོང་ཚོ་སོ་སོ་ཡོངས་སུ་ཕྲོགས། 15 དེར་མ་ཟད་ཁོ་རྣམས་ཀྱིས་ཕྱུགས་ར་རྣམས་ཀྱང་བཤིགས་ནས་ལུག་དང་རྔ་མོང་མོད་པོ་ཁྲིད་དེ་ཕྱིར་ཡེ་རུ་སཱ་ལེམ་དུ་ལོག་གོ །

ལེའུ་བཅོ་ལྔ་པ།

ཨ་སཱའི་བཅོས་བསྒྱུར།

1 དེ་ནས་ཨོ་དེད་ཀྱི་བུ་ཨ་ཟར་ཡཱ་ལ་དཀོན་མཆོག་གི་ཐུགས་ཉིད་བབས་པ་དང་། 2 ཁོ་ཨ་སཱ་བསུ་རུ་སོང་ནས་ན་རེ། ཀྱེ་ཨ་སཱ་དང་ཡ་ཧུ་དཱ། པེན་ཡཱ་མེན་པ་ཐམས་ཅད་ཀྱིས་བདག་ལ་ཉོན་དང་། ཁྱོད་ཅག་དཀོན་མཆོག་ཡ་ཝཱེའི་རྗེས་སུ་འབྲངས་ན་ཁོང་ཡང་ཁྱོད་དང་མཉམ་དུ་བཞུགས་ཏེ། གལ་ཏེ་ཁྱོད་ཚོས་ཁོང་བཙལ་ན་རྙེད་པར་འགྱུར་ལ། ཁྱོད་ཚོས་ཁོང་སྤངས་ན། ཁོང་གིས་ཀྱང་ཁྱོད་ཅག་སྤང་བར་འགྱུར། 3 ཡེས་ར་ཨེལ་པ་རྣམས་བདེན་པའི་དཀོན་མཆོག་དང་བྲལ་ཏེ། བསླབ་བྱ་གནང་མཁན་གྱི་མཆོད་དཔོན་དང་བཀའ་ཁྲིམས་མེད་པར་དུས་ཡུན་རིང་པོ་འགོར་ན་ཡང་། 4 དེ་ཚོས་དཀའ་སྡུག་དང་ཕྲད་པའི་དུས་སུ་སེམས་བསྒྱུར་ནས་ཡེས་ར་ཨེལ་གྱི་དཀོན་མཆོག་ཡ་ཝཱེའི་ཕྱོགས་སུ་ལོག་འོངས་ནས་ཁོང་བཙལ་བ་ལ་ཁོང་རྙེད་པ་ཡིན། 5 དེའི་ཚེ་ཕྱི་རུ་འགྲོ་བ་དང་ནང་དུ་འོང་མཁན་གཉིས་པོར་ཞི་བདེ་མེད་དེ། ཅི་ལ་ཞེ་ན། རྒྱལ་ཁམས་སོ་སོའི་ཡུལ་མི་ཐམས་ཅད་ལ་ཟིང་འཁྲུག་ལངས་པས་སོ། ། 6 དཀོན་མཆོག་གིས་བར་ཆད་སྣ་ཚོགས་ཀྱིས་ཁོ་རྣམས་འཁྲུག་པར་མཛད་པས། རྒྱལ་ཁམས་འདིས་རྒྱལ་ཁམས་གཞན་མེད་པར་གཏོང་བ་དང་། གྲོང་ཁྱེར་འདིས་གྲོང་ཁྱེར་གཞན་མེད་པར་གཏོང་བ་ཡིན། 7 འོན་ཀྱང་ཁྱོད་ཚོས་སྤོབས་པ་བསྐྱེད་ནས་དཔའ་ཞུམ་པར་མི་བྱའོ། །རྒྱུ་མཚན་ཁྱོད་ཅག་གི་སྤྱོད་པ་ལ་རྔན་པ་ཐོབ་པར་འགྱུར་ངེས་ཡིན་ཞེས་གདམས་སོ། ། 8 ཨ་སཱ་ཡིས་གཏམ་དེ་རྣམས་དང་ཨོ་དེད་ཀྱི་བུ་སྟེ་ལུང་སྟོན་པ་ཨ་ཟར་ཡཱ་ཡི་ལུང་བསྟན་ཐོས་ནས། ཁོང་ལ་དཔའ་འཛོམས་ཏེ། ཡ་ཧུ་དཱ་དང་པེན་ཡཱ་མེན་གྱི་ཡུལ་ཐམས་ཅད་དང་། ཨེ་ཕཱར་ཡིམ་རི་ཁུལ་ནས་བླངས་པའི་གྲོང་ཁྱེར་ཐམས་ཅད་ནས་སྐུ་འདྲ་ཞེན་ལོག་རྣམས་མེད་པར་བཟོས་ཤིང་། ཡང་དཀོན་མཆོག་ཡ་ཝཱེའི་མཆོད་ཁང་གི་ཁྱམས་རའི་མདུན་དུ་དཀོན་མཆོག་ཡ་ཝཱེའི་མཆོད་ཁྲི་བསྐྱར་བཞེངས་བྱས་སོ། ། 9 ཡང་ཁོང་གིས་ཡ་ཧུ་དཱ་པ་དང་པེན་ཡཱ་མེན་པ་ཐམས་ཅད་དང་། དེ་རྣམས་ཀྱི་ཁྲོད་དུ་བྱེས་སུ་སྡོད་པའི་ཨེ་ཕཱར་ཡིམ་པ་དང་མཱ་ན་ཤེ་པ་དང་སི་མུ་ཨོན་པ་རྣམས་བསྡུས། ཡེས་ར་ཨེལ་པ་རྣམས་ཀྱིས་ཨ་སཱ་ཡི་དཀོན་མཆོག་ཡ་ཝཱེ་ཁོང་དང་མཉམ་དུ་བཞུགས་པ་མཐོང་སྟེ། མི་ཤིན་ཏུ་མང་པོ་ཨ་སཱའི་ཕྱོགས་སུ་འཛོམས་པ་ཡིན། 10 ཨ་སཱ་ཡིས་རྒྱལ་སྲིད་བསྐྱངས་པའི་ལོ་བཅོ་ལྔ་པའི་ཟླ་གསུམ་པ་ལ་དེ་རྣམས་ཡེ་རུ་སཱ་ལེམ་དུ་འཛོམས། 11 ཉིན་དེར་དེ་དག་གིས་ཕྲོགས་འོངས་པའི་བཅོམ་ནོར་ལས་གླང་བདུན་བརྒྱ་དང་། ར་ལུག་བདུན་སྟོང་དཀོན་མཆོག་ཡ་ཝཱེ་ལ་མཆོད་པར་ཕུལ་ནས། 12 དེ་དག་གིས་བློ་གཅིག་སེམས་གཅིག་གིས་རང་གི་ཕ་མེས་ཀྱི་དཀོན་མཆོག་ཡ་ཝཱེ་འཚོལ་བར་དམ་བཅས་པ་དང་། 13 ཡེས་ར་ཨེལ་གྱི་དཀོན་མཆོག་ཡ་ཝཱེ་ཁོང་ཉིད་མི་འཚོལ་མཁན་རྣམས་ནི། ཕོ་མོ་རྒན་གཞོན་སུ་ཡིན་ཡང་གསོད་རྒྱུ་བྱས་ནས། 14 སྐད་ཆེན་པོས་ཀི་སྒྲ་བསྒྲགས་ཤིང་། དུང་དང་རྭ་དུང་འབུད་བཞིན་དཀོན་མཆོག་ཡ་ཝཱེའི་དྲུང་དུ་མནའ་བསྐྱལ་ཏེ། 15 ལྷག་བསམ་ཟོལ་མེད་ཀྱིས་མནའ་བསྐྱལ་བས་ཡ་ཧུ་དཱ་པ་མཐའ་དག་མནའ་དེའི་ཕྱིར་དགའ་བར་གྱུར་པ་དང་། རྩེ་གཅིག་གིས་དཀོན་མཆོག་ཡ་ཝཱེ་བཙལ་བས་ཁོང་རྙེད་ཅིང་། ཁོང་གིས་དེ་རྣམས་ཕྱོགས་བཞི་ནས་བདེ་ལ་བཀོད་པའོ། ། 16 དེ་ནས་རྒྱལ་པོ་ཨ་སཱས་ཀྱང་རང་གི་རྨོ་མོ་མཱ་ཨ་ཀཱ་ཞེས་པ་རྒྱལ་ཡུམ་གྱི་གོ་ས་ལས་ཕབ། ཅིའི་ཕྱིར་ཞེ་ན། དེས་ཨ་ཤེ་རཱ་ཡི་སྐུ་ཞེན་ལོག་ཅན་ཞིག་བཞེངས་པས་སོ། །ཨ་སཱས་སྐུ་དེ་བཅག་ནས་རྡུལ་དུ་བརླག་སྟེ་ཀིད་རོན་ཆུ་བོའི་འགྲམ་ནས་མེར་བསྲེགས་སོ། ། 17 འོན་ཀྱང་ཡེས་ར་ཨེལ་གྱི་ནང་དུ་མཐོ་གླིང་རྣམས་ད་དུང་མ་བཤིག་པར་ལུས་མོད། ཨ་སཱའི་སེམས་སུ་ཚེ་གང་པོར་ཡ་ཝཱེ་ལ་བློ་དཀར་བ་ཡིན། 18 ཨ་སཱས་རང་གི་ཕ་ཡིས་དམ་པར་བསྔོས་པ་དང་། རང་གིས་དམ་པར་བསྔོས་པའི་གསེར་དངུལ་དང་། མཆོད་རྫས་ཐམས་ཅད་དཀོན་མཆོག་གི་མཆོད་ཁང་ནང་དུ་བཅུག་པ་ཡིན། 19 དུས་དེ་ནས་བཟུང་ཨ་སཱས་རྒྱལ་སྲིད་བསྐྱངས་པའི་ལོ་སོ་ལྔའི་བར་དུ་དམག་འཁྲུག་མ་བྱུང་ངོ་། །

ལེའུ་བཅུ་དྲུག་པ།

ཡ་ཧུ་དཱ་དང་ཡེས་ར་ཨེལ་གཉིས་དམག་བརྒྱབ་པ།

1 ཨ་སཱས་རྒྱལ་སྲིད་བསྐྱངས་པའི་ལོ་སོ་དྲུག་པར། ཡེས་ར་ཨེལ་གྱི་རྒྱལ་པོ་པཱ་ཤ་ཡིས་ཡར་ཡ་ཧུ་དཱ་ལ་དམག་དྲངས་ནས། ཡ་ཧུ་དཱའི་རྒྱལ་པོ་ཨ་སཱའི་དྲུང་དུ་མི་གང་ཡང་འགྲོ་འོང་གི་འགྲུལ་སྐྱོད་མི་བྱེད་པའི་ཕྱིར་རཱ་མ་བྱ་བ་བརྩིགས། 2 དེ་ནས་ཨ་སཱས་དཀོན་མཆོག་ཡ་ཝཱེའི་མཆོད་ཁང་དང་རྒྱལ་པོའི་ཕོ་བྲང་གི་གཏེར་མཛོད་ནས་གསེར་དངུལ་ཕྱུང་སྟེ། དཱ་མེ་སེག་ཏུ་གནས་པའི་ཨ་རམ་གྱི་རྒྱལ་པོ་པེན་ཧ་དཱད་ལ་བསྐུར་ནས་འདི་ལྟར། 3 ངའི་ཕ་དང་ཁྱེད་ཀྱི་ཕ་གཉིས་ཀྱི་བར་དུ་སྔར་ཆད་དོན་བཞག་ཡོད་པས། འུ་གཉིས་ཀྱིས་ཀྱང་ཆད་དོན་འཇོག་དགོས་ཏེ། ད་ལྟ་ངས་ཁྱེད་ལ་གསེར་དང་དངུལ་བསྐུར་བ་ཡིན། ཡེས་ར་ཨེལ་གྱི་རྒྱལ་པོ་པཱ་ཤ་ངའི་མདུན་ནས་འགྲོ་བའི་ཕྱིར། ཁྱེད་ཀྱིས་དེ་དང་བཞག་པའི་ཆད་དོན་དེ་སྤང་བར་མཛོད་ཅིག་ཅེས་སྨྲས་པ་དང་། 4 པེན་ཧ་དཱད་ཀྱིས་རྒྱལ་པོ་ཨ་སཱའི་གཏམ་ལ་མཉན་ཏེ། རང་གི་དམག་དཔུང་སོ་སོའི་དམག་དཔོན་རྣམས་ཡེས་ར་ཨེལ་གྱི་གྲོང་ཁྱེར་རྣམས་ལ་རྒོལ་བར་བཏང་ནས། དེ་དག་གིས་ཨི་ཡོན་དང་། དཱན་དང་། ཨ་བེལ་མཱ་ཡིམ་བཅས་དང་། ནཱབ་ཐ་ལི་ཡི་གཏེར་མཛོད་ཡིན་པའི་གྲོང་ཁྱེར་ཐམས་ཅད་དབང་དུ་བསྡུས་པ་རེད། 5 པཱ་ཤས་གཏམ་དེ་ཐོས་པ་ཙམ་གྱིས། རཱ་མ་བརྩིག་མཚམས་བཞག་པ་དང་། ཨར་ལས་ཐམས་ཅད་མཚམས་བཞག 6 དེ་ནས་རྒྱལ་པོ་ཨ་སཱས་ཡ་ཧུ་དཱའི་མི་ཐམས་ཅད་ཁྲིད་དེ། པཱ་ཤས་རཱ་མ་བརྩིག་བྱེད་ཀྱི་རྡོ་དང་གདུང་མ་རྣམས་སྤར་ནས། དེས་གེ་བཱ་དང་མཱས་ཟི་ཕཱ་གཉིས་བརྩིགས་སོ། །

ཧཱ་ན་ནེའི་ལུང་བསྟན།

7 དེའི་དུས་སུ་མངོན་ཤེས་པ་ཧ་ནཱ་ནེ་ཞེས་པ་ཡ་ཧུ་དཱའི་རྒྱལ་པོ་ཨ་སཱའི་དྲུང་དུ་འོངས་ཏེ་ན་རེ། ཁྱོད་རང་ཨ་རམ་རྒྱལ་པོར་བརྟེན་ནས་རང་གི་དཀོན་མཆོག་ཡ་ཝཱེ་ལ་མ་བརྟེན་པའི་རྐྱེན་གྱིས། ཨ་རམ་རྒྱལ་པོའི་དམག་དཔུང་དེ་ཁྱོད་ལས་ཐར་བ་ཡིན། 8 གུ་ཤ་པ་དང་ལེབ་ཡཱ་པའི་དམག་དཔུང་ནི་རབ་ཏུ་སྟོབས་ཆེན་མ་ཡིན་ནམ། ཁོ་ཚོར་ཤིང་རྟ་དང་སྐྱ་དམག་ཤིན་ཏུ་མང་བ་མ་ཡིན་ནམ། ཁྱོད་རང་དཀོན་མཆོག་ཡ་ཝཱེ་ལ་བརྟེན་པས། ཁོང་གིས་དེ་རྣམས་ཁྱོད་ཀྱི་ལག་ཏུ་གཏད་པ་ཡིན། 9 གང་ལ་ཞེ་ན། དཀོན་མཆོག་ཡ་ཝཱེའི་སྤྱན་གྱིས་ས་གཞི་ཡོངས་ལ་གཟིགས་ཏེ། ཁོང་གི་ཕྱོགས་ལ་བློ་གཅིག་སེམས་གཅིག་ཡིན་པ་རྣམས་ནི་ཁོང་གིས་ནུས་མཐུ་ཆེན་པོས་སྐྱོར་བ་ཡིན། ཁྱོད་ཀྱིས་དེ་བཞིན་བྱས་པ་ནི་གླེན་པ་ཤ་སྟག་ཡིན་ལ། ཕྱིན་ཆད་ཁྱོད་ལ་དམག་འཁྲུག་རྒྱུན་མི་ཆད་ཅེས་སྨྲས་པ་དང་། 10 ཨ་སཱ་ནི་མངོན་ཤེས་པ་དེ་ལ་ཁྲོས་ཤིང་། དོན་དེའི་རྐྱེན་གྱིས་ཨ་སཱ་རབ་ཏུ་ཁྲོས་པས་ཁོང་བཙོན་དུ་བཅུག་པ་དང་། སྐབས་དེར་ཨ་སཱས་འབངས་མི་ཁ་ཤས་ལ་ཡང་གཉའ་གནོན་བྱས་སོ། །

ཨ་སཱ་ཚེ་ལས་འདས་པ།

11 ཨ་སཱའི་མཛད་རྗེས་རྣམས་འགོ་ནས་མཇུག་བར་དུ་ཐམས་ཅད་ཡ་ཧུ་དཱ་དང་ཡེས་ར་ཨེལ་གྱི་རྒྱལ་པོའི་རྒྱལ་རབས་ཀྱི་མདོ་རུ་ཡི་གེར་བཀོད་ཡོད་དོ། ། 12 ཡང་ཨ་སཱས་རྒྱལ་སྲིད་བསྐྱངས་པའི་ལོ་སོ་དགུ་པར། ཁོང་གི་རྐང་པ་ན་ཞིང་ནད་ཤིན་ཏུ་ཚབས་ཆེན་ཡིན་ནའང་ཁོང་གིས་ན་ཚ་བྱུང་བའི་དུས་སུའང་དཀོན་མཆོག་ཡ་ཝཱེ་མ་བཙལ་བར་སྨན་པ་འབའ་ཞིག་བཙལ། 13 ཁོང་གིས་ལོ་ཞེ་གཅིག་ལ་རྒྱལ་སྲིད་བསྐྱངས་ནས་ཚེ་ལས་འདས་པ་དང་། ཁོང་ཕ་མེས་རྣམས་དང་ལྷན་ཅིག་གཟིམས་པ་དང་། 14 དེ་དག་གིས་ཁོང་ནི་དཱ་བིད་ཀྱི་གྲོང་ཁྱེར་དུ་ཁོང་གིས་རང་གི་ཕྱིར་བརྐོས་པའི་དུར་ཁུང་ནང་དུ་སྦས་ཏེ། སྤོས་སྦྱོར་བ་རྣམས་ཀྱིས་སྦྱར་བའི་དྲི་ཞིམ་དང་སྤོས་རིགས་སྣ་འཛོམས་ཀྱིས་བཀང་བའི་ཁྱོགས་ཤིང་སྟེང་དུ་བཞག་ནས། ཡང་ཁོང་གི་ཕྱིར་མེ་ཆེན་པོ་བཏང་བའོ། །

ལེའུ་བཅུ་བདུན་པ།

ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད།

1 ཨ་སཱའི་སྲས་ཡེ་ཧོ་ཤ་ཕད་ནི་ཁོའི་ཚབ་ཏུ་རྒྱལ་པོར་བཞུགས་ཏེ། ཡེས་ར་ཨེལ་པ་ལ་རྒོལ་ཉེན་ཟོན་དུ་རང་གི་སྟོབས་བརྟས་པར་བྱས་ནས། 2 ཁོང་གིས་ཡ་ཧུ་དཱའི་འགོག་སྲུང་གྲོང་ཁྱེར་ཚང་མའི་ནང་དུ་དམག་མི་བཞག་ཅིང་། ཡང་ཡ་ཧུ་དཱ་ཡུལ་དང་ཡབ་ཨ་སཱས་བླངས་པའི་ཨེ་ཕཱར་ཡིམ་གྱི་གྲོང་ཁྱེར་ཀུན་ལ་སྲུང་དམག་བཞག 3 ཡེ་ཧོ་ཤ་ཕད་རང་གི་ཡབ་མེས་དཱ་བིད་དང་ཐོག་འགྲུལ་བའི་ལམ་ནང་འགྲུལ་ཞིང་། པཱ་ཨལ་རྣམས་མ་བཙལ་བས། དཀོན་མཆོག་ཡ་ཝཱེ་ཁོང་དང་མཉམ་དུ་བཞུགས། 4 ཁོང་གིས་རང་གི་ཡབ་ཀྱི་དཀོན་མཆོག་འབའ་ཞིག་བཙལ་ཏེ། ཁོང་གི་བཀའ་ཁྲིམས་རྣམས་བསྲུངས་ཤིང་། ཡེས་ར་ཨེལ་པ་རྣམས་ཀྱི་སྤྱོད་པའི་རྗེས་སུ་མ་འབྲངས་པས། 5 དཀོན་མཆོག་ཡ་ཝཱེས་ཁོང་གིས་སྐྱོང་བའི་རྒྱལ་སྲིད་བརྟན་པོར་མཛད་དེ། ཡ་ཧུ་དཱ་ཡུལ་སོ་སོས་ཁོང་ལ་ཕྱག་རྟེན་ཕུལ་བས། ཡེ་ཧོ་ཤ་ཕད་ནི་ནོར་དང་གཟི་བརྗིད་ལྡན་པར་གྱུར་ཏོ། ། 6 ཡང་ཁོང་གིས་དཔའ་སེམས་བསྐྱེད་ནས་དཀོན་མཆོག་ཡ་ཝཱེའི་གཤེགས་ལམ་གྱི་ནང་དུ་འགྲུལ་བར་མ་ཟད། ཡ་ཧུ་དཱ་ཡུལ་ནས་མཐོ་གླིང་དང་ཨ་ཤེ་རཱ་རྣམས་ཚར་བཅད་དོ། ། 7 ཁོང་གིས་རྒྱལ་སྲིད་བསྐྱངས་པའི་ལོ་གསུམ་པར། རང་གི་བློན་ཆེན་རྣམས་ལས་པེན་ཧ་ཨིལ་དང་། ཨོ་བད་ཡཱ། ཟཱ་ཀར་ཡ། ནེ་ཐན་ཨེལ། མི་ཀ་ཡཱ་བཅས་ཡ་ཧུ་དཱའི་གྲོང་ཁྱེར་རྣམས་ལ་བསླབ་བྱ་གནང་བར་བཏང་ཞིང་། 8 དེ་དག་དང་མཉམ་དུ་ད་དུང་ལེ་ཝི་པ་ལས་ཤེ་མ་ཡཱ་དང་། ནེ་ཐན་ཡཱ། ཟེ་པད་ཡཱ། ཨ་སཱ་ཧེལ། ཤེ་མི་ར་མོད། ཡེ་ཧོ་ན་ཐཱན། ཨ་དོ་ནི་ཡཱ། ཏོ་བི་ཡཱ། ཏོབ་ཨ་དོ་ནི་ཡཱ་བཅས་ཀྱང་སོང་ཞིང་། མཆོད་དཔོན་ཨེ་ལི་ཤ་མ་དང་ཡེ་ཧོ་རཱམ་གཉིས་ཀྱང་བརྫངས། 9 དེ་དག་གིས་དཀོན་མཆོག་ཡ་ཝཱེའི་བཀའ་ཁྲིམས་ཀྱི་མདོ་རྣམས་ཁྱེར་ཅིང་ཡ་ཧུ་དཱ་རུ་བསླབ་བྱ་གནང་བ་དང་། ཡ་ཧུ་དཱའི་གྲོང་ཁྱེར་ཀུན་ཏུ་རྒྱུ་ནས་མི་ཀུན་ལ་ཆོས་བསྟན།

ཡེ་ཧོ་ཤ་ཕད་ཀྱི་མཛད་རྗེས།

10 དེར་ཡ་ཧུ་དཱའི་མཐའ་འཁོར་གྱི་རྒྱལ་ཁམས་ཐམས་ཅད་ནི་དཀོན་མཆོག་ཡ་ཝཱེ་ལ་འཇིགས་ཏེ། ཡེ་ཧོ་ཤ་ཕད་ལ་འཐབ་མ་ནུས་པ་རེད། 11 ཕེ་ལེ་ཤེད་པ་རྣམས་ལས་འགའ་ཞིག་གིས་ཡེ་ཧོ་ཤ་ཕད་ལ་ཕྱག་རྟགས་དང་དངུལ་ཁྲལ་ཕུལ་བ་དང་། ཨ་རབ་པས་ཀྱང་ཁོང་ལ་ལུག་ཐུག་བདུན་སྟོང་བདུན་བརྒྱ་དང་། ར་ཐུག་བདུན་སྟོང་བདུན་བརྒྱ་ཕུལ་བའོ། ། 12 དེ་ནས་ཡེ་ཧོ་ཤ་ཕད་ལྷག་པར་དར་ནས་རབ་ཏུ་ཆེན་པོར་གྱུར་པ་དང་། ཡ་ཧུ་དཱའི་ནང་དུ་མཁར་དང་བང་མཛོད་ཀྱི་གྲོང་ཁྱེར་རྣམས་བརྩིགས་ཏེ། 13 ཡ་ཧུ་དཱའི་གྲོང་ཁྱེར་རྣམས་སུ་དངོས་ཟོག་འབོར་ཆེན་བསགས་པ་དང་། ཡེ་རུ་སཱ་ལེམ་དུའང་ཁོང་གི་དམག་མི་དཔའ་རྩལ་ཅན་མང་པོ་ཡོད་དོ། ། 14 ཡང་ཁྱིམ་རྒྱུད་བཞིན་དུ་དེ་རྣམས་ཀྱི་གྲངས་ཀ་ནི་འདི་ལྟ་སྟེ། ཡ་ཧུ་དཱ་ཚོ་པའི་སྟོང་དཔོན་རྣམས་ལས། དམག་དཔོན་ཨད་ནཱ་དང་མཉམ་དུ་དམག་མི་དཔའ་རྩལ་ཅན་ཁྲི་སུམ་ཅུ་དང་། 15 དེ་ནས་སྟོང་དཔོན་ཡེ་ཧོ་ཧ་ནན་ཏེ། དེ་དང་མཉམ་དུ་མི་ཁྲི་ཉེར་བརྒྱད་ཡོད་དོ། ། 16 ཡང་དེ་ནས་ཟིག་རིའི་བུ་ཨ་མས་ཡཱ་ཡོད་དེ། ཁོ་ནི་རང་མོས་ཀྱིས་དཀོན་མཆོག་ཡ་ཝཱེའི་དོན་དུ་ལས་བྱེད་དུ་ཞུགས་པའི་མི་ཞིག་ཡིན་པ་དང་། ཁོ་དང་མཉམ་དུ་དམག་མི་དཔའ་རྩལ་ཅན་ཁྲི་ཉི་ཤུ་ཡོད་པ་ཡིན། 17 པེན་ཡཱ་མེན་ཚོ་པ་ལས་དམག་མི་དཔའ་རྩལ་ཅན་ཨེལ་ཡ་དཱ་ཡོད་དེ། ཁོ་དང་མཉམ་དུ་མདའ་གཞུ་དང་ཕུབ་སྤྲད་པ་མི་འབུམ་གཉིས་ཡོད་པ་ཡིན། 18 དེ་ནས་ཡེ་ཧོ་ཟཱ་བད་ཡོད་དེ། ཁོ་དང་མཉམ་དུ་དམག་ལ་འགྲོ་ཆོག་པ་ཁྲི་བཅོ་བརྒྱད་ཡོད་པ་ཡིན། 19 དེ་ཐམས་ཅད་ནི་རྒྱལ་པོར་ཞབས་ཕྱི་བྱེད་མཁན་ཡིན་ལ། རྒྱལ་པོས་ཡ་ཧུ་དཱ་ཡུལ་ཀུན་གྱི་འགོག་སྲུང་གྲོང་ཁྱེར་རྣམས་སུ་བཞག་པ་རྣམས་འདིའི་ནང་དུ་བརྩིས་མེད་དོ། །

ལེའུ་བཅོ་བརྒྱད་པ།

མི་ཀ་ཡཱས་ཨ་ཧབ་ལ་དྲན་སྐུལ་བྱས་པ།

1 ཡེ་ཧོ་ཤ་ཕད་ལ་རྒྱུ་ནོར་དང་གཟི་བརྗིད་ཆེན་པོ་ལྡན་པར་གྱུར་ཅིང་ཨ་ཧབ་དང་གཉེན་འབྲེལ་བྱས་ཏེ། 2 ལོ་ཁ་ཤས་ཀྱི་རྗེས་སུ་ཁོང་ཉིད་སཱ་མར་ཡ་རུ་ཨ་ཧབ་ཀྱི་དྲུང་དུ་ཕྱིན་པ་དང་། ཨ་ཧབ་ཀྱིས་ཁོང་དང་ཁོང་མཉམ་དུ་ཡོད་པའི་མི་རྣམས་ཀྱི་དོན་དུ་ལུག་དང་གླང་མང་པོ་བཤས་ཏེ། ཡང་ཁོ་དང་མཉམ་དུ་སོང་ནས་གིལ་ཨད་ཀྱི་རཱ་མོད་ལ་དམག་རྒྱག་པའི་ཕྱིར་བསྐུལ་ཏོ། ། 3 ཡེས་ར་ཨེལ་གྱི་རྒྱལ་པོ་ཨ་ཧབ་ཀྱིས་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ལ་ན་རེ། ཁྱེད་རང་ང་དང་མཉམ་དུ་གིལ་ཨད་ཀྱི་རཱ་མོད་ལ་དམག་རྒྱག་ཏུ་འགྲོའམ་ཞེས་དྲིས་པར། ཁོང་གིས་དེའི་ལན་དུ། འུ་གཉིས་བར་ལ་ཁྱོད་དང་ང་ཞེས་འགེར་རྒྱུ་མེད་དེ། ངའི་མི་རྣམས་ཁྱེད་ཀྱི་མི་ཡིན་པས། བདག་གིས་ཁྱེད་དང་མཉམ་དུ་དམག་རྒྱག་པར་བྱའོ་ཞེས་སྨྲས། 4 ཡེ་ཧོ་ཤ་ཕད་ཀྱིས་ཡང་ཡེས་ར་ཨེལ་གྱི་རྒྱལ་པོ་ལ། ཁྱེད་ཀྱིས་སྔོན་ལ་དཀོན་མཆོག་ཡ་ཝཱེ་ལ་བཀའ་འདྲི་ཞུས་ཤིག་ཅེས་བསྐུལ་ཏོ། ། 5 ཡེས་ར་ཨེལ་གྱི་རྒྱལ་པོས་ལུང་སྟོན་པ་བཞི་བརྒྱ་བསྡུས་ནས་དེ་དག་ལ་ན་རེ། རང་ཅག་གིལ་ཨད་ཀྱི་རཱ་མོད་ལ་དམག་རྒྱག་ཏུ་འགྲོ་རུང་ངམ་མི་རུང་ཞེས་དྲིས་པ་དང་། དེ་དག་གིས། ཁྱེད་རང་ཡར་ཕེབས་ཤིག དཀོན་མཆོག་གིས་ཡུལ་དེའི་རྒྱལ་པོ་ཁྱེད་ཀྱི་ཕྱག་ཏུ་སྩོལ་བར་འགྱུར་ཞེས་སྨྲས། 6 དེར་ཡེ་ཧོ་ཤ་ཕད་ཀྱིས། འདིར་དཀོན་མཆོག་ཡ་ཝཱེའི་ལུང་སྟོན་པ་གཞན་ཡང་ཡོད་པ་མ་ཡིན་ནམ། རང་ཅག་གིས་ཁོང་ལ་བཀའ་འདྲི་ཞུས་ན་ཅིས་མི་ཆོག་ཅེས་སྨྲས་པར། 7 ཡེས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ་ན་རེ། ད་དུང་མི་ཞིག་ཡོད་དེ། ཁོ་ནི་ཨིམ་ལཱའི་བུ་མི་ཀ་ཡཱ་བྱ་བ་ཡིན་ནོ། །ང་ཚོས་ཁོ་རང་བརྒྱུད་ནས་དཀོན་མཆོག་ཡ་ཝཱེའི་ཐུགས་བརྟག་ཞུ་ནུས་ཀྱང་། དེས་ང་ལ་གནང་བའི་ལུང་བསྟན་ནི་ནམ་ཡིན་ཡང་གཏམ་ངན་ལས་གཏམ་བཟང་མེད་པས། ང་དེ་ལ་སྡང་ངོ་ཞེས་སྨྲས་པར། ཡེ་ཧོ་ཤ་ཕད་ན་རེ། རྒྱལ་པོ་ཁྱེད་ཀྱིས་འདི་འདྲ་མི་གསུང་རོགས་ཞེས་སྨྲས། 8 དེ་ནས་ཡེས་ར་ཨེལ་གྱི་རྒྱལ་པོས་ཉུག་རུམ་པ་ཞིག་བོས་ནས་ན་རེ། མྱུར་དུ་སོང་ལ་ཨིམ་ལཱའི་བུ་མི་ཀ་ཡཱ་ཁྲིད་ཤོག་ཅེས་བསྒོས། 9 དེའི་དུས་སུ་ཡེས་ར་ཨེལ་གྱི་རྒྱལ་པོ་དང་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་གཉིས་པོས་རང་གི་ན་བཟའ་མནབས་ཏེ། སཱ་མར་ཡའི་མཁར་སྒོ་མདུན་གྱི་ཐང་ཆེན་དུ་རང་རང་གི་ཁྲི་ལ་བཞུགས་ཤིང་། ལུང་སྟོན་པ་ཐམས་ཅད་ཀྱིས་དེ་གཉིས་ཀྱི་དྲུང་ནས་ལུང་སྟོན་བཞིན་ཡོད་དེ། 10 ཀེ་ནཱ་ནའི་བུ་ཚིད་ཀི་ཡཱས་རང་གི་ཕྱིར་ལྕགས་ཀྱི་རྭ་ཅོ་འགའ་བཟོས་ཏེ་ན་རེ། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་ལྕགས་ཀྱི་རྭ་ཅོ་འདི་དག་གིས་ཨ་རམ་པ་རྣམས་ཚར་གཅོད་པའི་བར་དུ་བསྣུན་པར་བྱ་གསུངས་ཞེས་སྨྲས། 11 དེ་བཞིན་དུ་ལུང་སྟོན་པ་ཐམས་ཅད་ཀྱིས་ཀྱང་ལུང་བསྟན་ཏེ་ན་རེ། ཁྱེད་རང་ཡར་གིལ་ཨད་ཀྱི་རཱ་མོད་ལ་དམག་རྒྱག་ཏུ་བསྐྱོད་ཅིག་དང་། རྒྱལ་ཁ་ལོན་པར་འགྱུར་ཏེ། དཀོན་མཆོག་ཡ་ཝཱེས་གྲོང་ཁྱེར་དེ་རྒྱལ་པོའི་ཕྱག་ཏུ་གཏོད་པར་འགྱུར་བས་སོ་ཞེས་སྨྲས་སོ། ། 12 ཡང་མི་ཀ་ཡཱ་འབོད་དུ་སོང་བའི་བང་ཆེན་དེས་ཁོང་ལ་ན་རེ། གཟིགས་དང་། ལུང་སྟོན་པ་ཐམས་ཅད་ཁ་མཐུན་ནས་རྒྱལ་པོ་ལ་ལུང་བསྟན་བཟང་པོ་སྨྲ་བ་སྟེ། ཁྱེད་ཀྱིས་ཀྱང་དེ་དག་དང་འདྲ་བར་གཏམ་བཟང་གསུང་བར་མཛོད་ཅེས་ཞུས་པ་ལ། 13 མི་ཀ་ཡཱས་འདི་ལྟར། བདག་གིས་གཏན་དུ་གནས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་སྐྱེལ་ཏེ། ངའི་དཀོན་མཆོག་གིས་ཅི་གསུངས་ན་བདག་གིས་དེ་ལྟར་སྨྲ་བར་འགྱུར་ཞེས་སྨྲས། 14 མི་ཀ་ཡཱ་རྒྱལ་པོའི་དྲུང་དུ་སླེབས་པའི་ཚེ་ན། རྒྱལ་པོས་དེ་ལ། ཀྱེ་མི་ཀ་ཡཱ། ངེད་ཅག་གིལ་ཨད་ཀྱི་རཱ་མོད་ལ་དམག་རྒྱག་ཏུ་འགྲོ་རུང་ངམ་མི་རུང་ཞེས་དྲིས་པ་དང་། ཁོང་གིས་འདི་ལྟར། ཡར་སོང་དང་རྒྱལ་ཁ་ལོན་ངེས་ཡིན། ཁོ་རྣམས་ཁྱེད་ཅག་གི་ལག་ཏུ་སྤྲོད་པར་འགྱུར་ཞེས་སྨྲས་པ་ལ། 15 རྒྱལ་པོ་ན་རེ། བདག་གིས་ཁྱོད་ལ་མནའ་དུ་འགེལ་བར་བྱས་ན། ཁྱོད་ཀྱིས་ད་གཟོད་དཀོན་མཆོག་ཡ་ཝཱེའི་མཚན་གྱི་སྒོ་ནས་བདག་ལ་བདེན་པ་ཁོ་ན་སྨྲའམ་ཞེས་དྲིས་པར། 16 མི་ཀ་ཡཱ་ན་རེ། བདག་གིས་ཡེས་ར་ཨེལ་པ་ཐམས་ཅད་ནི་རྫི་བོ་མེད་པའི་ལུག་ལྟར་རི་ལ་འཐོར་ཡོད་པ་མཐོང་བ་དང་། དཀོན་མཆོག་ཡ་ཝཱེས་འདི་སྐད་དུ། འདི་རྣམས་ལ་བདག་པོ་གང་ཡང་མེད་པས་ཞི་བདེའི་ངང་རང་རང་གི་ཡུལ་ལ་འགྲོ་རུ་ཆུག་ཅེས་གསུངས་ཞེས་སྨྲས་པ་ན། 17 ཡེས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ། འདིས་ང་ལ་ལུང་བསྟན་ངན་པ་མ་གཏོགས་བཟང་པོ་ཞིག་སྟོན་པར་མི་འགྱུར་ཞེས་ངས་ཁྱེད་ལ་བཤད་པ་མ་ཡིན་ནམ་ཞེས་སྨྲས་པ་ན། 18 དེར་མི་ཀ་ཡཱ་ན་རེ། དེ་བས་ཁྱོད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་དང་། དཀོན་མཆོག་ཡ་ཝཱེ་ཁོང་ཉིད་ཀྱི་བཞུགས་ཁྲི་ལ་བཞུགས་པ་དང་། ནམ་མཁའི་དཔུང་ཚོགས་ཐམས་ཅད་ནི་ཁོང་གི་གཡས་གཡོན་དུ་འགྲེང་འདུག་པ་ངས་མཐོང་བྱུང་། 19 དཀོན་མཆོག་ཡ་ཝཱེས་འདི་སྐད་དུ། ཡེས་ར་ཨེལ་གྱི་རྒྱལ་པོ་ཨ་ཧབ་ནི་ཡར་གིལ་ཨད་ཀྱི་རཱ་མོད་དུ་སོང་ནས་འགྱེལ་བའི་ཕྱིར་སུས་ཁོ་བསླུ་བར་བྱའམ་ཞེས་གསུངས་པའི་ལན་དུ། འདི་ལྟར་བརྗོད་མཁན་དང་དེ་ལྟར་བརྗོད་མཁན་བྱུང་ངོ་། ། 20 དེ་ནས་སེམས་ཉིད་ཅིག་ཐོན་ཞིང་དཀོན་མཆོག་ཡ་ཝཱེའི་དྲུང་དུ་འགྲེངས་ནས་འདི་ལྟར། ངས་ཁོ་བསླུ་བར་བྱ་ཞེས་ཞུས་པར། དཀོན་མཆོག་ཡ་ཝཱེས་ཁོ་ལ་ཅི་ལྟར་བསླུ་བར་བྱའམ་ཞེས་དྲིས་པ་ན། 21 དེས་འདི་སྐད་དུ། ང་རང་སོང་ནས་ཁོའི་ལུང་སྟོན་པ་ཐམས་ཅད་ཀྱི་ཁ་རུ་རྫུན་སྨྲ་བའི་སེམས་ཉིད་དུ་བྱའོ་ཞེས་ཞུས་པ་དང་། དཀོན་མཆོག་ཡ་ཝཱེས་དེ་ལ་འདི་སྐད་དུ། ཁྱོད་ཀྱིས་ཁོ་བསླུས་ནས་དོན་འགྲུབ་པར་འགྱུར་བས་སོང་ལ་དེ་བཞིན་དུ་བྱོས་ཤིག་ཅེས་བསྒོས་སོ། ། 22 ད་ནི་ལྟོས་ཤིག དཀོན་མཆོག་ཡ་ཝཱེས་ཁྱོད་ཀྱི་ལུང་སྟོན་པ་འདི་དག་གི་ཁ་རུ་རྫུན་སྨྲ་བའི་སེམས་ཉིད་བཅུག་པར་མ་ཟད། ཁོང་གིས་ཁྱོད་ལ་ཆག་སྒོ་འབྱུང་བ་ཁྱབ་བསྒྲགས་མཛད་པའོ་ཞེས་སྨྲས་པ་དང་། 23 དེ་ནས་ཀེ་ནཱ་ནའི་བུ་ཚིད་ཀི་ཡཱ་ཉེ་བར་འོངས་ནས་མི་ཀ་ཡཱ་ལ་འགྲམ་ལྕག་གཞུས་ཏེ་ན་རེ། དཀོན་མཆོག་ཡ་ཝཱེའི་ཐུགས་ཉིད་དེ་ཅི་ལྟར་ང་དང་བྲལ་ནས་ཁྱོད་ལ་གཏམ་བྱས་པ་ཡིན་ནམ་ཞེས་དྲིས་པ་ལ། 24 མི་ཀ་ཡཱ་ན་རེ། ཁྱོད་སྦུག་ཁང་དུ་འཛུལ་ནས་ཡིབ་པའི་ཉིན་མོར་དེ་མཐོང་བར་འགྱུར་ཞེས་གསུངས། 25 དེར་ཡེས་ར་ཨེལ་གྱི་རྒྱལ་པོས་འདི་ལྟར། མི་ཀ་ཡཱ་བཟུང་སྟེ་གྲོང་དཔོན་ཨ་མོན་དང་རྒྱལ་སྲས་ཡོ་ཨ་སི་ཡི་རྩར་ཁྲིད་ནས་དེ་དག་ལ། 26 རྒྱལ་པོས་འདི་ལྟར། ང་བདེ་བར་ཕྱིར་སླེབས་པའི་བར་དུ་མི་འདི་བཙོན་ལ་བཅུག་སྟེ། བཟའ་བཏུང་ཉུང་ཙམ་ལས་གང་ཡང་མ་སྟེར་བསྒོས་སོང་ཞེས་སྨྲོས་ཤིག་ཅེས་སྨྲས། 27 མི་ཀ་ཡཱ་ན་རེ། གལ་ཏེ་ཁྱོད་རང་དངོས་གནས་བདེ་བར་ཕྱིར་འོངས་ཐུབ་ན། དཀོན་མཆོག་ཡ་ཝཱེས་ང་བརྒྱུད་དེ་ཅི་ཡང་མ་གསུངས་པ་ཡིན་ཞེས་སྨྲས་པ་དང་། ཡང་མི་ཐམས་ཅད་ཀྱིས་ཉོན་ཅིག་ཅེས་བསྒོས་སོ། །

ཨ་ཧབ་གཡུལ་ངོར་གྲོངས་པ།

28 དེ་ནས་ཡེས་ར་ཨེལ་གྱི་རྒྱལ་པོ་དང་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་གཉིས་ཡར་གིལ་ཨད་ཀྱི་རཱ་མོད་དུ་སོང་ནས། 29 ཡེས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ་ན་རེ། ངས་གོས་ཆས་བསྒྱུར་ཏེ་གཡུལ་ལ་ཞུགས་དགོས། ཁྱེད་ཀྱིས་རང་གི་ན་བཟའ་གྱོན་ནས་སྡོད་ཅིག་སྨྲས་ཏེ། ཡེས་ར་ཨེལ་གྱི་རྒྱལ་པོས་གོས་ཆས་བསྒྱུར་ཏེ་ཁོ་རྣམས་གཡུལ་ལ་ཞུགས། 30 དེར་ཨ་རམ་གྱི་རྒྱལ་པོས་ཤིང་རྟའི་འགོ་དཔོན་དག་ལ་བཀའ་བབས་ཏེ་ན་རེ། ཡེས་ར་ཨེལ་གྱི་རྒྱལ་པོ་འབའ་ཞིག་མ་གཏོགས་དམག་ཆེ་ཆུང་གང་ལའང་མ་འཐབ་ཅིག་ཅེས་བསྒོས་པས། 31 ཤིང་རྟའི་འགོ་དཔོན་ཚོས་ཡེ་ཧོ་ཤ་ཕད་མཐོང་བ་དང་། འདི་ནི་ཡེས་ར་ཨེལ་གྱི་རྒྱལ་པོ་ཡིན་སྙམ་ནས་ཁ་ཕྱིར་འཁོར་ནས་ཁོང་ལ་རྒོལ་ཞིང་། ཡེ་ཧོ་ཤ་ཕད་ཀྱིས་འོ་དོད་བོས་པ་དང་། དཀོན་མཆོག་ཡ་ཝཱེས་དེ་ལ་སྐྱབས་མཛད་དེ། དཀོན་མཆོག་གིས་དགྲ་རྣམས་ཁོང་གི་མདུན་ནས་བཟློགས། 32 ཤིང་རྟའི་འགོ་དཔོན་ཚོས་དེ་ནི་ཡེས་ར་ཨེལ་གྱི་རྒྱལ་པོ་མིན་པ་ཤེས་ནས། ཁོང་མ་བདས་པར་ཕྱིར་ལོག་པ་རེད། 33 དེ་ནས་མི་ཞིག་གིས་མདའ་འཕངས་པ་ལ་མ་བསམ་ས་ནས་ཡེས་ར་ཨེལ་གྱི་རྒྱལ་པོའི་གོ་ཁྲབ་ཀྱི་མཐུད་མཚམས་སུ་ཕོག་པ་དང་། རྒྱལ་པོས་རང་གི་རྟ་པ་ལ་ན་རེ། ང་རྨས་བྱུང་བས་ཁྱོད་ཀྱིས་ཤིང་རྟ་ཁ་ལོ་སྒྱུར་དང་། ང་རང་གཡུལ་ས་ནས་ཁྲིད་ཅིག་ཅེས་བསྒོས། 34 ཉིན་དེར་དམག་འཐབ་ཛ་དྲག་ཏུ་སོང་སྟེ། ཡེས་ར་ཨེལ་གྱི་རྒྱལ་པོ་དགོང་མོའི་བར་དུ་ཤིང་རྟའི་སྟེང་ལངས་ཅི་ཐུབ་བྱས་ཏེ་ཨ་རམ་པ་ལ་འགོག་རྒོལ་བྱས་པ་དང་། ཉི་མ་ནུབ་དུས་ཙམ་ལ་རྒྱལ་པོ་ཚེ་ལས་འདས་སོ། །

ལེའུ་བཅུ་དགུ་པ།

ལུང་སྟོན་པས་ཡེ་ཧོ་ཤ་ཕད་ལ་གཤེ་གཤེ་བཏང་བ།

1 དེ་ནས་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་བདེ་བར་ཡེ་རུ་སཱ་ལེམ་གྱི་རང་གི་ཕོ་བྲང་དུ་ཕྱིར་སླེབས་པ་དང་། 2 ཧ་ནཱ་ནེའི་བུ་མངོན་ཤེས་པ་ཡེ་ཧུ་ཁོང་བསུ་རུ་འོངས་ནས། རྒྱལ་པོ་ཡེ་ཧོ་ཤ་ཕད་ལ་འདི་ལྟར། ཁྱོད་མི་ངན་གྱི་གྲོགས་བྱེད་ཅིང་དཀོན་མཆོག་ཡ་ཝཱེར་སྡང་མཁན་ལ་དགའ་བ་ཅི་ཡིན་ནམ། དེའི་ཕྱིར་དཀོན་མཆོག་ཡ་ཝཱེའི་ཐུགས་ཁྲོ་ཁྱོད་ཀྱི་ཐོག་ཏུ་བབས་སོ། ། 3 འོན་ཀྱང་ཁྱོད་ཀྱིས་ཡུལ་འདི་ནས་ཨ་ཤེ་རཱ་རྣམས་ཚར་བཅད་དེ། དཀོན་མཆོག་བཙལ་བའི་སེམས་ཐག་བཅད་པའི་དབང་གིས། ཁྱོད་ལས་ད་དུང་བཟང་ཆ་རྙེད་ནུས་ཞེས་གདམས།

ཡེ་ཧོ་ཤ་ཕད་ཀྱི་བཅོས་བསྒྱུར།

4 ཡེ་ཧོ་ཤ་ཕད་ནི་ཡེ་རུ་སཱ་ལེམ་དུ་གནས་དུས། ཡང་ཁོང་པེར་ཤ་བཱ་ནས་ཨེ་ཕཱར་ཡིམ་གྱི་རི་ཁུལ་དུ་མི་རྣམས་ཀྱི་ཁྲོད་དུ་ཕྱིན་ཏེ། འབངས་རྣམས་རང་གི་ཕ་མེས་ཀྱི་དཀོན་མཆོག་ཡ་ཝཱེའི་ཕྱོགས་སུ་ཕྱིར་ཁྲིད་འོངས་པ་དང་། 5 ཡང་ཁོང་གིས་ཡ་ཧུ་དཱའི་འགོག་སྲུང་གྲོང་ཁྱེར་ཐམས་ཅད་ཀྱི་ནང་དུ་ཁྲིམས་དཔོན་བཞག་ནས། 6 ཁོང་གིས་ཁྲིམས་དཔོན་རྣམས་ལ་ན་རེ། ཁྱོད་ཚོས་ཅི་ཞིག་བྱས་ཀྱང་དོགས་ཟོན་གྱིས་ཤིག ཅིའི་ཕྱིར་ཞེ་ན། ཁྱོད་ཀྱིས་དཀོན་མཆོག་ཡ་ཝཱེའི་དོན་དུ་ཁྲིམས་གཅོད་པ་ལས་མི་རྣམས་ཀྱི་ཆེད་དུ་ཁྲིམས་གཅོད་པ་མ་ཡིན་ཏེ། ཁྲིམས་གཅོད་དུས་ཀྱང་ཡ་ཝཱེ་ཁྱོད་རྣམས་དང་མཉམ་དུ་བཞུགས་པ་ཡིན། 7 ད་ནི་ཁྱོད་ཅག་དཀོན་མཆོག་ཡ་ཝཱེ་ལ་གུས་ཤིང་འཇིགས་པར་གྱུར་ཅིག བྱ་བ་ཐམས་ཅད་ཀྱི་ནང་དུ་དོགས་ཟོན་གྱིས་ཤིག ཅི་ལ་ཞེ་ན། རང་ཅག་གི་དཀོན་མཆོག་ཡ་ཝཱེས་དྲང་བདེན་གྱི་ལས་སྒྲུབ་པ་དང་མི་ཡི་ཁ་ངོར་མི་བལྟ། གསུག་ཀྱང་མི་ལེན་ནོ་ཞེས་སྨྲས་སོ། ། 8 ཡེ་ཧོ་ཤ་ཕད་ཀྱིས་ཡང་ཡེ་རུ་སཱ་ལེམ་དུ་ལེ་ཝི་པ་དང་མཆོད་དཔོན། ཡེས་ར་ཨེལ་གྱི་ཁྱིམ་རྒྱུད་སོ་སོའི་འགོ་དཔོན་རྣམས་ལས། དཀོན་མཆོག་ཡ་ཝཱེའི་ཕྱིར་དཔྱད་ཁྲ་གཏོང་བ་དང་། ཡེ་རུ་སཱ་ལེམ་གྱི་འབངས་མིའི་ཆེད་དུ་ཁྲིམས་གཅོད་པར་མི་འགའ་རེ་བསྐོས་པ་ཡིན་ནོ། ། 9 ཡང་ཁོང་གིས་དེ་རྣམས་ལ་བཀའ་བསྩལ་ནས་ན་རེ། ཁྱོད་རྣམས་ཀྱིས་དཀོན་མཆོག་ཡ་ཝཱེ་ལ་གུས་ཤིང་འཇིགས་པའི་སེམས་བཅངས་ནས་བློ་དཀར་བ་དང་སེམས་ཧྲིལ་པོས་དོན་རྣམས་སྒྲུབས་ཤིག 10 ཁྱོད་ཚོའི་གྲོང་ཁྱེར་སོ་སོར་གནས་པའི་སྤུན་ཟླ་རྣམས་ཀྱིས་ཁྱོད་ཅག་གི་མདུན་དུ་ཁྱེར་ཡོང་བའི་གྱོད་གཞི་ཐམས་ཅད་ནི། ཁྲག་བཞུར་བའི་དོན་རྐྱེན་ནམ། ཡང་ན་བཀའ་ཁྲིམས་དང་བཀའ་རྒྱ། ཁྲིམས་སྲོལ། སྲོལ་ཡིག་བཅས་དང་འབྲེལ་བའི་གྱོད་གཞི་གང་ཡིན་ཡང་། དེ་དག་གིས་དཀོན་མཆོག་ཡ་ཝཱེའི་དྲུང་དུ་ཉེས་པ་མི་བྱེད་པ་དང་། ཁྱོད་རྣམས་དང་ཁྱོད་རྣམས་ཀྱི་སྤུན་གྱི་སྟེང་དུ་ཁོང་གི་ཐུགས་ཁྲོ་མི་འབབ་པའི་ཆེད་དུ། དེ་དག་ལ་ཉེན་བརྡ་ཐོངས་ཤིག དེ་ལྟར་བྱས་ན་ཁྱོད་ཅག་ལ་སྡིག་པ་མེད་དོ། ། 11 དཀོན་མཆོག་ཡ་ཝཱེ་ལ་གཏོགས་པའི་བྱ་བ་ཐམས་ཅད་ཀྱི་ཕྱིར་མཆོད་དཔོན་ཆེན་པོ་ཨ་མར་ཡཱ་ཡིས་ཁྱོད་ཚོའི་ཆེད་དུ་ཐག་གཅོད་བྱེད་པ་དང་། རྒྱལ་པོར་གཏོགས་པའི་བྱ་བ་ཐམས་ཅད་ཀྱི་ཕྱིར་ཡ་ཧུ་དཱའི་ཁྱིམ་རྒྱུད་ཀྱི་འགོ་དཔོན་ཡེས་མ་ཨེལ་གྱི་བུ་ཟེ་པད་ཡཱ་ཡིས་ཁྱོད་ཚོའི་ཆེད་དུ་ཐག་གཅོད་བྱེད་པ་ཡིན། ཡང་ལེ་ཝི་པ་དག་ནི་ཁྱོད་ཅག་གི་མདུན་དུ་ཡོད་པའི་ལས་སྣེ་པའོ། །ཁྱོད་ཚོས་སྙིང་སྟོབས་བསྐྱེད་དེ་དོན་རྣམས་སྒྲུབས་ཤིག དཀོན་མཆོག་ཡ་ཝཱེ་ནི་མི་བཟང་པོ་དང་མཉམ་དུ་བཞུགས་ངེས་ཡིན་ཞེས་གསུངས་སོ། །

ལེའུ་ཉི་ཤུ་པ།

ཨེ་དོམ་དང་འཐབ་པ།

1 དེའི་རྗེས་སུ་མོ་ཨབ་པ་དང་ཨམ་མོན་པ་ནི། མེ་ཨུན་པ་རྣམས་དང་མཉམ་དུ་ཡེ་ཧོ་ཤ་ཕད་ལ་དམག་རྒྱག་ཏུ་འོངས་པ་དང་། 2 མི་ཞིག་འོངས་ནས་ཡེ་ཧོ་ཤ་ཕད་ལ་ན་རེ། རྒྱ་མཚོའི་ཕ་རོལ་ཏེ་ཨེ་དོམ་པའི་ཕྱོགས་ནས་དམག་ཚོགས་ཆེན་པོ་ཞིག་ཁྱེད་ལ་རྒོལ་དུ་འོང་གིན་འདུག གཟིགས་དང་། ད་ལྟ་དེ་རྣམས་ཧ་ཚོན་ཐལ་མཱར་ཏེ། ཨེན་གེ་དི་ལ་སླེབས་ཟིན་ཞེས་སྨྲས་པ་དང་། 3 ཡེ་ཧོ་ཤ་ཕད་འཇིགས་ཏེ། དཀོན་མཆོག་ཡ་ཝཱེ་འཚོལ་བར་སེམས་ཐག་བཅད་ནས། སྨྱུང་གནས་སྲུང་རྒྱུའི་དོན་ཡ་ཧུ་དཱ་ཡོངས་ལ་བསྒྲགས། 4 དེ་ནས་ཡ་ཧུ་དཱ་པ་ཐམས་ཅད་དཀོན་མཆོག་ཡ་ཝཱེ་ལ་སྐྱབས་ཞུ་བའི་ཆེད་དུ་འདུས་ཏེ། ཡ་ཧུ་དཱའི་གྲོང་ཁྱེར་སོ་སོ་ནས་དཀོན་མཆོག་ཡ་ཝཱེ་འཚོལ་དུ་འོངས་པ་རེད། 5 ཡེ་ཧོ་ཤ་ཕད་ཀྱིས་དཀོན་མཆོག་ཡ་ཝཱེའི་མཆོད་ཁང་གི་ར་སྐོར་གསར་པའི་མདུན་དུ། ཡ་ཧུ་དཱ་དང་ཡེ་རུ་སཱ་ལེམ་གྱི་མི་ཚོགས་དཀྱིལ་དུ་ལངས་ནས་ན་རེ། 6 ཀྱེ་ངེད་ཅག་གི་ཕ་མེས་ཀྱི་དཀོན་མཆོག་ཡ་ཝཱེ་ལགས། ཁྱེད་ནི་ནམ་མཁའ་རུ་བཞུགས་པའི་དཀོན་མཆོག་མ་ཡིན་ནམ། ཁྱེད་ནི་མི་རིགས་སོ་སོ་དང་རྒྱལ་ཁམས་མཐའ་དག་གི་མངའ་བདག་མ་ཡིན་ནམ། ཁྱེད་ཀྱི་ཕྱག་ཏུ་དབང་དང་མཐུ་མངའ་བས། སུས་ཀྱང་ཁྱེད་ལ་འགྲན་མི་ནུས། 7 ངེད་ཅག་གི་དཀོན་མཆོག་ལགས། སྔར་ཁྱེད་ཀྱིས་ཉིད་ཀྱི་འབངས་མི་ཡེས་ར་ཨེལ་གྱི་མདུན་ནས་ཡུལ་ཁམས་འདིའི་ཡུལ་མི་ཐམས་ཅད་བསྐྲད་དེ། ཁྱེད་ཀྱི་མཛའ་བོ་ཨབ་ར་ཧམ་གྱི་བུ་རྒྱུད་ལ་ཡུལ་ཁམས་འདི་དུས་གཏན་གྱི་ནོར་སྐལ་དུ་གནང་བ་མ་ཡིན་ནམ། 8 ཁོ་རྣམས་འདིར་གནས་ཤིང་། ཡང་ཁྱེད་ཀྱི་མཚན་གྱི་ཕྱིར་དམ་པའི་གནས་ཤིག་བཞེངས་ཏེ་ན་རེ། 9 གལ་ཏེ་ངེད་ཅག་ལ་རལ་གྲིའམ། ཉེས་ཆད་དམ། རིམས་ནད་དམ། མུ་གེ་ལ་སོགས་པའི་རྐྱེན་ངན་གང་རུང་འབྱུང་བ་དང་། དཀའ་སྡུག་གི་དུས་སུ་ངེད་ཅག་མཆོད་ཁང་འདི་དང་ཁྱེད་ཀྱི་དྲུང་དུ་ལངས་བསྡད་ནས་ཁྱེད་ལ་འོ་དོད་བོས་ན། ཁྱེད་ཀྱིས་གསན་ནས་སྐྱོབ་པར་འགྱུར་ཏེ། ཁྱེད་ཀྱི་མཚན་ནི་མཆོད་ཁང་འདིར་བཞུགས་པས་སོ་ཞེས་སྨྲས་སོ། ། 10 ད་ལྟ་འདི་རུ་ཨམ་མོན་པ་དང་མོ་ཨབ་པ་དང་། རི་སེ་ཨིར་པ་བཅས་ཡོད་ལ། སྔར་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་དུས་སུ། ཁྱེད་ཀྱིས་ཁོ་རྣམས་དེ་དག་གི་ཡུལ་དུ་འགྲོ་རུ་མ་གནང་། དེའི་དུས་སུ་ཡེས་ར་ཨེལ་པ་རྣམས་ཁོ་ཚོ་དང་བྲལ་ནས་ཁོ་ཚོ་མེད་པར་མ་བྱས། 11 ད་ནི་ཁྱེད་ཀྱིས་གཟིགས་དང་། ཁོ་ཚོས་ང་ཚོར་འདི་ལྟར་ལན་འཇལ་བ་སྟེ། ཁོ་རྣམས་འོངས་ནས་ངེད་རྣམས་ཁྱེད་ཀྱིས་ས་སྐལ་དུ་གནང་བའི་ཡུལ་ལས་སྐྲོད་པར་འདོད་དོ། ། 12 ཀྱེ་ངེད་ཅག་གི་དཀོན་མཆོག་ལགས། ཁྱེད་ཀྱིས་དེ་དག་ལ་ཁྲིམས་ཆད་མི་གཅོད་དམ། ཅི་ལ་ཞེ་ན། ངེད་ཅག་ལ་འཐབ་ཏུ་འོངས་པའི་དམག་དཔུང་ཆེན་པོ་འདི་དང་འགྲན་པའི་སྟོབས་མེད་དེ། ཅི་བྱེད་དགོས་པའང་མི་ཤེས་པས། ཁྱེད་ཁོ་ནར་རེ་ལྟོས་བྱེད་པ་ཡིན་ཞེས་ཞུས། 13 དེའི་ཚེ་ཡ་ཧུ་དཱ་པ་ཐམས་ཅད་དེ་ཐ་ན་ཁོ་རྣམས་ཀྱི་ཕྲུ་གུ་དང་ཆུང་མ། བུ་དང་བུ་མོ་བཅས་ཀྱང་དཀོན་མཆོག་ཡ་ཝཱེའི་སྤྱན་སྔར་ལངས་བསྡད་པ་ཡིན། 14 དེ་ནས་དཀོན་མཆོག་ཡ་ཝཱེའི་ཐུགས་ཉིད་ནི་མི་ཚོགས་ཁྲོད་དུ་ལེ་ཝི་པ་ཨ་སབ་ཀྱི་བུ་རྒྱུད་ཡཱ་ཧ་ཟི་ཨེལ་ལ་བབས་ཤིང་། དེ་ནི་མད་ཐན་ཡཱའི་གསུམ་ཚ་དང་ཡེ་ཨི་ཨེལ་གྱི་ཡང་ཚ་སྟེ། པེ་ནཱ་ཡའི་ཚ་བོ་དང་ཟཱ་ཀར་ཡའི་བུ་ཡིན་ནོ། ། 15 དེར་ཡེ་ཧ་ཟི་ཨེལ་ན་རེ། ཀྱེ་ཡ་ཧུ་དཱ་པ་ཐམས་ཅད་དང་ཡེ་རུ་སཱ་ལེམ་གྱི་འབངས་རྣམས་དང་རྒྱལ་པོ་ཡེ་ཧོ་ཤ་ཕད་ལགས། ཁྱེད་རྣམས་ཀྱིས་གསན་པར་མཛོད། དཀོན་མཆོག་ཡ་ཝཱེས་ཁྱེད་ཚོ་ལ་འདི་སྐད་དུ། དམག་འཁྲུག་གི་རྒྱལ་ཁ་ནི་ཁྱོད་རྣམས་ལ་རག་མི་ལས་ཏེ་དཀོན་མཆོག་ལ་རག་ལས་པས། དམག་དཔུང་ཆེན་པོ་འདིའི་རྐྱེན་གྱིས་མ་འཇིགས་མ་ཚབས་ཤིག 16 སང་ཉིན་ཁྱོད་ཅག་དེ་དག་དང་འཐབ་ཏུ་མར་བོབས་ཤིག་དང་། ལྟོས་དང་། དེ་དག་ཙི་སིའི་ལ་ངོས་སུ་ཡར་འཛེགས་ནས་འོང་ངེས། ཡེ་རུ་ཨེལ་དབེན་སྟོང་གི་ཤར་ཕྱོགས་སུ་ལུང་པའི་ཁར་ཁྱོད་ཅག་དེ་དག་དང་འཕྲད་པར་འགྱུར། 17 ཀྱེ་ཡ་ཧུ་དཱ་པ་དང་ཡེ་རུ་སཱ་ལེམ་པ་རྣམས། ཐེངས་འདིར་ཁྱོད་ཅག་དེ་དག་དང་མི་འཐབ་པར་གཡུལ་ས་བསྲུངས་ནས་ལངས་བསྡད་དེ། དཀོན་མཆོག་ཡ་ཝཱེས་ཁྱོད་ཚོ་སྐྱོབ་ལུགས་ལ་ལྟོས་ཤིག ཁྱོད་རྣམས་མ་འཇིགས་མ་ཚབས་ཤིག དཀོན་མཆོག་ཡ་ཝཱེ་ཁྱོད་ཅག་དང་མཉམ་དུ་བཞུགས་པས། སང་ཉིན་དེ་རྣམས་ཀྱི་གདོང་བསུ་བར་སོང་ཞིག་ཅེས་གསུངས་སོ་ཞེས་བསྒོས་པ་དང་། 18 ཡེ་ཧོ་ཤ་ཕད་ཀྱིས་གདོང་སར་གཏད་ནས་ཕྱག་བཙལ་བ་དང་། ཡ་ཧུ་དཱ་པ་རྣམས་དང་ཡེ་རུ་སཱ་ལེམ་པ་ཐམས་ཅད་ཀྱིས་ཀྱང་དཀོན་མཆོག་ཡ་ཝཱེའི་དྲུང་དུ་ཕྱག་བཙལ་ནས་ཁོང་ལ་བསྙེན་བཀུར་ཞུས་སོ། ། 19 དེ་ནས་ལེ་ཝི་པ་ཀོ་ཧད་པའི་བུ་རྒྱུད་རྣམས་དང་ཀོ་རཱག་པའི་བུ་རྒྱུད་རྣམས་ཡར་ལངས་ནས་སྐད་ཆེན་པོས་ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་བསྟོད་བསྔགས་ཕུལ་ཏོ། ། 20 དེའི་ཕྱི་ཉིན་ཞོགས་པར་ཁོ་རྣམས་སྔ་མོར་ལངས་ནས། ཐེ་ཀོ་ཨ་ཡི་དབེན་སྟོང་དུ་ཕྱིན་ཏེ། དེ་དག་ཆས་དུས་སུ་ཡེ་ཧོ་ཤ་ཕད་ཡར་ལངས་ཏེ་ན་རེ། ཀྱེ་ཡ་ཧུ་དཱ་པ་རྣམས་དང་ཡེ་རུ་སཱ་ལེམ་པ་རྣམས། ཁྱོད་ཚོས་བདག་ལ་ཉོན་དང་། ཁྱོད་ཅག་གི་དཀོན་མཆོག་ཡ་ཝཱེ་ལ་དད་པར་གྱིས་ཤིག་དང་། ཁྱོད་རྣམས་བརྟན་པོར་ཚུགས་པར་འགྱུར། ཁོང་གི་ལུང་སྟོན་པ་ལ་ཡིད་ཆེས་བྱོས་ཤིག ཁྱོད་ཅག་གི་དོན་ཀུན་འགྲུབ་པར་འགྱུར་ཞེས་སྨྲས་ནས། 21 ཡེ་ཧོ་ཤ་ཕད་དང་ཡུལ་མི་རྣམས་གྲོས་བྱས་པ་དང་། དཀོན་མཆོག་ཡ་ཝཱེ་ལ་བསྟོད་དབྱངས་འབུལ་མཁན་རྣམས་བསྐོས་ནས་ཆོས་གོས་དམ་པ་བསྐོན་ཏེ། དམག་ཚོགས་ཀྱི་མདུན་དུ་སོང་ནས་དཀོན་མཆོག་ཡ་ཝཱེ་ལ་བསྟོད་ཅིང་ན་རེ། དཀོན་མཆོག་ཡ་ཝཱེའི་བྱམས་བརྩེ་རྒྱུན་ནས་རྒྱུན་དུ་གནས་པས་ཁྱོད་ཚོས་ཁོང་ལ་བསྟོད་པར་འོས་ཞེས་བསྐུལ། 22 དེ་དག་གིས་བསྟོད་དབྱངས་འབུལ་འགོ་བརྩམས་པ་ཙམ་གྱིས། དཀོན་མཆོག་ཡ་ཝཱེས་འཇབ་དམག་རྣམས་མངགས་ཏེ་ཡ་ཧུ་དཱ་ལ་འཐབ་ཏུ་འོངས་པའི་ཨམ་མོན་པ་དང་། མོ་ཨབ་པ་དང་། རི་སེ་ཨིར་པ་རྣམས་གསོད་པར་མཛད་པ་ལ་དེ་དག་ཕམ་པར་བརྒྱབ་པའོ། ། 23 ཡང་ཨམ་མོན་པ་དང་མོ་ཨབ་པ་རྣམས་ལངས་ནས་སེ་ཨིར་རི་བོའི་ཡུལ་མི་རྣམས་ལ་རྒོལ་ཞིང་དེ་རྣམས་ཡོངས་སུ་ཚར་བཅད་པ་དང་། སེ་ཨིར་རི་བོའི་ཡུལ་མི་རྣམས་ཚར་བཅད་རྗེས་དེ་དག་གིས་ཕན་ཚུན་གསོད་རེས་བྱས། 24 དེ་ནས་ཡ་ཧུ་དཱ་པ་རྣམས་དབེན་སྟོང་དུ་སོ་པའི་མཁར་ལ་སླེབས་ཤིང་དམག་དཔུང་ཆེན་པོ་དེ་ལ་བལྟས་པ་ན། ལྟོས་དང་། མི་རོས་ས་སྟེང་ཁེབས་འདུག་པ་མཐོང་སྟེ་གཅིག་ཀྱང་མ་ཐར་རོ། ། 25 ཡེ་ཧོ་ཤ་ཕད་དང་ཁོང་གི་མི་རྣམས་དེ་དག་གི་རྒྱུ་ནོར་འཕྲོག་ཏུ་འོངས་པ་ལ། མི་རོའི་ཁྲོད་དུ་རྒྱུ་ནོར་དང་གྱོན་གོས། རིན་པོ་ཆེ་བཅས་ཧ་ཅང་མང་པོ་ཡོད་པ་མཐོང་ཞིང་། ཁོ་རྣམས་ཀྱིས་དེ་ཡོད་ཚད་བླངས་ནས་རང་གི་བྱས་པ་དང་། བཅོམ་ནོར་ཤིན་ཏུ་མང་བས་འཁྱེར་མི་ཐུབ་པ་ཙམ་བྱུང་ལ་ཡང་ཉིན་གསུམ་གྱི་རིང་ལ་བསྡུས། 26 དེ་ནས་ཉིན་བཞི་པར་དེ་རྣམས་པེ་ར་ཀ་ལུང་པ་རུ་འཛོམས་ཏེ། དེར་དཀོན་མཆོག་ཡ་ཝཱེ་ལ་བསྟོད་དབྱངས་ཕུལ་བའི་རྐྱེན་གྱིས། ས་ཆ་དེའི་མིང་ལ་དེ་རིང་གི་བར་དུ་པེ་ར་ཀ་ལུང་པ་ཟེར། 27 དེ་ནས་ཡེ་ཧོ་ཤ་ཕད་ཀྱི་སྣེ་ཁྲིད་འོག་ཏུ་ཡ་ཧུ་དཱ་པ་དང་ཡེ་རུ་སཱ་ལེམ་པ་ཐམས་ཅད་དགའ་མགུའི་ངང་ཡེ་རུ་སཱ་ལེམ་དུ་ལོག་སྟེ། དཀོན་མཆོག་ཡ་ཝཱེས་དེ་དག་དགྲ་ལས་རྒྱལ་བར་མཛད་པའི་རྐྱེན་གྱིས་ཤིན་ཏུ་དགའ་བར་གྱུར། 28 དེ་དག་གིས་རྒྱུད་མངས་དང་པི་ཝང་དང་། དུང་བཅས་ཁྱེར་ནས་ཡེ་རུ་སཱ་ལེམ་དུ་སླེབས་ཏེ། དཀོན་མཆོག་ཡ་ཝཱེའི་མཆོད་ཁང་དུ་སོང་། 29 ཡང་དཀོན་མཆོག་ཡ་ཝཱེས་ཡེས་ར་ཨེལ་གྱི་དགྲ་རྣམས་ལ་འཐབ་ནས་ཕམ་པར་མཛད་པའི་གཏམ་དེ་རྒྱལ་ཁམས་ཐམས་ཅད་ཀྱིས་ཐོས་ནས། དེ་རྣམས་དཀོན་མཆོག་ལ་ཤིན་ཏུ་འཇིགས་པར་གྱུར། 30 དེ་ལྟར་ཡེ་ཧོ་ཤ་ཕད་ཀྱི་དཀོན་མཆོག་གིས་ཁོང་གི་ཕྱོགས་བཞི་བདེ་ལ་བཀོད་པས། ཁོང་གི་རྒྱལ་ཁམས་བདེ་བར་གནས་སོ། །

ཡེ་ཧོ་ཤ་ཕད་ཚེ་ལས་འདས་པ།

31 ཡང་ཡེ་ཧོ་ཤ་ཕད་ཡ་ཧུ་དཱའི་རྒྱལ་པོར་བཞུགས་དུས་དགུང་ལོ་སོ་ལྔ་ཡིན་པ་དང་། ཡེ་རུ་སཱ་ལེམ་དུ་ལོ་ཉེར་ལྔའི་རིང་ལ་རྒྱལ་སྲིད་བསྐྱངས། ཁོང་གི་ཡུམ་ནི་ཤིལ་ཧིའི་སྲས་མོ་ཨ་ཟུ་བཱ་ཞེས་པ་ཡིན། 32 ཡེ་ཧོ་ཤ་ཕད་ནི་རང་གི་ཡབ་ཨ་སཱའི་ལམ་གྱི་ནང་དུ་འགྲུལ་ཞིང་དེ་ལས་མ་འཁྱར་བར། དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་དོ། ། 33 འོན་ཀྱང་མཐོ་གླིང་རྣམས་ད་དུང་མ་བཤིག་པར་བཞག་ཅིང་། མི་རྣམས་ད་དུང་རང་གི་ཕ་མེས་ཀྱི་དཀོན་མཆོག་གི་ཕྱོགས་སུ་སེམས་མ་འཁོར། 34 ཡེ་ཧོ་ཤ་ཕད་ཀྱི་མཛད་རྗེས་གཞན་རྣམས་འགོ་ནས་མཇུག་བར་དུ་ཐམས་ཅད་ཧ་ནཱ་ནེའི་བུ་ཡེ་ཧུས་ཡི་གེར་བཀོད་པའི་གཏམ་སྤྱོད་ཀྱི་མདོ་དེའི་ནང་དུ་བཀོད་ཡོད་ལ། ཡང་གཏམ་སྤྱོད་ཀྱི་མདོ་དེ་ནི་ཡེས་ར་ཨེལ་གྱི་རྒྱལ་རབས་ཀྱི་མདོ་ནང་དུ་བཀོད་ཡོད། 35 ཕྱིས་སུ་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱིས་ཡེས་ར་ཨེལ་གྱི་རྒྱལ་པོ་སྡིག་སྤྱོད་ཅན་ཨ་ཧ་ཟི་ཡཱ་དང་མཉམ་འབྲེལ་བྱས། 36 ཁོ་གཉིས་ཀྱིས་ཐཱར་ཞིས་ལ་འགྲོ་བའི་ཆེད་དུ་ཨེ་ཙི་ཡོན་གེ་བེར་དུ་གྲུ་གཟིངས་བཟོས། 37 དེའི་དུས་སུ་མཱ་རེ་ཤ་པ་དོ་དཱ་ཝའི་བུ་ཨེ་ལི་ཨེ་བཟིར་གྱིས་ཡེ་ཧོ་ཤ་ཕད་ལ་ལུང་བསྟན་ཏེ་ན་རེ། ཁྱོད་ཨ་ཧ་ཟི་ཡཱ་དང་མཉམ་འབྲེལ་བྱས་པས་ན། དཀོན་མཆོག་ཡ་ཝཱེས་ཁྱོད་ཀྱིས་བཟོས་པའི་གྲུ་གཟིངས་རྣམས་གཏོར་བར་འགྱུར་ཞེས་སྦྲན་པ་དང་། ཕྱིས་སུ་གྲུ་དེ་དག་དངོས་གནས་གཏོར་བ་དང་ཐཱར་ཞིས་སུ་འགྲོ་མ་ནུས་སོ། །

ལེའུ་ཉེར་གཅིག་པ།

1 ཡང་ཡེ་ཧོ་ཤ་ཕད་རང་གི་ཕ་མེས་དང་མཉམ་དུ་གཟིམས་པ་དང་། དཱ་བིད་ཀྱི་གྲོང་ཁྱེར་དུ་ཕ་མེས་ཀྱི་ཁྲོད་དུ་དུར་ལ་སྦས་ནས། ཁོའི་སྲས་ཡེ་ཧོ་རཱམ་ཁོའི་ཚབ་ཏུ་རྒྱལ་པོར་གྱུར།

ཡ་ཧུ་དཱའི་རྒྱལ་པོ་ཡེ་ཧོ་རཱམ།

2 ཡེ་ཧོ་རཱམ་ལ་སྤུན་འགའ་ཡོད་དེ། དེ་རྣམས་ནི་ཡེ་ཧོ་ཤ་ཕད་ཀྱི་སྲས་ཏེ་ཨ་ཟར་ཡཱ་དང་། ཡེ་ཧི་ཨེལ། ཟཱ་ཀར་ཡ། ཨ་ཟར་ཡཱ་ཧུ། མེའ་ཀཱ་ཨེལ། ཤེ་ཕད་ཡཱ་བཅས་པ་སྟེ། འདི་ཐམས་ཅད་ནི་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱི་སྲས་རྣམས་ཡིན། 3 དེ་དག་གི་ཕ་ཡིས་དེ་རྣམས་ལ་ཡ་ཧུ་དཱ་ཡུལ་གྱི་འགོག་སྲུང་གྲོང་ཁྱེར་དག་དང་བཅས་སུ་གསེར་དངུལ་དང་། རིན་པོ་ཆེ་མང་པོ་ལེགས་སྐྱེས་སུ་སྤྲད་ཅིང་། ཡེ་ཧོ་རཱམ་ནི་སྐྱེས་འགོ་ཡིན་སྟབས་རྒྱལ་སྲིད་དེ་ལ་སྤྲད། 4 ཡེ་ཧོ་རཱམ་གྱིས་རང་གི་ཕ་ཡི་རྒྱལ་སྲིད་བསྐྱངས་ཏེ་སྟོབས་ཤུགས་ཆེ་རུ་ཕྱིན་པ་དང་། རང་གི་ནུ་བོ་ཐམས་ཅད་རལ་གྲིས་བསད་པར་མ་ཟད། ཡེས་ར་ཨེལ་གྱི་འགོ་དཔོན་འགའ་ཡང་བསད། 5 ཡེ་ཧོ་རཱམ་རྒྱལ་པོར་སྡོད་དུས་སུ་ལོ་སོ་གཉིས་ཡིན་ལ། ཡེ་རུ་སཱ་ལེམ་དུ་ལོ་བརྒྱད་ཀྱི་རིང་ལ་རྒྱལ་སྲིད་བསྐྱངས། 6 དེས་ཨ་ཧབ་ཀྱི་བུ་མོ་ཆུང་མར་བླངས་པས། ཨ་ཧབ་ཀྱི་རྒྱུད་དང་འདྲ་བར་ཡེས་ར་ཨེལ་གྱི་རྒྱལ་པོ་རྣམས་ཀྱི་ལམ་དུ་འགྲུལ་ཏེ། དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་དོ། ། 7 ཡིན་ཡང་དཀོན་མཆོག་ཡ་ཝཱེས་དཱ་བིད་ལ་ཞལ་ཆད་མཛད་པས་དེའི་ཁྱིམ་རྒྱུད་མེད་པར་མཛད་མ་འདོད་པར། ཁོང་གིས་ཞལ་བཞེས་གནང་བ་ལྟར་དཱ་བིད་དང་ཁོང་གི་བུ་རབས་ཚ་རྒྱུད་རྣམས་ལ་དུས་གཏན་དུ་སྒྲོན་མེའི་འོད་ཟེར་གནང་བའོ། ། 8 ཡེ་ཧོ་རཱམ་གྱིས་རྒྱལ་སྲིད་སྐྱོང་བའི་དུས་སུ་ཨེ་དོམ་པ་རྣམས་ཀྱིས་ངོ་ལོག་བྱས་ཤིང་། ཡ་ཧུ་དཱའི་ལག་ནས་ཐར་ཏེ་རང་གིས་རྒྱལ་པོ་ཞིག་བསྐོས་པ་ལ། 9 ཡེ་ཧོ་རཱམ་གྱིས་རང་གི་དམག་དཔོན་དང་ཤིང་རྟ་ཐམས་ཅད་ཁྲིད་ནས་ཐོན་པ་དང་། མཚན་མོར་ལངས་ཏེ་རང་ཉིད་བསྐོར་ཡོད་པའི་ཨེ་དོམ་པ་དང་། དེ་དག་གི་ཤིང་རྟའི་འགོ་དཔོན་རྣམས་ཕམ་པར་བརྒྱབ། 10 དུས་དེ་ནས་བཟུང་ཨེ་དོམ་པ་རྣམས་ཀྱིས་ངོ་ལོག་བྱས་ནས་དེ་རིང་གི་བར་དུ་ཡ་ཧུ་དཱའི་ལག་ནས་ཐར་ཞིང་། དུས་དེ་ལ་ལིབ་ནཱ་པ་རྣམས་ཀྱིས་ཀྱང་ངོ་ལོག་བྱས། ཅིའི་ཕྱིར་ཞེ་ན། ཡེ་ཧོ་རཱམ་གྱིས་རང་གི་ཕ་མེས་ཀྱི་དཀོན་མཆོག་ཡ་ཝཱེ་སྤངས་པས་སོ། ། 11 ཡང་ཁོས་ཡ་ཧུ་དཱའི་རི་རྣམས་ཀྱི་སྟེང་དུ་མཐོ་གླིང་བརྩིགས་ཏེ། ཡེ་རུ་སཱ་ལེམ་གྱི་ཡུལ་མི་དག་ལ་ལོག་གཡེམ་བྱེད་དུ་བཅུག་ནས་ཡ་ཧུ་དཱ་པ་རྣམས་བསླུས་པ་རེད། 12 དེའི་ཚེ་ལུང་སྟོན་པ་ཨེ་ལི་ཡཱས་ཡེ་ཧོ་རཱམ་ལ་འཕྲིན་ཡིག་སྤྲིངས་ཏེ་འདི་ལྟར། ཁྱོད་ཀྱི་མེས་པོ་དཱ་བིད་ཀྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ནི་རང་གི་ཕ་ཡེ་ཧོ་ཤ་ཕད་ཀྱི་ལམ་དང་། ཡ་ཧུ་དཱའི་རྒྱལ་པོ་ཨ་སཱའི་ལམ་གྱི་ནང་དུ་མི་འགྲུལ་བར། 13 ཡེས་ར་ཨེལ་གྱི་རྒྱལ་པོ་རྣམས་ཀྱི་ལམ་དུ་འགྲུལ་ནས་ཨ་ཧབ་ཀྱི་བུ་རྒྱུད་ཀྱིས་འདོད་ལོག་སྤྱད་པ་ལྟར། ཡ་ཧུ་དཱ་པ་དང་ཡེ་རུ་སཱ་ལེམ་པ་རྣམས་ལ་ཡང་ལོག་གཡེམ་བྱེད་དུ་བཅུག་ཅིང་། ཁྱོད་ལས་བཟང་བའི་རང་གི་ཕ་རྒྱུད་ཀྱི་སྤུན་རྣམས་ཀྱང་བསད་པས། 14 ལྟོས་དང་། དཀོན་མཆོག་ཡ་ཝཱེས་ཁྱོད་ཀྱི་འབངས་མི་དང་། ཁྱོད་ཀྱི་ཆུང་མ་རྣམས་དང་བུ་ཕྲུག་རྣམས། དེ་མིན་ཁྱོད་ཀྱི་རྒྱུ་ནོར་ཐམས་ཅད་ལ་བར་ཆད་ཆེན་པོས་རྡེག་པར་འགྱུར། 15 ཡང་ཁྱོད་ལ་རྒྱུ་ནད་ཤིན་ཏུ་ཚབས་ཆེན་ཕོག་ནས། ནད་དེ་ཉིན་རེ་བཞིན་ཇེ་སྡུག་ཏུ་སོང་སྟེ་རྒྱུ་མ་ལུག་པར་འགྱུར་གསུངས་ཞེས་གསུངས་སོ། ། 16 ཕྱིས་སུ་ཕེ་ལེ་ཤེད་པ་དང་གུ་ཤ་པའི་ཉེ་འཁོར་དུ་ཡོད་པའི་ཨ་རབ་པ་རྣམས་ཡེ་ཧོ་རཱམ་ལ་འཐབ་ཏུ་དཀོན་མཆོག་ཡ་ཝཱེས་ཀུན་ནས་བསླངས། 17 དེ་རྣམས་ཀྱིས་ཡ་ཧུ་དཱ་རུ་དམག་དྲངས་ནས། མངའ་ཁོངས་སུ་བཙན་འཛུལ་བྱས་ཏེ་ཕོ་བྲང་ནང་གི་རྒྱུ་ནོར་ཐམས་ཅད་ཕྲོགས་པ་དང་། དེའི་བུ་རྣམས་དང་ཆུང་མ་ཐམས་ཅད་ཀྱང་བཙན་ཁྲིད་བྱས་ཤིང་། བུ་རྣམས་ཀྱི་ཐ་ཆུང་ཨ་ཧ་ཟི་ཡཱ་མ་གཏོགས་བུ་གཞན་གཅིག་ཀྱང་མ་བསྐྱུར་ཏོ། ། 18 དེའི་རྗེས་སུ་དཀོན་མཆོག་ཡ་ཝཱེས་ཡེ་ཧོ་རཱམ་ལ་བརྡེགས་ནས་དེའི་རྒྱུ་མར་ནད་གསོ་ཐབས་མེད་པ་བྱུང་བར་མཛད། 19 ཁོ་ཡུན་རིང་པོར་ན་སྟེ། ལོ་གཉིས་འཁོར་བ་ན་རྒྱུ་མ་ལུག་པ་དང་ནད་ཀྱིས་ཤི་བ་རེད། ཁོའི་མི་རྣམས་ཀྱིས་ཕ་མེས་ཀྱི་ཕྱིར་མེ་སྦར་བ་ལྟར་ཁོའི་ཕྱིར་མེ་མ་སྦར་བ་རེད། 20 ཡེ་ཧོ་རཱམ་རྒྱལ་པོར་སྡོད་དུས་སུ་ལོ་སོ་གཉིས་ཡིན་ཏེ། ཡེ་རུ་སཱ་ལེམ་དུ་ལོ་བརྒྱད་ལ་རྒྱལ་སྲིད་བསྐྱངས། ཚེ་ལས་འདས་པའི་དུས་སུ་ཁོའི་དོན་དུ་མྱ་ངན་བྱེད་མཁན་མེད་པ་དང་། མི་རྣམས་ཀྱིས་ཁོ་རང་དཱ་བིད་ཀྱི་གྲོང་ཁྱེར་དུ་དུར་ལ་སྦས་ནའང་རྒྱལ་པོ་དག་གི་དུར་ཁྲོད་དུ་མ་སྦས་སོ། །

ལེའུ་ཉེར་གཉིས་པ།

ཡ་ཧུ་དཱའི་རྒྱལ་པོ་ཨ་ཧ་ཟི་ཡཱ།

1 དེ་ནས་ཡེ་རུ་སཱ་ལེམ་པ་རྣམས་ཀྱིས་ཡེ་ཧོ་རཱམ་གྱི་བུ་ཐ་ཆུང་ཨ་ཧ་ཟི་ཡཱ་ཁོའི་ཚབ་ཏུ་རྒྱལ་པོར་བཞག་པ་རེད། གང་ལ་ཞེ་ན། དེའི་ཕུ་བོ་ཐམས་ཅད་ནི་ཨ་རབ་པ་དང་ལྷན་ཅིག་ཏུ་དམག་སྒར་ལ་དཔུང་འཇུག་བྱེད་དུ་འོངས་པ་དག་གིས་བསད་པའི་རྐྱེན་གྱིས། ཡ་ཧུ་དཱའི་རྒྱལ་པོ་ཡེ་ཧོ་རཱམ་གྱི་བུ་ཨ་ཧ་ཟི་ཡཱ་རྒྱལ་པོར་བསྡད་པ་རེད། 2 ཨ་ཧ་ཟི་ཡཱ་ཡིས་རྒྱལ་སྲིད་བཟུང་དུས་ཁོ་ལོ་ཉེར་གཉིས་ལ་སོན་ཡོད་དེ། ཡེ་རུ་སཱ་ལེམ་དུ་ལོ་གཅིག་རིང་རྒྱལ་སྲིད་བསྐྱངས། ཁོའི་ཡུམ་ནི་ཨོམ་རིའི་ཚ་མོ་ *ཨ་ཐལ་ཡཱ་བྱ་བའོ། ། 3 ཨ་ཧ་ཟི་ཡཱ་ཡི་ཡུམ་གྱིས་ཁོ་ལ་ངན་པ་སྤྱོད་པར་བསྐུལ་བའི་རྐྱེན་གྱིས། ཁོ་ཡང་ཨ་ཧབ་ཁྱིམ་རྒྱུད་ཀྱི་ལམ་དུ་ཞུགས། 4 དེ་ལྟར་ཁོས་ཨ་ཧབ་ཀྱི་ཁྱིམ་རྒྱུད་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད། གང་ལ་ཞེ་ན། ཁོའི་ཕ་ཚེ་ལས་འདས་རྗེས། དེ་དག་གིས་ཁོ་རང་མེད་པར་འགྲོ་བའི་ཕྱིར་ཁོ་ལ་གྲོས་ངན་བཏབ་པ་རེད། 5 ཁོས་དེ་དག་གི་གྲོས་ངན་དང་བསྟུན་ནས། ཡེས་ར་ཨེལ་གྱི་རྒྱལ་པོ་ཨ་ཧབ་ཀྱི་སྲས་ཡོ་རཱམ་དང་མཉམ་དུ་ཨ་རམ་གྱི་རྒྱལ་པོ་ཧ་ཟཱ་ཨེལ་དང་འཐབ་ཏུ་གིལ་ཨད་ཀྱི་རཱ་མོད་དུ་ཕྱིན། དེར་ཨ་རམ་པས་ཡོ་རཱམ་རྨས་པ་རེད། 6 དེར་ཡོ་རཱམ་ནི་རཱ་མ་དུ་ཨ་རམ་གྱི་རྒྱལ་པོ་ཧ་ཟཱ་ཨེལ་དང་འཐབ་པའི་དུས་སུ་ཕོགས་པའི་རྨ་ཁར་སྨན་བཅོས་བྱེད་དུ་ཡེ་སི་རེ་ཨེལ་དུ་ལོག་འོངས་པ་ལ། ཡ་ཧུ་དཱའི་རྒྱལ་པོ་ཡེ་ཧོ་རཱམ་གྱི་སྲས་ཨ་ཧ་ཟི་ཡཱ་ནི་ཨ་ཧབ་ཀྱི་སྲས་ཡོ་རཱམ་ལ་རྨས་ཕོག་པས་ན་ཁོ་ལ་བལྟ་རུ་ཡེ་སི་རེ་ཨེལ་ལ་ཕྱིན་པ་རེད། 7 ཨ་ཧ་ཟི་ཡཱ་ཁོ་རང་ཡོ་རཱམ་ལ་བལྟ་རུ་ཕྱིན་པ་དང་འཆི་བར་གྱུར་ཅིང་དེ་ནི་དཀོན་མཆོག་ལས་བྱུང་། ཅིའི་ཕྱིར་ཞེ་ན། ཁོ་རང་ཡོ་རཱམ་གྱི་རྩར་སླེབས་པ་དང་། ཡོ་རཱམ་དང་མཉམ་དུ་སོང་ནས་ནིམ་ཤིའི་ཚ་བོ་ཡེ་ཧུ་བསུ་བ་རེད། ཡེ་ཧུ་ཞེས་པ་འདི་ནི་ཨ་ཧབ་ཀྱི་ཁྱིམ་རྒྱུད་ཚར་གཅོད་པའི་ཕྱིར་དཀོན་མཆོག་ཡ་ཝཱེས་སྣུམ་གྱིས་བྱུགས་པའོ། ། † 8 ཡེ་ཧུས་ཨ་ཧབ་ཀྱི་ཁྱིམ་རྒྱུད་ལ་ཉེས་ཆད་གཅོད་པའི་དུས་སུ། ཡ་ཧུ་དཱའི་འགོ་དཔོན་རྣམས་དང་ཨ་ཧ་ཟི་ཡཱའི་ཚ་བོ་དག་ལ་ཕྲད་ཅིང་། དེ་ཐམས་ཅད་ཨ་ཧ་ཟི་ཡཱ་ལ་ཞབས་ཏོག་སྒྲུབ་མཁན་ཡིན་ལ། ཡེ་ཧུས་དེ་ཐམས་ཅད་ཀྱི་སྲོག་བཅད། 9 ཡེ་ཧུ་ཡིས་ཨ་ཧ་ཟི་ཡཱ་བཙལ་བ་དང་། ཨ་ཧ་ཟི་ཡཱ་ནི་སཱ་མར་ཡ་རུ་ཡིབ་ནས་བསྡད་ཀྱང་། མི་རྣམས་ཀྱིས་ཁོ་བཟུང་ནས་ཡེ་ཧུའི་དྲུང་དུ་ཁྲིད་ཅིང་ཁོ་བསད་དེ་དུར་དུ་སྦས་སོ། །ཅིའི་ཕྱིར་ཞེ་ན། དེ་དག་གིས་འདི་ནི་ཡེ་ཧོ་ཤ་ཕད་ཀྱི་བུ་རྒྱུད་ཡིན་ལ། ཡེ་ཧོ་ཤ་ཕད་ནི་སེམས་ཧྲིལ་པོས་དཀོན་མཆོག་ཡ་ཝཱེ་འཚོལ་མཁན་ཡིན་ཞེས་སྨྲས་པས་སོ། །ཨ་ཧ་ཟི་ཡཱ་ཁྱིམ་རྒྱུད་ལས་རྒྱལ་སྲིད་འཛིན་ཐུབ་པ་གང་ཡང་མ་རྙེད་དོ། །

ཨ་ཐལ་ཡཱས་རྒྱལ་སྲིད་ཕྲོགས་པ།

10 དེར་ཨ་ཧ་ཟི་ཡཱའི་མ་ཡུམ་ཨ་ཐལ་ཡཱ་ཡིས་རང་གི་བུ་ཤི་ཟིན་པ་མཐོང་བ་དང་། ལངས་ནས་ཡ་ཧུ་དཱ་ཁྱིམ་རྒྱུད་ཀྱི་རྒྱལ་སྲས་ཐམས་ཅད་བསད། 11 འོན་ཀྱང་རྒྱལ་པོའི་སྲས་མོ་ཡོ་ཤ་བེ་ཨད་ཀྱིས་ཨ་ཧ་ཟི་ཡཱའི་སྲས་ཡོ་ཨ་སི་བྱ་བ་དེ་གསོད་པར་འགྱུར་བའི་རྒྱལ་སྲས་ཁྲོད་ནས་བརྐུས་ཁྱེར་ཏེ། ཁོ་དང་ཁོའི་མ་མ་གཉིས་པོ་གཟིམས་ཆུང་ཞིག་གི་ནང་དུ་སྦས། ཡེ་ཧོ་རཱམ་རྒྱལ་པོའི་སྲས་མོ་ཡོ་ཤ་བེ་ཨད་ནི་མཆོད་དཔོན་ཡེ་ཧོ་ཡ་དཱའི་ཆུང་མ་ཡིན་ནོ། །ཡང་མོ་ནི་ཨ་ཧ་ཟི་ཡཱ་ཡི་གཅུང་མོ་ཡིན་པས། ཡོ་ཨ་སི་ནི་ཨ་ཐལ་ཡཱ་ཡིས་མི་གསོད་པའི་ཕྱིར་སྦས་ཏེ་བཞག་པའོ། ། 12 ཡོ་ཨ་སི་དེ་རྣམས་དང་མཉམ་དུ་དཀོན་མཆོག་གི་མཆོད་ཁང་ནང་དུ་ལོ་དྲུག་ལ་ཡིབ་ནས་བསྡད། སྐབས་དེར་ཨ་ཐལ་ཡཱས་ཡ་ཧུ་དཱ་རུ་རྒྱལ་སྲིད་བསྐྱངས་པ་ཡིན།

ལེའུ་ཉེར་གསུམ་པ།

ཨ་ཐལ་ཡཱ་ལས་རྒྱལ་སྲིད་བླངས་པ།

1 ལོ་བདུན་པར་ཡེ་ཧོ་ཡ་དཱས་བརྩོན་པ་ཆེར་བསྐྱེད་ནས་བརྒྱ་དཔོན་རྣམས་ཏེ་ཡེ་རོ་ཧམ་གྱི་བུ་ཨ་ཟར་ཡཱ་དང་། ཡེ་ཧོ་ཧ་ནན་གྱི་བུ་ཡེས་མ་ཨེལ་དང་། ཨོ་བེད་ཀྱི་བུ་ཨ་ཟར་ཡཱ་དང་། ཨ་དཱ་ཡའི་བུ་མ་ཨ་སེ་ཡཱ་དང་། ཟིག་རིའི་བུ་ཨེ་ལི་ཤ་ཕད་བཅས་བོས་འོངས་ནས་ཁོ་རྣམས་ལ་ཆད་དོན་བཞག་པ་དང་། 2 ཁོ་རྣམས་ཡ་ཧུ་དཱ་ཡུལ་ཡོངས་ལ་ཕྱིན་ནས། ཡ་ཧུ་དཱའི་གྲོང་ཁྱེར་སོ་སོ་ནས་ལེ་ཝི་པ་དང་། ཡེས་ར་ཨེལ་གྱི་ཁྱིམ་རྒྱུད་ཀྱི་འགོ་དཔོན་རྣམས་བསྡུས་པ་དང་། དེ་དག་ཡེ་རུ་སཱ་ལེམ་དུ་འདུས་ནས། 3 མི་ཚོགས་ཀུན་གྱིས་དཀོན་མཆོག་གི་མཆོད་ཁང་ནས་རྒྱལ་པོ་དང་ཆད་དོན་བཞག་ཅིང་། དེར་ཡེ་ཧོ་ཡ་དཱས་འདི་ལྟར། ལྟོས་ཤིག དཀོན་མཆོག་ཡ་ཝཱེས་དཱ་བིད་ཀྱི་བུ་རྒྱུད་རྣམས་ལ་ཞལ་བཞེས་གནང་བ་བཞིན་དུ། རྒྱལ་པོའི་སྲས་ནི་རྒྱལ་པོར་སྡོད་དགོས་པས། 4 ཁྱོད་རྣམས་ཀྱིས་འདི་བཞིན་བྱེད་དགོས་ཏེ། ཁྱོད་རྣམས་ལས་ངལ་གསོ་བའི་ཉིན་མོར་འདིར་ལས་རེས་སུ་འོངས་པའི་མཆོད་དཔོན་དང་ལེ་ཝི་པའི་སུམ་ཆའི་གཅིག་གིས་སྒོ་སྲུངས་ཤིག 5 སུམ་ཆའི་གཅིག་ཕོ་བྲང་དུ་སྡོད་ཅིག ཡང་སུམ་ཆའི་གཅིག་དེ་རྨང་སྒོར་སྡོད་ཅིག མི་ཐམས་ཅད་དཀོན་མཆོག་ཡ་ཝཱེའི་མཆོད་ཁང་གི་ར་སྐོར་ནང་དུ་འདུ་བར་གྱིས། 6 མཆོད་དཔོན་དང་ཞབས་ཏོག་སྒྲུབ་པའི་ལེ་ཝི་པ་རྣམས་མ་གཏོགས་གཞན་སུ་ཡང་དཀོན་མཆོག་ཡ་ཝཱེའི་མཆོད་ཁང་ནང་དུ་འགྲོ་མི་རུང་། དེ་རྣམས་དམ་པ་ཡིན་པས་དེ་རྣམས་འབའ་ཞིག་ནང་དུ་འགྲོ་འོས། མི་ཀུན་གྱིས་དཀོན་མཆོག་ཡ་ཝཱེའི་བཀའ་བསྲུང་དགོས། 7 ཡང་ལེ་ཝི་པ་རྣམས་ཀྱིས་རང་རང་གི་མཚོན་ཆ་ལག་ཏུ་ཐོགས་ཏེ་ཕྱོགས་བཞི་ནས་རྒྱལ་པོ་བསྲུང་དགོས་ཏེ། གཞན་སུ་ཞིག་རང་དགར་མཆོད་ཁང་ནང་དུ་འོངས་ན་དེ་གསོད་དགོས། རྒྱལ་པོ་ཕྱི་ནང་གང་དུ་འགྲོ་སྐབས་སུ་ཁྱོད་ཅག་རྒྱལ་པོ་དང་མཉམ་དུ་སྡོད་དགོས་ཞེས་བསྒོས་པ་དང་། 8 ལེ་ཝི་པ་དང་ཡ་ཧུ་དཱ་པ་ཀུན་གྱིས་མཆོད་དཔོན་ཡེ་ཧོ་ཡ་དཱའི་གསུང་ལྟར་བསྒྲུབས་ཏེ། ཁོ་ཚོ་མི་རེ་རེས་ངལ་གསོ་བའི་ཉིན་མོར་ཞབས་ཏོག་སྒྲུབ་པ་དང་ཡང་ན་ངལ་གསོ་བའི་ཉིན་མོར་ལས་མཚམས་འཇོག་པའི་མི་ཁྲིད་ནས་སླེབས་པ་སྟེ། རྒྱུ་མཚན་ནི་ཡེ་ཧོ་ཡ་དཱས་སྡེ་ཚན་གང་ལའང་ལས་མཚམས་འཇོག་ཏུ་མ་བཅུག་པའི་ཕྱིར་རོ། ། 9 དེ་ནས་མཆོད་དཔོན་ཡེ་ཧོ་ཡ་དཱས་དཀོན་མཆོག་གི་མཆོད་ཁང་དུ་ཡོད་པའི་དཱ་བིད་ཀྱི་མདུང་དང་། ཕུབ་ཆེ་ཆུང་རྣམས་ཀྱང་བརྒྱ་དཔོན་རྣམས་ལ་སྤྲད་ཅིང་། 10 ཡང་མི་རྣམས་ལ་མཚོན་ཆ་འཛིན་དུ་བཅུག་ནས་རྒྱལ་པོའི་མཐའ་འཁོར་དུ། མཆོད་ཁང་གི་གཡས་ཕྱོགས་ནས་གཡོན་ཕྱོགས་ཀྱི་བར་དུ། མཆོད་ཁྲི་དང་མཆོད་ཁང་གི་ཕྱོགས་བཞི་རུ་བཞག་གོ ། 11 དེ་ནས་ཁོ་རྣམས་ཀྱིས་ཡོ་ཨ་སི་ཕྱི་རོལ་ཏུ་ཁྲིད་འོངས་ནས། ཁོང་གི་དབུ་ལ་ཅོད་པན་གསོལ། ཡང་ཁོང་ལ་བཀའ་ཁྲིམས་བཤུས་མ་ཞིག་ཕུལ་ནས་ཁོང་རྒྱལ་པོར་བསྐོས་ཤིང་། ཡེ་ཧོ་ཡ་དཱ་དང་དེའི་བུ་རྣམས་ཀྱིས་ཁོང་ལ་སྣུམ་གྱིས་བྱུགས་ནས། རྒྱལ་པོ་ཁྲི་ལོར་བརྟན་པར་ཤོག་ཅེས་འབོད་སྐད་བསྒྲགས་སོ། ། 12 དེའི་ཚེ་ཨ་ཐལ་ཡཱ་ཡིས་མི་རྣམས་འུར་ནས་རྒྱུགས་པ་དང་རྒྱལ་པོར་བསྟོད་པའི་སྐད་སྒྲ་ཐོས་ནས། དཀོན་མཆོག་ཡ་ཝཱེའི་མཆོད་ཁང་དུ་མི་རྣམས་ཀྱི་དྲུང་ལ་སླེབས་ནས། 13 མོས་བལྟས་པ་ལ། རྒྱལ་པོ་ནི་མཆོད་ཁང་སྒོ་མདུན་གྱི་ཀ་བའི་རྩར་བཞེངས་འདུག་པ་དང་། འགོ་དཔོན་རྣམས་དང་དུང་འབུད་མཁན་རྣམས་རྒྱལ་པོའི་མཐའ་འཁོར་དུ་ཡོད་པ་དང་། ཡུལ་མི་ཀུན་པོས་དགའ་མགུ་ཡི་རང་གིས་དུང་འབུད་པ་དང་། མགུར་ལེན་མཁན་རྣམས་ཀྱིས་རོལ་ཆས་སྣ་ཚོགས་ཐོགས་ཏེ་མི་རྣམས་ཀྱིས་བསྟོད་དབྱངས་འབུལ་བར་དབུ་མཛད་པ་མཐོང་ནས། མོས་གོས་ཧྲལ་ཏེ། ནང་དགྲ་ལངས། ནང་དགྲ་ལངས་ཞེས་བོས་པ་དང་། 14 མཆོད་དཔོན་ཡེ་ཧོ་ཡ་དཱ་ཡིས་དམག་ཚོགས་ཀྱི་བཀོད་འདོམས་པ་བརྒྱ་དཔོན་རྣམས་ལ་བཀའ་བཏང་ཞིང་། ཁོ་མོ་དམག་ཚོགས་ཀྱི་བར་ནས་ཕྱི་རོལ་ཏུ་ཁྲིད་ཅིག དེའི་རྗེས་སུ་འབྲང་མཁན་རྣམས་ཀྱང་རལ་གྲིས་སོད་ཅིག་ཅེས་བསྒོས་སོ། །ཅི་ལ་ཞེ་ན། མཆོད་དཔོན་གྱིས་དཀོན་མཆོག་ཡ་ཝཱེའི་མཆོད་ཁང་དུ་ཁོ་མོ་གསོད་མི་རུང་ཞེས་བཀའ་བསྩལ་ཏོ། ། 15 དེ་ནས་མོ་རྒྱལ་པོའི་ཕོ་བྲང་གི་རྟ་སྒོ་རུ་སླེབས་པ་ཙམ་གྱིས་དམག་མི་རྣམས་ཀྱིས་མོ་བཟུང་ནས་དེར་བསད་དོ། །

ཡེ་ཧོ་ཡ་དཱའི་བཅོས་བསྒྱུར།

16 ཡང་ཡེ་ཧོ་ཡ་དཱས་མི་ཐམས་ཅད་དང་རྒྱལ་པོ་ལ་ཁོ་རྣམས་ནམ་ཡང་དཀོན་མཆོག་ཡ་ཝཱེའི་འབངས་མི་བྱེད་པའི་ཆད་དོན་བཞག 17 དེ་ནས་མི་ཐམས་ཅད་པཱ་ཨལ་གྱི་ལྷ་ཁང་དུ་སོང་ནས་དེ་བཤིགས་པ་དང་། དེའི་མཆོད་ཁྲི་རྣམས་དང་སྐུ་རྣམས་སིལ་བུར་བཅག་སྟེ། པཱ་ཨལ་གྱི་མཆོད་དཔོན་མད་ཐན་ཞེས་པ་མཆོད་ཁྲི་རྣམས་ཀྱི་མདུན་དུ་བསད། 18 ཡང་ཡེ་ཧོ་ཡ་དཱས་དཀོན་མཆོག་ཡ་ཝཱེའི་མཆོད་ཁང་བསྲུང་བའི་ཁག་ནི་ལེ་ཝི་ཚོ་པའི་མཆོད་དཔོན་རྣམས་ཀྱི་ལག་ཏུ་གཏད་པ་སྟེ། དེ་དག་ནི་མོ་ཤེའི་བཀའ་ཁྲིམས་ལ་བྲིས་པ་ལྟར། དཱ་བིད་ཀྱིས་དཀོན་མཆོག་ཡ་ཝཱེའི་མཆོད་ཁང་དུ་སྦྱིན་སྲེག་གི་མཆོད་པ་འབུལ་བའི་ཕྱིར་བསྐོས་པ་དང་། ཡང་དཱ་བིད་ཀྱིས་བསྒོས་པ་ལྟར་དགའ་ཞིང་མགུར་ལེན་པ་ཡིན་ནོ། ། 19 ཡང་ཁོང་གིས་དཀོན་མཆོག་ཡ་ཝཱེའི་མཆོད་ཁང་གི་སྒོ་རྣམས་བསྲུང་བར་སྒོ་སྲུང་རྣམས་བཞག་པ་སྟེ། མི་གཙང་པ་སུ་ཡིན་ཡང་ནང་དུ་འཛུལ་མི་ཆོག་གོ ། 20 དེ་ནས་ཁོང་གིས་བརྒྱ་དཔོན་དང་། སྐུ་དྲག་དང་། མི་རྣམས་ཀྱི་འགོ་དཔོན་དང་། ཡུལ་མི་མཐའ་དག་ཁྲིད་ནས། དཀོན་མཆོག་ཡ་ཝཱེའི་མཆོད་ཁང་ལས་རྒྱལ་པོ་བཏོན་ཏེ། སྒོ་གོང་མ་བརྒྱུད་ནས་ཕོ་བྲང་དུ་ཕྱིན་པ་དང་རྒྱལ་པོའི་ཁྲི་སར་བཀོད་དོ། ། 21 ཡུལ་ཁམས་ཀྱི་མི་རྣམས་དགའ་མགུར་ལོངས་སྤྱད་ཅིང་། ཨ་ཐལ་ཡཱ་རལ་གྲིས་བཀུམས་རྗེས་གྲོང་ཁྱེར་དེ་ལྷིངས་འཇགས་སུ་གྱུར་ཏོ། །

ལེའུ་ཉེར་བཞི་པ།

ཡ་ཧུ་དཱའི་རྒྱལ་པོ་ཡོ་ཨ་སི།

1 ཡོ་ཨ་སི་རྒྱལ་པོར་བཞུགས་དུས་སུ་དགུང་ལོ་བདུན་ཡིན་པ་དང་། ཡེ་རུ་སཱ་ལེམ་དུ་ལོ་བཞི་བཅུའི་རིང་ལ་རྒྱལ་སྲིད་བསྐྱངས། དེའི་ཡུམ་གྱི་མིང་ལ་ཙིབ་ཡཱ་ཟེར་ཏེ་པེར་ཤ་བཱ་ཞེས་པའི་གྲོང་ཁྱེར་གྱི་མི་ཡིན་ནོ། ། 2 མཆོད་དཔོན་ཡེ་ཧོ་ཡ་དཱའི་ཉིན་མོ་རྣམས་ལ། ཡོ་ཨ་སི་ཡིས་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་པ་ཡིན། 3 ཡེ་ཧོ་ཡ་དཱས་དེ་ལ་བཙུན་མོ་གཉིས་བླངས་པ་དང་སྲས་དང་སྲས་མོ་རྣམས་འཁྲུངས། 4 དེའི་རྗེས་སུ་ཡོ་ཨ་སི་ཡིས་དཀོན་མཆོག་ཡ་ཝཱེའི་མཆོད་ཁང་ཞིག་གསོ་བྱེད་འདོད་ནས། 5 མཆོད་དཔོན་དང་ལེ་ཝི་པ་རྣམས་བསྡུས་ནས་དེ་དག་ལ་ན་རེ། ཁྱོད་རྣམས་ཡ་ཧུ་དཱའི་གྲོང་ཁྱེར་ཀུན་ཏུ་སོང་ལ། ཡེས་ར་ཨེལ་གྱི་དཀོན་མཆོག་གི་མཆོད་ཁང་ལོ་རེ་བཞིན་ཞིག་གསོ་བྱེད་དུ་དེ་རྣམས་ལས་དངུལ་བསྡུས་ཤིག ལས་ཀ་འདི་གང་མྱུར་སྒོས་སྒྲུབས་ཤིག་ཅེས་བསྒོས་ན་ཡང་། ལེ་ཝི་པས་མྱུར་དུ་མ་བསྒྲུབས་པ་དང་། 6 རྒྱལ་པོས་མཆོད་དཔོན་ཡེ་ཧོ་ཡ་དཱ་བོས་ནས་ན་རེ། དཀོན་མཆོག་ཡ་ཝཱེའི་ཞབས་ཕྱི་མོ་ཤེ་དང་ཡེས་ར་ཨེལ་ཚོགས་སྤྱིས་དཔང་པོའི་གུར་མཆོག་གི་ཕྱིར་གཏན་ལ་ཁེལ་བའི་ཁྲལ་དེ་ནི། ཡ་ཧུ་དཱ་དང་ཡེ་རུ་སཱ་ལེམ་ནས་བསྡུ་བར་ཁྱོད་ཀྱིས་ལེ་ཝི་པ་རྣམས་ལ་ཅིའི་ཕྱིར་མ་བསྒོས་སམ་ཞེས་དྲིས་སོ། ། 7 ཅིའི་ཕྱིར་ཞེ་ན། བུད་མེད་ངན་པ་ཨ་ཐལ་ཡཱའི་བུ་རྣམས་སྔར་དཀོན་མཆོག་གི་མཆོད་ཁང་ནང་དུ་བཙན་གྱིས་འཛུལ་ནས། དེའི་ནང་གི་རྫས་དམ་པ་ཐམས་ཅད་ཀྱིས་པཱ་ཨལ་ལ་གསོལ་མཆོད་ཕུལ་བ་རེད། 8 དེའི་ཕྱིར་དེ་དག་གིས་རྒྱལ་པོའི་བཀའ་བཞིན་དུ་སྒྲོམ་ཞིག་བཟོས་ནས། དཀོན་མཆོག་ཡ་ཝཱེའི་མཆོད་ཁང་གི་སྒོའི་ཕྱི་རོལ་ཏུ་བཞག་ཅིང་། 9 ཡང་དཀོན་མཆོག་གི་ཞབས་ཕྱི་མོ་ཤེས་དབེན་སྟོང་དུ་ཡེས་ར་ཨེལ་ལ་བཀལ་བའི་ཁྲལ་དེ་ཁྱེར་འོངས་ནས་དཀོན་མཆོག་ཡ་ཝཱེ་ལ་འབུལ་བའི་ཕྱིར། ཡ་ཧུ་དཱ་དང་ཡེ་རུ་སཱ་ལེམ་དུ་བརྡ་ཁྱབ་བཏང་བ་དང་། 10 འགོ་དཔོན་རྣམས་དང་མི་ཡོངས་ཀྱིས་དགའ་དགའ་སྤྲོ་སྤྲོའི་ངང་དངུལ་ཁྱེར་འོངས་ནས་སྒྲོམ་དེ་གང་བའི་བར་དུ་ཕུལ་ཏོ། ། 11 ཡང་དངུལ་གྱི་སྒྲོམ་དེ་ལེ་ཝི་པས་ཁྱེར་ནས་རྒྱལ་པོའི་ལས་སྣེ་པའི་རྩར་སླེབས་དུས་སུ། དེའི་ནང་དུ་དངུལ་མང་པོ་ཡོད་པ་མཐོང་སྟེ། རྒྱལ་པོའི་དྲུང་ཡིག་དང་། མཆོད་དཔོན་ཆེན་པོའི་ཞིབ་དཔྱོད་པ་འོངས་ནས་སྒྲོམ་དེ་སྟོང་བར་ཕུད་པ་དང་། ཡང་ཕྱིར་རང་གནས་སུ་བཞག ཉིན་རེ་བཞིན་དེ་ལྟར་བྱས་ནས། དངུལ་ཤིན་ཏུ་མང་པོ་བསྡུས་པ་རེད། 12 རྒྱལ་པོ་དང་ཡེ་ཧོ་ཡ་དཱ་གཉིས་ཀྱིས་དངུལ་དེ་དག་དཀོན་མཆོག་ཡ་ཝཱེའི་མཆོད་ཁང་དུ་ཞབས་ཏོག་སྒྲུབ་མཁན་རྣམས་ལ་སྤྲད་ནས། དེ་དག་གིས་དཀོན་མཆོག་ཡ་ཝཱེའི་མཆོད་ཁང་ཞིག་གསོ་བྱེད་ཆེད་རྡོ་བཟོ་དང་ཤིང་བཟོ་གླས་པ་དང་། དཀོན་མཆོག་ཡ་ཝཱེའི་མཆོད་ཁང་ཞིག་གསོ་བྱེད་པའི་ལྕགས་བཟོ་དང་ལི་བཟོ་ཡང་གླས་པ་ཡིན། 13 དེ་ལྟར་ལག་ཤེས་པ་རྣམས་ཀྱིས་ལས་ཀ་བྱས་ཏེ་ཞིག་གསོའི་ཨར་ལས་རིམ་བཞིན་གྲུབ་ཅིང་། དཀོན་མཆོག་གི་མཆོད་ཁང་ནི་སྔོན་ཆད་བཞིན་ཞིག་གསོ་བྱས་པར་མ་ཟད་ཧ་ཅང་བརྟན་པོར་གྱུར་ཏོ། ། 14 ཡང་དེ་དག་གིས་ལས་ཀ་བསྒྲུབས་ཚར་རྗེས། དངུལ་འཕྲོ་མ་རྣམས་རྒྱལ་པོ་དང་ཡེ་ཧོ་ཡ་དཱ་གཉིས་ལ་སྤྲད་པ་དང་། དེ་ལས་དཀོན་མཆོག་ཡ་ཝཱེའི་མཆོད་ཁང་ནང་གི་ཡོ་བྱད་དང་། ཞབས་ཏོག་སྒྲུབ་བྱེད་དང་མཆོད་པ་འབུལ་བྱེད་ཡོ་བྱད་དང་། སྡེར་མ་དང་། གསེར་དངུལ་གྱི་ཡོ་བྱད་སྣ་ཚོགས་བཅས་བཟོས་ནས། ཡེ་ཧོ་ཡ་དཱའི་སྐུ་རིང་དུ་དེ་དག་གིས་རྒྱུན་ཆད་མེད་པར་དཀོན་མཆོག་ཡ་ཝཱེའི་མཆོད་ཁང་ནང་དུ་སྦྱིན་སྲེག་གི་མཆོད་པ་ཕུལ་བ་ཡིན། 15 ཡེ་ཧོ་ཡ་དཱ་བགྲེས་ནས་ཚེ་ལོ་མཐར་ཕྱིན་ཏེ་ཚེ་ལས་འདས་ཤིང་། ཁོང་ཚེ་ལས་འདས་པའི་དུས་སུ་དགུང་ལོ་བརྒྱ་དང་སུམ་ཅུ་ཡིན་ནོ། ། 16 ཁོང་གིས་དཀོན་མཆོག་དང་ཁོང་གི་མཆོད་ཁང་གཉིས་ཀྱི་ཕྱིར། ཡེས་ར་ཨེལ་གྱི་ནང་དུ་ལས་བཟང་པོ་བྱས་པའི་ཕྱིར་དུ། མི་རྣམས་ཀྱིས་ཁོང་དཱ་བིད་ཀྱི་གྲོང་ཁྱེར་དུ་རྒྱལ་པོ་རྣམས་ཀྱི་ཁྲོད་དུ་དུར་ལ་སྦས་སོ། ། 17 ཡང་ཡེ་ཧོ་ཡ་དཱ་ཚེ་ལས་འདས་པའི་རྗེས་སུ། ཡ་ཧུ་དཱ་ཡི་འགོ་དཔོན་རྣམས་རྒྱལ་པོ་ཡོ་ཨ་སི་ལ་མཇལ་དུ་འོངས་པ་ལ། རྒྱལ་པོས་དེ་དག་གི་གཏམ་ལ་མཉན་ཏེ། 18 དེ་དག་གིས་རང་གི་ཕ་མེས་ཀྱི་དཀོན་མཆོག་ཡ་ཝཱེའི་མཆོད་ཁང་བསྐྱུར་ནས། ཨ་ཤེ་རཱ་དང་སྐུ་འདྲ་རྣམས་ལ་ཞབས་ཏོག་བསྒྲུབས་པ་དང་། སྡིག་པ་དེའི་རྐྱེན་གྱིས་ཡ་ཧུ་དཱ་དང་ཡེ་རུ་སཱ་ལེམ་ལ་དཀོན་མཆོག་གི་ཐུགས་ཁྲོ་ཕོག་པ་རེད། 19 ཡིན་ཡང་ཁོ་རྣམས་ཡང་བསྐྱར་དཀོན་མཆོག་ཡ་ཝཱེའི་ཕྱོགས་སུ་འཁོར་བའི་ཆེད་དུ། དཀོན་མཆོག་གིས་དེ་དག་གི་རྩར་ལུང་སྟོན་པ་རྣམས་བཏང་ནས། དེ་རྣམས་ཀྱིས་དེ་དག་ལ་ཉེན་བརྡ་བཏང་ཡང་མཉན་པར་མ་དགའོ། ། 20 དུས་དེར་དཀོན་མཆོག་གི་ཐུགས་ཉིད་ནི་མཆོད་དཔོན་ཡེ་ཧོ་ཡ་དཱའི་བུ་ཟཱ་ཀར་ཡ་ཡི་སྟེང་ལ་བབས་ཤིང་། ཁོ་ནི་མཐོ་སར་ལངས་ཏེ་མི་རྣམས་ལ་ན་རེ། དཀོན་མཆོག་གིས་འདི་སྐད་དུ། ཁྱོད་ཅག་དཀོན་མཆོག་ཡ་ཝཱེའི་བཀའ་ལ་འགལ་ནས་བྱ་བ་ལམ་འགྲོ་ཡོང་བར་མི་བྱེད་དོན་ཅི་ཡིན་ནམ། ཁྱོད་ཚོས་དཀོན་མཆོག་ཡ་ཝཱེ་སྤངས་པས་ཁོང་གིས་ཀྱང་ཁྱོད་ཚོ་སྤངས་པ་ཡིན་གསུངས་ཞེས་གསུངས་པ་ལ། 21 མི་རྣམས་ཀྱིས་ཟཱ་ཀར་ཡ་གསོད་པར་ཇུས་ངན་བཤམས་ནས། དཀོན་མཆོག་ཡ་ཝཱེའི་མཆོད་ཁང་གི་ར་སྐོར་དུ་རྒྱལ་པོའི་བཀའ་བཞིན་དུ་དེར་རྡོ་ཡིས་བརྒྱབ་སྟེ་བསད་དོ། ། 22 དེ་ལྟར་རྒྱལ་པོ་ཡོ་ཨ་སི་ཡིས་ཟཱ་ཀར་ཡའི་ཕ་ཡེ་ཧོ་ཡ་དཱས་རང་ལ་བཅངས་པའི་བྱམས་བརྩེ་མ་དྲན་པར་དེའི་བུ་བསད་པས། ཟཱ་ཀར་ཡ་འཆི་བའི་དུས་སུ་ན་རེ། དཀོན་མཆོག་ཡ་ཝཱེས་གཟིགས་ཤིང་ལན་འཇལ་བར་མཛོད་ཅིག་ཅེས་ཞུས།

ཡོ་ཨ་སི་གྲོངས་པ།

23 ལོ་སར་གྱི་རྗེས་སུ་ཨ་རམ་གྱི་དམག་ཚོགས་ཡར་འོངས་ཏེ་ཡོ་ཨ་སི་ལ་དམག་དྲངས་ནས། ཡ་ཧུ་དཱ་དང་ཡེ་རུ་སཱ་ལེམ་ལ་བཙན་འཛུལ་བྱས་ཤིང་། མི་རྣམས་ཀྱི་འགོ་དཔོན་རྣམས་བསད་དེ། དེ་དག་གི་བཅོམ་ནོར་ཐམས་ཅད་དཱ་མེ་སེག་གི་རྒྱལ་པོའི་མདུན་དུ་བསྐྱལ་ཏོ། ། 24 ཨ་རམ་པའི་དམག་དཔུང་ལ་དམག་མི་ཉུང་ན་ཡང་། དཀོན་མཆོག་ཡ་ཝཱེས་དེ་དག་གི་ལག་ཏུ་དམག་ཚོགས་རབ་ཏུ་ཆེན་པོ་ཞིག་གཏད་པ་སྟེ། གང་ལ་ཞེ་ན། ཡ་ཧུ་དཱ་པས་རང་གི་ཕ་མེས་ཀྱི་དཀོན་མཆོག་ཡ་ཝཱེ་སྤངས་པས། དེ་དག་གིས་ཡོ་ཨ་སི་ལ་ཉེས་ཆད་བཅད། 25 ཨ་རམ་པ་རྣམས་ཡོ་ཨ་སི་དང་འབྲལ་དུས་སུ་ཁོང་ལ་རྨས་ལྗིད་མོ་ཕོག་ཡོད་པ་དང་། ཁོང་གི་འཁོར་གཡོག་རྣམས་ཀྱིས་ཁོང་གསོད་པར་ཇུས་ངན་བཤམས་པ་སྟེ། རྒྱུ་མཚན་ཁོང་གིས་མཆོད་དཔོན་ཡེ་ཧོ་ཡ་དཱའི་བུ་བསད་པའི་རྐྱེན་གྱིས་དེ་རྣམས་ཀྱིས་དགྲ་ཤ་ལེན་པའི་ཕྱིར་ཡིན་ལ། དེ་ནི་རང་གི་མལ་སར་བསད་ནས་ཤི། དེ་དག་གིས་ཁོང་དཱ་བིད་ཀྱི་གྲོང་ཁྱེར་དུ་དུར་ལ་སྦས་ནའང་། རྒྱལ་པོ་རྣམས་ཀྱི་དུར་ཁྲོད་ནང་དུ་མ་སྦས་སོ། ། 26 ཁོང་ལྐོག་གསོད་བྱེད་མཁན་དག་ནི། ཨམ་མོན་པའི་བུད་མེད་ཤིམ་ཨད་ཀྱི་བུ་ཟཱ་བད་དང་། མོ་ཨབ་པའི་བུད་མེད་ཤིམ་རིད་ཀྱི་བུ་ཡེ་ཧོ་ཟཱ་བད་བྱ་བ་གཉིས་སོ། ། 27 ཡང་ཡོ་ཨ་སིའི་སྲས་རྣམས་དང་། དེའི་སྐོར་གྱི་ལུང་བསྟན་མང་པོ་དང་། དཀོན་མཆོག་གི་མཆོད་ཁང་ཞིག་གསོ་བྱས་པའི་སྐོར་རྣམས་ནི་རྒྱལ་རབས་ཀྱི་གླེགས་བམ་ནང་དུ་ཡི་གེར་བཀོད་ཡོད། ཡང་དེའི་སྲས་ཨ་མཱ་ཙི་ཡ་ཁོའི་ཚབ་ཏུ་རྒྱལ་པོར་གྱུར་ཏོ། །

ལེའུ་ཉེར་ལྔ་པ།

ཡ་ཧུ་དཱའི་རྒྱལ་པོ་ཨ་མཱ་ཙི་ཡ།

1 ཨ་མཱ་ཙི་ཡས་རྒྱལ་སྲིད་འཛིན་དུས་ལོ་ཉེར་ལྔ་ཡིན་པ་དང་། ཡེ་རུ་སཱ་ལེམ་དུ་ལོ་ཉེར་དགུའི་རིང་ལ་རྒྱལ་སྲིད་བསྐྱངས། ཁོང་གི་ཡུམ་གྱི་མིང་ལ་ཡེ་ཧོ་ཨད་དིན་ཞེས་ཟེར། མོ་ནི་ཡེ་རུ་སཱ་ལེམ་གྱི་མི་ཡིན་ནོ། ། 2 ཁོས་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་པ་སྤྱད་ཀྱང་། བློ་གཅིག་སེམས་གཅིག་ནི་མ་ཡིན་ནོ། ། 3 དེས་རྒྱལ་སྲིད་བརྟན་པོར་མཛད་པ་ཙམ་གྱིས། རང་གི་ཡབ་རྒྱལ་པོ་གསོད་མཁན་བློན་འཁོར་རྣམས་བསད་ཀྱང་། 4 དེ་དག་གི་བུ་རྣམས་མ་བསད་དོ། །གང་ལ་ཞེ་ན། དེ་ནི་མོ་ཤེའི་བཀའ་ཁྲིམས་ཀྱི་མདོ་རུ་བཀོད་ཡོད་པའི་དཀོན་མཆོག་ཡ་ཝཱེའི་བཀའ་ནི་འདི་སྐད་དུ། བུ་ཡི་རྐྱེན་གྱིས་ཕ་ནི་གསོད་མི་རུང་ལ། ཕ་ཡི་རྐྱེན་གྱིས་བུ་ཡང་གསོད་མི་རུང་སྟེ། མི་རེ་རེ་རང་རང་གི་སྡིག་ཉེས་རྐྱེན་གྱིས་ཤི་དགོས་ཞེས་གསུངས་པས་སོ། །

ཨེ་དོམ་པ་དང་འཐབ་པ།

5 དེ་ནས་ཨ་མཱ་ཙི་ཡས་ཡ་ཧུ་དཱ་པ་རྣམས་བསྡུས་ཏེ། ཡ་ཧུ་དཱ་དང་པེན་ཡཱ་མེན་པའི་ཁྱིམ་རྒྱུད་བཞིན་དུ་སྟོང་དཔོན་དང་བརྒྱ་དཔོན་རྣམས་བསྐོས་ནས། ལོ་ཉི་ཤུའི་ཡན་རྣམས་ཀྱི་རྩིས་གྲངས་བླངས་པ་དང་། མདུང་དང་ཕུབ་ཐོགས་ཏེ་དམག་ལ་འགྲོ་ཐུབ་པའི་སྐྱེས་པ་ཁྲི་སུམ་ཅུ་ཡོད། 6 ཡང་དངུལ་གྱི་རྡོ་ཚད་བརྒྱ་སྤྲད་དེ། ཡེས་ར་ཨེལ་གྱི་ནང་ནས་དམག་མི་དཔའ་རྩལ་ཅན་ཁྲི་བཅུ་གླས། 7 དེར་དཀོན་མཆོག་གི་སྐྱེས་བུ་ཞིག་ཨ་མཱ་ཙི་ཡའི་མདུན་དུ་འོངས་ནས་འདི་ལྟར། ཀྱེ་རྒྱལ་པོ་ལགས། ཡེས་ར་ཨེལ་གྱི་དམག་དཔུང་ཁྱོད་དང་མཉམ་དུ་མ་ཁྲིད་ཅིག ཅིའི་ཕྱིར་ཞེ་ན། དཀོན་མཆོག་ཡ་ཝཱེ་ནི་ཡེས་ར་ཨེལ་པ་ཨེ་ཕཱར་ཡིམ་གྱི་བུ་རྒྱུད་རྣམས་དང་མཉམ་དུ་མི་བཞུགས། 8 ཇི་སྟེ་ཁྱོད་ཅིས་ཀྱང་འགྲོ་དགོས་ན། སོང་ནས་དཔའ་ངར་བསྐྱེད་དེ་འཐབ་ན་ཡང་དཀོན་མཆོག་གིས་ཁྱོད་ནི་ཕ་རོལ་པོའི་མདུན་དུ་ཕམ་པར་མཛད་ངེས། གང་ལ་ཞེ་ན། དཀོན་མཆོག་ལ་སྐྱབས་མཛད་པའི་དབང་ཡོད་ལ། ཕམ་པར་མཛད་པའི་དབང་ཡང་ཡོད་ཅེས་བསྒོས་པ་དང་། 9 ཨ་མཱ་ཙི་ཡས་དཀོན་མཆོག་གི་སྐྱེས་བུ་ལ་ལན་དྲིས་ཏེ་ན་རེ། ངས་ཡེས་ར་ཨེལ་གྱི་དམག་དཔུང་དེ་ལ་སྤྲད་པའི་དངུལ་རྡོ་ཚད་བརྒྱ་ཡི་ཕྱིར་ངེད་ཅག་གིས་ཅི་བྱའམ་ཞེས་པ་ལ། ལན་དུ་དཀོན་མཆོག་གི་སྐྱེས་བུ་ན་རེ། དཀོན་མཆོག་ཡ་ཝཱེས་འདི་ལས་མང་པོ་ཁྱོད་ལ་གནང་ངེས་ཡིན་ཞེས་སྨྲས་སོ། ། 10 དེ་ནས་ཨ་མཱ་ཙི་ཡ་ཡིས་ཨེ་ཕཱར་ཡིམ་ནས་འོངས་པའི་དམག་རྣམས་བཏང་ནས་རང་རང་གི་ཡུལ་ལ་ལོག་ཏུ་བཅུག་པས། དེ་རྣམས་ཡ་ཧུ་དཱ་པར་རབ་ཏུ་ཁྲོས་ནས་ཁོང་ཁྲོ་ཆེན་པོ་དང་བཅས་རང་ཡུལ་དུ་ལོག་གོ ། 11 དེ་ནས་ཨ་མཱ་ཙི་ཡས་སྤོབས་པ་བསྐྱེད་དེ་རང་གི་མི་རྣམས་ཁྲིད་དེ་ཚྭའི་ལུང་པ་རུ་ཕྱིན་ནས། སེ་ཨིར་པ་ཁྲི་གཅིག་བསད་པ་དང་། 12 ཡ་ཧུ་དཱ་པ་རྣམས་ཀྱིས་མི་ཁྲི་གཅིག་གསོན་པོར་བཟུང་སྟེ། བྲག་ཁར་ཁྲིད་ནས་དེ་རུ་གཡང་ལ་འཕངས་པ་ན། དེ་དག་ཐམས་ཅད་གས་པ་རེད། 13 ཡིན་ཡང་ཨ་མཱ་ཙི་ཡས་རང་དང་མཉམ་དུ་དམག་ལ་འགྲོ་རུ་མ་བཅུག་པར་ཕྱིར་བཟློགས་པའི་དམག་མི་དེ་རྣམས། སཱ་མར་ཡ་ནས་པེད་ཧོ་རོན་གྱི་བར་དུ་ཡ་ཧུ་དཱའི་གྲོང་ཁྱེར་རྣམས་ལ་བཙན་འཛུལ་གྱིས། དེ་དག་གི་མི་སུམ་སྟོང་བསད་ནས་བཅོམ་ནོར་མང་པོ་ཕྲོགས། 14 དེ་ནས་ཨ་མཱ་ཙི་ཡས་ཨེ་དོམ་པ་རྣམས་བསད་དེ་ཕྱིར་ལོག་པའི་དུས་སུ། སེ་ཨིར་པའི་སྐུ་འདྲ་རྣམས་ཁྱེར་འོངས་ནས། དེ་རྣམས་རང་གི་ལྷ་རུ་བྱས་ཤིང་བསླངས་ཏེ། དེའི་མདུན་དུ་ཕྱག་བཙལ་ནས་སྤོས་བདུགས་པས། 15 ཨ་མཱ་ཙི་ཡའི་ཐོག་ཏུ་དཀོན་མཆོག་ཡ་ཝཱེ་ཐུགས་རབ་ཏུ་ཁྲོས་ནས། ཁོང་གིས་དེའི་མདུན་དུ་ལུང་སྟོན་པ་ཞིག་བཏང་ནས་དེ་ལ་ན་རེ། རང་གི་མི་རྣམས་ཀྱང་ཁྱོད་ཀྱི་ལག་ནས་སྐྱོབ་མི་ནུས་པའི་ལྷ་རྣམས་ཀྱི་རྗེས་སུ་ཁྱོད་ཅི་ལ་འབྲངས་པ་ཡིན་ནམ་ཞེས་སྨྲས་ཤིང་། 16 དེ་བཞིན་གཏམ་སྨྲ་བའི་དུས་སུ་རྒྱལ་པོས་ཁོ་ལ་ན་རེ། ང་ཚོས་ཁྱོད་ནི་རྒྱལ་པོའི་གྲོས་མིར་བསྐོས་པ་ཡིན་ནམ། ཁ་རོག་སྡོད་ཅིག གཅར་རྡུང་མྱང་འདོད་པ་ཡིན་ནམ་ཞེས་སྨྲས་པས། ལུང་སྟོན་པ་དེས་གླེང་མཚམས་བཞག་ནས་ཡང་ན་རེ། ཁྱོད་ཀྱིས་དེ་བཞིན་བྱས་ནས་ངའི་གཏམ་ལའང་མ་མཉན་པས། དཀོན་མཆོག་གིས་ཁྱོད་གསོད་པའི་ཐུགས་ཐག་བཅད་པ་ངས་ཤེས་པ་ཡིན་ཞེས་གསུངས།

ཡེས་ར་ཨེལ་དང་འཐབ་པ།

17 དེ་ནས་ཡ་ཧུ་དཱའི་རྒྱལ་པོ་ཨ་མཱ་ཙི་ཡས་བློན་པོ་རྣམས་དང་གྲོས་བྱས་ཏེ། ཡེ་ཧུའི་ཚ་བོའམ། ཡེ་ཧོ་ཨ་ཧ་སི་ཡི་སྲས་ཏེ་ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སིའི་རྩར་བང་ཆེན་བཏང་སྟེ་ན་རེ། ཚུར་ཤོག་དང་། འུ་གཉིས་གཡུལ་ངོར་ཐུག་པར་བྱ་ཞེས་སྨྲས་པ་ལ། 18 ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི་ཡིས་ཡ་ཧུ་དཱའི་རྒྱལ་པོ་ཨ་མཱ་ཙི་ཡ་ལ་འཕྲིན་ལན་སྤྲིངས་ཏེ་ན་རེ། ལེ་པཱ་ནོན་གྱི་ཚེར་སྡོང་གིས་ལེ་པཱ་ནོན་གྱི་ཐང་ཤིང་ལ། ཁྱོད་ཀྱི་བུ་མོ་དེ་ངའི་བུ་ལ་མནའ་མར་ཐོངས་ཤིག་ཅེས་འཕྲིན་བསྐུར་ཞིང་། ཕྱིས་སུ་ལེ་པཱ་ནོན་དུ་ཡོད་པའི་རི་དྭགས་ཤིག་ཚེར་སྡོང་གི་སྟེང་དུ་འགྲུལ་ནས་དེ་རྐང་པས་བརྫིས་སོ། ། 19 ཁྱོད་ཀྱིས་ལྟོས་དང་ངས་ཨེ་དོམ་པ་རྣམས་ཕམ་པར་བྱས་སྨྲ་ཞིང་། ཁྱོད་ཀྱི་སེམས་ལ་ང་རྒྱལ་གྱིས་ཁེངས་ཏེ་རང་བསྟོད་བྱེད་པའོ། །ད་ལྟ་ཁྱོད་ནི་རང་ཁྱིམ་དུ་སྡོད་ཅིག ཆག་སྒོ་བསླངས་ནས་ཁྱོད་དང་མཉམ་དུ་ཡ་ཧུ་དཱ་ཡང་བརླག་པར་བྱེད་དོན་ཅི་ཡིན་ནམ་ཞེས་སྨྲས་ན་ཡང་། 20 ཨ་མཱ་ཙི་ཡས་དེ་ལ་མ་མཉན་པ་རེད། གང་ལ་ཞེ་ན། དེ་ཚོས་ཨེ་དོམ་པའི་ལྷ་རྣམས་བཙལ་བའི་རྐྱེན་གྱིས། དེ་ཚོ་ཕ་རོལ་པོའི་ལག་ཏུ་གཏད་པའི་དོན་འདི་དཀོན་མཆོག་ལས་བྱུང་བ་ཡིན། 21 དེ་ནས་ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི་ཡར་འོངས་ནས། ཡ་ཧུ་དཱའི་རྒྱལ་པོ་ཨ་མཱ་ཙི་ཡ་དང་ཡ་ཧུ་དཱའི་པེད་ཤེ་མེ་སི་བྱ་བར་གཡུལ་ངོར་ཕྲད་པ་དང་། 22 ཡ་ཧུ་དཱ་པ་རྣམས་ཡེས་ར་ཨེལ་པའི་མདུན་དུ་ཕམ་པར་གྱུར་ནས། ཚང་མ་རང་རང་གི་ཁྱིམ་དུ་བྲོས་སོང་བས། 23 ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི་ཡིས་པེད་ཤེ་མེ་སི་རུ་ཡེ་ཧོ་ཨ་ཧཱ་ཟིའི་ཚ་བོའམ། ཡོ་ཨ་སིའི་སྲས་ཨ་མཱ་ཙི་ཡ་བྱ་བ་སྟེ་ཡ་ཧུ་དཱའི་རྒྱལ་པོ་བཟུང་ནས་ཡེ་རུ་སཱ་ལེམ་དུ་ཁྲིད་དེ། ཡང་ཨེ་ཕཱར་ཡིམ་གྱི་རྟ་སྒོ་ཞེས་པ་ནས་གྲུ་ཁའི་རྟ་སྒོ་བར་དུ། ཡེ་རུ་སཱ་ལེམ་གྱི་ལྕགས་རི་ཁྲུ་བཞི་བརྒྱ་བཤིགས་པ་དང་། 24 ཡང་ཨོ་བེད་ཨེ་དོམ་གྱིས་སྲུང་བའི་དཀོན་མཆོག་གི་མཆོད་ཁང་ནང་གི་གསེར་དངུལ་དང་ཡོ་བྱད། དེ་མིན་རྒྱལ་པོའི་ཕོ་བྲང་ནང་གི་གཏེར་རྣམས་ཀྱང་ཁྱེར་ཏེ། མི་མང་པོ་མི་གཏའ་རུ་བཟུང་ནས་སཱ་མར་ཡ་རུ་ལོག་གོ ། 25 ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་ཧ་སིའི་སྲས་ཡེ་ཧོ་ཨ་སི་གྲོངས་པའི་རྗེས་སུ། ཡ་ཧུ་དཱའི་རྒྱལ་པོ་ཡོ་ཨ་སིའི་སྲས་ཨ་མཱ་ཙི་ཡ་ཡང་ལོ་བཅོ་ལྔར་བསྡད་པ་དང་། 26 ཨ་མཱ་ཙི་ཡའི་མཛད་རྗེས་གཞན་རྣམས་འགོ་ནས་མཇུག་བར་དུ་ཐམས་ཅད་ཡ་ཧུ་དཱ་དང་ཡེས་ར་ཨེལ་གྱི་རྒྱལ་རབས་ཀྱི་གླེགས་བམ་ནང་དུ་བཀོད་ཡོད་པ་མ་ཡིན་ནམ། 27 ཡང་ཨ་མཱ་ཙི་ཡ་དཀོན་མཆོག་ཡ་ཝཱེ་དང་བྲལ་བའི་རྗེས་སུ། ཡེ་རུ་སཱ་ལེམ་དུ་མི་རྣམས་ཀྱིས་ཁོ་རང་གསོད་པར་བརྩམས་པས་ཁོ་ལཱ་ཀི་སི་རུ་བྲོས་ཀྱང་། དེ་དག་གིས་ཁོའི་རྗེས་སུ་ལཱ་ཀི་སི་ལ་མི་ར་མདར་མངགས་ནས་ཁོ་དེ་རུ་བསད་དོ། ། 28 ཡང་མི་ཞིག་གིས་ཁོའི་བེམ་པོ་རྟ་ལ་བཀལ་ནས་ཕྱིར་ཁྱེར་འོངས་ཏེ། དཱ་བིད་ཀྱི་གྲོང་ཁྱེར་ *དུ་དེའི་ཕ་མེས་རྣམས་ཀྱི་ཁྲོད་དུ་དུར་ལ་སྦས་སོ། །

ལེའུ་ཉེར་དྲུག་པ།

ཡ་ཧུ་དཱའི་རྒྱལ་པོ་ཨུ་ཟི་ཡཱ།

1 དེ་ནས་ཡ་ཧུ་དཱའི་མི་ཐམས་ཅད་ཀྱིས་དགུང་ལོ་བཅུ་དྲུག་ཡིན་པའི་ཨུ་ཟི་ཡཱ་ནི་ཁོང་གི་ཕ་ཨ་མཱ་ཙི་ཡའི་ཚབ་ཏུ་རྒྱལ་པོར་བསྐོས་པ་དང་། 2 རྒྱལ་པོ་ཨ་མཱ་ཙི་ཡ་རང་གི་ཕ་མེས་དང་མཉམ་དུ་གཟིམས་པའི་རྗེས་སུ། ཨུ་ཟི་ཡཱ་ཡིས་ཨེ་ལོད་སླར་ཡང་ཞིག་གསོ་མཛད་ཅིང་ཡ་ཧུ་དཱ་ལ་དབང་བར་བྱས། 3 ཨུ་ཟི་ཡཱ་རྒྱལ་སར་བསྐོ་དུས་ལོ་བཅུ་དྲུག་ཡིན་པ་དང་། ཡེ་རུ་སཱ་ལེམ་དུ་ལོ་ལྔ་བཅུ་ང་གཉིས་རིང་རྒྱལ་སྲིད་བསྐྱངས། ཁོང་གི་ཡུམ་གྱི་མིང་ལ་ཡེ་ཀོལ་ཡཱ་ཟེར་ཞིང་། མོ་ནི་ཡེ་རུ་སཱ་ལེམ་གྱི་མི་ཡིན་ནོ། ། 4 ཁོང་གིས་རང་གི་ཡབ་ཨ་མཱ་ཙི་ཡའི་བྱ་སྤྱོད་བཞིན་དུ། དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་པ་རེད། 5 ཟཱ་ཀར་ཡ་ཡིས་ཨུ་ཟི་ཡཱ་ལ་དཀོན་མཆོག་ལ་གུས་ཤིང་འཇིགས་དགོས་པའི་བསླབ་བྱ་གནང་བ་དང་། ཁོང་གསོན་པའི་དུས་སུ་ཨུ་ཟི་ཡཱས་དུས་རྟག་ཏུ་དཀོན་མཆོག་བཙལ་ཞིང་། ཁོང་གིས་དཀོན་མཆོག་ཡ་ཝཱེ་འཚོལ་བའི་དུས་སུ། དཀོན་མཆོག་གིས་དེའི་བསམ་དོན་ལྷུན་གྱིས་འགྲུབ་པར་མཛད་དོ། ། 6 ཁོང་ཕྱི་རུ་སོང་སྟེ་ཕེ་ལེ་ཤེད་པ་རྣམས་ལ་འཐབ་ཅིང་། གཱད་དང་ཡབ་ནེ། ཨ་སི་དོད་བཅས་ཀྱི་ལྕགས་རི་དག་བཤིགས་ཏེ། ཨ་སི་དོད་ཀྱི་མངའ་ཁོངས་སུ་ཕེ་ལེ་ཤེད་པའི་ཁྲོད་དུ་གྲོང་ཁྱེར་རྣམས་བཙུགས། 7 ཡང་དཀོན་མཆོག་གིས་དེ་ལ་གྲོགས་མཛད་ནས་ཕེ་ལེ་ཤེད་པ་དང་། གུར་བ་ཨལ་དུ་གནས་པའི་ཨ་རབ་པ་དང་མེ་ཨུན་པར་ངོ་རྒོལ་བྱས། 8 ཨམ་མོན་པས་ཨུ་ཟི་ཡཱ་ལ་དཔྱ་ཁྲལ་ཕུལ་བ་དང་། ཁོང་ཧ་ཅང་དར་རྒྱས་སུ་ཕྱིན་པས་ཁོང་གི་མཚན་སྙན་གྲགས་ཨེ་ཅིབ་ཀྱི་བར་དུ་རྒྱས་པ་རེད། 9 ཡང་ཨུ་ཟི་ཡཱས་ཡེ་རུ་སཱ་ལེམ་གྱི་གྲུ་ཁའི་རྟ་སྒོ་དང་ལུང་པའི་རྟ་སྒོ། ལྕགས་རིའི་གྲུ་ཟུར་བཅས་ལ་མཁར་བརྩིགས་ནས་ཤིན་ཏུ་བརྟན་པོར་མཛད་ཅིང་། 10 དབེན་སྟོང་དུའང་སོ་ལྟའི་མཁར་བརྩིགས་ཏེ། རྫིང་བུ་མང་ཙམ་བྲུས། གང་ལ་ཞེ་ན། དེར་རི་ཀླུང་དང་ཐང་ལ་ཕྱུགས་མང་པོ་ཡོད་པས་སོ། །ཡང་ཁོང་ནི་སོ་ནམ་ལ་དགའ་བས། རི་ཁུལ་དང་གཤིན་ས་རུ་ཞིང་པ་དང་རྒུན་ཚལ་བདག་གཉེར་བྱེད་མཁན་མང་པོ་བཞག 11 ཡང་ཨུ་ཟི་ཡཱ་ལ་དམག་མི་རྩལ་ཅན་མང་པོ་ཡོད་པ་དེ་རྣམས་དྲུང་ཡིག་ཡེ་ཨི་ཨེལ་བྱ་བ་དང་འགོ་དཔོན་མ་ཨ་སེ་ཡཱ་གཉིས་ཀྱིས་རྩིས་གྲངས་བླངས་པའི་ཐོ་བཞིན་དུ། རྒྱལ་པོའི་དམག་དཔོན་ནང་གི་ཧ་ནན་ཡཱའི་ལག་འོག་ཏུ་རུ་བསྒྲིགས་ནས་འཐབ་མོར་འགྲོ་བ་ཡིན། 12 དམག་མི་དཔའ་རྩལ་ཅན་དེ་དག་ཁྲོད་གྱི་ཁྱིམ་རྒྱུད་སོ་སོའི་འགོ་དཔོན་རྣམས་ཀྱི་བསྡོམས་གྲངས་ནི་ཉིས་སྟོང་དྲུག་བརྒྱ་ཡོད་པ་ཡིན། 13 དེ་དག་གི་ལག་འོག་ཏུ་རྒྱལ་པོར་རོགས་བྱས་ནས་དགྲ་ལ་རྒོལ་བའི་དམག་དཔུང་དཔའ་རྩལ་ཅན་སུམ་འབུམ་བདུན་སྟོང་ལྔ་བརྒྱ་ཡོད་པ་ཡིན། 14 ཨུ་ཟི་ཡཱས་དམག་ཚོགས་ཀུན་གྱི་ཕྱིར་ཕུབ་དང་། མདུང་དང་། ཁྲབ་རྨོག་དང་། མདའ་གཞུ་དང་། འུར་རྡོ་སོགས་གྲ་སྒྲིག་བྱས། 15 ཡང་ཁོང་གིས་ཡེ་རུ་སཱ་ལེམ་གྱི་མཁར་དང་ལྕགས་རི་ལས་མདའ་དང་རྡོ་ཆེན་པོ་འཕེན་པའི་ཕྱིར། འཕྲུལ་ཆས་བཟོ་མཁན་ལ་སྒྱོགས་ཀྱི་འཕྲུལ་འཁོར་བཟོ་རུ་བཅུག ཁོང་ལ་རོགས་རམ་ངོ་མཚར་བ་ཐོབ་ནས་ཧ་ཅང་དར་རྒྱས་སུ་ཕྱིན་པས་ཁོང་གི་མཚན་སྙན་རྒྱང་རིང་དུ་གྲགས་སོ། །

ཨུ་ཟི་ཡཱ་ང་རྒྱལ་སྐྱེས་པས་ཡ་ཝཱེས་དེ་ལ་བརྡུངས་པ།

16 འོན་ཀྱང་ཨུ་ཟི་ཡཱ་དར་ཞིང་རྒྱས་པའི་དུས་སུ། ཁོང་གི་སེམས་ལ་ང་རྒྱལ་གྱིས་ཁེངས་པས་ངན་པར་གྱུར་ཏེ། ཐ་ན་ཡ་ཝཱེ་སྟེ་རང་གི་དཀོན་མཆོག་ལའང་བློ་ལོག་ནས། དཀོན་མཆོག་ཡ་ཝཱེའི་མཆོད་ཁང་ནང་དུ་བདུག་སྤོས་ཀྱི་མཆོད་ཁྲིའི་ཁར་སྤོས་བདུག་ཏུ་སོང་། 17 མཆོད་དཔོན་ཨ་ཟར་ཡཱ་དང་དཀོན་མཆོག་ཡ་ཝཱེའི་མཆོད་དཔོན་བརྒྱད་ཅུ་ཁོང་གི་རྗེས་འབྲངས་ནས་ནང་ལ་ཕྱིན་པ་དང་། དེ་ཐམས་ཅད་དཔའ་བོ་ཡིན་ནོ། ། 18 དེར་དེ་དག་གིས་རྒྱལ་པོ་ཨུ་ཟི་ཡཱ་བཀག་ནས་ན་རེ། ཀྱེ་ཨུ་ཟི་ཡཱ། དཀོན་མཆོག་ཡ་ཝཱེ་ལ་སྤོས་བདུག་པ་ནི་ཁྱེད་ཀྱི་ལས་ཀ་མིན་ཏེ། དེ་ནི་སྤོས་བདུག་པའི་དོན་དུ་དམ་པར་བྱས་པའི་མཆོད་དཔོན་ནམ། ཨ་རོན་གྱི་བུ་རྒྱུད་དག་གི་ལས་ཀ་ཡིན་ནོ། །ཁྱེད་ཀྱིས་ལོག་སྤྱོད་སྤེལ་བས་དམ་པའི་གནས་ལས་ཕྱིར་བུད་དང་། དོན་འདིའི་རྐྱེན་གྱིས་ཁྱེད་ལ་ཡ་ཝཱེ་དཀོན་མཆོག་ལས་བཀུར་སྟི་མི་འཐོབ་བོ་ཞེས་སྨྲས་པ་ལ། 19 ཨུ་ཟི་ཡཱ་ཁྲོས་ནས་སྤོས་ཕོར་ལག་ཏུ་བཟུང་ནས་སྤོས་བདུག་པར་བརྩམས་པ་དང་། དེ་མཆོད་དཔོན་རྣམས་ལ་ཁྲོས་པ་ཙམ་གྱིས། དཀོན་མཆོག་ཡ་ཝཱེའི་མཆོད་ཁང་དུ་སྤོས་ཁྲིའི་འགྲམ་ལ་མཆོད་དཔོན་དག་གི་མདུན་དུ་དེའི་དཔྲལ་བར་མཛེ་ཐོན། 20 དེར་མཆོད་དཔོན་ཆེན་པོ་ཨ་ཟར་ཡཱ་དང་མཆོད་དཔོན་གཞན་ཀུན་གྱིས་དེ་ལ་བལྟས་པ་དང་། དེའི་དཔྲལ་བར་མཛེ་ཐོན་པ་མཐོང་ནས། དེ་མྱུར་དུ་མཆོད་ཁང་ལས་བཏོན་པ་རེད། ཁོང་ཡང་མྱུར་དུ་ཕྱི་རུ་ཐོན། ཅིའི་ཕྱིར་ཞེ་ན། དཀོན་མཆོག་ཡ་ཝཱེས་དེ་ལ་བརྡུངས་པས་སོ། ། 21 དེ་ལྟར་རྒྱལ་པོ་ཨུ་ཟི་ཡཱ་འཆི་བའི་བར་དུ་མཛེ་ནད་བྱུང་ནས་ལུས། ཁོང་ནི་མཛེ་ནད་ཅན་ཡིན་པས་ཟུར་དུ་ཁང་པ་ཞིག་གི་ནང་བསྡད་ཅིང་། དཀོན་མཆོག་ཡ་ཝཱེའི་མཆོད་ཁང་དུ་འགྲོ་མི་ཆོག་པ་ཡིན། དེ་ནས་ཁོང་གི་སྲས་ཡོ་ཐམ་གྱིས་རྒྱལ་པོའི་ཁྱིམ་རྒྱུད་ལ་བདག་གཉེར་མཛད་པ་དང་། མི་ཀུན་ལ་ཡང་བདག་སྐྱོང་མཛད། 22 ཨུ་ཟི་ཡཱའི་མཛད་རྗེས་གཞན་རྣམས་འགོ་ནས་མཇུག་བར་དུ་ཨ་མོ་ཟིའི་བུ་ལུང་སྟོན་པ་ཡེ་ཤ་ཡཱས་ཡི་གེར་བཀོད་ཡོད། 23 དེ་ནས་ཨུ་ཟི་ཡཱ་ཕ་མེས་དང་མཉམ་དུ་གཟིམས་པ་དང་། མི་རྣམས་ཀྱིས་ཁོང་ནི་མཛེ་ཅན་ཡིན་ནོ་ཞེས་སྨྲས་པས་ན། ཁོང་ཉིད་རྒྱལ་པོར་གཏོགས་པའི་ཐང་གི་དུར་ཁྲོད་དུ་སྦས་པ་དང་། དེའི་སྲས་ཡོ་ཐམ་གྱིས་ཁོང་གི་ཚབ་ཏུ་རྒྱལ་སྲིད་བསྐྱངས་པའོ། །

ལེའུ་ཉེར་བདུན་པ།

ཡ་ཧུ་དཱའི་རྒྱལ་པོ་ཡོ་ཐམ།

1 ཡོ་ཐམ་རྒྱལ་པོར་བཞུགས་དུས་སུ་དགུང་ལོ་ཉེར་ལྔ་ཡིན་པ་དང་། ལོ་བཅུ་དྲུག་གི་རིང་ལ་ཡེ་རུ་སཱ་ལེམ་དུ་རྒྱལ་སྲིད་བསྐྱངས། ཁོང་གི་ཡུམ་གྱི་མིང་ལ་ཡེ་རུ་ཤཱ་ཟེར་ཏེ། ཟཱ་ཏོག་གི་སྲས་མོ་ཡིན་ནོ། ། 2 ཡོ་ཐམ་གྱིས་ཡབ་ཨུ་ཟི་ཡཱས་ཅི་མཛད་པ་བཞིན་དུ། དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་ནའང་། དཀོན་མཆོག་ཡ་ཝཱེའི་མཆོད་ཁང་གི་ནང་དུ་མ་འཛུལ། མི་རྣམས་ཀྱིས་ད་དུང་ངན་པའི་ལས་བྱས་པ་རེད། 3 ཡོ་ཐམ་གྱིས་དཀོན་མཆོག་ཡ་ཝཱེའི་མཆོད་ཁང་གི་རྟ་སྒོ་གོང་མ་བརྩིགས་ཏེ། ཨོ་ཕེལ་གྱི་ལྕགས་རིའི་ཁར་ཡང་མཁར་ལས་མང་པོ་བཏང་། 4 ཡ་ཧུ་དཱའི་རི་ཁུལ་དུ་གྲོང་ཁྱེར་རྣམས་བཙུགས་ཏེ། ནགས་གསེབ་ཏུའང་མཁར་དང་སོ་ལྟའི་མཁར་རྣམས་བཞེངས། 5 ཡང་ཡོ་ཐམ་གྱིས་ཨམ་མོན་པའི་རྒྱལ་པོ་ལ་དམག་འཐབ་ནས་རྒྱལ་བས། ཨམ་མོན་པས་ཁོང་ལ་ལོ་དེར་དངུལ་རྡོ་ཚད་བརྒྱ་དང་། གྲོ་ཁལ་ཆིག་ཁྲི་དང་། ནས་ཁལ་ཆིག་ཁྲི་ཕུལ་བ་དང་། ལོ་གཉིས་པ་དང་གསུམ་པ་ལ་ཡང་དེ་ལྟར་ཕུལ། 6 ཡོ་ཐམ་གྱིས་རང་གི་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་པས་ཤིན་ཏུ་དར། 7 ཡོ་ཐམ་གྱི་མཛད་རྗེས་གཞན་རྣམས་དང་། དེའི་དམག་འཐབ་ཚུལ་དང་འཕྲིན་ལས་རྣམས་ནི་ཡེས་ར་ཨེལ་དང་ཡ་ཧུ་དཱའི་རྒྱལ་པོ་རྣམས་ཀྱི་གླེགས་བམ་ནང་དུ་བཀོད་ཡོད། 8 ཁོང་རྒྱལ་པོར་བཞུགས་དུས་སུ་དགུང་ལོ་ཉེར་ལྔ་ཡིན་པ་དང་། ཡེ་རུ་སཱ་ལེམ་དུ་ལོ་བཅུ་དྲུག་ལ་རྒྱལ་སྲིད་བསྐྱངས་ནས། 9 ཡོ་ཐམ་རང་གི་ཕ་མེས་དང་མཉམ་དུ་གཟིམས་པ་དང་། དཱ་བིད་ཀྱི་གྲོང་ཁྱེར་དུ་དུར་ལ་སྦས་ནས། ཁོང་གི་སྲས་ཨ་ཧ་ཟཱ་ཁོའི་ཚབ་ཏུ་རྒྱལ་པོར་བསྡད་དོ། །

ལེའུ་ཉེར་བརྒྱད་པ།

ཡ་ཧུ་དཱའི་རྒྱལ་པོ་ཨ་ཧ་ཟཱ།

1 ཨ་ཧ་ཟཱ་རྒྱལ་པོར་སྡོད་དུས་སུ་ལོ་ཉི་ཤུ་ཡིན་ལ། ཡེ་རུ་སཱ་ལེམ་དུ་ལོ་བཅུ་དྲུག་གི་རིང་ལ་རྒྱལ་སྲིད་བསྐྱངས། ཁོས་རང་གི་མེས་པོ་དཱ་བིད་དང་འདྲ་བར་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་མ་སྤྱད་དེ། 2 ཡེས་ར་ཨེལ་གྱི་རྒྱལ་པོ་རྣམས་ཀྱི་སྤྱོད་ལམ་བཞིན་སྤྱད་དེ། པཱ་ཨལ་རྣམས་ཀྱི་ཕྱིར་བླུགས་སྐུ་བཟོས། 3 ཡང་པེན་ཧིན་ནོམ་ལུང་པ་རུ་བསང་བཏང་སྟེ། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་མདུན་ནས་བསྐྲད་པའི་ཕྱི་རོལ་པའི་ཞེན་ལོག་གི་ལུགས་བཞིན་དུ་རང་གི་བུ་བུ་མོ་རྣམས་སྦྱིན་སྲེག་ཏུ་ཕུལ། 4 ཡང་མཐོ་གླིང་དང་། རིའི་སྟེང་དང་། ལྗོན་ཤིང་རེ་རེའི་འོག་ཏུ་མཆོད་པ་ཕུལ་ཏེ་བསང་བཏང་བ་རེད། 5 དེའི་རྐྱེན་གྱིས་ཨ་ཧ་ཟཱ་ཡི་དཀོན་མཆོག་ཡ་ཝཱེས་ཁོ་རང་ཨ་རམ་པའི་རྒྱལ་པོའི་ལག་ཏུ་གཏད་པས། དེས་ཁོ་ཕམ་པར་བརྒྱབ་ཅིང་ཁོའི་མི་ཚོགས་ཆེན་པོ་ཞིག་བཙན་ཁྲིད་བྱས་ཏེ་དཱ་མེ་སེག་ཏུ་དྲངས། ཡང་དཀོན་མཆོག་གིས་ཁོ་རང་ཡེས་ར་ཨེལ་གྱི་རྒྱལ་པོའི་ལག་ཏུ་གཏད་ནས། ཡེས་ར་ཨེལ་གྱི་རྒྱལ་པོས་ཡ་ཧུ་དཱ་རུ་གསོད་གཏུབ་ཆེན་པོ་བྱས། 6 རེ་མལ་ཡཱའི་བུ་ཕེ་ཀཱས་*ཉིན་གཅིག་གི་རིང་ཡ་ཧུ་དཱ་རུ་དམག་མི་དཔའ་རྩལ་ཅན་ཁྲི་བཅུ་གཉིས་བསད་པ་ཡིན། གང་ལ་ཞེ་ན། དེ་དག་གིས་རང་གི་ཕ་མེས་ཀྱི་དཀོན་མཆོག་ཡ་ཝཱེ་སྤངས་པའི་ཕྱིར་རོ། ། 7 ཡང་ཟིག་རི་ཞེས་པའི་ཨེ་ཕཱར་ཡིམ་གྱི་དཔའ་བོ་ཞིག་ཡོད་པ་དེས་རྒྱལ་སྲས་མ་ཨ་སེ་ཡཱ་དང་། རྒྱལ་པོའི་ཕོ་བྲང་གི་ཕྱག་མཛོད་ཨས་རི་ཀམ་དང་། རྒྱལ་པོའི་བློན་ཆེན་ཨེལ་ཁ་ནཱ་བཅས་བསད་དོ། །

ལུང་སྟོན་པ་ཨོ་དེད།

8 ཡེས་ར་ཨེལ་པ་རྣམས་ཀྱིས་རང་གི་སྤུན་ཡ་ཧུ་དཱ་པའི་ནང་ནས་བུད་མེད་དང་བུ་དང་བུ་མོ་བཅས་ཁྲི་ཉི་ཤུ་བཙན་ཁྲིད་བྱས་པར་མ་ཟད། དེ་དག་ལས་ནོར་མང་པོ་བཅོམ་ནས། བཅོམ་ནོར་དེ་རྣམས་སཱ་མར་ཡ་རུ་ཁྱེར་ཏོ། ། 9 དེར་དཀོན་མཆོག་ཡ་ཝཱེའི་ལུང་སྟོན་པ་ཨོ་དེད་བྱ་བ་ཞིག་ཡོད་པ་སཱ་མར་ཡ་རུ་ལོག་འོངས་པའི་དམག་ཚོགས་བསུ་བར་ཕྱིན་ཏེ་ན་རེ། ལྟོས་ཤིག ཁྱོད་ཅག་གི་ཕ་མེས་ཀྱི་དཀོན་མཆོག་ཡ་ཝཱེ་ནི་ཡ་ཧུ་དཱ་ལ་ཐུགས་ཁྲོས་ཏེ། ཁོ་རྣམས་ཁྱོད་ཅག་གི་ལག་ཏུ་གཏད་པ་ཡིན་མོད། འོན་ཀྱང་ཁྱོད་ཚོས་ཁོང་ཁྲོའི་མེ་ལྕེ་དགུང་དུ་འཕྱུར་ནས་དེ་རྣམས་བསད་པ་རེད། 10 ད་ནི་ཁྱོད་ཚོས་ཡ་ཧུ་དཱ་པ་དང་ཡེ་རུ་སཱ་ལེམ་པ་རྣམས་བཙན་གྱིས་རང་གི་བྲན་པོ་དང་བྲན་མོ་རུ་འགོད་འདོད་པ་རེད། ཁྱོད་ཚོས་ཀྱང་རང་གི་དཀོན་མཆོག་ཡ་ཝཱེའི་དྲུང་དུ་སྡིག་ཉེས་བསགས་པ་མིན་ནམ། 11 དེ་བས་བདག་ལ་ཉོན་དང་། དཀོན་མཆོག་ཡ་ཝཱེའི་ཐུགས་ཁྲོ་དྲག་པོ་ནི་ཁྱོད་ཅག་གི་སྟེང་བབས་པས། ཁྱོད་ཚོས་བཙན་ཁྲིད་བྱས་འོངས་པའི་རང་གི་སྤུན་རྣམས་ཐོངས་ཤིག་ཅེས་གདམས་པ་དང་། 12 དེ་ནས་ཨེ་ཕཱར་ཡིམ་པའི་འགོ་དཔོན་རྣམས་ལས་ཡེ་ཧོ་ཧ་ནན་གྱི་བུ་ཨ་ཟར་ཡཱ་དང་། མེ་ཟིལ་ལེ་མོད་ཀྱི་བུ་པེ་རེག་ཡཱ་དང་། ཤལ་ལུམ་གྱི་བུ་ཡེ་ཧི་ཟག་ཡཱ་དང་། ཧད་ལ་ཨིའི་བུ་ཨ་མ་སཱ་བཅས་ཀྱིས་གཡུལ་ས་ནས་འོངས་པའི་དམག་རྣམས་བཀག་ནས་དེ་དག་ལ་ན་རེ། 13 ཁྱོད་ཚོས་བཙོན་མ་འདི་དག་ནང་དུ་ཁྲིད་མི་རུང་སྟེ། ང་ཚོས་དཀོན་མཆོག་ཡ་ཝཱེའི་དྲུང་དུ་ཉེས་པ་བསགས་ཟིན་ལ། ཁྱོད་ཚོས་ཀྱང་དེའི་སྟེང་དུ་སྡིག་ཉེས་བསག་འདོད་པའོ། །རང་ཅག་གི་ཉེས་སྐྱོན་ཤིན་ཏུ་ཚབས་ཆེ་ལ། ཡེས་ར་ཨེལ་གྱི་སྟེང་དུ་ཐུགས་ཁྲོ་ཆེན་པོ་ཡོད་ཅེས་སྨྲས་པས། 14 དམག་དཔུང་གིས་འགོ་དཔོན་དང་མི་ཚོགས་ཀྱི་མདུན་དུ་བཙོན་མ་རྣམས་བཅོམ་ནོར་དང་བཅས་བཏང་བ་རེད། 15 དེར་གོང་ནས་བརྗོད་པའི་སྐྱེ་བོ་རྣམས་ལངས་ནས་བཙོན་མ་རྣམས་ཁྲིད་དེ། དེ་དག་གི་ནང་ནས་གཅེར་བུར་ཡོད་པ་ཐམས་ཅད་ལ་བཅོམ་ནོར་ལས་གོས་དང་ལྷམ་བླངས་ནས་བསྐོན་ཏེ། བཟའ་བཏུང་སྤྲད་ཅིང་སྣུམ་གྱིས་བྱུགས་པ་དང་། དེ་དག་ཁྲོད་ཀྱི་སྟོབས་ཞན་པ་རྣམས་བོང་བུར་བསྐྱོན་ཏེ། ཁ་ཟུར་ཤིང་གི་གྲོང་ཁྱེར་ཡེ་རུ་ཀོ་རུ་དེ་དག་གི་སྤུན་གྱི་དྲུང་དུ་བསྐྱལ་ནས་ཕྱིར་སཱ་མར་ཡ་རུ་ལོག

ཨ་ཧ་ཟཱས་ཨ་སུར་གྱི་རྒྱལ་པོར་སྐྱབས་ཞུ་བ།

16 དེའི་ཚེ་རྒྱལ་པོ་ཨ་ཧ་ཟཱས་ཨ་སུར་གྱི་རྒྱལ་པོ་རྣམས་ལ་སྐྱབས་ཞུ་རུ་བང་ཆེན་བཏང་བ་རེད། 17 གང་ལ་ཞེ་ན། ཨེ་དོམ་པ་རྣམས་ཡང་བསྐྱར་ཡ་ཧུ་དཱ་ལ་རྒོལ་དུ་འོངས་ཏེ་མི་མང་པོ་བཟུང་ནས་ཁྲིད། 18 ཕེ་ལེ་ཤེད་པས་ཀྱང་རི་ཀླུང་དང་ཡ་ཧུ་དཱའི་ནེ་གུབ་ཡུལ་གྱི་གྲོང་ཁྱེར་རྣམས་ལ་བཙན་འཛུལ་བྱས་ནས་བཟུང་སྟེ། པེད་ཤེ་མེ་སི་དང་། ཨ་ཡཱ་ལོན་དང་། གེ་དེ་རོད་དང་། སོ་ཀོ་དང་དེའི་གྲོང་ཚོ་རྣམས་དང་། ཐིམ་ནཱ་དང་དེའི་གྲོང་ཚོ་རྣམས་དང་། གིམ་ཟོ་དང་དེའི་གྲོང་ཚོ་རྣམས་བཅས་བླངས་ནས་དེར་གཞིས་ཕབ། 19 ཅིའི་ཕྱིར་ཞེ་ན། ཡ་ཧུ་དཱའི་རྒྱལ་པོ་ཨ་ཧ་ཟཱས་ཡ་ཧུ་དཱ་རུ་ངན་པ་བག་མེད་དུ་སྤྱད་དེ། དཀོན་མཆོག་ཡ་ཝཱེའི་དྲུང་དུ་སྡིག་པ་ཚབས་ཆེན་བྱས་པས། དཀོན་མཆོག་ཡ་ཝཱེས་ཡ་ཧུ་དཱ་དམའ་སར་ཕབ་པ་ཡིན། 20 དེར་ཨ་སུར་གྱི་རྒྱལ་པོ་ཏིལ་གད་པིལ་ནེ་བཟིར་ཁོའི་རྩར་འོངས་པ་དང་། ཁོ་ལ་རོགས་བྱེད་པ་ཕར་ཞོག དེ་ལས་ལྡོག་སྟེ་ཁོ་ལ་བརྙས་བཅོས་བྱས། 21 ཨ་ཧ་ཟཱས་དཀོན་མཆོག་ཡ་ཝཱེའི་མཆོད་ཁང་དང་རྒྱལ་པོའི་ཕོ་བྲང་དང་། འགོ་དཔོན་རྣམས་ཀྱི་ཁྱིམ་བཅས་ནས་རྒྱུ་ནོར་ཁྱེར་ཏེ་ཨ་སུར་རྒྱལ་པོར་ཕུལ་ནའང་ཕན་ཅི་ཡང་མ་ཐོགས་སོ། །

ཨ་ཧ་ཟཱའི་སྡིག་པ།

22 འུ་ཐུག་གི་དུས་དེ་ལ་རྒྱལ་པོ་ཨ་ཧ་ཟཱས་དཀོན་མཆོག་ཡ་ཝཱེའི་དྲུང་དུ་སྡིག་པ་ལྷག་པར་བྱས་ཏེ། 23 རང་ཉིད་ཕམ་པར་བཅུག་པའི་དཱ་མེ་སེག་གི་ལྷ་རྣམས་ལ་མཆོད་པ་ཕུལ་ནས་ན་རེ། ཨ་རམ་རྒྱལ་པོའི་ལྷ་རྣམས་ཀྱིས་དེ་དག་ལ་སྐྱབས་བྱས་པས། ལྷ་དེ་རྣམས་ཀྱིས་ང་ལ་ཡང་སྐྱབས་བྱེད་པའི་ཆེད་དུ། ངས་མཆོད་པ་འབུལ་བར་བྱའོ་སྨྲས་ཀྱང་། ལྷ་དེ་རྣམས་ཀྱིས་ཁོ་དང་ཡེས་ར་ཨེལ་ཐམས་ཅད་ཕམ་པར་བཅུག 24 ཡང་ཨ་ཧ་ཟཱས་དཀོན་མཆོག་གི་མཆོད་ཁང་གི་ཡོ་བྱད་རྣམས་བསྡུས་ནས། དཀོན་མཆོག་གི་མཆོད་ཁང་ནང་གི་སྣོད་ཆས་ཐམས་ཅད་དུམ་བུར་བཅག་ཅིང་། དཀོན་མཆོག་ཡ་ཝཱེའི་མཆོད་ཁང་གི་སྒོ་རྣམས་བརྒྱབ་ནས། ཡེ་རུ་སཱ་ལེམ་གྱི་གྲུ་ཟུར་རེ་རེར་མཆོད་ཁྲི་བརྩིགས། 25 ཡང་ཡ་ཧུ་དཱའི་གྲོང་ཁྱེར་རེ་རེའི་ནང་དུ་མཐོ་གླིང་རྣམས་བརྩིགས་ནས་ལྷ་གཞན་རྣམས་ལ་བསང་བཏང་སྟེ། དཀོན་མཆོག་ཡ་ཝཱེ་སྟེ་རང་གི་ཕ་མེས་ཀྱི་དཀོན་མཆོག་ཐུགས་ཁྲོ་རུ་བཅུག་པ་རེད། 26 ཨ་ཧ་ཟཱའི་བྱས་རྗེས་གཞན་རྣམས་དང་། སྤྱོད་པ་ཐམས་ཅད་འགོ་ནས་མཇུག་བར་དུ་ཡ་ཧུ་དཱ་དང་ཡེས་ར་ཨེལ་གྱི་རྒྱལ་པོ་རྣམས་ཀྱི་གླེགས་བམ་ནང་དུ་བཀོད་ཡོད། 27 ཨ་ཧ་ཟཱ་རང་གི་ཕ་མེས་ཀྱི་ཁྲོད་དུ་གཉིད་ནས། ཡེ་རུ་སཱ་ལེམ་རྒྱལ་ས་རུ་དུར་ལ་སྦས་མོད། འོན་ཀྱང་ཡེས་ར་ཨེལ་གྱི་རྒྱལ་པོ་རྣམས་ཀྱི་དུར་ཁྲོད་དུ་མ་བཞག དེའི་སྲས་ཧི་ཟི་ཀི་ཡཱ་ཁོའི་ཚབ་ཏུ་རྒྱལ་པོར་གྱུར་ཏོ། །

ལེའུ་ཉེར་དགུ་པ།

ཡ་ཧུ་དཱའི་རྒྱལ་པོ་ཧི་ཟི་ཀི་ཡཱ།

1 ཧི་ཟི་ཀི་ཡཱས་རྒྱལ་སྲིད་འཛིན་དུས་ཁོང་དགུང་ལོ་ཉེར་ལྔ་ཡིན་པ་དང་། ལོ་ཉེར་དགུའི་རིང་ལ་ཡེ་རུ་སཱ་ལེམ་དུ་རྒྱལ་སྲིད་བསྐྱངས། ཟཱ་ཀར་ཡའི་བུ་མོ་ཨ་བི་བྱ་བ་ནི་ཁོང་གི་ཡུམ་མོ། ། 2 ཧི་ཟི་ཀི་ཡཱས་རང་གི་ཡབ་མེས་དཱ་བིད་ཀྱི་མཛད་པ་ཐམས་ཅད་བཞིན་དུ། དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད།

དཀོན་མཆོག་གི་མཆོད་ཁང་དམ་པར་བྱས་པ།

3 ཁོང་གིས་རྒྱལ་སྲིད་སྐྱོང་བའི་ལོ་དང་པོའི་ཟླ་དང་པོར། དཀོན་མཆོག་ཡ་ཝཱེའི་མཆོད་ཁང་གི་སྒོ་རྣམས་ཕྱེས་ནས་དེ་རྣམས་ཞིག་གསོ་མཛད། 4 ཡང་ཁོང་གིས་མཆོད་དཔོན་དང་ལེ་ཝི་པ་རྣམས་བོས་ཏེ་ཤར་ཕྱོགས་ཀྱི་ཐང་ཆེན་ལ་བསྡུས་ནས་དེ་དག་ལ་ན་རེ། 5 ཀྱེ་ལེ་ཝི་པ་རྣམས་བདག་ལ་ཉོན་དང་། ཁྱོད་ཅག་གིས་རང་ཉིད་དམ་པར་བྱོས་དང་། ཡང་རང་གི་ཕ་མེས་ཀྱི་དཀོན་མཆོག་ཡ་ཝཱེའི་མཆོད་ཁང་ཡང་དམ་པར་བྱོས་ལ། དམ་པའི་གནས་ལས་རྫས་མི་གཙང་བ་དེ་ཕྱུང་ཞིག 6 རང་ཅག་གི་ཕ་མེས་རྣམས་ཀྱིས་སྡིག་པའི་ལས་བྱས་ཏེ། རང་ཅག་གི་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་དེ་ཁོང་ཉིད་སྤངས་པ་དང་། དཀོན་མཆོག་ཡ་ཝཱེའི་བཞུགས་གནས་ལ་ཁ་ཡ་མི་བྱེད་པར་ཁོང་ལ་རྒྱབ་བསྟན་པ་ཡིན་ཏེ། 7 ཡང་དེ་དག་གིས་མཆོད་ཁང་བར་ཁྱམས་ཀྱི་སྒོ་རྣམས་བརྒྱབ་སྟེ། སྒྲོན་མེ་རྣམས་གཟིམས། ཡེས་ར་ཨེལ་གྱི་དཀོན་མཆོག་ལ་གནས་དམ་པའི་ནང་དུ་སྤོས་ཀྱང་མ་བདུག་ལ། སྦྱིན་སྲེག་གི་མཆོད་པ་ཡང་མ་ཕུལ་བས། 8 ཡ་ཧུ་དཱ་དང་ཡེ་རུ་སཱ་ལེམ་གྱི་སྟེང་དུ་དཀོན་མཆོག་ཡ་ཝཱེའི་ཐུགས་ཁྲོ་བབས་ཏེ། ཁྱོད་ཚོའི་མིག་གིས་མཐོང་བ་བཞིན་དུ། ཁོང་གིས་དེ་རྣམས་འཇིགས་སུ་རུང་བ་དང་ཡ་ང་བ། དགོད་བྲོ་བ་བཅས་ཀྱི་གནས་སུ་བསྐྱུར། 9 ལྟོས་ཤིག དེའི་རྐྱེན་གྱིས་རང་ཅག་གི་ཕ་མེས་རྣམས་རལ་གྲིས་བརྡབས་ཤིང་། བུ་དང་བུ་མོ་དང་ཆུང་མ་རྣམས་བཙོན་མ་རུ་གྱུར། 10 ད་ལྟ་ཡེས་ར་ཨེལ་གྱི་དཀོན་མཆོག་ཡ་ཝཱེའི་ཐུགས་ཁྲོ་དྲག་པོ་དེ་རང་ཅག་དང་འབྲལ་བའི་ཆེད་དུ། བདག་གི་སེམས་སུ་ཁོང་དང་ཁ་ཆད་འཇོག་པའི་འདུན་པ་ཡོད་དེ། 11 བདག་གི་བུ་རྣམས། དཀོན་མཆོག་ཡ་ཝཱེས་ཁྱོད་ཅག་ནི་ཁོང་གི་དྲུང་དུ་ལངས་ནས་ཁོང་ལ་ཞབས་ཕྱི་བསྒྲུབ་པ་དང་། ཁོང་གི་ཞབས་ཕྱི་བྱས་ནས་ཁོང་ལ་སྤོས་བདུག་པའི་ཕྱིར་བདམས་པས། ད་ནི་བག་གཡེང་མ་བྱེད་ཅིག་ཅེས་བསྐུལ་བ་ན། 12 ལེ་ཝི་པ་རྣམས་ཡར་ལངས་ཏེ། དེའི་ཁྲོད་དུ་ཀོ་ཧད་ཀྱི་བུ་རྒྱུད་ལས། ཨ་མ་སཱ་ཨིའི་བུ་མ་ཧད་དང་། ཨ་ཟར་ཡཱའི་བུ་ཡོ་ཨེལ། ཡང་མཱ་རཱ་རེའེ་ཡི་བུ་རྒྱུད་ལས། ཨབ་དིའི་བུ་ཁི་སི་དང་། ཡེ་ཧལ་ལེ་ཨེལ་གྱི་བུ་ཨ་ཟར་ཡཱ་དང་། གེར་ཤོན་པ་ལས། ཟིམ་མཱའི་བུ་ཡོ་ཨག་དང་། ཡོ་ཨག་གི་བུ་ཨེ་དེན་དང་། 13 ཨེ་ལི་ཙ་ཕན་གྱི་བུ་རྒྱུད་ལས། ཤིམ་རི་དང་ཡེ་ཨི་ཡེལ། ཨ་སབ་ཀྱི་བུ་རྒྱུད་ལས། ཟཱ་ཀར་ཡ་དང་། མད་ཐན་ཡཱ་དང་། 14 ཧེ་མཱན་གྱི་བུ་རྒྱུད་ལས། ཡེ་ཧི་ཨེལ་དང་། ཤིམ་ཨི་དང་། ཡེ་དུ་ཐུན་གྱི་བུ་རྒྱུད་ལས། ཤེ་མ་ཡཱ་དང་ཨུ་ཟི་ཨེལ་བཅས་སོ། ། 15 དེ་དག་གིས་རང་གི་སྤུན་རྣམས་བསྡུས་ནས་རང་ཉིད་དམ་པར་བྱས་ཤིང་། དཀོན་མཆོག་ཡ་ཝཱེའི་བཀའ་དང་རྒྱལ་པོའི་གསུང་བཞིན་དུ། དཀོན་མཆོག་ཡ་ཝཱེའི་མཆོད་ཁང་ལ་བྱི་དོར་བྱེད་དུ་ཆས་ཏེ། 16 མཆོད་དཔོན་དག་དཀོན་མཆོག་ཡ་ཝཱེའི་མཆོད་ཁང་ནང་དུ་བྱི་དོར་བྱེད་དུ་ཞུགས་ནས། དཀོན་མཆོག་ཡ་ཝཱེའི་མཆོད་ཁང་ནང་དུ་ཡོད་པའི་རྫས་མི་གཙང་བ་ཐམས་ཅད་དཀོན་མཆོག་ཡ་ཝཱེའི་མཆོད་ཁང་གི་ར་སྐོར་ནང་དུ་བཏོན་པ་དང་། ལེ་ཝི་པ་རྣམས་ཀྱིས་དེ་བླངས་ནས་ཕྱི་རོལ་ཏུ་ཀིད་རོན་གྲོག་མོ་ལ་བསྐྱལ་བ་ཡིན། 17 དེ་ལྟར་དེ་དག་གིས་ཟླ་དང་པོའི་ཚེས་གཅིག་གི་ཉིན་ནས་བཟུང་དམ་པར་བྱེད་པའི་འགོ་བརྩམས་ནས། ཟླ་དེའི་ཉིན་བརྒྱད་པར་དཀོན་མཆོག་ཡ་ཝཱེའི་མཆོད་ཁང་གི་ཁྱམས་རར་སླེབས། ཉིན་བརྒྱད་ཀྱི་རིང་ལ་དཀོན་མཆོག་ཡ་ཝཱེའི་མཆོད་ཁང་དམ་པར་བྱས་ནས། ཟླ་དང་པོའི་ཚེས་བཅུ་དྲུག་ཉིན་ལས་ཀ་ཡོངས་སུ་གྲུབ། 18 དེ་ནས་ཁོ་རྣམས་རྒྱལ་པོ་ཧི་ཟི་ཀི་ཡཱའི་དྲུང་དུ་ཕྱིན་ཏེ་ན་རེ། ངེད་ཅག་གིས་དཀོན་མཆོག་ཡ་ཝཱེའི་མཆོད་ཁང་ཧྲིལ་པོ་དང་། སྦྱིན་སྲེག་གི་མཆོད་ཁྲི་དང་། དེའི་ཡོ་བྱད་ཚང་མ་དང་། སྤྱན་བསྟར་བག་ལེབ་བཤམ་སའི་སྒྲོག་ཙེ་དང་། དེའི་ཡོ་བྱད་ཚང་མ་གཙང་མར་བྱས་པ་ཡིན། 19 གཞན་ཡང་རྒྱལ་པོ་ཨ་ཧ་ཟཱས་སྲིད་བསྐྱངས་ནས། དཀོན་མཆོག་ལ་ཉེས་པ་བསགས་པའི་དུས་སུ་གཡུགས་ནས་བཞག་པའི་སྣོད་ཆས་ཐམས་ཅད་ཀྱང་བདག་ཅག་གིས་བཤམས་ནས་དམ་པར་བྱས་ཏེ། གཟིགས་ཤིག ད་ལྟ་དེ་རྣམས་དཀོན་མཆོག་ཡ་ཝཱེའི་མཆོད་ཁྲིའི་དྲུང་དུ་ཡོད་ཅེས་ཞུས་པའོ། །

ཡང་བསྐྱར་གནས་དམ་པར་ཞབས་ཕྱི་བསྒྲུབས་པ།

20 རྒྱལ་པོ་ཧི་ཟི་ཀི་ཡཱ་སྔ་མོར་ཡར་ལངས་ཏེ། རྒྱལ་སའི་འགོ་དཔོན་རྣམས་བསྡུས་ནས་ཡར་དཀོན་མཆོག་ཡ་ཝཱེའི་མཆོད་ཁང་དུ་སོང་སྟེ། 21 རྒྱལ་ཁམས་དང་གནས་དམ་པ་དང་ཡ་ཧུ་དཱ་པ་བཅས་ཀྱི་སྡིག་བཤགས་མཆོད་པའི་ཕྱིར་བ་གླང་བདུན་དང་། ལུག་ཐུག་བདུན། ལུ་གུ་བདུན། ར་ཐུག་བདུན་བཅས་ཁྲིད་འོངས་ནས། རྒྱལ་པོས་ཨ་རོན་བུ་རྒྱུད་ཀྱི་མཆོད་དཔོན་རྣམས་ལ་དེ་དག་དཀོན་མཆོག་ཡ་ཝཱེའི་མཆོད་ཁྲིའི་ཁར་འབུལ་བའི་བཀའ་གནང་བ་རེད། 22 དེ་དག་གིས་བ་གླང་དེ་རྣམས་བཤས་ནས། མཆོད་དཔོན་གྱིས་ཁྲག་ཚུར་བླངས་ཏེ་མཆོད་ཁྲིའི་ཁར་གཏོར། དེ་བཞིན་དུ་ལུག་ཐུག་རྣམས་བཤས་ཏེ་ཁྲག་ནི་མཆོད་ཁྲིའི་ཁར་གཏོར། ཡང་ལུ་གུ་རྣམས་ཀྱང་བཤས་ཏེ་ཁྲག་མཆོད་ཁྲི་ལ་གཏོར། 23 ཡང་སྡིག་བཤགས་མཆོད་པར་འབུལ་བའི་ར་ཐུག་རྣམས་རྒྱལ་པོ་དང་མི་ཚོགས་ཀྱི་མདུན་དུ་ཁྲིད་དེ། ཚང་མས་དེ་རྣམས་ཀྱི་ཐོག་ལ་ལག་པ་བཞག 24 དེ་ནས་མཆོད་དཔོན་རྣམས་ཀྱིས་ར་ཐུག་རྣམས་བཤས་ཏེ། ཡེས་ར་ཨེལ་པ་ཐམས་ཅད་ཀྱི་སྡིག་པ་བསལ་ཆེད་ར་ཐུག་གི་ཁྲག་མཆོད་ཁྲི་ལ་གཏོར། ཅིའི་ཕྱིར་ཞེ་ན། རྒྱལ་པོས་ཡེས་ར་ཨེལ་པ་ཐམས་ཅད་ཀྱི་དོན་དུ་སྦྱིན་སྲེག་དང་སྡིག་བཤགས་མཆོད་པ་འབུལ་དགོས་པའི་བཀའ་བསྒོས་ཡོད་དོ། ། 25 ཡང་དཱ་བིད་དང་རྒྱལ་པོའི་མངོན་ཤེས་པ་གཱ་རྡུ་དང་ལུང་སྟོན་པ་ནཱ་ཐན་བཅས་ཀྱིས་བསྒོས་པ་བཞིན་དུ། རྒྱལ་པོས་ལེ་ཝི་པ་རྣམས་དཀོན་མཆོག་ཡ་ཝཱེའི་མཆོད་ཁང་ནང་དུ་སྦུག་ཆལ་དང་། རྒྱུད་མངས་དང་། པི་ཝང་བཅས་ལག་ཏུ་ཐོགས་ནས་ལངས་སུ་བཅུག་གོ །ཅི་ལ་ཞེ་ན། དཀོན་མཆོག་ཡ་ཝཱེས་ལུང་སྟོན་པ་རྣམས་བརྒྱུད་ནས་དེ་བཞིན་བྱེད་དུ་བཀའ་བསྩལ་བ་ཡིན། 26 དེ་ནས་ལེ་ཝི་པ་རྣམས་ཀྱིས་དཱ་བིད་ཀྱི་རོལ་ཆས་དང་། མཆོད་དཔོན་རྣམས་ཀྱིས་དུང་བཟུང་ནས་ལངས་བསྡད་པ་དང་། 27 ཧི་ཟི་ཀི་ཡཱས་མཆོད་ཁྲིའི་ཁར་སྦྱིན་སྲེག་འབུལ་བའི་བཀའ་བསྩལ་ཞིང་སྦྱིན་སྲེག་འབུལ་བར་བརྩམས་པ་དང་། དུང་དང་ཡེས་ར་ཨེལ་གྱི་རྒྱལ་པོ་དཱ་བིད་ཀྱི་རོལ་ཆས་དང་བཅས་སུ་དཀོན་མཆོག་ཡ་ཝཱེ་ལ་བསྟོད་དབྱངས་ཕུལ་ཏོ། ། 28 མི་ཚོགས་ཡོངས་ཀྱིས་ཀྱང་ཕྱག་བཙལ་ཏེ། སྦྱིན་སྲེག་ཕུལ་ཚར་བའི་བར་དུ་མགུར་ལེན་མཁན་དག་གིས་བསྟོད་དབྱངས་བླངས། དུང་འབུད་མཁན་དག་གིས་དུང་བུས། 29 མཆོད་པ་ཕུལ་ནས་རྫོགས་པ་ན། རྒྱལ་པོ་དང་ཁོང་དང་མཉམ་དུ་ཡོད་པ་ཐམས་ཅད་ཀྱིས་ཕྱག་བཙལ། 30 དེ་ནས་རྒྱལ་པོ་ཧི་ཟི་ཀི་ཡཱ་དང་འགོ་དཔོན་རྣམས་ཀྱིས་ལེ་ཝི་པ་རྣམས་ལ། དཱ་བིད་དང་མངོན་ཤེས་པ་ཨ་སབ་ཀྱི་མགུར་མ་བླངས་ནས་དཀོན་མཆོག་ཡ་ཝཱེ་ལ་བསྟོད་པ་འབུལ་བར་བསྒོས་པ་དང་། དེ་དག་གིས་དགའ་དགའ་སྤྲོ་སྤྲོའི་ངང་བསྟོད་བསྔགས་བརྗོད་ནས་ཕྱག་བཙལ་ཏོ། ། 31 ཡང་ཧི་ཟི་ཀི་ཡཱས་འདི་ལྟར། ཁྱོད་རྣམས་ཀྱིས་རང་ཉིད་དཀོན་མཆོག་ཡ་ཝཱེའི་ཕྱིར་དུ་དམ་པར་བྱས་པ་ཡིན་པས། ཉེ་བར་ཤོག་དང་། མཆོད་པ་དང་གཏང་རག་གི་མཆོད་པ་རྣམས་དཀོན་མཆོག་ཡ་ཝཱེའི་མཆོད་ཁང་ནང་དུ་ཁྱེར་ཤོག་ཅེས་བསྒོས་པ་ལ། མི་ཚོགས་ཀྱིས་མཆོད་པ་དང་གཏང་རག་གི་མཆོད་པ་ཁྱེར་འོངས་པ་དང་། སེམས་མོས་པ་ཐམས་ཅད་ཀྱིས་སྦྱིན་སྲེག་གི་མཆོད་པ་ཕུལ་ཏོ། ། 32 མི་ཚོགས་ཀྱིས་ཕུལ་བའི་སྦྱིན་སྲེག་གི་མཆོད་པའི་གྲངས་ནི་འདི་ལྟར་ཏེ། བ་གླང་བདུན་ཅུ་དང་ལུག་ཐུག་བརྒྱ་དང་། ལུ་གུ་ཉིས་བརྒྱ་བཅས་ཡིན་ལ། དེ་ཐམས་ཅད་དཀོན་མཆོག་ཡ་ཝཱེ་ལ་སྦྱིན་སྲེག་ཏུ་ཕུལ་བའོ། ། 33 ཡང་བ་གླང་དྲུག་བརྒྱ་དང་ར་ལུག་སུམ་སྟོང་ཡང་དམ་པར་བྱས་སོ། ། 34 ཡིན་ཡང་མཆོད་དཔོན་ཤིན་ཏུ་ཉུང་བས་མཆོད་བྱ་ཐམས་ཅད་ཀྱི་པགས་པ་བཤུ་མ་ནུས་པ་དང་། དེ་དག་གི་སྤུན་ལེ་ཝི་པ་རྣམས་ཀྱིས་ལས་ཀ་འགྲུབ་པའི་བར་དུ་རོགས་བྱས། དེའི་བར་དུ་མཆོད་དཔོན་གཞན་རྣམས་ཀྱིས་རང་ཉིད་དམ་པར་བྱས། གང་ལ་ཞེ་ན། དམ་པར་བྱེད་དུ་མཆོད་དཔོན་ལས་ལེ་ཝི་པའི་སེམས་དྲང་པོ་ཡིན་ནོ། ། 35 དེར་སྦྱིན་སྲེག་གི་མཆོད་པ་དང་། ཞི་བདེའི་མཆོད་པའི་ཚིལ་དང་། སྦྱིན་སྲེག་དང་མཉམ་དུ་ཕུལ་བའི་སྐྱེམས་མཆོད་ཀྱང་རབ་ཏུ་མང་པོ་ཡོད་དེ། དེ་ལྟར་དཀོན་མཆོག་ཡ་ཝཱེའི་མཆོད་ཁང་གི་ཞབས་ཏོག་གི་གྲལ་ཡང་བསྐྱར་ལེགས་པར་བསྒྲིགས། 36 ཡང་དཀོན་མཆོག་གིས་མི་རྣམས་ཀྱི་དོན་དུ་གྲ་སྒྲིག་མཛད་ནས་བྱ་བ་དེ་མྱུར་དུ་གྲུབ་པས། ཧི་ཟི་ཀི་ཡཱ་དང་མི་ཚོགས་ཐམས་ཅད་དགའ་བར་གྱུར་ཏོ། །

ལེའུ་སུམ་ཅུ་པ།

པེ་སག་དུས་ཆེན་བསྲུང་བར་སྟ་གོན་བྱས་པ།

1 དེ་ནས་ཧི་ཟི་ཀི་ཡཱ་ཡིས་ཡེས་ར་ཨེལ་དང་ཡ་ཧུ་དཱའི་ཡུལ་ཀུན་ཏུ་མི་མངགས་ཤིང་། ཨེ་ཕཱར་ཡིམ་དང་མཱ་ན་ཤེ་པ་དག་ལ་འཕྲིན་ཡིག་སྤྲིངས་ཏེ། དེ་རྣམས་ཡེ་རུ་སཱ་ལེམ་གྱི་དཀོན་མཆོག་ཡ་ཝཱེའི་མཆོད་ཁང་དུ་ཡེས་ར་ཨེལ་གྱི་དཀོན་མཆོག་ཡ་ཝཱེའི་ཕྱིར་དུ་པེ་སག་དུས་ཆེན་བསྲུང་དུ་འོང་དགོས་པའི་བཀའ་བསྒོས་པ་རེད། 2 དེའི་རྒྱུ་མཚན་ནི། རྒྱལ་པོ་དང་འགོ་དཔོན་རྣམས་དང་། ཡེ་རུ་སཱ་ལེམ་གྱི་མི་ཚོགས་ཡོངས་ཀྱིས་ཟླ་གཉིས་པར་པེ་སག་དུས་ཆེན་བསྲུང་བར་གྲོས་བྱས་སོ། ། 3 ཡིན་ཡང་སྐབས་དེར་ཁོ་ཚོས་པེ་སག་དུས་ཆེན་སྲུང་མ་ཐུབ་སྟེ། རྒྱུ་མཚན་རང་ཉིད་དམ་པར་བཟོས་པའི་མཆོད་དཔོན་མི་འདང་བར་མ་ཟད། མི་རྣམས་ཀྱང་ཡེ་རུ་སཱ་ལེམ་དུ་མ་འཛོམས་པས་སོ། ། 4 རྒྱལ་པོ་དང་མི་ཚོགས་ཡོངས་ཀྱིས་འཆར་གཞི་དེ་ཤིན་ཏུ་ལེགས་པར་འདོད་དེ། 5 ཁོ་ཚོས་ཡེས་ར་ཨེལ་གྱི་དཀོན་མཆོག་ཡ་ཝཱེའི་ཕྱིར་པེ་སག་གི་དུས་ཆེན་བསྲུང་བར་ཡེ་རུ་སཱ་ལེམ་དུ་འོང་བ་ལ། པེར་ཤ་བཱ་ནས་དཱན་གྱི་བར་དུ་ཡེས་ར་ཨེལ་ཡོངས་ལ་འཕྲིན་བསྐུར་ནས་བཀའ་བབས་པ་རེད། གང་ལ་ཞེ་ན། དེ་དག་གིས་གསུང་རབ་ནང་བཀོད་པ་བཞིན་དུ་པེ་སག་དུས་ཆེན་སྲུང་མཁན་ཉུང་བས་སོ། ། 6 ཡང་བང་ཆེན་རྣམས་ཀྱིས་རྒྱལ་པོ་དང་འགོ་དཔོན་རྣམས་ཀྱི་འཕྲིན་ཡིག་ཁྱེར་ནས། རྒྱལ་པོའི་བཀའ་བཞིན་དུ་ཡེས་ར་ཨེལ་དང་ཡ་ཧུ་དཱའི་ཡུལ་ཀུན་ཏུ་ཕྱིན་པ་དང་། འཕྲིན་ཡིག་ནང་དུ་འདི་ལྟར། ཀྱེ་ཡེས་ར་ཨེལ་པ་རྣམས། ཁྱོད་ཅག་ཨབ་ར་ཧམ་དང་། ཨི་སཱག་དང་། ཡེས་ར་ཨེལ་གྱི་དཀོན་མཆོག་ཡ་ཝཱེའི་ཕྱོགས་སུ་ཕྱིར་འཁོར་ཅིག དེ་ནས་ཡ་ཝཱེ་ཁོང་ཉིད་ཨ་སུར་རྒྱལ་པོ་རྣམས་ཀྱི་ལག་ནས་ཐར་བའི་ལྷག་ལུས་རྣམས་ཀྱི་ཕྱོགས་སུ་ཕྱིར་འབྱོན་པར་འགྱུར། 7 རང་གི་ཕ་མེས་དང་སྤུན་རྣམས་བཞིན་དུ་མ་བྱེད་ཅིག ཁོ་ཚོ་རང་གི་ཕ་མེས་རྣམས་ཀྱི་དཀོན་མཆོག་ཡ་ཝཱེའི་བཀའ་ལ་འགལ་བ་དང་། ཁྱོད་ཚོས་མཐོང་བ་ལྟར། དེའི་རྐྱེན་གྱིས་ཡ་ཝཱེས་དེ་དག་འཇིགས་སུ་རུང་བའི་གནས་སུ་བྱས་སོ། ། 8 དེ་བས་ན་ཁྱོད་ཅག་གིས་རང་གི་ཕ་མེས་ལྟར་གཉའ་རེངས་མི་བྱེད་པར། དཀོན་མཆོག་ཡ་ཝཱེ་ལ་བསྟུན་ནས་ཁོང་གིས་དུས་གཏན་དུ་དམ་པར་མཛད་པའི་གནས་དམ་པ་རུ་ཤོག་ཅིག ཁོང་གི་ཐུགས་ཁྲོ་ཆེན་པོ་ཁྱོད་རྣམས་དང་འབྲལ་བའི་ཕྱིར་དུ། དཀོན་མཆོག་ཡ་ཝཱེ་ལ་ཞབས་ཕྱི་སྒྲུབས་ཤིག 9 གལ་ཏེ་ཁྱོད་ཅག་དཀོན་མཆོག་ཡ་ཝཱེའི་ཕྱོགས་སུ་འཁོར་ན། ཁྱོད་ཅག་གི་སྤུན་དང་བུ་བུ་མོ་རྣམས་བྲན་ཏུ་བཀོལ་མཁན་རྣམས་ཀྱི་མདུན་དུ་སྙིང་རྗེ་གནང་ཞིང་། ཡུལ་འདིར་ལོག་སྟེ་སླེབ་པར་འགྱུར། ཁྱོད་ཅག་གི་དཀོན་མཆོག་ཡ་ཝཱེ་ནི་ཐུགས་རྗེ་ཅན་དང་སྙིང་རྗེ་ཆེན་པོ་མངའ་བ་ཡིན་པས། གལ་ཏེ་ཁྱོད་ཅག་ཁོང་གི་ཕྱོགས་སུ་ལོག་འོངས་ན། ཁོང་གིས་ཀྱང་ཁྱོད་ཅག་སྣང་མེད་དུ་བསྐྱུར་མི་སྲིད་ཅེས་བྲིས་ཡོད་དོ། ། 10 བང་ཆེན་རྣམས་ཨེ་ཕཱར་ཡིམ་དང་མཱ་ན་ཤེ་ཡུལ་ནས་ཟེ་བུ་ལུན་གྱི་བར་དུ་གྲོང་ཁྱེར་ནས་གྲོང་ཁྱེར་དུ་འཁོར་ནའང་། ཡུལ་དེའི་མི་རྣམས་ཀྱིས་ཁོ་ཚོ་ཁྱད་དུ་བསད་ནས་འཕྱས་སོ། ། 11 ཡིན་ཡང་ཨ་ཤེར་དང་མཱ་ན་ཤེ་དང་ཟེ་བུ་ལུན་བཅས་ནས་ལ་ལས་ཁེངས་སྐྱུང་བྱས་ཏེ་ཡེ་རུ་སཱ་ལེམ་དུ་འོངས་སོ། ། 12 དེ་དག་གིས་སེམས་གཏིང་ནས་རྒྱལ་པོ་དང་འགོ་དཔོན་རྣམས་ཀྱིས་དཀོན་མཆོག་ཡ་ཝཱེའི་བཀའ་བཞིན་བསྒོས་པ་ནང་ལྟར་བྱེད་པའི་ཕྱིར། དཀོན་མཆོག་གིས་ཡ་ཧུ་དཱའི་སྟེང་དུ་ཕྱག་བཞག་པ་ཡིན།

པེ་སག་གི་དུས་ཆེན་བསྲུངས་པ།

13 དེ་ནས་ཟླ་གཉིས་པར་སྐྱུར་མེད་བག་ལེབ་ཀྱི་དུས་ཆེན་བསྲུང་ཕྱིར། ཡེ་རུ་སཱ་ལེམ་དུ་འཛོམས་པའི་མི་ཚོགས་ནི་ཤིན་ཏུ་མང་པོར་གྱུར། 14 ཡང་དེ་རྣམས་ཡར་ལངས་ཏེ། ཡེ་རུ་སཱ་ལེམ་དུ་ཡོད་པའི་མཆོད་ཁྲི་དང་བསང་ཁྲི་ཐམས་ཅད་བཤིགས་ཏེ་ཀིད་རོན་གྲོག་མོ་ལ་གཡུགས། 15 ཟླ་གཉིས་པའི་ཚེས་བཅུ་བཞི་ཉིན་དེ་རྣམས་ཀྱིས་པེ་སག་དུས་ཆེན་གྱི་ཆེད་དུ་ལུ་གུ་བཤས་པ་དང་། མཆོད་དཔོན་དང་ལེ་ཝི་པ་རྣམས་ངོ་ཚ་ཞིང་རང་ཉིད་དམ་པར་བྱས་ཏེ། དཀོན་མཆོག་ཡ་ཝཱེའི་མཆོད་ཁང་དུ་སྦྱིན་སྲེག་གི་མཆོད་པ་ཕུལ་བ་རེད། 16 ཁོ་ཚོས་དཀོན་མཆོག་གི་སྐྱེས་བུ་མོ་ཤེའི་བཀའ་ཁྲིམས་བཞིན་དུ། རྒྱུན་སྲོལ་ལྟར་རང་རང་གི་གནས་སུ་ལངས་ཏེ། མཆོད་དཔོན་རྣམས་ཀྱིས་ལེ་ཝི་པའི་ལག་ནས་ཁྲག་བླངས་ཏེ་མཆོད་ཁྲིའི་ཁར་གཏོར་ཏོ། ། 17 ཅིའི་ཕྱིར་ཞེ་ན། མི་ཚོགས་ཀྱི་ཁྲོད་དུ་དམ་པར་མ་བྱས་པ་མང་པོ་ཡོད་པས། དཀོན་མཆོག་ཡ་ཝཱེའི་ཕྱིར་དམ་པར་མ་བྱས་པ་ཐམས་ཅད་ཀྱི་ཚབ་ཏུ་ལེ་ཝི་པ་རྣམས་ཀྱིས་པེ་སག་དུས་ཆེན་གྱི་ལུ་གུ་བཤས་པ་རེད། 18 གང་ལ་ཞེ་ན། ཨེ་ཕཱར་ཡིམ་དང་མཱ་ན་ཤེ་དང་། ཡེས་སི་ཀཱར་དང་། ཟེ་བུ་ལུན་བཅས་ནས་འོངས་པའི་མི་མང་པོ་ཞིག་གིས་རང་ཉིད་གཙང་མར་མ་བྱས་པར་པེ་སག་གི་ལུ་གུ་ཟོས་པ་དང་། བྱ་སྤྱོད་དེ་ནི་བྲིས་པའི་བཀའ་དང་མ་མཐུན་པར། ཧི་ཟི་ཀི་ཡཱས་དེ་དག་གི་དོན་དུ་གསོལ་བ་བཏབ་པ་སྟེ། ཀྱེ་དཀོན་མཆོག་ཡ་ཝཱེ་བཟང་པོ་ལགས་ཀྱིས་གུ་ཡངས་གཏོང་རོགས། 19 བློ་གཅིག་སེམས་གཅིག་གིས་ཕ་མེས་རྣམས་ཀྱི་དཀོན་མཆོག་ཡ་ཝཱེ་འཚོལ་མཁན་ཐམས་ཅད་ནི། གནས་དམ་པའི་གཙང་སྦྲ་བཞིན་དུ་གཙང་མར་གྱུར་མེད་ནའང་དཀོན་མཆོག་ཡ་ཝཱེ་ཁྱེད་ཀྱིས་གུ་ཡངས་གནང་བར་མཛོད་ཅེས་ཞུས་པ་ལ། 20 དཀོན་མཆོག་ཡ་ཝཱེས་ཧི་ཟི་ཀི་ཡཱ་ལ་གསན་ནས་མི་རྣམས་ལ་གུ་ཡངས་གནང་བའོ། ། 21 ཡང་ཡེ་རུ་སཱ་ལེམ་དུ་འཛོམས་པའི་ཡེས་ར་ཨེལ་པ་རྣམས་རབ་ཏུ་དགའ་ཞིང་ཉིན་བདུན་ལ་སྐྱུར་མེད་བག་ལེབ་ཀྱི་དུས་ཆེན་བཏང་སྟེ། ལེ་ཝི་པ་དང་མཆོད་དཔོན་རྣམས་ཀྱིས་ཉིན་རེར་སྐད་གདངས་ཆེན་པོའི་རོལ་མོ་ཡིས་དཀོན་མཆོག་ཡ་ཝཱེ་ལ་བསྟོད་བསྔགས་ཕུལ། 22 ཡང་དཀོན་མཆོག་ཡ་ཝཱེ་ལ་ཞབས་ཕྱི་སྒྲུབ་པར་བྱང་བའི་ལེ་ཝི་པ་རྣམས་ལ་ཧི་ཟི་ཀི་ཡཱས་སེམས་ཤུགས་བསྐྱེད་པའི་གཏམ་སྨྲས་ཏེ། མི་རྣམས་ཀྱིས་ཉིན་བདུན་ལ་སྟོན་མོར་རོལ་ཞིང་། ཞི་བདེའི་མཆོད་པ་ཕུལ་བ་དང་། རང་གི་ཕ་མེས་ཀྱི་དཀོན་མཆོག་ཡ་ཝཱེ་ལ་བསྟོད་བསྔགས་བརྗོད་དོ། །

ཡང་བསྐྱར་དུས་ཆེན་བསྲུངས་པ།

23 དེ་ནས་མི་ཚོགས་ཡོངས་ཀྱིས་ཡང་ཉིན་བདུན་ལ་དུས་ཆེན་བསྲུང་བར་གྲོས་བྱས་ནས། ཡང་ཉིན་བདུན་ལ་དགའ་དགའ་སྤྲོ་སྤྲོའི་ངང་དུས་ཆེན་ལ་རོལ་བ་རེད། 24 ཡ་ཧུ་དཱའི་རྒྱལ་པོ་ཧི་ཟི་ཀི་ཡཱས་མི་ཚོགས་ལ་བ་གླང་ཆིག་སྟོང་དང་ལུག་བདུན་སྟོང་སྤྲད་པ་དང་། འགོ་དཔོན་རྣམས་ཀྱིས་ཀྱང་མི་ཚོགས་ལ་བ་གླང་ཆིག་སྟོང་དང་ལུག་ཆིག་ཁྲི་སྤྲད་པར་མ་ཟད། མཆོད་དཔོན་མང་པོ་ཞིག་གིས་རང་ཉིད་དམ་པར་བྱས་སོ། ། 25 དེ་ནས་ཡ་ཧུ་དཱའི་མི་ཚོགས་ཀུན་དང་། མཆོད་དཔོན་དང་ལེ་ཝི་པ་རྣམས། ཡེས་ར་ཨེལ་ནས་འོངས་པའི་མི་ཚོགས་ཡོངས། ཡེས་ར་ཨེལ་ཡུལ་དུ་གཞིས་ཕབ་པའི་བྱེས་པ་རྣམས། ཡ་ཧུ་དཱ་རུ་གཞིས་ཕབ་པའི་བྱེས་པ་རྣམས་བཅས་ཐམས་ཅད་ཤིན་ཏུ་དགའ་བར་གྱུར་ཏོ། ། 26 དེ་ལྟར་ཡེ་རུ་སཱ་ལེམ་དུ་བདེ་སྐྱིད་ཆེན་པོ་ཞིག་བྱུང་བ་དང་། ཡེས་ར་ཨེལ་གྱི་རྒྱལ་པོ་དཱ་བིད་ཀྱི་སྲས་སོ་ལོ་མོན་གྱི་དུས་ཚུན་ཆད་དུ་ཡེ་རུ་སཱ་ལེམ་ནས་དེ་འདྲ་བ་ཞིག་བྱུང་མ་མྱོང་ངོ་། ། 27 སྐབས་དེར་ལེ་ཝི་ཚོ་པའི་མཆོད་དཔོན་རྣམས་ཡར་ལངས་ནས་མི་ཚོགས་ལ་བྱིན་རླབས་མཛད་ཅིང་། དེ་དག་གི་སྐད་ལ་གསན་པ་དང་དེ་དག་གི་གསོལ་འདེབས་ནི་ནམ་མཁའི་དཀོན་མཆོག་གི་བཞུགས་གནས་དམ་པ་རུ་སླེབས་སོ། །

ལེའུ་སོ་གཅིག་པ།

ཧི་ཟི་ཀི་ཡཱའི་བཅོས་བསྒྱུར།

1 དོན་དེ་ཐམས་ཅད་རྫོགས་པ་དང་། དེར་ཚོགས་པའི་ཡེས་ར་ཨེལ་པ་ཐམས་ཅད་ཡ་ཧུ་དཱའི་གྲོང་ཁྱེར་སོ་སོར་ཕྱིན་ཏེ། ལྷ་རྟེན་རྣམས་བཅག་ནས་ཨ་ཤེ་རཱ་རྣམས་བཅད་པ་དང་། ཡང་ཡ་ཧུ་དཱ་དང་པེན་ཡཱ་མེན་དང་། ཨེ་ཕཱར་ཡིམ་དང་། མཱ་ན་ཤེའི་བཅས་ཡུལ་ཀུན་ཏུ་ཡོད་པའི་མཐོ་གླིང་དང་། མཆོད་ཁྲི་ཐམས་ཅད་ཡོངས་སུ་བཤིགས། དེ་ནས་ཡེས་ར་ཨེལ་གྱི་མི་ཐམས་ཅད་རང་རང་གི་གྲོང་ཁྱེར་དང་རང་གནས་སུ་ལོག་སོང་། 2 ཡང་ཧི་ཟི་ཀི་ཡཱས་མཆོད་དཔོན་དང་ལེ་ཝི་པ་རྣམས་རང་རང་གི་ལས་རེས་བཞིན་དུ་ཞབས་ཏོག་བསྒྲུབ་པར་བསྐོས་ཏེ། མཆོད་དཔོན་དང་ལེ་ཝི་པ་རྣམས་ཀྱིས་རང་རང་གི་ལས་འགན་བཞིན་སྦྱིན་སྲེག་གི་མཆོད་པ་དང་། ཞི་བདེའི་མཆོད་པ་འབུལ་བ་དང་། ཞབས་ཏོག་བསྒྲུབ་པ་དང་། གཏང་རག་དང་བསྟོད་དབྱངས་འབུལ་བའི་ཕྱིར། དཀོན་མཆོག་ཡ་ཝཱེའི་བཞུགས་གནས་ཀྱི་སྒོ་སོ་སོར་བཞག་སྟེ། 3 ཡང་དཀོན་མཆོག་ཡ་ཝཱེའི་བཀའ་ཁྲིམས་ནང་བཀོད་པ་བཞིན་དུ། རྒྱལ་པོས་རང་གི་རྒྱུ་ནོར་ལས་ནངས་དགོང་གཉིས་ཀའི་སྦྱིན་སྲེག་གི་མཆོད་པ་དང་། ངལ་གསོ་བའི་ཉིན་མོ། ཚེས་གཅིག དུས་ཆེན་བཅས་ཀྱི་སྦྱིན་སྲེག་གི་ཕྱིར་འབུལ་བྱའི་སྐལ་གཏན་ལ་ཕབ་ཅིང་། 4 ཡང་རྒྱལ་པོས་ཡེ་རུ་སཱ་ལེམ་དུ་གནས་པའི་མི་ཀུན་ལ། མཆོད་དཔོན་དང་ལེ་ཝི་པ་རྣམས་ཀྱིས་བསམ་པ་རྩེ་གཅིག་གིས་དཀོན་མཆོག་ཡ་ཝཱེའི་བཀའ་ཁྲིམས་ལག་ལེན་དུ་འདེབས་པའི་ཕྱིར། དེ་དག་ལ་འཐོབ་འོས་པའི་སྐལ་དེ་སྟེར་བར་བསྒོས་སོ། ། 5 བཀའ་དེ་བབས་མ་ཐག་ཏུ། ཡེས་ར་ཨེལ་པ་རྣམས་ཀྱིས་འབྲུ་རིགས་ཀྱི་ཐོག་ཕུད་དང་། རྒུན་ཆང་གསར་པ་དང་། སྣུམ་དང་། སྦྲང་རྩི་དང་། ཞིང་གི་ལོ་ཏོག་ཐམས་ཅད་ཀྱི་ཕུད་མང་དུ་དྲངས་ཏེ། ཡང་དངོས་པོ་ཐམས་ཅད་ཀྱི་བཅུ་ཆའི་གཅིག་འབོར་ཆེན་ཕུལ་བའོ། ། 6 ཡ་ཧུ་དཱའི་གྲོང་ཁྱེར་རྣམས་སུ་གནས་པའི་ཡེས་ར་ཨེལ་པ་དང་ཡ་ཧུ་དཱ་པ་རྣམས་ཀྱིས་ཀྱང་བ་གླང་དང་ར་ལུག་གི་བཅུ་ཆའི་གཅིག་དང་། རང་གི་དཀོན་མཆོག་ཡ་ཝཱེ་ལ་བསྔོས་པའི་རྫས་དམ་པ་རྣམས་ཀྱི་བཅུ་ཆའི་གཅིག་ཕུལ་ནས་མང་པོ་སྤུངས། 7 དེ་དག་ཟླ་གསུམ་པ་ནས་སྤུང་བར་ཚུགས་ནས། ཟླ་བདུན་པར་ད་གཟོད་མཇུག་རྫོགས། 8 ཧི་ཟི་ཀི་ཡཱ་དང་འགོ་དཔོན་རྣམས་འོངས་ཏེ་ཕུང་པོ་དེ་རྣམས་མཐོང་ནས་དཀོན་མཆོག་ཡ་ཝཱེ་ལ་བསྟོད་བསྔགས་བརྗོད་པ་དང་། ཡང་ཁོང་གི་འབངས་མི་ཡེས་ར་ཨེལ་ལ་བྱིན་གྱིས་བརླབས་སོ། ། 9 དེ་ནས་ཧི་ཟི་ཀི་ཡཱས་མཆོད་དཔོན་དང་ལེ་ཝི་པ་ལ་ཕུང་པོ་དེ་རྣམས་ཀྱི་སྐོར་དྲིས་པ་དང་། 10 ཟཱ་ཏོག་ཁྱིམ་རྒྱུད་ཀྱི་མཆོད་དཔོན་ཆེན་པོ་ཨ་ཟར་ཡཱས་ལན་དུ། མི་རྣམས་ཀྱིས་དཀོན་མཆོག་ཡ་ཝཱེའི་མཆོད་ཁང་དུ་དངོས་པོ་མང་པོ་ཁྱེར་འོངས་ཏེ། ངེད་རྣམས་ལ་ཚིམ་པར་ཟ་རྒྱུ་བྱུང་བར་མ་ཟད། ལྷག་མ་ཡང་མང་པོ་ལུས་ཡོད་དེ། ཅི་ལ་ཞེ་ན། དཀོན་མཆོག་ཡ་ཝཱེས་ཉིད་ཀྱི་འབངས་མི་ལ་བྱིན་གྱིས་བརླབས་པས། ཕུང་པོ་ཆེན་པོ་འདི་ནི་ལྷག་ནས་ལུས་པ་ཡིན་ཞེས་ཞུས་པ་དང་། 11 ཧི་ཟི་ཀི་ཡཱས་དཀོན་མཆོག་ཡ་ཝཱེའི་མཆོད་ཁང་དུ་བང་མཛོད་གྲ་སྒྲིག་བྱེད་པར་བསྒོས་པ་ལ། དེ་དག་གིས་དེ་ལྟར་གྲ་སྒྲིག་བྱས། 12 ཡང་དེ་དག་གིས་ལྷག་བསམ་རྣམ་དག་གིས་འབུལ་བ་དང་དངོས་པོ་སྣ་ཚོགས་ཀྱི་བཅུ་ཆའི་གཅིག་དང་། བསྔོས་པའི་རྫས་དམ་པ་བཅས་ཐམས་ཅད་བང་མཛོད་དུ་བསྐྱལ་ཏེ། དེའི་ཕྱག་མཛོད་དུ་ལེ་ཝི་པ་ཀོ་ནན་ཡཱ་དང་། ལག་གཡོག་ཏུ་དེའི་སྤུན་ཤིམ་ཨི་གཉིས་ཡོད་དོ། ། 13 ཡང་ཡེ་ཧི་ཨེལ་དང་། ཨ་ཟས་ཡཱ། ནཱ་ཧད། ཨ་སཱ་ཧེལ། ཡེ་རི་མོད། ཡོ་ཟཱ་བད། ཨེ་ལི་ཨེལ། ཨིས་མག་ཡཱ། མ་ཧད། པེ་ནཱ་ཡ་བཅས་ནི། རྒྱལ་པོ་ཧི་ཟི་ཀི་ཡཱ་དང་། དཀོན་མཆོག་གི་མཆོད་ཁང་གི་འགོ་དཔོན་ཨ་ཟར་ཡཱའི་བཀའ་བསྩལ་པ་བཞིན་དུ། ཀོ་ནན་ཡཱ་དང་དེའི་སྤུན་ཤིམ་ཨི་ཡི་ལག་འོག་ཏུ་ལྟ་སྐུལ་གྱི་ལས་བྱེད་མཁན་ཡིན། 14 ཤར་སྒོ་སྲུང་མཁན་ལེ་ཝི་པ་ཡིམ་ནཱ་ཡི་བུ་ཀོ་རེད་བྱ་བ་དེས་དཀོན་མཆོག་ལ་ཡིད་མོས་ངང་ཕུལ་བའི་ཕྱག་རྟེན་ལ་བདག་གཉེར་བྱེད་པ་དང་། དཀོན་མཆོག་ཡ་ཝཱེ་ལ་ཕུལ་བའི་མཆོད་པ་དང་རྫས་དམ་མཆོག་རྣམས་བགོ་བཤའ་རྒྱག་པ་ཡིན་ནོ། ། 15 མཆོད་དཔོན་རྣམས་ཀྱི་གྲོང་ཁྱེར་སོ་སོར་དེའི་ལག་འོག་ཏུ་ཨེ་དེན་དང་། མིན་ཡ་མིན་དང་། ཡེ་ཤུ་ཨ་དང་། ཤེ་མ་ཡཱ་དང་། ཨ་མར་ཡཱ་དང་། ཤེ་ཀན་ཡཱ་བཅས་ཡོད་ལ། རང་རང་གི་སྤུན་ཆེ་ཆུང་ཚང་མ་ལ་ལས་རེས་བཞིན་དུ་ཟ་སྐལ་སྟེར་བ་ཡིན། 16 གཞན་ཡང་ཁྱིམ་ཐོ་བཞིན་དུ་ལོ་གསུམ་ལོན་པ་དང་དེའི་ཡན་གྱི་སྐྱེས་པ་ནི་སུ་ཡིན་ཡང་། ཉིན་རེར་ལས་རེས་བཞིན་དུ་དཀོན་མཆོག་ཡ་ཝཱེའི་མཆོད་ཁང་ལ་འོངས་ནས་ལས་འགན་སྒྲུབ་པ་ཐམས་ཅད་ལའང་བགོ་བཤའ་བརྒྱབ་པ་ཡིན། 17 ཡང་ཁྱིམ་རྒྱུད་བཞིན་དུ་ཁྱིམ་ཐོ་ནང་དུ་བཀོད་ཡོད་པའི་མཆོད་དཔོན་རྣམས་ལ་བགོ་བཤའ་བརྒྱབ་པ་དང་། ལས་རེས་དང་ལས་འགན་བཞིན་དུ་ལོ་ཉི་ཤུ་ལོན་པ་དང་དེའི་ཡན་གྱི་ལེ་ཝི་པ་རྣམས་ལའང་བགོས་པའོ། ། 18 ཡང་དེ་དག་གིས་བསམ་པ་རྩེ་གཅིག་གིས་རང་ཉིད་དམ་པར་བྱས་པས། ཁྱིམ་ཐོ་བཞིན་དུ་དེ་དག་ཐམས་ཅད་ཀྱི་ཕྲུ་གུ་དང་། ཆུང་མ་དང་། བུ་དང་བུ་མོ་བཅས་ལ་བགོས་པའོ། ། 19 ཡང་གྲོང་ཁྱེར་སོ་སོའི་མཐའ་འཁོར་དུ་གནས་པའི་ཨ་རོན་གྱི་བུ་རྒྱུད་མཆོད་དཔོན་རྣམས་ལ་གྲོང་ཁྱེར་སོ་སོར་མིང་བཏོན་ནས་བསྐོས་པའི་མི་ཡོད་དེ། མཆོད་དཔོན་ཁྲོད་ཀྱི་སྐྱེས་པ་ཐམས་ཅད་དང་། ཁྱིམ་ཐོ་རུ་བཀོད་ཡོད་པའི་ལེ་ཝི་པ་ཐམས་ཅད་ལ་འཐོབ་འོས་པའི་སྐལ་བགོས་པ་ཡིན་ནོ། ། 20 ཧི་ཟི་ཀི་ཡཱས་ཡ་ཧུ་དཱ་ཐམས་ཅད་དུ་དེ་བཞིན་བྱས་ཏེ། རང་གི་དཀོན་མཆོག་ཡ་ཝཱེའི་དྲུང་དུ་བཟང་པོ་དང་ལེགས་པོ། དྲང་པོ་བཅས་གང་ཡིན་པ་དེ་སྤྱད་ཅིང་། 21 དཀོན་མཆོག་གི་མཆོད་ཁང་གི་ཞབས་ཏོག་སྒྲུབ་པ་དང་། ཡང་ན་བཀའ་ཁྲིམས་དང་། བཀའ་རྒྱ་སྲུང་བ་སོགས་གང་ཡིན་ཡང་ཁོང་གིས་རང་གི་དཀོན་མཆོག་བཙལ་ཞིང་། ཁོང་གིས་སེམས་ཧྲིལ་པོས་བྱས་པས་དོན་ཐམས་ཅད་ལྷུན་གྱིས་གྲུབ་པའོ། །

ལེའུ་སོ་གཉིས་པ།

ཨ་སུར་པས་ཡེ་རུ་སཱ་ལེམ་ལེན་འདོད་པ།

1 ཡང་ཧི་ཟི་ཀི་ཡཱས་བློ་སེམས་དྲང་པོའི་ལས་དེ་དག་བྱས་པའི་མཐར། ཨ་སུར་གྱི་རྒྱལ་པོ་སེན་ན་ཧེ་རིབ་འོངས་ནས་ཡ་ཧུ་དཱའི་ནང་དུ་འཛུལ་ཏེ། གྲོང་ཁྱེར་བཙན་པོ་རྣམས་ཀྱི་མཐའ་འཁོར་དུ་དམག་སྒར་ཕབ་ནས་དེ་དག་ལེན་འདོད་པ་རེད། 2 ཧི་ཟི་ཀི་ཡཱས་སེན་ན་ཧེ་རིབ་དངོས་གནས་ཡེ་རུ་སཱ་ལེམ་ལ་འཐབ་ཏུ་འོང་འདོད་པ་མཐོང་ནས། 3 འགོ་དཔོན་དང་དཔའ་བོ་རྣམས་ལ་གྲོས་བཏབ་ནས། རྒྱལ་སའི་ཕྱི་རོལ་ཏུ་ཡོད་པའི་ཆུ་མིག་རྣམས་འགོག་རྒྱུ་བྱས་པ་ལ། དེ་དག་ཐམས་ཅད་ཀྱིས་ཁོང་ལ་རོགས་བྱས་པ་སྟེ། 4 མི་མང་པོ་འཛོམས་ཏེ་ཆུ་མིག་དང་ཡུལ་དེར་བཞུར་བའི་ཆུ་ཕྲན་ཡོད་ཚད་བཀག་སྟེ་ན་རེ། ཨ་སུར་གྱི་རྒྱལ་པོར་ཆུ་མོད་པོ་རྙེད་དུ་འཇུག་དོན་ཅི་ཡོད་ཅེས་སྨྲས་སོ། ། 5 ཡང་ཧི་ཟི་ཀི་ཡཱས་བརྩོན་པ་བསྐྱེད་དེ། ལྕགས་རི་ཞིག་རལ་དུ་སོང་བ་ཐམས་ཅད་ཞིག་གསོ་མཛད་ཅིང་། ལྕགས་རིའི་སྟེང་དུ་ལྕོག་མཁར་རྣམས་བཞེངས། མཁར་དེའི་ཕྱི་རོལ་ཏུ་ཡང་མཁར་ཞིག་བརྩིགས་ཏེ། དཱ་བིད་གྲོང་ཁྱེར་གྱི་འཛིངས་རགས་ཀྱང་ཞིག་གསོ་མཛད་ནས། མཚོན་ཆ་དང་ཕུབ་མང་པོ་བཟོས། 6 ཡང་མི་རྣམས་ལ་དམག་དཔོན་བཞག་སྟེ། མཁར་སྒོའི་ཐང་ཆེན་དུ་དེ་དག་རང་གི་དྲུང་དུ་བསྡུས་ནས། དེ་དག་ལ་སེམས་ཤུགས་བསྐྱེད་ཅིང་ན་རེ། 7 ཁྱོད་ཚོས་སྙིང་སྟོབས་དང་དཔའ་སེམས་སྐྱེད་ཅིག ཨ་སུར་རྒྱལ་པོ་དང་ཁོས་བཀོད་འདོམས་བྱེད་པའི་དམག་དཔུང་ཆེན་པོའི་རྐྱེན་གྱིས་མ་འཇིགས་མ་ཚབས་ཤིག གང་ལ་ཞེ་ན། རང་ཅག་དང་མཉམ་དུ་ཡོད་པ་ནི་དེ་དག་དང་མཉམ་དུ་ཡོད་པ་ལས་ལྷག་ཏུ་མང་སྟེ། 8 དེ་དག་དང་མཉམ་དུ་ཡོད་པ་ནི་ཤ་ཁྲག་གདོས་བཅས་ཀྱི་དཔུང་པ་ཡིན་མོད། རང་ཅག་དང་མཉམ་དུ་བཞུགས་པ་ནི་རང་ཅག་གི་དཀོན་མཆོག་ཡ་ཝཱེ་ཡིན་ལ། ཁོང་གིས་རང་ཅག་ལ་རོགས་རམ་མཛད་པ་དང་། རང་ཅག་གི་ཚབ་ཏུ་འཐབ་མོ་མཛད་ངེས་ཡིན་ཞེས་སྨྲས་པས། ཡ་ཧུ་དཱའི་རྒྱལ་པོ་ཧི་ཟི་ཀི་ཡཱའི་གཏམ་དེའི་རྐྱེན་གྱིས་མི་ཚོགས་ལ་སྐུལ་སློང་ཐོབ། 9 དེའི་རྗེས་སུ་ཨ་སུར་རྒྱལ་པོ་སེན་ན་ཧེ་རིབ་ཀྱིས་རང་གི་དམག་དཔུང་ཐམས་ཅད་ཁྲིད་ནས་ལཱ་ཀི་སི་ལ་དམག་རྒྱག་པའི་ཚེ། རང་གི་འཁོར་ནས་འགའ་ཞིག་ཡེ་རུ་སཱ་ལེམ་དུ་རྒྱལ་པོ་ཧི་ཟི་ཀི་ཡཱ་དང་། དེར་ཡོད་པའི་ཡ་ཧུ་དཱ་པ་ཚང་མའི་མདུན་དུ་བཏང་ནས་དེ་དག་ལ་འདི་ལྟར། 10 ཨ་སུར་རྒྱལ་པོ་སེན་ན་ཧེ་རིབ་ཀྱིས་འདི་ལྟར་གསུངས་ཏེ། ད་ནི་ཁྱོད་རྣམས་ཡེ་རུ་སཱ་ལེམ་དུ་དམག་གིས་བསྐོར་བས་ཁྱོད་རྣམས་སུ་ལ་བརྟེན་པར་བྱའམ། 11 ཧི་ཟི་ཀི་ཡཱས་ཁྱོད་ཅག་ལ། རང་ཅག་གི་དཀོན་མཆོག་ཡ་ཝཱེས་འོ་སྐོལ་ཨ་སུར་གྱི་རྒྱལ་པོའི་ལག་ནས་སྐྱོབ་པར་འགྱུར་རོ་སྨྲ་ཞིང་། འདི་ནི་ཁྱོད་ཅག་བཀྲེས་སྐོམ་གྱིས་འཆི་བའི་ཕྱིར་བསླུ་བ་མིན་ནམ། 12 ཧི་ཟི་ཀི་ཡཱས་དཀོན་མཆོག་ཡ་ཝཱེའི་མཐོ་གླིང་དང་མཆོད་ཁྲི་རྣམས་བཤིགས་ནས། ཡ་ཧུ་དཱ་དང་ཡེ་རུ་སཱ་ལེམ་གྱི་མི་ལ་འདི་ལྟར། ཁྱོད་ཅག་གིས་མཆོད་ཁྲི་གཅིག་གི་མདུན་དུ་བསྙེན་བཀུར་བྱེད་ཅིང་། དེའི་ཁར་བསང་ཐོངས་ཤིག་ཅེས་བསྒོས་པ་མིན་ནམ། 13 བདག་དང་བདག་གི་མེས་པོ་རྣམས་ཀྱིས་ས་གཞིའི་མི་ཐམས་ཅད་ལ་ཅི་བྱས་པའི་ཆ་ཁྱོད་ཅག་ལ་མེད་དམ། ཡུལ་དེ་དག་གི་མི་སོ་སོའི་ལྷ་རྣམས་ཀྱིས་རང་རང་གི་ཡུལ་བདག་ལས་སྐྱོབ་ནུས་སམ། 14 ངའི་ཡབ་མེས་ཀྱིས་ཚར་བཅད་པའི་མི་སོ་སོའི་ལྷ་ཐམས་ཅད་ལས། ལྷ་གང་ཞིག་གིས་རང་གི་འབངས་མི་བདག་གི་ལག་ནས་བསྒྲལ་ནུས་པ་ཡིན་ནམ། དེས་ན་ཁྱོད་ཚོའི་དཀོན་མཆོག་གིས་ཁྱོད་ཅག་ངའི་ལག་ནས་བསྒྲལ་ནུས་སམ། 15 དེའི་ཕྱིར་ད་ནི་ཧི་ཟི་ཀི་ཡཱ་ལ་ཁྱོད་ཅག་ལ་མགོ་བསྐོར་ནས་བསླུ་བར་མ་འཇུག ཁོ་ལ་ཡིད་ཆེས་མ་བྱེད་ཅིག གང་ལ་ཞེ་ན། མི་རིགས་སམ་རྒྱལ་སྲིད་གང་གི་ལྷ་ཡིས་ཀྱང་རང་གི་འབངས་མི་ནི་བདག་གི་ལག་དང་ངའི་ཡབ་མེས་ཀྱི་ལག་ནས་སྐྱོབ་མ་ནུས་པས། ཁྱོད་ཚོའི་དཀོན་མཆོག་གིས་ཁྱོད་ཚོ་ངའི་ལག་ནས་དེ་ལས་ཀྱང་སྐྱོབ་མི་ནུས་པ་མ་ཡིན་ནམ་ཞེས་པའོ་ཞེས་འཕྲིན་བསྐུར་བར་མ་ཟད། 16 སེན་ན་ཧེ་རིབ་ཀྱི་བློན་འཁོར་གྱིས་དཀོན་མཆོག་ཡ་ཝཱེ་དང་། ཁོང་གི་ཞབས་ཕྱི་ཧི་ཟི་ཀི་ཡཱ་གཉིས་ལ་སྐུར་འདེབས་ཀྱི་གཏམ་མང་པོ་སྨྲས་པ་དང་། 17 སེན་ན་ཧེ་རིབ་ཀྱིས་ཡང་འཕྲིན་ཡིག་བྲིས་ཏེ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་དམའ་འབེབས་བྱས་ཤིང་། ཁོང་ལ་འཕྱས་ནས་འདི་ལྟར། མི་རིགས་གཞན་དག་གི་ཡུལ་གྱི་ལྷ་སོ་སོས་རང་གི་འབངས་མི་བདག་གི་ལག་ནས་སྐྱོབ་མ་ནུས་པ་བཞིན་དུ། ཧི་ཟི་ཀི་ཡཱའི་དཀོན་མཆོག་གིས་ཀྱང་རང་གི་འབངས་མི་ངའི་ལག་ནས་སྐྱོབ་མི་ནུས་སོ་ཞེས་སྨྲས་སོ། ། 18 ཡང་ཨ་སུར་རྒྱལ་པོའི་བློན་འཁོར་རྣམས་ཀྱིས་མཁར་སྟེང་གི་ཡེ་རུ་སཱ་ལེམ་པ་རྣམས་ལ་འཇིགས་སྐུལ་བ་དང་དངང་སྐྲག་བསྐྱེད་ནས། མཁར་ལོན་པའི་ཆེད་དུ་ཡ་ཧུ་དཱའི་སྐད་ཀྱིས་ཅ་ཅོ་ཆེན་པོས་གཏམ་སྨྲས་ཤིང་། 19 ཡེ་རུ་སཱ་ལེམ་གྱི་དཀོན་མཆོག་གི་སྐོར་གླེང་བའི་སྐབས་སུ། འཇིག་རྟེན་གྱི་མི་ཀུན་གྱི་ལྷ་རྣམས་ཏེ་མིས་བཟོས་པའི་ལྷ་སྐུ་རྣམས་དང་འདྲ་བའི་ལྟ་སྟངས་བཟུང་བའོ། ། 20 དེ་ནས་རྒྱལ་པོ་ཧི་ཟི་ཀི་ཡཱ་དང་ཨ་མོ་ཟིའི་བུ་ལུང་སྟོན་པ་ཡེ་ཤ་ཡཱ་གཉིས་ཀྱིས་དེའི་ཕྱིར་ནམ་མཁའི་ཕྱོགས་སུ་འོ་དོད་བོས་ནས་གསོལ་བ་བཏབ་པ་ལ། 21 དཀོན་མཆོག་ཡ་ཝཱེས་ཕོ་ཉ་ཞིག་དེར་མངགས་ནས། དེས་ཨ་སུར་རྒྱལ་པོའི་དམག་སྒར་གྱི་དཔའ་རྒོད་དང་དམག་དཔོན་ཐམས་ཅད་ཚར་བཅད་ཅིང་། ཨ་སུར་གྱི་རྒྱལ་པོ་ནི་ངོ་གནོངས་ནས་རང་ཡུལ་དུ་ལོག་སྟེ། རང་གི་ལྷ་ཁང་དུ་ཕྱིན་པ་ན། ཁོའི་བུ་རྣམས་ལས་འགའ་ཞིག་གིས་ཁོ་རལ་གྲིས་བསད་དོ། ། 22 དེ་ལྟར་དཀོན་མཆོག་ཡ་ཝཱེས་ཧི་ཟི་ཀི་ཡཱ་དང་། ཡེ་རུ་སཱ་ལེམ་པ་ཐམས་ཅད་ཨ་སུར་གྱི་རྒྱལ་པོ་སེན་ན་ཧེ་རིབ་དང་གཞན་ཀུན་གྱི་ལག་ནས་བསྒྲལ་བར་མཛད་དེ། ཕྱོགས་ཀུན་ནས་ཁོ་ཚོ་བདེ་ལ་བཀོད་པ་རེད། 23 དེ་ནས་མི་མང་པོ་ཡེ་རུ་སཱ་ལེམ་དུ་འོངས་ནས་དཀོན་མཆོག་ཡ་ཝཱེ་ལ་ཞལ་འདེབས་དང་། ཡ་ཧུ་དཱའི་རྒྱལ་པོ་ཧི་ཟི་ཀི་ཡཱ་ལ་རིན་པོ་ཆེའི་ཕྱག་རྟེན་ཕུལ་བ་དང་། དེ་ནས་བཟུང་མི་ཐམས་ཅད་ཀྱིས་ཧི་ཟི་ཀི་ཡཱ་ལ་བཀུར་བ་བྱས་སོ། །

ཧི་ཟི་ཀི་ཡཱའི་ནད་དང་ང་རྒྱལ།

24 དེའི་དུས་སུ་ཧི་ཟི་ཀི་ཡཱར་འཆི་བར་ཐུག་པའི་ནད་བྱུང་བ་དང་། དཀོན་མཆོག་ཡ་ཝཱེ་ལ་གསོལ་བ་བཏབ་པ་ན། དཀོན་མཆོག་ཡ་ཝཱེས་དེ་ལ་བཀའ་ལན་གནང་ནས་རྟགས་ངོ་མཚར་ཅན་ཞིག་བསྟན་མོད། 25 ཁོང་གིས་རང་ལ་ཐོབ་པའི་བཀའ་དྲིན་དང་འཚམ་པའི་གཏང་རག་མ་ཕུལ་བར་སེམས་སུ་ང་རྒྱལ་སྐྱེས་པས། ཡ་ཝཱེའི་ཐུགས་ཁྲོ་ནི་ཁོ་དང་ཡ་ཧུ་དཱ། ཡེ་རུ་སཱ་ལེམ་བཅས་ཀྱི་སྟེང་ལ་བབས། 26 ཡིན་ཡང་ཧི་ཟི་ཀི་ཡཱས་རང་གི་ང་རྒྱལ་གྱི་རྐྱེན་གྱིས་འགྱོད་བཤགས་བྱས་ཤིང་། ཁོང་དང་ཡེ་རུ་སཱ་ལེམ་པ་ཐམས་ཅད་ཀྱིས་འགྱོད་བཤགས་བྱས་པས། ཧི་ཟི་ཀི་ཡཱའི་སྐུ་རིང་དུ་དཀོན་མཆོག་ཡ་ཝཱེའི་ཐུགས་ཁྲོ་དེ་དག་ལ་མ་བབས་སོ། །

ཧི་ཟི་ཀི་ཡཱའི་རྒྱུ་ནོར་དང་གཟི་བརྗིད།

27 ཧི་ཟི་ཀི་ཡཱ་ལ་རྒྱུ་ནོར་དང་གཟི་བརྗིད་ཆེན་པོ་ལྡན་ཏེ། དེས་གསེར་དངུལ་དང་། གཏེར་རྡོ། བསུང་རྫས། ཕུབ། རིན་པོ་ཆེ་རིགས་སྣ་ཚོགས་བཅས་ཀྱི་ཕྱིར་རང་ཉིད་ལ་གཏེར་མཛོད་བརྩིགས་ཤིང་། 28 ཡང་འབྲུ་དང་། རྒུན་ཆང་དང་། སྣུམ་བཅས་ཀྱི་ཕྱིར་མཛོད་ཁང་དང་། ཕྱུགས་རིགས་སྣ་ཚོགས་ཀྱི་ཕྱིར་ཕྱུགས་ར་དང་ལུག་ར་བཟོས་པ་རེད། 29 གཞན་ཡང་ཁོང་གིས་རང་གི་ཕྱིར་དུ་གྲོང་ཁྱེར་བརྩིགས་ཏེ། དཀོན་མཆོག་གིས་ཁོང་ལ་རྒྱུ་ནོར་མང་པོ་གནང་བས། བ་གླང་དང་ར་ལུག་གི་ཕྱུགས་ཁྱུ་རབ་ཏུ་མང་པོ་འཕེལ་བའོ། ། 30 ཡང་ཧི་ཟི་ཀི་ཡཱས་གེ་ཧོན་གྱི་ཆུ་མགོ་བཅད་དེ། ཆུ་དེ་དཱ་བིད་གྲོང་ཁྱེར་གྱི་ནུབ་ཕྱོགས་སུ་ཐུར་དུ་ཕབ་པ་རེད། ཧི་ཟི་ཀི་ཡཱས་ཅི་བྱས་པ་ཐམས་ཅད་ལྷུན་གྱིས་གྲུབ། 31 འོན་ཀྱང་པཱ་པེལ་ལོན་གྱི་རྒྱལ་པོས་འགོ་དཔོན་རྣམས་ཧི་ཟི་ཀི་ཡཱའི་རྩར་བང་ཆེན་དུ་མངགས་ནས་ཡུལ་དེར་འོངས་ཏེ། ཡ་ཧུ་དཱ་རུ་བྱུང་བའི་དོན་ངོ་མཚར་ཅན་རྣམས་ལ་རྩད་བཅད་པ་ན། དཀོན་མཆོག་གིས་ཁོང་ལ་ཚོད་བརྟག་མཛད་པ་དང་ཁོོང་གི་སེམས་སུ་ཅི་ཡོད་པ་ཐམས་ཅད་གཟིགས་པའི་ཕྱིར་ཁོང་དང་ཁ་བྲལ་ཏོ། །

ཧི་ཟི་ཀི་ཡཱ་ཚེ་ལས་འདས་པ།

32 ཧི་ཟི་ཀི་ཡཱའི་མཛད་རྗེས་གཞན་རྣམས་དང་སྤྱོད་བཟང་རྣམས་ནི། ཨ་མོ་ཟིའི་བུ་ལུང་སྟོན་པ་ཡེ་ཤ་ཡཱའི་ཞལ་གཟིགས་ཀྱི་མདོ་དང་། ཡ་ཧུ་དཱ་དང་ཡེས་ར་ཨེལ་གྱི་རྒྱལ་རབས་ནང་དུ་བཀོད་ཡོད། 33 ཧི་ཟི་ཀི་ཡཱ་རང་གི་ཕ་མེས་དང་མཉམ་དུ་གཟིམས་ནས། དཱ་བིད་ཀྱི་བུ་རྒྱུད་ཀྱི་དུར་ཁུང་རྣམས་ཀྱི་མཐོ་སར་སྦས་སོ། །ཁོང་སྐུ་གཤེགས་པ་དང་ཡ་ཧུ་དཱ་དང་ཡེ་རུ་སཱ་ལེམ་གྱི་མི་ཀུན་གྱིས་ཁོང་ལ་བསྙེན་བཀུར་ཆེན་པོ་བྱས། ཁོང་གི་སྲས་མཱ་ན་ཤེ་ཁོང་གི་ཚབ་ཏུ་རྒྱལ་པོར་བསྡད་དོ། །

ལེའུ་སོ་གསུམ་པ།

ཡ་ཧུ་དཱའི་རྒྱལ་པོ་མཱ་ན་ཤེ།

1 མཱ་ན་ཤེ་རྒྱལ་པོར་འགོད་དུས་སུ་ལོ་བཅུ་གཉིས་ཡིན་པ་དང་། ཡེ་རུ་སཱ་ལེམ་དུ་ལོ་ལྔ་བཅུ་ང་ལྔའི་རིང་ལ་རྒྱལ་སྲིད་བསྐྱངས་སོ། ། 2 ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་དེ། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་མདུན་ནས་བསྐྲད་པའི་ཕྱི་རོལ་པ་རྣམས་ཀྱི་ཞེན་ལོག་གི་སྤྱོད་ཚུལ་བཞིན་དུ་སྤྱད་ཅིང་། 3 ཁོས་རང་གི་ཕ་ཧི་ཟི་ཀི་ཡཱས་བཤིགས་པའི་མཐོ་གླིང་རྣམས་ཕྱིར་བརྩིགས་ཏེ། པཱ་ཨལ་རྣམས་ཀྱི་དོན་དུ་མཆོད་ཁྲི་བཞེངས་པ་དང་། ཨ་ཤེ་རཱ་རྣམས་བཙུགས་ཏེ། ནམ་མཁའི་སྐར་ཚོགས་ཐམས་ཅད་ལ་ཕྱག་བཙལ་ནས་ཞབས་ཏོག་བསྒྲུབས། 4 ཁོས་དཀོན་མཆོག་ཡ་ཝཱེའི་མཆོད་ཁང་ནང་དུ་མཆོད་ཁྲི་རྣམས་བཞེངས་པ་སྟེ། སྔར་དཀོན་མཆོག་ཡ་ཝཱེས་མཆོད་ཁང་དེར་དམིགས་ནས་འདི་སྐད་དུ། བདག་གི་མིང་ནི་རྒྱུན་ནས་རྒྱུན་དུ་ཡེ་རུ་སཱ་ལེམ་དུ་གནས་པར་བྱ་ཞེས་གསུངས་པའོ། ། 5 ཁོས་དཀོན་མཆོག་ཡ་ཝཱེའི་མཆོད་ཁང་གི་ཁྱམས་ར་གཉིས་ཀྱི་ནང་དུ་ནམ་མཁའི་སྐར་ཚོགས་ཀུན་གྱི་ཆེད་དུ་མཆོད་ཁྲི་རྣམས་བཞེངས། 6 པེན་ཧིན་ནོམ་ལུང་པར་རང་གི་བུ་རྣམས་མེ་མཆོད་དུ་ཕུལ་ཞིང་། ཡང་རྩིས་པ་དང་མོ་པ། སྒྱུ་མ་མཁན། ལྷ་པ། གཤིན་འདྲེ་འགུག་མཁན་སོགས་བསྟེན་ནས་དཀོན་མཆོག་ཡ་ཝཱེའི་སྤྱན་སྔར་ངན་པ་མང་པོ་སྤྱད་དེ་ཁོང་ཐུགས་ཁྲོ་བར་བྱས། 7 ཁོས་ཡང་རང་གིས་བརྐོས་པའི་སྐུ་འདྲ་དེ་དཀོན་མཆོག་གི་མཆོད་ཁང་དུ་བསླངས་ནས་བཞག སྔར་ཡ་ཝཱེས་མཆོད་ཁང་དེར་དམིགས་ནས་དཱ་བིད་དང་དེའི་སྲས་སོ་ལོ་མོན་གཉིས་ལ་འདི་སྐད་དུ། ངས་མཆོད་ཁང་འདི་དང་ཡེས་ར་ཨེལ་གྱི་ཚོ་པ་ཁག་ནས་བདམས་པའི་ཡེ་རུ་སཱ་ལེམ་དུ་རང་གི་མིང་དུས་རྟག་ཏུ་འཇོག་པར་བྱ་སྟེ། 8 ཇི་སྟེ་ཡེས་ར་ཨེལ་པ་རྣམས་ཀྱིས་གཟབ་གཟབ་ངང་བདག་གིས་མོ་ཤེ་བརྒྱུད་ནས་བསྒོས་པའི་བཀའ་ཁྲིམས་དང་བཀའ་རྒྱ། སྲོལ་ཡིག་བཅས་ཐམས་ཅད་བཞིན་དུ་བྱེད་ན། ངས་དེ་དག་གི་མེས་པོ་རྣམས་ལ་སྤྲད་པའི་ཡུལ་ཁམས་ནས་ཁོ་རྣམས་ནམ་ཡང་སྐྲོད་པར་མི་བྱ་ཞེས་གསུངས། 9 ཡིན་ནའང་མཱ་ན་ཤེ་ཡིས་ཡ་ཧུ་དཱ་པ་དང་ཡེ་རུ་སཱ་ལེམ་པ་རྣམས་ལོག་པར་ཁྲིད་ནས་དེ་དག་ངན་པའི་ལས་ལ་བཅུག་ཅིང་། དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ཀྱི་མདུན་ནས་ཚར་བཅད་པའི་ཕྱི་རོལ་པ་རྣམས་ལས་ཀྱང་ཚབས་ཆེའོ། །

མཱ་ན་ཤེས་འགྱོད་བཤགས་བྱས་པ།

10 དཀོན་མཆོག་ཡ་ཝཱེས་མཱ་ན་ཤེ་དང་དེའི་འབངས་ལ་ཞལ་ཏ་མཛད་ཀྱང་དེ་ཚོས་མ་མཉན། 11 དེའི་ཕྱིར་དཀོན་མཆོག་ཡ་ཝཱེས་དེ་དག་གི་སྟེང་ཏུ་ཨ་སུར་རྒྱལ་པོའི་དམག་དཔོན་རྣམས་བཏང་བ་ལ། དེ་དག་གིས་མཱ་ན་ཤེ་ལྕགས་ཀྱུས་བཟུང་སྟེ། ལི་ཡི་སྒྲོག་བརྒྱབས་ནས་པཱ་པེལ་ལོན་དུ་ཁྲིད། 12 དེར་ཁོ་སྡུག་བསྔལ་གྱིས་མནར་དུས་སུ། རང་གི་དཀོན་མཆོག་ཡ་ཝཱེ་ལ་ཞུ་བ་ཕུལ་ཞིང་། ཁོའི་ཕ་མེས་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་རབ་ཏུ་ཁེངས་ཆུང་བྱས། 13 ཁོས་སྨོན་ལམ་བཏབ་པ་དང་དཀོན་མཆོག་གིས་ཁོའི་ཞུ་བ་བསྐངས་ནས། དེའི་གསོལ་ཚིག་ལ་གསན་ཏེ། ཁོ་ཡེ་རུ་སཱ་ལེམ་དུ་ཕྱིར་དྲངས་ནས་ཁོའི་རྒྱལ་ཁྲི་སླར་གསོ་མཛད་པས། མཱ་ན་ཤེ་ཡིས་ད་གཟོད་དཀོན་མཆོག་ཡ་ཝཱེ་འབའ་ཞིག་ནི་དཀོན་མཆོག་ཡིན་པ་ཤེས། 14 དེའི་རྗེས་སུ་མཱ་ན་ཤེ་ཡིས་དཱ་བིད་གྲོང་ཁྱེར་གྱི་ཕྱི་རོལ་ཏུ། ལུང་པའི་གེ་ཧོན་ཆུ་མིག་གི་ནུབ་ཕྱོགས་ནས་ཉའི་རྟ་སྒོའི་བར་དུ་ལྕགས་རི་བརྩིགས་ནས། ཨོ་ཕེལ་ས་ཁུལ་བསྐོར་ཏེ་མཐོན་པོ་བྱས། ཡང་ཡ་ཧུ་དཱའི་འགོག་སྲུང་གྲོང་ཁྱེར་ཐམས་ཅད་ཀྱི་ནང་དུ་དམག་དཔོན་བཞག 15 དཀོན་མཆོག་ཡ་ཝཱེའི་མཆོད་ཁང་དུ་ཡོད་པའི་ཕྱི་རོལ་པའི་ལྷ་རྟེན་དང་སྐུ་འདྲ་རྣམས་མེད་པར་བཟོས་ཤིང་། དཀོན་མཆོག་ཡ་ཝཱེའི་མཆོད་ཁང་གི་རི་དང་། ཡེ་རུ་སཱ་ལེམ་དུ་བཞེངས་པའི་མཆོད་ཁྲི་ཐམས་ཅད་ཁྱེར་ཏེ་རྒྱལ་སའི་ཕྱི་རོལ་ཏུ་གཡུགས་ནས། 16 དཀོན་མཆོག་ཡ་ཝཱེའི་མཆོད་ཁྲི་ཞིག་གསོ་བྱས་པ་དང་དེའི་ཁར་ཞི་བདེའི་མཆོད་པ་དང་གཏང་རག་གི་མཆོད་པ་ཕུལ་ནས། ཡ་ཧུ་དཱ་པ་རྣམས་ལ་ཡེས་ར་ཨེལ་གྱི་དཀོན་མཆོག་ཡ་ཝཱེ་ལ་ཞབས་ཕྱི་བྱེད་པར་བསྒོས་ན་ཡང་། 17 མི་རྣམས་ཀྱིས་ད་དུང་མཐོ་གླིང་རྣམས་སུ་མཆོད་པ་ཕུལ་ཏེ། རང་གི་དཀོན་མཆོག་ཡ་ཝཱེ་འབའ་ཞིག་ལ་མཆོད་པ་ཕུལ་བ་ཡིན།

མཱ་ན་ཤེ་ཚེ་ལས་འདས་པ།

18 མཱ་ན་ཤེའི་བྱས་རྗེས་གཞན་རྣམས་དང་། ཁོས་རང་གི་དཀོན་མཆོག་ལ་སྨོན་ལམ་བཏབ་པ་དང་། མངོན་ཤེས་པ་རྣམས་ཀྱིས་ཡེས་ར་ཨེལ་གྱི་དཀོན་མཆོག་ཡ་ཝཱེའི་མཚན་གྱི་སྒོ་ནས་ཁོ་ལ་གསུངས་པའི་ཞལ་གདམས་རྣམས་ནི། ཡེས་ར་ཨེལ་གྱི་རྒྱལ་རབས་ཀྱི་མདོ་རུ་བཀོད་ཡོད། 19 ཡང་ཁོའི་གསོལ་འདེབས་དང་། དཀོན་མཆོག་གིས་ཁོའི་ཞུ་བ་ཅི་ལྟར་བསྐངས་ཚུལ་དང་། ཁོས་ཁེངས་ཆུང་མ་བྱས་གོང་ལ་སྡིག་པ་དང་ཉེས་སྐྱོན་ཅི་བྱས་ཡོད་ཚད། ཡུལ་གང་དུ་མཐོ་གླིང་རྣམས་བརྩིགས་ཚུལ། ཨ་ཤེ་རཱ་དང་རྟེན་རྣམས་བཞག་པ་ནི་ལུང་སྟོན་པ་རྣམས་ཀྱི་གཏམ་སྤྱོད་ཀྱི་ལོ་རྒྱུས་ནང་བཀོད་ཡོད། 20 དེ་ནས་མཱ་ན་ཤེ་རང་གི་ཕ་མེས་དང་མཉམ་དུ་གཉིད་པ་དང་། རང་གི་ཕོ་བྲང་ནང་དུ་དུར་ལ་སྦས། ཁོའི་སྲས་ཨ་མོན་བྱ་བ་དེའི་ཚབ་ཏུ་རྒྱལ་པོར་གྱུར་ཏོ། །

ཡ་ཧུ་དཱའི་རྒྱལ་པོ་ཨ་མོན།

21 དེ་ཡང་ཨ་མོན་གྱིས་རྒྱལ་སྲིད་འཛིན་པའི་དུས་སུ་ཁོ་ལོ་ཉེར་གཉིས་ཡིན་པ་དང་། ཁོས་ཡེ་རུ་སཱ་ལེམ་དུ་ལོ་གཉིས་ཀྱི་རིང་ལ་རྒྱལ་སྲིད་བསྐྱངས། 22 ཨ་མོན་གྱིས་རང་གི་ཕ་མཱ་ན་ཤེས་བྱས་པ་བཞིན་དུ་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་དེ། ཁོས་རང་གི་ཕ་མཱ་ན་ཤེས་བརྐོས་པའི་སྐུ་འདྲ་ཐམས་ཅད་ལ་མཆོད་པ་ཕུལ་ནས་ཞབས་ཕྱི་བསྒྲུབས། 23 ཡང་ཁོས་རང་གི་ཕ་མཱ་ན་ཤེས་ཁེངས་སྐྱུང་བྱས་པ་བཞིན་དུ་དཀོན་མཆོག་ཡ་ཝཱེའི་དྲུང་དུ་ཁེངས་སྐྱུང་མ་བྱས་པར། ཨ་མོན་གྱིས་སྡིག་པ་ཆེན་པོ་བྱས། 24 ཕྱིས་སུ་ཁོའི་བློན་འཁོར་རྣམས་ཀྱིས་ཁོ་ལ་ངོ་ལོག་བྱས་ནས་ཁོ་རང་གི་ཕོ་བྲང་ནས་བསད། 25 འོན་ཀྱང་ཡ་ཧུ་དཱ་པ་རྣམས་ཀྱིས་རྒྱལ་པོ་ཨ་མོན་ལ་ངོ་ལོག་པའི་མི་ཐམས་ཅད་བསད་དེ། ཁོའི་སྲས་ཡོ་ཤི་ཡཱ་ཁོའི་ཚབ་ཏུ་རྒྱལ་པོར་བཞག་པའོ། །

ལེའུ་སོ་བཞི་པ།

ཡ་ཧུ་དཱའི་རྒྱལ་པོ་ཡོ་ཤི་ཡཱ།

1 ཡོ་ཤི་ཡཱ་རྒྱལ་པོར་བཞུགས་དུས་དགུང་ལོ་བརྒྱད་ཡིན་ཏེ། ཡེ་རུ་སཱ་ལེམ་དུ་ལོ་སུམ་ཅུ་སོ་གཅིག་གི་རིང་ལ་རྒྱལ་སྲིད་བསྐྱངས། 2 ཁོང་གིས་དཀོན་མཆོག་ཡ་ཝཱེའི་སྤྱན་སྔར་ལེགས་པོ་གང་ཡིན་དེ་སྤྱད་ཅིང་། རང་གི་ཡབ་མེས་དཱ་བིད་ཀྱི་ལམ་ནང་འགྲུལ་ཏེ། གཡས་གཡོན་གང་དུའང་མ་གཟུར། 3 ཁོང་གི་སྲིད་ལོ་བརྒྱད་པར་ད་དུང་ལོ་ན་ཕྲ་བའི་དུས་སུ། ཁོང་གིས་རང་གི་ཡབ་མེས་དཱ་བིད་ཀྱི་དཀོན་མཆོག་འཚོལ་བར་བརྩམས་ཤིང་། ལོ་བཅུ་གཉིས་པ་ནས་ཡ་ཧུ་དཱ་དང་ཡེ་རུ་སཱ་ལེམ་གཙང་མར་མཛད་དེ། མཐོ་གླིང་དང་། ཨ་ཤེ་རཱ། སྐུ་འདྲ། བླུགས་སྐུ་ཐམས་ཅད་མེད་པར་བྱེད་འགོ་ཚུགས་པ་དང་། 4 མི་རྣམས་ཀྱིས་ཁོང་གི་དྲུང་ནས་པཱ་ཨལ་གྱི་མཆོད་ཁྲི་རྣམས་བཤིགས། ཁོང་གིས་དངོས་སུ་མཆོད་ཁྲི་སྟེང་གི་སྤོས་ཁྲི་མཐོན་པོ་རྣམས་བཅག་པ་དང་། ཡང་ཨ་ཤེ་རཱ་དང་། སྐུ་འདྲ་དང་། བླུགས་སྐུ་རྣམས་བཅག་སྟེ་རྡུལ་དུ་བརླགས་ནས། དེ་དག་ལ་མཆོད་པ་ཕུལ་མྱོང་བ་རྣམས་ཀྱི་དུར་ས་ཐོག་ཏུ་གཏོར། 5 མཆོད་དཔོན་*རྣམས་ཀྱི་རུས་པ་ནི་དེ་དག་གི་མཆོད་ཁྲིའི་ཁར་བསྲེགས་ནས། ཡ་ཧུ་དཱ་དང་ཡེ་རུ་སཱ་ལེམ་གཙང་མར་མཛད། 6 ཡང་ཁོང་གིས་མཱ་ན་ཤེ་དང་། ཨེ་ཕཱར་ཡིམ་དང་། སི་མུ་ཨོན་དང་། ནཱབ་ཐ་ལི་བཅས་ཀྱི་གྲོང་ཁྱེར་སོ་སོ་དང་དེ་དག་མཐའ་འཁོར་གྱི་ཡུལ་རྣམས་སུའང་དེ་བཞིན་བྱས། 7 ཁོང་གིས་མཆོད་ཁྲི་རྣམས་བཤིགས་པ་དང་། ཨ་ཤེ་རཱ་དང་སྐུ་འདྲ་རྣམས་བཅག་ནས་རྡུལ་དུ་བརླགས་པ་དང་། ཡེས་ར་ཨེལ་ཡུལ་ཀུན་གྱི་སྤོས་ཁྲི་རྣམས་བཤིགས་ཏེ་ཕྱིར་ཡེ་རུ་སཱ་ལེམ་དུ་ལོག

བཀའ་ཁྲིམས་ཀྱི་མདོ་རྙེད་པ།

8 ཡོ་ཤི་ཡཱའི་སྲིད་ལོ་བཅོ་བརྒྱད་པར། ཡ་ཧུ་དཱའི་ཡུལ་དང་མཆོད་ཁང་གཙང་མར་མཛད་ཟིན་པ་དང་། ཨ་ཙལ་ཡཱའི་བུ་ཤཱ་ཕན་དང་། གྲོང་དཔོན་མ་ཨ་སེ་ཡཱ་དང་། ལོ་རྒྱུས་འགོད་མཁན་ཡོ་ཨ་ཧཱ་ཟིའི་བུ་ཡོ་ཨག་བཅས་ནི་རང་གི་དཀོན་མཆོག་ཡ་ཝཱེའི་མཆོད་ཁང་ཞིག་གསོ་བྱེད་པའི་ལས་སྒྲུབ་པར་བཏང་ནས། 9 དེ་དག་མཆོད་དཔོན་ཆེན་པོ་ཧིལ་ཀི་ཡཱའི་དྲུང་དུ་ཕྱིན་ཏེ། དཀོན་མཆོག་གི་མཆོད་ཁང་ལ་ཕུལ་བའི་དངུལ་ཡོད་ཚད་དེར་གཏད་པ་དང་། དངུལ་དེ་ཐམས་ཅད་ནི་ལེ་ཝི་པ་སྒོ་སྲུང་རྣམས་ཀྱིས་མཱ་ན་ཤེ་དང་། ཨེ་ཕཱར་ཡིམ་དང་། ཡེས་ར་ཨེལ་པ་ལྷག་ལུས་ཡོངས་དང་། ཡ་ཧུ་དཱ་དང་། པེན་ཡཱ་མེན་དང་། ཡེ་རུ་སཱ་ལེམ་གྱི་ཡུལ་མི་བཅས་ལས་བསྡུས་པ་ཡིན། 10 ཡང་དེ་དག་གིས་དངུལ་ནི་དཀོན་མཆོག་ཡ་ཝཱེའི་མཆོད་ཁང་ལ་ལྟ་རྟོགས་བྱེད་མཁན་གྱི་ལག་ཏུ་གཏད་དེ། ཡང་ཁོ་ཚོས་དཀོན་མཆོག་ཡ་ཝཱེའི་མཆོད་ཁང་ཞིག་གསོ་བྱེད་པའི་ལག་ཤེས་པ་རྣམས་ཀྱི་ལག་ཏུ་གཏད་དོ། ། 11 ཡ་ཧུ་དཱའི་རྒྱལ་པོ་རྣམས་ཀྱིས་བཤིགས་པའི་ཕོ་བྲང་རྣམས་ཞིག་གསོ་བྱེད་པའི་ཕྱིར་། དེ་དག་གིས་ཤིང་བཟོ་དང་རྡོ་བཟོའི་ལག་ཏུ་དངུལ་གཏད་དེ། འཇམ་ཤ་བཏོད་པའི་རྡོ་དང་སྐྱོར་ཤིང་དང་གདུང་མའི་ཕྱིར་ཤིང་ཆ་བཅས་ཉོས། 12 མི་དེ་དག་གིས་གཞུང་དྲང་སྒོས་ལས་ཀ་བྱས་ཤིང་། དེ་དག་གི་ལས་དཔོན་ནི་ལེ་ཝི་པ་མཱ་རཱ་རེའེ་ཡི་བུ་རྒྱུད་ཡཱ་ཧད་དང་ཨོ་བད་ཡཱ་ཡིན་པ་དང་། དེ་དག་གི་ལྟ་སྐུལ་ནི་ཀོ་ཧད་ཀྱི་བུ་རྒྱུད་ཟཱ་ཀར་ཡ་དང་མཱེ་ཤུལ་ལིམ་བྱ་བ་ཡིན། དེ་མིན་ད་དུང་རོལ་མོར་མཁས་པའི་ལེ་ཝི་པ་ཐམས་ཅད་ཡོད་ལ། 13 ཡང་དེ་དག་གིས་ཁུར་མཁན་དང་། ཞབས་ཏོག་གི་ལས་གང་རུང་སྒྲུབ་མཁན་ལ་ལྟ་སྐུལ་བྱེད་པ་དང་། ལེ་ཝི་པའི་ནང་དུ་དྲུང་ཡིག་དང་འགོ་དཔོན། སྒོ་སྲུང་བཅས་ཡོད་དོ། ། 14 ཁོ་ཚོས་དཀོན་མཆོག་ཡ་ཝཱེའི་མཆོད་ཁང་ལ་ཕུལ་བའི་དངུལ་ཕྱུང་དུས་སུ། མཆོད་དཔོན་ཧིལ་ཀི་ཡཱས་དཀོན་མཆོག་ཡ་ཝཱེས་མོ་ཤེ་བརྒྱུད་དེ་བཀོད་པའི་བཀའ་ཁྲིམས་ཀྱི་མདོ་རྙེད་ཅིང་། 15 ཧིལ་ཀི་ཡཱས་དྲུང་ཡིག་པ་ཤཱ་ཕན་ལ་ན་རེ། ངས་དཀོན་མཆོག་ཡ་ཝཱེའི་མཆོད་ཁང་ནས་བཀའ་ཁྲིམས་ཀྱི་མདོ་རྙེད་བྱུང་ཞེས་སྨྲས་ནས། ཧིལ་ཀི་ཡཱས་དེ་ཤཱ་ཕན་གྱི་ལག་ཏུ་གཏད། 16 ཤཱ་ཕན་གྱིས་མདོ་དེ་རྒྱལ་པོའི་དྲུང་དུ་ཕུལ་ནས་རྒྱལ་པོ་ལ་འདི་ལྟར། ཁྱེད་ཀྱིས་འཁོར་གཡོག་དག་གི་ལག་ཏུ་བཅོལ་བའི་ལས་ཀ་ཡོད་ཚད་དེ་དག་གིས་སྒྲུབ་ཀྱིན་ཡོད། 17 ཁོ་ཚོས་དཀོན་མཆོག་ཡ་ཝཱེའི་མཆོད་ཁང་ལས་རྙེད་པའི་དངུལ་དག་བསྡུས་ནས། ལས་དཔོན་དང་ལག་ཤེས་པ་རྣམས་ཀྱི་ལག་ཏུ་གཏད་པ་ཡིན་ཞེས་ཞུས་སོ། ། 18 ཡང་དྲུང་ཡིག་ཤཱ་ཕན་གྱིས་རྒྱལ་པོ་ལ་འདི་ལྟར། མཆོད་དཔོན་ཧིལ་ཀི་ཡཱས་ང་ལ་ཤོག་སྒྲིལ་གྱི་མདོ་འདིའང་སྤྲད་བྱུང་ཞེས་ནས་རྒྱལ་པོའི་དྲུང་དུ་མདོ་དེ་བཀླགས། 19 ཡང་རྒྱལ་པོས་བཀའ་ཁྲིམས་ཀྱི་གསུང་རྣམས་ཐོས་པ་ཙམ་གྱིས་རང་གི་གོས་བཤགས་ཏེ། 20 རྒྱལ་པོ་ཧིལ་ཀི་ཡཱ་དང་། ཤཱ་ཕན་གྱི་བུ་ཨ་ཧི་ཀམ་དང་། མི་ཀཱ་ཡི་བུ་ཨབ་དོན་དང་། དྲུང་ཡིག་ཤཱ་ཕན་དང་། རྒྱལ་པོའི་ཞབས་ཕྱི་ཨ་སཱ་ཡཱ་བཅས་ལ་བཀའ་བསྩལ་ནས་ན་རེ། 21 སོང་ལ། བདག་དང་ཡེས་ར་ཨེལ། ཡ་ཧུ་དཱ་རུ་ལུས་པའི་མི་རྣམས་ཀྱི་དོན་དུ། རང་ཅག་གིས་རྙེད་པའི་མདོ་འདིའི་གསུང་གི་སྐོར་ནས་ཐུགས་བརྟག་ཞུས་ཤིག ཅིའི་ཕྱིར་ཞེ་ན། འོ་སྐོལ་གྱི་ཕ་མེས་རྣམས་ཀྱིས་དཀོན་མཆོག་ཡ་ཝཱེའི་བཀའ་རྣམས་མ་བསྲུངས་ལ། མདོ་འདི་ནང་བྲིས་པ་ཐམས་ཅད་བཞིན་དུའང་མ་བྱས་པས། དཀོན་མཆོག་ཡ་ཝཱེ་རང་ཅག་ལ་ཐུགས་རབ་ཏུ་ཁྲོས་པ་ཡིན་ཞེས་གསུངས། 22 དེ་ནས་ཧིལ་ཀི་ཡཱ་དང་། རྒྱལ་པོས་མངགས་པའི་མི་རྣམས་བུད་མེད་ལུང་སྟོན་པ་ཧུལ་དཱའི་རྩར་ཕྱིན་ཏེ། མོ་ནི་གོས་ཁང་གི་གཉེར་བ་ཤལ་ལུམ་གྱི་ཆུང་མ་ཡིན་ལ། ཡང་ཤལ་ལུམ་ནི་ཧས་རཱའི་ཚ་བོ་དང་། ཐོག་ཧད་ཀྱི་བུའོ། །མོ་ནི་ཡེ་རུ་སཱ་ལེམ་གྱི་ཁུལ་གཉིས་པར་སྡོད་པ་དང་། ཁོ་ཚོས་ཡོང་དོན་མོ་ལ་བཤད་ཅིང་། 23 ཁོ་མོས་དེ་དག་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་ངའི་རྩར་མངག་མཁན་དེ་ལ་འདི་ལྟར་སྦྲོན་ཅིག 24 དཀོན་མཆོག་ཡ་ཝཱེས་འདི་སྐད་དུ། ལྟོས་དང་། ཡ་ཧུ་དཱའི་རྒྱལ་པོའི་མདུན་དུ་བཀླགས་པའི་མདོ་ནང་དུ་བྲིས་པའི་དམོད་མོ་ཐམས་ཅད་བཞིན་དུ། ངས་གནས་འདི་དང་འདིར་གནས་པའི་ཡུལ་མིའི་སྟེང་དུ་ཆག་སྒོ་གཏོང་བར་བྱའོ། ། 25 ཅིའི་ཕྱིར་ཞེ་ན། ཁོ་ཚོས་ང་རང་དོར་ནས་ལྷ་གཞན་ལ་སྤོས་བསྒྲོན་པ་དང་། རང་གི་བྱས་པའི་ལས་ཀུན་གྱིས་ངའི་ཁོང་ཁྲོ་བསྐྱེད་པས། ངའི་ཁོང་ཁྲོའི་མེ་ལྕེ་གནས་འདིར་འབབ་ངེས་ཤིང་ནམ་ཡང་ཞི་བར་མི་འགྱུར། 26 དཀོན་མཆོག་ཡ་ཝཱེ་ནས་བརྟག་པ་ཞུ་བར་ཁྱོད་རྣམས་མངགས་མཁན་ཡ་ཧུ་དཱའི་རྒྱལ་པོ་ལ་འདི་ལྟར་སྨྲོས་ཤིག ཁྱོད་ཀྱིས་ཐོས་པའི་བཀའ་ཡི་སྐོར་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། 27 བདག་གིས་གནས་འདི་དང་གནས་འདིར་སྡོད་པ་རྣམས་ལ་གནང་བའི་བཀའ་ཐོས་པ་ཙམ་གྱིས། ཁྱོད་ཀྱི་སེམས་སྙི་མོར་གྱུར་པ་དང་། བདག་གི་མདུན་ནས་ཁེངས་སྐྱུང་བྱས་ཏེ་གོས་གཤགས་ནས་ངུས་པ་ན་ངས་ཀྱང་ཁྱོད་ཀྱི་ཞུ་བར་མཉན་པ་ཡིན། འདི་ནི་དཀོན་མཆོག་ཡ་ཝཱེའི་བཀའ་ཁྱབ་སྟེ། 28 ལྟོས་དང་། བདག་གིས་ཁྱོད་ནི་རང་གི་ཕ་མེས་ཀྱི་ཁྲོད་དུ་བསྡུ་བར་བྱ་སྟེ། ཞི་བདེའི་ངང་རང་གི་དུར་ལ་འཇུག་པར་འགྱུར། ངས་གནས་འདི་དང་གནས་འདིའི་ཡུལ་མི་རྣམས་ཀྱི་སྟེང་དུ་འབེབ་པར་བྱ་བའི་ཆག་སྒོ་ཐམས་ཅད་ཁྱོད་ཀྱི་མིག་གིས་མཐོང་བར་མི་འགྱུར་ཞེས་གསུངས་ཞེས་སྨྲས་པ་དང་། ཁོ་ཚོས་བཀའ་དེ་རྒྱལ་པོ་ལ་བསྐྱལ་ཏོ། །

ཡོ་ཤི་ཡཱས་གཙོ་བོའི་བཀའ་བསྲུང་བར་ཞལ་ཆད་མཛད་པ།

29 དེ་ནས་རྒྱལ་པོས་བང་ཆེན་བཏང་ནས། ཡ་ཧུ་དཱ་དང་ཡེ་རུ་སཱ་ལེམ་གྱི་རྒན་པོ་ཐམས་ཅད་བསྡུས་ཏེ། 30 རྒྱལ་པོ་དང་ཡ་ཧུ་དཱ་པ་དང་། ཡེ་རུ་སཱ་ལེམ་པ་ཐམས་ཅད་དང་། མཆོད་དཔོན་རྣམས་དང་ལེ་ཝི་པ་དང་མི་རིགས་ཆེ་ཆུང་ཡོད་དོ་ཅོག་དཀོན་མཆོག་ཡ་ཝཱེའི་མཆོད་ཁང་དུ་ཡར་སོང་ནས། རྒྱལ་པོས་དཀོན་མཆོག་ཡ་ཝཱེའི་མཆོད་ཁང་ནས་རྙེད་པའི་ཞལ་ཆད་ཀྱི་མདོ་ཡི་བཀའ་ཐམས་ཅད་དེ་རྣམས་ཀྱི་མདུན་དུ་བསྒྲགས་ནས། 31 རྒྱལ་པོ་རང་གི་འདུག་སར་བཞེངས་ཏེ། བློ་གཅིག་སེམས་གཅིག་གིས་དཀོན་མཆོག་ཡ་ཝཱེའི་རྗེས་སུ་འབྲང་བ་དང་། ཁོང་གི་བཀའ་རྒྱ་དང་དཔང་ཡིག ཁྲིམས་སྲོལ་བཅས་པ་གཟབ་ནན་གྱིས་བསྲུངས་ནས། མདོ་འདིའི་ནང་དུ་བཀོད་པའི་ཞལ་ཆད་ཀྱི་བཀའ་བཞིན་དུ་སྤྱོད་པའི་ཐད་དཀོན་མཆོག་ཡ་ཝཱེའི་དྲུང་དུ་ཞལ་ཆད་མཛད་དོ། ། 32 ཡང་ཁོང་གིས་ཡེ་རུ་སཱ་ལེམ་དང་པེན་ཡཱ་མེན་དུ་སྡོད་པའི་མི་ཐམས་ཅད་ལ་ཞལ་ཆད་དེ་བསྲུང་དུ་བཅུག་པ་དང་། དེ་ནས་ཡེ་རུ་སཱ་ལེམ་གྱི་ཡུལ་མི་ཐམས་ཅད་ཀྱིས་རང་གི་ཕ་མེས་ཀྱི་དཀོན་མཆོག་གི་ཞལ་ཆད་བཞིན་དུ་སྤྱོད་པ་སྤྱད་དོ། ། 33 དེ་ནས་ཡོ་ཤི་ཡཱས་ཡེས་ར་ཨེལ་པ་ལ་གཏོགས་པའི་ཡུལ་ཀུན་ནས་ཞེན་ལོག་གི་སྐུ་འདྲ་ཐམས་ཅད་མེད་པར་བཟོས་ནས། ཡེས་ར་ཨེལ་ཡུལ་ཁམས་སུ་གནས་པ་ཀུན་ལ་རང་གི་དཀོན་མཆོག་ཡ་ཝཱེ་ལ་ཞབས་ཕྱི་སྒྲུབ་ཏུ་བཅུག་པས། ཡོ་ཤི་ཡཱའི་སྐུ་རིང་ལ་མི་རྣམས་རང་གི་ཕ་མེས་ཀྱི་དཀོན་མཆོག་ཡ་ཝཱེའི་རྗེས་སུ་འབྲངས་པ་ལས་མ་བྱོལ་ཏོ། །

ལེའུ་སོ་ལྔ་པ།

ཡོ་ཤི་ཡཱ་ཡིས་པེ་སག་དུས་ཆེན་བསྲུངས་པ།

1 ཡོ་ཤི་ཡཱ་ཡིས་ཡེ་རུ་སཱ་ལེམ་དུ་དཀོན་མཆོག་ཡ་ཝཱེའི་ཕྱིར་པེ་སག་དུས་ཆེན་བསྲུངས་པ་དང་། ཟླ་དང་པོའི་ཚེས་བཅུ་བཞི་ཉིན་དེ་དག་གིས་པེ་སག་དུས་ཆེན་གྱི་ལུ་གུ་བཤས་ཏེ། 2 རྒྱལ་པོས་མཆོད་དཔོན་རྣམས་ལ་རང་རང་གི་ལས་འགན་བསྐོས་ནས་དཀོན་མཆོག་ཡ་ཝཱེའི་མཆོད་ཁང་གི་ལས་ཀ་རྣམས་བསྒྲུབ་པར་བསྐུལ། 3 ཡང་ཁོང་གིས་ཡེས་ར་ཨེལ་པ་ཐམས་ཅད་ལ་བསླབ་བྱ་གནང་མཁན་དང་དཀོན་མཆོག་ཡ་ཝཱེའི་ཕྱིར་དམ་པར་བྱས་པའི་ལེ་ཝི་པ་དག་ལ་འདི་ལྟར། ཁྱོད་ཚོས་དཀོན་མཆོག་གི་དམ་པའི་ཤུར་སྒམ་ནི་ཡེས་ར་ཨེལ་གྱི་རྒྱལ་པོ་དཱ་བིད་ཀྱི་སྲས་སོ་ལོ་མོན་གྱིས་བཞེངས་པའི་མཆོད་ཁང་དུ་འཇོག་པ་ལས་ཡང་བསྐྱར་ཕྲག་ལ་འཁུར་མི་དགོས་ཏེ། ད་ལྟ་ཁྱོད་ཚོས་རང་གི་དཀོན་མཆོག་ཡ་ཝཱེ་དང་ཁོང་གི་འབངས་མི་ཡེས་ར་ཨེལ་ལ་ཞབས་ཕྱི་བསྒྲུབ་དགོས། 4 ཁྱོད་ཚོས་རང་གི་ཁྱིམ་རྒྱུད་དང་ལས་རེས་བཞིན་དང་། ཡེས་ར་ཨེལ་གྱི་རྒྱལ་པོ་དཱ་བིད་ཀྱི་མདོ་དང་ཁོང་གི་སྲས་སོ་ལོ་མོན་གྱིས་ཡི་གེར་བཀོད་པ་ལྟར་གྲ་སྒྲིག་བྱེད་དགོས། 5 ཁྱོད་ཚོ་རང་རང་གི་ཉེ་འབྲེལ་ཏེ། མི་སེར་དཀྱུས་མའི་ཁྱིམ་རྒྱུད་ཀྱི་ལས་རེས་ལྟར་དམ་པའི་གནས་སུ་ལངས་སྡོད་དགོས་ལ། ལས་རེས་རེ་རེར་ལེ་ཝིའི་ཁྱིམ་རྒྱུད་ཀྱི་མི་ཁ་ཤས་ཡོད་དགོས། 6 ཁྱོད་ཚོས་པེ་སག་དུས་ཆེན་གྱི་ལུ་གུ་བཤས་ནས་རང་ཉིད་དམ་པར་བྱེད་དགོས་ལ། རང་གི་ཉེ་འབྲེལ་གྱི་ཆེད་དུ་ཐམས་ཅད་གྲ་སྒྲིག་བྱེད་པ་དང་། དཀོན་མཆོག་ཡ་ཝཱེས་མོ་ཤེ་བརྒྱུད་ནས་གསུངས་པའི་བཀའ་བརྩི་དགོས་ཞེས་སྨྲས། 7 དེ་ནས་ཡོ་ཤི་ཡཱ་ཡིས་ལུ་གུ་དང་རེའུ་བསྡོམས་པས་ཁྲི་གསུམ་དང་། གླང་ཐུག་སུམ་སྟོང་བཅས་གནས་དེར་ཡོད་པའི་མི་ཐམས་ཅད་ལ་པེ་སག་གི་མཆོད་པ་འབུལ་བའི་ཆེད་དུ་གནང་སྟེ། འདི་ཐམས་ཅད་ནི་རྒྱལ་པོ་རང་ཉིད་ཀྱི་རྒྱུ་ནོར་ཡིན་ནོ། ། 8 ཡོ་ཤི་ཡཱའི་ལག་འོག་གི་འགོ་དཔོན་རྣམས་ཀྱིས་ཀྱང་མཆོད་རྫས་དག་མི་རྣམས་དང་མཆོད་དཔོན། ལེ་ཝི་པ་བཅས་ལ་རང་མོས་ཀྱིས་སྤྲད་ཅིང་། ཡང་དཀོན་མཆོག་གི་མཆོད་ཁང་གི་སྤྱི་གཉེར་ཏེ་ཧིལ་ཀི་ཡཱ་དང་ཟཱ་ཀར་ཡ། ཡེ་ཧི་ཨེལ་བཅས་ཀྱིས་ཀྱང་ལུ་གུ་ཉིས་སྟོང་དྲུག་བརྒྱ་དང་གླང་ཐུག་སུམ་བརྒྱ་པེ་སག་དུས་ཆེན་གྱི་མཆོད་རྫས་སུ་མཆོད་དཔོན་ལག་ཏུ་བཞག 9 ལེ་ཝི་པའི་འགོ་དཔོན་ཀོ་ནན་ཡཱ་དང་། དེའི་སྤུན་ཤེ་མ་ཡཱ་དང་ནེ་ཐན་ཨེལ་བཅས་དང་། ཧ་ཤབ་ཡཱ་དང་ཡེ་ཨི་ཨེལ། ཡོ་ཟཱ་བད་བཅས་ཀྱིས་ཀྱང་ལུ་གུ་ལྔ་སྟོང་དང་གླང་ཐུག་ལྔ་བརྒྱ་པེ་སག་དུས་ཆེན་གྱི་མཆོད་རྫས་སུ་ལེ་ཝི་པའི་ལག་ཏུ་བཞག 10 དེ་ལྟར་ཞབས་ཕྱི་སྒྲུབ་པའི་ལས་ཡོངས་གྲ་སྒྲིག་བྱས་ཚར་རྗེས། རྒྱལ་པོའི་བཀའ་བཞིན་ཏུ་མཆོད་དཔོན་རྣམས་རང་རང་གི་ལས་གནས་སུ་འགྲེང་པ་དང་། ལེ་ཝི་པ་རྣམས་ཀྱང་རང་རང་གི་ལས་རེས་བཞིན་ལངས་ནས་བསྡད། 11 ལེ་ཝི་པ་རྣམས་ཀྱིས་པེ་སག་དུས་ཆེན་ལ་གྲ་སྒྲིག་བྱས་བའི་ལུ་གུ་བཤས་ཏེ། ལེ་ཝི་པས་པགས་པ་བཤུས་པ་དང་། མཆོད་དཔོན་རྣམས་ཀྱིས་དེ་ཚོའི་ལག་ནས་ལུ་གུའི་ཁྲག་བླངས་ཏེ་མཆོད་ཁྲིའི་ཁར་གཏོར་རྗེས། 12 སྦྱིན་སྲེག་གི་ཤ་རྣམས་ཁྱེར་ནས་ཁྱིམ་རྒྱུད་སོ་སོའི་ནང་ཚན་བཞིན་མི་ཀུན་ལ་བགོས་ཏེ། མོ་ཤེས་བཀོད་པའི་བཀའ་ཁྲིམས་ལྟར་དཀོན་མཆོག་ཡ་ཝཱེ་ལ་མཆོད་པ་ཕུལ་བ་དང་། གླང་ཐུག་རྣམས་ཀྱང་དེ་ལྟར་ཕུལ་ཏོ། ། 13 ཡང་ལུགས་སྲོལ་ལྟར་པེ་སག་དུས་ཆེན་ལ་བཤས་པའི་ལུ་གུ་མེས་བསྲེགས་ཏེ། མཆོད་རྫས་དམ་པ་གཞན་དག་ནི་ཁོ་ཚོས་རྫ་ཁོག་དང་སླ་ང་དང་། བསྲེགས་སླང་སོགས་ཀྱི་ནང་དུ་བཙོས་ནས་མྱུར་བ་མྱུར་དུ་མི་རྣམས་ལ་སྤྲད། 14 དེ་ནས་ཁོ་ཚོས་ད་གཟོད་རང་ཉིད་དང་མཆོད་དཔོན་རྣམས་ཀྱི་ཆེད་དུ་མཆོད་རྫས་གྲ་སྒྲིག་བྱས་ཏེ། ཅི་ལ་ཞེ་ན། མཆོད་དཔོན་ཨ་རོན་གྱི་བུ་རབས་ཚ་རྒྱུད་རྣམས་ཀྱིས་དགོང་མོའི་བར་དུ་སྦྱིན་སྲེག་དང་ཚིལ་འབུལ་དགོས་པས། ལེ་ཝི་པ་རྣམས་ཀྱིས་རང་ཉིད་དང་མཆོད་དཔོན་ཨ་རོན་གྱི་བུ་རབས་ཚ་རྒྱུད་དག་ལ་མཆོད་རྫས་གྲ་སྒྲིག་བྱས། 15 བསྟོད་དབྱངས་འབུལ་མཁན་ཨ་སབ་ཀྱི་བུ་རབས་ཚ་རྒྱུད་རྣམས་ཀྱིས་དཱ་བིད་དང་ཨ་སབ། ཧེ་མཱན། རྒྱལ་པོའི་མངོན་ཤེས་པ་ཡེ་དུ་ཐུན་བཅས་ཀྱིས་བསྒོས་པ་བཞིན། རང་རང་གི་ལས་གནས་སུ་བསྡད་ཅིང་། སྒོ་སྲུང་རྣམས་ཀྱིས་སྒོ་རྣམས་སྲུང་བ་ལས་རང་ཉིད་ཀྱི་ལས་འགན་དང་འབྲལ་མི་དགོས་ཏེ། ཅི་ལ་ཞེ་ན། ཁོ་ཚོའི་ཉེ་འབྲེལ་ལེ་ཝི་པ་རྣམས་ཀྱིས་ཁོ་ཚོའི་དོན་དུ་མཆོད་རྫས་གྲ་སྒྲིག་བྱས་པ་རེད། 16 དེ་བཞིན་ཉིན་དེར་དཀོན་མཆོག་ཡ་ཝཱེ་ལ་ཞབས་ཏོག་སྒྲུབ་པའི་ལས་འགན་ཐམས་ཅད་བཀོད་སྒྲིག་བརྒྱབ་པ་དང་། རྒྱལ་པོ་ཡོ་ཤི་ཡཱ་ཡིས་བསྒོས་པ་བཞིན་པེ་སག་དུས་ཆེན་བསྲུངས་ཤིང་། ད་དུང་དཀོན་མཆོག་ཡ་ཝཱེའི་མཆོད་ཁྲི་སྟེང་དུ་སྦྱིན་སྲེག་ཕུལ། 17 སྐབས་དེར་གནས་དེ་རུ་ཡོད་པའི་ཡེས་ར་ཨེལ་པ་རྣམས་ཀྱིས་པེ་སག་དུས་ཆེན་བསྲུངས་པ་དང་། ཡང་ཉིན་བདུན་ལ་སྐྱུར་མེད་བག་ལེབ་ཀྱི་དུས་ཆེན་བསྲུངས། 18 ལུང་སྟོན་པ་སཱ་མུ་ཨེལ་བྱུང་བ་ནས་བཟུང་། ཡེས་ར་ཨེལ་གྱི་ནང་དུ་སུས་ཀྱང་པེ་སག་དུས་ཆེན་དེ་ལྟ་བུ་བསྲུངས་མ་མྱོང་སྟེ། ཡོ་ཤི་ཡཱ་དང་མཆོད་དཔོན་རྣམས། ལེ་ཝི་པ་རྣམས། ཡ་ཧུ་དཱ་པ་ཐམས་ཅད་དང་གནས་དེར་འཛོམས་པའི་ཡེས་ར་ཨེལ་པ་རྣམས་བཅས་དང་། ད་དུང་ཡེ་རུ་སཱ་ལེམ་དུ་སྡོད་པའི་ཡུལ་མི་དག་གིས་པེ་སག་དུས་ཆེན་བསྲུངས་པ་ལྟར་ཡེས་ར་ཨེལ་གྱི་རྒྱལ་པོ་རྣམས་ཀྱིས་ཀྱང་བསྲུངས་མ་མྱོང་ངོ་། ། 19 པེ་སག་དུས་ཆེན་དེ་ནི་ཡོ་ཤི་ཡཱ་རྒྱལ་པོར་བསྡད་པའི་ལོ་བཅོ་བརྒྱད་པ་ལ་བསྲུངས་པ་ཡིན།

ཡོ་ཤི་ཡཱ་ཚེ་ལས་འདས་པ།

20 ཡོ་ཤི་ཡཱ་ཡིས་མཆོད་ཁང་གི་ཆེད་དུ་ལས་ཀ་ཡོད་ཚད་བསྒྲུབས་ཚར་རྗེས། ཨེ་ཅིབ་ཀྱི་རྒྱལ་པོ་ནེ་ཀོ་ཡར་འོངས་ཏེ། ཕི་རཱད་ཆུ་བོ་དང་ཉེ་བའི་ཀར་ཀེ་མི་སི་གྲོང་ཁྱེར་ལ་དམག་དྲངས་པ་དང་། ཡོ་ཤི་ཡཱ་ཕྱི་རུ་ཁོ་དང་འགྲན་དུ་སོང་། 21 ནེ་ཀོ་ཡིས་ཡོ་ཤི་ཡཱ་ཡི་རྩར་བང་ཆེན་མངགས་ཏེ་ན་རེ། ཡ་ཧུ་དཱའི་རྒྱལ་པོ་ལགས། བདག་ནི་ཁྱོད་དང་འབྲེལ་བ་ཅི་ཡོད་དམ། བདག་ནི་དེ་རིང་ཁྱོད་དང་དམག་རྒྱག་ཏུ་འོངས་པ་མིན་ལ། བདག་དང་འཐབ་པའི་རྒྱལ་ཁམས་ལ་དམག་རྒྱག་ཏུ་འོངས་ཏེ། དེ་ནི་དཀོན་མཆོག་གིས་བདག་ལ་བསྐུལ་བ་ཡིན་པས། ཁྱོད་ཀྱིས་བདག་དང་མཉམ་དུ་བཞུགས་པའི་དཀོན་མཆོག་ལ་ངོ་རྒོལ་མ་བྱེད་ཅིག ཅི་ལ་ཞེ་ན། ཁོང་གིས་ཁྱོད་རང་མེད་པར་མི་མཛད་པའི་ཆེད་དུ་ཡིན་ནོ་ཞེས་སྨྲས་ནའང་། 22 ཡོ་ཤི་ཡཱ་ཁོ་དང་མི་འབྲལ་བར་མ་ཟད། ཆས་གོས་བསྒྱུར་ནས་ཁོ་དང་དམག་རྒྱག་པར་བརྩམས་ཤིང་དཀོན་མཆོག་གིས་ནེ་ཀོ་བརྒྱུད་ནས་གསུངས་པའི་བཀའ་ལ་མ་མཉན་པར། མེ་གིད་དོ་བདེ་ཐང་དུ་འོངས་ཏེ་ནེ་ཀོ་དང་དམག་བརྒྱབ། 23 མདའ་བའི་མདའ་ཡོ་ཤི་ཡཱ་ལ་ཕོག་སྟེ། རྒྱལ་པོས་རང་གི་འཁོར་གཡོག་ལ་འདི་ལྟར། བདག་ལ་རྨས་སྐྱོན་ཚབས་ཆེན་བྱུང་བས་ཁྱོད་ཚོས་ང་རང་གཡུལ་ས་ནས་ཁྱེར་ཅིག་ཅེས་བསྒོས་པ་ན། 24 ཁོང་གི་འཁོར་གཡོག་རྣམས་ཀྱིས་ཁོ་རང་བསྐྱོར་ནས་ཤིང་རྟ་ལས་འབབ་དུ་བཅུག་སྟེ། ཡང་ཤིང་རྟ་གཞན་ཞིག་ལ་བསྡད་དེ་ཡེ་རུ་སཱ་ལེམ་དུ་བསྐྱལ་བ་ན། ཁོང་ཚེ་ལས་འདས་པ་དང་རང་གི་ཕ་མེས་ཀྱི་དུར་ལ་སྦས། ཡ་ཧུ་དཱ་དང་ཡེ་རུ་སཱ་ལེམ་གྱི་མི་ཐམས་ཅད་ཀྱིས་ཡོ་ཤི་ཡཱའི་ཆེད་དུ་མྱ་ངན་བྱས་སོ། ། 25 ཡེ་རེམ་ཡཱ་ཡིས་ཡོ་ཤི་ཡཱའི་དོན་དུ་སྐྱོ་གླུ་བརྩམས་པ་དང་། མགུར་ལེན་མཁན་སྐྱེས་ཕོ་མོ་ཡོད་ཚད་ཀྱིས་སྐྱོ་གླུ་ལངས་ནས་དེ་རིང་གི་བར་དུ་ཡོ་ཤི་ཡཱ་ལ་མྱ་ངན་བྱས། དེ་ནི་ཐ་ན་ཡེས་ར་ཨེལ་གྱི་ནང་དུ་རྒྱུན་སྲོལ་ཞིག་ཏུ་ཆགས། ལྟོས་ཤིག དེ་དག་ནི་སྐྱོ་གླུའི་མདོ་རུ་བཀོད་ཡོད། 26 ཡང་ཡོ་ཤི་ཡཱའི་མཛད་རྗེས་གཞན་དག་དང་། ཁོང་གིས་དཀོན་མཆོག་ཡ་ཝཱེའི་བཀའ་ཁྲིམས་ལྟར་བསྒྲུབས་པའི་ལས་བཟང་པོ་ཐམས་ཅད་དང་། 27 ད་དུང་ཁོང་གི་མཛད་རྗེས་རྣམས་འགོ་ནས་མཇུག་བར་དུ་ཡེས་ར་ཨེལ་དང་ཡ་ཧུ་དཱའི་རྒྱལ་རབས་ནང་དུ་བཀོད་ཡོད་དོ། །

ལེའུ་སོ་དྲུག་པ།

ཡ་ཧུ་དཱའི་རྒྱལ་པོ་ཡེ་ཧོ་ཨ་ཧཱ་ཟི།

1 དེ་ནས་ཡ་ཧུ་དཱའི་ཡུལ་མི་རྣམས་ཀྱིས་ཡོ་ཤི་ཡཱའི་སྲས་ཡེ་ཧོ་ཨ་ཧཱ་ཟི་ཁོའི་ཡབ་ཀྱི་ཚབ་ཏུ་ཡེ་རུ་སཱ་ལེམ་ནས་རྒྱལ་པོར་བསྐོས། 2 ཡེ་ཧོ་ཨ་ཧཱ་ཟི་རྒྱལ་པོར་བཞུགས་དུས་སུ་དགུང་ལོ་ཉེར་གསུམ་ཡིན་པ་དང་། ཡེ་རུ་སཱ་ལེམ་དུ་ཟླ་གསུམ་གྱི་རིང་ལ་རྒྱལ་སྲིད་བསྐྱངས། 3 དེ་ནས་ཨེ་ཅིབ་ཀྱི་རྒྱལ་པོ་ཡེ་རུ་སཱ་ལེམ་དུ་འོངས་ནས་ཁོང་ཁྲི་ལས་ཕབ་སྟེ། ཡུལ་དེར་དངུལ་གྱི་རྡོ་ཚད་བརྒྱ་དང་། གསེར་གྱི་རྡོ་ཚད་གཅིག་གི་དཔྱ་ཁྲལ་བཀལ། 4 ཡང་ཨེ་ཅིབ་ཀྱི་རྒྱལ་པོ་ནེ་ཀོ་བྱ་བས་ཡེ་ཧོ་ཨ་ཧཱ་ཟིའི་གཅེན་པོ་ཨེལ་ཡ་ཀིམ་ཞེས་པ་ཡ་ཧུ་དཱ་དང་ཡེ་རུ་སཱ་ལེམ་གྱི་རྒྱལ་པོར་བསྐོས་ནས། དེའི་མིང་བརྗེས་ནས་ཡེ་ཧོ་ཡཱ་ཀིམ་ཞེས་བཏགས། ནེ་ཀོས་ཡེ་ཧོ་ཡཱ་ཀིམ་གྱི་གཅེན་པོ་ཡེ་ཧོ་ཨ་ཧཱ་ཟི་བཟུང་ནས་ཨེ་ཅིབ་ཏུ་ཁྲིད་དོ། །

ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ།

5 ཡེ་ཧོ་ཡཱ་ཀིམ་རྒྱལ་པོར་སྡོད་དུས་སུ་ལོ་ཉེར་ལྔ་ཡིན་པ་དང་། ཁོས་ཡེ་རུ་སཱ་ལེམ་དུ་ལོ་བཅུ་གཅིག་གི་རིང་ལ་རྒྱལ་སྲིད་བསྐྱངས། ཁོས་རང་གི་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད་ཅིང་། 6 པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་ཡར་འོངས་ནས་དེ་ལ་དམག་དྲངས་ཤིང་། ཁོ་རང་ལྕགས་སྒྲོག་བརྒྱབས་ནས་པཱ་པེལ་ལོན་དུ་ཁྲིད། 7 ནེ་བོ་ཀད་ནེ་ཙར་གྱིས་དཀོན་མཆོག་ཡ་ཝཱེའི་མཆོད་ཁང་ནང་གི་སྣོད་ཆས་འགའ་ཞིག་པཱ་པེལ་ལོན་དུ་ཁྱེར་ནས་རང་གི་ལྷ་ཁང་*དུ་བཞག 8 ཡང་ཡེ་ཧོ་ཡཱ་ཀིམ་གྱི་བྱས་རྗེས་གཞན་དག་དང་། ཞེན་ལོག་གི་སྤྱོད་པ་རྣམས་དང་ཁོའི་གསང་བ་རྣམས་ནི་ཐམས་ཅད་ཡེས་ར་ཨེལ་དང་ཡ་ཧུ་དཱའི་རྒྱལ་རབས་ཀྱི་ནང་དུ་བཀོད་ཡོད། ཁོའི་སྲས་ཡེ་ཧོ་ཡཱ་ཀིན་ཁོའི་ཚབ་ཏུ་རྒྱལ་པོར་གྱུར།

ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིན།

9 ཡེ་ཧོ་ཡཱ་ཀིན་རྒྱལ་པོར་སྡོད་དུས་སུ་ལོ་བརྒྱད་ཡིན་པ་དང་། ཡེ་རུ་སཱ་ལེམ་དུ་ཟླ་གསུམ་དང་ཞག་བཅུའི་རིང་ལ་རྒྱལ་སྲིད་བསྐྱངས། ཁོས་དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་སྤྱད། 10 དཔྱིད་ཀའི་དུས་སུ། རྒྱལ་པོ་ནེ་བོ་ཀད་ནེ་ཙར་གྱིས་མི་མངགས་ནས། དཀོན་མཆོག་ཡ་ཝཱེའི་མཆོད་ཁང་ནང་གི་ཡོ་བྱད་རྩ་ཆེན་རྣམས་དང་བཅས་སུ་ཁོ་རང་པཱ་པེལ་ལོན་དུ་ཁྲིད་དེ། དེའི་ཁུ་བོ་ †ཚིད་ཀི་ཡཱ་ནི་ཡ་ཧུ་དཱ་དང་ཡེ་རུ་སཱ་ལེམ་གྱི་རྒྱལ་པོར་བསྐོས།

ཡ་ཧུ་དཱའི་རྒྱལ་པོ་ཚིད་ཀི་ཡཱ།

11 ཚིད་ཀི་ཡཱ་རྒྱལ་པོར་སྡོད་དུས་སུ་ལོ་ཉེར་གཅིག་ཡིན་པ་དང་། ཡེ་རུ་སཱ་ལེམ་དུ་ལོ་བཅུ་གཅིག་གི་རིང་ལ་རྒྱལ་སྲིད་བསྐྱངས། 12 དེས་ཡ་ཝཱེ་རང་གི་དཀོན་མཆོག་གི་སྤྱན་སྔར་ངན་པ་གང་ཡིན་སྤྱད་དེ། ལུང་སྟོན་པ་ཡེ་རེམ་ཡཱ་ཡིས་དཀོན་མཆོག་ཡ་ཝཱེའི་བཀའ་ལ་བརྟེན་ནས་ཁོ་ལ་ཉེན་བརྡ་བཏང་ཡང་ཁོས་ཁེངས་སྐྱུང་མ་བྱས་ལ། 13 རྒྱལ་པོ་ནེ་བོ་ཀད་ནེ་ཙར་གྱིས་དེ་སྔར་ཁོ་ལ་དཀོན་མཆོག་དཔང་དུ་བཙུགས་ནས་མནའ་སྐྱེལ་དུ་བཅུག་ཀྱང་། ཁོས་དེ་ལའང་ངོ་ལོག་བྱས། ཁོ་ནི་ཨུ་ཚུགས་ཆེ་ཞིང་གཤིས་གྱོང་ཡིན་ཏེ། ཡེས་ར་ཨེལ་གྱི་དཀོན་མཆོག་ཡ་ཝཱེའི་ཕྱོགས་སུ་མ་འཁོར་ཏོ། ། 14 དེ་མིན་མཆོད་དཔོན་ཆེན་པོ་རྣམས་དང་མི་ཐམས་ཅད་ཀྱང་སྔར་ལས་ལྷག་པར་དཀོན་མཆོག་དང་འགལ་ནས། ཕྱི་རོལ་པའི་ཞེན་ལོག་གི་བྱ་བ་ཐམས་ཅད་ཀྱི་རྗེས་སུ་འབྲངས་ནས་སྡིག་པ་ཚབས་ཆེན་བྱས་ཏེ། ཡེ་རུ་སཱ་ལེམ་དུ་དམ་པར་མཛད་པའི་དཀོན་མཆོག་ཡ་ཝཱེའི་མཆོད་ཁང་དེ་མི་གཙང་བར་བྱས། 15 ཁོ་ཚོའི་ཕ་མེས་ཀྱི་དཀོན་མཆོག་ཡ་ཝཱེས་ཉིད་ཀྱི་འབངས་མི་དང་བཞུགས་གནས་ལ་ཐུགས་བརྩེ་བར་དགོངས་པས། རྟག་ཏུ་ཉིད་ཀྱི་ལུང་སྟོན་པ་རྣམས་དེ་དག་གི་རྩར་མངགས་ནས་ཉེན་བརྡ་བཏང་མོད། 16 འོན་ཀྱང་དེ་དག་གིས་དཀོན་མཆོག་གི་ལུང་སྟོན་པ་རྣམས་ལ་འཕྱས་ཏེ་ཁོང་གི་བཀའ་སྣང་མེད་དུ་བཞག་ཅིང་། ཁོང་གི་ལུང་སྟོན་པ་དག་ལ་སྨད་པས། དཀོན་མཆོག་ཡ་ཝཱེའི་ཐུགས་ཁྲོ་ཁོང་གི་འབངས་མིའི་སྟེང་དུ་བབས་ནས་མཐར་སྐྱོབ་ཐབས་བྲལ་བའི་གནས་སུ་ལྷུང་། 17 དཀོན་མཆོག་ཡ་ཝཱེས་ཀལ་དི་པའི་རྒྱལ་པོ་ཡར་འོངས་ནས་དེ་དག་ལ་རྒོལ་བར་མཛད་པ་དང་། རྒྱལ་པོས་ཀྱང་ཁོ་ཚོའི་གནས་མཆོག་ཏུ་དར་མ་རྣམས་རལ་གྲིས་བསད་དེ། ཕོ་མོ་ན་གཞོན་དང་རྒན་པ་རྣམས་ལ་ཡང་སྙིང་རྗེ་མ་བྱས་པར་། ཁོང་གིས་ཐམས་ཅད་དེའི་ལག་ཏུ་གཏད་པ་ཡིན། 18 དེས་དཀོན་མཆོག་གི་མཆོད་ཁང་དུ་ཡོད་པའི་ཡོ་བྱད་ཆེ་ཆུང་གང་ཡིན་ཐམས་ཅད་དང་། དཀོན་མཆོག་ཡ་ཝཱེའི་མཆོད་ཁང་གི་ནོར་བུ་རྣམས་དང་། རྒྱལ་པོ་དང་དེའི་སྐུ་དྲག་རྣམས་ཀྱི་རྒྱུ་ནོར་ཐམས་ཅད་པཱ་པེལ་ལོན་དུ་ཁྱེར་ཏེ། 19 ཀལ་དི་པས་དཀོན་མཆོག་གི་མཆོད་ཁང་མེར་བསྲེགས་པ་དང་། ཡེ་རུ་སཱ་ལེམ་གྱི་མཁར་རྣམས་ཀྱང་བཤིགས་ཤིང་། གྲོང་ཁྱེར་ནང་དུ་ཡོད་པའི་ཕོ་བྲང་ཀུན་མེས་བསྲེགས་ནས། གྲོང་ཁྱེར་ནང་གི་སྣོད་ཆས་རྩ་ཆེན་ཐམས་ཅད་མེད་པར་བཟོས་པ་རེད། 20 གྲི་ལས་ཐར་བ་རྣམས་བཟུང་སྟེ་ཀལ་དིའི་རྒྱལ་པོས་པཱ་པེལ་ལོན་དུ་བཙན་ཁྲིད་བྱས་ནས། ཏ་ཟིག་གི་རྒྱལ་སྲིད་དར་རྒྱས་སུ་ཕྱིན་པའི་བར་དུ། དེ་དག་ནི་ཁོ་དང་ཁོའི་བུ་རྒྱུད་རྣམས་ཀྱི་བྲན་ཏུ་བཀོལ། 21 འདི་ནི་དཀོན་མཆོག་ཡ་ཝཱེས་ཡེ་རེམ་ཡཱ་བརྒྱུད་ནས་གསུངས་པ་དེ་བཞིན་དུ། ལོ་བདུན་ཅུ་རྫོགས་རིང་བར་དུ། ཡུལ་ཁམས་ལ་ངལ་གསོ་ཐོབ་པ་སྟེ། ས་རྒོད་དུ་ལུས་པའི་དུས་སུ་ཡུལ་ཁམས་ལ་ངལ་གསོ་ཐོབ་པ་ཡིན་ཞེས་གསུངས་པས་སོ། །

ཡ་ཧུ་དཱ་པ་རྣམས་ཕྱིར་རང་ཡུལ་དུ་ལོག་པ།

22 དེ་ནས་ཏ་ཟིག་གི་རྒྱལ་པོ་ཀོ་རེས་ཀྱི་ལོ་དང་པོར། དཀོན་མཆོག་ཡ་ཝཱེས་ཁོང་ཉིད་ཀྱི་བཀའ་སྟེ་ཡེ་རེམ་ཡཱའི་ངག་བརྒྱུད་ནས་གསུངས་པ་དེ་འགྲུབ་པར་མཛད་པའི་ཕྱིར། ཏ་ཟིག་གི་རྒྱལ་པོ་ཀོ་རེས་ལ་ཡི་གེར་བཀོད་དེ་རང་གི་རྒྱལ་ཁམས་ཡོངས་ལ་ཁྱབ་བསྒྲགས་བྱེད་པར་སྐུལ་མ་གནང་ནས་འདི་ལྟར་བྲིས་པ་སྟེ། 23 ཏ་ཟིག་གི་རྒྱལ་པོ་ཀོ་རེས་ཀྱིས་འདི་ལྟར། ནམ་མཁའི་དཀོན་མཆོག་ཡ་ཝཱེས་ས་གཞིའི་རྒྱལ་ཁམས་ཐམས་ཅད་བདག་ལ་གནང་བ་དང་། ཁོང་གིས་བདག་ཡ་ཧུ་དཱ་ཡུལ་གྱི་ཡེ་རུ་སཱ་ལེམ་དུ་ཁོང་གི་ཕྱིར་མཆོད་ཁང་ཞིག་བཞེང་བར་བསྐོས་པ་ཡིན། ཁྱོད་ཅག་གི་ཁྲོད་དུ་ཡོད་པའི་ཁོང་གི་མི་ཐམས་ཅད་ཡར་སོང་ཆོག་སྟེ། ཁོའི་དཀོན་མཆོག་ཡ་ཝཱེ་ནི་ཁོ་དང་མཉམ་དུ་བཞུགས་པར་ཤོག་ཅེས་གསུངས་པའོ།། །།

* ལེའུ་གསུམ་པ།:17 འདིར་ཡཱ་ཀིན་ཞེས་པ་ནི་ཁོང་གིས་བརྟན་པོར་འཛུགས་པ་ཡིན་ཞེས་པའི་དོན་དང་། པཱོ་ཨ་ཟི་ཞེས་པ་ནི་ཁོང་གི་སྟོབས་ཤུགས་ཞེས་པའི་དོན་ལ་འཇུག

* ལེའུ་བཞི་པ།:3 འདིར་གླང་ཞེས་པར་འགྱུར་ལ་ལར་ཀུ་བ་ཞེས་མཐོང་།

* ལེའུ་བརྒྱད་པ།:11 ཕཱར་ཨོལ་གྱི་སྲས་མོ་ནི་ཨེ་ཅིབ་པ་ཡིན་པ་ལས་ཡ་ཧུ་དཱའི་མི་རིགས་མ་ཡིན་པས་གནས་དམ་པ་རྣམས་སུ་ཞུགས་མི་ཆོག་པ་རེད།

* ལེའུ་བཅུ་གསུམ་པ།:5 འདིར་ལན་ཚྭ་ཞེས་པ་ནི་ཡུན་རིང་པོར་གནས་ཤིང་འཇིག་པ་མེད་པའི་དོན་ལ་འཇུག

* ལེའུ་བཅུ་བཞི་པ།:3 འདིར་ཨ་ཤེ་རཱའི་ཀ་བ་ཞེས་པ་ནི་ཤིང་གི་ཀ་བ་ཞིག་སྟེ་ལྷ་མོ་ཨ་ཤེ་རཱའི་རྟགས་མཚན་ཡིན།

* ལེའུ་ཉེར་གཉིས་པ།:2 ཡེས་ར་ཨེལ་གྱི་སྐད་ཡིག་ཏུ་ཨོམ་རིའི་བུ་མོ་ཞེས་བྲིས་ཡོད། ཨོམ་རིའི་ཚ་མོ་དང་རིགས་རྒྱུད་གཅིག་ཡིན། ཁོ་མོ་ནི་རྒྱལ་པོ་ཨ་ཧབ་ཀྱི་བུ་མོ་དང་ཨོམ་རི་ཡི་ཚ་མོ་ཡིན།

† ལེའུ་ཉེར་གཉིས་པ།:7 དཀོན་མཆོག་ཡ་ཝཱེས་ལུང་སྟོན་པ་ཨེ་ལི་ཤཱ་མངགས་ནས་ཡེ་ཧུ་ཞེས་པ་ཡེས་ར་ཨེལ་གྱི་རྒྱལ་པོར་བྱུགས་པ་ཡིན།

* ལེའུ་ཉེར་ལྔ་པ།:28 མ་ཕྱི་ལས་ཡ་ཧུ་དཱའི་གྲོང་ཁྱེར་ཞེས་མཐོང་།

* ལེའུ་ཉེར་བརྒྱད་པ།:6 འདིར་ཕེ་ཀཱ་ཞེས་པ་ནི་ཡེས་ར་ཨེལ་གྱི་རྒྱལ་པོ་ཞིག་ཡིན།

* ལེའུ་སོ་བཞི་པ།:5 འདིར་མཆོད་དཔོན་ཞེས་པ་ནི་ཆོས་ལོག་པའི་མཆོད་དཔོན་རྣམས་ལ་འཇུག

* ལེའུ་སོ་དྲུག་པ།:7 འདིར་རང་གི་ལྷ་ཁང་ཞེས་པར་རང་གི་ཕོ་བྲང་ཞེས་བསྒྱུར་ཡང་རུང་བ་ཡིན།

† ལེའུ་སོ་དྲུག་པ།:10 འདིར་ཁུ་བོ་ཞེས་པར་ཕྱི་མོའི་མ་ཡིག་ལས་སྤུན་མཆེད་ཅེས་མཐོང་སྟེ། ཉེ་འབྲེལ་གྱི་དོན་ལ་འཇུག

ཨེས་སི་རཱ།

1

2

3

4

5

6

7

8

9

10

༄༅། །ཨེས་སི་རཱའི་མདོ།

ཨེས་སི་རཱའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཨེས་སི་རཱ་དང་ནེ་ཧེམ་ཡཱ་ཞེས་པའི་མདོ་གཉིས་ནི་ཨིབ་རི་པའི་ཕྱི་མོ་ནས་ཆེས་སྔ་བའི་གྲས་ཀྱི་མདོ་གཅིག་ཡིན། ཨོར་རི་རྒྱན་༼Origen༽ཞེས་པའི་རྩོམ་པ་པོ་༼སྤྱི་ལོ་185-253ལོའི་བར་དུ་བཞུགས།༽ཁོང་གིས་མདོ་འདི་གཉིས་ཁ་ཁ་སོ་སོ་ཡིན་པའི་ལྟ་ཚུལ་ཐོག་མར་གླེང་། ཁོང་གིས་མདོ་འདི་གཉིས་ལ་ཨེས་སི་རཱ་དང་པོ་དང་ཨེས་སི་རཱ་གཉིས་པ་ཞེས་བཏགས། མདོ་འདི་གཉིས་གཅིག་ཡིན་པར་བཞེད་ནའང་། ནེ་ཧེམ་ཡཱའི་ལེའུ་དང་པོའི་ཚིག་རྐང་དང་པོའི་མིང་བྱང་དེས་མདོ་འདི་གཉིས་སོ་སོ་ཡིན་པ་མཚོན་ཡོད།

ཡི་གེར་འགོད་མཁན་དང་འགོད་དུས།

དམ་པའི་གསུང་རབ་ཀྱི་ཆེད་མཁས་པ་མང་པོ་ཞིག་གིས་ཨེས་སི་རཱ་དང་ནེ་ཧེམ་ཡཱའི་མདོ་གཉིས་ཡི་གེར་འགོད་མཁན་ནམ་གུང་བསྒྲིགས་གནང་མཁན་ནི་སྔོན་རབས་ཀྱི་མདོ་དང་པོ་དང་གཉིས་པ་གཉིས་ཀྱི་ཡི་གེར་འགོད་མཁན་ཡིན་པར་ཡང་བཞེད། བཞེད་ཚུལ་དེ་བྱུང་དོན་ནི་མདོ་དེ་གཉིས་ནས་ངེས་གཏན་བྱུང་བའི་ཁྱད་ཆོས་འདྲ་མཚུངས་ཡིན་པ་རེད། སྔོན་རབས་ཀྱི་མཇུག་ཏུ་ཡོད་པའི་ཚིག་རྐང་དང་ཨེས་སི་རཱའི་མགོ་ལ་ཡོད་པའི་ཚིག་རྐང་རྣམས་གཅིག་མཚུངས་ཡིན་པ་དང་། མདོ་དེ་གཉིས་ཡི་གེར་འགོད་མཁན་ལ་གདུང་རྒྱུད་དང་མིང་ཐོ་བསྒྲིགས་པར་མོས་པ་ཡོད་ཀྱང་། དེ་གཉིས་ལ་ཁྱད་པར་ཡང་ཆེན་པོ་ཡོད་པས་ཡི་གེར་འགོད་མཁན་གྱི་མཚན་དངོས་ལ་ཅི་ཟེར་ངེས་གཏན་བྱུང་མེད། ཨེས་སི་རཱའི་མདོ་བྱུང་བའི་ལོ་ཚིགས་ནི་སྤྱི་ལོ་སྔོན་གྱི་440ལོའི་ཡས་མས་ཡིན།

བརྗོད་སྙིང་དང་གསུང་འཕྲིན།

ཨེས་སི་རཱའི་མདོ་ལས་ཡ་ཧུ་དཱ་པ་རྣམས་པཱ་པེལ་ལོན་ལ་བཙོན་དུ་ཁྲིད་པ་ནས་ཕྱིར་ཡ་ཧུ་དཱའི་ཡུལ་དུ་ལོག་པ་དང་མཆོད་ཁང་ཡང་བསྐྱར་བཞེངས་པའི་སྐོར་བརྗོད་ཡོད། སྤྱི་ལོ་སྔོན་གྱི་516ལོར་མི་རྣམས་ཀྱིས་མཆོད་ཁང་བཞེངས་ཚར་ནས་བསྔོ་སྨོན་གྱི་མཛད་སྒོར་རོལ། དེ་ཚོའི་དགྲ་དཔུང་གིས་ཁོ་ཚོ་བྱང་ཕྱོགས་ནས་ལོ་18རིང་ལ་ནར་འགྱངས་བྱས་ནས་བཀག་ཀྱང་མཐར། སྤྱི་ལོ་སྔོན་གྱི་520ལོར་ཏ་ཟིག་ཡུལ་གྱི་རྒྱལ་པོ་དར་ཡཱས་ཁོ་ཚོར་མཆོད་ཁང་མཇུག་གྲུབ་པའི་ཆོག་མཆན་གནང་། དེ་ནས་ཨེས་སི་རཱས་མི་རྣམས་ལ་བཀའ་ཁྲིམས་བསླབས་ནས་ཁོ་ཚོའི་ཆོས་ཀྱི་མི་ཚེ་ལ་བསྐྱར་བཅོས་བྱས་པར་བརྟེན། མཐའ་འཁོར་གྱི་མི་རིགས་གཞན་དག་གིས་ཡ་ཧུ་དཱ་པ་རྣམས་ནི་དཀོན་མཆོག་གིས་བདམས་པའི་མི་རིགས་ཡིན་པ་ཤེས་ཐུབ་པ་རེད།

འཆར་ཟིན།

1. བཙོན་དུ་ཁྲིད་པ་རྣམས་ཐེངས་དང་པོར་ཕྱིར་ཡ་ཧུ་དཱའི་ཡུལ་དུ་ལོག་པའི་སྐོར། ༼1:1-2:70༽

2. མཆོད་ཁང་ཡང་བསྐྱར་བཞེངས་པའི་སྐོར། ༼3:1-6:22༽

3. ཨེས་སི་རཱ་ཕྱིར་ཕེབས་པ་དང་ཆོས་ཀྱི་ཞབས་ཕྱི་བསྒྲུབས་པའི་སྐོར། ༼7:1-10:44༽

ལེའུ་དང་པོ།

རྒྱལ་པོ་ཀོ་རེས་ཀྱིས་ཡ་ཧུ་དཱ་པ་རྣམས་ཕྱིར་རང་ཡུལ་དུ་ལོག་པར་བཀའ་བསྩལ་པ།

1 དེ་ཡང་ཏ་ཟིག་གི་རྒྱལ་པོ་ཀོ་རེས་ཀྱི་སྲིད་ལོ་དང་པོར། དཀོན་མཆོག་ཡ་ཝཱེས་ཁོང་ཉིད་ཀྱི་བཀའ་སྟེ་ཡེ་རེམ་ཡཱའི་ངག་བརྒྱུད་ནས་གསུངས་པ་དེ་འགྲུབ་པར་མཛད་པའི་ཕྱིར། ཏ་ཟིག་གི་རྒྱལ་པོ་ཀོ་རེས་ལ་ཡི་གེར་བཀོད་དེ་རང་གི་རྒྱལ་ཁམས་ཡོངས་ལ་ཁྱབ་བསྒྲགས་བྱེད་པར་སྐུལ་མ་གནང་ནས་འདི་ལྟར་བྲིས་པ་སྟེ། 2 ཏ་ཟིག་གི་རྒྱལ་པོ་ཀོ་རེས་ཀྱིས་འདི་ལྟར། ནམ་མཁའི་དཀོན་མཆོག་ཡ་ཝཱེས་ས་གཞིའི་རྒྱལ་ཁམས་ཐམས་ཅད་བདག་ལ་གནང་བ་དང་། ཁོང་གིས་བདག་ཡ་ཧུ་དཱ་ཡུལ་གྱི་ཡེ་རུ་སཱ་ལེམ་དུ་ཁོང་གི་ཕྱིར་མཆོད་ཁང་ཞིག་བཞེང་བར་བསྐོས་པ་ཡིན། 3 ཁྱོད་ཅག་གི་ཁྲོད་དུ་དཀོན་མཆོག་གི་འབངས་མི་གང་དང་གང་ཡོད་ན། ཁོ་ཚོའི་དཀོན་མཆོག་དེ་དག་དང་མཉམ་དུ་བཞུགས་པར་ཤོག དེ་དག་ཡ་ཧུ་དཱ་ཡུལ་གྱི་ཡེ་རུ་སཱ་ལེམ་དུ་ཡེས་ར་ཨེལ་གྱི་དཀོན་མཆོག་ཡ་ཝཱེའི་མཆོད་ཁང་ཡང་བསྐྱར་བཞེང་བར་ཡར་འགྲོ་རུ་ཆུག ཁོང་ནི་ཡེ་རུ་སཱ་ལེམ་དུ་བཞུགས་པའི་དཀོན་མཆོག་ཡིན། 4 གནས་དེའི་མི་ཡིས་གསེར་དང་དངུལ། རྒྱུ་ནོར། ཕྱུགས་ཟོག་བཅས་ཀྱིས་གང་ས་གང་དུ་སྡོད་པའི་མི་ལྷག་ལུས་རྣམས་ལ་རོགས་བྱེད་དགོས། དེར་མ་ཟད་ཡེ་རུ་སཱ་ལེམ་གྱི་དཀོན་མཆོག་གི་མཆོད་ཁང་དུ་ཡིད་མོས་མཆོད་པ་འབུལ་དགོས་ཞེས་བཀའ་བསྩལ། 5 དེ་ནས་ཡ་ཧུ་དཱ་དང་། པེན་ཡཱ་མེན་གྱི་ཚོ་དཔོན་དང་། མཆོད་དཔོན་རྣམས། ལེ་ཝི་པ་རྣམས་ཏེ་དཀོན་མཆོག་ནས་སེམས་འགུལ་ཐེབས་པ་ཐམས་ཅད་ཡར་ཡེ་རུ་སཱ་ལེམ་དུ་དཀོན་མཆོག་ཡ་ཝཱེའི་མཆོད་ཁང་ཡང་བསྐྱར་བཞེང་བར་ཕྱིན། 6 ཡང་ཕྱོགས་བཞིར་གནས་པ་རྣམས་ཀྱིས་དངུལ་གྱི་ཡོ་བྱད་དང་གསེར། རྒྱུ་ནོར། ཕྱུགས་ཟོག རིན་པོ་ཆེ་བཅས་ཀྱིས་རྒྱབ་སྐྱོར་བྱས་པར་མ་ཟད། རང་མོས་ཀྱིས་འབུལ་བ་སྣ་ཚོགས་ཕུལ་ཞིང་། 7 རྒྱལ་པོ་ཀོ་རེས་ཀྱིས་དཀོན་མཆོག་ཡ་ཝཱེའི་མཆོད་ཁང་གི་སྣོད་ཆས་རྣམས་ཕྱིར་བཏོན་པ་དང་། སྣོད་ཆས་དེ་དག་ནི་སྔར་རྒྱལ་པོ་ནེ་བོ་ཀད་ནེ་ཙར་གྱིས་ཡེ་རུ་སཱ་ལེམ་ནས་ཁྱེར་ཅིང་རང་གི་ལྷ་ཁང་དུ་བཞག་པ་རྣམས་ཡིན་ཏེ། 8 ཏ་ཟིག་གི་རྒྱལ་པོ་ཀོ་རེས་ཀྱིས་ཕྱག་མཛོད་མིད་རེ་དད་མངགས་ཏེ་སྣོད་ཆས་དེ་རྣམས་ཕྱིར་བླངས་ནས་ཡ་ཧུ་དཱའི་འགོ་དཔོན་ཤེ་སཱ་པ་ཙར་ལ་རྩིས་སྤྲད་པ་རེད། 9 དེ་དག་གི་བསྡོམས་གྲངས་ནི་འདི་ལྟ་སྟེ། གསེར་གྱི་གསོལ་སྡེར་སུམ་ཅུ་དང་། དངུལ་གྱི་གསོལ་སྡེར་ཆིག་སྟོང་། གྲི་ཉེར་དགུ། 10 གསེར་གྱི་ཕོར་བ་སུམ་ཅུ། དངུལ་གྱི་ཕོར་བ་དམིགས་རྟེན་བཞི་བརྒྱ་དང་བཅུ། སྣོད་ཆས་གཞན་པའི་རིགས་ཆིག་སྟོང་བཅས་ཡོད། 11 གསེར་དང་དངུལ་གྱི་སྣོད་ཆས་ཐམས་ཅད་བསྡོམས་པས་ལྔ་སྟོང་བཞི་བརྒྱ་ཡོད། བཙོན་དུ་ཁྲིད་པའི་མི་རྣམས་པཱ་པེལ་ལོན་ནས་ཡེ་རུ་སཱ་ལེམ་དུ་འོང་དུས། ཤེ་སཱ་པ་ཙར་གྱིས་སྣོད་ཆས་འདི་ཐམས་ཅད་ཀྱང་ཁྱེར་འོངས་སོ། །

ལེའུ་གཉིས་པ།

བཙོན་ནས་ཕྱིར་འབྱོར་བ་དག་གི་མིང་ཐོ།

1 ཡ་ཧུ་དཱ་ཡུལ་གྱི་མི་འདི་རྣམས་ནི་སྔར་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་པཱ་པེལ་ལོན་ལ་བཙོན་དུ་ཁྲིད་པ་དང་། ད་ལྟ་ཁོ་རྣམས་བཙན་ཁྲིད་བྱས་པའི་ཡུལ་ནས་ཡར་ཐོན་ཏེ་ཡེ་རུ་སཱ་ལེམ་དང་ཡ་ཧུ་དཱའི་ཡུལ་དུ་སོ་སོའི་གནས་སུ་ཕྱིར་ལོག་པ་ནི་འདི་ལྟ་སྟེ། 2 ཁོ་ཚོ་ནི་ཟེ་རུ་པཱ་པེལ་དང་། ཡེ་ཤུ་ཨ། ནེ་ཧེམ་ཡཱ། སེ་ར་ཡཱ། རེ་ཨེ་ལ་ཡཱ། མོར་དོ་ཀཱ་ཡི། པིལ་ཤན། མིས་ཕར། པིག་ཝ་ཨི། རེ་ཧུམ། པ་ཨ་ནཱ་བཅས་མཉམ་དུ་ཕྱིར་ལོག་པ་སྟེ། ཡེས་ར་ཨེལ་གྱི་སྐྱེས་པ་རྣམས་ཀྱི་བསྡོམས་གྲངས་ནི། 3 ཕཱར་ཨོ་སིའི་བུ་རྒྱུད་ཉིས་སྟོང་བརྒྱ་དང་བདུན་ཅུ་དོན་གཉིས་ཡོད། 4 ཤེ་ཕད་ཡཱ་ཡི་བུ་རྒྱུད་སུམ་བརྒྱ་དང་བདུན་ཅུ་དོན་གཉིས་ཡོད། 5 ཨ་རཱའི་བུ་རྒྱུད་བདུན་བརྒྱ་དང་བདུན་ཅུ་དོན་ལྔ་ཡོད། 6 ཕཱ་ཧད་མོ་ཨབ་ཀྱི་རུས་རྒྱུད་དེ། ཡེ་ཤུ་ཨ་དང་ཡོ་ཨབ་ཀྱི་བུ་རྒྱུད་ཉིས་སྟོང་བརྒྱད་བརྒྱ་བཅུ་གཉིས་ཡོད། 7 ཨེ་ལཱམ་གྱི་བུ་རྒྱུད་ཆིག་སྟོང་ཉིས་བརྒྱ་ལྔ་བཅུ་ང་བཞི་ཡོད། 8 ཟད་ཐུའི་བུ་རྒྱུད་དགུ་བརྒྱ་དང་བཞི་བཅུ་ཞེ་ལྔ་ཡོད། 9 ཟག་ཀ་ཨི་ཡི་བུ་རྒྱུད་བདུན་བརྒྱ་དང་དྲུག་ཅུ་ཡོད། 10 པཱ་ནིའི་བུ་རྒྱུད་དྲུག་བརྒྱ་དང་བཞི་བཅུ་ཞེ་གཉིས་ཡོད། 11 པེ་བཱ་ཨིའི་བུ་རྒྱུད་དྲུག་བརྒྱ་དང་ཉེར་གསུམ་ཡོད། 12 ཨས་གད་ཀྱི་བུ་རྒྱུད་ཆིག་སྟོང་ཉིས་བརྒྱ་དང་ཉེར་གཉིས་ཡོད། 13 ཨ་དོ་ནི་ཀམ་གྱི་བུ་རྒྱུད་དྲུག་བརྒྱ་དང་དྲུག་ཅུ་རེ་དྲུག་ཡོད། 14 པིག་ཝ་ཨིའི་བུ་རྒྱུད་ཉིས་སྟོང་དང་ལྔ་བཅུ་ང་དྲུག་ཡོད། 15 ཨ་དིན་གྱི་བུ་རྒྱུད་བཞི་བརྒྱ་དང་ལྔ་བཅུ་ང་བཞི་ཡོད། 16 ཨ་ཏེར་གྱི་བུ་རྒྱུད་དེ། ཧི་ཟི་ཀི་ཡཱའི་བུ་རྒྱུད་དགུ་བཅུ་གོ་བརྒྱད་ཡོད། 17 པེ་ཙ་ཨིའི་བུ་རྒྱུད་སུམ་བརྒྱ་དང་ཉེར་གསུམ་ཡོད། 18 ཡོ་རཱའི་བུ་རྒྱུད་བརྒྱ་དང་བཅུ་གཉིས་ཡོད། 19 ཧ་ཤུམ་གྱི་བུ་རྒྱུད་ཉིས་བརྒྱ་དང་ཉེར་གསུམ་ཡོད། 20 གིབ་བར་གྱི་བུ་རྒྱུད་དགུ་བཅུ་གོ་ལྔ་ཡོད། 21 པེད་ལེ་ཧེམ་གྱི་མི་བརྒྱ་དང་ཉེར་གསུམ་ཡོད། 22 ནེ་ཏོ་ཕཱའི་མི་ལྔ་བཅུ་ང་དྲུག་ཡོད། 23 ཨ་ན་ཐོད་པའི་མི་བརྒྱ་དང་ཉེར་བརྒྱད་ཡོད། 24 ཨས་མ་ཝེད་ཀྱི་མི་བཞི་བཅུ་ཞེ་གཉིས་ཡོད། 25 ཀིར་ཡཱད་ཡེ་ཨ་རིམ་དང་ཀེ་ཕི་རཱ། པེ་ཨེ་རཱོད་ཀྱི་མི་བསྡོམས་པས་བདུན་བརྒྱ་དང་བཞི་བཅུ་ཞེ་གསུམ་ཡོད། 26 རཱ་མ་དང་གེ་བཱའི་མི་བསྡོམས་པས་དྲུག་བརྒྱ་དང་ཉེར་གཅིག་ཡོད། 27 མིགས་མཱ་སི་ཡི་མི་བརྒྱ་དང་ཉེར་གཉིས་ཡོད། 28 པེད་ཨེལ་དང་ཨེ་ཡུ་ཡི་མི་བསྡོམས་པས་ཉིས་བརྒྱ་དང་ཉེར་གསུམ་ཡོད། 29 ནེ་བོའི་མི་ལྔ་བཅུ་ང་གཉིས་ཡོད། 30 མ་བིས་ཀྱི་བུ་རྒྱུད་བརྒྱ་དང་ལྔ་བཅུ་ང་དྲུག་ཡོད། 31 ཨེ་ལཱམ་གཞན་དེའི་བུ་རྒྱུད་ཆིག་སྟོང་ཉིས་བརྒྱ་ལྔ་བཅུ་ང་བཞི་ཡོད། 32 ཧ་རིམ་གྱི་བུ་རྒྱུད་སུམ་བརྒྱ་ཉི་ཤུ་ཡོད། 33 ལོད་དང་ཧ་དིད་དང་ཨོ་ནོའི་བུ་རྒྱུད་བསྡོམས་པས་བདུན་བརྒྱ་དང་ཉེར་ལྔ་ཡོད། 34 ཡེ་རུ་ཀོའི་བུ་རྒྱུད་སུམ་བརྒྱ་དང་ཞེ་ལྔ་ཡོད། 35 སེ་ན་ཨའི་བུ་རྒྱུད་སུམ་སྟོང་དྲུག་བརྒྱ་སུམ་ཅུ་ཡོད།

36 མཆོད་དཔོན་དག་ནི། ཡེ་ཤུ་ཨའི་ཁྱིམ་རྒྱུད་ཀྱི་ཡེ་དཱ་ཡའི་བུ་རྒྱུད་དགུ་བརྒྱ་བདུན་ཅུ་དོན་གསུམ་ཡོད། 37 ཨིམ་མེར་གྱི་བུ་རྒྱུད་ཆིག་སྟོང་ལྔ་བཅུ་ང་གཉིས་ཡོད། 38 ཕཱ་ཤུར་གྱི་བུ་རྒྱུད་ཆིག་སྟོང་ཉིས་བརྒྱ་བཞི་བཅུ་ཞེ་བདུན་ཡོད། 39 ཧ་རིམ་གྱི་བུ་རྒྱུད་ཆིག་སྟོང་བཅུ་བདུན་ཡོད།

40 ལེ་ཝི་པ་རྣམས་ནི། ཧོ་དབ་ཡཱའི་རུས་རྒྱུད་དེ། ཡེ་ཤུ་ཨ་དང་ཀད་མི་ཨེལ་གྱི་བུ་རྒྱུད་བདུན་ཅུ་དོན་བཞི་ཡོད། 41 མགུར་ལེན་མཁན་རྣམས་ནི། ཨ་སབ་ཀྱི་བུ་རྒྱུད་བརྒྱ་དང་ཉེར་བརྒྱད་ཡོད། 42 སྒོ་སྲུང་རྣམས་ནི། ཤལ་ལུམ་གྱི་བུ་རྒྱུད་དང་། ཨ་ཏེར་གྱི་བུ་རྒྱུད། ཏལ་མོན་གྱི་བུ་རྒྱུད། ཨག་ཁུབ་ཀྱི་བུ་རྒྱུད། ཧ་ཏི་ཏའི་བུ་རྒྱུད། ཤོ་བཱའི་བུ་རྒྱུད་བཅས་བསྡོམས་པས་མི་བརྒྱ་དང་སུམ་ཅུ་སོ་དགུ་ཡིན།

43 མཆོད་གཡོག་ནི། ཙི་ཧཱའི་བུ་རྒྱུད་དང་། ཧ་སུ་ཕའི་བུ་རྒྱུད། ཏབ་བ་ཨོད་ཀྱི་བུ་རྒྱུད། 44 ཀོ་རེས་ཀྱི་བུ་རྒྱུད། སི་ཨ་ཧའི་བུ་རྒྱུད། ཕ་དོན་གྱི་བུ་རྒྱུད། 45 ལེ་བ་ནཱའི་བུ་རྒྱུད། ཧ་ག་བཱའི་བུ་རྒྱུད། ཨག་ཁུབ་ཀྱི་བུ་རྒྱུད། 46 ཧ་གབ་ཀྱི་བུ་རྒྱུད། ཤལ་མཱ་ཨིའི་བུ་རྒྱུད། ཧ་ནན་གྱི་བུ་རྒྱུད། 47 གིད་དེལ་གྱི་བུ་རྒྱུད། ག་ཧར་གྱི་བུ་རྒྱུད། རེ་ཨ་ཡཱའི་བུ་རྒྱུད། 48 རེ་ཙིན་གྱི་བུ་རྒྱུད། ནེ་ཀོ་དཱའི་བུ་རྒྱུད། ག་ཟམ་གྱི་བུ་རྒྱུད། 49 ཨུ་ཟཱའི་བུ་རྒྱུད། ཕཱ་སེ་ཨའི་བུ་རྒྱུད། པེ་སཱ་ཨིའི་བུ་རྒྱུད། 50 ཨས་ནའི་བུ་རྒྱུད། མེ་ཧུ་ནིམ་གྱི་བུ་རྒྱུད། ནེ་ཕུ་སིམ་གྱི་བུ་རྒྱུད། 51 པག་པུག་གི་བུ་རྒྱུད། ཧ་ཀུ་ཕཱའི་བུ་རྒྱུད། ཧར་ཧར་གྱི་བུ་རྒྱུད། 52 པ་ཟི་ལུད་ཀྱི་བུ་རྒྱུད། མེ་ཧི་དཱའི་བུ་རྒྱུད། ཧར་ཤའི་བུ་རྒྱུད། 53 པཱར་ཀོས་ཀྱི་བུ་རྒྱུད། སི་ས་རཱའི་བུ་རྒྱུད། ཐེ་མཱའི་བུ་རྒྱུད། 54 ནེ་ཙི་ཡཱའི་བུ་རྒྱུད། ཧ་ཏི་ཕའི་བུ་རྒྱུད་བཅས་ཡིན། 55 སོ་ལོ་མོན་གྱི་གཡོག་པོའི་བུ་རྒྱུད་ནི་སོ་ཏའི་བུ་རྒྱུད་དང་། སོ་ཕེ་རེད་ཀྱི་བུ་རྒྱུད། པེ་རུ་དཱའི་བུ་རྒྱུད། 56 ཡ་ཨ་ལའི་བུ་རྒྱུད། དར་ཀོན་གྱི་བུ་རྒྱུད། གིད་དེལ་གྱི་བུ་རྒྱུད། 57 ཤེ་ཕད་ཡཱའི་བུ་རྒྱུད། ཧད་ཏིལ་གྱི་བུ་རྒྱུད། ཕོ་ཁེ་རེད་ཧ་ཙེ་བཱ་ཡི་བུ་རྒྱུད། ཨ་མིའི་བུ་རྒྱུད་བཅས་ཡིན། 58 མཆོད་གཡོག་ཐམས་ཅད་དང་སོ་ལོ་མོན་གྱི་གཡོག་པོ་དག་གི་བུ་རྒྱུད་ཀྱི་བསྡོམས་གྲངས་ནི་མི་སུམ་བརྒྱ་དང་དགུ་བཅུ་གོ་གཉིས་ཡིན། 59 ཡང་ཐེལ་མེ་ཝཱ་དང་། ཐེལ་ཧར་ཤ། ཀེ་རུབ། ཨད་དོན། ཨིམ་མེར་ཡུལ་བཅས་ནས་ཡོང་བ་རྣམས་ཀྱིས་རང་གི་ཕ་མེས་ཀྱི་གདུང་རབས་ཡེས་ར་ཨེལ་ནས་ཆད་པར་ར་སྤྲོད་བྱེད་མ་ནུས་སོ། ། 60 དེ་རྣམས་ནི་དི་ལཱ་ཡའི་བུ་རྒྱུད་དང་། ཏོ་བི་ཡཱའི་བུ་རྒྱུད། ནེ་ཀོ་དཱའི་བུ་རྒྱུད་བཅས་བསྡོམས་པས་མི་དྲུག་བརྒྱ་ལྔ་བཅུ་ང་གཉིས་ཡིན། 61 མཆོད་དཔོན་དག་གི་བུ་རྒྱུད་ནས་ཧ་བཱ་ཡཱའི་བུ་རྒྱུད་དང་། ཧག་ཀོས་ཀྱི་བུ་རྒྱུད། པཱར་ཟི་ལ་ཨིའི་བུ་རྒྱུད་བཅས་ཡོད་དེ། པཱར་ཟི་ལ་ཨི་བྱ་བ་དེས་གིལ་ཨད་པའི་པཱར་ཟི་ལ་ཨི་ཞེས་པ་དེའི་བུ་མོ་ཆུང་མར་བླངས་པས། དེའི་མིང་བཞིན་དུ་བཏགས། 62 དེ་དག་གིས་རང་གི་རུས་རྒྱུད་ཀྱི་གདུང་རབས་བཙལ་ཡང་མ་རྙེད། དེའི་ཕྱིར་དེ་རྣམས་མི་གཙང་བར་བརྩིས་ཏེ་མཆོད་དཔོན་གྱི་གྲལ་ནས་ཕུད། 63 ཡང་འགོ་དཔོན་གྱིས་ཁོ་ཚོར། མཆོད་དཔོན་ཞིག་གིས་ཨུའུ་རིམ་དང་ཐུའུ་མིམ་ལ་བརྟེན་ནས་ཐག་གིས་མ་བཅད་བར་དུ། ཁོ་རྣམས་ཀྱིས་དམ་པའི་ཟས་ཅི་ཡང་བཟའ་མི་ཆོག་པར་བསྐུལ། 64 འདུ་ཚོགས་འདིའི་བསྡོམས་གྲངས་ནི་བཞི་ཁྲི་ཉིས་སྟོང་སུམ་བརྒྱ་དྲུག་ཅུ་ཡིན། 65 གཞན་གཡོག་པོ་དང་གཡོག་མོ་བདུན་སྟོང་སུམ་བརྒྱ་སུམ་ཅུ་སོ་བདུན་ཡོད་པ་དང་། ཡང་མགུར་ལེན་མཁན་སྐྱེས་པ་དང་བུད་མེད་ཉིས་བརྒྱ་ཡོད། 66 རྟ་བདུན་བརྒྱ་སུམ་ཅུ་སོ་དྲུག་ཡོད། དྲེལ་ཉིས་བརྒྱ་བཞི་བཅུ་ཞེ་ལྔ་ཡོད། 67 རྔ་མོང་བཞི་བརྒྱ་སུམ་ཅུ་སོ་ལྔ་ཡོད། བོང་བུ་དྲུག་སྟོང་བདུན་བརྒྱ་ཉི་ཤུ་ཡོད། 68 ཚོ་དཔོན་འགའ་ཤས་ཡེ་རུ་སཱ་ལེམ་དུ་དཀོན་མཆོག་ཡ་ཝཱེའི་མཆོད་ཁང་དུ་སླེབས་ཚེ། དཀོན་མཆོག་གི་མཆོད་ཁང་དེ་སྔའི་རྨང་གཞི་སྟེང་ཡང་བསྐྱར་བཞེང་བའི་ཕྱིར་དུ་རང་མོས་ཀྱིས་འབུལ་བ་ཕུལ། 69 དེ་དག་གིས་རང་གི་ནུས་པར་བསྟུན་ནས་མཁར་བཟོའི་མཛོད་ཁང་ལ་གསེར་གྱི་དོང་ཙེ་དྲུག་ཁྲི་ཆིག་སྟོང་དང་། དངུལ་མཱེ་ན་ལྔ་སྟོང་། མཆོད་དཔོན་གྱི་གོས་བརྒྱ་བཅས་ཀྱི་འབུལ་བ་ཕུལ། 70 དེ་ནས་མཆོད་དཔོན་དང་། ལེ་ཝི་པ། མགུར་ལེན་མཁན། སྒོ་སྲུང་། མཆོད་གཡོག འབངས་མི་ཁ་ཤས་བཅས་སོ་སོ་རང་གི་གྲོང་ཁྱེར་དུ་གནས་པ་དང་། ཡེས་ར་ཨེལ་པ་རྣམས་རང་གི་གྲོང་ཁྱེར་དུ་གནས་སོ། །

ལེའུ་གསུམ་པ།

དཀོན་མཆོག་ལ་བརྟེན་པའི་འཚོ་བ།

1 དེ་ནས་ཟླ་བདུན་པ་ལོན་པའི་ཚེ། གྲོང་ཁྱེར་སོ་སོར་གནས་པའི་ཡེས་ར་ཨེལ་པ་རྣམས་ཡེ་རུ་སཱ་ལེམ་དུ་བློ་སེམས་གཅིག་མཐུན་ངང་མཉམ་དུ་འཛོམས་ཏེ། 2 ཡོ་ཚ་དག་གི་བུ་ཡེ་ཤུ་ཨ་དང་། ཁོའི་སྤུན་མཆོད་དཔོན་རྣམས་དང་། ཞིད་ཨལ་ཐེ་ཨེལ་གྱི་བུ་ཟེ་རུ་པཱ་པེལ་དང་། ཁོའི་སྤུན་རྣམས་ཡོང་ནས་དཀོན་མཆོག་གི་སྐྱེས་བུ་མོ་ཤེའི་བཀའ་ཁྲིམས་ནང་བཀོད་པ་བཞིན་དུ། སྦྱིན་སྲེག་གི་མཆོད་པ་འབུལ་ཕྱིར་ཡེས་ར་ཨེལ་གྱི་དཀོན་མཆོག་གི་མཆོད་ཁྲི་བཞེངས་སོ། ། 3 ཁོ་ཚོ་ཡུལ་མི་རྣམས་ལ་འཇིགས་པས། མཆོད་ཁྲི་དེ་སྔར་གནས་སུ་བཞེངས་ནས་དཀོན་མཆོག་ཡ་ཝཱེ་ལ་ནངས་དགོང་སྦྱིན་སྲེག་གི་མཆོད་པ་ཕུལ་བ་དང་། 4 ཡང་མདོ་ནང་བཀོད་པ་བཞིན་དུ། དེ་དག་གིས་སྤྱིལ་བུའི་དུས་ཆེན་རོལ་ཏེ་ཁྲིམས་སྲོལ་ལྟར་སྦྱིན་སྲེག་གི་མཆོད་པ་ནི་ཉིན་རེའི་གྲངས་ཀ་བཞིན་དུ་ཕུལ། 5 ཡང་དེའི་རྗེས་སུ་དུས་རྒྱུན་གྱི་སྦྱིན་སྲེག་གི་མཆོད་པ་ཕུལ་བ་དང་། ཚེས་གཅིག་གི་མཆོད་པ་དང་དཀོན་མཆོག་ཡ་ཝཱེའི་དམ་པར་བྱས་པའི་དུས་ཆེན་གྱི་མཆོད་པ་དང་། ཡང་མི་རེ་རེས་དཀོན་མཆོག་ཡ་ཝཱེའི་ཕྱིར་ཡིད་མོས་མཆོད་པ་ཕུལ། 6 ཟླ་བདུན་པའི་ཚེས་གཅིག་ཉིན་ནས་བཟུང་དཀོན་མཆོག་ཡ་ཝཱེའི་མཆོད་ཁང་གི་རྨང་གཞི་ད་དུང་བཏིངས་མེད་ན་ཡང་། ཁོ་རྣམས་ཀྱིས་དཀོན་མཆོག་ཡ་ཝཱེ་ལ་སྦྱིན་སྲེག་གི་མཆོད་པ་འབུལ་བའི་འགོ་བརྩམས། 7 ཡང་དེ་དག་གིས་རྡོ་བཟོ་དང་ཤིང་བཟོ་ལ་དངུལ་སྤྲད་དེ། ཏ་ཟིག་གི་རྒྱལ་པོ་ཀོ་རེས་ཀྱི་བཀའ་བཞིན་དུ། ལེ་པཱ་ནོན་ནས་རྒྱ་མཚོ་བརྒྱུད་དེ་ཡོ་ཕཱའི་བར་དུ་ཐང་ཤིང་འདྲེན་པའི་ཕྱིར། ཚི་ཏུན་པ་དང་ཐཱར་པ་རྣམས་ལ་བཟའ་བཏུང་དང་སྣུམ་བཅས་སྤྲད་དོ། །

མཆོད་ཁང་བསྐྱར་བཞེངས་ཀྱི་འགོ་བརྩམས་པ།

8 ཁོ་ཚོ་ཡེ་རུ་སཱ་ལེམ་དུ་དཀོན་མཆོག་གི་མཆོད་ཁང་བཞེངས་སར་སླེབས་པའི་ལོ་གཉིས་པའི་ཟླ་གཉིས་པར། ཞིད་ཨལ་ཐེ་ཨེལ་གྱི་བུ་ཟེ་རུ་པཱ་པེལ་དང་། ཡོ་ཚ་དག་གི་བུ་ཡེ་ཤུ་ཨ་དང་། དེ་དག་གི་སྤུན་མཆོད་དཔོན་རྣམས་དང་། ལེ་ཝི་པ་རྣམས་དང་། བཙོན་ལས་ཐར་ཏེ་ཡེ་རུ་སཱ་ལེམ་དུ་ཡོང་བ་རྣམས་ཀྱིས་ལས་འགོ་བརྩམས་པ་དང་། ལེ་ཝི་པ་ལོ་ཉི་ཤུ་ཡན་ལོན་པ་རྣམས་དཀོན་མཆོག་ཡ་ཝཱེའི་མཆོད་ཁང་གི་ལས་ཀའི་ལྟ་སྐུལ་བ་བྱེད་དུ་བཅུག 9 དེ་ནས་ཡ་ཧུ་དཱའི་བུ་རྒྱུད་དེ། ཡེ་ཤུ་ཨ་དང་ཁོའི་བུ་རྒྱུད་དང་སྤུན་རྣམས་དང་། ཀད་མི་ཨེལ་དང་ཁོའི་བུ་རྒྱུད་རྣམས་ནི་ལེ་ཝི་པ་ཧེ་ན་དད་ཀྱི་བུ་རྒྱུད་དང་སྤུན་རྣམས་དང་བཅས་འཛོམས་ནས། བློ་སེམས་རྩེ་གཅིག་ངང་དཀོན་མཆོག་གི་མཆོད་ཁང་བཞེང་བའི་ལས་བཟོ་པ་རྣམས་ལ་ལྟ་སྐུལ་བྱས། 10 ལས་བཟོ་པ་རྣམས་ཀྱིས་དཀོན་མཆོག་ཡ་ཝཱེའི་མཆོད་ཁང་གི་རྨང་གཞི་འདིང་བའི་ཚེ། མཆོད་དཔོན་གྱིས་ཆོས་གོས་གྱོན་ཏེ་དུང་ཐོགས་པ་དང་། ལེ་ཝི་པ་ཨ་སབ་ཀྱི་བུ་རྒྱུད་ཀྱིས་སྦུག་ཆལ་བརྡུངས་པ་དང་། ཡེས་ར་ཨེལ་གྱི་རྒྱལ་པོ་དཱ་བིད་ཀྱིས་བཙུགས་པའི་ཁྲིམས་བཞིན་དུ་ཡར་ལངས་ནས་དཀོན་མཆོག་ཡ་ཝཱེ་ལ་བསྟོད་པ་ཕུལ་ཏེ། 11 ཁོ་ཚོས་མཉམ་དུ་དཀོན་མཆོག་ཡ་ཝཱེ་ལ་བསྟོད་པ་དང་གཏང་རག་ཕུལ་ཞིང་འདི་ལྟར། ཁོང་ནི་བཟང་པོ་ལགས་ཤིང་། ཁོང་གིས་ཡེས་ར་ཨེལ་ལ་བཅངས་པའི་བྱམས་བརྩེ་རྒྱུན་ནས་རྒྱུན་དུ་གནས་སོ་ཞེས་བསྟོད་དབྱངས་ཕུལ་བ་དང་། ཁོ་ཚོས་དཀོན་མཆོག་ཡ་ཝཱེ་ལ་བསྟོད་བསྔགས་འབུལ་བའི་དུས་སུ། དཀོན་མཆོག་ཡ་ཝཱེའི་མཆོད་ཁང་གི་རྨང་གཞི་བཏིངས་ཟིན་པས་མི་ཚོགས་ཀྱིས་སྐད་ཆེན་པོས་ཀི་སྒྲ་བསྒྲགས་སོ། ། 12 འོན་ཀྱང་མཆོད་དཔོན་མང་པོ་དང་ལེ་ཝི་པ། ཚོ་དཔོན་བཅས་སྔར་གྱི་མཆོད་ཁང་མཐོང་མྱོང་བའི་རྒན་པོ་མང་པོས་མཆོད་ཁང་འདིའི་རྨང་གཞི་ཡང་བསྐྱར་བཏིངས་པ་མཐོང་ནས་སྐད་ཆེན་པོས་ངུས་པ་དང་། ཡང་མི་མང་པོས་དགའ་སྤྲོའི་འབོད་སྒྲ་མཐོན་པོར་བསྒྲགས་པ་ལ། 13 དགའ་བའི་སྒྲ་དང་ངུ་བའི་སྒྲ་གང་ཡིན་ཁྱད་འབྱེད་མ་ནུས། གང་ལ་ཞེ་ན། འབངས་མི་རྣམས་ཀྱིས་སྐད་ཤིན་ཏུ་ཆེན་པོ་བཏོན་ཏེ། རྒྱང་རིང་ནས་ཀྱང་འུར་སྒྲ་དེ་ཐོས་ཐུབ་པའོ། །

ལེའུ་བཞི་པ།

མཆོད་ཁང་བཟོ་སྐྲུན་བྱེད་པར་བཀག་འགོག་ཐེབས་པ།

1 ཡ་ཧུ་དཱ་དང་པེན་ཡཱ་མེན་གྱི་དགྲ་བོས་བཙོན་ལས་ཐར་ཏེ་ཕྱིར་ལོག་པའི་མི་རྣམས་ཀྱིས་ཡེས་ར་ཨེལ་གྱི་དཀོན་མཆོག་ཡ་ཝཱེའི་ཆེད་དུ་མཆོད་ཁང་ཡང་བསྐྱར་བཞེང་བ་ཐོས་ནས། 2 དེ་དག་ཟེ་རུ་པཱ་པེལ་དང་ཚོ་དཔོན་རྣམས་ཀྱི་མདུན་དུ་འོངས་ནས་དེ་རྣམས་ལ། ངེད་རྣམས་ལ་ཡང་ཁྱོད་ཚོ་དང་མཉམ་དུ་བཞེང་བར་འཇུག་རོགས། གང་ལ་ཞེ་ན། ངེད་རྣམས་ཀྱིས་ཀྱང་ཁྱོད་ཚོའི་དཀོན་མཆོག་འཚོལ་བཞིན་ཡོད་དེ། ཨ་སུར་གྱི་རྒྱལ་པོ་ཨེ་སར་ཧད་ཏོན་གྱིས་ངེད་རྣམས་བཟུང་སྟེ་གནས་འདིར་ཁྲིད་འོངས་པའི་དུས་ནས་བཟུང་ཁོང་ལ་རྒྱུན་དུ་མཆོད་པ་ཕུལ་བ་ཡིན་ཞེས་ཞུས། 3 འོན་ཀྱང་ཟེ་རུ་པཱ་པེལ་དང་ཡེ་ཤུ་ཨ། ཡེས་ར་ཨེལ་གྱི་ཚོ་དཔོན་རྣམས་ཀྱིས་དེ་དག་ལ། ངེད་རྣམས་ཀྱིས་དཀོན་མཆོག་གི་ཕྱིར་མཆོད་ཁང་བཞེང་བ་དེ་ཁྱོད་ཚོ་དང་འབྲེལ་བ་མེད་དེ། རྒྱུ་མཚན་ནི་ཏ་ཟིག་གི་རྒྱལ་པོ་ཀོ་རེས་ཀྱིས་བཀའ་བསྒོས་པ་བཞིན་དུ་ཡེས་ར་ཨེལ་གྱི་དཀོན་མཆོག་ཡ་ཝཱེའི་མཆོད་ཁང་ནི་ང་ཚོ་རང་གིས་བཞེང་ཆོག་ཅེས་སྨྲས་སོ། ། 4 དེ་ནས་གནས་དེའི་ཡུལ་མི་རྣམས་ཀྱིས་ཡ་ཧུ་དཱ་པ་རྣམས་ལ་འཇིགས་བསྐུལ་ནས་མཆོད་ཁང་བཞེང་དུ་མ་བཅུག 5 ཏ་ཟིག་གི་རྒྱལ་པོ་ཀོ་རེས་ཀྱི་དུས་ནས་ཏ་ཟིག་གི་རྒྱལ་པོ་དར་ཡཱའི་བར་དུ་དེ་དག་གིས་བློ་འདོན་མཁན་ནོར་གྱིས་བསླུས་ཏེ། ཡ་ཧུ་དཱ་པ་རྣམས་ཀྱི་འཆར་གཞི་ལ་གཏོར་བརླག་བྱེད་པའི་ཆེད་དུ་ཁོ་ཚོར་རྒོལ་བ་རེད།

ཡེ་རུ་སཱ་ལེམ་ཡང་བསྐྱར་བཞེང་བར་བཀག་འགོག་ཐེབས་པ།

6 ཡང་ཨ་ཧཱ་ཤུ་ཝེ་རོ་ཤུ་བྱ་བས་རྒྱལ་སྲིད་ཐོག་མར་སྐྱོང་དུས། དེ་དག་གིས་གཏུག་ཡིག་བྲིས་ཏེ་ཡ་ཧུ་དཱ་དང་ཡེ་རུ་སཱ་ལེམ་གྱི་ཡུལ་མི་རྣམས་གཏུགས་པ་དང་། 7 དེ་ནས་ཨར་ཐག་ཤཱ་ཐིའི་དུས་སྐབས་སུ། པིས་ལམ་དང་མིད་རེ་དཱད་དང་། ཏ་བེ་ཨེལ་དང་། གྲོས་མི་གཞན་རྣམས་དང་མཉམ་དུ་ཏ་ཟིག་གི་རྒྱལ་པོ་ཨར་ཐག་ཤཱ་ཐི་ལ་སྙན་ཞུ་ཕུལ་བ་སྟེ། སྙན་ཞུ་དེ་ནི་ཨ་རམ་གྱི་ཡི་གེ་ནས་བྲིས་ཤིང་སྐད་གཞན་དུ་བསྒྱུར། 8 འགོ་དཔོན་རེ་ཧུམ་དང་དྲུང་ཡིག་ཤིམ་ཤ་ཨི་གཉིས་ཀྱིས་ཀྱང་རྒྱལ་པོ་ཨར་ཐག་ཤཱ་ཐི་ལ་སྙན་ཞུ་ཕུལ་ཏེ། ཡེ་རུ་སཱ་ལེམ་གྱི་འབངས་མི་རྣམས་གཏུག་བཤེར་བྱས་པ་འདི་ལྟར། 9 འགོ་དཔོན་རེ་ཧུམ་དང་དྲུང་ཡིག་ཤིམ་ཤ་ཨི་དང་གྲོས་མི་གཞན་རྣམས་ཏེ། ཁྲིམས་དཔོན་དང་། འགོ་དཔོན། དམག་དཔོན། ཏ་ཟིག་གི་འགོ་དཔོན། ཨེ་རེག་པ། པཱ་བེལ་པ། ཨེ་ལཱམ་ཡུལ་གྱི་མི་སྟེ་སོའུ་སཱན་པ། 10 ད་དུང་མི་ཆེན་ཨོས་ན་ཕཱར་གྱིས་བཙན་ཁྲིད་བྱས་ནས་སཱ་མར་ཡ་གྲོང་ཁྱེར་དང་གཙང་པོའི་ནུབ་ཕྱོགས་ལ་གནས་སུ་བཅུག་པའི་མི་མང་བཅས་ཀྱི་སྙན་ཞུ་འདི་ཡིན་ལགས། 11 ཁོ་ཚོས་རྒྱལ་པོ་ཨར་ཐག་ཤཱ་ཐི་ལ་ཕུལ་བའི་སྙན་ཞུ་བཤུས་མ་ནི་འདི་ལྟ་སྟེ། གཙང་པོའི་ནུབ་རྒྱུད་དུ་སྡོད་པ་རྣམས་ཀྱིས་རྒྱལ་པོ་ཨར་ཐག་ཤཱ་ཐི་ལ་སྙན་ཞུ་འབུལ་དོན་ནི། 12 རྒྱལ་པོ་ཆེན་པོར་ཞུ་དོན། རྒྱལ་པོའི་མདུན་ནས་ང་ཚོའི་འདིར་ཡར་འོངས་པའི་ཡ་ཧུ་དཱ་པ་རྣམས་ནི། ངོ་ལོག་ཐ་ཤལ་ཡིན་པའི་གྲོང་ཁྱེར་ཡེ་རུ་སཱ་ལེམ་དུ་སླེབས་ནས་དེ་བཞེང་བཞིན་འདུག་སྟེ། རྨང་གཞི་བཏིངས་ནས་མཁར་གྱང་བསྐྱར་གསོ་བྱེད་བཞིན་ནོ། ། 13 ད་ལྟ་རྒྱལ་པོ་ཆེན་པོས་མཁྱེན་རོགས་ཞུ། གྲོང་ཁྱེར་འདི་བཞེངས་ནས་མཁར་གྱང་བརྩིགས་ཚར་དུས། དེ་དག་གིས་དཔྱ་ཁྲལ་དང་འབུལ་མཚན། འབྲུ་ཁྲལ་བཅས་མི་འཇལ་བར། རྒྱལ་པོའི་མཛོད་ཁང་གི་ཡོང་འབབ་ལ་གནོད་པ་འབྱུང་ངེས་ཏེ། 14 ད་ལྟ་བདག་ཅག་གིས་ཟ་བའི་ཚྭ་ཡང་རྒྱལ་པོའི་ཕོ་བྲང་གི་ཡིན་པས། རྒྱལ་པོ་ལ་སྨོད་པ་འབྱུང་བར་མི་འདོད། དེའི་ཕྱིར་རྒྱལ་པོ་ལ་སྙན་ཞུ་ཕུལ་བ་སྟེ། 15 ཁྱེད་ཀྱི་ཡབ་མེས་རྣམས་ཀྱི་ལོ་རྒྱུས་དེབ་ཐེར་ནང་དུ་རྩད་གཅོད་རོགས། ལོ་རྒྱུས་དེབ་ཐེར་ལས་གྲོང་ཁྱེར་འདི་ནི་གྲོང་ཁྱེར་ངོ་ལོག་ཅན་དང་། རྒྱལ་པོ་དང་ལྗོངས་རྣམས་ལ་གནོད་པ་ཆེ་བ་དང་། ཐོག་མ་ནས་གཞན་ལ་ངོ་ལོག་བྱེད་དུ་འཇུག་མཁན་ཡིན་པ་མཁྱེན་པར་འགྱུར་བས། གྲོང་ཁྱེར་འདི་སྔོན་ཆད་མེད་པར་བྱས་སོ། ། 16 གལ་ཏེ་གྲོང་ཁྱེར་འདི་ཡང་བསྐྱར་བཞེངས་ནས་མཁར་གྱང་བརྩིགས་ཚར་ན། གཙང་པོའི་ཕ་རོལ་གྱི་ཡུལ་རྣམས་སུ་རྒྱལ་པོ་ལ་དབང་ཅི་ཡང་མེད་དོ་ཞེས་པའོ། ། 17 དེར་རྒྱལ་པོས་འགོ་དཔོན་རེ་ཧུམ་དང་དྲུང་ཡིག་ཤིམ་ཤ་ཨི་གཉིས་དང་། དེ་དག་གི་གྲོས་མི་གཞན་རྣམས་ཏེ་སཱ་མར་ཡ་དང་གཙང་པོའི་ནུབ་རྒྱུད་དུ་གནས་པ་རྣམས་ལ་གོང་མའི་བཀའ་བབས་ནས་འདི་ལྟར། ཁྱོད་ཅག་བདེའམ། 18 ཁྱོད་ཚོས་ང་ལ་བསྐུར་བའི་སྙན་ཞུ་དེ་ངའི་མདུན་ནས་ཞིབ་ཏུ་བཀླགས་པ་དང་། 19 ངས་བཀའ་གནང་ནས་རྩད་བཅད་པ་ཡིན། དེ་ནི་གྲོང་ཁྱེར་དེས་གནའ་ནས་རྒྱལ་པོ་ལ་ངོ་ལོག་བྱས་ཤིང་། དེའི་ནང་རྒྱུན་དུ་ངོ་ལོག་དང་ཟིང་འཁྲུག་བྱུང་འདུག 20 སྔར་ཡེ་རུ་སཱ་ལེམ་དུ་རྒྱལ་པོ་ཤིན་ཏུ་དབང་ཅན་རྣམས་བྱུང་སྟེ། གཙང་པོའི་ནུབ་རྒྱུད་ཀྱི་ཡུལ་ཐམས་ཅད་དུ་སྲིད་བྱས་ཤིང་། མི་ཐམས་ཅད་ཀྱིས་དེ་དག་ལ་དཔྱ་ཁྲལ་དང་འབུལ་མཚན། འབྲུ་ཁྲལ་བཅས་བཅལ་ཏོ། ། 21 ད་ཁྱོད་ཅག་གིས་མི་དེ་རྣམས་ཀྱི་ལས་མཚམས་འཇོག་པར་གྱིས་ཤིག བདག་གིས་བཀའ་མ་གནང་བར་དུ། གྲོང་ཁྱེར་དེ་ཡང་བསྐྱར་བཞེངས་མི་ཆོག 22 ཁྱོད་ཚོས་བྱ་བ་འདི་གཟབ་ནན་གྱིས་སྒྲུབས་ཤིག སྣང་མེད་དུ་བསྐྱུར་མི་རུང་། དེ་མིན་ཚེ་རྒྱལ་པོ་རྣམས་ལ་གནོད་པ་འདི་ལྡབ་འགྱུར་གྱིས་འཕེལ་བར་འགྱུར་རོ་ཞེས་པའོ། ། 23 རྒྱལ་པོ་ཨར་ཐག་ཤཱ་ཐིའི་གོང་མའི་བཀའ་ཡིག་བཤུས་མ་དེ་རེ་ཧུམ་དང་། དྲུང་ཡིག་ཤིམ་ཤ་ཨི་དང་། གྲོས་མི་རྣམས་ཀྱི་མདུན་དུ་བཀླགས་པ་དང་། དེ་རྣམས་མྱུར་དུ་ཡེ་རུ་སཱ་ལེམ་དུ་ཡ་ཧུ་དཱ་པའི་རྩར་ཕྱིན་ནས། དེ་དག་གི་ལས་མཚམས་བཙན་གྱིས་བཀག 24 དེའི་ཕྱིར་ཏ་ཟིག་གི་རྒྱལ་པོ་དར་ཡཱའི་སྲིད་ལོ་གཉིས་པའི་བར་དུ་ཡེ་རུ་སཱ་ལེམ་གྱི་དཀོན་མཆོག་གི་མཆོད་ཁང་བཞེང་མཚམས་བཞག་གོ །

ལེའུ་ལྔ་པ།

མཆོད་ཁང་ཡང་བསྐྱར་བཞེང་བའི་བྱ་བ་རྒྱུན་བསྐྱངས་པ།

1 དེ་ནས་ལུང་སྟོན་པ་ཧག་གཱ་ཨི་དང་། ཨིད་དོའི་བུ་རྒྱུད་དེ་ལུང་སྟོན་པ་ཟཱ་ཀར་ཡ་གཉིས་ཀྱིས་ཡ་ཧུ་དཱ་ཡུལ་དང་ཡེ་རུ་སཱ་ལེམ་དུ་གནས་པའི་ཡ་ཧུ་དཱ་པ་རྣམས་ལ། ཡེས་ར་ཨེལ་གྱི་དཀོན་མཆོག་གི་མཚན་བརྗོད་ནས་ལུང་བསྟན་གནང་། 2 དེ་ནས་ཞིད་ཨལ་ཐེ་ཨེལ་གྱི་བུ་ཟེ་རུ་པཱ་པེལ་དང་ཡོ་ཚ་དག་གི་བུ་ཡེ་ཤུ་ཨ་གཉིས་ལངས་ཏེ། ཡེ་རུ་སཱ་ལེམ་གྱི་དཀོན་མཆོག་གི་མཆོད་ཁང་དེ་ཡང་བསྐྱར་བཞེང་བའི་འགོ་བརྩམས་ནས། དེ་དག་ལ་དཀོན་མཆོག་གི་ལུང་སྟོན་པས་རྒྱབ་སྐྱོར་མཛད་དོ། ། 3 དུས་དེ་ཉིད་དུ་གཙང་པོའི་ཕ་རོལ་གྱི་སྤྱི་དཔོན་ཐད་ན་ཨི་དང་། ཧྲི་ཐིར་པོ་ཟི་ནཱ་ཨི་དང་། དེའི་གྲོས་མི་རྣམས་འོངས་ནས་ཡ་ཧུ་དཱ་པ་རྣམས་ལ། སུ་ཞིག་གིས་ཁྱོད་ཅག་ལ་མཆོད་ཁང་འདི་ཡང་བསྐྱར་བཞེང་བར་བཀའ་བསྩལ་ལམ་ཞེས་དང་། 4 ཡང་དེ་དག་གིས། བཟོ་སྐྲུན་འདིའི་འགན་འཁུར་མཁན་རྣམས་ཀྱི་མིང་ལ་ཅི་ཟེར་རམ་ཞེས་དྲིས། 5 འོན་ཀྱང་ཡ་ཧུ་དཱ་པའི་རྒན་པོ་རྣམས་ལ་དཀོན་མཆོག་གིས་གཟིགས་སྐྱོང་མཛད་པས། དར་ཡཱ་ལ་སྙན་ཞུ་ཞིག་ཕུལ་བ་དང་། དེར་བཀའ་ལན་འཐོབ་པའི་བར་དུ་མི་སུས་ཀྱང་ཁོ་ཚོའི་ལས་ཀར་བཀག་འགོག་མ་བྱས། 6 ཡང་གཙང་པོའི་ཕ་རོལ་གྱི་སྤྱི་དཔོན་ཐད་ན་ཨི་དང་། ཧྲི་ཐིར་པོ་ཟི་ནཱ་ཨི་དང་། དེའི་གྲོས་མི་རྣམས་ཏེ། གཙང་པོའི་ཕ་རོལ་གྱི་འགོ་དཔོན་རྣམས་ཀྱིས་རྒྱལ་པོ་དར་ཡཱ་ལ་ཕུལ་བའི་སྙན་ཞུ་བཤུས་མ་ནི་འདི་ལྟར་ཡིན། 7 དེའི་ནང་དུ་འདི་ལྟར་བྲིས་ཡོད་དེ། རྒྱལ་པོ་དར་ཡཱ་ཁྱེད་ཉིད་ཕྱོགས་ཀུན་ནས་བདེ་བར་སྨོན། 8 རྒྱལ་པོ་ཆེན་པོས་མཁྱེན་རོགས་ཞུ། བདག་ཅག་ཡ་ཧུ་དཱ་ཡུལ་གྱི་དཀོན་མཆོག་ཆེན་པོའི་མཆོད་ཁང་དུ་སོང་བ་ན། དེ་རྣམས་ཀྱིས་མཆོད་ཁང་ནི་རྡོ་ཕ་བོང་ཆེན་པོས་བརྩིགས་ཏེ། གྱང་གི་ནང་དུ་གདུང་མ་བཅུག་ཡོད། ལས་ཀ་འདི་ནི་མྱུར་དུ་བྱས་པ་དང་། དེ་དག་གིས་ལེགས་པར་སྒྲུབ་བཞིན་འདུག 9 དེ་ནས་བདག་ཅག་གིས་རྒན་པོ་རྣམས་ལ། སུ་ཞིག་གིས་ཁྱོད་ཅག་ལ་མཆོད་ཁང་འདི་ཡང་བསྐྱར་བཞེང་བར་བཀའ་བསྩལ་ལམ་ཞེས་དྲིས་པ་དང་། 10 དེ་དག་གི་འགོ་དཔོན་སུ་ཡིན་པའི་འཕྲིན་ཁྱེད་ལ་འབུལ་བའི་ཕྱིར་སོ་སོའི་མིང་ཡང་དྲིས་པ་ཡིན། 11 ཁོ་ཚོས་ངེད་རྣམས་ཀྱི་ལན་དུ། ངེད་ཅག་ནི་གནམ་ས་གཉིས་ཀྱི་དཀོན་མཆོག་གི་ཞབས་ཕྱི་ཡིན་ཏེ། ལོ་མང་པོའི་སྔོན་དུ་ཡེས་ར་ཨེལ་གྱི་རྒྱལ་པོ་ཆེན་པོ་ཞིག་གིས་བཞེངས་པའི་མཆོད་ཁང་འདི་ཡང་བསྐྱར་བཞེང་བཞིན་ཡོད། 12 འོན་ཀྱང་ངེད་རྣམས་ཀྱི་ཕ་མེས་རྣམས་ཀྱིས་ནམ་མཁའི་དཀོན་མཆོག་ཐུགས་ཁྲོས་པར་བྱས་པས། ཁོང་གིས་དེ་རྣམས་ཀལ་དི་པ་ཡིན་པའི་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་ལག་ཏུ་སྤྲད་དེ། མཆོད་ཁང་བཤིགས་ནས་མི་རྣམས་པཱ་པེལ་ལོན་དུ་བཙན་ཁྲིད་བྱས། 13 ཡིན་ཡང་པཱ་པེལ་ལོན་གྱི་རྒྱལ་པོ་ཀོ་རེས་ཀྱིས་རྒྱལ་སྲིད་བསྐྱངས་པའི་ལོ་དང་པོར། རྒྱལ་པོས་དཀོན་མཆོག་གི་མཆོད་ཁང་བཞེང་བར་བཀའ་གནང་ངོ་། ། 14 དཀོན་མཆོག་གི་མཆོད་ཁང་གི་གསེར་དངུལ་གྱི་སྣོད་ཆས་ཏེ། ནེ་བོ་ཀད་ནེ་ཙར་གྱིས་ཡེ་རུ་སཱ་ལེམ་གྱི་མཆོད་ཁང་ནས་ཕྲོགས་ཏེ། པཱ་པེལ་ལོན་གྱི་ལྷ་ཁང་དུ་ཁྱེར་བ་དག་ཀྱང་རྒྱལ་པོ་ཀོ་རེས་ཀྱིས་པཱ་པེལ་ལོན་གྱི་ལྷ་ཁང་ནས་ཕྱིར་བླངས་ཤིང་། ཁོ་རང་ཉིད་ཀྱིས་འགོ་དཔོན་དུ་བསྐོས་པའི་ཤེ་སཱ་པ་ཙར་བྱ་བའི་ལག་ཏུ་སྤྲད་དེ། 15 ཁོ་ལ་སྣོད་ཆས་འདི་དག་ཡེ་རུ་སཱ་ལེམ་གྱི་མཆོད་ཁང་དུ་ཁྱེར་ནས་དཀོན་མཆོག་གི་མཆོད་ཁང་དེ་སྔར་གནས་སུ་བཞེང་བར་གྱིས་ཞེས་བཀའ་བསྩལ། 16 དེ་ནས་ཤེ་སཱ་པ་ཙར་ཕྱིར་འོངས་ནས། ཡེ་རུ་སཱ་ལེམ་གྱི་དཀོན་མཆོག་གི་མཆོད་ཁང་གི་རྨང་གཞི་བཏིངས་པ་དང་། དུས་དེ་ནས་བཟུང་ད་ལྟའི་བར་དུ་བཞེང་བཞིན་ཡོད་ཀྱང་ད་དུང་མ་འགྲུབ་བོ་ཞེས་སྨྲས་བྱུང་ངོ་། ། 17 གལ་ཏེ་རྒྱལ་པོ་ཐུགས་མོས་ན། པཱ་པེལ་ལོན་དུ་ཡོད་པའི་རྒྱལ་པོའི་ཡིག་ཚང་ཁང་དུ་རྩད་གཅོད་མཛད་ནས། རྒྱལ་པོ་ཀོ་རེས་ཀྱིས་ཡེ་རུ་སཱ་ལེམ་དུ་དཀོན་མཆོག་གི་མཆོད་ཁང་ཡང་བསྐྱར་བཞེང་བའི་ཕྱིར་བཀའ་བསྩལ་བའི་གོང་མའི་བཀའ་ཡིག་ཡོད་མེད་ལ་གཟིགས་རོགས། ཡང་རྒྱལ་པོ་ལགས་ཀྱིས་བདག་ཅག་ལ་བྱ་གཞག་འདིའི་ཐད་ཀྱི་དགོངས་པ་སྟོན་པར་མཛོད་ཅེས་པའོ། །

ལེའུ་དྲུག་པ།

རྒྱལ་པོ་ཀོ་རེས་ཀྱི་བཀའ་ཡིག་བཙལ་ནས་རྙེད་པ།

1 དེར་རྒྱལ་པོ་དར་ཡཱ་ཡིས་པཱ་པེལ་ལོན་གྱི་ཡིག་ཚང་ཁང་དུ་རྩད་གཅོད་བྱེད་པའི་བཀའ་གནང་བས། 2 མ་དཱི་ཡ་ཡུལ་གྱི་ཨག་མེ་ཐའི་མཁར་ནང་དུ་ཤོག་དྲིལ་ཞིག་རྙེད་ཅིང་། དེའི་ནང་དུ་འདི་ལྟར་བྲིས་ཡོད་དེ། 3 རྒྱལ་པོ་ཀོ་རེས་ཀྱིས་རྒྱལ་སྲིད་བསྐྱངས་པའི་ལོ་དང་པོར། རྒྱལ་པོས་ཡེ་རུ་སཱ་ལེམ་གྱི་དཀོན་མཆོག་གི་མཆོད་ཁང་སྐོར་ལ་འདི་སྐད་ཅེས་བཀའ་གནང་སྟེ། མཆོད་ཁང་དེ་ཡང་བསྐྱར་བཞེངས་ནས་མཆོད་པ་འབུལ་བའི་གནས་སུ་གྱིས་ཤིག མཆོད་ཁང་གི་རྨང་གཞི་འདིང་དགོས། མཐོ་ཚད་ལ་དཔུང་ཚད་དྲུག་ཅུ་དང་། ཞེང་ལ་དཔུང་ཚད་དྲུག་ཅུ་ཡོད་པ་ཞིག་དགོས། 4 རྡོ་ཕ་བོང་ཆེན་པོའི་བང་རིམ་གསུམ་དང་། གདུང་མ་བང་རིམ་གཅིག་ཡོད་དགོས། དེའི་འགྲོ་སོང་ནི་རྒྱལ་པོའི་བང་མཛོད་ནས་འབུལ་བར་འགྱུར། 5 ཡང་ནེ་བོ་ཀད་ནེ་ཙར་གྱིས་ཡེ་རུ་སཱ་ལེམ་དུ་དཀོན་མཆོག་གི་མཆོད་ཁང་ནས་གསེར་དང་དངུལ་གྱི་སྣོད་ཆས་རྣམས་ཕྲོགས་ཏེ་པཱ་པེལ་ལོན་དུ་ཁྱེར་བ་དེ་དག་ཕྱིར་སྤྲད་དེ། ཡེ་རུ་སཱ་ལེམ་གྱི་མཆོད་ཁང་དུ་ཁྱེར་ནས་སྔར་གནས་སུ་ཞོག་ཅིག་ཅེས་པའོ། །

རྒྱལ་པོ་དར་ཡཱས་མཆོད་ཁང་ཡང་བསྐྱར་བཞེང་དགོས་པའི་བཀའ་ཕབ་པ།

6 དེ་ནས་རྒྱལ་པོ་དར་ཡཱས་འདི་ལྟར། ཀྱེ། གཙང་པོའི་ནུབ་ཕྱོགས་སུ་སྡོད་པའི་སྤྱི་དཔོན་ཐད་ན་ཨི་དང་། ཧྲི་ཐིར་པོ་ཟི་ནཱ་ཨི་དང་། ཁྱོད་ཚོའི་གཙང་པོའི་ནུབ་ཕྱོགས་སུ་སྡོད་པའི་གྲོས་མི་རྣམས་དང་བཅས་པའི་འོ་ཟི་ག་པ་ཁྱོད་རྣམས་ཡུལ་དེར་རྒྱང་བཀྱེད་ཅིག 7 ཁྱོད་ཚོས་དཀོན་མཆོག་གི་མཆོད་ཁང་བཞེང་བར་བཀག་འགོག་མ་བྱེད་ཅིག ཡ་ཧུ་དཱ་པའི་འགོ་དཔོན་དང་རྒན་པོ་རྣམས་ལ་སྔར་གནས་སུ་མཆོད་ཁང་ཡང་བསྐྱར་བཞེང་དུ་ཆུག 8 ད་ལྟ་བདག་གིས་ཡང་བསྐྱར་བཀའ་ཞིག་འབེབ་པར་བྱ་སྟེ། ཁྱོད་ཚོས་དཀོན་མཆོག་གི་མཆོད་ཁང་བཞེང་བའི་ཡ་ཧུ་དཱ་པའི་རྒན་པོ་རྣམས་ལ་རོགས་བྱས་ཏེ། ཁོ་ཚོའི་འགྲོ་སོང་རྒྱལ་པོའི་བང་མཛོད་ནས་གཙང་པོའི་ཕ་རོལ་གྱི་དཔྱ་ཁྲལ་ལས་གཏོང་དགོས། དེ་ལྟར་མ་བསྒྲུབས་ན་ལས་མཚམས་ཆད་ངེས་ཡིན། 9 ཁོ་ཚོས་ནམ་མཁའི་དཀོན་མཆོག་ལ་སྦྱིན་སྲེག་གི་མཆོད་པར་འབུལ་བའི་གླང་ཐུག་དང་། ལུག་ཐུག ལུ་གུ། གྲོ། ཚྭ། རྒུན་ཆང་། སྣུམ་བཅས་ཐམས་ཅད་ཡེ་རུ་སཱ་ལེམ་གྱི་མཆོད་དཔོན་གྱིས་སྨྲས་པ་བཞིན་དུ་མ་ཆག་པར་ཉིན་རེ་བཞིན་སྤྲད་ནས། 10 དེ་དག་གིས་ནམ་མཁའི་དཀོན་མཆོག་ལ་དྲི་ཞིམ་གྱི་མཆོད་པ་འབུལ་བ་དང་། རྒྱལ་པོ་དང་ཁོང་གི་བུ་རྒྱུད་རྣམས་བདེ་ཞིང་སྐྱིད་པའི་ཕྱིར་སྨོན་ལམ་འདེབས་སུ་ཆུག 11 ཡང་བདག་གིས་བཀའ་ཞིག་འབེབ་པར་བྱ་སྟེ། སུ་ཞིག་གིས་བཀའ་འདི་བསྒྱུར་ན། མི་དེའི་ཁང་པ་ནས་གདུང་མ་ཞིག་བླངས་ཏེ་ཁོ་རང་དེའི་སྟེང་དུ་བཀལ་ནས་དཔྱང་དགོས་ལ། ཁོའི་ཁང་པ་ཡང་ཐལ་དུ་བརླག་པར་འགྱུར། 12 རྒྱལ་པོ་དང་ཡང་ན་འབངས་མི་སུ་ཞིག་གིས་བདག་གི་བཀའ་འདི་བསྒྱུར་ནས་ཡེ་རུ་སཱ་ལེམ་གྱི་དཀོན་མཆོག་གི་མཆོད་ཁང་འདི་བཤིག་ན། ཉིད་ཀྱི་མཚན་དེ་རུ་གནས་པར་མཛད་པའི་དཀོན་མཆོག་གིས་དེ་དག་འཇོམས་པར་མཛོད་ཅིག འདི་ནི་ང་དར་ཡཱའི་བཀའ་ཡིན་ཏེ། ཁྱོད་ཚོས་བརྩོན་འགྲུས་ཀྱིས་མྱུར་དུ་སྒྲུབས་ཤིག་ཅེས་བཀའ་བསྒོས་སོ། །

མཆོད་ཁང་གྲུབ་པའི་མཛད་སྒོ།

13 དེ་ནས་གཙང་པོའི་ཕ་རོལ་གྱི་སྤྱི་དཔོན་ཐད་ན་ཨི་དང་། ཧྲི་ཐིར་པོ་ཟི་ནཱ་ཨི་དང་། དེ་དག་གི་གྲོས་མི་རྣམས་ཀྱིས་རྒྱལ་པོ་དར་ཡཱའི་བཀའ་གནང་བ་བཞིན་མྱུར་དུ་བསྒྲུབས། 14 ཡང་ཡ་ཧུ་དཱ་པའི་རྒན་པོ་རྣམས་ཀྱིས་ལུང་སྟོན་པ་ཧག་གཱ་ཨི་དང་། ཨིད་དོའི་ཚ་བོ་སྟེ་ཟཱ་ཀར་ཡའི་ལུང་བསྟན་གྱི་སྒོ་ནས་མྱུར་དུ་བསྐྱར་བཞེངས་ཀྱི་ལས་ཀ་བསྒྲུབས། ཁོ་ཚོས་ཡེས་ར་ཨེལ་གྱི་དཀོན་མཆོག་གི་བཀའ་དང་། ཏ་ཟིག་གི་རྒྱལ་པོ་ཀོ་རེས་དང་། དར་ཡཱ་དང་། ཨར་ཐག་ཤཱ་ཐི་བཅས་ཀྱི་བཀའ་ལྟར་བསྐྱར་བཞེངས་ཀྱི་ལས་ཀ་འགྲུབ་པར་བྱས། 15 རྒྱལ་པོ་དར་ཡཱས་རྒྱལ་སྲིད་བསྐྱངས་པའི་ལོ་དྲུག་པའི་ཨ་དར་ཟླ་བའི་ཚེས་གསུམ་ཉིན་མཆོད་ཁང་བཞེངས་ནས་གྲུབ་བོ། ། 16 དེ་ནས་ཡེས་ར་ཨེལ་པའི་མཆོད་དཔོན་དང་ལེ་ཝི་པ། བཙོན་ལས་ཐར་ཏེ་ཕྱིར་ལོག་པའི་མི་རྣམས་ཀྱིས་དགའ་དགའ་སྤྲོ་སྤྲོའི་ངང་དཀོན་མཆོག་གི་མཆོད་ཁང་བསྔོ་བའི་མཛད་སྒོར་རོལ། 17 ཁོ་ཚོས་དཀོན་མཆོག་གི་མཆོད་ཁང་གི་མཛད་སྒོར་རྟེན་འབྲེལ་ཞུ་བའི་སྐབས་སུ། གླང་བརྒྱ་དང་། ལུག་ཐུག་ཉིས་བརྒྱ། ལུ་གུ་བཞི་བརྒྱ་བཅས་དང་། ཡང་ཡེས་ར་ཨེལ་ཚོ་ཁག་བཅུ་གཉིས་ཀྱི་གྲངས་ཀ་ལྟར་ཚང་མས་སྡིག་བཤགས་ཀྱི་མཆོད་པའི་ཕྱིར་ར་ཕོ་བཅུ་གཉིས་ཕུལ། 18 ཡང་མོ་ཤེའི་མདོ་ནང་བཀོད་པ་བཞིན་དུ། མཆོད་དཔོན་དང་ལེ་ཝི་པ་རྣམས་ལ་དུས་བཅད་བཞིན་དུ་ཡེ་རུ་སཱ་ལེམ་ནས་དཀོན་མཆོག་གི་ཞབས་ཏོག་སྒྲུབ་ཏུ་བཅུག་གོ །

པེ་སག་དུས་ཆེན་བསྲུངས་པ།

19 དེ་ནས་བཙོན་ལས་ཐར་བའི་མི་རྣམས་ཀྱིས་ཟླ་དང་པོའི་ཚེས་བཅུ་བཞི་ཉིན་པེ་སག་དུས་ཆེན་བསྲུངས་ཏེ། 20 མཆོད་དཔོན་དང་ལེ་ཝི་པ་རྣམས་ཀྱིས་ལྷན་ཅིག་ཏུ་རང་ཉིད་གཙང་མར་བཟོས་ནས་ཐམས་ཅད་དག་པར་གྱུར། དེ་ནས་ལེ་ཝི་པ་རྣམས་ཀྱིས་བཙོན་ལས་ཐར་བའི་མི་རྣམས་དང་། ཁོ་ཚོའི་སྤུན་མཆོད་དཔོན་རྣམས་དང་རང་ཉིད་ཀྱི་ཕྱིར་པེ་སག་དུས་ཆེན་གྱི་ལུ་གུ་བཤས་པ་དང་། 21 བཙོན་ལས་ཐར་བའི་ཡེས་ར་ཨེལ་པ་རྣམས་དང་། ཡུལ་དེའི་ཕྱི་རོལ་པའི་མི་གཙང་བ་དང་བྲལ་ཞིང་ཡེས་ར་ཨེལ་གྱི་དཀོན་མཆོག་ཡ་ཝཱེ་འཚོལ་འདོད་པ་ཐམས་ཅད་ཀྱིས་ལྷན་ཅིག་ཏུ་ལུ་གུའི་ཤ་ཟོས་ཤིང་། 22 ཉིན་བདུན་གྱི་རིང་ལ་སྐྱུར་མེད་བག་ལེབ་ཀྱི་དུས་ཆེན་ལ་དགའ་དགའ་སྤྲོ་སྤྲོའི་ངང་རོལ། གང་ལ་ཞེ་ན། དཀོན་མཆོག་ཡ་ཝཱེས་ཁོ་ཚོར་སྤྲོ་སྐྱིད་དང་ལྡན་པར་མཛད་ཅིང་། ཡེས་ར་ཨེལ་གྱི་དཀོན་མཆོག་གི་མཆོད་ཁང་བཞེང་བར་རོགས་བྱེད་པའི་ཕྱིར། ཡ་ཝཱེས་ཨ་སུར་རྒྱལ་པོའི་སེམས་ཁོ་ཚོའི་ཕྱོགས་སུ་བསྒྱུར་བའོ། །

ལེའུ་བདུན་པ།

ཨེས་སི་རཱ་ཕྱིར་ཡེ་རུ་སཱ་ལེམ་དུ་ལོག་པ།

1 ཡང་དོན་དེ་དག་གི་རྗེས་སུ། ཏ་ཟིག་གི་རྒྱལ་པོ་ཨར་ཐག་ཤཱ་ཐི་ཡིས་རྒྱལ་སྲིད་འཛིན་པའི་དུས་སུ། ཨེས་སི་རཱ་བྱ་བ་ཞིག་ཡོད་དེ། ཨེས་སི་རཱ་ནི་སེ་ར་ཡཱའི་བུ་ཡིན། སེ་ར་ཡཱ་ནི་ཨ་ཟར་ཡཱ་ཡི་བུ་ཡིན། ཨ་ཟར་ཡཱ་ནི་ཧིལ་ཀི་ཡཱའི་བུ་ཡིན། 2 ཧིལ་ཀི་ཡཱ་ནི་ཤལ་ལུམ་གྱི་བུ་ཡིན། ཤལ་ལུམ་ནི་ཟཱ་ཏོག་གི་བུ་ཡིན། ཟཱ་ཏོག་ནི་ཨ་ཧི་ཏུབ་ཀྱི་བུ་ཡིན། 3 ཨ་ཧི་ཏུབ་ནི་ཨ་མར་ཡཱའི་བུ་ཡིན། ཨ་མར་ཡཱ་ནི་ཨ་ཟར་ཡཱའི་བུ་ཡིན། ཨ་ཟར་ཡཱ་ནི་མེ་ར་ཡོད་ཀྱི་བུ་ཡིན། 4 མེ་ར་ཡོད་ནི་ཟེ་རཱ་ཡཱའི་བུ་ཡིན། ཟེ་རཱ་ཡཱ་ནི་ཨུ་ཟིའི་བུ་ཡིན། ཨུ་ཟི་ནི་པུག་ཀིའི་བུ་ཡིན། 5 པུག་ཀི་ནི་ཨ་བི་ཤུ་ཨའི་བུ་ཡིན། ཨ་བི་ཤུ་ཨ་ནི་ཕི་ནེ་ཧེའི་བུ་ཡིན། ཕི་ནེ་ཧེ་ནི་ཨེ་ལི་ཨ་ཟར་གྱི་བུ་ཡིན། ཨེ་ལི་ཨ་ཟར་ནི་མཆོད་དཔོན་ཆེན་པོ་ཨ་རོན་གྱི་བུ་ཡིན། 6 ཨེས་སི་རཱ་འདི་ནི་པཱ་པེལ་ལོན་ནས་ཡར་ཕྱིན་ཏེ། ཁོ་ནི་དྲུང་ཡིག་ཅིག་ཡིན་པ་དང་། ཡེས་ར་ཨེལ་གྱི་དཀོན་མཆོག་ཡ་ཝཱེས་མོ་ཤེ་ལ་གནང་བའི་བཀའ་ཁྲིམས་ལ་ཤིན་ཏུ་མཁས་པ་ཡིན་ལ། ཁོའི་དཀོན་མཆོག་ཡ་ཝཱེས་ཁོ་ལ་རོགས་རམ་མཛད་པས། རྒྱལ་པོས་ཁོས་ཞུ་བ་ལྟར་གནང་ངོ་། ། 7 ཡང་རྒྱལ་པོ་ཨར་ཐག་ཤཱ་ཐི་ཡིས་རྒྱལ་སྲིད་འཛིན་པའི་ལོ་བདུན་པར། ཡེས་ར་ཨེལ་གྱི་མི་འགའ་ཞིག་དང་། མཆོད་དཔོན་འགའ་ཞིག་དང་། ལེ་ཝི་པ། མཆོད་ཁང་གི་མགུར་ལེན་མཁན། སྒོ་སྲུང་། མཆོད་གཡོག་འགའ་ཞིག་བཅས་ཡར་ཡེ་རུ་སཱ་ལེམ་དུ་སོང་། 8 ཡང་རྒྱལ་པོ་དེའི་ལོ་བདུན་པའི་ཟླ་ལྔ་བའི་ནང་དུ་ཨེས་སི་རཱ་ཁོང་ཉིད་ཡེ་རུ་སཱ་ལེམ་དུ་ཕྱིན། 9 ཁོ་ནི་ཟླ་དང་པོའི་ཚེས་གཅིག་ཉིན་པཱ་པེལ་ལོན་ནས་ལམ་དུ་ཆས་ཤིང་། ཁོའི་དཀོན་མཆོག་གིས་རོགས་རམ་མཛད་པས། ཟླ་ལྔ་བའི་ཚེས་གཅིག་ཉིན་ཡེ་རུ་སཱ་ལེམ་དུ་སླེབས། 10 ཡང་ཨེས་སི་རཱ་ཡིས་བློ་སེམས་རྩེ་གཅིག་གིས་དཀོན་མཆོག་ཡ་ཝཱེའི་བཀའ་ཁྲིམས་སྦྱངས་ནས་དེ་བཞིན་བརྩིས་པ་དང་། བཀའ་རྒྱ་དང་སྒྲིག་སྲོལ་དག་གིས་ཡེས་ར་ཨེལ་གྱི་འབངས་མི་ལ་མཛུབ་སྟོན་གནང་ངོ་། །

རྒྱལ་པོ་ཨར་ཐག་ཤཱ་ཐི་ཡིས་ཨེས་སི་རཱ་ལ་བཀའ་བསྩལ་པ།

11 དཀོན་མཆོག་ཡ་ཝཱེའི་བཀའ་ཁྲིམས་དང་ཡེས་ར་ཨེལ་ལ་གནང་བའི་བཀའ་རྒྱ་རྣམས་སྦྱོང་མཁན་གྱི་མཆོད་དཔོན་དང་དྲུང་ཡིག་ཨེས་སི་རཱ་བྱ་བ་ལ་རྒྱལ་པོ་ཨར་ཐག་ཤཱ་ཐི་ཡིས་གནང་བའི་བཀའ་ཡིག་གི་ངོ་བཤུས་ནི་འདི་ལྟ་སྟེ། 12 རྒྱལ་པོ་རྣམས་ཀྱི་རྒྱལ་པོ་ཨར་ཐག་ཤཱ་ཐི་ཡིས། ནམ་མཁའི་དཀོན་མཆོག་གི་བཀའ་ཁྲིམས་བྱང་དུ་ཆུབ་པའི་དཔེ་ཆ་པ་མཆོད་དཔོན་ཨེས་སི་རཱ་ལ་གོང་མའི་བཀའ་ཡིག་སྤྲིངས་དོན་འདི་ལྟ་སྟེ། 13 ངའི་རྒྱལ་ཁམས་སུ་ཡོད་པའི་ཡེས་ར་ཨེལ་པ་རྣམས་ལས། ཡར་ཡེ་རུ་སཱ་ལེམ་དུ་འགྲོ་འདོད་པའི་མཆོད་དཔོན་དང་ལེ་ཝི་པ་ཐམས་ཅད་ཁྱོད་དང་མཉམ་དུ་སོང་ཆོག 14 ཁྱོད་ནི་རྒྱལ་པོ་དང་གྲོས་མི་བདུན་པོས་མངགས་པ་ཡིན་པས། ཁྱོད་ཀྱི་ལག་ཏུ་ཡོད་པའི་དཀོན་མཆོག་གི་བཀའ་ཁྲིམས་ལྟར་ཡ་ཧུ་དཱ་དང་ཡེ་རུ་སཱ་ལེམ་གྱི་གནས་ཚུལ་ལ་རྩད་ཆོད་ཅིག 15 རྒྱལ་པོ་དང་གྲོས་མི་རྣམས་ཀྱིས་ཡེ་རུ་སཱ་ལེམ་དུ་བཞུགས་པའི་དཀོན་མཆོག་ལ་དགའ་མགུ་ངང་ཕུལ་བའི་གསེར་དངུལ་ཡང་ཁྱོད་ཀྱིས་འཁྱེར་དགོས། 16 དེར་མ་ཟད། ཁྱོད་ཀྱིས་པཱ་པེལ་ལོན་གྱི་ཡུལ་ཐམས་ཅད་ནས་བསྡུས་པའི་གསེར་དངུལ་དང་། འབངས་མི་དང་མཆོད་དཔོན་རྣམས་ཀྱིས་ཡིད་མོས་ངང་ཡེ་རུ་སཱ་ལེམ་གྱི་དཀོན་མཆོག་གི་མཆོད་ཁང་དུ་ཕུལ་བའི་ལེགས་སྐྱེས་དག་ཀྱང་འཁྱེར་དགོས། 17 ཁྱོད་ཀྱིས་དངུལ་འདི་ལས་གཟབ་ནན་གྱིས་གླང་དང་ལུག་ཐུག་དང་ལུ་གུ་དང་། འབྲུ་རིགས་ཀྱི་མཆོད་པ་དང་སྐྱེམས་མཆོད་ཉོས་ནས། ཡེ་རུ་སཱ་ལེམ་དུ་ཡོད་པའི་ཁྱོད་ཚོའི་དཀོན་མཆོག་གི་མཆོད་ཁང་གི་མཆོད་ཁྲིའི་སྟེང་ནས་མཆོད་ཅིག 18 ཡང་གསེར་དངུལ་ལྷག་མ་དེ་དག་ནི། ཁྱོད་ཚོའི་དཀོན་མཆོག་གི་དགོངས་པ་བཞིན་དུ། ཁྱོད་དང་ཁྱོད་ཀྱི་སྤུན་རྣམས་ཀྱིས་གང་ལེགས་པར་བསམས་ན་དེ་བཞིན་གྱིས་ཤིག 19 ཡང་ཁྱོད་ལ་བཅོལ་བའི་དཀོན་མཆོག་གི་མཆོད་ཁང་དུ་ཞབས་ཕྱི་སྒྲུབ་བྱེད་ཀྱི་སྣོད་ཆས་རྣམས་ནི་ཡེ་རུ་སཱ་ལེམ་གྱི་དཀོན་མཆོག་ལ་ཕུལ་ཞིག 20 དེ་མིན་ཁྱོད་ཀྱི་དཀོན་མཆོག་གི་མཆོད་ཁང་དུ་ཅི་ཞིག་མཁོ་ན། འགྲོ་གྲོན་ཚང་མ་རྒྱལ་པོའི་བང་མཛོད་ནས་ལོངས་ཤིག 21 རྒྱལ་པོ་ཨར་ཐག་ཤཱ་ཐི་བདག་གིས་གཙང་པོའི་ཕ་རོལ་གྱི་ཕྱག་མཛོད་ཐམས་ཅད་ལ་བཀའ་འདི་གནང་བ་ཡིན། ནམ་མཁའི་དཀོན་མཆོག་གི་བཀའ་ཁྲིམས་ལ་མཁས་པའི་དཔེ་ཆ་པ་མཆོད་དཔོན་ཨེས་སི་རཱ་ལ་ཁྱོད་ཅག་ལས་ཅི་དགོས་ན་མྱུར་དུ་སྒྲུབས་ཤིག 22 དངུལ་གྱི་རྡོ་ཚད་བརྒྱ་དང་། གྲོ་ཁལ་བརྒྱ། རྒུན་ཆང་ཆུ་བེན་བརྒྱ། སྐྱུ་རུའི་ཚི་སྣུམ་ཆུ་བེན་བརྒྱ། ཚྭ་འདོད་པ་བཞིན་དུ་འབུལ་དགོས། 23 ནམ་མཁར་བཞུགས་པའི་དཀོན་མཆོག་གིས་བཀའ་གང་ཞིག་གནང་བ་དེ། ནམ་མཁའི་དཀོན་མཆོག་གི་མཆོད་ཁང་གི་ཕྱིར་བརྩོན་པར་གྱིས། གང་ལ་ཞེ་ན། རྒྱལ་པོ་དང་དེའི་སྲས་ཀྱི་རྒྱལ་ཁམས་ལ་ཐུགས་ཁྲོ་བར་མི་འགྱུར་རོ། ། 24 ཁྱོད་རྣམས་ཀྱིས་ཤེས་དགོས་པ་ཞིག་ནི། མཆོད་དཔོན་དང་། ལེ་ཝི་པ། མགུར་ལེན་མཁན། སྒོ་སྲུང། མཆོད་གཡོག་རྣམས་དང་། དཀོན་མཆོག་གི་མཆོད་ཁང་འདིའི་གཉེར་པ་རྣམས་ལས་དཔྱ་ཁྲལ་དང་འབུལ་མཚན། འབྲུ་ཁྲལ་བཅས་བླང་མི་ཆོག 25 ཀྱེ་ཨེས་སི་རཱ་ཁྱོད་རང་ལ་མཚོན་ན། ཁྱོད་ཀྱི་དཀོན་མཆོག་གིས་གནང་བའི་ཤེས་རབ་བཞིན་དུ་ཁྲིམས་དཔོན་དང་འགོ་དཔོན་བསྐོས་ནས། གཙང་པོའི་ཕ་རོལ་ཏུ་གནས་པའི་འབངས་མི་དཀོན་མཆོག་གི་བཀའ་ཁྲིམས་ཤེས་པ་རྣམས་ལ་དབང་བསྒྱུར་དགོས་ལ། ཁྱོད་ཀྱིས་དཀོན་མཆོག་གི་བཀའ་ཁྲིམས་མི་ཤེས་པ་རྣམས་ལ་སློབས་ཤིག 26 གལ་ཏེ། མི་སུ་ཞིག་གིས་ཁྱོད་ཀྱི་དཀོན་མཆོག་གི་བཀའ་ཁྲིམས་དང་རྒྱལ་པོའི་བཀའ་མི་བསྲུང་ན། དེ་ལ་སྲོག་ཆད་གཅོད་པའམ་རྒྱང་ཕུད་དུ་གཏོང་བའམ། རྒྱུ་ནོར་ལེན་པའམ་བཙོན་དུ་འཇུག་པའི་ཁྲིམས་སོགས་གཟབ་ནན་གྱིས་ཆོད་ཅིག་ཅེས་བྲིས་སོ། །

ཨེས་སི་རཱ་ཡིས་དཀོན་མཆོག་ཡ་ཝཱེ་ལ་བསྟོད་པ་ཕུལ་བ།

27 ཨེས་སི་རཱ་ན་རེ། ངེད་ཀྱི་མེས་པོ་རྣམས་ཀྱི་དཀོན་མཆོག་ཡ་ཝཱེ་ནི་བསྟོད་འོས་པ་ཡིན། གང་ལ་ཞེ་ན། ཡེ་རུ་སཱ་ལེམ་གྱི་ཡ་ཝཱེའི་མཆོད་ཁང་ལ་གཟི་བརྗིད་འབུལ་བའི་བསམ་པ་འདི་རྒྱལ་པོའི་སེམས་སུ་གནང་བ་དང་། 28 ཡང་ཁོང་གིས་རྒྱལ་པོ་དང་། དེའི་གྲོས་མི་དང་། རྒྱལ་པོའི་འགོ་དཔོན་ནུས་པ་ཅན་ཐམས་ཅད་ཀྱི་མདུན་ནས་བདག་ཐུགས་རྗེས་བསྐྱངས་པའི་ཕྱིར་རོ། །བདག་གི་དཀོན་མཆོག་ཡ་ཝཱེས་ང་ལ་རོགས་རམ་མཛད་པས། བདག་ལ་སྤོབས་པ་འཛོམས་ཏེ། ཡེས་ར་ཨེལ་གྱི་འགོ་དཔོན་ཁ་ཤས་ང་དང་མཉམ་དུ་འགྲོ་བའི་ཕྱིར་བསྡུས་པ་ཡིན་ཞེས་པའོ། །

ལེའུ་བརྒྱད་པ།

ཨེས་སི་རཱ་དང་མཉམ་དུ་ཕྱིར་ལོག་པའི་མི།

1 རྒྱལ་པོ་ཨར་ཐག་ཤཱ་ཐིའི་དུས་སུ་པཱ་པེལ་ལོན་ནས་ང་དང་མཉམ་དུ་འོངས་པ་རྣམས་ཀྱི་ཚོ་དཔོན་དག་དང་ཁོ་ཚོའི་གདུང་རྒྱུད་ཀྱི་ཐོ་ནི། 2 ཕི་ནེ་ཧེ་ཡི་བུ་རྒྱུད་ནས་གེར་ཤོམ་དང་། ཨི་ཐ་མཱར་གྱི་བུ་རྒྱུད་ནས་དཱ་ནེ་ཨེལ་དང་། དཱ་བིད་ཀྱི་བུ་རྒྱུད་ནས་ཧད་ཏུས་དང་། 3 ཤེ་ཀན་ཡཱའི་བུ་རྒྱུད་དེ་ཕཱར་ཨོ་སིའི་བུ་རྒྱུད་ནས་ཟཱ་ཀར་ཡ་དང་། དེ་དང་མཉམ་དུ་ཁྱིམ་རྒྱུད་ཀྱི་ཐོ་ལྟར་སྐྱེས་པ་བརྒྱ་དང་ལྔ་བཅུ་ཡོད། 4 ཕཱ་ཧད་མོ་ཨབ་ཀྱི་བུ་རྒྱུད་ནས་ཟེ་རཱ་ཡཱའི་བུ་ཨེ་ལི་ཧོ་ནེ་ཨི་དང་མཉམ་དུ་སྐྱེས་པ་ཉིས་བརྒྱ་ཡོད། 5 ཤེ་ཀན་ཡཱའི་བུ་རྒྱུད་ནས་ཡེ་ཧ་ཟི་ཨེལ་གྱི་བུ་དང་མཉམ་དུ་སྐྱེས་པ་སུམ་བརྒྱ་ཡོད། 6 ཨ་དིན་གྱི་བུ་རྒྱུད་ནས་ཡོ་ནཱ་ཐན་གྱི་བུ་ཨེ་བད་དང་། དེ་དང་མཉམ་དུ་སྐྱེས་པ་ལྔ་བཅུ་ཡོད། 7 ཨེ་ལཱམ་གྱི་བུ་རྒྱུད་ནས་ཨ་ཐལ་ཡཱའི་བུ་ཡེ་ཤ་ཡཱ་དང་། དེ་དང་མཉམ་དུ་སྐྱེས་པ་བདུན་ཅུ་ཡོད། 8 ཤེ་ཕད་ཡཱའི་བུ་རྒྱུད་ནས་མེའ་ཀཱ་ཨེལ་གྱི་བུ་ཟེ་བད་ཡཱ་དང་། དེ་དང་མཉམ་དུ་སྐྱེས་པ་བརྒྱད་ཅུ་ཡོད། 9 ཡོ་ཨབ་ཀྱི་བུ་རྒྱུད་ནས་ཡེ་ཧི་ཨེལ་གྱི་བུ་ཨོ་བད་ཡཱ་དང་། དེ་དང་མཉམ་དུ་སྐྱེས་པ་ཉིས་བརྒྱ་དང་བཅོ་བརྒྱད་ཡོད། 10 ཤེ་ལོ་མིད་ཀྱི་བུ་རྒྱུད་ནས་ཡོ་སེབ་ཡཱའི་བུ་དང་། དེ་དང་མཉམ་དུ་སྐྱེས་པ་བརྒྱ་དང་དྲུག་ཅུ་ཡོད། 11 པེ་བཱ་ཨིའི་བུ་རྒྱུད་ནས་པེ་བཱ་ཨིའི་བུ་ཟཱ་ཀར་ཡ་དང་། དེ་དང་མཉམ་དུ་སྐྱེས་པ་ཉེར་བརྒྱད་ཡོད། 12 ཨས་གད་ཀྱི་བུ་རྒྱུད་ནས་ཧག་ག་ཏན་གྱི་བུ་ཡོ་ཧ་ནན་དང་། དེ་དང་མཉམ་དུ་སྐྱེས་པ་བརྒྱ་དང་བཅུ་ཡོད། 13 ཨ་དོ་ནི་ཀམ་གྱི་བུ་རྒྱུད་ནི་མཐའ་མ་རྣམས་ཡིན་ཏེ་ཨེ་ལི་ཕེ་ལེད་དང་། ཡེ་ཧི་ཨེལ་དང་། ཤེ་མ་ཡཱ་གསུམ་དང་མཉམ་དུ་སྐྱེས་པ་དྲུག་ཅུ་ཡོད། 14 པིག་ཝ་ཨིའི་བུ་རྒྱུད་ནི་ཨུ་ཐ་ཨི་དང་ཟ་ཀུར་དང་མཉམ་དུ་སྐྱེས་པ་བདུན་ཅུ་ཐམ་པ་ཡོད།

ཨེས་སི་རཱ་ཡིས་ལེ་ཝི་པ་རྣམས་བསྡུས་པ།

15 བདག་གིས་ཨ་ཧ་ཝའི་ཕྱོགས་སུ་འབབ་པའི་ཆུ་བོའི་འགྲམ་དུ་དེ་རྣམས་བསྡུས་ནས་སྒར་བརྒྱབ་སྟེ་དེར་ཉིན་གསུམ་ལ་བསྡད། འབངས་མི་དང་མཆོད་དཔོན་རྣམས་ཀྱི་གྲས་སུ་རྩད་བཅད་ཀྱང་ལེ་ཝི་པ་གཅིག་ཀྱང་མ་རྙེད། 16 དེ་ནས་ངས་ཨེ་ལི་ཨེ་བཟིར་དང་། ཨ་རི་ཨེལ། ཤེ་མ་ཡཱ། ཨེལ་ནཱ་ཐན། ཡ་རིབ། ཨེལ་ནཱ་ཐན། ནཱ་ཐན། ཟཱ་ཀར་ཡ། མཱེ་ཤུལ་ལིམ་སོགས་འགོ་དཔོན་རྣམས་དང་། ཡོ་ཡཱ་རིབ་དང་ཨེལ་ནཱ་ཐན་ཞེས་བྱ་བའི་ཡོན་ཏན་ཅན་གཉིས་བཅས་བསྡུས་ཏེ། 17 ཁོ་ཚོ་ཀ་སིབ་ཡཱ་བྱ་བའི་ས་གནས་ཀྱི་འགོ་དཔོན་ཨིད་དོའི་དྲུང་དུ་མངགས་ནས། དེ་རྣམས་ཀྱིས་ཨིད་དོ་དང་ཁོའི་སྤུན་མཆོད་གཡོག་ཡིན་པ་རྣམས་ལ་ཅི་ལྟར་སྨྲ་དགོས་ལུགས་བསླབས་པ་དང་། ངེད་ཀྱི་དཀོན་མཆོག་གི་མཆོད་ཁང་གི་ཕྱིར་ཞབས་ཕྱི་སྒྲུབ་མཁན་གཏོང་བར་ཞུས་པ་ཡིན། 18 ངེད་ཀྱི་དཀོན་མཆོག་གི་ཐུགས་རྗེའི་རོགས་རམ་ལ་བརྟེན་ནས། དེ་རྣམས་ཀྱིས་ཡེས་ར་ཨེལ་གྱི་བུ་རྒྱུད་དང་ལེ་ཝིའི་བུ་རྒྱུད་དང་། མཱ་ལིའི་བུ་རྒྱུད་ལས་མི་བློ་རིག་ཅན་ཞིག་ཁྲིད་ཡོང་བ་སྟེ། ཤེ་རེབ་ཡཱ་དང་དེའི་བུ་རྣམས་དང་སྤུན་དག་བསྡོམས་པས་མི་བཅོ་བརྒྱད་ཡོད། 19 གཞན་ད་དུང་ཧ་ཤབ་ཡཱ་དང་། དེ་དང་མཉམ་དུ་མཱ་རཱ་རེའེ་ཡི་བུ་རྒྱུད་ལས་ཡེ་ཤ་ཡཱ་དང་། དེའི་སྤུན་དང་དེ་དག་གི་བུ་རྣམས་བསྡོམས་པས་མི་ཉི་ཤུ་ཡོད། 20 དེར་མ་ཟད་སྔར་དཱ་བིད་དང་འགོ་དཔོན་དག་གིས་ལེ་ཝི་པ་རྣམས་ལ་ཞབས་ཕྱི་བསྒྲུབ་པར་བསྐོས་པའི་མཆོད་གཡོག་རྣམས་ལས། མིང་བཀོད་ཡོད་པའི་མི་ཉིས་བརྒྱ་དང་ཉི་ཤུ་བཅས་མངགས་ཡོད་དོ། །

ཨེས་སི་རཱ་ཡིས་སྨྱུང་གནས་བསྲུངས་ཏེ་སྨོན་ལམ་བཏབ་པ།

21 སྐབས་དེར་ངས་ཆུ་བོ་ཨ་ཧ་ཝའི་འགྲམ་དུ་སྨྱུང་གནས་བསྲུང་དགོས་པའི་བཀའ་བསྒྲགས་པ་ཡིན། གང་ལ་ཞེ་ན། ང་ཚོའི་དཀོན་མཆོག་གི་དྲུང་དུ་ཁེངས་སྐྱུང་གི་སེམས་དང་བཅས་ང་ཚོ་དང་ང་ཚོའི་ཕྲུ་གུ་རྣམས་དང་། རང་གི་རྒྱུ་ནོམ་པ་ཐམས་ཅད་ལ་བགྲོད་བདེའི་ལམ་བུ་ཞིག་འབྱུང་བའི་ཕྱིར་གསོལ་བ་བཏབ་པ་ཡིན། 22 ལམ་བར་དུ་དགྲ་ལས་བསྲུང་བའི་ཕྱིར་རྒྱལ་པོ་ལ་རྐང་དམག་དང་སྐྱ་དམག་མངགས་པར་ཞུ་བ་ལ་ངོ་ཚ་བྱུང་། གང་ལ་ཞེ་ན། སྔར་ངེད་རྣམས་ཀྱིས་རྒྱལ་པོར་སྨྲས་པ་ལྟར། སུ་ཞིག་གིས་ང་ཚོའི་དཀོན་མཆོག་བཙལ་ན་དེ་ལ་བྱིན་རླབས་གནང་ངེས་ཡིན་པ་དང་། གལ་ཏེ་སུ་ཞིག་གིས་ཁོང་ལ་རྒྱབ་འགལ་བྱས་ན་ཁོང་ཐུགས་ཁྲོ་བ་དང་དེ་ལ་ཆད་པ་གཅོད་ངེས་སོ་ཞེས་སྨྲས་པའི་ཕྱིར་རོ། ། 23 དེ་ནས་ངེད་རྣམས་ཀྱིས་སྨྱུང་གནས་བསྲུངས་ཏེ་རང་གི་དཀོན་མཆོག་ལ་གསོལ་བ་བཏབ་པ་དང་ཁོང་གིས་གསན་པར་མཛད་དོ། །

མཆོད་ཁང་དུ་ཕུལ་བའི་ཕྱག་རྟེན།

24 དེར་ངས་མཆོད་དཔོན་འགོ་ཁྲིད་རྣམས་ལས་མི་བཅུ་གཉིས་དང་། ཡང་ཤེ་རེབ་ཡཱ་དང་། ཧ་ཤབ་ཡཱ། དེ་དག་གི་སྤུན་བཅུ་བཅས་བསྐོ་མངགས་བྱས་ཏེ། 25 རྒྱལ་པོ་དང་བློ་འདོན་པ་དང་། དམག་དཔོན་དང་། དེར་ཡོད་པའི་ཡེས་ར་ཨེལ་པ་ཐམས་ཅད་ཀྱིས་ང་ཚོའི་དཀོན་མཆོག་གི་མཆོད་ཁང་གི་ཕྱིར་ཕུལ་བའི་གསེར་དངུལ་དང་སྣོད་ཆས་དག་ཚད་ནས་ཁོ་ཚོར་སྤྲད་པ་ཡིན། 26 ངས་ཚད་ནས་སྤྲད་པའི་དངུལ་རྡོ་ཚད་དྲུག་བརྒྱ་ལྔ་བཅུ་དང་། རྡོ་ཚད་བརྒྱ་ཡི་དངུལ་ཆས་དང་། གསེར་རྡོ་ཚད་བརྒྱ་དང་། 27 གསེར་གྱི་དཀར་ཡོལ་ཉི་ཤུ་སྟེ། དེའི་རིན་ཐང་ནི་གསེར་གྱི་དོང་ཙེ་ཆིག་སྟོང་དང་། གསེར་ལྟར་རིན་ཐང་ཆེ་བའི་ལི་ཆས་འོད་ཅན་གཉིས་བཅས་ཡོད། 28 ངས་ཁོ་ཚོར་སྨྲས་པ། ཁྱོད་རྣམས་དཀོན་མཆོག་ཡ་ཝཱེའི་དོན་དུ་དམ་པ་ཡིན་ལ། སྣོད་ཆས་འདི་དག་ཀྱང་དམ་པ་ཡིན། ཡང་གསེར་དངུལ་ནི་ཁྱོད་ཚོའི་ཕ་མེས་རྣམས་ཀྱི་དཀོན་མཆོག་ཡ་ཝཱེ་ལ་ཡིད་མོས་ངང་ཕུལ་བའི་འབུལ་བ་ཡིན་ནོ། ། 29 མཆོད་དཔོན་དང་ལེ་ཝི་པའི་ཚོ་དཔོན་དག་དང་། དེ་མིན་ཡེས་ར་ཨེལ་གྱི་ཚོ་དཔོན་རྣམས་ཀྱི་མདུན་དུ་སླེབས་པའི་བར་དུ་ཁྱོད་ཚོས་གཟབ་ནན་ངང་སྲུངས་ཤིག ཡེ་རུ་སཱ་ལེམ་གྱི་དཀོན་མཆོག་ཡ་ཝཱེའི་མཆོད་ཁང་གི་མཛོད་ཁང་དུ་རྩིས་བླངས་ཏེ་སྤྲོད་ཅིག་ཅེས་པའོ། ། 30 དེར་རྩིས་བླངས་པའི་གསེར་དངུལ་དང་སྣོད་ཆས་རྣམས་ཡེ་རུ་སཱ་ལེམ་དུ་ངེད་ཀྱི་དཀོན་མཆོག་གི་མཆོད་ཁང་དུ་འཁྱེར་བའི་ཕྱིར་མཆོད་དཔོན་དང་ལེ་ཝི་པ་རྣམས་ཀྱིས་བླངས་སོ། །

ཡེ་རུ་སཱ་ལེམ་དུ་ཕྱིར་ལོག་པ།

31 ཟླ་དང་པོའི་ཚེས་བཅུ་གཉིས་ཉིན་ང་ཚོ་ཆུ་བོ་ཨ་ཧ་ཝའི་འགྲམ་ནས་ཆས་ཏེ་ཡེ་རུ་སཱ་ལེམ་གྱི་ཕྱོགས་སུ་ཕྱིན། ངེད་ཀྱི་དཀོན་མཆོག་གིས་རོགས་སྐྱོབ་མཛད་ནས་ངེད་རྣམས་དགྲ་དང་ལམ་གྱི་ཇག་པའི་ལག་ནས་ཐར་བར་བཅུག 32 ངེད་རྣམས་ཡེ་རུ་སཱ་ལེམ་དུ་སླེབས་པ་དང་ཉིན་གསུམ་གྱི་རིང་ལ་དེ་རུ་བསྡད། 33 ཉིན་བཞི་པར་གསེར་དངུལ་དང་སྣོད་ཆས་དག་དཀོན་མཆོག་གི་མཆོད་ཁང་ནས་རྩིས་གྲངས་བླངས་ཏེ། ཨུ་རི་ཡཱའི་བུ་སྟེ་མཆོད་དཔོན་མེ་རེ་མོད་ལ་སྤྲད། ཁོ་དང་མཉམ་དུ་གཞན་ཕི་ནེ་ཧེ་ཡི་བུ་ཨེ་ལི་ཨ་ཟར་དང་། ད་དུང་ལེ་ཝི་པ་ཡེ་ཤུ་ཨའི་བུ་ཡོ་ཟཱ་བད་དང་། པིན་ནུ་ཨིའི་བུ་ནོ་ཨད་ཡཱ་རྣམས་ཡོད་པ་ཡིན། 34 དེ་དག་རེ་རེ་བཞིན་རྩིས་གྲངས་བླངས་ནས་ལྗིད་ཚད་ཚང་མ་དུས་དེ་རང་ལ་ཟིན་ཐོར་བཀོད་དོ། ། 35 བཙོན་ལས་ཐར་ཏེ་ཕྱིར་ལོག་པ་རྣམས་ཀྱིས་ཡེས་ར་ཨེལ་གྱི་དཀོན་མཆོག་ལ་སྦྱིན་སྲེག་ཕུལ་བ་སྟེ། ཡེས་ར་ཨེལ་པ་ཐམས་ཅད་ཀྱི་དོན་དུ་གླང་བཅུ་གཉིས་དང་། ལུག་ཐུག་དགུ་བཅུ་གོ་དྲུག་དང་། ལུ་གུ་བདུན་ཅུ་དོན་བདུན་ཕུལ་ཞིང་། སྡིག་བཤགས་ཀྱི་མཆོད་པར་ར་མ་བཅུ་གཉིས་ཕུལ། འདི་ཐམས་ཅད་དཀོན་མཆོག་ཡ་ཝཱེ་ལ་ཕུལ་བའི་སྦྱིན་སྲེག་གི་མཆོད་པ་ཡིན། 36 ཁོ་རྣམས་ཀྱིས་རྒྱལ་པོའི་བཀའ་ཡིག་རྒྱལ་པོའི་སྤྱི་དཔོན་དང་གཙང་པོའི་ཕ་རོལ་གྱི་འགོ་དཔོན་རྣམས་ལ་སྤྲད་ཅིང་། དེ་རྣམས་ཀྱིས་དཀོན་མཆོག་གི་མཆོད་ཁང་དང་འབངས་མི་ལ་རོགས་བྱས་སོ། །

ལེའུ་དགུ་པ།

ཨེས་སི་རཱ་ཡིས་མི་རིགས་གཞན་དང་གཉེན་བསྒྲིགས་པའི་སྡིག་པར་འགྱོད་བཤགས་བྱས་ནས་གསོལ་བ་བཏབ་པ།

1 དོན་དེ་དག་འགྲུབ་རྗེས་འགོ་དཔོན་རྣམས་ངའི་རྩར་འོངས་ནས་འདི་ལྟར། ཡེས་ར་ཨེལ་གྱི་མི་མང་དང་། མཆོད་དཔོན་རྣམས་དང་། ལེ་ཝི་པ་རྣམས་ཀྱིས་ཀ་ན་ཨན་པ་དང་། ཧེད་པ། ཕེ་རེ་ཟི་པ། ཡེ་བུ་སི་པ། ཨམ་མོན་པ། མོ་ཨབ་པ། ཨེ་ཅིབ་པ། ཨེ་མོར་པ་རྣམས་ཏེ། ཡུལ་མི་རྣམས་ཀྱི་ཞེན་ལོག་གི་བྱ་སྤྱོད་དག་ལ་བསྟུན་ནས། 2 ཁོ་རྣམས་ཀྱིས་རང་ཉིད་དང་རང་གི་བུ་རྣམས་ལ་ཕྱི་ཕྱོགས་པའི་ཆུང་མ་བླངས་ཏེ། རིགས་རྒྱུད་གཙང་མ་དེ་མི་རིགས་གཞན་དང་བསྲེས་འདུག དེར་མ་ཟད་འགོ་དཔོན་དང་འགོ་ཁྲིད་རྣམས་བྱ་བ་འདིའི་སྟེང་ནས་ཉེས་ཅན་གཏེ་བོ་ཡིན་ཞུས་བྱུང་། 3 ངས་གཏམ་དེ་ཐོས་པ་དང་། གྱོན་གོས་དང་བེར་གོས་ཧྲལ་ཏེ། མགོའི་སྐྲ་དང་སྨྲ་ར་བལ་ཞིང་། དངངས་སྐྲག་དང་བཅས་བསྡད། 4 བཙོན་ལས་ཐར་ཏེ་ཕྱིར་ལོག་པ་རྣམས་ཀྱི་སྡིག་ཉེས་ཀྱི་ཕྱིར། ཡེས་ར་ཨེལ་གྱི་དཀོན་མཆོག་གི་བཀའ་ཡི་རྐྱེན་གྱིས་སྐྲག་ནས་འདར་མཁན་ཐམས་ཅད་ངའི་མདུན་དུ་འཛོམས་ཤིང་། ང་རང་མཚན་མོའི་སྦྱིན་སྲེག་འབུལ་བའི་བར་དུ་འཇིགས་སྣང་དང་བཅས་བསྡད་པ་ཡིན། 5 མཚན་མོའི་སྦྱིན་སྲེག་གི་མཆོད་པའི་དུས་སུ་ང་རང་སྡུག་བསྔལ་ཁྲོད་ཡར་ལངས་ཏེ། སྔར་བཞིན་གྱོན་གོས་དང་བེར་གོས་ཧྲལ་པོ་དག་གྱོན་ནས་པུས་མོ་སར་བཙུགས་ཤིང་། བདག་གི་དཀོན་མཆོག་ཡ་ཝཱེའི་ཕྱོགས་སུ་ལག་པ་བརྐྱངས་ནས་སྨོན་ལམ་ཞུས། 6 ཀྱེ། བདག་གི་དཀོན་མཆོག་ལགས། ངེད་ཅག་གིས་སྡིག་པ་མང་པོ་སྲོག་ལ་འབབ་འོས་པ་བྱས་ཤིང་། ངེད་ཅག་གི་སྡིག་པ་ནི་ནམ་མཁར་ཡང་མི་ཤོང་བས། ང་རང་ཁྱེད་ཀྱི་ཕྱོགས་སུ་མགོ་བོ་འདེགས་པར་ངོ་གནོང་བའོ། ། 7 ང་ཚོའི་ཕ་མེས་རྣམས་ཀྱི་དུས་ནས་ད་བར་དུ། ངེད་ཅག་གི་སྡིག་པ་ཤིན་ཏུ་ཚབས་ཆེ་ཞིང་། ཡང་སྡིག་པ་བྱས་ཡོད་པའི་ཕྱིར། ངེད་ཅག་དང་ངེད་ཅག་གི་རྒྱལ་པོ་རྣམས་དང་མཆོད་དཔོན་རྣམས་ནི་རྒྱལ་ཁབ་གཞན་གྱི་རྒྱལ་པོ་རྣམས་ཀྱི་ལག་ཏུ་ལྷུང་ནས་བསད་པ་དང་། བཟུང་བ་དང་། བཅོམ་པ་དང་། ངོ་ཚར་སྦྱར་བ་སོགས་ནི་ད་ལྟའི་དུས་དང་གཅིག་མཚུངས་ཡིན། 8 ད་ལྟ་ངེད་ཅག་གི་དཀོན་མཆོག་ཡ་ཝཱེས་ཡུད་ཙམ་ལ་ཐུགས་རྗེ་མཛད་ཅིང་། ངེད་ཅག་ལ་ལྷག་ལུས་འགའ་རེ་བསྐྱུར་ཡོད་ལ། ངེད་ཅག་ནི་ཁོང་གི་གནས་དམ་པ་རུ་འཛེར་མ་བརྡབས་པ་བཞིན་དུ་བག་ཕེབས་ངང་གནས་ཐུབ་པར་མཛད་ཅིང་། ཁོང་གི་གཟི་འོད་ཀྱིས་ང་ཚོའི་མིག་སྒོ་ཡང་ཕྱེས་ཏེ་བཙན་གནོན་འོག་ཡང་བསྐྱར་དར་བ་ཙམ་བྱས། 9 ངེད་ཅག་བྲན་གཡོག་ཡིན་ནའང་། རང་རེའི་དཀོན་མཆོག་གིས་ངེད་ཅག་བཙན་གནོན་འོག་ཏུ་མ་བསྐྱུར་བར། ཏ་ཟིག་གི་རྒྱལ་པོ་རྣམས་ཀྱི་མདུན་ནས་ངེད་ཅག་ལ་ཐུགས་རྗེས་གཟིགས་ཏེ་བསྐྱར་དར་མཛད་ཅིང་། རང་རེའི་དཀོན་མཆོག་གི་མཆོད་ཁང་ཞིག་རལ་དེ་ཉམས་གསོ་མཛད་པ་དང་། ངེད་ཅག་ལ་ཡ་ཧུ་དཱ་དང་ཡེ་རུ་སཱ་ལེམ་དུ་མཁར་གྱང་ཡོད་པར་མཛད། 10 ཀྱེ། ངེད་ཀྱི་དཀོན་མཆོག་ལགས། ད་ནི་ངེད་ཅག་གིས་ཅི་ཞུ་བར་བྱའམ། གང་ལ་ཞེ་ན། ངེད་ཅག་གིས་ཁྱེད་ཀྱི་བཀའ་དོར་བ་དང་། 11 བཀའ་དེ་ནི་ཁྱེད་ཀྱིས་ཞབས་ཕྱི་ལུང་སྟོན་པ་རྣམས་བརྒྱུད་ནས་གསུངས་པ་ཡིན་ཏེ། ཁྱེད་ཀྱིས་འདི་སྐད་དུ། ཁྱོད་རྣམས་ལ་བགོ་སྐལ་དུ་འཐོབ་པར་འགྱུར་བའི་ཡུལ་ནི་བཙོག་པ་ཡིན་ཏེ། ཡུལ་དེའི་མི་རིགས་རྣམས་ཀྱི་བཙོག་པས་བཀང་ཡོད་པ་ཡིན། ཁོ་རྣམས་ཀྱི་ཞེན་ལོག་གི་ལས་ཀྱིས་ཡུལ་དེའི་མགོ་ནས་མཇུག་བར་དུ་བཙོག་པས་གང་བར་བྱས། 12 དེའི་ཕྱིར། ཁྱོད་ཅག་གིས་རང་གི་བུ་མོ་རྣམས་དེ་དག་ལ་མནའ་མར་བྱིན་མི་ཆོག་ལ། ཁྱོད་ཅག་གི་བུ་རྣམས་ལ་དེ་དག་གི་བུ་མོ་རྣམས་མནའ་མར་བླངས་ནའང་མི་ཆོག ཁོ་ཚོའི་ཞི་བདེ་དང་ཁོ་ཚོའི་ཁེ་ཕན་ནམ་ཡང་བཙལ་མི་ཆོག དེ་ལྟར་བྱས་ན་ཁྱོད་རྣམས་སྟོབས་ཅན་དུ་འགྱུར་ངེས་ཏེ། ཡུལ་འདིའི་ཟས་མཆོག་རྣམས་སྤྱོད་ཅིང་། ཡུལ་འདི་རྒྱུན་ནས་རྒྱུན་དུ་ཁྱོད་ཚོའི་བུ་རྒྱུད་རྣམས་ལ་བགོ་སྐལ་དུ་བསྐྱུར་བར་འགྱུར་ཞེས་གསུངས་སོ། ། 13 ཡང་ངེད་ཅག་གིས་སྤྱོད་ངན་དང་སྡིག་པ་ཆེན་པོ་བྱས་པས། འདི་ཐམས་ཅད་ངེད་ཅག་གི་སྟེང་དུ་བྱུང་བ་རེད། ཡིན་ཡང་ངེད་ཀྱི་དཀོན་མཆོག་ཁྱེད་ཉིད་ཀྱིས་ངེད་ཅག་གི་སྡིག་པའི་ཚད་དང་བསྟུན་ནས་ཉེས་ཆད་ལྗིད་མོ་མ་བཅད་པར། ང་ཚོ་ལ་ལྷག་ལུས་འགའ་རེ་བསྐྱུར་ཡོད། 14 ད་ནི་ངེད་ཅག་གིས་སླར་ཡང་ཁྱེད་ཀྱི་བཀའ་དང་འགལ་ནས། སྤྱད་པ་ཞེན་ལོག་སྤྱོད་པའི་མི་རིགས་འདི་རྣམས་དང་གཉེན་འབྲེལ་བྱེད་དམ། གལ་ཏེ་ང་ཚོས་འདི་ལྟར་བྱས་ན་ཁྱེད་རང་ཐུགས་ཁྲོས་ཏེ་ང་ཚོ་མེད་པར་བཏང་ནས་མི་གཅིག་ཀྱང་མི་ལྷག་པར་མཛད་པ་མ་ཡིན་ནམ། 15 ཀྱེ། ཡེས་ར་ཨེལ་གྱི་དཀོན་མཆོག་ཡ་ཝཱེ་ལགས། ཁྱེད་ནི་དྲང་བདེན་ཡིན་པས་ངེད་ཅག་ལུས་ནས་ལྷག་མ་རུ་གྱུར་ཏེ། གཟིགས་དང་། ངེད་ཅག་ལ་ཁྱེད་ཀྱི་དྲུང་དུ་སྡིག་པ་ཡོད་པས། མི་སུ་ཡིན་ཡང་ཁྱེད་ཀྱི་དྲུང་དུ་ཚུགས་མི་ནུས་ཞེས་ཞུས་སོ། །

ལེའུ་བཅུ་པ།

མི་རིགས་གཞན་དང་གཉེན་སྒྲིག་པ་མཚམས་འཇོག་པའི་ཐབས་བཀོད།

1 དེ་ནས་ཨེས་སི་རཱ་ཡིས་དཀོན་མཆོག་གི་མཆོད་ཁང་མདུན་ནས་སྨོན་ལམ་ཞུས་ཏེ། འགྱོད་བཤགས་བྱས་ནས་ངུས་ཤིང་ཕྱག་བཙལ་ནས་སྡོད་སྐབས། ཡེས་ར་ཨེལ་པའི་སྐྱེས་པ་དང་བུད་མེད། བྱིས་པ་བཅས་ཀྱི་མི་ཚོགས་ཆེན་པོ་ཞིག་ཁོའི་རྩར་འདུས་ཏེ་སྡུག་བསྔལ་དང་བཅས་མཉམ་དུ་ངུས་སོ། ། 2 དེར་ཨེ་ལཱམ་གྱི་བུ་རྒྱུད་དེ། ཡེ་ཧི་ཨེལ་གྱི་བུ་ཤེ་ཀན་ཡཱ་ཡིས་ཨེས་སི་རཱ་ལ་འདི་ལྟར། ངེད་ཅག་ནི་རང་གི་དཀོན་མཆོག་ལ་བློ་མི་དཀར་ཞིང་། ཡུལ་འདིའི་ཕྱི་ཕྱོགས་ཀྱི་བུད་མེད་ཆུང་མར་བླངས་པ་ཡིན། འོན་ཀྱང་ཡེས་ར་ཨེལ་ལ་ད་དུང་རེ་བ་ཡོད་དེ། 3 ད་ལྟ་ངེད་ཅག་གིས་དཀོན་མཆོག་ལ་དམ་བཅས་ནས། ཕྱི་རོལ་པའི་བུད་མེད་དང་ཁོ་ཚོའི་ཕྲུ་གུ་རྣམས་ཕྱིར་བསྐྱལ་དགོས། བདག་པོ་ཁྱེད་དང་དཀོན་མཆོག་གི་བཀའ་ལ་འཇིགས་མཁན་རྣམས་ཀྱི་གྲོས་ཆོད་ནང་ལྟར་བཀའ་ཁྲིམས་བཞིན་བྱེད་པར་རིགས་སོ། ། 4 ཁྱེད་རང་ཡར་བཞེང་བར་མཛོད། འདི་ཁྱེད་ཀྱི་ལས་འགན་ཡིན། ངེད་ཅག་གིས་ཁྱེད་ལ་རྒྱབ་སྐྱོར་བྱེད་ངེས་ཡིན། ཁྱེད་ཀྱིས་སྤོབས་པ་བསྐྱེད་ནས་བྱ་བ་བསྒྲུབ་པར་མཛོད་ཅེས་སྨྲས་པ་དང་། 5 དེར་ཨེས་སི་རཱ་ཡར་ལངས་ནས། མཆོད་དཔོན་འགོ་ཁྲིད་དང་ལེ་ཝི་པ། ཡེས་ར་ཨེལ་པ་ཐམས་ཅད་ལ་དེ་བཞིན་དུ་བྱེད་པའི་མནའ་བཀལ་བས་ཁོ་རྣམས་ཀྱིས་མནའ་དེ་བསྐྱལ། 6 དེ་ནས་ཨེས་སི་རཱ་དཀོན་མཆོག་གི་མཆོད་ཁང་གི་མདུན་ནས་ལངས་ཏེ། ཨེལ་ཡཱ་ཤིབ་ཀྱི་བུ་ཡེ་ཧོ་ཧ་ནན་གྱི་ཁང་མིག་ཏུ་སོང་ནས། ཟས་མ་སྤྱད་ལ་ཆུ་ཡང་མ་འཐུང་། གང་ལ་ཞེ་ན། བཙོན་ལས་ཐར་ཏེ་ཕྱིར་ལོག་པ་རྣམས་ཀྱི་སྡིག་པའི་ཕྱིར་མྱ་ངན་བྱས་སོ། །

7 ཡང་འགོ་དཔོན་རྣམས་ཀྱིས་ཡ་ཧུ་དཱ་དང་ཡེ་རུ་སཱ་ལེམ་གྱི་བཙོན་ལས་ཐར་ཏེ་ཕྱིར་ལོག་པ་ཐམས་ཅད་ལ་བརྡ་བརྒྱབ་སྟེ། ཡེ་རུ་སཱ་ལེམ་དུ་འཛོམས་དགོས་པར་བསྒྲགས་ནས། 8 འགོ་དཔོན་རྣམས་དང་རྒན་པོ་རྣམས་ཀྱི་གྲོས་ཆོད་བཞིན་དུ་སུ་ཞིག་ཉིན་ཞག་གསུམ་གྱི་ནང་ཚུན་དུ་མ་འོངས་ན། མི་དེའི་ནོར་རྫས་ཐམས་ཅད་གཞུང་བཞེས་བྱེད་པ་དང་བཙོན་ལས་ཐར་ཏེ་ཕྱིར་ལོག་པ་རྣམས་ཀྱི་ཚོགས་ནས་ཀྱང་འདོན་པར་བྱའོ། ། 9 དེ་ནས་ཉིན་གསུམ་གྱི་ནང་དུ་ཡ་ཧུ་དཱ་དང་པེན་ཡཱ་མེན་གྱི་མི་ཐམས་ཅད་ཡེ་རུ་སཱ་ལེམ་དུ་འཛོམས་ཤིང་། དེ་ནི་ཟླ་དགུ་བའི་ཚེས་ཉི་ཤུ་ཉིན་ཡིན་ལ། འབངས་མི་རྣམས་དཀོན་མཆོག་གི་མཆོད་ཁང་གི་ཐང་ཆེན་ནས་བསྡད་པ་དང་། ཡང་བྱ་བ་དེའི་ཕྱིར་དང་ཆར་པ་ཡང་དྲག་པོ་བབས་པས་མི་རྣམས་འདར་བཞིན་ཡོད། 10 དེར་མཆོད་དཔོན་ཨེས་སི་རཱ་ཡར་ལངས་ནས་དེ་རྣམས་ལ། ཁྱོད་རྣམས་དཀོན་མཆོག་ལ་བློ་མི་དཀར་ཏེ། རྒྱུ་མཚན་ནི་ཕྱི་ཕྱོགས་ཀྱི་བུད་མེད་རྣམས་ཆུང་མར་བླངས་ནས་ཡེས་ར་ཨེལ་གྱི་སྡིག་པ་སྔར་ལས་མང་དུ་བཏང་། 11 ད་ནི་རང་གི་ཕ་མེས་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་འགྱོད་བཤགས་བྱས་ནས། ཁོང་གི་ཐུགས་དགོངས་བཞིན་དུ་ཡུལ་འདིའི་འབངས་མི་དང་ཕྱི་ཕྱོགས་ཀྱི་བུད་མེད་རྣམས་དང་སོ་སོར་གྱེས་ཤིག་ཅེས་བསྐུལ་ཏོ། ། 12 དེ་ནས་མི་ཚོགས་ཐམས་ཅད་ཀྱིས་སྐད་གསང་མཐོན་པོས་ལན་བཏབ་ནས་ན་རེ། ངེད་ཅག་གིས་ཁྱེད་ཀྱི་བསྒོ་བ་བཞིན་དུ་བསྒྲུབ་བོ། ། 13 འོན་ཀྱང་མི་ཚོགས་ནི་མང་པོ་ཡོད་པར་མ་ཟད་དུས་ཚིགས་འདི་ལ་ཆར་པའང་མང་བས། བདག་ཅག་ཕྱི་རོལ་ཏུ་ལངས་ནས་སྡོད་ཐབས་མེད། ཡང་བདག་ཅག་གིས་བྱ་བ་འདིའི་ཐད་ཉེས་པ་ཆེན་པོ་བྱས་པས། འདི་ནི་ཞག་གཅིག་གམ་གཉིས་ཀྱི་ནང་དུ་བསྒྲུབ་ཐུབ་པའི་ལས་མ་ཡིན། 14 བདག་ཅག་གི་འགོ་དཔོན་རྣམས་མི་ཚོགས་ཐམས་ཅད་ཀྱི་ཚབ་ཏུ་འདིར་བཞུགས་སུ་མཛོད་ཅིག བྱ་བ་འདིའི་རྐྱེན་གྱིས་བྱུང་བའི་དཀོན་མཆོག་གི་ཐུགས་ཁྲོ་དྲག་པོ་ཞི་བའི་བར་དུ། གྲོང་ཁྱེར་སོ་སོ་ནས་ཕྱི་ཕྱོགས་ཀྱི་བུད་མེད་ཆུང་མར་བླངས་པ་ཐམས་ཅད་ནི། དུས་བཅད་ལྟར་གྲོང་ཁྱེར་དེའི་རྒན་པོ་དང་ཁྲིམས་དཔོན་རྣམས་མཉམ་དུ་ཡོང་ནས་ལས་འདི་བསྒྲུབ་པར་མཛོད་ཅེས་ཞུས་སོ། ། 15 གྲོས་འདི་ལ་ཨ་ས་ཧེལ་གྱི་བུ་ཡོ་ནཱ་ཐན་དང་ཏིག་ཝའི་བུ་ཡ་ཧ་ཟེ་གཉིས་མོས་མཐུན་མ་བྱུང་ལ། མཱེ་ཤུལ་ལིམ་དང་ལེ་ཝི་པ་ཤབ་བེ་ཐ་ཨི་གཉིས་ཀྱིས་དེ་རྣམས་ལ་རྒྱབ་སྐྱོར་མཛད། 16 དེ་ནས་བཙོན་ལས་ཐར་ཏེ་ཕྱིར་ལོག་པ་རྣམས་ཀྱིས་དེ་ལྟར་བསྒྲུབས་ཏེ། མཆོད་དཔོན་ཨེས་སི་རཱ་ཡིས་མིང་བཏོན་ནས་རུས་རྒྱུད་སོ་སོའི་ཚོ་དཔོན་རྣམས་བདམས་མངགས་བྱས་པ་དང་། ཟླ་བཅུ་པའི་ཚེས་གཅིག་ཉིན་ནས་བྱ་བ་འདིར་རྩད་གཅོད་བྱས་ནས། 17 ཟླ་དང་པོའི་ཚེས་གཅིག་ཉིན་ཁོ་རྣམས་ཀྱིས་ཕྱི་ཕྱོགས་ཀྱི་བུད་མེད་ཆུང་མར་ལེན་མཁན་རྣམས་རྩད་ཆོད་དོ། །

མི་རིགས་གཞན་ནས་ཆུང་མ་ལེན་མཁན་དག་གི་མིང་ཐོ།

18 མཆོད་དཔོན་གྱི་བུ་རྒྱུད་ཁྲོད་དུ་ཕྱི་ཕྱོགས་ཀྱི་བུད་མེད་ཆུང་མར་ལེན་མཁན་རྣམས་ནི་ཡོ་ཚ་དག་གི་བུ་ཡེ་ཤུ་ཨ་ཡི་བུ་རྒྱུད་དང་སྤུན་རྣམས་ལས། མ་ཨ་སེ་ཡཱ་དང་། ཨེ་ལི་ཨེ་བཟིར། ཡཱ་རིབ། གེ་དལ་ཡཱ་བཅས་སོ། ། 19 དེ་དག་གིས་རང་གི་ཆུང་མ་རྣམས་སྤངས་པའི་དམ་བཅའ་བཞག་ནས་སྡིག་བཤགས་མཆོད་པ་ཕུལ་བ་སྟེ། རང་རང་གི་སྡིག་པའི་དོན་དུ་ལུག་ཁྱུ་ནས་ལུག་ཐུག་ཅིག་མཆོད་པར་ཕུལ། 20 ཡང་ཨིམ་མེར་གྱི་བུ་རྒྱུད་རྣམས་ལས་ཧ་ནཱ་ནེ་དང་ཟེ་བད་ཡཱ་གཉིས་ཡོད་ཅིང་། 21 ཧ་རིམ་གྱི་བུ་རྒྱུད་རྣམས་ལས་མ་ཨ་སེ་ཡཱ་དང་། ཨེ་ལི་ཡཱ། ཤེ་མ་ཡཱ། ཡེ་ཧི་ཨེལ། ཨུ་ཟི་ཡཱ་བཅས་ཡོད་དོ། ། 22 ཕཱ་ཤུར་གྱི་བུ་རྒྱུད་རྣམས་ལས་ཨེལ་ཡོ་ཨེ་ནཱ་ཨི། མ་ཨ་སེ་ཡཱ། ཡེས་མ་ཨེལ། ནེ་ཐན་ཨེལ། ཡོ་ཟཱ་བད། ཨེ་ལ་ཟ་བཅས་ཡོད་དོ། ། 23 ལེ་ཝི་པ་རྣམས་ལས་ཡོ་ཟཱ་བད་དང་། ཤིམ་ཨི། ཀེ་ལ་ཡཱའམ་ཀེ་ལི་ཏ་བྱ་བ། ཕེ་ཐ་ཡཱ། ཡ་ཧུ་དཱ། ཨེ་ལི་ཨེ་བཟིར་བཅས་ཡོད་དོ། ། 24 མགུར་ལེན་མཁན་རྣམས་ལས་ཨེལ་ཡཱ་ཤིབ་དང་། སྒོ་སྲུང་རྣམས་ལས་ཤལ་ལུམ་དང་། ཏེ་ལེམ། ཨུ་རི་བཅས་ཡོད་དོ། ། 25 ཡེས་ར་ཨེལ་པ་ཕཱར་ཨོ་སིའི་བུ་རྒྱུད་རྣམས་ལས་རམ་ཡཱ་དང་། ཡི་ཟི་ཡཱ། མལ་ཀི་ཡཱ། མི་ཡཱ་མིན། ཨེ་ལི་ཨ་ཟར། མལ་ཀི་ཡཱ། པེ་ན་ཡཱ་བཅས་ཡོད་དོ། ། 26 ཨེ་ལཱམ་གྱི་བུ་རྒྱུད་རྣམས་ལས་མད་ཐན་ཡཱ་དང་། ཟཱ་ཀར་ཡ། ཡེ་ཧི་ཨེལ། ཨབ་དི། ཡེ་རེ་མོད། ཨེ་ལི་ཡཱ་བཅས་ཡོད་དོ། ། 27 ཟད་ཐུའི་བུ་རྒྱུད་རྣམས་ལས་ཨེལ་ཡོ་ཨེ་ནཱ་ཨི་དང་། ཨེལ་ཡཱ་ཤིབ། མད་ཐན་ཡཱ། ཡེ་རེ་མོད། ཟཱ་བད། ཨ་ཟི་ཟ་བཅས་ཡོད་དོ། ། 28 པེ་བཱ་ཨིའི་བུ་རྒྱུད་རྣམས་ལས་ཡེ་ཧོ་ཧ་ནན་དང་། ཧ་ནན་ཡཱ། ཟ་བཱ་ཨི། ཨད་ལཱ་ཨི་བཅས་ཡོད་དོ། ། 29 པཱ་ནིའི་བུ་རྒྱུད་རྣམས་ལས་མཱེ་ཤུལ་ལིམ་དང་། མལ་ལུག ཨ་ད་ཡཱ། ཡ་ཤུབ། ཤེ་ཨལ། རཱ་མོད་བཅས་ཡོད་དོ། ། 30 ཕཱ་ཧད་མོ་ཨབ་ཀྱི་བུ་རྒྱུད་རྣམས་ལས་ཨད་ནཱ་དང་། ཁེ་ལམ། པེ་ན་ཡཱ། མ་ཨ་སེ་ཡཱ། མད་ཐན་ཡཱ། པེ་ཟལ་ཨེལ། པིན་ནུ་ཨི། མ་ན་ཤེ་བཅས་ཡོད་དོ། ། 31 ཧ་རིམ་གྱི་བུ་རྒྱུད་རྣམས་ལས་ཨེ་ལི་ཨེ་བཟིར་དང་། ཨི་ཤི་ཡཱ། མལ་ཀི་ཡཱ། ཤེ་མ་ཡཱ། སི་མུ་ཨོན། 32 པེན་ཡཱ་མེན། མལ་ལུག ཤེ་མར་ཡཱ་བཅས་ཡོད་དོ། ། 33 ཧ་ཤུམ་གྱི་བུ་རྒྱུད་རྣམས་ལས་མད་ཏེ་ནཱ་ཨི་དང་། མད་ཐད་ཐཱ། ཟཱ་བད། ཨེ་ལི་ཕེ་ལེད། ཡེ་རེ་མཱ་ཨི། མ་ན་ཤེ། ཤིམ་ཨི་བཅས་ཡོད་དོ། ། 34 པཱ་ནིའི་བུ་རྒྱུད་རྣམས་ལས་མ་ཨ་དཱ་ཨི་དང་། ཨམ་རམ། ཨུ་ཨེལ། 35 པེ་ན་ཡཱ། པེ་དེ་ཡཱ། ཁེ་ལུ་ཧི། 36 ཝན་ཡཱ། མེ་རེ་མོད། ཨེལ་ཡཱ་ཤིབ། 37 མད་ཐན་ཡཱ། མད་ཏེ་ནཱ་ཨི། ཡ་ཡ་སུ། 38 པཱ་ནི། པིན་ནུ་ཨི། ཤིམ་ཨི། 39 ཤེ་ལེམ་ཡཱ། ནཱ་ཐན། ཨ་ད་ཡཱ། 40 མག་ནཱད་བ་ཨི། ཤ་ཤ་ཨི། ཤ་ར་ཨི། 41 ཨ་ཟར་ཨེལ། ཤེ་ལེམ་ཡཱ། ཤེ་མར་ཡཱ། 42 ཤལ་ལུམ། ཨ་མར་ཡཱ། ཡོ་སེབ་བཅས་ཡོད་དོ། ། 43 ནེ་བོའི་བུ་རྒྱུད་རྣམས་ལས་ཡེ་ཨི་ཨེལ་དང་། མད་ཏིད་ཡཱ། ཟཱ་བད། ཟེ་བི་ནཱ། ཡད་དཱ་ཨི། ཡོ་ཨེལ། པེ་ན་ཡཱ་བཅས་ཡོད་དོ། ། 44 དེ་ཐམས་ཅད་ཀྱིས་ཕྱི་ཕྱོགས་ཀྱི་བུད་མེད་ཆུང་མར་བླངས་པ་དང་། འགའ་ཞིག་གི་ཆུང་མར་ཕྲུ་གུ་ཡང་སྐྱེས་ཡོད་དོ།། །།

ནེ་ཧེམ་ཡཱ།

1

2

3

4

5

6

7

8

9

10

11

12

13

༄༅། །ནེ་ཧེམ་ཡཱའི་མདོ།

ནེ་ཧེམ་ཡཱའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཨེས་སི་རཱའི་ངོ་སྤྲོད་ལ་གཟིགས་རོགས།

ཡི་གེར་འགོད་མཁན་དང་འགོད་དུས།

ཨེས་སི་རཱའི་ངོ་སྤྲོད་ལ་གཟིགས་རོགས། ནེ་ཧེམ་ཡཱའི་གཞུང་འདི་བྱུང་བའི་ལོ་ཚིགས་ནི་སྤྱི་ལོ་སྔོན་གྱི་430ལོའི་ཡས་མས་ཡིན།

བརྗོད་སྙིང་དང་གསུང་འཕྲིན།

ནེ་ཧེམ་ཡཱའི་གཞུང་འདི་ནི་པཱ་པེལ་ལོན་ལ་བཙོན་དུ་ཁྲིད་པའི་ཡ་ཧུ་དཱ་མི་རིགས་ཕྱིར་ལོག་པའི་ལོ་རྒྱུས་གཞིར་བཞག་ནས་རྒྱུན་བསྲིངས་པ་རེད། སྤྱི་ལོ་སྔོན་གྱི་445ལོར་ནེ་ཧེམ་ཡཱ་ཁོང་ཉིད་ཡེ་རུ་སཱ་ལེམ་དུ་ཕེབས་པ་དང་། གྲོང་ཁྱེར་དེའི་མཁར་ཡང་བསྐྱར་བཞེང་མཁན་རྣམས་ལ་འགོ་ཁྲིད་མཛད་ཅིང་། ཨེས་སི་རཱ་དང་མཉམ་དུ་མི་རྣམས་ལ་དབུ་ཁྲིད་ཀྱང་མཛད་པ་རེད། ནེ་ཧེམ་ཡཱ་ཡིས་སྨོན་ལམ་འདེབས་པ་གལ་ཆེན་ཡིན་པར་བརྩིས་པས་གཞུང་འདིའི་ནང་དུ་བརྗོད་གཞི་དེ་ཡང་དང་བསྐྱར་དུ་བྱུང་ཡོད།

འཆར་ཟིན།

1. ནེ་ཧེམ་ཡཱས་གྲོང་ཁྱེར་གྱི་མཁར་ཡང་བསྐྱར་བཞེངས་པའི་སྐོར། ༼1:1-7:3༽

2. ཨེས་སི་རཱའི་མངའ་འོག་གི་འགྱུར་བ། ༼7:4-10:39༽

3. ནེ་ཧེམ་ཡཱའི་འཆར་བཀོད་ཀྱི་སྐོར། ༼11:1-13:31༽

ལེའུ་དང་པོ།

ནེ་ཧེམ་ཡཱ་ཡིས་ཡེ་རུ་སཱ་ལེམ་གྱི་ཆེད་དུ་གསོལ་བ་བཏབ་པ།

1 ཧ་ཁལ་ཡཱའི་བུ་ནེ་ཧེམ་ཡཱ་ཡི་སྐད་ཆ་ནི་གཤམ་གསལ་ལྟར། རྒྱལ་པོ་ཨར་ཐག་ཤཱ་ཐི་ཡིས་རྒྱལ་སྲིད་བསྐྱངས་པའི་ལོ་ཉི་ཤུ་པའི་ཁིས་ལེབ་ཅེས་པའི་ཟླ་བར། ང་རང་སོའུ་སཱན་གྱི་མཁར་རྫོང་དུ་ཡོད་དུས་འདི་ལྟར་བྱུང་། 2 དེ་ཡང་མི་འགའ་ཞིག་ངའི་སྤུན་ཧ་ནཱ་ནེ་དང་མཉམ་དུ་ཡ་ཧུ་དཱ་ཡུལ་ནས་འོངས་པ་དང་། བདག་གིས་དེ་རྣམས་ལ་བཙོན་ལས་ཐར་ཏེ་ད་ལྟ་ད་དུང་གསོན་པོར་ཡོད་པའི་ཡ་ཧུ་དཱ་པ་རྣམས་ཀྱི་སྐོར་དང་། ཡེ་རུ་སཱ་ལེམ་གྱི་གནས་ཚུལ་ཇི་འདྲ་ཡིན་པར་དྲིས། 3 དེ་རྣམས་ཀྱིས་ང་ལ། བཙོན་ལས་ཐར་ཏེ་ཤུལ་དུ་ལུས་པ་རྣམས་ཀྱིས་ཡུལ་དེར་སྡུག་བསྔལ་ཆེན་པོ་དང་བརྙས་བཅོས་མྱོང་གིན་ཡོད་པར་མ་ཟད། ཡེ་རུ་སཱ་ལེམ་གྱི་མཁར་གྱང་བཤིགས་པ་དང་། དེའི་མཁར་སྒོ་རྣམས་མེས་བསྲེགས་འདུག་གོ་ཞེས་ཟེར། 4 ངས་གཏམ་དེ་ཐོས་རྗེས་ས་རུ་བསྡད་དེ་ངུས་ནས་ཉིན་ཞག་ཁ་ཤས་ལ་མྱ་ངན་བྱས་ཤིང་། ནམ་མཁའི་དཀོན་མཆོག་གི་དྲུང་དུ་སྨྱུང་གནས་དང་བཅས་གསོལ་བ་བཏབ་པ་སྟེ། 5 ཀྱེ། ནམ་མཁའི་དཀོན་མཆོག་ཡ་ཝཱེ་ལགས། ཁྱེད་ནི་གུས་ཤིང་འཇིགས་འོས་པའི་དཀོན་མཆོག་ལགས། ཁྱེད་ལ་དགའ་ཞིང་ཁྱེད་ཀྱི་བཀའ་སྲུང་མཁན་རྣམས་ལ་ཞལ་ཆད་བཞིན་དུ་བྱམས་པ་གནང་མཁན་དེ་ལགས། 6 ཁྱེད་ཀྱིས་སྤྱན་ཟུང་ཕྱེ་སྟེ་གཟིགས་རོགས། ཁྱེད་ཀྱི་སྙན་གྱིས་གསན་རོགས། ཁྱེད་ཀྱི་ཞབས་ཕྱི་བདག་གིས་ཉིན་མཚན་མེད་པར་ཁྱེད་ཀྱི་ཞབས་ཕྱི་སྟེ་ཡེས་ར་ཨེལ་པ་རྣམས་ཀྱི་ཆེད་དུ་སྨོན་ལམ་འདི་ལྟར་ཞུ། ངེད་ཡེས་ར་ཨེལ་པ་རྣམས་ཀྱིས་ཁྱེད་ལ་འགལ་བའི་སྡིག་པ་བྱས་པ་ཁས་ལེན་ཞིང་། ང་དང་ངའི་ཕ་ཁྱིམ་ཀུན་གྱིས་སྡིག་པ་བྱས་པའང་ཁས་བླངས་པ་ཡིན། 7 ངེད་ཅག་གིས་ཁྱེད་ལ་ཧ་ཅང་ངན་པའི་ལས་བྱས་པ་དང་། ཁྱེད་ཀྱིས་ཉིད་ཀྱི་ཞབས་ཕྱི་མོ་ཤེ་བརྒྱུད་ནས་གནང་བའི་བཀའ་དང་སྒྲིག་ཁྲིམས་དང་ཁྲིམས་སྲོལ་བཅས་ལ་དོ་སྣང་མ་བྱས་པ་ལ་མཐོལ་ལོ་བཤགས་སོ། ། 8 ཁྱེད་ཀྱིས་ཉིད་ཀྱི་ཞབས་ཕྱི་མོ་ཤེ་ལ་གསུངས་པའི་བཀའ་ནི་འདི་ལྟ་སྟེ། གལ་ཏེ་ཁྱོད་རྣམས་ཀྱིས་སྡིག་པའི་ལས་བྱེད་ན། ངས་ཁྱོད་རྣམས་མི་རིགས་རྣམས་ཀྱི་ཁྲོད་དུ་གཏོར་བར་བྱ། 9 ཡིན་ཡང་གལ་ཏེ་ཁྱོད་རྣམས་ངའི་ཕྱོགས་སུ་ཕྱིར་ལོག་སྟེ་ངའི་བཀའ་ཁྲིམས་རྣམས་བསྲུང་བར་བྱེད་ན། ཁ་ཐོར་དུ་ཕྱིན་པའི་མི་རྣམས་རྒྱང་རིང་དུ་ཡོད་ཀྱང་། བདག་གིས་ངེས་པར་དུ་ཁོ་རྣམས་མཉམ་དུ་བསྡུས་ཏེ། བདག་གིས་རང་གི་མཚན་གྱི་བཞུགས་གནས་སུ་བདམས་པའི་གནས་དེར་འཁྲིད་པར་བྱའོ་གསུངས་པ་ཐུགས་སུ་དྲན་པར་མཛོད། 10 ཁོ་རྣམས་ནི་ཁྱེད་ཉིད་ཀྱི་ནུས་མཐུ་ཆེན་པོ་དང་ཕྱག་སྟོབས་ཆེན་པོས་སྐྱོབ་པར་མཛད་པའི་ཁྱེད་ཀྱི་ཞབས་ཕྱི་དང་འབངས་མི་ཡིན། 11 ཀྱེ། གཙོ་བོ་ལགས། ཁྱེད་ཀྱི་སྙན་གྱིས་ཞབས་ཕྱི་བདག་གི་སྨོན་ལམ་འདིར་གསན་རོགས་ཞུ། ཁྱེད་ཀྱི་མཚན་ལ་གུས་ཤིང་འཇིགས་པའི་ཞབས་ཕྱི་གཞན་དག་གི་སྨོན་ལམ་ལའང་གསན་རོགས་གནང་། ད་ལྟ་ཁྱེད་ཀྱིས་ཞབས་ཕྱི་བདག་གི་ལས་དོན་རྣམས་བདེ་བླག་ངང་འགྲུབ་པར་མཛོད། རྒྱལ་པོའི་མདུན་དུ་ང་ལ་ཐུགས་རྗེ་གནང་བར་མཛོད་ཅེས་གསོལ་ཏོ། །ང་ནི་རྒྱལ་པོའི་ཆང་གཉེར་བློན་ཆེན་ཡིན་ནོ། །

ལེའུ་གཉིས་པ།

ནེ་ཧེམ་ཡཱ་ཕྱིར་ཡེ་རུ་སཱ་ལེམ་དུ་ལོག་པ།

1 དེ་ནས། རྒྱལ་པོ་ཨར་ཐག་ཤཱ་ཐི་ཡིས་རྒྱལ་སྲིད་བསྐྱངས་པའི་ལོ་ཉི་ཤུ་པའི་ནེ་སཱན་ཞེས་པའི་ཟླ་བར་རྒུན་ཆང་རྒྱལ་པོའི་མདུན་དུ་ཡོད་པ་དང་། ངས་ཆང་དེ་བླངས་ནས་རྒྱལ་པོར་ཕུལ་ཏོ། །སྔོན་ཆད་ངས་རྒྱལ་པོའི་དྲུང་ནས་སྐྱོ་བའི་རྣམ་འགྱུར་བསྟན་མྱོང་མེད། 2 རྒྱལ་པོས་ང་ལ། ཁྱོད་ལ་ནད་གང་ཡང་མེད་པས་ཁྱོད་ཀྱི་ངོ་གདོང་སྐྱོ་བོར་མཐོང་བ་དེ་ཅི་ཡིན། དེ་ནི་གཞན་གང་ཡང་མིན་ཏེ་སེམས་སྡུག་ཡིན་ནོ་ཞེས་གསུངས་པས། ང་ཤིན་ཏུ་འཇིགས་སྐྲག་སྐྱེས་སོ། ། 3 ངས་རྒྱལ་པོར་འདི་ལྟར། རྒྱལ་པོ་སྐུ་ཚེ་བརྟན་པར་ཤོག ངའི་ཡབ་མེས་ཀྱི་དུར་ས་ཡོད་པའི་གྲོང་ཁྱེར་དེ་སྟོང་བར་ལུས་ནས། དེའི་མཁར་སྒོ་རྣམས་མེས་བསྲེགས་འདུག་པས། ངའི་གདོང་ལ་སྡུག་ཉམས་མི་འབྱུང་ངམ་ཞེས་ཞུས། 4 རྒྱལ་པོས་ང་ལ། ཁྱོད་ལ་རེ་བ་ཅི་ཞིག་ཡོད་ཅེས་གསུངས་པས། ངས་ནམ་མཁའི་དཀོན་མཆོག་ལ་གསོལ་བ་བཏབ་ནས་རྒྱལ་པོ་ལ། 5 གལ་ཏེ་རྒྱལ་པོའི་ཐུགས་ལ་འབབ་ཅིང་། ཞབས་ཕྱི་བདག་ལ་ཐུགས་རྗེས་གཟིགས་པ་ཡིན་ན། ཕྲན་ཡ་ཧུ་དཱ་ཡུལ་ཏེ་ངའི་ཡབ་མེས་ཀྱི་དུར་ས་ཡོད་སའི་གྲོང་ཁྱེར་དེ་རུ་མངགས་ནས་བསྐྱར་བཞེངས་གནང་བར་མཛོད་ཅིག་ཅེས་ཞུས་པ་དང་། 6 སྐབས་དེར། རྒྱལ་མོའང་ཁོའི་འགྲམ་དུ་བཞུགས་ཡོད་དེ། རྒྱལ་པོས་ང་ལ། ཁྱོད་སོང་ན་ག་ཚོད་འགོར་རམ། ནམ་ཞིག་ཕྱིར་ལོག་འོང་ངམ་ཞེས་དྲིས་བྱུང་། རྒྱལ་པོ་ང་མངག་རྒྱུར་ཐུགས་འཐད་བྱུང་ཞིང་། ངས་རྒྱལ་པོར་ཟླ་ཚེས་གཏན་ཁེལ་བྱས་སོ། ། 7 ཡང་ངས་རྒྱལ་པོ་ལ། རྒྱལ་པོ་ཐུགས་མཉེས་ན། རྒྱལ་པོས་བཀའ་ཡིག་བསྩལ་ཏེ་གཙང་པོའི་ཕ་རོལ་གྱི་འགོ་དཔོན་རྣམས་ལ་ང་ཡ་ཧུ་དཱའི་བར་དུ་གཏོང་བའི་ཕྱིར་བརྡ་རྒྱག་རོགས། 8 ཡང་བཀའ་ཡིག་བསྩལ་ཏེ། རྒྱལ་པོའི་ནགས་སྲུང་ཨ་སབ་ལ་བརྡ་བརྒྱབ་ནས། མཆོད་ཁང་མཁར་རྫོང་གི་སྒོ་རྣམས་དང་གྲོང་ཁྱེར་གྱི་མཁར་གྱང་དང་། ང་སྡོད་སའི་ཁང་པའི་འཕྲེད་གདུང་བཅས་ཀྱི་ཆེད་དུ་ང་ལ་ཤིང་སྡོང་གནང་བར་མཛོད་ཅེས་ཞུས་པར། དཀོན་མཆོག་གི་ཕྱག་ཐུགས་རྗེ་ཅན་གྱིས་ང་ལ་རོགས་སྐྱོར་མཛད་དེ་རྒྱལ་པོས་དེ་བཞིན་དུ་གནང་བྱུང་། 9 རྒྱལ་པོས་དམག་དཔོན་དང་རྟ་དམག་མངགས་ནས་ང་རང་བསྐྱལ་བ་དང་། དེ་ནས་ང་གཙང་པོའི་ཕ་རོལ་གྱི་འགོ་དཔོན་རྣམས་ཀྱི་རྩར་སླེབས་ནས། རྒྱལ་པོའི་བཀའ་ཡིག་རྣམས་སྤྲད་པ་ཡིན་ནོ། ། 10 ཡང་ཧོ་རོན་པ་སན་པཱ་ལད་དང་ཨམ་མོན་པ་ཏོ་བི་ཡཱ་ཞེས་པའི་འཁོར་གཡོག་གིས། མི་ཞིག་ཡེས་ར་ཨེལ་པ་རྣམས་ཀྱི་ཁེ་ཕན་རྩོད་དུ་སླེབས་བྱུང་བ་ཐོས་པའི་ཚེ་ཤིན་ཏུ་མི་དགའ་བར་གྱུར་ཏོ། །

11 དེ་ནས་ང་ཡེ་རུ་སཱ་ལེམ་དུ་འོངས་ནས་ཉིན་གསུམ་ལ་བསྡད་པ་དང་། 12 ང་དང་ངའི་མཉམ་དུ་ཡོད་པའི་མི་འགའ་ཞིག་མཚན་མོར་ཡར་ལངས། ཡིན་ནའང་དཀོན་མཆོག་གིས་ང་ལ་སེམས་འགུལ་ཐེབས་པར་མཛད་ནས། ཡེ་རུ་སཱ་ལེམ་གྱི་ཕྱིར་བསྒྲུབ་རྒྱུ་ཡིན་པའི་ལས་དེ་ནི་མི་སུ་ལ་ཡང་མ་བཤད། བདག་གི་ཞོན་པ་མ་གཏོགས་སྒོ་ཕྱུགས་གཞན་གང་ཡང་ང་དང་མཉམ་དུ་མེད་དོ། ། 13 མཚན་མོ་དེར་ང་རང་ལུང་སྒོ་ནས་བུད་དེ་འབྲུག་གི་ཆུ་མིག་ཕྱོགས་སུ་ཕྱིན་ཏེ། ལྕི་བའི་སྒོ་ནས་ཐོན་ཞིང་། ཡེ་རུ་སཱ་ལེམ་གྱི་ཞིག་རལ་དུ་གྱུར་པའི་མཁར་གྱང་དང་མེས་བསྲེགས་པའི་མཁར་སྒོ་ལ་བལྟས། 14 དེ་ནས་ང་རང་ཆུ་མིག་གི་སྒོ་ཡོད་སར་ཕྱིན་པ་དང་། ཡང་རྒྱལ་པོའི་རྫིང་བུ་ལ་སླེབས་པ་ན། དེར་ང་རང་ཞོན་པའི་སྒོ་ཕྱུགས་ལ་ཕར་འགྲོ་བའི་ལམ་མེད་དོ། ། 15 དེའི་ཕྱིར་མཚན་མོར་མུ་མཐུད་དུ་ཆུ་ཕྲན་དེད་ནས་ཡར་ཕྱིན་ཏེ། མཁར་གྱང་ལ་བལྟས་ཤིང་ཡང་ཁ་ཕྱིར་འཁོར་ཏེ་ལུང་སྒོར་ཞུགས་ནས་འོངས་སོ། ། 16 ང་རང་གང་དུ་སོང་བ་དང་དོན་ཅི་བསྒྲུབས་པ་ནི་དཔོན་ཆེན་དག་གིས་ཀྱང་མི་ཤེས་སོ། །ངས་ཀྱང་ཡ་ཧུ་དཱ་པ་དང་། མཆོད་དཔོན། སྐུ་དྲག་རྣམས། དཔོན་ཆེན། གཞན་ལས་བཟོ་པ་སུ་ལའང་དེ་མ་བཤད་དོ། ། 17 ཕྱིས་སུ་ངས་དེ་རྣམས་ལ་ངེད་ཅག་ལ་ཕོག་པའི་སྡུག་བསྔལ་དང་། ཡེ་རུ་སཱ་ལེམ་ཇི་ལྟར་སྟོང་བར་ལུས་པ་དང་། མཁར་སྒོ་མེས་བསྲེགས་ནས་ཡོད་པ་ཁྱོད་ཚོས་ཀྱང་མཐོང་ངོ་། །ཤོག་དང་། ཡང་བསྐྱར་བརྙས་བཅོས་མི་འཕོག་པའི་ཆེད་དུ། ཡེ་རུ་སཱ་ལེམ་གྱི་མཁར་གྱང་བརྩིག་པར་བྱ་ཞེས་སྨྲས་སོ། ། 18 དཀོན་མཆོག་གི་ཕྱག་ཐུགས་རྗེ་ཅན་གྱིས་ཇི་ལྟར་ང་ལ་རོགས་སྐྱོར་མཛད་དེ་རྒྱལ་པོས་ང་ལ་སྨྲས་པ་ཐམས་ཅད་དེ་རྣམས་ལ་བཤད་པས། དེ་ཚོ་ན་རེ། ངེད་རྣམས་ཡར་ལངས་ནས་བརྩིག་པར་བྱའོ་ཟེར་ནས། དེ་དག་གིས་དཔའ་ངར་ཆེར་བསྐྱེད་དེ་ལས་བཟང་པོ་འདི་སྒྲུབ་འགོ་བརྩམས། 19 འོན་ཀྱང་ཧོ་རོན་པ་སན་པཱ་ལད་དང་། ཨམ་མོན་པ་སྟེ་འཁོར་གཡོག་ཏོ་བི་ཡཱ་དང་། ཨ་རབ་པ་གེ་ཤེམ་བཅས་ཀྱིས་གཏམ་འདི་ཐོས་ཚེ། ངེད་རྣམས་ལ་ཁྲེལ་དགོད་བྱས་ཏེ་བརྙས་པར་བྱེད་ཅིང་འདི་ལྟར། ཁྱོད་རྣམས་ཀྱིས་སྒྲུབ་པ་འདི་ཅི་ཞིག་ཡིན་ནམ། རྒྱལ་པོར་ངོ་ལོག་བྱའམ་ཞེས་སྨྲས་པ་དང་། 20 ངས་དེ་དག་གི་ལན་དུ། ནམ་མཁའི་དཀོན་མཆོག་གིས་ངེད་ཀྱི་ལས་དོན་བསྒྲུབ་པར་འགྱུར་བས་ན། ཁོང་གི་ཞབས་ཕྱི་ངེད་རྣམས་ཡར་ལངས་ནས་བརྩིག་པར་བྱའོ། །འོན་ཀྱང་ཁྱོད་རྣམས་ལ་ཡེ་རུ་སཱ་ལེམ་དུ་བགོ་སྐལ་དང་། ཐོབ་ཐང་དང་། དྲན་རྟེན་གང་ཡང་མེད་དོ་ཞེས་སྨྲས་སོ། །

ལེའུ་གསུམ་པ།

ཡེ་རུ་སཱ་ལེམ་གྱི་མཁར་གྱང་ཉམས་གསོ་བྱས་པ།

1 དེ་ནས་མཆོད་དཔོན་ཆེན་པོ་ཨེལ་ཡཱ་ཤིབ་དང་རང་གི་སྤུན་མཆོད་དཔོན་རྣམས་ཡར་ལངས་ནས་ལུག་སྒོ་བརྩིགས་ཏེ་དམ་པར་བྱས་ཤིང་སྒོ་བཙུགས་ནས་ཧམ་མེ་ཨའི་མཁར་སྒོ་བར་དུ་དམ་པར་བྱས་པ་དང་། དེ་དག་གིས་ཡང་ཧ་ནན་ཨེལ་གྱི་མཁར་བར་དུ་དམ་པར་བྱས་སོ། ། 2 དེ་ཡི་ཉེ་འགྲམ་དུ་ཡེ་རུ་ཀོ་པས་བརྩིགས། དེའི་ཉེ་འགྲམ་དུ་ཨིམ་རིའི་བུ་ཟག་ཀུར་གྱིས་བརྩིགས་སོ། ། 3 ཧ་སེ་ན་ཨའི་བུ་རྒྱུད་རྣམས་ཀྱིས་ཉ་སྒོ་བརྩིགས་པ་དང་། དེའི་གདུང་མ་རྣམས་བཀྲམས་ཏེ་སྒོ་བཙུགས་ནས་སྒོ་གཏན་དང་ཟྭ་རྣམས་ཀྱང་བཟོས་སོ། ། 4 དེ་དག་གི་ཉེ་འགྲམ་དུ་ཉམས་གསོ་མཛད་མཁན་ནི་ཧག་ཀོས་ཀྱི་ཚ་བོའམ་ཨུ་རི་ཡཱའི་བུ་མེ་རེ་མོད་དང་། དེ་དག་གི་ཉེ་འགྲམ་དུ་ཉམས་གསོ་མཛད་མཁན་ནི་མེ་ཤེ་ཟ་བེ་ཨེལ་གྱི་ཚ་བོའམ་པེ་རེག་ཡཱའི་བུ་མཱེ་ཤུལ་ལིམ་དང་། དེ་དག་གི་ཉེ་འགྲམ་དུ་ཉམས་གསོ་མཛད་མཁན་ནི་པ་ཨ་ནཱའི་བུ་ཟཱ་ཏོག་ཡིན་ནོ། ། 5 དེ་དག་གི་ཉེ་འགྲམ་དུ་ཉམས་གསོ་མཛད་མཁན་ནི་ཐེ་ཀོ་ཨ་པ་ཡིན། འོན་ཀྱང་དེ་དག་གི་སྐུ་དྲག་རྣམས་ཀྱིས་རང་གི་གཙོ་བོའི་ལས་ཕྲག་ལ་མ་འཁུར་ཏོ། ། 6 ཕཱ་སེ་ཨའི་བུ་ཡོ་ཡ་དཱ་དང་། པེ་སོད་ཡཱའི་བུ་མཱེ་ཤུལ་ལིམ་གཉིས་ཀྱིས་སྒོ་རྙིང་དེ་ཉམས་གསོ་མཛད་དེ། དེའི་གདུང་མ་བཀྲམས་ནས་སྒོ་བཙུགས། ཟྭ་དང་སྒོ་གཏན་བཟོས་སོ། ། 7 ཡང་དེ་དག་གི་ཉེ་འགྲམ་དུ་ཉམས་གསོ་མཛད་མཁན་ནི་གིབ་ཡོན་པ་མེ་ལད་ཡཱ་དང་། མེ་རོ་ནོད་པ་ཡ་དོན་དང་། གིབ་ཡོན་པ་དང་གཙང་པོའི་ཚུ་རོལ་གྱི་སྤྱི་དཔོན་མངའ་འོག་གི་མཱས་ཟི་ཕཱ་པ་བཅས་སོ། ། 8 དེའི་ཉེ་འགྲམ་དུ་ཉམས་གསོ་མཛད་མཁན་ནི་ཧར་ཧ་ཡའི་བུ་དངུལ་མགར་ཨུ་ཟི་ཨེལ་དང་། ཡང་དེའི་ཉེ་འགྲམ་དུ་ཉམས་གསོ་མཛད་མཁན་ནི་སྤོས་བཟོ་མཁན་ཧ་ནན་ཡཱ་ཡིན་ལ། ཡེ་རུ་སཱ་ལེམ་གྱི་མཁར་གྱང་ཞེང་ཆེན་བྱ་བའི་བར་དུ་ཉམས་གསོ་མཛད་དོ། ། 9 དེ་དག་གི་ཉེ་འགྲམ་དུ་ཉམས་གསོ་མཛད་མཁན་ནི་ཡེ་རུ་སཱ་ལེམ་གྲོང་ཁྱེར་ཕྱེད་ཀར་བདག་འཛིན་བྱེད་མཁན་ཏེ་ཧུར་གྱི་བུ་རེ་ཕ་ཡཱ་དང་། 10 དེ་དག་གི་ཉེ་འགྲམ་དུ་ཉམས་གསོ་མཛད་མཁན་ནི་ཧ་རུ་མབ་ཀྱི་བུ་ཡེ་དཱ་ཡ་ཡིན་ལ། རང་གི་ཁང་པའི་ཁ་གཏད་དུ་ཉམས་གསོ་མཛད་དོ། །དེའི་ཉེ་འགྲམ་དུ་ཉམས་གསོ་མཛད་མཁན་ནི་ཧ་ཤབ་ནེ་ཡཱའི་བུ་ཧད་ཏུས་ཡིན། 11 ཧ་རིམ་གྱི་བུ་མལ་ཀི་ཡཱ་དང་། ཕཱ་ཧད་མོ་ཨབ་ཀྱི་བུ་ཧ་ཤུབ་གཉིས་ཀྱིས་ཁག་རྗེས་མ་དང་ཐབ་ཚང་ཉམས་གསོ་མཛད་དོ། ། 12 དེའི་ཉེ་འགྲམ་དུ་ཉམས་གསོ་མཛད་མཁན་ནི་ཡེ་རུ་སཱ་ལེམ་གྲོང་ཁྱེར་ཕྱེད་ཀའི་བདག་གཉེར་པ་ཧ་ལོ་ཧེས་ཀྱི་བུ་ཤལ་ལུམ་དང་ཁོའི་བུ་མོ་རྣམས་ཡིན་ནོ། ། 13 ཧ་ནུན་དང་ཟཱ་ནོ་ཨ་པ་རྣམས་ཀྱིས་ལུང་སྒོ་ཉམས་གསོ་མཛད་ནས། སྒོ་བཙུགས་ཏེ་སྒོ་གཏན་དང་སྒོ་ཟྭ་རྣམས་བཟོས་པ་དང་། ཡང་མཁར་གྱང་ཁྲུ་ཆིག་སྟོང་ཙམ་ལྕི་བའི་སྒོ་བར་དུ་བརྡུངས་སོ། ། 14 པེད་ཧག་ཀེ་རེམ་ཡུལ་གྱི་བདག་གཉེར་པ་སྟེ། རེ་ཁབ་ཀྱི་བུ་མལ་ཀི་ཡཱས་ལྕི་བའི་སྒོ་ཉམས་གསོ་མཛད་ཅིང་། ཁོས་སྒོ་བཙུགས་ཏེ་སྒོ་གཏན་དང་ཟྭ་རྣམས་བཟོས་སོ། ། 15 མཱས་ཟི་ཕཱ་ཡུལ་གྱི་བདག་གཉེར་པ་སྟེ། ཀོལ་ཧོ་ཟེའི་བུ་ཤལ་ལུན་གྱིས་ཆུ་མིག་གི་སྒོ་ཉམས་གསོ་མཛད་ནས། ཁོས་སྒོ་བཙུགས་ཏེ་སྒོ་ཁང་ཕུབས་ཤིང་། སྒོ་གཏན་དང་ཟྭ་རྣམས་བཟོས་སོ། །དེར་མ་ཟད་རྒྱལ་པོའི་སྐྱེད་ཚལ་ཉེ་འགྲམ་གྱི་ཤི་ལོ་ཨའི་རྫིང་བུའི་མཁར་གྱང་དང་། དཱ་བིད་གྲོང་ནས་མར་འབབ་སའི་ཐེམ་པའི་བར་དུ་བརྩིགས་སོ། ། 16 དེ་དང་མུ་མཐུད་དུ་པེད་ཚུར་ཡུལ་ཕྱེད་ཀའི་བདག་གཉེར་པ་སྟེ། ཨས་བུག་གི་བུ་ནེ་ཧེམ་ཡཱས་ནི་དཱ་བིད་ཀྱི་དུར་སའི་ཁ་གཏད་དང་། མིས་བཟོས་རྫིང་བུ་དང་དཔའ་བོའི་དམག་སྒར་བར་དུ་ཉམས་གསོ་མཛད་དོ། །

མཁར་གྱང་རྩིག་པའི་ལེ་ཝི་པ་རྣམས།

17 དེ་དང་མུ་མཐུད་དུ་ཉམས་གསོ་མཛད་མཁན་ནི་ལེ་ཝི་པ་པཱ་ནིའི་བུ་རེ་ཧུམ་དང་། ཁོའི་ཉེ་འགྲམ་དུ་ཀེ་ཨི་ལཱའི་ཡུལ་ཕྱེད་ཀའི་བདག་གཉེར་པ་སྟེ་ཧ་ཤབ་ཡཱ་ཡིས་ཡུལ་དེའི་ཆེད་དུ་ཉམས་གསོ་མཛད། 18 དེ་དང་མུ་མཐུད་དུ་ཉམས་གསོ་མཛད་མཁན་ནི་དེ་དག་གི་སྤུན་རྣམས་ལས། ཀེ་ཨི་ལཱའི་ཡུལ་གཞན་ཕྱེད་ཀའི་བདག་གཉེར་པ་སྟེ་ཧེ་ན་དད་ཀྱི་བུ་པུ་ཝ་ཨིས་ཉམས་གསོ་མཛད། 19 ཁོའི་ཉེ་འགྲམ་དུ་མཱས་ཟི་ཕཱ་ཡི་བདག་གཉེར་པ་སྟེ། ཡེ་ཤུ་ཨའི་བུ་ཨེ་ཟེར་གྱིས་ཡར་མཚོན་ཆའི་ཁང་པར་འགྲོ་སའི་ཁ་གཏད་ཀྱི་མཁར་གྱང་ཁག་རྗེས་མ་དེ་དཀྱོགས་མཚམས་བར་དུ་ཉམས་གསོ་མཛད། 20 དེ་དང་མུ་མཐུད་དུ་ཟབ་བ་ཨིའི་བུ་པཱ་རུག་གིས་སྙིང་རུས་བསྐྱེད་དེ་ཁག་རྗེས་མ་ཉམས་གསོ་མཛད་དེ། དཀྱོགས་མཚམས་ནས་མཆོད་དཔོན་ཆེན་པོ་ཨེལ་ཡཱ་ཤིབ་ཀྱི་ཁང་པའི་སྒོ་བར་དུ་ཉམས་གསོ་མཛད་དོ། ། 21 དེ་དང་མུ་མཐུད་དུ་ཧག་ཀོས་ཀྱི་བུ་ཨུ་རི་ཡཱའི་བུ་མེ་རེ་མོད་ཀྱིས་ཁག་རྗེས་མ་ཉམས་གསོ་མཛད། དེ་ནི་ཨེལ་ཡཱ་ཤིབ་ཀྱི་ཁང་པའི་སྒོ་ནས་ཨེལ་ཡཱ་ཤིབ་ཀྱི་ཁང་པའི་མཇུག་བར་དུ་ཡིན་ནོ། ། 22 དེ་དང་མུ་མཐུད་དུ་ཉམས་གསོ་མཛད་མཁན་ནི་ཐང་དུ་གནས་པའི་མཆོད་དཔོན་རྣམས་ཡིན་ནོ། །

མཁར་གྱང་རྩིག་པའི་མཆོད་དཔོན་རྣམས།

23 དེ་དང་མུ་མཐུད་དུ་པེན་ཡཱ་མེན་དང་ཧ་ཤུབ་གཉིས་ཀྱིས་རང་གི་ཁང་པའི་ཁ་གཏད་ནས་ཉམས་གསོ་མཛད། དེ་ནས་ཨ་ནན་ཡཱའི་ཚ་བོའམ་མ་ཨ་སེ་ཡཱའི་བུ་ཨ་ཟར་ཡཱས་རང་ཁྱིམ་གྱི་ཉེ་འཁོར་ནས་ཉམས་གསོ་མཛད། 24 ཁོའི་རྗེས་ནས་ཧེ་ན་དད་ཀྱི་བུ་པིན་ནུ་ཨིས་ཁག་རྗེས་མ་ཉམས་གསོ་མཛད། དེ་ནི་ཨ་ཟར་ཡཱའི་ཁང་པའི་དཀྱོགས་མཚམས་བར་དང་། ཡང་གྲོང་ཁྱེར་གྱི་གྲུ་ཟུར་བར་དུ་ཉམས་གསོ་མཛད་དོ། ། 25 ཨུ་ཟཱ་ཨིའི་བུ་ཕཱ་ལལ་གྱིས་མཁར་གྱང་གི་དཀྱོགས་མཚམས་དང་རྒྱལ་པོའི་ཕོ་བྲང་གི་ཉེ་འགྲམ་གྱི་བཙོན་ཁང་གི་ར་སྐོར་དང་། རྒྱལ་པོའི་ཕོ་བྲང་སྟེང་གི་འབུར་དུ་ཐོན་པའི་མཁར་ཁང་བཅས་ཉམས་གསོ་མཛད། དེའི་རྗེས་སུ་ཕཱར་ཨོ་སིའི་བུ་ཕེ་ད་ཡཱ་ཡིན་པ་དང་། 26 མཆོད་གཡོག་རྣམས་ནི་ཨོ་ཕེལ་དུ་བསྡད་ཅིང་། ཤར་ཕྱོགས་སུ་ཆུ་སྒོའི་ཁ་གཏད་དང་འབུར་དུ་ཐོན་པའི་མཁར་ཁང་གི་བར་དུ་མཁར་གྱང་ཉམས་གསོ་མཛད། 27 དེ་དང་མུ་མཐུད་དུ་ཐེ་ཀོ་ཨ་པས་ཁག་རྗེས་མ་ཉམས་གསོ་མཛད་པ་སྟེ། འབུར་དུ་ཐོན་པའི་མཁར་ཁང་ཆེན་པོར་ཁ་གཏད་ནས་ཨོ་ཕེལ་གྱི་མཁར་གྱང་བར་དུ་ཉམས་གསོ་མཛད་དོ། ། 28 རྟ་སྒོ་ནས་ཡར་ལ་མཆོད་དཔོན་རྣམས་ཀྱིས་རང་ཉིད་ཀྱི་ཁང་པའི་མདུན་དུ་ཉམས་གསོ་མཛད་དོ། ། 29 དེ་དང་མུ་མཐུད་དུ་ཨིམ་མེར་གྱི་བུ་ཟཱ་ཏོག་གིས་རང་ཉིད་ཀྱི་ཁང་པའི་མདུན་དུ་ཉམས་གསོ་མཛད་པ་དང་། དེ་དང་མུ་མཐུད་དུ་ཉམས་གསོ་མཛད་མཁན་ནི་ཤར་སྒོ་སྲུང་མཁན་ཤེ་ཀན་ཡཱའི་བུ་ཤེ་མ་ཡཱ་ཡིན་ནོ། ། 30 ཁོའི་རྗེས་ནས་ཤེ་ལེམ་ཡཱའི་བུ་ཧ་ནན་ཡཱ་དང་ཙ་ལབ་ཀྱི་བུ་དྲུག་པ་ཧ་ནུན་གྱིས་ཁག་རྗེས་མ་ཉམས་གསོ་མཛད། དེའི་རྗེས་སུ་པེ་རེག་ཡཱའི་བུ་མཱེ་ཤུལ་ལིམ་གྱིས་རང་ཉིད་ཀྱི་ཁང་པའི་མདུན་ནས་ཉམས་གསོ་མཛད་དོ། ། 31 དེའི་རྗེས་ནས་དངུལ་མགར་མལ་ཀི་ཡཱས་ཉམས་གསོ་མཛད། མཆོད་ཁང་གི་མཆོད་གཡོག་དང་ཚོང་པའི་ཁང་པ་མིབ་ཀད་ཟེར་བའི་སྒོར་གཏད་དེ་གྲུ་ཟུར་གྱི་ཁང་པའི་བར་དུ་གཏུགས། 32 དངུལ་མགར་དང་ཚོང་པས་གྲུ་ཟུར་གྱི་ཁང་པ་དང་ལུག་སྒོ་བར་དུ་ཉམས་གསོ་མཛད་དོ། །

ལེའུ་བཞི་པ།

ནེ་ཧེམ་ཡཱ་དགྲ་བོའི་བཀག་འགོག་ལས་རྒྱལ་བ།

1 དེ་ནས། ངེད་རྣམས་ཀྱིས་མཁར་གྱང་བརྩིགས་པ་སན་པཱ་ལད་ཀྱིས་ཐོས་པ་དང་ཁོང་ཁྲོ་ལངས་ཏེ། ཞེ་སྡང་རབ་ཏུ་ལངས་ནས་ཡ་ཧུ་དཱ་པ་རྣམས་ལ་ཁྲེལ་དགོད་བྱས་སོ། ། 2 ཁོས་རང་གི་སྤུན་དང་སཱ་མར་ཡའི་དམག་དཔུང་ལ་འདི་ལྟར། ཡ་ཧུ་དཱ་པ་ཉམ་ཐག་འདི་རྣམས་ཀྱིས་ཅི་བྱེད་དམ། རང་ཉིད་ཀྱི་ཆེད་དུ་ཡང་བསྐྱར་བརྩིག་གམ། སྦྱིན་སྲེག་འབུལ་ལམ། ཉིན་གཅིག་ཏུ་འགྲུབ་བམ། མེས་བསྲེགས་པའི་རྡོ་ཕུང་ཡང་བསྐྱར་བཀོལ་བར་འགྱུར་རམ་ཞེས་སྨྲས། 3 ཨམ་མོན་པ་ཏོ་བི་ཡཱ་ཁོའི་ཉེ་འགྲམ་དུ་བསྡད་དེ་འདི་ལྟར། དེ་དག་གིས་བརྩིགས་པའི་མཁར་རྡོའི་སྟེང་དུ་ཝ་མོ་ཞིག་འཛེག་ནའང་རྡོ་རྩིག་དེ་བཤིག་པར་འགྱུར་ཞེས་སྨྲས་སོ། ། 4 ཀྱེ། ངེད་ཀྱི་དཀོན་མཆོག་ལགས། ངེད་རྣམས་སྨད་པར་གྱུར་པས་གསན་དུ་གསོལ། དེ་དག་གི་འཕྱ་སྨོད་ནི་ཁོ་ཚོ་སོ་སོའི་མགོར་ཕོབ་ལ། བཙོན་དུ་ཁྲིད་པའི་གནས་ལ་འཇོམས་སུ་ཆུག 5 དེ་དག་གིས་ཉམས་གསོ་མཛད་མཁན་གྱི་མདུན་དུ་ཁྱེད་ཉིད་ཐུགས་ཁྲོ་བར་བྱས་པས། དེ་དག་གི་སྡིག་པ་མི་སྦེད་ཅིང་། ཁྱེད་ཀྱི་སྤྱན་སྔར་དེ་དག་གི་སྡིག་པ་མི་བསལ་བར་མཛོད། 6 དེ་ལྟར་ངེད་རྣམས་ཀྱིས་མཁར་གྱང་བརྩིགས་ཏེ་མཁར་གྱང་ཐམས་ཅད་མཐུད་ནས་མཐོ་ཚད་ཕྱེད་ཀར་སླེབས་སོ། །དེ་ནི་འབངས་རྣམས་ཀྱིས་བློ་སེམས་རྩེ་གཅིག་གིས་ལས་པའི་ཕྱིར་རོ། ། 7 སན་པཱ་ལད་དང་། ཏོ་བི་ཡཱ་དང་། ཨ་རབ་པ་དང་། ཨམ་མོན་པ་དང་། ཨ་སི་དོད་པ་བཅས་ཀྱིས་ཡེ་རུ་སཱ་ལེམ་གྱི་མཁར་གྱང་ཉམས་གསོ་བྱེད་པ་དང་། ཉམས་རྒུད་དུ་སོང་བའི་གནས་དེ་རྣམས་ཞིག་གསོ་བྱེད་འགོ་བརྩམས་པ་ཐོས་ནས་ཤིན་ཏུ་ཁྲོས་ཤིང་། 8 ཐམས་ཅད་ཡེ་རུ་སཱ་ལེམ་ལ་འཐབ་ཏུ་འོངས་ནས་གྲོང་འདི་དཀྲུག་པར་ཁ་འཆམ་པ་ལ། 9 ངེད་རྣམས་ཀྱིས་རང་གི་དཀོན་མཆོག་ལ་གསོལ་བ་བཏབ་ཅིང་། ཉིན་མཚན་མེད་པར་དེ་དག་གི་ཕྱིར་སོ་པ་བཞག་གོ ། 10 ཡང་ཡ་ཧུ་དཱ་པ་རྣམས་ཀྱིས་འདི་ལྟར། ཁལ་འཁུར་བའི་སྟོབས་ཤུགས་ཞན་ལ་རྡོ་རུལ་ནི་མང་བས་ངེད་རྣམས་ཀྱིས་མཁར་གྱང་བརྩིག་མི་ནུས་སོ་ཞེས་སྨྲས་ཤིང་། 11 ངེད་རྣམས་ཀྱི་དགྲ་བོས་འདི་ལྟར་སྨྲས་པ་སྟེ། དེ་དག་གིས་མི་ཤེས་པ་དང་མི་མཐོང་བའི་སྐབས་སུ་ངེད་རྣམས་དེ་དག་གི་དཀྱིལ་དུ་སོང་སྟེ། དེ་དག་བསད་ནས་ལས་ཀ་དེ་མཚམས་གཅོད་དོ་ཞེས་པའོ། ། 12 དགྲ་དང་ཉེ་བར་གནས་པའི་ཡ་ཧུ་དཱ་པ་རྣམས་ཐེངས་བཅུ་ལ་ངེད་ཅག་གི་རྩར་འོངས་ནས་འདི་ལྟར། ཁྱོད་རྣམས་ངེས་པར་དུ་ང་ཚོའི་རྩར་ཕྱིར་ཡོང་དགོས་ཞེས་སྨྲས་པར། 13 ངས་འབངས་མི་རྣམས་ནི་མཁར་གྱང་རྒྱབ་ཀྱི་གནས་དམའ་སར་རལ་གྲི་དང་། མདུང་དང་། མདའ་གཞུ་བཟུང་དུ་བཅུག་ནས་རང་རང་གི་རིགས་རྒྱུད་བཞིན་དུ་བཞག་པ་ཡིན། 14 ངས་ཞིབ་ལྟ་བྱས་ཏེ་ཡར་ལངས་ནས་སྐུ་དྲག་དང་འགོ་དཔོན། འབངས་མི་རྣམས་ལ་འདི་ལྟར། དེ་དག་ལ་མ་འཇིགས་ཤིག གཙོ་བོ་དཀོན་མཆོག་ནི་ཆེན་པོ་དང་འཇིགས་སུ་རུང་བ་ལགས་པ་དེ་སེམས་ལ་ཟུངས་ཤིག རང་གི་སྤུན་ཟླ་དང་། བུ་དང་བུ་མོ་དང་། ཆུང་མ་དང་ཁྱིམ་ཚང་གི་ཆེད་དུ་འཐབ་འཛིང་བྱོས་ཤིག་ཅེས་སྨྲས་པ་ཡིན། 15 དེ་ནས་དགྲ་བོས་ངེད་རྣམས་ཀྱིས་ཁོ་ཚོའི་བསམ་ཚུལ་ཤེས་ཟིན་པ་དང་། དཀོན་མཆོག་གིས་ཀྱང་ཁོ་ཚོའི་ངན་ཇུས་དེ་གཏོར་བ་ཐོས་ནས་འོང་མ་ཕོད་པས། ངེད་རྣམས་ཕྱིར་མཁར་གྱང་གི་ཕྱོགས་སུ་སོང་ནས་རང་ཉིད་ཀྱི་ལས་བསྒྲུབས་པའོ། ། 16 ཉིན་དེ་ནས་བཟུང་ངའི་གཡོག་པོ་ཕྱེད་ཀས་ལས་བྱེད་པ་དང་། ཕྱེད་ཀས་མདུང་དང་། མདའ་གཞུ་དང་། ཕུབ་བཅས་བཟུང་ཞིང་། གོ་ཁྲབ་གྱོན་ནས་བསྡད་དོ། །འགོ་དཔོན་རྣམས་ཡ་ཧུ་དཱའི་ཁྱིམ་རྒྱུད་ཡོངས་ཀྱི་རྒྱབ་སྐྱོར་དུ་ཡོད་པ་ཡིན། 17 ཡ་ཧུ་དཱ་པ་རྣམས་ཀྱིས་མཁར་གྱང་བརྩིགས་པ་དང་། ཁུར་པོ་འཁུར་མཁན་ཐམས་ཅད་ཀྱིས་ལག་པ་ཡ་གཅིག་གིས་ལས་ཀ་བྱས། ལག་པ་ཡ་གཅིག་གིས་མཚོན་ཆ་བཟུང་བ་ཡིན། 18 རྩིག་མཁན་ཐམས་ཅད་ཀྱིས་རལ་གྲི་རྐེད་པར་བཏགས་ཏེ་བརྩིགས་སོ། །རྭ་དུང་འབུད་མཁན་དེ་ངའི་རྩར་ཡོད་པ་ཡིན། 19 དེར་ངས་སྐུ་དྲག་དང་། འགོ་དཔོན་དང་། འབངས་མི་རྣམས་ལ་འདི་ལྟར། ལས་བཟོ་འདི་རྒྱ་ཆེ་བ་དང་། ངེད་ཅག་མཁར་གྱང་སྟེང་ནས་ཕན་ཚུན་བར་རྒྱང་ཐག་རིང་བས། 20 ཁྱོད་ཚོས་རྭ་དུང་གི་སྒྲ་ཐོས་མ་ཐག་ཏུ་ངེད་ཅག་གི་རྩར་འཛོམས་དགོས་ལ། བདག་ཅག་གི་དཀོན་མཆོག་གིས་ང་ཚོའི་དོན་དུ་འཐབ་འཛིང་བགྱིའོ་ཞེས་སྨྲས་པ་ཡིན། 21 འདི་ལྟར་དུ་ངེད་ཀྱིས་ལས་ཀ་བྱས་ཤིང་། མི་ཕྱེད་ཀས་མདུང་བཟུང་སྟེ་ནམ་ལངས་པ་ནས་སྐར་མ་ཤར་བའི་བར་དུ་བསྡད་དོ། ། 22 སྐབས་དེར་ངས་འབངས་མི་རྣམས་ལ་འདི་ལྟར། མཚན་མོར་ངེད་ཀྱི་མེལ་ཚེ་བྱེད་པ་དང་། ཉིན་མོར་ལས་ཀ་བྱེད་པའི་ཕྱིར། མི་རེ་རེ་ཁོའི་གཡོག་པོ་དང་བཅས་ཡེ་རུ་སཱ་ལེམ་དུ་ཞག་སྡོད་གྱིས་ཤིག་ཅེས་བསྒོས་སོ། ། 23 དེ་ལྟར་ང་རང་དང་ངའི་སྤུན་དང་གཡོག་པོ་དང་། ངའི་སྲུང་དམག་བཅས་ཀྱིས་རང་གི་གྱོན་པ་མ་ཕུད་པ་དང་། ཆུ་འཐུང་བའི་སྐབས་སུའང་རང་གི་མཚོན་ཆ་བཟུང་ཡོད་དོ། །

ལེའུ་ལྔ་པ།

ནེ་ཧེམ་ཡཱས་འགོ་དཔོན་དག་གིས་བཤུ་གཞོག་བྱེད་པའི་དོན་དག་ཐག་གིས་བཅད་པ།

1 དེ་ནས་འབངས་མི་དང་དེ་དག་གི་ཆུང་མ་རྣམས་ཀྱིས་རང་གི་སྤུན་ཟླ་ཡ་ཧུ་དཱ་པ་རྣམས་ཀྱི་ཕྱིར་འོ་དོད་དྲག་པོ་བཏོན་ཏེ། 2 ལ་ལས་ནི་ངེད་ཅག་ལ་བུ་དང་བུ་མོ་མི་གྲངས་མང་པོ་ཡོད་པས། འབྲུ་རིགས་ཟོས་ན་ད་གཟོད་གསོན་པོར་གནས་ཐུབ་བོ་ཞེས་དང་། 3 ལ་ལས་མུ་གེའི་དུས་སུ་འབྲུ་རིགས་ཉོ་བའི་ཕྱིར་རང་གི་ས་ཞིང་དང་། རྒུན་འབྲུམ་ར་བ་དང་། ཁང་པ་རྣམས་གཏའ་མར་བཞག་པ་ཡིན་ཟེར། 4 ལ་ལས་ངེད་ཅག་གིས་དངུལ་བསྐྱིས་ཏེ་རྒྱལ་པོ་ལ་ས་ཞིང་དང་རྒུན་འབྲུམ་ར་བའི་དཔྱ་ཁྲལ་ཕུལ་བ་ཡིན། 5 ད་ལྟ་ངེད་ཅག་གི་ལུས་ཕུང་ནི་ངེད་ཅག་གི་སྤུན་ཟླའི་ལུས་ཕུང་དང་འདྲ་བ་ཡིན། ངེད་ཅག་གི་ཕྲུ་གུ་དེ་ཚོའི་ཕྲུ་གུ་དང་འདྲ་བ་ཡིན་མོད། ལྟོས་དང་། ངེད་ཀྱིས་རང་གི་བུ་དང་བུ་མོ་རྣམས་གཡོག་པོར་བཏང་སྟེ། ངེད་ཅག་གི་བུ་མོ་འགའ་ཞིག་གིས་ཕྲོགས་ཟིན་པ་དང་། ཡང་ངེད་ཅག་གི་ས་ཞིང་དང་རྒུན་འབྲུམ་ར་བ་མི་གཞན་ལ་དབང་བ་ཡིན་པས། ངེད་ཅག་ཅི་བྱ་གཏོལ་མེད་དུ་གྱུར་ཞེས་སྨྲས་སོ། ། 6 ངས་དེ་དག་གི་སྐད་ངན་དང་གཏམ་འདི་རྣམས་ཐོས་པ་ཙམ་གྱིས་ཤིན་ཏུ་ཁྲོས་པར་གྱུར། 7 དེ་ནས་ངས་སེམས་ཐག་བཅད་ནས་སྐུ་དྲག་དང་འགོ་དཔོན་རྣམས་ལ་འདི་ལྟར། ཁྱོད་ཅག་གིས་རང་གི་སྤུན་རྣམས་ལ་དངུལ་གཡར་ཏེ་ཁེ་ཕན་བླངས་པ་རེད་ཅེས་གཤེ་གཤེ་བཏང་བ་དང་། ངས་མི་ཚོགས་ཆེན་པོ་ཞིག་བསྡུས་ནས་དེ་དག་ལ་རྒོལ་ཏོ། ། 8 ངས་དེ་རྣམས་ལ་འདི་ལྟར། ངེད་ཅག་གིས་ནུས་པ་ཡོད་རྒུ་བཏོན་ནས་རང་གི་སྤུན་ཡ་ཧུ་དཱ་པ་སྟེ་ཕྱི་ཕྱོགས་པ་རྣམས་ལ་བཙོངས་པ་དག་ཕྱིར་བླུས་པ་དང་། ཁྱོད་ཅག་གིས་ད་དུང་སྤུན་རྣམས་བཙོངས་ནས་ངེད་ཅག་ལ་དེ་དག་ཕྱིར་ཉོ་རུ་འཇུག་པ་ཡིན་ནམ་ཞེས་སྨྲས་པ་ལ། དེ་རྣམས་ཁ་རོག་བསྡད་ཅིང་ལན་ཅི་ཡང་འདེབས་མ་ནུས་སོ། ། 9 ཡང་ངས་དེ་ཚོ་ལ། ཁྱོད་ཅག་གིས་བྱེད་པའི་ལས་འདི་ལེགས་པོ་མི་འདུག ང་ཚོའི་དགྲ་བོ་ཕྱི་ཕྱོགས་པ་རྣམས་ལས་ངེད་ཅག་ལ་འཕྱ་སྨོད་མི་འབྱུང་བའི་ཕྱིར། ཁྱོད་ཅག་གིས་ལས་བྱེད་དུས་ངེད་ཀྱི་དཀོན་མཆོག་ལ་གུས་ཤིང་འཇིགས་པར་མི་རུང་ངམ། 10 ང་དང་ངའི་སྤུན་དང་གཡོག་པོས་ཀྱང་དངུལ་སྒོར་དང་འབྲུ་རིགས་འབངས་མི་ལ་བསྐྱི་དགོས་པ་དང་། ཚང་མས་སྐྱེད་ཀ་འདོར་རུང་བ་ཡིན། 11 དེ་རིང་དེ་དག་གི་ས་ཞིང་དང་རྒུན་འབྲུམ་ར་བ་དང་། སྐྱུ་རུ་རའི་ཚལ་དང་ཁང་པ་དང་། ཁྱོད་ཅག་གིས་བླངས་པའི་དངུལ་བུན་དང་འབྲུ་རིགས་དང་རྒུན་ཆང་གསར་པ་དང་སྣུམ་གསར་པ་བཅས་ཀྱི་བརྒྱ་ཆ་གཅིག་གི་སྐྱེད་ཀ་ཕྱིར་སྤྲོད་དགོས་ཞེས་སྨྲས་པ་ལ། 12 སྐུ་དྲག་དང་འགོ་དཔོན་རྣམས་ཀྱིས་འདི་ལྟར། ངེད་ཅག་གིས་ཕྱིར་སྦྱིན་པར་བྱའོ། །ཁྱེད་ཀྱིས་སྨྲས་པ་བཞིན་དུ་བྱེད་ཅིང་དེ་རྣམས་ལས་ཅི་ཡང་མི་ལེན་ཞེས་སྨྲས་པས། ངས་མཆོད་དཔོན་རྣམས་བོས་ཏེ། སྐུ་དྲག་དང་འགོ་དཔོན་རྣམས་ཀྱིས་ཇི་ལྟར་སྨྲས་པ་བཞིན་བྱེད་པར་མནའ་བསྐྱལ་དུ་བཅུག་གོ ། 13 ངས་ཡང་རང་གི་བྲང་ཁུག་སྤྲུགས་ནས་འདི་ལྟར། ཁ་བཤད་དོན་ལ་མི་གནས་པ་སུ་ཡིན་ཡང་དཀོན་མཆོག་གིས་དེ་སྤྲུགས་ནས་རང་གི་ཁང་པ་དང་སྡུག་ལས་བརྒྱབ་ནས་ཐོབ་པ་དང་ཕྲལ་ཏེ་སྟོང་བར་གྱུར་ཅིག་ཅེས་སྨྲས་པས། མི་ཚོགས་ཐམས་ཅད་ཀྱིས་ཨ་མེན་ཞེས་བརྗོད་ནས། དཀོན་མཆོག་ཡ་ཝཱེ་ལ་བསྟོད་བསྔགས་བརྗོད་པ་དང་འབངས་མི་རྣམས་ཀྱིས་ཞལ་དོན་དེ་བཞིན་དུ་བགྱིས་སོ། །

ནེ་ཧེམ་ཡཱའི་སྒེར་སེམས་མེད་པ་དེ་མིག་ལྟོས་སུ་གྱུར་པ།

14 དེ་ཡང་། ང་རང་ཡ་ཧུ་དཱ་ཡུལ་གྱི་འགོ་དཔོན་དུ་གྱུར་པའི་ཉིན་ཏེ། རྒྱལ་པོ་ཨར་ཐག་ཤཱ་ཐི་ཡིས་རྒྱལ་སྲིད་བསྐྱངས་པའི་ལོ་ཉི་ཤུ་པ་ནས་སུམ་ཅུ་སོ་གཉིས་བར་དུ། བསྡོམས་པས་ལོ་བཅུ་གཉིས་ཀྱི་རིང་དུ་ང་དང་ངའི་སྤུན་གྱིས་འགོ་དཔོན་གྱི་ཕོགས་ཐོབ་མ་བླངས། 15 ངའི་སྔོན་གྱི་འགོ་དཔོན་གྱིས་འབངས་ཀྱི་འཁུར་བོ་ཇེ་ལྕི་རུ་བཏང་ནས། ཡང་འབངས་ནས་འབྲུ་རིགས་དང་རྒུན་ཆང་དང་དངུལ་སྲང་བཞི་བཅུ་བླངས་པ་དང་། ཐ་ན་དེ་དག་གི་གཡོག་པོ་རྣམས་ཀྱིས་ཀྱང་འབངས་ལ་དབང་ཤེད་བྱས། ཡིན་ཡང་ང་རང་དཀོན་མཆོག་ལ་གུས་ཤིང་འཇིགས་པས་དེ་ལྟར་མ་བྱས། 16 ཡང་ངས་ཧུར་ཐག་གིས་མཁར་གྱང་ཉམས་གསོ་བྱས་ལ། ང་ཚོས་ས་ཞིང་མ་ཉོས་ཤིང་། ངའི་གཡོག་པོ་ཐམས་ཅད་ཀྱང་མཉམ་དུ་འཛོམས་ནས་མཁར་ལས་བྱས་སོ། ། 17 ཉེ་འཁོར་གྱི་ཕྱི་ཕྱོགས་པ་རྣམས་ལས་འོངས་པའི་མི་ལས་གཞན། ཡ་ཧུ་དཱ་པ་དང་འགོ་དཔོན་བརྒྱ་དང་ལྔ་བཅུ་ཡིས་ང་དང་མཉམ་དུ་ངའི་གསོལ་ལྕོག་གི་ཁར་ཁ་ཟས་སྤྱད་དོ། ། 18 ཉིན་རེར་གླང་རེ་དང་ལུག་ཚོན་པོ་དྲུག་རེ་གྲ་སྒྲིག་བྱས་ལ། བྱ་འགའ་ཡང་ང་ལ་གྲ་སྒྲིག་བྱས། ཉིན་བཅུ་རེར་ཐེངས་གཅིག་ལ་རྒུན་ཆང་སྣ་ཚོགས་གང་མང་མང་གྲ་སྒྲིག་བྱས། འབངས་མི་རྣམས་ཀྱི་ཁྲལ་ལྕི་དྲགས་པས་ངས་དེ་དག་ལས་འགོ་དཔོན་གྱི་ཕོགས་ཐོབ་མ་བླངས་སོ། ། 19 ཀྱེ། ང་ཡི་དཀོན་མཆོག་ལགས། བདག་གིས་འབངས་མི་འདི་རྣམས་ཀྱི་ཆེད་དུ་དོན་གང་དང་གང་བྱས་པ་ཐམས་ཅད་ཁྱེད་ཀྱི་ཐུགས་སུ་བཟུང་ནས་ང་རང་དྲིན་གྱིས་སྐྱོང་བར་མཛོད།

ལེའུ་དྲུག་པ།

ནེ་ཧེམ་ཡཱས་དགྲ་བོའི་ཇུས་ངན་བརྟོལ་བ།

1 དེ་ནས་སན་པཱ་ལད་དང་ཏོ་བི་ཡཱ། ཨ་རབ་པ་གེ་ཤེམ་དང་། གཞན་དགྲ་བོ་ཀུན་གྱིས་ངས་མཁར་གྱང་བརྩིགས་ཚར་ཞིང་ཞིག་རལ་མེད་པ་ཐོས་པ་དང་། སྐབས་དེར་མཁར་སྒོ་ད་དུང་བཙུགས་མེད། 2 སན་པཱ་ལད་དང་གེ་ཤེམ་གཉིས་ཀྱིས་ངའི་རྩར་མི་མངགས་ནས་འདི་ལྟར། ཁྱོད་ཕེབས་ཤོག་དང་ངེད་ཅག་ཨོ་ནོའི་ཐང་གི་གྲོང་ཚོ་རུ་མཇལ་ཡོང་ཞེས་སྨྲས་བྱུང་། དོན་དངོས་སུ་དེ་དག་གིས་ང་ལ་གནོད་སྐྱེལ་འདོད་པ་རེད། 3 དེ་བས་ངས་མི་མངགས་ནས་དེ་ཚོར། ངས་ལས་ཀ་ཆེན་པོ་ལས་བཞིན་ཡོད་པས་ང་རང་མར་འགྲོ་མི་རུང་། ང་ཁ་བྲལ་ནས་མར་ཁྱོད་ཅག་དང་འཕྲད་དུ་སོང་སྟེ་ལས་ཀ་མཚམས་འཇོག་པར་བྱེད་ག་ལ་རུང་ཞེས་སྨྲས་སོ། ། 4 དེ་རྣམས་ཀྱིས་འདི་ལྟར་ཐེངས་བཞི་ལ་ངའི་རྩར་སྐད་བཏང་ཞིང་ངས་སྔར་བཞིན་ལན་བཏབ་བོ། ། 5 དེ་ནས་སན་པཱ་ལད་ཀྱིས་ཐེངས་ལྔ་པར་གོང་བཞིན་དུ་མི་མངགས་ཏེ་ལག་ཏུ་ཡི་གེ་ཐུམ་མེད་པ་ཞིག་བསྐུར་བྱུང་། 6 ཡིག་ཐོག་ཏུ་འདི་ལྟར། མི་རིགས་སོ་སོའི་ཁྲོད་དུ་འདི་འདྲ་ཞིག་གྲགས་བཞིན་ཡོད་ལ། གེ་ཤེམ་གྱིས་ཀྱང་འདི་བཞིན་སྨྲས་བྱུང་སྟེ། ཁྱོད་དང་ཡ་ཧུ་དཱ་པ་རྣམས་ཀྱིས་ངོ་ལོག་བྱེད་པའི་ཕྱིར། ཁྱོད་ཀྱིས་མཁར་གྱང་བརྩིགས་པ་ཡིན་ལ། གོ་ཐོས་ལྟར་ན། ཁྱོད་དེ་དག་གི་རྒྱལ་པོར་འགྱུར་བའི་དོན་དུ་ཡིན་ཟེར། 7 ཁྱོད་ཀྱིས་ཡེ་རུ་སཱ་ལེམ་དུ་མངགས་པའི་ལུང་སྟོན་པས་ཁྱོད་ལ་དམིགས་ནས་ཡ་ཧུ་དཱ་རུ་རྒྱལ་པོ་ཡོད་ཅེས་སྒྲོག་གོ །ད་ལྟ་གཏམ་འདི་དག་རྒྱལ་པོར་བསྒྲག་པར་འགྱུར། ཁྱོད་རང་ཤོག་དང་ངེད་རྣམས་ལྷན་ཅིག་ཏུ་གྲོས་བྱའོ་ཞེས་བྲིས་འདུག 8 དེར་ངས་ཁོ་ལ་སྐད་བཏང་སྟེ་འདི་ལྟར། ཁྱོད་ཀྱིས་སྨྲས་པའི་དོན་འདི་དག་གཅིག་ཀྱང་མེད། འདི་ནི་ཁྱོད་རང་གི་རྫུན་བཟོ་ཡིན་ནོ་ཞེས་སྨྲས་པ་ཡིན། 9 དེ་དག་གིས་ངེད་རྣམས་ལ་འཇིགས་བསྐུལ་ནས་འདི་ལྟར། དེ་རྣམས་ཀྱི་ལག་པའི་སྟོབས་ཞན་པར་གྱུར་ཅིག ལས་སྒྲུབ་མི་ཐུབ་ཅིང་། ལས་ཀ་རྫོགས་པར་བྱ་མི་ནུས་ཞེས་སྨྲས། ད་ལྟ་ངའི་ལག་པར་སྟོབས་གནང་བར་མཛོད་ཅིག 10 དེའི་རྗེས་སུ་ང་མཱས་ཧེ་ཏ་བེལ་གྱི་ཚ་བོའམ་དི་ལཱ་ཡའི་བུ་ཤེ་མ་ཡཱའི་ཁང་པར་ཕྱིན། སྐབས་དེར་ཁོས་སྒོ་བརྒྱབ་སྟེ་ཕྱིར་མི་འབུད་པ་དང་། ཁོ་ན་རེ། ངེད་གཉིས་དཀོན་མཆོག་གི་མཆོད་ཁང་གི་དཀྱིལ་དུ་འཛོམས་ཏེ་མཆོད་ཁང་གི་སྒོ་རྒྱག་པར་བྱའོ། །གང་ལ་ཞེ་ན། དེ་དག་ཁྱོད་རང་གསོད་དུ་འོང་བ་ཡིན། མཚན་མོ་འོངས་ནས་ཁྱོད་རང་གསོད་དོ་ཞེས་སྨྲས། 11 ངས་དེ་ལ། ང་ལྟ་བུའི་མི་ཞིག་འབྲོ་བར་བྱེད་དམ། ང་འདྲ་བའི་མི་ཞིག་གིས་རང་སྲོག་སྐྱོབ་པའི་ཆེད་དུ་མཆོད་ཁང་ནང་དུ་འབྱོལ་ལམ། ང་ནང་དུ་མི་འགྲོ་ཞེས་སྨྲས་སོ། ། 12 ངས་གསལ་པོར་བལྟས་པ་དང་། དཀོན་མཆོག་གིས་ཁོ་མ་མངགས་སོ། །ཁོ་རང་ཉིད་ཀྱིས་ང་ལ་གནོད་པའི་ལུང་བསྟན་ཏེ། ཏོ་བི་ཡཱ་དང་སན་པཱ་ལད་གཉིས་ཀྱིས་དེ་གླས་པ་རེད། 13 ང་ལ་འཇིགས་བསྐུལ་ནས་ངས་དེར་བསྟུན་ཏེ་སྡིག་པ་བྱེད་པ་དང་། མིང་ངན་བཞག་ནས་ཁོ་རྣམས་ཀྱིས་འཕྱ་སྨོད་བྱེད་པའི་ཕྱིར་དེ་གླས་པ་རེད། 14 ཀྱེ། ངའི་དཀོན་མཆོག་ལགས། ཏོ་བི་ཡཱ་དང་སན་པཱ་ལད་དང་ལུང་སྟོན་མ་ནོ་ཨད་ཡཱ་དང་། ལུང་སྟོན་པ་གཞན་དག་གིས་དོན་འདི་དག་བསྒྲུབས་དོན་ནི་ང་ལ་འཇིགས་བསྐུལ་བའི་ཕྱིར་ཡིན་པས། ཁྱེད་ཀྱིས་དེ་དག་ཐུགས་སུ་བཟུང་བར་མཛོད།

མཁར་གྱང་ལེགས་འགྲུབ་བྱུང་བ།

15 ཨེ་ལུད་ཟླ་བའི་ཚེས་ཉེར་ལྔ་ཉིན་མཁར་གྱང་བརྩིགས་ཟིན་པ་དང་། བསྡོམས་པས་ཉིན་ལྔ་བཅུ་ང་གཉིས་ལ་ཉམས་གསོ་བྱས་སོ། ། 16 ངེད་རྣམས་ཀྱི་དགྲ་བོ་ཀུན་གྱིས་ཐོས་པ་དང་། ཕྱོགས་བཞིའི་མི་རིགས་རྣམས་འཇིགས་ཤིང་སྐྱོ་མདངས་ཤར། གང་ལ་ཞེ་ན། ལས་འདི་ངེད་ཀྱི་དཀོན་མཆོག་གིས་འགྲུབ་པར་མཛད་པ་དེ་དག་གིས་ཤེས་སོ། ། 17 ཡང་ཉིན་དེ་དག་གི་རིང་ལ་ཡ་ཧུ་དཱའི་སྐུ་དྲག་ཚོས་ཐེངས་མང་པོར་ཏོ་བི་ཡཱ་ལ་ཡི་གེ་བསྐུར་བ་དང་། ཏོ་བི་ཡཱས་ཀྱང་ཡིག་ལན་བསྐུར་ཏོ། ། 18 ཡ་ཧུ་དཱའི་ཡུལ་དུ་མི་མང་པོས་ཏོ་བི་ཡཱ་དང་མནའ་འབྲེལ་བྱས་སོ། །གང་ལ་ཞེ་ན། ཁོ་ནི་ཨ་རཱའི་བུ་ཤེ་ཀན་ཡཱའི་མག་པ་ཡིན་ལ། ཁོའི་བུ་ཡེ་ཧོ་ཧ་ནན་གྱིས་ཀྱང་པེ་རེག་ཡཱའི་བུ་མཱེ་ཤུལ་ལིམ་གྱི་བུ་མོ་བག་མར་བླངས་ཡོད་པའི་ཕྱིར་རོ། ། 19 དེ་དག་གིས་ཀྱང་ངའི་མདུན་དུ་ཏོ་བི་ཡཱ་ལ་གཏམ་བཟང་པོ་སྨྲས་པ་དང་། ངའི་གཏམ་ཡང་ཁོ་ལ་བཤད་དོ། །ཏོ་བི་ཡཱས་རྒྱུན་ཏུ་ང་ལ་ཡི་གེ་བསྐུར་ནས་འཇིགས་སྣང་བསྐུལ་ལོ། །

ལེའུ་བདུན་པ།

1 དེ་ནས་མཁར་གྱང་བརྩིགས་ཚར་བ་དང་། སྒོ་རྣམས་བསླངས་ཏེ། སྒོ་སྲུང་དང་མགུར་ལེན་མཁན། ལེ་ཝི་པ་རྣམས་བསྐོས་སོ། ། 2 ངས་རང་གི་སྤུན་ཧ་ནཱ་ནེ་དང་མཁར་རྫོང་གི་འགོ་དཔོན་ཧ་ནན་ཡཱ་གཉིས་ལ་ཡེ་རུ་སཱ་ལེམ་དུ་བདག་འཛིན་གྱི་འགན་བཀལ་ཏོ། །རྒྱུ་མཚན་ཧ་ནན་ཡཱ་ནི་མི་མང་པོ་ལས་གཞུང་རྒྱུད་དྲང་ཞིང་དཀོན་མཆོག་ལ་གུས་ཤིང་འཇིགས་པ་ཞིག་ཡིན་ནོ། ། 3 ཡང་ངས་དེ་དག་ལ། ཉི་མ་དྲོ་བའི་དུས་སུ་ད་གཟོད་ཡེ་རུ་སཱ་ལེམ་གྱི་མཁར་སྒོ་ཕྱེས་ཤིག ཡེ་རུ་སཱ་ལེམ་གྱི་འབངས་མི་མངགས་ནས་སོ་སོའི་ལས་རེས་བཞིན་རང་རང་གི་ཁང་པའི་མདུན་དུ་ས་བསྲུང་དགོས། དེ་དག་གིས་ད་དུང་སྲུང་བཞིན་པའི་སྐབས་སུ་སྒོ་རྣམས་བརྒྱབ་སྟེ་སྒོ་གཏན་ཡང་གནོན་དགོས་ཞེས་སྨྲས་སོ། ། 4 དེ་ཡང་གྲོང་ཁྱེར་དེ་ནི་རྒྱ་ཆེ་ནའང་། དེའི་ནང་རོལ་དུ་མི་ཉུང་ཞིང་ཁང་པའང་ད་དུང་བརྩིགས་མེད་པ་ཡིན་ནོ། །

བཙོན་ནས་ཕྱིར་འབྱོར་བ་རྣམས་ཀྱི་མིང་ཐོ།

5 དེ་ནས་ངའི་དཀོན་མཆོག་གིས་ང་ཡི་སེམས་བསྐུལ་ཏེ། ངས་ཁྱིམ་རབས་ཐོ་རུ་འགོད་པའི་ཕྱིར་སྐུ་དྲག་དང་འགོ་དཔོན་དང་འབངས་མི་བཅས་བསྡུས་པ་དང་། ཐོག་མར་འོང་མཁན་གྱི་ཁྱིམ་ཐོ་རྙེད་པ་དང་དེའི་སྟེང་དུ་འདི་ལྟར་བྲིས་ཡོད་དེ། 6 ཡ་ཧུ་དཱ་ཡུལ་གྱི་མི་འདི་རྣམས་ནི་སྔར་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་པཱ་པེལ་ལོན་ལ་བཙོན་དུ་ཁྲིད་པ་དང་། ད་ལྟ་ཁོ་རྣམས་བཙན་ཁྲིད་བྱས་པའི་ཡུལ་ནས་ཡར་ཐོན་ཏེ་ཡེ་རུ་སཱ་ལེམ་དང་ཡ་ཧུ་དཱའི་ཡུལ་དུ་སོ་སོའི་གནས་སུ་ཕྱིར་ལོག་པ་ནི་འདི་ལྟ་སྟེ། 7 དེ་དག་ནི་ཟེ་རུ་པཱ་པེལ་དང་། ཡེ་ཤུ་ཨ་དང་། ནེ་ཧེམ་ཡཱ་དང་། ཨ་ཟར་ཡཱ་དང་། ར་ཨས་ཡཱ་དང་། ན་ཧ་མ་ནི་དང་། མོར་དོ་ཀཱ་ཡི་དང་། པིལ་ཤན་དང་། མིས་ཕེ་རེད་དང་། པིག་ཝ་ཨི་དང་། ནེ་ཧུམ་དང་། པ་ཨ་ནཱ་དང་ལྷན་ཅིག་ཏུ་ཕྱིར་འོངས་སོ། །ཡེས་ར་ཨེལ་གྱི་སྐྱེས་པ་རྣམས་ཀྱི་བསྡོམས་གྲངས་ནི་འདི་ལྟ་སྟེ། 8 ཕཱར་ཨོ་སིའི་བུ་རྒྱུད་ཉིས་སྟོང་བརྒྱ་དང་བདུན་ཅུ་དོན་གཉིས་དང་། 9 ཤེ་ཕད་ཡཱའི་བུ་རྒྱུད་སུམ་བརྒྱ་བདུན་ཅུ་དོན་གཉིས། 10 ཨ་རཱའི་བུ་རྒྱུད་དྲུག་བརྒྱ་ལྔ་བཅུ་ང་གཉིས། 11 ཕཱ་ཧད་མོ་ཨབ་ཀྱི་བུ་རབས་ཚ་རྒྱུད་དེ་ཡེ་ཤུ་ཨ་དང་ཡོ་ཨབ་ཀྱི་བུ་རྒྱུད་ཉིས་སྟོང་བརྒྱད་བརྒྱ་བཅོ་བརྒྱད། 12 ཨེ་ལཱམ་གྱི་བུ་རྒྱུད་ཆིག་སྟོང་ཉིས་བརྒྱ་ལྔ་བཅུ་ང་བཞི། 13 ཟད་ཐུའི་བུ་རྒྱུད་ནི་བརྒྱད་བརྒྱ་བཞི་བཅུ་ཞེ་ལྔ། 14 ཟག་ཀ་ཨིའི་བུ་རྒྱུད་བདུན་བརྒྱ་དྲུག་ཅུ། 15 པིན་ནུ་ཨིའི་བུ་རྒྱུད་དྲུག་བརྒྱ་བཞི་བཅུ་ཞེ་བརྒྱད། 16 པེ་བཱ་ཨིའི་བུ་རྒྱུད་དྲུག་བརྒྱ་དང་ཉེར་བརྒྱད། 17 ཨས་གད་ཀྱི་བུ་རྒྱུད་ཉིས་སྟོང་སུམ་བརྒྱ་དང་ཉེར་གཉིས། 18 ཨ་དོ་ནི་ཀམ་གྱི་བུ་རྒྱུད་དྲུག་བརྒྱ་དྲུག་ཅུ་རེ་བདུན། 19 པིག་ཝ་ཨིའི་བུ་རྒྱུད་ཉིས་སྟོང་དྲུག་ཅུ་རེ་བདུན། 20 ཨ་དིན་གྱི་བུ་རྒྱུད་དྲུག་བརྒྱ་ལྔ་བཅུ་ང་ལྔ། 21 ཧི་ཟི་ཀི་ཡཱའི་བུ་རབས་ཚ་རྒྱུད་དེ་ཨ་ཏེར་གྱི་བུ་རྒྱུད་དགུ་བཅུ་གོ་བརྒྱད། 22 ཧ་ཤུམ་གྱི་བུ་རྒྱུད་སུམ་བརྒྱ་དང་ཉེར་བརྒྱད། 23 པེ་ཙ་ཨིའི་བུ་རྒྱུད་སུམ་བརྒྱ་དང་ཉེར་བཞི། 24 ཧ་རིབ་ཀྱི་བུ་རྒྱུད་ནི་བརྒྱ་དང་བཅུ་གཉིས། 25 གིབ་ཡོན་གྱི་བུ་རྒྱུད་དགུ་བཅུ་གོ་ལྔ། 26 པེད་ལེ་ཧེམ་པ་དང་ནེ་ཏོ་ཕཱ་པ་བརྒྱ་དང་བརྒྱད་ཅུ་གྱ་བརྒྱད། 27 ཨ་ན་ཐོད་པ་བརྒྱ་དང་ཉེར་བརྒྱད། 28 པེད་བ་ཡ་མ་ཝེད་པ་བཞི་བཅུ་ཞེ་གཉིས། 29 ཀིར་ཡཱད་ཡེ་ཨ་རིམ་པ་དང་ཀེ་ཕི་རཱ་པ་དང་། པེ་ཨེ་རཱོད་པ་བདུན་བརྒྱ་བཞི་བཅུ་ཞེ་གསུམ། 30 རཱ་མ་པ་དང་གེ་བཱ་པ་དྲུག་བརྒྱ་དང་ཉེར་གཅིག 31 མིགས་མཱ་སི་པ་བརྒྱ་དང་ཉེར་གཉིས། 32 པེད་ཨེལ་པ་དང་ཨེ་ཡུ་པ་བརྒྱ་དང་ཉེར་གསུམ། 33 གཞན་ནེ་བོ་པ་ལྔ་བཅུ་ང་གཉིས། 34 ཨེ་ལཱམ་གཞན་དེའི་བུ་རྒྱུད་ཆིག་སྟོང་ཉིས་བརྒྱ་ལྔ་བཅུ་ང་བཞི། 35 ཧ་རིམ་གྱི་བུ་རྒྱུད་སུམ་བརྒྱ་ཉི་ཤུ། 36 ཡེ་རུ་ཀོ་པ་སུམ་བརྒྱ་བཞི་བཅུ་ཞེ་ལྔ། 37 ལོད་དང་ཧ་དིད་དང་ཨོ་ནོའི་མི་བདུན་བརྒྱ་དང་ཉེར་གཅིག 38 སེ་ན་ཨ་པ་སུམ་སྟོང་དགུ་བརྒྱ་སུམ་ཅུ། 39 མཆོད་དཔོན་རྣམས་ལས། ཡེ་ཤུ་ཨའི་ཁྱིམ་ལ་གཏོགས་པའི་ཡེ་དཱ་ཡའི་བུ་རྒྱུད་དགུ་བརྒྱ་བདུན་ཅུ་དོན་གསུམ། 40 ཨིམ་མེར་གྱི་བུ་རྒྱུད་ཆིག་སྟོང་ལྔ་བཅུ་ང་གཉིས། 41 ཕཱ་ཤུར་གྱི་བུ་རྒྱུད་ཆིག་སྟོང་ཉིས་བརྒྱ་བཞི་བཅུ་ཞེ་བདུན། 42 ཧ་རིམ་གྱི་བུ་རྒྱུད་ཆིག་སྟོང་བརྒྱ་དང་བཅུ་བདུན། 43 ལེ་ཝི་པ་རྣམས་ལས། ཧོ་དབ་ཡཱའི་བུ་རབས་ཚ་རྒྱུད་དེ་ཡེ་ཤུ་ཨ་དང་ཀད་མི་ཨེལ་གྱི་བུ་རྒྱུད་བདུན་ཅུ་དོན་བཞི། 44 མགུར་ལེན་མཁན་རྣམས་ལས། ཨ་སབ་ཀྱི་བུ་རྒྱུད་བརྒྱ་དང་བཞི་བཅུ་ཞེ་བརྒྱད། 45 སྒོ་སྲུང་རྣམས་ལས། ཤལ་ལུམ་གྱི་བུ་རྒྱུད་དང་། ཨ་ཏེར་གྱི་བུ་རྒྱུད། ཏལ་མོན་གྱི་བུ་རྒྱུད། ཨག་ཁུབ་ཀྱི་བུ་རྒྱུད། ཧ་ཏི་ཏ་ཡི་བུ་རྒྱུད། ཤོ་བཱའི་བུ་རྒྱུད་བཅས་བསྡོམས་པས་བརྒྱ་དང་སུམ་ཅུ་སོ་བརྒྱད། 46 མཆོད་གཡོག་རྣམས་ལས། ཙི་ཧཱའི་བུ་རྒྱུད་དང་ཧ་སུ་ཕའི་བུ་རྒྱུད་དང་། ཏབ་བ་ཨོད་ཀྱི་བུ་རྒྱུད་དང་། 47 ཀོ་རེས་ཀྱི་བུ་རྒྱུད་དང་། སི་ཨ་ཧའི་བུ་རྒྱུད་དང་། ཕ་དོན་གྱི་བུ་རྒྱུད་དང་། 48 ལེ་བ་ནཱ་ཡི་བུ་རྒྱུད་དང་། ཧ་ག་བཱ་ཡི་བུ་རྒྱུད་དང་། ཤལ་མཱ་ཨིའི་བུ་རྒྱུད་དང་། 49 ཧ་ནན་གྱི་བུ་རྒྱུད་དང་། གིད་དེལ་གྱི་བུ་རྒྱུད་དང་། ག་ཧར་གྱི་བུ་རྒྱུད་དང་། 50 རེ་ཨ་ཡཱ་ཡི་བུ་རྒྱུད་དང་། རེ་ཙིན་གྱི་བུ་རྒྱུད་དང་། ནེ་ཀོ་དཱའི་བུ་རྒྱུད་དང་། 51 ག་ཟམ་གྱི་བུ་རྒྱུད་དང་། ཨུ་ཟཱ་ཡི་བུ་རྒྱུད་དང་། ཕཱ་སེ་ཨའི་བུ་རྒྱུད་དང་། 52 པེ་སཱ་ཨི་ཡི་བུ་རྒྱུད་དང་། མེ་ཧུ་ནིམ་གྱི་བུ་རྒྱུད་དང་། ནེ་ཕུ་ཤཱ་སིམ་གྱི་བུ་རྒྱུད་དང་། 53 པག་པུག་གི་བུ་རྒྱུད་དང་། ཧ་ཀུ་ཕཱ་ཡི་བུ་རྒྱུད་དང་། ཧར་ཧར་གྱི་བུ་རྒྱུད་དང་། 54 པ་སི་ལུད་ཀྱི་བུ་རྒྱུད་དང་། མེ་ཧི་དཱ་ཡི་བུ་རྒྱུད་དང་། ཧར་ཤའི་བུ་རྒྱུད་དང་། 55 པཱར་ཀོས་ཀྱི་བུ་རྒྱུད་དང་། སི་ས་རཱ་ཡི་བུ་རྒྱུད་དང་། ཐེ་མཱའི་བུ་རྒྱུད་དང་། 56 ནེ་ཙི་ཡཱ་ཡི་བུ་རྒྱུད་དང་། ཧ་ཏི་ཕའི་བུ་རྒྱུད་བཅས་སོ། ། 57 སོ་ལོ་མོན་གྱི་གཡོག་པོའི་བུ་རབས་ཚ་རྒྱུད་ནི། སོ་ཏའི་བུ་རྒྱུད་དང་སོ་ཕེ་རེད་ཀྱི་བུ་རྒྱུད་དང་། ཕེ་རི་དཱའི་བུ་རྒྱུད་དང་། 58 ཡ་ཨཱ་ལ་ཡི་བུ་རྒྱུད་དང་། དར་ཀོན་གྱི་བུ་རྒྱུད་དང་། གིད་དེལ་གྱི་བུ་རྒྱུད་དང་། 59 ཤེ་ཕད་ཡཱ་ཡི་བུ་རྒྱུད་དང་། ཧད་ཏིལ་གྱི་བུ་རྒྱུད་དང་། ཕོ་ཁེ་རེད་ཧ་ཙེ་བཱ་ཡི་བུ་རྒྱུད་དང་། ཨ་མོན་གྱི་བུ་རྒྱུད་རྣམས་སོ། ། 60 མཆོད་གཡོག་དང་སོ་ལོ་མོན་གྱི་གཡོག་པོའི་བུ་རབས་ཚ་རྒྱུད་ཀྱི་བསྡོམས་གྲངས་ནི་སུམ་བརྒྱ་དགུ་བཅུ་གོ་གཉིས་ཡིན། 61 ཡང་རང་གི་ཕ་ཡི་རུས་རྒྱུད་དང་བུ་རབས་ཚ་རྒྱུད་རྣམས་ཡེས་ར་ཨེལ་ནས་ཐོན་པ་ཡིན་མིན་ལ་ར་སྤྲོད་བྱེད་མི་ནུས་ཤིང་། ཐེལ་མེ་ཝཱ་དང་། ཐེལ་ཧར་ཤ་དང་། ཀེ་རུབ་དང་། ཨད་དོན་དང་། ཨིམ་མེར་བཅས་ནས་ཐོན་པ་འདི་ལྟ་སྟེ། 62 དི་ལཱ་ཡ་ཡི་བུ་རྒྱུད་དང་། ཏོ་བི་ཡཱ་ཡི་བུ་རྒྱུད་དང་། ནེ་ཀོ་དཱའི་བུ་རྒྱུད་བསྡོམས་པས་དྲུག་བརྒྱ་ཞེ་གཉིས་ཡིན། 63 མཆོད་དཔོན་རྣམས་ལས། ཧ་བཱ་ཡཱ་ཡི་བུ་རྒྱུད་དང་ཧག་ཀོས་ཀྱི་བུ་རྒྱུད་དང་། པཱར་ཟི་ལ་ཨིའི་བུ་རྒྱུད་རྣམས་སོ། །པཱར་ཟི་ལ་ཨི་ཡིས་གིལ་ཨད་པ་པཱར་ཟི་ལ་ཨིའི་བུ་མོ་བག་མར་བླངས་པས་དེ་དག་གི་མིང་ལ་འདི་ལྟར་བཏགས་སོ། ། 64 འདི་ཚོས་གདུང་རབས་ལས་རང་རང་གི་ཁྱིམ་རྒྱུད་བཙལ་ཡང་མ་རྙེད་པས། འདི་དག་མི་གཙང་བར་བརྩིས་ཏེ་མཆོད་དཔོན་བྱས་མི་ཆོག་པ་ཡིན། 65 ཡང་འགོ་དཔོན་གྱིས་དེ་དག་ལ། མཆོད་དཔོན་གྱིས་ཨུའུ་རིམ་དང་ཐུའུ་མིམ་བཏགས་ནས་ཐོན་པའི་བར་དུ། དམ་པའི་ཟས་བཟའ་མི་རུང་བར་བསྐུལ་ཏོ། ། 66 མི་ཚོགས་ཀྱི་བསྡོམས་གྲངས་ནི་བཞི་ཁྲི་ཉིས་སྟོང་སུམ་བརྒྱ་དྲུག་ཅུ་ཡོད། 67 དེ་རྣམས་ལས་གཞན་གཡོག་པོ་དང་གཡོག་མོ་བདུན་སྟོང་སུམ་བརྒྱ་སུམ་ཅུ་སོ་བདུན་དང་། མགུར་ལེན་མཁན་སྐྱེས་ཕོ་མོ་ཉིས་བརྒྱ་བཞི་བཅུ་ཞེ་ལྔ་ཡོད། 68 དེ་དག་ལ་རྟ་བདུན་བརྒྱ་སུམ་ཅུ་སོ་དྲུག་དང་། བོང་བུ་ཉིས་བརྒྱ་བཞི་བཅུ་ཞེ་ལྔ་དང་། 69 རྔ་མོང་བཞི་བརྒྱ་སུམ་ཅུ་སོ་ལྔ་དང་། བོང་བུ་དྲུག་སྟོང་བདུན་བརྒྱ་ཉི་ཤུ་ཡོད་པ་ཡིན། 70 ཡང་ཚོ་དཔོན་ཁ་ཤས་ཀྱིས་མཁར་ལས་ཀྱི་ཕྱིར་ཞལ་འདེབས་ཕུལ་བ་དང་། འགོ་དཔོན་གྱིས་དཀོར་མཛོད་དུ་གསེར་གྱི་དོང་ཙེ་ཆིག་སྟོང་དང་། ཏིང་ཕོར་ལྔ་བཅུ་དང་། མཆོད་དཔོན་གྱི་ཆོས་གོས་ལྔ་བརྒྱ་དང་སུམ་ཅུ་ཐམ་པ་བཅས་ཕུལ་ཏོ། ། 71 ཡང་ཚོ་དཔོན་ཁ་ཤས་ཀྱིས་དཀོར་མཛོད་དུ་གསེར་གྱི་དོང་ཙེ་ཉིས་ཁྲི་དང་། དངུལ་མཱེ་ན་ཉིས་སྟོང་ཉིས་བརྒྱ་དང་། 72 གཞན་པའི་འབངས་མི་རྣམས་ཀྱིས་གསེར་གྱི་དོང་ཙེ་ཉིས་ཁྲི་དང་། དངུལ་མཱེ་ན་ཉིས་སྟོང་དང་། མཆོད་དཔོན་གྱི་ཆོས་གོས་དྲུག་ཅུ་རེ་བདུན་བཅས་ཕུལ་ཏོ། ། 73 དེ་ནས་མཆོད་དཔོན་དང་། ལེ་ཝི་པ། སྒོ་སྲུང་། མགུར་ལེན་མཁན། འབངས་མི་ཁ་ཤས། མཆོད་གཡོག ཡེས་ར་ཨེལ་པ་བཅས་ཚང་མ་རང་གི་གྲོང་ཁྱེར་དུ་གནས་ཏེ། ཡེས་ར་ཨེལ་པ་རྣམས་རང་གི་གྲོང་ཁྱེར་དུ་བསྡད་དོ། །

ལེའུ་བརྒྱད་པ།

ཨེས་སི་རཱ་ཡིས་བཀའ་ཁྲིམས་ཡོངས་ཁྱབ་ཏུ་བཀླགས་པ།

1 ཟླ་བདུན་པ་ཚེས་དུས་སུ། འབངས་རྣམས་མི་གཅིག་ལྟར་ཆུ་སྒོའི་མདུན་གྱི་ཐང་ཆེན་དུ་འཛོམས་ནས། དྲུང་ཡིག་ཨེས་སི་རཱ་ལ། དཀོན་མཆོག་ཡ་ཝཱེས་ཡེས་ར་ཨེལ་ལ་གསུངས་པའི་མོ་ཤེའི་བཀའ་ཁྲིམས་ཀྱི་གླེགས་བམ་ཁྱེར་ཡོང་བར་ཞུས། 2 དེར་ཟླ་བདུན་པའི་ཚེས་གཅིག་ཉིན་མཆོད་དཔོན་ཨེས་སི་རཱ་ཡིས་ཐོས་ཤིང་དོན་རྟོགས་ནུས་པའི་སྐྱེས་ཕོ་མོ་རྣམས་ཀྱི་མདུན་དུ་བཀའ་ཁྲིམས་ཀྱི་གླེགས་བམ་དེ་ཁྱེར་ཡོང་ནས། 3 སྔ་དྲོ་ནས་ཉིན་གུང་གི་བར་དུ་ཆུ་སྒོའི་མདུན་གྱི་ཐང་ཆེན་དུ་སྐྱེས་ཕོ་མོ་དང་དོན་རྟོགས་ནུས་པ་ཐམས་ཅད་ཀྱི་མདུན་དུ་བཀླགས་ཏེ། འབངས་ཐམས་ཅད་ཀྱིས་བཀའ་ཁྲིམས་ཀྱི་མདོ་དེ་ལ་རྣ་བ་བླགས་ནས་མཉན་ཏོ། ། 4 དེའི་དོན་དུ་བཟོས་པའི་ཤིང་སྟེགས་སྟེང་དུ་དྲུང་ཡིག་ཨེས་སི་རཱ་བཞེངས་ནས་བསྡད། ཁོའི་གཡས་ཕྱོགས་སུ་མད་ཐིད་ཡཱ་དང་། ཤེ་མཱ། ཨ་ན་ཡཱ། ཨུ་རི་ཡཱ། ཧིལ་ཀི་ཡཱ། མ་ཨ་སེ་ཡཱ་བཅས་ལངས་བསྡད་ཡོད། ཁོའི་གཡོན་ཕྱོགས་སུ་ཕེ་ད་ཡཱ་དང་། མེ་ཤཱ་ཨེལ། མལ་ཀི་ཡཱ། ཧ་ཤུམ། ཧས་བད་ད་ནཱ། ཟཱ་ཀར་ཡ། མཱེ་ཤུལ་ལིམ་བཅས་ལངས་བསྡད་ཡོད་དོ། ། 5 དེར་ཨེས་སི་རཱ་མཐོ་སར་བཞེངས་ནས་མི་ཚང་མའི་མཐོང་སར་མདོ་དེ་ཁ་ཕྱེས་པ་དང་། ཁོང་གིས་ཕྱེས་མ་ཐག་ཏུ་མི་ཐམས་ཅད་ཡར་ལངས་སོ། ། 6 ཨེས་སི་རཱས་བླ་ན་མེད་པའི་དཀོན་མཆོག་ཡ་ཝཱེ་ལ་བསྟོད་བསྔགས་བརྗོད་པ་དང་། མི་ཐམས་ཅད་ཀྱིས་ལག་པ་ཡར་བརྐྱངས་ནས། ཨ་མེན། ཨ་མེན་ཞེས་ཞུས་ཤིང་། མགོ་བོ་བསྒུར་ཏེ་གདོང་སར་བཏུད་ནས་དཀོན་མཆོག་ཡ་ཝཱེ་ལ་ཕྱག་བཙལ་ཏོ། ། 7 ཡང་ཡེ་ཤུ་ཨ་དང་། པཱ་ནི། ཤེ་རེབ་ཡཱ། ཡ་མིན། ཨག་ཁུབ། ཤབ་བེ་ཐ་ཨི། ཧོ་དི་ཡཱ། མ་ཨ་སེ་ཡཱ། ཀེ་ལི་ཏ། ཨ་ཟར་ཡཱ། ཡོ་ཟཱ་བད། ཧ་ནན། ཕེ་ལ་ཡཱ་དང་ལེ་ཝི་པ་རྣམས་ཀྱིས་འབངས་མི་རྣམས་ལ་བཀའ་ཁྲིམས་རྟོགས་སུ་བཅུག་པ་དང་། འབངས་ཐམས་ཅད་རང་རང་གི་གནས་སུ་ལངས་བསྡད་དོ། ། 8 དེ་དག་གིས་དཀོན་མཆོག་གི་བཀའ་ཁྲིམས་ཀྱི་མདོ་གསལ་པོར་བཀླགས་ནས་དོན་སྨྲས་ཤིང་། འབངས་མི་རྣམས་ལ་བཀླགས་པའི་མདོ་ཡི་དོན་ཧ་གོ་རུ་བཅུག་གོ ། 9 འགོ་དཔོན་ནེ་ཧེམ་ཡཱ་དང་། མཆོད་དཔོན་དང་དྲུང་ཡིག་ཨེས་སི་རཱ་དང་། འབངས་མི་རྣམས་ལ་སློབ་སྟོན་བྱེད་པའི་ལེ་ཝི་པ་རྣམས་ཀྱིས་འབངས་རྣམས་ལ་འདི་ལྟར། དེ་རིང་ནི་ཁྱོད་ཅག་གི་དཀོན་མཆོག་ཡ་ཝཱེའི་ཉིན་དམ་པ་ཡིན་པས། མྱ་ངན་བྱས་ནས་མ་ངུ་ཞིག་ཅེས་སྨྲས། གང་ལ་ཞེ་ན། བཀའ་ཁྲིམས་ཐོས་ཏེ་ཁོ་ཚོ་ངུས་པས་ཡིན། 10 ནེ་ཧེམ་ཡཱས་ཁོ་རྣམས་ལ་འདི་ལྟར། ཁྱོད་རྣམས་སོང་སྟེ་ཤ་ཞིམ་པོ་ཟོ་ལ། བཏུང་བ་མངར་མོ་ཐུངས་ཤིག སྟ་གོན་བྱེད་མི་ནུས་པ་ལ་བགོས་ཤིག དེ་རིང་ནི་བདག་ཅག་གི་གཙོ་བོའི་ཉིན་དམ་པ་ཡིན་པས་སོ། །སེམས་མ་སྐྱོ་ཞིག དཀོན་མཆོག་ཡ་ཝཱེ་ལ་བརྟེན་ནས་བྱུང་བའི་དགའ་སྤྲོ་ནི་ཁྱོད་ཚོའི་སྟོབས་ཤུགས་ཡིན་ནོ་ཞེས་སྨྲས་པ་ལ། 11 ལེ་ཝི་པས་འབངས་མི་ཐམས་ཅད་ཁ་རོག་ལ་འདུག་ཏུ་བཅུག་སྟེ་འདི་ལྟར། ཁ་རོག་སྡོད་ཅིག དེ་རིང་ནི་ཉིན་དམ་པ་ཡིན་པས་སེམས་མ་སྡུག་ཅེས་སྨྲས། 12 འབངས་མི་ཐམས་ཅད་སོང་ནས་བཟའ་བཏུང་སྤྱད་པ་དང་། མི་གཞན་ལའང་བགོས་པས་ཐམས་ཅད་ཤིན་ཏུ་དགའ་བར་གྱུར། གང་ལ་ཞེ་ན། དེ་དག་གིས་ཁྲིད་སྟོན་གནང་བ་དག་རྟོགས་པས་སོ། །

སྤྱིལ་བུའི་དུས་ཆེན་བསྲུངས་པ།

13 དེའི་ཕྱི་ཉིན་འབངས་མི་ཀུན་གྱི་ཚོ་དཔོན་རྣམས་དང་། མཆོད་དཔོན་རྣམས་དང་། ལེ་ཝི་པ་རྣམས་བཀའ་ཁྲིམས་ཀྱི་ནང་དོན་སློབ་ཆེད་དྲུང་ཡིག་ཨེས་སི་རཱའི་དྲུང་དུ་འཛོམས་སོ། ། 14 དེར་དཀོན་མཆོག་ཡ་ཝཱེས་མོ་ཤེའི་ངག་བརྒྱུད་ནས་གསུངས་པའི་བཀའ་ཁྲིམས་ནང་དུ་ཟླ་བདུན་པའི་དུས་ཆེན་ལ་ཡེས་ར་ཨེལ་པ་རྣམས་སྤྱིལ་བུར་སྡོད་དགོས་པ་དང་། 15 གྲོང་ཁྱེར་ཐམས་ཅད་དང་ཡེ་རུ་སཱ་ལེམ་དུ་འདི་ལྟར། ཁྱོད་ཚོ་ཕྱི་རོལ་ཏུ་རི་ལ་སོང་ནས་སྐྱུ་རུ་རའི་ཤིང་གི་ཡལ་ག་དང་། རི་སྐྱེས་སྐྱུ་རུ་རའི་ཡལ་ག་དང་། པ་སངས་མེ་ཏོག་གི་ཡལ་ག་དང་། ཏ་ལའི་ཤིང་གི་ཡལ་ག་དང་། ལོ་འདབ་རྒྱས་པའི་ཤིང་སྣ་ཚོགས་ཀྱི་ཡལ་ག་རྣམས་བཏོགས་ནས། བཀའ་ཁྲིམས་ལས་གསུངས་པ་བཞིན་སྤྱིལ་བུ་བཟོ་བར་གྱིས་ཞེས་བསྒྲག་དགོས་ཞེས་པ་རྙེད་དེ། 16 འབངས་མི་རྣམས་ཕྱི་རོལ་ཏུ་སོང་ནས་སྡོང་པོའི་ཡལ་ག་ཁྱེར་འོངས་ཏེ། རང་རང་གི་ཁང་པའི་ཐོག་དང་ཁྱམས་ར་དང་། དཀོན་མཆོག་གི་མཆོད་ཁང་གི་ར་སྐོར་ནང་དང་། ཆུ་སྒོའི་ཐང་ཆེན་དང་། ཨེ་ཕཱར་ཡིམ་སྒོའི་ཐང་ཆེན་རྣམས་སུ་སྤྱིལ་བུ་བཟོས་སོ། ། 17 ཡང་བཙོན་ལས་ཐར་བའི་མི་ཚོགས་ཐམས་ཅད་ཀྱིས་སྤྱིལ་བུ་བཟོས་ནས་དེའི་ནང་དུ་གནས་སོ། །ནུན་གྱི་བུ་ཡོ་ཤུ་ཨའི་དུས་ནས་བཟུང་སྟེ་ཉིན་འདིའི་བར་དུ་ཡེས་ར་ཨེལ་པ་རྣམས་ཀྱིས་དེ་ལྟར་མ་བྱས་པ་ཡིན། དེའི་རྐྱེན་གྱིས་དེ་དག་ཤིན་ཏུ་དགའ་བར་གྱུར་ཏོ། ། 18 ཡང་ཨེས་སི་རཱ་ཡིས་ཉིན་དང་པོ་ནས་མཐའ་མཇུག་བར་དུ། ཉིན་ལྟར་དཀོན་མཆོག་གི་བཀའ་ཁྲིམས་བཀླགས་ཏེ། དེ་རྣམས་ཀྱིས་ཉིན་ཞག་བདུན་གྱི་རིང་ལ་དུས་ཆེན་བསྲུངས་ནས། ཉིན་བརྒྱད་པར་ཁྲིམས་སྲོལ་བཞིན་དུ་འདུ་འཛོམས་དམ་ནན་ཡོད་པ་བཅས་སོ། །

ལེའུ་དགུ་པ།

ཡེས་ར་ཨེལ་པ་རྣམས་ཀྱིས་རང་ཉེས་ཁས་ལེན་གྱི་གསོལ་བ་བཏབ་པ།

1 དེ་ནས་ཟླ་འདིའི་ཚེས་ཉེར་བཞི་ཉིན་ཡེས་ར་ཨེལ་པ་རྣམས་ཀྱིས་མཉམ་གཅིག་ཏུ་སྨྱུང་གནས་བསྲུངས་ཤིང་། ལུས་ལ་རྩིད་རས་གྱོན་ཏེ་མགོ་ལ་ས་རྡུལ་བླུགས་སོ། ། 2 ཡང་ཡེས་ར་ཨེལ་པ་རྣམས་ཕྱི་ཕྱོགས་པ་ཐམས་ཅད་དང་རྩ་བ་ནས་བཀར་ཏེ། དེ་དག་ཡར་ལངས་ནས་རང་གི་སྡིག་པ་དང་རང་གི་ཕ་མེས་ཀྱི་སྐྱོན་རྣམས་མཐོལ་བཤགས་བྱས་སོ། ། 3 ཉིན་དེའི་བཞི་ཆའི་གཅིག་ལ་ཁོ་རྣམས་རང་ཉིད་ཀྱི་སར་ཡར་ལངས་ནས་རང་གི་དཀོན་མཆོག་ཡ་ཝཱེའི་བཀའ་ཁྲིམས་ཀྱི་མདོ་བཀླགས་པ་དང་། ཡང་ཉིན་དེའི་བཞི་ཆའི་གཅིག་ལ་སྡིག་པ་མཐོལ་བཤགས་བྱས་ནས་དཀོན་མཆོག་ཡ་ཝཱེ་ལ་ཕྱག་བཙལ་ཏོ། ། 4 དེ་ནས་ཡེ་ཤུ་ཨ་དང་། པཱ་ནི། ཀད་མི་ཨེལ། ཤེ་བན་ཡཱ། པུན་ནི། ཤེ་རེབ་ཡཱ། པཱ་ནི། ཁེ་ན་ནི་བཅས་ལེ་ཝི་པ་རྣམས་ཀྱི་ཐེམ་པའི་ཁར་ལངས་ཏེ་སྐད་ཆེན་པོས་རང་གི་དཀོན་མཆོག་ཡ་ཝཱེ་ལ་སྐྱབས་བཅོལ་ཞུས། 5 ཡང་ཡེ་ཤུ་ཨ་དང་། ཀད་མི་ཨེལ། པཱ་ནི། ཧ་ཤབ་ནེ་ཡཱ། ཤེ་རེབ་ཡཱ། ཧོ་དི་ཡཱ། ཤེ་བན་ཡཱ། ཕེ་ཐ་ཡཱ་བྱ་བའི་ལེ་ཝི་པ་རྣམས་ཀྱིས་འདི་ལྟར། ཡར་ལོངས་ཤིག ཁྱོད་ཅག་གི་དཀོན་མཆོག་ཡ་ཝཱེ་ལ་རྒྱུན་ནས་རྒྱུན་དུ་བསྟོད་པ་ཕུལ་ཞིག ཁྱེད་ཀྱི་གཟི་བརྗིད་ཀྱི་མཚན་ནི་བསྟོད་པ་འབུལ་འོས་པ་དང་། ཀུན་ལས་འཕགས་པའི་བསྟོད་པ་དང་བསྔགས་བརྗོད་འབུལ་འོས་སོ། ། 6 ཁྱེད་གཅིག་པོ་དཀོན་མཆོག་ཡ་ཝཱེ་ལགས། ཁྱེད་ཀྱིས་ནམ་མཁའ་དང་ནམ་མཁའི་མཁའ་དབྱིངས་མཛད་པ་དང་། དེ་དག་གི་དཔུང་ཚོགས་ཐམས་ཅད་དང་། ས་གཞི་དང་དེའི་སྟེང་གི་བྱ་དངོས་ཐམས་ཅད། རྒྱ་མཚོ་དང་དེའི་ནང་དུ་ཡོད་པ་ཐམས་ཅད་བཀོད་པར་མཛད་ཅིང་། ཁྱེད་ཀྱིས་དངོས་པོ་དེ་མཐའ་དག་ལ་ཚེ་སྲོག་གནང་ནས་སྐྱོང་བར་མཛད་པ་དང་། ནམ་མཁའི་དཔུང་ཚོགས་ཀྱིས་ཀྱང་ཁྱེད་ལ་བསྟོད་བསྔགས་བརྗོད་དོ། ། 7 ཁྱེད་ནི་དཀོན་མཆོག་ཡ་ཝཱེ་ལགས། ཁྱེད་ཀྱིས་སྔོན་ཆད་ཨབ་རམ་བདམས་ཏེ་ཀལ་དི་པའི་ཨུར་ཞེས་པའི་ཡུལ་ནས་ཁྲིད་ཅིང་། དེའི་མིང་བརྗེས་ནས་ཨབ་ར་ཧམ་ཞེས་བཏགས་སོ། ། 8 ཁྱེད་ཀྱིས་ཁྱེད་ཀྱི་དྲུང་དུ་མི་དེའི་བློ་སེམས་དཀར་བ་གཟིགས་ནས་དེ་ལ་ཞལ་ཆད་བཞག་ཅིང་། ཀ་ན་ཨན་པ་དང་། ཧེད་པ། ཨེ་མོར་པ། ཕེ་རེ་ཟི་པ། ཡེ་བུ་སི་པ། གིར་གས་པ་བཅས་པའི་ཡུལ་རྣམས་ཁོའི་མི་མང་ལ་གནང་བར་ཞལ་གྱིས་བཞེས་ཤིང་། ཁྱེད་ཀྱིས་རང་ཉིད་ཀྱི་བཀའ་བཞིན་དུ་ཡང་མཛད། གང་ལ་ཞེ་ན། ཁྱེད་ནི་དྲང་བདེན་ལགས་པའི་ཕྱིར་རོ། ། 9 ཡང་ཨེ་ཅིབ་ཡུལ་དུ་བདག་ཅག་གི་ཕ་མེས་རྣམས་ཀྱིས་སྡུག་བསྔལ་མྱོང་བ་ཁྱེད་ཀྱིས་མཐོང་ཞིང་། དེ་དག་གི་རྒྱ་མཚོ་དམར་པོའི་འགྲམ་གྱི་སྨྲེ་ངག་ཐོས་སོ། ། 10 ཕཱར་ཨོལ་དང་དེའི་འཁོར་གཡོག་ཐམས་ཅད་དང་། དེའི་རྒྱལ་ཁབ་ཀྱི་འབངས་མིའི་ལུས་སྟེང་དུ་གྲུབ་རྟགས་དང་དོན་ངོ་མཚར་ཅན་རྣམས་མཛད་པ་སྟེ། དེ་དག་གིས་ངེད་ཅག་གི་ཕ་མེས་ལ་ང་རྒྱལ་གྱིས་ཁེངས་ནས་བརྙས་པ་ཁྱེད་ཀྱིས་མཁྱེན་པས་སོ། །ཁྱེད་ཀྱིས་རང་ཉིད་ལ་མིང་བཏོན་ནས་ད་ལྟའི་བར་དུ་ཡོད་པ་དེ་བཞིན་ནོ། ། 11 ཁྱེད་ཀྱིས་ངེད་ཀྱི་ཕ་མེས་རྣམས་ཀྱི་མདུན་ནས་རྒྱ་མཚོ་ཁག་གཉིས་སུ་མཛད་ནས། དེ་དག་རྒྱ་མཚོའི་དཀྱིལ་དུ་སྐམ་སར་ཕྱིན་ཏོ། །ཁྱེད་ཀྱིས་དེ་དག་ལ་ར་མདའ་བྱེད་མཁན་རྣམས་རྒྱ་མཚོའི་ནང་དུ་འཕངས་པ་དང་། རྡོ་ཞིག་ཆུ་གཏིང་ཟབ་ཀྱི་ནང་དུ་འཕེན་པ་ལྟར་མཛད་དོ། ། 12 ཉིན་མོར་སྤྲིན་གྱི་ཀ་བ་ཞིག་ལ་བརྟེན་ནས་དེ་དག་འཁྲིད་པར་མཛད་པ་དང་། མཚན་མོར་མེའི་ཀ་བ་ཞིག་གི་འོད་ལ་བརྟེན་ནས་དེ་དག་གང་དུ་བགྲོད་དགོས་པའི་ལམ་ལ་འཁྲིད་པར་མཛད། 13 ཁྱེད་རང་རི་བོ་སི་ནཱའི་སྟེང་དུ་ཕེབས་ཏེ་ནམ་མཁའ་ནས་དེ་དག་ལ་གསུང་གླེང་མཛད་ཅིང་། དྲང་གཞག་གི་སྒྲིག་སྲོལ་དང་བདེན་པ་ཉིད་ཀྱི་བཀའ་ཁྲིམས། ཁྲིམས་ལུགས་དང་བཀའ་རྒྱ་བཟང་པོ་བཅས་གནང་བ་དང་། 14 ཁྱེད་ཀྱི་ངལ་གསོ་བའི་ཉིན་དམ་པ་དེ་དག་ལ་མངོན་པར་མཛད་ཅིང་། ཁྱེད་ཀྱི་ཞབས་ཕྱི་པ་མོ་ཤེའི་ངག་གི་སྒོ་ནས་དེ་དག་ལ་བཀའ་རྒྱ་དང་། ཁྲིམས་ལུགས་དང་། བཀའ་ཁྲིམས་བཙུགས་སོ། ། 15 ཁྱེད་ཀྱིས་ནམ་མཁའ་ནས་དེ་དག་ལ་ཁ་ཟས་གནང་ནས་ལྟོགས་སྡུག་སེལ་བ་དང་། ཡང་བྲག་ངོས་ནས་ཆུ་བཏོན་ནས་དེ་དག་གི་སྐོམ་པ་སེལ་བར་བྱས། ཁྱེད་ཀྱིས་དེ་དག་ལ་ཡུལ་དེའི་ནང་དུ་སོང་སྟེ་ཁྱེད་ཀྱིས་སྔར་ནས་ཁོ་རྣམས་ལ་གནང་བར་ཁས་བླངས་པའི་ཡུལ་དེ་ལེན་པར་བཀའ་གསུངས་པ་ཡིན། 16 འོན་ཀྱང་ངེད་ཀྱི་ཕ་མེས་ཀྱིས་ང་རྒྱལ་བསྐྱེད་ནས་མཇིང་པ་གྱོང་པོ་བྱས་ཏེ་ཁྱེད་ཀྱི་བཀའ་ལ་མ་མཉན། 17 ཁོ་རྣམས་ཀྱིས་བཀའ་ལ་མ་མཉན་པ་དང་། ཁྱེད་ཀྱིས་དེ་རྣམས་ཀྱི་དཀྱིལ་དུ་བསྟན་པའི་དོན་ངོ་མཚར་ཅན་རྣམས་ཡིད་ལ་མ་དྲན་པར། རང་གི་མཇིང་པ་གྱོང་པོ་བྱས་ནས་བསམ་གཟས་ཏེ་ངོ་ལོག་བྱས་ཤིང་། རང་དགར་འགོ་དཔོན་ཞིག་ཀྱང་བསྐོས་ཏེ་སྔོན་ཆད་ཁོ་ཚོ་བྲན་གཡོག་ཏུ་བཀོལ་པའི་ཨེ་ཅིབ་ཡུལ་དུ་འགྲོ་བར་འདོད། འོན་ཀྱང་ཁྱེད་ནི་དགོངས་ཡངས་གནང་བའི་ཐུགས་རྗེ་ཅན་དང་། སྙིང་རྗེ་ཆེན་པོ་མངའ་བ། རང་དགར་ཐུགས་མི་ཁྲོ་བ། བྱམས་བརྩེ་མཐའ་ཡས་པའི་དཀོན་མཆོག་ལགས་པས་དེ་དག་མ་སྤངས་སོ། ། 18 དེ་དག་གིས་གསེར་གྱི་བ་ཕྲུག་*བླུགས་མ་ཞིག་བཟོས་ཏེ་འདི་ལྟར། ཁྱོད་ཅག་ཨེ་ཅིབ་ཡུལ་ནས་བཏོན་ཏེ་ཁྲིད་པའི་དཀོན་མཆོག་དེ་ནི་འདི་ཡིན་ཟེར་ཞིང་། སྐུར་བ་བཏབ་ནས་ཉེས་པ་ཆེན་པོ་བཟོས་སོ། ། 19 ཡིན་ན་ཡང་ཁྱེད་ཀྱི་ཐུགས་བརྩེ་བ་ཆེན་པོའི་སྒོ་ནས་དེ་དག་དབེན་སྟོང་དུ་མ་སྤངས་པར། ཉིན་མོར་ལམ་དུ་འཁྲིད་པའི་སྤྲིན་གྱི་ཀ་བ་དང་། མཚན་མོར་འོད་གནང་བའི་མེའི་ཀ་བས་དེ་དག་བགྲོད་སའི་ལམ་ལ་ཁྲིད་དོ། ། 20 ཁྱེད་ཀྱི་ཐུགས་ཉིད་ལེགས་པོས་དེ་དག་ལ་བསླབ་བྱ་ཡང་གནང་བ་ཡིན། ཁྱེད་ཀྱི་མཱན་ནཱ་དེ་དག་གི་ཁ་ནས་ཕྱིར་མ་བླངས་པར། ཆུ་གནང་ནས་དེ་དག་གི་སྐོམ་པ་སེལ་ཏོ། ། 21 ལོ་ངོ་བཞི་བཅུའི་རིང་ལ་དབེན་སྟོང་དུ་ཁྱེད་ཀྱིས་དེ་དག་བསྐྱངས་པས། དེ་དག་ལ་མི་འདང་བ་གང་ཡང་མ་བྱུང་། དེ་དག་གི་གོས་རྣམས་རྙིང་ཧྲུལ་དུ་མ་གྱུར་པ་དང་། རྐང་པ་ཡང་སྐྲངས་མེད་དོ། ། 22 ཁྱེད་ཀྱིས་དེ་དག་ལ་རྒྱལ་ཁམས་དང་མི་རིགས་སོ་སོ་གནང་བ་དང་། ཡུལ་དེའི་གྲུ་ཟུར་དེ་དག་ཁོ་ཚོར་བགོས་ནས། དེ་དག་གིས་ཧེ་སི་པོན་གྱི་རྒྱལ་པོ་སི་ཧོན་གྱི་ཡུལ་དང་། པཱ་ཤན་གྱི་རྒྱལ་པོ་ཨོག་བྱ་བའི་ཡུལ་རྣམས་བདག་ཏུ་བཟུང་ངོ་། ། 23 ཁྱེད་ཀྱིས་དེ་དག་གི་བུ་རྣམས་ནམ་མཁའི་སྐར་མ་ལྟར་དར་བར་མཛད་ནས། སྔར་ཁྱེད་ཀྱིས་དེ་དག་གི་མེས་པོ་རྣམས་ལ་ནང་དུ་སོང་ནས་ས་གཞི་དེ་བདག་གིར་བཟུང་ཞེས་ཞལ་བཞེས་མཛད་པའི་ཡུལ་དུ་དེ་དག་ཁྲིད་དོ། ། 24 དེ་ལྟར་བུ་རྒྱུད་དེ་དག་ཡུལ་དེའི་ནང་དུ་སོང་ནས་ཡུལ་དེ་དབང་བ་ཡིན། དེ་དག་གི་མདུན་དུ་ཡུལ་དེའི་མི་ཀ་ན་ཨན་པ་རྣམས་ཁྱེད་ཀྱིས་བཏུལ་ནས། ཡུལ་མི་རྣམས་དང་རྒྱལ་པོ་ནི་ཁོ་ཚོས་ཅི་འདོད་བཞིན་དུ་བྱེད་པའི་ཕྱིར་ཁྱེད་ཀྱིས་དེ་དག་ལ་སྤྲད་དོ། ། 25 དེ་དག་ལ་གྲོང་ཁྱེར་བརྟན་པོ་དང་ཡུལ་སྐྱིད་པོ་ཐོབ་ནས། ནོར་གྱིས་གང་བའི་ཁང་པ་དང་། ཆུ་ཡོད་པའི་ཁྲོན་པ་དང་། རྒུན་འབྲུམ་ར་བ་དང་། སྐྱུ་རུ་རའི་ཚལ་དང་། སིལ་སྡོང་མང་པོ་བཅས་ཐོབ་ཅིང་། དེ་དག་གིས་ཟོས་ཏེ་ཡིད་ཚིམས་ནས་ལུས་དར་བ་དང་། ཁྱེད་ཀྱི་བཀའ་དྲིན་ཆེན་པོའི་ནང་དུ་འཚོ་བ་སྐྱིད་པོ་རོལ་ཏོ། ། 26 འོན་ཀྱང་དེ་དག་གིས་བཀའ་ལ་མ་མཉན་པར་ཁྱེད་ལ་ངོ་ལོག་བྱས་ཤིང་། ཁྱེད་ཀྱི་བཀའ་ཁྲིམས་དེ་རྒྱབ་ཏུ་གཡུགས་ནས། ཁྱེད་ཀྱི་ཕྱོགས་སུ་འགུག་པའི་ཕྱིར་ཉེན་བརྡ་གཏོང་བའི་ཁྱེད་ཀྱི་ལུང་སྟོན་པ་རྣམས་བསད་ནས་སྐུར་འདེབས་ཀྱི་ཉེས་པ་ཆེན་པོ་བཟོས་སོ། ། 27 དེའི་ཕྱིར་ཁྱེད་ཀྱིས་དེ་དག་དགྲ་བོ་རྣམས་ཀྱི་ལག་ཏུ་སྤྲད་ནས། དགྲ་རྣམས་ཀྱིས་དེ་དག་ལ་མནར་གཅོད་བཏང་། དེ་དག་སྡུག་བསྔལ་གྱི་ནང་དུ་ཡོད་པའི་ཚེ་ཁྱེད་ལ་ཞུ་འབོད་བྱས་པ་དང་། ཁྱེད་ཀྱིས་ནམ་མཁའ་ནས་གསན་ཞིང་། ཁྱེད་ཉིད་ཀྱི་ཐུགས་བརྩེ་བ་ཆེན་པོས་སྐྱོབ་མཁན་མངགས་ཏེ་ཁོ་ཚོ་དགྲ་བོའི་ལག་ནས་ཐར་བར་མཛད་དོ། ། 28 འོན་ཀྱང་དེ་དག་གིས་བདེ་སྐྱིད་ངང་འཚོ་བ་ཡུད་ཙམ་རོལ་རྗེས། སླར་ཡང་ཁྱེད་ཀྱི་དྲུང་དུ་མི་དགེ་བའི་ལས་བྱས་པས། ཁྱེད་ཀྱིས་དེ་དག་དོར་ནས་དགྲ་བོའི་ལག་ཏུ་སྤྲད་པ་དང་། དགྲ་བོས་དེ་དག་དབང་འོག་ཏུ་བསྡུས། ཡང་སྔར་བཞིན་ཁྱེད་ལ་སྐྱབས་འབོད་ཞུས་པ་ལ། ཁྱེད་ཀྱིས་ནམ་མཁའ་རུ་གསན་ནས་ཐུགས་བརྩེ་བ་དང་བསྟུན་དེ་དག་ཡང་དང་བསྐྱར་དུ་ཐར་བར་མཛད་པ་ཡིན། 29 ཁྱེད་ཀྱིས་དེ་དག་ལ་བཀའ་ཁྲིམས་ཕྱོགས་སུ་བསྒྱུར་བར་སྐུལ་མ་བཏང་ཡང་། དེ་དག་གིས་ང་རྒྱལ་བསྐྱེད་ནས་ཁྱེད་ཀྱི་བཀའ་དང་དུ་མ་བླངས་པར། ཁྱེད་ཀྱི་སྒྲིག་སྲོལ་རྣམས་དང་འགལ་ནས་སྡིག་པ་བྱས། མི་སུས་ཀྱང་བཀའ་ཁྲིམས་བསྲུངས་ན་འཚོ་བར་འགྱུར། དེ་དག་གིས་རང་གི་གཉའ་མ་བསྒུར་བར་སྐེ་གཅུས་ནས་མཇིང་པ་གྱོང་པོ་བྱས་ཏེ་མ་མཉན་ནོ། ། 30 འོན་ཀྱང་ཁྱེད་ཀྱིས་ལོ་མང་པོར་ཐུགས་བཟོད་མཛད་ཅིང་། ལུང་སྟོན་པ་རྣམས་བརྒྱུད་ནས་ཁྱེད་ཀྱི་ཐུགས་ཉིད་ཀྱིས་དེ་དག་ལ་སྐུལ་མ་བཏང་ཡང་། དེ་དག་གི་རྣ་བ་མ་བཏུད། དེ་བས་ཁྱེད་ཀྱིས་དེ་དག་ཡུལ་སོ་སོའི་ཡུལ་མི་ལག་ཏུ་སྤྲད་དོ། ། 31 འོན་ཀྱང་ཁྱེད་ཀྱི་སྙིང་རྗེ་ཆེན་པོའི་རྐྱེན་གྱིས་དེ་དག་ཡོངས་སུ་རྩ་མེད་དུ་མ་བཏང་བ་དང་། དོར་བར་མ་བྱས་སོ། །གང་ལ་ཞེ་ན། ཁྱེད་ནི་ཐུགས་རྗེ་ཅན་དང་སྙིང་རྗེ་ཆེན་པོ་མངའ་བའི་དཀོན་མཆོག་ལགས་སོ། ། 32 ད་ནི་ཀྱེ་ཀྱེ་ངེད་ཅག་གི་དཀོན་མཆོག་ལགས། ཁྱེད་ནི་ཆེས་ཆེན་པོ་དང་། ནུས་མཐུ་བླ་ན་འཕགས་པ། ཆེས་འཇིགས་སུ་རུང་བ། དམ་བཅའ་བཞིན་དུ་མཛད་ཅིང་ཐུགས་བརྩེ་བར་མཛད་པའི་དཀོན་མཆོག་ལགས། ཨ་སུར་གྱི་རྒྱལ་པོ་རྣམས་ཀྱི་དུས་ནས་དེ་རིང་གི་བར་དུ་ངེད་ཅག་གི་རྒྱལ་པོ་དང་སྐུ་དྲག་དང་། མཆོད་དཔོན་དང་། ལུང་སྟོན་པ་དང་། ཕ་མེས་དང་། འབངས་མི་ཡོངས་ཀྱི་སྟེང་དུ་བབས་པའི་སྡུག་བསྔལ་དེ་ཚང་མ་ཁྱེད་ཀྱིས་དོན་ཆུང་བར་མི་དགོངས་པར་མཛོད། 33 ངེད་ཅག་ལ་བྱུང་བའི་དོན་ཐམས་ཅད་ཀྱི་སྟེང་ནས་ཁྱེད་ནི་དྲང་བདེན་ལགས་ཏེ། ཁྱེད་ཀྱིས་མཛད་པ་ཐམས་ཅད་དྲང་བདེན་ཡིན་པ་དང་། ངེད་ཅག་གིས་བྱས་པ་ཐམས་ཅད་ནི་ངན་པ་ཡིན་ནོ། ། 34 ངེད་ཅག་གི་རྒྱལ་པོ་དང་། སྐུ་དྲག་དང་། མཆོད་དཔོན་དང་། ཕ་མེས་རྣམས་ཀྱིས་ཁྱེད་ཀྱི་བཀའ་ཁྲིམས་མ་བསྲུངས་པ་དང་། ཁྱེད་ཀྱི་བཀའ་རྒྱ་དང་ཁྱེད་ཀྱིས་དེ་དག་ལ་བསྐུལ་མ་བཏང་བ་རྣམས་ལའང་མ་མཉན་ནོ། ། 35 དེ་དག་གིས་རང་གི་རྒྱལ་ཁམས་ནས་ཁྱེད་ཀྱི་བཀའ་དྲིན་ཆེན་པོ་དང་དུ་བླངས་པ་དང་། ཁྱེད་ཀྱིས་དེ་དག་ལ་གནང་བའི་རྒྱ་ཆེ་ཞིང་ཕྱུག་པོ་ཡིན་པའི་ཡུལ་འདི་རུ། དེ་དག་གིས་ཁྱེད་ལ་ཞབས་ཕྱི་མ་བསྒྲུབས་པ་དང་རང་གི་ལས་ངན་པ་རྣམས་ཀྱང་མ་སྤངས་སོ། ། 36 གཟིགས་དང་། ད་ལྟ་ངེད་ཅག་ནི་གཡོག་པོར་གྱུར་ཏེ། ཁྱེད་ཀྱིས་ངེད་ཅག་གི་ཕ་མེས་རྣམས་ལ་ཐོན་རྫས་དང་སྐྱེ་དངོས་ཡིད་དུ་འོང་བ་ལོངས་སུ་སྤྱོད་པར་གནང་བའི་ཡུལ་ལ་གཟིགས་དང་། ངེད་ཅག་ཡུལ་འདི་རུ་གཡོག་པོར་གྱུར་ཏོ། ། 37 ས་འདིའི་ཐོན་རྫས་མང་པོ་རྒྱལ་པོ་རྣམས་ལ་དབང་བ་དང་། ངེད་ཅག་གི་སྡིག་པའི་རྐྱེན་གྱིས་ཁྱེད་ཀྱིས་རྒྱལ་པོ་རྣམས་ནི་ངེད་ཅག་ལ་དབང་བྱེད་པར་གནང་བ་དང་། དེ་རྣམས་ཀྱིས་ངེད་ཅག་གི་ལུས་ཕུང་དང་ཕྱུགས་ཟོག་གཉིས་ལ་གང་འདོད་བཞིན་དུ་དབང་བྱས་པས། ངེད་ཅག་སྡུག་བསྔལ་ཆེན་པོའི་ནང་དུ་ལྷུང་ངོ་ཞེས་ཞུས་ཤིག་སྨྲས་སོ། །

སྤྱི་གན་གྱི་སྟེང་ལ་མིང་རྟགས་བཀོད་པའི་མི།

38 བྱ་བ་འདི་ཐམས་ཅད་ཀྱི་རྐྱེན་གྱིས་འགྱུར་དུ་མེད་པའི་གན་རྒྱ་བྲིས་ཤིང་ངེད་རྣམས་ཀྱི་འགོ་དཔོན་དང་། ལེ་ཝི་པ་རྣམས་དང་། མཆོད་དཔོན་རྣམས་ཀྱིས་དེ་ལ་མིང་རྟགས་བཀོད་དོ། །

ལེའུ་བཅུ་པ།

1 མིང་རྟགས་བཀོད་པའི་མི་རྣམས་ནི། ཧ་ཁལ་ཡཱའི་བུ་སྟེ་འགོ་དཔོན་ནེ་ཧེམ་ཡཱ་དང་། ཚིད་ཀི་ཡཱ། 2 སེ་ར་ཡཱ། ཨ་ཟར་ཡཱ། ཡེ་རེམ་ཡཱ། 3 ཕཱ་ཤུར། ཨ་མར་ཡཱ། མལ་ཀི་ཡཱ། 4 ཧད་ཏུས། ཤེ་བན་ཡཱ། མལ་ལུག 5 ཧ་རིམ། མེ་རེ་མོད། ཨོ་བད་ཡཱ། 6 དཱ་ནེ་ཨེལ། གིན་ནེ་ཐོན། པཱ་རུག 7 མཱེ་ཤུལ་ལིམ། ཨ་བི་ཡཱ། མི་ཡཱ་མིན། 8 མ་ཨ་ཟི་ཡཱ། པིལ་ག་ཨི། ཤེ་མ་ཡཱ་བཅས་མཆོད་དཔོན་རྣམས་སོ། ། 9 ཡང་ལེ་ཝི་པ་ཨ་ཟན་ཡཱའི་བུ་ཡེ་ཤུ་ཨ་དང་། ཧེ་ན་དད་ཀྱི་བུ་རྒྱུད་ལས་པིན་ནུ་ཨི། ཀད་མི་ཨེལ་དང་། 10 དེ་དག་གི་སྤུན་རྣམས་ནི། ཤེ་བན་ཡཱ། ཧོ་དི་ཡཱ། ཀེ་ལི་ཏ། ཕེ་ལ་ཡཱ། ཧ་ནན། 11 མི་ཀ རེ་ཧོབ། ཧ་ཤབ་ཡཱ། 12 ཟག་ཀུར། ཤེ་རེབ་ཡཱ། ཤེ་བན་ཡཱ། 13 ཧོ་དི་ཡཱ། པཱ་ནི། པེ་ནེ་ནོ་བཅས་སོ། ། 14 འབངས་མིའི་འགོ་དཔོན་རྣམས་ནི། ཕཱར་ཨོ་སི། ཕཱ་ཧད་མོ་ཨབ། ཨེ་ལཱམ། ཟད་ཐུ། པཱ་ནི། 15 པུན་ནི། ཨས་གད། པེ་བཱ་ཨི། 16 ཨ་དོ་ནི་ཡཱ། པིག་ཝ་ཨི། ཨ་དིན། 17 ཨ་ཏེར། ཧི་ཟི་ཀི་ཡཱ། ཨ་ཟུར། 18 ཧོ་དི་ཡཱ། ཧ་ཤུམ། པེ་ཙ་ཨི། 19 ཧ་རིབ། ཨ་ན་ཐོད། ནོ་བཱ་ཨི། 20 མག་བི་ཨ་སི། མཱེ་ཤུལ་ལིམ། ཧེ་ཟིར། 21 མེ་ཤེ་ཟ་བ་ཨེལ། ཟཱ་ཏོག ཡད་དུ་ཨ། 22 ཕེ་ལད་ཡཱ། ཧ་ནན། ཨ་ན་ཡཱ། 23 ཧོ་ཤེ་ཨ། ཧ་ནན་ཡཱ། ཧ་ཤུབ། 24 ཧ་ལོ་ཧེས། ཕིལ་ཧཱ། ཤོ་བེག 25 རེ་ཧུམ། ཧ་ཤབ་ནཱ། མ་ཨ་སེ་ཡཱ། 26 ཨ་ཧི་ཡཱ། ཧ་ནན། ཨ་ནན། 27 མལ་ལུག ཧ་རིམ། པ་ཨ་ནཱ་རྣམས་སོ། །

སྤྱི་གན་གྱི་བརྗོད་བྱ།

28 གཞན་འབངས་མི་དང་མཆོད་དཔོན་དང་། ལེ་ཝི་པ། སྒོ་སྲུང་། མགུར་ལེན་མཁན། མཆོད་གཡོག ཉེ་འཁོར་གྱི་མི་རིགས་རྣམས་ལས་ལོགས་སུ་བཀར་ནས་དཀོན་མཆོག་གི་བཀའ་ཁྲིམས་ལ་བསྟུན་མཁན་དག་དང་། དེ་རྣམས་ཀྱི་ཆུང་མ་དང་བུ་དང་བུ་མོ་ལས་གོ་རྟོགས་ཡོད་པ་ཐམས་ཅད་ཀྱིས། 29 རང་རང་གི་སྐུ་དྲག་སྤུན་རྣམས་ལ་བསྟུན་ནས་དཀོན་མཆོག་གིས་ཞབས་ཕྱི་མོ་ཤེ་བརྒྱུད་ནས་གནང་བའི་བཀའ་ཁྲིམས་བཞིན་དུ་བྱེད་པ་དང་། བདག་ཅག་གི་གཙོ་བོ་ཡ་ཝཱེའི་བཀའ་རྒྱ་དང་སྒྲིག་ཁྲིམས་དང་ཁྲིམས་སྲོལ་བཞིན་དུ་གཟབ་ནན་ངང་བསྲུང་བར་མནའ་བསྐྱལ་བའོ། ། 30 ངེད་ཀྱིས་རང་གི་བུ་མོ་རྣམས་ཡུལ་འདིའི་མི་རྣམས་ལ་བག་མར་མི་སྟེར་བ་དང་། དེ་དག་གི་བུ་མོ་རྣམས་ཀྱང་རང་གི་བུ་རྣམས་ལ་མནའ་མར་མི་ལེན། 31 གལ་ཏེ་ཡུལ་མི་རྣམས་ཀྱིས་ངལ་གསོ་བའི་ཉིན་མོའམ་ཉིན་དམ་པར་ཚོང་རྫས་སམ་ཟས་རིགས་འཚོང་དུ་ཁྱེར་ཡོང་ན། ངེད་རྣམས་ཀྱིས་གཏན་ནས་མི་ཉོ། ལོ་བདུན་པ་རེ་ལ་ཞིང་ཡང་མི་རྨོ། དོམ་ཆད་པ་དག་ཀྱང་གཏན་ནས་འདེད་པར་མི་བྱའོ། ། 32 ངེད་རྣམས་ཀྱིས་དམ་བཅས་པ་ལྟར་ལོ་རེ་བཞིན་དངུལ་སྲང་གསུམ་ཆ་གཅིག་ཕུལ་ཏེ། དཀོན་མཆོག་གི་མཆོད་ཁང་དུ་བཀོལ་སྤྱོད་བྱེད་དོ། ། 33 སྤྱན་བསྟར་བག་ལེབ་དང་། རྒྱུན་དུ་འབུལ་བའི་འབྲུ་རིགས་ཀྱི་མཆོད་པ་དང་སྦྱིན་སྲེག ངལ་གསོ་བའི་ཉིན་མོ་དང་། ཚེས་གཅིག་དང་དུས་ཆེན་ལ་འབུལ་བའི་སྦྱིན་སྲེག་དང་རྫས་དམ་པ་དང་། ཡེས་ར་ཨེལ་གྱི་སྡིག་བཤགས་མཆོད་པ་དང་། ངེད་ཀྱི་དཀོན་མཆོག་གི་མཆོད་ཁང་གི་ལས་ཐམས་ཅད་ཀྱི་ཕྱིར་བཀོལ་བ་ཡིན། 34 ངེད་རྣམས་ཀྱི་མཆོད་དཔོན་དང་ལེ་ཝི་པ་དང་འབངས་མི་རྣམས་ཀྱི་ནང་དུ་རྒྱན་བླངས་ཏེ། ལོ་རེར་ཕ་མེས་ཀྱི་དུས་བཅད་ལྟར་ཕུལ་བའི་བུད་ཤིང་ནི་རང་གི་དཀོན་མཆོག་གི་མཆོད་ཁང་དུ་བསྐྱལ་བ་དང་། བཀའ་ཁྲིམས་ནང་དུ་བཀོད་ཡོད་པ་བཞིན་རང་གི་དཀོན་མཆོག་ཡ་ཝཱེའི་མཆོད་ཁྲི་སྟེང་མེར་བསྲེགས་པའོ། ། 35 གཞན་ཡང་། ལོ་རེ་བཞིན་བདག་ཅག་གིས་ས་སྟེང་གི་ཐོན་རྫས་ཐོག་ཕུད་དང་ལྗོན་ཤིང་གི་འབྲས་བུ་ཐོག་མ་ཐམས་ཅད་དཀོན་མཆོག་ཡ་ཝཱེའི་མཆོད་ཁང་དུ་འབུལ་ལོ། ། 36 ཡང་བཀའ་ཁྲིམས་ནང་བཀོད་ཡོད་པ་བཞིན་དུ། ངེད་རྣམས་ཀྱིས་རང་གི་བུ་སྐྱེས་འགོ་དང་སྒོ་ཕྱུགས་ནས་སྐྱེས་པའི་སྔོན་མ་རྣམས་ངེད་ཀྱི་དཀོན་མཆོག་གི་མཆོད་ཁང་དུ་འབུལ་བ་དང་། དཀོན་མཆོག་གི་མཆོད་ཁང་དུ་ཞབས་ཏོག་སྒྲུབ་པའི་མཆོད་དཔོན་རྣམས་ལ་འབུལ་བར་བྱའོ། ། 37 རང་གི་ཐོག་ཕུད་ཀྱི་གྲོ་ཕྱེ་དང་། ཤིང་ཏོག་རིགས་ཐམས་ཅད་ཀྱི་འབྲས་བུ་དང་། རྒུན་ཆང་གསར་པ་དང་སྣུམ་གསར་པ་མཆོད་དཔོན་ལ་འབུལ་བ་དང་། བདག་ཅག་གི་དཀོན་མཆོག་གི་མཆོད་ཁང་གི་མཛོད་ཁང་དུ་བསྡུ་བར་བྱ། ངེད་ཅག་གི་ས་ཞིང་ནས་སྐྱེ་དངོས་ཐམས་ཅད་ཀྱི་བཅུ་ཆའི་གཅིག་ལེ་ཝི་པ་རྣམས་ལ་འབུལ་བ་དང་། ལེ་ཝི་པ་རྣམས་ཀྱིས་ངེད་ཅག་གི་མཁར་གྲོང་ནས་ས་ཞིང་ལས་བཅུ་ཆའི་གཅིག་ལེན་འོས་པས་སོ། ། 38 ལེ་ཝི་པ་རྣམས་ཀྱིས་བཅུ་ཆའི་གཅིག་ལེན་དུས། ཨ་རོན་གྱི་བུ་རྒྱུད་ཀྱི་མཆོད་དཔོན་ཞིག་ལེ་ཝི་པ་དང་མཉམ་དུ་ཡོད་དགོས། ལེ་ཝི་པ་རྣམས་ཀྱིས་ཀྱང་བཅུ་ཆའི་གཅིག་ལས་བཅུ་ཆའི་གཅིག་ངེད་ཀྱི་དཀོན་མཆོག་གི་མཆོད་ཁང་དུ་འབུལ་བ་དང་། མཛོད་ཁང་གི་ཁང་མིག་རྣམས་ཀྱི་ནང་དུ་འཇོག་དགོས། 39 གང་ལ་ཞེ་ན། ཡེས་ར་ཨེལ་པ་དང་ལེ་ཝི་པ་རྣམས་ཀྱིས་བསྡུ་བའི་འབྲུ་དང་། རྒུན་ཆང་གསར་པ་དང་། སྣུམ་གསར་པ་དག་གནས་མཆོག་གི་ཡོ་བྱད་ཡོད་པའི་མཛོད་ཁང་དུ་བསྡུས་ནས། ཞབས་ཏོག་འབུལ་བའི་མཆོད་དཔོན་དང་སྒོ་སྲུང་དང་། མགུར་ལེན་མཁན་ཐམས་ཅད་དེར་ཡོད་པ་དང་། ངེད་ཅག་གིས་རང་གི་དཀོན་མཆོག་གི་མཆོད་ཁང་སྣང་མེད་དུ་མི་བྱའོ་ཞེས་དམ་བཅས་སོ། །

ལེའུ་བཅུ་གཅིག་པ།

ཡེ་རུ་སཱ་ལེམ་དུ་བསྡད་ཡོད་པའི་མི།

1 ཡང་འབངས་མིའི་འགོ་དཔོན་རྣམས་ཡེ་རུ་སཱ་ལེམ་དུ་གཞི་སྡོད་བྱས་པ་དང་། དེའི་འཕྲོ་ཡི་འབངས་མི་རྣམས་ཀྱིས་རྒྱན་བླངས་ནས་མི་བཅུ་རེའི་ནང་ནས་གཅིག་བདམས་པ་དེ་གྲོང་ཁྱེར་དམ་པ་ཡེ་རུ་སཱ་ལེམ་དུ་གཞི་སྡོད་བྱས་པ་དང་། གཞན་མི་དགུ་བོ་ནི་གྲོང་ཁྱེར་གཞན་དུ་གནས་སོ། ། 2 ཡེ་རུ་སཱ་ལེམ་དུ་དགའ་མོས་ངང་འདུག་པར་འབངས་མི་ཐམས་ཅད་ཀྱིས་དེ་དག་ལ་བྱིན་གྱིས་བརླབས་པ་ཡིན། 3 ཡེས་ར་ཨེལ་པ་དང་། མཆོད་དཔོན། ལེ་ཝི་པ། མཆོད་གཡོག སོ་ལོ་མོན་གྱི་ཞབས་ཕྱི་པ་རྣམས་ཀྱི་བུ་རྒྱུད་ཡ་ཧུ་དཱའི་གྲོང་ཁྱེར་ནང་དུ་གནས་པ་དང་། རེ་རེ་རང་རང་གི་མཁར་གྲོང་ནང་དུ་རང་གི་ས་གནས་སུ་སྡོད་པ་དང་། ཡེ་རུ་སཱ་ལེམ་དུ་གཞི་སྡོད་བྱེད་པའི་ས་འདིའི་འགོ་དཔོན་རྣམས་ནི་འདི་ལྟ་སྟེ། 4 ཡེ་རུ་སཱ་ལེམ་དུ་གནས་པ་ནི་ཡ་ཧུ་དཱ་པ་ཁ་ཤས་དང་པེན་ཡཱ་མེན་པ་ཁ་ཤས་ཡོད་པ་སྟེ། ཡ་ཧུ་དཱ་པ་ལས་ཕེ་རེལ་ཟིའི་བུ་རྒྱུད་ཨ་ཐ་ཡཱ་ཡོད་པ་ཡིན། ཨ་ཐ་ཡཱ་ནི་ཨུ་ཟི་ཡཱའི་བུ་དང་། ཨུ་ཟི་ཡཱ་ནི་ཟཱ་ཀར་ཡའི་བུ་དང་། ཟཱ་ཀར་ཡ་ནི་ཨ་མར་ཡཱའི་བུ་དང་། ཨ་མར་ཡཱ་ནི་ཤེ་ཕད་ཡཱའི་བུ་དང་། ཤེ་ཕད་ཡཱ་ནི་མཱ་ཧ་ལ་ཨེལ་གྱི་བུའོ། ། 5 དེར་མ་ཟད་པ་རུག་གི་བུ་མ་ཨ་སེ་ཡཱ་ཡོད་པ་དང་། པ་རུག་ནི་ཀོལ་ཧོ་ཟེའི་བུ་དང་། ཀོལ་ཧོ་ཟེ་ནི་ཧ་ཟ་ཡཱའི་བུ་དང་། ཧ་ཟ་ཡཱ་ནི་ཨ་ད་ཡཱའི་བུ་དང་། ཨ་ད་ཡཱ་ནི་ཡོ་ཡ་རིབ་ཀྱི་བུ་དང་། ཡོ་ཡ་རིབ་ནི་ཟཱ་ཀར་ཡའི་བུ་དང་། ཟཱ་ཀར་ཡ་ནི་ཞི་ལོ་པའི་བུའོ། ། 6 ཡེ་རུ་སཱ་ལེམ་དུ་གནས་པའི་ཕེ་རེལ་ཟིའི་བུ་རྒྱུད་བསྡོམས་པས་བཞི་བརྒྱ་དྲུག་ཅུ་རེ་བརྒྱད་ཡོད། ཐམས་ཅད་དཔའ་རྩལ་ཅན་ཡིན། 7 ཡང་པེན་ཡཱ་མེན་པའི་ཁྲོད་སལ་ལུ་ཡོད་པ་དང་། སལ་ལུ་ནི་མཱེ་ཤུལ་ལིམ་གྱི་བུ་དང་། མཱེ་ཤུལ་ལིམ་ནི་ཡོ་ཨེད་ཀྱི་བུ་དང་། ཡོ་ཨེད་ནི་ཕེ་ད་ཡཱའི་བུ་དང་། ཕེ་ད་ཡཱ་ནི་ཀོ་ལ་ཡཱའི་བུ་དང་། ཀོ་ལ་ཡཱ་ནི་མ་ཨ་སེ་ཡཱའི་བུ་དང་། མ་ཨ་སེ་ཡཱ་ནི་ཨི་ཐི་ཨེལ་གྱི་བུ་དང་། ཨི་ཐི་ཨེལ་ནི་ཡེ་ཤ་ཡཱའི་བུའོ། ། 8 ཡང་དེའི་རྗེས་སུ་གབ་བ་ཨི་དང་སལ་ལཱ་ཨི་བཅས་མི་དགུ་བརྒྱ་དང་ཉེར་བརྒྱད་ཡོད་དོ། ། 9 ཟིག་རིའི་བུ་ཡོ་ཨེལ་ནི་དེ་དག་གི་འགོ་དཔོན་ཡིན་པ་དང་། ཧ་སེ་ནུ་ཨའི་བུ་ཡ་ཧུ་དཱ་ཞེས་བྱ་བ་ནི་ཡེ་རུ་སཱ་ལེམ་གྱི་འགོ་དཔོན་གཞོན་པ་ཡིན། 10 ཡང་མཆོད་དཔོན་རྣམས་ཀྱི་གྲས་ནས་ཡོ་ཡ་རིབ་ཀྱི་བུ་ཡེ་དཱ་ཡ་དང་། ད་དུང་ཡཱ་ཀིན་ཞེས་པ་དང་། 11 དཀོན་མཆོག་གི་མཆོད་ཁང་དུ་བདག་གཉེར་བྱེད་མཁན་སེ་ར་ཡཱ་ཡང་ཡོད་པ་དང་། སེ་ར་ཡཱ་ནི་ཧིལ་ཀི་ཡཱའི་བུ་དང་། ཧིལ་ཀི་ཡཱ་ནི་མཱེ་ཤུལ་ལིམ་གྱི་བུ་དང་། མཱེ་ཤུལ་ལིམ་ནི་ཟཱ་ཏོག་གི་བུ་དང་། ཟཱ་ཏོག་ནི་མེ་ར་ཡོད་ཀྱི་བུ་དང་། མེ་ར་ཡོད་ནི་ཨ་ཧི་ཏུབ་ཀྱི་བུ་ཡིན་ནོ། ། 12 ཡང་མཆོད་ཁང་དུ་ཞབས་ཏོག་སྒྲུབ་པ་དེ་དག་གི་སྤུན་བརྒྱད་བརྒྱ་དང་ཉེར་གཉིས་ཡོད་པ་ཡིན། དེར་མ་ཟད་ཨ་ད་ཡཱ་ཡོད་པ་སྟེ། ཨ་ད་ཡཱ་ནི་ཡེ་རོ་ཧམ་གྱི་བུ་དང་། ཡེ་རོ་ཧམ་ནི་ཕེ་ལལ་ཡའི་བུ་དང་། ཕེ་ལལ་ཡ་ནི་ཨམ་ཙིའི་བུ་དང་། ཨམ་ཙི་ནི་ཟཱ་ཀར་ཡའི་བུ་དང་། ཟཱ་ཀར་ཡ་ནི་ཕཱ་ཤུར་གྱི་བུ་དང་། ཕཱ་ཤུར་ནི་མལ་ཀི་ཡཱའི་བུའོ། ། 13 ཡང་ཁོ་ཚོའི་སྤུན་ཚོ་དཔོན་ཡིན་པ་ཉིས་བརྒྱ་བཞི་བཅུ་ཞེ་གཉིས་ཡོད་པ་དང་། ཡང་ཨ་མས་སཱ་ཨི་ཡོད་པ་སྟེ། ཨ་མས་སཱ་ཨི་ནི་ཨ་ཟ་ར་ཨེལ་གྱི་བུ་དང་། ཨ་ཟ་ར་ཨེལ་ནི་ཨ་ཧ་ས་ཨིའི་བུ་དང་། ཨ་ཧ་ས་ཨི་ནི་མེ་ཤིལ་ལེ་མོད་ཀྱི་བུ་དང་། མེ་ཤིལ་ལེ་མོད་ནི་ཨིམ་མེར་གྱི་བུའོ། ། 14 ཡང་དེ་དག་གི་སྤུན་དཔའ་རྩལ་ཅན་བསྡོམས་པས་བརྒྱ་དང་ཉེར་བརྒྱད་ཡོད་པ་དང་། དེ་དག་གི་འགོ་དཔོན་ནི་ཧ་གེ་དོ་ལིམ་གྱི་བུ་ཟབ་དི་ཨེལ་ཡིན། 15 ཡང་ལེ་ཝི་པ་རྣམས་ལས་ཤེ་མཱ་ཡ་ཡོད་པ་སྟེ། ཤེ་མཱ་ཡ་ནི་ཧ་ཤུབ་ཀྱི་བུ་དང་། ཧ་ཤུབ་ནི་ཨས་རི་ཀམ་གྱི་བུ་དང་། ཨས་རི་ཀམ་ནི་ཧ་ཤབ་ཡཱའི་བུ་དང་། ཧ་ཤབ་ཡཱ་ནི་པུན་ནིའི་བུའོ། ། 16 ཡང་ལེ་ཝི་པའི་ཚོ་དཔོན་ཤབ་བེ་ཐ་ཨི་དང་ཡོ་ཟཱ་བད་གཉིས་ཀྱིས་དཀོན་མཆོག་གི་མཆོད་ཁང་གི་ཕྱི་རོལ་གྱི་ལས་ལ་བདག་བྱེད་པ་ཡིན། 17 གསོལ་བ་འདེབས་པའི་ཚེ་བསྟོད་པ་འབུལ་བའི་དབུ་མཛད་དུ་མི་ཀཱ་ཡི་བུ་མད་ཐན་ཡཱ་ཡོད་པ་ཡིན། མི་ཀཱ་ནི་ཟབ་དིའི་བུ་དང་། ཟབ་དི་ནི་ཨ་སབ་ཀྱི་བུའོ། །ཡང་མད་ཐན་ཡཱའི་སྤུན་རྣམས་ལས་པག་པུག་ཡཱ་ནི་འགོ་དཔོན་གཞོན་པ་ཡིན་ལ། ད་དུང་ཨབ་དཱ་ཡོད་པ་སྟེ། ཨབ་དཱ་ནི་ཤམ་མུ་ཨའི་བུ་དང་། ཤམ་མུ་ཨ་ནི་ག་ལལ་གྱི་བུ་དང་། ག་ལལ་ནི་ཡེ་དུ་ཐུན་གྱི་བུའོ། ། 18 གྲོང་ཁྱེར་དམ་པ་རུ་གནས་པའི་ལེ་ཝི་པའི་བསྡོམས་གྲངས་ནི་ཉིས་བརྒྱ་བརྒྱད་ཅུ་གྱ་བཞི་ཡོད་པ་ཡིན། 19 སྒོ་སྲུང་ཨག་ཀུབ་དང་ཏལ་མོན་གཉིས་དང་། སྒོ་རེ་རེ་བསྲུངས་པ་དེ་དག་གི་སྤུན་བརྒྱ་དང་བདུན་ཅུ་དོན་གཉིས་ཡོད་པ་ཡིན་ནོ། ། 20 དེ་འཕྲོའི་ཡེས་ར་ཨེལ་པ་དང་མཆོད་དཔོན་དང་ལེ་ཝི་པ་ཐམས་ཅད་ཡ་ཧུ་དཱའི་གྲོང་ཁྱེར་སོ་སོ་རུ་རང་རང་གི་གནས་སུ་བསྡད་ཡོད། 21 མཆོད་གཡོག་རྣམས་ནི་ཨོ་ཕེལ་དུ་གནས་ཏེ། ཁོ་ཚོར་ཙི་ཧཱ་དང་གེས་པ་གཉིས་ཀྱིས་བདག་སྐྱོང་བྱེད་ཀྱི་ཡོད་པ་ཡིན། 22 ཡང་ཡེ་རུ་སཱ་ལེམ་དུ་གནས་པའི་ལེ་ཝི་པ་རྣམས་ཀྱི་འགོ་དཔོན་དང་། དཀོན་མཆོག་གི་མཆོད་ཁང་ལ་བདག་སྐྱོང་བྱེད་པའི་ལས་ནི་མགུར་ལེན་མཁན་ཨ་སབ་ཀྱི་བུ་རྒྱུད་ཨུ་ཟི་ཡིན་པ་དང་། ཨུ་ཟི་ནི་པཱ་ནིའི་བུ་དང་། པཱ་ནི་ནི་ཧ་ཤབ་ཡཱའི་བུ་དང་། ཧ་ཤབ་ཡཱ་ནི་མད་ཐན་ཡཱའི་བུ་དང་། མད་ཐན་ཡཱ་ནི་མི་ཀཱའི་བུའོ། ། 23 ཡང་རྒྱལ་པོའི་བཀའ་ལྟར་མགུར་ལེན་མཁན་དག་ལ་ཉིན་རེ་བཞིན་དུ་འབྲུ་ཕོག་སྦྱིན་པ་ཡིན། 24 ཡང་ཡ་ཧུ་དཱའི་བུ་ཟེ་རག་གི་བུ་རྒྱུད་ལས་བྱུང་བའི་མེ་ཤེ་ཟ་བེ་ཨེལ་གྱི་བུ་ཕེ་ཐ་ཡཱ་ནི་འབངས་མིའི་བྱ་བ་ཐམས་ཅད་བསྒྲུབ་པར་རྒྱལ་པོའི་སྐུ་མདུན་དུ་ཡོད་པ་ཡིན་ནོ། །

གྲོང་རྡལ་དང་གྲོང་ཚོ་གཞན་དུ་སྡོད་པའི་མི།

25 གྲོང་ཚོ་དང་ཞིང་ས་སོ་སོའི་སྐོར་ནི། ཡ་ཧུ་དཱ་པ་རྣམས་ནི་ཀིར་ཡཱད་ཨར་པཱ་དང་དེའི་གྲོང་རྡལ་དུ་གནས་པ་དང་། དི་བོན་དང་དེའི་གྲོང་རྡལ་དུ་གནས་པ་དང་། ཡེ་ཀབ་ཙེ་ཨེལ་དང་དེའི་གྲོང་ཚོ་རུ་གནས་པ་ཡིན། 26 གཞན་ཡང་། ཡེ་ཤུ་ཨ་དང་མོ་ལ་དཱ་དང་པེད་ཕེ་ལེད་དང་། 27 ཧ་ཚར་ཤུ་ཨལ་དང་པེར་ཤ་བཱ་དང་དེའི་གྲོང་རྡལ་རྣམས་དང་། 28 ཙིག་ལག་དང་མེ་ཁོ་ནཱ་དང་དེའི་གྲོང་རྡལ་རྣམས་དང་། 29 ཨེན་རིམ་མོན་དང་ཚོར་ཨ་དང་ཡར་མུད་དང་། 30 ཟཱ་ནོ་ཨ་དང་ཨ་དུལ་ལཱམ་དང་དེ་དག་གི་གྲོང་ཚོ་རྣམས་དང་། ལཱ་ཀི་སི་དང་དེའི་ཞིང་ས་རྣམས་དང་། ཨ་ཟེ་ཀཱ་དང་དེའི་གྲོང་རྡལ་རྣམས་དང་པེར་ཤ་བཱ་ནས་ཧིན་ནོམ་ལུང་པའི་བར་དུ་གཞི་སྡོད་བྱེད་པ་ཡིན། 31 པེན་ཡཱ་མེན་པ་རྣམས་ནི་གེ་བཱ་ནས་བཟུང་སྟེ། མིགས་མཱ་སི་དང་ཨ་ཡཱ་དང་པེད་ཨེལ་དང་དེའི་གྲོང་རྡལ་རྣམས་སུ་གཞི་སྡོད་བྱེད་པ་ཡིན། 32 ཨ་ན་ཐོད་དང་ནོབ་དང་ཨ་ནན་ཡཱ་དང་། 33 ཧ་ཟོར་དང་རཱ་མ་དང་གིད་ཏཱ་ཡིམ་དང་། 34 ཧ་དིད་དང་ཙེ་བོ་ཡིམ་དང་ནེ་བལ་ལད་དང་། 35 ལོད་དང་། ཨོ་ནོ་དང་ལག་ཤེས་ལུང་པའི་བར་དུ་གནས་པ་དང་། 36 ཡང་ཡ་ཧུ་དཱའི་ས་ཁུལ་གྱི་ལེ་ཝི་པ་ཁ་ཤས་པེན་ཡཱ་མེན་ལ་དབང་བ་ཡིན་ནོ། །

ལེའུ་བཅུ་གཉིས་པ།

མཆོད་དཔོན་དང་ལེ་ཝི་པའི་མིང་ཐོ།

1 འདི་དག་ནི་ཞིད་ཨལ་ཐེ་ཨེལ་གྱི་བུ་ཟེ་རུ་པཱ་པེལ་དང་ཡེ་ཤུ་ཨ་བཅས་དང་མཉམ་དུ་ཡར་འོངས་པའི་མཆོད་དཔོན་དང་ལེ་ཝི་པ་རྣམས་ཡིན་ཏེ། སེ་ར་ཡཱ་དང་། ཡེ་རེམ་ཡཱ། ཨེས་སི་རཱ། 2 ཨ་མར་ཡཱ། མལ་ལུག ཧད་ཏུས། 3 ཤེ་ཀན་ཡཱ། རེ་ཧུམ། མེ་རེ་མོད། 4 ཨིད་དོ། གིན་ནེ་ཐོ། ཨ་བི་ཡཱ། 5 མི་ཡཱ་མིན། མ་ཨད་ཡཱ། པིལ་གཱ 6 ཤེ་མ་ཡཱ། ཡོ་ཡ་རིབ། ཡེ་དཱ་ཡ་དང་། 7 སལ་ལུ། ཨ་མོག ཧིལ་ཀི་ཡཱ། ཡེ་དཱ་ཡ་བཅས་མི་འདི་དག་ནི་ཡེ་ཤུ་ཨའི་དུས་སྐབས་སུ་མཆོད་དཔོན་དང་། དེ་དག་གི་སྤུན་རྣམས་ཀྱི་འགོ་དཔོན་ཡིན་ནོ། ། 8 ཡང་ལེ་ཝི་པ་རྣམས་ལས། ཡེ་ཤུ་ཨ་དང་། པིན་ནུ་ཨི། ཀད་མི་ཨེལ། ཤེ་རེབ་ཡཱ། ཡ་ཧུ་དཱ། མད་ཐན་ཡཱ་དང་དེའི་སྤུན་རྣམས་ཀྱིས་བསྟོད་པའི་མགུར་མའི་དབུ་མཛད་ཀྱི་འགན་འཁུར་ཡོད། 9 དེར་མ་ཟད་དེ་དག་གི་སྤུན་པག་པུག་ཡཱ་དང་ཨུན་ནི་གཉིས་ཀྱིས་དེ་དག་གི་མདུན་དུ་ལངས་ནས་ཞབས་ཞུ་བྱས་སོ། །

མཆོད་དཔོན་ཆེན་པོ་ཡེ་ཤུ་ཨ་ཡི་བུ་རྒྱུད་རྣམས།

10 ཡང་ཡེ་ཤུ་ཨ་ལས་ཡོ་ཡ་ཀིམ་སྐྱེས། ཡོ་ཡ་ཀིམ་ལས་ཨེལ་ཡཱ་ཤིབ་སྐྱེས། ཨེལ་ཡཱ་ཤིབ་ལས་ཡོ་ཡ་དཱ་སྐྱེས། 11 ཡོ་ཡ་དཱ་ལས་ཡོ་ནཱ་ཐན་སྐྱེས། ཡོ་ནཱ་ཐན་ལས་ཡད་དུ་ཨ་སྐྱེས་སོ། །

ཚོ་དཔོན་དུ་སྡོད་པའི་མཆོད་དཔོན་རྣམས།

12 ཡོ་ཡ་ཀིམ་གྱི་དུས་སྐབས་སུ་མཆོད་དཔོན་རྣམས་ལས་ཚོ་དཔོན་བྱེད་པ་ནི་འདི་ལྟ་སྟེ། སེ་ར་ཡཱའི་རྒྱུད་དུ་མེ་ར་ཡཱ་ཡོད། ཡེ་རེམ་ཡཱའི་རྒྱུད་དུ་ཧ་ནན་ཡཱ་ཡོད། 13 ཨེས་སི་རཱའི་རྒྱུད་དུ་མཱེ་ཤུལ་ལིམ་ཡོད། ཨ་མར་ཡཱའི་རྒྱུད་དུ་ཡེ་ཧོ་ཧ་ནན་ཡོད། 14 མེ་ལི་ཀུའི་རྒྱུད་དུ་ཡོ་ནཱ་ཐན་ཡོད། ཤེ་བན་ཡཱའི་རྒྱུད་དུ་ཡོ་སེབ་ཡོད། 15 ཧ་རིམ་གྱི་རྒྱུད་དུ་ཨད་ན་ཡོད། མེ་ར་ཡོད་ཀྱི་རྒྱུད་དུ་ཧེལ་ཀཱ་ཨི་ཡོད། 16 ཨིད་དོའི་རྒྱུད་དུ་ཟཱ་ཀར་ཡ་ཡོད། གིན་ནེ་ཐོན་གྱི་རྒྱུད་དུ་མཱེ་ཤུལ་ལིམ་ཡོད། 17 ཨ་བི་ཡཱའི་རྒྱུད་དུ་ཟིག་རི་ཡོད། མིན་ཡ་མིན་གྱི་རྒྱུད་དང་མོ་ཨད་ཡའི་རྒྱུད་དུ་ཕིལ་ཏ་ཨི་ཡོད། 18 པིལ་གཱའི་རྒྱུད་དུ་ཤམ་མུ་ཨ་ཡོད། ཤེ་མ་ཡཱའི་རྒྱུད་དུ་ཡོ་ནཱ་ཐན་ཡོད། 19 ཡོ་ཡ་རིབ་ཀྱི་རྒྱུད་དུ་མད་ཏེ་ན་ཨི་ཡོད། ཡེ་དཱ་ཡའི་རྒྱུད་དུ་ཨུ་ཟི་ཡོད། 20 སལ་ལཱ་ཨིའི་རྒྱུད་དུ་ཀལ་ལ་ཨི་ཡོད། ཨ་མོག་གི་རྒྱུད་དུ་ཨེ་བེར་ཡོད། 21 ཧིལ་ཀི་ཡཱའི་རྒྱུད་དུ་ཧ་ཤབ་ཡཱ་ཡོད། ཡེ་དཱ་ཡའི་རྒྱུད་དུ་ནེ་ཐན་ཨེལ་ཡོད་པ་ཡིན་ནོ། ། 22 ཨེལ་ཡཱ་ཤིབ་དང་། ཡོ་ཡ་དཱ་དང་ཡོ་ཧ་ནན་དང་ཡད་དུ་ཨའི་དུས་སྐབས་སུ། ལེ་ཝི་པའི་ཕ་མེས་རྒྱུད་ཀྱི་ཚོ་དཔོན་རྣམས་ཀྱི་མིང་དང་མཆོད་དཔོན་རྣམས་ཀྱི་མིང་ཡང་ཏ་ཟིག་གི་རྒྱལ་པོ་དར་ཡཱའི་རིང་དུ་ལོ་རྒྱུས་ཟིན་ཐོའི་སྟེང་དུ་བྲིས་ཡོད་དོ། ། 23 ལེ་ཝི་པ་ལས་ཕ་མེས་རྒྱུད་ཀྱི་ཚོ་དཔོན་བྱེད་པ་རྣམས་ནི། ཨེལ་ཡཱ་ཤིབ་ཀྱི་བུ་ཡོ་ཧ་ནན་གྱི་དུས་སྐབས་བར་དུ་ལོ་རྒྱུས་ཟིན་ཐོའི་སྟེང་དུ་བྲིས་སོ། ། 24 ཡང་ལེ་ཝི་པ་རྣམས་ཀྱི་ཚོ་དཔོན་རྣམས་ནི། ཧ་ཤབ་ཡཱ་དང་ཤེ་རེབ་ཡཱ་དང་ཀད་མི་ཨེལ་གྱི་བུ་ཡེ་ཤུ་ཨ་བཅས་ཡིན་པ་དང་། དེ་དག་གི་སྤུན་རྣམས་དཀོན་མཆོག་གི་སྐྱེས་བུ་དཱ་བིད་ཀྱི་བཀའ་བཞིན་དུ་བསྟོད་པ་དང་བཀའ་དྲིན་འབུལ་དུས་མདུན་དུ་ལངས་ནས་སྡོད་པ་ཡིན། 25 སྒོ་སྲུང་རྣམས་ནི་མད་ཐན་ཡཱ་དང་། པག་པུག་ཡཱ། ཨོ་བད་ཡཱ། མཱེ་ཤུལ་ལིམ། ཏལ་མོན། ཨག་ཁུབ་བཅས་ཡིན་ལ། མཛོད་ཁང་གི་སྒོ་བསྲུངས་ཏེ་ལངས་སྡོད་པའོ། ། 26 མི་འདི་དག་ཐམས་ཅད་ནི་ཡོ་ཚ་དག་གི་ཚ་བོའམ་ཡེ་ཤུ་ཨའི་བུ་ཡོ་ཡ་ཀིམ་དང་འགོ་དཔོན་ནེ་ཧེམ་ཡཱ་དང་། མཆོད་དཔོན་དང་དྲུང་ཡིག་ཨེས་སི་རཱའི་དུས་སྐབས་སུ་དེ་ལྟར་ཡོད་པ་ཡིན་ནོ། །

མཁར་གྱང་ལེགས་འགྲུབ་ཀྱི་མཛད་སྒོ།

27 ཡང་ཡེ་རུ་སཱ་ལེམ་གྱི་མཁར་གྱང་གི་ཆེད་དུ་སྟོན་མོར་རོལ་དུས། མང་ཚོགས་ཀྱིས་ལེ་ཝི་པ་རྣམས་ཡེ་རུ་སཱ་ལེམ་དུ་བསྡུ་བར་དེ་དག་གི་ས་གནས་སོ་སོ་ནས་བཙལ་ཏེ། བཀའ་དྲིན་ཞུ་བ་དང་གླུ་ལེན་པ་དང་། སྦུག་ཆལ་རྡུང་བ། རྒྱུད་མངས་དང་པི་ཝང་དཀྲོལ་བ་བཅས་ཀྱིས་དགའ་སྤྲོའི་ངང་སྟོན་མོའི་མཛད་སྒོར་རོལ་ཏོ། ། 28 དེ་ནས་མགུར་ལེན་མཁན་རྣམས་ཡེ་རུ་སཱ་ལེམ་གྱི་མཐའ་འཁོར་ནས་བསྡུས་ཏེ་ནེ་ཏོ་ཕཱ་པའི་གྲོང་ཚོ་དང་། 29 པེད་གིལ་གལ་དང་། གེ་བཱ་དང་ཨས་མ་ཝེད་ཀྱི་ཞིང་ས་ནས་འོངས། གང་ལ་ཞེ་ན། མགུར་ལེན་མཁན་རྣམས་ཀྱིས་ཡེ་རུ་སཱ་ལེམ་གྱི་ཉེ་འཁོར་དུ་རང་ཉིད་ཀྱི་ཕྱིར་གྲོང་ཚོ་རྣམས་བསྐྲུན་ཏོ། ། 30 དེར་མཆོད་དཔོན་དང་ལེ་ཝི་པ་རྣམས་ཀྱིས་རང་ཉིད་གཙང་སྦྲ་བྱས་ཤིང་། འབངས་མི་ཡང་གཙང་སྦྲ་བྱས་པ་དང་། མཁར་སྒོ་དང་མཁར་གྱང་ལའང་གཙང་སྦྲ་བྱས་སོ། ། 31 དེ་ནས་ངས་ཡ་ཧུ་དཱའི་འགོ་དཔོན་རྣམས་མཁར་གྱང་ཐོག་ཏུ་ཁྲིད་ནས། གཏང་རག་འབུལ་བའི་མགུར་ལེན་མཁན་རྣམས་རུ་ཁག་གཉིས་བྱས་ཏེ། རུ་ཁག་གཅིག་ནི་མཁར་གྱང་སྟེང་དུ་གཡས་ཕྱོགས་ཀྱི་ལྕི་བའི་སྒོ་ཡི་ཕྱོགས་སུ་ཕྱིན་ཏོ། ། 32 དེ་དག་གི་རྗེས་ནས་འགྲོ་བ་ནི་ཧོ་ཤ་ཡཱ་དང་ཡ་ཧུ་དཱའི་འགོ་དཔོན་གྱི་ཕྱེད་ཀ་ཡོད་དོ། ། 33 ཡང་ཨ་ཟར་ཡཱ་དང་། ཨེས་སི་རཱ་དང་། མཱེ་ཤུལ་ལིམ་དང་། 34 ཡ་ཧུ་དཱ་དང་། པེན་ཡཱ་མེན་དང་། ཤེ་མ་ཡཱ་དང་། ཡེ་རེམ་ཡཱ་བཅས་ཡོད་དོ། ། 35 ད་དུང་མཆོད་དཔོན་གྱི་བུ་རྒྱུད་ལས་དུང་འབུད་མཁན་ནི་ཟཱ་ཀར་ཡ་ཡོད་དེ། ཟཱ་ཀར་ཡ་ནི་ཡོ་ནཱ་ཐན་གྱི་བུ་དང་། ཡོ་ནཱ་ཐན་ནི་ཤེ་མ་ཡཱའི་བུ་དང་། ཤེ་མ་ཡཱ་ནི་མད་ཐན་ཡཱའི་བུ་དང་། མད་ཐན་ཡཱ་ནི་མི་ཀ་ཡཱའི་བུ་དང་། མི་ཀ་ཡཱ་ནི་ཟག་ཀུར་གྱི་བུ་དང་། ཟག་ཀུར་ནི་ཨ་སབ་ཀྱི་བུའོ། ། 36 ཡང་ཟཱ་ཀར་ཡ་ཡི་སྤུན་རྣམས་ནི། ཤེ་མ་ཡཱ་དང་། ཨ་ཟར་ཨེལ། མི་ལ་ལ་ཨི། གི་ལ་ལ་ཨི། མ་ཨ་ཨི། ནེ་ཐན་ཨེལ། ཡ་ཧུ་དཱ། ཧ་ནཱ་ནེ་བཅས་ཡོད་ལ། ཁོ་ཚོས་དཀོན་མཆོག་གི་སྐྱེས་བུ་དཱ་བིད་ཀྱི་རོལ་ཆས་ཁུར་ཡོད། དེ་དག་གི་སྔོན་དུ་དྲུང་ཡིག་ཨེས་སི་རཱ་ཕྱིན་ཏོ། ། 37 དེ་རྣམས་ཆུ་མིག་གི་སྒོ་ཞེས་པ་བརྒྱུད་དཱ་བིད་ཀྱི་གྲོང་ཁྱེར་གྱི་ཐེམ་སྐས་ནས་འཛེགས་ཏེ། མཁར་གྱང་གི་ངོས་ལ་ཡར་འགྲོ་ཞིང་། དཱ་བིད་ཀྱི་ཕོ་བྲང་ནས་ཤར་ཕྱོགས་ཀྱི་ཆུ་སྒོའི་བར་དུ་ཕྱིན་ཏོ། ། 38 ཡང་མགུར་ལེན་མཁན་གྱི་རུ་ཁག་གཞན་དེ་ཁ་ཕྱིར་འཁོར་ནས་སོང་། བདག་དང་འབངས་མི་ཕྱེད་ཀ་མཁར་གྱང་སྟེང་ནས་དེ་དག་གི་རྗེས་འབྲངས་ནས་སོང་སྟེ། མེ་ཐབ་མཁར་ནས་མཁར་གྱང་ཞེང་ཆེན་བར་དུ་ཕྱིན་ཏོ། ། 39 དེ་ནས་ཡང་ཨེ་ཕཱར་ཡིམ་གྱི་སྒོ་དང་། གནའ་སྒོ་དང་། ཉ་སྒོ་དང་། ཧ་ནན་ཨེལ་མཁར་དང་། ཧམ་མེ་ཨའི་མཁར་དང་། ལུག་སྒོའི་བར་དུ་ཕྱིན་ཏེ། སྲུང་སྒོར་ལངས་ནས་བསྡད་དོ། ། 40 དེ་ནས་མགུར་ལེན་མཁན་རུ་ཁག་གཉིས་པོ་དཀོན་མཆོག་གི་མཆོད་ཁང་དུ་ལངས་ནས་བསྡད་པ་དང་། དེར་བདག་དང་འགོ་དཔོན་ཕྱེད་ཀ་ཡོད་པ་ཡིན། 41 ད་དུང་ཨེལ་ཡ་ཀིམ་དང་། མ་ཨ་སེ་ཡཱ། མིན་ཡ་མིན། མི་ཀ་ཡཱ། ཨེལ་ཡོ་ཨེ་ནཱ་ཨི། ཟཱ་ཀར་ཡ། ཧ་ནན་ཡཱ་བཅས་དུང་འབུད་མཁན་མཆོད་དཔོན་རྣམས་ཡོད་དོ། ། 42 ཡང་མ་ཨ་སེ་ཡཱ་དང་ཤེ་མ་ཡཱ། ཨེ་ལི་ཨ་ཟར། ཨུ་ཟི། ཡེ་ཧོ་ཧ་ནན། མལ་ཀི་ཡཱ། ཨེ་ལཱམ་དང་ཨེ་བཟིར་བཅས་ཡོད། ཡང་མགུར་ལེན་མཁན་རྣམས་ཀྱིས་སྐད་ཆེན་པོས་མགུར་བླངས་ཤིང་། ཡིས་ར་ཧི་ཡཱ་ཡིས་ཁོ་ཚོར་དབུ་མཛད་བྱས་སོ། ། 43 ཉིན་དེར་ཁོ་ཚོས་དམར་མཆོད་རྒྱ་ཆེན་པོ་ཕུལ་བ་དང་དཀོན་མཆོག་གིས་དེ་རྣམས་ལ་དགའ་སྤྲོ་ཆེན་པོ་དང་བདེ་སྐྱིད་གནང་། ཁོ་ཚོར་དགའ་སྤྲོས་ཁེངས་པ་དང་། བུད་མེད་དང་བྱིས་པའང་དགའ་སྤྲོས་ཁེངས། ཡེ་རུ་སཱ་ལེམ་གྱི་དགའ་སྤྲོའི་སྒྲ་ནི་རྒྱང་རིང་ནས་ཀྱང་ཐོས་པར་གྱུར་ཏོ། །

ལས་འགན་སྣ་ཚོགས་སླར་གསོ་བྱུང་བ།

44 ཉིན་དེར་མི་འགའ་ཞིག་མཛོད་ཁང་དུ་བདག་གཉེར་བྱེད་པར་མངགས་པ་དང་། འདེགས་མཆོད་དང་། སྐྱེ་དངོས་ཀྱི་ཐོག་ཕུད་དང་། བཅུ་ཆའི་གཅིག་བླངས་པ་ནི་ཞལ་འདེབས་སུ་འབུལ་བ་དང་། གྲོང་རྡལ་སོ་སོའི་ཞིང་ས་ལྟར་དང་བཀའ་ཁྲིམས་ནང་བཞིན་མཆོད་དཔོན་དང་ལེ་ཝི་པ་རྣམས་ཀྱི་སྐལ་དེ་མཛོད་ཁང་དུ་བསྡུས། ཡ་ཧུ་དཱ་པ་ནི་མཆོད་དཔོན་དང་ལེ་ཝི་པ་རྣམས་ཀྱི་ཞབས་ཏོག་ལ་དགའ་བར་གྱུར་ཏོ། ། 45 མཆོད་དཔོན་དང་ལེ་ཝི་པ་རྣམས་ཀྱིས་དཀོན་མཆོག་གི་བཀའ་བརྩིས་ཏེ་གཙང་སྦྲ་བྱས་པ་དང་། མགུར་ལེན་མཁན་དང་སྒོ་སྲུང་རྣམས་ཀྱིས་ཀྱང་དཱ་བིད་དང་ཁོའི་བུ་སོ་ལོ་མོན་གྱི་བཀའ་ནང་བཞིན་བསྒྲུབས་སོ། ། 46 གང་ལ་ཞེ་ན། གནའ་སྔ་མོར་དཱ་བིད་དང་ཨ་སབ་ཀྱི་དུས་སྐབས་སུ་མགུར་ལེན་མཁན་རྣམས་ལ་དབུ་མཛད་ཡོད་པ་དང་། དཀོན་མཆོག་ལ་བསྟོད་པ་དང་བཀའ་དྲིན་འབུལ་བའི་མགུར་ཡང་ཡོད་དོ། ། 47 དེ་ཡང་ཟེ་རུ་པཱ་པེལ་དང་ནེ་ཧེམ་ཡཱའི་དུས་སྐབས་སུ། ཡེས་ར་ཨེལ་པ་ཐམས་ཅད་ཀྱིས་མགུར་ལེན་མཁན་དང་སྒོ་སྲུང་རྣམས་ལ་ཉིན་རེ་བཞིན་སྐལ་སྦྱིན་པ་དང་། ཡང་ལེ་ཝི་པ་རྣམས་ཀྱི་སྐལ་ལོགས་སུ་བཀར་བ་དང་། ལེ་ཝི་པ་རྣམས་ཀྱིས་ཀྱང་ཨ་རོན་གྱི་བུ་རྒྱུད་ཀྱི་སྐལ་ལོགས་སུ་བཀར་བའོ། །

ལེའུ་བཅུ་གསུམ་པ།

ཕྱི་ཕྱོགས་ཀྱི་མི་རྣམས་དང་ཁ་བྲལ་བ།

1 ཉིན་དེར་འབངས་མིས་མོ་ཤེའི་མདོ་དེ་ཀློག་པ་ཐོས་ནས། ཨམ་མོན་པ་དང་མོ་ཨབ་པ་རྣམས་དཀོན་མཆོག་གི་ཚོགས་འདུའི་ཁྲོད་དུ་ནམ་ཡང་ཡོང་མི་ཆོག་པ་དེའི་ནང་དུ་བཀོད་ཡོད་པ་ཤེས་སོ། ། 2 གང་ལ་ཞེ་ན། དེ་དག་གིས་ཡེས་ར་ཨེལ་པ་རྣམས་བསུ་བར་བག་ལེབ་དང་ཆུ་ཁུར་ནས་མ་འོངས་པ་དང་། པེལ་ཨམ་གླས་ནས་དེ་རྣམས་ལ་དམོད་པ་བྱས་ནའང་། ངེད་ཀྱི་དཀོན་མཆོག་གིས་དམོད་པ་དེ་བྱིན་རླབས་སུ་བསྒྱུར་བར་མཛད་དོ། ། 3 ཡེས་ར་ཨེལ་པ་རྣམས་ཀྱིས་བཀའ་ཁྲིམས་དེ་ཐོས་མ་ཐག་ཏུ་རིགས་རྒྱུད་འདྲེས་མ་ཐམས་ཅད་ལས་སོ་སོར་ཕྱེས་སོ། །

ནེ་ཧེམ་ཡཱ་ཡིས་མཐའ་མཇུག་གི་བསྒྱུར་བཅོས་བྱས་པ།

4 ཡང་དོན་འདིའི་སྔོན་དུ་ཏོ་བི་ཡཱ་དང་གཉེན་ཉེ་ཡིན་པའི་མཆོད་དཔོན་ཨེལ་ཡཱ་ཤིབ་གཉིས་ཀྱིས། མངགས་བཅོལ་ལྟར་རང་ཅག་དཀོན་མཆོག་གི་མཆོད་ཁང་གི་མཛོད་ཁང་དུ་བདག་གཉེར་བྱེད་པ་དང་། 5 ཏོ་བི་ཡཱར་ཁང་པ་ཆེན་པོ་ཞིག་གྲ་སྒྲིག་བྱས་ཡོད་པ་སྟེ། དེ་ནི་སྔོན་ཆད་འབྲུ་རིགས་ཀྱི་མཆོད་པ་དང་། སྤོས་དཀར་དང་། སྣོད་ཆས་བཅས་དང་། ཁྲིམས་སྲོལ་ལྟར་ལེ་ཝི་པ་རྣམས་དང་མགུར་ལེན་མཁན་དང་། སྒོ་སྲུང་བཅས་ལ་འབུལ་བྱའི་འབྲུ་དང་རྒུན་ཆང་། སྣུམ་བཅས་ཀྱི་བཅུ་ཆའི་གཅིག་དང་། མཆོད་དཔོན་ལ་དབང་བའི་འདེགས་མཆོད་བཅས་བསྡུས་ཡོད་པའི་ཁང་པ་ཡིན་ནོ། ། 6 དོན་འདི་ཐམས་ཅད་འབྱུང་དུས་སུ་ང་ནི་ཡེ་རུ་སཱ་ལེམ་དུ་མེད། གང་ལ་ཞེ་ན། པཱ་པེལ་ལོན་གྱི་རྒྱལ་པོ་ཨར་ཐག་ཤཱ་ཐིའི་སྲིད་ལོ་སོ་གཉིས་པར་ང་རྒྱལ་པོའི་དྲུང་དུ་ཕྱིན་པ་དང་། ཉིན་འགའ་ཤས་བསྡད་རྗེས་རྒྱལ་པོ་དང་འབྲལ་བའི་དགོངས་པ་ཞུས། 7 ཡེ་རུ་སཱ་ལེམ་དུ་སླེབས་ནས། ཨེལ་ཡཱ་ཤིབ་ཀྱིས་ཏོ་བི་ཡཱའི་ཆེད་དུ་དཀོན་མཆོག་གི་མཆོད་ཁང་གི་ཚོམས་སྐོར་ནང་དུ་ཁང་མིག་ཅིག་གྲ་སྒྲིག་བྱས་པའི་དོན་ངན་འདི་རྟོགས་པ་དང་། 8 ང་ཁོང་ཁྲོ་ཆེན་པོ་ལངས་ནས་ཏོ་བི་ཡཱའི་ཁྱིམ་གྱི་ནོར་རྫས་ཐམས་ཅད་མཛོད་ཁང་དེའི་ནང་ནས་ཕྱིར་འཕངས་སོ། ། 9 དེ་ནས་ངས་བཀའ་བསྒོས་ཏེ་ཁང་པ་དེའི་ནང་གཙང་མ་བྱས་པ་དང་། དཀོན་མཆོག་གི་མཆོད་ཁང་གི་སྣོད་ཆས་རྣམས་དང་། འབྲུ་རིགས་ཀྱི་མཆོད་པ་དང་། སྤོས་དཀར་རྣམས་སླར་དེའི་ནང་དུ་བཞག་གོ ། 10 ཡང་ངས་ལེ་ཝི་པ་རྣམས་ལ་ནོར་སྐལ་མི་སུས་ཀྱང་མ་སྤྲད་པས། ཞབས་ཏོག་སྒྲུབ་པའི་ལེ་ཝི་པ་དང་མགུར་ལེན་མཁན་ཀུན་པོ་རང་ཉིད་ཀྱི་ཞིང་སར་ཕྱིན་པ་ཤེས་ཚོར་བྱུང་། 11 དེ་ནས་ངས་འགོ་དཔོན་དག་ལ་གཤེ་གཤེ་བཏང་ནས་འདི་ལྟར། དཀོན་མཆོག་གི་མཆོད་ཁང་སྤངས་བཞག་པ་ཅི་ཡིན་ནམ་ཞེས་སྨྲས་ཤིང་། ངས་ལེ་ཝི་པ་རྣམས་མཉམ་དུ་བསྡུས་ཏེ་རང་རང་གི་ལས་སྣེར་བཞག་གོ ། 12 དེ་ནས་ཡ་ཧུ་དཱ་པ་ཐམས་ཅད་ཀྱིས་འབྲུ་དང་རྒུན་ཆང་གསར་པ་དང་། སྣུམ་གསར་པ་བཅས་ཀྱི་བཅུ་ཆའི་གཅིག་དཀོར་མཛོད་དུ་བསྐྱལ་བྱུང་། 13 ཡང་ངས་མཆོད་དཔོན་ཤེ་ལེམ་ཡཱ་དང་དྲུང་ཡིག་ཟཱ་ཏོག་དང་། ལེ་ཝི་པ་ཕེ་ད་ཡཱ་བྱ་བ་བཅས་གསུམ་པོ་དཀོར་མཛོད་ཀྱི་གཉེར་པར་བསྐོས་ཏེ། དེ་དག་གི་གཉེར་གཡོག་ཏུ་ཧ་ནན་བསྐོས། ཧ་ནན་ནི་ཟག་ཀུར་གྱི་བུ་དང་། ཟག་ཀུར་ནི་མད་ཐན་ཡཱའི་བུའོ། །དེ་དག་ནི་མི་གཞུང་དྲང་ཡིན་ཏེ། རང་གི་སྤུན་རྣམས་ལ་བགོ་བཤའ་རྒྱག་པ་ནི་དེ་དག་གི་ལས་འགན་ཡིན་ནོ། ། 14 ཀྱེ། ངའི་དཀོན་མཆོག་ལགས། ངས་རང་གི་དཀོན་མཆོག་གི་མཆོད་ཁང་དོན་དུ་སེམས་གཏིང་ནས་ལས་བཟང་པོ་བསྒྲུབས་པས་བདག་མ་འདོར་ཅིག འདིའི་ཕྱིར་དུའང་བདག་དྲན་དུ་གསོལ་ལོ། ། 15 ཉིན་དེ་དག་གི་རིང་ལ་ངས་ཡ་ཧུ་དཱ་རུ་མི་ཁ་ཤས་ཀྱིས་ངལ་གསོ་བའི་ཉིན་ལ་རྒུན་ཆང་འཚིར་གནོན་བྱེད་པ་དང་། ཚར་ཕོན་མང་པོ་བོང་བུ་ལ་ཁལ་འགེལ་བ་དང་། རྒུན་ཆང་དང་རྒུན་འབྲུམ་དང་། སེ་ཡབ་དང་ཁུར་པོ་གང་རུང་ཡེ་རུ་སཱ་ལེམ་དུ་ངལ་གསོ་བའི་ཉིན་མོར་སྐྱེལ་བ་མཐོང་ནས། དེ་དག་གིས་ཉོ་ཚོང་བྱེད་པའི་ཉིན་མོར་ངས་དེ་རྣམས་ལ་ཉེན་བརྡ་བཏང་བ་ཡིན། 16 དེར་མ་ཟད། ཡེ་རུ་སཱ་ལེམ་དུ་གནས་པའི་ཐཱར་པ་འགའ་ཤས་ཀྱིས་ཀྱང་ཉ་དང་ཚོང་རིགས་སྣ་ཚོགས་ནང་དུ་དྲངས་ནས་ངལ་གསོ་བའི་ཉིན་མོར་ཡ་ཧུ་དཱ་པ་རྣམས་ལ་བཙོངས་སོ། ། 17 དེར་ངས་ཡ་ཧུ་དཱའི་སྐུ་དྲག་རྣམས་ལ་གཤེ་གཤེ་བཏང་ནས་འདི་ལྟར། ཁྱོད་ཅག་གིས་ལས་ངན་པ་འདི་བྱས་ནས་ངལ་གསོ་བའི་ཉིན་མོ་བཙོག་པར་བྱེད་པ་ཅི་ཡིན་ནམ། 18 ཁྱོད་ཀྱི་ཕ་མེས་རྣམས་ཀྱིས་ཀྱང་དེ་ལྟར་བྱས་པས། བདག་ཅག་གི་དཀོན་མཆོག་གིས་ང་རང་ཚོ་དང་། ཐ་ན་གྲོང་ཁྱེར་འདིའི་སྟེང་དུ་གནོད་པ་འདི་ཚང་མ་བཏང་བ་མ་ཡིན་ནམ། ད་ལྟ་ངལ་གསོ་བའི་ཉིན་མོ་བཙོག་པར་བྱས་པ་དང་བསྟུན་ནས་ཁྱོད་ཅག་གིས་ཡེས་ར་ཨེལ་ལ་གཏུམ་དྲག་མང་པོ་བསྐྱལ་ཡོང་ངོ་ཞེས་སྨྲས་སོ། ། 19 ངལ་གསོ་བའི་ཉིན་གྱི་ཉིན་སྔོན་མ་ས་རུབ་ཁར་བདག་གིས་ཡེ་རུ་སཱ་ལེམ་གྱི་སྒོ་ཐམས་ཅད་ཟྭ་རྒྱག་དགོས་པ་དང་། ཡང་ངལ་གསོ་བའི་ཉིན་མོ་མ་འདས་བར་དུ་སྒོ་ཕྱེ་མི་ཆོག་པའི་བཀའ་བབས་པ་ཡིན། ཡང་ངལ་གསོ་བའི་ཉིན་མོར་གྲོང་ཁྱེར་ནང་དུ་ཁུར་པོ་བསྐྱལ་མི་ཡོང་བའི་ཆེད་དུ། བདག་གིས་གཡོག་པོ་འགའ་ཞིག་མངགས་ནས་མཁར་སྒོ་སྲུང་དུ་བཅུག་པ་ཡིན། 20 དེའི་རྐྱེན་གྱིས་ཚོང་པ་དང་ཚོང་རིགས་སྣ་ཚོགས་འཚོང་མཁན་རྣམས་ཐེངས་གཅིག་གཉིས་ལ་ཡེ་རུ་སཱ་ལེམ་གྲོང་ཁྱེར་ཕྱི་རོལ་ཏུ་ཞག་སྡོད་བྱས། 21 ངས་དེ་དག་ལ་ཉེན་བརྡ་བཏང་ནས་འདི་ལྟར། ཁྱོད་ཅག་གིས་ཅིའི་ཕྱིར་མཁར་གྱང་མདུན་ནས་མཚན་བསྐྱལ་ལམ། ཡང་བསྐྱར་འདི་འདྲ་བྱེད་ན་ངས་ཁྱོད་ཚོར་ལག་འགུལ་ངེས་ཡིན་ཞེས་སྨྲས་པས། དེ་ནས་བཟུང་དེ་དག་ངལ་གསོ་བའི་ཉིན་མོར་མ་འོངས་སོ། ། 22 ངས་ལེ་ཝི་པ་རྣམས་ལ་གཙང་སྦྲ་བྱས་ནས་ཡོང་སྟེ་མཁར་སྒོ་བསྲུང་དགོས་པ་དང་། ངལ་གསོ་བའི་ཉིན་མོ་དམ་པར་བརྩི་དགོས་པའི་བཀའ་བབས་པ་ཡིན། ཀྱེ། ངའི་དཀོན་མཆོག་ལགས། འདིའི་ཕྱིར་དུ་བདག་དྲན་པར་མཛོད། ཁྱེད་ཀྱི་ཐུགས་བརྩེ་བ་ཕུན་སུམ་ཚོགས་པས་བདག་ལ་གཟིགས་སུ་གསོལ་ལོ། ། 23 ཉིན་དེ་དག་གི་རིང་ལ་ཡང་བདག་གིས་ཡ་ཧུ་དཱ་པ་དག་ཨ་སི་དོད་པ་དང་། ཨམ་མོན་པ་དང་། མོ་ཨབ་པ་བཅས་ཀྱི་བུད་མེད་རྣམས་དང་གཉེན་བསྒྲིགས་པ་མཐོང་བྱུང་། 24 དེ་དག་གི་བུ་དང་བུ་མོ་རྣམས་ལས་ཕྱེད་ཀས་ཨ་སི་དོད་ཀྱི་སྐད་སྨྲ་བ་དང་། ཡང་ན་མི་རིགས་གཞན་པའི་སྐད་སྨྲ་ཞིང་། ཡ་ཧུ་དཱའི་སྐད་སྨྲ་མི་ཤེས་སོ། ། 25 ངས་དེ་དག་ལ་གཤེ་གཤེ་བཏང་ནས་དམོད་པ་བཏབ་སྟེ། མི་འགའ་ཞིག་ལ་གཅར་རྡུང་བྱས། དེ་དག་གི་མགོའི་སྐྲ་ཡང་བལ་ཞིང་། དཀོན་མཆོག་དཔང་དུ་བཙུགས་ནས་མནའ་བསྐྱལ་དུ་བཅུག་པ་སྟེ། ཁྱོད་ཅག་གིས་རང་གི་བུ་མོ་ཕྱི་རོལ་པའི་བུ་ལ་གཉེན་འབྲེལ་བྱེད་དུ་འཇུག་མི་ཆོག་པ་དང་། ཡང་རང་ཉིད་ཀྱི་བུ་ལ་དེ་དག་གི་བུ་མོ་ཆུང་མར་བླང་མི་ཆོག 26 ཡེས་ར་ཨེལ་གྱི་རྒྱལ་པོ་སོ་ལོ་མོན་གྱིས་ཀྱང་དོན་འདིའི་སྟེང་དུ་སྡིག་པ་མ་བྱས་སམ། རྒྱལ་ཁབ་མང་པོ་ཞིག་གི་ནང་དུ་ཁོང་ལྟ་བུའི་རྒྱལ་པོ་མེད་པ་དང་། དཀོན་མཆོག་གིས་ཁོང་ལ་ཧ་ཅང་གཅེས་པས་ཡེས་ར་ཨེལ་ཡོངས་ལ་བདག་སྐྱོང་བྱེད་པའི་རྒྱལ་པོར་བསྐོས་ཡོད། དེ་ལྟ་ནའང་ཕྱི་ཕྱོགས་པའི་བུད་མེད་རྣམས་ཀྱིས་ཁོང་སྡིག་པའི་ནང་ལྷུང་དུ་བཅུག་གོ ། 27 ང་ཚོས་ཁྱོད་ཅག་གིས་དོན་ངན་འདི་རྣམས་བྱེད་པ་རྒྱ་ཡན་དུ་བཏང་ནས། ཕྱི་ཕྱོགས་པའི་བུད་མེད་དང་གཉེན་བསྒྲིགས་ཏེ་ངེད་ཀྱི་དཀོན་མཆོག་ལ་སྡིག་པ་བྱེད་དུ་འཇུག་ག་ལ་རུང་ཞེས་སྨྲས་པའོ། ། 28 ཡང་མཆོད་དཔོན་ཆེན་པོ་ཨེལ་ཡཱ་ཤིབ་ཀྱི་བུ་ཡོ་ཡ་དཱའི་བུ་རྣམས་ལས་གཅིག་ནི་ཧོ་རོན་པ་སན་པཱ་ལད་ཀྱི་མག་པ་ཡིན་པས། ངས་ཁོ་རང་ངའི་མདུན་ནས་ཕར་བསྐྲད་པ་ཡིན། 29 ཀྱེ། ངའི་དཀོན་མཆོག་ལགས། དེ་དག་གི་སྡིག་པ་ཐུགས་སུ་དགོངས་པར་མཛོད་ཅིག དེ་དག་གིས་མཆོད་དཔོན་གྱི་གོ་གནས་སྦགས་ཤིང་། མཆོད་དཔོན་དང་ལེ་ཝི་པ་རྣམས་ཀྱི་དམ་བཅའ་དང་འགལ་ལོ། ། 30 དེ་ལྟར་ངས་ཁོ་རྣམས་ལ་གཙང་སྦྲ་བྱས་ཏེ། ཕྱི་ཕྱོགས་པ་རྣམས་ལ་གཏོགས་པ་ཐམས་ཅད་ལས་ཕྲལ་ཞིང་། ཡང་ངས་མཆོད་དཔོན་དང་ལེ་ཝི་པ་རྣམས་ཀྱི་ལས་རེས་གཏན་ལ་ཕབ་སྟེ་ཁོ་རྣམས་ལ་རང་རང་གི་ལས་འགན་བསྒྲུབ་ཏུ་བཅུག་ཅིང་། 31 དུས་ལྟར་འབུད་ཤིང་དང་སྐྱེ་དངོས་ཐོག་མ་རྣམས་ཕུལ་ཏོ། །ཀྱེ། ངའི་དཀོན་མཆོག་ལགས། བདག་ཐུགས་སུ་བཟུང་ནས་དྲིན་གྱིས་སྐྱོང་བར་མཛོད་ཅིག ། །།

* ལེའུ་དགུ་པ།:18 འདིར་གསེར་གྱི་བ་ཕྲུག་ཅེས་པའི་གསེར་ནི་མདོ་འདིའི་ནང་དུ་ཁ་གསལ་མེད་མོད། ཨེ་ཅིབ་ནས་ཐོན་པའི་མདོ་ཡི་ནང་དུ་གསལ་བས་འདིར་སྣོན་སྒྱུར་བྱས་པ་ཡིན།

ཨེས་སི་ཐེར།

1

2

3

4

5

6

7

8

9

10

༄༅། །ཨེས་སི་ཐེར་གྱི་མདོ།

ཨེས་སི་ཐེར་གྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་མི་སྣ་གཙོ་བོ་ཨེས་སི་ཐེར་ཞེས་པའི་མིང་ནས་ཐོགས་པ་ཡིན། ཨེས་སི་ཐེར་ནི་ཏ་ཟིག་གི་རྒྱལ་པོ་ཨ་ཧཱ་ཝེ་རོ་ཡིས་རང་གི་བཙུན་མོར་བསུས་པའི་ཡ་ཧུ་དཱའི་བུ་མོ་ཡིད་དུ་འོང་པ་ཞིག་ཡིན། གཞུང་འདིའི་འབྱུང་ཡུལ་ཏ་ཟིག་གི་རྒྱལ་ས་སོའུ་སཱན་གྲོང་ཁྱེར་ཡིན་པ་དང་། སྐབས་དེར་རྒྱལ་པོ་ཨ་ཧཱ་ཝེ་རོ་ཡིས་རྒྱལ་ཁམས་དེར་སྲིད་སྐྱོང་བཞིན་ཡོད། དེ་ནི་སྤྱི་ལོ་སྔོན་གྱི་486-465ལོའི་བར་ཡིན།

ཡི་གེར་འགོད་མཁན་དང་འགོད་དུས།

བདག་ཅག་གིས་གཞུང་འདི་ཡི་གེར་འགོད་མཁན་སུ་ཡིན་མི་ཤེས་མོད། འོན་ཀྱང་ཡི་གེར་འགོད་མཁན་ཡ་ཧུ་དཱ་པ་ཞིག་ཡིན་པ་གསལ་པོ་རེད། ཅིའི་ཕྱིར་ཞེ་ན། གཞུང་འདི་ལ་ཡ་ཧུ་དཱའི་པུ་རིམ་ཞེས་པའི་དུས་ཆེན་ཚུགས་པའི་འབྱུང་ཁུངས་དང་མི་རིགས་རིང་ལུགས་ཀྱི་ཤན་ཞུགས་ཡོད། ཁུངས་མང་པོ་ཞིག་ལ་བརྟེན་ནས་ཡི་གེར་འགོད་མཁན་ཡ་ཧུ་དཱ་པ་དེ་ཏ་ཟིག་གྲོང་ཁྱེར་གྱི་མི་ཡིན་པའི་བདེན་དཔང་རྙེད་ཡོད། གཞུང་འདི་ཡི་གེར་བཀོད་པའི་ལོ་ཚིགས་སྔ་ཤོས་ནི་གཞུང་གི་ནང་དུ་བྱུང་བའི་གནས་ཚུལ་གྱི་རྗེས་ཏག་ཏག་སྟེ། སྤྱི་ལོ་སྔོན་གྱི་460ལོའི་ཡས་མས་ཡིན། ལོ་ཚིགས་འཕྱི་ཤོས་ནི་གྷི་རིག་སི་གོང་མའི་རྒྱལ་ཁྱབ་ཀྱིས་སྤྱི་ལོ་331ལོར་ཏ་ཟིག་རྒྱལ་ཁམས་དབང་དུ་མ་བསྡུས་པའི་སྔོན་ལ་ཡི་གེར་བཀོད་པ་ཞིག་ཡིན།

བརྗོད་སྙིང་དང་གསུང་འཕྲིན།

ཡི་གེར་འགོད་མཁན་གྱི་དམིགས་ཡུལ་གཙོ་བོ་ནི་པུ་རིམ་ཞེས་པའི་ལོ་འཁོར་དུས་ཆེན་བཙུགས་པ་དེ་ཡིག་ཐོག་ལ་ཕབ་པ་དང་། རྒྱལ་པོ་ཨ་ཧཱ་ཝེ་རོ་ཡིས་སྲིད་བསྐྱངས་པའི་སྐབས་སུ། ཁོས་ཡ་ཧུ་དཱ་མི་རིགས་གསོད་རྩིས་བྱས་མོད། དཀོན་མཆོག་གིས་ཁོ་ཚོར་སྲུང་སྐྱོབ་ཆེན་པོ་གནང་བ་དང་། དོན་དག་དེ་མི་རབས་ཕྱི་མ་དག་གིས་མུ་མཐུད་དུ་སེམས་ལ་བཟུང་ནས་མི་བརྗེད་པའི་ཆེད་དུ་ཡི་གེར་བཀོད་པ་ཡིན། གཞུང་འདིའི་ནང་དུ་དཀོན་མཆོག་གི་མཚན་བཀོད་མེད་ནའང་། ཁོང་གིས་རང་ཉིད་ཀྱིས་བདམས་པའི་མི་རྣམས་ལ་གཟིགས་སྐྱོང་གནང་བ་གསལ་པོར་བསྟན་ཡོད། གསོལ་སྟོན་ལ་རོལ་ཞེས་པ་ནི་ཨེས་སི་ཐེར་གྱི་གཞུང་འདིའི་བརྗོད་བྱ་འབུར་དུ་ཐོན་པ་ཞིག་ཡིན།

འཆར་ཟིན།

1. ཨ་ཧཱ་ཝེ་རོའི་གསོལ་སྟོན་གྱི་སྐོར། ༼1:1-2:18༽

2. ཨེས་སི་ཐེར་གྱི་གསོལ་སྟོན་སྐོར། ༼2:19-7:10༽

3. པུ་རིམ་ཞེས་པའི་གསོལ་སྟོན་སྐོར། ༼8:1-10:3༽

ལེའུ་དང་པོ།

རྒྱལ་མོ་ཝཱ་སི་ཏི་ཁྲི་ལས་ཕབ་པ།

1 དེ་ཡང་དོན་འདི་ནི་རྒྱལ་པོ་ཨ་ཧཱ་ཝེ་རོ་ཡི་དུས་སྐབས་སུ་བྱུང་བ་ཡིན་ལ། ཨ་ཧཱ་ཝེ་རོ་ཡིས་རྒྱ་གར་ནས་གུ་ཤ་བྱ་བའི་ཡུལ་གྱི་བར་དུ་ལྗོངས་བརྒྱ་དང་ཉེར་བདུན་ལ་དབང་བྱས་པ་ཡིན། 2 ཁོང་ཉིད་སོའུ་སཱན་མཁར་ཆེན་གྱི་རྒྱལ་ཁྲིའི་སྟེང་དུ་བཞུགས་པའི་དུས་ཏེ། 3 ཁོང་གིས་རྒྱལ་སྲིད་སྐྱོང་བའི་ལོ་གསུམ་པ་ལ། དཔོན་རིགས་དང་འཁོར་གཡོག་ཐམས་ཅད་ལ་གསོལ་སྟོན་བཤམས་ཤིང་། ཏ་ཟིག་དང་མཱ་ཏི་ཡུལ་གྱི་དམག་དཔོན་རྣམས་དང་། ལྗོངས་སོ་སོའི་སྐུ་དྲག་དང་འགོ་དཔོན་བཅས་ཐམས་ཅད་ཁོང་གི་དྲུང་དུ་འཛོམས་པ་རེད། 4 རྒྱལ་པོས་རང་གི་རྒྱལ་སྲིད་ཀྱི་རྒྱུ་འབྱོར་བའི་གཟི་དཔལ་དང་། རང་གི་བརྗིད་ཉམས་རབ་ཏུ་འཕགས་པ་རྣམས་ཁོ་རྣམས་ལ་ཉིན་མང་པོར་བསྟན་ཞིང་བསྡོམས་པས་ཉིན་བརྒྱ་དང་བརྒྱད་ཅུའོ། །

5 དུས་དེ་རྫོགས་ནས་རྒྱལ་པོས་སོའུ་སཱན་མཁར་ཆེན་དུ་གནས་པའི་མི་མཆོག་དམན་ཐམས་ཅད་ལ་ཕོ་བྲང་གི་སྐྱེད་ཚལ་ཐང་ནས་ཉིན་བདུན་ལ་གསོལ་སྟོན་བཤམས་སོ། ། 6 དེར་གོས་ཡུག་དཀར་ལྗང་སྔོ་གསུམ་ལ་རས་རྒྱ་སྨུག་དང་སོ་རས་གཉིས་མཉམ་སྦྲེལ་གྱི་ཐག་པས་དངུལ་གྱི་ཨ་ལོང་ལ་བཏགས་ཏེ་རྡོ་ཀ་མ་རུའི་ཀ་ཆེན་རྣམས་ལ་མདུད་ཡོད་ཅིང་། གསེར་དངུལ་གྱི་འབོལ་ཁྲི་རྣམས་རྡོ་ཀ་མ་རུ་དཀར་དམར་སེར་ནག་བཅས་ཀྱིས་གྲུབ་པའི་པང་གཅལ་སྟེང་དུ་བཀྲམས་པའོ། ། 7 རྒུན་ཆང་འབུལ་བྱེད་ཀྱི་གསེར་ཕོར་རྣམས་ནི་རེ་རེ་མི་འདྲ་ཞིང་། རྒུན་ཆང་ཧ་ཅང་མོད་པོ་ཡོད་པ་དེས་རྒྱལ་པོ་གཏོང་ཕོད་ཆེ་བ་ཡོངས་སུ་མཚོན་པ་རེད། 8 ཡང་རྒུན་ཆང་འཐུང་བར་ལུགས་སྲོལ་ཡོད་ལ་ནན་གྱིས་བཏང་མི་ཆོག་པ་སྟེ། རྒྱལ་པོས་རང་གི་ཕོ་བྲང་གི་ལས་སྣེ་པ་རྣམས་ལ། མི་རེ་རེར་རང་རང་གི་འདོད་པ་བཞིན་སྤྱོད་དུ་འཇུག་དགོས་པའི་བཀའ་གནང་བས་སོ། །

9 རྒྱལ་མོ་ཝཱ་སི་ཏི་ཡིས་ཀྱང་རྒྱལ་པོ་ཨ་ཧཱ་ཝེ་རོ་ཡི་ཕོ་བྲང་ནང་དུ་བུད་མེད་རྣམས་ལ་གསོལ་སྟོན་བཤམས་ཤིང་། 10 ཉིན་བདུན་པ་ལ་རྒྱལ་པོའི་ཐུགས་ནི་རྒུན་ཆང་གིས་སྤྲོ་བར་གྱུར་པའི་ཚེ། ཁོང་གིས་རང་ཉིད་ཀྱི་དྲུང་དུ་ཞབས་ཕྱི་བྱེད་པའི་མེ་ཧུ་མན་དང་པིས་ཐཱ། ཧར་པོ་ནཱ། པིག་ཐཱ། ཨ་བག་ཐཱ། ཙེ་ཐར། ཀར་ཀ་སི་བཅས་ཉུག་རུམ་པ་བདུན་ལ། 11 རྒྱལ་མོ་ཝཱ་སི་ཏི་ཡིས་རྒྱལ་མོའི་ཅོད་པན་གསོལ་ནས་རྒྱལ་པོའི་མདུན་དུ་ཡོང་དགོས་པའི་བཀའ་གནང་སྟེ། དེ་ནི་ཁོ་མོ་བྱད་གཟུགས་ཡིད་དུ་འོང་བ་ཞིག་ཡིན་པས། མི་རིགས་སོ་སོའི་ཡུལ་མི་དང་ས་གནས་དཔོན་རིགས་རྣམས་ལ་ཁོ་མོའི་བཞིན་རས་སྟོན་པའི་ཕྱིར་ཡིན་ནོ། ། 12 འོན་ཀྱང་ཁོ་མོ་ཉུག་རུམ་པ་རྣམས་ཀྱིས་སྦྲན་པའི་རྒྱལ་པོའི་བཀའ་བཞིན་མ་འོངས་པས། རྒྱལ་པོ་ཤིན་ཏུ་ཁྲོས་ནས་ཞེ་སྡང་གི་མེ་ལྕེ་འབར་བར་གྱུར་ཏོ། །

13 རྒྱལ་པོའི་ལུགས་སྲོལ་ལྟར་ན། དོན་ཐམས་ཅད་བསྒྲུབ་པར་སྔོན་ལ་ཁྲིམས་སྲོལ་དང་བཀའ་རྒྱ་ཤེས་པའི་མི་ལ་བློ་འདྲི་བ་ཡིན། སྐབས་དེར་རྒྱལ་པོས་དུས་སྐར་ཤེས་པའི་མཁས་པ་རྣམས་དང་གྲོས་བཏབ་སྟེ། 14 དེ་དག་ནི་ཀར་ཤེ་ནཱ་དང་སི་ཐཱར། ཨད་མ་ཐཱ། ཐཱར་ཞིས། མེ་རེས། མཱར་སེ་ནཱ། མེ་མུ་ཀན་བཅས་ཏ་ཟིག་དང་མཱ་ཏི་ཡུལ་གྱི་བློན་ཆེན་བདུན་པོ་དེ་ཡིན་ཞིང་། རྟག་ཏུ་རྒྱལ་པོའི་ཞལ་མཇལ་མཁན་དང་། རྒྱལ་ཁམས་ཀྱི་ནང་དུ་གྲལ་མགོ་འཛིན་མཁན་ཡང་ཡིན་ནོ། ། 15 རྒྱལ་པོས་དེ་རྣམས་ལ། རྒྱལ་མོ་ཝཱ་སི་ཏི་ལ་ཉུག་རུམ་པ་ཚོས་རྒྱལ་པོ་ཨ་ཧཱ་ཝེ་རོའི་བཀའ་སྦྲན་ཀྱང་ཉན་མ་བྱུང་བས། ཁྲིམས་སྲོལ་ལྟར་ན་ད་ནི་ཅི་བྱེད་པར་རིགས་སམ་ཞེས་གསུངས་པ་དང་། 16 མེ་མུ་ཀན་གྱིས་རྒྱལ་པོ་དང་ས་གནས་དཔོན་པོ་རྣམས་ཀྱི་མདུན་དུ་འདི་ལྟར། རྒྱལ་མོ་ཝཱ་སི་ཏི་ཡི་བྱ་སྤྱོད་འདི་ནི་རྒྱལ་པོ་དང་འགལ་བར་མ་ཟད། རྒྱལ་པོ་ཨ་ཧཱ་ཝེ་རོའི་ལྗོངས་སོ་སོའི་དཔོན་འབངས་སྤྱི་ལའང་གནོད་པར་འདུག 17 ཅི་ལ་ཞེ་ན། རྒྱལ་མོའི་དོན་འདི་བུད་མེད་ཐམས་ཅད་ཀྱི་རྣ་བར་བརྒྱུད་ན། དེ་དག་གིས་ཀྱང་རང་རང་གི་ཁྱོ་གར་དམའ་འབེབས་བྱེད་ཅིང་ན་རེ། རྒྱལ་པོ་ཨ་ཧཱ་ཝེ་རོ་ཡིས་རྒྱལ་མོ་ཝཱ་སི་ཏི་ཁོང་གི་དྲུང་དུ་བོས་ནའང་ཁོ་མོ་དེར་མ་ཕྱིན་ཏོ་ཞེས་སྨྲ་བར་འགྱུར། 18 ད་ནི་ཏ་ཟིག་དང་མཱ་ཏི་ཡུལ་གྱི་བཙུན་མོ་རྣམས་ཀྱིས་རྒྱལ་མོའི་བྱ་སྤྱོད་དེ་ཐོས་ན། རྒྱལ་པོའི་བློན་ཆེན་ཐམས་ཅད་ལ་དེ་ལྟར་སྨྲ་བ་དང་། དེ་ལྟར་བྱས་ཚེ་དམའ་འབེབས་དང་ཞེ་སྡང་རྫོགས་མེད་འབྱུང་བར་འགྱུར་རོ། ། 19 གལ་ཏེ་རྒྱལ་པོའི་ཐུགས་དང་འཕྲོད་ན། དོན་འདི་འགྱུར་བ་མེད་པའི་ཁྲིམས་སུ་ཕོབས་ལ། ཏ་ཟིག་དང་མཱ་ཏི་ཡུལ་དུ་རྒྱལ་པོའི་བཀའ་ཤོག་ཅིག་སྤྲིང་བར་མཛོད། དེའི་ནང་དུ་ཝཱ་སི་ཏི་ནི་དེང་ཕྱིན་ཆད་རྒྱལ་པོ་ཨ་ཧཱ་ཝེ་རོ་ཡི་དྲུང་དུ་ཡོང་མི་ཆོག་པ་དང་། རྒྱལ་མོའི་གོ་ས་ཁོ་མོ་ལས་ལྷག་པའི་བཙུན་མོ་ཞིག་ལ་གནང་བར་བྱའོ། ། 20 རྒྱལ་ཁམས་ཀྱི་མངའ་ཁོངས་ནི་ཅི་འདྲའི་རྒྱ་ཆེ་ཡང་། རྒྱལ་པོའི་བཀའ་མཆིད་རྒྱལ་ཁམས་ཡོངས་ལ་ཁྱབ་པའི་དུས་སུ། ཆུང་མ་རྣམས་ཀྱིས་རང་རང་གི་ཁྱོ་ག་མཆོག་དམན་སུ་ཞིག་ཡིན་རུང་དེ་ལ་བཀུར་བསྟི་བྱེད་ངེས་སོ་ཞེས་ཞུས་པ་ལ། 21 གཏམ་འདི་ལ་རྒྱལ་པོ་དང་ས་གནས་དཔོན་རིགས་ཐམས་ཅད་ཤིན་ཏུ་དགྱེས་ཤིང་། རྒྱལ་པོས་མེ་མུ་ཀན་གྱི་གཏམ་བཞིན་དུ་བྱས་སོ། ། 22 དེ་ནས་ཁོང་གིས་རྒྱལ་པོའི་ལྗོངས་ཐམས་ཅད་དུ་མི་རིགས་རེ་རེའི་སྐད་རིགས་དང་ཡི་གེ་བཞིན་དུ། སྐྱེས་པ་ཀུན་གྱིས་སོ་སོའི་ཁྱིམ་ནང་དུ་བདག་པོ་བྱེད་པ་དང་བཟའ་མི་རྣམས་ལ་རང་མི་རིགས་ཀྱི་སྐད་ཆ་སྨྲ་བར་འོས་ཞེས་བཀའ་རྒྱ་ཞིག་བཀྲམས་སོ། །

ལེའུ་གཉིས་པ།

ཨེས་སི་ཐེར་རྒྱལ་མོའི་ཁྲི་ལ་བཀོད་པ།

1 དོན་དེའི་རྗེས་སུ་རྒྱལ་པོ་ཨ་ཧཱ་ཝེ་རོའི་ཁོང་ཁྲོ་ཞི་བར་གྱུར་ནས། ཝཱ་སི་ཏི་དང་ཁོ་མོས་ཅི་བྱས་པ་དང་རང་གིས་དེའི་སྐོར་ལ་བཀའ་ཅི་གནང་བའང་དྲན་པ་རེད། 2 དེ་ནས་ཞབས་ཕྱི་པ་རྣམས་ཀྱིས་རྒྱལ་པོ་ལ། ཁྱེད་ཀྱིས་རང་ཉིད་ཀྱི་ཆེད་དུ་མི་མངགས་ནས་ན་ཆུང་བུ་མོ་རྣམས་འཚོལ་དུ་བཅུག་ན་འོས་ཤིང་། 3 ལྗོངས་ཀུན་ཏུ་འགོ་དཔོན་བསྐོས་ཏེ། ན་ཆུང་བུ་མོ་ཐམས་ཅད་སོའུ་སཱན་མཁར་ཆེན་གྱི་སྐྱེས་མའི་གླིང་ག་རུ་བསྡུ་དགོས་པ་དང་། ཁོ་མོ་རྣམས་རྒྱལ་པོས་བུད་མེད་རྣམས་ལ་བདག་སྐྱོང་བྱེད་པར་བསྐོས་པའི་ཉུག་རུམ་པ་ཧེ་ག་ཨི་ཡི་ལག་ཏུ་གཏད་ནས། དེ་དག་ལ་མཁོ་བའི་བྱུག་སྣུམ་སྣ་ཚོགས་ཡང་སྟེར་བ་དང་། 4 དེ་ནས་རྒྱལ་པོས་ཐུགས་དང་ལྡན་པའི་ན་ཆུང་མ་ཞིག་ཝཱ་སི་ཏི་ཡི་ཚབ་ཏུ་རྒྱལ་མོར་མཛད་རོགས་ཞེས་ཞུ་བ་ཞུས་པ་ལ། རྒྱལ་པོས་ཐུགས་སུ་འཕྲོད་ནས་དེ་ལྟར་དུ་མཛད་དོ། །

5 སོའུ་སཱན་མཁར་ཆེན་དུ་མིང་ལ་མོར་དོ་ཀཱ་ཨི་ཞེས་བྱ་བའི་ཡ་ཧུ་དཱ་པ་ཞིག་ཡོད་ལ། ཁོ་ནི་པེན་ཡཱ་མེན་པ་ཁི་སིའི་ཡང་ཚ་དང་། ཤིམ་ཨི་ཡི་ཚ་བོ་དང་། ཡཱ་ཨིར་གྱི་བུ་ཡིན་ནོ། ། 6 དེ་སྔོན་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས། ཡ་ཧུ་དཱའི་རྒྱལ་པོ་ཡེ་ཀོན་ཡཱ་དང་བཅས་པ་ཡེ་རུ་སཱ་ལེམ་གྲོང་ཁྱེར་ནས་བཙན་ཁྲིད་བྱས་ནས་ཡོང་དུས། མོར་དོ་ཀཱ་ཨི་ཡང་དེའི་ཁྲོད་ཀྱི་གཅིག་ཡིན། 7 ཁོས་རང་གི་ཁུ་བོའི་བུ་མོ་ཧ་དས་སཱའམ་ཨེས་སི་ཐེར་བྱ་བ་སྙོར་སྐྱོང་བྱས་པ་ཡིན་ཏེ། གང་ལ་ཞེ་ན། དེ་ལ་ཕ་མ་གཉིས་ཀ་མེད་པ་དང་། ཁོ་མོ་ནི་བྱད་གཟུགས་ཡིད་དུ་འོང་བ་ཞིག་ཡིན་ལ། ཕ་མ་ཤི་བའི་ཚེ་མོར་དོ་ཀཱ་ཨི་ཡིས་དེ་རང་གི་བུ་སྐལ་དུ་བསྙོར་བ་རེད།

8 རྒྱལ་པོའི་བཀའ་མཆིད་ཁྱབ་བསྒྲགས་བྱས་པ་ན། ན་ཆུང་བུ་མོ་མང་པོ་སོའུ་སཱན་མཁར་ཆེན་དུ་བསྡུས་པ་དང་། བུད་མེད་རྣམས་ལ་བདག་སྐྱོང་བྱེད་མཁན་ཉུག་རུམ་པ་ཧེ་ག་ཨི་ལ་སྤྲད་ཅིང་། ཨེས་སི་ཐེར་ཡང་རྒྱལ་པོའི་ཕོ་བྲང་དུ་བསྐྱལ་ནས་ཧེ་ག་ཨི་ལ་གཏད། 9 ཧེ་ག་ཨི་ནི་ཨེས་སི་ཐེར་ལ་ཧ་ཅང་བརྩེ་ཞིང་ཁོ་མོ་བྱམས་ཀྱིས་བསྐྱངས་ནས། མྱུར་དུ་ཁོ་མོར་བྱུག་སྣུམ་དང་འབབ་འོས་པའི་སྐལ་ཡང་སྤྲད་དོ། །དེར་མ་ཟད་ཕོ་བྲང་ནས་ཁོ་མོ་ལ་ཞབས་ཞུ་བྱེད་པར་ཞལ་ཏ་མ་བདུན་ཡང་མངགས་པ་དང་། ཁོ་མོ་དང་ཞལ་ཏ་མ་རྣམས་སྐྱེས་མའི་གླིང་གའི་ཁྱིམ་ལེགས་ཤོས་དེར་གནས་སྤར་ཏོ། །

10 ཨེས་སི་ཐེར་གྱིས་རང་གི་གདུང་རྒྱུད་དང་རིགས་རུས་མི་གཞན་པར་གཏན་ནས་མ་བཤད་དོ། །ཅིའི་ཕྱིར་ཞེ་ན། མོར་དོ་ཀཱ་ཨི་ཡིས་སུ་ལའང་ཤེས་སུ་མི་འཇུག་པར་གདམས་ཡོད་པས་སོ། ། 11 ཡང་མོར་དོ་ཀཱ་ཨི་ནི་ཨེས་སི་ཐེར་བདེ་མིན་དང་ཁོ་མོའི་འཚོ་བ་ཇི་ལྟར་ཡིན་པ་ཤེས་པའི་ཕྱིར་དུ། ཉིན་རེ་བཞིན་སྐྱེས་མའི་གླིང་གའི་མདུན་དུ་ཕར་འགྲོ་ཚུར་འགྲོ་བྱས་སོ། །

12 ལུགས་སྲོལ་ལྟར་དུ། ན་ཆུང་བུ་མོ་རྣམས་ཀྱིས་སྔོན་ལ་ཟླ་བ་བཅུ་གཉིས་རིང་ལ་ལུས་པོར་སྣུམ་བསྐུ་བར་བྱ་བ་སྟེ། ཟླ་བ་དྲུག་གི་རིང་ལ་གུ་གུལ་གྱི་སྣུམ་བསྐུ་ཞིང་། ཡང་ཟླ་བ་དྲུག་ལ་སྤོས་སྣུམ་དང་བྱུག་སྣུམ་འབྱུག་དགོས་པ་དང་། དེ་ནས་སྟ་གོན་མཇུག་རྫོགས་པ་ལ་ན་ཆུང་བུ་མོ་རེ་རེ་རིམ་བཞིན་རྒྱལ་པོ་ཨ་ཧཱ་ཝེ་རོའི་དྲུང་དུ་འགྲོ་བ་ཡིན་ནོ། ། 13 ན་ཆུང་བུ་མོ་རྣམས་རྒྱལ་པོའི་ཕོ་བྲང་དུ་འགྲོ་ལུགས་ནི་འདི་ལྟ་སྟེ། སྐྱེས་མའི་གླིང་ག་ནས་རྒྱལ་པོའི་དྲུང་དུ་འགྲོ་བའི་དུས་སུ། དེ་ལ་ཅི་ཞིག་མཁོ་བ་ཐམས་ཅད་སྤྲད་ནས་ནང་དུ་ཁྱེར་ཆོག་པ་དང་། 14 མཚན་མོར་རྒྱལ་པོའི་དྲུང་དུ་སོང་ནས་ཕྱི་ཉིན་སྔ་མོར་སྐྱེས་མའི་གླིང་ག་གཞན་པར་ལོག་དགོས་ཤིང་། བཙུན་མོ་རྣམས་ལ་བདག་སྐྱོང་བྱེད་མཁན་ཉུག་རུམ་པ་སཱ་ཨས་ག་སིའི་ལག་ཏུ་སྤྲོད་པ་དང་། རྒྱལ་པོ་ཁོ་མོར་དགའ་ཞིང་མོས་པ་དང་སླར་ཡང་མིང་བཏོན་ནས་བོས་ན་མ་གཏོགས་ཕྱིན་ཆད་རྒྱལ་པོའི་གམ་དུ་འགྲོ་བ་མིན་ནོ། །

15 དེ་ནས་མོར་དོ་ཀཱ་ཨིས་བུ་སྐལ་དུ་བྱས་པའི་རང་གི་ཁུ་བོ་ཨ་བི་ཧ་ཡིལ་གྱི་བུ་མོ་ཨེས་སི་ཐེར་ཡང་། རིམ་པ་བཞིན་རྒྱལ་པོའི་དྲུང་དུ་འགྲོ་བའི་རེས་ལ་བབས་པ་ན། བུད་མེད་རྣམས་ལ་བདག་སྐྱོང་བྱེད་མཁན་ཉུག་རུམ་པ་ཧེ་ག་ཨི་ཡིས་བཀོད་སྒྲིག་བྱས་པ་མ་གཏོགས་གཞན་གང་ཡང་མ་ཞུས་སོ། །ཨེས་སི་ཐེར་མཐོང་བ་ཐམས་ཅད་ཁོ་མོར་མཉེས་པར་གྱུར་ཏོ། ། 16 དེར་རྒྱལ་པོ་ཨ་ཧཱ་ཝེ་རོ་ཡིས་སྲིད་སྐྱོང་བའི་ལོ་བདུན་པའི་ཟླ་བཅུ་པ་སྟེ་ཐཱེ་བེད་*ཟླ་བ་ལ། ཨེས་སི་ཐེར་ཡང་ཕོ་བྲང་ནང་རྒྱལ་པོའི་དྲུང་དུ་ཁྲིད་དོ། ། 17 རྒྱལ་པོ་ནི་བུད་མེད་གཞན་ཐམས་ཅད་ལས་ཨེས་སི་ཐེར་ལ་དགའ་བར་གྱུར་ཅིང་། རྒྱལ་པོའི་དྲུང་དུ་ན་ཆུང་བུ་མོ་ཀུན་ལས་ཁོ་མོར་བརྩེ་བ་ཆེན་པོ་ཐོབ་པས། རྒྱལ་པོ་ཡིས་རྒྱལ་མོའི་ཅོད་པན་ཁོ་མོའི་མགོ་ལ་བསྐོན་པ་དང་། ཁོ་མོ་ཝཱ་སི་ཏིའི་ཚབ་ཏུ་རྒྱལ་མོར་བསྐོས་སོ། ། 18 རྒྱལ་པོས་ཨེས་སི་ཐེར་གྱི་རྐྱེན་གྱིས་ས་གནས་དཔོན་རིགས་དང་འཁོར་གཡོག་ཐམས་ཅད་ལ་གསོལ་སྟོན་གཟབ་རྒྱས་བཤམས་ཤིང་། ལྗོངས་སོ་སོར་གུང་གསེང་གནང་བར་མ་ཟད། མི་ཐམས་ཅད་ལ་གཏོང་ཕོད་ཆེན་པོས་གསོལ་རས་ཀྱང་བསྩལ་ཏོ། །

མོར་དོ་ཀཱ་ཨིས་ལྐོག་ཇུས་ཞུ་གཏུག་བྱས་པ།

19 ཡང་ཐེངས་གཉིས་པར་ན་ཆུང་བུ་མོ་རྣམས་བསྡུ་བའི་ཚེ། མོར་དོ་ཀཱ་ཨི་རྒྱལ་པོའི་ཕོ་བྲང་གི་སྒོ་ཁར་བསྡད། 20 ཨེས་སི་ཐེར་གྱིས་མོར་དོ་ཀཱ་ཨིས་བསྒོས་པ་བཞིན་དུ་རང་གི་གདུང་རྒྱུད་དང་རིགས་རུས་གཞན་ལ་མ་བཤད། སྔོན་ཆད་མོར་དོ་ཀཱ་ཨིས་རང་ཉིད་སྐྱོང་བའི་དུས་སུ་ཇི་ལྟར་ཁོང་གི་ཁ་ལ་མཉན་པ་བཞིན་དུ། ཁོ་མོས་ཁོང་གི་བཀའ་བཞིན་བྱས་པ་རེད། 21 དེའི་ཚེ་མོར་དོ་ཀཱ་ཨི་རྒྱལ་པོའི་ཕོ་བྲང་གི་སྒོ་ཁར་བསྡད་པ་ལ། ཉུག་རུམ་པའི་ཁྲོད་དུ་པིག་ཐན་དང་ཐེ་རེ་སི་ཞེས་བྱ་བའི་ནང་སྒོ་སྲུང་མཁན་མི་གཉིས་ཡོད་པ་རྒྱལ་པོ་ཨ་ཧཱ་ཝེ་རོ་ལ་རབ་ཏུ་ཁྲོས་ཤིང་། ཁོང་ལྐོག་གསོད་བྱེད་པའི་རེ་ངན་བཅངས་པ་དང་། 22 མོར་དོ་ཀཱ་ཨི་ཡིས་དོན་དེ་ཤེས་ནས་རྒྱལ་མོ་ཨེས་སི་ཐེར་ལ་བཤད་པ་དང་། ཨེས་སི་ཐེར་གྱིས་མོར་དོ་ཀཱ་ཨིའི་ངོ་ཚབ་བྱས་ནས་རྒྱལ་པོར་ཞུས་སོ། ། 23 རྒྱལ་པོས་བྱ་བ་དེ་ལ་ཞིབ་བཤེར་གནང་སྟེ་དོན་དངོས་ཡིན་པ་ཤེས་ནས། མི་དེ་གཉིས་གདུང་མའི་སྟེང་དུ་དཔྱངས་པ་དང་། ཡང་གནས་ཚུལ་འདི་རྒྱལ་པོའི་དྲུང་གི་ལོ་རྒྱུས་ཀྱི་དེབ་ཐེར་ནང་དུ་བཀོད་དོ། །

ལེའུ་གསུམ་པ།

ཧ་མཱན་གྱིས་ཡ་ཧུ་དཱ་པ་རྣམས་ཚར་གཅོད་བྱེད་པའི་ལྐོག་ཇུས་བཤམས་པ།

1 དོན་དེའི་རྗེས་སུ་རྒྱལ་པོ་ཨ་ཧཱ་ཝེ་རོ་ཡིས་ཨ་གག་*པ་ཧམ་མེ་དཱ་ཐའི་བུ་ཧ་མཱན་ཞེས་བྱ་བ་ཆེན་པོར་བརྩིས་ནས་བསྐོ་འཐེན་བྱས་ཤིང་། དེའི་གོ་གནས་ནི་ཁོ་དང་མཉམ་དུ་ཡོད་པའི་དཔོན་རིགས་ཀུན་ལས་མཐོ་བར་བྱས། 2 ཡང་རྒྱལ་པོའི་ཕོ་བྲང་གི་སྒོ་ཁར་ཡོད་པའི་འཁོར་གཡོག་རྣམས་ཀྱིས་ཧ་མཱན་ལ་མགོ་བསྒུར་ནས་ཕྱག་བཙལ་ཏོ། །ཅིའི་ཕྱིར་ཞེ་ན། རྒྱལ་པོས་དེ་ལྟ་བུའི་བཀའ་གནང་ཡོད་པ་ཡིན། འོན་ཀྱང་། མོར་དོ་ཀཱ་ཨི་ཡིས་ཧ་མཱན་ལ་མགོ་མ་སྒུར་ཕྱག་ཀྱང་མ་བཙལ་ཏོ། ། 3 དེ་ནས་རྒྱལ་པོའི་ཕོ་བྲང་གི་སྒོ་ཁར་ཡོད་པའི་འཁོར་གཡོག་རྣམས་ཀྱིས་མོར་དོ་ཀཱ་ཨི་ལ། ཁྱོད་རང་ཅིའི་ཕྱིར་རྒྱལ་པོའི་བཀའ་དང་འགལ་ལམ་ཞེས་སྨྲས་ཤིང་། 4 དེ་དག་གིས་ཉིན་རེ་བཞིན་ཁོ་ལ་སྐུལ་འདེབས་བྱས་ཀྱང་། ཁོས་སྔར་བཞིན་མ་མཉན་པ་རེད། དེ་བས་མོར་དོ་ཀཱ་ཨི་ཡིས་རང་ཉིད་ཡ་ཧུ་དཱ་པ་ཡིན་ †ཟེར་བའི་གཏམ་དེ་དོན་ལ་གནས་མིན་ལ་བལྟ་བའི་ཆེད་དུ། དེ་དག་གིས་ཧ་མཱན་ལ་སྨྲས་སོ། ། 5 མོར་དོ་ཀཱ་ཨི་ཡིས་མགོ་མི་སྒུར་ལ་ཕྱག་ཀྱང་མི་འཚལ་བ་མཐོང་ནས་ཧ་མཱན་ཤིན་ཏུ་ཁྲོས་སོ། ། 6 དེ་རྣམས་ཀྱིས་མོར་དོ་ཀཱ་ཨི་ཡི་རིགས་རྒྱུད་ཅི་ཡིན་པ་ཧ་མཱན་ལ་སྨྲས་པས། ཁོའི་བསམ་པར་མོར་དོ་ཀཱ་ཨི་གཅིག་པུ་གསོད་པ་ནི་དོན་ཆུང་ངུ་ཡིན་པས། མོར་དོ་ཀཱ་ཨི་ཡི་མི་མང་སྟེ། རྒྱལ་པོ་ཨ་ཧཱ་ཝེ་རོའི་རྒྱལ་ཁམས་སུ་གནས་པའི་ཡ་ཧུ་དཱ་པ་ཐམས་ཅད་རྩ་མེད་དུ་གཏོང་དགོས་པར་འདོད་དོ། །

7 རྒྱལ་པོ་ཨ་ཧཱ་ཝེ་རོ་ཡིས་སྲིད་སྐྱོང་བའི་ལོ་བཅུ་གཉིས་པའི་ཟླ་བ་དང་པོ་སྟེ་ནེ་སཱན་ཟླ་བར། དེ་དག་གིས་ཟླ་ཚེས་ཐག་གིས་གཅོད་པའི་ཆེད་དུ་ཉིན་རེ་བཞིན་དང་ཟླ་རེ་བཞིན་ཧ་མཱན་གྱི་མདུན་ནས་པུར་ཞེས་པའི་རྒྱན་བླངས་པ་ལ་ཟླ་བཅུ་གཉིས་པ་སྟེ་ཨ་དཱར་ཟླ་བ་ལ་བབས་སོ། །

8 དེ་ནས་ཧ་མཱན་གྱིས་རྒྱལ་པོ་ཨ་ཧཱ་ཝེ་རོ་ལ། ཁྱེད་ཀྱི་རྒྱལ་ཁམས་ནང་དུ་མི་རིགས་གཅིག་ནི་ལྗོངས་སོ་སོའི་མི་རིགས་ཁྲོད་ཁ་འཐོར་དུ་གནས་པ་དང་། དེའི་ལུགས་སྲོལ་ནི་མི་ཐམས་ཅད་ཀྱི་ལུགས་སྲོལ་དང་མི་མཐུན་ལ། རྒྱལ་པོའི་ཁྲིམས་སྲོལ་ཡང་མི་བསྲུང་བས། དེ་རྣམས་སྐྱོང་བ་ནི་རྒྱལ་པོར་ཕན་ཐོགས་མེད་པ་རེད། 9 དེ་བས་རྒྱལ་པོ་ཁྱེད་རང་ཐུགས་དགྱེས་ན། དེ་རྣམས་རྩ་མེད་གཏོང་བའི་བཀའ་མཆིད་གནང་བར་མཛོད་དང་། བདག་གིས་རྒྱལ་པོའི་གཏེར་མཛོད་ཁང་གི་བདག་གཉེར་བྱེད་མཁན་རྣམས་ཀྱི་ལག་ཏུ་དངུལ་གྱི་རྡོ་ཚད་ཆིག་ཁྲི་འབུལ་བར་བྱའོ་ཞེས་ཞུས་པས། 10 རྒྱལ་པོས་རང་ཉིད་ཀྱི་ཕྱག་གི་ཐམ་ག་དང་ལྡན་པའི་མཛུབ་དཀྲིས་ཕུད་ནས། ཡ་ཧུ་དཱ་པ་རྣམས་ལ་བཙན་གནོན་གཏོང་མཁན་ཨ་གག་པ་ཧམ་མེ་དཱ་ཐའི་བུ་ཧ་མཱན་ལ་གནང་སྟེ། 11 ཧ་མཱན་ལ། དངུལ་ནི་ཁྱོད་ལ་གནང་བ་དང་། མི་འདི་རྣམས་ཀྱང་ཁྱོད་ལ་སྤྲད་པ་ཡིན། དེ་དག་ལ་ཁྱོད་ཀྱིས་གང་དགར་གྱིས་ཤིག་ཅེས་གསུངས་སོ། །

12 དེ་ནས་ཟླ་བ་དང་པོའི་ཚེས་བཅུ་གསུམ་ཉིན་ལ། རྒྱལ་པོའི་དྲུང་ཡིག་དག་བོས་ཡོང་སྟེ། ཧ་མཱན་གྱིས་བསྒོས་པ་བཞིན་དུ་ལྗོངས་སོ་སོའི་ཡི་གེ་དང་མི་རིགས་སོ་སོའི་སྐད་ཀྱིས་རྒྱལ་པོ་ཨ་ཧཱ་ཝེ་རོའི་མིང་ལ་བརྟེན་ནས་བཀའ་མཆིད་བྲིས་ཤིང་། ཡང་རྒྱལ་པོའི་མཛུབ་དཀྲིས་ཀྱིས་ཕྱག་རྒྱ་བཏབ་ནས། རྒྱལ་པོའི་སྤྱི་དཔོན་དང་ལྗོངས་སོ་སོའི་འགོ་བདག་དང་། མི་རིགས་རེ་རེའི་དཔོན་རིགས་སོགས་ལ་བསྒྲགས། 13 ཟླ་བ་བཅུ་གཉིས་པ་སྟེ་ཨ་དཱར་ཟླ་བའི་ཚེས་བཅུ་གསུམ་པ་ལ། ཡ་ཧུ་དཱ་པའི་སྐྱེས་པ་རྒན་གཞོན་ཐམས་ཅད་བུད་མེད་བྱིས་པ་དང་བཅས་པ་ཉིན་གཅིག་ཏུ་ཡོངས་རྫོགས་བསད་ནས་ཚར་གཅོད་པར་མ་ཟད། དེ་དག་གི་རྒྱུ་ནོར་ཡང་འཕྲོག་པའི་བཀའ་ཤོག་དེ་བང་ཆེན་བརྒྱུད་ནས་རྒྱལ་པོའི་ལྗོངས་སོ་སོར་བསྐྱལ། 14 བཀའ་ཤོག་དེ་ནི་འདྲ་བཤུས་བགྱིས་ཏེ་ལྗོངས་ཐམས་ཅད་ཀྱི་ཁྲིམས་སུ་ཕབ་ནས། ཉིན་དེར་གྲ་སྒྲིག་བྱེད་པའི་དོན་དུ་མི་རིགས་ཀུན་ལ་ཁྱབ་བསྒྲགས་བྱས་སོ། །

15 བང་ཆེན་རྣམས་རྒྱལ་པོའི་བཀའ་བཞིན་མྱུར་དུ་ལམ་ལ་ཆས་པ་དང་། སོའུ་སཱན་མཁར་ཆེན་ཧྲིལ་པོར་བཀའ་མཆིད་ཁྱབ་བསྒྲགས་བྱས་སོ། །རྒྱལ་པོས་ཧ་མཱན་དང་མཉམ་དུ་ཆང་བཞེས་ནས་བསྡད་མོད། སོའུ་སཱན་མཁར་ཆེན་གྱི་འབངས་མི་རྣམས་འཁྲུགས་པར་གྱུར་ཏོ། །

ལེའུ་བཞི་པ།

མོར་དོ་ཀཱ་ཨི་ཡིས་ཨེས་སི་ཐེར་ལ་ཡ་ཧུ་དཱ་པར་རོགས་བྱེད་པར་བསྐུལ་བ།

1 མོར་དོ་ཀཱ་ཨི་ཡིས་དོན་ཐམས་ཅད་ཤེས་པ་ན་རང་གི་གོས་གཤགས་ཏེ་རྩིད་རས་གྱོན་ཞིང་། མགོ་ལ་ཐལ་བ་གཏོར་ནས་གྲོང་ཁྱེར་ནང་དུ་འགྲོ་སྐྱོད་བྱས་པ་དང་། སྐད་ཆེན་པོ་བརྒྱབ་ནས་དྲག་ཏུ་ངུས་སོ། ། 2 རྩིད་རས་གྱོན་མཁན་སུ་ཡང་རྒྱལ་པོའི་མཁར་སྒོའི་ནང་དུ་འཛུལ་མི་ཆོག་པས། ཁོ་རང་རྒྱལ་པོའི་མཁར་སྒོའི་མདུན་དུ་སླེབས་ནས་འགྲོ་མཚམས་བཞག 3 ཡང་རྒྱལ་པོའི་བཀའ་ཤོག་སླེབས་པའི་ལྗོངས་སོ་སོ་དང་ཡུལ་སོ་སོའི་ཡ་ཧུ་དཱ་པ་ཐམས་ཅད་སྡུག་བསྔལ་ཆེན་པོས་མནར་ཞིང་། སྨྱུང་གནས་བསྲུངས་ཏེ་ངུས་པ་དང་། སྐྱོ་གདུང་གི་སྐད་ཆེན་པོ་བཏོན་ནས། མི་མང་པོས་རྩིད་རས་དང་ཐལ་བ་བཏིངས་ནས་དེའི་ནང་དུ་ཉལ་ཏོ། །

4 དེ་ནས་རྒྱལ་མོ་ཨེས་སི་ཐེར་གྱི་ཞལ་ཏ་མ་དང་ཉུག་རུམ་པ་རྣམས་ཀྱིས་དོན་དེ་ཁོ་མོར་བཤད་པ་དང་། ཁོ་མོའི་སེམས་ཤིན་ཏུ་སྡུག་སྟེ། མོར་དོ་ཀཱ་ཨི་ལ་རྩིད་རས་འདོར་དགོས་པར་ཞུས་ནས་གོས་གཞན་ཞིག་གསོལ་དུ་བསྐུར་ཡང་ཁོས་དེ་མ་བླངས་སོ། ། 5 ཨེས་སི་ཐེར་གྱིས་སྔར་རྒྱལ་པོས་ཁོ་མོར་ཞབས་ཞུ་བྱེད་པར་མངགས་པའི་ཉུག་རུམ་པ་ཧ་ཐག་ཅེས་བྱ་བ་བོས་ནས། དོན་དམ་དུ་ཅི་བྱུང་བ་དང་དེ་ལྟར་བྱེད་དགོས་དོན་ཅི་ཡིན་ཤེས་པའི་ཕྱིར། དེ་མོར་དོ་ཀཱ་ཨིའི་རྩར་མངགས་པས། 6 ཧ་ཐག་རྒྱལ་པོའི་མཁར་སྒོ་མདུན་གྱི་ཐང་ཆེན་དུ་མོར་དོ་ཀཱ་ཨི་ལ་འཕྲད་པར་སོང་ངོ་། །

7 དེར་མོར་དོ་ཀཱ་ཨིས་རང་ལ་ཅི་བྱུང་བ་ཐམས་ཅད་དང་། ཧ་མཱན་གྱིས་ཡ་ཧུ་དཱ་པ་རྣམས་རྩ་མེད་གཏོང་ཕྱིར་རྒྱལ་པོའི་གཏེར་མཛོད་དུ་འབུལ་གྲབས་ཡོད་པའི་རྒྱལ་དངུལ་གྱི་གྲངས་ཀ་ཡང་ཧ་ཐག་ལ་བཤད། 8 གཞན་ཡང་སོའུ་སཱན་མཁར་ཡོངས་སུ་ཁྱབ་པ་དང་ཡ་ཧུ་དཱ་པ་རྣམས་རྩ་མེད་གཏོང་བའི་བཀའ་ཤོག་གི་འདྲ་བཤུས་ཀྱང་ཧ་ཐག་ལ་སྤྲད་ནས། ཨེས་སི་ཐེར་ལ་གཟིགས་འབུལ་ཞུ་བ་དང་དེའི་སྐོར་སྨྲ་བར་མ་ཟད། ད་དུང་ཨེས་སི་ཐེར་རྒྱལ་པོའི་སྐུ་མདུན་དུ་སོང་སྟེ་རྒྱལ་པོར་ཞུ་བ་འབུལ་བ་དང་། རང་གི་མི་རྣམས་ཀྱི་ཆེད་དུ་རྒྱལ་པོའི་དྲུང་ནས་སྐྱབས་བཅོལ་ཞུ་དགོས་པའི་དོན་ཧ་ཐག་ལ་ནན་གྱིས་གཏད་དོ། ། 9 དེ་ནས་ཧ་ཐག་ཕྱིར་སོང་ནས། མོར་དོ་ཀཱ་ཨིའི་གཏམ་ཐམས་ཅད་ཨེས་སི་ཐེར་ལ་ཞུས་སོ། ། 10 ཨེས་སི་ཐེར་གྱིས་སླར་ཡང་ཧ་ཐག་ལ་མོར་དོ་ཀཱ་ཨི་ལ་འདི་ལྟར་ཞུ་བའི་བཀའ་བསྒོས་པ་སྟེ། 11 ཞལ་འབོད་མ་གནང་བར་ཚོམས་ཆེན་ནང་དུ་ཕོ་མོ་སུ་ཞིག་རྒྱལ་པོར་མཇལ་དུ་ཕྱིན་ན། རྒྱལ་པོས་དེ་ལ་གསེར་གྱི་འཁར་བ་བརྐྱངས་ན་མ་གཏོགས་གསོན་མི་ཐུབ་པའི་ཁྲིམས་སྲོལ་གཅིག་རང་ཡོད་པ་ནི། འཁོར་གཡོག་དང་ལྗོངས་སོ་སོའི་ཡུལ་མི་ཀུན་གྱིས་ཤེས་ལ། བདག་ཀྱང་ཁོང་གི་དྲུང་དུ་མ་བོས་པར་ཞག་མ་སུམ་ཅུ་ཙམ་འགོར་ཡོད་ཅེས་པའོ། །

12 དེ་དག་གིས་ཨེས་སི་ཐེར་གྱི་གཏམ་མོར་དོ་ཀཱ་ཨི་ལ་བཤད་པ་དང་། 13 མོར་དོ་ཀཱ་ཨིས་དེ་རྣམས་བརྒྱུད་ནས་ཨེས་སི་ཐེར་ལ་ལན་དུ། ཡ་ཧུ་དཱ་པ་ཐམས་ཅད་ཀྱི་ནང་ནས་ཁྱོད་གཅིག་པུ་རྒྱལ་པོའི་ཕོ་བྲང་དུ་ཡོད་པའི་དབང་གིས། རྐྱེན་ངན་འདི་ལས་རང་ཉིད་ཐར་ཐུབ་པར་མ་སེམས་ཤིག 14 གལ་ཏེ་ཁྱོད་རང་སྐབས་འདིར་ཁ་རོག་བསྡད་ན། ཡ་ཧུ་དཱ་པ་སྐྱོབ་མཁན་ཕྱོགས་གཞན་ནས་འབྱུང་ལ་ཐར་བར་འགྱུར། ཁྱོད་ནི་རང་གི་ཁྱིམ་རྒྱུད་དང་བཅས་མེད་པར་འགྱུར་རོ། །དུས་སྐབས་འདིའི་ཆེད་དུ་ཁྱོད་རང་རྒྱལ་མོའི་གོ་སར་སླེབས་པ་ཡིན་ཡང་སྲིད་ཅེས་སྨྲས་པ་དང་། 15 ཨེས་སི་ཐེར་གྱིས་དེ་དག་བརྒྱུད་ནས་མོར་དོ་ཀཱ་ཨི་ལ་ལན་བཏབ་པ་ནི། 16 ཁྱོད་རང་སོང་ནས་སོའུ་སཱན་མཁར་ཆེན་དུ་ཡོད་པའི་ཡ་ཧུ་དཱ་པ་ཐམས་ཅད་བསྡུས་ཏེ། ཉིན་ཞག་གསུམ་ལ་ཅི་ཡང་མི་བཟའ་མི་འཐུང་བར་བདག་གི་ཆེད་དུ་སྨྱུང་གནས་སྲུངས་ཤིག ང་རང་དང་ངའི་ཞལ་ཏ་མ་རྣམས་ཀྱིས་ཀྱང་དེ་བཞིན་དུ་སྨྱུང་གནས་བསྲུང་བར་བྱ། དེ་ནས་ཁྲིམས་དང་འགལ་ནའང་བདག་རྒྱལ་པོའི་དྲུང་དུ་འགྲོ་བར་བྱ་སྟེ། གལ་ཏེ་ང་རང་ཤི་ནའང་མི་འཕངས་ཞེས་པས། 17 མོར་དོ་ཀཱ་ཨི་ཕར་སོང་ནས་ཨེས་སི་ཐེར་གྱིས་བསྒོས་པ་བཞིན་དུ་ཐམས་ཅད་བསྒྲུབས་སོ། །

ལེའུ་ལྔ་པ།

ཨེས་སི་ཐེར་གྱིས་རྒྱལ་པོ་དང་ཧ་མཱན་གཉིས་ལ་གསོལ་སྟོན་བཤམས་པ།

1 དེ་ནས་ཉིན་གསུམ་པ་ལ། ཨེས་སི་ཐེར་གྱིས་རྒྱལ་མོའི་ན་བཟའ་གསོལ་ཏེ། ཕོ་བྲང་གི་ཚོམས་ཆེན་ནང་རྒྱལ་པོའི་ཕོ་བྲང་གི་དྲང་ཐད་དུ་ལངས་ནས་བསྡད་པ་དང་། རྒྱལ་པོ་ཡང་ཕོ་བྲང་གི་སྒོའི་དྲང་ཐད་ཀྱི་ཁྲི་སྟེང་དུ་བཞུགས་ཡོད་པ་ལ། 2 རྒྱལ་མོ་ཨེས་སི་ཐེར་ཚོམས་ཆེན་ནང་དུ་ལངས་འདུག་པ་མཐོང་བ་དང་། ཁོ་མོར་ཐུགས་རྗེས་གཟིགས་ཏེ། རྒྱལ་པོས་གསེར་གྱི་འཁར་བ་ཨེས་སི་ཐེར་གྱི་ཕྱོགས་སུ་བཏེགས་པ་ལ། ཨེས་སི་ཐེར་ཉེ་བར་བཅར་ནས་འཁར་བའི་མགོ་ལ་རེག་པའོ། ། 3 དེ་ནས་རྒྱལ་པོས་འདི་ལྟར། རྒྱལ་མོ་ཨེས་སི་ཐེར་ཁྱོད་ལ་ཅི་དགོས་སམ། ཁྱོད་ཀྱིས་གང་ཞིག་ཞུས་ཀྱང་རྒྱལ་སྲིད་ཀྱི་ཕྱེད་ཀ་ཡིན་ཡང་ཁྱོད་ལ་སྦྱིན་པར་བྱའོ་ཞེས་གསུངས་པ་དང་། 4 ཨེས་སི་ཐེར་གྱིས། གལ་སྲིད་རྒྱལ་པོ་ལགས་ཐུགས་དགྱེས་པ་ཡིན་ན། ཁྱེད་ཉིད་ཧ་མཱན་དང་ལྷན་དུ་བདག་གིས་དེ་རིང་བཤམས་པའི་གསོལ་སྟོན་དུ་ཕེབས་རོགས་མཛོད་ཅེས་ཞུས་པ་ལ། 5 རྒྱལ་པོ་ན་རེ། ཧ་མཱན་ལ་མྱུར་དུ་ཨེས་སི་ཐེར་གྱི་ངག་བཞིན་བསྒྲུབ་ཏུ་ཆུག་ཅེས་གསུངས་པ་དང་། ཧ་མཱན་ཁྲིད་ནས་ཨེས་སི་ཐེར་གྱིས་བཤམས་པའི་གསོལ་སྟོན་ལ་ཕེབས་སོ། ། 6 ཡང་གསོལ་སྟོན་གྱི་སྐབས་སུ་རྒྱལ་པོས་སླར་ཡང་ཨེས་སི་ཐེར་ལ། ཁྱོད་ལ་ཅི་དགོས་ན་གནང་བར་བྱ། ཁྱོད་ཀྱིས་གང་ཞིག་ཞུས་ཀྱང་སྟེར་ངེས་ལ། རྒྱལ་སྲིད་ཀྱི་ཕྱེད་ཀ་ཡིན་ཡང་ཁྱོད་ལ་སྦྱིན་ངེས་ཡིན་ཞེས་གསུངས་པའི་ལན་དུ། 7 ཨེས་སི་ཐེར་གྱིས་བདག་གིས་ཞུ་འདོད་པ་ནི། 8 གལ་ཏེ་རྒྱལ་པོའི་དྲུང་དུ་བདག་ལ་ཐུགས་རྗེ་ཐོབ་ཅིང་། རྒྱལ་པོས་བདག་གི་རེ་འདོད་ཐམས་ཅད་བསྒྲུབ་པར་བྱེད་ན། རྒྱལ་པོ་ཁྱེད་ཉིད་ཧ་མཱན་དང་མཉམ་དུ་སླར་ཡང་བདག་གིས་བཤམས་པའི་གསོལ་སྟོན་ལ་ཕེབས་རོགས་མཛོད་དང་། སང་ཉིན་བདག་གིས་རྒྱལ་པོའི་དྲི་བ་ལ་ལན་གདབ་བོ་ཞེས་ཞུས་སོ། །

ཧ་མཱན་གྱིས་མོར་དོ་ཀཱ་ཨི་ལྐོག་གསོད་བྱེད་པའི་ཐབས་ཇུས་འཐེན་པ།

9 ཉིན་དེ་ལ་ཧ་མཱན་བློ་བདེ་ཞིང་སེམས་དགའ་སྟེ་སོང་མོད། འོན་ཀྱང་མོར་དོ་ཀཱ་ཨི་རྒྱལ་པོའི་མཁར་སྒོར་ཡར་མི་ལངས་ལ་སྐྲག་པའི་སྣང་བ་ཙམ་ཡང་མེད་པ་མཐོང་ནས་མོར་དོ་ཀཱ་ཨི་ལ་ཤིན་ཏུ་ཁྲོས་ནའང་། 10 ཁོང་ཁྲོ་ཁོག་ལ་བཅུག་ནས་ཁྱིམ་དུ་ལོག་ཅིང་། གྲོགས་པོ་རྣམས་དང་རང་གི་ཆུང་མ་ཙེ་རེ་ཟི་འབོད་དུ་བཏང་ངོ་། ། 11 དེ་ནས་ཧ་མཱན་གྱིས་དེ་དག་ལ། རང་གི་རྒྱུ་འབྱོར་བའི་གཟི་དཔལ་དང་བུ་ཕྲུག་མང་པོ་ཡོད་པ་དང་། རྒྱལ་པོས་ཁོའི་གོ་ས་ཇི་ཙམ་བཏེགས་ཚུལ་དང་། དཔོན་རིགས་དང་རྒྱལ་པོའི་འཁོར་གཡོག་ཀུན་ལས་མཐོ་བར་མཛད་པ་ཐམས་ཅད་སྨྲས་པ་དང་། 12 ཡང་ཧ་མཱན་གྱིས། འོ། རྒྱལ་མོ་ཨེས་སི་ཐེར་གྱིས་བཤམས་པའི་གསོལ་སྟོན་ལ་ང་མ་གཏོགས་རྒྱལ་པོ་དང་ལྷན་དུ་སུ་ཡང་སོང་མི་ཆོག སང་ཉིན་ཡང་ང་རང་རྒྱལ་པོ་དང་མཉམ་དུ་སྐུ་མགྲོན་ལ་བོས་པ་ཡིན། 13 འོན་ཀྱང་ཡ་ཧུ་དཱ་པ་མོར་དོ་ཀཱ་ཨི་རྒྱལ་པོའི་མཁར་སྒོར་མཐོང་ཐེངས་རེར། འདི་ཐམས་ཅད་བདག་ལ་མཚོན་ན་དོན་སྙིང་ཅི་ཡང་མེད་དོ་ཞེས་སྨྲས་སོ། །

14 དེ་ནས་ཁོའི་ཆུང་མ་ཙེ་རེ་ཟི་དང་གྲོགས་པོ་རྣམས་ཀྱིས་ཧ་མཱན་ལ། ཁྲུ་ལྔ་བཅུ་ཅན་གྱི་འཕྱར་ཤིང་ཞིག་བཟོ་རུ་ཆུག་ལ། སང་ཉིན་ཞོགས་པར་མོར་དོ་ཀཱ་ཨི་དེའི་སྟེང་དུ་དཔྱང་བའི་ཕྱིར་རྒྱལ་པོར་ཞུས་ཤིག་དང་། དེ་ནས་ཁྱོད་རང་སེམས་དགའ་བའི་ངང་ནས་རྒྱལ་པོ་དང་མཉམ་དུ་མགྲོན་ལ་སོང་ཆོག་ཅེས་སྨྲས་པ་ན། ཧ་མཱན་ནི་གཏམ་དེ་ལ་དགའ་བས་འཕྱར་ཤིང་བཟོ་རུ་བཅུག་གོ །

ལེའུ་དྲུག་པ།

མོར་དོ་ཀཱ་ཨི་ལ་བསྔགས་བརྗོད་ཐོབ་པ།

1 མཚན་མོ་དེར་རྒྱལ་པོ་མནལ་མ་ཁུགས་པས་མི་གཞན་ལ་ལོ་རྒྱུས་ཀྱི་དེབ་ཐེར་འཁྱེར་འོང་བའི་བཀའ་གནང་བ་དང་། དེ་ལ་ཀློག་ཏུ་བཅུག་ནས་ཁོང་གིས་མཉན་ཏོ། ། 2 སྟེས་དབང་གིས་དཔེ་ཆ་དེའི་ནང་དུ་རྒྱལ་པོའི་ཉུག་རུམ་པའི་ཁྲོད་དུ་པིག་ཐན་དང་ཐེ་རེ་སི་ཞེས་པའི་སྒོ་སྲུང་པ་གཉིས་ཡོད་ཅིང་། དེ་གཉིས་ཀྱིས་རྒྱལ་པོ་ཨ་ཧཱ་ཝེ་རོ་ལ་གནོད་བསྐྱལ་བསམས་ཀྱང་། མོར་དོ་ཀཱ་ཨི་ཡིས་དོན་དེ་སྨྲས་བྱུང་ཞེས་བྲིས་པ་དང་ཕྲད་པས། 3 དེར་རྒྱལ་པོས་འདི་ལྟར། དོན་དེའི་ཕྱིར་མོར་དོ་ཀཱ་ཨི་ལ་མཚན་སྙན་གྲགས་དང་ཐོབ་གོ་ས་ཅི་ཞིག་གནང་བ་ཡིན་ཞེས་དྲིས་པ་ལ། ཞབས་ཕྱི་པ་རྣམས་ཀྱིས། དེ་ལ་ཅི་ཡང་མ་གནང་ངོ་ཞེས་ཞུས་སོ། ། 4 ཡང་རྒྱལ་པོས། ཚོམས་ཆེན་ཕྱི་རུ་སུ་ཞིག་ཡོད་དམ་ཞེས་དྲིས་ཤིང་། ཏག་ཏག་སྐབས་དེར་ཧ་མཱན་ཚོམས་ཆེན་ཕྱི་རུ་སླེབས་ཏེ། རང་གིས་གྲ་སྒྲིག་བྱས་པའི་འཕྱར་ཤིང་གི་སྟེང་དུ་མོར་དོ་ཀཱ་ཨི་དཔྱང་བའི་ཕྱིར་རྒྱལ་པོར་ཞུ་བར་སྒུག་ཡོད་པ་ལ། 5 གཞོན་ནུ་རྣམས་ཀྱིས། གཟིགས་དང་། ཧ་མཱན་ར་བའི་ནང་དུ་ལངས་འདུག་ཅེས་ཞུས་པས། རྒྱལ་པོས་ཁོ་རང་ནང་དུ་བོས་ཤོག་ཅེས་བཀའ་བསྒོས་སོ། ། 6 དེ་ནས་ཧ་མཱན་ནང་དུ་འོངས་པ་དང་། རྒྱལ་པོས་འདི་ལྟར། རྒྱལ་པོ་དགའ་ཞིང་གོང་བཀུར་བྱེད་པའི་མི་ལ་ཅི་བྱེད་པར་རིགས་སམ་ཞེས་དྲིས་པ་ན། ཧ་མཱན་གྱི་སེམས་སུ། རྒྱལ་པོ་མཉེས་ཤིང་གོང་བཀུར་བྱེད་པ་ནི་ང་རང་ལས་གཞན་སུ་ཡོད་དམ་སྙམ་སྟེ། 7 ཧ་མཱན་གྱིས་རྒྱལ་པོ་ལ། རྒྱལ་པོ་མཉེས་ཤིང་གོང་བཀུར་བྱེད་པའི་མི་དེ་ལ་ནི། 8 རྒྱལ་པོས་མནབས་པའི་ན་བཟའ་དང་། རྒྱལ་པོ་འཆིབས་པའི་ཆིབས་ཆེན་དང་དེའི་པྲོག་ཞུ་དང་བཅས་པ་བཏོན་ཏེ། 9 ན་བཟའ་དང་ཆིབས་ཆེན་ནི་དཔོན་རིགས་ཀུན་ལས་ཆེས་བཀུར་འོས་པ་དེ་ལ་གཏོད་པ་དང་། དེས་རྒྱལ་པོ་མཉེས་ཤིང་གོང་བཀུར་བྱེད་པའི་མི་ལ་ན་བཟའ་བསྐོན་ནས། ཆིབས་པར་བསྐྱོན་ཏེ། གྲོང་ཁྱེར་གྱི་ཁྲོམ་སྲང་ཡོངས་ལ་འཁྲིད་པ་དང་། སུ་ཞིག་ལ་རྒྱལ་པོ་མཉེས་ཤིང་གོང་བཀུར་བྱེད་ན། དེ་ལ་འདི་ལྟར་མཛད་དོ་ཞེས་མི་དེའི་མདུན་ནས་བསྒྲག་དགོས་ཞེས་ཞུས་སོ། །

10 དེ་ནས་རྒྱལ་པོས་ཧ་མཱན་ལ། ཁྱོད་ཀྱིས་སྨྲས་པའི་གཏམ་བཞིན་དུ། ན་བཟའ་ཁྱེར་ནས་ཆིབས་ཆེན་ཁྲིད་དེ་རྒྱལ་པོའི་མཁར་སྒོར་སྡོད་པའི་ཡ་ཧུ་དཱ་པ་མོར་དོ་ཀཱ་ཨི་ལ་མྱུར་དུ་སྒྲུབས་ཤིག ཁྱོད་ཀྱིས་སྨྲས་པའི་ཚིག་ཀུན་ལས་ཆད་ལུས་གཅིག་ཀྱང་ཡོད་མི་ཆོག་ཅེས་གསུངས་པས། 11 ཧ་མཱན་གྱིས་ན་བཟའ་ཁྱེར་ནས་ཆིབས་ཆེན་ཁྲིད་འོངས་ཏེ། མོར་དོ་ཀཱ་ཨི་ལ་བསྐོན་ཞིང་ཆིབས་པར་བསྐྱོན་པ་དང་གྲོང་ཁྱེར་གྱི་ཐང་ཆེན་བརྒྱུད་ནས། རྒྱལ་པོ་མཉེས་ཤིང་གོང་བཀུར་བྱེད་པའི་མི་ལ་འདི་ལྟར་མཛད་དོ་ཞེས་མོར་དོ་ཀཱ་ཨི་ཡི་མདུན་དུ་བསྒྲགས་སོ། ། 12 ཡང་མོར་དོ་ཀཱ་ཨི་སྔར་བཞིན་རྒྱལ་པོའི་མཁར་སྒོར་ཕྱིར་འོངས་པ་དང་། ཧ་མཱན་ནི་མྱ་ངན་དང་བཅས་མགོ་བཏུམས་ཏེ་མགྱོགས་པོར་རང་ཁྱིམ་དུ་ལོག 13 དེར་ཧ་མཱན་གྱིས་རང་གི་ཆུང་མ་ཙེ་རེ་ཟི་དང་གྲོགས་པོ་ཐམས་ཅད་ལ། རང་གི་མགོར་ཅི་ཡོང་བ་ཐམས་ཅད་བཤད་པ་དང་། ཁོའི་གྲོགས་པོའི་ཁྲོད་ཀྱི་ཤེས་རབ་ཅན་དག་དང་ཆུང་མ་ཙེ་རེ་ཟི་ཡིས། ཁྱོད་རང་མོར་དོ་ཀཱ་ཨིའི་མདུན་ནས་ཉམས་བཞིན་འདུག ཁོ་རང་ཡ་ཧུ་དཱ་པའི་རྒྱུད་ནས་ཆད་པ་ཡིན་ན་ཁྱོད་རང་ཁོའི་འགྲན་ཡར་མི་འོང་། དེའི་མདུན་དུ་ཁྱོད་རང་ཉམས་ངེས་ཡིན་ཞེས་སྨྲས་སོ། །

14 དེ་དག་གི་གཏམ་མཇུག་མ་རྫོགས་པར་རྒྱལ་པོའི་ཉུག་རུམ་པ་རྣམས་སླེབས་ནས། ཧ་མཱན་མྱུར་དུ་ཨེས་སི་ཐེར་གྱིས་བཤམས་པའི་གསོལ་སྟོན་ལ་ཞུགས་པར་བསྐུལ་ཏོ། །

ལེའུ་བདུན་པ།

ཧ་མཱན་འཕྱར་ཤིང་སྟེང་དུ་བརྡབས་པ།

1 རྒྱལ་པོས་ཧ་མཱན་ཁྲིད་ནས་རྒྱལ་མོ་ཨེས་སི་ཐེར་གྱི་གསོལ་སྟོན་ལ་ཕེབས་ཤིང་། 2 ཉིན་གཉིས་པའི་སྐྱེམས་མགྲོན་གྱི་སྟེང་དུ་རྒྱལ་པོས་ཡང་བསྐྱར་རྒྱལ་མོ་ཨེས་སི་ཐེར་ལ། ལྕམ་ཨེས་སི་ཐེར་ལགས། ཁྱོད་ལ་ཅི་དགོས་ན་གནང་བར་བྱ། ཁྱོད་ཀྱིས་གང་ཞིག་ཞུས་ཀྱང་རྒྱལ་སྲིད་ཀྱི་ཕྱེད་ཀ་ཡིན་ཡང་ཁྱོད་ལ་གནང་བར་བྱའོ་ཞེས་གསུངས་པ་ལ། 3 ཨེས་སི་ཐེར་གྱིས་ལན་དུ། རྒྱལ་པོ་ལགས། བདག་ལ་ཁྱེད་ཀྱིས་སྙིང་རྗེས་གཟིགས་ཤིང་ཁྱེད་རང་ཐུགས་དགྱེས་ན། བདག་གི་སྲོག་སྐྱོབ་པ་ནི་ངའི་རེ་བ་ཡིན། བདག་གི་མི་མང་གི་དོན་དུ་ངས་ཞུ་བ་འབུལ། 4 མི་ཞིག་གིས་བདག་དང་བདག་གི་མི་རྣམས་ཚར་གཅོད་པ་དང་། འགུམ་པ་དང་། མེད་པར་བྱ་བའི་ཕྱིར་གཡོ་འཚོང་བྱས་ཚར་འདུག གལ་ཏེ་ངེད་རྣམས་གཞན་ལ་གཡོག་པོ་དང་གཡོག་མོར་བཙོངས་ན། བདག་ཀྱང་ཁ་རོག་འདུག་མོད། འོན་ཀྱང་བདག་ཅག་གི་སྡུག་བསྔལ་ནི་རྒྱལ་པོའི་གྱོང་གུད་དང་བསྡུར་ན་ཅི་ཡང་མ་ཡིན་ཞེས་ཞུས་པར། 5 རྒྱལ་པོ་ན་རེ། འདི་ལྟར་སྒྲུབ་ཕོད་པའི་སྙིང་སྟོབས་ཅན་དེ་ནི་སུ་ཡིན། གང་དུ་ཡོད་ཅེས་དྲིས་པ་ན། 6 ཨེས་སི་ཐེར་གྱིས། བཙན་གནོན་གཏོང་མཁན་དང་དགྲ་ནག་མི་ངན་དེ་ནི་ཧ་མཱན་འདི་ཡིན་ཞུས་པས། ཧ་མཱན་ནི་རྒྱལ་པོ་དང་རྒྱལ་མོའི་དྲུང་དུ་རྦད་དེ་སྐྲག་པར་གྱུར་ཏོ། །

7 དེ་ནས་རྒྱལ་པོ་ཐུགས་ཤིན་ཏུ་ཁྲོས་ཤིང་། གསོལ་སྟོན་དང་ཁ་བྲལ་ནས་ཕོ་བྲང་གི་སྐྱེད་ཚལ་དུ་ཕྱིན། ཧ་མཱན་གྱིས་རྒྱལ་པོས་རང་ཉིད་ལ་ནག་ཉེས་འགེལ་རྒྱུའི་ཐུགས་ཐག་བཅད་པ་ཤེས་པ་དང་། དེར་བསྡད་ནས་རང་སྲོག་སྐྱོབ་ཕྱིར་རྒྱལ་མོ་ཨེས་སི་ཐེར་ལ་ཞུ་བ་ཕུལ་ཏོ། ། 8 དེ་ནས་རྒྱལ་པོ་ཕོ་བྲང་གི་སྐྱེད་ཚལ་ནས་གསོལ་སྟོན་གྱི་གནས་སུ་ཕྱིར་ཕེབས་པ་དང་། ཨེས་སི་ཐེར་ཡོད་པའི་འབོལ་ཁྲིའི་ཁར་ཧ་མཱན་ཁ་སྦུབ་ཏུ་ལོག་ཡོད་པ་ལ། རྒྱལ་པོས་འདི་ལྟར། ཁོས་ཕོ་བྲང་ནང་ངའི་མདུན་དུ་རྒྱལ་མོར་བརྙས་བཅོས་བྱེད་ཕོད་དམ་ཞེས་གསུངས་མ་ཐག་ཏུ། མི་འགའ་ཞིག་གིས་ཧ་མཱན་གྱི་གདོང་བཀབ་བོ། ། * 9 དེ་ནས་ཉུག་རུམ་པའི་ཁྲོད་ཀྱི་རྒྱལ་པོར་ཞབས་ཕྱི་སྒྲུབ་མཁན་ཧར་པོ་ནཱ་ཟེར་བ་ན་རེ། གཟིགས་དང་། རྒྱལ་པོར་སྙན་ཞུ་ཕུལ་ཞིང་རྒྱལ་པོའི་སྲོག་སྐྱོབ་མཁན་མོར་དོ་ཀཱ་ཨིའི་ཕྱིར་དུ། མཐོ་ཚད་ཁྲུ་ལྔ་བཅུ་ཅན་གྱི་འཕྱར་ཤིང་ཞིག་ཧ་མཱན་གྱིས་རང་ཁྱིམ་དུ་བསླངས་འདུག་ཅེས་ཞུས་པ་ལ། རྒྱལ་པོས། ཧ་མཱན་དེའི་སྟེང་དུ་དཔྱང་བར་གྱིས་ཤིག་ཅེས་བཀའ་བསྒོས་པ་དང་། 10 དེ་ནས་མི་འགའ་ཞིག་གིས་མོར་དོ་ཀཱ་ཨིའི་ཆེད་དུ་གྲ་སྒྲིག་བྱས་པའི་འཕྱར་ཤིང་སྟེང་དུ་ཧ་མཱན་དཔྱངས་པ་ན། རྒྱལ་པོའི་ཐུགས་ཁྲོ་ད་གཟོད་ཞི་བར་གྱུར་ཏོ། །

ལེའུ་བརྒྱད་པ།

ཡ་ཧུ་དཱ་པ་རྣམས་ཀྱི་འགོག་རྒོལ།

1 ཉིན་མོ་དེ་ལ་རྒྱལ་པོ་ཨ་ཧཱ་ཝེ་རོ་ཡིས་ཡ་ཧུ་དཱ་པ་རྣམས་ལ་བཙན་གནོན་གཏོང་མཁན་ཧ་མཱན་གྱི་ཁྱིམ་གཞིས་ནི་རྒྱལ་མོ་ཨེས་སི་ཐེར་ལ་སྤྲད་དོ། །མོར་དོ་ཀཱ་ཨི་ཡང་རྒྱལ་པོའི་དྲུང་དུ་སླེབས། ཅི་ལ་ཞེ་ན། ཨེས་སི་ཐེར་གྱིས་མོར་དོ་ཀཱ་ཨི་དང་རང་ཉིད་ཀྱི་འབྲེལ་བ་ཅི་ཡིན་པ་རྒྱལ་པོར་ཞུས་པས་སོ། ། 2 ཡང་རྒྱལ་པོས་ཧ་མཱན་གྱི་ལག་ནས་ཕྱིར་བླངས་པའི་ཉིད་ཀྱི་ཕྱག་གི་ཐམ་ག་དང་ལྡན་པའི་མཛུབ་དཀྲིས་ཕུད་ནས་དེ་མོར་དོ་ཀཱ་ཨི་ལ་གནང་ཞིང་། ཨེས་སི་ཐེར་གྱིས་ཧ་མཱན་གྱི་ཁྱིམ་གཞིས་མོར་དོ་ཀཱ་ཨི་ལ་བདག་གཉེར་བྱེད་དུ་བཅུག་གོ །

3 ཨེས་སི་ཐེར་གྱིས་སླར་ཡང་རྒྱལ་པོའི་ཞབས་དྲུང་དུ་བཏུད་ནས། སྤྱན་ཆབ་བཞུར་བཞིན་སྨྲེ་སྔགས་བཏོན་ཅིང་། ཨ་གག་པ་ཧ་མཱན་གྱིས་ཡ་ཧུ་དཱ་པ་ལ་གནོད་བསྐྱལ་བའི་གྲོས་ངན་དེ་མེད་པར་མཛད་ཕྱིར་ནན་གྱིས་ཞུས་སོ། ། 4 དེ་ནས་རྒྱལ་པོས་ཨེས་སི་ཐེར་གྱི་ཕྱོགས་སུ་གསེར་གྱི་འཁར་བ་བཏེགས་པས། ཨེས་སི་ཐེར་རྒྱལ་པོའི་དྲུང་དུ་ཡར་ལངས་ནས་འདི་ལྟར། 5 གལ་ཏེ་རྒྱལ་པོ་ཐུགས་དགྱེས་ཏེ་བདག་ལ་སྙིང་རྗེས་གཟིགས་པ་དང་། ཞུ་བ་འདི་རྒྱལ་པོས་ལུགས་དང་མཐུན་པར་དགོངས་ཤིང་རྒྱལ་པོ་བདག་ལ་མོས་ན། ཨ་གག་པ་ཧམ་མེ་དཱ་ཐའི་བུ་ཧ་མཱན་གྱིས་རྒྱལ་པོའི་ལྗོངས་སོ་སོའི་ཡ་ཧུ་དཱ་པ་རྣམས་ཚར་གཅོད་པར་བཀྲམས་པའི་ལྐོག་ཇུས་ཀྱི་བཀའ་ཤོག་དེ་མེད་པར་བཟོ་ཆེད། སླར་ཡང་བཀའ་མཆིད་གནང་བར་མཛོད། 6 བདག་གི་མི་རྣམས་ལ་འབྱུང་བར་འགྱུར་བའི་གནོད་འཚེ་དེར་ངས་ཇི་ལྟར་བལྟ་ནུས་སམ། བདག་གི་རུས་རྒྱུད་རྣམས་མེད་པར་བྱེད་པ་དེ་ངས་ཇི་ལྟར་བཟོད་ནུས་སམ་ཞེས་ཞུས་སོ། ། 7 དེར་རྒྱལ་པོ་ཨ་ཧཱ་ཝེ་རོ་ཡིས་རྒྱལ་མོ་ཨེས་སི་ཐེར་དང་། ཡ་ཧུ་དཱ་པ་མོར་དོ་ཀཱ་ཨི་གཉིས་ལ་འདི་ལྟར། ལྟོས་ཤིག ཧ་མཱན་གྱིས་ཡ་ཧུ་དཱ་པ་རྣམས་ལ་གནོད་བསྐྱལ་བསམས་པས། ངས་ཁོའི་ཁྱིམ་གཞིས་ཨེས་སི་ཐེར་ལ་སྤྲད་པ་དང་། ཧ་མཱན་ཡང་འཕྱར་ཤིང་སྟེང་དུ་དཔྱངས་པ་ཡིན། 8 ད་ལྟ་ཁྱོད་གཉིས་ཀྱིས་རང་གི་འདོད་མོས་བཞིན། རྒྱལ་པོ་ངའི་མིང་ལ་བརྟེན་ནས་ཡ་ཧུ་དཱ་པ་རྣམས་ལ་བཀའ་མཆིད་ཕྲིས་ལ། བདག་གི་མཛུབ་དཀྲིས་ཀྱི་ཕྱག་རྒྱ་ཐོབས་ཤིག ཅིའི་ཕྱིར་ཞེ་ན། རྒྱལ་པོའི་མིང་ལ་བརྟེན་ནས་བྲིས་ཤིང་རྒྱལ་པོའི་མཛུབ་དཀྲིས་ཀྱི་ཕྱག་རྒྱ་བཏབ་པའི་བཀའ་ཤོག་ནི་མེད་པར་བཟོ་མི་ནུས་སོ་ཞེས་གསུངས་སོ། །

9 དེ་ནས་ཟླ་བ་གསུམ་པ་སྟེ་སི་ཝཱན་ཟླ་བའི་ཚེས་ཉེར་གསུམ་ལ། རྒྱལ་པོའི་དྲུང་ཡིག་པ་རྣམས་བོས་ཡོང་ནས། མོར་དོ་ཀཱ་ཨིའི་བཀའ་བཞིན་དུ་ལྗོངས་སོ་སོའི་ཡི་གེ་དང་མི་རིགས་སོ་སོའི་སྐད་དང་། ཡ་ཧུ་དཱ་པའི་སྐད་དང་ཡི་གེ་ནང་བཀའ་མཆིད་བྲིས་ཏེ། རྒྱ་གར་ནས་གུ་ཤ་བྱ་བའི་ཡུལ་གྱི་བར་དུ་ཡོད་པའི་ལྗོངས་བརྒྱ་དང་ཉེར་བདུན་གྱི་ནང་དུ་གནས་པའི་ཡ་ཧུ་དཱ་པ་དང་། སྤྱི་དཔོན་རྣམས་དང་། འགོ་བདག་དང་དཔོན་རིགས་རྣམས་ལ་བསྒྲགས་སོ། ། 10 མོར་དོ་ཀཱ་ཨི་ཡིས་རྒྱལ་པོ་ཨ་ཧཱ་ཝེ་རོའི་མཚན་ལ་བརྟེན་ནས་བྲིས་པའི་བཀའ་ཤོག་ལ་རྒྱལ་པོའི་མཛུབ་དཀྲིས་ཀྱིས་ཕྱག་རྒྱ་བཏབ་ཅིང་། འགྲོས་མྱུར་བའི་ཆིབས་ཆེན་ཞོན་མཁན་ལ་བསྐུར་ནས་ཡུལ་སོ་སོར་བཏང་ངོ་། །

11-12 དེའང་རྒྱལ་པོས་ལྗོངས་དང་གྲོང་ཁྱེར་སོ་སོའི་ཡ་ཧུ་དཱ་པ་ཚང་མ་ཉིན་གཅིག་གི་རིང་། ཟླ་བ་བཅུ་གཉིས་པ་སྟེ་ཨ་དཱར་ཟླ་བའི་ཚེས་བཅུ་གསུམ་ལ་འཚོག་དགོས་ཤིང་། རྒྱལ་པོ་ཨ་ཧཱ་ཝེ་རོ་ཡིས་ལྗོངས་སོ་སོར་ཡོད་པའི་ཡ་ཧུ་དཱ་པ་རྣམས་ཀྱིས་རང་སྲོག་སྐྱོབ་པ་དང་། ལྗོངས་དང་གྲོང་ཁྱེར་སོ་སོའི་ནང་དུ་ཡ་ཧུ་དཱ་པར་རྒོལ་བར་འགྱུར་བའི་དམག་དཔུང་དང་། དེ་དག་གི་བུད་མེད་དང་བུ་ཕྲུག་བཅས་པ་ཚར་གཅོད་པ་དང་། འགུམ་པ་དང་། མེད་པར་བྱེད་པ་དང་། དེ་དག་གི་རྒྱུ་ནོར་འཕྲོག་བཅོམ་བཏང་ཆོག་པའི་དགོངས་འཁྲོལ་གནང་ཡོད་པ་ཡིན་ནོ། ། 13 བཀའ་ཤོག་འདྲ་བཤུས་བགྱིས་ནས་ལྗོངས་སོ་སོར་བཀྲམས་པ་དང་མི་མང་སོ་སོར་ཁྱབ་བསྒྲགས་བྱས་ཤིང་། ཡ་ཧུ་དཱ་པ་རྣམས་ཀྱིས་དགྲ་ནག་ལ་ཤ་འཁོན་ལེན་པའི་ཉིན་དེར་བསྒུག་ཅིང་སྟ་གོན་བྱེད་པའི་ཕྱིར་ཡིན། 14 དེ་ནས་འགྲོས་མྱུར་བའི་ཆིབས་ཆེན་ལ་ཞོན་པའི་བང་ཆེན་པ་རྣམས་རྒྱལ་པོའི་བཀའ་བཞིན་དུ་ཇི་མྱུར་གྱིས་སོང་བ་དང་། བཀའ་མཆིད་དེ་སོའུ་སཱན་མཁར་ཆེན་དུ་བསྒྲགས་སོ། །

15 མོར་དོ་ཀཱ་ཨིས་རྒྱལ་པོའི་ན་བཟའ་དཀར་ལ་སྔོ་བ་ཞིག་གྱོན་པ་དང་། མགོ་ལ་གསེར་གྱི་ཅོད་པན་ཆེན་པོ་ཞིག་དང་། སོ་རས་སྲབ་བུའི་ལྭ་རིང་རྒྱ་སྨུག་ཅིག་གྱོན་ཏེ། རྒྱལ་པོའི་མདུན་ནས་ཕྱི་རོལ་ཏུ་སོང་བ་ན། སོའུ་སཱན་མཁར་ཆེན་གྱི་མི་རྣམས་ཀྱིས་དགའ་མགུ་རང་བའི་འབོད་སྒྲ་བསྒྲགས། 16 ཡ་ཧུ་དཱ་པ་རྣམས་ལ་གཟི་བརྗིད་ཐོབ་ཅིང་། དགའ་དགའ་སྐྱིད་སྐྱིད་ཀྱིས་བཀུར་བསྟི་ཡང་རེག་གོ ། 17 རྒྱལ་པོའི་བཀའ་སླེབས་པའི་ལྗོངས་དང་གྲོང་ཁྱེར་རེ་རེའི་ནང་དུ། ཡ་ཧུ་དཱ་པ་རྣམས་དགའ་ཞིང་གསོལ་སྟོན་བཤམས་པ་དང་། ཉིན་དེ་ནི་དུས་ཆེན་དུ་གཏན་འཁེལ་བྱས་ལ། ཡ་ཧུ་དཱ་པ་ལ་སྐྲག་ནས་རྒྱལ་ཁབ་དེའི་མི་མང་པོ་ཡང་ཁོ་ཚོའི་གྲས་སུ་ཞུགས་སོ། །

ལེའུ་དགུ་པ།

ཡ་ཧུ་དཱ་པ་དགྲ་ལས་རྣམ་པར་རྒྱལ་བ།

1 དེ་ནས་ཟླ་བ་བཅུ་གཉིས་པ་སྟེ་ཨ་དཱར་ཟླ་བའི་ཚེས་བཅུ་གསུམ་ལ། རྒྱལ་པོའི་བཀའ་ལག་བསྟར་བྱེད་པའི་དུས་ལ་སླེབས་ཏེ། དགྲ་བོས་ཡ་ཧུ་དཱ་པ་རྣམས་དབང་དུ་བསྡུ་བར་རེ་སྒུག་བྱས་ནའང་། དེ་ལས་ལྡོག་སྟེ། ཡ་ཧུ་དཱ་པ་རྣམས་ཀྱིས་རང་ལ་སྡང་བའི་མི་རྣམས་དབང་དུ་བསྡུས་སོ། ། 2 ཡ་ཧུ་དཱ་པ་རྣམས་རྒྱལ་པོ་ཨ་ཧཱ་ཝེ་རོའི་ལྗོངས་སོ་སོའི་གྲོང་ཁྱེར་ནང་དུ་འཚོགས་པ་དང་། ཁོ་རྣམས་ལ་གནོད་སྐྱེལ་མཁན་ཐམས་ཅད་བསད་ཅིང་། མི་ཐམས་ཅད་དེ་དག་ལ་འཇིགས་པས་སུས་ཀྱང་འགོག་རྒོལ་བྱེད་མ་ནུས་སོ། ། 3 དེ་ནས་ལྗོངས་སོ་སོའི་དཔོན་རིགས་དང་སྤྱི་དཔོན། འགོ་དཔོན། རྒྱལ་པོའི་ལས་གཉེར་པ་ཀུན་མོར་དོ་ཀཱ་ཨི་ལ་སྐྲག་པའི་རྐྱེན་གྱིས་ཡ་ཧུ་དཱ་པ་རྣམས་ལ་དཔུང་གྲོགས་བྱས་སོ། ། 4 ཡང་མོར་དོ་ཀཱ་ཨི་ནི་རྒྱལ་པོའི་ཕོ་བྲང་དུ་ཆེན་པོར་གྱུར་ཏེ། ཁོའི་སྙན་གྲགས་ལྗོངས་སོ་སོར་ཁྱབ་ཅིང་། ཁོའི་དབང་ཤུགས་ཉིན་རེ་ནས་ཉིན་རེར་ཆེ་རུ་རྒྱས་སོ། ། 5 ཡ་ཧུ་དཱ་པ་རྣམས་ཀྱིས་དགྲ་ནག་ཐམས་ཅད་རལ་གྲིས་བརྒྱབ་ནས་བསད་ཅིང་མེད་པར་བྱས་པ་དང་། རང་ལ་སྡང་བ་ཀུན་ལ་འདོད་པ་ལྟར་དུ་བྱས་སོ། །

6 ཡ་ཧུ་དཱ་པས་སོའུ་སཱན་མཁར་དུ་མི་ལྔ་བརྒྱ་བསད་ནས་མེད་པར་བྱས་སོ། ། 7 ཁོ་རྣམས་ཀྱིས་པཱར་ཤན་དཱ་ཐ་དང་། དལ་ཕོན། ཨ་སི་པཱ་ཐཱ། 8 ཕོ་ར་ཐཱ། ཨ་དཱལ་ཡ། ཨ་རི་དཱ་ཐ། 9 པར་མས་ཏཱ། ཨ་རི་ས་ཨི། ཨ་རི་དཱ་ཨི། ཝ་ཡེ་ཟ་ཐཱ་བཅས་བསད། 10 དེ་བཅུ་པོ་ནི་ཧམ་མེ་དཱ་ཐའི་ཚ་བོ་དང་། ཡ་ཧུ་དཱ་པ་རྣམས་ལ་བཙན་གནོན་གཏོང་མཁན་ཧ་མཱན་གྱི་བུ་ཡིན། འོན་ཀྱང་ཡ་ཧུ་དཱ་པ་ཚོས་ཁོ་ཚོའི་རྒྱུ་ནོར་ལ་ལག་པས་མ་རེག་གོ །

11 ཉིན་དེར། སོའུ་སཱན་མཁར་དུ་བསད་པའི་མིའི་བསྡོམས་གྲངས་ནི་རྒྱལ་པོའི་དྲུང་དུ་རྩིས་སྤྲོད་ཞུས་སོ། ། 12 རྒྱལ་པོས་རྒྱལ་མོ་ཨེས་སི་ཐེར་ལ། ཡ་ཧུ་དཱ་པ་རྣམས་ཀྱིས་སོའུ་སཱན་མཁར་དུ་མི་ལྔ་བརྒྱ་བསད་པ་དང་། ཧ་མཱན་གྱི་བུ་བཅུ་པོའང་བསད་དེ་མེད་པར་བྱས་པས། ལྗོངས་གཞན་རྣམས་སུ་དེ་དག་གིས་ཅི་བྱས་མི་ཤེས། ཁྱོད་ལ་ད་དུང་ཅི་དགོས་ནའང་ངས་གནང་བར་བྱ། ད་དུང་ཞུ་བ་ཅི་ཞིག་ཡོད་ཀྱང་བདག་གིས་བསྒྲུབ་པར་བྱའོ་ཞེས་སྨྲས་སོ། ། 13 དེ་ནས་ཨེས་སི་ཐེར་གྱིས། གལ་ཏེ་རྒྱལ་པོའི་ཐུགས་དགྱེས་ན། སོའུ་སཱན་མཁར་དུ་ཡོད་པའི་ཡ་ཧུ་དཱ་པ་རྣམས་ལ། སང་ཉིན་ཡང་དེ་རིང་གི་བཀའ་བཞིན་བྱེད་དུ་འཇུག་པ་དང་། ད་དུང་ཧ་མཱན་གྱི་བུ་བཅུ་པོའི་བེམ་པོ་འཕྱར་ཤིང་སྟེང་དཔྱང་བར་མཛོད་ཅེས་ཞུས་པས། 14 རྒྱལ་པོས་ཆོག་མཆན་གནང་ནས་བཀའ་ཤོག་སོའུ་སཱན་ཡོངས་ལ་ཁྱབ་ཅིང་། ཧ་མཱན་གྱི་བུ་བཅུ་པོའི་བེམ་པོ་ཡང་འཕྱར་ཤིང་སྟེང་དཔྱངས་པ་རེད། 15 དེ་ནས་སོའུ་སཱན་མཁར་དུ་ཡོད་པའི་ཡ་ཧུ་དཱ་པ་རྣམས་ཨ་དཱར་ཟླ་བའི་ཚེས་བཅུ་བཞི་ལའང་གནས་དེར་འདུས་ཏེ། མི་སུམ་བརྒྱ་བསད་ཅིང་རྒྱུ་ནོར་འཕྲོག་བཅོམ་མ་བྱས་སོ། ། 16 ཡང་རྒྱལ་པོའི་ལྗོངས་སོ་སོར་ཡོད་པའི་ཡ་ཧུ་དཱ་པ་གཞན་རྣམས་ཀྱང་འདུས་ཏེ། རང་གི་ཚེ་སྲོག་ལ་སྲུང་སྐྱོབ་བྱས་ཤིང་། དགྲ་ལས་ཐར་ཏེ་ཞི་བར་གནས་པ་དང་། རང་ལ་སྡང་བ་རྣམས་ལས་ཁྲི་བདུན་དང་སྟོང་ལྔ་བསད། འོན་ཀྱང་རྒྱུ་ནོར་འཕྲོག་བཅོམ་མ་བྱས་སོ། །

17 ཨ་དཱར་ཟླ་བའི་ཚེས་བཅུ་གསུམ་ལ་དེ་ལྟར་བྱས་ཤིང་ཚེས་བཅུ་བཞི་ལ་ངལ་གསོ་བྱས་པ་དང་། ཉིན་མོ་དེ་ནི་དགའ་སྤྲོའི་དུས་ཆེན་ལ་གཏན་འཁེལ་བྱས་སོ། །

པུ་རིམ་གྱི་དུས་ཆེན་ལ་རྟེན་འབྲེལ་ཞུ་བ།

18 ཡིན་ནའང་། སོའུ་སཱན་མཁར་དུ་ཡོད་པའི་ཡ་ཧུ་དཱ་པ་རྣམས་ཚེས་བཅུ་གསུམ་དང་བཅུ་བཞི་གཉིས་པོར་འདུས་ནས། ཚེས་བཅོ་ལྔ་ལ་ངལ་གསོ་བྱས་ཤིང་། ཉིན་མོ་དེ་ནི་དགའ་སྤྲོའི་དུས་ཆེན་ལ་གཏན་འཁེལ་བྱས་སོ། ། 19 དེའི་ཕྱིར། མཁར་གྱང་མེད་པའི་ཡུལ་ཚོའམ་གྲོང་རྡལ་ལ་གནས་པའི་ཡ་ཧུ་དཱ་པ་རྣམས་ཀྱིས། ཨ་དཱར་ཟླ་བའི་ཚེས་བཅུ་བཞི་ནི་གསོལ་སྟོན་བཤམས་ནས་སྤྲོ་སྐྱིད་གཏོང་བའི་ཉིན་བཟང་དུ་གཏན་འཁེལ་བྱས་ཤིང་། གཅིག་གིས་གཅིག་ལ་ལེགས་སྐྱེས་རྫོང་བའོ། །

20 མོར་དོ་ཀཱ་ཨི་ཡིས་དོན་དེ་རྣམས་ཟིན་ཐོར་བཀོད་ནས་རྒྱལ་པོ་ཨ་ཧཱ་ཝེ་རོའི་ལྗོངས་སོ་སོ་སྟེ་ཐག་ཉེ་རིང་གང་སར་གནས་པའི་ཡ་ཧུ་དཱ་པ་ཐམས་ཅད་ལ་ཡི་གེ་བསྐུར་ཞིང་། 21 ཨ་དཱར་ཟླ་བའི་ཚེས་བཅུ་བཞི་དང་བཅོ་ལྔ་གཉིས་པོ་ལོ་ལྟར་དུ་བརྩི་སྲུང་བྱེད་དགོས་པ་དང་། 22 ཉིན་དེ་གཉིས་ནི་ཡ་ཧུ་དཱ་པ་རྣམས་རང་གི་དགྲ་བོ་ལས་ཐར་ནས་ཞི་བདེ་ཐོབ་པ་དང་། སྡུག་བསྔལ་ནས་དགའ་སྤྲོ་དང་། མྱ་ངན་ནས་བདེ་སྐྱིད་དུ་གྱུར་པའི་ཉིན་བཟང་པོར་བརྩི་བར་མ་ཟད། ཉིན་དེ་གཉིས་ལ་གསོལ་སྟོན་བཤམས་ནས་སྤྲོ་སྐྱིད་གཏོང་བ་དང་། གཅིག་གིས་གཅིག་ལ་ལེགས་སྐྱེས་རྫོང་བ། དབུལ་ཕོངས་ལ་སྦྱིན་པ་གཏོང་བར་བསྒོས་སོ། ། 23 དེ་ནས་ཡ་ཧུ་དཱ་པ་རྣམས་ཀྱིས་མོར་དོ་ཀཱ་ཨིས་ཁོ་རང་ཚོར་བྲིས་པའི་ཡི་གེ་བཞིན་དུ་བྱེད་པ་དང་། ཐོག་མར་ཇི་ལྟར་བསྲུངས་པ་བཞིན་ཉིན་མོ་དེ་གཉིས་བསྲུང་བར་ཁས་བླངས་སོ། །

24 ཅིའི་ཕྱིར་ཞེ་ན། ཡ་ཧུ་དཱ་པ་རྣམས་ལ་བཙན་གནོན་གཏོང་མཁན་ཏེ་ཨ་གག་པ་ཧམ་མེ་དཱ་ཐའི་བུ་ཧ་མཱན་གྱིས། ཡ་ཧུ་དཱ་པ་རྣམས་མེད་པར་བྱེད་ཆེད་གྲོས་ངན་བཏབ་ཅིང་པུར་བྱ་བའི་རྒྱན་བླངས་ནའང་། 25 གྲོས་ངན་དེ་རྒྱལ་པོར་ཞུས་པ་ལ། རྒྱལ་པོས་བཀའ་མཆིད་བསྩལ་ནས་བཀའ་བསྒོས་པ་དང་། ཡ་ཧུ་དཱ་པ་རྣམས་མེད་པར་བཟོ་བའི་ཧ་མཱན་གྱི་གྲོས་ངན་དེ་ཁོ་རང་གི་མགོ་ལ་བབས་ཤིང་། ཁོ་དང་ཁོའི་བུ་ཐམས་ཅད་འཕྱར་ཤིང་སྟེང་དཔྱངས་པ་རེད། 26 དེའི་ཕྱིར། ཡ་ཧུ་དཱ་པ་རྣམས་ཀྱིས་པུར་གྱི་མིང་ལྟར་ཉིན་འདི་གཉིས་ལ་པུ་རིམ་ཞེས་བཏགས་སོ། །དེ་ཡང་ཡི་གེ་དེའི་ཚིག་དང་། ཁོ་ཚོ་རང་གིས་མཐོང་བ་དང་། ཁོ་ཚོ་རང་ཉིད་ཕྲད་པ་ལ་བརྟེན་ནས། 27 རང་ཉིད་དང་རང་གི་བུ་རྒྱུད་དང་། རང་གི་ཁྲོད་དུ་འདྲེས་པ་ཐམས་ཅད་ཀྱིས་ལོ་རེ་བཞིན་ཡིག་ཐོག་ཏུ་བཀོད་པ་ལྟར་དུ། དུས་ལྟར་ཉིན་དེ་གཉིས་ཀ་བསྲུང་བར་ཁས་བླངས་ཤིང་ནམ་ཡང་མ་ཆད་དོ། ། 28 ལྗོངས་དང་གྲོང་ཁྱེར་སོ་སོ་དང་། དུས་རབས་རེ་རེ་དང་། ཁྱིམ་ཚང་རེ་རེ་བཅས་ཐམས་ཅད་ཀྱིས་ཉིན་མོ་འདི་གཉིས་དྲན་གསོ་བྱས་ཤིང་བསྲུངས་པ་དང་། པུ་རིམ་གྱི་ཉིན་མོ་འདི་གཉིས་ཡ་ཧུ་དཱ་པའི་ཁྲོད་དུ་ནམ་ཡང་ཆད་མི་རུང་བ་དང་། ཁོ་ཚོའི་མི་རབས་རྗེས་མ་རྣམས་ཀྱིས་ཀྱང་གཏན་ནས་བརྗེད་མི་ཆོག་པར་མཛད་དོ། །

29 དེ་ནས་ཨ་བི་ཧ་ཡིལ་གྱི་བུ་མོ་སྟེ་རྒྱལ་མོ་ཨེས་སི་ཐེར་དང་། ཡ་ཧུ་དཱ་པ་མོར་དོ་ཀཱ་ཨི་གཉིས་ཀྱིས་དབང་ཆ་ཡོངས་རྫོགས་སྤྱད་ནས་པུ་རིམ་གྱི་སྐོར་ལ་འཕྲིན་ཡིག་གཉིས་པ་བྲིས་ཤིང་། 30 ཞི་དུལ་ཟོལ་མེད་ཀྱི་ཚིག་གིས་རྒྱལ་པོ་ཨ་ཧཱ་ཝེ་རོའི་རྒྱལ་ཁམས་སུ་ལྗོངས་བརྒྱ་དང་ཉེར་བདུན་གྱི་ནང་དུ་ཡོད་པའི་ཡ་ཧུ་དཱ་པ་ཐམས་ཅད་ལ་ཡི་གེ་བསྐུར་ནས། 31 ཡ་ཧུ་དཱ་པ་མོར་དོ་ཀཱ་ཨི་དང་རྒྱལ་མོ་ཨེས་སི་ཐེར་གཉིས་ཀྱི་གཏན་ཁེལ་བཞིན་དུ། དུས་ལྟར་པུ་རིམ་ཞེས་པའི་ཉིན་མོ་འདི་གཉིས་བརྩི་སྲུང་བྱེད་དགོས་པ་དང་། ཡང་ཡ་ཧུ་དཱ་པ་རྣམས་ཀྱིས་རང་ཉིད་དང་བུ་རྒྱུད་རྣམས་ལ་ཁས་བླངས་པ་བཞིན་དུ། སྨྱུང་གནས་བསྲུང་བ་དང་ཞུ་འབོད་བྱེད་པར་བསྐུལ་ཏོ། ། 32 ཡང་ཨེས་སི་ཐེར་གྱིས་པུ་རིམ་ཞེས་པའི་དུས་ཆེན་བསྲུང་དགོས་པའི་སྲོལ་ཡིག་གཏན་ལ་ཕབ་ཅིང་། དོན་དེ་ཡང་དེབ་ཐེར་ནང་དུ་བཀོད་ཡོད་དོ། །

ལེའུ་བཅུ་པ།

ཨ་ཧཱ་ཝེ་རོ་དང་མོར་དོ་ཀཱ་ཨི་གཉིས་ཀྱི་བྱས་རྗེས།

1 དེ་ཡང་རྒྱལ་པོ་ཨ་ཧཱ་ཝེ་རོ་ཡིས་སྐམ་ས་དང་རྒྱ་མཚོའི་གླིང་ཕྲན་རྣམས་ལ་དཔྱ་ཁྲལ་བཞག་གོ ། 2 ཡང་ཁོང་གིས་དབང་དང་མཐུ་སྟོབས་ལ་བརྟེན་ནས་མཛད་པ་ཐམས་ཅད་དང་། ཁོང་གིས་མོར་དོ་ཀཱ་ཨི་ཆེན་པོར་མཛད་དེ་གོ་ས་གནང་བའི་ལོ་རྒྱུས་ནི། མཱ་ཏི་དང་ཏ་ཟིག་གི་རྒྱལ་པོ་རྣམས་ཀྱི་རྒྱལ་རབས་ཀྱི་དེབ་ཐེར་ནང་དུ་བྲིས་ཡོད་པ་མ་ཡིན་ནམ། 3 ཡ་ཧུ་དཱ་པ་མོར་དོ་ཀཱ་ཨི་ཡི་གོང་དུ་རྒྱལ་པོ་ཨ་ཧཱ་ཝེ་རོ་ལས་མེད་དེ། ཡ་ཧུ་དཱ་པའི་ཁྲོད་དུ་ཆེན་པོ་ཡིན་པ་དང་། རང་གི་མི་རྣམས་ཀྱི་ནང་དུ་འདང་ཆེན་ཞིག་ཡིན་ལ། དེས་རང་གི་མི་རྣམས་ཀྱི་ཕན་ཁེ་སྤེལ་བར་བརྩོན་ཏེ། མི་རབས་རྗེས་མ་ཐམས་ཅད་ཀྱི་དོན་དུ་བདེ་སྐྱིད་བསྙེགས་པའོ།། །།

* ལེའུ་གཉིས་པ།:16 ཐཱེ་བེད་ཅེས་པ་ནི་ཟླ་བཅུ་པར་གོ་བ་ཡིན།

* ལེའུ་གསུམ་པ།:1 ཨ་གག་ཅེས་པ་ནི་གནའ་བོའི་ཨ་མཱད་ལེག་མི་རིགས་ཀྱི་རྒྱལ་པོ་ཞིག་ཡིན་ལ། དེའི་དུས་སུ་ཨ་མཱད་ལེག་མི་རིགས་ནི་ཡ་ཧུ་དཱ་མི་རིགས་ཀྱི་དགྲ་ཟླ་ཡིན།

† ལེའུ་གསུམ་པ།:4 འདིར་རང་ཉིད་ཡ་ཧུ་དཱ་པ་ཡིན་ཞེས་པ་ནི་ཡ་ཧུ་དཱ་པ་རྣམས་ཀྱིས་དཀོན་མཆོག་ལས་གཞན་སུ་དང་གང་ལའང་ཕྱག་མི་འཚལ་བའི་དོན་ལ་འཇུག

* ལེའུ་བདུན་པ།:8 འདིར་གདོང་བཀབ་བོ་ཞེས་པ་ནི་སྐབས་དེར་མི་ཞིག་ལ་སྲོག་ཆད་གཅོད་པའི་སྐབས་སུ་གདོང་བཀབ་ནས་འཁྲིད་པ་དེར་གོ་བ་ཡིན།

ཨེས་ཡོབ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

༄༅། །ཨེས་ཡོབ་ཀྱི་མདོ།

ཨེས་ཡོབ་ཀྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཨེས་ཡོབ་ཅེས་པའི་གཞུང་གི་ཁ་བྱང་ནི་མི་སྣ་གཙོ་བོ་ཨེས་ཡོབ་ཀྱི་མིང་ནས་ཐོགས་པ་ཡིན། ཁོང་ནི་གཞུང་རྒྱུད་དྲང་བའི་མི་ཞིག་ཡིན་པར་མ་ཟད་ཧ་ཅང་ཕྱུག་པོ་ཞིག་ཀྱང་ཡིན། ཐ་ན་རང་ལ་ཡོད་པ་ཐམས་ཅད་ཤོར་བ་དང་ན་བའི་སྡུག་བསྔལ་གྱིས་རབ་ཏུ་གཙེས་ནའང་། ཁོང་གིས་སྔར་བཞིན་དཀོན་མཆོག་ལ་དད་པ་ཡོད་ཅེས་བསྒྲགས་པ་རེད།

ཡི་གེར་འགོད་མཁན་དང་འགོད་དུས།

གཞུང་གི་ནང་དུ་བརྗོད་པའི་གཏམ་ཕལ་ཆེ་བ་ཨེས་ཡོབ་དང་ཁོང་གི་སློབ་སྟོན་པ་རྣམས་ཀྱིས་སྨྲས་པ་ཡིན་ནའང་། ཨེས་ཡོབ་ཀྱི་གཞུང་འདི་ཡི་གེར་འགོད་མཁན་ནི་མིན། གཞུང་འདི་ཡི་གེར་འགོད་མཁན་ཡེས་ར་ཨེལ་པ་ཞིག་ཡིན་པར་ཐེ་ཚོམ་མེད་དེ། ཡི་གེར་འགོད་མཁན་གྱིས་ཡེས་ར་ཨེལ་གྱི་ངག་རྒྱུན་དང་མ་ཕྱི་གཉིས་གཟིགས་མོར་ཕུལ་བར་མ་ཟད། ངག་རྒྱུན་དང་མ་ཕྱི་གཉིས་ལ་བརྟེན་ནས་གཞུང་འདི་ཡི་གེར་བཀོད་པ་རེད།

དེ་ལ་དུས་སྐབས་མི་གཅིག་པ་གཉིས་མཆིས། (1) ཨེས་ཡོབ་ཀྱི་དུས་དང་ཁོང་གི་ལོ་རྒྱུས་བྱུང་བའི་དུས་སྐབས། (2) དཀོན་མཆོག་གིས་སྐུལ་སློང་གནང་བ་ལ་བརྟེན་ནས་གཞུང་འདི་ཡི་གེར་བཀོད་པའི་དུས་གཉིས་ཡིན། དུས་སྐབས་གཉིས་པ་ནི་སོ་ལོ་མོན་གྱིས་སྲིད་བསྐྱངས་པའི་སྐབས་ནས་པཱ་པེལ་ལོན་གྱིས་ཡེས་ར་ཨེལ་པ་རྣམས་བཙན་ཁྲིད་བྱས་པའི་དུས་གང་རུང་ཞིག་ཏུ་བྱུང་། གཞུང་གི་ནང་དུ་བྱུང་བའི་དོན་རྣམས་དུས་ནམ་ཞིག་ལ་བྱུང་བ་ཡིན་ཞེ་ན། སྤྱི་ལོ་སྔོན་གྱི་1000ལོ་ནས་2000ལོའི་ཡས་མས་སུ་བྱུང་བ་སྟེ། སྤྱི་ལོ་སྔོན་གྱི་ཆིག་སྟོང་ལོ་དང་ཉིས་སྟོང་ལོའི་བར་གྱི་ལོ་ངོ་ཆིག་སྟོང་གི་སྨད་ཙམ་ལ་བྱུང་བ་ཡིན།

བརྗོད་སྙིང་དང་གསུང་འཕྲིན།

གཞུང་འདི་ལས་མི་རྣམས་ཀྱིས་སྡུག་བསྔལ་མྱོང་བཞིན་ཡོད་པ་དང་། གལ་ཏེ་དཀོན་མཆོག་ནི་བྱམས་བརྩེའི་བདག་ཉིད་ཡིན་ན། གཞུང་རྒྱུད་དྲང་བའི་མི་རྣམས་ཀྱིས་སྡུག་བསྔལ་ཆེན་པོ་མྱོང་བའི་རྒྱུ་མཚན་ཅི། དེ་ལས་ཀྱང་ཉེས་པ་མེད་པའི་མི་ལ་སྡུག་བསྔལ་འབྱུང་སྲིད་ན་བླ་ན་མེད་པའི་དཀོན་མཆོག་གི་བདེན་ལུགས་ཇི་ལྟར་སྲུང་སྐྱོབ་བྱེད་དགོས་སམ་ཞེས་དོགས་འདྲི་བྱས་ཡོད། དེའི་སྐོར་ལ་འདི་ལྟར་གསུངས་ཡོད་དེ། སྐབས་རེར་གཞུང་རྒྱུད་དྲང་བའི་མི་ལ་སྡུག་བསྔལ་འབྱུང་བ་ནི་བར་སྣང་ཁམས་སུ་ཡོད་པའི་དཀོན་མཆོག་དང་བདུད་སཱ་ཏན་གཉིས་བར་གྱི་འཐབ་རྩོད་དང་འབྲེལ་བ་ངེས་ཅན་ཡོད་པ་རེད།

འཆར་ཟིན།

1. ངོ་སྤྲོད། ༼1:1-2:13༽

2. ཨེས་ཡོབ་དང་ཁོང་གི་མཆེད་གྲོགས་བར་གྱི་གླེང་མོལ་དང་རྩོད་གཞིའི་སྐོར། ༼3:1-27:23༽

3. བར་གསེང་དུ་དཀོན་མཆོག་གི་ཤེས་རབ་སྐོར་གྱི་ཁ་བརྡ། ༼28:1-28༽

4. ཨེས་ཡོབ་དང་ཨེ་ལི་ཧུ། དཀོན་མཆོག་བཅས་ཀྱི་གསུང་། ༼29:1-42:6༽

5. མཇུག་གི་གཏམ། ༼42:7-17༽

ལེའུ་དང་པོ།

བདུད་སཱ་ཏན་གྱིས་ཨེས་ཡོབ་ལ་ཉམས་ཚོད་ལེན་པར་དཀོན་མཆོག་ཡ་ཝཱེའི་བཀའ་འཁྲོལ་བ།

1 ཨུ་ཟཱ་ཞེས་བྱ་བའི་ཡུལ་ཁམས་སུ་ཨེས་ཡོབ་ཅེས་པའི་སྐྱེས་བུ་ཞིག་ཡོད་ཅིང་། དེ་ནི་སྐྱོན་གྱི་དྲི་མས་མ་གོས་པ་དང་སེམས་རྒྱུད་དྲང་བ། དཀོན་མཆོག་ལ་གུས་ཤིང་འཇིགས་པ་དང་ངན་པའི་ལས་ལ་འཛེམ་པ་ཞིག་ཡིན། 2 དེ་ལ་བུ་བདུན་དང་བུ་མོ་གསུམ་སྐྱེས་ཡོད། 3 དེའི་རྒྱུ་ནོར་ལ་ར་ལུག་བདུན་སྟོང་དང་། རྔ་མོང་སུམ་སྟོང་། བ་གླང་དོར་ལྔ་བརྒྱ། བོང་མོ་ལྔ་བརྒྱ། གཡོག་འཁོར་མང་པོ་བཅས་ཡོད་པས། སྐྱེས་བུ་དེ་ཤར་ཕྱོགས་པ་རྣམས་ལས་མཆོག་ཏུ་གྱུར་ཏོ། ། 4 ཡང་དེའི་བུ་རྣམས་ཀྱིས་དུས་བཅད་ལྟར་རེ་རེའི་ཁྱིམ་དུ་གསོལ་སྟོན་ཤོམ་རེས་བྱེད་པ་དང་། ལྷན་ཅིག་ཏུ་བཟའ་བཏུང་ལ་རོལ་བའི་ཕྱིར་ལྕམ་སྲིང་གསུམ་པོ་འབོད་དུ་མི་བཏང་བ་རེད། 5 གསོལ་སྟོན་གྱི་ཉིན་རྣམས་རྫོགས་པའི་དུས་སུ། ཨེས་ཡོབ་ཀྱིས་མི་མངགས་ནས་དེ་དག་ལ་གཙང་སྦྲ་བྱེད་དུ་བཅུག་པ་རེད། ཁོང་ཞོགས་པ་ཡར་ལངས་ནས་དེ་རྣམས་ཀྱི་གྲངས་ཀ་བཞིན་དུ་སྦྱིན་སྲེག་གི་མཆོད་པ་རྣམས་ཕུལ། ཅིའི་ཕྱིར་ཞེ་ན། ཁོང་གིས་ངའི་བུ་རྣམས་ཀྱིས་ཉེས་པ་བྱས་ཏེ། སེམས་ནས་དཀོན་མཆོག་ལ་སྨད་ཀྱང་སྲིད་སྙམ་དུ་བསམས་པ་རེད། ཨེས་ཡོབ་ཀྱིས་རྒྱུན་དུ་དེ་ལྟར་བྱེད་པའོ། ། 6 ཉིན་ཞིག་ལ་དཀོན་མཆོག་གི་ཕོ་ཉ་རྣམས་དཀོན་མཆོག་ཡ་ཝཱེའི་དྲུང་དུ་བྱོན་པ་དང་། བདུད་སཱ་ཏན་བྱ་བ་ཡང་དེ་དག་གི་ཁྲོད་དུ་འོངས། 7 དཀོན་མཆོག་ཡ་ཝཱེས་སཱ་ཏན་ལ་འདི་སྐད་དུ། ཁྱོད་གང་ནས་འོངས་པ་ཡིན་ཞེས་དྲིས་པར། སཱ་ཏན་གྱིས་དཀོན་མཆོག་ཡ་ཝཱེ་ལ་ཞུ་ལན་དུ། ང་ནི་ས་གཞི་རུ་ཡར་མར་རྒྱུ་ཞིང་དེ་རུ་འཁོར་ནས་འོངས་པ་ཡིན་ཞེས་ཞུས་པ་དང་། 8 དཀོན་མཆོག་ཡ་ཝཱེས་སཱ་ཏན་ལ་འདི་སྐད་དུ། ཁྱོད་ཀྱིས་ངའི་ཞབས་ཕྱི་ཨེས་ཡོབ་ལ་ཞིབ་ཏུ་བལྟས་སམ། ས་སྟེང་དུ་དེ་དང་འདྲ་བའི་མི་སྐྱོན་གྱི་དྲི་མས་མ་གོས་པ་དང་སེམས་རྒྱུད་དྲང་བ། དཀོན་མཆོག་ལ་གུས་ཤིང་འཇིགས་པ། ངན་པའི་ལས་ལ་འཛེམ་པ་གཞན་སུ་ཡང་མེད་ཅེས་གསུངས། 9 དེ་ནས་སཱ་ཏན་གྱིས་དཀོན་མཆོག་ཡ་ཝཱེ་ལ་ཞུ་ལན་དུ། ཨེས་ཡོབ་ནི་དོན་མེད་པར་དཀོན་མཆོག་ལ་གུས་ཤིང་འཇིགས་པ་ཡིན་ནམ། 10 ཁྱེད་ཀྱིས་དེ་དང་དེའི་ཁང་པའི་མཐའ་སྐོར་དང་། དེའི་རྒྱུ་ནོར་ཐམས་ཅད་ཀྱི་ཕྱོགས་བཞི་ར་བས་བསྐོར་བ་མ་ཡིན་ནམ། ཁྱེད་ཀྱིས་དེའི་ལག་གི་ལས་ཀ་ཡོངས་ལ་བྱིན་གྱིས་བརླབས་པས། དེའི་རྒྱུ་ནོར་ཡུལ་དེར་ཆེ་ཆེར་འཕེལ་ཏོ། ། 11 འོན་ཀྱང་ཁྱེད་ཀྱིས་ཕྱག་བརྐྱངས་ཏེ་ཁོ་ལ་གང་ཡོད་པ་ཐམས་ཅད་བརླག་པར་མཛད་ན། དེས་ཐད་ཀར་ཁྱེད་ལ་སྨོད་པར་མི་བྱའམ་ཞེས་ཞུས་པ་དང་། 12 དཀོན་མཆོག་ཡ་ཝཱེས་སཱ་ཏན་ལ་འདི་སྐད་དུ། ལྟོས་དང་། ཁོ་ལ་ཅི་ཡོད་པ་ཐམས་ཅད་ཁྱོད་ཀྱི་དབང་དུ་ཡོད་ནའང་། ཁོ་རང་ལ་ཁྱོད་ཀྱི་ལག་པས་མ་རེག་ཅིག་ཅེས་བསྒོས་པ་དང་། སཱ་ཏན་དཀོན་མཆོག་ཡ་ཝཱེའི་སྤྱན་སྔ་ནས་སོང་ངོ་། །

ཨེས་ཡོབ་ཀྱི་བུ་བུ་མོ་དང་རྒྱུ་ནོར་རྣམས་ཤོར་བ།

13 ཉིན་ཞིག་ལ་ཨེས་ཡོབ་ཀྱི་བུ་བུ་མོ་རྣམས་ཀྱིས་ཁོ་ཚོའི་གཅེན་པོའི་ཁྱིམ་དུ་བཟའ་བཏུང་ལ་རོལ་ནས་རྒུན་ཆང་འཐུང་བའི་ཚེ་ན། 14 བང་ཆེན་ཞིག་ཨེས་ཡོབ་ཀྱི་དྲུང་དུ་འོངས་ནས་ན་རེ། བ་གླང་རྣམས་ཀྱིས་ཞིང་རྨོ་བ་དང་བོང་མོ་རྣམས་ཀྱིས་དེ་དག་གི་འཁོར་དུ་རྩྭ་ཟ་བཞིན་པའི་སྒང་ལ། 15 ཤེ་བཱ་པ་རྣམས་གློ་བར་དུ་འོངས་ཏེ་ཕྱུགས་ཟོག་རྣམས་ཕྲོགས་ནས་ཁྱེར་བར་མ་ཟད། ཞབས་ཕྱི་པ་རྣམས་རལ་གྲིས་བཀུམས། བདག་གཅིག་པོ་ཐར་ཏེ་ཁྱེད་ལ་འཕྲིན་བསྐྱལ་འོངས་པ་ཡིན་ཞེས་ཞུས། 16 ཁོས་དེ་བཞིན་ཞུ་བའི་མོད་ལ་ཡང་མི་གཅིག་འོངས་ནས་ན་རེ། དཀོན་མཆོག་གིས་ནམ་མཁའ་ནས་མེ་ཕབ་སྟེ་ལུག་ཁྱུ་དང་ཞབས་ཕྱི་པ་རྣམས་བསྲེགས་ནས་མེད་པར་བྱས་ཤིང་། བདག་གཅིག་པོ་ཐར་ནས་ཁྱེད་ལ་འཕྲིན་བསྐྱལ་འོངས་པ་ཡིན་ཞེས་ཞུས། 17 ཁོས་ཞུ་འཕྲོ་མ་རྫོགས་པར་ཡང་གཞན་ཞིག་འོངས་ནས་ན་རེ། ཀལ་དི་པ་རྣམས་ཁག་གསུམ་བྱས་ནས་གློ་བུར་ཉིད་ལ་འོངས་ཏེ་རྔ་མོང་རྣམས་ཕྲོགས་ནས་ཁྲིད་པར་མ་ཟད། ཞབས་ཕྱི་པ་རྣམས་རལ་གྲིས་བཀུམས། བདག་གཅིག་པོ་ཐར་ཏེ་ཁྱེད་ལ་འཕྲིན་བསྐྱལ་འོངས་པ་ཡིན་ཞེས་ཞུས། 18 ཁོས་ཞུ་འཕྲོ་མ་རྫོགས་པར་ཡང་མི་གཅིག་འོངས་ནས་ཁོ་ལ། ཁྱེད་ཀྱི་བུ་དང་བུ་མོ་རྣམས་ཀྱིས་གཅེན་པོའི་ཁྱིམ་དུ་གསོལ་བ་བཞེས་ནས་རྒུན་ཆང་འཐུང་བཞིན་པའི་མོད་ལ། 19 བློ་ཡིད་ལས་འདས་པ་ཞིག་ལ་དབེན་སྟོང་ནས་རླུང་ཆེན་ཞིག་གཡུགས་འོངས་ནས་ཁང་པའི་གྲུ་བཞིར་ཕོག་སྟེ། ཁང་པ་གཞོན་ནུ་རྣམས་ཀྱི་སྟེང་ལ་བརྡིབས་ནས་ཁོང་རྣམས་འདས་སོང་། བདག་གཅིག་པོ་ཐར་ནས་ཁྱེད་ལ་འཕྲིན་བསྐྱལ་འོངས་པ་ཡིན་ཞེས་ཞུས་པ་དང་། 20 ཨེས་ཡོབ་ཡར་བཞེངས་ཏེ་གྱོན་གོས་བཤགས་ནས་སྐྲ་བཞར་བ་དང་། ཁ་སར་བཏུད་ནས་ཕྱག་བཙལ་ཏེ་ན་རེ། 21 བདག་ནི་མའི་མངལ་ནས་གཅེར་བུར་ཐོན་པ་དང་སླར་ཡང་གཅེར་བུར་ཕྱིར་ལོག་དགོས། དཀོན་མཆོག་ཡ་ཝཱེས་གནང་ཞིང་དཀོན་མཆོག་ཡ་ཝཱེས་བླངས། དཀོན་མཆོག་ཡ་ཝཱེའི་མཚན་ནི་བསྟོད་འོས་པ་ཡིན་ཞེས་གསུངས་པ་དང་། 22 དོན་འདི་ཐམས་ཅད་ཀྱི་ནང་དུ་ཨེས་ཡོབ་ཀྱིས་ཉེས་པ་མ་བྱས་པ་དང་། དཀོན་མཆོག་ལ་སྙད་ཀྱང་མ་བཙུགས་སོ། །

ལེའུ་གཉིས་པ།

བདུད་སཱ་ཏན་གྱིས་ཡང་བསྐྱར་ཨེས་ཡོབ་ལ་ཉམས་ཚོད་ལེན་པར་དཀོན་མཆོག་ཡ་ཝཱེའི་བཀའ་འཁྲོལ་བ།

1 ཡང་ཉིན་ཞིག་ལ་དཀོན་མཆོག་གི་ཕོ་ཉ་རྣམས་དཀོན་མཆོག་ཡ་ཝཱེའི་ཞབས་དྲུང་དུ་བྱོན་པ་དང་། སཱ་ཏན་ཡང་དེ་དག་གི་ཁྲོད་དུ་འོངས་པ་རེད། 2 དཀོན་མཆོག་ཡ་ཝཱེས་སཱ་ཏན་ལ་འདི་སྐད་དུ། ཁྱོད་གང་ནས་འོངས་སམ་ཞེས་དྲིས་པར། སཱ་ཏན་གྱིས་དཀོན་མཆོག་ཡ་ཝཱེ་ལ་ཞུ་ལན་དུ། ང་ནི་ས་གཞི་རུ་ཡར་མར་རྒྱུ་ཞིང་དེ་རུ་འཁོར་ནས་འོངས་པ་ཡིན་ཞེས་ཞུས་པ་དང་། 3 དཀོན་མཆོག་ཡ་ཝཱེས་སཱ་ཏན་ལ་འདི་སྐད་དུ། ཁྱོད་ཀྱིས་ངའི་ཞབས་ཕྱི་ཨེས་ཡོབ་ལ་ཞིབ་ཏུ་བལྟས་སམ། ས་སྟེང་དུ་དེ་དང་འདྲ་བའི་མི་སྐྱོན་གྱི་དྲི་མས་མ་གོས་པ་དང་སེམས་རྒྱུད་དྲང་བ། དཀོན་མཆོག་ལ་གུས་ཤིང་འཇིགས་པ། ངན་པའི་ལས་ལ་འཛེམ་པ་གཞན་སུ་ཡང་མེད། རྒྱུ་མཚན་མེད་པར་དེ་འཇོམས་པའི་ཆེད་དུ་ཁྱོད་ཀྱིས་ང་ལ་སྐུལ་སློང་བྱས་ནའང་། དེས་རང་གི་དྲང་བདེན་སྔར་བཞིན་དམ་དུ་བཟུང་ངོ་ཞེས་གསུངས་པས། 4 སཱ་ཏན་གྱིས་དཀོན་མཆོག་ཡ་ཝཱེ་ལ་ཞུ་ལན་དུ། སྐྱི་མོའི་ཚབ་ཏུ་སྐྱི་མོ་ *ཡིན་ཏེ། མིས་རང་གི་སྲོག་གི་དོན་དུ་རྒྱུ་ནོར་ཐམས་ཅད་སྦྱིན་པར་འགྱུར། 5 ཡིན་ཡང་ད་ལྟ་ཁྱེད་ཀྱིས་ཕྱག་བརྐྱངས་ནས་དེའི་ཤ་དང་རུས་པ་ལ་རེག་པར་མཛད་ན། དེས་ཐད་ཀར་ཁྱེད་ལ་སྨོད་པར་མི་བྱའམ་ཞེས་ཞུས། 6 དེ་ནས་དཀོན་མཆོག་ཡ་ཝཱེས་སཱ་ཏན་ལ། ལྟོས་དང་ཁོ་ནི་ཁྱོད་ཀྱི་ལག་ཏུ་ཡོད། ཡིན་ནའང་དེ་ཡི་སྲོག་འབའ་ཞིག་ལུས་སུ་ཆུག་ཅེས་བསྒོས། 7 དེ་ནས་སཱ་ཏན་དཀོན་མཆོག་ཡ་ཝཱེའི་སྤྱན་སྔ་ནས་སོང་སྟེ་ཨེས་ཡོབ་ལ་བརྡེགས་པ་དང་། དེའི་ཞབས་མཐིལ་ནས་སྤྱི་གཙུག་གི་བར་དུ་གཉན་འབུར་འབྱུང་དུ་བཅུག་པ་ལ། 8 ཨེས་ཡོབ་ཐལ་གྱི་ནང་དུ་བཞུགས་ཏེ་རྫ་ཆག་དུམ་བུ་ཞིག་བླངས་ནས་ལུས་ཀྱི་གཉན་འབུར་བྲད་ཅིང་། 9 དེ་ནས་ཁོའི་ཆུང་མས་ཁྱོད་ཀྱིས་ད་དུང་རང་ཉིད་ཀྱི་དྲང་བདེན་དམ་དུ་འཛིན་པ་ཡིན་ནམ། ཁྱོད་ཀྱིས་དཀོན་མཆོག་ལ་སྨད་ནས་ཤི་ན་དགའ་ཞེས་སྨྲས་ན་ཡང་། 10 ཨེས་ཡོབ་ཀྱིས་མོ་ལ་ན་རེ། ཀྱེ་ཧོ་ཁྱོད་ཀྱིས་བུད་མེད་བླུན་མོའི་ལུགས་སུ་གཏམ་བཤད་པ་རེད། རང་ཅག་གིས་དཀོན་མཆོག་གི་ཕྱག་ནས་བཟང་པོ་རྣམས་བླངས་ནས། སྡུག་བསྔལ་རྣམས་ལེན་པར་མི་རིགས་སམ་ཞེས་སྨྲས་ནས། དོན་འདི་ཀུན་གྱི་ནང་དུ་ཨེས་ཡོབ་ཀྱིས་ངག་ལས་ཉེས་པ་ཅི་ཡང་མ་བྱས་སོ། །

གྲོགས་པོ་གསུམ་ཨེས་ཡོབ་ལ་སེམས་གསོ་བྱེད་དུ་འོངས་པ།

11 དེ་ནས་ཨེས་ཡོབ་ཀྱི་གྲོགས་པོ་སྟེ། དེ་མན་པ་ཨེ་ལི་ཕཱ་སི་དང་། ཤུ་ཧེ་པ་པེལ་དེལ་དང་། ན་ཨ་མད་པ་ཚའོ་ཕར་ཞེས་བྱ་བ་གསུམ་གྱིས་ཁོ་ལ་བྱུང་བའི་རྐྱེན་ངན་ཐམས་ཅད་ཐོས་པའི་ཚེ། ཁོང་ཚོ་རང་རང་གི་གནས་ནས་འོངས་ཏེ། ཨེས་ཡོབ་ལ་མྱ་ངན་ཞུ་བ་དང་སེམས་གསོ་བྱེད་ཆེད་མཉམ་དུ་འདུས་སོ། ། 12 ཡང་དེ་དག་གིས་རྒྱང་རིང་ནས་མགོ་ཡར་བཀྱགས་ནས་བལྟས་པའི་ཚེ་ཨེས་ཡོབ་ཀྱི་ངོ་ཡང་མ་ཤེས་པས་སྐད་ཆེན་པོས་ངུས་ཏེ། རང་རང་གི་གོས་གཤགས་ནས་ཐལ་བ་ནམ་མཁར་གཏོར་བ་ན། ཐལ་བ་ཕྱིར་རང་རང་གི་མགོ་ལ་བབས། 13 དེ་ལྟར་དེ་དག་ཉིན་ཞག་བདུན་ལ་ཁོང་དང་མཉམ་དུ་སར་བསྡད་པ་དང་། དེའི་སྡུག་བསྔལ་རབ་ཏུ་ཆེ་བ་མཐོང་སྟེ་ཁོང་ཚོས་ཚིག་གཅིག་ཀྱང་ཞུ་བར་མ་ནུས་སོ། །

ལེའུ་གསུམ་པ།

ཨེས་ཡོབ་ཀྱིས་རང་ཉིད་ལ་དམོད་མོ་བརྒྱབ་པ།

1 དེའི་རྗེས་སུ་ཨེས་ཡོབ་ཀྱིས་ཁ་ནས་རང་གི་ཚེ་ལ་དམོད་མོ་བརྒྱབ་སྟེ། 2 འདི་ལྟར་སྨྲས་པ། 3 ང་རང་བཙས་པའི་ཉིན་མོ་དང་། ། བུ་ཞིག་ཆགས་འདུག་ཅེས་སྨྲས་པའི། ། མཚན་མོ་དེ་ནི་སྟོངས་པར་ཤོག ། 4 ཉིན་དེ་མུན་པར་གྱུར་ནས་ནི། ། དཀོན་མཆོག་གིས་དེར་མི་གཟིགས་ཤིང་། ། དེའི་སྟེང་འོད་ཀྱང་སྤྲོ་མ་འགྱུར། ། 5 མུན་པ་དང་ནི་སྨག་རུམ་གྱིས། ། ཉིན་མོ་དེ་ལ་དབང་སྒྱུར་ཅིག ། དེའི་སྟེང་སྤྲིན་ནག་འཁྲིགས་ནས་ནི། ། ཉིན་འཛིན་དེ་ལ་འཇིགས་བསྐུལ་ཤོག ། 6 མཚན་དེ་སྨག་རུམ་གྱིས་འཕྲོག་ཅིང་། ། ལོ་རྩིས་ནང་དེར་དགའ་སྤྲོ་མེད། ། ཟླ་རྩིས་ནང་དེ་མ་རྩིས་ཤིག ། 7 ལྟོས་དང་མཚན་མོ་དེ་ལ་མངལ་ནི་མི་ཆགས་ཤིང་། ། དེའི་ནང་དགའ་སྤྲོའི་སྐད་ཀྱང་འབྱུང་བར་མ་གྱུར་ཅིག ། 8 ཉིན་མོར་དམོད་མོ་འདེབས་པ་དང་། ། ཆུ་སྲིན་ *སློང་བར་ནུས་པ་རྣམས། ། མཚན་མོ་དེར་ཡང་དམོད་པར་ཤོག ། 9 མཚན་དེའི་ཞོགས་པའི་སྐར་མ་སྒྲིབ་པར་ཤོག ། དེ་ཡིས་འོད་ལ་རེ་ཡང་རྙེད་མི་འགྱུར། ། སྐྱ་མདའ་གཏོང་བ་ཡང་ནི་མི་མཐོང་ངོ་། ། 10 བདག་གི་མ་ཡི་མངལ་སྒོ་མ་བཅད་པར། ། ང་ཡི་མིག་ནས་སྡུག་བསྔལ་མ་སྦས་རྐྱེན། ། 11 ཅིའི་ཕྱིར་བདག་ནི་མངལ་ནང་མ་ཤི་འམ། ། མངལ་ལས་ཐོན་དུས་དབུགས་ནི་ཅིའི་མ་ཆད། ། 12 ཅིའི་ཕྱིར་པུས་མོ་བཙུགས་ནས་བདག་བསུས་ཏེ། ། ང་ཡིས་འཇིབ་ཏུ་ཅིའི་ཕྱིར་འོ་མ་ཐོན། ། 13 དེ་མིན་ད་ལྟ་བདག་ནི་མར་ལོག་ཅིང་། ། བདེ་བར་ཤི་ནས་ངལ་གསོ་ཐོབ་པ་ཡིན། ། 14 སྟོང་སར་རང་རང་གནས་ཕྱིར་བརྩིགས་པ་ཡི། ། རྒྱལ་པོ་བཀའ་བློན་རྣམས་དང་ལྷན་ཅིག་གམ། ། 15 ཡང་ན་ཁང་པར་དངུལ་གྱིས་བཀང་བ་ཡི། ། གསེར་བདག་རྒྱལ་སྲས་མཉམ་དུ་འདུག་ཐུབ་ལ། ། 16 ང་ནི་ཅིའི་ཕྱིར་མངལ་ནས་ཤོར་བ་དང་། ། དུར་དུ་སྦས་པའི་ཕྲུ་གུ་ནང་བཞིན་དང་། ། འོད་སྣང་མ་མཐོང་ཕྲུ་གུ་ལྟར་མ་ཡིན། ། 17 གནས་དེར་མི་ངན་ཟིང་ཆ་མཚམས་བཞག་པས། ། ཉམ་ཐག་རྣམས་ལ་ངལ་གསོ་ཐོབ་པ་ཡིན། ། 18 དེ་རུ་བཙོན་པའི་སེམས་ཀྱང་ལྷོད་ལ་བབས། ། དེ་ཚོས་ལས་རྒྱབ་པ་ཡི་སྒྲ་མི་ཐོས། ། 19 ཆེ་ཆུང་ཐམས་ཅད་དེ་རུ་འདྲ་མཉམ་ཡིན། ། བྲན་པོ་བདག་པོའི་དབང་ལས་ཐར་བ་ཡིན། ། 20 སྡུག་བསྔལ་ཅན་ལ་འོད་ནི་ཅི་ལ་གནང་། ། སེམས་སྡུག་ཅན་ལ་སྲོག་ནི་ཅི་ལ་གནང་། ། 21 དེ་ཚོས་འཆི་བར་སྒུག་ཀྱང་དེ་མི་འོང་། ། སྦས་པའི་གཏེར་ལས་ལྷག་པར་འཆི་བ་འབྲུ། ། 22 དེ་ཚོས་དུར་ཁྲོད་རྙེད་གྱུར་དུས། ། རབ་ཏུ་དགའ་ཞིང་མགུ་བར་བྱེད། ། 23 མི་ཡི་ལམ་ནི་སྦས་ཤིང་དཀོན་མཆོག་གིས། ། ཕྱོགས་བཞིར་ཁོ་རང་སྡུག་ལ་སྦྱར་བས་ན། ། དེ་ལ་འོད་སྣང་སྦྱིན་པའི་རྒྱུ་མཚན་ཅི། ། 24 ཁ་ཟས་ཚབ་ཏུ་བདག་གིས་ཤུགས་ནར་ཕྱུང་། ། ཆུ་བོ་བཞིན་དུ་བདག་གིས་འཁུན་སྒྲ་བསྒྲགས། ། 25 ང་རང་འཇིགས་པ་དེ་ནི་ངའི་ཐོག་བབས། ། ང་རང་སྐྲག་པ་དེ་ཡིས་ང་རང་བསུས། ། 26 བདག་ལ་ཞི་བདེ་དང་ནི་ལྷིང་འཇགས་མེད། ། ངལ་གསོ་མེད་པའི་སྟེང་དུ་དཀའ་སྡུག་སླེབས། །

ལེའུ་བཞི་པ།

ཨེ་ལི་ཕཱ་སི་ཡི་ཁ་བརྡ་དང་པོ།

1 དེ་ནས་དེ་མན་པ་ཨེ་ལི་ཕཱ་སི་ཡིས་ལན་དུ་སྨྲས་པ། 2 མི་ཡིས་ཁྱེད་དང་གླེང་མོལ་བྱེད་འདོད་པས། ། ཁྱེད་ཀྱི་ཐུགས་ནི་ངལ་བ་ཡིན་ནམ་ཅི། ། ཡིན་ཡང་སུ་ཡིས་བཟོད་ནས་གཏམ་མི་བརྗོད། ། 3 ཁྱེད་ཀྱིས་མི་ལ་གདམས་ངག་གནང་བ་དང་། ། ཁྱེད་ཀྱིས་ཉམས་ཆུང་དག་ལ་སྟོབས་ཤུགས་གནང་། ། 4 ཁྱེད་ཀྱི་ཞལ་ཏས་ཉམ་ཆུང་དག་ལ་རོགས་སྐྱོར་མཛད། ། ཁྱེད་ཀྱིས་སྟོབས་ཤུགས་མེད་པའི་པུས་མོ་བརྟན་པོར་མཛད། ། 5 འོན་ཀྱང་ད་ལྟ་སྡུག་བསྔལ་ཁྱེད་ཐོག་བབས། ། དེ་བས་ཁྱེད་རང་ཡིད་སེམས་ཕམ་པ་དང་། ། ཁྱེད་ལ་ཕོག་པས་ཁྱེད་སེམས་འཁྲུག་པར་བྱེད། ། 6 དཀོན་མཆོག་ཁོང་ལ་གུས་ཤིང་འཇིགས་པ་དེ། ། ཁྱེད་ཀྱི་བརྟེན་ས་དེ་ཉིད་མ་ཡིན་ནམ། ། ཁྱེད་ཀྱིས་དྲང་པོའི་ལུགས་སུ་སྤྱད་པ་ནི། ། ཉིད་ཀྱི་རེ་བ་བཅང་ས་མ་ཡིན་ནམ། ། 7 ནོངས་མེད་སུ་ཞིག་མེད་པར་གྱུར་པ་དང་། ། སེམས་རྒྱུད་དྲང་བ་གང་ནས་ཚར་དུ་བཅད། ། དེ་ལ་ཁྱེད་ཀྱིས་ཕྱིར་འདང་རྒྱག་པར་མཛོད། ། 8 ཉེས་པ་རྨོ་ཞིང་མི་དགེ་འདེབས་པ་ཡིས། ། དེ་དང་དེ་བཞིན་སྡུད་པ་ང་ཡིས་མཐོང་། ། 9 དཀོན་མཆོག་ཁོང་གི་ཞལ་ཕུ་ཡིས། ། དེ་དག་མེད་པར་བཟོས་པ་དང་། ། ཁོང་ཉིད་ཁྲོས་པས་དེ་དག་ནུབ། ། 10 སེང་གེའི་ངར་སྐད་དང་ནི་དྲག་པོའི་སྒྲ། ། སེང་གེ་དར་མའི་མཆེ་བ་དང་བཅས་ཆག ། 11 ཕོ་སེང་ལ་ནི་བརྔོན་རྒྱུ་མེད་པར་འཆི། ། སེང་ཕྲུག་རྣམས་ཀྱང་མོ་སེང་ལ་ནི་བྲལ། ། 12 དེ་ཡང་བདག་གིས་གསང་བའི་གཏམ་ཞིག་ཐོས། ། དེ་ཡི་ཤུབ་ལབ་བདག་གི་རྣ་བར་ཆུད། ། 13 ལྕི་བའི་གཉིད་ནི་འཇིག་རྟེན་མི་ལ་འཐིབ་པའི་དུས། ། མཚན་མོའི་ཞལ་གཟིགས་ཀྱི་ནི་བསམ་ཚུལ་སྣ་ཚོགས་ནང་། ། 14 བདག་གི་རུས་པ་ཡོད་ཚད་འཁྲུགས་འཇུག་པའི། ། དངངས་སྐྲག་འདར་ཡམ་ཞིག་ནི་བདག་ལ་བྱུང་། 15 སེམས་ཉིད་ང་ཡི་མདུན་ནས་རྒྱུ་བ་ལ། ། བདག་གི་ལུས་ཀྱི་བ་སྤུ་གྱེན་དུ་གཟེངས། ། 16 སེམས་ཉིད་དེ་ནི་ང་ཡི་མདུན་དུ་བསྡད། ། བདག་གིས་དེ་ཡི་དབྱིབས་ནི་མ་ཤེས་ཏེ། ། གཟུགས་བརྙན་ང་ཡི་དྲུང་དུ་བསྡད་པ་དང་། ། ལྷིང་འཇགས་ཁྲོད་དུ་ང་ཡིས་སྐད་ཅིག་ཐོས། ། 17 འཆི་ངེས་མི་ནི་དཀོན་མཆོག་ལས་དྲང་ངམ། ། མི་རྣམས་ཁོ་ཚོའི་བྱེད་པོ་ལས་གཙང་ངམ། ། 18 གཙོ་བོས་འཁོར་གཡོག་རྣམས་ལ་ཐུགས་མི་བརྟེན། ། ཁོང་གི་ཕོ་ཉ་བླུན་པོར་བརྩིས་པས་ན། ། 19 འདམ་གྱི་ཁང་པར་གནས་པའི་མི་རྣམས་དང་། ། གཞི་ནི་ས་རྡུལ་ནང་དུ་ཆགས་པ་སྟེ། ། མུག་པ་ལས་ཀྱང་ཚར་གཅོད་བྱེད་སླ་བའི། ། འཇིག་རྟེན་མི་བུ་དག་ནི་ལྟ་ཅི་སྨོས། ། 20 ཉིན་མོ་དང་ནི་མཚན་མོའི་བར། ། དེ་དག་དུམ་བུར་བཅད་པ་དང་། ། ཇི་སྲིད་བར་དུ་མེད་པར་འགྱུར། ། ཤི་ཡང་ལྟ་མཁན་གཅིག་ཀྱང་མེད། ། 21 དེ་རྣམས་ལོངས་སྤྱོད་རྩ་ནས་མ་ཁྱེར་རམ། ། ཤེས་རབ་དང་བྲལ་ཚེ་ལས་འདས་པ་འོ། །

ལེའུ་ལྔ་པ།

1 ཁྱེད་ཀྱིས་ཞུས་ཀྱང་ཞུས་ལན་འདེབས་མཁན་སུ། ། ཕོ་ཉ་གང་ལ་ཁྱེད་རང་སྐྱབས་སུ་འགྲོ། ། 2 གླེན་པའི་སྲོག་ནི་ཁོང་ཁྲོས་གཅོད་པ་དང་། ། ཕྲག་དོག་གིས་ནི་བློ་རྨོངས་སྲོག་དང་ཕྲལ། ། 3 གླེན་པའི་རྩ་བ་རྒྱས་པ་ངས་མཐོང་ཡང་། ། གློ་བུར་ངས་དེའི་ཁྱིམ་ལ་དམོད་པར་གྱུར། ། 4 དེ་ཡི་བུ་ཕྲུག་བདེ་བར་རིང་དུ་གྱེས། ། མཁར་སྒོར་བརྙས་བཅོས་ཐེབས་ཀྱང་སྒྲོལ་མཁན་མེད། ། 5 དེ་ཡི་སྟོན་ཐོག་བཀྲེས་པ་རྣམས་ཀྱིས་ཟོས། ། ཚེར་མའི་གསེང་དུ་ཡོད་པ་བཏོན་ནས་ཁྱེར། ། འདོད་རྔམ་ཅན་གྱིས་དེ་ཡི་རྒྱུ་ནོར་མིད། ། 6 ས་གཞི་ལས་ནི་སྡུག་བསྔལ་མི་སྐྱེས་ཤིང་། ། ས་རྡུལ་ནང་དུ་དཀའ་སྡུག་མི་འོང་ཡང་། ། 7 མེ་སྟག་ཇི་ལྟར་འཕར་བ་བཞིན། ། མི་ཡང་དཀའ་སྡུག་དོན་དུ་སྐྱེས། ། 8 འོན་ཀྱང་བདག་གིས་དཀོན་མཆོག་ཁོང་བཙལ་ནས། ། རང་གི་དོན་རྣམས་ཁོང་ལ་བཅོལ་བར་བྱ། ། 9 ཁོང་གིས་དོན་ཆེན་བསམ་ལས་འདས་པ་འགོད། ། ངོ་མཚར་རྨད་བྱུང་བགྲང་ལས་འདས་པ་མཛད། ། 10 ཁོང་གིས་ས་གཞིར་ཆར་ཆུ་འབེབ་པ་དང་། ། ས་ཞིང་ལ་ནི་ཆུ་ཡང་གནང་བར་མཛད། ། 11 ཁོང་གིས་ཉམས་ཆུང་རྣམས་ནི་མཐོ་སར་བཀོད། ། སྡུག་བསྔལ་ཅན་ནི་བདེ་བའི་ཕྱོགས་སུ་འདེགས། ། 12 ཟོལ་ཟོག་ཅན་གྱི་ཇུས་རྣམས་འཕུང་འཇུག་པས། ། དེ་དག་ལག་པས་བསམ་དོན་འགྲུབ་མི་ནུས། ། 13 ཤེས་རབ་ཅན་ནི་རང་གི་གཡོ་འོག་ཚུད་དུ་བཅུག ། གཡོ་སྒྱུ་ཅན་གྱི་གྲོས་ནི་མྱུར་ཏུ་སྟོངས་པར་མཛད། ། 14 དེ་དག་ཉིན་མོ་ལ་ཡང་མུན་པར་འཕྲད། ། ཉིན་གུང་ལ་ཡང་མཚན་ལྟར་མུན་ཉུལ་རྒྱག ། 15 ཁོང་གིས་དབུལ་པོ་རྣམས་ནི་དེ་དག་གི ། ཁ་ནས་ཐོན་པའི་རལ་གྲི་ལས་སྐྱོབ་ཅིང་། ། དབང་ཤུགས་ཅན་གྱི་ལག་ནས་ཐར་བར་མཛད། ། 16 དེ་ལྟར་དབུལ་པོ་རྣམས་ལ་རེ་བ་ཡོད། ། སྡིག་སྤྱོད་ཅན་ལ་སྨྲ་བ་ཅི་ཡང་མེད། ། 17 དཀོན་མཆོག་ཉིད་ཀྱིས་བཀའ་བཀྱོན་གནང་བའི་མི་རྣམས་བདེ། ། དེ་བས་ཀུན་དབང་ཁོང་གི་འདུལ་བ་འདོར་མི་བྱ། ། 18 ཁོང་གིས་རྨས་པར་མཛད་ཀྱང་དེ་ནི་དཀྲི། ། སྣད་པར་མཛད་ཀྱང་ཕྱག་གིས་གསོ་ཕྱིར་རོ། ། 19 ཉོན་མོངས་དྲུག་ལས་ཁོང་གིས་ཁྱེད་སྒྲོལ་ཞིང་། ། ལན་བདུན་ནང་དུ་རྐྱེན་ངན་ཁྱེད་མི་འབྱུང་། ། 20 ཁོང་གིས་མུ་གེའི་འཆི་བ་ལས་ཁྱེད་སྒྲོལ། ། འཐབ་མོའི་རལ་གྲི་ལས་ཀྱང་ཁྱེད་རང་སྐྱོབ། ། 21 མི་ཡི་ཁ་དུག་ལས་ནི་ཁྱེད་རང་བསྲུང་། ། གནོད་འཚེ་སླེབས་ཀྱང་ཁྱེད་ལ་འཇིགས་པ་མེད། ། 22 གནོད་འཚེ་དང་ནི་མུ་གེར་ཁྱེད་རང་བཞད་པར་འགྱུར། ། ས་གཞིའི་གཅན་གཟན་ལ་ཡང་ཁྱེད་ནི་འཇིགས་མི་འགྱུར། ། 23 ཞིང་ཁའི་རྡོ་དང་ཁྱེད་ཀྱིས་ཁ་ཆད་འཇོག ། ཐང་གི་གཅན་གཟན་ཁྱེད་དང་འཆམ་པས་སོ། ། 24 ཁྱེད་ཀྱིས་གུར་ཁང་བདེ་བར་གནས་པ་རྟོགས། ། ལུག་རར་བལྟ་དུས་གཅིག་ཀྱང་བོར་བ་མེད། ། 25 ཕྱིས་སུ་ཁྱེད་ཀྱི་བུ་རབས་ཚ་རྒྱུད་རྣམས། ། རྩྭ་སྔོན་བཞིན་དུ་རྒྱས་པ་རྟོགས་པར་འགྱུར། ། 26 རང་གི་དུས་བཞིན་འབྲུ་རིགས་བསྡུ་བ་ལྟར། ། སྐུ་ཚེ་ཚིམ་ནས་སྤུར་ཁང་སླེབ་པར་འགྱུར། ། 27 ང་ཚོས་བརྟགས་པས་གཟིགས་དང་དེ་བཞིན་ལགས། ། ཁྱེད་ཀྱིས་དོན་འདི་རྟོགས་ཤིང་ཐུགས་བསམ་མཛོད། །

ལེའུ་དྲུག་པ།

ཨེས་ཡོབ་ཀྱིས་ཨེ་ལི་ཕཱ་སི་ལ་ལན་གསུངས་པ།

1 དེ་ནས་ཨེས་ཡོབ་ཀྱིས་བཀའ་ལན་འདི་ལྟར་གསུངས་པ། 2 ང་ཡི་སྡུག་བསྔལ་ཚད་ན་ཅི་མ་རུང་། ། གནོད་འཚེ་ལྷན་ཅིག་སྲང་ནང་བཅལ་ན་ལེགས། ། 3 ད་ལྟ་རྒྱ་མཚོའི་བྱེ་མ་ལས་ཀྱང་ལྕི། ། དེའི་ཕྱིར་འཚབ་འཚུབ་ངང་ནས་བདག་གིས་བརྗོད། ། 4 ཀུན་དབང་ཁོང་གི་མདའ་ངའི་ལུས་སྟེང་ཕོག ། ང་ཡི་སེམས་ཀྱིས་དུག་དེ་ཡོངས་སུ་འཐུང་། ། དཀོན་མཆོག་ཉིད་ཀྱི་འཇིགས་པས་ང་གཡུལ་བཤམས། ། 5 རྩྭ་ཁ་བཟང་དུས་རྐྱང་གིས་ཅི་ལ་འབོད། ། གཟན་ཆས་ཡོད་དུས་གླང་གིས་ཅིའི་ཕྱིར་འབོད། ། 6 བྲོ་མེད་ཚྭ་མེད་བཟའ་བཏུང་ཅི་ལྟར་སྤྱོད། ། སྒོ་ངའི་དཀར་སྤྲིར་བྲོ་བ་ཅི་ལྟར་ལྡན། ། 7 ལོངས་སུ་སྤྱོད་འདོད་མེད་པའི་བཟའ་བཏུང་དག ། ང་ཡི་ཡིད་སེམས་ཀྱིས་ནི་རེག་མི་འདོད། ། 8 བདག་གི་གསོལ་བ་བསྐང་ཞིང་དཀོན་མཆོག་གིས། ། བདག་གིས་འདུན་པ་གནང་ན་ཅི་མ་རུང་། ། 9 ང་རང་ཚར་གཅོད་བྱེད་དུ་ཐུགས་དགྱེས་ཤིང་། ། ཕྱག་ཟུང་བརྐྱངས་ནས་ངའི་སྲོག་གཅོད་པར་ཤོག ། 10 དམ་པ་གཅིག་པོའི་བཀའ་གསུང་མ་བཟློག་པས། ། དེ་ལས་ང་ལ་ད་དུང་སེམས་གསོ་ལྡན། ། སྡུག་བསྔལ་རྫོགས་མཐའ་བྲལ་ཡང་དགའ་བས་མྱང་། ། 11 རེ་སྒུག་བྱེད་པར་བདག་ལ་སྟོབས་ཅི་ཡོད། ། མཇུག་འབྲས་གང་ཕྱིར་བདག་གིས་བཟོད་སེམས་སྒོམ། ། 12 ང་ཡི་སྟོབས་ཤུགས་རྡོ་ལྟར་མ་ཡིན་ལ། ། བདག་གི་ལུས་ཀྱང་ལི་ཡིས་མ་གྲུབ་སྟེ། ། 13 བདག་གི་ནང་དུ་རོགས་རམ་མེད་པ་དང་། ། ཤེས་རབ་སེམས་ནས་དོར་བ་མ་ཡིན་ནམ། ། 14 ཡིད་སེམས་ཕམ་པར་མཛའ་བོས་སྙིང་རྗེ་དགོས། ། རྒྱུ་མཚན་དེ་ཡིས་ཀུན་དབང་ཁོང་ཉིད་ལ། ། གུས་ཤིང་འཇིགས་པའི་སེམས་པ་དོར་བས་ཡིན། ། 15 གཙང་པོ་རྒྱུ་བའི་གྲོག་རོང་སྐམ་པོ་བཞིན། ། ང་ཡི་སྤུན་མཆེད་རྣམས་ལ་གཡོ་སྒྱུ་ལྡན། ། 16 འཁྱགས་རོམ་བཞུ་བས་ཆུ་རྒྱུན་མི་གཙང་ཞིང་། ། དེ་ཡི་ནང་དུ་ཁ་བ་སྦས་ནས་ཡོད། ། 17 དྲོད་འབེབས་དུས་སུ་དེ་དག་བཞུ་འགྲོ་ཞིང་། ། ཚ་བའི་དུས་སུ་དེ་དག་རང་སར་སྐམ། ། 18 ཚོང་པས་ཆུ་རྒྱུན་དེད་ནས་ལམ་གཟུར་ཅིང་། ། དབེན་སྟོང་གནས་སུ་དེ་རྣམས་ཚེ་ལས་འདས། ། 19 ཐེ་མཱའི་ཚོང་པས་ཆུ་བོར་རེ་ལྟོས་བཅངས། ། ཤེ་བཱའི་ལམ་པས་ཆུ་རྒྱུན་བསྒུགས་ནས་ཡོད། ། 20 ཁོང་ཚོའི་རེ་བ་སྟོངས་པས་ངོ་གནོང་ཞིང་། ། དེ་རུ་ཕྱིན་ནས་དེ་ཚོ་ཡིད་སེམས་ཕམ། ། 21 ད་ལྟ་ཁྱོད་རྣམས་དེ་དང་དེ་བཞིན་ཡིན། ། འཇིགས་རུང་དོན་རྣམས་མཐོང་སྟེ་སྐྲག་སྣང་སྐྱེས། ། 22 བདག་ལ་སྦྱིན་ཞིག་ཡང་ན་ཁྱོད་ཅག་གི ། ནོར་ལས་ལེགས་སྐྱེས་ཐོངས་ཞེས་ཞུས་མྱོང་ངམ། ། 23 ཡང་ན་དགྲ་ཡི་ལག་ནས་བདག་སྐྱོབ་རོགས། ། གདུག་རྩུབ་ཅན་ལས་སྒྲོལ་བར་མཛོད་ཞུས་སམ། ། 24 ཁྱོད་ཀྱིས་བདག་ལ་སློབས་ཤིག་ངས་མི་སྨྲ། ། ང་རང་གང་ནས་འཕྱུགས་པ་ཤེས་སུ་གསོལ། ། 25 དྲང་བའི་ཚིག་ནི་ཅི་འདྲའི་སྟོབས་ལྡན་ཨང་། ། ཡིན་ཡང་ཁྱོད་ཚོས་ཅིའི་ཕྱིར་བཀའ་བཀྱོན་གནང་། ། 26 ཡིད་སེམས་ཕམ་པའི་གཏམ་གླེང་རླུང་དང་མཚུངས། ། ཁྱོད་ཚོས་ད་དུང་དགག་ལན་སྤྲོད་དམ་ཅི། ། 27 ཁྱོད་ཚོས་དྭ་ཕྲུག་ཆེད་དུ་རྒྱན་འཕེན་ཞིང་། ། རང་གི་མཆེད་གྲོགས་འཚོང་བའི་ཚོང་ཟོག་བྱེད། ། 28 ད་ལྟ་ཁྱོད་ཅག་གིས་ནི་ང་གཟིགས་དང་། ། ང་ཡིས་ཁྱོད་ཚོའི་མདུན་དུ་རྫུན་མི་སྨྲ། ། 29 ཁྱོད་རྣམས་བསམ་བློ་བསྒྱུར་བར་མཛོད། ། དྲང་བདེན་མིན་པ་ཀུན་ནས་སྤོངས། ། ཡང་ནས་ཡང་དུ་བསམ་བློ་བསྒྱུར། ། ང་ཡི་དོན་ལ་གནས་ལུགས་ཡོད། ། 30 ང་ཡི་ལྕེ་ཐོག་དྲང་བདེན་མེད་དམ་ཅི། ། ང་ཡི་སེམས་པས་ཉམ་ཉེས་མི་ཤེས་སམ། །

ལེའུ་བདུན་པ།

1 ས་གཞིར་མི་ཡིས་ངལ་ལས་བྱེད་པ་མ་ཡིན་ནམ། ། དེ་ཡི་མི་ཚེ་གླ་པའི་ཚེ་དང་མི་འདྲ་འམ། ། 2 དེ་ནི་གཡོག་པོས་གྲིབ་བསིལ་སྙེག་འདྲ་དང་། ། གླ་པས་གླ་ཕོག་རེ་བ་བྱེད་དང་མཚུངས། ། 3 ལོ་ཟླ་ཕན་མེད་བདག་གིས་བསྐྱལ་མྱོང་སྟེ། ། སྡུག་བསྔལ་ཅན་གྱི་མཚན་མོ་ང་ལ་གཏད། ། 4 ང་རང་མལ་དུ་ལོག་དུས་འདི་ལྟར་བརྗོད། ། ང་རང་ནམ་དུས་ཡར་ལ་ལང་འོས་སམ། ། མཚན་མོ་དེ་ནི་ནམ་ཞིག་འདའ་བར་འགྱུར། ། ཕར་ལོག་ཚུར་ལོག་བྱས་ནས་མཚན་དུས་ཡོལ། ། 5 ང་ཡི་ལུས་པོ་འབུ་དང་ས་ཡིས་གཡོགས། ། ང་ཡི་སྐྱི་མོ་གས་ནས་རྣག་ཀྱང་བཞུར། ། 6 ང་ཡི་མི་ཚེ་སྒྲོམ་བུ་ལས་ཀྱང་མགྱོགས། ། རེ་བ་མེད་པའི་ནང་དུ་དུས་རྣམས་འདས། ། 7 ང་ཡི་ཚེ་ནི་རླུང་དང་འདྲ་བ་ཡིད་ལ་ཞོག ། ང་ཡི་མིག་གིས་རྗེས་སུ་བདེ་སྐྱིད་མི་མཐོང་སྟེ། ། 8 བདག་ལ་ལྟ་བའི་མི་ཡིས་བདག་མི་མཐོང་། ། ཁྱོད་ཚོའི་མིག་གིས་བལྟས་ཀྱང་བདག་མི་ལུས། ། 9 སྤྲིན་ནི་ཡལ་ཞིང་སྣང་བར་མི་འགྱུར་བཞིན། ། གཤིན་ཡུལ་ཕྱིན་པ་རྣམས་ཀྱང་སླར་མི་འཐོན། ། 10 དེ་ནི་རང་གི་ཁྱིམ་དུ་ཕྱིར་མི་ལོག ། དེ་ཡི་ཡུལ་གྱིས་ཁོ་རང་ངོ་མི་ཤེས། ། 11 དེའི་ཕྱིར་བདག་གིས་ངག་མི་བསྡོམ། ། སེམས་ཀྱི་སྡུག་བསྔལ་སྨྲ་བ་དང་། ། ཁོག་གི་ཟུག་ངུ་བརྗོད་པར་བྱ། ། 12 རྒྱ་མཚོ་དང་ནི་ཆུ་སྲིན་བདག་མ་ཡིན། ། ཁྱེད་ཀྱིས་བདག་ལ་བཀག་འགོག་མཛད་དོན་ཅི། ། 13 གལ་ཏེ་བདག་གིས་འདི་ལྟར་སྨྲས་གྱུར་ཏེ། ། མལ་སྟན་གྱིས་ནི་བདག་ལ་སེམས་གསོ་དང་། ། མལ་སས་ང་ཡི་སྡུག་བསྔལ་འཁུར་ཞེས་ན། ། 14 ཁྱེད་ཀྱིས་རྨི་ལམ་ནང་དུ་བདག་འཚབ་འཇུག ། ཞལ་གཟིགས་བརྒྱུད་ནས་བདག་ལ་འཇིགས་སྐྲག་གནང་། ། 15 ཐ་ན་དབུགས་རྒྱུན་ཆད་ནས་ང་ཤི་ཡང་། ། བདག་གི་ཤ་སྐམ་རུས་སྐམ་ལས་ནི་བཟང་། ། 16 བདག་གིས་སྲོག་འདི་དོར་འདོད་དེ། ། ཇི་སྲིད་བར་དུ་གསོན་མི་འདོད། ། མི་ཚེ་སྟོང་བ་ཡིན་པས་ན། ། ང་རང་གཅིག་པུ་བསྐྱུར་བར་མཛོད། ། 17 ཁྱེད་ཀྱིས་མཐོན་པོར་བཟུང་བ་དང་། ། ཐུགས་སུ་འཛིན་པའི་མི་རྣམས་ནི། ། དོན་ལ་ཅི་ཞིག་ཡིན་ལགས་སམ། ། 18 ཞོགས་པ་རེ་རེར་གཟིགས་ཞིབ་མཛད་ནས་ནི། ། དུས་ཚོད་རེ་རེར་ཚོད་བགམ་མཛད་པ་ཅི། ། 19 ཁྱེད་ཀྱིས་ནམ་ཞིག་བདག་ལས་ཞལ་འཁོར་ནས། ། བདག་ལ་མཆིལ་མ་མིད་པའི་དུས་གནང་ངམ། ། 20 མི་ལ་ལྟ་ཞིབ་མཛད་པའི་གཙོ་བོ་ལགས། ། བདག་ལ་ཉེས་པ་ཡོད་ན་ཁྱེད་ཅི་འབྲེལ། ། ང་རང་ཁྱེད་དྲུང་འབེན་ལྟར་ཅི་ལ་འཇོག ། ང་རང་ཁྱེད་ཀྱི་ཁུར་པོར་གྱུར་དོན་ཅི། ། 21 ཁྱེད་ཀྱིས་ཅིའི་ཕྱིར་བདག་གི་སྐྱོན་མི་བཟོད། ། ཅི་ལ་བདག་གི་ཉེས་པ་སེལ་མི་མཛད། ། ད་ལྟ་ང་རང་ས་རྡུལ་ནང་ཉལ་ཏེ། ། ཁྱེད་ཀྱིས་བཙལ་ཡང་བདག་ནི་མི་རྙེད་དོ། །

ལེའུ་བརྒྱད་པ།

པེལ་དེལ་གྱི་ཁ་བརྡ་དང་པོ།

1 དེ་ནས་ཤུ་ཧེ་པ་པེལ་དེལ་གྱིས་ལན་བཏབ་ནས་ན་རེ། 2 ནམ་བར་ཁྱེད་ཀྱིས་འདི་འདྲ་གླེང་བར་བྱ། ། ནམ་བར་ཁྱེད་ཀྱི་ཚིག་ནི་རླུང་ལྟར་འཚུབ། ། 3 དཀོན་མཆོག་ཁོང་ནི་དྲང་བདེན་ལས་འཛོལ་ལམ། ། ཀུན་དབང་ཁོང་ནི་བདེན་པ་ལས་འཛོལ་ལམ། ། 4 ཡང་ན་ཁྱེད་ཀྱི་བུ་ཚོས་ཁོང་ལ་སྡིག་པ་བྱས་པས་ན། ། ཁོང་གིས་དེ་དག་ལ་ནི་ཉེས་ཆད་ཕོག་ཏུ་བཅུག་པ་ཡིན། ། 5 ཁྱེད་ཀྱིས་སེམས་གཏིང་དཀོན་མཆོག་བཙལ་ནས་ནི། ། ཀུན་དབང་ཉིད་ལ་ཡང་ཡང་ཞུས་པ་དང་། ། 6 ཁྱེད་ནི་གཙང་ཞིང་དྲང་པོ་ཡིན་གྱུར་ན། ། ཁོང་ཉིད་ཁྱེད་ཀྱི་དོན་དུ་བཞེངས་ངེས་ཏེ། ། ཁྱེད་ཀྱི་དྲང་པོའི་ཁྱིམ་ནི་དར་བར་མཛད། ། 7 ཐོག་མར་ཁྱེད་ནི་ཉམས་ཆུང་ཡང་། ། རྗེས་སུ་རབ་ཏུ་རྒྱས་པར་འགྱུར། ། 8 ཁྱེད་ཀྱིས་མེས་པོ་རྣམས་ལ་འདྲི་བར་མཛོད། ། དེ་ཚོའི་མེས་པོས་བརྟགས་པ་སེམས་ལ་ཟུངས། ། 9 ང་ཚོ་ཁ་སང་སྐྱེས་པས་ཅང་མི་ཤེས། ། ང་ཚོའི་མི་ཚེ་གྲིབ་མ་ཙམ་དུ་སྣང་། ། 10 དེ་ཚོས་ཁྱེད་ལ་བསླབ་ཅིང་འཆད་པ་དང་། ། ཁྱེད་ལ་སེམས་ཀྱི་སྙིང་གཏམ་སྨྲ་བར་འགྱུར། ། 11 འདམ་རྫབ་མེད་སར་པ་པི་རཱ་སྐྱེ་འམ། ། ཆུ་དང་བྲལ་ན་འདམ་རྩྭ་སྐྱེ་སྲིད་དམ། ། 12 དེ་ནི་སྔོ་ལྗང་ཡིན་དུས་མ་བྲེག་གོང་། ། རྩི་ཤིང་ཀུན་ལས་དེ་ནི་སྔོན་ལ་སྐམ། ། 13 དཀོན་མཆོག་བརྗེད་པའི་མི་ཀུན་གྱི། ། ལམ་ཡང་དེ་དང་དེ་འདྲ་སྟེ། ། དད་མེད་རྣམས་ཀྱི་རེ་བ་ཡང་། ། ཡོད་ཚད་སྟོངས་པར་འགྱུར་ངེས་ཡིན། ། 14 ཁོ་ཡི་བརྟེན་ས་སྡོམ་དྲ་ཡིན་པས་ན། ། གང་ལ་བརྟེན་པ་རྩ་ནས་གཅོད་ངེས་ཡིན། ། 15 དེ་ཡིས་ཁང་པར་བརྟེན་ཡང་ཚུགས་མི་ཐུབ། ། ཁང་པར་དམ་དུ་འཇུས་རུང་གནས་མི་འགྱུར། ། 16 ཁོ་ནི་ཉི་མའི་འོག་ཏུ་ལོ་འདབ་རྒྱས། ། ལྕུག་ཕྲན་དག་ནི་སྐྱེད་ཚལ་ནང་དུ་ཁྱབ། ། 17 དེ་ཡི་རྩ་བ་རྡོ་སྤུངས་ལ་འཁྲིལ་ཞིང་། ། དེ་ནི་རྡོ་ཡི་སྲིབ་ལ་ཡོངས་སུ་འཛུལ། ། 18 སུ་ཡིས་དེ་ནི་རང་གནས་ལས་བལ་ན། ། ས་དེས་ཁོ་ནི་ངོ་ཡང་མི་ཤེས་ཏེ། ། ང་ཡིས་ཁྱོད་རང་མཐོང་མྱོང་མེད་ཅེས་ཟེར། ། 19 ལྟོས་དང་འདི་དེའི་ལམ་གྱི་དགའ་སྤྲོ་སྟེ། ། དེ་ནས་གཞན་རྣམས་ས་ལས་འཁྲུངས་པར་འགྱུར། ། 20 དཀོན་མཆོག་གིས་ནི་དྲང་པོ་མི་འདོར་ཞིང་། ། སྡིག་སྤྱོད་ལ་ཡང་རོགས་རམ་གནང་མི་འགྱུར *། ། 21 ཁོང་གིས་ཁྱེད་ཀྱི་སྨྲ་སྒོར་གད་མོ་དང་། ། མཆུ་ནི་དགའ་མགུས་འགེངས་པར་མཛད་འགྱུར་རོ། ། 22 ཁྱེད་ལ་སྡང་པ་རྣམས་ནི་ངོ་ཚས་གཡོག ། མི་ངན་དག་གི་གུར་ནི་ལུས་མི་འགྱུར། །

ལེའུ་དགུ་པ།

ཨེས་ཡོབ་ཀྱིས་པེལ་དེལ་ལ་ལན་གསུངས་པ།

1 དེ་ནས་ཨེས་ཡོབ་ཀྱིས་འདི་ལྟར་ལན་གསུངས་པ་སྟེ། 2 དེ་བཞིན་ལགས་པ་ང་ཡིས་ཤེས་ན་ཡང་། ། མི་ནི་དཀོན་མཆོག་དྲུང་དུ་ཅི་ལྟར་དྲང་། ། 3 གལ་ཏེ་མི་རྣམས་ཁོང་དང་རྩོད་འདོད་ན། ། སྟོང་ཆའི་གཅིག་གི་ལན་ཡང་ཞུ་མི་ནུས། ། 4 ཁོང་ནི་ཤེས་རབ་ལྡན་ཞིང་མཐུ་སྟོབས་ཆེ། ། ཁོང་ལ་རྒོལ་ཡང་བདེ་བར་ལུས་པ་སུ། ། 5 ཁོང་གིས་རི་བོ་སྤོས་ཀྱང་དེ་ཡིས་མ་ཚོར་ཞིང་། ། ཁོང་གིས་ཐུགས་ཁྲོ་ནང་དུ་རི་བོ་སློག་པར་མཛད། ། 6 ཁོང་གིས་ས་གཞི་རང་གནས་ལས་གཡོས་ཤིང་། ། ས་གཞིའི་ཀ་བ་རྣམས་ནི་ཡོམ་ཡོམ་འདར། ། 7 ཉི་མར་བཀའ་གསུང་གནང་བས་དེ་མི་འཆར། ། སྐར་མ་རྣམས་ལ་ཕྱག་རྒྱ་འདེབས་པར་མཛད། ། 8 ཁོང་ཉིད་གཅིག་པུས་ནམ་མཁའ་མཐར་བརྐྱངས་ཤིང་། ། རྒྱ་མཚོའི་རྦ་རླབས་སྟེང་དུ་ཞབས་ཀྱིས་བཅགས། ། 9 སྨིན་བདུན་དྲང་སྲོང་སྨིན་དྲུག་གསུམ་པོ་དང་། ། ལྷོ་ཕྱོགས་སྐར་ཁྱིམ་རྣམས་ནི་ཁོང་གིས་མཛད། ། 10 ཁོང་གི་འཕྲིན་ལས་ཆེན་པོ་བསམ་མི་ཁྱབ། ། ངོ་མཚར་དོན་ནི་བགྲང་ལས་འདས་པ་མཛད། ། 11 ཁོང་ངའི་གམ་ནས་གཤེགས་ཀྱང་ངས་མི་མཐོང་། ། ཁོང་ངའི་མདུན་ནས་ཕེབས་ཀྱང་ངས་མི་ཚོར། ། 12 ཁོང་གིས་ཕྲོགས་ན་སུ་ཡིས་བཟློག་ནུས་སམ། ། ཁྱེད་ཀྱིས་ཅི་ཞིག་མཛད་པ་ཡིན་ནམ་ཞེས། ། སུ་ཡིས་ཁོང་ལ་བཀའ་འདྲི་ཞུ་ཕོད་དམ། ། 13 དཀོན་མཆོག་གིས་ནི་ཐུགས་ཁྲོ་བཟོད་མི་བྱ། ། ཁོང་འོག་ར་ཧབ་ *སྡོངས་གྲོགས་འཁུམ་པ་ཡིན། ། 14 དེ་ལྟར་ཡིན་པས་བདག་གིས་བརྗོད་མ་ཕོད། ། ཁོང་གི་དྲུང་དུ་ཅི་ལྟར་རྩོད་ནུས་སམ། ། 15 བདག་ནི་དྲང་ཡང་ལན་ནི་བཟློག་མ་ནུས། ། རང་ལ་ཁྲིམས་ཐག་གཅོད་མཁན་ཁོང་ལ་ཞུ། ། 16 ང་ཡིས་ཞུས་ན་ཁོང་གིས་བཀའ་ལན་གནང་སྲིད་ཀྱང་། ། ཁོང་གིས་བདག་ལ་གསན་པར་ང་རང་ཡིད་བརྟན་མེད། ། 17 ཁོང་གིས་རླུང་དམར་དང་བཅས་བདག་ལ་བར་ཆད་གཏོང་། ། རྒྱུ་མཚན་མེད་པར་ང་ཡི་རྨ་རྣམས་ཁྱབ་པར་མཛད། ། 18 ཁོང་གིས་བདག་ལ་དབུགས་ལེན་ལོང་མི་གནང་། ། བདག་ལ་དཀའ་སྡུག་ཡོངས་སུ་མྱངས་པར་མཛད། ། 19 སྟོབས་ཤུགས་གླེང་ན་ཀྱེ་ཧོ་ཁོང་སྟོབས་ལྡན། ། དྲང་གཞག་གླེང་ན་སུ་ཡིས་བདག་འབོད་དམ། ། 20 བདག་ནི་དྲང་བདེན་ཡིན་ན་ཡང་། ། རང་གི་སྨྲ་སྒོས་ཉེས་ཅན་བརྩི། ། ང་རང་སྐྱོན་བྲལ་ཡིན་ཡང་དེས། ། སྐྱོན་ཅན་ཡིན་པར་བདེན་དཔང་བྱེད། ། 21 བདག་ནི་སྐྱོན་བྲལ་ཡིན་ཡང་རང་ཉིད་མི་བསམ་པས། ། ང་ནི་རང་གི་སྲོག་ལ་སུན་སྣང་རབ་ཏུ་སྐྱེས། ། 22 དེའི་ཕྱིར་བདག་གིས་འདི་ལྟར་བརྗོད། ། སྐྱོན་བྲལ་ཅན་དང་སྡིག་སྤྱོད་ཅན། ། ཡོད་ཚད་གཅིག་མཚུངས་ཡིན་པ་དང་། ། ཁོང་གིས་རྩ་མེད་གཏོང་བར་མཛད། ། 23 གནོད་འཚེས་གློ་བུར་འཆི་བ་ཁྱེར་འོངས་ན། ། ཉེས་མེད་དཀའ་སྡུག་འཕྲད་པར་ཁོང་བཞད་ངེས། ། 24 སྡིག་སྤྱོད་ལག་ཏུ་ས་གཞི་གཏད་གྱུར་ན། ། ཁོང་གིས་ཁྲིམས་དཔོན་དག་གི་གདོང་བཏུམ་སྟེ། ། དེ་ནི་ཁོང་ཉིད་མིན་ན་གཞན་སུ་ཡིན། ། 25 བདག་གི་ཚེ་ནི་བང་ཆེན་ལས་མྱུར་ཞིང་། ། དེ་རྣམས་ལམ་སེང་འདས་པས་སྐྱིད་མི་མཐོང་། ། 26 བདག་གི་ཚེ་ནི་འདམ་རྩྭའི་གྲུ་ཆུང་དང་། ། ཁྱི་ར་རྒྱག་པར་རྔམ་པའི་གླག་ལྟར་ཤོར། ། 27 རང་སྡུག་བརྗེད་དེ་སྐྱོ་གདོང་བསྐྱུར་ནས་ནི། ། འཛུམ་མདངས་རྒྱས་པར་བྱ་ཞེས་ངས་སྨྲས་ན། ། 28 ཁྱེད་ཀྱིས་ང་རང་ནོངས་མེད་མི་མཛད་ངས་ཤེས་པས། ། ང་ནི་རང་གི་དཀའ་སྡུག་ཀུན་ཕྱིར་འཇིགས་སྣང་སྐྱེས། ། 29 བདག་ནི་སྡིག་པ་ཅན་དུ་བརྩི་མཛད་ན། ། དོན་མེད་དཀའ་བ་ཅི་ལ་སྤྱོད་དགོས་སམ། ། 30 གལ་ཏེ་བདག་གིས་ཁ་བས་ལུས་བཀྲུས་ཏེ། ། རང་གི་ལག་པར་བ་ཚྭ་བརྒྱབ་ན་ཡང་། ། 31 ཁྱེད་ཀྱིས་ས་དོང་ནང་དུ་བདག་གཡུག་ཅིང་། ། ང་ཡི་གོས་ཀྱང་བདག་ལ་ཞེན་ལོག་འོང་། ། 32 ཁོང་ནི་བདག་གིས་ལན་འདེབས་ནུས་པ་དང་། ། ལྷན་ཅིག་ཁྲིམས་རར་ཁ་རྩོད་བྱེད་ཆོག་པའི། ། ང་དང་འདྲ་བའི་མི་ནི་མ་ཡིན་ནོ། ། 33 ངེད་གཉིས་སྟེང་དུ་ལག་པ་འཇོག་ནུས་པའི། ། ཁྲིམས་ཐག་གཅོད་མཁན་བར་ན་སུ་ཡང་མེད། ། 34 ཁོང་གིས་ཉིད་ཀྱི་ཕྱག་འཁར་བདག་ལས་འཐེན་པར་ཤོག ། འཇིགས་རུང་བརྗིད་ཉམས་ཀྱིས་ནི་དངངས་པར་མ་གྱུར་ཅིག ། 35 དེ་ནས་བདག་གིས་འཇིགས་པ་མེད་པར་ཁོང་ལ་ཞུ། ། རྒྱུ་མཚན་བདག་ནི་དེ་འདྲ་མ་ཡིན་རྐྱེན་གྱིས་སོ། །

ལེའུ་བཅུ་པ།

1 བདག་ནི་ཚེ་ལ་སུན་སྣང་སྐྱེས་པ་དང་། ། སེམས་ཀྱི་སྡུག་བསྔལ་དག་ནི་བརྗོད་འདོད་པས། ། རང་གི་སྡུག་རྣམས་རང་ལ་གླེང་བར་བྱ། ། 2 བདག་གིས་དཀོན་མཆོག་ཁོང་ལ་འདི་ལྟར་ཞུ། ། ང་རང་ཉེས་ཅན་ལ་ནི་མི་བརྩི་བར། ། ཅིའི་ཕྱིར་བདག་དང་རྒོལ་བ་སྟོན་པར་མཛོད། ། 3 ཁྱེད་ཀྱིས་ཕྱག་གིས་བཀོད་པར་བརྙས་ཅིང་སྨད། ། མི་ངན་རྣམས་ཀྱི་ཇུས་ལ་ཐུགས་དགྱེས་པས། ། དོན་འདི་ཁྱེད་ཀྱིས་ལེགས་པར་གཟིགས་སམ་ཅི། ། 4 ཁྱེད་ལ་ཤ་ཡི་སྤྱན་མངའ་འམ། ། མི་ཡི་ལུགས་བཞིན་གཟིགས་ལགས་སམ། ། 5 ཁྱེད་ཀྱི་ཉིན་མོ་མི་ཡི་ཉིན་དང་འདྲ་བ་མིན། ། ཁྱེད་ཀྱི་ལོ་ཟླ་གྱད་མིའི་ལོ་ཟླར་མི་མཚུངས་པས། ། 6 ཁྱེད་ཀྱིས་ང་ཡི་སྡིག་པར་རྩད་གཅོད་ཅིང་། ། ང་ཡི་ཉེས་པར་ཞིབ་དཔྱོད་མཛད་འོང་ངམ། ། 7 བདག་གིས་སྡིག་པ་མ་བཟོས་ཁྱེད་ཀྱིས་མཁྱེན་ན་ཡང་། ། ང་རང་ཁྱེད་ཀྱི་ཕྱག་ལས་སྒྲོལ་མཁན་སུ་ཡང་མེད། ། 8 ཁྱེད་ཀྱི་ཕྱག་གིས་ང་རང་བཀོད་ནས་གཟུགས་བརྙན་གནང་། ། ཡིན་ཡང་ཁྱེད་ཀྱིས་བདག་ནི་སླར་ཡང་རྩ་མེད་མཛད། ། 9 བདག་ནི་འདམ་ལྟར་བཀོད་པ་ཁྱེད་ཀྱིས་དྲན་པར་མཛོད། ། ཁྱེད་ཀྱིས་བདག་ནི་སླར་ཡང་རྡུལ་དུ་ལོག་མཛད་དམ། ། 10 འོ་མ་བཞིན་དུ་ཁྱེད་ཀྱིས་བདག་ནི་མ་བླུགས་སམ། ། ཆུར་བ་ནང་བཞིན་བདག་ནི་ཆགས་སུ་མ་བཅུག་གམ *། ། 11 ཁྱེད་ཀྱིས་ང་རང་ཤ་དང་སྐྱི་མོས་གཡོགས། ། རུས་དང་རྒྱུས་པས་བདག་ནི་སྦྲེལ་བར་མཛད། ། 12 ཁྱེད་ཀྱིས་བདག་ལ་སྲོག་དང་བྱམས་བརྩེ་གནང་། ། ཁྱེད་ཀྱི་སྐྱབས་ཀྱིས་བདག་གི་སེམས་ཉིད་བསྲུངས། ། 13 ཡིན་ཡང་འདི་རྣམས་ཁྱེད་ཀྱི་ཐུགས་སུ་སྦས། ། ཁྱེད་ཀྱི་ཐུགས་དགོངས་ཡིན་པ་བདག་གིས་རྟོགས། ། 14 སྡིག་པ་སྤྱད་ན་ཁྱེད་ཀྱིས་ང་ལ་གཟིགས། ། ང་ཡི་སྡིག་པ་སེལ་དུ་ཁྱེད་མི་མཉེས། ། 15 བདག་གིས་ཉེས་པ་བསགས་ན་ཆག་སྒོ་འབྱུང་། ། དྲང་བདེན་སྤྱད་ཀྱང་མགོ་ནི་འདེགས་མ་ཕོད། ། ངོ་ཚས་ཁྱབ་ཅིང་རང་གི་སྡུག་བསྔལ་མཐོང་། ། 16 བདག་གིས་ང་རྒྱལ་མགོ་འཕང་གཏད་ན་ནི། ། ཁྱེད་ཀྱིས་སེང་གེ་བཞིན་དུ་ང་འདེད་ཅིང་། ། ཡ་མཚན་དོན་རྣམས་ངའི་སྟེང་མངོན་པར་མཛད། ། 17 ཡང་བསྐྱར་བདེན་དཔང་བཙལ་ནས་ང་ལ་རྒོལ། ། ཁྱེད་ཀྱི་ཐུགས་ཁྲོ་ངའི་སྟེང་རྒྱས་པར་མཛད། ། དམག་དཔུང་རྣམས་ནི་བསྟུད་མར་ངའི་སྟེང་རྒྱུགས། ། 18 ཁྱེད་ཀྱིས་ང་རང་མངལ་ནས་ཕྱུང་བ་ཅི། ། ང་རང་སྐབས་དེར་དབུགས་ཀྱི་རྒྱུན་ཆད་ནས། ། སུས་ཀྱང་མཐོང་བ་མིན་ན་ཅི་མ་རུང་། ། 19 དེ་ནས་བདག་ནི་མ་སྐྱེས་པ་དང་མཚུངས། ། མངལ་ནས་ཐོན་ཚེ་དུར་དུ་བསྐྱལ་བ་ཡིན། ། 20 བདག་གི་ཚེ་ནི་ཐུང་བ་མ་ཡིན་ནམ། ། བདག་ལ་དགའ་སྤྲོ་ཅུང་ཙམ་འཐོབ་པའི་ཕྱིར། ། ཁྱེད་ནི་བདག་དང་བྲལ་ནས་བསྐྱུར་བར་མཛོད། ། 21 ཕྱིར་འོང་མེད་པའི་ཡུལ་དང་མུན་པའི་ཁམས། ། འཆི་བའི་ཕྱོགས་སུ་ང་རང་མ་སོང་གོང་། ། བདག་ལ་སྤྲོ་སྐྱིད་ཅུང་ཙམ་གནང་བར་མཛོད། ། 22 ཡུལ་དེའི་སྨག་རུམ་ཅི་འདྲ་སྟུག་གེ་བ། ། འཆི་བའི་ཁམས་ནི་གོ་རིམ་ཉོག་པ་དང་། ། དེ་ཡི་འོད་ཀྱང་མུན་པའི་སྨག་རུམ་མོ། །

ལེའུ་བཅུ་གཅིག་པ།

ཚའོ་ཕར་གྱི་ཁ་བརྡ་དང་པོ།

1 དེ་ནས་ན་ཨ་མད་པ་ཚའོ་ཕར་གྱིས་ལན་བཏབ་སྟེ་སྨྲས་པ། 2 ཚིག་འདི་ཡོངས་ལ་ལན་འདེབས་མི་འོས་སམ། ། སྐད་ཆ་མང་བ་དྲང་བདེན་ཅི་ལྟར་ཡིན། ། 3 ཁྱེད་ཀྱི་ལབ་གླེང་གིས་ནི་མི་ཡི་ངག་བསྡམ་མམ། ། ཁྱེད་ཀྱིས་འཕྱ་དུས་ངོ་ཚ་གཏོད་མཁན་མེད་དམ་ཅི། ། 4 ཁྱེད་ཀྱིས་ང་ཡི་བསླབ་བྱ་བདེན་པ་ཡིན། ། ཁྱེད་ཀྱི་གཟིགས་ངོར་བདག་ནི་གཙང་ཞེས་སྨྲས། ། 5 དཀོན་མཆོག་ཉིད་ཀྱིས་བཀའ་གསུངས་ནས། ། ཁྱེད་ལ་སྐུར་བ་འདེབས་པར་ཤོག ། 6 དག་པའི་ཤེས་བྱར་ཕྱོགས་གཉིས་ལྡན་པས་ན། ། གསང་བའི་ཤེས་རབ་ཁྱེད་ལ་སྟོན་པར་ཤོག ། ཁྱེད་ཀྱིས་ནམ་ཡང་ཤེས་པར་དགོས་པ་ནི། ། ཁྱེད་ཀྱི་སྡིག་ཉེས་ཁག་ཅིག་ཁོང་གིས་བརྗེད། ། 7 ཁྱེད་ཀྱིས་དཀོན་མཆོག་ཉིད་ཀྱི་གསང་བ་རྙེད་འགྱུར་རམ། ། ཁྱེད་ནི་ཀུན་དབང་ཁོང་གི་མཐའ་རུ་སོན་ཐུབ་བམ། ། 8 ཁོང་གི་ཤེས་རབ་ནམ་མཁའི་དབྱིངས་ལས་མཐོ། ། ཁྱེད་ཀྱིས་དེ་ལ་ཅི་ཞིག་བྱ་ནུས་སམ། ། གཤིན་ཡུལ་ལས་ཀྱང་ཟབ་པས་རྟོགས་ཅི་ནུས། ། 9 དེ་ནི་ས་གཞི་ལས་ཀྱང་རྒྱང་རིང་ཞིང་། ། རྒྱ་མཚོ་བས་ཀྱང་ཤིན་ཏུ་རྒྱ་ཆེ་འོ། ། 10 ཇི་སྟེ་ཁོང་དེར་ཕེབས་ནས་མི་བཀག་ཅིང་། ། མི་ཚོགས་ཁྲིམས་སར་བཀུག་ན་སུས་འགོག་ནུས། ། 11 ཁོང་གིས་ཕན་མེད་མི་རྣམས་མཁྱེན་པ་དང་། ། ངན་སྤྱོད་མཐོང་དུས་གཟིགས་ཞིབ་མི་མཛད་དམ། ། 12 ཁོག་སྟོང་ཅན་ལ་ཤེས་རབ་ལྡན་པ་ནི། ། རྐྱང་ལས་འགྲོ་བ་མིའི་རིགས་སྐྱེས་དང་མཚུངས། ། 13 ཇི་སྟེ་ཁྱེད་ཀྱིས་རང་སེམས་བརྟན་པོར་མཛད་གྱུར་ཏེ། ། རང་གི་ལག་པ་དཀོན་མཆོག་ཕྱོགས་སུ་བཏེགས་ནས་ནི། ། 14 ལག་པའི་སྡིག་པ་རིང་དུ་འདོར་བ་དང་། ། གུར་ནང་ཉེས་པ་གནས་སུ་མ་བཅུག་ན། ། 15 ཁྱེད་གདོང་སྨེ་དང་བྲལ་ནས་ཡར་འདེགས་ཤིང་། ། ཁྱེད་རང་བརྟན་ཞིང་འཇིགས་པ་ཡེ་ནས་མེད། ། 16 ཁྱེད་ཀྱིས་རང་གི་སྡུག་བསྔལ་བརྗེད་པར་འགྱུར། ། དྲན་ཡང་བཞུར་ཆུ་བཞིན་དུ་རྒྱུགས་པར་འགྱུར། ། 17 ཁྱེད་ཀྱི་ཚེ་ནི་ཉིན་གུང་འོད་ལས་གསལ། ། མུན་པ་འབྱུང་ཡང་ཞོགས་པ་དང་མཚུངས་ཏེ། ། 18 རེ་བ་ལྡན་པས་ཁྱེད་ནི་བརྟན་པོར་འགྱུར། ། ཕྱོགས་བཞིར་བལྟ་ཞིང་བདེ་བའི་ངལ་གསོ་ཐོབ། ། 19 ཁྱེད་རང་ཉལ་དུས་སུས་ཀྱང་དཀྲོག་མི་འགྱུར། ། མང་པོས་ཁྱེད་ལ་གཟིགས་སྐྱོང་བྱེད་རེ་ཞུ། ། 20 འོན་ཀྱང་སྡིག་སྤྱོད་མིག་ནི་ལོང་པར་འགྱུར། ། དེ་དག་ཐར་བའི་ལམ་ནི་མེད་པ་དང་། ། དེ་ཚོའི་རེ་བ་མཇུག་མཐའི་དབུགས་རྒྱུན་ཡིན། །

ལེའུ་བཅུ་གཉིས་པ།

ཨེས་ཡོབ་ཀྱིས་ཚའོ་ཕར་ལ་ལན་གསུངས་པ།

1 དེ་ནས་ཨེས་ཡོབ་ཀྱིས་ལན་བཏབ་སྟེ་གསུངས་པ། 2 ཁྱོད་རྣམས་དངོས་གནས་ཤེས་ལྡན་མི་སྡེ་ཡིན། ། ཁྱོད་དང་ལྷན་ཅིག་ཤེས་རབ་འདའ་བར་འགྱུར། ། 3 ཁྱོད་ཅག་ལྟ་བུའི་ཤེས་རབ་བདག་ལའང་ལྡན། ། ཁྱོད་རྣམས་ལས་བདག་དམན་པ་མ་ཡིན་ཏེ། ། ཀྱེ་ཧུད་འདི་རྣམས་སུ་ཡིས་མི་ཤེས་སམ། ། 4 བདག་གིས་དཀོན་མཆོག་ཞུས་ནས་ལན་ཐོབ་ཀྱང་། ། བདག་ནི་གྲོགས་པོ་རྣམས་ཀྱི་བཞད་གད་གྱུར། ། དྲང་བདེན་ཅན་དང་ཡོངས་སུ་རྫོགས་པའི་མི། ། གཞན་དག་རྣམས་ཀྱིས་འཕྱ་བའི་གནས་སུ་གྱུར། ། 5 སྐྱིད་པོ་མི་ཡིས་ཆག་སྒོར་མཐོང་ཆུང་བྱེད། ། ཆག་སྒོ་སྡུག་བསྔལ་ཅན་གྱི་སྟེང་དུ་འབྱུང་། ། 6 རྐུན་ཇག་རྣམས་ཀྱི་གུར་ནི་བདེ་ལེགས་ཤིང་། ། དཀོན་མཆོག་ཉིད་ཀྱི་ཐུགས་དཀྲུགས་རྣམས་བརྟན་ལ། ། དེ་ཚོའི་ལྷ་རྣམས་རང་གི་ལག་ཏུ་ཡོད། ། 7 རི་དྭགས་རྣམས་ལ་དྲིས་ཤིག་ལམ་སྟོན་གནང་། ། ནམ་མཁའི་བྱ་ལ་དྲིས་ཤིག་འཆད་པར་འགྱུར། ། 8 ཡང་ན་ས་ལ་དྲིས་དང་སྟོན་པར་འགྱུར། ། རྒྱ་མཚོའི་ཉ་ལ་དྲིས་དང་གསལ་པོར་སྟོན། ། 9 དོན་འདི་ཀུན་ལ་ལྟ་དུས་སུ། ། དཀོན་མཆོག་ཡ་ཝཱེའི་ཕྱག་གིས་ནི། ། མཛད་པ་སུ་ཡིས་མི་ཤེས་སམ། ། 10 སྲོག་ལྡན་གང་ཡིན་སེམས་ཅན་ཐམས་ཅད་དང་། ། དབུགས་ཐོགས་མི་ཡང་ཁོང་གི་ཕྱག་ཏུ་ཡོད། ། 11 དཀན་གྱིས་ཁ་ཟས་བྲོ་བ་མྱོང་བ་བཞིན། ། རྣ་བས་གཏམ་གྱི་བྱེ་བྲག་མི་འབྱེད་དམ། ། 12 རྒན་པ་རྣམས་ལ་ཤེས་རབ་ལྡན། ། ཚེ་རིང་རྣམས་ལ་བློ་གྲོས་ཡོད། ། 13 ཤེས་རབ་དང་ནི་ནུས་མཐུ་ཁོང་ལ་མངའ། ། ཐབས་ཇུས་དང་ནི་བློ་གྲོས་ཁོང་ལ་ལྡན། ། 14 ཁོང་གིས་བཤིགས་པ་ཡང་བསྐྱར་བརྩིག་མི་ནུས། ། ཁོང་གིས་བཀག་པ་སུས་ཀྱང་སྒྲོལ་ཐབས་མེད། ། 15 ཁོང་གིས་ཆུ་རྣམས་བཀག་པས་དེ་རྣམས་བསྐམ། ། དེ་རྣམས་བཏང་བས་ས་གཞི་ཡོངས་སུ་བསྣུབ། ། 16 ཁོང་ལ་ནུས་མཐུ་དང་ནི་ཤེས་རབ་ལྡན། ། གཡོ་སྒྱུ་ཅན་དང་གཡོ་འོག་ཚུད་པ་ནི། ། ཐམས་ཅད་མ་ལུས་ཁོང་ལ་དབང་བ་ཡིན། ། 17 ཁོང་གིས་དཔོན་རིགས་རྐང་རྗེན་བཙོན་ལ་འཁྱེར། ། ཁྲིམས་དཔོན་རྣམས་ནི་བློ་གྲོས་རྨོངས་པར་མཛད། ། 18 ཁོང་གིས་རྒྱལ་པོའི་ཆིངས་ཐག་སྒྲོལ་བྱེད་ཅིང་། ། དེ་དག་རྐེད་པར་སྐ་རགས་བཅིང་བར་མཛད། ། 19 ཁོང་གིས་མཆོད་དཔོན་རྐང་རྗེན་ཁྲིད་པ་དང་། ། དཔའ་བོ་རྣམས་ནི་ཡོངས་སུ་ཕམ་པར་མཛད། ། 20 ཁོང་གིས་བློ་དཀར་ཅན་གྱི་གཏམ་དོར་ཏེ། ། རྒན་པོའི་བློ་གྲོས་ཁོང་གིས་འཁྱེར་བར་མཛད། ། 21 སྐུ་དྲག་རྣམས་ལ་ངོ་ཚ་ཐེབས་སུ་འཇུག ། དཔའ་རྩལ་ཅན་གྱི་སྐ་རགས་སྒྲོལ་བར་མཛད། ། 22 ཁོང་གིས་གཏིང་ཟབ་དོན་རྣམས་མུན་ནག་ནང་ནས་མངོན། ། ཁོང་གིས་འཆི་བའི་སྨག་རུམ་ལས་ནི་འོད་ཟེར་སྤྲོ། ། 23 ཁོང་གིས་མི་རིགས་དར་དུ་བཅུག་ནས་འཇོམས་པར་མཛད། ། མི་རིགས་འཕེལ་བར་མཛད་ནས་ཡང་བསྐྱར་བཙོན་དུ་འཁྲིད། ། 24 ཁོང་གིས་མི་སྡེའི་འགོ་དཔོན་རྣམས་ཀྱི་བློ་རིག་འཁྱེར། ། ལམ་མེད་དབེན་སྟོང་གནས་སུ་དེ་རྣམས་འཁྱམ་དུ་འཇུག ། 25 འོད་མེད་མུན་ནག་ནང་དུ་དེ་ཚོས་ལག་མྱུལ་བྱེད། ། ཁོང་གིས་དེ་ཚོ་བཟི་བའི་མི་ལྟར་འཁྱོར་མཛད་དོ། །

ལེའུ་བཅུ་གསུམ་པ།

1 ང་ཡི་མིག་གིས་འདི་དག་ཐམས་ཅད་མཐོང་། ། ང་ཡི་རྣ་བས་འདི་དག་ཐམས་ཅད་ཐོས། ། དེ་ཡི་མི་ཚད་ད་དུང་ཡོད་ཚད་ཤེས། ། 2 ཁྱོད་ཚོས་ཤེས་པ་ངས་ཀྱང་རྟོགས་པ་སྟེ། ། བདག་ནི་ཁྱོད་ལས་དམན་པ་མ་ཡིན་ནོ། ། 3 བདག་གིས་ཀུན་དབང་ཁོང་དང་གླེང་འདོད་དེ། ། དཀོན་མཆོག་དང་ནི་རྩོད་གླེང་བྱེད་པར་དགའ། ། 4 གང་ལྟར་ཁྱོད་ཅག་རྫུན་གཏམ་སྒྲིག་མཁན་ཏེ། ། ཐམས་ཅད་ཕན་ཐོགས་མེད་པའི་སྨན་པ་བཞིན། ། 5 ཨེ་མ་ཁྱོད་ཅག་ཁ་རོག་བསྡད་ན་དགའ། ། དེ་ནི་ཁྱོད་ཀྱི་ཤེས་རབ་ཡིན་པར་མངོན། ། 6 ད་ལྟ་བདག་གི་རྩོད་པར་ཉོན་ཅིག་དང་། ། བདག་གི་མཆུ་ཡིས་ཅི་ཞིག་ཞུ་བར་ཉོན། ། 7 དཀོན་མཆོག་དོན་དུ་ཁྱོད་ཚོས་རྫུན་སྨྲ་འམ། ། ཁོང་གི་ཆེད་དུ་གཡོ་སྒྱུའི་གཏམ་གླེང་ངམ། ། 8 ཁྱོད་ཚོས་དཀོན་མཆོག་ངོ་སོར་བལྟ་འདོད་དམ། ། དཀོན་མཆོག་དོན་དུ་རྩོད་པ་བྱེད་དམ་ཅི། ། 9 ཁོང་གིས་ཁྱོད་ཚོར་ཞིབ་བཤེར་མཛད་པ་འདི། ། དོན་བཟང་ཡིན་མིན་ཁྱོད་ཀྱིས་མི་ཤེས་སམ། ། མི་ཡིས་མི་ལ་སླུ་བྲིད་བྱེད་པ་བཞིན། ། ཁྱོད་ཚོས་དེ་བཞིན་ཁོང་ཡང་བསླུ་འདོད་དམ། ། 10 ཇི་སྟེ་ཁྱོད་ཚོས་ལྐོག་ནས་ཕྱོགས་བྱེད་ན། ། ཁོང་གིས་ཁྱོད་ཚོར་བཀའ་བཀྱོན་གནང་ངེས་ཏེ། ། 11 ཁོང་གི་གཟི་བརྗིད་དང་ནི་མཆོག་གྱུར་གྱིས། ། ཁྱོད་ཚོར་འཇིགས་སྣང་སྐྱེ་བར་མཛད་པ་དང་། ། ཁྱོད་ཚོར་ཁོང་གི་འཇིགས་པ་མི་འབེབ་བམ། ། 12 ཁྱོད་ཚོས་རྗེས་དྲན་བྱེད་པའི་ལེགས་བཤད་ནི། ། ཐལ་བར་འདྲ་བའི་གདམས་ངག་ཡིན་པ་དང་། ། ཁྱོད་ཚོའི་རྒྱབ་རྟེན་འདམ་གྱི་རྒྱབ་རྟེན་འདྲ། ། 13 ཁྱོད་ཚོས་ཅི་ཡང་མི་འཆད་པར། ། བདག་ལ་སྨྲ་བར་མཛོད་ཅིག་དང་། ། དེ་ནས་བདག་ལ་ཅི་བྱུང་ཡང་། ། ཡོད་ཚད་བདག་གིས་འཁུར་བར་བྱ། ། 14 ང་ཡིས་ཅི་ལ་རང་ཤ་རང་གི་སོ་ཐོག་སྐོན། ། ཚེ་སྲོག་རང་གི་ལག་མཐིལ་ལ་ནི་འཇོག་དོན་ཅི། ། 15 ལྟོས་དང་ཁོང་གིས་བདག་ནི་གསོད་འགྱུར་བས། ། བདག་ལ་རེ་བ་ཅི་ཡང་མེད་པར་གྱུར། ། ཡིན་ཡང་ཁོང་གི་དྲུང་དུ་རང་ཉིད་ཀྱི། ། སྤྱོད་པ་སྤྱད་པར་བརྡར་ཤ་གཅོད་བྱེད་དོ། ། 16 དད་མེད་ཁོང་དྲུང་འགྲོ་བར་མི་ནུས་པས། ། འདི་ནི་བདག་གི་ཐར་པར་འགྱུར་དགོས་ཏེ། ། 17 ཁྱོད་ཚོས་བདག་གི་གཏམ་ལ་གསལ་པོར་ཉོན། ། བདག་གི་སྨྲ་བ་ཁྱོད་ཚོའི་རྣ་བར་བཅུག ། 18 ལྟོས་དང་རང་གི་གནས་ལུགས་གསལ་བར་བྱ། ། བདག་ལ་བདེན་དྲང་ཡོད་པ་རང་གིས་ཤེས། ། 19 བདག་དང་རྩོད་གླེང་བྱེད་མཁན་སུ་ཡོད་དམ། ། ཡོད་ན་བདག་གིས་ཅི་ཡང་མི་བརྗོད་པར། ། དབུགས་རྒྱུན་ཆད་དེ་ཤི་བ་ལྟར་དུ་ལུས། ། 20 དོན་གཉིས་བདག་ལ་ལག་བསྟར་མི་མཛད་རོགས། ། དེ་ནས་ཁྱེད་ལས་བདག་ནི་ཡིབ་མི་བྱ། ། 21 ཁྱེད་ཕྱག་བདག་གི་ལུས་དང་རིང་དུ་འབྲལ་བར་མཛོད། ། ཁྱེད་ཀྱི་བརྗིད་ཉམས་ཀྱིས་ནི་བདག་ལ་འཇིགས་མ་སློང་། ། 22 དེ་ནས་ཁྱེད་ཀྱིས་འབོད་དུས་བདག་གིས་ཞུ་ལན་འབུལ། ། ཡང་ན་བདག་གིས་ཞུས་ཏེ་ཁྱེད་ཀྱིས་ལན་བསྩལ་རོགས། ། 23 བདག་ལ་ཉེས་སྐྱོན་སྡིག་པ་ཅི་ཙམ་ཡོད། ། བདག་གི་སྐྱོན་དང་སྡིག་ཉེས་བདག་ལ་སྟོན། ། 24 ཁྱེད་ཀྱི་ཞལ་རས་ཅི་ལ་སྦ་བར་མཛད། ། ཁྱེད་ཀྱིས་ང་རང་དགྲ་རུ་འཛིན་པ་ཅི། ། 25 རླུང་འཁྱེར་ལོ་མར་ཁྱེད་ཀྱིས་འཇིགས་མཛད་དམ། ། སྦུར་མ་སྐམ་པོ་ཁྱེད་ཀྱིས་བདས་ཡོང་ངམ། ། 26 ཁྱེད་ཀྱིས་ང་ཡི་ནག་ཉེས་བཅད་ཁྲར་འཁོད། ། གཞོན་དུས་ཉེས་ཆད་བདག་ལ་འཁུར་དུ་བཅུག ། 27 ཁྱེད་ཀྱིས་བདག་གི་རྐང་པར་ཨན་གཏད་བརྒྱབ། ། བདག་གི་འགྲོ་ལམ་ཀུན་ལ་བལྟ་ཞིབ་མཛད། ། བདག་གི་གོམ་པ་སྤོ་སའི་དབྱེ་མཚམས་ཕྱེས། ། 28 མི་ནི་རྩ་མེད་བཏང་བའི་སྙིགས་རུལ་དང་། ། མུག་མས་ཟོས་པའི་ལྭ་བ་དང་འདྲ་འོ། །

ལེའུ་བཅུ་བཞི་པ།

1 མི་ནི་བུད་མེད་དག་ལས་སྐྱེས་པ་དང་། ། ཚེ་ནི་ཐུང་ཞིང་སྡུག་བསྔལ་གྱིས་ནི་བཀང་། ། 2 དེ་ནི་མེ་ཏོག་བཞིན་དུ་བཞད་ཅིང་གཅོད་པར་བྱེད། ། དེ་ནི་གྲིབ་མ་བཞིན་དུ་འབྲོ་ཞིང་མི་ལུས་ཏེ། ། 3 དེ་ལྟའི་མི་ལ་ཁྱེད་ཀྱིས་གཟིགས་འགྱུར་རམ། ། ཉེས་ཆེད་གཅོད་ཕྱིར་ཁྱེད་དྲུང་བདག་འགུག་གམ། ། 4 བཙོག་པའི་ནང་ནས་གཙང་བ་སུས་འདོན་ནུས། ། དེ་འདྲ་ནུས་པའི་མི་ནི་ཡོད་མ་ཡིན། ། 5 མི་ཡི་ཚེ་ལོར་ཚད་ཡོད་ཅིང་། ། ཟླ་རྣམས་ཁྱེད་ལ་རག་ལས་ཏེ། ། ཁྱེད་ཀྱིས་ཁོ་ལ་མཚམས་བཅད་ན། ། ཁོ་རང་དེ་ལས་བརྒལ་མི་སྲིད། ། 6 ཁྱེད་ཀྱིས་ཁོ་ལ་མི་གཟིགས་པར། ། ངལ་གསོ་ལེགས་པོ་གནང་བར་མཛོད། ། ཁོ་ཡིས་ཉིན་རེའི་སྐྱིད་ལ་རོལ། ། དེ་ནི་གླ་པའི་ཉིན་དང་མཚུངས། ། 7 སྡོང་པོར་རེ་བ་ལྡན་པ་སྟེ། ། དེ་ཡི་ཡལ་ག་བཅད་ན་ཡང་། ། ཕྱིས་སུ་མྱུ་གུ་འབུས་པ་དང་། ། ལྕུག་གསར་ཡང་ནས་ཡང་དུ་སྐྱེས། ། 8 སྡོང་པོའི་རྩད་པ་ས་ནང་རྙིང་གྱུར་ཏེ། ། དེ་ཡི་ཡལ་ག་ས་ནང་ཤི་ན་ཡང་། ། 9 ཆུ་ཡི་གཤེར་གྱིས་མྱུག་གསར་སྐྱེ་འགྱུར་ཞིང་། ། སྡོང་ཕྲུག་བཞིན་དུ་ཡལ་ག་འཐོན་འགྱུར་གྱིས། ། 10 མི་ནི་ཤི་ན་མེད་པར་འགྱུར་བ་དང་། ། དབུགས་རྒྱུན་ཆད་པར་གྱུར་དུས་ཚར་བ་ཡིན། ། 11 རྒྱ་མཚོའི་ཆུ་རྣམས་བསྐམ་པར་འགྱུར་བ་དང་། ། གཙང་པོ་ཡང་ནི་བསྐམ་ཞིང་ཡལ་བར་འགྱུར། ། 12 མི་ནི་ཉལ་རྗེས་ཡང་བསྐྱར་མི་ལང་སྟེ། ། ནམ་མཁའ་དག་ནི་མེད་པར་གྱུར་ན་ཡང་། ། མི་རྣམས་རང་གི་གཉིད་ལས་སད་མི་འགྱུར། ། གཞན་གྱིས་དེ་རྣམས་གཉིད་ལས་བསླང་མི་ནུས། ། 13 ཁྱེད་ཀྱི་ཐུགས་ཁྲོ་ཞི་ཞིང་འདའ་བའི་བར། ། བདག་ནི་གཤིན་པོའི་ཡུལ་དུ་སྦ་བར་མཛོད། ། བདག་གི་དོན་དུ་དུས་བཅད་མཛད་པར་སྨོན། ། ད་དུང་བདག་ནི་ཐུགས་སུ་དྲན་རོགས་གནང་། ། 14 མི་ནི་ཤི་རྗེས་སླར་ཡང་གསོན་ཐུབ་བམ། ། བདག་གིས་ངལ་ལས་རྒྱག་པའི་དུས་ཀུན་ཏུ། ། ཐར་པ་འཐོབ་པའི་བར་དུ་སྒུག་པར་འགྱུར། ། 15 ཁྱེད་ཀྱིས་འབོད་དུས་ང་ཡིས་ཞུ་ལན་འབུལ། ། ཁྱེད་ཀྱི་བཀོད་པར་ཁྱེད་ནི་དུངས་པར་འགྱུར། ། 16 དེ་ནས་ཁྱེད་ཀྱིས་ང་ཡི་གོམ་པ་བརྩི། ། བདག་གི་སྡིག་པར་ཁྱེད་ཀྱིས་མ་གཟིགས་ཏེ། ། 17 བདག་གི་ཉེས་སྐྱོན་ཁྱེད་ཀྱིས་སྣོད་དུ་བཅུག ། ང་ཡི་སྡིག་ཉེས་ཁྱེད་ཀྱིས་འགེབ་པར་མཛད། ། 18 འོན་ཀྱང་རི་བོ་ནུར་ཏེ་མེད་པར་གྱུར། ། ཕ་བོང་རང་གི་གནས་ལས་འཕོ་བར་གྱུར། ། 19 བཞུར་ཆུས་རྡོ་རྣམས་བརྡར་བ་དང་། ། ཆུ་ལོག་གིས་ནི་རྡུལ་རྣམས་འཁུར། ། ཁྱེད་ཀྱིས་མི་ཡི་རེ་བ་གཅོད། ། 20 ཁྱེད་ནི་ནམ་ཡང་མི་ལས་རྒྱལ། ། དེ་རྣམས་འཆི་བར་འགྱུར་བ་དང་། ། དེའི་གདོང་བསྒྱུར་བར་མཛད་གྱུར་ནས། ། མཐའ་མར་དེ་དག་མངག་པར་འགྱུར། ། 21 ཁོང་གི་བུ་ལ་གཟི་བརྗིད་ཐོབ་ཀྱང་དེས་མི་རྟོགས། ། དེ་དག་དམན་སར་ལྷུང་ཡང་དེ་ཡིས་མི་ཤེས་ཏེ། ། 22 རང་གི་ལུས་ཀྱི་ན་ཟུག་འབའ་ཞིག་ཚོར། ། སེམས་སུ་རང་གི་ཆེད་དུ་མྱ་ངན་བྱེད། །

ལེའུ་བཅོ་ལྔ་པ།

ཨེ་ལི་ཕཱ་སི་ཡི་ཁ་བརྡ་གཉིས་པ།

1 དེ་མན་པ་ཨེ་ལི་ཕཱ་སི་ཡིས་ལན་བཏབ་ནས་སྨྲས་པ། 2 མཁས་པས་ཤེས་བྱ་སྟོང་བས་ལན་འདེབས་ག་ལ་རུང་། ། ཤར་རླུང་ *གིས་ཀྱང་ཁོག་པ་འགེང་བར་མི་འཇུག་སྟེ། ། 3 དེ་ཡིས་སྙིང་པོ་མེད་པའི་གཏམ་སྨྲས་ནས། ། ཕན་ཐོགས་མེད་པའི་གཏམ་གྱིས་མི་རྩོད་དོ། ། 4 ཁྱེད་ཀྱིས་གུས་ཤིང་འཇིགས་པའི་སེམས་འདོར་ཞིང་། ། དཀོན་མཆོག་དྲུང་དུ་གསོལ་བ་འདེབས་པ་འགོག ། 5 ཁྱེད་ཀྱི་སྡིག་པས་ངག་ལ་བཀའ་སློབ་མཛད། ། གཡོ་སྒྱུ་ཅན་གྱི་ལྕེ་ནི་ཁྱེད་ཀྱིས་བཟུང་། ། 6 ཁྱེད་ཀྱི་ཁ་ཡིས་ཉེས་ཆད་གཅོད་པ་ལས། ། བདག་གིས་ཁྱེད་ལ་ཉེས་ཆད་གཏོང་བ་མིན། ། ཁྱེད་ཀྱི་མཆུ་ཡིས་སྤྱོད་ངན་དཔང་པོ་བྱེད། ། 7 མི་ལས་ཐོག་མར་ཁྱེད་རང་སྐྱེས་གྱུར་ཏམ། ། ཡང་ན་རི་ལས་སྔོན་དུ་ཁྱེད་བཀོད་དམ། ། 8 ཁྱེད་ཀྱིས་དཀོན་མཆོག་གསུང་མོལ་སྔོན་ཐོས་ཏེ། ། རང་ཉིད་གཅིག་པོས་ཤེས་རབ་ལོངས་སྤྱོད་དམ། ། 9 ཁྱེད་ཀྱིས་ཤེས་ཏེ་ང་ཚོས་མི་ཤེས་ཅི། ། ཁྱེད་ཀྱིས་རྟོགས་ཏེ་ང་ཚོས་མི་རྟོགས་ཅི། ། 10 ཁྱེད་ཀྱི་ཕ་ལས་མང་དུ་བགྲེས་གྱུར་པའི། ། མགོ་དཀར་བགྲེས་པོ་རྣམས་ནི་ངེད་མཉམ་ཡོད། ། 11 ཁྱེད་ལ་དཀོན་མཆོག་ཁོང་གི་སེམས་གསོ་དང་། ། བཀའ་གསུང་སྙན་མོ་ཤིན་ཏུ་ཉུང་བསམ་མམ། ། 12 ཁྱེད་རང་སེམས་ཚོར་དབང་དུ་སོང་བ་དང་། ། མིག་ལས་ཁོང་ཁྲོའི་མེ་ལྕེ་རབ་འབར་ནས། ། 13 སེམས་ནས་དཀོན་མཆོག་ཉིད་ལ་རྒོལ་བ་དང་། ། ཁ་ནས་འདི་འདྲའི་ཚིག་ལོག་རྒྱག་པ་ཅི། ། 14 གཙང་མར་བརྩིས་པའི་མི་ནི་སུ་ཡིན་ནམ། ། བུད་མེད་དག་ལས་བཙས་པ་ཅི་ཡིན་ནམ། ། དེ་རྣམས་དྲང་བདེན་དྲང་ལ་བརྩི་འོས་སམ། ། 15 དཀོན་མཆོག་ཕོ་ཉ་རྣམས་ལ་ཡིད་རྟོན་མེད། ། ཁོང་གི་གཟིགས་ངོར་གནམ་ཡང་མི་གཙང་ན། ། 16 སྡིག་པ་ཆུ་བཞིན་འཐུང་བའི་མི་རྣམས་དང་། ། ཐ་ཤལ་ཞེན་ལོག་ཅན་རྣམས་ལྟ་ཅི་སྨོས། ། 17 བདག་གིས་མཛུབ་སྟོན་བྱེད་པར་ཁྱེད་ཀྱིས་ཉོན། ། བདག་གིས་གང་ཞིག་མཐོང་བ་འཆད་པར་བྱ། ། 18 མཁས་པས་ཕ་མེས་རྣམས་ལས་ཐོས་པ་དང་། ། གསང་བ་མེད་པར་གསུངས་པའི་ཚིག་རྣམས་ཡིན། ། 19 ཡུལ་འདི་ཁོང་རྣམས་གཅིག་པུར་གནང་བར་མཛད། ། དེ་དག་ཁྲོད་དུ་ཕྱི་རོལ་པ་ནི་མེད། ། 20 ངན་པའི་མི་ཚེ་གང་པོར་སྡུག་གིས་མནར། ། གདུག་རྩུབ་ཅན་གྱི་མི་ཚེ་འདི་འདྲ་ཡིན། ། 21 ཁོ་ཡི་རྣ་བར་རྒྱུན་དུ་འཇིགས་སྒྲ་སྒྲོག ། ཞི་བདེ་དུས་སུ་དེའི་ཐོག་ཆོམ་རྐུན་འོང་། ། 22 མུན་པ་ལས་ནི་ཐར་བར་ཁོས་མི་རློམ། ། རལ་གྲིས་ཁོ་ལ་ནམ་རྒྱུན་བསྒུགས་ནས་ཡོད། ། 23 དེ་ནི་བཟའ་བཏུང་འཚོལ་ཕྱིར་ཕྱི་རུ་འཁྱམ། ། གང་དུ་བཟའ་བཏུང་ཡོད་དམ་ཞེས་སྨྲ་ཞིང་། ། མུན་པའི་ཉིན་མོ་སླེབས་པ་ཁོས་ཤེས་སོ། ། 24 སེམས་ཁྲལ་དཀའ་སྡུག་དབང་གིས་ཁོ་རང་འཇིགས། ། དེ་ནི་རྒྱལ་པོ་འཐབ་ལ་ཞུགས་པ་འདྲ། ། 25 ཁོས་ནི་དཀོན་མཆོག་ཉིད་ལ་ཁུ་ཚུར་གཡུགས། ། ཀུན་དབང་ཁོང་ལ་རང་ཤུགས་ངོམ་པས་སོ། ། 26 དེ་ཡིས་གཤིས་གྱོང་སེམས་དང་བཅས། ། སྲ་ཞིང་བརྟན་པའི་ཕུབ་བཟུང་ནས། ། ཀུན་དབང་ཉིད་ལ་རྒོལ་བར་རྒྱུགས། ། 27 དེ་ཡི་ངོ་གདོང་ཤ་ཡིས་རྒྱགས། ། རྐེད་པར་ཚིལ་གྱིས་བཀང་བས་སོ། ། 28 ཁོ་ནི་དབེན་སྟོང་གནས་སུ་བསྡད་པ་སྟེ། ། ཁང་པ་ནང་དུ་སྡོད་མཁན་གཅིག་ཀྱང་མེད། ། དེ་རྣམས་རྗེས་སུ་གྱང་རོར་འགྱུར་ངེས་ཡིན། ། 29 ཁོ་ནི་ཕྱུག་པོར་མི་འགྱུར་ཞིང་། ། རྒྱུ་ནོར་ཅི་ཡང་བསོག་མི་ཐུབ། ། ཐོན་རྫས་གང་ཡང་འཕེལ་མི་འགྱུར། ། 30 ཁོ་རང་སྨག་རུམ་དང་ནི་འབྲལ་མི་འགྱུར། ། དེ་ཡི་ཡལ་ག་མེ་ལྕེས་བསྲེག་པར་བྱ། ། དཀོན་མཆོག་ཁོང་གི་ཞལ་དབུགས་དབང་གིས་ནི། ། ཁོ་ཉིད་འབྲལ་བར་འགྱུར་བའི་ཕྱིར་ཡིན་ནོ། ། 31 དེ་ལ་རྫུས་མ་ལན་དུ་འཐོབ་ངེས་པས། ། རྫུས་མར་བརྟེན་ནས་རང་ཉིད་བསླུ་མ་བྱེད། ། 32 དེ་ཡི་ཚེ་མཇུག་མ་སླེབས་གོང་། ། བྱ་བ་འདི་ནི་འགྲུབ་པར་འགྱུར། ། དེ་ཡི་ཡལ་ག་རྒྱས་མི་འགྱུར། ། 33 ཁོ་ནི་རྒུན་འབྲུམ་ཤིང་གི་རྒུན་འབྲུམ་བཞིན། ། མ་སྨིན་སྔོན་ལ་ས་རུ་ལྷུང་བ་དང་། ། སྐྱུ་རུ་ཤིང་གི་མེ་ཏོག་ནང་བཞིན་དུ། ། བཞད་མ་ཐག་ནས་ཡལ་དང་གཉིས་སུ་མེད། ། 34 དད་གུས་མེད་པའི་མི་ལ་བུ་རྒྱུད་ཆད། ། ལྐོག་རྔན་ལེན་མཁན་གུར་རྣམས་མེས་བསྲེག་འོང་། ། 35 དེ་ཚོར་ཟོལ་ཟོག་མངལ་ཆགས་ཤིང་། ། དེ་ཚོས་བཙས་པ་སྡིག་ཉེས་ཡིན། ། ཁོག་ནང་གཡོ་སྒྱུ་བསྒྲིགས་ཡོད་དོ། །

ལེའུ་བཅུ་དྲུག་པ།

ཨེས་ཡོབ་ཀྱིས་ཨེ་ལི་ཕཱ་སི་ལ་ལན་གསུངས་པ།

1 དེ་ནས་ཨེས་ཡོབ་ཀྱིས་ལན་བཏབ་ནས་གསུངས་པ། 2 བདག་གིས་འདི་འདྲའི་གཏམ་ནི་མང་དུ་ཐོས། ། ཁྱོད་རྣམས་སེམས་གསོ་བྱེད་མཁན་ཐབས་རྡུགས་ཡིན། ། 3 འཆོལ་གཏམ་ལ་ནི་རྫོགས་པའི་དུས་ཡོད་དམ། ། གང་གིས་ཁྱོད་ལ་གཙེར་ནས་ལན་ཟློག་གམ། ། 4 ངས་ཀྱང་ཁྱོད་ཚོའི་གཏམ་བཞིན་གླེང་ནུས་ཏེ། ། ཁྱོད་ཚོ་ང་ཡི་གནས་སུ་ལྷུང་གྱུར་ན། ། ངས་ཀྱང་ཁྱོད་ལ་རྒོལ་བའི་གཏམ་གླེང་ནུས། ། ཁྱོད་ཚོའི་ཕྱོགས་སུ་མགོ་ཡང་གཡུག་པར་ནུས། ། 5 ཡིན་ཡང་བདག་གིས་ཁྱོད་ཚོ་བརྟན་པོར་བྱེད། ། སྨྲ་སྒོས་ཁྱོད་རྣམས་སེམས་སྡུག་མེད་པར་བྱ། ། 6 ང་ཡིས་བརྗོད་ཀྱང་སྡུག་བསྔལ་མ་ཡལ་ཏེ། ། ངས་ངག་བསྡམས་ན་སྡུག་བསྔལ་འབྲལ་འགྱུར་རམ། ། 7 ད་ནི་དཀོན་མཆོག་ཁོང་གིས་ང་རང་ཆད་དུ་བཅུག ། ང་ཡི་གཡོག་འཁོར་ཐམས་ཅད་གཞི་ནས་བརླག་པར་མཛད། ། 8 དེ་མིན་ཁྱེད་ཀྱིས་ང་རང་བཟུང་ནས་ནི། ། བདེན་དཔང་དང་བཅས་ང་ལ་རྒོལ་བ་དང་། ། བདག་གི་ལུས་ཟུངས་རིད་པོ་འདི་ཡིས་ཀྱང་། ། དངོས་སུ་ང་ཡི་ཉེས་པར་དཔང་པོ་བྱེད། ། 9 ཁོང་གི་ཐུགས་ཁྲོས་ང་རང་དབྲལ་བ་དང་། ། ཁོང་གི་ཐུགས་ཁྲོས་བདག་ལ་བཙན་སྐུལ་བྱེད། ། བདག་ཕྱོགས་ཁོང་གི་ཚེམས་ཀྱང་གཙིག་པར་མཛད། ། དགྲ་བོས་སྡང་བའི་མིག་གིས་བདག་ལ་ལྟ། ། 10 དེ་ཚོས་ང་ལ་འཕྱ་བར་ཁ་གདང་ཞིང་། ། བརྙས་བཅོས་གཏོང་ཆེད་ང་ལ་འགྲམ་ལྕག་གཞུས། ། དེ་རྣམས་ལྷན་ཅིག་འཛོམས་ཏེ་ང་ལ་རྒོལ། ། 11 ཁོང་གིས་ང་རང་བྱིས་པའི་ལག་པར་གཏད། ། སྡིག་སྤྱོད་ལག་ནང་ཁོང་གིས་བདག་ནི་བཅུག ། 12 བདེ་བར་སྡོད་དུས་ཁོང་གིས་རྩ་ནས་གཏོར། ། ང་ཡི་གཉའ་ནས་བཟུང་སྟེ་ས་རུ་གཡུགས། ། ཁོང་གི་འབེན་དུ་བདག་ནི་སློང་བར་མཛད། ། 13 ཁོང་གི་མདའ་པས་བདག་གི་མཐའ་ནས་བསྐོར། ། སྙིང་རྗེ་མེད་པར་བདག་གི་མཁལ་མ་ཕུག ། བདག་གི་མཁྲིས་ཁུ་ས་རུ་འཕོ་བར་མཛད། ། 14 ཁོང་གིས་ང་རང་ཡང་ནས་ཡང་དུ་གཏོར། ། དཔའ་བོ་ནང་བཞིན་བདག་གི་ཕྱོགས་སུ་འཁྱོངས། ། 15 ང་ཡིས་སྐྱི་མོ་སྟེང་དུ་གཙོ་མ་བཙེམས། ། རང་གི་རྭ་ཅོ་ *ཐལ་བའི་ནང་དུ་བཞག ། 16 བདག་ནི་ངུས་པས་ངོ་གདོང་དམར་པོར་གྱུར། ། ང་ཡི་མིག་ལྕིབས་སྟེང་དུ་སྨག་རུམ་ཡོད། ། 17 འོན་ཀྱང་ང་ཡི་ལག་པར་གདུག་རྩུབ་མེད། ། བདག་གི་སྨོན་ལམ་རྣམ་དག་ཡིན་པར་ངེས། ། 18 ཀྱེ་ཀྱེ་ས་གཞི་ངའི་ཁྲག་མ་སྦས་ཤིག ། ང་ཡི་འོ་དོད་འགོག་པར་མི་མཛད་རོགས། ། 19 ལྟོས་དང་ནམ་མཁར་ང་ཡི་བདེན་དཔང་མཆིས། ། ང་རང་སྲུང་མཁན་མཐོན་པོའི་གནས་སུ་བཞུགས། ། 20 བདག་གི་གྲོགས་པོས་བདག་ལ་འཕྱས་ན་ཡང་། ། དཀོན་མཆོག་ཕྱོགས་སུ་ང་ཡིས་མིག་ཆུ་བཞུར། ། 21 མི་ཡིས་རང་གི་གྲོགས་པོ་བཞིན། ། དཀོན་མཆོག་ལ་ཡང་རྩོད་པར་ཤོག ། 22 རྒྱུ་མཚན་ལོ་འགའ་ཕྱིན་པའི་རྗེས། ། བདག་ནི་མི་ལྡོག་ལམ་དུ་འཇུག །

ལེའུ་བཅུ་བདུན་པ།

1 ངའི་དབུགས་ཆད་ཅིང་ང་ཡི་ཚེ་རྫོགས་པས། ། དུར་ཁྲོད་བདག་ཆེད་གྲ་སྒྲིག་བྱས་ཟིན་ཏེ། ། 2 ཁྲེལ་དགོད་བྱེད་མཁན་དངོས་གནས་བདག་དང་མཉམ་དུ་གནས། ། ང་ཡི་མིག་གིས་ཁོ་ཚོའི་གྱེན་ལོག་སྣང་ཚུལ་མཐོང་། ། 3 ཁྱེད་ཀྱིས་དངོས་སུ་བདག་ལ་གཏའ་མ་གནང་བར་མཛོད། ། ང་ལ་ཁག་ཐེག་བྱེད་མཁན་ཁྱེད་ལས་གཞན་སུ་ཡོད། ། 4 དེ་དག་སེམས་ཀྱི་ཤེས་རབ་སྦས་མཛད་པས། ། ཁྱེད་ཀྱིས་དེ་དག་མཐོ་སར་མི་འཇོག་སྟེ། ། 5 སྐལ་བ་ཐོབ་ཆེད་མཛའ་བོ་གཏུག་མཁན་རྣམས། ། དེ་ཡི་བུ་ཕྲུག་མིག་ནི་ཞར་གྱུར་ཅིག ། 6 ཁོང་གིས་ང་རང་མི་རྣམས་གཏམ་དཔེར་མཛད། ། མི་ཡིས་བདག་གི་གདོང་ལ་མཆིལ་མ་གཏོར། ། 7 སྡུག་བསྔལ་རྐྱེན་གྱིས་ངའི་མིག་རབ་རིབ་གྱུར། ། ང་ཡི་རྐང་ལག་གྲིབ་མ་ཙམ་དུ་གྱུར། ། 8 དྲང་པོ་རྣམས་ནི་འདི་ལ་ཧ་ལས་ཤིང་། ། ཉེས་མེད་རྣམས་ཀྱིས་ཆོས་མེད་དག་ལ་རྒོལ། ། 9 དྲང་བདེན་དག་གིས་རང་ལམ་བསྲུང་བ་དང་། ། ལག་གཙང་མི་ལ་སྟོབས་ཁར་སྟོབས་ཤུགས་འཛོམས། ། 10 འོན་ཀྱང་ཁྱོད་ཅག་ཐམས་ཅད་ཕྱིར་ལོག་ཤོག ། ཁྱོད་རྣམས་ཁྲོད་དུ་བློ་ལྡན་གཅིག་ཀྱང་མེད། ། 11 ང་ཡི་ཉིན་མོ་རྣམས་ནི་འདས་ཟིན་ཏེ། ། ཐབས་ཇུས་དང་ནི་སེམས་ཀྱི་རེ་འདུན་ཆད། ། 12 དེ་ཚོས་མཚན་མོ་ཉིན་མོར་བསྒྱུར་བྱེད་ཅིང་། ། མུན་པར་ཐུག་ཀྱང་འོད་ནི་ཉེ་བར་སྨྲ། ། 13 གཤིན་ཁམས་རང་གི་ཁྱིམ་དུ་འདོད་ནས་ནི། ། རང་གི་མལ་ཆས་སྨག་རུམ་དུ་བཏིངས་ཚེ། ། 14 བདག་གིས་གཤིན་པོའི་ཡུལ་ལ་ནི། ། ཁྱོད་ནི་ང་ཡི་ཕ་ཡིན་ཞིང་། ། འབུ་ཁྱོད་ང་ཡི་མ་དང་ནི། ། ལྕམ་སྲིང་ཡིན་ཞེས་སྨྲས་གྱུར་ན། ། 15 དེ་ནས་བདག་གི་རེ་བ་གང་དུ་ཡོད། ། བདག་གིས་བཅངས་པའི་རེ་བ་སུས་མཐོང་ཡོང་། ། 16 རེ་བ་དེ་ནི་བདག་མཉམ་དུར་སྒོར་བབས་ནས་ནི། ། བདག་དང་ལྷན་ཅིག་ས་རྡུལ་ནང་དུ་གནས་འགྱུར་རམ། །

ལེའུ་བཅོ་བརྒྱད་པ།

པེལ་དེལ་གྱི་ཁ་བརྡ་གཉིས་པ།

1 དེ་ནས་ཤུ་ཧེ་པ་པེལ་དེལ་གྱིས་ལན་བཏབ་ནས་སྨྲས་པ། 2 ཁྱེད་ཀྱིས་ནམ་དུས་བར་དུ་གཏམ་འཚོལ་ལམ། ། གསལ་པོར་སོམས་དང་དེ་ནས་བརྗོད་པར་བྱ། ། 3 ངེད་ཅག་དུད་འགྲོ་ལྟ་བུར་བརྩིས་ནས་ནི། ། ཁྱེད་ཀྱི་མིག་ནང་བླུན་པོར་གྱུར་པ་ཅི། ། 4 ཁོང་ཁྲོའི་ནང་དུ་རང་ཉིད་ཧྲལ་པ་ཁྱེད། ། ས་གཞི་ཁྱེད་ཕྱིར་མེད་པར་འགྱུར་བ་དང་། ། བྲག་རིས་རང་གི་གནས་ཀྱང་འཕོ་འགྱུར་རམ། ། 5 སྡིག་སྤྱོད་མི་ཡི་འོད་ནི་ཞི་ངེས་ཏེ། ། དེ་ཡི་མེ་སྟག་གིས་ནི་འོད་མི་སྤྲོ། ། 6 དེ་ཡི་གུར་ནང་འོད་ནི་མུན་པར་འགྱུར། ། སྟེང་གི་འོད་ཀྱང་མཉམ་དུ་ཞི་བར་འགྱུར། ། 7 ཁོ་ཡི་སྟོབས་ལྡན་གོམ་སྟབས་དགག་པར་མཛད། ། རང་གི་ཇུས་ཀྱིས་ཁོ་རང་བརྡབ་པར་འགྱུར། ། 8 དེ་ལྟར་རང་གི་རྐང་པས་རྙི་ནང་འཚུད། ། རྙི་ཡི་སྟེང་དུ་ཁོ་རང་འགྲུལ་བས་ན། ། 9 དྲ་རྒྱས་དེ་ཡི་ཕྱི་རྟིང་འཛིན་པར་འགྱུར། ། རྒྱ་རྙི་ཞིག་གིས་ཁོ་ནི་འཁྱིག་པར་བྱ། ། 10 ཁོའི་དོན་ས་འོག་ཞགས་པ་སྦས་འདུག་ཅིང་། ། ཁོའི་ཕྱིར་ལམ་དུ་འཆིང་སྒྲོག་སྦས་ནས་ཡོད། ། 11 ཕྱོགས་བཞིའི་འཇིགས་པས་ཁོ་རང་སྐྲག་པར་བྱེད། ། ཁོ་ཡི་གོམ་པའི་རྗེས་སུ་བདས་ནས་འོང་། ། 12 བཀྲེས་པས་ཁོ་ཡི་སྟོབས་ནི་ཟད་འགྱུར་ཞིང་། ། གནོད་འཚེས་ཁོ་ཡི་གམ་དུ་སྒུག་པར་བྱེད། ། 13 ཁོ་ཡི་ལུས་ཀྱི་ཡན་ལག་དེ་ཡིས་བཟའ། ། འཆི་བའི་སྔོན་སྐྱེས་ཀྱིས་དེའི་ཡན་ལག་མིད། ། 14 དེ་ནི་རང་ཉིད་བརྟེན་སའི་གུར་ལས་སྐྲོད་པར་འགྱུར། ། དེ་ནི་འཇིགས་བྱེད་རྒྱལ་པོའི་དྲུང་དུ་འདྲེན་པར་འགྱུར། ། 15 ཁོ་ལ་མི་གཏོགས་པ་ནི་དེ་ཡི་གུར་ནང་གནས། ། མུ་ཟི་ཁོ་རང་སྡོད་པའི་གནས་སུ་གཏོར་ངེས་ཡིན། ། 16 མཐིལ་ནས་དེ་ཡི་རྩ་བ་སྐམ་པ་དང་། ། སྟེང་ནས་དེ་ཡི་ཡལ་ག་རྙིད་པར་འགྱུར། ། 17 དེ་ཡི་མཚན་སྙན་ས་ལས་ནུབ་པ་དང་། ། སྲང་ལམ་ནང་དེའི་མིང་ཡང་ལུས་མི་འགྱུར། ། 18 དེ་ནི་འོད་ལས་མུན་པར་འདེད་འགྱུར་ཏེ། ། ས་གཞི་ལས་ནི་ཁོ་རང་སྐྲོད་པར་འགྱུར། ། 19 རང་གི་སྡེ་ནང་བུ་རབས་ཚ་རྒྱུད་མེད། ། བྱེས་སུ་སྡོད་སར་གཅིག་ཀྱང་ལུས་མི་འགྱུར། ། 20 སྔོན་མའི་མི་རྣམས་འཇིགས་པས་བཟུང་བ་ནང་བཞིན་དུ། ། རྗེས་རབས་པ་རྣམས་ཁོ་ཡི་མི་ཚེར་ཧ་ལས་ཡོང་། ། 21 སྡིག་སྤྱོད་ཅན་གྱི་ཁྱིམ་ནི་འདི་ལྟར་ཏེ། ། དཀོན་མཆོག་མི་ཤེས་མཁན་གྱི་གནས་དེ་འོ། །

ལེའུ་བཅུ་དགུ་པ།

ཨེས་ཡོབ་ཀྱིས་པེལ་དེལ་ལ་ལན་གསུངས་པ།

1 དེ་ནས་ཨེས་ཡོབ་ཀྱིས་ལན་བཏབ་ནས་གསུངས་པ། 2 ཁྱོད་ཚོས་ཅི་ཙམ་བདག་གི་སེམས་འཚེ་སྟེ། ། ཚིག་གིས་བདག་ལ་གནོན་ཤུགས་སྟེར་བ་ཡིན། ། 3 ཁྱོད་ཚོས་ཐེངས་བཅུར་བདག་ལ་ངོ་ཚ་གཏད། ། ང་རང་སྡུག་ལ་གཏད་ཀྱང་ངོ་མི་གནོང་། ། 4 ང་རང་ནོར་བའི་དབང་དུ་བཏང་ན་ཡང་། ། སྐྱོན་ཆ་ཐམས་ཅད་བདག་ལས་བྱུང་བ་སྟེ། ། 5 ཁྱོད་ཚོས་རང་རློམ་དང་བཅས་ང་རྒོལ་ཞིང་། ། བདག་གི་ངོ་ཚས་ང་ལ་བཀྱོན་འདོད་ན། ། 6 དཀོན་མཆོག་ཉིད་ཀྱིས་ང་རང་ཕམ་བཅུག་སྟེ། ། དྲ་རྒྱས་ངའི་མཐའ་བསྐོར་བ་ཤེས་པར་གྱིས། ། 7 བདག་གིས་འོ་དོད་བོས་ཀྱང་ལན་མི་གནང་། ། བདག་གིས་ཞུས་ཀྱང་དྲང་གཞག་འབྱུང་མི་སྲིད། ། 8 ཁོང་གིས་བདག་གི་ལམ་བུ་བཀག་པས་ན། ། ང་རང་ལམ་བུ་དེ་ལ་རྒྱུ་མ་ནུས། ། བདག་གི་ལམ་དུ་སྨག་རུམ་འཐིབས་པར་མཛད། ། 9 ཁོང་གིས་བདག་གི་དཔལ་ནི་བཤུས་ཁྱེར་ཏེ། ། བདག་གི་མགོ་ནས་ཅོད་པན་བསྣམས་པར་མཛད། ། 10 ཁོང་གིས་ཕྱོགས་བཞིར་ང་རྒོལ་བས། ། ང་རང་འཆི་བའི་ལམ་དུ་བརྫངས། ། ཁོང་གིས་བདག་གི་རེ་བ་ནི། ། སྡོང་པོ་བཞིན་དུ་རྩ་ནས་བལ། ། 11 ཁོང་ཉིད་བདག་ལ་ཐུགས་ཁྲོ་མེ་ལྟར་འབར། ། ང་རང་ཁོང་གི་དགྲ་རུ་བརྩི་བར་མཛད། ། 12 ཁོང་གི་དཔུང་ཚོགས་འདུས་ནས་བདག་ཕྱོགས་འོངས། ། ལམ་བུ་བཟོས་ཏེ་བདག་ལ་རྒོལ་བ་དང་། ། བདག་གི་གུར་གྱི་མཐའ་ནས་དམག་སྒར་བཙུགས། ། 13 ཁོང་གིས་བདག་གི་སྤུན་རྣམས་རིང་དུ་གྱེས་པར་མཛད། ། ང་ཡི་ངོ་ཤེས་རྣམས་ཀྱང་འབྲེལ་བ་གཞི་ནས་ཆད། ། 14 བདག་གི་ཤ་ཉེ་རྣམས་ནི་བདག་དང་བྲལ། ། བདག་གི་མཛའ་བོ་རྣམས་ཀྱིས་ང་རང་བརྗེད། ། 15 བདག་གི་མགྲོན་དང་བྲན་མོས་ང་རང་ཆ་མེད་བརྩིས། ། དེ་ཚོའི་མིག་ནང་བདག་ནི་ཕྱི་རོལ་པ་རུ་གྱུར། ། 16 ང་ཡིས་འཁོར་གཡོག་བོས་ཀྱང་ལན་མ་བྱིན། ། དངོས་སུ་ཞུ་བ་ཕུལ་ཡང་ཨ་ལན་མེད། ། 17 ཆུང་མ་བདག་གི་ཁ་དྲིར་ཞེན་ལོག་ཅིང་། ། སྤུན་ཟླ་རྣམས་ནི་བདག་ལ་སྡང་བ་ཡིན། ། 18 བྱིས་པ་རྣམས་ཀྱང་བདག་ལ་མཐོང་ཆུང་བྱེད། ། ང་ཡར་ལངས་དུས་དེ་ཚོས་སྨད་པར་རྩོམ། ། 19 བདག་གི་མཛའ་བོ་རྣམས་ནི་ང་ལ་སྡང་། ། ང་རང་བྱམས་པའི་མི་ཡིས་བདག་སྤངས་སོ། ། 20 ང་ཡི་ཤ་དང་སྐྱི་མོ་རུས་པར་འབྱར། ། བདག་ལ་རྙིལ་ཙམ་ལུས་ཏེ་ཐར་བ་ཡིན། ། 21 དཀོན་མཆོག་ཕྱག་གིས་བདག་ལ་རྒོལ་བས་ན། ། མཛའ་བོ་རྣམས་ཀྱིས་བདག་ལ་སྙིང་རྗེ་གནོངས། ། 22 ཁྱོད་ཚོས་དཀོན་མཆོག་བཞིན་དུ་ང་འདེད་ཅིང་། ། བདག་ལུས་སྡུག་བསྔལ་བས་ཀྱང་མི་ཚིམ་ཅི། ། 23 ང་ཡི་ཚིག་རྣམས་ད་ལྟ་འབྲི་རོགས་གནང་། ། གླེགས་བམ་ནང་དུ་བཀོད་ན་ཅི་མ་རུང་། ། 24 གཏན་དུ་གནས་པའི་ཕྱིར་དུ་ཕ་བོང་སྟེང་། ། ལྕགས་སྨྱུག་དང་ནི་ཞ་ཉེས་བརྐོས་ན་ལེགས། ། 25 ང་ཡི་སྐྱབས་མགོན་གསོན་པོར་བཞུགས་པ་དང་། ། མཇུག་མཐར་ས་གཞིའི་སྟེང་དུ་བཞེང་བ་ཤེས། ། 26 ང་ཡི་ཤ་རུས་*འདི་ནི་འཇིག་འགྱུར་ཡང་། ། གཟུགས་པོ་མེད་བཞིན་དཀོན་མཆོག་མཇལ་ངེས་ཡིན †། ། 27 བདག་གི་མིག་གིས་ཁོང་ཉིད་མཐོང་བར་འགྱུར། ། གཞན་མིན་རང་གི་མིག་གིས་ཁོང་མཇལ་ཡོང་། ། ངའི་སེམས་རང་གི་ཁོག་ནང་ཤིན་ཏུ་ངལ། ། 28 རྩ་བའི་རྒྱུ་རྐྱེན་བདག་ནང་ཡོད་པ་བཞིན། ། ཁོ་རང་འདེད་ཅིག་ཁྱོད་ཚོས་ཅི་ལ་ཟེར། ། 29 ཁོང་ཁྲོས་རལ་གྲིའི་བཀའ་ཆད་འདྲེན་པའི་ཕྱིར། ། ཁྱོད་རྣམས་རལ་གྲི་དེ་ལ་འཇིགས་པར་འོས། ། དེ་ལྟར་ཁྱོད་ཚོས་ཉེས་ཆད་རྟོགས་འགྱུར་རོ། །

ལེའུ་ཉི་ཤུ་པ།

ཚའོ་ཕར་གྱི་ཁ་བརྡ་གཉིས་པ།

1 དེ་ནས་ན་ཨ་མད་པ་ཚའོ་ཕར་གྱིས་ལན་བཏབ་ནས་སྨྲས་པ། 2 ང་ཡི་སེམས་པ་ཤིན་ཏུ་འཚབ་པས་ན། ། ང་ཡི་བསམ་པས་ལན་ཞིག་འདེབས་སུ་འཇུག ། 3 བདག་ལ་བརྙས་པའི་བཀའ་བཀྱོན་ངས་ཐོས་པས། ། ང་ཡི་གོ་རྟོགས་ཀྱིས་ནི་ལན་འདེབས་འཇུག ། 4 ས་སྟེང་མི་བུ་བཀོད་ནས་ད་ལྟའི་བར། ། ཁྱེད་ཀྱིས་འདི་ནི་སྔར་ནས་མ་རྟོགས་སམ། ། 5 སྡིག་སྤྱོད་མི་ཡི་དགའ་འབོད་དུས་ཐུང་ཞིང་། ། ཆོས་མེད་མི་ཡི་དགའ་སྤྲོ་ཡུད་ཙམ་ཡིན། ། 6 དེ་ཡི་གཟི་དཔལ་ནམ་མཁའི་བར་དུ་ཕྱིན། ། མགོ་བོ་སྤྲིན་པའི་ནང་དུ་ཟུག་ན་ཡང་། ། 7 ཁོ་ནི་རང་གི་རྟུག་པ་བཞིན་དུ་ཡལ། ། གང་དུ་ཡོད་ཅེས་མཐོང་མཁན་རྣམས་ཀྱིས་འདྲི། ། 8 ཁོ་ནི་རྨི་ལམ་ལྟར་དུ་ཡལ་བས་རྙེད་མི་འགྱུར། ། མཚན་མོའི་འཆར་སྣང་བཞིན་དུ་ཁོ་ནི་འདེད་པར་འགྱུར། ། 9 ཁོ་སྔར་མཐོང་བའི་མིག་གིས་ཁོ་མི་མཐོང་། ། རང་ཁྱིམ་ལ་ཡང་ཁོ་ནི་མཐོང་མི་འགྱུར། ། 10 དེ་ཡི་བུ་ཚོས་དབུལ་པོར་སྐྱབས་འཇུག་ཞུ། ། དེ་ཡི་ལག་པས་རྒྱུ་ནོར་ཕྱི་རུ་སྤྲོད། ། 11 རུས་པར་ན་གཞོན་ལྟ་བུའི་ཤེད་ལྡན་ཡང་། ། ཁོ་དང་མཉམ་དུ་རྡུལ་ནང་ཉལ་བར་འགྱུར། ། 12 དེ་ཡི་ཁ་ལ་ཉེས་སྡིག་མངར་མོ་ཡིན། ། ལྕེ་ཡི་འོག་ཏུ་ཉེས་སྡིག་སྦ་བ་དང་། ། 13 དེ་ལ་ཆགས་ཤིང་འདོར་བར་མི་འདོད་དེ། ། རང་གི་ཁ་ནང་སྦས་ནས་འཇོག་མོད་ཀྱང་། ། 14 དེ་ཡི་ཁ་ཟས་ལྟོ་བར་རུལ་ནས་ནི། ། ཁོག་ནང་དུག་སྦྲུལ་དུག་ཆུ་བཞིན་དུ་འགྱུར། ། 15 དེ་ཡིས་ནོར་རྣམས་མིད་ཀྱང་སླར་བསྐྱུག་ངེས། ། དཀོན་མཆོག་ཉིད་ཀྱིས་དེ་ཡི་ཁོག་ནས་འདོན། ། 16 དུག་སྦྲུལ་གྱི་ནི་དུག་ཆུ་ཁོས་འཇིབ་སྟེ། ། ལྟོ་འགྲོ་ལྕེ་ཡིས་ཁོའི་སྲོག་གཅོད་པར་འགྱུར། ། 17 འོ་མ་དང་ནི་སྦྲང་རྩིའི་ཆུ་བོ་དང་། ། གཙང་པོ་རྣམས་ནི་ཁོས་ནི་མཐོང་མི་འགྱུར། ། 18 དེ་ཡིས་འབད་ཀྱིས་ཐོབ་སྐལ་རྙེད་ཀྱང་ཕྱིར་སྤྲོད་དགོས། ། ཚོང་ལས་རྒྱུ་ནོར་ཐོབ་ཀྱང་དགའ་སྤྲོ་མི་རྙེད་དེ། ། 19 རྒྱུ་མཚན་དེ་ཡིས་དབུལ་པོར་བརྙས་ཤིང་དོར། ། གཞན་གྱིས་བསྐྲུན་པའི་ཁང་པ་བཙན་གྱིས་བླངས། ། 20 ཁོ་ནི་ཧམ་འདོད་ངོམས་མེད་ཡིན་པས་ན། ། གང་ལ་ཆགས་པ་ཅི་ཡང་ལུས་མི་འགྱུར། ། 21 ལུས་པ་གཅིག་ཀྱང་མིད་ནས་མ་བཞག་པས། ། དེ་ཡི་ལོངས་སྤྱོད་ཡུན་རིང་གནས་མི་འགྱུར། ། 22 ཚིམ་པའི་དུས་ལ་ཁོ་རང་འུ་ཐུག་འགྱུར། ། ཉོན་མོངས་ཅན་གྱི་ལག་ཀུན་དེའི་ཐོག་དབབ། ། 23 རང་གི་ལྟོ་བ་འགྲངས་སུ་འཇུག་པའི་དུས། ། དཀོན་མཆོག་ཁོང་གི་ཐུགས་ཁྲོ་དེའི་སྟེང་དབབ། ། དེ་ཡིས་ཁ་ཟས་ལ་ནི་རོལ་བའི་དུས། ། ཐུགས་ཁྲོ་ཆར་བ་བཞིན་དུ་དེའི་ཐོག་དབབ། ། 24 ལྕགས་ཀྱི་མཚོན་ཆ་ལས་ཁོ་བྲོས་ན་ཡང་། ། ལི་ཡི་མདའ་གཞུས་ཁོ་ནི་འབིགས་པར་འགྱུར། ། 25 མདའ་མོ་བཏོན་པར་རྒྱབ་ནས་ཐོན་པ་དང་། ། འོད་སྤྲོ་མདའ་མགོ་མཁྲིས་པའི་ནང་ནས་ཐོན། ། དངངས་སྐྲག་གིས་ནི་ཁོ་རང་འཇོམས་པར་འགྱུར། ། 26 དེ་ཡི་གཏེར་ནི་མུན་པའི་ནང་དུ་ལྟུང་། ། མི་ཡིས་མ་སྦར་མེས་དེ་བསྲེག་པར་འགྱུར། ། གུར་གྱི་ནང་གི་ལྷག་མ་རྣམས་བསྲེག་འོང་། ། 27 གནམ་གྱིས་དེ་ཡི་སྡིག་ཉེས་མངོན་པར་བྱ། ། ས་གཞི་ཡང་ནི་དེ་ཡི་དགྲ་རུ་ལང་། ། 28 དེ་ཡི་ཁྱིམ་གྱི་ཐོན་རྫས་མེད་པར་འགྱུར་བ་དང་། ། དཀོན་མཆོག་ཐུགས་ཁྲོའི་ཉིན་མོར་རྒྱུ་ནོར་འཁུར་བར་འགྱུར། ། 29 འདི་ནི་སྡིག་སྤྱོད་ཅན་ལ་ཐོབ་པའི་སྐལ་བ་སྟེ། ། དཀོན་མཆོག་ཉིད་ཀྱིས་དེ་ལ་གནང་བའི་ནོར་སྐལ་ཡིན། །

ལེའུ་ཉེར་གཅིག་པ།

ཨེས་ཡོབ་ཀྱིས་ཚའོ་ཕར་ལ་ལན་གསུངས་པ།

1 དེ་ནས་ཨེས་ཡོབ་ཀྱིས་ལན་བཏབ་ནས་སྨྲས་པ། 2 ཁྱོད་ཚོས་བདག་གི་གཏམ་ལ་ཞིབ་ཏུ་ཉོན་ཅིག་དང་། ། བདག་ལ་མཚོན་ན་དེ་ནི་ཁྱོད་ཚོའི་སེམས་གསོ་ཡིན། ། 3 བདག་གིས་ཡང་བསྐྱར་གཏམ་གླེང་བྱེད་པར་གུ་ཡངས་ཐོངས། ། ངའི་གཏམ་བརྗོད་རྗེས་ཁྱོད་ཚོས་འཕྱ་མོད་བྱེད་ཆོག་ཆོག ། 4 བདག་གིས་མིའི་མདུན་སྡུག་བསྔལ་བགྲང་བྱེད་དམ། ། ང་ཡི་སེམས་ཀྱིས་བཟོད་པ་ཅི་ལ་བསྒོམ། ། 5 ཁྱོད་ཚོ་བདག་ཕྱོགས་འཁོར་ནས་ཧ་ལས་ཤིང་། ། རང་གི་སྨྲ་སྒོ་ལག་པས་འགེབ་པ་ཡིན། ། 6 ང་ཡིས་དྲན་པའི་ཚེ་ན་འཇིགས་སྣང་སྐྱེ། ། བདག་གི་ལུས་ལ་འདར་ཡོམ་བྱུང་བ་ཡིན། ། 7 མི་ངན་གསོན་པོར་ལུས་ཤིང་ཚེ་རིང་ལ། ། སྟོབས་ཤུགས་རྒྱས་ཤིང་འཕེལ་བ་ཅི་ཡིན་ནམ། ། 8 དེ་དང་མཉམ་དུ་བུ་རྒྱུད་མིག་མདུན་གནས། ། རང་གི་ཚ་རྒྱུད་བརྟན་པོར་གནས་པ་མཐོང་། ། 9 དེའི་ཁྱིམ་འཇིགས་པར་བྲལ་ཞིང་བདེ་བར་གནས། ། ཁོ་ཚོའི་སྟེང་དུ་དཀོན་མཆོག་དབྱུག་པ་མེད། ། 10 ཁོ་ཚོའི་གླང་གིས་རྒྱུད་ནི་སྤེལ་ཞིང་རྒྱུན་མི་ཆད། ། ཁོ་ཚོའི་བ་མོར་བ་ཕྲུག་སྐྱེ་ཞིང་མངལ་མི་ལྷུང་། ། 11 ལུག་ཁྱུ་བཞིན་དུ་དེ་ཚོས་བྱིས་པ་ཕྱི་རོལ་འཁྲིད། ། དེ་ཡི་བུ་ཕྲུག་རྣམས་ཀྱིས་དགའ་སྤྲོའི་བྲོ་གར་འཁྲབ། ། 12 རྔ་དང་པི་ཝང་བསྟུན་ནས་གླུ་ལེན་ཞིང་། ། འཕྲེད་གླིང་སྒྲ་ལ་དེ་དག་དགའ་ཞིང་མགུ ། 13 དེ་རྣམས་འཚོ་ཞིང་དོན་ཀུན་ལྷུན་གྱིས་འགྲུབ། ། སྐད་ཅིག་ཉིད་ལ་དེ་དག་གཤིན་ཡུལ་སླེབས། ། 14 ཁོ་ཚོས་དཀོན་མཆོག་ཉིད་ལ་འདི་ལྟར་ཞུ། ། ང་ཚོ་དང་ནི་བྲལ་ནས་ཕར་བཞུད་ཅིག ། ཁྱེད་ཀྱི་ལམ་རྣམས་ང་ཚོས་རྟོགས་མི་འདོད། ། 15 ཀུན་དབང་ཁོང་ཉིད་དོན་ལ་སུ་ཡིན་ནམ། ། ང་ཚོས་ཁོང་ལ་ཞབས་ཕྱི་ཅི་ལ་བྱེད། ། ཁོང་ལ་ཞུས་ན་ཅི་ཕན་ཞེས་པ་འོ། ། 16 ལྟོས་དང་དེ་ཚོའི་དོན་ཀུན་འགྲུབ་པ་ནི། ། ཁོ་ཚོ་རང་ལ་བརྟེན་པ་མ་ཡིན་གྱི། ། སྡིག་སྤྱོད་ཇུས་ངན་བདག་དང་རིང་དུ་གྱེས། ། 17 སྡིག་སྤྱོད་ཅན་གྱི་སྒྲོན་མེ་ཅི་ལྟར་གསོད། ། དེ་དག་སྟེང་དུ་ཉོན་མོངས་མི་འབྱུང་ངམ། ། དཀོན་མཆོག་ཁོང་ཉིད་ཅིའི་ཕྱིར་ཐུགས་ཁྲོས་ནས། ། དེ་ཚོར་གནོད་འཚེ་ཅི་ལྟར་བསྐྱལ་འགྱུར་རམ། ། 18 ཅིའི་ཕྱིར་དེ་རྣམས་རླུང་བུའི་མདུན་གྱི་སོག་རོ་དང་། ། དྲག་རླུང་གིས་ནི་འཁྱེར་བའི་ཕུབ་མ་དང་འདྲ་འམ། ། 19 དཀོན་མཆོག་ཁོང་གིས་སྡིག་ཅན་ཕྲུ་གུའི་ཆེད། ། ཉེས་ཆད་མང་པོ་གསོག་ཅེས་ཁྱོད་ཚོས་སྨྲ། ། བདག་གིས་དེ་ལ་རྒྱུ་འབྲས་སྨིན་གྱུར་ནས། ། རང་ལ་རྟོགས་པར་མཛད་ན་ལེགས་ཞེས་བརྗོད། ། 20 དེ་ཡི་མིག་གིས་རང་ཉིད་ཕམ་པ་མཐོང་བ་དང་། ། ཀུན་དབང་ཁོང་གི་ཐུགས་ཁྲོ་དངོས་སུ་འཐུང་གྱུར་ཅིག ། 21 དེ་ཡི་ལོ་ཟླ་ཚར་ནས་འཆི་གྱུར་ན། ། ད་དུང་རང་གི་ཁྱིམ་དེ་གཉེར་ཐུབ་བམ། ། 22 སུ་ཡིས་དཀོན་མཆོག་ཁོང་ལ་བསླབ་ཐུབ་བམ། ། མཐོ་སར་གནས་པར་ཁོང་གིས་ཁྲིམས་ཐག་གཅོད། ། 23 ལ་ལ་འཆི་ཁར་ད་དུང་ལུས་སྟོབས་ལྡན། ། བློ་བདེ་བག་ཕེབས་ངང་ནས་འཆི་བར་འགྱུར། ། 24 དེ་ཡི་ལྟོ་བར་འོ་མས་བཀང་། ། དེ་ཡི་རུས་རྐང་བཅུད་ཀྱིས་ཕྱུག ། 25 ལ་ལ་འཆི་དུས་སེམས་སུ་སྡུག་བསྔལ་བཀང་། ། བདེ་སྐྱིད་འཚོ་བ་ནམ་ཡང་རོལ་མྱོང་མེད། ། 26 དེ་གཉིས་གཅིག་མཚུངས་ས་ནང་ཉལ་བ་སྟེ། ། དེ་གཉིས་ལུས་པོར་འབུ་ཡིས་ཁྱབ་ཅིང་ཁྱབ། ། 27 ཁྱོད་ཚོས་བདག་ལ་གནོད་འཚེ་གཏོང་འདོད་པའི། ། ཇུས་ངན་དེ་ནི་བདག་གིས་རྟོགས་པ་སྟེ། ། 28 ཁྱོད་ཚོས་དབང་ཅན་ཁྱིམ་གཞིས་གང་དུ་ཡོད། ། གང་ལ་སྡིག་སྤྱོད་གནས་པའི་གུར་ཡོད་ཟེར། ། 29 ལམ་འགྲོ་བ་ལ་ཁྱོད་ཚོས་མ་དྲིས་སམ། ། དེ་ཚོའི་བདེན་དཔང་ཁྱོད་ཚོས་མི་རྟོགས་སམ། ། 30 ཚར་གཅོད་ཉིན་ལ་སྡིག་སྤྱོད་ལུས་པ་དང་། ། ཐུགས་ཁྲོའི་ཉིན་མོར་དེ་དག་སྐྱོབ་པར་འགྱུར། ། 31 སུས་དེའི་སྤྱོད་པ་དངོས་སུ་གསལ་བར་བྱ། ། དེ་ཡིས་བྱས་པའི་ལས་འབྲས་སུས་སྟེར་རམ། ། 32 དེ་ནི་དུར་གྱི་ནང་དུ་བསྐྱལ་བ་དང་། ། མི་ཡིས་དུར་ཁྲོད་བསྲུངས་ནས་སྡོད་པར་འགྱུར། ། 33 ཁོ་ཡིས་ལུང་པའི་སྤོ་ཐོ་མངར་མོར་བསམས། ། དེ་ཡི་སྔོན་ལ་གྲངས་མེད་འདས་པ་བཞིན། ། དེ་ཡི་རྗེས་སུ་སྔར་ལས་མང་པོ་འདྲེན། ། 34 ཁྱོད་ཚོའི་ལན་ནི་ཐམས་ཅད་ནོར་བས་ན། ། སྟོང་བཤད་ཀྱིས་ནི་བདག་སེམས་ཅི་ལྟར་གསོ། །

ལེའུ་ཉེར་གཉིས་པ།

ཨེ་ལི་ཕཱ་སི་ཡི་ཁ་བརྡ་གསུམ་པ།

1 དེ་མན་པ་ཨེ་ལི་ཕཱ་སི་ཡིས་ལན་བཏབ་ནས་སྨྲས་པ། 2 མཁས་པས་རང་ལ་ཕན་འདོགས་ཇི་བཞིན་དུ། ། མི་ཡིས་དཀོན་མཆོག་ལ་ནི་ཕན་ཐོགས་སམ། ། 3 ཁྱེད་ནི་དྲང་བདེན་ཅན་ཞིག་ཡིན་ན་ཡང་། ། ཀུན་དབང་ཁོང་ཉིད་དགྱེས་པར་བྱེད་ནུས་སམ། ། ཁྱེད་ཀྱི་བྱ་སྤྱོད་སྐྱོན་དང་བྲལ་ན་ཡང་། ། ཀུན་དབང་ཁོང་ལ་ཕན་ཐོགས་ཅི་ཞིག་ལྡན། ། 4 ཁྱེད་རང་ཁོང་ལ་གུས་ཤིང་འཇིགས་པས་ན། ། ཁྱེད་ལ་བཀྱོན་ཞིང་ཁྲིམས་ཐག་གཅོད་འགྱུར་རམ། ། 5 ཁྱེད་ཀྱི་སྡིག་ཉེས་ཆེན་པོ་མ་ཡིན་ནམ། ། ཁྱེད་ཀྱི་ཉེས་པ་རྫོགས་མཐའ་མེད་པ་ཡིན། ། 6 ཁྱེད་ཀྱིས་དོན་མེད་སྤུན་ལས་གཏའ་མ་བླངས། ། ཁྱེད་ཀྱིས་དབུལ་པོའི་གྱོན་གོས་བཤུས་པས་ཡིན། ། 7 ངལ་དུབ་པ་ལ་ཁྱེད་ཀྱིས་ཆུ་མ་བྱིན། ། བཀྲེས་ལྟོགས་ཅན་ལ་ཁྱེད་ཀྱིས་ཟས་མ་སྤྲད། ། 8 སྟོབས་ལྡན་མི་ཡིས་ས་གཞིར་དབང་བསྒྱུར་བྱེད། ། གུས་པར་འོས་པའི་མི་ནི་དེ་ནང་གནས། ། 9 ཁྱེད་ཀྱིས་ཡུགས་མོ་ལག་སྟོང་འགྲོ་རུ་བཅུག ། དྭ་ཕྲུག་རྣམས་ཀྱི་དཔུང་ངར་བཅག་པ་ཡིན། ། 10 དེའི་ཕྱིར་དྲ་རྒྱས་ཁྱེད་རང་མཐའ་ནས་བསྐོར། ། གློ་བུར་འཇིགས་སྐྲག་གིས་ནི་ཁྱེད་རང་མནར། ། 11 ཡང་ན་མུན་པས་ཁྱེད་ལ་མཐོང་མ་བཅུག ། ཆུ་ལོག་གིས་ནི་ཁྱེད་རང་བསྣུབས་ནས་འཁྱེར། ། 12 དཀོན་མཆོག་ནམ་མཁའི་མཐོ་སར་མི་བཞུགས་སམ། ། སྐར་མ་རྣམས་ནི་ཇི་ལྟར་མཐོ་བར་ལྟོས། ། 13 འོན་ཀྱང་ཁྱེད་ཀྱིས་འདི་ལྟར་བརྗོད་པ་སྟེ། ། དཀོན་མཆོག་ཁོང་གིས་ཅི་ཞིག་མཁྱེན་པ་ཡིན། ། སྨག་རུམ་གསེབ་ནས་ཁྲིམས་ཐག་གཅོད་ནུས་སམ། ། 14 སྤྲིན་པ་སྟུག་པོས་ཁོང་ཉིད་གཡོགས་པས་ན། ། ཁོང་གིས་ཅི་ཡང་གཟིགས་པར་མི་འགྱུར་ཏེ། ། ནམ་མཁའི་དཀྱིལ་འཁོར་སྟེང་ཁོང་འཁོར་འདུག་ཟེར། ། 15 སྡིག་སྤྱོད་མི་རྣམས་རྒྱུ་བར་བྱས་པ་ཡི། ། གནའ་བོའི་ལམ་ལ་ཁྱེད་རང་རྒྱུ་འདོད་དམ། ། 16 དེ་དག་དུས་ལ་མ་བབས་བཟུང་ཁྱེར་ཏེ། ། ཁོ་ཚོའི་རྩ་བ་གཙང་པོས་ཁུར་བར་གྱུར། ། 17 དེ་ཚོས་དཀོན་མཆོག་ཉིད་ལ་འདི་ལྟར་སྨྲས། ། ངེད་ཅག་རྣམས་ལས་གྱེས་ཏེ་ཕེབས་ཤིག་དང་། ། ཀུན་དབང་ཁོང་གིས་ངེད་ལ་ཅི་བྱེད་ནུས། ། 18 ཁོང་གིས་དེ་དག་ཁྱིམ་ལ་ནོར་གྱིས་བཀང་། ། སྡིག་སྤྱོད་གྲོས་ངན་བདག་ལས་ཤིན་ཏུ་རིང་། ། 19 དྲང་པོས་ཁོ་ཚོའི་མཇུག་འབྲས་མཐོང་ནས་དགའ། ། ཉེས་མེད་དེ་ལ་དགོད་ཅིང་འདི་ལྟར་སྨྲ། ། 20 ང་ཚོའི་དགྲ་བོ་དངོས་གནས་ཚར་བཅད་དེ། ། རྒྱུ་ནོར་རྣམས་ཀྱང་མེ་ཡིས་བསྲེགས་གྱུར་ཟེར། ། 21 ཁྱེད་ནི་དཀོན་མཆོག་ཁོང་དང་མཐུན་པར་གྱིས། ། དེ་ནས་ཁྱེད་ལ་བདེ་བ་འཐོབ་པར་འགྱུར། ། 22 ཁྱེད་ཀྱིས་ཁོང་གི་ཞལ་གདམས་བླངས་ནས་ནི། ། ཁོང་གི་བཀའ་མཆིད་སེམས་སུ་འཛིན་པར་གྱིས། ། 23 ཁྱེད་རང་ཀུན་དབང་ཕྱོགས་སུ་འཁོར་ནས་ནི། ། རང་གི་གུར་ལས་ངན་པ་རིང་དོར་ན། ། ཁྱེད་ནི་སླར་ཡང་བརྟན་པོར་འགོད་པར་འགྱུར། ། 24 ཁྱེད་ཀྱི་ནོར་རྣམས་ས་རྡུལ་ནང་དུ་ཕོངས། ། ཨོ་ཕིར་གསེར་རྣམས་གྲོག་རོང་རྡོ་ལ་སྐྱུར། ། 25 ཀུན་དབང་ཁོང་ཉིད་ཁྱེད་ཀྱི་ནོར་དུ་འགྱུར། ། ཁོང་ཉིད་ཁྱེད་ཀྱི་རིན་ཆེན་དངུལ་དུ་འགྱུར། ། 26 དུས་དེར་ཀུན་དབང་ཁྱེད་ཀྱི་དགའ་སྤྲོ་སྟེ། ། དཀོན་མཆོག་ཕྱོགས་སུ་མགོ་བོ་འདེགས་པར་བྱེད། ། 27 ཁྱེད་ཀྱིས་ཁོང་ལ་སྨོན་ལམ་འདེབས་པ་དང་། ། ཁོང་གིས་ཁྱེད་ཀྱི་སྨོན་ལམ་གསན་འགྱུར་ཞིང་། ། ཁྱེད་ཀྱིས་རང་གི་དམ་བཅའ་ཡང་ནི་བསྒྲུབ། ། 28 ཁྱེད་ཀྱི་བསམ་དོན་ལྷུན་གྱིས་འགྲུབ་པ་དང་། ། ཁྱེད་ཀྱི་ལམ་དུ་འོད་ཟེར་འཕྲོ་བར་འགྱུར། ། 29 མི་ཡིས་ཁྱེད་རང་དམའ་སར་ཕབ་གྱུར་ན། ། ཁྱེད་ཀྱིས་ང་རང་རྒྱལ་བར་འགྱུར་ཟེར་ཏེ། ། ཁེངས་སྐྱུང་ཅན་རྣམས་དཀོན་མཆོག་ཉིད་ཀྱིས་སྐྱོབ། ། 30 དཀོན་མཆོག་གིས་ནི་ཉེས་ཅན་སྐྱོབ་པས་ན། ། ཁྱེད་ལག་གཙང་བས་ཁོང་གིས་སྐྱོབ་ངེས་སོ། །

ལེའུ་ཉེར་གསུམ་པ།

ཨེས་ཡོབ་ཀྱིས་ཨེ་ལི་ཕཱ་སི་ལ་ལན་གསུངས་པ།

1 དེ་ནས་ཨེས་ཡོབ་ཀྱིས་ལན་བཏབ་ནས་སྨྲས་པ། 2 ད་ལྟ་བདག་གི་སྡུག་སྐད་ལུགས་འགལ་ཡིན། ། བཀའ་བཀྱོན་མཛད་པ་འཁུན་སྒྲ་ལས་ཀྱང་ལྕི། ། 3 བདག་གིས་ཁོང་གི་བཞུགས་གནས་ཤེས་པ་དང་། ། ཁོང་གི་བཞུགས་ཁྲིའི་མདུན་དུ་སླེབས་གྱུར་ཅིག ། 4 བདག་གིས་ཁོང་མདུན་དོན་རྣམས་གསལ་པོར་ཞུ། ། རྩོད་པའི་ཚིག་གིས་སྨྲ་སྒོ་འགེང་བར་བྱ། ། 5 ཁོང་གིས་བཀའ་ལན་ཅི་གནང་ངས་རྟོགས་ཤིང་། ། ཁོང་གིས་ཅི་གསུང་བདག་གིས་ཤེས་པར་འདོད། ། 6 ཁོང་གིས་ཉིད་ཀྱི་ནུས་མཐུ་ཆེན་པོ་ཡིས། ། བདག་ལ་རྒོལ་ལམ་ཞེ་ན་མི་རྒོལ་ཏེ། ། ཁོང་གིས་བདག་ལ་གཟིགས་སྐྱོང་གནང་ངེས་ཡིན། ། 7 གནས་དེར་སེམས་རྒྱུད་དྲང་པོ་ཁོང་དང་རྩོད་རུང་སྟེ། ། ང་རང་ཁྲིམས་ཐག་གཅོད་མཁན་ཁོང་ལས་ཐར་བར་འགྱུར། ། 8 ང་རང་མདུན་དུ་སོང་ཡང་ཁོང་མི་བཞུགས། ། ཕྱིར་བསྣུར་སྟེག་ཀྱང་ཁོང་ཉིད་རྙེད་པ་མིན། ། 9 ཁོང་གིས་གཡོན་ཕྱོགས་འཕྲིན་ལས་མཛད་ན་ཡང་། ། བདག་གིས་ཁོང་ཉིད་མཇལ་བར་མ་གྱུར་ལ། ། ཁོང་ཉིད་གཡས་ཕྱོགས་འཁོར་བར་གྱུར་ན་ཡང་། ། བདག་གིས་ཁོང་ནི་མཇལ་བར་མ་གྱུར་ཏོ། ། 10 འོན་ཀྱང་བདག་གི་བགྲོད་ལམ་ཁོང་གིས་མཁྱེན། ། ཚོད་བགམ་མཛད་རྗེས་གསེར་ལྟར་བདག་འཐོན་འོང་། ། 11 བདག་གི་རྐང་པ་ཁོང་གི་ཞབས་རྗེས་འབྲང་། ། ཁོང་གི་གཤེགས་ལམ་བསྲུངས་ནས་བདག་མ་གཟུར། ། 12 ཁོང་གི་ཞལ་གྱི་བཀའ་ལ་བདག་མ་འགལ། ། ཟས་སྐལ་ལས་ཀྱང་ཁོང་གི་གསུང་ལ་ཆགས། ། 13 ཡིན་ཡང་ཁོང་ཉིད་གཅིག་པུ་དཀོན་མཆོག་ལགས། ། ཁོང་གི་ཐུགས་དགོངས་སུ་ཡིས་བཟློག་ནུས་སམ། ། ཅི་ལ་དགྱེས་ན་དེ་ལྟར་མཛད་པར་འགྱུར། ། 14 བདག་ལ་ཐུགས་ཐག་བཅད་པ་ཁོང་གིས་བསྒྲུབ། ། དེ་འདྲའི་དོན་རྣམས་ཁོང་ལ་མོད་པོ་ཡོད། ། 15 དེ་བས་ང་རང་ཁོང་དྲུང་འཇིགས་པ་དང་། ། བདག་གིས་བསམ་ཞིང་བསམ་བཞིན་ཁོང་ལ་འཇིགས། ། 16 དཀོན་མཆོག་ཉིད་ཀྱིས་ངའི་སེམས་འཁུམས་སུ་བཅུག ། ཀུན་དབང་ཁོང་གིས་ང་རང་དངངས་པར་མཛད། ། 17 སྨག་རུམ་གྱིས་ནི་ང་ཡི་གདོང་བཀབ་ཀྱང་། ། བདག་སེམས་ཕམ་བྱེད་མུན་པ་མ་ཡིན་ནོ། །

ལེའུ་ཉེར་བཞི་པ།

1 ཀུན་དབང་ཉིད་ཀྱིས་དུས་བཅད་བགོས་ཟིན་ན*། ། ཁོང་ཉིད་ཤེས་མཁན་རྣམས་ལ་ཉིན་མོ་དེ། ། མཐོང་བར་མི་མཛད་པ་ནི་ཅི་ཡིན་ནམ། ། 2 ངན་པས་རང་གི་ས་མཚམས་ཕར་སྤོས་ནས། ། ཕྱུགས་ཁྱུ་འཕྲོག་ཅིང་འཚོ་སྐྱོང་བྱེད་པ་ཡིན། ། 3 དེ་ཚོས་དྭ་ཕྲུག་རྣམས་ཀྱི་བོང་བུ་འདེད། ། ཡུགས་མོའི་གླང་ནི་འཕྲོག་ཅིང་གཏའ་མར་ལེན། ། 4 དེ་ཚོས་དབུལ་པོ་དྲང་ལམ་ལས་ནི་བཟློག་བྱེད་ཅིང་། ། ས་གཞིའི་ཉམ་ཐག་ཅན་རྣམས་མ་ལུས་ཡིབ་པར་བྱེད། ། 5 དབུལ་པོ་དེ་རྣམས་རྐྱང་ལྟར་ཐང་སྟོང་དུ། ། བརྩོན་པས་ལས་ཀ་བྱེད་ཅིང་ཁ་ཟས་འཚོལ། ། ཐང་སྟོང་ཡུལ་ལ་བརྟེན་ནས་བུ་ཕྲུག་གསོ། ། 6 དེ་ཚོས་གཞན་གྱི་ཞིང་ཁའི་ལོ་ཏོག་བསྡུ། ། སྡིག་སྤྱོད་མི་ཡི་རྒུན་འབྲུམ་ལྷག་མ་འཐོག ། 7 དེ་རྣམས་གོས་མེད་སྒྲེན་མོར་མཚན་གང་ཉལ། ། འཁྱགས་པའི་དུས་སུ་འགེབས་རྒྱུ་ཅི་ཡང་མེད། ། 8 དེ་རྣམས་རི་བོར་དྲག་ཆར་གྱིས་སྦངས་ཏེ། ། གཡོལ་ས་མེད་པས་དེ་རྣམས་བྲག་ལ་བཅར། ། 9 ངན་པས་ཨ་མའི་པང་ནས་དྭ་ཕྲུག་འཕྲོག ། དབུལ་པོའི་གྱོན་གོས་གཏའ་མར་བཙན་གྱིས་ལེན། ། 10 ཉམ་ཐག་ཅན་རྣམས་གཅེར་བུར་གང་སར་འཁྱམས། ། ལྟོགས་སྐོམ་མྱངས་ཏེ་སྟོན་ཁའི་ཚར་ཕོན་ཁུར། ། 11 དེ་ཚོས་ཕྲེང་བར་སྣུམ་བཙགས་ནས། ། འཚིར་གཞོང་ནང་དུ་ཆང་འཚག་ཀྱང་། ། རང་ཉིད་སྔར་བཞིན་སྐོམ་པས་གདུང་། ། 12 འཆི་ཁའི་མི་ཡིས་མཁར་ནང་འཁུན་སྒྲ་འབྱིན། ། རྨས་མ་རྣམས་ཀྱིས་འོ་དོད་བོས་ན་ཡང་། ། དཀོན་མཆོག་ཁོང་གིས་ངན་པའི་དོན་མི་གཟིགས། ། 13 ལ་ལས་འོད་ནི་བསྐྱུར་བ་དང་། ། འོད་ཀྱི་ལམ་ཡང་མི་ཤེས་ཏེ། ། འོད་ལྡན་ལམ་དུ་གནས་མ་གྱུར། ། 14 མི་གསོད་ཐོ་རངས་ལངས་ཏེ་ཉམ་ཐག་དང་། ། རྒྱུ་མེད་གསོད་ཅིང་མཚན་མོར་ཆོམ་རྐུན་བྱེད། ། 15 གཡེམ་པོའི་མིག་གིས་ས་སྲོས་དུས་ལ་སྒུག ། སུས་ཀྱང་ང་རང་མཐོང་བར་མི་འགྱུར་ཟེར། ། རང་གི་ངོ་གདོང་གོས་ཀྱིས་འགེབ་བྱེད་དོ། ། 16 ཆོམ་རྐུན་དག་གིས་མུན་པར་གྱང་རྟོལ་ཞིང་། ། ཉིན་མོའི་དུས་སུ་དེ་དག་ཡིབ་སྡོད་པས། ། ཁོ་ཚོས་འོད་ནི་དངོས་གནས་ཤེས་མ་གྱུར། ། 17 སྨག་རུམ་འཇིགས་པ་ཁོ་ཚོས་ཤེས་པས་ན། ། དེ་ཚོའི་མཐོང་ངོར་སྨག་རུམ་སྐྱ་རེངས་ཡིན། ། 18 མི་ངན་ཆུ་ཁའི་ལྦུ་བ་བཞིན་དུ་ཡལ། ། ས་རུ་ཐོབ་པའི་སྐལ་བར་དམོད་པར་གྱུར། ། སུ་ཡང་རྒུན་ཚལ་ཉེ་སར་བཅར་བ་མེད། ། 19 ཐན་པའི་ཚ་བས་ཁ་བ་ཞུ་བ་བཞིན། ། གཤིན་རྗེའི་ལམ་དུ་སྡིག་ཅན་འདི་ལྟར་འཁྱེར། ། 20 ཁོ་རང་ཆགས་པའི་མངལ་གྱིས་ཁོ་བརྗེད་ཅིང་། ། འབུ་ཡིས་ཁོ་རང་ཞིམ་མངར་ལོངས་སུ་སྤྱོད། ། ཁོ་ལ་མི་ཡིས་རྗེས་དྲན་མི་བྱེད་དེ། ། དྲང་བདེན་མིན་པའི་མི་ནི་ཤིང་ལྟར་ཆག ། 21 མངལ་ནི་མི་ཆགས་བུ་ཡང་མི་སྐྱེས་པའི། ། བུད་མེད་རྣམས་ལ་དེ་ཡིས་འཕྲོག་བཅོམ་བྱེད། ། ཡུགས་མོ་རྣམས་ཀྱང་དྲིན་གྱིས་མི་སྐྱོང་ངོ་། ། 22 ཡིན་ཡང་དཀོན་མཆོག་ཁོང་གིས་ནུས་མཐུ་ཡིས། ། སྟོབས་ཤུགས་ལྡན་པའི་མི་རྣམས་སྲུང་བ་དང་། ། ཚེ་སྲོག་འཆོར་ཉེན་ཡོད་པ་སྔར་བཞིན་དར། ། 23 དཀོན་མཆོག་ཉིད་ཀྱིས་དེ་དག་བདེ་ལ་བཀོད། ། དེ་དག་བརྟེན་ས་དཀོན་མཆོག་ཁོང་ཉིད་གྱུར། ། ཁོང་གི་སྤྱན་གྱིས་དེ་རྣམས་ལམ་ལ་གཟིགས། ། 24 དེ་དག་ཡུད་ཙམ་མཐོ་སར་བཏེགས་ན་ཡང་། ། ཡུན་རིང་མི་གནས་ཡལ་ཞིང་དམན་སར་དབབ། ། ཀུན་ལྟར་དེ་དག་ལམ་ནས་འཁྱེར་བ་དང་། ། འབྲུ་ཡི་སྙེ་མ་བཞིན་དུ་གཅོད་པར་འགྱུར། ། 25 དེ་ལྟར་མིན་ཚེ་སུ་ཡིས་ང་རང་ནི། ། རྫུན་གཏམ་སྨྲ་མཁན་ཡིན་པར་ར་སྤྲོད་བྱེད། ། བདག་གི་གཏམ་ནི་གླེང་རིན་མེད་པར་དགག །

ལེའུ་ཉེར་ལྔ་པ།

པེལ་དེལ་གྱི་ཁ་བརྡ་གསུམ་པ།

1 དེ་ནས་ཤུ་ཧེ་པ་པེལ་དེལ་གྱིས་ལན་བཏབ་ནས་སྨྲས་པ། 2 དཀོན་མཆོག་ཁོང་ཉིད་དབང་བསྒྱུར་མཛད་མཁན་ཏེ། ། འཇིགས་སུ་རུང་ཞིང་མཐོ་སར་ཞི་བདེ་མཛད། ། 3 ཁོང་གི་དཔུང་ཚོགས་རྣམས་ནི་བགྲང་ལས་འདས། ། ཁོང་གི་འོད་ནི་སུ་ལ་མི་འཆར་རམ། ། 4 དེ་བས་དཀོན་མཆོག་ཁོང་གི་སྐུ་དྲུང་དུ། ། མི་ནི་ཇི་ལྟར་དྲང་བདེན་ཅན་དུ་བརྩི། ། བུད་མེད་དག་ལས་བཙས་པ་ཇི་ལྟར་གཙང་། ། 5 དཀོན་མཆོག་དྲུང་དུ་ཟླ་བར་བཀྲག་མདངས་མེད། ། ཁོང་གི་གཟིགས་ངོར་སྐར་མ་དྭངས་གཙང་མིན། ། 6 དེ་བས་འབུ་དང་འདྲ་བའི་མི་རྣམས་དང་། ། སྐྱག་འབུ་ལྟ་བུའི་མི་ནི་སྨྲ་ཅི་དགོས། །

ལེའུ་ཉེར་དྲུག་པ།

ཨེས་ཡོབ་ཀྱིས་པེལ་དེལ་ལ་ལན་གསུངས་པ།

1 དེ་ནས་ཨེས་ཡོབ་ཀྱིས་ལན་བཏབ་ནས་སྨྲས་པ། 2 སྟོབས་ཤུགས་ཟད་པར་ཁྱེད་ཀྱི་རོགས་རམ་ཐོབ། ། དཔུང་ངར་ཉམ་ཐག་ཅན་ལ་མགོན་སྐྱབས་མཛད། ། 3 བློ་རྨོངས་ཅན་ལ་ཁྱེད་ཀྱི་མཛུབ་སྟོན་ཐོབ། ། ཁྱེད་ཀྱིས་དེ་ལ་ཕུན་ཚོགས་ཤེས་རབ་མངོན། ། 4 གང་ལ་བརྟེན་ནས་ཁྱེད་ཀྱིས་བཀའ་གནང་ངམ། ། སུ་ཡི་སེམས་ཉིད་ཁྱེད་ལས་ཐོན་པ་ཡིན། །

པེལ་དེལ་གྱི་ཁ་བརྡ་གསུམ་པའི་མུ་རྒྱུན།

5 ཆུ་ཆེན་རྣམས་དང་དེ་ནང་གནས་པ་ཡི། ། འོག་ཏུ་གནས་པའི་གཤིན་པོ་རྣམས་འདར་ཞིང་། ། 6 ཁོང་གི་དྲུང་དུ་གཤིན་ཡུལ་ཕྱི་རུ་མངོན། ། འཇིག་པའི་ཡུལ་ཡང་ལྐོག་ཏུ་མ་གནས་ཏེ། ། 7 ཁོང་གིས་བྱང་སྣེ་མཁའ་རུ་ཁེབས་པར་མཛད། ། ས་གཞི་སྟོང་པའི་ནམ་མཁར་དཔྱང་བར་མཛད། ། 8 ཁོང་གིས་སྤྲིན་པའི་ནང་དུ་ཆུ་རྣམས་འཐུམ། ། ཆུ་ནི་མང་ཡང་སྤྲིན་ནི་མ་ཐོར་ཏེ། ། 9 ཁོང་གིས་བཞུགས་ཁྲིའི་མདུན་ངོས་འགེབ་བྱེད་ཅིང་། ། དེ་ཡི་སྟེང་དུ་ཆུ་འཛིན་འདིང་བར་མཛད། ། 10 འོད་དང་མུན་པ་གཉིས་པོའི་མཐའ་མཚམས་སུ། ། ཁོང་གིས་ཆུ་ངོས་ཟླུམ་པོའི་དབྱེ་མཚམས་བཅད། ། 11 ཁོང་གི་བཀའ་བཀྱོན་རྐྱེན་གྱིས་ནམ་མཁའ་ཡི། ། ཀ་བ་རྣམས་ཀྱང་འདར་ཞིང་འཁྱོར་བར་གྱུར། ། 12 ཁོང་གི་ནུས་མཐུས་རྒྱ་མཚོ་དཀྲུགས་མཛད་ཅིང་། ། མཁྱེན་རབ་ཀྱིས་ནི་ར་ཧབ་འཇོམས་པར་མཛད། ། 13 ཁོང་གི་ཐུགས་ཀྱིས་ནམ་མཁའ་དྭངས་པར་མཛད། ། ཁོང་གི་ཕྱག་གིས་འཁྱུག་པའི་སྦྲུལ་ཡང་བཅོམ། ། 14 ལྟོས་དང་འདི་ནི་ཁོང་གི་མཛད་པའི་ཟུར་ཙམ་དང་། ། ང་ཚོས་ཐོས་པ་ཁོང་གི་ཤུབ་སྐད་ཙམ་ཡིན་ཞིང་། ། ཁོང་གི་འབྲུག་སྒྲའི་དབང་ནི་སུ་ཡིས་རྟོགས་ནུས་སམ། །

ལེའུ་ཉེར་བདུན་པ།

ཨེས་ཡོབ་ཀྱིས་མུ་མཐུད་དུ་པེལ་དེལ་ལ་ལན་གསུངས་པ།

1 ཨེས་ཡོབ་ཀྱིས་མུ་མཐུད་དུ་རང་གི་གཏམ་སྨྲས་ཏེ་ན་རེ། 2 བདག་གིས་རང་ལས་དྲང་བདེན་ཕྲོགས་པ་ཡི། ། ངའི་སེམས་སྡུག་པར་མཛད་པའི་ཀུན་དབང་ཉིད། ། གཏན་དུ་བཞུགས་པའི་དཀོན་མཆོག་ཁོང་ཉིད་ནི། ། དཔང་དུ་བཙུགས་ཏེ་འདི་ལྟར་སྨྲས་པ་སྟེ། ། 3 བདག་ནང་ཚེ་སྲོག་ལྡན་པ་དང་། ། དཀོན་མཆོག་ཁོང་གིས་གནང་བའི་དབུགས། ། སྣ་ཁུང་ནང་དུ་ཡོད་པའི་ཚེ། ། 4 བདག་གི་མཆུ་ཡིས་ཚིག་ངན་སྨྲ་མི་བྱ། ། བདག་གི་ལྕེ་ཡིས་རྫུན་གཏམ་གླེང་མི་བྱ། ། 5 བདག་གིས་ནམ་ཡང་ཁྱོད་ཚོ་བདེན་མི་ཟེར། ། ཤི་ཡང་རང་གི་ལྷད་མེད་འདོར་མི་འགྱུར། ། 6 བདག་གིས་དྲང་བདེན་འཛིན་ཞིང་མི་སྤོང་སྟེ། ། གསོན་དུས་རང་གི་སེམས་ཀྱིས་སྐྱོན་མི་འཛུགས། ། 7 བདག་གི་དགྲ་ནི་མི་ངན་བཞིན་གྱུར་ཅིག ། བདག་ལ་རྒོལ་མཁན་སྡིག་སྤྱོད་བཞིན་གྱུར་ཅིག ། 8 དད་མེད་ཅན་ལ་རེ་བ་ཅི་ཡོད་དམ། ། དཀོན་མཆོག་ཉིད་ཀྱིས་ཁོ་རང་ཚར་གཅོད་ཅིང་། ། ད་དུང་དེ་ཡི་སྲོག་ཀྱང་ལེན་པར་ངེས། ། 9 དེ་ལ་སྡུག་བསྔལ་འབྱུང་བའི་དུས་སུ་ཡང་། ། དཀོན་མཆོག་ཉིད་ཀྱིས་འོ་དོད་ག་ལ་གསན། ། 10 དེ་ཡིས་ཀུན་དབང་དགའ་སྤྲོར་བརྩིས་ནས་ནི། ། ནམ་རྒྱུན་དཀོན་མཆོག་ཁོང་ལ་ཞུ་མི་འགྱུར། ། 11 དཀོན་མཆོག་ཕྱག་གིས་མཛད་པ་དེ། ། བདག་གིས་ཁྱོད་ཚོར་སྟོན་པར་བྱ། ། ཀུན་དབང་ཁོང་གི་མཛད་རྗེས་ཀྱང་། ། བདག་གིས་ཁྱོད་ཚོར་གསང་མི་འགྱུར། ། 12 ཁྱོད་ཚོས་འདི་ཀུན་མཐོང་མོད་ཀྱང་། ། ཅིའི་ཕྱིར་ཐམས་ཅད་དོན་མེད་གྱུར། ། 13 འདི་ནི་དཀོན་མཆོག་ཁོང་ཉིད་ཀྱིས། ། མི་ངན་རྣམས་ལ་གནང་བའི་སྐལ། ། གདུག་རྩུབ་ཅན་ལ་ཀུན་དབང་ནས། ། ཐོབ་པའི་ནོར་སྐལ་འདི་ཡིན་ལགས། ། 14 དེ་ཚོའི་བུ་ཕྲུག་འཕེལ་ཡང་རལ་གྲིའི་དོན་དུ་ཡིན། ། དེ་ཡི་བུ་རྒྱུད་ཟས་ཀྱིས་འགྲང་བར་མི་འགྱུར་རོ། ། 15 དེ་ལས་ལུས་པ་ཤི་ནས་བསྐུང་བར་འགྱུར། ། དེ་ཡི་ཡུགས་མོ་རྣམས་ནི་ངུ་མི་འགྱུར། ། 16 དེ་ཡིས་བྱེ་མ་བཞིན་དུ་དངུལ་བསགས་ནས། ། འདམ་བག་ལྟར་དུ་གོས་རྣམས་སྤུངས་ན་ཡང་། ། 17 དེ་ཡིས་སྤུངས་པ་དྲང་བདེན་ཅན་གྱིས་གྱོན། ། ཉེས་མེད་རྣམས་ཀྱིས་དངུལ་དེ་བགོ་བར་བྱ། ། 18 དེ་ཡིས་ཁང་པ་བརྩིགས་པ་ནི། ། མུག་པས་ཁུང་བུ་རྐོ་བ་དང་། ། ཡང་ན་སོ་པས་གུར་ཕུབ་འདྲ། ། 19 དེ་ནི་ཉལ་དུས་ཕྱུག་ཀྱང་བདག་པོ་རྒྱག་རྒྱུ་མེད། ། དེ་ཡིས་མིག་ཟུང་འབྱེད་དུས་རྒྱུ་ནོར་མེད་པར་གྱུར། ། 20 འཇིགས་སྐྲག་ཆུ་ལོག་བཞིན་དུ་ཁོའི་རྗེས་འདེད། ། མཚན་མོའི་དྲག་རླུང་གིས་ནི་ཁོ་རང་འཁུར། ། 21 ཤར་རླུང་གིས་ནི་ཁོ་རང་ཁྱེར་ནས་འགྲོ། ། དེས་ཁོ་རང་གི་གནས་དང་འབྲལ་དུ་འཇུག ། 22 དཀོན་མཆོག་ཁོང་གིས་ཕངས་མེད་ཁོ་ལ་བརྒྱབ། ། ཁོང་གི་ཕྱག་ལས་ཐར་བར་རབ་ཏུ་འཚབ། ། 23 དཀོན་མཆོག་ཉིད་ཀྱིས་ཁོ་ལ་ཕྱག་གིས་རྡེག ། ད་དུང་ཐུགས་ཁྲོའི་ང་རོ་བསྒྲགས་ནས་ནི། ། དེ་ནི་རང་གི་གནས་ལས་སྐྲོད་འགྱུར་རོ། །

ལེའུ་ཉེར་བརྒྱད་པ།

ཤེས་རབ་ལ་བསྟོད་པ།

1 དངུལ་ལ་གཏེར་ཁ་ཡོད་པ་བཞིན། ། གསེར་ལ་བཙོ་སྦྱང་བྱེད་ས་ཡོད། ། 2 ལྕགས་ནི་ས་ཡི་འོག་ནས་འདོན་པར་བྱེད། ། ཟངས་ཀྱང་རྡོ་ཡི་སྣུམ་ལས་བཞུ་ཞིང་འདོན། ། 3 མི་ཡིས་མུན་པར་མཐའ་མཚམས་གཅོད་པ་དང་། ། རྒྱང་རིང་གསང་བའི་ཡུལ་གྱི་སྨག་རུམ་ཁྲོད། ། མཐའ་མཚམས་ཕུག་གི་གཏེར་རྡོ་འཚོལ་བྱེད་དོ། ། 4 དེ་ཡིས་དབེན་སར་གཏེར་ཁ་བརྟོལ་བ་དང་། ། རྐང་རྗེས་མེད་པའི་གནས་སུ་བརྗེད་པར་གྱུར། ། མི་དང་བྲལ་ཏེ་མཁའ་རུ་དཔྱངས་ནས་སྡོད། ། 5 ས་གཞི་ལས་ནི་འབྲུ་རིགས་ཐོན་པ་དང་། ། ས་གཞིའི་འོག་ནས་མེ་བཞིན་འཕྱུར་བ་སྟེ། ། 6 ས་ཡི་རྡོ་ལས་ཨིནྡྲ་ནཱི་ལ་དང་། ། དེ་རུ་ད་དུང་གསེར་ཕྱེ་ཡང་ཡོད་ཅིང་། ། 7 བྱ་རྒོད་ཀྱིས་ནི་ལམ་དེ་མི་ཤེས་ལ། ། གླག་གི་མིག་གིས་དེ་ནི་མཐོང་མྱོང་མེད། ། 8 རློམ་སེམས་ཅན་གྱི་གཅན་གཟན་དེར་མ་སླེབས། ། སེང་གེ་རྩུབ་པོ་གནས་དེར་རྒྱུ་མ་མྱོང་། ། 9 མི་ཡི་ལག་པས་མེ་རྡོར་ཁུང་འབིགས་གཏད། ། རི་བོ་རྣམས་ཀྱི་རྩ་བ་བསློགས་པ་སྟེ། ། 10 བྲག་རྡོ་རྣམས་ལས་ཆུ་རྐ་བརྐོས་པ་དང་། ། རིན་ཆེན་སྣ་ཚོགས་མིག་གིས་དངོས་སུ་མཐོང་། ། 11 དེ་ཡིས་གཙང་པོ་བཀག་ནས་ཆུ་མ་ཐིགས། ། སྦས་པའི་དངོས་པོ་ཐམས་ཅད་མངོན་པར་བཅུག ། 12 འོན་ཀྱང་ཤེས་རབ་གང་ནས་རྙེད་འགྱུར་རམ། ། བློ་གྲོས་ལྡན་པའི་གནས་ནི་གང་དུ་ཡོད། ། 13 ཤེས་རབ་ཀྱི་ནི་རིན་ཐང་སུ་ཡིས་ཤེས། ། གསོན་པོའི་གནས་སུ་དེ་ནི་རྙེད་མི་སྲིད། ། 14 གཏིང་ཟབ་ཀྱིས་ནི་བདག་ནང་དེ་མེད་ཟེར། ། རྒྱ་མཚོ་ཡིས་ཀྱང་ང་མཉམ་དེ་མེད་ཟེར། ། 15 ཤེས་རབ་དེ་ནི་གསེར་གྱིས་བརྗེ་མི་ནུས། ། དངུལ་གྱིས་དེ་ཡི་རིན་ཐང་ཚད་མི་ཐུབ། ། 16 ཨོ་ཕིར་གསེར་དང་རིན་ཆེན་གཟི་དང་ནི། ། ད་དུང་རིན་ཆེན་ཨིནྡྲ་ནཱི་ལ་ཡང་། ། དེ་ཡི་ཤེས་རབ་དང་ནི་འགྲན་མི་ནུས། ། 17 གསེར་དང་ཤེལ་གཉིས་དེ་དང་བསྡུར་མི་ཕོད། ། ལྷད་མེད་གསེར་གྱིས་དེ་ནི་བརྗེ་མི་ཐུབ། ། 18 བྱུ་རུ་རིན་པོ་ཆེ་གཉིས་གླེང་རིན་མེད། ། མུ་ཏིག་ལས་ཀྱང་ཤེས་རབ་རིན་ཐང་ཆེ། ། 19 གུ་ཤའི་སྤྲིན་རྡོ་དེ་དང་བསྡུར་མི་ཕོད། ། ལྷད་མེད་གསེར་ཡང་དེ་ཡི་འགྲན་ཡ་མིན། ། 20 དེས་ན་ཤེས་རབ་གང་ནས་འབྱུང་བ་དང་། ། བློ་གྲོས་ལྡན་པའི་གནས་ནི་གང་དུ་ཡོད། ། 21 སྲོག་ལྡན་ཀུན་གྱི་མིག་ལས་དེ་སྦས་ཤིང་། ། ནམ་མཁའི་འདབ་ཆགས་ལས་ནི་དེ་ཡིབ་སྟེ། ། 22 འཇིག་པ་འཆི་བ་གཉིས་པོས་འདི་ལྟར་སྨྲ། ། ང་ཚོའི་རྣ་བས་དེ་ཡི་སྐད་ཙམ་ཐོས། ། 23 དཀོན་མཆོག་གིས་ནི་ཤེས་རབ་ལམ་མཁྱེན་ཏེ། ། ཤེས་རབ་གནས་ས་ཡང་ནི་ཁོང་གིས་མཁྱེན། ། 24 ས་མཚམས་བར་དུ་ཁོང་གིས་དཔྱད་པ་བཏང་། ། གནམ་ས་ཡོངས་ལ་ཁོང་གིས་གཟིགས་པས་སོ། ། 25 ཁོང་གིས་རླུང་གི་དྲག་འཇམ་བཅད་པ་དང་། ། ཆུ་ཡི་ཚད་གཞི་ཡང་ནི་འཇལ་བ་སྟེ། ། 26 ཆར་བའི་ཆེད་དུ་བཀའ་འདོམས་མཛད་ནས་ནི། ། གློག་དམར་རྒྱུ་བའི་ལམ་ཡང་སྟོན་པར་མཛད། ། 27 དུས་དེར་ཁོང་གིས་ཤེས་རབ་གཟིགས་པ་ན། ། ཤེས་རབ་འཆད་ནས་བརྟན་པོར་མཛད་པ་དང་། ད་དུང་དེ་ལ་ཞིབ་བཤེར་མཛད་པ་ཡིན། ། 28 ཁོང་གིས་མི་ལ་འདི་སྐད་གསུངས། ། ལྟོས་དང་གཙོ་བོ་ཁོང་ཉིད་ལ། ། གུས་ཤིང་འཇིགས་པ་ཤེས་རབ་ཡིན། ། ངན་པར་བྲལ་ན་བློ་གྲོས་ཡིན། །

ལེའུ་ཉེར་དགུ་པ།

ཨེས་ཡོབ་ཀྱིས་གཏམ་གྱི་མཇུག་བསྒྲིལ་བ།

1 ཨེས་ཡོབ་ཀྱིས་མུ་མཐུད་དུ་རང་གི་གཏམ་སྨྲས་ཏེ་ན་རེ། 2 དཀོན་མཆོག་ང་རང་བསྲུངས་པའི་ཉིན་མོ་སྟེ། ། སྔར་གྱི་དུས་བཞིན་ཡིན་ན་ཅི་མ་རུང་། ། 3 སྐབས་དེར་ཁོང་གི་སྒྲོན་མེ་ངའི་སྟེང་ཤར། ། ང་རང་འོད་དེར་བརྟེན་ནས་མུན་པར་རྒྱུ། ། 4 ང་རང་དར་ལ་བབས་པའི་དུས། ། དཀོན་མཆོག་ཁོང་གི་མཛའ་བརྩེ་ནི། ། བདག་གི་གུར་ནང་མཆིས་པ་དང་། ། 5 བདག་དང་ལྷན་དུ་ཀུན་དབང་བཞུགས། ། ཕྲུ་གུ་རྣམས་ཀྱིས་མཐའ་ནས་བསྐོར། ། 6 བདག་གི་རྐང་པ་འོ་སྤྲིས་བཀྲུས་པ་དང་། ། བྲག་རིས་སྣུམ་གྱི་གཙང་པོ་བདག་ཕྱིར་བཞུར། ། 7 ང་རང་མཁར་གྱི་སྒོ་ཁར་ཕྱིན་ནས་ནི། ། ཐང་ཆེན་ཡོད་སར་འདུག་གནས་བཤམས་པ་དང་། ། 8 གཞོན་ནུས་ང་རང་མཐོང་པ་ཙམ་གྱིས་གཡོལ། ། རྒན་པོ་རྣམས་ཀྱང་ས་ནས་ཡར་ལ་ལངས། ། 9 རྒྱལ་སྲས་རྣམས་ཀྱིས་སྨྲ་བརྗོད་མཚམས་བཞག་ཅིང་། ། རང་གི་སྨྲ་སྒོ་ལག་པས་བཀབ་ནས་བསྡད། ། 10 འགོ་དཔོན་རྣམས་ཀྱིས་སྐད་མ་བཏོན། ། ཁོ་ཚོའི་ལྗགས་ལྕེ་རྐན་ལ་འབྱར། ། 11 ང་རང་ཐོས་མཁན་རྣམས་ཀྱིས་བདེ་ལེགས་བརྗོད། ། ང་རང་མཐོང་བ་དག་གིས་བསྟོད་པ་ཕུལ། ། 12 ངུ་འབོད་བྱེད་པའི་ཉམ་ཐག་ཅན་རྣམས་དང་། ། རོགས་རམ་མེད་པའི་དྭ་ཕྲུག་བསྐྱབས་ཕྱིར་རོ། ། 13 འཆི་ཁའི་མི་ཡིས་བདག་ལ་སྨོན་འདུན་ཞུས། ། བདག་གིས་ཡུགས་མོའི་སེམས་སུ་དགའ་འབོད་བསྐྱེད། ། 14 བདག་གིས་དྲང་བདེན་གོས་བཞིན་གཡོགས་པ་དང་། ། དྲང་གཞག་ཕྱི་གོས་དང་ནི་མགོ་རས་བཞིན། ། 15 བདག་ནི་ལོང་པའི་མིག་དང་ནི། ། ཞ་བོའི་རྐང་པ་བཞིན་དུ་གྱུར། ། 16 བདག་ནི་དབུལ་ཕོངས་རྣམས་ཀྱི་ཕ་བཞིན་ཡིན། ། རྒྱུས་མེད་མི་ཡི་གྱོད་གཞིར་རྩད་གཅོད་བྱས། ། 17 བདག་གིས་སྡིག་སྤྱོད་ཅན་གྱི་འགྲམ་རུས་བཅག ། དེ་ཡི་བརྔོན་ཤ་སོ་ཡི་བར་ནས་ཕྲོགས། ། 18 དེ་ནས་བདག་གིས་འདི་ལྟར་སྨྲས། ། བདག་གིས་རང་གི་ཉིན་མོ་ནི། ། བྱེ་མ་བཞིན་དུ་འཕེལ་བཅུག་ནས། ། རང་གི་ཁྱིམ་དུ་བདག་འཆི་ངེས། ། 19 བདག་གི་རྩ་བ་ཆུ་ཡི་འགྲམ་དུ་བརྐྱངས། ། བདག་གི་ཡལ་གར་མཚན་མོ་ཟིལ་བ་འབབ། ། 20 རང་གི་གཟི་དཔལ་ངའི་སྟེང་མི་ཉམས་ཏེ། ། རང་གི་ལག་ནང་གཞུ་མོ་གསར་བར་འགྱུར། ། 21 མི་ཡིས་བདག་གི་གཏམ་ལ་མཉན་ཞིང་བསྒུགས། ། ང་ཡི་བཀའ་སློབ་ཆེད་དུ་ངག་ཀྱང་བསྡམས། ། 22 ངའི་གཏམ་ཐོས་རྗེས་ཁོ་ཚོས་མ་སྨྲས་ལ། ། དེ་རྣམས་སྟེང་དུ་བདག་གི་གཏམ་བབས་ཤིང་། ། 23 དེ་ཚོས་ཆར་བར་སྒུག་ལྟར་བདག་ལ་སྒུག ། ཆར་ལ་རེ་བ་བཞིན་དུ་ཁ་ཆེར་གདངས *། ། 24 བདག་གིས་ཁོ་ཚོར་འཛུམ་བསྟན་ཡང་། ། ཁོ་རྣམས་དེ་ལ་ཡིད་མ་ཆེས། ། དེ་ཚོས་ང་ཡི་གདོང་གི་མདངས། ། ནམ་ཡང་ཉམས་སུ་མ་བཅུག་སྟེ། ། 25 བདག་གིས་དེ་རྣམས་ཆེད་དུ་ལམ་བདམས་ཤིང་། ། ཁོ་ཚོའི་ཁྲོད་དུ་བདག་ནི་གྲལ་མགོར་བསྡད། ། བདག་ནི་དམག་དཔུང་དཀྱིལ་གྱི་རྒྱལ་པོ་ལྟར། ། མྱ་ངན་ཅན་གྱི་སེམས་གསོ་མཁན་དུ་གྱུར། །

ལེའུ་སུམ་ཅུ་པ།

1 ད་ལྟ་བདག་ལས་གཞོན་པས་བདག་ལ་འཕྱ། ། དེ་ཚོའི་ཕ་རྣམས་བདག་གིས་མཐོང་ཆུང་བྱས། ། བདག་གི་ལུག་ཁྱུའི་ཁྱི་མཉམ་མ་བཞག་སྟེ། ། 2 སྟོབས་ཤུགས་ཟད་པར་གྱུར་པའི་མི་དེ་ཡི། ། ལག་པའི་སྟོབས་ཀྱིས་བདག་ལ་ཕན་ཅི་ཐོགས། ། 3 དེ་ཚོ་དབུལ་ཞིང་ཤིན་ཏུ་ལྟོགས་པས་ན། ། ལུས་ཀྱི་ཤེད་ཤུགས་ཀྱང་ནི་ཉམས་པ་དང་། ། མཚན་མོར་སྐྱོ་སྣང་ཁེངས་པའི་ཐང་རྒོད་དུ། ། དབེན་སྟོང་ཡུལ་གྱི་རྩྭ་སྐམ་བལྡད་པ་ཡིན། ། 4 དེ་ཚོས་རྩྭ་གསེང་ཚྭ་རྩྭ་བཙལ་བ་དང་། ། ཤུག་སྡོང་རྩད་པ་དེ་རྣམས་བཟའ་ཆས་ཡིན། ། 5 དེ་དག་མི་ཡི་ཁྲོད་ནས་ཕྱིར་བཏོན་ཏེ། ། རྐུན་རྗེས་འདེད་བཞིན་མི་ཡིས་ཀི་བརྒྱབ་པས། ། 6 དེ་རྣམས་ལུང་སྟོང་རྣམས་ཀྱི་ཕུག་དང་ནི། ། ས་ཁུང་རྣམས་དང་བྲག་ཕུག་བཅས་ནས་བསྡད། ། 7 དེ་ཚོས་ཤིང་ཕྲན་གསེང་དུ་འབོད་སྒྲ་བཏང་། ། ལྗང་ཚེར་འོག་ཏུ་ལྷན་ཅིག་འཛོམས་པ་ཡིན། ། 8 འདི་དག་གྲགས་པ་མེད་པའི་བུ་ཡིན་པས། ། དེ་དག་སྤྱུགས་ནས་ས་མཚམས་ཕྱི་རུ་བསྐྲད། ། 9 ད་ལྟ་བདག་ནི་དེ་ཚོའི་གླུ་རུ་གྱུར། ། དེ་ཚོའི་བཞད་གད་གཏམ་དུ་གྱུར་པ་ཡིན། ། 10 དེ་ཚོ་ང་ལ་ཞེན་ཁ་ལོག ། ཟུར་དུ་གཡོལ་ནས་བསྡད་པའི་ཁར། ། བདག་གི་གདོང་དུ་མཆིལ་མ་གཏོར། ། 11 ཁོང་གིས་གཞུ་རྒྱུད་བཀྲོལ་ནས་བདག་ལ་གཙེས། ། དེ་ཚོས་བདག་གི་མདུན་དུ་གང་འདོད་སྤྱད། ། 12 དེ་དག་བདག་གི་གཡས་སུ་ཡར་ལངས་ཏེ། ། བདག་གི་རྐང་པར་ཕུད་རྒྱག་བྱས་པ་དང་། ། གནོད་འཚེའི་ལམ་གྱིས་བདག་ལ་རྒོལ་བར་གྱུར། ། 13 དེ་ཚོས་བདག་གི་ལམ་ནི་བརླག་གྱུར་ཏེ། ། བདག་གི་གནོད་འཚེ་འཕེལ་དུ་བཅུག་པ་དང་། ། དེ་ཚོར་རོགས་རམ་བྱེད་མཁན་ཡོད་མ་ཡིན། ། 14 དེ་དག་ཆུ་རུད་ཆེན་པོ་ལྟར་འོངས་ཤིང་། ། འཕུང་དུས་བདག་གི་སྟེང་ལ་རྦབ་ཏུ་བསྒྲིལ། ། 15 འཇིགས་པ་རྣམས་ནི་བདག་གི་སྟེང་དུ་བབས། ། ང་ཡི་གཟི་དཔལ་རླུང་ལྟར་ཕར་བདས་ཤིང་། ། བདག་གི་བདེ་བ་སྤྲིན་ལྟར་ཡལ་བར་གྱུར། ། 16 ད་ལྟ་ང་ཡི་སེམས་ནི་རབ་ཏུ་སྡུག ། དཀའ་སྡུག་ཉིན་མོས་ང་རང་དམ་པོར་བཟུང་། ། 17 མཚན་མོའི་དུས་སུ་རུས་པའི་ནང་དུ་ཟུག ། བདག་ལ་རྨུག་པའི་གཟེར་ལ་མཚམས་འཇོག་མེད། ། 18 དཀོན་མཆོག་སྟོབས་ཀྱིས་ངའི་གོས་གཅུ་སྒྲིམ་བརྒྱབ། ། གོས་ཀྱི་གོང་བ་ལྟར་དུ་ང་རང་བསྡམས། ། 19 ཁོང་གིས་འདམ་རྫབ་ནང་དུ་བདག་གཡུགས་པས། ། ས་དང་ཐལ་རྡུལ་ལྟར་ཏུ་བདག་གྱུར་བྱུང་། ། 20 ཀྱེ་ཀྱེ་དཀོན་མཆོག་བདག་གིས་ཁྱེད་ཉིད་ལ། ། ཞུ་བ་ཕུལ་ཡང་ཁྱེད་ཀྱིས་མ་གསན་ཏེ། ། ཡར་ལ་ལངས་ཀྱང་ཁྱེད་ཀྱིས་གཟིགས་པ་ཙམ། ། 21 ཁྱེད་ཉིད་འགྱུར་ནས་བདག་ལ་གདུག་རྩུབ་མཛད། ། ནུས་མཐུ་ཕྱག་གིས་བདག་ལ་འཚེ་བར་བྱེད། ། 22 ང་རང་རླུང་དམར་ནང་དུ་འཇིག་པའི་ཕྱིར། ། ཁྱེད་ཀྱིས་བདག་ནི་རླུང་ནང་བཏེགས་ཤིང་ཁྱེར། ། ང་རང་དེ་ཡི་སྟེང་ལ་བཞོན་དུ་བཅུག ། 23 ཁྱེད་ཀྱིས་སེམས་ཅན་ཆེད་དུ་མཛད་པའི་གཤིན་ཡུལ་དུ། ། བདག་ཀྱང་འཆི་བར་མཛད་པ་ང་ཡིས་རྟོགས་པར་གྱུར། ། 24 ཡིན་ཡང་སུ་ཞིག་འགྱེལ་དུས་ལག་མི་བརྐྱང་། ། གནོད་པར་འཕྲད་དུས་ཞུ་བ་མི་འབུལ་ལམ། ། 25 མི་རྣམས་སྡུག་བསྔལ་འཕྲད་དུས་ང་རང་མ་ངུས་སམ། ། སུ་ཞིག་དབུལ་ཕོངས་ཡིན་དུས་ང་རང་མ་གདུང་ངམ། ། 26 བདག་གིས་བདེ་བར་སྒུག་དུས་རྐྱེན་ངན་བྱུང་། ། བདག་གིས་འོད་ལ་སྒུག་དུས་སྨག་རུམ་སླེབས། ། 27 བདག་གི་སེམས་ནང་སྡུག་ཅིང་ཞི་བདེ་མེད། ། དཀའ་སྡུག་ཉིན་མོ་བདག་གི་སྟེང་དུ་བབས། ། 28 བདག་ནི་མུན་པར་མཆིས་ཀྱང་འོད་མེད་དེ། ། ཚོགས་ནང་ལངས་ནས་བདག་གིས་སྐྱབས་འཇུག་ཞུས། ། 29 ང་རང་ཁྱི་སྤྱང་དག་གི་སྤུན་དུ་གྱུར། ། རྔ་བྱ་རྣམས་ཀྱི་གྲོགས་སུ་བདག་གྱུར་བྱུང་། ། 30 བདག་གི་སྐྱི་མོ་ནག་ཅིང་ལྷུང་པ་སྟེ། ། ཚ་བས་བདག་གི་རུས་པ་རྣམས་ཀྱང་བསྲེགས། ། 31 བདག་གི་པི་ཝང་གིས་ནི་མྱ་ངན་སྐད་འདོན་ཞིང་། ། བདག་གི་འཕྲེད་གླིང་སྒྲ་ནི་ངུ་སྐད་དུ་གྱུར་ཏོ། །

ལེའུ་སོ་གཅིག་པ།

1 ང་ཡིས་མིག་དང་ཞལ་ཆད་བཞག་ཡོད་པས། ། ན་ཆུང་བུ་མོར་ཞེན་གྱིས་བལྟ་རུང་ངམ། ། 2 བླ་མེད་དཀོན་མཆོག་ཁོང་གིས་གནང་བའི་སྐལ་བ་དང་། ། བླ་མེད་ཀུན་དབང་ཁོང་གི་ནོར་སྐལ་ཅི་ཡིན་ནམ། ། 3 དེ་ནི་སྡིག་སྤྱོད་རྣམས་ལ་ཆག་སྒོ་འབྱུང་བ་དང་། ། ཉེས་སྤྱོད་ཅན་ལ་ཆག་སྒོ་འབྱུང་བ་མ་ཡིན་ནམ། ། 4 བདག་གི་ལམ་རྣམས་ཁོང་གིས་གཟིགས་གྱུར་ཏེ། ། བདག་གི་གོམ་པ་བརྩི་བར་མི་མཛད་དམ། ། 5 ཇི་སྟེ་རྫུན་གཏམ་ནང་དུ་བདག་མཆིས་ཤིང་། ། རྐང་པ་བསླུ་བྲིད་རྗེས་སུ་འབྲངས་གྱུར་ན། ། 6 དཀོན་མཆོག་གིས་ངའི་ཟོལ་མེད་རྟོགས་པའི་ཕྱིར། ། དྲང་པོ་སྲང་གིས་ང་རང་འཇལ་བར་ཤོག ། 7 དྲང་པོའི་ལམ་ནས་གོམ་པ་འཁྱོར་བ་དང་། ། རང་སེམས་མིག་གི་རྗེས་སུ་འབྲངས་ནས་ནི། ། བདག་གི་ལག་པར་བཙོག་པས་གང་ཡོད་ན། ། 8 བདག་གིས་འདེབས་པ་གཞན་གྱིས་བཟའ་བར་ཤོག ། བདག་གི་ལོ་ཏོག་རྩ་ནས་འབྱིན་པར་ཤོག ། 9 ངའི་སེམས་བུད་མེད་ཅིག་ལ་ཆགས་པ་དང་། ། ཁྱིམ་མཚེས་སྒོ་ཁར་བསྒུགས་ནས་བསྡད་གྱུར་ན། ། 10 བདག་གི་ཆུང་མས་གཞན་ལ་གཡོག་བྱས་ནས། ། མོ་དང་མཉམ་དུ་གཞན་རྣམས་འགྲོགས་པར་ཤོག ། 11 རྒྱུ་མཚན་འདི་ནི་ངོ་ཚའི་བྱ་སྤྱོད་དེ། ། ཁྲིམས་དཔོན་ཉེས་ཆད་གཅོད་འོས་སྡིག་ཉེས་ཡིན། ། 12 དེ་ནི་འཇོམས་ཤིང་སྲེག་པའི་མེ་ཡིན་ཏེ། ། རྩ་མེད་གཏོང་བའི་བར་དུ་འབར་བ་དང་། ། བདག་གི་རྒྱུ་ནོར་ཀུན་ཡང་འཁྱེར་བར་ངེས། ། 13 ང་ཡི་གཡོག་དང་གཡོག་མོས་བདག་ལ་རྩོད་དུས་སུ། ། བདག་གིས་མཐོང་ཆུང་བྱས་ནས་དེ་ཚོར་མ་མཉན་ན། ། 14 དཀོན་མཆོག་བཞེངས་དུས་བདག་གིས་ཅི་ལྟར་བྱ། ། ཁོང་གིས་གཟིགས་དུས་བདག་གིས་ལན་ཅི་ཞུ། ། 15 བདག་ནི་མངལ་ནང་མཛད་མཁན་གྱིས། ། དེ་ཡང་མཛད་པ་མ་ཡིན་ནམ། ། བདག་ཅག་མངལ་ནང་འགོད་མཁན་ཡང་། ། ཁོང་ཉིད་གཅིག་པུ་མ་ཡིན་ནམ། ། 16 བདག་གིས་དབུལ་པོའི་རེ་བ་མ་བསྐངས་ལ། ། ཡུགས་མོའི་མིག་ནང་རེ་ཐག་ཆད་བཅུག་ཅིང་། ། 17 ཡང་ན་གཅིག་པུས་རང་གི་ཟས་སྤྱད་ཅིང་། ། དྭ་ཕྲུག་དང་ནི་མཉམ་དུ་མ་སྤྱད་ན། ། 18 བདག་ནི་གཞོན་པའི་དུས་ནས་བཟུང་། ། དྭ་ཕྲུག་བདག་མཉམ་ནར་སོན་ཞིང་། ། བདག་ནི་དེ་ཚོའི་ཕ་བཞིན་ཡིན། ། སྐྱེས་ནས་ཡུགས་མོར་རོགས་བྱས་སོ། ། 19 གང་ཞིག་གྱོན་གོས་མེད་པས་འཆི་བ་དང་། ། ཡང་ན་དབུལ་པོར་གཡོག་རྒྱུ་མེད་དུས་སུ། ། 20 བདག་གི་ལུག་བལ་གྱིས་ནི་དེ་ལ་དྲོད་བསྐྱེད་ཅིང་། ། དེ་ཡིས་སེམས་གཏིང་བདག་ཆེད་སྨོན་འདུན་མ་ཞུས་ན། ། 21 མཁར་སྒོར་རོགས་རམ་བྱེད་མཁན་ཡོད་པས་ན། ། ལག་པ་གཡུགས་ཏེ་དྭ་ཕྲུག་རྒོལ་གྱུར་ན། ། 22 སོག་པ་ལས་ངའི་དཔུང་པ་འབུད་པར་ཤོག ། བདག་གི་དཔུང་པའི་རུས་པ་ཆག་པར་ཤོག ། 23 བདག་ནི་དཀོན་མཆོག་ཁོང་གི་བཀའ་ཆད་ལ་འཇིགས་ཏེ། ། ཁོང་གི་གཟི་བྱིན་དབང་གིས་བདག་ལ་སྤོབས་པ་མེད། ། 24 བདག་གིས་གསེར་ནི་བརྟེན་ས་རུ་བཞག་སྟེ། ། དེ་ནི་ང་ཡི་བརྟེན་ས་ཡིན་ཟེར་ཞིང་། ། 25 ང་རང་རྒྱུ་ནོར་ཕུན་ཚོགས་ལྡན་པ་དང་། ། ལག་པར་འབྱོར་བ་མོད་སྟབས་དགའ་གྱུར་ན། ། 26 ཡང་ན་ཉི་མའི་འོད་ཟེར་འཕྲོ་བ་དང་། ། དཀར་གསལ་ཟླ་བའི་འཁོར་སྐྱོད་མཐོང་བའི་ཚེ། ། 27 ངའི་སེམས་ཕག་ནས་བསླུ་བར་གྱུར་པ་དང་། ། ཁ་ཡིས་རང་གི་ལག་པར་འོ་བྱས་ *ན། ། 28 འདི་ཡང་ཉེས་ཆད་གཅོད་འོས་སྡིག་ཉེས་ཡིན། ། བདག་གིས་བླ་མེད་དཀོན་མཆོག་དོར་ཕྱིར་རོ། ། 29 དགྲ་བོར་ཆག་སྒོ་འབྱུང་དུས་བདག་དགའ་ཞིང་། ། ཁོ་རང་དཀའ་སྡུག་འཕྲད་དུས་སྤྲོ་གྱུར་ན། ། 30 དེ་ཡི་སྲོག་ལ་དམོད་མོ་བཏབ་ནས་ནི། ། རང་གི་ཁ་ལ་ཉེས་པ་བསག་མ་བཅུག ། 31 བདག་པོའི་ཁ་ཟས་ལས་ནི་ཟོས་ཞིང་མ་ཚིམ་པ། ། སུ་ཞིག་ཡོད་ཅེས་ང་ཡི་ཁྱིམ་མིས་སྨྲས་མེད་ན། ། 32 བདག་གིས་ཆ་མེད་སྲང་དུ་ཞག་སྡོད་བྱེད་མ་བཅུག ། བདག་གིས་སྒོ་ཆེར་ཕྱེས་ནས་ལམ་འགྲོ་བསུས་པ་ཡིན། ། 33 བདག་གིས་ཨ་དམ་བཞིན་དུ་རང་ཉེས་བཀབ་ནས་ནི། ། རང་གི་སྡིག་ཉེས་དག་ནི་ཁོག་ཏུ་སྦས་གྱུར་ན། ། 34 ཡང་ན་མི་ཚོགས་ཆེན་པོར་བདག་འཇིགས་ཏེ། ། རུས་རྒྱུད་སོ་སོའི་མཐོང་ཆུང་ལ་འཇིགས་པས། ། ཁ་རོག་བསྡད་ཅིང་ཕྱི་རུ་མ་བུད་ཚེ། ། 35 བདག་ལ་ཉན་མཁན་གཅིག་ནི་ཡོད་པར་སྨོན། ། ལྟོས་དང་ང་ཡི་རྟགས་ནི་འདི་ཡིན་ཏེ། ། ཀུན་དབང་ཁྱེད་ཀྱིས་བདག་ལ་ལན་གནང་རོགས། ། བདག་དང་རྩོད་པས་བྲིས་ན་ཅི་མ་རུང་། ། 36 བདག་གིས་དངོས་གནས་དཔུང་པའི་སྟེང་བཏེགས་ཏེ། ། གཙུག་རྒྱན་བཞིན་དུ་བདག་གིས་འཁུར་བར་བྱ། ། 37 རང་གི་སྤྱོད་སྟངས་ཁོང་ལ་ཡོངས་སུ་འཆད། ། རྒྱལ་སྲས་བཞིན་དུ་ཁོང་དྲུང་བཅར་བར་བྱ། ། 38 བདག་གི་ཞིང་ཁས་བདག་ལ་སྙད་བཙུགས་ཤིང་། ། རྨོས་ཤུར་ཡང་ནི་ལྷན་ཅིག་ངུ་གྱུར་ནས། ། 39 ཞིང་ཁའི་ཐོན་རྫས་རིན་མེད་ཟོས་པ་དང་། ། ཡང་ན་ས་བདག་ཚེ་སྲོག་ངས་བླངས་ན། ། 40 གྲོ་ཡི་ཚབ་ཏུ་གཟེ་མ་ར་མགོ་དང་། ། སོ་བའི་ཚབ་ཏུ་རྩྭ་ངན་སྐྱེ་བར་ཤོག ། དེ་ནས་ཨེས་ཡོབ་ཁོང་གི་གཏམ་རྫོགས་སོ། །

ལེའུ་སོ་གཉིས་པ།

ཨེལ་ལེ་ཧུ་ཡི་གཏམ།

1 དེ་ནས་མི་དེ་གསུམ་པོས་ཨེས་ཡོབ་ཁོང་ལ་ཞུ་ལན་མ་བཏབ་སྟེ། ཅིའི་ཕྱིར་ཞེ་ན། དེ་ཡི་སྣང་བར་རང་ཉིད་དྲང་པོ་ཡིན་པས་སོ། ། 2 དེ་ནས་པུ་ཟེ་པ་ཡི་ཁོངས་སུ་གཏོགས་པའི་རཱམ་གྱི་རུས་རྒྱུད་ལས་པ་རག་ཨེལ་གྱི་བུ་ཨེལ་ལེ་ཧུ་ཁྲོས་ཤིང་། ཁོ་ནི་ཨེས་ཡོབ་ལ་ཤིན་ཏུ་ཁྲོས་པར་གྱུར་ཏེ། ཨེས་ཡོབ་ཀྱིས་དཀོན་མཆོག་གི་དྲུང་དུ་རང་ཉིད་དྲང་པོར་བརྩིས་པའི་ཕྱིར་རོ། ། 3 ཡང་ཨེས་ཡོབ་ཀྱི་མཆེད་གྲོགས་གསུམ་པོ་ལའང་ཁྲོས་པར་གྱུར་ཏེ། གང་ལ་ཞེ་ན། ཁོ་ཚོས་ཞུ་ལན་འདེབས་རྒྱུ་མེད་བཞིན་དུ་ཨེས་ཡོབ་ཉེས་ཅན་དུ་བརྩིས་པས་སོ། ། 4 ཡང་དེ་རྣམས་ཨེལ་ལེ་ཧུ་ལས་དགུང་ལོ་མཐོ་བའི་སྟབས་ཀྱིས། ཁོས་ཨེས་ཡོབ་ལ་གཏམ་གླེང་བར་བསྒུགས་བསྡད་ཅིང་། 5 ཁོས་མི་དེ་གསུམ་པོའི་ཁ་རུ་ལན་འདེབས་རྒྱུ་མེད་པ་མཐོང་ནས་ཤིན་ཏུ་ཁྲོ་བར་གྱུར། 6 པུ་ཟེ་པ་ཡི་པ་རག་ཨེལ་གྱི་བུ་ཨེལ་ལེ་ཧུ་ཡིས་ཞུ་ལན་བཏབ་ནས་སྨྲས་པ། བདག་ནི་གཞོན་ཞིང་ཁྱེད་ཅག་རབ་བགྲེས་པས། ། རང་ཚོད་བཟུང་ནས་བསམ་པ་བརྗོད་མ་ཕོད། ། 7 རྒན་པ་རྣམས་ཀྱིས་སྔོན་ལ་གཏམ་བརྗོད་དེ། ། བགྲེས་པོས་ཤེས་རབ་སྟོན་པར་རིགས་ཞེས་བསམས། ། 8 འོན་ཀྱང་མི་ནང་ཐུགས་ཉིད་བཞུགས་པ་དང་། ། ཀུན་དབང་ཁོང་གི་དབུགས་ཀྱིས་བློ་གྲོས་གནང་། ། 9 བགྲེས་པོ་ཐམས་ཅད་མཁས་པ་ཡིན་པའི་ངེས་པ་མེད། ། རྒན་པ་ཀུན་གྱིས་ལེགས་ཉེས་རྟོགས་པའི་ངེས་པ་མེད། ། 10 དེའི་ཕྱིར་བདག་ལ་གསོན་དང་བདག་གིས་ཞུ། ། བདག་གི་བསམ་པ་རྣམས་ཀྱང་བརྗོད་པར་བྱ། ། 11 ཁྱེད་ཚོས་བརྗོད་པའི་གཏམ་ནི་རྙེད་བར་དུ། ། ལྟོས་དང་ཁྱེད་ཚོས་གསུང་ལ་བདག་གིས་བསྒུགས། ། ང་ཡིས་ཁྱེད་ཚོའི་རྩོད་པར་རྣ་བ་བླགས། ། 12 བདག་གིས་ཁྱེད་ཚོའི་གཏམ་ལ་གཟབ་གཟབ་མཉན། ། ཁྱེད་ཅག་ནང་ནས་ཨེས་ཡོབ་དགག་མཁན་དང་། ། ཁོང་ལ་ཞུ་ལན་འདེབས་མཁན་གཅིག་མ་བྱུང་། ། 13 ཁྱེད་ཚོས་འདི་ལྟར་བརྗོད་མི་ནུས། ། ངེད་ཀྱིས་ཤེས་རབ་རྙེད་བྱུང་སྟེ། ། དཀོན་མཆོག་ཁོ་ལས་རྒྱལ་ནུས་ཤིང་། ། མི་ནི་དེ་ལས་རྒྱལ་བ་མེད། ། 14 ཨེས་ཡོབ་ཁོང་གིས་གཏམ་གྱིས་བདག་ལ་རྒོལ་བ་མིན། ། ཁྱེད་ཅག་བཞིན་དུ་བདག་གིས་ཁོང་ལ་ལན་མི་འདེབས། ། 15 དེ་རྣམས་འཇིགས་སྐྲག་སྐྱེས་ཏེ་ལན་མ་བཏབ། ། མི་དེ་རྣམས་ལ་སྨྲ་བ་ཅི་ཡང་མེད། ། 16 ཡིན་ཡང་དེ་ཚོས་གཏམ་ནི་མ་སྨྲས་ཤིང་། ། ཁ་རོག་བསྡད་ནས་ཞུ་ལན་མ་བཏབ་རྐྱེན། ། བདག་གིས་སྔར་བཞིན་བསྒུགས་ནས་སྡོད་འོས་སམ། ། 17 ངས་ཀྱང་རང་གི་གཏམ་བཞིན་ལན་འདེབས་ཤིང་། ། བདག་གིས་རང་གི་བསམ་བློ་བརྗོད་པར་བྱ། ། 18 གང་ལ་ཞེ་ན་བདག་ནང་གཏམ་གྱིས་གང་། ། ནང་གི་སེམས་ཉིད་ཀྱིས་ནི་བདག་ལ་བསྐུལ། ། 19 ངའི་ཁོག་བུ་ག་མེད་པའི་ཆང་གི་སྐྱི་ཁུག་དང་། ། ཡང་ན་གས་ལ་ཉེ་བའི་རྐྱལ་བ་གསར་པ་བཞིན། ། 20 བདག་བློ་བདེ་ཕྱིར་བདག་གིས་གླེང་དགོས་ཤིང་། ། བདག་གི་མཆུ་སྒྲོས་ཕྱེས་ནས་ལན་འདེབས་དགོས། ། 21 བདག་གིས་མི་ཡི་ཁ་ངོར་མི་བལྟ་ཞིང་། ། ངོ་བསྟོད་ཡང་ནི་མི་ལ་མི་བྱེད་དེ། ། 22 ངོ་བསྟོད་ཅི་ལྟར་བྱེད་པ་ངས་མི་ཤེས། ། ཤེས་ན་རང་ཉིད་སྐྲུན་མཁན་དཀོན་མཆོག་གིས། ། བདག་ནི་མྱུར་དུ་མེད་པར་མཛད་ངེས་ཡིན། །

ལེའུ་སོ་གསུམ་པ།

1 ཨེས་ཡོབ་ཁྱེད་ཀྱིས་བདག་གི་གླེང་མོར་གསོན། ། བདག་གི་གཏམ་གླེང་ཐམས་ཅད་གསན་པར་མཛོད། ། 2 གཟིགས་དང་ད་ནི་བདག་གི་མཆུ་སྒྲོས་འབྱེད། ། བདག་གི་ཁ་ནང་ལྕེ་ཡིས་གཏམ་སྨྲ་ཞིང་། ། 3 ང་ཡི་གཏམ་གྱིས་སེམས་ཀྱི་དྲང་བདེན་མཚོན། ། བདག་གི་མཆུ་ཡིས་གང་ཤེས་དྲང་པོར་བརྗོད། ། 4 དཀོན་མཆོག་ཐུགས་ཉིད་ཀྱིས་ནི་བདག་བཀོད་ཅིང་། ། ཀུན་དབང་ཞལ་དབུགས་ཀྱིས་ནི་ཚེ་སྲོག་སྩོལ། ། 5 ཇི་སྟེ་བདག་ལ་ལན་ནི་འདེབས་ནུས་ན། ། ངའི་མདུན་ལངས་ཏེ་གཏམ་རྣམས་གསལ་པོར་ཤོད། ། 6 དཀོན་མཆོག་དྲུང་དུ་བདག་ཀྱང་ཁྱེད་དང་འདྲ། ། བདག་ཀྱང་ས་རྡུལ་གྱིས་ནི་བཀོད་པ་ལགས། ། 7 ལྟོས་དང་རྔམ་བརྗིད་སྒོ་ནས་ཁྱེད་ལ་འཇིགས་མི་སྐུལ། ། སྟོབས་ཤུགས་ཀྱིས་ནི་ཁྱེད་ལ་གནོན་ཤུགས་སྟེར་མི་བྱ། ། 8 འོན་ཀྱང་ཁྱེད་ཀྱི་སྨྲ་བརྗོད་བདག་གིས་ཐོས། ། སྨྲས་པའི་གཏམ་ཡང་བདག་གིས་འདི་སྐད་ཐོས། ། 9 ང་ནི་གཙང་ཞིང་ཉེས་སྐྱོན་གང་ཡང་མེད། ། ང་ནི་ཚུལ་དང་ལྡན་ཞིང་སྡིག་ཉེས་མེད། ། 10 ལྟོས་དང་ཁོང་གིས་རྒོལ་བའི་གླགས་བཙལ་ཞིང་། ། བདག་ནི་ཁོང་གི་དགྲ་རུ་འགྱུར་བར་མཛད། ། 11 ང་ཡི་རྐང་པར་ཁོང་གིས་ཨན་གཏད་བརྒྱབ། ། ང་ཡི་རྒྱུ་ལམ་ཀུན་ལ་གཟིགས་ཞེས་ཟེར། ། 12 ཀྱེ་ཧོ་བདག་གིས་ཁྱེད་ལ་ལན་འདེབས་ཏེ། ། མི་ལས་དཀོན་མཆོག་ཆེན་པོ་ཡིན་པས་ན། ། ཁྱེད་ཀྱི་གཏམ་འདི་ནོར་འཁྲུལ་ཅན་ཡིན་ནོ། ། 13 ཁོང་གིས་དོན་ཀུན་མི་ལ་ལན་ནི་མི་གནང་ཞེས། ། ཅིའི་ཕྱིར་ཁྱེད་ཀྱིས་ཁོང་དང་རྩོད་པར་བྱེད་པ་ཡིན། ། 14 དཀོན་མཆོག་ཉིད་ཀྱིས་ཡང་ཡང་གསུངས་གྱུར་ཡང་*། ། མི་ཡིས་ཁོང་གི་གསུང་ལ་མ་མཉན་ཏེ། ། 15 མི་རྣམས་མལ་ཁྲིར་གཉིད་ནས་བརྒྱལ་བའི་དུས། ། མཚན་མོའི་རྨི་ལམ་དང་ནི་ཞལ་གཟིགས་ནང་། ། 16 ཁོང་གིས་མི་ཡི་རྣ་བ་འབྱེད་མཛད་ཅིང་། ། མི་ཡི་སེམས་སུ་ཞལ་གདམས་ཕྱག་རྒྱས་འདེབས། ། 17 མི་རྣམས་རང་གི་ངན་པའི་ལས་ནས་བཟློག་པ་དང་། ། ཁོ་རྣམས་ང་རྒྱལ་ལས་དང་འབྲལ་དུ་འཇུག་པ་དང་། ། 18 གཤིན་པོའི་ཡུལ་དུ་མི་ལྷུང་ཆེད་དུ་འགོག་པ་དང་། ། རལ་གྲིའི་འོག་ཏུ་ཚེ་སྲོག་མི་འཆོར་ཕྱིར་དུ་ཡིན། ། 19 མི་རྣམས་ན་སྟེ་མལ་ཁྲིར་ཟུག་གཟེར་ཉེས་ཆད་མྱངས། ། ལུས་ཀྱི་རུས་པ་རྣམས་ཀྱིས་དཀའ་སྡུག་ཚད་མེད་མྱངས། ། 20 དེ་ལྟར་ལུས་ཀྱིས་ཁ་ཟས་འདོར་བ་དང་། ། སེམས་ནས་དྲི་ལྡན་ཟས་ལ་ཞེན་ཁ་ལོག ། 21 དེ་ཡི་ཤ་ནི་ཟད་ཅིང་མཐོང་དཀའ་སྟེ། ། སྔོན་ལ་མཐོང་ངོར་མེད་པའི་རུས་པ་ཡང་། ། ད་ལྟ་ཐམས་ཅད་ཕྱི་རུ་མངོན་པ་ཡིན། ། 22 གཤིན་པོའི་ཡུལ་ནི་ཁོ་ཡི་ཚེ་དང་ཉེ། ། སྲོག་ཀྱང་འཇིག་བྱེད་རྣམས་དང་ཉེ་བར་འགྲོ། ། 23 ཇི་སྟེ་ཕོ་ཉ་སྟོང་གི་ནང་ནས་གཅིག ། དཀོན་མཆོག་མཉམ་དུ་གནས་ཤིང་བཀའ་ཁྱེར་ཏེ། ། མི་ལ་བསྒྲུབ་འོས་བྱ་བ་བསྟན་ནས་ནི། ། 24 ཁོ་རང་དྲིན་གྱིས་བསྐྱངས་ནས་དཀོན་མཆོག་ལ། ། ཁོ་ནི་གཤིན་པོའི་ཡུལ་དུ་མི་ལྷུང་ཕྱིར། ། སྐྱོབས་ཤིག་བདག་ལ་བླུ་རིན་ཐོབ་ཞུས་ན། ། 25 དེ་ནས་བུ་ཆུང་ལས་ཀྱང་ཁོའི་ཤ་འཇམ། ། དེ་ནི་བྱིས་པའི་དུས་སུ་ལོག་པར་འགྱུར། ། 26 དེ་ཡིས་དཀོན་མཆོག་ཁོང་ལ་གསོལ་བ་འདེབས། ། དཀོན་མཆོག་ཉིད་ཀྱང་ཁོ་ལ་མཉེས་པ་ཡིན། ། ཁོ་ཡང་དགའ་བཞིན་ཁོང་གི་ཞལ་ངོར་མཇལ། ། དཀོན་མཆོག་ཉིད་ཀྱིས་ཁོ་རང་དྲང་བདེན་བརྩིས། ། 27 དེ་ཡིས་མིའི་མདུན་བསྟོད་གླུ་ལེན་ཞིང་འདི་སྐད་དུ། ། ང་ཡིས་ཉེས་པ་བཟོས་ཏེ་བདེན་རྫུན་གོ་ལྡོག་ཀྱང་། ། འཁུར་བར་འོས་པའི་ཉེས་ཆད་ངའི་སྟེང་མ་བབས་ཏེ། ། 28 དཀོན་མཆོག་ཉིད་ཀྱིས་ངའི་སྲོག་བསྐྱབས་པ་དང་། ། གཤིན་པོའི་ཡུལ་དུ་འགྲོ་རུ་མ་བཅུག་ཅིང་། ། བདག་གི་ཚེ་ཡིས་འོད་མདངས་མཐོང་ཞེས་ཟེར། ། 29 ཀྱེ་ཧོ་བྱ་བ་འདི་ཀུན་དཀོན་མཆོག་གིས། ། མི་ཡི་ཆེད་དུ་ཡང་དང་བསྐྱར་དུ་མཛད། ། 30 མིའི་སྲོག་གཤིན་པོའི་ཡུལ་ནས་སྐྱོབ་པ་དང་། ། སྲོག་གི་འོད་ནི་དེ་ལ་སྣང་ཕྱིར་ཡིན། ། 31 ཀྱེ་ཀྱེ་ཨེས་ཡོབ་མ་གཡེང་བདག་ལ་གསོན། ། སྒྲ་ནི་མ་འདོན་བདག་གིས་གླེང་བར་བྱ། ། 32 ཁྱེད་ཀྱི་དྲང་བདེན་བདག་གིས་སྟོན་འདོད་པས། ། གླེང་རྒྱུ་ཡོད་ན་བཀའ་ལན་གནང་བར་མཛོད། ། 33 དེ་མིན་ང་ལ་གསན་ནས་ཞལ་རོག་བཞུགས། ། ཁྱེད་ལ་བདག་གིས་ཤེས་རབ་སྟོན་པར་བྱ། །

ལེའུ་སོ་བཞི་པ།

1 ཨེལ་ལེ་ཧུ་ཡིས་ལན་བཏབ་ནས་སྨྲས་པ། 2 མཁྱེན་དཔྱོད་ལྡན་པ་ཁྱེད་ཚོས་བདག་ལ་གསོན། ། ཤེས་བྱ་ལྡན་པའི་མི་ཡིས་བདག་ལ་གསོན། ། 3 རྐན་གྱིས་ཟས་ཀྱི་བྲོ་བ་མྱོང་བ་ལྟར། ། རྣ་བས་གཏམ་གྱི་ཤན་ནི་འབྱེད་པའི་ཕྱིར། ། 4 ང་ཚོས་དྲང་བདེན་འདེམས་དགོས་ཤིང་། ། མཉམ་དུ་གང་ལེགས་རྟོགས་དགོས་སོ། ། 5 ཨེས་ཡོབ་ཀྱིས་ནི་ང་རང་དྲང་ན་ཡང་། ། དཀོན་མཆོག་ཉིད་ཀྱིས་ང་ཡི་དྲང་བདེན་ཕྲོགས། ། 6 ང་ལ་གནས་ལུགས་གང་འདྲ་ལྡན་ན་ཡང་། ། བདག་ནི་རྫུན་གཏམ་སྨྲ་མཁན་དུ་བརྩིས་ཤིང་། ། བདག་ལ་ཉེས་པ་གཏན་ནས་མེད་ན་ཡང་། ། མདའ་ཡིས་རྨས་པ་གསོ་ཐབས་མེད་ཅེས་སྨྲས། ། 7 ཆུ་ལྟར་ཟུར་ཟ་འཐུང་བར་བྱེད་པ་ཡི། ། ཨེས་ཡོབ་ལྟ་བུའི་མི་ནི་གཞན་སུ་ཡོད། ། 8 ཁོང་ནི་ངན་པ་དང་འགྲོགས་ཤིང་། ། མི་ངན་མཉམ་དུ་འགྲོ་བར་བྱེད། ། 9 མི་ཡིས་དཀོན་མཆོག་དགྱེས་པར་བྱེད་ན་ཡང་། ། ཕན་ཐོགས་ཅི་ཡང་མེད་ཅེས་ཁོང་གིས་སྨྲ། ། 10 དེའི་ཕྱིར་གོ་རྟོགས་ཅན་རྣམས་བདག་ལ་གསོན། ། དཀོན་མཆོག་ཁོང་གིས་ངན་པ་མཛད་མི་སྲིད། ། ཀུན་དབང་ཉིད་ཀྱིས་ཉེས་པ་བསག་མི་འགྱུར། ། 11 མི་ཡི་ལས་བཞིན་ཁོང་གིས་ལན་འཇལ་ཞིང་། ། མི་རེར་རང་གི་ལམ་བཞིན་རྙེད་དུ་འཇུག ། 12 དཀོན་མཆོག་ཁོང་གིས་ངན་པ་མཛད་མི་སྲིད། ། ཀུན་དབང་ཁོང་ནི་དྲང་བདེན་ལས་མི་འཛོལ། ། 13 སུ་ཡིས་ཁོང་ཉིད་ས་གཞི་སྐྱོང་བར་མངགས། ། འཇིག་རྟེན་ཡོངས་ཀུན་སུ་ཡིས་གཏན་ལ་ཕབ། ། 14 ཁོང་གིས་རང་ཉིད་གཅིག་པུ་དགོངས་མཛད་ཅིང་། ། ཐུགས་ཉིད་དང་ནི་དབུགས་ཀྱང་ཕྱིར་བསྡུས་ན། ། 15 ཤ་ཁྲག་གདོས་བཅས་ཐམས་ཅད་ལྷན་ཅིག་འཆི། ། མི་ཀུན་ཡང་བསྐྱར་ས་རྡུལ་ནང་དུ་འཐིམ། ། 16 ཁྱེད་ལ་གོ་རྟོགས་ཡོད་ན་འདི་ལ་ཉོན། ། ང་ཡི་གཏམ་གྱི་སྒྲ་ལ་རྣ་བ་བློགས། ། 17 དྲང་པོར་སྡང་མཁན་གྱིས་ནི་རྒྱལ་སྲིད་སྐྱོང་ནུས་སམ། ། དྲང་བདེན་མཐུ་སྟོབས་ཅན་ལ་ཁྱེད་ཀྱིས་སྐྱོན་འཛུགས་སམ། ། 18 ཁོང་གིས་རྒྱལ་པོར་ཁྱོད་ནི་ཕན་མེད་ཡིན་ཞེས་དང་། ། སྐུ་དྲག་རྣམས་ལ་ཁྱོད་ནི་ངན་པ་ཡིན་ཞེས་གསུང་། ། 19 ཁོང་གིས་རྒྱལ་སྲས་རྣམས་ཀྱི་ཁ་ངོར་མི་གཟིགས་ཤིང་། ། དབུལ་པོ་རྣམས་ལས་ཕྱུག་པོར་མཐོང་ཆེན་ཡང་མི་བྱ། ། རྒྱུ་མཚན་དེ་ཀུན་ཁོང་གི་ཕྱག་གིས་བཀོད་པས་སོ། ། 20 སྐད་ཅིག་ཉིད་ལ་དེ་རྣམས་འཆི་གྱུར་ཏེ། ། འབངས་མི་ནམ་གུང་གཡོ་འགུལ་ལས་འཆི་ཞིང་། ། སྟོབས་ཅན་རྣམས་ཀྱང་འཁྱེར་བར་མཛད་པ་དང་། ། དེ་ནི་མི་ཡིས་བཟོས་པ་མ་ཡིན་ནོ། ། 21 མི་ཡི་ལམ་རྣམས་དཀོན་མཆོག་སྤྱན་དྲུང་ཡོད། ། གོམ་སྟབས་རེ་རེ་ཁོང་གིས་གཟིགས་པ་ཡིན། ། 22 སྡིག་སྤྱོད་མི་རྣམས་ཡིབ་ནས་སྡོད་ཐུབ་པའི། ། མུན་པ་དང་ནི་སྨག་རུམ་གང་ཡང་མེད། ། 23 ཉེས་ཆད་ཕོག་ཏུ་དཀོན་མཆོག་དྲུང་འོང་བར། ། ཁོང་གིས་ཡང་ཡང་མི་ལ་བརྟག་མི་དགོས། ། 24 ཁོང་གིས་མ་བརྟག་ནུས་ལྡན་བརླག་ནུས་ཤིང་། ། དེ་དག་ཚབ་ཏུ་གཞན་རྣམས་སློང་བར་མཛད། ། 25 ཁོང་གིས་དེ་ཚོའི་ཅི་བྱས་ལས་རྣམས་མཁྱེན། ། མཚན་མོར་དེ་རྣམས་འགྱེལ་ནས་མེད་པར་མཛད། 26 ཁོང་གིས་ངན་པར་ཉེས་ཆད་བཅད་པ་ལྟར། ། གཞན་གྱི་མིག་མདུན་དེ་ཚོར་རྡུང་རྡེག་བཏང་། ། 27 ཁོ་རྣམས་གྱེས་ནས་ཁོང་གི་རྗེས་མ་འབྲང་། ། ཁོང་གི་གཤེགས་ལམ་ཀུན་ལ་མ་བལྟས་རྐྱེན། ། 28 དབུལ་པོའི་ངུ་སྐད་ཁོང་དྲུང་སླེབས་སུ་བཅུག ། སྡུག་བསྔལ་གདུངས་པའི་འོ་དོད་ཁོང་གིས་གསན། ། 29 ཇི་སྟེ་ཁོང་ཉིད་ཞལ་རོག་བཞུགས་གྱུར་ན། ། སུ་ཡིས་ཁོང་ལ་ཉེས་པ་འགེལ་ནུས་སམ། ། ཡང་ན་ཁོང་གིས་ཞལ་རས་སྦེད་དུས་སུ། ། སུ་ཡིས་ཁོང་ཉིད་མཇལ་བར་འགྱུར་ནུས་སམ། ། མི་དང་རྒྱལ་ཁབ་གང་ཡིན་ཁྱད་པར་མེད། ། 30 འབངས་རྣམས་འཆིང་རྒྱ་ནང་དུ་མི་ཚུད་ཆེད། ། དད་མེད་མི་ལ་རྒྱལ་སྲིད་སྐྱོང་མ་འཇུག ། 31 བདག་ལ་བཀའ་བཀྱོན་ཕོག་པས་ན། ། དེང་ཕྱིན་ཉེས་པའི་དོན་མི་བྱ། ། 32 བདག་གིས་མཐོང་བར་མ་གྱུར་པ། ། ཁྱེད་ཀྱིས་ང་ལ་སྟོན་པར་མཛོད། ། བདག་གིས་སྡིག་ཉེས་བསགས་ཡོད་ན། ། ཕྱིས་སུ་དེ་བཞིན་མི་བྱ་ཞེས། ། སུ་ཡིས་ཁོང་ལ་ཞུ་ནུས་སམ། ། 33 ཁྱེད་ཀྱིས་འགྱོད་བཤགས་མི་བྱེད་རྐྱེན། ། ཁོང་གིས་ཁྱེད་ཀྱི་འདོད་པ་བཞིན། ། ཁྱེད་ལ་ཉེས་སྐྱོན་འཛུགས་དགོས་སམ། ། ང་མིན་ཁྱེད་ཀྱིས་ཐག་གཅོད་དགོས། ། ཁྱེད་ཀྱིས་གང་ཤེས་དེ་སྨྲོས་ཤིག ། 34 གནས་ལུགས་རྟོགས་པའི་མི་ཡིས་བདག་ལ་བརྗོད། ། ཤེས་རབ་ལྡན་པས་འདི་ལྟར་སྨྲ་བར་འགྱུར། ། 35 ཨེས་ཡོབ་ཁོང་གིས་ཤེས་བྱ་མེད་བཞིན་གླེང་། ། ཁོང་གི་གཏམ་རྣམས་ཤེས་རབ་དང་བྲལ་ཏོ། ། 36 ཁོང་གིས་མི་ངན་བཞིན་དུ་ལན་འདེབས་པས། ། མཐར་ཐུག་བར་དུ་ཚོད་བགམ་གནང་བར་ཤོག ། 37 དེ་ཡིས་རང་གི་སྡིག་པར་ངོ་ལོག་སྣོན། ། ང་ཚོའི་དཀྱིལ་དུ་ཐལ་མོ་བརྡབས་ནས་ནི། ། དཀོན་མཆོག་རྒོལ་བའི་གཏམ་གླེང་མང་དུ་སྤེལ། །

ལེའུ་སོ་ལྔ་པ།

1 ཨེལ་ལེ་ཧུ་ཡིས་མུ་མཐུད་དུ་སྨྲས་པ། 2 ཁྱེད་ཀྱིས་གཏམ་འདིར་གནས་ལུགས་ཡོད་བསམས་ཏེ། ། དཀོན་མཆོག་དྲུང་དུ་བདག་ནི་དྲང་ཟེར་ཞིང་། ། 3 དེ་ནས་ཁྱེད་ཀྱིས་འདི་ལྟར་སྨྲས། ། འདི་ནི་ཁྱོད་ལ་ཕན་ཅི་ཡོད། ། ང་ཡིས་སྡིག་པ་མ་བཟོས་ན། ། ང་ལ་ཕན་ཐོགས་ཅི་ཡོད་ཟེར། ། 4 ཁྱེད་དང་ཁྱེད་མཉམ་ཡོད་པའི་གྲོགས་རྣམས་ལ། ། བདག་གིས་འདི་ལྟར་ལན་ཞིག་འདེབས་པར་བྱ། ། 5 ཁྱེད་ཀྱིས་མགོ་ཡར་བཀྱགས་ནས་ནམ་མཁར་ལྟོས། ། ཁྱེད་ལས་མཐོ་བའི་ཆུ་འཛིན་ལ་ལྟོས་ཤིག ། 6 ཁྱེད་ཀྱིས་སྡིག་པ་བསགས་གྱུར་ན། ། དཀོན་མཆོག་ཁོང་ལ་ཅི་ཞིག་གནོད། ། ཁྱེད་ཀྱི་ཉེས་སྐྱོན་འཕེལ་ན་ཡང་། ། དཀོན་མཆོག་ཁོང་གིས་གྱོང་མི་རག ། 7 ཁྱེད་རང་དྲང་ན་དཀོན་མཆོག་ལ་ཅི་སྦྱིན། ། ཁྱེད་ཀྱི་ལག་ནས་ཁོང་ལ་ཅི་འཐོབ་བམ། ། 8 ཁྱེད་ཀྱི་ངན་པས་ཁྱེད་འདྲའི་མི་ལ་གནོད། ། ཁྱེད་ཀྱི་དྲང་པོས་མི་བུ་ཁོ་ནར་ཕན། ། 9 བརྙས་བཅོས་ཐེབས་པས་མི་ཡིས་སྐད་རྒྱག་ཅིང་། ། དབང་ཅན་གཉའ་གནོན་རྐྱེན་གྱིས་འོ་དོད་ཞུ། ། 10 མཚན་མོར་གླུ་དབྱངས་གནང་ཞིང་བདག་བསྐྲུན་པའི། ། དཀོན་མཆོག་གང་དུ་བཞུགས་ཞེས་སུ་ཡིས་འདྲི། ། 11 ཁོང་གིས་ས་ཡི་དུད་འགྲོ་ལས། ། ང་ཚོར་བཀའ་སློབ་གནང་བ་དང་། ། ནམ་མཁའི་བྱ་ལས་རང་ཅག་རྣམས། ། མཁས་པར་མཛད་ཅེས་སྨྲ་མཁན་མེད། ། 12 མི་ངན་ང་རྒྱལ་ཆེ་བའི་རྐྱེན་དབང་གིས། ། དེ་ཚོས་འོ་དོད་བོས་ཀྱང་ལན་མི་གནང་། 13 སྙིང་པོ་མེད་པའི་ཞུ་འབོད་ལ། ། དཀོན་མཆོག་ཁོང་གིས་མི་གསན་ཞིང་། ། ཀུན་དབང་ཉིད་ཀྱིས་དེར་མི་གཟིགས། ། 14 ཁོང་ཉིད་མི་མཇལ་ཟེར་བས་ལྟ་ཅི་སྨོས། ། གྱོད་གཞི་ཁོང་དྲུང་ཡོད་པས་ཁོང་ལ་སྒུགས། ། 15 ཁོང་ཉིད་ཁྲོས་ཀྱང་བཀའ་ཆད་མི་གཅོད་ཅིང་། ། ང་རྒྱལ་ལ་ཡང་དེ་འདྲ་མི་གཟིགས་པས། ། 16 ཨེས་ཡོབ་ཁོང་གིས་དོན་མེད་གཏམ་གླེང་ཞིང་། ། ཤེས་རབ་མེད་པའི་གཏམ་ནི་མང་ཙམ་ལབ། །

ལེའུ་སོ་དྲུག་པ།

1 ཨེལ་ལེ་ཧུ་ཡིས་ཡང་མུ་མཐུད་དུ་སྨྲས་པ། 2 དཀོན་མཆོག་དོན་དུ་བདག་ལ་གཏམ་ཡོད་པས། ། ཅུང་ཙམ་བཞུགས་དང་བདག་གིས་ཁྱེད་ལ་སྟོན། ། 3 བདག་གིས་རྒྱང་ནས་བློ་གྲོས་འདྲེན་འགྱུར་ཞིང་། ། རང་ཉིད་སྐྲུན་མཁན་དཀོན་མཆོག་ཁོང་ཉིད་ཀྱི། ། དྲང་བདེན་དེ་ནི་ཆེ་བར་བརྗོད་པར་བྱ། ། 4 ང་ཡི་གཏམ་ནི་དངོས་གནས་རྫུན་མིན་ཏེ། ། ཤེས་རབ་གཏམས་པ་ཁོང་ཉིད་ཁྱེད་མཉམ་བཞུགས། ། 5 ལྟོས་དང་དཀོན་མཆོག་ནུས་མཐུ་ཆེན་པོ་ཡིན། ། མི་ལ་མཐོང་ཆུང་ཡང་ནི་མི་མཛད་ཅིང་། ། ཁོང་གི་མཁྱེན་རབ་ཤིན་ཏུ་རྒྱ་ཆེ་འོ། ། 6 ཁོང་གིས་སྡིག་སྤྱོད་མི་ཡི་སྲོག་མི་སྐྱོབ། ། འོན་ཀྱང་སྡུག་བསྔལ་ཅན་ལ་དག་འབུད་མཛད། ། 7 ཁོང་གིས་དྲང་བདེན་ཅན་ལ་གཟིགས་སྐྱོང་གནང་། ། དེ་དག་རྒྱལ་པོ་མཉམ་དུ་རྒྱལ་ཁྲིའི་སྟེང་། ། ཇི་སྲིད་བར་དུ་མཐོ་སར་བཀོད་པ་ཡིན། ། 8 ཇི་སྟེ་ཁོ་ཚོར་ལྕགས་སྒྲོག་བརྒྱབ་ནས་ནི། ། སྡུག་གི་ཐག་པས་དེ་རྣམས་བཅིངས་གྱུར་ན། ། 9 ཁོང་གིས་དེ་ཚོའི་ལས་དང་ཉེས་སྐྱོན་དང་། ། ང་རྒྱལ་རང་རློམ་ཆེ་བ་ཁོ་ཚོར་སྟོན། ། 10 བཀའ་སློབ་ཉན་ཕྱིར་ཁོང་གིས་དེ་ཚོའི་རྣ་འབྱེད་ཅིང་། ། སྤྱོད་ངན་སྤངས་ནས་ཁ་ཕྱིར་འཁོར་བའི་བཀའ་བསྩལ་ཏོ། ། 11 གལ་ཏེ་ཁོ་ཚོས་མཉན་ནས་བཀའ་བསྲུངས་ན། ། དེ་ཚོའི་ཉི་མ་ལོངས་སྤྱོད་ནང་དུ་དང་། ལོ་རྣམས་བདེ་སྐྱིད་ནང་ནས་རྫོགས་པར་འགྱུར། ། 12 འོན་ཀྱང་དེ་ཚོས་བཀའ་ལ་མ་མཉན་ན། ། རལ་གྲིས་གསོད་ཅིང་ཤེས་རབ་མེད་པར་འཆི། ། 13 དད་གུས་མེད་པ་རྣམས་ཀྱིས་ཁོང་ཁྲོ་བསག ། དཀོན་མཆོག་ཁོ་རྣམས་བཅིངས་རུང་སྐྱབས་མི་ཞུ། ། 14 མཆོད་གཤོམ་གཞང་འཚོང་ནང་བཞིན་དུ། ། དེ་དག་གཞོན་པའི་དུས་སུ་འཆི། ། 15 སྡུག་བསྔལ་བརྒྱུད་ནས་ཁོང་གིས་དབུལ་ཕོངས་སྐྱོབ། ། བརྙས་བཅོས་ཐེབས་དུས་དེ་ཚོའི་རྣ་བ་འབྱེད། ། 16 དེ་བཞིན་ཁྱེད་ཀྱང་དཀའ་སྡུག་ལས་སྒྲོལ་ཞིང་། ། ཚད་བཀག་མེད་པའི་ཡངས་སར་འདྲེན་འགྱུར་ཏེ། ། ཁྱེད་ཀྱི་ཅོག་ཙེར་ཞིམ་མངར་ཟས་རྣམས་བཤམས། ། 17 འོན་ཀྱང་སྡིག་སྤྱོད་ཁྲིམས་ཀྱིས་ཁྱེད་ཁེངས་པས། ། གཤགས་དང་ཁྲིམས་ཀྱིས་ཁྱེད་རང་དམ་པོར་བཟུང་། ། 18 ཁྱེད་ཉིད་ཞེ་སྡང་ཆེན་པོ་ལངས་གྱུར་ཏེ། ། ཁ་ནས་འཕྱ་སྨོད་བྱེད་པར་མ་མཛོད་ཅིག ། བླུ་རིན་ཆེ་བས་ལོག་ལམ་བསྐྱོད་མི་རུང་། ། 19 ཁྱེད་ཀྱི་ཞུ་འབོད་དང་ནི་སྟོབས་ཀུན་གྱིས། ། ཁྱེད་ལ་དཀའ་སྡུག་མེད་པར་བཟོ་ནུས་སམ། ། 20 མི་རྣམས་རང་སར་རྩ་མེད་གཏོང་དུས་ཏེ། ། ཁྱེད་ཀྱིས་མཚན་མོར་ཡིད་སྨོན་མ་བྱེད་ཅིག ། 21 སྡིག་པའི་ཕྱོགས་སུ་མི་འགྲོ་ཆེད། ། ཁྱེད་ཀྱིས་དོགས་ཟོན་བྱེད་དགོས་ཏེ། ། ཁྱེད་ཀྱིས་སྡིག་པའི་ལས་བདམས་པ། ། དཀའ་སྡུག་ལས་ཀྱང་མང་བས་སོ། ། 22 ལྟོས་དང་དཀོན་མཆོག་ནུས་མཐུ་ཆེ་བས་མཆོག ། སུ་ཡིས་ཁོང་ལྟར་བཀའ་སློབ་མཛད་ནུས་སམ། ། 23 སུ་ཡིས་ཁོང་གི་ལམ་མངགས་ཤིང་། ། ཁྱེད་ཀྱིས་ཆོས་དྲང་མ་སྤྱད་ཅེས། ། སུ་ཡིས་དེ་ལྟར་བརྗོད་ནུས་སམ། ། 24 མི་ཡིས་ཁོང་ལ་བསྟོད་དབྱངས་ཕུལ་བ་བཞིན། ། ཁོང་གི་མཛད་པར་བསྟོད་པ་ཡིད་ལ་ཟུངས། ། 25 ཁོང་གི་མཛད་པ་མི་བུ་ཀུན་གྱིས་མཐོང་། ། མི་ཡིས་རྒྱང་རིང་ཡུལ་ནས་ཧུར་རེར་ལྟ། ། 26 ལྟོས་དང་དཀོན་མཆོག་ཆེ་བ་རྟོགས་མི་ནུས། ། ཁོང་གི་དགུང་ལོ་ཚོད་དཔག་བྱེད་ཐབས་བྲལ། ། 27 ཆུ་ཐིགས་རྣམས་ནི་ཁོང་གིས་འདྲེན་མཛད་པས། ། དེ་ནི་སྤྲིན་སྨུག་ཁྲོད་དུ་ཆར་བར་གྱུར།། 28 སྤྲིན་པས་དེ་རྣམས་ས་ལ་བབས་བཅུག་སྟེ། ། མི་ཡི་སྟེང་དུ་མོད་པོ་འབབ་པར་བྱེད། ། 29 སྤྲིན་པ་ཅི་ལྟར་རྐྱོང་བ་དང་། ། དཀོན་མཆོག་ཁོང་གི་གཟིམ་ཁང་གི ། འབྲུག་སྒྲ་སུ་ཡིས་རྟོགས་ནུས་སམ། ། 30 ཁོང་གིས་ཉིད་ཀྱི་མཐའ་རུ་འོད་སྣང་ཞིང་། ། རྒྱ་མཚོའི་གཏིང་རྣམས་ཁོང་གིས་གཡོགས་པར་མཛད། ། 31 ཁོང་གིས་འདི་ལྟར་མི་ལ་ཉེས་ཆད་གཅོད། ། ཁོང་གིས་འབྲུ་རིགས་མང་པོ་གནང་བར་མཛད། ། 32 ཁོང་གི་ཕྱག་ཟུང་གློག་དམར་ནང་སྦས་ཏེ། ། འབེན་དུ་ཕོག་པར་དེ་ལ་བཀའ་གནང་མཛད། ། 33 ཁོང་གི་འབྲུག་སྒྲས་ཉིད་ཀྱི་མཛད་པ་མངོན། ། དུད་འགྲོར་རླུང་དམར་ལྡང་བ་གསལ་པོར་བསྟན། །

ལེའུ་སོ་བདུན་པ།

1 དེའི་ཕྱིར་བདག་གི་སྙིང་འདར་ཞིང་། ། རང་གི་གནས་ནས་གཞན་སར་མཆོངས། ། 2 ཁོང་གི་གསུང་སྐད་ང་རོར་གསོན་ཞིག་དང་། ། དེ་ནི་དཀོན་མཆོག་ཞལ་ལས་ཐོན་པའི་སྐད། ། 3 ཁོང་གི་གསུང་སྐད་ས་གཞི་ཡོངས་ལ་ཁྱབ། ། ས་མཐའི་བར་དུ་ཁོང་གི་གློག་དམར་འཁྱུགས། ། 4 དེའི་རྗེས་མི་ཡིས་ཁོང་གི་འུར་སྒྲ་ཐོས། ། ཁོང་གིས་བརྗིད་ཉམས་ཆེ་བའི་ལྡིར་སྒྲ་སྒྲོག ། གསུང་སྐད་སྒྲོག་དུས་ཕྱིར་འཐེན་མ་བྱས་སོ། ། 5 དཀོན་མཆོག་ཁོང་ལས་ངོ་མཚར་ལྡིར་སྒྲ་འབྱུང་། ། ང་ཚོས་རྟོགས་པར་དཀའ་བའི་དོན་ཆེན་མཛད། ། 6 ཁོང་གིས་ཁ་བར་ས་ལ་བོབས་ཤིག་གསུངས། ། དྲག་ཆར་ལ་ཡང་དེ་ལྟར་བཀའ་བབས་སོ། ། 7 བཀོད་པའི་མི་ཡིས་ཁོང་གི་འཕྲིན་ལས་རྟོགས་ཆེད་དུ། ། ཁོང་གིས་མི་ཡི་ལག་པར་ཕྱག་རྒྱ་འདེབས་པར་མཛད། ། 8 གཅན་གཟན་རང་གི་ཁུང་ནང་འཛུལ། ། དེ་ཡི་ཚང་ནང་སྡོད་པར་བྱེད། ། 9 རླུང་འཚུབ་དེ་ཡི་ཕོ་བྲང་ལས་ནི་འབྱུང་། ། རླུང་དམར་ལས་ནི་གྲང་ངར་ལྡང་བ་ཡིན། ། 10 ཁོང་གིས་དབུགས་རིང་ཕྱུང་ནས་དར་ཆགས་ཏེ། ། ཡངས་པའི་ཆུ་བོ་དག་ནི་འཁེང་བར་མཛད། ། 11 སྤྲིན་ནག་སྟུག་པོར་བརླན་གཤེར་ཁེངས་པར་མཛད། ། སྤྲིན་པའི་གསེབ་ནས་གློག་དམར་རྒྱང་རིང་གཏོར། ། 12 སྤྲིན་ནག་ཁོང་གི་མཛུབ་སྟོན་འོག་ཏུ་གང་སར་འཁྲིགས། ། འཛམ་གླིང་ས་གཞིའི་སྟེང་དུ་ཁོང་གི་བཀའ་ལྟར་བྱེད། ། 13 དེ་ནི་ཉེས་ཆད་མཛད་པ་དང་། ། ཡང་ན་ས་གཞིར་གསོ་བ་དང་། ། ཡང་ན་བྱམས་བརྩེས་སྐྱོང་བ་བཅས། ། ཐམས་ཅད་ཁོང་གི་མཛད་པ་ལགས། ། 14 ཀྱེ་ཀྱེ་ཨེས་ཡོབ་ཁྱེད་ཀྱིས་འདི་ལ་གསོན། ། ལངས་ནས་དཀོན་མཆོག་ངོ་མཚར་འཕྲིན་ལས་དྲོན། ། 15 ཁོང་གིས་འདི་ཚོར་ཅི་ལྟར་བཀའ་བབས་ཤིང་། ། སྤྲིན་ནང་གློག་དམར་འཁྱུགས་མཛད་ཁྱེད་ཤེས་སམ། ། 16 སྤྲིན་པ་མཁའ་རུ་ཅི་ལྟར་རྒྱུ་བ་དང་། ། མཁྱེན་རབ་ཡོངས་སུ་རྫོགས་པ་ཁོང་ཉིད་ཀྱི། ། ངོ་མཚར་འཕྲིན་ལས་དེ་དག་རྟོགས་ནུས་སམ། ། 17 ལྷོ་རླུང་རྐྱེན་གྱིས་ས་གཞི་ལྷིང་འཇགས་སུ་ལུས་དུས། ། ཁྱེད་ཀྱི་གོས་རྣམས་དྲོན་པོར་འགྱུར་བ་ཤེས་ལགས་སམ། ། 18 བླུགས་མའི་མེ་ལོང་བཞིན་དུ་བརྟན་པའི་གནམ། ། ཁྱེད་ཀྱིས་ཁོང་མཉམ་རྐྱོང་བར་བྱེད་ཐུབ་བམ། ། 19 ངེད་རྣམས་གླེན་ཞིང་རྨོངས་པས་སྨྲ་བརྗོད་བྱེད་མི་ཤེས། ། དེའི་ཕྱིར་ཁོང་ལ་ཅི་ཞུ་ཁྱེད་ཀྱིས་སྟོན་པར་མཛོད། ། 20 སུ་ཡིས་ཁོང་ལ་ང་ཡིས་སྨྲ་འདོད་ཅེས་ཞུ་རུང་། ། སུ་ཡིས་རང་ཉིད་མེད་པར་འགྱུར་འདོད་ཅེས་བརྗོད་དམ། ། 21 ད་ལྟ་སྤྲིན་པའི་གསེང་གི་ཉི་འོད་མཐོང་མི་ཕོད། ། རླུང་གི་རྒྱུན་ལ་བརྟེན་ནས་གནམ་ངོ་དྭངས་པར་འགྱུར། ། 22 གསེར་གྱི་མདངས་ནི་བྱང་ཕྱོགས་ཡུལ་ནས་འབྱུང་། ། དཀོན་མཆོག་དྲུང་དུ་འཇིགས་རུང་གཟི་བྱིན་ཡོད། ། 23 ངེད་ཀྱིས་ཀུན་དབང་ཁོང་ལ་བརྟག་མི་ནུས། ། ཁོང་ནི་མཐུ་སྟོབས་ཆེ་ཞིང་དྲང་བདེན་ཅན། ། ཐུགས་ནི་དྲང་ཞིང་མི་རྣམས་སྡུག་མི་མཛད། ། 24 དེའི་ཕྱིར་ཁོང་ལ་གུས་ཤིང་འཇིགས་འོས་ཏེ། ། རང་ཉིད་མཁས་པར་འཛིན་པའི་མི་ལ་ནི། ། ཁོང་གིས་གཏན་ནས་གཟིགས་པར་མི་འགྱུར་རོ། །

ལེའུ་སོ་བརྒྱད་པ།

ཡ་ཝཱེས་ཨེས་ཡོབ་ལ་བཀའ་ལན་གནང་བ།

1 དུས་དེར་དཀོན་མཆོག་ཡ་ཝཱེ་ཁོང་གིས་རླུང་འཚུབ་ནང། ། ཨེས་ཡོབ་ཁོང་ལ་བཀའ་ལན་གནང་ཞིང་འདི་སྐད་གསུངས། ། 2 སུ་ཡིས་ཤེས་རབ་དང་ནི་བྲལ་བའི་གཏམ་གླེང་གིས། ། ང་ཡི་ཐུགས་དགོངས་གསལ་མིན་རྟོགས་དཀའི་གནས་སུ་བསྒྱུར། ། 3 ཁྱོད་ཀྱིས་དཔའ་བོ་བཞིན་དུ་སྐ་རགས་ཆིངས་ཤིག་དང་། ། བདག་གིས་ཁྱོད་ལ་འདྲི་དུས་ཁྱོད་ཀྱིས་ལན་ཐོབས་ཤིག ། 4 བདག་གིས་ས་གཞིའི་རྨང་གཞི་འགོད་དུས་སུ། ། ཁྱོད་རང་གང་དུ་ཡོད་པ་རྟོགས་ན་ཤོད། ། 5 སའི་ཚད་སུས་བླངས་ཁྱོད་ལ་ཆ་ཡོད་དམ། ། ཡང་ན་དེའི་ངོས་སྐྱ་ཐིག་སུ་ཡིས་བརྒྱབ། ། 6 ས་ཡི་རྨང་གཞི་གང་གི་སྟེང་དུ་བཙུགས། ། ས་གཞིའི་ཟུར་རྡོ་སུ་ཡིས་བཞག་པ་ཡིན། ། 7 དུས་དེར་ཐོ་རངས་སྐར་མས་མཉམ་མགུར་བླངས། ། དཀོན་མཆོག་ཕོ་ཉ་ *ཀུན་གྱིས་དགའ་འབོད་བྱས། ། 8 མངལ་ལས་ཐོན་བཞིན་རྒྱ་མཚོ་འཕྱུར་བའི་དུས། ། སུ་ཡིས་དེ་རྣམས་སྒོ་ཡིས་བཀག་པ་ཡིན། ། 9 བདག་གིས་རྒྱ་མཚོའི་གོས་སུ་སྤྲིན་བྱས་ཤིང་། ། མུན་ནག་དེ་ཉིད་བཏུམ་བྱའི་རས་སུ་བསྒྱུར། ། 10 བདག་གིས་དེ་ལ་ས་མཚམས་ཤིག་བཅད་དེ། ། སྒོ་གཏན་དང་ནི་སྒོ་མོ་རྣམས་བཙུགས་ཤིང་། ། 11 ཁྱོད་ནི་འདི་རུ་སླེབས་ནས་ཕར་ལ་བརྒལ་མི་རུང་། ། ཆེས་ཆེར་རྒྱས་པའི་རྦ་རླབས་འདི་ནས་མཚམས་ཆོད་སྨྲས། ། 12 ཁྱོད་ཀྱིས་ཚེ་ནང་སྐྱ་མདའ་གཏོང་བར་བཀའ་བཀོད་ཅིང་། ། ཞོགས་པའི་སྐྱ་རེངས་ལ་ནི་རང་གནས་རྟོགས་བཅུག་སྟེ། ། 13 འོད་དེ་ས་གཞིའི་ཕྱོགས་མཐར་འཕྲོས་ནས་ནི། ། ས་ལས་སྡིག་སྤྱོད་ཅན་རྣམས་བསྐྲད་དམ་ཅི། ། 14 ས་ངོས་ཐམ་ཀའི་འོག་གི་འཇིམ་བཞིན་འགྱུར། ། དངོས་པོ་ཐམས་ཅད་གོས་དང་འདྲ་བར་མངོན། ། 15 དེ་ལྟར་སྡིག་སྤྱོད་རྣམས་ཀྱི་འོད་མི་སྤྲོ། ། མཐོར་འདེགས་དཔུང་ངར་རྣམས་ཀྱང་གཅོག་པར་མཛད། ། 16 རྒྱ་མཚོ་འཕྱུར་བའི་གནས་སུ་ཁྱོད་ཕྱིན་ནམ། ། ཡང་ན་གཏིང་ཟབ་གནས་སུ་བསྐྱོད་མྱོང་ངམ། ། 17 འཆི་བའི་སྒོ་རྣམས་ཁྱོད་ལ་མངོན་གྱུར་ཏམ། ། སྨག་རུམ་སྒོ་རྣམས་ཁྱོད་ཀྱིས་མཐོང་མྱོང་ངམ། ། 18 རྒྱ་ཆེན་ས་གཞི་ཁྱོད་ཀྱིས་ཚད་ཐུབ་བམ། ། ཁྱོད་ཀྱིས་འདི་ཀུན་ཤེས་ན་ད་ཤོད་ཅིག ། 19 འོད་ལྡན་ཁྱིམ་གྱི་ལམ་དེ་གང་ཡིན་ནམ། ། མུན་པ་དེ་ཡི་རང་གནས་གང་དུ་ཡོད། ། 20 ཁྱོད་ཀྱིས་དེ་རྣམས་རང་གི་མངའ་ཁོངས་སུ། ། ཁྲིད་དེ་ཁྱིམ་དེར་འགྲོ་བའི་ལམ་ཤེས་སམ། ། 21 དུས་དེར་ཁྱོད་རང་སྐྱེས་པས་ཁྱོད་ཀྱིས་ཤེས། ། ཁྱོད་ཀྱིས་མི་ཚེའི་ཉི་མ་མང་པོ་བསྐྱལ། ། 22 ཁ་བ་འབྱུང་བའི་གནས་སུ་ཁྱོད་སླེབས་སམ། ། ཡང་ན་སེར་བའི་བང་མཛོད་རྣམས་མཐོང་ངམ། ། 23 དེ་རྣམས་བདག་གིས་དཀའ་སྡུག་འབྱུང་དུས་དང་། ། དམག་དང་འཐབ་མོའི་ཕྱིར་དུ་མཛད་པ་ཡིན། ། 24 གློག་དམར་ལམ་བུ་གང་ནས་བཀར་བ་དང་། ། ཤར་རླུང་ས་གཞིའི་སྟེང་ལ་ཅི་ལྟར་ཐོར། ། 25 སུ་ཡིས་ཆར་ཆུའི་རྒྱུ་ལམ་གཤགས། ། སུ་ཡིས་ཐོག་ལ་བགྲོད་ལམ་ཕྱེས། ། 26 མི་མེད་ལུང་སྟོང་ལ་ནི་ཆར་གནང་ཞིང་། ། དབེན་སྟོང་ཡུལ་ལ་ཆར་བ་འབབ་ཏུ་བཅུག ། 27 ཐང་རྒོད་ལུས་པའི་ས་ནི་བརླན་གཤེར་རྒྱས། ། རྩྭ་སྔོན་དག་ནི་སྐམ་སར་སྐྱེས་སུ་བཅུག ། 28 ཆར་བ་ལ་ནི་ཕ་ཡོད་དམ། ། ཟིལ་བ་སུ་ལས་སྐྱེས་པ་ཡིན། ། 29 འཁྱགས་རོམ་གང་གི་མངལ་ལས་བྱུང་བ་ཡིན། ། ནམ་མཁའི་བ་མོ་སུ་ལས་སྐྱེས་པ་ཡིན། ། 30 ཆུ་རྣམས་སྲ་ཤིང་རྡོ་ལྟར་གྱུར། ། གཏིང་ཟབ་ངོས་སུ་འཁྱགས་རོམ་ཆགས། ། 31 སྨིན་དྲུག་སྐར་མ་ཁྱོད་ཀྱིས་འཆིང་ནུས་སམ། ། དྲང་སྲོང་སྐར་མ་ཁྱོད་ཀྱིས་སྒྲོལ་ནུས་སམ། ། 32 ཁྱོད་ཀྱིས་དུས་ལྟར་སྐར་ཁྱིམ་དག་ནི་འདྲེན་ནུས་སམ། ། སྨིན་བདུན་དང་ནི་རྒྱུ་སྐར་གཞན་དག་འཁྲིད་ནུས་སམ། ། 33 ནམ་མཁའི་ཆོས་ཉིད་ཁྱོད་ཀྱིས་ཤེས་ལགས་སམ། ། དེ་ཡི་དབང་འོག་ས་གཞི་འཇུག་ཐུབ་བམ། ། 34 ཁྱོད་ཀྱིས་ཆུ་འཛིན་སྤྲིན་ཕུང་ཕྱོགས་ལ་སྐད་བརྒྱབ་ནས། ། དྲག་ཆར་ལ་ནི་ཁྱོད་རང་འགེབ་ཏུ་འཇུག་ནུས་སམ། ། 35 གློག་དམར་འཁྱུག་ཏུ་ཁྱོད་ཀྱིས་མངག་ནུས་སམ། ། ངེད་འདིར་ཡོད་ཅེས་ཁྱོད་ལ་ཞུ་འོང་ངམ། ། 36 སུ་ཡིས་ཤེས་རབ་སེམས་གཏིང་བཞག་པ་དང་། ། མི་ཡི་སེམས་ལ་གོ་རྟོགས་སུ་ཡིས་བསྩལ། ། 37 ཤེས་རབ་ཀྱིས་ནི་ཆུ་འཛིན་སུས་བགྲང་ནུས། ། ནམ་མཁའི་ཆུ་རྐྱལ་རྣམས་ཀྱང་སུས་ཕྱོ་ནུས། ། 38 དེའི་དུས་ས་རྡུལ་འདུས་ཏེ་གོང་བུར་ཆགས། ། ས་རྡོག་རྣམས་ནི་གཅིག་ལ་གཅིག་འབྲེལ་ལོ། ། 39 ཁྱོད་ཀྱིས་མོ་སེང་ཆེད་དུ་རྔོན་རྒྱག་ཅིང་། ། སེང་གེའི་ལྟོ་བ་འགྲང་བར་བྱེད་ནུས་སམ། ། 40 དེའི་དུས་དེ་རྣམས་དོང་ནང་འཇབ་པ་དང་། ། གསང་བའི་གནས་སུ་ཡིབ་ནས་སྡོད་པ་ཡིན། ། 41 ཕོ་རོག་བྱ་ཕྲུག་ཁ་ཟས་མེད་པས་ན། ། ཐང་ནས་མྱུལ་ཞིང་དཀོན་མཆོག་ཞུ་བའི་དུས། ། སུ་ཡིས་ཕོ་རོག་ཆེད་དུ་ཟས་གནང་ངམ། །

ལེའུ་སོ་དགུ་པ།

1 ཁྱོད་ཀྱིས་བྲག་གི་གནའ་བའི་བཙའ་དུས་དང་། ། ཤྭ་མོས་ཤ་ཕྲུག་ནམ་སྐྱེ་ཤེས་ལགས་སམ། ། 2 དེ་ཚོས་མངལ་ཆགས་ཟླ་ཚེས་བརྩི་ནུས་སམ། ། དེ་ཚོས་ནམ་ཞིག་བཙའ་བ་རྟོགས་ནུས་སམ། ། 3 དེ་ཚོས་ལུས་པོ་འཁུམས་ནས་ཕྲུ་གུ་བཙའ། ། དེ་ནས་རང་གི་ཟུག་གཟེར་བསལ་བ་ཡིན། ། 4 ཕྲུ་གུ་རིམ་བཞིན་ཤེད་རྒྱས་ཏེ། ། དབེན་སྟོང་གནས་སུ་ནར་སོན་ཞིང་། ། དེ་དག་ཕྱི་རོལ་ཕྱིན་ཙ་ན། ། རང་གི་ཡུལ་དུ་ཕྱིར་མི་ལོག །

5 སུ་ཡིས་རྐྱང་ལ་རང་དབང་སྤྲད། ། རྐྱང་གི་ཐག་པ་སུ་ཡིས་བསྒྲལ། ། 6 བདག་གིས་དེ་ཡི་ཁྱིམ་དུ་དབེན་སྟོང་གནང་། ། བ་ཚྭ་ཅན་གྱི་ས་དེའི་སྡོད་གནས་བྱས། ། 7 དེ་ཡིས་གྲོང་ཁྱེར་ནང་གི་འདུ་འཛིར་འཕྱས། ། འདེད་མཁན་རྣམས་ཀྱི་སྐད་ལ་མི་མཉན་ཏེ། ། 8 རི་རྒྱུད་དག་ནི་རྒྱུ་བའི་རྩྭ་ཐང་ཡིན། ། སྔོ་ལྗང་རིགས་རྣམས་དེ་ཡིས་འཚོལ་བྱེད་དོ། ། 9 གླང་རྒོད་ཁྱོད་ལ་ཞབས་ཞུ་བྱེད་སྲིད་དམ། ། ཡང་ན་ཁྱོད་ཀྱི་ཁ་རར་མཚན་བསྐྱལ་ལམ། ། 10 གླང་རྒོད་རྨོས་ཤུར་མཐུར་གྱིས་འདོགས་ནུས་སམ། ། དེ་ཡིས་ཁྱོད་རྗེས་ལུང་པར་ཤལ་རྒྱག་གམ། ། 11 ཁྱོད་ནི་དེ་སྟོབས་ཆེ་ཕྱིར་དེ་ལ་བརྟེན་འགྱུར་རམ། ། ཡང་ན་རང་གི་ལས་ཀ་དེ་ལ་བཅོལ་བ་ཡིན། ། 12 ཁྱོད་ཀྱིས་དེར་བརྟེན་འབྲུ་རིགས་ནང་ལ་འམ། ། ཡང་ན་ཁྱོད་ཀྱི་གཡུལ་ཁར་བསྡུས་པ་ཡིན། ། 13 རྔ་བྱའི་གཤོག་ཟུང་དགའ་ནས་བརྡབས་ན་ཡང་། ། བྱ་ཡི་གཤོག་སྒྲོའི་ལྷག་བསམ་ཨེ་ལྡན་ནམ། ། 14 ས་ཡིས་རང་གི་སྒོ་ངར་དྲོད་བསྐྱེད་ཕྱིར། ། དེ་ཚོས་སྒོ་ང་ས་ཡི་ནང་དུ་བཞག ། 15 ཡིན་ཡང་རྐང་པས་སྒོ་ང་བརྫི་བ་དང་། ། རི་དྭགས་རྣམས་ཀྱིས་རྡོག་བརྫིས་གཏོང་བ་བརྗེད། ། 16 བྱ་ཕྲུག་རང་གི་མིན་ལྟར་གདུག་རྩུབ་སྤྱོད། ། དོན་མེད་དཀའ་སྡུག་མྱངས་ཀྱང་འཇིགས་པ་མེད། ། 17 དཀོན་མཆོག་དེ་ལ་ཤེས་རབ་མེད་པར་མཛད། ། གོ་རྟོགས་ཀྱང་ནི་དེ་ལ་མ་གནང་ཕྱིར། ། 18 ནམ་ཞིག་བྱ་དེས་གཤོག་པ་བརྐྱངས་པའི་དུས། ། རྟ་དང་ཞོན་མཁན་གཉིས་ལ་འཕྱ་བར་འགྱུར། ། 19 རྟ་ཡི་ཤ་ཤེད་ཁྱོད་ཀྱིས་གནང་བ་འམ། ། མཇིང་པའི་རྔོག་མ་ཁྱོད་ཀྱིས་གཡོགས་སམ་ཅི། ། 20 ཆ་ག་འབུ་ལྟར་མཆོང་དུ་དེ་བཅུག་གམ། ། སྣ་ཤུ་རྒྱག་པའི་རྔམ་སྐད་འཇིགས་སུ་རུང་། ། 21 དེ་ཡི་རྨིག་པས་ལུང་པའི་ས་སློག་ཅིང་། ། རང་གི་ནུས་པས་དགའ་སྤྲོའི་མཆོང་ལྡིང་བྱེད། ། དེ་ནས་ཕྱི་རུ་ཕྱིན་ཏེ་དགྲ་བོ་བསུ། ། 22 དེ་ཡིས་འཇིགས་པར་འཕྱ་ཞིང་སེམས་མི་འཚབ། ། རལ་གྲིའི་རྐྱེན་གྱིས་ཕྱིར་བསྣུར་མི་བྱེད་དོ། ། 23 མདའ་ཁུག་གིས་ནི་དེའི་སྟེང་ཁྲོག་སྒྲ་སྒྲོག ། རྣོན་པོ་མདུང་དང་མདུང་རིང་འོད་ཆེམ་ཆེམ། ། 24 ངར་དང་ཁྲོས་རྐྱེན་དེ་ལ་ཐོགས་པ་མེད། ། རྭ་དུང་ཐོས་པ་ཙམ་གྱིས་སྡོད་མི་ཚུགས། ། 25 རྭ་དུང་ཐོས་ཚེ་དེ་ཡིས་སྣ་ཤུ་རྒྱག ། རྒྱང་ཐག་རིང་སར་འཐབ་མོའི་དྲི་མ་ཚོར། ། དམག་དཔོན་རྣམས་ཀྱི་འུར་སྒྲའི་ཅ་ཅོ་ཐོས། ། 26 བྱ་ཁྲའི་གཤོག་རྩལ་བརྐྱངས་ཏེ་ལྷོ་ཕྱོགས་འཕུར། ། དེ་ནི་ཁྱོད་ཀྱི་ཤེས་རབ་ལས་བྱུང་ངམ། ། 27 གླག་གིས་གནམ་འཕང་གཅོད་ཅིང་མཐོ་ས་རུ། ། ཚང་ནི་བཅོས་པ་ཁྱོད་ཀྱི་བཀའ་ལགས་སམ། ། 28 དེ་ནི་བྲག་ལ་གནས་ཤིང་བྲག་རྩེ་དང་། ། བརྟན་པོ་ཡུལ་རྣམས་རང་གི་གནས་སུ་བྱ། ། 29 ས་ཆ་དེ་ནས་བཟའ་བཏུང་རྣམས་འཚོལ་ཞིང་། ། མིག་གིས་རྒྱང་ཐག་རིང་པོར་བལྟ་བ་ཡིན། ། 30 དེ་ཡི་བྱ་ཕྲུག་རྣམས་ཀྱིས་ཁྲག་འཇིབ་ཅིང་། ། བེམ་པོ་ཡོད་སར་དེ་ཡང་ཡོད་པ་ཡིན། །

ལེའུ་བཞི་བཅུ་པ།

1 དཀོན་མཆོག་ཡ་ཝཱེས་ཡང་ཨེས་ཡོབ་ལ་བཀའ་ལན་གནང་སྟེ་འདི་སྐད་གསུངས་པ། 2 ཧམ་རྩོད་ཅན་གྱིས་ཀུན་དབང་ཁོང་དང་རྩོད་རུང་ངམ། ། དཀོན་མཆོག་ཁོང་ལ་རྩོད་པའི་མི་ཡིས་ལན་ཐོབས་ཤོག ། 3 དེ་ནས་ཨེས་ཡོབ་ཀྱིས་དཀོན་མཆོག་ཡ་ཝཱེ་ལ་ལན་ཞུས་ཏེ་འདི་ལྟར། 4 གཟིགས་དང་བདག་ནི་དམན་པ་སྟེ། ། བདག་གིས་ཁྱེད་ལ་ལན་ཅི་ཞུ། ། བདག་གིས་སྨྲ་སྒོ་ལག་པས་འགེབ། ། 5 བདག་གིས་ཐེངས་གཅིག་སྨྲས་པ་ན། ། དེ་ནས་ཡང་བསྐྱར་ལན་མི་འདེབས། ། བདག་གིས་ཐེངས་གཉིས་སྨྲས་པ་ན། ། རྗེས་སུ་ནམ་ཡང་གླེང་མི་བྱ། ། 6 དེ་ནས་དཀོན་མཆོག་ཡ་ཝཱེས་རླུང་འཚུབ་ནང་ཨེས་ཡོབ་ལ་བཀའ་ལན་གནང་བ་སྟེ། 7 ཁྱོད་ཀྱིས་དཔའ་བོ་བཞིན་དུ་སྐ་རགས་ཆིངས*། ། བདག་གིས་འདྲི་འོང་ཁྱོད་ཀྱིས་ང་ལ་ཤོད། ། 8 ཁྱོད་ཀྱིས་བདག་གི་དྲང་གཞག་འདོར་རུང་ངམ། ། ཁྱོད་རང་དྲང་ཕྱིར་བདག་ལ་སྐྱོན་འཛུགས་སམ། ། 9 ཁྱོད་ལ་དཀོན་མཆོག་དཔུང་ངར་ལྡན་ནམ་ཅི། ། ཁོང་འདྲར་ཁྱོད་ཀྱིས་འབྲུག་སྐད་ལྡིར་ནུས་སམ། ། 10 གཟི་བརྗིད་བཀྲག་མདངས་ཀྱིས་ནི་རང་ཉིད་སྤྲོས། ། བཀུར་སྟི་གཟི་བྱིན་གོས་ལྟར་གཡོག་པར་གྱིས། ། 11 རང་གི་ཁྲོ་གཏུམ་མ་འགོག་ཡོངས་སུ་བླུགས། ། ང་རྒྱལ་ཅན་ནི་དམན་སར་འབེབ་པར་གྱིས། ། 12 ང་རྒྱལ་ཅན་ནི་ཁྱོད་ཀྱིས་འདུལ་བ་དང་། ། ངན་པ་རང་གི་གནས་སུ་རྡོག་པས་རྫིས། ། 13 ཁྱོད་ཀྱིས་དེ་རྣམས་ལྷན་ཅིག་རྡུལ་ནང་སྦོས། ། དེ་ཚོའི་གདོང་ནི་གསང་བའི་གནས་སུ་ཆུག ། 14 དེ་ནས་བདག་གིས་ཁྱོད་ཀྱི་གཡས་ལག་གིས། ། ཁྱོད་རང་སྐྱོབ་པར་ནུས་པས་བསྔགས་པར་བྱ། ། 15 བདག་གིས་རྦག་རྨད་†བཞིན་དུ་ཁྱོད་ཀྱང་བཀོད། ། ལྟོས་དང་དེ་ཡིས་གླང་ལྟར་རྩྭ་ཟ་སྟེ། ། 16 ལྟོས་དང་དེ་ཡི་སྟོབས་ནི་རྐེད་པར་ཡོད། ། གྲོད་པའི་ལྟེ་བར་དེ་ཡི་ཤ་ཤེད་རྒྱས། ། 17 དེ་ཡི་རྔ་མ་ཐང་ཤིང་བཞིན་དུ་དྲང་། ། དེ་ཡི་བརླ་རྩ་གཅིག་དང་གཅིག་སྦྲེལ་འདུག ། 18 རུས་པ་རྣམས་ཀྱང་ལི་ཡི་སྦུ་གུ་བཞིན། ། དེ་ཡི་ཡན་ལག་ལྕགས་ཀྱི་དབྱུག་པ་འདྲ། ། 19 དེ་ནི་དཀོན་མཆོག་ཁོང་གི་བཀོད་པ་ཡི། ། འཕྲིན་ལས་རྣམས་ཀྱི་ཐོག་མ་ཡིན་པ་དང་། ། དེ་ཉིད་འགོད་མཁན་ཁོང་ཉིད་གཅིག་པུ་ཡིས། ། རལ་གྲི་དེའི་སྟེང་འབབ་པར་མཛད་ནུས་སོ། ། 20 རི་རྒྱུད་རྣམས་ཀྱིས་དེའི་དོན་ཟས་རིགས་སྐྱེད། ། རི་དྭགས་སྣ་ཚོགས་གནས་དེར་རྩེད་འཇོར་རོལ། ། 21 དེ་ནི་པད་མའི་འདབ་མ་འོག་ཏུ་ཉལ། ། འདམ་རྩྭའི་གསེབ་དང་ན་ཁུག་རྣམས་སུ་སྦས། ། 22 པད་འདབ་གྲིབ་བསིལ་གྱིས་ནི་དེ་སྒྲིབ་ཅིང་། ། གྲོག་མོའི་ལྕང་ཤིང་དག་གིས་མཐའ་ནས་སྐོར། ། 23 གཙང་པོ་འཕེལ་ཡང་དེ་ནི་སེམས་མི་འཚབ། ། ཡོར་དན་གཙང་པོ་དེ་ཡི་ཁར་འཕེལ་ཡང་། ། དེ་ནི་འཚེར་སྣང་མེད་ཅིང་བདེ་བར་གནས། ། 24 སུ་ཡིས་དེ་ཡི་མིག་མདུན་དེ་འཛིན་ཐུབ། ། སུ་ཡིས་རྙི་རྒྱས་དེ་ཡི་སྣ་དབུག་ནུས། །

ལེའུ་ཞེ་གཅིག་པ།

1 ཁྱོད་ཀྱིས་ལྕགས་ཀྱུས་ཆུ་སྲིན་འཐེན་ནུས་སམ། ། ཐག་པས་དེ་ཡི་ལྕེ་ནི་གནན་ནུས་སམ། ། 2 དེ་ཡི་སྣ་ལ་ཐ་གུ་བརྒྱུ་ནུས་སམ། ། དེ་ཡི་འགྲམ་རུས་ལྕགས་ཀྱུས་དབུག་ནུས་སམ། ། 3 དེ་ཡིས་ཁྱོད་ལ་ཡང་ཡང་ཞུ་འགྱུར་རམ། ། ཡང་ན་ཁྱོད་ལ་འཇམ་པོའི་ཚིག་སྨྲ་འམ། ། 4 ཁྱོད་ཀྱིས་དེ་ནི་ཚེ་གཡོག་བྱེད་ཆེད་དུ། ། དེ་ཡིས་ཁྱོད་ལ་ཁ་ཆད་འཇོག་འགྱུར་རམ། ། 5 དེ་ནི་བྱེའུ་ཆུང་བཞིན་དུ་རྩེ་འོང་ངམ། ། ཡང་ན་བུ་མོའི་ཕྱིར་དུ་འདོགས་ནུས་སམ། ། 6 ཉ་པ་རྣམས་ཀྱིས་མཉམ་འབྲེལ་བྱས་གྱུར་ནས། ། ཚོང་རྫས་བཞིན་དུ་དེ་ནི་བཙོང་ནུས་སམ། ། ཁོ་ཚོས་དེ་ནི་ཚོང་པར་བགོ་ནུས་སམ། ། 7 ཁྱོད་ཀྱིས་ཉ་མདུང་དེ་ཡི་པགས་པར་འཛུགས་པ་དང་། ། དེ་ཡི་མགོ་ལ་ཉ་ཚེབ་བཙུགས་ནས་བཀང་ནུས་སམ། ། 8 ཁྱོད་ཀྱིས་དེའི་སྟེང་ལག་པ་བཞག་ན་ནི། ། དེ་དང་འཐབ་པ་ཡིད་ལ་དྲན་གྱུར་ནས། ། སླར་ཡང་དེ་བཞིན་བྱེད་པར་མི་འགྱུར་རོ། ། 9 དེ་ཉིད་འདུལ་བར་འདོད་པ་དོན་མེད་ཡིན། ། སུས་དེ་མཐོང་བ་ཙམ་གྱིས་དཔའ་མི་ཞུམ། ། 10 དེ་དཀྲོག་སྤོབས་པའི་ངར་ཅན་གང་ཡང་མེད། ། དེ་བཞིན་བདག་དྲུང་སུ་ཞིག་འགྲེང་ནུས་སམ། ། 11 གནམ་འོག་ཡོད་ཚད་ང་ཡི་ཡིན་པས་ན། ། བདག་གིས་མི་ལ་སྐྱིན་ཚབ་སྤྲོད་པའི་ཕྱིར། ། སྔོན་དུ་བདག་ལ་ཕུལ་བ་སུ་ཡོད་དམ། ། 12 དེ་ཡི་ཡན་ལག་དང་ནི་སྟོབས། ། ཡིད་དུ་འོང་བའི་རུས་ཚུགས་བཅས། ། བདག་གིས་མི་གླེང་ག་མེད་བྱུང་། ། 13 དེ་ཡི་ཕྱི་གོས་སུ་ཡིས་བཤུ་ནུས་ཤིང་། ། དེ་ཡི་གོ་ཁྲབ་བར་ལ་སུ་འཛུལ་ནུས། ། 14 སུ་ཡིས་དེ་ཡི་འགྲམ་རུས་འབྱེད་ནུས་སམ། ། དེ་ཡི་སོ་ཡི་མཐའ་འཁོར་འཇིགས་སུ་རུང་། ། 15 དེ་ཡི་རྐེད་པར་ཉ་ཁྲབ་བསྒྲིགས་ཡོད་དེ། ། དེ་ནི་དམ་པོར་བཙུམས་ནས་བསྡམས་པ་འདྲ། ། 16 ཉ་ཁྲབ་དེ་དག་གཅིག་ལ་གཅིག་སྦྲེལ་ཞིང་། ། དེ་ཡི་ནང་དུ་རླུང་ཡང་རྒྱུ་མི་ནུས། ། 17 དེ་དག་ཕན་ཚུན་གཅིག་ལ་གཅིག་སྦྲེལ་ཞིང་། ། ཕན་ཚུན་འབྱར་ནས་སོ་སོར་འབྲལ་མ་ནུས། ། 18 སྦྲིད་དུས་དེ་ཡིས་འོད་ཟེར་སྤྲོ་བ་དང་། ། དེ་ཡི་མིག་ཟུང་ཞོགས་པའི་སྐྱ་འོད་འདྲ། ། 19 དེ་ཡི་ཁ་ནས་འབར་བའི་དཔལ་འབར་ཐོན། ། མེ་སྟག་རྣམས་ནི་དེ་ནས་རྒྱང་རིང་འཕུར། ། 20 ཁོལ་བའི་སླ་ང་འབར་བའི་འདམ་རྩྭ་བཞིན། ། དེ་ཡི་སྣ་ཁུང་ལས་ནི་དུ་བ་འཕྱུར། ། 21 དེ་ཡི་དབུགས་ཀྱིས་སོལ་བ་མེ་ལ་སྦར། ། དེ་ཡི་ཁ་ནས་མེ་ལྕེ་ལྷབ་ལྷབ་ཐོན། ། 22 དེ་ཡི་མཇིང་པའི་ནང་དུ་སྟོབས་གནས་ཤིང་། ། དེ་ཡི་མདུན་དུ་འཇིགས་པས་གར་ལྡིང་ངོ་། ། 23 དེ་ཡི་ཤ་རྡོག་རྣམས་ནི་དམ་པོར་སྦྲེལ། ། དེ་རྣམས་དེའི་ཐོག་འབྱར་བས་བསྒུལ་མི་ནུས། ། 24 དེ་ཡི་སྙིང་ནི་རྡོ་ལྟར་སྲ་ཞིང་བརྟན། ། རང་འཐག་འོག་རྡོ་བཞིན་དུ་སྲ་བ་ཡིན། ། 25 དེ་ཡར་བཞེངས་དུས་དཔའ་རྒོལ་རྣམས་ཀྱང་སྐྲག ། ཧ་ཅང་འཇིགས་པའི་དབང་གིས་དྲན་པ་ཤོར། ། 26 མི་ཡིས་རལ་གྲིས་དེ་ལ་འཛུགས་པ་དང་། ། ཡང་ན་མདུང་དང་མདུང་ཐུང་གིས་བཙུགས་ཏེ། ། རྣོན་པོ་མདུང་གིས་གཙགས་ཀྱང་ཕན་མི་ཐོགས། ། 27 ལྕགས་ནི་དེ་ལ་མཚོན་ན་རྩྭ་སྐྱ་དང་། ། ལི་ནི་དེ་ལ་མཚོན་ན་ཤིང་རུལ་འདྲ། ། 28 མདའ་མོས་དེ་ནི་འབྲོ་རུ་འཇུག་མི་ནུས། ། འུར་རྡོ་དེ་ལ་མཚོན་ན་ཕུབ་མ་བཞིན། ། 29 དེ་ཡི་མིག་ནང་དབྱུག་པ་སོག་མ་ལྟར། ། མདུང་ཐུང་འཕེན་པའི་སྒྲ་ལ་དེ་ཡིས་འཕྱ། ། 30 དེ་ཡི་ལྟོ་འོག་རྫ་ལེབ་རྣོན་པོ་འདྲ། ། དེ་ནི་སོ་ཤལ་འདམ་ནང་དྲུད་པ་བཞིན། ། 31 དེ་ཡིས་མཚོ་གཏིང་སླ་ང་ལྟར་དུ་ཁོལ་བར་བཅུག ། རྒྱ་མཚོ་སླ་ང་ནང་གི་འབྱུག་སྣུམ་ལྟ་བུར་བྱས། ། 32 དེ་ཡིས་ཕྱིན་པའི་ལམ་ལ་འོད་ཟེར་འཕྲོ་བཅུག་ཅིང་། ། མཚོ་གཏིང་སྐྲ་དཀར་ལྟ་བུ་ཡིན་པའི་སྣང་བ་སྦྱིན། ། 33 བཀོད་པའི་ནང་དུ་འཇིགས་མེད་དེ་འདྲ་བ། ། ས་གཞིའི་སྟེང་དུ་མཚུངས་ཟླ་གང་ཡང་མེད། ། 34 ཁེངས་དྲེགས་ཅན་ལ་དེ་ཡིས་སྨད་པ་དང་། ། སྲོག་ཆགས་ང་རྒྱལ་ཅན་གྱི་རྒྱལ་པོ་ལགས། །

ལེའུ་ཞེ་གཉིས་པ།

ཨེས་ཡོབ་ཀྱིས་དཀོན་མཆོག་ཡ་ཝཱེ་ལ་ཞུ་ལན་ཕུལ་བ།

1 དེ་ནས་ཨེས་ཡོབ་ཀྱིས་དཀོན་མཆོག་ཡ་ཝཱེ་ལ་ཞུ་ལན་འདི་ལྟར་ཕུལ་བ་སྟེ། 2 ཁྱེད་ཀྱིས་ཐམས་ཅད་མཛད་ནུས་བདག་གིས་ཤེས། ། ཁྱེད་ཀྱི་དགོངས་པ་གང་ཡང་ཟློག་མི་སྲིད། ། 3 སུ་ཡིས་རྨོངས་པའི་ཚིག་གིས་ཁྱེད་ཀྱི་དགོངས་པ་སྦས། ། དེ་བས་བདག་གིས་ཅི་བཤད་རང་གིས་མི་རྟོགས་ཏེ། ། དོན་འདི་ངོ་མཚར་ཆེ་བས་བདག་གིས་རྟོགས་མ་ནུས། ། 4 བདག་གིས་ཞུ་བར་བྱ་སྟེ་ཁྱེད་ཀྱིས་གསན་པར་མཛོད། ། བདག་གིས་ཞུ་དུས་ཁྱེད་ཀྱིས་བཀའ་ལན་གནང་བར་མཛོད། ། 5 སྔོན་ཆད་བདག་གིས་ཁྱེད་ཉིད་བཞུགས་པ་ཐོས། ། ད་ལྟ་མིག་གིས་ཁྱེད་ཉིད་དངོས་སུ་མཇལ། ། 6 དེ་བས་བདག་གིས་རང་ལ་སྨད་ནས་ནི། ། རྡུལ་དང་ཐལ་བའི་ནང་དུ་འགྱོད་བཤགས་བྱེད། །

མཇུག་བསྡུ་བ།

7 དཀོན་མཆོག་ཡ་ཝཱེས་ཨེས་ཡོབ་ལ་གསུང་གནང་རྗེས་དེ་མན་པ་ཨེ་ལི་ཕཱ་སི་ལ་འདི་སྐད་གསུངས་པ་སྟེ། ཁྱོད་དང་ཁྱོད་ཀྱི་གྲོགས་པོ་གཉིས་ཀྱིས་བདག་གི་སྐོར་གླེང་པ་ནི་ངའི་ཞབས་ཕྱི་ཨེས་ཡོབ་ལྟར་དྲང་བདེན་མ་ཡིན་པས་བདག་ཁྱོད་རྣམས་ལ་ཁྲོས་པ་ཡིན། 8 ད་ལྟ་ཁྱོད་ཚོས་རང་གི་ཕྱིར་དུ་བ་གླང་བདུན་དང་ལུག་ཐུག་བདུན་གྲ་སྒྲིག་བྱས་ཏེ། བདག་གི་ཞབས་ཕྱི་ཨེས་ཡོབ་ཀྱི་དྲུང་དུ་སོང་ནས་རང་ཉིད་ཀྱི་ཆེད་དུ་སྦྱིན་སྲེག་འབུལ་དགོས་ཏེ། དེ་ནས་བདག་གི་ཞབས་ཕྱི་ཨེས་ཡོབ་ཀྱིས་ཁྱོད་ཅག་གི་ཆེད་དུ་སྨོན་ལམ་ཞུ་ངེས་ཤིང་བདག་གིས་སྨོན་ལམ་དེར་མཉན་ནས་ཁྱོད་ཚོའི་རྨོངས་སྤྱོད་བཞིན་དུ་ཁྱོད་ཚོར་ཉེས་ཆད་མི་གཅོད་དེ། ཁྱོད་ཚོས་བདག་གི་སྐོར་གླེང་པ་ནི་བདག་གི་ཞབས་ཕྱི་ཨེས་ཡོབ་ལྟར་དྲང་བདེན་མ་ཡིན་ཞེས་པའོ། ། 9 དེ་ནས་དེ་མན་པ་ཨེ་ལི་ཕཱ་སི་དང་། ཤུ་ཧེ་པ་པེལ་དེལ། ན་ཨ་མད་པ་ཚའོ་ཕར་བཅས་གསུམ་པོ་སོང་ནས་དཀོན་མཆོག་ཡ་ཝཱེས་བཀའ་གནང་བ་བཞིན་དུ་བྱས་པས། དཀོན་མཆོག་ཡ་ཝཱེས་ཀྱང་ཨེས་ཡོབ་ལ་གཟིགས་སྐྱོང་གནང་བའོ། ། 10 ཨེས་ཡོབ་ཀྱིས་རང་གི་མཆེད་གྲོགས་རྣམས་ཀྱི་དོན་དུ་གསོལ་བ་བཏབ་པ་ལ། དཀོན་མཆོག་ཡ་ཝཱེས་ཨེས་ཡོབ་སྡུག་བསྔལ་ཀུན་ལས་བསྐྱབས་ *ཤིང་ཁོང་ལ་སྔར་བདོག་པ་ལས་ཀྱང་ལྡབ་འགྱུར་གྱིས་གནང་བ་དང་། 11 ཨེས་ཡོབ་ཀྱི་མིང་སྲིང་དང་སྔར་ངོ་ཤེས་པའི་མི་ཐམས་ཅད་ཁོང་ཡོད་སར་འོངས་ནས་དེའི་ཁྱིམ་དུ་དེ་དང་ལྷན་ཅིག་ཁ་ཟས་སྤྱད། ཡང་དཀོན་མཆོག་ཡ་ཝཱེས་ཁོང་གི་སྟེང་དུ་དྲངས་པའི་རྐྱེན་ངན་ཐམས་ཅད་གླེང་ནས། ཀུན་པོ་སེམས་སྡུག་སྟེ་ཁོང་ལ་སེམས་གསོ་གནང་བ་དང་། མི་རེ་རེས་ཁོང་ལ་དངུལ་དུམ་བུ་ཞིག་དང་གསེར་གྱི་ཨ་ལུང་རེ་སྤྲད། 12 དེ་ལྟར་དཀོན་མཆོག་ཡ་ཝཱེས་ཨེས་ཡོབ་ལ་སྔར་ལས་ལྷག་པར་བྱིན་གྱིས་བརླབས་པས། ཁོང་ལ་ར་ལུག་ཆིག་ཁྲི་བཞི་སྟོང་དང་། རྔ་མོང་དྲུག་སྟོང་དང་། བ་གླང་དོར་ཆིག་སྟོང་དང་། བོང་མོ་ཆིག་སྟོང་བཅས་ཡོད་པར་གྱུར། 13 ཡང་ཁོང་ལ་བུ་བདུན་དང་བུ་མོ་གསུམ་སྐྱེས་ཏེ། 14 ཁོང་གིས་བུ་མོ་སྐྱེས་འགོ་ཡི་མིང་ལ་ཡེ་མི་མཱ་ཞེས་དང་། བུ་མོ་འབྲིང་བའི་མིང་ལ་ཀི་ཟི་ཨ་ཞེས་དང་། བུ་མོ་ཆུང་བའི་མིང་ལ་ཀེ་རེན་ཧ་ཕུད་ཅེས་བཏགས་སོ། ། 15 ཡུལ་དེའི་གནས་ཀུན་ཏུ་ཨེས་ཡོབ་ཀྱི་སྲས་མོ་གསུམ་པོ་དང་འདྲ་བའི་བྱད་གཟུགས་མཛེས་པའི་བུད་མེད་གང་ཡང་མེད་ལ། དེ་རྣམས་ཀྱི་ཕ་ཡིས་དེ་དག་གི་མིང་པོ་རྣམས་ཀྱི་ཁྲོད་དུ་དེ་ཚོར་ནོར་སྐལ་གནང་། 16 དེའི་རྗེས་སུ་ཨེས་ཡོབ་ཡང་ལོ་བརྒྱ་དང་བཞི་བཅུར་བསྡད་དེ། རང་གི་བུ་རབས་བཞི་ཡི་བུ་རབས་ཚ་རྒྱུད་རྣམས་མཐོང་བར་གྱུར། 17 དེ་བཞིན་ཨེས་ཡོབ་རྒས་ནས་ཚེ་ལོ་མཐར་ཕྱིན་ཏེ་ཚེ་ལས་འདས་སོ།། །།

* ལེའུ་གཉིས་པ།:4 འདིར་སྐྱི་མོའི་ཚབ་ཏུ་སྐྱི་མོ་ཞེས་པ་ནི་ཨེས་ཡོབ་ཁོང་ཉིད་འབྲོག་པ་ཡིན་ལ། ཁོང་གི་ཁྱིམ་མི་རྣམས་ནི་སྐྱི་མོ་ལྟར་ཁོང་སྲུང་སྐྱོབ་བྱེད་མཁན་ཡིན་ཞིང་། བདུད་སཱ་ཏན་གྱིས་དེ་ཐམས་ཅད་མེད་པར་བཏང་བ་དང་ད་ནི་ཨེས་ཡོབ་ཀྱི་སྐྱི་མོ་སྟེ་ཁོང་གི་སྐུ་གཟུགས་ལའང་གནོད་བསྐྱལ་བ་དེ་ལ་གོ་དགོས།

* ལེའུ་གསུམ་པ།:8 འདིར་ཆུ་སྲིན་ཞེས་པར་མ་ཕྱི་ལས་ལེ་ཝི་ཡ་ཐན་ཞེས་བཀོད༌ཡོད།

* ལེའུ་བརྒྱད་པ།:20 འདིར་མ་ཕྱི་ལས་སྡིག་སྤྱོད་རྣམས་ཀྱི་ལག་པར་འཇུ་མི་བྱ་ཞེས་མཐོང་།

* ལེའུ་དགུ་པ།:13 ར་ཧབ་ཅེས་པ་ནི་མཚོ་ནང་གི་ཆུ་སྲིན་ཆེན་པོ་ཞིག་གི་མིང་ཡིན།

* ལེའུ་བཅུ་པ།:10 འདི་ནི་ཕྲུ་གུ་མ་ཡི་མངལ་ལ་ཆགས་སུ་བཅུག་པའི་བརྗོད་སྟངས་ཤིག་ཡིན།

* ལེའུ་བཅོ་ལྔ་པ།:2 འདིར་ཤར་རླུང་ཞེས་པ་ནི་ཤར་ཕྱོགས་ནས་གཡུགས་འོངས་པའི་ཚ་རླུང་ལ་གོ་སྟེ། མི་ཞིག་གི་ཁོག་པར་ཤར་རླུང་གིས་བཀང་བ་ཡིན་ཞེས་པ་ནི་མི་དེའི་ཁ་ནས་ཚིག་སྟོང་རྐྱང་རྐྱང་སྨྲ་འོང་བར་གོ་བ་ཡིན།

* ལེའུ་བཅུ་དྲུག་པ།:15 འདིར་རྭ་ཅོ་ཞེས་པ་ནི་སྟོབས་ཤུགས་ལ་གོ་བ་ཡིན།

* ལེའུ་བཅུ་དགུ་པ།:26 ང་ཡི་ཤ་རུས་ཞེས་པར་མ་ཕྱི་ལས་ང་ཡི་སྐྱི་མོ་ཞེས་མཐོང་།

† ལེའུ་བཅུ་དགུ་པ།:26 འདིར་གཟུགས་པོ་མེད་བཞིན་ཞེས་པ་ནི་སྐབས་དེར་ཨེས་ཡོབ་སྡུག་བསྔལ་ཆེན་པོས་མནར་ནས་འཆི་ལ་ཐུག་ནའང་ཁོང་ནི་རང་ཉིད་གསོན་པའི་དུས་སུ་དཀོན་མཆོག་མཇལ་བར་ཡིད་ཆེས་པར་གོ་དགོས།

* ལེའུ་ཉེར་བཞི་པ།:1 འདིར་དུས་བཅད་བགོས་ཞེས་པ་ནི་དཀོན་མཆོག་གིས་ངན་པར་ཁྲིམས་ཆད་གཅོད་པའི་དུས་ཤིག་ཐུགས་ཐག་བཅད་ཡོད་པར་གོ་དགོས།

* ལེའུ་ཉེར་དགུ་པ།:23 འདིར་ཁ་ཆེར་གདངས་ཞེས་པ་ནི་རེ་བ་ཆེན་པོ་བཅངས་པའི་དོན་ལ་འཇུག

* ལེའུ་སོ་གཅིག་པ།:27 ལག་པར་འོ་བྱེད་པ་ནི་བཀུར་བ་མཚོན་པའི་རྟགས་ཤིག་ཡིན།

* ལེའུ་སོ་གསུམ་པ།:14 འདིར་ཡང་ཡང་གསུངས་གྱུར་ཡང་ཞེས་པ་ནི་དཀོན་མཆོག་གིས་ཐབས་ལམ་སྣ་ཚོགས་བརྒྱུད་ནས་གསུང་གནང་བར་གོ་བ་ཡིན།

* ལེའུ་སོ་བརྒྱད་པ།:7 འདིར་ཕོ་ཉ་ཞེས་པར་མ་ཕྱི་ལས་དཀོན་མཆོག་གི་སྲས་རྣམས་ཞེས་མཐོང་།

* ལེའུ་བཞི་བཅུ་པ།:7 འདིར་དཔའ་བོ་བཞིན་དུ་སྐ་རགས་ཆིངས་ཞེས་པ་ནི་སྐྱེས་པ་རྣམས་ཀྱིས་སྐ་རགས་དམ་པོར་བཅིངས་ནས་ལས་ཀ་བྱེད་པའམ་ཡང་ན་དམག་འཐབ་ལ་ཞུགས་པར་སྟ་གོན་བགྱི་བར་གོ་བ་ཡིན།

† ལེའུ་བཞི་བཅུ་པ།:15 འདིར་རྦག་རྨད་ཅེས་པ་ནི་ལུས་བོངས་ཤིན་ཏུ་ཆེ་ཞིང་རྨིགས་པ་གླང་གཟུགས་ལྟ་བུའི་སྲོག་ཆགས་ཤིག་ཡིན་པ་དང་། འདམ་གཞུང་དུ་གནས་ལ་ལྗོན་ཤིང་ཟས་སུ་སྤྱོད་ཅིང་། མཇུག་མ་ལྗོན་ཤིང་ལྟ་བུ་ཡིན་ལ། ལུས་པོ་ནི་གླང་ཆེན་བཅུ་ལས་ཀྱང་ལྗིད་པར་སྨྲའོ། །འདིར་སྒྲ་སྒྱུར་བྱས་པ་ཡིན།

* ལེའུ་ཞེ་གཉིས་པ།:10 འདིར་སྡུག་བསྔལ་ཀུན་ལས་བསྐྱབས་ཞེས་པར་མ་ཕྱི་ནས་བཙོན་ལས་བསྒྲལ་ཞེས་མཐོང་ལ་དོན་བསྒྱུར་བྱས་པ་ཡིན།

གསུང༌མགུར།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

113

114

115

116

117

118

119

120

121

122

123

124

125

126

127

128

129

130

131

132

133

134

135

136

137

138

139

140

141

142

143

144

145

146

147

148

149

150

༄༅།།གསུང་མགུར་གྱི༌མདོ།

གསུང་མགུར་གྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གསུང་མགུར་ཞེས་བྱ་བའི་ཁ་བྱང་འདི་ནི་གྷི་རིག་གི་སྐད་དུ་བསྒྱུར་བའི་དམ་པའི་གསུང་རབ་ཞལ་ཆད་རྙིང་པའི་སིབ་ཐུ་ཨ་ཀྱན་ཏི་༼Septuagint༽ཞེས་པ་ལས་བྱུང་བ་ཡིན། ཨིབ་རི་པའི་སྲོལ་རྒྱུན་ལྟར་ན་ཁ་བྱང་འདི་བསྟོད་བསྔགས་ཞེས་པའི་དོན་ཡིན་མོད། འོན་ཀྱང་གསུང་མགུར་ཕལ་ཆེ་བ་གསོལ་འདེབས་ཀྱི་སྐོར་ཡིན་པ་རེད།

ཡི་གེར་འགོད་མཁན་དང་འགོད་དུས།

གསུང་མགུར་བརྒྱ་དང་ལྔ་བཅུ་ལས་གསུང་མགུར་བརྒྱ་ཡི་གེར་འགོད་མཁན་ནི་གཤམ་གྱི་མི་འདི་དག་ཡིན། དཱ་བིད་ཀྱིས་གསུང་མགུར་བདུན་ཅུ་དོན་གསུམ་ཡི་གེར་བཀོད་པ་དང་། ཨ་སབ་ཀྱིས་གསུང་མགུར་བཅུ་གཉིས་ཡི་གེར་བཀོད། ཀོ་རཱག་གི་བུ་རྒྱུད་ཀྱིས་གསུང་མགུར་བཅུ་ཡི་གེར་བཀོད། མོ་ཤེ་ཡིས་གསུང་མགུར་གཅིག་ཡི་གེར་བཀོད། ཨེས་རཱ་པ་ཧེ་མཱན་གྱིས་གསུང་མགུར་གཅིག་ཡི་གེར་བཀོད། ཨེས་རཱ་པ་ཨེ་ཐན་གྱིས་གསུང་མགུར་གཅིག་ཡི་གེར་བཀོད། སོ་ལོ་མོན་གྱིས་གསུང་མགུར་གཉིས་ཡི་གེར་བཀོད་ཡོད་པ་རེད། གསུང་མགུར་ལྔ་བཅུ་ལ་ཡི་གེར་འགོད་མཁན་གྱི་མིང་བཀོད་མི་འདུག གསུང་མགུར་གྱི་མཐའ་མའི་བསྡུ་རུབ་དང་བཀོད་སྒྲིག་གནང་མཁན་ནི་བཙན་ཁྲིད་བྱས་པའི་ཡ་ཧུ་དཱའི་མི་རིགས་ཕྱིར་སླེབས་རྗེས་ཀྱི་མཆོད་ཁང་གི་ཆེད་ལས་མི་སྣ་ཡིན། དོན་དེ་ནི་ཧ་ལམ་སྤྱི་ལོ་སྔོན་གྱི་དུས་རབས་གསུམ་པའི་ནང་བྱུང་བ་ཞིག་རེད། སྤྱི་ལོའི་དུས་རབས་དང་པོའི་སྐབས་སུ་མི་རྣམས་ཀྱིས་གཞུང་འདི་ལ་གསུང་མགུར་ཞེས་འབོད། དེའི་སྐོར་༼ལོ་ཀུའི་འཕྲིན་བཟང་གི་ལེའུ་ཉི་ཤུ་པའི་ཚིག་རྐང་ཞེ་གཉིས་པ་དང་མཛད་འཕྲིན་གྱི་ལེའུ་དང་པོའི་ཚིག་རྐང་ཉི་ཤུ་བཅས་སུ་གསལ།༽

བརྗོད་སྙིང་དང་གསུང་འཕྲིན།

གསུང་མགུར་འདི་ནི་དྲི་བ་དྲིས་ལན་གྱི་ཆོས་ཀྱི་ལྟ་བའི་གཞུང་མ་ཡིན་པར། མང་ཤོས་གསོལ་འདེབས་དང་བསྟོད་བསྔགས་ཀྱི་གཞུང་ཡིན། གསུང་མགུར་གྱི་ནང་དུ་དཀོན་མཆོག་ལ་གསོལ་བ་བཏབ་ནས་ཁ་བརྡ་བྱེད་པ་དང་། ཡིད་ཆེས་དང་དད་པ་རྣམ་དག་ངང་དཀོན་མཆོག་ལ་བསྟོད་བསྔགས་བརྗོད་ཡོད། གསུང་མགུར་ལས་དཀོན་མཆོག་གི་ལྟ་གྲུབ་རིག་པའི་སྙིང་པོ་འདི་ལྟ་སྟེ། ལྡོག་མེད་ཀྱི་ཡིད་ཆེས་ལ་བརྟེན་ནས་དཀོན་མཆོག་ནི་མི་ཚེའི་འབྱུང་ཁུངས་ཡིན་པར་མ་ཟད། ལོ་རྒྱུས་ཀྱི་བྱུང་རབས་དང་འཇིག་རྟེན་ཧྲིལ་པོའི་སྙིང་པོ་ཡིན་པར་རྟོགས་དགོས། ཁོང་ནི་ཡོད་ཚད་ཀྱི་རྒྱལ་པོ་ཆེན་པོ་དང་ཐམས་ཅད་ལ་དབང་བྱེད་མཁན་གཅིག་པུ་ལགས་སོ། །

འཆར་ཟིན།

1. སྡེ་ཚན་དང་པོ། གསུང་མགུར་དང་པོ་ནས་ཞེ་གཅིག་བར།

2. སྡེ་ཚན་གཉིས་པ། གསུང་མགུར་ཞེ་གཉིས་ནས་བདུན་ཅུ་དོན་གཉིས་བར།

3. སྡེ་ཚན་གསུམ་པ། གསུང་མགུར་བདུན་ཅུ་དོན་གསུམ་ནས་གྱ་དགུ་བར།

4. སྡེ་ཚན་བཞི་པ། གསུང་མགུར་དགུ་བཅུ་ནས་བརྒྱ་དང་དྲུག་བར།

5. སྡེ་ཚན་ལྔ་པ། གསུང་མགུར་བརྒྱ་དང་བདུན་ནས་བརྒྱ་དང་ལྔ་བཅུ་བར།

1

སྡེ་ཚན་དང་པོ།

དོན་དམ་གྱི་བདེ་བ།

1 སྡིག་སྤྱོད་མི་ཡི་ཇུས་བཞིན་མི་འགྲུལ༌ཞིང༌། །སྡིག་ཅན་དག་གི་ལམ་ནང་མི་འགྲེང༌བར། །འཕྱ་མཁན་གྲལ་དུ་མི་འདུག་པ་ནི༌བདེ།། 2 ཡ་ཝཱེའི་བཀའ་ཁྲིམས་ལ་ནི་ཡི་རང༌ཞིང༌། །ཉིན་མཚན་ཀུན་ཏུ་བཀའ་ཁྲིམས་སྒོམ་མཁན༌ནི།། 3 ཆུ་རྒྱུན་འགྲམ་དུ་བཙུགས་པའི་ལྗོན་ཤིང༌བཞིན། །དུས་དང་མཐུན་པར་འབྲས་བུ་བསྐྱེད་བྱེད༌ཅིང༌། །ལོ་མ་དག་ཀྱང་ནམ་ཡང་མི་རྙིད༌ལ། །མི་དེས་ཅི་བྱེད་དོན་ཀུན་འགྲུབ་པར༌འགྱུར།། 4 འོན་ཀྱང་སྡིག་སྤྱོད་མི་ནི་ཆ་མི༌མཚུངས། །དེ་ནི་རླུང་གིས་ཁྱེར་བའི་ཕུབ་མ༌འདྲ།། 5 ཁྲིམས་ཐག་གཅོད་དུས་སྡིག་སྤྱོད་ཚུགས་མི༌ཐུབ། །དྲང་པོའི་ཚོགས་ནང་སྡིག་ཅན་དེ་བཞིན༌ཡིན།། 6 ཡ་ཝཱེས་དྲང་པོ་རྣམས་ཀྱི་ལམ་གཟིགས༌ཤིང༌། །སྡིག་སྤྱོད་དག་གི་ལམ་ནི་འཇིག་པར༌འགྱུར།།

གསུང་མགུར་གཉིས༌པ།

དཀོན་མཆོག་གིས་བདམས་པའི་རྒྱལ་པོ།

1 ཕྱི་ཕྱོགས་པ་རྣམས་ཁོང་ཁྲོ་ཅི་ལ༌ལངས། །མི་རྣམས་དོན་མེད་ཇུས་ངན་ཅི་ལ༌བཤམས།། 2 ཡ་ཝཱེ་དང་ནི་ཁོང་གིས་བྱུགས་པ༌*ལ། །ས་གཞིའི་རྒྱལ་པོ་རྣམས་ནི་རྒོལ་བར༌བྱེད། །བློན་ཆེན་རྣམས་ནི་འདུས་ནས་གྲོས་འདེབས༌ཤིང༌།། 3 ཤོག་དང་ང་ཚོས་ཁོང་གི་འཆིང་ཐག༌གཅོད། །ཁོང་གི་ཐག་པ་རྣམས་ནི་གཡུག་ཅེས༌ཟེར།། 4 ནམ་མཁར་བཞུགས་པ་ཁོང་ཉིད་བཞད་པར༌འགྱུར། །གཙོ་བོས་མི་བུ་དེ་རྣམས་སྨད་པར༌མཛད།། 5 དེའི་དུས་ཁྲོས་ཤིང་ཁོ་ཚོར་གསུང་གླེང༌མཛད། །ཁྲོ་གཏུམ་དང་བཅས་ཁོ་རྣམས་དངངས་པར་བྱ།། 6 བདག་གི་རི་བོ་དམ་པ་ཛ་ཡན༌སྟེང༌། །བདག་གིས་རང་གི་རྒྱལ་པོ་བསྐོས་ †ཞེས༌གསུངས།། 7 བཀའ་བསྩལ་དེ་ནི་ང་ཡིས་སྒྲོག་པར༌བྱ། །ཡ་ཝཱེས་ང་ལ་འདི་སྐད་གསུངས་པ༌སྟེ། །ཁྱོད་ནི་ངའི་སྲས་དེ་རིང་བདག་ལ་འཁྲུངས།། 8 བདག་ལ་ཞུས་དང་བདག་གིས་མི་རིགས༌རྣམས། །ཁྱོད་ཀྱི་ནོར་སྐལ་དུ་ནི་ངས་གནང༌ཞིང༌། །ས་གཞི་ཡོངས་སུ་ཁྱོད་ལ་དབང་བར༌མཛད།། 9 ལྕགས་ཀྱི་དབྱུག་པས་ཁྱོད་ཀྱིས་དེ་རྣམས༌གཅག །རྫ་ཆས་ནང་བཞིན་དེ་རྣམས་དུམ་བུར༌གཅག། 10 དེའི་ཕྱིར་རྒྱལ་པོ་ཁྱེད་རྣམས་མཁས་པར༌མཛོད། །ས་གཞིའི་ཁྲིམས་དཔོན་ཁྱེད་ཚོས་གདམས་ངག༌ལོངས།། 11 ཡ་ཝཱེར་གུས་ཤིང་འཇིགས་པས་ཞབས་ཕྱི༌སྒྲུབས། །སྐྲག་འདར་དང་བཅས་དགའ་མགུ་རངས་པར༌གྱིས།། 12 སྲས་ཀྱི་ཐུགས་ཁྲོ་མྱུར་དུ་འབར་འོང༌ཞིང༌། །ཁྱོད་རྣམས་ལམ་ཁར་མེད་པར་མི་མཛད༌ཕྱིར། །ཁྱོད་ཚོས་ཁོང་གི་ཞབས་ལ་མཆུ་སྒྲོས༌གློན། །ཁོང་ལ་སྐྱབས་སུ་འགྲོ་བ་ཀུན༌ནི་བདེ།།

གསུང་མགུར་གསུམ༌པ།

ཞོགས་པའི་སྐྱབས་གསོལ་སྨོན་ལམ།

1 ༼དཱ་བིད་ཀྱིས་རང་གི་སྲས་ཨབ་ཤཱ་ལོམ་ལས་བྲོས་བྱོལ་བྱེད་དུས་བཀོད་པའི་མགུར༌མ།༽ ཀྱེ་ཀྱེ་ཡ་ཝཱེ་ངའི་དགྲ་ག་ཙམ༌འཕེལ། །ང་ལ་རྒོལ་མཁན་ཅི་འདྲ་མང་བ༌ཨང༌།། 2 དཀོན་མཆོག་ཕྱོགས་ནས་ཁོ་ལ་སྐྱབས་མི༌འབྱུང༌། །དེ་ལྟར་ངའི་སྲོག་སྐོར་ལ་མང་པོས༌སྨྲ།། ༼ སེ༌ལཱ། * ༽ 3 ཡ་ཝཱེ་ཁྱེད་ནི་ང་ཡི་ཕྱོགས་བཞིའི༌ཕུབ། །ང་ཡི་དཔལ་དང་མགོ་བོ་འདེགས་མཁན༌ལགས།། 4 སྐད་གསང་མཐོན་པོས་ཡ་ཝཱེ་ཞེས་འབོད༌དུས། །ཁོང་གིས་དམ་པའི་རི་ནས་བཀའ་ལན༌གནང༌།། ༼ སེ༌ལཱ། ༽ 5 ང་རང་ཉལ་ཞིང་གཉིད་དུ་ཡུར་བ༌དང༌། །ང་རང་གཉིད་ལས་སད་པ་འདི་ཐམས༌ཅད། །ཡ་ཝཱེས་ང་ལ་གཟིགས་སྐྱོང་གནང་བས༌ཡིན།། 6 བདག་གི་མཐའ་ནས་བསྐོར་ཅིང་རྒོལ་བ༌ཡི། །སྐྱེས་པ་ཁྲི་འབུམ་དེ་ལ་ང་མི༌འཇིགས།། 7 ཀྱེ་ཀྱེ་ཡ་ཝཱེ་ཡར་ལ་བཞེང་བར་མཛོད། །ང་ཡི་དཀོན་མཆོག་ང་རང་སྐྱོབ་པར༌མཁྱེན། །ཁྱེད་ཀྱིས་ང་ཡི་དགྲ་བོར་འགྲམ་ལྕག༌གཞུས། །མི་ངན་དག་གི་སོ་རྣམས་དུམ་བུར༌བཅག། 8 ཡ་ཝཱེ་ཁོང་ནས་ཐར་པ་འབྱུང་བ༌དང༌། །ཁྱེད་ཀྱི་འབངས་མི་ལ་ནི་བྱིན་རླབས༌མཛོད།། ༼ སེ༌ལཱ། ༽

གསུང་མགུར་བཞི༌པ།

དགོང་ཁའི་སྐྱབས་གསོལ་སྨོན་ལམ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར་སྒྲ་སྙན་སྤེལ༌མ།༽ ང་རང་རྣམ་དག་མཛད་པའི་དཀོན་མཆོག༌ལགས། །ང་ཡིས་འབོད་དུས་བཀའ་ལན་གནང་བར༌མཛོད། །དཀའ་སྡུག་དུས་སུ་ང་རང་སྐྱོབ་མཁན༌ཁྱེད། །ཐུགས་རྗེས་གཟིགས་ཤིང་སྨོན་ལམ་གསན་རོགས༌གནོངས།། 2 ཀྱེ་ཀྱེ་ཁྱོད་ཚོས་ང་ཡི་བརྗིད་ཉམས༌ནི། །ངོ་ཚར་བསྒྱུར་ནས་ནམ་དུས་བར་དུ༌ལུས། །ཁྱོད་ཚོ་འཁྲུལ་སྣང་ཙམ་ལ་ཆགས་པ༌དང༌། །རྫུན་གཏམ་བཙལ་ནས་ནམ་དུས་བར་དུ༌ལུས།། ༼ སེ༌ལཱ། ༽ 3 ཡ་ཝཱེས་དད་གུས་ཅན་ནི་ཁོང་ཉིད༌ཕྱིར། །ལོགས་སུ་བཀར་བ་ཁྱོད་ཚོས་རྟོགས་པར༌གྱིས། །བདག་གིས་འབོད་དུས་ཡ་ཝཱེས་གསན་པར༌འགྱུར།། 4 ཁོང་ཁྲོ་འབར་ཡང་སྡིག་པ་མ་བྱེད༌ཅིག ། མལ་ཁྲིར་མནོ་བསམ་བཏང་སྟེ་ཁ་རོག༌སྡོད།། ༼ སེ༌ལཱ། ༽ 5 དྲང་བདེན་མཆོད་པ་འབུལ་བར་རིགས་པ༌དང༌། །ཡ་ཝཱེ་ལ་ནི་ཁྱོད་ཀྱིས་བློ་གཏོད༌དགོས།། 6 བདག་ཅག་ལ་ནི་ཕན་པ་འཐོབ་པའི༌ཕྱིར། །སུ་ཡིས་བཀའ་སློབ་མཛད་འོང་མང་པོས༌འདྲི། །ཡ་ཝཱེ་ཁྱེད་ཀྱི་ཞལ་རས་ཡར་བཏེགས༌ནས། །ངེད་ཅག་སྟེང་དུ་འོད་ཟེར་སྤྲོ་བར༌མཛོད།། 7 འབྲུ་དང་རྒུན་ཆང་མོད་པའི་མི་ལས༌ཀྱང༌། །ལྷག་པའི་དགའ་སྤྲོ་ཁྱེད་ཀྱིས་ང་ལ༌བསྩལ།། 8 ང་ནི་ཡ་ཝཱེ་ཁྱེད་ཉིད་འབའ་ཞིག༌གིས། །བདེ་བར་བཀོད་པས་ཉལ་ཞིང་གཉིད་སྐྱིད༌ཁུག།

གསུང་མགུར་ལྔ༌པ།

དཀོན་མཆོག་ཡ་ཝཱེར་སྐྱབས་སུ་འགྲོ་བ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར་གླིང་བུ་སྤེལ༌མ།༽ ཡ་ཝཱེ་ང་ཡི་གཏམ་རྣམས་སྙན་དུ༌ཟུངས། །ང་ཡིས་ཤུགས་རིང་འབྱིན་པར་ཐུགས་བསམ༌བཞེས།། 2 བདག་གི་རྒྱལ་པོ་བདག་གི་དཀོན་མཆོག༌ལགས། །ང་ཡིས་ཁྱེད་ལ་གསོལ་བ་འདེབས་པས༌ན། །ང་ཡི་འོ་དོད་ལ་ནི་གསན་དུ༌གསོལ།། 3 ཀྱེ་ཀྱེ་ཡ་ཝཱེ་ཁྱེད་ཀྱིས་ནངས་སྔ༌མོར། །ང་ཡི་སྐད་ནི་གསན་འོང་ཞོགས་པའི༌དུས། །བདག་གིས་ཁྱེད་ལ་ཞུ་ཞིང་སྒུག་པར༌བྱ།། 4 ངན་པར་དགྱེས་པའི་དཀོན་མཆོག་ཁྱེད་མིན༌པས། །ངན་པ་ཁྱེད་དང་མཉམ་དུ་སྡོད་མི༌ཚུགས།། 5 ང་རྒྱལ་ཅན་རྣམས་ཁྱེད་དྲུང་ཚུགས་མི༌ནུས། །སྡིག་སྤྱོད་ཅན་ལ་ཁྱེད་རང་སྡང་བ༌ཡིན།། 6 ཁྱེད་ཀྱིས་རྫུན་གཏམ་སྨྲ་མཁན་ཚར་གཅོད༌ཅིང༌། །ལག་དམར་དང་ནི་གཡོ་སྒྱུ་ཅན་རྣམས༌ལ། །ཡ་ཝཱེའི་ཐུགས་ནས་ཞེན་པ་ལོག་པ༌འོ།། 7 ཁྱེད་ཀྱི་བྱམས་བརྩེ་ཆེན་པོར་བདག་བརྟེན༌ནས། །ཁྱེད་ཀྱི་བཞུགས་གནས་ནང་དུ་འགྲོ་བར༌བྱ། །ཁྱེད་ལ་གུས་ཤིང་འཇིགས་པའི་སེམས་དང༌བཅས། །དམ་པའི་མཆོད་ཁང་དེ་ལ་ཕྱག་འཚལ༌ལོ།། 8 ཀྱེ་ཀྱེ་ཡ་ཝཱེ་བདག་གི་དགྲའི་རྐྱེན༌གྱིས། །དྲང་བདེན་ངང་ནས་ང་རང་འཁྲིད་པར༌མཛོད། །བདག་མདུན་ཁྱེད་ཀྱི་ཕེབས་ལམ་སྙོམས་པར༌མཛོད།། 9 དེ་ཚོའི་ངག་ཏུ་བདེན་པ་ཅི་ཡང༌མེད། །དེ་ཚོའི་སེམས་པ་གཏོར་བཤིག་དོན་ལ༌ཕྱོགས། །དེ་ཚོའི་མིད་པ་དུར་ཁུང་ཁ་ཕྱེས༌འདྲ། །དེ་ཚོའི་ལྕེ་ཡིས་མི་ལ་ངོ་སོ༌བསྟོད།། 10 དེ་དག་ཉེས་ཅན་མཛོད་ཅིག་དཀོན་མཆོག༌ལགས། །དེ་རྣམས་རང་གི་གཡོ་སྒྱུས་འགྱེལ་བར༌ཤོག །དེ་ཚོས་ཁྱེད་ལ་ངོ་ལོག་བྱས་པས༌ན། །དེ་ཚོའི་ཉེས་སྐྱོན་མང་བས་སྐྲོད་པར༌གྱིས།། 11 ཁྱེད་ལ་སྐྱབས་སུ་མཆི་བ་མགུ་བར༌ཤོག །དུས་རྒྱུན་དགའ་སྤྲོའི་འབོད་སྒྲ་སྒྲོག་གྱུར༌ཅིག །ཁྱེད་མཚན་གཅེས་སུ་འཛིན་པའི་མི་རྣམས༌ནི། །ཁྱེད་ནང་དགའ་མགུ་རངས་ཕྱིར་བསྲུང་བར༌མཛོད།། 12 ཡ་ཝཱེས་དྲང་པོར་བྱིན་རླབས་མཛད་འོང༌བས། །ཁྱེད་ཀྱི་ཐུགས་རྗེས་ཕུབ་ལྟར་ཁོ་ཚོ༌འགེབ།།

གསུང་མགུར་དྲུག༌པ།

དཀའ་སྡུག་ཁྲོད་དུ་སྐྱབས་གསོལ་བའི་སྨོན་ལམ།

1 ༼གཞས་གདངས་བརྒྱད་པའི་ནང་དབུ་མཛད་ལ་སྤྲད་པའི་དཱ་བིད་ཀྱི་མགུར་སྒྲ་སྙན་སྤེལ༌མ།༽ ཀྱེ་ཀྱེ་ཡ་ཝཱེ་ཁྱེད་ཀྱིས་ང་རང༌ལ། །ཐུགས་ཁྲོ་དང་བཅས་བཀའ་བཀྱོན་མི་མཛད༌རོགས། །ཁྲོ་གཏུམ་ནང་དུ་ཉེས་ཆད་མི་གཅོད༌རོགས།། 2 ང་རང་རྒུད་པས་སྙིང་རྗེས་གཟིགས་སུ༌གསོལ། །རུས་པར་ན་ཟུག་ལངས་པས་གསོ་བར༌མཛོད།། 3 ཀྱེ་ཀྱེ་ཡ་ཝཱེ་ངའི་སེམས་ཤིན་ཏུ༌འཁྲུགས། །ནམ་ཞིག་ཁྱེད་ཀྱིས་ང་རང་བསྐྱབ་མཛད༌དམ།། 4 ཁྱེད་ཕྱིར་འཁོར་ནས་ང་རང་སྐྱོབ་པར༌མཛོད། །ཉིད་ཀྱི་བྱམས་བརྩེའི་དབང་གིས་སྐྱོབ་པར༌མཛོད།། 5 འདས་པོས་ཁྱེད་ཉིད་མི་དྲན་གཤིན་ཡུལ༌དུ། །ཁྱེད་ལ་གཏང་རག་འབུལ་མཁན་སུ་ཡོད༌དམ།། 6 ང་ནི་འཁུན་སྒྲ་ཕྱུང་ནས་ཐང་ཆད༌ཅིང༌། །ཞག་མ་རེ་རེར་མཆི་མ་བཞུར་ནས༌ནི། །མལ་ཁྲི་གཡེངས་ཤིང་མལ་སྟན་སྦངས༌པ་འོ།། 7 སྐྱོ་གདུང་དབང་གིས་ང་ཡི་མིག་ཟུང༌བསྒྲིབས། །དགྲ་བོ་ཀུན་པོའི་རྐྱེན་གྱིས་མིག་དབང༌ཉམས།། 8 ཡ་ཝཱེས་ང་ཡི་འོ་དོད་གསན་ཟིན༌པས། །སྡིག་སྤྱོད་ཅན་རྣམས་ང་དང་འབྲལ་བར༌གྱིས།། 9 ཡ་ཝཱེས་ང་ཡི་ཞུ་བར་གསན་ཟིན༌པས། །ཁོང་གིས་ང་ཡི་གསོལ་འདེབས་ཐུགས་སུ༌བཞེས།། 10 ང་ཡི་དགྲ་ཀུན་ནོངས་ཤིང་འཚབ་པ༌དང༌། །ཕྱི་བསྣུར་བྱེད་ཅིང་གློ་བུར་སྐྱེངས་པར༌འགྱུར།།

གསུང་མགུར་བདུན༌པ།

དྲང་བདེན་གྱི་ཆེད་དུ་ཞུས་པའི་སྨོན་ལམ།

1 ༼པེན་ཡཱ་མེན་པ་གུ་ཤའི་ཚིག་ལ་བརྟེན་ནས་དཀོན་མཆོག་ཡ་ཝཱེ་ལ་ཕུལ་བའི་དཱ་བིད་ཀྱི་ཤིས་ག་ཡོན་ཞིག༽ ཀྱེ་ཀྱེ་ *ང་ཡི་དཀོན་མཆོག༌ཡ་ཝཱེ་ལགས། །བདག་ནི་ཁྱེད་ལ་སྐྱབས་སུ་འགྲོ་བར༌བྱ། །འདེད་མཁན་ཀུན་ལས་བསྐྱབས་ནས་སྒྲོལ་བར༌མཛོད།། 2 དེ་ལྟར་མིན་ཚེ་ཁོ་ཚོས་སེང་གེ༌བཞིན། །ང་རང་གཤགས་ནས་དུམ་བུར་ཕྲལ༌ན་ཡང་། །སྐྱོབ་མཁན་སུ་ཡང་འབྱུང་བར་མི་འགྱུར༌རོ།། 3 ཀྱེ་ཀྱེ་ང་ཡི་དཀོན་མཆོག༌ཡ་ཝཱེ་ལགས། །གལ་སྲིད་བདག་གིས་ལས་འདི་བྱས་ཡོད༌ན། །བདག་གི་ལག་ཏུ་ཉེས་པ་གང་ཡོད༌ན།། 4 ཞི་མཐུན་མི་ལ་བཟང་ལན་ངན་འཇལ༌ལམ། །དོན་མེད་དགྲ་ལས་འཕྲོག་བཅོམ་བྱས་ཡོད༌ན།། 5 དེ་ནས་དགྲ་བོས་ང་རང་ཟིན་ནས༌ནི། །ང་ཡི་སྲོག་ནི་རྐང་པས་སར་བརྫི༌ཞིང༌། །ང་ཡི་གཟི་དཔལ་རྡུལ་དུ་བརླག་པའི༌བར། །ཇི་ལྟར་འདེད་ན་དེ་བཞིན་འདེད་དུ༌ཆུགས།། ༼ སེ༌ལཱ། ༽ 6 ཁྱེད་ཉིད་ཐུགས་ཁྲོའི་ནང་དུ་བཞེང་བར་མཛོད། །དགྲ་བོའི་ཁོང་ཁྲོར་རྒོལ་དུ་བཞེང་བར་མཛོད། །བདག་དོན་སད་ནས་དྲང་པོའི་ཁྲིམས་གཅོད༌རོགས།། 7 མི་སྡེ་ཐམས་ཅད་འདུས་ནས་ཁྱེད་བསྐོར༌ཅིང༌། །ཡང་བསྐྱར་མཐོ་སར་བཞུགས་ཏེ་དབང་སྒྱུར༌ཤོག། 8 ཡ་ཝཱེས་མི་སྡེ་རྣམས་ལ་ཁྲིམས་གཅོད༌མཛད། །ཀྱེ་ཀྱེ་ཡ་ཝཱེས་ང་ཡི་དྲང་བདེན༌དང༌། །རྣམ་དག་སེམས་ལ་བསྟུན་ནས་ཁྲིམས་གཅོད༌རོགས།། 9 དཀོན་མཆོག་དྲང་པོས་མི་ཡི་བསམ་པ༌དང༌། །སྙིང་ཁོང་རུས་པའི་གཏིང་ལ་དཔྱད་པས༌ན། །ངན་པའི་གདུག་རྩུབ་རྦད་དེ་ཚར་གཅོད༌ཅིང༌། །དྲང་བདེན་མི་རྣམས་བདེ་ལ་བཀོད་གྱུར༌ཅིག། 10 དཀོན་མཆོག་ཁོང་ཉིད་བདག་གི་ཕུབ་ཡིན༌ཞིང༌། །ཁོང་གིས་སེམས་རྒྱུད་དྲང་བའི་མི་རྣམས༌སྐྱོབ།། 11 དཀོན་མཆོག་ཁོང་ཉིད་ཁྲིམས་དཔོན་དྲང་པོ༌ལགས། །ཉིན་རེར་ངན་པར་ཁྲོ་བའི་དཀོན་མཆོག༌ལགས།། 12 གལ་ཏེ་མི་ཡིས་འགྱོད་བཤགས་མི་བྱེད༌ན། །ཁོང་གིས་རལ་གྲི་རྣོན་པོར་བརྡར་བ༌དང༌། །མདའ་མོ་གཞུ་ལ་བཀུག་ནས་འཕེན་རྐྱང༌བྱ།། 13 ཁོང་གིས་སྲོག་ལེན་མཚོན་ཆ་བཤམས་ནས༌ཡོད། །འཕེན་པའི་མདའ་རྣམས་མེ་ཡི་མདའ་རུ༌མཛད།། 14 ལྟོས་དང་རང་གི་སྡིག་ཉེས་རྐྱེན་དབང༌གིས། །ངན་པས་ཕྲུ་གུ་བཙའ་བའི་ཟུག་གཟེར༌མྱོང༌། །གདུག་རྩུབ་ཡིད་ལ་བཅངས་ནས་འཕྲུལ་སྣང༌བསྐྱེད།། 15 མི་དེས་གཏིང་ཟབ་ས་དོང་འབྲུ་བ༌དང༌། །རང་གིས་བྲུས་པའི་དོང་ལ་རང་ཉིད༌ལྷུང༌།། 16 ཁོ་ཡི་གདུག་རྩུབ་རང་གི་མགོ་ལ༌འོང༌། །ཁོ་ཡི་གཏུམ་དྲག་རང་གི་སྤྱི་བོར༌འབབ།། 17 ཡ་ཝཱེའི་དྲང་བདེན་དང་ནི་འཚམ་པ༌ཡི། །བདག་གིས་ཁོང་ལ་བཀའ་དྲིན་ཞུ་བར༌བྱ། །བླ་མེད་ཡ་ཝཱེའི་མཚན་ལ་བསྟོད་བསྔགས༌བརྗོད།།

གསུང་མགུར་བརྒྱད༌པ།

དཀོན་མཆོག་གི་གཟི་བྱིན་དང་མི་ཡི་མཆོག་གྱུར།

1 ༼གཱད་ཀྱི་དབྱངས་ནང་དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཀྱེ་ཀྱེ་ཡ་ཝཱེ་ངེད་ཀྱི་གཙོ་བོ༌ལགས། །ཁྱེད་ཀྱི་མཚན་སྙན་ས་གཞི་ཡོངས་སུ༌ཁྱབ། །ཁྱེད་ཀྱིས་རང་གི་གཟི་བརྗིད་ཆེན་པོ༌ནི། །ནམ་མཁའི་དབྱིངས་ལས་མཐོ་ཞིང་མངོན་པར༌མཛད།། 2 ཁྱེད་ཀྱིས་ཕ་རོལ་དགྲ་བོའི་རྐྱེན་ལ༌བརྟེན། །བྱིས་པ་དང་ནི་ཕྲུ་གུ་འོ་འཐུང་གི །ངག་ལས་སྟོབས་ཤུགས༌མངོན་པར་མཛད་པ་ཡིན། །དགྲ་དང་འཁོན་ལན་སློག་པའི་གཏམ་སྤྱོད༌བཀག། 3 ཁྱེད་ཀྱི་ཕྱག་*གིས་བཀོད་པའི་ནམ་མཁའ༌དང༌། །ཟླ་བ་སྐར་ཚོགས་བཤམས་པ་ངས་མཐོང༌སྟེ།། 4 མི་ནི་ཅི་ཡིན་ཁྱེད་ཀྱིས་ཐུགས་ཁུར༌མཛད། །མིའི་བུ་ཅི་ཡིན་ཁྱེད་ཀྱིས་གཟིགས་སྐྱོང༌གནང༌།། 5 ཁྱེད་ཀྱིས་ཕོ་ཉ་†དང་ནི་བསྡུར་བ༌ན། །ཁོང་ནི་ཅུང་ཙམ་དམའ་བར་མཛད་པ༌དང༌། །ཁོང་ལ་གཟི་བྱིན་གནང་སྟེ་གཙུག་རྒྱན༌གྱུར།། 6 ཁྱེད་ཀྱིས་དངོས་སུ་མཛད་པའི་དངོས་པོ༌སྟེ།། 7 གླང་དང་ར་ལུག་སྤང་གི་རི་དྭགས༌དང༌།། 8 ནམ་མཁའི་བྱ་དང་རྒྱ་མཚོའི་ཉ་རིགས༌དང༌། །མཚོ་ལམ་བརྒྱུད་ནས་འགྲོ་བ་ལ་སོགས༌པ། །འཇིག་རྟེན་མི་ཡི་རྐང་འོག་གནོན་པར༌མཛད།། 9 ཀྱེ་ཀྱེ་ཡ་ཝཱེ་ངེད་ཀྱི་གཙོ་བོ༌ལགས། །ཁྱེད་ཀྱི་མཚན་སྙན་ས་གཞི་ཡོངས་སུ༌ཁྱབ།།

གསུང་མགུར་དགུ༌པ།

དཀོན་མཆོག་ཡ་ཝཱེའི་དྲང་བདེན་ལ་བསྟོད་པ།

1 ༼བུ་ཤི་བ་ཞེས་པའི་དབྱངས་ནང་དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཡ་ཝཱེར་རྩེ་གཅིག་གིས་ནི་གཏང་རག༌འབུལ། །ཁྱེད་ཀྱི་མཛད་པ་ངོ་མཚར་ཅན་ཀུན༌བརྗོད།། 2 ཁྱེད་ཕྱིར་ང་རང་དགའ་མགུ་ཡི་རང༌འགྱུར། །བླ་མེད་ཁྱེད་ཀྱི་མཚན་ལ་བསྟོད་དབྱངས༌འབུལ།། 3 བདག་གི་དགྲ་རྣམས་ཁ་ཕྱིར་འཁོར་ནས༌ནི། །འབྲོ་བའི་དུས་སུ་ཁྱེད་ཀྱི་ཞལ་དྲུང༌དུ། །ས་རུ་འགྱེལ་ཞིང་མེད་པར་འགྱུར་བ༌འོ།། 4 རྒྱུ་མཚན་ཁྱེད་ཀྱིས་ང་ལ་དཀར་འདོན༌གནང༌། །ཁྱེད་ཀྱིས་ང་ཡི་རྩོད་པའི་ཕྱོགས་མཛད༌བྱུང༌། །རྒྱལ་ཁྲིར་བཞུགས་ནས་དྲང་པོའི་ཁྲིམས་བཅད༌དོ།། 5 ཁྱེད་ཀྱིས་མི་རིགས་རྣམས་ལ་བཀའ་བཀྱོན༌གནང༌། །མི་ངན་གཏན་མེད་བཏང་ཞིང་དེ་དག༌གི །མིང་ནི་ཇི་སྲིད་བར་དུ་བསུབས་པ༌འོ།། 6 དགྲ་བོ་རྣམས་ཀྱི་མཇུག་འབྲས་སླེབས་བྱུང༌སྟེ། །དེ་རྣམས་རྒྱུན་ནས་རྒྱུན་དུ་བརླག་པར༌འགྱུར། །དེ་ཚོའི་གྲོང་ཁྱེར་དག་ནི་རྩ་ནས༌བཤིགས། །དེ་དག་གྲགས་པ་ཡང་ནི་གཏན་མེད༌མཛད།། 7 འོན་ཀྱང་ཡ་ཝཱེ་རྟག་ཏུ་རྒྱལ་ཁྲིར༌བཞུགས། །ཁྲིམས་ཐག་གཅོད་ཕྱིར་ཁོང་གིས་རྒྱལ་ཁྲི༌བཙུགས།། 8 འཇིག་རྟེན་ཡོངས་ལ་ཁྲིམས་ཐག་དྲང་པོར༌གཅོད། །མི་སྡེ་ཀུན་ནི་དྲང་གཞག་ངང་ནས༌སྐྱོང༌།། 9 གཉའ་གནོན་འོག་ཏུ་གདུང་བའི་མི་ལ༌ནི། །ཡ་ཝཱེ་ཁོང་ཉིད་མཁར་རྫོང་མཐོན་པོ༌དང༌། །དཀའ་སྡུག་གནས་སུ་ལྷུང་དུས་སྐྱབས་གནས༌ཡིན།། 10 ཀྱེ་ཀྱེ་ཡ་ཝཱེ་ཁྱེད་ཉིད་འཚོལ་མཁན༌ནི། །ཁྱེད་ཀྱིས་ནམ་ཡང་དོར་བ་མེད་པས༌ན། །ཁྱེད་མཚན་རྟོགས་པའི་མི་ནི་ཁྱེད་ལ༌བརྟེན།། 11 ཛ་ཡན་རི་བོའི་ཡ་ཝཱེར་བསྟོད་དབྱངས༌ཕུལ། །ཁོང་གི་མཛད་འཕྲིན་མི་སྡེའི་དཀྱིལ་ནས༌སྒྲོགས།། 12 ཡ་ཝཱེས་སྐྱོ་བོ་རྣམས་ནི་ཐུགས་སུ༌འཇགས། །དེ་དག་སྨྲེ་སྔགས་བརྗེད་པར་མི་འགྱུར༌ཞིང་། །ཁོང་གིས་དེ་ཚོའི་སྲོག་ལན་འཇལ་ཡོང༌ངོ༌།། 13 ཀྱེ་ཀྱེ་ཡ་ཝཱེ་ང་ལ་སྙིང་རྗེ༌མཛོད། །སྡང་མཁན་རྣམས་ཀྱི་བཙན་གནོན་གཟིགས་ནས༌ནི། །ང་རང་འཆི་བའི་སྒོ་ལས་འཐེན་པར༌མཛོད།། 14 དེ་ནས་ཁྱེད་ཀྱི་བསྔགས་པ་བདག་གིས༌བརྗོད། །ཛ་ཡན་བུ་མོའི་ *མཁར་སྒོ་རྣམས༌སུ་ཡང་། །ཁྱེད་ཀྱི་ཐར་པའི་དབང་གིས་དགའ་མགུ༌རངས།། 15 མི་རིགས་རྣམས་ནི་རང་བརྐོས་དོང་ལ༌ལྷུང༌། །རྐང་པ་རང་གིས་བཙུགས་པའི་རྙི་རུ༌ཚུད།། 16 ཡ་ཝཱེས་ཁྲིམས་ཐག་བཅད་ནས་རང་ཉིད༌མངོན། །མི་ངན་རང་བྱས་ལས་ཀྱིས་བཅིངས་པ༌ཡིན།། ༼ སེ༌ལཱ། ༽ 17 མི་ངན་རྣམས་དང་དཀོན་མཆོག་བརྗེད་པའི༌རྒྱུད། །ཐམས་ཅད་གཤིན་པོའི་ཡུལ་དུ་ལོག་པར༌འགྱུར།། 18 དབུལ་ཕོངས་རྣམས་ནི་རྟག་ཏུ་བརྗེད་མི༌འགྱུར། །ཉམ་ཐག་རེ་བ་གཏན་དུ་ཟད་པ༌མིན།། 19 མི་ལ་རྒྱལ་ཁ་ལོན་པར་མི་མཛད༌ཕྱིར། །ཀྱེ་ཀྱེ་ཡ་ཝཱེ་ཁྱེད་ཉིད་བཞེང་བར་མཛོད། །ཁྱེད་དྲུང་མི་རིགས་རྣམས་ལ་ཁྲིམས་ཐག་གཅོད།། 20 ཀྱེ་ཀྱེ་ཡ་ཝཱེ་ཁྱེད་ཀྱིས་མི་རིགས༌རྣམས། །འཇིགས་ཤིང་སྐྲག་པར་མཛོད་ཅིག་ཁོ་རྣམས༌ཀྱིས། །རང་ཉིད་མི་ཙམ་ཡིན་པ་རྟོགས་གྱུར༌ཅིག། ༼ སེ༌ལཱ། ༽

གསུང་མགུར་བཅུ༌པ།

ངན་པར་ཁྲིམས་ཐག་གཅོད་པའི་ཆེད་དུ་ཞུ་བའི་སྨོན་ལམ།

1 ཀྱེ་ཀྱེ་ཡ་ཝཱེ་རྒྱང་ནས་བཞེངས་དོན༌ཅི། །དཀའ་སྡུག་དུས་སུ་ཡིབས་ནས་བཞུགས་པ༌ཅི།། 2 ངན་པས་ང་རྒྱལ་དང་བཅས་ཉམ་ཐག༌འདེད། །རང་གིས་བཤམས་པའི་ཇུས་ནང་ཚུད་གྱུར༌ཅིག། 3 ངན་པས་རང་གི་སེམས་ཀྱི་འདོད་པ༌ངོམ། །ནོར་རྔམ་ཅན་ལ་བསྟོད་ཅིང་ཡ་ཝཱེར༌སྨད།། 4 ངན་པས་ཁེངས་དྲེགས་བསྐྱེད་ཅིང་ཁོང་མི༌འཚོལ། །དེ་ཡི་བསམ་བློ་ཀུན་ཏུ་དཀོན་མཆོག༌མེད།། 5 ངན་པའི་ལམ་རྣམས་རྟག་ཏུ་བརྟན་པོར༌ལུས། །ཁྱེད་ཀྱི་བཀའ་ཁྲིམས་ཁྱད་འཕགས་ཁོས་མི༌མཐོང༌། །རང་གི་དགྲ་བོ་རྣམས་ལ་ཁྲེལ་དགོད༌བྱེད།། 6 དེ་ཡི་སེམས་སུ་ང་རང་གཡོ་འགུལ༌མེད། །མི་རབས་ཀུན་ཏུ་ཆག་སྒོ་མི་འབྱུང༌སྙམ།། 7 དེ་ཡི་ཁ་རུ་དམོད་མོ་གཡོ་སྒྱུ༌དང༌། །འཇིགས་སྐུལ་བཅས་ཀྱིས་གང་ཞིང་ལྕེའི་འོག༌ཏུ། །དུག་སྐྱོན་དང་ནི་གནོད་འཚེ་རྐྱང་རྐྱང༌ཡིན།། 8 གྲོང་ཚོ་དག་གི་ཉེ་འགྲམ་འཇབ་སྒུག༌བྱེད། །ལྐོག་གྱུར་གནས་སུ་ཉེས་མེད་སྲོག་དང༌ཕྲལ། །མིག་གིས་གོད་ཆག་ཅན་ལ་ལྐོག་ལྟ༌བགྱི།། 9 ནགས་ཀྱི་སེང་གེ་བཞིན་དུ་ཁོ་འཇབ༌ཅིང༌། །སྐྱོ་བོ་འཛིན་པའི་ཆེད་དུ་འཇབ་སྒུག༌བྱེད། །སྐྱོ་བོ་རང་གི་རྙི་རུ་བཟུང་ནས༌འཁྱེར།། 10 རྒྱབ་བརྟེན་མེད་པ་རྡུལ་དུ་བརླགས་པ༌དང༌། །ས་རུ་འགྱེལ་ཞིང་དེ་ཡི་ལག་ཏུ༌ལྷུང༌།། 11 དེ་ཡི་སེམས་སུ་དཀོན་མཆོག་གིས་བརྗེད༌ཅིང༌། །ཞལ་ངོ་བཀབ་ནས་ནམ་ཡང་མི་གཟིགས༌ཟེར།། 12 ཀྱེ་ཀྱེ་ཡ་ཝཱེ་ཁྱེད་ཉིད་བཞེང་བར་མཛོད། །ཀྱེ་ཀྱེ་དཀོན་མཆོག་ཁྱེད་ཕྱག་ཡར་བཏེགས༌ནས། །ཉམ་ཆུང་མི་རྣམས་ཐུགས་སུ་འཛིན་དུ༌གསོལ།། 13 མི་ངན་སེམས་སུ་དཀོན་མཆོག་ཁྱད་བསད༌དེ། །ཁྱེད་ཀྱིས་རྩད་གཅོད་མི་མཛད་ཟེར་དོན༌ཅི།། 14 དོན་དུ་ཁྱེད་ཀྱིས་དེ་ནི་གཟིགས་པ༌དང༌། །དུག་སྐྱོན་ཁོང་ཁྲོ་མཐའ་དག་གཟིགས་ནས༌ནི། །དེ་ལ་ཉིད་ཀྱི་ཕྱག་གིས་ལན་འཇལ༌ལོ། །རྒྱབ་བརྟེན་མེད་པས་རང་ཉིད་ཁྱེད་ལ༌བཅོལ། །ཕ་མེད་རྣམས་ལ་སྐྱབས་མཛད་ཁྱེད་གཅིག༌ལགས།། 15 ངན་པ་དག་གི་དཔུང་པ་གཅོག་པར༌མཛོད། །དེ་ཚོའི་སྡིག་སྤྱོད་མཐའ་དག་རྩད་གཅོད༌གནོངས།། 16 རྒྱུན་ནས་རྒྱུན་དུ་ཡ་ཝཱེ་རྒྱལ་པོ༌ལགས། །ཕྱི་ཕྱོགས་པ་རྣམས་ཁོང་གི་ཡུལ་ནས༌ཡལ།། 17 ཡ་ཝཱེ་ཁྱེད་ཀྱིས་སྐྱོ་བོའི་ཡིད་སྨོན༌གསན། །དེ་ཚོར་བློ་སྟོབས་བསྐྱེད་ཅིང་གསན་པར༌མཛད།། 18 ཕ་མེད་དང་ནི་གཉའ་གནོན་འོག་ཏུ༌ནི། །གདུང་བ་རྣམས་ལ་དག་འབུད་གནང་བ༌དང༌། །ས་སྟེང་མི་ཡི་འཇིགས་སྐུལ་བཟློག་ཕྱིར༌རོ།།

གསུང་མགུར་བཅུ་གཅིག༌པ།

དཀོན་མཆོག་ཡ་ཝཱེའི་ནང་དུ་ངལ་གསོ་ཐོབ་པ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཡ་ཝཱེ་ཁོང་ཉིད་ང་ཡི་སྐྱབས་གནས༌ཡིན། །དེས་ན་ཁྱོད་ཚོས་བདག་ལ་འདི་ལྟར༌དུ། །ཁྱོད་ནི་བྱ་ལྟར་རང་གི་རི་ལ༌ཕྲོས།། 2 ལྐོག་ནས་སེམས་རྒྱུད་དྲང་པོར་བསྣུན་པའི༌ཕྱིར། །ལྟོས་ཤིག་ངན་པའི་གཞུ་ཐིག་འཐེན་པ༌དང༌། །དེ་ཡི་སྟེང་དུ་མདའ་མོ་བསྐྱིལ་ནས༌ཡོད།། 3 རྩིག་རྨང་བཤིགས་པ་ཡིན་ན་དྲང་པོ༌ཡིས། །གང་ཞིག་བྱ་ནུས་ཞེས་སུ་སྨྲ་བ༌ཅི།། 4 ཡ་ཝཱེ་ཉིད་ཀྱི་མཆོད་ཁང་དམ་པར༌བཞུགས། །ཁོང་གི་རྒྱལ་ཁྲི་ནམ་མཁའི་ཡང་སྟེང༌དུ། །སྤྱན་གྱིས་མི་བུ་རྣམས་ལ་གཟིགས་པ༌དང༌། །སྤྱན་ཟུང་ *གིས་ནི་མི་ལ་བརྟག་དཔྱོད༌མཛད།། 5 ཡ་ཝཱེས་དྲང་པོ་ངན་པ་གཉིས་ཀར༌བརྟག །གཏུམ་སྤྱོད་ལ་ནི་དགའ་བར་ཁོང་ཉིད༌སྡང༌།། 6 མི་ངན་སྟེང་དུ་རྙི་རྒྱ་འབེབ་པ༌དང༌། །དེ་ཚོའི་ཕོར་པའི་ནང་གི་ཐོབ་སྐལ༌ནི། །མེ་དང་མུ་ཟི་ཚད་རླུང་བཅས་ཡིན༌ནོ།། 7 གང་ལ་ཞེ་ན་ཡ་ཝཱེ་དྲང་བདེན༌ཡིན། །ཁོང་ཉིད་སྤྱོད་པ་དྲང་པོར་ཐུགས་མཉེས༌ཤིང༌། །གཞུང་དྲང་མི་ཡིས་ཁོང་གི་ཞལ་ངོ༌མཇལ།།

གསུང་མགུར་བཅུ་གཉིས༌པ།

སྐྱབས་གསོལ་བའི་སྨོན་ལམ།

1 ༼གཞས་གདངས་བརྒྱད་པའི་ནང་དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ དད་གུས་ཅན་ནི་ཟད་ཅིང་མི་བུ༌ཁྲོད། །བློ་དཀར་ཚར་བས་ཡ་ཝཱེ་སྐྱབས་མཛོད༌ཅིག། 2 ཁོ་ཚོས་ཕན་ཚུན་བར་དུ་རྫུན་སྨྲ༌ཞིང༌། །ངོ་བསྟོད་མཆུ་ཡིས་གཡོ་སྒྱུའི་སྦྱོར་བ༌སྤེལ།། 3 ཡ་ཝཱེས་ངོ་བསྟོད་བརྗོད་པའི་མཆུ་སྒྲོས༌དང༌། །འུད་གཏམ་ཤོད་པའི་ལྕེ་ནི་གཅོད་པར༌ཤོག། 4 དེ་ཚོས་རང་རེའི་ལྕེ་ཡིས་རྒྱལ་ཁ༌ལོན། །རང་གི་མཆུ་སྒྲོས་རང་ལ་དབང་བ༌ཡིན། །རང་ཅག་བདག་པོ་སུ་ཡོད་ཅེས་སྨྲས༌སོ།། 5 སྐྱོ་བོ་རྣམས་ལ་ཐེབས་པའི་གཏོར་བརླག༌དང༌། །དབུལ་པོས་ཕྱུང་བའི་འཁུན་སྒྲ་དེའི་རྐྱེན༌གྱིས། །ད་ལྟ་ང་རང་ལངས་ནས་ཁོ་རྣམས༌ནི། །ཡིད་སྨོན་འཆོར་བའི་བདེ་ལ་འགོད་ཅེས༌གསུངས།། 6 ཡ་ཝཱེའི་བཀའ་ནི་ལྷད་མེད་བཀའ་ཡིན༌ཞིང༌། །ས་ཡི་བཞུ་ཐབ་ནང་དུ་ལན་བདུན༌ལ། །བཙོ་སྦྱང་བྱས་པའི་དངུལ་དང་གཅིག་མཚུངས༌ཡིན།། 7 ཡ་ཝཱེ་ཁྱེད་ཀྱིས་ཁོ་རྣམས་སྐྱོབ་པར༌མཛོད། །འཇིག་རྟེན་མི་ལས་གཏན་དུ་སྐྱབས་སུ༌གསོལ།། 8 མི་ཡི་དཀྱིལ་དུ་ངན་ལ་བསྟོད་ཙ༌ན། །སྡིག་སྤྱོད་ཅན་རྣམས་ཕྱོགས་བཞིར་འཁོར་བ༌ཡིན།།

གསུང་མགུར་བཅུ་གསུམ༌པ།

དཀོན་མཆོག་ཡ་ཝཱེའི་གཟིགས་སྐྱོང་འཚོལ་བ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཀྱེ་ཀྱེ་ཡ་ཝཱེ་རྒྱུན་ནས་རྒྱུན༌དུ་འམ། །ནམ་ཞིག་བར་དུ་ང་ནི་བརྗེད་པར༌བྱ། །ཁྱེད་ཀྱིས་ཉིད་ཀྱི་ཞལ་ངོ་བཀབ་ནས༌ནི། །ང་ལ་མི་གཟིགས་ག་དུས་བར་དུ༌གནས།། 2 བདག་སེམས་འཁྲུགས་ཤིང་ཉི་མ་རེ་རེ༌བཞིན། །ཡིད་སེམས་སྐྱོ་ནས་ནམ་དུས་བར་དུ༌གནས། །དགྲ་བོ་བདག་ལས་རྒྱལ་ནས་ག་དུས༌བར།། 3 སྟུག་པོ་གཉིད་དང་བཅས་ཏེ་མི་འཆི༌ཕྱིར། །ཀྱེ་ཀྱེ་ང་ཡི་དཀོན་མཆོག༌ཡ་ཝཱེ་ལགས། །བདག་ལ་གཟིགས་ཤིང་བཀའ་ལན་གནང་བར༌མཛོད། །བདག་གི་མིག་ཟུང་གསལ་པོར་མཛད་དུ༌གསོལ།། 4 དེ་མིན་ང་ཡི་དགྲ་བོས་འདི་ལྟར༌དུ། །བདག་ནི་ཁོ་ལས་རྣམ་པར་རྒྱལ་སོང༌ཟེར། །ང་རང་འགྱེལ་དུས་དགྲ་རྣམས་སྤྲོ་བར༌འགྱུར།། 5 འོན་ཀྱང་བདག་ནི་ཁྱེད་ཀྱི་བྱམས་བརྩེར༌བརྟེན། །ཁྱེད་ཀྱི་ཐར་པའི་དབང་གིས་ངའི་སེམས༌སྤྲོ།། 6 ཡ་ཝཱེས་ང་རང་དྲིན་གྱིས་བསྐྱངས་པས༌ན། །བདག་གིས་ཁོང་ལ་བསྟོད་པའི་མགུར་མ༌ལེན།།

གསུང་མགུར་བཅུ་བཞི༌པ།

མི་ཡི་མ་རུངས་པ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ གླེན་པས་སེམས་སུ་དཀོན་མཆོག་མེད་ཅེས༌སྨྲ། །དེ་རྣམས་ཉམས་ནས་ཞེན་ལོག༌ཉེས་པ་བྱས། །བཟང་པོ་བྱེད་མཁན་གཅིག་ཀྱང་ཡོད་མ༌ཡིན།། 2 གོ་བ་ཅན་དང་དཀོན་མཆོག་འཚོལ་བའི༌མི། །ཡོད་དང་མེད་པར་གཟིགས་པའི་ཆེད་དུ༌ནི། །ཡ་ཝཱེས་གནམ་ནས་མི་བུ་རྣམས་ལ༌གཟིགས།། 3 ཐམས་ཅད་དྲང་པོའི་ལམ་དང་བྲལ་ནས༌ནི། །ལྷན་ཅིག་བཙོག་པར་གྱུར་ཅིང་དེ་རྣམས༌ལས། །ལས་བཟང་སྒྲུབ་མཁན་ཡོད་པ་མ་ཡིན་ལ། །དེ་འདྲ་གཅིག་ཀྱང༌ཡོད་པ་མ་ཡིན་ནོ།། 4 ང་ཡི་འབངས་མི་བག་ལེབ་བཞིན་མིད༌ཅིང༌། །ཡ་ཝཱེའི་མཚན་ནི་མི་འབོད་ལས་ངན༌པ། །བྱེད་མཁན་ཀུན་ལ་བློ་གྲོས་ཡེ་མེད༌དམ།། 5 དཀོན་མཆོག་དྲང་པོའི་ཚོགས་སུ་བཞུགས་པས༌ན། །འཇིགས་སྐྲག་ཆེན་པོ་དེ་རྣམས་སྟེང་དུ༌བབས།། 6 ཁྱོད་ཚོས་དབུལ་པོའི་ཐབས་ཇུས་ཕམ་བྱེད༌ཀྱང༌། །ཡ་ཝཱེ་དེ་ཚོའི་སྐྱབས་གནས་ཡིན་ལགས༌སོ།། 7 ཀྱེ་ཀྱེ་ཡེས་ར་ཨེལ་གྱི་ཐར་པ༌ནི། །ཛ་ཡན་ཡུལ་ནས་བྱུང་ན་ཅི་མ༌རུང༌། །ཡ་ཝཱེས་ཉིད་ཀྱི་མི་རྣམས་བཙོན་ལས༌ནི། །ཕྱིར་ཁྲིད་འོང་དུས་ཡ་ཀོབ་དགའ་བ༌དང༌། །ཡེས་ར་ཨེལ་ནི་མགུ་བར་འགྱུར་བ༌འོ།།

གསུང་མགུར་བཅོ་ལྔ༌པ།

རི་བོ་དམ་པར་གནས་མཁན་གྱི་ཀུན་སྤྱོད།

1 ༼དཱ་བིད་ཀྱི་མགུར༌མ།༽ ཡ་ཝཱེ་ཁྱེད་ཀྱི་གུར་ནང་སུ་གནས༌ཐུབ། །ཁྱེད་ཀྱི་དམ་པའི་རི་སྟེང་སུ་འདུག༌ནུས།། 2 སྤྱོད་པ་སྐྱོན་བྲལ་དྲང་པོར་སྤྱོད་མཁན༌དང༌། །སྙིང་ནས་བདེན་པ་སྨྲ་བའི་མི་ཡིན༌ཞིང༌།། 3 དེས་ནི་ལྕེ་ཡིས་མི་ལ་ངན་མི༌སྨྲ། །རང་གི་གྲོགས་ལ་གནོད་འཚེ་མི་བྱེད༌ཅིང༌། །ཁྱིམ་མཚེས་ལ་ཡང་གཏམ་ངན་མི་གཏོང༌ངོ༌།། 4 དེ་ཡི་མིག་ལམ་ངན་པ་ཁྱད་དུ༌གསོད། །ཡ་ཝཱེར་གུས་ཤིང་འཇིགས་པའི་མི་ལ༌བཀུར། །རང་ལ་གནོད་ཀྱང་མནའ་ལས་མི་འགལ༌ཞིང༌།། 5 རང་གི་དངུལ་ནི་སྐྱེད་ཀའི་ཕྱིར་མི༌གཏོང༌། །ཉེས་མེད་གནག་པའི་ལྐོག་རྔན་དེས་མི༌ལེན། །དེ་བཞིན་བྱེད་མཁན་ནམ་ཡང་བརྟན་པོར༌ཚུགས།།

གསུང་མགུར་བཅུ་དྲུག༌པ།

དད་པ་བརྟན་པོ་ཡོང་བའི་སྨོན་ལམ།

1 ༼དཱ་བིད་ཀྱི་མེག་ཏཱམ་ཞིག༽ བདག་ནི་ *ཁྱེད་ལ་སྐྱབས་སུ་མཆི་བས༌ན། །ཀྱེ་ཀྱེ་དཀོན་མཆོག་ང་རང་སྐྱོབ་པར༌མཛོད།། 2 ཡ་ཝཱེ་ལ་ནི་བདག་གིས་འདི་ལྟར༌ཞུས། །ཁྱེད་ནི་ང་ཡི་གཙོ་བོ་ཡིན་ལགས༌ཤིང༌། །ཁྱེད་མིན་བདག་ལ་ལེགས་པོ་ཅི་ཡང༌མེད།། 3 ས་གཞིའི་སྟེང་གི་སྐྱེས་བུ་དམ་པ༌རྣམས། །ཐམས་ཅད་བརྗིད་ཅིང་ང་རང་ཤིན་ཏུ༌དགའ།། 4 ཡ་ཝཱེའི་ཚབ་ཏུ་གཞན་པའི་ལྷ་བསྙེགས༌ན། །དེ་ཡི་སྡུག་བསྔལ་ཆེས་ཆེར་འཕེལ་བ༌ཡིན། །དེ་ཚོའི་ཁྲག་གི་སྐྱེམས་མཆོད་ངས་མི༌འབུལ། །གཞན་པའི་ལྷ་ཡི་མིང་ཡང་ངས་མི༌གླེང༌།། 5 ཡ་ཝཱེ་ཁྱེད་ཉིད་བདག་གི་ནོར་སྐལ༌དང༌། །ང་ཡི་ཕོར་པའི་ནང་གི་ཟ་སྐལ༌ཡིན། །ང་ཡི་ཐོབ་སྐལ་ཁྱེད་ཀྱིས་སྲུང་བར་མཛད།། 6 མཐའ་མཚམས་དག་ནི་སྐྱིད་པའི་གནས་སུ༌ཆགས། །སྙིང་དུ་སྡུག་པའི་བགོ་སྐལ་ང་ལ༌ཐོབ།། 7 ང་ལ་སློབ་སྟོན་མཛད་པའི་ཡ་ཝཱེར༌བསྟོད། །མཚན་མོར་བདག་གི་སེམས་ཀྱིས་གདམས་ངག༌གནང༌།། 8 དུས་རྒྱུན་ཡ་ཝཱེ་ང་ཡི་མདུན་དུ༌བཞག །ཁོང་ངའི་གཡས་སུ་བཞུགས་པས་ང་མི༌གཡོ།། 9 དེའི་ཕྱིར་ངའི་སེམས་དགའ་ཞིང་ཡིད་སྤྲོ༌ལ། །ང་ཡི་ལུས་ཀྱང་བདེ་བར་གནས་འགྱུར༌རོ།། 10 ང་ཡི་རྣམ་ཤེས་གཤིན་ཡུལ་དུ་མི་བསྐྱུར། །ཁྱེད་ཀྱི་སྐྱེས་བུ་དམ་པའང་རུལ་མི༌འཇུག། 11 ཁྱེད་ཀྱིས་ང་ལ་སྲོག་གི་ལམ་སྟོན༌མཛད། །ཁྱེད་ཀྱི་དྲུང་དུ་དགའ་སྤྲོ་མཐའ་ཡས༌མཆིས། །ཁྱེད་ཀྱི་གཡས་སུ་གཏན་གྱི་བདེ་བ༌ཡོད།།

གསུང་མགུར་བཅུ་བདུན༌པ།

ཉེས་མེད་ཀྱི་གསོལ་འདེབས།

1 ༼དཱ་བིད་ཀྱི་གསོལ༌འདེབས།༽ ཀྱེ་ཀྱེ་ཡ་ཝཱེ་བདེན་པར་གསན་དུ༌གསོལ། །བདག་གི་འོ་དོད་ལ་ནི་གསན་དུ༌གསོལ། །ལྕེ་གཉིས་མཆུ་ལས་བྱུང་བ་མ་ཡིན༌པའི། །བདག་གི་གསོལ་འདེབས་ལ་ནི་སྙན་གཏོད༌མཛོད།། 2 ཁྱེད་དྲུང་བདག་གི་ཁྲིམས་ཐག་གཅོད་པར༌ཤོག །ཁྱེད་ཀྱི་སྤྱན་གྱིས་དྲང་པོར་གཟིགས་པར༌མཛོད།། 3 ཁྱེད་ཀྱིས་ང་ཡི་སེམས་ལ་དཔྱད་པ༌དང༌། །མཚན་གྱི་དུས་སུ་ང་ལ་བརྟགས་པ༌ཡིན། །བདག་ལ་ཚོད་བགམ་བྱས་ཀྱང་ཅང་མི༌རྙེད། །སྨྲ་སྒོ་མི་འཆུག་སེམས་ཐག་བཅད་ནས༌ཡོད།། 4 འཇིག་རྟེན་མི་ཡི་བྱ་སྤྱོད་གླེང་ན༌ནི། །ཁྱེད་ཀྱི་ཞལ་ནས་ཐོན་པའི་བཀའ་ལ༌བརྟེན། །གདུག་རྩུབ་ཅན་གྱི་ལམ་ལས་རང་ཉིད༌བསྲུངས།། 5 ཁྱེད་ཀྱི་ལམ་ནང་བདག་གི་གོམ་སྟབས༌བརྟན། །ང་ཡི་རྐང་པ་འགྲེད་པར་མ་གྱུར༌ཏོ།། 6 ཀྱེ་ཀྱེ་དཀོན་མཆོག་ཁྱེད་ཀྱིས་ང་རང༌ལ། །བཀའ་ལན་གནང་བས་བདག་གིས་ཁྱེད་ལ༌ཞུ། །ང་ཡི་གསོལ་འདེབས་སྙན་གྱིས་གསན་དུ༌གསོལ།། 7 བྱམས་བརྩེ་ཆེན་པོའི་ངོ་མཚར་སྟོན་པར༌མཛོད། །ཁྱེད་ལ་སྐྱབས་སུ་འོང་བ་ཕྱག་གཡས༌པས། །ཁོ་ཚོའི་དགྲ་ལས་སྐྱོབ་པར་མཛད་པ༌འོ།། 8 བདག་ནི་མིག་འབྲས་བཞིན་དུ་བསྲུང་བར༌མཛོད། །གཤོག་པའི་གྲིབ་བསིལ་འོག་ཏུ་སྦ་བར༌གནོངས།། 9 ང་རང་བཙན་གནོན་བྱེད་པའི་མི་ངན༌དང༌། །མཐའ་ནས་བསྐོར་ཅིང་སྲོག་ལ་རྔམ་པ༌ཡི། །བདག་གི་དགྲ་བོ་རྣམས་ལས་ཐར་བར༌མཛོད།། 10 དེ་ཚོའི་སྙིང་ནི་ཚིལ་གྱིས་བཏུམས་པ་*དང༌། །ཁ་རུ་ཁེངས་དྲེགས་གཏམ་རྣམས་སྨྲ་བ༌འོ།། 11 དེ་ཚོས་ངེད་རྣམས་དེད་ཅིང་མཐའ་ནས༌བསྐོར། །སྡང་མིག་བགྲད་ཀྱིན་ས་རུ་བརྡབ་རྩིས༌བྱེད།། 12 དེ་དག་དབྲལ་བར་རྔམ་པའི་སེང་གེ༌བཞིན། །ཕག་ཏུ་འཇབ་པའི་སེང་གེ་དར་མ༌འདྲ།། 13 ཀྱེ་ཀྱེ་ཡ་ཝཱེ་ཁྱེད་ཉིད་ཡར་བཞེངས༌ནས། །དགྲ་ལ་འཐབ་ནས་དེ་རྣམས་སར་བརྡབ༌རོགས། །རལ་གྲིས་ངའི་སྲོག་ངན་ལས་སྐྱོབ་པར་མཛོད།། 14 ཀྱེ་ཀྱེ་ཡ་ཝཱེ་ཁྱེད་ཀྱི་ཕྱག་གིས༌ནི། །ཚེ་འདི་ཁོ་ནར་སྐལ་བ་ལྡན་པ༌ཡི། །འཇིག་རྟེན་མི་ལས་ང་རང་ཐར་བར༌མཛོད། །གཏེར་གྱིས་དེ་རྣམས་ལྟོ་བ་འགྲང་བར༌མཛོད། །དེ་ཚོ་བུ་ཕྲུག་མང་པོས་ཡིད་ཚིམ༌ཅིང༌། །རྒྱུ་ནོར་ལྷག་མ་བུ་རྒྱུད་རྣམས་ལ༌བཞག། 15 ང་ཡིས་དྲང་བདེན་ནང་དུ་ཁྱེད་མཇལ༌འོང༌། །གཉིད་ལས་སད་དུས་ཁྱེད་ཀྱི་སྣང་བརྙན༌མཇལ། །དེ་བས་ང་རང་ཀུན་ནས་ཚིམ་པར༌འགྱུར།།

གསུང་མགུར་བཅོ་བརྒྱད༌པ།

དཱ་བིད་རྣམ་པར་རྒྱལ་བའི་མགུར་མ།

1 ༼དབུ་མཛད་ལ་སྤྲད་པའི་དཀོན་མཆོག་ཡ་ཝཱེའི་ཞབས་ཕྱི་དཱ་བིད་ཀྱི་མགུར་མ༌སྟེ། དཀོན་མཆོག་ཡ་ཝཱེས་ཁོང་སོ་ལོ་དང་དགྲ་བོ་ཐམས་ཅད་ཀྱི་ལག་ནས་བསྐྱབས་པའི་ཉིན༌མོར། ཁོང་གིས་དཀོན་མཆོག་ཡ་ཝཱེ་ལ་མགུར་འདིའི་ཚིག་རྣམས་ཞུས༌པ།༽ ཀྱེ་ཀྱེ་ཡ་ཝཱེ་ང་ཡི་སྟོབས་ཤུགས༌ལགས། །ང་ཡིས་ཁྱེད་ཉིད་གཅེས་སུ་འཛིན་པ༌འོ།། 2 ང་ཡི་བྲག་རྡོ་དང་ནི་རི་རྫོང༌དང༌། །ང་ཡི་སྲོག་སྐྱོབ་ཡ་ཝཱེ་ཁོང་ཉིད༌ཡིན། །ང་ཡི་དཀོན་མཆོག་བདག་གི་ཕ་བོང༌ལགས། །ཁོང་ནི་ང་རང་སྐྱབས་སུ་འགྲོ་ས༌ཡིན། །ང་ཡི་ཕུབ་དང་ཐར་པའི་རྭ་དུང་ *དང༌། །བདག་གི་བཙན་རྫོང་ཡང་ནི་ཁོང་ལགས༌སོ།། 3 བསྟོད་པར་འོས་པའི་ཡ་ཝཱེ་ང་ཡིས༌འབོད། །དེ་ནས་ང་རང་དགྲ་བོ་ཀུན་ལས༌ཐར།། 4 འཆི་བའི་ཐག་པས་ང་ནི་བཅིངས་པ༌དང༌། །འཇོམས་བྱེད་དྲག་བཞུར་ཆུ་བོས་ང་རང༌བསྣུབས།། 5 གཤིན་པོའི་ཡུལ་གྱི་ཐག་པས་བདག་ནི༌འཁྲིས། །འཆི་བའི་རྙི་རྒྱ་ང་ཡི་སྟེང་དུ༌བབས།། 6 དཀའ་སྡུག་མྱོང་དུས་བདག་གིས་ཡ་ཝཱེ༌བོས། །རང་གི་དཀོན་མཆོག་ཉིད་ལ་ཆོ་ངེ༌བཏོན། །མཆོད་ཁང་ནང་དུ་བདག་གི་སྐད་གསན༌ཅིང༌། །ཁོང་དྲུང་བོས་པའི་འོ་དོད་སྙན་དུ༌ཆུད།། 7 དེའི་དུས་ས་གཞི་འགུལ་ཞིང་འདར་བ༌དང༌། །རི་བོ་དག་གི་རྩ་བ་གཡོས་པ༌སྟེ། །ཡ་ཝཱེ་ཁོང་ཉིད་ཁྲོས་པའི་རྐྱེན་ལས༌བྱུང༌།། 8 ཁོང་གི་ཤངས་ནས་དུ་བ་སྟུག་པོ༌འཕྱུར། །ཁོང་གི་ཞལ་ལས་འཇོམས་བྱེད་མེ་དཔུང་འབར། །ཐ་ན་སོལ་བ་ཡང་ནི་མེ་ལ༌སྦར།། 9 ཁོང་གིས་ནམ་མཁའ་དཔྱངས་ནས་མར་ཕེབས༌ཤིང༌། །ཁོང་གི་ཞབས་འོག་སྤྲིན་ནག་སྟུག་པོ༌འཁྲིགས།། 10 ཁོང་ཉིད་ཀེ་རུབ་†ཅིག་ལ་བཅིབས་ནས༌འཕུར། །རླུང་གི་གཤོག་པར་བརྟེན་ནས་ནམ་འཕང༌བཅད།། 11 ཁོང་གིས་སྨག་རུམ་ཉིད་ཀྱི་ཡིབ་ས༌བྱས། །ཆར་སྤྲིན་ནག་པོ་ཕྱོགས་བཞིའི་ཡོལ་བར༌མཛད།། 12 ཁོང་གི་ཞལ་ངོའི་མདངས་ཀྱིས་སྤྲིན་ནག༌ཁྲོད། །སེར་བ་དང་ནི་སོལ་མེ་ཐོན་བྱུང༌ངོ༌།། 13 ཡ་ཝཱེས་ནམ་མཁར་འབྲུག་སྒྲ་ལྡིར་དུ༌བཅུག །བླ་ན་མེད་པ་ཁོང་གི་གསུང་སྐད༌ཀྱིས། །སེར་བ་དང་ནི་སོལ་མེ་བྱུང་བ༌འོ།། 14 མདའ་མོ་འཕངས་ནས་དགྲ་རྣམས་ཕྱོགས་བཞིར༌གཏོར། །གློག་དམར་ཡང་ཡང་འཁྱུགས་ནས་དེ་རྣམས༌བཅོམ།། 15 ཀྱེ་ཀྱེ་ཡ་ཝཱེས་བཀའ་བཀྱོན་གནང་བ༌དང༌། །ཁྱེད་ཀྱི་ཤངས་ལས་ཐོན་པའི་དབུགས་གཅིག༌གིས། །རྒྱ་མཚོའི་མཐིལ་དང་ས་གཞིའི་རྨང་ཡང༌ཕྱུང༌།། 16 སྟེང་ནས་ཕྱག་ཟུང་བརྐྱངས་ཏེ་ང་ནི༌ཟིན། །གཏིང་ཟབ་ཆུ་ལས་ང་རང་ཡར་དྲངས༌སོ།། 17 ཁོང་གིས་ང་ནི་དགྲ་བོ་སྟོབས་ཆེན༌དང༌། །ང་ལ་སྡང་བ་རྣམས་ལས་བསྐྱབས་པ༌སྟེ། །རྒྱུ་མཚན་དེ་རྣམས་ང་ལས་སྟོབས་ཆེ༌འོ།། 18 ཆག་སྒོའི་ཉིན་མོར་ཁོ་རྣམས་ང་ལ༌རུབས། །འོན་ཀྱང་ཡ་ཝཱེ་བདག་གི་སྐྱབས་གནས༌ཡིན།། 19 ཁོང་གིས་ང་རང་ས་ཁོད་ཡངས་སར༌ཁྲིད། །ཁོང་ནི་བདག་ལ་མཉེས་པས་བདག་ནི༌བསྐྱབས།། 20 བདག་གི་དྲང་བདེན་བཞིན་དུ་གསོལ་རས་བསྩལ། །ལག་པ་གཙང་བ་ལྟར་དུ་ཨ་ལན་གནང་། ། 21 རྒྱུ་མཚན་བདག་གིས་ཡ་ཝཱེའི་ལམ་རྣམས༌བསྲུངས། །ངན་པར་སྤྱད་ནས་དཀོན་མཆོག་བསྐྱུར་པ༌མེད།། 22 ཁོང་གི་ཁྲིམས་སྲོལ་ཐམས་ཅད་ངའི་མདུན༌མཆིས། །ཁོང་གི་སྒྲིག་ཁྲིམས་ནམ་ཡང་སྤངས་པ༌མིན།། 23 ཁོང་གི་ཞལ་དྲུང་ང་རང་སྐྱོན་དང༌བྲལ། །རང་ཉིད་ཉེས་སྐྱོན་རྣམས་ལས་བསྲུངས་པ༌ཡིན།། 24 དེ་བས་ཡ་ཝཱེས་ང་ཡི་དྲང་བདེན༌དང༌། །ཁོང་གི་སྤྱན་སྔར་ལག་པ་གཙང་བ༌བཞིན། །དེ་དང་མཐུན་པའི་གསོལ་རས་ང་ལ༌གནང༌།། 25 བྱམས་བརྩེ་ཅན་ལ་ཁྱེད་ཀྱིས་བྱམས་བརྩེས༌སྐྱོང་། །ཉེས་མེད་མི་ལ་ཁྱེད་རང་ཕུལ་བྱུང་ལགས།། 26 དྭངས་གཙང་མི་ལ་ཁྱེད་ཀྱིས་རྣམ་དག༌མངོན། །གཡོ་སྒྱུ་ཅན་ལ་ཁྱེད་ཀྱིས་མཁས་མཛངས་སྤྱོད།། 27 ཉམ་ཐག་མི་རྣམས་ཁྱེད་ཀྱིས་སྐྱོབ་ངེས༌ཤིང༌། །དྲེགས་ཉམས་ལྡན་པའི་མིག་རྣམས་དམའ་སར༌དབབ།། 28 ཀྱེ་ཀྱེ་ང་ཡི་དཀོན་མཆོག༌ཡ་ཝཱེ་ཡིས། །ང་ཡི་སྒྲོན་མེ་སྦར་ཞིང་མུན་པ༌སེལ།། 29 ཁྱེད་ལ་བརྟེན་ནས་དགྲ་བོའི་དམག་དཔུང་གཏོར། །དཀོན་མཆོག་མཉམ་དུ་ལྕགས་རིར་རྒྱང་མཆོང༌བྱེད།། 30 དཀོན་མཆོག་ཁོང་གི་ལམ་ནི་རྣམ་དག༌ཡིན། །ཡ་ཝཱེའི་བཀའ་ནི་དྲི་མ་མེད་པ༌ལགས། །སྐྱབས་བཅོལ་རྣམས་ཀྱི་ཕུབ་ནི་ཁོང་ཉིད༌ཡིན།། 31 ཡ་ཝཱེ་མ་གཏོགས་དཀོན་མཆོག་གཞན་སུ༌ཡོད། །དཀོན་མཆོག་ལས་གཞན་བྲག་རྡོ་སུ་ཡིན༌ནམ།། 32 ཁོང་གིས་སྟོབས་ཀྱི་སྐ་རགས་ང་ལ༌འཆིང༌། །བདག་གི་སྤྱོད་ལམ་ཕུལ་དུ་བྱུང་བར༌མཛད།། 33 ཁོང་གིས་བདག་ལ་ཤྭ་མོའི་བདེ་མྱུར༌བསྩལ། །མཐོན་པོའི་གནས་སུ་བརྟན་པོར་ཚུགས་པར༌མཛད།། 34 འཐབ་མོ་འགྱེད་ལུགས་བདག་གི་ལག་པར༌བསླབ། །དཔུང་པས་ལི་གཞུ་འགུག་ཀྱང་ནུས་པར༌མཛད།། 35 ཁྱེད་ཀྱི་ཐར་པའི་ཕུབ་ནི་ང་ལ༌གནང༌། །ཉིད་ཀྱི་ཕྱག་གཡས་ཀྱིས་ནི་ང་རང༌སྐྱོར། །ཁྱེད་ཀྱི་ཞི་བས་ང་ནི་ཆེན་པོར༌མཛད།། 36 གོམ་པ་སྤོ་སའི་ལམ་ནི་ཡངས་པར༌མཛད། །བདག་གི་རྐང་པ་ནམ་ཡང་འདྲེད་མ༌གྱུར།། 37 བདག་གིས་དགྲ་རྣམས་དེད་ནས་ཟིན་པ༌དང༌། །ཚར་གཅོད་བྱེད་པའི་བར་དུ་ཕྱིར་མ༌ལོག། 38 ཁོ་རྣམས་ཤིན་ཏུ་རྨས་ཏེ་ལང་མི༌ནུས། །ཐམས་ཅད་བདག་གི་རྐང་འོག་འགྱེལ་བ༌ཡིན།། 39 འཐབ་ཕྱིར་ང་ལ་སྟོབས་ཀྱི་སྐ་རགས༌བཅིངས། །དགྲ་རུ་ལང་མཁན་ང་ཡི་རྐང་འོག༌བཅུག། 40 དགྲ་རྣམས་ང་ཡི་མདུན་ནས་འབྲོ་མཛད་པས། །ང་ལ་སྡང་བའི་མི་རྣམས་བཅོམ་པ་ཡིན།། 41 དེ་ཚོས་ཆོ་ངེ་བཏོན་ཡང་སྐྱོབ་མཁན༌མེད། །ཡ་ཝཱེ་བོས་ཀྱང་ཁོང་གིས་ལན་མ༌གནང༌།། 42 རླུང་ཁའི་རྡུལ་བཞིན་དེ་རྣམས་ངས་བཏགས༌ཤིང༌། །ལམ་ཁའི་འདམ་རྫབ་ལྟར་དུ་ཕྱི་རུ༌གཡུགས།། 43 མི་སྡེའི་འཐབ་རྩོད་ལས་ང་ཁྱེད་ཀྱིས༌བསྐྱབས། །མི་རིགས་རྣམས་ཀྱི་མགོན་དུ་ང་རང་མཛད། །རྒྱུས་མེད་མི་སྡེས་ང་ལ་ཞབས་ཕྱི༌སྒྲུབ།། 44 ཐོས་པ་ཙམ་གྱིས་དེ་ཚོས་ང་ཉན༌ཞིང་། །མཐའ་མི་རྣམས་ནི་ང་ཡི་མདུན་དུ༌འཁུམས།། 45 ཁོ་རྣམས་ཐམས་ཅད་ཉམས་རྒུད་དུ་གྱུར༌ཅིང༌། །སྐྲག་ནས་འདར་གྱིན་བཙན་རྫོང་དག་ནས༌ཐོན།། 46 ཡ་ཝཱེ་ཁོང་ཉིད་གཏན་དུ་གསོན་པོར༌བཞུགས། །ང་ཡི་བྲག་རྡོ་བསྟོད་པར་འོས་སོ༌ལོ། །ང་ཡི་སྲོག་སྐྱོབ་ལགས་པའི་དཀོན་མཆོག༌ནི། །ཁོང་ལ་བཀུར་བསྟི་འབྱུང་བར་གྱུར་ཅིག་ཨང་།། 47 དཀོན་མཆོག་ང་ཡི་དགྲ་ཤ་ལེན་མཁན༌ཡིན། །མི་སྡེ་རྣམས་ནི་ང་ཡི་དབང་དུ༌བཀོད།། 48 ཁོང་གིས་ང་རང་དགྲ་ལས་ཐར་བར༌མཛད། །བདག་གི་དགྲ་ཟླ་རྣམས་ལས་ཁྱེད་ཀྱིས༌བཏེགས། །གདུག་རྩུབ་ཅན་ལས་ང་ནི་བསྐྱབས་པ༌འོ།། 49 ཀྱེ་ཀྱེ་ཡ་ཝཱེ་དེའི་ཕྱིར་བདག་གིས༌ནི། །མི་རིགས་རྣམས་ཀྱི་དཀྱིལ་ནས་ཁྱེད་ལ༌བསྔགས། །ཁྱེད་ཀྱི་མཚན་ལ་བསྟོད་པའི་མགུར་མ༌འབུལ།། 50 ཡ་ཝཱེས་མཆོག་ཏུ་གྱུར་པའི་ཐར་པ༌ནི། །ཁོང་གིས་བསྐོས་པའི་རྒྱལ་པོར་གནང་བ༌དང༌། །སྣུམ་གྱིས་བྱུགས་པར་བྱམས་བརྩེ་དཔག་མེད༌མཛད། །དཱ་བིད་དང་ནི་ཁོང་གི་བུ་རྒྱུད༌རྣམས། །རྒྱུན་ནས་རྒྱུན་དུ་བྱམས་བརྩེས་སྐྱོང་བ༌འོ།།

གསུང་མགུར་བཅུ་དགུ༌པ།

བཀོད་པར་མཛད་པའི་གཟི་བརྗིད།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ནམ་མཁའི་མཐོངས་ཀྱིས་དཀོན་མཆོག་གཟི་དཔལ༌མངོན། །ཨ་སྔོན་དབྱིངས་ཀྱིས་ཁོང་གི་མཛད་པ༌སྒྲོག། 2 ཉིན་རེ་བཞིན་དུ་ངག་ནས་གཏམ་གླེང༌ཞིང༌། །མཚན་མོ་རེ་ལ་ཤེས་བྱ་སྤེལ་བ༌ཡིན།། 3 སྐད་ཆ་དང་ནི་ཚིག་གི་སྦྱོར་བ༌མེད། །མི་ཡིས་དེ་རྣམས་སྐད་སྒྲ་མི་ཐོས༌ཀྱང༌།། 4 དེ་ཚོའི་སྐད་གདངས་གནམ་འོག་ཀུན་ཏུ༌ཁྱབ། །དེ་ཚོའི་སྨྲ་བརྗོད་ས་མཐའི་བར་དུ༌སླེབས། །ཁོང་གིས་དེའི་ནང་ཉི་མར་གུར་ཞིག༌ཕུབ།། 5 མག་གསར་བཞིན་དུ་ཉི་མ་གཟིམས་ལས་ཐོན། །དཔའ་རྒོད་དགའ་སྤྲོས་ལམ་ལ་རྒྱུག་དང༌མཚུངས།། 6 དེ་ནི་ནམ་མཁའི་ཕྱོགས་གཅིག་ནས་འཆར༌ཞིང་། །བསྐོར་ནས་ནམ་མཁའི་ཕྱོགས་གཞན་དུ་སླེབ༌བོ། །དེ་ཡི་ཚ་དྲོད་ལས་ནི་བསྐུངས་པ༌མེད།། 7 ཡ་ཝཱེའི་བཀའ་ཁྲིམས་ཁྱད་དུ་འཕགས་པ༌ལགས། །དེས་ནི་མི་ཡི་དྲན་པ་གསོ་བ༌ཡིན། །ཡ་ཝཱེའི་དཔང་ཡིག་བློ་གཏད་ཁེལ་བ༌ཡིན། །དེས་ནི་གླེན་པ་མཁས་པར་མཛད་པ༌འོ།། 8 ཡ་ཝཱེའི་བཀའ་སློབ་དྲང་པོ་ཡིན་པ༌དང༌། །དེས་ནི་མི་ཡི་སེམས་ལ་དགའ་སྤྲོ༌གནང༌། །ཡ་ཝཱེའི་བཀའ་ནི་དྭངས་ཤིང་གཙང་བ༌ཡིན། །དེས་ནི་མི་ཡི་མིག་ལ་འོད་མདངས༌སྦྱིན།། 9 ཡ་ཝཱེར་གུས་ཤིང་འཇིགས་པ་རྣམ་དག༌ཡིན། །དེ་ནི་རྒྱུན་ནས་རྒྱུན་དུ་གནས་པར༌འགྱུར། །ཡ་ཝཱེའི་སྒྲིག་སྲོལ་བདེན་ཞིང་ཡོངས་སུ༌དྲང༌།། 10 དེ་རྣམས་གསེར་ལས་རིན་ཐང་ཆེ་བ༌སྟེ། །ལྷད་མེད་གསེར་རྐྱང་མོད་པོ་ལས་ཀྱང༌ལྷག །དེ་རྣམས་སྦྲང་རྩི་ལས་ཀྱང་མངར་བ༌སྟེ། །སྦྲང་བུའི་ཚང་གི་སྦྲང་རྩི་ལས་ཀྱང༌མངར།། 11 ཁྱེད་ཀྱི་ཞབས་ཕྱིར་དེ་ལས་དྲན་སྐུལ༌ཐོབ། །དེ་རྣམས་སྲུང་བར་རྔན་པ་ཆེན་པོ༌ཡོད།། 12 རང་སྐྱོན་རང་གིས་རྟོགས་པ་སུ་ཡོད༌དམ། །མངོན་མེད་ཉེས་སྐྱོན་རྣམས་ལ་གུ་ཡངས༌མཛོད།། 13 གང་བྱུང་སྤྱོད་པའི་སྡིག་ཉེས་མི་བསག༌ཆེད། །ཁྱེད་ཀྱིས་ཉིད་ཀྱི་ཞབས་ཕྱི་བསྲུང་བར༌མཛོད། །ང་རང་དེ་རྣམས་དབང་དུ་འགྲོར་མི༌བྱ། །དེ་ནས་ང་རང་སྐྱོན་དང་བྲལ་བ༌དང༌། །སྡིག་པ་ཆེན་པོ་ལས་ནི་ཐར་བར༌འགྱུར།། 14 ཡ་ཝཱེ་ང་ཡི་བྲག་རྡོ་སྲོག་སྐྱོབ༌ལགས། །བདག་གི་སྨྲ་སྒོའི་གཏམ་དང་སེམས་ཀྱི༌བློ། །ཁྱེད་ཀྱི་དྲུང་དུ་ཐུགས་སུ་འབབ་པར༌ཤོག།

གསུང་མགུར་ཉི་ཤུ༌པ།

རྒྱལ་ཁའི་ཆེད་དུ་ཞུ་བའི་སྨོན་ལམ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ སྡུག་དུས་ཡ་ཝཱེས་བཀའ་ལན་གནང་བར༌ཤོག །ཡ་ཀོབ་དཀོན་མཆོག་མཚན་གྱིས་འདེགས་གྱུར༌ཅིག། 2 ཁོང་གིས་གནས་ཀྱི་མཆོག་ནས་རོགས་མཛད་ཅིང་། །ཛ་ཡན་ཡུལ་ནས་ཁྱོད་རང་སྐྱོར་བར༌ཤོག། 3 ཁྱོད་ཀྱི་མཆོད་པ་ཐམས་ཅད་དྲན་པ༌དང༌། །སྦྱིན་སྲེག་ཀྱང་ནི་ཁོང་གིས་བཞེས་གྱུར༌ཅིག། ༼ སེ༌ལཱ། ༽ 4 སེམས་ཀྱི་འདོད་མོས་ཁོང་གིས་བསྐངས་ནས༌ནི། །ཁྱོད་ཀྱི་འཆར་བཀོད་ཐམས་ཅད་བསྒྲུབ་པར༌ཤོག། 5 ཁྱེད་ཀྱི་རྒྱལ་ཁའི་རྐྱེན་གྱིས་དགའ་འབོད༌བྱེད། །དཀོན་མཆོག་མཚན་ནང་དར་ཆ་མཐོ་རུ༌བསྒྲེང༌། །ཡ་ཝཱེས་ཞུ་བ་ཐམས་ཅད་བསྐང་བར༌ཤོག། 6 ཡ་ཝཱེས་ཁོང་གིས་བྱུགས་པར་མཛད་པ༌ནི། །སྐྱོབ་པར་བྱེད་པ་ད་ལྟ་བདག་གིས༌རྟོགས། །ཁོང་གིས་དམ་པའི་གནམ་ནས་བཀའ་ལན༌གནང༌། །ཕྱག་གཡས་མཐུ་སྟོབས་ཀྱིས་ནི་ཁོ་རང༌སྐྱོབ།། 7 ཁ་ཅིག་ཤིང་རྟ་ཁ་ཅིག་དམག་རྟར༌བརྟེན། །རང་ཅག་བརྟེན་ཡུལ་དཀོན་མཆོག་ཡ་ཝཱེའི༌མཚན།། 8 དེ་དག་བསྒུར་ནས་ས་རུ་འགྱེལ༌ན་ཡང་། །རང་ཅག་ལངས་ནས་བརྟན་པོར་ཚུགས་པ༌ཡིན།། 9 ཀྱེ་ཀྱེ་ཡ་ཝཱེས་རྒྱལ་པོ་སྐྱོབ་པར༌མཛོད། །ང་ཚོས་འབོད་དུས་བཀའ་ལན་གནང་བར༌ཤོག།

གསུང་མགུར་ཉེར་གཅིག༌པ།

རྣམ་པར་རྒྱལ་བའི་བསྟོད་པ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཡ་ཝཱེ་ཁྱེད་ཀྱི་སྟོབས་ནང་རྒྱལ་པོ༌དགའ། །ཁྱེད་ཀྱི་རྒྱལ་ཁའི་དབང་གིས་རབ་ཏུ༌སྤྲོ།། 2 དེ་ཡི་སེམས་ཀྱི་འདོད་སྨོན་ཁྱེད་ཀྱིས༌བསྐངས། །ཁ་ནས་ཅི་ཞུས་ཀུན་ལ་བཀའ་ལན༌གནང༌།།༼ སེ༌ལཱ། ༽ 3 ཡིད་འོང་བྱིན་རླབས་དང་བཅས་ཁོ་རང༌བསུས། །ལྷད་མེད་གསེར་གྱི་ཅོད་པན་དེའི་མགོར༌བསྐོན།། 4 དེ་ཡིས་འཚོ་ཡུན་ཕྱིར་དུ་ཞུས་པ༌ན། །ཁྱེད་ཀྱིས་གཏན་དུ་ཚེ་ཐག་རིང་བར༌མཛད།། 5 ཁྱེད་ཀྱི་རྒྱལ་ཁའི་དབང་གིས་གཟི་དཔལ༌ཆེ། །ཟིལ་ཤུགས་བརྗིད་ཉམས་ཀྱིས་ནི་ཁོ་རང༌བརྒྱན།། 6 ཁྱེད་ཀྱིས་ཁོ་ལ་གཏན་གྱི་བྱིན་རླབས༌གནང༌། །ཁྱེད་དྲུང་ཁོ་རང་དགའ་ཞིང་སྐྱིད་པར༌མཛད།། 7 རྒྱལ་པོས་ཡ་ཝཱེར་ཡིད་རྟོན་བྱེད་པ༌དང༌། །བླ་ན་མེད་པ་ཉིད་ཀྱི་མཐའ་ཡས༌པའི། །བྱམས་བརྩེའི་དབང་གིས་ཁོ་ནི་གཡོ་བ༌མེད།། 8 ཁྱེད་ཀྱི་ཕྱག་གིས་དགྲ་བོ་ཐམས་ཅད༌རྙེད། །ཁྱེད་ཕྱག་གཡས་པས་དགྲ་ཟླ་འཛིན་པར༌འགྱུར།། 9 ཁྱེད་ཉིད་མངོན་སུམ་བྱོན་པའི་དུས་དེ༌ལ། །དེ་རྣམས་རབ་ཚའི་མེ་ཐབ་བཞིན་དུ༌མཛད། །ཡ་ཝཱེས་ཐུགས་ཁྲོ་དང་བཅས་ཁོ་རྣམས༌མིད། །མེ་ཡིས་དེ་རྣམས་འཇོམས་པར་བྱེད་པ་འོ།། 10 དེ་ཚོའི་བུ་རྒྱུད་ས་ནས་མེད་པར༌བྱེད། །དེ་རྣམས་ས་བོན་མི་ཡི་གྲས་ནས༌འཇོམས།། 11 དེ་ཚོས་ཁྱེད་ལ་ངན་སེམས་བཅངས༌ན་ཡང་། །ཁོ་ཚོས་སྤེལ་བའི་གཡོ་ཐབས་འགྲུབ་མ༌གྱུར།། 12 དེ་རྣམས་གདོང་ལ་གཏད་ནས་གཞུ་འཐེན༌དུས། །ཁོ་ཚོ་ཁ་ཕྱིར་འཁོར་ནས་འབྲོ་བར༌འགྱུར།། 13 ཀྱེ་ཀྱེ་ཡ་ཝཱེ་ཁྱེད་ཉིད་མཐུ་སྟོབས༌ནང༌། །ཁྱད་དུ་འཕགས་པར་གྱུར་དང་ངེད་རྣམས༌ཀྱིས། །ཁྱེད་ཀྱི་དབང་ལ་བསྟོད་ཅིང་མགུར་གླུ༌ལེན།།

གསུང་མགུར་ཉེར་གཉིས༌པ།

སྡུག་བསྔལ་ཁྲོད་ཀྱི་གསོལ་འདེབས་དང་བསྟོད་བསྔགས།

1 ༼ཐོ་རངས་ཤྭ་ཡུ་མོའི་དབྱངས་ནང་དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ བདག་གི་དཀོན་མཆོག་བདག་གི་དཀོན་མཆོག༌ལགས། །ཁྱེད་ཀྱིས་ང་རང་རྒྱབ་ཏུ་བསྐྱུར་དོན༌ཅི། །རྒྱང་རིང་གནས་སུ་བཞུགས་ནས་མི་སྐྱོབ༌ཅིང༌། །འཁུན་སྒྲ་ཕྱུང་ཡང་མི་གསན་རྒྱུ་མཚན༌ཅི།། 2 ཀྱེ་ཀྱེ་ང་ཡི་དཀོན་མཆོག་ཉིན་མོའི༌དུས། །འོ་དོད་བོས་ཀྱང་བཀའ་ལན་གནང་མ༌བྱུང༌། །མཚན་མོའི་དུས་ཀྱང་ཞུ་བའི་མཚམས་མ༌བཞག། 3 འོན་ཀྱང་ཁྱེད་ནི་དམ་པ་ཉིད་ལགས༌ཤིང༌། །ཡེས་ར་ཨེལ་གྱི་བསྟོད་པའི་ཁྲི་ལ༌བཞུགས།། 4 ངེད་ཅག་མེས་པོས་ཁྱེད་ལ་བློ་གཏད༌བཅོལ། །ཁོ་རྣམས་ཁྱེད་ལ་བརྟེན་ནས་ཁྱེད་ཀྱིས༌བསྐྱབས།། 5 ཁྱེད་ལ་འོ་དོད་བོས་ཤིང་ཐར་བར༌གྱུར། །ཁྱེད་ལ་བློ་གཏད་བཅོལ་བས་ཕངས་མ༌གྱུར།། 6 ང་ནི་འབུ་ཙམ་ཡིན་ཞིང་མི་མ༌ཡིན། །མི་ཡིས་སྨད་ནས་མཐོང་ཆུང་བྱས་པ༌འོ།། 7 ང་རང་མཐོང་མཁན་ཀུན་གྱིས་འཕྱ་སྨོད༌བྱེད། །མཆུ་སྒྲོས་བསེགས་ནས་མགོ་བོ་གཡུག་བཞིན༌དུ།། 8 ཁོས་ནི་རང་ཉིད་ཡ་ཝཱེར་བཅོལ་བས༌ན། །ཡ་ཝཱེ་ལ་ནི་ཁོ་རང་སྐྱོབ་ཏུ༌ཆུག །ཡ་ཝཱེས་ཁོ་རང་གཅེས་སུ་འཛིན་པས༌ན། །ཁོང་ལ་དེ་ནི་སྒྲོལ་དུ་ཆུག་ཅེས༌སྨྲ།། 9 འོན་ཀྱང་ཁྱེད་ཀྱིས་ང་རང་མངལ་ལས༌ཕྱུང༌། །འོ་འཐུང་དུས་ནས་ཁྱེད་ལ་བརྟེན་པ༌བསླབས།། 10 སྐྱེས་པའི་ཚུན་ནས་ང་རང་ཁྱེད་ལ༌བཅོལ། །མངལ་ནས་ཁྱེད་ནི་ང་ཡི་དཀོན་མཆོག༌ཡིན།། 11 ཆག་སྒོ་ཉེ་ཞིང་སྡོངས་གྲོགས་མེད་པས༌ན། །ཁྱེད་རང་ང་དང་རིང་དུ་མི་གྱེས༌རོགས།། 12 གླང་གོག་མང་པོས་ང་རང་བསྐོར་བ༌དང༌། །པཱ་ཤན་གླང་གོག་སྟོབས་ཆེན་མཐའ་ནས༌རུབས།། 13 སྡེར་བགྲད་ང་རོ་སྒྲོག་པའི་སེང་གེ༌བཞིན། །དེ་ཚོས་ང་ཡི་ཕྱོགས་སུ་ཁ་ཆེར༌གདང༌།། 14 ང་ནི་ཆུ་བཞིན་ཕྱི་རུ་ཕོས་པ༌དང༌། །ལུས་ཀྱི་རུས་ཚིགས་ཐམས་ཅད་ཐོར་ནས༌ནི། །ངའི་སེམས་སྤྲ་ཚིལ་བཞིན་དུ་ཁོག་ནས༌བཞུས།། 15 ང་ཡི་སྟོབས་ཤུགས་རྫ་ཆག་ལྟར་དུ༌བསྐམས། །བདག་གི་ལྕེ་ནི་རྐན་གྱི་ངོས་ལ༌འབྱར། །ཁྱེད་ཀྱིས་ང་རང་འཆི་བའི་ཐལ་ནང༌བཞག། 16 ཁྱི་སྤྱང་ངན་པས་ང་རང་མཐའ་ནས༌བསྐོར། །མི་ངན་ཚོགས་ཀྱིས་ང་ཡི་ཕྱོགས་བཞིར༌རུབས། །བདག་གི་རྐང་ལག་བཞི་པོར་བུ་ག༌བརྟོལ།། 17 བདག་གིས་རུས་པ་ཀུན་གྱི་གྲངས་བརྩི༌ནུས། །ཁོ་ཚོའི་མིག་གིས་བདག་ལ་ཅེར་རེ༌བལྟས།། 18 ང་ཡི་ཕྱི་གོས་དེ་ཚོས་བགོ་བཤའ༌བརྒྱབ། །ང་ཡི་གྱོན་གོས་ཕྱིར་དུ་རྒྱན་འཕངས༌སོ།། 19 ཡ་ཝཱེ་ཁྱེད་ཉིད་རྒྱང་རིང་མི་བཞུགས༌རོགས། །ཁྱེད་ངའི་སྟོབས་ཡིན་མྱུར་དུ་རོགས་རམ༌མཛོད།། 20 ཁྱེད་ཀྱིས་ངའི་སྲོག་གཅིག་པུ་རལ་གྲི༌དང༌། །ཁྱི་སྤྱང་ངན་པའི་དབང་ལས་སྐྱོབ་པར༌མཛོད།། 21 ང་རང་སེང་གེའི་ཁ་ལས་ཐར་བར༌མཛོད། །ཞལ་བཞེས་བཞིན་དུ་གླང་རྒོད་རྭ་ལས༌སྐྱོབ།། 22 ང་ཡིས་རང་གི་སྤུན་ཟླར་ཁྱེད་མཚན༌བརྗོད། །ཚོགས་ཀྱི་ནང་དུ་ཁྱེད་ལ་བསྟོད་པ༌འབུལ།། 23 ཀྱེ་ཀྱེ་ཡ་ཝཱེར་གུས་ཤིང་འཇིགས་པ༌རྣམས། །ཁྱོད་ཅག་ཀུན་པོས་ཁོང་ལ་བསྟོད་པར༌གྱིས། །ཡ་ཀོབ་བུ་རྒྱུད་ཀུན་གྱིས་ཁོང་ལ༌བཀུར། །ཡེས་ར་ཨེལ་གྱི་རྒྱུད་རྣམས་གུས་འདུད༌ཞུས།། 24 རྒྱུ་མཚན་སྡུག་གིས་མནར་བའི་མི་རྣམས༌ལ། །ཁོང་གིས་མ་སྨད་ཞེ་ཡང་ལོག་པ༌མིན། །ཁོང་གིས་དེ་ལ་ཞལ་ངོ་བཀབ་པ༌མེད། །འོ་དོད་འབོད་དུས་ཁོང་གིས་གསན་པ༌ཡིན།། 25 མི་ཚོགས་ཆེན་པོའི་དཀྱིལ་དུ་ངས་ཁྱེད༌ལ། །ཕུལ་བའི་བསྟོད་ཚིག་ཁྱེད་ནས་འབྱུང་བ༌ཡིན། །ཡ་ཝཱེར་གུས་ཤིང་འཇིགས་པ་རྣམས་ཀྱི༌མདུན། །ང་ཡིས་རང་གི་དམ་བཅའ་བསྒྲུབ་པར༌བྱ།། 26 སྙེམས་ཆུང་རྣམས་ཀྱིས་བཟའ་ཞིང་ཚིམ་པར༌འགྱུར། །ཡ་ཝཱེ་འཚོལ་མཁན་རྣམས་ཀྱིས་ཁོང་ལ༌བསྟོད། །ཁྱོད་ཚོའི་སེམས་ནི་གཏན་དུ་འཚོ་བར༌ཤོག། 27 སའི་མཐའ་ཀུན་གྱིས་ཡ་ཝཱེ་དྲན་ནས༌ནི། །ཐམས་ཅད་ཁོང་གི་དྲུང་དུ་ལོག་པར༌འགྱུར། །མི་རིགས་ཀུན་གྱི་རིགས་རུས་མཐའ་དག༌གིས། །ཁྱེད་ཀྱི་དྲུང་དུ་གུས་པས་ཕྱག་འཚལ༌བགྱི།། 28 གང་ལ་ཞེ་ན་རྒྱལ་སྲིད་ཡ་ཝཱེའི༌ཡིན། །མི་རིགས་རྣམས་ཀྱི་མངའ་བདག་ཁོང་ཉིད༌དོ།། 29 ས་གཞིའི་སྟེང་གི་འབྱོར་ལྡན་ཐམས་ཅད༌ཀྱིས། །བཟའ་བཏུང་སྤྱོད་ཅིང་བསྙེན་བཀུར་བྱེད་པར༌འགྱུར། །གསོན་པར་མ་ནུས་ས་རུ་ཐིམ་པ༌རྣམས། །ཁོང་གི་དྲུང་དུ་པུས་མོ་ས་རུ༌འཛུགས།། 30 ཁོང་ལ་ཞབས་ཏོག་སྒྲུབ་པའི་བུ་རྒྱུད༌འབྱུང༌། །གཙོ་བོའི་འཕྲིན་ལས་མི་རབས་རྗེས་མར༌སྒྲོག། 31 ཁོ་ཚོས་སྐྱེ་བར་འགྱུར་བའི་མི་རྣམས༌ལ། །ཁོང་གི་དྲང་བདེན་བསྒྲག་ཅིང་འཕྲིན་ལས༌འདི། །ཁོང་གི་མཛད་པ་ཡིན་པར་གསལ་པོར་སྟོན།།

གསུང་མགུར་ཉེར་གསུམ༌པ།

ཡ་ཝཱེ་ང་ཡི་རྫི་བོ་ཡིན།

1 ༼དཱ་བིད་ཀྱི་མགུར༌མ།༽ ཡ་ཝཱེ་ང་ཡི་རྫི་བོ་ཡིན་པ༌དང༌། །བདག་ལ་མི་འདང་བ་ནི་ཅི་ཡང༌མེད།། 2 ཁོང་གིས་ནེའུ་གསིང་སྤང་ཁར་བདག་བསྙལ༌ཞིང༌། །ཆུ་ཕྲན་ལྷིང་འཇགས་འགྲམ་དུ་བདག་ཁྲིད༌དོ།། 3 བདག་གི་སེམས་ནི་སླར་ཡང་སོས་སུ༌མཛད། །ཁོང་གི་མཚན་སྙན་ལ་ནི་བསྔགས་པའི༌ཕྱིར། །བདག་ནི་དྲང་ཕྱོགས་ལམ་དུ་ལེགས་པར༌ཁྲིད།། 4 ཁྱེད་ནི་བདག་དང་ལྷན་དུ་བཞུགས་པའི༌ཕྱིར། །འཆི་བའི་ *གཅོང་རོང་བརྒྱུད་ནས་སོང་ན༌ཡང༌། །ང་རང་ངན་པར་འཇིགས་སྣང་ཡོད་མ༌ཡིན། །ཁྱེད་ཀྱི་འཁར་བ་དང་ནི་དབྱུག་པས༌ཀྱང༌། །བདག་གི་ཡིད་སེམས་ལ་ནི་གསོ་བར༌མཛད།། 5 ཁྱེད་ཀྱིས་ཕ་རོལ་དགྲ་བོའི་མིག་མདུན༌ནས། །བདག་གི་ཆེད་དུ་གསོལ་ལྕོག་རྒྱས་པར༌བཤམས། །བདག་གི་མགོ་བོར་སྣུམ་གྱིས་ཡོངས་སུ༌བྱུགས། །བདག་གི་འཐུང་བའི་ཕོར་པ་ལྟེམས་པར༌མཛད།། 6 བདག་གི་ཚེ་གཅིག་ལུས་གཅིག་དུས་ཀུན༌ཏུ། །ཁྱེད་ཀྱི་བྱམས་དང་སྙིང་རྗེ་བདག་ལ༌འགྲོགས། །བདག་ནི་ཡ་ཝཱེའི་བཞུགས་གནས་ནང་དུ༌ནི། །ཇི་སྲིད་བར་དུ་སྡོད་པར་འགྱུར་བ༌འོ།།

གསུང་མགུར་ཉེར་བཞི༌པ།

རྒྱལ་པོ་རླབས་བོ་ཆེ།

1 ༼དཱ་བིད་ཀྱི་མགུར༌མ།༽ ས་གཞི་དང་ནི་སྣོད་བཅུད་མ་ལུས༌པ། །འཇིག་རྟེན་དང་ནི་དེར་གནས་ཡ་ཝཱེའི༌ཡིན།། 2 ས་ཡི་རྨང་གཞི་རྒྱ་མཚོའི་སྟེང་དུ༌བཏིངས། །ཆུ་ཆེན་སྟེང་དུ་བརྟན་པོར་མཛད་པས༌སོ།། 3 སུ་ཞིག་ཡ་ཝཱེའི་རི་བོར་འཛེག་ནུས༌སམ། །སུ་ཞིག་ཁོང་གི་དམ་པའི་གནས་སུ༌ཚུགས།། 4 ལག་པ་གཙང་ཞིང་བསམ་པ་རྣམ་དག༌ཅན། །སྙིང་པོ་མེད་པའི་ཕྱོགས་སུ་མི་འཁོར༌བ། །གཡོ་སྒྱུའི་མནའ་ཡང་མི་བསྐྱལ་བ་རྣམས༌སོ།། 5 དེ་ཡིས་ཡ་ཝཱེ་ཁོང་ནས་བྱིན་རླབས༌དང༌། །སྐྱབས་མཛད་དཀོན་མཆོག་ཉིད་ནས་དྲང་བདེན༌རྙེད།། 6 འདི་ནི་ཡ་ཝཱེ་འཚོལ་བའི་རིགས་རྒྱུད༌དང༌། །ཁྱེད་ཀྱི་ཞལ་ངོ་འཚོལ་མཁན་ཡ་ཀོབ༌ཡིན།།༼ སེ༌ལཱ། ༽ 7 མཁར་སྒོ་དག་གིས་སྒོ་མོ་ཡར་ཕྱེ་དང་། །གནའ་བོའི་སྒོ་རྣམས་ཡར་ལ་འདེགས་པར༌གྱིས། །དེ་ནས་དཔལ་ལྡན་རྒྱལ་པོ་འབྱོན་པར༌འགྱུར།། 8 དཔལ་ལྡན་རྒྱལ་པོ་དེ་ཉིད་སུ་ལགས༌སམ། །སྟོབས་དང་ནུས་མཐུ་ལྡན་པའི་ཡ་ཝཱེ༌ཡིན། །གཡུལ་སར་མཐུ་སྟོབས་མངའ་བའི་ཡ་ཝཱེ༌ཡིན།། 9 མཁར་སྒོ་དག་གིས་སྒོ་མོ་ཡར་ཕྱེ་དང་། །གནའ་བོའི་སྒོ་རྣམས་ཡར་ལ་འདེགས་པར༌གྱིས། །དེ་ནས་དཔལ་ལྡན་རྒྱལ་པོ་འབྱོན་པར༌འགྱུར།། 10 དཔལ་ལྡན་རྒྱལ་པོ་དེ་ཉིད་སུ་ལགས༌སམ། །དཔུང་ཚོགས་ཡ་ཝཱེ་དཔལ་ལྡན་རྒྱལ་པོ༌ལགས།།

གསུང་མགུར་ཉེར་ལྔ༌པ།

དཀོན་མཆོག་ཡ་ཝཱེའི་ལམ་སྟོན་དང་སྲུང་སྐྱོབ་འཚོལ་བ།

1 ༼དཱ་བིད་ཀྱི་མགུར༌མ།༽ ང་ཡི་རེ་སྨོན་ཡ་ཝཱེ་ཁྱེད་ལ༌བཅངས།། 2 ང་ཡི་དཀོན་མཆོག་ང་རང་ཁྱེད་ལ༌བརྟེན། །ཁྱེད་ཀྱིས་ང་རང་སྐྱེངས་སུ་མི་འཇུག༌ཅིང༌། །དགྲ་རྣམས་ང་ལས་རྒྱལ་དུ་མི་འཇུག༌མཁྱེན།། 3 ཁྱེད་ལ་སྒུག་མཁན་ནམ་ཡང་སྐྱེངས་མི༌འགྱུར། །དོན་མེད་གཡོ་སྒྱུ་བྱེད་མཁན་ངོ་ཚར༌སྦྱོར།། 4 ཡ་ཝཱེ་ཁྱེད་ཀྱི་ཕེབས་ལམ་ང་ལ༌སྟོན། །ཁྱེད་ཀྱི་ལམ་བུ་ང་ལ་སྟོན་པར༌མཛོད།། 5 ཁྱེད་ནི་ང་ཡི་སྲོག་སྐྱོབ་དཀོན་མཆོག༌ཡིན། །བདག་གིས་ཉིན་གང་ཁྱེད་ལ་སྒུག་པ༌ཡིན། །བདེན་པ་ཉིད་ནང་འཁྲིད་ཅིང་སྟོན་པར༌མཛོད།། 6 ཀྱེ་ཀྱེ་ཡ་ཝཱེ་གདོད་ནས་ཡོད་པ༌ཡི། །བྱམས་དང་སྙིང་རྗེ་ཐུགས་སུ་དྲན་དུ༌གསོལ།། 7 ང་རང་གཞོན་ནུའི་དུས་ཀྱི་སྡིག་པ༌དང༌། །ཉེས་སྐྱོན་རྣམས་ནི་དྲན་པར་མི་མཛད༌ཅིང༌། །ཡ་ཝཱེ་ཁྱེད་ཀྱི་བཀའ་དྲིན་དབང་གིས༌ནི། །བྱམས་བརྩེ་བཞིན་དུ་ང་རང་ཐུགས་སུ༌ཟུངས།། 8 ཡ་ཝཱེ་ལེགས་ཤིང་དྲང་པོ་ཡིན་པས༌ན། །སྡིག་ཅན་རྣམས་ལ་ལམ་སྟོན་མཛད་པ༌འོ།། 9 ཁེངས་སྐྱུང་ཅན་རྣམས་དྲང་གཞག་ནང་དུ༌འཁྲིད། །ཉིད་ཀྱི་གཤེགས་ལམ་དེ་ཚོར་སྟོན་བྱེད༌དོ།། 10 ཡ་ཝཱེའི་ཞལ་ཆད་སྒྲིག་ཁྲིམས་སྲུང་མཁན༌ལ། །ཁོང་ནི་བྱམས་ཤིང་ཡིད་རྟོན་རུང་བ༌ཡིན།། 11 བདག་གི་སྡིག་ཉེས་ཤིན་ཏུ་ཚབས་ཆེ༌བས། །ཀྱེ་ཀྱེ་ཡ་ཝཱེ་ཁྱེད་ཀྱི་མཚན་གྱི༌ཕྱིར། །ང་ཡི་སྡིག་ཉེས་ཁྱེད་ཀྱིས་སེལ་བར༌མཛོད།། 12 ཡ་ཝཱེར་གུས་ཤིང་འཇིགས་པ་སུ་ཡོད༌དམ། །ཁོང་གིས་དེ་ལ་འདེམས་འོས་ལམ་ཕྱོགས་སྟོན།། 13 དེས་ནི་དགའ་བདེའི་དཔལ་ལ་རོལ་བ༌དང༌། །བུ་རྒྱུད་རྣམས་ལ་ས་གཞི་འཐོབ་པར༌འགྱུར།། 14 ཡ་ཝཱེས་ཉིད་ཀྱི་ཐུགས་དགོངས་ཅི་ཡིན༌པ། །ཁོང་ལ་གུས་ཤིང་འཇིགས་པའི་མི་ལ༌མངོན། །ཁོང་གི་ཞལ་ཆད་ཀྱང་ནི་སྟོན་པར༌འགྱུར།། 15 ཡ་ཝཱེས་བདག་གི་རྐང་པ་རྙི་ལས༌དགྲོལ། །ང་ཡི་མིག་གིས་དུས་རྒྱུན་ཁོང་ལ༌བལྟ།། 16 ང་རང་གྲོགས་མེད་ཉམ་ཐག་ཡིན་པས༌ན། །ངའི་ཕྱོགས་འཁོར་ནས་དྲིན་གྱིས་སྐྱོང་བར༌མཛོད།། 17 ང་ཡི་སེམས་ཀྱི་སྐྱོ་གདུང་རབ་ཏུ༌འཕེལ། །ཁྱེད་ཀྱིས་སྡུག་བསྔལ་ལས་ང་སྐྱབས་སུ༌གསོལ།། 18 ང་ཡི་སྐྱོ་གདུང་དཀའ་ངལ་ལ་གཟིགས༌ཤིང༌། །བདག་གི་སྡིག་པ་ཐམས་ཅད་སེལ་བར༌མཛོད།། 19 བདག་གི་དགྲ་བོ་ཤིན་ཏུ་མང་བ༌དང༌། །ང་ལ་ཚད་མེད་སྡང་བས་གཟིགས་སུ༌གསོལ།། 20 ངའི་སྲོག་བསྲུངས་ནས་ང་རང་སྐྱོབ་པར༌མཛོད། །ཁྱེད་ལ་སྐྱབས་སུ་འགྲོ་བས་སྐྱེངས་མ༌འཇུག། 21 བདག་གི་རེ་བ་ཁྱེད་ལ་བཅོལ་བས༌ན། །རྣམ་དག་དྲང་པོས་ང་རང་སྐྱོབ་གྱུར༌ཅིག། 22 ཀྱེ་ཀྱེ་དཀོན་མཆོག་ཁྱེད་ཀྱིས་ཡེས་ར༌ཨེལ། །དེ་ཚོའི་དཀའ་སྡུག་ཀུན་ནས་ཐར་བར༌མཛོད།།

གསུང་མགུར་ཉེར་དྲུག༌པ།

དྲང་བདེན་མི་ཡི་གསོལ་འདེབས།

1 ༼དཱ་བིད་ཀྱི་མགུར༌མ།༽ བདག་གིས་སྔར་ནས་སྤྱོད་པ་དྲང་པོར༌སྤྱད། །གཡོ་བ་མེད་པར་ཁྱེད་ལ་བློ་གཏད༌པས། །ཀྱེ་ཀྱེ་ཡ་ཝཱེ་ང་ལ་དཀར་འདོན༌མཛོད།། 2 བདག་ལ་ཚོད་ལྟ་དང་ནི་བརྟག་པར༌མཛོད། །སེམས་ *དང་སྙིང་ཁོང་རུས་པའི་གཏིང་ལ༌དཔྱོད།། 3 ཁྱེད་ཀྱི་བྱམས་བརྩེ་ནམ་རྒྱུན་མིག་མདུན༌དུ། །ཁྱེད་ཀྱི་བདེན་པའི་ལམ་ནང་འགྲུལ་བར༌བྱ།། 4 གཡོ་སྒྱུ་ཅན་གྱི་གྲལ་དུ་ང་མི༌འདུག །ཚུལ་འཆོས་ཅན་དང་འགྲོ་འོང་ངས་མི༌བྱེད།། 5 ངན་པའི་ཚོགས་ལ་ང་རང་སྡང་བ༌དང༌། །ངན་སྤྱོད་མཉམ་དུ་ང་རང་སྡོད་པ༌མིན།། 6 ཡ་ཝཱེ་བདག་གིས་ཉེས་མེད་མཚོན་ཕྱིར༌དུ། །ལག་ཟུང་བཀྲུས་ †ནས་ཁྱེད་ཀྱི་མཆོད་ཁྲིར༌སྐོར།། 7 གཏང་རག་འབུལ་བའི་འབོད་སྒྲ་བསྒྲག་པ༌དང༌། །ངོ་མཚར་མཛད་པ་ཐམས་ཅད་བརྗོད་ཕྱིར༌རོ།། 8 ཡ་ཝཱེ་ཁྱེད་ཉིད་བཞུགས་སའི་གནས༌མཆོག་དང༌། །ཁྱེད་ཀྱི་གཟི་བརྗིད་གདན་སར་ང༌རང་དགའ།། 9 སྡིག་ཅན་ཁོངས་སུ་བདག་སེམས་མི་འཁྱེར༌ཞིང་། །ལག་དམར་ཁོངས་སུ་བདག་སྲོག་མི་ལེན༌རོགས།། 10 དེ་རྣམས་ལག་ཏུ་གཡོ་འཕྲུལ་ཡོད་པ༌དང༌། །གཡས་ལག་རྣམས་སུ་ལྐོག་རྔན་གྱིས་གང༌ངོ༌།། 11 འོན་ཀྱང་ང་རང་དྲང་པོར་འགྲུལ་བར༌བྱ། །ང་རང་བསྐྱབས་ནས་དྲིན་གྱིས་སྐྱོང་བར༌མཛོད།། 12 བདག་གི་རྐང་པ་བདེ་སྙོམས་ས་རུ༌ཚུགས། །ང་ཡིས་ཚོགས་ནང་ཡ་ཝཱེར་བསྟོད་པར༌བྱ།།

གསུང་མགུར་ཉེར་བདུན༌པ།

བསྟོད་བསྔགས་བརྗོད་པའི་གསོལ་འདེབས།

1 ༼དཱ་བིད་ཀྱི་མགུར༌མ།༽ ཡ་ཝཱེ་བདག་གི་འོད་དང་ཐར་པ༌ཡིན། །དེའི་ཕྱིར་ང་རང་སུ་ལ་འཇིགས་དགོས༌སམ། །ཡ་ཝཱེ་ང་ཡི་སྲོག་གི་སྟོབས་ཡིན༌པས། །ང་ནི་སུ་དང་གང་ལའང་སྐྲག་དོན༌མེད།། 2 ང་ལ་སྡང་བའི་ངན་སྤྱོད་དགྲ་རྣམས༌ནི། །ངའི་ཤ་བཟའ་བར་རུབས་དུས་ཐོགས་ཏེ༌འགྱེལ།། 3 དཔུང་གིས་ང་ལ་འཐབ་ཏུ་སྒར་བཏབ༌ཀྱང༌། །ང་ཡི་སེམས་ལ་འཇིགས་སྣང་གང་ཡང༌མེད། །ངའི་སྟེང་དམག་དཔུང་དྲངས་ཀྱང་བརྟན་པོར༌ཚུགས།། 4 བདག་གིས་ཡ་ཝཱེར་དོན་ཞིག་ཞུས་མྱོང༌ལ། །ད་ལྟ་ད་དུང་ང་ཡིས་འཚོལ་བ༌སྟེ། །ཚེ་གང་ཡ་ཝཱེའི་བཞུགས་གནས་སུ་བསྡད༌ནས། །ཁོང་གི་བཟང་པོ་མཇལ་བར་ཡར་བལྟ༌ཞིང༌། །ཁོང་གི་མཆོད་ཁང་ནང་དུ་བཀའ་འདྲི༌ཞུ།། 5 དེ་ནས་སྡུག་བསྔལ་འབྱུང་བའི་ཉིན་མོ༌ལ། །གུར་ཁང་ནང་དུ་སྦས་ནས་བསྲུང་བར༌འགྱུར། །གུར་མཆོག་ཕག་ཏུ་ང་རང་སྦ་བར༌མཛད། །བྲག་རྡོའི་སྟེང་དུ་ང་རང་འདེགས་པར༌བྱ།། 6 ད་ལྟ་བདག་གི་མགོ་བོ་ཡར་བཀྱགས༌ནས། །ང་རང་བསྐོར་བའི་དགྲ་ལས་མཐོ་བར༌མཛད། །ཁོང་གི་གུར་མཆོག་ནང་དུ་དགའ་སྤྲོས༌མཆོད། །མགུར་གླུ་ལེན་བཞིན་ཡ་ཝཱེར་བསྟོད་པ༌འབུལ།། 7 ཀྱེ་ཀྱེ་ཡ་ཝཱེ་བདག་གིས་འབོད་དུས༌སུ། །ཁྱེད་ཀྱིས་ང་ཡི་སྐད་ལ་གསན་པར༌མཛོད། །ང་ལ་སྙིང་རྗེ་མཛད་ཅིང་བཀའ་ལན༌གནོངས།། 8 ངའི་གདོང་ཚོལ་ཞིག་གསུངས་དུས་བདག་སེམས༌ཀྱིས། །ཡ་ཝཱེའི་ཞལ་ངོ་ང་ཡིས་འཚོལ་ཞེས༌ཞུ།། 9 ཁྱེད་ཀྱི་ཞལ་རས་བདག་ལ་མི་སྦ༌ཞིང༌། །ཐུགས་ཁྲོ་དང་བཅས་ཞབས་ཕྱི་མི་སྐྲོད་རོགས། །ཁྱེད་ཉིད་གདོད་ནས་ང་ཡི་སྡོངས་གྲོགས༌ཡིན། །བདག་གི་སྲོག་སྐྱོབ་ལགས་པའི་དཀོན་མཆོག༌ཀྱེ། །ང་རང་མ་སྤོང་བསྐྱུར་བར་མི་མཛད༌རོགས།། 10 བདག་གི་ཕ་མས་ང་རང་བསྐྱུར་ན༌ཡང༌། །ཡ་ཝཱེས་ང་ལ་སྣེ་ལེན་མཛད་པར༌འགྱུར།། 11 ཡ་ཝཱེ་ཁྱེད་ཀྱི་གཤེགས་ལམ་ང་ལ༌སྟོན། །དགྲ་ཡི་རྐྱེན་གྱིས་བདེ་སྙོམས་ལམ་དུ༌འཁྲིད།། 12 རྫུན་གྱི་དཔང་པོ་ལངས་ནས་ང་རྒོལ༌ཞིང༌། །ཁ་རུ་གདུག་རྩུབ་གཏམ་ངན་སྨྲ་བས༌ན། །ང་ནི་དགྲ་བོས་ཅི་མོས་བྱེད་མ༌འཇུག། 13 ཡ་ཝཱེའི་བཀའ་དྲིན་གསོན་ཡུལ་དུ་མཇལ༌བར། །ང་ལ་ཡིད་ཆེས་བརྟན་པོ་ཡོད་པ༌ཡིན།། 14 ཡ་ཝཱེར་སྒུགས་དང་ངར་ཤུགས་ཆེན་པོའི༌ངང༌། །སྙིང་རུས་བསྐྱེད་ནས་ཡ་ཝཱེར་སྒུག་པར༌གྱིས།།

གསུང་མགུར་ཉེར་བརྒྱད༌པ།

དཀོན་མཆོག་ཡ་ཝཱེའི་རོགས་རམ་འཚོལ་བ།

1 ༼དཱ་བིད་ཀྱི་མགུར༌མ།༽ ཀྱེ་ཀྱེ་ཡ་ཝཱེ་ཁྱེད་ལ་འོ་དོད༌འབོད། །ང་ཡི་བྲག་རྡོ་ང་ལ་གསན་པར༌མཛོད། །གལ་ཏེ་ཁྱེད་ཉིད་ཞལ་རོག་བཞུགས་གྱུར༌ན། །ང་ནི་དུར་དུ་སྦས་པའི་མི་དང༌མཚུངས།། 2 བདག་གིས་ཁྱེད་ལ་འོ་དོད་འབོད་པ༌དང༌། །དམ་མཆོག་གནས་ཕྱོགས་ལག་པ་འདེགས་དུས༌སུ། །ཞུ་བ་འབུལ་བའི་སྐད་ལ་གསན་པར༌ཞུ།། 3 མི་ངན་སྡིག་སྤྱོད་མཉམ་དུ་ང་མ༌འདྲུད། །ཁྱིམ་མཚེས་རྣམས་ལ་དེ་ཚོས་ཚིག་འཇམ༌སྨྲ། །འོན་ཀྱང་སེམས་སུ་བསམ་ངན་བཅངས་ནས༌ཡོད།། 4 དེ་ཚོའི་ལས་དང་སྤྱད་པའི་དོན་ངན༌དང༌། །ལག་པས་ཅི་བྱས་བཞིན་དུ་ལན་གནང༌རོགས། །འོས་ཤིང་འཚམ་པའི་ལས་འབྲས་དེ་ཚོར༌གནོངས།། 5 དེ་ཚོས་ཡ་ཝཱེ་ཁོང་གི་མཛད་འཕྲིན༌དང༌། །ཕྱག་ལས་རྣམས་ལ་དོ་སྣང་མི་བྱེད༌པས། །ཁོང་གིས་དེ་རྣམས་བརླག་ཅིང་བསླང་མི༌བྱ།། 6 ཡ་ཝཱེ་ཁོང་ཉིད་བསྟོད་པར་འོས་པ༌སྟེ། །ཁོང་གིས་ང་ཡི་ཞུ་བར་གསན་པས༌སོ།། 7 ཡ་ཝཱེ་བདག་གི་སྟོབས་དང་ཕུབ་ཡིན༌ཏེ། །ངའི་སེམས་ཁོང་ལ་བརྟེན་ནས་སྐྱབས་མཛད༌པས། །ང་ཡི་ཡིད་སེམས་དགའ་བ་འབུམ་གྱིས༌མཉེས། །མགུར་མ་དང་བཅས་ཁོང་ལ་བསྟོད་བསྔགས༌འབུལ།། 8 ཡ་ཝཱེ་འབངས་མི་རྣམས་ཀྱི་སྟོབས་ཡིན༌ཞིང༌། །ཉིད་ཀྱིས་བྱུགས་པར་མཛད་པའི་ཐར་པའི༌རྫོང༌།། 9 ཁྱེད་ཀྱིས་ཉིད་ཀྱི་འབངས་མི་སྐྱོབ་པ༌དང༌། །ཁྱེད་ཀྱི་ནོར་སྐལ་ལ་ནི་བྱིན་གྱིས༌རློབས། །དེ་རྣམས་རྟག་ཏུ་སྐྱོང་ཞིང་འཁུར་དུ༌གསོལ།།

གསུང་མགུར་ཉེར་དགུ༌པ།

ཆར་རླུང་དྲག་པོ་ཁྲོད་ཀྱི་དཀོན་མཆོག་ཡ་ཝཱེའི་གསུང་སྐད།

1 ༼དཱ་བིད་ཀྱི་མགུར༌མ།༽ ཀྱེ་ཀྱེ་ལྷ་ཡི་སྲས་རྣམས་ཡ་ཝཱེ༌ཡི། །གཟི་བརྗིད་ནུས་མཐུ་ལ་ནི་བསྔགས་པར༌གྱིས།། 2 ཡ་ཝཱེའི་མཚན་ལ་འབྱོར་བའི་བསྟོད་པ༌ཕུལ། །གཟབ་གོས་དམ་པ་གྱོན་ནས་ཡ་ཝཱེར༌ཐུད།། 3 ཡ་ཝཱེའི་གསུང་སྐད་ཆུ་རྣམས་སྟེང་དུ༌མཆིས། །དཔལ་ལྡན་དཀོན་མཆོག་གསུང་སྐད་འབྲུག་སྒྲར༌མཚུངས། །ཡ་ཝཱེས་ཆུ་ཆེན་རྣམས་སྟེང་འབྲུག་སྒྲ༌ལྡིར།། 4 ཡ་ཝཱེའི་གསུང་སྐད་མཐུ་སྟོབས་ལྡན་པ༌འོ། །ཡ་ཝཱེའི་གསུང་སྐད་ཟིལ་ཤུགས་ཀྱིས་ཁྱབ༌བོ།། 5 ཡ་ཝཱེའི་གསུང་སྐད་ཀྱིས་ནི་ཐང་ཤིང༌བཅག །ཡ་ཝཱེས་ལེ་པཱ་ནོན་གྱི་ཐང་ཤིང༌བཅག། 6 ཁོང་གིས་ལེ་པཱ་ནོན་ནི་བ་ཕྲུག་དང༌། །སིར་ཡོན་ *གླང་རྒོད་ཕྲུག་ལྟར་མཆོང་བར༌མཛད།། 7 ཡ་ཝཱེའི་གསུང་སྐད་གློག་དམར་བཞིན་དུ༌འཁྱུག། 8 ཡ་ཝཱེའི་གསུང་སྐད་ཀྱིས་ནི་དབེན་སྟོང༌སྒུལ། །ཡ་ཝཱེས་ཀཱ་དེའི་ཤཱ་ཡི་དབེན་སྟོང༌གཡོ།། 9 ཡ་ཝཱེའི་གསུང་སྐད་ཀྱིས་ནི་ཤྭ་མོ༌དཀྲོག །དེ་ལ་ཤ་ཕྲུག་བཙའ་བའི་ཟུག་གཟེར༌བསྐྱེད། །ནགས་ཀྱི་ལྗོན་ཤིང་གཅེར་བུར་བཤུ་མཛད༌ཅིང༌། །ཁོང་གི་མཆོད་ཁང་ནང་གི་མི་ཀུན༌གྱིས། །ཇི་འདྲའི་གཟི་བརྗིད་ཆེ་ཨང་ཞེས་བརྗོད༌དོ།། 10 ཆུ་ལོག་འབྱུང་དུས་ཡ་ཝཱེ་རྒྱལ་ཁྲིར༌བཞུགས། །ཁོང་ཉིད་རྒྱུན་ནས་རྒྱུན་དུ་རྒྱལ་ཁྲིར༌བཞུགས།། 11 ཡ་ཝཱེས་འབངས་མི་ལ་ནི་སྟོབས་ཤུགས༌བསྩལ། །ཞི་བདེའི་བྱིན་རླབས་དེ་རྣམས་ལ་གནང༌ངོ༌།།

གསུང་མགུར་སུམ་ཅུ༌པ།

དྲིན་ཚོར་སྨོན་ལམ།

1 ༼དཱ་བིད་ཀྱི་མགུར་མ༌ཞིག བཞུགས་གནས་བསྔོ་བའི་མགུར༌མ།༽ ཀྱེ་ཀྱེ་ཡ་ཝཱེ་ཁྱེད་ཀྱིས་ང་ཡར༌འཐེན། །དགྲ་བོར་བདག་ལ་ངོམ་བཟོ་སྟོན་མ༌མཛད། །དེ་བས་བདག་གིས་ཁྱེད་ལ་བསྟོད་བསྔགས༌བརྗོད།། 2 ཀྱེ་ཀྱེ་ང་ཡི་དཀོན་མཆོག༌ཡ་ཝཱེ་ལགས། །ཁྱེད་ལ་འོ་དོད་བོས་པས་དྲག་སྐྱེད་གནང༌།། 3 ཡ་ཝཱེས་ང་རང་གཤིན་པོའི་ཡུལ་ནས༌བསྐྱབས། །དུར་ནང་མི་ལྷུང་ཕྱིར་དུ་གསོན་པོར༌བཞག། 4 ཀྱེ་ཀྱེ་ཡ་ཝཱེའི་དད་གུས་ལྡན་པ༌རྣམས། །ཁྱོད་ཚོས་ཡ་ཝཱེར་བསྟོད་དབྱངས་འབུལ་བར༌གྱིས། །ཁོང་གི་དམ་པའི་མཚན་ལ་བསྟོད་བསྔགས་ཕུལ།། 5 ཁོང་ཉིད་ཐུགས་དགོངས་ཚོམ་ཡང་ཡུད་ཙམ༌ལགས། །གང་ཉིད་ཐུགས་རྗེ་མི་ཚེ་གང་པོར་གནས། །མཚན་མོར་མིག་ཆུ་བཞུར་དགོས་བྱུང༌ན་ཡང་། །ཞོགས་པར་དགའ་མགུ་ཡི་རང་འབྱུང་བར༌འགྱུར།། 6 ང་རང་བདེ་བར་གནས་པའི་དུས་སྐབས༌སུ། །བདག་ནི་ནམ་ཡང་གཡོ་བར་མི་འགྱུར༌སྨྲས།། 7 ཀྱེ་ཀྱེ་ཡ་ཝཱེ་ཁྱེད་ཀྱི་ཐུགས་རྗེ༌ཡིས། །ང་རང་རི་རབ་བཞིན་དུ་བརྟན་པོར༌མཛད། །ཁྱེད་ཀྱི་ཞལ་རས་སྦས་པས་ང་རང༌ཞེད།། 8 ཡ་ཝཱེ་ཁྱེད་ལ་བདག་གིས་འོ་དོད༌བོས། །བདག་གིས་ཁྱེད་ལ་ཞུ་བ་ཡང་ནི༌ཕུལ།། 9 ང་རང་ཤི་ནས་དུར་སྦས་ཅི་ལ༌ཕན། །ཐལ་བས་ཁྱེད་ལ་བསྟོད་བསྔགས་བརྗོད་འོང༌ངམ། །ཁྱེད་ཉིད་ཡིད་རྟོན་རུང་བ་བསྒྲག་ནུས༌སམ།། 10 ཡ་ཝཱེ་བདག་ལ་གསན་ཞིང་སྙིང་རྗེ༌མཛོད། །ཁྱེད་ཀྱིས་ང་ལ་རོགས་རམ་མཛད་དུ༌གསོལ།། 11 ང་ཡི་མྱ་ངན་ཁྱེད་ཀྱིས་གར་དུ༌བསྒྱུར། །བདག་གི་རྩིད་རས་སྡུག་གོས་ཕུད་མཛད༌ཅིང༌། །ང་རང་དགའ་སྤྲོའི་གོས་ཀྱིས་གཡོགས་སོ༌ལོ།། 12 དེ་ནི་ང་ཡི་སེམས་ཀྱིས་མཚམས་མེད༌པར། །ཁྱེད་ལ་བསྟོད་དབྱངས་འབུལ་བའི་ཕྱིར་ཡིན༌ཞིང༌། །ཀྱེ་ཀྱེ་ང་ཡི་དཀོན་མཆོག༌ཡ་ཝཱེ་ལགས། །བདག་གིས་རྟག་ཏུ་ཁྱེད་ལ་གཏང་རག༌འབུལ།།

གསུང་མགུར་སོ་གཅིག༌པ།

དཀོན་མཆོག་ལ་བརྟེན་པའི་གསོལ་འདེབས།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཡ་ཝཱེ་བདག་གིས་ཁྱེད་ལ་སྐྱབས་སུ༌བཅོལ། །ང་རང་ནམ་ཡང་ངོ་ཚར་མི་སྦྱོར༌མཁྱེན། །ཁྱེད་ཀྱི་དྲང་བདེན་ངང་ནས་ང་སྐྱོབ༌རོགས།། 2 སྙན་གྱིས་གསན་ཏེ་མྱུར་དུ་ང་སྐྱོབས༌ཤིག །ཁྱེད་ཉིད་བདག་གི་བྲག་རི་བརྟན་པོ༌དང༌། །སྐྱོབ་པར་བྱེད་པའི་སྐྱབས་སུ་འགྱུར་བར༌ཤོག། 3 ཁྱེད་ནི་ང་ཡི་བྲག་དང་རྫོང་ཡིན༌པས། །ཁྱེད་མཚན་ཕྱིར་དུ་འཁྲིད་ཅིང་ལམ་སྣ༌དྲོངས།། 4 ཁྱེད་ཉིད་བདག་གི་སྐྱབས་གནས་ཡིན་པས་ན། །མི་ཡིས་བཙུགས་པའི་རྙི་ལས་ཐར་བར༌མཛོད།། 5 རང་གི་རྣམ་ཤེས་ཁྱེད་ཀྱི་ཕྱག་ཏུ༌བཅོལ། །བདེན་པའི་དཀོན་མཆོག་ཡ་ཝཱེས་ང་རང༌བསྐྱབས།། 6 འཕྲུལ་སྣང་ཙམ་གྱི་ལྷ་སྐུར་བརྟེན་པ་ཡི། །མི་རྣམས་ལ་ནི་ང་རང་སྡང༌བ་དང་། །བདག་གིས་ཡ་ཝཱེ་ཁོང་ལ་བློ་གདེང༌བསྐྱེད།། 7 ང་ཡི་སྡུག་བསྔལ་ཁྱེད་ཀྱིས་གཟིགས་པ༌དང༌། །ང་ཡི་སེམས་སྡུག་ཁྱེད་ཀྱིས་མཁྱེན་ཡོད༌པས། །ཁྱེད་ཀྱི་བྱམས་བརྩེའི་ནང་དུ་དགའ་ཞིང༌མགུ། 8 ཁྱེད་ཀྱིས་ང་རང་དགྲའི་ལག་མ་གཏད༌པར། །བདག་གི་རྐང་པ་ཡངས་པའི་སར་བཞག༌གོ། 9 བདག་ནི་དཀའ་སྡུག་གནས་སུ་ལྷུང་བས༌ན། །ཀྱེ་ཀྱེ་ཡ་ཝཱེ་སྙིང་རྗེས་གཟིགས་སུ༌གསོལ། །སེམས་སྡུག་དབང་གིས་མིག་ཟུང་རབ་རིབ་གྱུར། །ཐ་ན་ལུས་དང་སེམས༌ཀྱི་ཤུགས་ཀྱང་ཉམས།། 10 ང་ཡི་ཚེ་སྲོག་སྐྱོ་གདུང་དབང་གིས༌ཟད། །བདག་གི་ལོ་ཟླ་འཁུན་སྒྲ་དང་བཅས༌བཞུད། །ཉེས་པའི་རྐྱེན་གྱིས་ཤེད་ཟད་རུས་པ༌བསྐམས།། 11 དགྲ་རྣམས་དབང་གིས་ཀུན་གྱིས་བརྙས་པར༌བྱ། །ཁྱིམ་མཚེས་མདུན་དུ་དེ་ལས་ཐུ་བ༌ཡིན། །ངོ་ཤེས་ཐམས་ཅད་བདག་ལ་འཇིགས་པ༌དང༌། །ཕྱི་ནས་ང་རང་མཐོང་མཁན་བྱོལ་ནས༌འགྲོ།། 12 གཤིན་པོ་ལྟར་དུ་ང་རང་གཞི་ནས༌བརྗེད། །བདག་ནི་རྫ་ཆག་ལྟ་བུར་གྱུར་པ༌ཡིན།། 13 མང་པོས་གཏམ་ངན་སྒྲོག་པ་བདག་གིས༌ཐོས། །འཇིགས་སྣང་ཕྱོགས་བཞིར་ཁྱབ་ནས་འདུག་པ༌འོ། །དེ་རྣམས་ཕྱོགས་གཅིག་འདུས་ཏེ་གྲོས་བྱས༌ནས། །བདག་གི་ཚེ་སྲོག་གཅོད་པའི་ཇུས་འགོད༌ཀྱང༌།། 14 ཡ་ཝཱེ་བདག་གིས་ཁྱེད་ལ་བློ་གཏོད༌ཅིང༌། །ཁྱེད་ཉིད་ང་ཡི་དཀོན་མཆོག་ཡིན་ཞེས༌སྨྲ།། 15 བདག་གི་མི་ཚེ་ཁྱེད་ཀྱི་ཕྱག་ཏུ༌ཡོད། །དགྲ་དང་འཚེ་མཁན་རྣམས་ལས་བདག་སྐྱོབ་རོགས།། 16 ཁྱེད་ཀྱི་ཞབས་ཕྱིར་ཞལ་མདངས་སྣང་བར༌མཛོད། །ཁྱེད་ཀྱི་བྱམས་བརྩེའི་ངང་ནས་སྐྱབས་སུ༌གསོལ།། 17 ཀྱེ་ཀྱེ་ཡ་ཝཱེ་བདག་གིས་ཁྱེད་ལ༌ནི། །འོ་དོད་བོས་པས་ངོ་ཚར་མི་སྦྱོར༌མཁྱེན། །སྡིག་སྤྱོད་ངོ་ཚར་སྦྱར་ནས་ཁོ་རྣམས༌ནི། །གཤིན་པོའི་ཡུལ་དུ་གྲགས་འགུལ་མེད་པར༌མཛོད།། 18 ང་རྒྱལ་མཐོང་ཆུང་དང་བཅས་དྲང་པོ༌ལ། །ཁེངས་གཏམ་སྨྲ་ཞིང་རྒོལ་བར་བྱེད་པ༌ཡི། །རྫུན་གྱི་མཆུ་སྒྲོས་ལྐུགས་པར་གྱུར་ཅིག༌གུ། 19 ཁྱེད་ལ་གུས་ཤིང་འཇིགས་པ་རྣམས་ཀྱི༌ཕྱིར། །བཞག་པའི་བཀའ་དྲིན་ཇི་ལྟར་ཆེ་བ༌ལ། །དེ་ནི་ཁྱེད་ལ་སྐྱབས་སུ་འགྲོ་མཁན༌ཕྱིར། །འཇིག་རྟེན་མི་བུ་རྣམས་ཀྱི་མཐོང་ངོར༌བཤམས།། 20 མི་ཡི་བྱུས་ངན་དག་ལས་དེ་རྣམས༌ནི། །ཁྱེད་དྲུང་ལྐོག་གྱུར་གནས་སུ་སྦ་བར༌འགྱུར། །ཁ་རྩོད་དག་ལས་གུར་ཁང་ནང་དུ༌སྲུང༌།། 21 དགྲ་ཡིས་བསྐོར་བའི་མཁར་ནང་ང་རང༌ལ། །བྱམས་བརྩེ་ཧང་སང་བསྟན་པས་ཡ་ཝཱེར༌བསྟོད།། 22 ཞེད་སྣང་ཁྲོད་དུ་བདག་གིས་འདི་ལྟར༌དུ། །ང་རང་ཁྱེད་ཀྱི་དྲུང་ནས་ཕྲལ་ཞེས༌སྨྲས། །འོན་ཀྱང་བདག་གིས་འོ་དོད་འབོད་དུས༌སུ། །ཁྱེད་ཀྱིས་ང་ཡི་ཞུ་བར་གསན་པ༌འོ།། 23 ཀྱེ་ཀྱེ་ཡ་ཝཱེའི་དད་གུས་ལྡན་པ༌རྣམས། །ཐམས་ཅད་ཁོང་ལ་དགའ་བར་གྱིས་ཤིག༌ཨང༌། །ཡ་ཝཱེས་དྲང་པོ་རྣམས་ནི་བསྲུང་མཛད༌ཅིང༌། །ང་རྒྱལ་ཅན་ལ་བཀའ་ཆད་ནན་མོ༌གནང༌།། 24 ཡ་ཝཱེར་རེ་ལྟོས་བྱེད་མཁན་ཐམས་ཅད༌ནི། །སྙིང་སྟོབས་བསྐྱེད་ནས་བློ་རྩ་བརྟན་པར༌གྱིས།།

གསུང་མགུར་སོ་གཉིས༌པ།

འགྱོད་བཤགས་དང་སྡིག་བསལ།

1 ༼དཱ་བིད་ཀྱི་བསླབ་བྱའི་མགུར༌མ།༽ གང་གི་ཉེས་པ་བསལ་བས་བྱིན་རླབས༌ཆེ། །གང་གི་སྡིག་པ་བཀབ་པས་མི་དེ༌བདེ།། 2 སེམས་སུ་གཡོ་སྒྱུ་མེད་ཅིང་ཡ་ཝཱེ༌ཡིས། །སྡིག་པ་ཅན་དུ་མི་བརྩི་བ་དེ༌བདེ།། 3 བདག་གིས་སྡིག་པ་ཁས་ལེན་མི་བྱེད༌པར། །ཁ་རོག་འདུག་དུས་ཉིན་གང་འཁུན་སྒྲ༌འབྱིན། །སྡུག་བསྔལ་ཆེ་བས་རུས་ཟུངས་ཡོངས་སུ༌ཤོར།། 4 ཁྱེད་ཕྱག་ངའི་སྟེང་ཉིན་མཚན་ཀུན་ཏུ༌མནན། །བདག་ནི་སྟོབས་ཟད་དབྱར་གྱི་ཐན་པ༌བཞིན།།༼ སེ༌ལཱ། ༽ 5 བདག་གིས་སྦ་གསང་ཅི་ཡང་མེད་པའི༌ངང༌། །སྡིག་པ་ཐམས་ཅད་མཐོལ་ནས་འདི་ལྟར༌དུ། །ཡ་ཝཱེར་ཉེས་སྐྱོན་ཁས་ལེན་བྱ་ཞེས༌སྨྲས། །ཁྱེད་ཀྱིས་བདག་གི་སྡིག་པའི་མཇུག་འབྲས༌བསལ།། ༼ སེ༌ལཱ། ༽ 6 དེའི་ཕྱིར་དད་གུས་ཅན་གྱིས་རྩེ་གཅིག༌གིས། །ཁྱེད་རྙེད་ཐུབ་དུས་གསོལ་བ་འདེབས་པར༌སྨོན། །ཆུ་ལོག་ཆེན་པོ་འོང་བའི་དུས་དེ༌ལ། །དེ་ནི་ཁོ་ཡི་གམ་དུ་བཞུར་མི༌སྲིད།། 7 ཁྱེད་ནི་བདག་གི་སྦས་ས་ཡིན་པ༌དང༌། །ཁྱེད་ཀྱིས་ང་རང་དཀའ་སྡུག་རྣམས་ལས༌བསྲུང༌། །ཐར་པའི་མགུར་མས་ཕྱོགས་བཞིར་ང་རང༌བསྐོར།།༼ སེ༌ལཱ། ༽ 8 ང་ཡིས་ཁྱོད་ལ་བསླབ་བྱ་སྦྱིན་པ༌དང༌། །འགྲུལ་བར་འོས་པའི་ལམ་ཡང་སྟོན་པར༌བྱ། །བལྟ་སྐྱོང་བྱེད་ཅིང་གྲོས་ཀྱང་འདེབས༌པ་འོ།། 9 གོ་མེད་རྟ་དྲེལ་བཞིན་དུ་མ་གྱུར༌ཅིག །དེ་རྣམས་སྲབ་མཐུར་བསྐོན་ནས་འདུལ་དགོས༌ཤིང༌། །དེ་བཞིན་མ་བྱས་ཉེ་བར་བཏུད་པ༌མིན།། 10 སྡིག་སྤྱོད་ཅན་ལ་སྡུག་བསྔལ་མང་དུ༌འབྱུང༌། །འོན་ཀྱང་ཡ་ཝཱེར་སྐྱབས་སུ་འགྲོ་བ༌རྣམས། །བྱམས་བརྩེ་ཆེན་པོས་ངེས་པར་མཐའ་ནས༌བསྐོར།། 11 གཞུང་དྲང་ཡ་ཝཱེར་བརྟེན་ནས་དགའ་བར༌གྱིས། །ཡིད་སེམས་དྲང་བ་རྣམས་ཀྱིས་ཀི་སྒྲ༌སྒྲོགས།།

གསུང་མགུར་སོ་གསུམ༌པ།

བསྟོད་པའི་མགུར་མ།

1 དྲང་པོས་ཡ་ཝཱེར་བརྟེན་ནས་དགའ་འབོད༌བྱོས། །བསྟོད་དབྱངས་འབུལ་བ་ཁྱེད་ཚོར་འཚམ་པ༌ཡིན།། 2 ཡ་ཝཱེར་པི་ཝང་དཀྲོལ་ནས་གཏང་རག༌ཕུལ། །རྒྱུད་བཅུའི་རྒྱུད་མངས་འཁྲོལ་ཞིང་མགུར་དབྱངས༌ཕུལ།། 3 ཁོང་ལ་མགུར་མ་གསར་པ་ལེན་པ༌དང༌། །དགའ་འབོད་བྱེད་ཅིང་བྱང་ཆ་ལྡན་པར༌དཀྲོལ།། 4 ཁོང་གི་བཀའ་ནི་དྲང་ཞིང་བདེན་པ༌དང༌། །འཕྲིན་ལས་མཐའ་དག་ཐུགས་རྒྱུད་དྲང་པོས༌མཛད།། 5 དྲང་བདེན་དྲང་གཞག་ལ་ནི་ཡ་ཝཱེ༌མཉེས། །ཁོང་གི་བྱམས་བརྩེ་ས་གཞི་ཡོངས་སུ༌ཁྱབ།། 6 ཁོང་གི་བཀའ་ཡིས༌ནམ་མཁའ་མཛད་པ་དང་། །ཞལ་དབུགས་ཀྱིས་ནི་སྐར་ཚོགས་མཐའ་དག༌བཀོད།། 7 རྒྱ་མཚོའི་ཆུ་རྣམས་བསྡུས་ནས་རགས་སུ༌གྲུབ། །གཏིང་ཟབ་ཆུ་རྣམས་བང་མཛོད་ནང་དུ༌བཅུག། 8 ས་གཞི་ཡོངས་སུ་ཡ་ཝཱེར་འཇིགས་པ༌དང༌། །འཇིག་རྟེན་མི་ཀུན་ཁོང་ལ་གུས་པར༌ཤོག། 9 ཁོང་གིས་གསུངས་པར་མཛད་པས་དེ་ལྟར༌བྱུང༌། །བཀའ་བསྒོ་གནང་བ་ཇི་བཞིན་སྣང་གྱུར༌ཏོ།། 10 ཡ་ཝཱེས་ཕྱི་པའི་གྲོས་རྣམས་འཇིག་པར༌མཛད། །མི་སྡེ་རྣམས་ཀྱི་བསམ་སྦྱོར་འཆོལ་བར༌མཛད།། 11 ཡ་ཝཱེའི་ཐུགས་བཀོད་དུས་རྒྱུན་བརྟན་པ༌དང༌། །ཁོང་གི་ཐུགས་དགོངས་མི་རབས་ཀུན་ཏུ༌གནས།། 12 ཡ་ཝཱེ་དཀོན་མཆོག་ལགས་པའི་མི་རིགས༌བདེ། །ཁོང་གིས་བདག་ཕྱིར་བདམས་པའི་མི་རྣམས་བདེ།། 13 ཡ་ཝཱེས་ནམ་མཁའི་མཐོངས་ནས་གཟིགས་པ༌དང༌། །འཇིག་རྟེན་མིའི་རིགས་ཀུན་ལ་གཟིགས་པར༌མཛད།། 14 ཁོང་གིས་ཉིད་ཀྱི་བཞུགས་པའི་གནས་དེ༌ནས། །ས་གཞིའི་སྟེང་གི་ཡུལ་མི་ཀུན་ལ༌གཟིགས།། 15 ཀུན་པོའི་སྙིང་གི་མཛད་པོ་ཁོང་ཉིད༌ཡིན། །མི་ཡི་བྱ་གཞག་ཐམས་ཅད་མཁྱེན་པ༌འོ།། 16 དམག་དཔུང་ཆེ་བས་རྒྱལ་པོ་ཐར་མི༌འགྱུར། །སྟོབས་ཤུགས་ཆེ་བས་གྱད་མི་འཆོར་མི༌འགྱུར།། 17 རྟ་ནི་སྲོག་སྐྱོབ་ཕྱིར་དུ་ཕན་མེད༌ཡིན། །རྟ་མཆོག་སྟོབས་ཤུགས་ཆེ་ཡང་སྐྱོབ་མི༌ནུས།། 18 ཀྱེ་ཧོ་ཡ་ཝཱེར་གུས་ཤིང་འཇིགས་པ༌དང༌། །ཁོང་གི་བྱམས་བརྩེར་རེ་ལྟོས་བྱེད་མཁན༌ལ། །ཁོང་གི་སྤྱན་གྱིས་གཟིགས་སྐྱོང་མཛད་པ༌ཡིན།། 19 དེ་རྣམས་སྲོག་ནི་འཆི་བ་ལས་སྒྲོལ༌ཞིང༌། །མུ་གེའི་དུས་སུ་གསོན་པོར་འཇོག་པ༌ཡིན།། 20 བདག་ཅག་སེམས་ཀྱིས་ཡ་ཝཱེར་སྒུག་པ༌ཡིན། །ཁོང་ནི་ང་ཚོའི་སྐྱབས་དང་ཕུབ་ཡིན༌ནོ།། 21 ཁོང་གི་དམ་པའི་མཚན་ལ་བློ་གཏོད༌པས། །རང་ཅག་སྙིང་ནི་ཁོང་ལ་བརྟེན་ནས༌མགུ། 22 ཀྱེ་ཀྱེ་ཡ་ཝཱེ་ངེད་ཅག་རེ་ལྟོས༌བཞིན། །ཉིད་ཀྱི་བྱམས་བརྩེ་ང་ཚོར་གནང་བར༌ཤོག།

གསུང་མགུར་སོ་བཞི༌པ།

ཡ་ཝཱེ་ཇི་འདྲ་ལེགས་པར་བསྟོད་པ།

1 ༼ཨ་བི་མེ་ལེག་གི་གམ་དུ་དཱ་བིད་ཀྱིས་སྨྱོ་ཁུལ་བྱས་ཤིང་དེས་ཁོ་བསྐྲད་ནས་ཆས་པའི་དུས་ཀྱི་མགུར༌མ།༽ ཡ་ཝཱེར་ང་ཡིས་རྒྱུན་དུ་བསྟོད་བསྔགས༌བརྗོད། །ཁོང་གི་བསྟོད་ཚིག་རྟག་ཏུ་ངའི་ཁར༌གནས།། 2 ཡ་ཝཱེའི་དབང་གིས་བདག་སེམས་ཡིད་ཆེས༌ཁེངས། །ཉམ་ཆུང་རྣམས་ཀྱིས་ཐོས་པས་དགའ་བར༌འགྱུར།། 3 ང་དང་ལྷན་ཅིག་ཡ་ཝཱེའི་ཆེ་བ༌བརྗོད། །ང་ཚོས་མཉམ་དུ་ཁོང་གི་མཚན་ལ༌བསྟོད།། 4 ང་ཡིས་ཁོང་ལ་ཞུས་པས་བཀའ་ལན༌གནང༌། །འཇིགས་པ་ཀུན་ལས་ང་རང་ཐར་བར༌མཛད།། 5 ཁོང་ལ་རེ་ལྟོས་འཆང་མཁན་འཛུམ་མདངས༌རྒྱས། །དེ་ཚོའི་གདོང་ནི་ནམ་ཡང་ནོངས་མི༌འགྱུར།། 6 ཉམ་ཆུང་མི་འདིའི་འོ་དོད་ཡ་ཝཱེས༌གསན། །དཀའ་སྡུག་ཀུན་ལས་ཁོང་གིས་ཐར་བར༌མཛད།། 7 ཡ་ཝཱེར་གུས་ཤིང་འཇིགས་པའི་མཐའ་སྐོར༌དུ། །ཁོང་གི་ཕོ་ཉས་དམག་སྒར་བཏབ་ནས༌སྐྱོབ།། 8 ཡ་ཝཱེ་ཇི་འདྲ་ལེགས་པ་ཉམས་སུ༌མྱོངས། །ཁོང་ལ་སྐྱབས་སུ་འགྲོ་བའི་མི་རྣམས༌བདེ།། 9 ཡ་ཝཱེར་གུས་ཤིང་འཇིགས་པར་ཕོངས་པ༌མེད། །དེའི་ཕྱིར་ཁོང་གི་སྐྱེས་བུ་དམ་པ༌རྣམས། །ཁྱོད་རྣམས་ཁོང་ལ་གུས་ཤིང་འཇིགས་པར༌གྱིས།། 10 སེང་དར་ཡིན་ཡང་རྒུད་ཅིང་ལྟོགས་ངེས༌མོད། །ཡ་ཝཱེ་འཚོལ་མཁན་མི་ལ་ཅང་མི༌ཆད།། 11 ཕྲུ་གུ་ཁྱོད་རྣམས་ཤོག་དང་ང་ལ༌ཉོན། །ཡ་ཝཱེར་གུས་ཤིང་འཇིགས་པའི་ལུགས་བསླབ༌ཡོང༌།། 12 ཚེ་སྲོག་གཅེས་སུ་འཛིན་ཞིང་ཚེ་རིང༌ནས། །སྐྱིད་ལ་རོལ་བར་འདོད་པ་སུ་ཡོད༌ན།། 13 ཚིག་ངན་སྨྲ་བའི་ལྕེ་ནི་བསྡམ་དགོས་ཤིང་། །མཆུ་ཏོའི་གཡོ་སྒྱུ་རྣམས་ཀྱང་བསྲུང་བར་གྱིས།། 14 ངན་པ་སྤངས་ནས་བཟང་པོའི་ལས་བྱེད༌ཅིང༌། །ཞི་མཐུན་འཚོལ་ཞིང་རྩེ་གཅིག་གིས་ནི༌སྙེགས།། 15 ཡ་ཝཱེའི་སྤྱན་གྱིས་དྲང་བདེན་མི་ལ༌གཟིགས། །ཁོང་གི་སྙན་གྱིས་དེ་ཚོའི་འོ་དོད༌གསན།། 16 སྡིག་སྤྱོད་རྗེས་ཤུལ་ས་ལས་ཡལ་བའི༌ཕྱིར། །དེ་རྣམས་ལ་ནི་ཡ་ཝཱེའི་ཞལ་རས༌འགྱུར།། 17 དྲང་པོའི་འོ་དོད་ཡ་ཝཱེས་གསན་པ༌དང༌། །དེ་རྣམས་དཀའ་སྡུག་ཀུན་ལས་ཐར་བར༌མཛད།། 18 ཡ་ཝཱེ་ཡིད་སེམས་སྐྱོ་བའི་མི་ལ༌བཅར། །སེམས་ཁམས་སྡུག་གིས་མནར་བ་ཁོང་གིས༌བསྐྱབ།། 19 དྲང་བདེན་མི་ལ་དཀའ་སྡུག་མང་ན༌ཡང༌། །ཡ་ཝཱེས་དེ་ནི་ཡོངས་སུ་སྐྱོབ་པ༌ཡིན།། 20 ཁོང་གིས་མི་དེའི་རུས་པ་ཐམས་ཅད༌བསྲུང༌། །རུས་རྐང་གཅིག་ཀྱང་འཆག་པར་མི་འགྱུར༌རོ།། 21 མི་དགེས་སྡིག་སྤྱོད་སྲོག་ནི་གཅོད་པར༌བྱེད། །དྲང་པོར་སྡང་མཁན་ཉེས་ཅན་དུ་བརྩི༌འོ།། 22 ཡ་ཝཱེས་ཉིད་ཀྱི་ཞབས་ཕྱིའི་སྲོག་སྐྱོབ༌ཅིང༌། །ཁོང་ལ་སྐྱབས་སུ་འགྲོ་ཀུན་ཉེས་མེད༌བརྩི།།

གསུང་མགུར་སོ་ལྔ༌པ།

སྐྱབས་གསོལ་བའི་སྨོན་ལམ།

1 ༼དཱ་བིད་ཀྱི་མགུར༌མ།༽ ང་དང་རྩོད་པའི་མི་རྣམས༌ལ། །ཡ་ཝཱེ་ཁྱེད་ཀྱིས་རྩོད་པར༌མཛོད། །ང་དང་འཐབ་པའི་མི་རྣམས༌ལ། །ཁྱེད་ཀྱིས་འཐབ་མོ་མཛད་དུ༌གསོལ།། 2 ཕུབ་དང་ཕ་ལི་བསྣམས་མཛད༌དེ། །ང་ཡི་གྲོགས་སུ་བཞེང་བར་ཞུ།། 3 མདུང་དང་དགྲ་སྟ་བཏོན་ནས༌ནི། །ང་རང་འདེད་མཁན་འགོག་པར༌མཛོད། །ཁྱོད་ཀྱི་སྐྱབས་ནི་ང་ཡིན༌ཞེས། །བདག་གི་སེམས་ལ་གསུང་དུ༌གསོལ།། 4 ང་ཡི་སྲོག་ལ་རྔམ་མཁན༌རྣམས། །སྐྱེངས་ཤིང་ངོ་ནི་ཚ་བར༌ཤོག །ང་ལ་གནོད་སྐྱེལ་གྲོས་བྱེད༌རྣམས། །ཕམ་པར་གྱུར་ཏེ་ནོངས་པར་ཤོག། 5 དེ་དག་རླུང་འཁྱེར་ཕུབ་མ༌ལྟར། །ཁོང་གི་ཕོ་ཉས་སྐྲོད་པར༌ཤོག། 6 ལམ་ནི་མུན་ཞིང་འདྲེད་གྱུར༌ཅིག །ཁོང་གི་ཕོ་ཉས་འདེད་པར༌ཤོག། 7 དེ་ཚོས་དོན་མེད་ང་ཡི༌ཕྱིར། །རྙི་རྒྱ་བཙུགས་ཤིང་རྒྱུ་མེད༌པར། །ངའི་སྲོག་ལེན་ཕྱིར་དོང་བྲུས༌མྱོང༌།། 8 དེ་ཚོར་ཆག་སྒོ་ཐོལ་གྱིས༌འབྱུང༌། །རང་གིས་བཙུགས་པའི་རྙི་རུ༌འཚུད། །དེའི་ནང་ལྷུང་ནས་འཕུང་གྱུར༌ཅིག། 9 ངའི་སེམས་ཡ་ཝཱེའི་ནང་དགའ༌ཞིང༌། །ཁོང་གི་སྐྱབས་ནང་སྤྲོ་བར༌འགྱུར།། 10 སྟོབས་ལྡན་དག་ནས་དབུལ་པོ༌སྐྱོབ། །དབུལ་ཕོངས་ནོར་མེད་ཇག་པ༌ལས། །ཐར་བར་མཛད་མཁན་ལགས་པ༌ཡི། །ཡ་ཝཱེ་ཁྱེད་འདྲ་སུ་ཡོད༌ཅེས། །ང་ཡི་རུས་པ་ཀུན་གྱིས༌ཞུ།། 11 དཔང་པོ་གདུག་རྩུབ་ཅན་ལངས༌ནས། །ང་ལ་རྒྱུས་མེད་གཏམ་དག༌འདྲི།། 12 དེ་ཚོས་བཟང་ལན་ངན་འཇལ༌གྱིས། །ངའི་སེམས་ཕམ་ཞིང་ཁེར་རྐྱང༌ལུས།། 13 ཁོ་རྣམས་ན་དུས་ང་ཡིས༌ནི། །སྡུག་གོས་གྱོན་ཏེ་སྨྱུང་གནས༌བསྲུངས། །རང་སེམས་བཏུལ་ཞིང་སྨོན་ལམ༌ནི། །ཡང་ནས་ཡང་དུ་བཏབ་པ༌ཡིན།། 14 དེ་ཚོར་གྲོགས་དང་སྤུན་ལྟར༌བྱམས། །མའི་ཕྱིར་མྱ་ངན་བྱེད་པ༌ལྟར། །མགོ་བོ་བསྒུར་ནས་སྡུག་བསྔལ༌བྱས།། 15 འོན་ཀྱང་ང་རང་འཁྱོར་དུས༌སུ། །དེ་རྣམས་སྤྲོ་ཞིང་ལྷན་དུ༌འཚོགས། །རྒྱུས་མེད་འདུས་ནས་ང་ལ༌རྒོལ། །རྒྱུན་ཆད་མེད་པར་བརྙས་བཅོས༌བཏང༌།། 16 མགྲོན་དུ་རྩུབ་མོ་ཚིག་གིས༌འཕྱས། །དེ་ཚོས་ང་ལ་སོ་ཡང༌འཆོས།། 17 གཙོ་བོ་ནམ་ཞིག་བར་དུ༌གཟིགས། །བདག་སེམས་དེ་ཚོའི་གནོད་འཚེ༌དང༌། །གཅེས་སྲོག་སེང་དར་ལས་སྐྱོབ༌རོགས།། 18 ཚོགས་ཆེན་ནང་དུ་གཏང་རག༌འབུལ། །མི་མང་ཁྲོད་དུ་ཁྱེད་ལ༌བསྟོད།། 19 དོན་མེད་ངའི་དགྲར་གྱུར་པ༌རྣམས། །ཁྲེལ་དགོད་བྱེད་པར་མ་གནང༌ཞིག །རྐྱེན་མེད་བདག་ལ་སྡང་བ༌དག །ང་ལ་སྡང་མིག་བགྲད་མ༌འཇུག། 20 དེ་ཚོས་ཞི་མཐུན་མི་གླེང༌ཁར། །ཡུལ་དེའི་ཞི་འཇམ་མི་རྣམས༌ལ། །འཚེ་ཕྱིར་གཡོ་སྒྱུའི་སྦྱོར་བ༌སྤེལ།། 21 ཁ་ཆེར་གདངས་ཏེ་ང་ལ་རྒོལ། །ཨ་ཧ་ཨ་ཧ་ངེད་ཅག༌གི །མིག་གིས་མཐོང་བྱུང་ཞེས་སྨྲས༌སོ།། 22 ཡ་ཝཱེ་ཁྱེད་ཀྱིས་དེ་གཟིགས༌ཡོད། །ཁྱེད་རང་ཞལ་རོག་མི་བཞུགས༌མཁྱེན། །ང་དང་ཉེ་བར་བཞུགས་པར༌མཛོད།། 23 ང་ཡི་དཀོན་མཆོག་ངའི་གཙོ༌བོ། །ཐུགས་མཉམ་བཞག་ནས་ཡར་བཞེངས༌ཏེ། །དག་འབུད་དང་ནི་ཁྲིམས་གཅོད༌གནོངས།། 24 ང་ཡི་དཀོན་མཆོག༌ཡ་ཝཱེ་ལགས། །དྲང་བདེན་ངང་ནས་ཁྲིམས་གཅོད༌རོགས། །ངོམ་སོ་སྟོན་པར་མི་མཛད༌རོགས།། 25 དེ་ཚོའི་སེམས་སུ་ཀྱེ་མ༌ཧོ། །ཏག་ཏག་ང་ཡི་འདོད་སྟེང༌བབས། །ཞེས་སུ་སྙམ་དུ་མི་མཛད༌རོགས། །ང་ཚོས་ཁོ་རང་ཁྱུར་མིད༌བཏང༌། །ཞེས་ཀྱང་སྨྲ་བར་མི་འཇུག༌མཁྱེན།། 26 ང་རང་སྡུག་དུས་དགའ་མཁན༌རྣམས། །ངོ་ནི་ཚ་ཞིང་ནོངས་པར་ཤོག །བདག་ལ་ངོམ་སོ་སྟོན་མཁན༌རྣམས། །དམའ་འབེབས་ངོ་ཚས་ཁེབས་གྱུར༌ཅིག། 27 ང་ཡི་དག་འབུད་ལ་དགའ༌མཁན། །སྤྲོ་ཞིང་ཀི་སྒྲ་བསྒྲག་པར༌ཤོག །ཉིད་ཀྱི་ཞབས་ཕྱི་བདེ་བ༌ལ། །མཉེས་པའི་ཡ་ཝཱེར་བསྟོད་ཅིག༌ཅེས། །དེ་ཚོས་དུས་རྒྱུན་སྨྲ་བར༌ཤོག། 28 དེ་ནས་བདག་གི་ལྕེ་ཡིས༌ནི། །ཁྱེད་ཀྱི་དྲང་བ་གཏམ་དུ༌བྱེད། །ཉི་མ་གང་པོར་ཁྱེད་ལ༌བསྟོད།།

གསུང་མགུར་སོ་དྲུག༌པ།

དཀོན་མཆོག་གི་བྱམས་བརྩེ་ཡིས་མི་གཞུང་དྲང་རྣམས་སྲུང་བ།

1 ༼དཀོན་མཆོག་ཡ་ཝཱེའི་ཞབས་ཕྱི་དཱ་བིད་ཀྱི་མགུར༌མ། དབུ་མཛད་ལ་སྤྲད༌པ།༽ སྡིག་ཅན་མི་ཡི་ཉེས་སྐྱོན༌གྱིས། །དེ་ཡི་སེམས་གཏིང་གཏམ་སྨྲ༌ཞིང༌། །མིག་མདུན་དཀོན་མཆོག་འཇིགས་པ༌མེད།། 2 རང་གི་སྡིག་ཉེས་མི་མངོན༌ཞིང༌། །གཞན་རྣམས་སྡང་བར་མི་འགྱུར༌ཞེས། །མཐོང་སྣང་དེ་བཞིན་ཡིན་པས༌ན། །རང་གིས་རང་ལ་བསྟོད་ར༌བྱེད།། 3 དེ་ཡི་ངག་གི་ཚིག་ཐམས༌ཅད། །ངན་པ་དང་ནི་གཡོ་སྒྱུ༌ཡིན། །ཤེས་རབ་སྤྱོད་བཟང་གཞི་ནས༌སྤངས།། 4 མལ་ཁྲིའི་སྟེང་དུ་གྲོས་ངན༌འདེབས། །བཟང་པོ་མིན་པའི་ལམ་དུ༌འཇུག །ངན་པར་ཞེན་པ་ཁོ་མི༌ལོག། 5 ཡ་ཝཱེའི་བྱམས་བརྩེ་ནམ་མཁར༌ཟུག །ཐུགས་རྒྱུད་དྲང་པོ་སྤྲིན་པར༌ཐུག། 6 ཁྱེད་ཀྱི་དྲང་བདེན་རི་རབ༌བཞིན། །དྲང་གཞག་གཏིང་ཟབ་རྒྱ་མཚོ༌ཡིན། །ཀྱེ་ཀྱེ་ཡ་ཝཱེ་ཁྱེད་ཉིད༌ཀྱིས། །མི་ཕྱུགས་གཉིས་ཀ་སྲུང་བ༌ཡིན།། 7 དཀོན་མཆོག་ཁྱེད་ཀྱི་བྱམས་བརྩེ༌ནི། །ཇི་འདྲའི་རིན་ཐང་བྲལ་བ༌ཡིན། །ཁྱེད་ཀྱི་འདབ་གཤོག་བསིལ་གྲིབ༌འོག །མི་རྣམས་སྐྱབས་སུ་འགྲོ་བ༌ལགས།། 8 ཁྱེད་ཀྱི་བཞུགས་གནས་སྣུམ་རྩི༌ཡིས། །དེ་རྣམས་ཤིན་ཏུ་འགྲང་བར༌འགྱུར། །ཁྱེད་ཀྱིས་དགའ་སྤྲོའི་གཙང་པོ༌ལས། །ཁོ་ཚོར་བཏུང་བ་གནང་ངེས༌ཡིན།། 9 ཁྱེད་དྲུང་སྲོག་གི་འབྱུང་གནས༌ཡོད། །ཁྱེད་ཀྱི་འོད་ནང་ངེད་འོད༌མཐོང༌།། 10 ཁྱེད་ཉིད་ཤེས་པར་དུས་རྟག༌ཏུ། །བྱམས་བརྩེ་མཛོད་ཅིག་གཞུང་དྲང༌ལ། །རྒྱུན་དུ་དྲང་བདེན་གནང་བར༌མཛོད།། 11 ང་རྒྱལ་ཅན་གྱི་རྐང་པ༌ལ། །རྡོག་བརྫིས་རྒྱག་ཏུ་མི་འཇུག༌མཁྱེན། །སྡིག་ཅན་མི་ཡི་ལག་པར༌ཡང༌། །ང་རང་ཕྱི་རུ་འདོན་མ༌འཇུག། 12 སྡིག་སྤྱོད་ཅན་རྣམས་དེར་འགྱེལ༌ཞིང༌། །ས་རུ་བསྒྱེལ་ནས་ལང་མི༌ཐུབ།།

གསུང་མགུར་སོ་བདུན༌པ།

མི་དྲང་བདེན་དང་མི་ངན་པ་གཉིས་ཀྱི་མཇུག་འབྲས།

1 ༼དཱ་བིད་ཀྱི་མགུར༌མ།༽ མི་ངན་རྐྱེན་གྱིས་འཚིག་པ་ཁྱོད་མ༌ཟ། །སྡིག་སྤྱོད་ཅན་ལ་ཕྲག་དོག་ཀྱང་མ༌བྱེད།། 2 དེ་རྣམས་རྩྭ་ལྟར་མགྱོགས་པོར་བསྐམ་པ༌དང༌། །རྩྭ་སྔོན་བཞིན་དུ་རྙིད་པར་འགྱུར་བ༌ཡིན།། 3 ཡ་ཝཱེར་བརྟེན་ནས་དོན་བཟང་སྤྱོད་དགོས༌ཤིང༌། །ས་སྟེང་གནས་ཤིང་དྲང་བ་ཟས་སུ༌སྤྱོད།། 4 ཡ་ཝཱེའི་ནང་དུ་དགའ་བར་གྱིས་ཤིག༌དང༌། །ཁྱོད་ཀྱི་རེ་འདུན་ཁོང་གིས་གནང་བར༌འགྱུར།། 5 སོ་སོའི་བགྲོད་ལམ་ཡ་ཝཱེར་གཏོད་པ༌དང༌། །ཁོང་ལ་བློ་གཏོད་ཁོང་གིས་བསྒྲུབ་པར༌མཛད།། 6 ཁྱོད་ཀྱི་དྲང་བདེན་སྐྱ་རེངས་ཤར་བ༌དང༌། །དྲང་གཞག་ཉིན་གུང་ཉི་མ་བཞིན་དུ༌མཛད།། 7 ཡ་ཝཱེའི་དྲུང་དུ་ཁ་ཁུ་སིམ་པོར༌སྡོད། །སྡུག་རུས་བསྐྱེད་ནས་ཁོང་ལ་སྒུག་པར༌གྱིས། །དོན་ཀུན་འགྲུབ་ཅིང་བྱུས་ངན་སྒྲུབ་པ༌ཡི། །མི་རྣམས་དབང་གིས་འཚིག་པ་ཁྱོད་མ༌ཟ།། 8 ཁོང་ཁྲོ་བསྐྱུར་ཞིང་གཏུམ་དྲག་སྤང་བར༌གྱིས། །འཚིག་པ་མ་ཟ་དེས་ནི་ངན་པར༌འདྲེན།། 9 སྡིག་སྤྱོད་ཅན་རྣམས་ཚར་གཅོད་བྱེད་པ༌དང༌། །ཡ་ཝཱེར་སྒུག་པ་རྣམས་ལ་ས་གཞི༌འཐོབ།། 10 ཡུད་ཙམ་རྗེས་སུ་མི་ངན་མེད་པར༌འགྱུར། །དེ་རྣམས་སྡོད་སར་བཙལ་ཡང་རྙེད་མི༌འགྱུར།། 11 འོན་ཀྱང་སྙེམས་ཆུང་དག་ལ་ས་གཞི༌འཐོབ། །ཞི་བདེ་ཆེན་པོའི་སྐྱིད་ལ་རོལ་བར༌འགྱུར།། 12 ངན་པས་དྲང་པོར་གནོད་འཚེ་སྐྱེལ་བ༌དང༌། །དེ་ཡི་སྟེང་ལ་ཁོ་ཚོས་སོ་འཆའ༌འོ།། 13 གཙོ་བོས་དེ་ཚོའི་དུས་ནི་སླེབས་གཟིགས༌པས། །དེ་རྣམས་རྐྱེན་གྱིས་ཁོང་ཉིད་བཞད་པར༌མཛད།། 14 སྐྱོ་བོ་དང་ནི་དབུལ་པོ་སར་བསྒྱེལ༌ཞིང༌། །སྤྱད་པ་དྲང་པོར་སྤྱོད་མཁན་གསོད་པའི༌ཆེད། །སྡིག་སྤྱོད་རལ་གྲི་བཏོན་ནས་གཞུ་འཐེན༌ནོ།། 15 དེ་ཚོའི་རལ་གྲིས་རང་གི་སྙིང་བརྟོལ༌ཞིང༌། །མི་དེ་རྣམས་ཀྱི་གཞུ་མོ་གཅོག་པར༌འགྱུར།། 16 སྡིག་སྤྱོད་མང་པོའི་རྒྱུ་ནོར་མོད་པོ༌ལས། །དྲང་བདེན་མི་ལ་ཉུང་ངུ་ཡོད་པས༌ལེགས།། 17 སྡིག་སྤྱོད་མི་ཡི་དཔུང་པ་གཅོག་པར༌འགྱུར། །ཡ་ཝཱེས་དྲང་བདེན་མི་ལ་རོགས་སྐྱོར༌མཛད།། 18 སྐྱོན་བྲལ་མི་ཡི་ཚེ་ཚད་ཡ་ཝཱེས༌མཁྱེན། །དེ་ཚོའི་ནོར་སྐལ་རྟག་ཏུ་གནས་པ༌ཡིན།། 19 དཀའ་སྡུག་དུས་སུ་དེ་དག་སྐྱེངས་པ༌མིན། །མུ་གེའི་དུས་ཀྱང་དེ་དག་འགྲང་བར༌འགྱུར།། 20 ངན་པ་འཇིག་ཅིང་ཡ་ཝཱེའི་དགྲ་བོ༌རྣམས། །རྩྭ་ཁའི་མཛེས་སྡུག་ཇི་བཞིན་མེད་པར༌འགྱུར། །དེ་རྣམས་དུ་བ་བཞིན་དུ་ཡལ་ནས༌འགྲོ།། 21 ངན་པས་བུ་ལོན་གཡར་ནས་མི་འཇལ༌ཡང༌། །དྲང་པོས་གཏོང་ཕོད་ངང་ནས་སྦྱིན་པ༌གཏོང༌།། 22 ཡ་ཝཱེས་བྱིན་རླབས་གནང་བར་ས་གཞི༌འཐོབ། །ཁོང་གིས་དམོད་པ་རྣམས་ནི་རྩ་མེད༌གཏོང༌།། 23 ཁོང་གིས་མི་ཡི་གོམ་པ་བརྟན་པོར༌མཛད། །དེ་ཡི་ལམ་ལ་ཁོང་ནི་ཐུགས་དགྱེས༌སོ།། 24 ཡ་ཝཱེའི་ཕྱག་གིས་ཁོ་རང་སྐྱོར་བས༌ན། །དེ་ནི་རྐང་འདྲེད་ཤོར་ཡང་འགྱེལ་མི༌སྲིད།། 25 དེ་སྔ་གཞོན་ཞིང་ད་ཆ་རྒས༌ན་ཡང་། །དྲང་པོ་སྤངས་ཤིང་དེ་ཡི་རྒྱུད་རྣམས༌ཀྱིས། །བག་ལེབ་སློང་བ་བདག་གིས་མཐོང་མ༌མྱོང༌།། 26 ཉིན་གང་གཏོང་ཕོད་ངང་ནས་བུ་ལོན༌གཏོང༌། །དེ་ཡི་བུ་རྒྱུད་རྣམས་ལ་བྱིན་རླབས༌འཐོབ *།། 27 མི་དགེ་བ་ལས་གཡོལ་ཞིང་བཟང་པོ༌བྱོས། །རྒྱུན་ནས་རྒྱུན་དུ་བདེ་བར་གནས་འགྱུར༌རོ།། 28 ཡ་ཝཱེ་དྲང་གཞག་ལ་ནི་ཐུགས་མཉེས༌ཤིང༌། །ཁོང་གི་དད་ལྡན་རྣམས་ནི་བསྐྱུར་མི༌སྲིད། །ཁོང་གིས་དེ་རྣམས་རྟག་ཏུ་བསྲུང་བ༌དང༌། །སྡིག་སྤྱོད་ཅན་གྱི་བུ་རྒྱུད་གཅོད་པར༌འགྱུར།། 29 དྲང་བདེན་མི་ལ་ས་གཞི་འཐོབ་པ༌དང༌། །རྒྱུན་ནས་རྒྱུན་དུ་དེ་རུ་གནས་པར༌འགྱུར།། 30 དྲང་པོའི་ཞལ་གྱིས་ཤེས་རབ་གླེང་བ༌དང༌། །ལྗགས་ཀྱིས་དྲང་གཞག་གཏམ་རྣམས་གླེང་བར༌མཛད།། 31 སོ་སོའི་དཀོན་མཆོག་ཉིད་ཀྱི་བཀའ་ཁྲིམས༌དེ། །སེམས་ལ་ཡོད་པས་གོམ་པ་འཁྱོར་མི༌སྲིད།། 32 ངན་པས་དྲང་བདེན་མི་ལ་འཇབ་སྒུག༌བྱེད། །དེ་ཡི་ཚེ་སྲོག་ལེན་ཕྱིར་གོ་སྐབས་འཚོལ།། 33 ཡ་ཝཱེས་ངན་པའི་ལག་ཏུ་དེ་མི༌བསྐྱུར། །ཁྲིམས་གཅོད་དུས་ཀྱང་དེ་ལ་ཉེས་འགེལ༌མེད།། 34 ཡ་ཝཱེར་རེ་ཞིང་ཁོང་གི་ལམ་ནང༌འགྲུལ། །ཁྱོད་ལ་ས་གཞི་འཐོབ་ཕྱིར་ཡར་འདེགས༌ཤིང༌། །ངན་པ་ཚར་གཅོད་བྱེད་དུས་ཁྱོད་མཐོང༌འོང༌།། 35 ལྗོན་ཤིང་སྔོན་པོ་རང་སར་རྒྱས་པ༌ལྟར། །ངན་པ་འཇིགས་རུང་དར་བ་ངས་མཐོང༌ཡང༌།། 36 ཁོ་རང་ལམ་སང་འདས་ཤིང་མེད་པར༌གྱུར། །བདག་གིས་ཁོ་རང་བཙལ་ཡང་རྙེད་མ༌བྱུང༌།། 37 ཁྱོད་ཀྱིས་སྐྱོན་བྲལ་མི་ལ་ཞིབ་ཏུ༌ལྟོས། །དྲང་བདེན་མི་ལ་གསལ་པོར་ལྟོས་ཤིག༌དང༌། །ཞི་ཞིང་བདེ་བའི་མི་ལ་རིགས་རྒྱུད༌འབྱུང༌།། 38 འོན་ཀྱང་སྡིག་ཅན་ཐམས་ཅད་ཚར་བར༌འགྱུར། །ངན་པ་དག་གི་རིགས་རྒྱུད་རྩ་མེད༌གཏོང༌།། 39 དྲང་པོའི་ཐར་པ་ཡ་ཝཱེའི་ཕྱོགས་ནས༌འབྱུང༌། །སྐྱོ་དུས་ཁོང་ནི་དེ་ཚོའི་བཙན་རྫོང༌ཡིན།། 40 དེ་རྣམས་ཡ་ཝཱེར་སྐྱབས་སུ་འགྲོ་བས༌ན། །དེ་ཚོར་རོགས་རམ་མཛད་ཅིང་སྐྱོབ་པར༌བྱེད། །སྡིག་སྤྱོད་མི་ལས་སྐྱོབ་ཅིང་ཐར་བར༌མཛད།།

གསུང་མགུར་སོ་བརྒྱད༌པ།

སྡུག་བསྔལ་གྱིས་མནར་བ་རྣམས་ཀྱི་གསོལ་འདེབས།

1 ༼དཱ་བིད་ཀྱི་དྲན་གསོའི་མགུར༌མ།༽ ཐུགས་ཁྲོས་བཀའ་བཀྱོན་མ་གནང་ཀྱེ་ཡ༌ཝཱེ། །གཏུམ་དྲག་ནང་དུ་ང་རང་མི་གཅུན༌རོགས།། 2 ཁྱེད་ཀྱི་མདའ་མོས་ང་ཡི་ལུས་བརྟོལ༌ཞིང༌། །ཁྱེད་ཀྱི་ཕྱག་ནི་ངའི་སྟེང་ལྗིད་པར༌གནོན།། 3 ཁྱེད་ཉིད་ཁྲོས་པས་བདག་གི་ལུས་སྟོབས༌ཉམས། །སྡིག་པའི་རྐྱེན་གྱིས་རུས་པ་བདེ་མ༌བྱུང༌།། 4 བདག་གི་ཉེས་པས་ང་རང་བསྣུབས་པ༌དང༌། །ཁུར་ཆེན་བཞིན་དུ་ང་ལ་རབ་ཏུ༌ལྕི།། 5 ང་རང་གླེན་པས་བདག་གི་རྨ་ཁ༌རྣམས། །རྣག་གིས་ཟོས་ཤིང་དྲི་ངན་འཐུལ་ནས༌འོང༌།། 6 ཟུག་གཟེར་ལངས་ནས་ལུས་པོ་རབ་ཏུ༌བསྒུར། །ཉི་མ་གང་པོར་སྡུག་བསྔལ་གནས་སུ༌ལྷུང༌།། 7 ང་ཡི་རྐེད་པར་མེ་ཡི་ན་ཟུག༌བྱུང༌། །ལུས་སྟེང་ན་ཚ་མེད་ས་ཡོད་མ༌ཡིན།། 8 བདག་ནི་ཞ་ཞིང་སྟོབས་ཤུགས་རབ་ཏུ༌ཟད། །སེམས་ཀྱི་སྡུག་བསྔལ་རྐྱེན་གྱིས་སྨྲེ་སྔགས༌བཏོན།། 9 གཙོ་བོ་ཁྱེད་དྲུང་ང་ཡི་བསམ་འདུན༌བཤམས། །ང་ཡི་འཁུན་སྒྲ་ཁྱེད་ལ་སྦས་པ༌མེད།། 10 ངའི་སྙིང་འདར་ཞིང་ལུས་སྟོབས་ཟད་པ༌དང༌། །ང་ཡི་མིག་གི་མདངས་ཀྱང་ཡལ་བར༌གྱུར།། 11 བདག་གི་གྲོགས་མཆོག་དང་ནི་མཛའ་བོ༌རྣམས། །ང་ཡི་ན་ཚའི་རྐྱེན་གྱིས་གཡོལ་བ༌དང༌། །ཤ་ཉེ་གཉེན་འབྲེལ་རྣམས་ *ཀྱང་རྒྱང་ནས༌སྡོད།། 12 བདག་གི་སྲོག་ལ་རྔམ་པས་རྙི་འཛུགས༌ཤིང༌། །གནོད་འཚེ་བྱ་འདོད་རྣམས་ཀྱིས་བརླག་པར༌སྨྲ། །དེ་ཚོས་ཉིན་གང་གཡོ་སྒྱུའི་གྲོས་བྱེད༌མོད།། 13 འོན་པ་བཞིན་དུ་ང་ཡིས་མི་ཐོས༌ཤིང༌། །ལྐུགས་པའི་ཚུལ་གྱིས་བདག་གིས་ཅང་མི༌སྨྲ།། 14 དེའི་ཕྱིར་ང་ནི་རྣ་བས་མི་ཐོས༌ཤིང༌། །ངག་ཏུ་ཨ་ལན་འདེབས་རྒྱུ་མེད་མཁན༌འདྲ།། 15 ཡ་ཝཱེ་བདག་གིས་ཁྱེད་ལ་རེ་ལྟོས༌བཅངས། །ང་ཡི་དཀོན་མཆོག་ཁྱེད་ཀྱིས་བཀའ་ལན༌གནང༌།། 16 དེ་ཚོས་ང་ལ་ངོམ་སོ་སྟོན་པ༌དང༌། །བདག་གི་རྐང་པ་འདྲེད་དུས་དེ་དག༌གིས། །རང་རློམ་བྱེད་པར་མ་གནང་ཞེས་ངས༌སྨྲས།། 17 ང་ནི་ནམ་ཡང་འགྱེལ་ལ་ཁད་ཡོད༌པས། །ང་ཡི་ན་ཟུག་ནམ་རྒྱུན་ངའི་མདུན༌ལྷགས།། 18 བདག་གིས་རང་གི་ཉེས་པ་མཐོལ་བཤགས༌བྱ། །རང་གི་སྡིག་པའི་རྐྱེན་གྱིས་སེམས་འཚེར༌ཡང༌།། 19 བདག་གི་ངར་ཤུགས་ཆེ་བའི་དགྲ་ནི༌མང་། །དོན་མེད་ང་ལ་སྡང་མཁན་བགྲང་ལས༌འདས།། 20 བཟང་ལན་ངན་འཇལ་བྱེད་མཁན་དེ་ཚོ༌ཡིས། །ང་ཡིས་བཟང་པོ་བསྙེགས་ཕྱིར་ངའི་དགྲར༌ལངས།། 21 ཀྱེ་ཀྱེ་ཡ་ཝཱེ་བདག་ནི་མི་འདོར༌ཞིང་། །ང་ཡི་དཀོན་མཆོག་རིང་དུ་མི་གྱེས༌རོགས།། 22 ཀྱེ་ཀྱེ་གཙོ་བོ་ང་ཡི་མགོན་སྐྱབས༌ལགས། །མྱུར་དུ་ཕེབས་ནས་ང་རང་སྐྱབས་སུ༌གསོལ།།

གསུང་མགུར་སོ་དགུ༌པ།

སྡུག་བསྔལ་གྱིས་མནར་བ་རྣམས་ཀྱི་འགྱོད་བཤགས།

1 ༼དབུ་མཛད་ཡེ་དུ་ཐུན་ལ་སྤྲད་པའི་དཱ་བིད་ཀྱི་མགུར༌མ།༽ ངའི་ལྕེས་སྡིག་པ་མི་བྱེད༌ཕྱིར། །སོ་སོའི་སྤྱོད་པར་ཟོན་བྱེད༌ཅིང༌། །སྡིག་སྤྱོད་ངའི་མདུན་ཡོད་རིང༌དུ། །ཁ་རུ་སྲབ་ཅིག་བསྐོན་འོང༌སྨྲས།། 2 ང་ནི་ལྐུགས་ཤིང་ཁ་རོག༌བསྡད། །ཡིན་ཡང་དེ་ཡིས་ཅང་མ༌ཕན། །སྐྱོ་གདུང་རབ་ཏུ་ཆེ་རུ༌གྱུར།། 3 སེམས་ནི་རབ་ཏུ་འཚིག་པ༌དང༌། །ཞིབ་འདང་རྒྱག་དུས་མེ་འབར༌བྱུང༌། །དེ་ནས་ལྕེ་ཡིས་འདི་སྐད༌ཞུས།། 4 ང་ཡི་ཚེ་མཇུག་དང་ཚེ༌ཚད། །ཅི་ཡིན་ཡ་ཝཱེ་མངོན་པར༌མཛོད། །མི་ཚེ་ཐུང་བ་ཤེས་སུ༌གསོལ།། 5 ཁྱེད་ཀྱིས་བདག་གི་ཚེ་ལོ༌ནི། །མཐོ་གང་ཙམ་དུ་མཛད་པ༌དང༌། །ང་ཡི་མི་ཚེ་ཁྱེད་དྲུང༌དུ། །ཅི་ཡང་མིན་པའི་ཚུལ་དུ༌སྣང༌། །མི་རྣམས་བརྟན་འཇགས་ཡིན་དུས༌ཀྱང༌། །དབུགས་ཐེངས་གཅིག་ལས་མ་འདས༌སོ།།༼ སེ༌ལཱ། ༽ 6 མི་ནི་འཕྲུལ་སྣང་བཞིན་དུ༌འགྲུལ། །བྲེལ་འཚུབ་ཆེ་ཡང་སྙིང་པོ་དབེན། །རྒྱུ་ནོར་བསོག་ཀྱང་སུས་ཁྱེར་མེད།། 7 གཙོ་བོ་ད་ངས་ཅི་ལ༌སྒུག །ཁྱེད་གཅིག་ཁོ་ནར་རེ་བ༌བྱེད།། 8 ང་ཡི་འགལ་སྐྱོན་ཀུན་ལས༌སྒྲོལ། །གླེན་པས་འཕྱ་བར་བདག་མ༌མཛད།། 9 ཁྱེད་ཀྱིས་དེ་བཞིན་མཛད་པས༌ན། །བདག་ནི་ལྐུགས་ཤིང་ཁ་མི༌གྲགས།། 10 ཁྱེད་ཀྱི་ལྕག་ཚན་ང་ནས༌ལོངས། །ཕྱག་གིས་རྡུང་བས་ང་ཚར༌རོ།། 11 ཉེས་པའི་ཕྱིར་དུ་མི་ལ༌ནི། །ཁྱེད་ཀྱིས་བཀྱོན་ཞིང་འཇུན་པ༌དང༌། །དེ་ཚོས་མཆོག་ཏུ་འཛིན་པ༌རྣམས། །མུག་པས་བཟས་པའི་གོས་ལྟར༌མཛད། །མི་ནི་དབུགས་ཐེངས་གཅིག་ཙམ༌མོ།།༼ སེ༌ལཱ། ༽ 12 ཀྱེ་ཀྱེ་ཡ་ཝཱེ་ང་ཡི༌ནི། །སྨོན་ལམ་ལ་ནི་གསན་པར༌ཞུ། །འོ་དོད་འབོད་པ་གསན་པར༌མཛོད། །མཆི་མར་གཟིགས་ཤིང་ཞལ་མ༌རོག །ཕ་མེས་ནང་བཞིན་ང་རང༌ནི། །ཁྱེད་དྲུང་མགྲོན་དང་བྱེས་པ༌ཡིན།། 13 འདས་ནས་མེད་པར་མ་གྱུར༌སྔོན། །ང་རང་ཡང་བསྐྱར་སྤྲོ་བའི༌ཕྱིར། །ཐུགས་ཁྲོའི་སྤྱན་གྱིས་མི་གཟིགས༌རོགས།།

གསུང་མགུར་བཞི་བཅུ༌པ།

དཀོན་མཆོག་ལ་ངང་སྒུག་བྱས་ན་ཁོང་གི་བྱམས་སྙིང་རྗེ་འཐོབ་ངེས་པ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ བདག་གིས་ཡ་ཝཱེ་ལ་ནི་ངང་གིས༌བསྒུགས། །ཁོང་གིས་བདག་ལ་གཟིགས་ཤིང་འོ་དོད༌གསན།། 2 འཇིགས་རུང་དོང་དང་འདམ་ལས་བདག་དྲངས༌ཏེ། །བདག་ནི་ཕ་བོང་སྟེང་དུ་འགྱིང་བ༌དང༌། །ང་ཡི་གོམ་སྟབས་ཀྱང་ནི་བརྟན་པར༌མཛད།། 3 བདག་ཅག་དཀོན་མཆོག་བསྟོད་པའི་མགུར་གསར༌ཞིག །བདག་གི་ཁ་རུ་ལེན་པར་མཛད་པ༌ན། །མང་པོས་མཐོང་ནས་གུས་ཤིང་འཇིགས་པ༌དང༌། །ཡ་ཝཱེ་ཁོང་ལ་བརྟེན་པའི་འདུན་པ༌ཆེ།། 4 རྫུན་དང་ང་རྒྱལ་ཅན་ལ་མ་འཁོར༌བར། །ཡ་ཝཱེར་བརྟེན་པའི་མི་ལ་བདེ་བ༌འཐོབ།། 5 ཀྱེ་ཀྱེ་ང་ཡི་དཀོན་མཆོག༌ཡ་ཝཱེ་ལགས། །ཁྱེད་ཀྱིས་མཛད་པའི་ངོ་མཚར་འཕྲིན་ལས༌དང༌། །ངེད་ཅག་དོན་དུ་ཐུགས་བསྐྱེད་ཤིན་ཏུ༌མང༌། །ཁྱེད་ལ་དོ་ཟླ་སུ་དང་གང་ཡང༌མེད། །བདག་ལ་ཇི་བཞིན་བརྗོད་པའི་ནུས་པ༌བྲལ། །གལ་ཏེ་བརྗོད་པར་འདོད་ན་མཐའ་ཡས༌སོ།། 6 མཆོད་པ་དང་ནི་འབུལ་བར་ཁྱེད་མི༌དགྱེས། །ཁྱེད་ཀྱིས་བདག་གི་རྣ་བ་ཕྱེས་པར༌མཛད། །སྦྱིན་སྲེག་དང་ནི་སྡིག་བཤགས་མཆོད་པ༌སོགས། །ཁྱེད་ཀྱིས་ནམ་ཡང་མཁོ་བར་གསུངས་པ༌མེད།། 7 དེ་ནས་བདག་གིས་འདི་ལྟར་ཞུས་པ༌སྟེ། །ལྟོས་དང་བདག་ནི་སླེབས་ཤིང་ངའི་དོན༌རྣམས། །ཤོག་སྒྲིལ་མདོ་ནང་སྔར་ནས་བཀོད་འདུག༌གོ། 8 ཀྱེ་ཀྱེ་བདག་གི་དཀོན་མཆོག་ང་རང༌ནི། །ཁྱེད་ཀྱི་ཐུགས་དགོངས་ཇི་བཞིན་སྒྲུབ་པར༌དགའ། །ཁྱེད་ཀྱི་བཀའ་ཁྲིམས་ནམ་རྒྱུན་སེམས་སུ༌མཆིས།། 9 ཚོགས་ཆེན་ནང་དུ་དྲང་བདེན་འཕྲིན་བཟང༌སྒྲོག །བདག་གིས་རང་གི་མཆུ་སྒྲོས་འཚུམ་མི༌བྱ། །ཡ་ཝཱེ་ཁྱེད་ཀྱིས་འདི་རྣམས་མཁྱེན་པ༌འོ།། 10 ཁྱེད་ཀྱི་དྲང་བདེན་སེམས་སུ་སྦས་པ༌མིན། །ཁྱེད་ཀྱི་དམ་ཚིག་ཐར་པ་ངས་བཤད༌ཡོད། །ཁྱེད་ཀྱི་བྱམས་བརྩེ་དང་ནི་བདེན་པ༌ཉིད། །ང་ཡིས་ཚོགས་ཆེན་ནང་དུ་མ་སྦས༌སོ།། 11 ཡ་ཝཱེས་ང་ལ་སྙིང་རྗེ་མི་འཕྲི༌རོགས། །ཁྱེད་ཀྱི་བྱམས་དང་བདེན་པས་རྟག་ཏུ༌སྲུངས།། 12 གྲངས་མེད་ཆག་སྒོས་ང་རང་བསྐོར་བ༌དང༌། །བདག་གི་ཉེས་པས་ང་ནི་བཟུང་བས༌ན། །མིག་ཀྱང་བསྒྲིབས་ཤིང་ཉེས་པ་དེ་དག༌ནི། །རང་གི་སྐྲ་ལས་མང་བས་སྙིང་རྩ༌འདར།། 13 ཀྱེ་ཀྱེ་ཡ་ཝཱེ་ཐུགས་རྗེས་སྐྱབས་སུ༌གསོལ། །མགྱོགས་པོར་ང་ལ་རོགས་རམ་གནང་བར༌མཛོད།། 14 ངའི་སྲོག་གཅོད་ཕྱིར་ང་རང་འཚོལ་མཁན༌རྣམས། །ལྷན་ཅིག་སྐྱེངས་ཤིང་ངོ་ཡང་ནོངས་གྱུར༌ཅིག །ང་ལ་གནོད་པ་འབྱུང་བར་དགའ་བ༌རྣམས། །ངོ་ཚ་དང་བཅས་ཕམ་པར་གྱུར་ཅིག༌གུ། 15 ང་ལ་ཨ་ཧ་ཨ་ཧ་ཟེར་མཁན༌རྣམས། །རང་གི་ངོ་ཚའི་རྐྱེན་གྱིས་སྟོངས་པར༌ཤོག། 16 ཁྱེད་རང་འཚོལ་མཁན་དགའ་ཞིང་མགུ་བ༌དང༌། །ཁྱེད་ཀྱི་སྐྱབས་ལ་དགའ་བས་དུས་རྒྱུན༌དུ། །ཡ་ཝཱེར་བསྟོད་འོས་ཞེས་སུ་སྨྲ་གྱུར༌ཅིག། 17 འོན་ཀྱང་ང་ནི་དབུལ་ཞིང་ཕོངས་ན༌ཡང༌། །གཙོ་བོས་ང་རང་ཐུགས་སུ་འཛིན་པར༌སྨོན། །ང་ཡི་རོགས་རམ་དང་ནི་སྲོག་སྐྱོབ༌ཁྱེད། །ཀྱེ་ཀྱེ་དཀོན་མཆོག་ཐུགས་གཡེལ་མ་མཛད༌ཅིག།

གསུང་མགུར་ཞེ་གཅིག༌པ།

ན་ཚ་ཕོག་དུས་ཀྱི་གསོལ་འདེབས།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ དབུལ་པོར་ལྟ་སྐྱོང་བྱེད་པའི་མི་དེ༌བདེ། །རྐྱེན་ངན་དུས་སུ་ཡ་ཝཱེས་ཁོ་བསྐྱབ༌འོང༌།། 2 ཡ་ཝཱེས་ཁོ་རང་བསྲུངས་ནས་གསོན་པར༌མཛད། །ས་གཞིའི་སྟེང་དུ་མི་དེ་བདེ་བར༌བརྗོད། །དགྲ་བོར་ཅི་འདོད་བྱེད་པར་ཁོ་མ༌གནང༌།། 3 མལ་སར་ལྷུང་དུས་ཡ་ཝཱེས་ཁོ་སྐྱོང༌ཞིང༌། །ན་བའི་དུས་སུ་ཁྱེད་ཀྱིས་དྲག་སྐྱེད༌གནང༌།། 4 ཀྱེ་ཀྱེ་ཡ་ཝཱེ་བདག་ལ་སྙིང་རྗེས༌གཟིགས། །བདག་གིས་ཁྱེད་ལ་སྡིག་པ་བྱས་པས༌ན། །ང་རང་དྲག་སྐྱེད་གནང་བར་མཛོད་ཅེས༌ཞུས།། 5 ཁོ་ནམ་འཆི་ཞིང་མིང་ནི་མེད་པར༌འགྱུར། །དེ་སྐད་དགྲ་རྣམས་བདག་ལ་གཏམ་ངན༌སྨྲ།། 6 འཕྲད་དུ་འོང་དུས་སྨྲ་བ་རྫུན་གཏམ༌ཡིན། །ཁོས་ནི་རང་གི་སེམས་ནང་གཡོ་སྒྱུ༌གསོག །ཕྱི་རོལ་སླེབས་དུས་དེ་རྣམས་བསྒྲག་པ༌ཡིན།། 7 ང་ལ་སྡང་མཁན་ཀུན་གྱིས་ཤབ་ཤུབ༌བྱེད། །གནོད་པ་བསྐྱལ་ཕྱིར་ངན་ཇུས་བཤམས་ནས༌ནི།། 8 ཁོ་རང་ན་ཚ་ལྗིད་མོས་མནར་བ་དང༌། །མལ་སར་ལྷུང་བས་ནམ་ཡང་མི་ལང༌ཟེར།། 9 ཐ་ན་ང་ཡི་བློས་ཐུབ་མཛའ་གྲོགས་ཏེ། །བདག་དང་མཉམ་དུ་ཁ་ཟས་སྤྱོད་མཁན༌གྱིས། །བདག་ལ་རྐང་པའི་ཕྱི་རྟིང་བསྟན་པ་ཡིན *།། 10 འོན་ཀྱང་ཡ་ཝཱེ་ཁྱེད་ཀྱིས་སྙིང་རྗེ༌མཛོད། །དེ་ཚོའི་དགྲ་ཤ་ལེན་ཕྱིར་ང་བསླང༌རོགས།། 11 དགྲ་བོས་བདག་ལ་རྒྱལ་ཁའི་འུད་མ༌བརྒྱབ། །དེ་བས་ཁྱེད་ཉིད་བདག་ལ་དགྱེས་པ༌ཤེས།། 12 ང་རང་རྣམ་པར་དག་པས་ཁྱེད་ཀྱིས༌བསྐྱོར། །རྒྱུན་དུ་ཁྱེད་དྲུང་འགྲེང་བར་མཛད་པ༌ཡིན།། 13 ཡེས་ར་ཨེལ་གྱི་དཀོན་མཆོག་ཡ་ཝཱེ༌ལ། །རྟག་ཏུ་བསྟོད་འོས་ཨ་མེན་ཨ་མེན༌བརྗོད།།

42

སྡེ་ཚན་གཉིས་པ།

ཡུལ་འཁྱར་པའི་གསོལ་འདེབས་དང་པོ།

1 ༼དབུ་མཛད་ལ་སྤྲད་པའི་ཀོ་རཱག་གི་བུ་རྣམས་ཀྱི་བསླབ་བྱའི་མགུར༌མ།༽ ཆུ་ཕྲན་ལ་ནི་ཤྭ་བ་གདུང་བ༌ལྟར། །དཀོན་མཆོག་ཁྱེད་ལ་ངའི་སེམས་རབ་ཏུ༌གདུང༌།། 2 ང་ཡི་སེམས་ཀྱིས་དཀོན་མཆོག་ཁོང་ཉིད༌དེ། །གཏན་དུ་གསོན་པོར་བཞུགས་པའི་དཀོན་མཆོག་དྲན། །དཀོན་མཆོག་དྲུང་དུ་ང་རང་ནམ་ཞིག༌བསླེབ།། 3 ཁྱོད་ཀྱི་དཀོན་མཆོག་གང་དུ་ཡོད་ཅེས༌ཏེ། །མི་ཡིས་ཉིན་གང་བདག་ལ་ཟེར་བས༌ན། །ཉིན་མཚན་གཉིས་པོར་མཆི་མ་ཟས་སུ༌གྱུར།། 4 སྔོན་ཆད་ནམ་རྒྱུན་མི་ཚོགས་དང་མཉམ༌དུ། །དགའ་སྤྲོའི་ཀི་སྒྲ་དང་ནི་བསྟོད་དབྱངས༌བཅས། །དེ་རྣམས་ཁྲིད་ནས་དཀོན་མཆོག་བཞུགས་གནས༌སུ། །དུས་ཆེན་གཏོང་བར་ཕྱིན་ཚུལ་དྲན་པ༌ལ། །བདག་གི་སེམས་ནི་རབ་ཏུ་སྐྱོ་བར༌གྱུར།། 5 ང་ཡི་སེམས་ནི་ཅི་ལ་ཕམ་པ༌ཡིན། །བདག་གི་སྙིང་ཁོང་འཁྲུགས་དོན་ཅི་ཡིན༌ནམ། །ང་ཡི་མགོན་སྐྱབས་ང་ཡི་དཀོན་མཆོག༌ལ། །བདག་གིས་ད་དུང་བསྟོད་བསྔགས་བརྗོད་པས༌ན། །ཁྱོད་ཀྱིས་ཁོང་ལ་རེ་ལྟོས་བཅང་འོས༌སོ།། 6 ཀྱེ་ཀྱེ་ང་ཡི་དཀོན་མཆོག་ངའི་སེམས༌ནི། །ང་ཡི་ནང་ནས་རབ་ཏུ་ཕམ་པས༌ན། །ཡོར་དན་ཡུལ་དང་ཧེར་མོན་རི་བོ༌དང༌། །རྨི་ཙར་རི་བོ་བཅས་ནས་ཁྱེད་དྲན༌ནོ།། 7 ཁྱེད་ཀྱི་རྦབ་ཆུས་སྐད་སྒྲ་བསྒྲགས་པ༌ན། །གཏིང་ཟབ་རྒྱ་མཚོ་གཅིག་གིས་གཅིག་ལ༌གླེང༌། །ཁྱེད་ཀྱི་རྦ་ཀློང་རྦ་རླབས་དྲག་པོ༌ཡིས། །ང་རང་ཀུན་ནས་གཡོགས་ཏེ་ཁྱེར་པ༌འོ།། 8 ཉིན་མོར་ཡ་ཝཱེས་བདག་ལ་བྱམས་བརྩེ༌གནང༌། །མཚན་མོར་ང་ཡིས་ཁོང་ལ་བསྟོད་དབྱངས༌འབུལ། །ཚེ་སྲོག་སྩོལ་བའི་དཀོན་མཆོག་ཁོང་ལ༌གསོལ།། 9 ང་ཡི་བྲག་རི་ལགས་པའི་དཀོན་མཆོག༌ལ། །ཁྱེད་ཀྱིས་ང་རང་བརྗེད་དོན་ཅི་ཡིན༌ནམ། །དགྲ་བོའི་གཉའ་གནོན་དབང་གིས་ང་རང༌ནི། །མྱ་ངན་ནང་དུ་འགྲུལ་བ་ཅི་ཞེས༌ཞུ།། 10 དགྲ་བོས་ཉིན་གང་བདག་ལ་སྨད་ནས༌ནི། །ཁྱོད་ཀྱི་དཀོན་མཆོག་གང་དུ་བཞུགས་ཟེར༌དུས། །ང་ཡི་རུས་པ་རལ་གྲིས་གཏོར་བ༌འདྲ།། 11 ང་ཡི་སེམས་ནི་ཅི་ལ་ཕམ་པ༌ཡིན། །བདག་གི་སྙིང་ཁོང་འཁྲུགས་དོན་ཅི་ཡིན༌ནམ། །ང་ཡི་མགོན་སྐྱབས་ང་ཡི་དཀོན་མཆོག༌ལ། །བདག་གིས་ད་དུང་བསྟོད་བསྔགས་བརྗོད་པས༌ན། །ཁྱོད་ཀྱིས་ཁོང་ལ་རེ་ལྟོས་བཅང་འོས༌སོ།།

གསུང་མགུར་ཞེ་གསུམ༌པ།

ཡུལ་འཁྱར་པའི་གསོལ་འདེབས་གཉིས་པ།

1 ཀྱེ་ཀྱེ་དཀོན་མཆོག་ང་ལ་དག་འབུད༌མཛོད། །བདག་གི་གྱོད་དོན་དད་མེད་མི་རིགས༌ལ། །རྩོད་པར་མཛོད་ཅིག་གཡོ་སྒྱུ་ཅན་རྣམས༌དང༌། །ལོག་ལྟ་ཅན་ལས་ང་རང་བསྐྱབ་ཏུ༌གསོལ།། 2 ཁྱེད་ནི་ང་ཡི་སྐྱབས་གནས་དཀོན་མཆོག༌ཡིན། །ཁྱེད་ཀྱིས་ང་རང་སྤངས་དོན་ཅི་ཡིན༌ནམ། །དགྲ་བོའི་གཉའ་གནོན་དབང་གིས་ང་རང༌ནི། །མྱ་ངན་ནང་དུ་འགྲུལ་བ་ཅིའི་ཕྱིར༌ཡིན།། 3 ཁྱེད་ཀྱིས་ཉིད་ཀྱི་འོད་དང་བདེན་པ༌སྩོལ། །དེ་ཡིས་ང་ལ་ལམ་སྟོན་མཛད་ནས༌ནི། །དམ་པའི་རི་དང་བཞུགས་གནས་དེར་འཁྲིད༌རོགས།། 4 དེ་ནས་དཀོན་མཆོག་མཆོད་ཁྲིའི་རྩར་བཏུད༌ནས། །བདག་གི་དགའ་སྤྲོའི་མཆོག་སྟེ་དཀོན་མཆོག༌དྲུང༌། །ཀྱེ་ཀྱེ་དཀོན་མཆོག་ང་ཡི་དཀོན་མཆོག༌ལགས། །པི་ཝང་དཀྲོལ་ཞིང་ཁྱེད་ལ་བསྟོད་བསྔགས༌བརྗོད།། 5 ང་ཡི་སེམས་ནི་ཅི་ལ་ཕམ་པ༌ཡིན། །བདག་གི་སེམས་ཁོང་འཁྲུགས་དོན་ཅི་ཡིན༌ནམ། །ང་ཡི་མགོན་སྐྱབས་ང་ཡི་དཀོན་མཆོག༌ལ། །བདག་གིས་ད་དུང་བསྟོད་བསྔགས་བརྗོད་པས༌ན། །ཁྱོད་ཀྱིས་ཁོང་ལ་རེ་ལྟོས་བཅང་འོས༌སོ།།

གསུང་མགུར་ཞེ་བཞི༌པ།

དཀོན་མཆོག་ཡ་ཝཱེར་སྐྱབས་གསོལ་བའི་སྨོན་ལམ།

1 ༼དབུ་མཛད་ལ་སྤྲད་པའི་ཀོ་རཱག་གི་བུ་རྣམས་ཀྱི་བསླབ་བྱའི་མགུར༌མ།༽ དཀོན་མཆོག་ཁྱེད་ཀྱིས་གནའ་སྔ༌མོར། །ངེད་ཀྱི་ཕ་མེས་རྣམས་ཀྱི༌དུས། །མཛད་པའི་འཕྲིན་ལས་རྣ་བས༌ཐོས། །མེས་པོས་བདག་ལ་སྨྲས་བྱུང༌ངོ༌།། 2 ཁྱེད་ཀྱི་ཕྱག་གིས་མི་རིགས༌རྣམས། །བསྐྲད་ཀྱང་ཕ་མེས་གསོ་སྐྱོང༌མཛད། །ཁྱེད་ཀྱིས་མི་སྡེ་རྣམས་གཏོར༌ཡང༌། །ཕ་མེས་རྣམས་ནི་དར་བར༌མཛད།། 3 དེ་ཚོའི་རལ་གྲིས་ཡུལ་ཁམས༌ནི། །བཟུང་བ་མ་ཡིན་རྒྱལ་ཁ༌ཡང༌། །རང་གི་དཔུང་པས་བླངས་པ༌མིན། །ཁྱེད་ཀྱིས་དེ་ཚོར་གཅེས་པས༌ན། །ཁྱེད་ཕྱག་གཡས་དང་དཔུང་པ་དང༌། །ཞལ་རས་འོད་མདངས་བཅས་ལ༌བརྟེན། །ཡུལ་ནི་བཟུང་བ་ཡིན་ལགས༌སོ།། 4 དཀོན་མཆོག་ཁྱེད་ངའི་རྒྱལ་པོ༌ལགས། །ཡ་ཀོབ་རྒྱལ་བའི་བཀའ་གནོངས༌ཤིག། 5 ཁྱེད་ལ་བརྟེན་ནས་དགྲ་བཟློག༌ཅིང༌། །ངེད་ལ་སྡང་བའི་མི་རྣམས༌ནི། །ཁྱེད་མཚན་ནང་དུ་རྡོག་རྫིས༌གཏོང༌།། 6 རང་གི་གཞུ་ལ་བློ་གཏད༌མེད། །རལ་གྲིས་ང་རང་རྒྱལ་མི༌འགྱུར།། 7 འོན་ཀྱང་ངེད་རྣམས་དགྲ་ལས༌བསྐྱབས། །སྡང་མཁན་རྣམས་ཀྱང་ནོངས་པར༌མཛད།། 8 ངེད་ཀྱིས་ཉིན་གང་དཀོན་མཆོག༌བསྔགས། །རྒྱུན་དུ་ཁྱེད་ཀྱི་མཚན་ལ༌བསྟོད།།༼ སེ༌ལཱ། ༽ 9 འོན་ཀྱང་ད་ལྟ་ཁྱེད་ཉིད༌ཀྱིས། །ངེད་རྣམས་དོར་ནས་དམའ་སར༌ཕབ། །དམག་དཔུང་མཉམ་དུ་ཁྱེད་མི༌གཤེགས།། 10 དགྲ་ལས་ངེད་རྣམས་ཕམ་པར༌མཛད། །སྡང་མཁན་རྣམས་ཀྱིས་གང་འདོད༌བཅོམ།། 11 བཤས་ལུག་བཞིན་དུ་ཁྱེད་ཀྱིས༌མཛད། །མི་རིགས་ཁྲོད་དུ་ངེད་རྣམས༌གཏོར།། 12 ཉིད་ཀྱི་མི་སྡེ་རིན་མེད༌བཙོངས། །རིན་དེས་ཁྱེད་ཀྱི་ནོར་མ༌སྤེལ།། 13 ཁྱིམ་མཚེས་དག་གི་སྨད་ར༌དང༌། །ཉེ་འཁོར་མི་ཡི་ཟུར་ཟ༌དང༌། །ཁྲེལ་དགོད་བྱེད་སར་ཁྱེད་ཀྱིས༌མཛད།། 14 མི་རིགས་རྣམས་ཀྱི་ངག་རྒྱུན༌དང༌། །མི་སྡེ་རྣམས་ཀྱིས་མགོ་གཡུག༌པའི། །གནས་སུ་ཁྱེད་ཀྱིས་ངེད་རྣམས༌མཛད།། 15-16 དགྲ་དང་དགྲ་ཤ་ལེན་མཁན༌དང༌། །འཕྱ་སྨོད་དམའ་འབེབ་ཚིག་གི༌རྐྱེན། །ཉིན་གང་ངོ་ཚ་མདུན་དུ༌ལྷགས། །འཚེར་བས་གདོང་ཡང་བཏུམས་པར༌བྱས།། 17 འདི་རྣམས་ངེད་སྟེང་བབས་ན༌ཡང༌། །ཁྱེད་ཉིད་བརྗེད་པར་མ་གྱུར༌ཅིང༌། །ཞལ་ཆད་ལ་ཡང་འགལ་བ༌མེད།། 18 སེམས་ནི་མ་འཁྱོར་གོམ་སྟབས༌ཀྱང༌། །ཁྱེད་ཀྱི་ཕེབས་ལམ་ལས་མ༌འཆོལ།། 19 འོན་ཀྱང་ཁྱི་སྤྱང་གནས་སུ༌ནི། །ཁྱེད་ཀྱིས་ངེད་རྣམས་རབ་ཏུ༌བརྫིས། །འཆི་བའི་གྲིབ་མས་ཡོངས་སུ༌བཀབ།། 20 རང་གི་དཀོན་མཆོག་མཚན་བརྗེད༌ཅིང༌། །གཞན་ལྷར་ལག་པ་བརྐྱངས་ཡོད༌ན།། 21 སེམས་ཀྱི་གསང་བ་དཀོན་མཆོག༌གིས། །མཁྱེན་པས་དེ་རྩད་མི་ཆོད༌དམ།། 22 ཁྱེད་ཉིད་རྐྱེན་གྱིས་གཞན་དག་གིས། །ངེད་རྣམས་ཉིན་རེར་གསོད་པ་དང་། །ངེད་ཅག་བཤས་ལུག་ལྟ་བུར་བརྩིས།། 23 ཀྱེ་ཀྱེ་གཙོ་བོ་སད་རོགས༌གནོངས། །ད་དུང་གཟིམས་ནས་བཞུགས་པ༌ཅི། །ཁྱེད་ཉིད་ཡར་ལ་བཞེངས་པར་མཛོད། །ངེད་རྣམས་རྟག་ཏུ་མི་སྤང༌རོགས།། 24 ཁྱེད་ཀྱི་ཞལ་རས་སྦས་ནས༌ནི། །ངེད་རྣམས་འཕྲད་པའི་སྡུག་བསྔལ༌དང༌། །གཉའ་གནོན་བརྗེད་པ་ཅི་ཡིན༌ནམ།། 25 ངེད་རྣམས་བཏུད་ནས་ཐལ་བར༌འདྲེས། །ལུས་ཀྱང་ས་ལ་འབྱར་བར༌གྱུར།། 26 ཁྱེད་ཉིད་བཞེངས་ནས་གྲོགས་མཛོད༌དང་། །བྱམས་བརྩེའི་དབང་གིས་ངེད་སྒྲོལ༌ཅིག།

གསུང་མགུར་ཞེ་ལྔ༌པ།

རྒྱལ་པོ་ཚང་གི་གསོལ་སྟོན་གྱི་མགུར་མ།

1 ༼མེ་ཏོག་ཀུ་མུད་ཀྱི་དབྱངས་ནང༌དུ། ཀོ་རཱག་གི་བུ་རྣམས་ཀྱིས་གདུང་སེམས་དང་བཅས་དབུ་མཛད་ལ་བླངས་པའི་བསླབ་བྱའི་མགུར༌མ།༽ ཚིག་སྦྱོར་སྙན་མོས་བདག་གི་སེམས་བསྒུལ༌ཞིང༌། །རྒྱལ་པོ་ལ་ནི་ང་ཡིས་ཅི་བྱས༌བརྗོད། །བདག་གི་ལྕེ་ནི་མཁས་པའི་འབྲི་སྨྱུག༌ཡིན།། 2 མི་བུ་རྣམས་ལས་ཁྱེད་ནི་ལྷག་པར༌མཛེས། །ཁྱེད་ཀྱི་མཆུ་ལ་ཐུགས་རྗེ་ཕྱུག་པའི༌སྟབས། །དཀོན་མཆོག་གིས་ནི་གཏན་དུ་བྱིན་གྱིས༌བརླབས།། 3 དཔལ་དང་གཟི་བྱིན་ལགས་པའི་རལ་གྲི༌དེ། །ཀུན་དབང་ཁྱེད་ཀྱི་སྐུ་རྐེད་འདོགས་པར༌མཛོད།། 4 བདེན་པ་ཉིད་དང་ཁེངས་སྐྱུང་དྲང་བདེན༌ཕྱིར། །ཉིད་ཀྱི་གཟི་བྱིན་ཁྲོད་དུ་རྒྱལ་ཁའི༌ངང༌། །ཆིབས་ཁ་བསྒྱུར་ནས་མདུན་དུ་བསྐྱོད་པར༌མཛོད། །ཕྱག་གཡས་འཇིགས་རུང་དོན་རྣམས་མཛད་གྱུར༌ཅིག། 5 རྒྱལ་པོའི་རྣོ་ཞིང་མྱུར་བའི་མདའ་མོ༌ནི། །ཉིད་ཀྱི་དགྲ་ཡི་སྙིང་ལ་ཕོག་པ༌དང༌། །མི་སྡེ་ཐམས་ཅད་ཁྱེད་ཀྱི་ཞབས་འོག༌འགྱེལ།། 6 དཀོན་མཆོག་ཁྱེད་ཀྱི་བཞུགས་ཁྲི་རྟག་ཏུ༌གནས། །འཁར་བ་དྲང་པོ་ཁྱེད་ཀྱི་སྲིད་འཁར་ཡིན།། 7 ཁྱེད་ནི་དྲང་པོར་མཉེས་ཤིང་ངན་པར༌སྡང༌། །དེའི་ཕྱིར་དཀོན་མཆོག་ཁྱེད་ཀྱི་དཀོན་མཆོག༌གིས། །ཁྱེད་ཀྱི་གྲོགས་པོ་རྣམས་ལས་ལྷག་པར༌དུ། །ཁྱེད་ལ་དགའ་སྤྲོའི་སྣུམ་གྱིས་བྱུགས་པར༌མཛད།། 8 ན་བཟའ་རྣམས་ལས་བྱུགས་རྫས་གུ་གུལ༌དང༌། །ཨ་ག་རུ་དང་ཤིང་ཚའི་དྲི་བསུང༌འཐུལ། །བ་སོའི་མཁར་གྱི་རོལ་མོ་ལས་འབྱུང༌བའི། །སྙན་པའི་སྒྲ་ཡིས་ཁྱེད་ལ་སྤྲོ་བ༌བསྐྱེད།། 9 ཁྱེད་ཀྱི་བཀུར་འོས་བཞིན་བཟང་རྣམས་ཀྱི༌ཁྲོད། །རྒྱལ་པོའི་སྲས་མོ་བཞུགས་ཤིང་ཕྱག་གཡས༌སུ། །ཨོ་ཕིར་གསེར་རྒྱན་བཏགས་པའི་རྒྱལ་མོ༌བཞེངས།། 10 ཀྱེ་ཀྱེ་བུ་མོ་ཁྱེད་ཀྱིས་མཉན་པར༌གྱིས། །བསམ་བློ་ཐོངས་ལ་རྣ་བ་གཏད་ནས༌ཉོན། །རང་གི་རྒྱུད་དང་ཕ་གཞིས་བརྗེད་གྱུར༌ཅིག ། 11 ཁྱེད་ཀྱི་མཛེས་སྡུག་ལ་ནི་རྒྱལ་པོ༌གདུང༌། །རང་གི་གཙོ་བོ་ཁོང་ལ་ཕྱག་ཕུལ༌ཞིག། 12 ཐཱར་གྱི་བུ་མོས་ཕྱག་རྟེན་འབུལ་བ༌དང༌། །མི་སྡེའི་ཕྱུག་པོས་ཁྱེད་ཀྱི་ཐུགས་རྗེ༌བསྙེག། 13 ཁབ་ཏུ་རྒྱལ་པོའི་སྲས་མོ་ཤིན་ཏུ༌མཛེས། །ན་བཟའ་གསེར་གྱི་སྐུད་པས་བཏགས་པ༌འོ།། 14 ཚེམ་དྲུབ་གསོལ་ཏེ་རྒྱལ་པོའི་དྲུང་བསྐྱལ༌འོང༌། །ཁོ་མོའི་བག་རོགས་ན་ཆུང་བུ་མོ༌རྣམས། །དེ་བཞིན་ཁྱེད་ཀྱི་སྐུ་དྲུང་བསྐྱལ་བར༌འགྱུར།། 15 དགའ་མགུ་ཡི་རངས་དང་བཅས་བསྐྱལ་བ༌དང༌། །དེ་རྣམས་རྒྱལ་པོའི་ཁབ་ནང་འཇུག་པར༌འགྱུར།། 16 བུ་རྒྱུད་རྣམས་ཀྱིས་ཡབ་མེས་རྒྱུན་འཛིན༌ཞིང་། །ས་གཞི་ཡོངས་སུ་རྗེ་བོར་ཁྱེད་ཀྱིས༌བསྐོ།། 17 ཁྱེད་མཚན་མི་རབས་ཀུན་ལ་དྲན་པར༌བྱ། །མི་སྡེ་ཡོངས་ཀྱིས་རྟག་ཏུ་ཁྱེད་ལ༌བསྟོད།།

གསུང་མགུར་ཞེ་དྲུག༌པ།

དཀོན་མཆོག་ང་ཚོ་དང་མཉམ་དུ་བཞུགས་པ།

1 ༼དབུ་མཛད་ལ་སྐྱེས་མའི་གཞས་གདངས་མཐོན་པོར་བླངས་པའི་ཀོ་རཱག་གི་བུ་རྣམས་ཀྱི་མགུར༌མ།༽ དཀོན་མཆོག་རང་ཅག་སྐྱབས་གནས་སྟོབས་ཤུགས༌ཡིན། །སྡུག་བསྔལ་ནང་དུ་ང་ཚོའི་སྐྱབས་ལགས༌སོ།། 2 དེའི་ཕྱིར་ས་གཞི་འགུལ་ཞིང་རི་བོ༌རྣམས། །བརྡིབས་ནས་རྒྱ་མཚོའི་གཏིང་དུ་ནུབ་པ༌དང༌།། 3 རྒྱ་མཚོའི་རྦ་རླབས་དྲག་ཏུ་འཕྱུར་ནས༌ནི། །རི་རྣམས་བསྒུལ་ཡང་ང་ཚོར་འཇིགས་པ༌མེད།།༼ སེ༌ལཱ། ༽ 4 དེ་རུ་གཙང་པོ་ཞིག་ཀྱང་ཡོད་པ༌དང༌། །ཆུ་ཕྲན་མང་པོས་བླ་མེད་དཀོན་མཆོག༌གི །བཞུགས་གནས་དམ་པའི་གྲོང་ཁྱེར་སྐྱིད་པར༌བྱེད།། 5 དཀོན་མཆོག་དབུས་སུ་བཞུགས་པས་གཡོ་མི༌འགྱུར། །ཐོ་རངས་དཀོན་མཆོག་གིས་ནི་དེར་གྲོགས༌མཛད།། 6 ཕྱི་ཕྱོགས་མི་རྣམས་འུར་སྒྲོག་རྒྱལ་ཁམས༌གཡོ། །ཁོང་གིས་གསུང་སྐད་བཏོན་པས་ས་གཞི༌ཞུ།། 7 དཔུང་ཚོགས་ཡ་ཝཱེ་རང་ཅག་མཉམ་དུ༌བཞུགས། །ཡ་ཀོབ་དཀོན་མཆོག་ང་ཚོའི་སྐྱབས་གནས༌ལགས།།༼ སེ༌ལཱ། ༽ 8 ས་གཞི་ཇི་ལྟར་སྟོངས་སུ་བཅུག་པ༌ཡི། །ཡ་ཝཱེའི་མཛད་པ་རྣམས་ལ་བལྟ་རུ༌ཤོག། 9 ཁོང་གིས་ས་མཐའི་བར་དུ་དམག་འཁྲུག༌སེལ། །གཞུ་བཅག་མདུང་གཏུབ་ཤིང་རྟ་མེར་བསྲེགས༌སོ།། 10 དཀོན་མཆོག་ང་ཡིན་རྟོགས་ནས་ལྷོད་ལྷོད༌གྱིས། །མི་རིགས་རྣམས་ཀྱི་ཁྲོད་དུ་བདག་ལ༌བསྟོད། །ས་གཞི་ཡོངས་སུ་བདག་ལ་བསྟོད་པ༌འབྱུང༌།། 11 དཔུང་ཚོགས་ཡ་ཝཱེ་རང་ཅག་མཉམ་དུ༌བཞུགས། །ཡ་ཀོབ་དཀོན་མཆོག་ང་ཚོའི་སྐྱབས་གནས༌ལགས།།༼ སེ༌ལཱ། ༽

གསུང་མགུར་ཞེ་བདུན༌པ།

བླ་ན་མེད་པའི་དཀོན་མཆོག་ཡ་ཝཱེ།

1-2 ༼དབུ་མཛད་ལ་སྤྲད་པའི་ཀོ་རཱག་གི་བུ་རྣམས་ཀྱི་མགུར༌མ།༽ བླ་མེད་ཡ་ཝཱེ་གུས་པར་འོས་པ་དང༌། །ས་གཞི་ཡོངས་ཀྱི་རྒྱལ་ཆེན་ཡིན་པས༌ན། །མི་རིགས་ཀུན་གྱིས་ཐལ་མོ་བརྡབས་ནས༌ནི། །དཀོན་མཆོག་ཉིད་ལ་དགའ་སྤྲོའི་ཀི་སྒྲ༌སྒྲོགས།། 3 ཁོང་གིས་སྡེ་རྣམས་རང་ཅག་འོག་ཏུ༌བསྡུས། །མི་རིགས་རྣམས་ཀྱང་ང་ཚོའི་རྐང་འོག༌བཅུག། 4 ཁོང་གིས་གཅེས་སུ་འཛིན་པའི་ཡ་ཀོབ༌ཀྱི། །གཟི་དཔལ་ཡིན་པའི་ནོར་སྐལ་ང་ཚོར༌བདམས།།༼ སེ༌ལཱ། ༽ 5 ཀི་སྒྲའི་ཁྲོད་དུ་དཀོན་མཆོག་ཡར་འཕགས༌ཤིང༌། །དུང་སྐད་དང་བཅས་ཡ་ཝཱེ་ཡར་འཕགས༌སོ།། 6 ཁྱོད་ཚོས་དཀོན་མཆོག་ཁོང་ལ་བསྟོད་དབྱངས༌ཕུལ། །ང་ཚོའི་རྒྱལ་པོར་བསྟོད་པའི་མགུར་མ༌ཕུལ།། 7 དཀོན་མཆོག་ས་གཞི་ཡོངས་ཀྱི་རྒྱལ་པོ༌ཡིན། །དེའི་ཕྱིར་གོ་རྟོགས་དང་བཅས་ཁོང་ལ༌བསྟོད།། 8 དཀོན་མཆོག་ཉིད་ཀྱིས་མི་རྣམས་དབང་དུ༌བསྒྱུར། །ཁོང་ནི་དམ་པའི་རྒྱལ་ཁྲིར་བཞུགས་པ༌ལགས།། 9 ཨབ་ར་ཧམ་གྱི་དཀོན་མཆོག་འབངས་མི༌བཞིན། །མི་སྡེའི་སྐུ་དྲག་རྣམས་ཀྱང་མཉམ་དུ༌འདུ། །ས་གཞིའི་ཕུབ་རྣམས་དཀོན་མཆོག་ཉིད་ཀྱི༌ཡིན། །ཁོང་ཉིད་རབ་ཏུ་འཕགས་པ་ལགས་པས༌སོ།།

གསུང་མགུར་ཞེ་བརྒྱད༌པ།

དཀོན་མཆོག་གི་གྲོང་ཁྱེར་ཛ་ཡན།

1 ༼ཀོ་རཱག་གི་བུ་རྣམས་ཀྱི་མགུར༌མ།༽ རང་རེའི་དཀོན་མཆོག་ཉིད་ཀྱི་གྲོང་ཁྱེར༌ཏེ། །རི་བོ་དམ་པར་ཡ་ཝཱེ་ཁྱད་དུ༌འཕགས། །ཁོང་ནི་རབ་ཏུ་བསྟོད་པར་འོས་ལགས༌སོ།། 2 རྒྱལ་པོ་ཆེན་པོའི་གྲོང་ཁྱེར་བྱང་ངོས༌ཀྱི། །ཛ་ཡན་རི་བོ་མཐོན་པོའི་གནས་སུ༌མཛེས། །ས་གཞི་ཡོངས་ཀུན་དགའ་བའི་གནས་མཆོག༌ཡིན།། 3 དཀོན་མཆོག་དེ་ཡི་མཁར་རྫོང་ནང་དུ༌བཞུགས། །ཁོང་ཉིད་སྐྱབས་གནས་ཡིན་པ་གསལ་ལེར༌མངོན།། 4 ལྟོས་དང་རྒྱལ་པོ་རྣམས་ནི་མཉམ་དུ༌འདུས། །ཁོ་རྣམས་ལྷན་ཅིག་མདུན་དུ་སྐྱོད་པ༌ཡིན།། 5 ཁོ་ཚོས་གྲོང་ཁྱེར་དེ་ཉིད་མཐོང་མ༌ཐག །ཡ་མཚན་སྐྱེས་ཤིང་འཇིགས་ནས་བྲོས༌པ་འོ།། 6 ཁོ་རྣམས་དེ་རུ་སྐྲག་ནས་འདར་བ༌དང༌། །ཕྲུ་གུ་བཙའ་བའི་བུད་མེད་བཞིན་དུ༌གདུང༌།། 7 ཤར་རླུང་དང་བཅས་ཐཱར་ཞིས་གྲུ་རྣམས༌གཅོག། 8 ང་ཚོས་དཔུང་ཚོགས་ཡ་ཝཱེའི་གྲོང་ཁྱེར༌ཏེ། །རང་ཅག་དཀོན་མཆོག་ཉིད་ཀྱི་གྲོང་ཁྱེར༌དུ། །ཇི་ལྟར་ཐོས་བཞིན་ང་ཚོས་མཐོང་བ༌ཡིན། །ཁོང་གིས་གྲོང་ཁྱེར་རྟག་ཏུ་བརྟན་པོར༌མཛད།།༼ སེ༌ལཱ། ༽ 9 ཀྱེ་ཀྱེ་དཀོན་མཆོག་ཁྱེད་ཀྱི་མཆོད་ཁང༌དུ། །ང་ཚོས་ཉིད་ཀྱི་བྱམས་བརྩེ་སྒོམ་པར༌བྱེད།། 10 ཀྱེ་ཀྱེ་དཀོན་མཆོག་ཁྱེད་ཀྱི་མཚན་ནང༌བཞིན། །ཁྱེད་ལ་ཕུལ་བའི་བསྟོད་བསྔགས་ས་མཐར༌སླེབས། །ཁྱེད་ཕྱག་གཡས་པར་དྲང་བདེན་ཁྱབ་ནས༌ཡོད།། 11 ཁྱེད་ཀྱི་ཁྲིམས་གཅོད་རྣམས་ཀྱི་དབང་གིས༌ནི། །རི་བོ་ཛ་ཡན་དགའ་ཞིང་ཡ་ཧུ༌དཱའི། །བུ་མོ་ཐམས་ཅད་མགུ་བར་འོས་སོ༌ལོ།། 12 ཁྱོད་རྣམས་ཛ་ཡན་ཡུལ་ལ་འགྲིམ་པ༌དང༌། །སྐོར་བ་བྱས་ནས་ལྕོག་མཁར་རྣམས་རྩིས༌ཤིག། 13 མི་རབས་ཕྱི་མ་རྣམས་ལ་འཆད་ཐུབ༌ཕྱིར། །ཁོང་གི་ལྕགས་རིར་མཉམ་པར་འཇོག་པ་དང་། །ཁོང་གི་ཕོ་བྲང་ལ་ནི་ཞིབ་ལྟ༌གྱིས།། 14 གང་ལ་ཞེ་ན་དཀོན་མཆོག་འདི་ཉིད༌ནི། །རྒྱུན་ནས་རྒྱུན་དུ་རང་རེའི་དཀོན་མཆོག༌ཡིན། །འཆི་བའི་བར་དུ་ང་ཚོར་ལམ་སྟོན༌མཛད།།

གསུང་མགུར་ཞེ་དགུ༌པ།

རྒྱུ་ནོར་ལ་བརྟེན་པའི་བླུན་རྨོངས།

1 ༼དབུ་མཛད་ལ་སྤྲད་པའི་ཀོ་རཱག་གི་བུ་རྣམས་ཀྱི་མགུར༌མ།༽ མི་སྡེ་ཡོངས་ཀྱིས་བདག་གི་གཏམ་ལ༌གསོན། །རྣ་བ་གཏོད་ཅིག་འཇིག་རྟེན་སྐྱེ་དགུ༌ཀུན།། 2 མཆོག་དམན་དབུལ་ཕྱུག་གང་ཡིན་ཉོན་ཅིག༌ཀྱེ།། 3 བདག་གི་ངག་ལས་ཤེས་རབ་གཏམ་སྨྲ༌ཞིང༌། །བདག་གི་སེམས་ནས་དོན་ཟབ་བསམ་བློ༌གཏོང༌།། 4 བདག་གིས་ལེགས་བཤད་ཅིག་ལ་རྣ་བ༌གཏད། །པི་ཝང་སྒྲ་དང་སྦྲགས་ནས་གབ་ཚིག༌འགྲེལ།། 5 སྡུག་བསྔལ་མང་དུ་འབྱུང་བའི་ཉིན་མོ༌ལ། །མི་ངན་བདག་གི་རྐང་བའི་རྗེས་འབྲངས༌ཏེ། །ཕྱོགས་བཞི་མཚམས་བརྒྱད་ཀུན་ནས་མཐའ་བསྐོར༌ཡང༌། །བདག་ནི་འཇིགས་པའི་སྐལ་བ་ཡོད་དམ༌ཅི།། 6 དེ་ཚོས་རྒྱུ་ལ་བརྟེན་ནས་འབྱོར་ཕྱུག༌ངོམས།། 7 འོན་ཀྱང་དེ་ལས་རང་གི་སྤུན་ཟླ༌ནི། །སྐྱོབ་པར་ནུས་པ་གཅིག་ཀྱང་ཡོད་མ༌ཡིན། །ཡང་ན་དེ་ཡི་ཚབ་ཏུ་དཀོན་མཆོག༌ལ། །བླུ་རིན་འབུལ་བར་ནུས་པ་ཡོད་མ༌ཡིན།། 8-9 དུར་ལ་མི་འཇུག་རྟག་ཏུ་གསོན་པའི༌ཕྱིར། །ཚེ་སྲོག་ཉོ་བའི་བླུ་རིན་རྫོགས་མེད༌པས། །འཇལ་བའི་བསམ་པ་རྟག་ཏུ་འདོར་དགོས༌བྱུང༌།། 10 སུས་ཀྱང་ཤེས་རབ་ལྡན་པ་འཆི་བ༌མཐོང༌། །བླུན་ཞིང་རྨོངས་པ་མཉམ་དུ་འཆི་བ༌མཐོང༌། །དེ་ཡི་རྒྱུ་ནོར་ཐམས་ཅད་གཞན་ལ༌འཐོབ།། 11 དེ་ཚོའི་སེམས་སུ་རང་གི་ཁྱིམ་གཞིས༌ཀུན། །རྟག་ཏུ་གནས་ཤིང་ཕྱི་མར་དབང་བར༌སྙམ། །ས་ལ་རང་གི་མིང་ཡང་འདོགས་པར༌བྱེད།། 12 འོན་ཀྱང་རྙེད་བཀུར་ནང་དུ་སྡོད་མི༌རིང༌། །འཆི་བར་འགྱུར་བའི་དུད་འགྲོ་ནང་བཞིན༌ཡིན།། 13 དེ་ཚོའི་བྱེད་ལུགས་གླེན་པ་ཡིན་ན༌ཡང༌། །མི་རབས་རྗེས་མ་དེ་ཚོའི་གཏམ་ལ༌མོས།།༼ སེ༌ལཱ། ༽ 14 དེ་རྣམས་གཤིན་ཡུལ་མངགས་པའི་ལུག་ཁྱུ༌བཞིན། །འཆི་བ་དངོས་ནི་རྫི་བོ་ཤ་སྟག༌ཡིན། །ཞོགས་པའི་དུས་སུ་གཞུང་དྲང་མི་རྣམས༌ཀྱིས། །དེ་རྣམས་དབང་ཤེད་དྲག་པོས་གནོན་པར༌བྱེད། །གཤིན་པོའི་གནས་ཀྱིས་དེ་དག་ལུས་གཟུགས༌འཇོམས། །དེ་ལ་སྡོད་པའི་གནས་ཀྱང་མེད་པར༌བྱས།། 15 འོན་ཀྱང་བདག་གི་རྣམ་ཤེས་དཀོན་མཆོག༌གིས། །གཤིན་པོའི་གནས་ཀྱི་དབང་ཤུགས་ནས་བླུས༌ཏེ། །བདག་ནི་ཁོང་གི་དྲུང་དུ་འདྲེན་པར༌སྲིད།།༼ སེ༌ལཱ། ༽ 16 སུ་ཞིག་རྒྱུ་ནོར་འཛོམས་ཤིང་དཔལ་རྒྱས༌དུས། །ཁྱོད་ཀྱི་སེམས་ནི་འཁྲུགས་པར་མི༌བྱ་འོ།། 17 གང་ལ་ཞེ་ན་ཁོ་རང་འཆི་བའི༌དུས། །རྒྱུ་ནོར་ལ་སོགས་ཅི་ཡང་འཁྱེར་མི༌ནུས། །གཟི་དཔལ་ཁོ་ཡི་རྗེས་སུ་འབྲང་བ༌མིན།། 18 དེ་ཡང་ཁོ་རང་གསོན་པོར་འཚོ་དུས༌སུ། །རང་ཉིད་བྱིན་རླབས་ཅན་ཡིན་ཞེས་སྨྲ༌ཞིང༌། །རང་ཕན་ཅན་ལ་གཞན་གྱིས་བསྟོད་ར༌བྱེད།། 19 ཁོ་ནི་མེས་པོའི་གྲས་སུ་འགྲོ་བ༌དང༌། །འོད་ཟེར་དངོས་ནི་ནམ་ཡང་མཐོང་བ༌མེད།། 20 རྙེད་བཀུར་ནང་དུ་གོ་རྟོགས་མ་བྱུང༌ན། །འཆི་བར་འགྱུར་བའི་དུད་འགྲོ་ལས་མ༌མཆིས།།

གསུང་མགུར་ལྔ་བཅུ༌པ།

ཁྲིམས་ཐག་གཅོད་པའི་དཀོན་མཆོག

1 ༼ཨ་སབ་ཀྱི་མགུར༌མ།༽ ཀུན་དབང་དཀོན་མཆོག་ཡ་ཝཱེས་གསུང་གནང༌སྟེ། །ཤར་ནས་ནུབ་ལ་ཐུག་པའི་ས་གཞི༌བོས།། 2 མཛེས་སྡུག་ཡོངས་སུ་རྫོགས་པའི་ཛ་ཡན༌ལས། །དཀོན་མཆོག་གིས་ནི་ཉིད་ཀྱི་གཟི་འོད༌མངོན།། 3 རང་ཅག་དཀོན་མཆོག་ཕེབས་ཤིང་ཞལ་མི༌རོག །ཁོང་གི་དྲུང་དུ་མེ་ཡིས་འཇོམས་བྱེད༌ཅིང༌། །ཁོང་གི་ཕྱོགས་བཞིར་རླུང་དམར་དྲག་ཏུ༌གཡུག། 4 ཉིད་ཀྱི་མི་སྡེར་ཁྲིམས་ཐག་གཅོད་པའི༌ཕྱིར། །སྟེང་གི་གནམ་དང་ས་གཞིར་ཞལ་འབོད༌གནང༌།། 5 མཆོད་པ་ཕུལ་ནས་ཁ་ཆད་བཞག་པ༌ཡི། །དད་གུས་ཅན་རྣམས་ངའི་དྲུང་སྡུས་ཤིག༌གསུངས།། 6 དཀོན་མཆོག་ཉིད་ཀྱིས་དངོས་སུ་ཁྲིམས་གཅོད༌པས། །ནམ་མཁའི་དབྱིངས་རྣམས་ཁོང་གི་དྲང་བདེན༌སྒྲོག།༼ སེ༌ལཱ། ༽ 7 ང་ཡི་བུ་རྒྱུད་ཉོན་ཅིག་བདག་གིས༌གསུང༌། །ཡེས་ར་ཨེལ་ཁྱོད་བདག་གིས་ནག་ཉེས༌འཛུགས། །ང་ནི་དཀོན་མཆོག་ཁྱོད་ཀྱི་དཀོན་མཆོག༌ཡིན།། 8 ཁྱོད་ཀྱི་མཆོད་པའི་ཕྱིར་དུ་བཀའ་མི༌བཀྱོན། །ཁྱོད་ཀྱི་སྦྱིན་སྲེག་རྟག་ཏུ་ངའི་མདུན༌གནས།། 9 ཁྱོད་ཀྱི་ཁྱིམ་ནས་གླང་ཐུག་ངས་མི༌ལེན། །ཁྱོད་ཀྱི་ལྷས་ནས་ར་ཕོ་ངས་མི༌འཁྱེར།། 10 རྒྱ་རྫོང་ནགས་ཀྱི་རི་དྭགས་ཐམས་ཅད་དང༌། །སྟོང་ཕྲག་རི་བོའི་ཕྱུགས་རྣམས་ཁོ་བོའི༌ཡིན།། 11 རི་ཡི་འདབ་ཆགས་ཐམས་ཅད་ངས་ཤེས༌ཤིང༌། །ཐང་གི་རི་དྭགས་མཐའ་དག་ང་ཡི༌ཡིན།། 12 འཇིག་རྟེན་དང་ནི་དེ་རུ་ཡོད་པ༌ཀུན། །བདག་གི་ཡིན་པས་ང་རང་བཀྲེས༌ན་ཡང་། །ཁྱོད་ལ་སྨྲ་བའི་དགོས་པ་ཡེ་མ༌མཆིས།། 13 ང་ཡིས་གླང་གི་ཤ་ནི་བཟའ་འགྱུར༌རམ། །དེ་བཞིན་ར་ཕོའི་ཁྲག་ཀྱང་ངས་བཏུང༌ངམ།། 14 དཀོན་མཆོག་ལ་ནི་གཏང་རག་མཆོད་པར༌ཕུལ། །བླ་མེད་ཁོང་ལ་དམ་བཅའ་རྣམས་སྒྲུབས༌ཤིག། 15 དཀའ་སྡུག་དུས་སུ་ང་ལ་འོ་དོད༌བོས། །ངས་ཁྱོད་སྒྲོལ་ཞིང་ཁྱོད་ཀྱིས་ང་ལ༌བསྟོད།། 16 འོན་ཀྱང་ངན་པར་ཁོང་གིས་འདི་སྐད༌གསུངས། །ང་ཡི་སྒྲིག་ཁྲིམས་ཁྱོད་ཀྱིས་ཅི་ལ༌འཆད། །ང་ཡི་ཞལ་ཆད་ཁ་རུ་ཅི་ལ༌གླེང༌།། 17 དོན་དུ་ཁྱོད་ནི་བསླབ་བྱར་སྡང་བ༌དང༌། །ང་ཡི་བཀའ་རྣམས་རྒྱབ་ཏུ་བསྐྱུར་པ༌འོ།། 18 ཇག་རྐུན་མཐོང་དུས་ཁྱོད་ནི་ཁོ་དང༌འགྲོགས། །ལོག་གཡེམ་བྱེད་མཁན་ལ་ཡང་ཁྱོད་རང༌འདྲེས།། 19 ཁྱོད་ཀྱི་ཁ་ཡིས་གཏམ་ངན་གང་བྱུང༌སྨྲ། །ཁྱོད་ཀྱི་ལྕེ་ཡིས་གཡོ་སྒྱུ་རྩོམ༌པ་འོ།། 20 ཁྱོད་ཀྱིས་རྒྱུན་དུ་རང་གི་སྤུན་ལ༌སྨད། །རང་གི་མ་ཡི་བུ་ལ་སྙད་འདོགས༌བྱེད།། 21 དེ་བཞིན་བྱས་ཀྱང་བདག་གིས་ཅང་མ༌སྨྲས། །ཁྱོད་ཀྱིས་ང་རང་ཁྱོད་དང་འདྲ་བར༌བསམས། །དོན་དུ་ང་ཡིས་ཁྱོད་ལ་བཀྱོན་ནས༌ནི། །ཁ་རི་ཁ་ཐུག་ཁྱོད་ཀྱི་སྐྱོན་བརྗོད༌དོ།། 22 སྐྱོབ་མཁན་མེད་པར་ངས་ཁྱོད་དབྲལ་ལས༌ཆེ། །དཀོན་མཆོག་བརྗེད་མཁན་ཁྱོད་རྣམས་མནོ༌བསམ་ཐོངས།། 23 གཏང་རག་མཆོད་པར་འབུལ་མཁན་ཐམས་ཅད༌ཀྱིས། །དོན་དུ་ང་ལ་བསྟོད་པ་ཕུལ་བ༌ཡིན། །སྤྱོད་ལམ་ཚགས་སུ་ཆུད་པར་བྱེད་མཁན༌ལ། །དཀོན་མཆོག་ང་ཡི་ཐར་པ་བདག་གིས༌སྟོན།།

གསུང་མགུར་ང་གཅིག༌པ།

སྡིག་བསལ་གནང་བར་ཞུ་བ།

1 ༼དཱ་བིད་པད་ཤེ་བཱ་དང་འགྲོགས་པའི་རྗེས༌སུ། ལུང་སྟོན་པ་ནཱ་ཐན་ཁོང་གི་དྲུང་དུ་འོངས་པའི་ཚེ་ཁོང་གིས་མགུར་འདི་བརྩམས་ནས་དབུ་མཛད་ལ་སྤྲད༌པ།༽ ཀྱེ་ཀྱེ་དཀོན་མཆོག་ཁྱེད་ཀྱི་བྱམས་བརྩེ༌བཞིན། །བདག་ལ་སྙིང་རྗེས་གཟིགས་པར་མཛད་དུ༌གསོལ། །ཁྱེད་ཀྱི་ཐུགས་རྗེ་ཆེན་པོ་ལ་བརྟེན༌ནས། །བདག་གི་ཉེས་སྐྱོན་མཐའ་དག་སེལ་བར༌མཛོད།། 2 བདག་གི་ཉེས་སྐྱོན་ཡོངས་སུ་འདག་པར༌མཛོད། །བདག་གི་སྡིག་པ་ཡོངས་སུ་སེལ་རོགས༌གནོངས།། 3 དེ་ནི་རང་སྐྱོན་རང་གིས་ཤེས་པ༌དང༌། །རང་གི་སྡིག་པ་ནམ་རྒྱུན་མཐོང་ཕྱིར༌རོ།། 4 བདག་གིས་ཁྱེད་ཉིད་གཅིག་པུར་འགལ་བ་ཡི། །སྡིག་པ་བྱས་ཤིང་ཁྱེད་ཀྱི་སྤྱན་དྲུང་དུ། །ངན་པར་གཟིགས་པའི་སྤྱོད་ངན་འདི་སྤྱད་པས། །ཁྱེད་ཀྱིས་བཀའ་བཀྱོན་གནང་དུས་དྲང་བདེན༌མངོན། །ཉེས་ཆད་གཅོད་དུས་གསལ་ཞིང་ཡང་དག༌གོ། 5 གཟིགས་དང་ང་རང་སྡིག་པའི་ནང་དུ༌སྐྱེས། །མ་ཡི་མངལ་དུ་ཆགས་དུས་སྡིག་པ༌ཡོད།། 6 གཟིགས་དང་ཁྱེད་ནི་སེམས་རྒྱུད་དྲང་པོར༌དགྱེས། །ཁྱེད་ཀྱིས་བདག་གི་ཕུགས་སུ་ཤེས་རབ༌བསྩལ།། 7 ཨི་སོབ་རྩྭ་ཡིས་ང་རང་གཙང་བར་མཛོད། །དེ་ནས་ང་རང་གཙང་མར་འགྱུར་འོང༌ངོ༌། །ཁྱེད་ཀྱིས་ང་རང་གཙང་མར་འཁྲུ་བར༌མཛོད། །བདག་ནི་ཁ་བ་ལས་ཀྱང་དཀར་པོར༌འགྱུར།། 8 དགའ་མགུ་རངས་པའི་སྐད་སྒྲ་ཐོས་སུ༌གསོལ། །ཁྱེད་ཀྱིས་བཅག་པའི་རུས་པ་སྤྲོ་བར༌མཛོད།། 9 ཁྱེད་ཀྱིས་བདག་གི་ཉེས་པར་མི་གཟིགས༌པར། །ང་ཡི་སྡིག་ཉེས་ཐམས་ཅད་འདག་པར༌མཛོད།། 10 ཀྱེ་ཀྱེ་དཀོན་མཆོག་ཁྱེད་ཀྱིས་ང་རང༌ལ། །ཡིད་སེམས་གཙང་མ་ངེས་པར་མཛད་དུ༌གསོལ། །སླར་ཡང་ཡིད་སེམས་བརྟན་པོར་གནང་བར༌མཛོད།། 11 ཁྱེད་ཀྱི་དྲུང་ནས་ང་རང་མི་སྐྲོད་ཅིང༌། །དམ་པའི་ཐུགས་ཉིད་ང་ནས་མི་ལེན༌རོགས།། 12 ཁྱེད་ཀྱིས་བདག་ལ་ཐར་པའི་དགའ་སྤྲོ༌དང༌། །དགའ་བའི་སེམས་ཉིད་སླར་ཡང་གནང་སྟེ༌སྐྱོངས།། 13 བདག་གིས་ཁྱེད་ཀྱི་བཀའ་ཁྲིམས་རྣམས་ལ༌ནི། །བརྟེན་ནས་ཉེས་ཅན་རྣམས་ལ་བསླབ་བྱ༌སྟོན། །སྡིག་ཅན་དག་ནི་ཁྱེད་ཕྱོགས་འཁོར་དུ༌འཇུག། 14 ཀྱེ་ཀྱེ་དཀོན་མཆོག་ང་ཡི་སྐྱབས་མགོན༌ལགས། །མི་ཁྲག་བཞུར་བའི་སྡིག་ཉེས་ལས་སྐྱོབ༌རོགས། །དེ་ནས་ངའི་ལྕེས་སྐད་གསང་མཐོན་པོའི༌ངང༌། །ཁྱེད་ཀྱི་དྲང་བདེན་ལ་ནི་བསྟོད་བསྔགས༌བརྗོད།། 15 ང་ཡི་མཆུ་སྒྲོས་ཕྱེས་དང་ཀྱེ་གཙོ༌བོ། །བདག་གི་ཁ་ཡིས་ཁྱེད་ལ་བསྔགས་པར༌བྱ།། 16 གང་ལ་ཞེ་ན་མཆོད་པར་ཁྱེད་མི༌མཉེས། །མཉེས་པ་ཡིན་ན་བདག་གིས་འབུལ་བར༌བྱ། །སྦྱིན་སྲེག་ལ་ཡང་ཁྱེད་ཉིད་ཐུགས་མི༌དགྱེས།། 17 དཀོན་མཆོག་མཉེས་པའི་མཆོད་པ་སྡུག་པའི༌སེམས། །སྡུག་གིས་མནར་ཞིང་གནོང་འགྱོད་ཅན་གྱི༌སེམས། །དཀོན་མཆོག་ཁྱེད་ཀྱིས་བརྙས་པར་མི་མཛད༌དོ།། 18 ཐུགས་དགོངས་ཡག་པོས་ཛ་ཡན་དྲིན་གྱིས༌སྐྱོང༌། །ཡེ་རུ་སཱ་ལེམ་ལྕགས་རི་བརྩིག་པར༌མཛོད།། 19 དུས་དེར་དྲང་བདེན་མཆོད་པ་སྦྱིན་སྲེག༌དང༌། །སྦྱིན་སྲེག་མཆོད་པ་ཧྲིལ་པོར་ཁྱེད་ནི༌མཉེས། །གླང་ཐུག་རྣམས་ཀྱང་མཆོད་ཁྲིར་འབུལ་བར༌འགྱུར།།

གསུང་མགུར་ང་གཉིས༌པ།

དཀོན་མཆོག་གི་ཁྲིམས་གཅོད་དང་བཀའ་དྲིན།

1 ༼ཨེ་དོམ་པ་དོ་ཨེག་སོང་ནས་སོ་ལོ་ལ་དཱ་བིད་ནི་ཨ་ཧི་མེ་ལེག་གི་ཁྱིམ་དུ་འཛུལ་སོང་ཞེས་སྨྲས་པའི༌ཚེ། དཱ་བིད་ཀྱིས་བསླབ་བྱའི་མགུར་མ་འདི་བརྩམས་ནས་དབུ་མཛད་ལ་སྤྲད༌པ།༽ དཔའ་རྒོད་ཁྱོད་ཀྱིས་སེམས་ངན་ཅི་ལ༌ངོམ། །དཀོན་མཆོག་ཁོང་གི་བྱམས་བརྩེ་དུས་རྒྱུན༌གནས།། 2 ཁྱོད་ཀྱི་ལྕེ་ཡིས་ངན་ཇུས་གཤོམ་པ༌དང༌། །སྤུ་གྲི་རྣོན་པོ་བཞིན་དུ་གཡོ་སྒྱུ༌སྤེལ།། 3 ཁྱོད་རང་བཟང་པོ་ལས་ནི་ངན་པར༌དགའ། །དྲང་པོའི་གཏམ་ལས་རྫུན་ལ་ལྷག་ཏུ༌གདུང༌།།༼ སེ༌ལཱ། ༽ 4 གཡོ་ཅན་ལྕེ་ཁྱོད་སྲོག་ལེན་གཏམ་ལ༌དགའ།། 5 དཀོན་མཆོག་གིས་ཀྱང་ཁྱོད་ནི་གཏན་དུ༌གཞོམ། །ཁོང་གིས་བཟུང་ནས་གུར་སྒོར་བསྐྲད་པ༌དང༌། །གསོན་པོའི་ཡུལ་དུ་རྩ་ནས་བརླག་པར༌བྱེད།།༼ སེ༌ལཱ། ༽ 6 དྲང་པོས་མཐོང་ཞིང་འཇིགས་པར་འགྱུར་བ༌དང༌། །དེ་ལ་ཁྲེལ་དགོད་བྱེད་ཅིང་འདི་བཞིན༌དུ།། 7 ལྟོས་དང་དཀོན་མཆོག་སྟོབས་སུ་མ་བཟུང༌བར། །རང་གི་རྒྱུ་ནོར་མང་པོར་བློ་གཏད༌དེ། །གཞན་པ་བརླག་ནས་རང་ལ་ཤེད་བཅུག༌སྨྲ།། 8 འོན་ཀྱང་བདག་ནི་དཀོན་མཆོག་བཞུགས་གནས༌ནང༌། །ལོ་འདབ་རྒྱས་པའི་སྐྱུ་རུ་ཤིང་དང༌འདྲ། །དུས་རྒྱུན་དཀོན་མཆོག་བྱམས་བརྩེར་བློ་གདེང༌བསྐྱེད།། 9 ཁྱེད་ཀྱིས་དེ་ལྟར་འཕྲིན་ལས་མཛད་པས་ན། །ང་ཡིས་རྟག༌ཏུ་ཁྱེད་ལ་གཏང་རག་འབུལ། །ཁྱེད་ཀྱི༌མཚན་སྙན་མཆོག་ཏུ་གྱུར་པས་ན། །དད་ལྡན་མདུན་དུ་བདག་གིས་དེ་ལ་རེ། །

གསུང་མགུར་ང་གསུམ༌པ།

བློ་རྨོངས་གཉའ་རེངས་རྣམས་དཀོན་མཆོག་གིས་འདོར་བ།

1 ༼མ་ཧ་ལཱད་ཀྱི་དབྱངས་ནང་དུ་དབུ་མཛད་ལ་སྤྲད་པའི་དཱ་བིད་ཀྱི་བསླབ་བྱའི་མགུར༌མ།༽ གླེན་པས་སེམས་སུ་དཀོན་མཆོག་མེད་ཅེས༌སྨྲ། །དེ་རྣམས་ཉམས་ནས་ཞེན་ལོག་ཉེས་པ༌བྱས། །བཟང་པོ་བྱེད་མཁན་གཅིག་ཀྱང་ཡོད་མ༌ཡིན།། 2 གོ་བ་ཅན་དང་དཀོན་མཆོག་འཚོལ་བའི༌མི། །ཡོད་དམ་མེད་ལ་གཟིགས་ཕྱིར་དཀོན་མཆོག༌གིས། །གནམ་ནས་འཇིག་རྟེན་མི་ལ་མར་གཟིགས༌སོ།། 3 ཐམས་ཅད་ཁོང་དང་བྲལ་ནས་ལོག་ལམ༌ཞུགས། །དེ་འདྲའི་སྐྱེ་བོ་ཚང་མ་བཙོག་པར༌གྱུར། །ལས་བཟང་སྒྲུབ་མཁན་ཡོད་པ་མ་ཡིན་ལ། །དེ་འདྲ་གཅིག་ཀྱང༌ཡོད་པ་མ་ཡིན་ནོ།། 4 ང་ཡི་འབངས་མི་བག་ལེབ་ལྟར་མིད༌ཅིང༌། །དཀོན་མཆོག་མཚན་ལ་འོ་དོད་མི་འབོད༌པར། །སྡིག་སྤྱོད་ཅན་རྣམས་བློ་གྲོས་ཅང་མེད༌དམ།། 5 སྒར་ནི་བཏབ་ཅིང་ཁྱེད་ལ་རྒོལ་བ༌ཡི། །དགྲ་ཡི་རུས་པ་དཀོན་མཆོག་གིས་གཏོར༌བས། །འཇིགས་པ་མེད་སར་དེ་རྣམས་ཤིན་ཏུ༌དངངས། །དཀོན་མཆོག་ཉིད་ཀྱིས་ཁོ་ཚོ་སྤངས་པས༌ན། །ཁྱེད་ཀྱིས་དེ་རྣམས་ངོ་ཚར་སྦྱར་བ༌ཡིན།། 6 ཀྱེ་ཀྱེ་ཡེས་ར་ཨེལ་གྱི་ཐར་པ༌ནི། །ཛ་ཡན་ཡུལ་ནས་བྱུང་ན་ཅི་མ༌རུང༌། །ཁོང་གིས་མི་སྡེ་བཙོན་ལས་བསྐྱབས་འོང༌དུས། །ཡ་ཀོབ་དགའ་ཞིང་ཡེས་ར་ཨེལ་ནི༌མགུ།།

གསུང་མགུར་ང་བཞི༌པ།

དགྲ་བོའི་གནོད་འཚེ་ཁྲོད་དུ་དཀོན་མཆོག་ཡ་ཝཱེའི་སྲུང་སྐྱོབ་འཚོལ་བ།

1 ༼ཟིབ་པ་རྣམས་འོངས་ནས་སོ་ལོ་ལ་དཱ་བིད་ནི་ངེད་རྣམས་ཀྱི་ཁྲོད་དུ་ཡིབ་ཡོད་པ་མ་ཡིན་ནམ་ཞེས་སྨྲས་པའི༌ཚེ། དཱ་བིད་ཀྱིས་རྒྱུད་མང་རོལ་ཆས་སྤེལ་མའི་བསླབ་བྱའི་མགུར་མ་འདི་བརྩམས་ཏེ་དབུ་མཛད་ལ་སྤྲད༌པ།༽ དཀོན་མཆོག་ཁྱེད་ཀྱི་མཚན་གྱིས་ང་སྐྱོབ༌རོགས། །མཐུ་སྟོབས་ཆེན་པོས་ང་ལ་དག་འབུད༌མཛོད།། 2-3 ཕྱི་ཕྱོགས་མི་རྣམས་བདག་གི་དགྲ་རུ༌ལངས། །གདུག་རྩུབ་ཅན་རྣམས་ང་ཡི་སྲོག་ལ༌རྔམ། །དེ་ཚོས་དཀོན་མཆོག་མིག་ནང་མི་འཇོག༌པས། །ང་ཡི་སྨོན་ལམ་གསན་རོགས་ཀྱེ་དཀོན༌མཆོག །བདག་གི་སྨྲ་སྒོའི་གཏམ་ལ་གསན་པར་མཛོད།།༼ སེ༌ལཱ། ༽ 4 ལྟོས་དང་ང་ཡི་གྲོགས་སུ་དཀོན་མཆོག༌ཡོད། །ང་ཡི་ཚེ་སྲོག་སྐྱོར་མཁན་གཙོ་བོ༌ཡིན།། 5 དགྲ་རྣམས་སྟེང་ལ་ཆག་སྒོ་བཟློག་གྱུར༌ཅིག །དྲང་བདེན་བཞིན་དུ་དེ་རྣམས་ཚར་ཆོད༌ཅིག། 6 དཀའ་སྡུག་ཀུན་ལས་ཁོང་གིས་ང་བསྐྱབས་ཤིང་། །དགྲ་རྣམས་ཕམ་པ་མིག་གིས་མཐོང་བས༌ན།། 7 རང་མོས་མཆོད་པ་བདག་གིས་ཁྱེད་ལ༌འབུལ། །ཀྱེ་ཀྱེ་ཡ་ཝཱེ་ཁྱེད་མཚན་ཡིད་དུ༌འོང༌། །བདག་གིས་ཁྱེད་ཀྱི་མཚན་ལ་བསྟོད་བསྔགས༌བརྗོད།།

གསུང་མགུར་ང་ལྔ༌པ།

གྲོགས་པོའི་ངོ་ལོག་ཐེབས་པ་རྣམས་ཀྱི་གསོལ་འདེབས།

1 ༼དབུ་མཛད་ལ་སྤྲད་པའི་དཱ་བིད་ཀྱི་བསླབ་བྱའི་མགུར་རྒྱུད་མང་རོལ་ཆས་སྤེལ༌མ།༽ ཀྱེ་ཀྱེ་དཀོན་མཆོག་བདག་གི་སྨོན་ལམ༌གསོན། །ང་ཡི་ཞུ་འབོད་སྣང་མེད་མི་བསྐྱུར༌རོགས།། 2 བདག་ལ་གསན་ཞིང་བཀའ་ལན་གནང་བར༌མཛོད། །སྡུག་ནང་སེམས་འཁྲུག་སྨྲེ་སྔགས་འདོན་པ༌ཡིན།། 3 དེ་དག་ཐམས་ཅད་དགྲ་ཡི་སྐད་སྒྲ༌དང༌། །ངན་པའི་གཉའ་གནོན་ལས་བྱུང་ཁོ་རྣམས༌ཀྱིས། །ང་ཡི་སྟེང་ལ་ཆག་སྒོ་འབབ་བཅུག༌སྟེ། །ཁོང་ཁྲོ་དང་བཅས་བདག་ལ་འཚེ་བར༌བྱེད།། 4 ང་ཡི་ཁོག་ཏུ་སྙིང་ལ་ཟུག་གཟེར༌ལངས། །འཆི་བའི་འཇིགས་པ་བདག་གི་སྟེང་ལ༌བབས།། 5 འཇིགས་སྣང་དང་ནི་འདར་ཡམ་ང་ལ༌བྱུང༌། །དངངས་སྐྲག་གིས་ནི་ང་རང་འགེབས་པར༌བྱས།། 6 དེ་ནས་བདག་གིས་འདི་ལྟར་སྨྲས་པ༌སྟེ། །བདག་ལ་ཕུག་རོན་གཤོག་ཟུང་ལྡན་གྱུར༌ན། །ནམ་འཕང་བཅད་དེ་བདེ་བར་སྡོད༌བྱ་འོ།། 7 ལྟོས་དང་ང་ནི་རྒྱང་རིང་ཡུལ་དུ༌འབྲོ། །དབེན་སྟོང་གནས་སུ་སྡོད་པར་འགྱུར༌བ་འོ།།༼ སེ༌ལཱ། ༽ 8 ང་རང་མྱུར་དུ་སྐྱབས་གནས་སུ་ཕྱིན༌ཏེ། །རླུང་འཚུབ་དྲག་ཆར་ལ་ནི་གཡོལ་བར༌བྱ།། 9 གདུག་རྩུབ་འགྲན་རྩོད་གྲོང་ཁྱེར་ནང་མཐོང༌བས། །ཀྱེ་ཀྱེ་གཙོ་བོ་དེ་རྣམས་ཚར་གཅོད༌ཅིང༌། །དེ་དག་སྐད་ཆ་རབ་ཏུ་འཁྲུག་པར༌མཛོད།། 10 ངན་པ་ཉིན་མཚན་མེད་པར་ལྕགས་རིར༌འཁོར། །གྲོང་ཁྱེར་ནང་དུ་སྡིག་ཉེས་ཆག་སྒོས༌གང༌།། 11 གཏོར་བཤིག་གཏོང་བའི་དོན་ཡང་དེའི་ནང༌མཆིས། །གཉའ་གནོན་གཡོ་སྒྱུ་ཐང་ཆེན་དང་སྦྲེལ༌ལོ།། 12 དོན་དུ་ང་ལ་སྨད་མཁན་དགྲ་བོ༌མིན། །དགྲ་བོ་ཡིན་ན་བདག་གིས་བཟོད་ནུས༌ཡིན། །སྡང་མཁན་གྱིས་ནི་ཁེངས་དྲེགས་སྟོན་པའང༌མིན། །དེ་འདྲ་ཡིན་ཚེ་ང་རང་གཡོལ་ཐུབ༌བོ།། 13 འོན་ཀྱང་ཁྱོད་ནི་བདག་དང་ཆ་མཚུངས༌ཤིང༌། །ང་ཡི་ཟླ་བོ་ང་ཡི་མཛའ་གྲོགས༌ཡིན།། 14 དུས་རྒྱུན་མཉམ་དུ་གཏམ་གླེང་ཟབ་མོ༌བྱས། །ཚོགས་མཉམ་དཀོན་མཆོག་བཞུགས་གནས་ནང་དུ༌སྐྱོད།། 15 དེ་ཚོ་སྡོད་པའི་གནས་དང་སེམས་ནང༌དུ། །ཏག་ཏག་མ་རུངས་པ་ཡིས་ཁེངས་འདུག༌པས། །འཆི་བ་གློ་བུར་དེ་ཚོར་འབབ་གྱུར༌ཅིག །དེ་རྣམས་གསོན་པོར་གཤིན་ཡུལ་ལྷུང་བར༌ཤོག། 16 འོན་ཀྱང་ང་ཡིས་དཀོན་མཆོག་འབོད་པར༌བྱ། །ཡ་ཝཱེས་ང་རང་སྐྱོབ་པར་གདོན་མི༌ཟ།། 17 ནངས་དང་དགོང་མོ་ཉི་མའི་གུང་བཅས༌ལ། །འོ་དོད་དང་ནི་སྨྲེ་སྔགས་འདོན་འགྱུར༌བས། །བདག་གི་ངུ་སྐད་ཁོང་གིས་གསན་པར༌འགྱུར།། 18 ང་ལ་འཐབ་མཁན་ཤིན་ཏུ་མང་ན༌ཡང༌། །ང་ལ་རྒོལ་བར་བྱེད་པའི་མི་རྣམས༌ལས། །ཁོང་གིས་ངའི་སྲོག་སྐྱོབ་ཅིང་བདེ་བར༌འགོད།། 19 གདོད་ནས་རྒྱལ་ཁྲིར་བཞུགས་པའི་དཀོན་མཆོག༌གིས། །གསན་ཞིང་ཁོ་རྣམས་སྡུག་ལ་སྦྱོར་བར༌ངེས། །༼ སེ༌ལཱ། ༽ གང་ལ་ཞེ་ན་དེ་རྣམས་འགྱུར་མི༌འདོད། །དཀོན་མཆོག་ལ་ཡང་གུས་ཤིང་འཇིགས་པ༌མེད།། 20 མི་དེས་རང་གི་དམ་ཚིག་བརླགས་ནས༌ནི། །སེམས་མཐུན་ཕྱོགས་སུ་ལག་པ་བརྐྱངས་ནས༌རྒོལ།། 21 སྨྲ་སྒོའི་གཏམ་ནི་སྣུམ་ལས་འཇམ་ན༌ཡང༌། །སེམས་ཀྱི་ནང་དུ་འཐབ་འཛིང་ཉར་ནས༌ཡོད། །ཁ་ཡི་གཏམ་རྣམས་སྣུམ་ལས་མཉེན༌ན་ཡང་། །དོན་དུ་ཤུབས་ནས་བཏོན་པའི་རལ་གྲི༌ཡིན།། 22 ཁྱོད་ཀྱིས་རང་གི་ཁུར་བོ་ལྕི་མོ༌རྣམས། །ཡ་ཝཱེར་འཆོལ་དང་ཁོང་གིས་ཁྱོད་རང༌སྐྱོར། །ཁོང་གིས་དྲང་པོ་ནམ་ཡང་འགྱེལ་མི༌བྱ།། 23 ཀྱེ་ཀྱེ་དཀོན་མཆོག་ཁྱེད་ཀྱིས་མི་ངན༌རྣམས། །འཇིག་པའི་དོང་རིང་ནང་དུ་འབེབས་པར༌བྱ། །ལག་དམར་དང་ནི་གཡོ་སྒྱུ་སྤེལ་མཁན༌རྣམས། །ཚེ་ཕྱེད་ཙམ་ཡང་གསོན་པར་མི་འགྱུར༌མོད། །འོན་ཀྱང་བདག་གིས་ཁྱེད་ལ་བློ་གཏད༌བྱ།།

གསུང་མགུར་ང་དྲུག༌པ།

དཀོན་མཆོག་ལ་བརྟེན་པའི་གསོལ་འདེབས།

1 ༼ཕེ་ལེ་ཤེད་པས་གཱད་ནས་དཱ་བིད་བཟུང་དུས༌སུ། རྒྱང་རིང་བེ་ཤིང་རྩེ་མོའི་ཕུག་རོན་བྱ་བའི་དབྱངས་ནང་དཱ་བིད་ཀྱིས་བརྩམས་ནས་དབུ་མཛད་ལ་སྤྲད་པའི་མགུར་མ་སྟེ། དཱ་བིད་ཀྱི་མེག་ཏཱམ་ཞིག༽ མི་ཡིས་ཁོ་བོ་རྡོག་བརྫིས་གཏོང་འདོད༌ཅིང༌། །ཉིན་གང་ང་ལ་རྒོལ་ཞིང་མནར་བས༌ན། །ཀྱེ་ཀྱེ་དཀོན་མཆོག་ང་ལ་སྙིང་རྗེ༌མཛོད།། 2 དགྲ་ཡིས་ཉིན་གང་ང་ལ་རྡོག་བརྫིས༌རྒྱག །ང་རྒྱལ་བསྐྱེད་ཅིང་བདག་ལ་རྒོལ་མཁན༌མང༌།། 3 འཇིགས་དུས་བདག་གིས་ཁྱེད་ལ་བློ་གཏད༌བྱ།། 4 དཀོན་མཆོག་ནང་དུ་ཁོང་གི་བཀའ་ལ༌བསྔགས། །བདག་གིས་དཀོན་མཆོག་ཉིད་ལ་བློ་གཏོད༌པས། །བདག་ལ་འཇིགས་པའི་དོན་ནི་ཡོད་མི༌སྲིད། །འཇིག་རྟེན་མི་ཡིས་བདག་ལ་ཅི་བྱེད༌ནུས།། 5 དེ་ཚོས་ཉིན་གང་ངའི་གཏམ་སྐྱོག་ལ༌འཁྱེར། །རྟག་ཏུ་ང་ལ་འཚེ་བའི་ངན་ཇུས༌གཤོམ།། 6 དེ་རྣམས་ཕྱོགས་གཅིག་འདུས་ནས་འཇབ་པར༌བྱེད། །གར་འགྲོ་བལྟས་ནས་ངའི་སྲོག་གཅོད་པར༌སྒུག། 7 སྡིག་ཉེས་བྱེད་པས་དེ་རྣམས་ཐར་འགྱུར༌རམ། །ཀྱེ་ཀྱེ་དཀོན་མཆོག་ཉིད་ཀྱི་ཐུགས་ཁྲོ༌ཡིས། །མི་སྡེ་འདི་རྣམས་ཕམ་པར་མཛད་དུ༌གསོལ།། 8 ང་རང་འཁྱམ་པའི་རྩིས་གྲངས་ཁྱེད་ཀྱིས༌བླངས། །བདག་གི་མཆི་མ་སྐྱི་ཁུག་ནང་དུ༌བསགས། །ཁྱེད་ཀྱི་ཕྱག་དཔེ་ནང་དུ་བཀོད་མེད༌དམ།། 9 བདག་གིས་འོ་དོད་འབོད་དུས་དགྲ་རྣམས༌ཕམ། །དཀོན་མཆོག་ངའི་ཕྱོགས་ཡིན་པ་དེ་ནས༌རྟོགས།། 10 དཀོན་མཆོག་ནང་དུ་ཁོང་གི་བཀའ་ལ༌བསྔགས། །ཡ་ཝཱེར་བརྟེན་ནས་ཁོང་གི་བཀའ་ལ༌བསྟོད།། 11 བདག་གིས་དཀོན་མཆོག་ཉིད་ལ་བློ་གཏོད༌པས། །བདག་ལ་འཇིགས་པའི་དོན་ནི་ཡོད་མི༌སྲིད། །འཇིག་རྟེན་མི་ཡིས་བདག་ལ་ཅི་བྱེད༌ནུས།། 12 ཀྱེ་ཀྱེ་དཀོན་མཆོག་བདག་གིས་དམ་བཅའ༌བསྒྲུབ། །ང་ཡིས་གཏང་རག་མཆོད་པ་ཁྱེད་ལ༌འབུལ།། 13 གང་ལ་ཞེ་ན་ང་རང་དཀོན་མཆོག༌དྲུང༌། །སྲོག་གི་འོད་ནང་འགྲུལ་བའི་ཕྱིར་དུ༌ནི། །ཁྱེད་ཀྱིས་ངའི་སྲོག་འཆི་བ་ལས་བསྐྱབས༌ཤིང༌། །ང་ཡི་གོམ་པ་འཁྱོར་བར་མ་མཛད༌དོ།།

གསུང་མགུར་ང་བདུན༌པ།

དཀོན་མཆོག་ཡ་ཝཱེའི་རོགས་སྐྱོར་འཚོལ་བ།

1 ༼དཱ་བིད་ཁོང་ཉིད་སོ་ལོའི་དྲུང་ནས་བྲག་ཕུག་ཏུ་འབྲོ་དུས༌སུ། འཕུང་མ་འཇུག་ཅེས་པའི་དབྱངས་ནང་མགུར་འདི་བརྩམས་ནས་དབུ་མཛད་ལ་སྤྲད༌པ་སྟེ། དཱ་བིད་ཀྱི་མེག་ཏཱམ་ཞིག༽ དཀོན་མཆོག་སྙིང་རྗེ་མཛོད་ཅིག་སྙིང་རྗེ༌མཛོད། །བར་ཆད་འདི་དག་མེད་པར་འགྱུར་བའི༌བར། །ཁྱེད་ལ་སྐྱབས་སུ་མཆི་ཞིང་ཁྱེད་ཉིད༌ཀྱི། །གཤོག་པའི་གྲིབ་བསིལ་འོག་ཏུ་འཛུལ་བར༌བྱ།། 2 བདག་གིས་བླ་ན་མེད་པའི་དཀོན་མཆོག༌སྟེ། །ཉིད་ཀྱི་ཐུགས་དགོངས་བཞིན་དུ་ང་རང༌ལ། །ཐམས་ཅད་གནང་བ་ཁོང་ལ་འོ་དོད༌འབོད།། 3 ཁོང་གིས་གནམ་ནས་ང་རང་སྐྱོབ་ངེས༌ཤིང༌། །ང་ལ་རྡོག་བརྫིས་གཏོང་མཁན་རྣམས་ལ༌བཀྱོན། །༼ སེ༌ལཱ། ༽ བྱམས་དང་དྲང་བདེན་ཁོང་གིས་ང་ལ༌གནང༌།། 4 ང་ཡི་ཚེ་སྲོག་སེང་གེའི་ཁྲོད་དུ༌ཡོད། །རྩ་མེད་གཏོང་མཁན་གསེབ་ཏུ་ང་རང༌ཉལ། །དེ་ཚོའི་སོ་ནི་མདུང་དང་མདའ་མོ༌ཡིན། །དེ་ཚོའི་ལྕེ་ནི་རལ་གྲི་རྣོན་པོ༌ཡིན།། 5 ཀྱེ་ཀྱེ་དཀོན་མཆོག་ཁྱེད་ཉིད་ནམ་མཁའ་ལས། །བླ་ན་འཕགས་ཤིང་ཁྱེད་ཀྱི་གཟི་བརྗིད་ཀྱང་། །ས་གཞིའི་སྟེང་ལ་ཡོངས་སུ་ཁྱབ་གྱུར་ཅིག། 6 དེ་ཚོས་ང་ཡི་རྐང་འོག་རྙི་བཙུགས༌ཤིང༌། །མནར་གཅོད་བཏང་ནས་ང་ཡི་སེམས་ཀྱང༌འཁུམས། །ང་ཡི་མདུན་དུ་ས་དོང་བྲུས་མོད༌ཀྱང༌། །ཁོ་ཚོ་རང་ཉིད་དེ་ཡི་ནང་དུ༌ལྷུང༌།།༼ སེ༌ལཱ། ༽ 7 ཀྱེ་ཀྱེ་དཀོན་མཆོག་ང་ཡི་སེམས་ནི༌བརྟན། །ང་ཡི་སེམས་ལ་གཡོ་འགུལ་ཅི་ཡང༌མེད། །བདག་གིས་མགུར་མ་དང་ནི་བསྟོད་དབྱངས༌འབུལ།། 8 ཀྱེ་ཀྱེ་ང་ཡི་སེམས་ཉིད་སད་པར༌གྱིས། །ཀྱེ་མ་རྒྱུད་མངས་པི་ཝང་སད་པར༌གྱིས། །བདག་གིས་སྐྱ་རེངས་གཉིད་ལས་བསླང་བར༌བྱ།། 9 ཀྱེ་ཀྱེ་གཙོ་བོ་མི་རིགས་ཀུན་གྱི༌ཁྲོད། །ང་ཡིས་ཁྱེད་ལ་གཏང་རག་འབུལ་བར༌བྱ། །མི་རྣམས་དབུས་སུ་ཁྱེད་ལ་བསྟོད་དབྱངས༌འབུལ།། 10 ཁྱེད་ཀྱི་བྱམས་བརྩེ་ཆེ་ཞིང་ནམ་མཁར༌ཟུག །ཁྱེད་ཀྱི་དྲང་བདེན་ནམ་མཁའི་སྤྲིན་དང༌མཉམ།། 11 ཀྱེ་ཀྱེ་དཀོན་མཆོག་ཁྱེད་ཉིད་ནམ་མཁའ་ལས། །བླ་ན་འཕགས་ཤིང་ཁྱེད་ཀྱི་གཟི་བརྗིད་ཀྱང་། །ས་གཞིའི་སྟེང་ལ་ཡོངས་སུ་ཁྱབ་གྱུར་ཅིག།

གསུང་མགུར་ང་བརྒྱད༌པ།

དཀོན་མཆོག་གིས་ངན་པར་ཉེས་ཆད་གཅོད་པར་ཞུ་བ།

1 ༼དཱ་བིད་ཀྱིས་འཕུང་མ་འཇུག་ཅེས་པའི་དབྱངས་ནང་མགུར་འདི་བརྩམས་ནས་དབུ་མཛད་ལ་སྤྲད༌པ་སྟེ། དཱ་བིད་ཀྱི་མེག་ཏཱམ་ཞིག༽ ཀྱེ་ཀྱེ་ཁྱོད་ཅག་དབང་སྒྱུར་རྣམས་ཀྱིས༌ནི། །དངོས་གནས་དྲང་བདེན་གླེང་བ་ཡིན་ནམ༌ཅི། །དྲང་གཞག་སྒོ་ནས་མི་ལ་ཁྲིམས་གཅོད༌དམ།། 2 དེ་བཞིན་མ་ཡིན་སེམས་སུ་ངན་རྩོམ༌ཞིང༌། །ལག་པས་ས་སྟེང་གདུག་རྩུབ་སྤྱོད་པ༌འོ།། 3 མི་ངན་མངལ་ལས་ཐོན་དུས་ལོག་ལམ༌ཞུགས། །སྐྱེས་མ་ཐག་ནས་ལམ་འཛོལ་རྫུན་ཡང༌སྨྲ།། 4 དེ་ཚོའི་རླངས་པ་སྦྲུལ་གྱི་དུག་རླངས༌འདྲ། །རྣ་བ་བཀག་པའི་དུག་སྦྲུལ་ *དང་མཚུངས༌པར།། 5 སྔགས་རྒྱག་སྔགས་པའི་སྒྲ་སྐད་མི་ཐོས༌ཤིང༌། །ངན་སྔགས་ཆེན་མོ་ཡིན་ཡང་གོ་མི༌ཆོད།། 6 དཀོན་མཆོག་དེ་ཚོའི་ཁ་ཡི་སོ་རྣམས༌ཆོགས། །ཡ་ཝཱེས་སེང་དར་མཆེ་བ་གཅོག་པར༌མཛོད།། 7 དེ་རྣམས་བཞུར་ཆུ་བཞིན་དུ་མེད་པར༌མཛོད། །གཞུ་མོ་འཐེན་དུས་མདའ་རྩེ་ཆག་གྱུར༌ཅིག ། 8 སྐྱོགས་འབུ་བཞིན་དུ་ནུར་ནས་བཞུ་བར༌ཤོག །ཉི་མ་མ་མཐོང་མངལ་ཤོར་ཕྲུ་གུར༌མཛོད།། 9 ཁྱོད་ཚོའི་སླ་ང་ཚེར་མས་མ་ངར༌གོང༌། །མེ་ཡིས་འཚིག་དང་མ་འཚིག་ཁྱད་མེད༌པར། །འཁྱིལ་རླུང་ཞིག་ལ་འཁུར་བར་མཛད་འགྱུར༌རོ།། 10 དགྲ་བོ་རྣམས་ལ་འཁོན་ལན་སློག་པ༌དེ། །དྲང་པོ་རྣམས་ཀྱིས་མཐོང་དུས་དགའ་བར༌འགྱུར། །སྡིག་སྤྱོད་ཁྲག་ནང་དེ་ཡིས་རྐང་པ༌བཀྲུ།། 11 དེ་ནས་མི་ཚོས་འདི་ལྟར་སྨྲ་ངེས༌ཏེ། །དྲང་བདེན་མི་ལ་དངོས་གནས་རྔན་པ༌ཐོབ། །ས་གཞི་ཡོངས་ལ་ཁྲིམས་ཐག་གཅོད་པ༌ཡི། །དཀོན་མཆོག་ཅིག་ནི་དངོས་གནས་བཞུགས༌པ་འོ།།

གསུང་མགུར་ང་དགུ༌པ།

བདེ་འཇགས་ཡོང་བའི་ཆེད་དུ་དཀོན་མཆོག་ཡ་ཝཱེར་སྐྱབས་སུ་འགྲོ་བ།

1 ༼སོ་ལོ་ཡིས་དཱ་བིད་གསོད་པར་མི་མངགས་ནས་ཁོང་གི་ཁང་པར་ལྐོག་ལྟ་བྱེད་པའི༌ཚེ། དཱ་བིད་ཀྱིས་འཕུང་མ་འཇུག་ཅེས་པའི་དབྱངས་ནང་མགུར་འདི་བརྩམས་ནས་དབུ་མཛད་ལ་སྤྲད༌པ་སྟེ། དཱ་བིད་ཀྱི་མེག་ཏཱམ་ཞིག༽ ཀྱེ་ངའི་དཀོན་མཆོག་དགྲ་ལས་སྐྱོབ་པར༌མཛོད། །དགྲ་རུ་ལང་མཁན་རྣམས་ལས་འདེགས་སུ༌གསོལ།། 2 ཉེས་པ་བྱེད་མཁན་རྣམས་ལས་སྒྲོལ་བ་དང༌། །ཁྲག་ལ་རྔམ་པའི་མི་ལས་ང་སྐྱོབ༌རོགས།། 3 ཀྱེ་ཀྱེ་ཡ་ཝཱེ་བདག་གི་ཉེས་སྐྱོན༌དང༌། །སྡིག་པའི་རྐྱེན་གྱིས་མ་ཡིན་དེ་རྣམས༌ནི། །ང་ཡི་སྲོག་ལ་འཇབ་ཅིང་སྟོབས་ཅན༌དག །ང་ཡི་དགྲ་རུ་ཕྱོགས་གཅིག་འདུས་པར༌གཟིགས།། 4 དེ་རྣམས་ཉེས་མེད་ངའི་ཐོག་རྒྱུག་རྐྱང༌ཡིན། །ང་ཡི་གྲོགས་སུ་བཞེངས་ནས་གཟིགས་སུ༌གསོལ།། 5 ཀྱེ་ཀྱེ་ཡ་ཝཱེ་དཔུང་ཚོགས་ཀྱི་དཀོན་མཆོག །ཁྱེད་ནི་ཡེས་ར་ཨེལ་གྱི་དཀོན་མཆོག༌ཡིན། །མི་རིགས་ཀུན་ལ་ཉེས་ཆད་གཅོད་པའི༌ཕྱིར། །ཁྱེད་ཉིད་བཞེང་བར་མཛོད་དང་མི་ངན༌ཏེ། །ངོ་ལོག་བྱེད་མཁན་དག་ལ་སྙིང་མ༌རྗེ།།༼ སེ༌ལཱ། ༽ 6 ཁོ་རྣམས་དགོང་མོ་རེ་རེར་ལོག་འོང༌སྟེ། །ཁྱི་ལྟར་རྨུག་ཅིང་གྲོང་ཁྱེར་བསྐོར་ནས༌སྐྱོད།། 7 དེ་ཚོའི་ཁ་ནས་གཏམ་ངན་འཕྱུར་བ༌དང༌། །མཆུ་སྒྲོས་བར་ནས་རལ་གྲི་ཐོན་པ༌ཡིན། །དེ་ཚོའི་སེམས་ནས་ཐོས་མཁན་སུ་ཡོད༌ཟེར།། 8 འོན་ཀྱང་ཡ་ཝཱེས་དེ་ཚོར་ཁྲེལ་དགོད༌མཛད། །མི་རིགས་ཀུན་ལ་འཕྱ་དམོད་མཛད་འགྱུར༌རོ།། 9 དཀོན་མཆོག་ང་ཡི་བཙན་རྫོང་ཡིན་པས༌ན། །ང་ཡི་སྟོབས་ཤུགས་ཁྱེད་ལ་རེ་ལྟོས༌བྱ།། 10 ང་ཡི་བརྩེ་བའི་དཀོན་མཆོག་ངའི་མདུན༌བསུ། །དགྲ་རྣམས་ལ་ཡོགས་ང་ལ་མཐོང་བར༌མཛད།། 11 བདག་གི་མི་སྡེས་བརྗེད་པར་མི་འགྱུར༌ཕྱིར། །ཀྱེ་ཀྱེ་གཙོ་བོ་ང་ཚོའི་ཕུབ་ལགས༌པ། །ཁྱེད་ཀྱིས་དགྲ་རྣམས་གསོད་པར་མི་བྱེད་རོགས། །ནུས་མཐུ་ཆེན་པོས་གཏོར་ནས་དམན་སར༌ཕོབ།། 12 སྨྲ་སྒོའི་སྡིག་པ་མཆུ་སྒྲོས་ཚིག་དང༌ནི། །རྫུན་དང་སྨོན་ལོག་འདེབས་པའི་རྒྱུ་རྐྱེན༌གྱིས། །རང་གི་ང་རྒྱལ་གྱིས་ནི་ཟིན་གྱུར༌ཅིག ། 13 དཀོན་མཆོག་ཉིད་ཀྱིས་ཡ་ཀོབ་སྲིད་སྐྱོང༌ཞིང༌། །ས་མཐའི་བར་དུ་སླེབས་པ་ཤེས་པའི༌ཕྱིར། །ཐུགས་ཁྲོ་དང་བཅས་དེ་རྣམས་ཚར་གཅོད༌ཅིང༌། །ཤུལ་ལུས་མེད་པར་རྦད་དེ་ཚར་གཅོད༌རོགས།།༼ སེ༌ལཱ། ༽ 14 ཁོ་རྣམས་དགོང་མོ་རེ་རེར་ལོག་འོང༌སྟེ། །ཁྱི་ལྟར་རྨུག་ཅིང་གྲོང་ཁྱེར་བསྐོར་ནས༌སྐྱོད།། 15 ཕྱོགས་བཞིར་འཁྱམས་ནས་ཁ་ཟས་འཚོལ་བ༌དང༌། །འགྲང་བའི་བར་དུ་ངར་སྐད་སྒྲོག་པ༌ཡིན།། 16 ཁྱེད་ནི་བདག་གི་བཙན་རྫོང་ཡིན་པ༌དང༌། །དཀའ་སྡུག་ཉིན་མོའི་སྐྱབས་གནས་སུ་གྱུར༌པས། །ང་ཡིས་ཁྱེད་ཀྱི་ནུས་མཐུར་བསྟོད་དབྱངས༌འབུལ། །ཞོགས་པར་ཁྱེད་ཀྱི་བྱམས་བརྩེའི་གླུ་གཞས༌ལེན།། 17 ང་ཡི་སྟོབས་ཤུགས་ཁྱེད་ལ་བསྟོད་དབྱངས༌འབུལ། །དཀོན་མཆོག་ཁྱེད་ཉིད་ང་ཡི་བཙན་རྫོང༌ཡིན། །ང་ལ་བྱམས་བརྩེ་གནང་བའི་དཀོན་མཆོག༌ཡིན།།

གསུང་མགུར་དྲུག་ཅུ༌པ།

ཉེན་ཁ་ལས་ཐར་བའི་ཆེད་དུ་དཀོན་མཆོག་ཡ་ཝཱེར་ཞུ་བ།

1 ༼དཱ་བིད་ཀྱིས་མེ་སོ་པོ་ཐེམ་ཡཱ་དང་ཨ་རམ་ཙོ་བཱ་ལ་འཐབ་མོ་བྱས༌ཤིང༌། ཡོ་ཨབ་ཕྱིར་ལོག་ནས་ཚྭའི་ལུང་པར་ཨེ་དོམ་པ་ཆིག་ཁྲི་ཉིས་སྟོང་བསད་པའི༌ཚེ། དཱ་བིད་ཀྱིས་མེ་ཏོག་ཀུ་མུད་ཀྱི་དཔང་པོ་བྱ་བའི་དབྱངས་ནང་བརྩམས་ནས་དབུ་མཛད་ལ་སྤྲད་པའི་བསླབ་བྱའི་མགུར༌མ་སྟེ། དཱ་བིད་ཀྱི་མེག་ཏཱམ་ཞིག༽ ཀྱེ་ཀྱེ་དཀོན་མཆོག་ཁྱེད་ཀྱིས་ངེད་རྣམས༌སྤངས། །ངེད་རྣམས་རྩ་ནས་གཏོར་ཅིང་ཐུགས་ཁྲོས༌སོ། །ད་ནི་ངེད་ཅག་ཡང་བསྐྱར་དར་བར༌མཛོད།། 2 ཁྱེད་ཀྱིས་ས་ནི་འགུལ་ཞིང་གས་པར༌མཛད། །ས་གཞི་འགུལ་བས་སྲུབས་ཀ་གསབ་པར༌མཛོད།། 3 ཁྱེད་ཀྱིས་ཉིད་ཀྱི་མི་སྡེ་སྡུག་ལ༌གཏད། །ཁྱར་ཁྱོར་བྱེད་པའི་རྒུན་ཆང་ང་ཚོར༌བླུད།། 4 བདེན་པའི་དོན་དུ་ཡར་ལ་འདེགས་པའི༌ཕྱིར། །ཁྱེད་ལ་གུས་ཤིང་འཇིགས་པར་དར་ཆ༌གནང༌།།༼ སེ༌ལཱ། ༽ 5 ཁྱེད་ཀྱིས་གཅེས་པའི་མི་རྣམས་ཐར་བའི༌ཕྱིར། །ཕྱག་གཡས་ང་རང་སྐྱོབ་ཅིང་བཀའ་ལན༌གནོངས།། 6 གནས་ཀྱི་མཆོག་ནས་དཀོན་མཆོག་འདི་སྐད༌གསུངས། །བདག་གིས་རྒྱལ་ཁ་དང་བཅས་སི་ཀེམ༌བགོ །སོའུ་ཀོད་ལུང་པའི་ཚད་ཀྱང་འཇལ་བར༌བྱ།། 7 གིལ་ཨད་དང་ནི་མཱ་ན་ཤེ་ངའི༌ཡིན། །ཨེ་ཕཱར་ཡིམ་ནི་བདག་གི་རྨོག་ཞྭ་ཡིན། །ཡ་ཧུ་དཱ་ནི་ང་ཡི་སྲིད་འཁར་ཡིན།། 8 མོ་ཨབ་བདག་གི་ཁྲུས་གཞོང་ཡིན་པ༌དང༌། །ཨེ་དོམ་ཕྱོགས་སུ་བདག་གིས་བསིལ་ལྷམ༌གཡུག ། * ། ཕེ་ལེ་ཤེད་པར་རྒྱལ་ཁའི་ཀི་སྒྲ༌སྒྲོག། 9 གྲོང་ཁྱེར་བརྟན་པོར༌ང་རང་སུ་ཡིས་བསྐྱལ། །ཨེ་དོམ་ཡུལ་དུ༌ང་རང་སུ་ཡིས་འཁྲིད།། 10 དཀོན་མཆོག་ཁྱེད་ཀྱིས་ངེད་རྣམས་མ་སྤངས༌སམ། །ཀྱེ་ཀྱེ་དཀོན་མཆོག་ཁྱེད་ཉིད་ངེད་ཅག༌གི །དམག་དཔུང་མཉམ་དུ་གཤེགས་པ་མ་ཡིན༌ནམ།། 11 མི་ཡི་རོགས་སྐྱོར་ཕན་མེད་ཡིན་པས༌ན། །དགྲ་བོ་འགོག་ཕྱིར་ང་ཚོར་རོགས་རམ༌མཛོད།། 12 དཀོན་མཆོག་ཁོང་གིས་དགྲ་རྣམས་བརྫི་འོང༌བས། །ཁོང་ལ་བརྟེན་ནས་ང་ཚོས་དཔའ་རྩལ་ངོམ།།

གསུང་མགུར་རེ་གཅིག༌པ།

དཀོན་མཆོག་ཡ་ཝཱེའི་སྲུང་སྐྱོབ་འཚོལ་བ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར་མ་རྒྱུད་མང་རོལ་ཆས་སྤེལ༌མ།༽ དཀོན་མཆོག་ང་ཡི་འོ་དོད་གསན་པར༌མཛོད། །བདག་གི་གསོལ་འདེབས་ལ་ནི་སྙན་གཏོད༌རོགས།། 2 ངའི་སེམས་ཕམ་པའི་དུས་སུ་ས་མཐའ༌ནས། །བདག་གིས་ཁྱེད་ལ་འོ་དོད་འབོད་པ༌ཡིན། །ང་ལས་མཐོ་བའི་བྲག་སྟེང་འདྲེན་པར༌མཛོད།། 3 གང་ལ་ཞེ་ན་ཁྱེད་ངའི་སྐྱབས་གནས༌དང༌། །དགྲ་ལས་ཐར་བའི་མཁར་རྫོང་ཡིན་ཕྱིར༌རོ།། 4 ང་རང་གཏན་དུ་ཁྱེད་ཀྱི་གུར་ནང༌གནས། །ཁྱེད་ཀྱི་འདབ་གཤོག་གྲིབ་བསིལ་འོག་ཏུ༌ཡིབ།།༼ སེ༌ལཱ། ༽ 5 དཀོན་མཆོག་ཁྱེད་ཀྱིས་ང་ཡི་དམ་བཅར༌གསན། །ཁྱེད་ཀྱི་མཚན་ལ་གུས་ཤིང་འཇིགས་པ༌ཡི། །མི་ལ་ཁྱེད་ཀྱིས་ནོར་སྐལ་གནང་བ༌ཡིན།། 6 ཁྱེད་ཀྱིས་རྒྱལ་པོ་སྐུ་ཚེ་རིང་བར༌མཛོད། །མི་རབས་མང་པོར་ཚེ་ལོ་བརྟན་པར༌ཤོག། 7 ཁྱེད་དྲུང་གཏན་དུ་རྒྱལ་ཁྲིར་བཞུགས་པར༌མཛོད། །བྱམས་བརྩེ་དྲང་བདེན་བསྩལ་ནས་བསྲུང་བར༌ཞུ།། 8 དེ་ནས་རྟག་ཏུ་ཁྱེད་ཀྱི་མཚན་ལ༌བསྟོད། །ཉིན་རེ་བཞིན་དུ་དམ་བཅའ་བསྒྲུབ་པར༌བྱ།།

གསུང་མགུར་རེ་གཉིས༌པ།

དཀོན་མཆོག་གི་སྲུང་སྐྱོབ་འོག་ཏུ་བདེ་ལ་བབས་པ།

1 ༼ཡེ་དུ་ཐུན་གྱི་ལུགས་སུ་དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ དཀོན་མཆོག་གཅིག་པུར་སྒུག་དུས་བདག་སེམས༌བདེ། །ང་ཡི་ཐར་པ་ཁོང་ནས་འབྱུང་བ༌ཡིན།། 2 ཁོང་ཉིད་གཅིག་པུ་བྲག་དང་སྲོག་སྐྱོབ༌ཡིན། །ཁོང་ཉིད་བཙན་རྫོང་ཡིན་པས་ང་མི༌གཡོ།། 3 ཁྱོད་ཅག་ཀུན་པོས་མི་ཞིག་གསོད་པའི༌ཕྱིར། །བསེགས་པའི་རྩིག་པ་འགྱེལ་ལ་ཉེ་བའི༌གྱང༌། །བཤིག་པ་བཞིན་དུ་ནམ་ཞིག་བར་དུ༌རྒོལ།། 4 ཁོང་ཉིད་གོ་ས་མཐོན་པོ་ནས་འབབ་ཕྱིར། །དེ་ཚོས་གྲོས་བསྡུར་བྱེད་ཅིང་རྫུན་ལ༌དགའ། །ཁ་ནས་ཤིས་ཚིག་བརྗོད་ཀྱང་ཁོག་ནས༌དམོད།།༼ སེ༌ལཱ། ༽ 5 བདག་གི་རེ་བ་དཀོན་མཆོག་ནས་འོང༌བས། །ཁོང་ཉིད་གཅིག་པུར་སྒུག་པའི་དུས་སྐབས༌སུ། །ཀྱེ་མ་བདག་སེམས་བདེ་ལ་འབབ་པར༌གྱིས།། 6 ཁོང་ཉིད་གཅིག་པུ་བྲག་དང་སྲོག་སྐྱོབ༌ཡིན། །ཁོང་ཉིད་བཙན་རྫོང་ཡིན་པས་ང་མི༌གཡོ།། 7 ཐར་པ་གཟི་དཔལ་དཀོན་མཆོག་ཁོ་ནར༌བརྟེན། །སྟོབས་ཀྱི་བྲག་དང་སྐྱབས་གནས་དཀོན་མཆོག༌ལགས།། 8 དཀོན་མཆོག་ང་ཚོའི་སྐྱབས་གནས་ཡིན་པས༌ན། །མི་རྣམས་དུས་རྒྱུན་ཁོང་ལ་བློ་གཏོད༌ཅིག །ཁོང་གི་དྲུང་དུ་སྙིང་གཏམ་ལྷུག་པོར༌བརྗོད།།༼ སེ༌ལཱ། ༽ 9 ཐ་ཤལ་བ་རྣམས་ཅི་ཡང་མིན་པ༌དང༌། །མཆོག་གྱུར་རྣམས་ཀྱང་རྫུས་མ་རྐྱང་རྐྱང༌ཡིན། །སྲང་ལ་འཇལ་དུས་དེ་རྣམས་ཡར་འདེགས༌ཤིང༌། །ཁོ་ཚོ་མཉམ་དུ་མཁའ་དབུགས་ལས་ཀྱང༌ཡང༌།། 10 བཙན་དབང་བཀོལ་ནས་ཐོབ་པའི་རྒྱུར་མ༌བརྟེན། །འཕྲོག་བཅོམ་བྱས་པའི་ནོར་ལ་བསྙེམ་མི༌རུང༌། །རང་ནོར་འཕེལ་ན་དེ་ལ་སེམས་མ༌ཆགས།། 11 དཀོན་མཆོག་ཉིད་ཀྱིས་ཐེངས་གཅིག་ཐེངས་གཉིས༌ལ། །གསུངས་པ་བདག་གིས་ཡང་ཡང་ཐོས་པ༌སྟེ། །ནུས་མཐུ་ཡོད་ཚད་དཀོན་མཆོག་ལ་དབང༌ངོ༌།། 12 མི་རེའི་སྤྱོད་པ་བཞིན་དུ་ལན་གནང༌བས། །བྱམས་བརྩེ་ཡང་ནི་གཙོ་བོ་ཁྱེད་ཀྱི༌ཡིན།།

གསུང་མགུར་རེ་གསུམ༌པ།

དཀོན་མཆོག་ལ་ཡིད་སྨོན་འཆོར་བ།

1 ༼དཱ་བིད་ཀྱིས་ཡ་ཧུ་དཱའི་དབེན་སྟོང་དུ་བརྩམས་པའི་མགུར༌མ།༽ ཀྱེ་ཀྱེ་དཀོན་མཆོག་ཁྱེད་ངའི་དཀོན་མཆོག༌ཡིན། །བདག་གིས་སྙིང་རུས་བསྐྱེད་ནས་ཁྱེད་རང༌བཙལ། །ས་ཆ་སྐམ་ཞིང་ཉམ་ཐག་ཆུ་མེད༌སར། །བདག་གི་ལུས་སེམས་གཉིས་ཀ་ཁྱེད་ལ༌གདུང༌།། 2 ཁྱེད་ཀྱི་སྟོབས་དང་གཟི་དཔལ་མཇལ་བའི༌ཕྱིར། །གནས་མཆོག་ནང་དུ་བདག་གིས་ཁྱེད་ལ༌བལྟས།། 3 ཁྱེད་ཀྱི་བྱམས་བརྩེ་ཚེ་སྲོག་ལས་ཀྱང༌ལྷག །དེའི་ཕྱིར་བདག་གི་ངག་ནས་ཁྱེད་ལ༌བསྟོད།། 4 བདག་གིས་མི་ཚེ་གང་པོར་ཁྱེད་ལ༌བསྟོད། །ཁྱེད་མཚན་བརྗོད་ཅིང་ལག་ཟུང་ཡར་འདེགས༌འོང༌།། 5 ཚིལ་དང་རྐང་གིས་ང་རང་འགྲང་པ༌ལྟར། །ང་ཡི་སེམས་ཀྱང་དེ་བཞིན་ཚིམ་པར༌འགྱུར། །དགའ་མགུ་རངས་པའི་ངག་གིས་ཁྱེད་ལ༌བསྟོད།། 6 མལ་དུ་ཉལ་དུས་བདག་གིས་ཁྱེད་དྲན༌ཞིང་། །མཚན་མོ་གང་པོར་ཁྱེད་རང་སྒོམ་པ༌ཡིན།། 7 ཁྱེད་ཀྱིས་ང་ལ་རོགས་རམ་གནང་བས༌ན། །འདབ་གཤོག་འོག་ཏུ་དགའ་སྤྲོའི་ཀི་སྒྲ༌སྒྲོག། 8 ངའི་སེམས་ཁྱེད་ཀྱི་རྗེས་སུ་དམ་པོར༌སྙེག །ཁྱེད་ཕྱག་གཡས་པས་ང་རང་སྐྱོར༌བ་འོ།། 9 ཡིན་ཡང་ང་ཡི་ཚེ་སྲོག་སྙེག་མཁན༌རྣམས། །ས་ཡི་མཐིལ་ལ་འགྲོ་བར་གདོན་མི༌ཟ།། 10 དེ་རྣམས་རལ་གྲིའི་འོག་ཏུ་གཏོད་བྱེད༌ཅིང༌། །དེ་རྣམས་ཁྱི་སྤྱང་ཁ་ཡི་ཟས་སུ༌འགྱུར།། 11 རྒྱལ་པོ་དཀོན་མཆོག་ནང་དུ་དགའ་བར༌འགྱུར། །དཀོན་མཆོག་དཔང་དུ་འཛུགས་མཁན་ཐམས་ཅད༌འཕར། །རྫུན་གཏམ་སྨྲ་བའི་ཁ་རྣམས་དགག་པར༌བྱ།།

གསུང་མགུར་རེ་བཞི༌པ།

དགྲ་བོའི་ལྐོག་གཡོ་ལས་སྐྱོབ་པར་ཞུ་བ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཀྱེ་ཀྱེ་དཀོན་མཆོག་སྡུག་ཡུས་འདོན་དུས༌སུ། །ཁྱེད་ཀྱིས་བདག་གི་སྐད་ལ་གསན་པར༌མཛོད། །ངའི་སྲོག་དགྲ་ཡི་འཇིགས་སྐུལ་ལས་བསྲུང༌རོགས།། 2 དོན་ངན་སྤྱོད་མཁན་རྣམས་ཀྱི་ལྐོག་གྲོས༌དང༌། །ཉེས་པ་གསོག་མཁན་རྣམས་ཀྱི་ཟིང་ཆ༌ལས། །ཁྱེད་ཀྱིས་ང་རང་ཡིབ་ཅིང་བསྐྱབ་ཏུ༌གསོལ།། 3 དེ་ཚོས་ལྕེ་ནི་རལ་གྲི་བཞིན་བརྡར༌ཞིང༌། །ཚིག་རྩུབ་མདའ་མོ་རྣོན་པོ་བཞིན་དུ༌འཕེན།། 4 ཉེས་མེད་རྣམས་ལ་ལྐོག་ནས་མདའ་འཕེན༌ཞིང༌། །འཇིགས་སྣང་མེད་པར་གློ་བུར་མདའ་ཡིས༌རྒྱག། 5 ཕན་ཚུན་སྙིང་ཕུར་རྡེབ་ཅིང་ཇུས་ངན༌འགོད། །ལྐོག་ཏུ་རྙི་རྒྱ་འཛུགས་པར་གྲོས་བྱས༌ནས། །སུ་ཡིས་འདི་རྣམས་མཐོང་བར་འགྱུར་ཞེས༌སྨྲ།། 6 དེ་ཚོས་གཡོ་སྒྱུའི་སྦྱོར་བ་སྤེལ་ནས༌ནི། །ང་ཚོས་ཇུས་ལེགས་དཔེ་མེད་བཤམས་ཡོད༌སྨྲ། །མི་ཡི་སེམས་དང་བསམ་པ་གཏིང་མི༌ལོན།། 7 འོན་ཀྱང་དཀོན་མཆོག་དེ་ཚོར་མདའ་འཕེན༌ཞིང༌། །ཁོ་རྣམས་གློ་བུར་ཉིད་དུ་རྨས་པར༌འགྱུར།། 8 རང་རང་ལྕེ་ཡིས་དེ་རྣམས་འཕུང་བར༌བྱ། །ཚུལ་དེ་མཐོང་བའི་མི་རྣམས་མགོ་བོ༌གཡུག། 9 འཇིག་རྟེན་མི་བུ་ཐམས་ཅད་འཇིགས་པ༌དང༌། །དཀོན་མཆོག་ཁོང་གི་འཕྲིན་ལས་བསྒྲགས་ནས༌ནི། །ཁོང་གི་མཛད་པར་བསམ་བློ་ཞིབ་ཏུ༌གཏོང༌།། 10 དྲང་བདེན་མི་རྣམས་ཡ་ཝཱེའི་ནང་དགའ་ཞིང་། །ཁོང་ལ་བློ་གདེང་བསྐྱེད་པར་གྱུར་ཅིག༌གུ །གཞུང་དྲང་རྣམས་ཀྱིས་ངོམ་སོ་སྟོན་པར༌ཤོག།

གསུང་མགུར་རེ་ལྔ༌པ།

དཀོན་མཆོག་ཡ་ཝཱེའི་ཐུགས་རྗེ་ལ་བསྟོད་པ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཀྱེ་ཀྱེ་དཀོན་མཆོག་ཛ་ཡན་གྲོང་ཁྱེར༌དུ། །མི་རྣམས་ཁྱེད་ལ་བསྟོད་ཕྱིར་བསྒུགས་ནས༌ཡོད། །དམ་བཅའ་ཡང་ནི་ཁྱེད་ལ་བསྒྲུབ་པར༌འགྱུར།། 2 ཀྱེ་མ་གསོལ་འདེབས་གསན་པའི་གཙོ་བོ༌ལགས། །མི་བུ་ཐམས་ཅད་ཁྱེད་དྲུང་འོང་བར༌འགྱུར།། 3 སྡིག་ཉེས་ངེད་ལས་རྒྱལ་བར་གྱུར་ན༌ཡང༌། །ངེད་རྣམས་ཉེས་སྐྱོན་མ་ལུས་ཁྱེད་ཀྱིས༌བསལ།། 4 ཁྱེད་ཀྱིས་བདམས་ཤིང་ཉེ་བར་དྲངས་ནས༌ནི། །ཉིད་ཀྱི་སྒོ་རར་གནས་པར་མཛད་པ༌ཡི། །སྐྱེ་བོ་དེ་རྣམས་བྱིན་རླབས་ཆེ་བ༌ལ། །ཁྱེད་ཀྱི་བཞུགས་གནས་མཆོད་ཁང་དམ་པ༌ཡི། །གཡང་གིས་ངེད་རྣམས་འདོད་བློ་ཚིམ་གྱུར༌ཅིག། 5 ཀྱེ་ཀྱེ་ང་ཚོའི་མགོན་སྐྱབས་དཀོན་མཆོག༌ལགས། །ཁྱེད་ཀྱིས་ངོ་མཚར་ཆེ་བའི་མཛད་པ་དང༌། །དྲང་བདེན་ངང་ནས་ང་ཚོར་བཀའ་ལན༌གནང༌། །ཁྱེད་ནི་ས་མཐའ་ཀུན་དང་རྒྱ་མཚོ༌ཡི། །རྒྱང་རིང་གནས་པ་ཡོངས་ཀྱི་རྒྱབ་བརྟེན༌ཡིན།། 6 མཐུ་སྟོབས་ཆེན་པོའི་སྐ་རགས་བཅིངས་པ༌དང༌། །སྟོབས་ཀྱིས་རི་རྣམས་བརྟན་པོར་ཚུགས་པར༌མཛད།། 7 རྒྱ་མཚོའི་འུར་སྒྲ་རྦ་རླབས་དྲག་པོ༌དང༌། །མི་སྡེའི་ཀི་སྒྲ་བཅས་ནི་ཞི་བར༌མཛད།། 8 དེའི་ཕྱིར་ས་མཐར་གནས་པའི་མི་རྣམས༌ནི། །ཁྱེད་ཀྱི་གྲུབ་རྟགས་མཐོང་བས་གུས་ཤིང་འཇིགས། །ཤར་ནས་ནུབ་བར་མི་རྣམས་དགའ་བར༌མཛད།། 9 ཁྱེད་ཀྱིས་ས་ལ་གཟིགས་ཤིང་ཆར་ཆུ༌གནང༌། །ས་ལ་ས་བཅུད་ཤིན་ཏུ་འཛོམས་པར༌མཛད། །མི་ལ་འབྲུ་རིགས་སྟ་གོན་མཛད་པའི༌ཕྱིར། །དཀོན་མཆོག་ཉིད་ཀྱི་གཙང་པོར་ཆུ་ཡིས༌བཀང༌། །དེ་བཞིན་ཁོང་གིས་ས་གཞི་གྲ་སྒྲིག༌མཛད།། 10 ས་ཡི་ཤུར་མོ་རྣམས་ལ་ཆུ་བཏང༌ཞིང༌། །སྒལ་གཞུང་རྣམས་ཀྱང་བདེ་བར་བསྙམས་པ༌དང༌། །ཆར་ཟིམ་གནང་ནས་ས་ཞིང་སོབ་སོབ༌བྱས། །ས་ལས་རྡོལ་བ་རྣམས་ལ་བྱིན་གྱིས༌རླབས།། 11 ཁྱེད་ཀྱིས་ལོ་ཟླར་ཐུགས་རྗེའི་ཅོད་པན༌བསྐོན། །ཁྱེད་ཀྱི་ཕེབས་ལམ་རྣམས་སུ་སྣུམ་རྩི༌ཐིགས།། 12 འབྲོག་གི་རྩྭ་སར་སྣུམ་དེས་ཁྱབ་པ༌དང༌། །རི་སྒང་རྣམས་ཀྱིས་དགའ་སྤྲོའི་སྐ་རགས༌བཅིངས།། 13 ལུག་གི་ཁྱུ་ཡིས་རྩྭ་ཁ་ཁེབས་པ༌དང༌། །ལུང་པ་རྣམས་ནི་འབྲུ་ཡིས་ཁེངས་ནས༌ནི། །ཐམས་ཅད་དགའ་འབོད་བྱེད་ཅིང་གླུ་གཞས༌ལེན།།

གསུང་མགུར་རེ་དྲུག༌པ།

བསྟོད་པ་དང་བཀའ་དྲིན་དྲན་པའི་མགུར་མ།

1 ༼དབུ་མཛད་ལ་སྤྲད་པའི་མགུར༌མ།༽ ཀྱེ་ཀྱེ་ས་གཞི་ཡོངས་ཀྱིས་དཀོན་མཆོག༌ལ། །དགའ་མགུ་རངས་པའི་ཀུ་ཅོ་སྒྲོགས་ཤིག༌དང༌།། 2 ཁོང་གི་སྙན་གྲགས་ལ་ནི་བསྟོད་དབྱངས༌ཕུལ། །གཟི་བརྗིད་བསྟོད་བསྔགས་ཁོང་ལ་འབུལ་བར༌གྱིས།། 3 དཀོན་མཆོག་ལ་ནི་འདི་ལྟར་ཞུ་བར༌གྱིས། །ཁྱེད་ཀྱི་མཛད་པ་ཅི་འདྲའི་ཁྱད་དུ་འཕགས། །ཁྱེད་ཀྱི་མཐུ་སྟོབས་ཤིན་ཏུ་ཆེ་བས༌ན། །དགྲ་རྣམས་ཁྱེད་ཀྱི་དྲུང་དུ་འཁུམ་པར༌འགྱུར།། 4 ས་གཞི་ཡོངས་ཀྱིས་ཁྱེད་ལ་ཕྱག་འཚལ༌ཞིང༌། །ཁྱེད་ཀྱི་མཚན་ལ་བསྟོད་དབྱངས་འབུལ་བར༌བྱ།།༼ སེ༌ལཱ། ༽ 5 ཁྱོད་རྣམས་ཤོག་ལ་དཀོན་མཆོག་མཛད་པར༌ལྟོས། །མི་ལ་མཛད་པའི་དོན་རྣམས་ངོ་མཚར་ཆེ།། 6 ཁོང་གིས་རྒྱ་མཚོ་སྐམ་སར་མཛད་པ༌དང༌། །མི་རྣམས་རྐང་ཐང་གཙང་པོ་བརྒལ་ནས༌ཕྱིན། །བདག་ཅག་ཁོང་གི་ནང་དེར་དགའ་བར༌བྱ།། 7 ཁོང་གི་དབང་གིས་རྟག་ཏུ་སྲིད་སྐྱོང༌ཞིང༌། །ཐུགས་རྗེའི་སྤྱན་གྱིས་མི་རིགས་ཀུན་ལ༌གཟིགས། །གྱེན་ལོག་མི་རྣམས་ཁེངས་དྲེགས་མ་བསྐྱེད༌ཅིག།༼ སེ༌ལཱ། ༽ 8 མི་སྡེ་རྣམས་ཀྱིས་ང་ཚོའི་དཀོན་མཆོག༌ལ། །བསྟོད་པ་ཕུལ་ཞིག་བསྔགས་སྒྲ་ཐོས་སུ༌ཆུགས།། 9 ཁོང་གིས་རང་ཅག་ཚེ་སྲོག་སྲུང་བར༌མཛད། །རང་རེའི་རྐང་པ་འཁྱོར་དུ་མ་བཅུག༌གོ། 10 དཀོན་མཆོག་ཁྱེད་ཀྱིས་ང་ཚོར་ཚོད་བགམས༌ཤིང༌། །དངུལ་ལ་བཙོ་སྦྱང་བྱེད་ལྟར་ངེད་ལ༌བརྟག། 11 ཁྱེད་ཀྱིས་ངེད་རྣམས་རྙི་རྒྱའི་ནང་དུ༌བཅུག །ཁུར་པོ་ལྕི་མོ་ངེད་ཅག་རྒྱབ་ཏུ༌བཀལ།། 12 མི་རྣམས་ང་ཚོའི་མགོ་བོར་ཞོན་དུ༌བཅུག །ངེད་རྣམས་མེ་ཆུ་བརྒྱུད་ནས་སོང་ན༌ཡང༌། །ལོངས་སྤྱོད་འཛད་མེད་གནས་སུ་ཁྱེད་ཀྱིས༌དྲངས།། 13 སྦྱིན་སྲེག་ཁྱེར་ནས་ཁྱེད་ཀྱི་མཆོད་ཁང༌དུ། །ང་རང་ཡོང་ནས་དམ་བཅའ་བསྒྲུབ་པར༌བྱ།། 14 དཀའ་སྡུག་དུས་སུ་ང་ཡི་མཆུ་སྒྲོས༌ཀྱིས། །དམ་བཅའ་བཞག་ཅིང་ཁ་ཡིས་སྨྲས་པ༌ལྟར།། 15 ཕྱུགས་ཟོག་ཤ་ཤེད་ཅན་རྣམས་སྦྱིན་སྲེག༌དང༌། །ལུག་ཐུག་རྣམས་ནི་དྲི་ཞིམ་མཆོད་པར༌འབུལ། །དེ་མིན་གླང་དང་ར་ཡང་འབུལ་བར༌བྱ།།༼ སེ༌ལཱ། ༽ 16 དཀོན་མཆོག་ལ་ནི་གུས་ཤིང་འཇིགས་པ༌ཀུན། །ཤོག་ལ་ཉོན་ཅིག་བདག་གིས་ཁྱོད་རྣམས༌ལ། །ཁོང་གིས་ངའི་དོན་ཅི་མཛད་འཆད་པར༌བྱ།། 17 བདག་གི་སྨྲ་སྒོས་ཁོང་ལ་འོ་དོད༌བོས། །བདག་གི་ལྕེ་ཡིས་ཁོང་ལ་བསྟོད་བསྔགས༌ཕུལ།། 18 གལ་ཏེ་ངའི་སེམས་སྡིག་པར་དགའ་ན༌ནི། །གཙོ་བོས་བདག་ལ་གསན་པར་མི་འགྱུར༌རོ།། 19 འོན་ཀྱང་ཁོང་གིས་དངོས་གནས་གསན་པ༌དང༌། །ང་ཡི་གསོལ་འདེབས་སྐད་ལ་སྙན་གཏད༌དོ།། 20 ང་ཡི་སྨོན་ལམ་ལ་ནི་གསན་པ༌དང༌། །ཉིད་ཀྱི་བྱམས་བརྩེ་ང་ལས་མ་ཕྲལ༌བའི། །དཀོན་མཆོག་ཁོང་ཉིད་བསྟོད་པར་འོས་སོ༌ལོ།།

གསུང་མགུར་རེ་བདུན༌པ།

བཀའ་དྲིན་དྲན་པའི་མགུར་མ།

1 ༼དབུ་མཛད་ལ་སྤྲད་པའི་མགུར་རྒྱུད་མང་རོལ་ཆས་སྤེལ༌མ།༽ ངེད་ལ་སྙིང་རྗེས་གཟིགས་དང་དཀོན་མཆོག༌ལགས། །བྱིན་རླབས་གནོངས་དང་ཞལ་རས་འཛུམ་པའི༌འོད། །ངེད་ཅག་ལ་ནི་འཕྲོ་བར་མཛད་དུ༌གསོལ།།༼ སེ༌ལཱ། ༽ 2 ས་གཞི་ཡོངས་ཀྱིས་ཁྱེད་ཀྱི་ཕེབས་ལམ༌དང༌། །མི་རིགས་ཀུན་གྱིས་ཉིད་ཀྱི་ཐར་པ༌ནི། །ཤེས་པའི་ཕྱིར་དུ་དེ་བཞིན་མཛད་དུ༌གསོལ།། 3 ཀྱེ་ཀྱེ་དཀོན་མཆོག་མི་སྡེ་ཐམས་ཅད༌དང༌། །མི་རིགས་ཀུན་གྱིས་ཁྱེད་ལ་བསྟོད་པར༌ཤོག། 4 འཇིག་རྟེན་མི་ཀུན་དགའ་ཞིང་སྤྲོ་བ༌དང༌། །བསྟོད་པའི་གླུ་ཡིས་ཁྱེད་ལ་བསྟོད་པར༌ཤོག །ཁྱེད་ཀྱིས་ངེས་པར་འཇིག་རྟེན་མི་ཀུན༌ལ། །བདེན་པའི་ཁྲིམས་ཀྱིས་ལེགས་ཉེས་འབྱེད་པ༌དང༌། །མི་རིགས་ཐམས་ཅད་བདེ་བར་སྐྱོང་ངེས༌སོ།།༼ སེ༌ལཱ། ༽ 5 ཀྱེ་ཀྱེ་དཀོན་མཆོག་མི་སྡེ་ཐམས་ཅད༌དང༌། །མི་རིགས་ཀུན་གྱིས་ཁྱེད་ལ་བསྔགས་པར༌ཤོག། 6 ས་ལས་འབྲུ་དང་ཤིང་ཏོག་སྣ་ཚོགས༌བྱུང༌། །དཀོན་མཆོག་ཉིད་ནི་ངེད་ཀྱི་དཀོན་མཆོག༌སྟེ། །རང་ཅག་ལ་ནི་བྱིན་རླབས་གནང་བར༌འགྱུར།། 7 ཁོང་གིས་ང་ཚོར་བྱིན་རླབས་གནང་བར༌འགྱུར། །འཇིག་རྟེན་ཡོངས་ཀུན་ཁོང་ལ་གུས་ཤིང་འཇིགས།།

གསུང་མགུར་རེ་བརྒྱད༌པ།

རྣམ་པར་རྒྱལ་བའི་མགུར་མ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ དཀོན་མཆོག་བཞེངས་ནས་དགྲ་རྣམས་འཐོར་བར༌ཤོག །ཁོང་ལ་སྡང་མཁན་ཁོང་ནས་འབྲོ་གྱུར༌ཅིག། 2 དུ་བ་རླུང་གིས་ཁྱེར་བ་ནང་བཞིན༌དུ། །དེ་རྣམས་ཁྱེད་ཀྱིས་ཕྱོགས་བཞིར་སྐྲོད་པར༌ཤོག །སྤྲ་ཚིལ་མེ་དང་ཕྲད་ན་བཞུ་བ༌ལྟར། །མི་ངན་དཀོན་མཆོག་དྲུང་དུ་ཡལ་གྱུར༌ཅིག། 3 འོན་ཀྱང་དྲང་བདེན་མི་རྣམས་དཀོན་མཆོག༌དྲུང༌། །དགའ་བ་འབུམ་གྱིས་མཉེས་ཤིང་སྤྲོ་བར༌ཤོག། 4 དཀོན་མཆོག་ཁོང་ལ་མགུར་གླུ་ལེན་པར༌གྱིས། །ཁོང་གི་མཚན་ལ་བསྟོད་དབྱངས་འབུལ་བར༌གྱིས། །སྤྲིན་པར་བཅིབས་ནས་ཕེབས་མཁན་བསྟོད་པས་འདེགས། །ཁོང་གི་མཚན་ལ་ཡ་ཝཱེ་ཞེས་ཞུ༌ཞིང༌། །ཁྱོད་རྣམས་ཁོང་གི་དྲུང་དུ་དགའ་བར༌གྱིས།། 5 དཀོན་མཆོག་ཉིད་ཀྱི་བཞུགས་གནས་དམ་པ༌རུ། །དྭ་ཕྲུག་རྣམས་ཀྱི་ཡབ་དང་ཡུགས་མོ༌ཡི། །དཀར་འདོན་མཁན་ནི་ཁོང་ཉིད་ཡིན་ལགས༌སོ།། 6 ཁོང་གིས་ཁེར་རྐྱང་ལ་ནི་ཁྱིམ་གཞིས༌གནང༌། །བཙོན་པ་བསྒྲལ་ནས་དར་རྒྱས་ཡུལ་དུ༌ཁྲིད། །གྱེན་ལོག་འབའ་ཞིག་ཐན་པའི་གནས་སུ༌ལུས།། 7 ཀྱེ་ཀྱེ་དཀོན་མཆོག་ཁྱེད་ཀྱིས་འབངས་མི༌རྣམས། །ཕྱི་རུ་ཁྲིད་ནས་དབེན་སྟོང་བརྒྱུད་དུས༌སུ།།༼ སེ༌ལཱ། ༽ 8 ས་ནི་གཡོས་ཤིང་ཆར་ཡང་ཁྱེད་དྲུང༌བརྡིབས། །ཡེས་ར་ཨེལ་གྱི་དཀོན་མཆོག་མདུན་དྲུང༌དུ། །སི་ནཱ་རི་བོ་ཡང་ནི་གཡོས༌པ་འོ།། 9 དཀོན་མཆོག་ཁྱེད་ཀྱིས་ཆར་ཆེན་འབབ་མཛད༌དེ། །ཉམས་ཤིང་རྒུད་པའི་ནོར་སྐལ་གསོ་བར༌མཛད།། 10 ཁྱེད་ཀྱི་མི་རྣམས་ཡུལ་དེར་གནས་པ༌ཡིན། །ཀྱེ་ཀྱེ་དཀོན་མཆོག་ཁྱེད་ནི་ཤིན་ཏུ༌བཟང༌། །དབུལ་ཕོངས་རྣམས་ཀྱི་དོན་དུ་གྲ་སྒྲིག༌མཛད།། 11 གཙོ་བོ་ལགས་ཀྱིས་བཀའ་གསུང་གནང་བ༌དང༌། །འཕྲིན་བཟང་སྒྲོག་པའི་བུད་མེད་ཚོགས་སུ༌གྲུབ།། 12 དམག་དཔུང་རྣམས་ཀྱི་རྒྱལ་པོ་བྲོས་པ༌དང༌། །ཁྱིམ་པ་བུད་མེད་རྣམས་ཀྱིས་བཅོམ་ནོར༌བགོ། 13 ཁྱོད་རྣམས་ལུག་རའི་ནང་དུ་ཉལ་བའི༌དུས། །ཕུག་རོན་འདབ་གཤོག་དངུལ་གྱིས་བཏུམས་པ༌དང༌། །བྱ་སྒྲོ་སེར་པོ་གསེར་གྱིས་བྱུགས་འདྲ༌ཡིན།། 14 ཀུན་དབང་ཉིད་ཀྱིས་རྒྱལ་པོ་རྣམས་གཏོར༌དུས། །ཙལ་མོན་རི་ལ་ཁ་བ་བབས་འདྲ༌ཡིན།། 15 རི་བོ་པཱ་ཤན་ལྷ་རྣམས་གནས་རི༌ཡིན། །རི་བོ་པཱ་ཤན་རི་རྩེ་མང་པོ༌ཅན།། 16 ཀྱེ་ཀྱེ་རྩེ་མོ་མང་བའི་རི་བོ༌ལགས། །དཀོན་མཆོག་བཞུགས་པར་མཉེས་པའི་རི་བོ༌ལ། །ཁྱོད་རྣམས་སྡང་མིག་བགྲད་དོན་ཅི་ཡིན༌ནམ། །ཡ་ཝཱེ་རྒྱུན་ནས་རྒྱུན་དུ་དེར་བཞུགས༌འོང༌།། 17 དཀོན་མཆོག་ཤིང་རྟ་ཁྲི་ཁྲི་འབུམ་འབུམ༌ཡོད། །རི་བོ་དམ་པ་སི་ནཱར་བཞུགས་བཞིན༌དུ། །གཙོ་བོ་དེ་དག་ཁྲོད་དུ་བཞུགས་པ༌ཡིན།། 18 ཁྱེད་ཉིད་ནམ་མཁར་འཕགས་ཤིང་བཙོན་པ༌ཁྲིད། །དཀོན་མཆོག་ཡ་ཝཱེ་མི་མཉམ་བཞུགས་པའི༌ཕྱིར། །མི་དང་གཉའ་རེངས་ལས་ཀྱང་ལག་རྟགས༌བཞེས།། 19 ཉིན་རེར་རང་ཅག་ཁུར་བོ་འཁུར་བ༌ཡི། །བདག་ཅག་སྐྱོབ་པར་མཛད་པའི་དཀོན་མཆོག༌སྟེ། །གཙོ་བོ་ཁོང་ཉིད་བསྟོད་པར་འོས་སོ༌ལོ།།༼ སེ༌ལཱ། ༽ 20 རང་རེའི་དཀོན་མཆོག་སྒྲོལ་མཛད་དཀོན་མཆོག༌ཡིན། །འཆི་ལས་ཐར་བ་གཙོ་བོ་ཡ་ཝཱེར་རག། 21 དཀོན་མཆོག་ཉིད་ཀྱིས་དགྲ་བོའི་མགོ་བོ༌སྟེ། །རྒྱུན་ཆད་མེད་པར་སྡིག་པ་བྱེད་པ༌ཡི། །མི་རྣམས་སྤྱི་བོ་དུམ་བུར་གཅོག་པར༌འགྱུར།། 22 ཞབས་ཟུང་དེ་རྣམས་ཁྲག་ནང་བརྡབ་པ༌དང༌། །དགྲ་རྣམས་ཁྲག་ནི་ཁྱི་ཡིས་བལྡག་པའི༌ཕྱིར།། 23 གཙོ་བོས་འདི་སྐད་གསུངས་ཏེ་བདག་གིས༌ནི། །ཁོ་རྣམས་པཱ་ཤན་ཡུལ་ནས་ཕྱིར་འཁྲིད༌འོང༌། །རྒྱ་མཚོའི་གཏིང་ནས་བདག་གིས་ཕྱིར་འདོན༌འོང༌།། 24 དཀོན་མཆོག་མི་ཚོས་ཁྱེད་ཀྱི་བསྟར་ཕྲེང༌མཇལ། །ང་ཡི་དཀོན་མཆོག་ང་ཡི་རྒྱལ་པོ༌ཡི། །བསྟར་ཕྲེང་གནས་མཆོག་ནང་དུ་འབྱོན་པ༌མཇལ།། 25 གླུ་བ་རྣམས་ནི་མདུན་དུ་སྐྱོད་པ༌དང༌། །རོལ་མོ་པ་རྣམས་དེ་དག་རྗེས་སུ༌འབྲངས། །དེའི་ཁྲོད་སིལ་རྔ་རྡུང་བའི་བུ་མོ༌མཆིས།། 26 ཁྱོད་ཚོས་ཚོགས་ཆེན་དཀྱིལ་དུ་དཀོན་མཆོག༌བསྟོད། །ཀྱེ་ཀྱེ་ཡེས་ར་ཨེལ་གྱི་བུ་རྒྱུད༌རྣམས། །ཁྱོད་ཚོས་ཡ་ཝཱེ་ཁོང་ལ་བསྟོད་བསྔགས༌བརྗོད།། 27 དེ་རྣམས་རྗེ་བོ་ཚོ་ཆུང་པེན་ཡཱ༌མེན། །ཡ་ཧུ་དཱ་ཡི་འགོ་དཔོན་ཁྱུ་ཚོགས༌ཡོད། །ཟེ་བུ་ལུན་དང་ནཱབ་ཐ་ལི་ཡི༌ནི། །འགོ་དཔོན་རྣམས་ཀྱང་དེ་རུ་ཡོད༌པ་འོ།། 28 ཀྱེ་ཀྱེ་དཀོན་མཆོག་ནུས་མཐུ་མངོན་པར༌མཛོད། །ང་ཚོར་མཛད་པའི་དོན་རྣམས་བརྟན་པོར༌མཛོད།། 29 ཡེ་རུ་སཱ་ལེམ་ཡུལ་དུ་གནས་པ༌ཡི། །ཁྱེད་ཀྱི་མཆོད་ཁང་ཕྱིར་དུ་རྒྱལ་པོ༌རྣམས། །ཕྱག་རྟེན་ཁྱེར་ནས་ཁྱེད་ལ་འབུལ་བར༌འགྱུར།། 30 ཁྱེད་ཀྱིས་འདམ་རྩྭའི་ཁྲོད་ཀྱི་གཅན་གཟན་དང༌། །གླང་གི་ཁྱུ་དང་མི་སྡེའི་བ་ཕྲུག༌རྣམས *། །དངུལ་གྱི་དོང་ཙེར་ཆགས་རྣམས་བརྫི་བར༌མཛོད། །དམག་འཁྲུག་ལ་དགའི་མི་རིགས་གཏོར་གྱུར༌ཅིག། 31 ཨེ་ཅིབ་ཡུལ་ནས་སྐུ་དྲག་རྣམས་འོང༌ཞིང༌། །གུ་ཤས་དཀོན་མཆོག་ཉིད་ལ་ཕྱག་རྟེན༌དབུལ།། 32 ཀྱེ་མ་ས་གཞི་ཡོངས་ཀྱི་རྒྱལ་ཁམས༌རྣམས། །ཁྱོད་ཚོས་དཀོན་མཆོག་ཁོང་ལ་གླུ་གཞས༌ཕུལ། །ཁྱོད་ཚོས་གཙོ་བོར་བསྟོད་དབྱངས་འབུལ་བར༌གྱིས།།༼ སེ༌ལཱ། ༽ 33 གདོད་མའི་ནམ་མཁའི་དབྱིངས་དག་འཆིབ་པ༌ཡི། །གཙོ་བོ་ཁོང་ལ་བསྟོད་པའི་མགུར་མ༌ལེན། །ལྟོས་དང་ཁོང་གིས་སྟོབས་ལྡན་གསུང་སྐད༌འདོན།། 34 དཀོན་མཆོག་ཉིད་ཀྱི་མཐུ་སྟོབས་བསྒྲག་པར༌གྱིས། །ཁོང་གི་བརྗིད་ཉམས་ཡེས་ར་ཨེལ་སྟེང༌གནས། །ནམ་མཁའི་དབྱིངས་སུ་ཁོང་གི་དབང་ཐང༌མངོན།། 35 ཀྱེ་ཀྱེ་དཀོན་མཆོག་གནས་མཆོག་ནང་དུ་ནི། །ཁྱེད་རང་གུས་ཤིང་འཇིགས་པར་མངོན་པ༌དང༌། །ཡེས་ར་ཨེལ་གྱི་དཀོན་མཆོག་ཉིད་ཀྱིས༌ནི། །མཐུ་སྟོབས་དབང་ཐང་རང་གི་མི་ལ༌གནང༌། །དཀོན་མཆོག་ཁོང་ཉིད་བསྟོད་པར་འོས་སོ༌ལོ།།

གསུང་མགུར་རེ་དགུ༌པ།

རོགས་རམ་འཚོལ་བའི་གསོལ་འདེབས།

1 ༼མེ་ཏོག་ཀུ་མུད་ཀྱི་དབྱངས་ནང་དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཆུ་ཆེན་རྣམས་ཀྱིས་ང་རང་བསྣུབ་ལ༌ཉེ། །ཀྱེ་ཀྱེ་དཀོན་མཆོག་ང་ནི་སྐྱོབ་པར༌མཛོད།། 2 ང་རང་གཏིང་ཟབ་འདམ་ནང་ཟུག་པ༌དང༌། །དེ་རུ་རྐང་པ་འཛུགས་སའི་གནས་ཀྱང༌མེད། །ང་རང་གཏིང་ཟབ་ཆུ་ཡི་ནང་དུ༌སླེབས། །ང་ཡི་སྟེང་དུ་ཆུ་ལོག་བརྒྱུགས༌པ་འོ།། 3 འོ་དོད་བོས་ནས་ཆད་ཅིང་མགྲིན་པ༌བསྐམས། །དཀོན་མཆོག་ཉིད་ལ་བསྒུགས་ནས་མིག་ཤེད༌ཉམས།། 4 དོན་མེད་བདག་ལ་སྡང་བའི་མི་གྲངས༌ནི། །བདག་གི་མགོ་ཡི་སྐྲ་ལས་མང་བ༌ཡིན། །རྒྱུ་རྐྱེན་མེད་པར་ང་ཡི་དགྲར་ལངས༌ཤིང༌། །ང་རང་གསོད་པར་འདོད་པ་ཤིན་ཏུ༌མང༌། །མ་འཕྲོག་མ་བཅོམ་དེ་ཡང་འཇལ་དགོས༌བྱུང༌།། 5 དཀོན་མཆོག་ཁྱེད་ཀྱིས་ང་ཡི་གླེན་རྟགས༌མཁྱེན། །ང་ཡི་ཉེས་པ་ཁྱེད་ལ་སྦས་པ༌མེད།། 6 ཀྱེ་ཀྱེ་གཙོ་བོ་དཔུང་ཚོགས་ཀྱི་ཡ་ཝཱེ། །ཁྱེད་ལ་རེ་སྒུག་བྱེད་པའི་མི་རྣམས༌ནི། །ང་ཡི་རྐྱེན་གྱིས་ནོངས་པར་མི༌བྱ་འོ། །ཀྱེ་ཀྱེ་ཡེས་ར་ཨེལ་གྱི་དཀོན་མཆོག༌ལགས། །ཁྱེད་ཉིད་འཚོལ་མཁན་མི་རྣམས་ང་ཡི༌རྐྱེན། །བརྙས་བཅོས་འཁེལ་བར་མི་མཛད་ཁྱེད་ལ༌མཁྱེན།། 7 ཅི་ལ་ཞེ་ན་བདག་གིས་ཁྱེད་དོན༌དུ། །སྨད་པ་བཟོད་ཅིང་གདོང་ཡང་ངོ་ཚས༌བཏུམས།། 8 རང་གི་སྤུན་ཟླ་ང་དང་རིང་དུ༌གྱེས། །མ་གཅིག་སྤུན་ལ་ང་རང་ཕྱི་མིར༌གྱུར།། 9 ཁྱེད་ཀྱི་བཞུགས་གནས་དོན་དུ་ང་རང༌ནི། །སེམས་པ་ཤིན་ཏུ་འཚབ་ནས་མེ་ལྟར༌འབར། །ཁྱེད་ལ་སྨད་པའི་སྨད་སྒྲ་ང་ལ༌ཕོག། 10 ང་རང་ངུ་ཞིང་ཟས་ཀྱང་མི་སྤྱོད་སྐབས། །ཐ་ན་དེ་ཡང་བདག་གི་ངོ་ཚར༌གྱུར།། 11 བདག་གིས་ལུས་ལ་རྩིད་རས་གྱོན་པ༌ན། །ཁོ་ཚོས་འཕྱ་དགོད་བྱེད་པའི་ཡུལ་དུ༌གྱུར།། 12 མཁར་སྒོར་བསྡད་པས་ང་ཡི་སྐོར་གླེང༌ཞིང༌། །ང་རང་ཆང་རྐྱལ་རྣམས་ཀྱི་གླུ་རུ༌གྱུར།། 13 འོན་ཀྱང་ཀྱེ་ཀྱེ་ཡ་ཝཱེ་བདག་གིས༌ནི། །ཁྱེད་ཐུགས་མཉེས་དུས་ཁྱེད་ལ་སྨོན་ལམ༌འདེབས། །དཀོན་མཆོག་ཁྱེད་ཀྱི་བྱམས་བརྩེ་ཆེན་པོ༌དང༌། །བློས་ཐུབ་ཐར་པའི་ནང་དུ་བཀའ་ལན༌གནོངས།། 14 འདམ་གྱི་ནང་ནས་ང་རང་སྐྱོབ་པར༌ཞུ། །ང་རང་དེའི་ནང་ནུབ་ཏུ་མི་འཇུག༌རོགས། །ང་ལ་ཞེ་འཁོན་འཛིན་པའི་མི་རྣམས༌དང༌། །གཏིང་ཟབ་ཆུ་ལས་ང་རང་སྐྱོབ་པར༌མཛོད།། 15 ང་རང་ཆུ་ལོག་ལ་ནི་བསྣུབ་མ༌འཇུག །གཏིང་ཟབ་ཆུ་ལ་མིད་དུ་ཡང་མ༌འཇུག །ངའི་སྟེང་དོང་ཁ་བཙུམ་པར་མི་མཛད༌རོགས།། 16 ཀྱེ་ཀྱེ་ཡ་ཝཱེ་ཁྱེད་ཀྱི་བྱམས་བརྩེ༌ནི། །གཞི་ནས་ལེགས་པས་བདག་ལ་བཀའ་ལན༌གནོངས། །ཁྱེད་ཀྱིས་ཉིད་ཀྱི་སྙིང་རྗེ་ཆེན་པོ༌བཞིན། །ཞལ་རས་ང་ཡི་ཕྱོགས་སུ་འཁོར་བར༌མཛོད།། 17 ཁྱེད་ཀྱི་ཞབས་ཕྱིར་ཞལ་ངོ་མི་སྦ༌བར། །ང་རང་སྡུག་པས་མྱུར་དུ་བཀའ་ལན༌གནོངས།། 18 ང་ཡི་ཉེ་སར་ཕེབས་ཏེ་ང་སྐྱོབ༌རོགས། །དགྲ་རྣམས་རྐྱེན་གྱིས་ང་ནི་བླུ་བར༌མཛོད།། 19 ང་ལ་ཕོག་པའི་འཕྱ་དམོད་བརྙས་བཅོས༌དང༌། །དམའ་འབེབས་བཅས་ནི་ཁྱེད་ཀྱིས་ཀུན་ནས༌མཁྱེན། །བདག་གི་དགྲ་བོ་ཐམས་ཅད་ཁྱེད་མཁྱེན༌ནོ།། 20 འཕྱ་དམོད་ཚིག་ནི་བདག་གི་སེམས་ལ༌ཕོག །ང་རང་སྐྱོ་ཞིང་སྡུག་བསྔལ་གནས་སུ༌ལྷུང༌། །སྙིང་རྗེ་བྱེད་མཁན་བཙལ་ཡང་གཅིག་ཀྱང༌མེད། །སེམས་གསོ་ཨེ་འཐོབ་སྙམ་ཡང་ཐོབ་མ༌བྱུང༌།། 21 ང་ཡི་ཟས་སུ་མཁྲིས་ཁུ་བསྲེས་པ༌དང༌། །སྐོམ་པ་སེལ་ཕྱིར་ང་ལ་སྐྱུར་ཁུ༌བླུགས།། 22 དེ་རྣམས་གསོལ་ལྕོག་དེ་ཚོར་རྙི་རྒྱ༌དང༌། །བདེ་བའི་དུས་ཀྱི་ལྕགས་ཀྱུ་རུ་གྱུར༌ཅིག། 23 དེ་རྣམས་མིག་དབང་ཉམས་ནས་མི་མཐོང༌ཞིང༌། །རྐེད་པ་རྒྱུན་ཆད་མེད་པར་གཡོ་བར༌ཤོག། 24 ཁྱེད་ཀྱི་ཐུགས་ཁྲོ་དེ་ཚོའི་སྟེང་བླུགས༌ནས། །ཁྲོ་གཏུམ་གྱིས་ནི་ཁོ་རྣམས་ཟིན་གྱུར༌ཅིག། 25 དེ་ཚོའི་སྡོད་གནས་སྟོངས་ཤིང་སྟོང་པར༌ཤོག །གུར་ནང་སུ་ཡང་གནས་པར་མ་གྱུར༌ཅིག། 26 ཁྱེད་ཀྱིས་བརྡུངས་པར་དེ་ཚོས་འཚེ་བ༌དང༌། །ཁྱེད་ཀྱིས་རྨས་པར་མཛད་པའི་མི་དེ༌ཡི། །ཟུག་གཟེར་ལ་ཡང་དེ་ཚོས་འཕྱ་བས༌སོ།། 27 ཉེས་ཆད་སྟེང་ལ་ཉེས་ཆད་བསྣན་ནས༌ནི། །ཁྱེད་ཀྱི་དྲང་བདེན་ནང་དུ་མི་འཇུག༌རོགས།། 28 དེ་རྣམས་སྲོག་གི་གླེགས་བམ་ལས་བསུབས༌ནས། །དྲང་བདེན་ཁྲོད་དུ་འབྲི་བར་མི་མཛད༌རོགས།། 29 འོན་ཀྱང་ང་ནི་སྐྱོ་ཞིང་སྡུག་བསྔལ༌ཅན། །ཀྱེ་ཀྱེ་དཀོན་མཆོག་སྐྱབས་ཀྱིས་བསྲུང་བར༌མཛོད།། 30 དཀོན་མཆོག་མཚན་ལ་བསྟོད་པའི་མགུར་མ༌ལེན། །གཏང་རག་ཕུལ་ནས་ཁོང་གི་ཆེ་བ༌བརྗོད།། 31 འདི་ལ་ཡ་ཝཱེ་གླང་གོག་ཕུལ༌བ་འམ། །ཡང་ན་གླང་ཐུག་རྭ་དང་རྨིག་པ༌ཅན། །ཕུལ་བ་ལས་ཀྱང་རབ་ཏུ་དགྱེས་པ༌ཡིན།། 32 སྙེམས་ཆུང་རྣམས་ཀྱིས་མཐོང་ནས་དགའ་བར༌འགྱུར། །ཀྱེ་མ་དཀོན་མཆོག་འཚོལ་བའི་མི་རྣམས༌ལགས། །ཁྱོད་ཅག་སེམས་ནི་གསོན་པོར་གནས་གྱུར༌ཅིག། 33 ཡ་ཝཱེས་དབུལ་པོ་རྣམས་ལ་གསན་པ༌དང༌། །ཉིད་ཀྱི་བཙོན་པར་མཐོང་ཆུང་མི་མཛད༌དོ།། 34 གནམ་དང་ས་དང་རྒྱ་མཚོ་ཆེན་པོའི༌ནང༌། །འགྲུལ་བ་ཀུན་གྱིས་ཁོང་ལ་བསྟོད་པར༌ཤོག། 35 དཀོན་མཆོག་ཉིད་ཀྱིས་ཛ་ཡན་སྐྱོབ་པར༌མཛད། །ཡ་ཧུ་དཱ་ཡི་གྲོང་ཁྱེར་བརྩིག་པར༌འགྱུར། །ཁོང་གི་མི་རྣམས་དེའི་ནང་གནས་པ༌དང༌། །ཡུལ་དེ་བདག་ཏུ་འཛིན་པར་འགྱུར༌བ་འོ། ། 36 ཁོང་གི་ཞབས་ཕྱི་དག་གི་བུ་རྒྱུད༌རྣམས། །ཐམས་ཅད་ཡུལ་དེའི་བདག་པོར་འགྱུར་བ༌དང༌། །ཁོང་མཚན་གཅེས་སུ་འཛིན་པ་དེ་རུ༌གནས།།

གསུང་མགུར་བདུན་ཅུ༌པ།

དགྲ་རྣམས་ངོ་ཚ་དང་བཅས་ཕམ་པར་རེ་བ།

1 ༼དཱ་བིད་ཀྱི་དྲན་གསོའི་མགུར་མ་དབུ་མཛད་ལ་སྤྲད༌པ།༽ ཀྱེ་ཀྱེ་དཀོན་མཆོག་ང་རང་མྱུར་དུ༌སྐྱོབས། །ཡ་ཝཱེ་མགྱོགས་པོར་ང་ལ་རོགས་རམ༌མཛོད།། 2 ངའི་སྲོག་གཅོད་ཕྱིར་ང་རང་འཚོལ་མཁན༌རྣམས། །ལྷན་ཅིག་སྐྱེངས་ཤིང་ངོ་ཡང་ནོངས་གྱུར༌ཅིག །ང་ལ་གནོད་པ་འབྱུང་བར་དགའ་བ༌རྣམས། །ངོ་ཚ་དང་བཅས་ཕམ་པར་གྱུར་ཅིག༌གུ། 3 ང་ལ་ཨ་ཧ་ཨ་ཧ་ཟེར་མཁན༌རྣམས། །རང་གི་ངོ་ཚའི་རྐྱེན་གྱིས་ཕམ་པར༌ཤོག། 4 ཁྱེད་རང་འཚོལ་མཁན་དགའ་ཞིང་མགུ་བ༌དང༌། །ཁྱེད་ཀྱི་སྐྱབས་ལ་དགའ་བས་དུས་རྒྱུན༌དུ། །དཀོན་མཆོག་བསྟོད་འོས་ཞེས་སུ་སྨྲ་གྱུར༌ཅིག། 5 འོན་ཀྱང་ང་ནི་དབུལ་ཞིང་ཕོངས་པས༌ན། །དཀོན་མཆོག་ལམ་སེང་ངའི་རྩར་ཕེབས་པར༌མཛོད། །ང་ཡི་རོགས་རམ་དང་ནི་སྲོག་སྐྱོབ༌ཁྱེད། །ཀྱེ་ཀྱེ་ཡ་ཝཱེ་ཐུགས་གཡེལ་མ་མཛད༌ཅིག།

གསུང་མགུར་དོན་གཅིག༌པ།

བགྲེས་པོའི་གསོལ་འདེབས།

1 ཀྱེ་ཀྱེ་ཡ་ཝཱེ་ཁྱེད་ལ་སྐྱབས་སུ༌བཅོལ། །ང་རང་ནམ་ཡང་ངོ་ཚར་མི་སྦྱོར༌རོགས།། 2 ཁྱེད་ཀྱི་དྲང་བདེན་ངང་ནས་སྐྱོབ་ཅིང༌སྒྲོལ། །སྙན་གྱིས་གསན་ཞིང་ང་རང་ཐར་བར༌མཛོད།། 3 རྟག་ཏུ་གཡོལ་སའི་བྲག་ཏུ་ཁྱེད་གྱུར༌ཅིག །བདག་གི་བྲག་དང་བཙན་རྫོང་ཁྱེད་ལགས༌པས། །ཁྱེད་ཀྱིས་ང་རང་སྐྱོབ་པའི་བཀའ་གནང༌ངོ༌།། 4 ཀྱེ་ཀྱེ་དཀོན་མཆོག་སྡིག་སྤྱོད་ལག་པ༌དང༌། །མི་ངན་དང་ནི་གདུག་རྩུབ་ཅན་རྣམས༌ཀྱི། །སྦར་མོ་ལས་ང་སྐྱོབ་པར་མཛོད་ཅིག༌གུ། 5 གཙོ་བོ་ཡ་ཝཱེ་ཁྱེད་ངའི་རེ་བ༌དང༌། །ཆུང་ངུའི་དུས་ནས་བློ་གཏད་བཅོལ་ས༌ཡིན།། 6 སྐྱེས་པའི་ཚུན་ནས་ང་རང་ཁྱེད་ལ༌བརྟེན། །མ་ཡི་མངལ་ལས་ཁྱེད་ཀྱིས་ང་ཕྱུང༌བས། །བདག་གིས་དུས་རྒྱུན་ཁྱེད་ལ་བསྟོད་པར༌བྱ།། 7 མང་པོས་ང་རང་ཡ་མ་གཟུགས་སུ༌མཐོང༌། །འོན་ཀྱང་ཁྱེད་ངའི་སྐྱབས་གནས་བརྟན་པོ༌ཡིན།། 8 བདག་གི་སྨྲ་སྒོས་ནམ་ཡང་ཁྱེད་ལ༌བསྟོད། །ཉིན་གང་ཁྱེད་ཀྱི་གཟི་དཔལ་བརྗོད་པར༌བྱ།། 9 རྒས་པའི་དུས་སུ་ང་རང་མི་བསྐྱུར༌རོགས། །སྟོབས་ཤུགས་ཉམས་དུས་སྤང་བར་མི༌བྱའོ།། 10 ཅི་ལ་ཞེ་ན་དགྲ་ཡིས་ངའི་སྐོར༌གླེང༌། །ང་རང་གསོད་པར་འཇབ་མཁན་གྲོས་བྱས༌ནས།། 11 དཀོན་མཆོག་ཉིད་ཀྱིས་ཁོ་ནི་སྤངས་པ༌དང༌། །ཁོ་རང་སྐྱོབ་མཁན་སུ་ཡང་མེད་པས༌ན། །ང་ཚོས་ཁོ་རང་དེད་ནས་གཟུང་ཞེས༌སྨྲ།། 12 ཀྱེ་ཀྱེ་དཀོན་མཆོག་ང་དང་རིང་མ༌གྱེས། །ང་ཡི་དཀོན་མཆོག་མགྱོགས་པོར་སྐྱབས་སུ༌ཕེབས།། 13 ང་ལ་ནག་ཉེས་འཛུགས་པའི་མི་རྣམས༌ནི། །ཐམས་ཅད་སྐྱེངས་ཤིང་རྩ་མེད་འགྲོ་བར༌ཤོག །ང་ལ་གནོད་འཚེ་བྱེད་པར་འདོད་པ༌རྣམས། །འཕྱ་དམོད་དང་ནི་དམའ་འབེབས་ཕོག་གྱུར༌ཅིག ། 14 འོན་ཀྱང་ང་ཡིས་དུས་རྒྱུན་ཁྱེད་ལ༌རེ། །ཁྱེད་ལ་བསྟོད་པ་མང་དུ་འབུལ་བར༌བྱ།། 15 ཁྱེད་ཀྱི་དྲང་བ་ཉིད་དང་སྐྱབས་མཛད༌པའི། །གྲངས་ཀ་བདག་གིས་བརྗོད་པར་མི་ནུས༌ཀྱང༌། །བདག་གི་སྨྲ་སྒོས་ཉིན་གང་དེ་རྣམས༌བརྗོད།། 16 གཙོ་བོ་ཡ་ཝཱེའི་མཛད་པ་སྟོབས་ལྡན༌རྣམས། །བདག་གིས་བརྗོད་པར་བྱ་ཞིང་ཁྱེད་གཅིག༌པུའི། །དྲང་བ་ཉིད་ཀྱི་སྐོར་ཡང་གླེང་བར༌བྱ།། 17 ང་རང་ལོ་ན་ཕྲ་བའི་དུས་ནས༌བཟུང༌། །དཀོན་མཆོག་ཁྱེད་ཀྱིས་ང་ལ་སློབ་སྟོན༌གནང༌། །ང་ཡིས་ད་ལྟའི་བར་དུ་ཁྱེད་ཉིད༌ཀྱི། །མཛད་པ་ངོ་མཚར་ཅན་རྣམས་སྒྲོག༌པ་འོ།། 18 མི་རབས་རྗེས་མར་ཁྱེད་ཀྱི་ནུས་མཐུ༌དང༌། །ཕྱིས་འབྱུང་ཀུན་ལ་ཁྱེད་སྟོབས་སྟོན་པའི༌ཕྱིར། །ང་རང་རྒས་ཤིང་མགོ་དཀར་ཡིན་དུས༌སུ། །དཀོན་མཆོག་ཁྱེད་ཀྱིས་ང་ནི་མི་སྤང༌རོགས།། 19 དཀོན་མཆོག་ཁྱེད་ཀྱི་དྲང་བདེན་ནམ་མཁར༌སླེབས། །ཁྱེད་ཀྱིས་འཕྲིན་ལས་ཆེན་པོ་རྣམས་མཛད༌ཅིང༌། །ཀྱེ་ཀྱེ་དཀོན་མཆོག་ཁྱེད་འདྲ་སུ་ཡོད༌དམ།། 20 ང་རང་སྡུག་བསྔལ་གང་མང་བརྒྱུད་པར༌མཛད། །ཁྱེད་ཀྱིས་ང་ནི་སླར་ཡང་གསོན་པར༌མཛད། །ས་གཞིའི་གཏིང་ནས་ང་རང་སྐྱོབ་པར༌འགྱུར།། 21 བདག་གི་ཆེ་བ་ཁྱེད་ཀྱིས་སྤེལ་བར༌མཛོད། །ངའི་ཕྱོགས་འཁོར་ནས་སླར་ཡང་སེམས་གསོ༌གནོངས།། 22 ཀྱེ་ཀྱེ་དཀོན་མཆོག་བདག་གིས་རྒྱུད་མངས༌ཀྱིས། །ཁྱེད་ཀྱི་བདེན་པ་ཉིད་ལ་བསྟོད་པར༌བྱ། །ཀྱེ་ཀྱེ་ཡེས་ར་ཨེལ་གྱི་དམ་པ༌ཉིད། །པི་ཝང་དཀྲོལ་ནས་ཁྱེད་ལ་བསྟོད་དབྱངས༌འབུལ།། 23 ཁྱེད་ལ་བསྟོད་དབྱངས་འབུལ་བའི་དུས་དེ༌ལ། །བདག་གི་མཆུ་ཡིས་དགའ་སྤྲོའི་ཀི་སྒྲ༌སྒྲོག །ངའི་སེམས་ཁྱེད་ཀྱིས་བླུས་པ་རབ་ཏུ༌དགའ།། 24 ང་ལ་གནོད་འཚེ་གཏོང་བར་འདོད་པ༌རྣམས། །ངོ་ཚར་སྦྱར་ཅིང་ཕམ་པར་གྱུར་པས༌ན། །བདག་གི་ལྕེ་ཡིས་ཉིན་གང་ཁྱེད་ཉིད༌ཀྱི། །དྲང་བ་ཉིད་ཀྱི་སྐོར་ནི་གླེང་བར༌བྱ།།

གསུང་མགུར་དོན་གཉིས༌པ།

རྒྱལ་པོའི་ཆེད་དུ་ཞུས་པའི་སྨོན་ལམ།

1 ༼སོ་ལོ་མོན་གྱི་མགུར༌མ།༽ དཀོན་མཆོག་ཁྱེད་ཀྱི་དྲང་གཞག་རྒྱལ་པོ༌དང༌། །དྲང་བདེན་རྒྱལ་སྲས་ལ་ནི་གནང་བར༌མཛོད།། 2 དྲང་བདེན་ངང་ནས་ཁྱེད་ཀྱི་མི་རྣམས༌དང༌། །ཁྱེད་ཀྱི་དབུལ་པོར་ཁྲིམས་ཐག་དྲང་གཞག༌གཅོད།། 3 དྲང་བདེན་དབང་གིས་རི་རབ་རི་ཕྲན༌ལས། །མི་རྣམས་ལ་ནི་ཞི་བདེ་འཐོབ་གྱུར༌ཅིག། 4 ཁོང་གིས་མི་རྣམས་ཁྲོད་ཀྱི་སྐྱོ་བོ༌ལ། །དག་འབུད་མཛད་ཅིང་དབུལ་ཕོངས་བུ་ཕྲུག༌སྐྱོབ། །མི་ལ་གཉའ་གནོན་བྱེད་མཁན་རྡུལ་དུ༌བརླག། 5 ཉི་མ་ཟླ་བ་གནས་པའི་དུས་ཡུན༌རིང༌། །མི་རབས་མི་རབས་ཁྱེད་ལ་གུས་ཤིང་འཇིགས།། 6 བརྔས་པའི་རྩྭ་སའི་སྟེང་ལ་ཆར་ཆུ༌དང༌། །ས་གཞི་བརླན་པའི་ཆར་བཞིན་ཁོང་འབྱོན༌ཡོང༌།། 7 ཁོང་གི་སྐུ་རིང་དྲང་པོ་དར་བ༌དང༌། །ཟླ་བ་གནས་རིང་ཕྱོགས་བཞི་བདེ་ལ༌བཀོད།། 8 མཚོ་ནས་མཚོ་ཡི་བར་དང་ཆུ་བོ་*ནས། །ས་མཐའི་བར་དུ་ཁོང་གིས་རྒྱལ་སྲིད༌སྐྱོང༌།། 9 དབེན་སྟོང་གནས་པས་ཁོང་དྲུང་ཕྱག་འཚལ༌ཞིང༌། །ཁོང་གི་དགྲ་རྣམས་ས་རྡུལ་ལྡག་པར༌འགྱུར།། 10 ཐཱར་ཞིས་དང་ནི་གླིང་ཕྲན་རྒྱལ་པོ༌ཚོས། །འབུལ་ཚན་འབུལ་ཞིང་ཤེ་བཱ་དང་སེ༌བཱའི། །རྒྱལ་པོ་རྣམས་ཀྱིས་ཕྱག་རྟེན་འབུལ་བར༌འགྱུར།། 11 རྒྱལ་པོ་ཀུན་གྱིས་ཁོང་ལ་ཕྱག་འཚལ༌ཞིང༌། །མི་རིགས་ཀུན་གྱིས་ཁོང་ལ་གཡོག་བྱེད༌དོ།། 12 དབུལ་པོས་འོ་དོད་འདོན་དུས་ཁོང་གིས༌སྐྱོབ། །སྐྱབས་མེད་སྐྱོ་བོ་ཁོང་གིས་སྒྲོལ་བར༌མཛད།། 13 ཉམ་ཆུང་དབུལ་པོར་ཁོང་གིས་སྙིང་རྗེས༌གཟིགས། །དབུལ་པོ་རྣམས་ཀྱི་སྲོག་ཀྱང་སྐྱོབ་པར༌བྱ།། 14 ཁོ་རྣམས་བརྙས་བཅོས་གདུག་རྩུབ་ལས་སྐྱོབ༌ཅིང༌། །ཁོང་གི་སྤྱན་སྔར་དེ་ཚོའི་ཁྲག་རྩ༌ཆེ།། 15 ཁོང་ཉིད་ཡུན་རིང་གནས་ཤིང་མི་རྣམས༌ཀྱིས། །ཤེ་བཱའི་གསེར་རྣམས་ཁོང་ལ་འབུལ་བར༌ཤོག །ཁོང་དོན་ཆད་མེད་སྨོན་ལམ་འདེབས་གྱུར༌ཅིག །ཉིན་རེ་བཞིན་དུ་བྱིན་རླབས་འཐོབ་པར༌ཤོག། 16 ས་གཞིའི་སྟེང་དུ་འབྲུ་རིགས་མོད་པ༌དང༌། །རི་རྩེ་རྣམས་སུ་ལོ་ལེགས་འབྱུང་བར༌ཤོག །ས་སྟེང་ལོ་འདབ་ཤིན་ཏུ་རྒྱས་ནས༌ནི། །ལེ་པཱ་ནོན་གྱི་ནགས་བཞིན་གྱུར་ཅིག༌གུ །གྲོང་ཁྱེར་པ་རྣམས་རྩྭ་ལྟར་དར་བར༌ཤོག། 17 ཁོང་གི་མཚན་ནི་དུས་རྒྱུན་གནས་པ༌དང༌། །ཉི་མ་ཡོད་རིང་མཚན་སྙན་ལུས་གྱུར༌ཅིག །ཁོང་རྐྱེན་མི་རིགས་ཀུན་ལ་བྱིན་རླབས༌འཐོབ། །ཀུན་གྱིས་ཁོང་ལ་བདེ་ལེགས་ཞུ་བར༌ཤོག། 18 ངོ་མཚར་དོན་རྣམས་མཛད་མཁན་འབའ་ཞིག༌སྟེ། །ཡེས་ར་ཨེལ་གྱི་དཀོན་མཆོག་ཡ་ཝཱེ༌ནི། །བསྟོད་ཅིང་བསྔགས་པར་འོས་པ་ཡིན་ལགས༌སོ།། 19 ཁོང་གི་གཟི་དཔལ་ལྡན་པའི་མཚན་ལ༌ནི། །རྒྱུན་ནས་རྒྱུན་དུ་བསྟོད་པ་འབུལ་འོས༌ཤིང༌། །ཁོང་གི་གཟི་བརྗིད་ས་གཞིར་གང་བར༌ཤོག །ཨ་མེན་ཨ་མེན་ཞེས་སུ་ཡང་ཡང༌བརྗོད།། 20 ཡེ་སེའི་བུ་སྟེ་དཱ་བིད་ཁོང་ཉིད༌ཀྱི། །སྨོན་ལམ་འདི་ནས་རེ་ཞིག་རྫོགས༌པ་འོ།།

73

སྡེ་ཚན་གསུམ་པ།

དཀོན་མཆོག་གི་དྲང་གཞག

1 ༼ཨ་སབ་ཀྱི་མགུར༌མ།༽ ཡེས་ར་ཨེལ་དང་སེམས་པ་རྣམ་དག༌ལ། །དཀོན་མཆོག་བཟང་པོ་ལགས་པར་གདོན་མི༌ཟ།། 2 འོན་ཀྱང་ང་ཡི་རྐང་པ་འདྲེད་ལ༌ཉེ། །གོམ་སྟབས་དོན་མེད་འགྱེལ་ལ་ཁད་ཙམ༌བྱུང༌།། 3 རྒྱུ་མཚན་མི་ངན་དར་ལུགས་ངས་མཐོང༌ཞིང༌། །ང་རྒྱལ་ཅན་ལ་བདག་ནི་ཕྲག་དོག༌སྐྱེས།། 4 དེ་རྣམས་འཆི་བའི་དུས་སུ་ཟུག་གཟེར༌མེད། །ཁོག་པ་རྒྱགས་ཤིང་སྟོབས་ཀྱང་རྒྱས་པ༌ཡིན།། 5 དེ་ཚོར་གཞན་ལྟར་དཀའ་སྡུག་མི་འབྱུང༌ལ། །གཞན་པ་ནང་ལྟར་རྐྱེན་ངན་ཡང་མི༌འཕྲད།། 6 དེའི་ཕྱིར་ང་རྒྱལ་དེ་ཚོའི་མགུལ་རྒྱན༌ཡིན། །གདུག་རྩུབ་གོས་བཞིན་དེ་ཚོས་གྱོན་བྱེད༌དོ།། 7 ལུས་ཕུང་རྒྱགས་པས་མིག་ཟུང་འབུར་དུ༌ཐོན། །དེ་ཚོའི་ངན་སེམས་བསམ་ཡུལ་ལས་ཀྱང༌འདས།། 8 མི་ལ་འཕྱ་ཞིང་སེམས་ངན་བཅངས་ནས༌ནི། །གཉའ་གནོན་གཏམ་རྣམས་སྨྲ་ཞིང་ཁ་ཕོ༌ཆེ།། 9 དེ་ཚོའི་ངག་གིས་ནམ་མཁར་སྐུར་བ་འདེབས། །དེ་ཚོའི་སྨྲ་བརྗོད་ས་གཞི་ཡོངས་ལ༌སླེབས།། 10 དེའི་ཕྱིར་ཁོང་གི་མི་རྣམས་དེའི་ཕྱོགས༌ལོག །མོད་པོ་ཆུ་ནི་ངོམ་པར་བཏུང་བ༌འོ།། 11 དེ་ཚོས་དཀོན་མཆོག་གིས་ནི་ཇི་ལྟར༌མཁྱེན། །བླ་ན་མེད་པར་ཤེས་ཡོན་ཡོད་དམ༌ཟེར།། 12 མི་ངན་འདི་ཚོར་ལྟོས་དང་ཁོ་རྣམས༌ནི། །རྟག་ཏུ་བདེ་བར་གནས་ཤིང་ནོར་ཡང༌འཕེལ།། 13 བདག་གིས་དོན་མེད་རང་སེམས་གཙང་མར༌བྱས། །ཉེས་མེད་མཚོན་ཕྱིར་ལག་ཟུང་བཀྲུས་པ༌སྟོང༌།། 14 རྒྱུ་མཚན་ང་ལ་ཉིན་གང་རྐྱེན་ངན༌བྱུང༌། །ཞོགས་པ་རེ་རེར་ང་ལ་ཉེས་ཆད༌ཕོག། 15 བདག་གིས་འདི་ལྟར་སྨྲ་འོང་ཞེས་བརྗོད༌ན། །ཁྱེད་ཀྱི་བུ་རྒྱུད་དག་ལ་ངོ་ལོག༌བྱས།། 16-17 དཀོན་མཆོག་གནས་མཆོག་ནང་དུ་ང་སོང༌སྟེ། །དེ་ཚོའི་མཐའ་མར་བསམ་བློ་བཏང་བའི༌བར། །ཇི་ལྟར་རྟོགས་ཕྱིར་བསམ་བློ་བསྐོར་དུས༌སུ། །ང་ཡི་མཐོང་ངོར་དེ་ནི་ཤིན་ཏུ༌དཀའ།། 18 ཁྱེད་ཀྱིས་དངོས་གནས་དེ་རྣམས་འདྲེད་སར༌བཞག །སྟོངས་ཕྱིར་དེ་དག་ཐུར་དུ་གཡུགས་མཛད༌དོ།། 19 དེ་རྣམས་སྐད་ཅིག་ཉིད་ལ་ཇི་ལྟར༌སྟོངས། །འཇིགས་སྣང་གིས་ནི་ཡོངས་སུ་མེད་པར༌བྱས།། 20 གཉིད་སད་རྨི་ལམ་ཇི་ལྟར་ཡིན་ན༌ནི། །ཀྱེ་ཀྱེ་གཙོ་བོ་ཁྱེད་ཉིད་མནལ་སད༌དུས། །དེ་ཚོའི་འཆར་སྣང་ལ་ནི་དེ་བཞིན༌སྨད།། 21 བདག་སེམས་འཚེར་ཞིང་སྙིང་ཁུང་ཕུག་དུས༌སུ།། 22 ང་ནི་ཅི་འདྲའི་གླེན་ཞིང་རྨོངས་པ༌ལ། །ཁྱེད་དྲུང་ང་རང་དུད་འགྲོ་ནང་བཞིན༌ཡིན།། 23 འོན་ཀྱང་ང་རང་ནམ་ཡང་ཁྱེད་དང༌འགྲོགས། །ཁྱེད་ཀྱིས་བདག་གི་གཡས་ལག་ནས་བཟུང༌ངོ༌།། 24 ཁྱེད་ཀྱིས་བཀའ་སློབ་གནང་ནས་ལམ་སྣ༌དྲངས། །ཕྱིས་སུ་གཟི་བརྗིད་ནང་དུ་བདག་འཁྲིད༌འོང༌།། 25 ནམ་མཁར་ཁྱེད་ལས་ང་ལ་གཞན་སུ༌ཡོད། །ས་གཞིར་ཁྱེད་མིན་ཅི་ཡང་ངས་མི༌འདོད།། 26 ང་ཡི་ལུས་དང་ང་ཡི་སེམས་རྒུད༌ཀྱང༌། །དཀོན་མཆོག་ང་ཡི་སེམས་ཀྱི་སྟོབས་ཡིན༌ལ། །བདག་གི་གཏན་མའི་ནོར་སྐལ་ཡང་ཡིན༌ནོ།། 27 གཟིགས་ཤིག་ཁྱེད་དང་གྱེས་པ་མེད་པར༌འགྱུར། །ཁྱེད་དང་བྲལ་ནས་ལོག་གཡེམ་སྤྱོད་པ༌རྣམས། །ཐམས་ཅད་ཁྱེད་ཀྱིས་རྨེག་མེད་མཛད་མོད༌ཀྱང༌།། 28 དཀོན་མཆོག་ཉེ་སར་བཏུད་པ་བདག་ལ༌ཕན། །ཁྱེད་ཀྱི་མཛད་པ་ཐམས་ཅད་བརྗོད་པའི༌ཆེད། །གཙོ་བོ་ཡ་ཝཱེ་ང་ཡི་སྐྱབས་གནས༌བྱས།།

གསུང་མགུར་དོན་བཞི༌པ།

རྒྱལ་ཁམས་སྐྱོབ་ཕྱིར་དཀོན་མཆོག་ཡ་ཝཱེར་ཞུ་བ།

1 ༼ཨ་སབ་ཀྱི་བསླབ་བྱའི་མགུར༌མ།༽ ཀྱེ་ཀྱེ་དཀོན་མཆོག་ཁྱེད་ཀྱིས་དུས་གཏན༌དུ། །ངེད་རྣམས་སྤངས་པའི་རྒྱུ་མཚན་ཅི་ཡིན༌ནམ། །ཁྱེད་ཉིད་རང་གི་རྩྭ་རའི་ལུག་ཁྱུ༌ལ། །ཐུགས་ཁྲོ་དུ་བ་བཞིན་དུ་འཕྱུར་བ༌ཅི།། 2 གནའ་དུས་ཁྱེད་ཀྱིས་ཉོས་པའི་མི་ཚོགས༌ཏེ། །ཁྱེད་ཀྱིས་བླུས་ཤིང་ནོར་སྐལ་ཡིན་པའི༌སྡེ། །ཉིད་ཀྱི་གདན་ས་ཛ་ཡན་རི་དྲན༌མཛོད།། 3 ཡུན་རིང་ཞིག་རོར་ལུས་པའི་ཡུལ་རྣམས༌དང༌། །དགྲ་ཡིས་གནས་མཆོག་ནང་དུ་བྱས་པ༌ཡི། །གཏོར་བརླག་ཀུན་ལ་གཟིགས་ཕྱིར་ཕེབས་པར༌མཛོད།། 4 ཁྱེད་ཀྱི་ཚོགས་དཀྱིལ་དགྲ་ཡིས་ཀུ་ཅོ༌བསྒྲགས། །དེ་ཚོས་རང་གི་དར་ཆ་རྟགས་སུ༌བསླངས།། 5 དེ་དག་ནགས་ཚལ་སྟུག་པོའི་ཤིང་སྡོང༌རྣམས། །སྟ་རེ་འཕྱར་ནས་གཅོད་པའི་མི་དང༌མཚུངས།། 6 ད་ནི་གནས་མཆོག་ནང་གི་བརྐོས་རིས༌རྣམས། །དེ་ཚོས་སྟ་རེ་ཐོ་བས་རྡུལ་དུ༌བརླགས།། 7 ཁྱེད་ཀྱི་གནས་མཆོག་ཉིད་ནི་མེ་རུ༌བསྲེགས། །ཁྱེད་མཚན་གདན་སར་དམོད་ཅིང་ཁྱོན་ནས༌བརླགས།། 8 དེ་ཚོའི་སེམས་སུ་ང་ཚོས་བཙན་གནོན༌བྱ། །ཞེས་སུ་སྙམ་ཞིང་ཡུལ་ཕྱོགས་ཐམས་ཅད༌དུ། །དཀོན་མཆོག་ཆོས་ཁང་ཡོད་ཚད་རྩད་ནས༌བསྲེགས།། 9 ང་ཚོས་ངོ་མཚར་རྟགས་རྣམས་མི་མཐོང༌ཞིང༌། །ལུང་སྟོན་མེད་ལ་འདི་བཞིན་ནམ་དུས༌བར། །ལུས་འོང་ཤེས་མཁན་རང་ཅག་ཁྲོད་དུ་མེད།། 10 དགྲ་བོས་ནམ་བར་སྨད་འོང་ཀྱེ་དཀོན༌མཆོག །དགྲ་ཡིས་རྟག་ཏུ་ཁྱེད་མཚན་སྨད་འགྱུར༌རམ།། 11 ཁྱེད་ཀྱིས་ཕྱག་གཡས་བསྐུམས་པ་ཅི་ཡིན༌ནམ། །ཕྱག་གཡས་བཏོན་ནས་ཁོ་རྣམས་ཚར་ཆོད༌ཅིག། 12 ས་གཞིའི་སྟེང་དུ་ཐར་ལམ་གནང་བ༌ཡི། །དཀོན་མཆོག་གནའ་ནས་བདག་གི་རྒྱལ་པོ༌ཡིན།། 13 ཁྱེད་ཀྱི་སྟོབས་ཀྱིས་རྒྱ་མཚོ་ཁག་གཉིས༌བཤགས། །ཆུ་ནང་སྲིན་པོའི་མགོ་བོ་གཅོག་པར༌མཛད།། 14 ཁྱེད་ཀྱིས་ཆུ་སྲིན་*རྣམས་ཀྱི་མགོ་བོ༌གཏུབས། །དབེན་སྟོང་གནས་པའི་མི་ལ་ཟས་སུ༌གནང༌།། 15 ཁྱེད་ཀྱིས་ཆུ་མིག་ཆུ་ཕྲན་ཕྱེས་པ༌དང༌། །བཞུར་རྒྱུན་གཙང་པོ་རྣམས་ནི་བསྐམས་པར༌མཛད།། 16 ཉིན་དང་མཚན་མོ་གཉིས་ཀ་ཁྱེད་ཀྱི༌ཡིན། །འོད་དང་ཉི་མ་ཁྱེད་ཀྱིས་བཤམས་པ༌འོ།། 17 ས་གཞིའི་མཐའ་མཚམས་ཐམས་ཅད་ཁྱེད་ཀྱིས༌མཛད། །དབྱར་དགུན་གཉིས་ཀ་ཁྱེད་ཀྱིས་མཛད་པ༌ཡིན།། 18 ཀྱེ་ཀྱེ་ཡ་ཝཱེ་དགྲ་ཡི་འཕྱ་སྨོད༌དང༌། །གླེན་པས་ཁྱེད་མཚན་སྐུར་བཏབ་དྲན་པར༌མཛོད།། 19 ཁྱེད་ཀྱི་ཕུག་རོན་གཅན་གཟན་ལ་མ༌སྤྲོད། །གཏན་དུ་ཁྱེད་ཀྱི་དབུལ་པོའི་སྲོག་མ༌བརྗེད།། 20 ས་སྟེང་མུན་ཁམས་གདུག་རྩུབ་གནས་ཀྱིས༌ཁེངས། །དེའི་ཕྱིར་ཞལ་ཆད་ཐུགས་སུ་འཛིན་པར༌འཚལ།། 21 བཙན་གནོན་ཐེབས་པ་སྐྱེངས་ནས་ཕྱིར་མ༌མངག །ནོར་མེད་དབུལ་པོས་ཁྱེད་མཚན་བསྟོད་པར༌ཤོག། 22 ཀྱེ་ཀྱེ་དཀོན་མཆོག་ཁྱེད་ཉིད་ཡར་བཞེངས༌ནས། །རང་གི་ཆེད་དུ་དག་འབུད་མཛད་པར༌ཞུ། །གླེན་པས་ཉིན་གང་སྨད་པ་དྲན་དུ༌གསོལ།། 23 ཁྱེད་ཀྱི་སྡང་དགྲའི་སྐད་ཅོར་ཚ་པོ༌དང༌། །དགྲ་བོའི་ཆད་མེད་འུར་སྒྲ་དྲན་པར༌མཛོད།།

གསུང་མགུར་དོན་ལྔ༌པ།

དཀོན་མཆོག་ནི་ཁྲིམས་ཐག་གཅོད་མཁན་ཡིན་པ།

1 ༼འཕུང་མ་འཇུག་ཅེས་པའི་དབྱངས་སྤྱད་ནས་བླངས་ཤིང་དབུ་མཛད་ལ་སྤྲད་པའི་ཨ་སབ་ཀྱི་མགུར༌མ།༽ དཀོན་མཆོག་ང་ཚོས་ཁྱེད་ལ་གཏང་རག༌འབུལ། །ཁྱེད་མཚན་ཉེ་བར་བཞུགས་པས་གཏང་རག༌འབུལ། །ཁྱེད་ཀྱི་ངོ་མཚར་མཛད་པ་མི་ཡིས༌གླེང་།། 2 བདག་གིས་གཏན་ལ་ཕབ་པའི་དུས་དེ༌ལ། །དྲང་གཞག་ངང་ནས་ཁྲིམས་ཐག་གཅོད་པར༌བྱ།། 3 ས་དང་དེ་ཡི་མི་རྣམས་འཕུང་གྱུར༌ཏོ། །ས་གཞིའི་ཀ་བ་རྣམས་ནི་ངས་བཙུགས༌སོ།།༼ སེ༌ལཱ། ༽ 4 ང་རྒྱལ་ཅན་ལ་རང་མཐོང་མ་ཆེ༌དང༌། །ངན་པར་རྭ་དུང་བསྒྲེང་བར་མ་བྱེད༌ཅིག། 5 ཁྱོད་ཚོའི་རྭ་དུང་ནམ་མཁར་མ་བསྒྲེང༌ཞིག །མགོ་བོ་བཏེགས་ནས་གཏམ་གླེང་མ་བྱེད༌གསུངས།། 6 ཅིའི་ཕྱིར་ཞེ་ན་གོང་དུ་བཀུར་བ༌ནི། །ཤར་ནུབ་དབེན་སྟོང་གང་ནས་ཀྱང་མ༌བྱུང༌།། 7 དཀོན་མཆོག་གཅིག་པོས་དཔྱད་ཁྲ་གཏོང་བ༌སྟེ། །སུ་ཞིག་མར་འབེབས་ཡར་འཐེན་ཁོང་གིས༌མཁྱེན།། 8 ཡ་ཝཱེའི་ཕྱག་ཏུ་མཆོད་ཞལ་བསྣམས་ཡོད༌ཅིང༌། །དེའི་ནང་རྒུན་ཆང་འདྲེས་མས་གང་བ༌དང༌། །རྒུན་ཆང་དེ་ལས་ལྦུ་བ་སོབ་སོབ༌འཕྱུར། །ཁོང་གིས་དེ་ཡི་ནང་ནས་བླུགས་པར༌མཛད། །ས་གཞིའི་མི་ངན་ཀུན་གྱིས་དེའི་སྙིགས༌རོ། །ངེས་པར་བཏུང་ཞིང་ཚར་བའི་བར་དུ༌འཐུང༌།། 9 འོན་ཀྱང་བདག་གིས་རྟག་ཏུ་ཁྱབ་བསྒྲགས༌བྱ། །ཡ་ཀོབ་དཀོན་མཆོག་ཁོང་ལ་བསྟོད་དབྱངས༌འབུལ།། 10 ངན་པའི་རྭ་དུང་ཐམས་ཅད་བདག་གིས༌གཅོག །དྲང་བདེན་རྣམས་ཀྱི་རྭ་དུང་འདེགས་ངེས༌ཡིན།།

གསུང་མགུར་དོན་དྲུག༌པ།

དཀོན་མཆོག་རྣམ་པར་རྒྱལ་བ།

1 ༼རྒྱུད་ལྡན་གྱི་རོལ་ཆས་སྤྱད་ནས་དབུ་མཛད་ལ་སྤྲད་པའི་ཨ་སབ་ཀྱི་མགུར༌མ།༽ ཡ་ཧུ་དཱ་རུ་དཀོན་མཆོག་ཀུན་གྱིས༌ཤེས། །ཡེས་ར་ཨེལ་ནང་ཁོང་ཉིད་སྙན་གྲགས༌ཆེ།། 2 སཱ་ལེམ་ཡུལ་དུ་ཁོང་གི་གུར་མཆོག༌ཡོད། །ཛ་ཡན་ལ་ནི་ཁོང་གི་བཞུགས་གནས༌མངའ།། 3 དེ་རུ་ཁོང་གིས་གཞུ་ཡི་མེ་མདའ༌དང༌། །ཕུབ་དང་རལ་གྲི་དམག་ཆས་རྣམས་བཅག༌གོ།༼ སེ༌ལཱ། ༽ 4 ཁྱེད་ཉིད་གཟི་དཔལ་ལྡན་ཞིང་རི་རྣམས༌ཏེ། །རྔོན་ཤ་ *མོད་པོ་རྣམས་ལས་བརྗིད་ཉམས༌ཆེ།། 5 དཔའ་སེམས་ཅན་ཀུན་བཅོམས་པས་གཏན་དུ༌གཉིད། །དཔའ་བོ་སུས་ཀྱང་ལག་པ་འདེགས་མ༌ནུས།། 6 ཀྱེ་ཀྱེ་ཡ་ཀོབ་དཀོན་མཆོག་ཁྱེད་ཉིད༌ཀྱི། །བཀའ་བཀྱོན་གྱིས་ནི་རྟ་དང་ཤིང་རྟ༌གཉིས། །སྟུག་པོ་གཉིད་ལ་ཡུར་བར་བྱས་པ༌དང༌།། 7 འཇིགས་པར་འོས་པ་ཁྱེད་ཉིད་གཅིག་པུ་ཡིན། །ཁྱེད་ཐུགས་ཁྲོ་དུས་ཁྱེད་དྲུང་སུ་འགྲེང༌ནུས།། 8 ས་གཞིའི་ཉམ་ཆུང་ཐམས་ཅད་སྐྱོབ་པའི༌ཕྱིར། །ཁྲིམས་ཐག་གཅོད་དུ་དཀོན་མཆོག་བཞེངས་པའི༌དུས།། 9 ཁྱེད་ཀྱིས་གནམ་ནས་དཔྱད་ཁྲ་ཁྱབ་བསྒྲགས༌མཛད། །ས་གཞི་འཇིགས་ཏེ་ཁ་ཁུ་སིམ་པོར༌གྱུར།།༼ སེ༌ལཱ། ༽ 10 ཁོང་ཁྲོ་མི་ཡིས་ཁྱེད་ལ་བསྟོད་པ༌འབུལ། །ཐུགས་ཁྲོ་ལྷག་མ་ཁྱེད་ཀྱིས་འགོག་པར༌འགྱུར།། 11 རང་གི་དཀོན་མཆོག་ཡ་ཝཱེར་དམ་བཅས༌ནས། །བསྒྲུབ་པར་གྱིས་ཤིག་ཁོང་གི་འཁོར་ཀུན༌གྱིས། །འཇིགས་འོས་ཁོང་ལ་ཕྱག་རྟེན་འབུལ་འོས༌སོ།། 12 ཁོང་གིས་མི་ཆེན་རྣམས་ཀྱི་ང་རྒྱལ༌བཅག །ས་གཞིའི་རྒྱལ་པོར་ཁོང་ཉིད་འཇིགས་རུང༌ཡིན།།

གསུང་མགུར་དོན་བདུན༌པ།

དཀའ་སྡུག་ཁྲོད་ཀྱི་སེམས་གསོ།

1 ༼ཡེ་དུ་ཐུན་གྱི་ལུགས་སུ་དབུ་མཛད་ལ་སྤྲད་པའི་ཨ་སབ་ཀྱི་མགུར༌མ།༽ དཀོན་མཆོག་དྲུང་དུ་སྐད་གསང་མཐོན་པོས༌འབོད། །དཀོན་མཆོག་བོས་པས་ཁོང་གིས་གསན་པར༌འགྱུར།། 2 དཀའ་སྡུག་ཉིན་མོར་ང་ཡིས་ཡ་ཝཱེ༌བཙལ། །མཚན་གྱི་དུས་སུ་ལག་པ་ཡར་བཏེགས༌ནས། །རྒྱུན་ཆད་མེད་པར་ཁོང་ལ་གསོལ་བ༌བཏབ། །བདག་གི་སེམས་ཀྱིས་སེམས་གསོ་མ་འདོད༌དོ།། 3 ང་ཡིས་དཀོན་མཆོག་དྲན་ཞིང་འཁུན་སྒྲ༌ཕྱུང༌། །འོ་དོད་འབོད་དུས་བདག་སེམས་རྒུད་པར༌གྱུར།།༼ སེ༌ལཱ། ༽ 4 ཁྱེད་ཀྱིས་བདག་གི་མིག་ལྕིབས་ཕྱེ་བར་མཛད། །བདག་སེམས་འཁྲུགས་ནས་གཏམ་ཡང་སྨྲ་མ༌ནུས།། 5 སྔར་གྱི་ཉིན་མོ་རྣམས་དང་གནའ་སྔ༌མོའི། །ལོ་ཟླ་རྣམས་ལ་ང་ཡིས་བསམ་བློ༌བཏང༌།། 6 རང་གི་མཚན་མོའི་མགུར་མ་དྲན་པ༌དང༌། །སྙིང་དུ་བསྒོམས་ཤིང་སེམས་ཀྱིས་ཞིབ་དཔྱོད༌བྱས།། 7 གཙོ་བོས་ང་རང་རྟག་ཏུ་སྤངས་ནས༌ནི། །ཕྱིན་ཆད་ནམ་ཡང་ཐུགས་རྗེ་མི་མཛད༌དམ།། 8 ཁོང་གི་བྱམས་བརྩེ་གཏན་དུ་ཡལ་བ༌དང༌། །ཁོང་གི་ཞལ་བཞེས་དུས་རྒྱུན་མི་འགྲུབ༌བམ།། 9 དཀོན་མཆོག་ཉིད་ཀྱིས་སྙིང་རྗེ་བརྗེད་གྱུར༌རམ། །ཐུགས་ཁྲོས་ཁོང་གི་བྱམས་བརྩེའི་བར་བཅད༌དམ།།༼ སེ༌ལཱ། ༽ 10 བླ་ན་མེད་པ་ཁོང་གི་ཕྱག༌གཡས་པས། །ང་ལ་སྔར་བཞིན་འཕྲིན་ལས་མི་མཛད༌པ། །འདི་ནི་བདག་གི་སྐྱོ་གདུང་ཡིན་པར༌བསམས།། 11 བདག་གིས་ཡ་ཝཱེའི་མཛད་པ་རྣམས་བརྗོད༌ཅིང༌། །ཁྱེད་ཀྱི་གནའ་བོའི་ངོ་མཚར་དོན་རྣམས༌དྲན།། 12 ཁྱེད་ཀྱི་འཕྲིན་ལས་ཀུན་ནི་བསྒོམ་བྱ༌ཞིང༌། །ཁྱེད་ཀྱི་མཛད་པ་རྣམས་ལ་བསམ་བློ༌གཏོང༌།། 13 དཀོན་མཆོག་ཁྱེད་ཀྱི་ཐབས་ལམ་རྣམ་དག༌ཡིན། །དཀོན་མཆོག་ལྟ་བུ་ཆེན་པོའི་ལྷ་སུ༌ཡོད།། 14 ངོ་མཚར་མཛད་མཁན་དཀོན་མཆོག་ཁྱེད་ལགས༌ཏེ། །མི་སྡེའི་ནང་དུ་ཁྱེད་ཀྱིས་སྟོབས་ཀྱང༌བསྟན།། 15 ཁྱེད་ཀྱིས་ཕྱག་དཔུང་བརྐྱངས་ནས་མི་རྣམས༌ཏེ། །ཡ་ཀོབ་དང་ནི་ཡོ་སེབ་བུ་རྣམས༌བསྐྱབས།།༼ སེ༌ལཱ། ༽ 16 ཀྱེ་ཀྱེ་དཀོན་མཆོག་ཆུ་རྣམས་ཁྱེད་མཇལ༌ཞིང༌། །མཇལ་བ་ཙམ་གྱིས་ཤིན་ཏུ་འཚབ་པ༌དང༌། །མཚོ་འོག་རྣམས་ཀྱང་ཐམས་ཅད་འདར་བ༌འོ།། 17 སྤྲིན་ཕུང་གིས་ནི་ཆར་ཆུ་བྱོ་བ་དང༌། །ནམ་མཁའི་དབྱིངས་ཀྱིས་སྐད་སྒྲ་འུར་འུར༌བསྒྲགས། །ཁྱེད་ཀྱི་ཕྱག་མདའ་རྣམས་ཀྱང་ཕྱོགས་བཞིར༌འཁྱུགས།། 18 རླུང་འཁོར་འཚུབ་མའི་ནང་དུ་ཐོག་སྐད༌གྲགས། །གློག་དམར་འཁྱུགས་ནས་འཇིག་རྟེན་འོད་ལ༌ཁྱེར། །ས་གཞི་འདར་ཞིང་འགུལ་ནས་ཡོམ་ཡོམ༌བྱས།། 19 ཁྱེད་ཀྱི་ཕེབས་ལམ་རྒྱ་མཚོའི་ནང་དུ༌མཆིས། །ཆུ་ཆེན་རྣམས་སུ་གཤེགས་པའི་ལམ་ཡང༌ཡོད། །ཁྱེད་ཀྱི་ཞབས་རྗེས་མཐོང་མཁན་སུ་ཡང༌མེད།། 20 མོ་ཤེ་དང་ནི་ཨ་རོན་ལག་པ༌མཉམ། །ཁྱེད་ཀྱི་འབངས་མི་ལུག་གི་ཁྱུ་ལྟར༌ཁྲིད།།

གསུང་མགུར་དོན་བརྒྱད༌པ།

དཀོན་མཆོག་དང་ཁོང་གི་མི་རྣམས།

1 ༼ཨ་སབ་ཀྱི་བསླབ་བྱའི་མགུར༌མ།༽ ཀྱེ་ངའི་མི་རྣམས་ང་ཡི་བསླབ་བྱར༌ཉོན། །བདག་གི་སྨྲ་སྒོའི་གཏམ་ལ་རྣ་བ༌གཏོད།། 2 དཔེ་དང་བཅས་ཏེ་བདག་གིས་ངག་ཕྱེ་ཞིང༌། །གནའ་བོའི་གབ་ཚིག་རྣམས་ནི་ང་ཡིས༌བརྗོད།། 3 དེ་རྣམས་ང་ཚོས་ཐོས་ཤིང་ཤེས་པ༌སྟེ། །མེས་པོ་རྣམས་ཀྱིས་ང་ཚོར་སྨྲས་པ༌ལགས།། 4 དེ་ཚོའི་བུ་རྒྱུད་རྣམས་ལ་མི་གསང༌ཞིང༌། །ཡ་ཝཱེའི་བསྟོད་པར་འོས་པའི་མཛད་པ༌དང༌། །མཐུ་སྟོབས་དང་ནི་ངོ་མཚར་འཕྲིན་ལས༌རྣམས། །མི་རབས་རྗེས་མ་དག་ལ་འཆད་པར༌བྱ།། 5 ཁོང་གིས་ཡ་ཀོབ་ལ་ནི་དཔང་ཡིག་བཙུགས། །ཡེས་ར་ཨེལ་ནང་བཀའ་ཁྲིམས་གཏན་ལ༌ཕབ། །དེའི་སྐོར་ཁོང་གིས་རང་ཅག་ཕ་མེས༌ལ། །བུ་རྒྱུད་རྣམས་ལ་སློབ་པའི་བཀའ་ཡང༌གནང༌།། 6 དེ་ནི་སྐྱེ་བར་ངེས་པའི་མི་རབས༌ཏེ། །བུ་རྒྱུད་རྣམས་ཀྱིས་ཤེས་ནས་ཡར་ལངས༌ཏེ། །བུ་ཕྲུག་རྣམས་ལ་དེ་རྣམས་འཆད་ཕྱིར༌དང༌།། 7 དེ་ཚོས་དཀོན་མཆོག་ལ་ནི་རེ་བ༌བསྐྱེད། །དཀོན་མཆོག་མཛད་པ་རྣམས་ནི་མི་བརྗེད༌ཅིང༌། །ཁོང་གི་བཀའ་རྒྱ་རྣམས་ཀྱང་བསྲུང་བ༌དང༌།། 8 དཀོན་མཆོག་དྲུང་དུ་དད་པ་མི་བརྟན༌པའི། །ཕ་མེས་ལྟར་དུ་གཤིས་གྱོང་ངོ་ལོག༌ཅིང༌། །དཀོན་མཆོག་ཉིད་ལ་བློ་གཏད་མི་བཅོལ༌བའི། །མི་རབས་ཤིག་ལ་འགྱུར་བར་མི་བྱ༌ཕྱིར།། 9 ཨེ་ཕཱར་ཡིམ་གྱི་བུ་རྒྱུད་དམག་ཆས༌སྤྲས། །གཞུ་མོ་ཁུར་ཡང་འཐབ་མོའི་ཉིན་སླེབས༌དུས། །ཁ་ཕྱིར་འཁོར་ནས་ཕྱི་བསྣུར་རྒྱག་པ༌ཡིན།། 10 དེ་ཚོས་དཀོན་མཆོག་ཞལ་ཆད་མ་བསྲུངས༌ཏེ། །ཁོང་གི་བཀའ་ཁྲིམས་ཀྱང་ནི་བསྲུང་བ༌མེད།། 11 ཁོང་གིས་དེ་ཚོར་བསྟན་པའི་འཕྲིན་ལས༌དང༌། །མཛད་པ་ངོ་མཚར་ཅན་རྣམས་བརྗེད་གྱུར༌ཏོ།། 12 ཨེ་ཅིབ་ཡུལ་དང་ཚོ་ཨན་མངའ་ཁོངས༌སུ། །མེས་པོའི་མདུན་དུ་ངོ་མཚར་ཅན་རྣམས༌མཛད།། 13 རྒྱ་མཚོ་གཤགས་ནས་དེ་རྣམས་ཕ་རོལ༌དྲངས། །ཆུ་རྣམས་རྩིག་པ་ལྟར་དུ་ཀྲོང་ངེར༌བསླངས།། 14 ཁོང་གིས་དེ་རྣམས་ཉིན་དཀར་སྤྲིན་པ༌དང༌། །མཚན་གང་མེ་འོད་ཀྱིས་ནི་ལམ་སྟོན༌མཛད།། 15 དབེན་སྟོང་གནས་སུ་བྲག་རྡོ་གཤགས་མཛད༌ཅིང༌། །མཚོ་ལས་ཐོན་འདྲའི་ཆུ་མང་དེ་ཚོར༌གནང༌།། 16 ཁོང་གིས་བྲག་རྡོའི་གསེབ་ནས་ཆུ་བོ༌བཏོན། །ཆུ་རྣམས་གཙང་པོ་ནང་ལྟར་བཞུར་བར༌མཛད།། 17 འོན་ཀྱང་དེ་ཚོས་སྔར་བཞིན་ཁོང་ཉིད༌དང༌། །འགལ་བའི་སྡིག་པ་བྱེད་ཀྱིན་དབེན་སྟོང༌དུ། །བླ་ན་མེད་པ་ཉིད་ལ་གྱེན་ལོག༌བྱས།། 18 དེ་ཚོའི་སེམས་སུ་དཀོན་མཆོག་ཐུགས་ནི༌སད། །རང་འདོད་བཞིན་དུ་ཁ་ཟས་གནང་བར༌ཞུས།། 19 དཀོན་མཆོག་ཁོང་ལ་སྐུར་བ་བཏབ་ནས༌ནི། །དབེན་སྟོང་ཡུལ་དུ་གསོལ་ལྕོག་བཤམ་ནུས༌སམ།། 20 ལྟོས་ཤིག་ཁོང་གིས་བྲག་ལ་བརྡུངས་པ༌དང༌། །ཆུ་རྣམས་ཐོན་ཏེ་ཆུ་རྒྱུན་འབབ་པར༌གྱུར། །ཁོང་གིས་ད་དུང་བག་ལེབ་གནང་ནུས༌སམ། །འབངས་ལ་ཤ་ནི་གནང་ངམ་ཞེས་སྨྲས༌པར།། 21 ཡ་ཝཱེས་གསན་ནས་ཐུགས་ནི་རབ་ཁྲོས༌ཏེ། །ཁོང་གི་མེ་དཔུང་ཡ་ཀོབ་ཕྱོགས་སུ༌འབར། །ཁོང་གི་ཐུགས་ཁྲོ་ཡེས་ར་ཨེལ་སྟེང༌བབས།། 22 རྒྱུ་མཚན་དཀོན་མཆོག་ཉིད་ལ་མ་དད༌ཅིང༌། །ཁོང་གི་སྐྱབས་ལ་བློ་ཡང་མ་གཏད༌དོ།། 23 འོན་ཀྱང་ཁོང་གིས་གནམ་ལ་བཀའ་བསྩལ༌ཅིང༌། །ནམ་མཁའི་སྒོ་རྣམས་ཕྱེ་བར་མཛད་པ༌དང༌།། 24 བཟའ་ཕྱིར་དེ་ཚོར་མཱན་ན་ཆར་བཞིན༌ཕབ། །ནམ་མཁའི་འབྲུ་རྣམས་དེ་ཚོར་གནང་བ་ཡིན།། 25 མི་ཡིས་ཕོ་ཉ་རྣམས་ཀྱི་བག་ལེབ༌ཟོས། །ཁ་ཟས་གནང་ནས་ཁོ་རྣམས་འགྲང་བར༌མཛད།། 26 ཁོང་གིས་ནམ་མཁར་ཤར་རླུང་གཡུག་ཏུ༌བཅུག །ཁོང་གི་སྟོབས་ཀྱིས་ལྷོ་རླུང་འདྲེན་པར༌མཛད།། 27 ཐང་གི་ས་རྡུལ་བཞིན་དུ་ཤ་ཕབ༌ཅིང༌། །རྒྱ་མཚོའི་བྱེ་མ་ལྟ་བུར་འདབ་ཆགས༌ཕབ།། 28 ཁོང་གིས་དེ་རྣམས་སྒར་གྱི་ནང་རོལ༌དང༌། །གུར་གྱི་ཕྱོགས་བཞིར་ཕབ་པར་མཛད་པ༌ལགས།། 29 དེ་ལྟར་དེ་ཚོས་ཟོས་ནས་ཤིན་ཏུ༌འགྲངས། །དེ་ཚོའི་འདོད་པ་ཁོང་གིས་བསྐངས་པ༌ཡིན།། 30 དེ་ཚོའི་འདོད་པ་མ་གང་སྔོན་རོལ༌ལ། །ཁ་རུ་ད་དུང་ཁ་ཟས་ཡོད་པའི༌ཚེ།། 31 དཀོན་མཆོག་དེ་ཚོར་རབ་ཏུ་ཐུགས་ཁྲོས༌ནས། །དེ་ཚོའི་ཤེད་ཤུགས་ཅན་རྣམས་བསད་པ༌དང༌། །ཡེས་ར་ཨེལ་གྱི་ན་གཞོན་རྣམས་བརྡབས༌སོ།། 32 དེ་ཀུན་སྟེང་དུ་སྡིག་པ་བྱེད་ཀྱིན༌དུ། །ཁོང་གི་ངོ་མཚར་མཛད་པར་མ་དད༌དོ།། 33 དེའི་ཕྱིར་དེ་རྣམས་མི་ཚེ་དོན་མེད༌དང༌། །ལོ་རྣམས་འཇིགས་སྐྲག་ནང་དུ་རྫོགས་པར༌མཛད།། 34 ཁོང་གིས་གསོད་དུས་དེ་ཚོས་ཁོང་འཚོལ༌ཞིང༌། །བློ་ཁ་ཕྱོགས་ཏེ་སེམས་ནས་དཀོན་མཆོག༌བཙལ།། 35 ཁོང་ཉིད་རང་གི་བྲག་རྡོ་ཡིན་པ༌དང༌། །བླ་མེད་དཀོན་མཆོག་སྐྱོབ་མཁན་ཡིན་པ༌དྲན།། 36 འོན་ཀྱང་ཁ་ནས་ཁོང་ལ་ངོ་བསྟོད༌བྱེད། །ལྕེ་ཡིས་ཁོང་ལ་རྫུན་གཏམ་ཞུ་བ༌སྟེ།། 37 དེ་རྣམས་དཀོན་མཆོག་ལ་ནི་སེམས་མི༌བརྟན། །ཁོང་གི་ཞལ་ཆད་ལ་ཡང་བློ་མི༌དཀར།། 38 འོན་ཀྱང་ཁོང་ནི་སྙིང་རྗེ་ཅན་ལགས༌པས། །སྡིག་ཉེས་བསལ་ཞིང་ཁོ་རྣམས་ཚར་མ༌བཅད། །ལན་མང་རང་གི་ཐུགས་ཁྲོ་བཟོད་བསྲན༌གྱིས། །ཉིད་ཀྱི་ཐུགས་ཁྲོ་ཡོངས་རྫོགས་ཐོན་མ༌བཅུག། 39 རླུང་ནི་གཡུག་ཅིང་ཕྱིར་ལོག་མེད་པ༌ལྟར། །དེ་རྣམས་ལུས་ཅན་འབའ་ཞིག་ཡིན་པ༌དྲན།། 40 རེབ་ཐེངས་ཅི་ཙམ་དེ་ཚོས་དབེན་སྟོང༌དུ། །ཁོང་ལ་གྱེན་ལོག་བྱས་ཤིང་ཐང་སྟོང༌དུ། །ཁོང་གི་ཐུགས་དགོངས་ག་ཙམ་དཀྲུགས་པ༌ཡིན།། 41 དེ་ཚོས་དཀོན་མཆོག་ཐུགས་ནི་ཡང་ཡང༌སད། །ཡེས་ར་ཨེལ་གྱི་དམ་པར་ཐུགས་ཁྲོ༌བསླངས།། 42 ཁོང་གི་ནུས་མཐུ་དྲན་པར་མ་གྱུར༌ཏེ། །ཁོ་རྣམས་དགྲ་ལས་ཐར་བར་མཛད་པའི༌ཉིན།། 43 ཁོང་གིས་རང་གི་གྲུབ་རྟགས་ཨེ་ཅིབ༌དང༌། །ཚོ་ཨན་ཐང་དུ་ངོ་མཚར་དོན་རྣམས༌མཛད།། 44 དེ་ཚོའི་གཙང་པོ་རྣམས་ནི་ཁྲག་ཏུ༌བསྒྱུར། །ཆུ་བོ་རྣམས་ལས་དེ་ཚོས་འཐུང་མ༌ནུས།། 45 སྦྲང་ནག་དེ་ཚོར་བཏང་ནས་ཁོ་རྣམས༌ཟོས། །སྦལ་བ་བཏང་ནས་དེ་དག་རྩ་ནས༌བརླགས།། 46 དེ་ཚོའི་སྟོན་ཐོག་ཨ་ཚག་ཚག་པར༌གནང༌། །དེ་ཚོའི་འཐོབ་བྱ་ཆ་ག་འབུ་ལ༌སྤྲད།། 47 དེ་ཚོའི་རྒུན་ཤིང་སེར་བས་བརྡུངས་པ༌དང༌། །འོ་སེ་ཤིང་རྣམས་སད་ཀྱིས་འཇོམས་པར༌མཛད།། 48 ཁོང་གིས་དེ་ཚོའི་ཕྱུགས་རྣམས་སེར་བ༌དང༌། །ལུག་གི་ཁྱུ་རྣམས་གློག་དམར་དབང་དུ༌བཏང༌།། 49 ཁོང་གིས་ཐུགས་ཁྲོ་ཆེན་པོ་གཏུམ་དྲག༌དང༌། །ཞེ་སྡང་དང་ནི་སྡུག་བསྔལ་ལ་སོགས༌པ། །གནོད་པའི་ཕོ་ཉའི་དཔུང་དུ་ཕབ་པར༌མཛད།། 50 ཁོང་གི་ཐུགས་ཁྲོའི་ཕྱིར་དུ་ལམ་ཡང༌མཛད། །དེ་རྣམས་འཆི་བ་ལས་ཀྱང་མ་བསྐྱབས༌པར། །དེ་ཚོའི་སྲོག་ནི་ནད་ཡམས་ལ་གཏད༌དོ།། 51 ཨེ་ཅིབ་ཡུལ་དུ་སྐྱེས་འགོ་ཐམས་ཅད༌བསད། །ཧཱམ་ *གྱི་གུར་རྣམས་ནང་དུ་དེ་དག༌གི །སྟོབས་ཀྱི་ཐོག་མ་ †ཡིན་པ་གསོད་པར༌མཛད།། 52 འོན་ཀྱང་ཉིད་ཀྱི་མི་རྣམས་ལུག་ལྟར༌ཁྲིད། །དབེན་སྟོང་ཡུལ་དུ་ཕྱུགས་ཁྱུ་བཞིན་དུ༌ཁྲིད།། 53 བདེ་བར་ཁྲིད་པས་དེ་དག་མ་འཇིགས༌ཤིང༌། །དགྲ་བོ་རྣམས་ནི་རྒྱ་མཚོས་བསྣུབས་པར༌མཛད།། 54 ཁོང་གིས་དེ་རྣམས་ཁྲིད་ནས་ཁོང་ཉིད༌ཀྱི། །དམ་པའི་གནས་ཀྱི་ས་མཚམས་དག་ལ༌སླེབས། །ཕྱག་གཡས་ཀྱིས་ནི་བླངས་པའི་རི་ཁུལ༌ཡིན།། 55 དེ་དག་མདུན་ནས་ཕྱི་ཕྱོགས་མི་རྣམས༌བསྐྲད། །ཐག་པས་འཇལ་ནས་ས་སྐལ་དེ་ཚོར༌བགོས། །ཡེས་ར་ཨེལ་གྱི་ཚོ་པ་ཁག་གི༌མི། །རང་རང་གུར་ནང་གནས་སུ་བཅུག་མོད༌ཀྱང༌།། 56 དེ་ཚོས་སྔར་བཞིན་དཀོན་མཆོག་ཐུགས་སད༌ནས། །བླ་ན་མེད་པ་ཁོང་ལ་གྱེན་ལོག༌བྱས། །ཁོང་གི་སྒྲིག་ཁྲིམས་ཡང་ནི་མ་བརྩིས༌པར།། 57 ཕྱི་བསྣུར་བྱས་ནས་གཡོ་སྒྱུ་སྤེལ་བ༌སྟེ། །རང་གི་ཕ་མེས་རྣམས་དང་འདྲ་བར༌བྱས། །གཞུ་མོ་སྐྱོན་ཅན་བཞིན་དུ་དེ་རྣམས༌གྱུར།། 58 ཁོ་ཚོའི་མཐོ་གླིང་རྣམས་དང་བརྐོས་སྐུ༌ཡིས། །ཁོང་ལ་ཐུགས་ཁྲོ་བསླངས་ཤིང་ཕྲག་དོག༌བསྐྱེད།། 59 དཀོན་མཆོག་ཉིད་ཀྱིས་གསན་དུས་ཐུགས་ཁྲོས༌ཤིང༌། །ཡེས་ར་ཨེལ་ནི་གཞི་ནས་དོར་བར༌མཛད།། 60 དེ་ལྟར་མིའི་ཁྲོད་ཕུབ་པའི་གཟིམ་གུར༌རམ། །ཞི་ལོའི་གདན་ས་ཁོང་གིས་སྤངས་མཛད༌དེ།། 61 ཁོང་གིས་ཉིད་ཀྱི་མཐུ་སྟོབས་མཚོན་པ༌ཡི། །ཞལ་ཆད་ཤུར་སྒམ་བཙོན་པར་བཏང་བ༌དང༌། །ཉིད་ཀྱི་གཟི་དཔལ་དགྲ་བོའི་ལག་ཏུ༌གཏད།། 62 ཁོང་གི་འབངས་མི་རལ་གྲིར་གཏད་པ༌དང༌། །ཉིད་ཀྱི་ནོར་སྐལ་ལ་ཡང་ཐུགས་ཁྲོས༌སོ།། 63 དེ་ཚོའི་གཞོན་ནུ་རྣམས་ནི་མེས་བསྲེགས་ཤིང༌། །ན་ཆུང་རྣམས་ལ་སྟོན་མོའི་མགུར་ཡང༌མེད།། 64 མཆོད་དཔོན་རྣམས་ནི་རལ་གྲིས་བསད་ན༌ཡང༌། །ཡུགས་མོ་རྣམས་ཀྱིས་མྱ་ངན་མ་བྱས༌སོ།། 65 དེ་ནས་གཙོ་བོ་མནལ་ལས་བཞེངས་འདྲ༌འམ། །རྒུན་ཆང་དབང་གིས་དཔའ་བོས་ཀི་སྒྲོག༌བཞིན།། 66 དགྲ་བོ་རྣམས་ལ་བརྡུངས་ནས་བཟློགས་པ༌དང༌། །དེ་རྣམས་གཏན་གྱི་ངོ་ཚའི་ནང་དུ༌བཅུག། 67 ཡོ་སེབ་གུར་རྣམས་ཁོང་གིས་བསྐྱུར་བར༌བྱས། །ཨེ་ཕཱར་ཡིམ་གྱི་ཚོ་པ་མ་འདེམ་པར།། 68 གཅེས་པར་འཛིན་པའི་ཛ་ཡན་རི་བོ༌སྟེ། །ཡ་ཧུ་དཱ་ཡི་ཚོ་པ་འདེམ་པར༌མཛད།། 69 རྟག་ཏུ་གནས་པར་བཀོད་པའི་ས་གཞི༌ལྟར། །རི་རྣམས་འདྲ་བར་གནས་ཀྱི་མཆོག་བཞེངས༌སོ།། 70 ཉིད་ཀྱི་ཞབས་ཕྱི་དཱ་བིད་འདེམ་པར༌མཛད། །ལུག་ར་དག་ལས་དེ་ལ་ཞལ་འབོད༌གནང༌།། 71 ཉིད་ཀྱི་འབངས་མི་ལགས་པའི་ཡ་ཀོབ༌དང༌། །ནོར་སྐལ་ཡིན་པའི་ཡེས་ར་ཨེལ་འཚོ༌ཕྱིར། །མ་མོ་འོ་མ་ཅན་གྱི་རྗེས་ནས༌བླངས།། 72 སེམས་རྒྱུད་དྲང་པོས་དེ་རྣམས་འཚོས་པ༌དང༌། །ལག་གི་རྩལ་གྱིས་དེ་ཚོར་ཁྲིད་སྟོན༌བྱས།།

གསུང་མགུར་དོན་དགུ༌པ།

རྒྱལ་ཁམས་སྐྱོབ་ཕྱིར་དཀོན་མཆོག་ཡ་ཝཱེར་ཞུ་བ།

1 ༼ཨ་སབ་ཀྱི་མགུར༌མ།༽ ཀྱེ་ཀྱེ་དཀོན་མཆོག་ཕྱི་ཕྱོགས་མི་རྣམས༌ནི། །ཁྱེད་ཀྱི་ཡུལ་དུ་བཙན་འཛུལ་བྱས་པ༌དང༌། །ཉིད་ཀྱི་མཆོད་ཁང་དམ་པ་བཙོག་པར༌བྱས། །ཡེ་རུ་སཱ་ལེམ་ཞིག་རོར་བཏང་བ༌ཡིན།། 2 ཁྱེད་ཀྱི་ཞབས་ཕྱི་རྣམས་ཀྱི་བེམ་པོ་ནི། །ནམ་མཁའི་བྱ་ཡི་ཟས་སུ་གཏད་པ༌དང༌། །ཁྱེད་ལ་དད་གུས་ལྡན་པ་རྣམས་ཀྱི༌ཤ །ཐང་གི་གཅན་གཟན་རྣམས་ལ་བཏང་བ༌འོ།། 3 ཡེ་རུ་སཱ་ལེམ་ཡུལ་གྱི་ཕྱོགས་བཞི༌རུ། །དེ་ཚོའི་ཁྲག་ནི་ཆུ་ལྟར་ཕོས་པ༌དང༌། །བེམ་པོ་སྐུང་མཁན་སུ་ཡང་མེད་པར༌ལུས།། 4 ངེད་རྣམས་ཁྱིམ་མཚེས་དག་གི་སྨད་ར༌དང༌། །མི་རྣམས་འཕྱ་དམོད་ཁྲེལ་དགོད་བྱེད་སར༌གྱུར།། 5 ཀྱེ་ཀྱེ་ཡ་ཝཱེ་འདི་བཞིན་ག་དུས༌བར། །ཁྱེད་ཉིད་ཇི་སྲིད་བར་དུ་ཐུགས༌ཁྲོ་འམ། །ཁྱེད་ཀྱི་ཕྲག་དོག་མེ་ལྟར་འབར་ཡོང༌ངམ།། 6 ཁྱེད་ལ་རྒྱུས་མེད་ཡིན་པའི་ཕྱི་ཕྱོགས༌དང༌། །ཁྱེད་ཀྱི་མཚན་ལ་ཞུ་བ་མི་འབུལ༌བའི། །རྒྱལ་ཁམས་རྣམས་ལ་ཁྱེད་ཉིད་ཁྲོ་བར༌མཛོད།། 7 རྒྱུ་མཚན་དེ་ཚོས་ཡ་ཀོབ་ཁྱུར་མིད༌བཏང༌། །དེ་ཡི་ཁྱིམ་གཞིས་རྩད་ནས་བརླགས་པས༌སོ།། 8 ངེད་ཅག་ཕ་མེས་སྡིག་ཉེས་མི་དྲན༌རོགས། །ངེད་རྣམས་འུ་ཐུག་གནས་སུ་ལྷུང་བས༌ན། །ཁྱེད་ཀྱིས་མགྱོགས་པོར་སྙིང་རྗེས་གཟིགས་པར༌མཛོད།། 9 ཀྱེ་ཀྱེ་ང་ཚོའི་སྲོག་སྐྱོབ་དཀོན་མཆོག༌ལགས། །ཁྱེད་མཚན་དཔལ་གྱི་ཕྱིར་དུ་སྐྱབས་མཛོད༌ཅིག །ཉིད་ཀྱི་མཚན་ཕྱིར་ངེད་རྣམས་ཐར་བར༌མཛོད། །ང་ཚོའི་སྡིག་པ་རྣམས་ཀྱང་བསལ་དུ༌གསོལ།། 10 ཁོ་ཚོའི་དཀོན་མཆོག་གང་དུ་བཞུགས་ཡོད༌ཅེས། །ཕྱི་ཕྱོགས་མི་ལ་ཟེར་དུ་འཇུག་དོན༌ཅི། །ཁྱེད་ཀྱི་ཞབས་ཕྱི་རྣམས་ཀྱི་ཁྲག་ཕོས༌པའི། །ཤ་འཁོན་ཁྱེད་ཀྱིས་ལེན་པ་མི་རྣམས༌ལ། །ང་ཚོའི་མིག་མདུན་ཤེས་སུ་འཇུག་ཏུ༌གསོལ།། 11 བཙོན་པའི་འཁུན་སྒྲ་ཁྱེད་དྲུང་བསླེབ་པར༌ཤོག །འཆི་ཁར་ཡོད་པ་ཁྱེད་ཀྱི་མཐུ་ཡིས༌སྐྱོབས།། 12 ཀྱེ་ཀྱེ་གཙོ་བོ་ཁྱིམ་མཚེས་འཕྱ་སྨོད༌ཚིག །དེ་ཚོའི་སྟེང་ལ་ལྡབ་བདུན་འབབ་པར༌མཛོད།། 13 ངེད་རྣམས་ཁྱེད་ཀྱི་མི་དང་རྩྭ་རའི༌ལུག །ཇི་སྲིད་བར་དུ་ཁྱེད་ལ་གཏང་རག༌འབུལ། །ཁྱེད་ཀྱི་བསྟོད་པ་མི་རབས་ཀུན་ལ༌སྟོན།།

གསུང་མགུར་བརྒྱད་ཅུ༌པ།

རྒྱལ་ཁམས་བསྐྱར་གསོ་མཛད་པའི་ཆེད་དུ་དཀོན་མཆོག་ཡ་ཝཱེར་ཞུ་བ།

1 ༼མེ་ཏོག་ཀུ་མུད་ཀྱི་དཔང་པོ་ཞེས་པའི་དབྱངས་ནང་དབུ་མཛད་ལ་སྤྲད་པའི་ཨ་སབ་ཀྱི་མགུར༌མ།༽ ཀྱེ་ཀྱེ་ཡེས་ར་ཨེལ་གྱི་རྫི་བོ༌དང༌། །ཡོ་སེབ་ལུག་ཁྱུ་བཞིན་དུ་ཁྲིད་མཁན༌ལགས། །ཁྱེད་ཀྱིས་སྙན་དུ་གསོལ་བར་གསན་རོགས༌གནང༌། །ཀྱེ་ཀྱེ་ཀེ་རུབ་སྟེང་དུ་བཞུགས་མཁན༌ལགས། །ཁྱེད་ཀྱིས་འོད་ཟེར་འཕྲོ་རུ་མཛད་དུ༌གསོལ།། 2 ཨེ་ཕཱར་ཡིམ་དང་པེན་ཡཱ་མེན་དང༌ནི། །མཱ་ན་ཤེ་བཅས་གསུམ་གྱི་མཐོང་ས༌རུ། །ཁྱེད་ཀྱིས་ཉིད་ཀྱི་མཐུ་སྟོབས་ཆེར་བསྐྱེད༌ནས། །ངེད་རྣམས་སྐྱོབ་ཕྱིར་འབྱོན་པར་མཛོད་ཅིག༌གུ། 3 ཀྱེ་ཀྱེ་དཀོན་མཆོག་ངེད་རྣམས་བསྐྱར་གསོ༌མཛོད། །ཁྱེད་ཀྱི་ཞལ་ངོའི་འོད་མདངས་འཕྲོ་བར༌མཛོད། །དེ་ནས་ངེད་རྣམས་ཐར་བར་འགྱུར་བ༌འོ།། 4 ཀྱེ་ཀྱེ་ཡ་ཝཱེ་དཔུང་ཚོགས་ཀྱི་དཀོན་མཆོག །ཁྱེད་ཉིད་ནམ་དུས་བར་དུ་འབངས་མི༌ཡི། །སྨོན་ལམ་རྐྱེན་གྱིས་ཐུགས་ནི་ཁྲོ་བར༌བྱ།། 5 དེ་ཚོར་མཆི་མ་ཟས་སུ་གནང་བ༌དང༌། །མིག་ཆུ་མང་མང་དེ་ཚོར་འཐུང་བར༌མཛད།། 6 ཁྱིམ་མཚེས་ངེད་རྣམས་རྐྱེན་གྱིས་རྩོད་པར༌མཛད། །དགྲ་བོ་རྣམས་ཀྱིས་ང་ཚོར་འཕྱ་སྨོད༌བྱེད།། 7 དཔུང་ཚོགས་དཀོན་མཆོག་ངེད་རྣམས་བསྐྱར་གསོ༌མཛོད། །ཁྱེད་ཀྱི་ཞལ་ངོའི་འོད་མདངས་འཕྲོ་བར༌མཛོད། །དེ་ནས་ངེད་རྣམས་ཐར་བར་འགྱུར་བ༌འོ།། 8 ཨེ་ཅིབ་ཡུལ་ནས་རྒུན་འབྲུམ་ཤིང་གཅིག༌དྲངས། །ཕྱི་ཕྱོགས་མི་རྣམས་བསྐྲད་ནས་ཤུལ་དུ༌བཙུགས།། 9 ཁྱེད་ཀྱིས་ཤིང་དེར་ས་ཞིག་སྟ་གོན༌མཛད། །དེ་ཡི་རྩ་བ་རྒྱས་ནས་ཡུལ་གྲུར༌ཁྱབ།། 10 དེ་ཡི་གྲིབ་བསིལ་རི་བོ་རྣམས་ལ༌ཁེབས། །ཡན་ལག་གིས་ནི་ཐང་ཤིང་མཐོན་པོ༌གཡོགས།། 11 རྒྱ་མཚོའི་བར་དུ་ཡལ་འདབ་རྒྱས་པ༌དང༌། །ཆུ་བོའི་བར་དུ་ལྕུག་གསར་བརྐྱངས་པ༌ཡིན།། 12 ཁྱེད་ཀྱིས་ཤིང་དེའི་མཐའ་གྱང་ཅི་ལ༌བཤིགས། །ལམ་འགྲོ་ཚང་མར་བཏོག་ཏུ་འཇུག་དོན༌ཅི།། 13 ནགས་ཀྱི་ཕག་པས་དེ་ནི་རྩ་ནས༌སློག །ཐང་གི་རི་དྭགས་ཀྱིས་ནི་དེ་ཟ༌འོ།། 14 ཀྱེ་ཀྱེ་དཔུང་ཚོགས་དཀོན་མཆོག་ཕྱིར་འཁོར༌ཏེ། །གནམ་ནས་རྒུན་ཤིང་འདི་ལ་གཟིགས་པར༌མཛོད།། 15 ཁྱེད་ཕྱག་གཡས་པས་བཙུགས་ཤིང་ཁྱེད་ཉིད༌ཕྱིར། །བརྟན་པོར་མཛད་པའི་ཡལ་ག་ *བསྲུང་བར༌མཛོད།། 16 ཤིང་དེ་མེ་ཡིས་བསྲེགས་ཤིང་གྲི་ཡིས༌གཏུབ། །ཁྱེད་ཀྱི་ཁྲོ་བའི་ཉམས་ཀྱིས་དེ་རྣམས༌འདས།། 17 ཁྱེད་ཉིད་ཕྱིར་དུ་བརྟན་པོར་མཛད་པ༌ཡི། །མི་ཡི་བུ་སྟེ་ཁྱེད་ཀྱི་གཡས་ཕྱོགས༌སུ། །གནས་པའི་མི་དེ་ཕྱག་གིས་སྐྱོར་བར༌མཛོད།། 18 དེ་ནས་ངེད་རྣམས་ཁྱེད་ལས་ཕྱིར་མི༌བསྣུར། །ཁྱེད་ཀྱིས་ངེད་རྣམས་གསོན་པོར་མཛད་དུ༌གསོལ། །ང་ཚོས་ཁྱེད་ཀྱི་མཚན་ལ་ཞུ་བ༌འབུལ།། 19 ཀྱེ་ཀྱེ་ཡ་ཝཱེ་དཔུང་ཚོགས་ཀྱི་དཀོན་མཆོག །ཁྱེད་ཀྱིས་ངེད་རྣམས་བསྐྱར་གསོ་མཛད་དུ༌གསོལ། །ཁྱེད་ཀྱི་ཞལ་ངོའི་འོད་མདངས་འཕྲོ་བར༌མཛོད། །དེ་ནས་ངེད་རྣམས་ཐར་བར་འགྱུར་བ༌འོ།།

གསུང་མགུར་གྱ་གཅིག༌པ།

མགུར་མཆོག

1 ༼གཱད་པའི་དབྱངས་ནང་དབུ་མཛད་ལ་སྤྲད་པའི་ཨ་སབ་ཀྱི་མགུར༌མ།༽ ང་ཚོའི་སྟོབས་ཤུགས་ཡིན་པའི་དཀོན་མཆོག༌ལ། །དགའ་སྤྲོའི་སྐད་སྒྲ་སྒྲོགས་དང་ཡ་ཀོབ༌ཀྱི། །དཀོན་མཆོག་དྲུང་དུ་དགའ་མགུའི་སྐད་སྒྲ༌སྒྲོགས།། 2 མགུར་གླུ་ལོངས་ཤིག་སིལ་རྔ་སྐད་སྙན༌པོའི། །པི་ཝང་དང་ནི་རྒྱུད་མངས་དཀྲོལ་བར༌གྱིས།། 3 ཚེས་གཅིག་དང་ནི་ཉ་གང་རང་ཅག༌གི །དུས་ཆེན་སྐབས་སུ་རྭ་དུང་འབུད་པར༌གྱིས།། 4 འདི་ནི་ཡེས་ར་ཨེལ་ཕྱིར་སྒྲིག་ཁྲིམས༌དང༌། །ཡ་ཀོབ་དཀོན་མཆོག་ཉིད་ཀྱི་སྲོལ་ཡིག༌ཡིན།། 5 ཁོང་གིས་ཨེ་ཅིབ་ཡུལ་ལ་རྒོལ་དུས༌སུ། །ཡོ་སེབ་ཕྱིར་དུ་དཔང་ཡིག་འདི་བཙུགས༌སོ། །བདག་གིས་ཆ་རྒྱུས་མེད་པའི་སྐད་ཅིག༌ཐོས།། 6 དཀོན་མཆོག་ཉིད་ཀྱིས་འདི་སྐད་གསུངས་པ༌སྟེ། །བདག་གིས་དེ་ཡི་ཕྲག་པའི་ཁུར་པོ༌ཕབ། །སླེ་པོ་ཡང་ནི་ཁོ་ཡི་ལག་པར༌ཕྲལ།། 7 དཀའ་སྡུག་ཁྲོད་ནས་འོ་དོད་བོས་པ༌ན། །ང་ཡིས་ཁྱོད་རང་བསྐྱབས་ཤིང་འབྲུག་གྲགས༌པའི། །སྤྲིན་ནག་ཁྲོད་དུ་ཁྱོད་ལ་ལན་བཏབ༌ཅིང༌། །མེ་རི་བཱ་ *ཡི་ཆུ་འགྲམ་ཁྱོད་ལ༌བརྟག།༼ སེ༌ལཱ། ༽ 8 ཉོན་དང་ང་ཡི་མི་རྣམས་ཉེན་བརྡར༌ཉོན། །ཡེས་ར་ཨེལ་གྱིས་མཉན་ན་ཅི་མ༌རུང༌།། 9 ཁྱོད་ནང་རྒྱུས་མེད་ལྷ་ནི་ཡོད་མི༌རུང༌། །ཕྱི་པའི་ལྷ་ལ་ཕྱག་ཀྱང་འཚལ་མི༌རུང༌།། 10 ཁྱོད་རང་ཨེ་ཅིབ་ཡུལ་ནས་ཕྱིར་ཁྲིད༌པའི། །ཁྱོད་ཀྱི་དཀོན་མཆོག་ཡ་ཝཱེ་ང་ཡིན༌ནོ། །ཁ་ཆེར་གདོངས་ཤིག་བདག་གིས་འགེང་བར༌བྱ།། 11 ངའི་འབངས་ང་ཡི་སྐད་ལ་མ་མཉན༌ཞིང༌། །ཡེས་ར་ཨེལ་གྱིས་ང་ལ་མ་བསྟུན༌པས།། 12 དེ་རྣམས་སེམས་རྒྱུད་གྱོང་པོར་བསྐྱུར་ནས༌ནི། །རང་གི་གྲོས་བཞིན་སྤྱད་པ་སྤྱོད་དུ༌བཅུག། 13 ང་ཡི་འབངས་ཀྱིས་ང་ལ་མཉན་པ༌དང༌། །ཡེས་ར་ཨེལ་ངའི་ལམ་དུ་འགྲུལ་ན༌ནི།། 14 བདག་གིས་མྱུར་དུ་དགྲ་རྣམས་འདུལ་བྱ༌ཞིང༌། །ཕྱི་ལག་བྱས་ནས་དེ་ཚོའི་དགྲ་ལ༌རྒོལ།། 15 ཡ་ཝཱེར་སྡང་མཁན་ཟོལ་གྱིས་ཁོང་ལ༌བསྟུན། །དེ་ཚོའི་ཉེས་ཆད་ཁུར་ཡུན་རྫོགས་མཐའ༌མེད།། 16 ཁོང་གིས་དེ་ཚོར་གྲོའི་ཕུད་གནང་བ༌དང༌། །བྲག་ནས་ཐོན་པའི་སྦྲང་རྩིས་ཚིམ་པར༌མཛད།།

གསུང་མགུར་གྱ་གཉིས༌པ།

ས་གཞིར་ཁྲིམས་ཐག་གཅོད་མཁན་གྱི་བླ་ན་མེད་པའི་དཀོན་མཆོག

1 ༼ཨ་སབ་ཀྱི་མགུར༌མ།༽ དཀོན་མཆོག་ནུས་མཐུ་ཅན་གྱི་ཚོགས་དཀྱིལ༌བཞེངས། །འགོ་དཔོན་ *ཁྲོད་དུ་ཁྲིམས་ཐག་འདི་སྐད༌གཅོད།། 2 ཁྱོད་ཚོས་ཁྲིམས་གཅོད་དྲང་གཞག་མི་བྱེད༌ཅིང༌། །ངན་པར་ཕྱོགས་རིས་བཟུང་ནས་ནམ་དུས༌བར།།༼ སེ༌ལཱ། ༽ 3 དབུལ་ཕོངས་དྭ་ཕྲུག་རྣམས་ལ་བདག་སྐྱོང༌བྱོས། །སྡུག་བསྔལ་ཅན་དང་རྒུད་པོར་དྲང་བདེན༌སྐྱོངས།། 4 དགོས་མཁོ་ཅན་དང་དབུལ་པོ་སྐྱོབ་པར༌གྱིས། །སྡིག་སྤྱོད་ལག་ནས་དེ་རྣམས་ཐར་དུ༌ཆུགས།། 5 དེ་ཚོར་ཤེས་བྱ་མི་ལྡན་གོ་བའང༌མེད། །མུན་ནག་ཁྲོད་ནས་ཕར་འགྲོ་ཚུར་འོང༌བྱེད། །ས་གཞིའི་གཏིང་གཞི་ཐམས་ཅད་འགུལ་གྱུར༌ཏོ།། 6 བདག་གིས་སྔར་ནས་འདི་ལྟར་སྨྲས་མྱོང༌སྟེ། །ཁྱོད་རྣམས་ཐམས་ཅད་ལྷ་རྣམས་ †ཡིན༌པ་དང༌། །བླ་ན་མེད་པ་ཉིད་ཀྱི་སྲས་རྣམས༌ཡིན།། 7 འོན་ཀྱང་མི་རྣམས་ལྟར་དུ་ཁྱོད་འཆི༌ཞིང༌། །སྐུ་དྲག་ཅིག་དང་འདྲ་ལ་འགྱེལ་བར༌འགྱུར།། 8 མི་རིགས་ཐམས་ཅད་ཁྱེད་ཀྱི་ནོར་སྐལ༌ཡིན། །ཀྱེ་ཀྱེ་དཀོན་མཆོག་དེའི་ཕྱིར་ཡར་བཞེངས༌ནས། །ས་གཞིར་ཁྲིམས་ཐག་གཅོད་པར་མཛད་དུ༌གསོལ།།

གསུང་མགུར་གྱ་གསུམ༌པ།

དགྲ་བོ་ཕམ་པར་བརྒྱག་ཕྱིར་དཀོན་མཆོག་ཡ་ཝཱེར་ཞུ་བ།

1 ༼ཨ་སབ་ཀྱི་མགུར༌མ།༽ ཀྱེ་ཀྱེ་དཀོན་མཆོག་ཞལ་རོག་མི་བཞུགས༌རོགས། །ཀྱེ་ཀྱེ་དཀོན་མཆོག་གསུང་ངག་མི་བསྡམ༌རོགས། །ལྷོད་དལ་ངང་ནས་བཞུགས་པར་མི་མཛད༌རོགས།། 2 གཟིགས་དང་ཁྱེད་ཀྱི་དགྲ་རྣམས་འུར་སྐད༌སྒྲོག །ཁྱེད་ལ་སྡང་བ་རྣམས་ཀྱིས་གྱེན་ལོག༌བྱེད།། 3 ཁྱེད་ཀྱི་འབངས་མི་ལ་ནི་འཚེ་བའི༌ཕྱིར། །དེ་ཚོས་གཡོ་སྒྱུའི་ཇུས་ངན་འདེབས་པ༌དང༌། །ཁྱེད་ཀྱི་སྦས་པའི་མི་ལ་གནོད་པའི༌ཕྱིར། །དེ་ཚོས་ཕན་ཚུན་བར་ལ་ངན་ཇུས༌ཤོམ།། 4 དེ་ཚོས་ཤོག་དང་ང་ཚོས་ཁོ་རྣམས༌ནི། །མི་རིགས་གཅིག་ཏུ་ལུས་པར་མི་བྱ༌ཞིང༌། །ཕྱིན་ཆད་ཡེས་ར་ཨེལ་གྱི་མིང་ཙམ༌ཡང༌། །མི་དྲན་ཕྱིར་དུ་ཚར་གཅོད་བྱ་ཞེས༌ཟེར།། 5 དེ་རྣམས་འགྲིག་མཐུན་ངང་ནས་གྲོས་བྱེད༌ཅིང༌། །ཁྱེད་ཉིད་འགོག་པར་ཕན་ཚུན་མནའ་འབྲེལ༌བྱེད།། 6 དེ་ནི་གུར་ནང་སྡོད་པའི་ཨེ་དོམ༌པ། །ཡེས་མ་ཨེལ་པ་དང་ནི་མོ་ཨབ༌པ། །ཧ་གར་པ་དང་བཅས་རྣམས་ཡིན་པ༌དང༌།། 7 གེ་བལ་དང་ནི་ཨམ་མོན་ཨ་མཱད༌ལེག །ཕེ་ལེ་ཤེད་དང་ཐཱར་གྱི་ཡུལ་མི༌བཅས།། 8 དེའི་ཁྲོད་ཨ་སུར་པ་ཡང་འདྲེས་ནས༌ནི། །ལོད་ཐུའི་བུ་ཚོའི་གྲོགས་སུ་གྱུར་པ༌འོ།།༼ སེ༌ལཱ། ༽ 9 སི་སེ་རཱ་དང་ཡཱ་བིན་གཉིས་ལ༌ནི། །ཁི་ཤོན་གཙང་པོར་ཇི་ལྟར་མཛད་པ༌དང༌། །མིད་ཡཱན་པ་ལ་ཇི་ལྟར་མཛད་པ༌བཞིན། །ཁྱེད་ཀྱིས་དེ་ཚོར་དེ་བཞིན་མཛད་དུ༌གསོལ།། 10 དེ་རྣམས་ཨེན་དོར་ཡུལ་དུ་མེད་པར༌གྱུར། །ཐང་གི་ལྕི་བ་ལྟ་བུར་གྱུར་པ་འོ།། 11 ཁྱེད་ཀྱིས་དེ་ཚོའི་འགོ་འཛིན་པ་རྣམས༌ནི། །ཨོ་རེབ་དང་ནི་ཟེབ་ལྟར་མཛད་པ༌དང༌། །དེ་ཚོའི་རྒྱལ་སྲས་ཐམས་ཅད་ཟེ་བཱ༌དང༌། །ཚལ་མུན་ནཱ་དང་འདྲ་བར་མཛད་དུ༌གསོལ།། 12 དེ་ཚོས་འདི་བཞིན་སྨྲས་ཏེ་རང་ཅག༌གིས། །དཀོན་མཆོག་སྤང་ཐང་བདག་ཏུ་འཛིན་ཞེས༌སོ།། 13 ཀྱེ་ཀྱེ་ང་ཡི་དཀོན་མཆོག་མི་དེ༌རྣམས། །རླུང་འཚུབ་ནང་གི་ས་རྡུལ་འདྲ་བ༌དང༌། །རླུང་མདུན་ལྷགས་པའི་ཕུབ་མ་ལྟར་དུ༌མཛོད།། 14 མེ་ཡིས་ནགས་ཚལ་ཇི་ལྟར་སྲེག་པ༌དང༌། །མེ་ལྕེས་རི་རྣམས་ཇི་ལྟར་སྦར་བ༌བཞིན།། 15 ཁྱེད་ཀྱིས་དྲག་པོ་རླུང་གིས་དེ་རྣམས༌དེད། །རླུང་འཚུབ་ཆེན་པོས་དེ་རྣམས་འཇིགས་སུ༌ཆུགས།། 16 དེ་ཚོས་ཡ་ཝཱེ་ཁྱེད་ཀྱི་མཚན་འཚོལ༌ཕྱིར། །དེ་ཚོའི་གདོང་ལ་ངོ་ཚས་གང་བར༌མཛོད།། 17-18 ཡ་ཝཱེ་མཚན་ཅན་ཁྱེད་ཉིད་གཅིག་པུ༌དང༌། །ས་གཞི་ཀུན་ཏུ་བླ་མེད་ཁྱེད་ཡིན༌པ། །དེ་ཚོས་ཤེས་པར་འགྱུར་བའི་དོན་ཆེད༌དུ། །དེ་རྣམས་རྟག་ཏུ་སྐྱེངས་ཤིང་དངངས་པ༌དང༌། །ངོ་ཚ་དང་བཅས་ཁོ་རྣམས་སྟོངས་གྱུར༌ཅིག།

གསུང་མགུར་གྱ་བཞི༌པ།

དཀོན་མཆོག་ཡ་ཝཱེའི་གདན་སར་ཡིད་སྨོན་འཆོར་བ།

1 ༼བྱིན་རླབས་དང་བསྟོད༌བསྔགས། གཱད་པའི་དབྱངས་ནང་དབུ་མཛད་ལ་སྤྲད་པའི་ཀོ་རཱག་གི་བུ་རྣམས་ཀྱི་མགུར༌མ།༽ ཀྱེ་ཀྱེ་ཡ་ཝཱེ་དཔུང་ཚོགས་ཀྱི་ཡ་ཝཱེ། །ཁྱེད་ཀྱི་གདན་ས་ཇི་འདྲའི་མཛེས་པ༌ལ།། 2 བདག་སེམས་ཡ་ཝཱེའི་ཁྱམས་རར་དུངས་ནས་བརྒྱལ། །གཏན་དུ་གསོན་པོར་བཞུགས་པའི་དཀོན་མཆོག༌ལ། །ང་ཡི་ལུས་སེམས་གཉིས་ཀྱིས་དགའ་འབོད༌བྱེད།། 3 ཀྱེ་ཀྱེ་ཡ་ཝཱེ་དཔུང་ཚོགས་ཀྱི་ཡ་ཝཱེ། །ང་ཡི་རྒྱལ་པོ་ང་ཡི་དཀོན་མཆོག༌ལགས། །ཁྱེད་ཀྱི་མཆོད་ཁྲིའི་གམ་དུ་ཁང་བྱེའུ༌དང༌། །ཁུག་རྟ་སོགས་ཀྱིས་བྱེའུ་ཚང་བཟོ་བ༌བཞིན།། 4 ཁྱེད་ཀྱི་གདན་ས་གང་དུ་སྡོད་མཁན༌ཀུན། །བྱིན་རླབས་ཆེ་ཞིང་རྟག་ཏུ་ཁྱེད་ལ༌བསྟོད།།༼ སེ༌ལཱ། ༽ 5 ཁྱེད་ལ་བརྟེན་ནས་སྟོབས་ཤུགས་མངའ་བ༌དང༌། །སེམས་སུ་ཛ་ཡན་ལམ་རྣམས་ཡོད་པ༌ནི། །བྱིན་རླབས་ཆེ་ཞིང་དགའ་སྤྲོའི་བདེ་བས༌ཁྱབ།། 6 མཆི་མའི་ལུང་པ་བརྒྱུད་ནས་འགྲོ་བ༌ན། །དེ་ནི་ཆུ་མིག་གནས་སུ་བསྒྱུར་བ༌དང༌། །སྟོན་ཁའི་ཆར་བས་ལུང་པ་ཡོངས་སུ༌བརྒྱན།། 7 ཛ་ཡན་ཡུལ་དུ་སྐྱོད་ཅིང་སྟོབས་ཤུགས༌རྒྱས། །དཀོན་མཆོག་ཞལ་རས་མཇལ་བའི་སྐལ་བ༌ཐོབ།། 8 ཀྱེ་ཀྱེ་ཡ་ཝཱེ་དཔུང་ཚོགས་ཀྱི་དཀོན་མཆོག །བདག་གི་གསོལ་འདེབས་ལ་ནི་གསན་པར༌ཞུ། །ཀྱེ་ཀྱེ་ཡ་ཀོབ་ཉིད་ཀྱི་དཀོན་མཆོག༌ལགས། །ཁྱེད་ཀྱིས་བདག་ལ་སྙན་དབང་གཏོད་པར༌མཛོད།།༼ སེ༌ལཱ། ༽ 9 ཀྱེ་ཀྱེ་དཀོན་མཆོག་ང་ཚོའི་ཕུབ་དང༌ནི། །ཁྱེད་ཀྱིས་བྱུགས་པའི་གདོང་ལ་གཟིགས་པར༌མཛོད།། 10 ཁྱེད་ཀྱི་ར་བར་ཉིན་གཅིག་བསྡད་ན༌ཡང༌། །གཞན་དུ་ཉིན་ཞག་སྟོང་ཕྲག་བསྡད་པས༌ལེགས། །བདག་ནི་ངན་པའི་གུར་དུ་འདུག་པ༌ལས། །ཁྱེད་ཀྱི་གདན་སའི་སྒོ་ཁར་སྡོད་པ༌དགའ།། 11 ཅི་ལ་ཞེ་ན་ཡ་ཝཱེ་དཀོན་མཆོག༌ཉིད། །ཁྲི་གདུགས་ཉི་མ་དང་ནི་ཕུབ་ཀྱང༌ཡིན། །ཁོང་གིས་ཐུགས་རྗེ་གཟི་དཔལ་གནང་བ༌དང༌། །ཁོང་གིས་དྲང་པོར་སྤྱོད་པའི་མི་རྣམས༌ལ། །ཕན་ཡོན་གཅིག་ཀྱང་མ་ལུས་གནང་བ༌ཡིན།། 12 ཀྱེ་ཀྱེ་ཡ་ཝཱེ་དཔུང་ཚོགས་ཀྱི་ཡ་ཝཱེ། །ཁྱེད་ལ་ཡིད་རྟོན་བྱེད་མཁན་བྱིན་རླབས༌ཆེ།།

གསུང་མགུར་གྱ་ལྔ༌པ།

རྒྱལ་ཁམས་ལ་བྱིན་རླབས་གནང་བར་ཞུ་བ།

1 ༼དབུ་མཛད་ལ་སྤྲད་པའི་ཀོ་རཱག་གི་བུ་རྣམས་ཀྱི་མགུར༌མ།༽ ཀྱེ་ཀྱེ་ཡ་ཝཱེས་རང་ཡུལ་དྲིན་གྱིས༌བསྐྱངས། །ཡ་ཀོབ་བཙོན་པ་ཁྱེད་ཀྱིས་ཕྱིར་དྲངས༌སོ།། 2 ཁྱེད་ཀྱི་འབངས་མི་ཉེས་པ་བཤགས་པར༌མཛད། །དེ་ཚོའི་སྡིག་པ་ཐམས་ཅད་བཀབ་པ༌འོ།།༼ སེ༌ལཱ། ༽ 3 ཁྱེད་ཀྱི་ཐུགས་ཁྲོ་ཡོངས་སུ་བསྐྱུར་བ༌དང༌། །ཉིད་ཀྱི་ཐུགས་ཁྲོ་དྲག་པོ་ཞི་བར༌མཛད།། 4 ཀྱེ་ཀྱེ་ངེད་རྣམས་སྐྱོབ་པའི་དཀོན་མཆོག༌ལགས། །ཁྱེད་ཀྱིས་ང་ཚོ་ཡང་བསྐྱར་དར་བར༌མཛོད། །ཁྱེད་ཀྱི་ཐུགས་ཁྲོ་ངེད་ལས་མེད་པར༌མཛོད།། 5 དུས་རྒྱུན་ངེད་ཅག་ལ་ནི་ཐུགས་ཁྲོ༌འམ། །མི་རབས་ཀུན་ལ་ཐུགས་ཁྲོ་བསྐྱེད་འོང༌ངམ།། 6 ཁྱེད་ཀྱི་འབངས་མི་ཁྱེད་ནང་སྐྱིད་པའི༌ཕྱིར། །ངེད་རྣམས་སླར་ཡང་གསོན་པོར་མི་མཛད༌དམ།། 7 ཁྱེད་ཀྱི་ཐུགས་རྗེ་སྟོན་མཛོད་ཡ་ཝཱེ་ཀྱེ། །ཁྱེད་ཀྱི་ཐར་པ་ང་ཚོར་གནང་བར༌མཛོད།། 8 ཁྱེད་ཀྱི་དད་གུས་ཅན་དང་འབངས་མི༌ལ། །ཞི་བདེ་གནང་བའི་དམ་བཅའ་ཡོད་པས༌ན། །དཀོན་མཆོག་ཡ་ཝཱེས་ཅི་གསུང་བདག་གིས༌མཉན། །འོན་ཀྱང་དེ་རྣམས་གླེན་ཕྱོགས་འཁོར་མི༌རུང༌།། 9 གཟི་བརྗིད་རང་ཅག་ཡུལ་དུ་གནས་པའི༌ཕྱིར། །ཁོང་ལ་གུས་ཤིང་འཇིགས་པའི་མི་རྣམས༌ལ། །ཁོང་གི་ཐར་པ་དངོས་གནས་ཉེ་བ༌ཡིན།། 10 བྱམས་བརྩེ་དང་ནི་གཞུང་དྲང་མཉམ་དུ༌འཕྲད། །བདེན་དྲང་ཞི་བདེ་ཕན་ཚུན་མཛའ་བོར༌འགྱུར།། 11 ས་ལས་དྲང་བདེན་རྡོལ་ཞིང་ནམ་མཁའ༌ནས། །དྲང་བ་ཉིད་ཀྱིས་ཐུར་ལ་བལྟ་བར༌བྱེད།། 12 ཡ་ཝཱེས་ང་ཚོར་གང་བཟང་གནང་བ༌ཡིན། །རང་ཅག་ས་ལས་ལོ་ཏོག་བསྐྱེད་པར༌འགྱུར།། 13 ཁོང་གི་སྔོན་དུ་དྲང་བ་ཉིད་སྐྱོད༌ཅིང༌། །ཁོང་གི་ཞབས་ལ་ཕེབས་ལམ་སྟ་གོན༌མཛད།།

གསུང་མགུར་གྱ་དྲུག༌པ།

དཀོན་མཆོག་ཡ་ཝཱེའི་སྐྱབས་འཚོལ་བ།

1 ༼དཱ་བིད་ཀྱི་གསོལ༌འདེབས།༽ ང་ནི་འཕོངས་ཤིང་ཉམ་ཐག་ཅན་ཡིན༌པས། །གསན་ཞིང་བཀའ་ལན་གནོངས་ཤིག་ཀྱེ་ཡ༌ཝཱེ།། 2 དད་གུས་ལྡན་པས་ངའི་སྲོག་བསྲུང་བར༌མཛོད། །ཀྱེ་ཀྱེ་དཀོན་མཆོག་ཁྱེད་ལ་བློ་གཏོད༌པའི། །ཁྱེད་ཀྱི་ཞབས་ཕྱི་ང་རང་སྐྱབས་སུ༌གསོལ།། 3 ཉིན་གང་ཁྱེད་ལ་འོ་དོད་ངས་འབོད༌པས། །ང་ལ་སྙིང་རྗེ་མཛོད་ཅིག་ཀྱེ་གཙོ༌བོ།། 4 སེམས་ཀྱི་རེ་སྨོན་ཁྱེད་ལ་བཅངས་པས༌ན། །ཁྱེད་ཀྱི་ཞབས་ཕྱིའི་སེམས་པ་སྐྱིད་པར༌མཛོད།། 5 ཀྱེ་ཀྱེ་གཙོ་བོ་ཁྱེད་ནི་བཟང་བ༌དང༌། །མི་ལ་དགོངས་ཡངས་གནང་བ་ཡིན་ལགས༌ཤིང༌། །ཁྱེད་མཚན་འབོད་པར་བྱམས་བརྩེ་དཔག་མེད༌མངའ།། 6 ང་ཡི་སྨོན་ལམ་གསན་རོགས་ཀྱེ་ཡ༌ཝཱེ། །བདག་གི་ཞུ་བའི་སྐད་ལ་གསན་མཛོད༌ཅིག། 7 ཁྱེད་ཀྱིས་ང་ལ་བཀའ་ལན་གནང་འོང༌བས། །དཀའ་སྡུག་ཉིན་མོར་ང་ཡིས་ཁྱེད་འབོད༌དོ།། 8 གཙོ་བོ་ཁྱེད་འདྲ་ལྷ་ཡི་ཁྲོད་དུ༌མེད། །ཁྱེད་ཀྱི་མཛད་པ་དཔེ་ཟླ་དང་བྲལ༌ཏོ།། 9 གཙོ་བོ་ཁྱེད་ཀྱིས་མཛད་པའི་མི་རིགས༌ཀུན། །ཁྱེད་དྲུང་འོངས་ནས་གུས་ཕྱག་འཚལ་བ༌དང༌། །ཁྱེད་ཀྱི་མཚན་ལ་བསྟོད་བསྔགས་བརྗོད་པར་འགྱུར།། 10 ཁྱེད་གཅིག་དཀོན་མཆོག་ལགས་ཏེ་ཁྱེད་ཆེ༌ཞིང༌། །ངོ་མཚར་རྨད་བྱུང་དོན་རྣམས་ཁྱེད་ཀྱིས༌མཛད།། 11 ཁྱེད་ཀྱི་ལམ་ནི་ང་ལ་སྟོན་པར༌མཛོད། །ཁྱེད་ཀྱི་བདེན་པའི་ནང་དུ་འགྲུལ་བར༌བྱ། །ཁྱེད་ཀྱི་མཚན་ལ་བློ་སེམས་རྩེ་གཅིག༌གིས། །གུས་ཤིང་འཇིགས་པར་མཛོད་ཅིག་ཀྱེ་ཡ༌ཝཱེ།། 12 ཀྱེ་ཀྱེ་གཙོ་བོ་ང་ཡི་དཀོན་མཆོག༌ལགས། །བདག་གིས་ཡིད་སེམས་ཧྲིལ་པོས་ཁྱེད་ལ༌བསྟོད། །རྟག་ཏུ་ཁྱེད་ཀྱི་མཚན་ལ་བསྟོད་བསྔགས་འབུལ།། 13 ཁྱེད་ཀྱིས་ང་ལ་སྙིང་རྗེ་ཆེར་བསྐྱེད༌ཅིང༌། །གཤིན་པོའི་ཡུལ་གྱི་མཐིལ་ནས་ངའི་སྲོག༌བསྐྱབས།། 14 ཀྱེ་ཧོ་དཀོན་མཆོག་ང་རྒྱལ་ཅན་རྣམས༌ནི། །དགྲ་རུ་ལངས་ཤིང་གདུག་རྩུབ་ཅན་རྣམས༌ཀྱིས། །བདག་གི་སྲོག་ལ་བསྙེགས་ནས་དེ་དག༌གིས། །ཁྱེད་ཉིད་མིག་གི་ནང་དུ་མི་འཇོག༌གོ། 15 འོན་ཀྱང་གཙོ་བོ་ཁྱེད་ནི་སྙིང་རྗེ༌དང༌། །ཐུགས་རྗེ་ཅན་གྱི་དཀོན་མཆོག་ལགས་པས༌ན། །ཁྱེད་ཉིད་རང་དགར་ཐུགས་ནི་མི་ཁྲོ༌ཞིང༌། །བྱམས་བརྩེ་དྲང་བདེན་དཔག་ཏུ་མེད་པ༌ཡོད།། 16 ངའི་ཕྱོགས་འཁོར་ནས་ང་རང་དྲིན་གྱིས༌སྐྱོངས། །ཁྱེད་ཀྱི་ཞབས་ཕྱིར་ཉིད་ཀྱི་མཐུ་སྟོབས༌གནོངས། །ཁྱེད་ཀྱི་གཡོག་མོའི་བུ་ནི་སྐྱོབ་པར༌མཛོད།། 17 ཡ་ཝཱེ་ཁྱེད་ཀྱིས་བདག་ལ་གྲོགས་མཛད༌ཅིང༌། །སེམས་གསོ་གནང་བ་དགྲ་བོས་མཐོང་ནས༌ནི། །སྐྱེངས་ཕྱིར་ང་ལ་བཟང་བའི་རྟགས་སྟོན༌རོགས།།

གསུང་མགུར་གྱ་བདུན༌པ།

ཛ་ཡན་གྱི་བསྔགས་བརྗོད།

1 ༼ཀོ་རཱག་གི་བུ་རྣམས་ཀྱི་མགུར༌མ།༽ རི་བོ་དམ་པར་ཡ་ཝཱེའི་རྟེན་གཞི༌ཡོད།། 2 ཡ་ཀོབ་ཁོང་གི་སྡོད་གནས་ཡོད་ཚད༌ལས། །ཛ་ཡན་སྒོ་རྣམས་ཡ་ཝཱེས་གཅེས་སུ༌འཛིན།། 3 ཀྱེ་མ་དཀོན་མཆོག་ཉིད་ཀྱི་གྲོང་ཁྱེར༌ལགས། །གཟི་བརྗིད་ལྡན་པའི་དོན་རྣམས་ཁྱེད་ལ༌སྨྲ།།༼ སེ༌ལཱ། ༽ 4 ང་རང་ཤེས་པ་རྣམས་ལས་ར་ཧབ་*དང༌། །པཱ་པེལ་ལོན་གཉིས་བདག་གིས་གླེང་བར༌བྱ། །ཕེ་ལེ་ཤེད་དང་ཐཱར་དང་གུ་ཤར༌ལྟོས། །འདི་ནི་དེ་རུ་སྐྱེས་ཞེས་བདག་གིས༌སྨྲ།། 5 འདི་དང་དེ་གཉིས་ཡུལ་དེར་སྐྱེས་པ༌ཞེས། །ཛ་ཡན་སྐོར་ལ་དེ་སྐད་སྨྲ་བར༌འགྱུར། །བླ་མེད་ཁོང་གིས་དེ་ནི་བརྟན་པོར༌མཛད།། 6 ཡ་ཝཱེས་མི་སྡེ་རྣམས་ཀྱི་གྲངས་ལེན༌དུས། །མི་འདི་དེ་རུ་སྐྱེས་ཞེས་འབྲི་བར༌འགྱུར།།༼ སེ༌ལཱ། ༽ 7 ང་ཡི་ཆུ་མིག་ཐམས་ཅད་ཁྱེད་ནང༌ཡོད། །དེ་སྐད་གླུ་པ་གར་མཁན་རྣམས་ཀྱིས༌ཞུ།།

གསུང་མགུར་གྱ་བརྒྱད༌པ།

དཀོན་མཆོག་ཡ་ཝཱེའི་རོགས་སྐྱོར་འཚོལ་བ།

1 ༼ཀོ་རཱག་གི་བུ་རྣམས་ཀྱིས་མ་ཧ་ལད་ལེ་ཨན་ནོད་ཀྱི་དབྱངས་ནང་དབུ་མཛད་ལ་སྤྲད་པའི་ཨེས་རག་པ་ཧེ་མཱན་གྱི་བསླབ་བྱའི་མགུར༌མ།༽ བདག་གི་སྲོག་སྐྱོབ་དཀོན་མཆོག་ཡ་ཝཱེ༌ཀྱེ། །ང་ཡིས་ཉིན་མཚན་མེད་པར་ཁྱེད་དྲུང༌ཞུས།། 2-3 ང་ཡི་སེམས་སུ་སྡུག་གིས་གང་བ༌དང༌། །རང་སྲོག་གཤིན་ཡུལ་ཉེ་སར་སླེབས་གྱུར༌པས། །ང་ཡི་སྨོན་ལམ་ཁྱེད་དྲུང་བསླེབ་པར༌ཤོག །བདག་གི་འོ་དོད་ལ་ནི་ཁྱེད་གསན༌རོགས།། 4 དུར་ནང་འབབ་མཁན་མིའི་ཁྲོད་ང་རང༌འདུས། །ང་ནི་བྱ་ཐབས་ཟད་པའི་མི་དང༌འདྲ།། 5 བསད་ནས་དུར་ཁུང་ནང་དུ་ཉལ་འདྲ༌བར། །ང་རང་གཤིན་པོའི་ཁྲོད་དུ་བསྐྱུར་བར༌མཛད། །ཁྱེད་ཀྱིས་དེ་རྣམས་ཐུགས་སུ་མི་དྲན༌ཞིང༌། །ཁོ་རྣམས་ཁྱེད་ཀྱི་ཕྱག་དང་ཡོངས་སུ༌བྲལ།། 6 ཁྱེད་ཀྱིས་ང་རང་གཏིང་ཟབ་དོང་རིང༌སྟེ། །མུན་ནག་གཤིན་ཁམས་མཐིལ་དུ་བཞག་པར༌མཛད།། 7 ཁྱེད་ཀྱི་ཐུགས་ཁྲོ་ངའི་སྟེང་རབ་ཏུ༌ལྕི། །ཁྱེད་ཀྱི་རྦ་རླབས་ཀུན་གྱིས་ང་རང༌བསྣུབས།།༼ སེ༌ལཱ། ༽ 8 ཁྱེད་ཀྱིས་བདག་གི་མཛའ་གྲོགས་ང་ལས༌ཕྲལ། །ཁྱེད་ཀྱིས་དེ་ཚོར་ང་རང་ཞེན་ལོག༌མཛད། །ནང་དུ་བཀག་པས་ཕྱི་རོལ་འཐོན་མི༌ནུས།། 9 སྡུག་བསྔལ་དབང་གིས་ངའི་མིག་བསྒྲིབས་པར༌གྱུར། །ཀྱེ་ཀྱེ་ཡ་ཝཱེ་བདག་གིས་ཉིན་རེ༌བཞིན། །ཁྱེད་རང་འབོད་ཅིང་ཁྱེད་ཕྱོགས་ལག་པ༌བརྐྱངས།། 10 གཤིན་པོར་ཁྱེད་ཀྱིས་ངོ་མཚར་བསྟན༌བྱ་འམ། །འདས་པོ་ལངས་ནས་ཁྱེད་ལ་བསྟོད་འགྱུར༌རམ།།༼ སེ༌ལཱ། ༽ 11 དུར་གྱི་ནང་དུ་ཁྱེད་ཀྱི་བྱམས་བརྩེ༌དང༌། །དམྱལ་བར་ཁྱེད་ཀྱི་དྲང་བདེན་འཆད་འགྱུར༌རམ།། 12 མུན་ནག་ཁྲོད་དུ་ཁྱེད་ཀྱི་ངོ་མཚར༌དང༌། །བརྗེད་པའི་གནས་སུ་དྲང་ལུགས་རྟོགས་འགྱུར༌རམ།། 13 འོན་ཀྱང་ཡ་ཝཱེ་ང་ཡིས་ཁྱེད་འབོད༌ཅིང༌། །ང་ཡི་གསོལ་འདེབས་ཞོགས་པར་ཁྱེད་དྲུང༌བསླེབ།། 14 ཀྱེ་ཀྱེ་ཡ་ཝཱེ་ང་རང་ཅི་ལ༌གཡུགས། །ཁྱེད་ཀྱི་ཞལ་རས་ང་ལ་ཅིའི་ཕྱིར༌སྦས།། 15 ཆུང་ངུའི་དུས་ནས་སྡུག་ཅིང་འཆི་བར༌ཉེ། །ཁྱེད་ཀྱི་འཇིགས་པས་ང་ཡི་རེ་བ༌ཟད།། 16 ཁྱེད་ཀྱི་ཐུགས་ཁྲོ་དྲག་པོས་ང་རང༌བསྣུབས། །ཁྱེད་ཀྱི་འཇིགས་པས་ང་ནི་མེད་པར༌བྱས།། 17 ཆུ་ལྟར་དེ་ཚོས་ཉིན་གང་ངའི་མཐའ༌བསྐོར། །དེ་ཚོས་ལྷན་ཅིག་ང་རང་འགོག་པར༌བྱས།། 18 ཁྱེད་ཀྱིས་མཛའ་བའི་གྲོགས་རྣམས་ང་ལས༌ཕྲལ། །མུན་ནག་ང་ཡི་མཛའ་གྲོགས་སུ་བསྐྱུར༌ཏོ།།

གསུང་མགུར་གྱ་དགུ༌པ།

དཀའ་སྡུག་ཁྲོད་ཀྱི་མགུར་མཆོག

1 ༼ཨེས་རག་པ་ཨེ་ཐན་གྱི་བསླབ་བྱའི་མགུར༌མ།༽ དུས་རྒྱུན་ཡ་ཝཱེའི་བྱམས་བརྩེའི་གླུ་ལེན༌ཞིང༌། །མི་རབས་ཀུན་ཏུ་ཁྱེད་ཀྱི་དྲང་བདེན༌བརྗོད།། 2 ཁྱེད་ཀྱི་བྱམས་བརྩེ་རྒྱུན་ནས་རྒྱུན་དུ༌བརྟན། །དྲང་བདེན་ནམ་མཁར་བརྟན་ཞེས་བདག་གིས༌སྨྲ།། 3 བདག་གིས་བདམས་པའི་མི་ལ་ཞལ་ཆད༌བཞག །ང་ཡི་ཞབས་ཕྱི་དཱ་བིད་ལ་མནའ༌བསྐྱལ།། 4 ང་ཡིས་ཁྱོད་ཀྱི་བུ་རྒྱུད་དུས་གཏན༌དུ། །གནས་པར་བྱ་ཞིང་མི་རབས་ཀུན་ལ༌ནི། །ཁྱོད་ཀྱི་རྒྱལ་ཁྲི་བརྟན་པར་བྱ་ཞེས༌གསུངས།།༼ སེ༌ལཱ། ༽ 5 ཀྱེ་ཀྱེ་ཡ་ཝཱེ་ནམ་མཁའི་དབྱིངས་རྣམས༌ཀྱིས། །ཁྱེད་ཀྱི་ངོ་མཚར་དོན་རྣམས་སྒྲོག་བྱེད༌ཅིང༌། །དམ་པའི་ཚོགས་ནང་ཁྱེད་ཐུགས་དྲང་བར༌བསྟོད།། 6 ནམ་མཁར་ཡ་ཝཱེའི་མཚུངས་ཟླ་སུ་ཞིག༌ཡོད། །དམ་པ་རྣམས་ཀྱི་ཁྲོད་དུའང་ཁོང་འདྲ༌མེད།། 7 དམ་པའི་ཚོགས་ནང་དཀོན་མཆོག་བརྗིད་ཉམས༌ཆེ། །ཕྱོགས་བཞིར་ཡོད་པ་ཀུན་ལས་གུས་པར་འོས།། 8 ཀྱེ་ཀྱེ་དཔུང་ཚོགས་དཀོན༌མཆོག་ཡ་ཝཱེ་ལགས། །མཐུ་ལྡན་རྣམས་ལས་ཁྱེད་ཀྱི་མཚུངས་ཟླ༌སུ། །ཁྱེད་ཀྱི་ཕྱོགས་བཞིར་ཉིད་ཀྱི་དྲང་བདེན༌ཡོད།། 9 རྒྱ་མཚོའི་རྦ་རླབས་ཆེན་པོ་དབང་དུ༌བསྒྱུར། །རྦ་ཀློང་འཕྱུར་དུས་ཁྱེད་ཀྱིས་ཞི་བར༌མཛད།། 10 བསད་པའི་མི་ལྟར་ཁྱེད་ཀྱིས་ར་ཧབ་གཏུབ། །མཐུ་ལྡན་དཔུང་པས་དགྲ་རྣམས་གཏོར་བར༌མཛད།། 11 གནམ་ས་གཉིས་ཀ་ཁྱེད་ཀྱི་ཡིན་ལགས༌ཤིང༌། །འཇིག་རྟེན་སྣོད་བཅུད་མ་ལུས་ཁྱེད་ཀྱིས༌བཙུགས།། 12 བྱང་དང་ལྷོ་ཕྱོགས་གཉིས་པོ་ཁྱེད་ཀྱིས༌བཀོད། །ཐ་པོར་དང་ནི་ཧེར་མོན་གཉིས་པོ༌ཡིས། །ཁྱེད་ཀྱི་མཚན་ཕྱིར་དགའ་འབོད་བྱེད་པ༌འོ།། 13 ཁྱེད་ལ་མཐུ་སྟོབས་ལྡན་པའི་དཔུང་པ༌ཡོད། །ཕྱག་ཤེད་ཆེ་ཞིང་ཕྱག་གཡས་མཐོན་པོར༌སྒྲེང༌།། 14 དྲང་པོ་དྲང་གཞག་རྒྱལ་ཁྲིའི་རྨང་གཞི༌ཡིན། །བྱམས་བརྩེ་དྲང་བདེན་ཁྱེད་ཀྱི་དྲུང་དུ༌སྐྱོད།། 15 ཁྱེད་ཕྱོགས་དགའ་འབོད་བྱེད་ཤེས་མི་རྣམས༌བདེ། །ཁྱེད་ཀྱི་ཞལ་ངོའི་མདངས་ནང་དེ་རྣམས༌འགྲུལ།། 16 ཉིན་གང་ཁྱེད་ཀྱི་མཚན་ཕྱིར་དགའ་འབོད༌བྱེད། །ཁྱེད་ཀྱི་དྲང་བ་ཉིད་ཀྱིས་དེ་རྣམས༌འདེགས།། 17 དེ་ཚོའི་གཟི་དཔལ་སྟོབས་ཤུགས་ཁྱེད་རང༌ཡིན། །ཁྱེད་ཀྱི་ཐུགས་རྗེས་ངེད་ཀྱི་རྭ་དུང་འདེགས།། 18 ཅི་ལ་ཞེ་ན་ཡ་ཝཱེ་ང་ཚོའི༌ཕུབ། །ཡེས་ར་ཨེལ་གྱི་དམ་པ་རྒྱལ་པོ༌ཡིན།། 19 དེའི་ཚེ་ཞལ་གཟིགས་ནང་དུ་ཁྱེད་ཉིད༌ཀྱིས། །དད་ལྡན་རྣམས་ལ་འདི་སྐད་གསུངས་པ༌སྟེ། །ང་ཡིས་དཔའ་རྒོད་ཅིག་ལ་རོགས་བྱས༌ཤིང༌། །མི་རྣམས་ཁྲོད་ནས་བདམས་པ་མཐོ་རུ༌བཏེགས།། 20 བདག་གིས་ང་ཡི་ཞབས་ཕྱི་དཱ་བིད༌རྙེད། །ཁོ་བོའི་དམ་པའི་སྣུམ་གྱིས་དེར་བྱུགས༌སོ།། 21 ང་ཡི་ལག་པས་ཁོ་ནི་སྐྱོར་བྱེད༌ཅིང༌། །ང་ཡི་དཔུང་པས་ཁོ་ནི་བརྟན་པར༌བྱ།། 22 དགྲ་ཡིས་དེ་ལ་བསླུ་བར་བྱེད་མི༌ནུས། །ངན་པས་དེ་ལ་གཉའ་གནོན་བྱེད་མི༌འགྱུར།། 23 དེ་ཡི་མཐོང་ངོར་དགྲ་རྣམས་རྡུལ་དུ༌བརླག །དེ་ལ་སྡང་བའི་མི་རྣམས་ས་རུ༌བརྡབ།། 24 ང་ཡི་དྲང་བདེན་བྱམས་བརྩེ་དེ་མཉམ༌གནས། །ང་ཡི་མིང་གིས་དེ་ཡི་རྭ་དུང༌འདེགས།། 25 བདག་གིས་དེ་ཡི་གཡོན་ལག་རྒྱ་མཚོ༌དང༌། །གཡས་ལག་གཙང་པོའི་བར་དུ་བརྐྱང་བར༌བྱ།། 26 དེ་ཡིས་ང་རང་འབོད་ཅིང་འདི་བཞིན༌དུ། །ཁྱེད་ནི་ང་ཡི་ཡབ་དང་དཀོན་མཆོག༌དང༌། །ང་ཡི་སྲོག་སྐྱོབ་བྲག་རི་ཡིན་ཞེས༌ཞུ།། 27 ངས་ཀྱང་དེ་ནི་རང་གི་སྐྱེས་འགོ༌དང༌། །ས་གཞིའི་རྒྱལ་པོ་རྣམས་ཀྱི་མཆོག་ཏུ༌མཛད།། 28 ང་ཡི་བྱམས་བརྩེ་དེ་ལ་རྟག་ཏུ༌བསྐྱུར། །དེ་ལ་བཞག་པའི་ཁ་ཆད་བརྟན་པར༌བྱ།། 29 དེ་ཡི་བུ་རྒྱུད་གཏན་དུ་གནས་པ༌དང༌། །རྒྱལ་ཁྲི་ནམ་མཁའ་བཞིན་དུ་ཡུན་རིང༌བྱ།། 30 དེ་ཡི་བུ་ཚོས་ང་ཡི་བཀའ་སྤང༌ཞིང༌། །ང་ཡི་ཁྲིམས་རྣམས་བཞིན་དུ་མི་སྤྱོད༌པར།། 31 ང་ཡི་སྒྲིག་ཁྲིམས་རྣམས་ཀྱང་དོར་ནས༌ནི། །ང་ཡི་བཀའ་རྒྱ་བསྲུང་བར་མི་བྱེད༌ན།། 32 དེ་ཚོའི་ཉེས་སྐྱོན་ཕྱིར་དུ་དབྱུག་པ༌དང༌། །སྡིག་ཉེས་ཕྱིར་དུ་ལྕག་གིས་བརྡུང་བར༌བྱ།། 33 ང་ཡི་བྱམས་བརྩེ་ཁོ་ལས་ཕྱིར་མི༌ལེན། །ང་ཡི་དྲང་བདེན་ཡང་ནི་བསྐྱུར་མི༌སྲིད།། 34 ང་ཡི་ཁ་ཆད་དང་ནི་བདག་མི༌འགལ། །བདག་གི་སྨྲ་སྒོའི་ཚིག་ཀྱང་བསྒྱུར་མི༌སྲིད།། 35 གཏན་དུ་བདག་གིས་རང་གི་དམ་པ༌ཉིད། །དཔང་དུ་བཙུགས་ནས་འདི་བཞིན་མནའ་བསྐྱལ༌ཏེ། །ང་ཡིས་དཱ་བིད་ལ་ནི་རྫུན་མི༌སྨྲ།། 36 དེ་ཡི་བུ་རྒྱུད་གཏན་དུ་གནས་པ༌དང༌། །རྒྱལ་ཁྲི་ཉི་མ་བཞིན་དུ་ངའི་གམ༌གནས།། 37 ཟླ་བ་ནང་བཞིན་རྟག་ཏུ་གནས་འགྱུར༌ཞིང༌། །གནམ་གྱི་དཔང་པོ་བདེན་པ་ལྟར་དུ༌འགྱུར།།༼ སེ༌ལཱ། ༽ 38 འོན་ཀྱང་ཁྱེད་ཉིད་ཁྱེད་ཀྱིས་བྱུགས་པ༌ལ། །རབ་ཏུ་ཁྲོས་ནས་གཡུགས་ཏེ་སྤངས་པར༌མཛད།། 39 ཞབས་ཕྱིར་བཞག་པའི་ཞལ་ཆད་བསྐྱུར་བ༌དང༌། །དེ་ཡི་ཅོད་པན་ས་རུ་རྫོབ་པར༌མཛད།། 40 དེ་ཡི་ར་སྐོར་ཐམས་ཅད་བཤིགས་པ༌དང༌། །དེ་ཡི་མཁར་རྫོང་རྣམས་ནི་ཞིག་རོར༌མཛད།། 41 ལམ་འགྲོ་ཀུན་གྱིས་དེ་ལས་འཕྲོག་བཅོམ༌བྱས། །ཁྱིམ་མཚེས་རྣམས་ཀྱིས་འཕྱ་བའི་གནས་སུ༌བཏང༌།། 42 ཁྱེད་ཀྱིས་དེ་ཡི་དགྲ་བོའི་གཡས་ལག༌བཏེགས། །དེ་ཡི་དགྲ་བོ་ཐམས་ཅད་དགའ་རུ༌བཅུག། 43 ཁྱེད་ཀྱིས་དེ་ཡི་རལ་གྲིའི་ཁ་ནི༌བཟློགས། །འཐབ་མོའི་ནང་དུ་དེ་ནི་ཚུགས་དཀའ༌བྱས།། 44 ཁྱེད་ཀྱིས་དེ་ཡི་གཟི་དཔལ་ཡལ་བར༌མཛད། །དེ་ཡི་རྒྱལ་ཁྲི་ཡང་ནི་ས་རུ༌བརྡབས།། 45 དེ་ཡི་ན་གཞོན་དུས་ཡུན་ཕྲི་བ་དང༌། །དེ་ནི་ངོ་ཚས་གཡོགས་པར་མཛད་པ༌འོ།།༼ སེ༌ལཱ། ༽ 46 ཀྱེ་ཀྱེ་ཡ་ཝཱེ་འདི་བཞིན་ནམ་དུས༌བར། །ཁྱེད་ཀྱིས་རང་ཉིད་དུས་རྒྱུན་ཡིབ་བམ༌ཅི། །ཐུགས་ཁྲོ་མེ་ལྟར་འབར་ནས་ནམ་དུས༌བར།། 47 ངའི་ཚེ་ཇི་ལྟར་ཐུང་བ་དྲན་པར༌མཛོད། །ཁྱེད་ཀྱིས་བཀོད་པའི་མི་ཀུན་སྙིང་པོ༌མེད།།༼ སེ༌ལཱ། ༽ 48 གསོན་ཞིང་འཆི་བ་མི་མཐོང་བ་ནི༌སུ། །གཤིན་ཡུལ་དབང་ལས་རང་སྲོག་སྐྱོབ་པ༌སུ།།༼ སེ༌ལཱ། ༽ 49 གཙོ་བོ་ཁྱེད་ཀྱིས་སྔར་ནས་དཱ་བིད༌ལ། །ཉིད་ཀྱི་དྲང་བདེན་ངང་ནས་མནའ་བཞེས༌པའི། །བྱམས་བརྩེ་དེ་ནི་ད་ལྟ་གང་དུ༌ཡོད།། 50 གཙོ་བོ་ཞབས་ཕྱིའི་ངོ་ཚ་དྲན་དུ༌གསོལ། །མི་རིགས་ཀུན་གྱི་འཕྱ་དམོད་ཁོག་ལ༌བཅུག། 51 ཀྱེ་ཀྱེ་ཡ་ཝཱེ་ཁྱེད་ཀྱི་དགྲ་རྣམས༌ཀྱིས། །ཚིག་ངན་བཏང་ནས་ཁྱེད་ཀྱི་ཞབས་ཕྱིར་སྨད། །ཁྱེད་ཀྱི་བྱུགས་པའི་གོམ་སྟབས་རེ་རེར༌སྨད།། 52 ཡ་ཝཱེ་ཁོང་ཉིད་གཏན་དུ་བསྟོད་འོས༌སོ། །ཨ་མེན་ཨ་མེན་ཞེས་སུ་ཡང་ཡང༌བརྗོད།།

90

སྡེ་ཚན་བཞི་པ།

ཐོག་མཐའ་མེད་པའི་དཀོན་མཆོག་དང་མིའི་རིགས་ཀྱི་ཁྱད་པར།

1 ༼དཀོན་མཆོག་གི་སྐྱེས་བུ་མོ་ཤེའི་གསོལ༌འདེབས།༽ ཀྱེ་ཀྱེ་གཙོ་བོ་ཁྱེད་ཉིད་ངེད་རྣམས༌ཀྱི། །མི་རབས་ཀུན་ཏུ་སྐྱབས་གནས་ཡིན་ལགས༌སོ།། 2 རི་བོ་དག་ནི་མ་བྱུང་སྔོན་རོལ༌དང༌། །ས་དང་འཇིག་རྟེན་མ་བཀོད་ཡར་སྔོན༌ལ། །ཁྱེད་ཉིད་ཐོག་མཐའ་མེད་པའི་དཀོན་མཆོག༌ལགས།། 3 ཁྱེད་ཀྱིས་མི་རྣམས་རྡུལ་དུ་ཕྱིར་ལོག༌མཛད། །མི་ཡི་བུ་རྣམས་ཕྱིར་ལོག་ཅེས་སུ༌གསུངས།། 4 ཁྱེད་ཀྱི་གཟིགས་ངོར་ལོ་ངོ་སྟོང་ཕྲག༌ཅིག །ཉེ་ཆར་འདས་པའི་ཉིན་མོ་གཅིག་དང༌ནི། །མདང་གི་མཚན་ཐུན་གཅིག་དང་ཆ་མཚུངས༌སོ།། 5 ཁྱེད་ཀྱིས་ཁོ་རྣམས་ཆུ་ལོག་འཁུར་བཞིན༌མཛད། །ཁོ་རྣམས་རྨི་ལམ་ཞིག་དང་མཚུངས་པ༌དང༌། །ཞོགས་པར་གསར་དུ་སྐྱེས་པའི་རྩྭ་སྔོན༌འདྲ།། 6 ཞོགས་པར་མྱུ་གུ་འབུས་ནས་སྐྱེས་པ༌དང༌། །མཚན་མོའི་དུས་སུ་རྙིད་ནས་བསྐམས་པ༌འོ།། 7 ཁྱེད་ཉིད་ཐུགས་ཁྲོས་རྐྱེན་གྱིས་ངེད་རྣམས༌རྫོགས། །ཁྱེད་ཀྱི་ཐུགས་ཁྲོ་དབང་གིས་ངེད་རྣམས༌འཇིགས།། 8 ང་ཚོའི་ཉེས་སྐྱོན་ཁྱེད་ཀྱི་སྤྱན་སྔར༌བཤམས། །གསང་བའི་སྡིག་པ་ཞལ་མདངས་འོད་ལ༌དྲངས།། 9 ཁྱེད་ཀྱི་ཐུགས་ཁྲོའི་ནང་དུ་མི་ཚེ༌འདས། །ངེད་ཅག་མི་ཚེ་ཤུགས་རིང་འབྱིན་པ༌ཙམ།། 10 ངེད་རྣམས་ཚེ་ཚད་བགྲང་བྱ་བདུན་ཅུ༌འམ། །གཟུགས་སྟོབས་ཆེ་ན་བརྒྱད་ཅུའི་བར་དུ༌འཚོ། །མྱུར་དུ་ཡལ་ཞིང་ངེད་རྣམས་འཕུར་འགྲོ༌བས། །དཀའ་ལས་སྐྱོ་སྡུག་ཙམ་ལས་ངོམ་རྒྱུ༌མེད།། 11 ཁྱེད་ཀྱི་ཐུགས་ཁྲོའི་མཐུ་སྟོབས་སུ་ཡིས༌ཤེས། །ཁྱེད་ཉིད་གུས་ཤིང་འཇིགས་པར་འོས་པ༌བཞིན། །ཉིད་ཀྱི་ཐུགས་ཁྲོ་རྟོགས་མཁན་སུ་ཞིག༌ཡོད།། 12 རང་གི་ཚེ་ཚད་བརྩི་ཚུལ་སློབ་པར༌མཛོད། །ངེད་ཅག་སེམས་ལ་ཤེས་རབ་འཐོབ་ཀྱང་སྲིད།། 13 ནམ་དུས་བར་དུ་སྒུག་དགོས་ཀྱེ་ཡ༌ཝཱེ། །ཁྱེད་ཐུགས་འགྱོད་ཅིང་ཞབས་ཕྱིར་སྙིང་རྗེས༌གཟིགས།། 14 ཚེ་གང་དགའ་འབོད་བྱེད་ཅིང་སྐྱིད་པའི༌ཕྱིར། །ཁྱེད་ཀྱི་བྱམས་བརྩེས་ཞོགས་པར་ངེད་ཚིམ༌མཛོད།། 15 ངེད་རྣམས་སྡུག་ལ་སྦྱར་བའི་ཉིན་གྲངས༌དང༌། །དཀའ་ལས་མྱངས་པར་མཛད་པའི་ལོ་ཟླ༌བཞིན། །ཁྱེད་ཀྱིས་ངེད་ཅག་དགའ་མགུ་ཡི་རངས༌མཛོད།། 16 ཁྱེད་ཀྱི་འཕྲིན་ལས་ཉིད་ཀྱི་ཞབས་ཕྱི་དང༌། །གཟི་དཔལ་ཁོ་ཚོའི་བུ་རྒྱུད་རྣམས་ལ༌སྟོན།། 17 རང་རེའི་གཙོ་བོ་དཀོན་མཆོག་ཁོང་ཉིད༌ཀྱི། །གཟི་བྱིན་རང་ཅག་སྟེང་ལ་འབབ་གྱུར༌ཅིག །ངེད་རྣམས་ལག་གི་ལས་ཀ་གཏན་ཆགས༌མཛོད། །ལག་གི་ལས་ཀ་ཁྱེད་ཀྱིས་གཏན་ཆགས༌མཛོད།།

གསུང་མགུར་གོ་གཅིག༌པ།

རང་ཅག་ལ་སྲུང་སྐྱོབ་གནང་མཁན་དཀོན་མཆོག

1 བླ་མེད་དཀོན་མཆོག་སྐྱབས་སུ་འགྲོ་མཁན༌ནི། །ཀུན་དབང་ཉིད་ཀྱི་གྲིབ་བསིལ་འོག་ཏུ༌སྡོད།། 2 ཡ་ཝཱེའི་སྐོར་ལ་བདག་གིས་འདི་ལྟར༌སྨྲ། །ཁོང་ནི་བདག་གི་སྐྱབས་གནས་རི་རྫོང༌དང༌། །ང་ཡི་དཀོན་མཆོག་ང་ཡི་རྟེན་གཞི༌ཡིན།། 3 ཁོང་གིས་ཁྱོད་རང་བྱ་པའི་རྙི་རྒྱ༌དང༌། །འཆི་བྱེད་རིམས་ནད་སོགས་ལས་སྐྱོབ་པར༌འགྱུར།། 4 ཁོང་གིས་ཉིད་ཀྱི་གཤོག་སྒྲོས་ཁྱོད་འགེབས༌ཤིང༌། །ཁོང་གི་འདབ་གཤོག་འོག་ཏུ་སྐྱབས་གནས༌རྙེད། །ཁོང་གི་བདེན་པ་ཕུབ་དང་ལྕགས་རི༌ཡིན།། 5 ཁྱོད་ནི་མཚན་མོའི་འཇིགས་སྣང་གང་ཞིག༌དང༌། །ཉིན་མོར་འཕུར་བའི་མདའ་ལ་སྐྲག་མི༌དགོས།། 6 ཡང་ན་མཚན་མོར་རྒྱུ་བའི་རིམས་ནད༌དང༌། །ཉིན་གུང་འཇོམས་བྱེད་ནད་ལའང་འཇིགས་མི༌དགོས།། 7 ཁྱོད་ཀྱི་ལོགས་སུ་མི་གྲངས་ཆིག་སྟོང༌དང༌། །གཡས་སུ་མི་གྲངས་ཆིག་ཁྲི་འགྱེལ་ན༌ཡང༌། །ཆག་སྒོ་དེ་ནི་ཁྱོད་ལ་ཐེབས་མི༌འགྱུར།། 8 མི་ངན་དག་ལ་ཉེས་ཆད་ཕོག་པ༌ནི། །ཁྱོད་ཀྱི་མིག་གིས་དངོས་སུ་མཐོང་བར༌འགྱུར།། 9 བདག་གི་སྐྱབས་གནས་ལགས་པའི་ཡ་ཝཱེ༌སྟེ། །བླ་ན་མེད་པའི་དཀོན་མཆོག་ཁོང་ཉིད༌ནི། །ཁྱོད་ཀྱིས་རང་གི་སྡོད་སའི་གནས་བྱས༌པས།། 10 ཁྱོད་ལ་བར་ཆད་གང་ཡང་འབྱུང་མི༌སྲིད། །གནོད་པ་ཁྱོད་ཀྱི་གུར་ལ་བཏུད་མི༌ནུས།། 11 ཁོང་གིས་ཉིད་ཀྱི་ཕོ་ཉར་བཀའ་གནང༌སྟེ། །བགྲོད་ལམ་ཀུན་ཏུ་ཁྱོད་རང་བསྲུང་བར༌འགྱུར།། 12 ཁྱོད་ཀྱི་རྐང་པ་རྡོ་ལ་མི་ཐོགས༌ཕྱིར། །ཕོ་ཉའི་ཕྱག་གིས་ཁྱོད་རང་འདེགས་པར༌བྱ།། 13 ཁྱོད་རང་སེང་གེ་དུག་སྦྲུལ་སྟེང་དུ༌སྤོ། །སེང་དར་དང་ནི་དུག་སྦྲུལ་བརྫི་བར༌བྱ།། 14 དཀོན་མཆོག་ཉིད་ཀྱིས་འདི་སྐད་གསུངས་པ༌སྟེ། །ཁོ་ནི་བདག་ལ་རྩེ་གཅིག་གིས་དུངས༌པས། །བདག་གིས་ཁོ་ནི་སྐྱོབ་པར་བྱེད་པ༌དང༌། །ཁོ་ཡིས་བདག་གི་མིང་ཡང་ཤེས་པས༌ན། །བདག་གིས་ཁོ་ནི་ནམ་ཡང་བསྲུང་བར༌འགྱུར།། 15 ཁོ་ཡིས་བདག་ལ་ཞུས་ན་ལན་འདེབས་ཤིང་། །དཀའ་སྡུག་ཁྲོད་དུ་ཁོ་དང་མཉམ་དུ༌ཡོད། །ཁོ་རང་བསྐྱབས་ནས་བཀུར་སྟི་འཐོབ་པར༌བྱ།། 16 བདག་གིས་ཁོ་ནི་ཚེ་ཐག་རིང་བར༌བྱ། །བདག་གི་ཐར་པ་ཁོ་ལ་སྟོན་པར༌བྱ།།

གསུང་མགུར་གོ་གཉིས༌པ།

དཀོན་མཆོག་གི་དྲང་གཞག་དང་བྱམས་བརྩེ་ལ་བསྟོད་པ།

1 ༼ངལ་གསོ་བའི་ཉིན་མོའི་གསུང༌མགུར།༽ ཡ་ཝཱེར་གཏང་རག་འབུལ་བ༌དང༌། །བླ་ན་མེད་པའི་ཁྱེད་མཚན༌ལ། །བསྟོད་དབྱངས་འབུལ་བ་ཤིན་ཏུ༌ལེགས།། 2-3 རྒྱུད་བཅུའི་རོལ་ཆས་རྒྱུད་མངས༌དང༌། །པི་ཝང་བཅས་ཀྱི་དབྱངས་རྟ༌ཡིས། །ཞོགས་པར་ཁྱེད་ཀྱི་བྱམས་བརྩེ༌དང༌། །མཚན་མོར་ཉིད་ཀྱི་ཐུགས་དྲང༌པོར། །བསྟོད་པར་བྱེད་པ་འོས་སོ༌ལོ།། 4 ཡ་ཝཱེས་ཉིད་ཀྱི་འཕྲིན་ལས༌ཀྱིས། །ང་རང་དགའ་བར་བཅུག་པས༌ན། །ཁྱེད་ཀྱི་ཕྱག་གི་མཛད་པའི༌རྐྱེན། །ང་ཡིས་དགའ་འབོད་བྱེད་པར༌བྱ།། 5 ཀྱེ་ཀྱེ་ཡ་ཝཱེ་ཁྱེད་ཉིད༌ཀྱི། །འཕྲིན་ལས་ཇི་ལྟར་རླབས་ཆེ༌ཞིང༌། །ཁྱེད་ཀྱི་དགོངས་པ་རབ་ཏུ༌ཟབ།། 6 དུད་འགྲོ་ལྟ་བུས་མི་རྟོགས༌ཤིང༌། །གླེན་པ་རྣམས་ཀྱིས་གོ་བ༌མིན།། 7 མི་ངན་རྩྭ་སྔོན་བཞིན་དུ༌སྐྱེ། །སྡིག་སྤྱོད་ཐམས་ཅད་དར་ན༌ཡང༌། །ཁོ་ཚོ་གཏན་དུ་རྒུད་པར༌འགྱུར།། 8 ཡ་ཝཱེ་ཁྱེད་རང་གཅིག་པུ་ནི། །རྟག་ཏུ་བླ་ན་མཐོ་བ༌ཡིན།། 9 ཀྱེ་ཀྱེ་ཡ་ཝཱེ་ཁྱེད་ཉིད༌ཀྱི། །དགྲ་བོ་ཐམས་ཅད་རྩ་མེད༌འགྲོ། །སྡིག་སྤྱོད་ཅན་ཀུན་གཏོར་བར༌འགྱུར།། 10 འོན་ཀྱང་ང་ཡི་རྭ་དུང༌ནི། །གླང་རྒོད་རྭ་བཞིན་ཁྱེད་ཀྱིས༌བཏེགས། །གསར་ཐོན་སྣུམ་གྱིས་ང་རང༌བྱུགས།། 11 ང་ཡི་མིག་གིས་དགྲ་རྣམས༌ལ། །ངན་ལན་ཕོག་པ་མཐོང་བ༌དང༌། །ང་ལ་རྒོལ་བའི་མི་ངན༌ལ། །ཉེས་ཆད་ཕོག་པ་རྣ་ལམ༌ཐོས།། 12 གཞུང་དྲང་ཏ་ལའི་ཤིང་ལྟར༌རྒྱས། །ལེ་པཱ་ནོན་གྱི་ཐང་ཤིང༌བཞིན། །དེ་རྣམས་སྐྱེ་བར་འགྱུར་བ༌འོ།། 13 ཡ་ཝཱེའི་བཞུགས་གནས་སུ་བཙུགས༌ཤིང༌། །རང་ཅག་རྣམས་ཀྱི་དཀོན་མཆོག༌གི །ཁྱམས་རའི་ནང་དུ་དར་ཞིང༌རྒྱས།། 14 རྒས་པའི་དུས་ཀྱང་འབྲས་བུ༌བསྐྱེད། །རྩི་བཅུད་ལྡན་ཞིང་སྔོ་ལྗང༌ལྗང༌།། 15 དེ་ནི་ཡ་ཝཱེ་ཐུགས་དྲང༌ཞིང༌། །ཁོང་ངའི་བྲག་རི་ཡིན་པ༌དང༌། །ཁོང་གི་ནང་དུ་མ་རུངས་པ། །གང་ཡང་མེད་པ་སྒྲོག་ཕྱིར༌རོ།།

གསུང་མགུར་གོ་གསུམ༌པ།

དཀོན་མཆོག་གི་གཟི་བྱིན་ཆེན་པོའི་འབྲས་བུ།

1 ཡ་ཝཱེས་སྲིད་སྐྱོང་གཟི་བྱིན་ན་བཟའ་གསོལ། །ཡ་ཝཱེས་མཐུ་ཡི་སྐ་རགས་ན་བཟའ༌གསོལ། །དེའི་ཕྱིར་འཇིག་རྟེན་མི་གཡོ་བརྟན་པོར༌གནས།། 2 གནའ་བོའི་དུས་ནས་ཁྱེད་ཀྱི་རྒྱལ་ཁྲི༌བརྟན། །ཐོག་མ་མེད་པའི་དུས་ནས་ཁྱེད་ཉིད༌བཞུགས།། 3 ཀྱེ་ཀྱེ་ཡ་ཝཱེ་ཆུ་བོ་ཆེན་པོ༌འཁྲུགས། །དེ་ཡིས་འུར་སྒྲ་བསྒྲགས་ཤིང་རྦ་རླབས༌བསླངས།། 4 ཆུ་བོའི་སྒྲ་དང་རྒྱ་མཚོའི་དྲག་རླབས༌ལས། །ཡ་ཝཱེ་མཐོ་ཞིང་མཐུ་སྟོབས་ལྡན་པ༌ལགས།། 5 ཡ་ཝཱེ་ཁྱེད་ཀྱི་སྒྲིག་ཁྲིམས་ཤིན་ཏུ༌བདེན། །ཁྱེད་ཀྱི་བཞུགས་གནས་གཏན་དུ་དམ་པ༌ཡིན། །དེ་བཞིན་རྟག་ཏུ་བསྔགས་པར་འོས་སོ༌ལོ།།

གསུང་མགུར་གོ་བཞི༌པ།

དཀོན་མཆོག་གིས་མི་ཐམས་ཅད་ལ་ཁྲིམས་ཐག་གཅོད་པ།

1 དགྲ་ཤ་ལེན་པའི་དཀོན་མཆོག་ཀྱེ་ཡ༌ཝཱེ། །དགྲ་ཤ་ལེན་པའི་དཀོན་མཆོག་འོད་སྣང༌མཛོད།། 2 ས་གཞིའི་ཁྲིམས་དཔོན་ཁྱེད་ཉིད་ཡར་བཞེང་མཛོད། །ང་རྒྱལ་ཅན་ཚོར་དགྲ་ལན་འོས་པ༌མཛོད།། 3 ཀྱེ་ཀྱེ་ཡ་ཝཱེ་ནམ་དུས་བར་དུ༌ནི། །མི་ངན་རྣམས་ཀྱིས་རྒྱལ་ཁ་ངོམ་བྱེད༌དམ།། 4 དེ་ཚོའི་ཁ་ནས་ང་རྒྱལ་གཏམ་རྡོལ༌ཞིང༌། །སྡིག་སྤྱོད་ཚང་མས་རང་མཐོང་སྐྱེད་བྱེད༌དོ།། 5 ཀྱེ་ཀྱེ་ཡ་ཝཱེ་ཁྱེད་ཀྱི་འབངས་མི༌ལ། །དེ་ཚོས་གཉའ་གནོན་བྱེད་ཅིང་ཁྱེད་ཉིད༌ཀྱི། །ནོར་སྐལ་ཡིན་པ་རྣམས་ལ་གནོད་འཚེ༌སྐྱེལ།། 6 དེ་ཚོས་ཡུགས་མོ་དང་ནི་བྱེས་པ༌གསོད། །ཕ་མེད་དྭ་ཕྲུག་རྣམས་ཀྱི་སྲོག་ཀྱང༌གཅོད།། 7 དེ་ཚོས་ཡ་ཝཱེས་མི་གཟིགས་ཡ་ཀོབ༌ཀྱི། །དཀོན་མཆོག་ཐུགས་སྣང་མི་མཛད་ཅེས༌སྨྲ་འོ།། 8 མི་སྡེའི་ནང་གི་གླེན་ཤོས་མནོ༌བསམ་ཐོངས། །བླུན་པོ་ཁྱོད་རྣམས་མཁས་པར་ནམ་འགྱུར༌རམ།། 9 རྣ་བ་མཛད་མཁན་ཁོང་གིས་མི་གསན༌ནམ། །མིག་གི་བྱེད་པོས་གཟིགས་པར་མི་འགྱུར༌རམ།། 10 མི་རིགས་ཀུན་ལ་འཇུན་མཁན་ཁོང་ཉིད༌ཀྱིས། །ཉེས་ཆད་གཅོད་པར་འགྱུར་བ་མ་ཡིན༌ནམ། །ཁོང་ཉིད་མི་ལ་རིག་པ་སློབ་མཁན༌ཡིན།། 11 ཡ་ཝཱེས་མི་ཡི་བསམ་ཚུལ་ཐམས་ཅད༌ནི། །སྟོང་པ་ཡིན་པ་མངོན་པར་མཁྱེན་པ༌ལགས།། 12 ཀྱེ་ཀྱེ་ཡ་ཝཱེ་ཁྱེད་ཀྱིས་འཇུན་བྱེད༌ཅིང༌། །བཀའ་ཁྲིམས་བསླབ་པའི་མི་དེ་བདེ་བ༌འོ།། 13 མི་ངན་ཕྱིར་དུ་དོང་བྲུས་ཚར་བའི༌བར། །དཀའ་སྡུག་ཉིན་མོར་ཁོ་རང་བདེ་བར༌བཀོད།། 14 ཡ་ཝཱེས་ཉིད་ཀྱི་འབངས་མི་སྤང་མི༌བྱ། །ཁོང་གི་ནོར་སྐལ་ནམ་ཡང་འདོར་མི༌འགྱུར།། 15 ཁྲིམས་གཅོད་དྲང་བདེན་ཕྱོགས་སུ་འཁོར་བ༌དང༌། །སེམས་རྒྱུད་དྲང་པོ་ཐམས་ཅད་དེའི་རྗེས༌འབྲང༌།། 16 སུ་ཞིག་ངའི་ཕྱིར་ལངས་ནས་མི་ངན༌རྒོལ། །སུ་ཞིག་ངའི་ཕྱིར་འགྲེང་ནས་སྡིག་སྤྱོད༌འགོག། 17 ཡ་ཝཱེས་ང་ལ་རོགས་རམ་མ་མཛད༌དུས། །སྔར་ནས་གྲགས་འགུལ་མེད་པའི་གནས་སུ༌ལུས།། 18 ང་རང་རྐང་འདྲེད་ཤོར་སོང་ཞུས་པའི༌ཚེ། །ཡ་ཝཱེ་ཁྱེད་ཀྱི་བྱམས་བརྩེས་ང་རང༌སྐྱོར།། 19 ང་ཡི་སེམས་ལ་སེམས་ཁྲལ་གང་དུས༌སུ། །ཁྱེད་ཀྱི་སེམས་གསོས་བདག་ལ་དགའ་སྤྲོ༌བསྩལ།། 20 རྒྱལ་ཁྲིམས་ཐབས་ཀྱིས་ཇུས་ངན་རྩོམ་མཁན༌གྱི། །ངན་པའི་ཁྲི་དང་ཁྱེད་ལ་འབྲེལ་བ༌ཅི།། 21 གཞུང་དྲང་སྲོག་ལེན་ཕྱིར་དུ་དེ་རྣམས༌འདུ། །ཉེས་མེད་རྣམས་ལ་སྲོག་ཆད་གཅོད་བྱེད༌དོ།། 22 འོན་ཀྱང་ཡ་ཝཱེ་ང་ཡི་བཙན་རྫོང༌ཡིན། །ང་ཡི་དཀོན་མཆོག་སྐྱབས་གནས་བྲག་རི༌ཡིན།། 23 དེ་ཚོའི་སྡིག་ཉེས་རང་རང་མགོ་ལ༌འབབ། །སྡིག་སྤྱོད་ཕྱིར་དུ་དེ་རྣམས་རྩ་མེད༌གཏོང༌། །རང་ཅག་དཀོན་མཆོག་ཡ་ཝཱེས་དེ་རྣམས༌འཇོམས།།

གསུང་མགུར་གོ་ལྔ༌པ།

སྐྱོབ་པར་མཛད་པའི་དཀོན་མཆོག་ལ་བསྟོད་པ།

1 ཤོག་དང་ང་ཚོས་ཡ་ཝཱེར་བསྟོད་དབྱངས༌འབུལ། །རང་ཅག་སྐྱོབ་པའི་བྲག་རིར་དགའ་འབོད༌བྱེད།། 2 རང་ཅག་རྣམས་ཀྱིས་ཁོང་ལ་བཀའ་དྲིན༌ཞུ། །གླུ་སྐད་ཆེན་པོས་ཁོང་ལ་བསྔགས་བརྗོད༌བྱ།། 3 ཡ་ཝཱེ་ཁོང་ཉིད་དཀོན་མཆོག་ཆེན་པོ༌དང༌། །ལྷ་ཚོགས་ཀུན་ལས་བླ་ན་འཕགས་པ༌ཡི། །རྒྱལ་པོ་ཆེན་པོ་ངོ་མཚར་ཆེ་ཕྱིར༌རོ།། 4 ས་གཞིའི་ནང་སྙིང་ཁོང་གི་ཕྱག་ཏུ༌མཆིས། །རི་རྩེ་མཐོན་པོ་དག་ཀྱང་ཁོང་ལ༌དབང༌།། 5 རྒྱ་མཚོ་ཆེན་པོ་ཁོང་ལ་དབང་བ༌སྟེ། །དེ་ནི་ཁོང་གིས་དངོས་སུ་བསྐྲུན་པ༌ལགས། །སྐམ་ས་སོགས་ཀྱང་ཁོང་གི་ཕྱག་གིས༌མཛད།། 6 ཤོག་དང་ལུས་སར་བཏུད་ནས་ཕྱག་འཚལ༌བགྱི། །རང་ཅག་མཛད་མཁན་ཡ་ཝཱེའི་སྐུ་དྲུང་དུ། །པུས་མོ་ས་ལ་བཙུགས་ནས་ཕྱག་འཚལ་བགྱི། ། 7 ཁོང་ཉིད་ང་ཚོའི་དཀོན་མཆོག་ཡིན་ལགས༌ཤིང༌། །རང་ཅག་ཁོང་གི་རྩྭ་ཁའི་ལུག་ཁྱུ༌དང༌། །ཁོང་གིས་བདག་སྐྱོང་མཛད་པའི་མི་ཡིན༌ཏེ། །དེ་རིང་ཁྱོད་ཚོས་ཁོང་གི་བཀའ་ཐོས་ན།། 8 ཉིན་མོ་དེ་ལ་མེ་རི་བཱ་ཡུལ༌ཏེ། །དབེན་སྟོང་ཡུལ་གྱི་མཱ་སཱར་བྱས་པ༌ལྟར། །ཁྱོད་ཚོས་སེམས་རྒྱུད་གྱོང་པོ་མ་བྱེད༌ཅིག། 9 ཁྱོད་ཚོའི་མེས་པོས་ང་ཡི་འཕྲིན་ལས༌མཐོང༌། །ཡིན་ཡང་ང་ལ་ཚོད་བགམ་བྱས་ཤིང༌བརྟག། 10 མི་རབས་དེ་ལ་བགྲང་བྱ་བཞི་བཅུའི༌རིང༌། །ང་རང་ཞེན་པ་ལོག་ཅིང་འདི་བཞིན༌དུ། །འདི་ནི་ལོག་ལམ་ཞུགས་པའི་འབངས་མི༌སྟེ། །བདག་གི་སྤྱོད་ལམ་མི་ཤེས་ཞེས་སུ༌སྨྲས།། 11 དེའི་ཕྱིར་བདག་ནི་ཁྲོས་ནས་དམ་བཅས་ཤིང༌། །ཁོ་རྣམས་བདག་གི་ངལ་གསོ་དེའི་ནང༌དུ། །གཏན་ནས་ཞུགས་པར་མི་བྱ་ཞེས་པ་འོ།།

གསུང་མགུར་གོ་དྲུག༌པ།

དཀོན་མཆོག་ནི་བླ་ན་མེད་པའི་རྒྱལ་པོ་ཡིན་པ།

1 ཀྱེ་ཀྱེ་ཁྱོད་ཚོས་ཡ་ཝཱེར་བསྟོད་དབྱངས་གསར་པ་ཕུལ། །ས་གཞི་ཡོངས་ཀྱིས་ཁོང་ལ་བསྟོད་དབྱངས་ཕུལ་ཞིག༌ཀྱེ།། 2 ཡ་ཝཱེར་བསྟོད་དབྱངས་ཕུལ་ནས་ཁོང་གི་མཚན་ལ༌བསྟོད། །ཉིན་ནས་ཉིན་དུ་ཁོང་གི་ཐར་པའི་འཕྲིན་བཟང༌སྒྲོགས།། 3 མི་རིགས་ཡོངས་ལ་ཁོང་གི་གཟི་བརྗིད་བསྒྲག་པར༌གྱིས། །མི་རྣམས་ཡོངས་ལ་ཁོང་གི་ངོ་མཚར་འཕྲིན་ལས༌སྒྲོགས།། 4 ཡ་ཝཱེ་ཆེན་པོ་ལས་ཀྱང་རབ་ཏུ་ཆེ་བའི༌ཕྱིར། །ཁོང་ལ་རྟག་ཏུ་བསྟོད་བསྔགས་ཆེན་པོ་བརྗོད་པར༌འོས། །ཁོང་ནི་ལྷ་ཚོགས་ལས་ཀྱང་བླ་ན་མཐོ་བས་ན། །མི་རིགས་ཐམས་ཅད་ཁོང་ལ་གུས་ཤིང་འཇིགས་འོས༌སོ།། 5 ཕྱི་ཕྱོགས་མི་ཡི་ལྷ་ནི་སྟོངས་ཤིང་སྟོང་པ་ཡིན། །ཡ་ཝཱེ་ཁོང་ཉིད་ཁོ་ནས་ནམ་མཁའ་དངོས་སུ༌བཀོད།། 6 ཁོང་གི་དྲུང་དུ་གཟི་དཔལ་དང་ནི་བརྗིད་ཉམས༌ཡོད། །ཁོང་གི་གནས་ཀྱི་མཆོག་ཏུ་མཐུ་དང་མཛེས་སྡུག༌ལྡན།། 7 ཀྱེ་ཀྱེ་མི་རིགས་ཀུན་གྱི་ཁྱིམ་རྒྱུད་ཐམས་ཅད༌ཀྱིས། །གཟི་བརྗིད་དང་ནི་མཐུ་སྟོབས་ཡ་ཝཱེར་འབུལ་བར༌ཤོག། 8 ཡ་ཝཱེའི་མཚན་ལ་འབྱོར་བའི་གཟི་བརྗིད་ཁོང་ལ༌ཕུལ། །མཆོད་རྫས་བཟུང་ནས་ཁོང་གི་ར་བར་སོང་ཞིག༌ཀྱེ།། 9 དམ་པའི་གཟི་རྔམ་དང་བཅས་ཁོང་ལ་བསྟོད་པར༌ཤོག །ས་གཞི་ཡོངས་ནི་ཁོང་གི་དྲུང་དུ་གཡོ་བར༌གྱིས།། 10 མི་རིགས་རྣམས་ཀྱི་ཁྲོད་དུ་འདི་ལྟར་སྨྲ་བར་གྱིས། །དཀོན་མཆོག་ཡ་ཝཱེ་ཁོང་གིས་རྒྱལ་སྲིད་སྐྱོང་བས་ན། །འཇིག་རྟེན་བརྟན་པོར་ཚུགས་ཤིང་དེ་ལ་གཡོ་བ༌མེད། །ཁོང་གིས་ཕྱོགས་རིས་མེད་པའི་ཁྲིམས་ཐག་གཅོད་ཅེས༌སོ།། 11 ནམ་མཁའ་དང་ནི་ས་གཞི་དགའ་ཞིང་སྤྲོ་བར༌ཤོག །རྒྱ་མཚོ་དང་ནི་དེའི་ནང་ཡོངས་སུ་ཁེངས་པ༌ཡིས། །ང་རོའི་སྐད་སྒྲ་སིང་སིང་བསྒྲག་པར་གྱུར་ཅིག༌གུ། 12 ས་ཞིང་དང་བཅས་ཐམས་ཅད་དགའ་ཞིང་སྤྲོ་བར༌ཤོག །ནགས་ཚལ་ཐམས་ཅད་ཁོང་གི་དྲུང་དུ་དགའ་འབོད༌བྱེད།། 13 དེ་ནི་ཁྲིམས་ཐག་གཅོད་པར་ཁོང་ཉིད་ཕེབས་པའི༌ཕྱིར། །འཇིག་རྟེན་ཡོངས་ལ་བདེན་པའི་དཔྱད་ཁྲ་གཏོང་བ༌དང༌། །མི་རྣམས་ཡོངས་ལ་ཁྲིམས་ཐག་ཡང་དག་གཅོད་པར༌འགྱུར།།

གསུང་མགུར་གོ་བདུན༌པ།

དཀོན་མཆོག་ནི་བླ་ན་མེད་པའི་དབང་སྒྱུར་མཁན་ཡིན་པ།

1 ཡ་ཝཱེས་རྒྱལ་སྲིད་སྐྱོང་བས་ས་གཞི་སྐྱིད་པར༌གྱིས། །གླིང་ཕྲན་རྣམས་ཀྱི་ཚོགས་ཀྱང་དགའ་ཞིང་སྤྲོ་བར༌ཤོག། 2 ཁོང་གི་མཐའ་འཁོར་སྤྲིན་དང་སྨག་རུམ་གྱིས་བསྐོར༌ཞིང༌། །དྲང་གཞག་འདྲ་མཉམ་ཁོང་གི་རྒྱལ་ཁྲིའི་གཞི་རྩ༌ཡིན།། 3 ཁོང་གི་སྔོན་དུ་མེ་ཞིག་འགྲོ་བར་བྱེད་པ༌དང༌། །ཉིད་ཀྱི་ཕྱོགས་བཞིའི་དགྲ་རྣམས་བསྲེགས་ནས་རྩ་མེད༌གཏོང༌།། 4 ཁོང་གི་གློག་གིས་འཇིག་རྟེན་འོད་དུ་འཁྱེར་བ༌དང༌། །ས་གཞིས་དེ་ཉིད་མཐོང་སྟེ་འདར་ཞིང་གཡོ་བ༌ཡིན།། 5 ས་གཞི་ཡོངས་ཀྱི་བདག་པོ་ཡ་ཝཱེའི་སྤྱན་དྲུང༌དུ། །རི་བོ་རྣམས་ཀྱང་སྤྲ་ཚིལ་བཞིན་དུ་བཞུས་པ༌ཡིན།། 6 ནམ་མཁའི་དབྱིངས་རྣམས་ཁོང་གི་དྲང་བདེན་སྒྲོག་པ༌དང༌། །མི་སྡེ་ཀུན་གྱིས་ཁོང་གི་གཟི་བྱིན་མཐོང་བ༌འོ།། 7 སྙིང་པོ་མེད་པའི་སྐུ་འདྲ་ངོམ་པར་བྱེད་པ༌དང༌། །བརྐོས་སྐུ་རྣམས་ལ་སྟེན་མཁན་མི་རྣམས་སྐྱེངས་པར༌ཤོག །ལྷ་ཡི་ཚོགས་རྣམས་ཁོང་ལ་བཏུད་ཅིང་ཕྱག་འཚལ༌བགྱིས།། 8 ཀྱེ་ཀྱེ་ཡ་ཝཱེ་ཁྱེད་ཀྱི་ཁྲིམས་གཅོད་ཐོས་ནས༌ནི། །ཛ་ཡན་དགའ་ཞིང་ཡ་ཧུ་དཱ་ཡི་སྡེ་རྣམས༌སྐྱིད།། 9 ཡ་ཝཱེ་ཁྱེད་ཉིད་ས་གཞི་ཀུན་ཏུ་བླ་ན་མེད། །ལྷ་ཡི་ཚོགས་ལས་ཁྱེད་ཉིད་ཤིན་ཏུ་མཐོ་བས༌སོ།། 10 ཡ་ཝཱེར་དགའ་བ་ཁྱོད་རྣམས་ངན་པར་སྡང་འོས༌ཤིང༌། །ཁོང་གིས་ཉིད་ཀྱི་དད་ལྡན་རྣམས་ཀྱི་སེམས་སྲུང༌ཞིང༌། །དེ་རྣམས་ངན་པའི་ལག་ནས་སྐྱོབ་ཅིང་ཐར་བར༌མཛད།། 11 དྲང་བདེན་རྣམས་ཀྱི་དོན་དུ་འོད་ཟེར་འཕྲོ་བ་དང༌། །གཞུང་དྲང་རྣམས་ཀྱི་ཕྱིར་དུ་དགའ་སྤྲོ་སྟ་གོན༌མཛད།། 12 དྲང་བདེན་རྣམས་ནི་ཡ་ཝཱེའི་ནང་དུ་དགའ་བར༌ཤོག །ཁོང་གི་དམ་པའི་མཚན་ལ་གཏང་རག་འབུལ་བར༌གྱིས།།

གསུང་མགུར་གོ་བརྒྱད༌པ།

དཀོན་མཆོག་གིས་འཇིག་རྟེན་ལ་བདག་སྐྱོང་མཛད་པ།

1 ༼མགུར༌མ་ཞིག༽ ཡ་ཝཱེས་ངོ་མཚར་རྨད་བྱུང་དོན་རྣམས༌མཛད། །ཕྱག་གཡས་དང་ནི་དཔུང་ངར་དམ་པ༌ཡིས། །ཉིད་ཀྱི་ཕྱིར་དུ་ཐར་ལམ་མཛད་པས༌ན། །ཁོང་ལ་མགུར་གླུ་གསར་པ་འབུལ་བར༌གྱིས།། 2 ཡ་ཝཱེས་ཉིད་ཀྱི་ཐར་པ་སྟོན་མཛད༌ཅིང༌། །མི་རིགས་ཀུན་གྱི་མཐོང་ངོར་དྲང་བདེན༌མངོན།། 3 ཁོང་གིས་ཡེས་ར་ཨེལ་པར་བསྟན་པ༌ཡི། །བྱམས་བརྩེ་དང་ནི་དྲང་བདེན་ཐུགས་སུ༌དྲན། །ས་མཐའ་ཀུན་གྱིས་རང་ཅག་དཀོན་མཆོག༌གི །ཐར་པ་དེ་ནི་མཐོང་བར་འགྱུར་བ༌འོ།། 4 ས་གཞི་ཡོངས་ཀྱིས་ཡ་ཝཱེར་དགའ་འབོད༌བྱེད། །སྐད་གསང་མཐོན་པོས་དགའ་སྤྲོའི་བསྟོད་དབྱངས༌འབུལ།། 5 པི་ཝང་དང་བཅས་ཡ་ཝཱེར་བསྟོད་དབྱངས༌ཕུལ། །པི་ཝང་གླུ་སྐད་བཅས་ཀྱིས་ཁོང་ལ༌བསྟོད།། 6 དུང་དང་རྭ་དུང་གཉིས་ཀྱི་སྐད་སྒྲ༌ཡིས། །རྒྱལ་ཆེན་ཡ་ཝཱེའི་དྲུང་དུ་དགའ་འབོད༌བྱེད།། 7 རྒྱ་མཚོ་དང་ནི་དེའི་ནང་ཡོད་པ༌དང༌། །འཇིག་རྟེན་དང་ནི་དེ་རུ་ཆགས་པ༌སོགས། །ཀུན་གྱིས་ང་རོའི་སྐད་སྒྲ་བསྒྲག་གྱུར༌ཅིག། 8 གཙང་པོ་རྣམས་ཀྱིས་ཐལ་མོ་བརྡབ་པ༌དང༌། །རི་བོ་རྣམས་ཀྱིས་ལྷན་ཅིག་དགའ་འབོད༌གྱིས།། 9 ཀུན་གྱིས་ཡ་ཝཱེའི་དྲུང་དུ་དགའ་འབོད༌གྱིས། །ས་གཞིར་ཁྲིམས་ཐག་གཅོད་དུ་ཁོང་ཕེབས༌ཡོང༌། །འཇིག་རྟེན་ལ་ནི་དྲང་པོའི་དཔྱད་ཁྲ༌གཏོང༌། །མི་སྡེ་རྣམས་ལ་ཁྲིམས་གཅོད་དྲང་གཞག༌མཛད།།

གསུང་མགུར་གོ་དགུ༌པ།

དཀོན་མཆོག་དམ་པ་ཉིད་ལ་བསྟོད་པར་སྐུལ་བ།

1 ཡ་ཝཱེས་སྲིད་དབང་བཟུང་བས་མི་སྡེ་འདར་ཞིག་ཨང་། །ས་གཞི་གཡོས་དང་ཁོང་ཉིད་ཀེ་རུབ་སྟེང་དུ༌བཞུགས།། 2 ཛ་ཡན་ཡུལ་དུ་ཡ་ཝཱེ་ཆེན་པོ་ཡིན་ལགས༌ཤིང༌། །མི་སྡེ་ཡོད་དོ་ཅོག་ལས་ཁོང་ཉིད་རབ་ཏུ༌མཐོ།། 3 དེ་ཚོས་ཁོང་གི་མཆོག་ཏུ་གྱུར་ཅིང་གུས་འོས་པའི། །མཚན་ལ་བསྟོད་པར་འོས་ཏེ་ཁོང་ཉིད་དམ་པ༌ལགས།། 4 རྒྱལ་པོར་མཐུ་སྟོབས་ལྡན་ཞིང་དྲང་བདེན་ལ་དགྱེས༌ཤིང༌། །ཁྱེད་ཀྱིས་དྲང་གཞག་བརྟན་པོར་གནས་པར་མཛད་པ༌དང༌། །ཡ་ཀོབ་ཁྱིམ་དུ་དྲང་གཞག་དྲང་བདེན་ལག་ལེན༌བཏབ།། 5 ཁྱོད་ཚོས་ངེད་ཀྱི་དཀོན་མཆོག་ཡ་ཝཱེར་བསྟོད་པར༌གྱིས། །དམ་པ་ཉིད་ཀྱི་ཞབས་སྟེགས་དྲུང་དུ་ཕྱག་ཕུལ༌ཞིག། 6 ཁོང་གི་མཆོད་དཔོན་ཁྲོད་དུ་མོ་ཤེ་ཨ་རོན༌ཡོད། །ཁོང་མཚན་ཞུ་མཁན་གྲས་སུ་སཱ་མུ་ཨེལ་ཡོད༌ཅིང༌། །དེ་ཚོས་ཡ་ཝཱེར་ཞུས་པས་ཁོང་གིས་བཀའ་ལན༌གནང༌།། 7 སྤྲིན་གྱི་ཀ་བའི་ནང་དུ་ཁོ་ཚོར་གསུང་གླེང༌མཛད། །དཔང་ཡིག་སྒྲིག་ཁྲིམས་གནང་བ་དེ་ཚོས་བསྲུངས་པ༌ཡིན།། 8 ཀྱེ་ཀྱེ་དཀོན་མཆོག་ཡ་ཝཱེ་ང་ཚོའི་དཀོན་མཆོག༌ལགས། །ཁྱེད་ཀྱིས་དེ་ཚོར་བཀའ་ལན་གནང་བར་མཛད་པ༌དང༌། །དེ་ཚོར་ཅི་བྱས་བཞིན་དུ་ཉེས་ཆད་བཅད༌ན་ཡང་། །ཁྱེད་ཉིད་མི་ལ་སྡིག་སེལ་གནང་བའི་དཀོན་མཆོག༌ཡིན།། 9 ཁྱོད་ཚོས་ངེད་ཀྱི་དཀོན་མཆོག་ཡ་ཝཱེར་བསྟོད་པར༌གྱིས། །ངེད་ཀྱི་དཀོན་མཆོག་ཡ་ཝཱེ་དམ་པ་ཡིན་པས༌ན། །ཁྱོད་ཚོས་ཁོང་གི་རི་བོ་དམ་པར་ཕྱག་ཕུལ༌ཞིག།

གསུང་མགུར་བརྒྱ་ཐམ༌པ།

བསྙེན་བཀུར་ཞུ་བའི་མགུར་མ།

1 ༼གཏང་རག་འབུལ་བའི་གསུང༌མགུར།༽ གནམ་འོག་ཀུན་གྱིས་ཡ་ཝཱེར་དགའ་འབོད༌གྱིས།། 2 དགའ་སྣང་དང་བཅས་ཡ་ཝཱེར་ཞབས་ཏོག༌སྒྲུབས། །དགའ་སྤྲོའི་མགུར་མ་ལེན་བཞིན་ཁོང་དྲུང༌ཤོག། 3 ཡ་ཝཱེ་དཀོན་མཆོག་ལགས་པ་ཤེས་གྱུར༌ཅིག །རང་ཅག་ཁོང་གིས་མཛད་ཅིང་ཁོང་ལ༌གཏོགས། །ཁོང་གི་རྩྭ་ཁའི་ལུག་དང་མི་སྡེ་ཡིན།། 4 བཀའ་དྲིན་དྲན་བཞིན་ཁོང་གི་རྒྱལ་སྒོ༌དང༌། །བསྟོད་པ་དང་བཅས་ཁོང་གི་ཁྱམས་རར༌ཞུགས། །གཏང་རག་འབུལ་ཞིང་ཁོང་གི་མཚན་ལ༌བསྟོད།། 5 ཡ་ཝཱེ་ཡོངས་སུ་ལེགས་ཤིང་ཁོང་ཉིད༌ཀྱི། །བྱམས་དང་བརྩེ་བ་རྒྱུན་ནས་རྒྱུན་དུ༌གནས། །ཁོང་གི་དྲང་བདེན་མི་རབས་ཀུན་ལ༌གནས།།

གསུང་མགུར་བརྒྱ་དང༌གཅིག

རྒྱལ་པོའི་དམ་བཅའ།

1 ༼དཱ་བིད་ཀྱི་མགུར་མ།༽ བྱམས་བརྩེ་དྲང་བདེན་མགུར་གླུ་ང་ཡིས༌ལེན། །ཀྱེ་ཀྱེ་ཡ་ཝཱེ་ཁྱེད་ལ་བསྟོད་དབྱངས༌འབུལ།། 2 མཁས་མཛངས་ཐབས་ཀྱིས་སྐྱོན་བྲལ་ལམ་དུ༌སྤྱོད། །ང་རང་ནམ་ཞིག་ཡོངས་སུ་རྫོགས་འགྱུར༌རམ། །རང་གི་ཁྱིམ་དུ་གཞུང་དྲང་སེམས་ཀྱིས༌འགྲུལ།། 3 ཕན་མེད་དོན་རྣམས་མིག་མདུན་འཇོག་པ༌མིན། །ཕྱིན་ལོག་རྣམས་ཀྱི་ལས་ལ་ང་རང༌སྡང༌། །དེ་དག་ང་ལ་འགོས་པར་ཡེ་མི༌བྱ།། 4 གཡོ་སྒྱུའི་སེམས་ལ་ང་རང་རྒྱང་འགྱེད༌ཅིང༌། །ངན་པའི་ལས་ལ་ང་རང་ཞུགས་མི༌འགྱུར།། 5 ལྐོག་ནས་རང་གི་ཁྱིམ་མཚེས་རྣམས་ལ༌ནི། །གཏམ་ངན་གཏོང་མཁན་བདག་གིས་ཚར་གཅོད༌ཅིང༌། །ཁེངས་དྲེགས་མིག་ཅན་ང་རྒྱལ་སེམས་བཅངས༌པ། །སུ་ཡང་བདག་གིས་བཟོད་པར་མི་འགྱུར༌རོ།། 6 ངའི་མཉམ་ཡུལ་མི་དྲང་པོ་རྣམས་གནས༌ཕྱིར། །ང་ཡི་མིག་གིས་དེ་ཚོར་བལྟ་བར༌བྱ། །སྤྱོད་པ་སྐྱོན་བྲལ་རྣམས་ཀྱིས་ངའི་གཡོག༌བྱེད།། 7 གཡོ་སྒྱུའི་སྦྱོར་བ་སྤེལ་མཁན་སུ་ཡིན༌ཡང༌། །བདག་གི་ཁྱིམ་དུ་གནས་པར་མི་བྱ༌ཞིང༌། །རྫུན་གཏམ་སྨྲ་བ་ངའི་མདུན་ཚུགས་མི༌ཐུབ།། 8 ནངས་རེར་ཡུལ་གྱི་ངན་པ་ཐམས་ཅད༌འཇོམས། །ཡ་ཝཱེའི་གྲོང་ནས་སྡིག་སྤྱོད་འཕྲལ་ཕྱིར༌རོ།།

གསུང་མགུར་བརྒྱ་དང་གཉིས།

དཀའ་སྡུག་ཁྲོད་ཀྱི་གསོལ་འདེབས།

1 ༼མི་ཉམ་ཆུང་གིས་དཀོན་མཆོག་ཡ་ཝཱེའི་དྲུང་དུ་རང་གི་སྡུག་བསྔལ་ལྷུག་པོར་ཞུ་བའི་སྨོན༌ལམ།༽ ང་ཡི་སྨོན་ལམ་གསན་མཛོད་ཀྱེ་ཡ༌ཝཱེ། །བདག་གི་ཞུ་བ་ཁྱེད་དྲུང་བསླེབ་པར༌ཤོག། 2 ང་རང་དཀའ་སྡུག་འཕྲད་པའི་ཉིན་མོ༌ལ། །ཁྱེད་ཀྱི་ཞལ་རས་ང་ལ་མི་སྦེད༌རོགས། །བདག་གིས་འབོད་དུས་ཁྱེད་ཀྱིས་སྙན་གཏད་ནས། །མྱུར་དུ་ང་ལ་བཀའ་ལན་གནང་དུ༌གསོལ།། 3 ང་ཡི་མི་ཚེ་དུ་བ་ནང་བཞིན༌ཡལ། །བདག་གི་རུས་པ་བུད་ཤིང་ལྟར་དུ་འཚིག། 4 ངའི་སེམས་བསྣད་ཅིང་རྩྭ་ལྟར་བསྐམས་ནས༌ནི། །ཐ་ན་རང་གི་ཁ་ཟས་སྤྱོད་པའང༌བརྗེད།། 5 བདག་གིས་འཁུན་སྒྲ་ཕྱུང་བའི་རྐྱེན་དབང༌གིས། །ང་ཡི་ལུས་ཕུང་ཤ་ཟད་རུས་པར༌ཐུག། 6 ང་ནི་དབེན་སྟོང་ཡུལ་གྱི་འུག་ཆུང༌དང༌། །ཞིག་རལ་གནས་ཀྱི་འུག་པ་ལྟ་བུ༌ཡིན།། 7 ང་རང་མལ་དུ་ཉལ་ཡང་གཉིད་མི༌ཁུག །ཁང་ཐོག་ལུས་པའི་བྱེའུ་ཆུང་ཁེར་རྐྱང༌བཞིན།། 8 དགྲ་ཚོས་ཉིན་གང་ང་ལ་དམའ་འབེབ༌བྱེད། །སྨྱོས་པ་བཞིན་དུ་ང་ལ་རྒོལ་བ༌ཚོས། །བདག་གི་མིང་ནས་ང་ལ་དམོད་པ༌གཏོང༌།། 9 ང་ཡིས་གོ་ཐལ་ཟས་སུ་སྤྱད་པ༌དང༌། །མཆི་མ་འདྲེས་པའི་བཏུང་བྱ་འཐུང་བ་ཡིན།། 10 དེ་ནི་ཉིད་ཀྱི་ཐུགས་ཁྲོ་གཏུམ༌དྲག་རྐྱེན། །ཁྱེད་ཀྱིས་ང་རང་བཀྱགས་ཏེ་ས་རུ༌འཕངས།། 11 ང་ཡི་མི་ཚེ་ནུབ་ཁའི་ཉི་མ༌འདྲ། །ང་ནི་རྩྭ་དང་འདྲ་བར་བསྐམས་གྱུར༌ཏོ།། 12 ཡ་ཝཱེ་ཁྱེད་ཉིད་གཅིག་པུ་རྟག་ཏུ༌བཞུགས། །ཁྱེད་མཚན་མི་རབས་ཀུན་ཏུ་གནས་པར༌འགྱུར།། 13 ཛ་ཡན་ཡུལ་ལ་སྙིང་རྗེ་བསྐྱེད་པ༌ཡི། །ཐུགས་ཐག་བཅད་པའི་དུས་སུ་སླེབས་པས༌ན། །ཁྱེད་རང་ཡར་ལ་བཞེངས་ནས་སྙིང་རྗེ༌མཛོད།། 14 ཁྱེད་ཀྱི་ཞབས་ཕྱི་དེ་ཡི་རྡོ་ལ༌དགའ། །དེ་ཡི་རྡུལ་ཕྲན་ལ་ཡང་སྙིང་རྗེ༌བསྐྱེད།། 15 མི་རིགས་རྣམས་ནི་ཡ་ཝཱེའི་མཚན་ལ༌དང༌། །ས་གཞིའི་རྒྱལ་པོ་ཐམས་ཅད་ཁོང་ཉིད༌ཀྱི། །གཟི་བྱིན་ལ་ནི་གུས་ཤིང་འཇིགས་བྱེད༌དེ།། 16 ཅི་ལ་ཞེ་ན་ཡ་ཝཱེས་ཛ་ཡན༌བརྩིགས། །ཉིད་ཀྱི་གཟི་བྱིན་ནང་དུ་མངོན་པར༌མཛད།། 17 དབུལ་ཕོངས་རྣམས་ཀྱི་གསོལ་བར་གསན་པ༌དང༌། །དེ་ཚོའི་སྨོན་ལམ་སྣང་མེད་མ་བསྐྱུར༌ཏོ།། 18 ཕྱིས་འབྱུང་མི་རབས་ཕྱིར་དུ་ཡི་གེར༌འགོད། །འབྱུང་འགྱུར་མི་སྡེ་རྣམས་ཀྱིས་ཡ་ཝཱེར༌བསྟོད།། 19 ཡ་ཝཱེས་དམ་པའི་གནས་ཀྱི་མཐོ་ས༌ནས། །མར་ལ་གཟིགས་ཤིང་གནམ་ནས་ས་གཞིར༌གཟིགས།། 20 དེ་ནི་བཙོན་པའི་ཤུགས་རིང་གསན་པ༌དང༌། །འཆི་ཁའི་མི་རྣམས་བསྒྲལ་བའི་ཕྱིར་ཡིན༌ཏེ།། 21 ཛ་ཡན་ཡུལ་དུ་ཡ་ཝཱེའི་མཚན་བརྗོད༌ཅིང༌། །ཡེ་རུ་སཱ་ལེམ་ཡུལ་དུ་ཁོང་ལ༌བསྟོད།། 22 མི་སྡེ་རྒྱལ་ཁམས་ཀུན་པོ་ལྷན་འཛོམས༌ཏེ། །ཡ་ཝཱེར་བསྙེན་བཀུར་འབུལ་དུས་དེ་བཞིན༌འབྱུང༌།། 23 དར་མའི་དུས་སུ་ངའི་སྟོབས་ཉམས་མཛད༌ཅིང༌། །བདག་གི་མི་ཚེ་ཁོང་གིས་ཐུང་ངུར༌མཛད།། 24 དེའི་ཕྱིར་བདག་གིས་ཁོང་ལ་འདི་སྐད༌ཞུས། །ཀྱེ་ཀྱེ་ང་ཡི་དཀོན་མཆོག་ཁྱེད་ཉིད༌ཀྱིས། །ང་རང་དར་མ་ཡིན་དུས་འཁྱེར་མ༌འགྲོ། །ཁྱེད་ཀྱི་ལོ་ཟླ་མི་རབས་ཀུན་ཏུ༌གནས།། 25 ཁྱེད་ཀྱིས་ཐོག་མར་ས་གཞིའི་རྨང་བཏིངས༌ཤིང༌། །ནམ་མཁའ་ཁྱེད་ཀྱི་ཕྱག་གིས་བཀོད་པ༌ཡིན།། 26 གནམ་ས་འཇིག་ཀྱང་ཁྱེད་ནི་རྟག་ཏུ༌བཞུགས། །གནམ་དང་ས་ནི་གོས་ལྟར་རྙིང་པར༌འགྱུར། །གནམ་ས་གོས་བཞིན་བརྗེས་པས་དེ་རྣམས༌ཡལ།། 27 ཁྱེད་ཉིད་ཁོ་ན་ནམ་ཡང་འགྱུར་བ༌མེད། །ཁྱེད་ཀྱི་ལོ་ཟླ་འཛད་མཐའ་མེད་པ༌ཡིན།། 28 ཁྱེད་ཀྱི་ཞབས་ཕྱིའི་བུ་རྣམས་རྟག་ཏུ༌གནས། །ཁོ་ཚོའི་བུ་རྒྱུད་ཁྱེད་དྲུང་བརྟན་པོར༌ཚུགས།།

གསུང་མགུར་བརྒྱ་དང་གསུམ།

དཀོན་མཆོག་ཡ་ཝཱེའི་བྱམས་བརྩེ།

1 ༼དཱ་བིད་ཀྱི་མགུར་མ།༽ ཀྱེ་ཀྱེ་ང་ཡི་སེམས་ཀྱིས་ཡ་ཝཱེར༌བསྟོད། །ང་ཡི་སེམས་སུ་ཅི་ཡོད་ཐམས་ཅད༌ཀྱིས། །ཁོང་གི་དམ་པའི་མཚན་ལ་བསྟོད་པར༌ཤོག ། 2 ཀྱེ་ཀྱེ་ང་ཡི་སེམས་ཀྱིས་ཡ་ཝཱེར༌བསྟོད། །ཁོང་གི་བཀའ་དྲིན་མཐའ་དག་བརྗེད་མི༌རུང༌།། 3 ཁོང་གིས་ཁྱོད་ཀྱི་སྡིག་ཉེས་ཀུན་སེལ༌ཞིང༌། །ཁྱོད་ཀྱི་ནད་གཞི་ཐམས་ཅད་གསོ་བར༌མཛད།། 4 ཁྱོད་ཀྱི་ཚེ་སྲོག་འཆི་བ་ལས་བསྐྱབས༌ཤིང༌། །བྱམས་བརྩེ་ཐུགས་རྗེའི་ཅོད་པན་ཁྱོད་ལ༌བསྐོན།། 5 ཁྱོད་ཀྱི་འདོད་པ་ཡིད་འོང་རྫས་ཀྱིས༌བསྐངས། །ཁྱོད་རང་གླག་ལྟར་སླར་ཡང་གཞོན་པར༌མཛད།། 6 གཉའ་གནོན་འོག་གི་མི་ལ་དཀར་འདོན༌ཕྱིར། །ཡ་ཝཱེས་དྲང་བདེན་ངང་ནས་འཕྲིན་ལས༌མཛད།། 7 ཉིད་ཀྱི་གཤེགས་ལམ་རྣམས་ནི་མོ་ཤེ༌དང༌། །ཁོང་གི་འཕྲིན་ལས་ཡེས་ར་ཨེལ་པར༌བསྟན།། 8 ཡ་ཝཱེར་སྙིང་རྗེ་ཆེ་ཞིང་ཐུགས་རྗེ༌ལྡན། །རང་དགར་མི་ཁྲོ་བྱམས་བརྩེ་ཕུན་སུམ༌ཚོགས།། 9 ཡུན་རིང་མི་བཀྱོན་རྟག་ཏུ་ཁྲོ་བའང༌མིན།། 10 ང་ཚོའི་སྡིག་པ་བཞིན་དུ་མཛད་མ༌བྱུང༌། །རང་ཅག་ཉེས་པར་འོས་པའི་ལན་མ༌གནང༌།། 11 ས་ལས་ནམ་མཁའ་ཇི་ལྟར་མཐོ་བ༌བཞིན། །ཁོང་ལ་གུས་ཤིང་འཇིགས་པའི་མི་རྣམས༌ལ། །ཁོང་གི་བྱམས་བརྩེ་ཡང་ནི་དེ་བཞིན༌ཆེ།། 12 ཤར་ནུབ་རྒྱང་ཐག་ཅི་ཙམ་རིང་བ༌བཞིན། །ང་ཚོའི་ཉེས་སྐྱོན་དེ་ལྟར་རིང་དུ༌མཛད།། 13 ཕ་ཡིས་བུ་ལ་སྙིང་རྗེ་བསྐྱེད་པ༌བཞིན། །ཡ་ཝཱེར་གུས་ཤིང་འཇིགས་པའི་མི་རྣམས༌ལ། །ཁོང་གིས་དེ་བཞིན་སྙིང་རྗེས་གཟིགས་པ༌ཡིན།། 14 ང་ཚོ་ཇི་ལྟར་གྲུབ་པ་ཁོང་གིས༌མཁྱེན། །ས་རྡུལ་ཙམ་ལས་མ་འདས་ཁོང་གིས༌དྲན།། 15 འཇིག་རྟེན་མི་ཡི་ལོ་ཟླ་རྩྭ་དང༌འདྲ། །ཐང་གི་མེ་ཏོག་བཞིན་དུ་སྐྱེས་ན༌ཡང༌།། 16 དེ་ལ་ལྷགས་པ་བརྒྱབ་པས་ཡལ་གྱུར༌ཅིང༌། །དེ་ཡི་ཤུལ་གྱིས་དེ་ནི་དྲན་མི༌འགྱུར།། 17 འོན་ཀྱང་ཡ་ཝཱེའི་བྱམས་བརྩེ་དུས་རྒྱུན༌དུ། །ཁོང་ལ་གུས་ཤིང་འཇིགས་པའི་མི་ལ༌ཡོད། །ཁོང་གི་དྲང་བདེན་མི་རབས་ཕྱི་མར༌གནས།། 18 ཁོང་གི་ཞལ་ཆད་སྲུང་ཞིང་བཀའ་སློབ༌བཞིན། །སྤྱད་པ་སྤྱོད་པ་དྲན་པའི་མི་རྣམས༌སོ།། 19 ཡ་ཝཱེས་ནམ་མཁར་རྒྱལ་ཁྲི་བརྟན་པོར༌མཛད། །ཉིད་ཀྱི་དབང་གིས་ཀུན་ལ་སྲིད་མཛད༌དོ།། 20 ཁོང་གི་བཀའ་ལ་ཉན་ཞིང་དེ་སྒྲུབ༌པའི། །མཐུ་ལྡན་ཕོ་ཉ་ཀུན་གྱིས་ཡ་ཝཱེར༌བསྟོད།། 21 ཀྱེ་ཀྱེ་ཡ་ཝཱེའི་དཔུང་ཚོགས་ཡོད་དོ༌ཅོག །ཁོང་གི་ཐུགས་དགོངས་བཞིན་དུ་སྒྲུབ་པའི༌བྲན། །ཁྱོད་ཅག་ཀུན་གྱིས་ཡ་ཝཱེར་བསྟོད་གྱུར༌ཅིག། 22 ཡ་ཝཱེས་འགོད་པར་མཛད་པ་ཐམས་ཅད༌ཀྱིས། །ཁོང་གི་མངའ་འོག་ཀུན་ཏུ་ཁོང་ལ༌བསྟོད། །ཀྱེ་ཀྱེ་ང་ཡི་སེམས་ཀྱིས་ཡ་ཝཱེར༌བསྟོད།།

གསུང་མགུར་བརྒྱ་དང་བཞི།

འཇིག་རྟེན་བྱེད་པོའི་བསྟོད་པ།

1 ཀྱེ་ཀྱེ་ང་ཡི་སེམས་ཀྱིས་ཡ་ཝཱེར༌བསྟོད། །ང་ཡི་དཀོན་མཆོག་ཡ་ཝཱེ་ཤིན་ཏུ༌ཆེ། །ཁྱེད་ཀྱིས་དཔལ་དང་གཟི་བྱིན་ན་བཟའ་གསོལ།། 2 འོད་ཟེར་ན་བཟའ་བཞིན་དུ་གསོལ་བ༌དང༌། །ནམ་མཁའི་དབྱིངས་རྣམས་གུར་བཞིན་ཐར་བརྐྱངས༌སོ།། 3 སྟེང་ཁང་རྣམས་ཀྱི་གདུང་མ་ཆུ་སྟེང༌འཛུགས། །གནམ་གྱི་ཆུ་འཛིན་ཉིད་ཀྱི་ཤིང་རྟར༌མཛད། །རླུང་གི་འདབ་གཤོག་རྣམས་ཀྱི་སྟེང་ནས༌ཕེབས།། 4 ཁོང་གིས་རླུང་རྣམས་ཉིད་ཀྱི་ཕོ་ཉར༌མཛད། །མེ་ལྕེ་ཉིད་ཀྱི་ཞབས་ཕྱིར་མཛད་པ༌འོ།། 5 གཞི་གདན་སྟེང་དུ་ས་གཞི་བཞག་ནས༌ནི། །དེ་ནི་གཏན་དུ་གཡོ་བ་མེད་པར༌མཛད།། 6 གཏིང་ཟབ་ཆུ་ཡིས་ས་གཞི་གོས་ལྟར༌གཡོགས། །ཆུ་རྣམས་རི་རྩེ་དག་ལས་བརྒལ་བར༌གྱུར།། 7 ཁྱེད་ཀྱིས་བཀའ་བཀྱོན་གནང་བས་ཆུ་རྣམས༌བྲོས། །ཉིད་ཀྱི་འབྲུག་སྒྲ་དབང་གིས་ཆུ་རྣམས༌བྱོལ།། 8 རི་རྣམས་འབུར་ཞིང་ལུང་པ་བརྡིབས་ནས༌ནི། །ཁྱེད་ཀྱིས་བཤམས་པའི་གནས་སུ་སླེབས་པ༌ཡིན།། 9 ཆུ་རྣམས་ཕར་ལ་བརྒལ་ནས་ས་གཞི༌ནི། །འགེབ་པར་མི་བྱ་ཆེད་དུ་ས་མཚམས༌བཅད།། 10 ཡ་ཝཱེས་གྲོག་མོར་ཆུ་མིག་འབབ་བཅུག༌ཅིང༌། །དེ་རྣམས་རི་བོའི་གསེབ་ནས་བཞུར་བར༌མཛད།། 11 ཐང་གི་རི་དྭགས་རྣམས་ཀྱིས་དེ་འཐུང༌ཞིང༌། །རྐྱང་གིས་རང་གི་སྐོམ་པ་དེ་ཡིས༌སེལ།། 12 དེ་ཡི་ཉེ་འཁོར་ནམ་མཁའི་བྱ་རྣམས༌གནས། །ཡལ་གའི་གསེབ་ནས་དེ་དག་མགུར་མ༌ལེན།། 13 སྟེང་ཁང་རྣམས་ནས་རི་ལ་ཆུ་གཏོང༌ཞིང༌། །ཁོང་གི་མཛད་པའི་འབྲས་བུས་ས་གཞི༌ཚིམས།། 14 ཕྱུགས་ཀྱི་ཕྱིར་དུ་རྩྭ་སྔོན་སྐྱེས་པར༌མཛད། །མི་ཡིས་སྤྱོད་ཕྱིར་སྔོ་ཚོད་བསྐྱེད་ནས༌ནི། །ས་ནས་མི་ལ་ཁ་ཟས་འཐོབ་པ༌དང༌།། 15 མི་སེམས་དགའ་བར་བྱེད་པའི་རྒུན་ཆང༌དང༌། །གདོང་ལ་འོད་མདངས་སྦྱིན་པའི་སྣུམ་རྩི༌དང༌། །ལུས་ཤུགས་བསྐྱེད་པའི་འབྲུ་རིགས་ཐོབ་པར༌མཛད།། 16 ཡ་ཝཱེས་བཙུགས་པའི་ཡིད་འོང་ཤིང་སྡོང༌སྟེ། །ལེ་པཱ་ནོན་གྱི་ཐང་ཤིང་ཚིམ་པར༌མཛད།། 17 འདབ་ཆགས་བྱ་ཡིས་དེའི་སྟེང་ཚང་བཟོ༌ཞིང༌། །ཁྲུང་ཁྲུང་དཀར་མོའི་ཚང་ནི་གསོམ་ཤིང༌ཡིན།། 18 རི་བོ་མཐོན་པོ་གནའ་ཡི་གནས་གཞི༌ཡིན། །བྲག་རྣམས་འཕྱི་བ་དག་གི་སྐྱབས་གནས༌ཡིན།། 19 དུས་ཚིགས་འབྱེད་ཕྱིར་ཁྱེད་ཀྱིས་ཟླ་བ༌བཞག །ཉི་མས་ནམ་ཞིག་ནུབ་དགོས་ཤེས་པ༌ཡིན།། 20 ཁྱེད་ཀྱིས་མུན་པ་མཛད་པས་མཚན་མོར༌གྲུབ། །ནགས་ཀྱི་རི་དྭགས་ཐམས་ཅད་ཕྱི་རུ༌ཐོན།། 21 སེང་གེས་ང་རོ་དང་བཅས་བརྔོན་ཤ༌འཚོལ། །དཀོན་མཆོག་ལས་ནི་རང་ལ་ཁ་ཟས༌སློང༌།། 22 ཉི་མ་ཤར་བ་ཙམ་གྱིས་དེ་རྣམས༌ནི། །རང་གི་ཚང་ལ་ཡིབས་ནས་ཉལ་བ༌ཡིན།། 23 མི་ནི་ལས་ཀ་བྱེད་དུ་ཕྱི་རོལ༌ཐོན། །དགོང་མོའི་བར་དུ་ངལ་ལས་བྱེད་པ༌ཡིན།། 24 ཡ་ཝཱེ་ཁྱེད་ཀྱི་འཕྲིན་ལས་ཇི་ལྟར༌མང༌། །ཁྱེད་ཀྱིས་དེ་ཀུན་ཤེས་རབ་ལམ་ནས༌བཀོད། །ས་གཞི་ཡོངས་ལ་ཁྱེད་ཀྱི་བཀོད་པས༌ཁེངས།། 25 ཡངས་ཤིང་ཆེ་བའི་རྒྱ་མཚོ་ཕ་རོལ་གནས། །སྲོག་ཆགས་ཆེ་ཆུང་གྲངས་མེད་འཕྱོ་བར༌བྱེད།། 26 དེ་རུ་གྲུ་གཟིངས་ཕར་འགྲོ་ཚུར་འོང༌བྱེད། །ཁྱེད་ཀྱིས་བཀོད་པའི་ཆུ་སྲིན་དེ་རུ༌རྩེ།། 27 དུས་ཐོག་ཁྱེད་ཀྱིས་ཁ་ཟས་གནང་བའི༌ཆེད། །དེ་རྣམས་ཀུན་གྱིས་ཁྱེད་ལ་སྒུག་བྱེད༌དོ།། 28 ཁྱེད་ཀྱིས་ཅི་གནང་དེ་ཚོས་སྡུད་པ༌དང༌། །ཁྱེད་ཕྱག་ཕྱེས་པར་དེ་རྣམས་བཟང་པོས༌ཚིམས།། 29 ཁྱེད་ཀྱི་ཞལ་རས་སྦ་དུས་དེ་རྣམས༌དངངས། །ཁྱེད་ཀྱིས་དེ་ཚོའི་དབུགས་ནི་འཁྱེར་མཛད༌པས། །དེ་རྣམས་འཆི་ཞིང་སླར་ཡང་རྡུལ་དུ༌འགྱུར།། 30 ཁྱེད་ཀྱིས་ཐུགས་ཉིད་མངགས་ཤིང་དེ་རྣམས༌བཀོད། །ས་གཞིའི་ངོས་ནི་ཡང་བསྐྱར་གསར་དུ༌བསྒྱུར།། 31 ཡ་ཝཱེའི་གཟི་བྱིན་གཏན་དུ་གནས་པར༌ཤོག །ཡ་ཝཱེ་ཉིད་ཀྱི་མཛད་པར་དགྱེས་གྱུར༌ཅིག། 32 ཁོང་གིས་ས་གཞིར་གཟིགས་པས་ས་གཞི༌འདར། །རི་བོར་རེག་པས་རི་ལས་དུ་བ༌འཕྱུར།། 33 བདག་གིས་ཚེ་གང་ཡ་ཝཱེར་མགུར་མ༌ལེན། །གསོན་པའི་རིང་ལ་ང་ཡི་དཀོན་མཆོག༌བསྟོད།། 34 ང་ཡི་བསམ་བློར་ཁོང་ཉིད་མཉེས་པར༌ཤོག །ཡ་ཝཱེའི་ནང་དུ་ང་རང་དགའ་མགུ༌རངས།། 35 སྡིག་ཅན་མི་རྣམས་ས་ནས་ཡལ་བ༌དང༌། །སྡིག་སྤྱོད་ཅན་རྣམས་རྩ་མེད་འགྲོ་བར༌ཤོག །ཀྱེ་ཀྱེ་ང་ཡི་སེམས་ཀྱིས་ཡ་ཝཱེར༌བསྟོད། །ཡ་ཝཱེ་ཁོང་ལ་བསྟོད་པར་གྱིས་ཤིག༌ཨང༌།།

གསུང་མགུར་བརྒྱ་དང་ལྔ།

དཀོན་མཆོག་དང་ཁོང་གི་མི་རྣམས།

1 ཁྱོད་ཚོས་ཡ་ཝཱེར་གཏང་རག་འབུལ་བ༌དང༌། །ཁོང་གི་མཚན་ལ་ཞུ་བ་ཕུལ་ཞིག༌དང༌། །མི་རྣམས་ཁྲོད་དུ་ཁོང་གི་འཕྲིན་ལས༌བརྗོད།། 2 ཁོང་ལ་མགུར་གླུ་ལེན་བཞིན་བསྟོད་བསྔགས་ཕུལ། །ཁོང་གི་ངོ་མཚར་མཛད་པ་ཐམས་ཅད༌གླེངས།། 3 ཁོང་གི་དམ་པའི་མཚན་ལ་བསྟོད་བསྔགས་བརྗོད། །ཡ་ཝཱེ་འཚོལ་མཁན་སེམས་ནང་དགའ་བར༌ཤོག། 4 ཡ་ཝཱེ་ཁོང་དང་ཁོང་གི་མཐུ་སྟོབས་དང་། །ཁོང་གི་ཞལ་རས་རྒྱུན་དུ་བཙལ་བར་གྱིས།། 5 ཁོང་གི་མཛད་པ་ངོ་མཚར་གྲུབ་རྟགས་དང་། །ཞལ་གྱི་ཁྲིམས་གཅོད་བཅས་རྣམས་དྲན་པར༌གྱིས།། 6 ཁོང་གི་ཞབས་ཕྱི་ཨབ་ར་ཧམ་གྱི༌རྒྱུད། །ཁོང་གིས་བདམས་པའི་ཡ་ཀོབ་བུ་རྒྱུད༌ཀྱེ།། 7 ཁོང་ནི་ང་ཚོའི་དཀོན་མཆོག༌ཡ་ཝཱེ་ཡིན། །ས་གཞི་ཡོངས་སུ་ཁོང་གི་ཁྲིམས་གཅོད༌ཡོད།། 8 ཁོང་གི་ཞལ་ཆད་གཏན་དུ་ཐུགས་སུ༌འཇགས། །ཁོང་གི་བཀའ་རྣམས་མི་རབས་སྟོང་ལ༌གནས།། 9 ཨབ་ར་ཧམ་ལ་མཛད་པའི་ཞལ་ཆད༌ཡིན། །ཨི་སཱག་ལ་ནི་བཞེས་པའི་དབུ་མནའ༌ཡིན།། 10 ཁོང་གིས་ཞལ་ཆད་འདི་ནི་ཡ་ཀོབ༌ལ། །སྒྲིག་ཁྲིམས་བྱས་ནས་གཏན་ལ་ཕབ་པ༌དང༌། །ཡེས་ར་ཨེལ་ལ་གཏན་གྱི་ཞལ་ཆད༌གནང༌།། 11 བདག་གིས་ཀ་ན་ཨན་གྱི་ཡུལ་དེ་ནི། །ཁྱོད་ལ་གནང་ཞིང་ཁྱོད་ཀྱི་ས་སྐལ་ཡིན།། 12 དེ་དུས་ཁོ་རྣམས་མི་གྲངས་ཉུང་བ༌དང༌། །ཉུང་བར་མ་ཟད་ཡུལ་དེར་བྱེས་པ༌ཡིན།། 13 དེ་རྣམས་མི་རིགས་གཅིག་ནས་གཅིག་བརྒྱུད༌ཅིང༌། །རྒྱལ་ཁམས་གཅིག་ནས་གཅིག་ལ་ཉུལ་ནས༌བསྡད།། 14 དེ་ཚོར་གཉའ་གནོན་སུ་ལའང་བྱེད་མ༌གནང༌། །ཁོ་ཚོའི་ཆེད་དུ་རྒྱལ་པོར་བཀའ་བཀྱོན༌མཛད།། 15 ཁོ་བོས་བྱུགས་པ་རྣམས་ལ་མི་རེག༌ཅིང༌། །ལུང་སྟོན་རྣམས་ལ་གནོད་པ་མ་བསྐྱལ་གསུངས།། 16 ཁོང་གིས་ཡུལ་དེར་མུ་གེ་འབྱུང་བར་མཛད། །ཟས་ཀྱི་གཏད་སོ་མཐའ་དག་མེད་པར༌མཛད།། 17 ཁོ་ཚོའི་སྔོན་ལ་མི་ཞིག་བརྫངས་པ༌སྟེ། །གཡོག་པོར་བཙོངས་པའི་ཡོ་སེབ་ཡིན་ལགས༌ཤིང༌།། 18 དེ་ཡི་རྐང་པ་སྒྲོག་གིས་བསྣད་པ༌དང༌། །མཇིང་པ་ལྕགས་སྒྲོག་རྣམས་ཀྱིས་བཅིངས་པ༌འོ།། 19 ཁོང་གིས་གསུངས་པའི་བཀའ་རྣམས་འགྲུབ་པའི༌བར། །ཡ་ཝཱེའི་བཀའ་ཡིས་ཁོང་ལ་ཚོད་བགམ༌མཛད།། 20 རྒྱལ་པོས་གཡོག་པོ་བཏང་ནས་ཁོང་བཀྲོལ༌ཞིང༌། །མི་སྡེ་ཁག་གི་བདག་པོས་ཐར་དུ༌བཅུག། 21 རྒྱལ་པོའི་ཁབ་ཀྱི་བདག་པོར་ཁོང་བཞག༌ཅིང༌། །རྒྱུ་ནོར་ཐམས་ཅད་ཁོང་གི་དབང་ལ༌བཅུག། 22 རྒྱལ་པོའི་འཁོར་གཡོག་རང་དགར་འཆིང་བ༌དང༌། །རྒན་པ་རྣམས་ལ་ཤེས་རབ་བསླབ་ཏུ༌བཅུག། 23 ཡེས་ར་ཨེལ་ཡང་ཨེ་ཅིབ་ཡུལ་དུ༌སླེབས། །ཧཱམ་གྱི་ཡུལ་དུ་ཡ་ཀོབ་བྱེས་པར༌ལུས།། 24 ཡ་ཝཱེས་ཉིད་ཀྱི་འབངས་མི་མང་དུ༌སྤེལ། །ཁོ་རྣམས་དགྲ་ལས་ཤིན་ཏུ་དར་བར༌མཛད།། 25 དགྲ་རྣམས་སེམས་ནི་འབངས་མིར་སྡང་གྱུར༌ཏེ། །ཁོང་གི་ཞབས་ཕྱིར་གཡོ་སྒྱུའི་སྦྱོར་བ༌སྤེལ།། 26 ཁོང་གིས་ཉིད་ཀྱི་ཞབས་ཕྱི་མོ་ཤེ༌དང༌། །ཉིད་ཀྱིས་བདམས་པའི་ཨ་རོན་བརྫངས་ནས༌ནི།། 27 དགྲ་བོའི་ཁྲོད་དུ་ངོ་མཚར་རྟགས་རྣམས༌བསྟན། །ཧཱམ་གྱི་ཡུལ་དུ་ཡ་མཚན་དོན་རྣམས༌མངོན།། 28 ཁོང་གིས་སྨག་རུམ་མངགས་པས་སྨག་རུམ༌འཐིབས། །ཁོང་གི་བཀའ་ལ་ཟློག་ཐབས་ཡེ་མ༌ཡོད།། 29 ཁོང་གིས་ཨེ་ཅིབ་ཆུ་རྣམས་ཁྲག་ཏུ༌བསྒྱུར། །དེ་ཚོའི་ཉ་རྣམས་སྲོག་དང་ཕྲལ་བར༌མཛད།། 30 དེ་ཚོའི་ཡུལ་དང་རྒྱལ་པོའི་གཟིམ་ཆུང༌དུ། །ག་ས་གང་ལ་སྦལ་བས་གང་བར༌བྱས།། 31 ཁོང་གིས་བཀའ་ཞིག་གནང་བར་སྦྲང་ནག༌སླེབས། །སྲིན་བུ་ཤིག་ཀྱང་ཁོ་ཚོའི་ཕྱོགས་བཞིར༌ཐོན།། 32 ཆར་བའི་ཚབ་ཏུ་དེ་ཚོར་སེར་བ༌ཕབ། །དེ་རྣམས་ཡུལ་དུ་གནམ་ལྕགས་ཐོག་མདའ༌འཕངས།། 33 ཁོང་གིས་དེ་ཚོའི་རྒུན་འབྲུམ་ཤིང་རྣམས༌དང༌། །སེ་ཡབ་ཤིང་ལ་བརྡབས་ཤིང་དེ་དག༌གི །རྒྱལ་ཁམས་ནང་གི་ལྗོན་ཤིང་རྩ་ནས༌བརླག། 34 ཁྱེད་ཀྱིས་བཀའ་ཞིག་གནང་བར་གྲངས་མེད༌པའི། །ཆ་ག་འབུ་དང་སྲིན་འབུ་ཡར་ཐོན༌ཞིང༌།། 35 དེ་རྣམས་ཡུལ་གྱི་སྔོ་ཚོད་སྣ་ཚོགས༌དང༌། །ཞིང་གི་ལོ་ཏོག་མ་ལུས་ཟོས་པ༌ཡིན།། 36 དེ་རྣམས་ཡུལ་གྱི་སྐྱེས་འགོ་ཐམས་ཅད༌དེ། །ཁོ་རྣམས་ལུས་སྟོབས་རྒྱས་དུས་སྐྱེས་པ༌ཡི། །སྐྱེས་འགོ་མཐའ་དག་ཁོང་གིས་བསད་པ༌ཡིན།། 37 ཁོང་གི་འབངས་མི་གསེར་དངུལ་དང་བཅས༌བཏོན། །ཉིད་ཀྱི་ཚོ་པ་ཁག་ལས་རྒུད་པ༌མེད།། 38 ཨེ་ཅིབ་མི་རྣམས་ཁོ་ཚོར་འཇིགས་པའི༌རྐྱེན། །ཁོ་ཚོ་ཕྱི་རུ་ཐོན་དུས་དེ་རྣམས༌སྤྲོ།། 39 ཁོང་གིས་སྤྲིན་ཞིག་ཁེབས་ཀྱི་ཚུལ་དུ༌བཀྲམ། །མཚན་མོར་འོད་སྣང་སྤྲོ་བར་མེ་ཡང༌བསྩལ།། 40 དེ་ཚོས་ཞུ་བར་ཁོང་གིས་སྲེག་པ༌དྲངས། །ནམ་མཁའི་ཟས་ཀྱིས་དེ་རྣམས་འགྲང་བར༌མཛད།། 41 ཁོང་གིས་བྲག་རྡོ་ཕྱེས་ནས་ཆུ་བརྡོལ༌ཞིང༌། །མྱ་ངམ་ཐང་དུ་གཙང་པོ་ནང་བཞིན༌བརྒྱུགས།། 42 ཁོང་གིས་ཞབས་ཕྱི་ཨབ་ར་ཧམ་ལ༌ནི། །གནང་བའི་ཞལ་བཞེས་དམ་པ་དྲན་པས༌སོ།། 43 ཁོང་གི་འབངས་མི་དགའ་སྤྲོའི་ངང་ནས༌བཏོན། །བདམས་པའི་མི་རྣམས་དགའ་འབོད་དང་བཅས༌ཁྲིད།། 44 མི་རིགས་སོ་སོའི་ཡུལ་རྣམས་དེ་ཚོར༌གནང༌། །གཞན་གྱི་ངལ་བའི་འབྲས་བུ་དེ་ཚོར༌ཐོབ།། 45 དེ་ཚོས་ཁོང་གི་ཁྲིམས་སྲོལ་བཞིན་བྱ༌ཞིང༌། །ཉིད་ཀྱི་བཀའ་ཁྲིམས་བསྲུང་བའི་ཆེད་དུ༌ཡིན། །ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌།།

གསུང་མགུར་བརྒྱ་དང་དྲུག

དཀོན་མཆོག་གིས་ཁོང་གི་མི་རྣམས་དྲིན་གྱིས་བསྐྱངས་པ།

1 ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌། །ཡ་ཝཱེ་ལེགས་པས་ཁོང་ལ་གཏང་རག༌ཕུལ། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 2 ཡ་ཝཱེའི་མཐུ་ལྡན་ཕྱག་ལས་སུས་བརྗོད༌ནུས། །ཡང་ན་བསྟོད་པ་ཁ་ཚང་སུས་འབུལ༌ཐུབ།། 3 སུ་ཡིས་དྲང་གཞག་སྐྱོང་ཞིང་དུས་རྟག༌ཏུ། །དྲང་བདེན་བཞིན་དུ་སྤྱོད་པའི་མི་དེ༌བདེ།། 4 ཁྱེད་ཀྱི་འབངས་མི་དྲིན་གྱིས་སྐྱོང་དུས༌སུ། །ང་ཡང་ཐུགས་སུ་འཛིན་རོགས་ཀྱེ་ཡ༌ཝཱེ། །ཁོ་རྣམས་སྐྱོབ་དུས་ང་ཡང་གཟིགས་པར༌མཛོད།། 5 ཁྱེད་ཀྱིས་བདམས་པ་རྣམས་ཀྱི་བྱིན་རླབས༌མཐོང༌། །ཁྱེད་ཀྱི་འབངས་མིའི་དགའ་སྐྱིད་དཔལ་ལ༌རོལ། །ཁྱེད་ཀྱི་ནོར་སྐལ་མཉམ་དུ་བསྟོད་པ༌འབུལ།། 6 ངེད་དང་མེས་པོ་ཀུན་གྱིས་སྡིག་པ༌བྱས། །ཉེས་པ་བསགས་ཤིང་ངན་པར་སྤྱད་པ༌ཡིན།། 7 ཨེ་ཅིབ་ཡུལ་དུ་རང་རེའི་མེས་པོ༌རྣམས། །ཁྱེད་ཀྱི་ངོ་མཚར་དོན་རྣམས་རྟོགས་པ༌མེད། །ཁྱེད་ཀྱི་དཔག་མེད་བྱམས་བརྩེ་མ་དྲན༌ཞིང༌། །རྒྱ་མཚོ་དམར་པོའི་འགྲམ་ནས་ངོ་ལོག༌བྱས།། 8 འོན་ཀྱང་ཁོང་གིས་ནུས་མཐུ་སྟོན་པ༌དང༌། །མཚན་གྱི་ཕྱིར་དུ་དེ་རྣམས་ཐར་བར༌མཛད།། 9 རྒྱ་མཚོ་དམར་པོར་བཀྱོན་ནས་མཚོ་ཡང༌བསྐམས། །དེ་རྣམས་ཁྲིད་དེ་ཐང་སྟོང་བརྒྱུད་པ༌བཞིན། །མཚོ་ཡི་གཞུང་རྣམས་བརྒལ་ནས་ཕེབས་པ༌ཡིན།། 10 དེ་ཚོར་སྡང་བ་རྣམས་ཀྱི་ལག་ནས༌བསྒྲལ། །དགྲ་བོའི་ལག་ནས་ཁོ་རྣམས་སྐྱོབ་པར༌མཛད།། 11 དེ་ནས་ཁོ་ཚོའི་དགྲ་རྣམས་ཆུ་ཡིས༌བསྣུབས། །ཤུལ་དུ་ལུས་པ་གཅིག་ཀྱང་ཡོད་མ༌ཡིན།། 12 དེ་ནས་ཁོ་རྣམས་ཁོང་གི་གསུང་ལ༌དད། །མགུར་གླུ་བླངས་ནས་ཁོང་ལ་བསྟོད་པ༌ཕུལ།། 13 འོན་ཀྱང་དུས་ཡུན་རིང་པོ་མ་འགོར༌བར། །དེ་ཚོས་ཁོང་གི་འཕྲིན་ལས་བརྗེད་གྱུར༌ཅིང༌། །ཁོང་གི་སློབ་སྟོན་ལ་ནི་མ་སྒུག༌པར།། 14 འདོད་པ་ཚད་མེད་དབེན་སྟོང་དུ་སྐྱེས༌ཏེ། །མྱ་ངམ་ཐང་དུ་དཀོན་མཆོག་ཐུགས་ཀྱང༌སད།། 15 དེའི་ཕྱིར་ཁོ་ཚོའི་ཞུ་བ་བཞིན་དུ༌གནང༌། །འོན་ཀྱང་ཁོ་ཚོའི་སྟེང་དུ་ནད་ཡམས༌ཕབ།། 16 དེ་ཚོས་སྒར་གྱི་ནང་དུ་མོ་ཤེ༌དང༌། །ཡ་ཝཱེའི་སྐྱེས་བུ་དམ་པ་ཨ་རོན༌ཏེ། །ཁོང་གཉིས་ལ་ནི་ཕྲག་དོག་བྱས་པ༌འོ།། 17 ས་ཡིས་ཁ་གདངས་དཱ་ཐན་ཁྱུར་མིད༌བཏང༌། །ཨ་བི་རཱམ་གྱི་ཕྱོགས་རྣམས་སས་བསྣུབས༌སོ།། 18 དེ་ཚོའི་ཚོགས་ནང་མེ་ཡང་འབར་གྱུར༌ནས། །མེ་ལྕེས་སྡིག་སྤྱོད་ཅན་རྣམས་བསྲེགས་པར༌བྱས།། 19 དེ་ཚོས་ཧོ་རེབ་རི་བོར་བ་ཕྲུག་བཟོས། །བླུགས་པའི་སྐུ་ལ་བཏུད་ནས་ཕྱག་བཙལ༌ཏོ།། 20 ཁོ་ཚོས་གཟི་བརྗིད་ལྡན་པའི་དཀོན་མཆོག༌ནི། །རྩྭ་གཟན་གླང་གི་གཟུགས་སུ་བསྒྱུར་པ༌ཡིན།། 21 ཁོ་རྣམས་སྐྱོབ་པའི་དཀོན་མཆོག་བརྗེད་གྱུར༌ཏེ། །ཁོང་གིས་ཨེ་ཅིབ་ཡུལ་ནས་དོན་ཆེན༌མཛད།། 22 ཧཱམ་གྱི་ཡུལ་དུ་ངོ་མཚར་དོན་རྣམས༌མཛད། །རྒྱ་མཚོ་དམར་པོར་འཇིགས་རུང་དོན་རྣམས༌བྱས།། 23 དེའི་ཕྱིར་ཁོང་གིས་དེ་རྣམས་འཇོམས་དགོས༌གསུངས། །གལ་ཏེ་ཁོང་གིས་བདམས་པའི་མོ་ཤེ༌ནི། །ཁོང་གི་དྲུང་དུ་བར་མིར་ལངས་བསྡད༌ནས། །ཉིད་ཀྱི་ཐུགས་ཁྲོ་ཞི་བར་མ་བྱས༌ཚེ། །ཁོང་གིས་དེ་རྣམས་རྩད་ནས་བརླག་ཉེན༌ཆེ།། 24 ཁོ་ཚོས་སྐྱིད་པའི་ཡུལ་དེར་མཐོང་ཆུང༌བྱས། །ཁོང་གི་བཀའ་ལ་ཡིད་ཆེས་ཀྱང་མ༌བྱས།། 25 རང་རང་གུར་ནང་འཁང་ར་བྱས་པ༌དང༌། །ཡ་ཝཱེའི་གསུང་སྐད་ལ་ཡང་མ་མཉན༌ཏོ།། 26 དེའི་ཕྱིར་ཁོང་གིས་དེ་ཚོར་མནའ་བཞེས་ཏེ*། །ཁོ་རྣམས་དབེན་སྟོང་ཡུལ་དུ་སར་བསྒྱེལ༌ཞིང༌།། 27 ཁོ་ཚོའི་བུ་རྒྱུད་མི་རྣམས་ཁྲོད་འགྱེལ༌ནས། །ས་ཕྱོགས་ཀུན་ཏུ་ཐོར་བར་བྱ་ཞེས༌གསུངས།། 28 དེ་ཚོས་པཱ་ཨལ་ཕེ་ཨོར་སྐྱབས་སུ༌བསྟེན། །སྲོག་མེད་ལྷ་ལ་མཆོད་པའི་རྫས་རྣམས༌ཟོས།། 29 དེ་བཞིན་བྱས་ནས་ཡ་ཝཱེར་ཐུགས་ཁྲོ༌བསླངས། །དེ་དག་ནང་དུ་རིམས་ནད་ཐོན་པར༌གྱུར།། 30 དེ་དུས་ཕི་ནེ་ཧེ་ཁོང་ཡར་ལངས༌ནས། །ངན་པར་ཉེས་ཆད་བཅད་པས་རིམས་ནད༌ཆད།། 31 རྒྱུན་ནས་རྒྱུན་དུ་མི་རབས་ཐམས་ཅད༌ལ། །ལས་དེ་ཁོའི་ཕྱིར་དྲང་བདེན་དུ་བརྩིས་སོ།། 32 དེ་ཚོས་མེ་རི་བཱ་ཡི་ཆུ་འགྲམ༌དུ། །ཡང་བསྐྱར་ཡ་ཝཱེར་ཐུགས་ཁྲོ་བསླངས་པ༌དང༌། །ཐ་ན་མོ་ཤེ་ལ་ཡང་ཉེས་ཆད༌ཕོག། 33 དེ་ཚོས་དཀོན་མཆོག་ཐུགས་ལ་གྱེན་ཟློག༌བྱས†། །མོ་ཤེའི་ཁ་ནས་བསམ་མེད་གཏམ་ཡང༌ཤོར།། 34 ཡ་ཝཱེས་གནང་བའི་བཀའ་བཞིན་དེ་རྣམས༌ཀྱིས། །ཕྱི་ཕྱོགས་མི་རྣམས་ཚར་དུ་མ་བཅད༌པར།། 35 དེ་རྣམས་དང་ནི་ཡོངས་སུ་འདྲེས་གྱུར༌ཏེ། །དེ་ཚོའི་ཡུལ་སྲོལ་གོམས་འདྲིས་བསླབ་པ༌དང༌།། 36 དེ་ཚོའི་སྐུ་འདྲ་རྣམས་ལ་བསྙེན་བཀུར༌ཞུས། །དེ་ནི་ཁོ་ཚོའི་རྙི་རུ་གྱུར་པ༌ཡིན།། 37 བུ་དང་བུ་མོ་གདོན་འདྲེར་མཆོད་པ༌བྱས།། 38 དེ་ཚོས་ཉེས་མེད་རྣམས་ཀྱི་ཁྲག་བཞུར༌ཏེ། །རང་གི་བུ་དང་བུ་མོའི་ཁྲག་གིས༌ནི། །ཀ་ན་ཨན་གྱི་སྐུ་ལ་མཆོད་པ༌ཕུལ། །ཁྲག་གིས་ཡུལ་ཁམས་དེ་ཡང་བཙོག་པར༌བཟོས།། 39 རང་བྱས་ལས་ཀྱིས་རང་ཉིད་བཙོག་པར༌བཟོས། །སྤྱོད་པའི་ཐད་ནས་ལོག་གཡེམ་སྤེལ་བས༌ན།། 40 ཡ་ཝཱེ་འབངས་མིའི་སྟེང་ལ་ཐུགས་ཁྲོས༌ཤིང༌། །ཉིད་ཀྱི་ནོར་སྐལ་ལ་ནི་ཞེན་ལོག༌སྟེ།། 41 ཁོ་རྣམས་ཕྱི་ཕྱོགས་མི་ཡི་ལག་ཏུ༌སྤྲད། །ཁོ་ཚོར་སྡང་བ་དག་གིས་དབང་དུ༌བསྒྱུར།། 42 དགྲ་བོས་ཁོ་ཚོར་གཉའ་གནོན་བྱས་པ༌དང༌། །ཁོ་རྣམས་དགྲ་བོའི་ལག་ཏུ་ཚུད་པ༌ཡིན།། 43 ཁོང་གིས་དེ་རྣམས་ལན་མང་ཐར་བཅུག༌ཀྱང༌། །དེ་ཚོས་བསམ་བཞིན་གྱེན་ཟློག་བྱས་པས༌ན། །རང་གི་ཉེས་པས་རང་ཉིད་དམན་སར༌ཕབ།། 44 འོན་ཀྱང་དེ་ཚོའི་ངུ་འབོད་གསན་པ༌དང༌། །ཁོང་གིས་དེ་ཚོའི་སྡུག་བསྔལ་གཟིགས་པར༌གྱུར།། 45 ཁོང་གི་ཞལ་ཆད་དེ་རྣམས་དོན་དུ༌དྲན། །དཔག་མེད་བྱམས་བརྩེ་བཞིན་དུ་ཐུགས་ཀྱང༌འགྱོད།། 46 དེ་རྣམས་བཙན་གནོན་བྱེད་མཁན་ཀུན་གྱི༌མདུན། །དེ་ཚོར་ཁོང་གི་སྙིང་རྗེ་ཐོབ་པར༌མཛད།། 47 ཁྱེད་མཚན་དམ་པར་གཏང་རག་འབུལ་བ༌དང༌། །ཁྱེད་ལ་བསྟོད་པ་གཟི་བརྗིད་དུ་བརྩི༌ཕྱིར། །ང་ཚོའི་དཀོན་མཆོག་ཡ་ཝཱེས་ངེད་རྣམས༌སྐྱོབ། །ཕྱི་ཕྱོགས་མི་རྣམས་ཁྲོད་ནས་ངེད་བསྡུ༌རོགས།། 48 ཡེས་ར་ཨེལ་གྱི་དཀོན་མཆོག་ཡ་ཝཱེ༌ནི། །རྒྱུན་ནས་རྒྱུན་དུ་བསྟོད་པར་འོས་སོ༌ལོ། །མི་སྡེ་ཀུན་གྱིས་ཨ་མེན་ཞུ་བར༌ཤོག །ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌།།

107

སྡེ་ཚན་ལྔ་པ།

བླུས་པའི་འབངས་རྣམས་ཀྱིས་དཀོན་མཆོག་ཡ་ཝཱེར་གཏང་རག་འབུལ་བ།

1 ཡ་ཝཱེ་ལེགས་པས་ཁོང་ལ་གཏང་རག༌ཕུལ། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 2 དེ་ལྟར་ཡ་ཝཱེས་བླུས་པ་རྣམས་ཀྱིས༌ཞུས། །འབངས་འདི་ཁོང་གིས་དགྲ་ཡི་ལག་ནས༌བསྒྲལ།། 3 ཤར་ལྷོ་ནུབ་བྱང་ཡུལ་ཕྱོགས་ཀུན་ནས༌བསྡུས།། 4 ཁོ་ཚོ་ས་སྟོང་ལུང་སྟོང་དག་ཏུ༌ཉུལ། །གནས་སའི་གྲོང་ཁྱེར་གང་ཡང་མ་རྙེད༌པར།། 5 བཀྲེས་སྐོམ་མྱངས་ནས་སེམས་ཀྱང་རྒུད་པར༌གྱུར།། 6 སྡུག་བསྔལ་ཁྲོད་དུ་ཡ་ཝཱེར་འོ་དོད༌བོས། །ཁོང་གིས་དེ་རྣམས་དཀའ་སྡུག་དག་ལས༌བསྐྱབས།། 7 ཁོ་རྣམས་གཞིས་ཆགས་གྲོང་དུ་བསླེབ་པའི༌ཕྱིར། །ཁོང་གིས་དེ་རྣམས་དྲང་པོའི་ལམ་དུ༌ཁྲིད།། 8 ཡ་ཝཱེའི་བྱམས་བརྩེ་དང་ནི་མི་བུ༌ཚོར། །མཛད་པའི་ངོ་མཚར་དོན་ཕྱིར་བསྟོད་པར༌ཤོག ། 9 ཁོང་གིས་སྐོམ་པའི་མི་རྣམས་ངོམས་མཛད༌ཅིང༌། །བཀྲེས་པ་རྣམས་ཀྱང་བཟང་པོས་ཚིམ་པར༌བཅུག། 10 འགའ་ཤས་མུན་ནག་འཆི་བའི་སྨག་རུམ༌དུ། །སྡུག་བསྔལ་དང་ནི་ལྕགས་སྒྲོག་གིས་བཅིངས༌ཏེ།། 11 ཁོ་རྣམས་དཀོན་མཆོག་བཀའ་ལས་འགལ་བ༌དང༌། །བླ་མེད་ཞལ་གདམས་སྣང་མེད་བསྐྱུར་བས༌སོ།། 12 དེའི་ཕྱིར་ཁོང་གིས་དཀའ་བའི་ལས་ལ༌བརྟེན། །དེ་རྣམས་སེམས་ནི་བཏུལ་ཞིང་སར་འགྱེལ༌ཡང༌། །རོགས་རམ་བྱེད་མཁན་སུ་ཡང་ཡོད་མ་ཡིན།། 13 སྡུག་བསྔལ་ཁྲོད་དུ་ཡ་ཝཱེར་འོ་དོད༌བོས། །ཁོང་གིས་དེ་རྣམས་དཀའ་སྡུག་དག་ལས༌བསྐྱབས།། 14 མུན་ནག་དང་ནི་འཆི་བའི་སྨག་རུམ༌ལས། །ཕྱི་རུ་བཏོན་ཞིང་དེ་ཚོའི་སྒྲོག་རྣམས༌བཅད།། 15 ཡ་ཝཱེའི་བྱམས་བརྩེ་དང་ནི་མི་བུ༌ཚོར། །མཛད་པའི་ངོ་མཚར་དོན་ཕྱིར་བསྟོད་པར༌ཤོག ། 16 ཁོང་གིས་ལི་ཡི་རྒྱ་སྒོ་བཅག་ནས༌ནི། །ལྕགས་ཀྱི་སྒོ་གཏན་རྣམས་ཀྱང་བཅད་ཕྱིར༌རོ།། 17 གླེན་པ་རྣམས་ཀྱིས་རང་གི་ཉེས་སྐྱོན༌དང༌། །སྡིག་པའི་ལས་ཀྱི་ཕྱིར་དུ་སྡུག་བསྔལ༌མྱོང༌།། 18 ཁ་ཟས་ཀུན་ལ་ཁོ་རྣམས་སྐྱུག་མེར༌ལངས། །འཆི་བའི་སྒོ་ལ་ཉེ་བར་སླེབས་པ༌དང༌།། 19 སྡུག་བསྔལ་ཁྲོད་དུ་ཡ་ཝཱེར་འོ་དོད༌བོས། །ཁོང་གིས་དེ་རྣམས་དཀའ་སྡུག་དག་ལས༌བསྐྱབས།། 20 བཀའ་གསུང་གནང་ནས་དེ་རྣམས་གསོས་པ༌དང༌། །འཆི་བ་ལས་ཀྱང་དེ་རྣམས་བསྒྲལ་བ༌ཡིན།། 21 ཡ་ཝཱེའི་བྱམས་བརྩེ་དང་ནི་མི་བུ༌ཚོར། །མཛད་པའི་ངོ་མཚར་དོན་ཕྱིར་བསྟོད་པར༌ཤོག། 22 ཁོང་ལ་གཏང་རག་མཆོད་པར་འབུལ་བ༌དང༌། །སྤྲོ་གླུས་ཁོང་གི་མཛད་འཕྲིན་འཆད་གྱུར༌ཅིག། 23 འགའ་ཤས་གྲུ་གཟིངས་བསྡད་ནས་རྒྱ་མཚོར༌བསྐྱོད། །ཆུ་ཆེན་སྟེང་ནས་ཉོ་འཚོང་ལས་ལ༌བྲེལ།། 24 དེ་ཚོས་རྒྱ་མཚོར་ཡ་ཝཱེའི་མཛད་པ༌དང༌། །ཉིད་ཀྱི་ངོ་མཚར་དོན་རྣམས་མཐོང་གྱུར༌ཏེ།། 25 ཁོང་གིས་བཀའ་ཞིག་བབས་པར་རླུང་དམར༌གཡུགས། །རྒྱ་མཚོའི་རྦ་རླབས་གྱེན་དུ་འཕྱུར་བར༌མཛད།། 26 དེ་རྣམས་ནམ་མཁར་འཛེགས་ཤིང་གཏིང་ལ༌བབས། །ཉེན་ཚབ་རྐྱེན་གྱིས་དེ་ཚོའི་སྙིང་སྟོབས་ཞུམ།། 27 ཆང་གིས་བཟི་བའི་མི་ལྟར་འཁྱོར་བ༌དང༌། །ཕར་གཡོ་ཚུར་གཡོ་བྱེད་ཅིང་དེ་དག༌གི །རིག་པ་ཡོད་ཚད་ཕན་ཐོགས་མེད་པར༌གྱུར།། 28 སྡུག་བསྔལ་ཁྲོད་དུ་ཡ་ཝཱེར་འོ་དོད༌བོས། །ཁོང་གིས་དེ་རྣམས་དཀའ་སྡུག་དག་ལས༌བསྐྱབས།། 29 ཁོང་གིས་རླུང་དམར་གཡུགས་མཚམས་བཅད་པ༌དང༌། །རྒྱ་མཚོའི་རྦ་རླབས་ཞི་བར་གྱུར་པ༌འོ།། 30 ཞི་འཇགས་འོངས་པས་ཁོ་རྣམས་དགའ་གྱུར༌ཅིང་། །ཡིད་སྨོན་འཆོར་བའི་གྲུ་ཁར་སྐྱེལ་མ༌མཛད།། 31 ཡ་ཝཱེའི་བྱམས་བརྩེ་དང་ནི་མི་བུ༌ཚོར། །མཛད་པའི་ངོ་མཚར་དོན་ཕྱིར་བསྟོད་པར༌ཤོག། 32 དེ་ཚོས་མི་སྡེའི་ཚོགས་ནང་ཁོང་བསྟོད༌ཅིང༌། །རྒན་པའི་ཚོགས་ནང་ཁོང་ལ་བསྔགས་པར༌ཤོག། 33 ཁོང་གིས་གཙང་པོ་རྣམས་ནི་ཐང་སྟོང༌མཛད། །ཆུ་མིག་རྣམས་ཀྱང་སྐམ་སར་བསྒྱུར་པ༌ཡིན།། 34 བཅུད་བཟང་ཡུལ་གྱི་མི་རྣམས་ངན་པའི༌ཕྱིར། །ཁོང་གིས་ཡུལ་དེ་བ་ཚྭའི་ཐང་དུ༌མཛད།། 35 ཁོང་གིས་ཐང་སྟོང་རྫིང་བུར་བསྒྱུར་པ༌དང༌། །སྐམ་ས་ཡང་ནི་ཆུ་མིག་རྣམས་སུ༌མཛད།། 36 ཁོ་རྣམས་གནས་སའི་གྲོང་ཞིག་བརྩིག་པའི༌ཕྱིར། །ཁོང་གིས་བཀྲེས་པའི་མི་རྣམས་གནས་དེར༌བཀོད།། 37 ཞིང་རྣམས་རྨོས་ཤིང་རྒུན་ཚལ་བཙུགས་པ༌དང༌། །ལོ་ཡག་སྟོན་ཐོག་དེ་ཚོར་ཐོབ་གྱུར༌ཏོ།། 38 ཁོང་གིས་དེ་ཚོར་བྱིན་རླབས་གནང་ནས༌ནི། །དེ་ཚོའི་མི་གྲངས་མང་དུ་སྤེལ་བ༌དང༌། །དེ་ཚོའི་སྒོ་ཟོག་ཀྱང་ནི་འཕྲི་མ༌མཛད།། 39 ཕྱིས་སུ་དེ་རྣམས་གཉའ་གནོན་དཀའ་སྡུག༌དང༌། །སེམས་ཁྲལ་བཅས་ཀྱིས་མི་གྲངས་བྲི་ཞིང༌རྒུད།། 40 ཁོང་གིས་སྐུ་དྲག་རྣམས་ནི་ངོ་ཚར༌སྦྱར། །དེ་རྣམས་ལམ་མེད་ཐང་སྟོང་རྒྱུ་བར༌མཛད།། 41 དབུལ་པོ་སྡུག་ལས་བསྒྲལ་ཞིང་མཐོ་སར༌བཞག །དེ་ཚོའི་ཁྱིམ་རྒྱུད་ལུག་ཁྱུ་བཞིན་དུ༌སྤེལ།། 42 དྲང་པོས་མཐོང་ནས་དགའ་མགུ་ཡི་རངས༌ཤིང༌། །མི་ངན་ཐམས་ཅད་ངག་མེད་ལྐུགས་པར༌ལུས།། 43 ཤེས་རབ་ཅན་གྱིས་འདི་ལ་མཉམ་འཇོག༌ཅིང༌། །ཡ་ཝཱེའི་བྱམས་བརྩེ་ལ་ནི་བསམ་བློ༌ཐོངས།།

གསུང་མགུར་བརྒྱ་དང་བརྒྱད།

དགྲ་འགོག་དུས་སྐྱབས་འཚོལ་བ།

1 ༼དཱ་བིད་ཀྱི་གསུང་མགུར་ཏེ་མགུར་མ༌ཞིག༽ ཀྱེ་ཀྱེ་དཀོན་མཆོག་ངའི་སེམས་བརྟན་པོར༌གནས། །ཡིད་སེམས་ཀུན་ནས་གླུ་ལེན་བསྟོད་དབྱངས༌བྱ།། 2 ཀྱེ་མ་རྒྱུད་མངས་པི་ཝང་སད་པར་གྱིས། །བདག་གིས་སྐྱ་རེངས་གཉིད་ལས་བསླང་བར༌བྱ།། 3 ཀྱེ་ཀྱེ་ཡ་ཝཱེ་མི་རིགས་ཀུན་གྱི༌ཁྲོད། །ང་ཡིས་ཁྱེད་ལ་གཏང་རག་འབུལ་བར༌བྱ། །མི་རྣམས་དབུས་སུ་ཁྱེད་ལ༌བསྟོད་དབྱངས༌འབུལ།། 4 ཁྱེད་ཀྱི་བྱམས་བརྩེ་ཆེན་པོ་གནམ་ལས༌མཐོ། །ཁྱེད་ཀྱི་དྲང་བདེན་ནམ་མཁའི་སྤྲིན་དང་མཉམ།། 5 ཀྱེ་ཀྱེ་དཀོན་མཆོག་ཁྱེད་ཉིད་ནམ་མཁའ་ལས། །བླ་ན་འཕགས་ཤིང་ཁྱེད་ཀྱི་གཟི་བརྗིད་ཀྱང་། །ས་གཞིའི་སྟེང་ལ་ཡོངས་སུ་ཁྱབ་གྱུར་ཅིག། 6 ཁྱེད་ཀྱིས་གཅེས་པའི་མི་རྣམས་ཐར་བའི༌ཕྱིར། །ཕྱག་གཡས་ང་རང་སྐྱོབ་ཅིང་བཀའ་ལན༌གནོངས།། 7 གནས་ཀྱི་མཆོག་ནས་དཀོན་མཆོག་འདི་སྐད༌གསུངས། །བདག་གིས་རྒྱལ་ཁ་དང་བཅས་སི་ཀེམ༌བགོ །སོའུ་ཀོད་ལུང་པའི་ཚད་ཀྱང་འཇལ་བར༌བྱ།། 8 གིལ་ཨད་དང་ནི་མཱ་ན་ཤེ་ངའི༌ཡིན། །ཨེ་ཕཱར་ཡིམ་ནི་བདག་གི་རྨོག་ཞྭ༌ཡིན། །ཡ་ཧུ་དཱ་ནི་ང་ཡི་སྲིད་འཁར་ཡིན།། 9 མོ་ཨབ་བདག་གི་ཁྲུས་གཞོང་ཡིན་པ༌དང༌། །ཨེ་དོམ་ཕྱོགས་སུ་བདག་གིས་བསིལ་ལྷམ༌གཡུག །ཕེ་ལེ་ཤེད་པར་རྒྱལ་ཁའི་ཀི་སྒྲ་སྒྲོག། 10 གྲོང་ཁྱེར་བརྟན་པོར་ང་རང་སུ་ཡིས༌བསྐྱལ། །ཨེ་དོམ་ཡུལ་དུ་ང་རང་སུ་ཡིས༌འཁྲིད།། 11 དཀོན་མཆོག་ཁྱེད་ཀྱིས་ངེད་རྣམས་མ་སྤངས༌སམ། །ཀྱེ་ཀྱེ་དཀོན་མཆོག་ཁྱེད་ཉིད་ངེད་ཅག༌གི །དམག་དཔུང་མཉམ་དུ་གཤེགས་པ་མ་ཡིན༌ནམ།། 12 མི་ཡི་རོགས་སྐྱོར་ཕན་མེད་ཡིན་པས༌ན། །དགྲ་བོ་འགོག་ཕྱིར་ང་ཚོར་རོགས་རམ༌མཛོད།། 13 དཀོན་མཆོག་ཁོང་གིས་དགྲ་རྣམས་བརྫི་འོང༌བས། །ཁོང་ལ་བརྟེན་ནས་ང་ཚོས་དཔའ་རྩལ༌ངོམ།།

གསུང་མགུར་བརྒྱ་དང་དགུ།

དཀའ་སྡུག་ལ་ཕྲད་མཁན་གྱི་སྡུག་ཡུས།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར་མ།༽ ཀྱེ་ཀྱེ་ང་ཡིས་བསྟོད་པའི་དཀོན་མཆོག༌ལགས། །ཁུ་སིམ་ངང་ནས་མ་བཞུགས་རྒྱུ་མཚན་ནི།། 2 མི་ངན་དང་ནི་གཡོ་སྒྱུ་ཅན་རྣམས༌ཀྱིས། །ཁ་ཆེར་གདངས་ནས་ང་ལ་རྒོལ་བ༌དང༌། །རྫུན་གྱི་ལྕེ་ཡིས་ང་ལ་གཏམ་ལབ༌བྱུང༌།། 3 ཞེ་འཁོན་ཚིག་གིས་དེ་ཚོས་ངའི་མཐའ༌བསྐོར། །རྒྱུ་མཚན་གང་ཡང་མེད་པར་ང་ལ༌རྒོལ།། 4 ང་ཡི་བྱམས་པའི་ལན་དུ་དགྲ་རུ༌ལངས། །འོན་ཀྱང་བདག་གིས་སྨོན་ལམ་འདེབས་པར༌བྱ།། 5 དེ་ཚོས་ང་ལ་བཟང་ལན་ངན་གྱིས༌འཇལ། །བདག་གི་བྱམས་པའི་ལན་དུ་ཞེ་སྡང༌སྐྱེད།། 6 མི་ངན་ཞིག་ནི་དེ་ཡི་འགོ་བྱེད༌དང༌། །དགྲ་ཞིག་དེ་ཡི་གཡས་སུ་སློང་བར༌མཛོད།། 7 ཁྲིམས་ཐག་གཅོད་དུས་ཉེས་ཅན་དུ་སྣང༌ཞིང༌། །དེ་ཡི་སྨོན་ལམ་སྡིག་པར་འགྱུར་བར༌ཤོག། 8 དེ་ཡི་མི་ཚེ་ཤིན་ཏུ་ཐུང་བ༌དང༌། །དེ་ཡི་ལས་ཚན་གཞན་གྱིས་ལེན་པར༌ཤོག། 9 དེ་ཡི་བུ་དང་བུ་མོ་དྭ་ཕྲུག༌དང༌། །དེ་ཡི་ཆུང་མ་ཡུགས་མོར་ལུས་གྱུར༌ཅིག། 10 བུ་རྣམས་འཁྱམ་ཞིང་སློང་མོ་སློང་བ༌དང༌། །ཞིག་རོའི་གཞིས་ནས་དེ་རྣམས་སྐྲོད་གྱུར༌ཅིག། 11 ཅི་ཡོད་ཚང་མ་བུན་བདག་གིས་འཛིན༌ཞིང༌། །ངལ་བའི་འབྲས་བུ་ཕྱི་མིས་འཕྲོག་གྱུར༌ཅིག། 12 ཁོ་ལ་སྙིང་རྗེ་སྐྱེད་མཁན་མེད་པ༌དང༌། །དྭ་ཕྲུག་དྲིན་གྱིས་སྐྱོང་མཁན་མེད་གྱུར༌ཅིག། 13 བུ་རྒྱུད་ཆད་ཅིང་མི་རབས་ཕྱི་མ༌ལ། །ཁོ་ཚོའི་མིང་ཡང་རྩ་ནས་གསུབ་གྱུར༌ཅིག། 14 མེས་པོའི་སྡིག་ཉེས་ཡ་ཝཱེས་དྲན་པ༌དང༌། །མ་ཡི་སྡིག་པ་བསལ་བར་མ་གྱུར༌ཅིག། 15 དེ་ཚོའི་མིང་རྣམས་ས་ལས་ཚར་གཅོད༌ཕྱིར། །སྡིག་པ་རྟག་ཏུ་ཡ་ཝཱེའི་དྲུང་ལུས༌ཤོག། 16 དེ་ཡིས་དྲིན་གྱིས་སྐྱོང་བ་བརྗེད་གྱུར༌ནས། །ཉམ་ཐག་དབུལ་ཕོངས་སྡུག་གིས་མནར་བའི༌སེམས། །འཆི་ལམ་སྐྱེལ་ཕྱིར་དེ་ཚོར་གཙེས་ཕྱིར༌རོ།། 17 ཁོ་རང་དམོད་པར་དགའ་བས་རང་སྟེང༌བབས། །བྱིན་རླབས་ལ་ནི་སྡང་བས་རིང་དུ༌གྱེས།། 18 དམོད་པ་གྱོན་གོས་བཞིན་དུ་གྱོན་པས༌ན། །ཁོ་ཡི་ཁོག་ནང་དེ་ནི་ཆུ་ལྟར༌དང༌། །རུས་པའི་གསེང་དུ་སྣུམ་བཞིན་ཐིམ་པ༌ཡིན།། 19 དམོད་པ་དེ་ལ་གྱོན་གོས་བསྐོན་བཞིན༌དང༌། །ནམ་རྒྱུན་འཆིང་བའི་སྐ་རགས་སུ་གྱུར༌ཅིག། 20 འདི་ནི་ང་ལ་གཏམ་ངན་སྨྲ་བ༌དང༌། །ང་ཡི་དགྲ་བོར་ཡ་ཝཱེས་གནང་བའི༌ལན།། 21 འོན་ཀྱང་ཀྱེ་ཀྱེ་གཙོ་བོ་ཡ་ཝཱེ༌ལགས། །ཁྱེད་ཀྱི་མཚན་ཕྱིར་ང་རང་དྲིན་གྱིས༌སྐྱོངས། །ཡིད་འོང་བྱམས་བརྩེས་ང་རང་སྐྱབས་སུ༌གསོལ།། 22 ང་ནི་ཉམ་ཐག་དབུལ་ཕོངས་ཡིན་པ༌དང༌། །སེམས་ཀྱི་གཏིང་ལ་རྨས་སྐྱོན་ཤོར་ནས༌ཡོད།། 23 ནུབ་ཁའི་གྲིབ་མ་ནང་བཞིན་ང་ཡལ༌ཞིང༌། །ཆ་ག་པ་ལྟར་ང་རང་སྤྲུགས་ནས༌ཐོན།། 24 སྨྱུང་བར་གནས་པར་པུས་མོའི་ཤེད་ཉམས༌ཤིང༌། །གཟུགས་པོ་རིད་ནས་ཤ་ཡང་བསྐམས་པ༌འོ།། 25 ང་རང་དེ་ཚོས་འཕྱ་བའི་གནས་སུ༌གྱུར། །ང་རང་མཐོང་ཚེ་དེ་ཚོས་མགོ་གཡུག༌གོ། 26 ཀྱེ་ཀྱེ་ང་ཡི་དཀོན་མཆོག༌ཡ་ཝཱེ་ལགས། །ཁྱེད་ཀྱིས་ང་ལ་རོགས་རམ་གནང་ནས༌ནི། །ཉིད་ཀྱི་བྱམས་བརྩེ་བཞིན་དུ་སྐྱབས་སུ༌གསོལ།། 27 འདི་ནི་ཡ་ཝཱེ་ཁྱེད་ཀྱི་ཕྱག་ལས༌དང༌། །ཉིད་ཀྱི་མཛད་འཕྲིན་ཡིན་པ་ཤེས་སུ༌གསོལ།། 28 དེ་ཚོས་དམོད་ཀྱང་ཁྱེད་ཀྱིས་བྱིན་རླབས༌གནོངས། །རྒོལ་བར་ལངས་དུས་དེ་རྣམས་ངོ་ཚ༌ཡང༌། །ཁྱེད་ཀྱི་ཞབས་ཕྱི་དགའ་མགུ་རངས་པར༌འགྱུར།། 29 ང་ཡི་དགྲ་རྣམས་ངོ་ཚ་གྱོན་པར༌ཤོག །རང་གི་ངོ་ཚས་གོས་ལྟར་གཡོག་གྱུར༌ཅིག། 30 བདག་ཁས་ཡ་ཝཱེར་གཏང་རག་ཆེན་པོ༌འབུལ། །མི་ཚོགས་ཁྲོད་དུ་ཁོང་ལ་བསྟོད་བསྔགས༌བརྗོད།། 31 སྲོག་ཆད་གཅོད་མཁན་རྣམས་ལས་དེ་སྐྱོབ༌ཕྱིར། །ཁོང་ཉིད་དབུལ་པོའི་གཡས་ཕྱོགས་སུ་བཞེང་འོང༌།།

གསུང་མགུར་བརྒྱ་དང་བཅུ།

དཀོན་མཆོག་ཡ་ཝཱེ་དང་ཁོང་གིས་བདམས་པའི་རྒྱལ་པོ།

1 ༼དཱ་བིད་ཀྱི་གསུང༌མགུར།༽ ཡ་ཝཱེས་ང་ཡི་གཙོ་བོར་འདི་སྐད༌དུ། །བདག་གིས་ཁྱོད་ཀྱི་བསྟན་དགྲ་ཐམས་ཅད༌ཀུན། །ཁྱོད་ཀྱི་ཞབས་ཀྱི་སྟེགས་སུ་བསྒྱུར་བའི༌བར། །ཁྱོད་རང་བདག་གི་གཡས་སུ་བཞུགས་ཞེས་གསུངས།། 2 ཡ་ཝཱེས་ཁྱེད་ལ་ཛ་ཡན་ཡུལ་ནས༌ནི། །སྟོབས་ཀྱི་འཁར་བ་བརྐྱང་བར་མཛད་པས༌ན། །ཁྱེད་ཀྱིས་དགྲ་རྣམས་དཀྱིལ་དུ་རྒྱལ་སྲིད༌སྐྱོང༌།། 3 ཁྱེད་ཀྱིས་དམག་འཁྲུག་རྒྱག་པའི་ཉིན་མོ༌ལ། །ཉིད་ཀྱི་མི་སྡེ་མོས་ཤིང་ཁྱེད་རྗེས༌འབྲང༌། །གཞོན་ནུ་རྣམས་ཀྱིས་དམ་པ་རྒྱན་དུ༌གྱོན། །ཞོགས་པའི་ཟིལ་པ་བཞིན་དུ་ཁྱེད་དྲུང༌བསླེབ།། 4 མཆོད་དཔོན་མཱལ་ཀི་ཚེ་དེག་རིམ་པ༌བཞིན། །ཁྱེད་ནི་ཇི་སྲིད་བར་དུ་མཆོད་དཔོན༌ཡིན། །ཡ་ཝཱེས་དེ་སྐད་འགྱོད་མེད་དབུ་མནའ༌བཞེས།། 5 གཙོ་བོ་ཁྱེད་ཀྱི་གཡས་སུ་བཞུགས་པ༌དང༌། །ཐུགས་ཁྲོའི་ཉིན་མོར་རྒྱལ་པོ་རྣམས་འཇོམས་སོ།། 6 ཁོང་གིས་མི་རིགས་རྣམས་ལ་ཁྲིམས་ཐག༌གཅོད། །ག་ས་གང་དུ་བམ་རོས་ཁེབས་འགྱུར༌ཞིང༌། །ས་གཞི་ཡོངས་ཀྱི་འགོ་དཔོན་ཚར་གཅོད༌མཛད།། 7 རྒྱལ་པོས་ལམ་ཁའི་རྒྱུག་ཆུ་འཐུང་བས༌ན། །ཁོང་གི་མགོ་འཕང་མཐོ་རུ་འདེགས་པར༌འགྱུར།།

གསུང་མགུར་བརྒྱ་དང་བཅུ་གཅིག༌པ།

དཀོན་མཆོག་ཡ་ཝཱེར་བསྟོད་པ་འབུལ་བ།

1 ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌། །དྲང་པོའི་གྲོས་ཚོགས་དང་ནི་འདུ་འཛོམས༌ཁྲོད། །བློ་རྩེ་གཅིག་གིས་ཡ་ཝཱེར་གཏང་རག༌འབུལ།། 2 ཡ་ཝཱེའི་འཕྲིན་ལས་ཤིན་ཏུ་ཆེན་པོ༌ཡིན། །དགའ་མཁན་རྣམས་ཀྱིས་དེ་ལ་འབད་པས༌དཔྱོད།། 3 ཁོང་གི་མཛད་པར་དཔལ་དང་གཟི་བརྗིད༌མངའ། །ཉིད་ཀྱི་དྲང་བདེན་རྒྱུན་ནས་རྒྱུན་དུ༌གནས།། 4 ཁོང་གི་རྨད་བྱུང་རྣམས་ཀྱི་དྲན་རྟེན༌བཞག །ཡ་ཝཱེ་བཀའ་དྲིན་ཆེ་ཞིང་སྙིང་རྗེ༌ལྡན།། 5 གུས་ཤིང་འཇིགས་པའི་མི་ལ་ཁ་ཟས༌གནང༌། །ཉིད་ཀྱི་ཞལ་ཆད་རྟག་ཏུ་ཐུགས་སུ༌དྲན།། 6 མི་རིགས་གཞན་རྣམས་རང་གི་མི་སྡེ༌ལ། །ནོར་སྐལ་གནང་ནས་ཉིད་ཀྱི་མཐུ་སྟོབས༌མངོན།། 7 ཁོང་གི་འཕྲིན་ལས་བདེན་ཞིང་དྲང་གཞག༌ཡིན། །ཁོང་གི་བསླབ་བྱ་ཡིད་རྟོན་རུང་བ༌ཡིན།། 8 ཁོང་གི་བསླབ་བྱ་ནམ་ཡང་འགྱུར་བ༌མེད། །བདེན་ཞིང་དྲང་བའི་ལམ་ནས་བཀོད་ལེགས༌སོ།། 9 ཁོང་གིས་ཉིད་ཀྱི་མི་སྡེར་ཐར་པ༌གནང༌། །ཁོང་གི་ཞལ་ཆད་ཇི་སྲིད་བར་དུ༌བཞག །ཁོང་མཚན་དམ་པ་དང་ནི་བཀུར་འོས་ཡིན།། 10 ཡ་ཝཱེ་མཆོག་ལ་གུས་ཤིང་འཇིགས་པ༌ནི། །ཤེས་རབ་ཐོག་མ་ཡིན་ཞིང་དེ་བཞིན༌དུ། །སྤྱོད་མཁན་ཐམས་ཅད་མཁས་མཛངས་ལྡན་པ༌དང༌། །ཁོང་ལ་རྒྱུན་ནས་རྒྱུན་དུ་བསྟོད་འོས༌སོ།།

གསུང་མགུར་བརྒྱ་དང་བཅུ་གཉིས༌པ།

དྲང་བདེན་མི་ཡི་བསོད་བདེ།

1 ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌། །ཡ་ཝཱེར་གུས་ཤིང་འཇིགས་ལ་ཁོང་ཉིད༌ཀྱི། །བཀའ་ལ་ཤིན་ཏུ་དགའ་བའི་མི་རྣམས༌བདེ།། 2 དེའི་རྒྱུད་ས་སྟེང་སྟོབས་དང་ལྡན་པར༌འགྱུར། །དྲང་པོའི་བུ་རྒྱུད་ལ་ནི་བྱིན་རླབས༌འཐོབ།། 3 དེ་ཡི་ཁྱིམ་ལ་རྒྱུ་ནོར་འབྱོར་ཕྱུག༌ལྡན། །དེ་ཡི་དྲང་བདེན་རྒྱུན་ནས་རྒྱུན་དུ༌གནས།། 4 དྲང་པོ་མུན་པར་གནས་ཀྱང་འོད་སྤྲོ༌ཞིང༌། །དེ་ལ་ཐུགས་རྗེ་སྙིང་རྗེ་དྲང་བདེན༌མངའ།། 5 གཞན་ལ་སྙིང་རྗེ་བྱེད་ཅིང་སྐྱི་མཁན༌དང༌། །རང་དོན་དྲང་པོར་ཐག་གིས་གཅོད་པ༌བདེ།། 6 དེ་ནི་ཁོ་རང་ནམ་ཡང་གཡོ་བ༌མེད། །དྲང་བདེན་མི་ནི་རྟག་ཏུ་དྲན་པར༌འགྱུར།། 7 དེ་ནི་གཏམ་ངན་ལ་ཡང་འཇིགས་པ༌མེད། །ཡ་ཝཱེར་བློ་གཏད་བཅོལ་བས་སེམས་བརྟན༌ནོ།། 8 དགྲ་བོ་རྣམས་ལ་ལྟད་མོ་ལྟ་བའི༌བར། །དེའི་སེམས་བརྟན་ཞིང་འཇིགས་སྣང་གང་ཡང༌མེད།། 9 དབུལ་པོ་རྣམས་ལ་སྦྱིན་པ་ཆེར་བཏང༌ཞིང༌། །དེ་ཡི་དྲང་བདེན་ཇི་སྲིད་བར་དུ་གནས། །དེ་ཡི་རྭ་དུང་གཟི་དཔལ་ནང་དུ༌འདེགས།། 10 ངན་པས་དེ་རྣམས་མཐོང་ནས་འཚིག་པ༌ཟ། །ཁའི་སོ་བརྡར་ནས་ལུས་སེམས་རྒུད་པར༌གྱུར། །ངན་པའི་འདོད་འདུན་རྩ་ནས་ཡལ་བར༌འགྱུར།།

གསུང་མགུར་བརྒྱ་དང་བཅུ་གསུམ༌པ།

དཀོན་མཆོག་ཡ་ཝཱེའི་མཛད་པར་བསྟོད་པ།

1 ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌། །ཀྱེ་ཀྱེ་ཡ་ཝཱེའི་ཞབས་ཕྱི་ཁྱོད་རྣམས༌ཀྱིས། །ཡ་ཝཱེའི་མཚན་ལ་བསྟོད་པར་གྱིས་ཤིག༌ཨང༌།། 2 ཡ་ཝཱེའི་མཚན་ནི་བསྟོད་པར་འོས་པ༌སྟེ། །དེ་རིང་དུས་ནས་རྟག་ཏུ་བསྟོད་འོས༌སོ།། 3 ཉི་མ་ཤར་ནས་ནུབ་ལ་བཞུད་པའི༌བར། །ཡ་ཝཱེའི་མཚན་ནི་ཀུན་ནས་བསྟོད་འོས༌སོ།། 4 ཁོང་ནི་མི་རིགས་ཀུན་ལས་བླ་ན༌མཐོ། །ཁོང་གི་གཟི་བརྗིད་ནམ་མཁའ་ལས་ཀྱང༌མཐོ།། 5 རང་ཅག་དཀོན་མཆོག་ཡ་ཝཱེར་མཚུངས་པ༌སུ། །བླ་ན་མེད་པའི་གནས་སུ་དཀོན་མཆོག༌བཞུགས།། 6 གནམ་ས་ཡོངས་ཀྱི་དོན་ལ་གཟིགས་པའི༌ཕྱིར། །ཁོང་གིས་རང་ཉིད་དམའ་བར་བཟུང་མཛད༌དོ།། 7 སྙིགས་རྡུལ་ཚོགས་ལས་ཁོང་གིས་དབུལ་པོ༌འདེགས། །གད་སྙིགས་ཚོགས་ལས་ཁོང་གིས་སྤྲང་པོ༌འཐེན།། 8 རྒྱལ་སྲས་དང་ནི་མཉམ་དུ་འདུག་པ༌སྟེ། །མི་སྡེའི་རྒྱལ་སྲས་དང་ནི་འདུག་ཕྱིར༌རོ།། 9 མོ་ཤམ་རྣམས་ནི་ཁྱིམ་དུ་བདེ་ལ༌བཀོད། །ཕྲུ་གུ་མང་བའི་བདེ་སྐྱིད་གནང་བ༌འོ། །ཡ་ཝཱེ་ཁོང་ལ་ཀུན་གྱིས་བསྟོད་པར༌ཤོག།

གསུང་མགུར་བརྒྱ་དང་བཅུ་བཞི༌པ།

པེ་སག་དུས་ཆེན་གྱི་མགུར་མ།

1 ཡེས་ར་ཨེལ་ནི་ཨེ་ཅིབ་ནས་ཐོན༌ཞིང༌། །ཡ་ཀོབ་ཁྱིམ་རྒྱུད་སྐད་གཞན་སྨྲ་བ༌ཡི། །མི་སྡེ་དང་ནི་བྲལ་ནས་ཐོན་དུས༌སུ།། 2 ཡ་ཧུ་དཱ་ནི་གཙོ་བོའི་གནས༌མཆོག་དང༌། །ཡེས་ར་ཨེལ་ནི་ཁོང་གི་རྒྱལ་སྲིད༌གྱུར།། 3 རྒྱ་མཚོ་ཆེན་པོས་མཐོང་ནས་བྲོས་པ༌དང༌། །ཡོར་དན་གཙང་པོ་ཡང་ནི་ལྡོག་ནས༌བཞུར།། 4 རི་བོ་ཆེན་པོ་ལུག་ཐུག་བཞིན་དུ༌མཆོངས། །རི་སྒང་རྣམས་ཀྱང་ལུ་གུ་བཞིན་དུ༌ལྡིང༌།། 5 ཀྱེ་མ་རྒྱ་མཚོ་ཁྱོད་ནི་བྲོས་པ་དང༌། །ཡོར་དན་གཙང་པོ་ལྡོག་ཏུ་བཞུར་བ༌ཅི།། 6 ཀྱེ་ཀྱེ་རི་རྣམས་ལུག་ཐུག་ཇི་བཞིན༌དང༌། །སྒང་རྣམས་ལུ་གུ་ཇི་བཞིན་མཆོང་བ༌ཅི།། 7 ས་གཞི་ཆེན་པོ་གཙོ་བོའི་ཞལ་དྲུང༌སྟེ། །ཡ་ཀོབ་དཀོན་མཆོག་དྲུང་དུ་འདར་བར༌གྱིས།། 8 ཁོང་གིས་བྲག་རྡོ་ཆུ་ཡི་རྫིང་བུ༌དང༌། །ལྕགས་རྡོ་ཆུ་མིག་ལ་ནི་མཛད་པ༌འོ།།

གསུང་མགུར་བརྒྱ་དང་བཅོ་ལྔ༌པ།

གཅིག་ལས་གཉིས་མེད་ཀྱི་དཀོན་མཆོག་བདེན་པ།

1 ཀྱེ་ཀྱེ་ཡ་ཝཱེ་གཟི་བརྗིད་ངེད་རྣམས༌ལ། །གནང་བར་མ་མཛད་ངེད་ལ་གནང་མ༌མཛད། །ཁྱེད་ཀྱི་བྱམས་བརྩེ་དང་ནི་དྲང་བདེན༌ཕྱིར། །ཉིད་ཀྱི་མཚན་ལ་སྙན་གྲགས་གནང་དུ༌གསོལ།། 2 ཁོ་ཚོའི་དཀོན་མཆོག་གང་དུ་ཡོད་དམ༌ཞེས། །མི་རིགས་གཞན་ལ་སྨྲ་བར་མཛད་དོན༌ཅི།། 3 ང་ཚོའི་དཀོན་མཆོག་ནམ་མཁར་བཞུགས་ལགས༌ཤིང༌། །ཁོང་ཉིད་ཅི་ལ་དགྱེས་ན་དེ་བཞིན༌མཛད།། 4 དེ་ཚོའི་ལྷ་སྐུ་དག་ནི་གསེར་དང༌དངུལ། །དེ་ནི་མི་ཡི་ལག་པས་བཟོས་པ༌དང༌།། 5 སྨྲ་སྒོ་ཡོད་ཀྱང་དེ་དག་གཏམ་མི༌ལབ། །མིག་ནི་ཡོད་ཀྱང་དེ་རྣམས་མཐོང་བ༌མིན།། 6 རྣ་བ་ཡོད་ཀྱང་དེ་རྣམས་ཐོས་མི་ཐུབ། །སྣ་བུག་ཡོད་ཀྱང་དྲི་མ་བསྣོམ་མི༌བྱེད།། 7 ལག་པ་ཡོད་ཀྱང་རེག་པར་མི་ནུས༌ཤིང༌། །རྐང་པ་ཡོད་ཀྱང་འགྲུལ་བར་མི་བྱེད༌ལ། །དེ་དག་མགྲིན་པ་ལས་ཀྱང་ངག་མི༌ཐོན།། 8 ལྷ་སྐུ་བཟོ་མཁན་ལྷ་སྐུ་དང་མཚུངས༌ཤིང༌། །དེ་ལ་བརྟེན་པ་རྣམས་ཀྱང་དེ་བཞིན༌ནོ།། 9 ཡེས་ར་ཨེལ་ཁྱོད་ཡ་ཝཱེར་བརྟེན་པར༌གྱིས། །ཁོང་ནི་དེ་ཚོའི་ཕུབ་དང་རོགས་རམ་ཡིན།། 10 ཨ་རོན་ཁྱིམ་རྒྱུད་ཡ་ཝཱེར་བློ་གཏོད༌ཅིག །ཁོང་ནི་དེ་ཚོའི་ཕུབ་དང་རོགས་རམ་ཡིན།། 11 ཀྱེ་ཀྱེ་ཡ་ཝཱེར་གུས་ཤིང་འཇིགས་པ༌རྣམས། །ཁྱོད་ཚོས་ཡ་ཝཱེར་བློ་གཏད་བཅོལ་དགོས༌ཏེ། །ཁོང་ནི་དེ་ཚོའི་ཕུབ་དང་རོགས་རམ་ཡིན།། 12 ཡ་ཝཱེས་རང་ཅག་ཐུགས་སུ་དྲན་ནས༌ནི། །ང་ཚོར་བྱིན་རླབས་གནང་བར་གདོན་མི༌ཟ། །ཡེས་ར་ཨེལ་ལ་བྱིན་རླབས་གནང་བར༌འགྱུར། །ཨ་རོན་ཁྱིམ་ལའང་བྱིན་རླབས་གནང་བར༌འགྱུར།། 13 ཡ་ཝཱེར་གུས་ཤིང་འཇིགས་པར་བྱེད་པ༌ཡི། །ཆེ་ཆུང་མཆོག་དམན་ཀུན་ལ་བྱིན་གྱིས༌བརླབ།། 14 ཡ་ཝཱེས་ཁྱོད་རྣམས་འཕེལ་བར་མཛད་པ༌དང༌། །ཁྱོད་དང་ཁྱོད་ཀྱི་བུ་རྒྱུད་སྤེལ་བར༌མཛོད།། 15 གནམ་ས་གཉིས་ཀྱི་བྱེད་པོ་ཡ་ཝཱེ༌ཡི། །བྱིན་རླབས་ཁྱོད་ཚོར་འཐོབ་པར་གྱུར་ཅིག༌གུ། 16 ནམ་མཁའི་དབྱིངས་རྣམས་ཡ་ཝཱེའི་ཡིན་མོད༌ཀྱང༌། །ས་གཞི་ཁོང་གིས་འཇིག་རྟེན་མི་ལ༌གནང༌།། 17 གཤིན་པོ་རྣམས་དང་གཤིན་ཡུལ་བབས་པ༌ཡིས། །ཡ་ཝཱེར་བསྟོད་བསྔགས་བརྗོད་པར་ནུས་མ༌ཡིན།། 18 དེ་ཡང་ད་ལྟའི་དུས་ནས་ཇི་སྲིད༌བར། །ང་ཚོས་ཡ་ཝཱེར་བསྟོད་པ་འབུལ་བར༌བྱ། །ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌།།

གསུང་མགུར་བརྒྱ་དང་བཅུ་དྲུག༌པ།

འཆི་བ་ལས་གྲོལ་ནས་ཚེ་སྲོག་གི་ནང་དུ་ཞུགས་པས་དཀོན་མཆོག་ལ་བསྟོད་པ།

1 ཡ་ཝཱེས་ང་ཡི་སྐད་དང་འོ་དོད༌ལ། །གསན་པར་གྱུར་པས་ང་རང་ཁོང་ལ༌དགའ།། 2 དེ་བཞིན་ཁོང་གིས་བདག་ལ་སྙན་གཏད༌པས། །ང་ཡིས་མི་ཚེ་གང་པོར་ཁོང་ལ༌ཞུ།། 3 འཆི་བའི་ཐག་པས་ང་རང་བཅིངས་པ༌དང༌། །གཤིན་པོའི་ཡུལ་གྱི་ཟུག་གཟེར་ང་ལ༌བྱུང༌། །དཀའ་ལས་དང་ནི་སྡུག་བསྔལ་ང་ཡིས༌མྱངས།། 4 དེའི་དུས་བདག་གིས་ཡ་ཝཱེའི་མཚན་བོས༌ནས། །ངའི་སྲོག་སྐྱོབ་པར་མཛོད་ཅེས་ཞུ་བ༌ཕུལ།། 5 ཡ་ཝཱེ་ཐུགས་རྗེ་ཅན་དང་དྲང་བདེན༌ལགས། །རང་ཅག་དཀོན་མཆོག་སྙིང་རྗེའི་བདག་པོ༌ཡིན།། 6 ཡ་ཝཱེས་བླུན་རྨོངས་མི་རྣམས་སྲུང་བར༌མཛད། །ང་རང་དམན་སར་ལྷུང་དུས་ཁོང་གིས༌བསྐྱབས།། 7 ཡ་ཝཱེས་ཁྱོད་རང་དྲིན་གྱིས་བསྐྱངས་པས༌ན། །ང་ཡི་སེམས་ཁྱོད་ཡང་བསྐྱར་བདེ་ལ༌བོབས།། 8 གཙོ་བོ་ཁྱེད་ཀྱིས་ངའི་སྲོག་འཆི་བ༌དང༌། །ང་ཡི་མིག་ཟུང་མཆི་མ་བཞུར་བ༌དང༌། །བདག་གི་རྐང་པ་འདྲེད་པ་བཅས་ལས༌བསྐྱབས།། 9 གསོན་པོའི་ཡུལ་ནང་ཡ་ཝཱེའི་དྲུང་དུ༌འགྲུལ།། 10 བདག་གིས་སྡུག་བསྔལ་ཆེན་པོ་མྱངས་པ༌ཞེས། །ང་ཡིས་དད་པའི་རྐྱེན་གྱིས་དེ་སྐད༌སྨྲས།། 11 དངངས་སྐྲག་ནང་དུ་བདག་གིས་འདི་ལྟར༌དུ། །མི་ཀུན་རྫུན་རྐྱལ་ཡིན་ཞེས་སྨྲས་པ༌འོ།། 12 ཡ་ཝཱེས་གནང་བའི་ཐུགས་རྗེ་ཀུན་གྱི༌ཕྱིར། །བདག་གིས་ཁོང་ལ་དྲིན་ལན་གང་གིས༌འཇལ།། 13 བདག་གིས་ཐར་པའི་ཕོར་པ་ཡར་བཏེགས༌ནས། །ཡ་ཝཱེའི་མཚན་ལ་བསྟོད་བསྔགས་བརྗོད་བྱེད༌དོ།། 14 ཡ་ཝཱེའི་མི་སྡེ་ཀུན་གྱི་མཐོང་ལམ༌དུ། །དམ་བཅའ་རྣམས་ནི་ཁོང་ལ་བསྒྲུབ་པར༌བྱ།། 15 དད་གུས་ལྡན་པ་རྣམས་ཀྱི་འཆི་བ༌ནི། །ཡ་ཝཱེའི་གཟིགས་ངོར་རིན་ཐང་དཔག་ཏུ༌མེད།། 16 ཁྱེད་ཀྱི་ཞབས་ཕྱི་ང་ཡིན་ཀྱེ་ཡ༌ཝཱེ། །ཁྱེད་ཀྱི་བྲན་མོའི་བུ་ང་ཁྱེད་ཀྱི༌བྲན། །ང་ཡི་ལྕགས་ཐག་ཁྱེད་ཀྱིས་བཀྲོལ་བ༌ཡིན།། 17 བདག་གིས་གཏང་རག་མཆོད་པ་ཁྱེད་ལ༌འབུལ། །ཡ་ཝཱེའི་མཚན་ལ་བསྟོད་བསྔགས་བརྗོད་པར༌བྱ།། 18 ཡ་ཝཱེའི་མི་སྡེ་ཀུན་གྱི་མཐོང་ལམ༌དུ། །དམ་བཅའ་རྣམས་ནི་ཁོང་ལ་བསྒྲུབ་པར༌བྱ།། 19 ཡེ་རུ་སཱ་ལེམ་ཁྱེད་ཀྱི་དཀྱིལ་དབུས༌སུ། །ཡ་ཝཱེའི་བཞུགས་གནས་དམ་པའི་ཁྱམས་ར༌ནང༌། །བདག་གིས་རང་གི་དམ་བཅའ་བསྒྲུབ་པར༌བྱ། །ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌།།

གསུང་མགུར་བརྒྱ་དང་བཅུ་བདུན༌པ།

དཀོན་མཆོག་ཡ་ཝཱེ་ལ་བསྟོད་པ།

1 ཀྱེ་ཀྱེ་མི་རིགས་ཀུན་གྱིས་ཡ་ཝཱེར༌བསྟོད། །ཀྱེ་ཀྱེ་མི་སྡེ་ཡོངས་ཀྱིས་ཁོང་ལ༌བསྟོད།། 2 ཁོང་གིས་གནང་བའི་བྱམས་བརྩེ་ཆེན་པོ༌ཡིན། །ཁོང་གི་དྲང་བདེན་རྒྱུན་ནས་རྒྱུན་དུ༌གནས། །ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌།།

གསུང་མགུར་བརྒྱ་དང་བཅོ་བརྒྱད༌པ།

རྣམ་པར་རྒྱལ་བས་དཀོན་མཆོག་ཡ་ཝཱེར་བཀའ་དྲིན་ཞུ་བ།

1 ཡ་ཝཱེ་ལེགས་པས་ཁོང་ལ་གཏང་རག༌ཕུལ། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 2 ཡེས་ར་ཨེལ་གྱིས་འདི་ལྟར་ཞུ་བར༌གྱིས། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 3 ཨ་རོན་རྒྱུད་ཀྱིས་འདི་ལྟར་ཞུ་བར༌གྱིས། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 4 ཡ་ཝཱེར་གུས་ཤིང་འཇིགས་པས་འདི་ལྟར༌ཞུས། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 5 སྡུག་བསྔལ་ཁྲོད་ནས་ཡ་ཝཱེར་འོ་དོད༌བོས། །བཀའ་ལན་གནང་ཞིང་ཐར་བར་མཛད་ལགས༌སོ།། 6 ཡ་ཝཱེ་ངའི་ཕྱོགས་བཞུགས་པས་ང་མི༌འཇིགས། །མི་ཡིས་བདག་ལ་ཅི་ཞིག་བྱེད་ནུས༌སམ།། 7 ང་ཡི་སྡོངས་གྲོགས་ཁོང་ཉིད་ངའི་ཕྱོགས༌བཞུགས། །བདག་གིས་དགྲ་བོ་རྣམས་ལ་ལྟད་མོར༌བལྟ།། 8 འཇིག་རྟེན་མི་ལ་བློ་གཏད་བཅོལ་བ༌ལས། །ཡ་ཝཱེར་སྐྱབས་སུ་འགྲོ་བ་ཤིན་ཏུ༌ལེགས།། 9 རྒྱལ་སྲས་རྣམས་ལ་བློ་གཏད་བཅོལ་བ༌ལས། །ཡ་ཝཱེར་སྐྱབས་སུ་འགྲོ་བ་ཤིན་ཏུ༌ལེགས།། 10 མི་རིགས་ཀུན་གྱིས་ངའི་མཐའ་བསྐོར་ན༌ཡང༌། །ཡ་ཝཱེའི་མཚན་ལ་བརྟེན་ནས་ཚར་གཅོད༌བྱ།། 11 དེ་ཚོས་ང་ཡི་མཐའ་ནས་ང་རང༌བསྐོར། །ཡ་ཝཱེའི་མཚན་ལ་བརྟེན་ནས་ཚར་གཅོད༌བྱ།། 12 སྦྲང་མ་ནང་བཞིན་དེ་རྣམས་ངའི་སྟེང༌རུབ། །དེ་རྣམས་ཚེར་མའི་མེ་བཞིན་ཞི་བར༌འགྱུར། །ཡ་ཝཱེའི་མཚན་ལ་བརྟེན་ནས་ཚར་གཅོད༌བྱ།། 13 ཁྱོད་ཀྱིས་ང་རང་བསྒྱེལ་ཕྱིར་ཤེད་ཀྱིས༌འཕུལ། །འོན་ཀྱང་ཡ་ཝཱེས་ང་ལ་རོགས་རམ༌མཛད།། 14 ཡ་ཝཱེ་ང་ཡི་སྟོབས་དང་མགུར་མ༌ཡིན། །ཁོང་ཉིད་བདག་གི་སྐྱབས་སུ་གྱུར་པ༌ཡིན།། 15 སྐྱེས་བུ་དྲང་བདེན་རྣམས་ཀྱི་གུར་ནང༌དུ། །དགའ་སྤྲོ་ཐར་པའི་ཀི་སྒྲས་འདི་བཞིན༌བརྗོད། །ཡ་ཝཱེའི་ཕྱག་གཡས་ཀྱིས་ནི་དོན་ཆེན༌མཛད།། 16 ཡ་ཝཱེ་ཕྱག་གཡས་མཐོན་པོར་བཀྱགས་པ༌དང༌། །ཁོང་གི་ཕྱག་གཡས་ཀྱིས་ནི་དོན་ཆེན༌མཛད།། 17 ང་ནི་འཆི་བར་མི་འགྱུར་གསོན་བསྡད༌དེ། །ཡ་ཝཱེའི་འཕྲིན་ལས་གང་མཛད་སྨྲ་བར༌བྱ།། 18 ཡ་ཝཱེས་ང་རང་དྲག་པོར་བཅུན་ན༌ཡང༌། །ང་རང་འཆི་བའི་དབང་དུ་མ་བཏད༌དོ།། 19 དྲང་བདེན་སྒོ་རྣམས་ང་ལ་ཕྱེས་ཤིག༌དང༌། །ང་དེར་འཛུལ་ནས་ཡ་ཝཱེར་གཏང་རག༌འབུལ།། 20 འདི་ནི་ཡ་ཝཱེའི་རྒྱལ་སྒོ་ཡིན་པ༌སྟེ། །དྲང་བདེན་མི་རྣམས་འབའ་ཞིག་འཇུག་པར༌འགྱུར།། 21 ཁྱེད་ཀྱིས་ང་ལ་བཀའ་ལན་གནང་བ༌དང༌། །ང་ཡི་སྐྱབས་སུ་གྱུར་པས་གཏང་རག༌འབུལ།། 22 བཟོ་བ་རྣམས་ཀྱིས་སྤངས་པའི་རྡོ་དེ༌ནི། །ཁང་པའི་ཟུར་གྱི་རྨང་རྡོར་གྱུར་པ༌ཡིན།། 23 འདི་ནི་ཡ་ཝཱེས་མཛད་པའི་འཕྲིན་ལས༌ཡིན། །བདག་ཅག་མིག་ལ་ངོ་མཚར་རབ་ཏུ༌ཆེ།། 24 འདི་ནི་ཡ་ཝཱེས་བཙུགས་པའི་ཉིན་མོ༌ཡིན། །ཉིན་འདིར་ང་ཚོ་དགའ་ཞིང་སྐྱིད་པར༌བྱེད།། 25 ཀྱེ་ཀྱེ་ཡ་ཝཱེ་ངེད་རྣམས་སྐྱོབ་པར༌མཛོད། །ངེད་རྣམས་དོན་ཀུན་འགྲུབ་པར་མཛད་དུ༌གསོལ།། 26 ཡ་ཝཱེའི་མཚན་ནས་བྱོན་པ་བྱིན་རླབས་ཅན། །ཡ་ཝཱེའི་བཞུགས་གནས་ལས་ནི་ངེད་རྣམས༌ཀྱིས། །ཁྱོད་རྣམས་ཀུན་ལ་བྱིན་གྱིས་བརླབ་པར༌བྱ།། 27 ཡ་ཝཱེ་ཁོང་ཉིད་དཀོན་མཆོག་ལགས་པ༌དང༌། །ཁོང་གིས་ཉིད་ཀྱི་འོད་སྣང་ངེད་ལ༌སྤྲོས། །ཁྱོད་ཚོས་དམར་མཆོད་ཐག་པས་བཀྱིགས་ནས༌ནི། །མཆོད་ཁྲིའི་རུ་ཐུར་ཡོད་སར་ཁྲིད་ལ༌ཐོགས།། 28 ཁྱེད་ངའི་དཀོན་མཆོག་ཡིན་པས་གཏང་རག༌འབུལ། །ཁྱེད་ངའི་དཀོན་མཆོག་ཡིན་པས་བཀུར་སྟི༌བྱ།། 29 ཡ་ཝཱེ་ལེགས་པས་ཁོང་ལ་གཏང་རག༌ཕུལ། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།།

གསུང་མགུར་བརྒྱ་དང་བཅུ་དགུ༌པ།

དཀོན་མཆོག་ཡ་ཝཱེའི་བཀའ་ལ་བསྟོད་བསྔགས་བརྗོད་པ།

༼ཨ་ལེ༌ཕཱ།༽ *

1 སུ་ཞིག་སྤྱོད་པ་ཡོངས་སུ་རྫོགས་པ༌དང༌། །ཡ་ཝཱེའི་བཀའ་ཁྲིམས་བརྩི་སྲུང་བྱེད་པ༌བདེ།། 2 ཁོང་གི་དཔང་ཡིག་སྲུང་ཞིང་རྩེ་གཅིག༌གིས། །ཁོང་ཉིད་འཚོལ་བར་བྱེད་པའི་མི་རྣམས༌བདེ།། 3 དེ་ཚོས་མ་རུང་གང་ཡང་མི་བྱེད༌ཅིང༌། །ཁོང་གི་ཕེབས་ལམ་རྣམས་སུ་འགྲུལ་བར༌བྱ།། 4 ང་ཚོས་བརྩི་སྲུང་ནན་མོ་བགྱི་བའི༌ཕྱིར། །ཡ་ཝཱེ་ཁྱེད་ཀྱིས་ང་ཚོར་བཀའ་སློབ༌གནང༌།། 5 ཁྱེད་ཀྱི་སྒྲིག་ཁྲིམས་བརྩི་སྲུང་བྱ་ཐུབ༌ཕྱིར། །ང་ཡི་སྤྱོད་པ་བརྟན་པོ་འོང་བར༌ཤོག། 6 ཁྱེད་ཀྱི་བཀའ་རྒྱར་བརྩི་མཐོང་བྱེད་པས༌ན། །ང་རང་ནམ་ཡང་ནོངས་པར་མི་འགྱུར༌རོ།། 7 བདག་གིས་ཁྱེད་ཀྱི་དྲང་པོའི་ཁྲིམས་བསླབ༌པས། །གཞུང་དྲང་སེམས་ཀྱིས་ཁྱེད་ལ་གཏང་རག༌འབུལ།། 8 བདག་གིས་ཁྱེད་ཀྱི་སྒྲིག་ཁྲིམས་བསྲུང་བྱ༌ཞིང༌། །ཁྱེད་ཀྱིས་ང་རང་ཡོངས་སུ་སྤང་མ༌མཛོད།།

༼པེ༌ཐ།༽

9 གཞོན་ནུས་སྤྱོད་ལམ་ཅི་ལྟར་གཙང་བར༌བྱ། །ཁྱེད་ཀྱི་བཀའ་བཞིན་འཚོ་བས་ཆོག་པ༌ཡིན།། 10 བདག་གིས་ཡིད་སེམས་ཧྲིལ་པོས་ཁྱེད་རང༌འཚོལ། །ཁྱེད་ཀྱི་བཀའ་ལས་ང་རང་འཁྱར་མ༌འཇུག། 11 ཁྱེད་དང་འགལ་བའི་སྡིག་པ་མི་བྱེད༌ཕྱིར། །ཁྱེད་ཀྱི་བཀའ་ནི་སེམས་གཏིང་ཉར་ནས༌ཡོད།། 12 ཀྱེ་ཀྱེ་ཡ་ཝཱེ་ཁྱེད་ཉིད་བསྟོད་པར༌འོས། །ཉིད་ཀྱི་སྒྲིག་ཁྲིམས་ང་ལ་སློབ་པར༌མཛོད།། 13 ཁྱེད་ཀྱི་ཞལ་ལས་འབྱུང་བའི་ཁྲིམས་སྲོལ༌ཀུན། །བདག་གི་མཆུ་སྒྲོས་ཀྱིས་ནི་བསྒྲག་པར༌བྱ།། 14 རྒྱུ་ནོར་ལོངས་སྤྱོད་ཀུན་ལ་དགའ་བ༌བཞིན། །ང་རང་ཁྱེད་ཀྱི་དཔང་ཡིག་ལ་དགའ༌འོ།། 15 ཁྱེད་ཀྱི་བཀའ་སློབ་བདག་གིས་སྒོམ་པར༌བྱ། །ཁྱེད་ཀྱི་ཕེབས་ལམ་རྣམས་ལ་བཀུར་སྟི་བྱེད།། 16 ང་རང་ཁྱེད་ཀྱི་སྒྲིག་ཁྲིམས་རྣམས་ལ༌དགའ། །ཁྱེད་ཀྱི་བཀའ་ནི་བདག་གིས་བརྗེད་མི༌བྱ།།

༼གྷི༌མེལ།༽

17 ཁྱེད་ཀྱི་ཞབས་ཕྱི་དྲིན་གྱིས་སྐྱོང་བར༌མཛོད། །ང་རང་འཚོ་ཞིང་ཉིད་ཀྱི་བཀའ་རྣམས༌བརྩི།། 18 བཀའ་ཁྲིམས་ཁྲོད་ཀྱི་ངོ་མཚར་མཐོང་བའི༌ཕྱིར། །ཁྱེད་ཀྱིས་བདག་གི་མིག་ཟུང་འབྱེད་པར༌མཛོད།། 19 ས་གཞིར་ང་རང་བྱེས་པ་ཡིན་པས༌ན། །ཁྱེད་ཀྱི་བཀའ་རྣམས་བདག་ལ་མི་སྦ༌རོགས།། 20 རྟག་ཏུ་ཁྱེད་ཀྱི་ཁྲིམས་ལ་རབ་དུངས༌བས། །ཐ་ན་བདག་གི་སེམས་ཤུགས་ཀྱང་ཉམས༌སོ།། 21 དམོད་མོ་ཐེབས་ཤིང་བཀའ་ལས་འཁྱར་བ༌ཡི། །ང་རྒྱལ་ཅན་ལ་ཁྱེད་ཀྱིས་བཀའ་བཀྱོན༌མཛད།། 22 བདག་གིས་ཁྱེད་ཀྱི་དཔང་ཡིག་རྣམས་བསྲུངས༌པས། །འཕྱ་དམོད་མཐོང་ཆུང་ང་དང་འབྲལ་བར༌མཛོད།། 23 སྐུ་དྲག་ལྷན་ཅིག་བསྡད་ནས་ང་རང༌གླེང༌། །འོན་ཀྱང་ཞབས་ཕྱིས་ཉིད་ཀྱི་སྒྲིག་ཁྲིམས༌སྒོམ།། 24 ཁྱེད་ཀྱི་དཔང་ཡིག་ང་ཡི་དགའ་སྤྲོ༌ཡིན། །དེ་རྣམས་བདག་གི་གྲོས་འདེབས་ཡིན་པ༌འོ།།

༼དཱ་ལེ༌ཐ།༽

25 ང་ནི་ས་རྡུལ་ནང་དུ་འདྲེས་ལ༌ཉེ། །ཁྱེད་ཀྱི་བཀའ་བཞིན་ང་རང་གསོན་པར༌མཛོད།། 26 བདག་གིས་རང་གི་ཅི་བྱས་རྣམས་བཤད༌པས། །ཁྱེད་ཀྱིས་ང་ལ་བཀའ་ལན་གནང་བ༌དང༌། །ཉིད་ཀྱི་སྒྲིག་ཁྲིམས་ང་ལ་སློབ་པར༌མཛོད།། 27 ཁྱེད་ཀྱི་བཀའ་ཡི་བསླབ་བྱ་རྟོགས་སུ༌གསོལ། །བདག་གིས་ཁྱེད་ཀྱི་ངོ་མཚར་དོན་རྣམས༌སྒོམ།། 28 སྡུག་བསྔལ་དབང་གིས་མཆི་མ་བཞུར་བས༌ན། །ཁྱེད་ཀྱི་བཀའ་བཞིན་ང་ལ་སྟོབས་ཤུགས༌གནོངས།། 29 ང་རང་གཡོ་སྒྱུའི་ལམ་དང་ཕྲལ་བར༌མཛོད། །ཁྱེད་ཀྱི་བཀའ་ཁྲིམས་ང་ལ་གནང་དུ༌གསོལ།། 30 བདག་གིས་དྲང་བདེན་ལམ་དེ་བདམས་པ༌ཡིན། །ཁྱེད་ཀྱི་ཁྲིམས་སྲོལ་རྟག་ཏུ་མདུན་སར༌བཞག། 31 ཁྱེད་ཀྱི་དཔང་ཡིག་དམ་པོར་བསྲུངས་པས༌ན། །ཀྱེ་ཀྱེ་ཡ་ཝཱེ་ངོ་ཚར་མ་གཏོད༌ཅིག། 32 ཁྱེད་ཀྱིས་ངའི་སེམས་ཡངས་སར་བཀོད་པས༌ན། །ང་རང་ཁྱེད་ཀྱི་བཀའ་རྒྱའི་ལམ་དུ༌རྒྱུག།

༼ཧཱེ།༽

33 ཡ་ཝཱེ་ཁྱེད་ཀྱི་སྒྲིག་ཁྲིམས་ང་ལ༌སློབ། །བདག་གིས་དེ་རྣམས་མཐའ་མའི་བར་དུ༌བསྲུང༌།། 34 བློ་གྲོས་གནོངས་དང་ཁྱེད་ཀྱི་བཀའ་ཁྲིམས༌བསྲུང༌། །ཡིད་སེམས་ཧྲིལ་པོས་དེ་ཉིད་བསྲུང་བར༌བྱ།། 35 ཁྱེད་ཀྱི་བཀའ་རྒྱའི་ལམ་ནང་ཁྲིད་པར༌མཛོད། །དེ་རུ་བདག་སེམས་དགའ་མགུ་རངས་པས༌སོ།། 36 ངའི་སེམས་མི་གཙང་ནོར་ལ་མི་ཕྱོགས༌པར། །ཁྱེད་ཀྱི་དཔང་ཡིག་ཕྱོགས་སུ་འདྲེན་པར༌མཛོད།། 37 སྙིང་པོ་མེད་པའི་དོན་ལས་ངའི་མིག༌སྲུངས། །ཁྱེད་ཀྱི་བཀའ་ནང་ང་རང་འཚོ་བར༌མཛོད།། 38 གུས་ཤིང་འཇིགས་པའི་མི་ལ་གནང་བ༌ཡི། །ཞལ་བཞེས་ཁྱེད་ཀྱི་ཞབས་ཕྱིར་མཛད་དུ༌གསོལ།། 39 ཁྱེད་ཀྱི་ཁྲིམས་སྲོལ་གཞི་ནས་བཟང་བས༌ན། །ང་རང་འཇིགས་པའི་ངོ་ཚ་ཕྲལ་བར༌མཛོད།། 40 ཁྱེད་ཀྱི་བཀའ་སློབ་ལ་ནི་ང་རང༌དུངས། །ཁྱེད་ཀྱི་དྲང་བདེན་ནང་དུ་འཚོ་བར༌མཛོད།།

༼ཝཱ་ཝའུ།༽

41 ཀྱེ་ཀྱེ་ཡ་ཝཱེ་ཁྱེད་ཀྱི་ཞལ་བཞེས་བཞིན། །བྱམས་བརྩེ་ཐར་པ་ངའི་སྟེང་འབབ་པར༌ཤོག། 42 ཁྱེད་ཀྱི་བཀའ་ལ་བློ་གཏད་བཅོལ་བས༌ན། །ངོ་ཚ་གཏོད་མཁན་རྣམས་ལ་ངས་ལན༌འདེབས།། 43 ཁྱེད་ཀྱི་ཁྲིམས་སྲོལ་རྣམས་ལ་ངས་རེ༌བས། །བདེན་པའི་བཀའ་ངའི་སྨྲ་སྒོར་འབྲལ་མ༌འཇུག། 44 ཁྱེད་ཀྱི་བཀའ་ཁྲིམས་བདག་གིས་གཏན་དུ༌བསྲུང༌།། 45 ཁྱེད་ཀྱི་བཀའ་སློབ་བདག་གིས་བཙལ་བས༌ན། །ང་རང་ས་ཁོད་ཡངས་སར་འགྲུལ་བར༌བྱ།། 46 ཁྱེད་ཀྱི་དཔང་ཡིག་རྒྱལ་པོ་རྣམས་ཀྱི༌དྲུང༌། །འཆད་པར་བྱ་ཞིང་ང་རང་གནོང་མི༌འགྱུར།། 47 ཁྱེད་ཀྱི་བཀའ་རྒྱའི་ནང་དུ་ང་རང༌དགའ། །བཀའ་དེར་ང་རང་གཞི་ནས་དགའ་བ༌ཡིན།། 48 གཅེས་སུ་འཛིན་པའི་ཁྱེད་ཀྱི་བཀའ་རྒྱའི༌ཕྱོགས། །ང་ཡིས་ལག་པ་མཐོ་རུ་འདེགས་པར༌བྱ། །ཁྱེད་ཀྱི་སྒྲིག་ཁྲིམས་རྣམས་ནི་བདག་གིས༌སྒོམ།།

༼ཛ་ཡན།༽

49 ཁྱེད་ཀྱིས་བདག་ལ་རེ་བ་བསྐྱེད་མཛད༌པས། །ཞབས་ཕྱིར་ཞལ་གྱིས་བཞེས་པའི་བཀའ་དྲན༌མཛོད།། 50 ཁྱེད་ཀྱི་བཀའ་ཡིས་ང་རང་གསོན་པར༌མཛད། །འདི་ནི་སྡུག་བསྔལ་ཁྲོད་ཀྱི་སེམས་གསོ༌ཡིན།། 51 ང་རྒྱལ་ཅན་གྱིས་ཚད་མེད་བརྙས་ན༌ཡང༌། །ང་རང་ཁྱེད་ཀྱི་བཀའ་ཁྲིམས་ལས་མ༌འཁྱར།། 52 ཀྱེ་ཀྱེ་ཡ་ཝཱེ་བདག་གིས་ཁྱེད་ཉིད༌ཀྱི། །གནའ་བོའི་ཁྲིམས་སྲོལ་དྲན་ནས་སེམས་གསོ༌ཐོབ།། 53 ཁྱེད་ཀྱི་བཀའ་ཁྲིམས་སྤངས་པའི་མི་ངན༌རྐྱེན། །ཁོང་ཁྲོའི་མེ་ལྕེ་དྲག་པོ་ངའི་ནང༌འབར།། 54 བདག་གིས་འཇིག་རྟེན་འདི་རུ་གནས་བཅས༌ཤིང༌། །ཁྱེད་ཀྱི་སྒྲིག་ཁྲིམས་མགུར་མའི་དབྱངས་སུ༌བྱས།། 55 ཡ་ཝཱེ་མཚན་མོར་ཁྱེད་ཀྱི་མཚན་དྲན༌ཞིང༌། །ཉིད་ཀྱི་བཀའ་ཁྲིམས་ང་ཡིས་བསྲུངས་པ༌ཡིན།། 56 ཁྱེད་ཀྱི་བཀའ་སློབ་རྩི་བ་བདག་ལ༌གོམས།།

༼ཧཱེ༌ཐུ།༽

57 ཡ་ཝཱེ་ང་ཡི་ནོར་སྐལ་ཡིན་པས༌ན། །ཁྱེད་ཀྱི་བཀའ་རྣམས་བསྲུང་དགོས་བདག་གིས༌སྨྲས།། 58 ཡིད་སེམས་ཧྲིལ་པོས་ཁྱེད་ཀྱི་བཀའ་དྲིན༌བཙལ། །ཁྱེད་ཀྱི་བཀའ་བཞིན་ང་ལ་སྙིང་རྗེ༌མཛོད།། 59 རང་གི་ལམ་ལ་བསམ་བློ་བཏང་ནས༌ནི། །ཁྱེད་ཀྱི་དཔང་ཡིག་ཕྱོགས་སུ་གོམ་སྟབས༌བསྒྱུར།། 60 ཁྱེད་ཀྱིས་གནང་བའི་བཀའ་རྣམས་བསྲུང་བའི༌ཕྱིར། །མགྱོགས་མགྱོགས་བགྱིས་ནས་འགོར་འགྱང་མི་བྱ༌འོ།། 61 ངན་པའི་ཐག་པས་ང་རང་དཀྲིས་ན༌ཡང༌། །བདག་གིས་ཁྱེད་ཀྱི་བཀའ་ཁྲིམས་བརྗེད་མེད༌ཡིན།། 62 ཁྱེད་ཀྱི་དྲང་བདེན་ཁྲིམས་སྲོལ་རྣམས་ཀྱི༌ཕྱིར། །ནམ་གུང་ལངས་ནས་ཁྱེད་ལ་གཏང་རག༌འབུལ།། 63 ཁྱེད་ལ་གུས་ཤིང་འཇིགས་ལ་བཀའ་སློབ༌རྣམས། །རྩི་མཁན་དག་གི་གྲོགས་པོ་ང་ཡིན༌ནོ།། 64 ཡ་ཝཱེ་ཁྱེད་ཀྱི་བྱམས་བརྩེ་ས་གཞིར༌ཁྱབ། །ཉིད་ཀྱི་སྒྲིག་ཁྲིམས་ང་ལ་སློབ་པར༌མཛོད།།

༼ཏཱེ༌ཐུ།༽

65 ཀྱེ་ཀྱེ་ཡ་ཝཱེ་ཁྱེད་ཀྱི་བཀའ་བཞིན༌དུ། །ཉིད་ཀྱི་ཞབས་ཕྱིར་ལེགས་པོ་མཛད་བྱུང༌ངོ༌།། 66 ང་རང་ཁྱེད་ཀྱི་བཀའ་ལ་དད་པས༌ན། །ཤེས་བྱ་མཁས་མཛངས་ང་ལ་སློབ་པར༌མཛོད།། 67 སྡུག་བསྔལ་མ་མྱངས་སྔོན་ལ་ཉེས་སྐྱོན༌བཟོས། །འོན་ཀྱང་ད་ནི་ཁྱེད་ཀྱི་བཀའ་སྲུང༌ངོ༌།། 68 ཁྱེད་ནི་བཟང་པོ་ལགས་པས་བཟང་པོ༌མཛད། །ཁྱེད་ཀྱི་སྒྲིག་ཁྲིམས་བདག་ལ་སློབ་པར༌མཛོད།། 69 ང་རྒྱལ་ཅན་གྱིས་བདག་ལ་རྫུན་གྱིས༌སྨད། །ངའི་སེམས་ཧྲིལ་པོས་ཁྱེད་ཀྱི་བཀའ་སློབ༌རྩི།། 70 དེ་ཚོའི་སྙིང་ནི་ཚིལ་གྱིས་བཏུམས་ན༌ཡང༌། །ང་རང་ཁྱེད་ཀྱི་བཀའ་ཁྲིམས་ལ་དགའ༌འོ།། 71 ཁྱེད་ཀྱི་སྒྲིག་ཁྲིམས་བདག་གིས་སློབ་པའི༌ཕྱིར། །སྡུག་བསྔལ་མྱངས་པས་བདག་ལ་ཕན་ཐོགས༌སོ།། 72 གསེར་དངུལ་སྟོང་ཕྲག་ལས་ཀྱང་ཁྱེད་ཉིད༌ཀྱི། །ཞལ་ལས་འབྱུང་བའི་བཀའ་ཁྲིམས་བདག་ལ༌ཕན།།

༼ཡཱོ་དའུ།༽

73 ང་ནི་ཁྱེད་ཀྱི་ཕྱག་གིས་བཀོད་ཅིང༌བཟོས། །ཁྱེད་ཀྱི་བཀའ་རྣམས་སློབ་ཕྱིར་གོ་རྟོགས༌གནོངས།། 74 ཁྱེད་ཀྱི་བཀའ་ལ་བདག་གིས་རེ་བས༌ན། །ཁྱེད་ལ་གུས་ཤིང་འཇིགས་པའི་མི་རྣམས༌ཀྱིས། །ང་རང་མཐོང་ན་དགའ་མགུ་ཡི་རང༌བགྱི།། 75 ཡ་ཝཱེ་ཁྱེད་ཀྱི་ཁྲིམས་གཅོད་དྲང་བ༌ཤེས། །དྲང་བདེན་སྒོ་ནས་ང་རང་སྡུག་ལ༌སྦྱར།། 76 ཞབས་ཕྱིར་ཞལ་གྱིས་བཞེས་པའི་བཀའ་བཞིན༌དུ། །ཉིད་ཀྱི་བྱམས་བརྩེས་བདག་ལ་སེམས་གསོ༌གནོངས།། 77 ཁྱེད་ཀྱི་བཀའ་ཁྲིམས་ལ་ནི་ང་དགའ༌བས། །ང་རང་འཚོ་ཕྱིར་སྙིང་རྗེ་གནང་བར༌ཤོག། 78 ང་རྒྱལ་ཅན་གྱིས་དོན་མེད་ང་ལ༌སྨད། །དེའི་ཕྱིར་ཁོ་རྣམས་ངོ་ཚར་སྦྱོར་བར༌ཤོག །འོན་ཀྱང་བདག་གིས་ཁྱེད་ཀྱི་བཀའ་སློབ༌བསྒོམ།། 79 ཁྱེད་ལ་གུས་†པ་ངའི་ཕྱོགས་འཁོར་བར༌ཤོག །དེ་ཚོས་ཁྱེད་ཀྱི་དཔང་ཡིག་ཤེས་པར༌འགྱུར།། 80 ང་རང་ངོ་ཚའི་གནས་སུ་མི་ལྷུང༌ཕྱིར། །སྒྲིག་ཁྲིམས་ཐད་ནས་ངའི་སེམས་སྐྱོན་བྲལ༌ཤོག །

༼ཀཱ༌ཕ།༽

81 ཁྱེད་ཀྱི་སྐྱབས་ལ་དུངས་ནས་བདག་སེམས༌རྒུད། །ཉིད་ཀྱི་བཀའ་ལ་སྔར་བཞིན་རེ་སྒུག༌བྱེད།། 82 ཁྱེད་ཀྱི་བཀའ་ལ་རེ་བས་མིག་ཀྱང༌རིབ། །ནམ་ཞིག་སེམས་གསོ་གནང་ཞེས་བདག་གིས༌ཞུ།། 83 ང་རང་དུད་གདུག་ཁྲོད་ཀྱི་རྐྱལ་བ་‡བཞིན། །ཡིན་ཡང་ཁྱེད་ཀྱི་སྒྲིག་ཁྲིམས་བརྗེད་མེད༌དོ།། 84 ཁྱེད་ཀྱི་ཞབས་ཕྱིར་ཉི་མ་ག་ཚོད་ཡོད། །ང་ལ་འཚེ་མཁན་དག་ལ་ཁྲིམས་ནམ༌གཅོད།། 85 ཁྱེད་ཀྱི་བཀའ་ཁྲིམས་ཚུལ་བཞིན་མི་བརྩི༌བའི། །ང་རྒྱལ་ཅན་གྱིས་ངའི་ཆེད་ས་དོང༌བྲུས།། 86 ཁྱེད་ཀྱི་བཀའ་ནི་ཁ་ཚང་བདེན་པ༌ལགས། །དེ་ཚོས་གཡོ་སྒྱུས་འཚེ་བས་སྐྱབས་མཛོད༌ཅིག། 87 ཅུང་ཟད་ཙམ་གྱིས་དེ་ཚོས་ང་ཚར༌བཅད། །ཡིན་ཡང་ཁྱེད་ཀྱི་བཀའ་སློབ་དོར་བ༌མིན།། 88 ཁྱེད་ཀྱི་བྱམས་བརྩེ་བཞིན་དུ་སྐྱབས་སུ༌གསོལ། །ཉིད་ཀྱི་ཞལ་ལས་འབྱུང་བའི་དཔང་ཡིག༌བསྲུང༌།།

༼ལཱ༌མེད།༽

89 ཡ་ཝཱེ་ཁྱེད་ཀྱི་བཀའ་ནི་རྟག་ཏུ༌གནས། །ནམ་མཁའི་དབྱིངས་སུ་འཇགས་པར་མཛད་ལགས༌སོ།། 90 ཁྱེད་ཀྱི་དྲང་བདེན་མི་རབས་ཀུན་ཏུ་གནས། །ས་གཞི་བརྟན་པོར་བཙུགས་པས་རྟག་ཏུ༌གནས།། 91 ཡོད་ཚད་ཁྱེད་ཀྱི་ཞབས་ཕྱི་ཡིན་པས༌ན། །ཉིད་ཀྱི་ཁྲིམས་བཞིན་གནམ་ས་ད་བར༌གནས།། 92 ཁྱེད་ཀྱི་བཀའ་ཁྲིམས་ལ་ནི་དགའ་མེད༌ཚེ། །སེམས་སྡུག་ནང་དུ་ང་རང་ཤི་བ༌ཡིན།། 93 བཀའ་སློབ་བརྒྱུད་ནས་ང་ཡི་སྲོག་བསྐྱབས༌པས། །ཁྱེད་ཀྱི་བཀའ་སློབ་ནམ་ཡང་བརྗེད་མི༌འགྱུར།། 94 ཁྱེད་ཀྱི་བཀའ་སློབ་བདག་གིས་བཙལ་བ༌དང༌། །ང་རང་ཁྱེད་ཀྱི་ཡིན་པས་སྐྱབས་སུ༌གསོལ།། 95 ང་རང་གསོད་ཕྱིར་ངན་པ་འཇབ་ན༌ཡང༌། །བདག་གིས་ཁྱེད་ཀྱི་དཔང་ཡིག་ཞིབ་ཏུ༌བསམ།། 96 ཕུལ་བྱུང་ཀུན་ལ་མཐའ་ཡོད་ངས་མཐོང༌མོད། །ཁྱེད་ཀྱི་བཀའ་ནི་ཤིན་ཏུ་མཐའ་ཡས༌སོ།།

༼མཱེམ།༽

97 ཁྱེད་ཀྱི་བཀའ་ཁྲིམས་ལ་ང་ཇི་འདྲ༌དགའ། །ཉིན་གང་མཚམས་མེད་བདག་གིས་དེ་ནི༌སྒོམ།། 98 ཁྱེད་ཀྱི་བཀའ་རྣམས་ངའི་ནང་གཏན་དུ༌གནས། །ང་རང་དགྲ་བོ་རྣམས་ལས་མཁས་པར༌མཛད།། 99 བདག་གིས་ཁྱེད་ཀྱི་དཔང་ཡིག་བསྒོམས་པས༌ན། །བདག་གི་སློབ་དཔོན་ཀུན་ལས་བདག་མཁས༌སོ།། 100 ང་ཡིས་ཁྱེད་ཀྱི་བཀའ་སློབ་བསྲུངས་པས༌ན། །བདག་གི་གོ་རྟོགས་རྒན་པ་ལས་ཀྱང༌ཟབ།། 101 བཀའ་བཞིན་སྤྱོད་ཕྱིར་རང་གི་རྐང་པ༌ནི། །ངན་པའི་ལམ་ནང་ཞུགས་པར་བཀག་པ༌ཡིན།། 102 ཁྱེད་ཀྱིས་ང་ལ་བསླབ་བྱ་གནང་བས༌ན། །ཁྲིམས་སྲོལ་རྣམས་ལས་ང་རང་འཁྱོར་བ༌མེད།། 103 ཁྱེད་ཀྱི་བཀའ་རྣམས་བདག་ལ་མངར་མོ༌ཡིན། །ཁ་ལ་སྦྲང་རྩི་ལས་ཀྱང་མངར་མོ༌ཡིན།། 104 ཁྱེད་ཀྱི་གསུང་ལས་གོ་རྟོགས་རྙེད་པས༌ན། །རྫུན་གྱི་བགྲོད་ལམ་ཀུན་ལ་ང་རང༌སྡང༌།།

༼ནུན།༽

105 ཁྱེད་ཀྱི་བཀའ་ནི་མདུན་གྱི་སྒྲོན་མེ༌དང༌། །ང་ཡི་ལམ་གྱི་འོད་ཟེར་དེ་ཡང༌ཡིན།། 106 ཁྱེད་ཀྱི་བདེན་པའི་ཁྲིམས་སྲོལ་བསྲུང་བའི༌ཕྱིར། །བདག་གིས་མནའ་བསྐྱལ་དེའི་ནང་བརྟན་པོར༌གནས།། 107 ང་ནི་ཤིན་ཏུ་སྡུག་པས་ཀྱེ་ཡ༌ཝཱེ། །ཁྱེད་ཀྱི་བཀའ་བཞིན་ང་རང་སྐྱབས་སུ༌གསོལ།། 108 ཀྱེ་ཀྱེ་ཡ་ཝཱེ་བདག་གི་སྨྲ་སྒོ༌ཡི། །ཡིད་མོས་མཆོད་པ་ཐུགས་སུ་བཞེས་རོགས༌ཞུ། །ཉིད་ཀྱི་ཁྲིམས་སྲོལ་བདག་ལ་སློབ་པར༌མཛོད།། 109 ང་ཡི་ཚེ་སྲོག་རྟག་ཏུ་ཉེན་ཁར༌གནས། །ཡིན་ཡང་ཁྱེད་ཀྱི་བཀའ་ཁྲིམས་བརྗེད་མི༌སྲིད།། 110 ངན་པ་དག་གིས་ང་ལ་རྙི་བཙུགས༌ཀྱང༌། །ཁྱེད་ཀྱི་བཀའ་སློབ་ལས་ནི་འཁྱོར་བ༌མེད།། 111 བདག་སེམས་ཁྱེད་ཀྱི་དཔང་ཡིག་ལ་དགའ༌བས། །ང་ཡི་གཏན་གྱི་ནོར་སྐལ་དེ་ལགས༌སོ།། 112 བདག་སེམས་ཁྱེད་ཀྱི་སྒྲིག་ཁྲིམས་ཕྱོགས་འཁོར༌ནས། །འགྱུར་བ་མེད་པར་ནམ་རྒྱུན་བསྲུང་བར༌བྱ།།

༼སཱ་མེ༌ཀུ༽

113 བློ་གཉིས་ཅན་ལ་ང་རང་སྡང་བ༌དང༌། །ཁྱེད་ཀྱི་བཀའ་ཁྲིམས་ལ་ནི་ང་རང༌དགའ།། 114 ཁྱེད་ཉིད་བདག་གི་ཕུབ་དང་སྐྱབས་བཅོལ་ཡིན། །ང་ཡིས་ཁྱེད་ཀྱི་བཀའ་ལ་རེ་བ༌བསྐྱེད།། 115 ང་ཡིས་དཀོན་མཆོག་བཀའ་རྣམས་བསྲུང་ནུས༌ཕྱིར། །སྡིག་སྤྱོད་ཅན་རྣམས་ང་དང་འབྲལ་བར༌གྱིས།། 116 བཀའ་བཞིན་ང་རང་བསྐྱོར་ནས་འཚོ་བར༌མཛོད། །བདག་གི་རེ་བ་ངོ་ཚར་མི་སྦྱར༌རོགས།། 117 ང་རང་བསྐྱོར་དང་བདག་ནི་ཐར་ངེས༌ཤིང༌། །དུས་རྒྱུན་ཁྱེད་ཀྱི་སྒྲིག་ཁྲིམས་གཙིགས་སུ༌འཛིན།། 118 སྒྲིག་ཁྲིམས་ལས་ནི་གྱར་ཀུན་ཁྱེད་ཀྱིས༌འདོར། །དེ་ཚོའི་གཡོ་སྒྱུ་དོན་མེད་ཡིན་པས༌སོ།། 119 ས་སྟེང་མི་ངན་ཐམས་ཅད་སྙིགས་རོ༌བཞིན། །འདོར་བས་ཁྱེད་ཀྱི་དཔང་ཡིག་ལ་དགའ༌འོ།། 120 ཁྱེད་ལ་འཇིགས་པས་ང་ཡི་ལུས་ཕུང༌འདར། །ཁྱེད་ཀྱི་ཁྲིམས་གཅོད་ལ་ཡང་ང་འཇིགས༌སོ།།

༼ཨཱེ་ཡན།༽

121 དྲང་བདེན་དྲང་གཞག་བདག་གིས་སྤྱད་པས༌ན། །གཉའ་གནོན་བྱེད་མཁན་ལག་ཏུ་ང་མ༌སྤྲོད།། 122 ཁྱེད་ཀྱི་ཞབས་ཕྱིར་ཕན་ཕྱིར་ཁག་ཐེག༌མཛོད། །ང་རྒྱལ་ཅན་ལ་གཉའ་གནོན་བྱེད་མ༌འཇུག། 123 ཁྱེད་ཀྱི་སྐྱབས་དང་དྲང་བདེན་བཀའ་ལ༌ནི། །རེ་ལྟོས་བཅངས་ནས་བདག་གི་མིག་དབང༌ཉམས།། 124 ཁྱེད་ཀྱི་བྱམས་བརྩེའི་ངང་ནས་ཞབས་ཕྱིར༌གཟིགས། །ཉིད་ཀྱི་སྒྲིག་ཁྲིམས་བདག་ལ་སློབ་པར༌མཛོད།། 125 ཁྱེད་ཀྱི་དཔང་ཡིག་བདག་གིས་རྟོགས་པའི༌ཕྱིར། །ཉིད་ཀྱི་ཞབས་ཕྱིར་གོ་རྟོགས་གནང་བར༌མཛོད།། 126 མི་རྣམས་ཁྱེད་ཀྱི་བཀའ་ཁྲིམས་དང་འགལ་བས། །ཡ་ཝཱེས་འཕྲིན་ལས་མཛད་པའི་དུས་ལ༌བབས།། 127 དེའི་ཕྱིར་གསེར་དང་བཙོ་མའི་གསེར་ལས༌ཀྱང༌། །ང་རང་ཁྱེད་ཀྱི་བཀའ་ལ་ལྷག་ཏུ༌དགའ།། 128 བཀའ་སློབ་ཐམས་ཅད་བདག་གིས་བདེན་པར༌འཛིན། །ལོག་ལམ་ཀུན་ལ་ང་རང་གཞི་ནས༌སྡང༌།།

༼ཕཱེ།༽

129 ཁྱེད་ཀྱི་དཔང་ཡིག་དག་ནི་ངོ་མཚར༌ཆེ། །དེའི་ཕྱིར་བདག་གིས་རྩེ་གཅིག་གིས་སྲུང༌ངོ༌།། 130 ཁྱེད་ཀྱི་བཀའ་རྣམས་གྲོལ་ན་འོད་འཕྲོ་ཞིང༌། །བླུན་རྨོངས་རྣམས་ཀྱི་བློ་སྒོ་འབྱེད་པ༌ཡིན།། 131 ང་རང་ཁྱེད་ཀྱི་བཀའ་ལ་རབ་དུངས༌པས། །བདག་གིས་ཁ་ཆེར་གདངས་བར་དབུགས་འཚངས༌སྐྱེས།། 132 ཁྱེད་ཀྱི་མཚན་ལ་དགའ་བར་ཅི་བྱས༌བཞིན། །ཁྱེད་ཉིད་ངའི་ཕྱོགས་འཁོར་ནས་སྙིང་རྗེ༌མཛོད།། 133 ཁྱེད་ཀྱི་བཀའ་ཡིས་བདག་གི་ལམ་སྣ༌དྲོངས། །སྡིག་པའི་དབང་དུ་ཚུད་པར་མི་མཛད༌རོགས།། 134 མི་ཡི་གཉའ་གནོན་འོག་ནས་བསྒྲལ་བར༌མཛོད། །བདག་གིས་ཉིད་ཀྱི་བཀའ་སློབ་བརྩི་བར༌བྱ།། 135 ཞབས་ཕྱིར་ཞལ་གྱི་འོད་མདངས་སྣང་བར༌མཛོད། །ཉིད་ཀྱི་སྒྲིག་ཁྲིམས་ང་ལ་སློབ་པར༌མཛོད།། 136 ཁོ་ཚོས་ཁྱེད་ཀྱི་བཀའ་ཁྲིམས་མི་སྲུང༌བས། །བདག་གི་མིག་ལས་མཆི་མའི་གཙང་པོ༌རྒྱུག།

༼ཚ༌དཱེ།༽

137 ཀྱེ་ཀྱེ་ཡ་ཝཱེ་ཁྱེད་ཉིད་དྲང་བདེན༌ལགས། །ཁྱེད་ཀྱི་ཁྲིམས་གཅོད་ཀྱང་ནི་དྲང་གཞག༌ཡིན།། 138 དྲང་པོ་དང་ནི་བདེན་པ་བདེན་རྐྱང༌གིས། །ཉིད་ཀྱི་དཔང་ཡིག་མཐའ་དག་གཏན་ལ༌ཕབ།། 139 བདག་གི་དགྲ་བོས་ཁྱེད་ཀྱི་བཀའ་བརྗེད༌པས། །ངའི་སེམས་འཚུབ་ནས་མེ་ལྕེ་འབར་དང༌མཚུངས།། 140 ཁྱེད་ཀྱི་བཀའ་ནི་རབ་ཏུ་གཙང་བས༌ན། །ཞབས་ཕྱི་ང་རང་དེ་ལ་ཤིན་ཏུ༌དགའ།། 141 ང་ནི་སྨད་ཅིང་ཐ་ཤལ་ཡིན་ན༌ཡང༌། །ཁྱེད་ཀྱི་བཀའ་སློབ་བདག་གིས་བརྗེད་མེད༌ཡིན།། 142 ཁྱེད་ཀྱི་དྲང་བདེན་རྒྱུན་ནས་རྒྱུན་དུ༌གནས། །ཉིད་ཀྱི་བཀའ་ཁྲིམས་ཐམས་ཅད་བདེན་པ༌ལགས།། 143 དཀའ་ངལ་ཟུག་གཟེར་བདག་ལ་ཐེབས་གྱུར༌ཀྱང༌། །ཁྱེད་ཀྱི་བཀའ་ལ་བདག་སེམས་དགའ་བ༌ཡིན།། 144 ཁྱེད་ཀྱི་དཔང་ཡིག་རྟག་ཏུ་དྲང་བདེན༌ཡིན། །གོ་རྟོགས་གནོངས་དང་ང་རང་འཚོ་བྱེད༌དོ།།

༼ཀཱོ༌ཕ།༽

145 ཀྱེ་ཀྱེ་ཡ་ཝཱེ་བདག་གིས་སེམས་ཧྲིལ༌པོས། །ཁྱེད་རང་འབོད་པས་བདག་ལ་བཀའ་ལན༌གནོངས། །ང་ཡིས་ཁྱེད་ཀྱི་སྒྲིག་ཁྲིམས་བསྲུང་ངེས༌ཡིན།། 146 ཁྱེད་ལ་འོ་དོད་འབོད་པས་སྐྱབས་སུ༌གསོལ། །ཁྱེད་ཀྱི་དཔང་ཡིག་བདག་གིས་ནན་གྱིས༌བསྲུང༌།། 147 ཐོ་རངས་སྔོན་དུ་ཁྱེད་ལ་འོ་དོད༌འབོད། །ཁྱེད་ཀྱི་བཀའ་ལ་བདག་གིས་རེ་བ༌བཅོལ།། 148 ཁྱེད་ཀྱི་བཀའ་རྣམས་ཡིད་དུ་བསྒོམ་པའི༌ཆེད། །བདག་གིས་མཚན་གང་མིག་ཟུང་བཙུམས་པ༌མེད།། 149 ཀྱེ་ཀྱེ་ཡ་ཝཱེ་ཉིད་ཀྱི་བྱམས་བརྩེ༌བཞིན། །ཁྱེད་ཀྱིས་ང་ཡི་སྐད་ལ་གསན་པར༌མཛོད། །ཁྲིམས་སྲོལ་དང་བསྟུན་ང་རང་འཚོ་བར༌མཛོད།། 150 གཡོ་སྒྱུ་སྙེག་པའི་མི་རྣམས་ཉེ་བར༌སླེབས། །ཁྱེད་ཀྱི་བཀའ་ཁྲིམས་ལས་ནི་རྒྱང་རིང༌གནས།། 151 ཀྱེ་ཀྱེ་ཡ་ཝཱེ་ཁྱེད་ཉིད་ཉེ་བར༌བཞུགས། །ཁྱེད་ཀྱི་བཀའ་ནི་ཐམས་ཅད་བློས་ཐུབ༌ཡིན།། 152 ཁྱེད་ཀྱི་དཔང་ཡིག་རྣམས་ལས་སྔར་ནས༌རྟོགས། །ཁྱེད་ཀྱིས་དེ་རྣམས་གཏན་དུ་ཚུགས་ཕྱིར༌བཙུགས།།

༼རཱེ༌ཧྲུ།༽

153 བདག་གིས་ཁྱེད་ཀྱི་བཀའ་ཁྲིམས་མ་བརྗེད༌པས། །ང་ཡི་སྡུག་བསྔལ་གཟིགས་ནས་སྐྱོབ་པར༌མཛོད།། 154 ང་ལ་དག་འབུད་བྱས་ནས་ཐར་བར༌མཛོད། །ཁྱེད་ཀྱི་བཀའ་བཞིན་ང་རང་འཚོ་བར༌མཛོད།། 155 ངན་པས་ཁྱེད་ཀྱི་སྒྲིག་ཁྲིམས་མི་འཚོལ༌བས། །ཐར་པ་དེ་ཚོར་ཤིན་ཏུ་རྒྱང་རིང༌ངོ༌།། 156 ཡ་ཝཱེ་ཁྱེད་ཀྱི་སྙིང་རྗེ་ཆེན་པོ༌ཡིན། །ཉིད་ཀྱི་ཁྲིམས་སྲོལ་བཞིན་དུ་ངའི་སྲོག༌སྐྱོབ།། 157 ང་ལ་འཚེ་ཞིང་རྒོལ་མཁན་མང་ན༌ཡང༌། །ང་རང་ཁྱེད་ཀྱི་དཔང་ཡིག་ལས་མ༌འཁྱར།། 158 གཡོ་སྒྱུ་ཅན་གྱིས་ཁྱེད་ཀྱི་བཀའ་མི༌བརྩི། །དེའི་ཕྱིར་ཁོ་རྣམས་མཐོང་དུས་སུན་སྣང༌སྐྱེས།། 159 ཀྱེ་ཀྱེ་ཡ་ཝཱེ་ང་རང་ཁྱེད་ཉིད༌ཀྱི། །བཀའ་ལ་ཅི་ཙམ་དགའ་ཚོད་གཟིགས་སུ༌གསོལ། །ཉིད་ཀྱི་བྱམས་བརྩེ་བཞིན་དུ་ངའི་སྲོག༌སྐྱོབ།། 160 ཁྱེད་ཀྱི་གསུང་གི་སྙིང་པོ་བདེན་པ༌ལགས། །དྲང་བའི་ཁྲིམས་སྲོལ་ཐམས་ཅད་རྟག་ཏུ༌གནས།།

༼སིན།༽

161 སྐུ་དྲག་རྣམས་ཀྱིས་དོན་མེད་བདག་ལ༌འཚེ། །ཡིན་ཡང་བདག་སེམས་ཁྱེད་ཀྱི་བཀའ་ལ༌འཇིགས།། 162 ང་རང་ཁྱེད་ཀྱི་བཀའ་ནང་དགའ་བ༌ནི། །བཅོམ་ནོར་དཔག་མེད་ཐོབ་པའི་མི་དང༌མཚུངས།། 163 རྫུན་ལ་ང་རང་སྡང་ཞིང་ཞེན་ལོག༌ཀྱང༌། །ཁྱེད་ཀྱི་བཀའ་ཁྲིམས་ལ་ནི་ང་དགའ༌འོ།། 164 ཁྱེད་ཀྱི་དྲང་བདེན་ཁྲིམས་སྲོལ་རྣམས་ཀྱི༌ཕྱིར། །ཉིན་རེར་ལན་བདུན་ཁྱེད་ལ་བསྟོད་བསྔགས༌འབུལ།། 165 བཀའ་ཁྲིམས་རྣམས་ལ་དགའ་བར་ཞི་བདེ༌ཆེ། །དེ་དག་བསྒྱེལ་ནུས་གང་ཡང་ཡོད་མ༌ཡིན།། 166 བདག་གིས་ཡ་ཝཱེ་ཁྱེད་ཀྱི་སྐྱབས་ལ༌རེ། །ཁྱེད་ཀྱི་བཀའ་རྣམས་བཞིན་དུ་སྒྲུབ་པ༌ཡིན།། 167 ཁྱེད་ཀྱི་དཔང་ཡིག་ང་ཡི་སེམས་ནས༌སྲུང༌། །དེ་ལ་ང་རང་ཤིན་ཏུ་དགའ་བ༌ཡིན།། 168 བདག་གི་ལམ་རྣམས་ཁྱེད་ཀྱིས་མཁྱེན་པས༌ན། །ང་ཡིས་ཁྱེད་ཀྱི་བཀའ་སློབ་དཔང་ཡིག༌སྲུང༌།།

༼ཐཱ་ཝུ།༽

169 འོ་དོད་ཡ་ཝཱེ་ཁྱེད་དྲུང་བསླེབ་གྱུར༌ཅིག །ཉིད་ཀྱི་བཀའ་བཞིན་ང་ལ་གོ་རྟོགས༌སྩོལ།། 170 ཞུ་འབོད་ཁྱེད་ཀྱི་དྲུང་དུ་བསླེབ་གྱུར༌ཅིག །ཉིད་ཀྱི་བཀའ་བཞིན་ང་རང་སྐྱོབ་པར༌མཛོད།། 171 ཁྱེད་ཀྱིས་སྒྲིག་ཁྲིམས་བདག་ལ་བསླབ་པས༌ན། །བདག་གི་མཆུ་ལས་བསྟོད་བསྔགས་འབྱུང་བར༌ཤོག། 172 ཁྱེད་ཀྱི་བཀའ་ནི་ཐམས་ཅད་དྲང་བས༌ན། །ངའི་ལྕེས་བཀའ་ཡི་མགུར་གླུ་ལེན་པར༌ཤོག། 173 བདག་གིས་ཁྱེད་ཀྱི་བཀའ་སློབ་བདམས་པས༌ན། །ཁྱེད་ཀྱི་ཕྱག་གིས་རོགས་རམ་མཛད་པར༌ཤོག། 174 ཡ་ཝཱེ་ང་རང་ཁྱེད་ཀྱི་སྐྱབས་ལ༌དུངས། །ཁྱེད་ཀྱི་བཀའ་ཁྲིམས་ལ་ནི་ང་རང༌དགའ།། 175 ཁྱེད་ལ་བསྟོད་ཕྱིར་ངའི་སྲོག་འཚོ་བར༌ཤོག །ཁྲིམས་སྲོལ་རྣམས་ཀྱིས་ང་རང་སྐྱོར་བར༌ཤོག། 176 ཁྱེད་ཀྱི་བཀའ་རྣམས་བདག་གིས་མ་བརྗེད༌པས། །ང་རང་སྟོར་བའི་ལུག་ལྟར་གྱར་ན༌ཡང༌། །ཁྱེད་ཀྱིས་ཞབས་ཕྱི་ང་རང་འཚོལ་བར༌མཛོད།།

གསུང་མགུར་བརྒྱ་དང་ཉི་ཤུ༌པ།

དཀའ་སྡུག་ཁྲོད་ཀྱི་ཞུ་འབོད།

1 ༼ཡར་གནས་མཇལ་དུ་འགྲོ་བའི་མགུར༌མ།༽ དཀའ་སྡུག་ཁྲོད་ནས་ཡ་ཝཱེ་བོས་པ༌དང༌། །ཁོང་གིས་ང་ལ་བཀའ་ལན་གནང་བྱུང༌ངོ༌།། 2 ཀྱེ་ཀྱེ་ཡ་ཝཱེ་རྫུན་གྱི་མཆུ་སྒྲོས༌དང༌། །གཡོ་སྒྱུའི་ལྕེ་ལས་ང་རང་སྐྱོབ་པར༌མཛོད།། 3 གཡོ་སྒྱུའི་ལྕེ་ཁྱོད་ཁོང་གིས་ཅི་སྟེར༌རམ། །དེ་ལས་ལྷག་པ་ཅི་ཞིག་བྱ་འོང༌ངམ།། 4 ཁོང་གིས་དཔའ་བོའི་མདའ་མོ་རྣོན་པོ༌དང༌། །ཤུག་པའི་སྡོང་པོའི་སོལ་མེ་བཏང་འོང༌ངོ༌།། 5 ང་རང་ད་མེ་ཤེག་ཏུ་བསྡད་པ༌དང༌། །ཀེ་དཱར་གུར་ནང་གནས་པས་ཆག་སྒོ༌འབྱུང༌།། 6 ཞི་མཐུན་ལ་ནི་སྡང་བའི་མི་མཉམ༌དུ། །ང་རང་བསྡད་ནས་དུས་ཡུན་རིང་དྲགས༌སོ།། 7 ང་ནི་མཐུན་པར་དགའ་ཞིང་གཏམ་སྨྲ༌དུས། །དེ་རྣམས་འཁྲུག་པ་རྒྱག་པར་རྩོམ་བྱེད༌དོ།།

གསུང་མགུར་བརྒྱ་དང་ཉེར་གཅིག༌པ།

དཀོན་མཆོག་ཡ་ཝཱེ་ནི་ང་ཚོར་སྲུང་སྐྱོབ་གནང་མཁན་ཡིན་པ།

1 ༼ཡར་གནས་མཇལ་དུ་འགྲོ་བའི་མགུར༌མ།༽ རི་རྣམས་ཕྱོགས་སུ་ང་ཡི་མིག་ཟུང༌འདེགས། །ང་ཡི་སྡོངས་གྲོགས་གང་ནས་འབྱོན་འགྱུར༌རམ།། 2 མ་གཞི་དེ་ནི་གནམ་སའི་བྱེད་པོ༌སྟེ། །ཡ་ཝཱེའི་ཕྱོགས་ནས་ང་ལ་འཐོབ་པ༌ཡིན།། 3 ཁོང་གིས་ཁྱོད་ཀྱི་རྐང་པ་འཁྱར་མི༌འཇུག །ཁྱོད་རང་སྲུང་མཁན་ཁོང་ཉིད་གཟིམ་མི༌བྱ།། 4 ལྟོས་དང་ཡེས་ར་ཨེལ་ནི་སྲུང་མཁན༌ཁོང༌། །གཉིད་ཅོག་མི་རྒྱག་མནལ་དུ་ཡང་མི༌གཟིམ།། 5 ཡ་ཝཱེ་ཁྱོད་རང་སྲུང་མཁན་ཡིན་པ༌ལགས། །ཁོང་ཉིད་ཁྱོད་ཀྱི་གཡས་སུ་གྲིབ་སོ༌ཡིན།། 6 ཉིན་མོར་ཉི་མས་ཁྱོད་ལ་གནོད་མི༌བསྐྱལ། །མཚན་མོར་ཟླ་བས་ཁྱོད་ལ་འཚེ་མི༌བྱ།། 7 ཡ་ཝཱེས་ཁྱོད་རང་གནོད་འཚེ་ཀུན་ལས༌བསྲུང༌། །ཁྱོད་ཀྱི་ཚེ་སྲོག་ཀྱང་ནི་བསྲུང་བར༌འགྱུར།། 8 ད་ལྟའི་དུས་ནས་ཇི་སྲིད་འཚོ་བའི༌བར། །ཁྱོད་ནི་ཐོན་ནམ་འགྲོ་དུས་ཡ་ཝཱེས༌བསྲུང༌།།

གསུང་མགུར་བརྒྱ་དང་ཉེར་གཉིས༌པ།

ཡེ་རུ་སཱ་ལེམ་གྱི་བསྟོད་པ།

1 ༼ཡར་གནས་མཇལ་དུ་འགྲོ་བའི་དཱ་བིད་ཀྱི་མགུར༌མ།༽ རང་ཅག་ཡ་ཝཱེའི་བཞུགས་གནས་སུ་འགྲོ༌ཞེས། །མི་ཡིས་བདག་ལ་བརྗོད་དུས་སེམས་དགའ༌བྱུང༌།། 2 ཀྱེ་མ་ཡེ་རུ་སཱ་ལེམ་ངེད་ཅག༌ནི། །ཁྱེད་ཀྱི་རྒྱལ་སྒོའི་ནང་དུ་འགྲེང་ནས༌ཡོད།། 3 མུ་རྒྱུན་གཅིག་ཏུ་འབྲེལ་བའི་གྲོང་ཁྱེར༌ལྟར། །ཡེ་རུ་སཱ་ལེམ་བཞེངས་ནས་གྲུབ་པ༌འོ།། 4 ཡེས་ར་ཨེལ་གྱི་ཁྲིམས་སྲོལ་གཞིར་བཞག༌ནས། །ཡ་ཝཱེའི་མཚན་ལ་བསྟོད་བསྔགས་འབུལ་བའི༌ཆེད། །ཡ་ཝཱེའི་ཚོ་ཁག་ཐམས་ཅད་ཡར་ཕྱིན༌ཏོ།། 5 དེ་རུ་ཁྲིམས་ཐག་གཅོད་ཕྱིར་ཁྲི་རྣམས༌བཞག །དཱ་བིད་རིགས་རྒྱུད་དག་གི་ཁྲི་རྣམས༌བཞག། 6 ཡེ་རུ་སཱ་ལེམ་བདེ་ཕྱིར་སྨོན་ལམ༌ཞུས། །ཁྱེད་ལ་དགའ་བའི་མི་རྣམས་དར་བར༌ཤོག། 7 ཁྱེད་ཀྱི་ལྕགས་རིའི་ནང་དུ་དུས་བདེ༌ཤོག །ཕོ་བྲང་ནང་དུ་གཏན་འཇགས་འོང་བར༌ཤོག། 8 བདག་གི་སྤུན་དང་གྲོགས་པོ་རྣམས་ཀྱི༌ཆེད། །ཁྱེད་ནང་དུས་བདེ་ཤོག་ཅེས་བདག་གིས༌སྨྲ།། 9 དཀོན་མཆོག་ཡ་ཝཱེའི་བཞུགས་གནས་དོན་ཆེད༌དུ། །བདག་གིས་ཁྱེད་ཀྱི་ཕན་དོན་འཚོལ་བར༌བྱ།།

གསུང་མགུར་བརྒྱ་དང་ཉེར་གསུམ༌པ།

གཙོ་བོའི་སྙིང་རྗེ་འཚོལ་བ།

1 ༼ཡར་གནས་མཇལ་དུ་འགྲོ་བའི་མགུར༌མ།༽ ནམ་མཁའི་ཁྲི་ལ་བཞུགས་པའི་གཙོ་བོ༌ལགས། །ང་ཡི་མིག་ཟུང་ཁྱེད་ཀྱི་ཕྱོགས་སུ༌འདེགས།། 2 གཟིགས་དང་ཞབས་ཕྱིའི་མིག་གིས་བདག་པོའི༌ཕྱག །བྲན་མོའི་མིག་གིས་བདག་མོའི་ཕྱག་ལ༌ལྟ། །དེ་དང་དེ་བཞིན་ང་ཚོའི་མིག་གིས༌ཀྱང༌། །རང་ཅག་དཀོན་མཆོག་ཡ་ཝཱེས་ང་ཚོ༌ལ། །སྙིང་རྗེ་གནང་བའི་བར་དུ་ཁོང་ལ༌བལྟ།། 3 ངེད་ཅག་སྨད་ར་ཚད་མེད་མྱངས་པས༌ན། །ཀྱེ་ཀྱེ་ཡ་ཝཱེ་ང་ཚོར་སྙིང་རྗེ༌གནོངས། །ཁྱེད་ཀྱིས་ང་ཚོར་སྙིང་རྗེ་གནང་བར༌མཛོད།། 4 བདེ་བར་གནས་པ་རྣམས་ཀྱིས་འཕྱ་སྨོད༌བྱེད། །ང་རྒྱལ་ཅན་གྱིས་སྨད་ར་ཚད་མེད༌བཏང༌།།

གསུང་མགུར་བརྒྱ་དང་ཉེར་བཞི༌པ།

དཀོན་མཆོག་ནི་ཁོང་གི་མི་རྣམས་ལ་སྲུང་སྐྱོབ་གནང་མཁན་ཡིན་པ།

1 ༼ཡར་གནས་མཇལ་དུ་འགྲོ་བའི་དཱ་བིད་ཀྱི་མགུར༌མ།༽ ཡེས་ར་ཨེལ་པས་འདི་ལྟར་སྨྲ་བར༌བྱ། །ངེད་ཕྱོགས་ཡ་ཝཱེ་ཡོད་པ་མ་ཡིན༌ན།། 2 ངེད་ཕྱོགས་ཡ་ཝཱེ་ཡོད་པ་མ་ཡིན༌ཚེ། །མི་རྣམས་ངེད་ཀྱི་དགྲ་རུ་ལངས་ནས༌ནི།། 3 དེ་ཚོའི་ཁོང་ཁྲོ་ངེད་སྟེང་འབར་དུས༌སུ། །དེ་ཚོས་ངེད་ཅག་གསོན་པོར་མིད་པ༌འོ།། 4 དེ་དུས་རྦ་རླབས་ཀྱིས་ནི་ངེད་རྣམས༌འགེབ། །དྲག་བཞུར་ཆུ་བོས་ངེད་ཅག་བསྣུབ་བྱེད༌དོ།། 5 ཆུ་ལོག་ཆེན་པོས་ངེད་རྣམས་བསྣུབ་པར༌བྱེད།། 6 དེ་ཚོའི་མཆེ་བར་གཤག་ཏུ་མ་གནང༌བའི། །ཡ་ཝཱེ་ཁོང་ཉིད་བསྟོད་པར་འོས་སོ༌ལོ།། 7 རང་ཅག་བྱ་པའི་རྙི་ལས་ཐར་བ༌ཡི། །བྱེའུ་ཆུང་ཞིག་དང་ཀུན་ནས་མཚུངས་པ༌སྟེ། །རྙི་རྒྱ་རལ་ཏེ་རང་ཅག་ཐར་བ་ཡིན།། 8 གནམ་སའི་བྱེད་པོ་དཀོན་མཆོག་ཡ་ཝཱེ༌ཡི། །མཚན་ལ་བརྟེན་ནས་ངེད་ལ་རོགས་རམ༌ཐོབ།།

གསུང་མགུར་བརྒྱ་དང་ཉེར་ལྔ༌པ།

དཀོན་མཆོག་ཡ་ཝཱེའི་མི་རྣམས་ཀྱི་བདེ་འཇགས།

1 ༼ཡར་གནས་མཇལ་དུ་འགྲོ་བའི་མགུར༌མ།༽ ཡ་ཝཱེར་བློ་གཏད་བཅོལ་བའི་མི་རྣམས༌ནི། །འགྱིང་ངེར་ལངས་པའི་རི་བོ་ཛ་ཡན༌འདྲ།། 2 ཡེ་རུ་སཱ་ལེམ་རི་ཡིས་བསྐོར་བ༌ལྟར། །ད་ལྟའི་དུས་ནས་ཇི་སྲིད་འཚོ་བའི༌བར། །ཡ་ཝཱེས་ཁོང་གི་འབངས་མི་དེ་བཞིན༌བསྐོར།། 3 དྲང་པོས་ཉེས་པར་ལག་པ་མི་བརྐྱང༌ཕྱིར། །ངན་པའི་འཁར་བ་དྲང་བདེན་མི་རྣམས༌ཀྱི། །ས་སྐལ་སྟེང་དུ་དུས་རྒྱུན་གནས་མི༌འགྱུར།། 4 བཟང་པོ་རྣམས་དང་གཞུང་དྲང་མི་རྣམས༌ལ། །ཡ་ཝཱེ་ཁྱེད་ཀྱིས་བཀའ་དྲིན་མཛད་དུ༌གསོལ།། 5 འོན་ཀྱང་འཁྱོག་པོའི་ལམ་ནང་སྐྱོད་པ༌རྣམས། །ཡ་ཝཱེས་སྡིག་སྤྱོད་མཉམ་དུ་འཁྲིད་པར༌འགྱུར། །ཡེས་ར་ཨེལ་སྟེང་ཞི་བདེ་འབབ་པར༌སྨོན།།

གསུང་མགུར་བརྒྱ་དང་ཉེར་དྲུག༌པ།

བཙན་ཁྲིད་བྱས་ནས་ཕྱིར་ལོག་པ་རྣམས་ཀྱི་དགའ་སྤྲོ།

1 ༼ཡར་གནས་མཇལ་དུ་འགྲོ་བའི་མགུར༌མ།༽ ཡ་ཝཱེས་བཙོན་དུ་ཡོད་པའི་མི་རྣམས༌ནི། །ཛ་ཡན་ཡུལ་ལ་ཕྱིར་ཁྲིད་འོང་བའི༌དུས། །ངེད་རྣམས་རྨི་ལམ་པ་དང་ཀུན་ནས༌མཚུངས།། 2 ངེད་རྣམས་ཁ་རུ་གད་མོ་ལྷང་ལྷང༌སྒྲོག །ལྕེ་ཡིས་དགའ་སྤྲོའི་གླུ་དབྱངས་སིང་སིང་ལེན། །དེ་དུས་མི་རིགས་གཞན་རྣམས་ཁྲོད་དུ༌ན། །ཡ་ཝཱེས་ཁོ་ཚོར་དོན་ཆེན་མཛད་ཅེས༌བརྗོད།། 3 ཡ་ཝཱེས་དངོས་གནས་དོན་ཆེན་མཛད་བྱུང༌སྟེ། །ངེད་ཅག་ཡིད་སེམས་དགའ་སྤྲོས་ཁེངས་པར༌གྱུར།། 4 ཀྱེ་ཀྱེ་ཡ་ཝཱེ་ལྷོ་ཕྱོགས་གཙང་པོ་བཞིན། །ངེད་ཀྱི་བཙོན་པ་རྣམས་ཀྱང་ཁྲིད་འོང༌རོགས།། 5 མཆི་མ་གཏོར་བཞིན་ས་བོན་འདེབས་མཁན༌དེས། །དགའ་མགུ་རང་ཞིང་སྟོན་ཐོག་བརྔ་བར༌འགྱུར།། 6 ངུ་བཞིན་ས་བོན་འདེབས་སུ་འགྲོ་མཁན༌གྱིས། ། * སྤྲོ་སྤྲོ་ངང་ནས་ཚར་ཕོན་ཁུར་ཏེ་འོང་།།

གསུང་མགུར་བརྒྱ་དང་ཉེར་བདུན༌པ།

ནོར་སྐལ་ཇི་སྙེད་དཀོན་མཆོག་ནས་ཐོབ་པ།

1 ༼ཡར་གནས་མཇལ་དུ་འགྲོ་བའི་སོ་ལོ་མོན་གྱི་མགུར༌མ།༽ ཁང་པ་ཡ་ཝཱེས་བརྩིག་པར་མི་མཛད༌ན། །རྩིག་མཁན་རྣམས་ཀྱིས་དོན་མེད་ལས་ཀ༌བྱེད། །མཁར་གྲོང་ཡ་ཝཱེས་བསྲུང་བར་མི་མཛད༌ན། །སྲུང་མཁན་མེལ་ཚེ་བྱེད་པ་དོན་མེད༌ཡིན།། 2 སྔ་མོ་ལངས་ཤིང་ངལ་གསོ་འཕྱི་བ༌དང༌། །དཀའ་ལས་ཟས་ནི་ཟ་བ་དོན་མེད༌ཡིན། །ཁོང་གིས་བརྩེ་བ་རྣམས་ལ་གཉིད་གནང༌ངོ༌།། 3 བུ་ཕྲུག་ཡ་ཝཱེས་གནང་བའི་ནོར་སྐལ༌ཡིན། །མངལ་གྱི་ཕྲུ་གུ་ཁོང་གི་གསོལ་རས༌ཡིན།། 4 གཞོན་དུས་སྐྱེས་པའི་བུ་དང་བུ་མོ༌ནི། །དཔའ་རྒོད་ལག་གི་མདའ་དང་ཀུན་ནས༌མཚུངས།། 5 མདའ་ཤུབས་མདའ་ཡིས་གང་བའི་མི་དེ༌བདེ། །དེ་ཚོས་མཁར་སྒོར་དགྲ་བོ་རྣམས་ཀྱི༌མདུན། །གླེང་མོལ་བྱེད་དུས་ངོ་ནི་ཚ་མི༌འགྱུར།།

གསུང་མགུར་བརྒྱ་དང་ཉེར་བརྒྱད༌པ།

དཀོན་མཆོག་ཡ་ཝཱེའི་བཀའ་ལ་ཉན་མཁན་རྣམས་ཀྱི་རྔན་པ།

1 ༼ཡར་གནས་མཇལ་དུ་འགྲོ་བའི་མགུར༌མ།༽ ཡ་ཝཱེ་ལ་ནི་གུས་ཤིང་འཇིགས་པ་དང༌། །ཁོང་གི་ལམ་ནང་འགྲུལ་མཁན་རྣམས༌བདེ་འོ། ། 2 རང་གི་ལག་པས་འབད་པ་དེ་ཟ༌ཞིང༌། །བྱིན་རླབས་འཐོབ་ཅིང་དོན་ཀུན་ལམ་འགྲོ༌འོང༌།། 3 ཁྱོད་ཀྱི་ཁྱིམ་སྦུག་རང་གི་ཆུང་མ༌ནི། །འབྲས་བུ་གཡུར་དུ་ཟ་བའི་རྒུན་ཤིང༌འདྲ། །བུ་ཕྲུག་རྣམས་ཀྱིས་སྒྲོག་ཙེའི་མཐའ་བསྐོར༌ཞིང༌། །སྐྱུ་རུ་ཤིང་གི་ཡལ་ག་དང་མཚུངས༌སོ།། 4 ལྟོས་དང་ཡ་ཝཱེར་གུས་ཤིང་འཇིགས་པ༌ཡི། །མི་ལ་དེ་འདྲའི་བྱིན་རླབས་འཐོབ་པར༌འགྱུར།། 5 ཡ་ཝཱེས་ཛ་ཡན་ཡུལ་ནས་ཁྱོད་རང༌ལ། །བྱིན་རླབས་གནང་ཞིང་ཁྱོད་ཀྱིས་ཚེ་གང༌བོར། །ཡེ་རུ་སཱ་ལེམ་ཡུལ་གྱི་དར་རྒྱས༌མཐོང༌།། 6 ཁྱོད་ཀྱིས་བུ་རབས་ཚ་རྒྱུད་རྣམས་མཐོང༌ཞིང༌། །ཡེས་ར་ཨེལ་སྟེང་བདེ་བ་འབབ་པར༌ཤོག།

གསུང་མགུར་བརྒྱ་དང་ཉེར་དགུ༌པ།

དཀོན་མཆོག་ཡ་ཝཱེ་ལ་དགྲ་རྣམས་བཟློག་པར་ཞུ་བ།

1 ༼ཡར་གནས་མཇལ་དུ་འགྲོ་བའི་མགུར༌མ།༽ ཡེས་ར་ཨེལ་གྱིས་འདི་བཞིན་སྨྲ་གྱུར༌ཅིག །ང་རང་གཞོན་པའི་དུས་ནས་ད་ལྟའི༌བར། །དགྲ་བོ་རྣམས་ཀྱིས་ང་ལ་ལན་མང༌གཙེས།། 2 ང་རང་གཞོན་པའི་དུས་ནས་ད་ལྟའི༌བར། །དགྲ་བོ་རྣམས་ཀྱིས་བདག་ལ་ལན་མང༌གཙེས། །ཡིན་ཡང་དེ་རྣམས་བདག་ལས་རྒྱལ་མ༌གྱུར།། 3 གཤོལ་གྱིས་བདག་གི་རྒྱབ་ཏུ་ཞིང་རྨོས༌ཏེ། །རྨོས་ཤུར་རིང་མོ་དེ་ཚོས་བཏོད་པ༌ཡིན།། 4 འོན་ཀྱང་ཡ་ཝཱེ་དྲང་བདེན་ལགས་པས༌ན། །ངན་པའི་ཐག་པ་རྣམས་ནི་དུམ་བུར༌བཅད།། 5 ཛ་ཡན་ཡུལ་ལ་སྡང་བའི་མི་རྣམས༌ནི། །གནོང་ཞིང་ཁ་ཕྱིར་འཁོར་ནས་འབྲོ་བར༌ཤོག། 6 དེ་རྣམས་ཁང་པའི་སྟེང་གི་རྩྭ་བཞིན༌དུ། །མ་སྐྱེས་སྔོན་ལ་བསྐམས་ནས་རྙིད་གྱུར༌ཅིག། 7 དེ་ཡིས་རྔ་མཁན་སྤར་བ་མི་གང༌ཞིང༌། །ཚར་ཕོན་སྡོམ་མཁན་པང་ཡང་མི་གང༌ངོ༌།། 8 ཡ་ཝཱེས་ཁྱོད་ལ་བྱིན་གྱིས་བརླབ་པར༌ཤོག །ཡ་ཝཱེའི་མཚན་ནང་ངས་ཁྱོད་སྨོན་འདུན༌ཞུ། །དེ་སྐད་འགྲུལ་པ་རྣམས་ཀྱིས་མི་སྨྲ༌འོ།།

གསུང་མགུར་བརྒྱ་དང་སུམ་ཅུ༌པ།

རོགས་རམ་འཚོལ་བའི་སྨོན་ལམ།

1 ༼ཡར་གནས་མཇལ་དུ་འགྲོ་བའི་མགུར༌མ།༽ ཡ་ཝཱེ་བདག་གིས་གཏིང་ནས་ཁྱེད་ཉིད་འབོད།། 2 ཀྱེ་ཀྱེ་གཙོ་བོ་ང་ཡི་སྐད་ལ༌གསོན། །ང་ཡི་འོ་དོད་ཞུ་བར་སྙན་གཏོད༌རོགས།། 3 ཡ་ཝཱེ་ཁྱེད་ཀྱིས་ཉེས་པ་རྩད་བཅད༌ན། །དེ་ནས་སུ་ཞིག་ཚུགས་ནུས་ཀྱེ་གཙོ༌བོ།། 4 འོན་ཀྱང་ཁྱེད་ལ་གུས་ཤིང་འཇིགས་ཕྱིར༌དུ། །སྡིག་ཉེས་བསལ་བའི་བཀའ་དྲིན་ཁྱེད་ལ༌ཡོད།། 5 ང་ཡིས་ཡ་ཝཱེར་སྒུག་ཅིང་སེམས་ཀྱིས༌སྒུག །ཁོང་གི་བཀའ་ལ་བདག་གིས་རེ་བར༌བྱེད།། 6 ང་ཡི་སེམས་ཀྱིས་གཙོ་བོར་སྒུག་པ༌ནི། །མེལ་ཚེས་སྐྱ་རེངས་ཤར་བར་སྒུག་ལས༌ལྷག །མེལ་ཚེས་སྐྱ་རེངས་ཤར་བར་སྒུག་ལས༌ལྷག། 7 ཡེས་ར་ཨེལ་ཁྱོད་ཡ་ཝཱེར་རེ་སྒུག༌གྱིས། །ཅི་ལ་ཞེ་ན་ཁོང་ལ་བྱམས་བརྩེ༌དང༌། །བླུ་ཐབས་ཡོངས་སུ་རྫོགས་པ་ལྡན་པས་སོ།། 8 དེ་ནས་ཉེས་པ་ཀུན་ལས་ཡེས་ར༌ཨེལ། །ཁོང་གིས་སྒྲོལ་བར་མཛད་པར་གདོན་མི༌ཟ།།

གསུང་མགུར་བརྒྱ་དང་སོ་གཅིག༌པ།

ཁེངས་སྐྱུང་གིས་དཀོན་མཆོག་ཡ་ཝཱེར་བརྟེན་པ།

1 ༼ཡར་གནས་མཇལ་དུ་འགྲོ་བའི་དཱ་བིད་ཀྱི་མགུར༌མ།༽ ང་ཡི་སེམས་ལ་ང་རྒྱལ་མེད་པ༌དང༌། །མིག་ལ་ཁེངས་དྲེགས་མེད་དོ་ཀྱེ་ཡ༌ཝཱེ། །བྱ་བ་ཆེན་པོ་རྣམས་ལ་ང་མི༌ཐེ། །རྟོགས་པར་དཀའ་བའི་དོན་རྣམས་བསྒྲུབ་མི༌ཕོད།། 2 ང་ཡིས་རང་སེམས་ཞི་ཞིང་བདེ་བར༌བཀོད། །དེ་ནི་ཨ་མའི་པང་དུ་ཉལ་བ༌ཡི། །ནུ་མ་བཀར་བའི་ཕྲུ་གུ་ལྟ་བུ༌ཡིན། །ནུ་མ་ལྡུད་མཚམས་བཞག་པའི་ཕྲུ་གུ་བཞིན། །ངའི་སེམས་ང་ཡི་ནང་དུ་གནས་པ༌འོ།། 3 ད་ལྟའི་དུས་ནས་ཇི་སྲིད་འཚོ་བའི༌བར། །ཡེས་ར་ཨེལ་ཁྱོད་ཡ་ཝཱེར་རེ་སྒུག༌བྱོས།།

གསུང་མགུར་བརྒྱ་དང་སོ་གཉིས༌པ།

རྒྱལ་པོ་དཱ་བིད་ཐུགས་སུ་འཛིན་པར་ཞུ་བའི་གསོལ་འདེབས།

1 ༼ཡར་གནས་མཇལ་དུ་འགྲོ་བའི་མགུར༌མ།༽ ཀྱེ་ཀྱེ་ཡ་ཝཱེ་དཱ་བིད་དྲན་པར༌མཛོད། །ཁོ་བོའི་སྡུག་བསྔལ་ཐམས་ཅད་དྲན་དུ༌གསོལ།། 2 ཡ་ཝཱེར་གདན་ས་ཞིག་དང་ཡ་ཀོབ༌ཀྱི། །སྟོབས་ལྡན་ཕྱིར་དུ་བཞུགས་གནས་རྙེད་པའི༌བར། ། * 3 ང་ནི་རང་གི་གུར་ནང་མི་འགྲོ༌ལ། །རང་གི་མལ་ཁྲི་ལ་ཡང་འཛེག་མི༌བྱ།། 4 རང་གི་མིག་ཟུང་གཉིད་དུ་ཡུར་མི༌བྱ། །མིག་ལྕིབས་གཉིད་ཅོག་རྒྱག་ཏུ་མི་འཇུག༌ཅེས།། 5 ཁོ་བོས་ཡ་ཝཱེར་ཇི་ལྟར་མནའ་བསྐྱལ༌ཞིང༌། །ཡ་ཀོབ་སྟོབས་ལྡན་དྲུང་དུ་དམ་བཅས༌ལྟར།། † 6 ཨེབ་རཱད་ཡུལ་དུ་བཞུགས་པའི་གཏམ་ཐོས༌ཤིང༌། །ཡཱ་ཨིར་ཐང་དུ་ང་ཚོ་དེར་ཕྲད་བྱུང༌།། 7 རང་ཅག་ཁོང་གི་བཞུགས་གནས་སུ་ཕྱིན༌ཏེ། །ཁོང་གི་ཞབས་སྟེགས་དྲུང་དུ་ཕྱག་འཚལ༌བྱ།། 8 ཀྱེ་ཀྱེ་ཡ་ཝཱེ་ཁྱེད་ཉིད་ཡར་བཞེངས༌ནས། །ཁྱེད་ཀྱི་མཐུ་ལྡན་ཤུར་སྒམ་དང་བཅས༌ཏེ། །ཉིད་ཀྱི་གདན་སར་ཕེབས་ནས་བཞུགས་པར༌མཛོད།། 9 ཁྱེད་ཀྱི་མཆོད་དཔོན་རྣམས་ཀྱིས་དྲང་བདེན་གྱོན་པ༌དང༌། །ཉིད་ཀྱི་དད་ལྡན་དམ་པས་དགའ་འབོད་བགྱི་བར༌ཤོག། 10 ཁྱེད་ཀྱི་ཞབས་ཕྱི་དཱ་བིད་ཕྱིར་དུ༌ནི། །ཁྱེད་ཀྱིས་བྱུགས་པའི་མི་ཡི་ངོ་མ༌བཟློག། 11 ཡ་ཝཱེས་དངོས་གནས་དཱ་བིད་ཁོ་ལ༌ནི། །བཟློག་ཐབས་མེད་པའི་དབུ་མནའ་བཞེས་པ༌སྟེ། །བདག་གིས་ཁྱོད་ཀྱི་བུ་རབས་ཚ་རྒྱུད༌ལས། །གཅིག་ནི་ཁྱོད་ཀྱི་ཁྲི་ལ་འགོད་པར༌བྱ།། 12 ཁྱོད་ཀྱི་བུ་ཚོས་ང་ཡི་ཞལ་ཆད༌དང༌། །བདག་གིས་བསླབ་པའི་དཔང་ཡིག་རྣམས་བསྲུངས༌ན། །ཁོ་ཚོའི་བུ་རབས་ཚ་རྒྱུད་དུས་གཏན༌དུ། །ཁྱོད་ཀྱི་ཁྲི་ཐོག་བཞུགས་འོང་ཞེས་གསུངས༌སོ།། 13 ཅི་ལ་ཞེ་ན་ཡ་ཝཱེས་ཛ་ཡན༌བདམས། །དེ་ནི་ཁོང་གི་གདན་སར་འགྱུར་ཕྱིར༌ལགས།། 14 རྒྱུན་ནས་རྒྱུན་དུ་འདི་ངའི་བསྟི་གནས༌ཡིན། །ངས་འདི་འདོད་པས་ང་རང་འདི་རུ༌གནས།། 15 བདག་གིས་དེ་ལ་ཁ་ཟས་མོད་པོ༌སྦྱིན། །དེ་ཡི་དབུལ་པོ་ཟས་ཀྱིས་ཚིམ་པར༌བྱ།། 16 དེ་ཡི་མཆོད་དཔོན་རྣམས་ལ་ཐར་པ༌བསྐོན། །དད་ལྡན་རྣམས་ཀྱིས་དགའ་མགུའི་ཀི་སྒྲ༌བསྒྲག། 17 དཱ་བིད་ཕྱིར་དུ་དེ་རུ་རྭ་དུང༌ཞིག །སྐྱེ་བར་བྱ་ཞིང་བདག་གིས་བྱུགས་པ༌ཡི། །ཆེད་དུ་དཀར་གསལ་སྒྲོན་མེ་ཞིག་ཀྱང༌བསྒྲིག། 18 དེ་ཡི་དགྲ་རྣམས་བདག་གིས་ངོ་ཚར༌སྦྱོར། །འོན་ཀྱང་དེའི་མགོར་ཅོད་པན་འོད་སྣང༌འཚེར།།

གསུང་མགུར་བརྒྱ་དང་སོ་གསུམ༌པ།

སྤུན་ཟླ་ཕན་ཚུན་བྱམས་པའི་བསྟོད་པ།

1 ༼ཡར་གནས་མཇལ་དུ་འགྲོ་བའི་དཱ་བིད་ཀྱི་མགུར༌མ།༽ ལྟོས་དང་ཁྱོད་ཅག་སྤུན་ཟླ་རྣམས་ནི་མཐུན་སྒྲིལ༌ངང༌། །མཉམ་དུ་སྡོད་པ་ཇི་འདྲའི་མཛེས་ཤིང་སྐྱིད་པ༌ལ།། 2 དེ་ནི་ཨ་རོན་མགོ་ལ་རིན་ཆེན་སྣུམ་བྱུགས༌ཏེ། །ཨག་ཚོམ་དང་ནི་གོས་ཀྱི་གོང་བར་བཞུར་བ༌བཞིན།། 3 ཧེར་མོན་ཟིལ་པ་ཛ་ཡན་རི་ལ་བབས་པ༌བཞིན། །གནས་དེར་ཡ་ཝཱེས་གནང་བའི་བྱིན་རླབས་ལྡན་པ༌སྟེ། །ཟད་མཐའ་མེད་པའི་ཚེ་སྲོག་དེ་ཉིད་མཆིས་ཕྱིར༌རོ།།

གསུང་མགུར་བརྒྱ་དང་སོ་བཞི༌པ།

ཞལ་འབོད་གནང་བའི་བསྟོད་པ།

1 ༼ཡར་གནས་མཇལ་དུ་འགྲོ་བའི་མགུར༌མ།༽ ཀྱེ་ཀྱེ་མཚན་མོར་ཡ་ཝཱེའི་བཞུགས་གནས་སུ། །འགྲེང་བའི་ཞབས་ཕྱི་རྣམས་ཀྱིས་ཡ་ཝཱེར༌བསྟོད།། 2 གནས་མཆོག་ནང་དུ་ལག་པ་ཡར་བཀྱགས༌ནས། །ཡ་ཝཱེ་ཁོང་ལ་བསྟོད་བསྔགས་བརྗོད་པར༌གྱིས།། 3 གནམ་སའི་མཛད་པོ་ཡ་ཝཱེས་ཁྱོད་རྣམས༌ལ། །ཛ་ཡན་ཡུལ་ནས་བྱིན་གྱིས་བརླབ་པར༌ཤོག།

གསུང་མགུར་བརྒྱ་དང་སོ་ལྔ༌པ།

བསྟོད་བསྔགས་བརྗོད་པའི་མགུར་མཆོག

1 ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌། །ཡ་ཝཱེའི་མཚན་ལ་བསྟོད་པར་གྱིས་ཤིག༌ཨང༌། །ཡ་ཝཱེའི་ཞབས་ཕྱི་རྣམས་ཀྱིས་ཁོང་ལ༌བསྟོད།། 2 ཡ་ཝཱེའི་བཞུགས་གནས་ནང་དུ་འགྲེང་བ༌དང༌། །རང་རེའི་དཀོན་མཆོག་བཞུགས་གནས་ཁྱམས་ར༌རུ། །ཞབས་ཏོག་སྒྲུབ་པ་ཁྱོད་ཚོས་ཁོང་ལ༌བསྟོད།། 3 ཡ་ཝཱེ་ལེགས་པོ་ཡིན་པས་ཁོང་ལ༌བསྟོད། །ཁོང་གི་མཚན་ལ་བསྟོད་དབྱངས་འབུལ་བར༌གྱིས། །ཅི་ལ་ཞེ་ན་དེ་ནི་ཡིད་དུ༌འོང༌།། 4 ཡ་ཝཱེས་ཡ་ཀོབ་ཁོང་གི་ཕྱིར་དུ༌བདམས། །ཡེས་ར་ཨེལ་ནི་ནོར་སྐལ་དུ་བདམས༌སོ།། 5 ཡ་ཝཱེ་ཆེན་པོ་ལགས་པ་ངས་ཤེས༌ཏེ། །རང་ཅག་གཙོ་བོ་ལྷ་ཚོགས་ཀུན་ལས༌འཕགས།། 6 གནམ་དང་ས་དང་རྒྱ་མཚོའི་གཏིང་རིམ༌ནས། །ཡ་ཝཱེས་ཅི་ལ་དགྱེས་པ་དེ་བཞིན༌མཛད།། 7 ཁོང་གིས་ས་མཐའ་རྣམས་ནས་སྤྲིན་པ༌སློང༌། །ཆར་ཆུ་མཉམ་དུ་གློག་དམར་འཁྱུག་པར༌མཛད། །ཁོང་གི་མཛོད་ནས་ལྷགས་རླུང་འདོན་པར༌བྱ།། 8 ཨེ་ཅིབ་ཡུལ་གྱི་མི་ཕྱུགས་གང་ཡིན༌ཡང༌། །སྐྱེས་འགོ་ཐམས་ཅད་ཁོང་གིས་བསད་པ༌ལགས།། 9 ཀྱེ་ཀྱེ་ཨེ་ཅིབ་ཁྱོད་ཀྱི་དཀྱིལ་དབུས༌སུ། །ཕཱར་ཨོལ་དང་ནི་འཁོར་གཡོག་རྣམས་ཀྱི༌སྟེང༌། །ཁོང་གིས་གྲུབ་རྟགས་ངོ་མཚར་དོན་རྣམས་མཛད།། 10 ཁོང་གིས་མི་རིགས་མང་པོར་བརྡེགས་པ༌དང༌། །རྒྱལ་པོ་དཔའ་ངར་ཅན་རྣམས་སྲོག་དང༌ཕྲལ།། 11 ཨེ་མོར་པ་ཡི་རྒྱལ་པོ་སི་ཧོན༌དང༌། །པཱ་ཤན་ཡུལ་གྱི་རྒྱལ་པོ་ཨོག་དང༌ནི། །ཀ་ན་ཨན་གྱི་རྒྱལ་པོ་ཐམས་ཅད༌དོ།། 12 ཁོང་གིས་དེ་ཚོའི་ཡུལ་རྣམས་རང་ཉིད༌ཀྱི། །འབངས་མི་ཡེས་ར་ཨེལ་ལ་ས་སྐལ༌གནང༌།། 13 ཀྱེ་ཀྱེ་ཡ་ཝཱེ་ཁྱེད་མཚན་གཏན་དུ༌གནས། །ཡ་ཝཱེའི་དྲན་རྟེན་མི་རབས་ཀུན་ལ༌གནས།། 14 ཅི་ལ་ཞེ་ན་ཡ་ཝཱེས་རང་ཉིད༌ཀྱི། །འབངས་མི་ལ་ནི་དག་འབུད་མཛད་པ༌དང༌། །ཉིད་ཀྱི་ཞབས་ཕྱིར་སྙིང་རྗེ་གནང་ཕྱིར༌རོ།། 15 མི་རིགས་རྣམས་ཀྱི་ལྷ་སྐུ་གསེར་དངུལ༌ཡིན། །དེ་ནི་མི་ཡི་ལག་པས་བཟོས་པ༌དང༌།། 16 སྨྲ་སྒོ་ཡོད་ཀྱང་དེ་དག་གཏམ་མི་ལབ། །མིག་ནི་ཡོད་ཀྱང་དེ་རྣམས་མཐོང་བ་མིན།། 17 རྣ་བ་ཡོད་ཀྱང་དེ་རྣམས་ཐོས་མི་ཐུབ། །དེ་དག་ཁ་རུ་དབུགས་ཀྱང་ཡོད་མ༌ཡིན།། 18 ལྷ་སྐུ་བཟོ་མཁན་ལྷ་སྐུ་དང་མཚུངས༌ཤིང༌། །དེ་ལ་བརྟེན་པ་རྣམས་ཀྱང་དེ་བཞིན༌ནོ།། 19 ཡེས་ར་ཨེལ་ཁྱོད་ཡ་ཝཱེར་བསྟོད་པར༌གྱིས། །ཨ་རོན་ཁྱིམ་རྒྱུད་ཡ་ཝཱེར་བསྟོད་པར༌གྱིས།། 20 ལེ་ཝི་ཁྱིམ་རྒྱུད་ཡ་ཝཱེར་བསྟོད་པ༌ཕུལ། །ཀྱེ་ཀྱེ་ཡ་ཝཱེར་གུས་ཤིང་འཇིགས་པ༌རྣམས། །ཁྱོད་ཚོས་ཡ་ཝཱེར་བསྟོད་པ་འབུལ་བར༌གྱིས།། 21 ཡེ་རུ་སཱ་ལེམ་ནང་དུ་བཞུགས་པ༌ཡི། །ཡ་ཝཱེར་ཛ་ཡན་ཡུལ་ནས་བསྟོད་པར༌གྱིས། །ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌།།

གསུང་མགུར་བརྒྱ་དང་སོ་དྲུག༌པ།

བཀའ་དྲིན་དྲན་པའི་མགུར་མཆོག

1 ཡ་ཝཱེ་ལེགས་པས་ཁོང་ལ་གཏང་རག༌ཕུལ། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 2 ལྷ་རྣམས་དཀོན་མཆོག་ལ་ནི་གཏང་རག༌ཕུལ། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 3 གཙོ་བོ་རྣམས་ཀྱི་གཙོ་བོར་གཏང་རག༌ཕུལ། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 4 ཁོང་ཉིད་གཅིག་པུས་ངོ་མཚར་རྣམས་ནི༌མཛད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 5 གང་གི་ཤེས་རབ་ཀྱིས་ནི་གནམ་རྣམས༌མཛད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 6 ཆུ་རྣམས་སྟེང་དུ་ས་གཞི་འདིང་བར༌མཛད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 7 འོད་ཟེར་ཆེན་པོ་རྣམས་ཀྱང་ཁོང་གིས༌མཛད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 8 ཉིན་མོ་དབང་དུ་བསྒྱུར་བར་ཉི་མ༌བཀོད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 9 མཚན་མོར་དབང་བྱེད་ཟླ་བ་སྐར་མ༌མཛད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 10 གང་གིས་ཨེ་ཅིབ་སྐྱེས་འགོ་ཐམས་ཅད༌བསད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 11 དེ་ཚོའི་ཁྲོད་ནས་ཡེས་ར་ཨེལ་པ༌བཏོན། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 12 མཐུ་ལྡན་ཕྱག་དང་བརྐྱངས་པའི་དཔུང་པ༌ཡིས། །དེ་རྣམས་ཕྱི་རུ་ཁྲིད་ནས་ཐོན་པ༌ཡིན། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 13 རྒྱ་མཚོ་དམར་པོ་ཁག་ནི་གཉིས་སུ༌མཛད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 14 ཡེས་ར་ཨེལ་པ་མཚོ་ཡི་དཀྱིལ་ནས༌དྲངས། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 15 ཕཱར་ཨོལ་དང་ནི་ཁོ་ཡི་དམག་དཔུང༌ནི། །རྒྱ་མཚོ་དམར་པོའི་ནང་དུ་བསྐྱུར་བར༌མཛད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 16 ཉིད་ཀྱི་མི་སྡེ་དབེན་སྟོང་ལམ་ནས༌དྲངས། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 17 གང་གིས་རྒྱལ་པོ་ཆེན་པོ་རྣམས་ལ༌བརྡུངས། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 18 དཔའ་ངར་ཆེ་བའི་རྒྱལ་པོ་རྣམས་ཀྱང༌བསད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 19 ཨེ་མོར་པ་ཡི་རྒྱལ་པོ་སི་ཧོན༌བསད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 20 པཱ་ཤན་ཡུལ་གྱི་རྒྱལ་པོ་ཨོག་ཀྱང༌བསད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 21 ཁོང་གིས་དེ་ཚོའི་ཡུལ་རྣམས་རང་ཉིད༌ཀྱི། །འབངས་མི་ལ་ནི་ས་སྐལ་དུ་གནང༌ངོ༌། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 22 དེ་ཚོའི་ཡུལ་རྣམས་ཉིད་ཀྱི་ཞབས་ཕྱི༌སྟེ། །ཡེས་ར་ཨེལ་ལ་ནོར་སྐལ་དུ་གནང༌ངོ༌། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 23 ཉམ་ཐག་གནས་སུ་རང་ཅག་ཁོང་གིས༌དྲན། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 24 རང་ཅག་དགྲ་བོ་རྣམས་ལས་སྐྱོབ་པར༌མཛད། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 25 ལུས་ཅན་ཀུན་ལ་ཁོང་གིས་ཁ་ཟས༌སྩོལ། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།། 26 ནམ་མཁའི་དཀོན་མཆོག་ཁོང་ལ་གཏང་རག༌ཕུལ། །ཁོང་གི་བྱམས་བརྩེ་རྒྱུན་ནས་རྒྱུན་དུ༌གནས།།

གསུང་མགུར་བརྒྱ་དང་སོ་བདུན༌པ།

བཙན་ཁྲིད་བྱས་པའི་ཡེས་ར་ཨེལ་པ་རྣམས་ཀྱི་སྐྱོ་གླུ།

1 ངེད་ཅག་པཱ་པེལ་*གཙང་པོའི་འགྲམ་བསྡད༌ཅིང༌། །ཛ་ཡན་དྲན་དུས་དེ་རུ་ངུས་པ༌ཡིན།། 2 དེ་དག་ཁྲོད་དུ་ལྕང་ཤིང་རྣམས་ཀྱི༌སྟེང༌། །ང་ཚོའི་པི་ཝང་རྣམས་ནི་བཏགས་པ༌ལགས།། 3 རྒྱུ་མཚན་ངེད་ཅག་བཙོན་དུ་ཁྲིད་མཁན༌གྱིས། །ང་ཚོར་མགུར་གླུ་ལོངས་ཤོག་སྨྲས་བྱུང༌ཞིང༌། །ཛ་ཡན་གླུ་ཞིག་ལོངས་ལ་སྐྱིད་པོ༌བྱོས། །དེ་སྐད་མནར་གཅོད་གཏོང་མཁན་རྣམས་ཀྱིས༌ཟེར།། 4 ང་ཚོས་མི་རིགས་གཞན་གྱི་ཡུལ་ཁམས༌སུ། །ཡ་ཝཱེའི་མགུར་གླུ་ཅི་ལྟར་ལེན་པར༌བྱ།། 5 ཡེ་རུ་སཱ་ལེམ་ང་ཡིས་ཁྱེད་བརྗེད༌ན། །ངའི་ལག་གཡས་པས་ལག་རྩལ་བརྗེད་གྱུར༌ཅིག། 6 གལ་ཏེ་བདག་གིས་ཡེ་རུ་སཱ་ལེམ༌ཁྱེད། །ང་ཡི་དགའ་སྤྲོའི་མཆོག་ཏུ་མི་བརྩི༌བར། །བརྗེད་ན་ངའི་ལྕེ་རྐན་ལ་འབྱར་བར༌ཤོག། 7 ཀྱེ་ཀྱེ་ཡ་ཝཱེ་ཨེ་དོམ་པ་རྣམས༌ཀྱིས། །ཡེ་རུ་སཱ་ལེམ་བར་ཆད་དང་ཕྲད་དུས། །ཅི་ཞིག་བྱས་པ་ཐུགས་སུ་དྲན་དུ༌གསོལ། །དེ་ཚོས་ཤིགས་ཤིག་རྩ་ནས་ཤིགས་ཤིག༌སྨྲས།། † 8 ཀྱེ་ཀྱེ་རྩ་མེད་འགྲོ་རྒྱུའི་པཱ་པེལ༌གྲོང༌། །ཁྱོད་ཀྱིས་ངེད་ལ་ཅི་ཞིག་བྱས་པ༌ལྟར། །ངན་ལན་འཇལ་མཁན་དེ་ནི་བདེ་བ༌འོ།། 9 ཁྱོད་ཀྱི་ཕྲུ་གུ་རྣམས་ནི་འཛིན་བྱེད༌ཅིང༌། །བྲག་ལ་རྡབ་མཁན་དེ་ནི་བདེ་བ༌འོ།།

གསུང་མགུར་བརྒྱ་དང་སོ་བརྒྱད༌པ།

བཀའ་དྲིན་དྲན་པའི་གསོལ་འདེབས།

1 ༼དཱ་བིད་ཀྱི་མགུར༌མ།༽ བདག་གིས་ཡིད་སེམས་ཧྲིལ་པོས་ཁྱེད་ལ༌བསྟོད། །ལྷ་རྣམས་ *མདུན་དུ་ཁྱེད་ལ་བསྟོད་དབྱངས༌འབུལ།། 2 ཁྱེད་ཀྱིས་ཉིད་ཀྱི་མཚན་དང་བཀའ་གསུང་ནི། །ཀུན་ལས་རབ་ཏུ་ཆེ་བར་མཛད་པས༌ན། །ཁྱེད་ཀྱི་མཆོད་ཁང་དམ་པར་ངས་ཕྱག༌འཚལ། །ཁྱེད་ཀྱི་བྱམས་བརྩེ་དང་ནི་དྲང་བདེན༌ཕྱིར། །ཁྱེད་ཀྱི་མཚན་ལ་གཏང་རག་འབུལ་བར༌བྱ།། 3 བདག་གིས་ཞུས་ཚེ་ཁྱེད་ཀྱིས་བཀའ་ལན༌གནང༌། །སེམས་ཤུགས་སྤོབས་པ་ཁྱེད་ཀྱིས་བདག་ལ༌བསྩལ།། 4 ཀྱེ་ཀྱེ་ཡ་ཝཱེ་ཁྱེད་ཀྱི་ཞལ་གདམས༌རྣམས། །ས་གཞིའི་རྒྱལ་པོ་ཀུན་གྱིས་ཐོས་ཡོད༌པས། །དེ་ཚོས་ཁྱེད་ལ་གཏང་རག་ཅིས་མི༌འབུལ།། 5 ཡ་ཝཱེའི་གཟི་བརྗིད་རབ་ཏུ་ཆེ་བས༌ན། །ཉིད་ཀྱི་མཛད་པ་རྣམས་ཀྱི་གླུ་ཡང༌ལེན།། 6 ཡ་ཝཱེ་ཁོང་ཉིད་བླ་མེད་ལགས་ན༌ཡང༌། །ཉམ་ཆུང་དག་ལ་ཁོང་གིས་གཟིགས་པར༌མཛད། །འོན་ཀྱང་ང་རྒྱལ་ཅན་དེ་རྒྱང་ནས༌མཁྱེན།། 7 ང་རང་སྡུག་བསྔལ་ཁྲོད་ནས་འགྲོ་དུས༌སུ། །ཁྱེད་ཀྱིས་ང་ཡི་ཚེ་སྲོག་སྐྱོབ་པ༌དང༌། །ཕྱག་ཟུང་བརྐྱངས་ནས་དགྲ་བོའི་ཁོང་ཁྲོ༌འགོག །ཁྱེད་ཕྱག་གཡས་པས་ང་རང་སྐྱོབ་པར༌འགྱུར།། 8 ཡ་ཝཱེས་ང་ཡི་དོན་ཀུན་བསྒྲུབ་པར༌འགྱུར། །ཡ་ཝཱེ་ཁྱེད་ཀྱི་བྱམས་བརྩེ་རྟག་ཏུ༌གནས། །ཁྱེད་ཀྱི་ཕྱག་ལས་རྣམས་ཀྱང་སྤོང་མ་མཛོད།།

གསུང་མགུར་བརྒྱ་དང་སོ་དགུ༌པ།

དཀོན་མཆོག་ཡ་ཝཱེའི་ཀུན་མཁྱེན་དང་གཟིགས་སྐྱོང་།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ ཡ་ཝཱེ་ཁྱེད་ཀྱིས་ང་ལ་བརྟགས་ཤིང༌མཁྱེན།། 2 ང་རང་ལངས་དུས་འདུག་དུས་ཁྱེད་ཀྱིས༌མཁྱེན། །ང་ཡི་བསམ་ཚུལ་ཁྱེད་ཀྱིས་རྒྱང་ནས༌མཁྱེན།། 3 ལམ་དུ་འགྲོ་བ་དང་ནི་མར་ཉལ༌བ། །ཁྱེད་ཀྱིས་དེ་ཀུན་ཞིབ་ཏུ་གཟིགས་པ༌དང༌། །ང་ཡིས་ཅི་བྱས་ཚང་མ་ཁྱེད་ཀྱིས༌མཁྱེན།། 4 ཀྱེ་ཀྱེ་ཡ་ཝཱེ་ང་ཡི་ལྕེའི་སྟེང༌དུ། །ཁྱེད་ཀྱིས་མི་མཁྱེན་ཚིག་རྡོག་གཅིག་ཀྱང༌མེད།། 5 ཁྱེད་ཀྱིས་ང་རང་མདུན་རྒྱབ་གཉིས་ནས༌བསྐོར། །ཁྱེད་ཀྱི་ཕྱག་ནི་བདག་གི་སྟེང་དུ༌ཡོད།། 6 འདི་འདྲའི་ཤེས་རིག་ང་ཡིས་དཔག་ཐབས༌བྲལ། །བླ་ན་མཐོ་བས་ངས་དེར་སྙོབ་པར༌དཀའ།། 7 ཁྱེད་ཀྱི་ཐུགས་ཉིད་ལས་བདག་གང་དུ༌འགྲོ། །ཁྱེད་ཀྱི་དྲུང་ནས་ང་རང་གང་དུ༌འབྲོ།། 8 ནམ་མཁར་འཛེགས་ན་ཁྱེད་ཉིད་དེར་བཞུགས༌ཤིང༌། །གལ་ཏེ་གཤིན་པོའི་ཡུལ་དུ་མལ་བཅོས༌ཀྱང༌། །ཁྱེད་ཉིད་དེ་ག་རུ་ཡང་བཞུགས་པ༌ལགས།། 9 ཐོ་རངས་བདག་གིས་གཤོག་ཟུང་བརྐྱངས་ནས༌ནི། །རྒྱ་མཚོའི་ཕ་མཐར་འཕུར་ཏེ་བསྡད་ན༌ཡང༌།། 10 དེར་ཡང་ཁྱེད་ཀྱི་ཕྱག་གིས་ལམ་སྣ༌འདྲེན། །ཁྱེད་ཕྱག་གཡས་པས་ང་རང་སྐྱོར་བྱེད༌དོ།། 11 མུན་པས་ང་རང་ཡོངས་སུ་སྦ་བར༌ཤོག །ཕྱོགས་བཞིའི་འོད་ཀྱང་མཚན་མོར་འགྱུར་སྨྲ༌ཡང༌།། 12 ཁྱེད་ལ་མུན་པ་མུན་པར་མི་སྣང༌ཞིང༌། །མཚན་མོས་ཉིན་མོ་ནང་བཞིན་འོད་སྣང༌སྤྲོ། །ཁྱེད་དྲུང་འོད་དང་མུན་པ་ཁྱད་མེད༌ཡིན།། 13 བདག་གི་སེམས་ཁོང་ཁྱེད་ཀྱིས་མཛད་པ༌དང༌། །མ་ཡི་མངལ་ནང་ཁྱེད་ཀྱིས་ང་རང༌སྦྲེལ།། 14 ངོ་མཚར་འཇིགས་རུང་ལམ་ནས་ང་མཛད༌པས། །བདག་གིས་ཁྱེད་ལ་གཏང་རག་འབུལ་བར༌བྱ། །ཁྱེད་ཀྱི་མཛད་པ་ཤིན་ཏུ་ངོ་མཚར༌ཆེ། །ང་ཡི་སེམས་ཀྱིས་དེ་རྣམས་ལེགས་པར༌ཤེས།། 15 ང་རང་ལྐོག་གྱུར་གནས་སུ་བཟོས་པ༌དང༌། །ས་ཡི་གཏིང་ནས་མཉམ་དུ་སྦྲེལ་བའི༌ཚེ། །ང་ཡི་གཟུགས་རིས་ཁྱེད་ལ་སྦས་མ༌ཡིན།། 16 ང་རང་གཟུགས་སུ་མ་གྲུབ་སྔོན་རོལ༌དུ། །ཁྱེད་ཀྱི་སྤྱན་གྱིས་སྔར་ནས་གཟིགས་པ༌དང༌། །ཁྱེད་ཀྱིས་ཐུགས་ཐག་བཅད་པའི་ཚེ་ཚད༌ལས། །བདག་གིས་ད་དུང་ཉིན་གཅིག་མ་རོལ༌གོང༌། །ཐམས་ཅད་ཁྱེད་ཀྱི་ཕྱག་དཔེའི་ནང་དུ༌བཀོད།། 17 ཀྱེ་ཀྱེ་དཀོན་མཆོག་ཁྱེད་ཀྱི་བཞེད་དགོངས༌རྣམས། །བདག་གི་ཕྱིར་དུ་ཅི་འདྲའི་རིན་ཐང༌ཆེ། །དེ་རྣམས་བསྡོམས་གྲངས་གང་འདྲ་འབོར་ཆེ༌ཨང༌།། 18 རྩིས་གྲངས་བླངས་ན་བྱེ་མ་ལས་ཀྱང༌མང༌། །གཉིད་ལས་སད་དུས་ད་དུང་ཁྱེད་མཉམ༌གནས།། 19 ཀྱེ་ཀྱེ་དཀོན་མཆོག་མི་ངན་གསོད་གྱུར༌ཅིག །ལག་དམར་ཁྱོད་རྣམས་ང་དང་འབྲལ་བར༌གྱིས།། 20 དེ་ཚོས་ཁྱེད་ལ་རྒོལ་བའི་ཚིག་ངན༌ལབ། །ཁྱེད་ཀྱི་དགྲ་བོས་ཁྱེད་མཚན་དོན་མེད༌བརྗོད།། 21 ཡ་ཝཱེ་ཁྱེད་ལ་སྡང་བའི་མི་རྣམས༌ལ། །ང་རང་ཡང་ནི་སྡང་བར་མི་འགྱུར༌རམ། །ཀྱེ་མ་ཁྱེད་ལ་རྒོལ་བའི་མི་རྣམས༌ལ། །ང་རང་ཞེན་ཁ་ལོག་པ་མ་ཡིན༌ནམ།། 22 ང་རང་དེ་ཚོར་ཞེ་འཁོན་སྙིང་ནས༌སྐྱེ། །བདག་གིས་དེ་རྣམས་དགྲ་རུ་རྩི་བྱེད༌དོ།། 23 ཀྱེ་ཀྱེ་དཀོན་མཆོག་ང་ལ་བརྟགས་ནས༌ནི། །ང་ཡི་སེམས་པ་མཁྱེན་པར་མཛོད་ཅིག༌ཀྱེ། །ང་ལ་དཔྱད་ནས་བསམ་ཚུལ་མཁྱེན་པར༌མཛོད།། 24 ངའི་ནང་སྤྱོད་ངན་ཡོད་མེད་གཟིགས་ནས༌ནི། །གཏན་གྱི་ལམ་ནང་ང་རང་འཁྲིད་པར༌མཛོད།།

གསུང་མགུར་བརྒྱ་དང་བཞི་བཅུ༌པ།

ངན་པའི་ལྐོག་གཡོ་ལས་སྐྱོབ་པར་ཞུ་བ།

1 ༼དབུ་མཛད་ལ་སྤྲད་པའི་དཱ་བིད་ཀྱི་མགུར༌མ།༽ མི་ངན་ལས་ང་སྐྱོབས་ཤིག་ཀྱེ་ཡ༌ཝཱེ། །གདུག་རྩུབ་ཅན་ལས་ང་རང་བསྲུང་བར༌མཛོད།། 2 དེ་ཚོས་སེམས་ནས་བྱུས་ངན་རྩོམ་པ༌དང༌། །འཐབ་ཕྱིར་དེ་རྣམས་རྟག་པར་འཚོགས་པ༌ཡིན།། 3 སྦྲུལ་ལྟར་དེ་ཚོས་རང་ལྕེ་རྣོན་པོ༌བྱེད། །མཆུ་སྒྲོས་འོག་ཏུ་སྦྲུལ་གྱི་དུག་རླངས༌འདུག།༼ སེ༌ལཱ། ༽ 4 སྡིག་སྤྱོད་ལག་ནས་བདག་སྐྱོབས་ཀྱེ་ཡ༌ཝཱེ། །གདུག་རྩུབ་ཅན་ལས་ཕྲན་ཆུང་བསྲུང་བར༌མཛོད། །དེ་ཚོས་ང་རང་ས་རུ་བསྒྱེལ་བར༌དམིགས།། 5 རང་རློམ་ཅན་ཚོས་རྙི་དང་ཐག་པ༌རྣམས། །བདག་གི་ཆེད་དུ་སྦས་ནས་བཞག་ཡོད༌དེ། །ལམ་གྱི་ཟུར་དུ་དེ་ཚོས་རྙི་རྒྱ༌བཙུགས། །ངའི་ཆེད་དེ་ཚོས་ཞགས་པ་བཀྲམས་ནས༌ཡོད།།༼ སེ༌ལཱ། ༽ 6 ཁྱེད་ངའི་དཀོན་མཆོག་ལགས་ཞེས་ཡ་ཝཱེར༌གསོལ། །ང་ཡི་ཞུ་འབོད་ལ་ནི་གསན་རོགས༌མཛོད།། 7 གཙོ་བོ་ཡ་ཝཱེ་ང་ཡི་སྐྱབས་ཀྱི༌སྟོབས། །འཐབ་མོའི་དུས་སུ་ང་ཡི་མགོ་བཀབ༌བྱུང༌།། 8 སྡིག་སྤྱོད་འདོད་ལ་མ་བསྟུན་ཀྱེ་ཡ༌ཝཱེ། །དེ་རྣམས་བྱུས་ངན་བསྒྲུབ་པར་མི་གནང༌རོགས། །བསྒྲུབས་ན་དེ་རྣམས་ང་རྒྱལ་སྐྱེ་ཡང༌སྲིད།།༼ སེ༌ལཱ། ༽ 9 ང་རང་མཐའ་ནས་བསྐོར་བའི་མི་རྣམས༌ནི། །རང་ཁའི་བྱུས་ངན་སོ་སོའི་མགོར་འབབ་ཤོག། 10 དེ་ཚོའི་ཐོག་ཏུ་སོལ་མེ་འབབ་པ༌དང༌། །དེ་ཚོ་མེ་ཡི་ནང་དུ་བསྐྱུར་བར༌ཤོག །ཕྱིར་ལངས་མེད་པར་དོང་ནང་གཡུག་གྱུར༌ཅིག། 11 གཏམ་ངན་སྨྲ་བ་ས་གཞིར་ཚུགས་མི༌ཐུབ། །རྐྱེན་ངན་གྱིས་ནི་གཏུམ་པོ་འདེད་ཅིང༌བརྡབ།། 12 ཡ་ཝཱེས་དཀའ་ངལ་ཅན་ལ་དྲང་གཞག༌སྐྱོང༌། །དབུལ་པོའི་ཁ་མཆུ་རྩོད་པ་ང་ཡིས༌ཤེས།། 13 དྲང་པོས་ཁྱེད་ཀྱི་མཚན་ལ་གཏང་རག༌འབུལ། །གཞུང་དྲང་ཁྱེད་ཀྱི་དྲུང་དུ་གནས་པར༌འགྱུར།།

གསུང་མགུར་བརྒྱ་དང་ཞེ་གཅིག༌པ།

དགོང་ཁའི་གསོལ་འདེབས།

1 ༼དཱ་བིད་ཀྱི་མགུར༌མ།༽ ཀྱེ་ཀྱེ་ཡ་ཝཱེ་བདག་གིས་ཁྱེད་ཉིད༌འབོད། །ཁྱེད་ཉིད་འཕྲལ་དུ་ངའི་རྩར་ཕེབས་པར༌མཛོད། །བདག་གིས་འབོད་དུས་ངའི་སྐད་གསན་དུ༌གསོལ།། 2 བདག་གི་སྨོན་ལམ་ཁྱེད་དྲུང་སྤོས་བཞིན༌དང༌། །ལག་ཟུང་འདེགས་པ་དགོང་མཆོད་ལྟར་གྱུར༌ཅིག། 3 ཀྱེ་ཀྱེ་ཡ་ཝཱེ་ངའི་ངག་བསྲུང་བ༌དང༌། །ང་ཡི་སྨྲ་སྒོ་ཉིད་ཀྱིས་བསྲུང་བར༌མཛོད།། 4 སྡིག་སྤྱོད་མཉམ་དུ་དོན་ངན་མི་གཉེར༌ཕྱིར། །བདག་སེམས་ངན་པར་འཕྲེང་དུ་མི་འཇུག༌རོགས། །དེ་དག་ཟས་ཞིམ་ང་ལ་གནང་མ༌མཛད།། 5 དྲང་པོས་བརྡུང་བར་ཤོག་ཅིག་བྱམས་བརྩེ༌ཡིན། །བཀྱོན་པར་གྱུར་ཅིག་མགོར་བྱུགས་སྣུམ་ཡིན༌ཏེ། །བདག་གི་མགོ་ནི་དེ་ལ་གཡོལ་མི༌བྱ། །སྡིག་སྤྱོད་རྣམས་ཀྱིས་ངན་པ་བྱེད་པའི༌ཚེ། །ང་ནི་སྨོན་ལམ་འདེབས་ཀྱིན་འདུག་པར༌བྱ།། 6 དེ་ཚོའི་ཁྲིམས་དཔོན་བྲག་གི་གཡང་ནས༌འཕེན། །ངའི་སྐད་སྙན་པས་དེ་ཚོས་བདག་ལ༌མཉན།། 7 སེར་ཁ་གས་པའི་ས་གཞི་ནང་བཞིན༌དུ། །གཤིན་པོའི་ཡུལ་གྱིས་ཁ་ཆེར་གདངས་ནས༌ནི། །ངེད་ཀྱི་ཕྱོགས་བཞིར་འཐོར་བའི་རུས་པ༌རྣམས། །ཁྱུར་མིད་གཏོང་ཞེས་དེ་ཚོས་སྨྲ་བར༌འགྱུར།། 8 འོན་ཀྱང་ཀྱེ་ཀྱེ་གཙོ་བོ་ཡ་ཝཱེ༌ལགས། །ང་ཡི་མིག་གིས་ཁྱེད་ལ་རེ་ལྟོས༌བཅངས། །ང་རང་ཁྱེད་ལ་སྐྱབས་སུ་འགྲོ་བས༌ན། །ང་རང་འཆི་བའི་ནང་དུ་ལྷུང་མ༌མཛད།། 9 ངན་པས་ངའི་ཕྱིར་བཙུགས་པའི་རྙི་རྒྱ༌དང༌། །སྡིག་སྤྱོད་རྣམས་ཀྱི་ཞགས་ལས་སྐྱོབ་པར༌མཛོད།། 10 མི་ངན་རང་གི་རྙི་ནང་ཚུད་གྱུར༌ཅིག །ང་ནི་བདེ་ཞིང་ཐར་བར་གྱུར་ཅིག༌གུ།

གསུང་མགུར་བརྒྱ་དང་ཞེ་གཉིས༌པ།

དཀའ་ལས་ཁྲོད་དུ་དཀོན་མཆོག་ཡ་ཝཱེའི་གཟིགས་སྐྱོང་འཚོལ་བ།

1 ༼དཱ་བིད་ཀྱི་བསླབ་བྱའི་མགུར་མ༌སྟེ། བྲག་ཕུག་ནང་གི་གསོལ༌འདེབས།༽ སྐད་གསང་མཐོན་པོས་ཡ་ཝཱེར་འོ་དོད༌འབོད། །སྙིང་རྗེ་གནང་ཕྱིར་ཡ་ཝཱེར་སྐད་ཅོར༌རྒྱག། 2 ཁོང་དྲུང་སོ་སོའི་སེམས་སྡུག་ལྷུག་པོར༌བརྗོད། །རང་གི་སྡུག་བསྔལ་ཁོང་ལ་ཞུ་བར༌བྱ།། 3 རང་གི་སེམས་ཀྱི་བློ་གཏད་ཉམས་དུས༌སུ། །ང་ཡི་ལམ་ནི་ཁྱེད་ཀྱིས་མཁྱེན་པ༌ཡིན། །ང་རང་འགྲུལ་བའི་ལམ་དུ་དགྲ་དག༌གིས། །ང་ལ་འཚེ་ཕྱིར་རྙི་རྒྱ་བཙུགས་ནས༌ཡོད།། 4 ཁྱེད་ཀྱིས་ང་ཡི་གཡས་སུ་གཟིགས་པར༌མཛོད། །ང་ལ་དོ་ཁུར་བྱེད་མཁན་སུ་ཡང༌མེད། །སྐྱབས་གནས་མེད་ལ་གཟིགས་སྐྱོང་གནང་མཁན༌དབེན།། 5 ཀྱེ་ཀྱེ་ཡ་ཝཱེ་བདག་གིས་འོ་དོད༌འབོད། །ཁྱེད་ནི་ང་ཡི་སྐྱབས་གནས་ཡིན་པ༌དང༌། །གསོན་པོའི་ཡུལ་གྱི་ནོར་སྐལ་ཡིན་ཞེས༌ཞུ།། 6 ང་རང་ཉམ་ཐག་གནས་སུ་ལྷུང་བས༌ན། །ང་ཡི་འོ་དོད་ལ་ནི་གསན་དུ༌གསོལ། །འདེད་མཁན་བདག་ལས་ཤིན་ཏུ་སྟོབས་ཆེ༌བས། །ང་རང་དེ་ལས་སྐྱོབ་པར་མཛོད་གྱུར༌ཅིག། 7 ཁྱེད་ཀྱི་མཚན་ལ་བསྟོད་བསྔགས་འབུལ་བའི༌ཕྱིར། །ཁྱེད་ཀྱིས་ང་རང་བཙོན་ལས་སྒྲོལ་བར༌མཛོད། །ཁྱེད་ཀྱིས་ང་རང་དྲིན་གྱིས་བསྐྱངས་པས༌ན། །དྲང་བདེན་རྣམས་ཀྱིས་ང་རང་བསྐོར་འོང༌ངོ༌།།

གསུང་མགུར་བརྒྱ་དང་ཞེ་གསུམ༌པ།

དཀོན་མཆོག་ཡ་ཝཱེར་སྲོག་སྐྱོབ་རེ་ཞུ་བ།

1 ༼དཱ་བིད་ཀྱི་མགུར༌མ།༽ བདག་གི་སྨོན་ལམ་གསོན་དང་ཀྱེ་ཡ༌ཝཱེ། །ང་ཡི་ཞུ་བར་ཁྱེད་ཀྱིས་སྙན་གཏད༌རོགས། །དམ་ཚིག་དྲང་བདེན་སྒོ་ནས་བཀའ་ལན༌གནོངས།། 2 ཁྱེད་ཀྱིས་ཞབས་ཕྱིར་ཁྲིམས་ཐག་གཅོད་མི༌བྱ། །ཁྱེད་ཀྱི་སྤྱན་སྔར་སྐྱེ་བོ་གསོན་པོ༌ལས། །སྐྱེ་བོ་དམ་པ་གཅིག་ཀྱང་མེད་ཕྱིར༌རོ།། 3 དགྲ་ཟླས་ང་རང་ཚ་འདེད་བྱས་ནས༌ནི། །ཕམ་པར་བརྒྱབ་སྟེ་ཤི་ནས་ཡུན་རིང༌བའི། །མི་བཞིན་མུན་ནག་ནང་དུ་འདུག་བཅུག༌གོ། 4 དེའི་ཕྱིར་བདག་གི་ནུས་སྟོབས་ཉམས་པ༌དང༌། །བདག་གི་སེམས་ནི་སྐྱོ་ཞིང་གདུང་བར༌གྱུར།། 5 བདག་གིས་གནའ་བོའི་དུས་དེ་ཡང་ཡང༌དྲན། །ཡ་ཝཱེ་ཁྱེད་ཀྱི་མཛད་པ་ཡོད་དགུ་སེམས། །ཁྱེད་ཀྱི་ཕྱག་གི་འཕྲིན་ལས་དེ་ཡང༌བསམས།། 6 ཆུ་མེད་སྐམ་སས་ཆར་ཆུ་འདོད་པ༌བཞིན། །བདག་གིས་ཁྱེད་ནི་རྟག་ཏུ་དྲན་གྱུར༌ཅིང་། །ཁྱེད་ལ་ལག་ཟུང་བཏེགས་ཏེ་ཞུ་བ༌བྱེད།།༼ སེ༌ལཱ། ༽ 7 འཕྲལ་དུ་བཀའ་ལན་གནང་རོགས་ཀྱེ་ཡ༌ཝཱེ། །བདག་གི་སེམས་ནི་ཡོངས་སུ་ཉམས་པ༌འོ། །དོང་ལ་ལྷུང་བའི་མི་བཞིན་མ་ཡིན༌ཕྱིར། །ཁྱེད་ཀྱི་ཞལ་རས་བདག་ལ་མི་འགེབ༌རོགས།། 8 ང་རང་ཁྱེད་ལ་བརྟེན་པས་ནངས་སྔ༌མོར། །ཁྱེད་ཀྱི་བྱམས་བརྩེའི་གཏམ་དེ་ཐོས་པར༌མཛོད། །བདག་གི་སེམས་པ་ཁྱེད་ལ་བཅོལ་བའི༌ཕྱིར། །ད་ལྟའི་འགྲོ་ལམ་བདག་ལ་ཤེས་པར༌མཛོད།། 9 ཀྱེ་ཀྱེ་ཡ་ཝཱེ་ང་རང་དགྲ་ལས༌སྐྱོབས། །ཁྱེད་ཉིད་ང་ཡི་སྐྱབས་གནས་ཡིན་ལགས༌སོ།། 10 ཁྱེད་ནི་བདག་གི་དཀོན་མཆོག་ལགས་པའི༌ཕྱིར། །ཁྱེད་ཀྱི་དགོངས་དོན་ཇི་བཞིན་སྒྲུབ་པའི༌དོན། །བདག་ལ་སློབ་པར་མཛོད་ཅིག་དཀོན་མཆོག༌ལགས། །ཁྱེད་ཀྱི་རབ་ཏུ་ལེགས་པའི་ཐུགས་ཉིད༌ཀྱིས། །བདག་ནི་བདེ་བའི་ལམ་དུ་ཁྲིད་པར༌མཛོད།། 11 ཀྱེ་ཀྱེ་ཡ་ཝཱེ་ཁྱེད་ཀྱི་མཚན་སྙན༌ཕྱིར། །ཁྱེད་ཀྱིས་ང་རང་སྐྱོབ་ཅིང་གསོན་པར༌མཛོད། །ཀྱེ་ཀྱེ་ཁྱེད་ཀྱི་བདེན་པ་བདེན་དྲང༌བཞིན། །བདག་ནི་སྡུག་བསྔལ་དག་ལས་སྒྲོལ་བར༌མཛོད།། 12 བདག་ནི་ཁྱེད་ཀྱི་ཞབས་ཕྱི་ཡིན་པའི༌ཕྱིར། །ཀྱེ་ཀྱེ་ཁྱེད་ཀྱིས་བྱམས་བརྩེ་ཆེན་པོ༌ལས། །བདག་གི་དགྲ་བོ་རྩད་ནས་འཇོམས་པར༌ཤོག །བདག་ལ་འཚེ་མཁན་ཐམས་ཅད་འཇོམས་པར༌ཤོག།

གསུང་མགུར་བརྒྱ་དང་ཞེ་བཞི༌པ།

རྣམ་པར་རྒྱལ་བས་རྒྱལ་པོས་བཀའ་དྲིན་དྲན་པ།

1 ༼དཱ་བིད་ཀྱི་མགུར༌མ།༽ ང་ཡི་བྲག་རི་ཡ་ཝཱེ་བསྟོད་པར་འོས། །ཁོང་གིས་ང་ཡི་ལག་པར་འཐབ་ལུགས༌དང༌། །མཛུབ་མོར་དམག་འཁྲུག་རྒྱག་ཚུལ་བསླབ་པ༌ཡིན།། 2 ཁོང་ངའི་བྱམས་བརྩེ་ལྡན་པའི་གཙོ་བོ༌དང༌། །ང་ཡི་རི་རྫོང་དང་ནི་བཙན་རྫོང༌དང༌། །ང་ཡི་སྲོག་སྐྱོབ་དང་ནི་ཕུབ་ཡིན༌ཞིང༌། །ང་རང་སྐྱབས་སུ་འགྲོ་ས་ཡང་ཡིན༌ནོ། །ཁོང་གིས་འབངས་རྣམས་ང་ཡི་དབང་དུ༌བསྡུས།། 3 ཀྱེ་ཀྱེ་ཡ་ཝཱེ་འཇིག་རྟེན་མི་ནི༌ཅི། །ཁྱེད་ཀྱིས་མི་རྣམས་ཐུགས་སུ་འཛིན་དོན༌ཅི། །ཀྱེ་ཀྱེ་འཇིག་རྟེན་མི་བུ་ཅི་འདྲ༌ཙམ། །ཁྱེད་ཀྱིས་དེ་ལ་ཐུགས་ཁུར་མཛད་དོན༌ཅི།། 4 མི་ནི་དབུགས་ཐེངས་གཅིག་ཙམ་ཡིན་པ༌དང༌། །དེ་ཡི་མི་ཚེ་གྲིབ་མ་ནང་བཞིན༌ཡལ།། 5 ཡ་ཝཱེ་ནམ་མཁའ་འཕྱངས་ནས་མར་ཕེབས༌ཤོག །རི་བོ་རྣམས་ལ་ཕྱག་གིས་རེག་པར༌མཛོད། །རི་བོ་རྣམས་ལས་དུ་བ་འཕྱུར་བྱེད༌དོ།། 6 གློག་དམར་འཁྱུགས་ནས་དགྲ་རྣམས་གཏོར་བར༌མཛོད། །ཕྱག་མདའ་འཕངས་ནས་དེ་རྣམས་དཀྲོག་པར༌མཛོད།། 7 སྟེང་ནས་ཕྱག་མར་བརྐྱངས་ཏེ་ང་སྐྱོབ༌རོགས། །ཆུ་ཆེན་དང་ནི་ཕྱི་པའི་ལག་ནས༌སྒྲོལ།། 8 དེ་དག་ཁ་ནས་རྫུན་གཏམ་ལབ་པ༌དང༌། །གཡས་ལག་བཀྱགས་ནས་རྫུན་གྱི་མནའ་སྐྱེལ༌ལོ།། 9 དཀོན་མཆོག་ཁྱེད་ལ་བསྟོད་དབྱངས་གསར་པ༌འབུལ། །རྒྱུད་བཅུའི་རྒྱུད་མངས་ཀྱིས་ནི་ཁྱེད་ལ༌བསྟོད།། 10 ཁོང་གིས་རྒྱལ་པོ་རྣམས་ནི་ཐར་དུ༌འཇུག །ཞབས་ཕྱི་དཱ་བིད་སྲོག་ལེན་གྲི་ལས༌སྲུང༌།། 11 ཕྱི་པའི་ལག་ནས་ང་སྐྱོབ་ང་སྒྲོལ༌དང༌། །དེ་དག་ཁ་ནས་རྫུན་གཏམ་ལབ་པ༌དང༌། །གཡས་ལག་བཀྱགས་ནས་རྫུན་གྱི་མནའ་སྐྱེལ༌ལོ།། 12 ངེད་ཀྱི་བུ་རྣམས་གཞོན་ནུའི་དུས་ནས༌བཟུང༌། །ལྗོན་གསར་བཞིན་དུ་ཆེ་ཆེར་སྐྱེ་བ༌དང༌། །བུ་མོ་རྣམས་ནི་ཕོ་བྲང་ཟུར་བཞི༌ཡི། །རྒྱན་བྱེད་ཀ་བ་བཞོགས་འདྲར་གྱུར་ཅིག༌གུ། 13 ངེད་ཀྱི་བང་མཛོད་རྣམས་ནི་འབྲུ་ཡིས༌གཏམས། །ཟས་རིགས་སྣ་ཚོགས་དེ་ལས་འབྱུང་བ༌ཡིན། །ངེད་ཀྱི་སྤང་དུ་ལུག་ནི་ཁྲི་སྟོང༌འཕེལ།། 14 ངེད་ཀྱི་བ་ཁྱུ་མང་དུ་འཕེལ་བ༌དང༌། །མངལ་ཤོར་དང་ནི་འཆི་བ་ཡོད་མ༌ཡིན། །ཕྱི་རུ་བསྐྱོད་དེ་འཐབ་འཁྲུག་རྒྱག་པ༌མེད། །ལམ་སྲང་རྣམས་སུ་སྨྲེ་སྔགས་སྐད་ཀྱང༌མེད།། 15 འདི་འདྲའི་དཔལ་ལ་རོལ་བའི་འབངས་རྣམས༌བདེ། །ཡ་ཝཱེ་དཀོན་མཆོག་ལགས་པའི་འབངས་རྣམས༌བདེ།།

གསུང་མགུར་བརྒྱ་དང་ཞེ་ལྔ༌པ།

རབ་ཏུ་ཆེ་ཞིང་བསྔགས་པར་འོས་པའི་དཀོན་མཆོག་ཡ་ཝཱེ།

1 ༼དཱ་བིད་ཀྱི་བསྟོད་པའི་མགུར༌མ།༽ ང་ཡི་དཀོན་མཆོག་ང་ཡི་རྒྱལ་པོ༌ལགས། །བདག་གིས་ཁྱེད་ལ་གུས་ཤིང་འདུད་པ༌དང༌། །རྟག་ཏུ་ཁྱེད་ཀྱི་མཚན་ལ་བསྔགས་པར༌བྱ།། 2 བདག་གིས་ནམ་རྒྱུན་ཁྱེད་ལ་བསྟོད་པ༌དང༌། །ཁྱེད་ཀྱི་མཚན་ལ་ནམ་ཡང་བསྔགས་པར༌བྱ།། 3 ཡ་ཝཱེ་རབ་ཏུ་ཆེ་ཞིང་བསྔགས་པར༌འོས། །ཉིད་ཀྱི་ཆེ་བ་བསམ་གྱིས་མི་ཁྱབ༌བོ།། 4 མི་རབས་ཀུན་གྱིས་ཁྱེད་ཀྱི་མཛད་པར༌བསྔགས། །ཁོ་ཚོས་ཁྱེད་ཀྱི་མཛད་པ་སྟོབས་ལྡན༌སྒྲོག། 5 ཁྱེད་ཀྱི་བརྗིད་ཉམས་ལྡན་པའི་གཟི་དཔལ༌དང༌། །ངོ་མཚར་མཛད་པར་བསམ་གཞིགས་མང་དུ༌བཏང༌།། 6 མི་ཡིས་ཁྱེད་ཀྱི་འཇིགས་རུང་ནུས་མཐུ༌སྒྲོག །ངས་ཀྱང་ཁྱེད་ཀྱི་ཆེ་བ་སྒྲོག་པ༌ལགས།། 7 འཇིག་རྟེན་མི་ཡིས་ཁྱེད་ཀྱི་ཐུགས་རྗེ༌ནི། །དྲན་ཞིང་དྲན་ཏེ་ཀུན་ལ་སྒྲོག་འགྱུར༌ཞིང༌། །ཁྱེད་ཀྱི་བདེན་པ་ཉིད་ལ་བསྔགས་པར༌བྱེད།། 8 ཡ་ཝཱེར་ཐུགས་རྗེ་ལྡན་ཞིང་སྙིང་རྗེ༌ཆེ། །རང་དགར་མི་ཁྲོ་བྱམས་བརྩེ་ཕུན་སུམ༌ཚོགས།། 9 ཁོང་གིས་མི་རིགས་ཐམས་ཅད་བདེ་བར༌སྐྱོང༌། །ཁོང་གི་བྱམས་བརྩེ་ཆེན་པོ་དེ་ཡིས༌ནི། །ཉིད་ཀྱིས་བསྐྲུན་པ་ཀུན་ལ་ཁྱབ་པར༌བྱེད།། 10 ཀྱེ་ཀྱེ་ཡ་ཝཱེ་ཁྱེད་ཀྱི་མཛད་པ༌ཀུན། །ཁྱེད་ལ་གཏང་རག་འབུལ་བར་འགྱུར་བ༌དང༌། །དད་ལྡན་རྣམས་ཀྱིས་ཁྱེད་ལ་བསྔགས་པར༌བྱེད།། 11 དེ་ཚོས་ཁྱེད་ཀྱི་རྒྱལ་སྲིད་དཔལ་བརྗོད༌ཅིང༌། །ཁྱེད་ཀྱི་མཛད་པ་སྟོབས་ལྡན་གླེང་བར༌བྱེད།། 12 མི་ཡིས་ཁྱེད་ཀྱི་མཛད་པ་སྟོབས་ལྡན༌དང༌། །བརྗིད་ཉམས་ལྡན་པའི་རྒྱལ་སྲིད་གཟི་དཔལ༌ནི། །ཤེས་པར་བྱ་ཆེད་ཡིན་པ་གོར་མ༌ཆག། 13 ཁྱེད་ཀྱི་རྒྱལ་སྲིད་རྟག་ཏུ་བཞུགས་པ༌དང༌། །ཁྱེད་ཀྱི་མངའ་ཐང་དུས་རབས་ཀུན་ལ༌ཁྱབ།། 14 ས་རུ་འགྱེལ་བ་ཐམས་ཅད་ཡ་ཝཱེས༌སྐྱོར། །གཉའ་གནོན་ཐེབས་པ་ཀུན་པོ་ཁོང་གིས༌འདེགས།། 15 འཇིག་རྟེན་མིག་ཀུན་ཁྱེད་ལ་རེ་ལྟོས༌བཅངས། །ཁྱེད་ཀྱིས་དུས་ལྟར་ཁ་ཟས་གནང་བར༌མཛད།། 16 ཁྱེད་ཀྱིས་ཕྱག་ཟུང་བརྐྱངས་ནས་སྲོག་ལྡན༌ཀུན། །ཡིད་ཀྱི་འདོད་པ་ཡོངས་སུ་ཚིམ་པར༌མཛད།། 17 ཡ་ཝཱེས་མཛད་པའི་འཕྲིན་ལས་ཡོད་དོ༌ཅོག །དྲང་བདེན་མ་ཡིན་པ་ནི་ཅི་ཡང༌མེད། །ཁོང་གིས་བསྐྲུན་པ་ཀུན་ལ་བྱམས་བརྩེ༌ཁྱབ།། 18 སུ་ཞིག་གིས་ནི་ཀུན་སློང་རབ་དག༌གིས། །ཁོང་ལ་ཞུས་ན་ཁོང་ནི་ཉེ་བར༌བཅར།། 19 སུ་ཞིག་ཁོང་ལ་གུས་ཤིང་འཇིགས་གྱུར༌ན། །ཁོང་གིས་དེ་ཡི་རེ་བ་སྐོང་བྱེད༌ཅིང༌། །དེ་རྣམས་འོ་དོད་གསན་ཞིང་སྐྱོབ་པར༌མཛད།། 20 ཡ་ཝཱེས་རང་ལ་གཅེས་མཁན་རྣམས་སྲུང༌ཞིང༌། །མི་ངན་ཐམས་ཅད་རྩ་ནས་འཇོམས་བྱེད༌དོ།། 21 བདག་གི་ངག་ལས་ཡ་ཝཱེར་བསྟོད་བསྔགས༌བརྗོད། །སྲོག་ལྡན་ཀུན་གྱིས་ཁྱེད་ཀྱི་མཚན་དམ༌པར། །རྟག་ཏུ་བསྟོད་ཅིང་བསྔགས་པ་བརྗོད་པར༌ཤོག།

གསུང་མགུར་བརྒྱ་དང་ཞེ་དྲུག༌པ།

དཀོན་མཆོག་ཡ་ཝཱེའི་རོགས་སྐྱོབ་ལ་བསྟོད་པ།

1 ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌། །ང་ཡི་སེམས་ཀྱིས་ཡ་ཝཱེར་བསྟོད་བསྔགས༌བརྗོད།། 2 མི་ཚེ་གང་པོར་ཡ་ཝཱེར་བསྟོད་པ༌འབུལ། །འཇིག་རྟེན་འདི་རུ་འཚོ་བའི་དུས་ཡུན༌ནང༌། །དཀོན་མཆོག་ཉིད་ལ་བསྟོད་དབྱངས་འབུལ་བར༌བྱ།། 3 ཁྱོད་རྣམས་སྐྱོབ་ཐབས་བྲལ་བའི་སྐུ་དྲག༌དང༌། །འཇིག་རྟེན་མི་ལ་བློ་གཏད་མ་བཅོལ༌ཞིག། 4 དེ་ཡི་དབུགས་རྒྱུ་ཆད་དུས་རྡུལ་དུ༌འགྱུར། །དེ་ཡི་ཇུས་རྣམས་ཉིན་གཅིག་ནང་ལ༌འཇིག། 5 ཡ་ཀོབ་དཀོན་མཆོག་སྡོངས་གྲོགས་ཡིན་པ༌དང༌། །སུ་ཡིས་རང་གི་དཀོན་མཆོག་ཡ་ཝཱེ༌ལ། །རེ་བ་བྱེད་པའི་མི་དེ་བདེ་བ༌ཡིན།། 6 ཡ་ཝཱེས་གནམ་དང་ས་དང་རྒྱ་མཚོ༌དང༌། །དེའི་ནང་ཁྱབ་པ་ཡོད་དགུ་མཛད་པ༌ལགས། །ཁོང་ནི་རྟག་ཏུ་ཡིད་རྟོན་རུང་བ༌ཡིན།། 7 གཉའ་གནོན་འོག་གི་མི་ལ་དཀར་འདོན་བྱེད། །ལྟོགས་པ་རྣམས་ལ་ཁ་ཟས་གནང་བ༌དང༌། །ཁོང་གིས་བཙོན་པ་རྣམས་ཀྱང་ཐར་དུ༌འཇུག། 8 ཡ་ཝཱེས་ལོང་བ་རྣམས་ཀྱི་མིག་འབྱེད༌ཅིང༌། །གཉའ་གནོན་ཐེབས་པ་རྣམས་ནི་སློང་བར༌མཛད། །ཁོང་ཉིད་དྲང་བདེན་མི་ལ་ཐུགས་མཉེས༌སོ།། 9 ཡ་ཝཱེས་བྱེས་སུ་སྡོད་པ་རྣམས་བསྲུང༌ཞིང༌། །དྭ་ཕྲུག་ཡུགས་མོ་རྣམས་ལ་རོགས་སྐྱོར༌གནང༌། །འོན་ཀྱང་སྡིག་སྤྱོད་ལམ་ནི་འཁྱོག་པོར༌མཛད།། 10 ཡ་ཝཱེས་རྒྱུན་ནས་རྒྱུན་དུ་སྲིད་མཛད༌དེ། །ཀྱེ་ཀྱེ་ཛ་ཡན་ཁྱེད་ཀྱི་དཀོན་མཆོག༌ནི། །མི་རབས་ཀུན་ཏུ་རྒྱལ་པོར་བཞུགས་གྱུར༌ཅིག །ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌།།

གསུང་མགུར་བརྒྱ་དང་ཞེ་བདུན༌པ།

དཀོན་མཆོན་གི་ཀུན་ནུས་ལ་བསྟོད་པ།

1 ཁྱོད་ཚོས་ངེད་ཀྱི་དཀོན་མཆོག༌ཡ་ཝཱེ་ལ། །བསྟོད་དབྱངས་འབུལ་བ་དེ་ནི་རབ་ལེགས༌སོ། །ཁོང་ལ་བསྟོད་པ་མཛེས་ཤིང་འོས་སོ༌ལོ།། 2 ཡ་ཝཱེས་ཡེ་རུ་སཱ་ལེམ་བསྐྱར་འཛུགས༌ཤིང༌། །ཡེས་ར་ཨེལ་གྱི་སྤྱུགས་པའི་མི་རྣམས༌བསྡུ།། 3 སྡུག་གིས་མནར་བ་རྣམས་ལ་སེམས་གསོ༌གནང༌། །དེ་ཚོའི་རྨ་ཁ་རས་ཀྱིས་དཀྲི་བྱེད༌དོ།། 4 ཁོང་གིས་སྐར་མའི་གྲངས་ཀ་རྩི་བྱེད༌ཅིང༌། །དེ་དག་རེ་རེར་མིང་ཡང་འདོགས་པ༌འོ།། 5 རང་ཅག་གཙོ་བོ་ཆེ་ཞིང་མཐུ་སྟོབས༌ལྡན། །ཁོང་གི་ཡེ་ཤེས་དེ་ནི་མཐའ་ཡས༌སོ།། 6 ཡ་ཝཱེས་ཉམ་ཆུང་མི་རྣམས་ཡར་སྐྱོར༌ཞིང༌། །སྡིག་སྤྱོད་མི་རྣམས་ཆམ་ལ་འབབ་པ༌ཡིན།། 7 གཏང་རག་དང་བཅས་ཡ་ཝཱེར་མགུར་གླུ༌ལོངས། །པི་ཝང་དཀྲོལ་ནས་རང་རེའི་དཀོན་མཆོག༌བསྟོད།། 8 ཁོང་གིས་ནམ་མཁའ་སྤྲིན་གྱིས་གཡོག་བྱེད༌ཅིང༌། །ས་གཞི་ལ་ནི་ཆར་ཆུ་ཤོམ་པ༌དང༌། །རི་སྒང་རྣམས་ལ་རྩྭ་སྔོན་སྐྱེ་བར༌མཛད།། 9 ཁོང་གིས་རི་དྭགས་རྣམས་ལ་ཁ་ཟས༌གནང༌། །ཕོ་རོག་བྱ་ཡི་བྱེའུ་ཕྲུག་གསོ་བར༌མཛད།། 10 ཡ་ཝཱེ་རྟ་ཡི་སྟོབས་ལ་མི་དགྱེས༌ཤིང༌། །མི་ཡི་གོམ་འགྲོས་མགྱོགས་པར་མཉེས་པ༌མིན།། 11 ཁོང་ལ་གུས་ཤིང་འཇིགས་པའི་མི་རྣམས༌དང༌། །ཉིད་ཀྱི་བྱམས་བརྩེར་རེ་བའི་མི་ལ༌མཉེས།། 12 ཀྱེ་ཀྱེ་ཡེ་རུ་སཱ་ལེམ་ཡ་ཝཱེར༌སྔོགས། །ཀྱེ་ཀྱེ་ཛ་ཡན་རང་གི་དཀོན་མཆོག༌བསྟོད།། 13 ཁྱོད་ཀྱི་རྟ་སྒོའི་སྒོ་གཏན་བརྟན་པོར༌མཛད། །ཁྱོད་ཀྱི་བུ་དང་བུ་མོར་བྱིན་རླབས༌གནང༌།། 14 ཁོང་གིས་ཁྱོད་ཀྱི་ས་མཚམས་བདེ་ལ༌བཀོད། །གྲོ་ཡི་བཅུད་ཀྱིས་ཁྱོད་རང་ཚིམ་པར༌མཛད།། 15 ཁོང་གིས་ས་གཞིར་ཉིད་ཀྱི་བཀའ་གནང༌ཞིང༌། །བཀའ་རྣམས་ལམ་སང་ལག་ཏུ་བསྟར་བར༌མཛད།། 16 ཁོང་གིས་བལ་དང་འདྲ་བའི་གངས་ཕབ༌ཅིང༌། །གོ་ཐལ་འདྲ་བའི་བ་མོ་གཏོར་བ༌འོ།། 17 ཧྲུག་ཧྲུག་ཡིན་པའི་སེར་བ་མར་འཕེན༌ནོ། །ཁོང་གིས་བཏང་བའི་འཁྱགས་རླུང་སུ་ཡིས༌བཟོད།། 18 ཁོང་གིས་བཀའ་ཞིག་གནང་བས་དེ་རྣམས༌འཇུ། །ལྷགས་རླུང་གཡུག་ཏུ་བཅུག་པར་ཆུ་རྣམས༌རྒྱུག། 19 ཁོང་གི་བཀའ་རྣམས་ཡ་ཀོབ་ལ་བསྟན༌ཞིང༌། །སྒྲིག་ཁྲིམས་སྲོལ་ཡིག་ཡེས་ར་ཨེལ་ལ༌བསྟན།། 20 མི་རིགས་གཞན་ལ་འདི་བཞིན་མཛད་པ༌མེད། །དེ་ཚོས་ཁོང་གི་ཁྲིམས་སྲོལ་རྟོགས་པ༌མིན། །ཁྱོད་ཚོའི་ཡ་ཝཱེར་བསྟོད་པར་གྱིས་ཤིག༌ཨང༌།།

གསུང་མགུར་བརྒྱ་དང་ཞེ་བརྒྱད༌པ།

དཀོན་མཆོག་ཡ་ཝཱེར་བསྟོད་པ་འབུལ་ཕྱིར་བཀོད་པ་ཀུན་ལ་འབོད་སྐུལ་གཏོང་བ།

1 ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌། །ནམ་མཁའི་ཀློང་ནས་ཁོང་ལ་བསྟོད་པར༌གྱིས། །བླ་ན་མཐོ་བའི་གནས་སུ་ཁོང་ལ༌བསྟོད།། 2 ཁོང་གི་ཕོ་ཉ་ཀུན་གྱིས་ཁོང་ལ༌བསྟོད། །ཁོང་གི་དཔུང་ཚོགས་རྣམས་ཀྱིས་ཁོང་ལ༌བསྟོད།། 3 ཀྱེ་ཀྱེ་ཉི་ཟླ་གཉིས་པོས་ཁོང་ལ༌བསྟོད། །འོད་ཅན་སྐར་མ་རྣམས་ཀྱིས་ཁོང་ལ༌བསྟོད།། 4 ཀྱེ་ཀྱེ་ནམ་མཁའི་རྩེ་མོ་ཁོང་ལ༌བསྟོད། །ནམ་མཁའི་སྟེང་གི་ཆུ་རྣམས་ཁོང་ལ༌བསྟོད།། 5 ཁོང་གི་བཀའ་ལས་དེ་དག་བྱུང་བས༌ན། །ཀུན་གྱིས་ཡ་ཝཱེའི་མཚན་ལ་བསྟོད་པར༌གྱིས།། 6 ཁོང་གིས་དེ་རྣམས་རྒྱུན་ནས་རྒྱུན་དུ༌བཙུགས། །འགྱུར་བ་མེད་པའི་ཆོས་ཉིད་གཏན་ལ༌ཕབ།། 7 ཁྱོད་ཚོས་ས་གཞིའི་སྟེང་ནས་ཡ་ཝཱེར༌བསྟོད། །རྒྱ་མཚོའི་ཆུ་སྲིན་རྣམས་དང་གཏིང་ཟབ༌མཚོ།། 8 མེ་དང་སེར་བ་ཁ་བ་སྤྲིན་པ༌དང༌། །ཁོང་གི་བཀའ་ལྟར་སྒྲུབ་པའི་རླུང་ཆེན༌དང༌།། 9 རི་རབ་རྣམས་དང་རི་ཕྲན་མཐའ་དག༌དང༌། །སིལ་སྡོང་དང་ནི་ཐང་ཤིང་ཐམས་ཅད༌དང༌།། 10 རི་དྭགས་གཅན་གཟན་དང་ནི་ཕྱུགས་ཟོག༌ཀུན། །ལྟོ་འགྲོ་སྲོག་ཆགས་དང་ནི་འདབ་ཆགས༌དང༌།། 11 ས་གཞིའི་རྒྱལ་པོ་དང་ནི་མི་རིགས༌ཀུན། །མི་ཆེན་རྣམས་དང་ས་སྟེང་ཁྲིམས་དཔོན༌ཀུན།། 12 སྟག་ཤར་མོ་གསར་རྒན་རབས་བྱིས་པ༌བཅས།། 13 ཀུན་གྱིས་ཡ་ཝཱེའི་མཚན་ལ་བསྟོད་པར༌ཤོག །རྒྱུ་མཚན་ཁོང་མཚན་འབའ་ཞིག་གོང་དུ༌བཀུར། །ཁོང་གི་གཟི་བྱིན་གནམ་ས་གཉིས་ལས༌བརྒལ།། 14 ཁོང་གིས་ཉིད་ཀྱི་འབངས་ཕྱིར་རྒྱལ་པོ༌བསྐོས། །ཁོང་གི་དད་གུས་ལྡན་པ་ཐམས་ཅད༌དེ། །ཁོང་དང་ཉེ་བའི་ཡེས་ར་ཨེལ་པ༌རྣམས། །ཀུན་གྱིས་ཁོང་ལ་བསྟོད་པ་འབུལ་བར༌གྱིས། །ཁྱོད་ཚོས་ཡ་ཝཱེར་བསྟོད་པ་འབུལ་བར༌གྱིས།།

གསུང་མགུར་བརྒྱ་དང་ཞེ་དགུ༌པ།

ཐར་པ་འཐོབ་པ་དང་ཉེས་ཆད་གཏོང་བའི་ཕྱིར་དཀོན་མཆོག་ཡ་ཝཱེར་བསྟོད་པ།

1 ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌། །ཁོང་ལ་མགུར་གླུ་གསར་པ་ཞིག་ཕུལ༌དང༌། །དད་ལྡན་རྣམས་ཀྱི་ཚོགས་ནང་ཁོང་ལ༌བསྟོད།། 2 ཡེས་ར་ཨེལ་ནི་རང་གི་བྱེད་པོའི༌ནང༌། །དགའ་བར་གྱུར་ཅིག་ཛ་ཡན་མི་རྣམས༌ནི། །རྒྱལ་པོའི་རྐྱེན་ལ་བརྟེན་ནས་སྐྱིད་པར༌ཤོག། 3 བྲོ་གར་འཁྲབ་ཀྱིན་ཁོང་གི་མཚན་ལ༌བསྟོད། །སིལ་རྔ་པི་ཝང་ལམ་ནས་བསྟོད་དབྱངས༌ཕུལ།། 4 ཡ་ཝཱེ་ཉིད་ཀྱི་འབངས་ལ་ཐུགས་མཉེས༌ཤིང༌། །ཁེངས་སྐྱུང་མི་རྣམས་ཐར་པས་བརྒྱན་བྱེད༌དོ།། 5 དད་ལྡན་རྣམ་པ་དཔལ་ནང་དགའ་བར༌ཤོག །མལ་ཁྲིའི་སྟེང་དུ་དགའ་འབོད་བྱེད་གྱུར༌ཅིག། 6 དེ་རྣམས་སྨྲ་སྒོར་དཀོན་མཆོག་རྒྱུན་བསྟོད༌ཅིང༌། །རལ་གྲི་ཁ་གཉིས་ལག་ཏུ་ཐོགས་གྱུར༌ཅིག། 7 མི་རིགས་སོ་སོར་དགྲ་ལན་སློག་པ༌དང༌། །མི་སྡེ་ཀུན་ལ་ཉེས་ཆད་གཅོད་ཕྱིར༌དང༌།། 8 དེ་ཚོའི་རྒྱལ་པོ་སྒྲོག་གིས་བཅིང་བ༌དང༌། །སྐུ་དྲག་རྣམས་ལ་ལྕགས་སྒྲོག་རྒྱག་པ༌དང༌།། 9 དེ་ཚོར་བྲིས་པའི་ཉེས་ཆད་གཏོང་ཕྱིར༌རོ། །འདི་ནི་དད་ལྡན་རྣམ་པའི་གཟི་དཔལ༌ཡིན། །ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌།།

གསུང་མགུར་བརྒྱ་དང་ལྔ་བཅུ༌པ།

དཀོན་མཆོག་ཡ་ཝཱེར་ཕུལ་བའི་བསྟོད་པ་ཆེན་པོ།

1 ཁྱོད་ཚོས་ཡ་ཝཱེར་བསྟོད་པར་གྱིས་ཤིག༌ཨང༌། །གནས་མཆོག་ནང་དུ་དཀོན་མཆོག་ཉིད་ལ༌བསྟོད། །ནུས་མཐུ་མངོན་སའི་དབྱིངས་སུ་ཁོང་ལ༌བསྟོད།། 2 མཐུ་ལྡན་འཕྲིན་ལས་རྣམས་ཕྱིར་ཁོང་ལ༌བསྟོད། །མཐའ་ཡས་ཆེ་བར་འཚམ་པའི་བསྟོད་པ༌ཕུལ།། 3 རྭ་དུང་སྒྲ་དང་བཅས་པར་ཁོང་ལ༌བསྟོད། །རྒྱུད་མངས་པི་ཝང་དང་བཅས་ཁོང་ལ༌བསྟོད།། 4 སིལ་རྔ་བྲོ་གར་མཉམ་དུ་ཁོང་ལ༌བསྟོད། །རྒྱུད་མང་དང་ནི་འཕྲེད་གླིང་གིས་ཀྱང༌བསྟོད།། 5 སྒྲ་ཆེའི་སྦུག་ཆལ་དང་བཅས་ཁོང་ལ༌བསྟོད། །སྐད་ཆེའི་སིལ་སྙན་དང་བཅས་ཁོང་ལ༌བསྟོད།། 6 དབུགས་ཐོགས་ཀུན་གྱིས་ཡ་ཝཱེར་བསྟོད་པ༌ཕུལ། །ཁྱོད་ཚོས་ཡ་ཝཱེ་ལ་ནི་བསྟོད་པར༌གྱིས།། །།

* གསུང་མགུར་གཉིས༌པ།:2 ཚིག་རྐང་འདིར་དཀོན་མཆོག་གིས་འཇིག་རྟེན་དུ་མངགས་པའི་སྐྱབས་མགོན་ཡེ་ཤུ་མཱ་ཤི་ཀ་ལ་འཇུག་པ་ཡིན།

† གསུང་མགུར་གཉིས༌པ།:6 འདིར་བསྐོས་ཞེས་པ་ནི་ཡ་ཧུ་དཱ་མི་རིགས་ཀྱི་གོམས་སྲོལ་ལ་རྒྱལ་པོ་ཞིག་ཁྲི་སར་འགོད་པའི་དུས་སུ་དབུ་ལ་སྣུམ་གྱིས་བྱུགས་ནས་རྒྱལ་པོར་བསྐོ་བའི་མཛད་སྒོ་ཡོད་ཅིང་དེར་གོ་བ༌ཡིན།

* གསུང་མགུར་གསུམ༌པ།:2 སེ་ལཱ་ཞེས་པ་ནི་དོན་ཚན་མཇུག་རྫོགས་པའི་རྟགས་ཏེ་རེ་ཞིག་རྫོགས་པའི་དོན༌ཡིན།

* གསུང་མགུར་བདུན༌པ།:1 གོང་གི་ཤིས་ག་ཡོན་ཞེས་པ་ནི་རྩོམ་ལུས་སམ་ཡང་ན་དབྱངས་རྟ་ཡི་དོན་ཡིན་པར༌གསུངས། སཱ་མུ་ཨེལ་གཉིས༌པའི་ལེའུ་བཅོ་བརྒྱད་ཀྱི་ཚིག་རྐང་བཅུ་དགུ་ནས་སོ་གསུམ་བར་དུ་གཟིགས༌རོགས།

* གསུང་མགུར་བརྒྱད༌པ།:3 འདིར་ཕྱག་ཅེས་པར་མ་ཕྱི་ལས་ཕྱག་མཛུབ་ཅེས༌མཐོང༌།

† གསུང་མགུར་བརྒྱད༌པ།:5 འདིར་ཕོ་ཉ་ཞེས་པ་ནི་འགྱུར་ལ་ལར་དཀོན་མཆོག་ཅེས༌མཐོང༌།

* གསུང་མགུར་དགུ༌པ།:14 ཛ་ཡན་བུ་མོ་ཞེས་པ་ནི་ཡེ་རུ་སཱ་ལེམ་གྲོང་ཁྱེར་ཡིན༌ལ། དེ་ནི་ཛ་ཡན་རི་ལ་ཆགས་ཡོད་པས་མིང་ལ་དེ་ལྟར་ཐོགས་པ༌ཡིན།

* གསུང་མགུར་བཅུ་གཅིག༌པ།:4 སྤྱན་ཟུང་ཞེས་པར་མ་ཕྱི་ལས་མིག་ལྕིབས་ཞེས་མཐོང་བ་དང་འདིར་དོན་སྒྱུར་བྱས་པ་ཡིན།

* གསུང་མགུར་བཅུ་དྲུག༌པ།:1 གོང་གི་མེག་ཏཱམ་ཞེས་པ་ནི་རྩོམ་ལུས་སམ་ཡང་ན་དབྱངས་རྟ་ཡིན་པར༌གསུངས།

* གསུང་མགུར་བཅུ་བདུན༌པ།:10 འདིར་སྙིང་ཚིལ་གྱིས་བཏུམས་པ་ཞེས་པ་ནི་སེམས་ཀྱི་སྙིང་རྗེ་དགག་པར༌འཇུག

* གསུང་མགུར་བཅོ་བརྒྱད༌པ།:2 འདིར་རྭ་དུང་ཞེས་པ་ནི་དཀོན་མཆོག་ཡ་ཝཱེའི་མཐུ་སྟོབས་ལ་གོ་བ༌ཡིན།

† གསུང་མགུར་བཅོ་བརྒྱད༌པ།:10 ཀེ་རུབ་ཅེས་པ་ནི་དཀོན་མཆོག་གི་ཕོ་ཉའི་རིགས་སུ་གཏོགས་པ་དང་ནུས་པ་ཁྱད་པར་ཅན་ཞིག༌ཡིན།

* གསུང་མགུར་ཉེར་གསུམ༌པ།:4 འདིར་འཆི་བ་ཞེས་པར་མ་ཕྱི་ལས་འཆི་བའི་སྨག་རུམ་ཞེས་མཐོང༌སྟེ། དོན་ལ་འཆི་བ་ནི་སྨག་རུམ་སྟུག་པོ་དང་འདྲ་བའི་དོན་ལ༌འཇུག

* གསུང་མགུར་ཉེར་དྲུག༌པ།:2 འདིར་སེམས་ཞེས་པར་མ་ཕྱི་ལས་མཁལ་མ་ཞེས༌མཐོང༌།

† གསུང་མགུར་ཉེར་དྲུག༌པ།:6 ལག་ཟུང་བཀྲུ་བ་ཞེས་པ་ནི་ཡ་ཧུ་དཱའི་མི་རིགས་ཀྱི་གོམས་སྲོལ་ཞིག་ཡིན་པ༌སྟེ། བློ་སེམས་དཀར་བ་དང་ཉེས་པ་མེད་པའི་མཚོན་རྟགས་ཡིན།

* གསུང་མགུར་ཉེར་དགུ༌པ།:6 སིར་ཡོན་ནི་ཡེས་ར་ཨེལ་ཡུལ་གྱི་ཆེས་མཐོ་བའི་རི་བོ་ཞིག༌ཡིན། མིང་གཞན་དུ་ཧེར་མོན་ཞེས་ཀྱང༌བྱ།

* གསུང་མགུར་སོ་བདུན༌པ།:26 འདིར་བྱིན་རླབས་འཐོབ་ཅེས་པ༌ནི་བུ་རྒྱུད་རྣམས་ཀྱང་གཞན་པའི་བྱིན་རླབས་སུ་འགྱུར་བའི་དོན༌ཡིན།

* གསུང་མགུར་སོ་བརྒྱད༌པ།:11 འདིར་ཤ་ཉེ་གཉེན་འབྲེལ་རྣམས་ན་ཚ་ཡོད་པའི་མི་ལ་རྒྱང་བཀྱེད་ནས་སྡོད་པའི་རྒྱུ་མཚན་ནི་ཁོ་ཚོས་ན་ཚ་དེ་དཀོན་མཆོག་གི་ཉེས་ཆད་ཡིན་པར་འདོད་པ༌རེད།

* གསུང་མགུར་ཞེ་གཅིག༌པ།:9 འདིར་རྐང་པའི་ཕྱི་རྟིང་བསྟན་པ་ཡིན་ཞེས་པ་ནི་ངོ་ལོག་བྱས་པར་འཇུག

* གསུང་མགུར་ང་བརྒྱད༌པ།:4 འདིར་དུག་སྦྲུལ་ཞེས་པ་ནི་དུག་སྦྲུལ་གདེངས་ཀ་ཅན་ལ་འཇུག

* གསུང་མགུར་དྲུག་ཅུ༌པ།:8 འདིར་བསིལ་ལྷམ་གཡུག་ཅེས་པ་ནི་ཡུལ་ཞིག་གི་བདག་དབང་བསྒྱུར་བའི་བྱ་སྤྱོད༌ཡིན།

* གསུང་མགུར་རེ་བརྒྱད༌པ།:30 འདིར་འདམ་རྩྭའི་ཁྲོད་ཀྱི་གཅན་གཟན་ཞེས་པ་ཨེ་ཅིབ༌དང༌། གླང་གི་ཁྱུ་ཞེས་པ་ཨེ་ཅིབ་ཀྱི་སྐུ་དྲག་རྣམས༌དང༌། མི་སྡེའི་བ་ཕྲུག་རྣམས་ཞེས་པ་ཨེ་ཅིབ་ཀྱི་འགོ་དཔོན་རྣམས་བཅས་ལ་གོ་བ༌ཡིན།

* གསུང་མགུར་དོན་གཉིས༌པ།:8 འདིར་ཆུ་བོ་ཞེས་པ་ནི་ཆུ་བོ་ཆེན་པོ་ཕི་རཱད༌ཡིན།

* གསུང་མགུར་དོན་བཞི༌པ།:14 འདིར་ཆུ་སྲིན་ཞེས་པར་མ་ཕྱི་ལས་ལེ་ཝི་ཡ་ཐན་ཞེས་བཀོད༌ཡོད།

* གསུང་མགུར་དོན་དྲུག༌པ།:4 འདིར་རྔོན་ཤ་ཞེས་པ་ནི་དཀོན་མཆོག་གིས་ཕམ་པར་བརྒྱབ་པའི་དགྲ་བོ་རྣམས་ལ༌གོ

* གསུང་མགུར་དོན་བརྒྱད༌པ།:51 འདིར་ཧཱམ་ཞེས་པ་ནི་ཨེ་ཅིབ་པ་རྣམས་ཀྱི་མེས་པོ༌ཡིན།

† གསུང་མགུར་དོན་བརྒྱད༌པ།:51 འདིར་སྟོབས་ཀྱི་ཐོག་མ་ཞེས་པ་ནི་བུ་སྐྱེས་འགོ་ལ་གོ་བ༌ཡིན།

* གསུང་མགུར་བརྒྱད་ཅུ༌པ།:15 འདིར་ཡལ་ག་ཞེས་པར་མ་ཕྱི་ལས་བུ་ཞེས༌མཐོང༌།

* གསུང་མགུར་གྱ་གཅིག༌པ།:7 མེ་རི་བཱ་ཞེས་པ་ནི་འཐབ་འཛིང་དང་རྩོད་པའི་དོན༌ཡིན།

* གསུང་མགུར་གྱ་གཉིས༌པ།:1 འདིར་འགོ་དཔོན་ཞེས་པ་འགྱུར་ལ་ལར་ལྷ་རྣམས་ཞེས་མཐོང་།

† གསུང་མགུར་གྱ་གཉིས༌པ།:6 འདིར་ལྷ་ཞེས་པ་ནི་ཡེས་ར་ཨེལ་གྱི་འགོ་དཔོན་དང་ཁྲིམས་དཔོན་སོགས་དབང་དང་ནུས་མཐུ་ལྡན་པ་རྣམས་ལ་གོ་བ་སྟེ། ཡེས་ར་ཨེལ་པ་རྣམས་ཀྱིས་མཚམས་རེར་རང་གི་འགོ་དཔོན་དང་ཁྲིམས་དཔོན་སོགས་ལ་ལྷ་ཞེས་འབོད་པ་ཡིན། འདིར་ཡང་དེ་བཞིན་གོ་བ་ལས་ལྷ་རྣམས་ལ་གོ་མི་རུང་།

* གསུང་མགུར་གྱ་བདུན༌པ།:4 འདིར་ར་ཧབ་ཅེས་པ་ནི་ཨེ་ཅིབ་ཡུལ་ལ་འཇུག༌ཅིང༌། ཡེས་ར་ཨེལ་ཁྱུར་མིད་གཏོང་བའི་སྲིན་པོ་ཞིག་གི་མིང་ལ་ཡང༌འཇུག

* གསུང་མགུར་བརྒྱ་དང་དྲུག:26 འདིར་མནའ་བཞེས་ཏེ་ཞེས་པར་མ་ཕྱི་ལས་ཕྱག་ཡར་བཀྱགས་ནས་ཞེས་མཐོང༌སྟེ། དོན་ལ་མནའ་བཞེས་པར་འཇུག་པས་འདིར་དོན་སྒྱུར་བྱས་པ༌ཡིན།

† གསུང་མགུར་བརྒྱ་དང་དྲུག:33 འདིར་དེ་ཚོས་དཀོན་མཆོག་ཐུགས་ལ་གྱེན་ཟློག་བྱས་ཞེས་པ་ནང་དོན་གཞན་ལའང་འཇུག་པ་ནི་དེ་ཚོས་མོ་ཤེའི་སེམས་ཁམས་དཀྲུགས་ཞེས༌པའི་དོན་ཡིན།

* གསུང་མགུར་བརྒྱ་དང་བཅུ་དགུ༌པ།: ཨ་ལེ་ཕཱ་ཞེས་པ་ནི་ཨིབ་རི་པའི་སྐད་ཡིག་གི་གསལ་བྱེད་ཡི་གེ་སྒྲ་བསྒྱུར་བྱས་པ༌ཡིན། མ་ཕྱི་ལས་གསུང་མགུར་འདིའི་ཚིག་རྐང་རེ་རེའི་མགོ་ལ་ཨིབ་རི་པའི་གསལ་བྱེད་ཡི་གེ་རྣམས་གོ་རིམ་ལྟར་བསྒྲིགས་ཡོད། གཤམ་གསལ་ཚན་པ་རེ་རེའི་ཁ་བྱང་དག་གིས་ཁོ་ཚོའི་སྙན་ངག་འབྲི་སྲོལ་འདིའི་རྟགས་མཚོན་ཡོད་དེ། དཔེར་ན་སྒྲ་སྒྱུར་བྱས་པའི་ཐ་སྙད་པེ་ཐ༌དང༌། གྷི་མེལ་ཞེས་པ་ལྟ་བུ༌ཡིན།

† གསུང་མགུར་བརྒྱ་དང་བཅུ་དགུ༌པ།:79 འདིར་གུས་ཞེས་པ་ནི་གུས་ཤིང་འཇིགས་པའི་དོན༌ཡིན།

‡ གསུང་མགུར་བརྒྱ་དང་བཅུ་དགུ༌པ།:83 འདིར་དུད་གདུག་ཁྲོད་ཀྱི་རྐྱལ་བ་ཞེས་པ་ནི་གལ་ཏེ་རྐྱལ་བ་ཞིག་དུ་བའི་ནང་བཀལ་བ་ཡིན་ན་རྐྱལ་བ་དེ་བསྐམས་ནས་གས་འགྲོ་བ༌དང༌། འདིར་རྩོམ་པ་པོས་རང་ཉིད་རྒས་ནས་ཕན་ཐོགས་མེད་པར་བསམས་པའི་ཚོར་བ་དེ་ལ༌འཇུག

* གསུང་མགུར་བརྒྱ་དང་ཉེར་དྲུག༌པ།:6 འདིར་མ་ཕྱི་ལས་ས་བོན་ཁུར་ནས་འདེབས་སུ་འགྲོ་མཁན་ཞེས༌མཐོང༌།

* གསུང་མགུར་བརྒྱ་དང་སོ་གཉིས༌པ།:2 ཚིག་རྐང་འདི་མ་ཕྱིའི་ནང་དུ་ཚིག་རྐང་ལྔ་པ་ཡིན།

† གསུང་མགུར་བརྒྱ་དང་སོ་གཉིས༌པ།:5 ཚིག་རྐང་འདི་མ་ཕྱིའི་ནང་དུ་ཚིག་རྐང་གཉིས་པ༌ཡིན།

* གསུང་མགུར་བརྒྱ་དང་སོ་བདུན༌པ།:1 པཱ་པེལ་ཞེས་པར་པཱ་པེལ་ལོན་ཞེས་འབྲི་བའང་ཡོད།

† གསུང་མགུར་བརྒྱ་དང་སོ་བདུན༌པ།:7 སྔར་པཱ་པེལ་གྱི་དམག་གིས་ཡེ་རུ་སཱ་ལེམ་ལ་རྒོལ་བ༌དང༌། སྐབས་དེར་ཨེ་དོམ་པ་རྣམས་ཀྱིས་དམག་དེ་དག་ལ་ཡེ་རུ་སཱ་ལེམ་རྩ་མེད་གཏོང་བར་བསྐུལ་བ༌རེད། དེའི་རྐྱེན་གྱིས་ཡེས་ར་ཨེལ་པ་རྣམས་ཀྱིས་དཀོན་མཆོག་གིས་ཨེ་དོམ་པ་རྣམས་ལ་ཉེས་ཆད་གཅོད་པར་རེ་བ༌བཅངས་ཡོད། ཨེ་དོམ་པ་ནི་ཨེ་སཱབ་ཀྱི་རིགས་རྒྱུད་ཡིན་པ༌དང༌། ཡེས་ར་ཨེལ་པ་ནི་ཡ་ཀོབ་ཀྱི་རིགས་རྒྱུད༌ཡིན།

* གསུང་མགུར་བརྒྱ་དང་སོ་བརྒྱད༌པ།:1 འདིར་ལྷ་རྣམས་ཞེས་པ་ནི་འགོ་པ་རྣམས་ལ་གོ་རུང་བ་ཡིན།

ལེགས་བཤད།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

༄༅།།ལེགས་བཤད་ཀྱི༌མདོ།

ལེགས་བཤད་ཀྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

དམ་པའི་གསུང་རབ་ཀྱི་ལེགས་བཤད་མང་ཆེ་ཤོས་བསྡུས་བརྗོད་བྱས་ཡོད་པར་མ་ཟད་ཞིབ་ཚགས་ལྡན་པ་ཞིག་ཀྱང་ཡིན། དེ་ཡང་མིའི་སྤྱོད་ལམ་གྱི་བདེན་ལུགས་སྐོར་ནན་གྱིས་བརྗོད་ཡོད། ལེགས་བཤད་ཀྱི་སྤྱིའི་ཁྱད་ཆོས་ཤིག་ནི་སྐད་ཡིག་གི་རྒྱན་ཚིག་བཀོལ་ཡོད་པ་དེ་རེད།

ཡི་གེར་འགོད་མཁན་དང་འགོད་དུས།

གཞུང་འདིའི་འགོ་ནས་སོ་ལོ་མོན་གྱི་ལེགས་བཤད་ཅེས་གསུངས་ཡོད་ནའང་། ཁོང་ནི་གཞུང་འདི་ཡི་གེར་འགོད་མཁན་འབའ་ཞིག་མིན་པ་དེ་ལེའུ་ཕྱི་མ་རྣམས་སུ་གསལ་པོར་ངེས། ཡིན་ན་ཡང་གཞུང་འདིའི་ལེགས་བཤད་མང་ཆེ་ཤོས་ཡི་གེར་འགོད་མཁན་སོ་ལོ་མོན་ཡིན་པ་དང་། ལེགས་བཤད་དེ་དག་ཡེས་ར་ཨེལ་གྱི་རྒྱལ་ཁམས་གཅིག་གྱུར་ཡིན་པའི་དུས་སྐབས་ཏེ། སྤྱི་ལོ་སྔོན་གྱི་དུས་རབས་བཅུ་པ་ནས་བྱུང་བ་ཡིན།

བརྗོད་སྙིང་དང་གསུང་འཕྲིན།

ལེའུ་དང་པོའི་ཚིག་རྐང་དང་པོ་ནས་བདུན་པའི་བར་གྱི་བརྗོད་གཞི་ལྟར་ན། ལེགས་བཤད་ཀྱི་གཞུང་ནི་གཞོན་སྐྱེས་བླུན་པོ་རྣམས་ལ་བློ་གྲོས་སྩོལ་བ་དང་། གཞོན་ནུ་རྣམས་ལ་ཤེས་བྱ་དང་རྣམ་དཔྱོད་རྒྱས་པའི་སྐོར་ཡིན། དེ་ནི་ལེའུ་དང་པོའི་ཚིག་རྐང་བཞི་པ་ནས་དྲངས་པ་དང་། མཁས་པ་རྣམས་ནི་ཤིན་ཏུ་མཁས་པར་བྱེད་པའི་ཆེད་དུ་ཡི་གེར་བཀོད་པ་བཅས་ཡིན། དེའི་སྐོར་ལེའུ་དང་པོའི་ཚིག་རྐང་ལྔ་པའི་ནང་གསལ། སྤྱིར་མཁས་པར་འགྱུར་བ་དང་རྨོངས་པའི་སེམས་ལ་ཇི་ལྟར་གཡོལ་བར་རྟོགས་པ་བཅས་ཀྱིས་བདེ་ཐང་དང་འཇོན་ཐང་ཅན་དུ་འཁྲིད་པར་འགྱུར། ལེགས་བཤད་ཀྱི་གཞུང་འདི་ནི་ཁ་ཡོད་ལག་ཡོད་ཀྱི་འཚོ་བ་དང་འབྲེལ་བའི་བསྟན་བཅོས་ཤིག་ཡིན་ནའང་། ཤེས་རབ་ཀྱི་རྩ་བ་ནི་དཀོན་མཆོག་ལ་གུས་ཤིང་འཇིགས་དགོས་པ་རེད། དེའི་སྐོར་ལེའུ་དང་པོའི་ཚིག་རྐང་བདུན་པའི་ནང་གསལ།

འཆར་ཟིན།

1. དམིགས་ཡུལ་དང་བརྗོད་གཞིའི་སྐོར། ༼1:1-7༽

2. ཁྱད་དུ་འཕགས་པའི་ཤེས་རབ་ཀྱི་སྐོར། ༼1:8-9:18༽

3. རྒྱལ་པོ་སོ་ལོ་མོན་གྱི་ལེགས་བཤད་རྣམས། ༼10:1-22:16༽

4. མཁས་པའི་ངག་རྒྱུན། ༼22:17-24:34༽

5. རྒྱལ་པོ་སོ་ལོ་མོན་གྱི་ལེགས་བཤད་གཞན་དག ༼25:1—29:27༽

6. ཨ་གུར་དང་ལེ་མུ་ཨེལ་ཞེས་བྱ་བ་གཉིས་ཀྱི་ངག་རྒྱུན་གྱི་སྐོར། ༼30:1-31:9༽

7. ཕུལ་དུ་བྱུང་བའི་ཆུང་མའི་སྐོར། ༼31:10-31༽

ལེའུ་དང༌པོ།

ལེགས་བཤད་ཀྱི་རིན༌ཐང༌།

1 ཡེས་ར་ཨེལ་གྱི་རྒྱལ་པོ་དཱ་བིད་ཀྱི་སྲས་སོ་ལོ་མོན་གྱི་ལེགས་བཤད་ནི་འདི་ལྟ༌སྟེ། 2 མི་ལ་ཤེས་རབ་འཐོབ་ཆེད༌དང༌། །དེ་ནས་གདམས་ངག་རྟོགས་ཕྱིར༌དང༌། །གཞན་ཡང་བརྗོད་པའི་ལེགས་ཉེས༌ཀྱི། །དབྱེ་བ་གསལ་ཞིང་གསལ་ཕྱིར༌དང༌།། 3 དྲང་བདེན་དྲང་གཞག་གཟུ་བོའི་བློར་གནས༌ཏེ། །ཤེས་རབ་བསླབ་བྱ་དང་དུ་ལེན་ཆེད༌དང༌།། 4 བླུན་པོ་དག་ནི་ཧ་ཅང་བློ་གྲོས་ལྡན་པ༌དང༌། །གཞོན་ནུ་རྣམས་ལ་ཤེས་བྱ་རྣམ་དཔྱོད་འཐོབ་ཕྱིར༌རོ།། 5 མཁས་པས་ཐོས་ན་ཤིན་ཏུ་མཁས་པར་འགྱུར་བ་དང༌། །བློ་གྲོས་ཅན་གྱིས་ཇུས་བཟང་རྙེད་པར་འགྱུར་ངེས༌ཡིན།། 6 ལེགས་པར་བཤད་དང་དཔེ་ཡི་འགྲེལ་བ༌དང༌། །མཁས་པའི་གསུང་དང་གབ་ཚིག་རྟོགས་ཕྱིར༌རོ།། 7 ཡ་ཝཱེ་ཁོང་ལ་གུས་ཤིང་འཇིགས་པ༌ནི། །ཤེས་ཡོན་ཀུན་གྱི་ཐོག་མ་ཡིན༌པ་འོ། །འོན་ཀྱང་བླུན་པོ་དག་གིས་ཤེས་རབ༌དང༌། །གདམས་ངག་གཉིས་པོ་ཁྱད་དུ་གསོད་པར༌བྱེད།།

ན་གཞོན་རྣམས་ལ་གནང་བའི་བསླབ༌བྱ།

8 ཀྱེ་ཀྱེ་བདག་གི་བུ་ཁྱོད༌ཀྱིས། །རང་གི་ཕ་ཡི་བཀའ་ལ༌ཉོན། །མ་ཡི་བསླབ་བྱ་འདོར་མི༌བྱ།། 9 འདི་གཉིས་ཁྱོད་ཚོའི་མགོ་ཐོག༌གི །ཐུགས་རྗེའི་ཟིལ་ལྡན་གཙུག་རྒྱན༌དང༌། །མཇིང་པའི་མགུལ་རྒྱན་ཡིན་ལགས༌སོ།། 10 ཀྱེ་ཀྱེ་བདག་གི་བུ་ཁྱོད༌ཀྱིས། །གལ་སྲིད་སྡིག་ཅན་རྣམས་ཀྱིས༌ཁྱོད། །བསླུ་བར་བྱེད་ན་དེར་མ༌བསྟུན།། 11 གལ་ཏེ་ཁོ་ཚོས་འདི་ལྟར༌དུ། །ངེད་དང་མཉམ་དུ་ཤོག་ཅིག༌དང༌། །གཞན་གྱི་ཁྲག་ནི་བཞུར་བའི༌ཕྱིར། །ལྐོག་ནས་སྒུག་སྟེ་སྡོད་པར༌བྱ། །ཉེས་མེད་མི་ལ་དོན་མེད༌དུ། །འཚེ་བའི་ཕྱིར་དུ་འཇབ་པར༌བྱ།། 12 དེ་དག་གཤིན་ཡུལ་ཚུལ་དུ༌དང༌། །དོང་ནང་འགྲིལ་མཁན་དང་མཚུངས༌པར། །ཡོངས་སུ་གསོན་པོར་ཁྱུར་མིད༌གཏོང༌།། 13 དེ་ནས་རིན་ཆེན་སྣ་ཚོགས༌ནི། །ང་ཚོར་འཐོབ་ཅིང་རང་ཁྱིམ༌ལ། །བཅོམ་ནོར་གྱིས་ནི་འགེང་བར༌བྱ།། 14 ཁྱོད་རང་ང་ཚོའི་གྲས་སུ༌ཞུགས། །རང་ཅག་ཀུན་པོས་དངུལ་ཁུག༌གཅིག །སྤྱོད་པར་འགྱུར་རོ་ཞེས་ཟེར༌ན།། 15 ཀྱེ་ཀྱེ་བདག་གི་བུ་ཁྱོད༌རང༌། །དེ་ཚོར་གཤིབ་སྟེ་མི་འགྲོ༌ཞིང༌། །རྐང་པ་ལམ་དེར་སྤོ་མི༌བྱ།། 16 དེ་ནི་ཅིའི་ཕྱིར་ཡིན་ཞེ༌ན། །དེ་དག་ངན་པའི་ཕྱོགས་སུ༌རྒྱུག །དེ་དག་མི་ཁྲག་བཞུར་བར༌རྔམ།། 17 འདབ་ཆགས་བྱ་ཡི་མཐོང་ངོ༌རུ། །དྲ་རྒྱ་བཙུགས་ཀྱང་ཅི་ལ༌ཕན།། 18 དེ་རྣམས་རང་གི་ཁྲག་ནི་བཞུར་བར༌སྒུག །འཇབ་ནས་རང་སྲོག་འཚེ་བར་བྱེད་པ༌འོ།། 19 རྒྱུ་ནོར་མི་གཙང་བ་ལ་ཆགས་པ་རྣམས། །འགྲོ་བའི་ལམ་ནི་ཐམས་ཅད་དེ་ག༌ཡིན། །རྒྱུ་དེས་ནོར་རྔམ་ཅན་གྱི་ཚེ་སྲོག༌འཇོམས།།

ཤེས་རབ་ཀྱི་འབོད༌སྐད།

20 སྲང་ལམ་དུ་ནི་ཤེས་རབ་ཀྱིས་སྐད༌རྒྱག །ཐང་ཆེན་དུ་ནི་ཁོ་མོས་འབོད་སྒྲ༌སྒྲོག། 21 ཁོ་མོས་འདུ་འཛིའི་ལམ་མདོ་དག་ནས་འབོད། །མཁར་སྒོ་རྣམས་སུ་འདི་ལྟར་གཏམ་གླེང༌སྟེ།། 22 ཁྱོད་ཅག་བླུན་པོ་རྣམས་ནི་རྨོངས་པར༌ཆགས། །ཁྱོད་ཅག་འཕྱ་མཁན་རྣམས་ནི་འཕྱ་བར༌དགའ། །གླེན་པ་ཤེས་བྱར་སྡང་ནས་ནམ་དུས༌བར།། 23 ང་ཡི་བཀྱོན་ཚིག་དབང་གིས་ཕྱིར་འཁོར༌ཤོག །ཀྱེ་ཀྱེ་ང་ཡི་སེམས་ཉིད་ཁྱོད་ཚོར༌གཏོང༌། །བཀའ་མཆིད་ཀྱང་ནི་ཁྱོད་ཚོར་མཛུབ་སྟོན༌བྱ།། 24 ང་ཡིས་འབོད་དུས་ཁྱོད་ཚོས་རྣ་མ༌གཏད། །ང་ཡིས་ལག་པ་བརྐྱངས་མོད་སུ་ཡིས༌ཀྱང༌། །དོ་སྣང་ཙམ་ཡང་བྱེད་པ་མ་བྱུང༌ངོ༌།། 25 ང་ཡི་བསླབ་བྱ་ཐམས་ཅད་སྣང་མེད༌བསྐྱུར། །ང་ཡི་བཀྱོན་ཚིག་ཀྱང་ནི་མ་བརྩིས༌པས།། 26 ཁྱོད་ཅག་ཉོན་རེ་མོངས་པའི་དུས་སུ༌ནི། །ང་རང་དགོད་ཅིང་ཁྱོད་ཅག་འཇིགས་སྣང༌དུ། །ལྟུང་བའི་སྐབས་སུ་ངས་ཀྱང་འཕྱ་བར༌བྱ།། 27 འཇིགས་སྣང་རླུང་དམར་བཞིན་དུ་ཁྱོད་ཚོར༌འབབ། །ཆག་སྒོ་དྲག་རླུང་བཞིན་དུ་བསླེབ་པར༌འགྱུར། །སྡུག་བསྔལ་དང་ནི་ཟུག་རྔུ་འབྱུང་དུས༌སུ།། 28 དེ་ཚོས་ང་ལ་ཞུ་འབོད་བྱེད་མོད༌ཀྱང༌། །བདག་གིས་དེ་ལ་ཨ་ལན་འདེབས་པ༌མིན། །ནན་གྱིས་ང་རང་བཙལ་ཡང་རྙེད་མི༌འགྱུར།། 29 རྒྱུ་མཚན་དེ་རྣམས་ཤེས་བྱར་སྡང་བ༌དང༌། །ཡ་ཝཱེར་གུས་ཤིང་འཇིགས་པ་མ་བདམས༌སོ།། 30 བདག་གི་ཁ་ཏ་དང་དུ་མ་བླངས༌ཤིང༌། །བདག་གི་བཀའ་བཀྱོན་ཁྱད་དུ་བསད་པ༌འོ།། 31 དེའི་ཕྱིར་ཁོ་ཚོས་རང་གི་འབྲས་ངན༌བཟའ། །རང་གི་ཇུས་ཀྱིས་ཡོངས་སུ་འཚེ་བར༌འགྱུར།། 32 བླུན་པོ་རྣམས་ཀྱི་ཕྱིན་ལོག༌གིས། །རང་ཉིད་འཆི་བའི་ལམ་དུ༌འཇུག །གླེན་པ་རྣམས་ཀྱི་བདེ་བ༌ཡིས། །རང་ཉིད་སྲོག་དང་འབྲལ་བར༌འགྱུར།། 33 འོན་ཀྱང་སུ་ཡིས་ང་ལ་མཉན་གྱུར༌ན། །ཉེ་ཞོ་མེད་པར་བདེ་བར་གནས་པ༌དང༌། །ཆག་སྒོ་འབྱུང་བའི་འཇིགས་པ་དང་གྱེས༌ཏེ། །བློ་བདེ་བག་ཕེབས་ངང་ནས་འཚོ་བར༌འགྱུར།།

ལེའུ་གཉིས༌པ།

ཤེས་རབ་ཀྱི་གནང༌སྦྱིན།

1 ཀྱེ་ཀྱེ་བདག་གི་བུ་ལགས་ཁྱོད་ཀྱིས༌ནི། །ཅི་སྟེ་བདག་གི་ཚིག་རྣམས་དང་བླངས༌ཏེ། །བཀའ་རྒྱ་རྣམས་ནི་སེམས་སུ་འཛིན་པ༌དང༌།། 2 རྣ་བ་བླགས་ཏེ་ཤེས་རབ་ལ་མཉན༌ཞིང༌། །བློ་དང་རིག་པ་འཚོལ་བར་གཞོལ་བ༌དང༌།། 3 རྣམ་དཔྱོད་འཚོལ་ཕྱིར་འབོད་པ་དང་། །བློ་གྲོས་ཕྱིར་ནི་སྐད་བཏོན་ཏེ།། 4 དངུལ་ནི་འཚོལ་བ་བཞིན་དུ་དེ་འཚོལ༌ཞིང༌། །རིན་ཆེན་གཏེར་བཞིན་དེ་ནི་བསྔོག་གྱུར༌ན།། 5 ཁྱོད་ཀྱིས་ཡ་ཝཱེར་གུས་ཤིང་འཇིགས་པ༌རྟོགས། །དཀོན་མཆོག་ཁོང་ཉིད་ཤེས་པར་འགྱུར་བ༌འོ།། 6 དེ་ནི་ཅིའི་ཕྱིར་ཡིན་ཞེ༌ན། །ཡ་ཝཱེས་ཤེས་རབ་གནང་བ༌དང༌། །ཤེས་བྱ་དང་ནི་བློ་གྲོས༌ཀུན། །ཁོང་གི་ཞལ་ལས་ཐོན་ཕྱིར༌རོ།། 7 དྲང་པོའི་དོན་དུ་ཤེས་རབ་གཅེས་ཉར༌མཛད། །སྤྱོད་བཟང་ཅན་གྱི་ཕུབ་ཀྱང་ཁོང་ཉིད༌ཡིན།། 8 དྲང་གཞག་བགྲོད་ལམ་བསྲུང་ཞིང་སྐྱོབ་པ༌དང༌། །དད་གུས་ལྡན་པའི་ལམ་ནི་བསྲུང་བར༌མཛད།། 9 དེ་ནས་དྲང་བདེན་དྲང་གཞག་གཟུ་བོ༌དང༌། །ལམ་བཟང་མཐའ་དག་ཁྱོད་ཀྱིས་རྟོགས་འགྱུར༌ཏེ།། 10 ཤེས་རབ་ཁྱོད་ཀྱི་སེམས་སུ་ཞུགས་པ༌དང༌། །ཤེས་བྱས་ཁྱོད་ཀྱི་སེམས་ནི་སྐྱིད་པར༌བྱ།། 11 ཤན་འབྱེད་ནུས་པས་ཁྱོད་རང་བསྲུང་བ༌དང༌། །བློ་གྲོས་ཀྱིས་ནི་ཁྱོད་ལ་གཟིགས་སྐྱོང༌མཛད།། 12 ཁྱོད་རང་ངན་པའི་ལམ་ནས་སྐྱོབ་པ༌དང༌། །ཁུངས་མེད་འཆལ་གཏམ་སྨྲ་མཁན་མི་རྣམས༌ལས། །ཐར་བར་མཛད་པའི་ཆེད་དུ་ཡིན་ལགས༌ཤིང༌།། 13 དེ་རྣམས་དྲང་པོའི་ལམ་འདོར༌ཞིང༌། །མུན་ནག་ལམ་དུ་ཞུགས་པ༌འོ།། 14 དེ་དག་ངན་པ་བྱེད་པར་ཡིད་མོས༌ཤིང༌། །ངན་པའི་ནོར་འཛོལ་ལ་ཡང་དགའ་བ༌ཡིན།། 15 དེ་དག་འགྲོ་བའི་ལམ་ནི་འཁྱོག་པོ༌དང༌། །བགྲོད་པའི་ལམ་ཡང་ལོག་པའི་ལམ་ཡིན༌ནོ།། 16 ཤེས་རབ་ཀྱིས་ནི་ཁྱོད་རང་བྱི་མོ༌དང༌། །གཡོ་ཟོལ་བསླུ་བྲིད་ཚིག་རྣམས་སྨྲ་བ༌ཡི། །སྨད་འཚོང་མ་ལས་སྐྱོབ་ཅིང་ཐར་བར༌མཛད།། 17 དེ་ཚོས་རང་ཉིད་ན་གཞོན་ཡིན་དུས༌ཀྱི། །བཟའ་ཟླ་སྤང་བར་བྱས་ཤིང་དཀོན་མཆོག༌གི །ཞལ་ཆད་ཀྱང་ནི་བརྗེད་པར་གྱུར་པ༌འོ།། 18 དེ་ནི་གང་གི་ཕྱིར་དུ་ཡིན་ཞེ༌ན། །ཁོ་མོའི་ཁྱིམ་ནི་འཆི་བའི་གནས་སུ༌ལྷུང༌། །ཁོ་མོའི་ལམ་ནི་གཤིན་པོའི་ཡུལ་དུ༌ཕྱོགས།། 19 ཁོ་མོའི་གམ་དུ་ཕྱིན་པ༌ཀུན། །ཕྱིར་ལོག་འོང་བ་སུ་ཡང༌མེད། །སྲོག་གི་ལམ་ཡང་ཐོབ་པ༌མེད།། 20 དེ་བས་ཁྱོད་ཀྱི་བགྲོད་ལམ༌ནི། །བཟང་པོའི་ལམ་ལ་བསྐྱོད་དགོས༌ཤིང༌། །དྲང་བདེན་ལམ་དང་མ་འབྲལ༌ཞིག། 21 གང་ལ་ཞེ་ན་གཟུ་བོ༌རྣམས། །ཡུལ་འདིར་བདེ་བར་གནས་པ༌དང༌། །ཕུལ་དུ་བྱུང་བའི་མི་རྣམས༌ནི། །འདི་ཡི་སྟེང་དུ་སྡོད་པར༌འགྱུར།། 22 མི་ངན་ཡུལ་འདིར་འཕྲལ་བྱེད༌ཅིང༌། །གཡོ་སྒྱུའི་སྦྱོར་བ་སྤེལ་མཁན༌ནི། །འདི་ལས་རྩ་མེད་གཏོང་ཕྱིར༌རོ།།

ལེའུ་གསུམ༌པ།

ན་གཞོན་རྣམས་ལ་གནང་བའི་བསླབ༌བྱ།

1 བདག་གི་བུ་ལགས་ང་ཡི་བསླབ་བྱ་བརྗེད་མི༌རུང༌། །ཁྱོད་ཀྱི་སེམས་ཀྱིས་ང་ཡི་བཀའ་རྒྱ་ནན་གྱིས་རྩིས།། 2 གང་ལ་ཞེ་ན་དེ་དག༌གིས། །ཚེ་རིང་ན་སོ་ཆེ་བ༌དང༌། །ཞི་བདེ་ཁྱོད་ལ་སྣོན་པར༌འགྱུར།། 3 བྱམས་བརྩེ་དང་ནི་བདེན་པ༌ཉིད། །ཁྱོད་དང་འབྲལ་བར་མི་བྱ༌ཞིང༌། །དེ་གཉིས་རང་གི་སྐེར་བཏགས༌ནས། །སྙིང་གི་བྱང་བུའི་སྟེང་དུ༌ཕྲིས།། 4 དེ་ནས་དཀོན་མཆོག་དང་ནི་མི་གཉིས༌ཀའི། །སྤྱན་སྔར་ཐུགས་རྗེ་མཚན་སྙན་ཁྱོད་ལ༌འཐོབ།། 5 ཁྱོད་ཀྱིས་བློ་གཅིག་སེམས་གཅིག༌གིས། །ཡ་ཝཱེ་ཁོང་ལ་བློ་གཏོད༌ཅིག །རང་གི་རིག་པར་མ་བརྟེན༌ཞིག། 6 རང་ཉིད་འགྲོ་བའི་ལམ་ཀུན༌དུ། །ཁོང་ཉིད་ཁས་ནི་ལེན་པར༌གྱིས། །ཁོང་གིས་ཁྱོད་ཀྱི་བགྲོད་ལམ༌ནི། །བདེ་ཞིང་དྲང་བར་མཛད་ངེས༌ཡིན།། 7 རང་ཉིད་མཁས་པ་ཡིན་པར་མ་འདོད༌ཅིག །ཡ་ཝཱེ་ལ་ནི་གུས་ཤིང་འཇིགས་པར༌གྱིས། །ངན་པའི་ལས་དང་རིང་དུ་བྲལ་གྱུར༌ཅིག། 8 དེས་ནི་ཁྱོད་ཀྱི་ལུས་པོ་བདེ་བ༌དང༌། །ཁྱོད་ཀྱི་རུས་ཟུངས་གསོ་བར་འགྱུར་བ༌འོ།། 9 ཁྱོད་ཀྱིས་རང་གི་རྒྱུ་ནོར༌དང༌། །ལོ་ཏོག་ཀུན་གྱི་ཐོག་ཕུད༌ཀྱིས། །ཡ་ཝཱེ་ལ་ནི་བསྙེན་བཀུར༌གྱིས།། 10 དེ་ནས་ཁྱོད་ཀྱི་བང་མཛོད་བལྟམ་ངེས་ཤིང་། །རྒུན་ཆང་གསར་པས་འཚིར་གཞོང་གང་བར༌འགྱུར།། 11 ངའི་བུ་ཡ་ཝཱེའི་འཆུན་འདོམས་ཁྱད་མ་གསོད། །ཁོང་གི་བཀའ་བཀྱོན་ལ་ཡང་སུན་མི༌རུང༌།། 12 དེ་ནི་གང་གི་ཕྱིར་དུ་ཡིན་ཞེ༌ན། །ཕ་ཡིས་རང་གི་གཅེས་པའི་བུ་ལ༌ནི། །གཤེ་གཤེ་གཏོང་བ་ནང་བཞིན་ཡ་ཝཱེས༌ཀྱང༌། །གཅེས་པ་རྣམས་ལ་བཀའ་བཀྱོན་གནང་ཕྱིར༌རོ།། 13 ཤེས་རབ་རྙེད་པའི་སྐྱེས་བུ༌དང༌། །བློ་གྲོས་ཐོབ་མཁན་བདེ་ཞིང༌སྐྱིད།། 14 དེ་ནི་ཅིའི་ཕྱིར་ཡིན་ཞེ༌ན། །ཤེས་རབ་ལས་ཐོབ་ཁེ་སྤོགས༌ནི། །དངུལ་གྱི་ཁེ་སྤོགས་ལས་ཀྱང༌མཆོག །ཁོ་མོ་ *ལས་ཐོབ་ཡོང་འབབ༌ནི། །གསེར་གྱི་ཡོང་འབབ་ལས་ཀྱང༌འཕགས།། 15 པད་མ་ར་ག་ལས་ཀྱང་ཁོ་མོ་རིན་ཐང༌ཆེ། །ཁྱོད་ཀྱིས་གང་འདོད་ཐམས་ཅད་དེ་དང་མཚུངས་ཟླ༌བྲལ།། 16 ཁོ་མོའི་ཕྱག་གཡས་སྐུ་ཚེ་རིང་བ༌དང༌། ཁོ་མོའི་ཕྱག་གཡོན་རྒྱུ་དང་བཀུར་སྟི༌མངའ།། 17 ཁོ་མོའི་གཤེགས་ལམ་རྣམས་ནི་དགའ་བདེའི༌ལམ། །ཁོ་མོའི་ཕེབས་ལམ་ཐམས་ཅད་ཞི་བདེ༌ཡིན།། 18 ཁོ་མོ་དམ་པོར་འཛིན་པ་རྣམས་ལ༌ནི། །ཁོ་མོ་སྲོག་གི་ལྗོན་ཤིང་ཡིན་པ༌དང༌། །ཁོ་མོ་དམ་པོར་འཆིང་བ་ཐམས་ཅད༌བདེ།། 19 ཡ་ཝཱེས་ཤེས་རབ་ཀྱིས་ནི་ས་གཞིའི་རྨང་བཏིངས་ཤིང་། །མཁྱེན་རབ་ཀྱིས་ནི་ནམ་མཁའ་བརྟན་པོར་མཛད་པ༌ལགས།། 20 ཁོང་གི་མཁྱེན་པས་རྒྱ་མཚོའི་གཏིང་འོག༌ཕྲལ། །ནམ་མཁའ་ལས་ཀྱང་བདུད་རྩི་འབབ་པ༌ཡིན།། 21 ངའི་བུ་ཁྱོད་ཀྱིས་ཤེས་རབ་དངོས་མ༌དང༌། །ཤན་འབྱེད་བློ་ནི་ནན་གྱིས་བསྲུངས་ནས༌ནི། །དེ་དག་རང་གི་མཐོང་རྒྱར་འབྲལ་མི༌བྱ།། 22 དེ་ནས་དེ་དག་ཁྱོད་ཀྱི་ཚེ་སྲོག༌དང༌། །མགུལ་གྱི་རྒྱན་དུ་ཡང་ནི་འགྱུར་ངེས༌ཤིང༌།། 23 ཁྱོད་རང་ལམ་དུ་བདེ་བར་འགྲོ་བ༌དང༌། །གོམ་པ་ཡང་ནི་འཁྱོར་བར་མི་འགྱུར༌རོ།། 24 ཁྱོད་རང་སྙེ་བའི་དུས་སུ་འཇིགས་མི༌འགྱུར། །མལ་དུ་ཉལ་དུས་བདེ་བའི་གཉིད་དུ༌ཡུར།། 25 གློ་བུར་བྱུང་བའི་འཇིགས་པར་མ་སྐྲག༌ཅིག །མི་ངན་རྩ་མེད་གཏོང་དུས་མ་དངངས༌ཤིག། 26 ཡ་ཝཱེ་ཁོང་ཉིད་ཁྱོད་ཀྱི་བརྟེན་ས༌ཡིན། །ཁྱོད་ཀྱི་རྐང་པ་རྙི་རྒྱར་མི་ཚུད༌ཆེད། །ཁོང་གིས་བསྲུང་བར་འགྱུར་བའི་ཕྱིར་དུ༌ཡིན།། 27 ཁྱོད་ཀྱི་ལག་པའི་ནང་དུ་དྲིན་བྱེད༌པའི། །དབང་ཡོད་རིང་ལ་གཡོལ་ཐབས་མི་བྱེད༌པར། །རོགས་རམ་མཁོ་བ་རྣམས་ལ་དྲིན་གཟོས༌ཤིག། 28 ཅི་སྟེ་ཁྱོད་ཀྱི་ལག་ཏུ་ཡོད་དུས༌སུ། །རང་གི་ཁྱིམ་མཚེས་ལ་ནི་ད་སོང༌ཞིག །སང་ཉིན་ཤོག་དང་ངས་ཁྱོད་སྦྱིན་མ༌ཟེར།། 29 ཁྱིམ་མཚེས་ཁྱོད་རྩར་བདེ་བར་སྡོད་པའི༌ཚེ། །ཇུས་ངན་བཏབ་ནས་དེ་ལ་འཚེ་མི༌རུང༌།། 30 ཁྱོད་ལ་གནོད་པ་བསྐྱལ་བ་མིན་ན༌ནི། །སུ་ཞིག་ལ་ཡང་དོན་མེད་འཁྲུག་མི༌བྱ།། 31 གདུག་རྩུབ་ཅན་ལ་ཕྲག་དོག་མ་བསྐྱེད༌ཅིག །དེ་ཡི་ལམ་ནི་གང་ཡང་འདེམས་མི༌རུང༌།། 32 དེ་ནི་ལོག་ལམ་ཕྱིན་པ༌ལ། །ཡ་ཝཱེ་ཐུགས་ནས་ཞེན་ལོག༌ཅིང༌། །གཞུང་རྒྱུད་དྲང་བའི་མི་རྣམས༌ལ། །ཁོང་གིས་སྙིང་ནས་བརྩེ་ཕྱིར༌རོ།། 33 མི་ངན་ཁྱིམ་ལ་ཡ་ཝཱེའི་དམོད་པ༌ཐེབས། །དྲང་པོའི་ཁྱིམ་ལ་ཁོང་གིས་བྱིན་རླབས༌གནང༌།། 34 འཕྱ་མཁན་རྣམས་ལ་ཁོང་གིས་འཕྱ་བར༌མཛད། །འོན་ཀྱང་སྙེམས་ཆུང་མི་ལ་ཐུགས་རྗེས༌གཟིགས།། 35 ཤེས་རབ་ཅན་ལ་བཀུར་སྟི་མངའ་འགྱུར༌ཡང༌། །གླེན་པ་རྣམས་ནི་ངོ་ཚར་ལྷུང་བར༌འགྱུར།།

ལེའུ་བཞི༌པ།

ཤེས་རབ་ཀྱི་ཕན༌ཡོན།

1 ཀྱེ་ཀྱེ་བུ་རྣམས་ཕ་ཡི་བསླབ་བྱར༌ཉོན། །གོ་བ་རྟོགས་པར་གཟབ་གཟབ་བྱས་ནས༌བརྩོན།། 2 བདག་གིས་ཁྱོད་ཚོར་སློབ་སྟོན་བཟང་པོ༌བྱེད། །དེའི་ཕྱིར་ང་ཡི་བསླབ་བྱ་འདོར་མི༌བྱ།། 3 ང་ནི་རང་གི་ཕ་ཡི་དྲུང་དུ་བུ་ཆུང༌དང༌། །མ་ཡི་མདུན་དུ་གཅེས་ཕྲུག་གཅིག་པུ་ཡིན་དུས༌སུ།། 4 ཕ་ཡིས་ང་ལ་བསླབ་བྱ་འདི་སྐད༌གནང༌། །ཁྱོད་ཀྱིས་སེམས་ནས་ང་ཡི་ཚིག་རྣམས༌རྩིས། །ང་ཡི་བཀའ་རྒྱ་སྲུངས་དང་གསོན་པར༌འགྱུར།། 5 ཤེས་རབ་དང་ནི་གོ་རྟོགས་ལེན་པ༌དང༌། །ང་ཡི་ཚིག་རྣམས་བརྗེད་པར་མི་བྱ༌ཞིང༌། །དེ་ལས་ལམ་ཡན་དུ་ཡང་འཁོར་མི༌བྱ།། 6 ཤེས་རབ་མ་སྤང་ཁོ་མོས་*ཁྱོད་ལ༌གཟིགས། །ཁོ་མོར་གཅེས་ན་ཁོ་མོས་ཁྱོད་རང༌བསྲུང༌།། 7 ཤེས་རབ་གཙོ་བོ་ཡིན་པས་ཤེས་རབ༌ལོངས། །རང་ལ་ཡོད་པ་ཀུན་གྱིས་གོ་རྟོགས༌འཚོལ།། 8 ཤེས་རབ་མཐོན་པོར་བསྒྲེངས་ན་ནི། །ཁོ་མོས༌ཁྱོད་རང་མཐོ་སར་འཇོག །ཁྱོད་ཀྱིས་ཤེས་རབ་པང་དུ་ལོངས། །ཁོ་མོས་ཁྱོད་ལ་བཀུར་སྟི་སྦྱིན།། 9 ཁོ་མོས་ཁྱོད་ཀྱི་མགོ་ལ་ནི། །ཐུགས་རྗེའི་གཙུག་རྒྱན༌བསྐོན་བྱེད་ཅིང་། །ཟིལ་གྱི་ཅོད་པན་ཁྱོད་ལ་གནང་།། 10 བདག་གི་བུ་ཡིས་ངའི་གཏམ་ལ། །མཉན་ནས་དང་དུ་ལོངས་ཤིག༌དང༌། །ཁྱོད་ནི་ཚེ་ཐག་རིང་པོར་གནས།། 11 ང་ཡིས་ཁྱོད་རང་ཤེས་རབ་ལམ་དུ༌དྲངས། །དྲང་པོའི་ལམ་དུ་སྐྱོད་པར་ལམ་སྟོན༌བྱས།། 12 ཁྱོད་རང་ལམ་ལ་བགྲོད་དུས༌སུ། །རྐང་པ་བཀག་རྒྱར་མི་ཐོགས༌ཤིང༌། །རྒྱུག་དུས་ས་ལ་འགྱེལ་མི༌འགྱུར།། 13 གདམས་ངག་དམ་པོར་བསྲུངས་ནས་ལྷོད་མི༌རུང༌། །ཁོ་མོ་ཚེ་སྲོག་ཡིན་པས་ནན་གྱིས༌སྲུངས།། 14 ངན་རུལ་ཅན་གྱི་ལམ་དུ་མི་ཞུགས༌ཤིང༌། །ངན་པའི་ལམ་དུ་འགྲོ་བར་མི་བྱ༌འོ།། 15 དེ་ལ་གཡོལ་ཞིང་དེའི་ནང་མ་འགྲོ༌ཞིག །ཁ་ཕྱིར་འཁོར་ནས་དེ་ལས་ཕར་སོང༌ཞིག། 16 ཅིའི་ཕྱིར་ཞེ་ན་དེ་རྣམས༌ཀྱིས། །ལས་ངན་མ་བྱས་གཉིད་མི༌ཐུབ། །སུ་ཞིག་བསྒྱེལ་བར་མ་བྱས༌ན། །དེ་རྣམས་གཉིད་ཀྱང་མི་ཁུག༌གོ། 17 དེ་ཚོའི་བཟའ་རྒྱུ་ངན་པའི་བག་ལེབ༌ཡིན། །དེ་ཚོའི་བཏུང་བ་གདུག་རྩུབ་རྒུན་ཆང༌ཡིན།། 18 དྲང་པོའི་བགྲོད་ལམ་སྐྱ་མདའ་ཤར་བ༌འདྲ། །ཉིན་གུང་བར་དུ་ཇེ་གསལ་འགྲོ་བ༌ཡིན།། 19 ངན་པའི་ལམ་ནི་སྨག་རུམ་དང་མཚུངས༌ཤིང༌། །རང་ཉིད་འགྱེལ་བའི་རྒྱུ་ཡང་རྟོགས་པ༌མིན།། 20 བདག་གི་བུ་ཡིས་བདག་གི་ཚིག་ལ༌སོམས། །ང་ཡི་གཏམ་ལ་རྣ་བ་གཏད་ནས༌ཉོན།། 21 དེ་རྣམས་རང་གི་མིག་དང་འབྲལ་མ༌འཇུག །གཟབ་ནན་བགྱིས་ནས་རང་གི་སེམས་ལ༌ཟུངས།། 22 འདི་དག་ཐོབ་པར་ཚེ་སྲོག་ཐོབ་པ༌དང༌། །ཁོ་ཚོའི་ལུས་ཁམས་བདེ་བར་འགྱུར་ཕྱིར༌རོ།། 23 བསྲུང་བྱ་ཀུན་ལས་རང་སེམས་ལྷག་པར་སྲུངས། །རྒྱུ་མཚན་དེ་ནི་སྲོག༌གི་འབྱུང་གནས་ཡིན།། 24 ལོག་པར་སྨྲ་བའི་ཁ་ནི་འདོར་བ༌དང༌། །སླུ་བྲིད་གཏམ་གྱི་མཆུ་སྒྲོས་རིང་དུ༌སྤོངས།། 25 ཁྱོད་ཀྱི་མིག་གིས་མདུན་ལ༌ལྟོས། །མིག་གིས་དྲང་མོར་བལྟ་བར༌གྱིས།། 26 རང་གི་རྐང་པའི་གོམ་སྟབས༌ལ། །གཟབ་གཟབ་གྱིས་དང་རང་གི༌ལམ། །ཐམས་ཅད་བརྟན་པོར་འགྱུར་བ༌འོ།། 27 གཡས་སམ་གཡོན་དུ་མི་གཡོ༌བར། །རང་གི་རྐང་པ་ངན་ལས༌སྲུངས།།

ལེའུ་ལྔ༌པ།

ལོག་གཡེམ་ལ་འཛེམ་པར་གདམས༌པ།

1 ངའི་བུ་བདག་གི་ཤེས་རབ༌ལ། །གཟབ་གཟབ་བྱས་ནས་མཉན་པ༌དང༌། །ང་ཡི་ཤེས་བྱར་རྣ་བ༌གཏོད།། 2 དེ་ནས་ཁྱོད་ཀྱིས་ལེགས་ཉེས་འབྱེད་པ༌ཡི། །རྣམ་འགྱུར་འཛིན་ཞིང་རང་གི་མཆུ་སྒྲོས༌ཀྱིས། །ཅི་ལྕོགས་ཀྱིས་ནི་ཤེས་བྱ་བསྲུང་བར༌བྱ།། 3 བྱི་མོའི་མཆུ་ལས་སྦྲང་རྩི༌ཐིགས། །ཁོ་མོའི་ཁ་ནི་སྣུམ་ལས༌འཇམ།། 4 མཐར་མཇུག་མཁན་པ་ལས་ཀྱང༌ཁ། །རལ་གྲི་ཁ་གཉིས་ལས་ཀྱང༌རྣོ།། 5 ཁོ་མོའི་རྐང་པ་འཆི་བའི་ཕྱོགས་སུ༌སྤོ། །ཁོ་མོའི་གོམ་སྟབས་གཤིན་པོའི་ཡུལ་དུ༌བསྒྱུར།། 6 ཁོ་མོས་ཚེ་སྲོག་ལམ་ནི་སྣང་མེད༌བསྐྱུར། །ཁོ་མོའི་བགྲོད་ལམ་ཀྱག་ཀྱོག་ངེས་མེད༌ཡིན། །འོན་ཀྱང་དེ་ནི་རང་གིས་མི༌རྟོགས་སོ།། 7 ཀྱེ་ཀྱེ་བདག་གི་བུ་རྣམས་བདག་ལ༌ཉོན། །བདག་གི་ཁ་ཡི་གཏམ་ལ་མ་གཡོལ༌ཞིག། 8 ཁྱོད་ཀྱི་ལམ་ནི་ཁོ་མོར་རིང་དུ༌གྱེས། །ཁོ་མོའི་ཁྱིམ་གྱི་སྒོ་དང་བཅར་མི༌རུང༌།། 9 ཁྱོད་ཀྱི་སྟོབས་ཤུགས་གཞན་པར་མི་སྟེར༌ལ། །ལོ་ཟླ་གཏུམ་དྲག་ཅན་ལ་མི་སྤྲོད༌ཅིང༌།། 10 ཁྱོད་ཀྱི་རྒྱུ་ནོར་གཞན་ལ་མི་དབང༌ཞིང་། །ངལ་བའི་འབྲས་བུ་གཞན་ལ་མི་འཐོབ༌ཕྱིར།། 11 རྗེས་སུ་ཁྱོད་ཀྱི་ཚེ་ཟད༌ནས། །ཤ་དང་ལུས་པོ་རྒས་དུས༌སུ། །འཁུན་སྒྲ་འབྱིན་ཞིང་འདི་ལྟར༌དུ།། 12 ང་ནི་ཅིའི་ཕྱིར་འཆུན་འདོམས་ལ་སྡང༌ཞིང༌། །ང་ཡི་སེམས་ཀྱིས་བཀའ་བཀྱོན་ཅི་ལ༌དོར།། 13 རང་གི་སློབ་དཔོན་སྐད་ལ་མ་མཉན༌ཞིང༌། །བཤེས་གཉེན་ཚོར་ཡང་རྣ་བ་བཏུད་པ༌མིན།། 14 མི་ཚོགས་ཁྲོམ་པའི་དཀྱིལ་དབུས༌སུ། །བདག་ནི་རྒུད་པའི་མཐའ་རུ༌སླེབས། །དེ་བཞིན་ཁྱོད་ཀྱིས་སྨྲ་བར༌འགྱུར།། 15 ཁྱོད་ཀྱིས་རང་གི་རྫིང་བུའི་ཆུ་འཐུང༌ཞིང༌། །རང་གི་ཆུ་མགོའི་བཞུར་ཆུ་འཐུང་བར༌གྱིས།། 16 ཁྱོད་ཀྱི་ཆུ་མགོ་རྣམས་ནི་ཕྱི་རོལ༌དང༌། །གཙང་པོ་རྣམས་ནི་སྲང་དུ་བཞུར་རུང༌ངམ།། 17 དེ་རྣམས་ཁྱོད་རང་ཁོ་ནར་དབང་བ༌ཡིན། །ཕྱི་མི་དང་ནི་མཉམ་དུ་སྤྱོད་མི༌རུང༌།། 18 ཁྱོད་ཀྱི་ཆུ་མགོར་བྱིན་རླབས་འཐོབ་པ༌དང༌། །རང་གི་གཞོན་དུས་ཆུང་མར་དགའ་བར༌གྱིས།། 19 ཁོ་མོ་གཅེས་སུ་འོས་པའི་ཤྭ་མོ༌དང༌། །དགའ་བར་རུང་བའི་གནའ་མོ་ཇི་བཞིན༌ཡིན། །ཁོ་མོའི་ནུ་མས་དུས་རྒྱུན་ཁྱོད་ཚིམ༌ཞིང༌། །བརྩེ་བས་རྟག་ཏུ་ཁྱོད་ཡིད་འཕྲོག་པར༌ཤོག། 20 ངའི་བུ་ཁྱོད་རང་བྱི་མོར་གདུང་བ༌དང༌། །ཕྱི་མོའི་པང་དུ་འབྱར་བ༌ཅི་ཡིན་ནམ།། 21 ཅི་ལ་ཞེ་ན་མི་ཡི་བགྲོད་ལམ༌ཀུན། །ཡ་ཝཱེའི་སྤྱན་སྔར་ལྷང་ངེར་གསལ་བ༌དང༌། །ལམ་བུ་ཀུན་ལ་ཁོང་གིས་ཞིབ་ཏུ༌གཟིགས།། 22 སྡིག་སྤྱོད་ཅན་ནི་རང་གི་ནག་ཉེས༌འཛིན། །དེ་ནི་རང་གི་སྡིག་པའི་ཐག་པས༌འཆིང༌།། 23 འཆུན་འདོམས་མེད་པས་འཆི་བར༌འགྱུར། །རང་གི་བླུན་རྨོངས་ཆེན་པོ༌ཡིས། །ལོག་པའི་ལམ་དུ་འཁྲིད་པར༌འགྱུར།།

ལེའུ་དྲུག༌པ།

ཉེན་བརྡ་ཆེན༌པོ།

1 གལ་སྲིད་བདག་གི་བུ་ཁྱོད་རང་ཉིད༌ཀྱི། །མཛའ་བོའི་འགན་ལེན་བྱས་ཤིང་ཕྱི་མིའི༌ཚབ། །ལག་པ་འཇུས་ནས་གཏའ་མར་བཞག་པ༌དང༌།། 2 རང་ཁའི་གཏམ་གྱི་རྙིར་བཙུད༌ཅིང༌། །རང་གི་ཚིག་གིས་བཟུང་གྱུར༌ན།། 3 ངའི་བུ་རང་གི་མཆེད་གྲོགས༌ཀྱི། །ལག་ཏུ་ཚུད་པར་གྱུར་པས༌ན། །འདི་ལྟར་གྱིས་ལ་རང་ཉིད༌སྐྱོབས། །མྱུར་དུ་སོང་ལ་ཁེངས་སྐྱུང༌གིས། །གྲོགས་དེར་ཞུ་བ་ཕུལ་ཞིག༌ཀྱེ།། 4 རང་གི་མིག་ཟུང་གཉིད༌པ་འམ། །མིག་ལྕིབས་གཉིད་ལ་ཡུར་མ༌འཇུག། 5 དགོ་བ་རྔོན་པའི་ལག་དང་འདབ་ཆགས༌ནི། །བྱ་པའི་ལག་ནས་སྐྱོབ་བཞིན་རང་ཉིད༌སྐྱོབས།། 6 ལེ་ལོ་ཅན་ཁྱོད་གྲོག་མའི་རྩར་སོང༌ལ། །དེ་ཡི་སྤྱོད་པ་རྣམས་ལ་ཞིབ་བལྟ༌གྱིས། །ཁྱོད་རང་ཤེས་རབ་དང་ནི་ལྡན་པར༌བྱོས།། 7 གྲོག་མར་ལྡིང་དཔོན་དང་ནི་འགོ་དཔོན༌དང༌། །དབང་དུ་སྒྱུར་མཁན་བཅས་ནི་མེད༌ན་ཡང་།། 8 དབྱར་དུས་ཁ་ཟས་གྲ་སྒྲིག་བྱེད་པ༌དང༌། །སྟོན་ཀར་བཟའ་བཅའ་བསྡུ་གསོག་རྒྱག་པ༌ཡིན།། 9 ཀྱེ་ཀྱེ་ལེ་ལོ་ཅན་ཁྱོད༌ནི། །ག་ཚོད་བར་དུ་གཉིད་ལ༌ཡུར། །ནམ་ཞིག་གཉིད་ལས་སད་པར༌འགྱུར།། 10 ད་དུང་ཡུད་ཙམ་གཉིད་ཅིག་དང༌། །སྐད་ཅིག་ཙམ་ལ་གཉིད་དུ༌ཡུར། །ལག་པ་འཁུམས་ལ་ཨེན་ཙམ༌སྡོད།། 11 དེ་ནས་ཁྱོད་ཀྱི་དབུལ་ཕོངས༌ནི། །ཆོམ་པོ་བཞིན་དུ་བསླེབ་ཡོང༌ཞིང༌། །དགོས་འདོད་མཚོན་ཐོགས་ཚུལ་དུ༌བསླེབ།། 12 ཁྲེལ་མེད་དང་ནི་མི་ངན༌གྱིས། །ཕྱོགས་བཞིར་ངག་འཁྱལ་སྤེལ་བ༌དང༌།། 13 དེ་ཡི་མིག་གིས་ལྐོག་བརྡ༌གཏོང༌། །རྐང་པས་བསམ་ཚུལ་བརྗོད་པ༌དང༌། །མཛུབ་མོས་བཀོད་འདོམས་བྱེད་པ༌ཡིན།། 14 སེམས་སུ་གཡོ་སྒྱུ་བཅངས་པ༌དང༌། །བྱ་བ་ངན་པ་ཇུས་འགོད༌བྱེད། །རྟག་ཏུ་རྩོད་པའི་ས་བོན༌འདེབས།། 15 དེའི་ཕྱིར་ཆག་སྒོ་དེ་འཕྲལ༌འབྱུང༌། །ཁོ་རང་གློ་བུར་མེད་པར༌འགྱུར། །སྐྱོབ་ཐབས་མེད་པར་དེ་བཞིན༌འབྱུང༌།། 16 ཡ་ཝཱེ་སྡང་བའི་དོན་དྲུག༌དང༌། །དེའི་ཁར་ཐུགས་ནས་ཞེན་ལོག༌པའི། །དོན་ནི་བསྡོམས་པས་བདུན་ཡོད༌དེ།། 17 ཁེངས་དྲེགས་ཅན་གྱི་མིག་ཟུང༌དང༌། །རྫུན་གཏམ་སྨྲ་བའི་ལྕེ་དང༌ནི། །ཉེས་མེད་བསད་པའི་ལག་པ༌དང༌།། 18 དོན་ངན་ཇུས་འགོད་བྱེད་པའི༌སེམས། །ངན་པར་བྲེལ་བའི་རྐང་པ༌དང༌།། 19 རྫུན་གཏམ་སྨྲ་བའི་རྫུན་དཔང༌དང༌། །སྤུན་གྱི་ཁྲོད་དུ་རྩོད་པ༌ཡི། །ས་བོན་འདེབས་མཁན་བཅས་ཡིན༌ནོ།།

གཡེམ་སྦྱོར་ལ་རིང་དུ་གྱེས་པར་གདམས༌པ།

20 ངའི་བུ་ཕ་ཡི་བཀའ་ལ༌ཉོན། །མ་ཡི་བསླབ་བྱ་འདོར་མི༌རུང༌།། 21 དེ་རྣམས་རྟག་ཏུ་སེམས་ལ༌ཆོངས། །མཇིང་ལ་འདོགས་པར་གྱིས་ཤིག༌དང༌།། 22 དེ་ཡིས་ཁྱོད་རང་འགྲོ་དུས་ལམ་སྟོན༌ཞིང༌། །གཉིད་ལ་ཡུར་དུས་སྲུང་སྐྱོབ་བྱེད་པ༌དང༌། །གཉིད་ལས་སད་དུས་ཁྱོད་ལ་གཏམ་གླེང༌བྱེད།། 23 དེ་ཡི་རྒྱུ་མཚན་གང་ལ་ཡིན་ཞེ༌ན། །བཀའ་ནི་སྒྲོན་མེ་བསླབ་བྱ་འོད་ཡིན༌ཞིང༌། །གཅུན་པའི་ཚིག་ནི་སྲོག་གི་ལམ་ཡིན༌ལ།། 24 དེ་ཡིས་ཁྱོད་རང་བུད་མེད་ངན་པ༌དང༌། །བྱི་མོ་ངག་འཇམ་ལྕེ་ལས་བསྲུང་བར༌འགྱུར།། 25 ཁྱོད་ཀྱི་སེམས་ནི་ཁོ་མོའི་སྒེག་ཉམས་ལ་མ༌ཆགས། །ཁོ་མོའི་མིག་ལྕིབས་ལ་ཡང་ཁྱོད་རང་འཛིན་མ༌འཇུག། 26 རྒྱུ་མཚན་སྨད་འཚོང་མ་ཡི་རིན་གོང་ནི། །བག་ལེབ་རྡོག་རྡོག་གཅིག་ཙམ་ཡིན་མོད་ཀྱང་། །གཞན་གྱི་ཆུང་མས་རིན་ཆེན་ཚེ་སྲོག་རྔོན།། 27 གལ་སྲིད་མི་ཡིས་པང་ལ་མེ་བཟུང༌ན། །གྱོན་གོས་མེ་ཡིས་མི་སྲེག་དཔེ་མི༌སྲིད།། 28 སུ་ཞིག་སོལ་བའི་མེའི་སྟེང་འགྲོ་བ༌ཡི། །རྐང་པ་མེ་ཡིས་མི་འཚིག་དཔེ་མི༌སྲིད།། 29 གཞན་གྱི་ཆུང་མར་འགྲོགས་མཁན་དེ་བཞིན༌ཡིན། །སུ་དེའི་ཉེ་བར་བཏུད་ན་ཉེས་ཆད༌འཕོག། 30 ལྟོགས་སྐོམ་མྱངས་ནས་ཁོག་པ་འགྲང་ཕྱིར༌དུ། །རྐུ་བར་བྱེད་པའི་རྐུན་མར་སྨད་པ༌མིན།། 31 འོན་ཀྱང་ཁོ་རང་བཟུང་གྱུར༌ན། །སྐྱིན་ཚབ་ལྡབ་བདུན་འཇལ་དགོས༌ཞིང༌། །ཁྱིམ་གྱི་རྒྱུ་ནོར་ཀུན་སྤྲོད༌དགོས།། 32 སྐྱེས་མར་ལོག་གཡེམ་བྱེད་པ༌དེ། །དངོས་གནས་བློ་གྲོས་མེད་པ༌ཡིན། །སུ་ཡིས་དེ་འདྲ་བྱེད་པ༌ཡིས། །རང་སྲོག་རང་གིས་བརླག་པ༌ཡིན།། 33 དེ་ལ་རྨས་སྐྱོན་དང་ནི་དམའ་འབེབས༌འཕོག །དེ་ཡི་ངོ་ཚ་ནམ་ཡང་ཡལ་མི༌འགྱུར།། 34 དེ་ཡི་རྒྱུ་མཚན་གང་ལ་ཡིན་ཞེ༌ན། །ཕྲག་དོག་གིས་ནི་སྐྱེས་པའི་ཁོང་ཁྲོ༌སློང༌། །དགྲ་ཤ་ལེན་དུས་སྙིང་རྗེ་བསྐྱེད་མི༌འགྱུར།། 35 སྐྱིན་ཚབ་གང་ཡང་དེ་ཡིས་ལེན་པ༌མིན། །ལེགས་སྐྱེས་ཅི་འདྲ་མང་པོ་ཕུལ་ན༌ཡང༌། །དེ་ཡིས་ཅིས་ཀྱང་བསྐྱུར་བར་མི་བྱ༌འོ།།

ལེའུ་བདུན༌པ།

ལོག་གཡེམ་མའི༌སྐོར།

1 ངའི་བུ་ང་ཡི་ཚིག་ནི་བརྩི་བ༌དང༌། །ང་ཡི་བཀའ་རྒྱ་ཡིད་ལ་འཛིན་པར༌གྱིས།། 2 ང་ཡི་བཀའ་རྒྱ་སྲུངས་དང་གསོན་པར༌འགྱུར། །ང་ཡི་བསླབ་བྱ་མིག་འབྲས་བཞིན༌དུ་སྲུངས།། 3 དེ་དག་མཛུབ་མོ་རྣམས་ལ་དཀྲི་བ༌དང༌། །སྙིང་གི་བྱང་བུ་སྟེང་དུ་བརྐོ་བར༌གྱིས།། 4 ཤེས་རབ་ལ་ནི་ལྕམ་སྲིང་ཡིན་ཞེས༌བརྗོད། །བློ་གྲོས་ལ་ནི་ཉེ་འབྲེལ་ཞེས་ཐོགས༌ཤིག། 5 དེ་ལྟར་བྱས་ན་ཁྱོད་རང་བྱི་མོ༌དང༌། །གཡོ་ཟོལ་བསླུ་བྲིད་ཚིག་རྣམས་སྨྲ་བ༌ཡི། །སྨད་འཚོང་མ་ལས་སྲུང་ཞིང་ཐར་བར༌མཛད།།

6 བདག་གིས་རང་གི་ཁྱིམ་གྱི་སྒེའུ་ཁུང༌གི། །དྲ་མིག་དག་ལས་ཕྱི་རུ་བལྟས་པ༌དང༌།། 7 གླེན་པ་རྣམས་དང་ན་གཞོན༌ཁྲོད། །ཞིབ་ཏུ་མིག་གིས་བལྟས་ཙ༌ན། །གཞོན་ནུ་བླུན་པོ་ཞིག་མཐོང༌ཞིང༌།། 8 ཁོ་རང་སྲང་ལམ་བརྒྱུད་ནས༌ནི། །འཆལ་མོའི་སྡོད་སར་བཏུད་པ༌དང༌། །ཁོ་མོའི་ཁྱིམ་གྱི་ཕྱོགས་སུ༌སྐྱོད།། 9 དེའི་དུས་ཉི་མ་ནུབ་ནས་ས་རུབ༌ཅིང༌། །མཚན་མོར་མུན་ནག་འཐིབས་པའི་དུས་སུ༌ཡིན།། 10 ལྟོས་ཤིག་བུད་མེད་ཁོ་རང་བསུ་རུ༌ཐོན། །སྨད་འཚོང་མ་ཡི་གྱོན་ཆས་ལུས་ལ༌གྱོན། །དེ་ཡི་སེམས་སུ་གཡོ་སྒྱུས་ཁེངས་པ༌འོ།། 11 ཁོ་མོ་སྐད་གདངས་མཐོ་ལ་ཚོད་མི༌ཟིན། །རང་གི་ཁྱིམ་དུ་ཁོ་མོ་སྡོད་མི༌ཚུགས།། 12 ཁོ་མོ་སྐབས་འགར་སྲང་ལམ་དག་རྒྱུ༌ཞིང༌། །ལན་རེར་ཐང་ཆེན་རྣམས་སུ་ཡོད་པ༌དང༌། །གྲུ་ཟུར་གང་རུང་ལ་ཡང་འཇབ་ནས༌འདུག། 13 ཁོ་མོས་གཞོན་ནུ་དམ་པོར་བཟུང་ནས་མཆུ་སྒྲོས་སྦྱར། །ངོ་ཚ་མེད་པར་ཁོ་ལ་འདི་ལྟར་སྨྲས་པ༌སྟེ།། 14 ཞི་བདེའི་མཆོད་པ་ཕུལ་བ་བདག་གི་ཁྱིམ་དུ་ཡོད། །དེ་རིང་རང་གི་དམ་བཅའ་བཞིན་དུ་བསྒྲུབས་པ༌ཡིན།། 15 དེའི་ཕྱིར་བདག་ནི་ཁྱོད་རང་བསུ་རུ༌འོངས། །ཞིབ་ཏུ་བཙལ་ཞིང་མཐར་མཇུག་ཁྱོད་རང༌རྙེད།། 16 བདག་གིས་ཨེ་ཅིབ་སྐུད་པས་བཏགས་པ༌ཡི། །རས་ཁྲའི་མལ་སྟེན་གྱིས་ནི་མལ་ཁྲི༌བཀབ།། 17 བྱུགས་རྫས་གུ་གུལ་དང་ནི་ཨ་ག་རུ། །ཤིང་ཚ་བཅས་ཀྱིས་མལ་ཁྲིར་བདུགས་པ༌ཡིན།། 18 ཤོག་དང་ཞོགས་པའི་བར་དུ་འུ་གཉིས་ཀྱིས། །ལུས་འབྲེལ་སྐྱིད་ལ་ཚིམ་པར་རོལ་བར༌བྱ། །བྱམས་པ་དང་བཅས་དགའ་བདེའི་དཔལ་ལ༌རོལ།། 19 གང་ལ་ཞེ་ན་ང་ཡི་ཁྱོ་ག༌ནི། །ས་ཐག་རིང་པོར་སོང་བས་ཁྱིམ་དུ༌མེད།། 20 ཁོས་ནི་དངུལ་གྱི་ཁུག་མ་ཁུར་ནས༌སོང༌། །ཉ་གང་དུས་སུ་ད་གཟོད་ཕྱིར་ལོག༌འོང༌།། 21 འཆལ་མོས་ཁ་ཡག་ཚིག་གིས་ཁོ་རང༌བསླུས། །ངག་འཇམ་མཆུ་ཡིས་ལོག་པའི་ལམ་དུ༌བརྫངས།། 22 དེ་ནི་གླང་གོག་བཤན་པའི་དྲུང་དུ་འགྲོ༌བ་འམ། །བླུན་པོ་ལྕགས་སྒྲོག་དང་བཅས་ཉེས་ཆད་དང་ལེན༌དུ། །འགྲོ་བཞིན་གཞོན་ནུ་ཁོ་མོའི་རྗེས་སུ་ཤར་སེ༌འགྲོ།། 23 མདའ་མོས་དེ་ཡི་མཆིན་མ་བརྟོལ་བའི༌བར། །འདབ་ཆགས་རྙི་རྒྱའི་ནང་དུ་མཆོང་བ༌བཞིན། །རང་སྲོག་འཆོར་བར་འགྱུར་བ་ཚོར་མ༌ཡིན།། 24 དེ་བས་བུ་རྣམས་ཁྱོད་ཚོས་བདག་ལ༌ཉོན། །བདག་གི་ཁ་ཡི་གཏམ་ལ་མ་གཡེངས༌ཉོན།། 25 ཁྱོད་སེམས་འཆལ་མོའི་ལམ་དུ་ཕྱོགས་མི༌རུང༌། །ཁོ་མོའི་བགྲོད་ལམ་ལ་ཡང་ཞེ་མ༌ཆགས།། 26 ཁོ་མོས་མང་པོ་ས་ལ་བརྡབས་པ༌དང༌། །སྲོག་དང་ཕྲལ་བ་གྲངས་ལས་འདས་པས༌སོ།། 27 ཁོ་མོའི་ཁྱིམ་ནི་གཤིན་ཡུལ་འགྲོ་བའི༌ལམ། །འཆི་བའི་ནང་དུ་འདྲུད་པའི་ཁང་མིག༌ཡིན།།

ལེའུ་བརྒྱད༌པ།

ཤེས་རབ་ཀྱི་བསྟོད༌པ།

1 ཤེས་རབ་ཀྱིས་ནི་འབོད་སྐད་མི་སྒྲོག༌གམ། །གོ་རྟོགས་ཀྱིས་ནི་སྐད་སྒྲ་མི་འདོན༌ནམ།། 2 ཁོ་མོ་ལམ་འགྲམ་གནས་ཀྱི་མཐོ་ས༌དང༌། །རྒྱ་ལམ་བཞི་མདོར་འགྲེང་ནས་སྡོད་པ༌དང༌།། 3 མཁར་སྒོའི་ཉེ་འགྲམ་དང་ནི་སྒོ་ཁ་དང་། །གྲོང་ཁྱེར་ནང་དུ་འཇུག་སའི་རྒྱལ་སྒོ་རུ། །སྐད་གསང་མཐོན་པོས་འབོད་སྒྲ་སྒྲོག་པ༌སྟེ།། 4 ཀྱེ་ཀྱེ་མི་རྣམས་བདག་གིས་ཁྱོད་རྣམས༌འབོད། །འཇིག་རྟེན་མི་རྣམས་ལ་ནི་སྐད་སྒྲ༌སྒྲོག། 5 ཀྱེ་ཀྱེ་བླུན་པོ་རྣམས་ཀྱིས་བློ་རིག༌སྦྱོངས། །གླེན་པ་དག་གིས་དོན་རྣམས་རྟོགས་པར༌གྱིས།། 6 ཁྱོད་ཚོས་ཉོན་ཅིག་གང་ལ་ཞེ་ན༌ནི། །ང་ཡིས་ཡིད་དུ་འོང་བའི་དོན་རྣམས༌གླེང༌། །མཆུ་སྒྲོས་བར་ནས་དྲང་པོའི་གཏམ་བརྗོད༌དོ།། 7 བདག་གི་ཁ་ནས་བདེན་པའི་ཚིག་སྨྲ༌ཞིང༌། །ང་ཡི་མཆུ་སྒྲོས་ངན་པར་ཞེན་ཁ༌ལོག། 8 ང་ཡི་གཏམ་ནི་ཐམས་ཅད་དྲང་བདེན༌ཡིན། །གཡོ་སྒྱུ་དང་ནི་ཕྱིན་ཅི་ལོག་པ༌མེད།། 9 གོ་བ་ཅན་ལ་དེ་རྣམས་དྲང་པོ༌ཡིན། །ཤེས་ཡོན་ཅན་ལ་ཐམས་ཅད་འཁྲུལ་མེད༌ཡིན།། 10 ཁྱོད་ཚོས་དངུལ་ལས་ང་ཡི་གདམས་ངག༌ལོངས། །བཙོ་མའི་གསེར་ལས་ཀྱང་ནི་ཤེས་ཡོན༌འདེམས།། 11 གང་ལ་ཞེ་ན་པདྨ་ར་ག༌ལས། །ཤེས་རབ་ཤིན་ཏུ་ལེགས་པོ་ཡིན་པ༌དང༌། །ཁྱོད་ཀྱི་འདོད་མོས་བསྐྱེད་པ་གང་ཡིན༌ཡང༌། །ཁོ་མོའི་དོ་ཟླར་འོས་པ་ཅི་ཡང༌མེད།། 12 ཤེས་རབ་བདག་ནི་བློ་གྲོས་མཉམ་དུ༌གནས། །བདག་ལ་ཤེས་ཡོན་དང་ནི་ཐབས་ཇུས༌ལྡན།། 13 ཡ་ཝཱེ་ཁོང་ལ་གུས་ཤིང་འཇིགས་པ༌ནི། །ངན་པ་ལ་ནི་སྡང་བ་དེ་ཡིན༌ཞིང༌། །བདག་ནི་ང་རྒྱལ་ཁེངས་དྲེགས་སྤྱོད་ངན༌དང༌། །སྨྲ་སྒོ་ཕྱིན་ཅི་ལོག་པ་བཅས་ལ༌སྡང༌།། 14 བདག་*ལ་གདམས་ངག་དང་ནི་ཐབས་མཁས༌མངའ། །བློ་གྲོས་དང་ནི་མཐུ་སྟོབས་ལྡན་པ༌ཡིན།། 15 ང་ལ་བརྟེན་ནས་རྒྱལ་པོས་སྲིད་སྐྱོང༌ཞིང༌། །དབང་སྒྱུར་མཁན་གྱིས་དྲང་གཞག་གཏན་ལ༌འབེབས།། 16 འགོ་དཔོན་སྐུ་དྲག་ཁྲིམས་དཔོན་དྲང་གཞག༌ཅན། །ཀུན་པོས་བདག་ལ་བརྟེན་ནས་རྒྱལ་སྲིད༌སྐྱོང༌།། 17 ང་རང་གཅེས་སུ་འཛིན་པར་ངས་ཀྱང༌གཅེས། །ང་རང་བཙལ་ན་ང་ནི་རྙེད་པར༌འགྱུར།། 18 རྒྱུ་ནོར་དང་ནི་བཀུར་སྟི་བདག་ལ༌དབང༌། །གཏན་གྱི་འབྱོར་བ་དྲང་བདེན་བདག་གི༌ཡིན།། 19 བདག་གི་འབྲས་བུ་གསེར་ལས་ལྷག་པ༌དང༌། །གསེར་སྦྱང་བཙོ་མ་ལས་ཀྱང་མཆོག་ཏུ༌གྱུར། །བདག་གི་ཐོབ་འབབ་དངུལ་རྐྱང་ལས་ཀྱང༌ལྷག། 20 བདག་ནི་དྲང་བདེན་ལམ་དུ༌སྐྱོད། །དྲང་གཞག་ལམ་དུ་བསྐྱོད་པ༌ཡིན།། 21 ང་རང་གཅེས་སུ་འཛིན་པར་རྒྱུ་ནོར༌གནང༌། །ཁོ་ཚོའི་གཏེར་མཛོད་གང་བར་བྱེད་པ༌འོ།། 22 ཡ་ཝཱེས་འགོད་པའི་འཕྲིན་ལས་རྩོམ་དུས༌དང༌། །གདོད་མར་ཅི་ཡང་མ་བཀོད་སྔོན་རོལ༌དུ། །ཁོང་གིས་ང་རང་གནས་པར་མཛད་པ༌འོ།། 23 གནའ་བོའི་དུས་དང་གདོད་མ་ཉིད་ཀྱི༌དུས། །ས་གཞི་མ་ཆགས་སྔོན་ལ་ང་རང༌བསྐོས།། 24 གཏིང་ཟབ་རྒྱ་མཚོ་དང་ནི་ཆུ་མོད༌པོའི། །ཆུ་མིག་མ་བྱུང་སྔོན་ལ་ང་རང༌སྐྱེས།། 25 རི་བོ་རྣམས་ནི་མ་ཚུགས་སྔ་རོལ༌དང༌། །དེའུ་འབུར་མ་བྱུང་གོང་ལ་བདག་ནི༌སྐྱེས།། 26 དེའི་དུས་ཡ་ཝཱེས་ས་ཡི་གོང་བོ༌དང༌། །ཐང་རྒོད་དང་ནི་ས་གཞིའི་ས་རྡུལ༌རྣམས། །ད་དུང་བཀོད་པར་མ་མཛད་སྔོན་རོལ༌ཡིན།། 27 ཁོང་གིས་ནམ་མཁའི་དབྱིངས་རྣམས་འགོད་པ༌དང༌། །གཏིང་ཟབ་མཐའ་མཚམས་རྣམས་སུ་དཀྱིལ་འཁོར༌ནི། །མཛད་པའི་དུས་སུ་ང་རང་དེ་རུ༌མཆིས།། 28 ཁོང་གིས་སྟེང་གི་དབྱིངས་རྣམས་བརྟན་པོ༌དང༌། །གཏིང་ཟབ་ཆུ་མིག་རྣམས་ནི་སྲ་བརྟན༌མཛད།། 29 ཆུ་རྣམས་ཁོང་གི་བཀའ་ལས་མི་བརྒལ༌ཕྱིར། །རྒྱ་མཚོ་ཆེན་པོའི་མཐའ་མཚམས་གཏན་ལ༌ཕབ། །ས་གཞིའི་རྨང་གཞི་རྣམས་ཀྱང་ཁོང་གིས༌བཏིངས།། 30 དེའི་དུས་ཁོང་དྲུང་ང་རང་ལག་ཤེས༌ཡིན། །ཉིན་རེ་བཞིན་དུ་དགའ་སྤྲོས་ཁེངས་པ༌དང༌། །ཁོང་གི་ཞལ་དྲུང་དུས་རྒྱུན་དགའ་མགུ༌རང༌།། 31 ཁོང་གི་ས་གཞི་སྟེང་དུ་དགའ་མགུ༌རང༌། །འཇིག་རྟེན་མི་རྣམས་ལྷན་ཅིག་སྐྱིད་ལ༌རོལ།། 32 ཀྱེ་ཀྱེ་བུ་རྣམས་ད་ལྟ་བདག་ལ༌ཉོན། །བདག་གི་ལམ་རྣམས་སྲུང་བར་བྱིན་རླབས༌འཐོབ།། 33 བསླབ་བྱར་མཉན་ཏེ་ཤེས་རབ་ལྡན་པར༌གྱིས། །དེ་ནི་ནམ་ཡང་སྤང་བར་མི་བྱ༌འོ།། 34 བདག་ལ་ཉན་ཞིང་ཉིན་རྒྱུན་ངའི་སྒོ༌ཁར། །གཟབ་གཟབ་བྱས་ནས་རེ་ལྟོས་བཅང་མཁན༌དང༌། །སྒོ་འགྲམ་སྒུག་པ་རྣམས་ལ་བྱིན་རླབས༌འཐོབ།། 35 གང་ལ་ཞེ་ན་ང་རང་རྙེད་པ༌ཡིས། །ཚེ་སྲོག་རྙེད་ཅིང་ཡ་ཝཱེའི་ཐུགས་རྗེ༌ཐོབ།། 36 བདག་དང་འགལ་ན་རང་ལ་འཚེ་བ༌ཡིན། །ང་ལ་སྡང་བ་འཆི་བར་དགའ་བ༌འོ།།

ལེའུ་དགུ༌པ།

ཤེས་རབ་དང་བླུན༌རྨོངས།

1 ཤེས་རབ་ཀྱིས་ནི་རང་གི་ཁང་པ༌བཟོས། །ཁོ་མོས་ *ཀ་བ་བདུན་པོ་བཞོགས་པ༌འོ།། 2 ཁོ་མོས་སྒོ་ཕྱུགས་བཤས་ནས་རྒུན་ཆང༌སྦྱར། །དེ་ནས་གསོལ་ལྕོག་ཡང་ནི་བཤམས་པ༌འོ།། 3 ཞལ་ཏ་མ་རྣམས་ཕྱི་རུ་མངགས་པ༌དང༌། །ཁོ་མོས་མཁར་གྱི་མཐོ་སར་འབོད་སྒྲ༌སྒྲོག། 4 བླུན་རྨོངས་ཡིན་པ་ཀུན་ནི་ཚུར་ཤོག༌ཟེར། །ཤེས་དམན་རྣམས་ལ་ཡང་ནི་འདི་ལྟར༌དུ།། 5 ཁྱོད་རྣམས་ཤོག་ལ་ང་ཡི་བག་ལེབ༌ཟོ། །ང་ཡིས་སྦྱར་བའི་རྒུན་ཆང་འཐུང་བར༌གྱིས།། 6 བླུན་རྨོངས་རྣམས་ཀྱིས་རྨོངས་པའི་སེམས་དོར༌ཅིག །དེ་ནས་ཁྱོད་རྣམས་འཚོ་བར་འགྱུར་བ༌དང༌། །གོ་བ་ལྡན་པའི་ལམ་དུ་བསྐྱོད་པར༌གྱིས།། 7 འཕྱ་སྨོད་མཁན་ལ་ཡོ་བསྲང་བྱེད་པ༌ཡིས། །རང་གིས་རང་ལ་དམའ་འབེབས་གཏོང་བ༌ཡིན། །མི་ངན་ལ་ནི་བཀའ་བཀྱོན་གནང་བ༌ཡིས། །རང་གིས་རང་ཉིད་ངོ་ཚར་སྦྱོར་བ༌ཡིན།། 8 འཕྱ་བར་དགའ་བ་ཁྱོད་ལ་མི་སྡང༌ཕྱིར། །དེ་ལ་བཀའ་བཀྱོན་གནང་བར་མི༌བྱ་འོ། །ཤེས་རབ་ཅན་ལ་བཀྱོན་དང་དེ་ཁྱོད༌དགའ།། 9 ཤེས་རབ་ཅན་ལ་བསླབ་བྱ་གནང་ན༌ནི། །ཁོ་རང་དེ་ལས་མཁས་པར་འགྱུར་བ༌དང༌། །དྲང་བདེན་མི་ལ་སློབ་སྟོན་བྱས་ན༌ནི། །དེ་ཡི་ཤེས་ཡོན་གོང་དུ་འཕེལ་བར༌འགྱུར།། 10 ཡ་ཝཱེ་ཁོང་ལ་གུས་ཤིང་འཇིགས་པ༌ནི། །ཤེས་རབ་ཉིད་ཀྱི་ཐོག་མ་ཡིན་པ༌དང༌། །དམ་པ་ཉིད་དེ་རྟོགས་པ་བློ་གྲོས༌ཡིན།། 11 གང་ལ་ཞེ་ན་ང་རང་བརྒྱུད་ནས༌ནི། །ཁྱོད་ཀྱི་ཉི་མ་མང་དུ་འཕེལ་ངེས༌ཤིང༌། །ཁྱོད་རང་ཚེ་ཐག་རིང་བར་འགྱུར་བ༌འོ།། 12 གལ་སྲིད་ཁྱོད་ལ་ཤེས་རབ་ལྡན་ན༌ནི། །དེ་ཡིས་ཁྱོད་ལ་ཕན་ཡོན་བསྐྲུན་པ༌དང༌། །གལ་སྲིད་ཁྱོད་ཀྱིས་གཞན་ལ་འཕྱ་བྱེད༌ན། །དེ་ཡི་མཇུག་འབྲས་རང་གི་སྟེང་ལ༌འབབ།།

13 བུད་མེད་གླེན་པ་འདུ་འཛི་ཆེ་བ༌དང༌། །ཁོ་མོ་བླུན་ཞིང་ཅི་ཡང་མི་རྟོགས༌སོ།། 14 ཁོ་མོ་རང་གི་ཁྱིམ་གྱི་སྒོ་ཁ༌དང༌། །མཁར་གྱི་མཐོ་སའི་འདུག་སྟེགས་ལ་བསྡད༌ནས།། 15 ལམ་འགྲོ་བ་སྟེ་དྲང་མོར་སྐྱོད་མཁན༌ལ། །འབོད་སྐད་བསྒྲགས་ནས་འདི་ལྟར་སྨྲ་བ༌སྟེ།། 16 བླུན་རྨོངས་ཡིན་པ་ཀུན་ནི་ཚུར་ཤོག༌ཟེར། །ཤེས་དམན་རྣམས་ལ་ཡང་ནི་འདི་ལྟར༌དུ།། 17 བརྐུས་པའི་ཆུ་ནི་མངར་མོ་ཡིན་པ༌དང༌། །ལྐོག་ཏུ་ཟོས་པའི་ཟས་ནི་ཞིམ་ཞེས་སྨྲ།། 18 ཁོ་མོའི་གམ་དུ་འདས་པོ་རྣམས་ཡོད༌ཅིང༌། །ཁོ་མོའི་མགྲོན་པོ་གཤིན་ཡུལ་མཐིལ་དུ༌གནས། །དེ་ནི་ཁོ་ཡིས་རྟོགས་པ་མ་ཡིན༌ནོ།།

ལེའུ་བཅུ༌པ།

སོ་ལོ་མོན་གྱི་ལེགས༌བཤད།

1 སོ་ལོ་མོན་གྱི་ལེགས་བཤད་འདི་ལྟ༌སྟེ། །བུ་ལ་ཤེས་རབ་ལྡན་གྱུར༌ན། །རང་གི་ཕ་ནི་དགའ་བྱེད༌ཅིང༌། །བུ་ཞིག་གླེན་པ་ཡིན་ན༌ནི། །རང་གི་མ་ཡང་སྡུག་ལ༌སྦྱོར།། 2 མི་གཙང་ནོར་ལ་ཕན་ཐོགས་ཅི་ཡང༌མེད། །དྲང་བདེན་ཁོ་ནས་འཆི་བ་ཉིད་ལས༌སྐྱོབ།། 3 ཡ་ཝཱེས་དྲང་བདེན་མི་ནི་བཀྲེས་མི༌འཇུག །ངན་པའི་གང་ཞིག་འདོད་པ་དགག་པར༌བྱ།། 4 སྒྱིད་ལུག་གིས་ནི་ཕོང་བར་བྱེད་པ༌དང༌། །ལས་ལ་བརྩོན་པར་འབྱོར་ཕྱུག་ལྡན་འགྱུར༌རོ།། 5 དབྱར་དུས་གསོག་པ་ཤེས་རབ་ཅན་ཡིན༌ལ། །སྟོན་དུས་གཉིད་མཁན་ཞབས་འདྲེན་བུ་ཡིན༌ནོ།། 6 བྱིན་རླབས་དྲང་བདེན་མི་ཡི་ཅོད་པན༌ཡིན། །ངན་པའི་སྨྲ་སྒོར་གདུག་སྤྱོད་སྦས་པ༌འོ།། 7 དྲང་བདེན་མི་ཡི་མིང་ལ་བསྟོད་བསྔགས༌འབྱུང༌། །འོན་ཀྱང་ངན་པའི་མིང་ནི་རུལ་བར༌འགྱུར།། 8 སེམས་སུ་ཤེས་རབ་ལྡན་པའི་མི་དེ༌ཡིས། །བཀའ་རྒྱ་རྣམས་ནི་དང་དུ་ལེན་པར༌འགྱུར། །ངག་ཀྱལ་སྨྲ་མཁན་བླུན་པོས་རང་ཉིད༌བརླག། 9 ཀུན་སྤྱོད་ཕུལ་བྱུང་ཅན་ནི་བརྟན་པོར༌བགྲོད། །ལོག་ལམ་འགྲོ་མཁན་མངོན་པར་འགྱུར་བ༌ཡིན།། 10 མིག་བརྡ་གཏོང་བ་སྡུག་བསྔལ་འབྱུང་བའི༌རྒྱུ། །ངག་ཀྱལ་སྨྲ་མཁན་བླུན་པོས་རང་ཉིད༌འཕུང་།། 11 དྲང་པོའི་སྨྲ་སྒོ་སྲོག་གི་ཆུ་མིག༌ཡིན། །ངན་པའི་སྨྲ་སྒོར་གདུག་སྤྱོད་སྦས་པ༌འོ།། 12 སྡང་སེམས་ཀྱིས་ནི་རྩོད་གཞི་སློང་བར༌བྱ། །བྱམས་པས་ཉེས་སྐྱོན་མཐའ་དག་འགེབས་པ༌འོ།། 13 བློ་རིག་ཅན་གྱི་མཆུ་ལ་ཤེས་རབ༌མངའ། །གོ་བ་མེད་པའི་རྒྱབ་ལ་ཁྲིམས་དབྱུག༌ཡོད།། 14 ཤེས་རབ་ཅན་གྱིས་ཤེས་ཡོན་གསོག་པ༌དང༌། །བླུན་པོའི་ཁ་ཡིས་ཉམ་ཆག་བཟོ་བ༌ཡིན།། 15 ཕྱུག་པོའི་རྒྱུ་ནོར་དེ་ཡི་མཁར་རྫོང༌ཡིན། །དབུལ་པོའི་དབུལ་ཕོངས་ཁོ་རང་འཇིག་པའི༌རྒྱུ།། 16 དྲང་བདེན་མི་ཡི་འཐོབ་བྱ་ཚེ་སྲོག༌ཡིན། །འོན་ཀྱང་ངན་པར་ཉེས་ཆད་འཕོག་པ༌ཡིན།། 17 བསླབ་བྱ་ལེན་མཁན་སྲོག་གི་ལམ་དུ༌སྐྱོད། །བཀའ་བཀྱོན་འདོར་མཁན་འཁྲུལ་བའི་ལམ་དུ༌ཞུགས།། 18 སྡང་སེམས་སྦེད་མཁན་མཆུ་ལས་རྫུན་གཏམ༌འབྱུང༌། །དཀྲོག་གཏམ་རྒྱ་ཁྱབ་སྒྲོག་མཁན་གླེན་པ༌ཡིན།། 19 སྐད་ཆ་མང་ན་ཉེས་སྐྱོན་འབྱུང་བར༌ངེས། །རང་ཁ་གཅུན་པ་དེ་ནི་མཁས་པ༌ཡིན།། 20 དྲང་བདེན་མི་ཡི་ལྕེ་ནི་དངུལ་རྐྱང༌འདྲ། །ངན་པའི་སེམས་ལ་རིན་ཐང་ཅི་ཡང༌མེད།། 21 དྲང་པོའི་མཆུ་ཡིས་མང་པོ་གསོ་སྐྱོང༌བྱེད། །བླུན་པོ་གོ་བ་མེད་པས་འཆི་བ༌ཡིན།། 22 ཡ་ཝཱེ་ཁོང་གིས་གནང་བའི་བྱིན་རླབས༌ཀྱིས། །ཕྱུག་པར་བྱེད་ཅིང་སྡུག་བསྔལ་སྣོན་པ༌མིན།། 23 གླེན་པས་ལོག་པར་སྤྱོད་པ་རྩེད་མོར༌འཛིན། །བློ་རིག་ཅན་གྱིས་ཤེས་རབ་སྐྱིད་དུ༌བསམ།། 24 ངན་པ་གང་ལ་འཇིགས་པ་རང་སྟེང༌འབབ། །དྲང་བདེན་མི་ཡི་རེ་འདུན་བསྐང་བར༌འགྱུར།། 25 རླུང་དམར་གཡུགས་རྗེས་མི་ངན་རྩ་མེད༌འགྲོ། །དྲང་བདེན་མི་ནི་རྟག་ཏུ་བརྟན་པོར༌ཚུགས།། 26 སོ་ལ་སྐྱུར་ཁུ་མིག་ལ་དུ་བ༌བཞིན། །ལེ་ལོ་ཅན་གྱིས་ཁོ་རང་མངགས་མཁན༌ནི། །སྡུག་ལ་སྦྱར་བ་དེ་དང་དེ་བཞིན༌ཡིན།། 27 ཡ་ཝཱེར་གུས་ཤིང་འཇིགས་པས་ཚེ་རིང༌ཞིང༌། །མི་ངན་ཚེ་ཐག་ཐུང་བར་བྱེད་པ༌འོ།། 28 དྲང་པོའི་རེ་སྨོན་གྱིས་ནི་དགའ་བར༌བྱེད། །ངན་པའི་རེ་བ་མཇུག་མཐར་མེད་པར༌འགྱུར།། 29 ཡ་ཝཱེའི་གཤེགས་ལམ་དྲང་པོའི་བཙན་རྫོང༌དང༌། །ངན་པ་བྱེད་མཁན་འཕུང་བའི་རྒྱུ་ཡིན༌ནོ།། 30 དྲང་བདེན་མི་ནི་ནམ་ཡང་གཡོ་བ༌མེད། །འོན་ཀྱང་མི་ངན་ཡུལ་འདིར་སྡོད་མི༌ཚུགས།། 31 དྲང་པོའི་ཞལ་ལས་ཤེས་རབ་འབྱུང་བ༌དང༌། །ཕྱིན་ཅི་ལོག་པའི་ལྕེ་ནི་གཅོད་པར༌འགྱུར།། 32 དྲང་པོའི་མཆུ་ཡིས་འོས་འཚམ་གང་ཡིན༌ཤེས། །ངན་པའི་ཁ་ནས་ལོག་གཏམ་སྨྲ་བ༌འོ།།

ལེའུ་བཅུ་གཅིག༌པ།

1 འཁྱོག་པའི་སྲང་ལ་ཡ་ཝཱེ་ཞེན་ལོག༌ཅིང༌། །རྒྱ་རྡོ་དྲང་པོར་ཁོང་ཉིད་ཐུགས་དགྱེས༌སོ།། 2 ང་རྒྱལ་སླེབ་དུས་ངོ་ཚ་མཉམ་དུ༌འོང༌། །ཁེངས་སྐྱུང་མི་ལ་ཤེས་རབ་ལྡན་པ༌ཡིན།། 3 དྲང་པོའི་དྲང་བ་ཉིད་ཀྱིས་རང་ལ་ལམ་སྟོན༌ཞིང༌། །ལོག་སྤྱོད་ཅན་གྱི་གཡོ་སྒྱུས་རང་ཉིད་བརླག་པར༌བྱེད།། 4 དཀོན་མཆོག་ཐུགས་ཁྲོའི་ཉིན་མོར་ནོར་གྱིས་ཕན་མི༌ཐོགས། །དྲང་བདེན་ཁོ་ནས་འཆི་བ་ཉིད་ལས་སྐྱོབ་པར༌བྱ།། 5 སྐྱོན་དང་བྲལ་བའི་མི་ཡི་དྲང་བདེན་གྱིས། །རང་གི་བགྲོད་ལམ་བདེ་ཞིང་དྲང་བར་བྱེད། །མི་ངན་རང་གི་ངན་པས་བསྒྱེལ་བ༌ཡིན།། 6 དྲང་པོའི་དྲང་བདེན་གྱིས་ནི་རང་ཉིད༌སྐྱོབ། །གདུག་སྤྱོད་ཅན་རྣམས་འདོད་པ་ངན་པས༌ཟིན།། 7 ངན་པ་འཆི་བའི་དུས་སུ་རེ་བ༌ཡལ། །ནུས་པ་ཅན་གྱི་འདུན་པའང་མེད་པར༌འགྱུར།། 8 དྲང་པོ་བསྐྱབས་ནས་སྡུག་བསྔལ་ལས་ཐར༌ཞིང༌། །ངན་པ་དེ་ཡི་ཚབ་ཏུ་ལྟུང་བར༌འགྱུར།། 9 དད་མེད་རྣམས་ཀྱིས་སྨྲ་སྒོས་ཁྱིམ་མཚེས༌བརླག །དྲང་པོ་ཤེས་ཡོན་དབང་གིས་དེ་ལས༌ཐར།། 10 དྲང་པོ་འཕེལ་དུས་གྲོང་ཁྱེར་ཡོངས་སུ༌སྤྲོ། །ངན་པ་འཆི་དུས་ཀུན་གྱིས་དགའ་འབོད༌བྱེད།། 11 དྲང་པོའི་བྱིན་རླབས་ཀྱིས་ནི་གྲོང་ཁྱེར༌འདེགས། །ངན་པའི་སྨྲ་སྒོས་གྲོང་ཁྱེར་བརླག་པ༌ཡིན།། 12 གོ་བ་མེད་པས་ཁྱིམ་མཚེས་ལ་སྨད༌ཅིང༌། །བློ་རིག་ཅན་གྱིས་ཅི་ཡང་སྨྲ་བ༌མིན།། 13 ངག་ཀྱལ་ཅན་གྱིས་གསང་གཏམ་ཕྱི་ལ༌འཆོར། །གཞུང་རྒྱུད་དྲང་པོས་དོན་རྣམས་གསང་བར༌བྱེད།། 14 ལམ་སྟོན་མེད་པའི་མི་རིགས་ལྟུང་བར༌འགྱུར། །གྲོས་མི་མང་ན་རྒྱལ་ཁ་ལོན་ངེས༌ཡིན།། 15 རྒྱུས་མེད་འགན་ལེན་བྱེད་པར་གོད་ཆེ༌ཡང༌། །ཁག་འཁུར་ལེན་པར་སྡང་མཁན་བདེ་འཇགས༌ཡིན།། 16 བུད་མེད་བྱམས་སེམས་ཅན་ལ་གུས་པ༌འཐོབ། །སྐྱེས་པ་གདུག་རྩུབ་ཅན་གྱིས་རྒྱུ་ནོར༌རྙེད།། 17 སྙིང་རྗེ་ཅན་གྱིས་རང་ལ་ཕན་འདོགས༌ཤིང༌། །གདུག་སྤྱོད་ཅན་གྱིས་རང་ལ་འཚེ་བ༌ཡིན།། 18 ངན་པས་རག་པའི་གླ་ཆ་རྫུན་མ༌ཡིན། །དྲང་བདེན་བྱེད་པར་ཏན་ཏན་རྔན་པ་འཐོབ།། 19 ཡུན་རིང་དྲང་བདེན་སྐྱོང་བར་ཚེ་སྲོག༌འཐོབ། །ངན་པ་སྙེག་མཁན་འཆི་བའི་གནས་སུ༌ལྷུང༌།། 20 གཡོ་སྒྱུའི་སེམས་ལ་ཡ་ཝཱེ་ཞེན་ལོག༌ཅིང༌། །སྤྱོད་པ་ཕུལ་བྱུང་ཅན་ལ་ཁོང་ནི༌དགྱེས།། 21 ངན་པར་ཉེས་ཆད་འཕོག་པ་གདོན་མི༌ཟ། །འོན་ཀྱང་དྲང་པོའི་བུ་རྒྱུད་ཐར་ངེས༌ཡིན།། 22 བུད་མེད་བྱད་བཟང་ཚུལ་དང་མི་མཐུན༌ན། །ཕག་གི་སྣ་བར་གསེར་གྱི་སྣ་གཅུ༌བཞིན།། 23 དྲང་པོའི་རེ་འདོད་ཐམས་ཅད་ཡིད་དུ༌འོང༌། །ངན་པའི་རེ་བས་ཁོང་ཁྲོ་སློང་བ༌འོ།། 24 གཏོང་ཕོད་ཅན་ལ་རྒྱུ་ནོར་འཕེལ་བ༌དང༌། །སེར་སྣ་ཚད་མེད་བྱེད་མཁན་དབུལ་བར༌འགྱུར།། 25 གཏོང་ཕོད་ཆེ་བའི་མི་ལ་འབྱོར་བ༌རྒྱས། །གཞན་ལ་ཕན་པར་བྱས་ན་རང་ལ༌ཕན།། 26 འབྲུ་རིགས་མཛོད་ལ་གསོག་པར་མི་ཡིས༌དམོད། །འབྲུ་རིགས་འཚོང་མཁན་མགོ་ལ་བྱིན་རླབས༌འཐོབ།། 27 འབད་པས་བཟང་པོ་བསྙེག་པར་བཟང་འཐོབ༌ཅིང༌། །ངན་པ་སྙེག་མཁན་ལ་ནི་ངན་པ༌འཁོར།། 28 རང་གི་ནོར་ལ་བརྟེན་མཁན་ཉམས་པར༌འགྱུར། །དྲང་པོ་ལོ་འདབ་སྔོན་པོ་བཞིན་དུ༌རྒྱས།། 29 རང་ཁྱིམ་སྡུག་ལ་སྦྱོར་བར་རླུང་ཙམ༌འཐོབ། །བླུན་པོ་མཁས་པའི་གཡོག་པོར་འགྱུར་བ༌འོ།། 30 དྲང་པོའི་འབྲས་བུ་སྲོག་གི་ལྗོན་ཤིང༌ཡིན། །ཤེས་རབ་ཅན་གྱིས་མི་སེམས་འགུག་པར༌ནུས།། 31 དྲང་པོར་འཇིག་རྟེན་འདི་རུ་ལན་འཕོག༌ན། །ངན་པ་དང་ནི་སྡིག་ཅན་ལྟ་ཅི༌སྨོས།།

ལེའུ་བཅུ་གཉིས༌པ།

1 ཁ་ཏར་དགའ་བ་ཤེས་ཡོན་ལ་དགའ༌ཞིང༌། །བཀའ་བཀྱོན་ལ་ནི་སྡང་བ་གླེན་པ༌ཡིན།། 2 བཟང་པོར་ཡ་ཝཱེའི་ཐུགས་རྗེ་འཐོབ་པ༌དང༌། །ཇུས་ངན་གཤོམ་པར་ཡ་ཝཱེས་ཉེས་ཆད༌གཅོད།། 3 ངན་པའི་ཐབས་ཀྱིས་སུ་ཡང་ཚུགས་མི༌ཐུབ། །དྲང་པོའི་རྩ་བར་ནམ་ཡང་གཡོ་འགུལ༌མེད།། 4 བུད་མེད་འཇོན་པོ་ཁྱོ་གའི་གཙུག་རྒྱན༌ཡིན། །ངོ་ཚར་སྦྱོར་མཁན་དེ་ཡི་རུས་མྱགས༌འདྲ།། 5 དྲང་པོའི་འཆར་བཀོད་དྲང་བདེན་ཡིན༌ན་ཡང༌། །ངན་པའི་ཐབས་ཇུས་གཡོ་སྒྱུའི་སྦྱོར་བ༌ཡིན།། 6 ངན་པའི་ཚིག་ནི་འཇབ་ནས་མི་གསོད༌ཀྱང༌། །དྲང་པོའི་སྨྲ་སྒོས་དེ་རྣམས་སྐྱོབ་པ༌ཡིན།། 7 མི་ངན་འགྱེལ་ན་རྩ་བ་ཉིད་ནས༌འཇིག །དྲང་པོའི་ཁྱིམ་གཞིས་བརྟན་པོར་གནས་པ༌འོ།། 8 ཤེས་རྒྱའི་དབང་གིས་མི་ལ་བསྟོད་བསྔགས༌འབྱུང༌། །བསམ་པ་གྱ་གྱུ་ཅན་ལ་སྨད་པར༌འགྱུར།། 9 རང་རློམ་བྱེད་ཀྱང་ཁ་ཟས་ཆད་པ༌ལས། །གཞན་གྱིས་སྨད་ཀྱང་གཡོག་པོ་ཡོད་མཁན༌ལེགས།། 10 དྲང་པོས་རང་གི་ཕྱུགས་ཀྱི་སྲོག་ལ༌གཅེས། །ངན་པས་སྙིང་རྗེ་བསྐྱེད་ཀྱང་གདུག་རྩུབ༌ཡིན།། 11 འབད་པས་སོ་ནམ་བྱེད་པར་ཟས་ཀྱིས༌མོད། །འཕྲུལ་སྣང་སྙེག་མཁན་དངོས་གནས་བླུན་རྨོངས༌ཡིན།། 12 སྡིག་སྤྱོད་ཅན་ནི་ངན་པའི་རྙི་རྒྱར༌ཆགས། །དྲང་པོའི་རྩ་བས་འབྲས་བུ་བསྐྱེད་པ༌ཡིན།། 13 མི་ངན་རང་གི་གཏམ་གྱི་རྙི་རུ༌འཚུད། །དྲང་པོ་དཀའ་སྡུག་ལས་ནི་ཐར་བར༌འགྱུར།། 14 མི་ཡིས་སྨྲ་སྒོའི་འབྲས་བུ་དེའི་རྐྱེན༌གྱིས། །རྫས་མཆོག་ལ་ནི་ཚིམ་པར་རོལ་བ༌དང༌། །མི་ཡིས་བྱས་པའི་ལས་ཀ་རང་སྟེང༌འབབ།། 15 བླུན་པོའི་མིག་ལ་རང་གི་སྤྱོད་པ༌དྲང༌། །ཤེས་རབ་ཅན་གྱིས་ཞལ་ཏར་ཉན་པ༌ཡིན།། 16 བླུན་པོའི་ཁོང་ཁྲོ་སྐད་ཅིག་ཉིད་ལ༌མངོན། །མཛངས་པས་ངོ་ཚ་གཟོད་པར་ནུས་པ༌ཡིན།། 17 དྲང་གཏམ་སྨྲ་བས་དྲང་བདེན་མངོན་པར༌བྱེད། །རྫུན་གྱི་དཔང་པོས་མགོ་སྐོར་གཏོང་བ༌འོ།། 18 གང་བྱུང་ཚིག་ནི་རལ་གྲིས་བསྣུན་འདྲ༌ཡིན། །མཁས་པའི་ལྗགས་ཀྱིས་མི་ནི་གསོ་བར༌མཛད།། 19 དྲང་གཏམ་སྨྲ་བའི་མཆུ་སྒྲོས་གཏན་དུ༌ཚུགས། །རྫུན་གྱི་ལྕེ་ནི་སྐད་ཅིག་ཉིད་ལ༌ཡལ།། 20 དོན་ངན་གཤོམ་པའི་སེམས་ལ་གཡོ་སྒྱུ༌བཅངས། །བར་འདུམ་པ་ཡི་སེམས་སུ་དགའ་མགུ༌རང༌།། 21 དྲང་པོའི་མགོ་ལ་བར་ཆད་མི་འབྱུང༌མོད། །འོན་ཀྱང་ངན་པས་དཀའ་སྡུག་ཚད་མེད༌མྱོང༌།། 22 རྫུན་གྱི་མཆུ་ལ་ཡ་ཝཱེ་ཞེན་ལོག༌ཅིང༌། །དྲང་པོར་སྤྱོད་པ་དག་ལ་ཁོང་ནི༌དགྱེས།། 23 མཛངས་པས་རང་གི་ཤེས་ཡོན་སྦ་བྱེད་ཀྱང༌། །གླེན་པའི་སེམས་ཀྱིས་གླེན་རྟགས་སྟོན་པ༌ཡིན།། 24 བརྩོན་འགྲུས་ཅན་གྱི་ལག་པས་སྲིད་སྐྱོང༌ཞིང༌། །ལེ་ལོ་ཅན་ནི་སྡུག་པོའི་ལས་ལ༌སྦྱོར།། 25 སེམས་པ་འཚབ་ན་མི་ནི་བག་འཁུམ༌ཞིང་། །གཏམ་སྙན་གྱིས་ནི་མི་དེ་སྤྲོ་བར༌བྱ།། 26 དྲང་པོས་ཁྱིམ་མཚེས་ལ་ནི་ལམ་སྟོན༌ཞིང༌། །ངན་པའི་ལམ་གྱིས་མི་རྣམས་ལོག་ལམ༌འཇུག། 27 ལེ་ལོས་རང་གི་རྔོན་ཤ་མེར་མི༌སྲེག །ཧུར་བརྩོན་ཅན་ལ་རིན་ཆེན་རྒྱུ་ནོར༌འཐོབ།། 28 དྲང་བདེན་ལམ་དུ་ཚེ་སྲོག་ཡོད་པ་དང༌། །ལམ་བུ་དེ་རུ་འཆི་བ་གཏན་ནས༌མེད།།

ལེའུ་བཅུ་གསུམ༌པ།

1 ཤེས་ལྡན་བུ་ཡིས་ཕ་ཡི་ཞལ་གདམས༌ཉན། །འཕྱ་སྨོད་མཁན་གྱིས་བཀའ་བཀྱོན་སྣང་མེད༌བསྐྱུར།། 2 མི་ཡིས་སྨྲ་སྒོའི་འབྲས་བུ་དེའི་རྐྱེན༌གྱིས། །རྫས་མཆོག་ལ་ནི་ཚིམ་པར་རོལ་བ༌དང༌། །གཡོ་སྒྱུ་ཅན་གྱི་འདོད་པ་གདུག་རྩུབ༌ཡིན།། 3 སྨྲ་སྒོ་སྲུང་མཁན་གྱིས་ནི་རང་སྲོག༌སྲུང༌། །གང་བྱུང་སྨྲ་བས་རང་ཉིད་བརླག་པར༌འགྱུར།། 4 ལེ་ལོ་ཅན་གྱིས་བརྔམས་ཀྱང་ཅང་མི༌འཐོབ། །ཧུར་བརྩོན་ཅན་ནི་ཡོངས་སུ་ཚིམ་པར༌འགྱུར།། 5 དྲང་བདེན་མི་ནི་རྫུན་ལ་སྡང་བ༌དང༌། །ངན་པའི་ལས་ཀྱིས་སུན་སྣང་ངོ་ཚར༌སྦྱོར།། 6 དྲང་བདེན་གྱིས་ནི་ཉེས་མེད་སྲུང་བ༌དང༌། །ངན་པས་སྡིག་ཅན་འགྱེལ་དུ་འཇུག་པ༌ཡིན།། 7 གཅིག་གིས་ཅི་ཡང་མེད་ཀྱང་ཕྱུག་པོ་ཡིན་ཁུལ༌བྱེད། །གཅིག་ནི་རབ་ཏུ་ཕྱུག་ཀྱང་དབུལ་པོར་བརྫུས་པ༌འོ།། 8 མི་ཡི་རྒྱུ་ནོར་སྲོག་གི་བླུ་རིན༌ཡིན། །དབུལ་པོས་འཇིགས་སྐུལ་ཚིག་ནི་ཐོས་པ༌མེད།། 9 དྲང་པོའི་འོད་ཟེར་གསལ་ལེར་འཕྲོ་བ༌དང༌། །ངན་པའི་སྒྲོན་མེ་ཞི་བར་འགྱུར་བ༌འོ།། 10 ང་རྒྱལ་གྱིས་ནི་རྩོད་གླེང་སློང་བ༌དང༌། །གྲོས་ལ་ཉན་པར་ཤེས་རབ་ལྡན་པ༌ཡིན།། 11 སྐད་ཅིག་ཉིད་ལ་འབྱོར་བའི་རྒྱུ་ནོར༌ཟད། །རིམ་བཞིན་བསགས་པ་མང་དུ་འཕེལ་བར༌འགྱུར།། 12 རེ་ལྟོས་འགྱངས་ན་མི་ཡི་སྙིང་ལ༌གཟན། །བསམ་དོན་འགྲུབ་པ་སྲོག་གི་ལྗོན་ཤིང༌བཞིན།། 13 སློབ་སྟོན་ཁྱད་དུ་གསོད་པས་རང་ཉིད༌སྟོང༌། །བཀའ་རྒྱར་གུས་ཤིང་འཇིགས་པར་རྔན་པ༌འཐོབ།། 14 མཁས་པའི་སློབ་སྟོན་སྲོག་གི་ཆུ་མིག༌ཡིན། །འཆི་བའི་རྙི་ལས་ཐར་བར་མཛད་པ༌འོ།། 15 གོ་རྟོགས་ལེགས་པོས་ཐུགས་རྗེ་འཐོབ་པར༌བྱ། །གཡོ་སྒྱུ་ཅན་གྱི་བགྲོད་ལམ་ཀྱག་ཀྱོག༌ཡིན།། 16 མཛངས་པ་ཀུན་གྱིས་མཁས་པར་སྤྱོད་པ༌དང༌། །གླེན་པས་རང་གི་གླེན་རྟགས་ཕྱི་རུ༌འཕུད།། 17 བང་ཆེན་ངན་པ་ཆག་སྒོའི་ནང་དུ༌ལྟུང༌། །སྐུ་ཚབ་བློ་དཀར་གྱིས་ནི་གསོ་བར༌མཛད།། 18 ཁ་ཏ་སྣང་མེད་བསྐྱུར་བ་དབུལ་ཞིང༌ནོངས། །བཀའ་བཀྱོན་གཙིགས་སུ་འཛིན་པར་བཀུར་སྟི༌འཐོབ།། 19 བསམ་དོན་འགྲུབ་ན་སེམས་པ་མངར་མོ༌ཡིན། །གླེན་པ་ངན་དང་འབྲལ་བར་ཞེ་ལོག༌གོ། 20 མཁས་པ་མཉམ་དུ་སྐྱོད་ན་མཁས་པར༌འགྱུར། །གླེན་པའི་འགྲོགས་ཡ་བྱས་ན་གྱོང་གུད༌ཐེབས།། 21 སྡིག་ཅན་རྗེས་སུ་ཆག་སྒོ་ར་མདར༌རྒྱུག །དྲང་བདེན་མི་ལ་རྔན་པ་ལེགས་པོ༌འཐོབ།། 22 བཟང་པོས་བུ་རྒྱུད་ལ་ནི་ནོར་སྐལ༌འཇོག །སྡིག་ཅན་རྒྱུ་ནོར་དྲང་པོའི་ཆེད་དུ༌བསགས།། 23 དབུལ་པོའི་ཞིང་སར་ཁ་ཟས་འབོར་ཆེན༌ཐོན། །དྲང་གཞག་མིན་པས་ཐམས་ཅད་བརླག་པ༌ཡིན།། 24 དབྱུག་པས་མི་རྡུང་བུ་ལ་སྡང་བ༌ཡིན། །བུ་ལ་གཅེས་ན་དེ་ནི་འབད་པས༌འཇུན།། 25 དྲང་པོས་ཡིད་སེམས་ཚིམ་པར་ཁ་ཟས༌སྤྱོད། །ངན་པའི་གྲོད་པ་སྟོང་བར་ལུས་པ༌འོ།།

ལེའུ་བཅུ་བཞི༌པ།

1 མཛངས་མས་རང་གི་ཁྱིམ་གཞིས་འཛུགས་བྱེད༌ཅིང༌། །བླུན་མོས་དངོས་སུ་རང་ཁྱིམ་བཤིག་པར༌བྱེད།། 2 དྲང་པོར་འགྲོ་བ་ཡ་ཝཱེར་གུས་ཤིང༌འཇིགས། །ལོག་པར་སྤྱོད་པས་ཁོང་ཉིད་ཁྱད་དུ༌གསོད།། 3 བླུན་པོའི་ཁ་ནས་ང་རྒྱལ་ཡལ་ག༌ཐོན། །ཤེས་རབ་ཅན་གྱི་མཆུ་ཡིས་རང་ཉིད༌བསྲུང༌།། 4 བ་གླང་མེད་སར་ཁ་ར་གཙང༌ན་ཡང༌། །ལོ་ལེགས་གླང་གི་ཤུགས་ལས་འབྱུང་བ༌ཡིན།། 5 དཔང་པོ་དྲང་པོས་རྫུན་མི༌ལབ། །རྫུན་གྱི་དཔང་པོས་རྫུན་གཏམ༌སྨྲ།། 6 འཕྱ་སྨོད་མཁན་གྱིས་ཤེས་རབ་འཚོལ་བ་དཀའ། །བློ་རིག་ཅན་ལ་ཤེས་ཡོན་རང་བཞིན༌འཐོབ།། 7 གླེན་པའི་ཁ་ནས་ཤེས་ཡོན་རྙེད་དཀའ༌བས། །ཁྱོད་རང་དེ་དང་རིང་དུ་གྱེས་ཤིག༌ཨང༌།། 8 མཛངས་པའི་རིག་པས་རང་གི་བགྲོད་ལམ༌ཤེས། །གླེན་པའི་བླུན་རྨོངས་ཀྱིས་ནི་རང་ཉིད༌བསླུ།། 9 བླུན་པོས་ཉེས་སྐྱོན་རྩེད་མོར་འཛིན་མོད༌ཀྱང༌། །དྲང་པོའི་ཁྲོད་དུ་མཛའ་མཐུན་གནས་པ༌འོ།། 10 རང་གི་དཀའ་སྡུག་རང་གི་སེམས་ཀྱིས༌ཤེས། །སེམས་ཀྱི་དགའ་སྤྲོ་ཕྱི་མིས་མྱོང་མི༌ཐུབ།། 11 ངན་པའི་ཁྱིམ་གཞིས་བརླག་པར་འགྱུར་བ༌དང༌། །དྲང་པོའི་གུར་ནི་དར་ཞིང་རྒྱས་པ༌ཡིན།། 12 ལམ་ཞིག་ཡོད་པ་དྲང་པོར༌སྣང༌ན་ཡང་། །མཐའ་རུ་སླེབ་དུས་དེ་ནི་འཆི་ལམ༌ཡིན།། 13 དགོད་སྒྲ་སྒྲོག་པའི་སེམས་ལ་སྡུག་བསྔལ༌ཡོད། །དགའ་སྤྲོའི་མཐའ་མ་སྐྱོ་གདུང་ཡིན་ཡང༌སྲིད།། 14 སེམས་ནས་ཕྱིན་ཅི་ལོག་པའི་མི་དེ༌ཡིས། །རང་གི་སྤྱོད་པའི་མཇུག་འབྲས་ཚད་མེད༌མྱོང༌། །བཟང་པོར་ཅི་བྱས་བཞིན་དུ་རྔན་པ༌འཐོབ།། 15 བླུན་པོ་སྨྲ་བརྗོད་ཀུན་ལ་ཡིད་ཆེས༌ཀྱང༌། །མཛངས་པས་གོམ་སྟབས་རེ་རེར་གཟབ་གཟབ༌བགྱི།། 16 ཤེས་ལྡན་འཇིགས་ཤིང་ངན་ལས་འབྱོལ་བ༌དང༌། །གླེན་པས་ང་རྒྱལ་ཁེངས་རློམ་བྱེད་པ༌འོ།། 17 ངང་རྒྱུད་ཐུང་བ་བླུན་པོའི་ལུགས་སུ༌སྤྱོད། །སེམས་ལ་ཇུས་ངན་བཅངས་པར་ཐམས་ཅད༌སྡང༌།། 18 བླུན་པོས་ཤེས་རྨོངས་ནོར་སྐལ་དུ་རྙེད༌ཅིང༌། །མཛངས་པའི་སྟེང་ལ་ཤེས་ཡོན་ཅོད་པན༌མཛེས།། 19 མི་ངན་བཟང་པོའི་མདུན་སར་མགོ་བཏུད༌ཅིང༌། །ངན་པས་དྲང་པོའི་སྒོ་ཁར་མགོ་བོ༌སྨད།། 20 དབུལ་པོར་ཁྱིམ་མཚེས་ཡིན་ཡང་ཁོ་ལ༌སྡང༌། །ཕྱུག་པོར་མཛའ་བོ་གང་མང་ཡོད་པ༌འོ།། 21 ཁྱིམ་མཚེས་ཁྱད་དུ་གསོད་པ་སྡིག་ཉེས༌ཡིན། །དབུལ་པོ་དྲིན་གྱིས་སྐྱོང་བར་བྱིན་རླབས༌འཐོབ།། 22 ཇུས་ངན་གཤོམ་པ་ལམ་ནོར་མ་ཕྱིན༌ནམ། །ཐབས་བཟང་འཚོལ་བར་བྱམས་བརྩེ་བློ་དཀར༌འཐོབ།། 23 ངལ་བའི་ལས་ཀ་ཀུན་གྱིས་ཕན་ཐོགས༌ཤིང༌། །ཁ་སྟོང་ཚིག་སྟོང་གིས་ནི་ཕོངས་པར༌བྱེད།། 24 ཤེས་ལྡན་རྒྱུ་ནོར་ཁོ་ཚོའི་ཅོད་པན༌ཡིན། །གླེན་པའི་ཤེས་རྨོངས་ནམ་ཡང་ཤེས་རྨོངས༌སོ།། 25 དཔང་པོ་བདེན་པ་བྱེད་པས་མི་སྲོག༌སྐྱོབ། །རྫུན་གཏམ་སྨྲ་བས་གཡོ་སྒྱུས་མི་ལ༌འཚེ།། 26 ཡ་ཝཱེར་གུས་ཤིང་འཇིགས་པར་བརྟེན་ས༌ཡོད། །དེ་ཡི་བུ་རྒྱུད་ལ་ཡང་སྐྱབས་གནས༌མངའ།། 27 ཡ་ཝཱེར་འཇིགས་པ་སྲོག་གི་ཆུ་མིག༌ཡིན། །མི་ནི་འཆི་བའི་རྙི་ལས་ཐར་བར༌བྱ།། 28 འབངས་མི་རྒྱས་པ་རྒྱལ་པོའི་གཟི་དཔལ༌ཡིན། །མི་སེར་ཉུང་བ་གོང་མ་ཉམས་པའི༌རྒྱུ།། 29 ངང་རྒྱུད་རིང་པོ་ཤིན་ཏུ་སྤྱང་གྲུང༌ཡིན། །ངང་རྒྱུད་ཐུང་བས་གླེན་རྟགས་ཆེན་པོ༌སྟོན།། 30 སེམས་རྒྱུད་ཞི་ཞིང་དུལ་ན་ལུས་པོ༌བདེ། །ཕྲག་དོག་གིས་ནི་རུས་ཟུངས་རྒུད་པར༌བྱ།། 31 དབུལ་པོར་གཉའ་གནོན་བྱེད་པ༌ཡིས། །དེ་ཡི་བྱེད་པོར་སྨད་པ༌དང༌། །དབུལ་པོ་དྲིན་གྱིས་སྐྱོང་བ༌ནི། །དེ་ཡི་བྱེད་པོར་བཀུར༌བ་འོ།། 32 ངན་པ་རང་གི་ཉེས་པས་ཐུར་དུ༌འདྲུད། །དྲང་པོར་འཆི་བའི་དུས་ཀྱང་བརྟེན་ས༌ཡོད།། 33 ཤེས་རབ་བློ་རིག་ཅན་གྱི་སེམས་སུ༌གནས། །གླེན་པ་རྣམས་ཀྱི་ཁྲོད་ཀྱང་གསལ་ལེར༌མངོན།། 34 དྲང་བདེན་གྱིས་ནི་རྒྱལ་ཁབ་དར་བྱེད༌མོད། །འོན་ཀྱང་སྡིག་པ་དམངས་ཀྱི་ངོ་ཚ༌ཡིན།། 35 འཁོར་གཡོག་ཤེས་རབ་ཅན་ལ་རྒྱལ་པོ༌མཉེས། །ངོ་ཚར་སྦྱོར་བ་རྣམས་ལ་ཐུགས་རྒྱུད༌ཁྲོ།།

ལེའུ་བཅོ་ལྔ༌པ།

1 ཚིག་ལན་འཇམ་པོས་ཁོང་ཁྲོ༌ཞི། །རྩུབ་པོའི་གཏམ་གྱིས་ཞེ་སྡང༌སློང༌།། 2 ཤེས་ལྡན་ལྕེ་ཡིས་ཤེས་ཡོན༌བརྒྱན། །གླེན་པའི་ཁ་ནས་བླུན་རྨོངས༌ཐོན།། 3 ཡ་ཝཱེའི་སྤྱན་ནི་གང་སར༌བཞུགས། །ངན་པ་བཟང་པོ་ཐམས་ཅད༌གཟིགས།། 4 སེམས་གསོའི་ལྕེ་ནི་སྲོག་གི་ལྗོན་ཤིང༌ཡིན། །གཡོ་སྒྱུ་ཅན་གྱི་ལྕེ་ཡིས་མི་སེམས༌སྣད།། 5 བླུན་པོས་ཕ་ཡི་ཁ་ཏར་སྨད་པ༌དང༌། །བཀའ་བཀྱོན་གཙིགས་སུ་འཛིན་པ་སྤྱང་གྲུང་ལྡན།། 6 དྲང་པོའི་ཁྱིམ་དུ་ནོར་བུ་མང་པོ༌ཡོད། །ངན་པའི་ཡོང་འབབ་ཀྱིས་ནི་སྡུག་བསྔལ༌བཟོ།། 7 མཁས་པའི་ཞལ་ལས་ཤེས་ཡོན་སྤེལ་བ༌ཡིན། །གླེན་པའི་སེམས་ཀྱིས་དེ་བཞིན་བྱེད་པ༌མིན།། 8 ངན་པའི་མཆོད་པར་ཡ་ཝཱེ་ཞེན་པ༌ལོག །དྲང་པོའི་སྨོན་ལམ་དེ་ལ་ཁོང་ནི༌དགྱེས།། 9 ངན་པའི་ལམ་ལ་ཡ་ཝཱེ་ཞེན་ལོག༌ཀྱང༌། །དྲང་པོ་སྙེག་མཁན་ལ་ནི་ཁོང་གིས༌བྱམས།། 10 དྲང་ལམ་འདོར་བར་བསླབ་བྱ་ནན་མོ༌གཏོང༌། །བཀའ་བཀྱོན་ལ་ནི་སྡང་བ་འཆི་བར༌འགྱུར།། 11 གཤིན་ཡུལ་དམྱལ་ཁམས་ཡ་ཝཱེའི་དྲུང་དུ༌མངོན། །འཇིག་རྟེན་མི་ཡི་སེམས་ནི་ལྟ་ཅི༌སྨོས།། 12 འཕྱ་སྨོད་བྱེད་པ་འཇུན་མཁན་ལ་མི༌དགའ། །ཤེས་རབ་ཅན་གྱི་དྲུང་དུའང་འགྲོ་མི༌བྱ།། 13 ཡིད་སེམས་སྤྲོ་བས་མི་ལ་འཛུམ་མདངས༌རྒྱས། །སེམས་སྡུག་གིས་ནི་མི་སེམས་རྒུད་པར༌བྱེད།། 14 བློ་རིག་ཅན་གྱི་སེམས་ཀྱིས་ཤེས་ཡོན༌འཚོལ། །གླེན་པའི་ཁ་ཡིས་བླུན་རྨོངས་འབའ་ཞིག༌ཟ།། 15 མནར་གཅོད་མྱོང་བའི་ཉིན་ཀུན་དཀའ་ངལ༌ཡིན། །སེམས་པ་སྐྱིད་ན་ནམ་ཡང་གསོལ་སྟོན༌ཡིན།། 16 ནོར་གྱིས་ཕྱུག་ཀྱང་ཉོན་མོངས་ལྡན་པ༌ལས། །རྒྱུ་ནོར་ཉུང་ཡང་ཡ་ཝཱེར་འཇིགས་པ༌ལེགས།། 17 སྔོ་ཚལ་ཟ་ཞིང་ཕན་ཚུན་བྱམས་པ༌ནི། །བ་གླང་ཚོན་པོ་ཟ་ཞིང་ཕན་ཚུན༌ལ། །སྡང་སེམས་བསྐྱེད་པ་དེ་ལས་ལྷག་པ༌ཡིན།། 18 ཁྲོ་གཏུམ་ཅན་གྱིས་ནམ་རྒྱུན་འཁྲུག་པ༌སློང༌། །ངང་རྒྱུད་རིང་མོས་རྩོད་གཞི་འཇགས་པར༌བྱེད།། 19 ལེ་ལོ་ཅན་གྱི་ལམ་ནི་ཚེར་མའི་ར་སྐོར༌འདྲ། །གཞུང་རྒྱུད་དྲང་བའི་ལམ་བུ་བདེ་སྙོམས་གཞུང་ལམ༌ཡིན།། 20 ཤེས་རབ་ཅན་གྱིས་ཕ་ནི་མགུ་བྱེད༌ཀྱང༌། །གླེན་པས་རང་གི་མ་ལ་བརྙས་པར༌བྱེད།། 21 ཤེས་རྨོངས་ཀྱིས་ནི་བླུན་རྨོངས་དགའ་སྤྲོར༌རྩི། །བློ་རིག་ལྡན་པ་དྲང་པོར་འགྲོ་བ༌ཡིན།། 22 གྲོས་མོལ་མེད་ན་འཆར་བཀོད་འཆོལ་བ༌དང༌། །གྲོས་མི་མང་སར་གྲོས་གཞི་འགྲུབ་པ༌ཡིན།། 23 ངག་ལན་འཚམ་པོས་རང་ཉིད་དགའ་བྱེད༌ཅིང༌། །དུས་དང་མཐུན་པའི་གཏམ་ནི་བཟང་བ༌ལ།། 24 སྲོག་གི་ལམ་གྱིས་མཁས་པ་ཡར་འདྲེན༌པས། །ཁོ་རང་ཐུར་གྱི་གཤིན་ཡུལ་དང་འབྲལ༌ལོ།། 25 ཡ་ཝཱེས་ང་རྒྱལ་ཅན་གྱི་ཁང་པ༌བཤིག །ཡུགས་མོའི་མཐའ་མཚམས་བརྟན་པོར་མཛད་པ༌འོ།། 26 ངན་པའི་བསམ་བློར་ཡ་ཝཱེ་ཞེན་ལོག༌ཀྱང༌། །སྙིང་རྗེའི་གཏམ་ནི་དྭངས་ཤིང་གཙང་བ༌འོ།། 27 མི་གཙང་ནོར་ལ་ཧམ་པས་རང་ཁྱིམ༌འཚེ། །ལྐོག་རྔན་ལ་ནི་སྡང་བ་འཚོ་བར༌འགྱུར།། 28 དྲང་པོའི་སེམས་ཀྱིས་ལན་ལ་གཟབ་པ༌དང༌། །ངན་པའི་ཁ་ནས་གཏམ་ངན་བརྡོལ་བ༌ཡིན།། 29 ཡ་ཝཱེ་ངན་པར་རིང་དུ་གྱེས་པ༌དང༌། །དྲང་པོའི་གསོལ་འདེབས་ལ་ནི་གསན་པ༌འོ།། 30 མིག་གི་འོད་མདངས་ཀྱིས་ནི་སེམས་མགུ༌ཞིང༌། །འཕྲིན་བཟང་གིས་ནི་རུས་ཟུངས་གསོ་བ༌འོ།། 31 སྲོག་དང་འབྲེལ་བའི་འཇུན་ཚིག་ལ་ཉན༌པ། །ཤེས་རབ་ལྡན་པ་དག་གི་ཁྲོད་དུ༌གནས།། 32 ཁ་ཏ་སྣང་མེད་བསྐྱུར་བས་རང་ཉིད༌སྨད། །ཁ་ཏར་ཉན་པས་གོ་རྟོགས་རྙེད་པ༌ཡིན།། 33 ཡ་ཝཱེར་གུས་ཤིང་འཇིགས་པས་ཤེས་རབ༌བསླབ། །བཀུར་སྟི་མ་འཐོབ་གོང་ལ་ཁེངས་སྐྱུང༌དགོས།།

ལེའུ་བཅུ་དྲུག༌པ།

1 སེམས་ཀྱི་འཆར་བཀོད་མི་ལ་གཏོགས༌ན་ཡང་། །ལྕེ་ལན་འདེབས་པ་ཡ་ཝཱེ་ཁོང་ལས༌འབྱུང༌།། 2 རང་གི་མིག་ལམ་ཅི་བྱས་ཐམས་ཅད༌གཙང༌། །ཡ་ཝཱེས་མི་སེམས་སྲང་ལ་འཇལ་བ༌ཡིན།། 3 རང་གི་སྒྲུབ་བྱ་ཐམས་ཅད་ཡ་ཝཱེར༌བཅོལ། །ཁྱོད་ཀྱི་འཆར་བཀོད་ཡིད་བཞིན་འགྲུབ་པར༌འགྱུར།། 4 ཡ་ཝཱེས་བཀོད་པ་ཀུན་ལ་དམིགས་བྱ༌ཡོད། །ཐ་ན་ངན་པ་ཆག་སྒོའི་ཉིན་ཕྱིར༌ཡིན།། 5 ང་རྒྱལ་ཀུན་ལ་ཡ་ཝཱེ་ཞེན་པ༌ལོག །ཁོ་རྣམས་ཉེས་ཆད་མེད་པར་གཏོང་མི༌སྲིད།། 6 བྱམས་པ་དང་ནི་བདེན་པས་སྡིག་པ༌བཤགས། །ཡ་ཝཱེར་འཇིགས་པས་ངན་པར་གཡོལ་ནུས༌སོ།། 7 མི་ཡི་སྤྱོད་པར་ཡ་ཝཱེ་ཐུགས་དགྱེས༌ན། །ཁོང་གིས་དེ་ཡི་དགྲ་ཡང་དེ་དང༌བསྡུམ།། 8 ཐོབ་བྱ་མང་ཡང་དྲང་གཞག་མེད་པ༌ལས། །ཡོང་འབབ་ཉུང་ཡང་དྲང་བདེན་ཡིན་པ༌ལེགས།། 9 མི་ཡི་སེམས་ཀྱིས་རང་གི་ལམ་གཤོམ༌ཡང༌། །དེ་ཡི་ལམ་སྣ་འདྲེན་མཁན་ཡ་ཝཱེ༌ཡིན།། 10 རྒྱལ་པོའི་ཞལ་དུ་དཀོན་མཆོག་བཀའ་གསུང༌ཡོད། །འདྲི་གཅོད་བྱེད་དུས་ཞལ་ལ་འཁྲུལ་བ༌མེད།། 11 དྲང་བའི་སྲང་དང་རྒྱ་མ་ཡ་ཝཱེར༌གཏོགས། །ཁུག་མའི་གདོས་ཚད་ཐམས་ཅད་ཁོང་གིས༌བཀོད།། 12 དྲང་པོར་བརྟེན་ནས་རྒྱལ་ཁྲི་བརྟན་བྱེད༌པས། །བྱ་ངན་བྱེད་པར་རྒྱལ་པོ་ཞེན་པ༌ལོག། 13 དྲང་བདེན་མཆུ་ལ་རྒྱལ་པོ་ཐུགས་དགྱེས༌ཤིང༌། །དྲང་གཏམ་སྨྲ་བར་ཁོང་ཉིད་དགའ་བ༌འོ།། 14 རྒྱལ་པོའི་ཐུགས་ཁྲོ་འཆི་བའི་ཕོ་ཉར༌མཚུངས། །མཁས་པས་རྒྱལ་པོའི་ཐུགས་ཁྲོ་ཞི་བར༌བྱ།། 15 རྒྱལ་པོའི་ཞལ་འཛུམ་གྱིས་ནི་ཚེ་སྲོག༌སྦྱིན། །ཁོང་གི་ཐུགས་རྗེ་དཔྱིད་ཀའི་ཆར་སྤྲིན༌མཚུངས།། 16 ཤེས་རབ་འབྱོར་བ་གསེར་བས་རབ་ཏུ༌དྲག །དངུལ་ལས་བློ་གྲོས་བདམས་པས་ཤིན་ཏུ༌བཟང༌།། 17 ངན་པ་ལས་གཡོལ་དྲང་པོའི་ལམ་ཆེན༌ཡིན། །རང་གི་བགྲོད་ལམ་སྲུང་བས་རང་སྲོག༌བསྲུང༌།། 18 རྩ་མེད་འགྲོ་བའི་སྔོན་ལ་ང་རྒྱལ༌འབྱུང༌། །མ་ལྟུང་གོང་ལ་སེམས་སུ་ཁེངས་དྲེགས༌བསྐྱེད།། 19 ང་རྒྱལ་ཅན་དང་བཅོམ་ནོར་བགོ་བ༌ལས། །ཁེངས་པ་བསྐྱུངས་ནས་དབུལ་པོར་འགྲོགས་ན༌བཟང༌།། 20 གཟབ་གཟབ་བཀའ་ལ་ཉན་པར་ཕན་ཐོགས༌ཤིང༌། །ཡ་ཝཱེར་བརྟེན་པའི་མི་ལ་བདེ་བ༌འཐོབ།། 21 བློ་རིག་ཅན་གྱི་སེམས་ལ་ཤེས་རབ༌ལྡན། །སྙན་མོ་གཏམ་གྱིས་མི་སེམས་འགུག་ནུས༌སོ།། 22 མཛངས་པའི་བློ་གྲོས་སྲོག་གི་ཆུ་མིག༌ཡིན། །བླུན་པོའི་བླུན་རྨོངས་དེ་ཡི་ཆད་པ༌འོ།། 23 མཁས་པའི་སེམས་ཀྱིས་རང་གི་ཁ་ལ༌བསླབ། །རང་གི་ཚིག་ལ་མི་སེམས་འགུག་ཤུགས༌སྣོན།། 24 སྙན་མོ་ཚིག་ནི་སྦྲང་རྩིའི་ཚང་ལྟར༌ཡིན། །སེམས་ལ་མངར་ཞིང་རུས་ཟུངས་གསོ་བར༌བྱེད།། 25 ལམ་ཞིག་ཡོད་པ་དྲང་པོར་སྣང་ན༌ཡང༌། །མཐའ་རུ་སླེབ་དུས་དེ་ནི་འཆི་ལམ༌ཡིན།། 26 གླ་པས་རང་གི་དགོས་མཁོ་བསྐང་བར༌འབད། །བཀྲེས་སྐོམ་གྱིས་ནི་ཁོ་ལ་ཚ་འདེད༌བགྱི།། 27 གཡོ་ཁྲམ་ཅན་གྱིས་ངན་པ་ཕྱི་རུ༌འདོན། །དེ་ཡི་སྨྲ་བརྗོད་སྲེག་བྱེད་མེ་དང༌མཚུངས།། 28 ལོག་སྤྱོད་ཅན་གྱིས་འཁྲུག་པའི་ས་བོན༌འདེབས། །ཕྲ་མ་བྱེད་པས་མཛའ་གྲོགས་གཏོར་བ༌ཡིན།། 29 གདུག་རྩུབ་ཅན་གྱིས་ཁྱིམ་མཚེས་བསླུ་བ༌དང༌། །དེ་ནི་ངན་པའི་ལམ་དུ་འདྲེན་བྱེད༌དོ།། 30 སྲོལ་ལོག་འཚོལ་བས་མིག་བརྡ་གཏོང་བ༌དང༌། །ཁ་ཚུགས་སྟོན་པས་ངན་པ་འགྲུབ་པར༌བྱ།། 31 མགོ་སྐྲ་དཀར་པོ་དཔལ་གྱི་ཅོད་པན༌ཡིན། །དྲང་བདེན་ལམ་དུ་དེ་ནི་འཐོབ་པར༌འགྱུར།། 32 ངང་རྒྱུད་རིང་བ་དཔའ་བོ་ལས་ཀྱང༌ལྷག །རང་སེམས་འདུལ་བ་གྲོང་ཁྱེར་ལོན་པས༌མཆོག། 33 རྟགས་རིལ་མི་ཡི་པང་དུ་འཕངས༌ན་ཡང་། །ཐུགས་ཐག་གཅོད་པ་ཡ་ཝཱེ་ཁོང་ཉིད༌ལགས།།

ལེའུ་བཅུ་བདུན༌པ།

1 ནང་འཁྲུག་དང་བཅས་སྟོན་མོས་ཁེངས་པའི་ཁྱིམ་གཞིས༌ལས། །བག་ཕབ་ངང་ནས་གོར་སྐམ་ཁམ་གང་ཟ་བ༌ལེགས།། 2 གཡོག་པོ་གྲུང་པོས་ཁྲེལ་མེད་བུ་ནི་དབང་འོག༌བསྡུ། །སྤུན་རྣམས་ཁྲོད་ནས་ནོར་སྐལ་ཡང་ནི་རྙེད་པར༌འགྱུར།། 3 གསེར་དངུལ་བཙོ་ཕྱིར་མེ་ཐབ་ལུགས་ཀོང༌ཡོད། །ཡ་ཝཱེས་མི་ཡི་སེམས་ལ་བརྟག་པར༌མཛད།། 4 ལས་ངན་བྱེད་པས་སྨྲ་བརྗོད་ངན་པར༌ཉན། །རྫུན་གཏམ་སྨྲ་བས་ཕྲ་མའི་ལྕེ་ལ༌བླག། 5 དབུལ་པོར་འཕྱ་བས་དེ་ཡི་བྱེད་པོར༌སྨད། །གཞན་སྡུག་སྙིང་ཚིམ་ལ་ནི་ཉེས་ཆད༌འཕོག། 6 བུ་རབས་ཚ་རྒྱུད་རྒན་པའི་ཅོད་པན༌ཡིན། །ཕ་ནི་བུ་ཕྲུག་རྣམས་ཀྱི་དཔལ་ལགས༌སོ།། 7 གླེན་པས་གཏམ་སྙན་སྨྲ་བ་མི་འོས༌ཤིང༌། །བཀུར་སྟི་ཅན་ལ་རྫུན་གཏམ་ལྟ་ཅི༌སྨོས།། 8 སྤྲོད་མཁན་མིག་ལ་ལྐོག་རྔན་སྲུང་འཁོར༌བཞིན། །གང་སར་ཕྱིན་ཡང་དོན་ཀུན་འགྲུབ་པར༌སྙམ།། 9 གཞན་གྱི་ཉེས་སྐྱོན་བརྗེད་པས་མཛའ་བརྩེ༌སྙེག །ཡང་དང་བསྐྱར་དུ་གླེང་བས་མཛའ་གྲོགས༌འཕྲལ།། 10 རྣམ་དཔྱོད་ཅན་ལ་གཤེ་ཚིག་གཅིག་སྨྲ༌བ། །གླེན་པར་ལན་བརྒྱ་གཞུས་པས་ལྷག་ཡིན༌ནོ།། 11 མི་ངན་གྱིས་ནི་གྱེན་ཟློག་ཁོ་ན༌བསྙེག །གདུག་རྩུབ་ཆེ་བའི་བང་ཆེན་དེ་རྩར༌མངག། 12 གླེན་པས་གླེན་རྟགས་སྟོན་པར་འཕྲད་པ༌ལས། །དོམ་ཕྲུག་བོར་བའི་དོམ་དང་འཕྲད་ན༌ལེགས།། 13 བཟང་ལན་ངན་གྱིས་འཇལ་བའི་མི་ལ༌ནི། །རྐྱེན་ངན་དེ་ཡི་ཁྱིམ་དང་འབྲལ་མི༌འགྱུར།། 14 རྩོད་པའི་འགོ་ནི་རགས་ཤོར་ཆུ་དང༌འདྲ། །འཁྲུག་རྩོད་མ་བརྩམས་གོང་ལ་སྤང་བར༌བྱ།། 15 ངན་པ་དྲང་པོར་རྩི་བ༌དང༌། །དྲང་བདེན་སྡིག་ཅན་དུ་རྩི༌བ། །གཉིས་ཀར་ཡ་ཝཱེ་ཞེན་ལོག༌གོ། 16 གླེན་པའི་ནང་དུ་གོ་རྟོགས་མེད་ན༌ནི། །རིན་དངུལ་བཟུང་ནས་ཤེས་རབ་ཅི་ལ༌ཉོ།། 17 མཛའ་བོས་དུས་དང་རྣམ་པ་ཀུན་ཏུ༌བརྩེ། །སྤུན་ཟླ་དཀའ་སྡུག་འབྱུང་བའི་དུས་ཕྱིར༌སྐྱེས།། 18 ཁྱིམ་མཚེས་མཐོང་ངོར་ལག་པ་འཇུས་ནས༌ནི། །འགན་ལེན་བྱེད་པ་དེ་ནི་བླུན་རྨོངས༌ཡིན།། 19 རྩོད་པར་སེམས་པ་འཆོར་བ་ཉེས་པར༌དགའ། །རྒྱ་སྒོ་མཐོན་པོར་བརྩིགས་པས་རང་ཉིད༌བརླག། 20 སེམས་པ་གཡོ་སྒྱུ་ཅན་ལ་ཕན་མི༌ཐོགས། །ལྕེ་ཡིས་ཕྲ་མ་སྤེལ་བ་ཆག་སྒོར༌ལྷུང༌།། 21 གླེན་པའི་བུ་ཞིག་སྐྱེས་པ་ཕ་ཡི༌སྡུག །གླེན་པའི་ཕ་ལ་དགའ་སྤྲོ་ཡོད་མ༌ཡིན།། 22 དགའ་ཞིང་སྤྲོ་བའི་སེམས་ནི་སྨན་གྱི༌མཆོག །ཡིད་སེམས་སྐྱོ་བས་རུས་ཟུངས་ཟད་པར༌བྱེད།། 23 དྲང་གཞག་མགོ་རྟིང་སློག་པའི༌ཕྱིར། །ངན་པས་ལྐོག་ནས་ལྐོག་རྔན༌ལེན།། 24 བློ་ལྡན་མདུན་དུ་ཤེས་རབ༌གནས། །གླེན་པའི་མིག་ནི་ས་མཐར༌ཕྱོགས།། 25 གླེན་པས་ཕ་ནི་སེམས་ཁུར༌གཏུག །རང་གི་མ་ཡང་སྡུག་ལ༌སྦྱོར།། 26 དྲང་པོ་ལ་ནི་ཆད་པ་གཅོད་མི༌འོས། །འགོ་དཔོན་ཡ་རབས་ལ་ནི་བརྡེག་མི༌རུང༌།། 27 ཤེས་ཡོན་ཅན་གྱིས་གཏམ་ཉུང༌གླེང༌། །ཞི་དུལ་ངང་རིང་བློ་གྲོས༌ལྡན།། 28 བླུན་པོ་ཁ་རོག་སྡོད་པ་མཁས་པར༌རྩི། །ཅི་ཡང་མི་སྨྲ་བ་ནི་རིག་ལྡན༌སྙམ།།

ལེའུ་བཅོ་བརྒྱད༌པ།

1 ཁེར་རྐྱང་སྡོད་པས་རང་གི་འདོད་པ༌བསྙེག །དེ་ཡིས་ཤེས་རབ་ཀུན་ལ་འགོག་རྒོལ༌བྱ།། 2 གླེན་པ་གོ་བ་ལོན་པར་མི་དགའ༌ཞིང༌། །རང་གི་བསམ་དོན་བརྗོད་པ་ཁོ་ནར༌སྤྲོ།། 3 ངན་པ་སླེབ་སར་འཕྱ་སྨོད་ཀྱང་ནི༌སླེབ། །ངོ་ཚ་དང་བཅས་ཞབས་འདྲེན་འབྱུང་བ༌ཡིན།། 4 མི་ཁའི་གཏམ་ནི་གཏིང་ཟབ་ཆུ་དང༌འདྲ། །ཤེས་རབ་ཆུ་མིག་བཞུར་རྒྱུན་རིང་མོ༌ཡིན།། 5 ཁྲིམས་ཐག་གཅོད་དུས་ངན་པའི་ཕྱོགས་ལངས༌དང༌། །དྲང་པོར་མ་ཉེས་ཁ་གཡོགས་བྱེད་པ༌ཐན།། 6 གླེན་པའི་མཆུ་ཡིས་རྩོད་གཞི་སློང་བ༌དང༌། །དེ་ཡི་སྨྲ་སྒོས་རྡུང་རྡེག་ཉོ་བར༌འགྱུར།། 7 གླེན་པའི་ཁ་ཡིས་རང་ཉིད་འཕུང་བྱེད༌ཅིང༌། །དེ་ཡི་མཆུ་སྒྲོས་སྲོག་གི་རྙི་རྒྱ༌ཡིན།། 8 ཕྲ་མ་བྱེད་པའི་མི་ཡི་སྨྲ་བརྗོད༌ནི། །ཟས་མཆོག་བཞིན་དུ་གྲོད་པའི་ཕུགས་སུ༌འཇུག། 9 ལས་ཀའི་དུས་སུ་ལེ་ལོ་བྱེད་པ༌ནི། །རྩ་མེད་གཏོང་བའི་སྤུན་ཟླ་ཤ་སྟག༌གོ། 10 ཡ་ཝཱེའི་མཚན་ནི་ལྕོག་མཁར་བརྟན་པོ༌ཡིན། །དྲང་པོ་དེ་རུ་བརྒྱུགས་ཤིང་བདེ་བར༌གནས།། 11 ཕྱུག་པོའི་རྒྱུ་ནོར་དེ་ཡི་མཁར་རྫོང༌ཡིན། །དེ་ཚོའི་བསམ་པར་ལྕགས་རི་ལྟར་དུ༌སྣང༌།། 12 མ་འཕུང་གོང་དུ་མི་ཡིས་ཁེངས་དྲེགས༌བྱེད། །བཀུར་སྟིའི་སྔོན་དུ་ཁེངས་སྐྱུང་བསྐྱེད་པ༌ཡིན།། 13 མ་ཉན་གོང་ལ་གཏམ་ལན་འདེབས་པ༌ནི། །བླུན་རྨོངས་དང་ནི་ངོ་ཚའི་རྒྱུ་ཡིན༌ནོ།། 14 མི་ཡི་སེམས་ཀྱིས་ན་ཚ་བཟོད་ཐུབ༌ཀྱང༌། །ཡིད་སེམས་གདུང་བ་སུ་ཡིས་བསྲན་ནུས༌སམ།། 15 བློ་རིག་ཅན་གྱི་སེམས་ལ་ཤེས་ཡོན༌འཐོབ། །མཁས་པའི་སྙན་གྱིས་ཤེས་ཡོན་འཚོལ་བར༌བྱེད།། 16 ལག་རྟགས་ཀྱིས་ནི་མི་ལ་ལམ་འབྱེད༌ཅིང༌། །མི་ཆེན་རྣམས་ཀྱི་དྲུང་དུ་འདྲེན་བྱེད༌དོ།། 17 སྔོན་དུ་རྒྱུ་མཚན་སྨྲ་བར་གནས་ལུགས༌ལྡན། །མི་གཞན་སླེབ་དུས་ད་གཟོད་དོན་དངོས༌རྙེད།། 18 རྟགས་རིལ་གྱིས་ནི་འཁྲུག་རྩོད་ཞི་བར༌བྱ། །གྱོད་ཡ་སྟོབས་ཅན་སོ་སོར་འཕྲལ་བར༌བྱ།། 19 ཁོང་ཁྲོ་བསླངས་པའི་སྤུན་ཟླ་སྡུམ་པ༌ནི། །མཁར་རྫོང་ལེན་པ་ལས་ཀྱང་དཀའ་བ༌དང༌། །རྩོད་གཞི་དེ་འདྲ་བཙན་རྫོང་སྒོ་གཏན༌བཞིན།། 20 མི་ཡི་ཁ་ནས་ཐོགས་པའི་འབྲས་བུ༌ཡིས། །རང་གི་གྲོད་པ་འགྲང་བར་བྱེད་པ༌དང༌། །ཁ་ནས་ཅི་ཞིག་ཐོན་པས་རང་ཉིད༌ཚིམ།། 21 ཤི་གསོན་གཉིས་ནི་ལྕེ་ཡི་དབང་འོག༌ཏུ། །དབང་དེར་དགའ་བ་འབྲས་བུ་རང་ལ༌འཁོར།། 22 ཆུང་མ་རྙེད་ན་བདེ་སྐྱིད༌རག །དེ་ལ་ཡ་ཝཱེའི་ཐུགས་རྗེ༌ཐོབ།། 23 དབུལ་པོས་བཀའ་དྲིན་འཐོབ་པར་ཞུ་བ༌འབུལ། །ཕྱུག་པོས་རྩུབ་མོ་ཚིག་གིས་ལན་སྨྲ༌འོ།། 24 མཛའ་གྲོགས་མང་ཡང་མཐར་མཇུག་འཕུང་བར༌འགྱུར། །གྲོགས་མཆོག་གཅིག་རང་ཡོད་པ་སྤུན་ལས༌ཉེ།།

ལེའུ་བཅུ་དགུ༌པ།

1 ཁ་རུ་གཡོ་འཕྲུལ་གང་བའི་གླེན་པ༌ལས། །སྤྱོད་པ་སྐྱོན་དང་བྲལ་བའི་དབུལ་པོ༌ལེགས།། 2 མི་ལ་ཤེས་ཡོན་མེད་ན་ཐན་ཡིན༌ཞིང༌། །གོམ་འགྲོས་མྱུར་བ་ལམ་ནོར་འགྲོ་ཉེན༌ཆེ།། 3 མི་ཡི་རྨོངས་པས་རང་གི་བགྲོད་ལམ༌བརླག །དེ་ཡི་སེམས་ནི་ཡ་ཝཱེར་ཁྲོ་བ༌ཡིན།། 4 ནོར་གྱིས་མཛའ་བོ་མང་དུ་སྤེལ་བ༌དང༌། །དབུལ་པོ་མཛའ་གྲོགས་གཅིག་རང་ཡོད་པས༌འདོར།། 5 རྫུན་གྱི་དཔང་པོར་ཉེས་ཆད་འཕོག་པར༌འགྱུར། །རྫུན་གཏམ་སྨྲ་བ་ཐར་བར་མི་འགྱུར༌རོ།། 6 བཀུར་སྟི་ཅན་ལ་མང་པོས་ངོ་སོ༌བྱེད། །གཏོང་ཕོད་ཆེ་ན་མི་ཀུན་གྲོགས་སུ༌འགྱུར།། 7 དབུལ་པོ་ལ་ནི་སྤུན་ཡང༌སྡང༌། །མཛའ་གྲོགས་དེ་དང་རིང་དུ༌གྱེས། །ཞུ་བ་ནན་གྱིས་ཕུལ་ན༌ཡང༌། །དེ་རྣམས་ཁ་ཡ་བྱེད་པ༌མིན།། 8 ཤེས་རབ་ཐོབ་པས་རང་སྲོག་གཅེས་སུ༌འཛིན། །གོ་རྟོགས་སྲུང་བར་ཕན་པ་འཐོབ་པར༌འགྱུར།། 9 རྫུན་གྱི་དཔང་པོར་ཉེས་ཆད་འཕོག་པར༌འགྱུར། །རྫུན་གཏམ་སྨྲ་བ་མཐའ་མཇུག་མེད་པར༌འགྱུར།། 10 གླེན་པ་རྒྱས་སྤྲོས་ལ་ནི་མི་འཚམ༌ན། །གཡོག་པོས་རྒྱལ་བུར་དབང་བྱེད་ལྟ་ཅི༌སྨོས།། 11 ཤེས་རབ་ཀྱིས་ནི་མི་ལ་བཟོད་སྒོམ༌གནང༌། །གཞན་སྐྱོན་གུ་ཡངས་གཏོང་བ་རང་གི༌དཔལ།། 12 རྒྱལ་པོའི་ཐུགས་ཁྲོ་སེང་གེའི་ང་རོ༌བཞིན། །ཁོང་གི་ཐུགས་རྗེ་རྩྭ་མགོའི་ཟིལ་བ༌འདྲ།། 13 བུ་བླུན་ཕ་ཡི་ཆག་སྒོ་ཡིན་པ༌དང༌། །ཆུང་མ་འཁོན་ཞུགས་ཆར་ཐིགས་འཐིག་པ༌འདྲ།། 14 ཁྱིམ་དང་རྒྱུ་ནོར་ཕ་བཞག་ནོར་སྐལ༌ཡིན། །ཆུང་མ་མཛངས་མ་ཡ་ཝཱེས་གནང་བ༌འོ།། 15 སྒྱིད་ལུག་གིས་ནི་གཏི་མུག་གནས་སུ༌བསྐྱལ། །ལེ་ལོ་ཅན་གྱིས་བཀྲེས་ལྟོགས་མྱོང་བར༌འགྱུར།། 16 བཀའ་རྒྱ་སྲུང་བས་རང་སྲོག་སྲུང་བྱེད༌ཅིང༌། །སྤྱོད་ལམ་སྣང་མེད་བསྐྱུར་བ་འཆི་བར༌འགྱུར།། 17 དབུལ་པོ་དྲིན་གྱིས་སྐྱོང་བ༌ནི། །ཡ་ཝཱེར་བུ་ལོན་གཏོང་བ༌ཡིན། །དེ་ཡིས་ཅི་བྱས་ཡ་ཝཱེས༌ཚབ།། 18 རེ་བ་ཡོད་དུས་བུ་ལ་གཅུན་དགོས༌ཤིང༌། །བསམ་བཞིན་བུ་དེ་འཆི་བར་མི་བྱ༌འོ།། 19 ནམ་རྒྱུན་རབ་ཏུ་ཁྲོ་བའི་མི་ལ་ཆད་པ༌འཕོག །དེ་ལ་རོགས་རམ་བྱས་ཚེ་ཡང་ཡང་བྱེད་དགོས༌འགྱུར།། 20 ཁྱོད་ནི་ཕུགས་སུ་མཁས་པར་འགྱུར་ཕྱིར༌དུ། །ཁ་ཏར་མཉན་ནས་འཆུན་འདོམས་དང་ལེན༌གྱིས།། 21 མི་ཡི་སེམས་སུ་ཐབས་ཇུས་མང༌ན་ཡང་། །ཡ་ཝཱེའི་དགོངས་དོན་འབའ་ཞིག་བརྟན་པོར༌ཚུགས།། 22 མི་ཡི་འདུན་པ་བློ་སེམས་དཀར་བ༌ཡིན། །རྫུན་གཏམ་ལབ་པའི་མི་ལས་དབུལ་པོ༌ལེགས།། 23 ཡ་ཝཱེར་གུས་ཤིང་འཇིགས་པར་ཚེ་སྲོག༌འཐོབ། །བདེ་ཞིང་ཚིམ་པར་གནས་ཤིང་བར་ཆད༌མེད།། 24 ལེ་ལོས་སྡེར་མའི་ནང་དུ་ལག་བརྐྱངས༌ནས། །ཁ་ཟས་རང་གི་ཁ་ལ་སྐྱེལ་མི༌འདོད།། 25 འཕྱ་སྨོད་མཁན་ལ་བརྡུང་ན༌ནི། །བླུན་རྨོངས་ཡིན་ཡང་གྲུང་པོར༌འགྱུར། །བློ་རིག་ཅན་ལ་བཀྱོན་པ༌ན། །དེ་ཡིས་ཤེས་བྱ་རྟོགས་འགྱུར༌རོ།། 26 ཕ་ལ་མནར་ཞིང་མ་ཡང་སྐྲོད་པ༌ནི། །ཞབས་འདྲེན་དང་ནི་ངོ་ཚའི་བུ་ཡིན༌ནོ།། 27 ངའི་བུས་ཁ་ཏར་ཉན་པ་མཚམས་བཞག༌ན། །ཤེས་ཡོན་ལྡན་པའི་ཚིག་དང་འབྲལ་བ༌འོ།། 28 ཁྲམ་པས་དཔང་པོ་བྱས་ན་དྲང་གཞག༌སྨད། །ངན་པའི་ཁ་ཡིས་སྡིག་ཉེས་ཁྱུར་མིད༌བྱེད།། 29 འཕྱ་སྨོད་མཁན་ལ་ཁྲིམས་ཆད་ཡོད་པ༌དང༌། །གླེན་པའི་རྒྱབ་ལ་རྡེག་ཕྱིར་རྟ་ལྕག༌ཡོད།།

ལེའུ་ཉི་ཤུ༌པ།

1 རྒུན་ཆང་གིས་ནི་འཕྱ་སྨོད་སློང་བ༌དང༌། །གར་ཆང་འུར་སྒྲ་སློང་བའི་རྒྱུ་ཡིན༌ལ། །ཆང་གིས་ཉེས་སྐྱོན་བཟོ་བར་ཤེས་རབ༌དབེན།། 2 རྒྱལ་པོའི་ཐུགས་ཁྲོ་སེང་གེའི་ང་རོ༌བཞིན། །དེ་ལ་ཁོང་ཁྲོ་སློང་བས་རང་སྲོག༌འདོར།། 3 རྩོད་གཞིར་གཡོལ་བ་མི་ཡི་གཟི་དཔལ༌ཡིན། །བླུན་པོ་ཡིན་ཚད་འཁོན་འཛིང་ལ་དགའ༌འོ།། 4 ལེ་ལོ་ཅན་གྱིས་དུས་ལྟར་ཞིང་མི༌རྨོ། །སྟོན་དུས་འཚོལ་བར་བྱེད་ཀྱང་འཐོབ་བྱ༌མེད།། 5 སེམས་ཀྱི་ཐབས་ཇུས་གཏིང་ཟབ་ཆུ་དང༌འདྲ། །བློ་ལྡན་ཁོ་ནས་དེ་ཕྱིར་འདོན་པ༌ཡིན།། 6 མང་པོས་རང་ཉིད་བློ་སེམས་དཀར་ཞེས༌སྒྲོག །བློ་གཏད་རུང་བར་སུ་ཞིག་འཕྲད་ནུས༌སམ།། 7 སྤྱོད་པ་སྐྱོན་བྲལ་སྐྱེས་བུ་དམ་པ༌ཡི། །བུ་རབས་ཚ་རྒྱུད་བྱིན་རླབས་ཆེ་བ༌འོ།། 8 ཉེས་ཆད་གཅོད་པའི་རྒྱལ་ཁྲི་ལ་བཞུགས༌པའི། །རྒྱལ་པོའི་སྤྱན་གྱིས་ངན་པ་ཐམས་ཅད༌གཤེར།། 9 བདག་གིས་རང་གི་སེམས་པ་གཙང་མར༌བྱས། །དྭངས་གཙང་སྡིག་བྲལ་ཡིན་ཞེས་སུས་བརྗོད༌ནུས།། 10 རྒྱ་སྲང་དང་ནི་འཇལ་བྱེད་ཐ་དད༌པ། །གཉིས་ཀར་ཡ་ཝཱེ་ཁོང་ཉིད་ཞེ་ལོག༌གོ། 11 བྱིས་པའི་སྤྱོད་ལུགས་གཙང་ཞིང་དྲང་མིན༌ནི། །དེ་ཡི་བྱ་སྤྱོད་ཀྱིས་ནི་གསལ་པོར༌མངོན།། 12 ཐོས་བྱེད་རྣ་བ་མཐོང་བྱེད༌མིག །གཉིས་པོ་ཡ་ཝཱེས་བཀོད་ལགས༌སོ།། 13 གཏི་མུག་གཉིད་ལ་མ་ཆགས་ཕོངས་པའི༌རྒྱུ། །མིག་ནི་ཕྱེས་ན་ད་གཟོད་འགྲང་བར༌འགྱུར།། 14 ཚོང་ཟོག་ཉོ་དུས་ཡང་ཡང་མི་ལེགས༌ཟེར། །དེ་ནས་ཐོན་རྗེས་རང་ལ་བསྟོད་ར་བྱེད།། 15 གསེར་དང་པདྨ་ར་ག་མོད༌ན་ཡང་། །ཤེས་ཡོན་གཏམས་པའི་མཆུ་སྒྲོས་ནོར་ལས༌ལྷག། 16 སུ་ཞིག་རྒྱུས་མེད་འགན་ལེན་བྱེད་ན༌ནི། །དེ་ཡི་ཕྱི་གོས་ལེན་པར་གྱིས་ཤིག༌དང༌། །དེ་ཡིས་ཕྱི་མིའི་འགན་ལེན་བྱེད་ན༌ནི། །དེ་ནི་འགན་ལེན་པ་རུ་འགྱུར་དགོས༌སོ།། 17 གཡོ་སྒྱུས་རག་པའི་ཁ་ཟས་མི་ལ༌ཞིམ། །འོན་ཀྱང་ཕྱིས་སུ་ཁ་ནང་ཟེགས་མས༌གང༌།། 18 ཇུས་འགོད་བགྱིས་ན་ཇུས་གཞི་ཚུགས་པ༌དང༌། །གཡུལ་འགྱེད་པ་ཡང་ཇུས་བཟང་ལ་བརྟེན༌དགོས།། 19 གང་སར་ངག་ཀྱལ་སྨྲ་བས་གསང་གཏམ༌འཆོར། །ཆོ་མེད་སྨྲ་བའི་མི་ལ་འགྲོགས་མི༌རུང༌།། 20 ཕ་མར་དམོད་མཁན་དེ་ཡི་སྒྲོན་མེ༌ནི། །སྨག་རུམ་སྟུག་པོའི་ནང་དུ་ཞི་བར༌འགྱུར།། 21 ཐོག་མར་མྱུར་དུ་རྙེད་པའི་ནོར་སྐལ༌ནི། །མཇུག་མཐར་བྱིན་རླབས་སུ་ནི་གྱུར་པ༌མེད།། 22 བདག་གིས་ངན་ལན་འཇལ་ལོ་ཞེས་མ༌ཟེར། །ཡ་ཝཱེར་སྒུགས་དང་ཁོང་གིས་ཁྱོད་རང༌སྐྱོབ།། 23 ཐ་དད་རྒྱ་མར་ཡ་ཝཱེ་ཞེན་པ༌ལོག །གཡོ་ཟོལ་ཅན་གྱི་སྲང་ཡང་མི་ལེགས༌སོ།། 24 མི་ཡི་བགྲོད་ལམ་ཡ་ཝཱེས་གཏན་ལ༌འབེབ། །མི་ཡིས་རང་གི་བགྲོད་ལམ་ཇི་ལྟར༌རྟོགས།། 25 སུ་ཡིས་འཚབ་འཚུབ་ངང་ནས་དཀོན་མཆོག༌ཕྱིར། །འདི་ནི་དམ་པ་ཡིན་ཞེས་དམ་བཅས༌རྗེས། །བསམ་གཞིགས་གཏོང་བས་རང་ཉིད་རྙི་རུ༌ཚུད།། 26 རྒྱལ་པོ་མཁས་པས་ངན་པ་རྣམས་གཏོར༌ཞིང༌། །དེ་དག་འཁོར་ལོས་བཅག་བཅག་བྱེད་པ༌ཡིན།། 27 མི་ཡི་སེམས་ནི་ཡ་ཝཱེའི་སྒྲོན་མེ༌ཡིན། །ཕུགས་ཀྱི་བློ་སེམས་གསལ་པོར་འོད་དུ༌དགྱེ།། 28 བྱམས་བརྩེ་དྲང་བདེན་རྒྱལ་པོའི་སྲུང་སྐྱོབ༌ཡིན། །བྱམས་བརྩེས་ཁོང་གི་རྒྱལ་ཁྲི་བརྟན་པར༌མཛད།། 29 སྟོབས་ནི་སྟག་ཤར་གཞོན་པའི་དཔལ་ཡིན༌ལ། །དབུ་སྐྲ་དཀར་པོ་བགྲེས་པོའི་རྒྱན་ཆ༌ཡིན།། 30 ལྕག་ཚན་བསྣུན་པའི་རྨ་ཁས་ངན་པ༌སེལ། །རྡུང་རྡེག་གིས་ནི་ནང་སེམས་གཙང་མར༌མཛད།།

ལེའུ་ཉེར་གཅིག༌པ།

1 རྒྱལ་པོའི་སེམས་ནི་ཡ་ཝཱེའི་ཕྱག་ཏུ༌ཡོད། །ཡུར་བའི་ཆུ་བཞིན་ཁོང་ཐུགས་དགྱེས་སར༌བསྒྱུར།། 2 རང་གི་མིག་ལམ་ཅི་བྱས་ཐམས་ཅད༌དྲང༌། །ཡ་ཝཱེས་མི་སེམས་སྲང་ལ་འཇལ་བ༌ཡིན།། 3 ཡང་དག་དང་ནི་དྲང་གཞག་སྤྱོད་པ༌ནི། །མཆོད་པ་ལས་ཀྱང་ཡ་ཝཱེ་དེ་ལ༌མཉེས།། 4 དྲེགས་ཉམས་ལྡན་པའི་མིག་དང་ཁེངས་པའི༌སེམས། །ངན་པའི་སྒྲོན་མེ་བཅས་ནི་སྡིག་པ༌ཡིན།། 5 བརྩོན་པ་ཅན་གྱི་འཆར་གཞིས་ཁེ་ཕན༌རག །འཚབ་འཚུབ་ངང་ནས་སྤྱོད་པ་ཕོངས་པར༌འགྱུར།། 6 རྫུན་ལ་བརྟེན་ནས་ཐོབ་པའི་རྒྱུ་ནོར༌ནི། །རླངས་པ་ཙམ་དང་འཆི་བའི་རྙི་རྒྱ༌ཡིན།། 7 ངན་པས་དྲང་གཞག་སྤྱོད་པ་མ་འདོད༌ཕྱིར། །དེ་ཡི་གདུག་རྩུབ་ཀྱིས་ནི་རང་ཉིད༌འདྲུད།། 8 ཉེས་ཅན་ལམ་ནང་གཡོ་སྒྱུས་གང་བ༌དང༌། །ཉེས་མེད་ཅན་གྱི་སྤྱོད་ལམ་དྲང་པོ༌ཡིན།། 9 བུད་མེད་འཁོན་ཞུགས་མཉམ་དུ་ཁང་པར་སྡོད་པ༌ལས། །ཁང་པའི་ཀླད་ཀྱི་གྲུ་ཟུར་སྡོད་པ་ཅིས་མི༌ལེགས།། 10 ངན་པའི་སེམས་ཀྱིས་ངན་པ་འབའ་ཞིག༌བསྙེག །མིག་མདུན་ཁྱིམ་མཚེས་ལ་ནི་སྙིང་རྗེ༌མེད།། 11 འཕྱ་སྨོད་མཁན་ལ་ཉེས་ཆད་གཅོད་དུས༌སུ། །བླུན་རྨོངས་རྣམས་ལ་ཤེས་རབ་འཐོབ་པར༌འགྱུར། །མཁས་པར་གདམས་ངག་ཐོབ་དུས་ཤེས་ཡོན༌རྙེད།། 12 དྲང་བ་ཉིད་ཀྱིས་ངན་པའི་ཁྱིམ་ལ༌གཟིགས། །ངན་པ་ཆག་སྒོ་ཁྲོད་དུ་མེད་པར༌མཛད།། 13 དབུལ་པོའི་ཞུ་བར་རྣ་བ་འགེབ་མཁན༌གྱིས། །ཞུ་འབོད་བྱེད་དུས་ཨ་ལན་སྟེར་བ༌མེད།། 14 ལྐོག་ནས་སྤྲད་པའི་སྐྱེས་ཀྱིས་ཁོང་ཁྲོ༌འཇོམས། །པང་གི་ལྐོག་རྔན་གྱིས་ནི་ཁོང་ཁྲོ༌ཞི།། 15 དྲང་གཞག་སྤྱོད་པས་དྲང་པོ་དགའ་བར༌བྱེད། །ངན་པར་སྤྱོད་པ་རྣམས་ལ་འཇིགས་སྣང༌བསྐྱེད།། 16 གོ་རྟོགས་ལམ་ལས་འཛོལ་བའི་མི་དེ༌ནི། །གཤིན་པོ་རྣམས་ཀྱི་ཚོགས་ནང་ཚུད་པར༌འགྱུར།། 17 འདོད་ཡོན་ལ་ནི་ཆགས་པ་དབུལ་བར༌འགྱུར། །རྒུན་ཆང་སྣུམ་རྩིར་ཆགས་པ་ཕྱུག་མི༌འགྱུར།། 18 ངན་པ་དྲང་པོའི་བླུ་རིན་དུ་འགྱུར༌ཞིང༌། །གཡོ་སྒྱུ་ཅན་ནི་ཡ་རབས་ཚབ་བྱེད༌ཡིན།། 19 བུད་མེད་འཁོན་ཞུགས་ངང་ཐུང་མཉམ་དུ༌ནི། །སྡོད་པ་དེ་ལས་ཐང་སྟོང་གནས་ན༌ལེགས།། 20 མཁས་པ་དག་གི་ཁྱིམ་གཞིས༌སུ། །རིན་ཆེན་ནོར་དང་སྣུམ་བསགས༌ཡོད། །གླེན་པས་རང་ལ་གང་ཡོད༌བརླག། 21 དྲང་གཞག་དང་ནི་བྱམས་བརྩེ་སྙེག་མཁན༌ལ། །སྲོག་དང་དྲང་གཞག་བཀུར་སྟི་བཅས་འཐོབ༌བོ།། 22 མཁས་པས་དཔའ་བོའི་གྲོང་ལ་གཡུལ་འགྱེད༌ཅིང༌། །དེ་རྣམས་བརྟེན་སའི་བཙན་རྫོང་ས་ལ༌བརྡེབ།། 23 རང་གི་ཁ་དང་ལྕེ་ལ་བདག་བྱེད༌ན། །རང་ཉིད་ཆག་སྒོར་འཕྲད་པ་ལས་བསྲུང༌ངོ༌།། 24 ང་རྒྱལ་རང་རློམ་བྱེད་པ༌ཡི། །མིང་ལ་འཕྱ་སྨོད་མཁན་ཞེས༌བྱ། །ཁེངས་དྲེགས་དང་བཅས་སྤྱད་པ༌སྤྱོད།། 25 ལེ་ལོ་ཅན་གྱིས་ལས་ཀ་མི་བྱེད་པས། །དེ་ཡི་འདུན་མས་རང་ཉིད་འགུམ་པ༌འོ།། 26 ལ་ལས་ཉི་མ་ཧྲིལ་པོར་བརྣབས་སེམས༌བསྐྱེད། །དྲང་པོས་ཕངས་པ་གང་ཡང་མེད་པར༌སྦྱིན།། 27 ངན་པའི་མཆོད་པར་ཡ་ཝཱེ་ཞེན་ལོག༌སྟེ། །སེམས་ངན་བཅངས་ནས་ཕུལ་བར་ལྟ་ཅི༌སྨོས།། 28 དཔང་བོ་རྫུན་མ་བྱེད་པ་རྩ་མེད༌འགྲོ། །ཐོས་པ་ཟབ་མོའི་གཏམ་ནི་ཡུན་རིང༌གནས།། 29 ངན་པའི་ངོ་ཤ་མཐུག་ཅིང་གནོང་བ༌མེད། །འོན་ཀྱང་དྲང་པོས་རང་ལམ་བརྟན་པར༌བྱ།། 30 ཤེས་རབ་བློ་གྲོས་ཐབས་ཇུས་གང་ཡིན༌ཡང༌། །ཡ་ཝཱེ་ཁོང་ལ་རྒོལ་ནུས་ཡོད་མ༌ཡིན།། 31 རྟ་ཕོ་འཐབ་མོའི་ཕྱིར་དུ་གྲ་སྒྲིག༌བྱས། །རྒྱལ་ཁ་ཡ་ཝཱེ་ཁོང་ལ་རག་ལས༌སོ།།

ལེའུ་ཉེར་གཉིས༌པ།

1 དཔག་ཏུ་མེད་པའི་ནོར་ལས་མཚན་སྙན༌ལེགས། །གསེར་དང་དངུལ་ལས་བྱམས་སེམས་མཆོག་ཏུ༌གྱུར།། 2 འཇིག་རྟེན་འདི་རུ་དབུལ་ཕྱུག་གཉིས་ཀ༌འཛོམས། །དེ་དག་ཀུན་གྱི་མཛད་པོ་ཡ་ཝཱེ༌ལགས།། 3 གྲུང་པོས་བར་ཆད་མཐོང་ནས་ཡིབ་པར༌བྱེད། །བླུན་པོ་མུ་མཐུད་སྐྱོད་ཅིང་སྡུག་བསྔལ༌མྱོང༌།། 4 ཁེངས་སྐྱུང་དང་ནི་ཡ་ཝཱེར་འཇིགས་པ༌ལ། །རྒྱུ་ནོར་བཀུར་སྟི་སྲོག་བཅས་རྔན་པ༌ཡོད།། 5 ཁྲམ་པའི་ལམ་དུ་ཚེར་མ་རྙི་རྒྱས༌གང༌། །རང་སེམས་སྲུང་པ་དེ་དང་རིང་དུ༌གྱེས།། 6 བུ་ཆུང་སྤྱོད་ལམ་དྲང་པོར་ཁྲིད་ན༌ནི། །ལོ་ན་རྒས་ཀྱང་དེ་དང་འབྲལ་མི༌འགྱུར།། 7 ཕྱུག་པོས་དབུལ་པོར་དབང་སྒྱུར་བྱེད་པ༌དང༌། །སྐྱི་མཁན་བུན་བདག་རྣམས་ཀྱི་བྲན་པོ༌ཡིན།། 8 མི་རུང་འདེབས་པས་ཉོན་མོངས་བསྡུ་བར༌འགྱུར། །དེ་ཡི་ཁོང་ཁྲོའི་དབྱུག་པ་བརླག་ངེས༌ཡིན།། 9 གཏོང་ཕོད་ཆེ་བའི་མི་ལ་བདེ་བ༌ཐོབ། །རང་གི་ཁ་ཟས་དབུལ་པོར་སྦྱིན་པས༌སོ།། 10 འཕྱ་སྨོད་མཁན་རྣམས་སྐྲོད་དང་འཁྲུག་པ༌ཞི། །རྩོད་གླེང་ངོ་ཚ་ཡང་ནི་ཆད་པར༌འགྱུར།། 11 དྭངས་གཙང་སེམས་ལ་དགའ་ཞིང་གཏམ་སྙན་སྨྲ་མཁན༌ལ། །རྒྱལ་པོ་ཡང་ནི་དེ་ཡི་མཛའ་བོར་འགྱུར་བ༌འོ།། 12 ཡ་ཝཱེའི་སྤྱན་གྱིས་ཤེས་ཡོན་བསྲུང་ན༌ཡང༌། །གདུག་རྩུབ་ཅན་གྱི་སྨྲ་བརྗོད་རྩ་མེད༌གཏོང༌།། 13 ལེ་ལོ་ཅན་གྱིས་ཕྱི་རུ་སེང་གེ༌འདུག །དེ་ཡིས་བདག་ནི་སྲང་དུ་གསོད་ཅེས༌སྨྲ།། 14 བྱི་མོའི་སྨྲ་སྒོ་གཏིང་ཟབ་དོང་རིང༌ཡིན། །ཡ་ཝཱེ་སྡང་བའི་མི་ནི་དེ་རུ་ལྟུང༌།། 15 བྱིས་པའི་སེམས་ནི་རྨོངས་པས་བཅིངས་མོད༌ཀྱང༌། །གཅུན་བྱེད་དབྱུག་པས་དེ་ནི་རྒྱང་དུ༌འཕེན།། 16 རང་ནོར་སྤེལ་དུ་དབུལ་པོར་བརྙས་མཁན༌དང༌། །ཕྱུག་པོར་ཕྱག་རྟེན་འབུལ་བ་ཕོངས་པར༌འགྱུར།།

མཁས་པའི་ངག་རྒྱུན་སུམ༌ཅུ།

17 རྣ་བ་གཏད་ནས་མཁས་པའི་གསུང་ལ༌ཉོན། །བདག་གི་ཤེས་ཡོན་རྩེ་གཅིག་གིས་ལོངས༌ཤིག། 18 ཁྱོད་ཀྱིས་དེ་དག་ཡིད་ལ་འཛིན་པ༌དང༌། །ཁ་རུ་ནམ་རྒྱུན་བརྗོད་པར་རྩོམ་ན༌ནི། །ཅི་འདྲའི་ཡིད་དུ་འོང་བ་རྟོགས་འགྱུར༌རོ།། 19 ཁྱོད་རང་ཡ་ཝཱེ་ཁོང་ལ་བརྟེན་པའི༌ཕྱིར། །དེ་རིང་བདག་གིས་ཆེད་དུ་ཁྱོད་ལ༌བསྟན།། 20 ཐབས་ཇུས་དང་ནི་ཤེས་ཡོན་ལ་འབྲེལ༌བའི། །དོན་རྣམས་བདག་གིས་ཁྱོད་ལ་མ་བྲིས༌སམ།། 21 བདེན་པའི་ཚིག་ལན་མངག་མཁན་ལ་འདེབས་ཕྱིར། །བདེན་ཞིང་བློས་ཐུབ་གསུང་རྣམས་ཁྱོད་ལ༌བསླབ།། 22 དབུལ་པོ་དབུལ་ཕོངས་ཡིན་པ་མཐོང་ནས༌ནི། །དེ་ལས་འཕྲོག་བཅོམ་ཁྱོད་ཀྱིས་བྱེད་མི༌རུང༌། །མཁར་སྒོར་སྡུག་བསྔལ་ཅན་ལ་བརྙས་མི༌འོས།། 23 ཅིའི་ཕྱིར་ཞེ་ན་ཡ་ཝཱེས་དེ་ཚོའི༌ཕྱིར། །དག་འབུད་མཛད་ཅིང་དེ་དག་འཇོམས་མཁན༌གྱི། །ཚེ་སྲོག་ཀྱང་ནི་ཁོང་གིས་འཇོམས་པར༌འགྱུར།། 24 ངང་ཐུང་མི་དང་གྲོགས་མ༌བྱེད། །ཁོང་ཁྲོ་ཅན་དང་འགྲོ་འོང༌ཆོད།། 25 དེ་མིན་ཁྱོད་ཀྱང་ལམ་དེར༌འགྲོ། །རང་ཉིད་རྙི་རྒྱར་ཚུད་པར༌བྱེད།། 26 ལག་པ་འཇུས་ནས་འགན་ལེན་བྱེད་མི༌རུང༌། །བུ་ལོན་ཅན་གྱི་འགན་ལེན་བྱེད་མི་འོས།། 27 ཁྱོད་ལ་སྐྱིན་ཚབ་འཇལ་རྒྱུ་ཅང་མེད༌ན། །གཞན་ལ་མལ་ཁྲི་འཕྲོག་ཏུ་འཇུག་དོན༌ཅི།། 28 ཁྱོད་ཀྱི་མེས་པོས་གནའ་བོའི་མཐའ་མཚམས༌བཅད། །ཁྱོད་ཀྱིས་དེ་ནི་སྤོ་བར་མི་བྱ༌འོ།། 29 རང་གི་ལས་ཀར་འཇོན་པ་མཐོང་མྱོང༌ངམ། །དེ་ནི་རྒྱལ་པོའི་དྲུང་དུ་འགྲེང་འགྱུར༌ཞིང༌། །རང་ག་བ་རྣམས་མདུན་དུ་ལངས་པ༌མིན།།

ལེའུ་ཉེར་གསུམ༌པ།

1 འགོ་དཔོན་མཉམ་དུ་ཟས་ཟ༌དུས། །ཁྱོད་ཀྱི་མདུན་དུ་ཅི་ཡོད༌ལྟོས།། 2 ཁྱོད་ནི་གྲོད་པོ་ཆེ་ཡིན༌ན། །རང་གི་སྐེ་ལ་གྲི་ཞོག༌ཅིག། * 3 དེ་ནི་གཡོ་སྒྱུའི་ཟས་ཡིན༌པས། །ཞིམ་པོ་དེ་ལ་ཞེ་མ༌ཆགས།། 4 ཕྱུག་པོར་འགྱུར་དུ་འབད་མ༌བྱེད། །ཤེས་རྒྱས་བསམ་ཚུལ་དེ་དོར༌ཅིག། 5 མིག་གིས་ནོར་ལ་བལྟས་ཙམ༌གྱིས། །དེ་ནི་མེད་པར་འགྱུར་བ༌སྟེ། །ནོར་དེས་གཤོག་རྩལ་བརྐྱངས་ནས༌ནི། །བྱ་གླག་བཞིན་དུ་གནམ་ལ༌འཕུར།། 6 སེར་སྣ་ཅན་གྱི་ཟས་མ༌ཟ། །དེའི་ཟས་ཞིམ་པོར་ཞེ་མ༌ཆགས།། 7 སེམས་སུ་ཅི་ལྟར་རྩིས་རྒྱག༌ན། །ཁོ་ནི་མི་ཡང་དེ་འདྲ༌ཡིན། །གསོལ་གསོལ་བཞེས་བཞེས་ཟེར་ན༌ཡང༌། །དེ་ཡི་སེམས་སུ་ཁྱོད་ནི༌མེད།། 8 ཁྱོད་ཀྱིས་ཅུང་ཙམ་ཟོས་པ༌སྐྱུག །བསྟོད་རའི་སྙན་ཚིག་སྟོར་པ༌ཡིན།། 9 གླེན་པའི་རྣ་བར་གཏམ་མ༌སྨྲ། །ཅི་ལ་ཞེ་ན་དེ་ཡིས༌ནི། །ཁྱོད་ཀྱི་ཤེས་རབ་ཚིག་ལ༌སྨད།། 10 གནའ་བོའི་མཐའ་མཚམས་མ་སྤོར༌ཅིག །དྭ་ཕྲུག་ས་ཞིང་འཕྲོག་མི༌རུང༌།། 11 དེ་དག་སྐྱབས་མགོན་ནུས་མཐུ༌ཆེ། །ཁོང་གིས་དེ་དག་ཆེད་དུ༌ནི། །དག་འབུད་མཛད་ངེས་ཡིན་པས༌སོ།། 12 ཞལ་གདམས་ལ་ནི་སེམས་འབུངས༌ཤིག །ཤེས་ཡོན་གཏམ་ལ་རྣ་བ༌གཏོད།། 13 ཕྲུ་གུར་འཇུན་དུས་ཕྱིར་མ་འཐེན། །ཁྱོད་ཀྱིས་དབྱུག་པས་དེར་བརྡུངས་ཀྱང་། །ཁོ་རང་འཆི་བར་འགྱུར་མི་སྲིད།། 14 ཅི་སྟེ་དབྱུག་པས་དེར་བརྡེགས༌ན། །དེའི་སྲོག་གཤིན་པོའི་ཡུལ་ལས༌སྒྲོལ།། 15 ངའི་བུ་ཁྱོད་ཀྱི་སེམས་ལ༌ནི། །ཤེས་རབ་ལྡན་ན་བདག་སེམས༌སྤྲོ།། 16 ཁྱོད་ཀྱི་མཆུ་ཡིས་བདེན་ལབ༌དུས། །ང་ཡི་ནང་སེམས་དགའ་མགུ༌རང༌།། 17 ཁྱོད་ཀྱི་སེམས་སུ་སྡིག་ཅན༌ལ། །ཕྲག་དོག་མ་བསྐྱེད་དུས་རྟག༌ཏུ། །ཡ་ཝཱེར་གུས་ཤིང་འཇིགས་པར༌གྱིས།། 18 དོན་ཀུན་མཇུག་འབྲས་ཡོད་ངེས༌པས། །ཁྱོད་ཀྱི་རེ་ཐག་ཆད་མི༌འགྱུར།། 19 ངའི་བུ་ཁྱོད་ཀྱིས་ཚུར་ཉོན༌ཅིག །ཤེས་རབ་དང་བཅས་རང་གི༌སེམས། །ལམ་ཁ་དེ་ལ་འཁྲིད་པར༌གྱིས།། 20 ཆང་འཐུང་རྣམས་དང་མ་འགྲོགས༌ཤིག །ཁ་ཟས་བག་མེད་སྤྱོད་པ༌ཡི། །མི་ཡང་གྲོགས་སུ་མ་འགུག༌ཅིག། 21 གང་ལ་ཞེ་ན་ཆང་འཐུང༌དང༌། །གྲོད་པོ་ཆེ་རྣམས་དབུལ་བར༌འགྱུར། །གཏི་མུག་ཅན་ནི་གོས་ཧྲུལ༌གྱོན།། 22 ཁྱོད་ཀྱིས་སྲོག་སྦྱིན་ཕ་ལ༌ཉོན། །མ་ནི་བགྲེས་པས་ཁྱད་མ༌གསོད།། 23 བདེན་པ་རག་ཅིང་འདོར༌མི་བྱ།† ། ཤེས་རབ་དང་ནི་གདམས་ངག༌དང༌། །བློ་གྲོས་སོགས་ནི་འཐོབ་པར༌གྱིས།། 24 དྲང་པོའི་ཕ་ནི་རབ་ཏུ༌དགྱེས། །ཤེས་ལྡན་བསྐྱེད་པ་ཡི་རང༌འགྱུར།། 25 ཕ་མའི་སེམས་པ་དགའ་རུ༌ཆུག །ཁྱོད་རང་བཙའ་མཁན་སྤྲོ་བར༌གྱིས།། 26 ངའི་བུ་ཁྱོད་སེམས་ང་ལ༌ཐོངས། །མིག་གིས་བདག་གི་ལམ་ལ༌ལྟོས།། 27 སྨད་འཚོང་མ་ནི་དོང་རིང༌སྟེ། །བྱི་མོ་ཁྲོན་པ་གུ་དོག༌ཡིན།། 28 མོ་ནི་ཇག་པ་བཞིན་དུ༌འཇབ། །མིའི་ནང་རྒྱབ་གཏོད་མང་དུ༌སྤེལ།། 29 ཆག་སྒོ་སྡུག་བསྔལ་སུ་ལ༌ཡོད། །འཁྲུག་རྩོད་སྡུག་ཡུས་སུ་ལ༌ཡོད། །དོན་མེད་རྨས་པ་སུ་ཞིག༌ཡོད། །མིག་རྩ་དམར་པོ་ཅན་ནི༌སུ།། 30 རྟག་ཏུ་རྒུན་ཆང་འཐུང་བ༌དང༌། །རྒུན་ཆང་སྤེལ་མའི་རོ་བཅུད༌ལ། །མྱང་དུ་འགྲོ་མཁན་དེ་ཡིན༌ནོ།། 31 རྒུན་ཆང་དམར་པོ་ཕོར་བར་འོད་འཚེར༌བ། །འཇམ་པོར་ཁོག་ལ་འབབ་པ་དེར་མ༌བལྟ།། 32 མཇུག་མཐར་དེ་ཡིས་སྦྲུལ་ལྟར༌རྨུག །དུག་སྦྲུལ་ལྟར་དུ་མདུང་གིས༌གཙག། 33 མིག་གིས་ཆོ་འཕྲུལ་ལྟས་རྣམས༌མཐོང༌། །སེམས་ནས་གོ་ལོག་གཏམ་རྣམས༌སྨྲ།། 34 རྒྱ་མཚོའི་དཀྱིལ་དུ་ཉལ་བ༌འམ། །གྲུ་ཡི་རྩེ་མོར་ཉལ་བ༌འདྲ།། 35 དེ་ནས་ཁྱོད་ཀྱིས་དེ་དག༌གིས། །ང་ལ་བརྡུངས་ཀྱང་ཟུག་མ༌བྱུང༌། །ང་ལ་བརྡེགས་ཀྱང་ཚོར་བ༌མེད། །བདག་ནི་ནམ་ཞིག་སད་ཡོང༌ངམ། །ད་དུང་རྒུན་ཆང་འཚོལ་དུ༌འགྲོ། །ཞེས་སུ་སྨྲ་བར་འགྱུར་བ༌འོ།།

ལེའུ་ཉེར་བཞི༌པ།

1 མི་ངན་ལ་ནི་ཕྲག་དོག་མ་བྱེད༌ཅིག །དེ་དང་འགྲོགས་པའི་རེ་འདོད་སྤང་བར༌གྱིས།། 2 རྒྱུ་མཚན་དེ་དག་སེམས་ཀྱིས་གདུག་རྩུབ༌སྙེག །དེ་ཚོའི་ཁ་ནས་བསྟན་བཤིག་གཏམ་གླེང༌བྱ།། 3 ཤེས་རབ་ལ་བརྟེན་ཁང་པ་བརྩིགས་པ༌དང༌། །གོ་རྟོགས་ཀྱིས་ནི་ཁང་པ་ཚུགས་པར༌བྱེད།། 4 ཤེས་ཡོན་བརྒྱུད་ནས་ཁང་མིག་སོ་སོ༌རུ། །རིན་པོ་ཆེ་དང་ཡིད་འོང་ནོར་རྫས༌འགེངས།། 5 ཤེས་ལྡན་སྟོབས་དང་ལྡན་པ༌དང༌། །ཤེས་ཡོན་ཅན་གྱི་མཐུ་སྟོབས༌རྒྱས།། 6 ཐབས་མཁས་ཀྱིས་ནི་གཡུལ་འགྱེད༌དགོས། །གྲོས་མི་མང་ན་རྒྱལ་ཁ༌ལོན།། 7 བླུན་པོར་ཤེས་རབ་ཆེས་འཕགས༌པས། །མཁར་སྒོར་དེ་ཡིས་ཁ་མི༌གྲགས།། 8 ཐབས་བཀོད་ངན་པ་འཐེན་མཁན༌ལ། །ངན་ཤོམ་བྱེད་པོ་ཞེས་སུ༌འབོད།། 9 བླུན་པོའི་གཡོ་ཇུས་སྡིག་པ་ཡིན་པ༌དང༌། །འཕྱ་སྨོད་མཁན་ལ་མི་རྣམས་ཞེན་པ༌ལོག། 10 སྡུག་བསྔལ་ཉིན་མོར་ཡིད་ཕམ༌ན། །ཁྱོད་ཀྱི་སྟོབས་ཤུགས་ཆུང་བ༌ཡིན།། 11 གསོད་དུ་འདྲུད་རྣམས་སྐྱོབ་པར༌གྱིས། །འཆི་ཁར་འཁྱོར་བ་ཕྱིར་འཐེན༌བྱོས།། 12 བདག་གིས་མ་ཤེས་ཞེས་སྨྲ༌ན། །མི་སེམས་སྲང་ལ་འཇལ་མཁན༌གྱིས། །དེ་ནི་རྟོགས་པ་མ་ཡིན༌ནམ། །ཁྱོད་ཀྱི་ཚེ་སྲོག་སྲུང་མཁན༌གྱིས། །དེ་ནི་མཁྱེན་པ་མ་ཡིན༌ནམ། །ཁོང་གིས་རེ་རེའི་བྱ་སྤྱོད༌བཞིན། །རེ་རེར་ལན་ཞིག་མི་གནང༌ངམ།། 13 ངའི་བུ་སྦྲང་རྩི་བཟང་བས་དེ་ཟོ༌ཞིག །སྦྲང་ཚང་ཁ་ཡི་སྦྲང་རྩི་ཁ་ལ༌མངར།། 14 ཤེས་རབ་ཁྱོད་ཀྱི་ཡིད༌ལ་ཡང་། །དེ་བཞིན་ཡིན་པ་ཤེས་པར༌གྱིས། །གལ་སྲིད་ཤེས་རབ་ཐོབ་ན༌ནི། །ཁྱོད་ལ་མཇུག་འབྲས་ལེགས་པོ༌འབྱུང༌། །རེ་ལྟོས་ཀྱང་ནི་ཟད་མི༌འགྱུར།། 15 ངན་པ་ཁྱོད་ནི་དྲང་པོ༌ཡི། །ཁྱིམ་ལ་རྒོལ་བར་མ་འཇབ༌ཅིག །དེ་ཡི་སྡོད་གནས་མ་བརླག༌ཅིག། 16 གང་ལ་ཞེ་ན་དྲང་པོ༌ནི། །ལན་བདུན་འགྱེལ་ཡང་སླར་འགྲེང༌ནུས། །ངན་པ་བར་ཆད་ནང་དུ༌ལྟུང༌།། 17 དགྲ་བོ་འགྱེལ་དུས་ཁྱོད་མ༌དགའ། །དེ་ཁ་རྡབ་དུས་སེམས་མ༌སྤྲོ།། 18 དེ་ནས་ཡ་ཝཱེས་གཟིགས་ན༌ནི། །ཁོང་ཉིད་ཁྱོད་ལ་ཐུགས་མི༌དགྱེས། །ཁོང་གི་ཐུགས་ཁྲོ་དགྲ་ལས༌འཐེན།། 19 ངན་པའི་ཕྱིར་དུ་སེམས་མ༌འབར། །དེ་ལ་ཕྲག་དོག་ཀྱང་མ༌བསྐྱེད།། 20 གང་ལ་ཞེ་ན་མི་ངན༌ལ། །མཇུག་འབྲས་ལེགས་པོ་ཡོད་མ༌ཡིན། །ངན་པའི་སྒྲོན་མེ་ཞི་བར༌འགྱུར།། 21 ངའི་བུ་ཁྱོད་ཀྱིས་ཡ་ཝཱེ༌ལ། །གུས་ཤིང་འཇིགས་པར་གྱིས་ཤིག༌ཨང༌། །རྒྱལ་པོ་ལ་ཡང་བཀུར་བར༌གྱིས། །ངོ་ལོག་ཅན་དང་མ་འགྲོགས༌ཤིག། 22 ཅིའི་ཕྱིར་ཞེ་ན་དེ་དག༌ལ། །གློ་བུར་ཉེས་ཆད་འབྱུང་བར༌འགྱུར། །ཡ་ཝཱེ་དང་ནི་རྒྱལ་པོ༌ལས། །བར་ཆད་ཅི་འབྱུང་སུ་ཡིས༌རྟོགས།།

མཁས་པའི་ངག་རྒྱུན་གཞན༌རྣམས།

23 གཤམ་གྱི་ཚིག་འདི་རྣམས་ཀྱང་ཤེས་ལྡན༌གསུང༌། །ཁྲིམས་ཐག་གཅོད་དུས་ཕྱོགས་རིས་འཛིན་པ༌ཐན།། 24 ངན་པར་ཁྱོད་ནི་མི་བཟང་རེད་ཅེས༌ན། །མི་སྡེ་ཀུན་གྱིས་དེ་ལ་དམོད་མོ༌འདེབས། །མི་རིགས་ཡོངས་ཀུན་དེ་ལ་ཞེ་སྡང༌སྐྱེ།། 25 ངན་པར་གཤེ་གཤེ་གཏོང་བར་དགའ་མོས༌འབྱུང༌། །བྱིན་རླབས་ཆེན་པོ་དེ་རྣམས་ལ་འཐོབ༌བོ།། 26 ཚིག་ལན་དྲང་པོར་སྨྲ་བ༌ནི། །མཆུ་སྒྲོས་སྟེང་ལ་འོ་སྐྱེལ༌བཞིན།། 27 ཕྱི་ཡི་ལས་ཀ་འགྲུབ་པར༌གྱིས། །ས་ཞིང་གྲ་སྒྲིག་ལེགས་པོ༌བྱོས། །དེ་ནས་ཁང་པ་བརྩིག་པར༌གྱིས།། 28 དོན་མེད་རང་གི་ཁྱིམ་མཚེས༌ལ། །གནོད་པའི་དཔང་པོར་མ་གྱུར༌ཅིག །མཆུ་སྒྲོས་མགོ་སྐོར་གཏོང་མི༌རུང༌།། 29 མི་ཡིས་ང་ལ་ཅི་བྱས༌ན། །ངས་ཀྱང་ཁོ་ལ་དེ་བཞིན༌བྱ། །མི་དེའི་ལས་ལ་འོས་པའི༌ལན། །འཇལ་བར་བྱ་འོ་མ་ཟེར༌ཞིག། 30 ང་རང་ལེ་ལོ་ཅན་གྱི་ཞིང་ཁ༌དང༌། །བླུན་པོའི་རྒུན་ཚལ་བརྒྱུད་ནས་འགྲོ་དུས༌སུ།། 31 གང་ས་གང་ལ་ཚེར་མ་སྐྱེས་པ༌དང༌། །ས་ངོས་ཡོངས་ལ་རྩྭ་ལྡུམ་གྱིས་ཁེབས༌ཤིང༌། །རྡོ་ཡི་ལྕགས་རི་ཞིག་རལ་གྱུར་པ༌མཐོང༌།། 32 བདག་གིས་ཅི་ཞིག་མཐོང་བར་བསམ་བློ༌བཏང༌། །ཞིབ་པར་བལྟས་ནས་བསླབ་བྱ་ཐོབ་པ༌འོ།། 33 ད་དུང་ཡུད་ཙམ་གཉིད་ཅིག་དང༌། །སྐད་ཅིག་ཙམ་ལ་གཉིད་དུ༌ཡུར། །ལག་པ་འཁུམས་ལ་ཨེན་ཙམ༌སྡོད།། 34 དེ་ནས་ཁྱོད་ཀྱི་དབུལ་ཕོངས༌ནི། །ཆོམ་པོ་བཞིན་དུ་བསླེབ་ཡོང༌ཞིང༌། །དཀོན་པོ་མཚོན་ཐོགས་ཚུལ་དུ༌བསླེབ།།

ལེའུ་ཉེར་ལྔ༌པ།

སོ་ལོ་མོན་གྱི་ལེགས་བཤད་ཁག༌ཅིག

1 ཡ་ཧུ་དཱ་ཡི་རྒྱལ་པོ་ཧི་ཟི་ཀི༌ཡཱའི་མི་རྣམས་ཀྱིས་བཤུས་ནས་ཐོན་པའི་སོ་ལོ་མོན་གྱི་ལེགས་བཤད་ནི་འདི་ལྟ༌སྟེ། 2 གསང་བར་བྱེད་པ་དཀོན་མཆོག་དཔལ་ཡིན༌ཞིང༌། །རྩད་གཅོད་བྱེད་པ་རྒྱལ་པོའི་གཟི་དཔལ༌ཡིན།། 3 མཐོན་པོ་གནམ་དང་སྟུག་པོ་ས་གཞི༌བཞིན། །རྒྱལ་པོའི་སེམས་ཀྱང་རྟོགས་པར་མི་ནུས༌སོ།། 4 དངུལ་གྱི་སྙིགས་རོ་ཕྱུང་ཞིག༌དང༌། །དངུལ་མགར་གྱིས་ནི་སྣོད་ཆས༌བཟོ།། 5 ངན་པ་རྒྱལ་པོའི་མདུན་ནས༌སྐྲོད། །དྲང་པོའི་ནང་དུ་རྒྱལ་ཁྲི༌བརྟན།། 6 རྒྱལ་པོའི་དྲུང་དུ་རང་རློམ་བྱེད་མི༌རུང༌། །མི་ཆེན་ཁྲོད་དུ་རང་དགར་འགྲེང་མི༌རུང༌།། 7 ཁྱོད་ཀྱིས་དངོས་སུ་མཐོང་བ༌ཡི། །སྐུ་དྲག་མདུན་དུ་འབེབས་པ༌ལས། །གྲལ་མགོར་ཕེབས་ཤོག་ཟེར་ན༌ལེགས།། 8 རྟབ་རྟོབ་མི་ལ་འཐབ་ཕྱིར་འགྲོ་མི༌རུང༌། །དེ་ལྟར་བྱས་ཚེ་ཁྱོད་རང་ཁྱིམ་མཚེས༌ཀྱིས། །ངོ་ཚར་གཏད་ན་ཁྱོད་ཀྱིས་ཅི༌བྱ་འམ།། 9 རྩོད་གཞི་ཡོད་ན་ཁྱིམ་མཚེས་ཁོ་ནར༌རྩོད། །གཞན་གྱི་གསང་བ་ཕྱི་ལ་འཆད་མི༌རུང༌།། 10 བཤད་ན་ཐོས་པའི་མི་ཡིས་ཁྱོད་ལ༌བསྡིག །ཁྱོད་རང་མིང་ངན་ལས་ནི་ཐར་མི༌འགྱུར།། 11 ཚིག་གཅིག་སྨྲས་པ་གནད་ལ་ཁེལ་ན༌ནི། །དངུལ་གྱི་སྣོད་ནང་གསེར་གྱི་ཀུ་ཤུ༌འདྲ།། 12 མཁས་པའི་ཞལ་ཏ་བཀའ་ལ་ཉན་པ༌ཡི། །རྣ་བར་མཚོན་ན་གསེར་གྱི་རྣ་ཆ༌དང༌། །བཙོ་མའི་གསེར་གྱི་རྒྱན་ཆ་ལྟ་བུ༌ཡིན།། 13 བློ་སེམས་དཀར་བའི་བང་ཆེན༌དེ། །ཁོ་རང་མངག་མཁན་མི་ལ༌ནི། །སྟོན་ཐོག་བསྡུ་བའི་དུས་ཚིགས༌སུ། །ཁ་བའི་བསིལ་བུ་བཞིན་ཡིན༌ཏེ། །བདག་པོའི་སེམས་ཁམས་གསོ་བར༌བྱེད།། 14 རྔན་པར་བསྟོད་ཀྱང་མི་སྦྱིན༌པ། །ཆར་བ་མེད་པའི་སྤྲིན་དང༌མཚུངས།། 15 ཡུན་རིང་བཟོད་བསྲན་བྱེད་མཁན༌གྱིས། །དཔོན་པོའི་བློ་ཁ་བསྒྱུར་བ༌དང༌། །ལྕེ་འཇམ་གྱིས་ནི་རུས་པ༌གཅོག། 16 སྦྲང་རྩི་ཐོབ་ན་འཇུ་ཚད༌ཟོ། །མང་མང་ཟོས་ན་སྐྱུག་པར༌འགྱུར།། 17 ཁྱིམ་མཚེས་ནང་དུ་རྐང་པ་སྤོ་མ༌མང༌། །མང་ན་ཁོ་ནི་ཁྱོད་ལ་སུན་ཞིང༌སྡང༌།། 18 རྫུན་གྱི་དཔང་པོས་ཁྱིམ་མཚེས་ལ་འཚེ༌མཁན། །ཐོ་བ་རལ་གྲི་རྣོན་པོ་མདའ་དང༌འདྲ།། 19 ཆག་སྒོ་འབྱུང་དུས་ཁྲམ་པར་བརྟེན་པ༌ནི། །སོ་ཆག་ཚིགས་འབུད་རྐང་པར་བརྟེན་དང༌མཚུངས།། 20 སྐྱོ་གདུང་སེམས་ལ་གླུ་གཞས་ལེན་པ༌ནི། །འཁྱག་པའི་དུས་སུ་གྱོན་གོས་ཕུད་པ༌དང༌། །རྨ་ཁའི་སྟེང་ལ་སྐྱུར་ཁུ་བླུགས་འདྲ༌ཡིན།། 21 ཁྱོད་ཀྱི་དགྲ་བོ་ལྟོགས་ན་ཁ་ཟས༌བྱིན། །སྐོམ་པ་བྱུང་ན་དེ་ལ་འཐུང་ཆུ༌སྦྱིན།། 22 གང་ལ་ཞེ་ན་དེ་བཞིན་སྒྲུབ་པ༌ནི། །དེ་ཡི་མགོ་ལ་སོལ་མེ་སྤུངས་པ༌ཡིན། །ཡ་ཝཱེས་ཁྱོད་ལ་བྱ་དགའ་གནང་བར༌འགྱུར།། 23 བྱང་རླུང་གིས་ནི་ཆར་བ་འདྲེན་པ༌ལྟར། །ལྐོག་ངན་སྨྲ་བའི་ལྕེ་ཡིས་ངོ་གདོང༌གནག། 24 བུད་མེད་འཁོན་ཞུགས་མཉམ་དུ་ཁང་པར་སྡོད་པ༌ལས། །ཁང་པའི་ཀླད་ཀྱི་གྲུ་ཟུར་སྡོད་པ་ཅིས་མི༌ལེགས།། 25 རྒྱང་རིང་ཡུལ་ནས་ཐོན་པའི་གཏམ་བཟང༌ནི། །ངལ་བའི་མི་ལ་གྲང་མོ་ཆུ་བཞིན༌ཡིན།། 26 ངན་པའི་མདུན་དུ་དྲང་པོ་མགོ་བསྒུར༌ན། །རྙོག་པའི་ཆུ་མིག་སྦགས་པའི་ཁྲོན་པ༌བཞིན།། 27 སྦྲང་རྩི་ཚད་མེད་སྤྱད་ན་མི་ལེགས༌ཤིང༌། །རང་ལ་བཀུར་སྟི་འཚོལ་བ་དེ་བཞིན༌ཡིན།། 28 རང་གི་སེམས་ལ་ཚོད་འཛིན་མི་བྱེད༌ན། །ལྕགས་རི་མེད་པའི་ཞིག་རལ་གྲོང་དང༌མཚུངས།།

ལེའུ་ཉེར་དྲུག༌པ།

1 དབྱར་གྱི་དུས་སུ་ཁ་བ༌དང༌། །སྟོན་ཀར་ཆར་བ་འབབ་པ༌བཞིན། །གླེན་པར་བཀུར་སྟི་འོས་མ༌ཡིན།། 2 གང་སར་འཕུར་བའི་མཆིལ་པ༌དང༌། །ལྡིང་སྐོར་རྒྱག་པའི་ཁུག་རྟ༌བཞིན། །དོན་མེད་དམོད་པ་འཕོག་མི༌འགྱུར།། 3 རྟ་ལ་ལྕག་དང་བོང་བུར༌སྲབ། །དེ་དང་དེ་བཞིན་གླེན་པ༌རྣམས། །རྒྱབ་ལ་དབྱུག་པ་མཁོ་བ༌ཡིན།། 4 གླེན་པར་དེ་ཡི་བླུན་རྨོངས༌བཞིན། །ཚིག་ལན་མ་འདེབས་བཏབ་ན༌ནི། །ཁྱོད་ཀྱང་ཁོ་ལྟར་འགྱུར་ཉེན༌ཡོད།། 5 གླེན་པར་དེ་ཡི་བླུན་རྨོངས༌བཞིན། །ཚིག་ལན་འདེབས་དགོས་མ་བཏབ༌ན། །དེ་ཡིས་རང་ཉིད་མཁས་པར༌བརྩི།། 6 གླེན་ལག་བརྒྱུད་ནས་འཕྲིན་སྐུར༌མཁན། །རང་གི་རྐང་པ་རང་གིས༌འབྲེག །གདུག་རྩུབ་རང་གིས་ཉོ་བ༌ཡིན།། 7 གླེན་པའི་ཁ་ལ་ལེགས་བཤད༌ནི། །མཁོ་མེད་དཔྱངས་པའི་ཞ་རྐང༌བཞིན།། 8 གླེན་པར་བཀུར་སྟི་བྱེད་པ༌ནི། །འུར་ཆར་འུར་རྡོ་བསྡམས་པ༌འདྲ།། 9 གླེན་པའི་ཁ་ལ་ལེགས་བཤད༌ནི། །ར་བཟིའི་ལག་གི་ཚེར་མ༌བཞིན།། 10 གླེན་པ་དང་ནི་ལམ་འགྲོ་གླ་བ༌ནི། །ཐམས་ཅད་རྨས་པར་བྱེད་པའི་མདའ་པར༌མཚུངས།། 11 ཁྱི་ཕྱིར་འཁོར་ནས་སྐྱུག་རོར་ལོག་པ༌བཞིན། །གླེན་པས་ཡང་དང་བསྐྱར་དུ་གླེན་རྟགས༌སྟོན།། 12 རང་ཉིད་མཁས་པར་རློམ་པ་མཐོང་མྱོང༌ངམ། །དེ་ལས་གླེན་པར་རེ་བ་ལྡན་པ༌ཡིན།། 13 ལེ་ལོ་ཅན་གྱིས་ལམ་ཁར་སེང་གེ༌འདུག །ཐང་ཆེན་དུ་ཡང་སེང་གེ་ཡོད་ཅེས༌སྨྲ།། 14 སྒོ་གླེགས་འཁོར་མིག་ཁ་རུ་འཁོར་བ༌ལྟར། །ལེ་ལོ་ཅན་ནི་མལ་ཁྲི་སྟེང་ནས༌འཁོར།། 15 ལེ་ལོས་སྡེར་མའི་ནང་དུ་ལག་བརྐྱངས༌ནས། །ཁ་ཟས་རང་གི་ཁ་ལ་སྐྱེལ་མི༌འདོད།། 16 ལེ་ལོ་ཅན་གྱིས་རང་ལ་བལྟས་ན༌ནི། །ཁུངས་སྐྱེལ་ནུས་པའི་སྐྱེ་བོ་བདུན་ལས༌མཁས།། 17 ལམ་འགྲོ་པ་ཞིག་དགོས་མེད༌ཀྱི། །འཁོན་འཛིང་ནང་དུ་ཞུགས་མཁན༌ནི། །ཁྱི་ཡི་རྣ་བ་འཐེན་པ༌འདྲ།། 18-19 མི་ཡིས་ཁྱིམ་མཚེས་བསླུས་པ༌དང༌། །ཀུ་རེ་ཡིན་ཞེས་སྨྲ་བ༌ནི། །སྨྱོན་པས་མགལ་མེ་མདའ་རྣོན༌པོ། །སྲོག་ལེན་མཚོན་ཆ་འཕེན་པར༌མཚུངས།། 20 བུད་ཤིང་མེད་ན་མེ་ཡང༌ཞི། །དཀྲུག་མཁན་མེད་སར་རྩོད་གཞི༌འཇགས།། 21 འཁོན་འཛིང་ཅན་གྱིས་རྩོད་གཞི་སློང་བ༌ནི། །སོལ་མེའི་སྟེང་དུ་སོལ་བ་འཇོག་པ༌དང༌། །མེ་ཡི་སྟེང་དུ་བུད་ཤིང་འཇོག་པ༌འདྲ།། 22 ཕྲ་མ་བྱེད་པའི་མི་ཡི་སྨྲ་བརྗོད༌ནི། །ཟས་མཆོག་བཞིན་དུ་གྲོད་པའི་ཕུགས་སུ༌འཇུག། 23 ཁ་ནི་འབར་ཡང་སེམས་ནི་ངན་པ༌དེ། །དངུལ་གྱི་སྙིགས་མས་བཏུམས་པའི་རྫ་ཆས༌འདྲ།། 24 སྡང་སེམས་ཅན་གྱིས་རང་ཉིད་ཚིག་གིས༌འགེབས། །འོན་ཀྱང་བསམ་པའི་ནང་དུ་གཡོ་སྒྱུ༌བཅངས།། 25 དེ་ཡི་ཚིག་ནི་སྙན་ཡང་བློ་མ༌གཏོད། །དེ་ཡི་སེམས་སུ་ཞེན་ལོག་རིགས་བདུན༌མཆིས།། 26 དེ་ཡི་སྡང་སེམས་གཡོ་སྒྱུས་སྦས༌ན་ཡང་། །དེ་ཡི་ངན་པ་ཚོགས་ཀྱི་མདུན་དུ༌མངོན།། 27 ས་དོང་འདྲུ་མཁན་དེ་ཡི་ནང་དུ༌ལྟུང༌། །རྦབ་རྡོ་བགྲིལ་མཁན་རྦབ་རྡོའི་འོག་ཏུ༌འཆོར།། 28 རྫུན་གྱི་ལྕེ་ནི་རང་གིས་རྨས་པར༌སྡང༌། །ངོ་དགའ་བྱེད་པའི་ཁ་ཡིས་བརླག་པར༌འགྱུར།།

ལེའུ་ཉེར་བདུན༌པ།

1 ཉིན་གཅིག་ཅི་འབྱུང་ཁྱོད་ཀྱིས་མི་ཤེས༌པས། །སང་ཉིན་དོན་ལ་ཁ་ཕོ་མ་བྱེད༌ཅིག། 2 གཞན་ལ་བསྟོད་དུ་འཇུག་པ༌ལས། །རང་ཁས་རང་ལ་བསྟོད་མི༌རུང༌། །གཞན་གྱིས་བསྟོད་བསྔགས་བྱེད་པ༌ལས། །རང་གི་མཆུ་ཡིས་བསྟོད་མི༌འོས།། 3 རྡོ་བ་ལྕི་ཞིང་བྱེ་མ་ཡང་ལྗིད༌དེ། །བླུན་པོའི་ཁོང་ཁྲོ་དེ་ལས་ཀྱང་ལྕི༌འོ།། 4 ཁོང་ཁྲོ་གདུག་རྩུབ་ཆེ་བ༌དང༌། །ཁྲོ་གཏུམ་ཆུ་ལོག་ཡིན་ན༌ཡང༌། །ཕྲག་དོག་མདུན་དུ་སུ་ཞིག༌ཚུགས།། 5 དྲང་མོར་བཀའ་བཀྱོན་མཛད་པ༌ནི། །ལྐོག་ནས་བརྩེ་བ་བྱེད་པས༌ལྷག། 6 མཛའ་བོས་ཕྱུང་བའི་རྨ་ཁ་སླུ་མེད༌ཡིན། །དགྲ་བོས་ཁྱོད་ལ་ཡང་ཡང་ཁ་སྐྱེལ༌ལོ།། 7 རྒྱགས་པའི་ཁ་ནི་སྦྲང་རྩི་ལ་ཡང༌སྡང༌། །ལྟོགས་ན་ཁ་ཏིག་ཀྱང་ནི་མངར་མོ༌ཡིན།། 8 ཁྱིམ་དང་བྲལ་བ་ཕྱོགས་བཞིར༌འཁྱམ། །ཚང་ལས་འཁྱར་བའི་བྱ་དང༌འདྲ།། 9 བྱུགས་རྫས་དང་ནི་བསུང་རྫས༌ཀྱིས། །མི་སེམས་སྤྲོ་བར་བྱེད་པ༌དང༌། །མཛའ་བོའི་ཁ་ཏ་མངར་བ༌ཡིན།། 10 རང་གི་གྲོགས་དང་ཕ་ཡི༌གྲོགས། །ཁྱོད་ཀྱིས་གང་ཡང་འདོར་མི༌བྱ། །ཆག་སྒོར་འཕྲད་པའི་ཉིན་མོ༌ལ། །སྤུན་ཟླའི་ཁྱིམ་ལ་མ་འགྲོ༌ཞིག །རྒྱང་ཐག་རིང་བའི་སྤུན་ཟླ༌ལས། །ཉེ་བར་ཡོད་པའི་ཁྱིམ་མཚེས༌ལེགས།། 11 ངའི་བུ་ཁྱོད་ནི་ཤེས་རབ་ལྡན་གྱུར༌ནས། །ང་ཡི་སེམས་པ་སྤྲོ་བར་གྱིས་ཤིག༌དང༌། །ང་རང་སྨད་མཁན་ལ་ནི་ལན་གདབ་བོ།། 12 གྲུང་པོས་བར་ཆད་མཐོང་ནས་ཡིབ་པར༌བྱེད། །བླུན་པོ་མུ་མཐུད་སྐྱོད་ཅིང་སྡུག་བསྔལ༌མྱོང༌།། 13 སུ་ཞིག་རྒྱུས་མེད་འགན་ལེན་བྱེད་ན༌ནི། །དེ་ཡི་ཕྱི་གོས་ལེན་པར་གྱིས་ཤིག༌དང༌། །དེ་ཡིས་བྱི་མོའི་འགན་ལེན་བྱེད་ན༌ནི། །དེ་ནི་འགན་ལེན་པ་རུ་འགྱུར་དགོས༌སོ།། 14 སྔ་མོ་ལངས་ནས་ཁྱིམ་མཚེས༌ལ། །སྐད་གསང་མཐོན་པོས་ཤིས་བརྗོད༌པ། །དེ་ནི་སྨོན་ལོག་ཏུ་འགྱུར༌རོ།། 15 བུད་མེད་འཁོན་འཛིང་ཅན་དེ༌ནི། །དྲག་ཆར་ཉིན་མོའི་ཐིགས་པར༌མཚུངས།། 16 འགོག་པར་བསམས་པས་རླུང་ནི་འགོག་པ༌དང༌། །ལག་པ་གཡས་པས་སྣུམ་ནི་འཛིན་དང༌མཚུངས།། 17 ལྕགས་ནི་ལྕགས་ཀྱིས་རྣོན་པོར་བརྡར་བ༌ལྟར། །མཛའ་གྲོགས་ཕན་ཚུན་བརྡར་ན་རིག་པ༌རྣོ།། 18 སེ་ཡབ་ཤིང་ལ་བདག་སྐྱོང་བྱེད་མཁན༌གྱིས། །དེ་ཡི་འབྲས་བུ་སྤྱོད་པར་གདོན་མི༌ཟ། །བདག་པོར་ཞབས་ཕྱི་སྒྲུབ་པར་བཀུར་སྟི༌འབྱུང༌།། 19 ཆུ་ནང་ཇི་ལྟར་ངོ་གདོང་འཆར་བ༌བཞིན། །མི་ཡི་བསམ་པས་མི་དེ་མཚོན་པ༌ཡིན།། 20 གཤིན་ཡུལ་དམྱལ་ཁམས་ཚིམ་པ་མེད་པ༌ལྟར། །མི་ཡི་མིག་ཀྱང་དེ་དང་དེ་བཞིན༌ཡིན།། 21 གསེར་དངུལ་བཙོ་ཕྱིར་མེ་ཐབ་ལུགས་ཀོང༌ཡོད། །གཞན་གྱི་བསྟོད་པས་མི་ལ་བརྟག་པ༌ཡིན།། 22 ཁྱོད་ཀྱིས་འབྲུ་དང་མཉམ་དུ་བླུན་པོ༌ནི། །གཏུན་ཁུང་ནང་དུ་བརྡུངས་པ་ཡིན་ན༌ཡང༌། །དེ་ཡི་བླུན་རྨོངས་ཁོ་དང་འབྲལ་མི༌འགྱུར།། 23 ཁྱོད་ཀྱིས་ལུག་ཁྱུའི་གནས་ཚུལ་རྟོགས་དགོས༌ལ། །རང་གི་བ་ཁྱུར་བདག་སྐྱོང་ལེགས་པོ༌བྱོས།། 24 གང་ལ་ཞེ་ན་རྒྱུ་ནོར་ཡུན་མི༌གཏན། །མི་རབས་མི་རབས་ཅོད་པན་ཡང་མི༌ལུས།། 25 རྩྭ་སྐྱ་འབྲེག་ཅིང་རྩྭ་སྔོན་སྐྱེ་བ༌ཡིན། །རི་བོའི་རྩྭ་ཡང་ཕུང་པོར་བསྡུ་བ༌འོ།། 26 ལུ་གུ་ཁྱོད་ཀྱི་གྱོན་གོས༌ཡིན། །ར་ནི་ཞིང་གི་རིན་པ༌ཡིན།། 27 ཁྱོད་དང་ཁྱིམ་མི་གང་པོ་དང༌། །བྲན་མོ་རྣམས་ཀྱི་འཚོ་བའི༌ཕྱིར། །ར་མའི་འོ་མས་འདང་བར༌འགྱུར།།

ལེའུ་ཉེར་བརྒྱད༌པ།

1 ངན་པ་འདེད་མཁན་མེད་ཀྱང་འབྲོ༌ན་ཡང་། །དྲང་པོ་སེང་གེ་བཞིན་དུ་ཞུམ་པ༌མེད།། 2 རྒྱལ་ཁམས་ཤིག་ལ་ཉེས་སྐྱོན་མངའ་བས༌ན། །དེ་ལ་འགོ་དཔོན་མང་དུ་འབྱུང་བ༌འོ། །བློ་གྲོས་ཤེས་ཡོན་ལྡན་པས་སྲིད་བརྟན༌ཡོང་།། 3 དབུལ་པོས་དབུལ་པོར་གཉའ་གནོན་བྱེད་པ༌ནི། །འབྲུ་རིགས་ཡོངས་སུ་འཁུར་བའི་དྲག་ཆར༌འདྲ།། 4 བཀའ་ཁྲིམས་འདོར་བའི་མི་ཡིས་ངན་པར༌བསྟོད། །བཀའ་ཁྲིམས་སྲུང་མཁན་གྱིས་ནི་ངན་པར༌རྒོལ།། 5 མི་ངན་གྱིས་ནི་དྲང་གཞག་གོ་བ༌མིན། །ཡ་ཝཱེ་འཚོལ་མཁན་ཐམས་ཅད་ལེགས་པར༌རྟོགས།། 6 སྤྱོད་པ་ཕྱིན་ཅི་ལོག་པའི་ཕྱུག་བདག༌ལས། །དྲང་པོར་སྤྱོད་པའི་དབུལ་པོ་ལེགས་པ༌འོ།། 7 བཀའ་རྒྱ་སྲུང་མཁན་བློ་གྲོས་བུ་ཡིན༌ཞིང༌། །ཟས་རྔམ་ཅན་དང་འགྲོགས་པའི་མི་དེས༌ནི། །རང་གི་ཕ་ཡང་ངོ་ཚར་སྦྱོར་བ༌ཡིན།། 8 སྐྱེད་ཀ་མཐོན་པོས་རང་ནོར་སྤེལ་བ༌དེས། །དབུལ་པོར་སྙིང་རྗེ་བྱེད་པའི་དོན་དུ༌གསོག། 9 ཁ་ཕྱིར་འཁོར་ནས་བཀའ་རྒྱར་མི་ཉན༌པའི། །སྨོན་ལམ་ཡང་ནི་ཞེན་པ་ལོག་པར༌རྩི།། 10 དྲང་པོ་ལོག་ལམ་འདྲེན་མཁན༌ནི། །རང་གི་དོང་ནང་ལྟུང་བར༌འགྱུར། །སྐྱོན་དང་བྲལ་བར་ནོར་སྐལ༌འཐོབ།། 11 ཕྱུག་པོས་རང་ཉིད་མཁས་པར༌འཛིན། །དབུལ་པོ་མཛངས་པས་དེ་ནི༌རྟོགས།། 12 དྲང་པོ་རྒྱལ་དུས་གཟི་དཔལ་ཤིན་ཏུ༌ཆེ། །ངན་པ་དར་དུས་མི་རྣམས་གཡོལ་བར༌འགྱུར།། 13 རང་གི་ཉེས་སྐྱོན་སྦེད་མཁན་དོན་མི༌འགྲུབ། །རང་སྐྱོན་མཐོལ་ནས་སྤང་བར་ཐུགས་རྗེ༌འཐོབ།། 14 རྟག་ཏུ་གུས་ཤིང་འཇིགས་པའི་མི་ནི༌བདེ། །སེམས་པ་གྱོང་པོ་བར་ཆད་ནང་དུ༌ལྟུང༌།། 15 གདུག་རྩུབ་ཆེ་བའི་འགོ་དཔོན༌གྱིས། །དབུལ་པོར་དབང་སྒྱུར་བྱེད་པ༌ནི། །སེང་གེས་ང་རོ་སྒྲོག་པ༌དང༌། །ཁ་ཟས་འཚོལ་བའི་དོམ་དང༌མཚུངས།། 16 འགོ་དཔོན་གླེན་པས་གདུག་རྩུབ༌བཀོལ། །མི་གཙང་རྒྱུ་ལ་སྡང་བ༌ནི། །ཚེ་ཐག་རིང་བར་བྱེད་པ༌འོ།། 17 མི་ཁྲག་བཞུར་བའི་སྡིག་པ་འཁུར་མཁན༌ནི། །འཆི་བའི་བར་དུ་བྲོས་ཀྱང་སྐྱོབ་མི༌འོས།། 18 སྤྱོད་པ་སྐྱོན་བྲལ་ཐར་བར༌འགྱུར། །ལོག་ལམ་ཞུགས་པ་ཐོལ་གྱིས༌འགྱེལ།། 19 འབད་པས་སོ་ནམ་བྱེད་པར་ཟས་ཀྱིས༌མོད། །འཕྲུལ་སྣང་སྙེག་པས་ཕོངས་པའི་སྡུག་བསྔལ༌མྱོང༌།། 20 བློ་སེམས་དཀར་བ་ལ་ནི་བྱིན་རླབས༌མོད། །ཕྱུག་པོར་འགྱུར་བར་རྔམ་ལ་ཉེས་ཆད༌འཕོག། 21 མི་ལ་ཕྱོགས་རིས་འཛིན་པ་མི་ལེགས༌ཀྱང༌། །མི་ཡིས་བག་ལེབ་དུམ་བུའི་ཕྱིར་ཉེས༌བྱེད།། 22 སེར་སྣ་ཅན་ནི་ཕྱུག་པོར་འགྱུར་བར༌རྔམ། །དབུལ་ཕོངས་སླེབ་པ་ཡིད་ལ་འཆར་བ༌མེད།། 23 ལྗགས་ཀྱིས་མི་ལ་ཁ་ཡག་བཤད་པ༌ལས། །བཀྱོན་མཁན་ལ་ནི་མཇུག་མཐར་ངོ་སོ༌འཐོབ།། 24 རང་གི་ཕ་མའི་རྒྱུ་འཕྲོག༌ཅིང༌། །འདི་ནི་ཉེས་པ་མིན་ཟེར༌ན། །དེ་ནི་ཇག་པའི་འགྲོགས་ཡ༌ཡིན།། 25 ཧམ་པ་ཅན་གྱིས་རྩོད་གཞི༌སློང༌། །ཡ་ཝཱེར་བརྟེན་པ་ཕྱུག་པར༌འགྱུར།། 26 རང་ཉིད་མཁས་པར་འཛིན་པ་གླེན་པ༌ཡིན། །ཤེས་རབ་ནང་དུ་འགྲོ་བ་ཐར་བར༌འགྱུར།། 27 དབུལ་པོར་སྦྱིན་པ་གཏོང་མཁན་ཕོངས་མི༌འགྱུར། །དེ་རྣམས་མིག་ནང་མེད་པར་དམོད་མོ༌ཐེབས།། 28 ངན་པ་དར་དུས་མི་རྣམས༌གཡོལ། །དེ་རྣམས་འཇིག་དུས་དྲང་པོ༌འཕེལ།།

ལེའུ་ཉེར་དགུ༌པ།

1 ཡང་ཡང་བཀའ་བཀྱོན་འཕོག་བཞིན༌དུ། །གཉའ་རེངས་བྱེད་པ་གློ་བུར༌ཉིད། །མེད་པར་འགྱུར་ཞིང་སྐྱོབ་ཐབས༌ཟད།། 2 དྲང་པོ་འཕེལ་དུས་མི་རྣམས༌དགའ། །ངན་པས་དབང་དུ་སྒྱུར་དུས༌སུ། །མི་རྣམས་འཁུན་སྒྲ་འབྱིན་པ༌ཡིན།། 3 ཤེས་རབ་ལ་ནི་དགའ་བ༌ཡིས། །རང་གི་ཕ་ནི་སྤྲོ་བར༌བྱེད། །སྨད་འཚོང་མ་དང་འགྲོགས་པ༌ཡིས། །ཁྱིམ་གྱི་རྒྱུ་ནོར་ཆུད་ཟོས༌གཏོང༌།། 4 དྲང་གཞག་ངང་ནས་རྒྱལ་པོས༌ནི། །རང་གི་རྒྱལ་སྲིད་ཚུགས་སུ༌འཇུག །ལྐོག་རྔན་ལེན་པས་རྒྱལ་སྲིད༌བརླག། 5 ཁྱིམ་མཚེས་ལ་ནི་ངོ་དགའ་བྱེད་པ༌ཡིས། །དེ་ཡི་རྐང་འོག་རྙི་རྒྱ་འཛུགས་པ༌ཡིན།། 6 མི་ངན་ཉེས་སྐྱོན་དབང་གིས་རྙི་རྒྱར༌ཚུད། །དྲང་པོ་དགའ་མགུ་རང་ཞིང་ཀི་སྒྲ༌སྒྲོག། 7 དྲང་པོས་དབུལ་པོའི་དོན་ལ་མནོ་བསམ༌གཏོང༌། །ངན་པར་དེ་ཉིད་གོ་བའི་འདུ་ཤེས༌མེད།། 8 འཕྱ་སྨོད་མཁན་གྱིས་གྲོང་ཁྱེར་ཡོངས་སུ༌དཀྲུག །ཤེས་རབ་ཅན་གྱིས་ཁོང་ཁྲོ་ཞི་བར༌བྱེད།། 9 ཤེས་རབ་ཅན་དང་བླུན་པོ་རྩོད་དུས༌སུ། །བླུན་པོས་ཀུ་ཅོ་སྒྲོག་ཅིང་འཕྱ་དགོད༌བྱེད། །དེ་ལ་ཞི་འཇགས་ཅིས་ཀྱང་འབྱུང་མི༌སྲིད།། 10 མི་ཁྲག་བཞུར་བར་རྔམ་པ་བཟང་པོར༌སྡང༌། །དེས་ནི་དྲང་པོའི་ཚེ་སྲོག་ལེན་པར༌བསྙེག། 11 གླེན་པ་ཁོང་ཁྲོ་རབ་ཏུ་འབར་བ༌དང༌། །ཤེས་རབ་ཅན་གྱིས་རང་གི་ཁོང་ཁྲོ༌འགོག། 12 སྲིད་དབང་འཛིན་མཁན་རྫུན་ལ་ཡིད་ཆེས༌ན། །དེ་ཡི་འཁོར་གཡོག་ཐམས་ཅད་ངན་དུ༌འགྲོ། 13 དབུལ་པོ་དང་ནི་གཞན་གདུང༌ཅན། །ལྷན་ཅིག་འཛོམས་ཤིང་ཡ་ཝཱེ༌ཡིས། །དེ་གཉིས་མིག་ལ་འོད་སྣང༌སྦྱིན།། 14 གལ་ཏེ་རྒྱལ་པོས་གཞུང་དྲང༌སྒོས། །དབུལ་པོར་ཁྲིམས་ཐག་བཅད་ན༌ནི། །དེ་ཡི་རྒྱལ་ཁྲི་རྟག་ཏུ༌བརྟན།། 15 དབྱུག་པ་དང་ནི་འཆུན་འདོམས་ཀྱིས། །མི་ལ་ཤེས་རབ་སྩོལ་བ་དང༌། །ལང་ཤོར་བཏང་བའི་བུ་ཡིས་ནི། །རང་གི་མ་ཡང་ངོ་ཚར༌སྦྱོར།། 16 ངན་པ་མོད་དུས་ཉེས་སྐྱོན༌འཕེལ། །དྲང་པོས་དེ་དག་ལྟུང་ལུགས༌གཟིགས།། 17 རང་གི་བུ་ནི་ཆུན་ཞིག༌དང༌། །དེ་ཡིས་ཁྱོད་རང་བདེ་བ༌དང༌། །ཁྱོད་ཀྱི་སེམས་ཀྱང་སྤྲོ་བར༌བྱ།། 18 ལུང་བསྟན་མེད་སར་མི་རྣམས་རང་དགར༌སྤྱོད། །བཀའ་ཁྲིམས་སྲུང་བའི་སྐྱེ་བོར་བྱིན་རླབས༌འཐོབ།། 19 ཁ་བཤད་ཙམ་གྱིས་གཡོག་པོ་མི་འཆུན༌ཏེ། །དེ་ཡིས་གོ་ཡང་སྣང་དག་མི་བྱེད༌དོ།། 20 སྐད་ཆ་རྟབ་རྟབ་སྨྲ་མཁན་མཐོང་མྱོང༌ངམ། །དེ་ལས་གླེན་པར་རེ་བ་ལྡན་པ༌ཡིན།། 21 ཆུང་ནས་གཡོག་པོ་ལང་ཤོར་བཏང་ན༌ནི། །དེ་ཡིས་མཇུག་མཐར་སྡུག་བསྔལ་བསྐྱེད་པ༌འོ།། 22 ངང་ཐུང་གིས་ནི་རྩོད་གཞི༌སློང༌། །གཏུམ་པོས་ཉེས་སྡིག་མང་དུ༌གསོག། 23 མི་ནི་རང་གི་ང་རྒྱལ༌གྱིས། །དམའ་སར་དབབ་ཀྱང་ཁེངས་སྐྱུང༌གིས། །བཀུར་སྟི་རྙེད་པར་འགྱུར་བ༌ཡིན།། 24 རྐུན་མའི་ངན་གྲོགས་བྱེད་པ༌ནི། །རང་སྲོག་འཁོན་དུ་འཛིན་པ༌ཡིན། །མནའ་ཡིས་དཔང་པོ་བྱེད་དགོས༌པ། །ཐོས་ཀྱང་དེ་ཡིས་ཅང་མི༌སྨྲ།། 25 མི་ལ་འཇིགས་ན་རྙི་ནང༌འཚུད། །ཡ་ཝཱེར་བརྟན་པར་ཉེ་ཞོ༌མེད།། 26 མང་པོས་མངའ་བདག་ཁ་ངོ་འཚོལ་ན༌ཡང༌། །རེ་རེའི་དྲང་གཞག་ཡ་ཝཱེ་ཁོང་ནས༌འབྱུང༌།། 27 དྲང་པོ་གྱ་གྱུ་ཅན་ལ་སྐྱུག་བྲོ༌ཞིང༌། །མི་ངན་གཞུང་རྒྱུད་དྲང་པོར་ཞེ་ལོག༌གོ།

ལེའུ་སུམ་ཅུ༌པ།

ཨ་གུར་གྱི་ངག༌རྒྱུན།

1 ཡཱ་ཀེའི་བུ་ཨ་གུར་གྱི་ངག་རྒྱུན་ཏེ་ཁོང་གི་བཀའ་ལུང་ནི། སྐྱེ་བོ་དེས་ཨི་ཐི་ཨེལ༌དང༌། ཨི་ཐི་ཨེལ་དང་ཡུ་ཀལ་གཉིས་ལ་བསྒོས་པ་ཡིན༌ཏེ། 2 ང་ནི་ཀུན་ལས་བླུན་རྨོངས༌ཡིན། །མི་ཡི་གོ་རྟོགས་ང་ལ༌མེད།། 3 ཤེས་རབ་ཀྱང་ནི་ངས་མ༌བསླབས། །དམ་པ་ཉིད་ཀྱང་ཤེས་མ༌གྱུར།། 4 ནམ་མཁར་འཕགས་ནས་སུ་ཞིག༌བབས། །ལག་མཐིལ་རླུང་ཆེན་སུ་ཡིས༌བསྡུས། །ཆུ་རྣམས་གོས་ནང་སུ་ཡིས༌བསྒྲིལ། །ས་གཞིའི་མཐའ་བཞི་སུ་ཡིས༌བཙུགས། །ཁོང་གི་མཚན་ལ་ཅི༌བྱ་འམ། །ཁོང་གི་སྲས་ཀྱི་མཚན་ཡང༌ཅི། །ཤེས་ན་ང་ལ་འཆད་རོགས༌གནང༌།། 5 དཀོན་མཆོག་བཀའ་ལ་དྲི་མ༌མེད། །ཁོང་ཉིད་སྐྱབས་སུ་བརྟེན་མཁན༌ལ། །ཁོང་ནི་དེ་ཡི་ཕུབ་ལགས༌སོ།། 6 ཁོང་གི་བཀའ་ལ་ཁ་སྣོན་རྒྱག་མི༌རུང༌། །བརྒྱབ་ན་ཁོང་གིས་ཁྱོད་ལ་བཀའ་བཀྱོན༌མཛད། །ཁྱོད་ནི་རྫུན་གཏམ་སྨྲ་བར་མངོན་པར༌འགྱུར།།

ལེགས་བཤད་གཞན༌དག

7 བདག་ལ་ཞུ་བ་འབུལ་རྒྱུ་གཉིས་ཡོད༌དེ། །ང་རང་མ་ཤི་སྔོན་ལ་གནང་བར༌མཛོད།། 8 གཡོ་སྒྱུ་དང་ནི་རྫུན་གཏམ༌གཉིས། །ང་དང་རིང་དུ་གྱེས་པར༌མཛོད། །ང་ནི་དབུལ་པོར་མི་མཛད༌ཅིང༌། །ཕྱུག་པོར་ཡང་ནི་མི་མཛད༌པར། །ཁ་ཟས་འདང་ངེས་གནང་བས༌ཆོག། 9 དེ་མིན་ང་རང་འགྲངས་དུས༌སུ། །ཁྱེད་ཉིད་སྤངས་ཏེ་འདི་ལྟར༌དུ། །ཡ་ཝཱེ་སུ་ཡིན་ཞུ་ཡང༌སྲིད། །ཡང་ན་དབུལ་དུས་རྐུ་བྱས༌ནས། །དཀོན་མཆོག་མཚན་སྙན་བརླག་ཀྱང༌སྲིད།། 10 བདག་པོའི་དྲུང་དུ་བྲན་པོར་ངན་མ༌གཏམ། །དེ་ཡིས་ཁྱོད་ལ་དམོད་ན་ཉེས་སྐྱོན༌འཕོག། 11 རང་གི་ཕ་ལ་དམོད་འབོར༌ཞིང༌། །མ་ལ་སྨོན་འདུན་མི་ཞུ༌བའི། །མི་རབས་ཀྱང་ནི་ཡོད་པ༌ཡིན།། 12 རང་གི་དྲི་མ་མ་བཀྲུས༌བཞིན། །རང་གི་སྣང་བར་རང་གཙང༌བའི། །མི་རབས་ཀྱང་ནི་ཡོད་པ༌ཡིན།། 13 མིག་ལ་དྲེགས་ཉམས་ཆེ་བ༌དང༌། །མིག་ལྕིབས་གཙིགས་སུ་འདེགས་པ༌ཡི། །མི་རབས་ཀྱང་ནི་ཡོད་པ༌ཡིན།། 14 སོ་ནི་རལ་གྲི་མཆེ་བ་གྲི་རྣམས་བཞིན། །ས་གཞིའི་དབུལ་པོ་རྣམས་དང་མི་ཡི༌ཁྲོད། །མེད་པོ་རྣམས་ནི་ཁྱུར་མིད་བྱེད་པ༌ཡི། །མི་རབས་ཀྱང་ནི་ཡོད་པ་ཡིན་ལགས༌སོ།། 15 ཁྲག་འཐུང་སྲིན་བུར་བུ་མོ་གཉིས་ཡོད༌དེ། །རྟག་ཏུ་ཡང་ཡང་ང་ལ་བྱིན་ཅིག༌ཟེར། །ཚིམ་པ་མེད་པའི་རིགས་ནི་གསུམ་ཡོད༌ལ། །འདང་སོང་མི་ཟེར་བ་དང་བཞི་བཅས༌ཏེ།། 16 གཤིན་ཡུལ་དང་ནི་མོ་གཤམ༌དང༌། །ཆུ་ཡིས་ངོམས་པ་མེད་པའི༌ས། །འདང་སོང་མི་ཟེར་མེ་བཅས༌སོ།། 17 རང་གི་ཕ་ལ་འཕྱ་བ༌དང༌། །རྒས་པའི་མ་ལ་སྨད་པ༌ཡི། །མིག་ནི་ལུང་བའི་ཕོ་རོག༌གིས། །དྲུས་ཏེ་གླག་ཕྲུག་གིས་ཟ༌འོ།། 18 བདག་ལ་དོན་གསུམ་ངོ་མཚར༌ཆེ། །མི་རྟོགས་དོན་བཅས་བཞི་ཡོད༌དེ།། 19 གླག་གིས་གནམ་འཕང་གཅོད་པའི༌ལམ། །ཕ་བོང་སྟེང་གི་སྦྲུལ་གྱི༌ལམ། །རྒྱ་མཚོ་དཀྱིལ་གྱི་གྲུ་ཡི༌ལམ། །ན་གཞོན་ཕོ་མོ་འགྲོགས་པའི༌ལམ།། 20 གཡེམ་མོའི་ལམ་ནི་འདི་ལྟ༌སྟེ། །མོས་ནི་ཟ་ཞིང་ཁ་ཕྱིས༌ནས། །མི་རུང་ཅི་ཡང་མ་བྱས༌ཟེར།། 21 ས་གཞི་སྒུལ་བར་བྱེད་པའི་དོན་གསུམ༌ཡོད། །བཟོད་ཐབས་མེད་པའི་དོན་དང་བཞི་བཅས༌ཏེ།། 22 བྲན་པོ་རྒྱལ་པོར་སྡོད་པ༌དང༌། །གླེན་པའི་གྲོད་པ་འགྲང་བ༌དང༌།། 23 བརྩེ་མེད་མནའ་མར་འགྲིམ་པ༌དང༌། །གཡོག་མོས་བདག་མོའི་ཚབ་བྱེད༌པ།། 24 ས་གཞིར་ཆུང་ཆུང་བཞི་ཡོད༌ཅིང༌། །དེ་དག་རབ་ཏུ་མཛངས་པ༌སྟེ།། 25 གྲོག་མ་སྲོག་ཆགས་སྟོབས་ཞན༌ཡང༌། །དབྱར་དུས་རང་གི་རྒྱགས་གསོག༌གོ། 26 འཕྱི་བ་སྟོབས་བོ་ཆེ་མིན༌ཡང། །རང་གི་ཚང་ནི་བྲག་ལ༌རྐོ།། 27 ཆ་ག་པ་ལ་རྒྱལ་པོ༌མེད། །ལྷན་ཅིག་དཔུང་ཁག་བསྒྲིགས་ནས༌འགྲོ། 28 རྨིགས་པ་ལག་པས་འཛིན་ནུས༌ཀྱང༌། །དེ་ནི་ཕོ་བྲང་ནང་དུ༌སྡོད།། 29 གོམ་སྟབས་རྫིག་རྫིག་ཅན་ནི་གསུམ་ཡོད༌ལ། །རྫིག་རྫིག་ངང་ནས་འགྲོ་བ་དང་བཞི༌སྟེ།། 30 རི་དྭགས་ནང་གི་སྟོབས་བོ༌ཆེ། །སེང་གེ་སུ་ལ་ཕྲད་ན་ཡང་། །ཕྱིར་བསྣུར་སྟེག་པར་མི་འགྱུར༌རོ།། 31 མགོ་བོ་དགྱེ་ནས་མདུན་སྐྱོད༌པའི། །བྱ་ཕོ་དང་ནི་ར་ཐུག༌དང༌། །དམག་དཔུང་དབུས་ཀྱི་རྒྱལ་པོ༌འོ།། 32 རང་ཆེ་བྱས་ནས་གླེན་རྟགས་བསྟན་པ༌འམ། །སེམས་ངན་བསྐྱེད་ན་རང་ཁ་ལག་པས༌ཁོབ།། 33 རྒྱུ་མཚན་གང་ལ་ཡིན་ཞེ༌ན། །འོ་མ་དཀྲུགས་ན་མར་འཐོན༌ཞིང༌། །སྣ་བ་གཅུས་པས་ཁྲག་འཐོན༌བཞིན། །ཁོང་ཁྲོ་བསླངས་ན་འཁྲུག་རྩོད༌འབྱུང༌།།

ལེའུ་སོ་གཅིག༌པ།

རྒྱལ་པོར་གནང་བའི་བསླབ༌བྱ།

1 རྒྱལ་པོ་ལེ་མུ་ཨེལ་གྱི་ངག་རྒྱུན་ཏེ་རང་གི་མ་ལས་བསླབས་པའི་བཀའ་ལུང་ནི། 2 ངའི་བུ་ང་ཡི་མངལ་ལས་སྐྱེས་པའི༌བུ། །ང་ཡིས་དམ་བཅའ་བཞག་ནས་ཐོབ་པའི༌བུ། །ང་ཡིས་ཁྱོད་ལ་ཅི་ཞིག་སྨྲ་བར༌བྱ།། 3 རང་གི་སྟོབས་ནི་སྐྱེས་མར་སྦྱིན་མི་བྱ། །རྒྱལ་པོ་བརླག་པའི་སྤྱད་པ་མ་སྤྱོད༌ཅིག། 4 ལེ་མུ་ཨེལ་ལགས་རྒྱལ་པོ༌ཡིས། །རྒུན་ཆང་འཐུང་བ་མི་མཛེས༌ཏེ། །སྲིད་དབང་འཛིན་པས་ཆང་གར༌བོ། །འཐུང་བར་རྔམ་པ་ཡེ་མི༌འོས།། 5 གལ་སྲིད་འཐུང་ན་བཀའ་གསུང་བརྗེད་གྱུར༌ནས། །གཉའ་གནོན་མྱོང་མཁན་དྲང་གཞག་ལོག་པར༌གཅོད།། 6 ཆང་གར་འཆི་ཁར་ཡོད་པ༌དང༌། །རྒུན་ཆང་སེམས་སྡུག་ཅན་ལ༌བླུགས།། 7 དེ་ཚོས་འཐུང་ན་རང་གི་དབུལ་ཕོངས༌བརྗེད། །རང་གི་སྐྱོ་གདུང་ཡང་ནི་དྲན་མི༌འགྱུར།། 8 ལྐུགས་པའི་དོན་དུ་ཁ་གྲགས་དགོས་པ༌དང༌། །ཉམ་ཆུང་ཕྱིར་དུ་དག་འབུད་བྱེད་པར༌གྱིས།། 9 ཁྱོད་ཀྱིས་ལེགས་ཉེས་དྲང་པོར་ཕྱེས་ཤིག༌དང༌། །དབུལ་ཞིང་ཕོངས་པའི་ཕྱིར་དུ་དག་འབུད༌གྱིས།།

ཆུང་མ་བཟང་མོའི་སྐོར་གླེང༌བ།

10 ཆུང་མ་བཟང་མོ་འཇོན་ཐང༌ཅན། །སུ་ཞིག་གིས་ནི་རྙེད་འགྱུར༌རམ། །སྐྱེས་མ་དེ་ཡི་རིན་ཐང༌ནི། །པདྨ་ར་ག་ལས་ཀྱང༌ལྷག། 11 ཁོ་མོའི་ཁྱོ་གས་མོ་ལ་སེམས་གཏོད༌ཅིང༌། །མི་དེའི་ཐོབ་བྱ་ཕོངས་པར་མི་འགྱུར༌རོ།། 12 ཁོ་མོས་མི་ཚེ་གང་པོར་ཁྱོ་ག༌ལ། །ཕན་འདོགས་པ་ལས་གནོད་པ་ཡེ་མི༌བསྐྱལ།། 13 ཁོ་མོས་བལ་དང་སོ་མ་འཚོལ་བསྡུ༌བྱེད། །སེམས་པ་དགའ་ཞིང་ལག་པས་ལས་ཀ༌བྱེད།། 14 ཁོ་མོ་ཚོང་པའི་གྲུ་ཚོགས་དང་མཚུངས༌ཏེ། །རྒྱང་རིང་ཡུལ་ནས་རང་གི་འཚོ་རྒྱགས༌འདྲེན།། 15 ཞོགས་པ་སྔ་མོ་ཡར་ལངས༌ཏེ། །ནང་མི་རྣམས་ལ་ཁ་ཟས་སྦྱིན། །གཡོག་མོ་རྣམས་ལ་ལས་ཀ་བགོ། 16 ཁོ་མོས་ས་ཞིང་བདམས་ནས༌ཉོ། །རང་གི་ལག་པའི་འབྲས་བུ༌ལས། །རྒུན་ཚལ་ཞིག་ཀྱང་འཛུགས་པ༌ཡིན།། 17 ཁོ་མོས་ནུས་པའི་སྐ་རགས༌བཅིང༌། །རང་ལ་དཔུང་ཤེད་འཇུག་པ༌ཡིན།། 18 ཁོ་མོས་ཚོང་རྣམས་ཁེ་ཅན་ཡིན་པ༌ཤེས། །ཁོ་མོའི་སྒྲོན་མེ་མཚན་གང་ཞི་བ༌མེད།། 19 ཁོ་མོའི་ལག་པས་སྐུད་འཕང་འཛིན། །ལག་པ་འཕང་ལོར་འཇུ་བ༌ཡིན།། 20 དབུལ་པོའི་ཕྱོགས་སུ་ལག་པ་རྐྱོང་བ༌དང༌། །དགོས་མཁོ་ཅན་ལ་ལག་པས་རོགས་སྐྱོར༌བྱེད།། 21 ཁོ་མོའི་ནང་མི་ཀུན་པོ༌ཡིས། །གྱོན་གོས་མཚལ་མདོག་གོན་ཡོད༌པས། །ཁ་བ་བབས་པས་མི་འཇིགས༌སོ།། 22 ཁོ་མོས་རང་ལ་མལ་སྟན་བཟོ་བ༌དང༌། །ཁོ་མོའི་གྱོན་གོས་སོ་རས་སྲབ་བུ༌དང༌། །རྒྱ་སྨུག་རས་ལས་གྲུབ་པ་ཡིན་ལགས༌སོ།། 23 ཁོ་མོའི་ཁྱོ་ག་ཡུལ་དེའི་རྒན་པོ༌དང༌། །ལྷན་ཅིག་མཁར་སྒོ་ཁ་རུ་སྡོད་པ༌དང༌། །ཀུན་གྱིས་ཁོ་ལ་བརྩི་བཀུར་བྱེད་པ༌ཡིན།། 24 ཁོ་མོས་སོ་རས་སྲབ་བུ་འཚོང་བ༌དང༌། །ཚོང་པ་རྣམས་ལ་སྐ་རགས་མཁོ་སྤྲོད༌བྱེད།། 25 སྟོབས་དང་བརྗིད་ཉམས་ཁོ་མོའི་གྱོན་གོས༌ཡིན། །ཕྱིས་ཀྱི་བདེ་སྐྱིད་བསམ་དུས་གད་མོ༌དགོད།། 26 ཁ་གྲགས་ཡོང་དུས་ཤེས་རབ་གླེང་བ༌དང༌། །ལྕེ་རྩེར་བྱམས་བརྩེ་ལྡན་པའི་བསླབ་བྱ༌ཡོད།། 27 ཁོ་མོས་ནང་ལས་ཀུན་ལ་ཞིབ་ཏུ༌ལྟ། ། སྙོམ་ལས་ཅན་གྱི་བག་ལེབ་ཟ་བ༌མིན།། 28 ཁོ་མོའི་བུ་ཕྲུག་ཐམས་ཅད་ཡར་ལངས༌ནས། །ཁོ་མོ་བདེ་འོ་ཞེས་སུ་བརྗོད་པ༌དང༌། །ཁོ་མོའི་ཁྱོ་གས་ཁོ་མོར་འདི་ལྟར༌བསྟོད།། 29 བཟང་མོ་འཇོན་ཐང་ཅན་ནི་ཤིན་ཏུ༌མང༌། །ཁྱོད་ནི་ཀུན་ལས་ཁྱད་དུ་འཕགས་པ༌འོ།། 30 མཚར་སྡུག་བསླུ་བའི་རྒྱུ་ཡིན༌ཞིང༌། །འཇོ་སྒེག་རླངས་པ་ནང་བཞིན༌ཡིན། །ཡ་ཝཱེ་ལ་ནི་འཇིགས་པ༌ཡི། །བུད་མེད་དེ་ལ་བསྟོད་བསྔགས༌འཐོབ།། 31 ཁོ་མོར་རང་གི་ལག་པ༌ཡི། །འབྲས་བུ་ལོངས་སུ་སྤྱོད་པར༌གྱིས། །ཁོ་མོའི་ལས་ཀས་རང་ཉིད༌ལ། །མཁར་སྒོར་བསྟོད་བསྔགས་འཐོབ་གྱུར༌ཅིག།། །།

* ལེའུ་གསུམ༌པ།:14 འདིར་ཁོ་མོ་ཞེས་པ་ནི་གོང་གི་ཤེས་རབ་ལ་གོ་བ་དང་། ཞོལ་ནས་འབྱུང་བའི་ཁོ་མོ་ཞེས་པ་ཡང་དེ་བཞིན་ཡིན།

* ལེའུ་བཞི༌པ།:6 འདིར་ཁོ་མོ་ཞེས་པ་ནི་གོང་གི་ཤེས་རབ་ལ་གོ་བ་དང་། ཞོལ་ནས་འབྱུང་བའི་ཁོ་མོ་ཞེས་པ་ཡང་དེ་བཞིན་ཡིན།

* ལེའུ་བརྒྱད༌པ།:14 འདིར་བདག་ཅེས་པ་ནི་ཤེས་རབ་ལ་གོ་དགོས་པ་དང་། ལེའུ་འདིའི་ནང་གི་བདག་གམ་ང་རང་ཞེས་པ་དོན་གཅིག་ཡིན་ཏེ་ཤེས་རབ་ལ་གོ་དགོས།

* ལེའུ་དགུ༌པ།:1 འདིར་ཁོ་མོ་ཞེས་པ་ནི་མི་ཡི་གཟུགས་སུ་བཀོད་པ་སྟེ་གོང་གི་ཤེས་རབ་ལ་གོ་དགོས་པ་ཡིན། ལེའུ་འདིའི་ཚིག་རྐང་དང་པོ་ནས་གསུམ་པའི་བར་གྱི་ཁོ་མོ་ཞེས་པ་དེ་བཞིན་ཡིན།

* ལེའུ་ཉེར་གསུམ༌པ།:2 འདིར་རང་གི་སྐེ་ལ་གྲི་ཞོག་ཅིག་ཅེས་པ་ནི་རང་གི་འདོད་པ་འགོག་པར་གྱིས་ཞེས་པའི་དོན༌ཡིན།

† ལེའུ་ཉེར་གསུམ༌པ།:23 འདིར་བདེན་པ་རག་ཅིང་འདོར་མི་བྱ་ཞེས་པར་མ་ཕྱི་ལས་བདེན་པ་ཉོ་ཞིང་བཙོང་མི་རུང་ཞེས་མཐོང༌སྟེ། འདིར་ཉོ་དང་བཙོང་ཞེས་པ་ནི་རག་པ་དང་འདོར་བའི་དོན་ལ་འཇུག་པས་དོན་བསྒྱུར་བྱས་པ༌ཡིན།

སྟོན་པ།

1

2

3

4

5

6

7

8

9

10

11

12

༄༅། །སྟོན་པའི་མདོ།

སྟོན་པའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྟོན་པ་ཞེས་བྱ་བའི་གཞུང་འདིའི་ཁ་བྱང་ནི་ཨིབ་རི་པའི་སྐད་ནས་བྱུང་བ་ཡིན། དེ་ནི་འདུ་འཛོམས་སམ་ཡང་ན་ལྷན་ཚོགས་ཞེས་པའི་དོན་དང་འབྲེལ་བ་ཡོད། ཅིག་བྱས་ན་སྟོན་པ་ཁོང་ལ་ལྷན་ཚོགས་ཀྱི་གོ་གནས་ཡོད་ཀྱང་སྲིད། གྷི་རིག་གི་སྐད་དུ་བསྒྱུར་པའི་ཞལ་ཆད་རྙིང་པ་ལ་སིབ་ཐུ་ཨ་ཀྱན་ཏི་༼Septuagint༽ཞེས་ཟེར། དབྱིན་ཡིག་གི་འགྱུར་གྱི་ཁ་བྱང་མང་ཤོས་ཨེ་ཁི་ལེ་ཟི་ཨ་ཐི་སི་༼Ecclesiastes༽ཞེས་པའི་གྷི་རིག་གི་ཐ་སྙད་འདི་ལས་སྒྲ་བསྒྱུར་བྱས་པ་རེད།

ཡི་གེར་འགོད་མཁན་དང་འགོད་དུས།

གཞུང་འདིའི་ནང་དུ་ཡི་གེར་བཀོད་པའི་དུས་ནམ་ཡིན་པ་དང་ཡི་གེར་འགོད་མཁན་སུ་ཡིན་གང་ཡང་བརྗོད་མེད་ནའང་། དུམ་མཚམས་འགའ་ཤས་ཀྱི་ཚིག་འགྲོས་ལ་བལྟས་ན་གཞུང་འདི་ཡི་གེར་འགོད་མཁན་རྒྱལ་པོ་སོ་ལོ་མོན་ཡིན་པ་གསལ་པོ་རེད། མཁས་པ་འགའ་ཞིག་གིས་གཞུང་འདི་ཡི་གེར་བཀོད་པའི་ལོ་ཚིགས་ནི་སྤྱི་ལོ་སྔོན་གྱི་དུས་རབས་གསུམ་པའི་ནང་ཡིན་པར་གསུངས་ནའང་། གལ་ཏེ་སོ་ལོ་མོན་གྱིས་གཞུང་འདི་ཡི་གེར་བཀོད་པའི་དབང་དུ་བཏང་ན། བཀོད་པའི་ལོ་ཚིགས་ནི་སྤྱི་ལོ་སྔོན་གྱི་དུས་རབས་བཅུ་པའི་ནང་ཡིན་དགོས་པ་རེད།

བརྗོད་སྙིང་དང་གསུང་འཕྲིན།

མི་ཚེའི་སྙིང་པོའི་སྐོར་ནས་གླེང་ན། གལ་སྲིད་དཀོན་མཆོག་ལ་མ་བརྟེན་ན་མི་ཚེ་ལ་རེ་བ་མེད་ཅིང་དོན་སྙིང་གིས་སྟོངས་པ་ཡིན། མི་ཚེའི་ནང་དུ་དཀོན་མཆོག་མེད་ན་གཏན་ནས་ཡིད་ཚིམ་པར་མི་འགྱུར། དེའི་སྐོར་ལེའུ་གཉིས་པའི་ཚིག་རྐང་ཉེར་ལྔ་པར་གསལ་པོར་གསུངས་ཡོད། གཞན་ཡང་མི་ཚེའི་ནང་དུ་དཀོན་མཆོག་ཡོད་ན་རེ་བ་ཆེན་པོ་འབྱུང་ཞིང་། ཁོང་གིས་བདག་ཅག་ལ་གནང་སྦྱིན་སྣ་ཚོགས་གནང་བ་དང་དེ་དག་ཁོང་གི་བཀའ་དྲིན་ལ་བརྟེན་ནས་ཐོབ་དགོས་པ་ཡིན། གནང་སྦྱིན་དེ་དག་བདེ་སྐྱིད་ལྡན་པའི་ངང་སྤྱོད་དགོས། དེའི་སྐོར་ལེའུ་གཉིས་པའི་ཚིག་རྐང་ཉེར་དྲུག་པ་དང་། ལེའུ་བཅུ་གཅིག་པའི་ཚིག་རྐང་བརྒྱད་པ་བཅས་སུ་གསལ་པོར་གསུངས་ཡོད། གཞུང་འདིའི་ནང་དུ་རྒྱལ་པོ་སོ་ལོ་མོན་གྱི་མཚན་ཉིད་རིག་པ་དང་ཆོས་ཀྱི་གཞུང་ལུགས་སྐོར་གྱི་ལྟ་ཚུལ་རྣམས་བཀོད་ཡོད། ཁོའི་མི་ཚེ་ཕལ་ཆེར་དོན་སྙིང་གིས་སྟོངས་པ་དང་། དེའི་རྒྱུ་མཚན་ནི་ཁོས་དཀོན་མཆོག་མ་བསྟེན་པས་རེད།

འཆར་ཟིན།

1. རང་གི་ཆེད་དུ་དངོས་པོ་སྤུངས་ནས་བདེ་སྐྱིད་བསྐྲུན་འདོད་པ་ལ་དོན་སྙིང་མེད་ཅེས་ངོ་སྤྲོད་གྱི་གཏམ་དུ་བརྗོད་ཡོད། ༼1:1-11༽

2. དཀོན་མཆོག་གི་གནང་སྦྱིན་བཞིན་མི་ཚེའི་བདེ་སྐྱིད་ལ་རོལ་དགོས་པའི་སྐོར། ༼1:12-11:6༽

3. སྐྱེ་བོ་རྣམས་ཀྱིས་གཞོན་ནུའི་སྐབས་སུ་འཚོ་བ་སྐྱིད་པོ་རོལ་བའི་འགོ་རྩོམ་པ་དང་ཆབས་ཅིག དཀོན་མཆོག་གིས་ལེགས་ཉེས་ཀྱི་ཁྲིམས་ཐག་གཅོད་ངེས་པ་རྒྱུན་དུ་ཡིད་ལ་འཛིན་དགོས། ༼11:7-12:7༽

4. དད་གུས་ཀྱི་ངང་ནས་དཀོན་མཆོག་ལ་ཡིད་ཆེས་བྱེད་པ་དང་ཁོང་གི་བཀའ་བརྩི་དགོས་ཞེས་མཇུག་གི་གཏམ་དུ་བརྗོད་ཡོད། ༼12:8-14༽

ལེའུ་དང་པོ།

ཐམས་ཅད་སྟོང་པ་ཡིན་པ།

1 ཡེ་རུ་སཱ་ལེམ་གྱི་རྒྱལ་པོ་སྟེ་དཱ་བིད་ཀྱི་སྲས་སྟོན་པ་ལགས་པའི་གཏམ་ནི་འདི་ལྟ་སྟེ། 2 སྟོང་པ་དང་ནི་སྟོང་པའི་སྟོང་པ་*སྟེ། ། ཐམས་ཅད་སྟོང་པ་ཡིན་ཞེས་སྟོན་པས་གསུངས། ། 3 མི་ཡིས་ཉི་མའི་འོག་ཏུ་སྡུག་མྱངས་ནས། ། དཀའ་བ་སྤྱད་པར་ཕན་ཐོགས་ཅི་ཞིག་ཡོད། ། 4 མི་རབས་འདའ་ཞིང་མི་རབས་འབྱུང་མོད་ཀྱང་། ། ས་གཞིར་འགྱུར་བ་མེད་ཅིང་རྟག་ཏུ་གནས། ། 5 ཉི་མ་འཆར་ཞིང་ཉི་མ་ནུབ་པ་དང་། ། མཇུག་མཐར་ལམ་སང་ཤར་སའི་གནས་སུ་བཞུད། ། 6 རླུང་ནི་ལྷོ་རུ་གཡུག་ཅིང་བྱང་དུ་འཁོར། ། སྐོར་བ་བརྒྱབ་ནས་འཁོར་ཞིང་མཚམས་མི་ཆད། 7 གཙང་པོ་མཐའ་དག་རྒྱ་མཚོར་ཞུགས་ན་ཡང་། ། རྒྱ་མཚོ་ནམ་ཡང་གང་བར་མ་གྱུར་ཏེ། ། གཙང་པོ་ཐོན་སའི་གནས་སུ་ཕྱིར་ལོག་གོ ། 8 བྱ་བ་ཀུན་གྱིས་མི་ལ་སུན་སྣང་བསྐྱེད། ། དེ་ནི་མི་ཡིས་བརྗོད་གྱིས་མི་ལང་ངོ་། ། མིག་གིས་བལྟས་ཀྱང་ནམ་ཡང་མི་ངོམས་ལ། ། རྣ་བས་མཉན་ཡང་ཚིམ་པ་ཡེ་ནས་མེད། ། 9 སྔར་བྱུང་དོན་རྣམས་ཡང་བསྐྱར་འབྱུང་ངེས་ལ། ། བྱས་ཟིན་དོན་རྣམས་ཡང་བསྐྱར་བྱེད་འགྱུར་བས། ། ཉི་མའི་འོག་ཏུ་གསར་པ་ཅི་ཡང་མེད། ། 10 མི་ཡིས་འདི་ནི་གསར་པ་ཡིན་ནོ་ཞེས། ། སྨྲ་བར་ནུས་པའི་བྱ་བ་ཅི་ཡོད་དམ། ། མ་གཞི་དེ་ནི་རང་ཅག་ཡར་སྔོན་ལ། ། སྔ་མོའི་དུས་ནས་ཡོད་པ་ཡིན་ལགས་སོ། ། 11 འདས་ཟིན་མི་རབས་སུས་ཀྱང་མི་དྲན་ལ། ། མ་འོངས་འབྱུང་འགྱུར་མི་རབས་དག་ཀྱང་ནི། ། རྗེས་མ་རྣམས་ཀྱིས་དྲན་པར་མི་འགྱུར་རོ། །

སྟོན་པའི་ཉམས་མྱོང་།

12 སྐབས་དེར་སྟོན་པ་བདག་ནི་ཡེ་རུ་སཱ་ལེམ་དུ་ཡེས་ར་ཨེལ་གྱི་རྒྱལ་པོ་བྱེད་དུས། 13 བདག་གིས་རང་གི་ཤེས་རབ་ཀྱིས་གནམ་འོག་ཏུ་བྱུང་བའི་དོན་ཐམས་ཅད་ལ་སེམས་རྣལ་དུ་ཕབ་ནས་བརྟགས་པ་ན། དཀོན་མཆོག་གིས་མི་ལ་ཁུར་བོ་ལྗིད་པོ་གནང་ནས་ཁོ་ཚོར་དཀའ་སྡུག་མྱང་བར་མཛད་པའོ། ། 14 ངས་ཉི་མའི་འོག་ཏུ་བྱུང་བའི་དོན་ཐམས་ཅད་ལ་བལྟས་པ་ན། ཐམས་ཅད་སྟོང་པ་ཡིན་པ་དང་། རླུང་ལ་ཞགས་པ་འཕེན་པ་ཙམ་ཡིན་པ་རྟོགས། 15 འཁྱོག་པོ་ཡིན་པ་བསྲང་མི་ནུས་ལ། མེད་པ་དེ་རྩི་བར་ཡང་མི་ནུས། 16 ངའི་སེམས་སུ་ང་ལ་ཤེས་རབ་ཆེན་པོ་ཐོབ་ཅིང་། ངའི་ཡར་སྔོན་དུ་ཡེ་རུ་སཱ་ལེམ་ལ་དབང་སྒྱུར་མཁན་ཐམས་ཅད་ལས་ཀྱང་ལྷག་པ་ཡིན་ཏེ། ངའི་སེམས་སུ་ཤེས་རབ་དང་ཤེས་བྱ་ཉམས་ལེན་ཐོབ་བྱུང་སྙམ། 17 བདག་གིས་ཡང་བློ་སེམས་རྩེ་གཅིག་གིས་ཤེས་རབ་དང་ཤེས་བྱ་དང་། ཁེངས་དྲེགས་དང་བླུན་རྨོངས་ཅི་ཡིན་པར་ཞིབ་ཏུ་བརྟགས་པ་ན། ད་གཟོད་དེ་ཡང་རླུང་ལ་ཞགས་པ་འཕེན་པ་ཙམ་ཡིན་པ་རྟོགས་བྱུང་། 18 ཅི་ལ་ཞེ་ན། ཤེས་རབ་འཕེལ་ན་སེམས་སྡུག་དེ་ལས་མང་ཞིང་། ཤེས་བྱ་མང་ན་མྱ་ངན་དེ་ལས་ཆེ་བ་འོ། །

ལེའུ་གཉིས་པ།

བདེ་སྐྱིད་ལ་རོལ་བ་ནི་སྟོང་པ་ཡིན་པ།

1 ངས་རང་གི་སེམས་ལ་འདི་ལྟར། ཤོག་དང་། ངས་ཁྱོད་ལ་དགའ་སྤྲོས་དཔྱོད་ཅིང་ཕན་ཐོགས་ཅི་ཞིག་ཡོད་པར་བལྟ་རུ་འཇུག་བསམས་ཀྱང་། འདི་ཡང་སྟོང་པ་ཡིན་ཏེ། 2 གད་མོ་ལ་བདག་གིས་དེ་ནི་ཁེངས་དྲེགས་ཡིན་པར་སྨྲས། ལོངས་སྤྱོད་གླེང་ན་དེར་ཕན་ནུས་ཅི་ཡོད་དམ། 3 བདག་གིས་མི་ནི་ཅི་འདྲ་ཡིན་པ་གསལ་པོར་ངེས་པ་དང་། གནམ་འོག་ཏུ་མི་ཚེ་ཐུང་ཐུང་གི་ལོ་ཟླའི་ཁྲོད་དུ་དོན་གང་ཞིག་ལེགས་པོ་ཡིན་པ་རྟོགས་པའི་བར་དུ། རྒུན་ཆང་གིས་རང་གི་ལུས་སྐྱིད་པར་བྱས་ནས་བླུན་པོ་ལྟར་སྤྱོད་པར་བསམ་བློ་བཏང་མོད་ཀྱང་། ངའི་ཤེས་རབ་ཀྱིས་ང་ལ་ལམ་བསྟན་ཏོ། ། 4 ངས་ལས་ཀ་ཆེན་པོ་རྣམས་བྱས་ཏེ། རང་གི་ཕྱིར་ཕོ་བྲང་རྣམས་བཞེངས་ནས་རྒུན་ཚལ་རྣམས་བཙུགས། 5 མེ་ཏོག་ལྡུམ་ར་དང་སྐྱེད་མོས་ཚལ་རྣམས་བཟོས་ཏེ། དེ་དག་གི་ནང་དུ་སིལ་སྡོང་སྣ་ཚོགས་བཙུགས། 6 ངས་ནགས་ཚལ་གྱི་ལྗང་བུ་རྣམས་ལ་ཆུ་གཏོང་བའི་ཆེད་དུ་རྫིང་བུ་རྣམས་ཀྱང་བཟོས། 7 ངས་གཡོག་པོ་གཡོག་མོ་གཞན་ཡང་ཉོས་ལ། རང་ཁྱིམ་དུ་སྐྱེས་པའི་བྲན་གཡོག་ཀྱང་ཡོད། ཡང་སྔོན་ཆད་ཡེ་རུ་སཱ་ལེམ་དུ་གནས་པ་ཀུན་ལས་ཀྱང་བདག་ལ་སྒོ་ཕྱུགས་མང་པོ་ཡོད། 8 ཡང་ངས་གསེར་དངུལ་དང་། རྒྱལ་པོ་དང་སྡེ་རྣམས་ཀྱི་གཏེར་མཛོད་རྣམས་ཀྱང་རང་གི་ཕྱིར་བསགས་པར་མ་ཟད། གླུ་བ་གླུ་མ་རྣམས་དང་། མི་རྣམས་དུང་བའི་དངོས་པོ་དང་། བཙུན་མོ་རྣམས་ཀྱང་རང་གི་ཕྱིར་བསྡུས་པ་ཡིན། 9 དེ་ལྟར་བདག་ནི་ཉིན་རེར་རྒྱས་པ་དང་། སྔོན་ཆད་ཡེ་རུ་སཱ་ལེམ་དུ་གནས་པ་ཀུན་ལས་ཀྱང་ལྷག་པར་དར་ཏེ། ངའི་ཤེས་རབ་ནི་ད་དུང་ངའི་ནང་དུ་ལུས་སོ། ། 10 ངས་རང་གི་མིག་གིས་མཐོང་འདོད་པ་ཐམས་ཅད་ལ་བལྟས་ཤིང་། སྐྱིད་པར་བསམས་པ་གང་ལས་ཀྱང་རང་གི་སེམས་ནི་མ་བཀག ཅིའི་ཕྱིར་ཞེ་ན། ངའི་སེམས་ནི་རང་གི་དཀའ་ལས་ཐམས་ཅད་ལ་དགའ་ཞིང་། འདི་ནི་ངས་བྱས་པའི་དཀའ་ལས་ཐམས་ཅད་ནས་ཐོབ་པའི་སྐལ་ཡིན་ནོ། ། 11 དེ་ནས་ངས་རང་བྱས་ཀྱི་ལས་དང་དཀའ་ལས་ཀྱི་འབྲས་བུ་ཐམས་ཅད་ལ་བལྟས་པ་དང་། ཀྱེ་ཧོ། དེ་ཐམས་ཅད་ནི་སྟོང་པ་དང་རླུང་ལ་ཞགས་པ་འཕེན་པ་ཙམ་ཡིན། ཉི་མའི་འོག་ཏུ་དེ་ལ་ཕན་ཐོགས་ཅི་ཡང་མེད། 12 དེ་ནས་ངས་ཤེས་རབ་དང་ཁེངས་དྲེགས། བླུན་རྨོངས་བཅས་ཀྱི་ཕྱོགས་སུ་བློ་ཁ་བསྒྱུར་པ་ཡིན། སྔར་ནས་བྱས་ཟིན་པ་དེ་ལས་གཞན། རྒྱལ་པོའི་རྗེས་སུ་འབྱུང་བ་རྣམས་ཀྱིས་གཞན་ཅི་ཞིག་བྱེད་ནུས་སམ། 13 དེ་ནས་འོད་ནི་མུན་པ་ལས་བརྒལ་བ་ལྟར། ཤེས་རབ་ནི་བླུན་རྨོངས་ལས་བརྒལ་བ་ངས་རྟོགས་བྱུང་། 14 མཁས་པ་ལ་ནི་ཤེས་རབ་ཀྱི་སྤྱན་དང་ལྡན། བླུན་པོ་ནི་མུན་པའི་ནང་དུ་འགྲུལ་བ་ཡིན། འོན་ཀྱང་དེ་གཉིས་ཀྱི་སྔོན་ལས་གཅིག་ཡིན་པ་ངས་རྟོགས་བྱུང་། 15 ངའི་སེམས་སུ་འདི་ལྟར། བླུན་པོ་ལ་འབྱུང་བ་བཞིན་དུ་བདག་ལའང་འབྱུང་བར་འགྱུར་བས། བདག་རབ་ཏུ་མཁས་པར་འགྱུར་དགོས་དོན་ཅི་ཡོད་སྙམ་པ་དང་། ཡང་ངའི་སེམས་སུ་འདི་ཡང་སྟོང་པ་ཡིན་བསམས་པའོ། ། 16 ཅིའི་ཕྱིར་ཞེ་ན། མཁས་བླུན་གཉིས་ཀ་གཅིག་ཡིན་ཏེ་སུ་ཞིག་གིས་ཀྱང་ཁོ་རྣམས་དུས་རྟག་ཏུ་དྲན་པར་མི་བྱེད་ལ། མ་འོངས་པའི་དུས་སུ་ཐམས་ཅད་བརྗེད་པར་འགྱུར་བས། བླུན་པོ་ནང་བཞིན་མཁས་པ་ཡང་འཆི་བར་ངེས། 17 དེའི་རྐྱེན་གྱིས་ཉི་མའི་འོག་ཏུ་བྱེད་པའི་ལས་ནི་སྡུག་བསྔལ་དུ་མཐོང་བས་ང་རང་ཚེ་སྲོག་ལ་སྡང་བ་ཡིན། ཐམས་ཅད་སྟོང་པ་ཡིན་པ་དང་། རླུང་ལ་ཞགས་པ་འཕེན་པ་ཙམ་ཡིན་ནོ། ། 18 དེར་མ་ཟད། ཉི་མའི་འོག་ཏུ་བྱས་པའི་དཀའ་ལས་ཐམས་ཅད་ལའང་ང་རང་སྡང་སྟེ། ཅིའི་ཕྱིར་ཞེ་ན། ངས་དེ་རྣམས་མི་རབས་རྗེས་མའི་དོན་དུ་འཇོག་དགོས་པས་སོ། ། 19 ཡང་དེ་ནི་མཁས་པའམ་ཡང་ན་བླུན་པོ་ཡིན་པ་སུས་ཤེས། འོན་ཀྱང་ངས་སྤྱད་པའི་དཀའ་བ་ཐམས་ཅད་དང་། གང་གི་དོན་དུ་ཉི་མའི་འོག་ཏུ་རང་གི་ཤེས་རབ་ལ་བརྟེན་ནས་ཐོབ་པ་ལ་དེས་དབང་བསྒྱུར་བས་ན་འདི་ཡང་སྟོང་པ་ཡིན། 20 དེའི་ཕྱིར་ཉི་མའི་འོག་ཏུ་ངས་སྤྱད་པའི་དཀའ་བ་ཐམས་ཅད་ལ་ང་རང་ཡིད་ཐང་ཆད་དོ། ། 21 ཅིའི་ཕྱིར་ཞེ་ན། ཤེས་རབ་དང་ཤེས་བྱ། རིག་རྩལ་བཅས་ལ་བརྟེན་ནས་ཐོབ་པའི་རང་གི་ཡོད་ཚད་ནི། མཐར་དཀའ་བ་ཅི་ཡང་མ་སྤྱད་པའི་མི་ལ་ནོར་སྐལ་དུ་འཇོག་དགོས་པའི་ཕྱིར། འདི་ཡང་སྟོང་པ་ཡིན་པ་སྟེ་སེམས་སྡུག་ཆེན་པོ་ཞིག་གོ ། 22 ཉི་མའི་འོག་ཏུ་སེམས་ཁུར་ངང་སྤྱད་པའི་དཀའ་བ་ཐམས་ཅད་ནས་མི་ལ་ཅི་ཞིག་འཐོབ་པ་ཡིན་ནམ། 23 ཁོས་ཉིན་རེར་སྡུག་བསྔལ་མྱངས་པས། ཁོའི་དཀའ་ངལ་སེམས་སྡུག་ཏུ་གྱུར་ཏེ། ཁོའི་སེམས་ནི་མཚན་མོར་ཡང་ལྷོད་ལ་མ་བབས་པས། འདི་ཡང་སྟོང་པ་ཡིན་ནོ། ། 24 བཟའ་བཏུང་དང་རང་གི་དཀའ་ལས་ཀྱི་ནང་དུ་ཡིད་ཚིམ་པ་ལས་ལྷག་པ་ཞིག་མི་ལ་མེད་དེ། དེ་ཡང་དཀོན་མཆོག་གི་ཕྱག་གིས་གནང་བ་ངས་མཐོང་ངོ་། ། 25 བཟའ་བཏུང་དང་ལོངས་སྤྱོད་གླེང་ན། སུ་ཞིག་བདག་ལས་ལྷག་པ་ཡིན་ནམ། 26 དཀོན་མཆོག་སུ་ལ་ཐུགས་མཉེས་ན་ཁོང་གིས་དེ་ལ་ཤེས་རབ་དང་ཤེས་བྱ། དགའ་སྤྲོ་བཅས་གནང་བ་དང་། སྡིག་ཅན་ལ་ཅི་གནང་ཞེ་ན། དཀའ་སྡུག་གནང་བར་མ་ཟད། དེ་རྣམས་ཀྱིས་བསགས་པའི་རྒྱུ་ནོར་ཐམས་ཅད་ཀྱང་དཀོན་མཆོག་ཐུགས་མཉེས་པ་ལ་ནོར་སྐལ་དུ་གཏོང་ངོ་། །འདི་ཡང་སྟོང་པ་ཡིན་པ་དང་རླུང་ལ་ཞགས་པ་འཕེན་པ་ཙམ་ལས་མ་འདས་སོ། །

ལེའུ་གསུམ་པ།

བྱ་བ་ཐམས་ཅད་ལ་དུས་ཤིག་ཡོད་པ།

1 བྱ་བ་ཀུན་ལ་དུས་ཤིག་ཡོད་པ་དང་། ། གནམ་འོག་དོན་རེར་དུས་ཤིག་ཡོད་པ་སྟེ། ། 2 སྐྱེ་བའི་དུས་ཤིག་འཆི་བའི་དུས་ཤིག་ཡོད། ། འཛུགས་པའི་དུས་ཤིག་འབལ་བའི་དུས་ཤིག་ཡོད། 3 གསོད་པའི་དུས་ཤིག་གསོ་བའི་དུས་ཤིག་ཡོད། ། བཤིག་པའི་དུས་ཤིག་བསྐྲུན་པའི་དུས་ཤིག་ཡོད། ། 4 ངུ་བའི་དུས་ཤིག་དགོད་པའི་དུས་ཤིག་ཡོད། ། མྱ་ངན་དུས་ཤིག་གར་རྩེད་དུས་ཤིག་ཡོད། ། 5 རྡོ་བ་འཕེན་པའི་དུས་ཤིག་ཡོད་པ་དང་། ། རྡོ་བ་སྤུང་བའི་དུས་ཤིག་ཀྱང་ནི་ཡོད། ། འཐམ་པའི་དུས་ཤིག་མི་འཐམ་དུས་ཤིག་ཡོད། ། 6 འཚོལ་བའི་དུས་ཤིག་སྤང་བའི་དུས་ཤིག་ཡོད། ། འཇོག་པའི་དུས་ཤིག་འཕེན་པའི་དུས་ཤིག་ཡོད། ། 7 དབྲལ་བའི་དུས་ཤིག་འཚེམ་པའི་དུས་ཤིག་ཡོད། ། ཁ་ཁུ་སིམ་པོར་སྡོད་པའི་དུས་ཤིག་དང་། ། ངག་ནས་སྐད་ཆ་སྨྲ་བའི་དུས་ཤིག་ཡོད། ། 8 བརྩེ་བའི་དུས་ཤིག་སྡང་བའི་དུས་ཤིག་ཡོད། ། འཐབ་མོའི་དུས་ཤིག་ཞི་བདེའི་དུས་ཤིག་ཡོད། །

9 དེས་ན་ལས་ཀ་བྱེད་པའི་མི་ལ་རང་གི་དཀའ་ལས་ཀྱི་ནང་ནས་ཕན་ཐོགས་ཅི་ཞིག་འཐོབ་བམ། 10 དཀོན་མཆོག་གིས་མི་རྣམས་ལ་ལས་ཀ་གནང་སྟེ་ཁོ་ཚོ་དེ་ལ་བྲེལ་བ་ངས་མཐོང་བྱུང་ངོ་། ། 11 དཀོན་མཆོག་གིས་ཐམས་ཅད་བཀོད་པ་དང་། ཁོང་ཉིད་ཀྱི་དུས་སུ་དངོས་པོ་ཐམས་ཅད་མཛེས་པར་བཀོད་ཅིང་། ཐོག་མཐའ་མེད་པའི་འདུ་ཤེས་ཀྱང་དེ་དག་གི་སེམས་སུ་བཞག་པར་མཛད་ནའང་། དཀོན་མཆོག་གི་ཐོག་མཐའ་བར་གསུམ་གྱི་མཛད་པ་ནི་མི་རྣམས་ཀྱིས་རྟོགས་མི་ནུས་སོ། ། 12 མི་རྣམས་ཚེ་གང་པོར་དགའ་ཞིང་དགེ་བ་སྒྲུབ་པ་ལས་ལྷག་པ་ཞིག་མེད་པ་ངས་རྟོགས་བྱུང་། 13 མི་རྣམས་ཀྱིས་བཟའ་བཏུང་སྤྱོད་པ་དང་། རང་གི་དཀའ་ལས་ཐམས་ཅད་ཀྱི་འབྲས་བུ་ལོངས་སུ་སྤྱོད་པ་ནི་དཀོན་མཆོག་གི་གནང་སྦྱིན་ལགས་སོ། ། 14 དཀོན་མཆོག་གིས་ཅི་མཛད་ཐམས་ཅད་རྟག་ཏུ་གནས་ཏེ། དེའི་ནང་དུ་ཅི་ཡང་བསྣོན་པར་མི་ནུས་ལ་ཅི་ཡང་འཕྲི་བར་མི་འཇོན། དེ་ནི་མི་རྣམས་དཀོན་མཆོག་ལ་གུས་ཤིང་འཇིགས་པའི་ཆེད་དུ་ཁོང་གིས་དེ་བཞིན་བསྒྲུབས་པ་ངས་རྟོགས་བྱུང་། 15 ད་ལྟ་ཡོད་པ་དེ་སྔར་ནས་བྱུང་ཟིན་པ་དང་། འབྱུང་འགྱུར་གྱི་དོན་རྣམས་ཀྱང་སྔར་ནས་བྱུང་བ་ཡིན་ཏེ། དཀོན་མཆོག་གིས་འདས་ཟིན་རྣམས་ཡང་བསྐྱར་འབྱུང་བར་མཛད་དོ། །

འཇིག་རྟེན་འདྲ་མཉམ་མིན་པ།

16 ཡང་དེར་མ་ཟད་ངས་ཉི་མའི་འོག་ཏུ་ཁྲིམས་ཐག་གཅོད་སར་གཡོ་སྒྱུ་ལྡན་པ་དང་། དྲང་བདེན་ཡིན་སར་གཡོ་སྒྱུ་ཡོད་པའང་རྟོགས་བྱུང་། 17 ངས་རང་གི་སེམས་སུ། བྱ་བ་རེ་རེ་དང་ལས་དོན་ཐམས་ཅད་ལ་དུས་ཤིག་ཡོད་པས། དཀོན་མཆོག་གིས་མི་དྲང་བདེན་དང་མི་ངན་པ་གཉིས་ལ་ལེགས་ཉེས་འབྱེད་པར་འགྱུར་སྙམ་དུ་བསམས་བྱུང་། 18 ཡང་ངས་རང་གི་སེམས་སུ། འཇིག་རྟེན་མི་བུ་རྣམས་ལ་མཚོན་ན་དཀོན་མཆོག་གིས་དེ་དག་ལ་བརྟག་པར་མཛད་ཅིང་། མི་རྣམས་ལ་རང་ཉིད་ནི་དུད་འགྲོ་ལྟ་བུ་ཡིན་པ་རྟོགས་སུ་འཇུག་སྙམ་པ་ཡིན། 19 ཅི་ལ་ཞེ་ན། མི་བུ་རྣམས་ལ་བྱུང་བ་དེ་རྣམས་དུད་འགྲོ་ལའང་འབྱུང་ལ། དེ་གཉིས་ཀའི་སྔོན་ལས་ནི་གཅིག་ཡིན་ཏེ། འདི་ཅི་ལྟར་འཆི་བ་ཡིན་ན་དེ་ཡང་དེ་ལྟར་དུ་འཆི་བ་ཡིན། དེ་གཉིས་ཀྱིས་དབུགས་ལེན་པའང་གཅིག་ཡིན་པས། མི་ནི་དུད་འགྲོ་ལས་རྩ་ཆེན་མ་ཡིན་ལ་ཐམས་ཅད་སྟོང་པ་ཡིན། 20 ཐམས་ཅད་གནས་གཅིག་ཏུ་འགྲོ་བ་སྟེ། ཐམས་ཅད་ས་རྡུལ་ལས་བྱུང་ཞིང་། ཐམས་ཅད་སླར་ཡང་ས་རྡུལ་དུ་འགྱུར་བ་ཡིན། 21 མི་ཡི་རྣམ་ཤེས་ཡར་འཕག་པ་དང་། དུད་འགྲོའི་རྣམ་ཤེས་ནི་མར་ལྷུང་བ་སུ་ཡིས་ཤེས་སམ། 22 དེ་བས། མི་ལ་རང་གི་ལས་རྣམས་ནས་དགའ་སྤྲོ་ཐོབ་པ་ལས་ལྷག་པ་ཞིག་མེད་པ་ངས་མཐོང་བྱུང་། དེ་ནི་ཁོའི་ཐོབ་སྐལ་ཡིན་པས་སོ། །སུ་ཞིག་གིས་ཁོའི་རྗེས་སུ་འབྱུང་བ་དེ་ཁོ་ལ་སྟོན་ནུས་སམ།

ལེའུ་བཞི་པ།

གཉའ་གནོན་དང་དཀའ་ལས། གྲོགས་མེད་ཁེར་རྐྱང་བཅས་པ།

1 ཡང་ཉི་མའི་འོག་ཏུ་གཉའ་གནོན་གྱི་བྱ་བ་རྣམས་བྱུང་བ་ངས་མཐོང་སོང་། གཉའ་གནོན་ཐེབས་མཁན་རྣམས་ངུས་ཀྱང་སེམས་གསོ་བྱེད་མཁན་སུ་ཡང་མེད་དེ། དེ་དག་ལ་གཉའ་གནོན་བྱེད་མཁན་རྣམས་དབང་ཆེ་བས། དེ་དག་ལ་སེམས་གསོ་བྱེད་མཁན་མེད་དོ། ། 2 དེ་བས། ངས་ད་ལྟ་གསོན་པོར་གནས་པའི་གསོན་པོ་རྣམས་ལས་སྔར་ནས་འདས་ཟིན་པའི་གཤིན་པོ་རྣམས་ལ་ལྷག་པར་བསྟོད་པ་ཡིན། 3 འོན་ཀྱང་དེ་གཉིས་ཀ་ལས་ཀྱང་། ཉི་མའི་འོག་ཏུ་བྱས་པའི་ལས་ངན་པ་མ་མཐོང་བའི་ད་དུང་སྐྱེས་མེད་པ་དག་ནི་སྐྱིད་པར་བསམས། 4 མི་རྣམས་ཀྱིས་སྤྱད་པའི་དཀའ་བ་དང་གྲུབ་འབྲས་ཐམས་ཅད་ཀྱང་ཕན་ཚུན་བར་གྱི་ཕྲག་དོག་ལས་བྱུང་བ་ངས་མཐོང་བྱུང་། འདི་ཡང་སྟོང་པ་ཡིན་པ་དང་རླུང་ལ་ཞགས་པ་འཕེན་པ་ཙམ་མོ། ། 5 བླུན་པོས་ལག་པར་ལག་པ་རུམ་ནས་རང་ཤ་རང་གིས་ཟ་བ་ཡིན།* 6 དཀའ་ལས་ངང་རླུང་ལ་ཞགས་པ་འཕེན་པའི་སྤར་བ་གཉིས་ལས། སེམས་ལྷོད་པོའི་སྤར་བ་གང་དེ་ལེགས་སོ། ། 7 དེ་ནས་ངས་སླར་ཡང་ཉི་མའི་འོག་གི་སྙིང་པོ་མེད་པའི་དོན་ཞིག་མཐོང་བ་ནི། 8 མི་ལ་ལ་གྲོགས་མེད་ཁེར་རྐྱང་ཡིན་ལ། བུ་ཡང་མེད། སྤུན་ཟླ་ཡང་མེད། འོན་ཀྱང་དེའི་འབད་བརྩོན་ལ་རྫོགས་མཐའ་མེད་ཅིང་། དེའི་མིག་ཟུང་ཡང་ནོར་གྱིས་མི་ཚིམ། དེ་ན་རེ། ངས་དཀའ་ལས་ཡོད་ཚད་སུའི་དོན་དུ་བྱེད་ཅིང་། ཅི་ལ་རང་གི་སེམས་བདེ་བ་ལས་འབྲལ་བར་བྱེད་དམ་ཟེར། འདི་ཡང་སྟོང་པ་ཡིན་ལ་ཁུར་བོ་ཤིན་ཏུ་ལྗིད་པོ་ཡིན་ནོ། ། 9 མི་ཁེར་རྐྱང་ལས་མི་གཉིས་ཡིན་ན་དགའ། གང་ལ་ཞེ་ན། དེ་དག་ལ་དཀའ་ལས་ཀྱི་རྔན་པ་ལེགས་པར་འཐོབ་སྟེ། 10 གཅིག་འགྱེལ་ན་གཞན་དེས་རང་གི་གྲོགས་པོ་སློང་བར་བྱ། འོན་ཀྱང་གཅིག་པུ་ཡིན་པ་དེ་འགྱེལ་ན། ཁོ་རང་སློང་མཁན་མེད་པས་མི་དེར་ཆག་སྒོ་ཡིན་ནོ། ། 11 ཡང་མི་གཉིས་མཉམ་དུ་ཉལ་ན་དྲོན་པོ་ཡིན་མོད། འོན་ཀྱང་མི་ཁེར་རྐྱང་ནི་ཅི་ལྟར་དྲོ་བར་འགྱུར། 12 ཡང་མི་ཁེར་རྐྱང་ནི་དགྲ་ངོར་འཕམ་ཞིང་མི་གཉིས་ཀྱིས་ཐུབ་པར་འགྱུར། ཐག་པ་སུམ་རྐྱ་ནི་མྱུར་དུ་མི་ཆད། 13 ཞལ་གདམས་ལ་མི་ཉན་པའི་རྒྱལ་པོ་བླུན་པོ་ཞིག་ལས། ན་གཞོན་དབུལ་པོ་མཁས་པ་ཞིག་ལེགས། 14 ན་གཞོན་དེ་ནི་རྒྱལ་སྲིད་ཀྱི་ནང་དུ་དབུལ་པོར་སྐྱེས་པ་དང་། བཙོན་ར་ནས་ཐོན་ཏེ་རྒྱལ་སྲིད་འཛིན་དུ་འོངས་པའོ། ། 15 ཡང་ཉི་མའི་འོག་ཏུ་གསོན་པོར་གནས་པ་ཐམས་ཅད་རྒྱལ་པོ་རྒན་པ་དེའི་ཚབ་ཏུ་རྒྱལ་སྲིད་འཛིན་དུ་འོངས་པའི་ན་གཞོན་དེའི་རྗེས་སུ་འབྲངས་ནས། 16 ཁོས་སྐྱོང་བའི་མི་རྣམས་ཏེ་འབངས་མི་ཐམས་ཅད་བགྲང་ལས་འདས་ཀྱང་། དེའི་རྗེས་སུ་ཐོན་པ་རྣམས་དེ་ལ་ཡང་དགའ་བར་མ་གྱུར་པས། འདི་ཡང་སྟོང་པ་ཡིན་པ་དང་རླུང་ལ་ཞགས་པ་འཕེན་པ་ཙམ་མོ། །

ལེའུ་ལྔ་པ།

རང་དགར་རེ་བ་བསྐང་མི་རུང་།

1 ཁྱོད་རང་དཀོན་མཆོག་གི་མཆོད་ཁང་དུ་འགྲོ་དུས་སུ་རང་གི་གོམ་སྟབས་ལ་གཟབ་གཟབ་གྱིས་ཤིག ཉེ་སར་བཏུད་ནས་དཀོན་མཆོག་གི་བཀའ་ལ་ཉན་པ་ནི་བླུན་པོ་ཞིག་གིས་སྦྱིན་སྲེག་འབུལ་བ་ལས་ལེགས་ཏེ། ཁོ་ཚོས་རང་གིས་ལས་ངན་པ་བྱས་པའང་མི་ཤེས་སོ། ། 2 དཀོན་མཆོག་གི་དྲུང་དུ་ཁྱོད་བབ་ཅོལ་ཅན་བྱས་ནས་གཏམ་སྨྲ་བར་ཁ་མ་མགྱོགས་ཤིག གང་ལ་ཞེ་ན། དཀོན་མཆོག་ནི་ནམ་མཁར་བཞུགས་ཤིང་ཁྱོད་ས་ལ་ཡོད་པས། གཏམ་ཉུང་ཉུང་བརྗོད་པར་གྱིས་ཤིག 3 དོན་བྱ་མང་ན་རྨི་ལམ་འབྱུང་བ་དང་། སྨྲ་བརྗོད་མང་བ་བླུན་པོའི་རྟགས། 4 ནམ་ཞིག་ཁྱོད་ཀྱིས་དཀོན་མཆོག་ལ་དམ་བཅས་པ་ཡིན་ན་དེ་བསྒྲུབ་པར་དུས་འགྱང་མ་བྱེད། ཅི་ལ་ཞེ་ན། བླུན་པོ་རྣམས་ལ་ཁོང་ཐུགས་མི་མཉེས་པས། དམ་བཅའ་དེ་ཅི་ནས་ཀྱང་བསྒྲུབ་དགོས། 5 དམ་བཅས་ནས་མི་བསྒྲུབ་པ་ལས་དམ་མ་བཅས་ན་ལེགས། 6 ཁྱོད་ཀྱིས་རང་གི་སྨྲ་སྒོའི་རྐྱེན་གྱིས་རང་ཉིད་ཉེས་པར་ལྷུང་དུ་འཇུག་མི་རུང་། ཕོ་ཉའི་མདུན་དུ་ངས་མ་ཤེས་པར་དམ་བཅས་ནས་ནོར་སོང་ཞེས་མ་ཞུས་ཤིག ཁྱོད་ཀྱི་སྐད་ཀྱིས་དཀོན་མཆོག་ལ་ཐུགས་ཁྲོ་བསླངས་ནས་ཁྱོད་ཀྱི་ལག་གི་ལས་ཀ་མེད་པར་མཛད་དུ་འཇུག་དོན་ཅི་ཡོད། 7 རྨི་ལམ་མང་བ་དང་གཏམ་མང་བ་ཐམས་ཅད་སྟོང་པ་ཡིན་པས། ཁྱོད་ཀྱིས་དཀོན་མཆོག་ལ་གུས་ཤིང་འཇིགས་པར་གྱིས།

མི་ཚེ་སྟོང་པ་ཡིན་པ།

8 ཇི་སྟེ་ཁྱོད་ཀྱིས་ཡུལ་ཞིག་ཏུ་དབུལ་པོ་ལ་གཉའ་གནོན་ཐེབས་པ་དང་། ཁྲིམས་ལོག་དང་གཤགས་ལོག་བྱེད་པ་མཐོང་ན་དེར་ཧ་ལས་མི་དགོས་ཏེ། ཅིའི་ཕྱིར་ཞེ་ན། མཐོ་ཤོས་རྣམས་ལས་ཀྱང་མཐོན་པོ་ཡིན་པ་དེས་ལྟ་སྐྱོང་བྱེད་ཅིང་། དེ་དག་ལས་ཀྱང་མཐོ་བ་ཞིག་ཡོད་དོ། ། 9 དེར་མ་ཟད་ས་གཞིའི་ཁེ་བཟང་ནི་ཀུན་གྱི་ཕྱིར་ཡིན་ཏེ། རྒྱལ་པོ་ཡིན་ནའང་ཞིང་གིས་དེ་ལ་ཕན་ཐོགས་སོ། ། 10 དངུལ་འདོད་ཅན་ཞིག་དངུལ་གྱིས་ཆོག་པར་མི་འགྱུར། ནོར་འདོད་ཅན་ཞིག་འཕེལ་བས་ཀྱང་ཆོག་པར་མི་འགྱུར། འདི་ཡང་སྟོང་པ་ཡིན། 11 ནོར་འཕེལ་དུས་ལོངས་སྤྱོད་བྱེད་མཁན་ཡང་འཕེལ་བས། ནོར་གྱི་བདག་པོ་ལ་མིག་གིས་ལྟ་བ་ལས་ཕན་ཐོགས་ཅི་ཡོད་དམ། 12 ལས་བྱེད་མཁན་གྱིས་མང་ཉུང་ཅི་ཟ་ཡང་དེའི་གཉིད་སྐྱིད་མོད། འོན་ཀྱང་ནོར་མང་པོས་ཕྱུག་པོ་གཉིད་དུའང་མི་འཇུག་གོ ། 13 ངས་ཉི་མའི་འོག་ཏུ་སེམས་སྡུག་པའི་རྐྱེན་ངན་ཆེན་པོ་ཞིག་མཐོང་སྟེ། གང་ཡིན་ཞེ་ན། རྒྱུ་ནོར་གྱིས་བདག་པོ་རང་ལ་གནོད་བསྐྱལ་ཏོ། ། 14 ཁོ་ལ་གནོད་འཚེ་ཐེབས་པས་རྒྱུ་ནོར་ཟད་པ་དང་། བུ་ཞིག་སྐྱེས་ན་ཡང་དེའི་ལག་ཏུ་ཅི་ཡང་མེད་དེ། 15 གཅེར་བུར་མངལ་ནས་ཐོན་པ་ལྟར་ཕྱིར་ཡང་དེ་ལྟར་འགྲོ་བ་སྟེ། དེས་དཀའ་བ་སྤྱད་པའི་ཐོབ་བྱ་དག་ནི་ཅི་ཡང་མཉམ་དུ་འཁྱེར་མི་ནུས། 16 ཁོ་ཅི་ལྟར་འོངས་པ་དེ་ལྟར་འགྲོ་དགོས་ཏེ། ལས་དོན་གྱི་ཆེད་དུ་འབད་ཀྱང་ཁོ་ལ་ཕན་ཅི་ཐོགས། འདི་ཡང་སེམས་སྡུག་པའི་རྐྱེན་ངན་ཆེན་པོ་ཞིག་གོ ། 17 དེའི་ཚེ་གང་པོ་ནི་མུན་ནག་དང་སྡུག་བསྔལ་ནང་དུ་རོལ་བ་དང་། སེམས་ཁྲལ་མང་ཞིང་ན་ཚ་ཕོག་ནས་ཁོང་ཁྲོ་ཟའོ། ། 18 ངས་ལེགས་ཤིང་ཡིད་དུ་འོང་བར་མཐོང་བའི་དོན་ནི། མི་ཡིས་དཀོན་མཆོག་གིས་གནང་བའི་ཚེ་གང་པོར་བཟའ་བཏུང་སྤྱོད་པ་དང་། ཉི་མའི་འོག་ཏུ་སྤྱད་པའི་དཀའ་བ་ཐམས་ཅད་ནས་ཐོབ་པའི་འབྲས་བུ་ལོངས་སུ་སྤྱད་དེ་སྐྱིད་པོ་བྱེད་པ་དེ་ཡིན་ལ། ཅིའི་ཕྱིར་ཞེ་ན། འདི་ནི་ཁོ་ལ་ཐོབ་འོས་པ་ཡིན་ནོ། ། 19 དེར་མ་ཟད། དཀོན་མཆོག་གིས་མི་ལ་ནོར་དང་ལོངས་སྤྱོད་གནང་ཞིང་། དེ་ལས་བཟའ་བ་དང་རང་གི་ཐོབ་སྐལ་བླངས་ནས་རང་གི་དཀའ་ལས་ཁྲོད་དགའ་མགུ་བྱེད་པའི་དབང་ཡང་གནང་བ་ལགས། འདི་ནི་དཀོན་མཆོག་གི་གནང་སྦྱིན་ཡིན་ནོ། ། 20 དཀོན་མཆོག་གིས་དེའི་སེམས་སུ་དགའ་སྤྲོ་གནང་བས། དེས་རང་གི་ཚེ་གང་པོའི་དོན་རྣམས་མང་དུ་དྲན་པར་མི་བྱའོ། །

ལེའུ་དྲུག་པ།

1 ངས་ཉི་མའི་འོག་ཏུ་སྡུག་བསྔལ་ཞིག་མཐོང་བ་དང་། དེ་ནི་མི་ལ་ལྗིད་པོ་ཡིན་ཏེ། 2 དཀོན་མཆོག་གིས་མི་ལ་ཁོའི་འདོད་པ་བཞིན་དུ་རྒྱུ་ནོར་ལོངས་སྤྱོད་དང་ཐོབ་གོ་ས་གནང་ཡང་། ཁོ་ལ་ལོངས་སུ་སྤྱོད་པའི་དབང་ཐང་མ་གནང་བས། མི་ཆ་མེད་ཀྱིས་དེ་ལོངས་སུ་སྤྱོད་པ་སྟེ། འདི་ཡང་སྟོང་པ་ཡིན་པ་དང་སེམས་སྡུག་པའི་རྐྱེན་ངན་ཞིག་གོ ། 3 ཇི་སྟེ་མི་ཞིག་ལ་བུ་བརྒྱ་སྐྱེས་ནས་ཚེ་ཐག་ཤིན་ཏུ་རིང་ཡང་། ཁོའི་སེམས་སུ་ད་དུང་ཡིད་མ་ཚིམ་པ་དང་། དེའི་བེམ་པོ་ཡང་དུར་ལ་འཇུག་པར་མ་གྱུར་ན། མངལ་དུ་ཤི་བའི་བུ་ནི་ཁོ་ལས་ལྷག་པ་ཡིན་ཞེས་ངས་སྨྲའོ། ། 4 ཅིའི་ཕྱིར་ཞེ་ན། མངལ་ལས་བྱུང་བ་དེ་ནི་ཕན་ཐོགས་མེད་པར་ཐོན་པ་དང་མུན་པའི་ནང་དུ་འགྲོ་བས། དེའི་མིང་ནི་མུན་པའི་ནང་དུ་ནུབ་པར་གྱུར། 5 དེས་ཉི་མ་མཐོང་མ་མྱོང་ལ་ཅི་ཡང་མ་ཤེས་པས། མི་དེ་ལས་འདི་ལ་ངལ་གསོ་ཡོད། 6 དེར་མ་ཟད། གལ་ཏེ་མི་དེ་ནི་ལོ་ངོ་ཉིས་སྟོང་ལ་གསོན་པོར་གནས་ཀྱང་བདེ་སྐྱིད་ལ་རོལ་མ་ཐུབ་ན། མཐར་ཚང་མ་གནས་གཅིག་ཏུ་འགྲོ་བ་མ་ཡིན་ནམ། 7 མིའི་དཀའ་ལས་ཐམས་ཅད་རང་གི་ལྟོ་བཅུད་ཀྱི་དོན་དུ་ཡིན་པ་ལས་ཡིད་ཚིམ་པ་མེད་དོ། ། 8 དེ་ཅིའི་ཕྱིར་ཞེ་ན། མཁས་པ་ལ་བླུན་པོ་ལས་ལྷག་པའི་དགེ་མཚན་ཅི་ཡོད་དམ། སྡུག་བསྔལ་ཅན་གྱིས་མི་རྣམས་ཀྱི་མདུན་དུ་ཅི་ལྟར་བྱེད་པ་ཤེས་ཀྱང་དེར་ཕན་ཐོགས་ཅི་ཡོད། 9 སེམས་སུ་དྲན་པ་ལས་མིག་གིས་མཐོང་བ་ལེགས། འདི་ཡང་སྟོང་པ་ཡིན་པ་དང་རླུང་ལ་ཞགས་པ་འཕེན་པ་ཙམ་མོ། ། 10 སྔར་ཡོད་པ་ལ་སྔ་མོ་ནས་མིང་བཏགས་ཡོད་དེ། མི་ཡིས་རང་ནི་ཅི་འདྲ་ཡིན་པ་དང་། རང་ལས་སྟོབས་ཆེ་བ་དང་འགྲན་མི་ནུས་པ་རྟོགས་ཡོད། 11 གཏམ་མང་ན་སྙིང་པོ་མེད་པ་དེ་ལས་མང་བས། དེ་དག་མི་ལ་ཕན་ཐོགས་ཅི་ཡོད་དམ། 12 སྟོང་ཟད་དུ་བཏང་བའི་གྲིབ་མ་ལྟ་བུའི་མི་ཚེ་ནི་རང་ལ་ཕན་ཐོགས་ཅི་ཡོད་པ་སུ་ཡིས་རྟོགས། རྗེས་སུ་ཉི་མའི་འོག་ཏུ་ཅི་འབྱུང་བར་འགྱུར་བ་སུས་འཆད་ནུས་སམ།

ལེའུ་བདུན་པ།

མཁས་བླུན་གཉིས་ཀྱི་ཁྱད་པར།

1 ཕུལ་དུ་བྱུང་བའི་བྱུག་སྣུམ་ལས། ། མཚན་དང་སྙན་གྲགས་རྒྱས་པ་ལེགས། ། སྐྱེས་དུས་ལས་ནི་འཆི་དུས་ལེགས། ། 2 སྟོན་མོའི་ཁྱིམ་དུ་འགྲོ་བ་ལས། ། མྱ་ངན་བྱེད་སར་འགྲོ་བ་ལེགས། ། གང་ལ་ཞེ་ན་འཆི་བ་ནི། ། མི་བུ་ཀུན་གྱི་མཐའ་འབྲས་ཡིན། ། གསོན་པོ་རྣམས་ཀྱིས་དོན་དེ་ཉིད། ། རྟག་ཏུ་ཡིད་ལ་ངེས་དགོས་སོ། ། 3 དགའ་བ་ལས་ནི་སྐྱོ་བ་ལེགས། ། རྒྱུ་མཚན་སྐྱོ་བའི་ངོ་གདོང་གིས། ། མི་ཡི་སེམས་ལ་ཕན་ཐོགས་སོ། ། 4 མཁས་པའི་སེམས་ནི་མྱ་ངན་ཁྱིམ་དུ་ཡོད། ། བླུན་པོའི་སེམས་ནི་སྤྲོ་སྐྱིད་ཁྱིམ་དུ་ཡོད། ། 5 བླུན་པོའི་བསྟོད་གླུར་ཉན་པ་ལས། ། མཁས་པའི་བཀའ་བཀྱོན་ཐོས་ན་ལེགས། ། 6 བླུན་པོ་གད་མོ་དགོད་པའི་སྒྲ། ། ཚེར་མ་མེ་ལ་བསྒྲོན་དང་མཚུངས། ། དེ་ལ་སྙིང་པོ་གང་ཡང་མེད། ། 7 བཙན་འཕྲོག་གིས་ནི་མཁས་པ་བླུན་པོར་བསྒྱུར། ། ལྐོག་རྔན་གྱིས་ནི་མི་སེམས་བརླག་པར་བྱེད། ། 8 དོན་གྱི་ཐོག་མ་ལས་ནི་ཕུགས་འབྲས་ལེགས། ། ང་རྒྱལ་ལས་ནི་བཟོད་སྒོམ་བྱེད་པ་ལེགས། ། 9 ཁོང་ཁྲོ་བླུན་པོའི་སེམས་སུ་གནས་པས་ན། ། རང་སེམས་རང་དགར་ཁྲོ་བར་མི་བྱ་འོ། ། 10 ཁྱོད་ཀྱིས་སྔ་མའི་དུས་ནི་ད་ལྟ་ལས། ། ལེགས་པ་ཅི་ཞིག་ཡིན་ནམ་མ་ཟེར་ཞིག ། དེ་བཞིན་འདྲི་བ་མཁས་རྟགས་མ་ཡིན་ནོ། ། 11 ཤེས་རབ་དང་ནི་ནོར་སྐལ་གཉིས་ཀ་བཟང་། ། ཉི་མ་མཐོང་བ་དག་ལ་ཕན་ཐོགས་ཆེ། ། 12 རྒྱུ་ཡིས་མི་ནི་སྲུང་བ་ལྟར། ། ཤེས་རབ་ཀྱིས་ཀྱང་བསྲུང་བར་མཛད། ། དེ་ཡང་ཤེས་རབ་འབའ་ཞིག་གིས། ། ཤེས་རབ་དང་ནི་ལྡན་པ་ཡི། ། ཚེ་སྲོག་གཅེས་སྲུང་མཛད་ནུས་ཤིང་། ། དེ་ནི་ཤེས་བྱའི་ཕན་ཡོན་ཡིན། ། 13 དཀོན་མཆོག་མཛད་པར་ཞིབ་ཏུ་ལྟོས། ། ཁོང་གིས་གང་ཞིག་བཀུག་པ་དེ། ། སུ་ཡིས་བསྲང་བར་བྱ་ནུས་སམ། ། 14 བདེ་བླག་ཡིན་པའི་དུས་སུ་དགའ་བར་གྱིས། ། དཀའ་སྡུག་མྱོང་བའི་དུས་སུ་བསམ་བློ་ཐོངས། ། དཀོན་མཆོག་ཉིད་ཀྱིས་འདི་གཉིས་འབྱུང་བར་མཛད། ། མི་ཡིས་འབྱུང་འགྱུར་མི་ཤེས་ཆེད་དུ་ཡིན། །

15 དྲང་བདེན་ཅན་ནི་དྲང་བདེན་ནང་དུ་འཆི་བ་དང་། ངན་པས་སྡིག་པའི་ནང་དུ་མི་ཚེ་བཏང་ནས་ཚེ་ལོ་མཐར་ཕྱིན་པ་ཐམས་ཅད་ངས་སྙིང་པོ་མེད་པའི་མི་ཚེ་ལ་རོལ་བའི་དུས་སུ་མཐོང་བྱུང་། 16 དྲང་བདེན་ཚད་ལས་བརྒལ་དུ་མ་འཇུག སྤྱང་གྲུང་ཚད་ལས་བརྒལ་དུའང་མ་འཇུག རང་གིས་རང་ཉིད་འཕུང་བར་ཅི་ལ་བྱེད། 17 ཚོད་མེད་པར་སྤྱོད་ངན་མ་བྱེད། བླུན་པོར་མ་གྱུར་ཅིག དུས་མ་སླེབས་པར་འཆི་དགོས་དོན་ཅི་ཡོད། 18 འདི་བསྲུང་བར་མ་ཟད་གཞན་དེ་ཡང་ལག་པས་མ་ལྷོད་ཅིག ཅི་ལ་ཞེ་ན། དཀོན་མཆོག་ལ་གུས་ཤིང་འཇིགས་པ་རྣམས་ནི་འདི་གཉིས་ལ་གཡོལ་ངེས་ཡིན། 19 ཤེས་རབ་ཀྱིས་ནི་གྲོང་ཁྱེར་ལ་ཡོད་པའི་འགོ་དཔོན་བཅུ་ལས་མཁས་པ་ལ་ནི་ལྷག་པར་སྟོབས་དང་ལྡན་པར་བྱེད། 20 ས་སྟེང་དུ་རྟག་ཏུ་བཟང་པོ་བྱེད་ཅིང་ཉེས་པ་གང་ཡང་མི་བྱེད་པའི་མི་དྲང་པོ་ནི་གཅིག་ཀྱང་མེད། 21 གཏམ་ཐམས་ཅད་ལ་དོ་སྣང་མ་བྱེད་ཅིག ཇི་སྟེ་བྱས་ན་གཡོག་པོས་ཁྱོད་ལ་ངན་སྨྲ་བ་ཐོས་པར་འགྱུར། 22 དེ་ཅིའི་ཕྱིར་ཞེ་ན། ཁྱོད་ཀྱིས་ཀྱང་ལན་དུ་མར་གཞན་ལ་དེ་བཞིན་དུ་ངན་སྨྲས་པ་ནི་ཁྱོད་རང་གི་སེམས་ཀྱིས་ཤེས་སོ། ། 23 ངས་དེ་སྔར་འདི་ཐམས་ཅད་ལ་ཤེས་རབ་ཀྱི་སྒོ་ནས་དཔྱད་པ་ཡིན། ང་མཁས་པར་འགྱུར་འདོད་ཅེས་སྨྲས་ཀྱང་། དེ་ནི་ང་དང་རྒྱང་རིང་དུ་མཆིས་ཏེ། 24 བྱ་བ་ཡོད་ཚད་རབ་ཏུ་རྒྱང་རིང་ཞིང་ཤིན་ཏུ་གཏིང་ཟབ་པས། སུ་ཞིག་གིས་དེ་རྟོགས་ནུས་སམ། 25 ངས་རང་གི་བློ་ཁ་བསྒྱུར་ཏེ། སེམས་གཏིང་ནས་ཤེས་རབ་དང་བྱ་བ་ཡོད་ཚད་ཀྱི་འབྱུང་རྐྱེན་རྟོགས་འདོད་པ་དང་དཔྱོད་འདོད་པ། བཙལ་འདོད་པ་ཡིན། ཡང་བླུན་པོའི་ལུགས་ནི་ངན་པ་དང་། ཁེངས་དྲེགས་ནི་བླུན་རྨོངས་ཡིན་པ་རྟོགས་འདོད་པ་ཡིན། 26 ཡང་ངས་བུད་མེད་ལ་ལ་ནི་འཆི་བ་ལས་ཀྱང་ཁ་ཏིག་ཡིན་པ་དང་། སེམས་ནི་རྙི་རྒྱ་དང་ལག་པ་ནི་ལྕགས་ཐག་ལྟ་བུ་ཡིན་པ་རྟོགས་ཤིང་། དཀོན་མཆོག་ཐུགས་མཉེས་པ་རྣམས་ནི་མོ་ལས་ཐར་བ་དང་། སྡིག་ཅན་རྣམས་ནི་མོས་འཛིན་པར་འགྱུར། 27 ཀྱེ་ཧོ་སྟོན་པས་འདི་སྐད་དུ། ངས་མཐར་ཐུག་དེ་རྟོགས་པའི་དོན་དུ་རེ་རེ་བཞིན་བསྡུར་ནས་བརྩད་ཆོད་པ་ནི། བྱ་བ་ཡོད་ཚད་ཀྱི་འབྱུང་རྐྱེན་ཤེས་འདོད་པ་ཡིན་ཏེ། 28 ད་ཙམ་གྱི་བར་དུ་ངའི་སེམས་ཀྱིས་བཙལ་ཡང་མ་ཐོབ། སྐྱེས་པ་སྟོང་ཕྲག་གི་ནང་ནས་གཞུང་དྲང་གཅིག་རང་ངས་རྙེད་ཀྱང་། བུད་མེད་ཐམས་ཅད་ལས་གཞུང་དྲང་གཅིག་ཀྱང་རྙེད་མ་བྱུང་། 29 དཀོན་མཆོག་གིས་མི་ནི་དྲང་པོར་བཀོད་ཀྱང་། དེ་དག་གིས་བྱུས་ངན་མང་པོ་བཙལ་ཡོད་པ་ཁོ་ན་ངས་རྙེད་པ་ཡིན་ནོ། །

ལེའུ་བརྒྱད་པ།

1 མཁས་པ་དང་འདྲ་བ་སུ་ཡོད་དམ། དོན་ཐམས་ཅད་སུ་ཞིག་གིས་འགྲེལ་ནུས་སམ། ཤེས་རབ་ཀྱིས་མིའི་ངོ་མདངས་གསལ་བར་བྱེད་ལ། དེའི་ངོ་མདངས་རྩུབ་མོ་ཡང་འགྱུར་བར་བྱེད།

རྒྱལ་པོའི་བཀའ་བརྩི་བ།

2 དཀོན་མཆོག་དཔང་དུ་བཙུགས་ནས་དམ་བཅས་པའི་རྐྱེན་གྱིས་རྒྱལ་པོའི་བཀའ་བརྩི་དགོས་པ་ངས་ཁྱོད་ལ་བསྐུལ་ཏེ། 3 རྒྱལ་པོའི་མདུན་ནས་འགྲོ་བར་མ་བྲེལ་ཞིག སྤྱོད་ངན་ནང་དུའང་བསྲེ་བར་མ་བྱེད་ཅིག ཅིའི་ཕྱིར་ཞེ་ན། ཁོང་གིས་ཉིད་ཀྱི་ཐུགས་དགོངས་བཞིན་དུ་བྱེད་པས་སོ། ། 4 རྒྱལ་པོའི་བཀའ་ལ་དབང་ཆེན་པོ་ལྡན་ཏེ། ཁྱེད་ཀྱིས་ཅི་བྱེད་པ་ཡིན་ནམ་ཞེས་སུ་ཞིག་གིས་ཞུ་བར་ནུས་སམ། 5 བཀའ་ལ་ཉན་མཁན་གྱིས་རྐྱེན་ངན་མཐོང་བར་མི་འགྱུར་ཏེ། མཁས་པའི་སེམས་ཀྱིས་དུས་དང་གཏན་སྲོལ་གཉིས་ཀ་ཤེས། 6 དེ་ཅིའི་ཕྱིར་ཞེ་ན། མི་ཡི་སྟེང་དུ་སྡུག་གི་ཁུར་བོ་ལྕི་ནའང་། དོན་རེ་རེ་ལ་དུས་དང་གཏན་སྲོལ་ཡོད་པའོ། ། 7 འབྱུང་འགྱུར་གྱི་དོན་རྣམས་ཁོས་མི་ཤེས་ཏེ། ཕྱིས་སུ་གང་ཞིག་འབྱུང་བར་འགྱུར་བ་སུས་ཁོ་ལ་འཆད་ནུས་སམ། 8 མི་སུས་ཀྱང་རླུང་ལ་ཁ་ལོ་བསྒྱུར་ནས་དེ་འགོག་མི་ཐུབ་ལ། ཡང་འཆི་དུས་ལ་དབང་ཡོད་པའི་མི་སུ་ཡང་མེད། འཐབ་མོ་འདི་ལ་ཞུགས་མི་དགོས་པ་སུ་ཡང་མེད། ངན་པས་ཀྱང་ངན་པ་བྱེད་མཁན་རྣམས་སྐྱོབ་པར་མི་ནུས། 9 འདི་དག་ཐམས་ཅད་ངས་མཐོང་སྟེ། ཉི་མའི་འོག་ཏུ་བྱུང་བའི་དོན་ཐམས་ཅད་ལ་སེམས་ཞིབ་མོས་བརྟགས་པ་ན། མི་གཅིག་གིས་གཞན་ལ་སྲིད་བྱེད་པའི་ངང་ནས་རང་ལ་རྐྱེན་ངན་འགུག་པའི་དུས་ཀྱང་འདུག་གོ །

ངན་པ་དང་དམ་པ།

10 དེ་ལྟར་ངས་མི་སྡིག་ཅན་དུར་ཁུང་དུ་བསྐུངས་པ་མཐོང་། སྔར་དེ་རྣམས་དམ་པའི་གནས་སུ་འགྲོ་འོང་བྱེད་ཅིང་། དེ་དག་གིས་སྤྱད་པ་སྤྱོད་སའི་གྲོང་ཁྱེར་ནང་གི་མི་རྣམས་ཀྱིས་བརྗེད་པ་སྟེ། འདི་ཡང་སྟོང་པ་ཡིན་ནོ། ། 11 དེ་ཡང་སྤྱོད་ངན་ལ་མྱུར་དུ་ཆད་པ་མ་བཅད་པས། མི་རྣམས་ཀྱི་སེམས་སུ་ལས་ངན་པ་བྱེད་པའི་བསམ་བློས་ཁེངས། 12 ཇི་སྟེ་ངན་པས་ལན་བརྒྱ་ལ་ལས་ངན་པ་བྱས་ཀྱང་ཚེ་རིང་བར་གྱུར་ན། དཀོན་མཆོག་ལ་གུས་ཤིང་འཇིགས་པའི་མི་སྟེ་ཁོང་གི་དྲུང་དུ་གུས་ཞུམ་གྱི་སེམས་དང་ལྡན་པ་དག་གིས་སྐྱིད་ལ་རོལ་བ་ངས་ལེགས་པར་ཤེས་སོ། ། 13 འོན་ཀྱང་ངན་པར་ནམ་ཡང་བདེ་སྐྱིད་མི་འཐོབ་ལ་ཚེ་ཐག་ཀྱང་མི་རིང་སྟེ། ཁོས་དཀོན་མཆོག་ལ་གུས་ཤིང་འཇིགས་པར་མི་བྱེད་པས། དེའི་མི་ཚེ་ནི་གྲིབ་མ་ལྟ་བུ་ཡིན་ནོ། ། 14 ས་སྟེང་དུ་སྙིང་པོ་མེད་པའི་དོན་ཞིག་ཡོད་པ་ནི་དྲང་པོར་ངན་པས་ཅི་བྱས་བཞིན་ལན་འཐོབ་ཅིང་། ངན་པར་དྲང་པོས་ཅི་བྱས་བཞིན་ལན་འབྱུང་བ་སྟེ། ངས་འདི་ཡང་སྟོང་པ་ཡིན་ཞེས་སྨྲས་པའོ། ། 15 བཟའ་བཏུང་སྤྱད་ནས་སྐྱིད་ལ་རོལ་བ་ལས་ལེགས་པ་ཞིག་ཉི་མའི་འོག་ཏུ་མི་ལ་གཞན་གང་ཡང་མེད་པས་ངས་བདེ་སྐྱིད་ལ་བསྟོད་པ་ཡིན། དེ་ཅིའི་ཕྱིར་ཞེ་ན། དཀོན་མཆོག་གིས་མི་ལ་ཉི་མའི་འོག་ཏུ་གནང་བའི་ཚེ་གང་པོའི་དཀའ་ལས་ཀྱི་འབྲས་བུ་ནི་དེ་དང་ལྷན་ཅིག་ཏུ་གནས་པར་འགྱུར་རོ། ། 16 ངས་སེམས་པ་རྩེ་གཅིག་གིས་ཡེ་ཤེས་རྟོགས་འདོད་པ་དང་ས་གཞིའི་སྟེང་དུ་བྱེད་པའི་ལས་ཐམས་ཅད་ལ་བལྟས་པའི་ཚེ། ཞག་གང་པོར་གཉིད་མི་ཁུག་པའི་མི་ཡང་ཡོད་པ་རེད། 17 དཀོན་མཆོག་གིས་སའི་སྟེང་དུ་མཛད་པའི་འཕྲིན་ལས་ཐམས་ཅད་མི་ཡིས་རྟོགས་མི་ནུས་པ་མཐོང་། མི་ཡིས་ཉི་མའི་འོག་གི་ལས་རྣམས་རྟོགས་པའི་ཕྱིར་དཀའ་བ་སྤྱད་མོད་རྟོགས་པར་མི་འགྱུར། དེར་མ་ཟད་མཁས་པས་ངས་དེ་རྟོགས་སོ་བསམས་ཀྱང་ཁོས་དེ་ནམ་ཡང་རྟོགས་པར་མ་གྱུར་ཏོ། །

ལེའུ་དགུ་པ།

མི་ཀུན་ལ་འཆི་བ་ཡོད་པ།

1 ངས་དོན་འདི་ཐམས་ཅད་སེམས་ལ་བཟུང་ཞིང་ཞིབ་ཏུ་བརྟགས་པ་ན། མི་དྲང་བདེན་དང་མཁས་པ་དག་གི་ལས་རྣམས་དཀོན་མཆོག་གི་ཕྱག་ཏུ་ཡོད་ཅིང་། མི་སུ་ཞིག་གིས་ཀྱང་རང་གི་སྔུན་དུ་ཡོད་པའི་ཆགས་སྡང་གང་ཡིན་ཡང་དེ་རྟོགས་མི་ནུས། 2 མི་ཐམས་ཅད་ཀྱི་སྔོན་ལས་ནི་གཅིག་མཚུངས་ཡིན་ཏེ། མི་དྲང་བདེན་དང་སྡིག་ཅན་གཉིས་དང་། མི་བཟང་པོ་དང་ངན་པ་གཉིས། གཙང་བ་དང་མི་གཙང་བ་གཉིས། མཆོད་པ་འབུལ་མཁན་དང་མཆོད་པ་མི་འབུལ་མཁན་གཉིས་བཅས་ཐམས་ཅད་ཀྱི་མྱོང་ཚུལ་གཅིག་འདྲ་ཡིན་ཏེ། མི་བཟང་པོ་ཅི་ལྟར་ཡིན་ན་སྡིག་ཅན་ཡང་དེ་ལྟར་ཡིན་ལ། མནའ་སྐྱེལ་མཁན་ཅི་ལྟར་ཡིན་ན་མནའ་བསྐྱལ་བར་འཇིགས་པའི་མི་ཡང་དེ་ལྟར་ཡིན། 3 ཉི་མའི་འོག་ཏུ་འབྱུང་བའི་དོན་ཐམས་ཅད་ལས་རྐྱེན་ངན་ཞིག་ཡོད་པ་ནི། མི་ཐམས་ཅད་ཀྱི་སྔོན་ལས་གཅིག་པར་མ་ཟད་མི་རྣམས་ཀྱི་སེམས་སུ་ངན་པས་གང་སྟེ། གསོན་པའི་སྐབས་སུ་ཁེངས་དྲེགས་བསྐྱེད་ཅིང་མཐར་གཤིན་པོའི་ཁྲོད་དུ་འགྲོ་བའོ། ། 4 དེ་ལྟར་གསོན་པོ་ཀུན་དང་འབྲེལ་བ་རྣམས་ལ་རེ་བ་ཡོད་དེ། སེང་གེ་ཤི་རོ་ཞིག་ལས་ཁྱི་གསོན་པོ་ཞིག་གིས་དགའ། 5 ཅིའི་ཕྱིར་ཞེ་ན། གསོན་པོ་རྣམས་ཀྱིས་རང་ཉིད་འཆི་བར་འགྱུར་བ་ཤེས་ཀྱང་གཤིན་པོས་ཅི་ཡང་མི་ཤེས་ཏེ། དེ་དག་ལ་རྔན་པ་གང་ཡང་མི་འཐོབ་ལ་ཁོ་ཚོ་བརྗེད་པར་གྱུར་པ་ཡིན། 6 དེ་དག་གི་ཆགས་སྡང་དང་ཕྲག་དོག་ཀྱང་མེད་པར་གྱུར་ཅིང་། དེ་རྣམས་ལ་ཉི་མའི་འོག་གི་ལས་གང་རུང་ནས་ནམ་ཡང་ཐོབ་སྐལ་ཅི་ཡང་མེད་དོ། ། 7 ཁྱོད་ཀྱི་ལས་རྣམས་དཀོན་མཆོག་གི་ཐུགས་ལ་ལྡན་པས་ན། དགའ་དགའ་སྤྲོ་སྤྲོས་རང་གི་ཁ་ཟས་སྤྱོད་ཅིང་བློ་བདེ་བག་ཕབ་ངང་རྒུན་ཆང་བཏུང་བར་གྱིས་ཤིག 8 རྒྱུན་དུ་རྒྱན་གོས་གྱོན་ཏེ་སྐྲ་ལ་སྣུམ་གྱིས་བྱུགས་ཤིག 9 ཁྱོད་ཀྱི་མི་ཚེའི་སྙིང་པོ་མེད་པའི་ལོ་ཟླ་རྣམས་ཏེ། དཀོན་མཆོག་གིས་ཉི་མའི་འོག་ཏུ་ཁྱོད་ལ་གནང་བའི་སྙིང་པོ་མེད་པའི་ལོ་ཟླའི་ནང་དུ། ཁྱོད་ཀྱིས་དགའ་སྤྲོའི་ངང་རང་གི་གཅེས་སུ་འཛིན་པའི་ཆུང་མ་དང་ལྷན་ཅིག་འཚོ་བ་རོལ་དགོས་ཏེ། དེ་ནི་ཁྱོད་ཀྱིས་ཉི་མའི་འོག་ཏུ་ཚེ་གང་པོར་དཀའ་བ་སྤྱད་ནས་ཐོབ་པའི་སྐལ་ཡིན་ནོ། ། 10 ཁྱོད་རང་འགྲོ་སའི་གཤིན་པོའི་གནས་སུ་ལས་ཀ་མེད་ལ། འབྱུང་རྐྱེན་ཡང་མེད། ཤེས་བྱ་ཡང་མེད། ཤེས་རབ་ཀྱང་མེད་པས། རང་གིས་བསྒྲུབ་འོས་པའི་ལས་ནི་སྟོབས་ཤུགས་ཡོད་རྒུ་བཏོན་ནས་བསྒྲུབ་པར་གྱིས་ཤིག 11 ཡང་ངས་བལྟས་པ་ལ་ཉི་མའི་འོག་ཏུ་མགྱོགས་མྱུར་ཅན་ཡིན་ཡང་བང་རྩལ་གྱིས་མི་རྒྱལ། དཔའ་བོ་ཡིན་ཡང་འཐབ་མོར་མི་རྒྱལ། ཤེས་རབ་ཅན་ཡིན་ཡང་ཁ་ཟས་མི་རྙེད། བློ་ལྡན་ཡིན་ཡང་རྒྱུ་ནོར་མི་རྙེད། མཁས་པ་ཡིན་ཡང་མི་ཡི་བརྩི་མཐོང་མི་འབྱུང་སྟེ། དེ་དག་ཐམས་ཅད་དུས་དང་སྔོན་ལས་བཞིན་དུ་འབྱུང་བས་སོ། ། 12 དྲ་བའི་ནང་དུ་ཚུད་པའི་ཉ་ལྟར་རམ། རྙི་རྒྱ་རུ་ཚུད་པའི་བྱ་ལྟར། མི་ཡིས་ཀྱང་རང་གི་དུས་མི་ཤེས་པས། མི་རྣམས་ཀྱི་སྟེང་ལ་གློ་བུར་ཉིད་ལ་རྐྱེན་ངན་འབྱུང་བའི་ཚེ་དེའི་ནང་དུ་ལྷུང་བར་འགྱུར་རོ། །

ཤེས་རབ་ནི་དྲག་ཤུགས་ལས་ཕུལ་དུ་བྱུང་བ།

13 ཉི་མའི་འོག་ཏུ་ཤེས་རབ་ཅིག་ཡོད་པ་ངས་མཐོང་སྟེ། བདག་གིས་དོན་སྙིང་ཆེན་པོ་ལྡན་པར་སྙམ། 14 དེ་ཡང་མི་གྲངས་ཉུང་བའི་གྲོང་ཁྱེར་ཆུང་ངུ་ཞིག་ཡོད་དེ། ཡང་དེ་ལ་རྒྱལ་པོ་ཆེན་པོ་ཞིག་གིས་དམག་དྲངས་ཏེ་མཐའ་ནས་བསྐོར་ཞིང་། འཛིང་རགས་ཆེན་པོ་རྣམས་བརྩིགས་ནས་གྲོང་ཁྱེར་ལ་རྒོལ་ཡང་། 15 གྲོང་ཁྱེར་དེའི་ནང་དུ་མཁས་པ་དབུལ་པོ་ཞིག་ཡོད་པས། བློ་རིག་པར་བརྟེན་ནས་གྲོང་ཁྱེར་དེ་བསྐྱབས་པ་ཡིན་མོད། འོན་ཀྱང་མི་སུ་ཞིག་གིས་ཀྱང་མི་དེར་རྗེས་དྲན་མ་བྱས་སོ། ། 16 མཁས་པ་དབུལ་པོ་དེ་ལ་མི་ཡིས་མཐོང་ཆུང་བྱས་ནས་ཁོའི་གཏམ་ལ་མ་མཉན་རུང་། དྲག་ཤུགས་ལས་ཤེས་རབ་ལེགས་སོ་ཞེས་ངས་སྨྲས་པ་ཡིན། 17 བླུན་པོ་རྣམས་ལ་སྲིད་བྱེད་པའི་མི་ཡི་ཀི་སྒྲ་ལས། མཁས་པས་གསུངས་པའི་འཇམ་པོ་ཚིག་ལ་མང་དུ་ཉོན། 18 འཐབ་མོའི་མཚོན་ཆ་ལས་ཤེས་རབ་ལེགས་མོད། འོན་ཀྱང་སྡིག་ཅན་གཅིག་གིས་དོན་བཟང་པོ་མང་ཙམ་སྟོངས་སུ་འཇུག་གོ །

ལེའུ་བཅུ་པ།

1 སྦྲང་བུ་ཤི་རོས་དྲི་ཞིམ་སྦྱོར་བྱེད་ཀྱི། ། སྣུམ་ལ་དྲི་ངན་འཐུལ་དུ་འཇུག་པ་ལྟར། ། བླུན་པོའི་གླེན་རྟགས་ཕྲན་བུ་ཞིག་གིས་ཀྱང་། ། ཤེས་རབ་དང་ནི་གཟི་བརྗིད་གནོན་པར་བྱེད། ། 2 མཁས་པའི་སྙིང་ནི་གཡས་*སུ་ཕྱོགས་པ་དང་། ། བླུན་པོའི་སྙིང་ནི་གཡོན་དུ་བསེགས་ནས་ཡོད། ། 3 བླུན་པོས་ལམ་དུ་སྐྱོད་པའི་དུས་སུ་ཡང་། ། རང་ལ་ཤེས་རབ་མེད་པ་སྟོན་བྱེད་ཅིང་། ། ཀུན་ལ་རང་ཉིད་བླུན་པོ་ཡིན་པ་མངོན། ། 4 སྲིད་དབང་སྐྱོང་མཁན་ཁྱོད་ལ་ཁྲོས་གྱུར་ན། ། ཁྱོད་ནི་རང་གི་གནས་དང་མ་འབྲལ་ཞིག ། གང་ལ་ཞེ་ན་ཞི་བའི་ངང་ཚུལ་གྱིས། ། ཉེས་པ་ཆེན་པོ་རྣམས་ཀྱང་ཞི་བར་བྱེད། ། 5 ཉི་མའི་འོག་ཏུ་རྐྱེན་ངན་ཞིག་ཡོད་པ། ། བདག་གིས་མཐོང་ཞིང་དེ་ནི་དབང་སྒྱུར་བའི། ། འགལ་འཛོལ་ལས་ནི་བྱུང་བ་འདྲ་ཡིན་ཏེ། ། 6 བླུན་པོ་རྣམས་ལ་གོ་ས་མཐོན་པོ་སྤྲད། ། འབྱོར་ལྡན་རྣམས་ནི་དམན་སར་སྡོད་པ་ཡིན། ། 7 བྲན་གཡོག་རྣམས་ནི་རྟ་ལ་ཞོན་པ་དང་། ། རྒྱལ་སྲས་རྣམས་ནི་བྲན་གཡོག་ནང་བཞིན་གྱིས། ། ས་ལ་རྐང་འགྲོས་བྱེད་པ་བདག་གིས་མཐོང་། ། 8 ས་དོང་འབྲུ་མཁན་རང་ཉིད་དེའི་ནང་ལྷུང་། ། རྩིག་པ་བཤིག་ན་སྦྲུལ་གྱིས་སོ་བཏབ་ཡོང་། ། 9 གཏེར་རྡོ་འདོན་མཁན་རྡོ་ཡིས་རྨས་བྱེད་ཅིང་། ། ཤིང་དུམ་གཤག་མཁན་ལ་ནི་ཉེན་ཁ་ཆེ། ། 10 སྟ་རེ་རྟུལ་པོར་རྣོ་རྩེ་མ་བཏོན་ན། ། ཤ་ཤེད་མང་དུ་གཏོང་དགོས་འབྱུང་བ་དང་། ། འོན་ཀྱང་ཤེས་རབ་ཀྱིས་ནི་རྒྱལ་བར་བྱེད། ། 11 སྔགས་མ་བརྒྱབ་པར་སྦྲུལ་གྱིས་སོ་བཏབ་ན། ། སྔགས་པར་ཕན་ཐོགས་ཅི་ཡང་ཡོད་མ་ཡིན། ། 12 མཁས་པའི་ཞལ་ནས་ལེགས་བཤད་གསུང་བ་དང་། ། བླུན་པོའི་མཆུ་ཡིས་རང་ཉིད་མིད་པར་བྱེད། ། 13 བླུན་པོའི་གཏམ་གྱི་ཐོག་མ་བླུན་བཤད་དང་། ། མཐའ་མ་ཁེངས་དྲེགས་དང་ནི་ངན་པ་ཡིན། ། 14 བླུན་པོར་སྨྲ་བ་ཤིན་ཏུ་མང་ན་ཡང་། ། ཕྱིས་སུ་ཅི་འབྱུང་སུས་ཀྱང་མི་ཤེས་ལ། ། འཆི་བའི་རྗེས་སུ་ཅི་ཞིག་འབྱུང་ངེས་པ། ། འཆད་པར་ནུས་པ་སུ་ཡང་ཡོད་མ་ཡིན། ། 15 བླུན་པོས་གྲོང་ཁྱེར་ལམ་ཡང་མི་ཤེས་ལ། ། རེ་རེ་རང་གི་ལས་ཀྱིས་དུབ་པར་བྱེད། ། 16 ཀྱེ་ཀྱེ་རྒྱལ་ཁམས་ཁྱོད་ཀྱི་རྒྱལ་པོ་ནི། ། བྱིས་པ་ཡིན་ཞིང་ཁྱོད་ཀྱི་བློན་པོ་ཚོས། ། ཞོགས་པར་བཟའ་བཏུང་བག་མེད་སྤྱད་ན་ནི། ། ཁྱོད་ལ་ཆག་སྒོ་འབྱུང་བར་གདོན་མི་ཟ། ། 17 ཀྱེ་ཀྱེ་རྒྱལ་ཁམས་ཁྱོད་ཀྱི་རྒྱལ་པོ་ནི། ། སྐུ་དྲག་སྲས་ནི་ཡིན་ཞིང་བློན་པོ་ཚོས། ། བཟི་བར་མིན་གྱིས་རང་ལ་སྟོབས་བསྐྱེད་ཕྱིར། ། དུས་ལྟར་བཟའ་བཏུང་སྤྱད་ན་ཁྱོད་བདེ་འོ། ། 18 ལེ་ལོ་ཡིན་པས་ཁང་ཀླད་རྡིབ་པ་དང་། ། ལག་པ་དལ་བས་ཁང་པར་ཐིགས་ཆུ་ཡོང་། ། 19 གད་མོའི་ཕྱིར་དུ་གསོལ་སྟོན་གཤོམ་པ་དང་། ། རྒུན་ཆང་གིས་ནི་མི་ལ་དགའ་སྣང་བསྐྱེད། ། འོན་ཀྱང་དངུལ་གྱིས་དོན་ཀུན་འགྲུབ་པར་བྱེད། ། 20 རྒྱལ་པོར་སྨོན་ལོག་འདེབས་པར་མ་བསམ་ཞིག ། ཡང་ན་རང་གི་གཟིམ་ཁང་ནང་རོལ་ལ། ། ཕྱུག་པོར་དམོད་མོ་ཡང་ནི་མ་བྱེད་ཅིག ། རྒྱུ་མཚན་ནམ་མཁའི་བྱ་ཡིས་སྐད་འཁྱེར་ཞིང་། ། གཤོག་ལྡན་གྱིས་ནི་གཏམ་དེ་འཆད་པར་འགྱུར། །

ལེའུ་བཅུ་གཅིག་པ།

ཤེས་རབ་ཅན་གྱི་བྱ་གཞག

1 རང་གི་འབྲུ་རིགས་ཆུ་ཁར་གཏོར་ཞིག་དང་། ། ཡུན་རིང་འདས་རྗེས་སླར་ཡང་རྙེད་པར་འགྱུར། ། 2 ས་སྟེང་ཆག་སྒོ་ཅི་འབྱུང་མི་ཤེས་པས། ། བདུན་གྱིས་མ་ཚད་བརྒྱད་ལ་སྐལ་བྱིན་ཅིག ། 3 ཇི་སྟེ་སྤྲིན་པ་ཆུ་ཡིས་གང་གྱུར་ན། ། དེ་ལས་ས་ལ་ཆར་བ་གཤོ་བར་འགྱུར། ། ཤིང་སྡོང་ལྷོ་བྱང་གང་དུ་འགྱེལ་ན་ཡང་། ། གང་ནས་འགྱེལ་ན་དེ་རུ་ལུས་པ་ཡིན། ། 4 རླུང་ལ་ལྟ་མཁན་དེས་ནི་སོན་མི་འདེབས། ། སྤྲིན་ལ་ལྟ་མཁན་གྱིས་ཀྱང་ཞིང་མི་རྔ། །

5 ཁྱོད་ཀྱིས་རླུང་རྒྱུ་བའི་ལམ་དང་མངལ་གྱི་ནང་དུ་རུས་པ་ཇི་ལྟར་སྐྱེ་བ་མི་ཤེས་པ་བཞིན། ཐམས་ཅད་མཛད་པའི་དཀོན་མཆོག་གི་འཕྲིན་ལས་ནི་ཁྱོད་ཀྱིས་དེ་ལས་ཀྱང་མི་ཤེས་སོ། ། 6 ཞོགས་པར་རང་གི་ས་བོན་གཏོར་ལ། དགོང་མོ་ཡང་ལག་པ་དལ་བར་མ་བྱེད། ཅིའི་ཕྱིར་ཞེ་ན། ཞོགས་པར་གཏོར་བའམ་ཡང་ན་དགོང་མོ་བཏབ་པ་གཉིས་ལས་གང་ཞིག་ལེགས་པོ་འབྱུང་བའམ། ཡང་ན་དེ་གཉིས་ཀ་ཁྱད་མེད་པར་ལེགས་པོ་འབྱུང་བ་ཁྱོད་ཀྱིས་མི་ཤེས་པས་སོ། ། 7 འོད་ནི་བཟང་པོ་ཡིན་ཏེ། མིག་གིས་ཉི་འོད་མཐོང་བ་ནི་སྐྱིད་ཡིན། 8 ཇི་སྟེ་མི་ཞིག་ལོ་མང་པོར་གསོན་ན་དེ་ཐམས་ཅད་ཀྱི་ནང་དུ་དགའ་བར་འོས་མོད། འོན་ཀྱང་མུན་པའི་ཉིན་མོ་རྣམས་ཀྱང་དྲན་པར་གྱིས། ཅིའི་ཕྱིར་ཞེ་ན། དེ་འདྲའི་ཉིན་མོ་མང་ཙམ་ཡོད་པར་འགྱུར་ཏེ། འབྱུང་འགྱུར་ཐམས་ཅད་སྟོང་པ་ཡིན་ནོ། །

ན་གཞོན་ལ་གཞག་པའི་བསླབ་བྱ།

9 ཀྱེ་ན་གཞོན་ཚོ། རང་ཉིད་ན་གཞོན་ཡིན་དུས་དགའ་མགུར་སྤྱོད་དང་། རང་གི་ལོ་ན་གཞོན་པའི་ཉིན་མོ་རྣམས་ལ་སེམས་སྐྱིད་པར་བྱོས། ཡང་རང་གི་སེམས་ནས་གང་ཞིག་བསྒྲུབ་འདོད་པ་དང་། མིག་གིས་ཅི་ལ་བལྟ་འདོད་པ་བཞིན་བྱོས་དང་། ཡིན་ནའང་དོན་དེ་ཐམས་ཅད་ཀྱི་ཕྱིར་དུ་དཀོན་མཆོག་གིས་ཁྱོད་ལ་འདྲི་གཅོད་བྱེད་ངེས་པ་ཤེས་དགོས། 10 རང་སེམས་ཀྱི་སྡུག་བསྔལ་དོར་ནས་རང་གི་ལུས་ནས་དཀའ་ངལ་བསལ་བར་གྱིས། ཅིའི་ཕྱིར་ཞེ་ན། གཞོན་དུས་དང་དར་དུས་གང་ཡིན་ཡང་སྟོང་པ་ཡིན་ནོ། །

ལེའུ་བཅུ་གཉིས་པ།

1 ཁྱོད་ལོ་ན་གཞོན་པ་དང་རྒས་པའི་ཉིན་མོ་སྟེ། ང་ལ་དགའ་སྤྲོ་གང་ཡང་མེད་ཟེར་བའི་ཉིན་དེ་ད་དུང་མ་སླེབས་པའི་སྔོན་ལ། རང་ཉིད་མཛད་མཁན་གཙོ་བོ་དྲན་པར་འོས། 2 ཉི་མ་དང་འོད། ཟླ་བ་དང་སྐར་མ་བཅས་འགྲིབ་པ་དང་། ཆར་བའི་རྗེས་སུ་སྤྲིན་རྣམས་ཕྱིར་འཁོར་བའི་བར་དུ་མ་སྒུག་ཅིག 3 སྐབས་དེར་ཁང་པ་སྲུང་མཁན་འདར་ཞིང་སྟོབས་ཅན་རྣམས་མགོ་བསྒུར་བ་དང་། རང་འཐག་སྐོར་མཁན་རྣམས་ཀྱིས་མི་ཉུང་བའི་རྐྱེན་གྱིས་ལས་མཚམས་འཇོག་ཅིང་། དཀར་ཁུང་ལས་ཕར་ལྟ་མཁན་རྣམས་ཀྱི་མིག་མདངས་ཀྱང་ཉམས་པར་འགྱུར་ཏེ། 4 སྲང་ལམ་གྱི་སྒོ་རྣམས་བརྒྱབ་པ་དང་རང་འཐག་གི་སྒྲ་ཡང་ཆུང་སྟེ། བྱ་ཡིས་སྐད་འབྱིན་དུས་མི་རྣམས་ཡར་ལང་ཞིང་། གླུ་མ་ཐམས་ཅད་རྒུད་པའོ། ། 5 མི་རྣམས་མཐོ་སར་འཇིགས་ཏེ་ལམ་ལ་འཇིགས་སྐྲག་རྣམས་འོང་ཞིང་། སྟར་སྡོང་གི་མེ་ཏོག་བཞད་པ་དང་། ཆ་ག་འབུ་རྣམས་ཁྱར་ཁྱོར་དུ་སྐྱོད་ཅིང་། འདོད་པ་རྣམས་ཡལ་བར་འགྱུར། ཅིའི་ཕྱིར་ཞེ་ན། མི་ནི་རང་གི་དུས་གཏན་གྱི་སྡོད་གནས་སུ་འགྲོ་བས། མྱ་ངན་ཞུ་མཁན་རྣམས་སྲང་ལམ་དུ་རྒྱུ་བར་འགྱུར་རོ། ། 6 ཡང་དངུལ་ཐག་ཆད་ཅིང་གསེར་ཕོར་ཆག་པ་དང་། བུམ་པ་ཆུ་མིག་གི་རྩར་ཆག་ནས་འཁོར་ལོ་ཆུ་དོང་གི་རྩར་ཆག་པར་འགྱུར། 7 ས་རྡུལ་ནི་ཕྱིར་ས་ལ་འཐིམ་པ་དང་སེམས་ཉིད་ནི་དེ་གནང་མཁན་གྱི་དཀོན་མཆོག་གི་དྲུང་དུ་ལོག་པར་འགྱུར་རོ། ། 8 སྟོང་པའི་སྟོང་པ། ཡོད་ཚད་སྟོང་པ་ཡིན་ཞེས་སྟོན་པས་གསུངས་སོ། །

སྡོམ་ཚིག

9 སྟོན་པར་ཤེས་རབ་ལྡན་པས། མི་རྣམས་ལ་རིག་པ་མང་དུ་བསླབས་ཏེ། དེས་བསམ་བློ་ཞིབ་པར་བཏང་ནས་བརྟག་དཔྱད་བྱས་པ་དང་། ལེགས་བཤད་མང་པོ་རིམ་པར་བཀོད་པ་ཡིན་ནོ། ། 10 སྟོན་པས་ཡིད་དུ་འོང་བའི་ཚིག་རྣམས་བཙལ་ཞིང་། བློ་དྲང་པོས་བདེན་ཚིག་ལ་བརྟེན་ནས་བྲིས་པ་ཡིན། 11 མཁས་པའི་གཏམ་ནི་དབྱུག་ལྕག་དང་། ལེགས་བཤད་འདི་དག་ནི་བརྡབས་པའི་འཛེར་མ་དང་མཚུངས་ཏེ། དེ་རྣམས་རྫི་བོ་གཅིག་གིས་གནང་བའོ། ། 12 དེ་བས་ན་ངའི་བུ་ལགས། གདམས་ངག་འདི་དང་དུ་ལོངས་ཤིག གཞུང་མང་པོ་རྩོམ་པར་རྫོགས་མཐའ་མེད། སློབ་སྦྱོང་མང་བས་ལུས་དུབ་ཏུ་འཇུག 13 ཐོས་པར་གྱུར་པ་ཐམས་ཅད་ཀྱི་མཐར་ཐུག་ནི་འདི་ལྟ་སྟེ། དཀོན་མཆོག་ལ་གུས་ཤིང་འཇིགས་པ་དང་ཁོང་གི་བཀའ་རྒྱ་རྣམས་སྲུངས་ཤིག འདི་ནི་མི་རྣམས་ཀྱིས་བསྒྲུབ་དགོས་པའི་འོས་འགན་དེ་ཡིན་ནོ། ། 14 ཅིའི་ཕྱིར་ཞེ་ན། ལས་ཐམས་ཅད་དེ་ཐ་ན་གསང་བའི་དོན་ཡོད་ཚད་བཟང་ངན་གང་ཞིག་ཡིན་རུང་། དཀོན་མཆོག་གིས་དེར་འདྲི་གཅོད་གནང་བར་འགྱུར་རོ།། །།

* ལེའུ་དང་པོ།:2 འདིར་སྟོང་པ་ཞེས་པ་ནི་ཕན་ཐོགས་མེད་པ་དང་སྙིང་པོ་མེད་པ། ཆོ་མེད་པ། དོན་འབྲས་མེད་པ། ཡུན་རིང་མི་གནས་པ་སོགས་ཀྱི་དོན་ལ་འཇུག

* ལེའུ་བཞི་པ།:5 ཚིག་རྐང་འདིའི་ནང་དོན་ནི་བླུན་པོས་ལས་ཀ་མི་འདོད་པར་རང་གིས་རང་ཉིད་བརླག་པ་ལ་འཇུག

* ལེའུ་བཅུ་པ།:2 འདིར་གཡས་ཞེས་པ་ནི་དྲང་བདེན་ཡིན་པ་དང་བཀུར་འོས་པ། སྟོབས་ཤུགས་ཅན་བཅས་ལ་འཇུག་ཅིང་། གཡོན་ཞེས་པ་ནི་ནོར་འཁྲུལ་ཅན་དང་མཐོང་ཆུང་བྱ་ཡུལ། སྟོབས་ཞན་པ་བཅས་ལ་འཇུག

སྙན་མགུར།

1

2

3

4

5

6

7

8

༄༅། །རྒྱལ་པོ་སོ་ལོ་མོན་གྱི་སྙན་མགུར།

རྒྱལ་པོ་སོ་ལོ་མོན་གྱི་སྙན་མགུར་གྱི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་གི་ཁ་བྱང་ལ་ཨིབ་རི་པའི་སྐད་ཡིག་ཏུ་སོ་ལོ་མོན་གྱི་མགུར་རྣམས་ཀྱི་སྙན་མགུར་ཞེས་བརྗོད། དེ་ནི་སོ་ལོ་མོན་གྱིས་མཛད་པའི་མགུར་རམ། སོ་ལོ་མོན་ལ་བླངས་པའི་མགུར། ཡང་ན་སོ་ལོ་མོན་གྱི་སྐོར་མགུར་དུ་བླངས་པ་ཞེས་པའི་དོན་ཡིན། མགུར་རྣམས་ཀྱི་སྙན་མགུར་ཞེས་པ་ནི་མགུར་མཆོག་ཏུ་གྱུར་པ་ཞེས་པའི་དོན་ནོ། །

ཡི་གེར་འགོད་མཁན་དང་འགོད་དུས།

ཚིག་རྐང་དང་པོའི་ནང་དུ་གཞུང་འདི་ཡི་གེར་འགོད་མཁན་སོ་ལོ་མོན་ཡིན་ཞེས་བརྗོད་ཡོད། གཞུང་དངོས་ཀྱི་ནང་དུ་ཁོང་ཡིན་ཚུལ་ཐེངས་བདུན་ལ་བགྲང་ནས་ཁུངས་གཏུགས་ཡོད་ནའང་། ཁོང་ཡི་གེར་འགོད་མཁན་ཡིན་མིན་ལ་ད་དུང་ཐེ་ཚོམ་ཡོད་པ་རེད། ཡིན་ནའང་ཡི་གེའི་འགྲོས་དང་ཁྱད་ཆོས། རྩོམ་གཤིས། སྣང་ཚུལ། བསྐྱར་ཟློས་ཀྱི་ཚིག་བཅས་གཅིག་མཚུངས་ཡིན་པར་བརྟེན་ཡི་གེར་འགོད་མཁན་མི་གཅིག་རང་ཡིན་པ་རྩོད་མེད་ཆགས་ཡོད། གལ་སྲིད་སོ་ལོ་མོན་ཁོང་ཉིད་ཡི་གེར་འགོད་མཁན་ཡིན་པའི་དབང་དུ་བཏང་ན། སྙན་མགུར་ཡི་གེར་བཀོད་པའི་དུས་ནི་སྤྱི་ལོ་སྔོན་གྱི་དུས་རབས་བཅུ་པ་ཡིན།

བརྗོད་སྙིང་དང་གསུང་འཕྲིན།

ཡེས་ར་ཨེལ་གྱི་གནའ་བོའི་ལུགས་ལྟར་ན། མིའི་རིགས་ཀྱི་འབྲེལ་བ་ཡོད་དོ་ཅོག་ནི་སྐད་ཆ་ལ་བརྟེན་ནས་བྱུང་བར་བརྗོད། སྙན་མགུར་གྱི་ནང་དུ་བརྩེ་བ་ལས་སྐད་ཆ་བྱུང་བ་དང་། དེ་ནི་དཀོན་མཆོག་གི་བྱམས་བརྩེ་ལས་མངོན་ཞིང་སྐད་ཆའི་སྒུལ་ཤུགས་ཀྱིས་བརྩེ་བའི་ཁྱད་འཕགས་རང་བཞིན་དང་དེའི་ཡིད་འཕྲོག་ནུས་པ་སྔོག་འདོན་བྱས། བརྩེ་བ་དེ་ལྟ་བུ་ནི་དཀོན་མཆོག་གི་གནང་སྦྱིན་མཆོག་ཏུ་གྱུར་པ་ཞིག་ཡིན། སྙན་མགུར་འདི་ལས་བུད་མེད་ཀྱིས་ངག་འཇམ་པོའི་བརྩེ་བ་དང་ཤེས་རབ་གཉིས་ཀྱི་ལམ་ནས་སྐྱེས་པ་རྣམས་ཀྱི་ཡིད་དབང་རབ་ཏུ་འགུག་ནུས་པ་བསྟན་ཡོད། དཀོན་མཆོག་གི་དབང་གིས་བཀོད་པའི་འཇིག་རྟེན་ནས་སྤྱིར་བཏང་གི་བཟའ་ཟླའི་བར་ལའང་འདི་ལྟ་བུའི་བརྩེ་བ་ཡོད་དགོས་པར་གདམས་ཡོད།

འཆར་ཟིན།

1. ཡིད་སེམས་འགུག་ནུས་པའི་སྒྱུ་རྩལ། ༼1:1-3:5༽

2. གཉེན་སྟོན་གྱི་སྐོར། ༼3:6-11༽

3. བརྩེ་དུང་གི་རྣམ་འགྱུར། ༼4:1-5:1༽

4. སྐྱོ་གདུང་དང་གནོན་ཤུགས་སེལ་ཐབས། ༼5:2-6:13༽

5. བརྩེ་དུང་གི་རྣམ་འགྱུར་གཞན་དག ༼7:1-8:4༽

6. མཇུག་སྡོམ། ༼8:5-14༽

ལེའུ་དང་པོ།

1 སོ་ལོ་མོན་གྱིས་མཛད་པའི་མགུར་མཆོག་ཏུ་གྱུར་པ།

ཤོ་ལོ་ཀ་དང་པོ།

༼ བག་མ། ༽

2 བརྩེ་སེམས་བདུད་རྩི་ལས་ཀྱང་མངར་བས་ན། ། ཁོང་གིས་ང་ལ་མཆུ་སྒྲོས་འོ་མཛད་ཤོག ། 3 ཁྱེད་ཀྱི་སྤོས་ཀྱི་དྲི་བསུང་སྣ་ལ་ཞིམ། ། ཉིད་ཀྱི་མཚན་ནི་སྤོས་བཟང་བླུགས་འདྲ་ཡིན། ། དེའི་ཕྱིར་ལང་ཚོ་མ་རྣམས་ཁྱེད་ལ་དུངས། ། 4 ཁྱེད་ཀྱིས་ངའི་སེམས་བཀུག་ནས་འགུག་གྱུར་ཅིག ། ངེད་གཉིས་ཁྱེད་ཀྱི་རྗེས་སུ་འབྲངས་ནས་རྒྱུག ། རྒྱལ་པོས་ང་རང་གཟིམས་ཁང་ནང་དུ་ཁྲིད། །

༼ མཛའ་གྲོགས་རྣམས། ༽

ཁྱེད་ཕྱིར་ངེད་ཅག་དགའ་ཞིང་མགུ་བར་བྱ། ། དྲི་མཆོག་བདུད་རྩི་ལས་ཀྱང་ལྷག་པ་ཡི། ། ཁྱེད་ཀྱི་མཛའ་སེམས་ལ་ནི་བསྟོད་བསྔགས་བརྗོད། །

༼ བག་མ། ༽

ཁོ་མོ་ཚོ་ནི་ཁྱེད་ལ་དགའ་འོས་སོ། ། 5 ཀྱེ་ཀྱེ་ཡེ་རུ་སཱ་ལེམ་བུ་མོ་རྣམས། ། བདག་གི་ཤ་མདངས་ནག་ཀྱང་མཛེས་སྡུག་ལྡན། ། དེ་ནི་ཀེ༌དཱར་གྱི་ནི་གུར་དང་མཚུངས། ། སོ་ལོ་མོན་གྱི་ཡོལ་བ་ལྟར་དུ་ཡིན། ། 6 ངའི་གདོང་ཉི་མས་ཚིག་ནས་ནག་པོར་གྱུར། ། མཐོང་ཆུང་མིག་གིས་ང་ལ་མ་བལྟ་རོགས། ། མ་གཅིག་སྤུན་རྣམས་བདག་ལ་རབ་ཏུ་ཁྲོས། ། རྒུན་ཚལ་བསྲུང་དུ་ང་རང་བསྐོས་པ་དང་། ། ང་ཡི་རྒུན་ཚལ་བསྐྱུར་ནས་བདག་མེད་ལུས། ། 7 ཀྱེ་ཀྱེ་ང་ཡི་བྱམས་པ་ལགས། ། ཁྱེད་ཀྱིས་གང་དུ་ལུག་འཚོ་འམ། ། ཉིན་གུང་ལུག་ཁྱུ་གང་དུ་གསོ། ། ཐམས་ཅད་བདག་ལ་སྨྲ་བར་མཛོད། ། ཁྱེད་ཀྱི་གྲོགས་པོའི་ལུག་ཁྱུ་འགྲམ། ། གདོང་ཁེབས་ཅན་ལྟར་འགྱུར་དོན་ཅི། །

༼ མག་གསར། ༽

8 མཛེས་མའི་མཆོག་ཁྱེད་རྒྱུས་མེད་ན། ། ལུག་ཁྱུའི་རྐང་རྗེས་དེད་ནས་སོང་། ། རྫི་བོའི་གུར་གྱི་ཉེ་འཁོར་དུ། ། རང་གི་རེའུ་རྣམས་འཚོ་བར་མཛོད། ། 9 ཀྱེ་ཀྱེ་ང་ཡི་སྙིང་སྡུག་ཁྱེད་རང་ནི། ། ཕཱར་ཨོལ་ཤིང་རྟའི་རྒོད་མ་བཞིན་དུ་མཛེས། ། 10 ཁྱེད་ཀྱི་མཁུར་ཚོས་ལན་བུ་དག་གིས་མཛེས། ། ཁྱེད་ཀྱི་མགུལ་ནི་རིན་པོ་ཆེ་ཡིས་བརྒྱན། །

༼ མཛའ་གྲོགས་རྣམས། ༽

11 ང་ཚོས་དངུལ་གྱིས་བརྒྱན་པ་ཡི། ། གསེར་གྱི་རྣ་ལོང་ཁྱེད་ལ་བཟོ། །

༼ བག་མ། ༽

12 རྒྱལ་པོ་ཁོང་ཉིད་འབོལ་ཁྲི་ལ་བཞུགས་དུས། ། ང་ཡི་ནཱར་དི་སྤོས་ཀྱི་དྲི་བསུང་འཐུལ། ། 13 ང་ཡི་དགའ་གྲོགས་གུ་གུལ་ཐུམ་གཅིག་འདྲ། ། ཁོང་ནི་ནམ་རྒྱུན་ང་ཡི་བྲང་ཁར་ཡོད། ། 14 ང་ཡི་དགའ་གྲོགས་ཨེན་གེ་དི་ཡུལ་གྱི། ། རྒུན་ཚལ་ནང་གི་མེ་ཏོག་གླང་སྣ་བཞིན། །

༼ མག་གསར། ༽

15 ཀྱེ་ཀྱེ་ང་ཡི་སྙིང་སྡུག་ལགས། ། ཁྱེད་ཀྱི་བྱད་གཟུགས་རབ་ཏུ་མཛེས། ། ཁྱེད་ཀྱི་བྱད་གཟུགས་རབ་ཏུ་མཛེས། ། ཕུག་རོན་སྤྱན་ཟུང་ཁྱེད་ལ་ལྡན། །

༼ བག་མ། ༽

16 ཀྱེ་ཀྱེ་གཟིགས་དང་ང་ཡི་དགའ་གྲོགས་ལགས། ། ཁྱེད་ཀྱི་ཞལ་རས་མཚར་ཞིང་ཡིད་དུ་འོང་། ། མཛེས་སྡུག་སྤང་ལྗོངས་ང་ཚོའི་མལ་ཁྲི་ཡིན། ། 17 ངེད་ཀྱི་ཁང་པའི་གདུང་མ་ཐང་ཤིང་དང་། ། ཁང་པའི་ལྕམ་གདུང་ལ་ནི་གསོམ་ཤིང་ཡོད། །

ལེའུ་གཉིས་པ།

1 ང་ནི་ཤཱ་རོན་ཡུལ་གྱི་རྒྱ་སེ་དང་། ། ལུང་པའི་ནང་གི་མེ་ཏོག་ཀུ་མུད་ཡིན། །

༼ མག་གསར། ༽

2 ཚེར་མའི་ཁྲོད་ཀྱི་མེ་ཏོག་ཀུ་མུད་ལྟར། ། ང་ཡི་སྙིང་སྡུག་བུ་མོ་ཀུན་ལས་མཆོག །

༼ བག་མ། ༽

3 ནགས་ལ་སྐྱེས་པའི་ཀུ་ཤུ་ཤིང་བཞིན་དུ། ། ང་ཡི་དགའ་གྲོགས་སྐྱེས་པའི་ཁྲོད་དུ་ཡོད། ། བདག་ནི་དགའ་ཞིང་ཁོང་གི་གྲིབ་བསིལ་འོག ། བསྡད་དེ་ཁོང་གི་ཤིང་ཏོག་མངར་མོར་རོལ། ། 4 ཁོང་གིས་བདག་ནི་གསོལ་སྟོན་ཁང་ལ་ཁྲིད། ། ང་ཡི་སྟེང་དུ་བརྩེ་བའི་དར་ཆ་བསྒྲེངས། ། 5 བདག་ནི་དུངས་སེམས་དབང་གིས་རབ་གདུངས་པས། ། རྒུན་འབྲུམ་སྐམ་པོས་བདག་ལ་སྟོབས་བཅུག་ནས། ། ཀུ་ཤུས་བདག་གི་སེམས་ལ་བདེ་བ་སྩོལ། ། 6 ཁོང་ཕྱག་གཡོན་པས་བདག་གི་མགོ་བོ་སྐྱོར། ། ཁོང་ཕྱག་གཡས་པས་བདག་གི་ལུས་ཡོངས་འཁྱུད། ། 7 ཀྱེ་ཀྱེ་ཡེ་རུ་སཱ་ལེམ་བུ་མོ་རྣམས། ། ང་ཡི་དགའ་གྲོགས་དགྱེས་ཏེ་མ་བཞེངས་བར། ། ཁྱེད་ཚོས་ཁོང་ཉིད་མནལ་ལས་མི་སློང་ཕྱིར། ། བདག་གིས་དགོ་དང་ཐང་གི་ཡུ་མོ་གཉིས། ། དཔང་དུ་བཙུགས་ནས་ཁྱེད་ཚོར་མནའ་འགེལ་ལོ། །

ཤོ་ལོ་ཀ་གཉིས་པ།

༼ བག་མ། ༽

8 ང་ཡི་དགའ་གྲོགས་གསུང་སྐད་ལ་ཉོན་དང་། ། ཁོང་ཉིད་རི་དང་ལ་ལུང་བརྒལ་ནས་ནི། ། ཚུར་རོལ་འབྱོན་བཞིན་པ་ལ་ལྟོས་ཤིག་ཀྱེ། ། 9 ང་ཡི་དགའ་གྲོགས་དགོ་དང་ཤྭ་ཕྲུག་འདྲ། ། ལྟོས་ཤིག་ཁོང་ནི་ངེད་ཀྱི་རྩིག་འདབས་སླེབས། ། དཀར་ཁུང་ནང་དུ་བདག་ལ་གཟིགས་པ་དང་། ཤིང་དྲའི་བར་ནས་བདག་ལ་ནན་གྱིས་ལྟ། །

༼ མག་གསར། ༽

10 ང་ཡི་དགའ་གྲོགས་བདག་ལ་འདི་སྐད་གསུངས། ། ང་ཡི་སྙིང་སྡུག་བཟང་པོ་བཞིན་བཟང་མ། ། ཡར་ལ་བཞེངས་ཏེ་བདག་དང་མཉམ་དུ་འགྲོ། ། 11 ཅི་ལ་ཟེར་ན་དགུན་དུས་རྫོགས་ཟིན་ལ། ། ཆར་གྱི་དུས་ཀྱང་འདས་ནས་སོང་ཟིན་ཏོ། ། 12 ས་གཞི་ཡོངས་སུ་མེ་ཏོག་རྣམ་པར་བཀྲ། ། བྱིའུས་གསུང་སྙན་སྒྲོག་པའི་དུས་ལ་བབས། ། ང་ཚོའི་ཡུལ་དུ་ཐི་བའི་གསུང་སྐད་ཐོས། ། 13 སེ་ཡབ་ཤིང་གི་ཤིང་ཏོག་རིམ་གྱིས་སྨིན། ། རྒུན་འབྲུམ་མེ་ཏོག་དྲི་ཞིམ་ཕྱོགས་བཞིར་འཐུལ། ། ང་ཡི་སྙིང་སྡུག་ང་ཡི་བཞིན་བཟང་མ། ། ཡར་ལ་བཞེངས་ཏེ་ང་དང་མཉམ་དུ་འགྲོ། ། 14 ཀྱེ་ཀྱེ་ང་ཡི་ཕུག་རོན་ཁྱེད་རང་ནི། ། བྲག་སྲུབ་རི་གཟར་ཕུག་ཏུ་ཡིབ་སྡོད་དེ། ། ཁྱེད་ཀྱི་ཞལ་རས་ང་ལ་སྟོན་པར་མཛོད། ། ཁྱེད་ཀྱི་གསུང་སྐད་ང་ལ་ཐོས་འཇུག་རོགས། ། ཅི་ལ་ཟེར་ན་ཁྱེད་ཀྱི་གསུང་སྐད་སྙན། ། ཁྱེད་ཀྱི་ཞལ་རས་མཛེས་ཤིང་ལྟ་ན་སྡུག ། 15 ང་ཚོའི་རྒུན་འབྲུམ་ཤིང་ལ་མེ་ཏོག་བཞད། ། དེ་བས་ཁྱེད་ཀྱིས་རྒུན་ཚལ་བརླག་པ་ཡི། ། ཝ་མོ་ཝ་ཕྲུག་ང་ཚོའི་དོན་དུ་འཛིན། །

༼ བག་མ། ༽

16 ང་ཡི་དགའ་གྲོགས་ང་ལ་དབང་བ་ལྟར། ། ང་ཡི་ཡོད་ཚད་ཁོང་ལ་དབང་བ་ཡིན། ། ཁོང་གིས་ཀུ་མུད་གསེབ་ནས་ལུག་ཁྱུ་འཚོ། ། 17 ཉི་མ་ནུབ་ནས་བསིལ་རླུང་ལྡང་དུས་སུ། ། ཁྱེད་ནི་དགོ་བ་དང་ནི་ཤྭ་ཕྲུག་ལྟར། ། བེ་ཐེར་རི་ནས་ལོག་ཤོག་ངའི་དགའ་གྲོགས། །

ལེའུ་གསུམ་པ།

བག་མའི་རྨི་ལམ།

1 མཚན་མོར་རང་གི་མལ་ཁྲིའི་སྟེང་། ། ང་ཡི་སེམས་ཀྱི་བྱམས་པ་དེ། ། ཡང་ཡང་བཙལ་མོད་ངས་མ་རྙེད། ། 2 དེ་ནས་ང་རང་ཡར་ལངས་ནས། ། གྲོང་ཁྱེར་ནང་དུ་བསྐྱོད་ནས་ནི། ། སྲང་ལམ་ཐང་ཆེན་དག་བརྒྱུད་ཅིང་། ། ང་ཡི་སེམས་ཀྱི་བྱམས་པ་དེ། ། ཡང་ཡང་བཙལ་མོད་ངས་མ་རྙེད། ། 3 སྐོར་ཞིབ་བྱས་ནས་སྐྱོད་པ་ཡི། ། གྲོང་ཁྱེར་སྲུང་མཁན་བདག་དང་ཕྲད། ། ང་ཡི་སྙིང་གི་བྱམས་པ་དེ། ། ཁྱེད་ཚོས་མཐོང་ངམ་ཞེས་དྲིས་སོ། ། 4 བདག་ནི་དེ་དག་ལས་བྲལ་རྗེས། ། སྙིང་གི་བྱམས་པ་དང་ཕྲད་བྱུང་། ། ང་ཡིས་ཁོང་ལ་འཇུས་ནས་ནི། ། ཁོང་ཉིད་འགྲོ་རུ་མ་བཅུག་པར། ། རང་གི་མ་ཡི་ཁྱིམ་གཞིས་ཏེ། ། ང་རང་མངལ་དུ་ཁུར་མཁན་གྱི། ། གཟིམ་ཆུང་ནང་དུ་ཁྲིད་པ་ཡིན། ། 5 ཀྱེ་ཀྱེ་ཡེ་རུ་སཱ་ལེམ་བུ་མོ་རྣམས། ། ང་ཡི་དགའ་གྲོགས་དགྱེས་ཏེ་མ་བཞེངས་བར། ། ཁྱེད་ཚོས་ཁོང་ཉིད་མནལ་ལས་མི་སློང་ཕྱིར། ། བདག་གིས་དགོ་དང་ཐང་གི་ཡུ་མོ་གཉིས། ། དཔང་དུ་བཙུགས་ནས་ཁྱེད་ཚོར་མནའ་འགེལ་ལོ། །

ཤོ་ལོ་ཀ་གསུམ་པ།

སོ་ལོ་མོན་རང་གི་གཉེན་སྟོན་ལ་སླེབས་པ།

6 གུ་གུལ་དང་ནི་སྤོས་དཀར་དང་། ། ཚོང་པའི་སྤོས་ཀྱི་དྲི་བསུང་གིས། ། ཀུན་ནས་བྱུགས་ཤིང་དབེན་སྟོང་ནས། ། དུ་བའི་ཀ་ལྟར་འབྱོན་པ་སུ། ། 7 དེ་ནི་སོ་ལོ་མོན་གྱི་ཁྱོགས་ཁྲི་ཡིན། ། ཡེས་ར་ཨེལ་གྱི་དཔའ་བོ་དྲུག་ཅུ་ཡིས། ། དེ་ཡི་ཕྱོགས་བཞིར་ཡོངས་སུ་བསྐོར་ནས་ཡོད། ། 8 ཀུན་གྱིས་རལ་གྲི་ལག་ཏུ་བཅངས། ། དེ་ཚོར་དམག་གི་རྩལ་དང་ལྡན། ། མཚན་མོའི་འཇིགས་པ་འགོག་པའི་ཆེད། ། རལ་གྲི་དཔྱི་ལ་བཏགས་ནས་འདུག ། 9 རྒྱལ་པོ་སོ་ལོ་མོན་ཉིད་ཀྱིས། ། ལེ་པཱ་ནོན་གྱི་ཤིང་གིས་ནི། ། རང་ལ་ཁྱོགས་ཁྲི་ཞིག་བཟོས་ཏེ། ། 10 ཁྱོགས་ཁྲིའི་ཀ་བ་དངུལ་ལས་བཟོས། ། ཁྱོགས་ཁྲིའི་མཐིལ་ནི་གསེར་གྱིས་གྲུབ། ། གདན་གྱི་ཁ་དོག་རྒྱ་སྨུག་ཡིན། ། དེའི་ནང་ཡེ་རུ་སཱ་ལེམ་གྱི། ། བུ་མོ་རྣམས་ཀྱི་བརྩེ་བས་ཁེངས། ། 11 ཀྱེ་ཀྱེ་ཛ་ཡན་བུ་མོ་ཕྱིར་བུད་དང་། ། རྒྱལ་པོ་སོ་ལོ་མོན་གྱི་བག་སྟོན་ཉིན། ། ཁོང་གི་དབུ་ལ་ཅོད་པན་གྱིས་བརྒྱན་ཏེ། ། ཁོང་གི་ཡིད་སེམས་དགའ་བ་འབུམ་གྱིས་མཉེས། ། ཡུམ་གྱིས་བསྐོན་པའི་ཅོད་པན་ལ་ལྟོས་ཤིག །

ལེའུ་བཞི་པ།

༼ མག་གསར། ༽

1 ང་ཡི་སྙིང་སྡུག་ཁྱེད་ཀྱི་བྱད་གཟུགས་རབ་ཏུ་མཛེས། ། གདོང་ཁེབས་འོག་ཏུ་ཕུག་རོན་ལྟ་བུའི་མིག་ཟུང་ལྡན། ། ཁྱེད་ཀྱི་སྐྲ་ལོ་དག་ནི་གིལ་ཨད་རི་བོའི་ངོགས། ། ཐུར་དུ་འབབ་པའི་ར་ཁྱུ་དང་ནི་ཀུན་ནས་མཚུངས། ། 2 ཆ་ནི་འགྲིག་ཅིང་ཁེར་སྐྱེས་མིན་པའི་ཁྱེད་ཀྱི་ཚེམས། ། ལུག་བལ་བྲེགས་པའི་མ་མོ་དཀར་བཀྲུས་ཐོན་པ་འདྲ། ། 3 ཁྱེད་ཀྱི་མཆུ་སྒྲོས་མཚལ་གྱི་སྣལ་མ་འདྲ། ། ཁྱེད་ཀྱི་སྨྲ་སྒོ་མཛེས་ཤིང་ལྟ་ན་སྡུག ། གདོང་ཁེབས་འོག་གི་ཁྱེད་ཀྱི་མཁུར་ཚོས་ནི། ། དམར་མདངས་བཀྲ་བའི་སེ་འབྲུ་ཕྱེད་ཀ་བཞིན། ། 4 ཁྱེད་ཀྱི་མཇིང་ནི་དཱ་བིད་ཀྱིས་བརྩིགས་པའི། ། བང་རིམ་ལྡན་པའི་ལྕོག་མཁར་དང་མཚུངས་ཤིང་། ། དེ་ཡི་སྟེང་དུ་ཕུབ་ནི་སྟོང་ཕྲག་དཔྱངས། ། ཐམས་ཅད་དཔའ་རྒོད་དག་གི་ཕུབ་ཡིན་ནོ། ། 5 ཁྱེད་ཀྱི་བྲང་ཁའི་ནུ་མ་ཟུང་དེ་ནི། ། མེ་ཏོག་ཀུ་མུད་གསེབ་ཏུ་རྩྭ་ཟ་བའི། ། དགོ་བའི་དགོ་ཕྲུག་མཚེ་མར་ཀུན་ནས་མཚུངས། ། 6 ཉི་མ་ནུབ་སྟེ་བསིལ་རླུང་ལྡང་དུས་སུ། ། བདག་ནི་གུ་གུལ་རི་བོའི་ཕྱོགས་སུ་དང་། དྲི་ཞིམ་སྤོས་དཀར་སྒང་ལ་འགྲོ་བར་བྱ། ། 7 ང་ཡི་སྙིང་སྡུག་ཁྱེད་ནི་ཀུན་ནས་མཛེས། ། ཁྱེད་ཀྱི་ལུས་ལ་སྐྱོན་ཆག་གང་ཡང་མེད། ། 8 ཀྱེ་ཀྱེ་ང་ཡི་བག་མ་ལགས། ། ཁྱེད་རང་ང་དང་མཉམ་དུ་ནི། ། ལེ་པཱ་ནོན་དང་འབྲལ་བར་མཛོད། ། ལེ་པཱ་ནོན་དང་འབྲལ་བར་མཛོད། ། ཨ་མ་རཱ་དང་སེ་ནིར་དང་། ། ཧེར་མོན་རི་བོའི་རྩེ་མོ་དང་། སེང་གེའི་ཚང་དང་གཟིག་གི་རི། ། གནས་དེ་རྣམས་ལས་མར་ཐོན་ཤོག །

9 ང་ཡི་ལྕམ་དང་བག་མ་ལགས། ། ཁྱེད་ཀྱི་མིག་གིས་བལྟས་ཙམ་དང་། ། མགུལ་ལ་བརྒྱན་པའི་སྐེ་འཕྲེང་གིས། ། ང་ཡི་ཡིད་སེམས་ཀུན་ནས་ཕྲོགས། ། 10 ང་ཡི་ལྕམ་དང་བག་མ་ལགས། ། ཁྱེད་ཀྱི་བརྩེ་སེམས་མཛེས་པ་ལ། ། རྒུན་ཆང་ལས་ཀྱང་ལྷག་ཏུ་མངར། ། ཁྱེད་ཀྱི་སྤོས་ཆུའི་དྲི་ཞིམ་ནི། ། དྲི་བཟང་རིགས་ཀྱི་མཆོག་ཡིན་ནོ། ། 11 ཀྱེ་ཀྱེ་ང་ཡི་བག་མ་ལགས། ། ཁྱེད་ཀྱི་མཆུ་ལས་སྦྲང་ཚང་བཞིན། ། སྦྲང་རྩི་མངར་མོ་ཐིགས་པ་དང་། ། ལྗགས་འོག་སྦྲང་རྩི་འོ་མ་ཡོད། ། ཁྱེད་ཀྱི་ན་བཟའི་དྲི་བསུང་ནི། ། ལེ་པཱ་ནོན་གྱི་དྲི་དང་མཚུངས། ། 12 ང་ཡི་ལྕམ་དང་བག་མ་ཁྱེད། ། སྒོ་མོ་བཅད་པའི་སྐྱེད་ཚལ་དང་། ཁུངས་མིག་བཅད་པའི་ཆུ་མིག་དང་། ཁ་གཅོད་བརྒྱབ་པའི་ཁྲོན་པ་འདྲ། ། 13 ཁྱེད་ཀྱིས་བཏབ་པའི་སྐྱེད་ཚལ་དུ། ། སེ་འབྲུ་ཤིང་ལ་འབྲས་བུ་ཐོགས། ། ད་དུང་མེ་ཏོག་གླང་སྣ་དང་། ། སྤང་སྤོས་ནཱར་དིའི་ཤིང་རྣམས་ཡོད། ། 14 སྤང་སྤོས་ནཱར་དི་དང་ནི་གུར་ཀུམ་དང་། ། ཤུ་དག་ཤིང་ཚ་དང་ནི་སྤོས་དཀར་ཤིང་། ། གུ་གུལ་ཨ་ག་རུ་བཅས་རིན་ཆེན་པོའི། ། བསུང་རྫས་རིགས་ཀུན་དེ་རུ་འཛོམས་པ་ཡིན། ། 15 ཁྱེད་ནི་སྐྱེད་ཚལ་ནང་གི་ཆུ་མིག་དང་། ། ཆུ་རྒྱུན་བཞུར་བའི་ཁྲོན་པ་ཡིན་ལགས་ཤིང་། ། ལེ་པཱ་ནོན་ནས་བཞུར་བའི་ཆུ་ཀླུང་ཡིན། །

༼ བག་མ། ༽

16 ཀྱེ་ཀྱེ་བྱང་རླུང་ལྷོ་རླུང་ལྡང་བར་གྱིས། ། ང་ཡི་སྐྱེད་ཚལ་ནང་དུ་ལྡང་ནས་ནི། ། དྲི་ཞིམ་ཕྱོགས་བཞིར་འཐུལ་དུ་འཇུག་པར་མཛོད། ། ང་ཡི་དགའ་གྲོགས་རང་གི་སྐྱེད་ཚལ་དུ། ། བྱོན་ནས་ཤིང་ཏོག་མངར་མོ་བཞེས་གྱུར་ཅིག །

ལེའུ་ལྔ་པ།

༼ མག་གསར། ༽

1 ང་ཡི་ལྕམ་དང་བག་མ་ལགས། ། ང་ནི་སྐྱེད་ཚལ་དུ་ཕྱིན་ནས། ། གུ་གུལ་དང་ནི་སྤོས་བསྡུས་ཏེ། ། སྦྲང་ཚང་དང་བཅས་སྦྲང་རྩི་ཟོས། ། རྒུན་ཆང་དང་ནི་འོ་མ་འཐུངས། །

༼ མཛའ་གྲོགས་རྣམས། ༽

ཀྱེ་ཀྱེ་ང་ཡི་མཛའ་གྲོགས་རྣམས། ། བཟའ་བཏུང་ལ་ནི་རོལ་བར་གནོངས། ། ཀྱེ་ཀྱེ་ང་ཡི་སྙིང་གྲོགས་ལགས། ། རྒུན་ཆང་མང་དུ་བཞེས་རོགས་གནོངས། །

ཤོ་ལོ་ཀ་བཞི་པ།

༼ བག་མ། ༽

2 ངའི་ལུས་མལ་དུ་ཉལ་ན་ཡང་། ། བདག་སེམས་གཉིད་ལས་སད་ཡོད་དོ། ། དགའ་གྲོགས་ཀྱིས་ནི་སྒོ་རྡུང་བའི། ། སྐད་སྒྲ་ཡང་ནས་ཡང་དུ་ཐོས། །

༼ མག་གསར། ༽

ང་ཡི་ལྕམ་དང་སྙིང་སྡུག་ལགས། ། ཕུག་རོན་དང་ནི་ཕུལ་བྱུང་ལགས། ། ང་ཡི་མགོ་ལ་ཟིལ་བས་གང་། ། མཚན་མོའི་ཟིལ་བས་སྐྲ་ལོ་བངས། ། ཁྱེད་ཀྱིས་ང་ལ་སྒོ་ཕྱེ་རོགས། །

༼ བག་མ། ༽

3 དེ་ཡི་ལན་དུ་འདི་ལྟར་ཞུས། ། ང་ཡིས་གྱོན་གོས་ཕུད་ཟིན་པས། ། དེ་ནི་ཡང་བསྐྱར་ཇི་ལྟར་གྱོན། ། ང་ཡིས་རྐང་པ་བཀྲུས་ཟིན་པས། ། དེ་ནི་ཇི་ལྟར་བཙོག་པར་བྱ། ། 4 ང་ཡི་དགའ་གྲོགས་ཀྱིས་ནི་ཨི་ཁུང་ལས། ། ཉིད་ཀྱི་ཕྱག་ནི་ནང་དུ་བརྐྱངས་པས་ན། ། ཁོང་གི་དོན་དུ་ང་ལ་སེམས་འགུལ་ཐེབས། ། 5 ང་ཡི་དགའ་གྲོགས་ལ་ནི་སྒོ་འབྱེད་དུ། ། ཡར་ལ་ལངས་དུས་ང་ཡི་ལག་ཟུང་ལས། ། གུ་གུལ་ཐིགས་ཤིང་ང་ཡི་མཛུབ་མོ་ལས། ། གུ་གུལ་དྲི་ཞིམ་སྒོ་གཏན་སྟེང་ལ་ཐིགས། ། 6 ང་ཡིས་དགའ་གྲོགས་ཁོང་ལ་ཕྱེས་པ་ལ། ། ཁོང་ཉིད་ཞལ་ཕྱིར་འཁོར་ནས་གྱེས་ཟིན་ཏོ། ། ཁོང་གི་གསུང་སྐད་ཐོས་དུས་སུ། ། རང་སེམས་རང་ལ་མ་དབང་ངོ་། ། ཁོང་ཉིད་བཙལ་ཡང་རྙེད་མ་བྱུང་། ། ཡང་ཡང་བོས་ཀྱང་ལན་མ་ཐོབ། ། 7 དེ་ནས་གྲོང་ཁྱེར་ནང་འཁོར་བའི། ། བྱ་ར་པ་དང་བདག་ཕྲད་བྱུང་། ། བདག་ལ་བརྡུངས་ནས་རྨས་སུ་བཅུག ། ལྕགས་རིའི་སོ་པ་རྣམས་ཀྱིས་ཀྱང་། ། ང་ཡི་བེར་ཐུལ་བཤུས་ནས་ཁྱེར། ། 8 ཀྱེ་ཀྱེ་ཡེ་རུ་སཱ་ལེམ་གྱི་བུ་མོ། ། བདག་གིས་ཁྱེད་ཚོར་འདི་བཞིན་གདམས་པར་བྱ། ། ཁྱེད་ཚོ་ང་ཡི་དགའ་གྲོགས་དང་ཕྲད་ན། ། ང་ནི་བརྩེ་དུངས་དབང་གིས་གདུང་ཞེས་སྨྲོས། །

༼ མཛའ་གྲོགས་རྣམས། ༽

9 ཁྱེད་ཀྱི་དགའ་གྲོགས་གཞན་ལས་ལྷག་པ་ཅི། ། ཀྱེ་ཀྱེ་བུད་མེད་ནང་གི་མཛེས་མའི་མཆོག ། ང་ཚོར་ཡང་ཡང་དེ་འདྲའི་མནའ་འགེལ་བས། ། ཁྱེད་ཀྱི་དགའ་གྲོགས་གཞན་ལས་ལྷག་པ་ཅི། །

༼ བག་མ། ༽

10 ང་ཡི་དགའ་གྲོགས་དཀར་ལ་དམར་མདངས་རྒྱས། ། འཇིག་རྟེན་སྐྱེས་བོ་ཁྲི་ཕྲག་ལས་ཀྱང་མཆོག ། 11 ཁོང་གི་དབུ་ནི་ལྷད་མེད་གསེར་དང་འདྲ། ། སྐྲ་ལོ་འཁྱིལ་ཞིང་ཕོ་རོག་ལྟར་ནག་གོ ། 12 སྤྱན་ནི་གཙང་པོ་འགྲམ་གྱི་ཕུག་རོན་ལྟར། ། འོ་མའི་ཁྲུས་ལ་ཞུགས་ནས་ལེགས་པར་བཀོད། ། 13 མཁུར་ཚོས་གཉིས་ནི་མེ་ཏོག་ར་བའི་ནང་། ། དྲི་ཞིམ་ཕྱོགས་བཞིར་འཐུལ་བའི་མེ་ཏོག་འདྲ། ། མཆུ་སྒྲོས་ཟུང་ནི་མེ་ཏོག་ཀུ་མུད་བཞིན། ། དེ་ལས་གུ་གུལ་རྩི་བཅུད་ཐིགས་པ་ཡིན། ། 14 ཕྱག་ངར་བཻཌཱུརྱས་བརྒྱན་པའི། ། གསེར་གྱི་གདུབ་བུ་དང་མཚུངས་ཞིང་། ། སྐུ་ནི་བ་སོ་ལྷག་གེ་བ། ། དབང་སྔོན་གྱིས་ནི་བརྒྱན་དང་མཚུངས། ། 15 ཞབས་ནི་ཀ་མ་རུ་ཡི་ཀ་བར་མཚུངས། ། ལྷད་མེད་གསེར་གྱི་ཞབས་རའི་སྟེང་དུ་བཞེངས། ། ཁོང་གི་གཟུགས་བརྙན་ལེ་པཱ་ནོན་དང་འདྲ། ། ཐང་ཤིང་ལྟར་དུ་མཛེས་ཤིང་ལྟ་ན་སྡུག ། 16 ཁོང་གི་ཞལ་ནི་རབ་ཏུ་མངར་བ་དང་། ། ཐམས་ཅད་ཡིད་དུ་འོང་བ་ཡིན་ལགས་ཤིང་། ། ཡེ་རུ་སཱ་ལེམ་ཡུལ་གྱི་བུ་མོ་རྣམས། ། དེ་ནི་ང་ཡི་སྙིང་གི་དགའ་གྲོགས་དང་། ། དེ་ནི་ང་ཡི་གྲོགས་ཀྱི་མཆོག་ལགས་སོ། །

ལེའུ་དྲུག་པ།

༼ མཛའ་གྲོགས་རྣམས། ༽

1 བུད་མེད་རྣམས་ཀྱི་མཛེས་མའི་མཆོག ། ཁྱེད་ཀྱི་དགའ་གྲོགས་གང་དུ་སོང་། ། ངེད་ཀྱང་ཁྱེད་མཉམ་བཙལ་དུ་འགྲོ ། ཁྱེད་ཀྱི་དགའ་གྲོགས་གང་དུ་བཞུད། །

༼ བག་མ། ༽

2 ང་ཡི་དགའ་གྲོགས་སྐྱེད་ཚལ་དུ། ། ལུག་ཁྱུ་འཚོ་རུ་ཕྱིན་པ་དང་། ། མེ་ཏོག་ཀུ་མུད་འཐུ་བ་ལ། ། ཉིད་ཀྱི་དྲི་ཞིམ་ར་བར་བཞུད། ། 3 བདག་ནི་དགའ་གྲོགས་ཁོང་ལ་དབང་། ། ཁོང་གི་སེམས་ཀྱང་བདག་ལ་དབང་། ། ཁོང་གིས་མེ་ཏོག་ཀུ་མུད་གསེང་། ། ལུག་གི་ཁྱུ་ནི་འཚོ་བར་བྱེད། །

ཤོ་ལོ་ཀ་ལྔ་པ།

༼ མག་གསར། ༽

4 ཀྱེ་ཀྱེ་ང་ཡི་སྙིང་སྡུག་ལགས། ། ཁྱེད་ནི་ཐིར་ཙ་ལྟར་མཛེས་ཤིང་། ། ཡེ་རུ་སཱ་ལེམ་བཞིན་དུ་མཚར། ། རྒྱལ་མཚན་བསྒྲེངས་པའི་དམག་དཔུང་ལྟར། ། རྔམ་བརྗིད་ལྡན་པ་ཡིན་ལགས་སོ། ། 5 ཀྱེ་ཀྱེ་ཁྱེད་ཀྱི་སྤྱན་གྱིས་ང་མ་གཟིགས། ། གཟིགས་ན་ང་ཡི་སེམས་ཀྱང་དབང་དུ་སྡུད། ། ཁྱེད་ཀྱི་སྐྲ་ལོ་གིལ་ཨད་རི་བོའི་ངོགས། ། ཐུར་དུ་འབབ་པའི་ར་ཁྱུར་ཀུན་ནས་མཚུངས། ། 6 ཆ་ནི་འགྲིག་ཅིང་ཁེར་སྐྱེས་མིན་པའི་ཁྱེད་ཀྱི་ཚེམས། ། ལུག་བལ་བྲེགས་པའི་མ་མོ་དཀར་བཀྲུས་ཐོན་པ་འདྲ། ། 7 གདོང་ཁེབས་འོག་གི་ཁྱེད་ཀྱི་མཁུར་ཚོས་ནི། ། དམར་མདངས་བཀྲ་བའི་སེ་འབྲུ་ཕྱེད་ཀ་བཞིན། ། 8 རྒྱལ་མོ་དྲུག་ཅུ་བཙུན་མོ་བརྒྱད་ཅུ་དང་། ། ལང་ཚོ་མ་ནི་བགྲང་གིས་མི་ལང་ཡང་། ། 9 ང་ཡི་ཕུག་རོན་ང་ཡི་ཕུལ་བྱུང་མ། ། མོ་ནི་ཨ་མའི་བུ་མོ་ཁེར་སྐྱེས་དང་། ། མངལ་དུ་འཁུར་མཁན་མ་ཡི་གཅེས་ཕྲུག་ཡིན། ། བུ་མོ་རྣམས་ཀྱིས་མོ་རང་མཐོང་བ་ན། ། མོ་ནི་ཁྱད་དུ་འཕགས་པ་ཡིན་ཞེས་སྨྲ། ། རྒྱལ་མོ་བཙུན་མོ་རྣམས་ཀྱིས་ཁོ་མོར་བསྟོད། ། 10 ཞོགས་པའི་སྐྱ་རེངས་ཤར་འདྲ་དང་། ། ཞལ་རས་དཀར་གསལ་ཟླ་ལྟར་མཛེས། ། གདོང་ནི་ཉི་མ་བཞིན་དུ་གསལ། ། རྒྱལ་མཚན་བསྒྲེངས་པའི་དམག་དཔུང་ལྟར། ། རྔམ་བརྗིད་ལྡན་པ་སུ་ཡིན་ནམ། །

༼ བག་མ། ༽

11 ལུང་པའི་ལྗོན་ཤིང་སྣ་ཚོགས་དང་། ། རྒུན་འབྲུམ་ལོ་མ་འབུས་མིན་དང་། ། སེ་འབྲུ་མེ་ཏོག་བཞད་མིན་ལ། ། བལྟ་ཕྱིར་སྟར་ཀའི་ར་བར་ཕྱིན། ། 12 ཤེས་ཚོར་གང་ཡང་མ་བྱུང་བར། ། བདག་གི་སེམས་ཀྱིས་ང་རང་ནི། ། བཀུར་འོས་འབངས་ཀྱི་ཤིང་རྟར་བསྐྱོན། །

༼ མཛའ་གྲོགས་རྣམས། ༽

13 ལོག་ཤོག་ལོག་ཤོག་ཤུ་ལམ་མིད་ཀྱི་བུ་མོ་ཁྱེད། ། ལོག་ཤོག་ལོག་ཤོག་ང་ཚོས་ཁྱེད་ལ་བལྟ་བར་འདོད། །

༼ བག་མ། ༽

ཁྱེད་ཚོས་བདག་ལ་ལྟ་བ་དེ། ། མ་ཧ་ན་ཨིམ་གར་ལ་ནི། ། ལྟ་བ་ནང་བཞིན་ཡིན་པ་ཅི། །

ལེའུ་བདུན་པ།

༼ མག་གསར། ༽

1 ཀྱེ་ཀྱེ་གུས་པར་འོས་པའི་སྲས་མོ་ལགས། ། ཁྱེད་ཞབས་བསིལ་ལྷམ་ནང་དུ་ཅི་འདྲ་མཛེས། ། ཁྱེད་ཀྱི་དཔྱི་དང་བརླ་ཡི་འཁྱོག་མཚམས་ནི། ། ལག་ཤེས་པ་ཡིས་བཟོས་པའི་གཡང་ཊི་བཞིན། ། 2 ཁྱེད་ཀྱི་ལྟེ་བ་ཡོལ་གོར་ཟླུམ་པོ་བཞིན། ། དེའི་ནང་རྒུན་ཆང་མངར་མོས་གང་གྱུར་ཅིག ། ཁྱེད་ཀྱི་གྲོད་པ་གྲོ་འབྲུ་སྤུངས་པ་འདྲ། ། ཕྱོགས་བཞིར་མེ་ཏོག་ཀུ་མུད་བཞད་ནས་ཡོད། ། 3 ཁྱེད་ཀྱི་ནུ་མ་ཟུང་ནི་དགོ་བ་མོའི། ། དགོ་ཕྲུག་མཚེ་མ་དང་ནི་ཀུན་ནས་མཚུངས། ། 4 ཁྱེད་ཀྱི་མགུལ་ནི་བ་སོའི་ལྕོག་མཁར་བཞིན། ། ཡིད་འོང་སྤྱན་ཟུང་ཧེ་སི་པོན་དང་ནི། ། པཱ་ཐུ་ལ་པིན་སྒོ་འགྲམ་རྫིང་བུ་འདྲ། ། ཁྱེད་ཀྱི་དྲི་འཛིན་དབང་བོ་ནི། ། དཱ་མེ་སེག་ལ་འཁོར་བ་ཡི། ། ལེ་པཱ་ནོན་གྱི་ལྕོག་མཁར་བཞིན། ། 5 ཁྱེད་ཀྱི་དབུ་ནི་ཀར་མེལ་རི་དང་མཚུངས། ། སྐྲ་ལོ་རྒྱ་སྨུག་ཅན་གྱིས་རྒྱལ་པོ་བཀུག ། 6 ཀྱེ་ཀྱེ་ང་ཡི་སྙིང་སྡུག་མ། ། མི་ལ་དགའ་སྤྲོ་བསྐྱེད་པ་ཁྱེད། ། ཇི་འདྲའི་མཛེས་ཤིང་ཡིད་དུ་འོང་། ། 7 ཁྱེད་ཀྱི་སྐུ་གཟུགས་ཏ་ལའི་ཤིང་དང་མཚུངས། ། ནུ་མ་ཟུང་ནི་ཤིང་ཏོག་ཐོགས་པ་འདྲ། ། 8 ང་རང་ཏ་ལའི་ཤིང་དེར་འགོས་ནས་ནི། ། ཤིང་ཏོག་ཆུན་པོར་འཇུ་ཞེས་བདག་གིས་སྨྲས། ། ཁྱེད་ཀྱི་ནུ་མ་ཟུང་ནི་ཐུར་འཕྱང་བའི། ། རྒུན་འབྲུམ་ཆུན་པོ་རྣམས་དང་འདྲ་བར་ཤོག ། ཁ་རླངས་དྲི་བསུང་ཀུ་ཤུ་ལྟ་བུ་ཡིན། ། 9 ཁྱེད་ཀྱི་ཞལ་ནི་རྒུན་ཆང་མཆོག་གྱུར་བཞིན། །

༼ བག་མ། ༽

ང་ཡི་དགའ་གྲོགས་ཞལ་ནང་བཞུར་བ་དང་། ། མནལ་དུ་གཟིམས་པའི་ཞལ་ནང་བཞུར་གྱུར་ཅིག ། 10 ང་ནི་ང་ཡི་དགའ་གྲོགས་ལ་དབང་ཞིང་། ། ཁོང་ཡང་ང་ལ་དགའ་ཞིང་དུངས་པ་ཡིན། ། 11 ཀྱེ་ཀྱེ་ང་ཡི་དགའ་གྲོགས་ཚུར་ཕེབས་དང་། ། ཞིང་ཁར་ཕྱིན་ནས་གྲོང་སྡེ་རུ་བསྡད་ཆོག ། 12 ཞོགས་པ་འུ་གཉིས་རྒུན་ཚལ་དུ་ཕྱིན་ཏེ། ། རྒུན་འབྲུམ་ཤིང་ལ་མྱུ་གུ་འབུས་མིན་དང་། ། རྒུན་འབྲུམ་ཤིང་ལ་མེ་ཏོག་བཞད་མིན་དང་། ། སེ་འབྲུ་ཤིང་ལ་མེ་ཏོག་འབུས་མིན་བལྟ། ། དེ་རུ་ང་ཡིས་བརྩེ་སེམས་ཁྱེད་ལ་འབུལ། ། 13 དུའུ་དཱ་ནི་ཡི་དྲི་བསུང་འཐུལ་བ་དང་། ། ཀྱེ་ཀྱེ་ང་ཡི་དགའ་གྲོགས་ཁྱེད་ཀྱི་ཕྱིར། ། བསགས་པའི་ཤིང་ཏོག་གསར་རྙིང་སྣ་ཚོགས་པ། ། ང་ཚོའི་ཡུལ་གྱི་སྒོ་འགྲམ་བཞག་ཡོད་དོ། །

ལེའུ་བརྒྱད་པ།

1 ཁྱེད་ནི་ང་དང་མ་གཅིག་ཅིང་། ། ཁོང་མོའི་ནུ་མ་ནུས་པ་ཡི། ། མིང་པོ་ཡིན་ན་ཅི་མ་རུང་། ། དེ་ནས་ང་དང་ཁྱེད་གཉིས་ནི། ། ཕྱི་རུ་འཕྲད་དུས་ཁ་སྐྱེལ་ཡང་། ། སུས་ཀྱང་མཐོང་ཆུང་བྱེད་མི་འགྱུར། ། 2 དེ་ནས་ང་ཡིས་ཁྱེད་ཁྲིད་དེ། ། མ་ཡི་ཁང་པར་གདན་འདྲེན་བྱ། ། ཁོང་མོས་ང་ལ་ཞལ་ཏ་གནང་། ། བདག་གི་སེ་འབྲུ་ལས་བསྙལ་བའི། ། དྲི་ཞིམ་བདུད་རྩི་ཁྱེད་ལ་འདྲེན། ། 3 ཁོང་ཕྱག་གཡོན་པས་བདག་གི་མགོ་བོ་སྐྱོར། ། ཁོང་ཕྱག་གཡས་པས་བདག་གི་ལུས་ཡོངས་འཁྱུད། ། 4 ཀྱེ་ཀྱེ་ཡེ་རུ་སཱ་ལེམ་བུ་མོ་རྣམས། ། ང་ཡི་དགའ་གྲོགས་དགྱེས་ཏེ་མ་བཞེངས་བར། ། ཁྱེད་ཚོས་ཁོང་ཉིད་མནལ་ལས་མི་སློང་རོགས། །

ཤོ་ལོ་ཀ་དྲུག་པ།

༼ མཛའ་གྲོགས་རྣམས། ༽

5 དབེན་སྟོང་ཡུལ་ནས་དགའ་གྲོགས་ལ་བསྙེས་ཏེ། ། ཡར་ལ་བྱོན་པ་དེ་ནི་སུ་ཡིན་ལགས། །

༼ བག་མ། ༽

བདག་གིས་ཀུ་ཤུ་ཤིང་གི་འོག་ཏུ་ནི། ། ཁྱེད་རང་གཉིད་ལས་སད་དུ་བཅུག་པ་དང་། ། གནས་དེར་ཁྱེད་ཀྱི་ཡུམ་ལ་ཁྱེད་བལྟམས་ནས། ། ཁྱེད་ཀྱི་ཆེད་དུ་སྡུག་བསྔལ་གང་མང་མྱངས། ། 6 རྟགས་ཐམ་བཞིན་དུ་བདག་ཁྱེད་སེམས་ལ་ཟུངས། ། ཐེལ་ཙེ་བཞིན་དུ་ཕྱག་ངར་འདོགས་པར་མཛོད། ། དུངས་སེམས་འཆི་བ་ལྟར་དུ་སྟོབས་ཤུགས་ཆེ། ། ཕྲག་དོག་གཤིན་ཡུལ་ནང་བཞིན་རྩུབ་པོ་ཡིན། ། དེ་ནི་མེ་དཔུང་དྲག་པོའི་མེ་ལྕེ་ཡིན། ། དེ་ནི་ཡ་ཝཱེའི་མེ་དཔུང་དྲག་པོ་ཡིན། ། 7 ཆུ་བོ་མང་པོས་དུངས་སེམས་གསོད་མི་ནུས། ། གཙང་པོ་རྣམས་ཀྱིས་དེ་ནི་བསྣུབ་མི་ཐུབ། ། སུ་ཡིས་རང་གི་རྒྱུ་ནོར་ཀུན་བཏང་ནས། ། དུངས་སེམས་ཉོ་བར་འདོད་ན་སྨད་པའི་གནས། །

༼ མཛའ་གྲོགས་རྣམས། ༽

8 ངེད་ཅག་རྣམས་ལ་སྲིང་མོ་ཞིག་ཡོད་དེ། ། ཁོ་མོར་ད་དུང་ལང་ཚོ་དར་མེད་པས། ། མི་ཞིག་བག་མར་སློང་དུ་འོང་དུས་སུ། ། ང་ཚོས་ཁོ་མོའི་དོན་དུ་གཏམ་ཅི་སྨྲ། ། 9 ཇི་སྟེ་མོ་ནི་ལྕགས་རི་ཞིག་ཡིན་ན། ། ངེད་ཀྱིས་ཐོག་ཏུ་དངུལ་གྱི་ལྕོག་མཁར་བརྩིག ། ཇི་སྟེ་མོ་ནི་སྒོ་ཞིག་ཡིན་པའི་ཚེ། ། ཐང་ཤིང་སྤང་ལེབ་ཀྱིས་ནི་བསྲུང་བར་བྱ། །

༼ བག་མ། ༽

10 ང་ནི་ལྕགས་རི་ཡིན་པ་དང་། ནུ་མ་ཟུང་ནི་ལྕོག་མཁར་འདྲ། ། ཁོང་གི་སྤྱན་དྲུང་ང་རང་ནི། ། བདེ་ལ་བབས་པའི་མི་བཞིན་ཡིན། །

11 སོ་ལོ་མོན་ལ་པཱ་ཨལ་ཧ་མོན་དུ། ། རྒུན་འབྲུམ་ར་བ་ཞིག་ནི་ཡོད་པ་དང་། ། ཁོང་གིས་རྒུན་ཚལ་སྲུང་མཁན་དག་ལ་གླས། ། དེ་རྣམས་རེ་རེས་ཐོབ་པའི་ཤིང་ཏོག་ཕྱིར། ། དངུལ་སྲང་ཆིག་སྟོང་ཁོང་ལ་སྤྲོད་དགོས་སོ། ། 12 བདག་ལ་རྒུན་འབྲུམ་ར་བ་ཞིག་ཡོད་དེ། ། དངུལ་སྲང་ཆིག་སྟོང་སོ་ལོ་མོན་ལ་དབང་། ། ཉིས་བརྒྱ་ཤིང་ཏོག་སྲུང་མཁན་རྣམས་ཀྱི་ཡིན། །

༼ མག་གསར། ༽

13 ཀྱེ་ཀྱེ་སྐྱེད་ཚལ་རྣམས་སུ་བཞུགས་པ་ཁྱེད། ། ཟླ་གྲོགས་རྣམས་ཀྱིས་ཁྱེད་ཀྱི་གསུང་སྐད་ཉན། ། གསུང་སྐད་དེ་ནི་བདག་ལ་ཐོས་པར་མཛོད། །

༼ བག་མ། ༽

14 ཀྱེ་ཀྱེ་ང་ཡི་དགའ་གྲོགས་ལགས། ། དྲི་ཞིམ་རྩྭ་ཡི་རི་བོ་ལ། ། དགོ་བ་དང་ནི་ཤྭ་ཕྲུག་བཞིན། ། མྱུར་བ་མྱུར་དུ་ཡར་ཕེབས་ཤོག ། །།

ཡེ་ཤ་ཡཱ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

༄༅།།ལུང་སྟོན་པ་ཡེ་ཤ་ཡཱའི་མདོ།

ཡེ་ཤ་ཡཱའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ལུང་སྟོན་པ་ཡེ་ཤ་ཡཱའི་མིང་ནས་ཐོགས་པ་དང་། གཞུང་འདི་ནི་ཡེ་ཤ་ཡཱས་དཀའ་སྡུག་གི་རླུང་འཚུབ་དྲག་པོའི་དུས་སུ་བཀོད་པ་ཡིན། སྐབས་དེ་ནི་ཨ་སུར་པའི་གོང་མའི་རྒྱལ་ཁམས་རྒྱ་བསྐྱེད་པ་དང་ཡེས་ར་ཨེལ་གྱི་རྒྱལ་སྲིད་ཉམས་རྒུད་དུ་གྱུར་པའི་དུས་སྐབས་ཀྱང་ཡིན། ཡེ་ཤ་ཡཱས་ཡ་ཧུ་དཱ་པ་རྣམས་ལ་ཁྱོད་ཅག་གི་སྡིག་པས་ཁྱོད་ཅག་པཱ་པེལ་ལོན་གྱི་ལག་ཏུ་བཙན་གྱིས་སྤྲོད་ངེས་ཞེས་ཉེན་བརྡ་བཏང་། དེ་བཞིན་སྤྱི་ལོ་སྔོན་གྱི་586ལོའི་བར་དུ་མ་གཏོགས་ཡེ་རུ་སཱ་ལེམ་གྲོང་ཁྱེར་ཉམས་མེད་ནའང་། ཡེ་ཤ་ཡཱས་ཡེ་རུ་སཱ་ལེམ་གྲོང་ཁྱེར་ཉམས་རྒུད་དུ་འགྱུར་བར་སྙམ་ནས། བཙན་ཁྲིད་བྱས་པའི་མི་རྣམས་ཕྱིར་ལོག་པའི་ལུང་བསྟན་གནང་ཡོད། ཏ་ཟིག་གི་རྒྱལ་པོ་ཀོ་རེས་ཀྱིས་ཡ་ཧུ་དཱ་པ་རྣམས་རང་ཡུལ་དུ་ལོག་ཆོག་པའི་བཀའ་གནང་ནས་ཁོ་ཚོར་ཐར་པ་ཐོབ། ཁོ་ཚོར་ཐར་པ་ཐོབ་པ་དེ་ནི་སྐྱབས་མགོན་ཡེ་ཤུ་བརྒྱུད་ནས་སྡིག་པ་ནས་ཐར་པ་འཐོབ་ཐུབ་པའི་དཔེ་གཞི་སྔོན་ཚུད་ནས་བསྟན་པ་རེད། ཡེ་ཤ་ཡཱ་ཞེས་པ་ནི་དཀོན་མཆོག་ཡ་ཝཱེས་གནང་བའི་ཐར་པ་ཞེས་པའི་དོན་ཡིན།

ཡི་གེར་འགོད་མཁན་དང་འགོད་དུས།

ཨ་མོ་ཟིའི་བུ་ཡེ་ཤ་ཡཱ་ནི་དམ་པའི་གསུང་རབ་ཡི་གེར་འགོད་མཁན་གྱི་ལུང་སྟོན་པ་རྣམས་ཀྱི་ཁྲོད་དུ་ཆེས་སྙན་གྲགས་ཆེ་ཤོས་ཡིན་པ་དང་། ཨ་མོ་སི་དང་ཧོ་ཤེ་ཨ། མི་ཀཱ་བཅས་དང་དུས་སྐབས་གཅིག་གི་མི་ཡིན། གཞུང་འདིའི་ལེའུ་དང་པོ་ནས་ལེའུ་སོ་དགུ་བར་དུ་བཀོད་པའི་དོན་དག་ཕལ་ཆེ་བ་ཡེ་ཤ་ཡཱས་ཆོས་ཀྱི་ཕྱག་ལས་གནང་བའི་སྐབས་ཀྱི་དོན་རྣམས་ཡིན་པར་བརྟེན། དེ་དག་སྤྱི་ལོ་སྔོན་གྱི་700ལོའི་ཡས་མས་སུ་ལེགས་འགྲུབ་བྱུང་། ཡེ་ཤ་ཡཱ་ཁོང་ཉིད་མ་མཐའ་ཡང་སྤྱི་ལོ་སྔོན་གྱི་681ལོའི་བར་དུ་བཞུགས་ཡོད་པ་དང་། གཞུང་འདིའི་ལེའུ་བཞི་བཅུ་ནས་ལེའུ་རེ་དྲུག་བར་ནི་ཁོང་གི་སྐུ་ཚེ་སྨད་ཀྱི་དུས་སུ་ཡི་གེར་བཀོད་པ་ཡིན་སྲིད།

བརྗོད་སྙིང་དང་གསུང་འཕྲིན།

ཡེ་ཤ་ཡཱས་དཀོན་མཆོག་གི་ཉེས་ཆད་དང་ཐར་པའི་ལམ་ཆ་ཚང་བསྟན་ཡོད་པ་དང་། ཡེས་ར་ཨེལ་པ་དང་བཅས་པའི་དཀོན་མཆོག་ལ་དགག་པ་རྒྱག་མཁན་ཐམས་ཅད་ལ་འཇིགས་སུ་རུང་བའི་ཉེས་ཆད་གཅོད་པར་འགྱུར། དེ་ལ་ཡ་ཝཱེའི་ཉིན་མོ་ཞེས་འབོད། ས་གཞིའི་སྟེང་གི་དཀོན་མཆོག་གི་རྒྱལ་སྲིད་དང་དེའི་དྲང་བདེན་གྱི་བདག་པོ་སྐྱབས་མགོན་ཡེ་ཤུ། ཁོང་གི་གཞུང་རྒྱུད་དྲང་བའི་འབངས་མི་བཅས་ནི་ཡེ་ཤ་ཡཱའི་གཞུང་གི་བརྗོད་བྱའི་དམིགས་ཡུལ་གཙོ་བོར་བཟུང་ཡོད། བསྐྱར་དར་མཛད་པའི་ས་གཞི་དང་བསྐྱར་དར་མཛད་པའི་མི་རྣམས་དཀོན་མཆོག་གི་ཡང་དག་པའི་ཐུགས་དགོངས་དང་བསྟུན་པར་འགྱུར་བས། དེ་ཐམས་ཅད་ཀྱིས་ཡེས་ར་ཨེལ་གྱི་དམ་པ་དེ་ཉིད་ལ་བསྟོད་བསྔགས་བརྗོད་ཅིང་བཀའ་དྲིན་ཞུ་བར་འགྱུར།

འཆར་ཟིན།

1. བཀའ་བཀྱོན་དང་ཞལ་བཞེས་གནང་བའི་སྐོར། ༼1:1-6:13༽

2. ཨིམ་མཱ་ནུ་ཨེལ་ཞེས་བྱ་བ་དང་ཁོང་གི་རྒྱལ་སྲིད་ཀྱི་སྐོར། ༼7:1-12:6༽

3. རྒྱལ་ཕྲན་གཞན་དག་ལ་ཉེས་ཆད་བཅད་པའི་སྐོར། ༼13:1-23:18༽

4. ཉེས་ཆད་བཅད་པ་དང་ཞལ་བཞེས་གནང་བའི་སྐོར། ༼24:1-27:13༽

5. ཡེས་ར་ཨེལ་དང་ཨ་སུར་གཉིས་ལ་ཆག་སྒོ་ཐེངས་དྲུག་ལ་འབྱུང་བའི་སྐོར། ༼28:1-33:24༽

6. ཉེས་ཆད་བཅད་པ་དང་ཞལ་བཞེས་གནང་བའི་སྐོར། ༼34:1-35:10༽

7. ཨ་སུར་རྒྱལ་པོས་འཇིགས་སྐུལ་བྱས་པ་དང་། ཡ་ཧུ་དཱ་པ་རྣམས་པཱ་པེལ་ལོན་ཡུལ་དུ་བཙན་ཁྲིད་བྱེད་པའི་ལུང་བསྟན་གྱི་སྐོར། ༼36:1-39:8༽

8. ཡེས་ར་ཨེལ་བསྐྱབས་པ་དང་བསྐྱར་དར་མཛད་པའི་སྐོར། ༼40:1-48:22༽

9. དཀོན་མཆོག་གི་ཞབས་ཕྱི་དང་ཡེས་ར་ཨེལ་བསྐྱར་དར་མཛད་པའི་སྐོར། ༼49:1-57:21༽

10. མཐའ་མེད་པའི་ཐར་པ་དང་ཉེས་ཆད་གཅོད་པའི་སྐོར། ༼58:1-66:24༽

ལེའུ་དང་པོ།

དཀོན་མཆོག་གི་མི་ཡིས་ངོ་ལོག་བྱས་པ།

1 འདི་ནི་ཡ་ཧུ་དཱའི་རྒྱལ་པོ་ཨུ་ཟི་ཡཱ་དང་ཡོ་ཐམ། ཨ་ཧ་ཟཱ། ཧི་ཟི་ཀི་ཡཱ་བཅས་བཞི་པོའི་རིང་དུ་ཨ་མོ་ཟིའི་བུ་ཡེ་ཤ་ཡཱ་ལ་བྱུང་བའི་ཡ་ཧུ་དཱ་དང་ཡེ་རུ་སཱ་ལེམ་སྐོར་གྱི་ཞལ་གཟིགས་ཡིན་ནོ། །

2 ཀྱེ་ནམ་མཁའི་དབྱིངས་རྣམས་ཀྱིས་ཉོན་དང་། ཀྱེ་ས་གཞི་ཡིས་དཀོན་མཆོག་ཡ་ཝཱེའི་གསུང་ལ་ཞིབ་ཏུ་ཉོན་ཅིག ཁོང་ན་རེ། བདག་གིས་ཕྲུ་གུ་རྣམས་གསོས་ཤིང་བསྐྱངས་ནའང་། དེ་དག་གིས་བདག་ལ་ངོ་ལོག་བྱས། 3 བ་གླང་གིས་རང་གི་བདག་པོ་ངོ་ཤེས་པ་དང་། བོང་བུས་རང་གི་བདག་པོའི་ཁ་ར་ངོས་ཟིན་ནའང་། ཡེས་ར་ཨེལ་གྱིས་དེ་ཙམ་ཡང་མི་རྟོགས། བདག་གི་འབངས་མིས་ང་རང་མི་ཤེས་ཞེས་གསུངས་སོ། ། 4 ཀྱེ་སྡིག་པ་ཅན་གྱི་མི་རིགས། སྡིག་ཉེས་ཚབས་ཆེ་བའི་མི་རྣམས། ངན་སྤྱོད་ཅན་གྱི་བུ་རབས་ཚ་རྒྱུད། ངན་པར་གྱུར་པའི་བུ་དང་བུ་མོ། འདི་དག་གིས་དཀོན་མཆོག་ཡ་ཝཱེ་སྤངས་ཤིང་། ཡེས་ར་ཨེལ་གྱི་དམ་པ་ཉིད་ལ་མཐོང་ཆུང་བྱས་ནས་ཡོངས་སུ་དོར། 5 ཁྱོད་ལ་ད་དུང་རྡུང་རྡེག་གཏོང་དགོས་སམ། ཁྱོད་ཀྱིས་བསྟུད་མར་ངོ་ལོག་བྱེད་དོན་ཅི། དེ་བས་ཁྱོད་ཀྱི་མགོ་ལ་རྨས་ཕོག་ནས་སྙིང་ཞུམ་པར་གྱུར་ཅིང་། 6 རྐང་མཐིལ་ནས་སྤྱི་བོའི་བར་དུ་སྐྱོན་མེད་ས་གཅིག་ཀྱང་ལུས་མེད་དེ། རྨ་ཤུལ་དང་ལྕག་ཚན་བསྣུན་ཤུལ་དང་། ཁྲག་བཞུར་བའི་རྨ་ཁ་བཅས་ཀྱིས་གང་འདུག་ལ། རྨ་ཁ་རྣམས་མ་བཙིར་མ་བསྡམས་ལ། འབྱུག་སྣུམ་གྱིས་འཇམ་པོའང་བྱས་མེད་དོ། །

7 ཁྱོད་ཀྱི་ཡུལ་ནི་དབེན་སྟོང་དུ་གྱུར་ཅིང་གྲོང་ཁྱེར་རྣམས་མེ་ཡིས་བསྲེགས། འཁྱམ་པོ་ཚོས་ཁྱོད་ཅག་གི་ཞིང་ས་རྣམས་ཁྱོད་ཅག་གི་མདུན་ནས་ཁྱུར་མིད་བཏང་ཞིང་། འཁྱམ་པོ་ཚོས་དེ་ལྟར་བཤིག་ནས་སྟོང་བར་བྱས། 8 ཛ་ཡན་གྱི་བུ་མོ་ནི་རྒུན་ཚལ་ཁྲོད་ཀྱི་སྤྱིལ་བུ་དང་ཁི་རའི་ཞིང་ཁའི་ཁང་བུ་དང་། མཐའ་བཞི་ནས་བསྐོར་བའི་གྲོང་ཁྱེར་དང་འདྲའོ། །

9 གལ་སྲིད་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་རང་ཅག་ལ་སྲོག་ཉེན་ལས་ཐར་བ་འགའ་རེ་བསྐྱུར་བ་མིན་ཚེ། རང་ཅག་ནི་སཱ་དོམ་དང་གཱ་མོ་ར་ལྟ་བུར་གྱུར་ཡོད། 10 ཀྱེ་སཱ་དོམ་གྱི་འགོ་དཔོན་ཚོ། དཀོན་མཆོག་ཡ་ཝཱེའི་བཀའ་ལ་ཉོན་ཅིག ཀྱེ་གཱ་མོ་རའི་མི་རྣམས། རང་རེའི་དཀོན་མཆོག་གི་བཀའ་སློབ་ལ་རྣ་བ་གཏོད་ཅིག 11 དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་གི་མཆོད་པ་རྒྱ་ཆེ་ཡང་ང་ལ་ཕན་པ་གང་ཡང་མེད། བདག་ནི་ལུག་ཐུག་གི་སྦྱིན་སྲེག་དང་། ཕྱུགས་ཤ་ཤེད་ཅན་གྱི་ཚིལ་གྱིས་ཚིམས་ཡོད་པས། བ་གླང་དང་ལུ་གུ ར་ཐུག་གི་ཁྲག་བཅས་ལ་དགའ་བ་མེད་དོ། །

12 ཁྱོད་ཅག་ངའི་མདུན་དུ་ཡོང་དུས། ངའི་ར་སྐོར་རྣམས་ལ་རྡོག་རྫིས་བཏང་བ་དེ་སུའི་འདོད་པ་ཡིན་ནམ། 13 ཕྱིན་ཆད་སྙིང་པོ་མེད་པའི་མཆོད་པ་ཁྱེར་ནས་འོང་མི་དགོས། བདུག་སྤོས་ལ་བདག་ཡི་ག་ལོག་ཡོད། ཚེས་གཅིག་དང་ངལ་གསོ་བའི་ཉིན་མོ། འདུ་འཛོམས་བཅས་ལ་བདག་སུན་སྣང་སྐྱེས། ཁྱོད་ཚོས་སྡིག་ཉེས་དང་བཅས་འདུ་འཛོམས་དམ་ནན་སྲུང་བ་ནི་བདག་གིས་བཟོད་མི་ཐུབ་པ་ཡིན། 14 ཁྱོད་ཅག་གི་ཚེས་གཅིག་གི་དུས་ཆེན་དང་གཏན་ལ་ཁེལ་བའི་དུས་ཆེན་རྣམས་ལ་བདག་སེམས་ནས་སྡང་། དེ་དག་ནི་ང་ལ་ཁྲེས་པོ་ཞིག་ཡིན་པས་དེ་དག་འཁུར་བར་བདག་སུན་སྣང་སྐྱེས་བྱུང་། 15 དེ་བས་ཁྱོད་ཅག་གིས་ལག་ཟུང་བརྐྱངས་ནས་སྨོན་ལམ་འདེབས་དུས། ངས་རང་གི་མིག་བཀབ་ནས་ཁྱོད་ཅག་ལ་ལྟ་བ་མིན། ཁྱོད་ཅག་གི་ལག་པ་ཁྲག་གིས་བརྫིས་ཡོད་པས་ཁྱོད་ཀྱིས་སྨོན་ལམ་མང་པོ་བཏབ་ཀྱང་ངས་དེ་ལ་མཉན་པར་མི་བྱའོ། ། 16 ཁྱོད་ཅག་གིས་རང་ཉིད་བཀྲུས་ནས་གཙང་མར་བཟོ་དགོས། རང་གི་སྡིག་སྤྱོད་རྣམས་ངའི་མིག་སྔ་ནས་མེད་པར་ཐོངས། བྱ་སྤྱོད་ངན་པ་དག་མཚམས་འཇོག་པར་གྱིས། 17 དོན་བཟང་སྒྲུབས་ལ་ཁྲིམས་དྲང་པོར་སྐྱོངས། གདུག་རྩུབ་ཅན་ལ་གཤེ་གཤེ་ཐོངས། དྭ་ཕྲུག་ལ་བདེན་ལུགས་སྦྱིན་པ་དང་ཡུགས་མོ་བསྲུང་བར་གྱིས་ཤིག་ཅེས་གསུངས་སོ། །

18 ཡང་དཀོན་མཆོག་ཡ་ཝཱེས་འདི་སྐད་དུ། ཤོག་དང་རང་ཅག་གིས་མཉམ་དུ་རྩོད་པར་བྱ། ཁྱོད་ཅག་གི་སྡིག་པ་ནི་དམར་པོ་ཁྲག་དང་འདྲ་ཡང་དེ་ནི་ཁ་བ་ལྟར་དཀར་པོར་འགྱུར་བ་དང་། དེ་རྣམས་དམར་པོ་དམར་རྐྱང་ཡིན་ཡང་བལ་ལྟར་དཀར་པོར་འགྱུར་འོང་། 19 གལ་སྲིད་ཁྱོད་བཀའ་བརྩི་བར་མོས་ན། ས་གཞིའི་ལོ་ཏོག་ཡིད་དུ་འོང་བ་རྣམས་ཁྱོད་ཀྱིས་བཟའ་བར་འགྱུར། 20 འོན་ཀྱང་ཁྱོད་ཀྱིས་བཀའ་མི་བརྩི་བར་ངོ་ལོག་བྱས་ན་རལ་གྲིས་འགེམས་པར་འགྱུར་ཞེས་པའོ། །དཀོན་མཆོག་ཡ་ཝཱེས་དངོས་སུ་དེ་ལྟར་གསུངས་པའོ། །

21 བློ་དཀར་བའི་གྲོང་ཁྱེར་དེ་སྨད་འཚོང་མ་རུ་ཇི་ལྟར་གྱུར། སྔོན་ཆད་དེ་ནི་དྲང་གཞག་དང་དྲང་བདེན་གྱི་གནས་ཚང་ཞིག་ཡིན་ནའང་། ད་ལྟ་དེར་ལག་དམར་མང་པོས་གང་འདུག 22 ཁྱོད་ཀྱི་དངུལ་རྣམས་སྙིགས་རོར་གྱུར་ཅིང་། ཁྱོད་ཀྱི་རྒུན་ཆང་ཆུ་ལ་འདྲེས་འདུག 23 ཁྱོད་ཀྱི་འགོ་དཔོན་རྣམས་ཀྱིས་གྱེན་ལོག་བྱས་ཏེ་ཇག་རྐུན་རྣམས་ཀྱི་འགྲོགས་ཡ་རུ་གྱུར། མི་ཐམས་ཅད་ལྐོག་རྔན་ལ་རྔམ་ཞིང་བརྔན་པར་སྙེག་གོ །ཁོ་ཚོས་དྭ་ཕྲུག་རྣམས་ལ་བདེན་ལུགས་མི་སྟེར་ཞིང་། ཡུགས་མོའི་གྱོད་གཞི་རྣམས་ཀྱང་ཁོ་ཚོའི་མདུན་དུ་འབྱོར་ཐབས་མེད།

24 དེ་བས་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེ་སྟེ། ཡེས་ར་ཨེལ་གྱི་མཐུ་སྟོབས་ཆེན་པོ་ལྡན་པ་ཡིས་འདི་སྐད་དུ། བདག་གིས་རང་གི་དགྲ་ཟླར་ཤ་འཁོན་རྩོད་ཅིང་དགྲ་རྣམས་ལ་འཁོན་ལན་སློག་དགོས། 25 ངས་རང་གི་ལག་པ་བརྐྱངས་ནས། ཁྱོད་ཀྱི་སྙིགས་རོ་རྣམས་འདག་རྫས་ཀྱིས་བཀྲུ་བ་ལྟར་བཀྲུས་ནས་ཁྱོད་ཀྱི་སྐྱོན་སེལ་བར་བྱའོ། ། 26 ངས་ཁྱོད་ཀྱི་ཁྲིམས་དཔོན་རྣམས་སྔོན་ལྟར་འཇོག་ཅིང་། ཁྱོད་ཀྱི་སློབ་སྟོན་པ་དག་སྔར་བཞིན་འཇོག་དགོས། དེའི་རྗེས་སུ་ཁྱོད་ལ་དྲང་བདེན་གྱི་གྲོང་ཁྱེར་དང་། བློ་དཀར་བའི་གྲོང་ཁྱེར་ཞེས་འབོད་དོ་ཞེས་གསུངས་སོ། །

27 ཛ་ཡན་ནི་དྲང་གཞག་གི་དབང་གིས་ཐར་བར་འགྱུར་ལ། གྲོང་ཁྱེར་ནང་གི་འགྱོད་བཤགས་བྱེད་མཁན་རྣམས་ཀྱང་དྲང་བདེན་གྱི་དབང་གིས་ཐར་བར་འགྱུར། 28 འོན་ཀྱང་ངོ་ལོག་པ་དང་སྡིག་ཅན་ཐམས་ཅད་ནི་ལྷན་ཅིག་ཏུ་མེད་པར་འགྲོ་ལ། དཀོན་མཆོག་ཡ་ཝཱེ་འདོར་མཁན་རྣམས་ཀྱང་ནུབ་པར་འགྱུར་རོ། ། 29 ཁྱོད་རྣམས་ནི་རང་ཉིད་དགའ་བའི་བེ་ཤིང་གིས་ངོ་ཚར་སྦྱོར་ཞིང་། ཁྱོད་ཅག་གིས་བདམས་པའི་སྐྱེད་ཚལ་རྣམས་ཀྱིས་ནོངས་པར་བྱ། 30 ཅི་ལ་ཞེ་ན། ཁྱོད་ནི་ལོ་མ་ལྷུང་བའི་བེ་ཤིང་དང་། ཆུ་དཀོན་པའི་སྐྱེད་ཚལ་ལྟ་བུར་འགྱུར་ངེས། 31 མི་སྟོབས་ཆེན་དེ་བལ་སྐུད་ལྟར་འགྱུར་ཞིང་། ཁོའི་ལས་དོན་རྣམས་མེ་སྟག་བཞིན་ཡིན་ལ། དེ་གཉིས་ལྷན་ཅིག་ཏུ་འབར་འགྲོ་བས་སུས་ཀྱང་མེ་དེ་གསོད་མི་ནུས་སོ། །

ལེའུ་གཉིས་པ།

དཀོན་མཆོག་གི་རི་བོ།

1 ཡ་ཧུ་དཱ་དང་ཡེ་རུ་སཱ་ལེམ་གྱི་སྐོར་ལ། ཨ་མོ་ཟིའི་བུ་ཡེ་ཤ་ཡཱ་ལ་བྱུང་བའི་བཀའ་ནི་འདི་ལྟ་སྟེ། 2 མཐའ་མའི་ཉིན་མོ་དག་ལ་དཀོན་མཆོག་ཡ་ཝཱེའི་མཆོད་ཁང་གི་རི་བོ་དེ་རི་བོ་གཞན་དག་གི་རྩེ་མོར་བཞེང་ཞིང་རི་སྒང་རྣམས་ཀྱི་ཡང་སྟེང་དུ་འགྱིང་བ་དང་། མི་རིགས་ཐམས་ཅད་དེའི་ཕྱོགས་སུ་བཞུར་ངེས་ཡིན། 3 མི་མང་པོ་འོངས་ནས་ན་རེ། ཤོག་དང་། རང་ཅག་ཡར་དཀོན་མཆོག་ཡ་ཝཱེའི་རི་བོ་སྟེ། ཡ་ཀོབ་ཀྱི་དཀོན་མཆོག་གི་མཆོད་ཁང་ལ་འགྲོ་བར་བྱའོ། །ཁོང་གིས་ང་ཚོ་ལ་ཁོང་གི་ཕེབས་ལམ་སྟོན་ཞིང་ང་ཚོ་ཁོང་གི་ཕེབས་ལམ་དུ་འགྲུལ་བར་བྱ་ཞེས་སྨྲ་བར་འགྱུར། ཅི་ལ་ཞེ་ན། ཛ་ཡན་ནས་ཁོང་གི་བཀའ་ཁྲིམས་འབྱུང་ཞིང་། ཡེ་རུ་སཱ་ལེམ་ནས་དཀོན་མཆོག་ཡ་ཝཱེའི་བཀའ་འབྱུང་ངེས་ཡིན། 4 ཁོང་གིས་མི་རིགས་རྣམས་ཀྱི་བར་ཁྲིམས་གཅོད་ཅིང་མི་རྣམས་ལ་ལེགས་ཉེས་འབྱེད་པར་འགྱུར། ཁོ་ཚོས་རང་གི་རལ་གྲི་རྣམས་ཐོང་གཤོལ་དུ་བརྡུང་ཞིང་། མདུང་རྣམས་ཟོར་བར་བརྡུངས་ཏེ། མི་རིགས་དང་མི་རིགས་བར་ལ་རལ་གྲི་མི་འཕྱར་ཞིང་། འཐབ་འཁྲུག་ཀྱང་སློབ་པར་མི་བྱ། 5 ཀྱེ་ཡ་ཀོབ་ཀྱི་ཁྱིམ་རྒྱུད། ཤོག་དང་། ང་ཚོ་དཀོན་མཆོག་ཡ་ཝཱེའི་འོད་སྣང་ཁྲོད་བསྐྱོད་པར་བྱའོ། །

6 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་རང་གི་འབངས་མི་སྟེ་ཡ་ཀོབ་ཀྱི་ཁྱིམ་རྒྱུད་རྣམས་དོར་བའི་རྒྱུ་རྐྱེན་ནི། ཁོ་ཚོར་ཕེ་ལེ་ཤེད་པ་ལྟར་ཤར་ཕྱོགས་པའི་རྨོངས་དད་དང་མོ་པས་གང་ཞིང་། ལག་པ་བརྡབས་ནས་ཕྱི་ཕྱོགས་པ་རྣམས་ལ་ཚོང་གཏམ་མོ། ། 7 དེ་དག་གི་ཡུལ་ལ་གསེར་དངུལ་གྱིས་གང་ནས་རྒྱུ་ནོར་ཟད་མཐའ་མེད་ལ། ས་གཞི་རྟ་ཡིས་ཁྱབ་ནས་ཤིང་རྟ་བགྲང་གིས་མི་ལང་བ་ཡིན། 8 དེ་དག་གི་ཡུལ་དུ་ལྷ་སྐུས་གང་ཞིང་། དེ་ཚོས་རང་གི་ལག་པས་བཟོས་པའི་ལྷ་སྐུ་རྣམས་ལ་ཕྱག་འཚལ་བ་ཡིན། 9 མི་ཐ་མལ་བ་རྣམས་ཀྱིས་ལྷ་སྐུ་ལ་མགོ་བོ་སྨད་དུ་སྒུར་ཅིང་། མི་ཆེན་རྣམས་ཀྱིས་ཀྱང་ཁེངས་སྐྱུང་བྱས་པས་དེ་རྣམས་ལ་གུ་ཡངས་མཛད་མི་རུང་། 10 དཀོན་མཆོག་ཡ་ཝཱེའི་འཇིགས་སློང་དང་ཁོང་གི་གཟི་དཔལ་བརྗིད་ཉམས་ཅན་ལ་གཡོལ་བར་བྲག་གསེབ་ལ་འཛུལ་ནས་རྡུལ་ནང་དུ་ཡིབ་པར་གྱིས་ཤིག 11 ཉིན་དེར་མིག་གི་ལྟ་སོ་མཐོ་བ་རྣམས་ལ་དམའ་འབེབ་བྱེད་ཅིང་། ང་རྒྱལ་ཅན་རྣམས་ཀྱིས་མགོ་བོ་སྨད་པ་དང་། དཀོན་མཆོག་ཡ་ཝཱེ་གཅིག་པུ་ཡར་འདེག་པར་འགྱུར་རོ། །

12 ཅི་ལ་ཞེ་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ང་རྒྱལ་ཅན་དང་ཁེངས་དྲེགས་ཅན། རང་རློམ་ཅན་བཅས་ཐམས་ཅད་ལ་རྒོལ་བའི་ཉིན་མོ་ཞིག་ཡོད་ལ། ཉིན་མོ་དེར་ཁོ་རྣམས་ཉམ་ཆུང་དུ་འགྱུར་བའོ། ། 13 ལེ་པཱ་ནོན་གྱི་གཟེངས་མཐོ་བའི་ཐང་ཤིང་དང་། པཱ་ཤན་གྱི་བེ་ཤིང་ཐམས་ཅད་དང་། 14 རི་བོ་མཐོན་པོ་རྣམས་དང་གྱེན་དུ་གཟེངས་པའི་རི་ཕྲན་རྣམས་དང་། 15 མཁར་མཐོན་པོ་རེ་རེ་དང་སྲ་ཞིང་བརྟན་པའི་ལྕགས་རི་རེ་རེ་དང་། 16 ཐཱར་ཞིས་ཀྱི་གྲུ་གཟིངས་ཐམས་ཅད་དང་ཡིད་དུ་འོང་བའི་གྲུ་ཡོད་ཚད་ལ་རྒོལ་བར་བྱ་ཞིང་། 17 མི་ཡི་ཁེངས་དྲེགས་ནི་ཉམ་ཆུང་དུ་འགྱུར་བ་དང་། མི་ཡི་ང་རྒྱལ་ནི་ཁེངས་སྐྱུང་དུ་མཛད་ཅིང་། ཉིན་མོ་དེར་དཀོན་མཆོག་ཡ་ཝཱེ་གཅིག་པུ་ཡར་འདེག་པར་འགྱུར། 18 སྐུ་འདྲ་རྣམས་རྩ་བ་ནས་མེད་པར་འགྱུར་རོ། ། 19 དཀོན་མཆོག་ཡ་ཝཱེ་ཡར་བཞེངས་ཏེ་ས་གཞི་དྲག་ཏུ་གཡོ་བའི་ཚེ། མི་རྣམས་ཁོང་གི་འཇིགས་སློང་དང་གཟི་དཔལ་བརྗིད་ཉམས་ཅན་ལ་གཡོལ་བར་བྲག་ཁུང་དང་སའི་བུ་ག་དག་ལ་ཡིབ་པར་འགྱུར། 20 ཉིན་མོ་དེ་ལ་མི་རྣམས་ཀྱིས་རང་གི་ཆེད་དུ་ཕྱག་བཙལ་སར་བཞེངས་པའི་གསེར་སྐུ་དང་དངུལ་སྐུ་རྣམས་བྱི་ལོང་དང་ཕ་ཝང་རྣམས་ལ་འདོར་ཞིང་། 21 དཀོན་མཆོག་ཡ་ཝཱེ་ཡར་བཞེངས་ཏེ་ས་གཞི་དྲག་ཏུ་གཡོ་བའི་ཚེ། ཁོ་རྣམས་བྲག་ཕུག་དང་ཕ་བོང་གི་སྲུབས་ལ་ཡིབས་ནས། ཁོང་གི་འཇིགས་སློང་དང་གཟི་དཔལ་བརྗིད་ཉམས་ཅན་ལ་གཡོལ་བ་ཡིན། 22 ཁྱོད་རྣམས་མི་ལ་མ་བརྟེན་ཞིག དེའི་སྣ་ཁུང་ལས་དབུགས་ཐེངས་གཅིག་ལས་མེད་དེ། ཁོ་ནི་དངོས་གནས་ཅི་ཡང་མ་ཡིན་ནོ། །

ལེའུ་གསུམ་པ།

ཡ་ཧུ་དཱ་དང་ཡེ་རུ་སཱ་ལེམ་ལ་ཆད་པ་གཅོད་པ།

1 ལྟོས་དང་། དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་མྱུར་བ་མྱུར་དུ་ཡེ་རུ་སཱ་ལེམ་དང་ཡ་ཧུ་དཱ་གཉིས་ལས། མི་རྣམས་ཀྱི་རྒྱབ་རྟེན་དང་རོགས་སྐྱོར་ཏེ་མི་རྣམས་བརྟེན་པའི་འབྲུ་རིགས་དང་ཆུ་གཉིས་ཀ་མེད་པར་མཛད་ཅིང་། 2 དཔའ་རྒོད་དང་དྲག་རྩལ་ཅན། ཁྲིམས་དཔོན་དང་ལུང་སྟོན་པ། མོ་པ་དང་རྒན་པོ། 3 ལྔ་བཅུ་དཔོན་དང་ཐོབ་གོ་ས་ཅན། སློབ་སྟོན་པ་དང་ལག་ཤེས་པ། སྒྱུ་མ་མཁན་བཅས་མེད་པར་གཏོང་ངེས། 4 བདག་གིས་དེ་དག་གི་རྗེ་བོ་ལ་བྱིས་པ་རྣམས་འཇོག་ཅིང་། ཕྲུ་གུ་ཚོས་དེ་དག་དབང་དུ་བསྒྱུར་བར་བྱེད། 5 དེ་ནས་མི་རྣམས་ཀྱིས་ཁྱིམ་མཚེས་བར་དུའང་གཅིག་གིས་གཅིག་ལ་གཉའ་གནོན་བྱ་ཞིང་། ན་གཞོན་ཚོས་རྒན་པ་རྣམས་ལ་བརྙས་ཤིང་། ཐ་མལ་བ་རྣམས་ཀྱིས་ཆེ་མཐོང་ཅན་ལ་ཁེངས་དྲེགས་བསྐྱེད། 6 མི་ཞིག་གིས་ཕ་གཞིས་སུ་རང་གི་སྤུན་མཆེད་ནང་གི་གཅིག་ལ་འཇུས་ནས། ཁྱེད་ལ་ཕྱི་གོས་ཡོད་པས་ང་ཚོའི་འགོ་དཔོན་དུ་འདུག་རོགས། ཞིག་རལ་འདི་དག་ཁྱེད་ལ་དབང་བ་ཡིན་ཞེས་སྨྲ་ཞིང་། 7 དེའི་ཚེ་མི་དེས་སྐད་ཆེན་པོས་འདི་ལྟར། ངའི་ཁྱིམ་དུ་འབྲུ་རིགས་མེད་ལ་ཕྱི་གོས་ཀྱང་མེད་པས་ང་ནི་ཁྱོད་ཅག་གསོ་མཁན་དུ་མི་འགྱུར། ཁྱོད་ཅག་གིས་ང་མི་རྣམས་ཀྱི་འགོ་དཔོན་དུ་བསྐོ་མི་རུང་ཞེས་སྨྲ་བར་ངེས། 8 དེ་དག་གི་སྨྲ་བརྗོད་དང་བྱ་སྤྱོད་ཐམས་ཅད་དཀོན་མཆོག་ཡ་ཝཱེའི་དགྲ་རུ་ལངས་ཤིང་། ཁོང་གི་གཟི་བརྗིད་ཀྱི་དཔལ་འབར་བའི་སྤྱན་ལམ་ནས་ཁོང་ལ་རྒོལ་བ་ཡིན་པས། ཡེ་རུ་སཱ་ལེམ་རྒུད་ཅིང་། ཡ་ཧུ་དཱ་ནི་འགྱེལ་ལོ། ། 9 དེ་དག་གི་གདོང་མདོག་གིས་རང་ཉིད་ཀྱི་སྐྱོན་གསལ་པོར་སྟོན་ཞིང་། སཱ་དོམ་ལྟར་རང་གི་སྡིག་པ་ཕྱི་ལ་མངོན་པ་ལས་སྦ་བར་མི་བྱ། དེ་ཚོས་རང་ལ་ཆག་སྒོ་སློང་བས་ཆག་སྒོ་འབྱུང་། 10 དྲང་པོ་རྣམས་ཀྱིས་རང་རང་གི་བྱ་སྤྱོད་ལས་སྨིན་པའི་འབྲས་བུ་ལོངས་སུ་སྤྱོད་ངེས་ཡིན་པས། ཁྱོད་ཅག་གིས་དེ་རྣམས་ལ་བདེ་བར་འགྱུར་ཡོང་ཞེས་ཤོད་ཅིག 11 ཀྱེ་ཧུ་མི་ངན་ལ་ཆག་སྒོ་འབྱུང་། ཅི་ལ་ཞེ་ན། དེ་དག་ལ་རང་གི་ལག་པས་ཅི་བྱས་བཞིན་ལན་འཇལ་དགོས་པ་ཡིན། 12 བདག་གི་འབངས་མི་ལ་མཚོན་ན། བྱིས་པ་རྣམས་ཀྱིས་ཁོ་རྣམས་ལ་གཉའ་གནོན་བྱ་ཞིང་སྐྱེས་མ་ཚོས་དབང་དུ་བསྒྱུར་བ་ཡིན། ཀྱེ་བདག་གི་འབངས་མི། ཁྱོད་རྣམས་ཀྱི་སྣེ་ཁྲིད་པས་ཁྱོད་ཅག་ལོག་ལམ་དུ་ཁྲིད་ཅིང་ཁ་ཕྱོགས་ནོར་དུ་བཅུག་གོ །

དཀོན་མཆོག་གིས་ལེགས་ཉེས་འབྱེད་པ།

13 དཀོན་མཆོག་ཡ་ཝཱེ་ཡར་བཞེངས་ནས་རྩོད་ཅིང་། མི་རྣམས་ལ་ཁྲིམས་གཅོད་པར་བཞེང་བའོ། ། 14 དཀོན་མཆོག་ཡ་ཝཱེས་ཁོང་གི་འབངས་མིའི་རྒན་པོ་དང་འགོ་དཔོན་རྣམས་ལ་འདི་སྐད་དུ། ཁྱོད་ཅག་གིས་རྒུན་ཚལ་ཁྱུར་མིད་བཏང་ཞིང་། དབུལ་པོ་དག་ནས་ཕྲོགས་པའི་རྒྱུ་ནོར་རྣམས་ཁྱོད་ཅག་གི་ཁྱིམ་དུ་ཡོད་ཅེས་འདྲི་གཅོད་མཛད་ཅིང་། 15 དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཀྱིས་བདག་གི་འབངས་མི་ལ་གཉའ་གནོན་བྱེད་དོན་ཅི་ཡིན། དབུལ་པོ་རྣམས་ཀྱི་ངོ་བརྡར་དོན་ཅི་ཡིན་ཞེས་གསུངས་སོ། །

16 ཡང་དཀོན་མཆོག་ཡ་ཝཱེས་འདི་སྐད་དུ། ཛ་ཡན་གྱི་བུད་མེད་རྣམས་ཁེངས་དྲེགས་ཆེ་ཞིང་མཇིང་པ་དགྱེ་དགྱེ་བྱས་ནས་འགྲོ་བ་དང་། བཅོས་མའི་མཛའ་བརྩེ་སྟོན་བཞིན་སྒེག་ཉམས་བཏོད་ནས་འགྲོ་བ་དང་རྐང་གདུབ་སིལ་སིལ་སྒྲོག 17 དེ་བས་དཀོན་མཆོག་ཡ་ཝཱེས་ཛ་ཡན་གྱི་བུད་མེད་རྣམས་ཀྱི་སྤྱི་གཙུག་ལ་རྔོ་འབུད་པར་མཛད་ཅིང་། དཀོན་མཆོག་ཡ་ཝཱེས་དེ་དག་གི་ཁོག་སྨད་རྗེན་པར་འདོན་ངེས། 18 ཉིན་དེ་ལ་གཙོ་བོ་ཡ་ཝཱེས་དེ་དག་གི་ཡིད་དུ་འོང་བའི་རྐང་གདུབ་དང་དབུ་རྒྱན། ཟླ་གམ་གྱི་མགུལ་རྒྱན། 19 རྣ་ལོང་། ལག་གདུབ། གདོང་ཁེབས། 20 གཙུག་ཏོར། རྐང་རྒྱན། སྐ་རགས། དྲི་ཞིམ་གྱི་བུམ་པ། སྲུང་འཁོར། 21 མཛུབ་དཀྲིས། སྣ་ལོང་། 22 ཤོམ་ལྭ། སྟོད་དཀྲིས། བེར་གྱོན། ལག་ཁུག 23 མེ་ལོང་། སོ་རས་སྲབ་བུའི་ནང་གོས། མགོ་དཀྲིས། ཕྲག་ཁེབས་བཅས་མེད་པར་གཏོང་ངོ་། །

24 དེ་ནས་དྲི་ཞིམ་གྱི་ཚབ་ལ་རུལ་དྲི་དང་སྐ་རགས་ཀྱི་ཚབ་ལ་ཐག་པ། སྐྲ་ལོའི་ཚབ་ལ་སྤྱི་ཐེར་དང་ཤོམ་ལྭའི་ཚབ་ལ་རྩིད་རས་ཀྱི་གྱོན་པ། བཞིན་རས་མཛེས་པའི་ཚབ་ལ་མེ་ཐེལ་བཅས་བྱས་ནས། 25 ཁྱོད་ཀྱི་སྐྱེས་པ་རྣམས་རལ་གྲིའི་ཁ་ནས་འགྱེལ་ཞིང་། ཁྱོད་ཀྱི་དཔའ་རྒོད་རྣམས་གཡུལ་ངོར་འཆི་བར་འགྱུར། 26 ཛ་ཡན་གྱི་མཁར་སྒོས་སྐྱོ་གདུང་ངང་ངུ་འབོད་བྱེད་ཅིང་། གཞན་གྱིས་འཕྲོག་བཅོམ་བྱས་ཏེ་ས་སྟོང་དུ་ལུས་ནས་སར་སྡོད་པར་འགྱུར་རོ། །

ལེའུ་བཞི་པ།

དཀོན་མཆོག་ཡ་ཝཱེའི་ལྕུག་ཕྲན།

1 ཉིན་དེ་ལ་བུད་མེད་བདུན་གྱིས་སྐྱེས་པ་གཅིག་ལ་འཐམས་ཏེ་ན་རེ། ང་ཚོས་རང་གི་ཁ་ཟས་སྤྱད་ནས་རང་གི་གོན་པ་ཡང་གྱོན་ཆོག ང་ཚོའི་ངོ་ཚ་བསལ་བའི་ཕྱིར་ཁྱེད་ཀྱི་མིང་གི་འོག་ཏུ་ལེན་རོགས་ཞེས་ཞུ་ངེས། 2 ཉིན་མོ་དེ་ལ་དཀོན་མཆོག་ཡ་ཝཱེའི་ལྕུག་ཕྲན་ནི་མཛེས་ཤིང་གཟི་བརྗིད་ཀྱིས་ཁྱབ་སྟེ། ཡུལ་དེའི་ཤིང་ཏོག་རྣམས་ཡེས་ར་ཨེལ་ནས་ལུས་པ་རྣམས་ཀྱི་གཟི་བརྗིད་དང་དཔལ་ཡོན་དུ་འགྱུར་ཞིང་། 3 དེའི་དུས་སུ་ཛ་ཡན་ནས་ལུས་ཤིང་ད་དུང་ཡེ་རུ་སཱ་ལེམ་དུ་འཚོ་སྡོད་བྱས་ཡོད་པ་སྟེ། ཡེ་རུ་སཱ་ལེམ་ནས་ཐོ་བརྒྱབ་པའི་གསོན་པོ་ཐམས་ཅད་ལ་དམ་པ་ལགས་ཞེས་འབོད་དོ། ། 4 གཙོ་བོས་ཁོང་གི་ཁྲིམས་གཅོད་ཀྱི་ཐུགས་ཉིད་དང་མེར་སྲེག་པའི་ཐུགས་ཉིད་ལ་བརྟེན་ནས། ཛ་ཡན་གྱི་བུད་མེད་རྣམས་ཀྱི་མི་གཙང་བ་བཀྲུ་ཞིང་། ཡེ་རུ་སཱ་ལེམ་ཁྲོད་ཀྱི་ཁྲག་ཐིགས་རྣམས་གཙང་མར་བཀྲུ་ངེས་ཡིན། 5 དེ་ནས་དཀོན་མཆོག་ཡ་ཝཱེས་རི་བོ་ཛ་ཡན་ཡོངས་དང་མི་ཚོགས་ཀྱི་སྟེང་དུ་ཉིན་དཀར་སྤྲིན་དང་དུ་བ། མཚན་མོར་མེ་འོད་འགོད་པར་བྱའོ། །ཅི་ལ་ཞེ་ན། གཟི་བརྗིད་དེ་ཐམས་ཅད་ཀྱི་སྟེང་དུ་གདུགས་ཀྱིས་གཡོག་པར་འགྱུར་རོ། ། 6 ཡང་ཁོང་གིས་ཉིན་མོར་ཚ་བར་གཡོལ་བ་དང་། རླུང་དང་དྲག་ཆར་ལ་ཡིབ་སའི་ལྡིང་ཁང་གནང་བར་བྱའོ། །

ལེའུ་ལྔ་པ།

རྒུན་འབྲུམ་ར་བའི་མགུར་མ།

1 ངས་རང་གི་སྙིང་ཉེ་ལ་མགུར་ཞིག་ལེན་ཏེ། མགུར་འདི་ནི་ཁོང་གི་རྒུན་འབྲུམ་ར་བའི་སྐོར་ཡིན། ངའི་སྙིང་ཉེ་ལ་ས་བཅུད་འཛོམས་པའི་རི་སྒང་དུ་རྒུན་འབྲུམ་ར་བ་ཞིག་ཡོད། 2 ཁོང་གིས་ར་བའི་ས་བསྔོགས་པ་དང་རྡོ་བཏུས་ནས་རྒུན་འབྲུམ་ཡག་ཤོས་བཙུགས་ཤིང་། ར་བའི་དཀྱིལ་དུ་སོ་ལྟ་ཁང་བརྩིགས་པ་དང་། རྒུན་འབྲུམ་འཚིར་གཞོང་ཞིག་ཀྱང་བརྐོས་ཏེ་རྒུན་འབྲུམ་བཟང་པོ་སྨིན་པར་རེ་ལྟོས་བཅངས་ནའང་། དེ་ལས་རི་སྐྱེས་རྒུན་འབྲུམ་ཐོགས་སོ། ། 3 ཀྱེ་ཡེ་རུ་སཱ་ལེམ་གྱི་ཡུལ་མི་དང་ཡ་ཧུ་དཱ་པ་རྣམས། ད་ནི་ང་དང་ངའི་རྒུན་འབྲུམ་ར་བའི་བར་དུ་ལེགས་ཉེས་ཀྱི་ཤན་འབྱེད་པར་གྱིས་ཤིག 4 ངས་རང་གི་རྒུན་འབྲུམ་ར་བའི་ཆེད་དུ་ཅི་བྱས་པ་ལས་ད་དུང་ལྷག་མ་གང་ཞིག་བྱ་དགོས་སམ། ངས་དེ་ལས་རྒུན་འབྲུམ་བཟང་པོ་སྨིན་པར་རེ་ལྟོས་བཅངས་ནའང་། དེ་ལས་རི་སྐྱེས་རྒུན་འབྲུམ་ཐོགས་པ་ཅི་ཡིན་ནམ། 5 ད་ནི་ངས་རང་གི་རྒུན་འབྲུམ་ར་བ་ལ་ཅི་བྱེད་པར་འགྱུར་བ་ཁྱོད་ལ་འཆད་པར་བྱ་སྟེ། ངས་དེའི་ར་སྐྱོར་བཤིགས་ནས་ཁྱུར་མིད་གཏོང་དུ་འཇུག་དགོས་ལ། དེའི་གྱང་ར་བཤིག་ནས་རྡུལ་དུ་བརླག་དགོས། 6 ངས་དེ་བེད་མེད་དུ་བསྐྱུར་ནས་འབྲེག་བཅོས་དང་རྨོ་སློག་མི་བྱ་ཞིང་། ཚེར་མ་དང་གཟེ་མ་ར་མགོ་སྐྱེ་བར་འགྱུར་ལ། སྤྲིན་ལའང་བཀའ་བསྒོས་ནས་ར་བའི་ནང་ཆར་པ་འབེབ་ཏུ་མི་འཇུག་གོ ། 7 དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་རྒུན་འབྲུམ་ར་བ་ནི་ཡེས་ར་ཨེལ་གྱི་ཁྱིམ་རྒྱུད་ཡིན་ལ། ཁོང་ཐུགས་དགྱེས་པའི་ལྗོན་ཤིང་ནི་ཡ་ཧུ་དཱ་པ་རྣམས་ཡིན། ཁོང་གི་རེ་ལྟོས་ནི་དྲང་བདེན་ཡིན་ནའང་། དེར་ཁྲག་བཞུར་བ་གཟིགས་ཤིང་། ཁོང་གི་རེ་ལྟོས་ནི་དྲང་གཞག་ཡིན་ནའང་སྨྲེ་སྔགས་འབའ་ཞིག་ཐོས་པའོ། །

གདུག་རྩུབ་ཅན་ལ་ཆག་སྒོ་འབྱུང་བ།

8 ཁང་པར་ཁང་པ་མཐུད་པ་དང་ཞིང་དང་ཞིང་སྦྲེལ་ནས་ས་ལྷག་གང་ཡང་མི་བསྐྱུར་བའི་མི་ལ་ཆག་སྒོ་འབྱུང་ཞིང་། ཁྱོད་རྣམས་ཡུལ་དེར་གཅིག་པུར་ལུས་པ་ཡིན། 9 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་པ་ངས་ཐོས་བྱུང་སྟེ། ཁང་པ་མང་པོ་སྟོངས་ཤིང་། ཁང་པ་ཆེན་པོ་ཡིད་དུ་འོང་བ་རྣམས་ཀྱང་སྡོད་མཁན་མེད་པར་འགྱུར། 10 བ་གླང་དོར་བཅུ་ཡིས་རྨོད་པའི་རྒུན་ཚལ་ལས་རྒུན་ཆང་ཆུ་བེན་གང་དང་། ས་བོན་ཁལ་གཅིག་ལས་འབྲུ་རིགས་ཨེ་ཕཱ་གཅིག་མ་གཏོགས་མི་རེག 11 ཞོགས་པ་སྔ་མོ་ལངས་ནས་གར་ཆང་བཏུང་ཞིང་། དགོང་མོའི་བར་དུ་རྒུན་ཆང་འཐུངས་ནས་ངར་ལངས་པ་རྣམས་ལ་ཆག་སྒོ་འབྱུང་། 12 དེ་དག་གི་གསོལ་སྟོན་སྟེང་པི་ཝང་དང་རྒྱུད་མངས་དང་། སིལ་རྔ་དང་། གླིང་བུ་དང་། རྒུན་ཆང་བཅས་ཡོད་ནའང་། དེ་དག་གིས་དཀོན་མཆོག་ཡ་ཝཱེའི་མཛད་པ་ལ་དོ་སྣང་མི་བྱེད་ལ། ཁོང་གི་ཕྱག་ལས་ལའང་མཉམ་འཇོག་མེད་དོ། །

13 དེ་བས་བདག་གི་འབངས་མི་ནི་གོ་བ་མེད་པའི་རྐྱེན་གྱིས་བཙོན་དུ་འཁྲིད་དགོས་བྱུང་ཞིང་། དེའི་མི་ཆེན་རྣམས་ལྟོགས་ནས་འཆི་བ་དང་། དེའི་མི་དམངས་ནི་སྐོམ་པས་གདུང་བར་འགྱུར། 14 གཤིན་པོའི་གནས་ཀྱིས་ཚད་མེད་པར་མིད་པ་ཆེར་ཕྱེ་ཞིང་ཁ་ཆེ་རུ་གདངས་ཏེ། ཡེ་རུ་སཱ་ལེམ་གྱི་དཔལ་ཡོན་དང་མི་ཚོགས། འུར་སྐད་སྒྲོག་མཁན་དང་སྤྲོ་སྐྱིད་གཏོང་བ་ཐམས་ཅད་དེའི་ཁ་ནང་དུ་ལྷུང་བར་འགྱུར། 15 དེར་བརྟེན་མི་ཐ་ཤལ་བ་རྣམས་ཀྱིས་མགོ་བོ་སྨད་ཅིང་། མི་ཆེན་རྣམས་ཀྱིས་ཁེངས་སྐྱུང་བྱེད་པ་དང་། རང་རློམ་ཅན་རྣམས་ཀྱིས་ཀྱང་ཁེངས་སྐྱུང་བྱེད་པར་འགྱུར། 16 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་གཅིག་པུ་ནི་དྲང་བདེན་གྱི་རྐྱེན་གྱིས་མཐོ་རུ་འདེགས་ཤིང་། དཀོན་མཆོག་དམ་པ་ཁོང་ཉིད་དྲང་པོའི་སྒོ་ནས་དམ་པ་རུ་མངོན་ནོ། ། 17 དེ་ནས་ལུ་གུ་ཡོང་ནས་རང་གི་རྩྭ་རར་རྩྭ་ཟ་བ་བཞིན་དུ་རྩྭ་ཟ་ཞིང་། ཕྱུག་བདག་རྣམས་རྒུད་པའི་ཤུལ་དུ་ཡུལ་འཁྱམ་པ་རྣམས་ཀྱིས་གང་འདོད་དུ་ཟས་བཅུད་ལོངས་སུ་སྤྱོད་དོ། །

18 སྙིང་པོ་མེད་པའི་ཐིག་གུས་ཉེས་པ་འདྲེན་ཞིང་། ཤིང་རྟ་འདྲུད་བྱེད་ཀྱི་ཐག་པས་སྡིག་པ་འཐེན་མཁན་དག་ལ་ཆག་སྒོ་འབྱུང་། 19 དེ་དག་ན་རེ། ཁོང་གིས་མགྱོགས་མྱུར་ངང་དེ་འཕྲལ་དུ་ཉིད་ཀྱི་ཕྱག་ལས་འགྲུབ་པར་མཛད་དེ་རང་ཅག་ལ་སྟོན་པར་ཤོག ཡང་རང་ཅག་གིས་རྟོགས་པའི་ཕྱིར་དུ་ཡེས་ར་ཨེལ་གྱི་དམ་པ་ཉིད་ཀྱི་དགོངས་འཆར་ཉེ་བར་སླེབས་གྱུར་ཅིག་ཅེས་སྨྲའོ། ། 20 ངན་པ་ལ་བཟང་པོ་ཞེས་དང་བཟང་པོ་ལ་ངན་པ་ཞེས་འབོད་ཅིང་། འོད་ཀྱི་ཚབ་ཏུ་མུན་པ་དང་མུན་པའི་ཚབ་ལ་འོད་སྣང་འཇོག་པ་དང་། ཁ་མོའི་ཚབ་ཏུ་མངར་མོ་དང་མངར་མོའི་ཚབ་ལ་ཁ་མོ་འཇོག་མཁན་དག་ལ་ཆག་སྒོ་འབྱུང་། 21 རང་གི་མིག་ལམ་དུ་ཤེས་རབ་ཆེ་མདོག་དང་། རང་གི་མཐོང་ལམ་དུ་སྤྱང་པོ་ཡིན་སྙམ་པ་རྣམས་ལ་ཆག་སྒོ་འབྱུང་། 22 རྒུན་ཆང་བཏུང་བར་དཔའ་བ་དང་། གར་ཆང་འདྲེས་སྦྱོར་ལ་མཁས་པ་དག་ལ་ཆག་སྒོ་འབྱུང་། 23 དེ་དག་གིས་ལྐོག་རྔན་བླངས་ནས་ངན་པ་དྲང་པོར་རྩི་བ་དང་། དྲང་པོ་རྣམས་ཀྱི་ཁེ་དབང་འཕྲོག་པར་བྱེད།

24 དེ་བས་མེ་ལྕེས་སོག་མ་འགེམས་པ་དང་། རྩྭ་སྐམ་མེ་ཡིས་བསྲེག་པ་བཞིན་དེ་དག་གི་རྩ་བ་རུལ་ཞིང་། མེ་ཏོག་རྣམས་རྡུལ་ལྟར་རླུང་གིས་འཁུར། ཅི་ལ་ཞེ་ན། དེ་དག་གིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་བཀའ་ཁྲིམས་སྤངས་ཤིང་། ཡེས་ར་ཨེལ་གྱི་དམ་པ་ཉིད་ཀྱི་བཀའ་ཁྱད་དུ་བསད་པའོ། ། 25 རྒྱུ་མཚན་དེའི་དབང་གིས་དཀོན་མཆོག་ཡ་ཝཱེ་རང་གི་འབངས་མི་ལ་རབ་ཏུ་ཁྲོས་ཏེ། ཕྱག་བརྐྱངས་ནས་དེ་དག་ལ་བརྡུང་བ་དང་། རི་བོ་རྣམས་འདར་ཞིང་བམ་རོ་རྣམས་སྲང་ལམ་གྱི་གད་སྙིགས་ལྟར་འགྱེལ། དེས་ཀྱང་ཁོང་གི་ཐུགས་ཁྲོ་མ་ཞི་བར་ཕྱག་ནི་སྔར་བཞིན་བརྐྱངས་པའོ། །

26 ཁོང་གིས་དར་ཆ་བསྒྲེངས་ནས་མི་རིགས་རྣམས་རྒྱང་རིང་ནས་འབོད་ཅིང་། ཤུ་སྒྲ་སྒྲོག་བཞིན་སའི་མཐའ་མཚམས་ནས་དེ་རྣམས་འབོད་པར་འགྱུར། ལྟོས་དང་། དེ་དག་བྲེལ་འཚུབ་ངང་མགྱོགས་པོར་སླེབ་ཡོང་། 27 དེ་དག་གི་ཁྲོད་དུ་ཐང་ཆད་པ་དང་སར་འགྱེལ་བ། གཉིད་ཅོག་རྒྱག་པ། གཉིད་ལ་ཡུར་བ་བཅས་ནི་གཅིག་ཀྱང་མེད་ལ། དེ་དག་གི་སྐ་རགས་ལྷོད་མེད་པ་དང་ལྷམ་སྒྲོག་ཀྱང་ཆད་མེད། 28 དེ་དག་གི་མདའ་རྣོན་པོ་རྣམས་གཞུ་ལ་བསྐྱིལ་བ་དང་། དེ་དག་གི་རྟའི་རྨིག་པ་རྣམས་མེ་ཆ་བཞིན་དང་། ཤིང་རྟའི་འཁོར་ལོ་རྣམས་རླུང་འཚུབ་ལྟར་ཡིན། 29 དེ་དག་གི་སྐད་སྒྲ་ནི་སེང་གེའི་ཁྲོད་ཀྱི་སེང་དར་མའི་ང་རོ་ལྟར་སྒྲོག་ཅིང་། ངར་སྐད་ལྷང་ལྷང་སྒོས་འཕྲོག་བཅོམ་བྱས་ནས་འཁྱེར་འགྲོ་བ་དང་སྐྱོབ་མཁན་གཅིག་ཀྱང་མེད། 30 ཉིན་དེར་དེ་དག་གིས་ཡེས་ར་ཨེལ་པ་རྣམས་ལ་རྦ་རླབས་ཀྱི་ཀུ་ཅོ་ལྟ་བུའི་ངར་སྐད་འདོན་ཞིང་། གལ་ཏེ་མི་ཞིག་གིས་ཡུལ་དེར་བལྟས་ཚེ། ཀྱེ་མ། དེ་རུ་འཇིགས་རུང་གི་སྨག་རུམ་འཁྲིགས་ནས་སྤྲིན་གྱིས་འོད་ཟེར་བསྒྲིབས་འདུག་པ་མཐོང་ངོ་། །

ལེའུ་དྲུག་པ།

ཡེ་ཤ་ཡཱས་མཐོང་བའི་ཞལ་གཟིགས།

1 རྒྱལ་པོ་ཨུ་ཟི་ཡཱ་སྐུ་གཤེགས་པའི་ལོ་དེར། གཙོ་བོ་ཁོང་ཉིད་ཁྲི་མཐོན་པོའི་སྟེང་གོང་དུ་བཀུར་ནས་བཞུགས་འདུག་ལ། ཁོང་གི་ན་བཟའི་སྣེ་མོ་ཡིས་མཆོད་ཁང་ཡོངས་སུ་ཁེབས་ཡོད་པ་ངས་མཐོང་བྱུང་། 2 ཁོང་གི་གོང་དུ་སཱ་རཱབ་*རྣམས་ཡོད་ལ་དེ་དག་རེ་རེར་གཤོག་པ་དྲུག་རེ་ཡོད་ཅིང་། གཤོག་པ་གཉིས་ཀྱིས་ཁོང་གི་ཞལ་རས་བཀབ་པ་དང་། གཤོག་པ་གཉིས་ཀྱིས་ཞབས་བཀབ་ལ། གཤོག་པ་གཉིས་ཀྱིས་འཕུར་སྐྱོད་བྱེད་པའོ། ། 3 དེ་དག་གིས་སྐད་ཆེན་པོས་ཕན་ཚུན་ལ། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནི་དམ་པ། དམ་པ། དམ་པ་ཡིན། ཁོང་གི་གཟི་བརྗིད་ས་གཞི་ཡོངས་ལ་ཁྱབ་བོ་ཞེས་བསྒྲགས་པ་དང་། 4 ཀི་སྒྲ་སྒྲོག་མཁན་གྱི་སྒྲ་དེས་སྒོ་ཐེམ་གྱི་རྩིག་རྨིང་འདར་དུ་བཅུག་ཅིང་མཆོད་ཁང་ལའང་དུ་བས་ཁྱབ། 5 དེའི་དུས་སུ་ངས་ང་ལ་ཆག་སྒོ་འབྱུང་ངོ་། །ང་ནི་མེད་པར་གྱུར་ཏོ། །ཅི་ལ་ཞེ་ན། ངའི་ཁ་མི་གཙང་བ་དང་། ང་ནི་ཁ་མི་གཙང་བའི་མི་རྣམས་ཀྱི་དཀྱིལ་དུ་ཡོད་ལ། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ། རྒྱལ་པོ་ཆེན་པོ་ཁོང་ཉིད་ནི་ངའི་མིག་གིས་མཐོང་བྱུང་ངོ་ཞེས་སྨྲས་པ་ཡིན།

6 དེ་ནས་སཱ་རཱབ་རྣམས་ལས་གཅིག་གིས་མཆོད་ཁྲི་ནས་སྐམ་པས་བླངས་པའི་མེ་རྡོག་ཅིག་ལག་ལ་བཟུང་སྟེ་ངའི་ཕྱོགས་སུ་འཕུར་འོངས་ནས། 7 ཁོང་གིས་དེ་ངའི་ཁ་ལ་རེག་ནས་འདི་སྐད་དུ། ལྟོས་དང་། སོལ་བ་འདི་ཁྱོད་ཀྱི་ཁ་ལ་རེག་པས་ཁྱོད་ཀྱི་ཉེས་པ་དག་ཅིང་སྡིག་པ་བསལ་བའོ་ཞེས་གསུངས་སོ། །

ཡེ་ཤ་ཡཱའི་ལས་འགན།

8 ཡང་ངས་གཙོ་བོས་འདི་སྐད་དུ། བདག་གིས་སུ་ཞིག་མངག་དགོས་སམ། རང་ཅག་གི་ཆེད་དུ་སུ་འགྲོའམ་ཞེས་གསུངས་པ་ཐོས་ནས། ངས་ང་རང་འདི་རུ་ཡོད། ང་རང་མངག་པར་ཞུ་ཞེས་ཞུས་པ་ཡིན། 9 དེ་ནས་ཁོང་གིས་འདི་སྐད་དུ། ཁྱོད་སོང་ནས་མི་འདི་དག་ལ་འདི་ལྟར། ཁྱོད་ཚོས་ཡང་ཡང་མཉན་ཀྱང་ཧ་མི་གོ་ལ། ཡང་ཡང་བལྟས་ཀྱང་དོན་མི་རྟོགས་ཞེས་ཤོད་ཅིག 10 ཁྱོད་ཀྱིས་མི་འདི་དག་གི་སེམས་ཀྱིས་མི་ཚོར་ཞིང་རྣ་ཡིས་མི་གོ་བ་དང་། མིག་གིས་མི་མཐོང་བར་གྱིས་ཤིག དེ་ལྟར་མིན་ན། དེ་དག་གི་མིག་གིས་མཐོང་ཞིང་རྣ་ཡིས་ཐོས་པ་དང་། སེམས་ཀྱིས་རྟོགས་ནས་ཕྱིར་འཁོར་ཡོང་དུས་དྲག་པར་འགྱུར་རོ་ཞེས་གསུངས་སོ། །

11 དེ་ནས་ངས་གཙོ་བོ་ལགས། དུས་ཅི་ཙམ་དགོས་སམ་ཞེས་ཞུས་པ་ན། ཁོང་གིས་ལན་དུ། གྲོང་ཁྱེར་རྣམས་ཞིག་རོར་གྱུར་ནས་སྡོད་མཁན་གཅིག་ཀྱང་མེད་པ་དང་། ཁང་པ་རྣམས་སྟོང་བར་ལུས་ནས་ས་ཞིང་རྣམས་ཐང་རྒོད་དུ་འགྱུར་བའི་བར་དང་། 12 དཀོན་མཆོག་ཡ་ཝཱེས་མི་རྣམས་རྒྱང་རིང་དུ་སྤྱུགས་ནས་ཡུལ་འདིའི་ས་ཆ་མང་པོ་བདག་མེད་དུ་མ་གྱུར་པའི་བར་དུའོ། ། 13 ཡུལ་འདིར་ཤུལ་དུ་ལུས་པ་ཡིས་བཅུ་ཆའི་གཅིག་ཙམ་ལས་མི་ཟིན་ཡང་དེའང་རྩ་མེད་གཏོང་བར་འགྱུར། འོན་ཀྱང་ཐང་ཤིང་ཚི་བ་ཅན་དང་བེ་ཤིང་བཅད་ཤུལ་ནས་ལུས་པའི་སྡོང་པོ་ལྟར། དེའི་ཤུལ་ལུས་སྡོང་པོ་དེ་ནི་དམ་པའི་ས་བོན་ལ་འགྱུར་རོ་ཞེས་གསུངས་སོ། །

ལེའུ་བདུན་པ།

ཡེ་ཤ་ཡཱ་ནི་རྒྱལ་པོ་ཨ་ཧ་ཟཱ་ལ་འཕྲད་དུ་སོང་བ།

1 ཨུ་ཟི་ཡཱའི་ཚ་བོ་སྟེ་ཡོ་ཐམ་གྱི་བུ་ཨ་ཧ་ཟཱ་ནི་ཡ་ཧུ་དཱའི་རྒྱལ་པོ་ཡིན་པའི་སྐབས་སུ། ཨ་རམ་གྱི་རྒྱལ་པོ་རེ་ཙིན་དང་། ཡེས་ར་ཨེལ་གྱི་རྒྱལ་པོ་སྟེ་རེ་མལ་ཡཱའི་བུ་ཕེ་ཀཱ་གཉིས་ཡར་ཡེ་རུ་སཱ་ལེམ་ལ་དམག་རྒྱག་ཏུ་ཡོང་ནའང་དེ་དབང་འོག་ཏུ་བསྡུ་མ་ནུས། 2 ཨ་རམ་པས་ཨེ་ཕཱར་ཡིམ་པ་དང་མནའ་འབྲེལ་བཙུགས་པ་རེད་ཅེས་དཱ་བིད་ཀྱི་རིགས་རྒྱུད་ལ་སྨྲས་པ་ན། ནགས་ཀྱི་ལྗོན་ཤིང་རླུང་གིས་བསྒུལ་བ་ལྟར། ཨ་ཧ་ཟཱ་དང་མི་རྣམས་ཀྱི་སྙིང་འདར་སིག་སིག་བྱས་སོ། །

3 དཀོན་མཆོག་ཡ་ཝཱེས་ཡེ་ཤ་ཡཱ་ལ་འདི་སྐད་དུ། ཁྱོད་དང་ཁྱོད་ཀྱི་བུ་ཤེ་ཨར་ཡ་ཤུབ་ *གཉིས་རྫིང་བུ་གོང་མ་ཡི་ཆུ་རྐའི་མཇུག་སྟེ། གོས་འཁྲུད་མཁན་གྱི་ཞིང་ཁར་ཡོད་པའི་ལམ་ཆེན་དུ་ཨ་ཧ་ཟཱ་བསུ་བར་སོང་ནས། 4 ཁོ་ལ་འདི་ལྟར། གཟབ་གཟབ་གྱིས་ཤིག སེམས་ལྷོད་ལྷོད་གྱིས་ཤིག ཨ་རམ་གྱི་རྒྱལ་པོ་རེ་ཙིན་དང་རེ་མལ་ཡཱའི་བུ་སྟེ་དུ་བ་འཕྱུར་བའི་མགལ་མེ་དེ་གཉིས་ལས་ཐོན་པའི་ཁོང་ཁྲོ་ལ་སྐྲག་མི་དགོས། དཔའ་ཡང་ཞུམ་མི་དགོས། 5 ཅི་ལ་ཞེ་ན། ཨ་རམ་དང་ཨེ་ཕཱར་ཡིམ་དང་། རེ་མལ་ཡཱའི་བུ་བཅས་ཀྱིས་ཁྱོད་ལ་ཇུས་ངན་བཤམས་ཏེ་ན་རེ། 6 རང་ཅག་ཡར་ཡ་ཧུ་དཱ་ལ་དམག་རྒྱག་ཏུ་སོང་ནས་དེ་དཀྲུག་པར་བྱ། དེ་ཚུར་བླངས་ནས་རང་ཅག་བར་དུ་བགོ་བར་བྱ། དེ་དག་གི་ཁྲོད་དུ་ཏ་བེ་ཨེལ་གྱི་བུ་རྒྱལ་པོར་འཇོག་ཅེས་སྨྲའོ། ། 7 ཡང་གཙོ་བོ་ཡ་ཝཱེས་འདི་སྐད་དུ། ཇུས་ངན་དེ་ཚུགས་མི་ཐུབ་ལ། དེ་ལྟར་འབྱུང་ཡང་མི་སྲིད། 8 ཅི་ལ་ཞེ་ན། ཨ་རམ་གྱི་རྒྱལ་ས་ནི་དཱ་མེ་སེག་ཡིན་པ་དང་། དཱ་མེ་སེག་གི་འགོ་དཔོན་ནི་རེ་ཙིན་ཡིན། དེ་ཡང་ཨེ་ཕཱར་ཡིམ་ནི་ལོ་ངོ་དྲུག་ཅུ་རེ་ལྔའི་ནང་རོལ་ཏུ་གང་སར་འཐོར་ནས་མི་རྣམས་སྟོང་བར་འགྱུར། 9 ཨེ་ཕཱར་ཡིམ་གྱི་རྒྱལ་ས་ནི་སཱ་མར་ཡ་དང་། སཱ་མར་ཡའི་འགོ་དཔོན་ནི་རེ་མལ་ཡཱའི་བུ་ཡིན། གལ་ཏེ་ཁྱོད་ཀྱི་དད་པ་བརྟན་པོ་མིན་ན། ཁྱོད་རྩ་བ་ནས་ཚུགས་མི་ཐུབ་ཅེས་གསུངས་སོ། །

10 དཀོན་མཆོག་ཡ་ཝཱེས་ཡང་ཨ་ཧ་ཟཱ་ལ་འདི་སྐད་དུ། 11 ཁྱོད་ཀྱིས་རང་གི་དཀོན་མཆོག་ཡ་ཝཱེ་ལ་རྟགས་མཚན་ཞུས་ཤིག འོག་གི་ས་གཞི་དང་ཡང་ན་སྟེང་གི་ནམ་མཁའ་རུ་སྟོན་པར་ཞུས་ཆོག་པ་ཡིན་ཞེས་གསུངས་ནའང་། 12 ཨ་ཧ་ཟཱ་ཡིས་ངས་ཞུ་བར་མི་བྱ། ངས་དཀོན་མཆོག་ཡ་ཝཱེ་ལ་ཚོད་བགམ་མི་བྱེད་ཅེས་ཞུས། 13 དེ་ནས་ཡེ་ཤ་ཡཱ་ཡིས་འདི་ལྟར། ཀྱེ་དཱ་བིད་ཀྱི་རིགས་རྒྱུད་ཁྱོད་ཅག་གིས་ཉོན་དང་། ཁྱོད་ཅག་གིས་མི་རྣམས་ལ་སུན་སྣང་བསྐྱེད་པ་དོན་ཆུང་ཡིན་ནམ། ད་དུང་ངའི་དཀོན་མཆོག་ལའང་སུན་སྣང་བསྐྱེད་དམ། 14 གཙོ་བོས་ཁྱོད་ལ་རྟགས་ཤིག་སྟོན་པར་འགྱུར་ཏེ། ལྟོས་དང་། ན་ཆུང་བུ་མོ་ཞིག་ལ་མངལ་སྦྲུམ་སྟེ་སྲས་ཤིག་འཁྲུངས་ངེས་ཤིང་། ཁོ་མོས་དེའི་མཚན་ལ་ཨིམ་མཱ་ནུ་ཨེལ་ †ཞེས་འདོགས་པར་འགྱུར། 15 སྲས་དེས་ངན་པ་འདོར་ཞིང་བཟང་པོ་འདེམས་ཤེས་པའི་དུས་སུ་ཞོ་དང་སྦྲང་རྩི་འཐུང་ངེས་ཡིན། 16 འོན་ཀྱང་སྲས་དེས་ངན་པ་འདོར་ཞིང་བཟང་པོ་འདེམས་མ་ཤེས་གོང་ལ། ཁྱོད་རང་འཇིགས་པའི་རྒྱལ་པོ་དེ་གཉིས་ཀྱི་ཡུལ་ཁམས་སྟོང་བར་འགྱུར། 17 དཀོན་མཆོག་ཡ་ཝཱེས་ཁྱོད་དང་ཁྱོད་ཀྱི་མི་རྣམས་དང་། ཁྱོད་ཀྱི་ཕ་གཞིས་ལ་ཨ་སུར་རྒྱལ་པོ་འཁྲིད་འོང་ཞིང་། ཨེ་ཕཱར་ཡིམ་ནི་ཡ་ཧུ་དཱ་དང་གྱེས་པའི་ཚུན་ལ་ཉིན་མོ་དེ་ལྟ་བུ་གཏན་ནས་བྱུང་མྱོང་བ་མེད་དོ་ཞེས་གསུངས་སོ། །

18 དུས་དེ་ལ་དཀོན་མཆོག་ཡ་ཝཱེས་ཤུ་སྒྲ་བསྒྲགས་ཏེ་ཨེ་ཅིབ་ཀྱི་གཙང་པོ་དག་གི་མགོ་ཁུངས་ནས་སྦྲང་བུ་དང་། ཨ་སུར་ཡུལ་ནས་བུང་བའི་ཚོགས་འཕུར་འོང་བར་བཅུག་སྟེ། 19 དེ་དག་ཐམས་ཅད་སླེབས་ནས་གྲོག་གཟར་དང་བྲག་སྲུབས་དང་། ཚེར་གསེང་དང་། སྤང་ཐང་ཡོད་ཚད་ལ་ཁྱབ་པར་འགྱུར་རོ། །

20 ཉིན་མོ་དེར་གཙོ་བོས་གཙང་པོའི་ཕ་རོལ་ནས་གཡར་བའི་སྤུ་གྲི་སྟེ་ཨ་སུར་རྒྱལ་པོ་བརྒྱུད་ནས་ཁྱོད་ཅག་གི་སྐྲ་དང་རྐང་པའི་བ་སྤུ་འབྲེག་ཅིང་སྨ་ར་གཞར་ངེས་ཡིན། 21 དུས་དེར་སྐྱེས་པ་གཅིག་གིས་བ་མོ་ཁ་ཆུང་གཅིག་དང་མ་མོ་གཉིས་ལས་མི་སོས་ཤིང་། 22 དེ་གཉིས་ལ་འོ་མ་ཧ་ཅང་མང་པོ་བཞོ་རྒྱུ་ཡོད་པས་ཁོས་ཞོ་འཐུང་ཆོག་ལ། ཡུལ་དེར་ལུས་པའི་མི་ཐམས་ཅད་ཀྱིས་ཞོ་འཐུང་ཞིང་སྦྲང་རྩི་སྤྱོད་པར་འགྱུར། 23 ཡང་ཉིན་མོ་དེར་སྔར་རྒུན་འབྲུམ་སྡོང་པོ་ཆིག་སྟོང་བཙུགས་ཤིང་། རིན་གོང་དངུལ་ཆིག་སྟོང་ཡིན་པའི་ཡུལ་དག་ཀྱང་ཚེར་སྡོང་དང་ཚེར་མ་སྐྱེས་ས་རུ་འགྱུར། 24 ཡུལ་དེ་ཐམས་ཅད་ལ་ཚེར་སྡོང་དང་ཚེར་མས་གང་ཡོད་པས་མི་རྣམས་ཀྱིས་མདའ་གཞུ་ཐོགས་ནས་འགྲོ་བ་ཡིན། 25 སྔོན་ཆད་འཇོར་གྱིས་བརྐོས་པའི་ཞིང་ཁ་རྣམས་ནི་ཚེར་སྡོང་དང་ཚེར་མས་གང་སྟེ་ཁྱོད་སྐྲག་པར་གྱུར་ནས་དེ་རུ་འགྲོ་མི་ཕོད་ཅིང་། དེ་ནི་བ་གླང་རྣམས་བག་ཡངས་སུ་རྒྱུ་ཞིང་ལུག་ཁྱུ་རྣམས་རྒྱུག་ས་རུ་གྱུར་པའོ། །

ལེའུ་བརྒྱད་པ།

སཱ་མར་ཡ་ཡིས་བཙན་འཛུལ་བྱས་པ།

1 དེ་ཡང་དཀོན་མཆོག་ཡ་ཝཱེས་ང་ལ་འདི་སྐད་དུ། བྱང་བུ་ཆེན་པོ་ཞིག་ཁྱེར་འོངས་ནས་དེའི་སྟེང་དུ་ཐུན་མོང་གི་ཡི་གེ་བཀོལ་ཏེ་མཱ་ཧེར་ཤལ་ལཱ་ཧ་ཤཱ་པཱ་ཟི་ *ཞེས་ཕྲིས་ཤིག 2 དེ་ནས་ངས་བློ་དཀར་བའི་དཔང་པོ་སྟེ་མཆོད་དཔོན་ཨུ་རི་ཡཱ་དང་། ཡེ་བིར་ཀི་ཡཱའི་བུ་ཟཱ་ཀར་ཡ་གཉིས་ལ་བདག་གི་ཆེད་དུ་བདེན་དཔང་བྱེད་དུ་འཇུག་དགོས་ཞེས་གསུངས་སོ། །

3 དེ་ནས་ང་རང་བུད་མེད་ལུང་སྟོན་པ་སྟེ་རང་གི་ཆུང་མར་བཅར་བ་དང་། མོ་ལ་མངལ་སྦྲུམ་ནས་བུ་ཞིག་སྐྱེས་ཤིང་། དཀོན་མཆོག་ཡ་ཝཱེས་ང་ལ། བུ་ཡི་མིང་ལ་མཱ་ཧེར་ཤལ་ལཱ་ཧ་ཤཱ་པཱ་ཟི་ཞེས་ཐོགས་ཤིག 4 ཅི་ལ་ཞེ་ན། བུ་ཆུང་གིས་ངའི་ཕ་ལགས། ངའི་མ་ལགས་ཞེས་འབོད་ཤེས་པའི་སྔོན་ལ། དཱ་མེ་སེག་གི་རྒྱུ་ནོར་དང་སཱ་མར་ཡའི་བཅོམ་ནོར་རྣམས་ཨ་སུར་རྒྱལ་པོའི་དྲུང་ནས་འཁྱེར་བར་འགྱུར་རོ་ཞེས་གསུངས་སོ། །

5 ཡང་དཀོན་མཆོག་ཡ་ཝཱེས་ང་ལ་འདི་སྐད་དུ། 6 མི་འདི་དག་གིས་ཤི་ལོ་ཨག་གི་དལ་འབབ་ཆུ་བོ་དོར་ནས། རེ་ཙིན་དང་རེ་མལ་ཡཱའི་བུ་ལ་དགའ་བར་གྱུར། 7 དེ་བས་ལྟོས་དང་། གཙོ་བོས་ཟབ་ཅིང་རྒྱས་པའི་གཙང་པོ་མང་པོ་སྟེ་ཨ་སུར་རྒྱལ་པོའི་གཟི་དཔལ་ཐམས་ཅད་དེ་དག་གི་སྟེང་ལ་འདྲེན་ཞིང་། ཆུ་དེ་ཡར་རྒྱས་ནས་ཆུ་རྐའི་གོང་ལ་བཞུར་ཞིང་། ཆུ་འགྲམ་བརྒྱུད་ནས་བཞུར་འགྲོ། 8 ཆུ་རྒྱས་ཤིང་རྡོལ་ནས་ཡ་ཧུ་དཱའི་དཀྱིལ་གཤག་ཅིང་དེའི་སྐེ་མཚམས་བར་དུ་རྒྱག་ངེས། ཀྱེ་ཨིམ་མཱ་ནུ་ཨེལ། དེའི་གཤོག་པ་རྣམས་ཕྱི་ལ་བརྐྱངས་ཏེ་ཁྱོད་ཀྱི་ཡུལ་ཁམས་རྒྱ་ཆེན་པོ་ཁེངས་པར་འགྱུར་རོ། །

9 ཀྱེ་མི་རྣམས། ངན་སྤྱོད་སྤེལ་དང་ཁྱོད་ཅག་སིལ་བུར་འཐོར་འགྲོ། རྒྱང་རིང་གི་མི་རིགས་རྣམས་ཀྱིས་རྣ་བ་གཏོད་དང་། ཁྱོད་ཚོས་སྐ་རགས་བཅིངས་ †ནའང་སིལ་བུར་འཐོར་འགྲོ། ཁྱོད་ཚོས་སྐ་རགས་བཅིངས་ནའང་སིལ་བུར་འཐོར་འགྲོ། 10 ཁྱོད་ཚོས་གྲོས་མོལ་བྱས་ཀྱང་དོན་ཅི་ཡང་མི་འགྲུབ། ཁྱོད་ཚོས་གྲོས་གཞི་བཏོན་ཡང་ནུས་པ་མི་ཐོན། ཅི་ལ་ཞེ་ན། དཀོན་མཆོག་ང་ཚོ་དང་ལྷན་དུ་བཞུགས་པས་སོ། ། 11 དཀོན་མཆོག་ཡ་ཝཱེས་དེ་ལྟར་ཉིད་ཀྱི་མཐུ་སྟོབས་ཆེན་པོའི་ཕྱག་གིས་ང་རང་བསྐྱོར་ནས། མི་འདི་དག་ནང་ལྟར་འགྲོ་མི་རུང་བའི་བཀའ་སློབ་བསྩལ་ནས་འདི་སྐད་དུ། 12 མི་འདི་རྣམས་ཀྱིས་ཇུས་ངན་དུ་འབོད་པ་རྣམས་ཁྱོད་ཚོས་ཇུས་ངན་དུ་འབོད་མི་རུང་ལ། ཁོ་ཚོ་སྐྲག་ས་དེར་ཁྱོད་སྐྲག་མི་དགོས་ལ་སྔངས་ཀྱང་མི་དགོས། 13 འོན་ཀྱང་། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནི་ཁྱོད་ཚོས་དམ་པ་རུ་བཀུར་དགོས་ཤིང་། ཁོང་ལ་ཁྱོད་རྣམས་སྐྲག་ནས་སྔངས་དགོས་པ་ཡིན། 14 དེ་ནས་ཁོང་ནི་ཁྱོད་ཀྱི་གནས་མཆོག་ཏུ་འགྱུར། འོན་ཀྱང་ཡེས་ར་ཨེལ་གྱི་ཁྱིམ་རྒྱུད་གཉིས་ལ་བཀག་རྡོ་དང་ས་རུ་སྒྱེལ་བའི་ཕ་བོང་དུ་འགྱུར་བ་དང་། ཡེ་རུ་སཱ་ལེམ་གྱི་མི་རྣམས་ལ་རྙི་རྒྱ་དང་དྲ་བ་རུ་འགྱུར་ངེས་ཡིན། 15 དེ་དག་ལས་མི་མང་པོ་ཁ་སྦུབ་ཏུ་ལོག་ནས་སར་འགྱེལ་ཞིང་འཐོར་བ་དང་། རྙི་ལ་ཚུད་ནས་འཛིན་པར་འགྱུར་ཞེས་གསུངས་སོ། ། 16 ཁྱོད་ཀྱིས་བཀའ་ཁྲིམས་ཀྱི་ཤོག་དྲིལ་བསྒྲིལ་ནས་ངའི་རྗེས་འབྲང་པའི་དཀྱིལ་དུ་བཀའ་སློབ་ལ་ཐམ་ཀ་རྒྱོབས། 17 ངས་ཡ་ཀོབ་ཀྱི་ཁྱིམ་རྒྱུད་ལ་ཡིབས་པའི་དཀོན་མཆོག་ཡ་ཝཱེའི་ཞལ་རས་མཇལ་བར་སྒུག་པར་བྱ། ངས་ཁོང་ལ་རེ་ལྟོས་བཅང་བར་བྱ། 18 ལྟོས་དང་། ང་རང་ཉིད་དང་དཀོན་མཆོག་ཡ་ཝཱེས་ང་ལ་གནང་བའི་བུ་ཕྲུག་རྣམས་ནི་ཡེས་ར་ཨེལ་ནས་རྟགས་དང་མཚན་མ་རུ་ལངས་ཤིང་། དེ་ནི་རི་བོ་ཛ་ཡན་དུ་བཞུགས་པའི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནས་བྱུང་བའོ། །

19 གལ་སྲིད་དེ་དག་གིས་ཁྱོད་ལ། ལྷ་པ་དང་མོ་པ་སྟེ་ཤབ་ཤུབ་སྨྲ་མཁན་དག་ལ་བསྟེན་དགོས་ཞེས་སྨྲ་བ་ཡིན་ན། ཁྱོད་ཅག་གི་མི་རྣམས་ཀྱིས་རང་གི་དཀོན་མཆོག་ལ་བཀའ་འདྲི་ཞུ་དགོས་པ་མིན་ནམ། གསོན་པོའི་དོན་དུ་གཤིན་པོ་ལ་འདྲི་རུང་ངམ་ཞེས་ལན་འདེབས་དགོས། 20 མི་རྣམས་ཀྱིས་བཀའ་ཁྲིམས་དང་བཀའ་གསུང་ཚད་གཞི་རུ་འཛིན་དགོས་པ་དང་། ཁོ་ཚོའི་སྨྲ་བརྗོད་དེ་དང་མི་མཐུན་ན། དེ་དག་གིས་སྐྱ་རེངས་མཐོང་མི་སྲིད། 21 དེ་ཚོས་དཀའ་སྡུག་དང་ལྟོགས་སྐོམ་མྱོང་བཞིན་ཡུལ་དེ་བརྒྱུད་ནས་འགྲོ་ལ། ཁོ་ཚོ་ལྟོགས་པའི་ཚེ་ཁྲོས་ནས་རང་གི་རྒྱལ་པོ་དང་རང་གི་དཀོན་མཆོག་ལ་དམོད་མོ་འདེབས་ངེས། 22 དེ་དག་གིས་མགོ་ཡར་བཏེགས་ནས་ནམ་མཁར་བལྟ་ཞིང་། ཡང་ཐུར་དུ་ས་གཞིར་བལྟ་བའི་ཚེ། དེ་རུ་དཀའ་སྡུག་དང་མུན་ནག སྨག་རུམ་བཅས་ཀྱི་སྡུག་བསྔལ་གྱིས་ཁེངས་ཤིང་། དེ་དག་སྨག་རུམ་སྟུག་པོའི་ཁྲོད་འདེད་པར་འགྱུར་རོ། །

ལེའུ་དགུ་པ།

ང་ཚོའི་ཆེད་དུ་ཕྲུ་གུ་ཞིག་འཁྲུངས་པ།

1 ཡིན་ནའང་སྔར་དཀའ་སྡུག་མྱངས་པ་དག་གི་སྨག་རུམ་ཡལ་བར་འགྱུར་ཞིང་། སྔར་དཀོན་མཆོག་གིས་ཟེ་བུ་ལུན་དང་ནཱབ་ཐ་ལིའི་ཡུལ་གཉིས་ལ་ཁྱད་གསོད་བྱེད་དུ་བཅུག་ནའང་། རྗེས་སུ་ཁོང་གིས་རྒྱ་མཚོའི་འགྲམ་རྒྱུད་དང་ཡོར་དན་གཙང་པོའི་ཕར་ཕྱོགས། ཕྱི་ཕྱོགས་པའི་ག་ལིལ་ཡུལ་བཅས་སུ་གཟི་བརྗིད་འཐོབ་པར་བྱའོ། ། 2 མུན་པའི་ནང་དུ་བགྲོད་པའི་མི་རྣམས་ཀྱིས་འོད་ཟེར་ཆེན་པོ་མཐོང་བ་དང་། སྨག་རུམ་ཡུལ་དུ་གནས་པ་རྣམས་ཀྱི་སྟེང་དུ་འོད་འཕྲོ་བར་འགྱུར། 3 ཁྱེད་ཀྱིས་རྒྱལ་ཁམས་འདིའི་མི་རྣམས་མང་དུ་སྤེལ་ཞིང་དེ་དག་ལ་དགའ་སྤྲོ་གནང་བ་དང་། མི་རྣམས་ནི་སྟོན་ཐོག་བསྡུ་སྐབས་དགའ་ཞིང་བཅོམ་ནོར་བགོ་བཤའ་རྒྱག་དུས་སྤྲོ་བ་ནང་བཞིན་ཁྱེད་ཀྱི་དྲུང་དུ་དགའ་བར་འགྱུར་རོ། ། 4 ཅི་ལ་ཞེ་ན། ཁྱེད་ཀྱིས་མིད་ཡཱན་ཡུལ་དུ་གང་ཞིག་མཛད་པའི་ཉིན་མོ་བཞིན་དུ། དེ་དག་གིས་འཁུར་བའི་གཉའ་ཤིང་དང་ཕྲག་གི་དབྱུག་པ། དེ་དག་ལ་བརྙས་བཅོས་བྱེད་མཁན་གྱི་ལྕུག་ཕྲན་རྣམས་བཅག་པ་དང་། 5 གཡུལ་འཁྲུག་གི་ཟིང་ཆའི་ནང་ཞུགས་པའི་དམག་མི་ཐམས་ཅད་ཀྱི་ལྷམ་དང་། ཁྲག་གི་ནང་དུ་གྲིལ་བའི་གྱོན་གོས་རྣམས་འབར་རྫས་སུ་གྱུར་ནས་མེ་རུ་བསྲེག་པར་འགྱུར་བའི་ཕྱིར་དང་། 6 ཡང་ང་ཚོའི་ཆེད་དུ་ཕྲུ་གུ་ཞིག་འཁྲུངས་ཤིང་ང་ཚོ་ལ་སྲས་ཤིག་གནང་བ་ཡིན། སྲིད་དབང་ཁོང་གི་ཕྲག་ལ་མནབས་པ་དང་། ཁོང་གི་མཚན་ལ་ངོ་མཚར་བའི་ཇུས་འདོན་མཁན་དང་ཀུན་དབང་གི་དཀོན་མཆོག རྟག་པའི་ཡབ་ཆེན། ཞི་བདེའི་རྒྱལ་སྲས་བཅས་སུ་འབོད་པའོ། ། 7 ཁོང་གི་སྲིད་དབང་དང་ཞི་བདེ་ནི་མུ་མཐའ་མེད་པར་འཕེལ་ཞིང་། ཁོང་གིས་དཱ་བིད་ཀྱི་བཞུགས་ཁྲིའི་སྟེང་ཉིད་ཀྱི་རྒྱལ་སྲིད་བསྐྱང་བ་དང་། དུས་རྟག་ཏུ་དྲང་གཞག་དང་དྲང་བདེན་ངང་རྒྱལ་སྲིད་བརྟན་པོར་བཟོས་ནས་སྲུང་སྐྱོབ་བྱེད། དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་འཁུར་ཞེན་གྱིས་དེ་ལྟར་མཛད་ངེས་སོ། །

དཀོན་མཆོག་ནི་ཡེས་ར་ཨེལ་གྱི་སྟེང་དུ་ཐུགས་ཁྲོས་པ།

8 དཀོན་མཆོག་ཡ་ཝཱེས་ཡ་ཀོབ་ལ་བཀའ་བསྩལ་བ་དང་བཀའ་དེ་ཡེས་ར་ཨེལ་གྱི་སྟེང་ལ་འབབ་པར་འགྱུར། 9 མི་ཐམས་ཅད་དེ་ཨེ་ཕཱར་ཡིམ་དང་སཱ་མར་ཡའི་མི་རྣམས་ཀྱིས་དོན་འདི་རྟོགས་པར་འགྱུར། ཁོ་རྣམས་ཀྱིས་ང་རྒྱལ་དང་ཁེངས་དྲེགས་ཀྱི་སེམས་བཅངས་ཏེ་ན་རེ། 10 སོ་ཕག་གི་མཁར་གྱང་ལོག་ནའང་ང་ཚོས་རྡོ་འཇམ་ཤ་ཅན་གྱིས་བརྩིག་པར་བྱ། འོ་སེ་ཤིང་རྣམས་བཅད་ཀྱང་དེའི་ཚབ་ལ་ཐང་ཤིང་གིས་བྱའོ་ཞེས་སྨྲས། 11 དེ་བས་དཀོན་མཆོག་ཡ་ཝཱེས་རེ་ཙིན་གྱི་དགྲ་རྣམས་སྟོབས་ཤུགས་རྒྱས་པར་མཛད་ནས་ཡེས་ར་ཨེལ་ལ་རྒོལ་བར་འདྲེན་ཞིང་། ཡེས་ར་ཨེལ་གྱི་དགྲ་རྣམས་ལ་ངར་སློང་བར་འགྱུར། 12 ཤར་ཕྱོགས་ནས་ཨ་རམ་པ་དང་ནུབ་ཕྱོགས་ནས་ཕེ་ལེ་ཤེད་པ་རྣམས་ཡོད་ཅིང་། དེ་དག་གིས་ཁ་གདངས་ནས་ཡེས་ར་ཨེལ་ནི་ཁྱུར་མིད་བཏང་། དེ་ལྟ་ནའང་དཀོན་མཆོག་ཡ་ཝཱེའི་ཐུགས་ཁྲོ་མ་ཞི་བར་ཁོང་གི་ཕྱག་ནི་སྔར་བཞིན་བརྐྱངས་ཡོད་པའོ། །

13 མི་འདི་རྣམས་ད་དུང་ཁོ་ཚོར་ཉེས་ཆད་གཅོད་མཁན་ཏེ་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་ཕྱོགས་སུ་འཁོར་མེད་ལ། ཁོང་བཙལ་ཡང་མ་བཙལ། 14 དེ་བས་དཀོན་མཆོག་ཡ་ཝཱེས་ཡེས་ར་ཨེལ་གྱི་མགོ་དང་རྔ་མ་དང་། ཏ་ལའི་ཡལ་ག་དང་འདམ་རྩྭ་བཅས་ཉིན་གཅིག་གི་ནང་དུ་གཅོད་ངེས་ཡིན། 15 རྒན་པ་དང་ཆེ་མཐོང་ཅན་རྣམས་ནི་མགོ་དང་། རྫུན་གྱི་སློབ་སྟོན་གནང་མཁན་གྱི་ལུང་སྟོན་པ་ནི་མཇུག་མའོ། ། 16 ཅི་ལ་ཞེ་ན། འགོ་དཔོན་དག་གིས་མི་རྣམས་ལོག་ལམ་དུ་ཁྲིད་པ་དང་། སྣེ་ཁྲིད་འོག་གི་མི་རྣམས་ཟང་ཟིང་དུ་ལུས་སོ། ། 17 མི་དེ་ཐམས་ཅད་ནི་དད་པ་མེད་ཅིང་ངན་པ་ཡིན་ལ་ཀུན་གྱིས་བླུན་གཏམ་སྨྲ་བས། དཀོན་མཆོག་ཡ་ཝཱེ་དེ་དག་གི་མི་དར་མ་རྣམས་ལ་ཐུགས་མི་དགྱེས་པར་མ་ཟད། དེ་དག་གི་དྭ་ཕྲུག་རྣམས་དང་ཡུགས་མོ་རྣམས་ལའང་སྙིང་རྗེ་མི་དགོངས། དེ་ལྟ་ནའང་དཀོན་མཆོག་ཡ་ཝཱེའི་ཐུགས་ཁྲོ་མ་ཞི་བར་ཁོང་གི་ཕྱག་ནི་སྔར་བཞིན་བརྐྱངས་ཡོད་པའོ། །

18 དེ་དག་གི་ངན་རུལ་མེ་ལྟར་འབར་ཏེ། ཚེར་སྡོང་དང་ཚེར་མ་རྣམས་ཁྱུར་མིད་གཏོང་ཞིང་། ནགས་ཚལ་སྟུག་པོ་ལའང་མེ་སྦར་ནས་མེ་ལྕེ་དགུང་ལ་མཆེད་ཅིང་དུ་བའི་ཀ་བར་འགྱུར་རོ། ། 19 དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་ཐུགས་ཁྲོ་དྲག་པོས་ཡུལ་དེ་ཁྱུར་མིད་གཏོང་བ་དང་། མི་རྣམས་མེ་སྦར་བའི་འབར་རྫས་ལྟར་གྱུར་པས་རང་གི་སྤུན་ཟླ་ལ་གུ་ཡངས་གཏོང་མཁན་གཅིག་ཀྱང་མེད། 20 དེ་ཚོས་ལག་གཡས་པའི་ཤ་བཅད་ནས་ཟོས་ཀྱང་སྔར་བཞིན་བཀྲེས་པ་དང་། ལག་གཡོན་པའི་ཤ་ཟོས་ཀྱང་ད་དུང་མགུ་མི་ཁེངས། དེ་དག་གིས་རང་རང་གི་དཔུང་ཤ་བཟའ་བར་འགྱུར། 21 མཱ་ན་ཤེ་ཡིས་ཨེ་ཕཱར་ཡིམ་ཁྱུར་མིད་གཏོང་ཞིང་། ཨེ་ཕཱར་ཡིམ་གྱིས་མཱ་ན་ཤེ་ཁྱུར་མིད་གཏོང་བ་དང་། དེ་རྣམས་བསྡོངས་ནས་ཡ་ཧུ་དཱ་ལ་ཕར་རྒོལ་བྱེད། དེ་ལྟ་ནའང་དཀོན་མཆོག་ཡ་ཝཱེའི་ཐུགས་ཁྲོ་མ་ཞི་བར་ཁོང་གི་ཕྱག་ནི་སྔར་བཞིན་བརྐྱངས་ཡོད་པའོ། །

ལེའུ་བཅུ་པ།

1 དྲང་བདེན་མིན་པའི་ཁྲིམས་གཏན་ལ་འབེབས་མཁན་དང་གཡོ་སྒྱུའི་ཁྲིམས་གཅོད་ཟིན་ཐོར་འགོད་མཁན་དག་ལ་ཆག་སྒོ་འབྱུང་སྟེ། 2 དེ་དག་གིས་དེར་བརྟེན་ནས་བདག་གི་འབངས་མིའི་ཁྲོད་ཀྱི་དབུལ་པོ་རྣམས་ཀྱི་དྲང་བདེན་མེད་པར་བཟོ་ཞིང་། དཀའ་སྡུག་ཅན་རྣམས་ཀྱི་ཁེ་དབང་ཕྲོགས་ནས། ཡུགས་མོ་དང་དྭ་ཕྲུག་གི་རྒྱུ་ནོར་འཕྲོག་བཅོམ་བྱེད་པའོ། ། 3 ཉེས་ཆད་གཅོད་པའི་ཉིན་མོར་ཆག་སྒོ་ཐག་རིང་ནས་སླེབ་ཡོང་དུས་ཁྱོད་ཅག་གིས་ཅི་བྱའམ། ཁྱོད་ཅག་མགོན་སྐྱབས་སུ་ཡི་དྲུང་དུ་འབྲོའམ། ཁྱོད་ཅག་གི་རྒྱུ་ནོར་གང་དུ་བསོག་དགོས་སམ། 4 ཁྱོད་ཅག་བཙོན་པ་རྣམས་ཀྱི་ཁྲོད་དུ་པུས་མོ་སར་བཙུགས་ནས་སྡོད་པའམ། ཡང་ན་ཤི་བོ་རྣམས་ཀྱི་དཀྱིལ་དུ་འགྱེལ་བར་འགྱུར། དེ་ལྟ་ནའང་དཀོན་མཆོག་ཡ་ཝཱེའི་ཐུགས་ཁྲོ་མ་ཞི་བར་ཁོང་གི་ཕྱག་ནི་སྔར་བཞིན་བརྐྱངས་ཡོད་པའོ། །

5 བདག་གི་ཁོང་ཁྲོའི་ལྕུག་ཕྲན་ཏེ་ཨ་སུར་ལ་ཆག་སྒོ་འབྱུང་ངོ་། །དེ་དག་གི་ལག་ཏུ་བདག་གི་ཁོང་ཁྲོའི་དབྱུག་པ་ཡོད། 6 བདག་གིས་དེ་ནི་དད་པ་མེད་པའི་རྒྱལ་ཁམས་ཤིག་དང་ང་ལ་ཁོང་ཁྲོ་སློང་བའི་མི་རྣམས་ལ་རྒོལ་བར་མངགས་ཏེ། རྒྱུ་ནོར་མང་པོ་འཕྲོག་བཅོམ་བྱེད་པ་དང་། དེ་དག་སྲང་ལམ་གྱི་འདམ་མྱགས་ལྟར་བརྫི་བར་བྱ་དགོས། 7 འོན་ཀྱང་ཨ་སུར་གྱིས་དེ་ལྟ་བུ་ཡིད་ལ་དྲན་མྱོང་མེད་ལ། སེམས་སུའང་དེ་ལྟ་བུ་བྱེད་འདོད་མེད། ཁོའི་སེམས་ཀྱི་དམིགས་བྱ་ནི་མི་རིགས་མང་པོ་རྩ་མེད་གཏོང་རྒྱུ་དེ་ཡིན། 8 ཅི་ལ་ཞེ་ན། ཁོའི་སེམས་སུ་ངའི་ལག་འོག་གི་དམག་དཔོན་ཐམས་ཅད་ནི་རྒྱལ་པོ་མ་ཡིན་ནམ། 9 ཀལ་ནོ་ནི་ཀར་ཀེ་མི་སི་དང་མི་འདྲའམ། ཧ་མཱད་ནི་ཨར་ཕད་དང་མི་འདྲའམ། སཱ་མར་ཡ་ནི་དཱ་མེ་སེག་དང་མི་འདྲའམ། 10 བདག་གི་ལག་པ་ནི་ལྷ་སྐུ་ཡིས་ཁེངས་པའི་རྒྱལ་ཁམས་དག་ལ་བརྐྱངས་པ་དང་། དེ་དག་གིས་བརྐོས་པའི་ལྷ་སྐུ་ནི་ཡེ་རུ་སཱ་ལེམ་དང་སཱ་མར་ཡ་ལས་ཀྱང་མང་ངོ་། ། 11 བདག་གིས་སཱ་མར་ཡའི་ལྷ་སྐུ་རྣམས་ལ་ཅི་ལྟར་བྱས་པ་ཡིན་ན། ཡེ་རུ་སཱ་ལེམ་དང་དེའི་ལྷ་སྐུ་རྣམས་ལའང་དེ་ལྟར་བྱེད་པ་མ་ཡིན་ནམ་ཞེས་སྨྲ་བའོ། ། 12 གཙོ་བོས་རི་བོ་ཛ་ཡན་དང་ཡེ་རུ་སཱ་ལེམ་དུ་ཉིད་ཀྱི་ཕྱག་ལས་རྣམས་བསྒྲུབས་ཟིན་པའི་ཚེ། ཁོང་གིས་འདི་སྐད་དུ། བདག་གིས་ཨ་སུར་རྒྱལ་པོའི་ང་རྒྱལ་གྱི་སེམས་ནས་སྨིན་པའི་འབྲས་བུ་དང་ཁེངས་དྲེགས་ཀྱི་མིག་མདངས་ལ་ཆད་པ་གཅོད་པར་བྱ་ཞེས་གསུང་ངེས་ཏེ། 13 ཅི་ལ་ཞེ་ན། ཁོས་འདི་ལྟར་སྨྲས་ཡོད་དེ། བདག་ལ་བློ་གྲོས་ལྡན་པས་ངས་རང་གི་ལག་པའི་ནུས་མཐུ་དང་རང་གི་ཤེས་རབ་ལ་བརྟེན་ནས་འདི་ལྟར་བྱས་པ་ཡིན། མི་རིགས་མང་པོའི་ས་མཚམས་སྤར་ཅིང་ཁོ་རྣམས་ཀྱིས་བསགས་པའི་རྒྱུ་ནོར་ཕྲོགས་པ་དང་། ང་རང་ནི་དཔའ་རྒོད་ཅིག་དང་འདྲ་བར་དེ་དག་གི་ཡུལ་མི་རྣམས་མར་ཕབ་པ་ཡིན་ལ། 14 བདག་གི་ལག་པ་ནི་བྱ་ཚང་ཟིན་པ་ལྟར་མི་རིགས་རྣམས་ཀྱི་རྒྱུ་ནོར་ལ་བསྲིངས་པ་དང་། མི་ཡིས་གཞན་གྱིས་དོར་བའི་སྒོ་ང་མང་པོ་འཐུ་བ་བཞིན་ངས་ས་གཞི་ཡོངས་སུ་བླངས་ནའང་། ང་ལ་གཤོག་པ་བརྐྱང་མཁན་དང་ཁ་གདང་མཁན་མེད་ལ། ཀྱུར་སྒྲ་ཙམ་འབྱིན་མཁན་ཡང་མ་བྱུང་ངོ་། །

15 སྟ་རེས་ཤིང་གཅོད་མཁན་ལ་རང་བསྟོད་བྱེད་དམ། ཤིང་གཤག་མཁན་གྱི་མདུན་དུ་སོག་ལེ་ཡིས་རང་གི་མགོ་བོ་དགྱེ་དགྱེ་བྱེད་དམ། ལྕུག་ཕྲན་འཕྱར་མཁན་དེ་ལྕུག་ཕྲན་གྱིས་འཕྱར་ནུས་སམ། དབྱུག་པས་ནི་ཤིང་མིན་པ་ཞིག་གཡུག་ཐུབ་བམ། 16 དེ་བས་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་ཨ་སུར་རྒྱལ་པོའི་དམག་མི་གཟུགས་སྟོབས་ཅན་རྣམས་ཀྱི་ཁྲོད་དུ་ཉམས་རྒུད་ཀྱི་ནད་ཡམས་གཏོང་ཞིང་། ཁོང་གི་གཟི་དཔལ་མེ་ལྟར་འབར་ནས་མཆེད་པར་བྱ་སྟེ། 17 ཡེས་ར་ཨེལ་གྱི་འོད་ནི་མེ་དང་། དེ་དག་གི་དམ་པ་ཉིད་མེ་ལྕེ་རུ་གྱུར་ནས་ཨ་སུར་རྒྱལ་པོའི་ཚེར་སྡོང་དང་ཚེར་མ་རྣམས་ཉིན་གཅིག་ལ་བསྲེགས་ནས་ཁྱུར་མིད་གཏོང་ངོ་། ། 18 ཡང་ཁོའི་ནགས་ཚལ་དང་ས་ཞིང་གཤིན་པོའི་གཟི་དཔལ་རྩ་ནས་མེད་པར་བཟོ་ཞིང་། མི་ཞིག་ན་ཚས་གཟིར་བ་དང་འདྲ་བར་རྣམ་ཤེས་དང་ཕུང་པོ་གཉིས་སར་ཟགས་ནས། 19 ཁོའི་ནགས་ཚལ་ལས་བྱིས་པས་ཀྱང་གྲངས་ཀ་ལེན་ཐུབ་པའི་སྡོང་པོ་ཁ་ཤས་ལས་ལུས་པར་མི་འགྱུར་རོ། །

ཡེས་ར་ཨེལ་གྱི་ཤུལ་ལུས་རྣམས་ཕྱིར་ལོག་པ།

20 ཉིན་མོ་དེར་ཡེས་ར་ཨེལ་གྱི་ཤུལ་ལུས་རྣམས་དང་ཡ་ཀོབ་ཀྱི་ཁྱིམ་རྒྱུད་ལས་ཐར་བ་རྣམས་ཁོ་ཚོར་རྡུང་རྡེག་གཏོང་མཁན་ལ་མི་བརྟེན་པར། བློ་གཅིག་སེམས་གཅིག་གིས་ཡེས་ར་ཨེལ་གྱི་དམ་པ་ཉིད་དེ་དཀོན་མཆོག་ཡ་ཝཱེ་ལ་བརྟེན་པར་འགྱུར། 21 ཤུལ་ལུས་རྣམས་ཏེ་ཡ་ཀོབ་རྒྱུད་ཀྱི་ཤུལ་ལུས་རྣམས་ནི་ཀུན་དབང་དཀོན་མཆོག་གི་ཕྱོགས་སུ་འཁོར་བར་འགྱུར། 22 ཀྱེ་ཡེས་ར་ཨེལ་པ་རྣམས། ཁྱོད་ཀྱི་རིགས་རྒྱུད་རྒྱ་མཚོའི་བྱེ་མ་ལྟར་མང་ན་ཡང་། དེའི་ཁྲོད་ཀྱི་ཤུལ་ལུས་འབའ་ཞིག་ཕྱིར་ལོག་ཐུབ་པ་ཡིན། ཅི་ལ་ཞེ་ན། རྩ་མེད་གཏོང་བའི་དོན་ནི་གཏན་ལ་ཕབ་ཟིན་ལ། དྲང་བདེན་ནི་ཆུ་བོ་རྒྱས་པ་བཞིན་འབྱུང་ངོ་། ། 23 དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་ཡུལ་ཁམས་ཡོངས་སུ་རྩ་མེད་གཏོང་བའི་དོན་གཏན་ལ་ཕབ་ཟིན་པ་དེ་འགྲུབ་པར་མཛད་པའི་ཕྱིར་རོ། །

24 དེའི་ཕྱིར་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་འདི་སྐད་དུ། ཀྱེ་བདག་གི་འབངས་མི་ཛ་ཡན་དུ་གནས་པ་རྣམས། ཨ་སུར་པས་ཁྱོད་རྣམས་ལ་ལྕུག་ཕྲན་གྱིས་རྡེག་ཅིང་། ཨེ་ཅིབ་པ་ནང་བཞིན་དབྱུག་པ་བཏེགས་ནས་ཁྱོད་ཚོར་བརྡུངས་ནའང་དེ་རྣམས་ལ་སྐྲག་མི་དགོས། 25 ཅི་ལ་ཞེ་ན། བདག་གིས་ཁྱོད་ཅག་ལ་བཅངས་པའི་ཁོང་ཁྲོ་ནི་དུས་ཡུན་ཐུང་ངུའི་ནང་ཞི་བར་འགྱུར་ཞིང་། ངའི་ཁོང་ཁྲོ་ནི་ཁོ་ཚོའི་ཕྱོགས་སུ་འཁོར་ནས་དེ་ཚོ་མེད་པར་གཏོང་བའོ་ཞེས་གསུངས་སོ། ། 26 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཨོ་རེབ་ཀྱི་བྲག་ཁ་ནས་མིད་ཡཱན་པ་རྣམས་བསད་པ་ནང་བཞིན་ལྕག་ཚན་གྱིས་ཁོ་རྣམས་ལ་གཞུ་ཞིང་། ཁོང་གིས་ཨེ་ཅིབ་པ་ལ་ཅི་བྱས་པ་ལྟར། ཉིད་ཀྱི་དབྱུག་པ་རྒྱ་མཚོའི་ཕྱོགས་སུ་འཕྱར་རོ། ། 27 ཉིན་མོ་དེར་ཨ་སུར་པའི་ཁུར་པོ་ལྗིད་མོ་ཁྱོད་ཅག་གི་ཕྲག་སྟེང་ནས་ཡལ་ཞིང་། དེ་དག་གི་གཉའ་ཤིང་ཁྱོད་རྣམས་ཀྱི་སྐེ་ནས་ཆག་པར་འགྱུར། ཁྱོད་ལ་ཤེད་ཤུགས་རྒྱས་པའི་རྐྱེན་གྱིས་གཉའ་ཤིང་དེ་ཆག་པར་འགྱུར་རོ། ། 28 ཨ་སུར་པ་རྣམས་ཨ་ཡད་ལ་སླེབས་ཤིང་མག་རོན་བརྒྱུད་ནས་སོང་བ་དང་། མིགས་མཱ་སི་ལ་དམག་དཔུང་གི་དངོས་པོ་རྣམས་བཞག 29 ཁོ་ཚོ་ཕར་ཕྱོགས་སུ་བསྐྱོད་དེ་གེ་བཱ་ཡུལ་དུ་ཞག་སྡོད་བྱས་པ་དང་། རཱ་མ་པ་རྣམས་སྐྲག་ཅིང་སོ་ལོ་ཡི་གི་བེ་ཨ་རྣམས་བྲོས། 30 ཀྱེ་གཱལ་ལིམ་གྱི་ཡུལ་མི་རྣམས་སྐད་ཆེན་པོ་རྒྱོབས་ཤིག ཀྱེ་ལཱ་ཤུ་ཨ་དང་ཉམ་ང་བའི་ཨ་ན་ཐོད་ཀྱིས་རྣ་བ་གཏད་ནས་ཉོན་ཅིག 31 མད་མེ་ནཱ་བྲོས་བྱོལ་ཕྱིན་པ་དང་། གེ་བིམ་གྱི་ཡུལ་མི་རྣམས་སྐྱབས་བཅོལ་ལ་བུད། 32 དེ་རིང་ཉིན་མོར་ཨ་སུར་རྒྱལ་པོ་ནོབ་ནས་ལངས་བསྡད་དེ། ཁོས་ཛ་ཡན་བུ་མོའི་རི་བོ་སྟེ་ཡེ་རུ་སཱ་ལེམ་གྱི་རི་བོར་ཁུ་ཚུར་འཕྱར་རོ། ། 33 ལྟོས་དང་། དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་འཇིགས་སུ་རུང་བའི་འུར་སྒྲ་དང་བཅས་ཤིང་གི་ཡལ་ག་རྣམས་གཅོད་ཅིང་། གྱེན་དུ་གཟེངས་པའི་ཤིང་རྣམས་གཅོད་པ་དང་མཐོ་ཞིང་ཆེ་བ་རྣམས་མར་ཕབ་ངེས་ཡིན། 34 ཁོང་གིས་ནགས་སྟུག་པོ་རྣམས་སྟ་རེས་གཅོད་ཅིང་། མཐུ་སྟོབས་ཆེན་པོའི་བདག་ཉིད་ཀྱིས་ལེ་པཱ་ནོན་འགྱེལ་བར་བྱའོ། །

ལེའུ་བཅུ་གཅིག་པ།

མཱ་ཤི་ཀ་དང་དེའི་རྒྱལ་ཁམས།

1 དེ་ཡང་ཡེ་སེའི་སྡོང་རྐང་ལས་ལྕུག་ཕྲན་ཞིག་འབུས་ཤིང་། དེའི་རྩ་བ་ནས་སྐྱེ་བའི་ཡལ་ག་ལས་ཤིང་ཏོག་སྨིན་པར་འགྱུར། 2 དཀོན་མཆོག་ཡ་ཝཱེའི་ཐུགས་ཉིད་དེ། ཤེས་རབ་དང་རྣམ་དཔྱོད་ཀྱི་ཐུགས་ཉིད། མཐུ་སྟོབས་དང་སློབ་སྟོན་གྱི་ཐུགས་ཉིད། མཁྱེན་རྒྱ་དང་དཀོན་མཆོག་ཡ་ཝཱེར་གུས་ཤིང་འཇིགས་པའི་ཐུགས་ཉིད་བཅས་དེའི་སྟེང་དུ་བཞུགས་པར་འགྱུར། 3 དཀོན་མཆོག་ཡ་ཝཱེར་གུས་ཤིང་འཇིགས་པས་དེར་དགའ་སྤྲོ་ཐོབ་པ་དང་། ཁོང་གིས་མིག་གིས་མཐོང་བ་ཁོ་ནར་བརྟེན་ནས་ཆད་པ་མི་གཅོད་ཅིང་། རྣ་བས་ཐོས་པ་ཇི་བཞིན་ལེགས་ཉེས་ཀྱི་དབྱེ་བ་མི་འབྱེད། 4 འོན་ཀྱང་ཁོང་གིས་དྲང་བ་ཉིད་ཀྱིས་དབུལ་པོའི་ཁྲིམས་གཅོད་ཅིང་། དྲང་པོས་ས་གཞིའི་ཉམ་ཆུང་རྣམས་སྐྱོང་། དེའི་ཁ་རུ་ཡོད་པའི་ལྕུག་ཕྲན་གྱིས་ས་གཞིར་རྡུང་ཞིང་། དེའི་ཁ་ནང་གི་རླུང་གིས་མི་ངན་རྣམས་ཚར་གཅོད་བྱེད། 5 དྲང་བ་ཉིད་ནི་ཁོང་གི་སྐ་རགས་དང་། གཞུང་དྲང་ནི་ཁོང་གི་སྐེད་འཆིང་ཡིན་ནོ། ། 6 འཕར་སྤྱང་དང་ལུ་གུ་མཉམ་དུ་འགྲོགས་ཤིང་། གཟིག་དང་ར་ཕྲུག་མཉམ་དུ་གནས་ལ། བ་ཕྲུག་དང་སེང་དར་མ། ཤ་ཤེད་རྒྱས་པའི་ཕྱུགས་ཟོག་བཅས་མཐུན་པོར་གྱུར་ནས་བྱིས་པས་དེ་རྣམས་འཚོ་བར་འགྱུར། 7 བ་མོ་ཡིས་དོམ་དང་མཉམ་དུ་རྩྭ་བཟའ་ཞིང་། བ་ཕྲུག་ནི་དོམ་ཕྲུག་དང་ལྷན་དུ་ཉལ། སེང་གེས་བ་གླང་བཞིན་དུ་རྩྭ་བཟའ་བ་དང་། 8 འོ་འཐུང་ཕྲུ་གུ་སྦྲུལ་ཚང་ཁ་ནས་རྩེད་ཅིང་། འོ་ཐག་ཆོད་པའི་བྱིས་པས་རང་གི་ལག་པ་དུག་སྦྲུལ་གྱི་ཚང་ཁར་འཇོག་པ་ཡིན། 9 བདག་གི་རི་བོ་དམ་པའི་ཡུལ་ཐམས་ཅད་དུ་དེ་དག་གིས་གནོད་ཅིང་འཚེ་བའི་དོན་མི་སྤྱོད་དེ། ཅི་ལ་ཞེ་ན། ཆུ་བོ་རྣམས་ཀྱིས་ཇི་ལྟར་རྒྱ་མཚོ་བཀང་བ་བཞིན་དུ། དཀོན་མཆོག་ཡ་ཝཱེ་རྟོགས་པའི་ཤེས་ཡོན་ནི་ས་གཞི་ཡོངས་སུ་ཁྱབ་པ་དང་། 10 ཉིན་དེར་ཡེ་སེའི་རྩ་བ་ནི་མི་རིགས་ཀུན་གྱི་དར་ཆ་བཞིན་བསྒྲེང་ཞིང་། རྒྱལ་ཁབ་ཀུན་གྱིས་དེ་འཚོལ་ཞིང་། ཁོང་གི་གནས་ཡུལ་ནི་གཟི་བརྗིད་དང་ལྡན་པར་འགྱུར་རོ། །

བཙོན་དུ་ཁྲིད་པའི་མི་རྣམས་ཕྱིར་ལོག་པར་ལུང་བསྟན་པ།

11 ཡང་ཉིན་དེར་དཀོན་མཆོག་ཡ་ཝཱེས་ཉིད་ཀྱི་ཕྱག་གིས་ཁོང་གི་འབངས་མིའི་ནང་གི་ལྷག་མ་སྟེ། ཨ་སུར་དང་ཨེ་ཅིབ། ཕཱད་རུའུ་སི་དང་གུ་ཤ། ཨེ་ལཱམ་དང་ཤིན་ཨར། ཧ་མཱད་དང་རྒྱ་མཚོའི་གླིང་བཅས་སུ་ཡོད་པ་རྣམས་ཕྱོགས་གཅིག་ཏུ་བསྡུ་བ་དང་། 12 ཁོང་གིས་རྒྱལ་ཁབ་རྣམས་ཀྱི་ཕྱིར་དུ་དར་ཆ་བསྒྲེངས་ཏེ་བཙོན་དུ་ཁྲིད་པའི་ཡེས་ར་ཨེལ་པ་རྣམས་ཕྱིར་བསྡུ་ཞིང་། ཁ་འཐོར་དུ་སོང་བའི་ཡ་ཧུ་དཱ་པ་རྣམས་ཕྱོགས་བཞི་ནས་བསྡུ་བར་བྱའོ། ། 13 དེ་ནས་ཨེ་ཕཱར་ཡིམ་གྱི་ཕྲག་དོག་གཅོད་པ་དང་། ཡ་ཧུ་དཱ་དགྲ་རུ་འཛིན་མཁན་རྣམས་ཚར་དུ་གཅོད་ཅིང་། ཨེ་ཕཱར་ཡིམ་གྱིས་ཡ་ཧུ་དཱ་ལ་ཕྲག་དོག་མི་བྱ་ཞིང་། ཡ་ཧུ་དཱས་ཀྱང་ཨེ་ཕཱར་ཡིམ་ནི་དགྲ་རུ་མི་འཛིན་ནོ། ། 14 དེ་ཚོ་ནུབ་ཕྱོགས་སུ་ཕེ་ལེ་ཤེད་པའི་རི་རྩེར་མཆོང་སྟེ། མཉམ་དུ་ཤར་ཕྱོགས་པ་འཕྲོག་ཅིང་། ཨེ་དོམ་པ་དང་མོ་ཨབ་ལ་ལག་པ་བརྐྱངས་ཏེ། ཨམ་མོན་པ་རྣམས་ཀྱིས་དེ་དག་གི་ཅི་བཤད་ལ་མཉན་ངེས་ཡིན། 15 དཀོན་མཆོག་ཡ་ཝཱེས་ཨེ་ཅིབ་ཀྱི་མཚོ་ཁུགས་སྐམ་པར་མཛད་ཅིང་། ཁོང་གིས་ཚ་རླུང་གིས་མཚོ་སྟེང་དུ་ཕྱག་གཡུགས་ནས་དེ་ལ་བརྡུང་ཞིང་། ཆུ་ཕྲན་བདུན་དུ་དགར་ལ། དེ་ནས་མི་རྣམས་ཆུ་ཕྲན་བརྒྱུད་ཀྱང་ལྷམ་ནི་རློན་པར་མི་བྱེད་དོ། ། 16 དེ་ཡང་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཐོན་པའི་ཉིན་དང་འདྲ་བར། ཨ་སུར་ནས་ལུས་པའི་དཀོན་མཆོག་གི་མི་སྡེ་ལ་ཕྱིར་ལོག་པའི་ལམ་ཆེན་ཞིག་ཡོད་པར་འགྱུར་རོ། །

ལེའུ་བཅུ་གཉིས་པ།

དཀོན་མཆོག་གིས་བསྐྱབས་པར་བཀའ་དྲིན་ཞུ་བའི་བསྟོད་དབྱངས།

1 ཉིན་མོ་དེར་ཁྱོད་ཀྱིས་འདི་ལྟར། ཀྱེ་དཀོན་མཆོག་ཡ་ཝཱེ་ལགས། བདག་གིས་ཁྱེད་ལ་བསྟོད་དབྱངས་འབུལ། སྔོན་ཆད་ཁྱེད་བདག་ལ་ཐུགས་ཁྲོས་ཀྱང་། ད་ལྟ་ཁྱེད་ཐུགས་མི་ཁྲོས་པར་ང་ལ་སེམས་གསོ་མཛད།

2 ལྟོས་དང་། དཀོན་མཆོག་ནི་ངའི་སྐྱབས་མགོན་ལགས། ང་ཁོང་ལ་བརྟེན་ཞིང་འཇིགས་པ་མེད། ཅི་ལ་ཞེ་ན། དཀོན་མཆོག་ཡ་ཝཱེ་ནི་ངའི་སྟོབས་ཤུགས་དང་བསྟོད་དབྱངས་ཡིན་པས་སོ། །ཡང་ཁོང་ནི་ངའི་སྐྱབས་མགོན་དུ་གྱུར་ཏོ་ཞེས་སྨྲའོ། ། 3 དེ་བས་ཁྱོད་རྣམས་ཀྱིས་དགའ་སྤྲོའི་ངང་ནས་སྐྱབས་མགོན་གྱི་ཆུ་མགོ་ནས་ཆུ་ལེན་པར་འགྱུར། 4 ཉིན་མོ་དེར་ཁྱོད་རྣམས་ན་རེ། དཀོན་མཆོག་ཡ་ཝཱེ་ལ་བཀའ་དྲིན་ཞུས་ནས་ཁོང་གི་མཚན་བརྗོད་ཅིང་། མི་ཐམས་ཅད་ཀྱི་ཁྲོད་དུ་ཁོང་གི་མཛད་པ་བསྒྲགས་ནས། དེ་རྣམས་ལ་ཁོང་གི་བླ་ན་མེད་པའི་མཚན་གླེང་བར་འགྱུར།

5 ཁོང་གིས་ཆེས་ལེགས་པའི་དོན་རྣམས་མཛད་པ་དང་། དོན་དེ་ས་གཞི་ཡོངས་སུ་ཁྱབ་པའི་ཕྱིར་དུ། ཁྱོད་རྣམས་ཀྱིས་དཀོན་མཆོག་ཡ་ཝཱེ་ལ་བསྟོད་དབྱངས་ཕུལ་ཞིག 6 ཡེས་ར་ཨེལ་གྱི་དམ་པ་ཁོང་ནི་ཁྱོད་ཅག་གི་ཁྲོད་དུ་གཟི་བརྗིད་ལྡན་པ་ཡིན་པས། ཀྱེ་ཛ་ཡན་གྱི་ཡུལ་མི་རྣམས། ཁྱོད་ཅག་གིས་དགའ་འབོད་བྱོས་ཤིག་ཅེས་སྨྲའོ། །

ལེའུ་བཅུ་གསུམ་པ།

པཱ་པེལ་ལོན་ཕམ་པར་ལུང་བསྟན་པ།

1 ཨ་མོ་ཟིའི་བུ་ཡེ་ཤ་ཡཱས་མཐོང་བའི་པཱ་པེལ་ལོན་སྐོར་གྱི་བཀའ་ལུང་ནི་འདི་ལྟ་སྟེ། 2 ཁྱོད་ཀྱིས་སྐྱ་ཐེར་ཐེར་གྱི་རི་རྩེ་ལ་དར་བསྒྲེངས་ནས། མི་རྣམས་ལ་སྐད་བརྒྱབ་སྟེ་ལག་པ་གཡུགས་ཤིག དེ་དག་དབང་ཆེན་ཚོའི་མཁར་སྒོ་ལ་འཛུལ་དུ་ཆུག་དང་། 3 ངས་ནི་རང་གིས་ཆེད་དུ་བདམས་པའི་དམག་མི་རྣམས་ལ་བཀའ་བབས་ཤིང་། རང་གི་དཔའ་བོ་རྣམས་ཏེ་ང་རྒྱལ་དང་རང་རློམ་ཆེ་བའི་མི་རྣམས་བསྡུས་ནས་བདག་གིས་ཐུགས་ཁྲོ་ནང་དུ་མཛད་པའི་དོན་རྣམས་བསྒྲུབ་པར་འགྱུར། 4 ཉོན་དང་། རི་རྩེ་ནས་མི་ཚོགས་འདུས་པ་བཞིན་དུ་འུད་སྒྲོག་ཅིང་། ཉོན་དང་། རྒྱལ་ཁབ་མང་པོ་འདུས་པ་བཞིན་དུ་མི་སྡེ་མང་པོའི་འུར་སྒྲ་ཡོད། དེ་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་དམག་མི་བརྩིས་ནས་གཡུལ་འཁྲུག་ལ་བཀོད་འདོམས་མཛད་པ་ཡིན། 5 ཡུལ་ཁམས་འདི་ཐམས་ཅད་བརླག་པའི་ཕྱིར་དུ། དཀོན་མཆོག་ཡ་ཝཱེ་དང་ཁོང་གི་ཐུགས་ཁྲོའི་མཚོན་ཆ་རྣམས་རྒྱང་རིང་ཡུལ་དང་ས་མཐའ་ནས་སླེབ་ངེས་སོ། །

6 སྨྲེ་སྔགས་ཐོན་དང་། གང་ལ་ཞེ་ན། དཀོན་མཆོག་ཡ་ཝཱེའི་ཉིན་མོ་སླེབ་ལ་ཉེ་ཞིང་། གཏོར་བརླག་ནི་ཀུན་དབང་ཁོང་ལས་སླེབས་པ་བཞིན་དུ་ཉིན་མོ་འདི་སླེབ་ལ་ཉེ་བས། 7 མི་རེ་རེའི་ལག་པའི་ཤེད་ཉམས་ཤིང་། མི་རེ་རེའི་སྙིང་རྩ་འདར་བར་འགྱུར། 8 དེ་དག་ཐམས་ཅད་དངངས་སྐྲག་སྐྱེ་བ་དང་། ཟུག་གཟེར་དང་སྡུག་བསྔལ་གྱིས་དེ་རྣམས་བཟུང་སྟེ་ཤིན་ཏུ་སྡུག་ལ་བསྒྱུར་ནས། ཕྲུ་གུ་བཙའ་བའི་བུད་མེད་བཞིན་དུ་དེ་ཚོས་དངངས་སྐྲག་གིས་ཕན་ཚུན་ལ་བལྟ་ཞིང་། གདོང་མདོག་དམར་པོ་མེ་ལྟར་ཡིན་ནོ། །

9 ལྟོས་དང་། དཀོན་མཆོག་ཡ་ཝཱེའི་ཉིན་མོ་སླེབ་ལ་ཉེ་ཞིང་། གདུག་རྩུབ་དང་ཞེ་སྡང་། ཐུགས་ཁྲོ་ཆེན་པོ་བཅས་ཀྱིས་ཡུལ་འདི་དབེན་སྟོང་ལ་འགྱུར་བར་བྱ་སྟེ། ཡུལ་འདིའི་སྡིག་ཅན་དག་མེད་པར་མཛད་དོ། ། 10 ནམ་མཁའི་སྐར་མ་དང་སྐར་ཚོམ་གྱིས་འོད་མི་སྤྲོ་ཞིང་། ཉི་མ་ཤར་མ་ཐག་ཏུ་མུན་ནག་འཐིབས། ཟླ་བས་ཀྱང་འོད་སྤྲོ་བར་མི་བྱ། 11 བདག་གིས་ས་གཞིའི་སྡིག་སྤྱོད་ཀྱི་ཕྱིར་དུ་ཉེས་ཆད་གཅོད་ཅིང་། མི་ངན་གྱི་སྡིག་པའི་ཕྱིར་དུ་དེ་ཚོར་ཉེས་ཆད་བཅད་ནས། བདག་གིས་རང་རློམ་ཅན་གྱི་ང་རྒྱལ་བཅག་སྟེ། གཏུམ་སྤྱོད་ཅན་གྱི་ཁེངས་དྲེགས་ཉམས་པར་བྱ། 12 བདག་གིས་མི་ནི་གསེར་བཙོ་མ་ལས་ཀྱང་ཉུང་བར་བྱེད་ཅིང་། མི་ནི་ཨོ་ཕིར་གྱི་གསེར་ལས་ཀྱང་ཁྱད་དུ་འཕགས་པར་བྱའོ། ། 13 བདག་ཤིན་ཏུ་ཐུགས་ཁྲོས་པའི་ཉིན་མོ་སྟེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ཐུགས་ཁྲོས་པའི་ཉིན་མོར། བདག་གིས་ནམ་མཁའ་བསྒུལ་ཞིང་། ས་གཞི་འདར་ནས་རང་སར་འབྲལ་བར་བྱ། 14 དེ་ནས་མི་རྣམས་རྔོན་པས་བདའ་བའི་དགོ་བའམ། བདག་པོ་མེད་པའི་ལུག་ཁྱུ་བཞིན་རང་རང་གི་མི་རྣམས་ཀྱི་ཕྱོགས་སུ་འཁོར་ནས་རང་ཡུལ་དུ་འབྲོ་ངེས་ཡིན། 15 བདས་ནས་རྗེས་ཆོད་པ་ཐམས་ཅད་མཚོན་གྱིས་བསྣུན་ཞིང་། བཟུང་བ་ཐམས་ཅད་རལ་གྲིའི་ཁ་ནས་འགྱེལ་ལོ། ། 16 དེ་ཚོའི་ཕྲུ་གུ་རྣམས་རང་རང་གི་ཕ་མའི་མིག་ལམ་ནས་སར་བསྒྱེལ་ནས་འཆི་བ་དང་། དེ་ཚོའི་ཁང་པ་རྣམས་འཕྲོག་ཅིང་། དེ་ཚོའི་ཆུང་མ་རྣམས་ལའང་བཙན་གཡེམ་ཐེབས་པར་འགྱུར།

17 ལྟོས་དང་། མཱ་ཏི་པས་དངུལ་གྱི་ཁ་ངོར་མི་བལྟ་ཞིང་གསེར་ལའང་མི་དགའ་བས། བདག་གིས་མཱ་ཏི་པ་རྣམས་བསྐུལ་ནས་དེ་དག་ལ་རྒོལ་བར་འགྱུར། 18 དེ་དག་གི་གཞུ་ཡིས་གཞོན་ནུ་རྣམས་བསྒྱེལ་བ་དང་། དེ་དག་གིས་ཕྲུ་གུ་ལ་སྙིང་རྗེ་མི་བསྐྱེད་ཅིང་། མིག་གིས་བྱིས་པ་རྣམས་ལ་སྙིང་རྗེས་ཀྱང་མི་གཟིགས་སོ། ། 19 པཱ་པེལ་ལོན་ནི་རྒྱལ་ཁབ་ནང་ནས་བརྗིད་ཉམས་ཅན་དང་། ཀལ་དི་པས་གཟི་བརྗིད་དུ་རྩི་བ་ཞིག་ཡིན། དེ་ནི་དཀོན་མཆོག་གིས་ཕམ་པར་མཛད་པའི་ས་དོམ་དང་གཱ་མོ་ར་གཉིས་དང་འདྲའོ། ། 20 མི་རབས་ནས་མི་རབས་བར་མི་གཅིག་ཀྱང་ཡུལ་དེར་གནས་པར་མི་བྱ་སྟེ། ཨ་རབ་པས་གནས་དེ་རུ་སྦྲ་གུར་མི་ཕུབ་ཅིང་། ཕྱུགས་རྫི་རྣམས་ཀྱིས་ཀྱང་གནས་དེར་ཕྱུགས་འཚོ་བར་མི་བྱའོ། ། 21 ཡུལ་དེར་དབེན་སྟོང་གི་རི་དྭགས་རྣམས་འཚོ་ཞིང་ཉལ་བ་དང་། དེ་དག་གི་ཁང་པ་རྣམས་སུ་ཅེ་སྤྱང་གི་ཀུ་ཅོས་ཁེངས་ཏེ། རྔ་བྱ་དེ་རུ་སྡོད་ཅིང་། ར་རྒོད་རྣམས་དེ་རུ་མཆོང་རྒྱུག་བྱེད། 22 འཕར་སྤྱང་གི་ཚོགས་ཀྱིས་པཱ་པེལ་ལོན་གྱི་ཕོ་བྲང་དུ་ངར་སྐད་འདོན་ཞིང་། ཁྱི་སྤྱང་ནི་དེ་ཚོའི་ཡིད་དུ་འོང་བའི་འདུ་ཁང་ནང་ཟུག་པར་འགྱུར། པཱ་པེལ་ལོན་ལ་ཉེས་ཆེད་གཅོད་པའི་དུས་སླེབས་ཤིང་དུས་དེ་ནི་ཡུན་མི་རིང་ངོ་། །

ལེའུ་བཅུ་བཞི་པ།

ཡེས་ར་ཨེལ་པ་རྣམས་ཕྱིར་རང་ཡུལ་དུ་ལོག་པ།

1 དཀོན་མཆོག་ཡ་ཝཱེས་ཡ་ཀོབ་ལ་ཐུགས་རྗེ་དགོངས་ནས་ཡེས་ར་ཨེལ་སླར་ཡང་བདམས་ཤིང་། དེ་དག་རང་ཡུལ་དུ་བདེ་བར་སྡོད་དུས། ཕྱི་རོལ་པ་རྣམས་ཁོ་ཚོ་དང་འདྲེས་ནས་ཡ་ཀོབ་ཀྱི་ཁྱིམ་རྒྱུད་དུ་གཏོགས་པར་འགྱུར། 2 ཡེས་ར་ཨེལ་པས་དེ་ཚོ་རང་ཡུལ་དུ་འཁྲིད་པར་འགྱུར་ཞིང་། ཡེས་ར་ཨེལ་བུ་རྒྱུད་ཀྱིས་དེ་དག་དཀོན་མཆོག་ཡ་ཝཱེས་གནང་བའི་གནས་སུ་གཡོག་པོ་དང་གཡོག་མོ་རུ་བཀོལ་ནས་རང་ལ་དབང་བར་བྱེད། དེ་དག་གིས་རང་ཉིད་བཙོན་ལ་ཁྲིད་མཁན་རྣམས་བཙོན་དུ་འཁྲིད་ཅིང་། ཁོ་རྣམས་ལ་བརྙས་བཅོས་བྱེད་མཁན་རྣམས་དབང་དུ་བསྒྱུར་ངེས་སོ། །

པཱ་པེལ་ལོན་ལ་ཟུར་ཟ་བྱེད་པའི་གླུ།

3 དཀོན་མཆོག་ཡ་ཝཱེས་ཁྱོད་ཅག་སྡུག་བསྔལ་དང་སེམས་ངལ། བཙན་བཀོལ་བའི་ངལ་ལས་བཅས་ནས་བསྐྱབས་ཏེ། ངལ་གསོ་བའི་ཉིན་མོ་ལོངས་སུ་སྤྱོད་པར་འགྱུར། 4 དེ་ནས་ཁྱོད་ཅག་གིས་གླུ་བླངས་ཏེ་པཱ་པེལ་ལོན་གྱི་རྒྱལ་པོར་ཟུར་ཟ་བྱས་ཏེ་ན་རེ། མི་ལ་བརྙས་བཅོས་གཉའ་གནོན་བྱེད་མཁན་ཅི་ལྟར་མཚམས་ཆད་དམ། གཏུམ་དྲག་ཅི་ལྟར་མཚམས་བཅད་དམ་ཞེས་སྨྲའོ། ། 5 དཀོན་མཆོག་ཡ་ཝཱེས་མི་ངན་གྱི་དབྱུག་པ་བཅག་ཅིང་དབང་སྒྱུར་པའི་བེ་ཅོན་བརླགས། 6 དེ་དག་ནི་ཁྲོ་གཏུམ་ནང་དུ་མི་རྣམས་ལ་རྡུང་མཁན་དང་། ཁོང་ཁྲོ་ཆེན་པོས་རྒྱལ་ཁབ་སྐྱོང་མཁན་དང་། བཟོད་བསྲན་མེད་པར་མི་ལ་གནོད་འཚེ་གཏོང་མཁན་དག་ཡིན་ནོ། ། 7 ད་ལྟ་ས་གཞི་ཐམས་ཅད་ལྷིང་འཇགས་ངང་ངལ་གསོ་ཞིང་། མི་རེ་རེས་སྐད་བཏོན་ཏེ་དགའ་འབོད་བྱེད་ཀྱིན་འདུག 8 གསོམ་ཤིང་དང་ལེ་པཱ་ནོན་གྱི་ཐང་ཤིང་རྣམས་ཀྱིས་ཀྱང་ཁྱོད་ཀྱི་ཕྱིར་དུ་མཉེས་ཏེ་ན་རེ། པཱ་པེལ་ལོན་ཁྱོད་འགྱེལ་ཟིན་པའི་རྗེས་སུ། ད་ནི་ཤིང་གཅོད་མཁན་གཅིག་ཀྱང་ང་ཚོ་གཅོད་པར་མི་འོང་ངོ་ཞེས་སྨྲའོ། ། 9 ས་འོག་ནས་གཤིན་ཡུལ་ཁྱོད་ཕྱིར་འགུལ་ཏེ། ཁྱོད་འོང་བར་བསུ་ཞིང་། ཡང་ཁྱོད་ཀྱི་ཕྱིར་དུ་སྔར་ས་གཞིའི་སྟེང་གི་འགོ་དཔོན་ཡིན་པ་ཀུན་གྱི་རྣམ་ཤེས་སད་དུ་བཅུག་སྟེ། སྔར་རྒྱལ་ཁབ་ཁག་གི་རྒྱལ་པོ་ཡིན་པ་ཐམས་ཅད་ཀྱང་རང་སར་བྲལ་ནས་ཡར་ལངས་པ་ཡིན། 10 དེ་ཐམས་ཅད་ཀྱིས་ཁྱོད་ལ་ན་རེ། ཁྱོད་ཀྱང་ང་ཚོ་བཞིན་ཉམ་ཆུང་བར་གྱུར་རམ། ཁྱོད་ཀྱང་ངེད་ཅག་དང་འདྲ་བར་གྱུར་རམ་ཞེས་འདྲི་བར་འགྱུར། 11 ཁྱོད་ཀྱི་གཟི་བརྗིད་དང་རྒྱུད་མངས་ཀྱི་སྒྲ་ནི་མར་གཤིན་ཡུལ་ལ་སླེབས་ཏེ། ཁྱོད་ཀྱི་འོག་ཏུ་ཤ་འབུ་བཏིངས་ཡོད་ལ། ཁྱོད་ཀྱི་སྟེང་དུ་སྐྱག་འབུ་བཀབ་ཡོད་པ་ཡིན། 12 ཀྱེ་འོད་མདངས་བཀྲ་བའི་སྐར་ཆེན་དང་སྐྱ་རེངས་ཀྱི་བུ་ལགས། ཁྱོད་ཅིའི་ཕྱིར་ནམ་མཁའ་ནས་སར་འཕངས་པ་ཡིན་ནམ། རྒྱལ་ཁབ་ཐམས་ཅད་ཕམ་པར་བརྒྱབ་པ་ཁྱོད་རང་ཅིའི་ཕྱིར་ས་རུ་འགྱེལ་བ་ཡིན། 13 སྔར་ཁྱོད་ཀྱི་སེམས་སུ། ང་རང་ནམ་མཁར་འཕགས་ཏེ་རང་གི་བཞུགས་ཁྲི་ནི་དཀོན་མཆོག་གི་རྒྱུ་སྐར་ལས་ཀྱང་མཐོ་བར་བཞེངས་ནས། བྱང་ཕྱོགས་ཀྱི་ས་མཐའི་རི་ཚོགས་སྟེང་དུ་འདུག་པ་དང་། 14 ང་ནི་སྤྲིན་གྱི་མཐོ་སར་འཛེགས་ཏེ། རང་ཉིད་བླ་ན་མེད་པ་དེ་དང་མཚུངས་པར་བྱའོ་སྙམ་ནའང་། 15 ཁྱོད་ནི་གཤིན་ཡུལ་དུ་གཡུགས་ནས། དོང་གི་ཆེས་གཏིང་སར་ལྷུང་བ་ཡིན།

16 མཐོང་མཁན་རྣམས་ཀྱིས་ཁྱོད་ལ་མིག་གིས་ཅེ་རེར་བལྟ་ཞིང་ན་རེ། ས་གཞི་སྒུལ་ཞིང་རྒྱལ་ཁབ་འཐོར་དུ་འཇུག་མཁན་དང་། 17 ས་གཞི་དབེན་སྟོང་དུ་བསྒྱུར་བ་དང་། གྲོང་ཁྱེར་རྣམས་བརླག་པ། བཙོན་གྲོལ་མི་གཏོང་བ་དེ་མི་འདི་ཡིན་ནམ་ཟེར་ཞིང་། 18 རྒྱལ་ཁབ་ཀུན་གྱི་རྒྱལ་པོ་རྣམས་གཟི་བརྗིད་ངང་རང་རང་གི་དུར་ས་ནས་གཟིམས། 19 འོན་ཀྱང་ཁྱོད་ནི་གཞན་གྱིས་དོར་བའི་སྡོང་པོའི་ཡལ་ག་བཞིན། རང་གི་དུར་ས་ནས་ཕྱིར་སྐྲོད་པར་འགྱུར། དོང་ནང་གི་རྡོ་ཡོད་སར་གཡུགས་པའི་མི་རྣམས་ཏེ། སྲོག་གྲི་ཁ་ནས་ཤོར་བ་དག་གིས་ཁྱོད་གཡོགས་ཤིང་། ཁྱོད་ནི་མི་ཡིས་རྡོག་བརྫིས་བརྒྱབ་པའི་རོ་དང་འདྲ། 20 ཁྱོད་ཀྱིས་རང་གི་རྒྱལ་ཁབ་ཉམས་སུ་བཅུག་ཅིང་། རང་གི་མི་དམངས་དམར་གསོད་བཏང་བས། ཁྱོད་ནི་རྒྱལ་པོ་གཞན་དང་མཉམ་དུ་སྦ་བར་མི་བྱ་སྟེ། མི་ངན་དག་གི་བུ་རྒྱུད་ནམ་ཡང་མི་ཡིས་གླེང་བར་མི་བྱའོ། ། 21 ཅིའི་ཕྱིར་ཞེ་ན། ཁོ་ཚོའི་མེས་པོ་རྣམས་ཀྱིས་སྡིག་པ་བྱས་པས། ཁྱོད་ཅག་གིས་དེའི་བུ་རྒྱུད་རྣམས་ཀྱི་ཕྱིར་དུ་དམར་གསོད་བྱེད་ས་གྲ་སྒྲིག་བྱེད་དགོས་པ་ལས། དེ་དག་དར་ཞིང་རྒྱས་ནས་ས་ཞིང་བདག་འཛིན་དང་གྲོང་ཁྱེར་བཙུགས་ནས་ས་གཞིར་ཁྱབ་ཏུ་འཇུག་མི་རུང་ངོ་། །

22 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། བདག་ནི་དེ་དག་གི་དགྲ་རུ་ལངས་ཤིང་། པཱ་པེལ་ལོན་གྱི་མིང་དང་། ཤུལ་ལུས་དག དེའི་བུ་རབས་ཚ་རྒྱུད་དང་བཅས་ཚར་དུ་གཅོད་པར་འགྱུར་ཞེས་གསུངས་པ་སྟེ། དཀོན་མཆོག་ཡ་ཝཱེས་དེ་སྐད་གསུངས་སོ། ། 23 བདག་གིས་པཱ་པེལ་ལོན་ནི་འུག་པར་འཛིན་དུ་འཇུག་ཅིང་། ས་དེ་ནི་འདམ་རྫབ་ལ་བསྒྱུར་ནས། བདག་གིས་ཕྱགས་མས་ས་ཕྱག་པ་བཞིན་དེ་མེད་པར་གཏོང་བར་འགྱུར་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་སོ། ། 24 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་དམ་བཅས་ནས་འདི་སྐད་དུ། བདག་གིས་ཅི་ལྟར་དྲན་ན་དོན་དེ་ལྟར་འགྲུབ་ཅིང་། བདག་གིས་ཅི་ལྟར་འཆར་གཞི་བཙུགས་ན་དོན་ནི་དེ་ལྟར་འགྲུབ་ངེས་ཡིན། 25 དེ་ནི་བདག་གི་གནས་སུ་ཨ་སུར་པ་རྣམས་མེད་པར་བཟོ་ཞིང་། ངའི་རི་བོ་ནས་ཁོ་ཚོར་རྡོག་བརྫིས་གཏོང་སྟེ། དེས་བཞག་པའི་གཉའ་ཤིང་ཡེས་ར་ཨེལ་པ་རྣམས་དང་འབྲལ་ཞིང་། དེས་བཀལ་བའི་ཁུར་པོ་ཡེས་ར་ཨེལ་པའི་ཕྲག་དང་འབྲལ་བར་འགྱུར་ཞེས་གསུངས། 26 འདི་ནི་ས་གཞི་ཡོངས་ལ་བཙུགས་པའི་དགོངས་པ་སྟེ། རྒྱལ་ཁམས་ཀུན་ལ་བརྐྱངས་པའི་ཕྱག་ཡིན་ནོ། ། 27 ཅི་ལ་ཞེ་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཐུགས་སུ་དགོངས་པའི་དོན་ནི་སུས་ཀྱང་འགོག་ཐབས་མེད་ལ། ཁོང་གིས་བརྐྱངས་པའི་ཕྱག་ནི་སུ་ཞིག་གིས་ཕྱིར་འཐེན་ནུས་སམ།

ཕེ་ལེ་ཤེད་ཡུལ་དུ་གནོད་འཚེ་འབྱུང་བར་ལུང་བསྟན་པ།

28 རྒྱལ་པོ་ཨ་ཧ་ཟཱ་ཤི་བའི་ལོ་དེར་བཀའ་ལུང་གནང་བ་འདི་ལྟར། 29 ཀྱེ་ཀྱེ་ཕེ་ལེ་ཤེད་པ་རྣམས། ཁྱོད་ལ་རྡུང་བའི་དབྱུག་པ་ཆག་སོང་ཞེས་དགའ་བར་མི་བྱའོ། །ཅི་ལ་ཞེ་ན། སྦྲུལ་ལས་དུག་སྦྲུལ་འབྱུང་ཞིང་། དེ་ལས་བྱུང་བ་ནི་འཁྱུག་ཅིང་བགྲོད་པའི་དུག་སྦྲུལ་ཡིན། 30 དབུལ་པོ་རྣམས་ལ་ཁ་ཟས་ལྡན་ཞིང་མེད་པོ་རྣམས་བདེ་བར་གནས་ཐུབ། བདག་གིས་མུ་གེས་ཁྱོད་ཀྱི་བུ་རྒྱུད་རྣམས་གཏོར་ཞིང་། ཁྱོད་ཀྱི་ཤུལ་ལུས་དག་མུ་གེས་མེད་པར་བྱའོ། ། 31 ཀྱེ་ཀྱེ་མཁར་སྒོས་ངུ་འབོད་བྱོས་དང་། གྲོང་ཁྱེར་གྱིས་སྨྲེ་སྔགས་ཐོན་ཅིག ཕེ་ལེ་ཤེད་པ་རྣམས། ཁྱོད་ཅག་འཇིགས་ནས་ཡོངས་སུ་རྒུད་པར་གྱུར་ཅིག ཅི་ལ་ཞེ་ན། བྱང་ཕྱོགས་ནས་དུ་བ་ཞིག་འཕྱུར་འོང་སྟེ། དེའི་དཔུང་ཚོགས་དང་བྲལ་ནས་འབྲོ་ཐུབ་མཁན་གཅིག་ཀྱང་མེད། 32 མི་ཡིས་ཕྱི་ཕྱོགས་པའི་བང་ཆེན་ལ་ལན་ཅི་ལྟར་འདེབས་སམ་ཞེ་ན། དཀོན་མཆོག་ཡ་ཝཱེས་ཛ་ཡན་མཛད་ཅིང་། ཁོང་གི་མི་སྡེའི་སྡུག་བསྔལ་ཅན་རྣམས་དེའི་ནང་དུ་སྦ་བར་འགྱུར་ཞེས་སྨྲའོ། །

ལེའུ་བཅོ་ལྔ་པ།

མོ་ཨབ་ཕམ་པར་མཛད་པའི་ལུང་བསྟན།

1 དེ་ཡང་མོ་ཨབ་སྐོར་གྱི་བཀའ་ལུང་ནི། མོ་ཨབ་ཀྱི་ཨར་ནི་ཞག་མ་གཅིག་གི་རིང་ལ་བརྙས་བཅོས་ཐེབས་ནས་མེད་པར་གྱུར་ཅིང་། ཡང་ཞག་མ་གཅིག་གི་རིང་ལ་མོ་ཨབ་ཀྱི་ཀིར་ལའང་བརྙས་བཅོས་ཐེབས་ཏེ་མེད་པར་གྱུར་ཏོ། ། 2 ཁོ་རྣམས་ཁང་པའི་ནང་དུ་འགྲོ་བ་དང་། དི་བོན་གྱི་མཐོ་སར་ཕྱིན་ཏེ་ངུ་འབོད་བྱེད་ལ། མོ་ཨབ་པ་རྣམས་ཀྱིས་ནེ་བོ་དང་མེ་དེ་བཱའི་ཕྱིར་དུ་སྨྲེ་སྔགས་འདོན་ཞིང་། སྐྱེ་བོ་ཀུན་གྱིས་སྐྲ་དང་སྨྲ་ར་བཞར། 3 དེ་དག་གིས་སྲང་ལམ་དུ་རྩིད་རས་གྱོན་ནས་ཁང་ཐོག་དང་ཐང་ཆེན་དུ་མི་རེ་རེས་མིག་ཆུ་བཏོན་ནས་ངུ་འབོད་བྱེད། 4 ཧེ་སི་པོན་དང་ཨེལ་ཨ་ལེ་གཉིས་པོའི་ངུ་འབོད་ཀྱི་སྒྲ་ནི་ཡ་ཧ་ཙཱ་ནས་ཀྱང་ཐོས་པར་གྱུར་པས། མོ་ཨབ་ཀྱི་དམག་མི་རྣམས་ཀྱིས་སྐད་ཆེན་པོས་ངུ་འབོད་བྱེད་ཅིང་སྙིང་རྩ་འདར། 5 མོ་ཨབ་ཀྱི་ཆེད་དུ་བདག་གི་སེམས་ངུས་སོང་། དེའི་བྲོས་བྱོལ་པ་རྣམས་ཚོ་ཨར་དང་ཨེག་ལད་ཤེ་ལི་ཤི་ཡཱ་ *རུ་སླེབས་ཤིང་། ལུ་ཧིད་ཀྱི་རི་ལ་འགོས་པ་དང་། ཧོ་རོ་ན་ཨིམ་གྱི་ལམ་དུ་མེད་པར་འགྱུར་བའི་ངུ་སྐད་འདོན་ནོ། ། 6 ནིམ་རིམ་གྱི་ཆུ་རྣམས་ཆད་ཅིང་། རྩྭ་སྔོན་རྣམས་སྐམ། རྩྭ་གསར་པ་རྣམས་རྙིད་པར་གྱུར་ནས་ལྗང་མདོག་གཅིག་ཀྱང་མ་ལུས། 7 དེ་བས་ཁོ་ཚོས་རང་ཉིད་ལ་ཐོབ་པ་དང་བསགས་པའི་རྒྱུ་ནོར་རྣམས་ཨ་རཱ་ཡིམ་གྲོག་རོང་ལ་ཁྱེར་ཏོ། ། 8 དེ་དག་གི་ངུ་འབོད་མོ་ཨབ་ཀྱི་ཡུལ་ཀུན་ཏུ་ཁྱབ་ཅིང་། ངུ་སྐད་ནི་ཨེག་ལ་ཡིམ་དུ་སླེབས་པ་དང་། པེར་ཨེ་ལིམ་གྱི་བར་དུ་གྲགས་སོ། ། 9 དི་བོན་གྱི་ཆུ་རྣམས་ཁྲག་གིས་བཀང་སྟེ། བདག་གིས་དེ་ལས་མང་བའི་གནོད་འཚེ་དེ་རྣམས་ལ་ཐེབས་སུ་འཇུག་ཅིང་། བྲོས་བྱོལ་པ་དང་ཤུལ་ལུས་མོ་ཨབ་པའི་ཐོག་ཏུ་སེང་གེ་ཞིག་གཏོང་བར་བྱའོ། །

ལེའུ་བཅུ་དྲུག་པ།

མོ་ཨབ་པ་རྣམས་རེ་ཐག་ཆད་པ།

1 སེ་ལཱ་ནས་དབེན་སྟོང་བརྒྱུད་དེ། ཛ་ཡན་བུ་མོའི་རི་བོའི་གནས་དེའི་དབང་སྒྱུར་མཁན་ལ་ཁྱོད་ཅག་གིས་ལུ་གུ་བསྐྱལ་དགོས་ཤིང་། 2 མོ་ཨབ་ཀྱི་བུད་མེད་རྣམས་ཚང་ནས་ཕྱིར་བསྐྲད་པའི་བྱ་དང་འཁྱམ་པའི་འདབ་ཆགས་དང་འདྲ་བར་ཨར་ནོན་རབ་ཁར་སྡོད་པ་དང་། 3 ཁྱེད་ཀྱིས་ང་ཚོར་སློབ་སྟོན་གནང་སྟེ་དྲང་བདེན་གྱི་ཐག་གཅོད་དང་། ཁྱེད་ཀྱི་གྲིབ་གཟུགས་ཉིན་གུང་མུན་ནག་བཞིན་བྱས་ནས། བསྐྲད་པར་གྱུར་པའི་མི་རྣམས་སྦས་ནས་བྲོས་བྱོལ་རྣམས་ལ་ངོ་ལོག་མ་བྱེད་ཅིག 4 མོ་ཨབ་ཀྱི་བྲོས་བྱོལ་པ་རྣམས་ཁྱེད་དང་ལྷན་དུ་བསྡད་དེ། ཁྱེད་ནི་ཁོ་ཚོའི་སྦས་ས་རུ་བྱས་ནས་དེ་དག་གཏོར་བརླག་བྱེད་མཁན་དང་འབྲལ་བར་གྱུར་ཅིག མི་ལས་བཙན་ལེན་བྱེད་པ་རྣམས་མཚམས་གཅོད་ཅིང་། མི་ལ་གཏོར་བརླག་བྱེད་མཁན་རྣམས་ཀྱང་མཚམས་ཆད་དེ། མི་ལ་བརྙས་བཅོས་བྱེད་མཁན་དག་ནི་ས་འདི་ལས་རྩ་མེད་དུ་འགྲོ་བའོ། ། 5 རྒྱལ་ཁྲི་ཞིག་བྱམས་བརྩེའི་སྒོ་ནས་བཞེང་བར་འགྱུར་ཞིང་། བློ་གཏོད་རུང་བ་ཞིག་དེའི་སྟེང་དུ་བཞུགས་ཏེ། ཁོང་གིས་དཱ་བིད་ཀྱི་གུར་ནང་དུ་ཁྲིམས་ཐག་གཅོད་པ་དང་། བདེན་པ་འཚོལ་ཞིང་དྲང་བདེན་མྱུར་དུ་སྤྱོད་དོ། །

6 རང་ཅག་གིས་མོ་ཨབ་ཤིན་ཏུ་ང་རྒྱལ་ཆེ་བ་ཐོས་ཤིང་། ཡང་དེའི་ཁེངས་དྲེགས་དང་ང་རྒྱལ། ཞེ་སྡང་། དེའི་འུད་བསྟོད་ཀྱི་གཏམ་དག་བཅོས་མ་ཡིན་པ་ཐོས་པར་གྱུར་པས། 7 མོ་ཨབ་པ་རྣམས་ངུ་བར་འགྱུར་ཞིང་། ཁོ་ཚོ་ལྷན་ཅིག་མོ་ཨབ་ཀྱི་ཕྱིར་དུ་ངུ་བར་འགྱུར་ཞིང་། མོ་ཨབ་པ་རྣམས་ཀིར་ཧ་རེ་ཤེད་ཀྱིས་བཤམས་པའི་རྒུན་འབྲུམ་སྐམ་པོ་ལེབ་མོའི་ཕྱིར་དུ་སྐྱོ་བར་འགྱུར། 8 གང་ལ་ཞེ་ན། ཧེ་སི་པོན་གྱི་ས་ཞིང་རྣམས་དང་སིབ་མའི་རྒུན་འབྲུམ་ཤིང་རྣམས་སྐམ་སྟེ། སྔོན་ཆད་དེའི་མཛེས་སྡུག་ལྡན་པའི་ཡལ་གས་རྒྱལ་ཁབ་ཀུན་གྱི་རྒྱལ་པོ་རྣམས་བཟི་བར་གྱུར། དེའི་ཡལ་ག་ཡཱ་ཟེར་གྱི་བར་དུ་སྐྱེས་ཏེ་དབེན་སྟོང་དུ་འཕེལ་ནས། ཕྱིར་རྒྱས་ནས་ཚྭ་མཚོ་ལས་བརྒལ་ཏོ། ། 9 དེ་བས་ཡཱ་ཟེར་པས་ངུ་འབོད་བྱེད་པ་བཞིན་ངས་ཀྱང་སིབ་མའི་རྒུན་འབྲུམ་ཤིང་གི་ཕྱིར་དུ་ངུ་འབོད་བྱེད་དེ། ཀྱེ་ཧེ་སི་པོན་དང་ཨེལ་ཨ་ལེ། ངས་མིག་ཆུས་ཁྱོད་སྦང་བར་བྱ་སྟེ། གང་ལ་ཞེ་ན། ཁྱོད་ཀྱི་དབྱར་ཁའི་ལོ་ཏོག་དང་སྟོན་ཐོག་སྡུད་དུས་ཀྱི་དགའ་སྤྲོའི་འབོད་སྒྲ་མཚམས་ཆད་དོ། ། 10 དགའ་སྤྲོ་ས་ཞིང་གཤིན་པོ་ལས་ལེན་པར་འགྱུར་ཞིང་། རྒུན་འབྲུམ་ར་བའི་ནང་གི་གླུ་སྐད་དང་དགའ་འབོད་བྱེད་པའི་སྒྲ་མི་ཐོས་ཤིང་། འཚིར་གཞོང་ལས་རྒུན་ཆང་འཚིར་མཁན་གཅིག་ཀྱང་མེད་དེ། ཅིའི་ཕྱིར་ཞེ་ན། ངས་དེ་དག་གི་དགའ་སྤྲོའི་འབོད་སྒྲ་རྣམས་མཚམས་བཅད་པ་ཡིན། 11 དེ་བས་བདག་སེམས་མོ་ཨབ་ཀྱི་ཕྱིར་དུ་སྐྱོ་ཞིང་། པི་ཝང་གི་དབྱངས་རྟ་ཇི་བཞིན་ངའི་སེམས་ཀྱིས་ཀིར་ཧེ་རེ་སིའི་ཕྱིར་དུ་སྨྲེ་སྔགས་འདོན་པ་ཡིན། 12 དུས་དེར་མོ་ཨབ་པ་ཡར་ཡོང་ནས། མཐོ་གླིང་ནས་ངལ་དུབ་ཚད་མེད་མྱངས་ཤིང་། རང་གི་གནས་དམ་པ་རུ་སོང་ནས་སྨོན་ལམ་བཏབ་ནའང་། དེའི་རེ་འདུན་ཅི་ཡང་འགྲུབ་པར་མི་བྱ་ཞེས་པའོ། ། 13 འདི་ནི་སྔོན་ཆད་དཀོན་མཆོག་ཡ་ཝཱེས་མོ་ཨབ་སྐོར་ལ་གསུངས་པའི་བཀའ་ཡིན་ནོ། ། 14 འོན་ཀྱང་ད་ལྟ་དཀོན་མཆོག་ཡ་ཝཱེས་འདི་སྐད་དུ། ལོ་གསུམ་གྱི་ནང་སྟེ་གླ་བའི་ལོ་ཚད་བཞིན་དུ། མོ་ཨབ་ཀྱི་གཟི་བརྗིད་དང་དེའི་འབངས་འབོར་ཆེན་རྣམས་ལ་མཐོང་ཆུང་བྱེད་པར་འགྱུར་ཞིང་། ཤུལ་དུ་ལུས་པ་ཉུང་ལ་ནུས་སྟོབས་མེད་པར་འགྱུར་ཞེས་གསུངས་སོ། །

ལེའུ་བཅུ་བདུན་པ།

དཱ་མེ་སེག་སྐོར་གྱི་ལུང་བསྟན།

1 དཱ་མེ་སེག་སྐོར་གྱི་བཀའ་ལུང་ནི་འདི་ལྟར། ལྟོས་དང་། དཱ་མེ་སེག་གྲོང་ཁྱེར་འདོར་བའི་དུས་ལ་སླེབས་པས་དེ་ནི་ཞིག་རོར་འགྱུར་ངེས་ཡིན། 2 ཨར་ཨོར་གྱི་གྲོང་ཁྱེར་རྣམས་ཀྱང་བསྐྱུར་ནས་ཕྱུགས་འཚོ་སར་འགྱུར་ངེས་ལ། ལུག་ཁྱུ་རྣམས་དེ་རུ་ཉལ་ཡང་འདྲོག་སློང་མཁན་གཅིག་ཀྱང་མེད་དོ། ། 3 ཨེ་ཕཱར་ཡིམ་གྱི་མཁར་བརྟན་པོ་རྣམས་བཤིག་ཅིང་། དཱ་མེ་སེག་གི་རྒྱལ་དབང་ཉམས་ཤིང་། ཨ་རམ་པའི་ཤུལ་ལུས་རྣམས་ཡེས་ར་ཨེལ་གྱི་གཟི་བརྗིད་བཞིན་དུ་ཡལ་བར་འགྱུར་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་སོ། །

4 ཉིན་མོ་དེར་ཡ་ཀོབ་ཀྱི་གཟི་བྱིན་ཡལ་བར་གྱུར་ནས་དེའི་ཤ་རྒྱགས་པའི་ལུས་པོའང་སྐམ་པར་འགྱུར། 5 དེ་ནི་ཞིང་རྔ་མཁན་གྱིས་སྟོན་ཐོག་བསྡུ་བ་དང་། ལག་པས་ལོ་ཏོག་ལེན་པ་དང་མཚུངས་ཤིང་། རེ་ཕཱ་ཨམ་ལུང་པ་ནས་ལུས་པའི་སྙེ་མ་འཐུ་བ་དང་ཡང་འདྲའོ། ། 6 དེ་ནི་སྐྱུ་རུ་ཤིང་ལ་རྡུང་བ་བཞིན་དུ་ལུས་པའི་ཤིང་ཏོག་ཉུང་ངུ་མ་གཏོགས་མེད་དེ། སྡོང་རྩེ་རུ་ཤིང་ཏོག་གཉིས་གསུམ་མ་གཏོགས་ལུས་མེད་པ་དང་། ཤིང་ཏོག་མང་པོ་སྨིན་པའི་ཡལ་གའི་སྟེང་དུའང་བཞི་ལྔ་ཙམ་ལས་ལུས་པར་མི་འགྱུར་ཞེས་ཡེས་ར་ཨེལ་གྱི་དཀོན་མཆོག་ཡ་ཝཱེས་གསུངས་སོ། །

7 ཉིན་དེར་མི་རྣམས་ཀྱིས་རང་ཉིད་མཛད་མཁན་ལ་རེ་ཞིང་། དེ་དག་གིས་ཡེས་ར་ཨེལ་གྱི་དམ་པ་ཁོང་ཉིད་དངོས་སུ་མཇལ་བར་འགྱུར། 8 རང་གི་ལག་པས་བཟོས་པའི་མཆོད་ཁྲི་ལ་མི་རེ་ཞིང་། རང་གི་མཛུབ་མོས་བཟོས་པའི་ཨ་ཤེ་རཱ་དང་བདུག་སྤོས་སྒྲོན་སྟེགས་གང་ལའང་རེ་བར་མི་འགྱུར་རོ། །

9 ཉིན་མོ་དེར་ཡེས་ར་ཨེལ་གྱི་ཕྱིར་དུ་བསྐྱུར་བའི་མཁར་བརྟན་པོ་དག་ནི། ནགས་ཚལ་དང་རི་རྩེ་ནས་དོར་བའི་གནས་དང་མཚུངས་ཏེ་སྟོངས་ཤིང་མེད་པར་འགྱུར། 10 ཅིའི་ཕྱིར་ཞེ་ན། ཁྱོད་ཀྱིས་རང་ཉིད་སྐྱོབ་མཁན་དཀོན་མཆོག་བརྗེད་པ་དང་། ཁྱོད་ཉིད་སྦས་ས་ཡིན་པའི་བྲག་རྡོ་དེ་མ་དྲན་པས། ཁྱོད་ཀྱིས་མཛེས་སྡུག་གི་མྱུ་གུ་དང་ཕྱི་རོལ་ཡུལ་ནས་ཁྱེར་འོངས་པའི་ལྗང་བུ་བཙུགས་ཤིང་། 11 ཡང་ཁྱོད་ཀྱིས་རྩི་ཤིང་འདེབས་པའི་ཉིན་མོར་གཟབ་ནན་གྱིས་མཐའ་ར་སྐོར་ཏེ། ཞོགས་པའི་དུས་སུ་ཁྱོད་ཀྱིས་བཏབ་པ་ལ་མེ་ཏོག་བཞད་ཀྱང་། སྡུག་བསྔལ་དང་རབ་ཏུ་སྐྱོ་བའི་དུས་སུ་བསྡུ་རྒྱུ་ཅི་ཡང་མེད་དོ། ། 12 ཀྱེ་མ། མཚོ་རླབས་འཕྱུར་བ་བཞིན་དུ་མི་རིགས་ཀུན་གྱིས་ཅ་ཅོ་སྒྲོག་ཅིང་། ཆུ་ལོག་རྒྱུག་པ་བཞིན་དུ་རྒྱལ་ཁབ་ཀུན་གྱིས་ང་རོ་སྒྲོག 13 ཆུ་བོ་མང་པོ་ཆིལ་ཆིལ་དུ་འབབ་པ་བཞིན་མི་རིགས་ཀུན་གྱིས་འུར་རྒྱག་པར་བྱེད། འོན་ཀྱང་དཀོན་མཆོག་གིས་ཁོ་ཚོར་བཀའ་བཀྱོན་གནང་སྟེ། དེ་རྣམས་ཐག་རིང་སར་བྲོས་ཀྱང་རྗེས་སུ་སྙེག་པར་གྱུར་ནས། དེ་དག་ནི་རི་ཁྲོད་ཀྱི་རླུང་ནང་གི་ཕུབ་མ་དང་། དྲགས་རླུང་གིས་འཁུར་བའི་ས་རྡུལ་བཞིན་ནོ། ། 14 ཀྱེ་ཧོ། ས་སྲོས་ཀྱི་དུས་སུ་དེ་དག་འཇིགས་ཤིང་སྐྲག་ནའང་། ཐོ་རངས་མ་སླེབས་སྔོན་ལ་དེ་དག་མེད་པར་འགྱུར། འདི་ནི་རང་ཅག་འཕྲོག་བཅོམ་བྱེད་མཁན་རྣམས་ཀྱི་བགོ་སྐལ་ཡིན་ཞིང་། རང་ཅག་འཕྲོག་པའི་མི་རྣམས་ལ་འཐོབ་འོས་པའི་ལན་ཡིན་ནོ། །

ལེའུ་བཅོ་བརྒྱད་པ།

གུ་ཤ་སྐོར་གྱི་ལུང་བསྟན།

1 གུ་ཤ་གཙང་པོའི་ཕ་རོལ་ན། གྲུ་གཟིངས་རླུང་ལྟར་སྐྱོད་པའི་ཡུལ་ལ་ཆག་སྒོ་འབྱུང་། 2 དེ་ནི་རྒྱུན་དུ་ཕོ་ཉ་མངགས་ཏེ་ཆུ་སྟེང་དུ་པ་པི་རཱའི་གྲུ་ལ་བསྡད་དེ་རྒྱ་མཚོ་བརྒལ་བའི་གནས་ཡིན་ཞིང་། སོང་དང་འགྲོས་མྱུར་ཕོ་ཉ་རྣམས། གཟུགས་རིང་ཞིང་སྐྱི་མོ་འཇམ་པའི་རྒྱང་ཐག་ཉེ་རིང་གི་མི་ཀུན་སྐྲག་པའི་མི་རིགས་དེ་རྩར་སོང་དང་། རྒྱལ་ཁབ་དེ་ནི་སྟོབས་འབྱོར་ལྡན་ཞིང་མི་ལ་ཐུབ་ཚོད་བྱེད་མཁན་ཡིན་ཏེ། གཙང་པོས་དེ་དག་གི་ས་ཞིང་བགོས་སོ། །

3 ཀྱེ་ས་གཞི་ཡོངས་སུ་གནས་ཤིང་ས་སྟེང་དུ་སྡོད་པའི་ཡུལ་མི་རྣམས། རི་ནས་དར་སྒྲེང་བའི་དུས་སུ་ཁྱོད་ཀྱིས་ལྟོས་ཤིག རྭ་དུང་འབུད་པའི་ཚེ་ཁྱོད་ཀྱིས་ཉོན་ཅིག 4 ཅི་ལ་ཞེ་ན། དཀོན་མཆོག་ཡ་ཝཱེས་ང་ལ་འདི་སྐད་དུ། ཉི་མའི་འོད་ཟེར་ལས་འཕྲོས་པའི་ཚ་རླངས་དང་། ལོ་ཏོག་སྡུད་དུས་ཀྱི་ཚ་བའི་ཁྲོད་ཟིལ་པའི་རླངས་པ་ཡོད་པ་ཇི་བཞིན། ངས་རང་གི་བཞུགས་གནས་ནས་འཇམ་ཐིང་ངེ་གཟིགས་ཡོད་ཅེས་གསུངས་སོ། ། 5 ལོ་ཏོག་མ་བསྡུས་སྔོན་དང་མེ་ཏོག་གི་གང་བུ་བཞད་ཚར་ཏེ་རྒུན་འབྲུམ་སྨིན་ལ་ཁེལ་བའི་དུས་སུ། ཁོང་གིས་ལྕུག་ཕྲན་དང་ཡོངས་སུ་རྒྱས་པའི་ཡལ་འདབ་རྣམས་ཟོར་བས་གཅོད་དོ། ། 6 དེ་དག་ཐམས་ཅད་དོར་ནས་རི་བོའི་བྱ་རྒོད་དང་ས་ཡི་རི་དྭགས་ལ་སྟེར་ཞིང་། བྱ་རྒོད་དག་གིས་དེ་ཁ་ཟས་སུ་སྤྱད་ནས་དབྱར་སྐྱེལ་བ་དང་། སའི་རི་དྭགས་ཀུན་གྱིས་དེ་ཟོས་ནས་དགུན་སྐྱེལ་བའོ། །

7 དུས་དེར། མཐོ་ཞིང་འཇམ་པའི་རྒྱང་ཐག་ཉེ་རིང་གི་མི་ཀུན་སྐྲག་པའི་མི་རིགས་ཏེ། སྟོབས་འབྱོར་ལྡན་ཞིང་མི་ལ་ཐུབ་ཚོད་བྱེད་པའི་རྒྱལ་ཁབ། གཙང་པོས་ས་ཞིང་བགོས་ཡོད་པ་དེ་དག་གིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེར་ཕྱག་རྟགས་འབུལ་ཞིང་། དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་མཚན་དང་ལྡན་པའི་རི་བོ་ཛ་ཡན་དུ་འཁྱེར་འོང་བར་འགྱུར་རོ། །

ལེའུ་བཅུ་དགུ་པ།

ཨེ་ཅིབ་སྐོར་གྱི་ལུང་བསྟན།

1 ཨེ་ཅིབ་སྐོར་གྱི་བཀའ་ལུང་ནི་འདི་ལྟ་སྟེ། ལྟོས་དང་། དཀོན་མཆོག་ཡ་ཝཱེ་འགྲོས་མྱུར་སྤྲིན་ལ་བཅིབས་ནས་ཨེ་ཅིབ་ཏུ་ཕེབས་ཤིང་། ཨེ་ཅིབ་ཀྱི་སྐུ་འདྲ་རྣམས་ཁོང་གི་དྲུང་དུ་འཇིགས་ནས་འདར་བ་དང་། ཨེ་ཅིབ་པའི་སེམས་ནི་ཤིན་ཏུ་སྐྲག་གོ ། 2 བདག་གིས་ཨེ་ཅིབ་པར་བསྐུལ་ཏེ་ཨེ་ཅིབ་པ་ལ་རྒོལ་བར་འགྱུར་ལ། དེ་དག་ནང་འཁྲུག་ལངས་ཏེ། མི་རེ་རེས་རང་གི་སྤུན་ཟླ་ལ་རྒོལ་བར་འགྱུར་ཞིང་། རང་གི་ཁྱིམ་མཚེས་བར་འཁྲུག་པ་ལངས་ནས་གྲོང་ཁྱེར་གྱིས་གྲོང་ཁྱེར་དང་། རྒྱལ་ཁབ་ཀྱིས་རྒྱལ་ཁབ་ལ་རྒྱག་པར་འགྱུར། 3 དེ་ནས་ཨེ་ཅིབ་པའི་སེམས་ཤུགས་ཉམས་ཤིང་། བདག་གིས་དེ་དག་གི་ཇུས་ངན་རྣམས་མེད་པར་གཏོང་བ་དང་། དེ་དག་གིས་སྐུ་འདྲ་དང་སྔགས་པ། ལྷ་པ། སྒྱུ་མ་མཁན་བཅས་ལ་ཞུ་བར་འགྱུར། 4 ངས་ཨེ་ཅིབ་པ་རྣམས་རྒྱལ་པོ་གདུག་རྩུབ་ཅན་གྱི་ལག་ཏུ་གཏད་དེ། རྒྱལ་པོ་གཏུམ་དྲག་ཅན་གྱིས་དེ་ཚོ་དབང་དུ་བསྡུའོ་ཞེས་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་གསུངས་སོ། ། 5 རྒྱ་མཚོའི་ཆུ་རྣམས་སྐམ་ཞིང་། ཆུ་བཞུར་ས་རྣམས་ཀྱང་སྐམ་ཐག་ཆོད་པར་འགྱུར། 6 ཆུ་ལམ་ནང་དུ་དྲི་ངན་ཐུལ་ཞིང་། ཨེ་ཅིབ་ཀྱི་ཆུ་བོ་རྣམས་ཐག་ཅིང་སྐམ་པ་དང་། འདམ་རྩྭ་དང་འདག་རྒྱུད་རྙིད་ཅིང་སྐམ་པར་འགྱུར། 7 ནཱ་ཡོལ་གཙང་པོའི་འགྲམ་རྒྱུད་དང་ནཱ་ཡོལ་གཙང་པོ་མདོ་ཡི་རྩྭ་ས། ད་དུང་ནཱ་ཡོལ་གཙང་པོའི་འགྲམ་ལ་བཏབ་ཡོད་པའི་ཞིང་བཅས་སྐམ་ནས་རླུང་གིས་ཐོར་ཞིང་མེད་པར་འགྱུར། 8 ཉ་པ་རྣམས་ཀྱིས་སྨྲེ་སྔགས་འདོན་པ་དང་། ནཱ་ཡོལ་གཙང་པོའི་ནང་དུ་ལྕགས་ཀྱུས་ཉ་འཛིན་མཁན་རྣམས་སེམས་སྡུག་ཅིང་། ཆུ་སྟེང་ལ་རྙི་རྒྱ་འགྲེམ་པ་དག་ནི་ཡིད་ཆད་དེ་སེམས་སྐྱོ་བར་འགྱུར། 9 སོ་མ་ར་ཙས་སོ་རས་འཐག་པ་དང་རས་དཀར་པོ་འཐག་པའི་མི་རྣམས་ཀྱང་ངོ་ཚ་བར་འགྱུར། 10 ཨེ་ཅིབ་ཀྱི་ཀ་བ་རྣམས་དུམ་བུར་གཅོག་པ་དང་། གླ་པ་རྣམས་ཀྱང་སེམས་སྡུག་གིས་ཁེངས་པར་འགྱུར། 11 ཚོ་ཨན་གྱི་འགོ་དཔོན་རྣམས་ཤིན་ཏུ་རྨོངས་ཤིང་། ཤེས་རབ་ལྡན་པའི་ཕཱར་ཨོལ་གྱི་ཐབས་བཀོད་པས་ཇུས་བཏིངས་པ་རྣམས་ཀྱང་རྨོངས་གཉིད་དུ་གྱུར་པས། ཁྱོད་ཀྱིས་ཕཱར་ཨོལ་ལ། ང་ནི་ཤེས་རབ་ཅན་གྱི་བུ་དང་། གནའ་བོའི་རྒྱལ་པོའི་བུ་རྒྱུད་ཡིན་ཞེས་ཅི་ལྟར་བརྗོད་དམ། 12 ཁྱོད་ཀྱི་མཛངས་མི་རྣམས་གང་དུ་ཡོད་དམ། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཨེ་ཅིབ་ལ་བཅངས་པའི་ཐུགས་དགོངས་ཅི་ཡིན་པ་ཁྱོད་ལ་ཤེས་སུ་འཇུག་ཕྱིར། དེ་དག་གིས་ཁྱོད་ལ་བརྗོད་པར་གྱུར་ཅིག 13 ཚོ་ཨན་གྱི་འགོ་དཔོན་རྣམས་བླུན་རྨོངས་སུ་གྱུར་ཅིང་། ནོབ་ཀྱི་འགོ་དཔོན་དག་ལ་མགོ་སྐོར་ཐེབས། ཨེ་ཅིབ་ཕྱོགས་ཁག་གི་འགོ་དཔོན་རྣམས་ཀྱིས་ཨེ་ཅིབ་པ་རྣམས་ལམ་ལོག་ཏུ་ཁྲིད་དོ། ། 14 དཀོན་མཆོག་ཡ་ཝཱེས་ཨེ་ཅིབ་པའི་ནང་དུ་ལོག་སེམས་བསྐྲུན་པ་དང་། ཐ་ན་ཨེ་ཅིབ་པས་སྤྱད་པ་ཐམས་ཅད་འཁྲུལ་ཞིང་། དེ་ནི་ཆང་གིས་བཟི་བའི་མི་རང་གི་སྐྱུག་རོ་ནང་དུ་འགྲེད་བདར་འཆོར་བ་དང་འདྲའོ། ། 15 མགོ་ནས་རྔ་མ་དང་། ཤིང་ཏ་ལའི་ཡལ་ག་ནས་འདམ་རྩྭ་ *གང་གིས་ཀྱང་ཨེ་ཅིབ་ཀྱི་ཕྱིར་དུ་ཅི་ཡང་བསྒྲུབ་མི་ནུས་སོ། །

16 ཉིན་དེར་ཨེ་ཅིབ་པ་རྣམས་བུད་མེད་དང་འདྲ་བར། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཨེ་ཅིབ་ཀྱི་སྟེང་ལ་ཕྱག་གཡུག་གནང་བའི་ཕྱིར་དེ་ཚོ་སྐྲག་ནས་འདར་བར་འགྱུར། 17 ཡ་ཧུ་དཱའི་ཡུལ་ཁམས་ཀྱིས་ཨེ་ཅིབ་ལ་དངངས་སྐྲག་སློང་ཞིང་། སུ་ཞིག་གིས་ཨེ་ཅིབ་པར་ཡ་ཧུ་དཱ་གླེང་ན་དེ་དག་འཇིགས་པར་འགྱུར། གང་ལ་ཞེ་ན། འདི་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཨེ་ཅིབ་ལ་བཅངས་པའི་ཐུགས་དགོངས་ཡིན་ནོ། །

18 ཉིན་དེར། ཨེ་ཅིབ་ཡུལ་གྱི་གྲོང་ཁྱེར་ལྔ་ཡི་མི་རྣམས་ཀྱིས་ཀ་ན་ཨན་གྱི་སྐད་སྨྲ་ཞིང་། ཡང་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལ་བློ་དཀར་བར་མནའ་བསྐྱལ་ནས། གྲོང་ཁྱེར་གཅིག་ལ་ཉི་མའི་གྲོང་ †ཞེས་འབོད་པར་འགྱུར། 19 དེའི་དུས་སུ། ཨེ་ཅིབ་ཡུལ་དུ་དཀོན་མཆོག་ཡ་ཝཱེར་ཕུལ་བའི་མཆོད་ཁྲི་ཞིག་དང་། དེའི་ས་མཚམས་སུ་དཀོན་མཆོག་ཡ་ཝཱེར་ཕུལ་བའི་ཀ་བ་ཞིག་ཡོད་པར་འགྱུར། 20 དེ་ཐམས་ཅད་ཨེ་ཅིབ་ཡུལ་དུ་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་རྟགས་དང་དཔང་ཡིན། ཅི་ལ་ཞེ་ན། ཨེ་ཅིབ་པར་བརྙས་བཅོས་ཐེབས་ནས་དཀོན་མཆོག་ཡ་ཝཱེར་ཞུ་སྐབས། ཁོང་གིས་དེ་དག་ལ་སྐྱོབ་མཁན་དང་སྲུང་མཁན་ཞིག་མངགས་ཤིང་། དེ་ཡིས་ཁོ་ཚོ་སྐྱོབ་པར་འགྱུར། 21 དེ་ནས་དཀོན་མཆོག་ཡ་ཝཱེས་ཨེ་ཅིབ་པ་རྣམས་ལ་ཁོང་ཉིད་ངོ་ཤེས་པར་མཛད་ཅིང་། དུས་དེར་ཨེ་ཅིབ་པས་དཀོན་མཆོག་ཡ་ཝཱེ་ངོ་ཤེས་པས། དེ་དག་གིས་ཁོང་ལ་མཆོད་རྫས་དང་མཆོད་པ་ཕུལ་ནས་བསྙེན་བཀུར་བྱེད་པ་དང་། དཀོན་མཆོག་ཡ་ཝཱེ་ལ་དམ་བཅའ་བཞག་ནས་དེ་བཞིན་བསྒྲུབ་པར་འགྱུར། 22 དཀོན་མཆོག་ཡ་ཝཱེས་ཨེ་ཅིབ་ལ་རྒོལ་ཞིང་གསོ་བར་འགྱུར་བས། དེ་རྣམས་དཀོན་མཆོག་ཡ་ཝཱེའི་ཕྱོགས་སུ་སེམས་འཁོར་ཞིང་། དེ་ནས་ཁོང་གིས་དེ་དག་གི་གསོལ་བ་བཏབ་པ་ལ་གསན་ཞིང་དེ་དག་གསོ་བར་བྱའོ། །

23 དུས་དེར་ཨེ་ཅིབ་ནས་ཨ་སུར་ལ་འགྲོ་བའི་ལམ་ཆེན་ཞིག་ཡོད་ལ། ཨ་སུར་པ་རྣམས་ཨེ་ཅིབ་ཡུལ་དུ་འགྲོ་བ་དང་། ཨེ་ཅིབ་པ་རྣམས་ཨ་སུར་ཡུལ་དུ་སླེབས་ནས་ཨེ་ཅིབ་པས་ཨ་སུར་པ་དང་མཉམ་དུ་དཀོན་མཆོག་ཡ་ཝཱེར་བསྙེན་བཀུར་ཞུའོ། ། 24 དུས་དེར་ཡེས་ར་ཨེལ་ནི་ཨེ་ཅིབ་དང་། ཨ་སུར་བཅས་མཉམ་དུ་ས་གཞིའི་རྒྱལ་ཁབ་ཡོངས་ཀྱི་བྱིན་རླབས་སུ་འགྱུར་ངེས། 25 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་དེ་དག་ལ་བྱིན་རླབས་གནང་སྟེ་འདི་སྐད་དུ། བདག་གི་འབངས་མི་ཨེ་ཅིབ། ངའི་ལག་གི་ལས་ཀ་ཨ་སུར། ངའི་ནོར་སྐལ་ཡེས་ར་ཨེལ་བཅས་བདེའོ་ཞེས་གསུངས་སོ། །

ལེའུ་ཉི་ཤུ་པ།

ཨེ་ཅིབ་དང་གུ་ཤ་གཉིས་ཀ་འཇོམས་པའི་ལུང་བསྟན།

1 ཨ་སུར་གྱི་རྒྱལ་པོ་སི་ཀོན་བྱ་བས་དམག་དཔོན་ཨ་སི་དོད་ཅེས་པའི་ཡུལ་དུ་བཏང་བའི་ལོ་དེར། དམག་དཔོན་དེས་ཨ་སི་དོད་ལ་དམག་བརྒྱབ་ནས་གྲོང་ཁྱེར་བླངས། 2 དུས་དེར། དཀོན་མཆོག་ཡ་ཝཱེས་ཨ་མོ་ཟིའི་བུ་ཡེ་ཤ་ཡཱ་བརྒྱུད་ནས་འདི་སྐད་དུ། ཁྱོད་ཀྱིས་རང་གི་སྐེད་པའི་རྩིད་རས་དང་། རྐང་པའི་ལྷམ་ཕུད་ཅིག་ཅེས་གསུངས་པ་དང་། ཡེ་ཤ་ཡཱ་ཡིས་དེ་ལྟར་བྱས་རྗེས་གཅེར་བུར་བུད་ནས་རྐང་རྗེན་དུ་སོང་།

3 དཀོན་མཆོག་ཡ་ཝཱེས་འདི་སྐད་དུ། ཨེ་ཅིབ་པ་དང་གུ་ཤ་པ་ལ་རྒོལ་བའི་སྔ་ལྟས་སུ། ངའི་ཞབས་ཕྱི་ཡེ་ཤ་ཡཱ་ལོ་གསུམ་གྱི་རིང་ལ་གཅེར་བུ་དང་རྐང་རྗེན་དུ་སོང་བ་བཞིན། 4 ཨ་སུར་རྒྱལ་པོས་དེ་བཞིན་དུ་ཨེ་ཅིབ་ཀྱི་བཙོན་པ་དང་གུ་ཤའི་རྒྱང་ཕུད་བཏང་བའི་མི་རྣམས་འཁྲིད་ཅིང་། རྒན་གཞོན་གང་ཡིན་ཁྱད་མེད་པར་ཐམས་ཅད་གྱོན་གོས་བཤུས་ནས་རྐང་རྗེན་ལ། ཁོག་སྨད་གཅེར་བུར་ཕུད་དེ་ཨེ་ཅིབ་ལ་ངོ་ཚ་གཏོད་པར་འགྱུར། 5 དེ་ནས་ཡེས་ར་ཨེལ་པ་རྣམས་ཁོ་ཚོས་རེ་བ་བྱེད་པའི་གུ་ཤ་དང་། ངོམ་ཟིལ་སྟོན་པའི་ཨེ་ཅིབ་ཀྱི་ཕྱིར་དུ་འཇིགས་ཤིང་ངོ་ཚ་བར་འགྱུར། 6 ཉིན་དེར་མཚོ་རྒྱུད་ཀྱི་ཡུལ་མི་རྣམས་ན་རེ། ལྟོས་དང་། ང་ཚོས་རེ་བ་བཅངས་པ་སྟེ། རང་ཅག་གིས་ཨ་སུར་རྒྱལ་པོ་དང་ཁ་འབྲལ་ཕྱིར་སྐྱབས་བཅོལ་སའང་འདི་འདྲ་ཡིན་པས་རང་ཅག་ཅི་ལྟར་ཐར་རམ་ཞེས་སྨྲ་བར་འགྱུར་ཞེས་གསུངས་སོ། །

ལེའུ་ཉེར་གཅིག་པ།

པཱ་པེལ་ལོན་སྐོར་གྱི་ལུང་བསྟན།

1 མཚོ་འགྲམ་གྱི་དབེན་གནས་སྐོར་གྱི་བཀའ་ལུང་ནི་འདི་ལྟ་སྟེ། དགྲ་བོ་རྣམས་ནི་ནེ་གུབ་ཡུལ་ནས་ཡོང་བའི་དྲག་རླུང་བཞིན་དུ་དབེན་སྟོང་གི་འཇིགས་སུ་རུང་བའི་གནས་ནས་ཐོན་ཞིང་། 2 བདག་ལ་ལུང་བསྟན་འཇིགས་སུ་རུང་བ་ཞིག་བསྟན་པ་ནི། གཡོ་སྒྱུ་སྤྱོད་མཁན་གྱིས་གཡོ་སྒྱུ་སྤྱོད་ཅིང་། གཏོར་བརླག་གཏོང་མཁན་གྱིས་གཏོར་བརླག་གཏོང་བ་སྟེ། ཀྱེ་ཨེ་ལཱམ་ཡར་སོང་དང་། ཀྱེ་མཱ་ཏི་བསྐོར་ནས་རྒོལ་ཞིག གཙོ་བོས་བདག་གིས་སྨྲེ་སྔགས་ཡོད་ཚད་མཚམས་ཆད་པར་བྱའོ་ཞེས་གསུངས། 3 དེ་བས་ངའི་སྐེད་པ་ན་ཟུག་གིས་གདུང་བར་གྱུར་ཏེ། སྦྲུམ་མའི་ཟུག་གཟེར་བཞིན་དུ་སྡུག་བསྔལ་གྱིས་ང་རང་བཟུང་། ང་རང་རྣ་བས་གང་ཞིག་ཐོས་པའི་རྐྱེན་གྱིས་ཟུག་གཟེར་ལངས་ཤིང་། མིག་གིས་ཅི་ཞིག་མཐོང་བའི་དབང་གིས་དངངས་སྐྲག་སྐྱེས་སོ། ། 4 ངའི་སེམས་བློང་བློང་པོར་གྱུར་ཏེ། དངངས་སྐྲག་གིས་ང་ལ་འཇིགས་སྐུལ་ཞིང་། ང་རང་གདུང་བའི་ས་སྲོས་ཀྱིས་ཀྱང་ང་རང་སྐྲག་སྐྲག་འདར་འདར་བྱེད་དུ་བཅུག 5 དེ་ཚོས་གསོལ་ལྕོག་བསྒྲིགས་ཤིང་། ས་གདན་བཏིངས་ནས་བཟའ་བཏུང་སྤྱོད་ལ། ཀྱེ་འགོ་དཔོན་རྣམས་ཡར་ལངས་ཏེ་ཕུབ་ལ་སྣུམ་བྱུགས་ *ཤིག 6 ཅིའི་ཕྱིར་ཞེ་ན། གཙོ་བོས་ང་ལ་འདི་སྐད་དུ། ཁྱོད་རང་སོང་སྟེ་སོ་པ་ཞིག་བསྐོས་ནས་དེས་ཅི་མཐོང་བ་རྣམས་སྙན་ཞུ་བྱེད་དུ་ཆུག 7 དེས་རྟ་དམག་ཆ་ཆ་བྱས་ནས་འོང་བ་དང་། བོང་བུའི་དམག་དཔུང་དང་རྔ་མོང་གི་དམག་དཔུང་མཐོང་བའི་ཚེ། ཁོས་དེ་དག་ལ་གཟབ་གཟབ་བྱེད་ཅིང་། ཤིན་ཏུ་གཟབ་གཟབ་བྱེད་དགོས་ཞེས་གསུངས་སོ། །

8 རྗེས་སུ་སོ་པས་སེང་གེའི་ང་རོ་སྒྲོག་པ་བཞིན་ན་རེ། ཀྱེ་གཙོ་བོ་ལགས། ང་རང་ཉི་མ་རེ་རེར་སོ་ལྟའི་མཁར་ཐོག་ནས་ལངས་ཤིང་། མཚན་མོ་རེ་རེར་རང་གནས་སུ་བསྡད་པ་ཡིན། 9 ལྟོས་དང་། རྟ་དམག་ཁག་ཅིག་འོང་བ་སྟེ། རྟ་དང་དམག་ནི་ཆ་ཆ་བྱས་ནས་ཡོང་གིན་འདུག ཡང་མི་ཞིག་གིས་ལན་བཏབ་པ་སྟེ། འགྱེལ་ཏེ། པཱ་པེལ་ལོན་འགྱེལ་ཏོ། །དེའི་སྐུ་འདྲ་བརྐོས་མ་ཐམས་ཅད་བཅག་ནས་ས་རུ་ལྷུང་ཞེས་དང་། 10 ཀྱེ་ངའི་རྡུང་བར་གྱུར་པའི་ལོ་ཏོག་དང་། ངའི་གཡུལ་ཁའི་འབྲུ་རིགས། ངའི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་ལས་ཐོས་པ་ཐམས་ཅད་ཁྱོད་རྣམས་ལ་བསྒྲགས་པར་བྱའོ་ཞེས་སྨྲས་སོ། །

ཨ་རབ་སྐོར་གྱི་ལུང་བསྟན།

11 དུའུ༌མཱ་†སྐོར་གྱི་བཀའ་ལུང་ནི་འདི་ལྟ་སྟེ། མི་ཞིག་གིས་སེ་ཨིར་ཕྱོགས་ནས་ང་བོས་ཏེ་ན་རེ། ཀྱེ་སོ་ལྟ་ལགས། མཚན་མོ་ད་དུང་ཇི་ཙམ་ལུས་སམ། སོ་ལྟ་ལགས། མཚན་མོ་ད་དུང་ཇི་ཙམ་ལུས་སམ་ཞེས་དྲིས་པ་ན། 12 སོ་ལྟ་ན་རེ། ཞོགས་པ་སླེབས་ཀྱང་མཚན་མོ་ཡང་བསྐྱར་སླེབ་ངེས། ཁྱོད་ཀྱིས་ད་དུང་འདྲི་འདོད་ན། ཕྱིར་ཤོག་ལ་དྲིས་ཤིག་ཅེས་པའོ། ། 13 ཡང་ཨ་རབ་སྐོར་གྱི་བཀའ་ལུང་ནི་འདི་ལྟ་སྟེ། ཀྱེ་དི་དཱན་པའི་ཚོང་གཉེར་རུ་ཁག ཁྱོད་རྣམས་ཨ་རབ་ཀྱི་ནགས་ཁྲོད་དུ་ཞག་སྡོད་བྱེད་དགོས་ལ། 14 ཀྱེ་ཐེ་མཱའི་ཡུལ་མི་རྣམས། ཁ་སྐོམ་པ་ལ་ཆུ་སྟེར་དགོས་ཤིང་། བྲོས་བྱོལ་པ་རྣམས་ལ་བག་ལེབ་སྦྱིན་དགོས། 15 ཅིའི་ཕྱིར་ཞེ་ན། དེ་དག་ཕྱིར་ཐོན་པའི་རལ་གྲི་དང་། འཐེན་པའི་མདའ་མོ། ཛ་དྲག་ཆེ་བའི་དམག་འཁྲུག་བཅས་ལས་ཐར་བས་སོ། ། 16 གཙོ་བོས་ང་ལ་འདི་སྐད་དུ། གླ་པའི་ལོ་གྲངས་བཞིན་དུ་ལོ་གཅིག་གི་ནང་དུ་ཀེ་དཱར་གྱི་གཟི་བརྗིད་ཐམས་ཅད་རྫོགས་པར་འགྱུར་ཏེ། 17 མདའ་པ་ལས་ཐར་བའི་མི་གྲངས་ནི་ཀེ་དཱར་པའི་དཔའ་བོ་ཡིན་པས་ཤིན་ཏུ་ཉུང་ཞེས་ཡེས་ར་ཨེལ་གྱི་དཀོན་མཆོག་ཡ་ཝཱེས་གསུངས་སོ། །

ལེའུ་ཉེར་གཉིས་པ།

ཡེ་རུ་སཱ་ལེམ་སྐོར་གྱི་ལུང་བསྟན་།

1 ཞལ་གཟིགས་ལུང་པའི་སྐོར་གྱི་བཀའ་ལུང་ནི་འདི་ལྟ་སྟེ། ཁྱོད་ཅག་ཐམས་ཅད་ལ་དོན་ཅི་ཞིག་བྱུང་སྟེ་ཁང་ཀླད་དུ་འགོས་པ་ཡིན་ནམ། 2 ཀྱེ་ཅ་ཅོ་དང་འདུ་འཛི། དགའ་སྤྲོས་བཀང་བའི་གྲོང་ཁྱེར། ཁྱོད་ཀྱི་ནང་དུ་བསད་པ་དག་ནི་རལ་གྲིས་བསད་པ་མ་ཡིན་ལ། དམག་སར་ཤི་བའང་མ་ཡིན། 3 ཁྱོད་ཀྱི་འགོ་དཔོན་རྣམས་ལྷན་དུ་བྲོས་ཤིང་། དེ་དག་ལ་མདའ་གཞུ་མེད་པས་འཛིན་བཟུང་ཐེབས་པ་དང་། དེ་དག་ཐག་རིང་དུ་བྲོས་ཀྱང་ཁྱོད་ལས་རྙེད་པ་ཐམས་ཅད་བཙོན་དུ་ཁྲིད། 4 དེ་བས་ངས་ཁྱོད་ཀྱི་མིག་གིས་ང་ལ་མ་ལྟ་ཞིག ང་རང་དྲག་ཏུ་ངུ་རུ་ཆུག ཡང་ངའི་འབངས་མེད་པར་བཟོས་པའི་རྐྱེན་གྱིས་ང་ལ་སེམས་གསོ་བྱེད་པར་མ་བྲེལ་ཞིག་ཅེས་པའོ། །

5 ཅིའི་ཕྱིར་ཞེ་ན། དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་ཞལ་གཟིགས་ལུང་པར་དངངས་སྐྲག་དང་རྡོག་བརྫིས། ཟང་ཟིང་གི་དུས་ཡོད་པར་མཛད་དེ། མཁར་རྣམས་བཤིག་ཅིང་། སྡུག་སྐད་རི་སྒང་དུ་སླེབས། 6 ཨེ་ལཱམ་པས་མདའ་ཤུབས་ཐོགས་ཏེ་ཤིང་རྟ་དང་རྟ་དམག་ཡོད་ལ། ཀིར་གྱི་དམག་མིས་ཕུབ་བཟུང་ནས་གྲ་སྒྲིག་བྱས་འདུག 7 ཁྱོད་ཀྱི་ལུང་པ་བཟང་པོའི་ནང་དུ་ཤིང་རྟ་ཡིས་གང་ཞིང་། དམག་རྟའི་ཚོགས་ཀྱང་མཁར་སྒོའི་མདུན་དུ་བསྒྲིགས་ཡོད། 8 ཁོང་གིས་ཡ་ཧུ་དཱའི་འགེབ་སྲུང་བསྣུར་ཅིང་། དུས་དེར་ཁྱོད་ཀྱིས་ནགས་ཚལ་མཛོད་ཁང་ནང་གི་མཚོན་ཆར་རེ་བ་བཅོལ་བ་ཡིན། 9 ཁྱོད་ཅག་གིས་དཱ་བིད་གྲོང་ཁྱེར་གྱི་མཁར་ཆག་མང་པོ་མཐོང་སྟེ། རྫིང་བུ་འོག་མ་ནས་ཆུ་དྲངས་ཤིང་། 10 ཁྱོད་རྣམས་ཀྱིས་ཡེ་རུ་སཱ་ལེམ་གྱི་ཁང་ཁྱིམ་རྣམས་བརྩིས་པ་དང་། དེ་དག་བཤིགས་ནས་མཁར་རྫོང་བརྩིགས། 11 རྫིང་བུ་རྙིང་པའི་ཆུ་གསོག་ཕྱིར་ཁྱོད་རྣམས་ཀྱིས་ཡང་མཁར་གཉིས་ཀྱི་བར་ནས་ཆུ་མཛོད་བཟོས། འོན་ཀྱང་ཁྱོད་ཀྱིས་དེ་མཛད་མཁན་གྱི་དཀོན་མཆོག་ལ་མ་བལྟས་ཤིང་། གནའ་ནས་ད་བར་དུ་དོན་འདི་མཛད་མཁན་གྱི་དཀོན་མཆོག་ཀྱང་མ་དྲན་ནོ། །

12 ཉིན་མོ་དེར་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་མི་རྣམས་ངུ་ཞིང་སྨྲེ་སྔགས་འདོན་པ་དང་། མགོའི་སྐྲ་བཞར་ནས་རྩིད་རས་གྱོན་པར་དགོངས་པ་ཡིན། 13 ལྟོས་དང་། མི་རྣམས་ད་དུང་དགའ་ཞིང་སྐྱིད་པའི་ངང་ནས་གླང་དང་ལུག་བཤས་ཏེ། ཤ་བཟའ་བ་དང་རྒུན་ཆང་འཐུང་ནས་ན་རེ། རང་ཅག་གིས་བཟའ་བཏུང་སྤྱོད་དང་། ཅིའི་ཕྱིར་ཞེ་ན། སང་ཉིན་རང་ཅག་འཆི་བར་འགྱུར་ཞེས་པའོ། ། 14 དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་དངོས་སུ་ང་ལ་བསྟན་ཏེ་འདི་སྐད་དུ། སྡིག་པ་འདི་དག་ཁྱོད་འཆི་བའི་བར་དུ་འདག་པར་མི་བྱའོ་ཞེས་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་གསུངས་སོ། །

15 དེ་ཡང་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་འདི་སྐད་དུ། ཕོ་བྲང་གི་ཕྱག་མཛོད་ཤེབ་ནཱའི་རྩར་སོང་ནས་ཁོ་ལ། 16 ཁྱོད་ཀྱིས་འདི་ནས་ཅི་བྱེད་པ་ཡིན་ནམ། ཁྱོད་ཀྱིས་རང་ཉིད་སུ་ཡིན་འདོད་དམ། ཁྱོད་ཀྱིས་འདི་ནས་རང་ལ་དུར་ཁུང་ཞིག་བརྐོས་ཏེ། མཐོ་ས་ནས་དུར་ཁུང་བརྐོས་ཏེ་བྲག་ཁུང་ནང་དུ་སྡོད་རྒྱུ་ཡིན་ནམ། 17 ལྟོས་ཤིག་དཔའ་བོ། དཀོན་མཆོག་ཡ་ཝཱེས་ཁྱོད་ཤུགས་ཀྱིས་འཕེན་ཞིང་། ཁོང་གིས་ཁྱོད་དམ་པོར་འཛིན་པར་འགྱུར། 18 ཁོང་གིས་ཁྱོད་ནི་གྲུ་གུ་ལྟར་རིལ་རིལ་བྱས་ནས་ཡངས་ཤིང་རྒྱ་ཆེ་བའི་གནས་ཤིག་ཏུ་འཕེན་པ་དང་། ཁྱོད་ཡུལ་དེར་ཤི་ནས་ཁྱོད་ཀྱི་ཤིང་རྟ་དཔལ་དང་ལྡན་པ་རྣམས་ཀྱང་ཡུལ་དེར་གནས་ཤིང་། ཁྱོད་ནི་རང་གི་བདག་པོའི་ཁྱིམ་གྱི་ངོ་ཚ་རུ་འགྱུར་རོ། ། 19 བདག་*གིས་ཁྱོད་ཀྱི་དཔོན་གནས་བླངས་ཏེ། ཁྱོད་ནི་རང་གི་གོ་ས་ནས་མར་འབེབ་པར་འགྱུར། 20 ཉིན་མོ་དེར་ངས་ཧིལ་ཀི་ཡཱའི་བུ་སྟེ་ཉིད་ཀྱི་ཞབས་ཕྱི་ཨེལ་ཡ་ཀིམ་བོས་ནས། 21 བདག་གིས་ཁྱོད་ཀྱི་ཕྱི་གོས་དེ་ལ་བསྐོན་ནས་ཁྱོད་ཀྱི་སྐ་རགས་དེ་ལ་འཆིང་དགོས་པ་དང་། ཁྱོད་ཀྱི་དབང་ཆ་དེའི་ལག་ཏུ་སྤྲད་ནས། དེ་ནི་ཡེ་རུ་སཱ་ལེམ་དང་ཡ་ཧུ་དཱ་ཁྱིམ་རྒྱུད་ཀྱི་ཡབ་ཆེན་དུ་འགྱུར་ངེས་ཡིན། 22 ངས་དཱ་བིད་ཚང་གི་ལྡེ་མིག་ཁོའི་ཕྲག་པར་བཞག་†སྟེ། དེས་ཕྱེས་པའི་སྒོ་ནི་སུས་ཀྱང་རྒྱག་མི་ཐུབ་ལ། དེས་བརྒྱབ་པའི་སྒོ་ནི་སུས་ཀྱང་འབྱེད་མི་ཐུབ། 23 ངས་དེ་ཕུར་པ་ལྟར་བརྡབས་ནས་བརྟན་པོར་མཛད་ཅིང་། དེ་ནི་ཕ་གཞིས་ཀྱི་བཞུགས་ཁྲི་གཟི་བརྗིད་ཅན་དུ་འགྱུར་བར་བྱའོ། ། 24 དེའི་ཕ་གཞིས་ཀྱི་གཟི་བརྗིད་ཐམས་ཅད་དེ། དེའི་བུ་ཕྲུག་དང་ཚ་རྒྱུད། ད་དུང་ཡོ་བྱད་སྣ་ཚོགས་ཏེ། ཕོར་པ་དང་བུམ་པ་བཅས་ཐམས་ཅད་ཁོ་ལ་བརྟེན་པར་འགྱུར། 25 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། དུས་དེར། བརྟན་པོར་བརྡབས་པའི་ཕུར་པ་དེ་སྒུལ་ཞིང་བཅག་ནས་སར་ལྷུང་ཞིང་། དེའི་སྟེང་དུ་ཡོད་པའི་ཁུར་པོ་རྣམས་མེད་པར་འགྱུར། ཅིའི་ཕྱིར་ཞེ་ན། དཀོན་མཆོག་ཡ་ཝཱེས་དེ་ལྟར་གསུངས་སོ། །

ལེའུ་ཉེར་གསུམ་པ།

ཐཱར་སྐོར་གྱི་ལུང་བསྟན།

1 ཐཱར་ཞེས་པའི་སྐོར་གྱི་བཀའ་ལུང་ནི་འདི་ལྟ་སྟེ། ཀྱེ་ཐཱར་ཞིས་ཀྱི་གྲུ་གཟིངས་རྣམས། ངུ་འབོད་གྱིས་ཤིག གང་ལ་ཞེ་ན། ཐཱར་གྱི་ས་ཆ་སྟོངས་ཤིང་འཇིག་ནས་དེ་རུ་ཁང་པ་མེད་ཅིང་། གྲུ་ཁའང་མེད་ཅེས་པའི་བརྡ་འདི་ནི་ཁོ་ཚོས་ཀིབ་རིས་ཡུལ་ནས་ཐོས་པར་གྱུར། 2 མཚོ་རྒྱུད་ཀྱི་ཡུལ་མི་སྟེ། མཚོ་འགྲུལ་ལ་བརྟེན་ནས་ཕྱུག་པོར་འགྱུར་བའི་ཚི་ཏུན་གྱི་ཚོང་པ་ཁྱོད་རྣམས་ཁུ་སིམ་པོར་སྡོད་ཅིག 3 ཆུ་ཆེན་སྟེང་གི་ཤུ་ཧོར་གྱི་འབྲུ་རིགས་དང་། ནཱ་ཡོལ་གཙང་པོའི་ལོ་ཏོག་བཅས་ནི་ཚི་ཏུན་གྱི་ཡོང་འབབ་ཡིན་པས། ཚི་ཏུན་ནི་རྒྱལ་ཁབ་ཀུན་གྱི་ཚོང་ར་རུ་གྱུར། 4 ཀྱེ་ཚི་ཏུན་ངོ་ཚ་བར་གྱུར་ཅིག གང་ལ་ཞེ་ན། རྒྱ་མཚོ་དང་རྒྱ་མཚོའི་ངར་ཤུགས་ཀྱིས། ངས་ཕྲུ་གུ་སྐྱེ་བའི་ན་ཟུག་ཉམས་སུ་མ་མྱངས་ལ། ཕྲུ་གུ་ཡང་བཙས་མ་མྱོང་། བུ་གསོས་མ་མྱོང་ལ་བུ་མོ་ཡང་གསོ་སྐྱོང་བྱས་མ་མྱོང་ངོ་ཞེས་པའོ། ། 5 གནས་ཚུལ་འདི་ཨེ་ཅིབ་པས་ཐོས་པས། ཨེ་ཅིབ་པ་རྣམས་ཐཱར་གྱི་གནས་ཚུལ་འདིའི་ཕྱིར་ཤིན་ཏུ་སྐྱོ་བར་གྱུར་ཏོ། ། 6 ཀྱེ་མཚོ་རྒྱུད་ཀྱི་ཡུལ་མི་རྣམས། ངུ་འབོད་བྱོས་ཤིག ཁྱོད་རྣམས་ཕ་རོལ་གྱི་ཐཱར་ཞིས་ལ་སོང་ཞིག 7 འདི་ནི་ཁྱོད་རྣམས་དགའ་བའི་གྲོང་ཁྱེར་ཡིན་ནམ། དེའི་འབྱུང་ཁུངས་བརྗོད་ན་གནའ་རབས་ཡིན་ཞིང་། དེའི་རྐང་པས་ཡུལ་མི་རྣམས་རྒྱང་རིང་དུ་ཁྲིད་ནས་སྡོད་པར་གྱུར་ཏོ། ། 8 སུ་ཞིག་གིས་ཇུས་འགོད་བྱས་ཏེ་ཐཱར་ལ་རྒོལ་དུ་བཅུག་པ་ཡིན་ནམ། དེ་ནི་མི་ལ་ཅོད་པན་གནང་བའི་གྲོང་ཁྱེར་ཞིག་སྟེ། དེའི་ཚོང་པ་ནི་རྒྱལ་སྲས་དང་། དེའི་ཚོང་དཔོན་རྣམས་ནི་ས་གཞིའི་སྟེང་གི་བཀུར་འོས་པ་ཡིན། 9 འདི་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་ཐུགས་དགོངས་ཏེ། གཟི་བརྗིད་ཀྱིས་ང་རྒྱལ་ཆེ་བ་དག་ལ་བརྙས་བཅོས་དང་། ས་གཞིའི་སྐུ་དྲག་ཐམས་ཅད་ལ་མཐོང་ཆུང་བྱེད་པའི་ཕྱིར་ཡིན། 10 ཀྱེ་ཐཱར་ཞིས་ཀྱི་ཡུལ་མི་རྣམས། བཀག་འགོག་ཅི་ཡང་མེད་པའི་ནཱ་ཡོལ་གཙང་པོ་ཁྱོད་ཀྱི་ཡུལ་ལ་བཞུར་བ་བཞིན་དུ་སོང་ཞིག 11 དཀོན་མཆོག་ཡ་ཝཱེས་ཕྱག་ཟུང་རྒྱ་མཚོའི་ཁྱོན་ལ་བརྐྱངས་ཏེ་རྒྱལ་ཁབ་ཀུན་སྒུལ་ཞིང་། ཁོང་གིས་ཀ་ན་ཨན་གྱི་སྐོར་ལ་དེའི་ནང་གི་བཙན་རྫོང་རྣམས་བཤིག་པར་འགྱུར་ཞེས་པའི་བཀའ་ཞིག་བབས། 12 ཡང་ཁོང་གིས་འདི་སྐད་དུ། བཙན་གནོན་ཐེབས་པའི་ཚི་ཏུན་གྱི་ཡུལ་མི་རྣམས། ཁྱོད་རྣམས་ཡང་བསྐྱར་དགའ་བར་མི་འགྱུར་ཏེ། ཡར་ལངས་ནས་ཕར་ཕྱོགས་ཀྱི་ཀིབ་རིས་སུ་སོང་དང་། དེ་ནས་ཀྱང་ཁྱོད་ལ་ངལ་གསོ་འཐོབ་པར་མི་འགྱུར་ཞེས་གསུངས། 13 ལྟོས་དང་། ཐཱར་ནི་དབེན་སྟོང་དང་རི་དྭགས་གནས་སར་འགྱུར་དུ་འཇུག་མཁན་ནི་ཀལ་དི་ནས་ཐོན་པའི་མི་ཡིན་པ་ལས་ཨ་སུར་པ་མ་ཡིན་ཏེ། ཁོ་ཚོས་མཁར་ལ་རྒོལ་བའི་ལྕོག་མཐོན་པོ་བརྩིགས་ཤིང་། ཐཱར་གྱི་མཁར་རྫོང་བཤིགས་ནས་ཞིག་རལ་དུ་བཏང་ཡོད་དོ། ། 14 ཀྱེ་ཐཱར་ཞིས་ཀྱི་གྲུ་གཟིངས་རྣམས། ཁྱོད་ཀྱི་བཙན་རྫོང་རྣམས་གཏོར་བས་ངུ་འབོད་གྱིས་ཤིག

ལོ་བདུན་ཅུའི་རྗེས་སུ་ཐཱར་ལ་ཡང་བསྐྱར་གཟིགས་སྐྱོང་མཛད་པ།

15 ཉིན་མོ་དེར། ཐཱར་ནི་རྒྱལ་རབས་གཅིག་གི་དུས་སྐབས་བཞིན་དུ་ལོ་བདུན་ཅུར་བརྗེད་པར་འགྱུར་ཞིང་། ལོ་བདུན་ཅུའི་རྗེས་སུ་ཐཱར་ནི་སྨད་འཚོང་མས་བླངས་པའི་གླུ་བཞིན་འགྱུར་ཏེ། 16 ཀྱེ་བརྗེད་ཟིན་པའི་གཡེམ་མ། མི་ཡིས་ཁྱོད་རང་ཕྱིར་དྲན་པའི་ཆེད་དུ་པི་ཝང་ཐོགས་ཏེ་གྲོང་ཁྱེར་ཡོངས་སུ་སྐྱོད་ཅིག རོལ་དབྱངས་དཀྲོལ་བཞིན་གླུ་མང་པོ་ལོངས་ཤིག་ཅེས་པའོ། ། 17 ལོ་བདུན་ཅུའི་རྗེས་སུ་དཀོན་མཆོག་ཡ་ཝཱེས་ཐཱར་ལ་གཟིགས་སྐྱོང་མཛད་ཅིང་། ཐཱར་ཡང་བསྐྱར་དར་ཞིང་རྒྱས་ཏེ། ས་གཞིའི་སྟེང་གི་རྒྱལ་ཁམས་ཀུན་དང་སྨད་འཚོང་མའི་ཚོང་བྱེད་དོ། ། 18 དེའི་རྒྱུ་ནོར་དང་ཐོབ་པའི་ཁེ་ཕན་དམ་པའི་ཚུལ་དུ་དཀོན་མཆོག་ཡ་ཝཱེར་འབུལ་ཞིང་། གསོག་འཇོག་བྱེད་པར་མི་འགྱུར། གང་ལ་ཞེ་ན། དེའི་རྒྱུ་ནོར་དག་ནི་དཀོན་མཆོག་ཡ་ཝཱེའི་དྲུང་དུ་སྡོད་པའི་མི་ལ་དབང་བས། ཁོ་ཚོའི་ལྟོ་བ་འགྲང་ཞིང་གྱོན་པ་ལེགས་པོ་ཡིན་ནོ། །

ལེའུ་ཉེར་བཞི་པ།

ཁ་ཆད་དོར་བས་ཉེས་ཆད་ཕོག་པ།

1 ལྟོས་དང་། དཀོན་མཆོག་ཡ་ཝཱེས་ས་གཞི་སྟོངས་ཤིང་སྟོང་བར་མཛད་དེ། ཁོང་གིས་ས་སྟེང་བསློགས་ཤིང་དེའི་ཡུལ་མི་རྣམས་ཕྱོགས་སོ་སོར་གཏོར་བ་དང་། 2 འབངས་དང་མཆོད་དཔོན། གཡོག་པོ་དང་བདག་པོ། གཡོག་མོ་དང་བདག་མོ། ཉོ་མཁན་དང་འཚོང་མཁན། སྐྱི་མཁན་དང་གཡོར་མཁན། སྐྱེད་མཁན་དང་སྐྱེད་འཇལ་མཁན་ཐམས་ཅད་གཏོར་བར་འགྱུར། 3 ས་གཞི་རྩ་བ་ནས་སྟོང་བར་གྱུར་ཏེ་ཡོངས་སུ་མེད་པར་འགྱུར་ཞེས་བཀའ་འདི་ནི་དཀོན་མཆོག་ཡ་ཝཱེས་གསུངས་སོ། ། 4 ས་གཞི་སྐམ་ནས་ཉམས་རྒུད་དུ་འགྲོ་ཞིང་། དེའི་སྟེང་གི་མཐོ་སར་བཞུགས་པའི་ཁེངས་དྲེགས་ཅན་རྣམས་ཀྱང་ཉམས་པར་འགྱུར། 5 ཡུལ་མི་རྣམས་ཀྱིས་བཀའ་ཁྲིམས་མ་བརྩིས་ཤིང་། སྲོལ་ཡིག་དང་འགལ་ནས་དུས་གཏན་གྱི་ཁ་ཆད་དོར་བས། ས་གཞི་ནི་དེའི་སྟེང་གི་ཡུལ་མིས་སྦགས་པ་ཡིན། 6 དེ་བས་ས་གཞི་ལ་དམོད་མོ་ཐེབས་ཏེ་རྩ་མེད་དུ་གཏོང་ཞིང་། དེར་གནས་པའི་ཡུལ་མི་ཚོས་ཉེས་ཆེད་འཁུར་བར་འགྱུར། དེ་བས་ས་སྟེང་གི་ཡུལ་མི་རྣམས་བསྲེག་པར་འགྱུར་ལ། ཤུལ་དུ་ལུས་པ་ཤིན་ཏུ་ཉུང་། 7 རྒུན་ཆང་སྐྱོ་ཞིང་རྒུན་ཤིང་རྒུད་པ་དང་། སྐྱིད་སྣང་ཅན་གྱིས་ཤུགས་རིང་འབྱིན། 8 སིལ་རྔ་རྡུང་བའི་དགའ་སྤྲོ་མཚམས་ཆད་ཅིང་། དགའ་སྟོན་ལ་རོལ་བའི་འདུ་འཛི་ཁུ་སིམ་པོར་གྱུར་ལ། པི་ཝང་དཀྲོལ་བའི་དགའ་སྤྲོ་མཚམས་ཆད་དོ། ། 9 དེ་དག་གིས་ཡང་བསྐྱར་ཆང་འཐུང་ནས་གླུ་ལེན་པར་མི་འགྱུར་ཞིང་། ཆང་གར་པོ་འཐུང་མཁན་རྣམས་ཀྱང་སྤྲོ་བར་མི་འགྱུར་རོ། ། 10 སྟོངས་ཤིང་གོ་རིམ་མེད་པའི་གྲོང་ཁྱེར་ནི་གཏོར་ནས་བརླག་པ་དང་། ཁྱིམ་ཚང་རེ་རེས་སྒོ་བརྒྱབ་ནས་ནང་དུ་འགྲོ་མི་ཐུབ་པར་བྱས། 11 ཆང་མེད་པས་མི་ལ་ལས་རྒྱ་སྲང་ནས་སྡིག་སྐད་བཏོན། དགའ་སྤྲོ་ཡོད་ཚད་མེད་པར་གྱུར། ས་གཞིའི་དགའ་སྤྲོ་ཡལ་བར་གྱུར། 12 གྲོང་ཁྱེར་ནི་དབེན་སྟོང་དུ་གྱུར་ཏེ་མཁར་སྒོ་རྣམས་བརྡུངས་ནས་བཤིགས། 13 ས་གཞིའི་མི་ཀུན་སྐྱུ་རུ་ར་ཡི་སྡོང་པོ་སྒུལ་བ་བཞིན་དང་། བཏོགས་ཚར་བའི་རྒུན་འབྲུམ་ཤིང་ལྟར་མང་པོ་ལུས་མེད་དོ། ། 14 ཤུལ་ལུས་རྣམས་ཀྱིས་དགའ་འབོད་བྱེད་ཅིང་། ནུབ་ཕྱོགས་པ་ཡིས་དཀོན་མཆོག་ཡ་ཝཱེའི་གཟི་བརྗིད་སྒྲོག 15 ཤར་ཕྱོགས་པས་དཀོན་མཆོག་ཡ་ཝཱེའི་གཟི་བརྗིད་མངོན་ཏེ། མཚོ་རྒྱུད་ཀྱི་གླིང་ཕྲན་རྣམས་སུ་ཡེས་ར་ཨེལ་གྱི་དཀོན་མཆོག་ཡ་ཝཱེའི་མཚན་ལ་བསྟོད་པར་བྱའོ། ། 16 ང་ཚོས་ས་གཞིའི་མཐའ་ནས་གཟི་བརྗིད་དྲང་བདེན་ཅན་ལ་འབུལ་ཞེས་པའི་གླུ་སྐད་ཐོས་ཡོང་། ཡིན་ནའང་ངས་བདག་ནི་ཚར་རོ། །བདག་ནི་ཚར་རོ། །བདག་ལ་ཆག་སྒོ་འབྱུང་ངོ་། །གང་ལ་ཞེ་ན། གཡོ་སྒྱུ་སྤྱོད་མཁན་གྱིས་གཡོ་སྒྱུ་སྤྱོད་ཅིང་། གཡོ་སྒྱུ་སྤྱོད་མཁན་གྱིས་གཡོ་སྒྱུ་ཆེ་རུ་སྤྱོད་དོ་ཞེས་སྨྲས་སོ། ། 17 ཀྱེ་ས་གཞིའི་ཡུལ་མི་རྣམས། འཇིགས་སྐྲག་དང་ས་དོང་། རྒྱ་རྙི་བཅས་ཀྱིས་ཁྱོད་ལ་བསྒུགས་ཡོད། 18 འཇིགས་སྐྲག་གི་སྐད་ལས་འབྲོ་མཁན་རྣམས་དོང་ནང་དུ་ལྷུང་ཞིང་། དོང་ནས་ཡར་འགོས་པ་རྣམས་རྙི་ལ་ཚུད་པར་འགྱུར། ཅིའི་ཕྱིར་ཞེ་ན། ནམ་མཁའི་སྒེའུ་ཁུང་རྣམས་ཕྱེས་ནས་ས་གཞིའི་རྩ་བ་འདར། 19 ས་གཞི་ཡོངས་སུ་བརྡིབས་ཏེ་གས་པ་དང་། ས་རབ་ཏུ་གཡོས། 20 ས་གཞི་ནི་ཆང་གིས་བཟི་བའི་མི་བཞིན་ཡར་མར་འཁྱོར་ཞིང་། སྤྱིལ་བུ་དང་འདྲ་བར་གཡོས་ཏེ། ས་གཞི་ནི་རང་སྟེང་གི་ཉེས་ཆད་ཀྱིས་མནན་ཞིང་། ཐ་ན་བརྡིབས་ནས་ཡར་ལངས་མི་ནུས། 21 ཉིན་མོ་དེར། དཀོན་མཆོག་ཡ་ཝཱེས་མཐོ་དབྱིངས་སུ་ནམ་མཁའི་དཔུང་ཚོགས་དག་ལ་ཉེས་ཆད་གཅོད་ཅིང་། ས་སྟེང་གི་རྒྱལ་པོ་རྣམས་ལ་ཆད་པ་གཅོད་པར་འགྱུར། 22 དེ་དག་བཙོན་པ་རྣམས་མུན་དོང་དུ་བསྡུས་པ་བཞིན་དུ་བསྡུ་བར་འགྱུར་ཞིང་། དེ་དག་བཙོན་ཁང་དུ་བཅུག་སྟེ་ཉིན་མང་པོའི་རྗེས་སུ་ཉེས་ཆད་གཅོད་ངེས། 23 དུས་དེར་ཟླ་བ་སྐྱེངས་ཤིང་ཉི་མའང་ནོངས་པར་འགྱུར། གང་ལ་ཞེ་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་རི་བོ་ཛ་ཡན་དང་ཡེ་རུ་སཱ་ལེམ་དུ་རྒྱལ་པོར་འགྱུར་ཞིང་། ཁོང་གི་རྒན་པོ་རྣམས་ཀྱི་མདུན་དུ་གཟི་བརྗིད་ཆེན་པོ་ཡོད།

ལེའུ་ཉེར་ལྔ་པ།

བསྟོད་དབྱངས།

1 ཀྱེ་དཀོན་མཆོག་ཡ་ཝཱེ་ལགས། ཁྱེད་ནི་ང་ཡི་དཀོན་མཆོག་ཡིན་ཏེ། ངས་ཁྱེད་ལ་བསྟོད་ཅིང་ཁྱེད་ཀྱི་མཚན་ལ་བསྔགས་པར་བྱ། ཅི་ལ་ཞེ་ན། ཁྱེད་ཀྱིས་དྲང་བདེན་ཆ་ཡོངས་སུ་རྫོགས་པའི་ངང་ནས་ངོ་མཚར་ཅན་གྱི་དོན་རྣམས་མཛད་ཅིང་། དེ་ནི་ཁྱེད་ཀྱིས་གནའ་དུས་ནས་ཐུགས་སུ་བཅངས་པའི་དོན་ཡིན་ནོ། ། 2 ཁྱེད་ཀྱིས་གྲོང་ཁྱེར་རྣམས་ཞིག་རལ་དུ་མཛད་པ་དང་། མཁར་བརྟན་པོ་རྣམས་དབེན་སྟོང་དུ་མཛད་དེ། ཕྱི་ཕྱོགས་པའི་མཁར་རྫོང་རྣམས་བཤིག་ཅིང་། སླར་ཡང་བརྩིག་པར་མི་བྱའོ། ། 3 དེ་བས་མི་རིགས་སྟོབས་ལྡན་ཅན་གྱིས་ཁྱེད་ཀྱི་གཟི་བརྗིད་མངོན་ཞིང་། གྲོང་ཁྱེར་གདུག་རྩུབ་ཅན་རྣམས་ཀྱང་ཁྱེད་ལ་གུས་ཤིང་འཇིགས་པར་འགྱུར། 4 ཁྱེད་ནི་སྐྱོ་བོ་རྣམས་ཀྱི་སྐྱབས་དང་། དབུལ་པོའི་དཀའ་སྡུག་ཁྲོད་ཀྱི་སྐྱབས་གནས་དང་། ཆར་རླུང་དྲག་པོ་ལས་གཡོལ་བའི་སྦས་ས་དང་། ཚ་ངད་ཆེན་པོ་ལས་གཡོལ་བའི་གྲིབ་བསིལ་ལྟ་བུ་ཡིན་ཏེ། བཙན་ཤུགས་ཅན་གྱིས་བརྒྱབ་པའི་དབུགས་ནི་རྩིག་ངོར་རྒྱག་པའི་དྲག་རླུང་དང་འདྲའོ། ། 5 སྐམ་སའི་ཚ་བ་ཉམས་པར་མཛད་པ་བཞིན་ཁྱེད་ཀྱིས་ཕྱི་ཕྱོགས་པའི་ཀུ་ཅོ་མེད་པར་མཛད་པ་དང་། སྤྲིན་གྱིས་ཚ་རླངས་འཇོམས་པ་བཞིན་ཁྱེད་ཀྱིས་གདུག་རྩུབ་ཅན་གྱི་རྒྱལ་ཁའི་གླུ་དབྱངས་མཚམས་བཅད་དོ། ། 6 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་རི་བོ་འདི་ནས་མི་ཐམས་ཅད་ཀྱི་ཕྱིར་དུ་ཕུན་སུམ་ཚོགས་པའི་གསོལ་སྟོན་བཤམས་ཤིང་། དེའི་ནང་དུ་ལོ་ཆང་དང་རྐང་མར་ཞིམ་པོ། བདུད་རྩི་མངར་མོ་བཅས་ཡོད། 7 ཡང་ཁོང་གིས་རི་བོ་འདི་ནས་མི་ཐམས་ཅད་གཡོགས་པའི་ཡོལ་བ་དང་། རྒྱལ་ཁབ་ཀུན་ལ་བཀབ་པའི་རས་མེད་པར་མཛད་དེ། 8 ཁོང་གིས་འཆི་བ་ནི་དུས་གཏན་དུ་ཁྱུར་མིད་བཏང་ཞིང་། གཙོ་བོ་ཡ་ཝཱེས་མི་རེ་རེའི་གདོང་གི་མཆི་མ་ཕྱིས་ནས། ཉིད་ཀྱི་མི་སྡེའི་ངོ་ཚ་ནི་ས་གཞི་ཡོངས་ནས་མེད་པར་མཛད་ཅེས་དཀོན་མཆོག་ཡ་ཝཱེས་གསུངས་སོ། ། 9 ཉིན་མོ་དེར་མི་ན་རེ། ལྟོས་དང་། འདི་ནི་ང་ཚོའི་དཀོན་མཆོག་ཡིན་ཏེ། ང་ཚོ་ཁོང་ལ་དད་ཅིང་བརྟེན་པ་ཡིན་ན་ཁོང་གིས་ང་ཚོ་སྐྱོབ་པར་འགྱུར། འདི་ནི་ང་ཚོ་བརྟེན་སའི་དཀོན་མཆོག་ཡ་ཝཱེ་ཡིན། ང་ཚོ་ནི་ཁོང་གི་ཐར་པའི་ལམ་ནས་དགའ་ཞིང་སྤྲོ་བར་བྱ་ཞེས་པའོ། ། 10 དེ་ནས་དཀོན་མཆོག་ཡ་ཝཱེའི་ཕྱག་ནི་རི་བོ་འདིར་འཇོག་མོད་ཀྱང་། མོ་ཨབ་པ་རྣམས་རང་ཡུལ་ནས་རྡོག་རྫིས་གཏོང་བར་འགྱུར་ཞིང་། དེ་ནི་བཤང་གཅི་རློན་པའི་ནང་དུ་སོག་མ་བརྫིས་པ་བཞིན་ཡིན་ལ། 11 ཁོ་ཚོས་ལག་པ་བརྐྱངས་ནས་ཆུ་ལ་རྐྱལ་བ་ལྟར་དེའི་ནང་ནས་ལག་པ་རྐྱོང་ནའང་། དཀོན་མཆོག་ཡ་ཝཱེས་དེ་ཚོའི་ང་རྒྱལ་དང་ལག་གི་རྩལ་ཐམས་ཅད་ཉམས་པར་མཛད་དེ། 12 དཀོན་མཆོག་ཡ་ཝཱེས་དེ་ཚོའི་མཐོ་ཞིང་བརྟན་པའི་མཁར་རྣམས་སར་བསྒྱེལ་ནས་རྡུལ་དུ་བརླགས་སོ། །

ལེའུ་ཉེར་དྲུག་པ།

དཀོན་མཆོག་ལ་བརྟེན་པའི་བསྟོད་དབྱངས།

1 ཉིན་མོ་དེར། ཡ་ཧུ་དཱའི་ཡུལ་ནས་བསྟོད་དབྱངས་འདི་ལྟར་འབུལ་བར་འགྱུར་ཏེ། ང་ཚོ་ལ་མཁར་བརྟན་པོ་ཞིག་ཡོད། དཀོན་མཆོག་ཡ་ཝཱེས་ཐར་པ་ནི་དེའི་ལྕགས་རི་དང་གྱང་རགས་སུ་མཛད་ཡོད། 2 བདེན་པ་ཉིད་དང་བློ་དཀར་བའི་མི་རྣམས་ཀྱི་ནང་དུ་སླེབ་ཕྱིར་མཁར་སྒོ་ཕྱེས་ཤིག 3 སེམས་བསམ་པས་ཁྱེད་ལ་བརྟེན་མཁན་རྣམས་ནི་ཁྱེད་ཀྱིས་ཞི་བདེའི་ནང་དུ་བསྲུང་བ་སྟེ། གང་ལ་ཞེ་ན། དེ་ནི་ཁྱེད་ལ་བརྟེན་པའི་ཕྱིར་ཡིན། 4 དཀོན་མཆོག་ཡ་ཝཱེ་ནི་དུས་གཏན་གྱི་བྲག་རྡོ་ཡིན་པས་ཁྱོད་རྣམས་ཀྱིས་ནམ་ཡང་ཁོང་ལ་ཡིད་ཆེས་བྱོས་ཤིག 5 ཅིའི་ཕྱིར་ཞེ་ན། ཁོང་གིས་ང་རྒྱལ་ཅན་མར་འབེབ་ཅིང་། མཐོ་སར་ཡོད་པའི་གྲོང་ཁྱེར་རྣམས་ཉམས་པར་མཛད་དེ་བཤིག་པ་དང་། ས་རུ་གཏོར་ནས་རྡུལ་དུ་བརླག 6 དཀའ་སྡུག་ཅན་དང་དབུལ་པོའི་རྐང་པ་ཡིས་དེ་ལ་རྡོག་རྫིས་གཏོང་བར་བྱའོ། ། 7 དྲང་བདེན་མི་ཡི་ལམ་ནི་དྲང་པོ་ཡིན། ཀྱེ་དྲང་བདེན་ཅན་གྱི་གཙོ་བོ་ལགས། ཁྱེད་ཀྱིས་དྲང་བདེན་མི་ཡི་བགྲོད་ལམ་བདེ་བར་མཛད། 8 ཀྱེ་དཀོན་མཆོག་ཡ་ཝཱེ་ལགས། ང་ཚོས་ཁྱེད་ཀྱི་ཁྲིམས་གཅོད་པའི་ལམ་དུ་ཁྱེད་ལ་སྒུག་ཡོད། ཁྱེད་ཀྱི་མཚན་སྙན་ནི་ང་ཚོའི་སེམས་ཀྱི་རེ་འདུན་ཉག་གཅིག་ཡིན། 9 མཚན་མོའི་དུས་སུ་ངའི་སེམས་སུ་ཁྱེད་ཉིད་དྲན། ངའི་སེམས་ཉིད་ཀྱིས་ཁྱེད་རང་འཚོལ་བར་བརྩོན། ཅིའི་ཕྱིར་ཞེ་ན། ཁྱེད་ཀྱི་ཁྲིམས་གཅོད་ས་སྟེང་དུ་སླེབས་པའི་ཚེ། ས་གཞིའི་མི་ཐམས་ཅད་ཀྱིས་དྲང་བདེན་ཅི་ཡིན་ཤེས་པར་འགྱུར། 10 མི་སྡིག་ཅན་ལ་ཐུགས་རྗེ་ཐོབ་ཀྱང་། དེས་དྲང་བདེན་ཅི་ཡིན་མི་རྟོགས་ཤིང་། དྲང་བདེན་ཡོད་སར་དེས་ད་དུང་ངན་པ་སྤྱོད་དེ། དཀོན་མཆོག་ཡ་ཝཱེའི་གཟི་བྱིན་དེ་ཡིས་མི་མཐོང་ངོ་། ། 11 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱི་ཕྱག་ཡར་བཏེགས་ཀྱང་དེ་དག་གིས་མཐོང་བར་མ་གྱུར། ཁྱེད་ཀྱིས་ཉིད་ཀྱི་མི་རྣམས་ལ་བཅངས་པའི་འཁུར་ཞེན་མཐོང་བར་མཛད་ནས་དེ་དག་ངོ་ཚར་གཏོད་ཅིག ཁྱེད་ཀྱི་དགྲ་ཡི་ཕྱིར་དུ་གྲ་སྒྲིག་བྱས་པའི་མེ་ཡིས་དེ་དག་ཁྱུར་མིད་གཏོང་གྱུར་ཅིག 12 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ང་ཚོར་ཞི་བདེ་གནང་ངེས་ཏེ། ཅིའི་ཕྱིར་ཞེ་ན། ངེད་རྣམས་ཀྱིས་སྤྱོད་པ་ཐམས་ཅད་ཁྱེད་ཀྱིས་ངེད་ཕྱིར་མཛད་པ་ཡིན། 13 ཀྱེ་ངེད་ཅག་གི་དཀོན་མཆོག་ཡ་ཝཱེ་ལགས། ཁྱེད་ལས་གཞན་པའི་བདག་པོ་ཡིས་ང་ཚོར་དབང་བསྒྱུར་ནའང་། ང་ཚོས་ཁྱེད་ཀྱི་མཚན་ཁོ་ན་བརྗོད་པར་བྱའོ། ། 14 ཁོ་ཚོ་འཆི་བ་རྣམས་གསོན་པར་མི་འགྱུར་ལ། འདས་པོ་རྣམས་ཀྱང་ཡར་འགྲེང་བར་མི་འགྱུར། ཅི་ལ་ཞེ་ན། ཁྱེད་ཀྱིས་དེ་ཚོར་ཉེས་ཆད་བཅད་དེ་མེད་པར་མཛད་ཅིང་། དེ་དག་ནམ་ཡིན་ཡང་དྲན་པར་མི་མཛད། 15 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་མི་རྣམས་དར་ཞིང་རྒྱས་པར་མཛད། ཁྱེད་ཀྱིས་མི་རྣམས་དར་ཞིང་རྒྱས་པར་མཛད་ནས་གཟི་བརྗིད་ཁྱེད་ལ་ཐོབ་གྱུར་ཅིང་། ས་ཡི་ཕྱོགས་བཞི་ཁྱེད་ཀྱིས་རྒྱ་ཆེར་བསྐྱེད། 16 ཀྱེ་དཀོན་མཆོག་ཡ་ཝཱེ་ལགས། དཀའ་ངལ་དུས་སུ་ངེད་ཀྱིས་ཁྱེད་འཚོལ་ཞིང་། ཁྱེད་ཀྱི་ཉེས་ཆད་ངེད་ཀྱི་སྟེང་དུ་འབབ་དུས། ང་ཚོས་ལྷག་བསམ་རྣམ་དག་གིས་ཤུབ་ཤུབ་ཏུ་ཁྱེད་ལ་གསོལ་བ་འདེབས། 17 སྦྲུམ་མས་ཕྲུ་གུ་སྐྱེ་དུས་ཅི་ལྟར་ཟུག་གཟེར་ལངས་ནས་ངུ་སྐད་འཆོར་བ་བཞིན། ཀྱེ་དཀོན་མཆོག་ཡ་ཝཱེ་ལགས། ངེད་རྣམས་ཁྱེད་ཀྱི་དྲུང་དུའང་དེ་བཞིན་ནོ། ། 18 ངེད་རྣམས་སྦྲུམ་མ་བཞིན་དུ་ཟུག་གཟེར་ལངས་ཀྱང་རླུང་ལྟར་གྱུར་ནས་གང་ཡང་བཙས་མ་བྱུང་། ང་ཚོས་ས་སྟེང་དུ་ཐར་བའི་དོན་གང་ཡང་གཉེར་མ་ཐུབ་ལ། ས་གཞིའི་ཡུལ་མི་ངེད་ཀྱི་ཕྱིར་ཡང་བཙས་མ་ནུས། 19 ཁྱེད་ལ་དབང་བའི་འདས་པོ་རྣམས་གསོན་པར་འགྱུར་ཞིང་། དེ་དག་གི་བེམ་པོ་རྣམས་ཡར་ལངས་ངེས། ས་རྡུལ་ཁྲོད་དུ་སྡོད་མཁན་དག་སད་ནས་དགའ་འབོད་བྱེད་དེ། ཅི་ལ་ཞེ་ན། ཁྱེད་ཀྱི་ཟིལ་ཆར་ནི་ཞོགས་པའི་ཟིལ་པ་ཇི་བཞིན་ས་གཞིའི་འདས་པོ་རྣམས་ཀྱི་སྟེང་ལ་འབབ་ཅིང་། ས་གཞིར་ཚེ་ལས་འདས་པ་རྣམས་ཕྱིར་སྤྲོད་དུ་འཇུག་གོ ། 20 ཀྱེ་ངའི་མི་རྣམས། ཚུར་ཤོག་དང་། ཁྱོད་ཀྱི་གཟིམ་ཁང་དུ་འཛུལ་ནས་སྒོ་རྒྱོབས་ཤིག ཁོང་གི་ཐུགས་ཁྲོ་མ་ཞི་བར་དུ་ཁྱོད་རྣམས་ཡུད་ཙམ་ཡིབ་ནས་སྡོད་ཅིག 21 ཅི་ལ་ཞེ་ན། ས་གཞིའི་ཡུལ་མི་རྣམས་ཀྱི་སྡིག་པར་ཉེས་ཆད་གཅོད་པར། དཀོན་མཆོག་ཡ་ཝཱེ་ཁོང་གི་བཞུགས་གནས་ནས་ཕེབས་ཏེ། ས་གཞིས་རང་གི་སྟེང་ནས་བཞུར་བའི་ཁྲག་མངོན་པ་དང་། བསད་པ་རྣམས་འགེབས་པར་མི་བྱའོ། །

ལེའུ་ཉེར་བདུན་པ།

རྒུན་འབྲུམ་ར་བའི་གླུ།

1 ཉིན་མོ་དེར། དཀོན་མཆོག་ཡ་ཝཱེས་ཁོང་གི་རྣོ་ཞིང་ཆེ་བའི་རལ་གྲི་ཤུགས་ལྡན་གྱིས་ཆུ་སྲིན་ *ཏེ་མྱུར་སྐྱོད་དང་འཁྱོག་འགྲོ་སྦྲུལ་ལ་ཆད་པ་གཅོད་ཅིང་། རྒྱ་མཚོའི་ནང་གི་འབྲུག་ཆེན་ཡང་གསོད་པར་འགྱུར།

2 ཉིན་མོ་དེར། རྒུན་ཆང་ཐོན་པའི་རྒུན་འབྲུམ་ར་བ་དེར་དམིགས་ནས་ཁྱོད་ཚོས་གླུ་ཞིག་ལེན་པར་བྱ་སྟེ། 3 དཀོན་མཆོག་ཡ་ཝཱེ་ང་རང་ནི་རྒུན་འབྲུམ་ར་བ་དེ་སྲུང་མཁན་ཡིན། བདག་གིས་རྟག་ཏུ་དེ་ལ་ཆུ་གཏོང་ཞིང་། མི་ཡིས་དེ་ལ་གཏོར་བརླག་མི་བཟོ་བའི་ཕྱིར་བདག་གིས་ཉིན་མཚན་མེད་པར་སྲུང་བ་ཡིན། 4 བདག་ལ་ཁྲོ་བ་མེད་དེ། ཚེར་མ་དང་ཚེར་ཤིང་གིས་བདག་དང་གཡུལ་འགྱེད་ན། བདག་གིས་དེ་དག་རྡོག་བརྫིས་བཏང་ནས་ལྷན་ཅིག་ཏུ་བསྲེག་ངེས་ཡིན། 5 དེ་ཡིས་ང་ལ་འཇུས་ནས་ང་ནི་སྦས་སར་གྱུར་ཏེ། ང་དང་ཞི་མཐུན་བྱས་ན་མ་གཏོགས། ངས་དེ་བཞིན་བྱེད་ངེས་ཡིན། 6 ཕྱིས་ཀྱི་ཉིན་མོ་དག་ལ་ཡ་ཀོབ་ཀྱི་རྩ་བ་ཚུགས་པ་དང་། ཡེས་ར་ཨེལ་ལ་མྱུ་གུ་འབུས་ནས་མེ་ཏོག་བཞད་ཅིང་། དེ་དག་གི་འབྲས་བུ་ནི་ས་གཞི་ཡོངས་སུ་ཁྱབ་པར་བྱའོ། ། 7 དེ་ཡང་དཀོན་མཆོག་ཡ་ཝཱེས་ཡེས་ར་ཨེལ་ལ་རྡུང་རྡེག་བྱེད་པ་ནི་དེ་རྣམས་ལ་རྡུང་རྡེག་བྱེད་མཁན་ལ་རྡུང་རྡེག་བྱེད་པ་བཞིན་དུ་ག་ལ་ཡིན། གཙོ་བོས་ཡེས་ར་ཨེལ་པ་རྣམས་གསོད་པ་ནི་ཁོ་རྣམས་གསོད་མཁན་དག་གསོད་པ་བཞིན་དུ་ག་ལ་ཡིན། 8 ཁྱེད་ཀྱིས་རིམ་བཞིན་དེ་དག་བཙོན་དུ་ཁྲིད་པ་དང་ཕན་ཚུན་འཐབ་པ་བརྒྱུད་དེ་ཤར་རླུང་ལྡང་བའི་དུས་སུ། དྲག་རླུང་གིས་དེ་དག་དེད་པ་ཡིན། 9 དེ་བས་ཡ་ཀོབ་ཀྱི་སྡིག་པ་བསལ་བ་དང་། ཁོང་གི་སྡིག་པ་བསལ་བ་ནི་ཐམས་ཅད་འདི་ལ་རག་ལས་ཏེ། ཁོང་གིས་མཆོད་ཁྲིའི་སྟེང་གི་རྡོ་ཐམས་ཅད་རྡོ་ཐལ་དུ་མཛད་པ་དང་། ལྷ་མོ་ཨ་ཤེ་རཱའི་ཀ་བ་རྣམས་དང་སྤོས་ཁྲི་རྣམས་ལུས་པར་མ་མཛད་དོ། ། 10 མཁར་བརྟན་པོ་རྣམས་སྟོངས་ཤིང་། བསྐྱུར་ནས་དོར་བའི་སྡོད་གནས་སུ་གྱུར་པ་དང་དབེན་སྟོང་བཞིན་དུ་ལུས། བ་ཕྲུག་གིས་དེ་རུ་རྩྭ་ཟ་ཞིང་ཉལ་བར་མ་ཟད། དེའི་སྡོང་པོའི་ཡལ་ག་རྣམས་ཀྱང་བཟའ་བར་འགྱུར། 11 ཡལ་ག་སྐམ་ཚེ་གཅོད་པར་འགྱུར། དེ་ནས་བུད་མེད་རྣམས་འོངས་ནས་ཁྱེར་ཏེ་མེ་ལ་འབུད། ཅི་ལ་ཞེ་ན། འབངས་འདི་རྣམས་གླེན་རྨོངས་ཤེས་མེད་ཡིན་པས། དེ་དག་མཛད་མཁན་གྱི་གཙོ་བོས་ཁོ་ཚོ་ལ་སྙིང་རྗེ་མི་དགོངས་ཤིང་། དེ་དག་སྐྲུན་མཁན་གྱིས་དེ་དག་ལ་ཐུགས་རྗེས་མི་གཟིགས་སོ། །

12 ཉིན་མོ་དེར། ཕི་རཱད་གཙང་པོ་ནས་ཨེ་ཅིབ་ཡུལ་གྱི་གྲོག་ཆུའི་བར་དུ་དཀོན་མཆོག་ཡ་ཝཱེས་ཁོང་གི་འབྲུ་རིགས་བསྡུ་ཞིང་། ཀྱེ་ཡེས་ར་ཨེལ་གྱི་བུ་རྒྱུད། ཁྱོད་རྣམས་ཀྱང་རེ་རེ་བཞིན་བསྡུ་བར་འགྱུར། 13 ཡང་ཉིན་མོ་དེར། དུང་ཆེན་བུས་ནས་ཨ་སུར་ཡུལ་དུ་མེད་པར་འགྱུར་ལ་ཁད་ཡོད་པ་དང་། ཨེ་ཅིབ་ཡུལ་དུ་བསྐྲད་པ་ཐམས་ཅད་འོངས་ནས་ཡེ་རུ་སཱ་ལེམ་གྱི་རི་བོ་དམ་པ་རུ་དཀོན་མཆོག་ཡ་ཝཱེ་ལ་ཕྱག་འཚལ་བར་འགྱུར་རོ། །

ལེའུ་ཉེར་བརྒྱད་པ།

ཨེ་ཕཱར་ཡིམ་ལ་དྲན་སྐུལ་བྱེད་པ།

1 ང་རྒྱལ་གྱི་ཅོད་པན་སྤྲས་པའི་ཨེ་ཕཱར་ཡིམ་གྱི་ར་བཟི་རྣམས་ལ་ཆག་སྒོ་འབྱུང་། དེའི་ལུང་པ་ཕྱུག་པོའི་རི་མགོ་ཡི་གཟི་བརྗིད་དག་ལའང་ཆག་སྒོ་འབྱུང་། དེ་ནི་མེ་ཏོག་རྙིད་པ་དང་འདྲ་ཞིང་ཆང་གིས་བཟི་བའི་མི་ཡིས་ཁེངས། 2 ལྟོས་ཤིག དཀོན་མཆོག་ཡ་ཝཱེ་ལ་ནུས་མཐུ་དང་སྟོབས་ཤུགས་ལྡན་པའི་མི་ཞིག་ཡོད་པ་དང་། དེ་ནི་སེར་བ་དང་ཚར་གཅོད་པའི་དྲག་རླུང་བཞིན་དང་། ཡང་གྱེན་དུ་འཕྱུར་བའི་ཆུ་ཆེན་བཞིན་ཡིན་ཞིང་ཁོང་གི་ཕྱག་གིས་དེ་ས་རུ་བསྒྱེལ་བར་འགྱུར། 3 ཨེ་ཕཱར་ཡིམ་གྱི་ར་བཟི་རྣམས་ཀྱིས་གྱོན་པའི་ང་རྒྱལ་གྱི་ཅོད་པན་དེ་རྡོག་བརྫིས་གཏོང་བར་འགྱུར་ཞིང་། 4 དེའི་ལུང་པ་ཕྱུག་པོའི་རི་མགོ་ཡི་མེ་ཏོག་རྙིད་པ་བཞིན་གྱི་གཟི་བརྗིད་དག་ཀྱང་དབྱར་སྟོད་སྨིན་པའི་སེ་ཡབ་ཤིང་འབྲས་ཇི་བཞིན། མི་ཡིས་མཐོང་བ་ཙམ་གྱིས་དེར་མཉམ་འཇོག་ཅིང་ལག་ཏུ་ཡོང་བ་ཙམ་གྱིས་ཁྱུར་མིད་གཏོང་ངོ་། ། 5 ཉིན་མོ་དེར། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལགས་ཁོང་གི་མི་ལྷག་ལུས་རྣམས་ཀྱི་མཛེས་སྡུག་གི་ཅོད་པན་དང་། གཟི་བརྗིད་ཀྱི་དབུ་རྒྱན། 6 ཁྲིམས་སྐྱོང་པས་ཁྲིམས་དྲང་པོར་སྐྱོང་བའི་ཐུགས་ཉིད་དང་། མཁར་སྒོ་ནས་དགྲ་བོ་ཕྱིར་ཟློག་མཁན་གྱི་སྟོབས་ཤུགས་སུ་འགྱུར་རོ། ། 7 ཡུལ་དེའི་མི་རྣམས་ཀྱང་ཆང་གིས་གཡས་གཡོན་དུ་འཁྱོར་ཞིང་། ཆང་གར་པོས་ཕར་འཁྱོག་ཚུར་འཁྱོག་བྱེད་པ་དང་། མཆོད་དཔོན་དང་ལུང་སྟོན་པ་རྣམས་ཀྱང་ཆང་གར་པོས་གཡས་གཡོན་དུ་འཁྱོར་ནས་རིག་པ་མི་གསལ་བར་གྱུར། དེ་དག་གིས་ཞལ་གཟིགས་མཐོང་དུས་འཁྱོར་ཞིང་། དེ་དག་གིས་ཉེས་ཆད་གཅོད་དུས་ཀྱང་ཡར་མར་ལོག་གོ ། 8 གསོལ་ལྕོག་སྟེང་དུ་ཉག་ཉིག་གི་སྐྱུག་རོས་གང་སྟེ་གཙང་ས་གཅིག་ཀྱང་མ་ལུས་སོ། ། 9 དེ་རྣམས་ན་རེ། ཁོང་གིས་སུ་ལ་ཤེས་བྱ་བསླབ་ཅིང་གསུང་འཕྲིན་གྱི་བསྟན་དོན་རྟོགས་སུ་འཇུག་གམ། ནུ་ཞོ་བཀར་བ་དང་མ་ཡི་པང་ལས་བྲལ་བ་དེ་དག་ཡིན་ནམ། 10 དེས་བརྗོད་པ་ནི་བསྐྱར་བཤད་དང་། དོན་སྙིང་མེད་པའི་ཚིག་འབྲུ་སྟེ། འདི་ནས་ཉུང་ཙམ་དང་གན་ནས་ཉུང་ཙམ་ཡིན་ཞེས་པའོ། ། 11 དཀོན་མཆོག་ཡ་ཝཱེས་ཕྱི་ཕྱོགས་པའི་ངག་དང་ཕྱི་ཕྱོགས་པའི་སྐད་བརྒྱུད་ནས་མི་རྣམས་ལ་གསུངས་པ་སྟེ། 12 ཁོང་གིས་དེ་དག་ལ་འདི་སྐད་དུ། འདི་ནི་ངལ་གསོ་བའི་གནས་ཡིན། ཁྱོད་རྣམས་ཀྱིས་ཐང་ཆད་པའི་མི་ལ་ངལ་གསོ་ཐོབ་ཏུ་བཅུག་ན། ངལ་གསོའི་གནས་འདི་འཐོབ་པར་འགྱུར་ཞེས་གསུངས་ཀྱང་དེ་དག་གིས་མ་མཉན་ནོ། ། 13 དེ་བས་དཀོན་མཆོག་ཡ་ཝཱེས་དེ་དག་ལ་གསུངས་པའི་བཀའ་ནི་བསྐྱར་བཤད་དང་དོན་སྙིང་མེད་པའི་ཚིག་འབྲུར་གྱུར་ཏེ་འདི་ནས་ཉུང་ཙམ་དང་གན་ནས་ཉུང་ཙམ་ཡིན་ལ། ཐ་ན་དེ་དག་མདུན་དུ་སྐྱོད་ཀྱང་གན་རྐྱལ་དུ་འགྱེལ་ཞིང་། གསོད་གཅོད་ཐེབས་ནས་རྙི་རུ་ཚུད་པ་ཡིན།

ཛ་ཡན་གྱི་རྨང་རྡོ།

14 དེ་བས་སྐུར་འདེབས་བྱེད་རྒྱུར་དགའ་བའི་མི་སྟེ། ཡེ་རུ་སཱ་ལེམ་གྱི་མི་སྡེར་དབང་སྒྱུར་མཁན་རྣམ་པ། ཁྱོད་ཅག་གིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 15 ཁྱོད་ཅག་ན་རེ། ང་ཚོས་འཆི་བ་ལ་ཁ་ཆད་བཞག་ནས་གཤིན་ཡུལ་དང་མནའ་འབྲེལ་བྱས་ཡོད་པས། ཉེས་ཆད་ཀྱི་ལྕག་ཚན་གྱིས་གཞུ་དུས་ང་ཚོའི་སྟེང་ལ་ཕོག་མི་སྲིད་དེ། གང་ལ་ཞེ་ན། ང་ཚོ་རྫུན་གྱི་འོག་ཏུ་ཡིབ་ནས་སྡོད་པ་དང་རྫུས་མས་འགེབས་སྲུང་བྱེད་ཅེས་པའོ། ། 16 དེ་བས་གཙོ་བོ་ཡ་ཝཱེས་འདི་སྐད་དུ། ལྟོས་ཤིག བདག་གིས་ཛ་ཡན་ལ་རྨང་རྡོ་བརྟན་པོ་ཞིག་བཞག་ཡོད། རྡོ་དེ་ནི་ཚོད་ལྟ་བྱས་པའི་རྡོ་དང་རིན་པོ་ཆེའི་ཟུར་རྡོ་ཡིན་པས། དེ་ལ་དད་ཅིང་བརྟེན་མཁན་རྣམས་སེམས་འཚབ་པར་མི་འགྱུར། 17 བདག་གིས་དྲང་བདེན་ཚད་གཞི་དང་། བདེན་པ་ཉིད་ཚད་ཐིག་ཏུ་བཟུང་སྟེ། སེར་བས་རྫུན་གྱི་སྐྱབས་གནས་ཕྱགས་ཤིང་། ཆུ་ཆེན་གྱིས་འགེབས་སྲུང་ཐམས་ཅད་འཁུར་བར་བྱའོ་ཞེས་གསུངས། 18 ཁྱོད་རྣམས་ཀྱིས་འཆི་བ་དང་བཞག་པའི་ཁ་ཆད་བརླག་པར་འགྱུར་ཞིང་། ཁྱོད་རྣམས་ཀྱིས་གཤིན་ཡུལ་དང་བཞག་པའི་ཆོད་དོན་ཡང་མེད་པར་གཏོང་། ཉེས་ཆད་ཀྱི་ལྕག་ཚན་གྱིས་གཞུ་དུས་ཁྱོད་རྣམས་རྡོག་བརྫིས་གཏོང་བར་འགྱུར། 19 དེ་རྒྱུ་དུས་ཁྱོད་རྣམས་འཁྲིད་ཅིང་། སྔ་དྲོ་རེ་རེ་དང་ཉིན་མཚན་རེ་རེ་བཞིན་དུ་དེ་རྒྱུ་ཞིང་། མི་ཡིས་དེ་རྒྱུ་བ་རྟོགས་ན་དངངས་སྐྲག་སྐྱེ་བར་འགྱུར། 20 ཅི་ལ་ཞེ་ན། མལ་ཁྲི་ཆུང་དྲགས་པས་ཁྱོད་ཀྱི་ལུས་པོ་བརྐྱང་སྐུམ་མི་ནུས་ཤིང་། ཉལ་ཐུལ་ཆུང་དྲགས་པས་ལུས་པོ་ཡོངས་སུ་འགེབས་མི་ཐུབ། 21 དེ་ཡང་ཉིད་ཀྱི་འཕྲིན་ལས་མཛད་པ་དང་། ཡ་མཚན་ཅན་གྱི་འཕྲིན་ལས་མཛད་དེ་ཁོང་གི་ངོ་མཚར་ཅན་གྱི་དོན་རྣམས་མཛད་པའི་ཕྱིར། དཀོན་མཆོག་ཡ་ཝཱེ་རི་བོ་ཕེ་ར་ཙིམ་ནས་བཞེངས་པ་བཞིན་དུ་ཡར་བཞེང་ཞིང་། གིབ་ཡོན་ལུང་པར་ཐུགས་ཁྲོས་པ་བཞིན་དུ་ཁྲོ་བར་འགྱུར། 22 ཁྱོད་རྣམས་བསྡམས་པའི་ཐག་པ་དམ་པོར་མི་འགྱུར་བའི་ཆེད་དུ། ད་ལྟ་ཁྱོད་རྣམས་ཀྱིས་སྐུར་བ་འདེབས་མི་རུང་སྟེ། ཅི་ལ་ཞེ་ན། དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་ས་གཞི་ཐམས་ཅད་མེད་པར་གཏོང་བའི་ཐུགས་དགོངས་བཅངས་ཡོད་པ་ངས་ཐོས་སོ། །

23 ཁྱོད་རྣམས་ཀྱིས་རྣ་བ་གཏད་དེ་བདག་གི་སྐད་ལ་ཉོན་དང་། སེམས་བསམ་པས་བདག་གི་བཀའ་ལ་ཉོན་ཅིག 24 ཞིང་པས་རྟག་པར་ལོག་རྒྱག་གམ། ཁོས་རྒྱུན་ཆད་མེད་པར་རང་གི་ཞིང་སར་ཤལ་འདྲུད་དམ། 25 ས་ཞིང་སྙོམས་པ་ཙམ་གྱིས་དེས་གོ་སྙོད་དང་བྲོ་རྫས་མཚོན་གྱི་འཁོར་ལོ་འདེབས་ཤིང་། རིམ་གྱིས་གྲོ་འདེབས་པ་དང་། གཏན་འཁེལ་བྱས་པའི་གནས་སུ་ནས་བཏབ་སྟེ་ཞིང་ཚིགས་ཁར་སོ་བ་འདེབས་པ་མ་ཡིན་ནམ། 26 ཅིའི་ཕྱིར་ཞེ་ན། ཁོའི་དཀོན་མཆོག་གིས་ཁོ་ལ་ཞལ་གདམས་མཛད་དེ། ཁོ་ལ་ཡང་དག་པའི་བློ་གྲོས་བསྩལ་ཏོ། ། 27 གོ་སྙོད་རྡུང་དུས་སྦར་མོ་རྣོ་ངར་ཅན་མི་སྤྱོད་དེ། བྲོ་རྫས་མཚོན་གྱི་འཁོར་ལོ་བཙིར་དུས་ཀྱང་བགྲུས་འཁོར་མི་སྤྱོད་པར། དབྱུག་པས་གོ་སྙོད་དང་བྲོ་རྫས་མཚོན་གྱི་འཁོར་ལོ་རྡུང་བ་ཡིན། 28 བག་ལེབ་བཟོ་བའི་འབྲུ་རྡོག་ནི་འཐག་དགོས་ཤིང་། མི་སུས་ཀྱང་དེ་རྒྱུན་ནས་རྒྱུན་དུ་བརྡུང་བར་མི་བྱེད་ལ། མི་ཡིས་འཁོར་ལོ་དང་རྟ་ནི་འབྲུ་རིགས་སྟེང་དུ་བསྐོར་ཡང་དེ་འཐག་པར་མི་བྱའོ། ། 29 འདི་ཡང་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལས་བྱུང་བ་སྟེ། ཁོང་གི་གདམས་ངག་ཡ་མཚན་ཞིང་། ཁོང་གི་ཤེས་རབ་རྒྱ་ཆེའོ། །

ལེའུ་ཉེར་དགུ་པ།

ཡེ་རུ་སཱ་ལེམ་དབང་དུ་བསྒྱུར་བ།

1 ཀྱེ་ཨ་རི་ཨེལ། དཱ་བིད་ཀྱིས་གཞིས་ཕབ་པའི་གྲོང་ཁྱེར་ཨ་རི་ཨེལ་ལ་ཆག་སྒོ་འབྱུང་བ་དང་། ཁྱོད་ཀྱིས་ལོ་རེ་རེར་དུས་བཞིན་དུ་དུས་ཆེན་རོལ་ཡང་། 2 བདག་གིས་ཨ་རི་ཨེལ་དཀའ་སྡུག་ནང་ལྷུང་དུ་བཅུག་ནས། སྡུག་བསྔལ་དང་ངུ་འབོད་ཀྱིས་ཁེངས་པའི་གྲོང་ཁྱེར་དུ་བྱས་ཏེ། བདག་གིས་དེ་ལ་ཨ་རི་ཨེལ་ཞེས་འབོད། 3 ངས་ཁྱོད་ཀྱི་ཕྱོགས་བཞི་ནས་དམག་སྒར་འཛུགས་ཤིང་། གྲོང་ཁྱེར་ལ་རྒོལ་བའི་ལྕོག་མཐོན་པོ་བརྩིགས་ནས་ཁྱོད་བསྐོར་བ་དང་། ཡང་འཛིང་རགས་རྣམས་བརྩིགས་ནས་ཁྱོད་ལ་རྒོལ་བར་འགྱུར། 4 དེ་ནས་ཁྱོད་མར་ཕབ་ཅིང་ས་འོག་ནས་སྐད་འདོན་པ་དང་། ཁྱོད་ཀྱི་སྐད་ས་རྡུལ་ལས་བྱུང་བ་བཞིན་ཤིན་ཏུ་དམའ་སྟེ། ཁྱོད་ཀྱི་སྐད་ནི་ཤི་བོའི་སྐད་བཞིན་དུ་ས་འོག་ནས་འབྱུང་ཞིང་། ཁྱོད་ཀྱི་གཏམ་ནི་ས་རྡུལ་ལས་བྱུང་བ་བཞིན་ཤུབ་ལབ་གཏོང་བར་འགྱུར།

5 འོན་ཀྱང་ཁྱོད་ཀྱི་དགྲ་བོའི་ཚོགས་ནི་ས་རྡུལ་ལྟར་མང་ཞིང་། བཙན་ཤུགས་སྤྱོད་པའི་མི་རྣམས་ཀྱང་རླུང་གིས་གཏོར་བའི་ཕུབ་མ་བཞིན་མང་སྟེ། དེ་ནི་སྐད་ཅིག་ཙམ་དང་གློ་བུར་ཉིད་ལ་འབྱུང་བར་འགྱུར། 6 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འབྲུག་སྒྲ་དང་ས་འགུལ། སྒྲ་ཆེན། འཁྱིལ་རླུང་། རླུང་ནག ཡོངས་རྫོགས་རྩ་མེད་གཏོང་བའི་མེ་བཅས་ཀྱིས་དེ་དག་ལ་ཆད་པ་གཅོད་པར་འགྱུར། 7 དུས་དེར་ཨ་རི་ཨེལ་ལ་རྒོལ་བའི་རྒྱལ་ཁབ་ཀུན་གྱི་དམག་དཔུང་སྟེ། ཨ་རི་ཨེལ་དང་དེའི་སྲུང་མཁར་ལ་རྒོལ་ཞིང་། དེ་ལ་གནོད་འཚེ་གཏོང་མཁན་ཐམས་ཅད་རྨི་ལམ་དང་མཚན་མོའི་སྣང་བ་ལྟར་འགྱུར་ཏེ། 8 ཡང་ལྟོ་བ་བཀྲེས་པའི་མི་ཞིག་གིས་རྨི་ལམ་དུ་ཟས་ཟ་བ་བཞིན། གཉིད་སད་དུས་སྔར་བཞིན་བཀྲེས་ལྟོགས་ཚོར་ཞིང་། ཁ་སྐོམ་པའི་མི་ཞིག་གིས་རྨི་ལམ་དུ་ཆུ་འཐུང་ཡང་། གཉིད་སད་དུས་སྔར་བཞིན་ཁ་སྐོམ་ཞིང་སེམས་ནས་ཆུ་འཐུང་འདོད་སྐྱེས། ཛ་ཡན་ལ་རྒོལ་བའི་རྒྱལ་ཁབ་ཀུན་གྱི་དམག་དཔུང་རྣམས་ཀྱང་དེ་བཞིན་ནོ། །

9 དེ་ཡང་ཁྱོད་རྣམས་ཧོན་འཐོར་ནས་ཧ་ལས་ཤིང་། རང་མགོ་རང་གིས་གཡོགས་ལ་རྨོངས་ཚོད་ཀྱིས་སྡོད་ཅིག ཁྱོད་རྣམས་བཟི་ཡང་རྒུན་ཆང་གིས་བཟི་བ་མིན། གོམ་ཁ་འཁྱོར་ཡང་ཆང་གར་པོས་འཁྱོར་བ་མིན། 10 དཀོན་མཆོག་ཡ་ཝཱེས་གཉིད་སྟུག་པོ་ཁུག་པའི་ཐུགས་ཉིད་ཁྱོད་ཀྱི་སྟེང་ལ་བླུགས་ཏེ། ཁོང་གིས་ཁྱོད་ཀྱི་མིག་སྟེ་ལུང་སྟོན་པའི་མིག་ནི་བཙུམ་པར་མཛད་པ་དང་། ཁྱོད་ཀྱི་མགོ་སྟེ་མངོན་ཤེས་པའི་མགོ་ཡང་བཀབ་པ་ཡིན།

11 ཁྱོད་རྣམས་ལ་མཚོན་ན་ལུང་བསྟན་དེ་ཐམས་ཅད་ནི་ཐམ་ཀ་བརྒྱབ་ཟིན་པའི་གླེགས་བམ་གྱི་གསུང་ཚིག་དང་འདྲ་སྟེ། མི་ཡིས་གླེགས་བམ་དེ་ཡི་གེ་ཤེས་མཁན་ལ་བསྟན་ནས་ན་རེ། འདི་བཀླག་རོགས་ཞུས་ཚེ། དེ་ན་རེ། འདི་ལ་ཐམ་ཀ་བརྒྱབ་ཡོད་པས་ངས་ཀློག་མི་ནུས་ཞེས་བརྗོད་ངེས། 12 ཡང་མི་ཡིས་གླེགས་བམ་དེ་ཡིག་རྨོངས་ཤིག་ལ་སྤྲད་དེ་ན་རེ། འདི་བཀླག་རོགས་ཞེས་ཞུས་ཀྱང་། དེས་ང་ཡིག་རྨོངས་ཡིན་ཞེས་བརྗོད་དོ། ། 13 དཀོན་མཆོག་ཡ་ཝཱེས་འདི་སྐད་དུ། མི་སྡེ་འདི་ནི་ཁ་བཤད་ཙམ་གྱིས་བདག་དང་ཉེ་ཞིང་། ཁ་ནས་བདག་ལ་བཀུར་ན་ཡང་། ཁོ་ཚོའི་སེམས་ནི་བདག་དང་རྒྱང་ཐག་རིང་བས། ཁོ་ཚོ་བདག་ལ་གུས་ཤིང་འཇིགས་པ་ནི་མིས་བསླབས་པའི་སྲོལ་ཙམ་ཡིན། 14 དེ་བས། ལྟོས་ཤིག བདག་གིས་མི་སྡེ་འདི་ལ་ངོ་མཚར་གྱི་དོན་ཏེ། ངོ་མཚར་གྱི་སྟེང་ལ་ངོ་མཚར་འབྱུང་དུ་བཅུག་ནས། ཁོ་ཚོ་ཤེས་རབ་ཅན་གྱི་ཤེས་རབ་ཉམས་ཤིང་། རིག་པ་ཅན་གྱི་རིག་པ་འགེབས་པར་འགྱུར་ཞེས་གསུངས་སོ། ། 15 རང་གི་ཇུས་འགོད་དཀོན་མཆོག་ཡ་ཝཱེ་ལ་སྦ་མཁན་རྣམས་ལ་ཆག་སྒོ་འབྱུང་། དེ་དག་གིས་ལྐོག་ནས་དོན་བསྒྲུབས་ཏེ་ན་རེ། སུས་ང་ཚོ་མཐོང་སྲིད། སུས་ང་ཚོ་ཤེས་སམ་ཞེས་པའོ། ། 16 ཁྱོད་ཀྱིས་གནས་ལུགས་གོ་ལྡོག་སྟེ། རྫ་བཟོ་ནི་ཅི་ལྟར་འཇིམ་པ་རུ་ལྟའམ། བཟོས་པར་གྱུར་པ་ཡིས་བཟོ་མཁན་ལ། དེས་ང་མ་བཟོས། ཡང་གྲུབ་རྫས་ཀྱིས་རང་ཉིད་བཟོ་མཁན་ལ། ཁོ་ལ་བློ་རིག་མི་ལྡན་ཞེས་སྨྲ་ནུས་སམ།

ཁེངས་སྐྱུང་ཅན་གྱི་མ་འོངས་པའི་དགའ་སྤྲོ།

17 ལེ་པཱ་ནོན་ས་ཞིང་གཤིན་པོ་རུ་གྱུར་ཏེ། ས་ཞིང་གཤིན་པོ་དེ་ནགས་ཚལ་དུ་རྩི་བ་ནི་དུས་ཚོད་ཐུང་ཐུང་ཞིག་མ་ཡིན་ནམ། 18 ཉིན་མོ་དེར་འོན་པས་གླེགས་བམ་སྟེང་གི་གསུང་ཚིག་རྣམས་ཐོས་ཤིང་། ལོང་བའི་མིག་གིས་མུན་པ་དང་སྨག་རིམ་ཁྲོད་ནས་མཐོང་བར་འགྱུར། 19 ཉམ་ཐག་རྣམས་ཀྱིས་དཀོན་མཆོག་ཡ་ཝཱེའི་ནང་དུ་དགའ་སྤྲོ་རྙེད་ཅིང་། འཇིག་རྟེན་གྱི་དབུལ་ཕོངས་རྣམས་ཀྱང་ཡེས་ར་ཨེལ་གྱི་དམ་པའི་ཕྱིར་དུ་དགའ་བར་འགྱུར། 20 ཅི་ལ་ཞེ་ན། གདུག་རྩུབ་ཅན་རྣམས་མི་ལུས་ཤིང་འཕྱ་དམོད་བྱེད་མཁན་རྣམས་ཀྱི་རྒྱུན་ཆད་ཅིང་། ངན་སྤྱོད་བྱེད་འདོད་པ་ཐམས་ཅད་ཚར་གཅོད་བྱེད་པར་འགྱུར། 21 དེ་ཚོས་ཚིག་གཅིག་གིས་མི་ལ་སྐྱོན་འཛུགས་ཤིང་། མཁར་སྒོ་ནས་ཁྲིམས་གཅོད་མཁན་དག་ལ་རྙི་བཙུགས་ནས། གཞི་རྟེན་མེད་པའི་དོན་གྱིས་མི་དྲང་བདེན་ཅན་ལ་སྙོན་འཛུགས་པའོ། ། 22 དེ་བས། སྔར་ཨབ་ར་ཧམ་སྐྱོབ་མཁན་གྱི་དཀོན་མཆོག་ཡ་ཝཱེས་ཡ་ཀོབ་ཀྱི་ཁྱིམ་རྒྱུད་ལ་གཟིགས་ནས་འདི་སྐད་དུ། ད་ཕྱིན་ཆད་ཡ་ཀོབ་ཁ་སྐྱེངས་པར་མི་འགྱུར་ཞིང་། གདོང་ཡང་སྐྱ་བོར་མི་འགྱུར། 23 གང་ལ་ཞེ་ན། བདག་གི་ཕྱག་གིས་མཛད་པའི་རང་གི་བུ་རྒྱུད་ཁོའི་ནང་དུ་ཡོད་པ་ཁོས་མཐོང་ཚེ། དེ་དག་གིས་ངའི་མིང་ལ་བསྟོད་ཅིང་། ཡ་ཀོབ་ཀྱི་དམ་པ་ཁོ་ནར་བཀུར་ལ། ཡེས་ར་ཨེལ་གྱི་དཀོན་མཆོག་ལའང་གུས་ཤིང་འཇིགས་པར་འགྱུར། 24 སེམས་འཐོམས་པ་རྣམས་ཀྱིས་བདེན་དོན་རྟོགས་ཤིང་། སྡུག་སྐད་འདོན་པ་རྣམས་ཀྱིས་བཀའ་སློབ་ལེན་པར་འགྱུར་ཞེས་གསུངས་སོ། །

ལེའུ་སུམ་ཅུ་པ།

ཨེ་ཅིབ་དང་འབྲེལ་བར་ཆག་སྒོ་འབྱུང་།

1 དེ་ཡང་དཀོན་མཆོག་ཡ་ཝཱེས་འདི་སྐད་དུ། ངོ་ལོག་པའི་བུ་རྒྱུད་འདི་དག་ལ་ཆག་སྒོ་འབྱུང་། དེ་ཚོས་བདག་གི་ཐུགས་དགོངས་བཞིན་མ་ཡིན་པའི་གྲོས་བཏབ་ནས། བདག་གི་ཐུགས་ཉིད་ལས་བྱུང་བ་མ་ཡིན་པར་དེ་དག་གིས་ཆིངས་ཡིག་བཞག་པས་སྡིག་པའི་ཐོག་ལ་སྡིག་པ་བྱས། 2 དེ་ཚོས་བདག་ལ་མ་ཞུས་པར་ཨེ་ཅིབ་ཡུལ་དུ་སོང་ཞིང་། ཕཱར་ཨོལ་གྱི་སྐྱབས་འོག་ཏུ་བྲོས་ནས་ཨེ་ཅིབ་པའི་གྲིབ་བསིལ་ལ་རྒྱབ་རྟེན་བཅོལ། 3 དེ་བས་ཕཱར་ཨོལ་གྱི་སྐྱབས་ནི་ཁྱོད་ཅག་གི་ངོ་ཚ་དང་། ཨེ་ཅིབ་ཀྱི་གྲིབ་བསིལ་ལ་རྒྱབ་རྟེན་བཅོལ་བ་ནི་ཁྱོད་ཅག་གི་ཞབས་འདྲེན་དུ་འགྱུར། 4 དེའི་འགོ་དཔོན་རྣམས་ཚོ་ཨན་ལ་ཡོད་ཅིང་། དེའི་ཕོ་ཉ་རྣམས་ཧ་ནེ་ *རུ་སླེབས་ཀྱང་། 5 ཁོ་ཚོ་ལ་ཕན་ཐོགས་ཅི་ཡང་མེད་པའི་འབངས་རྣམས་ཀྱི་ཕྱིར་དུ་ཁོ་རྣམས་ངོ་ཚ་བར་འགྱུར་ཞིང་། འབངས་དེ་དག་ལས་ཕན་ཐོགས་དང་རོགས་རམ་མ་བྱུང་བར། ངོ་ཚ་དང་བརྙས་བཅོས་ཐོན་ནོ་ཞེས་གསུངས་སོ། ། 6 དེ་ཡང་དཀོན་མཆོག་ཡ་ཝཱེའི་ནེ་གུབ་ཡུལ་གྱི་གཅན་གཟན་སྐོར་གྱི་བཀའ་ལུང་ནི་འདི་ལྟ་སྟེ། ཁོ་ཚོས་རང་རང་གི་རྒྱུ་ནོར་བོང་བུའི་རྒྱབ་དང་། རྔ་མོང་གི་སྟེང་ལ་བཀལ་ནས་ཕོ་སེང་དང་མོ་སེང་། དུག་སྦྲུལ་དང་འཕུར་སྐྱོད་བྱེད་པའི་སྦྲུལ་གཟུགས་བཅས་ཐོན་པའི་དཀའ་སྡུག་ཅན་གྱི་ས་ཆ་བརྒྱུད་དེ། ཁོ་ཚོ་ལ་ཕན་མི་ཐོགས་པའི་མི་སྡེའི་ཕྱོགས་སུ་ཕྱིན། 7 ཨེ་ཅིབ་པའི་རོགས་རམ་ནི་དོན་མེད་དང་སྟོང་པ་ཡིན་པས། བདག་གིས་དེ་ལ་ཅི་ཡང་མི་བྱེད་པའི་ར་ཧབ་ཅེས་བཏགས་པ་ཡིན། 8 ཕྱིས་འབྱུང་དང་དུས་གཏན་གྱི་བདེན་དཔང་བྱེད་ཕྱིར། ད་ཁྱོད་སོང་ལ་དེ་དག་གི་མདུན་དུ་བཀའ་འདི་རྡོ་ཐོག་ཏུ་རྐོས་དང་། གླེགས་བམ་སྟེང་དུ་ཕྲིས་ཤིག 9 ཅི་ལ་ཞེ་ན། དེ་ཚོ་ནི་ངོ་ལོག་པའི་མི་སྡེ་དང་། བློ་མི་དཀར་བའི་བུ་རྒྱུད། དཀོན་མཆོག་ཡ་ཝཱེའི་བཀའ་ལ་མི་མཉན་པའི་བུ་རྒྱུད་ཡིན་ནོ། ། 10 དེ་ནས་ཁོ་ཚོས་མངོན་ཤེས་པ་རྣམས་ལ་ན་རེ། ཁྱོད་རྣམས་ཀྱིས་ད་ནི་ཞལ་གཟིགས་ལ་མ་བལྟ་ཞེས་དང་། ལུང་སྟོན་པ་དག་ལ་ན་རེ། ཁྱོད་རྣམས་ཀྱིས་ད་ནས་ངེད་ཅག་ལ་ལུང་བསྟན་བདེན་པ་མི་སྨྲ་བར་གཏམ་སྙན་པོ་དང་། ལུང་བསྟན་རྫུན་མ་སྨྲ་དགོས། 11 ཁྱོད་རྣམས་དྲང་ལམ་དང་འབྲལ་ཞིང་བདེན་པའི་ལམ་ནས་གཟུར་ཏེ་ངེད་རྣམས་ཀྱི་དྲུང་དུ་ཡེས་ར་ཨེལ་གྱི་དམ་པ་ཉིད་མ་གླེང་ཞིག་ཅེས་པའོ། ། 12 དེ་བས་ཡེས་ར་ཨེལ་གྱི་དམ་པ་ཉིད་ཀྱིས་འདི་སྐད་དུ། ཁྱོད་རྣམས་ཀྱིས་བཀའ་འདི་དོར་ཅིང་བརྙས་བཅོས་གཉའ་གནོན་དང་གཡོ་སྒྱུ་ལ་བརྟེན་པས། 13 སྡིག་པ་འདི་ཁྱོད་རྣམས་ལ་མཚོན་ན་སེར་ཁ་ཡོད་པ་དང་ཕྱིར་འབུར་བ། རྡིབ་ལ་ཉེ་བའི་རྩིག་པ་ཞིག་དང་འདྲ་བར་སྐད་ཅིག་ཙམ་ལ་ལོག་པར་འགྱུར། 14 རྩིག་པ་དེ་ལོག་པ་ནི་རྫ་མཁན་གྱི་རྫ་ཆས་བཅག་པ་བཞིན་དྲག་རྩུབ་ངང་རྩ་བ་ནས་བཅག་པ་དང་། ཐ་ན་དེའི་ཆག་དུམ་ནང་དུ་ཐབ་ལས་མེ་ལེན་པ་དང་ཆུ་རྫིང་ལས་ཆུ་ལེན་བྱེད་གཅིག་ཀྱང་མ་རྙེད་དོ་ཞེས་གསུངས་སོ། ། 15 ཡེས་ར་ཨེལ་གྱི་དམ་པ་ཉིད་དེ་གཙོ་བོ་ཡ་ཝཱེས་འདི་སྐད་དུ། ཁྱོད་རྣམས་ལ་ཐར་པ་ཐོབ་པ་ནི་འགྱོད་བཤགས་དང་ངལ་གསོའི་ཕྱིར་ཡིན་ལ། ཁྱོད་རྣམས་ལ་སྟོབས་ཤུགས་ཐོབ་པ་ནི་ཞི་བདེ་དང་དད་པའི་ཕྱིར་ཡིན་ཡང་། ཁྱོད་རྣམས་དེ་ལ་མ་འཐད་པར། 16 ཁྱོད་རྣམས་ན་རེ། མི་དགོས་ལ་ངེད་རྣམས་རྟ་ལ་ཞོན་ནས་བྲོས་ཆོག་ཅེས་སྨྲས་ནས་འབྲོ་ཞིང་། ཡང་ཁྱོད་རྣམས་ན་རེ། ངེད་རྣམས་རྟ་འགྲོས་མར་ཞོན་དགོས་ཞེས་པས་ཁྱོད་ཅག་གི་རྗེས་འདེད་མཁན་རྣམས་ཀྱང་ཇེ་མགྱོགས་སུ་གཏོང་བར་འགྱུར། 17 དགྲ་བོ་གཅིག་གིས་ཁྱོད་ལ་འཇིགས་བསྐུལ་ན་མི་ཆིག་སྟོང་འབྲོ་བ་དང་། དགྲ་བོ་ལྔ་ཡིས་ཁྱོད་ལ་འཇིགས་བསྐུལ་ན་ཁྱོད་རྣམས་ལས་མང་ཤོས་འབྲོ་བར་འགྱུར་ཞིང་། ཐ་ན་ཁྱོད་ཀྱི་ཤུལ་དུ་ལུས་པ་དེ་ནི་རི་རྩེའི་དར་ཤིང་དང་དེའུ་འབུར་སྟེང་གི་དར་ཆ་བཞིན་ཡིན་པར་འགྱུར།

དཀོན་མཆོག་ལ་སྒུག་མཁན་རྣམས་ལ་བྱིན་རླབས་འཐོབ་པ།

18 དེ་བས་དཀོན་མཆོག་ཡ་ཝཱེས་ཁྱོད་རྣམས་ལ་བསྒུགས་ནས་གཟིགས་སྐྱོང་མཛད་ཅིང་། ཁོང་གིས་ཁྱོད་ལ་ཐུགས་རྗེས་གཟིགས་ནས་ཡར་བཞེང་བར་འགྱུར། གང་ལ་ཞེ་ན། དཀོན་མཆོག་ཡ་ཝཱེ་ནི་དྲང་བདེན་ཅན་གྱི་དཀོན་མཆོག་ལགས་པས། ཁོང་ལ་སྒུག་མཁན་ཐམས་ཅད་བདེ་བར་འགྱུར་རོ། ། 19 ཀྱེ་ཛ་ཡན་གྱི་འབངས་མི་དང་། ཡེ་རུ་སཱ་ལེམ་གྱི་ཡུལ་མི་རྣམས། ཁྱོད་རྣམས་ཡང་བསྐྱར་ངུ་བར་མི་འགྱུར། ཁྱོད་ཀྱི་སྐྱབས་ཞུ་བའི་སྐད་ཀྱི་ཕྱིར་ཁོང་གིས་ཁྱོད་ལ་ཐུགས་རྗེས་གཟིགས་ཤིང་། ཁོང་གིས་གསན་ནས་ཁྱོད་ལ་བཀའ་ལན་གནང་ངེས། 20 དཀོན་མཆོག་ཡ་ཝཱེས་ཁྱོད་ཀྱི་ཟས་སུ་དཀའ་སྡུག་དང་། སྡུག་བསྔལ་གྱི་ཆུ་ཁྱོད་ལ་བཏུང་བར་མཛད་ནའང་། ཁྱོད་ཀྱི་སློབ་དཔོན་གྱིས་རང་ཉིད་སྦ་བར་མི་འགྱུར་ཞིང་། ཁྱོད་ཀྱིས་དངོས་སུ་རང་གི་སློབ་དཔོན་མཇལ་བར་འགྱུར། 21 ཁྱོད་གར་འགྲོ་འདིར་འགྲོ་མི་ཤེས་པའི་ཚེ། འདི་ནི་དྲང་ལམ་ཡིན་ལ་འདིའི་ནང་དུ་རྒྱུ་དགོས་ཞེས་རང་གི་རྒྱབ་ཕྱོགས་ནས་བཀའ་ཞིག་ཁྱོད་ཀྱིས་ཐོས་པར་འགྱུར། 22 བཙོག་པར་བཟོས་པའི་དངོས་པོ་†བཞིན་དུ། ཁྱོད་ཀྱིས་དངུལ་གྱིས་ཤན་པའི་རང་གི་སྐུ་འདྲ་དང་། གསེར་ཆུ་བྱུགས་པའི་སྐུ་འདྲ་བླུག་མ་རྣམས་འདོར་ཞིང་། ཡང་དེ་དག་ལ་ཕར་སོང་ཞིག་ཅེས་བརྗོད་པར་བྱའོ། ། 23 ཁྱོད་ཀྱིས་སའི་ནང་དུ་བཏབ་པའི་ས་བོན་ལ་ཁོང་གིས་ཆར་བ་གནང་ཞིང་། ས་ལས་ཐོན་པའི་ཁྱོད་ཀྱི་འབྲུ་རིགས་ནི་ཕུན་སུམ་ཚོགས་ཤིང་བཅུད་དང་ལྡན་པར་མཛད། ཉིན་མོ་དེ་ལ་ཁྱོད་ཀྱི་ཕྱུགས་ཁྱུས་ཁོད་ཡངས་པོའི་སྤང་ཐང་ནས་རྩྭ་བཟའ་བར་འགྱུར། 24 ཁྱེམ་དང་ཚེབ་ཀྱིས་རླུང་ལ་འཕྱར་བའི་རྩྭ་སྟེ། ཞིང་འདེབས་པའི་བ་གླང་དང་བོང་བུས་ཚྭ་ལྡན་གཟན་རྩྭ་དེ་བཟའ་བར་འགྱུར། 25 གསོད་གཅོད་ཀྱི་ཉིན་མོ་དང་ལྕོག་མཁར་རྣམས་སར་ལོག་པའི་དུས་སུ། རི་མཐོན་པོ་རེ་རེ་དང་དེའུ་འབུར་སྟེང་དུ་ཆུ་ཕྲན་ལང་ལོང་དུ་འབབ་པར་འགྱུར། 26 དཀོན་མཆོག་ཡ་ཝཱེས་ཉིད་ཀྱི་རྡུང་རྡེག་ལས་མི་སྡེ་ལ་བཏོད་པའི་རྨ་ཁ་བསྡམས་ནས། དེ་དག་གི་རྨ་ཤུལ་གསོ་བའི་ཉིན་མོར། ཟླ་འོད་ནི་ཉི་འོད་ལྟར་འགྱུར་ཞིང་། ཉི་འོད་ལྡབ་བདུན་དུ་གྱུར་ནས་ཉིན་མོ་བདུན་གྱི་འོད་དང་འདྲའོ། ། 27 ཡང་ལྟོས་དང་། དཀོན་མཆོག་ཡ་ཝཱེའི་མཚན་ནི་རྒྱང་རིང་ནས་སླེབས་ཏེ། ཁོང་ཐུགས་ཁྲོས་ཤིང་དུ་བ་སྟུག་པོ་འཕྱུར་བ་དང་། ཁོང་གི་ཞལ་ལ་ཁྲོ་བས་ཁེངས་ཤིང་། ལྗགས་ནི་ཡོངས་རྫོགས་རྩ་མེད་གཏོང་བའི་མེ་དང་འདྲ། 28 ཁོང་གི་དབུགས་ནི་གཙང་ཆུ་རྒྱས་ནས་མཇིང་པར་སླེབས་པ་བཞིན་དང་། ཚར་དུ་གཅོད་པའི་ཁྲོལ་ཚགས་ཀྱིས་མི་རིགས་རྣམས་གཙང་མར་ཚགས་ཤིང་། ཡང་མི་དེ་དག་གི་ཁ་ནང་དུ་རང་ཉིད་ལམ་ལོག་ཏུ་འཁྲིད་པའི་སྲབ་འཇོག་པར་འགྱུར། 29 དེ་ནས་ཁྱོད་ཅག་གིས་དམ་པའི་དུས་ཆེན་སྲུང་བའི་མཚན་མོ་བཞིན་གླུ་ལེན་ཞིང་། གླིང་བུ་འབུད་བཞིན་འགྲོ་བའི་མི་ནི་དཀོན་མཆོག་ཡ་ཝཱེའི་རི་བོ་དང་། ཡེས་ར་ཨེལ་གྱི་བྲག་རྡོའི་གམ་དུ་ཆས་པ་བཞིན་ཁྱོད་རྣམས་ཀྱི་སེམས་སྤྲོ་བར་འགྱུར། 30 དཀོན་མཆོག་ཡ་ཝཱེས་ཉིད་ཀྱི་དབང་དང་ལྡན་པའི་གསུང་སྐད་མི་རྣམས་ལ་ཐོས་སུ་བཅུག་སྟེ། ཐུགས་ཁྲོ་དང་ཐམས་ཅད་རྩ་མེད་གཏོང་བའི་མེ་ལྕེ་དང་། དྲག་ཆར་དང་རླུང་དམར། སེར་བ་བཅས་ཀྱི་ནང་དུ་ཁོང་གི་དཔུང་ངར་རྒྱངས་པ་མི་ལ་སྟོན་པར་བྱའོ། ། 31 ཨ་སུར་པ་དཀོན་མཆོག་ཡ་ཝཱེའི་གསུང་སྐད་ཀྱི་ཕྱིར་འཇིགས་ཤིང་། དཀོན་མཆོག་ཡ་ཝཱེས་དབྱུག་པ་ཡིས་དེ་དག་ལ་རྡུང་བར་འགྱུར། 32 དཀོན་མཆོག་ཡ་ཝཱེས་ཉེས་ཆད་ཀྱི་དབྱུག་པས་དེ་དག་གི་སྟེང་ལ་བསྣུན་ཞིང་། རྡུང་ཐེངས་རེ་ལ་སིལ་རྔ་དང་པི་ཝང་གི་སྒྲ་ཡོད་པ་དང་། དཀོན་མཆོག་ཡ་ཝཱེས་འཐབ་པའི་དུས་སུ་ཕྱག་གཡུགས་ནས་དེ་དག་ལ་རྒོལ་བར་བྱའོ། ། 33 ཐོ་ཕེད་‡ཀྱི་འབར་བའི་མེ་དེ་སྔ་མོ་ནས་གྲ་སྒྲིག་བྱས་ཟིན་ལ། དེ་ནི་རྒྱལ་པོའི་དོན་དུ་གྲ་སྒྲིག་བྱས་ཤིང་། དེའི་ནང་དུ་མེ་དང་བུད་ཤིང་སྤུངས་ཡོད་པས་རྒྱ་ཆེ་ཞིང་གཏིང་ཟབ་ལ། དཀོན་མཆོག་ཡ་ཝཱེའི་དབུགས་ནི་མེ་འབར་བའི་མུ་ཟིའི་ཆུ་རྒྱུན་དང་འདྲ་བར་དེ་ལ་མེ་སྦར་བར་བྱའོ། །

ལེའུ་སོ་གཅིག་པ།

ཨེ་ཅིབ་སྐྱབས་སུ་བསྟེན་པའི་མི་རྣམས་ལ་ཆག་སྒོ་འབྱུང་།

1 ཨེ་ཅིབ་ཡུལ་དུ་མར་སོང་ནས་སྐྱབས་ཞུས་ཏེ། རྟ་དང་ཤིང་རྟ་མང་པོར་བརྟེན་ཞིང་། སྐྱ་དམག་སྟོབས་ཆེན་རྣམས་ལ་བརྟེན་པ་ལས་ཡེས་ར་ཨེལ་གྱི་དམ་པ་ཉིད་ལ་རེ་བར་མི་བྱ་སྟེ། དཀོན་མཆོག་ཡ་ཝཱེར་སྐྱབས་ཀྱང་མི་ཞུ་བ་རྣམས་ལ་ཆག་སྒོ་འབྱུང་། 2 དཀོན་མཆོག་ཡ་ཝཱེ་ལ་ཤེས་རབ་མངའ་བས་ཁོང་གིས་ཆག་སྒོ་འབེབ་པ་ལས་ཉིད་ཀྱི་བཀའ་གསུང་ཕྱིར་མི་ཟློག་ཅིང་། ངན་པའི་ཁྱིམ་དང་གཞན་རྣམས་སྡིག་ཉེས་ལ་འཇུག་མཁན་དག་ལ་རྒོལ་དུ་ཁོང་ཉིད་ཡར་བཞེང་བར་འགྱུར། 3 ཨེ་ཅིབ་པ་རྣམས་མི་ཡིན་པ་ལས་དཀོན་མཆོག་ནི་མ་ཡིན། དེ་དག་གི་རྟ་རྣམས་ཤ་ཁྲག་གི་ཕུང་བོ་ཡིན་པ་ལས་ཐུགས་ཉིད་ནི་མ་ཡིན། དཀོན་མཆོག་ཡ་ཝཱེས་ཕྱག་བརྐྱངས་པ་ཙམ་གྱིས་མི་སྐྱོབ་མཁན་རྣམས་འགྱེལ་ཞིང་། སྐྱབས་ཐོབ་མཁན་རྣམས་ཀྱང་སར་ལྷུང་ནས་མཉམ་གཅིག་ཏུ་མེད་པར་འགྱུར། 4 དཀོན་མཆོག་ཡ་ཝཱེས་བདག་ལ་འདི་སྐད་དུ། རི་དྭགས་རྒྱལ་པོ་དང་སེང་དར་གྱིས་རྔོན་ཤ་ཟིན་པས་ངར་སྐད་སྒྲོག་ཅིང་། ལུག་རྫི་མང་པོ་རང་ལ་རྒོལ་བར་བསྡུས་ཀྱང་། དེ་དག་ཁོ་ཚོའི་སྐད་སྒྲ་ལ་མི་འཇིགས་ཤིང་། ཁོ་ཚོའི་ཅ་ཅོའི་རྐྱེན་གྱིས་འཇབ་པར་ཡང་མི་འགྱུར་བ་བཞིན། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ཡང་མར་རི་བོ་ཛ་ཡན་དང་དེའི་རི་སྒང་ཀུན་ལ་བྱོན་ནས་འཐབ་པར་འགྱུར་ཞེས་གསུངས། 5 བྱིའུ་དག་གིས་གཤོག་པ་བརྡབས་ནས་རང་གི་བྱ་ཕྲུག་སྲུང་བ་བཞིན། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཀྱང་ཡེ་རུ་སཱ་ལེམ་བསྲུང་བར་འགྱུར། ཁོང་གིས་བསྲུང་ཞིང་སྐྱོབ་པ་དང་དེའི་སྟེང་ནས་བརྒལ་ཏེ་སྐྱོབ་པར་བྱའོ་ཞེས་གསུངས་སོ། །

6 ཀྱེ་ཡེས་ར་ཨེལ་པ་རྣམས། ཁྱོད་རྣམས་ཕྱིར་ལོག་ཅིག ཁྱོད་ཚོས་རྩ་བ་ནས་དོར་བའི་དཀོན་མཆོག་ཡ་ཝཱེའི་ཕྱོགས་སུ་ཕྱིར་ལོག་པར་གྱུར་ཅིག 7 ཉིན་མོ་དེ་ལ་མི་རེ་རེས་རང་གི་ལག་པས་བཟོས་པ་དང་། རང་ཉིད་སྡིག་པར་སྦྱར་བའི་གསེར་སྐུ་དང་དངུལ་སྐུ་རྣམས་འདོར་ངེས་ཡིན་ནོ། །

8 སྐབས་དེར་ཨ་སུར་པ་རྣམས་མི་ཡི་མིན་པའི་རལ་གྲིའི་འོག་ཏུ་འགྱེལ་བར་འགྱུར་ཞིང་། ཡང་མི་ཡི་མིན་པའི་རལ་གྲིས་ཁོ་རྣམས་ཁྱུར་མིད་གཏོང་བ་དང་། ཁོ་ཚོ་རལ་གྲིའི་ཁ་ནས་ཐར་བར་མི་འགྱུར་ལ། དེ་དག་གི་གཞོན་སྐྱེས་ཚོས་སྡུག་ལས་བྱེད་དགོས། 9 ཁོ་ཚོའི་བྲག་རྡོ་ནི་དངངས་སྐྲག་གིས་འགྱེལ་བར་འགྱུར་ཞིང་། ཁོ་ཚོའི་འགོ་དཔོན་རྣམས་ཀྱིས་ཡེས་ར་ཨེལ་གྱི་རུ་དར་མཐོང་ནས་འདྲོག་པར་འགྱུར་ཞེས་ཛ་ཡན་དུ་མེ་དང་། ཡེ་རུ་སཱ་ལེམ་དུ་མེ་ཐབ་ཡོད་པའི་དཀོན་མཆོག་ཡ་ཝཱེས་དེ་སྐད་ཅེས་གསུངས་སོ། །

ལེའུ་སོ་གཉིས་པ།

དྲང་བདེན་གྱི་རྒྱལ་པོ།

1 ལྟོས་དང་། རྒྱལ་པོ་ཞིག་གིས་དྲང་བདེན་ངང་ནས་སྲིད་སྐྱོང་ཞིང་། འགོ་དཔོན་རྣམས་ཀྱིས་ཉེ་རིང་མེད་པར་ཁྲིམས་སྐྱོང་བར་འགྱུར། 2 མི་ཞིག་ནི་རླུང་འཚུབ་ལ་བྱོལ་ས་དང་དྲག་ཆར་ལ་གཡོལ་ས། སྐམ་སའི་བཞུར་རྒྱུན། ཐན་པ་ཆེ་བའི་ཡུལ་ལ་བྲག་རི་ཆེན་པོའི་གྲིབ་བསིལ་ལྟ་བུར་འགྱུར། 3 དུས་དེར་མཐོང་ནུས་པའི་མིག་ནི་མི་བཙུམ་ལ། ཐོས་ནུས་པའི་རྣ་བས་ཀྱང་མཉན་པར་འགྱུར། 4 ངང་ཐུང་སེམས་ཀྱིས་ཤེས་བྱ་རྟོགས་ཤིང་། ལྕེ་དིག་ངག་ནས་སྐད་ཆ་གསལ་པོར་སྨྲ་ཐུབ་པར་འགྱུར། 5 དེ་ནས་བླུན་པོ་རྣམས་ཡ་རབས་སུ་མི་འབོད་ལ། ཁྲེལ་མེད་དག་ལ་ཆེ་བསྟོད་ཀྱང་མི་བྱེད། 6 གང་ལ་ཞེ་ན། བླུན་པོ་རྣམས་ཀྱིས་བླུན་གཏམ་སྨྲ་ཞིང་། སེམས་སུ་སྡིག་པའི་ལས་རྣམས་དྲན་ཏེ་དཀོན་མཆོག་ཁྱད་དུ་གསོད་པའི་དོན་ལ་གོམས་པ་དང་། འཆལ་གཏམ་སྨྲས་ནས་དཀོན་མཆོག་ཡ་ཝཱེ་ལ་རྒོལ་ཞིང་། བཀྲེས་ལྟོགས་ཀྱིས་མནར་བ་ཁོག་སྟོང་དུ་བསྐྱུར་བ་དང་། ཁ་སྐོམ་པའི་མི་ལ་བཏུང་བ་མི་སྤྲོད་དོ། ། 7 ཁྲེལ་མེད་དག་གི་ཐབས་ལམ་ངན་པ་ཡིན་ཏེ། དེས་ཇུས་ངན་བརྩམས་ནས་རྫུན་གྱིས་དཀའ་སྡུག་གནས་སུ་ལྷུང་བ་རྣམས་བརླག་ཅིང་། དབུལ་ཕོངས་དག་གིས་དྲང་གཞག་བརྗོད་པའི་སྐབས་སུའང་དེས་དེ་བཞིན་སྤྱོད་པ་ཡིན། 8 འོན་ཀྱང་། ཡ་རབས་ཀྱིས་སྤྱོད་པ་ཡ་རབས་འཚོལ་ཞིང་། དེ་སྤྱོད་པ་ཡ་རབས་ཀྱི་ཐད་བརྟན་པོར་ཚུགས་པ་ཡིན། 9 ཀྱེ་ལྷོད་ལ་བབས་པའི་བུད་མེད་རྣམས། ཁྱོད་རྣམས་ཡར་ལངས་ནས་ངའི་སྐད་ལ་ཉོན་ཅིག བག་ཡངས་སུ་སྡོད་པའི་བུ་མོ་ཁྱོད་ཅག་གིས་ངའི་གཏམ་ལ་རྣ་བ་གཏོད་ཅིག 10 ཀྱེ་བག་ཡངས་སུ་སྡོད་པའི་བུ་མོ་རྣམས། ལོ་འཁོར་གཅིག་ལྷག་གི་རྗེས་སུ་ཁྱོད་རྣམས་དཀའ་སྡུག་དང་འཕྲད་པར་འགྱུར། ཅིའི་ཕྱིར་ཞེ་ན། རྒུན་འབྲུམ་ཤིང་ལ་འབྲས་བུ་མི་ཐོགས་ཤིང་། ལོ་ཏོག་བསྡུ་བའི་དུས་ཀྱང་འབྱུང་བར་མི་འགྱུར་རོ། ། 11 ཀྱེ་ལྷོད་ལ་བབས་པའི་བུད་མེད་ཁྱོད་རྣམས་ཧ་ལས་པར་འགྱུར་ཞིང་། བག་ཡངས་སུ་སྡོད་པའི་བུ་མོ་ཁྱོད་ཅག་གིས་དཀའ་སྡུག་མྱང་བར་འགྱུར། གོས་རྣམས་ཕུད་ནས་གཅེར་བུར་སྡོད་ཅིང་སྐེད་པར་རྩིད་རས་དཀྲིས་ཤིག 12 ཁྱོད་རྣམས་ཉམས་དགའ་བའི་ས་ཞིང་དང་། འབྲས་བུ་མོད་པོ་ཐོགས་པའི་རྒུན་འབྲུམ་ཤིང་གི་དོན་དུ་བྲང་ཁོག་རྡུང་བཞིན་ངུ་བར་གྱིས་ཤིག 13 ངའི་འབངས་ཀྱི་ས་ལས་སྐྱེས་པའི་ཚེར་མ་དང་སྤྱང་ཚེར་གྱི་ཕྱིར་དུ་ངུ་བར་གྱིས། དགའ་སྤྲོ་ལྡན་པའི་གྲོང་ཁྱེར་དང་ཁྱིམ་སྐྱིད་པོའི་ཕྱིར་དུའང་དེ་ལྟར་བྱའོ། ། 14 གང་ལ་ཞེ་ན། ཕོ་བྲང་རྣམས་འདོར་ཞིང་མི་ཚོགས་ཀྱིས་གང་བའི་གྲོང་ཁྱེར་ཡང་བསྐྱུར་བར་འགྱུར་ལ། རི་སྒང་དང་བྱ་རའི་ལྕོག་མཁར་ཡང་རྒྱུན་ནས་རྒྱུན་དུ་ས་ཕུག་ཏུ་གྱུར་ནས་རྐྱང་ཚོགས་དགའ་བའི་གནས་དང་ལུག་ཁྱུའི་རྩྭ་ས་རུ་འགྱུར། 15 དེ་ནས་སྟེང་ཕྱོགས་ནས་རང་ཅག་གི་ཐོག་ཏུ་ཐུགས་ཉིད་གནང་སྟེ། དབེན་སྟོང་ནི་ས་ཞིང་གཤིན་པོ་དང་། ས་ཞིང་གཤིན་པོ་ནགས་ཚལ་དུ་འགྱུར་དུས། 16 དབེན་སྟོང་དུ་དྲང་གཞག་དང་། ས་ཞིང་གཤིན་པོའི་ནང་དུ་དྲང་བདེན་གནས་པར་འགྱུར། 17 དྲང་བདེན་གྱི་འབྲས་བུ་ནི་ཞི་བདེ་དང་། དྲང་བདེན་གྱི་གྲུབ་འབྲས་ནི་དུས་གཏན་གྱི་ལྷིང་འཇགས་དང་བརྟན་བརླིང་ཡིན་ནོ། ། 18 དུས་དེར་བདག་གི་འབངས་རྣམས་ཞི་བདེའི་གནས་དང་བརྟན་བརླིང་གི་གཞིས་ཀ་དང་། ཟང་ཟིང་མེད་པའི་ངལ་གསོའི་ཡུལ་རྣམས་སུ་གནས་པར་འགྱུར། 19 ཡིན་ཡང་དགྲ་བོའི་ཡུལ་དུ་སེར་བ་བབས་ཏེ་ཁོ་ཚོའི་ནགས་ཚལ་བརླག་ཅིང་། དེ་དག་གི་གྲོང་ཁྱེར་ནི་ས་བདེ་ཐང་བདེ་རུ་བསྒྱུར་རོ། ། 20 ཆུ་ཀུན་གྱི་འགྲམ་དུ་ཞིང་འདེབས་པ་དང་། གླང་དང་བོང་བུ་རྣམས་དེར་རང་དབང་གིས་འཚོ་བ་ཁྱོད་རྣམས་ཅི་འདྲའི་བདེ་བ་ལ་ཨང་།

ལེའུ་སོ་གསུམ་པ།

དཀོན་མཆོག་ལ་སྐྱབས་ཞུ་བའི་གསོལ་བ།

1 ཀྱེ་མི་ལ་གཏོར་བརླག་གཏོང་ཞིང་རང་ཉིད་བརླག་པར་མི་འགྱུར་བ་དང་། གཡོ་སྒྱུ་སྤྱོད་ཅིང་གཞན་པས་ཁྱོད་ལ་གཡོ་སྒྱུ་མི་སྤྱོད་པ་རྣམས་ལ་ཆག་སྒོ་འབྱུང་། ཁྱོད་ཀྱིས་གཏོར་བརླག་བཏང་ཚར་མ་ཐག་ཏུ་རང་ཉིད་ཀྱང་འཇིག་པར་འགྱུར་ལ། ཁྱོད་ཀྱིས་གཡོ་སྒྱུ་སྤྱོད་མཚམས་བཞག་མ་ཐག་ཏུ་རང་ལ་ཡང་གཡོ་སྒྱུ་ཐེབས་པར་འགྱུར། 2 ཀྱེ་དཀོན་མཆོག་ཡ་ཝཱེ་ལགས། ང་ཚོས་ཁྱེད་ལ་སྒུག་ཡོད་པས་ངེད་ཅག་ལ་ཐུགས་རྗེས་གཟིགས་སུ་གསོལ། ཞོགས་པ་རེ་རེར་ཁྱེད་ནི་ང་ཚོའི་དཔུང་པ་དང་། དཀའ་སྡུག་གི་དུས་སུ་ང་ཚོའི་མགོན་སྐྱབས་སུ་འགྱུར་བར་ཤོག 3 འུར་སྒྲ་ཐོས་མ་ཐག་མི་རྣམས་ཕྱོགས་བཅུར་འབྲོ་ཞིང་། ཁྱེད་ཡར་བཞེངས་དུས་མི་རིགས་རྣམས་གང་སར་འཐོར། 4 ཀྱེ་མི་རིགས་ཀུན། ཆ་ག་པས་འབྲུ་རིགས་སྡུད་པ་བཞིན་ཁྱོད་ཀྱི་བཅོམ་ནོར་རྣམས་ཕྱིར་ལེན་པར་འགྱུར་ཏེ། ཆ་ག་པ་ཟས་ཀྱི་ཕྱིར་དུ་བྲེལ་འཚུབ་ངང་འདུར་བ་བཞིན་མི་རྣམས་ཀྱང་བཅོམ་ནོར་སྟེང་བརྒྱུག་པར་བྱའོ། །

5 དཀོན་མཆོག་ཡ་ཝཱེ་མཐོ་སར་བཞུགས་པས་ཁོང་ལ་བསྟོད་བསྔགས་བརྗོད་ཅིག ཁོང་གིས་དྲང་གཞག་དང་དྲང་བདེན་གྱིས་ཛ་ཡན་ཁེངས་པར་མཛད། 6 ཁོང་ནི་ཁྱོད་ཀྱི་ཚེ་གཅིག་ལུས་གཅིག་གི་བརྟེན་ས་དང་། ཕུན་སུམ་ཚོགས་པའི་སྲོག་སྐྱོབ། ཤེས་རབ་དང་ཤེས་བྱ་བཅས་ལགས་པས། དཀོན་མཆོག་ཡ་ཝཱེར་གུས་ཤིང་འཇིགས་པ་ནི་ཁྱོད་ཀྱི་ནོར་བུ་རྩ་ཆེན་ཡིན་ *ནོ། ། 7 ལྟོས་དང་། དེ་དག་གི་དཔའ་རྒོད་རྣམས་ཀྱིས་སྲང་ལམ་ནས་འོ་དོད་འབོད་ཅིང་། ཞི་མཐུན་གྱི་སྐུ་ཚབ་རྣམས་སྡུག་བསྔལ་གྱིས་ཞུམ་པའོ། ། 8 ལམ་ཆེན་རྣམས་སྟོངས་ཤིང་དེ་བརྒྱུད་ནས་འགྲོ་མཁན་མེད་པ་དང་། དགྲ་རྣམས་དམ་བཅའ་དང་འགལ་ཞིང་ཁྲིམས་མི་བརྩི་ལ། མི་ལ་བཀུར་བའང་མེད་དོ། ། 9 ས་གཞི་མྱ་ངན་གྱིས་རྒུད་ཅིང་། ལེ་པཱ་ནོན་གནོང་ཞིང་སྐམ་པ་དང་། ཤཱ་རོན་ནི་མྱ་ངམ་ཐང་བཞིན་ཡིན་ལ། པཱ་ཤན་དང་ཀར་མེལ་གྱི་སྡོང་ལོ་རྣམས་ལྷུང་བའོ། །

10 དེ་ནས་དཀོན་མཆོག་ཡ་ཝཱེས་འདི་སྐད་དུ། ད་ནི་བདག་ཡར་ལང་བར་བྱའོ། །ད་ནི་བདག་དར་བར་འགྱུར་ཞིང་། ད་ནི་མི་ཡིས་བདག་ལ་བསྟོད་པར་བྱའོ། ། 11 ཁྱོད་ཀྱི་མངལ་དུ་ཆགས་པ་ནི་ཕུབ་མ་དང་སྐྱེ་བར་འགྱུར་བ་སོག་མ་ཡིན་ཏེ། ཁྱོད་ཀྱི་དབུགས་ཀྱིས་མེ་བཞིན་རང་ཉིད་ཁྱུར་མིད་གཏོང་བར་འགྱུར། 12 མི་རྣམས་ནི་མེ་རུ་བསྲེགས་པའི་རྡོ་ཐལ་དང་། བྲེགས་ཟིན་པའི་ཚེར་མ་བཞིན་དུ་མེ་ལ་སྦར་བར་འགྱུར་ཞེས་གསུངས་སོ། ། 13 ཀྱེ་རྒྱང་ཐག་རིང་བའི་མི་རྣམས། ཁྱོད་ཚོས་བདག་གིས་ཅི་བྱས་ལ་ཉོན་ཅིག ཀྱེ་ཉེ་བར་གནས་པའི་མི་རྣམས། ཁྱོད་ཚོས་བདག་གི་མཐུ་སྟོབས་ཤེས་པར་གྱིས། 14 ཛ་ཡན་དུ་གནས་པའི་སྡིག་ཅན་རྣམས་འཇིགས་ཤིང་། དད་པ་མེད་པའི་མི་རྣམས་འདར་ཡམ་གྱིས་བཟུང་སྟེ་ན་རེ། ང་ཚོ་ལས་སུ་ཞིག་ཡོངས་རྫོགས་རྩ་མེད་གཏོང་བའི་མེའི་ནང་དུ་སྡོད་ནུས་སམ། ང་ཚོ་ལས་སུ་ཞིག་དུས་རྟག་ཏུ་འབར་བའི་མེའི་ནང་དུ་སྡོད་ནུས་སམ་ཞེས་སྨྲའོ། ། 15 དེ་ཡང་དྲང་པོར་སྤྱོད་ཅིང་བདེན་ཚིག་སྨྲ་བ་དང་། བཙན་འཕྲོག་བྱས་པའི་རྒྱུ་ནོར་མི་ལེན་པ། ལག་པ་གཡུགས་ནས་ལྐོག་རྔན་མི་ལེན་པ། མི་གསོད་སྐོར་གྱི་གཏམ་ལ་མི་མཉན་པ། དོན་ངན་ལ་མི་བལྟ་བ་བཅས་པ་སྟེ། 16 མི་འདི་ལྟ་བུ་རྣམས་ནི་མཐོ་སར་བཞུགས་ཤིང་། བྲག་རི་བརྟན་པོ་རྣམས་དེའི་སྐྱབས་གནས་ཡིན་ལ། དེ་ལ་བག་ལེབ་གནང་ཞིང་དེའི་ཆུ་ཡང་ཆད་པར་མི་འགྱུར་རོ། །

བདེ་སྐྱིད་ལྡན་པའི་མ་འོངས་པ།

17 ཁྱོད་ཀྱིས་དངོས་སུ་རྒྱལ་པོའི་གཟི་བརྗིད་མཇལ་ཞིང་། མུ་མཐའ་མེད་པའི་ཡུལ་ཡང་མཐོང་བར་འགྱུར། 18 ཁྱོད་ཀྱི་སེམས་སུ་འདས་ཟིན་པའི་འཇིགས་སྣང་དྲན་ཏེ། རྩིས་གྲངས་ལེན་མཁན་དེ་གང་དུ་ཡོད་དམ། ཁྲལ་དངུལ་ཡང་ལྕི་འཇལ་མཁན་དེ་གང་དུ་ཡོད་དམ། བྱ་རའི་ཐོག་ཁང་བགྲང་མཁན་དེ་གང་དུ་ཡོད་དམ་ཞེས་བསམ་པར་འགྱུར། 19 དེ་ནས་ཁྱོད་ཀྱིས་མི་གཏུམ་དྲག་ཅན་རྣམས་ཏེ། རྟོགས་དཀའ་བའི་གཏམ་སྨྲ་མཁན་དང་། ཚིག་ལྡབ་ལྡིབ་སྨྲ་བའི་མི་རྣམས་སླར་མཐོང་བར་མི་འགྱུར། 20 ཁྱོད་ཀྱིས་རང་ཅག་གི་དུས་ཆེན་གཏོང་ཡུལ་ཛ་ཡན་གྲོང་ཁྱེར་ལ་ལྟོས་དང་། ཡེ་རུ་སཱ་ལེམ་ནི་ཞི་བའི་སྡོད་གནས་ཤིག་དང་། སྤོ་བར་མི་འགྱུར་བའི་གུར་མཆོག་ཅིག་ཡིན་པ་ཁྱོད་ཀྱིས་མཐོང་བར་འགྱུར། དེའི་ཕུར་པ་ནམ་ཡང་འབལ་བར་མི་འགྱུར་ལ། དེའི་ཐག་པའང་གཅོད་པར་མི་འགྱུར་རོ། ། 21 གནས་དེར་བརྗིད་ཉམས་ལྡན་པའི་དཀོན་མཆོག་ཡ་ཝཱེ་ནི་རང་ཅག་དང་མཉམ་དུ་བཞུགས་ཤིང་། གཙང་པོ་དང་ཆུ་བོ་ཆེན་པོའི་གནས་ལྟ་བུ་ཡིན་ཞིང་། དེའི་སྟེང་དུ་བརྒྱུད་ནུས་པའི་གྲུ་དང་སྐྱ་བ་གང་ཡང་མེད་ལ། གྲུ་གཟིངས་ཀྱང་དེར་བརྒྱུད་མི་ནུས་སོ། ། 22 དཀོན་མཆོག་ཡ་ཝཱེ་ནི་རང་ཅག་གི་ཁྲིམས་གཅོད་མཁན་དང་། ཁོང་ནི་རང་ཅག་ལ་ཁྲིམས་གནང་མཁན་དང་རང་ཅག་གི་རྒྱལ་པོ་བཅས་ཡིན་པས་ཁོང་གིས་ང་ཚོ་སྐྱོབ་ངེས་ཡིན། 23 ད་ལྟ་ཁྱོད་ཀྱི་གྲུ་ཐག་ལྷོད་པས་དར་ཤིང་དམ་པོར་སྡོམ་མི་ནུས་ལ། གྲུ་གཡོར་ཡང་བརྟན་པོར་བསྒྲེང་མི་ནུས་ནའང་། དུས་དེར་བཅོམ་ནོར་མང་པོ་ཁྱོད་ཚོས་བགོ་ཞིང་། ཐ་ན་ཞ་བོས་ཀྱང་བཅོམ་ནོར་ཕྲོགས་ནས་འཁྱེར་ནུས་པ་ཡིན། 24 དེ་ནས་ཡེས་ར་ཨེལ་གྱི་ཡུལ་མི་ཚོས་ང་ལ་ན་ཚ་ཡོད་ཅེས་སྨྲ་བར་མི་བྱ་སྟེ། གང་ལ་ཞེ་ན། ཡུལ་དེར་གནས་པའི་མི་རྣམས་ཀྱི་སྡིག་ཉེས་སེལ་བར་འགྱུར་རོ། །

ལེའུ་སོ་བཞི་པ།

མི་རིགས་ཀུན་ལ་ཉེས་ཆད་གཅོད་པ།

1 ཀྱེ་མི་རིགས་ཀུན་ཉེ་བར་ཐུད་ལ་ཉོན་ཅིག ཀྱེ་མི་ཀུན་གྱིས་གཟབ་གཟབ་བྱས་ནས་ཉོན་ཅིག ས་གཞི་དང་དེ་ལ་ཁྱབ་པ་ཀུན་དང་། འཇིག་རྟེན་ཁམས་དང་དེ་ལས་བྱུང་བ་ཐམས་ཅད་ཀྱིས་ཉོན་ཅིག 2 གང་ལ་ཞེ་ན། དཀོན་མཆོག་ཡ་ཝཱེ་ནི་མི་རིགས་ཀུན་ལ་ཐུགས་ཁྲོས་ཤིང་། དམག་དཔུང་ཡོངས་ཀྱི་སྟེང་རབ་ཏུ་ཁྲོས་པས། ཁོང་གིས་དེ་རྣམས་རྩ་མེད་དུ་གཏོང་ཞིང་། དེ་རྣམས་ཕྱིར་གཏད་དེ་དམར་གསོད་ཐེབས་པར་འགྱུར། 3 ཡང་བསད་པ་རྣམས་ཕྱིར་འདོར་ཞིང་། རོ་ལས་དྲི་ངན་འཐུལ་ནས་རི་བོ་རྣམས་ཁོ་ཚོའི་ཁྲག་གིས་སྦང་བར་འགྱུར། 4 ནམ་མཁའི་ཚོགས་ཐམས་ཅད་*ཟད་ཅིང་། ནམ་མཁའ་ཡང་ཤོག་དྲིལ་བཞིན་དུ་བསྒྲིལ་བ་དང་། རྒུན་འབྲུམ་ཤིང་ལས་ལོ་མ་འཐོར་བའམ། སེ་ཡབ་ཤིང་གི་ལོ་མ་རྙིད་པ་བཞིན་སྐར་ཚོགས་ཐམས་ཅད་སར་ལྷུང་བར་འགྱུར་རོ། །

5 གང་ལ་ཞེ་ན། མཁའ་དབྱིངས་ནས་བདག་གི་རལ་གྲི་ངོམས་པར་གྱུར་ཏོ། །ལྟོས་དང་། ཉེས་ཆད་གཅོད་ཕྱིར་དེ་ནི་ཨེ་དོམ་དང་། བདག་གིས་མེད་པར་བཟོ་བར་རྩོམ་པའི་མི་རྣམས་ཀྱི་སྟེང་དུ་འབབ་པར་འགྱུར། 6 དཀོན་མཆོག་ཡ་ཝཱེའི་རལ་གྲི་ཁྲག་གིས་བརྫིས་ཤིང་། གྲི་དེ་ལ་ཚིལ་དང་། ལུ་གུ་དང་ར་ཐུག་གི་ཁྲག ལུག་ཐུག་གི་མཁལ་ཚིལ་བཅས་ཀྱི་དབང་གིས་སྣུམ་ཆགས་ཏེ། གང་ལ་ཞེ་ན། དཀོན་མཆོག་ཡ་ཝཱེར་པོ་ཚ་རཱ་ནས་ཕྱུགས་ཟོག་བསད་དེ་དམར་མཆོད་བྱེད་པའི་དོན་ཡོད་པ་དང་། ཨེ་དོམ་ཡུལ་ནས་དམར་གསོད་ཆེན་པོ་ཞིག་ཡོད་པ་ཡིན། 7 གླང་རྒོད་དང་བ་ཕྲུག གླང་གོག་བཅས་ནི་དེ་དག་དང་ལྷན་དུ་འགྱེལ་ནས་དེའི་ཡུལ་ཁམས་ཁྲག་གིས་ངོམ་ཞིང་། དེའི་ས་རྡུལ་ཡང་ཚིལ་གྱིས་སྦང་བར་འགྱུར། 8 གང་ལ་ཞེ་ན། དཀོན་མཆོག་ཡ་ཝཱེས་ལན་འཇལ་བའི་ཉིན་མོ་ཞིག་དང་། ཛ་ཡན་གྱི་གྱོད་དོན་ལ་ཉེས་ཆད་གཅོད་པའི་ལོ་ཞིག་ཡོད་པས་སོ། ། 9 དེ་ནས་ཨེ་དོམ་གྱི་ཆུ་བོ་རྣམས་རྡོ་སྣུམ་དུ་འགྱུར་ཞིང་། དེའི་ས་རྡུལ་དག་མུ་ཟི་རུ་འགྱུར་ངེས་ལ། དེའི་ས་གཞི་ནི་མེ་འབར་བའི་སྣུམ་སྙིགས་སུ་འགྱུར་བ་སྟེ། 10 མེ་དེ་ཉིན་མཚན་གཉིས་ལ་ཞི་བ་མེད་པ་དང་། དེའི་དུ་བ་ནམ་ཡང་འཕྱུར་ཏེ། མི་རབས་ནས་མི་རབས་སུ་ལུང་སྟོང་དུ་གྱུར་ནས། དུས་གཏན་དུ་དེར་བརྒྱུད་ནས་འགྲོ་མཁན་གཅིག་ཀྱང་མེད་དོ། ། 11 འོན་ཀྱང་ཆུ་བྱ་དང་ཕག་པ་བྱི་ཐུར་གྱིས་ས་དེ་བཟུང་བ་དང་། འུག་རྒན་དང་ཕོ་རོག་གིས་དེ་རུ་ཚང་བཟོ་ཞིང་། དཀོན་མཆོག་ཡ་ཝཱེས་དེའི་སྟེང་དུ་ཐིག་སྐུད་དང་དཔྱང་ཐག་སྟོངས་ཤིང་གོ་རིམ་མེད་པ་འཐེན་པར་འགྱུར། 12 དེ་དག་གི་སྐུ་དྲག་གཅིག་ཀྱང་མི་ལུས་པས་དེ་ལ་རྒྱལ་ཁབ་ཅེས་འབོད་པར་མི་འགྱུར་ཞིང་། དེའི་འགོ་དཔོན་རྣམས་ཀྱང་མེད་པར་འགྱུར་རོ། །

13 ཨེ་དོམ་གྱི་ཕོ་བྲང་ནང་དུ་ཚེར་མ་སྐྱེ་ཞིང་། དེའི་ལྕགས་རི་སྟེང་དུ་སྤྱང་ཚེར་དང་ཚེར་སྐྱ་སྐྱེས་ཏེ། ཁྱི་སྤྱང་གི་ཚང་དང་རྔ་བྱའི་སྡོད་གནས་སུ་འགྱུར་ངེས། 14 དབེན་སྟོང་གི་རི་དྭགས་རྣམས་ཁྱི་སྤྱང་ལ་འཕྲད་པ་དང་། ར་རྒོད་ཀྱིས་རང་གི་རིགས་འབོད་ཅིང་། མཚན་མོའི་སྲིན་བྱ་རྣམས་ཀྱང་དེར་བསྡད་དེ་རང་གི་གནས་འཚོལ་བར་འགྱུར། 15 འུག་པས་གནས་དེར་ཚང་བཟོ་བ་དང་སྒོ་ང་བཏང་ནས་རུམ་སྟེ་བྱ་ཕྲུག་རང་གི་གྲིབ་མའི་འོག་ཏུ་བསྡུ་བར་བྱ། འོལ་པ་རྣམས་ཀྱང་རང་རང་གི་སྐྱ་ཡ་དང་མཉམ་དུ་དེར་འདུ་བའོ། ། 16 ཁྱོད་རྣམས་ཀྱིས་དཀོན་མཆོག་ཡ་ཝཱེའི་གླེགས་བམ་ལ་ཞིབ་དཔྱད་བཏང་ནས་ཀློགས་ཤིག དེ་དག་ལས་གཅིག་ཀྱང་ཆད་པར་མི་འགྱུར་ལ། དེ་རྣམས་ལས་ཆ་མིན་པ་གཅིག་ཀྱང་མེད། གང་ལ་ཞེ་ན། ཁོང་གི་ཞལ་ནས་བཀའ་གནང་ཞིང་ཁོང་གི་ཐུགས་ཉིད་ཀྱིས་དེ་དག་ལྷན་དུ་བསྡུས་པས་སོ། ། 17 ཁོང་གིས་དེ་དག་གི་ཕྱིར་དུ་རྒྱན་འཕངས་ཏེ། ཁོང་གི་ཕྱག་གིས་ཐིག་སྐུད་འཐེན་ནས་དེ་དག་ལ་ས་བགོས་པས། དེ་ཚོར་དུས་གཏན་དུ་ཡུལ་དེ་ས་སྐལ་དུ་འཐོབ་ཅིང་། མི་རབས་ནས་མི་རབས་སུ་ཡུལ་དེར་གནས་པར་བྱའོ། །

ལེའུ་སོ་ལྔ་པ།

ཐར་པ་ཐོབ་པའི་བདེ་བ།

1 དབེན་སྟོང་དང་སྐམ་ས་སྤྲོ་བར་འགྱུར་ཞིང་། ཐང་སྟོང་དགའ་བས་ཁྱབ་ནས་མེ་ཏོག་གུར་ཀུམ་བཞིན་བཞད་པར་འགྱུར། 2 དེ་ལ་ལོ་འདབ་རྒྱས་ནས་མེ་ཏོག་བཞད་དེ། དགའ་མགུའི་འབོད་སྒྲ་སྒྲོག་བཞིན་བདེ་སྐྱིད་ཀྱི་དཔལ་ལ་རོལ། ལེ་པཱ་ནོན་གྱི་གཟི་བརྗིད་དང་། ཀར་མེལ་དང་ཤཱ་རོན་གྱི་གཟི་བྱིན་ཡང་དེ་ལ་གནང་བ་དང་། མི་རྣམས་ཀྱིས་དཀོན་མཆོག་ཡ་ཝཱེའི་གཟི་བརྗིད་དང་ང་ཚོའི་དཀོན་མཆོག་གི་གཟི་བྱིན་མཇལ་བར་འགྱུར་རོ། །

3 ཁྱོད་ཅག་གིས་ལག་ཤེད་ཉམས་པ་རྣམས་ལ་སྟོབས་འཇུག་པ་དང་། པུས་མོ་འདར་བ་རྣམས་བརྟན་པོར་བྱས་ནས། 4 སེམས་ཁྲལ་ཅན་རྣམས་ལ། ཁྱོད་རྣམས་ཞུམ་པ་མེད་པར་སྙིང་སྟོབས་སྐྱེད་ཅིག ལྟོས་དང་། ཁྱོད་རྣམས་ཀྱི་དཀོན་མཆོག་ལན་འཇལ་བར་ཕེབས་ཤིང་། ཁོང་གིས་ཁྱོད་རྣམས་སྐྱོབ་པར་འགྱུར་ཞེས་སྨྲོས་ཤིག

5 དུས་དེར་ལོང་པ་རྣམས་ཀྱི་མིག་འབྱེད་ཅིང་། འོན་པ་རྣམས་ཀྱི་རྣ་བས་ཐོས་པ་དང་། 6 དུས་དེར། ཞ་བོ་རྣམས་ཤྭ་བ་ལྟར་མཆོང་ཞིང་། ལྐུགས་པའི་ལྕེ་ཡིས་སྤྲོ་གླུ་ལེན་པར་འགྱུར། དབེན་སྟོང་ནས་ཆུ་ཐོན་ཞིང་། བྱེ་ཐང་རྣམས་ལས་གཙང་པོ་བཞུར་བར་འགྱུར། 7 མེ་ལྟར་ཚ་བའི་བྱེ་ཐང་ནི་རྫིང་བུ་རུ་འགྱུར་བ་དང་། སྐམ་ས་རྣམས་སུ་ཆུ་མགོ་བརྡོལ་ཞིང་། ཁྱི་སྤྱང་ཉལ་བའི་གནས་སུ་རྩྭ་སྔོན་དང་འདམ་བུ། འདམ་རྩྭ་པ་པི་རཱ་བཅས་སྐྱེ་བར་འགྱུར། 8 དེ་རུ་ལམ་ཆེན་ཞིག་ཡོད་པ་ལ་དམ་པའི་ལམ་ཞེས་འབོད་ཅིང་། མི་གཙང་པ་རྣམས་ལམ་དེར་འགྲོ་བར་མི་བྱ་སྟེ། ལམ་དེ་ནི་དྲང་ལམ་སྐྱོད་མཁན་རྣམས་ཀྱི་ཕྱིར་དུ་སྟ་གོན་མཛད་པས། གླེན་པ་ཡིན་ཡང་ལམ་དེ་ནས་གཟུར་བར་མི་འགྱུར་རོ། ། 9 གནས་དེར་སེང་གེ་མེད་ལ་གཅན་གཟན་གདུག་རྩུབ་ཅན་རྣམས་ཀྱང་མི་འགྲོ་སྟེ། བླུས་པ་རྣམས་འབའ་ཞིག་དེར་སྐྱོད་པ་ལས། སེང་གེ་དང་གཅན་གཟན་ལ་འཕྲད་པར་མི་འགྱུར། 10 དཀོན་མཆོག་ཡ་ཝཱེས་བླུས་པའི་མི་རྣམས་ཕྱིར་ལོག་ཅིང་། གླུ་ལེན་བཞིན་ཛ་ཡན་ལ་སླེབ་ངེས། མཐའ་མེད་པའི་དགའ་སྤྲོ་ནི་ཅོད་པན་བཞིན་དེ་དག་གི་སྟེང་དུ་འབབ་པ་དང་། དེ་རྣམས་དགའ་ཞིང་སྤྲོ་བར་གྱུར་ནས་སྡུག་བསྔལ་དང་ཤུགས་རིང་མེད་པར་འགྱུར་རོ། །

ལེའུ་སོ་དྲུག་པ།

ཨ་སུར་རྒྱལ་པོས་ཡ་ཧུ་དཱ་ལ་རྒོལ་བ།

1 དེ་ཡང་རྒྱལ་པོ་ཧི་ཟི་ཀི་ཡཱས་རྒྱལ་སྲིད་སྐྱོང་བའི་ལོ་བཅུ་བཞི་པར། ཨ་སུར་རྒྱལ་པོ་སེན་ན་ཧེ་རིབ་ཀྱིས་ཡ་ཧུ་དཱའི་འགོག་སྲུང་གྲོང་ཁྱེར་རྣམས་ལ་དཔུང་འཇུག་བྱས་ནས་བླངས་པ་དང་། 2 ཨ་སུར་རྒྱལ་པོས་ལཱ་ཀི་སི་ནས་རབ་ཤཱ་ཀེ་ཞེས་བྱ་བའི་དམག་དཔུང་ཆེན་པོ་དང་བཅས་པ་ཡེ་རུ་སཱ་ལེམ་གྱི་རྒྱལ་པོ་ཧི་ཟི་ཀི་ཡཱའི་དྲུང་དུ་བརྫངས་ཏེ། གོས་འཁྲུད་མཁན་གྱི་ཞིང་ཁའི་ལམ་ཆེན་དུ་ཡོད་པའི་རྫིང་བུ་གོང་མའི་ཆུ་ཡུར་འགྲམ་དུ་ལངས་བསྡད་པ་ན། 3 ཧིལ་ཀི་ཡཱའི་བུ་སྟེ་རྒྱལ་པོའི་ཕོ་བྲང་གི་ནང་བློན་ཨེལ་ཡ་ཀིམ་དང་། དྲུང་ཡིག་ཤེབ་ནཱ་དང་། ཨ་སབ་ཀྱི་བུ་སྟེ་ལོ་རྒྱུས་འགོད་མཁན་ཡོ་ཨག་བཅས་པ་ཁོ་བསུ་བར་ཕྱི་རོལ་ཏུ་ཐོན་ནོ། །

4 དེར་རབ་ཤཱ་ཀེས་དེ་དག་ལ་ན་རེ། ཁྱོད་ཅག་སོང་སྟེ་ཧི་ཟི་ཀི་ཡཱ་ལ་ཞུས་ཤིག རྒྱལ་པོ་ཆེན་པོ་ཨ་སུར་གྱིས་འདི་སྐད་གསུངས་ཏེ། ཁྱོད་ཀྱིས་བློ་བཅོལ་བའི་འགོག་སྲུང་དེ་ཅི་ཡིན་ནམ། 5 ངས་བལྟས་ན་ཁྱོད་ཀྱིས་གཡུལ་འགྱེད་པའི་བློ་བཀོད་དང་སྟོབས་ཤུགས་ཡོད་ཅེས་པ་ནི་སྟོང་བཤད་ཙམ་ཡིན་ལ། ད་ལྟ་ཁྱོད་ཀྱིས་སུ་ལ་བརྟེན་ནས་བདག་ལ་ངོ་ལོག་བྱེད་དམ། 6 ལྟོས་དང་། ཁྱོད་ཀྱིས་འདམ་བུའི་དབྱུག་པ་ཆག་པོ་སྟེ་ཨེ་ཅིབ་ལ་བློ་བཅོལ་བ་རེད། སུ་ཞིག་དེར་བརྟེན་ན་དེ་ནི་ཁོའི་ལག་པར་ཟུག་ནས་བརྟོལ་བར་བྱེད། ཨེ་ཅིབ་ཀྱི་རྒྱལ་པོ་ཕཱར་ཨོལ་གྱིས་རང་ལ་བློ་གཏད་བཅོལ་མཁན་ཐམས་ཅད་ལའང་དེ་བཞིན་དུ་བྱེད་དོ། ། 7 ཡང་གལ་ཏེ་ཁྱོད་ཀྱིས་ང་ལ། ངེད་ཅག་ནི་རང་གི་དཀོན་མཆོག་ཡ་ཝཱེ་ལ་བརྟེན་པ་ཡིན་ཟེར་ན། ཧི་ཟི་ཀི་ཡཱས་དཀོན་མཆོག་ཡ་ཝཱེའི་མཐོ་གླིང་དང་མཆོད་ཁྲི་རྣམས་བཤིགས་ནས། ཡ་ཧུ་དཱ་པ་དང་ཡེ་རུ་སཱ་ལེམ་གྱི་མི་རྣམས་ལ། ཁྱོད་ཅག་གིས་མཆོད་ཁྲི་འདིའི་མདུན་དུ་བསྙེན་བཀུར་ཞུ་དགོས་ཞེས་བསྒོས་པ་མ་ཡིན་ནམ། 8 ད་ལྟ་ཁྱོད་ཀྱིས་ངའི་བདག་པོ་ཨ་སུར་གྱི་རྒྱལ་པོ་དང་གྲོས་མཐུན་འཇོག་པར་ཞུ། གལ་ཏེ་ཁྱོད་ཀྱིས་ཞོན་པ་ཉིས་སྟོང་མངག་ནུས་ན། ངས་ཁྱོད་ལ་དམག་རྟ་སྟོང་ཕྲག་གཉིས་སྟེར་བར་བྱའོ། ། 9 ཁྱོད་ཀྱིས་ཤིང་རྟ་དང་སྐྱ་དམག་རྣམས་ཀྱི་ཕྱིར་ཨེ་ཅིབ་ཀྱི་རྒྱལ་པོར་བློ་བཅོལ་ཡང་། ངའི་བདག་པོའི་འཁོར་འབངས་ཆུང་ཤོས་གཅིག་གི་ངོ་གདོང་དེ་ཡང་ཇི་ལྟར་བཟློག་ནུས་སམ། 10 ད་ལྟ་ང་ནི་དཀོན་མཆོག་ཡ་ཝཱེའི་བཀའ་འཁྲོལ་མེད་པར་ས་ཆ་འདི་འཇིག་པར་བྱེད་དུ་ཡར་འོངས་པ་ཡིན་ནམ། དཀོན་མཆོག་ཡ་ཝཱེས་བདག་ལ། ཡུལ་དེར་ཡར་སོང་ལ་དེ་མེད་པར་བྱོས་ཤིག་ཅེས་པའོ་ཞེས་གསུངས་སོ། །

11 དེ་ནས་ཨེལ་ཡ་ཀིམ་དང་། ཤེབ་ནཱ། ཡོ་ཨག་བཅས་ཀྱིས་རབ་ཤཱ་ཀེ་ལ་ན་རེ། ང་ཚོས་ཨ་རམ་པའི་སྐད་ཤེས་པས་ཁྱོད་ཀྱི་ཞབས་ཕྱི་ཚོར་ཨ་རམ་པའི་སྐད་སྨྲ་བར་མཛོད་ཅིག ལྕགས་རིའི་སྟེང་གི་མི་རྣམས་ཀྱིས་ཡ་ཧུ་དཱའི་སྐད་གོ་བས་དེ་མི་གསུང་རོགས་ཞེས་ཞུས་ཀྱང་། 12 རབ་ཤཱ་ཀེ་ན་རེ། ང་ཡི་བདག་པོས་ཁྱོད་ཀྱི་བདག་པོ་དང་ཁྱོད་ཁོ་ནར་གཏམ་འདི་དག་སྨྲ་བའི་ཕྱིར་ང་འདིར་མངགས་པ་ཡིན་ནམ། ཁོང་གིས་ལྕགས་རིའི་སྟེང་སྡོད་པའི་མི་རྣམས་ཏེ། ཁྱོད་དང་མཉམ་དུ་རང་གི་སྐྱག་པ་ཟ་ཞིང་། རང་གི་གཅིན་པ་འཐུང་བ་རྣམས་ལའང་སྨྲ་བའི་ཕྱིར་ང་རང་མངགས་པ་མ་ཡིན་ནམ་ཞེས་སྨྲས་སོ། །

བསླབ་བྱའི་གཏམ།

13 དེ་ནས་རབ་ཤཱ་ཀེ་ཡར་ལངས་ནས་སྐད་ཆེན་པོས་ཡ་ཧུ་དཱའི་སྐད་དུ། ཁྱོད་ཅག་གིས་རྒྱལ་པོ་ཆེན་པོ་ཨ་སུར་གྱི་བཀའ་ལ་ཉོན་ཅིག 14 རྒྱལ་པོས་འདི་སྐད་གསུངས་ཏེ། ཧི་ཟི་ཀི་ཡཱས་ཁྱོད་ཅག་སྐྱོབ་མི་ནུས་པས། ཁྱོད་ཅག་ཁོའི་གཡོ་འོག་ཏུ་མི་ཚུད་པར་གྱིས། 15 ཡང་ཧི་ཟི་ཀི་ཡཱས་ཁྱོད་ཅག་དཀོན་མཆོག་ཡ་ཝཱེར་བརྟེན་དགོས་པའི་ཐད། དཀོན་མཆོག་ཡ་ཝཱེས་ང་ཚོ་སྐྱོབ་ངེས་ཤིང་། གྲོང་ཁྱེར་འདིའང་ཨ་སུར་གྱི་རྒྱལ་པོའི་ལག་ཏུ་གཏོད་པར་མི་བྱའོ་ཞེས་པའི་ཚིག་ལ་མ་མཉན་ཅིག 16 ཧི་ཟི་ཀི་ཡཱའི་གཏམ་ལ་མཉན་མི་རུང་། རྒྱུ་མཚན་ནི་ཨ་སུར་གྱི་རྒྱལ་པོས་འདི་སྐད་གསུངས་ཏེ། ཁྱོད་ཅག་བདག་དང་མཐུན་པོ་ཡོང་ཆེད་ཕྱི་རུ་ཤོག་དང་། ཁྱོད་ཚོ་མི་རེ་རེས་རང་གི་རྒུན་ཤིང་དང་སེ་ཡབ་ཤིང་གི་འབྲས་བུ་བཟའ་ཞིང་། རང་རང་གི་ཁྲོན་པའི་ཆུ་འཐུང་བར་འགྱུར། 17 རྗེས་སུ་བདག་འོང་བའི་དུས་སུ་ཁྱོད་རྣམས་ནི་ཁྱོད་ཅག་གི་ཡུལ་ཁམས་ལྟ་བུའི་ཡུལ་ཞིག་ལ་འཁྲིད་པར་བྱ་སྟེ། ཡུལ་དེར་འབྲུ་རིགས་འཛོམས་ཤིང་རྒུན་ཆང་གསར་པ་ཡོད་པ་དང་། བག་ལེབ་དང་རྒུན་འབྲུམ་ར་བ་ཡོད་པ་ཡིན། 18 དཀོན་མཆོག་ཡ་ཝཱེས་ངེད་ཅག་སྐྱོབ་ངེས་ཡིན་ཞེས་ཧི་ཟི་ཀི་ཡཱས་བློ་འགུག་པ་ལ་ཁྱོད་རྣམས་དོགས་པར་གྱིས། མི་རིགས་རྣམས་ཀྱི་ལྷ་རྣམས་ལས་སུ་ཞིག་གིས་རང་གི་ས་ཆ་ཨ་སུར་རྒྱལ་པོའི་ལག་ནས་བསྐྱབས་མྱོང་ངམ། 19 ཧ་མཱད་དང་ཨར་ཕད་ཀྱི་ལྷ་རྣམས་གང་དུ་ཡོད་དམ། སེ་ཕར་ཝ་ཨིམ་གྱི་ལྷ་རྣམས་གང་དུ་ཡོད་དམ། ལྷ་དེ་དག་གིས་སཱ་མར་ཡ་ངའི་ལག་ནས་བསྐྱབས་མྱོང་ངམ། 20 ཡུལ་དེ་དག་གི་ལྷ་རྣམས་ལས་སུ་ཞིག་གིས་རང་གི་ས་ཆ་ངའི་ལག་ནས་བླངས་པ་ཡིན་ནམ། དཀོན་མཆོག་ཡ་ཝཱེས་ངའི་ལག་ནས་ཡེ་རུ་སཱ་ལེམ་སྐྱོབ་ནུས་སམ་ཞེས་སྨྲས་ཀྱང་། 21 རྒྱལ་པོས་དེ་ལ་ལན་མ་འདེབས་ཞེས་བཀའ་བསྒོས་ཡོད་པས། མི་རྣམས་ཁ་རོག་གེར་བསྡད་དེ་གཏམ་ལན་ཚིག་གཅིག་ཀྱང་མ་སྨྲས་སོ། ། 22 དེ་ནས་ཧིལ་ཀི་ཡཱའི་བུ་སྟེ་རྒྱལ་པོའི་ཕོ་བྲང་གི་ནང་བློན་ཨེལ་ཡ་ཀིམ་དང་། དྲུང་ཡིག་ཤེབ་ནཱ་དང་། ཨ་སབ་ཀྱི་བུ་སྟེ་ལོ་རྒྱུས་འགོད་མཁན་ཡོ་ཨག་བཅས་ཀྱིས་རང་རང་གི་གྱོན་གོས་གཤགས་ཏེ། ཧི་ཟི་ཀི་ཡཱའི་དྲུང་དུ་འོངས་ནས་རབ་ཤཱ་ཀེའི་གཏམ་རྣམས་ཁོང་ལ་ཞུས་སོ། །

ལེའུ་སོ་བདུན་པ།

ཧི་ཟི་ཀི་ཡཱས་ཡེ་ཤ་ཡཱ་ལ་སྐྱབས་ཞུས་པ།

1 དེ་ཡང་རྒྱལ་པོ་ཧི་ཟི་ཀི་ཡཱས་དེ་ཐོས་པ་ཙམ་གྱིས་རང་གི་ན་བཟའ་གཤགས་ནས། ལུས་པོར་རྩིད་རས་གཡོགས་ཏེ་དཀོན་མཆོག་ཡ་ཝཱེའི་མཆོད་ཁང་དུ་ཕྱིན། 2 ཁོས་ཕོ་བྲང་གི་ནང་བློན་ཨེལ་ཡ་ཀིམ་དང་དྲུང་ཡིག་ཤེབ་ནཱ། མཆོད་དཔོན་རྣམས་ལས་རྒན་པོ་དག་རྩིད་རས་ཀྱིས་གཡོགས་ཏེ་ཨ་མོ་ཟིའི་བུ་ལུང་སྟོན་པ་ཡེ་ཤ་ཡཱའི་དྲུང་དུ་མངགས། 3 དེ་དག་གིས་ཁོང་ལ། ཧི་ཟི་ཀི་ཡཱ་ན་རེ། དེ་རིང་ནི་ཉེན་ཚབས་ཆེ་ཞིང་འཇིགས་སྐུལ་ཐེབས་པ་དང་། བརྙས་བཅོས་ཐེབས་པའི་ཉིན་མོ་ཡིན། དེ་ནི་ཕྲུ་གུ་བཙའ་རན་ནའང་བཙའ་བའི་སྟོབས་ཟད་པ་དང་འདྲའོ། ། 4 ཁྱེད་ཀྱི་དཀོན་མཆོག་ཡ་ཝཱེ་ལགས་ཀྱིས་རབ་ཤཱ་ཀེའི་གཏམ་རྣམས་གསན་ཡོད་ཀྱང་སྲིད། དེ་ནི་ཁོའི་བདག་པོ་ཨ་སུར་རྒྱལ་པོས་གཏན་དུ་གསོན་པོར་བཞུགས་པའི་དཀོན་མཆོག་ལ་སྨོད་ཅིང་སྐུར་བ་འདེབས་པའི་དོན་དུ་ཁོ་རང་འདིར་མངགས་པ་ཡིན་ཞིང་། ཁྱེད་ཀྱི་དཀོན་མཆོག་ཡ་ཝཱེས་གསན་པའི་ཚིག་རྣམས་ཀྱི་རྐྱེན་གྱིས་ཁོ་ལ་གཤེ་གཤེ་གཏོང་ངེས་ཡིན། དེ་བས་ཁྱེད་ཀྱིས་ཤུལ་ལུས་རྣམས་ཀྱི་དོན་དུ་གསོལ་བ་འདེབས་རོགས་ཟེར་ཞེས་ཞུས་སོ། ། 5 དེ་ནས་རྒྱལ་པོ་ཧི་ཟི་ཀི་ཡཱའི་འཁོར་གཡོག་རྣམས་ཡེ་ཤ་ཡཱའི་དྲུང་དུ་སླེབས་པའི་ཚེ། 6 ཡེ་ཤ་ཡཱས་དེ་དག་ལ། ཁྱོད་ཅག་གི་བདག་པོ་ལ་འདི་ལྟར་སྦྲོན་ཅིག དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་ཨ་སུར་རྒྱལ་པོའི་འཁོར་གཡོག་རྣམས་ཀྱིས་བདག་ལ་སྐུར་བ་བཏབ་པའི་གཏམ་ཐོས་ཀྱང་དེ་ལ་མ་འཇིགས་ཤིག 7 ལྟོས་དང་། བདག་གིས་ཁོའི་ནང་དུ་ཐུགས་ཉིད་ཅིག་འཇུག་སྟེ། ཁོས་འཆལ་གཏམ་ཞིག་ཐོས་ནས་རང་ཡུལ་དུ་ལོག་ཅིང་། བདག་གིས་གནས་དེར་ཁོ་རལ་གྲིའི་འོག་ཏུ་འགྱེལ་བར་བྱེད་ངེས་ཡིན་ཞེས་སྨྲ་དགོས་པར་གསུངས་སོ། །

8 ཡང་རབ་ཤཱ་ཀེ་ཕྱིར་ལོག་པ་ན། ཨ་སུར་རྒྱལ་པོས་ལིབ་ནཱ་དང་དམག་རྒྱག་གིན་ཡོད་པ་དང་ཕྲད་ཅིང་། མ་གཞི་ཁོས་ཨ་སུར་རྒྱལ་པོ་ལཱ་ཀི་སི་ནས་ཆས་ཟིན་པའི་གཏམ་ཐོས་པ་རེད། 9 ཨ་སུར་རྒྱལ་པོས་གུ་ཤའི་རྒྱལ་པོ་ཐིར་ཧ་ཀཱའི་སྐོར་ནས། ཁོ་ནི་ཁྱོད་དང་འཐབ་འཛིང་བྱེད་དུ་འོང་བཞིན་འདུག་ཅེས་པའི་གཏམ་ཐོས་ཚེ། ཧི་ཟི་ཀི་ཡཱའི་དྲུང་དུ་བང་ཆེན་མངགས་ཏེ་ན་རེ། 10 ཁྱོད་ཅག་གིས་ཡ་ཧུ་དཱའི་རྒྱལ་པོ་ཧི་ཟི་ཀི་ཡཱ་ལ་འདི་ལྟར་སྨྲོས་ཤིག ཡེ་རུ་སཱ་ལེམ་ནི་ཨ་སུར་རྒྱལ་པོའི་ལག་ཏུ་གཏོད་པར་མི་འགྱུར་ཞེས་ཁྱོད་ཚོས་བློ་བཅོལ་བའི་དཀོན་མཆོག་ལ་ཁྱོད་རང་བསླུ་བར་མ་འཇུག 11 ཨ་སུར་གྱི་རྒྱལ་པོ་རྣམས་ཀྱིས་ཡུལ་ཐམས་ཅད་ལ་ཅི་བྱས་པ་དང་རྩ་ནས་བཅོམ་པ་ཁྱོད་ཀྱིས་ཐོས་ཡོད་པས། ཁྱོད་ལ་ཐར་ས་ཡོད་དམ། 12 ངའི་ཕ་མེས་རྣམས་ཀྱིས་བཅོམ་པའི་གོ་ཟན་དང་ཧཱ་རན། རེ་ཙེབ། ཐེ་ལཱ་སར་ལ་ཡོད་པའི་ཨེ་དེན་གྱི་མི་རྣམས་བཅས་མི་རིགས་སོ་སོའི་ལྷ་རྣམས་ཀྱིས་ཁོ་ཚོ་བསྐྱབས་སམ། 13 ཧ་མཱད་ཀྱི་རྒྱལ་པོ་དང་ཨར་ཕད་ཀྱི་རྒྱལ་པོ། སེ་ཕར་ཝ་ཨིམ་གྲོང་ཁྱེར་གྱི་རྒྱལ་པོ། ཧེ་ནཱ་དང་ཨི་ཝཱ་ཡི་རྒྱལ་པོ་བཅས་རྣམས་ད་ལྟ་གང་དུ་ཡོད་དམ་ཞེས་འཕྲིན་བསྐུར་ཏོ། །

ཧི་ཟི་ཀི་ཡཱས་དཀོན་མཆོག་ལ་གསོལ་བ་བཏབ་པ།

14 དེ་ཡང་ཧི་ཟི་ཀི་ཡཱས་བང་ཆེན་རྣམས་ཀྱི་ལག་ནས་འབྱོར་བའི་འཕྲིན་ཡིག་དེ་བཀླགས་རྗེས། ཡར་དཀོན་མཆོག་ཡ་ཝཱེའི་མཆོད་ཁང་དུ་སོང་ནས་དཀོན་མཆོག་ཡ་ཝཱེའི་སྤྱན་སྔར་འཕྲིན་ཡིག་ཁ་ཕྱེས་ཏེ་བཞག་གོ ། 15 ཁོས་དཀོན་མཆོག་ཡ་ཝཱེ་ལ་འདི་བཞིན་གསོལ་བ་བཏབ་པ་སྟེ། 16 ཀྱེ་ཀེ་རུབ་རྣམས་ཀྱི་དབུས་སུ་བཞུགས་པའི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ། ཡེས་ར་ཨེལ་གྱི་དཀོན་མཆོག་ལགས། ཁྱེད་ཉིད་གཅིག་པུ་ས་གཞིའི་རྒྱལ་ཁམས་ཀུན་གྱི་དཀོན་མཆོག་ལགས་ཤིང་། ཁྱེད་ཀྱིས་གནམ་ས་གཉིས་ཀ་བཀོད་པ་ཡིན། 17 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་སྙན་གཏད་ནས་གསན་པར་མཛོད་ཅིག ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་སྤྱན་ཟུང་ཕྱེས་ནས་གཟིགས་སུ་གསོལ། སེན་ན་ཧེ་རིབ་ཀྱིས་བང་ཆེན་མངགས་ནས་གཏན་དུ་གསོན་པོར་བཞུགས་པའི་དཀོན་མཆོག་ལ་དམའ་འབེབས་ཀྱི་ཚིག་སྨྲས་པ་ཐམས་ཅད་གསན་པར་མཛོད་ཅིག 18 ཀྱེ་དཀོན་མཆོག་ཡ་ཝཱེ་ལགས། ཨ་སུར་གྱི་རྒྱལ་པོ་རྣམས་ཀྱིས་རྒྱལ་ཁམས་དེ་ཐམས་ཅད་དང་། དེ་དག་གི་ས་ཆ་ཀུན་རྡུལ་དུ་བརླགས་པ་ནི་བདེན་ཏེ། 19 དེ་དག་གི་ལྷ་རྣམས་མེ་ལ་གཡུགས། ཅི་ལ་ཞེ་ན། དེ་དག་ནི་དཀོན་མཆོག་མ་ཡིན་པར་མིའི་ལག་བཟོས་ཀྱི་ཤིང་སྐུ་དང་རྡོ་སྐུ་ཡིན་པས། ཁོ་ཚོས་དེ་དག་མེད་པར་བཏང་བ་རེད། 20 ཀྱེ་དཀོན་མཆོག་ཡ་ཝཱེ་ངེད་ཅག་གི་དཀོན་མཆོག་ལགས། ས་གཞིའི་རྒྱལ་ཁམས་ཀུན་གྱིས་ཡ་ཝཱེ་ཁྱེད་ཉིད་གཅིག་པུ་ཡ་ཝཱེ་ཡིན་པ་གསལ་པོར་རྟོགས་པའི་ཕྱིར། ངེད་ཅག་ཨ་སུར་རྒྱལ་པོའི་ལག་ནས་སྐྱོབ་པར་མཛོད་ཅིག་ཅེས་ཞུས་སོ། །

ཡེ་ཤ་ཡཱ་ཡིས་ཨ་སུར་ཕམ་པར་ལུང་བསྟན་པ།

21 དེ་ནས་ཨ་མོ་ཟིའི་བུ་ཡེ་ཤ་ཡཱ་ཡིས་ཧི་ཟི་ཀི་ཡཱའི་དྲུང་དུ་མི་ཞིག་མངགས་ཏེ་ན་རེ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་ཨ་སུར་རྒྱལ་པོ་སེན་ན་ཧེ་རིབ་ཀྱི་སྐོར་ནས་བདག་ལ་གསོལ་བ་བཏབ་པས། 22 དཀོན་མཆོག་ཡ་ཝཱེས་དེ་ལ་རྒོལ་ལན་གསུངས་པ་འདི་ལྟར། ཛ་ཡན་བུ་མོ་ན་ཆུང་མས། །ཁྱོད་ལ་བརྙས་ཤིང་ཁྲེལ་རྒོད་བྱས། །ཡེ་རུ་སཱ་ལེམ་བུ་མོ་ཚོས། །ཁྱོད་ཀྱི་རྒྱབ་ནས་མགོ་བོ་གཡུགས། །

23 ཁྱོད་ཀྱིས་སུ་ལ་སྨད་ཅིང་སྐུར་བ་བཏབ་པ་ཡིན་ནམ། ཁྱོད་ཀྱིས་ཀུ་ཅོ་བསྒྲགས་ནས་མིག་ཟུང་ཡར་བཏེགས་ཏེ་སུ་ལ་རྒོལ་བ་ཡིན་ནམ། ཡེས་ར་ཨེལ་གྱི་དམ་པ་ཉིད་ལ་རྒོལ་བ་ཡིན། 24 ཁྱོད་ཀྱིས་རང་གི་འཁོར་གཡོག་རྣམས་བརྒྱུད་ནས་གཙོ་བོར་སྨད་ཅིང་ན་རེ། ང་ནི་རང་གི་ཤིང་རྟའི་དཔུང་ཚོགས་དང་མཉམ་དུ་རི་བོ་དག་གི་ཡང་རྩེར་འཛེགས་ཤིང་། ལེ་པཱ་ནོན་གྱི་ཕུགས་སུ་ཕྱིན། དེའི་ཐང་ཤིང་རིང་པོ་རྣམས་དང་གསོམ་ཤིང་གང་བཟང་རྣམས་བཅད་ཅིང་། རྒྱང་ཐག་རིང་བའི་མཐོ་ས་རྣམས་དང་དེའི་ནགས་ཚལ་སྟུག་པོའི་ནང་དུ་ཞུགས་པ་ཡིན། 25 ངས་དོང་ཆུ་བརྐོས་ནས་ཆུ་འཐུང་ཞིང་། རང་གི་རྐང་མཐིལ་གྱིས་ཨེ་ཅིབ་ཀྱི་གཙང་པོ་ཐམས་ཅད་བསྐམས་སུ་བཅུག་གོ་སྨྲས་བྱུང་ཞེས་པའོ། །

26 དཀོན་མཆོག་ཡ་ཝཱེས་འདི་སྐད་དུ། བདག་གིས་གནའ་ནས་བཀོད་སྒྲིག་བྱས་ཤིང་། སྔོན་ནས་འཆར་བཀོད་བཟོས་ཡོད་པ་ཁྱོད་ཀྱིས་མ་ཐོས་སམ། ད་ནི་ཁྱོད་ཀྱི་ལྕགས་རིས་བསྐོར་བའི་གྲོང་ཁྱེར་རྣམས་བཤིགས་ནས་ས་རོར་བསྒྱུར་བ་དེ་བདག་གིས་བསྒྲུབས་པ་ཡིན། 27 དེ་བས་ཡུལ་དེའི་མི་རྣམས་ནི་སྟོབས་ཟད་ནས་སྐྲག་ཅིང་ཞེ་གནོང་སྟེ། ཞིང་ཁའི་སྔོ་ཚལ་དང་རྩྭ་སྔོན་བཞིན་དང་། ཡང་ཡར་མ་སྐྱེ་སྔོན་ལ་སྐམ་ཐག་ཆོད་པའི་ཁང་ཐོག་གི་རྩྭ་བཞིན་ནོ། ། 28 ཁྱོད་རང་མར་སྡོད་པ་དང་། ཁྱོད་རང་ཕྱི་ནང་དུ་འགྲོ་འོང་བྱེད་པ། ཁྱོད་རང་ང་ལ་རབ་ཏུ་ཁྲོས་པ་སོགས་ངས་ཤེས་ཡོད། 29 ཁྱོད་རང་ང་ལ་རབ་ཏུ་ཁྲོས་ཤིང་། ཁྱོད་ཀྱི་ཁེངས་རློམ་བདག་གི་རྣ་བས་ཐོས་བྱུང་བས། བདག་གིས་ཁྱོད་ཀྱི་སྣ་རུ་ལྕགས་ཀྱུ་བསྐོན་ཞིང་། ཁྱོད་ཀྱི་ཁ་ལ་སྲབ་བསྐོན་ཏེ། ཁྱོད་རང་ཐོན་པའི་ལམ་དེར་ཕྱིར་ཟློག་ཏུ་འཇུག་གོ །

30 ཀྱེ་ཧི་ཟི་ཀི་ཡཱ། འདི་ནི་ཁྱོད་ཀྱི་སྔ་ལྟས་ཡིན་ཏེ། ལོ་འདིར་ཁྱོད་ཅག་གིས་རང་བཞིན་དུ་སྐྱེ་བ་རྣམས་བཟའ་ཞིང་། ལོ་རྗེས་མར་དེ་ལས་སྐྱེ་བ་རྣམས་བཟའ་དགོས། དེ་ནས་ལོ་གསུམ་པར་ཁྱོད་རྣམས་ཀྱིས་ས་བོན་བཏབ་ནས་འབྲུ་རིགས་བསྡུ་བ་དང་། རྒུན་ཚལ་བཙུགས་ནས་དེའི་འབྲས་བུ་བཟའ་དགོས། 31 ཡ་ཧུ་དཱ་ཁྱིམ་རྒྱུད་ཀྱི་ཤུལ་ལུས་རྣམས་ནི་སླར་ཡང་རྩ་བ་ཟུག་ཅིང་སྟེང་དུ་འབྲས་བུ་ཐོགས་པར་འགྱུར། 32 ཅིའི་ཕྱིར་ཞེ་ན། ལྷག་ལུས་རྣམས་ཡེ་རུ་སཱ་ལེམ་ནས་ཕྱི་རུ་ཐོན་ཞིང་། སྲོག་ཐར་བ་རྣམས་རི་བོ་ཛ་ཡན་ནས་ཕྱི་ལ་སླེབ་པར་འགྱུར། དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་ཐུགས་འཁྲེན་གྱིས་དེ་ལྟར་མཛད་པར་བྱའོ་ཞེས་གསུངས་སོ། །

33 དེའི་ཕྱིར་དཀོན་མཆོག་ཡ་ཝཱེས་ཨ་སུར་རྒྱལ་པོའི་སྐོར་ལ་འདི་སྐད་དུ། ཁོ་རང་གྲོང་ཁྱེར་འདིར་འོང་བར་མི་འགྱུར་ཞིང་། དེ་གར་མདའ་ཡང་འཕེན་པར་མི་འགྱུར། ཕུབ་ཐོགས་ནས་དེའི་ཕྱོགས་སུ་འོང་བར་མི་འགྱུར་ལ། དེའི་མཐའ་རུ་འཐབ་ར་ཡང་བརྩིག་པར་མི་འགྱུར། 34 ཁོ་སྔར་འོངས་པའི་ལམ་དེ་ནས་ཕྱིར་ལོག་འགྲོ་བ་དང་། གྲོང་ཁྱེར་དེའི་ནང་དུ་འོང་བར་མི་འགྱུར་བ་ནི་དཀོན་མཆོག་ཡ་ཝཱེས་གསུངས་སོ། ། 35 བདག་གིས་རང་ཉིད་དང་བདག་གི་ཞབས་ཕྱི་དཱ་བིད་ཀྱི་དོན་དུ། གྲོང་ཁྱེར་འདི་བསྲུང་ཞིང་སྐྱོབ་པར་འགྱུར་གསུངས་ཞེས་སྨྲས་སོ། །

དཀོན་མཆོག་གིས་ཨ་སུར་རྒྱལ་པོར་ཉེས་ཆད་བཅད་པ།

36 དེ་ནས་དཀོན་མཆོག་ཡ་ཝཱེའི་ཕོ་ཉ་ཕྱི་རུ་ཐོན་ཏེ། ཨ་སུར་པའི་དམག་སྒར་ལས་མི་ཆིག་འབུམ་བརྒྱད་ཁྲི་ལྔ་སྟོང་བསད་པ་དང་། ཐོ་རངས་མི་རྣམས་མལ་ལས་ལངས་པའི་ཚེ། ཀྱེ་ཧོ། མིག་གིས་མཐོང་ཚད་བམ་རོ་ཡིན་ནོ། ། 37 དེར་ཨ་སུར་རྒྱལ་པོ་སེན་ན་ཧེ་རིབ་ཀྱིས་སྒར་གཏོར་ཞིང་རང་ཡུལ་དུ་ལོག་སྟེ་ནིན་ཝེ་ཞེས་པར་བསྡད། 38 ཁོས་རང་གི་ལྷ་ནིས་རོག་གི་ལྷ་ཁང་དུ་ཕྱག་འཚལ་དུས་སུ། ཁོའི་བུ་ཨད་རམ་མེ་ལེག་དང་སཱར་ཨེ་ཚེར་གཉིས་ཀྱིས་ཁོ་རལ་གྲིས་བསད་ཅིང་། དེ་ནས་ཁོ་གཉིས་ཨ་ར་རད་ཡུལ་དུ་བྲོས་པ་དང་། ཁོའི་བུ་ཨེ་སར་ཧད་ཏོན་ཁོའི་རྒྱུན་མཐུད་ནས་རྒྱལ་པོར་གྱུར་ཏོ། །

ལེའུ་སོ་བརྒྱད་པ།

ཧི་ཟི་ཀི་ཡཱ་ནད་ལས་ཐར་བ།

1 དུས་དེར་ཧི་ཟི་ཀི་ཡཱ་ལ་ནད་ལྗིད་མོ་ཞིག་ཕོག་སྟེ་འཆི་ལ་ཉེ་བ་དང་། ཨ་མོ་ཟིའི་བུ་ལུང་སྟོན་པ་ཡེ་ཤ་ཡཱ་ཁོའི་དྲུང་དུ་འོངས་ཏེ་ན་རེ། དཀོན་མཆོག་ཡ་ཝཱེས་འདི་སྐད་དུ། ཁྱོད་གསོན་མི་ཐུབ་པར་འཆི་བར་འགྱུར་བས། ཁྱོད་ཀྱིས་རང་གི་ཁྱིམ་ལ་བཀོད་སྒྲིག་ལེགས་པོ་གྱིས་ཤིག་གསུངས་ཞེས་སྨྲས་པ་ན། 2 ཧི་ཟི་ཀི་ཡཱས་ངོ་གདོང་རྩིག་པའི་ཕྱོགས་སུ་འཁོར་ཏེ་དཀོན་མཆོག་ཡ་ཝཱེ་ལ་སྨོན་ལམ་བཏབ་ནས་ན་རེ། 3 ཀྱེ་དཀོན་མཆོག་ཡ་ཝཱེ་ལགས། ང་རང་ཁྱེད་ཀྱི་སྤྱན་སྔར་བློ་དཀར་བ་དང་བསམ་པ་ལྷད་མེད་ཀྱིས་འགྲུལ་ཞིང་། ཁྱེད་ཀྱི་སྤྱན་སྔར་གང་ལེགས་པ་དེ་བསྒྲུབས་པ་ཁྱེད་ཀྱིས་ཐུགས་སུ་དྲན་པར་མཛོད་ཅེས་ཞུས་ཏེ་དྲག་ཏུ་ངུས་སོ། །

4 དེ་ནས་དཀོན་མཆོག་ཡ་ཝཱེས་ཡེ་ཤ་ཡཱ་ལ་བཀའ་གནང་ནས་འདི་སྐད་དུ། 5 ཁྱོད་སོང་ནས་ཧི་ཟི་ཀི་ཡཱ་ལ། ཁྱོད་ཀྱི་མེས་པོ་དཱ་བིད་ཀྱི་དཀོན་མཆོག་ཡ་ཝཱེས་འདི་སྐད་དུ། བདག་གིས་ཁྱོད་ཀྱི་གསོལ་འདེབས་ཐོས་ཤིང་། ཁྱོད་ཀྱི་མིག་ཆུ་ཡང་མཐོང་བ་ཡིན། ལྟོས་དང་། བདག་གིས་ཁྱོད་ཀྱི་ཚེ་ཚད་ལ་ལོ་བཅོ་ལྔ་སྣོན་པར་བྱ། 6 ཡང་བདག་གིས་ཁྱོད་དང་གྲོང་ཁྱེར་འདི་ཨ་སུར་རྒྱལ་པོའི་ལག་ནས་བསྐྱབས་ཏེ། གྲོང་ཁྱེར་འདི་བསྲུང་བར་བྱ་གསུངས་ཞེས་སྨྲོས་ཤིག 7 འདི་ནི་དཀོན་མཆོག་ཡ་ཝཱེས་ཅི་གསུངས་པ་དེ་འགྲུབ་པར་མཛད་ངེས་པའི་བདེན་དཔང་དུ་ཁྱོད་ལ་གནང་བའི་རྟགས་ཡིན། 8 ལྟོས་དང་། ཨ་ཧ་ཟཱ་ཡི་དུས་ཀྱི་གོམ་འགྲོས་སྟེང་གི་ཉི་མའི་གྲིབ་གཟུགས་མདུན་དུ་སྐྱོད་པ་དེ་བདག་གིས་གོམ་པ་བཅུ་ཕྱིར་འཐེན་པར་འགྱུར་ཞེས་གསུངས་པས། ཉི་མའི་གྲིབ་གཟུགས་མདུན་དུ་སྐྱོད་པ་དེ་དུས་ཀྱི་གོམ་འགྲོས་སྟེང་གོམ་པ་བཅུ་ཕྱིར་བསྣུར་བ་རེད།

ཧི་ཟི་ཀི་ཡཱའི་གཏང་རག་འབུལ་བའི་མགུར་མ།

9 ཡ་ཧུ་དཱའི་རྒྱལ་པོ་ཧི་ཟི་ཀི་ཡཱ་ནད་ལས་ཐར་རྗེས། ཁོས་མགུར་མ་འདི་བརྩམས་པ་སྟེ། 10 ང་རང་དར་མ་ཡིན་པའི་དུས་སྐབས་སུ། །གཤིན་པོའི་ཡུལ་གྱི་སྒོ་ནང་འཛུལ་དགོས་ཤིང་། །བདག་གི་མི་ཚེའི་ལོ་ཟླ་ལྷག་མ་རྣམས། །ང་ལས་འཕྲོག་པར་འགྱུར་རོ་བདག་གིས་སྨྲས། ། 11 ད་ནི་གསོན་པོའི་ཡུལ་དུ་བདག་ལྟ་བུས། །དཀོན་མཆོག་ཡ་ཝཱེ་སླར་ཡང་མཇལ་མི་འོང་། །འཇིག་རྟེན་ཡུལ་གྱི་མི་རྣམས་ཁྲོད་ནས་ནི། །གཅིག་ཀྱང་མཐོང་བར་མི་འགྱུར་བདག་གིས་སྨྲས། ། 12 ང་ཡི་སྡོད་གནས་རྩ་ནས་ཕྱུང་བ་སྟེ། །ལུག་རྫིའི་གུར་བཞིན་ང་དང་ཕྲལ་བ་ཡིན། །འཐག་མཁན་ཇི་བཞིན་ང་ཡིས་རང་སྲོག་བསྒྲིལ། །ཁོང་གིས་ང་རང་ཐགས་ཁྲི་ལས་བཅད་དེ། །ཉིན་གཅིག་རིང་ལ་ངའི་ཚེ་རྫོགས་པར་མཛད། ། 13 ཞོགས་པའི་བར་དུ་བདག་གིས་དབུགས་རིང་ཕྱུང་། །རི་དྭགས་རྒྱལ་པོ་བཞིན་དུ་ཁོང་ཉིད་ཀྱིས། །ང་ཡི་ལུས་ཀྱི་རུས་པ་ཐམས་ཅད་བཅག །ཉིན་གཅིག་རིང་ལ་ངའི་ཚེ་རྫོགས་པར་མཛད། ། 14 བདག་གིས་ཁུག་རྟ་ནང་བཞིན་བྱིའུ་སྐད་བསྒྲགས། །ཁྲུང་ཁྲུང་དཀར་པོ་ནང་བཞིན་སྐད་ཅོར་བརྒྱབ། །ཕུག་རོན་བཞིན་དུ་ངུ་སྐད་བཏོན་པ་ཡིན། །སྟེང་ཕྱོགས་བལྟས་ནས་ངའི་མིག་ཐང་ཆད་བྱུང་། །ཀྱེ་ཀྱེ་ཡ་ཝཱེ་ང་རང་སྡུག་ལ་ཕྲད། །ཁྱེད་ཉིད་ང་ཡི་སྐྱབས་སུ་འགྱུར་བར་མཛོད། །

15 ད་ནི་བདག་གིས་ཅི་ཞིག་སྨྲ་བར་བྱ། །གནང་བའི་ཞལ་བཞེས་ཁོང་གིས་བསྒྲུབས་པར་མཛད། །འདས་ཟིན་ངའི་སེམས་སྡུག་གིས་མནར་བས་ན། །གཟབ་གཟབ་ངང་ནས་མི་ཚེ་རོལ་དགོས་སོ། ། 16 ཀྱེ་ཀྱེ་གཙོ་བོ་མི་དེར་བརྟེན་ནས་འཚོ། །བདག་གི་སེམས་ཀྱིས་དེའི་ནང་ཚེ་སྲོག་རྙེད། །ཁྱེད་ཀྱིས་ང་རང་གསོས་ནས་གསོན་པར་མཛད། ། 17 ལྟོས་དང་བདག་གིས་དཀའ་སྡུག་ཚད་མེད་མྱངས། །དེ་ནི་ང་ལ་ཞི་བདེ་ཐོབ་ཕྱིར་ཡིན། །ཁྱེད་ཀྱིས་ང་ཡི་ཚེ་སྲོག་བསྲུངས་ནས་ནི། །ང་རང་འཆི་བའི་དོང་ལས་བསྒྲལ་བར་མཛད། །ཁྱེད་ཀྱིས་ང་ཡི་སྡིག་པ་ཡོད་དོ་ཅོག །ཐམས་ཅད་ཉིད་ཀྱི་སྐུ་རྒྱབ་གཡུགས་པས་སོ། ། 18 གཤིན་པོའི་ཡུལ་ནས་ཁྱེད་ལ་གཏང་རག་མེད། །འཆི་བས་ཁྱེད་ལ་བསྟོད་བསྔགས་འབུལ་མི་ནུས། །དོང་ནང་ལྷུང་པ་རྣམས་ཀྱིས་ཁྱེད་ཉིད་ཀྱི། །བདེན་པ་ཉིད་ལ་རེ་བ་བསྐྱེད་ནུས་མིན། ། 19 དེ་རིང་བདག་གིས་སྤྱོད་པ་ཇི་བཞིན་དུ། །གསོན་པོས་ཁྱེད་ལ་གཏང་རག་འབུལ་ནུས་ཡིན། །ཕ་ཡིས་རང་གི་བུ་དང་བུ་མོ་ལ། །ཁྱེད་ཀྱི་དྲང་བདེན་རྟོགས་སུ་འཇུག་པ་ཡིན། ། 20 དཀོན་མཆོག་ཡ་ཝཱེས་ང་རང་སྐྱོབ་ངེས་པས། །ང་ཚོས་དཀོན་མཆོག་ཡ་ཝཱེའི་མཆོད་ཁང་ནང་། །རྒྱུད་མང་རོལ་ཆས་སྣ་ཚོགས་དཀྲོལ་ནས་ནི། །མི་ཚེ་གང་པོར་ང་ཡི་མགུར་མ་ལེན། །ཞེས་པའོ། །

21 ཡེ་ཤ་ཡཱ་ཡིས་འདི་ལྟར། སེ་ཡབ་ལེབ་མོ་ཞིག་ཁྱེར་འོངས་ནས་རྨ་ཁའི་སྟེང་དུ་ཕུར་ཅིག་དང་། རྒྱལ་པོ་དྲག་པར་འགྱུར་ཞེས་སྨྲས་ཤིང་། 22 ཧི་ཟི་ཀི་ཡཱ་ན་རེ། བདག་ཡར་དཀོན་མཆོག་ཡ་ཝཱེའི་མཆོད་ཁང་དུ་འགྲོ་བར་རྟགས་ཅི་ཡོད་དམ་ཞེས་སྨྲས་སོ། །

ལེའུ་སོ་དགུ་པ།

ཧི་ཟི་ཀི་ཡཱ་དང་པཱ་པེལ་ལོན་གྱི་བང་ཆེན།

1 དེའི་དུས་སུ། པཱ་པེལ་ལོན་གྱི་རྒྱལ་པོ་པལ་ཨ་དན་གྱི་བུ་སྟེ་མེ་རོ་དག་པལ་ཨ་དན་གྱིས་ཧི་ཟི་ཀི་ཡཱ་ལ་ནད་བྱུང་ནས་སངས་དྲག་ཏུ་གྱུར་པ་ཐོས་རྗེས། མི་མངགས་ནས་ཧི་ཟི་ཀི་ཡཱ་ལ་འཕྲིན་ཡིག་དང་ཕྱག་རྟེན་བསྐུར་པ་རེད། 2 དེར་ཧི་ཟི་ཀི་ཡཱ་ཤིན་ཏུ་དགའ་བར་གྱུར་ཏེ། རང་གི་གཏེར་མཛོད་ཀྱི་གསེར་དངུལ་དང་། སྤོས་དང་འབྱུག་སྣུམ་རིན་ཐང་ཅན། མཚོན་ཆའི་མཛོད་དང་གཏེར་མཛོད་ནང་དུ་ཅི་ཡོད་པ་ཐམས་ཅད་དེ་དག་ལ་བསྟན་ཏོ། །ཧི་ཟི་ཀི་ཡཱས་རང་གི་ཕོ་བྲང་དང་ཁོའི་རྒྱལ་ཁམས་ཡོངས་སུ་ནོར་རྫས་གང་ཡོད་ཐམས་ཅད་ལས་དེ་དག་ལ་མ་བསྟན་པ་གཅིག་ཀྱང་མེད་དོ། ། 3 དེ་ནས་ལུང་སྟོན་པ་ཡེ་ཤ་ཡཱ་རྒྱལ་པོ་ཧི་ཟི་ཀི་ཡཱའི་དྲུང་དུ་འོངས་ནས་ཁོ་ལ་ན་རེ། མི་དེ་ཚོས་ཅི་ཟེར་རམ། དེ་ཚོ་ཡུལ་གང་ནས་ཁྱོད་ཀྱི་མདུན་དུ་འོངས་པ་ཡིན་ནམ་ཞེས་དྲིས་པ་ལ། ཧི་ཟི་ཀི་ཡཱས། དེ་དག་ནི་རྒྱང་ཐག་རིང་བའི་པཱ་པེལ་ལོན་ནས་ང་དང་འཕྲད་དུ་འོངས་པ་རེད་ཅེས་སྨྲས་ཤིང་། 4 ཡེ་ཤ་ཡཱ་ཡིས་དེ་དག་གིས་ཁྱོད་ཀྱི་ཕོ་བྲང་ནས་ཅི་མཐོང་བ་ཡིན་ནམ་ཞེས་དྲིས་པའི་ལན་དུ། ཧི་ཟི་ཀི་ཡཱས་དེ་དག་གིས་ངའི་ཕོ་བྲང་དུ་ཅི་ཡོད་པ་ཐམས་ཅད་མཐོང་བ་ཡིན་ཏེ། དེ་དག་ལ་མ་བསྟན་པའི་ནོར་རྫས་གང་ཡང་ངའི་གཏེར་མཛོད་ནང་ལུས་མེད་ཅེས་སྨྲས་སོ། ། 5 དེར་ཡེ་ཤ་ཡཱས་ཧི་ཟི་ཀི་ཡཱ་ལ། དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་བཀའ་ལ་ཉོན་ཅིག 6 ལྟོས་དང་། ཁྱོད་ཀྱི་ཕོ་བྲང་དུ་ཡོད་པ་ཐམས་ཅད་དང་། ཁྱོད་ཀྱི་ཕ་མེས་རྣམས་ཀྱིས་དེ་རིང་གི་བར་དུ་བསགས་པ་ཐམས་ཅད་ཅི་ཡང་མ་ལུས་པར་པཱ་པེལ་ལོན་དུ་འཁྱེར་བའི་དུས་ཤིག་སླེབས་འོང་ཞེས་དཀོན་མཆོག་ཡ་ཝཱེས་གསུངས། 7 ཡང་ཁྱོད་ལས་མཆེད་ཅིང་ཁྱོད་ལས་སྐྱེས་པའི་བུ་རྒྱུད་རྣམས་ལས་ཁ་ཅིག་བཙོན་དུ་ཁྲིད་ནས་པཱ་པེལ་ལོན་རྒྱལ་པོའི་ཕོ་བྲང་དུ་ཉུག་རུམ་པར་འགྱུར་རོ་ཞེས་སྨྲས་པ་ན། 8 ཧི་ཟི་ཀི་ཡཱས་ཡེ་ཤ་ཡཱ་ལ། ཁྱོད་ཀྱིས་གསུངས་པའི་དཀོན་མཆོག་ཡ་ཝཱེའི་གསུང་ནི་ལེགས་སོ་ཞེས་སྨྲས་པ་དང་། ཁོའི་སེམས་སུ་ངའི་ཉིན་མོ་རྣམས་ཞི་བདེ་དང་བརྟན་འཇགས་ཡོད་པ་མིན་ནམ་སྙམ་མོ། །

ལེའུ་བཞི་བཅུ་པ།

དཀོན་མཆོག་གི་སེམས་གསོ།

1 ཁྱོད་རྣམས་ཀྱིས་སེམས་གསོ་བྱོས་ཤིག བདག་གི་མི་སྡེ་ལ་སེམས་གསོ་བྱོས་ཤིག་ཅེས་ཁྱོད་ཚོའི་དཀོན་མཆོག་གིས་གསུངས། 2 ཁྱོད་རྣམས་ཀྱིས་ཡེ་རུ་སཱ་ལེམ་ལ་གཏམ་འཇམ་པོ་བཤད་ནས་དེ་ལ། ཁོ་ཚོའི་དཀའ་སྡུག་རྫོགས་ཤིང་། ཁོ་ཚོའི་སྡིག་པའི་བླུ་རིན་འཇལ་ཏོ། །ཁོ་ཚོར་རང་གི་སྡིག་པ་ཐམས་ཅད་ཀྱི་རྐྱེན་གྱིས་དཀོན་མཆོག་ཡ་ཝཱེའི་ཕྱག་ནས་ཆད་པ་ལྡབ་འགྱུར་གྱིས་བབས་སོ་ཞེས་སྒྲོགས་ཤིག 3 དེ་ནས་སྐད་སྒྲ་ཞིག་གིས་འདི་ལྟར་འབོད་བཞིན་འདུག དབེན་སྟོང་ཡུལ་ནས་དཀོན་མཆོག་ཡ་ཝཱེ་ལ། །ཕེབས་ལམ་སྟ་གོན་བྱེད་ཅིང་བྱེ་ཐང་དུ། །རང་ཅག་དཀོན་མཆོག་གཤེགས་ལམ་དྲང་པོར་བཟོས། ། 4 གྲོག་རོང་ཐམས་ཅད་འགེང་བར་བྱེད་པ་དང་། །རི་སྒང་མཐའ་དག་སྙོམས་པར་གཏོང་ངེས་ལ། །གཡང་གཟར་ཐམས་ཅད་བདེ་སྙོམ་དུ་བཟོ་ཞིང་། །ཀྱག་ཀྱོག་རྣམས་ནི་ཐང་བདེ་རུ་མཛད་ངེས། ། 5 དཀོན་མཆོག་ཡ་ཝཱེའི་གཟི་བརྗིད་མངོན་འགྱུར་ཞིང་། །སྐྱེ་བོ་ཀུན་གྱིས་ལྷན་ཅིག་མཐོང་བར་འགྱུར། །འདི་བཞིན་དཀོན་མཆོག་ཡ་ཝཱེས་གསུངས་པས་སོ། ། 6 ཡང་སྒྲ་ཞིག་གིས་ཁྱོད་ཀྱིས་སྐད་རྒྱོབ་ཅིག་ཅེས་པ་ན། ཁོས་བདག་གིས་ཅི་ཞིག་སྒྲོག་གམ་ཞེས་དྲིས་པ་དང་། ལུས་ཅན་ཐམས་ཅད་རྩྭ་དང་འདྲ། །མཛེས་སྡུག་སྤང་གི་མེ་ཏོག་འདྲ། ། 7 རྩྭ་ནི་སྐམ་ཞིང་མེ་ཏོག་ཡལ། །ཡ་ཝཱེས་ཞལ་ཕུ་བཏབ་པས་ན། །ལུས་ཅན་ཐམས་ཅད་རྩྭ་དང་འདྲ། ། 8 རྩྭ་ནི་སྐམ་ཞིང་མེ་ཏོག་ཡལ། །རང་ཅག་དཀོན་མཆོག་ཉིད་ཀྱི་བཀའ། །རྒྱུན་ནས་རྒྱུན་དུ་གནས་པ་ཡིན། །ཞེས་པའོ། ། 9 ཡང་ཀྱེ་ཛ་ཡན་ལ་འཕྲིན་བཟང་སྐྱེལ་མཁན་ཁྱོད། རི་མཐོན་པོར་འཛེགས་པར་གྱིས། ཀྱེ་ཡེ་རུ་སཱ་ལེམ་ལ་ལོན་བཟང་སྐྱེལ་མཁན་ཁྱོད་ཀྱིས་ཅི་ལྕོགས་ཀྱིས་སྐད་མཐོན་པོ་གྱིས་ཤིག འཇིགས་པ་མེད་པར་སྐད་མཐོན་པོ་གྱིས་ཤིག ལྟོས་དང་འདི་ནི་ཁྱོད་ཀྱི་དཀོན་མཆོག་ལགས་སོ་ཞེས་ཡ་ཧུ་དཱའི་གྲོང་ཁྱེར་ཀུན་ལ་སྒྲོགས་ཤིག 10 ལྟོས་དང་། གཙོ་བོ་ཡ་ཝཱེ་མཐུ་སྟོབས་དང་བཅས་ཕེབས་ངེས་ཤིང་། ཁོང་གི་ཕྱག་གིས་ཉིད་ཀྱི་ཕྱིར་དུ་དབང་སྒྱུར་ཏོ། །ལྟོས་དང་། ཁོང་གིས་མི་རྣམས་ལ་གནང་བའི་གསོལ་རས་ཁོང་གི་རྩར་གནས་ཤིང་། ཁོང་གི་ཐོབ་ཆ་ཉིད་ཀྱི་དྲུང་དུ་ཡོད། 11 ཁོང་ཉིད་རྫི་བོ་ཞིག་དང་མཚུངས་པར་རང་གི་ལུག་ཁྱུ་འཚོ་སྐྱོང་ལེགས་པོ་བྱེད་པ་དང་། ལུ་གུ་རྣམས་ཕྱག་གིས་པང་དུ་བསྣམས་ནས་མ་མོ་རྣམས་ལ་དལ་གྱིས་ལམ་སྟོན་མཛད་དོ། །

དཀོན་མཆོག་བླ་ན་མེད་པ་ལགས།

12 སུས་རྒྱ་མཚོའི་ཆུ་ཡི་ཚད་ནི་ལག་མཐིལ་གྱིས་འཇལ་ཞིང་། ལག་པས་ནམ་མཁའི་མཐོ་ཚད་བཅལ་བ་ཡིན་ནམ། སུས་ས་གཞིའི་རྡུལ་གྲངས་བྲེ་ལ་འཇལ་ཞིང་། རི་མཐོན་པོ་རྣམས་སྲང་དང་རི་ཕྲན་རྣམས་རྒྱ་མར་བཏེགས་པ་ཡིན་ནམ། 13 དཀོན་མཆོག་ཡ་ཝཱེའི་ཐུགས་ཉིད་སུས་དཔོག་ནུས་སམ། ཡང་ན་སུ་ཞིག་གིས་ཁོང་ལ་སློབ་སྟོན་བྱས་པ་ཡིན་ནམ། 14 ཁོང་གིས་སུ་ལ་གྲོས་བཏབ་ནས་ཁོང་ལ་སུ་ཡིས་བློ་གྲོས་བསྩལ་ཏམ། སུས་ཁོང་ལ་དྲང་པོའི་ལམ་བསྟན་ཅིང་ཤེས་བྱ་བསླབས་ཏེ་བློ་སྒོ་ཕྱེས་སམ། 15 ལྟོས་དང་། མི་རིགས་ཀུན་ནི་ཟོ་བ་ནང་གི་ཆུ་ཐིགས་ཙམ་དང་རྒྱ་སྲང་གི་རྡུལ་ཕྲན་ཙམ་ཡིན། ལྟོས་དང་། ཁོང་གིས་གླིང་ཕྲན་རྣམས་རྡུལ་ཕྲ་མོ་བཞིན་ཡར་འགྱོག་པའོ། ། 16 ཐ་ན་ལེ་པཱ་ནོན་གྱི་ནགས་ཚལ་ནི་བུད་ཤིང་ལ་མི་འདང་ཞིང་། དེའི་ནང་གི་རི་དྭགས་རྣམས་ཀྱང་སྦྱིན་སྲེག་གི་མཆོད་པར་འདང་བ་མིན། 17 ཁོང་གི་སྤྱན་སྔར་མི་རིགས་ཐམས་ཅད་ཅི་ཡང་མིན་པར་སྣང་ཞིང་། ཁོང་གི་ཐུགས་སུ་དེ་རྣམས་སྟོང་བ་ཡིན་ནོ། །

18 དེས་ན་ཁྱོད་ཚོས་སུ་ཞིག་དཀོན་མཆོག་དང་བསྡུར་བར་བྱའམ། ཁྱོད་ཚོས་གཟུགས་བརྙན་ཇི་ལྟ་བུ་ཞིག་གིས་ཁོང་དང་བསྡུར་རམ། 19 སྐུ་འདྲར་མཚོན་ན་དེ་ནི་བཟོ་པས་བླུགས་ཏེ། མགར་པས་དེ་གསེར་གྱིས་བཏུམས་ནས་དངུལ་གྱི་ཉག་ཐག་བཟོ་བའོ། ། 20 མཆོད་པ་དེ་འདྲ་འབུལ་མི་ནུས་པའི་དབུལ་ཕོངས་རྣམས་ཀྱིས་རུལ་རྒྱུ་མེད་པའི་ཤིང་བདམས་ཏེ། རང་ལ་ལག་ཤེས་པ་ཞིག་བཙལ་ནས་གཡོ་བ་མེད་པའི་སྐུ་འདྲ་བཟོ་བའོ། །

21 ཁྱོད་ཅག་གིས་མ་ཤེས་མ་ཐོས་སམ། གཏམ་འདི་དང་པོ་ནས་ཁྱོད་རྣམས་ལ་སྨྲས་པ་མ་ཡིན་ནམ། ས་གཞིའི་རྨང་བཙུགས་པའི་ཚུན་ལ་ཁྱོད་ཅག་གིས་ད་དུང་རྟོགས་པར་མ་གྱུར་རམ། 22 དཀོན་མཆོག་ཁོང་ཉིད་ས་གཞིའི་དཀྱིལ་འཁོར་གྱི་ཡང་སྟེང་དུ་བཞུགས་ཤིང་། ས་སྟེང་གི་ཡུལ་མི་རྣམས་ནི་འབུ་ཆ་ག་པ་དང་མཚུངས། ཁོང་གིས་ནམ་མཁའི་དབྱིངས་རྣམས་གནམ་ཡོལ་ལྟར་འདིང་བ་དང་། དེ་རྣམས་སྡོད་གནས་སུ་རུང་བའི་གུར་བཞིན་རྐྱོང་བ་ཡིན། 23 ཁོང་གིས་རྒྱལ་སྲས་རྣམས་ཅི་ཡང་མིན་པ་དང་ས་གཞིའི་ཁྲིམས་དཔོན་རྣམས་ཀྱང་སྙིང་པོ་མེད་པར་མཛད། 24 དེ་དག་ས་རུ་བཙུགས་ཤིང་བཏབ་པ་ཙམ་དང་། དེ་དག་གི་རྩ་བ་ས་འོག་ཏུ་ཟུག་པ་ཙམ་དུ། ཁོང་གིས་ཞལ་ཕུ་འདེབས་དུས་དེ་དག་སྐམ་ཞིང་། རླུང་འཚུབ་ཀྱིས་དེ་རྣམས་སོག་མ་ཇི་བཞིན་འཁུར་འགྲོ་བའོ། ། 25 དམ་པ་ཉིད་ཀྱིས་འདི་སྐད་དུ། ཁྱོད་ཀྱིས་སུ་ཞིག་ང་དང་བསྡུར་བར་བྱའམ། ཡང་ན་བདག་ལ་འགྲན་ཟླ་སུ་ཞིག་ཡོད་དམ་ཞེས་གསུངས་སོ། ། 26 ཁྱོད་ཚོས་མགོ་ཡར་ཁྱོག་ལ་ནམ་མཁར་ལྟོས་དང་། སྐར་ཚོགས་འདི་ཐམས་ཅད་སུས་བཀོད་པ་ཡིན་ནམ། སུས་གྲངས་ཀ་བཞིན་དེ་རྣམས་ཕྱིར་ཁྲིད་འོངས་ནས་རེ་རེ་བཞིན་མིང་ནས་ཞལ་འབོད་གནང་ངམ། ཁོང་ལ་དབང་དང་མཐུ་སྟོབས་ཆེན་པོ་མངའ་བས་གཅིག་ཀྱང་མ་ལུས་སོ། །

27 ཀྱེ་ཡ་ཀོབ། ཁྱོད་ཀྱིས་ངའི་བགྲོད་ལམ་དཀོན་མཆོག་ཡ་ཝཱེས་མི་མཁྱེན་ཞེས་བརྗོད་དོན་ཅི་ཡིན་ནམ། ཀྱེ་ཡེས་ར་ཨེལ། ཁྱོད་ཀྱིས་ངའི་གྱོད་གཞི་ལ་དཀོན་མཆོག་གིས་མི་གཟིགས་ཞེས་འཁང་ར་བྱེད་དོན་ཅི་ཡིན་ནམ། 28 ཁྱོད་ཀྱིས་མི་ཤེས་ཤིང་ཐོས་ཀྱང་མ་མྱོང་ངམ། གཏན་གནས་ཀྱི་དཀོན་མཆོག་ཡ་ཝཱེ། ས་གཞི་ཡོངས་ཀྱི་བྱེད་པོ་ཁོང་ཉིད་ནམ་ཡང་མི་ཆད་མི་དུབ་ཅིང་། ཁོང་གི་མཁྱེན་རྒྱ་དཔག་ཏུ་མེད་དོ། ། 29 ཉམ་ཐག་རྣམས་ལ་ཁོང་གིས་སྟོབས་ཤུགས་སྦྱིན་ཞིང་། ཟུངས་ཤོར་བའི་མི་ལ་ཁོང་གིས་ནུས་པ་གནང་། 30 ན་གཞོན་ཡིན་ཡང་ཉམ་ཐག་ཅིང་ངལ་དུབ་འབྱུང་ངེས་ལ། དར་མ་ཡིན་ཡང་གཞི་ནས་འགྱེལ་བར་འགྱུར། 31 འོན་ཀྱང་དཀོན་མཆོག་ཡ་ཝཱེར་རེ་སྒུག་བྱེད་མཁན་རྣམས་ལ་ཡང་བསྐྱར་སྟོབས་ཤུགས་འཛོམ་ངེས་ཡིན། ཁོ་ཚོས་གླག་བཞིན་གཤོག་པ་བརྐྱངས་ནས་ནམ་འཕང་གཅོད་ཅིང་། དེ་དག་མཆོང་རྒྱུག་བྱས་ཀྱང་ཐང་མི་ཆད་ལ། བགྲོད་ཀྱང་ངལ་བར་མི་འགྱུར་རོ། །

ལེའུ་ཞེ་གཅིག་པ།

ཡེས་ར་ཨེལ་གྱི་ར་མདའ།

1 ཀྱེ་གླིང་ཕྲན་རྣམས། ཁྱོད་རྣམས་ངའི་མདུན་དུ་ཁུ་སིམ་པོར་སྡོད་ཅིག མི་སྡེ་ཀུན་ལ་ཡང་བསྐྱར་སྟོབས་ཤུགས་འཛོམ་པར་གྱུར་ཅིག ཁོ་ཚོར་ཉེ་བར་འོངས་ནས་གཏམ་གླེང་བྱེད་དུ་ཆུག་དང་། རང་ཅག་མཉམ་དུ་འདུས་ཏེ་རྩོད་གླེང་བྱ། 2 སུ་ཞིག་གིས་ཤར་ཕྱོགས་ནས་མི་ཞིག་ལ་བསྐུལ་ཞིང་། དྲང་གཞག་སྒོ་ནས་མི་དེ་ *རང་གི་མདུན་སར་འདྲེན་ནམ། ཁོང་གིས་རྒྱལ་ཁམས་ཐམས་ཅད་དེའི་མདུན་དུ་གཏོད་ཅིང་། ཁོང་གིས་རྒྱལ་པོ་ཀུན་དབང་དུ་བསྡུ་བ་དང་། རལ་གྲི་ཐོགས་ནས་དེ་དག་རྡུལ་དུ་བརླག་ཅིང་། དེ་དག་ཉིད་ཀྱི་གཞུ་འོག་ཏུ་སོག་མ་བཞིན་འཁུར་བར་མཛད། 3 ཁོང་གིས་དེ་དག་དེད་ནས་ཚེགས་མེད་དུ་རང་ཉིད་བརྒྱུད་མ་མྱོང་བའི་ལམ་དུ་འགྲོ་བར་མཛད། 4 སུ་ཞིག་གིས་འདི་དག་བཀོད་ཅིང་མཛད་དེ། སུ་ཞིག་གིས་ཐོག་མའི་དུས་ནས་མི་རབས་ཀུན་ལ་ཞལ་འབོད་གནང་བ་ཡིན་ནམ། དེ་ནི་དཀོན་མཆོག་ཡ་ཝཱེ་ང་རང་སྟེ། བདག་ནི་ཐོག་མ་ཉིད་དང་མཐའ་མའི་མི་དང་མཉམ་དུ་གནས་པའང་ང་རང་ཡིན།

5 གླིང་ཕྲན་རྣམས་ཀྱིས་མཐོང་ནས་འཇིགས་ཤིང་། ས་གཞིའི་མཐའ་མཚམས་རྣམས་ཀྱང་འདར་ནས་ཐམས་ཅད་ཉེ་སར་འོང་ངོ་། ། 6 མི་རེ་རེས་ཕན་ཚུན་ལ་རོགས་བྱེད་ཅིང་། རང་གི་སྤུན་ཟླར་ན་རེ། སྙིང་རུས་སྐྱེད་ཅིག་ཅེས་སྨྲ་བ་ཡིན། 7 ཤིང་བཟོས་གསེར་མགར་བརྟན་པོར་མཛད་པ་དང་། ཐོ་བས་ལྕགས་རིགས་ལ་འཇམ་ཤ་བཏོད་མཁན་གྱིས་འོག་རྡོ་སྟེང་རྡུང་མཁན་ལ་སྐུལ་འདེབས་བྱེད་པ་ཡིན། ཚ་ལ་རྒྱག་མཁན་ལ་ཚ་ལ་བརྒྱབ་པ་ལེགས་སོ་ཟེར་ཞིང་། སྐུ་འདྲ་མི་གཡོ་བའི་ཕྱིར་དུ་འཛེར་མས་བརྟན་པོར་བྱེད་དོ། ། 8 ཡིན་ཡང་བདག་གི་ཞབས་ཕྱི་ཡེས་ར་ཨེལ་ལགས། ཀྱེ་བདག་གི་གྲོགས་ཨབ་ར་ཧམ་གྱི་བུ་རྒྱུད་དེ་བདག་གིས་བདམས་པའི་ཡ་ཀོབ་ལགས། 9 ཁྱོད་ནི་ས་མཐའ་ནས་བདག་གིས་ཁྲིད་འོངས་ཤིང་། བདག་གིས་ས་ཐག་རིང་པོ་ནས་ཁྱོད་བོས་འོངས་ཏེ་ཁྱོད་ལ་ན་རེ། ཁྱོད་ནི་ངའི་ཞབས་ཕྱི་སྟེ། བདག་གིས་ཁྱོད་བདམས་ཤིང་མ་དོར་བ་ཡིན་ཞེས་སྨྲས་པ་ཡིན། 10 བདག་ནི་ཁྱོད་དང་མཉམ་དུ་ཡོད་པས་མ་འཇིགས་ཤིག བདག་ནི་ཁྱོད་ཀྱི་དཀོན་མཆོག་ཡིན་པས་དཔའ་མ་ཞུམ། བདག་གིས་ཁྱོད་རང་བརྟན་པོར་བྱེད་ཅིང་ཁྱོད་ལ་རོགས་བྱས་ནས། བདག་གི་དྲང་གཞག་གི་ལག་གཡས་པས་ཁྱོད་རང་སྐྱོར་བར་བྱའོ། །

11 ལྟོས་དང་། ཁྱོད་ལ་ཁོང་ཁྲོ་ལང་མཁན་རྣམས་ཁ་སྐྱེངས་ཤིང་བརྙས་བཅོས་ཐེབས་པར་འགྱུར། ཁྱོད་དང་རྒོལ་མཁན་རྣམས་སྟོང་ཞིང་མེད་པར་འགྱུར་ངེས་ཡིན། 12 ཁྱོད་དང་རྩོད་མཁན་རྣམས་ཁྱོད་ཀྱིས་བཙལ་ཡང་མི་རྙེད་ཅིང་། ཁྱོད་དང་འཐབ་མཁན་རྣམས་སྟོང་ཞིང་ཅི་ཡང་མིན་པར་འགྱུར། 13 གང་ལ་ཞེ་ན། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ཞིང་ངས་ཁྱོད་ཀྱི་གཡས་ལག་ནས་བཟུང་སྟེ། མ་འཇིགས་ཤིག བདག་ནི་ཁྱོད་ལ་གྲོགས་མཛད་མཁན་ཡིན་ཞེས་སྨྲའོ། །

14 ཀྱེ་སྲིན་འབུ་ལྟ་བུའི་ཡ་ཀོབ། ཀྱེ་ཡེས་ར་ཨེལ་པ་རྣམས། ཁྱོད་རྣམས་མ་འཇིགས་ཤིག ཁྱོད་རྣམས་ཀྱི་དཀོན་མཆོག་ཡ་ཝཱེ་ཁྱོད་རང་སྐྱོབ་མཁན་ཏེ། ཡེས་ར་ཨེལ་གྱི་དམ་པ་ཉིད་ཀྱིས་ངས་ཁྱོད་ལ་གྲོགས་མཛད་པར་བྱའོ་ཞེས་གསུངས་སོ། ། 15 ལྟོས་དང་། བདག་གིས་ཁྱོད་རང་གསར་ཞིང་རྣོ་ལ་སོ་མང་བའི་འབྲུ་རིགས་རྡུང་བྱེད་ལག་ཆ་རུ་བྱེད་དེ། ཁྱོད་ཀྱིས་རི་བོ་རྣམས་གཙང་མར་བརྡུང་ཞིང་རྡུལ་དུ་བཏང་ནས། རི་སྒང་ཐམས་ཅད་ཕུབ་མར་བསྒྱུར། 16 ཁྱོད་ཀྱིས་དེ་དག་རླུང་ལ་འཕྱར་ཞིང་རླུང་གིས་དེ་དག་འཁུར་བ་དང་། རླུང་འཚུབ་ཀྱིས་དེ་དག་གཏོར་བར་འགྱུར། འོན་ཀྱང་ཁྱོད་ནི་དཀོན་མཆོག་ཡ་ཝཱེར་བརྟེན་ནས་དགའ་བ་དང་། ཡེས་ར་ཨེལ་གྱི་དམ་པ་ཉིད་ཀྱི་ཕྱིར་གཟི་དཔལ་ངོམ་དགོས།

17 དཀའ་སྡུག་ཅན་དང་དབུལ་པོ་རྣམས་ཀྱིས་ཆུ་བཙལ་ཡང་མི་རྙེད་དེ། ཁོ་ཚོའི་ཁ་ལྕེ་སྐམ་ནས་སྐམ་པོར་འགྱུར་ཡང་། དཀོན་མཆོག་ཡ་ཝཱེ་བདག་གིས་དེ་དག་ལ་ལན་གནང་ཞིང་། ཡེས་ར་ཨེལ་གྱི་དཀོན་མཆོག་ངས་ཁོ་ཚོ་འདོར་བར་མི་བྱ། 18 བདག་གིས་རྩྭ་མེད་པའི་མཐོ་ས་དག་ཏུ་གཙང་པོ་འབྱེད་ཅིང་། ལུང་པ་རྣམས་སུ་ཆུ་འགོ་འདྲེན་པ་དང་། དབེན་སྟོང་ནི་རྫིང་བུ་དང་སྐམ་ས་རྣམས་ཆུ་མིག་ཏུ་བསྒྱུར་རོ། ། 19 བདག་གིས་དབེན་སྟོང་དུ་ཐང་ཤིང་དང་སེང་ལྡེང་། པ་སངས་མེ་ཏོག རི་སྐྱེས་སྐྱུ་རུ་རའི་ཤིང་བཅས་འཛུགས་ཤིང་། བྱེ་ཐང་དུ་གསོམ་པ་དང་སྒྲོན་ཤིང་། ཤུག་ཤིང་བཅས་འཛུགས་པར་བྱ་སྟེ། 20 དེ་ནི་མི་ཡིས་མཐོང་ན་ཤེས་ཤིང་། བསམ་ན་རྟོགས་པར་འགྱུར་བའི་ཕྱིར་ཡིན་ཏེ། འདི་ནི་དཀོན་མཆོག་ཡ་ཝཱེའི་ཕྱག་གིས་མཛད་པ་དང་། ཡེས་ར་ཨེལ་གྱི་དམ་པ་ཉིད་ཀྱིས་བཀོད་པ་ཡིན་ནོ། །

ལྷ་རྫུན་མར་ཡིད་རྟོན་མི་རུང་བ།

21 དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱི་རྩོད་པ་རྣམས་ཤོད་ཅིག་ཅེས་གསུང་བ་དང་། ཡ་ཀོབ་ཀྱི་རྒྱལ་པོས་ཁྱོད་ཀྱི་རྒྱུ་མཚན་ངོ་མ་རྣམས་ཁྱེར་ཤོག་ཅེས་གསུང་ངོ་། ། 22 འབྱུང་འགྱུར་རྣམས་ངེད་ཅག་ལ་བཤད་དུ་འོང་བར་ཆུག སྔོན་ཆད་ཀྱི་དོན་རྣམས་ཅི་ཡིན་པ་བཤད་དུ་ཆུག དེ་ནས་ང་ཚོས་བསམ་བློ་བཏང་སྟེ་དོན་དེ་དག་གི་མཇུག་འབྲས་ཤེས་ཐུབ་པ་དང་། ཡང་ན་ཕྱིས་སུ་ཅི་འབྱུང་བ་ངེད་ཅག་ལ་སྟོན་ཅིག 23 ཁྱོད་ཅག་ལྷ་ཡིན་པ་ངེད་ཀྱིས་རྟོགས་པའི་ཕྱིར། ཕྱིས་སུ་ཅི་འབྱུང་བ་རྣམས་ངེད་ཅག་ལ་ཤོད་དང་། ཁྱོད་ཅག་གིས་དོན་བཟང་ངན་གང་ཞིག་བྱོས་དང་ང་ཚོས་མཉམ་དུ་མཐོང་ཞིང་འཇིགས་པར་འགྱུར། 24 ལྟོས་དང་། ཁྱོད་ཅག་ནི་ཅི་ཡང་མིན་ཏེ། ཁྱོད་ཅག་གིས་ཅི་བྱས་རྣམས་ཀྱང་དོན་མེད་ཡིན་ལ། ཁྱོད་ཅག་འདེམས་མཁན་རྣམས་སྐྱུག་བྲོ་བ་ཡིན་ནོ། ། 25 བདག་གིས་བྱང་ཕྱོགས་ནས་མི་གཅིག་བསླངས་པ་དང་ཁོ་འོངས་པ་སྟེ། ཁོ་ཉི་མ་འཆར་ས་ནས་འོངས་ཏེ་ངའི་མིང་འབོད་ཅིང་། འཇིམ་པ་བརྫི་ཞིང་རྫ་བཟོས་འདམ་བུ་རྫི་བ་ལྟར། དབང་འཛིན་མཁན་རྣམས་རྡོག་བརྫིས་སུ་གཏོང་བར་འགྱུར། 26 སུ་ཞིག་གིས་ཐོག་མ་ཉིད་ནས་དོན་འདི་གླེང་སྟེ་ངེད་རྣམས་ལ་རྟོགས་སུ་བཅུག་གམ། སུ་ཞིག་གིས་སྔར་ནས་བཤད་དེ་ང་ཚོས་ཁོ་བདེན་ནོ་ཞེས་སྨྲས་པ་ཡིན་ནམ། སུས་ཀྱང་མ་བཤད་སུས་ཀྱང་མ་བསྒྲགས་ལ། ཁྱོད་ཚོའི་གཏམ་ཐོས་པ་སུ་ཡང་མེད་དོ། ། 27 དང་པོར་བདག་གིས་ཛ་ཡན་ལ། ལྟོས་དང་། འདི་དག་ལ་ལྟོས་དང་ཞེས་སྨྲ་ཞིང་། བདག་གིས་ཡེ་རུ་སཱ་ལེམ་ལ་འཕྲིན་བཟང་སྒྲོག་མཁན་ཞིག་གནང་བར་བྱའོ། ། 28 ངས་བལྟས་པའི་ཚེ། མི་གཅིག་ཀྱང་མི་འདུག དེ་ཚོའི་གྲས་སུ་བདག་གིས་འདྲི་དུས་སུ་ལན་ཚིག་གཅིག་འདེབས་ཐུབ་པའི་གྲོས་མི་གཅིག་ཀྱང་མི་འདུག 29 ལྟོས་དང་། དེ་དག་ནི་ཅི་ཡང་མིན་ཏེ། ཁོ་ཚོས་ཅི་བྱས་རྣམས་ཀྱང་དོན་མེད་ཡིན་ལ། དེ་དག་གི་བླུགས་སྐུ་རྣམས་རླུང་དང་སྟོང་བ་ཡིན་ནོ། །

ལེའུ་ཞེ་གཉིས་པ།

དཀོན་མཆོག་གི་ཞབས་ཕྱི།

1 ལྟོས་དང་། འདི་ནི་བདག་གི་ཞབས་ཕྱི་སྟེ། བདག་གིས་ཁོ་སྐྱོར་ཞིང་། བདག་གིས་ཁོ་བདམས་པ་དང་སེམས་ནས་ཁོ་ལ་དགའ་སྟེ། ངས་རང་གི་སེམས་ཉིད་ཁོ་ལ་གནང་བ་དང་། ཁོས་མི་རིགས་ཀུན་ལ་དྲང་གཞག་སྐྱོང་ངོ་། ། 2 དེས་འབོད་སྒྲ་མི་སྒྲོག་ལ་ཀུ་ཅོ་ཡང་མི་འདོན། ཁྲོམ་ནས་མི་ལ་ཁོའི་སྐད་ཐོས་པར་ཡང་མི་བྱ། 3 བསྣད་པའི་འདམ་རྩྭ་མི་གཅོག་ལ། དུ་བ་འཐུལ་བའི་སྡོང་རས་གཟུམ་མི་འགྱུར། ཁོས་ལྷག་བསམ་དཀར་པོས་དྲང་བདེན་བསྒྲག་པ་ཡིན། 4 ས་སྟེང་ནས་བདེན་ལུགས་ཚུགས་པའི་བར་དུ། ཁོ་ཡིད་མི་ཆད་ལ་བློ་ཡང་མི་ཕམ་ཞིང་། གླིང་ཕྲན་རྣམས་ཀྱི་མི་ཐམས་ཅད་ཀྱིས་ཁོའི་བསླབ་བྱ་ལ་སྒུག་པའོ། །

5 ནམ་མཁའི་དབྱིངས་རྣམས་བཀོད་ཅིང་ཨ་སྔོན་དབྱིངས་རྣམས་རྐྱོང་མཁན་གྱིས་ས་གཞི་དང་དེའི་སྟེང་གི་ཐམས་ཅད་བཏིངས་པ་དང་། ས་གཞི་སྟེང་གི་མི་རྣམས་ལ་དབུགས་བསྩལ་ཞིང་། ས་གཞིའི་སྟེང་དུ་སྐྱོད་པའི་མི་རྣམས་ལ་སེམས་ཉིད་གནང་མཁན་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། 6 བདག་ནི་ཡ་ཝཱེ་ཡིན་ཞིང་ངས་ཁྱོད་དྲང་བདེན་ངང་ནས་བོས་པ་སྟེ། བདག་གིས་ཁྱོད་ཀྱི་ལག་པར་དམ་པོར་འཇུས་ནས་ཁྱོད་རང་བསྲུང་བ་དང་། ཁྱོད་ནི་མི་རྣམས་ཀྱི་ཞལ་ཆད་དང་། ཕྱི་ཕྱོགས་པ་རྣམས་ཀྱི་འོད་དུ་བྱས་ནས། 7 ལོང་པ་རྣམས་ཀྱི་མིག་འབྱེད་ཅིང་བཙོན་པ་རྣམས་བཙོན་ཁང་ནས་ཕྱི་རུ་འཁྲིད་པ་དང་། སྨག་རུམ་ཁྲོད་དུ་གནས་པ་རྣམས་བཙོན་ལས་སྒྲོལ་བའི་ཕྱིར་ཡིན་ནོ། ། 8 བདག་ནི་ཡ་ཝཱེ་སྟེ། འདི་ངའི་མིང་ཡིན། བདག་གིས་རང་གི་གཟི་བརྗིད་གཞན་ལ་མི་སྟེར་ཞིང་། བདག་ལ་འོས་པའི་བསྟོད་བསྔགས་ནི་བརྐོས་བརྙན་ལ་འཐོབ་པར་མི་བྱའོ། ། 9 ལྟོས་དང་། སྔར་ལུང་བསྟན་པའི་དོན་རྣམས་འགྲུབ་པར་གྱུར་ཅིང་། ད་ནི་བདག་གིས་ཁྱོད་ལ་དོན་གསར་པ་རྣམས་བརྗོད་པར་བྱ་སྟེ། དེ་དག་མ་བྱུང་སྔོན་ལ་བདག་གིས་ཁྱོད་ཅག་ལ་སྨྲས་པ་ཡིན་ཞེས་གསུངས་སོ། །

དཀོན་མཆོག་ལ་བསྟོད་པའི་མགུར་མ།

10 ཀྱེ་རྒྱ་མཚོར་འགྲུལ་མཁན་དང་མཚོ་ནང་དུ་ཡོད་པ་ཐམས་ཅད་དང་། གླིང་ཕྲན་རྣམས་དང་དེའི་སྟེང་དུ་གནས་པའི་ཡུལ་མི་ཀུན་གྱིས་དཀོན་མཆོག་ཡ་ཝཱེར་བསྟོད་དབྱངས་གསར་པ་ལོངས་ཤིག ས་མཐའ་ནས་ཁོང་ལ་བསྟོད་པ་ཕུལ་ཞིག 11 དབེན་སྟོང་དང་དེའི་ནང་གི་གྲོང་སྡེ་རྣམས་ཀྱིས་དགའ་འབོད་གྱིས་ཤིག ཀེ་དཱར་པ་རྣམས་སྡོད་པའི་གྲོང་ཚོ་ཐམས་ཅད་ཀྱིས་ཀི་སྒྲ་སྒྲོགས་ཤིག ས་ལཱའི་ཡུལ་མི་རྣམས་ཀྱིས་སྤྲོ་གླུ་ལོངས་ལ་རི་རྩེ་དག་ནས་འུར་སྒྲ་སྒྲོགས་ཤིག 12 དེ་དག་གིས་དཀོན་མཆོག་ཡ་ཝཱེ་ལ་གཟི་བརྗིད་འབུལ་ཞིང་གླིང་ཕྲན་དག་ནས་ཁོང་ལ་བསྟོད་བསྔགས་བརྗོད་པར་གྱུར་ཅིག 13 དཀོན་མཆོག་ཡ་ཝཱེ་ནི་དཔའ་རྒོད་ལྟར་ཕེབས་ཏེ། གཡུལ་ལ་ཞུགས་པའི་དམག་མི་བཞིན་སེམས་ཤུགས་ཆེ་རུ་བསྐྱེད་པ་དང་། ཁོང་གིས་ཀི་སྒྲ་དང་བཅས་ངར་སྐད་ཆེན་པོ་བསྒྲག་ཅིང་། ཉིད་ཀྱི་ཟིལ་ཤུགས་དགྲ་བོ་རྣམས་ལ་སྟོན་པར་བྱའོ། །

14 བདག་གིས་ནི་ཡུན་རིང་པོར་ཁ་རོག་ལ་བསྡད་ཅིང་ངག་བསྡམས་ནས་རང་ཚོད་བཟུང་བ་ཡིན། ཡིན་ཡང་ད་ལྟ་བདག་གིས་ཕྲུ་གུ་བཙའ་དུས་ཀྱི་བུད་མེད་བཞིན་སྐད་སྒྲ་སྒྲོག་ཅིང་། དབུགས་འཁུན་ཞིང་ཧལ་བར་བྱ། 15 ངས་རི་བོ་དང་རི་སྒང་རྣམས་ས་རྒོད་དུ་གཏོང་ཞིང་། སྐྱེ་དངོས་ཐམས་ཅད་སྐམ་དུ་འཇུག་པ་དང་། གཙང་པོ་རྣམས་སྐམ་སར་བསྒྱུར་ཏེ། རྫིང་བུ་རྣམས་སྐམ་དུ་འཇུག་དགོས། 16 བདག་གིས་ལོང་པ་རྣམས་ཆ་རྒྱུས་མེད་པའི་ལམ་དང་། ཁོ་ཚོས་མི་ཤེས་པའི་ལམ་དུ་འཁྲིད་དགོས་ལ། ངས་དེ་དག་གི་མདུན་དུ་མུན་པ་འོད་དུ་བསྒྱུར་བ་དང་། ཀྱག་ཀྱོག་རྣམས་བདེ་བར་བཟོ་དགོས། དོན་འདི་རྣམས་བདག་གིས་བསྒྲུབ་དགོས་ཏེ་ནམ་ཡང་འདོར་བར་མི་བྱའོ། ། 17 སྐུ་འདྲ་ལ་བརྟེན་མཁན་དང་། བླུགས་སྐུ་ལ་ཁྱོད་རྣམས་ང་ཚོའི་ལྷ་ཡིན་ཟེར་མཁན་དག་ནི་ཕྱིར་སྐྲོད་པར་འགྱུར་ཞིང་། ངོ་ཚ་ཆེན་པོར་གཏོད་ངེས་ཡིན། 18 ཀྱེ་འོན་པ་རྣམས། ཁྱོད་ཚོས་ཉོན་དང་། ཀྱེ་ལོང་པ་རྣམས། ཁྱོད་ཅག་གིས་གཟབ་གཟབ་བྱས་ནས་ལྟོས་ཤིག དེ་ནས་མཐོང་བར་འགྱུར་རོ། ། 19 བདག་གི་ཞབས་ཕྱི་ལས་ཀྱང་ལྷག་པའི་ལོང་པ་སུ་ཞིག་ཡོད་དམ། བདག་གིས་མངགས་པའི་ཕོ་ཉ་ལས་ཀྱང་ལྷག་པའི་འོན་པ་སུ་ཞིག་ཡོད་དམ། བདག་དང་ཞི་ཆིངས་བཞག་པ་ལྟ་བུའི་ལོང་པ་སུ་ཞིག་ཡོད་དམ། དཀོན་མཆོག་ཡ་ཝཱེའི་ཞབས་ཕྱི་ལྟ་བུའི་ལོང་པ་སུ་ཞིག་ཡོད་དམ། 20 ཁྱོད་ཀྱིས་དོན་མང་པོ་མཐོང་ཡང་དེར་དོ་སྣང་མ་བྱས་ལ། རྣ་བ་ཕྱེས་ཀྱང་ཐོས་པར་མ་གྱུར། 21 དཀོན་མཆོག་ཡ་ཝཱེ་ནི་ཉིད་ཀྱི་དྲང་བདེན་དབང་གིས། བཀའ་ཁྲིམས་ཆེན་པོ་དང་གཟི་བརྗིད་ཅན་དུ་བརྩི་བར་དགྱེས། 22 ཡིན་ཡང་འབངས་འདི་དག་ནི་ཕྲོགས་ནས་བཅོམ་པ་སྟེ། ཐམས་ཅད་ས་དོང་དག་ཏུ་བཅུག་ཅིང་། བཙོན་ཁང་དག་ལ་སྦས་པ་དང་། ཁོ་ཚོར་འཕྲོག་བཅོམ་ཐེབས་ཀྱང་སྐྱོབ་མཁན་མེད། བཅོམ་ནོར་དུ་གྱུར་ཡང་ཕྱིར་སྤྲོད་ཤོག་ཅེས་ཟེར་མཁན་གཅིག་ཀྱང་མེད་དོ། །

23 ཁྱོད་ཚོའི་ཁྲོད་དུ་འདི་ལ་རྣ་བ་གཏད་ནས་ཉན་མཁན་སུ་ཡོད་དམ། སུ་ཞིག་གིས་ད་ནས་བཟུང་གཟབ་གཟབ་བྱས་ནས་མཉན་པར་བྱའམ། 24 སུ་ཞིག་གིས་ཡ་ཀོབ་འཕྲོག་མཁན་གྱི་ལག་ཏུ་གཏད་པ་ཡིན་ནམ། སུ་ཞིག་གིས་ཡེས་ར་ཨེལ་བཅོམ་མཁན་གྱི་ལག་ཏུ་གཏད་པ་ཡིན་ནམ། དེ་ནི་ངེད་ཅག་གིས་ཕོག་ཐུག་བཏང་བའི་དཀོན་མཆོག་ཡ་ཝཱེ་མ་ཡིན་ནམ། དེ་ཚོ་ནི་ཁོང་གི་ལམ་དུ་འགྲོ་བར་མ་དགའ་ལ། ཁོང་གི་བཀའ་ཁྲིམས་ཀྱང་མ་བརྩིས་སོ། ། 25 དེ་བས་ཁོང་གིས་ཉིད་ཀྱི་ཐུགས་ཁྲོ་དྲག་པོ་དང་དམག་འཁྲུག་ཆེན་པོ་དེ་ཚོའི་སྟེང་དུ་བླུགས་ཤིང་། དེ་ཚོའི་ཕྱོགས་ཀུན་ནས་མེ་བཞིན་འབར་ནའང་ཁོ་ཚོས་མ་ཤེས་ཏེ། ཁོ་རྣམས་བསྲེགས་ཀྱང་ཁོ་ཚོས་ཡིད་ལ་མ་བཟུང་ངོ་། །

ལེའུ་ཞེ་གསུམ་པ།

དཀོན་མཆོག་གིས་ཡེས་ར་ཨེལ་པར་གཟིགས་སྐྱོང་མཛད་པ།

1 ཡིན་ཡང་ཀྱེ་ཡ་ཀོབ། ཁྱོད་རང་སྐྲུན་མཁན་གྱི་དཀོན་མཆོག་ཡ་ཝཱེ་དང་། ཀྱེ་ཡེས་ར་ཨེལ། ཁྱོད་རང་བཟོ་མཁན་གྱི་གཙོ་བོས་ད་ལྟ་འདི་སྐད་དུ། ངས་ཁྱོད་རང་བསྐྱབས་པས་མ་འཇིགས་ཤིག ངས་ཁྱོད་ཀྱི་མིང་ནས་ཁྱོད་རང་བོས་པས། ཁྱོད་ནི་ང་ལ་གཏོགས་སོ། ། 2 ཁྱོད་རང་ཆུ་བོ་བརྒྱུད་ནས་འགྲོ་དུས་སུ་ང་རང་ཁྱོད་དང་མཉམ་དུ་ཡོད། ཁྱོད་རང་གཙང་པོར་བརྒལ་དུས་སུ་ཆུ་ཡིས་ཁྱོད་བསྣུབ་པར་མི་འགྱུར། ཁྱོད་མེའི་དཀྱིལ་ནས་འགྲོ་དུས་སུ་འཚིག་པར་མི་འགྱུར་ལ། མེ་ལྕེ་ཡང་ཁྱོད་ཀྱི་སྟེང་དུ་འབར་བར་མི་འགྱུར་རོ། ། 3 གང་ལ་ཞེ་ན། བདག་ནི་ཁྱོད་ཀྱི་དཀོན་མཆོག་ཡ་ཝཱེ་དང་། ཡེས་ར་ཨེལ་གྱི་དམ་པ་ཉིད། ཁྱོད་ཀྱི་སྐྱབས་མགོན་བཅས་ཡིན་ལ། ངས་ཨེ་ཅིབ་ཁྱོད་ཀྱི་བླུ་རིན་དུ་བྱས་ཤིང་། གུ་ཤ་དང་སེ་བཱ་གཉིས་ཁྱོད་ཀྱི་ཚབ་ཏུ་སྤྲད་པ་ཡིན། 4 གང་ལ་ཞེ་ན། ཁྱོད་ནི་ངའི་མིག་ལམ་དུ་ཤིན་ཏུ་རྩ་ཆེ་ཞིང་གལ་ཆེན་པོ་ཡིན་པས། ངས་ཁྱོད་གཅེས་སུ་འཛིན་ཞིང་། ངས་ཁྱོད་ཀྱི་ཚབ་ཏུ་མི་གཞན་དང་། མི་རིགས་གཞན་ཁྱོད་ཀྱི་ཚེ་སྲོག་ལ་བརྗེས་པ་ཡིན། 5 ང་ཁྱོད་དང་མཉམ་དུ་ཡོད་པས་མ་འཇིགས་ཤིག ངས་ཁྱོད་ཀྱི་བུ་རྒྱུད་རྣམས་ཤར་ཕྱོགས་ནས་འཁྲིད་འོང་ཞིང་། ནུབ་ཕྱོགས་ནས་ངས་ཁྱོད་བསྡུ་འོང་ངེས་ཡིན། 6 ངས་བྱང་ཕྱོགས་ལ། དེ་དག་སྤྲོད་ཤོག་ཅེས་དང་། ཡང་ལྷོ་ཕྱོགས་ལ་དེ་དག་མ་འགོག་ཅིག་ཅེས་སྨྲས་ཏེ་རྒྱང་རིང་ཡུལ་ནས་ངའི་བུ་རྣམས་དང་། ས་མཐའ་ནས་ངའི་བུ་མོ་རྣམས་ཕྱིར་འཁྲིད་འོང་ངོ་། ། 7 དེ་རྣམས་ནི་ངའི་མིང་ཐོགས་པའི་མི་ཡིན་པ་དང་། ངས་རང་གི་གཟི་བརྗིད་ཀྱི་དོན་དུ་བསྐྲུན་ལ། ངས་བཟོས་ཤིང་བཀོད་པའོ་ཞེས་གསུངས་སོ། །

8 ཁྱོད་ཀྱིས་མིག་དང་ལྡན་པའི་ལོང་པ་རྣམས་དང་། རྣ་བ་ཡོད་པའི་འོན་པ་རྣམས་ཕྱི་རུ་ཁྲིད་ཤོག་ཅིག 9 རྒྱལ་ཁམས་ཀུན་ཕྱོགས་གཅིག་ཏུ་འདུས་ནས་མི་སྡེ་ཀུན་འཛོམས་ཀྱང་། དེ་རྣམས་ལས་དོན་འདི་འཆད་ནུས་པ་སུ་ཡོད་དམ། སྔར་གྱི་དོན་རྣམས་རང་ཅག་ལ་བསྒྲག་ཐུབ་པ་སུ་ཡོད་དམ། རང་གི་དྲང་བདེན་མངོན་ཞིང་། མི་གཞན་ལ་ཐོས་སུ་བཅུག་སྟེ་འདི་ནི་བདེན་ནོ་ཞེས་སྨྲ་བའི་ཕྱིར། དེ་དག་ལ་རང་གི་དཔང་པོ་འཁྲིད་འོང་དུ་ཆུག 10 དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་ནི་ངའི་དཔང་པོ་དང་། ངས་བདམས་པའི་ཞབས་ཕྱི་ཡིན་ཏེ། ཁྱོད་ཅག་གིས་ང་ཤེས་ཤིང་ང་ལ་བློ་གཏད་བཅོལ་བ་དང་། ང་ནི་ཁོང་ཉིད་ཡིན་པ་རྟོགས་པའི་ཕྱིར་རོ། །ངའི་སྔོན་ལ་ལྷ་གཅིག་ཀྱང་བཟོས་མེད་ལ། ངའི་རྗེས་སུའང་གང་ཡང་འབྱུང་མི་སྲིད་དོ། ། 11 བདག་གཅིག་པུ་དཀོན་མཆོག་ཡ་ཝཱེ་ཡིན། ང་མ་གཏོགས་སྐྱབས་མགོན་གཞན་ཞིག་མེད། 12 ཁྱོད་ཅག་གི་ཁྲོད་དུ་ལྷ་གཞན་ཞིག་མེད་ཅེས་བདག་གིས་སྔར་ནས་ལུང་བསྟན་ཅིང་། བདག་གིས་སྔར་ནས་བསྐྱབས་པ་དང་། ཡང་བདག་གིས་སྔར་ནས་ཁྱོད་རྣམས་ལ་བསྒྲགས་པ་ཡིན་ཞེས་དཀོན་མཆོག་ཡ་ཝཱེས་གསུངས་ཤིང་། ཁྱོད་རྣམས་ངའི་བདེན་དཔང་ཡིན་ལ། ང་ནི་དཀོན་མཆོག་ཡིན། 13 དུས་ཀྱི་ཐོག་མ་ནས་ང་ནི་ཁོང་ཉིད་ཡིན། ངའི་ལག་ནས་ཐར་དུ་འཇུག་ཐུབ་མཁན་སུ་ཡང་མེད་ལ། ངས་དོན་སྒྲུབ་པ་སུ་ཡིས་ཟློག་ནུས་སམ་ཞེས་གསུངས་སོ། །

པཱ་པེལ་ལོན་རྩ་མེད་དུ་གཏོང་བར་ལུང་བསྟན་པ།

14 ཁྱོད་ཅག་གི་སྐྱབས་མགོན་དང་ཡེས་ར་ཨེལ་གྱི་དམ་པ་ཉིད་དེ་དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་གི་དོན་དུ་ངས་པཱ་པེལ་ལོན་ལ་མི་མངགས་པ་དང་། ངས་ཀལ་དི་པ་ཐམས་ཅད་ཡུལ་བྱོལ་པ་བཞིན་དུ་མར་འོང་དུ་འཇུག་པ་སྟེ། དེ་རྣམས་ནམ་རྒྱུན་ཁོ་ཚོས་རང་བསྟོད་བྱེད་པའི་གྲུ་གཟིངས་ལ་བསྡད་ནས་མར་འོང་བར་བྱ། 15 བདག་ནི་ཡ་ཝཱེ་སྟེ། ཁྱོད་ཅག་གི་དམ་པ་ཉིད་དང་ཡེས་ར་ཨེལ་གྱི་བྱེད་པོ། ཁྱོད་ཅག་གི་རྒྱལ་པོ་བཅས་ཡིན་ཞེས་གསུངས་སོ། །

16 དཀོན་མཆོག་ཡ་ཝཱེས་རྒྱ་མཚོའི་ནང་དུ་བགྲོད་ལམ་ཞིག་དང་། ཆུ་ཆེན་རྣམས་བརྒྱུད་ནས་རྐང་ལམ་ཞིག་བཏོད་ཅིང་། 17 ཁོང་གིས་ཤིང་རྟ་དང་རྟ། དམག དཔའ་རྒོད་བཅས་ཕྱི་རུ་དྲངས་ནས། དེ་རྣམས་སར་ཉལ་ཞིང་ཡང་བསྐྱར་ཡར་ལང་མི་ནུས་ལ། དེ་དག་སྡོང་རས་ཟད་པ་བཞིན་ཚར་ཞིང་མེད་པར་གྱུར། 18 ཡང་དཀོན་མཆོག་ཡ་ཝཱེས་འདི་སྐད་དུ། ཁྱོད་ཚོས་འདས་ཟིན་པའི་དོན་རྣམས་མི་དྲན་པར་གྱིས། གནའ་བོའི་དོན་རྣམས་ལའང་བསམ་མནོ་མི་གཏོང་བར་བྱའོ། ། 19 ལྟོས་དང་། ངས་དོན་གསར་པ་ཞིག་རྩོམ་སྟེ་ད་ལྟ་འབྱུང་བར་འགྱུར་ལ། ཁྱོད་རྣམས་ཀྱིས་ད་དུང་མི་རྟོགས་སམ། ངས་དབེན་སྟོང་ཡུལ་ནས་ལམ་ཞིག་གཏོད་ཅིང་ས་སྟོང་ནས་ཆུ་བོ་རྣམས་འདོན་པར་བྱ། 20 ས་སྟེང་གི་རི་དྭགས་ཀྱིས་ང་ལ་བཀུར་ཞིང་། ཁྱི་སྤྱང་དང་རྔ་བྱ་དག་གིས་ཀྱང་དེ་བཞིན་བྱེད་ངེས་ཡིན། གང་ལ་ཞེ་ན། རང་གིས་བདམས་པའི་མི་སྡེ་ལ་འཐུང་ཆུ་ཡོད་པའི་ཕྱིར་དུ། ངས་དབེན་སྟོང་ནས་ཆུ་དང་ས་སྟོང་ནས་གཙང་པོ་ཡོད་པར་བྱས་སོ། ། 21 ངས་རང་གི་ཆེད་དུ་བཀོད་པའི་མི་རྣམས་ཀྱིས་ང་ལ་མངོན་པར་བསྟོད་པའི་ཕྱིར་དེ་ལྟར་བྱས་པའོ། །

22 ཡིན་ཡང་ཀྱེ་ཡ་ཀོབ། ཁྱོད་ཀྱིས་ང་ལ་འོ་དོད་མ་བོས། ཀྱེ་ཡེས་ར་ཨེལ། ཁྱོད་ང་ལ་སུན་སྣང་སྐྱེས་པའོ། ། 23 ཁྱོད་ཀྱིས་སྦྱིན་སྲེག་གི་མཆོད་པར་འབུལ་བའི་ལུག་ཐུག་ང་ལ་འཁྱེར་མ་འོང་ལ། ཁྱོད་ཀྱི་མཆོད་རྫས་ཀྱིས་ང་ལ་བཀུར་བའང་མ་བྱས། ཁྱོད་ཅག་གིས་མཆོད་པ་འབུལ་བར་ངས་ཁུར་བོ་མ་བཀལ་ལ། སྤོས་དཀར་འབུལ་ཕྱིར་ཁྱོད་ལ་སུན་སྣང་མ་བསྐྱེད། 24 དངུལ་གྱིས་ང་ལ་ཤུ་དག་ཁྱོད་ཀྱིས་མ་ཉོས་ཤིང་། མཆོད་པའི་ཚིལ་གྱིས་ང་ཡིད་ཚིམ་པར་ཡང་མ་བྱས། ཁྱོད་ཀྱིས་རང་གི་སྡིག་པས་ང་ལ་ཁུར་བོ་བཀལ་ཞིང་། རང་གི་ཉེས་པས་ང་ལ་སུན་སྣང་བསྐྱེད་པའོ། །

25 ངས་རང་ཉིད་ཀྱི་དོན་དུ་ཁྱོད་ཀྱི་སྡིག་ཉེས་སེལ་ཞིང་། ཁྱོད་ཀྱི་སྡིག་པ་རྣམས་དྲན་པར་ཡང་མི་བྱ། 26 ཁྱོད་ཀྱིས་ང་ལ་དྲན་སྐུལ་བྱོས་དང་། ང་ཚོས་མཉམ་དུ་རྩོད་གླེང་བྱེད། ཡང་རང་ཉིད་དྲང་བདེན་ཡིན་པ་མཚོན་ཕྱིར། ཁྱོད་ཀྱི་དོན་རྐྱེན་རྣམས་མདུན་དུ་ཤོམས་དང་། 27 ཁྱོད་ཀྱི་ཕ་མེས་ཀྱིས་སྡིག་པ་བྱས་ཤིང་། ཁྱོད་ཀྱི་མགྲིན་ཚབ་པ་རྣམས་ཀྱིས་ང་ལ་ངོ་ལོག་བྱས། 28 དེ་བས་ངས་གནས་དམ་པའི་འགོ་དཔོན་རྣམས་ངོ་ཚར་གཏོད་ཅིང་། ཡ་ཀོབ་ལ་གཏོར་བཤིག་ཐེབས་པ་དང་། ཡེས་ར་ཨེལ་ནི་འཕྱ་བའི་ཡུལ་དུ་འགྱུར་བར་བྱའོ་ཞེས་གསུངས་སོ། །

ལེའུ་ཞེ་བཞི་པ།

དཀོན་མཆོག་གིས་བདམས་པའི་ཡེས་ར་ཨེལ།

1 ཀྱེ་བདག་གི་ཞབས་ཕྱི་ཡ་ཀོབ། བདག་གིས་བདམས་པའི་ཡེས་ར་ཨེལ། ད་ལྟ་འདི་ལ་ཉོན་ཅིག 2 ཁྱོད་མཛད་ཅིང་མངལ་དུ་འགོད་མཁན་དང་ཁྱོད་རང་སྐྱོབ་མཁན་གྱི་དཀོན་མཆོག་ཡ་ཝཱེས་འདི་སྐད་དུ། ཀྱེ་བདག་གི་ཞབས་ཕྱི་ཡ་ཀོབ། བདག་གིས་བདམས་པའི་ཡེ་ཤུ་རུན་ཁྱོད་མ་འཇིགས་ཤིག 3 ཅིའི་ཕྱིར་ཞེ་ན། སྐོམ་པས་མནར་བའི་ས་ལ་བདག་གིས་ཆུ་འདྲེན་ཞིང་། སྐམ་སར་གཙང་པོ་བཞུར་དུ་འཇུག བདག་གིས་རང་གི་སེམས་ཉིད་ཁྱོད་ཀྱི་བུ་རྒྱུད་སྟེང་འབབ་ཏུ་འཇུག་ཅིང་། བདག་གི་བྱིན་རླབས་ཁྱོད་ཀྱི་བུ་རྒྱུད་ལ་གནང་བར་བྱ། 4 དེ་དག་རྩྭ་གསེང་ནས་སྐྱེས་པ་དང་ཆུ་ཕྲན་འགྲམ་གྱི་ལྕང་མ་ཇི་བཞིན་ནོ། ། 5 དེ་ནས་མི་འདིས་ན་རེ། ང་ནི་དཀོན་མཆོག་ཡ་ཝཱེ་ལ་གཏོགས་པ་ཡིན་ཞེས་དང་། དེས་ཀྱང་རང་ལ་ཡ་ཀོབ་ཀྱི་མིང་ནས་འབོད་ཅིང་། ཡང་མི་གཞན་ཞིག་གིས་དངོས་སུ་ང་རང་དཀོན་མཆོག་ཡ་ཝཱེ་ལ་གཏོགས་པ་ཡིན་ཞེས་ཡི་གེར་འགོད་ལ། ཡེས་ར་ཨེལ་གྱི་མཚན་ནས་རང་ལ་མིང་འདོགས་པར་འགྱུར།

6 ཡ་ཝཱེ་སྟེ་ཡེས་ར་ཨེལ་གྱི་རྒྱལ་པོ། ཡེས་ར་ཨེལ་གྱི་གཙོ་བོ་སྐྱབས་མགོན། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། བདག་ནི་ཐོག་མ་ཉིད་དེ་མཐའ་མ་ཡང་ཡིན་པས། བདག་ལས་དཀོན་མཆོག་གཞན་ཞིག་མེད། 7 བདག་དང་འདྲ་བ་སུ་ཞིག་ཡོད་དམ། དེ་ལ་བསྒྲག་ཏུ་ཆུག དེ་ལ་བཤད་དུ་ཆུག དེ་ལ་བདག་གི་མདུན་ནས་གསལ་པོར་མངོན་དུ་ཆུག གནའ་དུས་ཀྱི་མི་སྡེ་བདག་གིས་བདམས་ཤིང་བཀོད་པ་ནས་བཟུང་མ་འོངས་པའི་དོན་དང་འབྱུང་བར་འགྱུར་བའི་དོན་རྣམས་ཁོ་ཚོར་གསལ་བསྒྲགས་བྱེད་དུ་ཆུག 8 ཁྱོད་རྣམས་དངངས་ཤིང་སྐྲག་མི་དགོས། བདག་གིས་སྔར་ནས་དེ་ཁྱོད་ཅག་གི་རྣ་ལ་བཞག་ཅིང་ཁྱོད་རྣམས་ལ་བརྗོད་པ་མ་ཡིན་ནམ། ཁྱོད་ཅག་ནི་བདག་གི་དཔང་པོ་ཡིན། བདག་ལས་དཀོན་མཆོག་གཞན་ཞིག་ཡོད་དམ། ཡང་ན་བྲག་རི་གཞན་ཞིག་ཡོད་དམ། བདག་གིས་གཅིག་ཀྱང་མི་ཤེས་སོ། །

སྐུ་འདྲ་བཟོ་མཁན་བླུན་རྨོངས་ཡིན་པ།

9 སྐུ་འདྲ་བཟོ་མཁན་ཐམས་ཅད་སྙིང་པོ་མེད། ཁོ་ཚོ་དགའ་ཞིང་མོས་པ་རྣམས་ལ་ཕན་ཐོགས་མེད། ཁོ་ཚོའི་དཔང་པོས་གང་ཡང་མི་མཐོང་ཞིང་ཅི་ཡང་མི་ཤེས་པས་ཐ་ན་ཁོ་ཚོ་ངོ་ཚར་གཏོད་པ་ཡིན། 10 སུས་ལྷ་སྐུ་བཟོ་ཞིང་སྐུ་འདྲ་བླུག་པ་ནི་ཕན་ཐོགས་པའི་ཕྱིར་མ་ཡིན་ནམ། 11 ལྟོས་དང་། ཁོའི་ལས་གྲོགས་ཐམས་ཅད་ཁ་སྐྱེངས་པར་འགྱུར་ཏེ། ལག་ཤེས་པ་རྣམས་ཀྱང་མི་ལས་གང་ཡང་མ་ཡིན། དེ་དག་ཐམས་ཅད་ལྷན་དུ་འཛོམས་ནས་འགྲེང་དུ་ཆུག་དང་། དེ་དག་མཉམ་གཅིག་ཏུ་སྐྲག་ཅིང་ངོ་ཚར་གཏོད་པར་བྱའོ། །

12 མགར་བས་ཐོག་མར་སོལ་བའི་སྟེང་དུ་ལྕགས་ངར་བ་དང་། དེ་ནས་ལག་ཆས་ལྕགས་བརྡུང་བར་བྱ་ཞིང་། ཁོས་ལག་པའི་ཤེད་ཤུགས་ལ་བརྟེན་ནས་ཐོ་བས་ལྕགས་རྡུང་ཞིང་དབྱིབས་བཟོ་བར་བྱེད། ཁོ་རང་ལྟོགས་ན་སྟོབས་ཤུགས་ཟད་ཅིང་། ཆུ་མ་འཐུང་ན་ཉམ་ཐག་པར་འགྱུར། 13 མི་དང་འདྲ་བར་མཛེས་སྡུག་གི་གཟུགས་བརྙན་ལྡན་པ་དང་། དགོན་པའི་ནང་དུ་འཇོག་ཕྱིར་ཤིང་བཟོས་ཐིག་སྐུད་འཐེན་ནས་སྨྱུ་གུས་སྐྱ་རིས་ཕབ་སྟེ་ཤིང་གཞོག་གིས་འཇམ་པོར་བཟོ་བ་དང་། སྒོར་ཐིག་རྒྱག་ཆས་ཀྱིས་དབྱིབས་བྲིས་ཏེ་མིའི་རྣམ་པ་དང་འདྲ་བའི་སྐུ་འདྲ་བཟོ་བའོ། ། 14 ཁོས་རང་ཉིད་ཀྱི་ཕྱིར་དུ་ཐང་ཤིང་གཅོད་ཅིང་། ཡང་ན་ཡོ་འབོག་དང་བེ་ཤིང་བདམས་ཏེ་ནགས་ཚལ་ཁྲོད་དུ་སྐྱེ་རུ་འཇུག དེས་གསོམ་པ་ཡང་བཙུགས་ནས་ཆར་ཆུ་ལ་དེ་ཆེར་བསྐྱེད་དུ་འཇུག 15 མི་ཡིས་དེ་འབུད་ཤིང་བྱེད་ཆོག་ལ། བླངས་ནས་མེ་བུས་ཏེ་དྲོད་ལེན་པ་དང་། ཡང་མེ་སྦར་ནས་བག་ལེབ་བསྲེག་ཆོག ཡིན་ཡང་མི་ཡིས་དེ་བཀོལ་ནས་ལྷ་སྐུ་བཞེང་བ་དང་དེ་ལ་བསྙེན་བཀུར་ཞུ་ཞིང་། སྐུ་འདྲ་བརྐོས་ཏེ་དེ་ལ་ཕྱག་འཚལ་བའོ། ། 16 དེས་ཤིང་ཆའི་ཆ་ཤས་མེ་ལ་སྦར་ཏེ་སྟེང་དུ་ཤ་སྲེག་པ་དང་། སྲེག་ཤ་ཟ་ཞིང་འགྲང་བར་བྱེད། དེ་ནས་རང་ཉིད་མེ་ལ་བསྲོས་ཏེ་ན་རེ། ང་དྲོན་པོ་ཡིན། ངས་མེ་མཐོང་བྱུང་ཞེས་སྨྲའོ། ། 17 ཤིང་གི་ལྷག་མ་ལས་རང་ལ་ལྷ་སྐུ་ཞིག་བཟོ་ཞིང་། དེ་ནི་རང་གིས་བརྐོས་པའི་སྐུ་འདྲ་སྟེ། ཁོས་སྐུ་འདྲ་དེ་ལ་ཕྱག་བཙལ་ནས་བསྙེན་བཀུར་ཞུ་ཞིང་། ཡང་དེ་ལ་གསོལ་བ་བཏབ་ནས་ན་རེ། ཁྱེད་ནི་ངའི་དཀོན་མཆོག་ཡིན་པས་ཁྱེད་ཀྱིས་ང་རང་སྐྱོབ་པར་མཛོད་ཅེས་ཞུའོ། ། 18 དེ་དག་གིས་དོན་མི་རྟོགས་ལ་ཧ་ཡང་མི་གོ གང་ལ་ཞེ་ན། དཀོན་མཆོག་ཡ་ཝཱེས་དེ་དག་གི་མིག་ཟུང་བསྒྲིབས་པས་མིག་གིས་མི་མཐོང་ལ། དེ་དག་གི་སེམས་བཀབ་པས་རྟོགས་པར་མི་འགྱུར། 19 སུ་ཞིག་གིས་ཀྱང་སེམས་ཞིབ་མོས་བསམ་བློ་མི་གཏོང་ཞིང་། ཡང་ཤིང་ཆའི་དུམ་བུ་ངས་མེ་ལ་བསྲེགས། སོལ་བའི་སྟེང་དུ་ངས་བག་ལེབ་དང་ཤ་བསྲེགས་ནས་ཟོས། དེའི་ལྷག་མ་རྣམས་ཀྱིས་ངས་ཞེན་ལོག་གི་རྫས་ཤིག་བཟོས་པས། ངས་ཤིང་དུམ་དེ་ལ་ཕྱག་འཚལ་དགོས་སམ་ཞེས་བརྗོད་མཁན་གྱི་མི་ཤེས་རབ་ཅན་དང་བློ་གྲོས་ཅན་ནི་མེད། 20 ཁོས་བརྩོན་ལེན་བྱེད་པ་ནི་ཐལ་བ་ཡིན། བསླུ་བྲིད་ཐེབས་པའི་སེམས་ཀྱིས་ཁོ་རང་ལམ་ལོག་ཏུ་ཁྲིད་དེ། ཁོས་རང་ཉིད་སྐྱོབ་མི་ནུས་ཤིང་ཡང་ངའི་ལག་གཡས་པའི་ནང་དུ་རྫུན་ཞིག་ཡོད་པ་མ་ཡིན་ནམ་ཞེས་སྨྲ་ཡང་མི་སྲིད་དོ། །

དཀོན་མཆོག་ཡ་ཝཱེའི་སྐྱོབ་པར་མཛད་པའི་ཐུགས་རྗེ།

21 ཀྱེ་ཡ་ཀོབ་དང་ཡེས་ར་ཨེལ། ཁྱོད་ནི་བདག་གི་ཞབས་ཕྱི་ཡིན་པས་གཏམ་འདི་དག་དྲན་པར་གྱིས། བདག་གིས་ཁྱོད་བཀོད་པ་ནི་ཁྱོད་རང་བདག་གི་ཞབས་ཕྱི་བྱེད་པའི་ཕྱིར་ཡིན། ཀྱེ་ཡེས་ར་ཨེལ། བདག་གིས་ཁྱོད་བརྗེད་པར་མི་བྱའོ། ། 22 སྤྲིན་པ་སྟུག་པོ་ཐོར་བ་བཞིན་དུ་ངས་ཁྱོད་ཀྱི་ཉེས་སྐྱོན་རྣམས་བསལ་ཞིང་། སྤྲིན་ཡལ་བ་བཞིན་དུ་ངས་ཁྱོད་ཀྱི་སྡིག་པ་རྣམས་བསལ་བ་ཡིན། ཡང་བདག་གིས་ཁྱོད་རང་བསྐྱབས་པས་ཁྱོད་བདག་གི་ཕྱོགས་སུ་ཕྱིར་ཤོག་ཅིག 23 དཀོན་མཆོག་ཡ་ཝཱེས་དེ་ལྟར་མཛད་པས། ཀྱེ་ནམ་མཁའ་ཡིས་བསྟོད་གླུ་ལོངས་ཤིག ཀྱེ་ས་གཞིའི་གཏིང་རིམ་རྣམས་ཀྱིས་འབོད་སྒྲ་སྒྲོགས་ཤིག ཀྱེ་རི་ཚོགས་རྣམས་ཀྱིས་དགའ་འབོད་གྱིས་ཤིག ནགས་ཚལ་དང་དེའི་ནང་ཡོད་པའི་ལྗོན་ཤིང་གི་ཚོགས་ཀྱིས་ཀྱང་དེ་བཞིན་གྱིས་ཤིག གང་ལ་ཞེ་ན། དཀོན་མཆོག་ཡ་ཝཱེས་ཡ་ཀོབ་བསྐྱབས་ཤིང་། ཁོང་གིས་ཡེས་ར་ཨེལ་བརྒྱུད་དེ་རང་ཉིད་ལ་གཟི་བརྗིད་ཐོབ་པར་མཛད་དོ། ། 24 ཁྱོད་རང་མ་ཡི་མངལ་དུ་བཀོད་ཅིང་། ཁྱོད་རང་སྐྱོབ་མཁན་གྱི་དཀོན་མཆོག་ཡ་ཝཱེས་འདི་སྐད་དུ། ཡ་ཝཱེ་བདག་ནི་ཐམས་ཅད་འགོད་མཁན་ཏེ། བདག་ཁོ་ནས་ནམ་མཁའ་རྒྱ་བསྐྱེད་ཅིང་ས་གཞི་བཏིངས་པ་ཡིན། 25 བདག་གིས་རྫུན་སྨྲ་མཁན་གྱི་རྟགས་མཚན་རྣམས་སྙིང་པོ་མེད་པར་བྱས་པ་དང་། མོ་པ་རྣམས་བླུན་པོར་བསྒྱུར། མི་བློ་གྲོས་ཅན་རྣམས་ཕྱིར་བསྣུར་སྟེག་ཏུ་བཅུག་ཅིང་། དེ་དག་གི་ཤེས་བྱ་རྣམས་རྨོངས་པར་བསྒྱུར། 26 བདག་གིས་རང་གི་ཞབས་ཕྱིའི་ཚིག་རྣམས་དོན་ལ་གནས་ཤིང་། བདག་གི་བང་ཆེན་རྣམས་ཀྱི་གྲོས་དོན་འགྲུབ་པར་བྱས། ཡེ་རུ་སཱ་ལེམ་ལ་ཁྱོད་ནང་སྡོད་མཁན་ཡོད་པར་འགྱུར་ཞེས་དང་། ཡ་ཧུ་དཱའི་གྲོང་ཁྱེར་དག་ལ་ཁྱོད་རྣམས་ཡང་བསྐྱར་འཛུགས་པར་འགྱུར། དེའི་ཞིག་རོ་རྣམས་ཡར་བསླང་བར་བྱའོ་ཞེས་བདག་གིས་བརྗོད་དོ། ། 27 བདག་གིས་གཏིང་ཟབ་པའི་རྒྱ་མཚོ་ལ་ཁྱོད་སྐམ་པར་གྱུར་ཅིག ངས་ཁྱོད་ཀྱི་གཙང་པོ་རྣམས་ཀྱང་སྐམ་དུ་འཇུག་ངེས་ཡིན་ཞེས་སྨྲས་ཤིང་། 28 བདག་གིས་ཀོ་རེས་ལ། བདག་གི་རྫི་བོ་ཁོང་གིས་བདག་ཡིད་མོས་པ་ཐམས་ཅད་བསྒྲུབ་པར་འགྱུར་ཞེས་བརྗོད་ཅིང་། ཡང་དེས་ཡེ་རུ་སཱ་ལེམ་ལ་ན་རེ། ཁྱོད་ཡང་བསྐྱར་འཛུགས་པར་འགྱུར་ཞེས་སྨྲ་ཞིང་། དེས་མཆོད་ཁང་ལ་ན་རེ། ཁྱོད་ཀྱི་རྩིག་རྨང་འདིང་དགོས་ཞེས་སྨྲའོ། །

ལེའུ་ཞེ་ལྔ་པ།

རྒྱལ་པོ་ཀོ་རེས་དཀོན་མཆོག་གི་ལག་ཆར་སྤྱད་པ།

1 དཀོན་མཆོག་ཡ་ཝཱེ་བདག་གིས་སྣུམ་གྱིས་བྱུགས་པའི་ཀོ་རེས་ལ་མཚོན་ན། རྒྱལ་ཕྲན་རྣམས་ཁོས་དབང་དུ་བསྡུ་བའི་ཕྱིར། བདག་གིས་ཁོའི་ལག་གཡས་པ་ནས་དམ་པོར་བཟུང་སྟེ། ཁོའི་སྔོན་དུ་མཁར་སྒོ་ཕྱེ་བ་དང་། མཁར་སྒོ་དེ་དག་མི་རྒྱག་པའི་ཆེད་དུ། བདག་གིས་རྒྱལ་པོ་དག་གི་རྐེད་འཆིང་ལྷོད་དུ་འཇུག་པ་ཡིན། * 2 བདག་ཁྱོད་ཀྱི་སྔོན་དུ་སོང་ནས་ལམ་མི་བདེ་བ་རྣམས་སྙོམས་པར་བྱེད། ཟངས་ཀྱི་རྒྱ་སྒོ་རྣམས་བདག་གིས་སིལ་བུར་གཅོག་ཅིང་། ལྕགས་ཀྱི་སྒོ་གཏན་རྣམས་བདག་གིས་དུམ་བུར་གཅོད་ངེས་ཡིན། 3 བདག་གིས་ཁྱོད་ལ་ཡིབ་པའི་གཏེར་མཛོད་རྣམས་དང་། གསང་བའི་གནས་ཀྱི་རྒྱུ་ནོར་རྣམས་སྦྱིན་པར་བྱ། དེ་ནས་ཁྱོད་ཀྱིས་བདག་ནི་ཁྱོད་ཀྱི་མིང་ནས་འབོད་མཁན་གྱི་དཀོན་མཆོག་ཡ་ཝཱེ་སྟེ། ཡེས་ར་ཨེལ་གྱི་དཀོན་མཆོག་ཡིན་པ་རྟོགས་པར་འགྱུར། 4 བདག་གི་ཞབས་ཕྱི་ཡ་ཀོབ་དང་། བདག་གིས་བདམས་པའི་ཡེས་ར་ཨེལ་གྱི་དབང་གིས། བདག་གིས་ཁྱོད་ཀྱི་མིང་ནས་བོས་པ་ཡིན། ཁྱོད་ཀྱིས་བདག་སུ་ཡིན་པ་མི་ཤེས་ཀྱང་ངས་ཁྱོད་ལ་གཟི་བརྗིད་ཀྱི་མཚན་གནང་ཡོད། 5 བདག་ནི་ཡ་ཝཱེ་ཡིན་པ་དང་བདག་ལས་དཀོན་མཆོག་གཞན་མེད་དེ། ང་མ་གཏོགས་དཀོན་མཆོག་གཞན་ནི་མེད། ཁྱོད་ཀྱིས་བདག་ངོ་མི་ཤེས་ཀྱང་ངས་ཁྱོད་རང་བརྟན་པོར་བྱེད་དེ། 6 ཉི་མ་ཤར་ས་ནས་ཉི་མ་ནུབ་སའི་བར་གྱི་མི་རྣམས་ཀྱིས་ང་མ་གཏོགས་དཀོན་མཆོག་གཞན་ཞིག་མེད་པ་ཤེས་པའི་ཕྱིར་ཡིན། བདག་ནི་ཡ་ཝཱེ་ཡིན། བདག་ལས་དཀོན་མཆོག་གཞན་སུ་ཡང་མེད། 7 བདག་གིས་འོད་བཟོས་ནས་མུན་པའང་འགོད། ཞི་བདེ་གནང་ཞིང་བར་ཆད་ཀྱང་བཟོ། དཀོན་མཆོག་ཡ་ཝཱེ་བདག་ནི་དོན་འདི་ཐམས་ཅད་སྒྲུབ་མཁན་ཡིན་ནོ། །

8 ཀྱེ་ནམ་མཁའི་ཚོགས། སྟེང་ཕྱོགས་ནས་དྲང་བདེན་ཕོབས་ཤོག སྤྲིན་པར་དྲང་བདེན་འབེབ་ཏུ་བཅུག ས་གཞིའི་སྒོ་ཕྱེས་ནས་ཐར་པ་སྨིན་གྱུར་ཅིག དེ་དང་མཉམ་དུ་དྲང་བདེན་གྱི་འབྲས་བུ་ཐོགས་གྱུར་ཅིག དོན་དེ་ནི་དཀོན་མཆོག་ཡ་ཝཱེ་བདག་གིས་བཀོད་པ་ཡིན་ནོ། ། 9 རང་ཉིད་སྐྲུན་མཁན་གྱི་གཙོ་བོ་དང་རྩོད་པ་བྱེད་མཁན་དེར་ཆག་སྒོ་འབྱུང་། དེ་དག་ནི་སའི་རྫ་ལྷེབ་ནང་གི་རྫ་ལྷེབ་ཅིག་ཡིན་ཞིང་། ས་འདམ་གྱིས་རྫ་བཟོ་ལ་ཁྱོད་ཀྱིས་ཅི་ཞིག་བཟོ་བཞིན་ཡོད་ཅེས་འདྲིའམ། ཡང་ན་ཁྱོད་ཀྱིས་བསྐྲུན་པ་དེས་ཁོ་ལ་ལག་པ་མེད་ཅེས་སྨྲ་སྲིད་དམ། 10 རང་གི་ཕ་ལ་ཁྱེད་ལས་སྐྱེས་པ་ནི་ཅི་ཡིན་ནམ་ཞེས་དང་། ཡང་ན་རང་གི་མ་ལ་ཁྱེད་ཀྱིས་བཙས་པ་ནི་ཅི་ཡིན་ནམ་ཟེར་མཁན་དེར་ཆག་སྒོ་འབྱུང་ངོ་། ། 11 དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དམ་པ། དེ་དག་སྐྲུན་མཁན་ཁོང་གིས་འདི་སྐད་དུ། ཕྱིས་འབྱུང་གི་དོན་རྣམས་ཁྱོད་ཀྱིས་ང་ལ་དྲིས་ཤོག བདག་གི་བུ་ཕྲུག་རྣམས་དང་བདག་གི་ལག་པས་བཀོད་པའི་སྐོར་ནས་ཀྱང་ཁྱོད་ཀྱིས་ང་ལ་བཀའ་བབས་ཆོག 12 བདག་གིས་ས་གཞི་བསྐྲུན་ཅིང་དེའི་སྟེང་དུ་མིའི་རིགས་བཀོད་པ་ཡིན། བདག་གིས་ནམ་མཁའི་དབྱིངས་རྣམས་བསྐྱེད་ཅིང་། ཡང་དེའི་ཚོགས་ཐམས་ཅད་ལ་བཀའ་བསྩལ་པ་ཡིན། 13 བདག་གིས་དྲང་བདེན་སྒོ་ནས་ཀོ་རེས་ཡར་བསླངས་ཏེ། ཁོའི་ལམ་ཐམས་ཅད་བདེ་བར་བྱེད་ཅིང་། དེ་ནས་ཁོས་བདག་གི་གྲོང་ཁྱེར་བརྩིག་པར་འགྱུར་ཞིང་། གླ་དང་རྔན་པ་མི་ལེན་པར་ངའི་བཙོན་པ་མི་སྡེ་རྣམས་ལ་རང་དབང་སྦྱིན་ངེས་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་ཞེས་གསུངས་སོ། །

སྐྱབས་མགོན་ཡ་ཝཱེ།

14 དཀོན་མཆོག་ཡ་ཝཱེས་འདི་སྐད་དུ། ཨེ་ཅིབ་ལ་དཀའ་ལས་སྒོ་ནས་ཐོབ་པ་དང་གུ་ཤ་པར་ཐོབ་པའི་རྒྱུ་ནོར། གཟུགས་པོ་མཐོ་ཞིང་ཆེ་བའི་སེ་བཱ་པ་བཅས་ཐམས་ཅད་ཁྱོད་ཀྱི་མདུན་དུ་སླེབས་ནས་དེ་དག་ཁྱོད་ལ་གཏོགས་ཤིང་། དེ་དག་ལྕགས་སྒྲོག་དང་བཅས་འོངས་ནས་ཁྱོད་ཀྱི་རྗེས་སུ་འབྲང་ཞིང་ཁྱོད་ལ་ཕྱག་བཙལ་ནས་ན་རེ། དཀོན་མཆོག་ཁྱོད་ཅག་གི་ཁྲོད་དུ་བཞུགས་པ་དང་། ཁོང་མ་གཏོགས་དཀོན་མཆོག་གཞན་མེད་དེ། དཀོན་མཆོག་བདེན་པ་གཞན་ཞིག་མེད་ཅེས་ཞུ་བར་བྱའོ་ཞེས་གསུངས་སོ། ། 15 ཀྱེ་ཡེས་ར་ཨེལ་གྱི་སྐྱབས་མགོན་དཀོན་མཆོག་ལགས། ཁྱེད་ནི་དངོས་གནས་རང་ཉིད་སྦས་པའི་དཀོན་མཆོག་དེ་ལགས་སོ། ། 16 ལྷ་སྐུ་བཞེང་མཁན་ཐམས་ཅད་མཉམ་གཅིག་ཏུ་ངོ་ཚར་གཏོད་ཅིང་བརྙས་བཅོས་འཁེལ་བར་འགྱུར། 17 ཡེས་ར་ཨེལ་ཁོ་ན་དཀོན་མཆོག་ཡ་ཝཱེར་བརྟེན་ནས་ཐར་བར་འགྱུར་ཞིང་། དུས་གཏན་གྱི་ཐར་པ་འཐོབ་པར་འགྱུར། དེ་དག་ཇི་སྲིད་བར་དུ་ངོ་ཚར་མི་གཏོད་ལ་བརྙས་བཅོས་ཀྱང་མི་འཁེལ་ལོ། །

18 ནམ་མཁའི་དབྱིངས་རྣམས་འགོད་མཁན་ཡ་ཝཱེ་ཁོང་ནི་དཀོན་མཆོག་ལགས་ཤིང་། ཁོང་གིས་ས་གཞི་བཀོད་པས་ས་གཞི་གྲུབ་པ་དང་ས་གཞི་བརྟན་པོར་མཛད། ཁོང་གིས་ས་གཞི་བཀོད་པ་ནི་སྟོང་བར་ལུས་པའི་ཕྱིར་མིན་ལ། མི་རྣམས་དེ་ནང་གནས་པའི་ཕྱིར་ཡིན། ཁོང་གིས་འདི་སྐད་དུ། བདག་ནི་ཡ་ཝཱེ་ཡིན། ང་མ་གཏོགས་དཀོན་མཆོག་གཞན་ཞིག་གཏན་ནས་མེད། 19 བདག་གིས་མུན་ནག་གི་ས་ནས་གསང་བའི་གཏམ་མ་སྨྲས། ཁྱོད་ཀྱིས་ང་འཚོལ་བ་ནི་དོན་མེད་ཡིན་ཞེས་ཡ་ཀོབ་ཀྱི་བུ་རྒྱུད་ལ་བདག་གིས་མ་སྨྲས། དཀོན་མཆོག་ཡ་ཝཱེ་བདག་གིས་བདེན་པ་གླེང་ཞིང་། ཡང་དག་པ་རྣམས་འཆད་དོ། །

20 ཀྱེ་རྒྱལ་ཕྲན་ཀུན་ནས་ཐར་བའི་མི་རྣམས། ཁྱོད་ཅག་ལྷན་དུ་འདུས་ནས་ཐག་ཉེ་སར་ཤོག་དང་། ཤིང་གི་ལྷ་སྐུ་རྣམས་ཡར་འགྱོགས་པ་དང་། མི་སྐྱོབ་ནུས་མེད་པའི་ལྷ་ལ་གསོལ་བ་འདེབས་པ་དེ་དག་དངོས་གནས་ཤེས་རྨོངས་ཡིན། 21 ཁྱོད་ཀྱིས་དོན་རྣམས་ཤོད་དང་རྒྱུ་མཚན་ཐོན་ཅིག དེ་དག་ཕན་ཚུན་གྲོས་མོལ་བྱེད་དུ་ཆུག སུ་ཞིག་གིས་གནའ་བོའི་དུས་ནས་མི་ལ་དོན་འདི་ཐོས་སུ་བཅུག་གམ། སུ་ཞིག་གིས་གནའ་བོའི་དུས་ནས་དོན་འདི་འཆད་པ་ཡིན་ནམ། དེ་བཤད་མཁན་དཀོན་མཆོག་ཡ་ཝཱེ་ང་རང་མ་ཡིན་ནམ། ང་ལས་དཀོན་མཆོག་གཞན་མེད། བདག་ནི་དྲང་བདེན་གྱི་དཀོན་མཆོག་དང་མིའི་རིགས་སྐྱོབ་མཁན་ཡང་ཡིན། བདག་ལས་དཀོན་མཆོག་གཞན་མེད། 22 བདག་ནི་དཀོན་མཆོག་ཡིན། ང་མ་གཏོགས་དཀོན་མཆོག་གཞན་མེད། དེ་བས་ས་གཞིའི་མི་ཐམས་ཅད་ཀྱེ། བདག་གི་ཕྱོགས་སུ་འཁོར་དང་ཐར་པ་འཐོབ་པར་འགྱུར། 23 ངས་རང་ཉིད་དཔང་དུ་བཙུགས་ནས་མནའ་སྐྱེལ་ཞིང་། ངའི་ཁ་ནས་དྲང་བདེན་གྱི་གཏམ་སྨྲས་པ་ཕྱིར་ཟློག་པར་མི་བྱ། དེ་བས་པུས་མོ་ཐམས་ཅད་ཀྱིས་བདག་ལ་ཕྱག་འཚལ་ཞིང་། ལྕེ་ཐམས་ཅད་ཀྱིས་ང་རང་དཔང་དུ་བཙུགས་ནས་མནའ་བསྐྱལ་བར་འགྱུར། 24 མི་ཐམས་ཅད་ཀྱིས་དཀོན་མཆོག་ཡ་ཝཱེ་འབའ་ཞིག་གི་ནང་དུ་དྲང་བདེན་དང་སྟོབས་ཤུགས་ཡོད་དེ། ཁོང་ལ་སྡང་མཁན་ཐམས་ཅད་ཁོང་གི་དྲུང་དུ་འོངས་ཏེ་ངོ་ཚར་གཏོད་པར་འགྱུར་ཞེས་བརྗོད་ངེས། 25 དཀོན་མཆོག་ཡ་ཝཱེ་ལ་བརྟེན་ནས་ཡེས་ར་ཨེལ་གྱི་བུ་རྒྱུད་ཐམས་ཅད་དྲང་བདེན་དུ་བརྩི་ཞིང་གཟི་བརྗིད་འཐོབ་པར་འགྱུར་རོ། །

ལེའུ་ཞེ་དྲུག་པ།

པཱ་པེལ་ལོན་གྱི་ལྷ་སྐུ་དག

1 པེལ་གྱིས་ཕྱག་འཚལ་ཞིང་། ནེ་བོ་མར་བསྒུར་ཏེ། པཱ་པེལ་ལོན་གྱི་ལྷ་སྐུ་རྣམས་གཅན་གཟན་དང་སྒོ་ཕྱུགས་ཀྱི་སྟེང་ལ་བཀལ། ཁྱོད་ཅག་གིས་ཁུར་བ་རྣམས་ད་ལྟ་ཁུར་བོ་ལྗིད་མོ་རུ་གྱུར་ཏེ། ངལ་ཞིང་དུབ་པའི་དུད་འགྲོའི་རྒྱབ་ཀྱི་ཁལ་བཞིན་ནོ། ། 2 དེ་རྣམས་ལྷན་ཅིག་ཏུ་མར་བསྒུར་ནས་ལུས་པོ་སར་བཏུད་ཀྱང་ཁུར་བོ་ལྗིད་མོ་དེ་བསྲུང་མ་ཐུབ་པར་མ་ཟད། རང་ཉིད་བཙོན་དུ་ཚུད་དོ། །

3 ཀྱེ་ཡ་ཀོབ་ཀྱི་ཁྱིམ་རྒྱུད་དང་ཡེས་ར་ཨེལ་གྱི་ལྷག་ལུས་ཐམས་ཅད། ཁྱོད་རྣམས་ཀྱིས་བདག་ལ་ཉོན་ཅིག ཁྱོད་རྣམས་མངལ་ལས་ཐོན་མ་ཐག་བདག་གིས་པང་དུ་བཟུང་ཞིང་། མངལ་ལས་སྐྱེས་མ་ཐག་བདག་གིས་ཁུར་བ་ཡིན། 4 ཁྱོད་ལོ་ན་བགྲེས་དུས་ཀྱང་བདག་གིས་དེ་ལྟར་བྱ་སྟེ། སྐྲ་དཀར་པོར་གྱུར་ཡང་ངས་ཁྱོད་པང་དུ་འཛིན་པ་སྟེ། ངས་ཁྱོད་བཀོད་ཅིང་རྗེས་སུ་ཁྱོད་རང་འཁུར་ངེས་ཡིན། བདག་གིས་ཁྱོད་འཛིན་ཞིང་སྐྱོབ་པར་བྱའོ། ། 5 ཁྱོད་ཅག་གིས་ང་སུ་དང་བསྡུར་རམ། ང་དང་འདྲ་བ་སུ་ཡོད་དམ། ང་དང་དོ་མཉམ་པའི་ཕྱིར་སུ་ཞིག་བདག་དང་བསྡུར་རམ། 6 ཁུག་མའི་ནང་ནས་གསེར་མང་པོ་ལེན་ཞིང་། དངུལ་རྒྱ་མར་ཚད་པའི་མི་དེ་དག་གིས་གསེར་མགར་གླས་ནས་ལྷ་སྐུ་བཞེང་བ་དང་། དེ་ནས་ལྷ་སྐུ་རྣམས་ལ་པུས་མོ་བཙུགས་ཏེ་ཕྱག་འཚལ་བ་ཡིན། 7 དེ་ཚོས་སྐུ་འདྲ་གཉའ་བར་བཏེགས་ནས་ཁྱེར་ཏེ་རང་གནས་སུ་བཞག་པས་འགྲེང་དུ་བཅུག དེ་རང་ས་ནས་མི་འགུལ་ཞིང་། མི་ཡིས་དེར་ཞུས་ཀྱང་ཨ་ལན་འདེབས་པའི་ནུས་པ་མེད་ལ། དེས་མི་རྣམས་དཀའ་ཁག་ལས་ཀྱང་སྐྱོབ་མི་ཐུབ་བོ། །

8 ཁྱོད་རྣམས་ཀྱིས་དོན་དེ་ཡིད་ལ་བཟུང་ནས་བརྟན་པོར་གནས་ཤིག སྡིག་སྤྱོད་ཁྱོད་རྣམས་ཀྱིས་དེ་ལ་བསམ་བློ་ཞིབ་མོ་ཐོངས་ཤིག 9 ང་ནི་དཀོན་མཆོག་ཡིན་ལ་ང་ལས་དཀོན་མཆོག་གཞན་མེད་པས། གནའ་དུས་ཀྱི་དོན་རྣམས་ཁྱོད་ཅག་གིས་དྲན་པར་གྱིས། བདག་ནི་དཀོན་མཆོག་སྟེ། བདག་དང་འདྲ་བ་སུ་ཡང་མེད། 10 བདག་གིས་ཐོག་མའི་དུས་ནས་མཐའ་མའི་དོན་རྣམས་བསྒྲགས་ཤིང་། གནའ་བོའི་དུས་ནས་མ་བྱས་དོན་རྣམས་བརྗོད་དེ། བདག་གི་བསམ་དོན་ཐམས་ཅད་འགྲུབ་ཅིང་། ང་རང་དགའ་བའི་དོན་རྣམས་འགྲུབ་པར་འགྱུར་ཞེས་སྨྲས་སོ། ། 11 བདག་གིས་ཐག་རིང་ཡུལ་ནས་ངའི་བསམ་དོན་བསྒྲུབ་པའི་མི་ཞིག་ཤར་ཕྱོགས་ནས་བྱ་རྒོད་བཞིན་བོས་ཤིང་། བདག་གིས་སྨྲས་པ་དེ་དག་མངོན་པར་འགྱུར་བ་སྟེ། བདག་གིས་འཆར་གཞི་བཀོད་པ་དེ་དག་བྱེད་ངེས་ཡིན། 12 དྲང་བདེན་ལ་རྒྱང་ཐག་རིང་བའི་བློ་རེངས་པོ་ཁྱོད་ཚོས་བདག་ལ་ཉོན། 13 ངས་རང་གི་དྲང་བདེན་ཉེ་བར་དྲངས་ཏེ་རྒྱང་རིང་མི་གཏོང་སྟེ། བདག་གི་ཐར་པ་ལ་འགོར་འགྱང་མེད་དོ། །བདག་གིས་ཛ་ཡན་གྱི་ནང་དུ་ཐར་པ་གནང་ཞིང་། ཡེས་ར་ཨེལ་ལ་ངའི་གཟི་བརྗིད་སྩོལ་བར་བྱའོ། །

ལེའུ་ཞེ་བདུན་པ།

པཱ་པེལ་ལོན་ཁྱད་དུ་བསད་པ།

1 ཀྱེ་པཱ་པེལ་ལོན་གྱི་གཞོན་ནུ་མ། མར་ཤོག་ལ་ས་རྡུལ་ནང་དུ་སྡོད་ཅིག ཀྱེ་ཀལ་དི་པའི་བུ་མོ། ཁྲི་སྟེགས་མེད་པས་ས་རུ་སྡོད་ཅིག ཅི་ལ་ཞེ་ན། ད་ནི་ཁྱོད་ལ་གཉོད་ཆུང་དང་ཉམས་ཞན་ཞེས་འབོད་པར་མི་འགྱུར་རོ། ། 2 ཁྱོད་ཀྱིས་མཆིག་རྡོ་ཁྱེར་ཏེ་ཕྱེ་ཐོགས་ཤིག རང་གི་གདོང་ཁེབས་བླངས་ནས་སྨད་གཡོག་ཕུད་དང་། བརླ་སྒང་རྗེན་པར་སྟོན་བཞིན་གཙང་པོ་དག་བརྒལ་ནས་སོང་ཞིག 3 ཁྱོད་ཀྱི་ལུས་སྨད་ཕྱིར་མངོན་པར་འགྱུར། ཁྱོད་ཀྱི་ངོ་ཚ་མི་གཞན་པས་མཐོང་ཞིང་། ངས་མི་གཅིག་ཀྱང་མི་གཏོང་བར་ལན་འཇལ་ངེས། 4 ང་ཚོ་སྐྱོབ་མཁན་ཁོང་གི་མཚན་ལ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ཟེར། ཡེས་ར་ཨེལ་གྱི་དམ་པ་ཉིད་ཀྱིས་འདི་སྐད་དུ། 5 ཀྱེ་ཀལ་དི་པའི་བུ་མོ། ཁ་རོག་སྡོད་ཅིག མུན་ནག་ནང་དུ་སོང་ཞིག ཅི་ལ་ཞེ་ན། ད་ཕྱིན་ཆད་ཁྱོད་ལ་རྒྱལ་ཁམས་རྣམས་ཀྱི་བདག་མོ་ཞེས་མི་ཡིས་འབོད་པར་མི་འགྱུར། 6 བདག་ནི་བདག་གི་འབངས་མི་ལ་ཁྲོས་ཏེ། རང་གི་ནོར་སྐལ་བརླག་པར་བཅུག ངས་དེ་དག་ཁྱོད་ཀྱི་ལག་ཏུ་བཞག་ཀྱང་། ཁྱོད་ཀྱིས་དེ་དག་ལ་སྙིང་རྗེ་མེད་པར་གཉའ་ཤིང་ཤིན་ཏུ་ལྕི་མོ་རྒན་པོའི་ལུས་ལ་བཀལ། 7 ཁྱོད་ཀྱིས་ང་ནི་དུས་གཏན་དུ་རྒྱལ་མོ་ཡིན་ཞེས་སྨྲས་པས་དོན་འདི་དག་ཁྱོད་ཀྱི་སེམས་སུ་མ་བཟུང་པ་དང་། དེའི་མཇུག་འབྲས་ཀྱང་མི་དྲན་ནོ། །

8 དེ་བས་འདོད་གཡེམ་སྤྱོད་ཅིང་བདེ་བར་སྡོད་པ་ཁྱོད་ཀྱིས་གཏམ་འདི་ལ་ཉོན་ཅིག ཁྱོད་ཀྱིས་རང་གི་སེམས་སུ་ང་རང་ཁོ་ན་སྟེ། ང་མ་གཏོགས་གཞན་སུ་ཡང་མེད། ང་ཡུགས་མོ་ལྟར་སྡོད་པར་མི་བྱ་སྟེ། བུ་ཕྲུག་རྣམས་དང་འབྲལ་བར་ཡང་མི་བྱའོ་ཞེས་དྲན་ཡང་། 9 བསམ་ཡུལ་ལས་འདས་པ་ཞིག་ལ་བུ་རྣམས་ཁྱོད་དང་འབྲལ་ཞིང་ཡུགས་མོར་འགྱུར་བའི་དོན་རྐྱེན་དེ་གཉིས་ཉིན་གཅིག་གི་ནང་གློ་བུར་ཁྱོད་ཀྱི་སྟེང་དུ་འབྱུང་ངེས། ཁྱོད་ཀྱིས་སྒྱུ་འཕྲུལ་མང་དུ་སྟོན་ཞིང་གང་ཐུབ་ཀྱིས་སྔགས་བོན་པའི་དུས་སུ་དོན་དེ་གཉིས་ཁྱོད་ཀྱི་སྟེང་དུ་འབྱུང་བར་འགྱུར།

10 ཁྱོད་ཀྱིས་སྔར་ནས་རང་གི་སྡུག་རུལ་ལ་བརྟེན་ཏེ་ན་རེ། ང་མཐོང་མཁན་མེད་ཅེས་སྨྲས་པ་དང་། ཁྱོད་ཀྱི་ཤེས་རབ་དང་རྟོགས་པས་ཁྱོད་ལོག་ལམ་དུ་བརྫངས་ཤིང་རང་གི་སེམས་སུ་ང་རང་ཁོ་ན་སྟེ། ང་མ་གཏོགས་གཞན་སུ་ཡང་མེད་ཅེས་དྲན་པའོ། ། 11 ཁྱོད་ལ་གནོད་འཚེ་ཐེབས་ཀྱང་ཁྱོད་ཀྱིས་དེར་ཚོད་དཔོག་བྱེད་མི་ཐུབ། ཆག་སྒོ་ཁྱོད་སྟེང་འབྱུང་ཡང་ཁྱོད་ཀྱིས་སེལ་མི་ནུས། བར་ཆད་གློ་བུར་བ་ཁྱོད་སྟེང་འབབ་ཀྱང་ཁྱོད་ཀྱིས་མི་རྟོགས་སོ། ། 12 ཁྱོད་ཀྱིས་གཞོན་དུས་སུ་དཀའ་ལས་ངང་སྦྱངས་པའི་ངན་སྔགས་དང་སྒྱུ་འཕྲུལ་སྣ་ཚོགས་མུ་མཐུད་དུ་སྤྱོད་ཅིག དེས་ཁྱོད་ལ་ཕན་ཐོགས་ཀྱང་སྲིད། ཡང་ན་ཁྱོད་ཀྱིས་མི་རྣམས་སྐྲག་ཏུ་འཇུག་ནུས་ཀྱང་སྲིད། 13 ཁྱོད་རང་གི་མང་དྲགས་པའི་གྲོས་བསྡུར་ལ་ཐང་ཆད་ངེས། ད་ལྟ་གཟའ་སྐར་ལ་དཔྱད་མཁན་དང་སྐར་རྩིས་པ་དང་། ཟླ་གསར་ལ་བལྟས་ཏེ་ལུང་སྟོན་མཁན་རྣམས་ཡར་ལངས་ཏེ། ཁྱོད་སྟེང་འབྱུང་བའི་དོན་དེ་ལས་སྐྱོབ་ཏུ་ཆུག

14 ལྟོས་ཤིག ཁོ་ཚོ་སོག་མ་ལྟར་ཡིན་ཞིང་མེ་ཡིས་ཁྱུར་མིད་གཏོང་ངེས། ཁོ་ཚོས་རང་ཉིད་མེ་ལྕེའི་རྔམ་ཤུགས་ལས་སྐྱོབ་མི་ནུས། མེ་དེ་ནི་མེར་སྲོ་བའི་སོལ་བ་མིན་ལ། དེའི་མདུན་དུ་བསྡད་ཆོག་པའི་མེ་ཡང་མིན་ནོ། ། 15 དེ་དང་དེ་བཞིན་དུ། ཁྱོད་ཀྱིས་དཀའ་ལས་མྱངས་པའི་དོན་རྣམས་ཁྱོད་ལ་ཕན་ཅི་ཡང་མི་ཐོགས་ཤིང་། གཞོན་པའི་དུས་སུ་ཁྱོད་ཀྱི་ཚོང་ཤག་ཡིན་པ་དག་ཀྱང་རང་སར་འགྲོ་ཞིང་། ཁོ་ཚོ་རང་རང་གི་ལམ་དུ་སོང་ནས་ཁྱོད་སྐྱོབ་མཁན་སུ་ཡང་མེད་དོ། །

ལེའུ་ཞེ་བརྒྱད་པ།

དཀོན་མཆོག་གི་དཔལ་གྱིས་ཡེས་ར་ཨེལ་ལེགས་ལམ་དུ་དྲངས་པ།

1 ཀྱེ་ཡེས་ར་ཨེལ་ཞེས་འབོད་པའི་ཡ་ཀོབ་ཀྱི་ཁྱིམ་རྒྱུད། ཡ་ཧུ་དཱའི་ཆུ་རྒྱུན་ལས་བྱུང་བ་ *དང་། དཀོན་མཆོག་ཡ་ཝཱེའི་མཚན་གྱི་སྒོ་ནས་མནའ་བསྐྱལ་ནའང་བདེན་པ་དང་དྲང་པོ་མ་ཡིན། ཡེས་ར་ཨེལ་གྱི་དཀོན་མཆོག་གླེང་པ་ཁྱོད་རྣམས་ཀྱིས་གཏམ་འདི་ལ་ཉོན་ཅིག 2 ཁོ་ཚོས་རང་ཉིད་གྲོང་ཁྱེར་དམ་པའི་མི་རུ་བརྩི་ཞིང་། ཡང་ཡེས་ར་ཨེལ་གྱི་དཀོན་མཆོག་སྟེ། མཚན་ལ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ཞེས་པར་བརྟེན་པ་ཡིན།

3 གཙོ་བོས་འདི་སྐད་དུ། སྔོན་གྱི་དོན་རྣམས་བདག་གིས་གནའ་བོའི་དུས་ནས་ལུང་བསྟན་པ་དང་། དེ་དག་ངའི་ཁ་ནས་ཐོན་ཅིང་མི་རྣམས་ལ་བསྒྲགས་ཡོད་དེ། བདག་གིས་གློ་བུར་ཉིད་ལ་བསྒྲུབས་ཤིང་གྲུབ་པ་ཡིན། 4 ཅི་ལ་ཞེ་ན། ཁྱོད་ནི་བློ་གྱོང་པོ་ཡིན་པ་དང་། ཁྱོད་ཀྱི་མཇིང་པའི་ཤ་རྒྱུས་ལྕགས་ལྟར་མཁྲེགས་ཤིང་། ཁྱོད་ཀྱི་ཡ་ཐོད་ར་གན་ཡིན་པ་ངས་སྔར་ནས་ཤེས། 5 ཁྱོད་ཀྱིས་དོན་དེ་དག་ངའི་ལྷ་སྐུས་བསྒྲུབས་ཤིང་། ངའི་བརྐོས་སྐུ་དང་བླུགས་སྐུ་ཡིས་བསྒོས་པ་ཡིན་ཞེས་མི་གླེང་ཕྱིར། གནའ་བོའི་དུས་ནས་བདག་གིས་ཁྱོད་ལ་བཤད་དེ། དོན་མ་བྱུང་སྔོན་དུ་བདག་གིས་ཁྱོད་ལ་སྨྲས་སོ། །

6 ཁྱོད་ཀྱིས་འདི་དག་ཐམས་ཅད་ཐོས་ཡོད་པས་ད་ནི་དེ་ཀུན་ལ་བསམ་བློ་ཐོངས་ཤིག ཁྱོད་ཀྱིས་དེ་བསྒྲག་པར་མི་བྱའམ། ད་ཕྱིན་ཆད་ངས་ཁྱོད་ལ་དོན་གསར་པ་སྟེ་ཁྱོད་ཀྱིས་མི་ཤེས་པའི་གསང་དོན་རྣམས་སྟོན་པར་བྱ། 7 ཁྱོད་ཀྱིས་ལྟོས་ཤིག དོན་འདི་དག་ངས་སྔ་མོ་ནས་རྟོགས་ཟིན་ཞེས་མི་བཤད་པའི་ཕྱིར། དོན་དེ་དག་སྔོན་ཆད་ནས་ཡོད་པ་མ་ཡིན་པར་ད་ལྟ་གསར་དུ་བཀོད་པ་ཡིན། དེ་རིང་ཉིན་མོའི་སྔོན་དུ་ཁྱོད་ཀྱིས་ཐོས་མྱོང་མེད། 8 ཁྱོད་ཀྱིས་ཐོས་མེད་ལ་རྟོགས་ཀྱང་མེད། སྔོན་ཆད་ཁྱོད་ཀྱི་རྣ་བ་ཕྱེས་མེད་པ་ཡིན། དེའི་རྒྱུ་མཚན་ནི་ཁྱོད་ཀྱིས་གཡོ་སྒྱུ་སྤྱོད་པ་ངས་སྔར་ནས་ཤེས་ཏེ། ཁྱོད་རང་མ་སྐྱེས་གོང་ནས་ཁྱོད་ལ་ངོ་ལོག་པ་ཞེས་ཐོགས་སོ། །

9 ངའི་མིང་གི་ཕྱིར་དུ་ང་སྐབས་སུ་མི་ཁྲོ་ཞིང་། ངའི་མཚན་སྙན་གྱི་ཕྱིར་དུ་ངས་ཁྱོད་ལ་བཟོད་པ་བསྒོམས་ནས་ཁྱོད་རང་ཚར་གཅོད་མི་བྱའོ། ། 10 ལྟོས་ཤིག ངས་ཁྱོད་རང་བཙོ་སྦྱང་བྱས་ཀྱང་དངུལ་བཙོ་སྦྱོང་བྱེད་པ་ལྟར་མ་ཡིན་ཞིང་། བདག་གིས་ཁྱོད་སྡུག་བསྔལ་གྱི་ཚ་ཐབ་ལས་བདམས་པ་ཡིན། 11 ང་རང་ཉིད་ཀྱི་ཆེད་དུ་ཡིན་ཏེ། ང་རང་ཉིད་ཀྱི་ཆེད་དུ་ངས་དེ་དག་བསྒྲུབ་ངེས་ཡིན། བདག་གི་མིང་ནི་བརྫབ་ག་ལ་རུང་། ངས་རང་ཉིད་ཀྱི་གཟི་བརྗིད་གཞན་ལ་སྟེར་བར་མི་བྱའོ། །

དཀོན་མཆོག་གིས་ཡེས་ར་ཨེལ་བདམས་པ།

12 ཀྱེ་ཡ་ཀོབ། བདག་གིས་བོས་པའི་ཡེས་ར་ཨེལ། བདག་ལ་ཉོན་དང་། བདག་ནི་དཀོན་མཆོག་ཡ་ཝཱེ་ཡིན་ཏེ། ཐོག་མ་ཡིན་ལ་མཐའ་མའང་ཡིན་ནོ། ། 13 ངའི་ལག་པས་ས་གཞིའི་རྨང་གཞི་བཏིངས་པ་ཡིན་ལ། ངའི་ལག་གཡས་པས་ནམ་མཁའ་རྒྱ་བསྐྱེད་པ་ཡིན། ངས་དེ་དག་འབོད་དུས་དེ་དག་མཉམ་གཅིག་ཏུ་ཡར་འགྲེང་པ་ཡིན། 14 ཀྱེ་མི་སྡེ་རྣམས། ཁྱོད་ཅག་ཐམས་ཅད་ལྷན་ཅིག་ཏུ་འདུས་ནས་ཉོན་ཅིག དེ་དག་གི་ཁྲོད་ནས་དོན་འདི་ལུང་སྟོན་མཁན་སུ་ཞིག་ཡོད་དམ། དཀོན་མཆོག་ཡ་ཝཱེ་ནི་ཁོ་ལ་བྱམས་པས་ཁོང་གིས་ཉིད་ཀྱི་དགོངས་དོན་ཇི་བཞིན་དུ་པཱ་པེལ་ལོན་ལ་མཛད་ཅིང་། ཁོང་གི་ཕྱག་གིས་ཀལ་དི་པ་ལ་རྒོལ་བར་འགྱུར། 15 བདག་གིས་སྨྲས་ཤིང་ཡང་ཁོ་རང་བོས་ཏེ། བདག་གིས་ཁོ་ཁྲིད་འོངས་པ་ཡིན་པས། ཁོས་སྤྱོད་པ་ཐམས་ཅད་འགྲུབ་པར་འགྱུར། 16 ཁྱོད་རྣམས་བདག་གི་ཉེ་སར་ཡོང་ནས་གཏམ་འདི་ལ་ཉོན་ཅིག ཐོག་མ་ཉིད་ནས་ངས་གསང་བའི་གཏམ་སྨྲས་མེད། དོན་འདི་འབྱུང་བའི་དུས་ནས་བཟུང་ང་རང་དེ་རུ་ཡོད་ཅེས་པའོ། །ད་ལྟ་གཙོ་བོ་ཡ་ཝཱེས་ང་དང་ཁོང་གི་ཐུགས་ཉིད་མངགས་པ་ཡིན་ནོ། །

17 ཁྱོད་སྐྱོབ་མཁན་དཀོན་མཆོག་ཡ་ཝཱེ་སྟེ། ཡེས་ར་ཨེལ་གྱི་དམ་པ་ཉིད་ཀྱིས་འདི་སྐད་དུ། བདག་ནི་ཁྱོད་ཀྱི་དཀོན་མཆོག་ཡ་ཝཱེ་སྟེ། ཁྱོད་ལ་ཕན་ཐོགས་པའི་བསླབ་བྱ་གནང་མཁན་དང་། ཁྱོད་ལ་འགྲོ་དགོས་པའི་ལམ་སྟོན་མཁན་གྱི་དཀོན་མཆོག་ཡིན། 18 ཁྱོད་ཀྱིས་བདག་གི་བཀའ་ལ་མཉན་པར་གྱུར་ཅིག དེ་ལྟར་ཁྱོད་ཀྱི་ཞི་བདེ་ནི་གཙང་པོ་བཞུར་བ་དང་འདྲ་ལ། ཁྱོད་ཀྱི་དྲང་བདེན་ནི་རྒྱ་མཚོའི་རྦ་རླབས་འཕྱུར་བ་དང་མཚུངས། 19 ཁྱོད་ཀྱི་བུ་རྒྱུད་རྒྱ་མཚོའི་བྱེ་མ་བཞིན་མང་ལ། ཁྱོད་ཀྱི་མངལ་དུ་ཆགས་པའི་བུ་རབས་ཚ་རྒྱུད་བྱེ་རྡུལ་ཇི་བཞིན་མོད། ཁོ་ཚོའི་མིང་ནི་བདག་དྲུང་སྟོངས་ཤིང་མེད་པར་མི་འགྱུར་རོ་ཞེས་གསུངས་སོ། ། 20 ཁྱོད་རྣམས་པཱ་པེལ་ལོན་ནས་ཕྱིར་ཤོག་དང་། ཀལ་དི་པའི་ཡུལ་ནས་བྱོལ་ཅིག ཁྱོད་རྣམས་ཀྱིས་དགའ་སྤྲོའི་འབོད་སྒྲ་དང་བཅས་སྒྲོགས་ཤིག དོན་དེ་མི་རྣམས་ལ་ཤོད། དཀོན་མཆོག་ཡ་ཝཱེས་ཁོང་གི་ཞབས་ཕྱི་ཡ་ཀོབ་བསྐྱབས་སོ་ཞེས་ས་མཐའི་བར་དུ་ཁྱོད་རྣམས་ཀྱིས་དོན་དེ་སྒྲོགས་ཤིག 21 དཀོན་མཆོག་ཡ་ཝཱེས་དེ་དག་དབེན་སྟོང་ཡུལ་ནས་ཁྲིད་དུས་དེ་ཚོ་སྐོམ་གདུང་གིས་མ་མནར། ཁོང་གིས་དེ་དག་གི་དོན་དུ་བྲག་གསེང་ནས་ཆུ་བཏོན་པ་རེད། ཁོང་གིས་བྲག་གཏོར་ནས་ཆུ་བརྡོལ་དུ་བཅུག 22 དཀོན་མཆོག་ཡ་ཝཱེས་འདི་སྐད་དུ། མི་ངན་ལ་ཞི་བདེ་མེད་ཅེས་གསུངས་སོ། །

ལེའུ་ཞེ་དགུ་པ།

དཀོན་མཆོག་གི་ཞབས་ཕྱི།

1 ཀྱེ་མཚོ་གླིང་རྣམས། ཁྱོད་ཚོས་བདག་ལ་ཉོན་དང་། རྒྱང་རིང་གི་མི་རིགས་ཀུན་གྱིས་རྣ་བ་བླགས་ནས་ཉོན་ཅིག ང་རང་མངལ་ནས་ཡོད་དུས་སུ་དཀོན་མཆོག་ཡ་ཝཱེས་ང་ལ་ཞལ་འབོད་གནང་ཞིང་། ང་རང་མ་ཡི་ཁོག་ནས་སྐྱེས་དུས་སུ་ཁོང་གིས་ངའི་མིང་ནས་བོས། 2 ཁོང་གིས་ངའི་ཁ་ལྕེ་རྣོན་པོ་གྲི་ལྟར་མཛད་ཅིང་། ཁོང་གི་ཕྱག་འོག་ཏུ་ང་རང་སྦས། ཡང་ཁོང་གིས་ང་ནི་མདའ་རྣོན་པོ་བཞིན་མཛད་དེ། ང་རང་ཁོང་གི་མདའ་དོང་ནང་དུ་སྦས། 3 ཁོང་གིས་ང་ལ་འདི་སྐད་དུ། ཁྱོད་ནི་ངའི་ཞབས་ཕྱི་ཡེས་ར་ཨེལ་ཡིན་ཏེ། བདག་ལ་ཁྱོད་བརྒྱུད་ནས་གཟི་བརྗིད་འཐོབ་པར་འགྱུར་ཞེས་གསུངས། 4 ཡིན་ཡང་ངས་ལན་དུ། ངས་དཀའ་ལས་མྱངས་པ་དོན་མེད་ཡིན། ངའི་སྟོབས་ཤུགས་ཟད་པ་ནི་སྟོང་བ་ཉིད་དང་མི་རྟག་པའོ། །ཡིན་ཡང་ང་ལ་འཐོབ་འོས་པའི་བདེན་ལུགས་དཀོན་མཆོག་ཡ་ཝཱེའི་དྲུང་དུ་ཡོད། ངའི་རྔན་པ་ནི་ངའི་དཀོན་མཆོག་དང་ལྷན་དུ་ཡོད་ཅེས་ཞུས་སོ། །

5 ཡ་ཀོབ་ཕྱིར་འཁོར་ཏེ་ཁོང་ལ་གཏོགས་པ་དང་། ཡེས་ར་ཨེལ་ཁོང་གི་དྲུང་དུ་བསྡུ་བའི་ཕྱིར། ང་རང་མངལ་དུ་ཡོད་དུས་ཁོང་གིས་ང་ནི་ཉིད་ཀྱི་ཞབས་ཕྱི་རུ་བཀོད་ཅིང་། དཀོན་མཆོག་ཡ་ཝཱེའི་སྤྱན་སྔར་ང་རང་གལ་ཆེན་པོ་ཡིན་ལ། ངའི་དཀོན་མཆོག་ནི་ངའི་སྟོབས་ཤུགས་ལགས། 6 ད་ལྟ་དཀོན་མཆོག་ཡ་ཝཱེས་འདི་སྐད་དུ། ཁྱོད་རང་བདག་གི་ཞབས་ཕྱི་བྱས་ནས་ཡ་ཀོབ་ཀྱི་ཚོ་པ་རྣམས་ཡང་བསྐྱར་དར་ཞིང་། ཡེས་ར་ཨེལ་ནང་གི་ལྷག་ལུས་རྣམས་ཕྱིར་འཁྲིད་འོང་བ་ནི་དོན་ཆུང་ངུ་ཙམ་ཡིན། བདག་གིས་ཁྱོད་ནི་མི་སྡེ་ཀུན་གྱི་འོད་དུ་བྱེད་པ་དང་། བདག་གི་ཐར་ལམ་ས་མཐར་བསྐྱལ་བར་བྱའོ་ཞེས་གསུངས་སོ། ། 7 ཡེས་ར་ཨེལ་གྱི་གཙོ་བོ་སྐྱབས་མགོན། ཡེས་ར་ཨེལ་གྱི་དམ་པ་ཉིད་དེ་དཀོན་མཆོག་ཡ་ཝཱེས་མི་ཡི་མཐོང་ཆུང་མྱོང་མཁན། རང་རྒྱལ་སྡང་བ། དབང་སྒྱུར་པས་བྲན་དུ་བཀོལ་བའི་མི་བཅས་ལ་འདི་སྐད་དུ། རྒྱལ་པོ་རྣམས་ཀྱིས་མཐོང་ན་ཡར་འགྲེང་ཞིང་། འགོ་དཔོན་རྣམས་ཀྱིས་མཐོང་ཡང་ཕྱག་འཚལ་ངེས། ཐམས་ཅད་བློ་གཏོད་རུང་བའི་དཀོན་མཆོག་ཡ་ཝཱེ་སྟེ། ཁྱོད་རང་འདེམས་མཁན་ཡེས་ར་ཨེལ་གྱི་དམ་པ་ཉིད་ཀྱི་རྐྱེན་གྱིས་སོ། །

8 དཀོན་མཆོག་ཡ་ཝཱེས་འདི་སྐད་དུ། ཐུགས་དགྱེས་དུས་ངས་ཁྱོད་ལ་ཨ་ལན་སྤྲད། སྐྱོབ་པའི་ཉིན་མོར་ངས་ཁྱོད་ལ་གྲོགས་ཀྱང་མཛད། འབངས་རྣམས་ཀྱི་བར་མི་བྱ་ཕྱིར་ངས་ཁྱོད་བསྲུང་ཞིང་། ཡུལ་དེ་ཡང་བསྐྱར་དར་བར་བྱས་ཏེ། སྟོངས་པའི་ས་ནི་མི་རྣམས་ལ་ནོར་སྐལ་དུ་གནང་བར་བྱའོ། ། 9 བཙོན་པ་རྣམས་ལ་ཕྱི་རུ་ཤོག་ཅེས་དང་། མུན་ནག་ནང་དུ་གནས་པ་རྣམས་ལ་ཕྱིར་མངོན་ཤོག་ཅེས་བརྗོད་ཅིང་། ལམ་བར་དུ་དེ་ཚོས་བཟའ་བཏུང་རྙེད་ཅིང་། སྐྱ་ཐེར་ཐེར་གྱི་མཐོ་ས་རྣམས་དེ་ཚོར་སྤང་ཐང་དུ་འགྱུར་ངེས་ཡིན། 10 ཁོ་ཚོ་བཀྲེས་ཤིང་སྐོམ་པར་མི་འགྱུར་ལ། ཚ་བས་བསྲེག་ཅིང་ཉི་མས་འཚེ་མི་འགྱུར། ཅི་ལ་ཞེ་ན། ཁོ་ཚོ་བྱམས་བརྩེས་སྐྱོང་མཁན་གྱིས་དེ་དག་འཁྲིད་ཅིང་། ཆུ་མིག་དག་གི་འགྲམ་དུ་ལམ་སྣ་འདྲེན་ནོ། ། 11 བདག་གིས་རང་གི་རི་བོ་ཀུན་ལམ་ཆེན་དུ་བཟོ་ཞིང་། ངའི་གཞུང་ལམ་རྣམས་ཀྱང་བསྙམ་པར་བྱེད། 12 ལྟོས་ཤིག མི་ལ་ལ་རྒྱང་རིང་ནས་འོང་ཞིང་། ལ་ལ་བྱང་ཕྱོགས་དང་ནུབ་ཕྱོགས་ནས་འོང་ལ། ལ་ལ་སི་ནེན་ཡུལ་ནས་སླེབ་པར་འགྱུར་རོ། ། 13 ཀྱེ་ནམ་མཁའི་ཚོགས་ཁྱོད་རྣམས་ཀྱིས་དགའ་འབོད་བྱོས་དང་། ཀྱེ་ས་གཞི་ཁྱོད་དགའ་བར་གྱིས་ཤིག ཀྱེ་རི་བོའི་ཚོགས། ཁྱོད་རྣམས་ཀྱིས་སྐད་བཏོན་ཏེ་དགའ་འབོད་གྱིས་ཤིག ཅིའི་ཕྱིར་ཞེ་ན། དཀོན་མཆོག་ཡ་ཝཱེས་ཁོང་གི་མི་སྡེ་ལ་སེམས་གསོ་གནང་ནས་ཉིད་ཀྱི་སྐྱོ་བོ་རྣམས་ལ་སྙིང་རྗེ་དགོངས་སོ། ། 14 དེ་ལྟར་ལགས་ཀྱང་ཛ་ཡན་ན་རེ། དཀོན་མཆོག་ཡ་ཝཱེས་ང་སྤངས་ཤིང་། བདག་གི་གཙོ་བོས་ང་བརྗེད་སོང་ཞེས་སྨྲས་སོ། །

15 བུད་མེད་ཅིག་གིས་རང་གི་ནུ་མ་ནུ་བའི་ཕྲུ་གུ་བརྗེད་པ་དང་། རང་གི་མངལ་སྐྱེས་བུ་ལ་བརྩེ་བར་མི་བྱའམ། དེ་ཚོས་བརྗེད་སྲིད་ཀྱང་བདག་གིས་ཁྱོད་རང་བརྗེད་པར་མི་འགྱུར་རོ། ། 16 ལྟོས་ཤིག ངས་ཁྱོད་རང་བདག་གི་ལག་མཐིལ་ལ་བརྐོས་ཏེ། ཁྱོད་ཀྱི་ལྕགས་རི་རྣམས་དུས་རྟག་པར་བདག་གི་མདུན་དུ་ཡོད། 17 ཁྱོད་ཡང་བསྐྱར་འཛུགས་མཁན་མྱུར་དུ་འོང་ཞིང་། ཁྱོད་རང་མེད་པར་གཏོང་མཁན་དང་སྟོངས་སུ་འཇུག་མཁན་རྣམས་ཁྱོད་དང་རིང་དུ་འབྲལ་བར་འགྱུར། 18 ཁྱོད་ཀྱིས་མིག་ཡར་བཏེགས་ནས་ཕྱོགས་བཞིར་ལྟོས་དང་། དེ་དག་ཐམས་ཅད་ལྷན་ཅིག་ཏུ་ཁྱོད་ཀྱི་ཕྱོགས་སུ་འོང་བཞིན་འདུག དཀོན་མཆོག་ཡ་ཝཱེས་འདི་སྐད་དུ། བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། རྒྱན་ཆ་འདོགས་པ་ཇི་བཞིན་ཁྱོད་ཀྱིས་དེ་རྣམས་འདོགས་ཤིང་། བག་གསར་གྱིས་སྐ་རགས་འཆིང་པ་བཞིན། ཁྱོད་ཀྱིས་དེ་དག་བཅིང་བར་འགྱུར།

19 ཁྱོད་ཀྱི་སྟོངས་ཤིང་དབེན་པའི་ཡུལ་རྣམས་དང་། རྡུལ་དུ་བརླགས་པའི་ས་ཆ་རྣམས་ཁྱོད་ཀྱི་ཡུལ་མི་རྣམས་ལ་ཆུང་དྲགས་པས། ཁྱོད་རང་ཁྱུར་མིད་གཏོང་མཁན་རྣམས་ཀྱང་ཁྱོད་དང་རིང་དུ་གྱེས་པར་འགྱུར། 20 ཡང་ཁྱོད་མྱ་ངན་གྱིས་མནར་བའི་རྗེས་སུ་སྐྱེས་པའི་བུ་རྒྱུད་ཀྱིས་ཁྱོད་ཀྱི་རྣ་བར། ཡུལ་འདི་ང་ལ་ཆུང་དྲགས་པས། ང་སྡོད་སའི་ས་ཞིག་སྦྱིན་རོགས་ཞེས་ཞུ་ངེས། 21 དུས་དེར་ཁྱོད་ཀྱིས་སེམས་སུ་ན་རེ། ང་ནི་བུ་ཚེ་ལས་འདས་ཤིང་མོ་གཤམ་དུ་ལུས། ང་རང་ཡུལ་བྱོལ་བཏང་ནས་ཕྱི་རུ་སྤྱུགས་པ་ཡིན་པས། སུ་ཞིག་གིས་ངའི་ཕྱིར་ཕྲུ་གུ་འདི་དག་བཙས་ཤིང་། སུས་ཕྲུ་གུ་འདི་དག་སྐྱོང་བར་མཛད་དམ། ལྟོས་ཤིག ང་རང་གཅིག་པུ་དོར་བས་ན། ཕྲུ་གུ་འདི་དག་གང་ནས་ཡོང་ངམ་ཞེས་བརྗོད་ངེས།

22 གཙོ་བོ་ཡ་ཝཱེས་འདི་སྐད་དུ། ལྟོས་ཤིག བདག་གིས་མི་རིགས་ཀུན་ལ་རང་གི་ལག་ཟུང་བཏེགས་ཏེ། མི་རྣམས་ལ་ངའི་དར་ཆ་བསྒྲེང་བར་བྱ། དེ་ནས་ཁོ་ཚོས་ཁྱོད་ཀྱི་བུ་རྣམས་པང་དུ་བཟུང་ནས་འོང་ཞིང་། ཁྱོད་ཀྱི་བུ་མོ་རྣམས་ཕྲག་ལ་ཁུར་ནས་འོང་། 23 རྒྱལ་པོ་རྣམས་ཁྱོད་ཀྱི་ཕ་གཡར་དང་། དེ་དག་གི་རྒྱལ་མོ་རྣམས་ཁྱོད་རང་བདག་སྐྱོང་བྱེད་པའི་མ་མ་རུ་གྱུར་ཏེ། དེ་དག་གིས་གདོང་སར་བཏུད་ནས་ཁྱོད་ལ་ཕྱག་འཚལ་ཞིང་། ཁྱོད་ཀྱི་རྐང་པའི་སྟེང་གི་རྡུལ་ལྡག་པར་བྱའོ། །དེ་ནས་ཁྱོད་ཀྱིས་བདག་ནི་ཡ་ཝཱེ་ཡིན་པ་རྟོགས་ཤིང་། བདག་ལ་སྒུག་མཁན་རྣམས་ངོ་ཚ་བར་ཡེ་མི་འགྱུར་རོ། །

24 དེ་ཡང་བཅོམ་པར་གྱུར་པ་དཔའ་བོའི་ལག་ནས་ཅི་ལྟར་ལེན་ནམ། བཙོན་པ་རྣམས་གདུག་རྩུབ་ཅན་གྱི་ལག་ནས་ཅི་ལྟར་སྐྱོབ་བམ། 25 ཡིན་ཡང་དཀོན་མཆོག་ཡ་ཝཱེས་འདི་སྐད་དུ། དཔའ་བོས་བཙོན་དུ་ཁྲིད་པ་ཕྱིར་འཕྲོག་ཅིང་། གདུག་རྩུབ་ཅན་གྱིས་བཅོམ་པ་ཕྱིར་སྐྱོབ་པར་འགྱུར། ཁྱོད་དང་རྩོད་མཁན་ལ་ངས་ཀྱང་དེ་དང་རྩོད་ཅིང་། ཁྱོད་ཀྱི་བུ་ཕྲུག་རྣམས་ངས་སྐྱོབ་པར་འགྱུར། 26 བདག་གིས་ཁྱོད་ཀྱི་གཉའ་ནས་གནོན་མཁན་རྣམས་ལ་རང་གི་ཤ་བཟའ་རུ་འཇུག་ཅིང་། དེ་ཚོ་རྒུན་ཆང་འཐུང་བ་བཞིན་དུ་རང་གི་ཁྲག་གིས་བཟི་བར་འགྱུར། དེ་ནས་མི་ཀུན་གྱིས་བདག་ནི་ཁྱོད་ཀྱི་སྐྱབས་མགོན་ཡ་ཝཱེ་སྟེ། ཁྱོད་སྐྱོབ་མཁན་དང་ཡ་ཀོབ་ཀྱི་མཐུ་བོ་ཆེ་དེ་ཡིན་པ་ཤེས་པར་འགྱུར་ཞེས་གསུངས་སོ། །

ལེའུ་ལྔ་བཅུ་པ།

ཡེས་ར་ཨེལ་གྱི་སྡིག་པ་དང་ཞབས་ཕྱིའི་བཀུར་སྟི།

1 དཀོན་མཆོག་ཡ་ཝཱེས་འདི་སྐད་དུ། ངས་ཁྱོད་རྣམས་ཀྱི་མ་དོར་བས་འཐོར་ཡིག་གང་དུ་ཡོད་དམ། ཡང་ན་བདག་གིས་རང་གི་བུན་བདག་སུ་ལ་ཁྱོད་རྣམས་བཙོངས་པ་ཡིན་ནམ། ལྟོས་ཤིག ཁྱོད་རྣམས་ཀྱི་སྡིག་པའི་རྐྱེན་གྱིས་ཁྱོད་ཅག་བཙོངས་པ་ཡིན་ལ། ཁྱོད་རྣམས་ཀྱི་ཉེས་པའི་དབང་གིས་ཁྱོད་ཅག་གི་མ་ཡང་དོར་བ་ཡིན། 2 བདག་སླེབས་དུས་མི་སུ་ཡང་མེད་པ་ཅི་ཡིན་ནམ། བདག་གིས་འབོད་ཚེ་ལན་སྟེར་མཁན་མེད་པ་ཅི། བདག་གི་ལག་པར་ནུས་པ་མེད་པས་བླུ་མ་ཐུབ་པ་ཡིན་ནམ། ཡང་ན་བདག་ལ་སྐྱོབ་པའི་མཐུ་སྟོབས་མེད་པ་ཡིན། ལྟོས་ཤིག ངས་གཤེ་གཤེ་བཏང་བས་རྒྱ་མཚོ་སྐམ་ཞིང་། གཙང་པོ་རྣམས་དབེན་སྟོང་དུ་བསྒྱུར། ཉ་རྣམས་ལ་ཆུ་མེད་པས་དྲི་ངན་འཐུལ་ཞིང་སྐོམ་པས་འཆིའོ། ། 3 ངས་ནམ་མཁའ་མུན་ནག་ལ་གཡོག་ཏུ་འཇུག་ཅིང་། དེ་དག་རྩིད་རས་ཀྱིས་འགེབས་པར་བྱའོ་ཞེས་གསུངས་སོ། །

4 ངས་ཉམ་ཐག་རྣམས་ལ་གཏམ་གླེང་ནས་ཇི་ལྟར་སྐྱོང་བ་རྟོགས་པའི་ཆེད་དུ་གཙོ་བོ་ཡ་ཝཱེས་བསླབ་བྱ་ལེན་པའི་ལྗགས་ལྕེ་ང་ལ་གནང་ཞིང་། ཁོང་གིས་ཞོགས་པ་རེ་རེར་ང་གཉིད་ལས་བསླངས་ཏེ། བསླབ་བྱ་ལེན་པའི་སྐྱེས་བུ་བཞིན་ངའི་རྣ་བ་སྤྱང་པོར་མཛད་ཡོད། 5 གཙོ་བོ་ཡ་ཝཱེས་ངའི་རྣ་བ་ཕྱེས་པས་ངས་རྒྱབ་འགལ་མ་བྱས་ལ། འགོག་རྒོལ་ཡང་མ་བྱས་སོ། ། 6 རྡུང་རྡེག་གཏོང་མཁན་ལ་ངས་རང་གི་རྒྱབ་དང་། ཨག་ཚོམ་འཐེན་མཁན་ལ་རང་ཉིད་ཀྱི་མཁུར་ཚོས་གཏད་པ་ཡིན། འཕྱ་སྨོད་བྱེད་མཁན་དང་མཆིལ་མ་འདེབས་མཁན་ལ་ངས་རང་གི་ངོ་གདོང་མ་སྦས་སོ། །

7 ཅིའི་ཕྱིར་ཞེ་ན། གཙོ་བོ་ཡ་ཝཱེས་ང་ལ་མགོན་སྐྱབས་མཛད་པས་བདག་ངོ་ཚ་བར་མི་འགྱུར་ཞིང་། དེ་བས་ངས་རང་གི་ངོ་གདོང་མེ་རྡོ་ལྟར་བཀོད་དེ། ང་ཁ་སྐྱེངས་པར་མི་འགྱུར་བ་ངས་ཤེས་ཡོད། 8 ང་ལ་དག་འབུད་མཛད་མཁན་ཁོང་ཉིད་བདག་གི་ཉེ་སར་ཡོད་པས། ང་ལ་ཐུབ་ཚོད་བྱེད་མཁན་སུ་ཞིག་མཆིས། རང་ཅག་མཉམ་དུ་ཡར་ལང་བར་བྱ། ངའི་ཉེ་སར་ཤོག་དང་། ང་ལ་སྐྱོན་འདོན་མཁན་སུ་ཡོད། 9 ལྟོས་དང་། གཙོ་བོ་ཡ་ཝཱེས་ང་ལ་མགོན་སྐྱབས་མཛད་པས། སུས་ང་ལ་ཉེས་པ་འཛུགས་ནུས་སམ། ལྟོས་དང་། དེ་དག་ཐམས་ཅད་གོས་རྙིང་ལྟར་གྱུར་ནས་མུག་པས་བཟའ་བར་འགྱུར་རོ། །

10 ཁྱོད་ཅག་གི་ཁྲོད་དུ་དཀོན་མཆོག་ཡ་ཝཱེར་གུས་ཤིང་འཇིགས་པ་དང་། ཁོང་གི་ཞབས་ཕྱིའི་ངག་ལ་ཉན་མཁན་སུ་ཡོད་དམ། འོད་ཟེར་མེད་པའི་མུན་ནག་ནང་དུ་བགྲོད་མཁན་སུ་ཡོད་དམ། དེས་དཀོན་མཆོག་ཡ་ཝཱེའི་མཚན་ལ་དད་ཅིང་། རང་གི་དཀོན་མཆོག་ལ་བརྟེན་པར་འོས། 11 ལྟོས་ཤིག རང་གི་ཆེད་དུ་མེ་སྦར་ནས་དཔལ་འབར་གྱིས་རང་ཉིད་སྐོར་མཁན་ཁྱོད་རྣམས་སོ་སོའི་མེ་ཡི་འོད་དང་རང་གིས་སྦར་བའི་དཔལ་འབར་ཁྲོད་དུ་སྐྱོད་ཅིག དེ་ནི་བདག་གི་ལག་ནས་ཁྱོད་ཅག་ལ་ཐོབ་པར་འདོད་པ་ཡིན་ཏེ། ཁྱོད་རྣམས་སྡུག་བསྔལ་ནང་དུ་ལོག་ནས་སྡོད་པར་འགྱུར་རོ། །

ལེའུ་ང་གཅིག་པ།

དཀོན་མཆོག་ཡ་ཝཱེས་ཛ་ཡན་ལ་སེམས་གསོ་མཛད་པ།

1 དྲང་བདེན་བརྩོན་ཞིང་དཀོན་མཆོག་ཡ་ཝཱེ་འཚོལ་མཁན་དག་གིས་བདག་ལ་ཉོན་དང་། ཁྱོད་རྣམས་ཀྱིས་བྲག་རྡོ་དེ་ལ་ལྟོས་དང་། ཁྱོད་རྣམས་དེ་ལས་བརྐོས་པ་ཡིན། ཁྱོད་རྣམས་ཀྱིས་རྡོ་འདོན་པའི་ཁུངས་དེ་ལ་ལྟོས་ཤིག ཁྱོད་རྣམས་དེ་ལས་ཐོན་པའོ། ། 2 ཁྱོད་རྣམས་ཀྱིས་རང་གི་མེས་པོ་ཨབ་ར་ཧམ་དང་ཁྱོད་རང་བཙའ་མཁན་སཱ་ར་ལ་ལྟོས་དང་། ཨབ་ར་ཧམ་གཅིག་པུ་ཡིན་དུས་ངས་ཁོ་རང་བོས་པ་དང་། ཁོ་ལ་བྱིན་རླབས་གནང་ནས་བུ་རྒྱུད་མང་དུ་འཕེལ་བར་བཅུག 3 དཀོན་མཆོག་ཡ་ཝཱེས་ཛ་ཡན་ལ་སེམས་གསོ་མཛད་པ་དང་། དེའི་ཞིག་རོ་རྣམས་གསོས་ཤིང་། དབེན་སྟོང་རྣམས་ཨེ་དེན་ལྡུམ་ར་ལྟ་བུར་བསྒྱུར་ལ། དེའི་མྱ་ངམ་ཐང་རྣམས་དཀོན་མཆོག་ཡ་ཝཱེའི་སྐྱེད་ཚལ་ལྟར་མཛད། གནས་དེར་དགའ་སྤྲོ་དང་སྐྱིད་སྣང་། གཏང་རག་དང་གླུ་སྐད་ཀྱིས་ཁྱབ་པར་འགྱུར་རོ། །

4 ཀྱེ་བདག་གི་མི་སྡེ། གཟབ་གཟབ་བྱས་ནས་ཉོན་དང་། ཀྱེ་བདག་གི་མི་རིགས། བདག་ལ་རྣ་བ་གཏོད་དང་། བདག་ནས་བཀའ་སློབ་ཅིག་འབྱུང་ཞིང་དེ་ནས་བདག་གི་དྲང་གཞག་ནི་གློ་བུར་ཉིད་ལ་མི་རྣམས་ཀྱི་འོད་སྣང་དུ་འགྱུར། 5 བདག་གི་དྲང་བདེན་ཉེ་བར་སླེབས་ཤིང་། བདག་གི་ཐར་པ་ལམ་དུ་ཆས་ཟིན། ངའི་དཔུང་པས་མི་སྡེ་ཀུན་ལ་ཉེས་ཁྲིམས་གཅོད་ཅིང་། གླིང་ཕྲན་སྟེང་གི་མི་ཡིས་བདག་གི་རེ་བར་སྒུག་པ་དང་། ཁོ་ཚོས་བདག་གི་དཔུང་པར་སྒུག་ཡོད། 6 ཁྱོད་ཅག་གི་མིག་ཟུང་ནམ་མཁར་གཏོད་ལ། མར་ས་ལའང་ལྟོས་ཤིག ནམ་མཁའི་དབྱིངས་རྣམས་དུ་བ་ལྟར་ཡལ་ཞིང་། ས་གཞི་ནི་གྱོན་གོས་ལྟར་རལ་ངེས་ཡིན། དེའི་སྟེང་གི་ཡུལ་མི་རྣམས་ཀྱང་དུག་སྦྲང་ལྟར་འཆི་ངེས་ཡིན་མོད། འོན་ཀྱང་བདག་གི་ཐར་པ་གཏན་དུ་གནས་ཤིང་། བདག་གི་དྲང་བདེན་ནམ་ཡང་འཇིག་པར་མི་འགྱུར་རོ། །

7 སེམས་སུ་བདག་གི་བཀའ་ཁྲིམས་གནས་ཤིང་དྲང་བདེན་ངོས་ཟིན་མཁན་རྣམས་ཀྱིས་བདག་ལ་ཉོན་དང་། མི་ཡི་སྐྱོན་བརྗོད་ལ་མ་འཇིགས་ཤིག དེ་དག་གི་དམའ་འབེབས་ཕྱིར་མ་དངངས་ཤིག 8 ཅིའི་ཕྱིར་ཞེ་ན། མུག་པས་གོས་འཆའ་བ་ལྟར་དེ་དག་བཟའ་ཞིང་། འབུ་ཡིས་བལ་འཆའ་བ་བཞིན་དུ་ཁོ་རྣམས་བཟའ་བར་འགྱུར། འོན་ཀྱང་བདག་གི་དྲང་བདེན་ནི་གཏན་དུ་གནས་ཤིང་། བདག་གི་ཐར་པ་མི་རབས་ཀུན་ཏུ་གནས་སོ། །

9 ཀྱེ་དཀོན་མཆོག་ཡ་ཝཱེའི་ཕྱག་ཁྱེད་སད་པར་མཛོད། སད་པར་མཛོད། མཐུ་སྟོབས་ཀྱི་ན་བཟའ་གསོལ་ཅིག སྔར་གྱི་ཉིན་མོ་དང་མཚུངས་པར། གནའ་བོའི་མི་རབས་བཞིན་སད་པར་མཛོད། ཁྱེད་ནི་ར་ཧབ་གཤགས་མཁན་དང་། མཚོ་འབྲུག་འབིགས་མཁན་དེ་མ་ཡིན་ནམ། 10 གཏིང་ཟབ་པའི་རྒྱ་མཚོའི་ཆུ་རྣམས་སྐམ་དུ་བཅུག་སྟེ། བླུས་པའི་མི་རྣམས་ཕ་རོལ་ཏུ་བགྲོད་པའི་སླད་དུ། རྒྱ་མཚོའི་གཏིང་དུ་ལམ་མཛད་མཁན་དེ་ཁྱེད་རང་མ་ཡིན་ནམ། 11 དཀོན་མཆོག་ཡ་ཝཱེས་བླུས་པའི་མི་རྣམས་ཕྱིར་ལོག་ཅིང་གླུ་ལེན་བཞིན་ཛ་ཡན་ལ་སླེབ་ངེས། མཐའ་མེད་པའི་དགའ་སྤྲོ་ནི་ཅོད་པན་བཞིན་དེ་དག་གི་སྟེང་དུ་འབབ་པ་དང་། དེ་དག་དགའ་ཞིང་སྤྲོ་བར་གྱུར་ནས་སྡུག་བསྔལ་དང་ཤུགས་རིང་མེད་པར་འགྱུར་རོ། །

12 ང་རང་སྟེ་ཡ་ཝཱེ་བདག་ནི་ཁྱོད་ཅག་ལ་སེམས་གསོ་བྱེད་མཁན་ཡིན། འཆི་བ་ཡོད་པའི་མི་དང་། རྩྭ་དང་མཚུངས་པར་བཟོས་པའི་མི་བུ་རྣམས་ལ་སྐྲག་པ་ཁྱོད་སུ་ཡིན་ནམ། 13 ཁྱོད་རང་མཛད་མཁན་དཀོན་མཆོག་ཡ་ཝཱེ་ནི་ནམ་མཁའ་བཏིངས་ཤིང་། ས་གཞིའི་རྨང་རྡོ་འཛུགས་མཁན་དེ་ཡིན་པ་ཁྱོད་ཀྱིས་བརྗེད་ཟིན་ནམ། ཡང་ན་ཁྱོད་མེད་པར་གཏོང་མཁན་གྱི་དབང་ཤུགས་ཅན་ཚོའི་གཏུམ་སྤྱོད་ལ་ཁྱོད་རང་ཉིན་རྒྱུན་སྐྲག་པ་ཡིན་ནམ། དོན་དུ་གཏུམ་སྤྱོད་ཆེ་བའི་དབང་ཤུགས་ཅན་དག་གང་དུ་ཡོད། 14 བཙོན་དུ་ཁྲིད་པ་རྣམས་ནི་ཐར་ལ་ཉེ། དེ་དག་འཆི་བར་མི་འགྱུར་ཞིང་། གཤིན་ཡུལ་དུའང་མི་ལྷུང་སྟེ། དེ་དག་ལ་ཁ་ཟས་ཀྱང་དཀོན་པར་མི་འགྱུར་རོ། ། 15 བདག་ནི་ཁྱོད་ཀྱི་དཀོན་མཆོག་ཡ་ཝཱེ་སྟེ་རྒྱ་མཚོ་དཀྲུགས་ནས་རྦ་རླབས་ཆལ་ཆིལ་གཡོ་བར་བྱེད་མཁན་ཡིན། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ཞེས་པ་ཁོའི་མིང་ཡིན་ནོ། ། 16 ནམ་མཁའ་བཀོད་ཅིང་ས་གཞིའི་རྨང་འདིང་མཁན་བདག་གིས་ཁྱོད་ཀྱི་ཁ་ནང་ལ་ངའི་བཀའ་བཞག་ཅིང་། ངའི་ལག་པའི་འོག་ཏུ་ཁྱོད་བསྐུངས་ཏེ། ཛ་ཡན་ལ་ཁྱོད་ཅག་བདག་གི་མི་སྡེ་ཡིན་ཞེས་སྨྲ་བ་ཡིན།

17 ཀྱེ་ཡེ་རུ་སཱ་ལེམ། སད་པར་གྱིས། སད་པར་གྱིས། ཡར་ལོངས་ཤིག ཁྱོད་ཀྱིས་དཀོན་མཆོག་ཡ་ཝཱེའི་ཕྱག་ནས་ཁོང་ཐུགས་ཁྲོས་པའི་ཕོར་བ་ནས་འཐུངས་པ་དང་། མི་འཁྱར་རེ་འཁྱོར་རེར་བསྒྱུར་བའི་ཆང་ཕོར་དེའི་ནང་གི་རྒུན་ཆང་འཐུངས་ཟིན། 18 མོ་ལ་སྐྱེས་པའི་བུ་ཐམས་ཅད་ལས་མོར་ལམ་ཁྲིད་མཁན་གཅིག་ཀྱང་མེད་ལ། མོས་བདག་སྐྱོང་མཛད་པའི་བུ་ཐམས་ཅད་ལས་ཀྱང་མོའི་ལག་པ་ནས་སྐྱོར་མཁན་གཅིག་ཀྱང་མེད། 19 ཚར་གཅོད་དང་གཏོར་བཤིག མུ་གེ་དང་རལ་གྲི་བཅས་ཀྱི་དོན་དེ་གཉིས་ཁྱོད་ལ་བྱུང་ཡང་། ཁྱོད་ཀྱི་དོན་དུ་སུས་སྙིང་རྗེ་བསྐྱེད་ཅིང་། ཁྱོད་ལ་སེམས་གསོ་བྱེད་ཐུབ་མཁན་སུ་ཡོད་དམ། 20 ཁྱོད་ཀྱི་བུ་རྣམས་དྲན་མེད་དུ་བརྒྱལ་ཞིང་། རྙི་ལ་ཚུད་པའི་གཙོད་བཞིན་དུ་སྲང་ལམ་དག་ནས་ཉལ། དེ་དག་གིས་དཀོན་མཆོག་ཡ་ཝཱེ་སྟེ་ཁྱོད་ཀྱི་དཀོན་མཆོག་གི་ཐུགས་ཁྲོ་དང་བཀའ་བཀྱོན་ཉམས་སུ་མྱངས་པའོ། །

21 དེ་བས་ཆང་གིས་བཟི་ནས་འགྱེལ་བ་མ་ཡིན་པར་སྡུག་གིས་མནར་བ་ཁྱོད་ཀྱིས་གཏམ་འདིར་ཉོན་ཅིག 22 ཁྱོད་ཀྱི་གཙོ་བོ་ཡ་ཝཱེ་སྟེ། ཉིད་ཀྱི་མི་སྡེའི་ཕྱིར་དུ་དག་འབུད་མཛད་པའི་དཀོན་མཆོག་གིས་འདི་སྐད་དུ། བདག་གིས་མི་ཁྱར་ཁྱོར་བྱེད་པའི་རྒུན་ཆང་སྟེ། བདག་གི་ཁོང་ཁྲོ་དྲག་པོའི་ཆང་ཕོར་ཁྱོད་ཀྱི་ལག་ནས་བླངས་ཏེ། ཁྱོད་ཀྱིས་རྒུན་ཆང་དེ་བཏུང་བར་མི་བྱའོ། ། 23 བདག་གིས་ཁྱོད་ལ་མནར་གཅོད་གཏོང་མཁན་རྣམས་ཀྱི་ལག་ཏུ་ཕོར་བ་དེ་འཇོག་ཅིང་། དེ་དག་གིས་ཁྱོད་ལ་ན་རེ། ཁྱོད་ཀྱི་ལུས་པོ་མར་བསྒུར་ནས་སར་ཉོལ་དང་། ང་ཚོ་ཁྱོད་ཀྱི་སྟེང་ནས་ཕར་འགྲོའོ་ཞེས་བརྗོད་པ་ལ། ཁྱོད་ཀྱིས་རང་གི་རྒྱབ་ས་གཞི་དང་སྲང་ལམ་དུ་བཏིངས་ནས། ཁོ་ཚོ་དེའི་སྟེང་ནས་འགྲོ་རུ་བཅུག་ཅེས་གསུངས་སོ། །

ལེའུ་ང་གཉིས་པ།

དཀོན་མཆོག་ཡ་ཝཱེའི་ཐར་པ་སླེབས་པ།

1 ཀྱེ་ཛ་ཡན། སད་པར་གྱིས། སད་པར་གྱིས། རང་གི་སྟོབས་ཤུགས་ལུས་ལ་གྱོན་ཞིག ཀྱེ་གྲོང་ཁྱེར་དམ་པ་ཡེ་རུ་སཱ་ལེམ། ཁྱོད་ཀྱི་འཕྱོར་གོས་གྱོན་དང་། ཅིའི་ཕྱིར་ཞེ་ན། ད་ནི་མཚན་སྐྱི་བཅད་མེད་པ་དང་མི་གཙང་བ་གཅིག་ཀྱང་ཁྱོད་ཀྱི་ནང་དུ་འོང་བར་མི་བྱའོ། ། 2 ཀྱེ་ཡེ་རུ་སཱ་ལེམ། ས་རྡུལ་སྤྲུགས་ནས་ཡར་ལངས་ཏེ་རང་སར་སྡོད་ཅིག ཀྱེ་བཙོན་དུ་ཡོད་པའི་ཛ་ཡན་གྱི་བུ་མོ། ཁྱོད་ཀྱི་སྐེ་ལ་བསྐོན་པའི་ལྕགས་ཐག་ལྷོད་ཅིག

3 དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་རིན་ཅི་ཡང་མེད་པར་བཙོངས་པ་ལྟར། རིན་དངུལ་མེད་པར་བླུ་བར་འགྱུར་ཞེས་གསུངས། 4 གཙོ་བོ་ཡ་ཝཱེས་འདི་སྐད་དུ། བདག་གི་མི་སྡེ་ཐོག་མར་ཨེ་ཅིབ་ཡུལ་དུ་འཁྱམས་ཤིང་དེར་བྱེས་སུ་བསྡད་དེ། རྗེས་སུ་ཨ་སུར་པས་དོན་མེད་དུ་དེ་དག་ལ་གཉའ་གནོན་བྱས་པ་རེད། 5 དེ་བས་ད་ལྟ་བདག་གིས་འདི་ནས་ཅི་བྱེད་ཅེས་གསུངས་ཤིང་། ཡང་ཁོང་གིས་འདི་སྐད་དུ། བདག་གི་མི་རྣམས་རིན་ཅི་ཡང་མེད་པར་བཙོན་དུ་ཁྲིད། དེ་དག་དབང་དུ་སྒྱུར་མཁན་གྱིས་སྐད་ཆེན་པོས་ངར་སྐད་བསྒྲགས་ཞེས་གསུངས། ཡང་ཁོང་གིས་འདི་སྐད་དུ། བདག་གི་མིང་ལ་དུས་རྒྱུན་དུ་མཐོང་ཆུང་བྱས་སོ། ། 6 དེའི་ཕྱིར་བདག་གི་མི་སྡེས་ངའི་མིང་རྟོགས་ཤིང་། ཉིན་དེར་དེ་བཞིན་བརྗོད་མཁན་བདག་ཡིན་པ་དེ་དག་གིས་ངོས་ཟིན་པར་འགྱུར། ལྟོས་དང་ང་ཡིན་ནོ་ཞེས་གསུངས་སོ། །

7 འཕྲིན་བཟང་འཆད་ཅིང་ཞི་བདེ་སྒྲོག་མཁན་དང་། བདེ་སྐྱིད་ཀྱི་འཕྲིན་བཟང་འཆད་ཅིང་ཐར་པ་སྟོན་མཁན། ཡང་ཁྱོད་ཀྱི་དཀོན་མཆོག་རྒྱལ་པོར་བཞུགས་པ་ཡིན་ཞེས་ཛ་ཡན་ལ་སྒྲོག་མཁན་དེའི་རྐང་པ་ནི་རི་བོ་རྣམས་ཀྱི་སྟེང་དུ་ཇི་འདྲའི་མཛེས་ཨང་། 8 ཁྱོད་ཀྱི་སོ་པ་དག་གི་འབོད་སྒྲར་ཉོན་ཅིག ཁོ་ཚོས་སྐད་ཆེན་པོས་དགའ་སྤྲོའི་ཀི་ཅོ་མཉམ་དུ་སྒྲོག་སྟེ། ཅིའི་ཕྱིར་ཞེ་ན། དཀོན་མཆོག་ཡ་ཝཱེ་ཛ་ཡན་ལ་ཕྱིར་ཕེབས་དུས་ཁོ་ཚོས་དངོས་སུ་མཇལ་ངེས་ཡིན། 9 ཀྱེ་ཡེ་རུ་སཱ་ལེམ་གྱི་ཞིག་རལ་རྣམས། དགའ་སྤྲོའི་ཀི་སྒྲ་མཉམ་དུ་སྒྲོགས་དང་། ཅིའི་ཕྱིར་ཞེ་ན། དཀོན་མཆོག་ཡ་ཝཱེས་རང་གི་མི་སྡེ་ལ་སེམས་གསོ་མཛད་ཅིང་། ཁོང་གིས་ཡེ་རུ་སཱ་ལེམ་བསྐྱབས་པ་ཡིན། 10 རྒྱལ་ཕྲན་ཡོངས་ཀྱི་མིག་མདུན་དུ་དཀོན་མཆོག་ཡ་ཝཱེས་རང་གི་ཕྱག་ངར་དམ་པ་རྗེན་པར་ངོམ་ནས། ས་མཐའ་ཡོངས་ཀྱིས་ང་ཚོའི་དཀོན་མཆོག་གི་ཐར་པ་མཐོང་བར་འགྱུར་རོ། །

11 ཆས་ཤིག ཆས་ཤིག ཁྱོད་རྣམས་གནས་དེ་ནས་ཕྱི་ལ་ཆས་ཤིག མི་གཙང་བ་རྣམས་ལ་མི་རེག་པར་ཕྱི་ལ་ཆས་ཤིག དཀོན་མཆོག་ཡ་ཝཱེའི་མཆོད་ཆས་འཁུར་མཁན་ཁྱོད་རྣམས་པཱ་པེལ་ལོན་གྲོང་ཁྱེར་ནས་ཕྱི་རུ་ཡོང་སྟེ་རང་ཉིད་གཙང་མར་གྱིས་ཤིག 12 ཁྱོད་རྣམས་བྲེལ་འཚུབ་ངང་ནས་ཕྱི་རུ་ཡོང་མི་དགོས་ལ། ཁྱོད་རྣམས་བྲོས་བྱོལ་ཚུལ་དུའང་འགྲོ་མི་དགོས། ཅི་ལ་ཞེ་ན། དཀོན་མཆོག་ཡ་ཝཱེ་ཁྱོད་ཀྱི་མདུན་ནས་ཕེབས་ཤིང་། ཡེས་ར་ཨེལ་གྱི་དཀོན་མཆོག་ཁྱོད་ཀྱི་རྒྱབ་རྟེན་ཡིན་ནོ། །

ཁོང་གིས་བདག་ཅག་གི་སྡིག་ཉེས་བཤགས་པ།

13 ལྟོས་དང་། བདག་གི་ཞབས་ཕྱིས་གང་སྤྱད་འགྲུབ་པ་དང་། * ཁོ་ལ་བཀུར་སྟི་འཐོབ་ཅིང་མཐོ་བར་བཏེགས་ནས་རབ་ཏུ་འཕགས་པར་འགྱུར་ཞིང་། 14 དེའི་བྱད་བཞིན་ལ་རྨས་སྐྱོན་ཕོག་ནས་མི་དང་མི་འདྲ་ལ། ཆ་བྱད་བརླགས་ནས་འཇིག་རྟེན་པ་དང་མཚུངས་པ་མིན་པས། མི་མང་པོས་ཁོང་ལ་བལྟས་ནས་ངོ་མཚར་བར་འགྱུར། 15 ཁོང་གིས་རྒྱལ་ཕྲན་རྣམས་ངོ་མཚར་བར་བྱ་སྟེ། ཁོང་གི་རྐྱེན་གྱིས་རྒྱལ་པོ་རྣམས་ཀྱིས་ཁ་བཙུམ་པར་འགྱུར། ཅི་ལ་ཞེ་ན། དེ་དག་གིས་རང་ལ་བཤད་མེད་པ་རྣམས་མཐོང་ཞིང་། ཐོས་མྱོང་མེད་པ་རྣམས་ཀྱང་རྟོགས་པར་འགྱུར་བའོ། །

ལེའུ་ང་གསུམ་པ།

1 རང་ཅག་གིས་བསྒྲགས་པ་ལ་སུ་ཞིག་གིས་ཡིད་ཆེས་སམ། དཀོན་མཆོག་ཡ་ཝཱེའི་ཕྱག་ངར་སུ་ལ་མངོན་པར་བྱའམ། 2 ཁོང་ནི་དཀོན་མཆོག་ཡ་ཝཱེའི་དྲུང་དུ་རྩི་ཤིང་གསར་བ་འབུས་པ་དང་། རྩ་བ་སྐམ་ས་ནས་རྒྱས་པ་བཞིན། ང་ཚོས་ཡིད་སྨོན་འཆོར་བའི་གཟུགས་མཛེས་དང་རྔམ་བརྗིད་དེ་ལ་མེད་ཅིང་། ང་ཚོ་འགུག་པར་འགྱུར་བའི་མཛེས་སྡུག་ཀྱང་དེ་ལ་མེད། 3 མི་རྣམས་ཀྱིས་ཁོང་ལ་མཐོང་ཆུང་བྱས་ནས་ཁས་མི་ལེན་ཞིང་། ཁོང་ནི་དཀའ་སྡུག་མང་དུ་མྱངས་ཤིང་སེམས་སྡུག་ཤེས་པའི་མི་ཞིག་སྟེ། མི་རྣམས་ཀྱིས་མིག་ནང་མི་འཇོག་པའི་མི་བཞིན་ཡིན། ཁོང་ལ་བརྙས་བཅོས་ཐེབས་ཏེ། ང་ཚོས་ཀྱང་བཀུར་བར་མི་བྱའོ། །

4 ཁོང་གིས་རང་ཅག་གི་ན་ཚ་ཉིད་ཀྱི་སྟེང་དུ་བླངས་ཤིང་། རང་ཅག་གི་སྡུག་བསྔལ་ཁུར་དུ་བཞེས། འོན་ཀྱང་རང་ཅག་གིས་ཁོང་ལ་ཉེས་རྡུང་ཐེབས་ཤིང་། དཀོན་མཆོག་གིས་བརྡེགས་ནས་སྡུག་ལ་སྦྱར་བར་འདོད། 5 ཡིན་ཡང་ང་ཚོའི་ཉེས་པའི་ཕྱིར་དུ་ཁོང་ལ་རྨ་ཁ་བཏོད་ཅིང་། ང་ཚོའི་སྡིག་པའི་ཕྱིར་དུ་མནན་ཞིང་རྨས། ཁོང་གིས་ཉེས་ཆད་བཞེས་པས་ང་ཚོར་ཞི་བདེ་ཐོབ། ཁོང་གིས་གཅར་རྡུང་མྱངས་པས་ང་ཚོ་དྲག་པར་གྱུར། 6 ང་ཚོ་ཚང་མ་ལམ་བོར་བའི་ལུག་བཞིན་རང་རང་གི་ལམ་དུ་ཞུགས། ཡིན་ཡང་དཀོན་མཆོག་ཡ་ཝཱེས་ང་ཚོའི་སྡིག་པ་ཐམས་ཅད་ཁོང་གི་སྟེང་ལ་བཀལ། 7 ཁོང་ལ་མནར་གཅོད་ཐེབས་ཤིང་སྡུག་བསྔལ་མྱོང་དུས་སྐད་མ་བཏོན། ཁོང་ནི་ཤན་པའི་མདུན་དུ་ཁྲིད་པའི་ལུ་གུ་དང་། བལ་འབྲེག་མཁན་མདུན་གྱི་གྲགས་འགུལ་མེད་པའི་ལུག་ཇི་བཞིན། ཁོང་གིས་ཀྱང་ཞལ་གསུང་མ་གནང་། 8 ཁོང་འཛིན་བཟུང་བྱས་ནས་ཁྲིམས་ཐག་བཅད་རྗེས་ཁྲིད་པར་གྱུར། ཁོང་གི་དུས་རབས་དེའི་མི་ཡིས་ཁོང་གསོན་ཡུལ་ལས་ཚར་དུ་བཅད་ཅིང་། རྡུང་རྡེག་བཏང་བ་ང་ཡི་མི་སྡེའི་སྡིག་པའི་ཕྱིར་ཡིན་པ་སུ་ཡིས་ཤེས། 9 ཁོང་གིས་དྲག་སྤྱོད་མ་སྤེལ་ཞིང་ཞལ་ནས་གཡོ་སྒྱུ་ཅི་ཡང་མེད་ནའང་། མི་ཡིས་ཁོང་ཉིད་སྡིག་ཅན་མཉམ་དུ་དུར་ལ་སྦས་ཤིང་། སྐུ་གཤེགས་དུས་ཕྱུག་བདག་དང་མཉམ་དུ་དུར་ལ་སྦས།

10 ཁོང་ལ་མནར་གཅོད་ཐེབས་ཤིང་སྡུག་བསྔལ་མྱོང་བ་ནི་དཀོན་མཆོག་ཡ་ཝཱེའི་ཐུགས་དགོངས་ཡིན་ཞིང་། དཀོན་མཆོག་ཡ་ཝཱེས་ཁོང་གི་ཚེ་སྲོག་སྡིག་བཤགས་མཆོད་པར་ཕུལ་ན། ཁོང་གིས་རང་གི་བུ་རྒྱུད་གཟིགས་ཤིང་སྐུ་ཚེ་རིང་བར་འགྱུར། དཀོན་མཆོག་ཡ་ཝཱེ་ཐུགས་དགྱེས་པའི་དོན་ཐམས་ཅད་ཁོང་གི་ཕྱག་ནས་འགྲུབ་པར་འགྱུར། 11 ཁོང་གིས་ཚེ་སྲོག་གི་སྡུག་བསྔལ་མྱངས་རྗེས་འོད་གཟིགས་ཤིང་ཡིད་ཚིམ་པར་འགྱུར། བདག་གི་ཞབས་ཕྱི་ཡིས་ཁོང་གི་ཤེས་ཡོན་ལ་བརྟེན་ནས་མི་མང་པོ་དྲང་བདེན་དུ་བརྩི་ཐུབ་པར་མཛད་ཅིང་། ཡང་ཁོང་གིས་དེ་རྣམས་ཀྱི་ཉེས་པ་འཁུར་བར་འགྱུར། 12 དེ་བས་བདག་གིས་ཁོང་ལ་མི་རླབས་ཆེན་མཉམ་དུ་ནོར་སྐལ་ཐོབ་ཏུ་འཇུག་ཅིང་། སྟོབས་ཆེན་རྣམས་དང་ལྷན་དུ་བཅོམ་ནོར་བགོ་བར་བྱ། ཅིའི་ཕྱིར་ཞེ་ན། ཁོང་གིས་རང་གི་ཚེ་སྲོག་འཆི་བའི་ཕྱོགས་སུ་ལྡུག་ཅིང་། ཉེས་ཅན་དུ་བརྩིས་ཀྱང་མི་མང་པོའི་སྡིག་པ་ཁུར་དུ་བཞེས། ཡང་ཉེས་ཅན་རྣམས་ཀྱི་ཕྱིར་དུ་གསོལ་བ་བཏབ་པའོ། །

ལེའུ་ང་བཞི་པ།

དཀོན་མཆོག་ཡ་ཝཱེས་ཡེས་ར་ཨེལ་ལ་བཅངས་པའི་བྱམས་པ།

1 ཀྱེ་ཕྲུ་གུ་སྐྱེ་མི་ཐུབ་པ་དང་། མངལ་ཆགས་མ་མྱོང་བ་ཁྱོད་རྣམས་ཀྱིས་དགའ་འབོད་གྱིས་ཤིག ཕྲུ་གུ་བཙས་མ་མྱོང་བ་ཁྱོད་ཀྱིས་སྐད་ཆེན་པོས་དགའ་འབོད་གྱིས། ཅིའི་ཕྱིར་ཞེ་ན། ཁྱོ་ག་ཡོད་པའི་སྐྱེས་མ་ལས་ཁེར་འདུག་མ་ལ་ཕྲུ་གུ་ལྷག་ཏུ་འཕེལ་བར་འགྱུར་ཞེས་དཀོན་མཆོག་ཡ་ཝཱེས་གསུངས། 2 ཁྱོད་ཀྱི་གུར་ས་རྒྱ་ཆེར་བསྐྱེད་ནས་རང་གི་སྡོད་གནས་ཀྱི་ཡོལ་བ་ཕྱི་ལ་ཚད་མེད་རྐྱོངས་ཤིག རང་གི་ཐག་པ་རིང་དུ་བཏང་ནས་ཕུར་པ་བརྟན་པོར་རྡོབས་ཤིག 3 གང་ལ་ཞེ་ན། ཁྱོད་རང་གཡས་དང་གཡོན་དུ་ཁྱབ་ཆེན་པོར་དར་ཞིང་། ཁྱོད་ཀྱི་བུ་རྒྱུད་ལ་རྒྱལ་ཕྲན་རྣམས་ཀྱི་ས་དབང་སྟེ། གྲོང་ཁྱེར་སྟོང་བ་རྣམས་སུ་མི་ཡིས་གང་བར་འགྱུར།

4 ཁྱོད་ངོ་ཚར་མི་གཏོད་པས་སྐྲག་པར་མ་གྱུར་ཅིག ཁྱོད་ལ་བརྙས་བཅོས་མི་འཁེལ་བས་ངོ་གནོང་བར་མ་བྱེད་ཅིག ཁྱོད་ཀྱིས་རང་གི་གཞོན་དུས་ཀྱི་ངོ་ཚ་བརྗེད་ཅིང་། ཁེར་འདུག་སྐབས་ཀྱི་འཕྱ་སྨོད་དྲན་པར་མི་བྱ། 5 གང་ལ་ཞེ་ན། ཁྱོད་རང་སྐྲུན་མཁན་ནི་ཁྱོད་ཀྱི་ཁྱོ་ག་སྟེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནི་ཁོང་གི་མཚན་ལགས། ཁྱོད་རང་སྐྱོབ་མཁན་ཡེས་ར་ཨེལ་གྱི་དམ་པ་ཉིད་དང་། ས་གཞི་ཐམས་ཅད་ཀྱི་དཀོན་མཆོག་ཅེས་འབོད་པ་ཡིན། 6 ཁྱོད་ནི་གཞན་གྱིས་དོར་བའི་ཆུང་མ་སེམས་སྡུག་ཅན་ཏེ། ལོ་ན་གཞོན་དུས་གཞན་གྱིས་དོར་བའི་ཆུང་མ་བཞིན། དཀོན་མཆོག་ཡ་ཝཱེས་ཁྱོད་རང་བོས་སོ་ཞེས་ཁྱོད་ཀྱི་དཀོན་མཆོག་གིས་གསུངས། 7 བདག་གིས་ཁྱོད་གནས་སྐབས་སུ་དོར་ཡང་། ངས་སྙིང་རྗེ་ཆེན་པོས་ཁྱོད་ཕྱིར་བསྡུ་ངེས་ཡིན། 8 ཁོང་ཁྲོ་རབ་ཏུ་འབར་བའི་དུས་སུ། ངས་གནས་སྐབས་སུ་རང་གི་ངོ་གདོང་ཁྱོད་ཕྱོགས་མ་འཁོར་ཡང་། མཐའ་མེད་པའི་བྱམས་བརྩེ་ཡིས་ངས་ཁྱོད་ལ་སྙིང་རྗེ་སྒོམ་པར་བྱ་ཞེས་ཁྱོད་རང་སྐྱོབ་མཁན་གྱི་དཀོན་མཆོག་ཡ་ཝཱེས་དེ་སྐད་གསུངས་སོ། །

9 དེ་ཡང་དོན་འདི་ང་ལ་མཚོན་ན་ནོ་ཨའི་དུས་སྐབས་ཀྱི་ཆུ་ལོག་དང་འདྲ་ལ། ནོ་ཨའི་དུས་སྐབས་སུ་བྱུང་བའི་ཆུ་ལོག་གིས་ཡང་བསྐྱར་ས་གཞི་བསྣུབ་པར་མི་བྱའོ་ཞེས་བདག་གིས་མནའ་བསྐྱལ་བ་བཞིན། ཁྱོད་སྟེང་བདག་མི་ཁྲོས་ཤིང་། ཁྱོད་ལ་གཤེ་གཤེ་གཏོང་བར་མི་འགྱུར་ཞེས་མནའ་བསྐྱལ་བ་ཡིན། 10 རི་རྣམས་བསྣུར་ཅིང་སྒང་རྣམས་བསྒུལ་ནའང་། བདག་གིས་ཁྱོད་ལ་བཅངས་པའི་བྱམས་བརྩེ་ནི་ཁྱོད་དང་མི་འབྲལ་ཞིང་། བདག་གི་ཞི་བདེའི་དམ་བཅའ་ཡང་ཁྱོད་དང་འབྲལ་བར་མི་འགྱུར་ཞེས་ཁྱོད་ལ་སྙིང་རྗེ་དགོངས་པའི་དཀོན་མཆོག་ཡ་ཝཱེས་གསུངས་སོ། །

ཡེ་རུ་སཱ་ལེམ་གྱི་མ་འོངས་པའི་ཚུལ།

11 ཀྱེ་དཀའ་སྡུག་མྱངས་ཤིང་རླུང་དམར་གྱིས་སྒུལ་བ། སེམས་གསོ་མ་ཐོབ་པ་ཁྱོད་ཀྱིས་ལྟོས་དང་། ངས་གཡུ་ནི་ཁྱོད་ཀྱི་རྨང་རྡོ་རུ་བྱ་ཞིང་། ཁྱོད་ཀྱི་རྩིག་རྨང་ལ་དབང་སྔོན་འདིང་བར་བྱའོ། ། 12 ཁྱོད་ཀྱི་མཁར་རྣམས་པད་མ་རཱ་ག་དང་། མཁར་སྒོ་གཡང་ཊི་དམར་པོ། ཕྱོགས་བཞིའི་རྩིག་པ་རྣམས་རྡོ་རིན་པོ་ཆེ་སྣ་ཚོགས་ཀྱིས་བཞེང་བར་བྱ། 13 ཁྱོད་ཀྱི་བུ་རྒྱུད་ཐམས་ཅད་ལ་དཀོན་མཆོག་ཡ་ཝཱེའི་བསླབ་བྱ་འཐོབ་ཅིང་། ཁྱོད་ཀྱི་བུ་ཕྲུག་རྣམས་ཀྱིས་ཞི་བདེ་ལོངས་སུ་སྤྱོད་པར་འགྱུར། 14 ཁྱོད་ནི་དྲང་བདེན་དབང་གིས་བརྟན་པོར་མཛད་ཅིང་། ཁྱོད་ནི་བརྙས་བཅོས་དང་རིང་དུ་འབྲལ་བ་དང་། ཁྱོད་ལ་འཇིགས་པ་གང་ཡང་མི་འབྱུང་ངོ་། །ཁྱོད་རང་འཇིགས་དངངས་ཀུན་དང་འབྲལ་བར་འགྱུར། གང་ལ་ཞེ་ན། འཇིགས་སྐྲག་ཁྱོད་ཀྱི་ཉེ་སར་མི་བཏུད་དོ། ། 15 ལྟོས་ཤིག མི་ཡར་ལངས་ནས་ཁྱོད་ལ་རྒོལ་ནའང་། དེ་ནི་ང་ལས་བྱུང་བ་མིན་ལ། ཁྱོད་ཀྱི་རྐྱེན་གྱིས་དེ་སར་འགྱེལ་བར་འགྱུར། 16 ལྟོས་ཤིག སོལ་མེར་ཕུ་འདེབས་མཁན་དང་། སྤྱོད་གོ་ཆོད་པོའི་མཚོན་ཆ་བཟོ་མཁན་མགར་པ་དེ་ངས་མཛད་ཅིང་། མི་ལ་གནོད་པ་སྐྱེལ་ཞིང་མེད་པར་གཏོང་མཁན་དེ་ཡང་ངས་བསྐྲུན་ནོ། ། 17 ཁྱོད་ལ་རྒོལ་ཕྱིར་བཟོས་པའི་མཚོན་ཆ་དག་ལ་ནུས་པ་མ་ལྡན་ཏེ། ཁྲིམས་ཐག་གཅོད་དུས་དར་ཞིང་རྒྱས་ནས་ཁྱོད་དང་རྒོལ་བའི་ལྕེ་རྣམས་ལ་ཡང་ཁྱོད་ཀྱིས་དགག་པ་རྒྱག་པར་འགྱུར། འདི་ནི་དཀོན་མཆོག་ཡ་ཝཱེའི་ཞབས་ཕྱི་རྣམས་ཀྱི་ནོར་སྐལ་ཡིན་ལ། དེ་དག་གི་དྲང་བདེན་ནི་བདག་ལས་ཐོབ་པ་ཡིན་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་ང་ལྔ་པ།

དཀོན་མཆོག་ཡ་ཝཱེའི་རིན་མི་དགོས་པའི་བྱམས་པ།

1 ཀྱེ་ཁ་སྐོམ་པ་ཁྱོད་རྣམས་ཆུ་ཡོད་སར་ཤོག་དང་། དངུལ་མེད་པ་ཁྱོད་རྣམས་ཀྱང་ཤོག་དང་ཉོས་ནས་བཟའ་བར་གྱིས། ཁྱོད་རྣམས་དངུལ་དང་རིན་མི་དགོས་པར་རྒུན་ཆང་དང་འོ་མ་ཉོ་བར་ཕེབས་ཤོག 2 ཁྱོད་རྣམས་ཀྱིས་ཅིའི་ཕྱིར་དངུལ་སྤྲད་དེ་བཟའ་བཏུང་མ་ཡིན་པ་དེ་ཉོ་བ་དང་། ཅིའི་ཕྱིར་དཀའ་སྡུག་སྤྱད་ནས་ཐོབ་པ་དེས་མིའི་ཡིད་ཚིམ་དུ་འཇུག་མི་ནུས་པ་དེ་ཉོའམ། ཁྱོད་རྣམས་ཀྱིས་སེམས་ཞིབ་མོས་ངའི་བཀའ་ལ་མཉན་ན་ཟས་ཞིམ་པོ་སྤྱོད་པ་དང་སེམས་པ་སྐྱིད་ཅིང་བདེའོ། ། 3 ཁྱོད་རྣམས་ཀྱིས་རྣ་བ་གཏད་དེ་ཉོན་ལ་བདག་གི་དྲུང་དུ་ཤོག ཁྱོད་རྣམས་ཀྱིས་མཉན་ན་གསོན་པར་འགྱུར་ཞིང་། བདག་གིས་ཁྱོད་ཅག་ལ་དུས་གཏན་གྱི་ཁ་ཆད་འཇོག་པར་བྱ་སྟེ། དཱ་བིད་ལ་གནང་བར་ཁས་བླངས་པའི་བྱམས་བརྩེ་བདེན་པ་དེ་ཡིན་ནོ། ། 4 ལྟོས་དང་། བདག་གིས་ཁོ་ནི་མི་རིགས་ཀུན་གྱི་དཔང་པོ་དང་། འགོ་དཔོན། དམག་དཔོན་དུ་བསྐོས་པ་ཡིན། 5 ལྟོས་ཤིག ཁྱོད་ཀྱིས་ངོ་མི་ཤེས་པའི་རྒྱལ་ཕྲན་རྣམས་བོས་ཤིག རྒྱལ་ཕྲན་དེ་དག་གིས་ཁྱོད་ངོ་མི་ཤེས་ཀྱང་ཁྱོད་ཀྱི་ཕྱོགས་སུ་རྒྱུགས་ནས་འོང་། རྒྱུ་མཚན་ནི་ཁྱོད་ཀྱི་དཀོན་མཆོག་ཡ་ཝཱེ་སྟེ། ཡེས་ར་ཨེལ་གྱི་དམ་པ་ཁོང་གིས་ཁྱོད་དཔལ་དང་ལྡན་པར་མཛད་པའི་ཕྱིར་རོ། ། 6 ཁྱོད་རྣམས་ཀྱིས་དཀོན་མཆོག་ཡ་ཝཱེ་རྙེད་ཐུབ་དུས་ཁོང་འཚོལ་ཞིག ཁོང་ཉེ་སར་བཞུགས་དུས་ཁོང་ལ་ཞུས་ཤིག 7 ངན་པས་རང་གི་ལོག་ལམ་འདོར་དགོས་ཤིང་། དྲང་བདེན་མིན་པའི་མི་ཡིས་རང་གི་བསམ་ཚུལ་དོར་ནས་དཀོན་མཆོག་ཡ་ཝཱེ་ཕྱོགས་སུ་ལོག་ན། དཀོན་མཆོག་ཡ་ཝཱེས་དེ་དག་ལ་སྙིང་རྗེ་བསྒོམ་པར་འགྱུར། ཁྱོད་རྣམས་རང་ཅག་གི་དཀོན་མཆོག་ཕྱོགས་སུ་ལོག་དང་། གང་ལ་ཞེ་ན། ཁོང་གིས་མིའི་སྡིག་པ་སེལ་བའི་ཕྱིར་རོ། ། 8 དཀོན་མཆོག་ཡ་ཝཱེས་འདི་སྐད་དུ། བདག་གི་བསམ་བློ་ནི་ཁྱོད་རྣམས་ཀྱི་བསམ་ཚུལ་མིན་ལ། ཁྱོད་ཅག་གི་ལམ་རྣམས་ཀྱང་བདག་གི་ལམ་ནི་མིན། 9 ནམ་མཁའ་ས་གཞི་ལས་མཐོ་བ་བཞིན། བདག་གི་གཤེགས་ལམ་ནི་ཁྱོད་ཅག་གི་བགྲོད་ལམ་ལས་མཐོ་ཞིང་། བདག་གི་བསམ་བློ་ཡང་ཁྱོད་རྣམས་ཀྱི་བསམ་ཚུལ་ལས་མཐོ་བ་ཡིན་ནོ། །

10 གནམ་ནས་ཆར་དང་ཁངས་བབས་ཏེ། ནམ་མཁར་ཕྱིར་མི་ལོག་པར་ས་གཞིར་རློན་བཟོས་ནས་དེའི་སྟེང་གི་སྐྱེས་དངོས་ལ་མྱུ་གུ་འབུ་བར་བྱེད་པ་དང་། ཞིང་འདེབས་མཁན་ལ་ས་བོན་ཡོད་པ་དང་། ཟས་སྤྱོད་མཁན་ལ་འབྲུ་རིགས་འཐོབ་ཏུ་འཇུག་པ་ཇི་བཞིན། 11 བདག་གི་ཁ་ནས་བྱུང་བའི་གཏམ་རྣམས་ཀྱང་དེ་བཞིན་ཡིན་ཏེ། དོན་མེད་དུ་བདག་གི་ཕྱོགས་སུ་ཕྱིར་ལོག་པར་མི་འགྱུར་གྱིས། བདག་གི་འདོད་བློ་བཞིན་དུ་འགྲུབ་ཅིང་། བདག་གིས་མངགས་པའི་དོན་རྣམས་སྟེང་དུ་འགྲུབ་པར་འགྱུར། 12 དེ་ནས་ཁྱོད་རྣམས་དགའ་དགའ་སྤྲོ་སྤྲོའི་ངང་ཕྱི་རུ་ཐོན་ཞིང་། ཞི་བདེའི་ངང་ཁྲིད་སྟོན་མཛད་པ་དང་། རི་རབ་དང་རི་སྒང་རྣམས་ཀྱིས་ཁྱོད་ཅག་གི་མདུན་ནས་དགའ་འབོད་བྱེད་ཅིང་། ཐང་གི་ལྗོན་ཤིང་རྣམས་ཀྱིས་ཀྱང་ཐལ་མོ་རྡེབ་པར་འགྱུར། 13 ཚེར་མའི་ཚབ་ཏུ་གསོམ་ཤིང་སྐྱེ་ཞིང་། ཤིང་ཚེར་གྱི་ཚབ་ཏུ་པ་སངས་མེ་ཏོག་སྐྱེས་ནས། དེས་དཀོན་མཆོག་ཡ་ཝཱེར་མཚན་གསོལ་བ་དང་རྟག་ཏུ་གནས་ཤིང་འཇིག་པ་མེད་པའི་རྟགས་སུ་འགྱུར་རོ། །

ལེའུ་ང་དྲུག་པ།

ཕྱི་ཕྱོགས་པ་རྣམས་དཀོན་མཆོག་གི་མི་རུ་གྱུར་པ།

1 དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཀྱིས་དྲང་པོ་བསྲུང་ཞིང་དྲང་བདེན་སྤྱོད་ཅིག གང་ལ་ཞེ་ན། བདག་གི་ཐར་པ་སླེབས་ལ་ཉེ་ཞིང་། བདག་གི་དྲང་བདེན་མངོན་པར་ཉེ། 2 ངལ་གསོ་བའི་ཉིན་མོ་བསྲུང་ཞིང་ཉིན་དེར་ལྷད་མི་འཇུག་ལ། རང་གི་ལག་པ་བསྲུངས་ནས་ལས་ངན་པ་མི་སྤྱོད་ཅིང་། དེ་ལྟར་སྤྱོད་པའི་མི་དང་དེ་བཞིན་སྲུང་མཁན་དག་ལ་བྱིན་རླབས་འཐོབ་པར་འགྱུར།

3 དཀོན་མཆོག་ཡ་ཝཱེ་དང་འབྲེལ་བའི་ཕྱི་ཕྱོགས་པས། དཀོན་མཆོག་ཡ་ཝཱེས་ང་རང་ཁོང་གི་མི་སྡེ་ལས་དགར་བར་འགྱུར་ཞེས་མ་བརྗོད་ཅིག ཉུག་རུམ་པས་ཀྱང་། ལྟོས་དང་ང་ནི་སྡོང་སྐམ་ཞིག་ཡིན་ཞེས་མ་བརྗོད། 4 གང་ལ་ཞེ་ན། དཀོན་མཆོག་ཡ་ཝཱེས་འདི་སྐད་དུ། བདག་གི་ངལ་གསོ་བའི་ཉིན་མོ་བསྲུངས་ཏེ། བདག་དགའ་བའི་དོན་རྣམས་འདེམས་ཤིང་། བདག་གི་ཁ་ཆད་བསྲུངས་ནས་ཉུག་རུམ་བཟོས་པའི་མི་དག་ལ། 5 བདག་གི་མཆོད་ཁང་དང་ལྕགས་རིའི་ནང་དུ་བུ་དང་བུ་མོ་ཡོད་པ་ལས་ཀྱང་ལེགས་པའི་རྗེས་དྲན་དང་མིང་ངས་གནང་བར་འགྱུར་ཞིང་། འཇིག་པ་མེད་པའི་གཏན་གནས་ཀྱི་མིང་ཞིག་གནང་བར་བྱའོ། །

6 ཡང་དཀོན་མཆོག་ཡ་ཝཱེ་ལ་ཞབས་ཕྱི་བསྒྲུབ་ཕྱིར་ཁོང་དང་འབྲེལ་བའི་ཕྱི་ཕྱོགས་པ་རྣམས་ཏེ། ཡ་ཝཱེའི་མིང་ལ་དགའ་ཞིང་ཁོང་གི་ཞབས་ཕྱི་བྱས་ནས། ངལ་གསོ་བའི་ཉིན་མོ་སྲུང་བ་ལས་ཉིན་དེ་མ་ལྷད་པར། བདག་གི་ཁ་ཆད་བརྟན་པོར་སྲུང་བ་རྣམས་ཀྱང་། 7 ངས་རང་གི་རི་བོ་དམ་པ་ལ་འཁྲིད་པར་བྱ་ཞིང་། བདག་གི་མཆོད་ཁང་སྟེ་སྨོན་ལམ་ཞུ་ས་རུ་དགའ་སྤྲོས་ཁྱབ་པ་དང་། བདག་གི་མཆོད་ཁྲིའི་ཁར་ཁོ་ཚོའི་སྦྱིན་སྲེག་དང་མཆོད་པ་དང་ལེན་བྱའོ། །ཅིའི་ཕྱིར་ཞེ་ན། བདག་གི་མཆོད་ཁང་ནི་མི་རིགས་ཀུན་གྱི་སྨོན་ལམ་ཞུ་སའི་གནས་སུ་འབོད་པར་འགྱུར་བའི་ཕྱིར་ཡིན་ཞེས་གསུངས་སོ། ། 8 ཁ་འཐོར་དུ་སོང་བའི་ཡེས་ར་ཨེལ་པ་རྣམས་ཕྱོགས་གཅིག་ཏུ་སྡུད་མཁན་གཙོ་བོ་ཡ་ཝཱེས་འདི་སྐད་དུ། བདག་གིས་ཕྱོགས་གཅིག་ཏུ་བསྡུས་པའི་ཡེས་ར་ཨེལ་པ་འདི་རྣམས་ཕན་ཆད་ནས་གཞན་རྣམས་ཀྱང་ཁོ་ཚོའི་གྲས་སུ་བསྡུ་བར་བྱའོ་ཞེས་གསུངས་སོ། །

9 ཀྱེ་རི་ལུང་གི་གཅན་གཟན་ཐམས་ཅད། ནགས་ཚལ་གྱི་གཅན་གཟན་ཐམས་ཅད། ཁྱོད་ཅག་འགེམ་དུ་ཤོག་ཅིག 10 ཁོའི་སོ་པ་རྣམས་ནི་དམུས་ལོང་དང་། ཅི་ཡང་མི་ཤེས་པ། ཟུག་སྐད་མེད་པའི་ཁྱི་ལྐུགས་པ། རྨི་ལམ་རྨི་ཞིང་ཉལ་ནས་གཉིད་ལྡོག་པ་དག་ཡིན། 11 ཁྱི་དེ་དག་ཟ་རྔམ་ཆེ་ཞིང་ཧམ་པས་ཁེངས། དེ་དག་ནི་གོ་བ་མེད་པའི་ལུག་རྫི་ཡིན། དེ་དག་ལམ་ལོག་ཏུ་ཞུགས་ནས་རེ་རེས་རང་རང་གི་ཁེ་བཟང་འཚོལ་ལོ། ། 12 དེ་དག་ན་རེ། ཚུར་ཤོག་དང་། ང་རྒུན་ཆང་ལེན་དུ་འགྲོ། ང་ཚོས་གར་ཆང་རྔམ་གྱིས་འཐུང་བར་བྱ། སང་ཉིན་ཡང་དེ་རིང་དང་མཚུངས་པར་མ་ཟད་དེ་རིང་ལས་ཀྱང་ཕུན་སུམ་ཚོགས་པ་ཡིན་ཞེས་སྨྲའོ། །

ལེའུ་ང་བདུན་པ།

ཡེས་ར་ཨེལ་པའི་སྐུ་འདྲར་དད་པ་ལ་གཤེ་གཤེ་བཏང་བ།

1 མི་དྲང་བདེན་འདས་ཀྱང་སེམས་སུ་འཛིན་མཁན་མེད། དད་ལྡན་རྣམས་ཚེ་ལས་འདས་ཀྱང་དེ་ཤེས་མཁན་མེད། མི་དྲང་པོ་འདས་པ་ནི་བར་ཆད་དང་བྲལ་བ་ཡིན། 2 སྤྱོད་དྲང་རྣམས་ཚེ་ལས་འདས་རྗེས་ཞི་བདེ་ནང་འགྲོ་སྟེ། རང་གི་བང་སོ་ནས་ངལ་གསོ་འཐོབ་པར་འགྱུར། 3 ཡིན་ཡང་པྲ་མའི་བུ་དང་། འཆལ་པོ་དང་སྨད་འཚོང་མའི་བུ་རྒྱུད་ཁྱོད་རྣམས་གཡེམ་སྦྱོར་སྤེལ་དུ་ཉེ་སར་ཤོག་དང་། 4 ཁྱོད་རྣམས་ཀྱིས་སུ་ལ་ཁྲེལ་དགོད་བྱེད་པ་ཡིན་ནམ། སུ་ལ་ཁ་ཆེར་གདངས་ཏེ་ལྕེ་རིང་བསྣར་བ་ཡིན་ནམ། ཁྱོད་རྣམས་ནི་སྡིག་ཉེས་ཀྱི་བུ་ཕྲུག་དང་རྫུན་གྱི་བུ་རྒྱུད་མ་ཡིན་ནམ། 5 ཁྱོད་རྣམས་ནི་བེ་ཤིང་གི་ནགས་དང་སྔོ་ལྗང་གི་ཤིང་སྡོང་རྣམས་ཀྱི་འོག་ཏུ་འདོད་ཆགས་ཀྱི་མེ་ལྕེ་འབར་ཏེ། ལུང་ཤུར་དང་བྲག་ཕུག་ནང་དུ་རང་གི་བྱིས་པའི་སྲོག་བཅད་ནས་མཆོད་པར་ཕུལ། 6 ལུང་པའི་གཡའ་རྡོའི་ཁྲོད་དུ་ཁྱོད་ཀྱི་ཐོབ་སྐལ་ཡོད། དེ་དག་ཁོ་ན་ཁྱོད་ལ་ཐོབ་པའི་སྐལ་ཡིན། ཁྱོད་ཀྱིས་དེ་དག་ལ་སྐྱེམས་མཆོད་དྲངས་ཏེ་འབྲུ་རིགས་ཀྱི་མཆོད་པ་ཡང་ཕུལ་བ་ཡིན། དོན་དེ་དག་ལ་བདག་གིས་ཅི་ལྟར་བཟོད་པ་བསྒོམས་ནས་ལན་མི་འཇལ་ལམ། 7 རི་མཐོན་པོའི་སྒང་ནས་ཁྱོད་ཀྱིས་རང་གི་མལ་ཁྲི་བརྒྱབ་ཅིང་། དམར་མཆོད་འབུལ་དུ་ཁྱོད་དེའི་སྟེང་དུ་འཛེགས། 8 ཁྱོད་ཀྱིས་སྒོ་དང་སྒོ་རུའི་རྒྱབ་ཏུ་ཕྱི་ཕྱོགས་པའི་ལྷ་ཡི་རྟགས་མཚན་བརྒྱབ། ཁྱོད་རང་བདག་དང་རྒྱང་དུ་གྱེས་ནས་རང་ཉིད་གཅེར་བུར་བུད་དེ་མལ་ཁྲིའི་སྟེང་འཛེགས་ཤིང་། ཡང་རང་ལ་མལ་ཁྲི་རྒྱ་ཆེན་པོ་བརྒྱབ། ཁྱོད་ཀྱིས་ད་དུང་དེ་དག་དང་གྲོས་ཆོད་བཞག་ནས་དེ་ཡི་མལ་ཁྲིར་སྤྲོ་ཞིང་། དེ་ཚོའི་ལུས་གཅེར་བུར་བལྟས་སོ། ། 9 ཁྱོད་ཀྱིས་སྣུམ་ཁྱེར་ནས་རྒྱལ་པོ་བཞུགས་སར་སོང་ཞིང་རང་གི་དྲི་ཞིམ་ཇེ་མང་དུ་བཏང་། ཁྱོད་ཀྱིས་རྒྱང་ཐག་རིང་སར་བང་ཆེན་མངགས་པ་དང་། ཐ་ན་གཤིན་པོའི་ཡུལ་དུ་བབས། 10 ལམ་ཐག་རིང་བས་ཁྱོད་ཐང་ཆད་ཀྱང་ཁྱོད་ཀྱིས་རེ་བ་མེད་དོ་ཞེས་མི་སྨྲ་སྟེ། གང་ལ་ཞེ་ན། ཁྱོད་ཀྱིས་ཚེ་སྲོག་གི་སྟོབས་ཤུགས་རྙེད་པས་ཐང་མ་ཆད་དོ། །

11 ཁྱོད་སུ་ལ་སྐྲག་པ་ཡིན་ནམ། ཁྱོད་རང་སུ་ལ་འཇིགས་ནས་ང་ལ་རྫུན་སྨྲའམ། ཁྱོད་ཀྱིས་བདག་མི་དྲན་ཞིང་སེམས་ལའང་མི་འཛིན་པ་ནི་བདག་ཡུན་རིང་ཁུ་སིམ་པོར་བསྡད་པས། ཁྱོད་བདག་ལ་མི་འཇིགས་པའི་ཕྱིར་ཡིན་ནམ། 12 བདག་གིས་ཁྱོད་ཀྱི་དྲང་བདེན་དང་སྤྱད་པ་རྣམས་གསལ་པོར་བསྒྲགས་ཀྱང་། དེ་དག་གིས་ཁྱོད་ལ་ཕན་མི་ཐོགས། 13 ཁྱོད་ཀྱིས་འོ་དོད་འབོད་པའི་ཚེ། ཁྱོད་ཀྱིས་བསྡུས་པའི་སྐུ་འདྲ་རྣམས་ལ་ཁྱོད་སྐྱོབ་ཏུ་ཆུག ཡིན་ཡང་དེ་དག་རླུང་གིས་འཁུར་ཞིང་དབུགས་ཀྱིས་སྤུར་བར་འགྱུར། འོན་ཀྱང་བདག་ལ་སྐྱབས་བཅོལ་བའི་མི་ལ་ས་གཞི་དབང་ཞིང་། བདག་གི་རི་བོ་དམ་པ་ནོར་སྐལ་དུ་འཐོབ་པར་འགྱུར་རོ། །

ཁེངས་སྐྱུང་ཅན་དང་སྤྱོད་ངན་ཅན་གཉིས་ཀྱི་ཁྱད་པར།

14 སྐྲུན་ཞིག སྐྲུན་ཞིག ལམ་བདེ་བར་སྐྲུན་ཞིག ངའི་མི་སྡེའི་བགྲོད་ལམ་ནི་བར་ཆད་མེད་པར་བཟོ་བར་གྱིས་ཞེས་བརྗོད་ངེས། 15 གང་ལ་ཞེ་ན། རྟག་ཏུ་བཞུགས་ཤིང་བླ་ན་མེད་པ། མཚན་ལ་དམ་པ་ཞེས་བྱ་བ་ཁོང་གིས་འདི་སྐད་དུ། བདག་ནི་བླ་ན་མཐོ་བ་དང་དམ་པའི་གནས་སུ་སྡོད་ཀྱང་། ཁེངས་སྐྱུང་ཅན་དང་སེམས་སུ་འགྱོད་བཤགས་ལྡན་པའི་མི་དང་མཉམ་དུ་གནས་ཤིང་། ཁེངས་སྐྱུང་ཅན་དང་འགྱོད་བཤགས་ཅན་ལ་སྟོབས་ཤུགས་སྦྱིན་པར་བྱའོ། ། 16 བདག་གིས་རྟག་ཏུ་མི་རྩོད་ཅིང་། རྒྱུན་དུ་ཁྲོ་བར་ཡང་མི་བྱ། དེ་ལྟར་བྱས་ན་མི་ཡི་སེམས་ཉིད་དེ། བདག་གིས་བཀོད་པའི་མི་ནི་ངའི་མདུན་དུ་བློ་སྟོབས་ཉམས་པར་འགྱུར། 17 ཁོའི་འདོད་རྔམ་གྱི་སྡིག་པའི་ཕྱིར་བདག་ཁྲོས་ཤིང་ཁོ་ལ་རྡུང་རྡེག་བཏང་། བདག་གི་ངོ་གདོང་ཁོའི་ཕྱོགས་སུ་མ་འཁོར་ཞིང་ཁྲོས་ནའང་། ཁོ་ད་དུང་རང་སེམས་ཀྱི་འདོད་པའི་རྗེས་སུ་འབྲངས་ནས་ལོག་ལམ་དུ་ཕྱིན། 18 ཁོའི་བགྲོད་ལམ་ངས་མཐོང་སྟེ། བདག་གིས་ཁོ་དྲག་པར་བྱས་ཏེ་ལམ་ཁྲིད་ཅིང་། དེ་དང་དེར་མྱ་ངན་ཞུ་མཁན་དག་ལ་སེམས་གསོ་གནང་བར་འགྱུར། 19 བདག་གིས་སྨྲ་སྒོ་རྣམས་ལས་འབྲས་བུ་བསྐྱེད་ཅིང་། རྒྱང་རིང་དང་ཐག་ཉེ་རུ་ཡོད་པ་ཐམས་ཅད་བདེ་བར་གྱུར་ཅིག བདེ་བར་གྱུར་ཅིག་ཅེས་གསུངས་སོ། །ཡང་དཀོན་མཆོག་ཡ་ཝཱེས་འདི་སྐད་དུ། བདག་གིས་དེ་གསོ་བར་བྱའོ་ཞེས་གསུངས་སོ། ། 20 འོན་ཀྱང་མི་ངན་རྣམས་རྒྱ་མཚོ་འཕྱུར་བ་བཞིན་བདེ་བར་མི་གནས་ལ། རྒྱ་མཚོའི་ཆུ་ལས་འདམ་དང་བཙོག་པ་དཀྲུག་པར་འགྱུར། 21 བདག་གི་དཀོན་མཆོག་གིས་མི་ངན་པར་ཞི་བདེ་མེད་ཅེས་གསུངས་སོ། །

ལེའུ་ང་བརྒྱད་པ།

སྨྱུང་གནས་སྲུང་བའི་སྙིང་པོ།

1 ཁྱོད་ཀྱིས་མཚམས་མེད་པར་སྐད་ཆེན་པོ་རྒྱོབས་ཤིག རྭ་དུང་འབུད་པ་བཞིན་སྐད་ཆེན་པོ་རྒྱོབས་ཤིག བདག་གི་མི་སྡེ་ལ་དེ་ཚོའི་ཉེས་པ་སྒྲོགས་དང་། ཡ་ཀོབ་ཀྱི་ཁྱིམ་རྒྱུད་ལ་ཁོ་ཚོའི་སྡིག་པ་རྣམས་གསལ་པོར་སྨྲོས་ཤིག 2 དྲང་བདེན་སྤྱོད་པའི་རྒྱལ་དམངས་ཚོས་རང་གི་དཀོན་མཆོག་གི་བཀའ་རྣམས་མི་འདོར་བ་བཞིན། དེ་དག་གིས་ཉིན་རེ་བཞིན་བདག་འཚོལ་ཞིང་། བདག་གི་ལམ་རྣམས་ཤེས་འདོད་དེ། དྲང་བདེན་གྱི་བཅད་ཁྲ་བདག་ལ་ཞུ་ཞིང་། དཀོན་མཆོག་དང་ཉེ་སར་གཅར་བ་ལ་སྤྲོའོ། ། 3 དེ་དག་ན་རེ། ང་ཚོས་སྨྱུང་གནས་བསྲུངས་པ་ཁྱེད་ཀྱིས་མི་གཟིགས་པ་ཅི་ཡིན་ནམ། ང་ཚོས་དཀའ་སྡུག་སྤྱད་ཀྱང་ཁྱེད་ཀྱིས་མི་མཁྱེན་པ་ཅི་ཡིན་ནམ་ཞེས་ཞུས་ཀྱང་། ལྟོས་དང་། ཁྱོད་ཚོས་སྨྱུང་གནས་སྲུང་བའི་ཉིན་མོར་ཡང་རང་ཉིད་དགའ་བའི་ལས་སྤྱོད་ཅིང་། རང་གི་ལས་མི་ཀུན་ལ་གཉའ་གནོན་བྱེད་དོ། ། 4 ལྟོས་ཤིག ཁྱོད་ཚོའི་སྨྱུང་གནས་ནི་རྩོད་གླེང་དང་འཐབ་འཁྲུག་ཡིན་ཏེ། ཁུ་ཚུར་གཏུམ་པོས་མི་ལ་རྡུང་བ་ཡིན་ཞིང་། ཁྱོད་ཚོས་དེ་རིང་གི་སྨྱུང་གནས་འདི་ལྟ་བུ་བསྲུངས་ཏེ་རང་གི་སྐད་སྒྲ་གནམ་ནས་ཐོས་པར་རེ་བ་མ་བྱེད་ཅིག 5 འདི་ལྟ་བུའི་སྨྱུང་གནས་ནི་བདག་གིས་བདམས་ཤིང་མི་ལ་དཀའ་ཐུབ་སྤྱོད་དུ་འཇུག་པའི་ཉིན་མོ་ཡིན་ནམ། མི་ཡི་མགོ་བོ་འདམ་རྩྭ་བཞིན་སྒུར་དུ་བཅུག་སྟེ། རྩིད་རས་དང་གོ་ཐལ་གྱི་གདན་གདིང་དགོས་པ་ཡིན་ནམ། ཁྱོད་ཀྱིས་འདི་ལ་སྨྱུང་གནས་ཞེས་དཀོན་མཆོག་ཡ་ཝཱེའི་ཐུགས་ལ་ལྡན་པའི་ཉིན་མོ་རུ་འབོད་དམ།

6 བདག་གིས་བདམས་པའི་སྨྱུང་གནས་ནི་གདུག་རྩུབ་ཅན་གྱི་ལྕགས་སྒྲོག་བསྒྲལ་བ་དང་། གཉའ་ཤིང་གི་ཐག་པ་ལྷོད་པ། གཉའ་གནོན་འོག་ཏུ་ཡོད་པ་རྣམས་ཐར་དུ་འཇུག་པ། གཉའ་ཤིང་ཐམས་ཅད་གཅོག་པ་མ་ཡིན་ནམ། 7 དེ་ནི་བཀྲེས་པའི་མི་ལ་རང་གི་ཁ་ཟས་སྟེར་བ་དང་། དབུལ་པོ་འཁྱམས་པོ་དག་རང་ཁྱིམ་དུ་སྣེ་ལེན་བྱེད་པ། གོས་མེད་གཅེར་བུ་མཐོང་ཚེ་དེ་ལ་གོས་བསྐོན་པ། རང་གི་གཉེན་ཉེ་ལས་རང་ཉིད་སྦ་སྐུང་མི་བྱེད་པ་མ་ཡིན་ནམ། 8 དེ་ནས་ཁྱོད་ཀྱི་འོད་ཟེར་སྐྱ་རེངས་ལྟར་འཕྲོ་ཞིང་། ཁྱོད་ཀྱི་རྨ་ཁ་མྱུར་དུ་སོས་ཏེ། དྲང་བདེན་ཁྱོད་ཀྱི་མདུན་དུ་སྐྱོད་ཅིང་། དཀོན་མཆོག་ཡ་ཝཱེའི་གཟི་བརྗིད་ཁྱོད་ཀྱི་རྒྱབ་རྟེན་དུ་འགྱུར་ངེས། 9 དུས་དེར་ཁྱོད་ཀྱིས་ཞུས་ན་དཀོན་མཆོག་ཡ་ཝཱེས་བཀའ་ལན་བསྩལ་ཞིང་། ཁྱོད་ཀྱིས་འོ་དོད་བོས་ན་ཁོང་གིས་ང་འདི་རུ་ཡོད་ཅེས་གསུང་བར་འགྱུར། གལ་ཏེ་ཁྱོད་ཀྱིས་རང་ཅག་གི་ཁྲོད་ནས་གཉའ་ཤིང་དང་། སྐྱོན་འཛུགས་པའི་མཛུབ་མོ། གཏམ་ངན་སྨྲ་བ་བཅས་འདོར་ཞིང་། 10 ཁྱོད་ཀྱིས་བཀྲེས་ལྟོགས་ཀྱིས་མནར་བ་རྣམས་ལ་སྙིང་རྗེ་བསྐྱེད་པ་དང་། དཀའ་སྡུག་ཅན་གྱི་ཡིད་ཚིམ་དུ་བཅུག་ན། ཁྱོད་ཀྱི་འོད་ནི་མུན་པའི་ཁྲོད་ནས་འཆར་ཞིང་། ཁྱོད་ཀྱི་སྨག་རུམ་ནི་ཉིན་གུང་བཞིན་དུ་འགྱུར། 11 དཀོན་མཆོག་ཡ་ཝཱེས་རྟག་ཏུ་ཁྱོད་ཀྱི་ལམ་སྣ་འདྲེན་ཞིང་། སྐམ་སར་ཁྱོད་ཀྱི་ཡིད་ཚིམ་པར་མཛད་ཅིང་། ཁྱོད་ཀྱི་རུས་པ་རྣམས་ལ་སྟོབས་ཤུགས་རྒྱས་པར་མཛད་དོ། །དེ་ནས་ཁྱོད་ནི་ཆུ་མང་པོ་དྲངས་པའི་སྐྱེད་ཚལ་དང་། བཞུར་རྒྱུན་མི་ཆད་པའི་ཆུ་མིག་ལྟ་བུར་འགྱུར། 12 ཁྱོད་ཀྱི་བུ་རྒྱུད་རྣམས་ཀྱིས་ཞིག་རལ་རྣམས་སླར་སྐྲུན་ཞིང་། ཁྱོད་ཀྱིས་གནའ་བོའི་བཤིག་རོ་རྣམས་ཀྱི་རྨང་རྡོ་འཛུགས་པས། ཁྱོད་ལ་མཁར་ཆག་ཞིག་གསོ་བྱེད་མཁན་དང་། གཞིས་ཡུལ་བསྐྲུན་པའི་ལམ་བཟོ་མཁན་ཞེས་མིང་ཐོགས་པར་འགྱུར་རོ། །

ངལ་གསོ་བའི་ཉིན་མོ་སྲུང་བའི་བྱིན་རླབས།

13 ངལ་གསོ་བའི་ཉིན་མོར་ཁྱོད་ཀྱིས་རང་གི་གོམ་སྟབས་ལ་གཟབ་གཟབ་བྱས་ཏེ། བདག་གི་ཉིན་དམ་པའི་ནང་དུ་རང་ཉིད་དགའ་བའི་ལས་མི་སྤྱོད་པར། ངལ་གསོ་བའི་ཉིན་མོ་དགའ་འོས་པའི་ཉིན་དུ་བརྩི་ཞིང་། དཀོན་མཆོག་ཡ་ཝཱེའི་ཉིན་དམ་པ་བཀུར་འོས་པར་བརྗོད་དེ། དེ་ལ་བཀུར་བ་ལས་རང་གི་ལམ་དུ་མི་སྐྱོད་ཅིང་། རང་གི་འདོད་པ་མི་འཚོལ་བ་དང་། ཕན་མེད་ཀྱི་གཏམ་ཡང་མི་སྨྲ་བ་ཡིན་ན། 14 ཁྱོད་ལ་དཀོན་མཆོག་ཡ་ཝཱེ་ལས་དགའ་སྤྲོ་འཐོབ་ཅིང་། བདག་གིས་ཁྱོད་ས་གཞིའི་མཐོ་སར་བསྐྱོན་ཏེ། ཁྱོད་ཀྱི་མེས་པོ་ཡ་ཀོབ་ཀྱི་ནོར་སྐལ་ལས་ཁྱོད་འཚོ་བར་འགྱུར་ཞེས་དཀོན་མཆོག་ཡ་ཝཱེས་སྐུ་དངོས་སུ་གསུངས་སོ། །

ལེའུ་ང་དགུ་པ།

ལུང་སྟོན་པས་འབངས་ཀྱི་སྡིག་པར་གཤེ་གཤེ་བཏང་བ།

1 ལྟོས་ཤིག དཀོན་མཆོག་ཡ་ཝཱེའི་ཕྱག་ཐུང་དྲགས་ནས་སྐྱོབ་མི་ནུས་པ་མ་ཡིན་ལ། ཁོང་གི་སྙན་རྟུལ་ནས་གསན་མི་ནུས་པའང་མ་ཡིན་པར། 2 ཁྱོད་ཅག་གི་ཉེས་པས་ཁྱོད་ཅག་རང་གི་དཀོན་མཆོག་དང་ཕྲལ་ཞིང་། ཁྱོད་རྣམས་ཀྱི་སྡིག་པས་ཁོང་གི་ཞལ་རས་ཁྱོད་ཅག་གི་ཕྱོགས་སུ་སྦས་པ་དང་། ཁྱོད་རྣམས་ཀྱི་གསོལ་འདེབས་ལ་ཁོང་གིས་གསན་མ་གྱུར། 3 གང་ལ་ཞེ་ན། ཁྱོད་རྣམས་ཀྱི་ལག་པ་ཁྲག་གིས་བསླད་ཅིང་མཛུབ་མོ་ཉེས་པས་བཙོག་པར་བཟོས། ཁྱོད་ཅག་གི་ཁ་ནས་རྫུན་བཤད་པ་དང་། ཁྱོད་རྣམས་ཀྱི་ལྕེ་ལས་གཏམ་ངན་སྨྲས། 4 དྲང་བདེན་ངང་ནས་ཞུ་མཁན་གཅིག་ཀྱང་མེད། དྲང་པོས་རྩོད་མཁན་ཡང་གཅིག་ཀྱང་མེད། དེ་དག་སྟོང་བ་ཉིད་ལ་བརྟེན་ཞིང་རྫུན་ལབ། དེ་དག་ལ་གནོད་སེམས་ཆགས་ཤིང་ཉེས་པ་སྐྱེས། 5 དེ་དག་གིས་དུག་སྦྲུལ་གྱི་སྒོ་ང་རུམ་པ་དང་སྡོམ་དྲ་འཐག་པ་ཡིན། སུས་དེ་དག་གི་སྒོ་ང་ཟོས་ན་འཆི་བར་འགྱུར་ལ། སྒོ་ང་ཆག་སྟེ་ཐོན་པ་དུག་སྦྲུལ་ཡིན། 6 དེ་དག་གི་དྲ་བས་གྱོན་གོས་བཟོ་མི་ནུས་ལ། ཁོ་ཚོས་བཟོས་པས་ཀྱང་རང་ཉིད་ཁེབས་པར་མི་འགྱུར། དེ་དག་གིས་སྤྱད་པའི་ལས་ནི་སྡིག་པ་དང་། ལག་ནང་གི་སྤྱོད་པ་ནི་གཏུམ་དྲག་ཡིན། 7 དེ་དག་གི་རྐང་པ་ངན་པའི་ཕྱོགས་སུ་རྒྱུག་ཅིང་། ཉེས་མེད་ལ་ཁྲག་བཞུར་དུ་འཇུག་པར་འཚབ། དེ་དག་གི་བསམ་པ་ནི་ངན་སེམས་དང་། སྤྱོད་ལམ་ནི་གཏོར་བཤིག་དང་ཚར་གཅོད་ཡིན་ནོ། ། 8 དེ་ཚོས་ཞི་བདེའི་ལམ་མི་ཤེས་ལ། དེ་དག་གི་སྤྱོད་ལམ་ནང་དྲང་བདེན་མེད། དེ་ཚོས་རང་ཉིད་ཀྱི་ཕྱིར་དུ་ཀྱག་ཀྱོག་གི་ལམ་བཟོས་པས། ལམ་དེར་འགྲུལ་མཁན་རྣམས་ཀྱིས་ཞི་བདེ་རྟོགས་པར་མི་འགྱུར་རོ། །

9 དེ་བས་དྲང་པོ་ང་ཚོ་དང་རིང་དུ་གྱེས་ཤིང་། དྲང་བདེན་གྱིས་ང་ཚོ་ཟིན་པ་མིན། ང་ཚོས་འོད་ལ་རེ་ཡང་མུན་པ་འཁྱིལ། འོད་ཟེར་ལ་སྒུག་ཀྱང་སྨག་རུམ་ནང་དུ་འགྲུལ་བའོ། ། 10 ང་ཚོས་ལོང་པ་བཞིན་དུ་རྩིག་པར་ལག་མྱུལ་བྱས། མིག་མེད་བཞིན་དུ་ང་ཚོས་ལག་མྱུལ་བྱས། མུན་རུབ་བཞིན་དུ་ང་ཚོ་ཉིན་གུང་འདྲེད་བརྡབ་ཤོར་ནས། དར་མ་རྣམས་ཀྱི་ཁྲོད་དུ་ང་ཚོ་བེམ་པོ་དང་མཚུངས། 11 རང་ཅག་གིས་དོམ་ལྟར་ངར་སྐད་སྒྲོག་ཅིང་། ཕུག་རོན་བཞིན་དུ་སྨྲེ་སྔགས་འདོན། ང་ཚོས་དྲང་བདེན་འཚོལ་ཡང་དྲང་བདེན་མི་རྙེད། ཐར་པ་ལ་སྒུག་ཀྱང་དེ་ནི་རང་ཅག་དང་རྒྱང་ཐག་ཧ་ཅང་རིང་པོ་ཡིན། 12 གང་ལ་ཞེ་ན། ཁྱེད་ཀྱི་སྤྱན་སྔར་ངེད་ཅག་གི་ཉེས་སྐྱོན་མང་དུ་འཕེལ་ཞིང་། ངེད་ཅག་གི་སྡིག་པས་ང་ཚོ་ཁྲིམས་ལ་སྦྱོར། ང་ཚོའི་ཉེས་སྐྱོན་རང་དང་མཉམ་དུ་གནས་ཤིང་། ང་ཚོས་རང་གི་ཉེས་པ་རྟོགས། 13 ང་ཚོས་གྱེན་ལྡོག་བྱས་ནས་དཀོན་མཆོག་ཡ་ཝཱེ་ཁས་མ་བླངས། ང་ཚོ་རང་གི་དཀོན་མཆོག་གི་རྗེས་སུ་མ་འབྲངས་པར། གཉའ་གནོན་དང་ཕྱིན་ལོག་གི་གཏམ་སྨྲ་ཞིང་། སེམས་ནང་དུ་རྫུན་གཏམ་བསྒྲིགས་ནས་ལབ་པ་ཡིན།

14 དྲང་པོ་ཕྱིར་ནུར་ཞིང་། དྲང་བདེན་རྒྱང་རིང་དུ་འགྲེང་། བདེན་པ་ཐང་ཆེན་དུ་འདྲེད་ཅིང་། དྲང་པོར་འཛུལ་ས་མེད། 15 བདེན་པ་མེད་ཅིང་ངན་པ་དང་བྲལ་བ་དག་བཅོམ་ནོར་དུ་གྱུར། དཀོན་མཆོག་ཡ་ཝཱེས་དེ་ནི་ལས་ངན་པར་གཟིགས་ཏེ། གང་ལ་ཞེ་ན། དྲང་པོ་གང་ཡང་མེད་པའི་ཕྱིར་རོ། ། 16 ཁོང་གིས་སྤྱོད་བཟང་ཅན་དང་། གཞན་གྱི་ཕྱིར་དུ་གསོལ་བ་འདེབས་མཁན་མེད་པ་མཐོང་སྟེ་ཤིན་ཏུ་ངོ་མཚར་བར་གྱུར། དེའི་ཕྱིར་ཁོང་གི་ཕྱག་ངར་གྱིས་སྐྱོབ་པར་མཛད་ཅིང་། ཁོང་གི་དྲང་བདེན་གྱིས་རང་ཉིད་སྐྱོར་ཏོ། ། 17 ཁོང་གིས་དྲང་བདེན་གྱི་གོ་ཁྲབ་མནབས་ཤིང་། དབུ་ལ་ཐར་པའི་དབུ་རྨོག་བསྣམས། འཁོན་ལན་སློག་པའི་ན་བཟའ་མནབས། དང་ཞེན་གྱི་ཕྱི་ལྭ་གསོལ། 18 ཁོང་གིས་མི་རེ་རེའི་བྱ་སྤྱོད་བཞིན་ལན་འཇལ་ཞིང་། ཁོང་གི་ཐུགས་ཁྲོ་ཉིད་ཀྱི་དགྲ་ཡི་སྟེང་འབབ་ཏུ་འཇུག་ཅིང་། ཉིད་ཀྱི་འཁོན་ལན་དགྲ་ཟླའི་སྟེང་དུ་སློག་པ་དང་། གླིང་ཕྲན་སྟེང་གི་མི་རྣམས་ལ་ངན་ལན་འཇལ་ལོ། ། 19 དེ་བས་མི་ཡིས་ཉི་མ་ནུབ་མཚམས་ནས་དཀོན་མཆོག་ཡ་ཝཱེའི་མཚན་ལ་གུས་ཤིང་འཇིགས་པར་བྱེད་ཅིང་། ཉི་མ་ཤར་མཚམས་ནས་ཀྱང་ཁོང་གི་གཟི་བརྗིད་ལ་གུས་ཤིང་འཇིགས་པར་འགྱུར་ཏེ། དགྲ་རྣམས་གཙང་པོ་བཞིན་རྒྱུག་འོང་དུས་དཀོན་མཆོག་ཡ་ཝཱེའི་དབུགས་ཀྱིས་དེ་འདེད་པར་འགྱུར། 20 དེ་ནས་ཛ་ཡན་དང་། ཡ་ཀོབ་ཚང་གི་ཉེས་པ་བཤགས་མཁན་རྣམས་སྐྱོབ་ཕྱིར་སྐྱབས་མགོན་ཞིག་འོང་བར་འགྱུར་ཞེས་དཀོན་མཆོག་ཡ་ཝཱེས་གསུངས་སོ། ། 21 དཀོན་མཆོག་ཡ་ཝཱེས་འདི་སྐད་དུ། ང་ལ་མཚོན་ན་དེ་དག་དང་ཁ་ཆད་བཞག་པ་འདི་ལྟ་སྟེ། བདག་གིས་ཁྱོད་རྣམས་ཀྱི་སྟེང་དུ་བཞག་པའི་ཐུགས་ཉིད་དང་། ཁྱོད་ཅག་གི་སྨྲ་སྒོ་རུ་བཞག་པའི་མན་ངག་དེ། ཁྱོད་དང་ཁྱོད་ཀྱི་བུ་རྒྱུད་དང་ཁྱོད་ཀྱི་བུ་རྒྱུད་ཀྱི་བུ་རྒྱུད་བཅས་ཀྱི་སྨྲ་སྒོ་དང་འབྲལ་བར་མི་འགྱུར་བར་རྟག་ཏུ་གནས་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་དྲུག་ཅུ་པ།

ཡེ་རུ་སཱ་ལེམ་གྱི་མ་འོངས་པའི་གཟི་དཔལ།

1 ཀྱེ་ཛ་ཡན་ཡར་ལོངས་ལ་འོད་སྤྲོས་ཤིག ཁྱོད་ཀྱི་འོད་སླེབས་ཟིན་པས་སོ། །དཀོན་མཆོག་ཡ་ཝཱེའི་གཟི་བརྗིད་ཡར་འཕགས་ཏེ་ཁྱོད་ཀྱི་སྟེང་དུ་ཤར་བྱུང་། 2 ལྟོས་དང་། མུན་པས་ས་གཞི་གཡོགས་ཤིང་མི་རིགས་ཀུན་སྨག་རུམ་གྱིས་བཏུམས་ནའང་། དཀོན་མཆོག་ཡ་ཝཱེ་ཡར་བཞེངས་ཏེ་ཁྱོད་ལ་འོད་སྤྲོ་ཞིང་ཁོང་གི་གཟི་བརྗིད་ཁྱོད་ཀྱི་སྟེང་ནས་མངོན་པར་འགྱུར། 3 རྒྱལ་ཕྲན་རྣམས་ནི་ཁྱོད་ཀྱི་འོད་ནང་དུ་སྐྱོད་ཅིང་། རྒྱལ་པོ་རྣམས་ཁྱོད་ཀྱི་ཉི་གཞོན་འཆར་ཀའི་འོད་ནང་དུ་རྒྱུ་བར་འགྱུར།

4 ཁྱོད་ཀྱིས་མིག་ཟུང་ཡར་བཏེགས་ནས་ཕྱོགས་ཀུན་ལ་ལྟོས་དང་། མི་ཐམས་ཅད་མཉམ་གཅིག་ཏུ་ཁྱོད་ཀྱི་མདུན་དུ་འོང་ཞིང་། ཁྱོད་ཀྱི་བུ་རྣམས་རྒྱང་རིང་ནས་འོང་ལ། ཁྱོད་ཀྱི་བུ་མོ་རྣམས་མཆན་ལ་བཙིར་ནས་འོང་བར་འགྱུར། 5 དུས་དེར་ཁྱོད་ཀྱིས་མཐོང་ཞིང་འོད་མདངས་བཀྲ་བར་འགྱུར་ཏེ། ཁྱོད་ཀྱི་སེམས་ངོ་མཚར་ཞིང་སྤྲོ་བར་འགྱུར། ཅིའི་ཕྱིར་ཞེ་ན། རྒྱ་མཚོའི་གཏེར་རྣམས་ཁྱོད་ཀྱི་ཕྱོགས་སུ་འཁོར་ཞིང་། རྒྱལ་ཕྲན་རྣམས་ཀྱི་རྒྱུ་ནོར་ཁྱོད་ལ་འཐོབ་ངེས་ཡིན། 6 རྔ་མོང་གི་ཁྱུ་རྣམས་ཁྱོད་ཀྱི་ས་གཞིར་ཁྱབ་ཅིང་། མིད་ཡཱན་དང་ཨེ་ཕཱ་ཡི་རྔ་མོང་ཆུང་ཆུང་རྣམས་ཁྱོད་ཀྱི་རྒྱལ་ཁམས་སུ་གང་སྟེ། ཤེ་བཱའི་མི་ཀུན་གྱིས་གསེར་དང་སྤོས་དཀར་ཁྱེར་འོངས་ནས། དཀོན་མཆོག་ཡ་ཝཱེར་བསྟོད་ཅིང་བསྔགས་པའི་གཏམ་བཟང་སྒྲོག་གོ ། 7 ཀེ་དཱར་གྱི་ལུག་ཁྱུ་ཐམས་ཅད་ཁྱོད་ཀྱི་དྲུང་དུ་འདུས་ཤིང་། ནཱ་བ་ཨོད་ཀྱི་ལུག་ཐུག་རྣམས་ཁྱོད་ཀྱི་དྲུང་དུ་འབྱོར་ངེས། དེ་དག་བདག་གི་བློར་འབབ་པའི་མཆོད་རྫས་སུ་འགྱུར་ཆེད་བདག་གི་མཆོད་ཁྲི་སྟེང་འབུལ་ཞིང་། བདག་གིས་རང་གི་གཟི་བརྗིད་ལྡན་པའི་མཆོད་ཁང་ལ་གཟི་བརྗིད་ལྡན་པར་མཛད་དོ། ། 8 སྤྲིན་ལྟར་འཕུར་ཞིང་། ཕུག་རོན་བཞིན་རང་གི་ཚང་ནང་འཕུར་འགྲོ་བ་དེ་དག་སུ་ཡིན་ནམ། 9 གླིང་ཕྲན་རྣམས་ཀྱིས་བདག་ལ་བསྒུག་ཅིང་། ཁོང་གིས་ཁྱོད་ལ་གཟི་བརྗིད་བསྩལ་ཡོད་པས། ཁྱོད་ཀྱི་དཀོན་མཆོག་ཡ་ཝཱེའི་མཚན་དང་། ཡེས་ར་ཨེལ་གྱི་དམ་པ་ཉིད་ཀྱི་རྐྱེན་གྱིས། ཐཱར་ཞིས་པའི་གྲུ་གཟིངས་རྣམས་ཀྱིས་སྣེ་ཁྲིད་དེ་ཁྱོད་ཀྱི་བུ་རྣམས་གསེར་དངུལ་དང་བཅས་རྒྱང་རིང་ཡུལ་ནས་བསྐྱལ་འོང་། 10 ཕྱི་ཕྱོགས་པས་ཁྱོད་ཀྱི་མཁར་ཡང་བསྐྱར་བརྩིག་ཅིང་། དེ་དག་གི་རྒྱལ་པོ་རྣམས་ཀྱིས་ཁྱོད་ལ་ཞབས་ཕྱི་བསྒྲུབ་པར་འགྱུར། གང་ལ་ཞེ་ན། སྔར་བདག་གིས་ཁོང་ཁྲོ་དང་བཅས་ཁྱོད་ལ་བརྡེགས་ནའང་། ད་ལྟ་གཟིགས་སྐྱོང་ཁྲོད་ནས་ཁྱོད་ལ་སྙིང་རྗེ་བསྐྱེད་པ་ཡིན། 11 མི་རྣམས་ཀྱིས་ཁྱོད་ལ་རྒྱལ་ཕྲན་ཀུན་གྱི་རྒྱུ་ནོར་སྐྱེལ་འདྲེན་བྱེད་པ་དང་། དེའི་རྒྱལ་པོ་རྣམས་ཁྲིད་འོང་བའི་ཕྱིར། ཁྱོད་ཀྱི་མཁར་སྒོ་རྒྱུན་དུ་ཕྱེས་ཏེ། ཉིན་མཚན་གང་དུའང་སྒོ་རྒྱག་པར་མི་འགྱུར་རོ། ། 12 ཡང་ཁྱོད་ལ་ཞབས་ཕྱི་མི་བསྒྲུབ་པའི་བུ་རྒྱུད་དང་རྒྱལ་སྲིད་ནི་མེད་པར་འགྱུར་ཞིང་། རྒྱལ་ཁབ་དེ་དག་རྩ་བ་ནས་འཇིག་ངེས་ཡིན། 13 བདག་གི་གནས་དམ་པ་མཛེས་པར་བརྒྱན་ཕྱིར་གསོམ་པ་དང་སྒྲོན་ཤིང་། ཤུག་ཤིང་བཅས་ལེ་པཱ་ནོན་གྱི་གཟི་བརྗིད་ཁྱོད་ལ་གཏོགས་པར་འགྱུར། ངས་རང་གི་རྐང་པ་སྤོ་སར་གཟི་བརྗིད་འཐོབ་པར་བྱའོ། ། 14 ཁྱོད་དཀའ་སྡུག་ལ་སྦྱོར་མཁན་གྱི་བུ་རྒྱུད་རྣམས་མགོ་བསྒུར་ཏེ་ཁྱོད་ཀྱི་དྲུང་དུ་འོང་ཞིང་། ཁྱོད་ལ་མཐོང་ཆུང་བྱེད་མཁན་ཐམས་ཅད་ཀྱིས་ཁྱོད་ཀྱི་རྐང་འོག་ནས་ཕྱག་འཚལ་བར་འགྱུར། དེ་ཚོས་ཁྱོད་ལ་དཀོན་མཆོག་ཡ་ཝཱེའི་གྲོང་ཁྱེར་དང་། ཡེས་ར་ཨེལ་གྱི་དམ་པའི་ཛ་ཡན་ཞེས་འབོད།

15 སྔར་ཁྱོད་ནི་དོར་ཞིང་སྡང་བར་གྱུར་ཏེ། ཐ་ན་ཁྱོད་བརྒྱུད་ནས་འགྲོ་མཁན་མེད་ཀྱང་། བདག་གིས་ཁྱོད་ནི་དུས་གཏན་དུ་བསྟོད་པའི་ཡུལ་དུ་འགྱུར་བ་དང་། མི་རབས་ཀུན་གྱི་དགའ་སྤྲོ་རུ་བྱེད་དོ། ། 16 ཁྱོད་ཀྱིས་རྒྱལ་ཕྲན་ཀུན་གྱི་འོ་མ་བཏུང་ཞིང་། རྒྱལ་པོ་རྣམས་ཀྱི་ནུ་ཞོ་འཇིབ་པ་དང་། དེ་ནས་ཁྱོད་ཀྱིས་དཀོན་མཆོག་ཡ་ཝཱེ་བདག་ནི་ཁྱོད་ཀྱི་མགོན་སྐྱབས་དང་། ཡ་ཀོབ་ཀྱི་མཐུ་བོ་ཆེ་སྟེ་ཁྱོད་རང་བླུ་མཁན་ཡིན་པ་རྟོགས་པར་འགྱུར། 17 བདག་གིས་ཟངས་ཀྱི་ཚབ་ཏུ་གསེར་དང་། ལྕགས་ཀྱི་ཚབ་ཏུ་དངུལ། ཤིང་གི་ཚབ་ཏུ་ར་གན་དང་། རྡོའི་ཚབ་ཏུ་ལྕགས་འདྲེན་པར་བྱ་སྟེ། བདག་གིས་ཁྱོད་ཀྱི་ལས་དཔོན་དུ་ཞི་བདེ་དང་། ཁྱོད་ཀྱི་དབང་སྒྱུར་མཁན་དུ་དྲང་བདེན་བསྐོ་བར་བྱའོ། ། 18 ཁྱོད་ཀྱི་ཡུལ་ནས་དྲག་སྤྱོད་ཀྱི་དོན་ཙམ་ཡང་མི་ཐོས་ཤིང་། ཁྱོད་ཀྱི་མངའ་ཁོངས་སུ་ཉམ་རྒུད་དང་གཏོར་བཤིག་གི་སྒྲ་ཙམ་ཡང་ཐོས་པར་མི་འགྱུར། ཁྱོད་ཀྱིས་རང་གི་ལྕགས་རི་རྣམས་ལ་ཐར་པ་དང་། མཁར་སྒོ་རྣམས་ལ་བསྟོད་བསྔགས་ཞེས་འབོད་པར་འགྱུར།

19 ཉིན་དཀར་ཉི་འོད་ཁྱོད་ཀྱི་འོད་དུ་མི་བྱ་ཞིང་། མཚན་མོར་ཟླ་འོད་ཀྱང་ཁྱོད་སྟེང་མི་སྤྲོ། ཡིན་ཡང་དཀོན་མཆོག་ཡ་ཝཱེ་ཁྱོད་ཀྱི་དུས་གཏན་གྱི་འོད་ཟེར་དང་། ཁྱོད་ཀྱི་དཀོན་མཆོག་ཁྱོད་ཀྱི་གཟི་བརྗིད་དུ་འགྱུར་རོ། ། 20 ཁྱོད་ཀྱི་ཉི་མ་ནམ་ཡང་མི་ནུབ་ལ། ཁྱོད་ཀྱི་ཟླ་བ་ཡང་འཁུམ་པར་མི་འགྱུར། གང་ལ་ཞེ་ན། དཀོན་མཆོག་ཡ་ཝཱེ་ཁྱོད་ཀྱི་དུས་གཏན་གྱི་འོད་ཟེར་བྱེད་ཅིང་། ཁྱོད་ཀྱི་སྡུག་བསྔལ་གྱི་ཉིན་མོ་རྣམས་རྫོགས་པར་འགྱུར། 21 ཁྱོད་ཀྱི་འབངས་རྣམས་དྲང་བདེན་དུ་འགྱུར་ཞིང་། དུས་གཏན་དུ་ཡུལ་དེ་ས་སྐལ་དུ་འཐོབ་པར་འགྱུར། དེ་དག་ནི་བདག་གིས་བཙུགས་པའི་མྱུ་གུ་དང་། བདག་གི་ཕྱག་གིས་བྱས་པ་ཡིན་པས་བདག་ལ་གཟི་བརྗིད་མངའ་བར་འགྱུར། 22 ཆེས་ཆུང་བ་རྣམས་རིགས་གཅིག་ཏུ་འགྱུར་ཞིང་། སྟོབས་ཉམས་པ་རྣམས་སྟོབས་འབྱོར་ལྡན་པའི་རྒྱལ་ཁབ་ཏུ་འགྱུར། དཀོན་མཆོག་ཡ་ཝཱེ་བདག་གིས་དུས་བཞིན་དུ་དོན་དེ་རྣམས་མྱུར་དུ་བསྒྲུབ་པར་བྱའོ། །

ལེའུ་རེ་གཅིག་པ།

ཐར་པའི་འཕྲིན་བཟང་སྒྲོག་པ།

1 གཙོ་བོ་ཡ་ཝཱེའི་ཐུགས་ཉིད་ང་ཡི་སྟེང་དུ་བཞུགས་ཏེ། གང་ལ་ཞེ་ན། དབུལ་པོ་རྣམས་ལ་འཕྲིན་བཟང་སྒྲོག་པའི་ཕྱིར་ཁོང་གིས་བདག་ལ་སྣུམ་གྱིས་བྱུགས་ཤིང་བསྐོས་པའོ། །སྡུག་བསྔལ་ཅན་ལ་སེམས་གསོ་བྱེད་པ་དང་། བཙོན་པ་རྣམས་ལ་ཐར་པའི་འཕྲིན་བཟང་བསྒྲག་པ། བཀག་སྡོམ་ཐེབས་པ་རྣམས་ལ་ཐར་པ་བསྒྲག་པ། 2 དཀོན་མཆོག་ཡ་ཝཱེའི་ཐུགས་རྗེའི་གནམ་ལོ་དང་། ང་ཚོའི་དཀོན་མཆོག་གིས་ལན་འཇལ་བའི་ཉིན་མོ་དེ་བསྒྲག་པ་དང་། ཡིད་སྐྱོ་བ་རྣམས་ལ་སེམས་གསོ་གཏོང་བ། 3 ཛ་ཡན་གྱི་སྡུག་གིས་མནར་བཞིན་པ་རྣམས་བརྒྱན་ཏེ། ཁོ་ཚོར་ཐལ་རྡུལ་གྱི་ཚབ་ཏུ་ལ་ཐོད་དང་། མྱ་ངན་གྱི་ཚབ་ཏུ་དགའ་སྤྲོ་ཡི་སྣུམ། སེམས་ཤུགས་ཉམས་པའི་ཚབ་ཏུ་བསྟོད་པའི་གྱོན་ཆས་བཅས་གནང་བར་མངགས་པ་ཡིན། ཁོང་རང་ཉིད་ལ་གཟི་བརྗིད་འཐོབ་པའི་ཕྱིར་དུ། དེ་དག་ལ་དྲང་བདེན་གྱི་བེ་ཤིང་ཞེས་འབོད་ཅིང་། དཀོན་མཆོག་ཡ་ཝཱེ་ཁོང་གིས་སྐུ་དངོས་སུ་བཙུགས་པ་ཡིན། 4 དེ་དག་གིས་གནའ་བོའི་ཞིག་རོ་རྣམས་བརྩིགས་ཤིང་སྔོན་ཆད་རྩ་གཏོར་བཏང་བ་རྣམས་ཡར་བཞེངས་ཏེ། མི་རབས་མང་པོར་ཞིག་རོར་ལུས་པའི་གྲོང་ཁྱེར་རྣམས་སླར་གསོ་བར་བྱའོ། །

5 དུས་དེར་ཕྱི་ཕྱོགས་པ་རྣམས་ཀྱིས་ཁྱོད་ཚོར་ཞབས་ཕྱི་བསྒྲུབས་ཏེ། ཁྱོད་རྣམས་ཀྱི་ལུག་ཁྱུ་འཚོ་ཞིང་། ཕྱི་ཕྱོགས་པ་རྣམས་ཁྱོད་ཅག་གི་ཞིང་པ་དང་རྒུན་ཚལ་བདག་གཉེར་བྱེད་མཁན་དུ་འགྱུར་རོ། ། 6 ཡང་ཁྱོད་ཅག་ནི་དཀོན་མཆོག་ཡ་ཝཱེའི་མཆོད་དཔོན་དུ་འབོད་པར་འགྱུར་ཏེ། མི་རྣམས་ཀྱིས་ཁྱོད་ཅག་ལ་ང་ཚོའི་དཀོན་མཆོག་གི་ཞབས་ཕྱི་ཞེས་འབོད་ཅིང་། ཁྱོད་ཚོས་རྒྱལ་ཕྲན་ཀུན་གྱི་རྒྱུ་ནོར་སྤྱོད་ཅིང་། དེ་དག་གི་གཟི་བརྗིད་ནང་དུ་ཁྱོད་ཅག་གིས་ངོམ་ཟིལ་སྟོན་ནོ། ། 7 ཁྱོད་ཅག་ལ་ཐེབས་པའི་ངོ་ཚའི་ཚབ་ཏུ་ནོར་སྐལ་ལྡབ་གཉིས་འཐོབ་ཅིང་། ངོ་ཚའི་ཚབ་ཏུ་དེ་དག་གིས་རང་ལ་ཐོབ་པའི་ནོར་སྐལ་གྱི་ཕྱིར་དགའ་འབོད་བྱེད་པས། དེ་དག་ལ་རང་ཡུལ་ནས་ནོར་སྐལ་ལྡབ་གཉིས་འཐོབ་ཅིང་། རྟག་ཏུ་དགའ་བར་འགྱུར།

8 དེའི་རྒྱུ་མཚན་དཀོན་མཆོག་ཡ་ཝཱེ་བདག་ནི་དྲང་པོར་དགའ་བ་ལས་དྲང་བདེན་མིན་པའི་འཕྲོག་བཅོམ་ལ་སྡང་བ་ཡིན། བདག་གིས་བདེན་ལུགས་ཀྱིས་དེ་དག་ལ་རྔན་པ་གནང་ཞིང་། དེ་དག་དང་དུས་གཏན་གྱི་ཁ་ཆད་འཇོག་པར་བྱ། 9 དེ་དག་གི་བུ་རྒྱུད་རྣམས་རྒྱལ་ཕྲན་དག་གི་དབུས་ནས་ངོ་ཤེས་པར་འགྱུར་ལ། དེ་དག་གི་བུ་རབས་ཚ་རྒྱུད་རྣམས་མི་རིགས་ཀུན་གྱི་ནང་དུའང་དེ་བཞིན་ནོ། །ཁོ་ཚོ་མཐོང་མཁན་ཚང་མས་དེ་དག་དཀོན་མཆོག་ཡ་ཝཱེས་བྱིན་གྱིས་བརླབས་པའི་བུ་རྒྱུད་ཡིན་པ་ཁས་ལེན་པར་འགྱུར།

10 ང་རང་དཀོན་མཆོག་ཡ་ཝཱེའི་རྐྱེན་གྱིས་རབ་ཏུ་སྤྲོ་ཞིང་། བདག་གི་སེམས་རང་གི་དཀོན་མཆོག་ལ་བརྟེན་ནས་ཤིན་ཏུ་དགའོ། །ཅིའི་ཕྱིར་ཞེ་ན། མག་གསར་གྱིས་ལ་ཐོད་དཀྲི་བ་དང་། བག་གསར་གྱིས་རྒྱན་ཆ་འདོགས་པ་བཞིན། ཁོང་གིས་ང་ལ་ཐར་པའི་གོས་གྱོན་ཞིང་། དྲང་བདེན་གྱི་ཕྱི་ལྭ་ང་ལ་བསྐོན་པར་མཛད། 11 ས་གཞིས་རང་ལ་མྱུ་གུ་འབུ་བར་བྱེད་ཅིང་། སྐྱེད་མོས་ཚལ་གྱིས་དེའི་ནང་དུ་བཏབ་པ་རྣམས་སྐྱེ་རུ་འཇུག་པ་ལྟར། གཙོ་བོ་ཡ་ཝཱེས་ཀྱང་རྒྱལ་ཕྲན་ཀུན་གྱི་མདུན་དུ་དྲང་བདེན་དང་བསྟོད་བསྔགས་བསྐྱེད་པར་བྱའོ། །

ལེའུ་རེ་གཉིས་པ།

ཛ་ཡན་གྱི་ཐར་ལམ།

1 ཛ་ཡན་གྱི་དྲང་བདེན་འོད་ཟེར་བཞིན་འཕྲོ་ཞིང་། ཡེ་རུ་སཱ་ལེམ་གྱི་ཐར་པ་དཔལ་འབར་བཞིན་མ་སྒྲོན་པའི་བར་དུ། ཛ་ཡན་གྱི་ཕྱིར་དུ་བདག་ཁུ་སིམ་མེར་མི་འདུག་ལ། ཡེ་རུ་སཱ་ལེམ་གྱི་ཕྱིར་དུ་བདག་གྲགས་མེད་དུའང་སྡོད་པར་མི་བྱའོ། ། 2 རྒྱལ་ཕྲན་རྣམས་ཀྱིས་ཁྱོད་ཀྱི་དྲང་བདེན་དང་། རྒྱལ་པོ་ཀུན་གྱིས་ཁྱོད་ཀྱི་གཟི་བརྗིད་མཐོང་བར་འགྱུར། དེ་ནས་ཁྱོད་ལ་དཀོན་མཆོག་ཡ་ཝཱེའི་ཞལ་ནས་བཏགས་པའི་མིང་གསར་པ་ཞིག་གིས་མི་ཡིས་འབོད་ངེས་ཡིན། 3 ཁྱོད་རང་དཀོན་མཆོག་ཡ་ཝཱེའི་ཕྱག་གི་དབུ་རྒྱན་དང་། རང་གི་དཀོན་མཆོག་ཕྱག་གི་རྒྱལ་པོའི་གཙུག་རྒྱན་དུ་འགྱུར་ངེས། 4 ད་ནི་ཁྱོད་རང་གཞན་གྱིས་དོར་བ་ཡིན་ཞེས་མི་ཟེར་ལ། ཁྱོད་ཀྱི་ཡུལ་ལའང་དབེན་སྟོང་ཞེས་མི་འབོད་དེ། ཁྱོད་ནི་ང་རང་ཁོ་མོར་དགའ་བ་ཡིན་ཞེས་དང་། ཁྱོད་ཀྱི་ཡུལ་ལ་བཟའ་ཟླ་ཅན་ཞེས་འབོད་ངེས་ཡིན། ཅིའི་ཕྱིར་ཞེ་ན། དཀོན་མཆོག་ཡ་ཝཱེ་ཁྱོད་ལ་ཐུགས་དགྱེས་ཤིང་། ཁྱོད་ཀྱི་ཡུལ་ནི་བཟའ་ཟླ་དང་ལྡན་པར་འགྱུར། 5 གཞོན་ནུ་ཞིག་གིས་ན་ཆུང་བུ་མོ་ཞིག་ལེན་པ་བཞིན། ཁྱོད་ཀྱི་བུ་རྣམས་ཀྱིས་ཀྱང་དེ་བཞིན་ཁྱོད་ལེན་ཞིང་། མག་གསར་བག་མར་དགའ་བ་ཇི་བཞིན། ཁྱོད་ཀྱི་དཀོན་མཆོག་ཀྱང་དེ་བཞིན་ཁྱོད་ལ་ཐུགས་མཉེས་པར་འགྱུར་རོ། །

6 ཀྱེ་ཡེ་རུ་སཱ་ལེམ། བདག་གིས་ཁྱོད་ཀྱི་ལྕགས་རིའི་སྟེང་དུ་སོ་པ་བཞག་ཅིང་། ཁོ་ཚོ་ཉིན་མཚན་ཀུན་ཏུ་ཁུ་སིམ་མེར་མི་འདུག དཀོན་མཆོག་ཡ་ཝཱེའི་མཚན་ནས་འབོད་པ་ཁྱོད་ཅག་ཀྱང་ངལ་གསོ་བར་མི་བྱའོ། ། 7 དཀོན་མཆོག་གིས་ཡེ་རུ་སཱ་ལེམ་བསྐྲུན་ནས་དེ་ས་སྟེང་དུ་བསྟོད་པའི་ཡུལ་དུ་འགྱུར་བའི་བར་དུ། ཁྱོད་རྣམས་ཀྱིས་ཁོང་ཉིད་ངལ་གསོ་བར་མ་འཇུག་ཅིག 8 དཀོན་མཆོག་ཡ་ཝཱེས་ཉིད་ཀྱི་ཕྱག་གཡས་པ་དང་དཔུང་པ་སྟོབས་པོ་ཆེ་དཔང་དུ་བཙུགས་ནས་འདི་སྐད་དུ། ཕྱིན་ཆད་ཁྱོད་ཀྱི་འབྲུ་རིགས་རྣམས་དགྲ་བོའི་ཟས་སུ་མི་སྦྱིན་ལ། ཁྱོད་ཀྱི་རྩོལ་བ་ལས་ཐོབ་པའི་རྒུན་ཆང་ཡང་ཕྱི་ཕྱོགས་པ་རྣམས་ལ་བཏུང་བར་མི་བྱ་སྟེ། 9 འབྲུ་རིགས་སྡུད་མཁན་ཁོ་ནས་དེ་སྤྱོད་ཅིང་། དཀོན་མཆོག་ཡ་ཝཱེ་ལ་བསྟོད་བསྔགས་བརྗོད་ངེས་ཡིན། དེ་དག་སྡུད་མཁན་རྣམས་ཀྱིས་བདག་གི་གནས་དམ་པའི་ཁྱམས་ར་ནས་དེ་བཏུང་བར་བྱའོ་ཞེས་གསུངས་སོ། །

10 ཁྱོད་རྣམས་སོང་ཞིག མཁར་སྒོ་བརྒྱུད་ནས་སོང་ཞིག མི་རྣམས་ལ་གཞུང་ལམ་གྲ་སྒྲིག་བྱོས་དང་། ཁྱོད་རྣམས་ཀྱིས་ཡར་སྙོམས་ཤིག ལམ་ཆེན་ཡར་སྙོམས་ཤིག རྡོ་རྣམས་ཐུས་ཤིག མི་རིགས་ཀུན་གྱི་ཕྱིར་དུ་དར་ཆེན་སྒྲེངས་ཤོག 11 ལྟོས་ཤིག དཀོན་མཆོག་ཡ་ཝཱེས་ས་མཐའི་བར་དུ་བསྒྲགས་ཏེ་འདི་སྐད་དུ། ཁྱོད་ཅག་གིས་ཛ་ཡན་གྱི་བུ་མོ་ལ། ལྟོས་དང་། ཁྱོད་རང་སྐྱོབ་མཁན་སླེབས་བཞིན་གདའ། ཁོང་གིས་མི་ལ་གནང་བའི་གསོལ་རས་ཁོང་དང་མཉམ་དུ་ཡོད་དེ། ཁོང་གིས་མི་ལ་འཇལ་བའི་ལན་ཡང་ཁོང་གི་དྲུང་དུ་མཆིས་སོ་ཞེས་ཤོད་ཅིག་གསུངས་སོ། ། 12 དེ་ནས་ཁོ་ཚོར་དམ་པའི་མི་སྡེ་དང་། དཀོན་མཆོག་ཡ་ཝཱེས་བླུས་པའི་མི་རྣམས་ཞེས་འབོད་པ་དང་། ཁྱོད་ལའང་ཡིད་སྨོན་འཆོར་ས་དང་། འདོར་བར་མི་བྱ་བའི་གྲོང་ཁྱེར་ཞེས་འབོད་པར་འགྱུར་རོ། །

ལེའུ་རེ་གསུམ་པ།

དཀོན་མཆོག་གི་འཁོན་ལན་སློག་པ་དང་ཐར་པ་གནང་བའི་ཉིན་མོ།

1 མཚལ་མདོག་གི་ན་བཟའ་སྐུ་ལ་གསོལ་ཏེ། རྒྱན་གྱིས་སྤྲས་ཏེ་མཐུ་སྟོབས་ཆེན་པོས་ཨེ་དོམ་ཕྱོགས་ནས་ཕེབས་ཤིང་། པོ་ཚ་རཱ་ནས་འབྱོན་འོང་བ་དེ་སུ་ཡིན་ནམ། དེ་ནི་དྲང་བདེན་གྱི་སྒོ་ནས་གཏམ་འཆད་ཀྱིན་ཐར་པའི་མཐུ་སྟོབས་རྫོགས་པ་ང་རང་ཡིན་ནོ། །

2 ཁྱེད་ཀྱི་ན་བཟའ་དམར་ཞིང་། གྱོན་པ་ནི་རྒུན་འབྲུམ་འཚིར་གཞོང་ལས་རྒུན་འབྲུམ་འཚིར་གནོན་བྱེད་མཁན་གྱི་ལྭ་བ་དང་མཚུངས་པ་ཅི་ཡིན་ནམ། 3 ང་གཅིག་པུས་རྒུན་འབྲུམ་འཚིར་གཞོང་ནང་དུ་རྐང་པས་བརྫིས་ཤིང་། མི་རྣམས་ཀྱི་ཁྲོད་དུ་ང་དང་མཉམ་དུ་འདུག་མཁན་གཅིག་ཀྱང་མེད་དེ། བདག་གིས་ཁོང་ཁྲོ་དང་བཅས་དེ་དག་ལ་རྡོག་བརྫིས་བརྒྱབ་ཅིང་། ཁྲོ་གཏུམ་དྲག་པོས་དེ་དག་རྐང་བརྫིས་བཏང་། དེ་དག་གི་ཁྲག་བདག་གི་གྱོན་གོས་སྟེང་དུ་གཏོར་ནས། བདག་གིས་རང་གི་གོས་ཐམས་ཅད་བཙོག་པར་བཟོས། 4 གང་ལ་ཞེ་ན། འཁོན་ལན་སློག་པའི་ཉིན་མོ་དེ་ངའི་སེམས་སུ་ཡོད་ཅིང་། བདག་གིས་སྐྱོབ་པའི་ལོ་ནི་སླེབས་པ་ཡིན། 5 བདག་གིས་བལྟས་ཀྱང་གྲོགས་བྱེད་མཁན་གཅིག་ཀྱང་མི་འདུག རོགས་སྐྱོར་བྱེད་མཁན་ཡང་མ་བྱུང་བས་ང་ཧ་ལས་པར་གྱུར། དེ་བས་བདག་གི་ལག་ངར་གྱིས་བདག་ལ་ཐར་པ་དྲངས་ཤིང་། བདག་གི་ཁྲོ་བས་བདག་སྐྱོར་པ་ཡིན། 6 བདག་གིས་རང་གི་ཁོང་ཁྲོ་དང་བཅས་མི་རིགས་ཀུན་ལ་རྡོག་བརྫིས་བཏང་ཤིང་། བདག་གི་ཁྲོ་གཏུམ་ནང་ནས་དེ་དག་བཟི་རུ་བཅུག་སྟེ། དེ་དག་གི་ཁྲག་ནི་ས་རུ་གཏོར་ཏོ། །

བསྟོད་པ་དང་གསོལ་འདེབས།

7 ངས་དཀོན་མཆོག་ཡ་ཝཱེས་ང་ཚོའི་ཕྱིར་དུ་མཛད་པའི་དོན་ཐམས་ཅད་བཞིན་ཁོང་གི་བྱམས་བརྩེ་དང་། ཁོང་གི་བསྟོད་པར་འོས་པའི་དོན་རྣམས་དང་། ཁོང་གིས་ཡེས་ར་ཨེལ་གྱི་ཁྱིམ་རྒྱུད་ལ་གནང་བའི་བྱིན་རླབས་ཏེ། ཉིད་ཀྱི་ཐུགས་རྗེ་དང་ཕུན་སུམ་ཚོགས་པའི་བྱམས་བརྩེ་ཡིས་དེ་དག་གི་ཕྱིར་དུ་མཛད་པ་རྣམས་བརྗོད་པར་བྱའོ། ། 8 སྔར་ཁོང་གིས་འདི་སྐད་དུ། དེ་དག་ནི་བདག་གི་མི་སྡེ་དང་རྫུན་མི་བཟོ་བའི་བུ་རྒྱུད་ངོ་མ་ཡིན་ཞེས་གསུངས་པས། དེ་དག་གི་དཀའ་སྡུག་ཐམས་ཅད་ཀྱི་ཁྲོད་དུ་ཁོང་ནི་དེ་དག་གི་སྐྱབས་མགོན་དུ་གྱུར་ཏོ། ། 9 ཁོང་ནི་དེ་དག་གི་དགྲ་རུ་ལང་མཁན་མ་ཡིན་ཞིང་། ཁོང་གི་སྤྱན་སྔའི་ཕོ་ཉ་རྣམས་ཀྱིས་དེ་དག་བསྐྱབས་ཏེ། ཁོང་གིས་ཉིད་ཀྱི་ཐུགས་རྗེ་དང་བྱམས་བརྩེ་ཡིས་དེ་དག་བླུས་ཤིང་། གནའ་བོའི་དུས་ཀུན་ཏུ་ཁོང་གིས་དེ་རྣམས་ཁུར་ནས་པང་དུ་བཟུང་ངོ་། །

10 འོན་ཀྱང་དེ་དག་གིས་གྱེན་ལོག་བྱས་ཏེ་ཁོང་གི་དམ་པའི་ཐུགས་ཉིད་སྡུག་ལ་སྦྱར་བས། ཁོང་དེ་དག་གི་དགྲ་རུ་ལངས་ནས་སྐུ་དངོས་སུ་དེ་དག་ལ་གཡུལ་བཤམས་པ་ཡིན། 11 སྐབས་དེར་ཁོ་ཚོས་གནའ་བོའི་དུས་ཏེ། མོ་ཤེ་དང་དེའི་འབངས་མི་ཡི་དུས་ཡིད་ལ་དྲན་ཏེ་ན་རེ། འབངས་དང་ཉིད་ཀྱི་ལུག་ཁྱུའི་རྫི་བོ་རྣམས་རྒྱ་མཚོའི་ཕ་རོལ་ཏུ་ཁྲིད་ཡོང་མཁན་དེ་གང་དུ་བཞུགས་སམ། དེ་དག་གི་དབུས་སུ་ཉིད་ཀྱི་ཐུགས་ཉིད་འབབ་ཏུ་འཇུག་མཁན་ཁོང་ཉིད་གང་དུ་བཞུགས་ཡོད་དམ། 12 ཉིད་ཀྱི་གཟི་བརྗིད་ལྡན་པའི་ཕྱག་ངར་མོ་ཤེའི་གཡས་ཕྱོགས་སུ་བསྐྱོད་པར་མཛད་མཁན་དང་། དུས་གཏན་གྱི་མཚན་འཐོབ་ཕྱིར་དེ་དག་གི་མདུན་དུ་ཆུ་བོ་ཕྱོགས་གཉིས་སུ་གྱེས་མཁན་དེ་གང་དུ་བཞུགས་སམ། 13 རྟ་རྒོད་ཐང་སྟོང་བརྒྱུད་པ་བཞིན་དེ་དག་རྒྱ་མཚོ་ཟབ་མོའི་ཀློང་ནས་ཁྲིད་དེ། སར་འགྱེལ་དུ་མ་བཅུག་པ་དེ་གང་དུ་བཞུགས་སམ། 14 ལུང་མདོ་རུ་བབས་པའི་ཕྱུགས་ཁྱུ་དང་མཚུངས་པར། དཀོན་མཆོག་ཡ་ཝཱེའི་ཐུགས་ཉིད་ཀྱིས་དེ་དག་ལ་ངལ་གསོ་སྦྱིན། དེ་བས་གཟི་བརྗིད་ཀྱི་མཚན་འཐོབ་ཕྱིར་ཁྱེད་ཀྱིས་རང་གི་མི་རྣམས་དེ་བཞིན་ཁྲིད་པ་ཡིན། 15 ཁྱེད་ཀྱིས་ནམ་མཁའ་ནས་གཟིགས་དང་། ཉིད་ཀྱི་བཞུགས་ཁྲི་དམ་པ་དང་གཟི་བརྗིད་ཆེན་པོའི་གནས་ནས་གཟིགས་སུ་གསོལ། ཁྱེད་ཀྱི་དང་ཞེན་དང་མཐུ་སྟོབས་གང་དུ་ཡོད། ཁྱེད་ཀྱི་དུང་སེམས་དང་སྙིང་རྗེ་ངའི་ཕྱོགས་ནས་ཕྱིར་འཐེན་ནོ། ། 16 ཨབ་ར་ཧམ་གྱིས་ངེད་ཅག་ངོ་མི་ཤེས་ལ། ཡེས་ར་ཨེལ་གྱིས་ངེད་ཅག་ཁས་མི་ལེན་ཡང་། ཁྱེད་ནི་ངེད་ཅག་གི་ཡབ་ཡིན་ནོ། །ཀྱེ་དཀོན་མཆོག་ཡ་ཝཱེ་ལགས་ཁྱེད་ནི་ངེད་ཅག་གི་ཡབ་ཡིན་ལ། གནའ་བོའི་དུས་ནས་བཟུང་ངེད་ཅག་སྐྱོབ་མཁན་ཞེས་པ་ཁྱེད་ཀྱི་མཚན་ཡིན་ནོ། ། 17 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ཅིའི་ཕྱིར་ངེད་རྣམས་ལོག་ལམ་དུ་འགྲོ་བར་གནང་སྟེ། ཁྱེད་ཀྱི་ལམ་དང་འབྲལ་དུ་བཅུག་གམ། ཡང་ངེད་ཅག་གི་བློ་གྱོང་པོར་བྱས་ཤིང་ཁྱེད་ལ་མི་གུས་མི་འཇིགས་པར་མཛད་པ་ཅི་ཡིན་ནམ། ཁྱེད་ཀྱི་ཞབས་ཕྱི་རྣམས་དང་། ནོར་སྐལ་གྱི་ཚོ་ཁག་སོ་སོའི་ཕྱིར་དུ་ཁྱེད་ཉིད་ཚུར་འཁོར་བར་མཛོད། 18 ཁྱེད་ཀྱི་འབངས་མི་དམ་པར་རེ་ཞིག་ཁྱེད་ཀྱི་གནས་ཐོབ་ཅིང་། བདག་ཅག་གི་དགྲ་བོས་ཁྱེད་ཀྱི་གནས་མཆོག་ལ་རྡོག་བརྫིས་བཏང་ངོ་། ། 19 ངེད་ཅག་ནི་ཁྱེད་ཀྱིས་ནམ་ཡང་དབང་བསྒྱུར་མ་མྱོང་བ་དང་། ཁྱེད་ཀྱི་མཚན་ལ་གཏོགས་པའི་མི་ཞེས་འབོད་མྱོང་མེད་པ་ལྟ་བུར་གྱུར་ཏོ། །

ལེའུ་རེ་བཞི་པ།

དཀོན་མཆོག་ཡ་ཝཱེ་ཕེབས་ནས་གཟི་བརྗིད་མངོན་པར་གྱུར་ཅིག

1 ཁྱེད་ཀྱི་སྤྱན་སྔར་རི་ཚོགས་འདར་ཞིང་། ཁྱེད་ཀྱིས་ནམ་མཁའ་གཤགས་ནས་མར་ཕེབས་ཤོག 2 མེ་ཡིས་བུད་ཤིང་སྐམ་པོ་འབར་དུ་འཇུག་པ་དང་། ཡང་མེ་ཡིས་ཆུ་བསྐོལ་བ་བཞིན་དུ། ཁྱེད་ཀྱི་དགྲ་རྣམས་ལ་ཁྱེད་ཀྱི་མཚན་རྟོགས་སུ་བཅུག་སྟེ། རྒྱལ་ཕྲན་རྣམས་ཁྱེད་ཀྱི་སྤྱན་སྔར་འདར་གྱུར་ཅིག 3 ཁྱེད་ཀྱི་ངོ་མཚར་བའི་མཛད་པ་རྣམས་ང་ཚོའི་བསམ་ཡིད་ལས་འདས་ཤིང་། ཁྱེད་ཕེབས་དུས་རི་ཚོགས་ཁྱེད་ཀྱི་དྲུང་དུ་འདར་བ་ཡིན།

4 གནའ་ནས་ད་ལྟའི་བར་དུ། ཁོང་ལ་སྒུག་མཁན་རྣམས་ཀྱི་ཕྱིར་དུ་དོན་མཛད་མཁན་ཁྱེད་ལས་དཀོན་མཆོག་གཞན་ཡོད་པ་མི་ཡིས་ཐོས་མེད་དེ། རྣ་བས་ཐོས་མྱོང་མེད་ལ་མིག་གིས་ཀྱང་མཐོང་མ་མྱོང་ངོ་། ། 5 དྲང་བདེན་གྱི་དོན་རྣམས་དགའ་སྤྲོའི་ངང་སྒྲུབ་ཅིང་ཁྱེད་ཀྱི་ལམ་དུ་ཁྱེད་དྲན་མཁན་རྣམས་ལ་ཁྱེད་ཀྱིས་རོགས་རམ་གནང་བ་ཡིན། ལྟོས་དང་། ང་ཚོས་སྡིག་པ་བསགས་ཤིང་སྡིག་པ་དེའི་ཁྲོད་དུ་ཡུན་རིང་ལུས་པས་ཁྱེད་ཐུགས་ཁྲོས་པ་ཡིན། * དེས་ན་ང་ཚོ་བསྐྱབ་པར་འགྱུར་རམ། 6 ང་ཚོ་ཐམས་ཅད་མི་གཙང་བར་གྱུར་པ་དང་། ང་ཚོའི་དྲང་བདེན་ཐམས་ཅད་ནི་གྱོན་གོས་མི་གཙང་བ་དང་མཚུངས་ཤིང་། ང་ཚོ་ཚང་མ་ལོ་འདབ་བཞིན་སྐམ་སྟེ། ང་ཚོའི་ཉེས་པས་རླུང་ལྟར་ང་ཚོ་རྒྱང་རིང་དུ་འཁུར་ངེས། 7 ཁྱེད་ཀྱི་མཚན་ནས་འབོད་མཁན་མེད་ལ། ཧུར་ཐག་གིས་ཡར་ལངས་ནས་ཁྱེད་འཛིན་མཁན་ཡང་མེད། ང་ཚོའི་ཉེས་པའི་རྐྱེན་གྱིས་ཁྱེད་ཀྱི་ཞལ་རས་ངེད་ཕྱོགས་སྦས་ཏེ། ངེད་རྣམས་རང་གི་སྡིག་པའི་དབང་འོག་ཏུ་བསྐྱུར།

8 ཀྱེ་དཀོན་མཆོག་ཡ་ཝཱེ་ལགས། ད་ལྟ་ཁྱེད་ནི་སྔར་བཞིན་ང་ཚོའི་ཡབ་ཡིན། ང་ཚོ་འཇིམ་པ་དང་ཁྱེད་ནི་འཇིམ་པ་བཟོ་མཁན་ལགས་ཏེ། ང་ཚོ་ཚང་མ་ཁྱེད་ཀྱི་ཕྱག་གིས་བཟོས་པའོ། ། 9 ཀྱེ་དཀོན་མཆོག་ཡ་ཝཱེ་ལགས། ཐུགས་རབ་ཏུ་ཁྲོ་བར་མི་བྱ་ཞིང་། རྟག་ཏུ་ཉེས་པ་དྲན་པར་མི་མཛད་རོགས། ང་ཚོ་ཚང་མ་ཁྱེད་ཀྱི་མི་སྡེ་ཡིན་པས་ཁྱེད་ཀྱིས་གཟིགས་པར་མཛོད། 10 ཁྱེད་ཀྱི་གྲོང་ཁྱེར་དམ་པ་རྣམས་དབེན་སྟོང་དུ་གྱུར་ཏོ། །ཐ་ན་ཛ་ཡན་དབེན་སྟོང་དུ་གྱུར་ཅིང་། ཡེ་རུ་སཱ་ལེམ་ནི་མི་མེད་ལུང་སྟོང་དུ་གྱུར། 11 ངེད་ཅག་གི་ཕ་མེས་རྣམས་ཀྱིས་ཁྱེད་ལ་བསྟོད་པ་འབུལ་སའི་ང་ཚོའི་མཛེས་ཤིང་སྡུག་པའི་མཆོད་ཁང་དམ་པ་དེ་མེ་ལ་བསྲེགས་ཤིང་། ང་ཚོ་དགའ་བ་ཐམས་ཅད་ཞིག་རལ་དུ་གྱུར། 12 ཀྱེ་དཀོན་མཆོག་ཡ་ཝཱེ་ལགས། དོན་འདི་དག་ཐམས་ཅད་ལ་ཁྱེད་ཀྱིས་བཟོད་པར་དགོངས་སམ། ཁྱེད་རང་མུ་མཐུད་དུ་ཞལ་རོག་བཞུགས་ནས་ང་ཚོར་ཤིན་ཏུ་འཚེ་བར་བྱའམ། །

ལེའུ་རེ་ལྔ་པ།

དཀོན་མཆོག་གིས་ཉེས་ཆད་གཅོད་པ།

1 བདག་ལ་མ་ཞུ་བ་རྣམས་ལ་བདག་གིས་རྙེད་པར་བྱ་ཞིང་། བདག་མ་བཙལ་བ་རྣམས་བདག་དང་འཕྲད་པར་འགྱུར། བདག་གི་མིང་ནས་བོས་མ་མྱོང་བའི་མི་རིགས་ལ་བདག་གིས་ང་འདི་རུ་ཡོད། ང་འདི་རུ་ཡོད་ཅེས་སྨྲ་ངེས། 2 བདག་གིས་ཉིན་གང་པོར་རང་གི་ལག་ཟུང་མི་སྡེ་གྱེན་ལྡོག་གི་ཕྱོགས་སུ་བརྐྱངས། དེ་ཚོ་རང་གི་བསམ་པའི་རྗེས་སུ་འབྲངས་ནས་ལམ་བཟང་པོར་མ་འགྲུལ་ཏོ། ། 3 སྐྱེད་ཚལ་ཁྲོད་ནས་སྦྱིན་སྲེག་བཏང་ཞིང་། སོ་ཕག་གི་མཆོད་ཁྲིའི་སྟེང་མཆོད་པ་ཕུལ་ནས་འབངས་དེ་དག་གིས་རྒྱུན་དུ་ངའི་མདུན་ནས་བདག་ལ་ཁོང་ཁྲོ་བསླངས། 4 དེ་དག་དུར་ཁྲོད་དུ་བསྡད་ནས་གསང་བའི་ཡུལ་དུ་ཞག་སྡོད་བྱས་པ་དང་ཕག་ཤ་སྤྱད་ཅིང་། དེ་དག་གི་རྫ་ཁོག་ནང་དུ་མི་གཙང་བའི་རྫས་ཀྱིས་ཤ་ཁུ་བསྐོལ་བ་དང་། 5 ད་དུང་མི་ལ་ན་རེ། ང་རང་ཁྱོད་ལས་གཙང་མ་ཡིན་པས། རྒྱང་ནས་སྡོད་དང་ངའི་ཉེ་སར་མ་བཏུད་ཅིག་ཅེས་སྨྲའོ། །དཀོན་མཆོག་ཡ་ཝཱེས་འདི་སྐད་དུ། མི་འདི་དག་བདག་གི་སྣ་ཁུང་ནང་གི་དུ་བ་དང་། ཉིན་ཧྲིལ་བོར་འབར་བའི་མེ་དེ་ཡིན་ནོ། ། 6 ལྟོས་དང་། དེ་ཐམས་ཅད་བདག་གི་མདུན་དུ་བྲིས་ཡོད་པས། ང་ཁ་རོག་མི་འདུག་པར་ལན་འཇལ་ཞིང་། དངོས་སུ་དེ་དག་གི་པང་དུ་ལན་འཇལ་ངེས་ཡིན། * 7 ཁྱོད་ཅག་གི་ཉེས་པ་དང་ཁྱོད་ཅག་གི་ཕ་མེས་རྣམས་ཀྱི་ཉེས་པའི་ལན་ཡང་ལྷན་ཅིག་ཏུ་འཇལ་དགོས་ཞེས་དཀོན་མཆོག་ཡ་ཝཱེས་གསུངས། ཅིའི་ཕྱིར་ཞེ་ན། དེ་དག་གིས་རི་མགོ་དག་ནས་མཆོད་པ་ཕུལ་ཞིང་། སྤང་རིའི་སྟེང་དུ་བདག་ཁྱད་དུ་བསད་པས། དེ་དག་གིས་སྔར་ཅི་བྱས་པ་བཞིན་ངས་དེ་ཚོའི་པང་དུ་ལན་འཇལ་ངེས་ཡིན་ཞེས་གསུངས་སོ། །

8 དཀོན་མཆོག་ཡ་ཝཱེས་འདི་སྐད་དུ། མི་ཡིས་རྒུན་འབྲུམ་ཆུན་པོ་ལས་རྒུན་ཆང་འབྱུང་བ་མཐོང་ནས། དེའི་ནང་དུ་དགེ་མཚན་ཡོད་པས་མེད་བརླག་གཏོང་མི་རུང་ཞེས་སྨྲ་བ་ལྟར། བདག་གིས་ཀྱང་རང་གི་ཞབས་ཕྱི་རྣམས་ཀྱི་རྐྱེན་གྱིས་དེ་བཞིན་བྱ་སྟེ། དེ་དག་ཐམས་ཅད་མེད་པར་མི་གཏོང་ངོ་། ། 9 བདག་གིས་ཡ་ཀོབ་ལས་བུ་རྒྱུད་ཅིག་བསྐྱེད་དེ། ཡ་ཧུ་དཱའི་ཁྲོད་ནས་བདག་གི་རི་བོ་རྣམས་ལ་བདག་པོ་བདམས་ནས་དེ་རྣམས་ལ་བདག་བྱེད་དུ་འཇུག་དགོས། བདག་གི་ཞབས་ཕྱི་རྣམས་གནས་དེ་རུ་སྡོད་པར་འགྱུར། 10 བདག་འཚོལ་མཁན་འབངས་རྣམས་ཀྱི་ཕྱིར་དུ། ཤཱ་རོན་ཐང་ནི་ལུག་ཁྱུ་འཚོ་སའི་རྩྭ་ཐང་དང་། ཨ་ཀོར་ལུང་པ་ནི་ཕྱུགས་ཁྱུའི་མལ་ས་རུ་འགྱུར། 11 དེ་ལྟར་ཡིན་ཡང་དཀོན་མཆོག་ཡ་ཝཱེ་སྤངས་ཤིང་། བདག་གི་རི་བོ་དམ་པ་བརྗེད་དེ། ལྷ་གལ་དཱིའི་ †ཕྱིར་དུ་གསོལ་ལྕོག་བསྒྲིགས་ཤིང་ལྷ་མིའུ་ནེའི་‡ཕྱིར་དུ་རྒུན་ཆང་སྡེབ་མས་ཕོར་བ་བཀང་བར་བྱེད་མཁན་ཁྱོད་ཅག་ལ་མཚོན་ན། 12 བདག་གིས་ཁྱོད་ཅག་རལ་གྲིའི་ཁར་གཏོད་པར་བྱ་ཞིང་། ཁྱོད་ཅག་ཚང་མས་མགོ་བསྒུར་ཏེ་གསོད་པར་འགྱུར། གང་ལ་ཞེ་ན། བདག་གིས་ཁྱོད་བོས་ཀྱང་ཨ་ལན་མ་སྤྲད་ལ། བདག་གིས་གཏམ་སྨྲས་ནའང་ཁྱོད་ཀྱིས་མ་མཉན་པར། བདག་གི་མིག་ནང་ངན་པ་གང་ཡིན་དེ་སྤྱད་ནས་བདག་མི་དགའ་བའི་དོན་རྣམས་བདམས་པས་སོ་ཞེས་གསུངས་སོ། །

13 དེ་བས་གཙོ་བོ་ཡ་ཝཱེས་འདི་སྐད་དུ། ལྟོས་དང་། བདག་གི་ཞབས་ཕྱི་རྣམས་ཀྱིས་ཁ་ཟས་སྤྱོད་ཀྱང་ཁྱོད་ཅག་ལྟོགས་པར་འགྱུར། ལྟོས་དང་། བདག་གི་ཞབས་ཕྱི་རྣམས་ཀྱིས་བཏུང་ཡང་ཁྱོད་ཅག་སྐོམ་པས་གདུང་། ཡང་ལྟོས་དང་། བདག་གི་ཞབས་ཕྱི་རྣམས་དགའ་ཡང་ཁྱོད་ཅག་ངོ་ཚ་བར་འགྱུར། 14 ལྟོས་དང་། བདག་གི་ཞབས་ཕྱི་རྣམས་ཀྱིས་སེམས་སྤྲོ་སྟེ་དགའ་འབོད་བྱེད་ཀྱང་། ཁྱོད་རྣམས་ཀྱིས་ཞེ་སྡུག་ནས་ངུ་འབོད་བྱེད་ཅིང་། སེམས་སྐྱོ་ནས་སྨྲེ་སྔགས་འདོན། 15 བདག་གིས་བདམས་པའི་མི་རྣམས་ལ་ཁྱོད་ཅག་གིས་རང་གི་མིང་ནི་དམོད་མོ་གཏོང་ཕྱིར་བསྐྱུར་ནས་འགྲོའོ། །གཙོ་བོ་ཡ་ཝཱེས་ཁྱོད་རྣམས་འཆི་བར་མཛད་པ་དང་། ཁོང་གི་ཞབས་ཕྱི་རྣམས་ལ་མིང་གཞན་ཞིག་གསོལ་བར་འགྱུར། 16 དེ་བས་ས་ནས་སུ་ཞིག་གིས་རང་ལ་བྱིན་རླབས་ཞུས་ན། བདེན་པའི་དཀོན་མཆོག་ལ་བརྟེན་ནས་བྱིན་རླབས་ཞུ་དགོས་པ་དང་། ས་ནས་སུ་ཞིག་གིས་མནའ་བསྐྱལ་ན། བདེན་པའི་དཀོན་མཆོག་ལ་བརྟེན་ནས་མནའ་བསྐྱལ་དགོས། གང་ལ་ཞེ་ན། སྔར་གྱི་དཀའ་སྡུག་རྣམས་མི་ཡིས་བརྗེད་ཅིང་། བདག་གི་མིག་མདུན་ནས་ཀྱང་དེ་དག་སྦས་པར་གྱུར་པའོ། །

གནམ་ས་གསར་པ།

17 ལྟོས་དང་། བདག་གིས་ནམ་མཁའ་གསར་པ་དང་ས་གཞི་གསར་པ་བཀོད་དེ། སྔར་གྱི་དོན་རྣམས་དྲན་པར་མི་བྱ་ཞིང་། ཡིད་ལ་འཆར་བར་ཡང་མི་བྱ། 18 བདག་གིས་བཀོད་པ་དེའི་ཕྱིར་ཁྱོད་རྣམས་ནམ་ཡང་དགའ་བར་གྱུར་ཅིག གང་ལ་ཞེ་ན། བདག་གིས་ཡེ་རུ་སཱ་ལེམ་ནི་དགའ་སྤྲོ་དང་། དེའི་མི་རྣམས་བདེ་སྐྱིད་ལ་བཀོད་དོ། ། 19 བདག་ནི་ཡེ་རུ་སཱ་ལེམ་གྱི་ཕྱིར་དུ་སྤྲོ་ཞིང་། བདག་གི་མི་སྡེའི་ཕྱིར་དུ་དགའ་བ་ཡིན་ཏེ། ངུ་སྒྲ་དང་སྡུག་བསྔལ་གྱི་སྨྲེ་སྔགས་ཙམ་ཡང་དེ་དག་ལས་ཐོས་པར་མི་འགྱུར་རོ། ། 20 དེར་ཉིན་འགའི་ནང་འཆི་བའི་ཕྲུ་གུ་མེད་པ་དང་། ཚེ་ལོ་མཐར་མ་ཕྱིན་པའི་བགྲེས་པོ་ཡང་མེད། གང་ལ་ཞེ་ན། ལོ་བརྒྱ་ལོན་རྗེས་འཆི་བ་རྣམས་ད་དུང་གཞོན་པར་བརྩིས་པ་དང་། ལོ་བརྒྱ་མ་ལོན་པར་འཆི་བ་རྣམས་ནི་དམོད་མོ་ཐེབས་པར་བརྩིས་པ་ཡིན། 21 དེ་རྣམས་ཀྱིས་ཁང་པ་བཟོས་ནས་དེའི་ནང་དུ་སྡོད་ཅིང་། རྒུན་འབྲུམ་སྐྱེད་ཚལ་བཙུགས་ནས་དེའི་འབྲས་བུ་བཟའ་བར་འགྱུར། 22 བདག་གི་མི་སྡེ་ཡི་ཚེ་ནི་ལྗོན་ཤིང་བཞིན་དང་། བདག་གིས་བདམས་པའི་མི་རྣམས་ཀྱིས་རང་གི་ལག་པས་བཟོས་པ་དག་ལོངས་སུ་སྤྱོད་པས། དེ་དག་གིས་ཁང་པ་བཟོས་ནས་དེའི་ནང་དུ་གནས་པ་དང་། རྒུན་འབྲུམ་ར་བ་བཙུགས་ནས་དེའི་འབྲས་བུ་ལོངས་སུ་སྤྱོད་པར་བྱེད་དོ། ། 23 དེ་དག་གིས་དོན་མེད་ཀྱི་ངལ་རྩོལ་མི་བྱེད་ཅིང་། དེ་དག་ལ་ཕྲུ་གུ་སྐྱེས་ཀྱང་འཆི་སྐྱོན་ཐེབས་པར་མི་འགྱུར། གང་ལ་ཞེ་ན། དེ་དག་ནི་རང་གི་བུ་རྒྱུད་དང་མཉམ་དུ་དཀོན་མཆོག་ཡ་ཝཱེས་བྱིན་རླབས་བསྩལ་ཡོད་པའི་རིགས་རྒྱུད་ཡིན། 24 དུས་དེར། ཁོ་ཚོས་མ་ཞུས་སྔོན་ལ་བདག་གིས་བཀའ་ལན་བསྩལ་ཞིང་། དེ་དག་གི་སྐད་ཆ་མཇུག་མ་རྫོགས་སྔོན་ལ་བདག་གིས་ཉན་ངེས་ཡིན། 25 སྤྱང་ཀི་དང་ལུ་གུ་གཉིས་མཉམ་དུ་འཚོ་ཞིང་། སེང་གེས་གླང་ལྟར་རྩྭ་བཟའ་བ་དང་། ས་རྡུལ་ནི་སྦྲུལ་གྱི་ཁ་ཟས་ཡིན། བདག་གི་རི་བོ་དམ་པའི་གནས་སོ་སོ་རུ་དེ་དག་གིས་གནོད་པ་དང་གཏོར་བཤིག་གཏོང་བར་མི་བྱའོ་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་རེ་དྲུག་པ།

དཀོན་མཆོག་ཡ་ཝཱེས་མི་རིགས་ཀུན་ལ་ཉེས་ཆད་གཅོད་པ།

1 དཀོན་མཆོག་ཡ་ཝཱེས་འདི་སྐད་དུ། ནམ་མཁའ་ནི་བདག་གི་བཞུགས་ཁྲི་དང་། ས་གཞི་ནི་བདག་གི་ཞབས་སྟེགས་ཡིན་པས། ཁྱོད་ཀྱིས་བདག་ལ་ས་གང་ནས་ཁང་པ་ཞིག་བཞེང་ངམ། བདག་ངལ་གསོ་སའི་གནས་ནི་གང་ཞིག་ཡིན་ནམ་ཞེས་གསུངས། 2 དཀོན་མཆོག་ཡ་ཝཱེས་ཡང་འདི་སྐད་དུ། འདི་ཐམས་ཅད་བདག་གི་ལག་པས་བཀོད་པ་ཡིན་པས་འདི་ཐམས་ཅད་བྱུང་བ་ཡིན། འོན་ཀྱང་སེམས་སྡུག་ཅན་དང་ཁེངས་སྐྱུང་ཅན། བདག་གི་བཀའ་ཡི་ཕྱིར་འཇིགས་པའི་མི་ལ་ངས་བལྟ་བར་བྱ།

3 གླང་བསད་དེ་མཆོད་པར་ཕུལ་ནས་ཡང་མི་གསོད་པ་དང་། ལུ་གུ་མཆོད་པར་ཕུལ་ནས་ཡང་ཁྱིའི་སྐེ་གཅོག་པ། འབྲུ་མཆོད་ཕུལ་ནས་ཡང་ཕག་གི་ཁྲག་ཀྱང་འབུལ་བ། དྲན་གསོའི་སྤོས་དཀར་བདུག་ཅིང་སྐུ་འདྲ་སྟོང་བ་ལ་བསྟོད་པར་བྱེད་པ་དེ་དག་ནི་རང་གི་ལམ་ནང་འགྲུལ་ཞིང་། སེམས་སུ་རང་རང་སོ་སོའི་དོན་ཞེན་ལོག་རྣམས་ལ་དགའ་བ་ཡིན། 4 དེ་བས་བདག་གིས་ཀྱང་དེ་དག་ལ་སྡུག་བསྔལ་འབྱུང་བར་བྱས་ཏེ། ཁོ་ཚོ་གང་ལ་འཇིགས་པ་དེ་ཁོ་ཚོའི་སྟེང་དུ་འདྲེན་པར་བྱ། གང་ལ་ཞེ་ན། བདག་གིས་བོས་ཀྱང་ཨ་ལན་སྟེར་མཁན་མེད། བདག་གིས་གཏམ་བརྗོད་པའི་ཚེ་དེ་དག་གིས་མ་མཉན་པར། བདག་གི་མིག་ནང་ངན་པ་གང་ཡིན་དེ་སྤྱད་ནས་ང་མི་དགའ་བའི་དོན་རྣམས་བདམས་པའོ། །

5 དཀོན་མཆོག་ཡ་ཝཱེའི་གསུང་གི་ཕྱིར་དུ་འཇིགས་པ་ཁྱོད་རྣམས་ཀྱིས་ཁོང་གི་བཀའ་ལ་མཉན་ཞིང་། ངའི་མིང་གི་རྐྱེན་གྱིས་ཁྱོད་ཅག་བསྐྲད་པའི་རང་གི་སྤུན་ཟླ་ཚོ་ན་རེ། དཀོན་མཆོག་ཡ་ཝཱེར་གཟི་བརྗིད་འཐོབ་གྱུར་ཅིག ཁྱོད་ཚོའི་དགའ་སྤྲོ་ངེད་རྣམས་ལ་མཐོང་བར་གྱིས་ཞེས་སྨྲ་མཁན་དག་ངོ་ཚར་གཏོད་པར་འགྱུར།

6 གྲོང་ཁྱེར་ནས་འུར་སྒྲ་གྲགས་ཤིང་མཆོད་ཁང་ནས་སྒྲ་གྲགས་བྱུང་། དེ་ནི་དཀོན་མཆོག་ཡ་ཝཱེའི་གསུང་སྐད་ཀྱིས་རང་གི་དགྲ་རྣམས་ལ་ལན་འཇལ་བ་ཡིན། 7 མོ་ལ་གཟེར་མ་བརྒྱབ་སྔོན་དུ་ཕྲུ་གུ་སྐྱེས་པ་དང་། ཟུག་རྔུ་མ་ལངས་གོང་དུ་བུ་ཞིག་སྐྱེས། 8 དོན་འདི་ལྟ་བུ་སུ་ཞིག་གིས་ཐོས་མྱོང་ངམ། དོན་འདི་འདྲ་བ་སུ་ཞིག་གིས་མཐོང་མྱོང་ངམ། ཉིན་གཅིག་གི་ཡུན་ལ་མི་རིགས་ཤིག་ཆགས་ནུས་སམ། རྒྱལ་ཁབ་ཅིག་གི་མི་ནི་སྐད་ཅིག་ཙམ་ལ་འབྱུང་ཐུབ་བམ། ཡིན་ཡང་ཛ་ཡན་ལ་ཟུག་གཟེར་བྱུང་མ་ཐག་རང་གི་ཕྲུ་གུ་རྣམས་སྐྱེས་པ་ཡིན། 9 བདག་གིས་དེ་ལ་བུ་བཙའ་བར་བཅུག་ན་སྐྱེ་རུ་ཅི་ལ་མི་འཇུག་གམ་ཞེས་དཀོན་མཆོག་ཡ་ཝཱེས་གསུངས་ཤིང་། བདག་གིས་དེ་ལ་བུ་བཙའ་བར་བཅུག་ན་ཅིའི་ཕྱིར་དེ་ཡི་མངལ་སྒོ་བཅད་དེ་སྐྱེ་བར་མི་འཇུག་གམ་ཞེས་ཁྱོད་ཀྱི་དཀོན་མཆོག་གིས་གསུངས། 10 ཀྱེ་ཡེ་རུ་སཱ་ལེམ་ལ་དགའ་བ་ཁྱོད་རྣམས་མོ་དང་མཉམ་དུ་དགའ་ཞིང་སྤྲོ་བར་གྱུར་ཅིག དེ་ཡི་ཕྱིར་དུ་དགའ་བར་གྱིས། ཀྱེ་ཡེ་རུ་སཱ་ལེམ་གྱི་ཕྱིར་དུ་མྱ་ངན་ཞུ་མཁན་ཁྱོད་རྣམས་མོ་དང་ལྷན་ཅིག་རབ་ཏུ་དགའ་བར་གྱུར་ཅིག 11 དེ་ནི་ཁྱོད་རྣམས་ཀྱིས་མོའི་སེམས་གསོ་གནང་བའི་པང་ནས་ནུ་ཞོ་ཡིད་ཚིམ་པར་ནུ་བ་དང་། མོའི་ཕུན་སུམ་ཚོགས་པའི་གཟི་བརྗིད་ནང་དུ་འོ་མ་བཞོས་ནས་ཁྱོད་རྣམས་ཀྱིས་འཐུང་ཞིང་སྤྲོ་སྐྱིད་ལ་རོལ་བའི་ཕྱིར་རོ་ཞེས་གསུངས་སོ། ། 12 ཅི་ལ་ཞེ་ན། དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག བདག་གིས་ཞི་བདེ་ནི་གཙང་པོ་བཞིན་དུ་མོ་ཡོད་སར་སླེབ་ཏུ་འཇུག་ཅིང་། རྒྱལ་ཕྲན་ཁག་གི་རྒྱུ་ནོར་མཐའ་དག་བཞུར་རྒྱུན་འཕེལ་བ་བཞིན་དུ་མོ་ཡོད་སར་འདྲེན་ངེས་ཡིན། ཁྱོད་རྣམས་ཀྱིས་ནུ་ཞོ་ནུས་དང་། མོས་ཁྱོད་རྣམས་མཆན་ལ་བཙིར་ནས་པང་དུ་འཛིན་པར་བྱའོ། ། 13 ཨ་མས་རང་གི་བུ་ལ་སེམས་གསོ་བྱེད་པ་ལྟར། བདག་གིས་ཁྱོད་ལ་སེམས་གསོ་བྱེད་ཅིང་། ཡེ་རུ་སཱ་ལེམ་ནས་ཁྱོད་ལ་སེམས་གསོ་འཐོབ་པར་འགྱུར། 14 ཁྱོད་རྣམས་ཀྱིས་དེ་མཐོང་ནས་སེམས་དགའ་ཞིང་། ཁྱོད་རྣམས་ཀྱི་རུས་པ་རྣམས་རྩྭ་སྔོན་བཞིན་རྒྱས་པར་འགྱུར། དཀོན་མཆོག་ཡ་ཝཱེའི་ཕྱག་ནི་ཉིད་ཀྱི་ཞབས་ཕྱི་རྣམས་ལ་མངོན་པར་མཛད་དེ། ཁོང་གི་དགྲ་རྣམས་ལ་ཐུགས་ཁྲོ་བར་འགྱུར་རོ། །

མཐའ་མའི་ཐག་གཅོད་དང་དཀོན་མཆོག་ཡ་ཝཱེའི་གཟི་བརྗིད།

15 ལྟོས་དང་། དཀོན་མཆོག་ཡ་ཝཱེ་ནི་མེའི་ནང་ནས་འབྱོན་པར་བྱ་སྟེ། ཁོང་གི་ཤིང་རྟ་རླུང་འཚུབ་བཞིན་དང་ཁོང་གི་བཀའ་བཀྱོན་མེ་ལྕེ་བཞིན་དུ་འབར་ནས་ཕེབས་པར་འགྱུར། 16 གང་ལ་ཞེ་ན། དཀོན་མཆོག་ཡ་ཝཱེས་མེ་ལྕེ་དང་རལ་གྲིས་ལུས་ཅན་ཐམས་ཅད་ལ་ཉེས་ཆད་གཅོད་ཅིང་། དཀོན་མཆོག་ཡ་ཝཱེས་མི་མང་པོ་འཆི་ལམ་དུ་བརྫང་བར་འགྱུར་རོ། །

17 སྐྱེད་ཚལ་རྣམས་ཀྱི་ནང་དུ་འགྲོ་བར་རང་ཉིད་གཙང་མ་དང་དག་པར་བཟོས་ཏེ། གཅིག་རྗེས་གཉིས་མཐུད་ཀྱིས་ཕག་དང་བྱི་བའི་ཤ་དང་། ཞེན་ཁ་ལོག་པའི་རྫས་བཅས་ཟ་མཁན་ཐམས་ཅད་ལྷན་ཅིག་ཏུ་མེད་པར་འགྲོའོ་ཞེས་དཀོན་མཆོག་ཡ་ཝཱེས་གསུངས། 18 བདག་གིས་དེ་དག་གི་སྤྱོད་པ་དང་བསམ་བློ་རྟོགས་ཏེ། བདག་འོང་བ་ནི་རྒྱལ་ཕྲན་ཀུན་དང་མི་རིགས་ཐམས་ཅད་བསྡུ་བའི་ཕྱིར་ཡིན། དེ་དག་བདག་གི་གཟི་བརྗིད་ལ་བལྟ་རུ་འོང་བར་འགྱུར། 19 བདག་གིས་དེ་དག་གི་ཁྲོད་དུ་རྟགས་ཡ་མཚན་ཅན་བསྟན་ནས། ཁོ་ཚོའི་ནང་ནས་ཐར་བ་རྣམས་རྒྱལ་ཕྲན་ཀུན་ཏེ། ཐཱར་ཞིས་དང་ཕོལ། གཞུ་འཐེན་མཁན་གྱི་ལུ༌ཏི། ཐུ་བཱལ། ཡཱ་ཝན། བདག་གི་མིང་ཐོས་མེད་ལ་བདག་གི་གཟི་བརྗིད་ཀྱང་མཐོང་མེད་པའི་རྒྱང་རིང་གི་གླིང་ཕྲན་བཅས་ལ་གཏོང་བར་བྱ། དེ་དག་གིས་རྒྱལ་ཕྲན་ཀུན་ཏུ་བདག་གི་གཟི་བརྗིད་བསྒྲག་གོ ། 20 ཡེས་ར་ཨེལ་པས་སྣོད་གཙང་མའི་ནང་དུ་དཀོན་མཆོག་ཡ་ཝཱེའི་མཆོད་ཁང་དུ་འབྲུ་མཆོད་འཁྱེར་ཡོང་བ་ནང་བཞིན། དེ་ཚོས་རྒྱལ་ཕྲན་ཀུན་ནས་རྟ་དང་། ཤིང་རྟ་དང་། ཁྱོགས་ཤིང་དང་། དྲེལ་དང་རྔ་མོང་སོགས་ཀྱིས་ཁྱོད་ཅག་གི་སྤུན་ཟླ་ཐམས་ཅད་བདག་གི་རི་དམ་པ་ཡེ་རུ་སཱ་ལེམ་དུ་འཁྲིད་འོང་ངོ་ཞེས་དཀོན་མཆོག་ཡ་ཝཱེས་གསུངས། 21 བདག་གིས་དེ་དག་གི་ཁྲོད་ནས་མི་འགའ་མཆོད་དཔོན་དང་ལེ་ཝི་པར་བསྐོ་བར་བྱའོ་ཞེས་དཀོན་མཆོག་ཡ་ཝཱེས་གསུངས། 22 དཀོན་མཆོག་ཡ་ཝཱེས་འདི་སྐད་དུ། བདག་གིས་བསྐྲུན་པའི་ནམ་མཁའ་གསར་པ་དང་ས་གཞི་གསར་པ་ནི་བདག་གི་མདུན་དུ་ཇི་ལྟར་གནས་པ་བཞིན། ཁྱོད་ཅག་གི་བུ་རྒྱུད་དང་མིང་གཉིས་ཀྱང་དེ་ལྟར་གནས་པར་འགྱུར། 23 མ་འོངས་པར་ཚེས་གཅིག་དང་ངལ་གསོ་བའི་ཉིན་མོ་གང་ཡིན་རུང་། མི་ཐམས་ཅད་བདག་གི་མདུན་དུ་འོངས་ཏེ་ཕྱག་འཚལ་བར་འགྱུར་ཞེས་དཀོན་མཆོག་ཡ་ཝཱེས་གསུངས། 24 དེ་ནས་དེ་ཚོ་ཕྱི་རོལ་ཏུ་སོང་ནས་བདག་ལ་གྱེན་ལོག་བྱས་པའི་མི་རྣམས་ཀྱི་རོ་ལ་བལྟ་བ་ཡིན། ཅིའི་ཕྱིར་ཞེ་ན། དེ་དག་གི་འབུ་སྲིན་མི་འཆི་ལ། དེ་དག་གི་མེ་ཡང་མི་ཞིའོ། །དེ་དག་མི་ཐམས་ཅད་སྡང་བའི་རྫས་སུ་འགྱུར་རོ་ཞེས་གསུངས་སོ།། །།

* ལེའུ་དྲུག་པ།:2 འདིར་སཱ་རཱབ་ཅེས་པ་ནི་མེ་འབར་བ་ཞེས་པའི་དོན་ལ་འཇུག་ཅིང་མེ་ཡི་ཕོ་ཉའི་རིགས་ལ་གོ་བ་ཡིན།

* ལེའུ་བདུན་པ།:3 ཤེ་ཨར་ཡ་ཤུབ་ཅེས་པ་ནི་མི་ལྷག་ལུས་རྣམས་ཕྱིར་ལོག་པར་འགྱུར་ཞེས་པའི་དོན་ལ་འཇུག

† ལེའུ་བདུན་པ།:14 ཨིམ་མཱ་ནུ་ཨེལ་ཞེས་པ་ནི་དཀོན་མཆོག་བདག་ཅག་དང་མཉམ་དུ་བཞུགས་ཞེས་པའི་དོན་ཡིན།

* ལེའུ་བརྒྱད་པ།:1 མཱ་ཧེར་ཤལ་ལཱ་ཧ་ཤཱ་པཱ་ཟི་ཞེས་པ་འདི་ནི་མགྱོགས་པོར་འཕྲོག་ཅིང་མྱུར་བར་ལེན་པ་ཞེས་པའི་དོན་ཡིན།

† ལེའུ་བརྒྱད་པ།:9 འདིར་སྐ་རགས་བཅིངས་ཞེས་པ་ནི་ཡ་ཧུ་དཱ་པའི་སྐད་དོད་ལྟར་ན་ལས་ཀ་དང་ཡང་ན་དམག་འཐབ་ལ་ཞུགས་གྲབས་བྱེད་པའི་བྱ་སྤྱོད་ལ་འཇུག

* ལེའུ་བཅོ་ལྔ་པ།:5 ཨེག་ལད་ཤེ་ལི་ཤི་ཡཱ་ཞེས་པ་ནི་བ་མོ་ལོ་གསུམ་ཅན་ལ་གོ་བ་ཡིན།

* ལེའུ་བཅུ་དགུ་པ།:15 འདིར་མགོ་ནས་རྔ་མ་དང་ཤིང་ཏ་ལའི་ཡལ་ག་ནས་འདམ་རྩྭ་ཞེས་པ་ནི་མི་གལ་ཆེན་དང་མི་ཉམ་ཆུང་གཉིས་ལ་གོ་བ་ཡིན།

† ལེའུ་བཅུ་དགུ་པ།:18 འདིར་ཉི་མའི་གྲོང་ཞེས་པ་འགྱུར་ལ་ལར་རྩ་མེད་འགྲོ་བའི་གྲོང་ཞེས་མཐོང་།

* ལེའུ་ཉེར་གཅིག་པ།:5 འདིར་ཕུབ་ལ་སྣུམ་བྱུགས་ཞེས་པ་ནི་ཕུབ་ལ་སྣུམ་བྱུགས་ནས་འཐབ་མོར་གྲ་སྒྲིག་བྱེད་དགོས་པའི་དོན་ལ་འཇུག

† ལེའུ་ཉེར་གཅིག་པ།:11 དུའུ་མཱ་ཞེས་པ་ནི་ཨེ་ཏོམ་ཞེས་པའི་མིང་གཞན་ཞིག་ཡིན་པར་གསུངས།

* ལེའུ་ཉེར་གཉིས་པ།:19 འདིར་བདག་ཅེས་འབྱུང་བ་དཀོན་མཆོག་ཡ་ཝཱེ་ལ་གོ་བ་ཡིན།

† ལེའུ་ཉེར་གཉིས་པ།:22 འདིར་ལྡེ་མིག་ཁོའི་ཕྲག་པར་བཞག་ཅེས་པ་ནི་སྐབས་དེའི་ལྡེ་མིག་རྣམས་ཧ་ཅང་ཆེ་ཞིང་ཐི་གུས་བསྡམས་ནས་ཕྲག་ལ་འཁུར་བ་ཡིན།

* ལེའུ་ཉེར་བདུན་པ།:1 འདིར་ཆུ་སྲིན་ཞེས་པར་མ་ཕྱི་ལས་ལེ་ཝི་ཡ་ཐན་ཞེས་བཀོད་ཡོད།

* ལེའུ་སུམ་ཅུ་པ།:4 ཚོ་ཨན་དང་ཧ་ནེ་ཞེས་པ་ནི་ཡ་ཧུ་དཱ་དང་ཐག་ཉེ་བའི་གྲོང་ཁྱེར་གཉིས་ཡིན།

† ལེའུ་སུམ་ཅུ་པ།:22 འདིར་བཙོག་པར་བཟོས་པའི་དངོས་པོ་ཞེས་པར་མ་ཕྱི་ལས་ཟླ་མཚན་གྱིས་བརྫབས་པའི་གོས་ཞེས་འབྱུང་།

‡ ལེའུ་སུམ་ཅུ་པ།:33 ཐོ་ཕེད་ཅེས་པ་ནི་མེ་འབར་བའི་གནས་ཞེས་པའི་དོན་ལ་འཇུག

* ལེའུ་སོ་གསུམ་པ།:6 འདིར་ཁྱོད་ཀྱི་ནོར་བུ་རྩ་ཆེན་ཡིན་ཞེས་པར་འགྱུར་ལ་ལར་ཁོང་ནས་འཐོབ་པའི་ནོར་བུ་རྩ་ཆེན་ཡིན་ཞེས་ཀྱང་མཐོང་།

* ལེའུ་སོ་བཞི་པ།:4 འདིར་ནམ་མཁའི་ཚོགས་ཐམས་ཅད་ཅེས་པ་ནི་ནམ་མཁའི་སེམས་ཉིད་ཀྱི་རིགས་ལའང་གོ་བ་ཡིན།

* ལེའུ་ཞེ་གཅིག་པ།:2 འདིར་མི་དེ་ཞེས་པ་ནི་ཤར་ཕྱོགས་ཏ་ཟིག་ཡུལ་ནས་ཐོན་པའི་རྒྱལ་པོ་ཀོ་རེས་ཞེས་བྱ་བ་ཡིན་པར་གསུངས། གཤམ་ཏུ་ཚིག་རྐང་ཉེར་ལྔ་པའི་ནང་གི་མི་གཅིག་ཅེས་པའང་གཅིག་མཚུངས་ཡིན།

* ལེའུ་ཞེ་ལྔ་པ།:1 འདིར་རྒྱལ་པོ་དག་གི་རྐེད་འཆིང་ལྷོད་དུ་འཇུག་པ་ཡིན་ཞེས་པ་ནི་རྒྱལ་པོ་དག་ངོ་ཚར་གཏོད་པ་དང་ཕམ་པར་མཛད་པ་ལ་གོ་བ་ཡིན།

* ལེའུ་ཞེ་བརྒྱད་པ།:1 འདིར་ཡ་ཧུ་དཱའི་ཆུ་རྒྱུན་ལས་བྱུང་བ་ཞེས་པ་ནི་ཡ་ཧུ་དཱའི་རྒྱུད་ལས་མཆེད་པ་ཞེས་པར་གོ་བ་ཡིན།

* ལེའུ་ང་གཉིས་པ།:13 འདིར་བདག་གི་ཞབས་ཕྱིས་གང་སྤྱད་འགྲུབ་པ་དང་ཞེས་པར་འགྱུར་ལ་ལར་བདག་གི་ཞབས་ཕྱི་ལ་ཤེས་རབ་ལྡན་ཞིང་ཞེས་མཐོང་།

* ལེའུ་རེ་བཞི་པ།:5 འདིར་ང་ཚོས་སྡིག་པ་བསགས་ཤིང་སྡིག་པ་དེའི་ཁྲོད་དུ་ཡུན་རིང་ལུས་པས་ཁྱེད་ཐུགས་ཁྲོས་པ་ཡིན་ཞེས་པ་འགྱུར་ལ་ལར་ཁྱེད་ཐུགས་ཁྲོས་ནའང་ང་ཚོས་ད་དུང་སྡིག་པ་བསགས་པ་ཡིན་ཞེས་མཐོང་།

* ལེའུ་རེ་ལྔ་པ།:6 འདིར་པང་དུ་ལན་འཇལ་ངེས་ཡིན་ཞེས་པ་ནི་ཡ་ཧུ་དཱ་པའི་བཤད་སྲོལ་ཡིན་ལ་ཅི་བྱས་བཞིན་ཡོངས་སུ་ལན་འཇལ་བའི་དོན་ལ་འཇུག

† ལེའུ་རེ་ལྔ་པ།:11 འདིར་ལྷ་གལ་དཱི་ཞེས་པ་ནི་གཡང་ལྷའམ་བསོད་ནམས་འགུག་པའི་ལྷ་ཡི་མིང་ཡིན་པར་གསུངས།

‡ ལེའུ་རེ་ལྔ་པ།:11 འདིར་ལྷ་མིའུ་ནེ་ཞེས་པ་ནི་སྔོན་ལས་ཀྱི་ལྷ་ཡི་མིང་ཡིན་པར་གསུངས།

ཡེ་རེམ་ཡཱ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

༄༅། །ལུང་སྟོན་པ་ཡེ་རེམ་ཡཱའི་མདོ།

ལུང་སྟོན་པ་ཡེ་རེམ་ཡཱའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་ལུང་སྟོན་པ་ཡེ་རེམ་ཡཱའི་མིང་ནས་ཐོགས་པ་དང་། གཞུང་འདིའི་ནང་དུ་ཡེ་རེམ་ཡཱས་ཆོས་ཀྱི་ཕྱག་ལས་གནང་བ་རྣམས་ཡི་གེར་བཀོད་ཡོད། འདི་ནི་ཡེས་ར་ཨེལ་པ་རྣམས་པཱ་པེལ་ལོན་ཡུལ་ལ་བཙན་ཁྲིད་མ་བྱས་ཡར་སྔོན་དུ་རྒྱལ་པོ་ཡོ་ཤི་ཡཱ་དང་རྒྱལ་པོ་གཞན་རྣམས་ཀྱིས་སྲིད་བསྐྱངས་པའི་སྐབས་སུ་ཡེ་རེམ་ཡཱས་ཡ་ཧུ་དཱ་ཡུལ་ནས་ལུང་དུ་བསྟན་པ་ཡིན། སྐབས་དེར་ཡ་ཧུ་དཱ་ཚུད་པའི་རྒྱལ་ཁམས་ཡོངས་ལ་འཕྲོག་བཅོམ་ཐེབས་པ་གཏན་ཁེལ་ཡིན་པར་བརྟེན། མི་རྣམས་ལ་མཚོན་ན་དེ་ནི་གནོན་ཤུགས་ཀྱི་ཆར་རླུང་དྲག་ཏུ་འཚུབ་པའི་དུས་སྐབས་ཤིག་ཡིན། ཡོ་ཤི་ཡཱ་ཡིས་སྲིད་དབང་བཟུང་བའི་རྗེས་སུ་ཆོས་སྲིད་གཉིས་ཀྱི་དབུ་འཛིན་པ་རྣམས་ཡེ་རེམ་ཡཱའི་གསུང་བཤད་ལ་མ་དགའ་བས་ཁོང་ནམ་རྒྱུན་ཉེན་ཁར་ཐུག་ཡོད། དོན་དེ་ཐམས་ཅད་ཀྱི་ཁྲོད་དུ་དཀོན་མཆོག་གིས་ཡེ་རེམ་ཡཱ་ལ་སྲུང་སྐྱོབ་མཛད་པ་དང་། ཡེ་རེམ་ཡཱས་ཀྱང་མི་གདུག་པ་ཅན་རྣམས་ལ་དུས་ནས་དུས་སུ་ཉེན་བརྡ་བཏང་བ་དང་དཀོན་མཆོག་ལ་ཡིད་ཆེས་ཡོད་པའི་མི་རྣམས་ལ་སེམས་གསོ་གནང་བ་རེད།

ཡི་གེར་འགོད་མཁན་དང་འགོད་དུས།

གཞུང་གི་ནང་དུ་ལུང་སྟོན་པ་ཡེ་རེམ་ཡཱའི་ལུང་བསྟན་གྱི་ཕྱག་ལས་རྣམས་བཀོད་ཡོད། ཁོང་གི་མི་སྒེར་གྱི་འཚོ་བ་དང་དཀའ་ངལ་རྣམས་ནི་ཞལ་ཆད་རྙིང་པའི་ནང་གི་ལུང་སྟོན་པ་གཞན་དག་ལས་ཀྱང་ང་ཚོར་རྒྱུས་མངའ་གསལ་པོར་ཡོད། ཡེ་རེམ་ཡཱའི་ལུང་བསྟན་གྱི་ཕྱག་ལས་རྣམས་སྤྱི་ལོ་སྔོན་གྱི་626ལོར་འགོ་བརྩམས་པ་དང་སྤྱི་ལོ་སྔོན་གྱི་586ལོའི་ཡས་མས་སུ་མཚམས་བཞག་པ་རེད།

བརྗོད་སྙིང་དང་གསུང་འཕྲིན།

ཡེ་རེམ་ཡཱས་ནམ་ཡིན་ཡང་དཀོན་མཆོག་གིས་ཁོང་ལ་ལུང་སྟོན་པར་ཞལ་འབོད་གནང་བའི་དོན་དེ་རྟོགས་པ་དང་། ཁོང་གིས་གསུང་བཤད་གནང་བ་དག་ཀྱང་ཐོག་མར་དཀོན་མཆོག་གིས་གསུངས་པ་ཡིན་པས་གསུང་དེ་རྣམས་ཇི་བཞིན་འགྲུབ་པར་ཐེ་ཚོམ་མེད། ཉེས་ཆད་གཅོད་པའི་སྐོར་ནི་ཡེ་རེམ་ཡཱས་ཡི་གེར་བཀོད་པའི་གཞུང་རྣམས་ལས་ཧ་ཅང་ཁྱབ་ཆེ་བའི་བརྗོད་གཞི་ཞིག་ཡིན། ཡེ་རེམ་ཡཱས་ལུང་བསྟན་གནང་བ་ལྟར། གལ་སྲིད་ལྷག་བསམ་ཟོལ་མེད་ཀྱིས་འགྱོད་བཤགས་བྱས་པ་ཡིན་ན་འབྱུང་ངེས་པའི་དཀོན་མཆོག་གི་ཉེས་ཆད་དེ་ཁོང་གིས་ནར་འགྱངས་གཏོང་བར་འགྱུར། ཡེ་རེམ་ཡཱ་ལ་མཚོན་ན་དཀོན་མཆོན་ནི་ཡོད་ཚད་ཡིན། ཡེ་རེམ་ཡཱའི་ཆོས་ཀྱི་ལྟ་གྲུབ་ཀྱི་ནང་དུ་དཀོན་མཆོག་ནི་ཡོད་ཚད་ཀྱི་བྱེད་པོ་དང་ཐམས་ཅད་ཀྱི་སྟོབས་ཤུགས། དུས་གཅིག་ལ་ཕྱོགས་ཀུན་ཏུ་ཁྱབ་ཡོད་པ་དེ་ཉིད་ལགས། མཚུངས་སུ་དཀོན་མཆོག་གིས་མི་བུ་སྒེར་རེ་རེ་དང་དེ་དག་གིས་ཁོང་གི་དྲུང་དུ་ལས་ཅི་ཞིག་བགྱི་བར་འགྱུར་བ་ལ་ཐུགས་ཁུར་རྒྱ་ཆེན་པོ་གནང་ཡོད།

འཆར་ཟིན།

1. ཡེ་རེམ་ཡཱ་ལ་ཞལ་འབོད་གནང་བ། ༼1:1-19༽

2. ཡ་ཧུ་དཱའི་མི་རྣམས་ལ་ཉེན་བརྡ་བཏང་ནས་སྐུལ་མ་མཛད་པ། ༼2:1-29:32༽

3. བསྐྱར་དར་མཛད་པར་དམ་བཅས་པ། ༼30:1-33:26༽

4. ལོ་རྒྱུས་ནང་གི་གནས་ཚུལ་ཁག་བརྗོད་པ། ༼34:1-35:19༽

5. ཡེ་རེམ་ཡཱའི་དཀའ་སྡུག་གི་སྐོར། ༼36:1-38:28༽

6. ཡེ་རུ་སཱ་ལེམ་གྱི་གྲོང་ཁྱེར་བརླགས་པ་དང་དེའི་མཇུག་འབྲས། ༼39:1-45:5༽

7. རྒྱལ་ཕྲན་རྣམས་ལ་ཉེས་ཆད་བཅད་པ། ༼46:1-51:64༽

8. ལོ་རྒྱུས་ཀྱི་མཇུག་གི་གཏམ། ༼52:1-34༽

ལེའུ་དང་པོ།

1 འདི་དག་ནི་པེན་ཡཱ་མེན་ཡུལ་གྱི་ཨ་ན་ཐོད་གྲོང་ཁྱེར་གྱི་མཆོད་དཔོན་ཏེ། ཧིལ་གི་ཡཱའི་བུ་ཡེ་རེམ་ཡཱའི་གསུང་ཡིན་ནོ། ། 2 ཡ་ཧུ་དཱའི་རྒྱལ་པོ་ཨ་མོན་གྱི་བུ་ཡོ་ཤི་ཡཱས་རྒྱལ་སྲིད་སྐྱོང་བའི་ལོ་བཅུ་གསུམ་པར། དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་སྟེ། 3 ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡེ་ཧོ་ཡཱ་ཀིམ་གྱིས་རྒྱལ་སྲིད་བསྐྱངས་པ་ནས། ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཚིད་ཀི་ཡཱ་ཡིས་རྒྱལ་སྲིད་སྐྱོང་བའི་དུས་མཇུག་སྟེ། ལོ་བཅུ་གཅིག་པའི་ཟླ་ལྔ་པའི་ནང་ཡེ་རུ་སཱ་ལེམ་གྱི་མི་རྣམས་བཙན་བཟུང་བྱས་པའི་སྐབས་སུ། དཀོན་མཆོག་ཡ་ཝཱེའི་བཀའ་ནི་རྒྱུན་དུ་ཡེ་རེམ་ཡཱ་ལ་བྱུང་ངོ་། །

ཡེ་རེམ་ཡཱ་ལགས་བདམས་པ།

4 ཡེ་རེམ་ཡཱ་ན་རེ། དཀོན་མཆོག་ཡ་ཝཱེའི་བཀའ་ནི་བདག་ལ་བྱུང་བ་འདི་ལྟ་སྟེ། 5 བདག་གིས་ཁྱོད་མ་ཡི་མངལ་ནང་མ་བཀོད་སྔོན་དུ་ཁྱོད་རང་ངོ་ཤེས་པ་དང་། ཁྱོད་རང་མ་ཡི་མངལ་ལས་མ་ཐོན་སྔོན་དུ་བདག་གིས་ཁྱོད་དམ་པར་མཛད་ཅིང་། ཁྱོད་རང་མི་རིགས་རྣམས་ཀྱི་ལུང་སྟོན་པར་བསྐོས་པ་ཡིན་ཞེས་གསུངས། 6 དེ་ནས་ངས་འདི་ལྟར། ཀྱེ་གཙོ་བོ་ཡ་ཝཱེ་ལགས། གཟིགས་དང་། ང་ནི་ལོ་ན་ཕྲ་བས་གཏམ་ཅི་ལྟར་སྨྲ་བའང་མི་ཤེས་སོ་ཞེས་ཞུས་པ་ན། 7 དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ཀྱིས་ང་རང་ལོ་ན་ཕྲའོ་ཞེས་མ་བཤད་ཅིག ཅི་ལ་ཞེ་ན། བདག་གིས་ཁྱོད་སུ་དང་སུ་ཞིག་གི་གམ་དུ་མངགས་ཀྱང་ཁྱོད་དེར་འགྲོ་དགོས་ལ། བདག་གིས་ཁྱོད་ལ་བཀའ་བབས་ནས་ཅི་སྨྲ་བར་བཅུག་ན་ཁྱོད་ཀྱིས་དེ་བཞིན་སྨྲ་དགོས། 8 ཁྱོད་དེ་རྣམས་ལ་མ་འཇིགས་ཤིག ཅི་ལ་ཞེ་ན། བདག་ཁྱོད་དང་མཉམ་དུ་ཡོད་པ་དང་ཁྱོད་སྐྱོབ་པར་འགྱུར་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 9 དེ་ནས་དཀོན་མཆོག་ཡ་ཝཱེས་ཕྱག་བརྐྱངས་ནས་ངའི་ཁ་ལ་རེག་སྟེ་ང་ལ་འདི་སྐད་དུ། ལྟོས་ཤིག བདག་གིས་རང་གི་གཏམ་ཁྱོད་ཀྱི་སྨྲ་སྒོར་བཞག་པ་ཡིན། 10 དེ་རིང་བདག་གིས་ཁྱོད་ནི་མི་རིགས་དང་རྒྱལ་ཕྲན་ཐམས་ཅད་ཀྱི་མཐོ་སར་འགོད་པ་སྟེ། ཅི་ལ་ཞེ་ན། རྩ་ནས་འབལ་བ་དང་བཤིག་པ། རྩ་མེད་གཏོང་བ། ཕམ་པར་རྒྱག་པ་བཅས་དང་། ཡང་བསྐྱར་འཛུགས་པ་དང་འདེབས་པའི་ཕྱིར་ཡིན་ཞེས་གསུངས།

ཞལ་གཟིགས་གཉིས།

11 ཡང་དཀོན་མཆོག་ཡ་ཝཱེའི་བཀའ་ནི་བདག་ལ་བྱུང་བ་འདི་ལྟ་སྟེ། ཡེ་རེམ་ཡཱ་ཁྱོད་ཀྱིས་ཅི་ཞིག་མཐོང་ངམ་ཞེས་གསུངས་པར། ངས་འདི་ལྟར། ངས་སྟར་སྡོང་གི་ཡལ་ག་ཞིག་མཐོང་བྱུང་ཞེས་ཞུས་པ་ལ། 12 དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ཀྱིས་མཐོང་པ་ལེགས་ཏེ། བདག་གིས་རང་གི་གཏམ་གཟབ་གཟབ་ངང་བསྲུངས་ནས་དེ་འགྲུབ་པར་བྱེད་ངེས་ཡིན་ཞེས་གསུངས། 13 ཡང་དཀོན་མཆོག་ཡ་ཝཱེའི་བཀའ་ཐེངས་གཉིས་པ་བདག་ལ་བྱུང་བ་འདི་ལྟ་སྟེ། ཡེ་རེམ་ཡཱ་ཁྱོད་ཀྱིས་ཅི་ཞིག་མཐོང་ངམ་ཞེས་གསུངས་པར། ངས་བྱང་ནས་ལྷོ་རུ་བསེགས་པའི་སྣོད་ལས་ཆུ་ཁོལ་བ་མཐོང་བྱུང་ཞེས་ཞུས་པ་ལ། 14 དཀོན་མཆོག་ཡ་ཝཱེས་ང་ལ་འདི་སྐད་དུ། བྱང་ཕྱོགས་ནས་ཆག་སྒོ་འབྱུང་ཞིང་ཡུལ་འདིའི་མི་ཐམས་ཅད་ཀྱི་སྟེང་ལ་འབབ་པར་འགྱུར། 15 ལྟོས་ཤིག བདག་གིས་བྱང་ཕྱོགས་རྒྱལ་ཕྲན་རྣམས་ཀྱི་མི་ཐམས་ཅད་བསྡུ་བར་བྱེད་ཅིང་། དེ་རྣམས་འོངས་ནས་རེ་རེས་ཡེ་རུ་སཱ་ལེམ་གྱི་མཁར་སྒོ་རུ་རང་རང་གི་བཞུགས་ཁྲི་འགོད་པ་དང་། ཉེ་འཁོར་གྱི་མཁར་རྣམས་ལ་རྒོལ་ཞིང་། ཡང་ཡ་ཧུ་དཱའི་གྲོང་ཁྱེར་ཐམས་ཅད་ལ་རྒོལ་བར་འགྱུར་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 16 མི་འདི་རྣམས་ཀྱིས་བདག་དོར་ནས་ལྷ་གཞན་རྣམས་ལ་སྤོས་བདུགས་ཏེ། རང་གི་ལག་པས་བཟོས་པ་ལ་ཕྱག་བཙལ་ཏོ། །བདག་གིས་སྤྱོད་ངན་འདི་ཐམས་ཅད་ཀྱི་ཕྱིར་དུ་དེ་རྣམས་ལ་ངའི་ཉེས་ཆད་བསྒྲག་པར་འགྱུར་རོ། ། 17 དེ་བས། ཁྱོད་རྣམས་ཀྱིས་སྐ་རགས་ཆོངས་ལ་ཡར་ལོངས་དང་། བདག་གིས་ཁྱོད་ལ་བསྒོས་པའི་བཀའ་ཐམས་ཅད་དེ་དག་ལ་ཤོད་ཅིག བདག་གིས་ཁྱོད་ནི་དེ་དག་གི་མདུན་དུ་འཇིགས་པར་མི་བྱ་བའི་ཆེད་དུ། དེ་རྣམས་ཀྱི་དབང་གིས་ཁྱོད་མ་འཇིགས་ཤིག 18 ལྟོས་དང་། བདག་གིས་དེ་རིང་ཁྱོད་ནི་མཁར་བརྟན་པོ་དང་ལྕགས་ཀྱི་ཀ་བ། ལི་ཡི་གྱང་བཅས་སུ་བྱས་ནས་ས་གཞི་ཡོངས་ཏེ་ཡ་ཧུ་དཱའི་རྒྱལ་པོ་དང་འགོ་དཔོན། མཆོད་དཔོན། ཡུལ་འདིའི་མི་ཐམས་ཅད་བཅས་ལ་འགོག་རྒོལ་བྱེད་དུ་འཇུག་གོ ། 19 དེ་དག་གིས་ཁྱོད་ལ་རྒོལ་ན་ཡང་ཁྱོད་ལས་རྒྱལ་མི་ཐུབ། ཅི་ལ་ཞེ་ན། བདག་ཁྱོད་དང་མཉམ་དུ་ཡོད་པ་དང་ཁྱོད་སྐྱོབ་པར་འགྱུར་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། །

ལེའུ་གཉིས་པ།

ཡེས་ར་ཨེལ་གྱིས་དཀོན་མཆོག་དོར་བ།

1 དཀོན་མཆོག་ཡ་ཝཱེའི་བཀའ་བདག་ལ་བྱུང་བ་འདི་ལྟ་སྟེ། 2 ཁྱོད་སོང་ལ་ཡེ་རུ་སཱ་ལེམ་གྱི་མི་རྣམས་ཀྱི་རྣ་ལམ་དུ་འདི་ལྟར་ཤོད་ཅིག དཀོན་མཆོག་ཡ་ཝཱེས་འདི་སྐད་གསུངས་ཏེ། ཁྱོད་ལོ་ན་གཞོན་པའི་བྱམས་བརྩེ་དང་། གཉེན་སྒྲིག་བྱས་མ་ཐག་གི་མཛའ་སེམས། དབེན་སྟོང་དང་ས་བོན་མ་གཏོར་བའི་ཡུལ་དུ་ཁྱོད་བདག་གི་རྗེས་སུ་ཇི་ལྟར་འབྲངས་པ་བཅས་ཐམས་ཅད་བདག་གིས་ཡིད་ལ་བཟུང་ཡོད་དེ། 3 དུས་དེར་ཡེས་ར་ཨེལ་ནི་ཡ་ཝཱེའི་དྲུང་དུ་དམ་པ་དང་ཁོང་གི་འབྲས་བུ་ཐོག་མ་ཡིན་ཏེ། སུ་ཞིག་གིས་དེ་ཁྱུར་མིད་བཏང་ན་ཐམས་ཅད་སྡིག་ཅན་དུ་བརྩིས་ནས། དེ་དག་གི་སྟེང་དུ་ཆག་སྒོ་འབྱུང་བར་འགྱུར་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། །

4 ཀྱེ་ཡ་ཀོབ་ཀྱི་ཁྱིམ་རྒྱུད་དང་ཡེས་ར་ཨེལ་ཁྱིམ་རྒྱུད་ཀྱི་རིགས་རྒྱུད་སོ་སོས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 5 དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་གི་ཕ་མེས་རྣམས་ཀྱིས་བདག་ལས་ཉེས་སྐྱོན་གང་ཞིག་མཐོང་ནས། བདག་དང་རིང་དུ་གྱེས་ཏེ་རིན་ཐང་མེད་པའི་ལྷ་རྣམས་ཀྱི་རྗེས་སུ་འབྲངས་པ་དང་། རང་ཉིད་ཀྱང་རིན་ཐང་མེད་པར་གྱུར་པ་ཡིན་ནམ། 6 ཡང་དེ་དག་གིས། ངེད་ཅག་ཨེ་ཅིབ་ཡུལ་ནས་ཡར་བཏོན་ཏེ། སུ་ཡང་འགྲོ་འདུག་མི་བྱེད་པའི་དབེན་སྟོང་དང་། བྱེ་ཐང་ས་དོང་ཅན་དང་སྐམ་སའི་སྨག་རུམ་ལས་ལམ་སྟོན་མཛད་པའི་དཀོན་མཆོག་ཡ་ཝཱེ་གང་དུ་བཞུགས་སམ་ཞེས་མ་དྲིས་སོ། ། 7 བདག་གིས་ཁྱོད་རྣམས་ས་བཅུད་འཛོམས་པའི་གནས་སུ་ཁྲིད་དེ། ཁྱོད་ཚོས་དེའི་ནང་གི་ཤིང་ཏོག་དང་ཟས་མཆོག་སྤྱོད་པར་བྱས་ནའང་། ཁྱོད་ཚོ་གནས་དེ་རུ་སླེབས་པ་ཙམ་གྱིས་བདག་གི་ཡུལ་ནི་མི་གཙང་བར་བཟོས་པ་དང་། བདག་གི་ནོར་སྐལ་ནི་ཞེན་ཁ་ལོག་པ་ཞིག་ཏུ་བཅོས་པ་ཡིན་ནོ། ། 8 མཆོད་དཔོན་རྣམས་ཀྱིས་ཀྱང་དཀོན་མཆོག་ཡ་ཝཱེ་གང་དུ་བཞུགས་སམ་ཞེས་མ་དྲིས་ལ། བཀའ་ཁྲིམས་ཀྱི་མཁན་པོ་རྣམས་ཀྱིས་བདག་ནི་ངོ་མི་ཤེས། འགོ་དཔོན་རྣམས་ཀྱིས་ཀྱང་བདག་ལ་ངོ་ལོག་བྱས་ཏེ། ལུང་སྟོན་པ་རྣམས་ཀྱིས་པཱ་ཨལ་ལ་བརྟེན་ནས་ལུང་བསྟན་ཞིང་སྙིང་པོ་མེད་པའི་འདྲ་སྐུ་དག་གི་རྗེས་སུ་འབྲངས་སོ་ཞེས་གསུངས་པའོ། ། 9 དེ་བས་བདག་གིས་ཁྱོད་རྣམས་དང་ཡང་བསྐྱར་རྩོད་དགོས་ཏེ། ཁྱོད་རྣམས་ཀྱི་བུ་རྒྱུད་རྣམས་ལའང་རྩོད་པར་བྱ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 10 ཁྱོད་རྣམས་ཕར་ཀི་ཐིམ་མཚོ་ཡི་གླིང་ཕྲན་དུ་སོང་ལ་ལྟོས་ཤིག ཡང་ཀེ་དཱར་དུ་མི་མངགས་ནས་གཟབ་གཟབ་ངང་ཞིབ་དཔྱོད་གྱིས་དང་། དོན་འདི་འདྲ་སྔར་བྱུང་ཡོད་མེད་ལ་ལྟོས་ཤིག 11 མི་རིགས་གང་ཞིག་གིས་རང་གི་ལྷ་རྣམས་བརྗེས་པ་ཡིན་ནམ། དོན་དམ་དུ་དེ་དག་ནི་ལྷ་མ་ཡིན་ནོ། །ཡིན་ཡང་བདག་གི་མི་རྣམས་ཀྱིས་རང་གི་གཟི་བརྗིད་དེ་ཕན་ཐོགས་མེད་པའི་འདྲ་སྐུ་དང་བརྗེས་པའོ། ། 12 ཀྱེ་ནམ་མཁའི་དབྱིངས་རྣམས། འདིའི་ཕྱིར་ཧ་ལས་ཤིང་བླ་འདར་ནས་རབ་ཏུ་སྐྱོ་བར་གྱིས་ཤིག་ཅེས་དཀོན་མཆོག་ཡ་ཝཱེས་གསུངས་པའོ། ། 13 ཅི་ལ་ཞེ་ན། བདག་གི་མི་རྣམས་ཀྱིས་སྤྱོད་ངན་གཉིས་སྤྱད་དེ། ཚེ་སྲོག་དང་ལྡན་པའི་ཆུ་མིག་ *ཡིན་པ་ང་རང་བསྐྱུར་ནས་རང་གི་དོན་དུ་ཆུ་དོང་བརྐོས་པ་དང་། ཆུ་དོང་དེ་ནི་ཞིག་རལ་དུ་སོང་ནས་ཆུ་མི་འཚོག་པའི་ཆུ་དོང་ཞིག་ཡིན་ནོ། །

14 ཡེས་ར་ཨེལ་ནི་གཡོག་པོའམ་ཁྱིམ་ལས་སྐྱེས་པའི་བྲན་པོ་ཡིན་ནམ། ཁོ་བཅོམ་ནོར་དུ་གྱུར་པ་ཅི་ཡིན་ནམ། 15 སེང་གེ་དར་མ་དག་གིས་དེ་ལ་ངར་སྐད་དང་ང་རོ་བསྒྲགས་ནས་དེའི་ཡུལ་འགུལ་དུ་བཅུག་པ་དང་། གྲོང་ཁྱེར་རྣམས་བཅོམ་སྟེ་མི་མེད་ལུང་སྟོང་དུ་ལུས་སོ། ། 16 ནོབ་པ་དང་ཐ་ཕན་ཧེ་སི་པ་རྣམས་ཀྱིས་ཁྱོད་ཀྱི་མགོ་བོ་གཅོག་པར་བྱེད་དེ། 17 འདི་ནི་ཁྱོད་ཀྱིས་རང་སྡུག་རང་གིས་ཉོས་པ་མ་ཡིན་ནམ། ཁྱོད་ཀྱི་དཀོན་མཆོག་ཡ་ཝཱེས་ཁྱོད་ལ་ལམ་སྟོན་གནང་དུས་སུ་ཁྱོད་ཀྱིས་ཁོང་ཉིད་བསྐྱུར་བ་ཡིན། 18 ད་ལྟ་ཁྱོད་ཀྱིས་ཅིའི་ཕྱིར་ཨེ་ཅིབ་ལ་སོང་ནས་སི་ཧོར་གྱི་ཆུ་འཐུང་བ་དང་། ཨ་སུར་ལ་ཕྱིན་ཏེ་ཕི་རཱད་གཙང་པོའི་ཆུ་འཐུང་བ་ཡིན་ནམ། 19 ཁྱོད་ཀྱི་སྤྱོད་ངན་གྱི་ཕྱིར་ཁྱོད་ལ་ཉེས་ཆད་ཕོག་ཅིང་། ཁྱོད་ལོག་ལམ་དུ་ཞུགས་པས་ཁྱོད་ལ་བཀའ་བཀྱོན་ཐེབས་ངེས་ཡིན། ཁྱོད་ཀྱིས་རང་གི་དཀོན་མཆོག་ཡ་ཝཱེ་ང་རང་དོར་ཏེ། བདག་ལ་གུས་ཤིང་འཇིགས་པའི་སེམས་མེད་པ་ནི་དངོས་གནས་ངན་པ་དང་སྡུག་བསྔལ་ཡིན་པར་མནོ་བསམ་ཐོངས་ལ་ཤེས་པར་གྱིས་ཞེས་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་གསུངས་སོ། །

ཡེས་ར་ཨེལ་གྱིས་ཡ་ཝཱེར་བསྙེན་བཀུར་མི་བྱེད་པ།

20 ཁྱོད་ཀྱིས་གནའ་བོའི་དུས་ནས་རང་གི་གཉའ་ཤིང་བཅག་སྟེ་རང་གི་འཆིང་ཐག་བཅད་ནས་ན་རེ། ངས་ཁྱེད་ལ་ཞབས་ཏོག་མི་བསྒྲུབ་ཅེས་སྨྲས་པ་ལྟར། ཁྱོད་ཀྱིས་རི་མཐོན་པོ་རེ་རེའི་སྟེང་དང་སྔོ་ལྗང་གི་ལྗོན་ཤིང་རེ་རེའི་འོག་ཏུ་སྨད་འཚོང་མ་བཞིན་དུ་ལོག་གཡེམ་སྤྱད་པའོ། ། 21 བདག་གིས་ཁྱོད་འཛུགས་དུས་སུ་རྒུན་ཤིང་མཆོག་ཏུ་གྱུར་པ་དང་ས་བོན་ཆེས་དག་མ་ཡིན་ནའང་། ཁྱོད་ནི་ང་ཡི་མདུན་དུ་རི་སྐྱེས་རྒུན་ཤིང་གི་ཡལ་ག་རུལ་བ་ལྟར་གྱུར་པ་ཅི་ཡིན་ནམ། 22 ཁྱོད་ཀྱིས་བ་ཚྭ་དང་འདག་རྫས་ཀྱིས་གཙང་འཁྲུད་བྱས་ཀྱང་། ཁྱོད་ཀྱི་སྡིག་པའི་ཤུལ་ནི་ང་ཡི་མདུན་དུ་མངོན་པར་གྱུར་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 23 ཁྱོད་ཀྱིས་ང་ལ་སྐྱོན་ཅི་ཡང་མེད་དེ། པཱ་ཨལ་གྱི་རྗེས་སུ་ཡང་མ་འབྲངས་ཞེས་ཅི་ལྟར་སྨྲ་ནུས་སམ། ཁྱོད་ཀྱིས་ལུང་པའི་ནང་དུ་སྤྱད་པའི་སྤྱོད་པར་ལྟོས་ཤིག རང་ཉིད་ཀྱིས་གང་ཞིག་སྤྱད་པར་བསམ་བློ་ཐོངས་དང་། ཁྱོད་ནི་མྱུར་དུ་སྐྱོད་པའི་རྔ་མོང་དང་འདྲ་ཞིང་གང་སར་ཧར་རྒྱུག་བྱེད་དེ། 24 ཁྱོད་ནི་རྐྱང་དང་འདྲ་སྟེ་དབེན་སྟོང་ལ་གོམས་པ་དང་། འདོད་ཆགས་ལང་དུས་རླུང་གི་དྲི་སྣོམ་ཞིང་། འཁྲིག་སྲེད་ལང་དུས་སུ་ཞིག་གིས་འགོག་ནུས་སམ། དེ་འཚོལ་མཁན་རྣམས་ཀྱིས་ཤུགས་རྒྱག་མི་དགོས་ཏེ། དུས་སུ་སླེབས་ན་དེ་རྙེད་པར་འགྱུར། 25 ཁྱོད་རང་རྐང་རྗེན་དུ་ལུས་པ་དང་མིད་པ་སྐམ་པའི་བར་དུ་མ་འདུག་ཅིག ཡིན་ཡང་ཁྱོད་ན་རེ། ད་ནི་རེ་ཐག་ཆད་སོང་། ང་ནི་ལྷ་རྒྱུས་མེད་རྣམས་ལ་ཆགས་ནས་དེ་དག་གི་རྗེས་སུ་འགྲོ་དགོས་ཞེས་སྨྲས་སོ། །

26 རྐུན་མ་བཟུང་དུས་ངོ་ཚ་བ་བཞིན་དུ། ཡེས་ར་ཨེལ་གྱི་ཁྱིམ་རྒྱུད་དང་དེ་དག་གི་རྒྱལ་པོ། འགོ་དཔོན། མཆོད་དཔོན། ལུང་སྟོན་པ་རྣམས་ཀྱང་དེ་བཞིན་ངོ་ཚ་བར་འགྱུར། 27 དེ་དག་གིས་ཤིང་སྡོང་ལ་ཁྱོད་ནི་ངའི་ཕ་ཡིན་ཞེས་དང་། རྡོ་ལ་ཁྱོད་ཀྱིས་ང་བཙས་པ་ཡིན་ཞེས་སྨྲ་ཞིང་། དེ་དག་གིས་བདག་ལ་རྒྱབ་གཏད་ནས་ངའི་ཕྱོགས་སུ་མ་འཁོར། ཡིན་ནའང་དཀའ་སྡུག་ལ་འཕྲད་དུས་ཡར་བཞེངས་ནས་ངེད་རྣམས་སྐྱོབ་རོགས་ཞེས་ཞུ་བ་ཡིན། 28 ཁྱོད་ཀྱིས་རང་གི་དོན་དུ་བཟོས་པའི་ལྷ་རྣམས་གང་དུ་ཡོད་དམ། ཁྱོད་རང་དཀའ་སྡུག་ལ་འཕྲད་དུས་དེ་དག་ལ་ཁྱོད་སྐྱོབ་ཏུ་ཆུག་དང་། ཅི་ལ་ཞེ་ན། ཀྱེ་ཧོ་ཡ་ཧུ་དཱ། ཁྱོད་ལ་གྲོང་ཁྱེར་ག་ཚད་ཡོད་ན་ཁྱོད་ཀྱི་ལྷ་རྣམས་ཀྱང་དེ་བཞིན་མང་བའོ། ། 29 ཁྱོད་རྣམས་ཀྱིས་ཅིའི་ཕྱིར་བདག་དང་རྩོད་དམ། ཁྱོད་རྣམས་ཐམས་ཅད་བདག་དང་འགལ་བའོ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 30 བདག་གིས་ཁྱོད་ཀྱི་བུ་རྣམས་ལ་བརྡུངས་ནའང་དོན་མེད་ཡིན་ཏེ། དེ་དག་གིས་བསླབ་བྱ་དང་དུ་མ་བླངས། ཁྱོད་ཅག་གི་རལ་གྲིས་ལུང་སྟོན་པ་རྣམས་བསད་པ་ནི་མི་སྲོག་ལེན་པའི་སེང་གེ་བཞིན་ཡིན་ནོ། ། 31 ཀྱེ་དུས་རབས་འདི་ཡི་མི་རྣམས། ཁྱོད་ཚོས་དཀོན་མཆོག་ཡ་ཝཱེའི་གསུང་ལ་གཟབ་གཟབ་བྱས་ནས་ཉོན་དང་། ཡེས་ར་ཨེལ་ལ་མཚོན་ན་བདག་ནི་དབེན་སྟོང་དང་མུན་ནག་གི་ཁམས་སུ་གྱུར་པ་ཡིན་ནམ། ངའི་མི་རྣམས་ཀྱིས་ངེད་རྣམས་ལ་རང་དབང་ཐོབ་པས་ད་ནི་ཁྱེད་ཀྱི་དྲུང་དུ་མི་འོང་ཞེས་སྨྲ་བ་ཅི་ཡིན་ནམ། 32 ན་ཆུང་མས་རང་གི་རྒྱན་ཆ་བརྗེད་ནུས་སམ། བག་མས་རང་གི་བག་གོས་བརྗེད་ནུས་སམ། ཡིན་ནའང་ངའི་མི་རྣམས་ཀྱིས་ཉིན་ཞག་གྲངས་མེད་དུ་ང་རང་བརྗེད་དོ། ། 33 ཁྱོད་ནི་དགའ་གྲོགས་འཚོལ་བའི་ཐབས་ལམ་ལ་འདི་ལྟར་མཁས་ཏེ། ཐ་ན་བུད་མེད་ངན་པ་ལའང་ཁྱོད་ཀྱིས་རང་གི་ཐབས་ལམ་བསླབས་སོ། ། 34 ཁྱོད་ཀྱི་གྱོན་པའི་ཐུ་བའི་སྟེང་དུ་དབུལ་པོ་ཉེས་མེད་ཀྱི་ཁྲག་ཡོད་ལ། དེ་དག་གིས་ས་ཁུང་བརྐོས་ནས་ནང་ལ་འཛུལ་ཏེ་རྐུ་བྱེད་པ་ཁྱོད་ཀྱིས་མ་མཐོང་། དེ་ལྟར་ཡིན་ནའང་། 35 ཁྱོད་ཀྱིས་ད་དུང་ན་རེ། ང་ལ་ཉེས་པ་མེད་དེ། དཀོན་མཆོག་ཡ་ཝཱེ་ང་ལ་ཐུགས་ཁྲོས་མེད་ཅེས་ཟེར། ལྟོས་ཤིག བདག་གིས་ཁྱོད་ལ་ཉེས་ཆད་གཅོད་པར་བྱ་སྟེ། ཅི་ལ་ཞེ་ན། ཁྱོད་ཀྱིས་ངས་སྡིག་པ་མ་བྱས་ཟེར་བའི་རྐྱེན་གྱིས་སོ། ། 36 ཁྱོད་ཅིའི་ཕྱིར་ཡར་རྒྱུག་མར་རྒྱུག་བྱས་ཏེ་རང་གི་བགྲོད་ལམ་བསྒྱུར་བ་ཡིན་ནམ། སྔར་ཨ་སུར་ནས་ཁྱོད་སྐྱེངས་པར་གྱུར་པ་ལྟར། ཁྱོད་ཨེ་ཅིབ་ནས་ཀྱང་སྐྱེང་བར་འགྱུར། 37 ཡང་ཁྱོད་ཀྱིས་ལག་པ་གཉིས་ཀས་མགོ་བསྐྱོར་†ནས་ཨེ་ཅིབ་ཡུལ་དང་འབྲལ་བར་འགྱུར། ཅི་ལ་ཞེ་ན། དཀོན་མཆོག་ཡ་ཝཱེས་ཁྱོད་ཀྱི་བརྟེན་ས་དེ་དོར་བས། དེ་དག་ལ་བརྟེན་ནས་ཁྱོད་ཀྱི་དོན་མི་འགྲུབ།

ལེའུ་གསུམ་པ།

བློ་མི་དཀར་བའི་ཡེས་ར་ཨེལ།

1 གལ་ཏེ་མི་ཞིག་གིས་ཆུང་མ་དོར་ནས་ཆུང་མ་དེ་ཁོ་དང་བྲལ་ཏེ་མི་གཞན་པའི་ཆུང་མ་བྱས་པ་ཡིན་ན། སྐྱེས་པ་དེ་སླར་ཡང་མོའི་གམ་དུ་འགྲོ་ནུས་སམ། གནས་དེ་རྩ་བ་ནས་བཙོག་པར་གྱུར་པ་མ་ཡིན་ནམ། ཁྱོད་ནི་དགའ་རོགས་མང་པོ་དང་ལོག་གཡེམ་སྤྱད་ཅིང་ད་ནི་བདག་གི་གམ་དུ་ལོག་འདོད་དམ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 2 དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་མགོ་ཡར་བཀྱགས་ནས་སྐྱ་ཐེར་ཐེར་གྱི་མཐོ་སྒང་རྣམས་ལ་ལྟོས་ཤིག གནས་གང་དུ་ཁྱོད་ཀྱི་གཡེམ་སྦྱོར་མེད་དམ། ཁྱོད་ལམ་ཁར་བསྡད་དེ་དགའ་རོགས་ལ་སྒུག་པའི་ཚུལ་ནི། ཨ་རབ་པ་ཞིག་དབེན་སྟོང་དུ་འཇབ་པ་དང་འདྲ་སྟེ། ཁྱོད་ཀྱི་གཡེམ་སྦྱོར་དང་མ་རུངས་པས་ས་གཞི་ཐམས་ཅད་བཙོག་པར་བཟོས། 3 དེ་བས་དཔྱིད་ཆར་འབབ་མཚམས་བཞག་ཅིང་སྟོན་ཁའི་ཆར་བའང་མི་འབབ་པར་གྱུར་ཡང་། ཁྱོད་ཀྱི་གདོང་ནི་ད་དུང་སྨད་འཚོང་མའི་གདོང་བཞིན་ངོ་ཚ་དང་བྲལ་ཏོ། ། 4 ཁྱོད་ཀྱིས་ད་ལྟ་བདག་ལ་ཞུས་ནས་ན་རེ། ཀྱེ་ང་ཡི་ཡབ་ལགས། ཁྱེད་ནི་ངའི་ལོ་ན་གཞོན་དུས་ཀྱི་མཛའ་གྲོགས་ཡིན། 5 དཀོན་མཆོག་ཡ་ཝཱེ་ཇི་སྲིད་བར་དུ་ཐུགས་ཁྲོས་ནས་ཡུན་རིང་པོར་ཁྲོ་གཏུམ་འབར་ག་ལ་སྲིད་ཅེས་པའོ། །ལྟོས་ཤིག ཁྱོད་ཀྱིས་འདི་ལྟར་སྨྲས་ཀྱང་ད་དུང་ནུས་ཤུགས་ཅི་ཡོད་བཏོན་ནས་སྤྱོད་ངན་སྤྱད་པ་ཡིན་ཞེས་གསུངས་སོ། །

ཡེས་ར་ཨེལ་དང་ཡ་ཧུ་དཱ་གཉིས་ཀྱིས་འགྱོད་བཤགས་བྱེད་འོས་པ།

6 ཡོ་ཤི་ཡཱས་རྒྱལ་སྲིད་སྐྱོང་དུས་སུ་དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ཀྱིས་ལོག་ལམ་དུ་ཞུགས་པའི་ཡེས་ར་ཨེལ་གྱི་སྤྱོད་པ་མཐོང་ངམ། དེ་ནི་རི་མཐོན་པོ་རེ་རེར་སོང་སྟེ། སྔོ་ལྗང་གི་ལྗོན་ཤིང་རེ་རེའི་འོག་ཏུ་ལོག་གཡེམ་སྤྱད་པའོ། ། 7 ངས་དེ་ཡིས་སྤྱོད་པ་འདི་ཐམས་ཅད་སྤྱད་རྗེས་སླར་ཡང་བདག་གི་ཕྱོགས་སུ་འཁོར་ཡོང་སྙམ་ནའང་དེ་ཕྱིར་མ་འོང་སྟེ། དེའི་སྲིང་མོ་གཡོ་སྒྱུ་ཅན་ཡ་ཧུ་དཱས་ཀྱང་མཐོང་བ་ཡིན། 8 ལོག་ལམ་དུ་ཞུགས་པའི་ཡེས་ར་ཨེལ་གྱིས་ལོག་གཡེམ་སྣ་ཚོགས་སྤྱད་པས་བདག་གིས་དེར་བཟའ་འཐོར་ཡི་གེ་སྤྲད་ནས་དོར་བ་ཡིན་མོད། འོན་ཀྱང་དེའི་སྲིང་མོ་གཡོ་སྒྱུ་ཅན་ཡ་ཧུ་དཱ་ནི་ད་དུང་མི་སྐྲག་པར་དེས་ཀྱང་ལོག་གཡེམ་སྤྱད། 9 ཡེས་ར་ཨེལ་གྱིས་ལོག་གཡེམ་སྤྱོད་པ་སྣང་མེད་དུ་བཏང་ཞིང་རྡོ་དང་ཤིང་ལ་ལོག་གཡེམ་སྤྱད་ནས་ས་འདི་ཡོངས་སུ་བཙོག་པར་བྱས། 10 དོན་འདི་ཐམས་ཅད་ཡོད་ཀྱང་། དེའི་སྲིང་མོ་གཡོ་སྒྱུ་ཅན་ཡ་ཧུ་དཱ་ནི་ང་ཡི་ཕྱོགས་སུ་ལོག་ཁུལ་བྱས་པ་ལས་སེམས་གཅིག་ལུས་གཅིག་མ་ཡིན་ནོ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 11 དཀོན་མཆོག་ཡ་ཝཱེས་ང་ལ་འདི་སྐད་དུ། གཡོ་སྒྱུ་ཅན་གྱི་ཡ་ཧུ་དཱ་ལས་ལོག་ལམ་དུ་ཞུགས་པའི་ཡེས་ར་ཨེལ་ནི་དྲང་པོར་མངོན་ཞིང་། 12 ཁྱོད་ནི་བྱང་ཕྱོགས་སུ་སོང་ནས་འདི་ལྟར། ཀྱེ་ལོག་ལམ་དུ་ཞུགས་པའི་ཡེས་ར་ཨེལ་ལགས། ཕྱིར་ལོག་དང་ཞེས་སྨྲོས་ཤིག་ཅེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། །བདག་ནི་བྱམས་སྙིང་རྗེ་ཅན་ཡིན་པས་ངས་ཁྱོད་ཚོར་སྡང་མིག་གིས་མི་བལྟ་ཞེས་དཀོན་མཆོག་ཡ་ཝཱེས་གསུངས་པའོ། །བདག་ནི་ཇི་སྲིད་བར་དུ་ཁྲོ་བར་མི་བྱ་སྟེ། 13 ཁྱོད་ཀྱིས་རང་གི་དཀོན་མཆོག་ཡ་ཝཱེ་དང་འགལ་ཏེ། སྔོ་ལྗང་གི་ལྗོན་ཤིང་རེ་རེའི་འོག་ཏུ་ཕྱི་ཕྱོགས་པའི་ལྷ་རྣམས་ཀྱི་རྗེས་སུ་འབྲངས་ནས་བདག་གི་བཀའ་ལ་མ་མཉན་པའི་སྡིག་པ་ཁས་ལོངས་ཤིག་ཅེས་དཀོན་མཆོག་ཡ་ཝཱེས་གསུངས་པའོ། ། 14 ལོག་ལམ་དུ་ཞུགས་པའི་བུ་རྣམས་ཕྱིར་ལོག་ཅིག་ཅེས་དཀོན་མཆོག་ཡ་ཝཱེས་གསུངས། ཅི་ལ་ཞེ་ན། བདག་ནི་ཁྱོད་རྣམས་ཀྱི་ཁྱོ་ག་ཡིན་ལ། ངས་ཁྱོད་རྣམས་གྲོང་ཁྱེར་གཅིག་ནས་མི་གཅིག་རེ་དང་། རིགས་རྒྱུད་གཅིག་ནས་མི་གཉིས་རེ་བླངས་ཏེ་ཛ་ཡན་དུ་འཁྲིད་རྒྱུ་ཡིན། 15 ངས་རང་གི་བློར་འབབ་པའི་རྫི་བོ་ཁྱོད་རྣམས་ལ་གནང་སྟེ། དེ་དག་གིས་ཤེས་བྱ་དང་ཤེས་རབ་ཀྱིས་ཁྱོད་རྣམས་སྐྱོང་བར་འགྱུར། 16 ཁྱོད་རྣམས་ནི་ཡུལ་དེ་རུ་དར་ཞིང་རྒྱས་པའི་ཉིན་དེ་དག་ལ། མི་ཡིས་སླར་ཡང་དཀོན་མཆོག་ཡ་ཝཱེའི་ཞལ་ཆད་ཀྱི་ཤུར་སྒམ་ཞེས་གླེང་བར་མི་འགྱུར་ལ། དེར་དོ་སྣང་མི་བྱེད། དེ་ཡིད་ལ་མི་དྲན། དེ་དགོས་འདོད་ཀྱང་མི་སྐྱེ། དེ་སླར་བཟོ་བར་ཡང་མི་བྱ་ཞེས་དཀོན་མཆོག་ཡ་ཝཱེས་གསུངས་པའོ། ། 17 དུས་དེར། མི་ཡིས་ཡེ་རུ་སཱ་ལེམ་ལ་དཀོན་མཆོག་ཡ་ཝཱེའི་བཞུགས་ཁྲི་ཞེས་འབོད་ཅིང་། མི་རིགས་ཐམས་ཅད་དེ་རུ་འདུ་བ་དང་། དཀོན་མཆོག་ཡ་ཝཱེའི་མཚན་གྱི་ཕྱིར་ཡེ་རུ་སཱ་ལེམ་དུ་འོང་ཞིང་། ཁོ་རྣམས་ཡང་བསྐྱར་རང་གི་སེམས་ངན་གཤིས་གྱོང་གི་རྗེས་སུ་མི་འབྲང་ངོ་། ། 18 དུས་དེར། ཡ་ཧུ་དཱའི་ཁྱིམ་རྒྱུད་དང་ཡེས་ར་ཨེལ་གྱི་ཁྱིམ་རྒྱུད་གཉིས་ལྷན་ཅིག་ཏུ་འགྲུལ་ཞིང་། བྱང་ཕྱོགས་ནས་མཉམ་དུ་བདག་གིས་ཁྱོད་ཚོའི་མེས་པོ་རྣམས་ལ་ནོར་སྐལ་དུ་གནང་བའི་ཡུལ་དུ་འོང་བར་འགྱུར།

དཀོན་མཆོག་གི་མི་རྣམས་ཀྱིས་སྐུ་འདྲར་ཕྱག་བཙལ་བ།

19 བདག་གིས་ཁྱོད་ནི་རང་གི་བུ་དང་བུ་མོར་བརྩིས་ཤིང་ཁྱོད་ལ་ཡིད་དུ་འོང་བའི་ཡུལ་ཞིག་གནང་བ་སྟེ། ཡུལ་དེ་ནི་མི་རིགས་རྣམས་ལས་ཆེས་ལེགས་པའི་ནོར་སྐལ་ཡིན་ལ། ཁྱོད་ཀྱིས་བདག་ལ་ངའི་ཡབ་ཅེས་བོས་ནས་སླར་ཡང་བདག་དང་མི་འབྲལ་བར་ང་ཡི་རྗེས་སུ་འབྲང་ངེས་ཡིན་སྙམ་ནའང་། 20 ཀྱེ་ཡེས་ར་ཨེལ་གྱི་ཁྱིམ་རྒྱུད་རྣམས། ཁྱོད་ཚོས་བདག་གི་ཕྱོགས་སུ་གཡོ་སྒྱུ་ཚད་པ་དེ་ནི། ཆུང་མ་ཞིག་གིས་གཡོ་སྒྱུ་ཚད་ནས་རང་གི་ཁྱོ་གར་བྲལ་བ་དང་མཚུངས་ཞེས་དཀོན་མཆོན་ཡ་ཝཱེས་གསུངས་པའོ། ། 21 སྐྱ་ཐེར་ཐེར་གྱི་མཐོ་སྒང་ནས་སྐད་སྒྲ་ཞིག་བྱུང་བ་སྟེ། དེ་ནི་ཡེས་ར་ཨེལ་པ་རྣམས་ངུས་ནས་ནན་ཞུ་བྱེད་པའི་སྐད་སྒྲ་ཡིན་ལ། ཅི་ལ་ཞེ་ན། དེ་རྣམས་ལོག་ལམ་དུ་རྒྱུ་བ་སྟེ་རང་གི་དཀོན་མཆོག་ཡ་ཝཱེ་བརྗེད་པས་ཡིན་ནོ། ། 22 ལོག་ལམ་དུ་ཞུགས་པའི་བུ་རྣམས་ཕྱིར་ཤོག་དང་། བདག་གིས་ཁྱོད་ཚོ་ལོག་ལམ་དུ་ཞུགས་པའི་ནད་གསོ་བར་བྱ། གཟིགས་དང་ངེད་རྣམས་ཁྱེད་ཀྱི་དྲུང་དུ་འོང་བར་བྱ་སྟེ། ཅི་ལ་ཞེ་ན། ཁྱེད་ནི་ངེད་རྣམས་ཀྱི་དཀོན་མཆོག་ཡ་ཝཱེ་ཡིན་པས་སོ། ། 23 རི་སྒང་དང་རི་བོ་རྣམས་ཀྱི་འུར་སྒྲ་ལས་སྐྱབས་འཚོལ་བ་ནི་དོན་མེད་ཡིན་ལ། ཡེས་ར་ཨེལ་གྱི་ཐར་པ་ནི་དངོས་གནས་ང་ཚོའི་དཀོན་མཆོག་ཡ་ཝཱེ་ལ་ཐུག་ཡོད་དོ། ། 24 ངེད་རྣམས་ལོ་ན་གཞོན་པའི་དུས་ནས་ད་ལྟའི་བར་དུ། རང་ཅག་གི་མེས་པོས་ངལ་རྩོལ་བྱས་ནས་ཐོབ་པ་དང་། ཁོང་རྣམས་ཀྱི་ར་ལུག་དང་བ་གླང་གི་ཁྱུ། བུ་དང་བུ་མོ་བཅས་ཐམས་ཅད་ལྷ་ཁྲེལ་མེད་དག་གིས་མེད་པར་བཟོས། 25 རང་ཅག་དང་རང་ཅག་གི་མེས་པོ་རྣམས་ཀྱིས་ང་ཚོའི་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་ཤིང་། རང་ཅག་གིས་ལོ་ན་གཞོན་པའི་དུས་ནས་ད་ལྟའི་བར་དུ་ང་ཚོའི་དཀོན་མཆོག་ཡ་ཝཱེའི་གསུང་ལ་མ་མཉན་པས་ན། རང་ཅག་ངོ་ཚའི་ནང་དུ་ཉལ་ནས་ཡོངས་སུ་ངོ་གནོང་བར་གྱུར་ཅིག

ལེའུ་བཞི་པ།

ཡེས་ར་ཨེལ་ལ་འགྱོད་བཤགས་བྱེད་པར་བསྐུལ་བ།

1 དཀོན་མཆོག་ཡ་ཝཱེས་འདི་སྐད་དུ། ཀྱེ་ཡེས་ར་ཨེལ། གལ་ཏེ་ཁྱོད་ཕྱིར་ལོག་ན་བདག་གི་ཕྱོགས་སུ་ལོག་དགོས་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། །བདག་གི་མིག་མདུན་ནས་ཁྱོད་ཀྱི་ཞེན་ཁ་ལོག་པའི་སྐུ་འདྲ་མེད་པར་བཟོས་ཏེ་ལོག་ལམ་དུ་མི་འགྲོ་ཞིང་། 2 བདེན་པ་དང་དྲང་གཞག དྲང་བདེན་བཅས་ལ་བརྟེན་ནས། གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་ན། མི་རིགས་ཐམས་ཅད་ལ་ཁོང་ནས་བྱིན་རླབས་འཐོབ་ཅིང་། ཁོང་གི་རྐྱེན་གྱིས་གཟི་བརྗིད་འཐོབ་པར་འགྱུར་ཞེས་གསུངས་སོ། ། 3 དཀོན་མཆོག་ཡ་ཝཱེས་ཡ་ཧུ་དཱ་པ་དང་ཡེ་རུ་སཱ་ལེམ་གྱི་མི་རྣམས་ལ་འདི་སྐད་དུ། ཁྱོད་ཚོས་རང་ཉིད་ཀྱི་ཆེད་དུ་ས་རྒོད་བཏོད་དགོས་ཤིང་། ས་བོན་ཚེར་མའི་གསེང་དུ་མ་འདེབས་ཤིག 4 ཡ་ཧུ་དཱ་དང་ཡེ་རུ་སཱ་ལེམ་གྱི་མི་རྣམས། ཁྱོད་ཚོས་དཀོན་མཆོག་ཡ་ཝཱེའི་ཕྱིར་རང་གི་མཚན་སྐྱི་གཅོད་དགོས་ཏེ། སེམས་ནང་གི་མི་གཙང་བ་རྣམས་མེད་པར་བཟོས་ཤིག དེ་ལྟར་མིན་ཚེ། ཁྱོད་ཚོའི་ངན་སྤྱོད་ཀྱི་རྐྱེན་གྱིས་བདག་གི་ཁོང་ཁྲོ་མེ་ལྟར་འབར་ཞིང་། མི་སུས་ཀྱང་དེ་ཞི་བར་བྱེད་མི་ནུས་ཞེས་གསུངས་སོ། །

5 ཁྱོད་རྣམས་ཀྱིས་ཡ་ཧུ་དཱ་རུ་སྒྲོགས་ལ་ཡེ་རུ་སཱ་ལེམ་དུ་ཁྱབ་བསྒྲགས་བྱས་ཏེ་ན་རེ། ཡུལ་ཁམས་ཀྱི་ནང་དུ་རྭ་དུང་བུས་ཤིག སྐད་ཆེན་པོས་འདི་ལྟར། རང་ཅག་མཁར་བརྟན་པོ་རྣམས་སུ་འགྲོ་བའི་ཆེད་དུ་ཕྱོགས་གཅིག་ཏུ་འདུས་ཤིག་ཅེས་སྨྲ་བར་གྱིས། 6 ཡང་ཛ་ཡན་གྱི་ཕྱོགས་སུ་དར་ཆེན་བསྒྲེངས་ནས་ཕྲོས་ཤིག བདག་གིས་ཆག་སྒོ་དང་འཇིགས་པ་ཆེན་པོ་བྱང་ཕྱོགས་ནས་སླེབ་ཏུ་འཇུག་རྒྱུ་ཡིན་པས་དུས་འགྱངས་མ་བྱེད་ཅིག 7 སེང་གེ་ནི་ནགས་ཚལ་སྟུག་པོ་ནས་ཡར་ཐོན་ཞིང་དེ་ནི་ཡུལ་ཁམས་རྣམས་མེད་པར་བཟོ་མཁན་ཡིན་ལ། དེ་རང་གནས་དང་བྲལ་ནས་ཡོང་བཞིན་པ་དང་ཁྱོད་ཀྱི་ཡུལ་སྟོངས་སུ་འཇུག་ལ། ཁྱོད་ཀྱི་གྲོང་ཁྱེར་དག་རྡུལ་དུ་བརླགས་ནས་མི་གཅིག་ཀྱང་ལུས་པར་མི་བྱའོ། ། 8 དེ་བས་ཁྱོད་རྣམས་ཀྱིས་རྐེད་པར་རྩིད་རས་གཡོགས་ལ་ངུ་འབོད་བྱོས་དང་། ཅི་ལ་ཞེ་ན། དཀོན་མཆོག་ཡ་ཝཱེའི་ཐུགས་ཁྲོ་ནི་རང་ཅག་དང་མ་བྲལ་བའི་ཕྱིར་རོ། ། 9 དཀོན་མཆོག་ཡ་ཝཱེས་འདི་སྐད་དུ། དུས་དེར། རྒྱལ་པོ་དང་འགོ་དཔོན་དག་གི་སེམས་དཔའ་ཞུམ་པར་འགྱུར་ལ། མཆོད་དཔོན་དག་ཧ་ལས་ཤིང་ལུང་སྟོན་པ་རྣམས་ཀྱང་ངོ་མཚར་བར་འགྱུར་ཞེས་གསུངས། 10 དེ་ནས་ངས་འདི་ལྟར། ཅི་འདྲའི་སྐྱོ་བ་ལ། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་མི་འདི་རྣམས་དང་ཡེ་རུ་སཱ་ལེམ་ལ་མགོ་སྐོར་ཆེན་པོ་བཏང་སྟེ་འདི་སྐད་དུ། ཁྱོད་རྣམས་བདེ་བར་འགྱུར་ཞེས་གསུངས་མོད། དོན་དམ་དུ་སྲོག་གི་སྟེང་ལ་རལ་གྲི་བབས་ཡོད་ཅེས་ཞུས་པ་ཡིན། 11 དེའི་ཚེ་མི་འདི་རྣམས་དང་ཡེ་རུ་སཱ་ལེམ་ལ་འདི་སྐད་གསུང་བར་འགྱུར། དབེན་སྟོང་གི་སྐྱ་ཐེར་ཐེར་གྱི་མཐོ་སྒང་ལས་ཚ་རླུང་བདག་གི་མི་རྣམས་ཀྱི་བུ་མོའི་ཕྱོགས་སུ་གཡུགས་འོང་སྟེ། སྙིགས་མ་ཡར་ཕྱར་བའི་དོན་དུ་མ་ཡིན་ལ་གཙང་མར་བཟོ་བའི་དོན་དུའང་མ་ཡིན་ནོ། ། 12 ཡང་དེ་ལས་ཆེ་བའི་རླུང་ནི་བདག་གི་ཕྱོགས་སུ་གཡུགས་འོང་སྟེ། ད་ལྟ་བདག་གིས་ཁྲིམས་གཅོད་བསྒྲགས་ནས་དེ་དག་ལ་རྒོལ་བར་བྱའོ་ཟེར། 13 ལྟོས་ཤིག དེ་ནི་སྤྲིན་བཞིན་དུ་ཡར་རྒྱས་ཤིང་། དེའི་ཤིང་རྟ་ནི་རླུང་འཚུབ་དང་འདྲ། དེའི་རྟ་རྣམས་ནི་གླག་ལས་ཀྱང་མགྱོགས་པས། ངེད་ཅག་ལ་ཆག་སྒོ་འབྱུང་ཞིང་ངེད་རྣམས་ཉམས་པར་གྱུར། 14 ཀྱེ་ཡེ་རུ་སཱ་ལེམ་ལགས། ཁྱོད་ལ་ཐར་པ་འཐོབ་ཕྱིར་ཁྱོད་ཀྱིས་རང་སེམས་ཀྱི་ངན་པ་དེ་ཁྲུས་ཤིག ངན་སེམས་ཁྱོད་ཀྱི་ནང་དུ་དུས་ག་ཚོད་ལ་འདུག་གམ། 15 སྒྲ་ཞིག་དཱན་ལས་གྲགས་འོང་ཞིང་། ཆག་སྒོ་ཨེ་ཕཱར་ཡིམ་གྱི་རི་ནས་ཀུན་ལ་བསྒྲག་འོང་། 16 ཁྱོད་རྣམས་ཀྱིས་མི་རིགས་ཐམས་ཅད་ལ་བསྒྲགས་ནས་ཡེ་རུ་སཱ་ལེམ་ལ་འདི་ལྟར། འགོག་རྒོལ་བྱེད་པའི་མི་ནི་རྒྱང་རིང་ནས་ཡོང་སྟེ་ཡ་ཧུ་དཱའི་གྲོང་ཁྱེར་ལ་ངར་སྐད་སྒྲོག་པ་དང་། 17 དེ་དག་གིས་ས་ཞིང་སྲུང་མཁན་དང་འདྲ་བར་ཡེ་རུ་སཱ་ལེམ་ཕྱོགས་བཞི་ནས་བསྐོར་བ་ཡིན། ཅི་ལ་ཞེ་ན། དེས་བདག་ལ་རྒྱབ་འགལ་བྱས་པ་ཡིན་ཞེས་ཤོད་ཅིག་ཅེས་དཀོན་མཆོག་ཡ་ཝཱེས་གསུངས་སོ། ། 18 ཁྱོད་ཀྱི་ཅི་བྱས་དང་སྤྱོད་ཚུལ་གྱིས་དོན་འདི་དག་བྱུང་དུ་བཅུག་ལ། འདི་ནི་ཁྱོད་ཀྱི་སྡིག་པའི་མཇུག་འབྲས་ཡིན་ཏེ། དངོས་གནས་སྡུག་བསྔལ་ཆེ་ཞིང་ཁྱོད་ཀྱི་སེམས་ལ་ཕོག་གོ །

ཡེ་རེམ་ཡཱ་ཡིས་སྤུན་ཟླ་རྣམས་ལ་སེམས་ཁུར་བྱས་པ།

19 ཀྱེ་ང་ཡི་སེམས། ང་ཡི་སེམས་ལགས། ངའི་སེམས་ཤིན་ཏུ་སྐྱོ་སྟེ། ངའི་སེམས་ངའི་ནང་དུ་འཚབ་ནས་མི་བདེ་ཞིང་། ང་ཁ་རོག་སྡོད་མི་ནུས་ཏེ། ཅི་ལ་ཞེ་ན། ངས་རྭ་དུང་གི་སྐད་དང་དམག་འཐབ་པའི་སྒྲ་ཐོས་པ་ཡིན། 20 ས་གཞི་ཡོངས་སུ་གཏོར་བརླག་ཐེབས་པས་མེད་པར་བཟོ་བའི་བརྡ་ནི་བསྟུད་མར་ཐོས་ཡོང་ཞིང་། བདག་གི་གུར་ཡང་གློ་བུར་རྩ་མེད་བཏང་བ་དང་། བདག་གི་ཡོལ་བ་གཤགས་པར་གྱུར། 21 བདག་གིས་དར་ཆེན་མཐོང་ནས་རྭ་དུང་གི་སྐད་ཐོས་ཏེ་ནམ་ཞིག་གི་བར་དུ་སླེབ་བམ། 22 དཀོན་མཆོག་ཡ་ཝཱེས་འདི་སྐད་དུ། བདག་གི་མི་རྣམས་ནི་གླེན་ཞིང་ཨུ་ཚུགས་ཆེ་ལ་ང་རང་ངོ་མི་ཤེས་ཏེ། དེ་དག་ནི་བླུན་རྨོངས་གོ་མེད་ཅན་གྱི་བུ་ཡིན་ཞིང་། ངན་པ་སྤྱོད་པར་ཤེས་རབ་ལྡན་ཞིང་། བཟང་པོ་སྤྱོད་པར་ཤེས་བྱ་མེད་དོ་ཞེས་གསུངས་སོ། ། 23 ངས་ས་གཞིར་བལྟས་པ་དང་། ཀྱེ་ཧོ། ས་གཞི་ནི་སྟོངས་ཤིང་གོ་རིམ་མེད་པ་དང་། ངས་ནམ་མཁར་བལྟས་པ་ལ། ནམ་མཁའ་ཡང་འོད་དང་བྲལ། 24 ངས་རི་བོ་རྣམས་ལ་བལྟས་པ་དང་། ཀྱེ་ཧོ། དེ་དག་འདར་ཞིང་རི་སྒང་ཐམས་ཅད་ཀྱང་རབ་ཏུ་གཡོ་བཞིན་འདུག 25 ངས་བལྟས་པ་ན། ཀྱེ་ཧོ། མི་གཅིག་ཀྱང་མི་འདུག ནམ་མཁའི་བྱ་ཐམས་ཅད་ཀྱང་ཡིབ་ནས་འདུག 26 ངས་བལྟས་པ་ན། ཀྱེ་ཧོ། ས་ཞིང་གཤིན་པོ་དེ་དབེན་སྟོང་དུ་གྱུར་ཅིང་། གྲོང་ཁྱེར་ཐམས་ཅད་ནི་དཀོན་མཆོག་ཡ་ཝཱེ་ཐུགས་ཁྲོས་པས་ན་ཁོང་གི་དྲུང་དུ་མེད་པར་བཟོས་པའོ། ། 27 དཀོན་མཆོག་ཡ་ཝཱེས་འདི་སྐད་དུ། ཡུལ་ཁམས་ཐམས་ཅད་སྟོངས་པར་འགྱུར་ངེས། ཡིན་ཡང་བདག་གིས་ཐམས་ཅད་རྩ་མེད་དུ་མི་གཏོང་། 28 དེ་བས། ས་གཞིས་མྱ་ངན་བྱེད་པ་དང་། ནམ་མཁའ་ལ་ཡང་མུན་ནག་འཐིབ་པར་འགྱུར། ཅི་ལ་ཞེ་ན། བདག་ནི་ཅི་ཞིག་སྨྲས་པར་འགྱོད་པ་མེད་ལ། སེམས་ཐག་བཅད་པས་ནམ་ཡང་འགྱུར་བ་མེད་ཅེས་གསུངས་པས་སོ། ། 29 གྲོང་ཁྱེར་སོ་སོའི་མི་རྣམས་ནི་རྟ་དམག་དང་མདའ་པ་རྣམས་ཀྱི་ཀི་སྒྲའི་རྐྱེན་གྱིས་གང་སར་འབྲོ་བ་སྟེ། ནགས་ཚལ་སྟུག་པོའི་ནང་དུ་འཛུལ་ནས་བྲག་ལ་འཛེགས་པ་དང་། གྲོང་ཁྱེར་རྣམས་ཀྱང་སྤངས་ནས་དེ་རུ་སྡོད་མཁན་གཅིག་ཀྱང་མེད། 30 ཀྱེ་རྡུལ་དུ་བརླག་པར་འགྱུར་བ་ཁྱོད་ཀྱིས་ཅི་བྱེད་དམ། ཁྱོད་ཀྱིས་གོས་རྒྱ་ཚོས་ཅན་གྱོན་ཞིང་གསེར་གྱི་རྒྱན་ཆ་བཏགས་ནས། མིག་རྩི་བསྐུས་ཏེ་མིག་མཛེས་པར་བྱེད་པ་དང་། རང་ཉིད་ཡག་པར་རློམ་ནའང་ངལ་བ་དོན་མེད་ཡིན་ཏེ། ཁྱོད་ལ་ཡིད་སྨོན་བྱེད་མཁན་གྱིས་ཁྱོད་ལ་མཐོང་ཆུང་བྱས་ནས་ཁྱོད་ཀྱི་སྲོག་འཚོལ་བའོ། ། 31 བདག་གིས་བུད་མེད་ཅིག་ལ་གཟེར་རྒྱག་པའི་སྐད་ལྟ་བུ་དང་། ཕྲུ་གུ་སྐྱེས་འགོ་བཙའ་བའི་འཁུན་སྒྲ་ལྟ་བུ་ཞིག་ཐོས་བྱུང་། དེ་ནི་ཛ་ཡན་གྱི་བུ་མོའི་སྐད་ཡིན་ལ། མོས་དབུགས་རིང་འཐེན་ཏེ་ལག་པ་བརྐྱངས་ནས། ང་ལ་ཆག་སྒོ་འབྱུང་། མི་གསོད་རྣམས་ཀྱི་མདུན་དུ་ངའི་སེམས་ཀྱི་དྲན་པ་ཉམས་སོང་ཞེས་ཟེར་གྱིན་འདུག

ལེའུ་ལྔ་པ།

ཡེ་རུ་སཱ་ལེམ་གྱི་སྡིག་པ།

1 ཁྱོད་རྣམས་ཡེ་རུ་སཱ་ལེམ་གྱི་སྲང་ལམ་རེ་རེར་སོང་ནས། གྲོང་ཁྱེར་དེའི་ཐང་ཆེན་དུ་མི་སུ་ཞིག་གིས་དྲང་པོར་སྤྱོད་པ་དང་། སུ་ཞིག་གིས་དྲང་བདེན་བསྙེག་པ་འཚོལ་ཞིག གལ་ཏེ་ཡོད་ན། བདག་གིས་གྲོང་ཁྱེར་དེ་གུ་ཡངས་སུ་གཏོང་བར་བྱ། 2 དེ་དག་གིས་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་ན་ཡང་མནའ་དེ་ནི་དངོས་གནས་རྫུན་ཡིན། 3 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱི་སྤྱན་གྱིས་དྲང་བདེན་འཚོལ་བ་མ་ཡིན་ནམ། ཁྱེད་ཀྱིས་དེ་རྣམས་ལ་བརྡུངས་ནའང་དེ་དག་སེམས་མ་སྡུག་ལ། ཁྱེད་ཀྱིས་དེ་དག་རྩ་མེད་དུ་བཏང་ནའང་དེ་དག་གིས་ད་དུང་ཁྱེད་ཀྱི་བསླབ་བྱ་དང་དུ་མ་བླངས། དེ་དག་གིས་རང་གི་ངོ་གདོང་ཕ་བོང་ལས་ཀྱང་མཁྲེགས་པར་བྱས་ནས་ཕྱིར་མི་འཁོར་བ་ཡིན་ནོ། ། 4 བདག་གིས་མི་འདི་དག་ནི་དངོས་གནས་དབུལ་ཞིང་བླུན་རྨོངས་ཡིན་པ་སྟེ། ཅི་ལ་ཞེ་ན། དེ་དག་གིས་དཀོན་མཆོག་ཡ་ཝཱེའི་ཕེབས་ལམ་མི་རྟོགས་པ་དང་། ཁོ་ཚོའི་དཀོན་མཆོག་གི་ཁྲིམས་སྲོལ་ཡང་མི་ཤེས་སོ། ། 5 ང་རང་མི་ཆེན་རྣམས་དང་འཕྲད་དུ་སོང་ནས་ཁོ་རྣམས་ལ་གཏམ་བཤད་དགོས་ཏེ། ཁོ་རྣམས་ཀྱིས་དཀོན་མཆོག་ཡ་ཝཱེའི་ཕེབས་ལམ་དང་ཁོ་ཚོའི་དཀོན་མཆོག་གི་ཁྲིམས་སྲོལ་ཤེས་པ་ཡིན་ཞེས་སྨྲས་ནའང་། མི་འདི་རྣམས་ཀྱིས་མཉམ་དུ་གཉའ་ཤིང་བཅག་སྟེ་འཆིང་ཐག་བཅད་པ་ཡིན། 6 དེ་བས་ནགས་ཚལ་གྱི་སེང་གེས་ཁོ་རྣམས་གསོད་པར་འགྱུར་ལ། ཐང་རྒོད་ཀྱི་འཕར་སྤྱང་གིས་ཁོ་རྣམས་མེད་པར་བཟོ་ངེས། གཟིག་གིས་མཁར་སྒོ་རུ་དེ་རྣམས་ལ་འཇབ་སྒུག་བྱེད་པ་དང་། མཁར་སྒོ་ནས་ཕྱིར་འབུད་པ་ཐམས་ཅད་གཤགས་པར་འགྱུར། ཅི་ལ་ཞེ་ན། དེ་ཚོའི་ཉེས་སྐྱོན་ཧ་ཅང་མང་ཞིང་ལོག་ལམ་དུ་ཞུགས་པའི་དོན་ཡང་བགྲང་ལས་འདས་པས་སོ། ། 7 བདག་གིས་ཁྱོད་ལ་གུ་ཡངས་ཅི་ལྟར་གཏོང་ངམ། ཁྱོད་ཀྱི་བུ་རྣམས་ཀྱིས་ང་རང་བསྐྱུར་ནས། དཀོན་མཆོག་མིན་པ་དེ་དཔང་དུ་བཙུགས་ནས་མནའ་བསྐྱལ་བ་དང་། བདག་གིས་ཁོ་རྣམས་འགྲང་བར་བྱས་ནའང་དེ་དག་གིས་ལོག་གཡེམ་སྤྱད་ནས་སྨད་འཚོང་མའི་ཁྱིམ་དུ་འཚང་པའོ། ། 8 དེ་དག་ནི་ལེགས་པར་གསོས་པའི་རྟ་དང་འདྲ་སྟེ། འདོད་ཆགས་རྒྱས་ཏེ་ཁྱིམ་མཚེས་ཀྱི་ཆུང་མའི་ཕྱོགས་སུ་འཚེར་བའོ། ། 9 བདག་གིས་དོན་འདི་རྣམས་ཀྱི་ཕྱིར་ཉེས་ཆད་མི་གཅོད་དམ། མི་རིགས་འདི་ལྟ་བུ་ལ་བདག་གིས་ལན་མི་བསློག་གམ་ཞེས་དཀོན་མཆོག་ཡ་ཝཱེས་འདི་སྐད་གསུངས། 10 ཁྱོད་རྣམས་ཡར་སོང་ནས་དེའི་རྒུན་ཚལ་རྣམས་གཏོར་བར་གྱིས་ཤིག ཡིན་ཡང་རྩ་བ་ནས་མེད་པར་མི་བཟོ་བར་དེའི་ཡལ་ག་ཆོད་ཅིག ཅི་ལ་ཞེ་ན། དེ་ནི་དཀོན་མཆོག་ཡ་ཝཱེ་ལ་མི་གཏོགས་པས་སོ། ། 11 ཡེས་ར་ཨེལ་གྱི་ཁྱིམ་རྒྱུད་དང་ཡ་ཧུ་དཱའི་ཁྱིམ་རྒྱུད་གཉིས་ཀྱིས་བདག་ལ་གཡོ་སྒྱུ་ཚད་པ་ཡིན་ཞེས་དཀོན་མཆོག་ཡ་ཝཱེས་གསུངས་སོ། །

12 དེ་དག་གིས་དཀོན་མཆོག་ཡ་ཝཱེ་ཁས་མི་ལེན་པར་ན་རེ། ཁོང་གིས་ཅི་ཡང་མཛད་པར་མི་འགྱུར་ཏེ། ཆག་སྒོ་ང་ཚོའི་སྟེང་ལ་ལྷུང་མི་སྲིད། ང་ཚོས་རལ་གྲི་དང་མུ་གེ་ཡང་མཐོང་བར་མི་འགྱུར། 13 ལུང་སྟོན་པ་རྣམས་ནི་རླུང་ཙམ་ཡིན་པ་དང་དེ་དག་གི་ནང་དུ་བཀའ་ཡང་མེད་ལ། ཁོ་ཚོས་ཅི་སྨྲས་པ་དེ་རང་གི་སྟེང་དུ་འབབ་ངེས་ཡིན་ཞེས་སྨྲས། 14 དེ་བས་དཔུང་ཚོགས་ཀྱི་དཀོན་མཆོག་ཡ་ཝཱེས་འདི་སྐད་དུ། དེ་དག་གིས་ཚིག་འདི་སྨྲས་པའི་རྐྱེན་གྱིས། ལྟོས་ཤིག བདག་གིས་རང་གི་བཀའ་ནི་ཁྱོད་ཀྱི་ངག་ཏུ་མེ་ལྟར་བྱེད་ཅིང་། འབངས་མི་ནི་ཤིང་ལྟར་བྱས་ནས་མེ་དེས་ཁོ་རྣམས་ཁྱུར་མིད་གཏོང་བར་འགྱུར་རོ། ། 15 ཀྱེ་ཡེས་ར་ཨེལ་གྱི་ཁྱིམ་རྒྱུད་རྣམས། བདག་གིས་མི་སྡེ་གཞན་ཞིག་རྒྱང་རིང་ནས་ཡོང་སྟེ་ཁྱོད་ལ་རྒོལ་བར་བྱེད་ངེས་ཡིན་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། །མི་སྡེ་དེ་ནི་གནའ་ནས་གནས་པ་དང་། གནའ་བོའི་མི་སྡེ་ཞིག་ཡིན་ལ། ཁོ་ཚོའི་སྐད་རིགས་ཁྱོད་ཚོས་མི་ཤེས་ལ། སྨྲ་བའི་སྐད་ཆ་ཡང་ཁྱོད་ཚོས་རྟོགས་པར་མི་འགྱུར། 16 དེ་དག་གི་མདའ་དོང་ནི་ཁ་ཕྱེས་པའི་དུར་ཁུང་དང་འདྲ་ཞིང་། དེ་རྣམས་ཐམས་ཅད་དཔའ་བོ་ཡིན། 17 དེ་དག་གིས་ཁྱོད་ཚོའི་ལོ་ཏོག་དང་འབྲུ་རིགས་རྣམས་ཁྱུར་མིད་གཏོང་ཞིང་། ཁྱོད་ཀྱི་བུ་དང་བུ་མོ་རྣམས་དང་། ཁྱོད་ཚོའི་ར་ལུག་དང་བ་གླང་གི་ཁྱུ། ཁྱོད་ཚོའི་རྒུན་འབྲུམ་དང་སེ་ཡབ་ཀྱི་ཤིང་རྣམས་ཀྱང་ཁྱུར་མིད་གཏོང་བ་ཡིན། ཁྱོད་ཅག་བརྟེན་སའི་མཁར་བརྟན་པོ་རྣམས་ཀྱང་རལ་གྲིས་འཇོམས་པར་འགྱུར། 18 ཐ་ན་དུས་དེ་ལ་ཡང་། བདག་གིས་ཁྱོད་རྣམས་རྩ་མེད་དུ་མི་གཏོང་ཞེས་དཀོན་མཆོག་ཡ་ཝཱེས་གསུངས། 19 གལ་ཏེ་མ་འོངས་པ་ན་འདི་ལྟར། བདག་ཅག་གི་དཀོན་མཆོག་ཡ་ཝཱེས་ཅིའི་ཕྱིར་རང་ཅག་ལ་དོན་འདི་རྣམས་མཛད་པ་ཡིན་ནམ་ཞེས་ཟེར་མཁན་བྱུང་ན། ཁྱོད་ཀྱིས་ཁོ་ཚོར་འདི་ལྟར། ཁྱོད་ཚོས་ཇི་ལྟར་ང་རང་དོར་ནས་རང་གི་ཡུལ་འདིར་ཕྱི་རོལ་པའི་ལྷ་རྣམས་ལ་ཞབས་ཕྱི་བསྒྲུབས་པ་ཡིན་ན། ཁྱོད་ཅག་གིས་དེ་ལྟར་རང་ལ་མི་དབང་བའི་གནས་སུ་ཕྱི་རོལ་པ་རྣམས་ལ་གཡོག་བྱེད་པར་འགྱུར་ཞེས་ཤོད་ཅིག་ཅེས་གསུངས་སོ། །

དཀོན་མཆོག་གིས་ཉིད་ཀྱི་འབངས་མི་ལ་ཐ་ཚིག་སྒྲོག་པ།

20 ཁྱོད་རྣམས་ཀྱིས་ཡ་ཀོབ་ཀྱི་ཁྱིམ་རྒྱུད་ལ་དོན་འདི་བསྒྲགས་ནས་ཡ་ཧུ་དཱ་རུ་འདི་ལྟར་སྒྲོགས་ཤིག 21 ཀྱེ་གླེན་ཞིང་གོ་བ་མེད་པའི་མི་རྣམས། ཁྱོད་ཚོར་མིག་ཡོད་ཀྱང་མི་མཐོང་ལ། རྣ་བ་ཡོད་ཀྱང་མི་ཐོས། ཡིན་ཡང་ད་ལྟ་གཏམ་འདི་ལ་ཉོན་ཅིག 22 ཁྱོད་ཚོ་བདག་ལའང་མི་འཇིགས་སམ། ཁྱོད་རྣམས་བདག་གི་མདུན་དུ་མི་འདར་རམ་ཞེས་དཀོན་མཆོག་ཡ་ཝཱེས་གསུངས། བདག་གིས་དུས་གཏན་གྱི་ཁྲིམས་སྲོལ་དུ་རྒྱ་མཚོའི་ས་མཚམས་སུ་བྱེ་མ་བཞག་སྟེ། ནམ་ཡང་དེ་ལས་བརྒལ་མི་རུང་བ་དང་། རྦ་རླབས་འཕྱུར་ཡང་དེ་ལས་རྒྱལ་མི་ནུས་ལ། མཚོ་རླབས་ལང་ལོང་དུ་འཕྱུར་ཡང་དེ་ལས་བརྒལ་ཐབས་མེད་དོ། ། 23 ཡིན་ནའང་མི་འདི་དག་ནི་གཤིས་གྱོང་ངོ་ལོག་གི་སེམས་དང་བཅས་བདག་དང་བྲལ་ནས་སོང་། 24 དེ་དག་གི་སེམས་སུ་བདག་ཅག་གིས་རང་རེའི་དཀོན་མཆོག་ཡ་ཝཱེ་ལ་གུས་ཤིང་འཇིགས་པར་བྱེད་འོས་ཏེ། ཁོང་གིས་དུས་བཞིན་ཆར་བ་གནང་སྟེ། དེ་ནི་སྟོན་དཔྱིད་གཉིས་ཀྱི་ཆར་བ་ཡིན། ཡང་རང་ཅག་གི་དོན་དུ་སྟོན་ཐོག་བསྡུ་བའི་དུས་ཚིགས་གཏན་ལ་ཕབ་པ་ཡིན་ཞེས་མི་དྲན་ནོ། ། 25 ཁྱོད་ཚོའི་ཉེས་སྐྱོན་གྱིས་འདི་རྣམས་ཁྱོད་ཚོ་དང་འབྲལ་བར་བྱས་ཤིང་། ཁྱོད་ཚོའི་སྡིག་པ་ཡིས་ཁྱོད་ཚོའི་བདེ་སྐྱིད་ཕྲོགས་པ་ཡིན། 26 བདག་གི་འབངས་མིའི་ཁྲོད་དུ་ངན་པ་ཡོད་ལ། དེ་དག་བྱ་འཛིན་མཁན་ལྟར་ལྐོག་ཏུ་འཇབ་ནས་ལྟ་ཞིབ་བྱེད་པ་དང་། དྲ་རྒྱ་བཙུགས་ནས་མི་རྣམས་འཛིན་པ་ཡིན། 27 བྱ་གཟེབ་ནང་དུ་བྱ་བྱེའུ་ཡིས་བཀང་པ་ལྟར། དེ་དག་གི་ཁང་པར་ཡང་གཡོ་སྒྱུས་བཀང་པས་ཁོ་རྣམས་འབྱོར་བ་རྒྱས་ཤིང་སྟོབས་ཅན་དུ་གྱུར། 28 དེ་རྣམས་ལུས་སྟོབས་རྒྱས་ཤིང་ངན་སྤྱོད་ཚད་མེད་སྤྱད་པ་དང་། མི་ཡི་ཆེད་དུ་དཀར་མི་འདོན་ལ། དྭ་ཕྲུག་གི་ཆེད་དུ་དཀར་བཏོན་ནས་དེ་དག་གྱོད་ལས་རྒྱལ་བར་མ་བཅུག་ཅིང་། དབུལ་པོའི་ཆེད་དུ་དག་འབུད་ཀྱང་མ་བྱས་སོ། ། 29 བདག་གིས་དོན་འདི་རྣམས་ཀྱི་ཕྱིར་ཉེས་ཆད་མི་གཅོད་དམ། མི་རིགས་འདི་ལྟ་བུ་ལ་བདག་གིས་ལན་མི་བསློག་གམ་ཞེས་དཀོན་མཆོག་ཡ་ཝཱེས་གསུངས། 30 རྒྱལ་ཁམས་ནང་དུ་འཇིགས་སུ་རུང་ཞིང་སྐྲག་སྣང་ཅན་གྱི་དོན་བྱུང་སྟེ། 31 ལུང་སྟོན་པ་རྣམས་ཀྱིས་ལུང་བསྟན་རྫུན་མ་སྨྲ་ཞིང་། མཆོད་དཔོན་རྣམས་ཀྱིས་དབང་ཆ་རང་གི་ལག་ཏུ་འཛིན་པ་ཡིན། བདག་གི་མི་རྣམས་ཀྱང་འདི་ལ་དགའ་སྟེ། མཐའ་མའི་དུས་སུ་སླེབས་དུས་ཁྱོད་ཚོས་ཅི་ཞིག་བྱེད་དམ།

ལེའུ་དྲུག་པ།

ཡེ་རུ་སཱ་ལེམ་གྱི་མཐའ་ནས་བསྐོར་ཞིང་རྒོལ་བ།

1 ཀྱེ་པེན་ཡཱ་མེན་པ་རྣམས། སྲོག་ཐར་བར་ཡེ་རུ་སཱ་ལེམ་ནས་བྲོས་ཏེ། ཐེ་ཀོ་ཨ་རུ་རྭ་དུང་བུས་ཤིག པེད་ཧག་ཀེ་རེམ་དུ་བརྡ་མཚོན་རྒྱལ་མཚན་སྒྲེངས་ཤིག ཅི་ལ་ཞེ་ན། ཆག་སྒོ་དང་གཏོར་བརླག་ཆེན་པོ་ནི་བྱང་ཕྱོགས་ནས་སླེབས་ལ་ཉེ། 2 ཡིད་དབང་འཕྲོག་པའི་ཛ་ཡན་*གྱི་བུ་མོ་ནི་བདག་གིས་མེད་པར་བྱེད་ངེས་ཡིན། 3 རྫི་བོས་ལུག་ཁྱུ་དེད་ནས་དེར་སླེབ་པ་དང་། དེའི་ཕྱོགས་བཞི་ནས་གུར་ཕུབ་སྟེ་རེ་རེས་རང་རང་གི་གནས་སུ་ལུག་ཁྱུ་འཚོ་བར་འགྱུར། 4 ཁྱོད་རྣམས་ཀྱིས་དེ་ལ་རྒོལ་བར་གྲ་སྒྲིག་བྱོས་ཤིག ཡར་ལོངས་དང་། རང་ཅག་ཉིན་གུང་ལ་ཡར་འགྲོ་བར་བྱ། ཀྱེ་ཧོ། ཉི་མ་ནུབ་ལ་ཉེ་ཞིང་ས་སྲོས་གྲིབ་མ་ཇེ་རིང་དུ་སོང་། 5 དེ་བས་ལོངས་དང་རང་ཅག་མཚན་མོའི་དུས་སུ་ཡར་སོང་ནས་དེའི་བཙན་རྫོང་རྣམས་གཏོར་དགོས། 6 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཀྱིས་ཤིང་སྡོང་ཆོད་ཅིག ས་རགས་བརྩིགས་ནས་ཉེས་ཆད་གཅོད་འོས་པའི་གྲོང་ཁྱེར་ཏེ་ཡེ་རུ་སཱ་ལེམ་ལ་རྒོལ་བར་གྱིས་ཤིག ཅི་ལ་ཞེ་ན། གྲོང་ཁྱེར་དེ་རུ་གཉའ་གནོན་གྱིས་བཀང་བས་སོ། ། 7 ཁྲོན་པ་ནས་ཇི་ལྟར་ཆུ་འཕྱུར་བ་བཞིན་གྲོང་ཁྱེར་འདི་ལས་དེ་ལྟར་སྡིག་པ་ཐོན་ཡོང་། དེའི་ནང་དུ་གདུག་རྩུབ་དང་གཏོར་བརླག་བྱེད་པའི་དོན་རྣམས་སྦས་ཡོད་པ་དང་། ན་ཚ་དང་རྨས་སྐྱོན་ཡང་རྒྱུན་དུ་ང་ཡི་མདུན་དུ་ཡོད། 8 ཀྱེ་ཡེ་རུ་སཱ་ལེམ། བདག་གི་སེམས་ཁྱོད་དང་རིང་དུ་མི་གྱེས་པ་དང་། ངས་ཁྱོད་དབེན་སྟོང་དུ་བསྒྱུར་ནས་མི་མེད་ལུང་སྟོང་ལ་འགྱུར་དུ་མི་འཇུག་པའི་ཆེད་དུ་ཁྱོད་ཀྱིས་བསླབ་བྱ་ལོངས་ཤིག་ཅེས་གསུངས་སོ། །

ངོ་ལོག་བྱས་པའི་ཡེས་ར་ཨེལ།

9 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། དགྲ་བོ་རྣམས་ཀྱིས་རྒུན་འབྲུམ་གཙང་མར་བཏོགས་པ་བཞིན་ཡེས་ར་ཨེལ་གྱི་མི་ལྷག་ལུས་རྣམས་ཀྱང་འཇོམས་པར་བྱེད། ཁྱོད་ནི་རྒུན་འབྲུམ་འཐོག་མཁན་དང་འདྲ་བར་ལག་པ་ཡལ་གའི་སྟེང་དུ་བསྲིངས་ནས་ཡང་ཡང་བཏོག་དགོས་ཞེས་གསུངས་སོ། ། 10 ད་ལྟ་བདག་གིས་སུ་ཞིག་ལ་གཏམ་སྨྲའམ། སུ་ཞིག་ལ་ཐ་ཚིག་བསྒྲགས་ནས་མཉན་པར་བྱའམ། ལྟོས་ཤིག དེ་དག་གི་རྣ་བ་གཙང་མར་མ་མཛད་པས་ཐོས་མི་ནུས་ལ། ལྟོས་ཤིག དེ་རྣམས་ཀྱིས་དཀོན་མཆོག་ཡ་ཝཱེའི་བཀའ་ནི་ངོ་ཚ་རུ་བརྩི་བ་ལས་དགའ་སྤྲོ་རུ་མི་བརྩི། 11 དེ་བས། བདག་ནི་དཀོན་མཆོག་ཡ་ཝཱེའི་ཐུགས་ཁྲོ་ཡིས་བཀང་སྟེ་བཟོད་མི་ནུས་ཤིང་། ཁྱོད་ཀྱིས་ཐུགས་ཁྲོ་དེ་ནི་སྲང་གི་བྱིས་པ་དང་མཉམ་དུ་འཛོམས་པའི་ན་གཞོན་རྣམས་ཀྱི་སྟེང་ལ་འཕོ་བར་གྱིས་ཤིག ཁྱོ་ཤུག་གཉིས་ཀ་དང་བགྲེས་པོ། ཚེ་ལོ་མཐར་ཕྱིན་པ་བཅས་ཐམས་ཅད་ལྷན་ཅིག་ཏུ་འཛིན་པར་འགྱུར་རོ། ། 12 ཡང་དེ་དག་གི་ཁང་པ་དང་ཞིང་ས། ཆུང་མ་བཅས་ནི་གཞན་ལ་དབང་བར་འགྱུར། བདག་གིས་ལག་པ་བརྐྱངས་ནས་ས་འདིའི་ཡུལ་མི་རྣམས་ལ་རྒོལ་བར་འགྱུར་ཞེས་དཀོན་མཆོག་ཡ་ཝཱེས་གསུངས། 13 ཅི་ལ་ཞེ་ན། དེ་དག་མཆོག་དམན་སུ་ཡིན་ཡང་ཐམས་ཅད་འདོད་རྔམ་ཅན་ཡིན་ཞིང་། ལུང་སྟོན་པ་ནས་མཆོད་དཔོན་རྣམས་ཀྱི་བར་དུ་ཐམས་ཅད་ཀྱིས་གཡོ་སྒྱུའི་སྦྱོར་བ་སྤེལ་ཏོ། ། 14 དེ་རྣམས་ཀྱིས་ཧོལ་རྒྱུག་གིས་ངའི་མི་རྣམས་ཀྱི་རྨས་སྐྱོན་གསོས་ནས་ན་རེ། ད་ནི་བདེའོ་ད་ནི་བདེའོ་ཟེར་ཡང་། དོན་དམ་དུ་བདེ་བ་མེད་དོ། ། 15 དེ་རྣམས་ཀྱིས་ཞེན་ཁ་ལོག་པའི་དོན་བྱས་ཏེ་ངོ་ཚ་བར་འོས་ན་ཡང་། དེ་རྣམས་ལ་ངོ་ཚ་བའི་ཚོར་སྣང་ཙམ་ཡང་མེད་དེ་ངོ་ཚ་ཁྲེལ་མེད་རང་ཡིན་ནོ། །དེ་བས། དེ་རྣམས་ནི་སར་འགྱེལ་བའི་མི་རྣམས་དང་མཉམ་དུ་འགྱེལ་ངེས་ལ། ངས་དེ་རྣམས་ལ་ཉེས་ཆད་གཅོད་སྐབས་དེ་རྣམས་འགྱེལ་བར་འགྱུར་ཞེས་དཀོན་མཆོག་ཡ་ཝཱེས་གསུངས་སོ། ། 16 ཡང་དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ལམ་ཁར་འགྲེང་ནས་ལྟོས་ཤིག གནའ་བོའི་བཞུད་ལམ་རྣམས་ལ་རྩད་ཆོད་ཅིག ལམ་བཟང་པོ་དེ་གང་དུ་ཡོད་ན་དེའི་ནང་དུ་འགྲུལ་བར་གྱིས། འདི་ལྟར་སྤྱད་ན་ཁྱོད་རྣམས་ཀྱི་སེམས་སུ་ངལ་གསོ་རྙེད་པར་འགྱུར། འོན་ཀྱང་དེ་དག་གིས་ངེད་རྣམས་དེའི་ནང་དུ་འགྲུལ་བར་མི་བྱ་ཞེས་སྨྲས་སོ། ། 17 བདག་གིས་ཁྱོད་རྣམས་ཀྱི་དོན་དུ་སོ་པ་བསྐོས་ཏེ། གཟབ་གཟབ་ངང་རྭ་དུང་གི་སྐད་ལ་ཉོན་ཅིག་ཅེས་སྨྲས་ནའང་། ཁོ་རྣམས་ཀྱིས་ངེད་ཅག་གིས་མི་མཉན་ཞེས་སྨྲས། 18 དེ་བས། ཀྱེ་མི་རིགས་རྣམས་ཀྱིས་ཉོན་ཅིག ཀྱེ་ཡེས་ར་ཨེལ་གྱི་མི་ཚོགས་རྣམས། ཁོ་རྣམས་ལ་ཅི་ཞིག་འབྱུང་བ་རྟོགས་པར་གྱིས། 19 ཀྱེ་ས་གཞི་ལགས་ཉོན་དང་། ལྟོས་ཤིག ཁོ་རྣམས་ཀྱིས་ངའི་བཀའ་ལ་རྣ་བ་བླགས་ནས་མ་མཉན་པ་དང་ངའི་བཀའ་ཁྲིམས་ཀྱང་དོར་བ་ཡིན་པས། བདག་གིས་མི་འདི་རྣམས་ཀྱི་སྟེང་ལ་ཆག་སྒོ་འབྱུང་བར་བྱ་སྟེ། དེ་ནི་ཁོ་རྣམས་ཀྱི་ཇུས་ངན་ལས་ཐོགས་པའི་འབྲས་བུ་ཡིན་ནོ། ། 20 ཤེ་བཱ་ནས་ཡོང་བའི་སྤོས་དཀར་དང་རྒྱང་རིང་ནས་ཐོན་པའི་དྲི་ཞིམ་ཤུ་དག་བདག་ལ་ཕུལ་བས་ཅི་ལ་ཕན། ཁྱོད་རྣམས་ཀྱི་སྦྱིན་སྲེག་གི་མཆོད་པ་ལ་བདག་མི་དགའ། ཁྱོད་ཚོའི་མཆོད་རྫས་རྣམས་ལ་ཡང་བདག་མི་མགུ་ཞེས་གསུངས་སོ། ། 21 དེ་བས་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག བདག་གིས་བཀག་རྡོ་མི་སྡེ་འདིའི་མདུན་དུ་འཇོག་པར་བྱ་སྟེ། ཕ་དང་བུ་གཉིས་ཀ་དེའི་སྟེང་དུ་འགྱེལ་བ་དང་། ཁྱིམ་མཚེས་དང་གྲོགས་པོ་ལྷན་ཅིག་ཏུ་མེད་པར་འགྱུར་ཞེས་གསུངས་སོ། །

བྱང་ཕྱོགས་ནས་འོངས་པའི་བཙན་འཛུལ་པ།

22 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག དམག་དཔུང་ཞིག་བྱང་ཕྱོགས་ནས་འོང་གིན་འདུག ས་གཞིའི་མཐའ་མཚམས་ནས་མི་རིགས་ཆེན་པོ་ཞིག་བསྐུལ་ནས་སླེབས་ཤིང་། 23 དེ་དག་གི་ལག་ཏུ་གཞུ་དང་མདུང་བཟུང་སྟེ་གདུག་རྩུབ་ཆེ་ལ་སྙིང་རྗེ་མེད་པ་དང་། རྒྱ་མཚོའི་རྦ་རླབས་འཕྱུར་བ་ནང་བཞིན་དེ་དག་གིས་ང་རོ་འདོན། ཀྱེ་ཛ་ཡན་གྱི་བུ་མོ་ལགས། དེ་རྣམས་རྟ་ལ་ཞོན་ནས་བསླེབ་ཅིང་གཡུལ་ངོར་ཞུགས་པའི་དམག་མི་ནང་བཞིན་གྲལ་བསྒྲིགས་ཏེ་ཁྱོད་ལ་རྒོལ་བར་འགྱུར་ཞེས་གསུངས། 24 རང་ཅག་གིས་དེ་ཚོའི་སྐོར་གྱི་གཏམ་ཐོས་ནས་ལག་རྩ་ལྷོད་དེ། རང་ཅག་ཟུག་རྔུ་དྲག་པོས་གདུངས་ནས་སྐྱེ་གཟེར་རྒྱག་པའི་བུད་མེད་ལྟར་ན་ཟུག་ལང་ངོ་། ། 25 ཕྱོགས་བཞིར་དགྲ་བོའི་རལ་གྲི་དང་འཇིགས་སྣང་ཡོད་པས་ཁྱོད་རྣམས་རི་ཐང་ལ་མ་འགྲོ། ལམ་བར་དུ་ཡང་མ་འགྲུལ་ཞིག 26 བདག་གི་མི་རྣམས་ལགས། རྐེད་པར་རྩིད་རས་གཡོགས་ཏེ་ཐལ་བའི་ནང་དུ་འགྲེ་ལྡོག་རྒྱོབ་ཅིག བུ་གཅིག་པུ་ཤོར་བ་བཞིན་དུ་མྱ་ངན་བྱོས་དང་། ཅི་ལ་ཞེ་ན། རྩ་མེད་དུ་གཏོང་མཁན་ནི་གློ་བུར་རང་ཅག་གི་སྟེང་དུ་སླེབ་པར་འགྱུར། 27 བདག་གིས་ཁྱོད་ནི་ངའི་འབངས་མིའི་ཞིབ་དཔྱོད་པ་དང་ཚོད་བརྟག་མཁན་དུ་བསྐོས་ཏེ། ཁྱོད་ཀྱིས་དེ་དག་གི་སྤྱོད་པ་ལ་ལྟ་ཞིབ་བྱས་ནས་ལེགས་ཉེས་འབྱེད་དགོས་པའོ། ། 28 དེ་དག་གིས་རབ་ཏུ་ངོ་ལོག་བྱེད་ཅིང་གང་སར་མི་ལ་དཀྲུག་ཤིང་འཕེན་པ་ཡིན། དེ་དག་ནི་ལི་དང་ལྕགས་ཡིན་ †ཏེ་ཐམས་ཅད་ངན་པར་གྱུར། 29 མེ་ལ་ཁོལ་མོ་ཤུགས་ཀྱིས་བརྒྱབ་ནས་ཞ་ཉེ་མེ་རུ་ཡང་ཡང་བཞུས་ནའང་མཐའ་མཇུག་སྟོང་བ་ཡིན། ཅི་ལ་ཞེ་ན། ངན་པ་ད་དུང་ཚར་གཅོད་མ་བྱས་པའོ། ། 30 དཀོན་མཆོག་ཡ་ཝཱེས་ཁོ་རྣམས་དོར་བ་ཡིན་པས་མི་ཡིས་དེ་དག་ལ་དོར་བའི་དངུལ་ཞེས་འབོད་པར་འགྱུར་རོ། །

ལེའུ་བདུན་པ།

ཡེ་རེམ་ཡཱ་ཡིས་མཆོད་ཁང་དུ་བཀའ་བསྒྲགས་པ།

1 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 ཁྱོད་རང་དཀོན་མཆོག་ཡ་ཝཱེའི་མཆོད་ཁང་གི་སྒོ་ཁར་འགྲེང་ནས་དེ་རུ་གཏམ་འདི་སྒྲོགས་ཤིག ཀྱེ་སྒོ་འདི་རྣམས་བརྒྱུད་ནས་དཀོན་མཆོག་ཡ་ཝཱེ་ལ་བསྙེན་བཀུར་བྱེད་དུ་འོངས་པའི་ཡ་ཧུ་དཱ་པ་ཐམས་ཅད་ལགས། དཀོན་མཆོག་ཡ་ཝཱེའི་བཀའ་ལ་ཉོན་ཅིག་ཅེས་པའོ་ཞེས་གསུངས། 3 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཁྱོད་རྣམས་ཀྱིས་རང་གི་བྱ་བ་སྤྱོད་པ་བསྒྱུར་ན། བདག་གིས་ཁྱོད་རྣམས་ཡུལ་འདིར་སྡོད་དུ་འཇུག 4 ཁྱོད་རྣམས་རྫུན་གཏམ་ལ་བརྟེན་ནས། འདི་ནི་དཀོན་མཆོག་ཡ་ཝཱེའི་མཆོད་ཁང་ཡིན། དཀོན་མཆོག་ཡ་ཝཱེའི་མཆོད་ཁང་ཡིན། དཀོན་མཆོག་ཡ་ཝཱེའི་མཆོད་ཁང་ཡིན་ཞེས་མ་བརྗོད་ཅིག 5 ཁྱོད་ཚོས་དངོས་གནས་རང་གི་བྱ་བ་སྤྱོད་པ་བསྒྱུར་ཏེ། ཕན་ཚུན་བར་གཟབ་ནན་སྒོས་དྲང་གཞག་སྤྱོད་པ་དང་། 6 བྱེས་སུ་སྡོད་པའི་མི་དང་དྭ་ཕྲུག ཡུགས་མོ་བཅས་ལ་བརྙས་བཅོས་མི་བྱེད་ཅིང་། ཡུལ་འདིར་མི་ཉེས་མེད་ཀྱི་ཁྲག་བཞུར་དུ་མི་འཇུག་པ་དང་། ལྷ་གཞན་རྣམས་ཀྱི་རྗེས་སུ་འབྲངས་ནས་རང་ལ་གནོད་བསྐྱལ་བ་མིན་ན། 7 བདག་གིས་ཁྱོད་རྣམས་ད་དུང་ངས་གནའ་ནས་ཁྱོད་ཅག་གི་མེས་པོ་རྣམས་ལ་ཇི་སྲིད་བར་དུ་གནང་བའི་ཡུལ་འདིར་གནས་པར་བྱའོ། ། 8 འོན་ཀྱང་ལྟོས་ཤིག ཁྱོད་རྣམས་རྫུན་དང་ཕན་ཐོགས་མེད་པའི་སྨྲ་བརྗོད་ལ་བརྟེན་པ་ཡིན། 9 ཁྱོད་རྣམས་ཀྱིས་རྐུ་བྱས་ནས་སྲོག་གཅོད་ཅིང་། ལོག་གཡེམ་བྱེད་པ་དང་། མནའ་རྫུན་མ་བསྐྱལ་བ། པཱ་ཨལ་ལ་སྤོས་བདུག་པ་བཅས་བྱེད་པར་མ་ཟད། རྒྱུས་མི་མངའ་བའི་ལྷ་རྣམས་ཀྱི་རྗེས་སུ་འབྲངས་རྗེས། 10 ཡང་ངའི་མིང་གིས་འབོད་པའི་མཆོད་ཁང་འདིར་འོངས་ནས་བདག་གི་མདུན་དུ་ལངས་བསྡད་དེ་ན་རེ། ངེད་རྣམས་བདེའོ་ཞེས་སྨྲ་ག་ལ་རུང་། ཁྱོད་ཅག་གི་བྱ་སྤྱོད་འདི་ལྟ་བུ་ནི་ཞེན་ཁ་ལོག་པའི་དོན་འདི་རྣམས་སྤྱོད་པའི་ཕྱིར་ཡིན་ནམ། 11 བདག་གི་མིང་གིས་འབོད་པའི་མཆོད་ཁང་འདི་ཁྱོད་ཚོའི་མིག་ནང་དུ་ཇག་ཚང་དུ་བརྩིས་པ་ཡིན་ནམ། ལྟོས་ཤིག བདག་གིས་ཐམས་ཅད་མཐོང་ངོ་ཞེས་དཀོན་མཆོག་ཡ་ཝཱེས་གསུངས། 12 ཁྱོད་རྣམས་བདག་གིས་དེ་སྔར་རང་གི་མིང་གནས་ས་རུ་བྱས་པའི་ཞི་ལོ་*ཡུལ་དུ་སོང་ལ། ངས་རང་གི་འབངས་མི་ཡེས་ར་ཨེལ་གྱི་སྡིག་ཉེས་ཀྱི་ཕྱིར་གནས་དེར་ཅི་བྱས་པར་ལྟོས་ཤིག 13 ད་ལྟ་ཁྱོད་རྣམས་ཀྱིས་ཀྱང་དོན་འདི་ཐམས་ཅད་བྱས་པའི་ཕྱིར། བདག་གིས་ཁྱོད་རྣམས་ལ་ཉེན་བརྡ་ཡང་ཡང་བཏང་ནའང་ཁྱོད་རྣམས་ཀྱིས་མ་མཉན། བདག་གིས་ཁྱོད་རྣམས་བོས་ཀྱང་ཁྱོད་རྣམས་ཀྱིས་ཨ་ལན་མ་བྱིན་ཞེས་དཀོན་མཆོག་ཡ་ཝཱེས་འདི་སྐད་གསུངས། 14 དེ་བས་བདག་གིས་ངའི་མིང་གིས་འབོད་པ་དང་ཁྱོད་རྣམས་བརྟེན་སའི་མཆོད་ཁང་འདི་དང་། བདག་གིས་ཁྱོད་ཅག་དང་ཁྱོད་ཅག་གི་མེས་པོ་རྣམས་ལ་གནང་བའི་ཡུལ་ལ་འདི་ལྟར་སྤྱོད་ངེས་ཏེ། སྔར་བདག་གིས་ཞི་ལོ་ལ་ཇི་ལྟར་སྤྱད་པ་བཞིན་དུ་སྤྱོད་པར་འགྱུར། 15 ངས་ཇི་ལྟར་ཁྱོད་ཅག་གི་སྤུན་ཟླ་རྣམས་ཏེ་ཨེ་ཕཱར་ཡིམ་གྱི་བུ་རྒྱུད་ཐམས་ཅད་ཕྱི་རོལ་ཏུ་བསྐྲད་པ་བཞིན། བདག་གིས་ཁྱོད་རྣམས་ཀྱང་དེ་ལྟར་ངའི་མདུན་ནས་ཕྱི་རུ་སྐྲོད་པར་འགྱུར།

མི་རྣམས་བཀའ་དང་འགལ་བ།

16 དེ་བས། ཁྱོད་ཀྱིས་མི་འདི་རྣམས་ཀྱི་དོན་དུ་སྨོན་ལམ་མ་འདེབས། དེ་དག་གི་ཆེད་དུ་ཞུ་འབོད་མ་བྱེད། བདག་གིས་ཁྱོད་ལ་མི་མཉན་པས་ན་དེ་དག་གི་ཕྱིར་དུ་བདག་ལ་ཞུ་བའང་མ་བྱེད་ཅིག 17 དེ་རྣམས་ཀྱིས་ཡ་ཧུ་དཱའི་གྲོང་ཁྱེར་དང་ཡེ་རུ་སཱ་ལེམ་གྱི་སྲང་ལམ་དུ་བྱས་པའི་དོན་རྣམས་ཁྱོད་ཀྱིས་མ་མཐོང་ངམ། 18 བྱིས་པས་བུད་ཤིང་བཏུས་ནས་ཕ་ཡིས་མེ་སྦར་བ་དང་། བུད་མེད་ཀྱིས་ཕྱེ་བརྫིས་ནས་བག་ལེབ་བཅོས་ཏེ་ནམ་མཁའི་རྒྱལ་མོར་ཕུལ་ཞིང་། ཡང་ལྷ་གཞན་རྣམས་ལ་སྐྱེམས་མཆོད་ཕུལ་ནས་ང་ཁྲོ་རུ་བཅུག 19 དེ་དག་གིས་ང་ཁྲོ་རུ་བཅུག་པ་ག་ལ་ཡིན། རང་གིས་རང་ལ་ཆག་སྒོ་བསླངས་ཏེ་རང་ཉིད་ངོ་ཚར་སྦྱར་བ་མ་ཡིན་ནམ་ཞེས་དཀོན་མཆོག་ཡ་ཝཱེས་གསུངས། 20 དེ་བས་གཙོ་བོ་ཡ་ཝཱེས་འདི་སྐད་དུ། ལྟོས་ཤིག བདག་གིས་རང་གི་ཁོང་ཁྲོ་དང་ཞེ་སྡང་ནི་ཡུལ་འདིའི་མི་ཕྱུགས་གཉིས་ཀ་དང་། རི་ཐང་གི་ཤིང་སྡོང་དང་ས་ལས་སྐྱེས་པའི་འབྲས་བུ་ཐམས་ཅད་ཀྱི་སྟེང་དུ་བླུག་པར་བྱ་སྟེ། མེ་ལྟར་འབར་ཞིང་སུས་ཀྱང་གསོད་མི་ནུས་ཞེས་གསུངས། 21 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཁྱོད་རྣམས་ཀྱིས་སྦྱིན་སྲེག་གི་མཆོད་པའི་སྟེང་དུ་ཞི་བདེའི་མཆོད་པའང་སྣོན་ལ་ཤ་ཟོ་ཞིག 22 ཅི་ལ་ཞེ་ན། བདག་གིས་ཁྱོད་ཅག་གི་མེས་པོ་རྣམས་ཨེ་ཅིབ་ཡུལ་ནས་ཁྲིད་འོངས་པའི་ཉིན་མོར། སྦྱིན་སྲེག་གི་མཆོད་པ་དང་ཞི་བདེའི་མཆོད་པ་གཉིས་ཀྱི་དོན་ནི་བདག་གིས་མ་གླེང་ལ། དེ་རྣམས་ལ་བཀའ་ཡང་མ་བསྒོས། 23 བདག་གིས་དེ་རྣམས་ལ་དོན་འདི་གཅིག་པུ་བསྒོས་ནས་འདི་ལྟར། ཁྱོད་རྣམས་ཀྱིས་ངའི་བཀའ་ལ་མཉན་ན། བདག་ནི་ཁྱོད་རྣམས་ཀྱི་དཀོན་མཆོག་ཏུ་འགྱུར་གྱིས། ཁྱོད་རྣམས་ཀྱང་ངའི་མི་རུ་འགྱུར་ངེས་ཡིན། ཁྱོད་རྣམས་བདག་གིས་བསྒོས་པའི་བཀའ་ཐམས་ཅད་ཀྱི་ནང་དུ་འགྲུལ་ན་བྱིན་རླབས་འཐོབ་པར་འགྱུར་ཞེས་སྨྲས་སོ། ། 24 ཡིན་ནའང་དེ་རྣམས་ཀྱིས་མ་མཉན་ཏེ་རྣ་བ་གཏད་ནས་མི་མཉན་པར། རང་གི་ཐབས་ཇུས་དང་སེམས་ངན་གཤིས་གྱོང་གི་རྗེས་སུ་འབྲངས་ནས་ཕྱི་བསྣུར་བྱས་པ་ལས་མདུན་དུ་མ་བསྐྱོད་དོ། ། 25 ཁྱོད་ཅག་གི་མེས་པོ་རྣམས་ཨེ་ཅིབ་ཡུལ་ནས་ཕྱི་རུ་ཐོན་པའི་ཉིན་ནས་དེ་རིང་བར་དུ། བདག་གིས་རང་གི་ཞབས་ཕྱི་སྟེ་ལུང་སྟོན་པ་ཐམས་ཅད་ཡང་ནས་ཡང་དུ་ཁོ་ཚོའི་མདུན་དུ་མངགས་ཀྱང་། 26 ཁོ་ཚོས་བདག་ལ་མ་མཉན་ཏེ་རྣ་བ་གཏད་ནས་མི་མཉན་པར་སེམས་རྒྱུད་རེངས་པོ་བྱས་ནས་ལས་ངན་པ་སྤྱད་པ་ནི་ཁོ་ཚོའི་མེས་པོ་རྣམས་ལས་ཀྱང་ཐུའོ། ། 27 ཁྱོད་ཀྱིས་གཏམ་འདི་ཐམས་ཅད་ཁོ་ཚོར་སྨྲས་ཀྱང་དེ་རྣམས་ཀྱིས་ཁྱོད་ལ་མི་མཉན་ཏེ། ཁོ་ཚོ་བོས་ཀྱང་དེ་དག་གིས་ཨ་ལན་མི་སྤྲོད། 28 དེའི་ཕྱིར་ཁྱོད་ཀྱིས་ཁོ་རྣམས་ལ་འདི་ལྟར་སྨྲ་དགོས་ཏེ། འདི་ནི་ཁོ་ཚོའི་དཀོན་མཆོག་ཡ་ཝཱེའི་བཀའ་ལ་མི་མཉན་པ་དང་བཀའ་སློབ་དང་ལེན་མི་བྱེད་པའི་མི་རིགས་ཡིན་ལ། དེ་ཚོའི་སྨྲ་སྒོར་དྲང་བདེན་མེད་པར་གྱུར་ཏོ་ཞེས་པའོ། ། 29 ཀྱེ་ཡེ་རུ་སཱ་ལེམ། རང་གི་སྐྲ་བཞར་ནས་ཕོངས་ཤིག སྐྱ་ཐེར་ཐེར་གྱི་མཐོ་སྒང་དུ་མྱ་ངན་བྱོས་ཤིག ཅི་ལ་ཞེ་ན། དཀོན་མཆོག་ཡ་ཝཱེས་ཁོང་ཉིད་ཐུགས་ཁྲོ་རུ་འཇུག་པའི་མི་རབས་དེ་སྤངས་ནས་བསྐྱུར་བས་སོ། །

30 ཡ་ཧུ་དཱ་པ་རྣམས་ཀྱིས་བདག་གི་མིག་ལམ་དུ་ངན་པ་གང་ཡིན་དེ་སྤྱད་ནས། བདག་གི་མིང་གིས་འབོད་པའི་མཆོད་ཁང་ནང་དུ་ཞེན་ཁ་ལོག་པའི་རྫས་རྣམས་བསླངས་ཏེ་མཆོད་ཁང་འདི་མི་གཙང་བར་བཟོས་ཞེས་དཀོན་མཆོག་ཡ་ཝཱེས་འདི་སྐད་གསུངས། 31 དེ་རྣམས་ཀྱིས་རང་གི་བུ་བུ་མོ་རྣམས་མེའི་ནང་དུ་བསྲེག་ཕྱིར་པེན་ཧིན་ནོམ་ལུང་པའི་ཐོ་ཕེད་དུ་མཐོ་གླིང་བརྩིགས་པ་དང་། འདི་ནི་བདག་གིས་བསྒོས་པའི་བཀའ་མིན་ལ། ངའི་ཡིད་ལའང་ཤར་མ་མྱོང་ངོ་། ། 32 དེ་བས། ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། གནས་འདི་ལ་ཐོ་ཕེད་དང་པེན་ཧིན་ནོམ་ལུང་པ་ཞེས་མི་འབོད་པར་གསོད་གཅོད་ཀྱི་ལུང་པ་ཞེས་འབོད་པར་འགྱུར། དེ་རྣམས་ཀྱིས་ཐོ་ཕེད་དུ་བམ་རོ་སྦས་པ་དང་། ཐ་ན་སྦས་ས་ཡང་མེད། 33 མི་འདི་དག་གི་བེམ་པོ་རྣམས་ནི་ནམ་མཁའི་བྱ་དང་ས་གཞིའི་གཅན་གཟན་རྣམས་ཀྱི་ཁ་ཟས་སུ་འགྱུར་ཏེ། སུས་ཀྱང་དེ་དག་དཀྲོག་པར་མི་འགྱུར། 34 དུས་དེར་བདག་གིས་ཡ་ཧུ་དཱ་གྲོང་ཁྱེར་དང་ཡེ་རུ་སཱ་ལེམ་གྱི་སྲང་ལམ་དུ་དགའ་སྤྲོ་དང་སྐྱིད་པོའི་སྐད་སྒྲ་དང་། བག་མ་དང་མག་པའི་སྐད་སྒྲ་མཚམས་ཆད་པར་བྱའོ། །ཅི་ལ་ཞེ་ན། ཡུལ་འདི་མི་མེད་ལུང་སྟོང་དུ་འགྱུར་བས་སོ། །

ལེའུ་བརྒྱད་པ།

1 དཀོན་མཆོག་ཡ་ཝཱེས་འདི་སྐད་དུ། དུས་དེར། མི་ཡིས་ཡ་ཧུ་དཱའི་རྒྱལ་པོ་དང་འགོ་དཔོན། མཆོད་དཔོན། ལུང་སྟོན་པ་བཅས་དང་། ཡེ་རུ་སཱ་ལེམ་གྱི་ཡུལ་མི་རྣམས་ཀྱི་ཀེང་རུས་ཐམས་ཅད་དུར་ལས་བསློགས་ཏེ། 2 སྔར་དེ་རྣམས་ཀྱིས་ཡིད་སྨོན་བྱས་པ་དང་། ཞབས་ཏོག་བསྒྲུབས་པ། རྗེས་སུ་འབྲངས་པ། སློབ་སྟོན་ཞུས་པ། ཕྱག་མཆོད་བྱས་པ་བཅས་ཀྱི་ཉི་མ་དང་ཟླ་བ། ནམ་མཁའི་སྐར་ཚོགས་བཅས་ཀྱི་འོག་ཏུ་གཡུག་པར་འགྱུར་ལ། དེ་ནས་ཀེང་རུས་འདི་དག་བསྡུ་བར་མི་འགྱུར་ལ་སྦ་བར་ཡང་མི་བྱ་སྟེ། ས་ཁར་ལུད་དུ་འགྱུར་བའོ། ། 3 ཁྱིམ་རྒྱུད་ངན་པ་འདི་ལས་ལུས་པའི་མི་རྣམས་ཀྱིས་སྔར་བདག་གིས་མཐར་སྐྲོད་བཏང་བའི་ཡུལ་སོ་སོར། འཚོ་བ་ལས་འཆི་བ་བདམས་པ་ཡིན་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་སོ། །

སྡིག་པ་དང་ཉེས་ཆད།

4 ཁྱོད་ཀྱིས་དེ་རྣམས་ལ་ཤོད་དང་། དཀོན་མཆོག་ཡ་ཝཱེས་འདི་སྐད་དུ། མི་སར་འགྱེལ་ན་ཡང་བསྐྱར་མི་ལང་ངམ། མི་ལམ་ཁ་ནོར་ན་ཡང་བསྐྱར་ཕྱིར་མི་ལོག་གམ། 5 མི་འདི་རྣམས་ཅིའི་ཕྱིར་ལོག་ལམ་དུ་ཞུགས་པ་ཡིན་ནམ། ཅིའི་ཕྱིར་ཡེ་རུ་སཱ་ལེམ་ནམ་ཡང་ལམ་ཁ་ནོར་བ་ཡིན་ནམ། ཁོ་ཚོས་གཡོ་སྒྱུ་སྤེལ་བར་སེམས་ཐག་བཅད་དེ་ཁ་ཕྱིར་འཁོར་བར་མ་འདོད་དོ། ། 6 བདག་གིས་གཟབ་གཟབ་བྱས་ནས་མཉན་པ་ཡིན་ཏེ། ཁོ་ཚོས་དྲང་བདེན་མ་ཡིན་པའི་གཏམ་སྨྲ་བ་ཐོས་ཤིང་། སུས་ཀྱང་ངས་ཅི་ཞིག་བྱས་པ་ཡིན་ནམ་ཞེས་རང་གི་སྤྱོད་ངན་ལ་འགྱོད་བཤགས་མི་བྱེད་པར། ཁོ་ཚོ་རྟ་གཡུལ་ངོར་རྒྱུག་པ་བཞིན་ཐམས་ཅད་རང་རང་གི་ལམ་དུ་ཞུགས་པའོ། ། 7 མཚོ་བྱ་དཀར་མོས་རང་གི་དུས་ཚིགས་ཤེས་པ་དང་། ཐི་བ་དང་ཁུག་རྟ། ཁྲུང་ཁྲུང་བཅས་ཀྱིས་ཀྱང་རང་གི་གནས་སྤོར་བའི་ནམ་ཟླ་ལ་སྒུག་པའོ། །ཡིན་ཡང་ངའི་མི་རྣམས་ཀྱིས་དཀོན་མཆོག་ཡ་ཝཱེའི་སྒྲིག་ཁྲིམས་དེ་མི་ཤེས་སོ། ། 8 ཁྱོད་རྣམས་ཀྱིས་ངེད་རྣམས་ལ་ཤེས་རབ་ལྡན་ཏེ། དཀོན་མཆོག་ཡ་ཝཱེའི་བཀའ་ཁྲིམས་ངེད་ཅག་ལ་ཡོད་ཅེས་བརྗོད་པ་ཅི་ཡིན་ནམ། ལྟོས་ཤིག དྲུང་ཡིག་རྣམས་ཀྱི་སྨྱུ་གུ་རྫུས་མས་བཀའ་ཁྲིམས་རྫུན་དུ་བསྒྱུར་བ་ཡིན། 9 མཁས་པ་རྣམས་སྐྱེངས་ནས་འཇིགས་སྐྲག་སྐྱེ་ཞིང་འཛིན་པར་འགྱུར། ལྟོས་ཤིག དེ་དག་གིས་དཀོན་མཆོག་ཡ་ཝཱེའི་བཀའ་དོར་བས་ད་དུང་ཤེས་རབ་ཅི་ཞིག་ཡོད་དམ། 10 དེ་བས་ཁོ་རྣམས་ཀྱི་ཆུང་མ་ནི་མི་གཞན་ལ་སྦྱིན་པ་དང་། དེ་དག་གི་ཞིང་ས་ཡང་གཞན་ལ་དབང་བར་བྱ། ཅི་ལ་ཞེ་ན། དེ་དག་མཆོག་དམན་སུ་ཡིན་ཡང་ཐམས་ཅད་འདོད་རྔམ་ཅན་ཡིན་ཞིང་། ལུང་སྟོན་པ་ནས་མཆོད་དཔོན་རྣམས་ཀྱི་བར་དུ་ཐམས་ཅད་ཀྱིས་གཡོ་སྒྱུའི་སྦྱོར་བ་སྤེལ་ཏོ། ། 11 དེ་རྣམས་ཀྱིས་ཧོལ་རྒྱུག་གིས་ངའི་མི་རྣམས་ཀྱི་རྨས་སྐྱོན་གསོས་ནས་ན་རེ། ད་ནི་བདེའོ་ད་ནི་བདེའོ་ཟེར་ཡང་། དོན་དམ་དུ་བདེ་བ་མེད་དོ། ། 12 དེ་རྣམས་ཀྱིས་ཞེན་ཁ་ལོག་པའི་དོན་བྱས་ཏེ་ངོ་ཚ་བར་འོས་ན་ཡང་། དེ་རྣམས་ལ་ངོ་ཚ་བའི་ཚོར་སྣང་ཙམ་ཡང་མེད་དེ་ངོ་ཚ་ཁྲེལ་མེད་རང་ཡིན་ནོ། །དེ་བས། དེ་རྣམས་ནི་སར་འགྱེལ་བའི་མི་རྣམས་དང་མཉམ་དུ་འགྱེལ་ངེས་ལ། ངས་དེ་རྣམས་ལ་ཉེས་ཆད་གཅོད་སྐབས་དེ་རྣམས་འགྱེལ་བར་འགྱུར་ཞེས་དཀོན་མཆོག་ཡ་ཝཱེས་གསུངས། 13 བདག་གིས་ཁོ་རྣམས་རྩ་བ་ནས་མེད་པར་བྱའོ། །རྒུན་ཤིང་སྟེང་དུ་རྒུན་འབྲུམ་མེད་པ་དང་། སེ་ཡབ་ཤིང་གི་སྟེང་དུ་འབྲས་བུ་མི་ཐོགས་པར་ལོ་མ་ཡང་སྐམ་ཞིང་། བདག་གིས་དེ་ཚོར་གནང་བ་རྣམས་ཁོ་ཚོར་འབྲལ་བར་འགྱུར་ཞེས་དཀོན་མཆོག་ཡ་ཝཱེས་གསུངས། 14 རང་ཅག་གྲགས་འགུལ་ཅི་ཡང་མེད་པར་སྡོད་པ་ཅི་ཡིན་ནམ། རང་ཅག་མཉམ་དུ་འདུས་ཏེ་མཁར་བརྟན་པོའི་ནང་དུ་འཛུལ་ནས་དེ་རུ་མེད་པར་འགྲོའོ། །ཅི་ལ་ཞེ་ན། བདག་ཅག་གིས་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་པས་ན། རང་རེའི་དཀོན་མཆོག་ཡ་ཝཱེས་རང་ཅག་གྲགས་འགུལ་ཅི་ཡང་མེད་པར་མཛད་ཅིང་། ཡང་ང་ཚོར་དུག་ཆུ་འཐུང་དུ་བཅུག་གོ ། 15 རང་ཅག་གིས་ཞི་བདེ་ལ་རེ་སྨོན་བྱས་ཀྱང་ཕན་པ་ཅི་ཡང་མ་ཐོབ་སྟེ། དྲག་གསོ་གནང་བའི་དུས་ལ་རེ་སྨོན་བྱས་ཀྱང་། ལྟོས་ཤིག འཇིགས་སྐྲག་འབའ་ཞིག་ལུས་སོ། ། 16 དཱན་གྱི་ཡུལ་ནས་དགྲ་བོའི་རྟ་རྣམས་ཀྱིས་སྣ་ཤུ་རྒྱག་པའི་སྒྲ་ཐོས་ཏེ། རྟ་གསེབ་ཀྱི་ངར་སྐད་ཀྱིས་ས་གཞི་ཡོངས་སུ་འདར་བའོ། །ཅི་ལ་ཞེ་ན། དེ་དག་ནི་ཡུལ་ཁམས་དང་དེའི་ནང་དུ་ཡོད་པ་ཐམས་ཅད་དང་། གྲོང་ཁྱེར་དང་དེའི་ནང་དུ་གནས་མཁན་བཅས་མེད་པར་བཟོ་ཆེད་འོངས་པ་ཡིན། 17 ལྟོས་ཤིག བདག་གིས་རྫུ་འཕྲུལ་གྱིས་ཀྱང་འདུལ་མི་ཐུབ་པའི་དུག་སྦྲུལ་ཁྱོད་ཅག་གི་ཁྲོད་དུ་གཏོང་བར་བྱ་སྟེ། དེ་དག་གིས་ཁྱོད་ཅག་ལ་རྨུག་པར་འགྱུར་ཞེས་དཀོན་མཆོག་ཡ་ཝཱེས་གསུངས་སོ། །

ཡེ་རེམ་ཡཱ་སྤུན་ཟླའི་ཕྱིར་དུ་སེམས་སྐྱོ་བ།

18 བདག་གི་དགའ་སྤྲོ་ནི་སྡུག་བསྔལ་དུ་གྱུར་ཅིང་། བདག་གི་སེམས་ནི་ངའི་ནང་དུ་སྐྱོ་སྣང་ཚད་མེད་སྐྱེས་སོ། ། 19 ཉོན་དང་། བདག་གི་མི་རྣམས་ཀྱིས་ཞུ་འབོད་བྱེད་པའི་སྒྲ་ནི་རྒྱང་རིང་ནས་རྒྱུ་འོང་སྟེ། དཀོན་མཆོག་ཡ་ཝཱེ་ཛ་ཡན་དུ་བཞུགས་པ་མ་ཡིན་ནམ། ཛ་ཡན་གྱི་རྒྱལ་པོ་དེའི་ནང་དུ་བཞུགས་པ་མ་ཡིན་ནམ་ཞེས་པའོ། །དེ་རྣམས་ཀྱིས་རང་གིས་བརྐོས་པའི་སྐུ་འདྲ་དང་། ཕྱི་རོལ་པའི་སྙིང་པོ་མེད་པའི་ལྷ་རྣམས་ཀྱིས་བདག་ཁྲོ་རུ་འཇུག་པ་ཅི་ཡིན་ནམ། 20 སྟོན་ཐོག་བསྡུས་ཚར་ལ་དབྱར་ཡང་རྫོགས་ཀྱང་། བདག་ཅག་ལ་ད་དུང་ཐར་པ་མ་ཐོབ། 21 ངའི་མི་རྣམས་རྨས་པས་བདག་ཀྱང་རྨས་པ་ཡིན་ལ། བདག་གིས་སྨྲེ་སྔགས་བཏོན་ཞིང་དངངས་སྐྲག་གིས་ང་རང་ཟིན། 22 གིལ་ཨད་དུ་སྤོས་དཀར་མེད་དམ། དེ་རུ་སྨན་པ་མེད་དམ། བདག་གི་སྤུན་ཟླར་སྨན་བཅོས་མ་ཐོབ་པ་ཅི་ཡིན་ནམ།

ལེའུ་དགུ་པ།

1 བདག་ནི་རང་གི་མི་རྣམས་ཀྱི་ནང་དུ་གསོད་གཅོད་ཐེབས་པའི་མི་ཡི་ཆེད་དུ་ཉིན་མཚན་མེད་པར་ངུ་བའི་ཕྱིར། བདག་གི་མགོ་ནི་ཁྲོན་པ་དང་བདག་གི་མིག་ནི་མཆི་མའི་ཆུ་མིག་ཡིན་པར་སྨོན། 2 ཡང་བདག་ནི་ང་ཡི་མི་རྣམས་དང་གྱེས་ནས་འགྲོ་ཐུབ་པའི་ཆེད་དུ་དབེན་སྟོང་དུ་ལམ་པའི་གནས་ཚང་ཞིག་ཡོད་པར་སྨོན། ཅི་ལ་ཞེ་ན། དེ་དག་ཐམས་ཅད་ལོག་གཡེམ་བྱེད་མཁན་དང་གཡོ་སྒྱུའི་སྦྱོར་བ་སྤེལ་མཁན་ཡིན་ནོ། ། 3 རྫུན་སྨྲ་བའི་ཆེད་དུ་དེ་རྣམས་ཀྱིས་ལྕེ་བཀུག་ནས་གཞུ་དང་འདྲ། དེ་རྣམས་ལ་ཡུལ་ཁམས་སུ་སྟོབས་ཤུགས་རྒྱས་པ་ནི་དྲང་བདེན་གྱི་དབང་གིས་མ་ཡིན་ལ། དེ་དག་གིས་ངན་པའི་སྟེང་དུ་ངན་བསགས་ནས་བདག་ཀྱང་ངོ་མི་ཤེས་ཞེས་དཀོན་མཆོག་ཡ་ཝཱེས་གསུངས། 4 སྤུན་ཟླ་ཀུན་གྱིས་མི་ལ་མགོ་སྐོར་གཏོང་ཞིང་ཁྱིམ་མཚེས་ཐམས་ཅད་ཀྱིས་ཀྱང་དཀྲུག་ཤིང་འཕེན་པས་ན། ཁྱོད་ཚོས་རང་གི་ཁྱིམ་མཚེས་ལ་དོགས་ཟོན་གྱིས་ཤིག སྤུན་ཟླ་ལའང་བློ་མ་གཏོད་ཅིག 5 དེ་དག་གིས་ཁྱིམ་མཚེས་ལ་མགོ་སྐོར་གཏོང་ཞིང་དྲང་གཏམ་མི་སྨྲ་བར། རང་གི་ལྕེ་ཡིས་རྫུན་ཚིག་སྨྲ་བར་སྦྱང་སྟེ། ནུས་ཤུགས་གང་ཡོད་བཏོན་ནས་སྤྱོད་ངན་སྤྱོད་པའོ། ། 6 ཁྱོད་ནི་གཡོ་སྒྱུ་ཅན་རྣམས་ཀྱི་དབུས་སུ་སྡོད་པ་དང་། དེ་དག་གིས་གཡོ་སྒྱུ་སྤྱད་པས་ང་རང་ངོ་ཤེས་པར་མ་འདོད་ཅེས་དཀོན་མཆོག་ཡ་ཝཱེས་གསུངས། 7 དེ་བས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག བདག་གིས་དེ་རྣམས་གཙང་མར་བཟོ་བ་དང་ཚོད་བགམ་བྱེད་པར་འགྱུར། བདག་གི་འབངས་མིའི་ཆེད་དུ་ངས་དེ་ལས་གཞན་ཅི་ཞིག་སྤྱོད་འོས་སམ། 8 དེ་དག་གི་ལྕེ་ནི་དུག་མདའ་ཡིན་ལ་ཁ་ནས་གཡོ་སྒྱུ་སྨྲ་ཞིང་། ཁྱིམ་མཚེས་ལ་ཁ་ཡག་ཚིག་འཇམ་སྨྲ་ནའང་སེམས་སུ་ཇུས་ངན་བཀོད་ནས་དེ་རྣམས་ལ་གནོད་བསྐྱལ་བ་ཡིན། 9 བདག་གིས་དོན་འདི་ཐམས་ཅད་ཀྱི་ཕྱིར་དུ་དེ་དག་ལ་ཉེས་ཆད་མི་གཅོད་ག་ལ་རུང་། ཡུལ་ཁམས་འདི་ལྟ་བུ་ལ་བདག་གིས་ལན་མི་བསློག་གམ་ཞེས་དཀོན་མཆོག་ཡ་ཝཱེས་གསུངས། 10 བདག་ནི་རི་རྒྱུད་རྣམས་ཀྱི་ཕྱིར་ངུ་ཞིང་སྡུག་པར་འགྱུར་ལ། དབེན་སྟོང་གི་རྩྭ་སའི་ཆེད་དུ་ངུ་འབོད་བྱེད་དོ། །ཅི་ལ་ཞེ་ན། དེ་རྣམས་སྐམ་ཞིང་དེར་བརྒྱུད་ནས་འགྲོ་མཁན་གཅིག་ཀྱང་མེད་ལ། ཕྱུགས་ཟོག་གི་སྐད་ཀྱང་མི་ཐོས་ཏེ། ནམ་མཁའི་འདབ་ཆགས་དང་ས་ཡི་གཅན་གཟན་ཡང་བྲོས་སོང་ངོ་། ། 11 བདག་གིས་ཡེ་རུ་སཱ་ལེམ་ནི་ཞིག་རོ་དང་ཁྱི་སྤྱང་གི་གནས་སུ་བསྒྱུར་དགོས་ལ། ཡ་ཧུ་དཱའི་གྲོང་ཁྱེར་རྣམས་ཀྱང་ཤུལ་མེད་དུ་བསྐྱུར་ནས་མི་སུ་ཡང་སྡོད་པར་མི་འགྱུར་རོ། ། 12 སུ་ཞིག་ལ་ཤེས་རབ་ལྡན་ཞིང་དོན་འདི་རྣམས་རྟོགས་ནུས་སམ། དཀོན་མཆོག་ཡ་ཝཱེའི་ཞལ་གྱིས་སུ་ཞིག་ལ་གསུངས་ཏེ་དོན་འདི་བསྒྲག་ནུས་པར་མཛད་དམ། གནས་འདི་ནི་མེད་པར་བཏང་ནས་དབེན་སྟོང་དུ་ལུས་པ་དང་། དེར་བརྒྱུད་ནས་འགྲོ་མཁན་གཅིག་ཀྱང་མེད་པ་ཅི་ཡིན་ནམ། 13 དཀོན་མཆོག་ཡ་ཝཱེས་འདི་སྐད་དུ། མི་འདི་རྣམས་ཀྱིས་བདག་གིས་ཁོ་རྣམས་ཀྱི་མདུན་དུ་བཤམས་པའི་བཀའ་ཁྲིམས་དོར་ཞིང་བདག་གི་བཀའ་ལ་ཡང་མི་མཉན་པ་དང་། བདག་གི་བཀའ་ཁྲིམས་བཞིན་དུ་མ་སྤྱད་པར། 14 གཤིས་རྒྱུད་གྱོང་པོའི་རྗེས་སུ་འབྲངས་ཏེ་སྤྱོད་པ་སྤྱད་ཅིང་། དེ་དག་གི་ཕ་མེས་རྣམས་ཀྱིས་བསླབ་པ་བཞིན་དུ་པཱ་ཨལ་རྣམས་ཀྱི་རྗེས་སུ་འབྲངས་པ་ཡིན་ཞེས་པའོ། ། 15 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག བདག་གིས་མི་འདི་རྣམས་ལ་ཟས་སུ་མཁན་པ་དང་བཏུང་བར་དུག་ཆུ་སྦྱིན་པར་བྱའོ། ། 16 བདག་གིས་ཁོ་ཚོ་ནི་ཁོ་རྣམས་དང་ཁོ་ཚོའི་མེས་པོ་རྣམས་ལ་རྒྱུས་མེད་པའི་ཡུལ་ཁམས་སུ་གཏོར་བར་བྱ་ཞིང་། དེ་དག་ཚར་མ་བཅད་བར་དུ་རལ་གྲིས་དེ་དག་འདེད་བཅོམ་བྱེད་པར་འགྱུར་ཞེས་གསུངས།

ཡེ་རུ་སཱ་ལེམ་གྱིས་རོགས་སྐྱོར་བྱེད་རེ་ཞུ་བ།

17 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། དོགས་ཟོན་གྱིས། སྐྱོ་གླུ་ལེན་པའི་བུད་མེད་རྣམས་བསྡུས་ཤིག མི་མངགས་ནས་ངུ་བར་བྱང་བའི་བུད་མེད་རྣམས་བོས་ཤིག 18 དེ་དག་མྱུར་དུ་ཡོང་ནས་བདག་ཅག་གི་ཕྱིར་མྱ་ངན་ཞུ་བར་བྱས་ནས། རང་ཅག་གི་མིག་ལས་མཆི་མ་བཞུར་བ་དང་རང་ཅག་གི་མིག་ལྕིབས་ལས་མིག་ཆུ་ཡོང་བར་བྱེད་དགོས། 19 ཅི་ལ་ཞེ་ན། ཛ་ཡན་ལས་སྨྲེ་སྔགས་འདོན་པའི་སྒྲ་གྲགས་འོངས་ཏེ་ན་རེ། བདག་ཅག་ཕམ་པར་གྱུར་ཅིང་ཇི་འདྲའི་ངོ་ཚ་བ་ལ། བདག་ཅག་གིས་ཡུལ་ཁམས་དོར་ནས་མི་ཡིས་རང་རེའི་ཁྱིམ་གཞིས་མེད་པར་བཟོས་སོང་ཞེས་སྨྲའོ་ཞེས་གསུངས། 20 ཀྱེ་བུད་མེད་རྣམས། དཀོན་མཆོག་ཡ་ཝཱེའི་གསུང་ལ་ཉོན་ཅིག ཁྱོད་ཚོའི་བུ་མོ་རྣམས་ལ་མྱ་ངན་ཞུ་ལུགས་སློབས་དང་། མི་རེ་རེས་རང་གི་ཁྱིམ་མཚེས་ལ་སྐྱོ་གླུ་བསླབ་དགོས། 21 ཅི་ལ་ཞེ་ན། འཆི་བ་དཀར་ཁུང་ནས་ཡར་འོངས་ཏེ་རང་ཅག་གི་བཙན་རྫོང་དུ་འཛུལ་བྱུང་། དེས་ཕྱི་རོལ་ཏུ་བྱིས་པ་རྣམས་ཚར་གཅོད་པ་དང་། ཐང་ཆེན་དུ་ན་གཞོན་དག་ཚར་གཅོད་པར་བྱེད་དོ། ། 22 ཁྱོད་ཀྱིས་འདི་ལྟར་སྨྲ་འོས་ཏེ། དཀོན་མཆོག་ཡ་ཝཱེས་འདི་སྐད་དུ། མི་ཡི་བེམ་པོ་ནི་ཞིང་ཁའི་ལུད་བཞིན་འཕྲེད་དུ་ཉལ་བ་དང་། ཡང་ལོ་ཏོག་རྔ་མཁན་རྣམས་ཀྱི་རྗེས་སུ་ལུས་པའི་སྙེ་མ་བཞིན་དུ་སྡུད་མཁན་མེད་ཅེས་གསུངས། 23 དཀོན་མཆོག་ཡ་ཝཱེས་འདི་སྐད་དུ། ཤེས་རབ་ཅན་གྱིས་རང་གི་ཤེས་རབ་ཀྱི་ཕྱིར་ཁ་ཕོ་མ་གཏོང་ཞིག སྟོབས་ཤུགས་ཅན་གྱིས་རང་གི་སྟོབས་ཤུགས་ཀྱི་ཕྱིར་ཁ་ཕོ་མ་གཏོང་ཞིག ཕྱུག་པོས་ཀྱང་རང་གི་རྒྱུ་ནོར་གྱི་ཕྱིར་ཁ་ཕོ་མ་གཏོང་ཞིག 24 བསྔགས་བརྗོད་བྱེད་མཁན་གྱིས་རང་ལ་བློ་གྲོས་ལྡན་ཞིང་བདག་ནི་ཡ་ཝཱེ་ཡིན་པ་ཤེས་པ་དང་། ཡང་བདག་ནི་ས་གཞིའི་སྟེང་དུ་བྱམས་བརྩེ་དང་དྲང་གཞག དྲང་བདེན་བཅས་སྤྱོད་པར་དགའ་བ་རྟོགས་པའི་རྐྱེན་གྱིས་བསྔགས་འོས་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 25 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། བདག་གིས་ལུས་ཕུང་འབའ་ཞིག་ཏུ་མཚན་སྐྱི་བཅད་པ་རྣམས་ལ་ཉེས་ཆད་གཅོད་པར་འགྱུར་ཏེ། 26 དེ་ནི་ཨེ་ཅིབ་དང་ཡ་ཧུ་དཱ། ཨེ་དོམ། ཨམ་མོན། མོ་ཨབ་བཅས་དང་དབེན་སྟོང་དུ་གནས་ཤིང་ཡ་ཐོད་ཀྱི་སྐྲ་གཞར་མཁན་ཐམས་ཅད་དོ། །ཅི་ལ་ཞེ་ན། མི་རིགས་འདི་ཐམས་ཅད་གཙང་མར་མ་མཛད་དེ། ཡེས་ར་ཨེལ་གྱི་ཁྱིམ་རྒྱུད་ཀུན་གྱི་སེམས་ཀྱང་གཙང་མར་མ་མཛད་པའི་ཕྱིར་རོ། །

ལེའུ་བཅུ་པ།

སྐུ་འདྲར་དད་པ་དང་དད་པ་ངོ་མ།

1 ཀྱེ་ཡེས་ར་ཨེལ་གྱི་ཁྱིམ་རྒྱུད་ལགས། དཀོན་མཆོག་ཡ་ཝཱེས་ཁྱོད་ཅག་ལ་གསུང་བའི་བཀའ་ལ་ཉོན་ཅིག 2 དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་གིས་ཕྱི་རོལ་པའི་ཚུལ་བཞིན་མ་བྱེད་ཅིག ནམ་མཁའི་རྟགས་རྣམས་ཀྱིས་ཕྱི་རོལ་པའི་སེམས་དཀྲུགས་ཀྱང་། ཁྱོད་རྣམས་དེ་ལ་མི་འཇིགས་པར་གྱིས། 3 མི་རྣམས་ཀྱི་ལུགས་སྲོལ་ལ་སྙིང་པོ་མེད་དེ། དེ་རྣམས་ཀྱིས་ནགས་ལས་ཤིང་ཞིག་སྟ་རེས་བཅད་འོངས་ནས་ལག་ཤེས་པས་ལག་རྩལ་ལ་བརྟེན་ནས་སྐུ་འདྲ་བཟོས་པ་ཡིན། 4 མི་ཡིས་གསེར་དངུལ་གྱིས་དེ་བརྒྱན་པ་དང་། མི་འགུལ་བའི་ཕྱིར་འཛེར་མ་དང་ཐོ་བས་བརྟན་པོར་བཟོས། 5 སྐུ་འདྲ་ནི་ཁི་རའི་ཞིང་ནང་གི་ཐོ་དང་འདྲ་ཞིང་། སྨྲ་མི་ནུས་ལ་འགྲོ་ཡང་མི་ནུས་པས་ངེས་པར་དུ་མི་ཡིས་ཡར་འགྱོག་དགོས་པ་ཡིན། དེ་རྣམས་ལ་མ་སྐྲག་ཅིག ཅི་ལ་ཞེ་ན། དེ་ཡིས་གནོད་བསྐྱལ་མི་ཐུབ་ལ། བྱིན་རླབས་གནང་བའི་ནུས་པ་ཡང་མེད་དོ་ཞེས་གསུངས། 6 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱི་མཚུངས་ཟླ་སུ་ཡང་མེད། ཁྱེད་ནི་མཆོག་ཏུ་གྱུར་པ་དེ་ཡིན་ལ། ཁྱེད་ཀྱི་མཚན་སྙན་ལ་མཐུ་སྟོབས་ཆེའོ། ། 7 ཀྱེ་མི་རིགས་ཀུན་གྱི་རྒྱལ་པོ་ལགས། ཁྱེད་ལ་གུས་ཤིང་མི་འཇིགས་པ་སུ་ཡོད་དམ། ཁྱེད་ལ་གུས་ཤིང་འཇིགས་པར་འོས་ཏེ། མི་རིགས་ཀུན་གྱི་ཤེས་ལྡན་ཁྲོད་དང་དེ་རྣམས་ཀུན་གྱི་རྒྱལ་ཕྲན་ལའང་ཁྱེད་ཀྱི་དོ་ཟླ་སུ་ཡང་མེད་དོ། ། 8 དེ་རྣམས་ནི་དུད་འགྲོ་དང་འདྲ་ཞིང་ཐམས་ཅད་བླུན་རྨོངས་ཡིན་ཏེ། སྐུ་འདྲ་ནི་ཤིང་སྡོང་འབའ་ཞིག་ཡིན་ལ་དེའི་བཀའ་སློབ་ལ་ཕན་ཐོགས་ཅི་ཡང་མེད་དོ། ། 9 ཐཱར་ཞིས་ནས་ཁྱེར་འོངས་པའི་དངུལ་ལེབ་མོ་དང་། ཨུ་ཕཱ་ཟི་ནས་ཁྱེར་འོངས་པའི་གསེར་ཡོད་དེ། ཐམས་ཅད་ལག་ཤེས་པ་དང་དངུལ་མགར་གྱི་ལག་རྩལ་ཡིན། ཡང་མདོག་སྔོན་པོ་དང་རྒྱ་སྨུག་གི་གོས་ཡོད་དེ། དེ་ཚང་མ་ལག་རྩལ་ཅན་གྱི་ལས་ཀ་ཡིན་ནོ། ། 10 དཀོན་མཆོག་ཡ་ཝཱེ་གཅིག་པུ་ནི་དཀོན་མཆོག་བདེན་པ་ཡིན་ལ། ཁོང་ནི་རྟག་ཏུ་གསོན་པོར་བཞུགས་པའི་དཀོན་མཆོག་དང་དུས་གཏན་གྱི་རྒྱལ་པོ་ཡིན་ཏེ། ཁོང་ཐུགས་ཁྲོས་པ་ཙམ་གྱིས་ས་གཞི་འདར་ཞིང་། ཁོང་གི་ཁྲོ་གཏུམ་ནི་མི་རིགས་ཀུན་གྱིས་མི་ཐེག་གོ ། 11 ཁྱོད་ཚོས་དེ་དག་ལ་འདི་ལྟར། གནམ་ས་མཛད་མཁན་མིན་པའི་ལྷ་དེ་རྣམས་ནི། ས་སྟེང་དང་གནམ་འོག་ནས་མེད་པར་བཟོ་ངེས་ཞེས་ཤོད་དང་། 12 དཀོན་མཆོག་ཡ་ཝཱེས་ཉིད་ཀྱི་ནུས་མཐུ་ལ་བརྟེན་ནས་ས་གཞི་བཀོད་ཅིང་། ཉིད་ཀྱི་ཤེས་རབ་ཀྱིས་འཇིག་རྟེན་མཛད་པ་དང་། ཡང་ཁོང་གི་མཁྱེན་རབ་ཀྱིས་ཨ་སྔོན་དབྱིངས་རྣམས་བཏིངས། 13 ཁོང་གིས་གསུང་སྐད་འདོན་དུས་ནམ་མཁའ་ནས་ཆུ་རྣམས་འཕྱུར་ཞིང་། ཁོང་གིས་ས་མཐའ་ནས་སྤྲིན་དང་སྨུག་པ་ལང་བར་མཛད་པ་དང་། ཆར་བ་དང་ཆབས་ཅིག་གློག་དམར་འཁྱུག་པར་མཛད། ཉིད་ཀྱི་གཏེར་མཛོད་རྣམས་ལས་རླུང་ཡང་འདོན་ནོ། ། 14 མི་རེ་རེ་དུད་འགྲོ་དང་འདྲ་སྟེ་ཤེས་བྱ་མེད་ལ། དངུལ་མགར་རྣམས་ནི་རང་རང་གི་སྐུ་འདྲའི་རྐྱེན་གྱིས་ངོ་ཚ་བ་དང་། དེས་བླུགས་པའི་སྐུ་འདྲ་རྣམས་ནི་རྫུས་མ་ཡིན་ལ་དེ་དག་གི་ནང་དུ་དབུགས་ཀྱང་མེད་དོ། ། 15 སྐུ་འདྲ་ཐམས་ཅད་སྙིང་པོ་མེད་པ་དང་། དེ་ནི་མི་ལ་མགོ་སྐོར་གཏོང་བྱེད་ཙམ་ཡིན་ཏེ། ཉེས་ཆད་གཅོད་པའི་དུས་ལ་སླེབས་ཚེ་དེ་དག་མེད་པར་བཟོ་ངེས་ཡིན། 16 ཡང་ཡ་ཀོབ་ཀྱི་ཐོབ་སྐལ་ནི་དེ་འདྲ་མིན་ཏེ། ཅི་ལ་ཞེ་ན། ཁོང་ནི་ཐམས་ཅད་འགོད་མཁན་གཙོ་བོ་ཡིན་པས་སོ། །ཡེས་ར་ཨེལ་ཡང་ཁོང་གི་ནོར་སྐལ་གྱི་ཚོ་ཁག་ཡིན་པ་དང་། ཁོང་གི་མཚན་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལགས་སོ། །

འབྱུང་འགྱུར་གྱི་ཆག་སྒོ།

17 ཀྱེ་མཐའ་ནས་བསྐོར་བའི་མི་རྣམས། ཁྱོད་རྣམས་ཀྱིས་ཅ་ལག་བསྡུས་ནས་ཡུལ་འདི་དང་འབྲལ་བར་གྱིས། 18 ཅི་ལ་ཞེ་ན། དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ད་རེས་བདག་གིས་ཡུལ་འདིའི་མི་རྣམས་རྒྱང་དུ་གཡུག་པ་དང་། ཡང་དེ་རྣམས་ལ་གནོད་བསྐྱལ་ནས་ཁོ་ཚོའི་གོ་རྟོགས་སད་པར་བྱའོ་ཞེས་གསུངས། 19 ང་རང་རྨས་ཤིང་བདག་གི་རྨ་ཁ་ཤིན་ཏུ་ཆེ་བས་སྐྱོ་བ་ལ། ཡིན་ཡང་ངས་འདི་ནི་བདག་གིས་ངེས་པར་བཟོད་དགོས་པའི་སྡུག་བསྔལ་ཡིན་ཞེས་སྨྲས་སོ། ། 20 ངའི་གུར་བཤིག་ཅིང་ངའི་ཐག་པ་ཐམས་ཅད་བཅད། ངའི་བུ་ཕྲུག་རྣམས་ཀྱང་ང་དང་བྲལ་ནས་མེད་པར་གྱུར་ཏེ། ད་ནི་ངའི་གུར་ཕུབ་མཁན་དང་ངའི་ཡོལ་བ་འགེལ་མཁན་སུ་ཡང་མེད། 21 ཅི་ལ་ཞེ་ན། རྫི་བོ་རྣམས་དུད་འགྲོ་ལྟ་བུར་གྱུར་ཅིང་དཀོན་མཆོག་ཡ་ཝཱེ་མ་བཙལ་བས་དོན་མ་འགྲུབ་ལ། དེ་དག་གི་ལུག་ཁྱུ་ཡང་ཐམས་ཅད་ཁ་ཐོར་དུ་སོང་། 22 སྐད་ཅིག་ཐོས་ཡོང་སྟེ། ལྟོས་དང་དགྲ་བོ་སླེབས་བྱུང་། ཟིང་སློང་ཆེན་པོ་ཞིག་བྱང་ཕྱོགས་ནས་འོང་ཞིང་། ཡ་ཧུ་དཱའི་གྲོང་ཁྱེར་རྣམས་ཞིག་རོ་དང་ཁྱི་སྤྱང་གི་ཚང་དུ་བསྒྱུར་བའོ། ། 23 ཀྱེ་དཀོན་མཆོག་ཡ་ཝཱེ་ལགས། མི་ཡི་འགྲོ་ལམ་རང་ལ་མི་དབང་བ་བདག་གིས་རྟོགས་ཏེ། ལམ་འགྲོ་བས་ཀྱང་རང་གི་གོམ་སྟབས་ལ་ཁ་ལོ་བསྒྱུར་མི་ནུས། 24 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་དྲང་གཞག་ངང་བདག་གི་སྐྱོན་སེལ་བ་ལས། ཉིད་ཀྱི་ཐུགས་ཁྲོའི་ནང་དུ་བདག་ལ་ཉེས་ཆད་མི་གཅོད་རོགས། ཅི་ལ་ཞེ་ན། ཁྱེད་ཀྱིས་ང་རང་མེད་པར་མི་མཛད་པའི་ཕྱིར་དུའོ། ། 25 ཁྱེད་ཀྱིས་ཉིད་ཀྱི་ཐུགས་ཁྲོ་ནི་ཁྱེད་མི་ཤེས་པའི་རྒྱལ་ཁམས་དང་ཁྱེད་ཀྱི་མཚན་ནས་མི་འབོད་པའི་མི་རིགས་རྣམས་ཀྱི་སྟེང་དུ་ལྡུག་པར་མཛོད་ཅིག ཅི་ལ་ཞེ་ན། དེ་རྣམས་ཀྱིས་ཡ་ཀོབ་ཁྱུར་མིད་བཏང་བར་མ་ཟད་རྩ་བ་ནས་མེད་པར་བཟོས་ཤིང་། དེ་དག་གི་ཡུལ་ནི་མི་མེད་ས་སྟོང་དུ་བསྒྱུར་བའོ། །

ལེའུ་བཅུ་གཅིག་པ།

ཡེ་རེམ་ཡཱ་ཡིས་དཀོན་མཆོག་གི་ཞལ་ཆད་སྒྲོག་པ།

1 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 ཁྱོད་ཀྱིས་ཞལ་ཆད་འདིའི་བཀའ་ལ་མཉན་ནས་ཡ་ཧུ་དཱ་པ་དང་ཡེ་རུ་སཱ་ལེམ་པ་རྣམས་ལ་འདི་ལྟར་ཤོད་ཅིག 3 དེ་རྣམས་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་ཞལ་ཆད་འདིའི་བཀའ་ལ་མི་མཉན་པའི་མི་ལ་དམོད་པར་འགྱུར་ངེས། 4 ཞལ་ཆད་འདི་ནི་བདག་གིས་ཁྱོད་ཚོའི་ཕ་མེས་རྣམས་ཨེ་ཅིབ་ཡུལ་ནས་ཕྱིར་ཁྲིད་འོངས་པ་དང་། ལྕགས་འཇུ་བྱེད་ཀྱི་མེ་ཐབ་ནས་བྲལ་བའི་ཉིན་མོ་དེར་ཁོ་རྣམས་ལ་བསྒོས་པའི་བཀའ་ཡིན། ཁྱོད་ཚོས་བདག་གི་བཀའ་ལ་ཉོན་ཅིག བདག་གིས་གང་ཞིག་བསྒོས་པ་ཐམས་ཅད་ལྟར་སྤྱད་པ་སྤྱོད་དང་། དེ་ནས་ཁྱོད་རྣམས་བདག་གི་འབངས་མི་དང་། ང་རང་ཁྱོད་ཅག་གི་དཀོན་མཆོག་ཏུ་འགྱུར་ངེས། 5 བདག་གིས་ཁྱོད་རྣམས་ཀྱི་ཕ་མེས་རྣམས་ལ་བསྐྱལ་བའི་མནའ་དེ་འགྲུབ་པར་བྱས་ནས། དེ་རྣམས་ལ་དེ་རིང་དང་འདྲ་བར་འོ་མ་དང་སྦྲང་རྩི་བཞུར་བའི་ཡུལ་ཞིག་གནང་བར་བྱའོ་ཞེས་གསུངས་པ་ན། བདག་གིས་ཞུ་ལན་དུ། ཀྱེ་དཀོན་མཆོག་ཡ་ཝཱེ་ལགས། ཨ་མེན་ཞུས་པ་ཡིན། 6 དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ཀྱིས་ཡ་ཧུ་དཱའི་གྲོང་ཁྱེར་དང་ཡེ་རུ་སཱ་ལེམ་གྱི་སྲང་ལམ་དག་ཏུ་བཀའ་འདི་ཐམས་ཅད་བསྒྲག་དགོས་ཏེ། ཁྱོད་རྣམས་ཀྱིས་ཞལ་ཆད་འདིའི་བཀའ་རྣམས་ལ་མཉན་ནས་དེ་བཞིན་དུ་སྤྱོད་ཅིག 7 ཅི་ལ་ཞེ་ན། བདག་གིས་ཁྱོད་ཅག་གི་ཕ་མེས་རྣམས་ཨེ་ཅིབ་ཡུལ་ནས་ཕྱིར་ཁྲིད་འོངས་པ་ནས་དེ་རིང་གི་བར་དུ། དེ་དག་ལ་ཡང་ཡང་བསླབ་བྱ་གནང་སྟེ་བདག་གི་བཀའ་ལ་ཉོན་ཅིག་ཅེས་སྨྲས་ཀྱང་། 8 དེ་དག་གིས་མ་མཉན་ཞིང་རྣ་བ་གཏད་ནས་མ་མཉན་པར། རང་གི་སེམས་ངན་གཤིས་གྱོང་གི་རྗེས་སུ་འབྲངས་ཏེ་སྤྱོད་ངན་སྤྱད་པས། བདག་གིས་ཞལ་ཆད་འདིའི་ནང་གི་དམོད་ཚིག་ཐམས་ཅད་དེ་དག་གི་སྟེང་དུ་འབབ་པར་བྱས། བདག་གིས་དེ་སྔ་ཁོ་རྣམས་ལ་ཞལ་ཆད་འདི་བསྲུང་དགོས་པར་བསྒོས་ན་ཡང་དེ་རྣམས་ཀྱིས་མ་བསྲུངས་ཞེས་པའོ་ཞེས་གསུངས་སོ། ། 9 དཀོན་མཆོག་ཡ་ཝཱེས་ང་ལ་འདི་སྐད་དུ། ཡ་ཧུ་དཱ་པ་དང་ཡེ་རུ་སཱ་ལེམ་གྱི་ཡུལ་མིའི་ནང་དུ་མཉམ་དུ་ལྐོག་ཇུས་འཐེན་ནས་རྒྱབ་འགལ་བྱེད་པའི་དོན་ཡོད་དེ། 10 དེ་རྣམས་ཁ་ཕྱིར་འཁོར་ནས་ཁོ་ཚོའི་ཕ་མེས་རྣམས་ཀྱི་སྤྱོད་ངན་ལྟར་བྱེད་ཅིང་བདག་གི་བཀའ་ལ་མཉན་མི་འདོད་པར། ལྷ་གཞན་དག་གི་རྗེས་སུ་འབྲངས་ནས་ཞབས་ཏོག་བསྒྲུབས་པའོ། །ཡང་ཡེས་ར་ཨེལ་གྱི་ཁྱིམ་རྒྱུད་དང་ཡ་ཧུ་དཱའི་ཁྱིམ་རྒྱུད་རྣམས་བདག་གིས་དེ་དག་གི་ཕ་མེས་རྣམས་ཀྱི་བར་དུ་བཞག་པའི་ཞལ་ཆད་དང་འགལ་བས། 11 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག བདག་གིས་ཁོ་རྣམས་ལ་ཆག་སྒོ་འབྱུང་བར་བྱེད་ཅིང་དེ་རྣམས་ཐར་བར་མི་འགྱུར་ལ། དེ་རྣམས་ཀྱིས་བདག་ལ་ནན་གྱིས་ཞུས་ཀྱང་བདག་གིས་མི་མཉན་ཞེས་གསུངས། 12 དུས་དེར་ཡ་ཧུ་དཱའི་གྲོང་ཁྱེར་གྱི་མི་རྣམས་དང་ཡེ་རུ་སཱ་ལེམ་གྱི་ཡུལ་མི་དག་གིས་ཁོ་ཚོས་སྤོས་བདུགས་ནས་ཞབས་ཏོག་སྒྲུབ་པའི་ལྷ་རྣམས་ལ་ནན་གྱིས་ཞུས་ཀྱང་། སྡུག་གིས་མནར་བའི་དུས་སུ་ལྷ་དེ་དག་གིས་ཁོ་རྣམས་སྐྱོབ་པར་མི་འགྱུར་རོ། ། 13 ཀྱེ་ཡ་ཧུ་དཱ། ཁྱོད་ཀྱི་ལྷ་ཡི་གྲངས་ནི་ཁྱོད་ཀྱི་གྲོང་ཁྱེར་གྱི་གྲངས་དང་མཉམ་ཞིང་། ཁྱོད་ཀྱིས་ངོ་ཚའི་གཞི་ཡིན་པའི་པཱ་ཨལ་རྣམས་ལ་སྤོས་བདུག་ཕྱིར་བརྩིགས་པའི་མཆོད་ཁྲི་ཡང་ཡེ་རུ་སཱ་ལེམ་གྱི་ལམ་སྲང་གི་གྲངས་བཞིན་དུ་མང་བས། 14 ཁྱོད་ཀྱིས་མི་འདི་རྣམས་ཀྱི་ཆེད་དུ་གསོལ་བ་མ་འདེབས་ཤིག དེ་རྣམས་ཀྱི་ཕྱིར་ཞུ་འབོད་དང་ཞུ་བའང་མ་བྱེད་ཅིག ཅི་ལ་ཞེ་ན། དེ་རྣམས་སྡུག་བསྔལ་གྱིས་མནར་བའི་དུས་སུ་བདག་ལ་ཞུས་ཀྱང་བདག་གིས་ལན་མི་སྦྱིན་ནོ། ། 15 བདག་གིས་གཅེས་སུ་འཛིན་པ་ཡིས་ནག་ཉེས་ཚབས་ཆེན་བྱས་པས་བདག་གི་མཆོད་ཁང་ནང་དུ་ཅི་ཞིག་བྱེད་དམ། མཆོད་པར་ཕུལ་བའི་ཤ་ཡིས་ཁྱོད་ཀྱི་ཆག་སྒོ་བཟློགས་ནས་ཁྱོད་དགའ་བར་བྱེད་ནུས་སམ། 16 སྔར་དཀོན་མཆོག་ཡ་ཝཱེས་ཁྱོད་ཀྱི་མིང་ལ་ཡིད་དུ་འོང་བ་དང་འབྲས་བུ་ལེགས་པོ་བསྐྱེད་པའི་སྐྱུ་རུ་ཤིང་སྔོན་པོ་ཞེས་བཏགས་མོད། འོན་ཀྱང་ད་ལྟ་ཁོང་གིས་རླུང་དམར་གྱི་སྒྲ་ཆེན་པོས་དེ་ལ་མེ་སྦར་ནས་ཡལ་ག་རྣམས་གཅོག་པར་འགྱུར། 17 མ་གཞི་ཁྱོད་འཛུགས་མཁན་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཆག་སྒོ་བཏང་ནས་ཁྱོད་ལ་རྒོལ་བར་གསུངས། ཅི་ལ་ཞེ་ན། ཡེས་ར་ཨེལ་གྱི་ཁྱིམ་རྒྱུད་དང་ཡ་ཧུ་དཱའི་ཁྱིམ་རྒྱུད་གཉིས་ཀྱིས་སྤྱོད་ངན་སྤྱད་པ་དང་། དེ་དག་གིས་པཱ་ཨལ་ལ་སྤོས་བདུགས་ནས་ང་རང་ཁྲོ་བར་བྱས་པས་སོ། །

ཡེ་རེམ་ཡཱ་གསོད་པའི་ཇུས་ངན།

18 དཀོན་མཆོག་ཡ་ཝཱེས་ང་ལ་མཛུབ་སྟོན་གནང་བས་ངས་རྟོགས་པ་དང་། ཁྱེད་ཀྱིས་དེ་དག་གི་སྤྱོད་ལུགས་ང་ལ་བསྟན་པ་ཡིན། 19 ང་ནི་ཞི་ཞིང་དུལ་བའི་ལུ་གུ་ཞིག་དང་འདྲ་བར་བཤའ་རུ་ཁྲིད་པ་དང་། དེ་ཚོས་རང་ཅག་གིས་ལྗོན་ཤིང་དེ་ཤིང་ཏོག་དང་བཅས་མེད་པར་བྱས་ནས། ཁོ་གསོན་ཡུལ་ནས་ཚར་གཅོད་བྱེད་པར་བྱ། ཕྱིན་ཆད་ཁོའི་མིང་ཙམ་ཡང་དྲན་པར་མི་འགྱུར་ཞེས་གྲོས་ངན་བཏབ་ནས་ང་རང་ལྐོག་གསོད་བྱེད་པར་རྩོམ་པ་ངས་མ་ཤེས། 20 འོན་ཀྱང་དྲང་བདེན་ཀྱི་ཁྲིམས་ཐག་གཅོད་པ་དང་། མིའི་སེམས་དང་བསམ་པར་ཞིབ་དཔྱོད་མཛད་པའི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལགས། ངས་རང་གི་ཁ་མཆུ་ཁྱེད་ལ་བཅོལ་བས་ན། ཁྱེད་ཀྱིས་དེ་ཚོར་ལན་གནང་བ་ང་ལ་མཐོང་བར་མཛོད་ཅིག 21 དེ་བས་ཁྱོད་ཀྱི་སྲོག་འཚོལ་བའི་ཨ་ན་ཐོད་པ་རྣམས་ལ་དཀོན་མཆོག་ཡ་ཝཱེས་བཀའ་བཀྱོན་གནང་ངོ་། །ཁོ་རྣམས་ན་རེ། ཁྱོད་ནི་ང་ཚོའི་ལག་ཏུ་མི་འཆི་བའི་ཕྱིར་དུ་ཁྱོད་ཀྱིས་དཀོན་མཆོག་ཡ་ཝཱེའི་མཚན་གྱི་སྒོ་ནས་ལུང་མ་སྟོན་ཞེས་སྨྲས། 22 དེའི་ཕྱིར་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག བདག་གིས་དེ་རྣམས་ལ་ཉེས་ཆད་གཅོད་ངེས་ལ། དེ་དག་གི་ན་གཞོན་རྣམས་ནི་རལ་གྲིའི་འོག་ནས་འཆི་བ་དང་། དེ་དག་གི་བུ་དང་བུ་མོ་རྣམས་ནི་མུ་གེ་ལས་འཆི་བར་འགྱུར། 23 ཉེས་ཆད་གཅོད་པའི་དུས་དེར་བདག་གིས་ཨ་ན་ཐོད་པ་རྣམས་ལ་ཆག་སྒོ་འབྱུང་བར་བྱེད་པས། དེ་རྣམས་ལས་སུ་ཡང་ལུས་པར་མི་འགྱུར་ཞེས་གསུངས་སོ། །

ལེའུ་བཅུ་གཉིས་པ།

ཡེ་རེམ་ཡཱ་ཡིས་དཀོན་མཆོག་ཡ་ཝཱེ་ལ་ཞུ་བ་བྱས་པ།

1 ཀྱེ་དཀོན་མཆོག་ཡ་ཝཱེ་ལགས། བདག་གིས་ཁྱེད་དང་རྩོད་པའི་དུས་སུ་ཁྱེད་ཉིད་ནམ་ཡང་དྲང་བདེན་ཡིན། ཡིན་ཡང་དྲང་གཞག་གི་ཐད་ངས་ད་དུང་ཁྱེད་ལ་རྩོད་དགོས་ཏེ། ངན་པའི་ལམ་ནི་ཅིའི་ཕྱིར་བདེ་བླག་ཡིན་ནམ། གཡོ་སྒྱུ་ཆེས་ཆེར་སྤེལ་མཁན་ཐམས་ཅད་ཅིའི་ཕྱིར་བདེ་བར་གནས་སམ། 2 ཁྱེད་ཀྱིས་ཁོ་རྣམས་བཙུགས་ནས་དེ་རྣམས་རྩ་བ་རྒྱས་ཤིང་ཡར་སྐྱེས་ཏེ་འབྲས་བུའང་ཐོགས་པ་ཡིན། དེ་རྣམས་ཁ་ནས་ཁྱེད་དང་ཉེ་ཡང་སེམས་ནི་ཁྱེད་དང་རིང་དུ་གྱེས་སོ། ། 3 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ང་རང་མཁྱེན་ཞིང་གཟིགས་པ་དང་། ངའི་སེམས་ནི་ཁྱེད་ཀྱི་ཕྱོགས་སུ་གང་འདྲ་ཡིན་པར་ཞིབ་དཔྱོད་མཛད་པ་ཡིན། ཁྱེད་ཀྱིས་དེ་རྣམས་ཕྱི་རུ་དྲུད་ནས་བཤས་ལུག་བཞིན་དུ་གསོད་པའི་ཉིན་མོའི་བར་དུ་ལོགས་སུ་བཀར་བར་མཛོད། 4 ཡུལ་འདིས་མྱ་ངན་བྱེད་ཅིང་རི་ཐང་གི་རྩྭ་སྔོན་ཡོད་ཚད་སྐམ་ནས་ནམ་དུས་བར་དུ་ལུས་སམ། ཅི་ལ་ཞེ་ན། དེ་རུ་སྡོད་པའི་མི་རྣམས་ཀྱི་སྤྱོད་ངན་གྱི་རྐྱེན་གྱིས། ཕྱུགས་ཟོག་དང་འདབ་ཆགས་ཐམས་ཅད་རྩ་བ་ནས་མེད་པར་གྱུར་ཏེ། སྔར་དེ་དག་གིས་ཁོང་གིས་ངེད་ཅག་གི་མཇུག་འབྲས་མི་མཐོང་ཞེས་སྨྲས་སོ། ། 5 ཡང་ཁྱོད་ནི་རྐང་ཐང་དང་མཉམ་དུ་རྒྱུག་དུས་ཐང་ཆད་པ་ཡིན་ན། རྟ་མཆོག་དང་ཅི་ལྟར་འགྲན་ནམ། ཁྱོད་ནི་བདེ་ཞིང་འཇགས་པའི་ཡུལ་དུའང་འགྱེལ་བ་ཡིན་ན། ཡོར་དན་གཙང་པོའི་ནགས་ཚལ་དུ་ཅི་ཞིག་བྱའམ། 6 ཁྱོད་རང་གི་སྤུན་མཆེད་རྣམས་དང་ཁྱོད་ཀྱི་ཕ་རྒྱུད་ཀྱིས་ཀྱང་ཁྱོད་ལ་གཡོ་སྒྱུ་སྤྱད་དེ། ཁྱོད་ཀྱི་རྒྱབ་ནས་སྐད་ཆེན་པོས་འུར་རྒྱག་པ་དང་། དེ་ཚོས་ཁྱོད་ལ་གཏམ་སྙན་མོ་བཤད་ནའང་ཁྱོད་ཀྱིས་དེ་དག་ལ་ཡིད་ཆེས་བྱེད་མི་རུང་།

7 ངས་རང་གི་ཕོ་བྲང་སྤངས་ཏེ་རང་གི་ནོར་སྐལ་ཡང་དོར་ནས། བདག་གི་སྙིང་ཉེ་བ་དེ་མོའི་དགྲ་ཡི་ལག་ཏུ་གཏད་པ་ཡིན། 8 ངའི་ནོར་སྐལ་ནི་ང་ལ་མཚོན་ན་ནགས་ཚལ་གྱི་སེང་གེ་དང་འདྲ་བར་གྱུར་ཏེ། དེས་ང་རོ་དང་བཅས་ང་ལ་རྒོལ་བས་ང་དེ་ལ་སྡང་བ་ཡིན། 9 ངའི་ནོར་སྐལ་ནི་ང་ལ་མཚོན་ན་བྱ་རྒོད་ཁྲ་བོ་དང་འདྲ་ཞིང་། བྱ་རྒོད་གཞན་རྣམས་ཀྱིས་ཕྱོགས་བཞི་ནས་མོ་ལ་རྒོལ་བ་མ་ཡིན་ནམ། ཁྱོད་རྣམས་སོང་ནས་རི་ཐང་གི་གཅན་གཟན་སྣ་ཚོགས་བསྡུས་ནས་དེ་རྣམས་ལ་ཧབ་ཟ་བྱེད་དུ་ཆུག་ཅིག 10 ལུག་རྫི་མང་པོས་ངའི་རྒུན་འབྲུམ་ར་བ་བརླགས་ནས། ངའི་ས་ཆ་རྣམས་བརྫིས་ཤིང་ངའི་ཡིད་དུ་འོང་བའི་ས་ཆ་རྣམས་མི་མེད་ལུང་སྟོང་དུ་བསྒྱུར་ཏོ། ། 11 ཁོ་རྣམས་ཀྱིས་ཡུལ་དེ་ཐང་རྒོད་དུ་བསྒྱུར་ཅིང་། ཡུལ་དེ་ཐང་རྒོད་དུ་གྱུར་པས་བདག་གི་ཕྱོགས་སུ་ངུ་འབོད་བྱེད། ཡུལ་ཐམས་ཅད་ཐང་རྒོད་དུ་གྱུར་ནའང་དེར་དོ་ཁུར་བྱེད་མཁན་སུ་ཡང་མེད། 12 སྲོག་ལེན་མཁན་ནི་དབེན་སྟོང་གི་སྐྱ་ཐེར་ཐེར་གྱི་མཐོ་སྒང་རྣམས་སུ་འོངས་ནས། དཀོན་མཆོག་ཡ་ཝཱེའི་རལ་གྲི་ཡིས་ཡུལ་གྱི་འདི་ཕྱོགས་ནས་ཕ་གའི་བར་དུ་ཐམས་ཅད་མེད་པར་མཛད་ཅིང་། ཤ་ཁྲག་ལས་གྲུབ་པ་གང་ལའང་བདེ་བ་མེད་དོ། ། 13 དེ་རྣམས་ཀྱིས་གྲོ་བཏབ་ཀྱང་ཚེར་མ་བསྡུས། དཀའ་ལས་ཆེན་པོ་མྱངས་ནའང་འབྲས་བུ་ཅི་ཡང་མ་ཐོབ། ཅི་ལ་ཞེ་ན། དཀོན་མཆོག་ཡ་ཝཱེའི་ཁྲོ་གཏུམ་གྱི་རྐྱེན་གྱིས་ཁྱོད་རྣམས་རང་གི་སྟོན་ཐོག་གི་ཕྱིར་ངོ་ཚ་བར་འགྱུར།

ཡ་ཝཱེས་ཡེས་ར་ཨེལ་ལ་ཞལ་བཞེས་གནང་བ།

14 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག བདག་གིས་ཁྱིམ་མཚེས་ངན་པ་སྟེ་ངས་ཡེས་ར་ཨེལ་གྱི་མི་རྣམས་ལ་གནང་བའི་ནོར་སྐལ་བཙན་བཟུང་བྱེད་མཁན་ཐམས་ཅད་ཡུལ་ཁམས་འདི་ནས་འདོན་པར་བྱ་ཞིང་། ངས་ཡ་ཧུ་དཱའི་ཁྱིམ་རྒྱུད་ཀྱང་དེ་དག་གི་ཁྲོད་ནས་འདོན་པར་འགྱུར། 15 ངས་ཁོ་རྣམས་བཏོན་པའི་རྗེས་སུ་ཁ་ཕྱིར་འཁོར་ནས་དེ་རྣམས་སྙིང་རྗེས་བསྐྱང་བ་དང་། དེ་རྣམས་ཕྱིར་ཁྲིད་འོངས་ནས་རང་རང་གི་ནོར་སྐལ་ཏེ་རང་རང་གི་ཡུལ་དུ་ལོག་པར་བྱའོ། ། 16 གལ་སྲིད་དེ་དག་གིས་ལྷག་བསམ་རྣམ་དག་གིས་ངའི་འབངས་མིའི་ཚུལ་བསླབ་ཏེ། ངའི་མིང་གི་སྒོ་ནས་མནའ་བསྐྱལ་ནས་འདི་ལྟར། ངས་གཏན་དུ་བཞུགས་པའི་དཀོན་མཆོག་ཡ་ཝཱེའི་མཚན་གྱི་སྒོ་ནས་མནའ་སྐྱེལ་ལོ་ཞེས་སྨྲ་ཞིང་། སྔར་དེ་དག་གིས་ངའི་འབངས་མི་ལ་པཱ་ཨལ་གྱི་མིང་གི་སྒོ་ནས་མནའ་སྐྱེལ་ལུགས་བསླབས་པ་བཞིན་བྱས་ན། དེ་དག་ངའི་འབངས་མིའི་ནང་དུ་གཞི་ཚུགས་པར་འགྱུར། 17 འོན་ཀྱང་དེ་རྣམས་ཀྱིས་མ་མཉན་ན། ངས་མི་རིགས་དེ་ནི་འདོན་པར་འགྱུར་བར་མ་ཟད་རྩ་བ་ནས་མེད་པར་གཏོང་ངེས་ཡིན་ཞེས་དཀོན་མཆོག་ཡ་ཝཱེས་གསུངས་པའོ། །

ལེའུ་བཅུ་གསུམ་པ།

སྐ་རགས་ཀྱི་དཔེ།

1 དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་སོང་ལ་སོ་རས་ཀྱི་སྐ་རགས་ཤིག་ཉོས་ཏེ་རྐེད་པར་དཀྲིས་ཤིག ཡང་དེ་ཆུའི་ནང་དུ་མ་སྦང་ཞིག་ཅེས་གསུངས་པས། 2 ངས་ཀྱང་དཀོན་མཆོག་ཡ་ཝཱེའི་བཀའ་བཞིན་དུ་སྐ་རགས་ཤིག་ཉོས་ནས་རང་གི་རྐེད་པར་དཀྲིས་སོ། ། 3 ཡང་དཀོན་མཆོག་ཡ་ཝཱེའི་བཀའ་ཐེངས་གཉིས་པ་ང་ལ་བྱུང་སྟེ་འདི་སྐད་དུ། 4 ཁྱོད་ཀྱིས་རང་གིས་ཉོས་ཡོང་ནས་རྐེད་པར་དཀྲིས་ཡོད་པའི་སྐ་རགས་ཁྱེར་ནས། ཡར་ལོངས་ལ་ཕི་རཱད་གཙང་པོའི་འགྲམ་དུ་སོང་ལ། སྐ་རགས་དེའི་བྲག་ཕུག་ནང་དུ་སྦ་བར་གྱིས་ཞེས་གསུངས་པ་ལ། 5 དཀོན་མཆོག་ཡ་ཝཱེས་ང་ལ་བཀའ་བབས་པ་བཞིན་དུ། བདག་སོང་ནས་སྐ་རགས་དེ་ཕི་རཱད་གཙང་པོའི་འགྲམ་དུ་སྦས་སོ། ། 6 ཡང་ཉིན་མང་པོ་འགོར་རྗེས་དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ལོངས་ལ་ཕི་རཱད་གཙང་པོར་སོང་ནས། བདག་གིས་ཁྱོད་ལ་བཀའ་བབས་ཏེ་སྦས་པའི་སྐ་རགས་དེ་ལོངས་ཤོག་ཅེས་གསུངས། 7 དེ་ནས་ང་ཕི་རཱད་གཙང་པོར་སོང་ནས་སྐ་རགས་དེ་ངས་སྦས་ས་ནས་བསློགས་ཏེ་བླངས་པ་ན། ལྟོས་ཤིག སྐ་རགས་ཧྲུལ་ནས་བེད་མེད་དུ་གྱུར་ཏོ། ། 8 ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་བ་འདི་ལྟ་སྟེ། 9 དཀོན་མཆོག་ཡ་ཝཱེས་འདི་སྐད་དུ། ངས་ཡ་ཧུ་དཱའི་ང་རྒྱལ་དང་ཡེ་རུ་སཱ་ལེམ་གྱི་རང་སྣང་ཆེན་པོ་ཡང་དེ་དང་དེ་བཞིན་དུ་ཉམས་པར་བྱའོ། ། 10 མི་ངན་པ་འདི་དག་གིས་ངའི་བཀའ་ལ་མི་མཉན་པར། རང་གི་གཤིས་རྒྱུད་གྱོང་པོ་བཞིན་དུ་སྤྱོད་པ་སྤྱད་དེ། ལྷ་གཞན་རྣམས་ཀྱི་རྗེས་སུ་འབྲངས་པ་དང་དེ་དག་ལ་ཞབས་ཏོག་བསྒྲུབས་ནས་ཕྱག་བཙལ་བས། ཁོ་རྣམས་ཀྱང་སྐ་རགས་འདི་བཞིན་དུ་སྤྱོད་ཡུལ་གང་ཡང་མེད་པར་འགྱུར། 11 སྐ་རགས་ཅི་ལྟར་མི་ཡི་རྐེད་པར་འབྱར་བ་བཞིན། ངས་ཀྱང་ཡེས་ར་ཨེལ་ཁྱིམ་རྒྱུད་ཐམས་ཅད་དང་ཡ་ཧུ་དཱའི་ཁྱིམ་རྒྱུད་ཐམས་ཅད་ནི། ང་ལ་གཏོགས་པའི་མི་ལ་གྱུར་ནས་ང་ལ་མཚན་སྙན་གྲགས་དང་། བསྟོད་པ། གཟི་བརྗིད་བཅས་འབྱུང་བར་ངས་རང་ལ་སྦྱར་བ་ཡིན་མོད། འོན་ཀྱང་དེ་དག་གིས་མཉན་པར་མ་འདོད་དོ་ཞེས་དཀོན་མཆོག་ཡ་ཝཱེས་གསུངས་པའོ། །

རྒུན་ཆང་གི་རྫ་མའི་དཔེ།

12 དེའི་ཕྱིར། ཁྱོད་ཀྱིས་དེ་དག་ལ་འདི་ལྟར། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། རྒུན་ཆང་གི་རྫ་མ་རེ་རེ་རྒུན་ཆང་གིས་བཀང་བར་བྱོས་ཤིག་ཅེས་པའོ་ཞེས་སྨྲོས་དང་། དེ་དག་གིས་ཁྱོད་ལ་ལན་དུ། ངེད་ཅག་གིས་རྒུན་ཆང་གི་རྫ་མ་རེ་རེ་རྒུན་ཆང་གིས་བཀང་བར་བྱེད་མི་ཤེས་སམ་ཞེས་སྨྲ་བར་འགྱུར་ལ། 13 ཡང་ཁྱོད་ཀྱིས་དེ་དག་ལ་འདི་ལྟར། དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག བདག་གིས་གནས་འདིའི་ཡུལ་མི་ཐམས་ཅད་དེ། དཱ་བིད་ཀྱི་ཁྲི་ལ་བཞུགས་པའི་རྒྱལ་པོ་དང་མཆོད་དཔོན། ལུང་སྟོན་པ། ཡེ་རུ་སཱ་ལེམ་གྱི་ཡུལ་མི་ཐམས་ཅད་རྒུན་ཆང་གིས་རབ་ཏུ་བཟི་བར་བྱེད་ཅིང་། 14 བདག་གིས་དེ་རྣམས་ཕན་ཚུན་འགལ་བར་བྱེད་དེ་ཕ་དང་བུ་ཡང་ཕན་ཚུན་འགལ་བར་འགྱུར། བདག་གིས་གཅེས་སུ་མི་འཛིན་ཞིང་། ཤ་ཚ་བར་མི་བྱེད་ལ། སྙིང་རྗེ་ཡང་མི་བྱེད་པར་དེ་དག་ཚར་དུ་གཅོད་པར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། ། 15 འདི་ནི་དཀོན་མཆོག་ཡ་ཝཱེས་གསུངས་པ་ཡིན་པས་ཁྱོད་ཚོས་ཉོན་ཅིག རྣ་བ་གཏད་ནས་ཉོན་ཅིག ང་རྒྱལ་མ་སྐྱེས་ཤིག 16 ཁྱོད་རྣམས་ཀྱི་དཀོན་མཆོག་ཡ་ཝཱེས་ད་དུང་མུན་ནག་མ་གནང་གོང་དང་། ཁྱོད་རྣམས་ཀྱི་རྐང་པ་མུན་པ་འཐིབས་པའི་རི་བོར་མ་འགྱེལ་སྔོན་དུ། གཟི་བརྗིད་ཐམས་ཅད་ཁོང་ལ་ཕུལ་དང་། དེ་མིན་ཚེ་ཁྱོད་རྣམས་ཀྱིས་འོད་ལ་སྒུག་ཀྱང་ཁོང་གིས་འོད་ནི་སྨག་རུམ་དང་མུན་ནག་ཏུ་མཛད་དོ། ། 17 ཁྱོད་རྣམས་ཀྱིས་གཏམ་འདིར་མི་མཉན་ན། ཁྱོད་ཚོའི་ང་རྒྱལ་གྱི་ཕྱིར་ང་རང་ཕག་ནས་ངུས་ཏེ་ངའི་མིག་ལས་སྡུག་གི་མཆི་མ་བཞུར་ངེས་ཡིན། ཅི་ལ་ཞེ་ན། དཀོན་མཆོག་ཡ་ཝཱེའི་ལུག་ཁྱུ་བཙོན་དུ་ཁྱེར་བའི་ཕྱིར་རོ། ། 18 ཁྱོད་ཀྱིས་རྒྱལ་པོ་དང་རྒྱལ་ཡུམ་གཉིས་ལ་འདི་ལྟར། ཁྱོད་ཅག་གི་དཔལ་དང་ལྡན་པའི་ཅོད་པན་དེ་ཁྱོད་ཚོའི་མགོ་ནས་མར་ལྷུང་བས་ན་ཁྱོད་རྣམས་ནི་ཁེངས་སྐྱུང་ངང་སྡོད་ཅིག་ཅེས་སྨྲོས་ཤིག 19 ནེ་གུབ་ཡུལ་གྱི་གྲོང་ཁྱེར་རྣམས་ཀྱི་སྒོ་བརྒྱབ་ནས་དེ་འབྱེད་མཁན་སུ་ཡང་མེད་ལ། ཡ་ཧུ་དཱ་ཡོངས་རྫོགས་བཙོན་དུ་ཁྱེར་ནས་ཚང་མ་བཙོན་དུ་ཁྲིད་དོ། ། 20 ཁྱོད་རྣམས་ཀྱིས་མགོ་བོ་ཡར་བཀྱགས་ཏེ་བྱང་ཕྱོགས་ནས་འོངས་པའི་མི་རྣམས་ལ་ལྟོས་ཤིག ཁྱོད་ཀྱིས་གཟི་བརྗིད་དུ་བརྩིས་པའི་ལུག་ཁྱུ་སྟེ་སྔར་ཁྱོད་ལ་གནང་བའི་ལུག་ཁྱུ་ད་ལྟ་གང་དུ་ཡོད་དམ། 21 དཀོན་མཆོག་ཡ་ཝཱེས་ཁྱོད་ཀྱིས་བསླབས་པའི་མནའ་གྲོགས་རྣམས་འགོ་དཔོན་དུ་བསྐོས་ནས་ཁྱོད་ལ་དབང་བསྒྱུར་བར་མཛད་པས་ཁྱོད་ལ་སྨྲ་བ་ཅི་ཞིག་ཡོད་དམ། ཁྱོད་སྡུག་བསྔལ་གྱིས་བཟུང་ནས་གཟེར་རྒྱག་པའི་བུད་མེད་ལྟར་འགྱུར་བ་མ་ཡིན་ནམ། 22 ཇི་སྟེ་ཁྱོད་ཀྱིས་སེམས་སུ་དོན་འདི་ཐམས་ཅད་བདག་གི་སྟེང་དུ་བྱུང་བ་ཅི་ཡིན་ནམ་སྙམ་ན། ཁྱོད་ཀྱི་ཐུ་བ་རྣམས་ཡར་བཀྱགས་ནས་ཁྱོད་ཀྱི་ཕྱི་རྟིང་རྨས་པ་ *ནི་ཁྱོད་སྡིག་པ་ཆེ་བའི་རྐྱེན་གྱིས་ཡིན། 23 གུ་ཤ་པས་སྐྱི་མོ་ག་ལ་བསྒྱུར་ཐུབ་བམ། གཟིག་གིས་རང་གི་ཁྲ་ཐིག་བརྗེ་ནུས་སམ། ཇི་སྟེ་ནུས་ན། སྤྱོད་ངན་ལ་གོམས་པ་ཁྱོད་ཚོས་ཀྱང་བཟང་པོ་སྤྱོད་ནུས་པ་ཡིན། 24 དེ་བས་ངས་དེ་དག་ནི་དབེན་སྟོང་གི་རླུང་གིས་འཁྱེར་བའི་སྦུར་མ་ལྟར་འཁུར་བར་བྱའོ། ། 25 དཀོན་མཆོག་ཡ་ཝཱེས་འདི་སྐད་དུ། འདི་ནི་ཁྱོད་ལ་འཐོབ་འོས་པ་སྟེ་བདག་གིས་ཁྱོད་ལ་ཚད་པའི་ཟ་སྐལ་ཡིན། ཅི་ལ་ཞེ་ན། ཁྱོད་ཀྱིས་ང་བརྗེད་པར་གྱུར་ནས་རྫུས་མ་ལ་བརྟེན་པའི་ཕྱིར་རོ། ། 26 དེའི་ཕྱིར་ངས་ཁྱོད་ཀྱི་ཐུ་བ་ཡར་བརྫེས་ནས་ཁྱོད་ཀྱི་གདོང་ལ་བཀབ་སྟེ་ཁྱོད་ཀྱི་ངོ་ཚ་རྣམས་མངོན་པར་བྱ། 27 ཁྱོད་ཀྱིས་ས་སྟོང་གི་རི་ཀླུང་རྣམས་སུ་ལོག་གཡེམ་སྤྱད་ནས་སྐད་ཅོར་རྒྱག་པ་དང་། གཡེམ་སྦྱོར་ལ་བརྩོན་པའི་ཞེན་ལོག་གི་ལས་འདི་རྣམས་ངས་མཐོང་བ་ཡིན། ཀྱེ་ཡེ་རུ་སཱ་ལེམ་ཁྱོད་ལ་ཆག་སྒོ་འབྱུང་། ཁྱོད་གཙང་མར་བཟོ་མི་འདོད་པར་ག་དུས་བར་དུ་བསྒུག་དགོས་སམ་ཞེས་གསུངས་སོ། །

ལེའུ་བཅུ་བཞི་པ།

འཇིགས་སུ་རུང་བའི་ཐན་པ།

1 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་ནས་ཐན་པའི་སྐོར་གླེང་བ་སྟེ། 2 ཡ་ཧུ་དཱ་ཡིས་མྱ་ངན་བྱེད། དེའི་མཁར་སྒོ་རྣམས་ཉམས་པར་གྱུར་ནས་མི་ཐམས་ཅད་སར་བསྡད་དེ་མྱ་ངན་ཞུ་ཞིང་། ཡེ་རུ་སཱ་ལེམ་གྱི་ངུ་སྐད་ཡར་ཁྱབ་པ་ཡིན། 3 དེ་དག་གི་སྐུ་དྲག་རྣམས་ཀྱིས་ཞབས་ཕྱི་རྣམས་ཆུ་ལེན་དུ་མངགས་ནས། དེ་རྣམས་རྫིང་བུའི་འགྲམ་དུ་ཕྱིན་ཡང་ཆུ་མ་རྙེད་པས་སྣོད་སྟོང་བ་ཁུར་ནས་ངོ་ཚ་ཞིང་མགོ་བསྒུར་ཏེ་ཕྱིར་ལོག་འོང་། 4 ས་ལ་ཆར་མ་བབས་པར་ས་གཞི་སྐམ་ནས་གས་པར་གྱུར་པས། ཞིང་བ་རྣམས་ཀྱང་ངོ་ཚ་ནས་མགོ་བསྒུར་ཏོ། ། 5 དེ་ཡང་རྩྭ་མེད་པས་ན་ཐང་རྒོད་ཀྱི་ཤ་མོ་ལ་ཤ་ཕྲུག་སྐྱེས་ཀྱང་དེ་སྤང་བར་བྱེད། 6 རྐྱང་རྣམས་སྐྱ་ཐེར་ཐེར་གྱི་རི་སྒང་དུ་འགྲེང་ཞིང་ཁྱི་སྤྱང་ལྟར་དབུགས་རྔུབ་པ་དང་། རྩྭ་མེད་པས་དེ་དག་གི་མིག་ལ་མདངས་མེད་པར་འགྱུར་ཞེས་གསུངས།

7 ཀྱེ་དཀོན་མཆོག་ཡ་ཝཱེ་ལགས། ངེད་རྣམས་ཀྱིས་ཐེངས་མང་པོར་ངོ་ལོག་བྱས་ཏེ་ཁྱེད་དང་འགལ་བའི་སྡིག་པ་བསགས་པས། ངེད་ཅག་གི་སྡིག་པས་ངེད་རྣམས་ལ་ར་སྤྲོད་བྱེད་ནའང་། ཁྱེད་ཀྱིས་ཉིད་ཀྱི་མཚན་གྱི་དོན་དུ་ད་དུང་འཕྲིན་ལས་མཛོད་ཅིག 8 ཀྱེ་ཡེས་ར་ཨེལ་གྱི་རེ་བ་བཅོལ་ས་དང་དཀའ་སྡུག་ལ་འཕྲད་དུས་སྐྱབས་སུ་འགྲོ་ས་ལགས། ཁྱེད་ནི་ཡུལ་ཁམས་འདིར་བྱེས་སུ་སྡོད་པའི་མི་དང་མཚུངས་ཤིང་། ཡང་ན་ཞག་གཅིག་ལ་མ་གཏོགས་མི་འདུག་པའི་མགྲོན་པོ་ཞིག་དང་འདྲ་བ་ཅི་ཡིན་ནམ། 9 ཁྱེད་ནི་ཧོན་འཐོར་བའི་མི་ཞིག་གམ། ཡང་ན་མི་སྐྱོབ་པར་མི་ནུས་པའི་དཔའ་བོ་ཞིག་དང་འདྲ་བ་ཅི་ཡིན་ནམ། ཀྱེ་དཀོན་མཆོག་ཡ་ཝཱེ་ལགས། ཁྱེད་ནི་སྔར་བཞིན་ངེད་ཅག་གི་དཀྱིལ་དུ་བཞུགས་ཤིང་། ངེད་རྣམས་ནི་ཁྱེད་ཀྱི་མཚན་ལ་གཏོགས་པའི་མི་ཡིན་པས། ཁྱེད་ཀྱིས་ངེད་རྣམས་འདོར་བར་མི་མཛད་རོགས། 10 དཀོན་མཆོག་ཡ་ཝཱེས་མི་འདི་རྣམས་ལ་འདི་སྐད་དུ། མི་འདི་དག་ནི་གང་སར་འཁྱམ་པ་ལ་དགའ་ཞིང་རང་གི་གོམ་སྟབས་ལ་ཚོད་མ་བཟུང་བའི་རྐྱེན་གྱིས། དཀོན་མཆོག་ཡ་ཝཱེས་དེ་རྣམས་དང་ལེན་མི་བྱེད་པར། ད་ལྟ་ཁོང་གིས་དེ་ཚོའི་སྡིག་ཉེས་རྣམས་དྲན་ཞིང་། དེ་དག་གི་སྡིག་པའི་ཕྱིར་དུ་ཉེས་ཆད་གཅོད་དོ་ཞེས་གསུངས་སོ། ། 11 ཡང་དཀོན་མཆོག་ཡ་ཝཱེས་ང་ལ་འདི་སྐད་དུ། མི་འདི་དག་ལ་བྱིན་རླབས་འཐོབ་པའི་ཕྱིར་ཞུ་བ་མ་བྱེད་ཅིག 12 དེ་དག་གིས་སྨྱུང་གནས་སྲུང་དུས་ངས་ཁོ་ཚོའི་ཞུ་བར་མི་མཉན་ལ། སྦྱིན་སྲེག་གི་མཆོད་པ་དང་འབྲུ་རིགས་ཀྱི་མཆོད་པ་འབུལ་དུས་ངས་དང་ལེན་མི་བྱེད་པར། ངས་དེ་དག་རལ་གྲི་དང་མུ་གེ རིམས་ནད་བཅས་ཀྱིས་མེད་པར་བྱའོ་ཞེས་གསུངས་སོ། ། 13 དེ་ནས་ངས་འདི་ལྟར། ཀྱེ་གཙོ་བོ་ཡ་ཝཱེ་ལགས། གཟིགས་དང་། ལུང་སྟོན་པ་རྣམས་ཀྱིས་ནམ་རྒྱུན་དེ་རྣམས་ལ། ཁྱོད་ཅག་གིས་རལ་གྲི་མཐོང་བར་མི་འགྱུར། མུ་གེའང་འབྱུང་བར་མི་འགྱུར། དཀོན་མཆོག་ཡ་ཝཱེས་ཡུལ་ཁམས་འདི་ནས་ཁྱོད་རྣམས་ལ་དུས་གཏན་གྱི་ཞི་བདེ་གནང་བར་འགྱུར་ཞེས་སྨྲས་སོ་ཞུས་པ་ལ། 14 དཀོན་མཆོག་ཡ་ཝཱེས་ང་ལ་འདི་སྐད་དུ། ལུང་སྟོན་པ་དེ་རྣམས་ཀྱིས་ངའི་མིང་གཡར་ནས་རྫུན་གྱི་ལུང་སྟོན་པ་དང་། ངས་དེ་དག་མ་མངགས་ལ་ཁོ་ཚོར་བཀའ་ཡང་མ་བསྒོས། གསུང་ཡང་མ་གནང་ངོ་། །དེ་དག་གིས་ཁྱོད་རྣམས་ལ་ལུང་བསྟན་པ་ནི་ཞལ་གཟིགས་རྫུས་མ་དང་མོ་དང་། སྙིང་པོ་མེད་པའི་དོན། རང་སེམས་ཀྱི་གཡོ་སྒྱུ་བཅས་ཡིན་པས། 15 དཀོན་མཆོག་ཡ་ཝཱེས་འདི་སྐད་དུ། ངའི་མིང་གཡར་ནས་ལུང་སྟོན་མཁན་གྱི་ལུང་སྟོན་པ་དེ་རྣམས་གླེང་ན་ངས་དེ་རྣམས་མངགས་མེད། དེ་དག་གིས་ཡུལ་འདི་ལ་རལ་གྲི་དང་མུ་གེ་མི་འབྱུང་ཟེར་ཡང། དོན་དམ་དུ་ལུང་སྟོན་པ་དེ་དག་ནི་རལ་གྲི་དང་མུ་གེས་མེད་པར་བཟོ་ངེས་ཡིན། 16 དེ་དག་གི་ལུང་བསྟན་ལ་ཉན་པའི་མི་རྣམས་ཀྱང་མུ་གེ་དང་རལ་གྲིའི་རྐྱེན་གྱིས། ཡེ་རུ་སཱ་ལེམ་གྱི་སྲང་ལམ་དུ་གཡུགས་ནས་དུར་ལ་འཇུག་མཁན་ཡང་མེད་དེ། ཁོ་རྣམས་ཀྱི་ཆུང་མ་དང་བུ་བུ་མོ་རྣམས་ཀྱང་དེ་བཞིན་ཡིན། ངས་དེ་དག་གི་ངན་པ་ནི་དེ་ཚོའི་སྟེང་དུ་བླུག་པར་འགྱུར། 17 ཁྱོད་ཀྱིས་དེ་རྣམས་ལ་འདི་ལྟར། ངའི་མི་རྣམས་ལ་གནོད་པ་ཚབས་ཆེན་ཐེབས་ཏེ་རྨ་ཁ་རབ་ཏུ་ཆེ་བས། ངའི་མིག་ནས་ཉིན་མཚན་མེད་པར་མཆི་མ་བཞུར་བར་གྱུར་ཅིག 18 གལ་ཏེ་ང་རང་ཞིང་ཁར་ཕྱིན་ན། ལྟོས་དང་། དེ་རུ་རལ་གྲིས་བསད་པ་རྣམས་མཐོང་ཞིང་། གལ་ཏེ་ང་རང་གྲོང་ཁྱེར་དུ་ཕྱིན་ན། ལྟོས་དང་། དེར་མུ་གེ་ལས་བྱུང་བའི་ནད་པ་རྣམས་འདུག ལུང་སྟོན་པ་དང་མཆོད་དཔོན་རྣམས་ཀྱང་ཡུལ་རྒྱུས་མེད་ཅིག་ལ་འགྲིམས་པ་ལས། ཅི་བྱེད་དགོས་མི་ཤེས་ཞེས་སྨྲོས་ཤིག་གསུངས་སོ། །

མི་རྣམས་ཀྱིས་ཡ་ཝཱེའི་སྙིང་རྗེ་ཞུ་བ།

19 ཁྱེད་ཀྱིས་ཡ་ཧུ་དཱ་ཡོངས་སུ་སྤངས་པ་ཡིན་ནམ། ཁྱེད་ཉིད་ཛ་ཡན་ལ་ཞེ་ལོག་པ་ཡིན་ནམ། ཁྱེད་ཀྱིས་ངེད་རྣམས་ལ་བརྡུངས་ནས་གསོ་ཐབས་མེད་པར་མཛད་པ་ཅི་ཡིན་ནམ། ངེད་ཅག་གིས་ཞི་བདེ་ལ་རེ་ཡང་ཕན་གང་ཡང་མ་ཐོགས། ནད་སངས་པར་རེ་ཡང་འཇིགས་སྐྲག་ཐེབས་བྱུང་། 20 ཀྱེ་དཀོན་མཆོག་ཡ་ཝཱེ་ལགས། ངེད་རྣམས་ཀྱིས་ཁྱེད་ལ་འགལ་བའི་སྡིག་པ་བྱས་པས། ངེད་ཅག་གིས་རང་གི་སྡིག་ཉེས་དང་ཕ་མེས་རྣམས་ཀྱི་སྡིག་པ་རྣམས་ཁས་ལེན་པར་བྱའོ། ། 21 ཁྱེད་ཀྱིས་ཉིད་ཀྱི་མཚན་གྱི་ཕྱིར་ངེད་རྣམས་མི་འདོར་ཞིང་། རང་གི་གཟི་བརྗིད་ཀྱི་བཞུགས་ཁྲི་ལ་དམའ་འབེབ་མི་མཛད་རོགས། ཁྱེད་ཀྱིས་ངེད་རྣམས་ལ་བཞག་པའི་ཞལ་ཆད་ཐུགས་སུ་དྲན་ནས་དེ་དང་འགལ་བར་མི་མཛད་རོགས། 22 ཕྱི་རོལ་པའི་སྙིང་པོ་མེད་པའི་ལྷ་རྣམས་ཀྱི་ནང་དུ་ཆར་བ་འབེབ་ནུས་པ་ཡོད་དམ། ནམ་མཁའ་རང་གིས་སྦྲང་ཆར་འབེབ་ནུས་སམ། ཀྱེ་ངེད་རྣམས་ཀྱི་དཀོན་མཆོག་ཡ་ཝཱེ་ལགས། དེ་བཞིན་མཛད་ནུས་པ་ནི་ཁྱེད་རང་མ་ཡིན་ནམ། དེའི་ཕྱིར་འདི་དག་ཐམས་ཅད་ཁྱེད་ཀྱིས་བཀོད་པས་ན། ངེད་ཅག་གིས་ཁྱེད་ལ་རེ་བར་བྱའོ། །

ལེའུ་བཅོ་ལྔ་པ།

ཡ་ཧུ་དཱའི་མི་རྣམས་ཀྱི་རྐྱེན་ངན།

1 དེ་ནས་དཀོན་མཆོག་ཡ་ཝཱེས་ང་ལ་འདི་སྐད་དུ། མོ་ཤེ་དང་སཱ་མུ༌ཨེལ་གཉིས་ངའི་དྲུང་དུ་ལངས་བསྡད་ནའང་། ངའི་སེམས་མི་འདི་རྣམས་ཀྱི་ཕྱོགས་སུ་བསྒྱུར་བར་མི་བྱ་སྟེ། ཁྱོད་ཀྱིས་དེ་དག་ངའི་མིག་མདུན་ནས་ཕྱིར་སྐྲོད་ཅིག དེ་དག་འགྲོ་རུ་ཆུག་ཅིག 2 ཡང་དེ་དག་གིས་ཁྱོད་ལ་ངེད་རྣམས་གང་དུ་འགྲོའམ་ཞེས་དྲིས་ན། ཁྱོད་ཀྱིས་དེ་རྣམས་ལ། དཀོན་མཆོག་ཡ་ཝཱེས་འདི་སྐད་དུ། འཆི་དགོས་པ་རྣམས་འཆི་བར་ངེས་ལ། རལ་གྲིས་གསོད་དགོས་པ་རྣམས་གསོད་པར་འགྱུར། མུ་གེ་འབྱུང་དགོས་པ་རྣམས་ལ་མུ་གེ་འབྱུང་། བཙོན་དུ་འཁྲིད་དགོས་པ་རྣམས་བཙོན་ལ་འཁྲིད་ངེས་ཡིན་ཞེས་གསུངས་སྨྲོས་ཤིག 3 ངས་དེ་རྣམས་ཀྱི་སྟེང་དུ་གནོད་འཚེ་རིགས་བཞི་ཐེབས་པར་བྱ་སྟེ། གསོད་དུ་རལ་གྲི་དང་འདྲུད་དུ་ཁྱི། བཟའ་བ་དང་མེད་པར་བྱེད་དུ་ནམ་མཁའི་བྱ་དང་ཐང་གི་གཅན་གཟན་བཅས་སོ་ཞེས་དཀོན་མཆོག་ཡ་ཝཱེས་གསུངས། 4 ཧི་ཟི་ཀི་ཡཱའི་བུ་སྟེ་ཡ་ཧུ་དཱའི་རྒྱལ་པོ་མཱ་ན་ཤེ་ཡིས་ཡེ་རུ་སཱ་ལེམ་དུ་སྤྱད་པའི་ལས་ཀྱི་རྐྱེན་གྱིས། ངས་གནམ་འོག་གི་རྒྱལ་ཕྲན་ཀུན་ཏུ་དེ་རྣམས་སྐྱུག་བྲོ་བར་བྱའོ། ། 5 ཀྱེ་ཡེ་རུ་སཱ་ལེམ། སུས་ཁྱོད་ལ་སྙིང་རྗེ་བར་འགྱུར་རམ། སུས་ཁྱོད་ཀྱི་དོན་དུ་མྱ་ངན་བྱེད་དམ། སུས་ཁ་ཕྱིར་འཁོར་ནས་ཁྱོད་ལ་ཁམས་འདྲི་ཞུའམ། 6 ཁྱོད་ཀྱིས་ང་རང་དོར་ཏེ་ཁ་ཕྱིར་འཁོར་ནས་སོང་བས། ངས་ལག་པ་བརྐྱངས་ནས་ཁྱོད་ལ་རྒོལ་ཞིང་ཁྱོད་མེད་པར་བཟོ་དགོས་ལ། བདག་བློ་ཁ་ཚུར་འཁོར་བའི་དཔེ་མེད་ཅེས་དཀོན་མཆོག་ཡ་ཝཱེས་གསུངས། 7 ངས་ཡུལ་ཁམས་ཀྱི་མཁར་སྒོ་རྣམས་སུ་ཚེབ་ཀྱིས་ངའི་མི་རྣམས་ཕྱར་ཞིང་དེ་དག་ལ་ཕྲུ་གུ་ཤོར་དུ་བཅུག ཡང་དེ་རྣམས་མེད་པར་བཟོས་ཀྱང་དེ་དག་རང་གི་ལམ་དང་མ་བྲལ་ཏོ། ། 8 དེ་དག་གི་ཡུགས་མོ་རྣམས་ནི་ངའི་མདུན་དུ་རྒྱ་མཚོའི་བྱེ་མ་ལས་ཀྱང་མང་སྟེ། ངས་ཉིན་གུང་ལ་སྲོག་ལེན་མཁན་འོང་དུ་བཅུག་ནས། གཞོན་ནུ་རྣམས་ཀྱི་མ་རྣམས་འཇོམས་པར་བྱེད་ཅིང་། སྡུག་བསྔལ་དང་འཇིགས་སྣང་གཉིས་ཀ་གློ་བུར་མོའི་སྟེང་ལ་སླེབ་པར་བྱ། 9 ཕྲུ་གུ་བདུན་བཙས་པའི་བུད་མེད་ནི་ཉམ་ཐག་པར་གྱུར་ཏེ། ཉིན་དཀར་ཡིན་ཡང་ཉི་མ་གློ་བུར་ནུབ་ཅིང་། མོ་སྐྱེངས་ཤིང་ངོ་ཚ་བར་འགྱུར། དེ་དག་གི་ལྷག་ལུས་རྣམས་ནི་ཁོ་ཚོའི་དགྲ་བོའི་མདུན་དུ་གྲིར་གཏོད་པར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། །

ཡེ་རེམ་ཡཱ་ཡིས་ཡ་ཝཱེ་ལ་སྡུག་བགྲང་བ།

10 ཀྱེ་ཧུད་བདག་གི་མ་ཡུམ་ལགས། ང་ལ་ཆག་སྒོ་འབྱུང་ངོ་། །ཅི་ལ་ཞེ་ན། ས་གཞི་ཐམས་ཅད་དུ་ཀུན་དང་མི་མཐུན་པའི་མི་རུ་འགྱུར་བར་ཁྱེད་ཀྱིས་ང་བཙས་པ་ཡིན། ངས་སྔར་ནས་མི་ལ་དངུལ་མ་གཡར་ཞིང་། མི་ཡིས་ང་ལ་བུ་ལོན་ཡང་མ་བཏང་མོད། འོན་ཀྱང་མི་རེ་རེས་ང་ལ་དམོད་པ་ཡིན་ནོ། ། 11 དཀོན་མཆོག་ཡ་ཝཱེས་འདི་སྐད་དུ། ཁྱོད་ལ་ཕན་ཐོགས་པའི་ཕྱིར་ངས་ཁྱོད་སྒྲོལ་བར་འགྱུར། ཡང་བར་ཆད་དང་སྡུག་བསྔལ་འབྱུང་དུས། བདག་གིས་ཁྱོད་ཀྱི་དགྲ་བོ་རྣམས་ལ་ཁྱོད་ལ་ཞུ་བ་བྱེད་དུ་འཇུག་གོ ། 12 སུ་ཞིག་གིས་བྱང་ཕྱོགས་ཀྱི་ལྕགས་ཏེ་ལི་དང་ལྕགས་གཉིས་གཅོད་ནུས་སམ། 13 ཁྱོད་ཀྱིས་མངའ་འོག་གི་ཡུལ་གྲུ་ཀུན་ཏུ་བྱས་པའི་སྡིག་པ་ཐམས་ཅད་ཀྱི་རྐྱེན་གྱིས། བདག་གིས་ཁྱོད་ཀྱི་རྒྱུ་ནོར་དང་རིན་པོ་ཆེ་རྣམས་བཅོམ་ནོར་ལྟར་རིན་མེད་དུ་དགྲ་བོ་རྣམས་ལ་སྤྲོད་པར་བྱ། 14 བདག་གི་ཁོང་ཁྲོ་མེ་ལྟར་འབར་ནས་ཁྱོད་རྣམས་བསྲེག་རྒྱུ་ཡིན་པས། བདག་གིས་ཁྱོད་ཀྱི་དགྲ་རྣམས་ཁྱོད་ལ་རྒྱུས་མི་མངའ་བའི་གནས་སུ་འགྲོ་རུ་འཇུག་དགོས་ཞེས་གསུངས་སོ། ། 15 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་མཁྱེན་ཏེ། ཁྱེད་ཀྱིས་ང་ཐུགས་སུ་དྲན་ནས་གཟིགས་སྐྱོང་གནང་བར་མཛོད། བདག་ལ་གནོད་སྐྱེལ་བའི་མི་ལ་འཁོན་ལན་སློགས་ཤིག ཁྱེད་ཉིད་རང་དགར་ཐུགས་མི་ཁྲོ་བས་ང་ཡི་ཚེ་སྲོག་མི་ལེན་པར་མཛོད། ཅི་ལ་ཞེ་ན། ཁྱེད་ཀྱི་ཕྱིར་དུ་བདག་ལ་བརྙས་བཅོས་ཐེབས་པས་སོ། ། 16 དཔུང་ཚོགས་ཀྱི་དཀོན་མཆོག་ཡ་ཝཱེ་ལགས། ཁྱེད་ཀྱི་བཀའ་གསུང་བདག་ལ་ཐོབ་པས་ངས་དེ་ཟོས་པ་དང་། ང་ནི་ཁྱེད་ཀྱི་མཚན་ཐོགས་པའི་མི་ཡིན་པས་ཁྱེད་ཀྱི་བཀའ་ནི་ངའི་སེམས་ཀྱི་དགའ་སྤྲོ་ཆེན་པོ་ཡིན་ནོ། ། 17 བདག་ནི་འདོད་ཡོན་ཅན་གྱི་ཚོགས་ནང་བསྡད་ནས་དགའ་མགུ་མ་བྱས། ཁྱེད་ཀྱི་ཕྱག་གི་རྐྱེན་གྱིས་ང་རང་གཅིག་པུར་བསྡད་དེ། ཁྱེད་ཀྱིས་ངའི་སེམས་སུ་ཁོང་ཁྲོས་བཀང་བར་མཛད། 18 ངའི་སྡུག་བསྔལ་གཏན་དུ་ལུས་པ་ཅི་ཡིན་ནམ། ངའི་རྨ་ཁ་གསོ་ཐབས་མེད་པ་དང་མི་དྲག་པ་དེ་ཅི་ཡིན་ནམ། ཁྱེད་ནི་བདག་ལ་མི་སེམས་སླུ་བའི་ཆུ་ཕྲན་ལྟ་བུ་ཡིན་ནམ། 19 དེ་བས་དཀོན་མཆོག་ཡ་ཝཱེས་འདི་སྐད་དུ། ཇི་སྟེ་ཁྱོད་ཀྱིས་འགྱོད་བཤགས་བྱས་ན་ངས་ཀྱང་ཁྱོད་ཡང་བསྐྱར་ངའི་མདུན་དུ་འགྲེང་བར་བྱའོ། །ཡང་གལ་ཏེ་ཁྱོད་ཀྱིས་སྐད་ཆ་རྩ་ཆེན་སྨྲ་བ་ལས་རིན་ཐང་མེད་པ་དོར་ན་ཁྱོད་ངའི་སྨྲ་སྒོ་རུ་འགྱུར། དེ་དག་ཁྱོད་ཀྱི་ཕྱོགས་སུ་ལོག་འོང་ངེས་ལ། ཁྱོད་ནི་དེ་དག་གི་ཕྱོགས་སུ་མི་འགྲོའོ། ། 20 ཡང་ངས་མི་འདི་རྣམས་ཀྱི་ཕྱོགས་སུ་ཁྱོད་རང་ལི་ཡི་ལྕགས་རི་བརྟན་པོར་བྱེད་ཅིང་། དེ་ཚོས་ཁྱོད་ལ་རྒོལ་ཡང་ཁྱོད་ལས་རྒྱལ་བར་མི་འགྱུར། ཅི་ལ་ཞེ་ན། ཁྱོད་སྐྱོབ་ཅིང་སྒྲོལ་བའི་ཕྱིར་ང་རང་ཁྱོད་དང་འགྲོགས་ཡོད་ཅེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 21 ཡང་ངས་ཁྱོད་ནི་སྡིག་སྤྱོད་ཀྱི་ལག་ནས་སྒྲོལ་ཞིང་། གདུག་རྩུབ་ཅན་རྣམས་ཀྱི་ལག་ནས་ཐར་བར་བྱའོ། །

ལེའུ་བཅུ་དྲུག་པ།

ཡ་ཝཱེས་ཡེ་རེམ་ཡཱ་ནི་ཁེར་རྐྱང་དུ་སྡོད་པར་བསྐུལ་བ།

1 ཡང་དཀོན་མཆོག་ཡ་ཝཱེའི་བཀའ་ནི་བདག་ལ་བྱུང་ནས་འདི་སྐད་དུ། 2 ཁྱོད་ཀྱིས་གནས་འདི་རུ་ཆུང་མ་བླངས་ཏེ་བུ་དང་བུ་མོ་སྐྱེས་མི་རུང་ཞེས་གསུངས། 3 ཅི་ལ་ཞེ་ན། གནས་འདིར་བཙས་པའི་བུ་དང་བུ་མོ་རྣམས་དང་། དེ་དག་སྐྱེས་པའི་ཕ་དང་མ་རྣམས་ཀྱི་སྐོར་ལ་དཀོན་མཆོག་ཡ་ཝཱེས་འདི་སྐད་དུ། 4 དེ་དག་སྲོག་ལ་ཐུག་པའི་ན་ཟུག་གིས་འཆི་བར་འགྱུར་ཞིང་མྱ་ངན་བྱེད་མཁན་སུ་ཡང་མེད་ལ་བསྐུང་བར་ཡང་མི་བྱ་སྟེ། དེ་རྣམས་ལུད་ལྟར་ས་རུ་ལུས་པར་འགྱུར། རལ་གྲི་དང་མུ་གེས་དེ་དག་མེད་པར་བྱེད་ཅིང་། དེ་དག་གི་བམ་རོ་ནི་ནམ་མཁའི་བྱ་དང་ས་སྟེང་གི་གཅན་གཟན་རྣམས་ཀྱི་ཁ་ཟས་སུ་འགྱུར་རོ་ཞེས་པའོ། ། 5 ཡང་དཀོན་མཆོག་ཡ་ཝཱེས་འདི་སྐད་དུ། མི་ཤི་བའི་ཁྱིམ་དུ་མ་འགྲོ། མྱ་ངན་མ་ཞུ། དེ་དག་གི་ཕྱིར་དུ་སེམས་སྡུག་ཀྱང་མ་བྱེད་ཅིག ཅི་ལ་ཞེ་ན། ངས་རང་གི་ཞི་བདེ་དང་བྱམས་བརྩེ། སྙིང་རྗེ་བཅས་ནི་མི་འདི་རྣམས་ལས་ཕྱིར་བླངས་པ་ཡིན་ཞེས་གསུངས་སོ། ། 6 དེ་དག་མཆོག་དམན་སུ་ཡིན་ཡང་ཐམས་ཅད་ས་འདི་ནས་འཆི་བར་འགྱུར་ཏེ་དུར་ལ་འཇུག་མཁན་ཡང་མེད། མི་ཡིས་དེ་དག་གི་ཕྱིར་དུ་མྱ་ངན་མི་བྱེད། དེ་དག་གི་ཕྱིར་དུ་རང་གི་ཤ་གཅོད་པར་མི་བྱེད། དེ་དག་གི་ཕྱིར་སྐྲ་བཞར་ནས་སྤྱི་ཐེར་དུ་ཡང་མི་གཏོང་། 7 འདས་མཆོད་ཡོད་ཀྱང་མི་ཡིས་དེ་དག་གི་ཕྱིར་དུ་བག་ལེབ་མི་གཅོག་ལ། གཤིན་པོའི་ཕྱིར་དུ་དེ་དག་ལ་སེམས་གསོ་མི་བྱེད། དེ་དག་གི་ཕའམ་མ་ཚེ་ལས་འདས་ནའང་མི་ཡིས་དེ་དག་གི་ཕྱིར་དུ་ཆང་སྤྲད་ནས་སེམས་གསོ་མི་བྱེད་དོ། ། 8 ཁྱོད་ནི་མི་དང་མཉམ་དུ་བཟའ་བཏུང་ལ་རོལ་བར་སྟོན་མོའི་ཁྱིམ་དུ་ཞུགས་མི་རུང་། 9 ཅི་ལ་ཞེ་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག ཁྱོད་རྣམས་གསོན་པའི་དུས་སུ། ངས་ཁྱོད་ཚོའི་མདུན་དུ་ཡུལ་འདིའི་དགའ་སྤྲོ་དང་དགའ་མགུ་བྱེད་པའི་སྐད། བག་གསར་དང་མག་གསར་གྱི་སྐད་ནི་མེད་པར་བྱའོ་ཞེས་གསུངས་པས་སོ། ། 10 ཁྱོད་ཀྱིས་མི་འདི་དག་ལ་གཏམ་འདི་ཡོངས་སུ་སྨྲས་ནས་དེ་དག་གིས་ཁྱོད་ལ། དཀོན་མཆོག་ཡ་ཝཱེས་བར་ཆད་ཆེན་པོས་ངེད་རྣམས་ལ་རྒོལ་བར་འགྱུར་ཞེས་གསུངས་པ་ཅི་ཡིན་ནམ། ངེད་རྣམས་ལ་ཉེས་སྐྱོན་ཅི་ཞིག་ཡོད་དམ། ངེད་ཅག་གིས་རང་གི་དཀོན་མཆོག་ཡ་ཝཱེ་ལ་སྡིག་ཉེས་ཅི་ཞིག་བསགས་པ་ཡིན་ནམ་ཞེས་འདྲི་བའི་ཚེ། 11 ཁྱོད་ཀྱིས་དེ་དག་ལ་འདི་ལྟར་སྨྲོས་ཤིག དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་གི་མེས་པོ་རྣམས་ཀྱིས་བདག་དོར་ཏེ་ལྷ་གཞན་རྣམས་ཀྱི་རྗེས་སུ་འབྲངས་ནས། དེ་རྣམས་ལ་ཞབས་ཏོག་བསྒྲུབས་ནས་ཕྱག་བཙལ་ཞིང་། ངའི་བཀའ་ཁྲིམས་ཀྱང་མ་བསྲུངས་པ་དང་། 12 ཡང་ཁྱོད་ཚོའི་སྤྱོད་ངན་ནི་ཁྱོད་ཚོའི་མེས་པོ་ལས་ཀྱང་ལྷག་པའི་རྐྱེན་དང་། མི་རེ་རེ་རང་རང་གི་སེམས་ངན་གཤིས་གྱོང་གི་རྗེས་སུ་འབྲངས་ནས་ཐ་ན་བདག་གི་བཀའ་ལའང་མི་མཉན་པས་ན། 13 བདག་གིས་ཁྱོད་རྣམས་ཡུལ་འདི་ནས་ཕྱི་རུ་སྐྲོད་པར་འགྱུར་ལ། ཁྱོད་ཚོ་དང་ཁྱོད་ཚོའི་མེས་པོ་དག་ལ་རྒྱུས་མི་མངའ་བའི་གནས་སུ་སྐྲོད་པར་འགྱུར། ཁྱོད་རྣམས་ཀྱིས་གནས་དེར་ཉིན་མཚན་མེད་པར་ལྷ་གཞན་རྣམས་ལ་ཞབས་ཏོག་བསྒྲུབ་ངེས་ཡིན། ཅི་ལ་ཞེ་ན། བདག་གིས་ཁྱོད་རྣམས་དྲིན་གྱིས་མི་སྐྱོང་ཞེས་པའོ་ཞེས་གསུངས།

བཙོན་དུ་ཁྲིད་པ་རྣམས་ཕྱིར་ལོག་པར་སྔོན་བརྡ་གཏོང་བ།

14 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། མི་རྣམས་ཀྱིས་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཡར་འདྲེན་མཁན་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་མི་བསྐྱལ་ལོ། ། 15 ཡིན་ཡང་མི་རྣམས་ཀྱིས་ཡེས་ར་ཨེལ་པ་རྣམས་བྱང་ཕྱོགས་ཀྱི་ཡུལ་དང་། ཁོ་རྣམས་སྐྲོད་སའི་རྒྱལ་ཁམས་སོ་སོ་ནས་ཡར་འདྲེན་མཁན་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་བར་འགྱུར་ཏེ། ཅི་ལ་ཞེ་ན། བདག་གིས་དེ་དག་ཁྲིད་ནས་ངས་སྔར་དེ་རྣམས་ཀྱི་མེས་པོ་ལ་གནང་བའི་ཡུལ་དུ་ཕྱིར་ལོག་པར་བྱེད་དོ། ། 16 ལྟོས་ཤིག བདག་གིས་ཉ་པ་མང་པོ་མངགས་ནས་དེ་རྣམས་འཛིན་པར་བྱེད་ཅིང་། དེའི་རྗེས་སུ་བདག་གིས་རྔོན་པ་མང་པོ་མངགས་ནས་རི་བོ་རེ་རེ་དང་སྒང་རེ་རེ། བྲག་ཕུག་རེ་རེ་བཅས་ནས་དེ་རྣམས་བརྔོན་པར་བྱེད། 17 ཅི་ལ་ཞེ་ན། བདག་གི་མིག་གིས་དེ་དག་གི་སྤྱོད་པ་ཀུན་ལ་ལྟ་ཞིབ་བྱེད་ཅིང་། དེ་དག་གིས་ངའི་མདུན་ནས་འགེབ་མི་ནུས་ལ། དེ་དག་གི་སྡིག་པའང་ངའི་མདུན་དུ་སྦ་མི་ནུས་སོ། ། 18 བདག་གིས་སྔོན་ལ་དེ་དག་གི་སྡིག་པ་དང་ཉེས་པ་རྣམས་ལ་ལྡབ་འགྱུར་གྱིས་ལན་འཇལ་བར་བྱ་སྟེ། ཅི་ལ་ཞེ་ན། དེ་རྣམས་ཀྱིས་ཞེན་ཁ་ལོག་པའི་སྐུ་འདྲའི་བམ་རོ་ཡིས་བདག་གི་ཡུལ་ཁམས་བཙོག་པར་བཟོས་པ་དང་། རྫས་མི་གཙང་བ་རྣམས་ཀྱིས་ངའི་ནོར་སྐལ་ཡིན་པའི་ཡུལ་བཀང་བར་བྱས་ཞེས་དཀོན་མཆོག་ཡ་ཝཱེས་གསུངས་སོ། །

19 ཀྱེ་དཀོན་མཆོག་ཡ་ཝཱེ་ལགས། ཁྱེད་ནི་ང་ཡི་སྟོབས་ཤུགས་དང་ང་ཡི་བཙན་རྫོང་། དཀའ་སྡུག་གི་དུས་སུ་ང་ཡི་སྐྱབས་བཅོལ་ས་བཅས་ཡིན་པས། མི་རིགས་ཐམས་ཅད་ས་མཐའ་ནས་ཁྱེད་ཀྱི་དྲུང་དུ་འོངས་ཏེ། ངེད་ཅག་གི་ཕ་མེས་རྣམས་ཀྱིས་རྒྱུན་འཛིན་བྱས་པ་ནི་རྫུན་དང་སྙིང་པོ་མེད་པ། ཕན་ཐོགས་ཅི་ཡང་མེད་པ་བཅས་སོ། ། 20 མི་ཡིས་རང་གི་ཕྱིར་དུ་དཀོན་མཆོག་བཟོ་ནུས་སམ། དོན་དམ་དུ་དེ་དག་ནི་དཀོན་མཆོག་མིན་ཞེས་ཞུ་བར་འགྱུར། 21 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ད་རེས་བདག་གིས་དེ་རྣམས་ལ་སྟོན་པར་བྱ་སྟེ། ཐེངས་འདིར་ངའི་ཕྱག་དང་མཐུ་སྟོབས་སྟོན་པར་བྱ། དེ་ནས་ཁོ་ཚོས་ངའི་མིང་ནི་ཡ་ཝཱེ་ཡིན་པ་རྟོགས་པར་འགྱུར་རོ། །

ལེའུ་བཅུ་བདུན་པ།

ཡ་ཧུ་དཱའི་སྡིག་པ་དང་ཉེས་ཆད།

1 ཡ་ཧུ་དཱའི་སྡིག་ཉེས་ནི་ལྕགས་སྨྱུག་དང་རྡོ་རྗེའི་རྩེ་མོས་བཀོད་པ་སྟེ། ཁོ་ཚོའི་སེམས་ནང་དང་མཆོད་ཁྲིའི་ཟུར་དུ་བརྐོས་ཡོད། 2 དེ་དག་གི་བུ་ཕྲུག་རྣམས་ཀྱིས་ཀྱང་རི་མཐོན་པོ་རྣམས་ཀྱི་སྟེང་དང་སྔོ་ལྗང་གི་ལྗོན་ཤིང་འགྲམ་གྱི་མཆོད་ཁྲི་དང་ལྷ་མོ་ཨ་ཤེ་རཱའི་སྐུ་བརྙན་རྣམས་ཡིད་ལ་བཟུང་ཡོད། 3 ཀྱེ་ངའི་ཐང་ལ་ཡོད་པའི་རི་བོ། ཁྱོད་ཀྱིས་མངའ་འོག་གི་ཡུལ་གྲུ་ཀུན་ཏུ་བྱས་པའི་སྡིག་པ་ཡི་རྐྱེན་གྱིས། བདག་གིས་ཁྱོད་ཀྱི་རྒྱུ་ནོར་དང་རིན་པོ་ཆེ་ཐམས་ཅད་དང་། ཁྱོད་ཀྱི་མཐོ་གླིང་བཅས་པ་བཅོམ་ནོར་ལྟར་དགྲ་བོ་རྣམས་ལ་སྤྲོད་པར་བྱའོ། ། 4 ཁྱོད་རང་གི་སྤྱོད་པའི་རྐྱེན་གྱིས་ངས་ཁྱོད་ལ་གནང་བའི་ནོར་སྐལ་ནི་འཆོར་བར་འགྱུར་ལ། ཡང་བདག་གིས་ཁྱོད་ལ་རྒྱུས་མི་མངའ་བའི་ཡུལ་དུ་རང་གི་དགྲ་བོར་གཡོག་བྱེད་དུ་འཇུག་གོ །ཅི་ལ་ཞེ་ན། ཁྱོད་རྣམས་ཀྱིས་ངའི་ཁོང་ཁྲོ་མེ་ལྟར་འབར་དུ་བཅུག་ཅིང་དེ་ནི་ཇི་སྲིད་བར་དུ་འབར་ངེས་ཡིན་ཞེས་གསུངས་སོ། ། 5 ཡང་དཀོན་མཆོག་ཡ་ཝཱེས་འདི་སྐད་དུ། མི་ཡི་སྟོབས་ཤུགས་ལ་བརྟེན་པ་དང་སེམས་ནས་དཀོན་མཆོག་ཡ་ཝཱེ་དང་འབྲལ་བའི་མི་ལ་དམོད་མོ་ཐེབས་འོས་སོ། ། 6 དེ་ནི་བྱེ་ཐང་གི་སྡོང་ཕྲན་དང་འདྲ་ཞིང་། བྱིན་རླབས་དང་དགའ་སྤྲོ་མི་མཐོང་བར་དབེན་སྟོང་གི་སྐམ་ས་དང་མི་མེད་པའི་ཡུལ་བ་ཚྭ་ཅན་དུ་གནས་པར་འགྱུར་མོད། 7 འོན་ཀྱང་དཀོན་མཆོག་ཡ་ཝཱེ་ལ་བློ་གཏོད་པ་དང་། ཁོང་ཉིད་རང་གི་བརྟེན་ས་བྱེད་པའི་མི་དེ་ནི་བདེའོ། ། 8 དེ་ནི་ཆུ་འགྲམ་དུ་བཙུགས་པའི་ལྗོན་ཤིང་ཞིག་དང་འདྲ་བར་ཆུ་ནང་དུ་རྩ་བ་རྒྱས་པ་དང་། ཚ་བ་སླེབས་ཀྱང་འཇིགས་སྣང་མེད་ལ་ལོ་འདབ་རྒྱས་ཤིང་། ཐན་པ་འབྱུང་བའི་ལོ་ལའང་སེམས་ཁྲལ་མེད་པར་སྔར་བཞིན་འབྲས་བུ་བསྐྱེད་དོ། ། 9 མི་སེམས་ནི་ཐམས་ཅད་ལས་གཡོ་སྒྱུ་ཆེ་ཞིང་བཅོས་ཐབས་མེད་ལ། སུ་ཞིག་གིས་དེ་རྟོགས་ནུས་སམ། 10 ཡ་ཝཱེ་བདག་ནི་མིའི་སེམས་ལ་ལྟ་ཞིབ་དང་ཚོད་བརྟག་བྱེད་མཁན་ཡིན་ཏེ། མི་ཀུན་ལ་རང་རང་གི་བྱ་སྤྱོད་དང་ཅི་བྱས་ལ་འོས་པའི་འབྲས་བུ་བཞིན་དུ་ལན་འཇལ་བར་བྱ། 11 འཁྱོག་པོའི་ལམ་ནས་རྒྱུ་ནོར་ཐོབ་པ་དེ་ནི། སྲེག་པས་རང་གིས་བཏང་བ་མ་ཡིན་པའི་སྒོ་ང་རུམ་པ་བཞིན་ཡིན་ལ། དར་མའི་དུས་སུ་རྒྱུ་ནོར་ཁོ་དང་བྲལ་ནས་མཐར་ཁོ་རང་བླུན་པོ་རུ་འགྱུར་རོ། ། 12 རང་ཅག་གི་གནས་དམ་པ་ནི་གཟི་བརྗིད་ལྡན་པའི་བཞུགས་ཁྲི་ཡིན་ལ་གནའ་སྔ་མོ་ནས་མཐོ་སར་བཞག་ཡོད། 13 ཀྱེ་ཡེས་ར་ཨེལ་གྱི་རེ་བ་ཡ་ཝཱེ་ལགས། ཁྱེད་འདོར་བ་ཐམས་ཅད་ངོ་ཚ་བར་འགྱུར། ཁྱེད་དང་འབྲལ་བ་ཐམས་ཅད་ཀྱི་མིང་ནི་ས་སྟེང་ཏུ་འགོད་པར་འགྱུར། ཅི་ལ་ཞེ་ན། དེ་དག་གིས་ཚེ་སྲོག་དང་ལྡན་པའི་ཆུ་མིག་སྟེ་དཀོན་མཆོག་ཡ་ཝཱེ་སྤངས་པའི་ཕྱིར་རོ། ། 14 ཀྱེ་དཀོན་མཆོག་ཡ་ཝཱེ་ལགས། ཁྱེད་ནི་ངས་བསྟོད་བསྔགས་བརྗོད་ས་དེ་ཉིད་ཡིན་པས། ཁྱེད་ཀྱིས་ངའི་ནད་གསོ་བར་མཛོད་དང་ང་རང་སོས་པར་འགྱུར། ང་རང་སྐྱོབ་དང་ཐར་བར་འགྱུར། 15 གཟིགས་དང་། དེ་དག་གིས་ང་ལ་དཀོན་མཆོག་ཡ་ཝཱེའི་བཀའ་ནི་གང་དུ་བཞུགས་སམ། བཀའ་དེ་ད་ལྟ་འགྲུབ་པར་མཛོད་ཅིག་ཅེས་སྨྲས་ཀྱང་། 16 ང་རང་ཁྱེད་ཀྱི་རྗེས་སུ་འབྲངས་ནས་རྫི་བོ་བྱེད་པ་ལ་མ་བྱོལ་ཏེ། ཆག་སྒོ་འབྱུང་བའི་དུས་དེར་རེ་སྨོན་མ་བྱས་པ་ཁྱེད་ཀྱིས་མཁྱེན་ནོ། །ཡང་ངའི་སྨྲ་སྒོ་ལས་གང་ཞིག་ཐོན་པ་དེ་ཁྱེད་ཀྱི་ཞལ་ངོར་གསལ་པོ་ཡིན། 17 ཁྱེད་ཀྱི་དབང་གིས་ང་རང་འཇིགས་པར་མ་མཛད་ཅིག བར་ཆད་འབྱུང་དུས་ཁྱེད་ནི་ང་ཡི་སྐྱབས་བཅོལ་ས་ཡིན། 18 ང་ལ་གནོད་སྐྱེལ་མཁན་དེ་དག་ངོ་ཚར་སྦྱོར་བ་ལས་ང་རང་ངོ་ཚ་བར་མི་མཛད་རོགས། དེ་རྣམས་འཇིགས་པར་མཛད་པ་ལས་ང་རང་འཇིགས་པར་མ་མཛོད་ཅིག ཆག་སྒོའི་ཉིན་མོ་དེ་དག་གི་སྟེང་དུ་བབས་ནས། ལྡབ་འགྱུར་གྱིས་དེ་རྣམས་མེད་པར་བཟོས་ཤིག

ངལ་གསོ་བའི་ཉིན་སྲུང་བ།

19 དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་སོང་ལ་ཡ་ཧུ་དཱའི་རྒྱལ་པོ་རྣམས་འགྲོ་འོང་བྱེད་ས་སྟེ་ངའི་མི་རྣམས་ཀྱི་རྒྱ་སྒོ་དང་། ཡེ་རུ་སཱ་ལེམ་གྱི་མཁར་སྒོ་རེ་རེར་ལངས་བསྡད་ནས་ཁོ་རྣམས་ལ། 20 མཁར་སྒོ་འདི་རུ་འཛུལ་བའི་ཡ་ཧུ་དཱའི་རྒྱལ་པོ་རྣམས་དང་ཡ་ཧུ་དཱའི་མི་རྣམས་དང་། ཡེ་རུ་སཱ་ལེམ་གྱི་ཡུལ་མི་ཐམས་ཅད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 21 དཀོན་མཆོག་ཡ་ཝཱེས་འདི་སྐད་དུ། ཁྱོད་ཚོས་སྲོག་འཚོ་བའི་ཕྱིར་གཟབ་གཟབ་གྱིས་ཤིག ངལ་གསོ་བའི་ཉིན་མོར་ཁུར་པོ་ཁུར་ནས་ཡེ་རུ་སཱ་ལེམ་གྱི་མཁར་སྒོ་ནང་དུ་མ་འཛུལ་ཞིག 22 ངལ་གསོ་བའི་ཉིན་མོར་རང་གི་ཁྱིམ་ནས་ཁུར་པོ་ཁུར་ནས་མ་འགྲོ་ཞིག ལས་ཀ་ཅི་ཡང་མི་བྱེད་པར་ངས་ཁྱོད་ཚོའི་མེས་པོ་རྣམས་ལ་བསྒོས་པའི་བཀའ་བཞིན་དུ་ངལ་གསོ་བའི་ཉིན་མོ་ནི་དམ་པར་སྲུངས་ཤིག་ཅེས་སྨྲ་བར་གྱིས་ཞེས་གསུངས་ནའང་། 23 དེ་དག་གིས་མ་མཉན་ལ་རྣ་བའང་མ་གཏད་དེ། སེམས་རྒྱུད་གྱོང་པོ་བྱས་ནས་མ་མཉན་ལ་བཀའ་སློབ་དང་ལེན་མི་བྱེད་དོ། ། 24 དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཀྱིས་སེམས་བསམ་པས་ང་ལ་ཉན་ཞིང་། ངལ་གསོ་བའི་ཉིན་མོར་ཁུར་པོ་ཁུར་ནས་མཁར་སྒོ་ནང་དུ་མི་འཛུལ་བར་ངལ་གསོ་བའི་ཉིན་མོ་དམ་པར་བསྲུངས་ཏེ། ཉིན་མོ་དེར་ལས་ཀ་ཅི་ཡང་མ་བྱས་ན། 25 དེ་ནས་དཱ་བིད་ཀྱི་རྒྱལ་ཁྲིར་བཞུགས་པའི་རྒྱལ་པོ་རྣམས་དང་འགོ་དཔོན་རྣམས་ནི་ཡ་ཧུ་དཱ་པ་དང་ཡེ་རུ་སཱ་ལེམ་གྱི་ཡུལ་མི་རྣམས་དང་མཉམ་དུ། ཤིང་རྟ་དང་ཆིབས་པར་བཅིབས་ནས་མཁར་སྒོ་རུ་འཛུལ་འོང་ཞིང་། གྲོང་ཁྱེར་འདི་ནི་གཏན་དུ་ལུས་པར་འགྱུར་རོ། ། 26 ཡང་ཡ་ཧུ་དཱའི་གྲོང་ཁྱེར་རྣམས་དང་ཡེ་རུ་སཱ་ལེམ་གྱི་ཉེ་འཁོར་དང་། པེན་ཡཱ་མེན་གྱི་ཡུལ། རི་ཀླུང་། རི་ཁུལ། ནེ་གུབ་ཡུལ་བཅས་ནས་མི་རྣམས་ཀྱིས་སྦྱིན་སྲེག་གི་མཆོད་པ་དང་། དམར་མཆོད། འབྲུ་རིགས་ཀྱི་མཆོད་པ། སྤོས་དཀར། གཏང་རག་གི་མཆོད་པ་བཅས་ཁྱེར་ནས་དཀོན་མཆོག་ཡ་ཝཱེའི་མཆོད་ཁང་དུ་འགྲོ་བར་འགྱུར། 27 ཇི་སྟེ་ཁྱོད་ཚོས་ང་ལ་མི་མཉན་ཞིང་ངལ་གསོ་བའི་ཉིན་མོ་དམ་པར་མི་བསྲུང་བར། ད་དུང་ངལ་གསོ་བའི་ཉིན་ལ་ཁུར་པོ་ཁུར་ནས་ཡེ་རུ་སཱ་ལེམ་གྱི་མཁར་སྒོར་ཞུགས་ན། དེ་ནས་བདག་གིས་མཁར་སྒོ་སོ་སོར་མེ་སྦར་ཞིང་། མེ་དེས་ཡེ་རུ་སཱ་ལེམ་གྱི་ཕོ་བྲང་རྣམས་ཁྱུར་མིད་གཏོང་ཞིང་གསོད་མི་ཐུབ་བོ་ཞེས་གསུངས་སོ། །

ལེའུ་བཅོ་བརྒྱད་པ།

ཡེ་རེམ་ཡཱ་རྫ་བཟོ་ཞིག་གི་ཁྱིམ་དུ་ཕྱིན་པ།

1 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 ཁྱོད་ལོངས་ལ་རྫ་བཟོའི་ཁྱིམ་དུ་མར་སོང་ཞིག དེ་རུ་ངས་ཁྱོད་ལ་བདག་གི་བཀའ་གནང་བར་བྱའོ་ཞེས་གསུངས་པས། 3 ང་རང་མར་རྫ་བཟོའི་ཁྱིམ་དུ་སོང་བ་ན། ལྟོས་ཤིག དེས་རང་གི་འཁོར་ལོའི་སྟེང་དུ་སྣོད་བཟོ་བཞིན་འདུག 4 འཇིམ་པས་བཟོས་པའི་སྣོད་དེར་རྫ་བཟོའི་ལག་ནས་ཆག་སྐྱོན་བྱུང་བ་ཙམ་གྱིས། ཁོས་འཇིམ་པ་དེས་སྣོད་གཞན་ཞིག་བཟོས་སོ། ། 5 དེ་ནས་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་བ་འདི་ལྟ་སྟེ། 6 ཀྱེ་ཡེས་ར་ཨེལ་གྱི་ཁྱིམ་རྒྱུད་ལགས། ངས་ཁྱོད་རྣམས་ལ་རྫ་བཟོས་འདམ་བཟོ་བ་ལྟར་བྱེད་མི་ནུས་སམ་ཞེས་དཀོན་མཆོག་ཡ་ཝཱེས་གསུངས། ཀྱེ་ཡེས་ར་ཨེལ་གྱི་ཁྱིམ་རྒྱུད་ལགས། ལྟོས་ཤིག འཇིམ་པ་རྫ་བཟོའི་ལག་ནང་དུ་ཇི་ལྟར་ཡིན་པ་བཞིན། ཁྱོད་ཀྱང་ངའི་ལག་ནང་དེ་ལྟར་ཡིན་ནོ། ། 7 ངས་མི་རིགས་དང་ཡང་ན་རྒྱལ་ཕྲན་གང་ཞིག་གི་སྐོར་ལ། དེ་རྩ་བ་ནས་བཏོན་ཏེ་བཤིག་ནས་མེད་པར་བཟོ་དགོས་ཞེས་དུས་ནམ་ཞིག་ལ་སྨྲས་པ་ཡིན་ནམ། 8 ཇི་སྟེ་ངས་གླེང་པའི་མི་རིགས་དེས་འགྱོད་བཤགས་བྱས་ནས་རང་གི་ངན་སྤྱོད་ལས་བྲལ་ན། ངས་ཀྱང་བློ་ཁ་བསྒྱུར་ནས་ལག་བསྟར་བྱེད་འདོད་པའི་ཆག་སྒོ་ནི་དེ་རྣམས་ཀྱི་སྟེང་དུ་འབྱུང་བར་མི་བྱའོ། ། 9 ཡང་ངས་མི་རིགས་དང་ཡང་ན་རྒྱལ་ཕྲན་གང་ཞིག་གི་སྐོར་ལ། དེ་ཡར་བཙུགས་ནས་གསོ་སྐྱོང་བྱེད་དགོས་ཞེས་དུས་ནམ་ཞིག་ལ་སྨྲས་པ་ཡིན་ནམ། 10 གལ་སྲིད་ཁོ་རྣམས་ཀྱིས་ངའི་མིག་ལམ་དུ་ངན་པ་གང་ཡིན་དེ་སྤྱད་ནས་ངའི་བཀའ་ལ་མི་མཉན་ན། ངས་ཀྱང་བློ་ཁ་བསྒྱུར་ནས་ངས་སྨྲས་པའི་བྱིན་རླབས་ནི་དེ་དག་ལ་གནང་བར་མི་བྱའོ། ། 11 ད་ལྟ། ཁྱོད་ཀྱིས་ཡ་ཧུ་དཱ་པ་དང་ཡེ་རུ་སཱ་ལེམ་གྱི་ཡུལ་མི་རྣམས་ལ། དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཁྱོད་རྣམས་ལ་ཆག་སྒོ་ཐེབས་པར་རྩོམ་ཞིང་། ཁྱོད་རྣམས་ལ་ཉེས་ཆད་གཅོད་པར་སེམས་ཐག་བཅད་པ་ཡིན། ཁྱོད་རྣམས་ཁ་ཕྱིར་འཁོར་ཏེ་རང་གི་སྤྱོད་ངན་དང་འབྲལ་དགོས་ལ། རང་གི་བྱ་བ་སྤྱོད་པ་སྒྱུར་ཅིག་ཅེས་སྨྲོས་དང་། 12 དེ་དག་གིས་དེར་ཕན་ཐོགས་ཅི་ཡང་མེད་པས། ངེད་རྣམས་ཀྱིས་རང་གི་བསམ་པ་བཞིན་དུ་སོ་སོའི་སེམས་ངན་གཤིས་གྱོང་གི་རྗེས་སུ་འབྲངས་ནས་སྤྱད་པ་སྤྱོད་དགོས་ཞེས་སྨྲ་བར་འགྱུར་ཞེས་གསུངས་སོ། །

13 དེའི་ཕྱིར་ན་ཡང་དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་སོང་ནས་ཡུལ་ཁམས་ཀུན་ལ་དྲིས་ཤིག འདི་འདྲའི་དོན་རྣམས་ཐོས་མྱོང་ངམ། ན་ཆུང་བུ་མོ་ཡེས་ར་ཨེལ་གྱིས་དོན་ཤིན་ཏུ་མི་རུང་བ་ཞིག་བྱས་སོ། ། 14 ལེ་པཱ་ནོན་གྱི་བྲག་རི་སྟེང་གི་གངས་ནི་ཞི་བར་འགྱུར་རམ། རྒྱང་རིང་ནས་བཞུར་འོང་བའི་དྭངས་ཤིང་བསིལ་བའི་ཆུ་དེ་སྐམ་པར་འགྱུར་རམ། 15 ཡིན་ཡང་ངའི་འབངས་རྣམས་ཀྱིས་ང་རང་བརྗེད་ནས་རིན་ཐང་མེད་པའི་སྐུ་འདྲ་རྣམས་ལ་སྤོས་བདུགས་ཤིང་། ཁོ་རྣམས་འགྲུལ་བའི་ལམ་ནང་དང་གནའ་བོའི་ལམ་བུར་འགྱེལ་ཞིང་། ལམ་ཆེན་ནང་དུ་མི་འགྲུལ་བར་ལམ་ཕྲན་ནང་དུ་བསྐྱོད་དོ། ། 16 དེ་དག་གི་ཡུལ་ཁམས་ནི་མི་མེད་ལུང་སྟོང་དང་ནམ་རྒྱུན་མི་ཡིས་འཕྱ་སྨོད་བྱེད་ཡུལ་དུ་འགྱུར་བ་དང་། ཡུལ་དེ་བརྒྱུད་ནས་འགྲོ་མཁན་ཐམས་ཅད་དངངས་ནས་མགོ་གཡུག་པར་འགྱུར་རོ། ། 17 ཤར་རླུང་གིས་བསྐྱོད་པ་བཞིན་ངས་དེ་དག་དགྲ་བོའི་མདུན་དུ་གཏོར་ཞིང་། ཆག་སྒོ་འབྱུང་དུས་ངས་དེ་དག་ལ་རྒྱབ་གཏོད་པ་ལས་གདོང་སྟོན་པར་མི་བྱའོ་ཞེས་གསུངས་སོ། །

ཡེ་རེམ་ཡཱ་ལ་གནོད་བསྐྱལ་བ།

18 དེར་ཁོ་རྣམས་ན་རེ། མཆོད་དཔོན་ལས་བཀའ་ཁྲིམས་དང་། མཁས་པ་ལས་བློ་གྲོས། ལུང་སྟོན་པ་ལས་ལུང་བསྟན་བཅས་རྒྱུན་མི་ཆད་པས། ཤོག་དང་། ཡེ་རེམ་ཡཱ་ལ་གནོད་བསྐྱལ་བར་གྲོས་བྱེད་དོ། །ཤོག་དང་། རང་ཅག་གི་ལྕེ་ཡིས་ཁོ་ལ་རྒོལ་ཞིང་ཁོའི་ཚིག་གང་ལའང་མ་མཉན་ཞིག་ཅེས་སྨྲས། 19 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ང་ལ་གསན་ཞིང་ང་ལ་སྐྱོན་བརྗོད་པའི་མི་དེ་དག་གི་གཏམ་ལའང་གསན་པར་མཛོད། 20 མི་ཡིས་བཟང་ལན་ངན་འཇལ་བྱེད་འོས་སམ། དེ་དག་གིས་དོང་ཞིག་བརྐོས་ནས་ངའི་སྲོག་ལ་གནོད་བསྐྱལ་འདོད་དེ། ཁྱེད་ཀྱི་ཐུགས་ཁྲོ་དེ་དག་དང་འབྲལ་བའི་ཕྱིར་ང་ཁྱེད་ཀྱི་དྲུང་དུ་ལངས་ནས་དེ་དག་གི་ཆེད་དུ་ཞུ་བ་ཞུས་པ་ཁྱེད་ཀྱི་ཐུགས་སུ་དྲན་པར་མཛོད། 21 དེའི་ཕྱིར་དེ་དག་གི་བུ་ཕྲུག་རྣམས་ལ་མུ་གེ་འབྱུང་ཞིང་རལ་གྲིའི་དབང་ལ་གཏོད་པར་མཛོད་ཅིག དེ་དག་གི་ཆུང་མ་རྣམས་ལ་ཕྲུ་གུ་མི་སྐྱེས་པར་ཡུགས་མོ་རུ་འགྱུར་བར་མཛོད་ཅིག དེ་དག་གི་ཁྱོ་ག་རྣམས་ནི་འཆི་བས་གསོད་ཅིང་། དེ་དག་གི་གཞོན་ནུ་རྣམས་གཡུལ་ངོར་རལ་གྲིས་འགུམ་པར་མཛོད་ཅིག 22 ཁྱེད་ཀྱིས་དེ་དག་གི་སྟེང་དུ་གློ་བུར་ཉིད་ལ་ཆོམ་རྐུན་འདྲེན་པའི་དུས་སུ། དེ་དག་གི་ཁྱིམ་ནས་སྐྱབས་ཞུ་བའི་སྐད་ཐོས་འོང་བར་གྱུར་ཅིག ཅི་ལ་ཞེ་ན། དེ་དག་གིས་དོང་བརྐོས་ནས་ང་རང་འཛིན་འདོད་པ་དང་། ང་རྐང་འདྲེད་འཆོར་བའི་ཕྱིར་ལྐོག་ནས་རྙི་བཙུགས་སོ། ། 23 ཀྱེ་དཀོན་མཆོག་ཡ་ཝཱེ་ལགས། དེ་ཚོས་ང་གསོད་པར་འདོད་པའི་གྲོས་ངན་དེ་ཐམས་ཅད་ཁྱེད་ཀྱིས་མཁྱེན་པས། ཁྱེད་ཀྱིས་དེ་དག་གི་སྡིག་པ་བསལ་བར་མ་མཛད་ཅིག ཁྱེད་ཀྱི་གཟིགས་ངོར་དེ་དག་གི་སྡིག་ཉེས་མེད་པར་ཡང་མི་མཛད་རོགས། ཁྱེད་ཀྱི་དྲུང་དུ་དེ་དག་འགྱེལ་ཞིང་། ཁྱེད་ཐུགས་ཁྲོ་བའི་ཚེ་ན་དེ་དག་ལ་འདི་ལྟར་མཛད་དུ་གསོལ་ལོ། །

ལེའུ་བཅུ་དགུ་པ།

ཆག་གྲུམ་བྱུང་བའི་རྫ་བུམ།

1 དཀོན་མཆོག་ཡ་ཝཱེས་འདི་སྐད་དུ། ཁྱོད་སོང་ལ་རྫ་བཟོའི་བུམ་པ་ཞིག་ཉོས་ཏེ། མི་རྣམས་ཁྲོད་ཀྱི་རྒན་པོ་རྣམས་དང་གུས་པར་འོས་པའི་མཆོད་དཔོན་རྣམས་ལས་ཁ་ཅིག་ཁྲིད་ནས། 2 པེན་ཧིན་ནོམ་ལུང་པ་ནང་དང་རྫ་ལེབ་ཀྱི་སྒོ་ཁར་སོང་ནས། དེ་རུ་ངས་ཁྱོད་ལ་བབས་པའི་བཀའ་རྣམས་སྒྲོགས་ལ་འདི་ལྟར། 3 ཀྱེ་ཡ་ཧུ་དཱའི་རྒྱལ་པོ་དང་ཡེ་རུ་སཱ་ལེམ་གྱི་ཡུལ་མི་ཀུན། དཀོན་མཆོག་ཡ་ཝཱེའི་བཀའ་ལ་ཉོན་ཅིག དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག ངས་གནས་འདིར་ཆག་སྒོ་འབྱུང་བར་བྱེད་ཅིང་། དེ་ཐོས་མཁན་ཐམས་ཅད་ནི་རྣ་འུར་བར་འགྱུར། 4 ཅི་ལ་ཞེ་ན། དེ་དག་དང་དེ་དག་གི་མེས་པོ་རྣམས་དང་། ཡ་ཧུ་དཱའི་རྒྱལ་པོ་བཅས་ཀྱིས་བདག་དོར་ནས། གནས་འདི་བཙོག་པར་བྱས་ཏེ་རྒྱུས་མི་མངའ་བའི་ལྷ་གཞན་རྣམས་ལ་སྤོས་བདུགས་པ་དང་། ཡུལ་འདི་རུ་ཉེས་མེད་ཁྲག་གིས་བཀང་བར་བྱས། 5 རང་གི་བུ་མེ་རུ་བསྲེགས་ནས་པཱ་ཨལ་ལ་སྦྱིན་སྲེག་གི་མཆོད་པ་འབུལ་བའི་ཆེད་དུ། དེ་དག་གིས་པཱ་ཨལ་གྱི་མཐོ་གླིང་རྣམས་བརྩིགས། དེ་ནི་ངས་བསྒོས་པ་མ་ཡིན་ལ། ངས་གླེང་པ་ཡང་མིན་ཏེ། ངའི་ཡིད་ལའང་ཤར་མ་མྱོང་ངོ་། ། 6 དེ་བས་ལྟོས་ཤིག དུས་དེ་སླེབས་ལ་ཉེ། གནས་འདི་ལ་ཐོ་ཕེད་མི་ཟེར་ལ། པེན་ཧིན་ནོམ་ལུང་པ་ཡང་མི་ཟེར་བར། གསོད་གཅོད་ཀྱི་ལུང་པ་ཞེས་འབོད་པར་འགྱུར་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 7 ངས་ཡུལ་འདི་རུ་ཡ་ཧུ་དཱ་དང་ཡེ་རུ་སཱ་ལེམ་གྱི་ཇུས་ངན་ནི་མེད་པར་བྱེད་ཅིང་། དེ་དག་རང་གི་དགྲ་བོའི་མདུན་དུ་རལ་གྲིའི་ཁ་དང་། དེ་དག་གི་སྲོག་ལ་སྙེག་པའི་ལག་འོག་ཏུ་འགྱེལ་བར་བྱེད། ངས་དེ་དག་གི་བམ་རོ་ནི་ནམ་མཁའི་བྱ་དང་ཐང་གི་གཅན་གཟན་རྣམས་ཀྱི་ཟས་སུ་སྦྱིན་པར་བྱའོ། ། 8 ཡང་ངས་གྲོང་ཁྱེར་འདི་ནི་མི་མེད་ལུང་སྟོང་དང་མི་ཡིས་འཕྱ་སྨོད་བྱེད་ཡུལ་དུ་འགྱུར་བར་བྱེད་ཅིང་། ཡུལ་དེ་བརྒྱུད་ནས་འགྲོ་མཁན་ཐམས་ཅད་དེའི་རྐྱེན་ངན་གྱི་ཕྱིར་དངངས་ནས་འཕྱ་བར་འགྱུར། 9 དགྲ་དང་དེ་དག་གི་སྲོག་ལ་སྙེག་མཁན་གྱིས་ཁོ་རྣམས་ཀྱི་རྗེས་དེད་ནས། དེ་དག་སྡུག་བསྔལ་བའི་དུས་སུ། ངས་དེ་རྣམས་ལ་རང་རང་གི་བུ་བུ་མོ་རྣམས་ཀྱི་ཤ་དང་གྲོགས་པོའི་ཤ་བཟའ་བར་བྱེད་དོ། །

10 ཡང་ཁྱོད་ཀྱིས་རང་དང་མཉམ་དུ་འགྲོ་མཁན་རྣམས་ཀྱི་མདུན་དུ་བུམ་པ་དེ་ཆོགས་ལ། 11 དེ་དག་ལ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། མི་ཡིས་རྫ་བཟོའི་སྣོད་བཅག་ནས་སྔར་བཞིན་སླར་གསོ་བྱེད་མི་ཐུབ་པ་ལྟར། ངས་མི་འདི་དག་དང་གྲོང་ཁྱེར་འདི་ཡང་གཅོག་པར་བྱ་སྟེ། སྦས་ས་མེད་པའི་བར་དུ་དེ་རྣམས་ཐོ་ཕེད་དུ་བསྐུང་བར་འགྱུར་རོ། ། 12 ངས་གནས་འདི་དང་འདིའི་ཡུལ་མི་རྣམས་ལའང་དེ་བཞིན་བྱས་ཏེ། གྲོང་ཁྱེར་འདི་ཐོ་ཕེད་ལྟ་བུར་བྱའོ་ཞེས་གསུངས་ཞེས་སྨྲོས་ཤིག 13 ཡེ་རུ་སཱ་ལེམ་གྱི་ཁང་པ་དང་ཡ་ཧུ་དཱའི་རྒྱལ་པོ་དག་གི་ཕོ་བྲང་རྣམས་ནི་ཐོ་ཕེད་ལྟར་བཙོག་པར་འགྱུར་ཏེ། སྔར་ཁོ་ཚོས་ཁང་པ་ཐམས་ཅད་ཀྱི་སྟེང་ནས་ནམ་མཁའི་ཚོགས་ལ་སྤོས་བདུགས་པ་དང་། ལྷ་གཞན་རྣམས་ལ་སྐྱེམས་མཆོད་ཕུལ་བ་ཡིན་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 14 དེ་ནས་ཡེ་རེམ་ཡཱ་ནི་དཀོན་མཆོག་ཡ་ཝཱེས་ལུང་སྟོན་པར་མངགས་པའི་ཐོ་ཕེད་ཡུལ་ནས་ཕྱིར་ལོག་སྟེ། དཀོན་མཆོག་ཡ་ཝཱེའི་མཆོད་ཁང་གི་ཁྱམས་རར་ལངས་བསྡད་ནས་མི་ཀུན་ལ་ན་རེ། 15 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག བདག་གིས་གྲོང་ཁྱེར་འདི་དང་འདིའི་ཉེ་འཁོར་ཐམས་ཅད་ལ་རྒོལ་བར་བསྒྲགས་པའི་ཆག་སྒོ་དེ་ཐམས་ཅད་འབབ་པར་བྱའོ། །ཅི་ལ་ཞེ་ན། དེ་དག་གིས་སེམས་རྒྱུད་གྱོང་པོ་བྱས་ནས་བདག་གི་བཀའ་ལ་མི་མཉན་ནོ་ཞེས་གསུངས་ཞེས་སྨྲས་པའོ། །

ལེའུ་ཉི་ཤུ་པ།

ཡེ་རེམ་ཡཱ་དང་ཕཱ་ཤུར་བར་གྱི་འགལ་བ།

1 དེ་ཡང་དཀོན་མཆོག་ཡ་ཝཱེའི་མཆོད་ཁང་གི་འགོ་དཔོན་ཏེ། ཨིམ་མེར་གྱི་བུ་མཆོད་དཔོན་ཕཱ་ཤུར་གྱིས། ཡེ་རེམ་ཡཱས་དོན་འདི་དག་ལུང་སྟོན་པ་ཐོས་ནས། 2 ལུང་སྟོན་པ་ཡེ་རེམ་ཡཱ་ལ་བརྡུངས་ཏེ། དཀོན་མཆོག་ཡ་ཝཱེའི་མཆོད་ཁང་གི་པེན་ཡཱ་མེན་གྱི་རྒྱ་སྒོ་གོང་མར་ལྕགས་སྒྲོག་བརྒྱབ་ནས་བཞག 3 དེའི་ཕྱི་ཉིན་ཕཱ་ཤུར་གྱིས་ལྕགས་སྒྲོག་བཀྲོལ་ནས་ཡེ་རེམ་ཡཱ་བཏང་བས། ཡེ་རེམ་ཡཱ་ཡིས་དེ་ལ་འདི་ལྟར། དཀོན་མཆོག་ཡ་ཝཱེས་ཁྱོད་ཀྱི་མིང་ལ་ཕཱ་ཤུར་ཞེས་མི་འབོད་པར། མཱ་ཁེར་མཱེ་སཱ་ *ཞེས་འབོད་པ་ཡིན། 4 ཅི་ལ་ཞེ་ན། དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཁྱོད་དང་ཁྱོད་ཀྱི་གྲོགས་པོ་ཐམས་ཅད་དངངས་ནས་འཚབ་པར་བྱེད་དེ། ཁྱོད་ཀྱིས་དེ་དག་དགྲ་ཡི་རལ་གྲི་འོག་ཏུ་འཆི་བ་དངོས་སུ་མཐོང་བར་འགྱུར། ཡང་ངས་ཡ་ཧུ་དཱ་པ་ཐམས་ཅད་པཱ་པེལ་ལོན་གྱི་རྒྱལ་པོའི་ལག་ཏུ་གཏོད་དགོས་ཤིང་། ཁོས་དེ་དག་བཙན་གྱིས་པཱ་པེལ་ལོན་དུ་འཁྲིད་པའམ་ཡང་ན་རལ་གྲིས་གསོད་པར་འགྱུར། 5 ངས་གྲོང་ཁྱེར་འདིའི་ནོར་རྫས་ཐམས་ཅད་དང་། ངལ་རྩོལ་ལས་ཐོབ་པ་ཐམས་ཅད། རིན་པོ་ཆེ་ཐམས་ཅད། ད་དུང་ཡ་ཧུ་དཱའི་རྒྱལ་པོ་རྣམས་ཀྱི་གཏེར་མཛོད་ཐམས་ཅད་དགྲ་ཡི་ལག་ཏུ་གཏོད་པར་བྱེད་ཅིང་། དགྲ་ཡིས་དེ་དག་ཕྲོགས་ནས་བཅོམས་ཏེ་པཱ་པེལ་ལོན་དུ་འཁྱེར་བར་འགྱུར། 6 ཀྱེ་ཕཱ་ཤུར་ཁྱོད་རང་དང་ཁྱོད་ཀྱི་ཁྱིམ་དུ་ཡོད་པ་ཐམས་ཅད་བཙོན་དུ་འཁྲིད་པར་འགྱུར་ལ། ཁྱོད་དང་ཁྱོད་ཀྱི་གྲོགས་པོ་རྣམས་ཏེ། ཁྱོད་ཀྱིས་ལུང་བསྟན་རྫུན་མ་སྨྲས་པ་དེ་ཐམས་ཅད་ནི་པཱ་པེལ་ལོན་དུ་ཁྲིད་ནས། དེ་རུ་འཆི་བ་དང་དེ་རུ་བསྐུང་བར་འགྱུར་ཞེས་པའོ་ཞེས་གསུངས་སོ། །

ཡེ་རེམ་ཡཱ་ཡིས་དཀོན་མཆོག་ཡ་ཝཱེ་ལ་སྡུག་ཡུས་བཏོན་པ།

7 ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ང་བསླུས་ཤིང་ང་ལ་བསླུ་བྲིད་ཐེབས་པ་ཡིན། ཁྱེད་ནི་ང་ལས་སྟོབས་ཆེ་བས་ཁྱེད་རྒྱལ་བར་གྱུར་པ་དང་། ང་རང་ཉིན་གང་པོར་གཞན་རྣམས་ཀྱི་འཕྱ་སྨོད་བྱེད་ཡུལ་དུ་གྱུར་ཅིང་མི་ཀུན་གྱིས་ང་ལ་འཕྱའོ། ། 8 ངས་ནམ་རྒྱུན་གཏམ་སྨྲ་དུས་སྐད་ཆེན་པོ་བརྒྱབ་པ་དང་། སྐད་ཆེན་པོས་གདུག་རྩུབ་དང་འཕྲོག་བཅོམ་འབྱུང་ངོ་ཞེས་སྒྲོག་སྟེ། ཅི་ལ་ཞེ་ན། དཀོན་མཆོག་ཡ་ཝཱེའི་བཀའ་ཡིས་ང་རང་ཉིན་རེ་བཞིན་ངོ་ཚ་དང་འཕྱ་སྨོད་ལ་གཏད། 9 གལ་ཏེ་ངས་ད་ནས་བཟུང་ཁོང་ཉིད་མི་གླེང་ལ། ཕྱིན་ཆད་ཁོང་གི་མཚན་གྱི་སྒོ་ནས་གཏམ་སྨྲ་བར་ཡང་མི་བྱ་ཞེས་སྨྲས་ན། ཁོང་གི་བཀའ་ནི་ངའི་སེམས་སུ་མེ་ལྟར་འབར་ཞིང་ངའི་རུས་པའི་ནང་དུ་སྦས་ཡོད་པར་འདྲ་སྟེ། ངས་དེ་བཟོད་མི་ཐུབ་ལ་དངོས་གནས་བཟོད་ཐབས་བྲལ་བ་ཡིན། 10 ངས་མི་མང་པོས་འདི་ལྟར། ཕྱོགས་བཞིར་འཇིགས་སྣང་གིས་བཀང་ཡོད། ཁོ་གཏུག་དང་། རང་ཅག་གིས་ཁོ་གཏུག་པར་བྱ་ཞེས་ཤབ་ཤུབ་སྨྲ་བ་ཐོས་ཏེ། ངའི་ཡིད་གྲོགས་རྣམས་ཀྱིས་ཀྱང་ང་འགྱེལ་བ་མཐོང་བར་བསྒུགས་ནས་ན་རེ། ཁོ་གཡོ་འོག་ཏུ་ཚུད་ན་ངེད་རྣམས་ཁོ་ལས་རྒྱལ་བར་འགྱུར་ལ། ཁོའི་སྟེང་དུ་དགྲ་ཤ་ལེན་ཡང་སྲིད་ཅེས་སྨྲས་སོ། ། 11 ཡིན་ཡང་། དཀོན་མཆོག་ཡ་ཝཱེ་ནི་ང་དང་མཉམ་དུ་བཞུགས་ཏེ་འཇིགས་སུ་རུང་བའི་དཔའ་བོ་བརྗིད་ཉམས་ཅན་ཞིག་དང་མཚུངས་པས་ན། ང་ལ་གནོད་སྐྱེལ་མཁན་ཐམས་ཅད་འགྱེལ་ཞིང་རྒྱལ་བར་མི་འགྱུར་ལ། དེ་རྣམས་ཕམ་པས་ཤིན་ཏུ་ངོ་ཚ་བར་འགྱུར་ཏེ། ཡང་དེ་རྣམས་ཀྱིས་ཤེས་རབ་བཞིན་སྤྱོད་པ་མ་སྤྱད་པས་ན་ཇི་སྲིད་བར་དུ་བརྗེད་མི་ཐུབ་པའི་ངོ་ཚ་དེ་འབྱུང་བར་འགྱུར། 12 དྲང་བདེན་མི་ལ་ཞིབ་དཔྱོད་མཛད་མཁན་དང་། མིའི་སེམས་དང་བསམ་པར་གཟིགས་པའི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལགས། ཁྱེད་ཀྱིས་དེ་དག་ལས་དགྲ་ཤ་ལེན་པ་ང་ལ་མཐོང་བར་མཛོད་དང་། ཅི་ལ་ཞེ་ན། ངས་རང་གི་དོན་ནི་ཁྱེད་ལ་བཅོལ་བའི་ཕྱིར་རོ། ། 13 ཁྱོད་རྣམས་ཀྱིས་དཀོན་མཆོག་ཡ་ཝཱེར་བསྟོད་དབྱངས་ཕུལ་ཞིག དཀོན་མཆོག་ཡ་ཝཱེར་བསྟོད་པ་ཕུལ་ཞིག ཅི་ལ་ཞེ་ན། ཁོང་གིས་དབུལ་པོའི་སྲོག་བསྐྱབས་ཏེ་ངན་པའི་ལག་ནས་ཐར་བར་མཛད་དོ། ། 14 ང་སྐྱེས་པའི་ཉིན་དེ་ལ་དམོད་མོ་ཐེབས་གྱུར་ཅིག ངའི་མ་ཡིས་ང་བཙས་པའི་ཉིན་དེ་ལ་བྱིན་རླབས་མི་ཐོབ་པར་ཤོག 15 ངའི་ཕ་ལ་ཁྱོད་ལ་བུ་ཞིག་སྐྱེས་བྱུང་ཞེས་འཕྲིན་བསྐྱལ་ནས་ངའི་ཕ་རབ་ཏུ་དགའ་བར་བྱེད་མཁན་དེ་ལ་དམོད་མོ་ཐེབས་གྱུར་ཅིག 16 ཡང་མི་དེ་ནི་དཀོན་མཆོག་ཡ་ཝཱེས་སྙིང་རྗེ་མ་གནང་བར་ཕམ་པར་བཟོས་པའི་གྲོང་ཁྱེར་དང་འདྲ་བར་གྱུར་ཅིག དེ་ཡིས་ཞོགས་པར་སྨྲེ་སྔགས་དང་ཉིན་གུང་འཐབ་མོའི་ཀི་སྒྲ་ཐོས་གྱུར་ཅིག 17 ཅི་ལ་ཞེ་ན། དེས་ངའི་མ་ནི་ངའི་དུར་ཁུང་དུ་གྱུར་ནས་ང་མ་ཡི་མངལ་ནང་དུས་གཏན་དུ་ལུས་པའི་ཆེད་དུ། ང་མངལ་ལས་མ་སྐྱེས་སྔོན་དུ་མ་བསད་པས་སོ། ། 18 ང་མ་ཡི་མངལ་ལས་ཐོན་ནས་དཀའ་ངལ་དང་སྡུག་བསྔལ་ལ་ཕྲད་དེ། ངའི་མི་ཚེ་འདི་ངོ་ཚའི་ནང་དུ་རོལ་དགོས་པ་ཅི་ཡིན་ནམ།

ལེའུ་ཉེར་གཅིག་པ།

ཡེ་རུ་སཱ་ལེམ་ནུབ་པར་ལུང་བསྟན་པ།

1 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་ཞིང་། དུས་དེར་རྒྱལ་པོ་ཚིད་ཀི་ཡཱ་ཡིས་མལ་ཀི་ཡཱ་ཞེས་བྱ་བའི་བུ་ཕཱ་ཤུར་དང་། མ་ཨ་སེ་ཡཱའི་བུ་སྟེ་མཆོད་དཔོན་ཟེ་ཕན་ཡཱ་གཉིས་ཀ་ཁོང་གི་རྩར་མངགས་ནས་ན་རེ། 2 ཁྱེད་ཀྱིས་ངེད་རྣམས་ཀྱི་ཆེད་དུ་དཀོན་མཆོག་ཡ་ཝཱེ་ལ་ཞུ་བར་མཛོད། ཅི་ལ་ཞེ་ན། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་ངེད་རྣམས་ལ་རྒོལ་དུ་འོངས་པའོ། །དཀོན་མཆོག་ཡ་ཝཱེས་མཛད་པ་ངོ་མཚར་ཅན་གྱིས་ངེད་རྣམས་ལ་རོགས་རམ་གནང་ནས། པཱ་པེལ་ལོན་གྱི་རྒྱལ་པོ་ནི་ངེད་དང་འབྲལ་བར་མཛད་ཀྱང་སྲིད་ཅེས་ཞུས་པ་ན། 3 ཡེ་རེམ་ཡཱ་ཡིས་དེ་དག་ལ་འདི་ལྟར། ཁྱོད་རྣམས་ཀྱིས་ཚིད་ཀི་ཡཱ་ལ་འདི་སྐད་ཤོད་ཅིག 4 ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཁྱོད་རྣམས་ཀྱི་ལག་གི་མཚོན་ཆ་སྟེ། ཁྱོད་ཚོས་ལྕགས་རིའི་ཕྱི་རོལ་ནས་ཁྱོད་རྣམས་བསྐོར་བའི་པཱ་པེལ་ལོན་གྱི་རྒྱལ་པོ་དང་ཀལ་དི་པ་རྣམས་དང་འཐབ་བྱེད་མཚོན་ཆ་རྣམས་ཕྱིར་བསྐོར་ནས་གྲོང་ཁྱེར་འདིའི་དཀྱིལ་དུ་བསྡུ་བར་བྱའོ། ། 5 ངས་ཁོང་ཁྲོ་དང་ཁྲོ་གཏུམ་ཆེན་པོ། ཞེ་སྡང་བཅས་ཀྱི་ནང་དུ་ཕྱི་རུ་བརྐྱངས་པའི་ལག་པ་དང་ནུས་མཐུ་ལྡན་པའི་དཔུང་ངར་གྱིས་ཁྱོད་རྣམས་ལ་རྒོལ་ངེས་ཡིན། 6 ཡང་ངས་གྲོང་ཁྱེར་འདི་རུ་གནས་པའི་མི་ཕྱུགས་གཉིས་ལ་བརྡུངས་ནས་དེ་ཐམས་ཅད་ལ་རིམས་ནད་དྲག་པོ་བྱུང་ནས་འཆི་བར་འགྱུར་རོ། ། 7 དེའི་རྗེས་སུ། ངས་ཡ་ཧུ་དཱའི་རྒྱལ་པོ་ཚིད་ཀི་ཡཱ་དང་དེའི་འཁོར་གཡོག་དང་མི་རྣམས་ཏེ། གྲོང་ཁྱེར་འདིའི་ནང་དུ་རིམས་ནད་དང་རལ་གྲིའི་ཆག་སྒོ་དང་། མུ་གེ་བཅས་ལས་ལུས་པའི་མི་རྣམས་ནི་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་དང་ཁོ་ཚོའི་དགྲ་རྣམས་དང་། ཁོ་ཚོའི་སྲོག་ལ་སྙེག་མཁན་བཅས་ཀྱི་ལག་ཏུ་གཏད་དེ། པཱ་པེལ་ལོན་གྱི་རྒྱལ་པོས་དེ་རྣམས་གཅེས་སུ་མི་འཛིན་ཞིང་། ཤ་ཚ་བར་མི་བྱེད་ལ། སྙིང་རྗེ་ཡང་མི་བྱེད་པར་རལ་གྲིས་དེ་རྣམས་གསོད་པར་འགྱུར་ཞེས་དཀོན་མཆོག་ཡ་ཝཱེས་གསུངས་པའོ། ། 8 ཡང་དཀོན་མཆོག་ཡ་ཝཱེས་ཡེ་རེམ་ཡཱ་ལ་འདི་སྐད་དུ། ཁྱོད་ཀྱིས་མི་འདི་རྣམས་ལ་འདི་ལྟར། དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཤི་གསོན་གཉིས་ཀྱི་ལམ་ནི་ཁྱོད་ཅག་གི་མདུན་དུ་བཤམ་པར་བྱ་སྟེ། 9 གྲོང་ཁྱེར་འདི་རུ་སྡོད་པ་རྣམས་རལ་གྲི་དང་མུ་གེ རིམས་ནད་བཅས་ཀྱི་རྐྱེན་གྱིས་འཆི་བར་འགྱུར་མོད། འོན་ཀྱང་ཕྱི་རོལ་ཏུ་སོང་ནས་ཁྱོད་ཅག་བསྐོར་བའི་ཀལ་དི་པ་ལ་མགོ་སྒུར་མཁན་ནི་གསོན་པོར་ལུས་ཤིང་སྲོག་ཐར་བར་འགྱུར་རོ། ། 10 ངས་གྲོང་ཁྱེར་འདི་ལ་ཆག་སྒོ་འབྱུང་བར་མཛད་པ་ལས་བྱིན་རླབས་མི་གནང་བའི་སེམས་ཐག་བཅད་པ་དང་། གྲོང་ཁྱེར་འདི་ནི་པཱ་པེལ་ལོན་གྱི་རྒྱལ་པོའི་ལག་ཏུ་གཏོད་ཅིང་། དེས་མེ་ཡིས་བསྲེག་པར་འགྱུར་གསུངས་ཞེས་ཤོད་ཅིག་ཅེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། །

ཡ་ཧུ་དཱའི་རྒྱལ་རྒྱུད་དག་ལ་ཉེས་ཆད་གཅོད་པ།

11 ཁྱོད་ཀྱིས་ཡ་ཧུ་དཱའི་རྒྱལ་རྒྱུད་ལ་འདི་ལྟར་ཤོད་ཅིག ཁྱོད་རྣམས་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 12 དཱ་བིད་ཀྱི་ཁྱིམ་རྒྱུད་ལགས། དཀོན་མཆོག་ཡ་ཝཱེས་འདི་སྐད་དུ། ང་རང་ཁྱོད་ཅག་གི་སྤྱོད་པ་ངན་པའི་རྐྱེན་གྱིས་ཁོང་ཁྲོ་ཆེན་པོ་ལངས་ཏེ། མེ་བཞིན་འབར་ནས་སུས་ཀྱང་གསོད་མི་ནུས་པ་ཞིག་མི་འབྱུང་བའི་ཆེད་དུ། ཁྱོད་རྣམས་ཀྱིས་ཞོགས་པ་རེ་རེར་དྲང་བདེན་སྤྱོད་ཅིག ཕྲོགས་ནས་ཁྱེར་བ་དག་བརྙས་བཅོས་བྱེད་མཁན་གྱི་ལག་ནས་སྒྲོལ་ཞིག 13 སུས་རང་ཅག་ལ་རྒོལ་ཡོང་། སུ་རང་ཅག་གི་གནས་ཚང་དུ་འཇུག་པར་འགྱུར་ཞེས་སྨྲ་བའི་རི་ཁུག་དང་ཐང་གི་བྲག་ལ་གནས་པའི་ཡུལ་མི་རྣམས། ལྟོས་ཤིག ང་ནི་ཁྱོད་རྣམས་ཀྱི་དགྲ་རུ་ལང་ངོ་ཞེས་དཀོན་མཆོག་ཡ་ཝཱེས་གསུངས། 14 ཡང་ཁྱོད་ཅག་གིས་སྤྱད་པའི་ལས་འབྲས་བཞིན་དུ་ངས་ཆད་པ་གཅོད་དེ། ངས་ཡེ་རུ་སཱ་ལེམ་གྱི་ནགས་ཚལ་ལ་མེ་སྦར་ནས་ཁྱོད་ཀྱི་མཐའ་འཁོར་གྱི་ཡོད་ཚད་ཁྱུར་མིད་གཏོང་ངོ་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་ཉེར་གཉིས་པ།

ཡེ་རེམ་ཡཱ་ཡིས་ཡ་ཧུ་དཱའི་རྒྱལ་པོ་ལ་ཐ་ཚིག་སྒྲོག་པ།

1 དཀོན་མཆོག་ཡ་ཝཱེས་འདི་སྐད་དུ། ཁྱོད་ཡ་ཧུ་དཱའི་རྒྱལ་པོའི་ཕོ་བྲང་དུ་མར་སོང་ནས་འདི་སྐད་ཤོད་ཅིག 2 ཀྱེ་དཱ་བིད་ཀྱི་ཁྲི་ལ་བཞུགས་པའི་ཡ་ཧུ་དཱའི་རྒྱལ་པོ་ལགས། ཁྱེད་དང་ཁྱེད་ཀྱི་འཁོར་གཡོག་རྣམས་དང་མཁར་སྒོ་འདིའི་ནང་དུ་ཞུགས་པའི་མི་ཐམས་ཅད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 3 དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཀྱིས་དྲང་གཞག་དང་དྲང་བདེན་སྤྱོད་ཅིག ཕྲོགས་ནས་ཁྱེར་བ་དག་གཉའ་གནོན་གཏོང་མཁན་གྱི་ལག་ནས་སྒྲོལ་ཞིག བྱེས་སུ་སྡོད་པའི་མི་དང་དྭ་ཕྲུག་དང་ཡུགས་མོ་བཅས་ལ་མནར་གཅོད་གཏོང་བའམ་ཡང་ན་གདུག་རྩུབ་མ་སྤྱོད་ཅིག ཡང་གནས་འདི་རུ་ཉེས་མེད་ཀྱི་ཁྲག་བཞུར་མི་རུང་། 4 ཇི་སྟེ་ཁྱོད་རྣམས་ཀྱིས་དངོས་གནས་འདི་བཞིན་སྤྱད་ན། དེ་ནས་དཱ་བིད་ཀྱི་རྒྱལ་ཁྲིར་བཞུགས་པའི་རྒྱལ་པོ་ནི་ཤིང་རྟ་དང་ཆིབས་པར་བཅིབས་ནས། རང་གི་འཁོར་གཡོག་དང་མི་རྣམས་མཉམ་དུ་ཕོ་བྲང་འདིའི་སྒོ་རྣམས་ལས་ནང་དུ་འཇུག་པར་འགྱུར། 5 འོན་ཀྱང་ཇི་སྟེ་ཁྱོད་རྣམས་ཀྱིས་ཚིག་འདི་ལ་མ་མཉན་ན། ཕོ་བྲང་འདི་ཁང་སྟོང་དུ་འགྱུར་བར་ངས་རང་ཉིད་དཔང་དུ་བཙུགས་ནས་མནའ་སྐྱེལ་ལོ་ཞེས་པའོ་ཞེས་སྨྲོས་ཤིག་ཅེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 6 ཡ་ཧུ་དཱའི་རྒྱལ་པོའི་ཕོ་བྲང་གི་སྐོར་ལ་དཀོན་མཆོག་ཡ་ཝཱེས་འདི་སྐད་དུ། ང་ལ་མཚོན་ན་ཁྱོད་ནི་གིལ་ཨད་དང་ལེ་པཱ་ནོན་གྱི་རི་རྩེ་ལྟ་བུ་ཡིན་ནའང་། ངས་ཁྱོད་ནི་དབེན་སྟོང་དང་སྡོད་མཁན་མེད་པའི་གྲོང་ཁྱེར་དང་འདྲ་བར་བྱའོ། ། 7 ངས་བཤིག་མཁན་མངགས་པར་བྱེད་དེ། རེ་རེས་མཚོན་ཆ་ཐོགས་ནས་ཁྱོད་ལ་རྒོལ་ཞིང་། དེ་ཚོས་ཁྱོད་ཀྱི་ཐང་ཤིང་ཡག་ཤོས་རྣམས་བཅད་དེ་མེ་རུ་གཡུག་པར་འགྱུར། 8 རྒྱལ་ཁམས་མང་པོའི་མི་རྣམས་གྲོང་ཁྱེར་འདི་བརྒྱུད་ནས་འགྲོ་ཞིང་ཕན་ཚུན་ལ། དཀོན་མཆོག་ཡ་ཝཱེས་ཅིའི་ཕྱིར་གྲོང་ཁྱེར་ཆེན་པོ་འདི་ལ་འདི་ལྟར་མཛད་པ་ཡིན་ནམ་ཞེས་འདྲི་བ་དང་། 9 ཡང་དེ་རྣམས་ཀྱིས་འདི་ལྟར། དེ་དག་གིས་རང་གི་དཀོན་མཆོག་ཡ་ཝཱེའི་ཞལ་ཆད་དོར་ནས། ལྷ་གཞན་རྣམས་ལ་ཕྱག་བཙལ་ནས་ཞབས་ཏོག་བསྒྲུབས་པས་ཡིན་ཞེས་ལན་འདེབས་པར་འགྱུར་ཞེས་གསུངས་སོ། །

10 གཤིན་པོའི་དོན་དུ་མ་ངུ་ཞིག དེའི་དོན་དུ་སེམས་མ་སྐྱོ་ཞིག འོན་ཀྱང་རང་ཡུལ་དང་བྲལ་བའི་མི་རྣམས་ཀྱི་ཕྱིར་དྲག་ཏུ་ངུས་ཤིག ཅི་ལ་ཞེ་ན། དེ་ཕྱིར་མི་ལོག་ལ་རང་གི་ཕ་ཡུལ་མཐོང་ཡང་མི་ནུས་སོ། ། 11 ཡ་ཧུ་དཱའི་རྒྱལ་པོ་ཡོ་ཤི་ཡཱ་ཡི་བུ་སྟེ། རང་གི་ཕ་ཡོ་ཤི་ཡཱ་ཡི་རྒྱུན་མཐུད་ནས་རྒྱལ་སྲིད་བསྐྱངས་པའི་རྒྱལ་པོ་ཤལ་ལུམ་གྱི་སྐོར་ལ། དཀོན་མཆོག་ཡ་ཝཱེས་འདི་སྐད་དུ། ཁོ་ནི་ཡུལ་འདི་དང་བྲལ་ནས་ཕྱིར་འདི་རུ་མི་འོང་སྟེ། 12 བཙོན་དུ་བཟུང་ནས་ཁྱེར་བའི་གནས་སུ་འཆི་དགོས་ལ། ཡུལ་འདི་སླར་མཐོང་བར་མི་འགྱུར་རོ་ཞེས་གསུངས་སོ། །

ཡེ་ཧོ་ཡཱ་ཀིམ་གྱི་སྐོར་གླེང་བ།

13 དྲང་བདེན་མིན་པའི་སྒོ་ནས་རང་གི་ཁང་པ་བཟོས་ཤིང་། མི་དྲང་པོའི་ཚུལ་གྱིས་རང་གི་ཐོག་ཁང་རྣམས་རྩིག་མཁན་ལ་ཆག་སྒོ་འབྱུང་། དེས་རང་གི་ཁྱིམ་མཚེས་ལ་དོན་མེད་དུ་ངལ་རྩོལ་བྱེད་དུ་འཇུག་ཅིང་དེ་རྣམས་ལ་གླ་མི་སྦྱིན་ནོ། ། 14 ཁོ་ན་རེ། ངས་རང་ལ་ཁང་ཆེན་ཞིག་དང་ཐོག་ཁང་མཐོན་པོ་ཞིག་བརྩིག་པར་བྱའོ་ཟེར་ཞིང་། དེར་དཀར་ཁུང་ཡངས་ཤིང་རྒྱ་ཆེ་བ་རྣམས་ཕྱེས་ཏེ། རྩིག་ངོས་ཐང་ཤིང་གིས་བཏུམས་ནས་མཚལ་མདོག་གི་ཚོན་བྱུགས། 15 ཁྱོད་ཀྱིས་ཐང་ཤིང་གིས་ཐོག་ཁང་བརྩིགས་ནས་རྒྱལ་ཁ་ལོན་ཐབས་བྱས་ཏེ་རང་ཉིད་རྒྱལ་པོ་ཡིན་པ་ངོམ་མམ། ཁྱོད་ཀྱི་ཕ་ཡིས་ཀྱང་བཟའ་བཏུང་སྤྱད་ནས་དྲང་གཞག་དང་དྲང་བདེན་སྤྱད་པ་མ་ཡིན་ནམ། དུས་དེར་ཁོ་ལ་བདེ་སྐྱིད་ཐོབ་པར་གྱུར། 16 དེས་དཀའ་ངལ་ཅན་དང་དབུལ་པོ་རྣམས་ལ་དཀར་འདོན་བྱས་པས། ཁོ་ལ་བདེ་སྐྱིད་ཐོབ་པར་གྱུར་ཏེ། འདི་ནི་བདག་ངོ་ཤེས་པའི་དོན་སྙིང་མ་ཡིན་ནམ་ཞེས་དཀོན་མཆོག་ཡ་ཝཱེས་གསུངས་སོ། ། 17 ཁྱོད་ཀྱི་མིག་དང་སེམས་ནི་མི་འོས་པའི་ཐོབ་ནོར་འབའ་ཞིག་ལ་ཆགས་ཤིང་། མི་ཉེས་མེད་ཀྱི་ཁྲག་བཞུར་དུ་བཅུག་སྟེ། བརྙས་བཅོས་དང་གདུག་རྩུབ་སྤྱད་པས། 18 དཀོན་མཆོག་ཡ་ཝཱེས་ཡོ་ཤི་ཡཱའི་བུ་སྟེ་ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་གྱི་སྐོར་ལ་འདི་སྐད་དུ། མི་ཡིས་དེའི་དོན་དུ་ཀྱི་ཧུད་ངའི་གཅེན་པོ། ཀྱི་ཧུད་ངའི་གཅེན་མོ་ཟེར་བཞིན་མྱ་ངན་མི་བྱེད་ལ། ཀྱི་ཧུད་ངའི་ཇོ་བོ། ཀྱི་ཧུད་ངའི་རྒྱལ་པོ་བརྗིད་ཉམས་ཅན་ཟེར་བཞིན་མྱ་ངན་མི་བྱེད་དོ། ། 19 བོང་བུ་ཞིག་སྐུང་བ་བཞིན་དུ་དེ་བསྐུང་བར་འགྱུར་ལ། ཡེ་རུ་སཱ་ལེམ་གྱི་མཁར་སྒོའི་ཕྱི་རོལ་ཏུ་དྲུད་ནས་གཡུག་པར་འགྱུར་ཞེས་གསུངས་སོ། ། 20 ཀྱེ་ཡེ་རུ་སཱ་ལེམ། ཁྱོད་ཀྱི་མནའ་བཅད་ཐམས་ཅད་མེད་པར་བཟོས་པས། ཁྱོད་རང་ཡར་ལེ་པཱ་ནོན་དུ་སོང་ལ་འོ་དོད་བོས་ཤིག པཱ་ཤན་དུ་སྒྲ་སྒྲོགས་ཤིག ཨ་བཱ་རིམ་ནས་འོ་དོད་བོས་ཤིག 21 ཁྱོད་རང་དར་བའི་དུས་སུ་བདག་གིས་ཁྱོད་ལ་སྨྲས་ཀྱང་ཁྱོད་ཀྱིས་ངས་མི་མཉན་ཞེས་སྨྲས། ཁྱོད་ནི་གཞོན་པའི་དུས་ནས་འདི་བཞིན་ཡིན་ཏེ་ངའི་བཀའ་ལ་མ་མཉན་ཏོ། ། 22 ཁྱོད་ཀྱི་རྫི་བོ་ཐམས་ཅད་དྲག་རླུང་གིས་འཁུར་ཞིང་ཁྱོད་ཀྱི་མནའ་བཅད་རྣམས་བཙོན་དུ་འཁྲིད་པར་འགྱུར་བས། དུས་དེར་ཁྱོད་ནི་རང་གི་སྤྱོད་ངན་གྱི་དབང་གིས་ནོངས་ཤིང་ངོ་ཚ་བར་འགྱུར། 23 ལེ་པཱ་ནོན་དུ་སྡོད་པ་དང་ཐང་ཤིང་གི་དཀྱིལ་དུ་ཚང་བཅའ་མཁན་ཁྱོད་ལ། སྡུག་བསྔལ་བྱུང་ནས་ཕྲུ་གུ་བཙའ་བའི་བུད་མེད་ལ་ཟུག་གཟེར་རྒྱག་པ་ལྟ་བུའི་དུས་དེར་ཁྱོད་ཀྱིས་ཅི་འདྲའི་འཁུན་སྒྲ་འབྱིན་ནམ།

24 དཀོན་མཆོག་ཡ་ཝཱེས་འདི་སྐད་དུ། བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། ཡེ་ཧོ་ཡཱ་ཀིམ་གྱི་བུ་སྟེ་ཡ་ཧུ་དཱའི་རྒྱལ་པོ་ཀོན་ཡཱ་ནི་ངའི་གཡས་ལག་གི་མཛུབ་དཀྲིས་དམ་ཕྲུག་ཅན་ *ཡིན་ནའང་། ངས་ཁྱོད་ངའི་མཛུབ་མོ་ནས་མར་བླངས་ཏེ། 25 ཁྱོད་ཀྱི་སྲོག་སྙེག་མཁན་དང་ཁྱོད་རང་འཇིགས་པའི་མི་སྟེ། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་དང་ཀལ་དི་པའི་ལག་ཏུ་གཏོད་པར་བྱའོ། ། 26 ཡང་ངས་ཁྱོད་རང་ཁྱོད་སྐྱེས་པའི་མ་དང་བཅས་ཁྱོད་ཅག་གི་སྐྱེ་ཡུལ་མིན་པའི་ཡུལ་དུ་སྐྲོད་པར་བྱ་ཞིང་། ཁྱོད་རྣམས་དེ་རུ་མ་སྐྱེས་ཀྱང་དེ་རུ་འཆི་བར་འགྱུར་ལ། 27 ཁྱོད་རྣམས་སེམས་ནས་ཕྱིར་རང་ཡུལ་དུ་ལོག་འདོད་ཀྱང་ནམ་ཡང་ཕྱིར་ལོག་པར་མི་འགྱུར་ཞེས་གསུངས་སོ། ། 28 ཀོན་ཡཱ་བྱ་བའི་མི་འདི་ནི་མི་ཡིས་མཐོང་ཆུང་བྱེད་པ་དང་དུམ་བུར་བཅག་པའི་རྫ་སྣོད་དམ། སུས་ཀྱང་མི་འདོད་པའི་སྣོད་ཡིན་ནམ། དེ་དང་དེའི་བུ་རྒྱུད་དག་ནི་ཅིའི་ཕྱིར་ཆ་རྒྱུས་མེད་པའི་ཡུལ་དུ་བསྐྲད་པ་ཡིན་ནམ། 29 ཀྱེ་ས་གཞི། ཀྱེ་ས་གཞི། ཀྱེ་ས་གཞི། དཀོན་མཆོག་ཡ་ཝཱེའི་བཀའ་ལ་ཉོན་ཅིག 30 དཀོན་མཆོག་ཡ་ཝཱེས་འདི་སྐད་དུ། དེང་ཕྱིན་དཱ་བིད་ཀྱི་རྒྱལ་ཁྲིར་བཞུགས་ཏེ་ཡ་ཧུ་དཱ་ལ་སྲིད་བྱེད་དུ་མི་དེའི་བུ་རྒྱུད་ལས་གཅིག་ཀྱང་མི་འབྱུང་བས་ན། འདི་ལ་བུ་མེད་པའི་མི་དང་མི་ཚེ་གང་པོར་དོན་གང་ཡང་མི་འགྲུབ་པའི་མི་ཞེས་ཡི་གེར་ཁོད་ཅིག་ཅེས་གསུངས་སོ། །

ལེའུ་ཉེར་གསུམ་པ།

མ་འོངས་པའི་རེ་བ།

1 དཀོན་མཆོག་ཡ་ཝཱེས་འདི་སྐད་དུ། ངའི་རྩྭ་སའི་ལུག་རྣམས་བསད་ནས་ཁ་འཐོར་དུ་གཏོང་བའི་རྫི་བོ་རྣམས་ལ་ཆག་སྒོ་འབྱུང་ཞེས་གསུངས། 2 དེ་བས་ཡེས་ར་ཨེལ་གྱི་དཀོན་མཆོག་ཡ་ཝཱེས་ཁོང་གི་འབངས་མི་འཚོ་སྐྱོང་བྱེད་པའི་རྫི་བོ་རྣམས་ཀྱི་སྐོར་ལ་འདི་སྐད་དུ། ཁྱོད་ཚོས་ངའི་ལུག་ཁྱུ་ཁ་འཐོར་དུ་བཏང་ནས་ཕར་བསྐྲད་ཅིང་དེ་དག་ལ་ལྟ་སྐྱོང་མ་བྱས་པས། ལྟོས་ཤིག བདག་གིས་ཁྱོད་རྣམས་ཀྱི་སྤྱོད་ངན་ལ་ཉེས་ཆད་གཅོད་པར་འགྱུར་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 3 བདག་གིས་དངོས་སུ་རང་གི་ལུག་ཁྱུ་ནས་ལུས་པ་རྣམས་དེད་པའི་ཡུལ་ཀུན་ནས་ཚུར་བསྡུས་ཏེ། དེ་དག་སླར་ཡང་རང་གི་ལུག་རར་ཁྲིད་ནས་རྒྱུད་འཕེལ་བར་བྱེད་དོ། ། 4 ཡང་ངས་རྫི་བོ་རྣམས་བསྐོས་ནས་དེ་དག་འཚོ་སྐྱོང་བྱེད་དུ་འཇུག་པ་དང་། དེ་རྣམས་ལ་འཇིགས་སྣང་དང་དངངས་སྐྲག་ཅི་ཡང་མེད་ལ། གཅིག་ཀྱང་བོར་མི་འགྱུར་ཞེས་དཀོན་མཆོག་ཡ་ཝཱེས་གསུངས་པའོ། ། 5 ལྟོས་ཤིག ངས་དཱ་བིད་ཀྱི་ཆེད་དུ་དྲང་བདེན་གྱི་མྱུ་གུ་བསྐྱེད་པའི་དུས་དེ་སླེབས་ལ་ཉེ། དེས་རྒྱལ་སྲིད་ཀྱི་དབང་འཛིན་ཞིང་མཁས་པར་སྤྱོད་དེ། ས་གཞིའི་སྟེང་དུ་དྲང་གཞག་དང་དྲང་བདེན་སྤྱོད་པར་འགྱུར། 6 ཁོང་གི་སྐུ་རིང་དུ་ཡ་ཧུ་དཱ་ལ་ཐར་པ་འཐོབ་པར་འགྱུར་ཞིང་། ཡེས་ར་ཨེལ་ཡང་བདེ་བར་གནས་པར་འགྱུར་བས། ཁོང་གི་མཚན་ལ་ཡ་ཝཱེ་ངེད་ཅག་གི་དྲང་བདེན་ཞེས་འབོད་པར་འགྱུར་རོ་ཞེས་དཀོན་མཆོག་ཡ་ཝཱེས་གསུངས་སོ། ། 7 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། མི་རྣམས་ཀྱིས་ཡེས་ར་ཨེལ་པ་རྣམས་ཨེ་ཅིབ་ཡུལ་ནས་ཡར་འདྲེན་མཁན་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་མི་བསྐྱལ་མོད། 8 འོན་ཀྱང་མི་རྣམས་ཀྱིས་ཡེས་ར་ཨེལ་པ་རྣམས་བྱང་ཕྱོགས་ཀྱི་ཡུལ་དང་། ཁོ་རྣམས་སྐྲོད་སའི་རྒྱལ་ཁམས་སོ་སོ་ནས་ཡར་འདྲེན་མཁན་གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་གནའ་བསྐྱལ་བར་འགྱུར་རོ། །

ལུང་སྟོན་པ་རྣམས་ལ་ཐ་ཚིག་སྒྲོག་པ།

9 ལུང་སྟོན་པ་རྣམས་གླེང་ན། ངའི་སེམས་རང་གི་ནང་དུ་སྐྱོ་ཞིང་ངའི་རུས་པ་ཐམས་ཅད་འདར་བ་ཡིན། ཅི་ལ་ཞེ་ན། དཀོན་མཆོག་ཡ་ཝཱེ་དང་ཁོང་གི་བཀའ་དམ་པའི་དབང་གིས། ང་ནི་ར་བཟི་བའི་མི་དང་རྒུན་ཆང་བླུད་ནས་བཟི་བར་གྱུར་པའི་མི་དང་འདྲའོ། ། 10 ཡུལ་ཁམས་ཡོངས་སུ་ལོག་གཡེམ་པས་ཁེངས་ཤིང་། དམོད་མོ་ཐེབས་པའི་རྐྱེན་གྱིས་ས་གཞི་ཡང་སྐྱོ་བར་གྱུར་ཏེ། དབེན་སྟོང་གི་རྩྭ་ཡང་སྐམ་མོ། །ཅི་ལ་ཞེ་ན། དེ་དག་གི་སྤྱོད་ལམ་ནི་ངན་པ་ཡིན་ལ། དེ་དག་གི་དབང་ནི་འགྲིག་སར་མ་སྤྱད་དོ། ། 11 ཐ་ན་ལུང་སྟོན་པ་དང་མཆོད་དཔོན་གཉིས་ཀ་ཡང་དད་པ་མེད་དེ། ཐ་ན་ངའི་མཆོད་ཁང་ནང་དུའང་དེ་དག་གི་སྤྱོད་ངན་མཐོང་བྱུང་ཞེས་དཀོན་མཆོག་ཡ་ཝཱེས་གསུངས་པའོ། ། 12 དེ་བས་ཁོ་རྣམས་ཀྱི་འགྲོ་ལམ་ནི་མུན་ནག་ཁྲོད་ཀྱི་འདྲེད་ས་དང་འདྲ་ཞིང་། དེ་དག་དེད་ནས་ལམ་དེར་འགྱེལ་བར་འགྱུར། ཅི་ལ་ཞེ་ན། དེ་དག་ལ་ཉེས་ཆད་གཅོད་པའི་ལོ་ཟླའི་ནང་དུ། ངས་དེ་དག་གི་སྟེང་དུ་ཆག་སྒོ་འབྱུང་བར་བྱེད་དོ་ཞེས་དཀོན་མཆོག་ཡ་ཝཱེས་གསུངས་པའོ། ། 13 ངས་སཱ་མར་ཡ་ཡི་ལུང་སྟོན་པའི་ནང་དུ་ཞེན་པ་ལོག་པའི་དོན་མཐོང་པ་སྟེ། དེ་དག་གིས་པཱ་ཨལ་ལ་བརྟེན་ནས་ལུང་བསྟན་པ་དང་། ངའི་འབངས་མི་ཡེས་ར་ཨེལ་ནི་ལོག་ལམ་དུ་བཅུག་གོ ། 14 ངས་ཡེ་རུ་སཱ་ལེམ་གྱི་ལུང་སྟོན་པའི་ནང་དུ་འཇིགས་སུ་རུང་བའི་དོན་མཐོང་སྟེ། དེ་དག་གིས་ལོག་གཡེམ་བྱེད་ཅིང་རྫུན་གྱི་ནང་དུ་སྤྱད་པ་སྤྱོད་པ་དང་། ཡང་ངན་པའི་ལག་པ་བརྟན་པོར་བྱས་ནས་དེ་དག་ལས་སུ་ཞིག་གིས་ཀྱང་རང་གི་སྤྱོད་ངན་མ་དོར་ལ། དེ་ཐམས་ཅད་ངའི་མདུན་དུ་སཱ་དོམ་བཞིན་དང་། ཡེ་རུ་སཱ་ལེམ་གྱི་ཡུལ་མི་རྣམས་ནི་གཱ་མོ་ར་དང་འདྲ་བས། 15 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ལུང་སྟོན་པ་འདི་རྣམས་ཀྱི་སྐོར་ལ་འདི་སྐད་དུ། ཡེ་རུ་སཱ་ལེམ་གྱི་ལུང་སྟོན་པ་རྣམས་ལས་ཆོས་མིན་གྱི་དོན་བྱུང་ནས་ཡུལ་ཁམས་ཡོངས་སུ་ཁྱབ་པས། ལྟོས་ཤིག ངས་དེ་དག་ལ་ཟས་སུ་མཁན་པ་དང་བཏུང་བར་དུག་ཆུ་སྦྱིན་པར་བྱའོ་ཞེས་གསུངས། 16 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཚོར་ལུང་བསྟན་སྨྲ་བའི་ལུང་སྟོན་པ་འདི་དག་གི་གཏམ་ལ་མ་མཉན་ཞིག དེ་དག་གིས་ཁྱོད་རྣམས་ལ་རེ་བ་སྟོང་བ་ཡོད་པར་བྱེད་ཅིང་། དེ་དག་གིས་སྨྲས་པའི་ཞལ་གཟིགས་ནི་རང་སེམས་ནས་བྱུང་བ་ལས་དཀོན་མཆོག་ཡ་ཝཱེའི་ཞལ་ནས་བྱུང་བ་མ་ཡིན་ནོ། ། 17 དེ་དག་གིས་བདག་ལ་མཐོང་ཆུང་བྱེད་པའི་མི་ལ་རྒྱུན་ཆད་མེད་པར་འདི་ལྟར། དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཞི་ཞིང་བདེ་བར་གནས་པ་ཡིན་གསུངས་ཞེས་སྨྲ་ཞིང་། ཡང་རང་གི་སེམས་རྒྱུད་གྱོང་པོ་ལྟར་སྤྱད་པ་སྤྱོད་པ་ཐམས་ཅད་ལ་འདི་ལྟར། ཁྱོད་ལ་ཆག་སྒོ་འབྱུང་མི་སྲིད་ཅེས་སྨྲ་བ་ཡིན་ཞེས་གསུངས་སོ། ། 18 འོན་ཀྱང་ཁོ་རྣམས་ལས་སུ་ཞིག་དཀོན་མཆོག་ཡ་ཝཱེའི་ཚོགས་ལ་ཞུགས་ནས་ཁོང་གི་བཀའ་ལ་མཉན་ཞིང་དེ་རྟོགས་པ་ཡིན་ནམ། སུ་ཞིག་གིས་རྣ་བ་བླགས་ནས་ཁོང་གི་བཀའ་ལ་མཉན་ཞིང་དེ་ཐོས་པ་ཡིན་ནམ། 19 ལྟོས་ཤིག དཀོན་མཆོག་ཡ་ཝཱེའི་ཐུགས་ཁྲོ་ནི་རླུང་དམར་དང་འདྲ་ཞིང་། རླུང་འཚུབ་དྲག་པོ་ཡིན་ཏེ་ངན་པའི་མགོ་ལ་འཁོར་བར་འགྱུར། 20 དཀོན་མཆོག་ཡ་ཝཱེའི་ཐུགས་དགོངས་རྣམས་དངོས་སུ་འགྲུབ་པའི་བར་དུ། ཁོང་གི་ཐུགས་ཁྲོ་ལ་ཞི་བ་མེད་ཅིང་། མཐའ་མའི་ཉིན་མོ་དག་ལ་ཁྱོད་ཅག་གིས་དོན་འདི་ཐམས་ཅད་རྟོགས་པར་འགྱུར་རོ། ། 21 ངས་ལུང་སྟོན་པ་དེ་དག་མ་མངགས་ཀྱང་དེ་རྣམས་རང་རང་གང་སར་བརྒྱུགས་ཤིང་། ངས་དེ་དག་ལ་བཀའ་མ་བསྒོས་ཀྱང་དེ་རྣམས་རང་གིས་ལུང་བསྟན་ནོ། ། 22 ཇི་སྟེ་དེ་རྣམས་ངའི་ཚོགས་ལ་ཞུགས་པ་ཡིན་ན། བདག་གི་བཀའ་རྣམས་ངའི་འབངས་མི་ལ་བསྒྲག་པར་འགྱུར་ཞིང་། དེ་རྣམས་ངན་པའི་ལམ་ནས་བཟློགས་ཏེ་རང་གི་སྤྱོད་ངན་རྣམས་དང་འབྲལ་བར་བྱེད་དོ། ། 23 ང་ནི་ཁྱོད་རྣམས་དང་ཉེ་བའི་དཀོན་མཆོག་ཁོ་ན་ཡིན་ནམ། ཁྱོད་རྣམས་དང་རྒྱང་ཐག་རིང་བའི་དཀོན་མཆོག་ཀྱང་མ་ཡིན་ནམ་ཞེས་དཀོན་མཆོག་ཡ་ཝཱེས་གསུངས་སོ། ། 24 ངས་མི་མཐོང་བའི་ཆེད་དུ་མི་ནི་གསང་བའི་གནས་སུ་སྦ་ནུས་སམ། ང་ནི་གནམ་ས་གཉིས་ལ་ཁྱབ་ཡོད་པ་མ་ཡིན་ནམ་ཞེས་དཀོན་མཆོག་ཡ་ཝཱེས་གསུངས། 25 ལུང་སྟོན་པ་ཚོས་ངའི་མིང་གཡར་ཏེ་རྫུན་གྱི་ལུང་སྟོན་ཞིང་། དེ་དག་གིས་ངས་རྨི་ལམ་རྨིས་སོང་། ངས་རྨི་ལམ་རྨིས་སོང་ཞེས་སྨྲ་བ་ངས་ཐོས་བྱུང་། 26 ལུང་སྟོན་པ་དེ་དག་གིས་འདི་ལྟར་བསམ་བཞིན་ནམ་དུས་བར་དུ་ལུས་སམ། ཁོ་ཚོས་རྫུན་སྨྲ་ཞིང་སེམས་ལ་གཡོ་སྒྱུས་བཀང་ཡོད་དོ། ། 27 དེ་དག་གིས་ཕན་ཚུན་ལ་རང་གི་རྨི་ལམ་བཤད་ན། ངའི་འབངས་མིའི་མེས་པོ་རྣམས་ཀྱིས་པཱ་ཨལ་གྱི་དབང་གིས་ངའི་མིང་བརྗེད་པ་ནང་བཞིན་དེ་དག་ལའང་ང་རང་བརྗེད་དུ་འཇུག་ནུས་པར་འདོད་པ་རེད། 28 རྨི་ལམ་ཐོབ་པའི་ལུང་སྟོན་པ་ལ་རྨི་ལམ་བཤད་དུ་ཆུག ཡིན་ནའང་ངའི་བཀའ་དང་ལེན་བྱས་ཡོད་པ་དེས་གཞུང་དྲང་སྒོས་ངའི་བཀའ་ཤོད་ཅིག སོག་མ་ནི་གྲོ་དང་བསྡུར་ནུས་སམ་ཞེས་དཀོན་མཆོག་ཡ་ཝཱེས་གསུངས་པའོ། ། 29 ངའི་བཀའ་ནི་མེ་ལྟར་མ་ཡིན་ནམ། དེ་ནི་ཕ་བོང་སིལ་བུར་གཏོར་བའི་ཐོ་བ་དང་མི་འདྲའམ་ཞེས་དཀོན་མཆོག་ཡ་ཝཱེས་གསུངས་སོ། ། 30 དེ་བས་ལྟོས་ཤིག ལུང་སྟོན་པ་དེ་དག་གིས་ཕན་ཚུན་ནས་ཚིག་བརྐུས་ཏེ་ངའི་བཀའ་རུ་བྱས་པས། ང་ནི་དེ་དག་གི་དགྲ་རུ་འགྱུར་ཞེས་དཀོན་མཆོག་ཡ་ཝཱེས་གསུངས། 31 ལུང་སྟོན་པ་དེ་དག་གིས་རང་གི་ལྕེ་ཡིས་འདི་ནི་དཀོན་མཆོག་ཡ་ཝཱེས་གསུངས་པ་ཡིན་ཞེས་ཟེར་ཞིང་། ལྟོས་ཤིག ང་ནི་དེ་དག་གི་དགྲ་རུ་འགྱུར་ཞེས་དཀོན་མཆོག་ཡ་ཝཱེས་གསུངས། 32 ལྟོས་ཤིག ང་ནི་རྨི་ལམ་རྫུན་མར་བརྟེན་ནས་ལུང་སྟོན་ཁུལ་བྱེད་པ་དེ་དག་གི་དགྲ་རུ་འགྱུར། ཁོ་ཚོས་རྨི་ལམ་དེ་དག་སྨྲས་ནས་རྫུན་དང་འུར་ཤོབ་ཀྱིས་ངའི་འབངས་མི་ལོག་ལམ་དུ་དྲངས་པ་ཡིན། ངས་ཁོ་རྣམས་མ་མངགས་ལ་དེ་དག་ལ་བཀའ་ཡང་མ་བསྒོས། དེ་དག་ནི་མི་འདི་རྣམས་ལ་ཕན་ཐོགས་ཅི་ཡང་མེད་ཅེས་དཀོན་མཆོག་ཡ་ཝཱེས་གསུངས་པའོ། །

33 མི་འདི་རྣམས་དང་ཡང་ན་ལུང་སྟོན་པའམ། མཆོད་དཔོན་བཅས་ལས་སུ་ཞིག་གིས་ཁྱོད་ལ། དཀོན་མཆོག་ཡ་ཝཱེ་ནས་བཀའ་ལུང་ཅི་ཞིག་ཡོད་དམ་ཞེས་དྲིས་ན། ཁྱོད་ཀྱིས་དེ་དག་ལ་ལན་དུ། བཀའ་ལུང་ཅི་ཡོད། ངས་ཁྱོད་བསྐྱུར་བར་བྱའོ་ཞེས་ཤོད་ཅིག་ཅེས་དཀོན་མཆོག་ཡ་ཝཱེས་གསུངས་སོ། ། 34 ཡང་ལུང་སྟོན་པ་དང་ཡང་ན་མཆོད་དཔོན་ནམ། མི་རྣམས་ལས་སུ་ཞིག་གིས་འདི་ནི་དཀོན་མཆོག་ཡ་ཝཱེའི་བཀའ་ལུང་ཡིན་ཞེས་སྨྲ་བ་ཡོད་ན། ངས་མི་དེ་དང་དེའི་ཁྱིམ་ལ་ཉེས་ཆད་གཅོད་དགོས། 35 ཁྱོད་རྣམས་ཀྱིས་རང་རང་གི་ཁྱིམ་མཚེས་དང་སྤུན་ཟླ་རྣམས་ལ་འདི་ལྟར། དཀོན་མཆོག་ཡ་ཝཱེས་བཀའ་ལན་ཅི་གནང་བྱུང་ངམ། དཀོན་མཆོག་ཡ་ཝཱེས་ཅི་གསུང་ངམ་ཞེས་དྲིས་ཤིག 36 ཁྱོད་རྣམས་ཀྱིས་ད་ནས་བཟུང་དཀོན་མཆོག་ཡ་ཝཱེའི་བཀའ་ལུང་ཞེས་མ་གླེང་ཞིག ཅི་ལ་ཞེ་ན། མི་རེ་རེས་སྨྲས་པའི་གཏམ་ནི་རང་རང་གི་བཀའ་ལུང་དུ་འགྱུར་ཏེ། ཁྱོད་རྣམས་ཀྱིས་གཏན་དུ་གསོན་པོར་བཞུགས་པའི་དཀོན་མཆོག་དང་། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ང་ཚོའི་དཀོན་མཆོག་གི་བཀའ་ལོག་བཤད་བྱས་པས་སོ། ། 37 ཁྱོད་རྣམས་ཀྱིས་དཀོན་མཆོག་གི་ལུང་སྟོན་པ་ལ་འདི་ལྟར། དཀོན་མཆོག་ཡ་ཝཱེས་ཁྱོད་ལ་བཀའ་ལན་ཅི་གནང་བྱུང་ངམ། དཀོན་མཆོག་ཡ་ཝཱེས་ཅི་གསུང་ངམ་ཞེས་དྲིས་ཤིག 38 ཇི་སྟེ་ཁྱོད་ཅག་གིས་འདི་ནི་དཀོན་མཆོག་ཡ་ཝཱེའི་བཀའ་ལུང་ཡིན་ཞེས་སྨྲས་ན། དཀོན་མཆོག་ཡ་ཝཱེས་ངེས་པར་འདི་སྐད་དུ། ངས་སྔོན་ཆད་མི་མངགས་ནས་ཁྱོད་རྣམས་ལ་ད་ནས་བཟུང་འདི་ནི་དཀོན་མཆོག་ཡ་ཝཱེའི་བཀའ་ལུང་ཡིན་ཞེས་མ་ཟེར་ཞིག་ཅེས་འཕྲིན་བཏང་ཡང་། ཁྱོད་རྣམས་ཀྱིས་འདི་ནི་དཀོན་མཆོག་ཡ་ཝཱེའི་བཀའ་ལུང་ཡིན་ཞེས་སྨྲས་པས་ན། 39 ལྟོས་ཤིག ངས་ཁྱོད་རྣམས་བརྗེད་པར་འགྱུར་ཏེ། ཁྱོད་རྣམས་ནི་ངས་ཁྱོད་ཅག་དང་ཁྱོད་ཅག་གི་མེས་པོ་རྣམས་ལ་གནང་བའི་གྲོང་ཁྱེར་དང་བཅས་ངའི་མདུན་ནས་འདོར་བར་འགྱུར། 40 ཡང་ངས་ཁྱོད་ཅག་ལ་དུས་གཏན་གྱི་བརྙས་བཅོས་དང་། དུས་ནམ་ཡང་བརྗེད་པར་མི་འགྱུར་བའི་ངོ་ཚ་འབབ་པར་བྱའོ་ཞེས་གསུང་ངེས་ཡིན།

ལེའུ་ཉེར་བཞི་པ།

སེ་ཡབ་ཀྱི་ཤིང་ཏོག་སླེ་པོ་གཉིས་ཀྱི་དཔེ།

1 པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་གྱི་བུ་ཡེ་ཀོན་ཡཱ་དང་། ཡ་ཧུ་དཱའི་འགོ་དཔོན་རྣམས་དང་། ཤིང་བཟོ་དང་། མགར་པ་རྣམས་བཙོན་དུ་བཟུང་སྟེ་ཡེ་རུ་སཱ་ལེམ་ནས་པཱ་པེལ་ལོན་དུ་ཁྲིད་པ་དང་། དོན་འདིའི་རྗེས་སུ་དཀོན་མཆོག་ཡ་ཝཱེས་བདག་ལ་སྟོན་པར་མཛད་པ་ནི། ལྟོས་ཤིག དཀོན་མཆོག་ཡ་ཝཱེའི་མཆོད་ཁང་གི་མདུན་དུ་སེ་ཡབ་ཀྱི་ཤིང་ཏོག་སླེ་པོ་གཉིས་བཞག་ཡོད་དེ། 2 སླེ་པོ་གཅིག་གི་ནང་དུ་སེ་ཡབ་ཀྱི་ཤིང་ཏོག་ཤིན་ཏུ་ཡག་པོ་ཐོག་ཕུད་རྣམས་ཡོད་པ་དང་། སླེ་པོ་ཅིག་ཤོས་དེའི་ནང་དུ་རུལ་ནས་བཟའ་ཡང་མི་རུང་བའི་སེ་ཡབ་ཀྱི་ཤིང་ཏོག་རྣམས་ཡོད་པ་ལ། 3 དཀོན་མཆོག་ཡ་ཝཱེས་ང་ལ་འདི་སྐད་དུ། ཡེ་རེམ་ཡཱ། ཁྱོད་ཀྱིས་ཅི་ཞིག་མཐོང་ངམ་ཞེས་བཀའ་འདྲི་གནང་བ་དང་། ངས་ལན་དུ། ངས་སེ་ཡབ་ཀྱི་ཤིང་ཏོག་རྣམས་མཐོང་སྟེ། སེ་ཡབ་ཀྱི་ཤིང་ཏོག་ཡག་པོ་ནི་ཤིན་ཏུ་ཡག་ལ། རུལ་བར་གྱུར་པ་ནི་རུལ་ནས་བཟའ་ཡང་མི་རུང་ངོ་ཞེས་ཞུས་པ་ཡིན། 4 དེ་ནས་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་བ་འདི་ལྟ་སྟེ། 5 ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། བཙོན་དུ་བཟུང་བའི་ཡ་ཧུ་དཱ་པ་སྟེ། ངས་གནས་འདི་ནས་ཀལ་དི་པའི་ཡུལ་དུ་བསྐྲད་པ་དེ་དག་ལ་ངས་སེ་ཡབ་ཀྱི་ཤིང་ཏོག་ཡག་པོ་འདི་དག་ནང་བཞིན་བདག་སྐྱོང་བྱས་ནས་བྱིན་རླབས་འཐོབ་པར་འགྱུར། 6 ངས་དེ་དག་ལ་བདག་སྐྱོང་བྱས་ནས་བྱིན་རླབས་འཐོབ་པར་བྱེད་པ་དང་། དེ་དག་ཁྲིད་ནས་ཡུལ་འདིར་ཕྱིར་ལོག་པར་འགྱུར། ཡང་ངས་དེ་དག་འཛུགས་པར་བྱ་སྟེ་བཤིག་པར་མི་འགྱུར་ལ། ངས་དེ་དག་བཙུགས་ནས་འབྱིན་པར་མི་བྱའོ། ། 7 ཡང་བདག་ནི་ཡ་ཝཱེ་ཡིན་པ་རྟོགས་ནུས་པའི་སེམས་ཤིག་ངས་དེ་དག་ལ་གནང་ཞིང་། དེ་རྣམས་ངའི་འབངས་མི་དང་ང་དངོས་སུ་དེ་དག་གི་དཀོན་མཆོག་ཏུ་གྱུར་ནས། དེ་དག་སེམས་གཅིག་གིས་ངའི་ཕྱོགས་སུ་ལོག་པར་འགྱུར་ཞེས་གསུངས་སོ། ། 8 དཀོན་མཆོག་ཡ་ཝཱེས་འདི་སྐད་དུ། དེ་ཡང་སེ་ཡབ་ཀྱི་ཤིང་ཏོག་རུལ་ནས་བཟའ་བར་ཡང་མི་རུང་བ་དེ་བཞིན་དུ། ངས་ཡ་ཧུ་དཱའི་རྒྱལ་པོ་ཚིད་ཀི་ཡཱ་དང་དེའི་འགོ་དཔོན་རྣམས་དང་། ཡེ་རུ་སཱ་ལེམ་དུ་ལུས་པའི་ཡུལ་མི་རྣམས་ཏེ་གནས་འདིར་ལུས་པ་རྣམས་དང་། ཡང་ཨེ་ཅིབ་ཡུལ་དུ་གཞིས་ཆགས་པའི་ཡ་ཧུ་དཱ་པ་རྣམས་སྤྲོད་པར་བྱའོ། ། 9 ངས་དེ་དག་ནི་ས་སྟེང་གི་རྒྱལ་ཕྲན་ཡོངས་སུ་འཇིགས་སྣང་ཅན་དང་སྐྱུག་བྲོ་བར་བྱ་སྟེ། ངས་དེ་དག་བསྐྲད་སའི་ཡུལ་སོ་སོར་དེ་དག་ནི་མི་ཡིས་ངོ་ཚ་གཏོད་ས་དང་། གཏམ་དཔེ། ཟུར་ཟ་བྱེད་ཡུལ། དམོད་མོ་འདེབས་ཡུལ་བཅས་སུ་འགྱུར་བར་བྱ། 10 དེ་དག་དང་དེའི་ཕ་མེས་ལ་གནང་བའི་ཡུལ་ཁམས་ནས་ཚར་གཅོད་པའི་བར་དུ། ངས་དེ་དག་གི་སྟེང་ལ་རལ་གྲི་དང་མུ་གེ རིམས་ནད་བཅས་གཏོང་བར་བྱའོ་ཞེས་གསུངས་སོ། །

ལེའུ་ཉེར་ལྔ་པ།

བྱང་ཕྱོགས་ནས་འོང་བའི་དགྲ་བོ།

1 པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་སྲིད་ལོ་དང་པོའམ། ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡེ་ཧོ་ཡཱ་ཀིམ་བྱ་བའི་སྲིད་ལོ་བཞི་པར། ཡ་ཧུ་དཱའི་མི་ཐམས་ཅད་ཀྱི་སྐོར་དུ་དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་སྟེ། 2 ལུང་སྟོན་པ་ཡེ་རེམ་ཡཱ་ཡིས་བཀའ་འདི་རྣམས་ཡ་ཧུ་དཱའི་མི་ཐམས་ཅད་དང་ཡེ་རུ་སཱ་ལེམ་གྱི་ཡུལ་མི་ཀུན་ལ་སྦྲན་ནས་འདི་སྐད་དུ། 3 དེ་ཡང་ཡ་ཧུ་དཱའི་རྒྱལ་པོ་ཨ་མོན་གྱི་བུ་ཡོ་ཤི་ཡཱ་བྱ་བའི་སྲིད་ལོ་བཅུ་གསུམ་པ་ནས་དེ་རིང་གི་བར་དུ་མི་ལོ་ཉེར་གསུམ་གྱི་རིང་ལ། དཀོན་མཆོག་ཡ་ཝཱེའི་བཀའ་ནི་རྒྱུན་དུ་ང་ལ་བྱུང་ཞིང་། ངས་ཀྱང་ཡང་ནས་ཡང་དུ་ཁྱོད་ཅག་ལ་སྨྲས་ཀྱང་ཁྱོད་ཅག་གིས་མ་མཉན་ཏོ། ། 4 དཀོན་མཆོག་ཡ་ཝཱེས་ཡང་ནས་ཡང་དུ་ཁོང་གི་ཞབས་ཕྱི་ལུང་སྟོན་པ་རྣམས་ཁྱོད་ཚོའི་མདུན་དུ་མངགས་ནའང་། ཁྱོད་ཚོས་མ་མཉན་ལ་རྣ་བ་གཏད་ནས་མ་མཉན་ཏོ། ། 5 ཁོང་རྣམས་ཀྱིས་ཁྱོད་ཅག་ལ་འདི་ལྟར་གསུངས་ཏེ། ཁྱོད་རྣམས་མི་རེ་རེས་འགྱོད་བཤགས་དང་བཅས་རང་རང་གི་ལོག་ལམ་དང་སྤྱོད་ངན་རྣམས་སྤངས་ན། དཀོན་མཆོག་ཡ་ཝཱེས་ཁྱོད་དང་ཁྱོད་ཀྱི་ཕ་མེས་རྣམས་ལ་གནང་བའི་ཡུལ་ཁམས་སུ་དུས་གཏན་དུ་གནས་པར་འགྱུར་ཞེས་པའོ་ཞེས་གསུངས། 6 ལྷ་གཞན་རྣམས་ཀྱི་རྗེས་སུ་མ་འབྲང་ཞིག དེ་དག་ལ་ཞབས་ཏོག་མ་བསྒྲུབ་ཕྱག་ཀྱང་མ་བཙལ་ཞིག རང་གི་ལག་པའི་བཟོས་པ་ཡིས་བདག་ལ་ཁོང་ཁྲོ་ཡང་མ་སློང་ཞིག དེ་ནས་བདག་གིས་ཁྱོད་ཅག་ལ་གནོད་པ་འབྱུང་བར་མི་བྱའོ་ཞེས་སྨྲས་ཀྱང་། 7 ཁྱོད་ཅག་གིས་ང་ལ་མ་མཉན་པར། རང་གི་ལག་པས་བཟོས་པ་ཡིས་ང་ལ་ཁོང་ཁྲོ་བསླངས་ནས་རང་གིས་རང་ལ་གནོད་བསྐྱལ་ཏོ་ཞེས་དཀོན་མཆོག་ཡ་ཝཱེས་གསུངས་པའོ། ། 8 དེ་བས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་གིས་ངའི་བཀའ་ལ་མ་མཉན་པའི་རྐྱེན་གྱིས། 9 ལྟོས་ཤིག ངས་བྱང་ཕྱོགས་ཀྱི་མི་ཀུན་དང་རང་གི་བྲན་པོ་སྟེ་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་ཁྲིད་འོངས་ནས། ཡུལ་འདི་དང་འདིའི་འབངས་རྣམས་དང་མཐའ་འཁོར་དུ་སྡོད་པའི་མི་ཡོངས་ལ་རྒོལ་བར་བྱེད་དོ། །ངས་དེ་དག་རྩ་བ་ནས་མེད་པར་བཏང་སྟེ། དེ་དག་ནི་མི་ལ་འཇིགས་སྣང་བསྐྱེད་པ་དང་མི་རྣམས་འཕྱ་དགོད་བྱེད་ཡུལ་དང་། དུས་གཏན་དུ་ཞིག་རོར་ལུས་པའི་གནས་བཅས་སུ་བྱའོ་ཞེས་དཀོན་མཆོག་ཡ་ཝཱེས་གསུངས་སོ། ། 10 ཡང་ངས་དེ་དག་གི་ནང་ནས་དགའ་སྤྲོ་དང་དགོད་སྒྲ། མག་གསར་དང་བག་མའི་སྐད། རང་འཐག་གི་སྐད། མར་མེའི་འོད་བཅས་མེད་པར་བྱའོ། ། 11 ཡུལ་ཁམས་འདི་ཐམས་ཅད་ཞིག་རོར་གྱུར་ནས་མི་རྣམས་འཇིགས་སྣང་སྐྱེ་བའི་གནས་སུ་འགྱུར་ཞིང་། མི་རིགས་འདི་དག་གིས་ལོ་བདུན་ཅུའི་རིང་དུ་པཱ་པེལ་ལོན་གྱི་རྒྱལ་པོར་གཡོག་བྱེད་པར་འགྱུར་རོ། ། * 12 ལོ་བདུན་ཅུ་རྫོགས་པའི་རྗེས་སུ་ངས་པཱ་པེལ་ལོན་གྱི་རྒྱལ་པོ་དང་དེའི་མི་རིགས་ཏེ། ཀལ་དི་པའི་ཡུལ་ཁམས་ལ་ཁོ་ཚོའི་སྡིག་ཉེས་ལྟར་ཆད་པ་བཅད་ནས། ཡུལ་ཁམས་དེ་དུས་གཏན་དུ་ཞིག་རོར་ལུས་པར་བྱའོ་ཞེས་དཀོན་མཆོག་ཡ་ཝཱེས་གསུངས། 13 མདོ་འདིའི་ནང་དུ་བཀོད་པ་ཐམས་ཅད་དང་། ངས་ཡུལ་ཁམས་དེའི་སྐོར་ལ་སྨྲས་པའི་བཀའ་སྟེ། ཡེ་རེམ་ཡཱ་ཡིས་རྒྱལ་ཁམས་འདི་དག་གི་སྐོར་ལ་ལུང་བསྟན་པ་ཐམས་ཅད་དེ་དག་གི་སྟེང་དུ་འབྱུང་བར་འགྱུར་རོ། ། 14 རྒྱལ་ཁམས་མང་པོ་དང་རྒྱལ་པོ་ཆེན་པོ་རྣམས་ཀྱིས་ཀལ་དི་པ་རྣམས་བྲན་དུ་འཁོལ་ཞིང་། ངས་ཀྱང་དེ་དག་གི་སྤྱོད་པ་དང་ལག་པས་བཟོས་པ་བཞིན་ལན་འཇལ་བར་བྱའོ་ཞེས་གསུངས་སོ། །

དཀོན་མཆོག་གིས་ཡུལ་ཁམས་རྣམས་ལ་ཉེས་ཆད་གཅོད་པ།

15 ཡེས་ར་ཨེལ་གྱི་དཀོན་མཆོག་ཡ་ཝཱེས་ང་ལ་འདི་སྐད་དུ། ངའི་ལག་ནས་ཁྲོ་གཏུམ་གྱི་ཕོར་བ་འདི་བླངས་ཏེ། ངས་ཁྱོད་མངགས་པའི་ཡུལ་ཁམས་སོ་སོའི་མི་རིགས་ཐམས་ཅད་ལ་འཐུང་དུ་ཆུག་དང་། 16 ངས་དེ་དག་གི་ནང་དུ་རལ་གྲི་བཏང་བས། དེ་དག་གིས་འཐུང་རྗེས་ཕར་ཡོར་ཚུར་ཡོར་བྱེད་ཅིང་སྨྱོ་བར་འགྱུར་རོ་ཞེས་གསུངས་པས། 17 ངས་ཡ་ཝཱེའི་ཕྱག་ལས་ཕོར་བ་དེ་བླངས་ནས། དཀོན་མཆོག་ཡ་ཝཱེས་བདག་མངགས་པའི་ཡུལ་ཁམས་སོ་སོའི་མི་རིགས་ཐམས་ཅད་ལ་འཐུང་དུ་བཅུག་པ་སྟེ། 18 དེའི་ནང་དུ་ཡེ་རུ་སཱ་ལེམ་དང་ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་སཱ་ལེམ་གྱི་རྒྱལ་པོ་རྣམས་དང་། དེའི་འགོ་དཔོན་རྣམས་ཡོད་ལ། དེ་དག་གིས་གྲོང་ཁྱེར་དེ་ནི་ཞིག་རོར་ལུས་པ་དང་། འཇིགས་སུ་རུང་བ་དང་འཕྱ་དགོད་དང་དམོད་མོ་བྱེད་ཡུལ་དུ་གྱུར་ནས་དེ་རིང་གི་ཉིན་མོ་དང་འདྲ་བར་བྱས། 19 ཡང་དེའི་ནང་དུ་ཨེ་ཅིབ་ཀྱི་རྒྱལ་པོ་ཕཱར་ཨོལ་དང་དེའི་འཁོར་གཡོག་རྣམས་དང་། རྒྱལ་བློན། དེའི་མི་ཐམས་ཅད་བཅས་དང་། 20 མི་རིགས་གཞན་མཐའ་དག་ཡོད་པ་དང་། ཡང་ཨུ་ཟཱ་ཡུལ་གྱི་རྒྱལ་པོ་ཐམས་ཅད་དང་། ཕེ་ལེ་ཤེད་པའི་ཡུལ་གྱི་རྒྱལ་པོ་ཐམས་ཅད་དང་། ཨ་ཤཱ་ཀེ་ལོན་དང་གཱ་ཟཱ། ཨེག་རོན། ཨ་སི་དོད་བཅས་ཀྱི་ལྷག་ལུས་རྣམས་ཀྱི་རྒྱལ་པོ་དང་། 21 ཨེ་དོམ་དང་མོ་ཨབ། ཨམ་མོན། 22 ཐཱར་བཅས་ཀྱི་རྒྱལ་པོ་ཐམས་ཅད་དང་། ཚི་ཏུན་གྱི་རྒྱལ་པོ་ཐམས་ཅད་དང་། རྒྱ་མཚོའི་ཕ་རོལ་གྱི་གླིང་ཕྲན་རྣམས་ཀྱི་རྒྱལ་པོ་ཐམས་ཅད་དང་། 23 དི་དན་དང་། ཐེ་མཱ་དང་། པུ་ཟཱ་དང་། ཡ་ཐོད་ཀྱི་སྐྲ་གཞར་བའི་ཚོ་པ་ཁག་དང་། 24 ཨ་རབ་ཡུལ་གྱི་རྒྱལ་པོ་ཐམས་ཅད་དང་། དབེན་སྟོང་དུ་གནས་པའི་མི་རིགས་གཞན་རྣམས་ཀྱི་རྒྱལ་པོ་ཐམས་ཅད་དང་། 25 ཟིམ་རེའི་རྒྱལ་པོ་ཐམས་ཅད་དང་། ཨེ་ལཱམ་གྱི་རྒྱལ་པོ་ཐམས་ཅད་དང་། མཱ་ཏི་ཡུལ་གྱི་རྒྱལ་པོ་ཐམས་ཅད་དང་། 26 བྱང་ཕྱོགས་ཉེ་རིང་གི་རྒྱལ་པོ་ཐམས་ཅད་དང་། གནམ་འོག་དང་ས་ངོས་ལ་ཡོད་པའི་རྒྱལ་ཕྲན་ཐམས་ཅད་ཀྱི་མི་རེ་རེས་འཐུང་བ་དང་། རྗེས་སུ་ཤེ་ཤག་ †གི་རྒྱལ་པོས་ཀྱང་དེ་བཏུང་དགོས་སོ། ། 27 དེའི་ཕྱིར་ཁྱོད་ཀྱིས་དེ་དག་ལ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ངས་ཁྱོད་ཀྱི་སྟེང་དུ་རལ་གྲི་ལྷུང་བར་བྱ་བས། ཁྱོད་རྣམས་ཀྱིས་འཐུང་ནས་ར་བཟི་བ་དང་། སྐྱུག་ནས་འགྱེལ་ཞིང་ཡར་ལང་མི་ཐུབ་ཅེས་སྨྲོས་ཤིག 28 གལ་སྲིད་དེ་དག་གིས་ཁྱོད་ཀྱི་ལག་ནས་ཕོར་བ་བླངས་ཏེ་འཐུང་བར་མི་བྱེད་ན། ཁྱོད་ཀྱིས་དེ་དག་ལ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་གིས་དེ་ཅི་ནས་ཀྱང་འཐུང་དགོས། 29 ཅི་ལ་ཞེ་ན། ལྟོས་ཤིག ངས་རང་གི་མིང་གིས་འབོད་པའི་གྲོང་ཁྱེར་ནས་མགོ་བཙུགས་ཏེ་ཆག་སྒོ་འབྱུང་བར་བྱས་ན། ཁྱོད་ཅག་དེ་ལས་ཐར་བར་འགྱུར་རམ་ཞེ་ན་ཁྱོད་ཅག་ཐར་བར་མི་འགྱུར་ཏེ། ངས་ཡུལ་འདིའི་ཡུལ་མི་ཀུན་གྱི་སྟེང་ལ་རལ་གྲི་འབབ་པར་བྱ་ཞེས་པའོ་ཞེས་སྨྲོས་ཤིག་ཅེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས། 30 དེ་བས་ཁྱོད་ཀྱིས་དེ་དག་ལ་གཏམ་འདི་ཐམས་ཅད་ལུང་བསྟན་ནས་འདི་ལྟར། དཀོན་མཆོག་ཡ་ཝཱེས་མཐོ་ས་ནས་ང་རོ་འདོན་ཞིང་། ཁོང་གི་བཞུགས་གནས་དམ་པ་ནས་གསུང་སྐད་བཏོན་ནས་རང་གི་ལུག་ཁྱུའི་སྟེང་དུ་ངར་སྐད་བསྒྲགས་ཏེ། རྒུན་འབྲུམ་བརྫི་མཁན་དག་དང་འདྲ་བར་ས་ལ་གནས་པ་ཐམས་ཅད་ཀྱི་སྟེང་དུ་ང་རོ་འདོན་པར་འགྱུར། 31 ཡང་དཀོན་མཆོག་ཡ་ཝཱེས་མི་རིགས་ཐམས་ཅད་ལ་སྐྱོན་འཛུགས་ཤིང་མི་ཐམས་ཅད་ལ་འདྲི་གཅོད་བྱེད་པས་ན། ངར་སྐད་དེ་ནི་ས་མཐའི་བར་དུ་སླེབས་པ་ཡིན། ངན་པ་རྣམས་ནི་ཁོང་གིས་རལ་གྲིར་གཏོད་ངེས་ཡིན་ཞེས་སྨྲོས་ཤིག་ཅེས་དཀོན་མཆོག་ཡ་ཝཱེས་གསུངས་པའོ། ། 32 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ཆག་སྒོ་ནི་ཡུལ་ཁམས་འདི་ནས་ཡུལ་ཁམས་གཞན་པའི་བར་དུ་འབྱུང་བར་འགྱུར་ཏེ། ས་མཐའ་ནས་རླུང་ནག་འཚུབ་མ་ཞིག་གཡུག་པར་འགྱུར་ཞེས་གསུངས། 33 ཉིན་མོ་དེར་དཀོན་མཆོག་ཡ་ཝཱེས་བསྣུན་ནས་བསད་པ་ནི་ས་གཞིའི་མཐའ་གཅིག་ནས་མཐའ་གཞན་པའི་བར་དུ་ཡོད་པར་འགྱུར་གྱི། དེ་དག་གི་ཕྱིར་མྱ་ངན་བྱེད་མཁན་སུ་ཡང་མེད་ལ། བསྡུ་མཁན་དང་དུར་ལ་སྐུང་མཁན་ཡང་མེད་པར་ལུད་ལྟར་ས་ངོས་སུ་ལུས་པར་འགྱུར་རོ། ། 34 ཀྱེ་ཁྱོད་རྫི་བོ་རྣམས་ཀྱིས་ངུ་འབོད་བྱོས་ལ་འོ་དོད་བོས་ཤིག ཁྱོད་ལུག་ཁྱུའི་འགོ་ཁྲིད་རྣམས་ཐལ་བའི་ནང་དུ་འགྲེ་ལྡོག་རྒྱོབ་ཅིག ཅི་ལ་ཞེ་ན། ཁྱོད་གསོད་པའི་ཉིན་མོ་དང་ཁྱོད་གཏོར་བའི་དུས་ལ་སླེབས་ཤིང་། ངས་ཁྱོད་རྣམས་དུམ་བུར་གཅོག་པར་བྱ་སྟེ། ཁྱོད་རྣམས་ནི་སྣོད་སྤྱད་རྩ་ཆེན་དག་སར་ལྷུང་ནས་ཆག་པ་བཞིན་དུ་འགྱེལ་བར་འགྱུར། 35 རྫི་བོ་རྣམས་འབྲོ་ས་མེད་དེ། ལུག་ཁྱུའི་འགོ་ཁྲིད་དག་ཀྱང་ཐར་བར་མི་འགྱུར། 36 ཉོན་ཅིག དཀོན་མཆོག་ཡ་ཝཱེས་དེ་དག་གི་རྩྭ་ས་གཏོར་བས་ན། རྫི་བོས་སྐད་རྒྱག་ཅིང་ལུག་ཁྱུའི་འགོ་ཁྲིད་དག་གིས་ངུ་འབོད་བྱེད་པའོ། ། 37 དཀོན་མཆོག་ཡ་ཝཱེའི་ཐུགས་ཁྲོ་དྲག་པོའི་རྐྱེན་གྱིས། ལྷིང་འཇགས་སུ་གནས་པའི་ལུག་ར་རྣམས་ཀྱང་རྩ་ནས་བཤིག་གོ ། 38 དེ་ནི་སེང་གེ་དར་མ་རང་གི་བྲག་ཕུག་དང་བྲལ་བར་འདྲ་ཞིང་། མི་ལ་གཉའ་གནོན་བྱེད་པའི་རལ་གྲི་དང་ཁོང་གི་ཁྲོ་གཏུམ་གྱི་དབང་གིས་དེ་དག་གི་ཡུལ་ནི་མི་མེད་ལུང་སྟོང་དུ་གྱུར་ཏོ། །

ལེའུ་ཉེར་དྲུག་པ།

ཡེ་རེམ་ཡཱ་ལ་ཉེས་ཆད་བཅད་པ།

1 ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡེ་ཧོ་ཡཱ་ཀིམ་རྒྱལ་པོའི་ཁྲི་ལ་བཀོད་དུས། དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 དཀོན་མཆོག་ཡ་ཝཱེས་འདི་སྐད་དུ། ཁྱོད་ནི་ཡ་ཝཱེའི་མཆོད་ཁང་གི་ཁྱམས་རར་ལངས་ནས། ཡ་ཧུ་དཱའི་གྲོང་ཁྱེར་སོ་སོ་ནས་ཡ་ཝཱེའི་མཆོད་ཁང་དུ་བསྙེན་བཀུར་བྱེད་པར་འོང་བའི་མི་ཐམས་ཅད་ལ། ངས་ཁྱོད་ལ་ཅི་དང་ཅི་བསྒོས་པ་བཞིན་ཚིག་གཅིག་ཀྱང་མ་ལུས་པར་ཤོད་ཅིག 3 གཅིག་བྱས་ན་དེ་དག་གིས་ངའི་ཁ་ལ་མཉན་ནས་རང་རང་གི་ལོག་ལམ་དང་བྲལ་ཏེ་ཕྱིར་ལོག་ཀྱང་སྲིད་དེ། ངས་ཀྱང་རང་གི་བློ་ཁ་བསྒྱུར་ནས་དེ་དག་གིས་སྤྱོད་ངན་སྤྱད་པའི་ཕྱིར་ངས་གཏོང་འདོད་པའི་ཆག་སྒོ་ནི་དེ་དག་གི་སྟེང་ལ་འབྱུང་བར་མི་བྱའོ། ། 4 ཁྱོད་ཀྱིས་ཁོ་རྣམས་ལ་འདི་ལྟར། དཀོན་མཆོག་ཡ་ཝཱེས་འདི་སྐད་གསུངས་ཏེ། ཁྱོད་ཅག་གིས་ང་ལ་མི་མཉན་པ་དང་ངས་ཁྱོད་ཅག་གི་མདུན་དུ་བཀོད་པའི་བཀའ་ཁྲིམས་མི་བརྩི་ཞིང་། 5 ངས་སྔར་ནས་ཡང་ཡང་ཁྱོད་ཅག་གི་རྩར་མངགས་པའི་ཞབས་ཕྱི་ལུང་སྟོན་པ་རྣམས་ཀྱི་གསུངས་པའི་བཀའ་ལ་མ་མཉན་ན། ༼ཁྱོད་ཚོས་དངོས་གནས་མ་མཉན་ཏོ། །༽ 6 ངས་མཆོད་ཁང་འདི་ཞི་ལོ་དང་འདྲ་བར་བྱ་ཞིང་། གྲོང་ཁྱེར་འདི་ནི་རྒྱལ་ཁམས་ཡོངས་ཀྱིས་དམོད་མོ་བྱེད་ས་རུ་འགྱུར་བར་བྱའོ་ཞེས་གསུངས་པ་སྨྲོས་ཤིག་ཅེས་གསུངས་སོ། ། 7 ཡེ་རེམ་ཡཱས་དཀོན་མཆོག་ཡ་ཝཱེའི་མཆོད་ཁང་དུ་གསུངས་པའི་བཀའ་འདི་དག་མཆོད་དཔོན་དང་ལུང་སྟོན་པ་རྣམས་དང་མི་ཐམས་ཅད་ཀྱིས་ཐོས་སོ། ། 8 ཡང་ཡེ་རེམ་ཡཱ་ཡིས་དཀོན་མཆོག་ཡ་ཝཱེས་མི་ཀུན་ལ་གསུང་བར་བསྒོས་པའི་བཀའ་ཐམས་ཅད་གསུངས་ཚར་བ་དང་། མཆོད་དཔོན་དང་ལུང་སྟོན་པ་རྣམས་དང་མི་ཡོངས་ཀྱིས་ཁོང་བཟུང་སྟེ་ན་རེ། ཁྱོད་འཆི་ངེས་ཡིན་ཏེ། 9 ཁྱོད་ཀྱིས་ཅིའི་ཕྱིར་དཀོན་མཆོག་ཡ་ཝཱེའི་མཚན་ལ་བརྟེན་ནས་ལུང་བསྟན་ཏེ་ན་རེ། མཆོད་ཁང་འདི་ནི་ཞི་ལོ་ལྟར་འགྱུར་ཞིང་། གྲོང་ཁྱེར་འདི་ནི་མི་མེད་ལུང་སྟོང་དུ་འགྱུར་རོ་ཞེས་སྨྲ་བ་ཡིན་ནམ་ཞེས་སྨྲས་ཤིང་། མི་ཚང་མ་དཀོན་མཆོག་ཡ་ཝཱེའི་མཆོད་ཁང་དུ་འདུས་ཏེ་ཡེ་རེམ་ཡཱ་བསྐོར་ཏོ། ། 10 དེ་ནས་ཡ་ཧུ་དཱའི་འགོ་དཔོན་རྣམས་ཀྱིས་དོན་དེ་ཐོས་པ་དང་རྒྱལ་པོའི་ཕོ་བྲང་ནས་ཡར་དཀོན་མཆོག་ཡ་ཝཱེའི་མཆོད་ཁང་དུ་ཕྱིན་ཏེ། དཀོན་མཆོག་ཡ་ཝཱེའི་མཆོད་ཁང་གི་སྒོ་གསར་པའི་འཇུག་སྒོར་བསྡད་ནས། 11 མཆོད་དཔོན་དང་ལུང་སྟོན་པ་རྣམས་ཀྱིས་འགོ་དཔོན་རྣམས་དང་མི་དེ་ཐམས་ཅད་ལ་འདི་ལྟར། ཁྱེད་ཅག་གི་རྣ་བས་ཐོས་པ་བཞིན་མི་འདིས་ལུང་བསྟན་ནས་གྲོང་ཁྱེར་འདི་ལ་རྒོལ་བས་ན་ཁོར་སྲོག་ཆད་གཅོད་འོས་པ་ཡིན་ཞེས་སྨྲས་པ་དང་། 12 ཡེ་རེམ་ཡཱ་ཡིས་འགོ་དཔོན་དང་མི་རྣམས་ལ་ན་རེ། མཆོད་ཁང་འདི་དང་གྲོང་ཁྱེར་འདི་ལ་རྒོལ་བའི་གཏམ་ཁྱོད་ཅག་གི་ཐོས་པ་དེ་ཐམས་ཅད་ལུང་སྟོན་ཕྱིར་དཀོན་མཆོག་ཡ་ཝཱེས་ང་མངགས་སོ། ། 13 ད་ལྟ། ཁྱོད་ཅག་གིས་རང་གི་བྱ་བ་སྤྱོད་པ་རྣམས་ཇེ་ལེགས་སུ་བཏང་ནས་ཁྱོད་ཅག་གི་དཀོན་མཆོག་ཡ་ཝཱེའི་བཀའ་ལ་མཉན་ན། ཁོང་གིས་ཉིད་ཀྱི་ཐུགས་ཞི་ནས་གསུངས་ཟིན་པའི་ཆག་སྒོ་དེ་ཁྱོད་ཅག་གི་སྟེང་ལ་འབེབ་པར་མི་མཛད། 14 ཡང་བདག་ལ་མཚོན་ན། ལྟོས་ཤིག བདག་ནི་ཁྱོད་ཅག་གི་ལག་ཏུ་ཡོད་པས། ཁྱོད་ཚོས་ཅི་བྱས་ན་ལེགས་ཤིང་འགྲིག་པར་འདོད་ན་དེ་བཞིན་བྱོས་ཤིག 15 ཡིན་ཡང་ཁྱོད་ཅག་གིས་རྟོགས་དགོས་པ་ཞིག་ནི། གལ་ཏེ་ཁྱོད་ཅག་གིས་ངའི་སྲོག་བླངས་ན། ཉེས་མེད་ལ་ཁྲག་བཞུར་དུ་བཅུག་པའི་སྡིག་པ་དེ་ཁྱོད་རྣམས་དང་གྲོང་ཁྱེར་འདི་དང་། ད་དུང་གྲོང་ཁྱེར་ནང་གི་མི་རྣམས་ཀྱི་སྟེང་དུ་དྲངས་པ་ཡིན་ཏེ། ཅི་ལ་ཞེ་ན། དཀོན་མཆོག་ཡ་ཝཱེས་དངོས་གནས་ང་རང་ཁྱོད་ཚོའི་མདུན་དུ་མངགས་ཤིང་བཀའ་འདི་ཐམས་ཅད་ཁྱོད་ཚོའི་རྣ་ལམ་དུ་བསྒྲག་པར་མཛད་པ་ཡིན་ཞེས་གསུངས། 16 དེ་ནས་འགོ་དཔོན་དང་མི་རྣམས་ཀྱིས་མཆོད་དཔོན་དང་ལུང་སྟོན་པ་དག་ལ་འདི་ལྟར། སྐྱེ་བོ་འདིས་བདག་ཅག་ལ་རང་ཅག་གི་དཀོན་མཆོག་ཡ་ཝཱེའི་མཚན་ལ་བརྟེན་ནས་ལུང་སྟོན་པ་ཡིན་པས། ཁོང་གསོད་མི་འོས་ཞེས་སྨྲས་པ་ན། 17 ཡུལ་དེའི་རྒན་པོ་འགའ་ལངས་ནས་མི་ཚོགས་ཀུན་ལ་གཏམ་བྱས་ཏེ་ན་རེ། 18 དེ་ཡང་ཡ་ཧུ་དཱའི་རྒྱལ་པོ་ཧི་ཟི་ཀི་ཡཱའི་དུས་སུ། མོ་རེ་ཤེད་པ་མི་ཀཱས་ཡ་ཧུ་དཱའི་མི་རྣམས་ལ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཛ་ཡན་ནི་ཞིང་ལྟར་རྨོ་ཞིང་། ཡེ་རུ་སཱ་ལེམ་ནི་ཞིག་རོར་འགྱུར་བ་དང་། མཆོད་ཁང་འདིའི་རི་བོ་ནི་ནགས་ཚལ་གྱི་མཐོ་ས་དང་འདྲ་བར་འགྱུར་ཞེས་ལུང་བསྟན་ན་ཡང་། 19 ཡ་ཧུ་དཱའི་རྒྱལ་པོ་ཧི་ཟི་ཀི་ཡཱ་དང་ཡ་ཧུ་དཱ་པ་རྣམས་ཀྱིས་ཁོང་བསད་པ་ཡིན་ནམ། ཧི་ཟི་ཀི་ཡཱ་ནི་དཀོན་མཆོག་ལ་གུས་ཤིང་འཇིགས་པ་སྟེ། དཀོན་མཆོག་ཡ་ཝཱེ་ལ་སྙིང་རྗེ་གནང་བར་ཞུས་པ་དང་། དེ་ནས་དཀོན་མཆོག་ཡ་ཝཱེས་ཉིད་ཀྱི་ཐུགས་ཞི་བར་མཛད་དེ་གསུངས་ཟིན་པའི་ཆག་སྒོ་ནི་དེ་དག་གི་སྟེང་ལ་འབེབ་པར་མ་མཛད་དོ། །ཡིན་ནའང་རང་ཅག་གིས་རང་ལ་ཆག་སྒོ་སློང་ངོ་ཞེས་སྨྲས། 20 ཡང་མི་ཞིག་ཡོད་པ་སྟེ་ཤེ་མ་ཡཱའི་བུ་ཀིར་ཡཱད་ཡེ་ཨ་རིམ་པ་ཨུ་རི་ཡཱ་ཞེས་པས་ཀྱང་། དཀོན་མཆོག་ཡ་ཝཱེའི་མཚན་ལ་བརྟེན་ནས་ལུང་བསྟན་ཅིང་། དེས་གྲོང་ཁྱེར་འདི་དང་ཡུལ་ཁམས་འདི་ལ་རྒོལ་བར་ལུང་བསྟན་པ་ནི་ཡེ་རེམ་ཡཱའི་གསུང་ཐམས་ཅད་དང་མཐུན་ནོ། ། 21 རྒྱལ་པོ་ཡེ་ཧོ་ཡཱ་ཀིམ་དང་དེའི་དཔའ་བོ་རྣམས་དང་། འགོ་དཔོན་རྣམས་ཀྱིས་ཨུ་རི་ཡཱའི་གསུང་ཐོས་ནས་རྒྱལ་པོས་དེ་གསོད་འདོད་པ་ལ། ཨུ་རི་ཡཱས་གཏམ་དེ་ཐོས་ནས་འཇིགས་ཏེ་ཨེ་ཅིབ་ཡུལ་དུ་བྲོས་སོ། ། 22 རྒྱལ་པོ་ཡེ་ཧོ་ཡཱ་ཀིམ་གྱིས་ཨག་པོར་གྱི་བུ་ཨེལ་ན་ཐན་དང་བཅས་མི་འགའ་ཨེ་ཅིབ་ཡུལ་དུ་མངགས་ཏེ། 23 དེ་དག་གིས་ཨུ་རི་ཡཱ་ནི་ཨེ་ཅིབ་ཡུལ་ནས་བཟུང་སྟེ་རྒྱལ་པོ་ཡེ་ཧོ་ཡཱ་ཀིམ་གྱི་དྲུང་དུ་ཁྲིད་ཅིང་། རྒྱལ་པོས་དེ་རལ་གྲིས་བསད་ནས། དེའི་བམ་པོ་ནི་མི་སེར་དཀྱུས་མའི་དུར་ས་རུ་གཡུགས་པ་ཡིན། 24 འོན་ཀྱང་ཤཱ་ཕན་གྱི་བུ་ཨ་ཧི་ཀམ་གྱིས་ཡེ་རེམ་ཡཱ་བསྲུངས་ཏེ། མི་རྣམས་ཀྱི་ལག་ཏུ་གཏད་ནས་ཁོང་གསོད་དུ་མ་བཅུག་གོ །

ལེའུ་ཉེར་བདུན་པ།

ཡེ་རེམ་ཡཱ་འཆིང་རྒྱར་ཚུད་པ།

1 ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡེ་ཧོ་ཡཱ་ཀིམ་རྒྱལ་ཁྲིར་འཁོད་དུས། དཀོན་མཆོག་ཡ་ཝཱེའི་བཀའ་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ཀྱིས་རང་ཉིད་ལ་ཀོ་བའི་ཐག་པ་དང་གཉའ་ཤིང་བཟོས་ཏེ་རང་གི་སྐེ་ལ་སྐོན་ཅིག 3 དེ་ནས་ཡེ་རུ་སཱ་ལེམ་དུ་ཡ་ཧུ་དཱའི་རྒྱལ་པོ་ཚིད་ཀི་ཡཱའི་དྲུང་དུ་འོངས་པའི་བང་ཆེན་དག་གི་ལག་ཏུ་ཀོ་བའི་ཐག་པ་དང་གཉའ་ཤིང་ནི། ཨེ་དོམ་གྱི་རྒྱལ་པོ་དང་། མོ་ཨབ་ཀྱི་རྒྱལ་པོ། ཨམ་མོན་གྱི་རྒྱལ་པོ། ཐཱར་གྱི་རྒྱལ་པོ། ཚི་ཏུན་གྱི་རྒྱལ་པོ་བཅས་ལྔ་པོར་རྫོངས་ཤིག 4 ཡང་དེ་དག་གི་ཇོ་བོ་རྣམས་ལ་བརྡ་སྤྲོད་པར་འདི་ལྟར་བཅོལ་གདམས་བྱོས་ཤིག དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཁྱོད་ཅག་གིས་རང་གི་ཇོ་བོ་རྣམས་ལ་འདི་ལྟར་སྨྲོས་ཤིག 5 ངས་ནུས་མཐུ་ཆེན་པོ་དང་ཕྱི་རུ་བརྐྱངས་པའི་དཔུང་ངར་གྱིས་ས་གཞི་དང་ས་ལ་ཡོད་པའི་མི་དང་གཅན་གཟན་རྣམས་བཀོད་པ་དང་། ངས་སུ་ལ་སྦྱིན་འོས་འདོད་ན་ས་གཞི་དེ་ལ་སྦྱིན་ནོ། ། 6 ད་ལྟ་ངས་ཡུལ་ཁམས་མཐའ་དག་ངའི་འཁོར་གཡོག་སྟེ་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་ལག་ཏུ་གཏད་ཅིང་། ཐང་རྒོད་ཀྱི་རི་དྭགས་རྣམས་ཀྱང་དེ་ལ་སྤྱད་དུ་གནང་ངོ་། ། 7 དེའི་ཡུལ་ཁམས་ལ་འཁོན་ལན་ཕོག་པའི་དུས་མ་སླེབས་བར་དུ། མི་རིགས་ཀུན་གྱིས་དེ་དང་དེའི་བུ་རབས་ཚ་རྒྱུད་རྣམས་ལ་གཡོག་བྱེད་དགོས་པ་དང་། དུས་དེར། རྒྱལ་ཁམས་མང་པོ་དང་རྒྱལ་པོ་ཆེན་པོ་རྣམས་ཀྱིས་དེ་བྲན་གཡོག་ཏུ་བྱེད་པར་འགྱུར། 8 དེ་ནས་མི་རིགས་དང་རྒྱལ་ཕྲན་གང་ཡིན་ཡང་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་འདི་ལ་གཡོག་མི་བྱེད་ཅིང་། རང་གི་མཇིང་པ་དེའི་གཉའ་ཤིང་འོག་ཏུ་མི་འཇོག་ན། ངས་པཱ་པེལ་ལོན་གྱི་རྒྱལ་པོའི་ལག་པ་བརྒྱུད་ནས་དེ་དག་རྩ་མེད་གཏོང་བའི་བར་དུ། རལ་གྲི་དང་མུ་གེ རིམས་ནད་བཅས་ཀྱིས་ངས་མི་རིགས་དེ་ལ་ཉེས་ཆད་གཅོད་ངེས་ཡིན་ཞེས་དཀོན་མཆོག་ཡ་ཝཱེས་གསུངས། 9 ཡང་ཁྱོད་རྣམས་ཀྱིས་རང་གི་ལུང་སྟོན་པ་དང་མོ་པ། རྨི་ལམ་ལ་བརྟག་མཁན། ལྷ་པ། སྒྱུ་མ་མཁན་བཅས་ལ་མ་མཉན་ཅིག དེ་དག་གིས་ཁྱོད་རྣམས་ལ། ཁྱོད་ཅག་གིས་པཱ་པེལ་ལོན་གྱི་རྒྱལ་པོར་གཡོག་བྱེད་པར་མི་འགྱུར་ཞེས་སྨྲའོ། ། 10 དེ་ཚོས་ཁྱོད་ཅག་ལ་རྫུན་གྱི་ལུང་བསྟན་ཏེ། ཁྱོད་ཅག་རང་ཡུལ་དང་བྲལ་ནས་རྒྱང་ཐག་རིང་པོར་འགྲོ་ཞིང་། ངས་ཁྱོད་ཅག་ཕྱིར་བསྐྲད་ནས་ཁྱོད་རྣམས་འཆི་བར་འགྱུར། 11 འོན་ཀྱང་མི་རིགས་གང་ཞིག་གིས་པཱ་པེལ་ལོན་གྱི་རྒྱལ་པོའི་གཉའ་ཤིང་འོག་ཏུ་རང་གི་མཇིང་པ་བཞག་ནས་དེ་ལ་གཡོག་བྱས་ན། ངས་མི་རིགས་དེ་ནི་རང་ཡུལ་དུ་ལུས་པར་བྱེད་ཅིང་། དེར་ཞིང་རྨོས་ཏེ་གནས་པར་འགྱུར་ཞེས་དཀོན་མཆོག་ཡ་ཝཱེས་གསུངས་སོ། ། 12 ངས་བཀའ་འདི་རྣམས་བཞིན་དུ་ཡ་ཧུ་དཱའི་རྒྱལ་པོ་ཚིད་ཀི་ཡཱ་ལ་བསྐུལ་ནས་འདི་ལྟར། ཁྱེད་ཚོས་པཱ་པེལ་ལོན་གྱི་རྒྱལ་པོའི་གཉའ་ཤིང་འོག་ཏུ་མཇིང་པ་བཞག་ནས། དེ་དང་དེའི་འབངས་མི་ལ་གཡོག་བྱས་ན་གསོན་པོར་ལུས་པ་ཡིན། 13 པཱ་པེལ་ལོན་གྱི་རྒྱལ་པོའི་གཡོག་མི་བྱེད་པའི་མི་རིགས་ཀྱི་སྐོར་ལ་དཀོན་མཆོག་ཡ་ཝཱེས་ཇི་སྐད་གསུངས་པ་བཞིན། ཁྱེད་དང་ཁྱེད་ཀྱི་མི་རིགས་རལ་གྲི་དང་མུ་གེ རིམས་ནད་བཅས་ཀྱིས་འཆི་བར་བྱེད་དོན་ཅི་ཡོད་དམ། 14 ཁྱེད་རྣམས་ཀྱིས་པཱ་པེལ་ལོན་གྱི་རྒྱལ་པོར་གཡོག་བྱེད་པར་མི་འགྱུར་ཞེས་སྨྲ་མཁན་ལུང་སྟོན་པ་དག་གིས་ཁྱོད་ཅག་ལ་སྨྲས་པའི་གཏམ་ལ་མ་མཉན་ཅིག དེ་དག་གིས་ཁྱེད་ལ་ལུང་རྫུན་མ་བསྟན་ཏོ། ། 15 དཀོན་མཆོག་ཡ་ཝཱེས་འདི་སྐད་དུ། ངས་དེ་རྣམས་མངགས་པ་མིན་ཡང་། དེ་དག་གིས་ངའི་མིང་གཡར་ནས་ལུང་རྫུན་མ་བསྟན་ཏེ། ངས་ཁྱོད་རྣམས་དང་ཁྱོད་ཅག་ལ་ལུང་བསྟན་སྨྲ་བའི་ལུང་སྟོན་པ་དེ་དག་ཕྱིར་བསྐྲད་དེ། མཉམ་དུ་རྩ་མེད་གཏོང་ངོ་ཞེས་གསུངས་ཞེས་སྨྲས་སོ། ། 16 ངས་ཡང་མཆོད་དཔོན་རྣམས་དང་མི་འདི་དག་ཐམས་ཅད་ལ་འདི་ལྟར། དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་གི་ལུང་སྟོན་པས་ཁྱོད་རྣམས་ལ་ལུང་བསྟན་ཏེ་ན་རེ། ལྟོས་ཤིག དཀོན་མཆོག་ཡ་ཝཱེའི་མཆོད་ཁང་གི་ཡོ་བྱད་རྣམས་པཱ་པེལ་ལོན་ནས་འདིར་འདྲེན་ལ་ཉེ་ཞེས་ཟེར་ཞིང་། དེ་དག་གིས་ཁྱོད་ལ་སྨྲས་པ་ནི་ལུང་བསྟན་རྫུན་མ་ཡིན་པས་དེར་མ་མཉན་ཅིག 17 དེ་དག་ལ་མི་མཉན་པར་པཱ་པེལ་ལོན་རྒྱལ་པོའི་གཡོག་བྱས་ན་གསོན་པོར་ལུས་ཏེ། གྲོང་ཁྱེར་འདི་ཞིག་རོར་འགྱུར་དུ་འཇུག་དོན་ཅི་ཡོད་དམ། 18 གལ་ཏེ་ཁོ་རྣམས་ལུང་སྟོན་པ་ངོ་མ་ཡིན་ཞིང་། དཀོན་མཆོག་ཡ་ཝཱེའི་བཀའ་ཁོ་རྣམས་ལ་བྱུང་བ་ཡིན་ན། དཀོན་མཆོག་ཡ་ཝཱེའི་མཆོད་ཁང་དང་ཡ་ཧུ་དཱའི་རྒྱལ་པོའི་ཕོ་བྲང་། ཡེ་རུ་སཱ་ལེམ་བཅས་སུ་ལུས་པའི་ཡོ་བྱད་རྣམས་པཱ་པེལ་ལོན་དུ་མི་འཁྱེར་བའི་དོན་དུ། དེ་དག་ལ་དཔུང་ཚོགས་ཀུན་གྱི་དཀོན་མཆོག་ཡ་ཝཱེར་ཞུས་སུ་ཆུག་ཅེས་པའོ། ། 19 ཀ་བ་དང་། ལི་ཡི་རྒྱ་མཚོ། སྟེགས་བུ། གྲོང་ཁྱེར་འདིའི་ནང་དུ་ལུས་པའི་ཡོ་བྱད་བཅས་པ་སྟེ། 20 པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་གྱི་བུ་ཡེ་ཀོན་ཡཱ་དང་། ཡ་ཧུ་དཱ་དང་ཡེ་རུ་སཱ་ལེམ་གྱི་སྐུ་དྲག་ཐམས་ཅད་བཟུང་སྟེ་ཡེ་རུ་སཱ་ལེམ་ནས་པཱ་པེལ་ལོན་དུ་ཁྲིད་དུས་བཙན་འཕྲོག་མ་བྱས་པའི་ཡོ་བྱད་དག་གི་སྐོར་དང་། 21 དཀོན་མཆོག་ཡ་ཝཱེའི་མཆོད་ཁང་དང་ཡ་ཧུ་དཱའི་རྒྱལ་པོའི་ཕོ་བྲང་། ཡེ་རུ་སཱ་ལེམ་བཅས་སུ་ལུས་པའི་ཡོ་བྱད་རྣམས་ཀྱི་སྐོར་ལ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། 22 ཡོ་བྱད་དེ་རྣམས་པཱ་པེལ་ལོན་དུ་འཁྱེར་བར་འགྱུར་ཞིང་། ངས་ཡོ་བྱད་རྣམས་ལ་ལྟ་སྐྱོང་བྱས་ཏེ་འདི་དག་ཕྱིར་གནས་འདིར་སྤྲོད་པའི་བར་དུ་དེར་ལུས་པར་འགྱུར་ཞེས་གསུངས་སོ། །

ལེའུ་ཉེར་བརྒྱད་པ།

ཡེ་རེམ་ཡཱ་དང་ཧ་ནན་ཡཱ།

1 དེ་ཡང་ཡ་ཧུ་དཱའི་རྒྱལ་པོ་ཚིད་ཀི་ཡཱ་ཡི་སྲིད་ལོ་བཞི་པའི་ལོ་དེའི་ཟླ་ལྔ་པར། གིབ་ཡོན་པ་ཨ་ཟུར་གྱི་བུ་ཧ་ནན་ཡཱ་ཞེས་པའི་ལུང་སྟོན་པ་ཡིས་དཀོན་མཆོག་ཡ་ཝཱེའི་མཆོད་ཁང་ནང་དུ་མཆོད་དཔོན་རྣམས་དང་མི་ཀུན་གྱི་མདུན་དུ་བདག་ལ་ན་རེ། 2 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ངས་པཱ་པེལ་ལོན་གྱི་རྒྱལ་པོའི་གཉའ་ཤིང་བཅག་པ་སྟེ། 3 ལོ་གཉིས་ཀྱི་ནང་དུ། ངས་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་གནས་འདི་ནས་བཙན་འཕྲོག་བྱས་ཏེ་པཱ་པེལ་ལོན་དུ་ཁྱེར་བའི་ཡོ་བྱད་རྣམས་ཏེ། དཀོན་མཆོག་ཡ་ཝཱེའི་མཆོད་ཁང་ནང་གི་ཡོ་བྱད་མཐའ་དག་གནས་འདིར་ཕྱིར་འདྲེན་དགོས་ལ། 4 ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་གྱི་བུ་ཡེ་ཀོན་ཡཱ་དང་བཅས་པཱ་པེལ་ལོན་དུ་བཙོན་ལ་ཁྲིད་པའི་ཡ་ཧུ་དཱ་པ་ཐམས་ཅད་ཕྱིར་འཁྲིད་འོང་བར་བྱའོ། །ཅི་ལ་ཞེ་ན། ངས་པཱ་པེལ་ལོན་གྱི་རྒྱལ་པོའི་གཉའ་ཤིང་གཅོག་པར་འགྱུར་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ་ཞེས་སྨྲས་པ་ལ། 5 ལུང་སྟོན་པ་ཡེ་རེམ་ཡཱས་མཆོད་དཔོན་རྣམས་དང་དཀོན་མཆོག་ཡ་ཝཱེའི་མཆོད་ཁང་ནང་དུ་ལངས་བསྡད་ཡོད་པའི་མི་ཐམས་ཅད་ཀྱི་མདུན་དུ་ལུང་སྟོན་པ་ཧ་ནན་ཡཱ་ལ་འདི་ལྟར། 6 ཨ་མེན། དཀོན་མཆོག་ཡ་ཝཱེས་དེ་ལྟར་མཛོད་ཅིག དཀོན་མཆོག་ཡ་ཝཱེས་ཁྱོད་ཀྱི་ལུང་བསྟན་རྣམས་འགྲུབ་པར་མཛད་ནས། དཀོན་མཆོག་ཡ་ཝཱེའི་མཆོད་ཁང་གི་ཡོ་བྱད་དང་བཙོན་དུ་ཁྲིད་ཕྱིན་པ་ཐམས་ཅད་པཱ་པེལ་ལོན་ནས་གནས་འདིར་ཕྱིར་འདྲེན་པར་ཤོག 7 ཡིན་ནའང་ངས་ཁྱོད་དང་མི་ཀུན་གྱི་རྣ་བར་གང་ཞིག་སྨྲས་པར་ཁྱོད་ཀྱིས་ཉན་པར་མཛོད་ཅིག 8 གནའ་ནས་ད་བར་དུ། ང་དང་ཁྱོད་གཉིས་ཡར་སྔོན་གྱི་ལུང་སྟོན་པ་རྣམས་ཀྱིས་ཀྱང་ཡུལ་དུ་མ་དང་རྒྱལ་ཕྲན་སྟོབས་ཅན་དག་ལ་དམག་འཁྲུག་དང་ཆག་སྒོ། རིམས་ནད་བཅས་འབྱུང་བར་ལུང་བསྟན་པ་ཡིན། 9 དེ་ཡང་ཞི་བདེ་ལུང་སྟོན་མཁན་གྱི་ལུང་སྟོན་པ་ཡིན་ན་དེའི་ཚིག་ནང་བཞིན་འགྲུབ་པའི་དུས་སུ། མི་ཡིས་ད་གཟོད་དེ་ནི་དཀོན་མཆོག་ཡ་ཝཱེས་མངགས་པའི་ལུང་སྟོན་པ་ཡིན་པར་ཁས་ལེན་ནོ་ཞེས་སྨྲས། 10 དེ་ནས་ལུང་སྟོན་པ་ཧ་ནན་ཡཱས་ལུང་སྟོན་པ་ཡེ་རེམ་ཡཱའི་མཇིང་པ་ལས་གཉའ་ཤིང་བླངས་ནས་བཅག་པ་དང་། 11 ཡང་མི་ཐམས་ཅད་ཀྱི་མདུན་དུ་ན་རེ། དཀོན་མཆོག་ཡ་ཝཱེས་འདི་སྐད་དུ། ལོ་གཉིས་ཀྱི་ནང་དུ་ངས་དེ་དང་དེ་བཞིན་དུ་མི་རིགས་ཐམས་ཅད་ཀྱི་མཇིང་པ་ལས་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་གཉའ་ཤིང་གཅོག་པར་བྱའོ་ཞེས་གསུངས་ཞེས་སྨྲས་པ་དང་། ལུང་སྟོན་པ་ཡེ་རེམ་ཡཱ་ཕྱིན་ཏོ། ། 12 ལུང་སྟོན་པ་ཧ་ནན་ཡཱས་ལུང་སྟོན་པ་ཡེ་རེམ་ཡཱའི་མཇིང་པ་ལས་གཉའ་ཤིང་དེ་བཅག་པའི་རྗེས་སུ། དཀོན་མཆོག་ཡ་ཝཱེའི་བཀའ་ནི་ཡེ་རམ་ཡཱ་ལ་བྱུང་བ་འདི་ལྟ་སྟེ། 13 ཁྱོད་སོང་ནས་ཧ་ནན་ཡཱ་ལ་འདི་སྐད་སྦྲོན་ཅིག དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་ཤིང་གི་གཉའ་ཤིང་བཅག་ནའང་དེའི་ཚབ་ཏུ་ལྕགས་ཀྱི་གཉའ་ཤིང་བཟོ་བར་འགྱུར་རོ་ཞེས་གསུངས། 14 ཅི་ལ་ཞེ་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་གཡོག་བྱེད་དུ། ངས་མི་རིགས་ཐམས་ཅད་ཀྱི་མཇིང་པར་ལྕགས་ཀྱི་གཉའ་ཤིང་འགེལ་ཞིང་། དེ་དག་གིས་ནམ་ཡིན་ཡང་དེ་ལ་གཡོག་བྱེད་པར་འགྱུར་ཏེ། ངས་ཐང་རྒོད་ཀྱི་རི་དྭགས་རྣམས་ཀྱང་དེ་ལ་སྤྲད་དོ་ཞེས་གསུངས་པས་སོ་ཞེས་པའོ། ། 15 དེ་ནས་ལུང་སྟོན་པ་ཡེ་རེམ་ཡཱས་ལུང་སྟོན་པ་ཧ་ནན་ཡཱ་ལ་འདི་ལྟར། ཀྱེ་ཧ་ནན་ཡཱ་ཁྱོད་ཀྱིས་ཉོན་ཅིག དཀོན་མཆོག་ཡ་ཝཱེས་ཁྱོད་མངགས་པ་མིན་ཡང་། ཁྱོད་ཀྱིས་མི་འདི་རྣམས་རྫུན་ལ་བརྟེན་པར་བྱས་པས། 16 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཁྱོད་ནི་ས་གཞི་ལས་འདོར་བར་བྱ་ཞིང་། ཁྱོད་ནི་ལོ་འདི་རང་ལ་འཆི་བར་འགྱུར་རོ། །ཅི་ལ་ཞེ་ན། ཁྱོད་ཀྱིས་དཀོན་མཆོག་ཡ་ཝཱེ་ལ་ངོ་ལོག་གི་གཏམ་བརྗོད་པའི་ཕྱིར་རོ་ཞེས་གསུངས། 17 དེ་ནས་ལུང་སྟོན་པ་ཧ་ནན་ཡཱ་ལོ་དེའི་ཟླ་བདུན་པའི་ནང་ཚེ་ལས་འདས་སོ། །

ལེའུ་ཉེར་དགུ་པ།

ཡེ་རེམ་ཡཱ་ཡིས་པཱ་པེལ་ལོན་དུ་ཡོད་པའི་ཡ་ཧུ་དཱ་པ་རྣམས་ལ་འཕྲིན་བསྐུར་བ།

1 དེ་ཡང་བཙོན་དུ་ཁྲིད་པའི་མཆོད་དཔོན་དང་ལུང་སྟོན་པ། མི་ཐམས་ཅད་དང་། ད་དུང་ཤུལ་དུ་ལུས་པའི་རྒན་པོ་རྣམས་ཏེ། ནེ་བོ་ཀད་ནེ་ཙར་གྱིས་ཡེ་རུ་སཱ་ལེམ་ནས་པཱ་པེལ་ལོན་དུ་བཙོན་ལ་ཁྲིད་པའི་མི་ཡོངས་ལ། ལུང་སྟོན་པ་ཡེ་རེམ་ཡཱས་ཡེ་རུ་སཱ་ལེམ་ནས་འཕྲིན་ཞིག་སྤྲིངས་པ་འདི་ལྟ་སྟེ། 2 འདི་ནི་རྒྱལ་པོ་ཡེ་ཀོན་ཡཱ་དང་རྒྱལ་ཡུམ། ཕོ་བྲང་གི་རྒྱལ་བློན། ཡ་ཧུ་དཱ་དང་ཡེ་རུ་སཱ་ལེམ་གྱི་འགོ་དཔོན། དེ་མིན་ཤིང་བཟོ་དང་མགར་པ་དང་བཅས་པ་ཡེ་རུ་སཱ་ལེམ་དང་བྲལ་བའི་རྗེས་སུ་ཡིན་ནོ། ། 3 འཕྲིན་ཡིག་འདི་ནི་ཤཱ་ཕན་གྱི་བུ་ཨེ་ལ་ཟཱ་དང་ཧིལ་ཀི་ཡཱའི་བུ་གེ་མར་ཡཱ་གཉིས་ཀ་བརྒྱུད་ནས་སྤྲིངས་པ་དང་། དེ་གཉིས་ནི་ཡ་ཧུ་དཱའི་རྒྱལ་པོ་ཚིད་ཀི་ཡཱས་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་ལ་འཕྲད་དུ་མངགས་པ་ཡིན་ནོ། ། 4 འཕྲིན་ཡིག་གི་ནང་དུ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་བཙོན་དུ་ཁྲིད་པའི་མི་ཐམས་ཅད་དེ། ངས་ཡེ་རུ་སཱ་ལེམ་ནས་པཱ་པེལ་ལོན་དུ་བཙོན་ལ་ཁྲིད་དུ་བཅུག་པའི་མི་ཐམས་ཅད་ལ་འདི་སྐད་དུ། 5 ཁྱོད་རྣམས་ཀྱིས་ཁང་པ་བརྩིགས་ནས་དེའི་ནང་དུ་འདུག་དགོས་ལ། སྐྱེད་ཚལ་བཙུགས་ནས་དེའི་ནང་གི་ཤིང་ཏོག་སྤྱོད་དགོས། 6 ཆུང་མ་བླངས་ནས་བུ་རྒྱུད་སྤེལ་བ་དང་། བུ་རྒྱུད་སྤེལ་བའི་ཕྱིར་ཁྱོད་རྣམས་ཀྱི་བུ་ལ་ཆུང་མ་ལོངས་ལ་ཁྱོད་རྣམས་ཀྱི་བུ་མོ་རྣམས་མནའ་མར་སྟེར་དགོས། ཁྱོད་རྣམས་གནས་དེར་མང་དུ་འཕེལ་བ་ལས་ཉུང་དུ་བྲི་མི་རུང་། 7 ཡང་ངས་ཁྱོད་ཅག་བཙོན་དུ་ཁྲིད་པའི་གྲོང་ཁྱེར་དེའི་ཆེད་དུ་ཁྱོད་རྣམས་ཀྱིས་ཞི་བདེ་ཚོལ་ཞིག གྲོང་ཁྱེར་དེའི་ཕྱིར་དུ་དཀོན་མཆོག་ཡ་ཝཱེར་གསོལ་བ་ཐོབས་ཤིག ཅི་ལ་ཞེ་ན། གྲོང་ཁྱེར་དེ་ལ་ཞི་བདེ་ཐོབ་ན་ཁྱོད་རྣམས་ཀྱང་བདེ་བ་ཡིན་ནོ་ཞེས་གསུངས་སོ། ། 8 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཁྱོད་རྣམས་ཁྱོད་ཅག་ཁྲོད་ཀྱི་ལུང་སྟོན་པ་དང་མོ་པ་རྣམས་ཀྱི་མགོ་སྐོར་འོག་ཏུ་མི་ཚུད་པར་གྱིས། ཡང་ཁྱོད་ཅག་གིས་རྨིས་པའི་རྨི་ལམ་ལ་བློ་མ་གཏོད་ཅིག 9 ཅི་ལ་ཞེ་ན། དེ་དག་གིས་ངའི་མིང་ལ་བརྟེན་ནས་ཁྱོད་ཅག་ལ་ལུང་བསྟན་རྫུན་མ་སྨྲས་པ་ཡིན་ལ། ངས་དེ་དག་མངགས་མེད་ཅེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 10 དཀོན་མཆོག་ཡ་ཝཱེས་འདི་སྐད་དུ། པཱ་པེལ་ལོན་གྱི་ཕྱིར་དུ་གཏན་ལ་ཕབ་བའི་བགྲང་བྱ་བདུན་ཅུ་རྫོགས་དུས་སུ། ངས་ཁྱོད་རྣམས་ལ་ལྟ་སྐྱོང་བྱས་ཏེ་ངའི་ཁས་ལེན་བཟང་པོ་ཁྱོད་ཅག་ལ་བསྒྲུབས་ནས། ཁྱོད་རྣམས་ཕྱིར་གནས་འདིར་འཁྲིད་འོང་དགོས། 11 ངས་ཁྱོད་རྣམས་ལ་བཅངས་པའི་བསམ་པ་ནི་ཁྱོད་ཚོར་ཞི་བདེ་འཐོབ་པ་ལས་ཆག་སྒོ་འབྱུང་བ་མིན་པ་ངས་རྟོགས་ཡོད། མ་འོངས་པ་ན་ཁྱོད་རྣམས་ལ་འོད་སྟོང་འབར་བའི་མདུན་ལམ་དང་རེ་བ་ཡོད་པར་བྱའོ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 12 ཁྱོད་ཅག་གིས་ང་ལ་འོ་དོད་བོས་ནས་ངའི་ཕྱོགས་སུ་གསོལ་བ་བཏབ་ན་ངས་དེར་མཉན་པར་བྱའོ། ། 13 ཡང་ཁྱོད་ཚོས་ང་ཚོལ་ཞིག སེམས་པ་རྩེ་གཅིག་གིས་ང་རང་བཙལ་ན་རྙེད་པར་འགྱུར་ཏེ། 14 ཁྱོད་ཅག་གིས་ང་རང་རྙེད་པར་འགྱུར་ལ། ཡང་ངས་ཁྱོད་ཅག་བཙོན་དུ་ཁྲིད་པ་རྣམས་ཕྱིར་ལོག་པར་བྱ་སྟེ། ངས་ཁྱོད་རྣམས་སྐྲོད་སའི་རྒྱལ་ཁམས་དང་ཡུལ་ཕྱོགས་སོ་སོ་ནས་བསྡུས་ཏེ། ངས་ཁྱོད་རྣམས་བཙོན་དུ་ཁྲིད་ནས་ཁ་བྲལ་བའི་གནས་སུ་ཁྱོད་རྣམས་ཕྱིར་འཁྲིད་འོང་ངོ་ཞེས་དཀོན་མཆོག་ཡ་ཝཱེས་འདི་སྐད་གསུངས། 15 ཁྱོད་རྣམས་ན་རེ། དཀོན་མཆོག་ཡ་ཝཱེས་པཱ་པེལ་ལོན་ནས་རང་ཅག་གི་ཕྱིར་དུ་ལུང་སྟོན་པ་རྣམས་བསྐོས་སོ་ཞེས་སྨྲ་བས་ན། 16 དཀོན་མཆོག་ཡ་ཝཱེས་དཱ་བིད་ཀྱི་རྒྱལ་ཁྲིར་བཞུགས་པའི་རྒྱལ་པོ་དང་གྲོང་ཁྱེར་འདིར་གནས་པའི་མི་ཀུན་ཏེ། ཁྱོད་དང་ལྷན་ཅིག་པཱ་པེལ་ལོན་དུ་བཙོན་ལ་མ་ཁྲིད་པའི་སྤུན་ཟླ་རྣམས་ཀྱི་སྐོར་ལ་འདི་སྐད་གསུངས་ཏེ། 17 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག ངས་རལ་གྲི་དང་མུ་གེ རིམས་ནད་བཅས་དེ་དག་གི་སྟེང་དུ་འབེབ་ཅིང་། དེ་དག་ནི་སེ་ཡབ་ཤིང་འབྲས་རུལ་བ་དང་མཚུངས་པར་བཟའ་ཐབས་མེད་པར་བྱའོ། ། 18 ངས་རལ་གྲི་དང་མུ་གེ རིམས་ནད་བཅས་ཀྱིས་དེ་དག་འདེད་ཅིང་། ས་སྟེང་གི་རྒྱལ་ཕྲན་ཐམས་ཅད་དེའི་ཕྱིར་འཇིགས་པར་འགྱུར་བ་དང་། ངས་དེ་དག་སྐྲོད་སའི་ཡུལ་ཁམས་རྣམས་སུ་མི་རྣམས་འཇིགས་པ་དང་། དམོད་མོ་དང་འཕྱ་དགོད་བྱེད་ས་དང་། ངོ་ཚ་གཏོད་ཡུལ་དུ་འགྱུར་རོ། ། 19 དེ་ནི་ངས་སྔོན་ཆད་རང་གི་ཞབས་ཕྱི་ལུང་སྟོན་པ་རྣམས་ཡང་ཡང་མངགས་ནས་སྨྲས་པའི་གཏམ་ལ་དེ་དག་གིས་མ་མཉན་པས་སོ། །ཁྱོད་རྣམས་ཀྱིས་ཀྱང་དེ་དང་དེ་བཞིན་དུ་མ་མཉན་ཏོ་ཞེས་དཀོན་མཆོག་ཡ་ཝཱེས་འདི་སྐད་དུ། 20 དེ་བས་ཁྱོད་ཅག་ངས་ཡེ་རུ་སཱ་ལེམ་ནས་པཱ་པེལ་ལོན་དུ་བཏང་བའི་བཙོན་པ་ཐམས་ཅད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 21 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ངའི་མིང་གཡར་ནས་ཁྱོད་རྣམས་ལ་རྫུན་གྱི་ལུང་བསྟན་སྨྲ་བའི་ཀོ་ལ་ཡཱའི་བུ་ཨ་ཧབ་དང་མ་ཨ་སེ་ཡཱའི་བུ་ཚིད་ཀི་ཡཱ་གཉིས་ལ་མཚོན་ན། ལྟོས་ཤིག ངས་དེ་གཉིས་པོ་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་ལག་ཏུ་གཏད་ནས། དེས་ཁྱོད་ཚོའི་མིག་མདུན་དུ་དེ་གཉིས་གསོད་པར་འགྱུར་ཞིང་། 22 པཱ་པེལ་ལོན་དུ་བཙོན་ལ་ཁྲིད་པའི་ཡ་ཧུ་དཱ་པ་ཐམས་ཅད་ཀྱིས་དེ་གཉིས་པོ་བསྟན་ནས། དཀོན་མཆོག་ཡ་ཝཱེས་ཁྱོད་ནི་པཱ་པེལ་ལོན་གྱི་རྒྱལ་པོས་མེའི་ནང་དུ་བསྲེགས་པའི་ཚིད་ཀི་ཡཱ་དང་ཨ་ཧབ་ལྟར་མཛོད་ཅིག་ཅེས་དམོད་པར་འགྱུར་རོ། ། 23 མི་འདི་གཉིས་ཀྱིས་ཡེས་ར་ཨེལ་གྱི་ནང་དུ་ངོ་ཚ་མེད་པའི་ལས་སྤྱད་དེ། རང་གི་ཁྱིམ་མཚེས་ཀྱི་ཆུང་མ་དང་ལོག་གཡེམ་སྤྱད་ཅིང་། ཡང་ངའི་མིང་གཡར་ནས་ངས་དེ་དག་ལ་མ་བསྒོས་པའི་རྫུན་སྨྲས་སོ། །ངས་དེ་ཐམས་ཅད་རྟོགས་ཤིང་བདེན་དཔང་ཡོད་དོ་ཞེས་དཀོན་མཆོག་ཡ་ཝཱེས་གསུངས་སོ། །

ཤེ་མ་ཡཱའི་འཕྲིན་ཡིག

24 དཀོན་མཆོག་ཡ་ཝཱེས་ཡེ་རེམ་ཡཱ་ལ་འདི་ལྟར་བསྒོས་ཏེ། ཁྱོད་ཀྱིས་ནེ་ཧེ་ལམ་པ་ཤེ་མ་ཡཱ་ལ་འདི་ལྟར་སྨྲོས་ཤིག 25 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། དེ་ཡང་ཁྱོད་ཀྱིས་ཡེ་རུ་སཱ་ལེམ་དུ་ཡོད་པའི་མི་ཐམས་ཅད་དང་། མཆོད་དཔོན་མ་ཨ་སེ་ཡཱའི་བུ་ཟེ་ཕན་ཡཱ་ཞེས་པ་དང་། མཆོད་དཔོན་གཞན་རྣམས་ལ་རང་གི་མིང་བཀོད་ནས་འཕྲིན་བསྐུར་ཏེ་འདི་ལྟར། 26 དཀོན་མཆོག་ཡ་ཝཱེས་མཆོད་དཔོན་ཆེན་པོ་ཡེ་ཧོ་ཡ་དཱའི་ཚབ་ཏུ་ཁོང་གི་མཆོད་ཁང་དུ་སྤྱི་དཔོན་བྱེད་པར་ཟེ་ཕན་ཡཱ་ཁྱེད་ཉིད་མཆོད་དཔོན་དུ་བསྐོས་པ་ཡིན་པས། རང་ཉིད་ལུང་སྟོན་པ་ཡིན་ཞེས་སྨྱོ་ལབ་རྒྱག་མཁན་ཐམས་ཅད་ལ་རྐང་སྒྲོག་དང་སྐེ་སྒྲོག་རྒྱག་འོས། 27 ད་ལྟ་ཨ་ན་ཐོད་པ་ཡེ་རེམ་ཡཱ་ཡིས་ཁྱོད་རྣམས་ལ་ལུང་བསྟན་སྨྲས་པར་ཁྱོད་ཀྱིས་ཅིའི་ཕྱིར་བཀའ་བཀྱོན་མི་གནང་ངམ། 28 དེས་བདག་ཅག་པཱ་པེལ་ལོན་དུ་གནས་པ་རྣམས་ལ་འཕྲིན་བསྐུར་ཏེ་འདི་ལྟར། བཙོན་ལ་གནས་པའི་དུས་ཡུན་རིང་སྟེ། ཁྱོད་ཅག་གིས་ཁང་པ་བརྩིགས་ནས་དེའི་ནང་དུ་འདུག་དགོས་ལ། སྐྱེད་ཚལ་བཙུགས་ནས་དེའི་ནང་གི་ཤིང་ཏོག་སྤྱོད་དགོས་ཞེས་སྨྲས་སོ་ཞེས་པའོ། ། 29 ཡང་མཆོད་དཔོན་ཟེ་ཕན་ཡཱས་འཕྲིན་ཡིག་འདི་ལུང་སྟོན་པ་ཡེ་རེམ་ཡཱའི་རྣ་བར་བཀླགས་སོ། ། 30 དེ་ནས་ཡང་དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 31 ཁྱོད་ཀྱིས་བཙོན་དུ་ཁྲིད་པ་ཀུན་ལ་འཕྲིན་བསྐུར་ཏེ་འདི་ལྟར། དཀོན་མཆོག་ཡ་ཝཱེས་ནེ་ཧེ་ལམ་པ་ཤེ་མ་ཡཱའི་སྐོར་ལ་འདི་སྐད་དུ། ངས་ཤེ་མ་ཡཱ་མ་མངགས་ཀྱང་དེས་ཁྱོད་ཅག་ལ་ལུང་བསྟན་ཏེ་ཁྱོད་རྣམས་རྫུན་ལ་ཡིད་ཆེས་སུ་བཅུག་པས། 32 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ནེ་ཧེ་ལམ་པ་ཤེ་མ་ཡཱ་དང་དེའི་བུ་རྒྱུད་ལ་ཉེས་ཆད་གཅོད་པར་བྱའོ། །ཁོའི་བུ་རབས་ཚ་རྒྱུད་ལས་གཅིག་ཀྱང་མི་འདི་རྣམས་ཀྱི་ནང་དུ་མི་ལུས་ཤིང་། ངས་རང་གི་འབངས་མི་ལ་གནང་བར་འགྱུར་བའི་བྱིན་རླབས་དེ་ཡང་མཐོང་བར་མི་འགྱུར། ཅི་ལ་ཞེ་ན། དེས་ཡ་ཝཱེ་ལ་ངོ་ལོག་གི་གཏམ་སྨྲས་པས་ཡིན་ཞེས་གསུངས་པ་སྨྲོས་ཤིག་ཅེས་དཀོན་མཆོག་ཡ་ཝཱེས་འདི་སྐད་གསུངས་སོ། །

ལེའུ་སུམ་ཅུ་པ།

ཡ་ཝཱེས་ཉིད་ཀྱི་མི་རྣམས་ལ་ཞལ་བཞེས་གནང་བ།

1 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། ཁྱོད་ཀྱིས་ངས་ཁྱོད་ལ་སྨྲས་པའི་བཀའ་ཐམས་ཅད་གཞུང་ལ་ཡི་གེར་ཁོད་ཅིག 3 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། ངས་རང་གི་འབངས་མི་ཡེས་ར་ཨེལ་དང་ཡ་ཧུ་དཱ་ནས་བཙོན་དུ་ཁྲིད་པའི་མི་རྣམས་ཕྱིར་ལོག་པར་བྱའོ། །དཀོན་མཆོག་ཡ་ཝཱེས་ཡང་འདི་སྐད་དུ། ངས་དེ་དག་གི་ཕ་མེས་རྣམས་ལ་གནང་བའི་ཡུལ་ཁམས་སུ་དེ་དག་ཕྱིར་ལོག་ཏུ་འཇུག་ཅིང་། ཡུལ་དེ་ཡང་བསྐྱར་ཁོ་རྣམས་ལ་ས་སྐལ་དུ་འཐོབ་པར་འགྱུར་ཞེས་པའོ་ཞེས་གསུངས་སོ། ། 4 ཡང་དཀོན་མཆོག་ཡ་ཝཱེས་ཡེས་ར་ཨེལ་དང་ཡ་ཧུ་དཱའི་སྐོར་ལ་གསུངས་པའི་བཀའ་ནི་འདི་ལྟ་སྟེ། 5 དཀོན་མཆོག་ཡ་ཝཱེས་འདི་སྐད་དུ། འཇིགས་ནས་སྐད་ངན་འདོན་པའི་སྒྲ་ངས་ཐོས་བྱུང་། དེ་ནི་དངངས་སྐྲག་ལས་ཞི་བདེ་མིན། 6 ཁྱོད་རྣམས་སོང་ནས་འདྲི་རྟོག་གྱིས་ལ་ལྟོས་ཤིག སྐྱེས་པས་ཕྲུ་གུ་བཙའ་ནུས་སམ། དར་མ་རྣམས་ཀྱིས་སྐྱེ་གཟེར་རྒྱག་པའི་བུད་མེད་དང་འདྲ་བར་ལག་པས་གྲོད་པ་བསྐྱོར་ནས་རེ་རེའི་ངོ་མདོག་སྐྱ་བོར་འགྱུར་བ་ངས་མཐོང་བ་འདི་ཅི་ཡིན་ནམ། 7 ཀྱི་ཧུད། ཉིན་མོ་དེ་ནི་འཇིགས་སུ་རུང་བའི་རྐྱེན་གྱིས་དེ་ལ་འགྲན་ཟླ་མེད། འདི་ནི་ཡ་ཀོབ་ལ་སྡུག་བསྔལ་འབྱུང་བའི་དུས་ཡིན་ཡང་ཁོ་རང་སྡུག་བསྔལ་དེ་ལས་ཐར་བར་འགྱུར་ཞེས་པའོ་ཞེས་གསུངས། 8 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཉིན་དེར་སླེབས་ཚེ། ངས་དེ་རྣམས་ཀྱི་མཇིང་པ་ལས་དགྲ་བོའི་གཉའ་ཤིང་བཅག་ནས་ཁོ་ཚོའི་ཀོ་བའི་ཐག་པ་དེ་གཅོད་ཅིང་། མི་ཡན་རྣམས་ཀྱིས་དེ་དག་སླར་གཡོག་ཏུ་བཀོལ་བར་མི་འགྱུར་རོ། ། 9 དེ་རྣམས་ཀྱིས་རང་གི་དཀོན་མཆོག་ཡ་ཝཱེ་དང་ངས་དེ་དག་གི་དོན་དུ་བསྐོས་པའི་རྒྱལ་པོ་དཱ་བིད་ལ་གཡོག་བྱེད་པར་འགྱུར། 10 ཀྱེ་ངའི་ཞབས་ཕྱི་ཡ་ཀོབ་ཁྱོད་རང་མ་འཇིགས་ཤིག ཀྱེ་ཡེས་ར་ཨེལ་ཁྱོད་མ་དངངས་ཤིག ཅི་ལ་ཞེ་ན། ངས་རྒྱང་རིང་ཡུལ་ནས་ཁྱོད་སྐྱོབ་ཅིང་། བཙོན་དུ་ཁྲིད་པའི་ཡུལ་ནས་ཁྱོད་ཀྱི་བུ་རྒྱུད་རྣམས་སྒྲོལ་བར་བྱའོ། །དེ་ནས་ཡ་ཀོབ་ཕྱིར་ལོག་ངེས་ཤིང་། སེམས་བདེ་ལ་བབས་ནས་བག་ཕབ་ངང་འདུག་པར་འགྱུར་ལ། སུས་ཀྱང་དེ་སྐྲག་པར་མི་བྱའོ། ། 11 ང་རང་ཁྱོད་དང་མཉམ་དུ་གནས་ཤིང་ཁྱོད་སྐྱོབ་པར་འགྱུར་ལ། ངས་ཁྱོད་ཅག་སྐྲོད་སའི་ཡུལ་གྱི་མི་རིགས་ཀུན་ཚར་བཅད་ནའང་ཁྱོད་རང་ཚར་གཅོད་པར་མི་བྱ། ངས་དྲང་གཞག་སྒོས་ཁྱོད་ལ་ཉེས་ཆད་གཅོད་པ་ལས། ཁྱོད་རྩ་བ་ནས་ཉེས་མེད་དུ་བརྩིས་པ་མིན་ཞེས་དཀོན་མཆོག་ཡ་ཝཱེས་གསུངས། 12 དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱི་རྨ་ཁ་གསོ་མི་ནུས་ལ་ཁྱོད་ཀྱི་རྨས་སྐྱོན་ཤིན་ཏུ་ཆེ། 13 ཁྱོད་ཀྱི་རྩོད་པའི་ཕྱིར་ཞུ་མཁན་དང་རྨ་ཁའི་ཕྱིར་ཁྱོད་ལ་སྨན་གང་ཡང་མེད། 14 ཁྱོད་ཀྱི་མཛའ་བོ་ཀུན་གྱིས་ཁྱོད་རང་བརྗེད་ནས་ཁྱོད་འཚོལ་ཞིབ་མི་བྱེད་དེ། ཅི་ལ་ཞེ་ན། ཁྱོད་ཀྱི་ཉེས་སྐྱོན་མང་དྲགས་པ་དང་སྡིག་པ་ཚབས་ཆེ་བས་ན། ངས་དགྲ་བོས་ཁྱོད་ལ་རྡུང་བ་ལྟར་ཁྱོད་ལ་བརྡུངས་ཤིང་། སྙིང་རྗེ་མེད་པའི་ཚུལ་དུ་ཁྱོད་ལ་ཉེས་ཆད་བཅད་པ་ཡིན། 15 ཁྱོད་ཀྱིས་རྨ་ཁའི་ཕྱིར་འོ་དོད་ཅི་ལ་འདོན། ཁྱོད་ཀྱི་ཟུག་གཟེར་ནི་གསོ་ཐབས་མེད་དེ། ཁྱོད་ཀྱི་ཉེས་སྐྱོན་མང་དྲགས་པ་དང་སྡིག་པ་ཚབས་ཆེ་བས་ངས་ཁྱོད་ལ་འདི་ལྟར་བྱས་སོ། ། 16 ཡིན་ནའང་ཁྱོད་ཟ་མཁན་ཐམས་ཅད་ཀྱང་བཟའ་བར་འགྱུར་ལ། ཁྱོད་ཀྱི་དགྲ་གཅིག་ཀྱང་མ་ལུས་པར་བཙོན་དུ་འགྲོ་བར་འགྱུར། ཁྱོད་འཇོམས་མཁན་རྣམས་ཀྱང་འཇོམས་པ་དང་། ངས་ཁྱོད་ལས་འཕྲོག་མཁན་ཐམས་ཅད་ལས་ཀྱང་འཕྲོག་པར་བྱའོ། ། 17 མི་ཡིས་ཁྱོད་ནི་ཕྱི་རུ་སྤྱུགས་པའི་མི་དང་སུས་ཀྱང་འཚོལ་ཞིབ་མི་བྱེད་པའི་ཛ་ཡན་ཡིན་ནོ་ཞེས་ཟེར་མོད། འོན་ཀྱང་ངས་ཁྱོད་ཀྱི་ནད་སངས་པ་དང་རྨ་རྣམས་གསོ་བར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། ། 18 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཡ་ཀོབ་ཀྱི་གུར་རྣམས་སླར་ཡང་དར་བར་བྱས་ནས་དེའི་གནས་ཚང་ལ་སྙིང་རྗེ་བསྐྱེད་ཅིང་། སྔ་མའི་ཞིག་རོའི་སྟེང་དུ་གྲོང་ཁྱེར་བརྩིག་པ་དང་ཕོ་བྲང་ནང་དུ་སྔར་བཞིན་མི་རྣམས་འདུག་པར་འགྱུར། 19 ཡང་གཏང་རག་འབུལ་བའི་མགུར་དང་དགའ་མགུ་བྱེད་པའི་སྐད་སྒྲ་དེ་ལས་ཐོན་པར་འགྱུར་ཏེ། ངས་དེ་དག་འཕེལ་བར་བྱེད་པ་ལས་རྒུད་དུ་མི་འཇུག་ལ། ཁོ་ཚོར་དཔལ་སྦྱིན་པ་ལས་སྐྱེངས་པར་མི་བྱའོ། ། 20 དེ་དག་གི་བུ་རྒྱུད་རྣམས་ལ་སྔར་བཞིན་ཐུགས་རྗེ་འཐོབ་པ་དང་། དེ་དག་གི་མི་ཚོགས་ངའི་མདུན་དུ་བརྟན་པོར་ཚུགས་པར་འགྱུར། ཡང་ཁོ་རྣམས་ལ་གཉའ་གནོན་བྱེད་མཁན་ཐམས་ཅད་ལ་ངས་ཉེས་ཆད་གཅོད་ངེས་ཡིན། 21 དེ་དག་གི་འགོ་དཔོན་ནི་དེ་དག་རང་གི་མི་ཡིན་ཞིང་། དབང་འཛིན་མཁན་ཡང་དེ་དག་གི་ནང་ནས་ཐོན་ནོ། །ངས་དེ་དག་ང་དང་ཉེ་བར་འདྲེན་ཞིང་དེ་ཡང་ང་དང་ཉེ་བར་བཅར་ངེས་ཡིན། དེ་མིན་ངའི་མདུན་དུ་འོང་བའི་སྙིང་སྟོབས་སུ་ལ་ཡོད་ཅེས་གསུངས་པ་དང་། 22 ཁྱོད་ཅག་ངའི་འབངས་མི་དང་། ང་ཁྱོད་ཀྱི་དཀོན་མཆོག་ཏུ་འགྱུར་རོ་ཞེས་དཀོན་མཆོག་ཡ་ཝཱེས་གསུངས། 23 ལྟོས་ཤིག དཀོན་མཆོག་ཡ་ཝཱེའི་ཐུགས་ཁྲོ་ནི་རླུང་དམར་དང་འདྲ་ཞིང་། རླུང་འཚུབ་དྲག་པོ་ཡིན་ཏེ་ངན་པའི་མགོ་ལ་འཁོར་བར་འགྱུར། 24 དཀོན་མཆོག་ཡ་ཝཱེའི་ཐུགས་དགོངས་རྣམས་དངོས་སུ་འགྲུབ་པའི་བར་དུ། ཁོང་གི་ཐུགས་ཁྲོ་ལ་ཞི་བ་མེད་ཅིང་། མཐའ་མའི་ཉིན་མོ་དག་ལ་ཁྱོད་ཅག་གིས་དོན་འདི་རྟོགས་པར་འགྱུར་རོ། །

ལེའུ་སོ་གཅིག་པ།

ཡེས་ར་ཨེལ་པ་རྣམས་ཕྱིར་རང་ཡུལ་དུ་ལོག་པ།

1 དེའི་ཚེ་ང་ནི་ཡེས་ར་ཨེལ་གྱི་ཁྱིམ་རྒྱུད་སོ་སོའི་དཀོན་མཆོག་དང་དེ་དག་ངའི་འབངས་མི་རུ་འགྱུར་རོ་ཞེས་དཀོན་མཆོག་ཡ་ཝཱེས་གསུངས། 2 དཀོན་མཆོག་ཡ་ཝཱེས་འདི་སྐད་དུ། རལ་གྲི་ལས་ཐར་བའི་མི་རྣམས་ལ་དབེན་སྟོང་ནས་གཟིགས་སྐྱོང་འཐོབ་པ་དང་། ངས་ཡེས་ར་ཨེལ་ལ་ངལ་གསོ་གནང་བར་བྱའོ་ཞེས་གསུངས། 3 དཀོན་མཆོག་ཡ་ཝཱེ་ནི་རྒྱང་རིང་ནས་ང་ལ་མངོན་པར་གྱུར་ཏེ་འདི་སྐད་དུ། ངས་མཐའ་མེད་པའི་བྱམས་བརྩེས་ཁྱོད་ལ་བྱམས་པས། ངས་བྱམས་བརྩེ་ཡིས་ཁྱོད་རང་འགུག་པ་ཡིན། 4 ཀྱེ་ན་ཆུང་ཡེས་ར་ཨེལ་ལགས། ངས་ཡང་བསྐྱར་ཁྱོད་བརྩིགས་ན་ཁྱོད་རང་ཚུགས་པར་འགྱུར་ལ། ཁྱོད་ཀྱིས་ཡང་བསྐྱར་སིལ་རྔ་བཟུང་ནས་དགའ་མགུའི་ངང་གར་རྩེད་ཀྱི་ཁྲོད་དུ་ཞུགས་པར་འགྱུར། 5 ཁྱོད་ཀྱིས་སཱ་མར་ཡའི་རི་རྣམས་ལ་རྒུན་ཚལ་རྣམས་འཛུགས་ཤིང་། འཛུགས་མཁན་གྱིས་བཙུགས་ནས་དེའི་ཤིང་ཏོག་ལོངས་སུ་སྤྱོད་པར་འགྱུར་རོ། ། 6 ཉིན་ཞིག་ལ་ཨེ་ཕཱར་ཡིམ་གྱི་རི་ལས་སོ་ལྟ་པས་འདི་ལྟར། ལོངས་ཤིག་དང་། རང་ཅག་ཛ་ཡན་དུ་རང་གི་དཀོན་མཆོག་ཡ་ཝཱེའི་དྲུང་དུ་འགྲོའོ་ཞེས་འབོད་པར་འགྱུར་ཞེས་གསུངས་སོ། ། 7 ཡང་དཀོན་མཆོག་ཡ་ཝཱེས་འདི་སྐད་དུ། ཡ་ཀོབ་ཀྱི་ཕྱིར་དུ་དགའ་སྤྲོའི་སྐད་སྒྲོགས་ཤིག མི་རིགས་ཀུན་ལས་གཙོ་བོ་ཡིན་པ་དེའི་ཕྱིར་དགའ་འབོད་གྱིས་ཤིག ཁྱོད་ཚོས་ཀྱེ་དཀོན་མཆོག་ཡ་ཝཱེ་ལགས། ཉིད་ཀྱི་མི་རྣམས་སྐྱོབ་པར་མཛོད་ཅིག ཡེས་ར་ཨེལ་གྱི་ལྷག་ལུས་རྣམས་སྐྱོབ་པར་མཛོད་ཅིག་ཅེས་ཁྱབ་བསྒྲག་བྱོས་ལ་བསྟོད་ཅིག 8 ལྟོས་ཤིག ངས་དེ་དག་བྱང་ཕྱོགས་ཀྱི་ཡུལ་ནས་ཕྱིར་འཁྲིད་འོང་བ་དང་ས་མཐའ་ནས་བསྡུ་བར་བྱ་སྟེ། དེ་དག་གི་ནང་དུ་ལོང་པ་དང་ཞ་བོ། མངལ་དང་ལྡན་པ། སྦྲུམ་མ་བཅས་ཡོད་ཅིང་མི་ཚོགས་ཆེན་པོ་ཞིག་ཚུར་ལོག་འོང་། 9 དེ་དག་ངུ་བཞིན་འོངས་ནས་བདག་ལ་ཞུ་བ་བྱེད་པ་དང་། ངས་ཁོ་རྣམས་ཁྲིད་ནས་གཙང་པོའི་འགྲམ་དང་དྲང་པོའི་ལམ་དུ་བསྐྱོད་པར་བྱེད་ཅིང་དེ་རྣམས་འགྱེལ་བར་མི་འགྱུར་རོ། །ཅི་ལ་ཞེ་ན། ང་ནི་ཡེས་ར་ཨེལ་གྱི་ཕ་དང་། ཨེ་ཕཱར་ཡིམ་ནི་ངའི་སྐྱེས་འགོ་ཡིན་ནོ། ། 10 ཀྱེ་མི་རིགས་རྣམས། དཀོན་མཆོག་ཡ་ཝཱེའི་བཀའ་ལ་ཉོན་ཅིག རྒྱང་རིང་གི་གླིང་ཕྲན་དུ་འདི་བཞིན་སྒྲོགས་ཤིག ཡེས་ར་ཨེལ་སིལ་བུར་གཏོར་མཁན་གྱིས་དེ་སླར་ཡང་བསྡུ་ཞིང་། རྫི་བོས་རང་གི་ལུག་ཁྱུ་སྲུང་བ་ལྟར་དེ་དག་བསྲུང་བར་འགྱུར་ཞེས་པའོ། ། 11 ཅི་ལ་ཞེ་ན། དཀོན་མཆོག་ཡ་ཝཱེས་ཡ་ཀོབ་བླུས་པ་དང་། དེ་ནི་རང་ལས་སྟོབས་ཆེ་བའི་ལག་ནས་ཐར་བར་མཛད། 12 དེ་རྣམས་ཛ་ཡན་གྱི་མཐོ་སར་འོངས་ཏེ་གླུ་ལེན་ཞིང་། དཀོན་མཆོག་ཡ་ཝཱེས་གནང་སྦྱིན་བཟང་པོ་རྣམས་ཏེ། འབྲུ་རིགས་དང་རྒུན་ཆང་། སྣུམ། ལུ་གུ། བ་ཕྲུག་བཅས་གནང་བས་དགའ་སྤྲོས་དགང་ཞིང་། དེ་དག་གི་མི་ཚེ་ནི་ཆུ་མོད་པའི་སྐྱེད་ཚལ་ལྟར་གྱུར་ནས་ནམ་ཡང་སྐམ་པར་མི་འགྱུར། 13 དེའི་དུས་སུ་ན་ཆུང་མ་རྣམས་དགའ་ནས་བྲོ་འཁྲབ་ཅིང་། ཁ་རྒན་གཞོན་ཐམས་ཅད་མཉམ་དུ་དགའོ། །ཅི་ལ་ཞེ་ན། ངས་དེ་དག་གི་སྡུག་བསྔལ་ནི་དགའ་སྤྲོ་རུ་བསྒྱུར་ནས་ཁོ་རྣམས་ལ་སེམས་གསོ་བྱེད་པ་དང་། དེ་དག་ལ་སེམས་སྡུག་ཁྲོད་དགའ་སྤྲོ་འཐོབ་པར་བྱའོ། ། 14 ཡང་མཆོད་དཔོན་རྣམས་ཀྱི་སེམས་ནི་སྣུམ་གྱིས་ཚིམ་པར་བྱ་ཞིང་། མི་རྣམས་ངའི་གནང་སྦྱིན་གྱིས་ཚིམ་པར་འགྱུར་ཞེས་དཀོན་མཆོག་ཡ་ཝཱེས་གསུངས་སོ། །

ཡ་ཝཱེས་ཡེས་ར་ཨེལ་ལ་སྙིང་རྗེས་གཟིགས་པ།

15 དཀོན་མཆོག་ཡ་ཝཱེས་འདི་སྐད་དུ། རཱ་མ་རུ་ཆོ་ངེ་འདོན་པ་དང་ངུ་འབོད་ཆེན་པོའི་སྒྲ་ཞིག་ཐོས་འོང་སྟེ། དེ་ནི་རཱ་ཧེལ་རང་གི་བུ་ཕྲུག་རྣམས་ཀྱི་ཕྱིར་ངུ་བ་ཡིན་ལ། དེ་རྣམས་མེད་པས་མོས་སེམས་གསོ་མི་འདོད་དོ་ཞེས་གསུངས། 16 དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱི་ཅི་བྱས་ལ་ལས་འབྲས་འཐོབ་ཅིང་དེ་རྣམས་དགྲ་བོའི་ཡུལ་ནས་ཕྱིར་ལོག་འོང་བས་སྐད་བརྒྱབ་ནས་མ་ངུ་ཞིག ཁྱོད་ཀྱི་མིག་ལས་མཆི་མ་མ་བཞུར་ཅིག་ཅེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 17 ཁྱོད་ཀྱི་བུ་ཕྲུག་རྣམས་སླར་རང་གི་ཡུལ་དུ་འོང་བར་འགྱུར་བས་ན། ཁྱོད་ཀྱི་མ་འོངས་པར་རེ་བ་ཡོད་ཅེས་དཀོན་མཆོག་ཡ་ཝཱེས་གསུངས། 18 ཨེ་ཕཱར་ཡིམ་གྱིས་རང་གི་ཆེད་དུ་འདི་ལྟར་སྨྲེ་སྔགས་འདོན་པ་ངས་ཐོས་ཏེ། ཁྱེད་ཀྱིས་བདག་བཅུན་ཞིང་ང་ནི་ཁ་ལོ་མ་བཏུལ་བའི་བ་ཕྲུག་ཅིག་དང་འདྲ། ཁྱེད་ནི་ངའི་དཀོན་མཆོག་ཡ་ཝཱེ་ལགས་པས། ང་གསོ་བར་མཛོད་དང་ང་ཕྱིར་འཁོར་འོང་། 19 ང་ཕྱིར་འཁོར་རྗེས་སེམས་གཏིང་ནས་འགྱོད་པ་སྐྱེས་ཤིང་། གོ་རྟོགས་སད་རྗེས་རང་གི་བྲང་ཁར་བརྡུངས་ *ཤིང་། ངས་ན་གཞོན་དུས་ཀྱི་བརྙས་བཅོས་ཁུར་བས་འགྱོད་པ་སྐྱེས་ནས་ངོ་ཚ་བར་གྱུར་ཏོ་ཞེས་པའོ། ། 20 ཨེ་ཕཱར་ཡིམ་ནི་ངའི་གཅེས་པའི་བུ་ཡིན་ནམ། ང་དགའ་བའི་བུ་དེ་ཡིན་ནམ། ངས་དེ་ལ་བཀའ་བཀྱོན་གནང་དུས་སུ་སེམས་ལ་ཡང་བསྐྱར་དེ་དྲན་ངེས་ཡིན། དེའི་ཕྱིར་ངའི་སེམས་ནས་དེ་ལ་སེམས་ཁྲལ་བྱེད་ཅིང་། ངས་དེ་ལ་སྙིང་རྗེ་བསྐྱེད་པར་འགྱུར་ཞེས་དཀོན་མཆོག་ཡ་ཝཱེས་གསུངས། 21 ཀྱེ་ན་ཆུང་བུ་མོ་ཡེས་ར་ཨེལ་ལགས། རང་གི་དོན་དུ་ལམ་ཐོ་ཚུགས་ཤིག རང་ལ་ཐོ་སློངས་ཤིག ཁྱོད་རང་འགྲིམས་མྱོང་བའི་ལམ་ཆེན་ལ་ཡིད་འཇོག་ཡོད་པར་གྱིས། ཁྱོད་ཕྱིར་འཁོར་ལ་རང་གི་གྲོང་ཁྱེར་གྱི་ནང་དུ་ལོག་ཤོག 22 དཀོན་མཆོག་ཡ་ཝཱེས་ས་གཞིའི་སྟེང་དུ་བུད་མེད་ཀྱིས་སྐྱེས་པ་བསྲུང་བའི་དོན་གསར་པ་ཞིག་མཛད་པར་འགྱུར་བས། དད་པ་མི་བརྟན་པའི་བུད་མེད་ཁྱོད་གང་སར་འཁྱམས་ནས་དུས་ག་ཙམ་ལ་འདུག་གམ།

དཀོན་མཆོག་གི་འབངས་མིའི་འོད་སྟོང་འབར་བའི་མ་འོངས་པ།

23 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ངས་བཙོན་དུ་ཁྲིད་པའི་མི་རྣམས་ཕྱིར་ལོག་ཏུ་འཇུག་པའི་དུས་སུ། དེ་རྣམས་ཀྱིས་ཡ་ཧུ་དཱའི་ཡུལ་ཁམས་དང་དེའི་གྲོང་ཁྱེར་དུ། ཀ་ཡེ་དྲང་བདེན་གྱི་གནས་ཚང་། རི་བོ་དམ་པ་ལགས། དཀོན་མཆོག་ཡ་ཝཱེས་ཁྱོད་ལ་བྱིན་རླབས་གནང་བར་གྱུར་ཅིག་ཅེས་བརྗོད་པར་འགྱུར། 24 དེ་ནས་ཡ་ཧུ་དཱའི་གྲོང་ཁྱེར་སོ་སོའི་མི་དང་ཞིང་པ། ཕྱུགས་འཚོ་བའི་མི་ཐམས་ཅད་ལྷན་ཅིག་ཏུ་ཡ་ཧུ་དཱ་རུ་གནས་པར་འགྱུར་རོ། ། 25 ཉམ་ཐག་པའི་མི་ཀུན་ལ་ངས་སེམས་ཤུགས་བསྐྱེད་ཅིང་། སེམས་སྡུག་པའི་མི་ནི་ངས་ཡིད་ཚིམ་པར་འཇུག་གོ་ཞེས་གསུངས། 26 དེ་ནས་ང་གཉིད་ལས་སད་ཅིང་ཕྱོགས་བཞིར་བལྟས་པ་དང་། ངས་རང་ཉིད་གཉིད་སྐྱིད་པོ་ཞིག་ལོག་པ་ཚོར་བྱུང་། 27 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། ངས་ཡེས་ར་ཨེལ་གྱི་ཁྱིམ་རྒྱུད་དང་ཡ་ཧུ་དཱའི་ཁྱིམ་རྒྱུད་གཉིས་ཀྱི་མི་ཕྱུགས་གཉིས་ཀ་འཕེལ་བར་བྱའོ། ། 28 ངས་སྔོན་ཆད་དེ་རྣམས་རྩ་བ་ནས་འདོན་པ་དང་བཤིག་པ། བརླག་པ། ཕམ་པར་བཟོ་བ། ཆག་སྒོ་འབེབ་པ་བཅས་ལ་ཇི་ལྟར་ཡིད་འཇོག་བྱས་ན། མ་འོངས་པ་ན་ངས་དེ་རྣམས་ཡར་བརྩིག་པ་དང་འཛུགས་པའི་དོན་ལའང་དེ་ལྟར་ཡིད་འཇོག་བྱེད་ངེས་ཡིན་ཞེས་དཀོན་མཆོག་ཡ་ཝཱེས་གསུངས། 29 དེའི་དུས་སུ་མི་རྣམས་ཀྱིས་ཕ་ཡིས་རྒུན་འབྲུམ་སྐྱུར་མོ་ཟོས་པས་བུ་ཡི་སོ་བརྩེ་ཞེས་མི་ཟེར་རོ། ། 30 ཡིན་ནའང་སོ་སོ་རང་རང་གི་སྡིག་པའི་ལས་འབྲས་ཀྱིས་འཆི་ཞིང་། རྒུན་འབྲུམ་སྐྱུར་མོ་ཟ་མཁན་རང་རང་གི་སོ་བརྩེ་བར་འགྱུར་རོ། ། 31 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། བདག་གིས་ཡེས་ར་ཨེལ་གྱི་ཁྱིམ་རྒྱུད་དང་ཡ་ཧུ་དཱའི་ཁྱིམ་རྒྱུད་གཉིས་ལ་ཞལ་ཆད་གསར་པ་ཞིག་འཇོག་པར་བྱ་སྟེ། 32 ཞལ་ཆད་འདི་ནི་བདག་གིས་དེ་དག་གི་ཕ་མེས་རྣམས་ཀྱི་ལག་པར་འཇུས་ཏེ་ཨེ་ཅིབ་ཡུལ་ནས་ཁྲིད་ཡོང་དུས་བཞག་པའི་ཞལ་ཆད་ལྟ་བུ་མ་ཡིན་ཏེ། བདག་ནི་དེ་དག་གི་ཁྱོ་བོ་ཡིན་ནའང་དེ་རྣམས་ངའི་ཞལ་ཆད་དང་འགལ་བ་ཡིན་ཞེས་དཀོན་མཆོག་ཡ་ཝཱེས་གསུངས། 33 དུས་དེའི་རྗེས་སུ་བདག་གིས་ཡེས་ར་ཨེལ་གྱི་ཁྱིམ་རྒྱུད་རྣམས་ལ་ཞལ་ཆད་གསར་པ་ཞིག་གནང་བར་བྱ་ཞེས་དཀོན་མཆོག་ཡ་ཝཱེས་གསུངས་ཏེ། དེ་ནི་ངས་རང་གི་བཀའ་ཁྲིམས་དེ་དག་གི་ཡིད་ལ་འཇོག་ཅིང་དེ་དག་གི་སེམས་ནང་དུ་བརྐོ་བར་བྱ། བདག་ནི་དེ་དག་གི་དཀོན་མཆོག་དང་དེ་དག་བདག་གི་འབངས་མི་རུ་འགྱུར་བ་དང་། 34 ཡང་མི་མཆོག་དམན་ཀུན་གྱིས་བདག་ངོ་ཤེས་པར་འགྱུར་ལ། ངས་དེ་དག་གི་སྡིག་པ་སེལ་ཞིང་ཕྱིན་ཆད་དེ་དག་གི་སྡིག་ཉེས་མི་དྲན་པའི་རྐྱེན་གྱིས། སུས་ཀྱང་རང་གི་ཁྱིམ་མཚེས་དང་སྤུན་ལ་དཀོན་མཆོག་ཡ་ཝཱེ་ངོ་ཤེས་པར་འོས་ཞེས་སྨྲ་ཞིང་བསླབ་པར་མི་འགྱུར་རོ་ཞེས་དཀོན་མཆོག་ཡ་ཝཱེས་གསུངས་སོ། ། 35 ཉིན་མོའི་འོད་དུ་ཉི་མ་གནང་ཞིང་། མཚན་མོའི་འོད་དུ་ཟླ་བ་དང་སྐར་མ་རྣམས་ཀྱི་སྲོལ་མཛད་དེ། རྒྱ་མཚོའི་རྦ་རླབས་དཀྲུགས་ནས་མཚོ་རུ་རྦ་རླབས་ཆིལ་ཆིལ་གཡོ་བར་མཛད། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནི་ཁོང་གི་མཚན་ལགས་པ་ཉིད་ཀྱིས་འདི་སྐད་དུ། 36 ཇི་སྟེ་ཆོས་ཉིད་འདི་དག་ངའི་མདུན་ནས་འདོར་ནུས་པ་ཡིན་ན། ཡེས་ར་ཨེལ་གྱི་བུ་རྒྱུད་ཀྱང་ངའི་མདུན་ནས་རྒྱུད་ཆད་པར་གྱུར་ཏེ་རྒྱལ་ཁམས་ཤིག་ཏུ་གཏན་ནས་མི་གྲུབ་བོ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 37 དཀོན་མཆོག་ཡ་ཝཱེས་འདི་སྐད་དུ། གལ་ཏེ་མི་ཡིས་སྟེང་གི་ནམ་མཁའ་གཞལ་ནུས་པ་དང་འོག་གི་རྩིག་རྨང་འཚོལ་ཞིབ་བྱེད་ཐུབ་ན། བདག་གིས་ཀྱང་ཡེས་ར་ཨེལ་གྱི་བུ་རྒྱུད་ཐམས་ཅད་ཀྱིས་བྱས་པའི་ལས་ཀུན་གྱི་ཕྱིར་ཁོ་རྣམས་འདོར་བར་བྱའོ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 38 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། ཧ་ནན་ཨེལ་ལྕོག་མཁར་ནས་གྲུ་ག་ཡི་རྒྱ་སྒོའི་བར་དུ་གྲོང་ཁྱེར་འདི་དཀོན་མཆོག་ཡ་ཝཱེའི་དོན་དུ་བཞེང་བའི་དུས་དེ་སླེབས་ལ་ཉེ། 39 ཡང་ཐིག་སྐུད་ཕྱི་རུ་འཐེན་ཏེ་ག་རེབ་རི་བོ་ནས་གོ་ཨཱའི་བར་དུ་སླེབ་པར་འགྱུར། 40 རོ་གཡུག་ས་དང་ཐལ་བ་གཏོར་སའི་ལུང་པ་ཧྲིལ་པོ་དང་བཅས་ཞིང་ས་ཐམས་ཅད་ཀིད་རོན་གྲོག་མོའི་བར་དང་། ཤར་ཕྱོགས་རྟའི་རྒྱ་སྒོ་ཡི་གྲུ་གའི་བར་དུ་དཀོན་མཆོག་ཡ་ཝཱེའི་ཕྱིར་དམ་པར་འགྱུར་ཞིང་། ཕྱིན་ཆད་ནམ་ཡང་དེ་རྩ་བ་ནས་འདོན་པ་དང་ཕམ་པར་བཟོ་བར་མི་འགྱུར་རོ། །

ལེའུ་སོ་གཉིས་པ།

ཡེ་རེམ་ཡཱས་ཞིང་ས་ཉོས་པ།

1 ཡ་ཧུ་དཱའི་རྒྱལ་པོ་ཚིད་ཀི་ཡཱའི་སྲིད་ལོ་བཅུ་པ་སྟེ་ནེ་བོ་ཀད་ནེ་ཙར་གྱི་སྲིད་སྐྱོང་བའི་ལོ་བཅོ་བརྒྱད་པ་ལ། དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 དུས་དེར་པཱ་པེལ་ལོན་གྱི་རྒྱལ་པོའི་དམག་དཔུང་གིས་ཡེ་རུ་སཱ་ལེམ་བསྐོར་ཅིང་། ལུང་སྟོན་པ་ཡེ་རེམ་ཡཱ་ནི་ཡ་ཧུ་དཱའི་རྒྱལ་པོའི་ཕོ་བྲང་དུ་ཡོད་པའི་སྐུ་སྲུང་གི་ཁྱམས་རར་བཟུང་ཡོད་པ་ཡིན། 3 ཅི་ལ་ཞེ་ན། ཡ་ཧུ་དཱའི་རྒྱལ་པོ་ཚིད་ཀི་ཡཱས་ཁོང་ཉིད་བཟུང་སྟེ་འདི་ལྟར། ཁྱོད་ཀྱིས་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་གྲོང་ཁྱེར་འདི་པཱ་པེལ་ལོན་གྱི་རྒྱལ་པོའི་ལག་ཏུ་གཏོད་ཅིང་དེས་གྲོང་ཁྱེར་འདི་འཛིན་པར་འགྱུར། 4 ཡ་ཧུ་དཱའི་རྒྱལ་པོ་ཚིད་ཀི་ཡཱ་ནི་ཀལ་དི་པའི་ལག་ནས་ཐར་བར་མི་འགྱུར་ལ། པཱ་པེལ་ལོན་གྱི་རྒྱལ་པོའི་ལག་ཏུ་གཏོད་ངེས་ཏེ། པཱ་པེལ་ལོན་གྱི་རྒྱལ་པོ་དང་ཁ་རི་ཁ་ཐུག་གིས་གཏམ་སྨྲ་ཞིང་། ཕན་ཚུན་དངོས་སུ་མཐོང་བར་འགྱུར། 5 པཱ་པེལ་ལོན་གྱི་རྒྱལ་པོས་ཚིད་ཀི་ཡཱ་ནི་པཱ་པེལ་ལོན་དུ་ཁྲིད་དེ། ངས་ཁོ་ལ་ལྟ་སྐྱོང་བྱེད་པའི་བར་དུ་ཚིད་ཀི་ཡཱ་ནི་དེ་རུ་འདུག་པར་འགྱུར། ཁྱོད་རྣམས་ཀལ་དི་པ་དང་འཐབ་ནའང་རྒྱལ་ཁ་མི་ལོན་ཞེས་པའོ་ཞེས་ལུང་སྟོན་པ་ཅི་ཡིན་ནམ་ཞེས་སྨྲས་སོ། ། 6 དེ་ནས་ཡེ་རེམ་ཡཱ་ན་རེ། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་བ་འདི་ལྟ་སྟེ། 7 ལྟོས་ཤིག ཁྱོད་ཀྱི་ཁུ་བོ་ཤལ་ལུམ་གྱི་བུ་ཧ་ནམ་ཨེལ་ཁྱོད་ཀྱི་གམ་དུ་འོངས་ནས་ཁྱོད་ལ་འདི་ལྟར། ཨ་ན་ཐོད་དུ་ཡོད་པའི་ངའི་ཞིང་ས་དེ་ཁྱེད་ཀྱིས་ཉོས་ཤིག ཅི་ལ་ཞེ་ན། ཁྱེད་ལ་དེ་བླུ་བའི་དབང་དང་འགན་ཡོད་ཅེས་ཟེར་བར་འགྱུར་གསུངས་པ་ན། 8 ངའི་ཁུ་བོའི་བུ་ཧ་ནམ་ཨེལ་ནི་ཏག་ཏག་དཀོན་མཆོག་ཡ་ཝཱེའི་བཀའ་བཞིན་དུ་སྐུ་སྲུང་གི་ཁྱམས་རར་ངའི་གམ་དུ་འོངས་ནས་ང་ལ་ན་རེ། པེན་ཡཱ་མེན་མངའ་ཁོངས་ཀྱི་ཨ་ན་ཐོད་དུ་ཡོད་པའི་ངའི་ཞིང་ས་དེ་ཁྱེད་ཀྱིས་ཉོ་བར་མཛོད། ཅི་ལ་ཞེ་ན། དེ་ནི་ཁྱེད་ཀྱིས་ཁུར་དུ་ལེན་འོས་པར་མ་ཟད་ཁྱེད་ལ་དེ་བླུ་བའི་དབང་དང་འགན་ཡོད་པ་ཡིན། ཁྱེད་ཀྱིས་དེ་ཉོ་བར་མཛོད་ཅེས་སྨྲས་པ་དང་། འདི་ནི་དཀོན་མཆོག་ཡ་ཝཱེའི་བཀའ་ལགས་པ་ངས་རྟོགས་སོ། ། 9 དེ་ནས་ངས་ཨ་ན་ཐོད་དུ་ཡོད་པའི་ཞིང་ས་དེ་རང་གི་ཁུ་བོའི་བུ་ཧ་ནམ་ཨེལ་ལས་ཉོས་ཏེ། དངུལ་སྲང་བརྒྱ་དང་དགུ་བཅུ་གོ་གསུམ་དེ་ལ་སྤྲད། 10 ངས་ཆད་ཡིག་སྟེང་དུ་མིང་བཀོད་དེ་ཐེའུ་བརྒྱབས་ནས་ཁ་སྦྱར་བ་དང་། དཔང་མི་རྣམས་བོས་ནས་དངུལ་སྲང་ལ་ཚད་དེ་ཁོ་ལ་སྤྲད། 11 ཡང་ངས་ཁྲིམས་དང་སྒྲིག་སྲོལ་ལྟར་བཞག་པའི་ཆད་ཡིག་སྟེ་ཐེའུ་བརྒྱབས་ཡོད་པ་དང་ཁ་སྦྱར་མེད་པ་གཉིས་ཀ་བླངས་ཏེ། 12 ངའི་ཁུ་བོའི་བུ་ཧ་ནམ་ཨེལ་དང་མིང་བཀོད་དེ་དཔང་པོ་བྱེད་མཁན་རྣམས་དང་། སྐུ་སྲུང་གི་ཁྱམས་རར་བསྡད་ཡོད་པའི་ཡ་ཧུ་དཱ་པ་ཀུན་གྱི་མདུན་དུ། ཆད་ཡིག་ནི་མ་སེ་ཡཱའི་ཚ་བོ་སྟེ་ནེར་ཡཱའི་བུ་པཱ་རུག་ལ་སྤྲད་ཅིང་། 13 ངས་མི་ཚོགས་ཀྱི་མདུན་དུ་པཱ་རུག་ལ་བཅོལ་གདམ་བྱས་ཏེ་འདི་ལྟར། 14 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཁྱོད་ཀྱིས་ཐེའུ་བརྒྱབས་ཡོད་པ་དང་ཁ་སྦྱར་མེད་པའི་ཆད་ཡིག་འདི་གཉིས་ཁྱེར་ནས། ཡུན་རིང་པོར་ཉར་བའི་ཕྱིར་རྫ་བུམ་ནང་དུ་ཞོག་ཅིག་ཅེས་གསུངས་སོ། ། 15 ཅི་ལ་ཞེ་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། མ་འོངས་པ་ན་ས་འདི་རུ་མི་ཡིས་ཡང་བསྐྱར་ཁང་པ་དང་ཞིང་ས། རྒུན་ཚལ་བཅས་ཉོ་བར་འགྱུར་ཞེས་གསུངས་པའོ། །

ཡེ་རེམ་ཡཱས་སྨོན་ལམ་བཏབ་པ།

16 དེ་ཡང་ངས་ནེར་ཡཱའི་བུ་པཱ་རུག་ལ་ཆད་ཡིག་དེ་སྤྲད་རྗེས། དཀོན་མཆོག་ཡ་ཝཱེ་ལ་སྨོན་ལམ་བཏབ་ནས་འདི་ལྟར། 17 ཀྱི་ཧུད། གཙོ་བོ་ཡ་ཝཱེ་ལགས། གཟིགས་དང་། ཁྱེད་ཀྱིས་སྔར་ཉིད་ཀྱི་མཐུ་སྟོབས་ཆེན་པོ་དང་ཕྱི་རུ་བརྐྱངས་པའི་དཔུང་ངར་གྱིས་གནམ་ས་གཉིས་ཀ་བཀོད་པ་སྟེ། ཁྱེད་ལ་མི་འགྲུབ་བྱ་བ་གང་ཡང་མེད། 18 ཁྱེད་ཀྱིས་མི་ཁྲི་མ་འབུམ་ལ་ཐུགས་བརྩེ་བས་གཟིགས་ཤིང་། ཕ་མེས་ཀྱི་སྡིག་པའི་ལས་འབྲས་ནི་དེའི་བུ་རྒྱུད་རྣམས་ཀྱི་སྟེང་ལ་འབབ་པར་མཛད་པ་དང་། ཁྱེད་ནི་མཐུ་སྟོབས་ཆེ་བའི་ཀུན་དབང་གི་དཀོན་མཆོག་ཡིན་ལ། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ནི་ཁྱེད་ཀྱི་མཚན་ལགས་སོ། ། 19 ཁྱེད་ཀྱི་ཐུགས་བཀོད་རླབས་ཆེ་བ་དང་མཛད་པ་ནུས་མཐུ་དང་ལྡན་ཞིང་། མི་རེ་རེའི་སྤྱོད་པ་དང་དེས་སྤྱད་པའི་ལས་འབྲས་བཞིན་ལན་འཇལ་ཕྱིར། ཁྱེད་ཀྱི་སྤྱན་ཟུང་གིས་མི་བུ་ཀུན་གྱི་སྤྱོད་པ་ཐམས་ཅད་ལ་ཞིབ་ཅིང་ཕྲ་བར་གཟིགས་སོ། ། 20 ཁྱེད་ཀྱིས་ཨེ་ཅིབ་ཡུལ་དུ་གྲུབ་རྟགས་དང་དོན་ངོ་མཚར་ཅན་རྣམས་མངོན་པར་མཛད་ཅིང་། དེ་རིང་གི་བར་དུ་ཡེས་ར་ཨེལ་དང་ས་སྟེང་གི་མི་རྣམས་ཀྱི་ནང་དུའང་དེ་ལྟར་མཛད་ནས། དེ་རིང་གི་ཉིན་མོ་བཞིན་ཉིད་ཀྱི་མཚན་སྙན་གྲགས་རྒྱས་པར་མཛད་དོ། ། 21 ཁྱེད་ཀྱིས་གྲུབ་རྟགས་དང་དོན་ངོ་མཚར་ཅན་རྣམས་དང་ནུས་མཐུ་ལྡན་པའི་ཕྱག ཕྱི་རུ་བརྐྱངས་པའི་དཔུང་ངར་བཅས་དང་། རབ་ཏུ་ཆེ་ཞིང་འཇིགས་སུ་རུང་བའི་སྒོ་ནས་ཉིད་ཀྱི་མི་སྡེ་ཡེས་ར་ཨེལ་ནི་ཨེ་ཅིབ་ཡུལ་ནས་ཁྲིད་འོངས་པ་དང་། 22 ཁྱེད་ཀྱིས་དེ་དག་གི་ཕ་མེས་རྣམས་ལ་གནང་བར་དབུ་མནའ་བཞེས་པའི་ཡུལ་ཏེ་འོ་མ་དང་སྦྲང་རྩི་བཞུར་བའི་ཡུལ་འདི་དེ་དག་ལ་གནང་བ་དང་། 23 དེ་རྣམས་འོངས་ནས་ཡུལ་འདི་ས་སྐལ་དུ་ཐོབ་ཀྱང་། ཁྱེད་ཀྱི་གསུང་ལ་མ་མཉན་པ་དང་ཁྱེད་ཀྱི་བཀའ་ཁྲིམས་ཀྱང་མ་བསྲུངས་ལ། དེ་དག་གིས་ཁྱེད་ཀྱིས་བསྒོས་པའི་བཀའ་བཞིན་དུ་མ་སྤྱད་པའི་རྐྱེན་གྱིས། ཁྱེད་ཀྱིས་དེ་དག་གི་སྟེང་ལ་ཆག་སྒོ་འདི་ཐམས་ཅད་བྱུང་བར་མཛད། 24 གཟིགས་དང་། དགྲ་རྣམས་འོངས་ཏེ་ས་རགས་བརྩིགས་ནས་གྲོང་ཁྱེར་འདི་ལེན་པར་རྩོམ་ཞིང་། གྲོང་ཁྱེར་འདི་ནི་རལ་གྲི་དང་མུ་གེ རིམས་ནད་བཅས་ཀྱི་དབང་གིས་འདི་ལེན་མཁན་ཀལ་དི་པ་རྣམས་ཀྱི་ལག་ཏུ་སྤྲད་པ་དང་། ཁྱེད་ཀྱིས་གསུངས་པ་ལྟར་འགྲུབ་ཅིང་ཁྱེད་ཀྱིས་དེ་གཟིགས་སོ། ། 25 ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་ང་ལ་འདི་སྐད་དུ། དངུལ་གྱིས་རང་གི་དོན་དུ་ས་དེ་ཉོས་ལ། དཔང་པོ་བོས་ནས་བདེན་དཔང་བྱོས་ཤིག་ཅེས་གསུངས་ན་ཡང་། དོན་དངོས་སུ་གྲོང་ཁྱེར་འདི་ནི་ཀལ་དི་པའི་ལག་ཏུ་གཏད་ཟིན་ཏོ་ཞེས་ཞུས་སོ། ། 26 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 27 ལྟོས་ཤིག བདག་ནི་ཡ་ཝཱེ་ཡིན་ཏེ། ཤ་ཁྲག་ཡོད་པ་ཐམས་ཅད་ཀྱི་དཀོན་མཆོག་ཡིན་པས། བདག་ལ་མི་འགྲུབ་བྱ་བ་ཡོད་སྲིད་དམ། 28 དཀོན་མཆོག་ཡ་ཝཱེས་འདི་སྐད་དུ། ངས་གྲོང་ཁྱེར་འདི་ནི་ཀལ་དི་པ་དང་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་ལག་ཏུ་གཏོད་པར་བྱ་སྟེ། ཁོས་དེ་ལེན་པར་འགྱུར། 29 གྲོང་ཁྱེར་འདིའི་ཡུལ་མི་རྣམས་ཀྱིས་སྔར་ཁང་ཐོག་ཏུ་པཱ་ཨལ་ལ་སྤོས་བདུགས་པ་དང་། ལྷ་གཞན་རྣམས་ལ་སྐྱེམས་མཆོད་ཕུལ་ནས་ཁོ་བོར་ཁོང་ཁྲོ་བསླངས་པས། གྲོང་ཁྱེར་འདི་བཙན་འཛིན་བྱེད་པའི་ཀལ་དི་པ་རྣམས་འོངས་ཏེ། མེ་སྦར་ནས་གྲོང་ཁྱེར་འདི་དང་འདིའི་ཁང་པ་རྣམས་བསྲེག་པར་འགྱུར་རོ། ། 30 ཡེས་ར་ཨེལ་པ་དང་ཡ་ཧུ་དཱ་པ་རྣམས་ཀྱིས་གཞོན་དུས་ནས་བདག་གི་མིག་ལམ་དུ་ངན་པ་གང་ཡིན་དེ་ཁོ་ན་སྤྱད་ནས། ཡེས་ར་ཨེལ་པ་རྣམས་ཀྱིས་ལག་པས་གང་ཞིག་བཟོས་པ་ཡིས་ང་ལ་ཁོང་ཁྲོ་བསླངས་ཞེས་དཀོན་མཆོག་ཡ་ཝཱེས་འདི་སྐད་གསུངས། 31 གྲོང་ཁྱེར་འདི་བཞེངས་པ་ནས་དེ་རིང་གི་ཉིན་མོའི་བར་དུ། དེ་དག་གིས་བདག་ལ་ཁོང་ཁྲོ་དང་ཞེ་སྡང་བསླངས་ཏེ། ངས་དེ་རང་གི་མཐོང་ལམ་ནས་མེད་པར་བཟོ་དགོས་པ་བྱུང་། 32 དེ་ནི་དེ་དག་དང་དེ་དག་གི་རྒྱལ་པོ་དང་འགོ་དཔོན། མཆོད་དཔོན། ལུང་སྟོན་པ། དེ་མིན་ཡ་ཧུ་དཱ་པ་རྣམས་དང་ཡེ་རུ་སཱ་ལེམ་གྱི་ཡུལ་མི་བཅས་ཀྱིས་གང་ཞིག་སྤྱད་པ་དང་། ཡེས་ར་ཨེལ་པ་དང་ཡ་ཧུ་དཱ་པ་རྣམས་ཀྱི་སྡིག་སྤྱོད་ཐམས་ཅད་ཀྱིས་བདག་ལ་ཁོང་ཁྲོ་བསླངས་པའི་ཕྱིར་ཡིན་ནོ། ། 33 དེ་དག་གིས་ང་ལ་རྒྱབ་གཏད་ནས་ངའི་ཕྱོགས་སུ་མ་འཁོར། ངས་དེ་དག་ལ་བསླབ་བྱ་ཡང་ཡང་བཏང་ནའང་དེ་དག་གིས་གདམས་ངག་ཁུར་དུ་ལེན་པར་རྣ་བ་མ་གཏད་པའི་ཁར། 34 ཞེན་ཁ་ལོག་པའི་སྐུ་འདྲ་རྣམས་ངའི་མིང་གིས་འབོད་པའི་མཆོད་ཁང་དུ་བཞག་སྟེ་མཆོད་ཁང་འདི་བཙོག་པར་བཟོས་སོ། ། 35 རང་གི་བུ་དང་བུ་མོ་རྣམས་མོ་ལེག་ལ་མེ་མཆོད་གཏོང་བའི་ཕྱིར་དུ། དེ་དག་གིས་པེན་ཧིན་ནོམ་ལུང་པ་རུ་པཱ་ཨལ་གྱི་མཐོ་གླིང་རྣམས་བརྩིགས་པ་དང་། ངན་པ་འདི་རྣམས་སྤྱད་དེ་ཡ་ཧུ་དཱ་ཡང་ཉེས་སྡིག་གི་ནང་དུ་ལྷུང་བར་བྱས། འདི་ནི་ངས་བསྒོས་པ་མ་ཡིན་ལ། ངའི་ཡིད་ལའང་གཏན་ནས་ཤར་མ་མྱོང་ངོ་། ། 36 ཁྱོད་ཅག་གིས་གླེང་བའི་རལ་གྲི་དང་མུ་གེ རིམས་ནད་བཅས་ཀྱི་དབང་གིས་པཱ་པེལ་ལོན་གྱི་རྒྱལ་པོའི་ལག་ཏུ་གཏད་པའི་གྲོང་ཁྱེར་འདིའི་སྐོར་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། 37 ལྟོས་ཤིག དེ་སྔ་ངས་ཁོང་ཁྲོ་དང་ཁྲོ་གཏུམ། ཞེ་སྡང་ཚ་པོ་བཅས་ཀྱི་ནང་དུ་ཡེས་ར་ཨེལ་པ་རྣམས་ཡུལ་ཕྱོགས་སོ་སོར་བསྐྲད་པ་དང་། མ་འོངས་པ་ན་ངས་ཡུལ་དེ་དག་ནས་དེ་རྣམས་བསྡུས་ཏེ་སླར་ཡང་གནས་འདིར་དྲངས་ནས་བདེ་བར་གནས་སུ་འཇུག་གོ ། 38 དེ་དག་ངའི་འབངས་མི་དང་ང་དེ་རྣམས་ཀྱི་དཀོན་མཆོག་ཏུ་གྱུར་ནས། 39 དེ་དག་མི་ཚེ་གང་པོར་ང་ལ་གུས་ཤིང་འཇིགས་པ་དང་། ཁོ་རྣམས་དང་ཁོ་ཚོའི་བུ་རབས་ཚ་རྒྱུད་རྣམས་ལ་བདེ་སྐྱིད་འཐོབ་པའི་ཕྱིར་དུ། ངས་དེ་དག་ལ་སེམས་པ་གཅིག་མཐུན་དང་སྤྱོད་ལམ་གཅིག་མཚུངས་ཡོད་པར་བྱེད་དོ། ། 40 ངས་དེ་དག་ལ་དུས་གཏན་གྱི་ཞལ་ཆད་བཞག་ནས་ཁོ་རྣམས་དང་མི་འབྲལ་ཞིང་ཁོ་ཚོར་བྱིན་རླབས་གནང་བ་དང་། ཡང་ང་ལ་གུས་ཤིང་འཇིགས་པའི་སེམས་ནི་དེ་དག་གི་ནང་དུ་བཞག་སྟེ། དེ་དག་ང་དང་འབྲལ་བར་མི་བྱའོ། ། 41 ངས་ནི་དེ་དག་ལ་དགའ་བཞིན་དུ་བྱིན་རླབས་གནང་ཞིང་། བློ་གཅིག་སེམས་གཅིག་གིས་དངོས་གནས་དེ་རྣམས་གནས་འདི་རུ་འཛུགས་པར་འགྱུར། 42 ཅི་ལ་ཞེ་ན། དཀོན་མཆོག་ཡ་ཝཱེས་འདི་སྐད་དུ། ངས་ཇི་ལྟར་མི་འདི་རྣམས་ཀྱི་སྟེང་དུ་ཆག་སྒོ་འདི་ཐམས་ཅད་དྲངས་པ་ཡིན་ན། ངས་དེ་དག་ལ་ཁས་བླངས་པའི་བདེ་སྐྱིད་ཐམས་ཅད་ཀྱང་དེ་ལྟར་འདྲེན་པར་བྱ་སྟེ། 43 ཁྱོད་ཅག་གིས་འདི་ནི་ཀལ་དི་པ་རྣམས་ཀྱི་ལག་པར་གཏད་ཅིང་། མི་ཕྱུགས་གང་ཡང་མེད་པའི་ས་སྟོང་ཡིན་ཞེས་ཟེར་མོད། འོན་ཀྱང་མ་འོངས་པ་ན་ཡུལ་འདིའི་ཞིང་ས་རྣམས་ཉོ་ཚོང་བྱེད་པར་འགྱུར་ཏེ། 44 པེན་ཡཱ་མེན་གྱི་ཡུལ་དང་། ཡེ་རུ་སཱ་ལེམ་མཐའ་འཁོར་གྱི་ཡུལ་རྣམས། ཡ་ཧུ་དཱའི་གྲོང་ཁྱེར་རྣམས། རི་ཁུལ་གྱི་གྲོང་ཁྱེར་རྣམས། རི་ཀླུང་གི་གྲོང་ཁྱེར་རྣམས། ནེ་གུབ་ཡུལ་གྱི་གྲོང་ཁྱེར་རྣམས་སུ་མི་ཡིས་དངུལ་སྤྲད་ནས་ཞིང་ས་ཉོ་བར་འགྱུར་ལ། ཆད་ཡིག་བྲིས་ནས་ཐེའུ་བརྒྱབས་ཏེ་ཁ་སྦྱོར་བ་དང་། དཔང་པོ་བཙལ་ནས་བདེན་དཔང་བྱེད་པར་འགྱུར་རོ། །ཅི་ལ་ཞེ་ན། ངས་བཙོན་དུ་ཁྲིད་པའི་མི་རྣམས་ཕྱིར་ལོག་པར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་སོ་གསུམ་པ།

ཡང་བསྐྱར་རྒྱལ་ཁབ་ཕྱིར་འཛུགས་པར་ཁས་ལེན་པ།

1 ཡེ་རེམ་ཡཱ་ད་དུང་སྐུ་སྲུང་གི་ཁྱམས་རའི་ནང་བཙོན་དུ་ཡོད་པའི་ཚེ། དཀོན་མཆོག་ཡ་ཝཱེའི་བཀའ་ནི་ཐེངས་གཉིས་པར་ཁོང་ལ་བྱུང་བ་འདི་ལྟ་སྟེ། 2 ས་གཞི་བཀོད་ནས་དབྱིབས་བཏོད་ཅིང་དེ་བརྟན་པོར་འཛུགས་མཁན་ནི་དཀོན་མཆོག་ཡ་ཝཱེ་ཡིན་ལ། མཚན་ལ་དཀོན་མཆོག་ཡ་ཝཱེ་ཞེས་བྱ་བ་ཁོང་གིས་འདི་སྐད་དུ། 3 ཁྱོད་ཀྱིས་ང་ལ་ཞུས་ན། ངས་ཁྱོད་ལ་བཀའ་ལན་གནང་ཞིང་། ཁྱོད་ཀྱིས་མི་རྟོགས་པའི་གསང་བ་ཆེན་པོ་རྣམས་ཁྱོད་ལ་སྟོན་པར་བྱའོ་ཞེས་གསུངས་སོ། ། 4 ཡང་གྲོང་ཁྱེར་འདིའི་ནང་གི་ཁང་པ་དང་ཡ་ཧུ་དཱ་རྒྱལ་པོའི་ཕོ་བྲང་སྟེ། གྲོང་ཁྱེར་བསྐོར་བའི་ས་རགས་དང་རལ་གྲི་འགོག་པའི་ཆེད་དུ་བཤིག་པ་དེའི་སྐོར་ལ། ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། 5 གྲོང་ཁྱེར་འདིའི་ཡུལ་མི་རྣམས་ཕྱི་རོལ་ཏུ་སོང་ནས་ཀལ་དི་པ་དང་འཐབ་པའི་དུས་སུ། ངས་ཁོང་ཁྲོ་དང་ཞེ་སྡང་གིས་བཀུམ་པའི་བེམ་པོ་ཡིས་ཁང་པའི་ནང་བཀང་ངེས་ཡིན་ཏེ། དེ་དག་གི་སྡིག་སྤྱོད་ཀུན་གྱི་ཕྱིར་ང་ཕར་འཁོར་ནས་གྲོང་ཁྱེར་འདི་ལ་མི་བལྟའོ། ། 6 ལྟོས་ཤིག ངས་གྲོང་ཁྱེར་འདིའི་རྨ་ཁ་གསོས་ནས་ཡུལ་མི་རྣམས་དྲག་པར་བྱེད་ཅིང་། ཞི་བདེ་དང་ལྷོད་འཇགས་བསམ་གྱིས་མི་ཁྱབ་པ་དེ་རྣམས་ལ་མངོན་པར་བྱེད་དོ། ། 7 ངས་ཡ་ཧུ་དཱའི་བཙོན་པ་དང་ཡེས་ར་ཨེལ་གྱི་བཙོན་པ་རྣམས་ཕྱིར་ལོག་ཏུ་བཅུག་ནས། ཐོག་མའི་དུས་ལྟར་དེ་རྣམས་འཛུགས་པར་བྱའོ། ། 8 དེ་དག་གིས་ང་ལ་བྱས་པའི་སྡིག་པ་ཐམས་ཅད་འདག་པར་བྱས་ནས། དེ་དག་གིས་ང་ལ་བྱས་པའི་ཉེས་པ་དང་། ང་དང་རྒྱབ་འགལ་དུ་སོང་བའི་སྡིག་པ་རྣམས་སེལ་བར་བྱའོ། ། 9 གྲོང་ཁྱེར་འདི་ཡིས་ས་སྟེང་གི་མི་རིགས་ཀུན་གྱི་མདུན་དུ་ང་ལ་དགའ་སྤྲོའི་མཚན་སྙན་དང་བསྟོད་པ། གཟི་བརྗིད་བཅས་འཐོབ་པར་བྱའོ། །ཅི་ལ་ཞེ་ན། མི་རིགས་ཐམས་ཅད་ཀྱིས་ངས་གྲོང་ཁྱེར་འདིའི་ཡུལ་མི་རྣམས་ལ་གནང་བའི་བདེ་སྐྱིད་ཐོས་པར་འགྱུར། ཡང་དེ་དག་ནི་ངས་གྲོང་ཁྱེར་འདི་ལ་གནང་བའི་བདེ་སྐྱིད་དང་ཞི་བདེ་ཀུན་གྱི་རྐྱེན་གྱིས་འཇིགས་ཤིང་འདར་བར་འགྱུར་རོ་ཞེས་གསུངས། 10 དཀོན་མཆོག་ཡ་ཝཱེས་འདི་སྐད་དུ། ཁྱོད་ཚོས་ཡུལ་འདི་ལ་མི་ཕྱུགས་གང་ཡང་མེད་པའི་ས་སྟོང་ཞེས་ཟེར་ཡང་། དབེན་སྟོང་དུ་ལུས་ཤིང་མི་མེད་པ་དང་། ཐ་ན་དུད་འགྲོའང་མེད་པའི་ཡ་ཧུ་དཱའི་གྲོང་ཁྱེར་དང་ཡེ་རུ་སཱ་ལེམ་གྱི་སྲང་ལམ་རྣམས་སུ། 11 ཡང་བསྐྱར་དགའ་ཞིང་སྤྲོ་བའི་སྐད་སྒྲ་དང་། མག་གསར་དང་བག་མའི་སྐད། ད་དུང་གཏང་རག་གི་མཆོད་པ་ཁྱེར་ནས་དཀོན་མཆོག་ཡ་ཝཱེའི་མཆོད་ཁང་དུ་སླེབས་པ་རྣམས་ཀྱི་སྐད་དེ། ཁྱོད་རྣམས་ཀྱིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལ་བཀའ་དྲིན་ཞུས་ཤིག ཅི་ལ་ཞེ་ན། ཁོང་ནི་གཞི་ནས་ལེགས་ཤིང་ཁོང་གི་བྱམས་བརྩེ་རྒྱུན་ནས་རྒྱུན་དུ་གནས་ཞེས་ཟེར་བ་ཐོས་ཡོང་སྟེ། ངས་ཡུལ་འདི་ལས་བཙོན་དུ་ཁྲིད་པ་རྣམས་སྔར་བཞིན་ཕྱིར་ལོག་པར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། ། 12 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། མི་ཕྱུགས་གང་ཡང་མེད་པའི་ས་སྟོང་འདི་དང་། ཡུལ་འདིའི་གྲོང་ཁྱེར་ཀུན་ཏུ་རྫི་བོ་རྣམས་ཀྱིས་ཡང་བསྐྱར་རང་གི་ལུག་ཁྱུ་འཚོ་བར་འགྱུར་ཞིང་། 13 རི་ཁུལ་དང་རི་ཀླུང་། ནེ་གུབ་ཡུལ་བཅས་ཀྱི་གྲོང་ཁྱེར་དང་། པེན་ཡཱ་མེན་གྱི་ཡུལ་ཁམས། ཡེ་རུ་སཱ་ལེམ་མཐའ་འཁོར་གྱི་ཡུལ་རྣམས། ཡ་ཧུ་དཱའི་གྲོང་ཁྱེར་རྣམས་སུ་ལུག་ཁྱུ་རྣམས་ཁ་གྲངས་རྩི་མཁན་གྱི་ལག་འོག་ནས་རྒྱུ་བར་འགྱུར་རོ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 14 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། ངས་ཡེས་ར་ཨེལ་གྱི་ཁྱིམ་རྒྱུད་དང་ཡ་ཧུ་དཱའི་ཁྱིམ་རྒྱུད་རྣམས་ལ་བྱིན་རླབས་གནང་བའི་ཁས་ལེན་བཟང་པོ་དག་བསྒྲུབ་པར་བྱའོ། ། 15 ཉིན་དེ་དག་དང་དུས་དེ་ལ་དཱ་བིད་ཀྱི་རྒྱུད་ནས་མྱུ་གུ་དྲང་བདེན་བསྐྱེད་པར་བྱ་སྟེ། དེས་ས་སྟེང་དུ་དྲང་གཞག་དང་དྲང་བདེན་སྤྱོད་པར་འགྱུར། 16 དེའི་དུས་སུ་ཡ་ཧུ་དཱ་ནི་ཐར་བར་འགྱུར་ཞིང་ཡེ་རུ་སཱ་ལེམ་བདེ་བར་གནས་པ་དང་། གྲོང་ཁྱེར་འདིའི་མིང་ལ་དཀོན་མཆོག་ཡ་ཝཱེ་ངེད་ཀྱི་དྲང་བདེན་ལགས་ཞེས་འབོད་དོ། ། 17 ཅི་ལ་ཞེ་ན། དཀོན་མཆོག་ཡ་ཝཱེས་འདི་སྐད་དུ། དཱ་བིད་ཀྱི་ཁྱིམ་རྒྱུད་ལས་ནམ་ཡིན་ཡང་ཡེས་ར་ཨེལ་ཁྱིམ་རྒྱུད་ཀྱི་རྒྱལ་ཁྲིར་བཞུགས་མཁན་རྒྱུན་མི་ཆད་ལ། 18 མཆོད་དཔོན་ལེ་ཝི་པ་རྣམས་ལས་ཀྱང་ངའི་མདུན་དུ་སྦྱིན་སྲེག་དང་འབྲུ་རིགས་ཀྱི་མཆོད་པ། དུས་རྒྱུན་གྱི་མཆོད་པ་རྣམས་འབུལ་མཁན་རྒྱུན་མི་ཆད་ཅེས་གསུངས་སོ། ། 19 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 20 དཀོན་མཆོག་ཡ་ཝཱེས་འདི་སྐད་དུ། གལ་ཏེ་ཁྱོད་ཅག་གིས་ཉིན་མཚན་དུས་ལྟར་མི་འཁོར་བར། ངས་ཉིན་མཚན་གཉིས་ཀྱི་བར་དུ་བཞག་པའི་ཞལ་ཆད་དེ་འདོར་ནུས་པ་ཡིན་ན། 21 དེ་ནས་ངས་རང་གི་ཞབས་ཕྱི་དཱ་བིད་ལ་བཞག་པའི་ཞལ་ཆད་ཀྱང་འདོར་ནུས་ལ། དེའི་བུ་རྒྱུད་ལས་རྒྱལ་པོའི་སྲིད་ཁྲི་ལ་བཞུགས་མཁན་མེད་པ་དང་། ཡང་ངས་བདག་ལ་ཞབས་ཏོག་སྒྲུབ་པའི་ལེ་ཝི་ཚོ་པའི་མཆོད་དཔོན་རྣམས་ལ་བཞག་པའི་ཞལ་ཆད་ཀྱང་འདོར་ནུས་པ་ཡིན། 22 ནམ་མཁའི་ཚོགས་རྣམས་བགྲང་གིས་མི་ལང་བ་དང་རྒྱ་མཚོའི་འགྲམ་གྱི་བྱེ་མ་འཇལ་མི་ནུས་པ་ལྟར། ངས་རང་གི་ཞབས་ཕྱི་དཱ་བིད་ཀྱི་བུ་རྒྱུད་དང་ང་ལ་ཞབས་ཏོག་སྒྲུབ་པའི་ལེ་ཝི་པ་རྣམས་འཕེལ་བར་བྱའོ་ཞེས་གསུངས། 23 ཡང་དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 24 མི་འདི་དག་གིས་ཅི་ཟེར་བ་ཁྱོད་ཀྱིས་མི་ཐོས་སམ། དེ་དག་གིས་དཀོན་མཆོག་ཡ་ཝཱེས་བདམས་པའི་ཁྱིམ་རྒྱུད་གཉིས་པོ་ནི་ཁོང་གིས་སྤངས་སོ་ཞེས་ཟེར་ཞིང་། དེ་དག་གིས་དེ་ལྟར་ངའི་མི་སྡེ་ལ་མཐོང་ཆུང་བྱས་ནས། དེ་གཉིས་ཀ་རྒྱལ་ཕྲན་ཞིག་ཏུ་མི་བརྩིའོ་ཞེས་གསུངས། 25 དཀོན་མཆོག་ཡ་ཝཱེས་འདི་སྐད་དུ། ངས་ཉིན་དཀར་དང་མཚན་མོའི་ཞལ་ཆད་མ་བཞག་པ་དང་། གནམ་སའི་སྲོལ་མ་བཀོད་པ་ཡིན་ན། 26 དེ་ནས་ངས་ཡ་ཀོབ་ཀྱི་བུ་རྒྱུད་དང་བདག་གི་ཞབས་ཕྱི་དཱ་བིད་ཀྱི་བུ་རྒྱུད་རྣམས་དོར་ནས། དཱ་བིད་ཀྱི་བུ་རྒྱུད་ལས་མི་བདམས་ཏེ་ཨབ་ར་ཧམ་དང་ཨི་སཱག ཡ་ཀོབ་བཅས་ཀྱི་བུ་རྒྱུད་ལ་དབང་སྒྱུར་བར་མི་བྱའོ། །ངས་དེ་དག་ལས་བཙོན་དུ་ཁྲིད་པ་རྣམས་ཕྱིར་ལོག་ཏུ་བཅུག་ནས། དེ་དག་ལ་སྙིང་རྗེ་བསྐྱེད་པར་བྱའོ་ཞེས་གསུངས་སོ། །

ལེའུ་སོ་བཞི་པ།

ཚིད་ཀི་ཡཱ་ལ་བསྐུར་བའི་འཕྲིན།

1 དེ་ཡང་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་ཁོའི་དམག་དཔུང་ཐམས་ཅད་དང་། མངའ་འོག་ཏུ་ཡོད་པའི་ས་སྟེང་གི་རྒྱལ་ཕྲན་དང་མི་རིགས་ཐམས་ཅད་ཁྲིད་དེ། ཡེ་རུ་སཱ་ལེམ་དང་དེའི་མཐའ་འཁོར་གྱི་གྲོང་ཁྱེར་ཡོངས་རྫོགས་ལ་རྒོལ་བའི་ཚེ། དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་སོང་ནས་ཡ་ཧུ་དཱའི་རྒྱལ་པོ་ཚིད་ཀི་ཡཱ་ལ་ཤོད་ཅིག དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་གྲོང་ཁྱེར་འདི་པཱ་པེལ་ལོན་གྱི་རྒྱལ་པོའི་ལག་ཏུ་གཏོད་དེ། དེས་གྲོང་ཁྱེར་འདི་མེ་ཡིས་བསྲེག་པར་འགྱུར་ཞིང་། 3 ཁྱོད་ཀྱང་དེའི་ལག་ནས་ཐར་མི་ཐུབ་ལ་བཟུང་ནས་དེའི་ལག་ཏུ་གཏོད་ངེས་ཡིན། ཁྱོད་ཀྱིས་དངོས་སུ་པཱ་པེལ་ལོན་གྱི་རྒྱལ་པོ་མཐོང་ཞིང་། དེས་དངོས་སུ་ཁྱོད་ལ་གཏམ་སྨྲ་བར་འགྱུར་ལ། ཁྱོད་ཀྱང་པཱ་པེལ་ལོན་དུ་འགྲོ་ངེས་ཡིན་ཞེས་གསུངས་ཞེས་པའོ། ། 4 ཀྱེ་ཡ་ཧུ་དཱའི་རྒྱལ་པོ་ཚིད་ཀི་ཡཱ་ཁྱོད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག དཀོན་མཆོག་ཡ་ཝཱེས་ཁྱོད་ཀྱི་སྐོར་ལ་འདི་སྐད་དུ། ཁྱོད་ནི་རལ་གྲིའི་འོག་ཏུ་མི་འཆི་བར། 5 བདེ་བར་ཚེ་ལས་འདས་ཏེ། མི་རྣམས་ཀྱིས་ཇི་ལྟར་ཁྱོད་ཀྱི་མེས་པོ་སྟེ་རྒྱལ་པོ་སྔ་རབས་རྣམས་ལ་སྤོས་བདུགས་པ་བཞིན་ཁྱོད་ལའང་དེ་ལྟར་སྤོས་བདུག་ཅིང་། ཀྱི་ཧུད་ཇོ་བོ་ལགས་ཞེས་ཟེར་ཞིང་ཁྱོད་ཀྱི་དོན་དུ་མྱ་ངན་ཞུ་བར་འགྱུར་ཞེས་བདག་གིས་སྨྲའོ་ཞེས་གསུངས་སོ། ། 6 དེ་ནས་ལུང་སྟོན་པ་ཡེ་རེམ་ཡཱ་ཡིས་ཡེ་རུ་སཱ་ལེམ་དུ་གཏམ་འདི་རྣམས་ཡ་ཧུ་དཱའི་རྒྱལ་པོ་ཚིད་ཀི་ཡཱ་ལ་སྨྲས་པའོ། ། 7 དུས་དེར་པཱ་པེལ་ལོན་རྒྱལ་པོའི་དམག་དཔུང་གིས་ཡེ་རུ་སཱ་ལེམ་དང་ཡ་ཧུ་དཱ་ནས་ལུས་པའི་གྲོང་ཁྱེར་ཏེ་ལཱ་ཀི་སི་དང་ཨ་ཟེ་ཀཱ་གཉིས་ཀར་དམག་བརྒྱབ་བོ། །ཅི་ལ་ཞེ་ན། ཡ་ཧུ་དཱའི་གྲོང་ཁྱེར་རྣམས་ལས་མཁར་བརྟན་པོ་ལུས་པ་འདི་གཉིས་སོ། །

8 དེ་ཡང་རྒྱལ་པོ་ཚིད་ཀི་ཡཱ་ཡིས་ཡེ་རུ་སཱ་ལེམ་གྱི་མི་རྣམས་དང་ཁ་ཆད་བཞག་ནས་བྲན་པོ་རྣམས་ལ་རང་དབང་སྟེར་དགོས་པར་བསྒྲགས་ཤིང་། དེ་ནས་དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བའོ། ། 9 མི་རེ་རེས་རང་རང་གི་ཨིབ་རི་པའི་གཡོག་པོ་དང་གཡོག་མོ་རྣམས་གཏོང་དགོས་པ་དང་། སུས་ཀྱང་རང་གི་ཡ་ཧུ་དཱའི་སྤུན་མཆེད་གཡོག་པོར་བྱེད་མི་རུང་བར་བྱས། 10 ཁ་ཆད་བཞག་པའི་འགོ་དཔོན་དང་མི་ཐམས་ཅད་རང་གི་གཡོག་པོ་དང་གཡོག་མོ་རྣམས་གཏོང་བར་ཡིད་འཐད་པ་དང་། དེ་རྣམས་ཡང་བསྐྱར་བྲན་གཡོག་བྱེད་དུ་མ་བཅུག་གོ །ཁོ་ཚོ་ཚང་མ་དེར་ཡིད་འཐད་པར་མ་ཟད་གཡོག་པོ་གཡོག་མོ་རྣམས་ལ་རང་དབང་སྤྲད་པ་རེད། 11 ཡིན་ནའང་རྗེས་སུ་དེ་རྣམས་བློ་འགྱོད་སྐྱེས་ནས། རང་དབང་སྤྲད་ནས་བཏང་བའི་གཡོག་པོ་གཡོག་མོ་རྣམས་ཕྱིར་བོས་ནས་དེ་དག་བྲན་གཡོག་བྱེད་དུ་བཙན་བཙུགས་སོ། །

བྲན་གཡོག་དགྲོལ་བའི་ཞལ་ཆད་དང་འགལ་བ།

12 དེ་ནས་དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 13 ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། དེ་ཡང་ངས་ཁྱོད་ཅག་གི་ཕ་མེས་རྣམས་བྲན་དུ་བཀོལ་བའི་ཨེ་ཅིབ་ཡུལ་ནས་ཕྱི་རུ་ཁྲིད་འོང་དུས། དེ་དག་དང་ཞལ་ཆད་བཞག་ནས་འདི་ལྟར། 14 གལ་ཏེ་ཨིབ་རི་པའི་སྤུན་ཞིག་ཁྱོད་ལ་བཙོངས་ནས་ལོ་དྲུག་གི་རིང་དུ་ཁྱོད་ལ་ཞབས་ཕྱི་བསྒྲུབས་པ་ཡིན་ན། ལོ་བདུན་པར་ཁྱོད་རྣམས་མི་རེ་རེས་དེར་རང་དབང་སྤྲད་ནས་ཕྱིར་གཏོང་དགོས་ཞེས་བསྒོས་ཀྱང་། ཁྱོད་ཅག་གི་མེས་པོ་རྣམས་ཀྱིས་བདག་ལ་མ་མཉན་པ་དང་དོ་སྣང་ཙམ་ཡང་མེད་དོ། ། 15 ད་ལྟ་ཁྱོད་རྣམས་ཀྱིས་འགྱོད་བཤགས་བྱས་ཏེ་ངའི་མིག་ལམ་དུ་ལེགས་པོ་གང་ཡིན་དེ་སྤྱད་ནས། མི་རེ་རེས་རང་གི་སྤུན་ཟླར་རང་དབང་བསྒྲགས་པ་དང་། ངའི་མིང་གིས་འབོད་པའི་མཆོད་ཁང་ནང་དུ་ངའི་མདུན་ནས་ཁ་ཆད་བཞག་མོད་ཀྱང་། 16 ཁྱོད་རྣམས་བློ་འགྱོད་དེ་ངའི་མིང་ཁྱད་དུ་བསད་ནས། མི་རེ་རེས་རང་རང་གི་རང་དབང་སྤྲད་ནས་འགྲོ་རུ་བཅུག་པའི་གཡོག་པོ་གཡོག་མོ་རྣམས་ཕྱིར་ལོག་ཏུ་བཅུག་ནས་དེ་དག་བྲན་གཡོག་བྱེད་དུ་བཙན་བཙུགས་སོ། ། 17 དེ་བས་དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་གིས་ང་ལ་མཉན་ནས་རེ་རེས་རང་གི་སྤུན་ཟླ་དང་ཁྱིམ་མཚེས་ལ་རང་དབང་མི་བསྒྲག་པས། ལྟོས་ཤིག ངས་ད་ལྟ་ཁྱོད་ཅག་ལ་རང་དབང་སྒྲོག་ཅིང་། ཁྱོད་རྣམས་ནི་རལ་གྲི་དང་མུ་གེ རིམས་ནད་བཅས་ལ་གཏད་དེ། ས་སྟེང་གི་རྒྱལ་ཕྲན་ཐམས་ཅད་ཁྱོད་ཅག་ལ་འཇིགས་པར་འགྱུར་རོ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། ། 18 ངའི་ཞལ་ཆད་དང་འགལ་བའི་མི་རྣམས་ངས་སྤྲོད་པར་བྱ་སྟེ། དེ་དག་གིས་ངའི་མདུན་དུ་བ་ཕྲུག་དུམ་བུ་གཉིས་སུ་གཤགས་ *ཤིང་དུམ་བུ་དེ་གཉིས་ཀྱི་བར་ནས་རྒྱུ་དུས་སུ་ཞལ་ཆད་བཞག་ནས་བསྐྱལ་བའི་མནའ་ཚིག་མ་བསྲུངས་སོ། ། 19 ཁོ་རྣམས་ནི་བ་ཕྲུག་དུམ་བུ་གཉིས་སུ་གཤགས་པའི་བར་ནས་རྒྱུ་མཁན་ཡ་ཧུ་དཱའི་འགོ་དཔོན་དང་ཡེ་རུ་སཱ་ལེམ་གྱི་འགོ་དཔོན། ཕོ་བྲང་ནང་གི་འཁོར་གཡོག མཆོད་དཔོན། དེ་མིན་ཡུལ་དེའི་མི་སྡེ་ཐམས་ཅད་དོ། ། 20 ངས་དེ་དག་ནི་ཕ་རོལ་དགྲ་བོའི་ལག་དང་ཁོ་ཚོའི་སྲོག་སྙེག་མཁན་རྣམས་ཀྱི་ལག་པར་གཏད་ནས། དེ་དག་གི་བམ་རོ་ནི་ནམ་མཁའི་བྱ་དང་ས་སྟེང་གི་གཅན་གཟན་གྱི་ཟས་སུ་འགྱུར་རོ། ། 21 ཡང་ངས་ཡ་ཧུ་དཱའི་རྒྱལ་པོ་ཚིད་ཀི་ཡཱ་དང་དེའི་འགོ་དཔོན་རྣམས་ཀྱང་དགྲ་བོའི་ལག་དང་ཁོ་ཚོའི་སྲོག་སྙེག་མཁན་གྱི་ལག་དང་། རེ་ཞིག་ཁྱོད་རྣམས་དང་བྲལ་བའི་པཱ་པེལ་ལོན་རྒྱལ་པོའི་དམག་དཔུང་གི་ལག་ཏུ་གཏོད་པར་བྱའོ། ། 22 ལྟོས་ཤིག ངས་དེ་དག་ལ་བཀའ་བཀོད་ནས་སླར་ཡང་གྲོང་ཁྱེར་འདིར་དྲངས་ཏེ། གྲོང་ཁྱེར་འདི་ལ་འཐབ་ནས་བླངས་ཏེ་མེས་བསྲེག་པར་འགྱུར་ལ། ཡང་ངས་ཡ་ཧུ་དཱའི་གྲོང་ཁྱེར་རྣམས་ནི་ས་སྟོང་ལུང་སྟོང་དུ་འགྱུར་བར་བྱས་ནས། སྡོད་མཁན་མི་གཅིག་ཀྱང་མེད་པར་བྱའོ་ཞེས་གསུངས་ཏེ། འདི་ནི་དཀོན་མཆོག་ཡ་ཝཱེས་གསུངས་པའོ། །

ལེའུ་སོ་ལྔ་པ།

ཡེ་རེམ་ཡཱ་དང་རེ་ཁབ་པ།

1 ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡེ་ཧོ་ཡཱ་ཀིམ་བྱ་བ་ཡ་ཧུ་དཱའི་རྒྱལ་པོ་བྱེད་པའི་དུས་སུ་དཀོན་མཆོག་ཡ་ཝཱེའི་བཀའ་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 ཁྱོད་རེ་ཁབ་པའི་ཁྱིམ་རྒྱུད་ཀྱི་གམ་དུ་སོང་ནས་དེ་རྣམས་ལ་གླེང་མོལ་བྱས་ཏེ། དཀོན་མཆོག་ཡ་ཝཱེའི་མཆོད་ཁང་གི་ནང་མིག་རྣམས་ལས་གཅིག་གི་ནང་དུ་ཁྲིད་ནས། དེ་དག་ལ་རྒུན་ཆང་འདྲེན་པར་གྱིས་ཞེས་གསུངས་པ་ལ། 3 ངས་ཧ་བ་ཟིན་ཡཱའི་ཚ་བོ་སྟེ་ཡེ་རེམ་ཡཱའི་བུ་ཡ་ཨ་ཟན་ཡཱ་དང་དེའི་སྤུན་མཆེད་རྣམས། དེའི་བུ་ཐམས་ཅད། རེ་ཁབ་པའི་ཁྱིམ་རྒྱུད་ཐམས་ཅད་ཁྲིད་ནས། 4 དཀོན་མཆོག་ཡ་ཝཱེའི་མཆོད་ཁང་དུ་ཨིག་དལ་ཡཱའི་བུ་སྟེ་དཀོན་མཆོག་གི་སྐྱེས་བུ་ཧ་ནན་གྱི་བུ་རྣམས་ཀྱི་ཁང་པར་དྲངས་ཏེ། ཁང་པ་དེ་ནི་འགོ་དཔོན་རྣམས་ཀྱི་ཁང་པ་དང་ཉེ་ཞིང་། ཤལ་ལུམ་གྱི་བུ་སྟེ་མཆོད་ཁང་གི་སྒོ་སྲུང་མཁན་མ་ཨ་སེ་ཡཱ་བྱ་བའི་ཁང་པའི་སྟེང་དུ་ཡོད། 5 དེ་ནས་ངས་རྒུན་ཆང་གིས་བཀང་བའི་བུམ་པ་དང་ཕོར་པ་རྣམས་རེ་ཁབ་པ་རྣམས་ཀྱི་མདུན་དུ་བཤམས་ནས་དེ་དག་ལ། རྒུན་ཆང་བཞེས་རོགས་ཞེས་སྨྲས་ན་ཡང་། 6 དེ་རྣམས་ཀྱིས་ངེད་ཅག་གི་མེས་པོ་རེ་ཁབ་ཀྱི་བུ་ཡོ་ན་དབ་ཀྱིས་ངེད་རྣམས་ལ་བཀའ་བཀོད་ཅིང་། ཁྱོད་ཅག་དང་ཁྱོད་ཅག་གི་བུ་རབས་ཚ་རྒྱུད་རྣམས་ཀྱིས་དུས་ནམ་ཡིན་ཡང་རྒུན་ཆང་མི་འཐུང་བ་དང་། 7 ཁང་པ་མ་བརྩིག ས་བོན་ཡང་མ་འདེབས། རྒུན་འབྲུམ་ར་བ་ཡང་མ་འཛུགས་ལ་དེ་རང་ལ་ཡོད་ཀྱང་མི་རུང་བར། ཚེ་གང་པོར་གུར་དུ་བསྡད་ནས་ཁྱོད་ཅག་བྱེས་སུ་སྡོད་པའི་ས་སྟེང་དུ་ཚེ་ཐག་རིང་བར་གྱིས་ཤིག་ཅེས་གསུངས་ལ། 8 ངེད་ཅག་གི་མེས་པོ་རེ་ཁབ་ཀྱི་བུ་ཡོ་ན་དབ་ཀྱིས་བསྒོས་པའི་བཀའ་རྣམས་ང་ཚོས་ཐམས་ཅད་བསྲུངས་ཏེ། ངེད་ཅག་དང་ངེད་ཅག་གི་ཆུང་མ་དང་བུ་དང་བུ་མོ་རྣམས་ཀྱིས་མི་ཚེ་གང་པོར་རྒུན་ཆང་མི་འཐུང་བ་དང་། 9 འདུག་སའི་ཁྱིམ་གཞིས་ཀྱང་མི་འཛུགས་ལ། ངེད་ཅག་ལ་རྒུན་འབྲུམ་ར་བ་དང་ཞིང་ས། ས་བོན་བཅས་ཀྱང་མེད་དོ། ། 10 ངེད་རྣམས་གུར་དུ་སྡོད་ཅིང་། ངེད་ཅག་གི་མེས་པོ་ཡོ་ན་དབ་ཀྱིས་བཀའ་བཀོད་ཀུན་དང་བསྟུན་ནས་དེ་བཞིན་སྤྱད་པ་ཡིན། 11 པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་ཡར་འོངས་ཏེ་ཡུལ་འདིར་དམག་དྲངས་པའི་དུས་སུ། ངེད་རྣམས་ཀྱིས་འདི་ལྟར། ཤོག་དང་། ཀལ་དི་པ་རྣམས་དང་ཨ་རམ་པའི་དམག་ཚོགས་གཉིས་ལས་ཐར་བའི་ཕྱིར་ཡེ་རུ་སཱ་ལེམ་དུ་འགྲོའོ་ཞེས་སྨྲས་པ་དང་། དེ་ལྟར་ངེད་རྣམས་ཡེ་རུ་སཱ་ལེམ་དུ་བསྡད་པ་ཡིན་ཞེས་ཞུས་སོ། ། 12 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 13 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཁྱོད་སོང་ནས་ཡ་ཧུ་དཱ་པ་དང་ཡེ་རུ་སཱ་ལེམ་གྱི་ཡུལ་མི་རྣམས་ལ་འདི་ལྟར། ངའི་བཀའ་ལ་མི་མཉན་ཞིང་བཀའ་སློབ་དང་ལེན་མི་བྱེད་དམ་ཞེས་དྲིས་ཤིག 14 རེ་ཁབ་ཀྱི་བུ་ཡོ་ན་དབ་ཀྱིས་ཁོའི་བུ་རྒྱུད་རྣམས་ལ་རྒུན་ཆང་འཐུང་མི་རུང་བའི་བཀའ་བསྒོས་པ་དེ་རྣམས་ཀྱིས་བསྲུངས་ཤིང་། དེ་རིང་གི་བར་དུ་རྒུན་ཆང་མ་འཐུང་བར་མེས་པོའི་བཀའ་ལ་མཉན་ཏོ། །འོན་ཀྱང་ངས་ཁྱོད་ཅག་ལ་བཀའ་སློབ་ཡང་ཡང་གནང་ནའང་ཁྱོད་རྣམས་ཀྱིས་ང་ལ་མ་མཉན། 15 ངས་ཡང་ཡང་རང་གི་ཞབས་ཕྱི་ལུང་སྟོན་པ་རྣམས་ཁྱོད་ཅག་གི་གམ་དུ་མངགས་ཏེ། ཁྱོད་རྣམས་རེ་རེས་འགྱོད་བཤགས་དང་བཅས་རང་གི་ལོག་ལམ་སྤངས་ནས་བྱ་བ་སྤྱོད་པ་རྣམས་བཅོས་ཤིག ལྷ་གཞན་རྣམས་ལ་བསྙེན་བཀུར་བྱས་ནས་དེའི་རྗེས་སུ་མ་འབྲང་ཞིག དེ་ནས་ངས་ཁྱོད་ཅག་དང་ཁྱོད་ཅག་གི་མེས་པོར་གནང་བའི་ཡུལ་དུ་གནས་པར་འགྱུར་ཞེས་བསྒོས་ཀྱང་། ཁྱོད་ཅག་གིས་ང་ལ་རྣ་བ་གཏད་ནས་མ་མཉན་ཏོ། ། 16 རེ་ཁབ་ཀྱི་བུ་ཡོ་ན་དབ་ཀྱི་བུ་རྒྱུད་རྣམས་ཀྱིས་མེས་པོས་ཁོ་རྣམས་ལ་བསྒོས་པའི་བཀའ་རྣམས་བསྲུངས་ནའང་། མི་འདི་རྣམས་ཀྱིས་ང་ལ་མ་མཉན་ཏོ་ཞེས་སྨྲོས་ཤིག་ཅེས་གསུངས། 17 དེ་བས་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ངས་དེ་དག་ལ་བཀའ་གནང་ཡང་དེ་དག་གིས་མ་མཉན་ལ། ངས་དེ་དག་བོས་ཀྱང་ཁོ་ཚོས་ཨ་ལན་མ་བྱིན་པས། ལྟོས་ཤིག ཡ་ཧུ་དཱ་པ་དང་ཡེ་རུ་སཱ་ལེམ་གྱི་ཡུལ་མི་ཐམས་ཅད་ཀྱི་སྟེང་དུ་ངས་དེ་དག་ལ་སྔོན་ཚུད་ནས་སྨྲས་པའི་ཆག་སྒོ་ཐམས་ཅད་འབེབ་པར་བྱའོ་ཞེས་གསུངས་སོ། ། 18 ཡེ་རེམ་ཡཱ་ཡིས་རེ་ཁབ་པ་རྣམས་ལ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཁྱོད་ཅག་གིས་རང་གི་མེས་པོ་ཡོ་ན་དབ་ཀྱི་བསྒོ་བ་ལ་མཉན་ཏེ། དེའི་བཀའ་ཐམས་ཅད་བསྲུངས་ནས། དེས་ཅི་བསྒོས་པ་བཞིན་བྱས་པས་ན། 19 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། རེ་ཁབ་ཀྱི་བུ་ཡོ་ན་དབ་ལ་ངའི་མདུན་དུ་འགྲེང་བའི་མི་ནི་དུས་ནམ་ཡིན་ཡང་རྒྱུན་མི་ཆད་ཅེས་གསུངས་ཞེས་གསུངས་སོ། །

ལེའུ་སོ་དྲུག་པ།

པཱ་རུག་གིས་ཕོ་བྲང་ནང་དུ་གླེགས་བམ་ཀློག་པ།

1 ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡེ་ཧོ་ཡཱ་ཀིམ་གྱི་སྲིད་ལོ་བཞི་པར། དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 2 ཁྱོད་ཀྱིས་ཤོག་སྒྲིལ་ཞིག་བླངས་ནས། ཡེས་ར་ཨེལ་དང་ཡ་ཧུ་དཱ། དེ་མིན་མི་རིགས་ཐམས་ཅད་ཀྱི་སྐོར་ལ་སྨྲས་པའི་གཏམ་ཡོད་ཚད་དེ། ཡོ་ཤི་ཡཱས་སྲིད་བསྐྱངས་པའི་དུས་ནས་དེ་རིང་གི་བར་དུ་ངས་ཁྱོད་ལ་བསྒོས་པའི་བཀའ་ཐམས་ཅད་ཕྲིས་ཤིག 3 གཅིག་བྱས་ན་ཡ་ཧུ་དཱ་ཁྱིམ་རྒྱུད་ཀྱིས་ངས་དེ་དག་ལ་འབྱུང་དུ་འཇུག་འདོད་པའི་ཆག་སྒོ་རྣམས་ཐོས་ནས། མི་རེ་རེ་རང་གི་ལོག་ལམ་དང་འབྲལ་བར་འགྱུར་ཡང་སྲིད་དེ། ངས་ཀྱང་དེ་དག་གི་ཉེས་སྐྱོན་དང་སྡིག་པ་སེལ་བར་བྱའོ་ཞེས་གསུངས། 4 དེ་ནས་ཡེ་རེམ་ཡཱ་ཡིས་ནེར་ཡཱའི་བུ་པཱ་རུག་བོས་འོངས་པ་དང་། པཱ་རུག་གིས་ཡེ་རེམ་ཡཱའི་ཞལ་ནས་དཀོན་མཆོག་ཡ་ཝཱེས་གསུངས་པའི་བཀའ་མཆིད་ཐམས་ཅད་ཤོག་སྒྲིལ་སྟེང་དུ་བཀོད། 5 ཡེ་རེམ་ཡཱ་ཡིས་པཱ་རུག་ལ་བཀའ་བསྒོས་ཏེ་ན་རེ། ང་རང་དཀོན་མཆོག་ཡ་ཝཱེའི་མཆོད་ཁང་དུ་འགྲོ་བར་བཀག་པས། 6 ཁྱོད་ནི་སྨྱུང་གནས་ཀྱི་དུས་སུ་དཀོན་མཆོག་ཡ་ཝཱེའི་མཆོད་ཁང་དུ་སོང་ནས་དཀོན་མཆོག་ཡ་ཝཱེའི་བཀའ་སྟེ། ཁྱོད་ཀྱིས་ངའི་ངག་ནས་ཤོག་སྒྲིལ་སྟེང་ཡི་གེར་བཀོད་པ་དེ་མི་རྣམས་དང་ཡ་ཧུ་དཱའི་གྲོང་ཁྱེར་རེ་རེ་ནས་འོངས་པའི་མི་ཐམས་ཅད་ཀྱི་རྣ་བར་སྒྲོགས་ཤིག་དང་། 7 ཡང་ན་དེ་དག་གིས་དཀོན་མཆོག་ཡ་ཝཱེའི་དྲུང་དུ་ཞུ་བ་ཕུལ་ཏེ་མི་རེ་རེ་ཕྱིར་འཁོར་ནས་རང་གི་ལོག་ལམ་དང་འབྲལ་ཡང་སྲིད། ཅི་ལ་ཞེ་ན། དཀོན་མཆོག་ཡ་ཝཱེས་མི་འདི་རྣམས་ལ་གསུངས་པའི་ཐུགས་ཁྲོ་དང་ཁྲོ་གཏུམ་ནི་ཤིན་ཏུ་ཆེ་བའི་ཕྱིར་རོ་ཞེས་བསྒོས་སོ། ། 8 དེ་ནས་ནེར་ཡཱའི་བུ་པཱ་རུག་གིས་ལུང་སྟོན་པ་ཡེ་རེམ་ཡཱས་གང་དང་གང་གསུངས་པ་བཞིན་སྤྱད་དེ། དཀོན་མཆོག་ཡ་ཝཱེའི་མཆོད་ཁང་དུ་གླེགས་བམ་སྟེང་གི་དཀོན་མཆོག་ཡ་ཝཱེའི་བཀའ་རྣམས་བསྒྲགས་སོ། ། 9 ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡེ་ཧོ་ཡཱ་ཀིམ་གྱི་སྲིད་ལོ་ལྔ་བའི་ཟླ་དགུ་པར། ཡེ་རུ་སཱ་ལེམ་གྱི་མི་རྣམས་དང་ཡ་ཧུ་དཱའི་གྲོང་ཁྱེར་ནས་ཡེ་རུ་སཱ་ལེམ་དུ་འོངས་པའི་མི་ཡོངས་ཀྱིས། དཀོན་མཆོག་ཡ་ཝཱེའི་དྲུང་དུ་སྨྱུང་གནས་བསྲུང་བར་བསྒྲགས་པ་དང་། 10 པཱ་རུག་གིས་དཀོན་མཆོག་ཡ་ཝཱེའི་མཆོད་ཁང་གི་ཁྱམས་ར་གོང་མ་སྟེ། དཀོན་མཆོག་ཡ་ཝཱེའི་མཆོད་ཁང་དང་ཉེ་བའི་སྒོ་གསར་པ་རུ། ཤཱ་ཕན་གྱི་བུ་གེ་མར་ཡཱ་དྲུང་ཡིག་གི་ཁང་པའི་ནང་དུ་གླེགས་བམ་ལས་ཡེ་རེམ་ཡཱའི་བཀའ་རྣམས་མི་ཐམས་ཅད་ལ་བསྒྲགས་སོ། ། 11 ཡང་ཤཱ་ཕན་གྱི་ཚ་བོ་སྟེ་གེ་མར་ཡཱའི་བུ་མི་ཀ་ཡཱས་གླེགས་བམ་སྟེང་གི་དཀོན་མཆོག་ཡ་ཝཱེའི་བཀའ་མཆིད་རྣམས་ཐོས་པ་དང་། 12 མར་རྒྱལ་པོའི་ཕོ་བྲང་དུ་སོང་ནས་དྲུང་ཡིག་གི་ཁང་པར་སླེབས་པ་ན། ལྟོས་ཤིག འགོ་དཔོན་ཐམས་ཅད་དེ་རུ་བསྡད་ཡོད་པ་མཐོང་བ་སྟེ། དྲུང་ཡིག་ཨེ་ལི་ཤཱ་མ་དང་། ཤེ་མ་ཡཱའི་བུ་དི་ལཱ་ཡ། ཨག་པོར་གྱི་བུ་ཨེལ་ན་ཐན། ཤཱ་ཕན་གྱི་བུ་གེ་མར་ཡཱ། ཧ་ནན་ཡཱའི་བུ་ཚིད་ཀི་ཡཱ། དེ་མིན་འགོ་དཔོན་གཞན་རྣམས་ཀྱང་ཡོད་པ་ཡིན། 13 དེ་ནས་མི་ཀ་ཡཱ་ཡིས་ཁོ་རྣམས་ལ་རང་གིས་ཐོས་པའི་བཀའ་ཐམས་ཅད་དེ་པཱ་རུག་གིས་མི་རྣམས་ལ་གླེགས་བམ་དེ་བསྒྲགས་དུས་སུ་ཐོས་པ་རྣམས་སྨྲས་པ་ན། 14 འགོ་དཔོན་རྣམས་ཀྱིས་ཀུ་ཤིའི་ཡང་ཚ་དང་ཤེ་ལེམ་ཡཱའི་ཚ་བོ་སྟེ་ནེ་ཐན་ཡཱའི་བུ་ཡེ་ཧུ་དི་ནི་པཱ་རུག་གི་གམ་དུ་མངགས་ནས་དེ་ལ། ཁྱོད་ཀྱིས་མི་རྣམས་ཀྱི་རྣ་བར་བསྒྲགས་པའི་གླེགས་བམ་དེ་ལག་ཏུ་ཐོགས་ནས་འདིར་ཤོག་ཅེས་སྨྲས་པས། ནེར་ཡཱའི་བུ་པཱ་རུག་གིས་གླེགས་བམ་ཁྱེར་ནས་དེ་རྣམས་ཀྱི་གམ་དུ་འོངས་པ་དང་། 15 དེ་རྣམས་ཀྱིས་ཁོང་ལ་ན་རེ། བཞུགས་དང་། ངེད་ཅག་གི་རྣ་བར་དེ་ཀློགས་ཤིག་ཅེས་སྨྲས་པ་ལ། པཱ་རུག་གིས་དེ་དག་གི་ཆེད་དུ་བཀླགས་སོ། ། 16 དེ་དག་གིས་བཀའ་མཆིད་རྣམས་ཐོས་པ་ཙམ་གྱིས་འཇིགས་ཏེ། གཅིག་གིས་གཅིག་ལ་བལྟས་ནས་པཱ་རུག་ལ་འདི་ལྟར། རང་ཅག་གིས་འདི་ཐམས་ཅད་རྒྱལ་པོར་ཞུ་དགོས་ཞེས་སྨྲས་ཤིང་། 17 པཱ་རུག་ལ་འདི་ལྟར། ཁྱོད་ཀྱིས་བཀའ་མཆིད་འདི་ཐམས་ཅད་ཁོང་གི་ཞལ་ནས་ཇི་ལྟར་ཡི་གེར་བཀོད་པ་དེ་ངེད་རྣམས་ལ་ཤོད་ཅིག་ཅེས་དྲིས་པ་ལ། 18 པཱ་རུག་གིས་ལན་དུ། ཁོང་གིས་ཞལ་ནས་འདི་ཐམས་ཅད་ང་ལ་གསུངས་པ་དང་། ངས་སྣག་ཚས་གླེགས་བམ་ནང་བྲིས་པ་ཡིན་ཞེས་སྨྲས་པ་ལ། 19 འགོ་དཔོན་རྣམས་ཀྱིས་པཱ་རུག་ལ་འདི་ལྟར། ཁྱོད་དང་ཡེ་རེམ་ཡཱ་གཉིས་སྦོས་ཤིག ཁྱོད་གཉིས་གང་དུ་སྦས་པ་མི་ལ་ཤེས་སུ་འཇུག་མི་རུང་ཞེས་བསྐུལ་ཏོ། །

ཡེ་ཧོ་ཡཱ་ཀིམ་གྱིས་གླེགས་བམ་མེ་རུ་བསྲེགས་པ།

20 འགོ་དཔོན་རྣམས་ཀྱིས་གླེགས་བམ་དེ་དྲུང་ཡིག་ཨེ་ལི་ཤཱ་མའི་ཁང་པར་བཞག་རྗེས། ཁྱམས་རའི་ནང་དུ་རྒྱལ་པོའི་དྲུང་ལ་ཕྱིན་ཏེ་བཀའ་མཆིད་ཐམས་ཅད་རྒྱལ་པོར་ཞུས་པ་ཙམ་གྱིས། 21 རྒྱལ་པོས་ཡེ་ཧུ་དི་ཞེས་བྱ་བ་གླེགས་བམ་ལེན་དུ་མངགས་ནས། དེས་དྲུང་ཡིག་ཨེ་ལི་ཤཱ་མའི་ཁང་པ་ནས་དེ་བླངས་ཏེ། རྒྱལ་པོ་དང་རྒྱལ་པོའི་གཡས་གཡོན་དུ་ལངས་བསྡད་ཡོད་པའི་འགོ་དཔོན་ཀུན་གྱི་རྣ་བར་བཀླགས་སོ། ། 22 དུས་དེར་ཟླ་དགུ་པ་ཡིན་པས། རྒྱལ་པོ་དགུན་སར་བཞུགས་ནས་དེའི་དྲུང་དུ་མེ་ཕོར་ནང་མེ་འབར་བཞིན་ཡོད་དེ། 23 ཡེ་ཧུ་དིས་ཚན་པ་གསུམ་བཞི་ཙམ་བསྒྲགས་པ་དང་། རྒྱལ་པོས་དྲུང་ཡིག་གི་སྤུ་གྲིས་གླེགས་བམ་གཤགས་ཏེ་མེ་ཕོར་ནང་ལ་གཡུགས་ནས་གླེགས་བམ་ཡོངས་སུ་མེའི་ནང་དུ་འཚིག་པའི་བར་དུ་བསྲེགས་སོ། ། 24 བཀའ་འདི་ཐམས་ཅད་ཐོས་མཁན་རྒྱལ་པོ་འཁོར་དང་བཅས་པ་སུ་ཡང་འཇིགས་པར་མ་གྱུར་ལ། རང་གི་གོས་ཀྱང་མ་གཤག་ *གོ ། 25 ཡང་ཨེལ་ན་ཐན་དང་དི་ལཱ་ཡ། གེ་མར་ཡཱ་བཅས་གསུམ་པོས་རྒྱལ་པོར་གླེགས་བམ་དེ་མི་བསྲེག་པའི་ཆེད་དུ་ཞུ་བ་ཞུས་ཀྱང་རྒྱལ་པོས་མ་མཉན་ཏོ། ། 26 རྒྱལ་པོས་རྒྱལ་སྲས་ཡེ་རཱ་མེ་ཨེལ་དང་ཨས་རི་ཨེལ་གྱི་བུ་སེ་ར་ཡཱ། ཨབ་དེ་ཨེལ་གྱི་བུ་ཤེ་ལེམ་ཡཱ་བཅས་གསུམ་ཀ་དྲུང་ཡིག་པཱ་རུག་དང་ལུང་སྟོན་པ་ཡེ་རེམ་ཡཱ་གཉིས་འཛིན་དུ་མངགས་ན་ཡང་། དཀོན་མཆོག་ཡ་ཝཱེས་དེ་གཉིས་སྦས་པར་མཛད་དོ། །

ཡེ་རེམ་ཡཱ་ཡིས་གླེགས་བམ་གཞན་ཞིག་བྲིས་པ།

27 ཡེ་རེམ་ཡཱའི་ཞལ་ལས་གསུངས་པ་ལྟར་པཱ་རུག་གིས་ཡི་གེར་བཀོད་པའི་བཀའ་མཆིད་ཀྱི་གླེགས་བམ་དེ་རྒྱལ་པོས་མེ་རུ་བསྲེགས་པའི་རྗེས་སུ། ཡེ་རེམ་ཡཱ་ལ་ཡང་དཀོན་མཆོག་ཡ་ཝཱེའི་བཀའ་བྱུང་བ་འདི་ལྟ་སྟེ། 28 ཁྱོད་ཀྱིས་སླར་ཡང་ཤོག་སྒྲིལ་ཞིག་བླངས་ཏེ། ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་གྱིས་བསྲེགས་པའི་གླེགས་བམ་སྔ་མའི་ནང་དུ་ཡོད་པའི་བཀའ་ཐམས་ཅད་དེའི་སྟེང་དུ་ཕྲིས་ཤིག 29 ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་ལ་འདི་ལྟར། དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་གླེགས་བམ་དེ་བསྲེགས་ནས་ན་རེ། པཱ་པེལ་ལོན་གྱི་རྒྱལ་པོ་འོངས་ཏེ་ཡུལ་འདི་བཤིག་ནས། མི་ཕྱུགས་གཉིས་ཀ་གང་ཡང་ལུས་སུ་མི་འཇུག་ཅེས་ཁྱོད་ཀྱིས་དེའི་ནང་དུ་འབྲི་དོན་ཅི་ཡིན་ཟེར་བས། 30 ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་གྱི་སྐོར་ལ་དཀོན་མཆོག་ཡ་ཝཱེས་འདི་སྐད་དུ། དེའི་བུ་རྒྱུད་རྣམས་ལས་དཱ་བིད་ཀྱི་རྒྱལ་ཁྲིར་འདུག་མཁན་སུ་ཡང་མ་ལུས་པར། དེའི་བེམ་པོ་ཕྱི་རུ་དོར་ནས་ཉིན་མོར་ཚ་བ་དང་མཚན་མོར་བད་ནག་གིས་མནར་བར་འགྱུར། 31 ཡང་ངས་དེ་དང་དེའི་བུ་རྒྱུད་དང་། དེའི་འཁོར་གཡོག་བཅས་ཀྱི་སྡིག་པར་ཉེས་ཆད་གཅོད་ཅིང་། ངས་དེ་ཚོར་སྨྲས་ཀྱང་དེ་དག་གིས་མ་མཉན་པས། ད་ནི་ཆག་སྒོ་ཐམས་ཅད་དེ་དག་དང་ཡེ་རུ་སཱ་ལེམ་གྱི་ཡུལ་མི་རྣམས་དང་ཡ་ཧུ་དཱའི་མི་རྣམས་ཀྱི་སྟེང་དུ་འབབ་པར་བྱའོ་ཞེས་པའོ་ཞེས་སྨྲོས་ཤིག་ཅེས་གསུངས། 32 དེ་ནས་ཡེ་རེམ་ཡཱས་ཤོག་སྒྲིལ་གཞན་ཞིག་བླངས་ནས། ནེར་ཡཱའི་བུ་དྲུང་ཡིག་པཱ་རུག་ལ་སྤྲད་དེ། ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་གྱིས་མེ་རུ་བསྲེགས་པའི་བཀའ་ཐམས་ཅད་ཁོས་ཡེ་རེམ་ཡཱའི་ཞལ་ནས་དེའི་ནང་དུ་བཀོད་དོ། །དེར་མ་ཟད་དེ་དང་མཚུངས་པའི་བཀའ་མང་པོ་ཡང་བསྣན་པ་ཡིན་ནོ། །

ལེའུ་སོ་བདུན་པ།

ཚིད་ཀི་ཡཱ་ཡིས་རང་གི་ཚབ་ཏུ་སྨོན་ལམ་འདེབས་པར་ཡེ་རེམ་ཡཱ་ལ་ཞུས་པ།

1 ཡོ་ཤི་ཡཱའི་བུ་ཚིད་ཀི་ཡཱ་བྱ་བ་ཡེ་ཧོ་ཡཱ་ཀིམ་གྱི་བུ་ཀོན་ཡཱའི་ཚབ་ཏུ་ཡ་ཧུ་དཱའི་རྒྱལ་པོར་བསྡད་ནས་སྲིད་བསྐྱངས་པ་སྟེ། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་དེ་ཡ་ཧུ་དཱ་རུ་རྒྱལ་པོ་བྱེད་དུ་བཅུག 2 ཡིན་ནའང་ཚིད་ཀི་ཡཱ་དང་དེའི་འཁོར་གཡོག་རྣམས་དང་། ཡུལ་མི་དག་གིས་དཀོན་མཆོག་ཡ་ཝཱེས་ལུང་སྟོན་པ་ཡེ་རེམ་ཡཱ་བརྒྱུད་ནས་གསུངས་པའི་བཀའ་ལ་མ་མཉན་ཏོ། ། 3 དེ་ཡང་རྒྱལ་པོ་ཚིད་ཀི་ཡཱ་ཡིས་ཤེ་ལེམ་ཡཱའི་བུ་ཡེ་ཧུ་ཀལ་དང་། མཆོད་དཔོན་མ་ཨ་སེ་ཡཱའི་བུ་ཟེ་ཕན་ཡཱ་གཉིས་པོ་ལུང་སྟོན་པ་ཡེ་རེམ་ཡཱའི་དྲུང་དུ་མངགས་ནས་འདི་ལྟར། ཁྱེད་ཀྱིས་ངེད་ཅག་གི་དོན་དུ་རང་རེའི་དཀོན་མཆོག་ཡ་ཝཱེ་ལ་གསོལ་བ་འདེབས་རོགས་ཞེས་ཞུས། 4 དུས་དེར་ཁོ་རྣམས་ཀྱིས་ཡེ་རེམ་ཡཱ་ད་དུང་བཙོན་དུ་བཅུག་མེད་པས་ན་ཁོང་མི་རྣམས་ཀྱི་ནང་དུ་འགྲོ་འོང་བྱེད་བཞིན་ཡོད། 5 ཡང་ཕཱར་ཨོལ་གྱི་དམག་དཔུང་ཨེ་ཅིབ་ཡུལ་ནས་ཚུར་ཐོན་ཅིང་། ཡེ་རུ་སཱ་ལེམ་མཐའ་ནས་བསྐོར་བའི་ཀལ་དི་པ་རྣམས་ཀྱིས་དེ་དག་འོང་བ་ཐོས་པ་ཙམ་གྱིས། དམག་སྒར་སྤོས་ནས་ཡེ་རུ་སཱ་ལེམ་དང་བྲལ་ཏོ། ། 6 དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 7 ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཅག་ངའི་མདུན་དུ་ཐུགས་བརྟག་ཞུ་བར་གཏོང་མཁན་ཡ་ཧུ་དཱའི་རྒྱལ་པོ་ལ་ཁྱོད་ཅག་གིས་འདི་སྐད་སྦྲོན་ཅིག ལྟོས་ཤིག ཁྱོད་ཚོར་རོགས་བྱེད་དུ་འོངས་པའི་ཕཱར་ཨོལ་གྱི་དམག་དཔུང་ནི་ཨེ་ཅིབ་རང་ཡུལ་དུ་ཕྱིར་འགྲོ་བར་འགྱུར་ཏེ། 8 ཀལ་དི་པ་རྣམས་ཡང་བསྐྱར་འོངས་ནས་གྲོང་ཁྱེར་འདི་ལ་དམག་བརྒྱབ་སྟེ་ལེན་པ་དང་མེས་བསྲེག་པར་འགྱུར། 9 དཀོན་མཆོག་ཡ་ཝཱེས་འདི་སྐད་དུ། ཀལ་དི་པ་རྣམས་ཅི་ནས་ཀྱང་ངེད་རྣམས་དང་འབྲལ་བར་འགྱུར་ཞེས་ཁྱོད་རྣམས་ཀྱིས་རང་མགོ་རང་གིས་མ་གཡོག་ཅིག ཅི་ལ་ཞེ་ན། དེ་རྣམས་འབྲལ་བར་མི་འགྱུར་རོ། ། 10 ཁྱོད་རྣམས་དང་འཐབ་པའི་ཀལ་དི་པའི་དམག་དཔུང་ཐམས་ཅད་ཁྱོད་ཅག་གིས་ཕམ་པར་བརྒྱབ་ཀྱང་། དེ་རྣམས་ལས་རྨས་པར་གྱུར་པའི་ལྷག་ལུས་རྣམས་རང་གི་གུར་ནས་ཡར་ལངས་ཏེ་གྲོང་ཁྱེར་འདི་མེས་བསྲེག་པར་འགྱུར་རོ་ཞེས་སྨྲོས་ཤིག་ཅེས་གསུངས་སོ། །

ཡེ་རེམ་ཡཱ་བཙོན་དུ་བཟུང་བ།

11 ཀལ་དི་པའི་དམག་དཔུང་ནི་ཕཱར་ཨོལ་གྱི་དམག་དཔུང་ལ་འཇིགས་ནས། དམག་སྒར་སྤོས་ཏེ་ཡེ་རུ་སཱ་ལེམ་དང་འབྲལ་དུས། 12 ཡེ་རེམ་ཡཱ་ཡིས་ཡུལ་མི་རྣམས་ལས་རང་གི་ས་སྐལ་ལེན་པའི་ཆེད་དུ་ཡེ་རུ་སཱ་ལེམ་དང་བྲལ་ནས་པེན་ཡཱ་མེན་ཡུལ་དུ་ཕྱིན་ཏེ། 13 ཁོང་པེན་ཡཱ་མེན་རྒྱ་སྒོ་ཡོད་སར་སླེབས་པ་ལ། དེའི་སྐུ་སྲུང་དམག་དཔོན་མིང་ལ་ཡི་རི་ཡཱ་ཟེར་བ་སྟེ། ཧ་ནན་ཡཱའི་ཚ་བོ་དང་ཤེ་ལེམ་ཡཱའི་བུ་ཡིན་པ་དེས་ཡེ་རེམ་ཡཱ་བཟུང་སྟེ་ན་རེ། ཁྱོད་ནི་ཀལ་དི་པ་ལ་མགོ་བསྒུར་དུ་འགྲོ་བ་ཡིན་ཟེར་ཞིང་། 14 ཡེ་རེམ་ཡཱ་ཡིས་ལན་དུ། ཁྱོད་ཀྱིས་རྫུན་སྨྲ་བ་ཡིན་ཏེ་ང་ནི་ཀལ་དི་པ་ལ་མགོ་བསྒུར་དུ་འགྲོ་བ་མིན་ཞེས་སྨྲས་ཀྱང་། ཡི་རི་ཡཱ་ཡིས་ཡེ་རེམ་ཡཱ་ལ་མ་མཉན་པར་ཁོང་བཟུང་ནས་འགོ་དཔོན་རྣམས་ཀྱི་རྩར་ཁྲིད་དོ། ། 15 དེ་ནས་འགོ་དཔོན་རྣམས་ཡེ་རེམ་ཡཱ་ལ་ཁྲོས་ནས་ཁོང་ལ་བརྡུངས་ཏེ། དྲུང་ཡིག་ཡོ་ནཱ་ཐན་གྱི་ཁང་པར་བཙོན་དུ་བཅུག་གོ །ཅི་ལ་ཞེ་ན། དེ་དག་གིས་ཁང་པ་དེ་བཙོན་ར་བྱས་ཡོད་པ་ཡིན། 16 ཡེ་རེམ་ཡཱ་ས་འོག་གི་བཙོན་ཁང་དུ་བཅུག་སྟེ་ཉིན་ཞག་མང་པོར་དེར་ལུས་སོ། ། 17 ཡང་རྒྱལ་པོ་ཚིད་ཀི་ཡཱས་མི་མངགས་ནས་ཁོང་ཕྱི་རུ་ཡོང་བར་བཅུག་ཅིང་། རང་གི་ཕོ་བྲང་ནང་དུ་ལྐོག་ནས་ཁོང་ལ་ན་རེ། དཀོན་མཆོག་ཡ་ཝཱེའི་ཞལ་ནས་བཀའ་བྱུང་ངམ་ཞེས་དྲིས་པ་ལ། ཡེ་རེམ་ཡཱས་ལན་དུ་ཡོད་དོ་ཞེས་དང་། ཡང་ཁྱོད་ནི་པཱ་པེལ་ལོན་གྱི་རྒྱལ་པོའི་ལག་ཏུ་གཏོད་པར་འགྱུར་ཞེས་སྨྲས་པ་དང་། 18 ཡེ་རེམ་ཡཱས་ཡང་རྒྱལ་པོ་ཚིད་ཀི་ཡཱ་ལ་འདི་ལྟར། ངས་དོན་གང་གི་ཕྱོགས་ནས་ཁྱེད་རང་ངམ་ཡང་ན་ཁྱེད་ཀྱི་འཁོར་གཡོག་དང་། མི་འདི་རྣམས་ལ་འགལ་བའི་སྡིག་པ་གང་ཞིག་བྱས་ནས། ཁྱེད་ཀྱིས་ང་རང་བཙོན་དུ་བཅུག་པ་ཡིན་ནམ། 19 པཱ་པེལ་ལོན་གྱི་རྒྱལ་པོ་ཁྱོད་རྣམས་དང་ཡུལ་ཁམས་འདིར་རྒོལ་དུ་མི་འོང་ཞེས་ཁྱེད་ཅག་ལ་ལུང་བསྟན་པའི་ལུང་སྟོན་པ་དེ་དག་ད་ལྟ་གང་དུ་ཡོད་དམ། 20 ཀྱེ་ཇོ་བོ་ངའི་རྒྱལ་པོ་ལགས། ད་ལྟ་ཁྱེད་ཀྱིས་གསན་རོགས་གནང་། ང་ལ་ཁྱེད་ཀྱི་དྲུང་དུ་ཞུ་བར་མཛོད་དང་། ང་རང་དྲུང་ཡིག་ཡོ་ནཱ་ཐན་གྱི་ཁང་པར་མ་བསྐྱལ་ཞིག དེ་མིན་བདག་དེར་འཆི་བར་འགྱུར་ཞེས་སྨྲས་སོ། ། 21 དེ་ནས་རྒྱལ་པོ་ཚིད་ཀི་ཡཱས་བཀའ་བབས་ནས། དེ་དག་གིས་ཡེ་རེམ་ཡཱ་ནི་སྐུ་སྲུང་དམག་གི་ཁྱམས་རར་བཅུག་པ་དང་། གྲོང་ཁྱེར་གྱི་ཁ་ཟས་ཐམས་ཅད་ཚར་བའི་བར་དུ་བག་ལེབ་ཚོང་པའི་སྲང་ལམ་ནས་ཉིན་རེ་བཞིན་བག་ལེབ་ཁོང་ལ་སྤྲད་ཅིང་། དེ་ལྟར་ཡེ་རེམ་ཡཱ་སྐུ་སྲུང་གི་ཁྱམས་རར་ལུས་སོ། །

ལེའུ་སོ་བརྒྱད་པ།

ཡེ་རེམ་ཡཱ་དོང་ནང་དུ་བསྡད་པ།

1 མད་ཐན་གྱི་བུ་ཤེ་ཕད་ཡཱ་དང་། ཕཱ་ཤུར་གྱི་བུ་གེ་དལ་ཡཱ། ཤེ་ལེམ་ཡཱའི་བུ་ཡུ་ཀལ། མལ་ཀི་ཡཱའི་བུ་ཕ་ཤུར་བཅས་ཀྱིས་ཡེ་རེམ་ཡཱས་མི་སྡེ་ཀུན་ལ་གཏམ་འདི་ལྟར་སྨྲས་པ་ཐོས་ཏེ། 2 དཀོན་མཆོག་ཡ་ཝཱེས་འདི་སྐད་དུ། གྲོང་ཁྱེར་འདི་རུ་ལུས་པ་ཀུན་རལ་གྲི་དང་མུ་གེ རིམས་ནད་བཅས་ཀྱིས་སྲོག་དང་འབྲལ་བར་འགྱུར། ཡིན་ནའང་ཀལ་དི་པའི་ཕྱོགས་སུ་འཁོར་བ་རྣམས་གསོན་པོར་ལུས་ཏེ། དེ་རྣམས་སྲོག་ཐར་ནས་འཚོ་བར་འགྱུར་རོ་ཞེས་གསུངས། 3 ཡང་དཀོན་མཆོག་ཡ་ཝཱེས་འདི་སྐད་དུ། གྲོང་ཁྱེར་འདི་ནི་པཱ་པེལ་ལོན་གྱི་རྒྱལ་པོའི་དམག་ཚོགས་ཀྱི་ལག་ཏུ་གཏོད་ངེས་ལ། དེས་གྲོང་ཁྱེར་འདི་ལེན་པར་འགྱུར་ཞེས་གསུངས་སོ་ཞེས་པའོ། ། 4 དེ་ནས་འགོ་དཔོན་རྣམས་ཀྱིས་རྒྱལ་པོ་ལ་འདི་ལྟར། ཁྱེད་ཀྱིས་མི་འདི་གསོད་རོགས་གནང་། ཅི་ལ་ཞེ་ན། ཁོས་གྲོང་ཁྱེར་འདི་རུ་ལུས་པའི་དམག་དང་མི་ཚོགས་ལ་གཏམ་འདི་ལབ་ཅིང་། དེ་རྣམས་ཀྱི་སེམས་ཤུགས་ཉམས་སུ་བཅུག་པ་སྟེ། ཁོས་མི་འདི་རྣམས་ཀྱི་དོན་དུ་ཞི་བདེ་མི་འཚོལ་བར། དེ་རྣམས་ལ་ཆག་སྒོ་བསླངས་པ་ཡིན་ཞེས་སྨྲས་པ་ན། 5 རྒྱལ་པོ་ཚིད་ཀི་ཡཱ་ན་རེ། ལྟོས་ཤིག ཁོ་ནི་ཁྱོད་ཚོའི་ལག་ཏུ་ཡོད་དེ། ངས་ཁྱོད་ཚོས་ཁོ་ལ་ཅི་བྱེད་པར་རྒོལ་མི་ནུས་སོ་ཞེས་སྨྲས་ཤིང་། 6 དེ་དག་གིས་ཡེ་རེམ་ཡཱ་བཟུང་སྟེ་སྐུ་སྲུང་པའི་ཁྱམས་རར་ཡོད་པའི་རྒྱལ་སྲས་མལ་ཀི་ཡཱའི་ཆུ་དོང་ནང་དུ་གཡུགས་པ་སྟེ། ཁོ་ཚོས་ཡེ་རེམ་ཡཱ་ནི་དཔྱང་ཐག་ལས་མར་ཕབ་བོ། །ཆུ་དོང་དེའི་ནང་དུ་ཆུ་མེད་པར་འདམ་རྫབ་འབའ་ཞིག་ཡོད་པས་ཡེ་རེམ་ཡཱ་འདམ་ནང་དུ་ཟུག་པ་རེད། 7 ཡང་རྒྱལ་པོའི་ཕོ་བྲང་དུ་ཡོད་པའི་ཉུག་རུམ་པ་གུ་ཤ་པ་ཨེ་བེད་མེ་ལེག་གིས་དེ་ཚོས་ཡེ་རེམ་ཡཱ་ཆུ་དོང་གི་ནང་དུ་བཅུག་པ་ཐོས་ཤིང་། སྐབས་དེར་རྒྱལ་པོ་ནི་པེན་ཡཱ་མེན་གྱི་རྒྱ་སྒོར་བཞུགས་ཡོད་པ་དང་། 8 ཨེ་བེད་མེ་ལེག་རྒྱལ་པོའི་ཕོ་བྲང་ནས་ཕྱི་རུ་འོངས་ཏེ་རྒྱལ་པོ་ལ་ན་རེ། 9 ཀྱེ་ཇོ་བོ་ངའི་རྒྱལ་པོ་ལགས། མི་འདི་དག་གིས་ལུང་སྟོན་པ་ཡེ་རེམ་ཡཱ་ལ་སྤྱོད་ངན་ཚ་པོ་རྐྱང་རྐྱང་སྤྱད་དེ་ཁོང་ཆུ་དོང་ནང་དུ་གཡུགས་པ་རེད། གྲོང་ཁྱེར་ནང་དུ་ཁ་ཟས་མེད་པས་ཁོང་གིས་དེ་རུ་ལྟོགས་སྐོམ་མྱངས་ནས་འཆི་བར་ངེས་ཞེས་ཞུས་པ་དང་། 10 རྒྱལ་པོས་གུ་ཤ་པ་ཨེ་བེད་མེ་ལེག་ལ་འདི་ལྟར། ཁྱོད་ཀྱིས་འདི་ནས་མི་སུམ་ཅུ་ཁྲིད་ནས་ལུང་སྟོན་པ་ཡེ་རེམ་ཡཱ་མ་ཤི་བའི་སྔོན་དུ་ཆུ་དོང་ལས་ཡར་འཐེན་པར་གྱིས་ཤིག་ཅེས་བཀའ་བསྩལ་པ་ན། 11 ཨེ་བེད་མེ་ལེག་གིས་མི་དེ་རྣམས་ཁྲིད་ནས་རྒྱལ་པོའི་ཕོ་བྲང་དུ་མཛོད་ཁང་གི་འོག་ཁང་ལ་སོང་ནས། གོས་ཧྲུལ་དང་རས་ཧྲུལ་རྣམས་དེ་ནས་བླངས་ཏེ། ཆུ་དོང་གི་ནང་དུ་ཡེ་རེམ་ཡཱའི་རྩར་ཐག་པས་མར་བཏང་ནས། 12 གུ་ཤ་པ་ཨེ་བེད་མེ་ལེག་གིས་ཡེ་རེམ་ཡཱ་ལ་འདི་ལྟར། ཁྱེད་ཀྱིས་རས་ཧྲུལ་དང་གོས་ཧྲུལ་འདི་དག་ཐག་པའི་འོག་ལ་མཆན་ཁུང་དུ་ཆུག་དང་ཞེས་ཞུས་པ་ལ་ཡེ་རེམ་ཡཱས་དེ་ལྟར་བྱས་པ་དང་། 13 དེ་དག་གིས་ཐག་པས་ཡེ་རེམ་ཡཱ་ཆུ་དོང་ལས་ཡར་འཐེན་ནས་ཡེ་རེམ་ཡཱ་སྐུ་སྲུང་པའི་ཁྱམས་རར་བཞུགས་སོ། །

ཚིད་ཀི་ཡཱ་ཡིས་ཡེ་རེམ་ཡཱ་ལ་བློ་དྲིས་པ།

14 ཕྱིས་སུ་རྒྱལ་པོ་ཚིད་ཀི་ཡཱས་མི་མངགས་ཏེ་ལུང་སྟོན་པ་ཡེ་རེམ་ཡཱ་ནི་དཀོན་མཆོག་ཡ་ཝཱེའི་མཆོད་ཁང་གི་སྒོ་གསུམ་པའི་ཁར་རྒྱལ་པོ་རང་གི་དྲུང་དུ་བོས་ནས། རྒྱལ་པོས་ཡེ་རེམ་ཡཱ་ལ་འདི་ལྟར། ངས་ཁྱེད་ལ་དོན་ཞིག་འདྲི་བར་བྱ་སྟེ། ཁྱེད་ཀྱིས་ང་ལ་སྦ་གསང་མེད་པར་གྱིས་ཞེས་སྨྲས་པ་དང་། 15 ཡེ་རེམ་ཡཱ་ཡིས་ཚིད་ཀི་ཡཱ་ལ་འདི་ལྟར། ཇི་སྟེ་ངས་ཁྱེད་ལ་སྨྲས་པ་ཡིན་ན་ཁྱེད་ཀྱིས་ང་གསོད་པར་འགྱུར་བ་མ་ཡིན་ནམ། ཇི་སྟེ་ངས་ཁྱེད་ལ་ཁ་ཏ་བསླབ་བྱ་བཏང་ན། ཁྱེད་ཀྱིས་ང་ལ་མི་མཉན་ནོ་ཞེས་སྨྲས་པས། 16 རྒྱལ་པོ་ཚིད་ཀི་ཡཱ་ཡིས་ལྐོག་ཏུ་ཡེ་རེམ་ཡཱ་ལ་མནའ་བོར་ནས་འདི་ལྟར། ངས་རང་ཅག་གི་ཚེ་སྲོག་འགོད་མཁན་གྱི་གཏན་དུ་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། ངས་གཏན་ནས་ཁྱེད་རང་གསོད་པར་མི་འགྱུར་ལ། ཁྱེད་ཀྱི་སྲོག་སྙེག་མཁན་གྱི་ལག་ཏུ་ཁྱེད་རང་གཏོད་པར་ཡང་མི་བྱའོ་ཞེས་སྨྲས། 17 དེ་ནས་ཡེ་རེམ་ཡཱ་ཡིས་ཚིད་ཀི་ཡཱ་ལ་འདི་ལྟར། དཔུང་ཚོགས་ཀྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཇི་སྟེ་ཁྱེད་རང་སོང་ནས་པཱ་པེལ་ལོན་གྱི་རྒྱལ་པོའི་དམག་དཔོན་རྣམས་ལ་མགོ་བསྒུར་ན། ཁྱེད་ཀྱི་སྲོག་ནི་ཐར་ཞིང་། གྲོང་ཁྱེར་འདི་ཡང་མེས་བསྲེག་པར་མི་འགྱུར་ལ། ཁྱེད་དང་ཁྱེད་ཀྱི་ཁྱིམ་རྒྱུད་ཡོངས་གསོན་པོར་ལུས་ཡོང་། 18 གལ་ཏེ་ཁྱེད་རང་ཕྱི་རོལ་ཏུ་སོང་ནས་པཱ་པེལ་ལོན་གྱི་རྒྱལ་པོའི་དམག་དཔོན་རྣམས་ལ་མགོ་མི་བསྒུར་ན། གྲོང་ཁྱེར་འདི་ཀལ་དི་པ་རྣམས་ཀྱི་ལག་ཏུ་གཏོད་ཅིང་། ཁོ་རྣམས་ཀྱིས་གྲོང་ཁྱེར་འདི་མེས་བསྲེག་པར་འགྱུར་ཏེ། ཁྱེད་རང་ཉིད་ཀྱང་དེ་དག་གི་ལག་ནས་ཐར་བར་མི་འགྱུར་ཞེས་གསུངས་ཞེས་སྨྲས་པ་ལ། 19 ཚིད་ཀི་ཡཱ་ཡིས་ཡེ་རེམ་ཡཱ་ལ་འདི་ལྟར། ང་ནི་ཀལ་དི་པའི་ཕྱོགས་སུ་མགོ་བསྒུར་བའི་ཡ་ཧུ་དཱ་པ་རྣམས་ལ་འཇིགས་ཏེ། ཀལ་དི་པ་རྣམས་ཀྱིས་ང་རང་དེ་དག་གི་ལག་ཏུ་གཏད་ན། དེ་དག་གིས་ང་ལ་བརྙས་པར་འགྱུར་རོ་ཞེས་སྨྲས་ཤིང་། 20 ཡེ་རེམ་ཡཱ་ན་རེ། ཀལ་དི་པས་ཁྱེད་ནི་དེ་རྣམས་ལ་མི་གཏོད་དོ། །ངས་ཁྱེད་ལ་བསྐུལ་བའི་དཀོན་མཆོག་ཡ་ཝཱེའི་བཀའ་ལ་གསན་རོགས་མཛོད། དེ་ནས་ཁྱེད་བདེ་ཞིང་ཁྱེད་ཀྱི་སྲོག་ཀྱང་གསོན་པོར་ལུས་ཡོང་། 21 ཇི་སྟེ་ཁྱེད་རང་ཕྱི་རུ་སོང་ནས་མགོ་མ་བསྒུར་ན། དཀོན་མཆོག་ཡ་ཝཱེས་ང་ལ་མངོན་པར་མཛད་པའི་བཀའ་ནི་འདི་ལྟ་སྟེ། 22 ལྟོས་ཤིག ཡ་ཧུ་དཱའི་རྒྱལ་པོའི་ཕོ་བྲང་ནང་དུ་ལུས་པའི་སྐྱེས་མ་ཐམས་ཅད་ནི་པཱ་པེལ་ལོན་གྱི་རྒྱལ་པོའི་དམག་དཔོན་ཚོའི་མདུན་དུ་བསྐྱལ་བར་འགྱུར་ལ། དེ་ནས་སྐྱེས་མ་དེ་དག་ན་རེ། ཁྱེད་ཀྱི་མནའ་བཅད་རྣམས་ཀྱིས་ཁྱེད་བསླུས་ཤིང་དེ་དག་ཁྱེད་ལས་རྒྱལ་བ་དང་། ད་ལྟ་ཁྱེད་ཀྱི་རྐང་པ་འདམ་རྫབ་ནང་དུ་ལྷུང་ཞིང་དེ་དག་གིས་ཁྱེད་དོར་བ་ཡིན་ཞེས་སྨྲ་བར་འགྱུར། 23 མི་ཡིས་ཁྱེད་ཀྱི་བཙུན་མོ་ཐམས་ཅད་དང་ཁྱེད་ཀྱི་བུ་ཕྲུག་དག་ནི་ཀལ་དི་པའི་རྩར་འཁྲིད་ཅིང་། ཁྱེད་ཀྱང་དེ་དག་གི་ལག་ནས་ཐར་བར་མི་འགྱུར་ལ། པཱ་པེལ་ལོན་གྱི་རྒྱལ་པོའི་ལག་པས་འཛིན་པར་མ་ཟད་གྲོང་ཁྱེར་འདི་ཡང་མེས་བསྲེག་པར་འགྱུར་ཞེས་སྨྲས་སོ། ། 24 དེ་ནས་ཚིད་ཀི་ཡཱ་ཡིས་ཡེ་རེམ་ཡཱ་ལ་འདི་ལྟར། གཏམ་འདི་རྣམས་སུ་ལའང་ཤེས་སུ་མ་འཇུག་དང་དེ་ནས་ཁྱེད་མི་འཆིའོ། ། 25 འགོ་དཔོན་རྣམས་ཀྱིས་ངས་ཁྱེད་ལ་གཏམ་སྨྲས་པ་ཐོས་ན་ཁྱེད་ཀྱི་རྩར་ཡོང་ནས་ཁྱེད་ལ་ན་རེ། ངེད་རྣམས་ལ་ཤོད་ཅིག ཁྱེད་ཀྱིས་རྒྱལ་པོར་ཅི་གསུངས་པ་ཡིན་ནམ། ཡང་རྒྱལ་པོས་ཁྱེད་ལ་ཅི་གསུངས་བྱུང་ངམ། ངེད་རྣམས་ལ་མ་སྦས་མ་གསང་ཞིག དེ་མིན་ངེད་ཅག་གིས་ཁྱེད་གསོད་པར་འགྱུར་ཞེས་ཟེར་བར་འགྱུར་ཞིང་། 26 ཁྱེད་ཀྱིས་དེ་དག་ལ་འདི་ལྟར། ང་རང་ཡོ་ནཱ་ཐན་གྱི་ཁང་པར་མི་འཆི་བའི་ཕྱིར་དུ། ངས་རྒྱལ་པོའི་དྲུང་དུ་ང་རང་ཕྱིར་དེ་རུ་མི་བསྐྱལ་བའི་རེ་བ་ཞུས་པ་ཙམ་ཡིན་ཞེས་ལན་ཐོབས་ཤིག་ཅེས་བསྐུལ་ཏོ། ། 27 ཕྱིས་སུ་འགོ་དཔོན་རྣམས་ཡེ་རེམ་ཡཱའི་གམ་དུ་འོངས་ནས་ཁོང་ལ་དྲིས་པ་ན། ཁོང་གིས་རྒྱལ་པོས་རང་ཉིད་ལ་བསྒོས་པ་ཇི་བཞིན་ལན་བཏབ་པས། དེ་དག་གིས་ཁོ་ལ་ཡང་བསྐྱར་མ་དྲིས་སོ། །ཅི་ལ་ཞེ་ན། རྒྱལ་པོ་དང་ཁོང་གཉིས་བར་གྱི་གསང་བ་ཕྱི་ལ་མ་ཤོར་བའོ། ། 28 དེ་ནས་ཡེ་རུ་སཱ་ལེམ་བཙན་གྱིས་བླངས་པའི་ཉིན་མོའི་བར་དུ། ཡེ་རེམ་ཡཱ་ནི་སྔར་བཞིན་སྐུ་སྲུང་པའི་ཁྱམས་རར་བསྡད་པའོ། །ཡང་ཡེ་རུ་སཱ་ལེམ་ནི་འདི་ལྟར་བླངས་པ་སྟེ།

ལེའུ་སོ་དགུ་པ།

ཡེ་རུ་སཱ་ལེམ་དགྲ་ལག་ཏུ་ཤོར་བ།

1 ཡ་ཧུ་དཱའི་རྒྱལ་པོ་ཚིད་ཀི་ཡཱའི་སྲིད་ལོ་དགུ་པའི་ཟླ་བཅུ་པར། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་དཔུང་ཚོགས་ཁྲིད་དེ་ཡེ་རུ་སཱ་ལེམ་ལ་རྒོལ་བར་འོངས་ནས་གྲོང་ཁྱེར་བསྐོར་བ་རེད། 2 ཚིད་ཀི་ཡཱའི་སྲིད་ལོ་བཅུ་གཅིག་པའི་ཟླ་བཞི་པའི་ཚེས་དགུ་ཉིན་ལྕགས་རི་གཏོར་བའོ། ། 3 ཡེ་རུ་སཱ་ལེམ་ལེན་པའི་དུས་སུ། པཱ་པེལ་ལོན་གྱི་རྒྱལ་པོའི་འགོ་དཔོན་རྣམས་ཏེ་ནེར་གལ་ཤར་ཨེ་ཟེར་དང་། སམ་གར་ནེ་བོ། བློན་ཆེན་སར་སེ་ཀེམ། དམག་དཔོན་ནེར་གལ་ཤར་ཨེ་ཟེར། དེ་མིན་པཱ་པེལ་ལོན་གྱི་རྒྱལ་པོའི་འགོ་དཔོན་གཞན་ཐམས་ཅད་རྒྱ་སྒོ་བར་མ་རུ་བསྡད་དོ། ། 4 ཡ་ཧུ་དཱའི་རྒྱལ་པོ་ཚིད་ཀི་ཡཱ་དང་དམག་མི་ཐམས་ཅད་ཀྱིས་དེ་རྣམས་མཐོང་ནས། མཚན་མོའི་དུས་སུ་རྒྱལ་པོའི་སྐྱེད་ཚལ་དང་ཉེ་བའི་མཁར་གཉིས་ཀྱི་བར་སྒོ་ནས་ཕྱི་རུ་བྲོས་ཏེ་ཨ་ར་པཱ་རུ་སོང་ངོ་། ། 5 ཡིན་ནའང་ཀལ་དི་པའི་དམག་དཔུང་གིས་དེ་རྣམས་ཀྱི་རྗེས་དེད་ནས། ཡེ་རུ་ཀོའི་ཐང་དུ་ཚིད་ཀི་ཡཱའི་རྗེས་ཆོད་པ་དང་དེ་བཟུང་ནས་ཧ་མཱད་ཀྱི་གནས་རིབ་ལཱ་ཞེས་པར་པཱ་པེལ་ལོན་རྒྱལ་པོ་ནེ་བོ་ཀད་ནེ་ཙར་གྱི་མདུན་དུ་ཁྲིད་པ་དང་། ནེ་བོ་ཀད་ནེ་ཙར་གྱིས་དེ་ལ་ཁྲིམས་ཐག་བཅད་དོ། ། 6 པཱ་པེལ་ལོན་གྱི་རྒྱལ་པོས་རིབ་ལཱ་ཡུལ་དུ་ཚིད་ཀི་ཡཱའི་མདུན་ནས་ཁོའི་བུ་རྣམས་བསད་པ་དང་། ཡང་ཡ་ཧུ་དཱའི་སྐུ་དྲག་ཐམས་ཅད་ཀྱང་བསད་པར་མ་ཟད། 7 ཚིད་ཀི་ཡཱའི་མིག་ཟུང་བཏོན་ནས་ཁོ་པཱ་པེལ་ལོན་དུ་འཁྲིད་ཕྱིར་ལི་ཡི་སྒྲོག་རྣམས་བརྒྱབ་པ་རེད། 8 ཡང་ཀལ་དི་པ་རྣམས་ཀྱིས་རྒྱལ་པོའི་ཕོ་བྲང་དང་མི་རྣམས་ཀྱི་ཁང་པ་རྣམས་མེ་ཡིས་བསྲེགས་ཏེ། ཡེ་རུ་སཱ་ལེམ་གྱི་མཁར་རྣམས་ཀྱང་བཤིགས་པའོ། ། 9 དུས་དེར། སྐུ་སྲུང་དམག་དཔོན་ནེ་བོ་ཟར་ཨ་དན་གྱིས་གྲོང་ཁྱེར་ནང་གི་ཤུལ་ལུས་རྣམས་དང་། པཱ་པེལ་ལོན་གྱི་ཕྱོགས་སུ་མགོ་བསྒུར་བ་རྣམས། དེ་འཕྲོའི་མི་རྣམས་པཱ་པེལ་ལོན་དུ་བཙོན་ལ་ཁྲིད་དོ། ། 10 ཡིན་ནའང་སྐུ་སྲུང་དམག་དཔོན་ནེ་བོ་ཟར་ཨ་དན་གྱིས་མི་སྡེ་ལས་ཅི་ཡང་མེད་པའི་དབུལ་པོ་དག་ནི་ཡ་ཧུ་དཱའི་ཡུལ་དུ་བསྐྱུར་ནས། མཚུངས་སུ་ཁོ་རྣམས་ལ་རྒུན་འབྲུམ་ར་བ་དང་ཞིང་ས་རྣམས་གནང་བ་རེད།

ཡེ་རེམ་ཡཱ་བཙོན་གྲོལ་བཏང་བ།

11 པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་ཡེ་རེམ་ཡཱའི་དོན་དུ་སྐུ་སྲུང་དམག་དཔོན་ནེ་བོ་ཟར་ཨ་དན་ལ་འདི་ལྟར་བཀའ་གནང་བ་སྟེ། 12 ཁྱོད་ཀྱིས་ཁོ་ཁྲིད་ནས་སོང་དང་། དེ་དྲིན་གྱིས་བསྐྱངས་ནས་གནོད་བསྐྱལ་མི་རུང་། ཁོས་ཁྱོད་ལ་ཇི་ལྟར་ཞུས་ན་དེ་ལྟར་བྱོས་ཤིག་ཅེས་བསྒོས་པ་ན། 13 སྐུ་སྲུང་དམག་དཔོན་ནེ་བོ་ཟར་ཨ་དན་དང་བློན་ཆེན་ནེ་བུ་ཤཱ་སི་བན། དམག་དཔོན་ནེར་གལ་ཤར་ཨེ་ཟེར། དེ་མིན་པཱ་པེལ་ལོན་གྱི་རྒྱལ་པོའི་འགོ་དཔོན་ཀུན་གྱིས། 14 མི་མངགས་ཏེ་སྐུ་སྲུང་གི་ཁྱམས་ར་ནས་ཡེ་རེམ་ཡཱ་ཁྲིད་འོངས་པ་དང་། ཤཱ་ཕན་གྱི་ཚ་བོ་སྟེ་ཨ་ཧི་ཀམ་གྱི་བུ་གེ་དལ་ཡཱ་ལ་གཏད་ནས་དེའི་ཁྱིམ་ལ་འཁྲིད་དུ་བཅུག་པ་དང་། ཡེ་རེམ་ཡཱ་ཡང་མི་རྣམས་ཀྱི་ཁྲོད་དུ་བཞུགས་སོ། ། 15 ཡེ་རེམ་ཡཱ་ད་དུང་སྐུ་སྲུང་གི་ཁྱམས་རར་བཙན་བཟུང་བྱས་ཡོད་པའི་དུས་སུ། དཀོན་མཆོག་ཡ་ཝཱེའི་བཀའ་ནི་ཁོང་ལ་བྱུང་བ་འདི་ལྟ་སྟེ། 16 ཁྱོད་སོང་ནས་གུ་ཤ་པ་ཨེ་བེད་མེ་ལེག་ལ་འདི་ལྟར་སྨྲོས་ཤིག དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག ངས་ཆག་སྒོ་འབྱུང་དུ་འཇུག་པ་ལས་བྱིན་རླབས་མི་གནང་ཞེས་སྨྲས་པའི་གཏམ་ནི་གྲོང་ཁྱེར་འདི་ལ་འབྱུང་བར་འགྱུར་ཏེ། དུས་དེར་འདི་ཐམས་ཅད་ཁྱོད་ཀྱི་མདུན་དུ་དངོས་སུ་འབྱུང་བར་འགྱུར། 17 ཡིན་ནའང་ཉིན་དེར་སླེབ་དུས་ངས་ཁྱོད་རང་སྐྱོབ་པར་འགྱུར་ལ། ཁྱོད་ནི་རང་ཉིད་འཇིགས་པའི་ལག་ཏུ་མི་གཏོད་ཅེས་དཀོན་མཆོག་ཡ་ཝཱེས་གསུངས། 18 ངས་ཁྱོད་རང་སྐྱོབ་པར་འགྱུར་བས། ཁྱོད་ནི་རལ་གྲིའི་འོག་ཏུ་མི་འགྱེལ་བར་དམག་འཁྲུག་ལས་རང་སྲོག་ཐར་བར་འགྱུར་རོ། །ཅི་ལ་ཞེ་ན། ཁྱོད་རང་ང་ལ་བརྟེན་པས་ཡིན་ཞེས་པའོ་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་བཞི་བཅུ་པ།

ཡེ་རེམ་ཡཱ་ཁོང་ཉིད་གེ་དལ་ཡཱ་དང་མཉམ་དུ་བཞུགས་པ།

1 ཡེ་རེམ་ཡཱ་ཁོང་ཉིད་ཡེ་རུ་སཱ་ལེམ་དང་ཡ་ཧུ་དཱ་ཡི་པཱ་པེལ་ལོན་དུ་བཙོན་ལ་ཁྲིད་པ་ཐམས་ཅད་ཀྱི་ཁྲོད་དུ་ལྕགས་སྒྲོག་བརྒྱབ་ཡོད་པ་ལ། སྐུ་སྲུང་དམག་དཔོན་ནེ་བོ་ཟར་ཨ་དན་གྱིས་ཁོང་ཉིད་རཱ་མ་ནས་བཙོན་གྲོལ་བཏང་བ་དང་། དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་ངོ་། ། 2 དེར་སྐུ་སྲུང་དམག་དཔོན་གྱིས་ཡེ་རེམ་ཡཱ་གདན་དྲངས་ནས་ཁོང་ལ་འདི་ལྟར། ཁྱེད་ཀྱི་དཀོན་མཆོག་ཡ་ཝཱེས་གནས་འདི་ལ་ཆག་སྒོ་འདི་འབྱུང་བར་མཛད་པ་བསྒྲགས་ཤིང་། 3 ད་ནི་དཀོན་མཆོག་ཡ་ཝཱེས་ཉིད་ཀྱི་བཀའ་གསུང་བཞིན་དུ་ཆག་སྒོ་འདི་འབྱུང་བར་མཛད་པ་སྟེ། ཅི་ལ་ཞེ་ན། ཁྱོད་ཚོས་དཀོན་མཆོག་ཡ་ཝཱེ་དང་འགལ་བའི་སྡིག་པ་བྱས་ཏེ། ཁོང་གི་བཀའ་ལ་མ་མཉན་པས་དོན་འདི་ཁྱོད་ཅག་གི་སྟེང་དུ་བབས་པ་ཡིན། 4 ལྟོས་དང་། ད་ལྟ་ངས་ཁྱེད་ཀྱི་ལག་སྒྲོག་བསྒྲལ་ཟིན་པས། ཇི་སྟེ་ཁྱེད་རང་ང་དང་མཉམ་དུ་པཱ་པེལ་ལོན་དུ་ཕེབས་འདོད་ན་ཕེབས་ཤོག་དང་ངས་ཁྱེད་རང་དྲིན་གྱིས་སྐྱོང་ངོ་། །ཡང་ཇི་སྟེ་ང་དང་མཉམ་དུ་པཱ་པེལ་ལོན་དུ་ཕེབས་མི་འདོད་ན་བཞུགས་པར་མཛོད་ཅིག ལྟོས་དང་། ཡུལ་ཁམས་ཐམས་ཅད་ཁྱེད་ཀྱི་མདུན་དུ་ཡོད་པས། ཁྱེད་གང་ལ་མཉེས་ཤིང་གང་ཞིག་ཐུགས་ལ་འབབ་ན་དེ་རུ་ཕེབས་ཤིག་ཅེས་སྨྲས་པ་དང་། 5 ཡེ་རེམ་ཡཱ་ད་དུང་མ་སོང་བའི་སྔོན་དུ་དེས་ཁོང་ལ་འདི་ལྟར། ཡང་ན་ཁྱེད་ནི་པཱ་པེལ་ལོན་རྒྱལ་པོས་ཡ་ཧུ་དཱའི་གྲོང་ཁྱེར་རྣམས་ཀྱི་འགོ་དཔོན་དུ་བསྐོས་པའི་ཤཱ་ཕན་གྱི་ཚ་བོ་སྟེ་ཨ་ཧི་ཀམ་གྱི་བུ་གེ་དལ་ཡཱའི་རྩར་ཕེབས་ཤིག དེའི་རྩར་མི་རྣམས་ཀྱི་ཁྲོད་དུ་བཞུགས་དང་། དེ་མིན་གཞན་ཁྱེད་གང་ལ་མཉེས་ཤིང་གང་ཞིག་ཐུགས་ལ་འབབ་ན་དེ་རུ་ཕེབས་ཤིག་ཅེས་ཞུས་ཏེ། སྐུ་སྲུང་དམག་དཔོན་གྱིས་ཁོང་ལ་ཁ་ཟས་དང་གསོལ་རས་ཕུལ་ནས་བཞུད་དུ་བཅུག་པ་དང་། 6 ཡེ་རེམ་ཡཱ་ནི་མཱས་ཟི་ཕཱ་རུ་སླེབས་ཏེ་ཨ་ཧི་ཀམ་གྱི་བུ་གེ་དལ་ཡཱ་ཡོད་སར་ཕྱིན་ནས། དེ་དང་མཉམ་དུ་ཡུལ་ནང་ལུས་ཡོད་པའི་མི་རྣམས་ཀྱི་ཁྲོད་དུ་བཞུགས་སོ། །

གེ་དལ་ཡཱ་སྤྱི་དཔོན་དུ་བསྐོས་པ།

7 དེ་ཡང་ཐང་དུ་ཡོད་པའི་དམག་དཔོན་རྣམས་དང་དེ་དག་གི་འཁོར་གཡོག་རྣམས་ཀྱིས། པཱ་པེལ་ལོན་གྱི་རྒྱལ་པོས་ཨ་ཧི་ཀམ་གྱི་བུ་གེ་དལ་ཡཱ་ཡུལ་དེའི་སྤྱི་དཔོན་དུ་བསྐོས་པ་དང་། པཱ་པེལ་ལོན་དུ་བཙོན་ལ་མ་ཁྲིད་པའི་སྐྱེས་པ་དང་བུད་མེད། བྱིས་པ་རྣམས། ཡུལ་དེའི་དབུལ་པོ་རྣམས་དེའི་ལག་ཏུ་གཏད་པ་ཐོས་ནས། 8 ནེ་ཐན་ཡཱའི་བུ་ཡེས་མ་ཨེལ་དང་ཀཱ་རེ་ཨའི་བུ་ཡོ་ཧ་ནན་དང་ཡོ་ནཱ་ཐན་གཉིས་ཀ ཐན་ཧུ་མེད་ཀྱི་བུ་སེ་ར་ཡཱ། ནེ་ཏོ་ཕཱ་པའི་ཨེ་ཕཱ་ཡིའི་བུ་རྣམས། མ་ཨ་ཀཱ་པའི་བུ་ཡེ་ཟན་ཡཱ་དང་དེ་དག་གི་འཁོར་དང་བཅས་པ་མཱས་ཟི་ཕཱ་རུ་གེ་དལ་ཡཱའི་དྲུང་དུ་འོངས་པ་ལ། 9 ཤཱ་ཕན་གྱི་ཚ་བོ་སྟེ་ཨ་ཧི་ཀམ་གྱི་བུ་གེ་དལ་ཡཱས་དེ་དག་དང་དེ་དག་གི་འཁོར་རྣམས་ལ་མནའ་བསྐྱལ་ནས་འདི་ལྟར། ཁྱེད་ཅག་ཀལ་དི་པ་རྣམས་ལ་འཇིགས་ནས་དེ་དག་ལ་གཡོག་མ་བྱེད་ཅིག ཡུལ་འདིར་སྡོད་ལ་པཱ་པེལ་ལོན་གྱི་རྒྱལ་པོར་ཞབས་ཕྱི་སྒྲུབས་ཤིག་དང་། དེ་ནས་ཁྱེད་ཅག་བདེ་བར་གནས་ཐུབ་པ་ཡིན། 10 ཡང་ང་རང་ནི་མཱས་ཟི་ཕཱ་རུ་བསྡད་དེ། ངེད་ཅག་གི་རྩར་འོང་བའི་ཀལ་དི་པ་རྣམས་ལ་བར་དཔང་བྱེད་དགོས། ཁྱེད་ཅག་གིས་རྒུན་ཆང་དང་དབྱར་ཀའི་ཤིང་ཏོག སྣུམ་བཅས་སྡུས་ལ་རང་གི་སྣོད་ཀྱི་ནང་གསོགས་ཤིག ད་དུང་རང་གིས་བཟུང་བའི་གྲོང་ཁྱེར་དུ་སྡོད་ཅིག་ཅེས་བསྒོས་སོ། ། 11 དེ་ནས་མོ་ཨབ་དང་ཨམ་མོན་པའི་ཁྲོད་དང་། ཨེ་དོམ། ཡུལ་ཕྱོགས་སོ་སོ་བཅས་སུ་ཡོད་པའི་ཡ་ཧུ་དཱ་པ་ཐམས་ཅད་ཀྱིས་པཱ་པེལ་ལོན་གྱི་རྒྱལ་པོས་ཡ་ཧུ་དཱ་པའི་ལྷག་ལུས་རྣམས་བསྐྱུར་བར་མ་ཟད། ད་དུང་ཤཱ་ཕན་གྱི་ཚ་བོ་སྟེ་ཨ་ཧི་ཀམ་གྱི་བུ་གེ་དལ་ཡཱ་སྤྱི་དཔོན་དུ་བསྐོས་པའི་གཏམ་ཐོས་པ་ན། 12 ཡ་ཧུ་དཱ་པ་ཐམས་ཅད་གང་སར་བསྐྲད་པའི་ཡུལ་ཕྱོགས་སོ་སོ་ནས་ཕྱིར་ལོག་སྟེ། ཡ་ཧུ་དཱའི་ཡུལ་གྱི་མཱས་ཟི་ཕཱ་རུ་གེ་དལ་ཡཱའི་རྩར་འོངས་ནས་རྒུན་ཆང་དང་དབྱར་ཀའི་ཤིང་ཏོག་མང་པོ་བསགས་སོ། ། 13 ཀཱ་རེ་ཨའི་བུ་ཡོ་ཧ་ནན་དང་ཐང་དུ་ཡོད་པའི་དམག་དཔོན་རྣམས་མཱས་ཟི་ཕཱ་རུ་གེ་དལ་ཡཱའི་རྩར་འོངས་ནས་དེ་ལ་ན་རེ། 14 ཨམ་མོན་པའི་རྒྱལ་པོ་པ་ཨ་ལིས་ཀྱིས་ཁྱེད་གསོད་དུ་ནེ་ཐན་ཡཱའི་བུ་ཡེས་མ་ཨེལ་མངགས་པ་ཁྱེད་ཀྱིས་ཤེས་སམ་ཞེས་ཞུས་ཀྱང་། ཨ་ཧི་ཀམ་གྱི་བུ་གེ་དལ་ཡཱ་དེ་དག་ལ་ཡིད་མ་ཆེས་སོ། ། 15 དེ་ནས་ཀཱ་རེ་ཨའི་བུ་ཡོ་ཧ་ནན་གྱིས་མཱས་ཟི་ཕཱ་རུ་གེ་དལ་ཡཱ་ལ་ལྐོག་ཏུ་ན་རེ། ང་རང་ནེ་ཐན་ཡཱའི་བུ་ཡེས་མ་ཨེལ་གསོད་དུ་འགྲོ་བར་གནོངས་ཤིག་དང་སུས་ཀྱང་ཤེས་པར་མི་འགྱུར་རོ། །ཅི་ཞིག་ལ་དེར་ཁྱེད་གསོད་དུ་བཅུག་ནས། ཁྱེད་ཀྱི་དྲུང་དུ་འདུས་པའི་ཡ་ཧུ་དཱ་པ་ཐམས་ཅད་ཁ་འཐོར་དུ་འགྲོ་བ་དང་། ཡ་ཧུ་དཱའི་ནང་ལུས་པའི་མི་ཐམས་ཅད་འཆི་བར་བྱའམ་ཞེས་ཞུས་མོད་ཀྱང་། 16 ཨ་ཧི་ཀམ་གྱི་བུ་གེ་དལ་ཡཱ་ཡིས་ཀཱ་རེ་ཨའི་བུ་ཡོ་ཧ་ནན་ལ་འདི་ལྟར། ཁྱོད་ཀྱིས་དེ་ལྟར་མ་བྱེད་ཅིག ཅི་ལ་ཞེ་ན། ཁྱོད་ཀྱིས་ཡེས་མ་ཨེལ་གྱི་སྐོར་དུ་སྨྲས་པ་ཐམས་ཅད་རྫུན་ཡིན་ནོ་ཞེས་སྨྲས་སོ། །

ལེའུ་ཞེ་གཅིག་པ།

1 དེ་ཡང་ཟླ་བ་བདུན་པར་རྒྱལ་པོའི་བློན་ཆེན་ཏེ། རྒྱལ་རྒྱུད་ཨེ་ལི་ཤཱ་མའི་ཚ་བོའམ། ནེ་ཐན་ཡཱའི་བུ་ཡེས་མ་ཨེལ་བྱ་བས་མི་བཅུ་ཁྲིད་དེ་མཱས་ཟི་ཕཱ་རུ་ཨ་ཧི་ཀམ་གྱི་བུ་གེ་དལ་ཡཱའི་རྩར་འོངས་ནས། དེ་དག་གིས་མཱས་ཟི་ཕཱ་རུ་མཉམ་དུ་ཁ་ཟས་རོལ་བ་དང་། 2 དེ་ནས་ནེ་ཐན་ཡཱའི་བུ་ཡེས་མ་ཨེལ་དང་། ཁོ་དང་མཉམ་དུ་ཡོང་བའི་མི་བཅུ་པོ་དེ་ལངས་ནས། པཱ་པེལ་ལོན་གྱི་རྒྱལ་པོས་ཡུལ་ཁམས་ཀྱི་སྤྱི་དཔོན་དུ་བཞག་པའི་ཤཱ་ཕན་གྱི་ཚ་བོའམ། ཨ་ཧི་ཀམ་གྱི་བུ་གེ་དལ་ཡཱ་རལ་གྲིས་བཀུམ་མོ། ། 3 ཡང་ཡེས་མ་ཨེལ་གྱིས་གེ་དལ་ཡཱ་དང་མཉམ་དུ་མཱས་ཟི་ཕཱ་རུ་ཡོད་པའི་ཡ་ཧུ་དཱ་པ་ཐམས་ཅད་དང་། དེར་ཡོད་པའི་ཀལ་དི་པ་དག་དང་དམག་རྣམས་ཀྱང་བསད་དོ། ། 4 ཁོས་གེ་དལ་ཡཱ་བསད་པའི་ཉིན་གསུམ་པ་སྟེ། མི་སུས་ཀྱང་མི་ཤེས་པའི་དུས་སུ། 5 མི་བརྒྱད་ཅུ་ནི་སི་ཀེམ་དང་། ཞི་ལོ་དང་། སཱ་མར་ཡ་བཅས་ནས་འོངས་པ་དང་། སྨ་ར་བཞར་ཏེ་གོས་བཤགས་ནས། རང་ལ་རྨ་ཕྱུང་ *སྟེ་འབྲུ་མཆོད་དང་སྤོས་དཀར་ལག་ཏུ་བཟུང་ནས། དཀོན་མཆོག་ཡ་ཝཱེའི་མཆོད་ཁང་ལ་འབུལ་དུ་འོང་བ་སྟེ། 6 ནེ་ཐན་ཡཱའི་བུ་ཡེས་མ་ཨེལ་ནི་དེ་དག་ལ་བསུ་རུ་མཱས་ཟི་ཕཱ་ནས་ཐོན་ཏེ། ངུ་ཞོར་འགྲོ་ཞོར་དེ་དག་དང་ཕྲད་ནས་ན་རེ། ཁྱོད་རྣམས་ནི་ཨ་ཧི་ཀམ་གྱི་བུ་གེ་དལ་ཡཱའི་དྲུང་དུ་ཤོག་དང་ཞེས་པ་དང་། 7 དེ་རྣམས་གྲོང་ཁྱེར་གྱི་དབུས་སུ་ཕྱིན་པའི་ཚེ། ནེ་ཐན་ཡཱའི་བུ་ཡེས་མ་ཨེལ་དང་དེ་དང་མཉམ་དུ་ཡོད་པའི་མི་རྣམས་ཀྱིས་དེ་ཚོ་བསད་ནས་དོང་ནང་དུ་གཡུགས་སོ། ། 8 ཡིན་ཡང་དེ་རྣམས་ལས་མི་བཅུ་ཡིས་ཡེས་མ་ཨེལ་ལ་འདི་ལྟར། ངེད་ཅག་གིས་ཞིང་ཁར་སོ་བ་དང་གྲོ་དང་། སྣུམ་དང་། སྦྲང་རྩི་སོགས་སྦས་ཡོད་པས་ངེད་ཅག་མ་གསོད་ཅིག་ཞུས་པ་ན། ཡེས་མ་ཨེལ་གྱིས་དེ་དག་སྤུན་ཟླ་རྣམས་དང་མཉམ་དུ་མ་བསད་པར་བསྐྱུར་བ་རེད། 9 ཡེས་མ་ཨེལ་གྱིས་བསད་པའི་མི་རྣམས་ཀྱི་བེམ་པོ་གེ་དལ་ཡཱའི་རྩར་གཡུགས་པ་དང་། དོང་འདི་ནི་སྔར་རྒྱལ་པོ་ཨ་སཱ་བྱ་བ་དེ་ཡེས་ར་ཨེལ་གྱི་རྒྱལ་པོ་པཱ་ཤ་ལ་སྐྲག་ནས་བརྐོས་པ་ཡིན་ལ། ནེ་ཐན་ཡཱའི་བུ་ཡེས་མ་ཨེལ་གྱིས་བེམ་པོ་ཡིས་དོང་དེ་བཀང་བར་བྱས། 10 དེ་ནས་ཡེས་མ་ཨེལ་གྱིས་མཱས་ཟི་ཕཱ་རུ་ལུས་པའི་མི་རྣམས་ཏེ། རྒྱལ་པོའི་སྲས་མོ་རྣམས་དང་མཱས་ཟི་ཕཱ་རུ་གནས་པའི་མི་སྡེ་ཐམས་ཅད་བཙོན་དུ་ཁྲིད་དོ། །དེ་དག་ནི་སྔར་སྐུ་སྲུང་དམག་དཔོན་ནེ་བོ་ཟར་ཨ་དན་གྱིས་ཨ་ཧི་ཀམ་གྱི་བུ་གེ་དལ་ཡཱ་ལ་བཅོལ་བ་ཡིན་ཏེ། ནེ་ཐན་ཡཱའི་བུ་ཡེས་མ་ཨེལ་གྱིས་དེ་རྣམས་བཙོན་དུ་ཁྲིད་ནས། ཨམ་མོན་པའི་རྩར་འགྲོ་བར་བརྩམས། 11 ཀཱ་རེ་ཨའི་བུ་ཡོ་ཧ་ནན་དང་། དེ་དང་མཉམ་དུ་ཡོད་པའི་དམག་དཔོན་རྣམས་ཀྱིས་ནེ་ཐན་ཡཱའི་བུ་ཡེས་མ་ཨེལ་གྱིས་སྤྱད་པའི་ངན་སྤྱོད་ཐམས་ཅད་ཐོས་པ་དང་། 12 མི་རྣམས་ཁྲིད་ནས་ནེ་ཐན་ཡཱའི་བུ་ཡེས་མ་ཨེལ་དང་འཐབ་ཏུ་སོང་བ་ལ། གིབ་ཡོན་གྱི་ཆུ་ཆེན་འགྲམ་དུ་དེ་དང་ཕྲད། 13 ཡང་ཡེས་མ་ཨེལ་དང་མཉམ་དུ་ཡོད་པའི་མི་རྣམས་ཀྱིས་ཀཱ་རེ་ཨའི་བུ་ཡོ་ཧ་ནན་དང་། དེ་དང་ལྷན་ཅིག་ཏུ་ཡོད་པའི་དམག་དཔོན་རྣམས་མཐོང་ནས་སེམས་དགའ་བར་གྱུར་ཏོ། ། 14 དེ་ལྟར་ཡེས་མ་ཨེལ་གྱིས་མཱས་ཟི་ཕཱ་ནས་བཙོན་དུ་ཁྲིད་པའི་མི་ཐམས་ཅད་ཁ་ཕྱིར་འཁོར་ནས་ཀཱ་རེ་ཨའི་བུ་ཡོ་ཧ་ནན་གྱི་དྲུང་དུ་ཕྱིན་ཏོ། ། 15 ཡང་ནེ་ཐན་ཡཱའི་བུ་ཡེས་མ་ཨེལ་ནི་མི་བརྒྱད་དང་བཅས་ཡོ་ཧ་ནན་གྱི་ལག་ནས་ཐར་ཏེ་ཨམ་མོན་པའི་རྩར་བྲོས་སོ། ། 16 ནེ་ཐན་ཡཱའི་བུ་ཡེས་མ་ཨེལ་གྱིས་ཨ་ཧི་ཀམ་གྱི་བུ་གེ་དལ་ཡཱ་བསད་དེ། མཱས་ཟི་ཕཱ་རུ་ལུས་པའི་མི་རྣམས་དང་། དམག་མི་དང་། བུད་མེད་དང་། བྱིས་པ་དང་། ཉུག་རུམ་པ་དང་བཅས་གིབ་ཡོན་དུ་བཙོན་ལ་ཁྲིད་པའི་རྗེས་སུ། ཀཱ་རེ་ཨའི་བུ་ཡོ་ཧ་ནན་དང་དེ་དང་མཉམ་དུ་ཡོད་པའི་དམག་དཔོན་དག་གིས་དེ་རྣམས་ཕྱིར་ཕྲོགས་ཏེ། 17 ཨེ་ཅིབ་ཡུལ་དུ་འགྲོ་བར་པེད་ལེ་ཧེམ་གྱི་གེ་ལོ་ཐུ་ཀིམ་ཧམ་དུ་བསྡད་དོ། ། 18 ཅི་ལ་ཞེ་ན། ནེ་ཐན་ཡཱའི་བུ་ཡེས་མ་ཨེལ་གྱིས་པཱ་པེལ་ལོན་རྒྱལ་པོས་ཡུལ་ཁམས་ཀྱི་སྤྱི་དཔོན་དུ་བསྐོས་པའི་ཨ་ཧི་ཀམ་གྱི་བུ་གེ་དལ་ཡཱ་བསད་པའི་རྐྱེན་གྱིས་དེ་དག་ཀལ་དི་པ་ལ་འཇིགས་པས་སོ། །

ལེའུ་ཞེ་གཉིས་པ།

མི་རྣམས་ཀྱིས་ཡེ་རེམ་ཡཱ་ལ་གསོལ་བ་འདེབས་པར་ཞུ་བ།

1 དེ་ནས་དམག་དཔོན་རྣམས་དང་། ཀཱ་རེ་ཨའི་བུ་ཡོ་ཧ་ནན་དང་། ཧོ་ཤ་ཡཱའི་བུ་ཡེ་ཟན་ཡཱ་དང་མི་ཐམས་ཅད་ཀྱི་མཆོག་དམན་སུ་ཡིན་ཡང་ཚང་མ་མདུན་དུ་འོངས་ནས། 2 ལུང་སྟོན་པ་ཡེ་རེམ་ཡཱ་ལ་ན་རེ། ངེད་ཅག་ལ་ཁྱེད་ཀྱི་དྲུང་དུ་ཞུ་བར་མཛོད་ཅིག ངེད་ཅག་ཤུལ་ལུས་རྣམས་ཀྱི་ཆེད་དུ་ཁྱེད་ཀྱི་དཀོན་མཆོག་ཡ་ཝཱེ་ལ་སྨོན་ལམ་འདེབས་རོགས་ཞུ། ཅི་ལ་ཞེ་ན། ཁྱེད་ཀྱིས་དངོས་སུ་གཟིགས་པ་ལྟར་ངེད་ཅག་ནི་མང་པོའི་ནང་ནས་ཤིན་ཏུ་ཉུང་ངུ་ལས་ལུས་མེད་པས་སོ། ། 3 ཁྱེད་ཀྱི་དཀོན་མཆོག་ཡ་ཝཱེས་ངེད་ཅག་ལ་འགྲུལ་དགོས་པའི་ལམ་དང་། སྤྱོད་དགོས་པའི་དོན་རྣམས་སྟོན་པར་ཤོག་ཅེས་ཞུས་པ་དང་། 4 ལུང་སྟོན་པ་ཡེ་རེམ་ཡཱས་འདི་ལྟར། ངས་ཁྱོད་ཅག་གི་གཏམ་ཐོས་པས། ལྟོས་ཤིག ངས་ཁྱོད་ཀྱིས་སྨྲས་པ་བཞིན་དུ་ཁྱོད་ཅག་གི་དཀོན་མཆོག་ཡ་ཝཱེ་ལ་གསོལ་བ་འདེབས་པར་བྱ་སྟེ། དཀོན་མཆོག་ཡ་ཝཱེས་ཁྱོད་ཅག་ལ་བཀའ་ལན་ཅི་ཞིག་གནང་བ་དེ་ངས་ཁྱོད་ཅག་ལ་འཆད་པར་བྱ་ཞིང་། གསང་བར་མི་འགྱུར་རོ་ཞེས་སྨྲས་སོ། ། 5 དེ་ནས་ཁོ་ཚོས་ཡེ་རེམ་ཡཱ་ལ་ན་རེ། གལ་ཏེ་ངེད་རྣམས་ཀྱིས་ཁྱེད་ཀྱི་དཀོན་མཆོག་ཡ་ཝཱེས་ཁྱེད་མངགས་ནས་གསུངས་པའི་བཀའ་ཐམས་ཅད་བཞིན་དུ་མ་སྤྱད་ན། དཀོན་མཆོག་ཡ་ཝཱེ་ཁོང་ཉིད་ངེད་ཅག་གི་ཁྲོད་དུ་ཡིད་རྟོན་རུང་བ་དང་བདེན་པའི་དཔང་པོ་རུ་འགྱུར་བར་ཤོག 6 ད་ལྟ་ངེད་ཅག་གིས་ཁྱེད་ནི་ངེད་ཀྱི་དཀོན་མཆོག་ཡ་ཝཱེའི་དྲུང་དུ་འགྲོ་བར་ཞུ་བ་དང་། ཁོང་གིས་བཀའ་བཟང་ངན་གང་ཞིག་གསུངས་ནའང་ངེད་ཅག་གིས་མཉན་པར་བྱའོ། །ཅི་ལ་ཞེ་ན། ངེད་རྣམས་ཀྱིས་རང་ཅག་གི་དཀོན་མཆོག་ཡ་ཝཱེའི་གསུང་ལ་མཉན་ན་བྱིན་རླབས་འཐོབ་བར་འགྱུར་རོ་ཞེས་སྨྲས་སོ། །

ཡ་ཝཱེས་ཡེ་རེམ་ཡཱ་ལ་བཀའ་ལན་གནང་བ།

7 དེ་ནས་ཉིན་བཅུ་འགོར་རྗེས་དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་དང་། 8 ཁོང་གིས་ཀཱ་རེ་ཨའི་བུ་ཡོ་ཧ་ནན་དང་། དེ་དང་མཉམ་དུ་ཡོད་པའི་དམག་དཔོན་ཀུན་དང་། མཆོག་དམན་སུ་ཡིན་ཐམས་ཅད་བོས་ནས། 9 དེ་དག་ལ་འདི་ལྟར། ཡེས་ར་ཨེལ་གྱི་དཀོན་མཆོག་ཡ་ཝཱེ་སྟེ། ཁྱོད་ཅག་གིས་ང་རང་ཁོང་གི་དྲུང་དུ་སོང་ནས་གསོལ་བ་འདེབས་དགོས་པར་ཞུས་པ་ཉིད་ཀྱིས་འདི་སྐད་དུ། 10 ཇི་སྟེ་ཁྱོད་ཅག་ད་དུང་ཡུལ་འདིར་གནས་ན། ངས་ཁྱོད་ཡར་བཞེང་ཞིང་བཤིག་པར་མི་བྱ། ངས་ཁྱོད་འཛུགས་ཤིང་བསློག་པར་མི་བྱའོ། །ཅི་ལ་ཞེ་ན། ངས་ཁྱོད་ཅག་ལ་ཕབ་པའི་ཆག་སྒོའི་ཕྱིར་ང་འགྱོད་དོ། ། 11 ཁྱོད་ཅག་སྐྲག་པའི་པཱ་པེལ་ལོན་གྱི་རྒྱལ་པོར་མ་འཇིགས་ཤིག དེ་ལ་མ་སྐྲག་ཅིག ཅི་ལ་ཞེ་ན། ང་ནི་ཁྱོད་དང་མཉམ་དུ་གནས་ཤིང་། ཁྱོད་རྣམས་བསྐྱབས་ཏེ་ཁོའི་ལག་ནས་སྒྲོལ་བར་འགྱུར་ཞེས་དཀོན་མཆོག་ཡ་ཝཱེས་གསུངས་སོ། ། 12 ངས་ཁྱོད་ཅག་ལ་སྙིང་རྗེ་བསྒོམས་ན། ཁོས་ཀྱང་ཁྱོད་ཅག་ལ་སྙིང་རྗེ་བསྐྱེད་ནས་ཁྱོད་ཅག་རང་ཡུལ་དུ་ལོག་པར་བྱའོ་ཞེས་གསུངས། 13 གལ་ཏེ་ཁྱོད་ཅག་གིས་ངེད་རྣམས་ཡུལ་འདིར་གནས་པར་མི་བྱའོ་ཟེར་ཞིང་། ཁྱོད་རྣམས་ཀྱི་དཀོན་མཆོག་ཡ་ཝཱེའི་བཀའ་ལའང་མི་མཉན་པར། 14 ཡང་ངེད་ཅག་འཐབ་མོ་མི་མཐོང་བ་དང་། དམག་དུང་གི་སྒྲ་མི་ཐོས་པ། ཁ་ཟས་མེད་པས་བཀྲེས་ལྟོགས་མི་མྱང་བའི་ཨེ་ཅིབ་ཡུལ་དུ་སོང་ནས་དེར་སྡོད་དགོས་ཏེ་འདི་རུ་མི་འདུག་ཟེར་ན། 15 ཀྱེ་ཡ་ཧུ་དཱ་པ་ཤུལ་ལུས་རྣམས། ཁྱོད་རྣམས་ཀྱིས་ད་ལྟ་དཀོན་མཆོག་ཡ་ཝཱེའི་བཀའ་ལ་ཉོན་ཅིག དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཇི་སྟེ་ཁྱོད་ཅག་ཨེ་ཅིབ་ཡུལ་དུ་སོང་ནས་དེར་སྡོད་པའི་སེམས་ཐག་བཅད་པ་ཡིན་ན། 16 ཁྱོད་ཅག་འཇིགས་པའི་རལ་གྲི་ཡིས་ཨེ་ཅིབ་ཡུལ་དུ་ཁྱོད་ཅག་བཟུང་བར་འགྱུར་བ་དང་། ཡང་ཁྱོད་ཅག་སྐྲག་པའི་མུ་གེ་ཡིས་ཨེ་ཅིབ་ཡུལ་དུ་ཁྱོད་ཅག་འདེད་པར་འགྱུར་ལ། ཁྱོད་རྣམས་དེ་རུ་འཆི་ངེས་ཡིན། 17 ཨེ་ཅིབ་ཡུལ་དུ་སོང་ནས་དེར་སྡོད་པའི་སེམས་ཐག་བཅད་པ་རྣམས་ནི། ཐམས་ཅད་རལ་གྲི་དང་མུ་གེ་དང་རིམས་ནད་བཅས་ཀྱིས་འཆི་བར་འགྱུར་ཏེ། མི་གཅིག་ཀྱང་ལུས་པར་མི་འགྱུར་ལ། ངས་དེ་དག་གི་སྟེང་དུ་འབེབ་པའི་ཆག་སྒོ་ལས་ཀྱང་ཐར་བར་མི་འགྱུར་རོ་ཞེས་གསུངས་སོ། ། 18 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ངས་ཡེ་རུ་སཱ་ལེམ་གྱི་མི་རྣམས་ཀྱི་སྟེང་དུ་རང་གི་ཁོང་ཁྲོ་དང་ཁྲོ་གཏུམ་ཇི་ལྟར་བླུགས་པ་ཡིན་ན། ཁྱོད་ཅག་ཨེ་ཅིབ་ཡུལ་དུ་སླེབས་པ་ཙམ་གྱིས་ངའི་ཁྲོ་གཏུམ་ནི་ཁྱོད་ཅག་གི་སྟེང་དུ་དེ་ལྟར་བླུག་བར་བྱ་སྟེ། ཐ་ན་ཁྱོད་ཅག་ལ་ངན་སྨྲས་དང་འཇིགས་སྐྲག དམོད་མོ། ངོ་ཚ་བཅས་ཐེབས་པར་འགྱུར་ཞིང་། ཡུལ་འདི་སླར་ཡང་མཐོང་བར་མི་འགྱུར་རོ་ཞེས་གསུངས། 19 ཀྱེ་ཡ་ཧུ་དཱ་པ་ཤུལ་ལུས་རྣམས། དཀོན་མཆོག་ཡ་ཝཱེས་ཁྱོད་ཅག་གི་སྐོར་ལ་འདི་སྐད་དུ། ཨེ་ཅིབ་ཡུལ་དུ་མ་འགྲོ་ཞིག་ཅེས་གསུངས། དེ་རིང་གི་ཉིན་མོར་ངས་ཁྱོད་ཅག་ལ་ཉེན་བརྡ་གཏོང་བ་འདི་རྟོགས་པར་གྱིས། 20 ཁྱོད་ཅག་གིས་གཡོ་སྦྱོར་སྤེལ་ནས་རང་ལ་གནག་པའོ། །ཅི་ལ་ཞེ་ན། ཁྱོད་ཅག་གིས་ང་རང་ཁྱོད་རྣམས་ཀྱི་དཀོན་མཆོག་ཡ་ཝཱེའི་དྲུང་དུ་བསུས་ནས་འདི་ལྟར། ཁྱེད་ཀྱིས་ངེད་ཅག་གི་དོན་དུ་ངེད་ཀྱི་དཀོན་མཆོག་ཡ་ཝཱེ་ལ་གསོལ་བ་འདེབས་རོགས་ཞུ། ཁྱེད་ཀྱིས་ངེད་ཀྱི་དཀོན་མཆོག་ཡ་ཝཱེས་ཅི་དང་ཅི་གསུང་བ་ཐམས་ཅད་ངེད་རྣམས་ལ་སྨྲ་བར་མཛོད། ངེད་ཀྱིས་དེ་བཞིན་བསྒྲུབ་པར་བྱའོ་ཞེས་སྨྲས་སོ། ། 21 ངས་དེ་རིང་གི་ཉིན་མོར་ཁྱོད་རྣམས་ལ་སྨྲས་ཀྱང་། ཁྱོད་ཅག་གིས་རང་གི་དཀོན་མཆོག་ཡ་ཝཱེས་ང་ཁྱོད་ཅག་གི་མདུན་དུ་མངགས་ནས་གསུངས་པའི་བཀའ་གཅིག་ལའང་མ་མཉན་ཏོ། ། 22 ད་ལྟ་ཁྱོད་རྣམས་ཀྱིས་དངོས་གནས་ཤེས་དགོས་པ་ཞིག་ལ། ཁྱོད་རྣམས་སོང་ནས་སྡོད་འདོད་པའི་གནས་སུ་རལ་གྲི་དང་། མུ་གེ་དང་། རིམས་ནད་ཀྱིས་འཆི་བར་འགྱུར་རོ་ཞེས་གསུངས་སོ། །

ལེའུ་ཞེ་གསུམ་པ།

ཡེ་རེམ་ཡཱ་ནི་ཨེ་ཅིབ་ཡུལ་དུ་ཁྲིད་པ།

1 ཡེ་རེམ་ཡཱ་ཡིས་མི་ཀུན་ལ་ཁོ་ཚོའི་དཀོན་མཆོག་ཡ་ཝཱེའི་བཀའ་ཐམས་ཅད་དེ། ཁོ་ཚོའི་དཀོན་མཆོག་ཡ་ཝཱེས་ཁོང་ཉིད་མངགས་ནས་སྨྲ་བར་བཅུག་པའི་བཀའ་རྣམས་བཤད་རྗེས། 2 ཧོ་ཤ་ཡཱའི་བུ་ཨ་ཟར་ཡཱ་དང་། ཀཱ་རེ་ཨའི་བུ་ཡོ་ཧ་ནན། དེ་མིན་ང་རྒྱལ་གྱིས་ཁེངས་པའི་མི་རྣམས་ཀྱིས་ཡེ་རེམ་ཡཱ་ལ་ན་རེ། ཁྱེད་ཀྱིས་རྫུན་སྨྲས་པ་ཡིན་ཏེ། རང་ཅག་གི་དཀོན་མཆོག་ཡ་ཝཱེས་ཁྱོད་རྣམས་ཨེ་ཅིབ་ཡུལ་དུ་སྡོད་པར་མ་འགྲོ་ཞེས་སྨྲ་བར་ཁྱེད་རང་མ་མངགས་ལ། 3 འདི་ནི་ནེར་ཡཱའི་བུ་པཱ་རུག་གིས་ཁྱེད་ལ་ངན་སྐུལ་བྱས་ནས་ངེད་ཅག་ལ་གནོད་པ་བཏང་སྟེ། ངེད་རྣམས་ཀལ་དི་པའི་ལག་ཏུ་སྤྲོད་པ་དང་། ངེད་ཅག་གསོད་པའམ་ཡང་ན་པཱ་པེལ་ལོན་དུ་བཙན་ཁྲིད་བྱེད་པའི་ཆེད་དུ་ཡིན་ཞེས་སྨྲས་པ་ལ། 4 ཀཱ་རེ་ཨའི་བུ་ཡོ་ཧ་ནན་དང་། དམག་དཔོན་ཀུན་དང་། མི་ཐམས་ཅད་ཀྱིས་དཀོན་མཆོག་ཡ་ཝཱེའི་བཀའ་ལ་མཉན་ནས་ཡ་ཧུ་དཱའི་ཡུལ་དུ་མ་བསྡད་པར། 5 ཀཱ་རེ་ཨའི་བུ་ཡོ་ཧ་ནན་དང་། དམག་དཔོན་ཀུན་གྱིས་ཤུལ་དུ་ལུས་པའི་མི་རྣམས་ཏེ། ཡུལ་ཁམས་སོ་སོར་ཐོར་ནས་ཕྱིར་ལོག་ཅིང་ཡ་ཧུ་དཱ་ཡུལ་དུ་སྡོད་པ་རྣམས་ཡིན་ལ། 6 སྐྱེས་པ་དང་བུད་མེད། བྱིས་པ། རྒྱལ་པོའི་སྲས་མོ་བཅས་དང་། སྐུ་སྲུང་དམག་དཔོན་ནེ་བོ་ཟར་ཨ་དན་གྱིས་ཤཱ་ཕན་གྱི་ཚ་བོའམ་ཨ་ཧི་ཀམ་གྱི་བུ་གེ་དལ་ཡཱའི་རྩར་བསྐྱུར་བའི་མི་ཐམས་ཅད་དང་། ལུང་སྟོན་པ་ཡེ་རེམ་ཡཱ་དང་། ནེར་ཡཱའི་བུ་པཱ་རུག་བཅས་པ་སྟེ། 7 ཐམས་ཅད་ཨེ་ཅིབ་ཡུལ་དུ་ཁྲིད་ནས་ཐ་ཕན་ཧེ་སི་བྱ་བར་སླེབས་སོ། །དེ་ནི་ཁོ་རྣམས་ཀྱིས་དཀོན་མཆོག་ཡ་ཝཱེའི་བཀའ་ལ་མ་མཉན་པའི་ཕྱིར་རོ། ། 8 ཡང་ཐ་ཕན་ཧེ་སི་རུ་དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 9 ཁྱོད་ཀྱིས་ཡ་ཧུ་དཱ་པའི་མིག་མདུན་དུ་ལག་ལ་རྡོ་ཆེན་པོ་འགའ་བཟུང་ནས། ཐ་ཕན་ཧེ་སིའི་ཕཱར་ཨོལ་གྱི་ཕོ་བྲང་གི་སྒོ་ཁའི་རྡོ་གཅལ་བཟོ་བྱེད་གཏུན་ཁུང་ནང་དུ་སྦོས་ཤིག 10 ཡང་དེ་རྣམས་ལ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག ངས་རང་གི་གཡོག་པོ་སྟེ་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་བོས་འོངས་ནས། སྦས་པའི་རྡོ་འདི་རྣམས་ཀྱི་སྟེང་དུ་ངས་དེའི་རྒྱལ་ཁྲི་འགོད་པ་དང་། ཁོས་དེའི་སྟེང་དུ་རྒྱལ་པོའི་གུར་དབུབ་ཅིང་། 11 ཁོ་འོངས་ནས་ཨེ་ཅིབ་ཡུལ་ལ་རྒོལ་ཏེ། འཆི་དགོས་པ་དག་འཆི་བར་འགྱུར་བ་དང་། བཙོན་དུ་འཁྲིད་དགོས་པ་དག་བཙོན་དུ་འཁྲིད་ཅིང་། རལ་གྲིས་གསོད་དགོས་པ་རྣམས་གསོད་པར་འགྱུར། 12 ངས་ཨེ་ཅིབ་པའི་ལྷ་ཁང་དག་མེས་བསྲེག་དགོས་པ་དང་། པཱ་པེལ་ལོན་གྱི་རྒྱལ་པོས་ལྷ་ཁང་རྣམས་བསྲེགས་ནས་སྐུ་འདྲ་རྣམས་བཙོན་དུ་འཁྱེར་བར་འགྱུར། ཡང་དེ་ལ་ཨེ་ཅིབ་ཡུལ་ཐོབ་ནས། ཕྱུགས་རྫིས་རང་གི་གོས་གྱོན་པ་ལྟར་བདེ་བའི་ངང་བཞུད་པར་འགྱུར། 13 དེས་ཨེ་ཅིབ་ཡུལ་གྱི་པེད་ཤེ་མེ་སིའི་ཀ་བ་རྣམས་གཅོག་ཅིང་། ཨེ་ཅིབ་པའི་ལྷ་ཁང་རྣམས་མེས་བསྲེག་པར་འགྱུར་རོ་ཞེས་སྨྲོས་ཤིག་ཅེས་གསུངས་སོ། །

ལེའུ་ཞེ་བཞི་པ།

ཨེ་ཅིབ་ཡུལ་དུ་འཁྱམ་པའི་ཡེས་ར་ཨེལ་པ་རྣམས་ལ་འཕྲིན་བསྐུར་བ།

1 དེ་ཡང་ཨེ་ཅིབ་ཡུལ་ཏེ། མིག་དོལ་དང་ཐ་ཕན་ཧེ་སི། ནོབ། ཕཱད་རུའུ་སི་བཅས་ཡུལ་འཁོར་དུ་སྡོད་པའི་ཡ་ཧུ་དཱ་པ་ཐམས་ཅད་ཀྱི་ཕྱིར་དུ། ཡེ་རེམ་ཡཱ་ལ་བྱུང་བའི་བཀའ་ནི་འདི་ལྟ་སྟེ། 2 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ངས་ཡེ་རུ་སཱ་ལེམ་དང་ཡ་ཧུ་དཱའི་གྲོང་ཁྱེར་རྣམས་ཀྱི་སྟེང་དུ་ཕབ་པའི་ཆག་སྒོ་ཐམས་ཅད་ཁྱོད་ཚོས་མཐོང་བ་ཡིན་ལ། ལྟོས་ཤིག གྲོང་ཁྱེར་དེ་རྣམས་དེ་རིང་གི་བར་དུ་ཞིག་རོར་ལུས་ནས་འདུག་མཁན་གཅིག་ཀྱང་མེད། 3 དེ་ནི་མི་རྣམས་ཀྱིས་སྤྱོད་ངན་སྤྱད་པའི་རྐྱེན་གྱིས་ཡིན་ལ། ཁོ་ཚོས་ལྷ་གཞན་རྣམས་ཏེ་ཁོ་ཚོ་དང་ཁྱོད་ཅག དེ་མིན་ཁྱོད་ཅག་གི་ཕ་མེས་རྣམས་ལ་རྒྱུས་མི་མངའ་བའི་ལྷ་རྣམས་ལ་སྤོས་བདུགས་པ་དང་ཞབས་ཏོག་བསྒྲུབས་ནས་ང་ལ་ཁོང་ཁྲོ་བསླངས། 4 ངས་རང་གི་ཞབས་ཕྱི་ལུང་སྟོན་པ་ཀུན་ཡང་ཡང་ཁྱོད་ཅག་གི་གམ་དུ་མངགས་ནས་འདི་ལྟར། ཁྱོད་ཚོས་ང་ཞེ་མེར་ཞིང་སྡང་བའི་དོན་འདི་མ་བྱེད་ཅིག་ཅེས་བསྒོས་ནའང་། 5 དེ་དག་གིས་མ་མཉན་ཏེ། རྣ་བ་གཏད་ནས་མ་མཉན་ལ། རང་གི་ངན་སྤྱོད་ལས་ཀྱང་ཕྱིར་མ་འཁོར་བར་སྔར་བཞིན་ལྷ་གཞན་རྣམས་ལ་སྤོས་བདུགས་པས། 6 ངའི་ཁོང་ཁྲོ་དང་ཁྲོ་གཏུམ་བླུགས་ཤིང་། ཡ་ཧུ་དཱའི་གྲོང་ཁྱེར་རྣམས་དང་ཡེ་རུ་སཱ་ལེམ་གྱི་སྲང་ལམ་དུ་མེ་ལྟར་འབར་བས། དེ་རིང་གི་ཉིན་མོ་ལྟར་དེ་དག་བཤིག་ནས་ཞིག་རོར་བྱས་སོ་ཞེས་གསུངས། 7 ད་ལྟ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཁྱོད་ཅག་གིས་སྤྱོད་ངན་འདི་དག་སྤྱད་ནས་རང་ཉིད་བརླགས་ཏེ། ཁྱོད་ཅག་གི་སྐྱེས་པ་རྣམས་དང་བུད་མེད་རྣམས། བྱིས་པ་རྣམས། འོ་འཐུང་དང་བཅས་ཡ་ཧུ་དཱ་ནས་མེད་པར་བྱས་ཏེ་གཅིག་ཀྱང་མི་ལུས་པར་བྱེད་པ་ཅི་ཡིན་ནམ། 8 ཁྱོད་ཅག་གིས་རང་གི་ལག་པས་བཟོས་པ་ཡིས་བྱེས་སུ་སྡོད་པའི་ཨེ་ཅིབ་ཡུལ་དུ་ལྷ་གཞན་རྣམས་ལ་སྤོས་བདུགས་ནས་ང་ཁྲོ་བར་བཅུག་སྟེ། ཁྱོད་རྣམས་མེད་པར་བཟོས་པ་དང་། ས་སྟེང་གི་ཡུལ་ཁམས་ཐམས་ཅད་དུ་དམོད་པ་དང་སྨད་ར་གཏོང་བའི་གཞི་རུ་གྱུར་ཏོ། ། 9 ཡ་ཧུ་དཱའི་ཡུལ་དང་ཡེ་རུ་སཱ་ལེམ་གྱི་སྲང་ལམ་རྣམས་སུ་སྤྱད་པའི་སྤྱོད་ངན་ཏེ། ཁྱོད་ཅག་གི་མེས་པོ་རྣམས་ཀྱི་སྤྱོད་ངན་དང་། ཡ་ཧུ་དཱའི་རྒྱལ་པོ་དག་དང་བཙུན་མོ་རྣམས་ཀྱི་སྤྱོད་ངན། ཁྱོད་ཅག་དང་ཁྱོད་ཅག་གི་ཆུང་མ་རྣམས་ཀྱི་སྤྱོད་ངན་རྣམས་ཁྱོད་རྣམས་ཀྱིས་བརྗེད་སོང་ངམ། 10 དེ་རིང་གི་བར་དུ་ཁོ་རྣམས་ད་དུང་བློ་འགྱོད་མ་སྐྱེས་ཤིང་། འཇིགས་ཀྱང་མ་འཇིགས་ལ། ངས་ཁྱོད་ཅག་དང་ཁྱོད་ཅག་གི་མེས་པོའི་མདུན་དུ་བཞག་པའི་བཀའ་ཁྲིམས་དང་སྒྲིག་སྲོལ་རྣམས་མ་བརྩིས་པས། 11 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག ངས་ཁྱོད་རྣམས་ལ་ཆག་སྒོ་འབྱུང་བར་བྱས་ཏེ་ཡ་ཧུ་དཱ་པ་རྣམས་མེད་པར་བཟོ་བའི་སེམས་ཐག་བཅད་ཟིན་ཏོ། ། 12 ཡང་ཨེ་ཅིབ་ཡུལ་དུ་འགྲོ་བར་ཐག་བཅད་པ་དང་དེ་རུ་བྱེས་སུ་སྡོད་པའི་མི་སྟེ། ཤུལ་དུ་ལུས་པའི་ཡ་ཧུ་དཱ་པ་ཐམས་ཅད་ངས་མེད་པར་བཟོ་བ་དང་། དེ་རྣམས་ནི་ཨེ་ཅིབ་ཡུལ་དུ་མེད་པར་འགྱུར་རོ། །རལ་གྲི་དང་མུ་གེའི་རྐྱེན་གྱིས་རྩ་མེད་དུ་འགྲོ་བ་དང་། མཆོག་དམན་སུ་ཡིན་ཡང་རལ་གྲི་དང་མུ་གེ་ལས་འཆི་བར་འགྱུར་ལ། ཐ་ན་ངན་སྨྲས་དང་འཇིགས་སྐྲག དམོད་མོ། ངོ་ཚ་བཅས་ཐེབས་པར་འགྱུར་རོ། ། 13 ངས་ཇི་ལྟར་རལ་གྲི་དང་མུ་གེ་དང་རིམས་ནད་བཅས་ཀྱིས་ཡེ་རུ་སཱ་ལེམ་ལ་ཉེས་ཆད་བཅད་པ་ཡིན་ན། ཨེ་ཅིབ་ཡུལ་དུ་སྡོད་པའི་ཡ་ཧུ་དཱ་པ་རྣམས་ལའང་དེ་ལྟར་ཉེས་ཆད་གཅོད་ངེས་ཡིན། 14 ཨེ་ཅིབ་ཡུལ་དུ་སོང་ནས་དེ་རུ་སྡོད་པའི་མི་སྟེ་ཡ་ཧུ་དཱ་པ་ཤུལ་ལུས་རྣམས་ནི་སུ་ཡང་ཐར་མི་ཐུབ་ལ་གསོན་པོར་ཡང་མི་ལུས་ཏེ། ཁོ་རྣམས་ཡ་ཧུ་དཱའི་ཡུལ་དུ་ཕྱིར་ལོག་མི་ནུས་སོ། །དེ་དག་གི་སེམས་སུ་ཕྱིར་ལོག་ནས་དེ་རུ་འདུག་འདོད་ཀྱང་། བྲོས་ནས་ཐར་བའི་མི་འགའ་རེ་མ་གཏོགས་གཞན་སུ་ཡང་ཕྱིར་ལོག་མི་ནུས་ཞེས་གསུངས་སོ་ཞེས་པའོ། ། 15 དེ་ཡང་ཨེ་ཅིབ་ཀྱི་ཕཱད་རུའུ་སི་ཡུལ་དུ་སྡོད་པའི་མི་རྣམས་ཏེ། རང་གི་ཆུང་མས་ལྷ་གཞན་རྣམས་ལ་སྤོས་བདུགས་པ་ཤེས་པའི་སྐྱེས་པ་རྣམས་དང་དེར་ལངས་སྡོད་པའི་བུད་མེད་ཚོགས་ཀྱིས་མཉམ་དུ་ཡེ་རེམ་ཡཱ་ལ་ལན་བཟློགས་ནས་འདི་ལྟར། 16 ཁྱོད་ཀྱིས་དཀོན་མཆོག་ཡ་ཝཱེའི་མཚན་གྱི་སྒོ་ནས་ངེད་ཅག་ལ་བསྒོས་པ་དེར་ངེད་རྣམས་ཀྱིས་མཉན་པར་མི་བྱ། 17 ངེད་རྣམས་ཀྱིས་རང་གི་ངག་ནས་ཐོན་པའི་ཚིག་བཞིན་བྱེད་ངེས་ཡིན་ཏེ། ནམ་མཁའི་རྒྱལ་མོར་སྤོས་བདུགས་ནས་སྐྱེམས་མཆོད་འབུལ་བ་དང་། ངེད་ཅག་དང་ངེད་ཅག་གི་ཕ་མེས་རྣམས། རྒྱལ་པོ་རྣམས། འགོ་དཔོན་བཅས་ཀྱིས་ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་སཱ་ལེམ་གྱི་སྲང་ལམ་དུ་ཅི་ལྟར་སྤྱད་པ་བཞིན་དུ་སྤྱོད་པར་འགྱུར་ཏེ། ཅི་ལ་ཞེ་ན། དེའི་དུས་སུ་ངེད་རྣམས་ལྟོ་བ་འགྲངས་ཤིང་བདེ་སྐྱིད་ལྡན་ལ། ཆག་སྒོ་ཅི་ཡང་མ་མཐོང་བས་སོ། ། 18 འོན་ཀྱང་ངེད་རྣམས་ཀྱིས་ནམ་མཁའི་རྒྱལ་མོར་སྤོས་བདུག་པ་དང་སྐྱེམས་མཆོད་འབུལ་བ་མཚམས་བཞག་པའི་ཚུན་ལ། ངེད་རྣམས་ལ་ཅི་ཡང་མེད་པར་མ་ཟད། རལ་གྲི་དང་མུ་གེས་ཚར་བཅད་དོ་ཞེས་སྨྲས་སོ། ། 19 བུད་མེད་རྣམས་ན་རེ། ངེད་ཅག་གིས་ནམ་མཁའི་རྒྱལ་མོར་སྤོས་བདུགས་ནས་སྐྱེམས་མཆོད་ཕུལ་བ་དང་། ནམ་མཁའི་རྒྱལ་མོའི་རྟེན་གྱི་འཁུར་ར་བཟོས་ནས་དེར་ཕུལ་བ་དང་སྐྱེམས་མཆོད་ཕུལ་བ་ངེད་རྣམས་ཀྱི་སྐྱེས་པ་དག་གིས་མི་ཤེས་སམ་ཞེས་སྨྲས་པ་ན། 20 ཡེ་རེམ་ཡཱ་ཡིས་ཁོང་ལ་དེ་ལྟར་ལན་བཟློགས་པའི་སྐྱེས་པ་དང་བུད་མེད་ཡོངས་ལ་འདི་ལྟར། 21 ཁྱོད་ཅག་དང་ཁྱོད་ཅག་གི་ཕ་མེས་དང་། རྒྱལ་པོ། འགོ་དཔོན། དེ་མིན་ཡུལ་མི་བཅས་ཀྱིས་ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་སཱ་ལེམ་གྱི་སྲང་ལམ་རྣམས་སུ་སྤོས་བདུགས་པ་དཀོན་མཆོག་ཡ་ཝཱེས་ཐུགས་སུ་དྲན་ཞིང་དགོངས་པ་མ་ཡིན་ནམ། 22 ཁྱོད་ཅག་གིས་སྤྱད་པའི་སྤྱོད་ངན་དང་ཞེ་མེར་བའི་དོན་རྣམས་ཀྱི་ཕྱིར་དཀོན་མཆོག་ཡ་ཝཱེས་ཐུགས་ནས་བཟོད་མ་ནུས་པས། དེ་རིང་ཉིན་མོ་ལྟར་ཁྱོད་ཅག་གི་ཡུལ་ཁམས་ཞིག་རོར་ལུས་པ་དང་། མི་རྣམས་འཇིགས་ཤིང་དམོད་མོ་འདེབས་པའི་གཞི་རུ་གྱུར་ཅིང་། སྡོད་མཁན་གཅིག་ཀྱང་མེད་པར་མཛད་དོ། ། 23 ཁྱོད་ཚོས་སྤོས་བདུགས་ནས་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་ཤིང་། དཀོན་མཆོག་ཡ་ཝཱེའི་བཀའ་ལའང་མ་མཉན་པར། ཁོང་གི་བཀའ་ཁྲིམས་དང་སྒྲིག་ལམ། དཔང་ཡིག་བཅས་བརྩི་སྲུང་མ་བྱས་པས། དེ་རིང་ཉིན་མོ་བཞིན་དུ་ཆག་སྒོ་འདི་ཁྱོད་ཅག་གི་སྟེང་དུ་བབས་པ་ཡིན་ནོ་ཞེས་གསུངས་སོ། ། 24 དེ་ནས་ཡེ་རེམ་ཡཱ་ཡིས་ཡང་མི་ཀུན་དང་བུད་མེད་རྣམས་ལ་འདི་ལྟར། ཨེ་ཅིབ་ཡུལ་དུ་གནས་པའི་ཡ་ཧུ་དཱ་པ་རྣམས་ལགས། དཀོན་མཆོག་ཡ་ཝཱེའི་བཀའ་ལ་ཉོན་ཅིག 25 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ཁྱོད་ཅག་དང་ཁྱོད་ཅག་གི་ཆུང་མ་རྣམས་ཀྱིས་ངག་ནས་སྨྲས་ཤིང་ལག་ནས་བསྒྲུབས་ཏེ་ན་རེ། ངེད་རྣམས་ཀྱིས་ནམ་མཁའི་རྒྱལ་མོར་སྤོས་བདུགས་ནས་སྐྱེམས་མཆོད་ཕུལ་ཏེ་དམ་བཅས་པ་དག་བསྒྲུབ་པར་བྱ་ཞེས་སྨྲས་པ་དང་། ད་ལྟ་ཁྱོད་རྣམས་ཀྱིས་རང་གི་དམ་བཅའ་བསྲུངས་ནས་དེ་བཞིན་སྒྲུབས་ཤིག་ཅེས་གསུངས་སོ། ། 26 ཨེ་ཅིབ་ཡུལ་དུ་གནས་པའི་ཡ་ཧུ་དཱ་པ་ཐམས་ཅད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་རང་གི་མིང་ཆེན་པོ་དཔང་དུ་བཙུགས་ནས་མནའ་བསྐྱལ་ཏེ། ཨེ་ཅིབ་ཡུལ་ཐམས་ཅད་དུ་ཡ་ཧུ་དཱ་པ་སུ་དང་སུ་ཡིས་ཀྱང་འདི་ལྟར། ངའི་གཏན་དུ་བཞུགས་པའི་གཙོ་བོ་ཡ་ཝཱེ་དཔང་དུ་བཙུགས་ནས་མནའ་བསྐྱལ་ལོ་ཞེས་ངའི་མིང་ལ་ཞུ་བར་མི་འགྱུར་རོ། ། 27 ལྟོས་ཤིག ངས་དེ་དག་ལ་ཆག་སྒོ་འབྱུང་བ་ལས་བྱིན་རླབས་མི་འཐོབ་པའི་ཕྱིར་དུ་དེ་དག་ལ་ལྟོས་ཡོད། ཨེ་ཅིབ་ཡུལ་དུ་ཡོད་པའི་ཡ་ཧུ་དཱ་པ་རྣམས་ནི་རལ་གྲི་དང་མུ་གེས་ཚར་བཅད་དེ་རྩ་མེད་དུ་གཏོང་བར་འགྱུར་རོ། ། 28 ཨེ་ཅིབ་ཡུལ་ནས་རལ་གྲི་ལས་ཐར་ཏེ་ཡ་ཧུ་དཱ་རུ་ལོག་པའི་མི་གྲངས་ནི་ཤིན་ཏུ་ཉུང་བ་ཡིན། ཨེ་ཅིབ་ཡུལ་དུ་སོང་ནས་བྱེས་སུ་སྡོད་པའི་མི་སྟེ། ཡ་ཧུ་དཱ་པ་ཤུལ་ལུས་ཐམས་ཅད་ཀྱིས་ངའི་བཀའ་འམ་ཡང་ན་ཁོ་ཚོའི་གཏམ་ལས་སུ་ཞིག་གི་ཚིག་བརྟན་པོར་ཚུགས་པ་རྟོགས་པར་འགྱུར་རོ། ། 29 ཡང་གནས་འདི་རུ་ངས་ཁྱོད་ཅག་ལ་ཉེས་ཆད་གཅོད་པར་བྱ་ཞིང་དེ་ནི་སྔ་ལྟས་ཡིན་ལ། ངས་ཁྱོད་ཅག་ལ་ཆག་སྒོ་འབེབ་རྒྱུ་ཡིན་པའི་བཀའ་དེ་བརྟན་པོར་ཚུགས་པ་ཁྱོད་ཅག་གིས་ཤེས་པར་འགྱུར་ཞེས་དཀོན་མཆོག་ཡ་ཝཱེས་གསུངས་སོ། ། 30 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཨེ་ཅིབ་ཀྱི་རྒྱལ་པོ་ཧོབ་རཱ་ཕཱར་ཨོལ་ནི་ཁོའི་དགྲ་དང་ཁོའི་སྲོག་སྙེག་མཁན་རྣམས་ཀྱི་ལག་ཏུ་གཏོད་ཅིང་། དེ་ནི་ངས་ཡ་ཧུ་དཱའི་རྒྱལ་པོ་ཚིད་ཀི་ཡཱ་ནི་ཁོའི་དགྲ་དང་ཁོའི་སྲོག་སྙེག་མཁན་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་ལག་ཏུ་གཏད་པ་དང་འདྲའོ་ཞེས་གསུངས་སོ། །

ལེའུ་ཞེ་ལྔ་པ།

ཡ་ཝཱེས་པཱ་རུག་ལ་ཞལ་བཞེས་གནང་བ།

1 ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡེ་ཧོ་ཡཱ་ཀིམ་བྱ་བའི་སྲིད་ལོ་བཞི་པར། ནེར་ཡཱའི་བུ་པཱ་རུག་གིས་ལུང་སྟོན་པ་ཡེ་རེམ་ཡཱའི་ཞལ་ལས་གསུངས་པའི་བཀའ་རྣམས་གླེགས་བམ་དུ་བཀོད་པ་སྟེ། ཡེ་རེམ་ཡཱ་ཡིས་པཱ་རུག་ལ་འདི་ལྟར། 2 ཀྱེ་པཱ་རུག་ལགས། ཡེས་ར་ཨེལ་གྱི་དཀོན་མཆོག་ཡ་ཝཱེས་ཁྱོད་ལ་འདི་སྐད་དུ། 3 སྔར་ཁྱོད་ཀྱིས་སྐྱོ་བ་ལ། དཀོན་མཆོག་ཡ་ཝཱེས་ངའི་ཟུག་གཟེར་གྱི་སྟེང་དུ་སྡུག་བསྔལ་བསྣན་པས། ང་འཁུན་ཞིང་ཐང་ཆད་དེ་ངལ་གསོ་མི་འཐོབ་བོ་ཞེས་སྨྲས་སོ། ། 4 དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་དེ་ལ་འདི་ལྟར། ལྟོས་ཤིག ངས་རང་གིས་གང་ཞིག་བརྩིགས་པ་དེ་བཤིག་པར་འགྱུར་ལ། རང་གིས་གང་ཞིག་བཙུགས་པ་དེ་བསློག་པར་བྱ་སྟེ། ངས་ཡུལ་ཁམས་ཡོངས་སུ་དེ་ལྟར་བྱའོ། ། 5 ཁྱོད་ཀྱིས་རང་གི་ཆེད་དུ་དོན་ཆེན་རྣམས་སྙེག་པ་ཡིན་ནམ། མ་སྙེག་ཅིག ལྟོས་ཤིག ངས་མིའི་རིགས་ཐམས་ཅད་ལ་ཆག་སྒོ་འབྱུང་བར་བྱེད་མོད། འོན་ཀྱང་ཁྱོད་ནི་གང་དུ་སོང་ནའང་ངས་ཁྱོད་རང་དམག་འཁྲུག་ལས་སྲོག་ཐར་བར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་ཞེ་དྲུག་པ།

ཨེ་ཅིབ་སྐོར་གྱི་གཏམ།

1 རྒྱལ་ཁམས་རྣམས་ཀྱི་སྐོར་དུ་དཀོན་མཆོག་ཡ་ཝཱེ་ནས་ལུང་སྟོན་པ་ཡེ་རེམ་ཡཱ་ལ་བྱུང་བའི་བཀའ་ནི་འདི་ལྟ་སྟེ། 2 ཨེ་ཅིབ་ཀྱི་སྐོར་དང་ཨེ་ཅིབ་ཀྱི་རྒྱལ་པོ་ནེ་ཀོ་ཕཱར་ཨོལ་གྱི་དམག་དཔུང་གི་སྐོར་གླེང་ན། དམག་དཔུང་འདིས་ཕི་རཱད་གཙང་པོའི་འགྲམ་གྱི་ཀར་ཀེ་མི་སི་རུ་དམག་སྒར་བཙུགས་ཤིང་། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡེ་ཧོ་ཡཱ་ཀིམ་གྱི་སྲིད་ལོ་བཞི་པར་དེ་ཕམ་པར་བརྒྱབ་པའོ། ། 3 ཁྱོད་རྣམས་ཀྱིས་ཕུབ་ཆེ་ཆུང་གཉིས་ཀ་གྲ་སྒྲིག་བྱོས་ལ་འཐབ་མོར་ཞུགས་ཤིག 4 ཤིང་རྟ་གྲ་སྒྲིག་བྱས་ནས་རྟ་ལ་ཞོན་དང་། ཁྲབ་རྨོག་གྱོན་ནས་ཡར་ལོངས་དང་། མདུང་རྡོར་ལ་གོ་ཁྲབ་གྱོན་ཞིག 5 ངས་དེ་དག་འཇིགས་ནས་ཕྱི་བསྣུར་སྟེག་པ་མཐོང་བ་ཅི་ཡིན་ནམ། དེ་དག་གི་དཔའ་བོ་རྣམས་ཕམ་པར་བརྒྱབ་ནས་མྱུར་དུ་བྲོས་ཏེ་ཁ་ཕྱིར་མི་འཁོར་ལ། ཕྱོགས་ཀུན་ཏུ་འཇིགས་སྐྲག་ཡོད་དོ་ཞེས་དཀོན་མཆོག་ཡ་ཝཱེས་གསུངས་སོ། ། 6 རྐང་པ་མྱུར་བ་རྣམས་འབྲོ་མི་ཐུབ་ལ། དཔའ་བོ་རྣམས་ཀྱང་ཐར་བར་མི་འགྱུར། ཁོ་རྣམས་བྱང་གི་ཕི་རཱད་གཙང་པོའི་འགྲམ་དུ་འདྲེད་ནས་འགྱེལ་བར་འགྱུར། 7 ནཱ་ཡོལ་གཙང་པོ་བཞིན་རྒྱས་ཤིང་། གཙང་པོའི་ཆུ་བཞིན་འཕྱུར་ནས་འོང་བ་འདི་སུ་ཡིན་ནམ། 8 ཨེ་ཅིབ་ནི་ནཱ་ཡོལ་གཙང་པོ་བཞིན་རྒྱས་ཤིང་། གཙང་པོའི་ཆུ་བཞིན་འཕྱུར་བ་དང་། མོ་ན་རེ། ང་ཡར་རྒྱས་ནས་ཡུལ་ཁམས་ཐམས་ཅད་འགེབ་པ་དང་། ངས་གྲོང་ཁྱེར་དང་དེའི་ནང་གི་མི་རྣམས་མེད་པར་བྱའོ་ཟེར། 9 ཀྱེ་རྟ་རྣམས་ཡར་སོང་དང་། ཀྱེ་ཤིང་རྟ་རྣམས་སྨྱོན་པ་བཞིན་རྒྱུགས་ཤིག ལག་ཏུ་ཕུབ་བཟུང་བའི་གུ་ཤ་པ་དང་ཕུ་ཏཱའི་དཔའ་བོ་རྣམས་དང་། གཞུ་འཐེན་མཁན་ལུ་དཱ་པ་རྣམས་མདུན་དུ་སྐྱོད་ཅིག 10 ཉིན་མོ་དེ་ནི་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་འཁོན་ལན་སློག་པའི་དུས་ཡིན་ཏེ། ཁོང་གིས་དགྲ་རྣམས་ལ་འཁོན་ལན་སློག་པར་འགྱུར་བ་དང་། རལ་གྲི་ཡིས་ཚིམ་པའི་བར་དུ་ཁྱུར་མིད་གཏོང་ཞིང་། སྐོམ་པ་སེལ་བའི་བར་དུ་ཁྲག་འཐུང་བར་འགྱུར། ཅི་ལ་ཞེ་ན། བྱང་ཕྱོགས་ཀྱི་ཕི་རཱད་གཙང་པོའི་འགྲམ་དུ། དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་དམར་མཆོད་ཀྱི་ཕྱུགས་རྣམས་བཤའ་བ་བཞིན་དུ་དགྲ་རྣམས་གསོད་དགོས་པས་སོ། ། 11 ཀྱེ་ཨེ་ཅིབ་ཀྱི་ན་ཆུང་བུ་མོ་ཁྱོད་གིལ་ཨད་དུ་སྤོས་དཀར་ལེན་དུ་སོང་ཞིག ཁྱོད་ཀྱིས་སྨན་མང་པོ་བསྟེན་ཡང་དོན་མེད་ཡིན་ལ་གསོ་བར་མི་འགྱུར་རོ། ། 12 ཡུལ་ཁམས་ཀུན་གྱིས་ཁྱོད་ཀྱི་ངོ་ཚ་ཐོས་ཤིང་། ཁྱོད་ཀྱིས་སྨྲེ་སྔགས་འདོན་པའི་སྒྲ་ནི་ས་གཞི་ཡོངས་ལ་ཁྱབ་པ་དང་། དཔའ་བོ་དང་དཔའ་བོ་ཐོགས་ནས་གཉིས་ཀ་མཉམ་དུ་ས་རུ་འགྱེལ་ཏོ། །

ནེ་བོ་ཀད་ནེ་ཙར་འཐབ་དུ་འོང་བ།

13 འདི་ནི་དཀོན་མཆོག་ཡ་ཝཱེས་ལུང་སྟོན་པ་ཡེ་རེམ་ཡཱ་ལ་གསུངས་པའི་བཀའ་ཡིན་ཏེ། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་འོངས་ནས་ཨེ་ཅིབ་ཡུལ་ལ་ཅི་ལྟར་རྒོལ་བར་འགྱུར་བའི་སྐོར་ལ་འདི་སྐད་དུ། 14 ཁྱོད་ཅག་གིས་ཨེ་ཅིབ་ཡུལ་དུ་ཁྱབ་བསྒྲགས་བྱོས་ལ་མིག་དོལ་དུ་ཀུན་ལ་སྒྲོགས་ཤིག ནོབ་དང་ཐ་ཕན་ཧེ་སི་རུ་གསལ་བསྒྲགས་གྱིས་ལ། དཔུང་བསྒྲིགས་ནས་དམག་རྒྱག་པར་གྲ་སྒྲིག་གྱིས་ཤིག ཅི་ལ་ཞེ་ན། རལ་གྲིས་ཁྱོད་ཀྱི་མཐའ་འཁོར་ནས་ཁྱུར་མིད་གཏོང་བའི་ཕྱིར་རོ་ཞེས་སྨྲོས་ཤིག 15 ཁྱོད་ཀྱི་དཔའ་བོ་རྣམས་སར་བཏུད་པ་ཅི་ཡིན་ནམ། དཀོན་མཆོག་ཡ་ཝཱེས་དེ་དག་བསྒྱེལ་བས་ཁོ་རྣམས་ཚུགས་མི་ནུས་སོ། ། 16 ཁོང་གིས་མི་མང་པོ་འགྱེལ་དུ་བཅུག་པ་དང་། དེ་དག་ན་རེ། ལོངས་ཤིག གཉའ་གནོན་གཏོང་བའི་རལ་གྲི་ལས་ཐར་བའི་ཕྱིར་བདག་ཅག་རང་གི་མི་རྣམས་དང་རང་གི་སྐྱེས་ཡུལ་དུ་འགྲོ་བར་བྱའོ་ཟེར་ཞིང་། 17 ཁོ་ཚོས་གནས་དེ་རུ་ཨེ་ཅིབ་ཀྱི་རྒྱལ་པོ་ཕཱར་ཨོལ་ནི་སྐད་ཅོར་ཙམ་ཡིན་ཏེ་ཁོས་རང་གི་གོ་སྐབས་ཤོར་ཟིན་ཞེས་འུར་རྒྱག་པ་ཡིན་ཞེས་གསུངས་སོ། ། 18 མཚན་ལ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ཞེས་འབོད་པའི་རྒྱལ་པོས་འདི་སྐད་དུ། བདག་གིས་རང་གི་ཚེ་སྲོག་དཔང་དུ་བཙུགས་ནས་འདི་ལྟར་མནའ་བསྐྱལ་བ་ཡིན་ཏེ། དགྲ་འོང་བའི་དུས་སུ་རི་རྒྱུད་ནང་གི་ཐ་པོར་དང་། མཚོ་འགྲམ་གྱི་ཀར་མེལ་བཞིན་ཡིན་ནོ། ། 19 ཀྱེ་ཨེ་ཅིབ་ཡུལ་དུ་སྡོད་པའི་མི་རྣམས། བཙོན་དུ་འཁྲིད་དུས་བཀོལ་བའི་དངོས་པོ་དག་གྲ་སྒྲིག་བྱོས་ཤིག ཅི་ལ་ཞེ་ན། ནོབ་ནི་ཞིག་རོར་ལུས་ནས་མེས་བསྲེག་པ་དང་སྡོད་མཁན་མེད་པར་འགྱུར་རོ། ། 20 ཨེ་ཅིབ་ནི་ཤ་ཤེད་རྒྱས་པའི་བ་གཞོན་དང་འདྲ་ཡང་། བྱང་ཕྱོགས་ནས་ཕྱུགས་སྦྲང་འོང་གིན་འདུག 21 དེའི་གླས་དམག་རྣམས་ནི་ཕྱུགས་རའི་ནང་གི་བ་ཕྲུག་ཤ་ཤེད་ཅན་དང་མཚུངས་མོད། དེ་དག་ཀྱང་མཉམ་དུ་ཁ་ཕྱིར་འཁོར་ནས་འབྲོ་ཞིང་ཚུགས་མི་ཐུབ། ཅི་ལ་ཞེ་ན། དེ་དག་ལ་བར་ཆད་འབྱུང་བའི་ཉིན་མོ་དང་ཉེས་ཆད་གཅོད་པའི་དུས་ནི་སླེབས་ཟིན་པའི་ཕྱིར་རོ། ། 22 དེས་འབྱིན་པའི་སྒྲ་ནི་སྦྲུལ་འགྲོ་བའི་སྒྲ་དང་མཚུངས་ལ། དགྲ་རྣམས་དཔུང་བསྒྲིགས་ཏེ་འོང་བ་དང་། ཤིང་གཅོད་མཁན་བཞིན་དུ་ལག་ལ་སྟ་རེ་ཐོགས་ནས་དེར་རྒོལ་བར་འགྱུར་རོ། ། 23 དེའི་ནགས་ཚལ་སྟུག་ཅིང་རྒྱུ་དཀའ་ཡང་དགྲ་ཡིས་ཤིང་རྣམས་གཅོད་པར་འགྱུར་ཞེས་དཀོན་མཆོག་ཡ་ཝཱེས་གསུངས། ཅི་ལ་ཞེ་ན། དགྲ་ནི་ཆ་ག་འབུ་ལས་མང་ཞིང་བགྲང་གིས་མི་ལང་ངོ་། ། 24 ཨེ་ཅིབ་ཀྱི་བུ་མོ་ངོ་ཚར་གཏོད་ཅིང་བྱང་ཕྱོགས་པའི་ལག་ཏུ་སྤྲོད་པར་འགྱུར་ཞེས་གསུངས་སོ། ། 25 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག ངས་ནོ་གྲོང་ཁྱེར་གྱི་ལྷ་ཨ་མོན་དང་ཕཱར་ཨོལ་དང་། ཨེ་ཅིབ་དང་དེའི་ལྷ་རྣམས་དང་། ད་དུང་རྒྱལ་པོ་རྣམས་དང་། ཕཱར་ཨོལ་དང་དེ་ལ་བརྟེན་མཁན་རྣམས་ལ་ཡང་ཉེས་ཆད་གཅོད་པར་འགྱུར། 26 ངས་དེ་ཚོ་ནི་དེ་དག་གི་སྲོག་སྙེག་མཁན་ཏེ་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་དང་དེའི་འཁོར་གཡོག་རྣམས་ཀྱི་ལག་ཏུ་གཏོད་པར་བྱའོ། །ཡིན་ཡང་ཕྱིས་སུ་ཨེ་ཅིབ་ཡུལ་དུ་སྔོན་ལྟར་མི་རྣམས་གནས་པར་འགྱུར་རོ་ཞེས་དཀོན་མཆོག་ཡ་ཝཱེས་གསུངས་སོ། ། 27 ཀྱེ་ངའི་ཞབས་ཕྱི་ཡ་ཀོབ་ཁྱོད་རང་མ་འཇིགས་ཤིག ཀྱེ་ཡེས་ར་ཨེལ་ཁྱོད་མ་དངངས་ཤིག ཅི་ལ་ཞེ་ན། ངས་རྒྱང་རིང་ཡུལ་ནས་ཁྱོད་སྐྱོབ་ཅིང་། བཙོན་དུ་ཁྲིད་པའི་ཡུལ་ནས་ཁྱོད་ཀྱི་བུ་རྒྱུད་རྣམས་སྒྲོལ་བར་བྱའོ། །དེ་ནས་ཡ་ཀོབ་ཕྱིར་ལོག་ངེས་ཤིང་། སེམས་བདེ་ལ་བབས་ནས་བག་ཕབ་ངང་སྡོད་པར་འགྱུར་ལ། སུས་ཀྱང་དེ་སྐྲག་པར་མི་བྱའོ། ། 28 ཀྱེ་ངའི་ཞབས་ཕྱི་ཡ་ཀོབ་ཁྱོད་རང་མ་འཇིགས་ཤིག ཅི་ལ་ཞེ་ན། ང་རང་ཁྱོད་དང་མཉམ་དུ་གནས་ཤིང་། ངས་ཁྱོད་ཅག་སྐྲོད་སའི་ཡུལ་གྱི་མི་རིགས་ཀུན་ཚར་བཅད་ནའང་ཁྱོད་རང་ཚར་གཅོད་པར་མི་བྱ། ངས་དྲང་གཞག་སྒོས་ཁྱོད་ལ་ཉེས་ཆད་གཅོད་པ་ལས། ཁྱོད་རྩ་བ་ནས་ཉེས་མེད་དུ་བརྩིས་པ་མིན་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་ཞེ་བདུན་པ།

ཕེ་ལེ་ཤེད་སྐོར་གྱི་གཏམ།

1 ཕཱར་ཨོལ་གྱིས་གཱ་ཟཱ་ལ་མ་རྒོལ་སྔོན་དུ། ཕེ་ལེ་ཤེད་པའི་སྐོར་ནས་ཡེ་རེམ་ཡཱ་ལ་དཀོན་མཆོག་ཡ་ཝཱེའི་བཀའ་བྱུང་བ་འདི་ལྟ་སྟེ། 2 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག བྱང་ཕྱོགས་ནས་ཆུ་རྣམས་རྒྱས་ཏེ་ཆུ་རྒྱུན་དྲག་པོར་འགྱུར་བ་དང་། ཡུལ་ཁམས་དང་དེའི་ནང་ཡོད་པ་ཐམས་ཅད་དང་། གྲོང་ཁྱེར་དང་དེའི་ནང་གནས་པ་ཀུན་བསྣུབ་པར་འགྱུར་ཞིང་། མི་རྣམས་ཀྱིས་སྐད་རྒྱག་པ་དང་། ཡུལ་ཁམས་སུ་གནས་པའི་མི་རྣམས་ཀྱིས་ངུ་འབོད་བྱེད་པར་འགྱུར་རོ། ། 3 ཡང་དགྲ་རྣམས་ཀྱི་རྟ་མཆོག་གི་གོམ་སྒྲ་དང་། ཤིང་རྟ་རྒྱུག་པའི་སྒྲ་དང་། དེའི་འཁོར་ལོའི་སྒྲ་བྱུང་བ་ཙམ་གྱིས་ཕ་རྣམས་ཀྱི་ལག་རྩ་ལྷོད་ཅིང་། ཁ་ཕྱིར་འཁོར་ནས་རང་གི་བུ་ཕྲུག་ལ་ལྟ་སྐྱོང་མི་བྱེད་དོ། ། 4 ཅི་ལ་ཞེ་ན། དུས་དེ་སླེབས་ལ་ཉེ་སྟེ། དཀོན་མཆོག་ཡ་ཝཱེས་ཕེ་ལེ་ཤེད་པ་ཐམས་ཅད་འཇོམས་པར་མཛད་ཅིང་། ཐཱར་དང་ཚི་ཏུན་ལ་རྒྱབ་རོགས་བྱས་ནས་ཤུལ་དུ་ལུས་པ་དག་མེད་པར་གཏོང་བ་དང་། ཁོང་གིས་ཕེ་ལེ་ཤེད་པ་རྣམས་ཏེ་ཀབ་ཐོར་གྱི་གླིང་ཕྲན་དུ་ལུས་པའི་མི་རྣམས་འཇོམས་པར་འགྱུར། 5 གཱ་ཟཱ་ནི་སྐྱ་ཐེར་ཐེར་དུ་གྱུར་པ་དང་ཨ་ཤཱ་ཀེ་ལོན་ནི་འཇམ་ཐིང་ངེར་ལུས། ཀྱེ་ཐང་དུ་ལུས་པ་ཁྱོད་རྣམས་ཀྱིས་དུས་ནམ་ཞིག་གི་བར་དུ་རང་གི་ཤ་གཅོད་པར་བྱའམ། 6 ཀྱེ་དཀོན་མཆོག་ཡ་ཝཱེའི་རལ་གྲི་ལགས། ཁྱེད་ཀྱིས་དུས་ནམ་ཞིག་ལ་མཚམས་འཇོག་གམ། ཤུབས་ནང་ཞུགས་ལ་བདེ་བར་བཞུགས་དང་། 7 དཀོན་མཆོག་ཡ་ཝཱེས་དེར་ཨ་ཤཱ་ཀེ་ལོན་དང་རྒྱ་མཚོའི་འགྲམ་རྒྱུད་ལ་རྒོལ་བའི་བཀའ་བཀོད་ཅིང་། ཁོང་གིས་ཁྱེད་མངགས་པ་ཡིན་ན། ཁྱེད་ནི་ཅི་ལྟར་ཁུ་སིམ་པོར་གནས་སམ་ཞེས་གསུངས་སོ། །

ལེའུ་ཞེ་བརྒྱད་པ།

མོ་ཨབ་སྐོར་གྱི་གཏམ།

1 མོ་ཨབ་ཀྱི་སྐོར་ལ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ནེ་བོ་ནི་སྟོང་བར་འགྱུར་བས་ཆག་སྒོ་འབྱུང་། ཀིར་ཡ་ཐཱ་ཡེམ་ནི་ངོ་ཚར་སྦྱར་ཏེ་བཙན་འཛིན་བྱེད་པར་འགྱུར་ལ། མཱེ་སི་ཀ་ནི་ངོ་ཚར་སྦྱར་ནས་མེད་པར་བཟོའོ། ། 2 མོ་ཨབ་ལ་སླར་ཡང་བསྟོད་བསྔགས་མི་འབྱུང་སྟེ། ཧེ་སི་པོན་དུ་མི་ཡིས་གྲོས་ངན་བཏབ་ནས་དེ་ལ་གནོད་བསྐྱལ་ཞིང་ན་རེ། ཚུར་ཤོག་དང་ཡུལ་ཁམས་ཤིག་ཏུ་མི་ལུས་པའི་ཕྱིར་རང་ཅག་གིས་དེ་མེད་པར་བྱའོ་ཟེར་ཞིང་། ཀྱེ་མད་མེན་ན་ཁྱོད་ཀྱང་ཁུ་སིམ་པོར་བསྡད་དེ་རལ་གྲིས་ཁྱོད་འདེད་པར་འགྱུར། 3 ཧོ་རོ་ན་ཨིམ་ལས་སྟོངས་ཤིང་གཏོར་བརླག་ཐེབས་པའི་ངུ་སྐད་བྱུང་བ་དང་། 4 མོ་ཨབ་མེད་པར་བཟོས་ནས། དེའི་བྱིས་པ་རྣམས་ཀྱི་ངུ་སྐད་ནི་མི་ཡིས་ཐོས་སོ། ། 5 མི་རྣམས་ལུ་ཧིད་ཀྱི་ལ་ངོས་སུ་ངུ་བཞིན་ཡར་འགྲོ་བ་སྟེ། ཅི་ལ་ཞེ་ན། ཧོ་རོ་ན་ཨིམ་གྱི་ལ་ཐུར་དུ་གཏོར་བརླག་ཐེབས་པའི་ངུ་སྐད་ཐོས་པས་སོ། ། 6 ཁྱོད་རྣམས་སྲོག་ཐར་བར་ཕྲོས་ཤིག དབེན་སྟོང་གི་ཨ་རོ་ཨེར་ལྟར་གཅིག་པུར་ལུས་སོ། ། 7 ཁྱོད་ནི་རང་གིས་ཅི་བྱས་པ་དང་རྒྱུ་ནོར་ལ་བརྟེན་པའི་དབང་གིས་གཞན་གྱིས་ལེན་པར་འགྱུར་ཏེ། ཀེ་མོ་སི་ *དང་དེའི་མཆོད་དཔོན་དང་འགོ་དཔོན་རྣམས་ཀྱང་བཙོན་དུ་འཁྲིད་པར་འགྱུར། 8 ཡང་དཀོན་མཆོག་ཡ་ཝཱེས་ཅི་གསུངས་བཞིན་དུ། གཏོར་བརླག་གཏོང་མཁན་དེ་གྲོང་ཁྱེར་རེ་རེར་འོང་ཞིང་། གྲོང་ཁྱེར་གང་ཡང་ཐར་ས་མེད་པར་ལུང་པ་རྣམས་ཉམས་ཤིང་ཐང་ཆེན་རྣམས་བརླག་པར་འགྱུར་རོ། ། 9 མོ་ཨབ་འཕུར་ནས་འགྲོ་བའི་ཕྱིར་དུ། ཁྱོད་ཅག་གིས་མོ་ལ་གཤོག་པ་སྤྲོད་ཅིག དེའི་གྲོང་ཁྱེར་རྣམས་སྟོང་བར་འགྱུར་ལ་མི་གཅིག་ཀྱང་སྡོད་པར་མི་འགྱུར། 10 སྒྱིད་ལུག་གི་དབང་དུ་སོང་ནས་དཀོན་མཆོག་ཡ་ཝཱེའི་དོན་མི་བྱེད་པ་རྣམས་ལ་དམོད་མོ་ཐེབས་པ་དང་། རལ་གྲི་ལ་ཁྲག་འགོ་བར་མི་བྱེད་པ་དེ་ལའང་དམོད་མོ་ཐེབས་པར་འགྱུར།

མོ་ཨབ་ཀྱི་གྲོང་ཁྱེར་གཏོར་བར་མཛད་པ།

11 མོ་ཨབ་ནི་ལོ་ན་གཞོན་དུས་ནས་སྐྱིད་པོར་བསྡད་དེ་བཙོན་དུའང་མ་ཕྱིན་ལ། སྙིགས་རོ་མ་དཀྲུག་པའི་རྒུན་ཆང་དྭངས་མོ་དང་འདྲ་ཞིང་། སྣོད་གཅིག་ལས་སྣོད་གཞན་དུ་བླུགས་མ་མྱོང་ལ་དེའི་བྲོ་བ་ལུས་ཤིང་དྲི་ཞིམ་ཡལ་མེད་དོ་ཞེས་གསུངས་སོ། ། 12 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། ངས་དེའི་རྩར་ཆང་ལྡུག་མཁན་མངགས་ནས་དེ་བླུག་པར་འགྱུར་ལ། དེ་དག་གིས་སྣོད་རྣམས་སྟོང་བར་བྱས་ཏེ་རྫ་མ་རྣམས་གཅོག་པར་བྱའོ། ། 13 སྔར་ཡེས་ར་ཨེལ་གྱི་ཁྱིམ་རྒྱུད་པེད་ཨེལ་ལ་བརྟེན་ཞིང་ངོ་ཚ་བར་གྱུར་པ་བཞིན་དུ། མོ་ཨབ་ཀྱང་ཀེ་མོ་སིའི་རྐྱེན་གྱིས་ངོ་ཚ་བར་འགྱུར། 14 ཁྱོད་རྣམས་ཀྱིས་ངེད་ཅག་ནི་དཔའ་བོ་སྟེ། དམག་འཐབ་ལ་བྱང་བའི་དཔའ་བོ་ཡིན་ཟེར་བ་ཅི་ཡིན་ནམ། 15 མོ་ཨབ་ནི་དབེན་སྟོང་དུ་གྱུར་ཏེ། དགྲ་རྣམས་ཡར་སོང་ནས་དེའི་གྲོང་ཁྱེར་རྣམས་བཟུང་བ་དང་། དེའི་དར་མའི་མཆོག་རྣམས་མར་སོང་ནས་གསོད་པར་འགྱུར་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་མཚན་མངའ་བའི་རྒྱལ་པོས་གསུངས་སོ། ། 16 མོ་ཨབ་ཀྱི་ཆག་སྒོ་འབྱུང་ལ་ཉེ་སྟེ། དེའི་སྡུག་བསྔལ་ནི་མྱུར་བ་མྱུར་དུ་སླེབ་འོང་ངོ་། ། 17 དེའི་མཐའ་འཁོར་དུ་གནས་པ་དང་དེའི་མིང་ལ་གསལ་ཆ་ཡོད་པ་རྣམས་ཀྱིས་དེའི་ཕྱིར་དུ་མྱ་ངན་བྱས་ནས། སྲ་བའི་དབྱུག་པ་དང་མཛེས་པའི་འཁར་བ་དེ་ཆག་བྱུང་ཞེས་སྨྲ་བར་འགྱུར། 18 ཀྱེ་དི་བོན་གྱི་བུ་མོ་ལགས། ཁྱོད་ནི་རང་གི་གཟི་བརྗིད་ཀྱི་བཞུགས་ཁྲི་ལས་མར་བོབས་ཤིག ཁ་སྐམ་ནས་སྡོད་ཅིག ཅི་ལ་ཞེ་ན། མོ་ཨབ་རྩ་མེད་དུ་གཏོང་མཁན་དེ་ཡར་འོངས་ནས་ཁྱོད་ལ་རྒོལ་ཞིང་ཁྱོད་ཀྱི་མཁར་བརྟན་པོ་རྣམས་གཏོར་བར་བྱེད། 19 ཀྱེ་ཨ་རོ་ཨེར་དུ་གནས་པ་རྣམས། ལམ་ཁར་ལངས་ནས་ལྟོས་ཤིག འབྲོ་བའི་སྐྱེས་པ་དང་ཐར་བའི་བུད་མེད་རྣམས་ལ་ཅི་ཞིག་བྱུང་ངམ་ཞེས་དྲིས་ཤིག 20 མོ་ཨབ་ལ་གཏོར་བརླག་ཐེབས་པས་ངོ་ཚར་སྦྱར་བ་དང་། ཁྱོད་ཅག་གིས་ངུ་སྐད་བཏོན་ལ་འུར་རྒྱོབ་ཅིག ཨར་ནོན་ཆུ་བོའི་འགྲམ་དུ་མོ་ཨབ་བརླགས་ཚར་ཞེས་སྒྲོགས་ཤིག 21 ཐང་ཆེན་གྱི་ཧོ་ལོན་དང་། ཡ་ཙཱ། མེ་ཕཱ་ཨད། 22 དི་བོན། ནེ་བོ། པེད་དིབ་ལ་ཐ་ཡིམ། 23 ཀིར་ཡ་ཐཱ་ཡེམ། པེད་ག་མུལ། པེད་མེ་ཨོན། 24 ཀེ་རི་ཨོད། པོ་ཚ་རཱ། མོ་ཨབ་ཡུལ་ཁམས་ཀྱི་ཐག་ཉེ་རིང་གི་གྲོང་ཁྱེར་ཀུན་དང་བཅས་པ་ལ་ཉེས་ཆད་ཐེབས་པར་འགྱུར་ཏེ། 25 མོ་ཨབ་ཀྱི་རྭ་ཅོ་བཅད་ནས་དཔུང་པ་བཅག་ཟིན་ཞེས་དཀོན་མཆོག་ཡ་ཝཱེས་གསུངས་སོ། ། 26 མོ་ཨབ་ཀྱིས་དཀོན་མཆོག་ཡ་ཝཱེའི་ཞལ་ངོར་རང་མཐོང་ཆེན་པོ་བྱས་པས། ཁྱོད་ཅག་གིས་མོ་ཨབ་བཟི་རུ་ཆུག་ཅིག མོ་ཨབ་ནི་རང་གི་སྐྱུག་རོའི་ནང་དུ་འགྲེ་ལྡོག་བརྒྱབ་ཅིང་། མི་ཡིས་དེ་ལ་འཕྱ་དགོད་བྱེད་པར་འགྱུར་རོ། ། 27 ཡེས་ར་ཨེལ་ནི་ཁྱོད་ཀྱི་དགོད་གཞི་མ་ཡིན་ནམ། ཁྱོད་ཀྱིས་དེའི་མིང་གླེང་བ་ཙམ་གྱིས་མགོ་བོ་གཡུག་པ་ནི་དེ་ཇག་རྐུན་གྱི་གྲས་ནས་བཟུང་བ་ཡིན་ནམ་ཅི། 28 ཀྱེ་མོ་ཨབ་ཀྱི་ཡུལ་མི་རྣམས། ཕུག་རོན་གྱིས་བྲག་ཁར་ཚང་བཅའ་བ་བཞིན་དུ། གྲོང་ཁྱེར་རྣམས་དང་བྲལ་ནས་བྲག་གཡང་དུ་སྡོད་ཅིག 29 ངེད་ཅག་གིས་མོ་ཨབ་པའི་ང་རྒྱལ་ཐོས་མྱོང་སྟེ། ང་རྒྱལ་ཤིན་ཏུ་ཆེ་ཞིང་། དེ་དག་ནི་རང་སྣང་མཐོ་ཞིང་རང་རློམ་ཆེ་བ་དང་། ཁེངས་དྲེགས་ཆེ་ལ་སེམས་སུ་རང་མཐོང་ཆེན་པོ་ཡིན། 30 དེའི་ཁྲོ་གཏུམ་ནི་སྟོང་བ་ཡིན་པ་ངས་རྟོགས་ཤིང་། དེའི་འུར་སྒྲོག་གི་གཏམ་ནི་གཅིག་ཀྱང་འགྲུབ་པར་མི་འགྱུར་ཞེས་དཀོན་མཆོག་ཡ་ཝཱེས་འདི་སྐད་གསུངས། 31 དེ་བས་ངས་མོ་ཨབ་ཀྱི་དོན་དུ་འོ་དོད་འབོད་ཅིང་། མོ་ཨབ་ཁྱོན་ཡོངས་ཀྱི་དོན་དུ་ངུ་འབོད་བྱེད་པ་དང་། ཀིར་ཧེ་རེ་སིའི་ཆེད་དུ་མི་རྣམས་ཀྱིས་འཁུན་སྒྲ་འབྱིན་ནོ། ། 32 ཀྱེ་སིབ་མའི་རྒུན་ཤིང་། ང་རང་ཁྱོད་ཀྱི་དོན་དུ་ངུ་ཞིང་དེ་ནི་ཡཱ་ཟེར་གྱི་ངུ་འབོད་ལས་ཀྱང་ལྷག་པ་ཡིན། ཁྱོད་ཀྱི་ཡལ་ག་རྣམས་རྒྱ་མཚོའི་ཕ་རོལ་ཏུ་རྒྱས་ཏེ་ཡཱ་ཟེར་གྱི་རྒྱ་མཚོའི་བར་དུ་རྒྱས་མོད་ཀྱང་། འཇོམས་པར་བྱེད་མཁན་དེ་ཁྱོད་ཀྱི་དབྱར་ཐོག་གི་འབྲས་བུ་དང་རྒུན་འབྲུམ་སྟེང་དུ་སླེབས་ཟིན། 33 ས་ཞིང་གཤིན་པོ་དང་མོ་ཨབ་ཡུལ་གྱི་དགའ་མགུ་དང་བདེ་སྐྱིད་ནི་ཕྲོགས་པ་དང་། ངས་རྒུན་འབྲུམ་འཚིར་གཞོང་ལས་རྒུན་ཆང་བཞུར་མཚམས་བཅད་པ་སྟེ། སུས་ཀྱང་དགའ་མགུ་ཡི་རང་གིས་རྒུན་ཆང་བརྫི་བར་མི་བྱེད་ལ། སྐད་རྒྱག་པའི་སྒྲ་ཡོད་ཀྱང་དེ་ནི་དགའ་མགུ་རངས་པའི་སྒྲ་མ་ཡིན་ནོ། ། 34 ངུ་འབོད་ཅིག་ཧེ་སི་པོན་ནས་ཨེལ་ཨ་ལེ་དང་དེ་ནས་ཡ་ཧ་ཙཱའི་བར་དུ་སླེབས་པ་དང་། ཚོ་ཨར་ནས་ཧོ་རོ་ན་ཨིམ་དང་དེ་ནས་ཨེག་ལད་ཤེ་ལི་ཤི་ཡཱའི་བར་དུ་སླེབས་པ་སྟེ། ཅི་ལ་ཞེ་ན། ནིམ་རིམ་གྱི་ཆུ་རྣམས་ཀྱང་སྐམ་པའི་ཕྱིར་རོ། ། 35 ངས་མོ་ཨབ་ཀྱི་མཐོ་གླིང་རྣམས་སུ་མཆོད་པ་འབུལ་མཁན་དང་། རང་གི་ལྷ་རྣམས་ལ་སྤོས་གདུག་མཁན་རྣམས་ཚར་གཅོད་བྱེད་ངེས་ཡིན་ཞེས་དཀོན་མཆོག་ཡ་ཝཱེས་གསུངས་སོ། ། 36 དེ་བས་ན་ང་ཡི་སེམས་ཀྱིས་མོ་ཨབ་ཀྱི་ཕྱིར་དུ་གླིང་བུ་དང་འདྲ་བར་སྨྲེ་སྔགས་འདོན་པ་དང་། ངའི་སེམས་ནི་ཀིར་ཧེ་རེ་སི་པའི་དོན་དུ་ངུ་བ་ཡིན་ཏེ། མོ་ཨབ་པའི་རྒྱུ་ནོར་ལོངས་སྤྱོད་ཡོད་ཚད་ཟད་ཚར་བས་སོ། ། 37 མི་རེ་རེའི་མགོ་ནི་སྤྱི་ཐེར་ཏུ་གྱུར་ཏེ་སྨ་ར་བཞར་བ་དང་། ལག་པ་གཤགས་ནས་རྐེད་པར་རྩིད་རས་གཡོགས་འདུག 38 མོ་ཨབ་ཀྱི་ཁང་ཐོག་རེ་རེ་དང་ཐང་ཆེན་དུ་མྱ་ངན་བྱེད་མཁན་གྱིས་བཀང་བ་སྟེ། ཅི་ལ་ཞེ་ན། མི་ཡིས་གཅེས་སུ་མི་འཛིན་པའི་ཡོ་བྱད་གཅོག་པ་བཞིན་དུ་ངས་མོ་ཨབ་རྡུལ་དུ་བརླགས་པའི་ཕྱིར་རོ་ཞེས་དཀོན་མཆོག་ཡ་ཝཱེས་གསུངས་སོ། ། 39 མོ་ཨབ་ལ་ཐེབས་པའི་གཏོར་བརླག་ནི་ཅི་འདྲའི་ཚབས་ཆེའང་། དེ་དག་གི་ངུ་འབོད་ནི་ཅི་འདྲའི་སྐྱོ་བ་ལ། མོ་ཨབ་སྐྱེངས་ནས་ཁ་ཕར་འཁོར་ཞིང་དེ་ནི་ཉེ་འཁོར་གྱི་མི་ཐམས་ཅད་ཀྱིས་འཕྱ་དམོད་བྱེད་ས་དང་འཇིགས་པའི་རྒྱུ་རུ་གྱུར་པའོ། །

མོ་ཨབ་ལ་འབྲོ་ས་མེད་པ།

40 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག དགྲ་བོ་ནི་བྱ་རྒོད་ལྟར་འཕུར་ཞིང་། གཤོག་ཟུང་བརྐྱངས་ནས་མོ་ཨབ་ལ་རྒོལ་བ་དང་། 41 ཀེ་རི་ཨོད་ལ་རྒོལ་ནས་ལེན་པར་འགྱུར་ལ། མཁར་བརྟན་པོ་རྣམས་ཀྱང་བཙན་གྱིས་འཛིན་པ་དང་། ཉིན་མོ་དེར་མོ་ཨབ་ཀྱི་དཔའ་བོའི་སེམས་སུ་དངངས་སྐྲག་སྐྱེས་ནས་སྐྱེ་གཟེར་རྒྱག་པའི་བུད་མེད་དང་འདྲའོ། ། 42 ཡང་མོ་ཨབ་ནི་མེད་པར་བཟོ་ཞིང་མི་རིགས་ཤིག་ཏུ་མི་འགྱུར་ཏེ། ཅི་ལ་ཞེ་ན། དེས་དཀོན་མཆོག་ཡ་ཝཱེའི་ཞལ་ངོར་རང་མཐོང་ཆེན་པོ་བྱས་པའི་ཕྱིར་རོ། ། 43 ཀྱེ་མོ་ཨབ་ཀྱི་མི་རྣམས། འཇིགས་སྐྲག་དང་ས་དོང་། རྙི་རྒྱ་བཅས་ནི་ཁྱོད་དང་ཉེའོ་ཞེས་དཀོན་མཆོག་ཡ་ཝཱེས་གསུངས། 44 འཇིགས་པ་ལས་ཐར་བ་དེ་ས་དོང་ནང་དུ་ལྷུང་བ་དང་། ཡང་ས་དོང་ལས་ཡར་འཛེག་པ་དེ་རྙི་རྒྱས་འཛིན་པར་འགྱུར། ཅི་ལ་ཞེ་ན། བདག་གིས་ཉེས་ཆད་གཅོད་པའི་དུས་ནི་མོ་ཨབ་ཀྱི་སྟེང་དུ་འབེབ་པར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། ། 45 འབྲོ་མཁན་རྣམས་ནི་ཧེ་སི་པོན་གྱི་གྲིབ་བསིལ་འོག་ཏུ་སྟོབས་ཉམས་ཤིང་ལངས་སྡོད་པ་སྟེ། ཅི་ལ་ཞེ་ན། ཧེ་སི་པོན་ལས་མེ་ཞིག་དང་སི་ཧོན་གྱི་གྲོང་ཁྱེར་ནས་མེ་ལྕེ་ཞིག་ཐོན་ཞིང་། མོ་ཨབ་ཀྱི་དཔྲལ་བ་དང་འུར་སྒྲོག་མཁན་རྣམས་ཀྱི་སྤྱི་བོ་བསྲེགས་པ་ཡིན་ནོ། ། 46 ཀྱེ་མོ་ཨབ་ཁྱོད་ལ་ཆག་སྒོ་འབྱུང་ལ། ཀེ་མོ་སི་ལ་གཏོགས་པའི་མི་རྣམས་འཆི་བའོ། །ཅི་ལ་ཞེ་ན། ཁྱོད་ཀྱི་བུ་རྣམས་བཙོན་དུ་ཁྲིད་ཅིང་། ཁྱོད་ཀྱི་བུ་མོ་རྣམས་ཀྱང་བཙོན་དུ་ཁྲིད་དོ། ། 47 ཡིན་ཡང་མཐའ་མའི་ཉིན་མོ་དག་ལ་ངས་མོ་ཨབ་ལས་བཙོན་དུ་ཁྲིད་པ་རྣམས་ཕྱིར་ལོག་པར་བྱའོ་ཞེས་དཀོན་མཆོག་ཡ་ཝཱེས་གསུངས་པ་དང་། མོ་ཨབ་ལ་ཉེས་ཆད་གཅོད་པའི་གཏམ་ནི་འདི་རུ་མཚམས་བཞག་པའོ། །

ལེའུ་ཞེ་དགུ་པ།

ཨམ་མོན་སྐོར་གྱི་གཏམ།

1 ཨམ་མོན་པའི་སྐོར་ལ་དཀོན་མཆོག་ཡ་ཝཱེས་འདི་སྐད་དུ། ཡེས་ར་ཨེལ་ལ་བུ་མེད་དམ། དེ་ལ་བུ་རབས་ཚ་རྒྱུད་མེད་དམ། མིལ་ཀོམ་ *གྱིས་གཱ་རྡུ་ས་སྐལ་དུ་བླངས་པ་ཅི་ཡིན་ནམ། ཁོའི་མི་རྣམས་དེའི་གྲོང་ཁྱེར་ནང་དུ་སྡོད་པ་ཅི་ཡིན་ནམ། 2 ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། ངས་མི་ལ་དམག་འཐབ་པའི་སྐད་སྒྲ་ཐོས་སུ་འཇུག་སྟེ། དེ་ནི་ཨམ་མོན་པའི་རབ་བཱ་ལ་རྒོལ་བའི་སྐད་སྒྲ་ཡིན་ལ། རབ་བཱ་ནི་དབེན་སྟོང་དུ་འགྱུར་ཞིང་། དེ་ལ་གཏོགས་པའི་གྲོང་ཁྱེར་དག་ནི་མེས་བསྲེག་པར་འགྱུར། དེ་སྔར་ཡེས་ར་ཨེལ་ནོར་སྐལ་དུ་འཛིན་མཁན་རྣམས་ནི་ད་ལྟ་ཡེས་ར་ཨེལ་གྱིས་ནོར་སྐལ་དུ་འཛིན་པར་འགྱུར་ཞེས་དཀོན་མཆོག་ཡ་ཝཱེས་གསུངས། 3 ཀྱེ་ཧེ་སི་པོན་ཁྱོད་ཀྱིས་འོ་དོད་བོས་ཤིག ཅི་ལ་ཞེ་ན། ཨེ་ཡུ་ནི་དབེན་སྟོང་དུ་གྱུར་པའོ། །ཀྱེ་རབ་བཱ་གྲོང་ཁྱེར་གྱི་བུ་མོ་རྣམས་ཀྱིས་སྐད་བརྒྱབ་ནས་རྐེད་པར་རྩིད་རས་གཡོགས་ཤིག སྨྲེ་སྔགས་འདོན་བཞིན་མཁར་གྱི་ནང་དུ་ཡར་རྒྱུག་མར་རྒྱུག་གྱིས་ཤིག ཅི་ལ་ཞེ་ན། མིལ་ཀོམ་དང་དེའི་མཆོད་དཔོན་དང་འགོ་དཔོན་རྣམས་མཉམ་དུ་བཙོན་དུ་འཁྲིད་འགྲོ་བའི་ཕྱིར་རོ། ། 4 ཀྱེ་བཀའ་དང་འགལ་བའི་མི་སྡེ་རྣམས། ཁྱོད་ཀྱིས་ཅིའི་ཕྱིར་ལུང་པ་ཡོད་པ་དང་། ཆུ་རྒྱུན་ཡོད་པའི་ལུང་པའི་ཕྱིར་དུ་ཁ་ཕོ་གཏོང་བ་ཡིན་ནམ། རང་གི་རྒྱུ་ནོར་ལ་བརྟེན་ནས་སུ་ཞིག་ངེད་ཀྱི་གནས་འདིར་སླེབས་ནུས་ཟེར་བ་ཅི་ཡིན་ནམ། 5 དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་མཐའ་འཁོར་གྱི་ཡུལ་ཁམས་རྣམས་ལས་ཁྱོད་ཀྱི་སྟེང་དུ་འཇིགས་སྐུལ་འདྲེན་ཞིང་། ཁྱོད་ཅག་སྐྲོད་པར་འགྱུར་ལ། མི་རེ་རེ་མདུན་དུ་བསྐྱོད་ཀྱང་བྲོས་བྱོལ་བ་རྣམས་སུས་ཀྱང་མི་བསྡུའོ། ། 6 ཡིན་ཡང་རྗེས་སུ་ངས་བཙོན་དུ་ཁྲིད་པའི་ཨམ་མོན་པ་རྣམས་ཕྱིར་ལོག་པར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། །

ཨེ་དོམ་སྐོར་གྱི་གཏམ།

7 ཨེ་དོམ་གྱི་སྐོར་ལ་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཐེ་མཱན་གྱི་ནང་དུ་ཤེས་རབ་མི་ལྡན་ནམ། མཁས་པའི་ཐབས་ཇུས་དག་བཀོལ་ཚར་རམ། དེ་དག་གི་ཤེས་རབ་ཟད་སོང་བ་ཡིན་ནམ། 8 ཀྱེ་དེ་དན་གྱི་མི་རྣམས། ཁ་ཕྱིར་འཁོར་ནས་བྲོས་ཏེ་ཕུག་ཏུ་སྡོད་ཅིག ཅི་ལ་ཞེ་ན། ངས་ཨེ་སཱབ་ལ་ཉེས་ཆད་གཅོད་དུས་སུ་ཆག་སྒོ་དེའི་སྟེང་དུ་འབེབ་པར་བྱའོ། ། 9 ཇི་སྟེ་རྒུན་འབྲུམ་འཐོག་མཁན་ཁྱོད་ཀྱི་རྩར་འོངས་ན་དེ་རྣམས་ཀྱིས་རྒུན་འབྲུམ་ཁ་ཤས་བསྐྱུར་བ་མ་ཡིན་ནམ། ཡང་གལ་ཏེ་མཚན་མོར་རྐུན་མ་འོངས་ན། དེ་དག་གིས་ཅི་འདོད་པ་འབའ་ཞིག་རྐུ་བ་མ་ཡིན་ནམ། 10 འོན་ཀྱང་ངས་ཨེ་སཱབ་གཅེར་བུར་འདོན་ཞིང་དེའི་གསང་བའི་གནས་ནི་མངོན་པར་བྱེད་དེ། དེས་རང་ཉིད་སྦ་བར་མི་ནུས་ལ། དེའི་བུ་རབས་ཚ་རྒྱུད་དང་སྤུན་མཆེད། ཁྱིམ་མཚེས་དང་བཅས་མེད་པར་གྱུར་ནས། དེ་ཡང་ལུས་པར་མི་འགྱུར་རོ། ། 11 ཁྱོད་ཀྱིས་དྭ་ཕྲུག་རྣམས་བསྐྱུར་ཡང་ངས་དེ་དག་གི་ཚེ་སྲོག་བསྲུང་ཞིང་། ཁྱོད་ཀྱི་ཡུགས་མོས་ཀྱང་ང་ལ་བློ་གཏོད་རུང་བ་ཡིན་ཞེས་གསུངས་སོ། ། 12 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ཕོར་པ་དེ་ལས་འཐུང་མི་རུང་བ་དག་གིས་ཅི་ནས་ཀྱང་འཐུང་དགོས་ན། ཁྱོད་ནི་ཉེས་ཆད་ལས་ཐར་བར་འགྱུར་རམ་ཞེ་ན་ཐར་བར་མི་འགྱུར་ལ་ངེས་པར་འཐུང་དགོས་ཞེས་གསུངས། 13 ངས་རང་ཉིད་དཔང་དུ་བཙུགས་ནས་མནའ་སྐྱེལ་ཏེ། པོ་ཚ་རཱ་ལ་འཇིགས་སྣང་དང་ངོ་ཚ། དམོད་མོ་བཅས་ཐེབས་ཤིང་རྩ་བ་ནས་སྟོང་བར་འགྱུར་ལ། དེའི་གྲོང་ཁྱེར་ཐམས་ཅད་དུས་གཏན་དུ་ཞིག་རོར་ལུས་པར་འགྱུར་ཞེས་དཀོན་མཆོག་ཡ་ཝཱེས་གསུངས་སོ། ། 14 ངས་དཀོན་མཆོག་ཡ་ཝཱེ་ལས་གསུང་འཕྲིན་ཞིག་ཐོས་ཏེ། ཕོ་ཉ་ཞིག་མི་རིགས་དེ་དག་གི་ཁྲོད་དུ་མངགས་ཤིང་དེ་དག་ལ་ན་རེ། ཁྱོད་ཅག་འདུས་ནས་ཨེ་དོམ་ལ་རྒོལ་བར་སོང་ཞིག འཐབ་མོར་ལོངས་ཤིག་ཅེས་སྦྲན་ནོ། ། 15 ལྟོས་ཤིག བདག་གིས་མི་རིགས་རྣམས་ཀྱི་ཁྲོད་ནས་ཁྱོད་ནི་ཆུང་བར་བྱ་ཞིང་། མི་རྣམས་ཀྱི་ཁྲོད་ནས་ཁྱོད་ལ་མཐོང་ཆུང་བྱེད་པར་འགྱུར། 16 ཀྱེ་བྲག་སྲུབ་ཏུ་གནས་ཤིང་རི་མགོ་འཛིན་པ་ཁྱོད་ཀྱིས་རང་གི་རྔམ་བརྗིད་དང་སེམས་ཀྱི་ང་རྒྱལ་གྱི་ཕྱིར་རང་མགོ་རང་གིས་གཡོགས་པ་དང་། ཁྱོད་ཀྱིས་བྱ་རྒོད་བཞིན་དུ་མཐོ་སར་ཚང་བཅས་ཀྱང་། ངས་ཁྱོད་དེ་ནས་མར་འབེབ་པར་འགྱུར་ཞེས་དཀོན་མཆོག་ཡ་ཝཱེས་གསུངས། 17 ཡང་ཨེ་དོམ་ནི་འཇིགས་པའི་གནས་སུ་གྱུར་ཏེ། ཡུལ་དེ་བརྒྱུད་ནས་འགྲོ་མཁན་རྣམས་དེའི་ཆག་སྒོའི་ཕྱིར་དུ་སྐྲག་ཅིང་འཕྱ་དགོད་བྱེད་པར་འགྱུར། 18 དཀོན་མཆོག་ཡ་ཝཱེས་འདི་སྐད་དུ། དེ་ནི་སཱ་དོམ་དང་གཱ་མོ་ར་དང་། དེའི་ཉེ་འདབས་ཀྱི་གྲོང་ཁྱེར་རྣམས་དང་འདྲ་བར་ཕམ་པར་བཟོ་ཞིང་། སུ་ཡང་དེ་རུ་མི་གནས་ཤིང་། སུ་ཡང་དེར་བྱེས་སུ་སྡོད་པར་མི་འགྱུར་ཞེས་གསུངས། 19 ལྟོས་ཤིག སེང་གེ་ཇི་ལྟར་ཡོར་དན་གཙང་པོ་འགྲམ་གྱི་ནགས་ཚལ་ནས་ཐོན་ཏེ་གནས་ཡུལ་བརྟན་པོར་རྒོལ་བ་བཞིན། ངས་ཨེ་དོམ་པ་ནི་སྐད་ཅིག་ཙམ་ལ་གནས་འདི་ལས་སྐྲོད་པར་བྱའོ། །ངས་སུ་ཞིག་བདམས་པ་ཡིན་ན་དེ་མངགས་ནས་ཡུལ་ཁམས་འདི་སྐྱོང་བར་བྱ་སྟེ། ང་དང་འདྲ་བ་སུ་ཡོད་དམ། སུ་ཞིག་གིས་ང་ཁྲིམས་སར་བོས་ནས་འདྲི་གཅོད་བྱེད་ནུས་སམ། ངའི་མདུན་དུ་འགྲེང་ནུས་པའི་རྫི་བོ་སུ་ཡོད་དམ་ཞེས་གསུངས་སོ། ། 20 དེའི་ཕྱིར། དཀོན་མཆོག་ཡ་ཝཱེའི་ཨེ་དོམ་ལ་རྒོལ་བའི་ཐབས་ཇུས་དང་། ཐེ་མཱན་གྱི་ཡུལ་མི་རྣམས་ལ་རྒོལ་བའི་ཐུགས་དགོངས་ལ་ཁྱོད་རྣམས་ཀྱིས་ཉོན་དང་། དགྲ་བོས་དེ་དག་གི་ལུག་ཁྱུ་ནང་གི་ཉམས་ཆུང་དག་འདྲུད་པར་འགྱུར་ཞིང་། དེ་དག་གི་རྩྭ་ས་ཡང་དབེན་སྟོང་དུ་འགྱུར་རོ། ། 21 དེ་དག་འགྱེལ་བའི་སྒྲ་ཡིས་ས་གཞི་འདར་ཞིང་། འོ་དོད་འདོན་པའི་སྒྲ་ནི་རྒྱ་མཚོ་དམར་པོ་ནས་ཀྱང་ཐོས་པར་འགྱུར་རོ། ། 22 ལྟོས་ཤིག དགྲ་བོ་ནི་བྱ་རྒོད་ལྟར་འཕུར་བ་དང་། གཤོག་ཟུང་བརྐྱངས་ནས་པོ་ཚ་རཱ་ལ་རྒོལ་ཞིང་། ཉིན་མོ་དེར་ཨེ་དོམ་གྱི་དཔའ་བོའི་སེམས་སུ་དངངས་སྐྲག་སྐྱེས་ནས་སྐྱེ་གཟེར་རྒྱག་པའི་བུད་མེད་དང་འདྲའོ། །

དཱ་མེ་སེག་སྐོར་གྱི་གཏམ།

23 དཱ་མེ་སེག་གི་སྐོར་གླེང་ན། ཧ་མཱད་དང་ཨར་ཕད་གཉིས་ལ་ངོ་ཚ་ཐེབས་པ་ཡིན་ཏེ། ཅི་ལ་ཞེ་ན། དེ་དག་གིས་གཏམ་ངན་ཐོས་པས་དཔའ་ཞུམ་པ་དང་། སེམས་ཁྲལ་ནི་རྒྱ་མཚོའི་རྦ་རླབས་བཞིན་དུ་ཞི་བ་མེད་དོ། ། 24 དཱ་མེ་སེག་རྒུད་ནས་ཁ་ཕྱིར་འཁོར་ཏེ་བྲོས་པ་དང་། འདར་ཞུམ་དང་སྡུག་བསྔལ། སེམས་ཁྲལ་བཅས་ཀྱིས་དེ་བཟུང་ཞིང་སྐྱེ་གཟེར་རྒྱག་པའི་བུད་མེད་དང་འདྲའོ། ། 25 ང་རང་དགའ་ཞིང་བསྟོད་བསྔགས་བརྗོད་པའི་གྲོང་ཁྱེར་ནི་ད་དུང་མ་དོར་བ་ཅི་ཡིན་ནམ། 26 དེའི་དར་མ་རྣམས་ནི་ཐང་ཆེན་དུ་འགྱེལ་བ་དང་། ཉིན་མོ་དེ་ལ་དམག་མི་ཐམས་ཅད་གྲགས་འགུལ་མེད་པར་འགྱུར་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་སོ། ། 27 ཡང་ངས་དཱ་མེ་སེག་གི་མཁར་རྣམས་ལ་མེ་སྦར་བ་དང་། དེས་པེན་ཧ་དཱད་ཀྱི་ཕོ་བྲང་རྣམས་ཁྱུར་མིད་གཏོང་བར་འགྱུར་རོ། །

ཀེ་དར་དང་ཧ་ཟོར་སྐོར་གྱི་གཏམ།

28 པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་རྒོལ་བའི་ཀེ་དར་དང་ཧ་ཟོར་གྱི་རྒྱལ་ཕྲན་རྣམས་ཀྱི་སྐོར་ལ་དཀོན་མཆོག་ཡ་ཝཱེས་འདི་སྐད་དུ། ཀྱེ་ཀལ་དི་པ་ཁྱོད་རྣམས་ཡར་ལངས་ནས་ཀེ་དར་ལ་སོང་ཞིག ཤར་ཕྱོགས་པ་རྣམས་མེད་པར་བཟོས་ཤིག 29 མི་ཡིས་དེ་རྣམས་ཀྱི་གུར་དང་ལུག་ཁྱུ་རྣམས་འཕྲོག་ཅིང་། མི་ཡིས་དེ་དག་གི་ཡོལ་བ་དང་ཡོ་བྱད་ཐམས་ཅད་དང་། རྔ་མོང་རྣམས་བདག་གིར་འཛིན་པར་འགྱུར་ལ། ཡང་མི་ཡིས་དེ་དག་གི་ཕྱོགས་སུ་ཀི་བཏབ་ནས་ན་རེ། ཕྱོགས་བཞི་རུ་འཇིགས་པ་ཡོད་དོ་ཞེས་ཟེར་རོ། ། 30 ཀྱེ་ཧ་ཟོར་གྱི་ཡུལ་མི་ཁྱོད་རྣམས་རྒྱང་རིང་ཡུལ་དུ་བྲོས་ལ་ཕུག་ཏུ་སྡོད་ཅིག ཅི་ལ་ཞེ་ན། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་ཇུས་ངན་བཀོད་དེ་ཁྱོད་ལ་གནོད་བསྐྱལ་བ་དང་། ཁྱོད་ལ་རྒོལ་བར་བསམ་མོ་ཞེས་དཀོན་མཆོག་ཡ་ཝཱེས་གསུངས། 31 ཀྱེ་ཀལ་དི་པ་ཁྱོད་རྣམས་ཡར་ལོངས་ཤིག བློ་བདེ་བག་ཕེབས་ངང་སྡོད་པའི་ཡུལ་མི་རྣམས་ཀྱི་རྩར་སོང་ཞིག དེ་དག་ལ་རྒྱ་སྒོ་དང་སྒོ་གཏན་མེད་པར་གཅིག་པུར་གནས་སོ་ཞེས་དཀོན་མཆོག་ཡ་ཝཱེས་གསུངས། 32 དེ་དག་གི་རྔ་མོང་རྣམས་བཅོམ་ནོར་དུ་འགྱུར་ཞིང་། དེ་དག་གི་སྒོ་ཕྱུགས་གྲངས་མེད་འཕྲོག་པར་འགྱུར། ཡང་ངས་ཡ་ཐོད་ཀྱི་སྐྲ་གཞར་མཁན་དེ་རྣམས་ཕྱོགས་བཞིར་གཏོར་ཞིང་། ཆག་སྒོ་ནི་ཕྱོགས་བཞི་མཚམས་བརྒྱད་ནས་དེ་དག་གི་སྟེང་དུ་འབེབ་པར་བྱའོ་ཞེས་དཀོན་མཆོག་ཡ་ཝཱེས་གསུངས། 33 ཧ་ཟོར་ནི་ཁྱི་སྤྱང་གནས་སར་གྱུར་ཏེ་གཏན་དུ་སྟོངས་ཤིང་། སུ་ཡང་དེར་མི་གནས་ལ། དེར་བྱེས་སུ་སྡོད་མཁན་ཡང་ཡོད་མི་སྲིད་དོ། །

ཨེ་ལཱམ་སྐོར་གྱི་གཏམ།

34 ཡ་ཧུ་དཱའི་རྒྱལ་པོ་ཚིད་ཀི་ཡཱས་སྲིད་སྐྱོང་བའི་ཐོག་མར། ཨེ་ལཱམ་གྱི་སྐོར་ལ་དཀོན་མཆོག་ཡ་ཝཱེའི་བཀའ་ནི་ཡེ་རེམ་ཡཱ་ལ་བྱུང་བ་འདི་ལྟ་སྟེ། 35 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཨེ་ལཱམ་པའི་གཞུ་གཅོག་པར་བྱེད་ཅིང་། དེ་ནི་ཁོ་ཚོས་འཐབ་འཛིང་བྱེད་པའི་གཙོ་ཤུགས་ཡིན། 36 ཡང་ངས་ནམ་མཁའི་ཕྱོགས་བཞི་ནས་རླུང་བཞི་ཨེ་ལཱམ་གྱི་སྟེང་དུ་དྲངས་ནས་དེ་དག་ཕྱོགས་བཞི་རུ་གཏོར་བར་བྱེད་ཅིང་། ཕྱི་རུ་བསྐྲད་པའི་ཨེ་ལཱམ་པ་རྣམས་མི་སླེབས་པའི་ཡུལ་ཁམས་གཅིག་ཀྱང་མེད་དོ། ། 37 ཡང་ངས་ཨེ་ལཱམ་པ་རྣམས་རང་གི་དགྲ་ཟླ་རྣམས་དང་དེ་དག་གི་སྲོག་སྙེག་མཁན་རྣམས་ཀྱི་མདུན་དུ་འཇིགས་པར་བྱེད་ཅིང་། དེ་དག་གི་སྟེང་དུ་ཆག་སྒོ་སྟེ་ངའི་ཁྲོ་གཏུམ་དྲག་པོ་འབེབ་པར་བྱའོ། །ཡང་ངས་དེ་རྣམས་ཚར་མ་བཅད་བར་དུ་དེ་དག་རལ་གྲིས་འདེད་པར་འགྱུར་ཞེས་དཀོན་མཆོག་ཡ་ཝཱེས་གསུངས། 38 ངས་རང་གི་རྒྱལ་ཁྲི་ཨེ་ལཱམ་དུ་འགོད་ཅིང་། དེ་རུ་རྒྱལ་པོ་དང་འགོ་དཔོན་རྣམས་མེད་པར་བྱའོ་ཞེས་དཀོན་མཆོག་ཡ་ཝཱེས་གསུངས། 39 འོན་ཀྱང་མཐའ་མའི་ཉིན་མོ་དག་ལ་ངས་ཨེ་ལཱམ་གྱི་བཙོན་དུ་ཁྲིད་པ་རྣམས་ཕྱིར་ལོག་པར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་ལྔ་བཅུ་པ།

པཱ་པེལ་ལོན་བཙན་འཛིན་བྱས་པ།

1 པཱ་པེལ་ལོན་དང་ཀལ་དི་པའི་ཡུལ་ཁམས་ཀྱི་སྐོར་ལ་དཀོན་མཆོག་ཡ་ཝཱེས་ཡེ་རེམ་ཡཱ་བརྒྱུད་ནས་འདི་སྐད་དུ། 2 ཁྱོད་རྣམས་ཀྱིས་ཡུལ་ཁམས་རྣམས་ཀྱི་ནང་དུ་འདི་ལྟར་སྒྲོགས་ཤིག རྒྱལ་མཚན་བསྒྲེངས་ནས་སྦ་གསང་མེད་པར་འདི་ལྟར་སྒྲོགས་ཤིག པཱ་པེལ་ལོན་ནི་བཙན་འཛིན་བྱེད་ཅིང་པེལ་ལ་ངོ་ཚ་ཐེབས་པ་དང་། མེ་རོ་དག་ནི་འཇིགས་པར་གྱུར། པཱ་པེལ་ལོན་གྱི་རྟེན་རྣམས་སྐྱེངས་ཤིང་མོའི་སྐུ་འདྲ་རྣམས་ཀྱང་འཇིགས་པར་གྱུར། 3 ཅི་ལ་ཞེ་ན། བྱང་ཕྱོགས་ནས་མི་རིགས་ཤིག་དེར་རྒོལ་དུ་འོང་གིན་འདུག དེས་ཁོའི་ཡུལ་ཁམས་སྟོངས་སུ་བཅུག་སྟེ། མི་གཅིག་ཀྱང་གནས་པར་མི་འགྱུར་ལ། མི་ཕྱུགས་གཉིས་ཀ་བྲོས་འགྲོའོ་ཞེས་གསུངས་སོ། ། 4 ཡང་ཉིན་དེ་དང་དུས་དེ་ལ་ཡེས་ར་ཨེལ་པ་རྣམས་ནི་ཡ་ཧུ་དཱ་པ་རྣམས་དང་མཉམ་དུ་འོང་བར་འགྱུར་ལ། དེ་དག་ངུ་ཞོར་དུ་སོང་ནས་རང་གི་དཀོན་མཆོག་ཡ་ཝཱེ་འཚོལ་བར་འགྱུར་ཞེས་དཀོན་མཆོག་ཡ་ཝཱེས་གསུངས། 5 དེ་དག་ཛ་ཡན་གྱི་ཕྱོགས་སུ་འཁོར་ནས་དེའི་ལམ་འདྲི་ཞིང་ན་རེ། ཚུར་ཤོག་དང་། ངེད་ཅག་དུས་གཏན་གྱི་ཁ་ཆད་ཀྱི་ནང་དུ་དཀོན་མཆོག་ཡ་ཝཱེ་དང་འབྲེལ་བར་བྱའོ་ཞེས་ཟེར་བར་འགྱུར། 6 བདག་གི་འབངས་མི་ནི་ཁ་ཐོར་དུ་སོང་བའི་ལུག་དང་འདྲ་ཞིང་། རྫི་བོ་རྣམས་ཀྱིས་དེ་རྣམས་ཀྱི་ལམ་བོར་དུ་བཅུག་པས་དེ་དག་རི་རྒྱུད་རྣམས་རྒྱུ་ཞིང་། རི་རབ་ནས་རི་སྒང་དུ་སོང་སྟེ་རང་གི་ངལ་གསོ་བའི་སྡོད་གནས་བརྗེད་པའོ། ། 7 སུ་ཞིག་དེ་དག་དང་ཕྲད་ན་ཁོ་རྣམས་ཁྱུར་མིད་བཏང་སྟེ། དགྲ་རྣམས་ན་རེ། ངེད་ཅག་ལ་ཉེས་པ་མེད་དོ། །ཅི་ལ་ཞེ་ན། དེ་དག་གིས་སྡོད་གནས་ངོ་མ་ཡིན་པའི་དཀོན་མཆོག་ཡ་ཝཱེ་སྟེ། ཁོ་ཚོའི་ཕ་མེས་རྣམས་ཀྱི་རེ་བ་ཡིན་པའི་དཀོན་མཆོག་ཡ་ཝཱེ་ལ་འགལ་བའི་སྡིག་པ་བྱས་པའི་ཕྱིར་རོ་ཞེས་སྨྲས་སོ། ། 8 ཀྱེ་ང་ཡི་མི་རྣམས། ལུག་ཁྱུའི་མདུན་དུ་འགྲོ་བའི་ར་ཕོ་བཞིན་དུ། ཁྱོད་ཅག་ནི་པཱ་པེལ་ལོན་དང་ཀལ་དི་པའི་ཡུལ་ནས་ཕྲོས་ཤིག 9 ལྟོས་དང་། ངས་མཉམ་འབྲེལ་བྱས་པའི་མི་རིགས་ཆེན་པོ་རྣམས་ལ་བསྐུལ་བར་བྱ་ཞིང་། དེ་རྣམས་བྱང་ཕྱོགས་ཡུལ་ནས་པཱ་པེལ་ལོན་ལ་རྒོལ་དུ་ཁྲིད་འོངས་ནས། དེ་དག་གིས་དམག་བཤམས་ནས་དེ་ལ་རྒོལ་ཞིང་དེ་བཙན་འཛིན་བྱེད་པར་འགྱུར་བ་དང་། དེ་དག་གི་མདའ་ནི་དཔའ་བོ་མདའ་པའི་མདའ་དང་འདྲ་ཞིང་། མདའ་རྐང་གཅིག་ཀྱང་དོན་མེད་དུ་ཕྱིར་མི་ལོག་གོ ། 10 དེ་ནས་ཀལ་དི་ཡུལ་ནི་བཅོམ་ནོར་དུ་འགྱུར་ཞིང་། དེ་འཇོམས་མཁན་ཀུན་གྱི་ཡིད་ཚིམ་པར་འགྱུར་རོ་ཞེས་དཀོན་མཆོག་ཡ་ཝཱེས་གསུངས་སོ། །

པཱ་པེལ་ལོན་དགྲ་ལག་ཏུ་ཤོར་བ།

11 ཀྱེ་ངའི་ནོར་སྐལ་འཕྲོག་མཁན་རྣམས། ཁྱོད་རྣམས་དགའ་ཞིང་མགུ་བ་ནི་གཡུལ་གཅོག་པའི་བ་གཞོན་གྱིས་རྩེད་འཇོ་བྱེད་པ་དང་། རྟ་མཆོག་འཚེར་བ་བཞིན་ཡིན་མོད་ཀྱང་། 12 ཁྱོད་རྣམས་ཀྱི་མ་ནི་སྐྱེངས་པར་འགྱུར་ཞིང་། ཁྱོད་རྣམས་བཙའ་མཁན་དེ་ངོ་ཚ་བར་འགྱུར། ལྟོས་ཤིག མོ་ནི་མི་རིགས་རྣམས་ཀྱི་ནང་དུ་ཆུང་ཤོས་དང་། དབེན་སྟོང་དང་སྐམ་ས། བྱེ་ཐང་བཅས་སུ་འགྱུར་རོ། ། 13 དཀོན་མཆོག་ཡ་ཝཱེའི་ཐུགས་ཁྲོའི་དབང་གིས་པཱ་པེལ་ལོན་དུ་མི་སྡོད་མཁན་མེད་དེ་ཁྱོན་ནས་ས་སྟོང་དུ་འགྱུར་ཞིང་། གནས་དེ་བརྒྱུད་ནས་འགྲོ་མཁན་ཐམས་ཅད་ཞེད་སྣང་ཚ་པོ་སྐྱེ་ཞིང་། དེར་བྱུང་བའི་ཆག་སྒོ་ཡི་རྐྱེན་གྱིས་འཕྱ་དགོད་བྱེད་པར་འགྱུར། 14 ཀྱེ་གཞུ་འཐེན་མཁན་རྣམས། ཁྱོད་ཅག་གིས་པཱ་པེལ་ལོན་གྱི་མཐའ་འཁོར་དུ་དམག་ཤོམས་ཤིག མདའ་ལ་སེར་སྣ་མི་བྱེད་པར་འཕངས་ནས་དེར་རྒོལ་ཞིག ཅི་ལ་ཞེ་ན། དེས་དཀོན་མཆོག་ཡ་ཝཱེ་དང་འགལ་བའི་སྡིག་པ་བྱས་པས་སོ། ། 15 དེའི་མཐའ་ནས་བསྐོར་ཏེ་ཀི་ཐོབས་ཤིག དེས་མགོ་བསྒུར་ཅིང་ལྕོག་མཁར་རྣམས་བརྡིབས་པ་དང་མཁར་རྣམས་བཤིག་གོ །འདི་ནི་དཀོན་མཆོག་ཡ་ཝཱེས་འཁོན་ལན་སློག་པ་ཡིན་ཏེ། ཁྱོད་ཅག་གིས་དེ་ལ་དགྲ་ཤ་ལོངས་ཤིག དེས་ཁྱོད་རྣམས་ལ་ཇི་ལྟར་སྤྱད་ན། ཁྱོད་རྣམས་ཀྱིས་ཀྱང་མོ་ལ་དེ་ལྟར་སྤྱོད་ཅིག 16 ཁྱོད་ཅག་གིས་པཱ་པེལ་ལོན་གྱི་ནང་དུ་ཞིང་རྨོ་མཁན་དང་། སྟོན་ལེན་དུས་ལག་ཏུ་ཟོར་བ་འཛིན་མཁན་ཐམས་ཅད་ཚར་ཆོད་ཅིག དེ་རྣམས་རེ་རེ་གཉའ་གནོན་གཏོང་བའི་རལ་གྲི་ལ་གཡོལ་བའི་ཕྱིར་དུ། རང་གི་མི་རིགས་ཀྱི་རྩར་ཕྱིར་ལོག་ཅིང་། རང་གི་ཕ་ཡུལ་དུ་འབྲོ་བར་འགྱུར་རོ། ། 17 ཡེས་ར་ཨེལ་ནི་ཁ་ཐོར་དུ་སོང་བའི་ལུག་ཡིན་ཏེ། སེང་གེས་དེ་ནི་ཐོར་དུ་བཅུག་པ་ཡིན། ཐོག་མར་ཨ་སུར་རྒྱལ་པོས་དེ་ཁྱུར་མིད་བཏང་བ་དང་། ཕྱིས་སུ་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་དེའི་རུས་པ་རྣམས་གཅོག་གོ ། 18 དེ་བས་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། ལྟོས་ཤིག ངས་སྔོན་ཆད་ཇི་ལྟར་ཨ་སུར་རྒྱལ་པོ་ལ་ཉེས་ཆད་བཅད་པ་ཡིན་ན། པཱ་པེལ་ལོན་གྱི་རྒྱལ་པོ་དང་དེའི་ཡུལ་ཁམས་ལའང་དེ་ལྟར་ཉེས་ཆད་གཅོད་དེ། 19 ངས་ཡེས་ར་ཨེལ་སླར་ཡང་རང་གི་རྩྭ་ཁར་ཁྲིད་ནས། དེ་ཡིས་ཀར་མེལ་དང་པཱ་ཤན་དུ་རྩྭ་བཟའ་ཞིང་། ཨེ་ཕཱར་ཡིམ་རི་ཁུལ་དང་གིལ་ཨད་ཡུལ་དུ་ཡིད་ཚིམ་པར་འགྱུར། 20 ཉིན་མོ་དེ་དང་དུས་དེ་ལ་ཁྱོད་ཀྱིས་ཡེས་ར་ཨེལ་གྱི་སྡིག་པ་བཙལ་ཡང་མི་རྙེད་ལ། ཡ་ཧུ་དཱའི་སྡིག་པ་བཙལ་ཡང་རྙེད་པར་མི་འགྱུར། ཅི་ལ་ཞེ་ན། ངས་ལུས་སུ་བཅུག་པ་རྣམས་ཀྱི་སྡིག་པ་བསལ་བར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། །

དཀོན་མཆོག་གིས་པཱ་པེལ་ལོན་ལ་ཉེས་ཆད་བཅད་པ།

21 ཁྱོད་ཡར་སོང་ནས་མེ་རཱ་ཏ་ཡིམ་གྱི་གནས་ལ་རྒོལ་ཞིག ཡང་ཕེ་ཀོད་ཀྱི་མི་སྡེ་ལ་རྒོལ་ནས། དེ་དག་འདེད་བཅོམ་བྱས་ཏེ་རྩ་མེད་དུ་ཐོངས་ཤིག ངས་ཁྱོད་ལ་བསྒོས་པའི་བཀའ་བཞིན་དུ་བྱོས་ཤིག་ཅེས་དཀོན་མཆོག་ཡ་ཝཱེས་གསུངས། 22 ཡུལ་ཁམས་སུ་འཐབ་མོའི་འུར་སྒྲ་དང་འཇིག་པ་ཆེན་པོ་ཡོད། 23 ས་གཞི་ཡོངས་ལ་རྡུང་བའི་ཐོ་བ་དེ་ཅི་ལྟར་བཅག་ནས་གཏོར་བ་ཡིན་ནམ། མི་རིགས་རྣམས་ཀྱི་ཁྲོད་དུ་པཱ་པེལ་ལོན་ནི་ཅི་ལྟར་འཇིགས་པའི་གནས་སུ་གྱུར་པ་ཡིན་ནམ། 24 ཀྱེ་པཱ་པེལ་ལོན། ངས་ཁྱོད་ཀྱི་ཕྱིར་དུ་རྙི་རྒྱ་བཙུགས་ནས། ཁྱོད་དེའི་ནང་དུ་ཚུད་ཀྱང་མ་ཚོར་ཏེ། ཁྱོད་ནི་རྙེད་ནས་བཟུང་བ་ཡིན་ནོ། །ཅི་ལ་ཞེ་ན། ཁྱོད་ཀྱིས་དཀོན་མཆོག་ཡ་ཝཱེ་ལ་འགོག་རྒོལ་བྱས་པས་སོ། ། 25 དཀོན་མཆོག་ཡ་ཝཱེས་ཉིད་ཀྱི་དམག་ཆས་ཀྱི་མཛོད་སྒོ་ཕྱེས་ནས། ཉིད་ཀྱི་ཐུགས་ཁྲོའི་མཚོན་ཆ་རྣམས་བཏོན་པ་སྟེ། ཅི་ལ་ཞེ་ན། འདི་ནི་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་ཀལ་དི་པའི་ཡུལ་དུ་མཛད་དགོས་པ་ཡིན་ནོ། ། 26 ཁྱོད་རྣམས་རྒྱང་རིང་གི་ས་མཚམས་ནས་འོངས་ཏེ་རྒོལ་བར་གྱིས་ཤིག དེའི་འབྲུ་མཛོད་རྣམས་ཁ་ཕྱེས་ནས་ས་ཕུང་མཐོན་པོ་ལྟར་བརྩིགས་ལ། རྩ་བ་ནས་མེད་པར་བྱས་ཏེ་ཅི་ཡང་ལུས་པར་མ་བྱེད་ཅིག 27 དེའི་བ་ཕྲུག་ཐམས་ཅད་སོད་ཅིག དེ་དག་གསོད་གཅོད་ཐེབས་པར་མར་འགྲོ་རུ་ཆུག དེ་རྣམས་ཀྱི་ཉིན་མོ་སྟེ་ཉེས་ཆད་ཕོག་པའི་དུས་ལ་སླེབས་པས། དེ་དག་ལ་ཆག་སྒོ་འབྱུང་བར་འགྱུར། 28 པཱ་པེལ་ལོན་ནས་ཐར་བའི་ཡུལ་འཁྱར་པ་རྣམས་ཀྱིས། ཛ་ཡན་དུ་རང་ཅག་གི་དཀོན་མཆོག་ཡ་ཝཱེས་ཉིད་ཀྱི་མཆོད་ཁང་གི་ཕྱིར་དུ་འཁོན་ལན་ཅི་ལྟར་སློག་པ་ཁྱབ་བསྒྲགས་བྱེད་པའོ། ། 29 ཁྱོད་ཅག་གིས་མདའ་པ་ཐམས་ཅད་བསྡུས་ཏེ་པཱ་པེལ་ལོན་ལ་རྒོལ་བར་གྱིས་ཤིག པཱ་པེལ་ལོན་གྱི་མཐའ་འཁོར་དུ་དམག་སྒར་བཙུགས་ཏེ་མི་གཅིག་ཀྱང་འབྲོ་བར་མ་འཇུག དེས་གང་ཞིག་སྤྱད་པ་བཞིན་དུ་དེ་ལ་འཁོན་ལན་སློགས་ཤིག དེས་ཇི་ལྟར་བྱས་ན་ཁྱོད་ཅག་གིས་ཀྱང་དེ་ལྟར་བྱོས་ཤིག ཅི་ལ་ཞེ་ན། དེས་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དམ་པ་ཉིད་ལ་ང་རྒྱལ་བཅངས་ནས་འགོག་རྒོལ་བྱས་པས་སོ། ། 30 དེ་བས་མོའི་དར་མ་རྣམས་ནི་ཐང་ཆེན་དུ་འགྱེལ་ཞིང་། ཉིན་མོ་དེ་ལ་དམག་མི་ཐམས་ཅད་ཁ་རོག་ཏུ་སྡོད་པར་འགྱུར་ཞེས་དཀོན་མཆོག་ཡ་ཝཱེས་གསུངས། 31 ལྟོས་ཤིག ངས་ང་རྒྱལ་ཅན་ཁྱོད་དགྲ་རུ་འཛིན་ཏེ། ཅི་ལ་ཞེ་ན། ཁྱོད་ཀྱི་ཉིན་མོ་སྟེ་ངས་ཁྱོད་ལ་ཉེས་ཆད་གཅོད་པའི་དུས་ལ་སླེབས་པས་སོ་ཞེས་དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་གསུངས། 32 ང་རྒྱལ་ཅན་ནི་འདྲེད་ཅིང་འགྱེལ་བར་འགྱུར་ལ་སུས་ཀྱང་དེ་སློང་བར་མི་བྱེད། ངས་དེའི་གྲོང་ཁྱེར་རྣམས་ལ་མེ་སྦར་ནས་མཐའ་འཁོར་ལ་ཡོད་པ་ཐམས་ཅད་ཁྱུར་མིད་གཏོང་བར་འགྱུར་རོ། ། 33 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཡེས་ར་ཨེལ་པ་རྣམས་དང་ཡ་ཧུ་དཱ་པ་རྣམས་ལ་མཉམ་དུ་བརྙས་བཅོས་ཐེབས་པ་དང་། དེ་དག་འཛིན་མཁན་ཀུན་གྱིས་དེ་དག་དམ་པོར་བཟུང་ནས་སྒྲོལ་བར་མི་བྱའོ། ། 34 དེ་དག་སྐྱོབ་མཁན་གཙོ་བོ་ཁོང་ནི་ནུས་མཐུ་ལྡན་པ་ཡིན་ཏེ། ཁོང་གི་མཚན་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལགས་པས། ཁོང་གིས་དེ་དག་གི་ཕྱིར་དུ་དག་འབུད་གསལ་ཐག་ཆོད་པ་བྱེད་ཅིང་། ས་གཞི་ཡོངས་བདེ་ལ་འགོད་པའི་ཕྱིར་ཡིན་མོད། འོན་ཀྱང་པཱ་པེལ་ལོན་གྱི་མི་རྣམས་ལ་ཁོང་གིས་དཀྲོག་རྐྱེན་སློང་བར་འགྱུར་རོ་ཞེས་གསུངས་སོ། ། 35 ཡང་རལ་གྲི་ནི་ཀལ་དི་པ་དང་པཱ་པེལ་ལོན་གྱི་མི་རྣམས་དང་། དེའི་འགོ་དཔོན་རྣམས་དང་མཁས་པ་རྣམས་ཀྱི་སྟེང་དུ་འབབ་བར་འགྱུར་ཞེས་དཀོན་མཆོག་ཡ་ཝཱེས་གསུངས། 36 ཁེངས་རློམ་ཅན་གྱི་སྟེང་དུ་རལ་གྲི་ཞིག་འབབ་ཅིང་ཁོ་རྣམས་རྨོངས་པར་འགྱུར། དེའི་དཔའ་བོ་རྣམས་ཀྱི་སྟེང་དུ་རལ་གྲི་ཞིག་འབབ་ཅིང་དེ་རྣམས་འཇིགས་པར་འགྱུར། 37 དེའི་རྟ་དང་ཤིང་རྟ་དང་། དེའི་ནང་དུ་སྡོད་པའི་མི་རིགས་འདྲེས་མ་ཀུན་གྱི་སྟེང་དུ་རལ་གྲི་ཞིག་འབབ་ཅིང་དེ་རྣམས་བུད་མེད་བཞིན་དུ་འགྱུར། དེའི་རིན་པོ་ཆེ་རྣམས་ཀྱི་སྟེང་དུ་རལ་གྲི་ཞིག་འབབ་ཅིང་དེ་རྣམས་ཕྲོགས་ནས་འཁྱེར་བར་འགྱུར། 38 དེའི་ཆུ་རྣམས་ཀྱི་སྟེང་དུ་ཐན་པ་འབྱུང་ཞིང་དེ་རྣམས་སྐམ་པར་འགྱུར། ཅི་ལ་ཞེ་ན། འདི་ནི་བརྐོས་སྐུ་རྣམས་ཀྱི་ཡུལ་ཁམས་ཡིན་ལ་མི་ནི་འཇིགས་སུ་རུང་བའི་སྐུ་འདྲའི་དབང་གིས་སྨྱོ་བས་སོ། ། 39 དེ་བས་དབེན་སྟོང་གི་རི་དྭགས་དང་འཕར་སྤྱང་དེ་རུ་གནས་ཤིང་། རྔ་བྱ་རྣམས་ཀྱང་དེར་གནས་པ་དང་། ཕྱིན་ཆད་ནམ་ཡིན་ཡང་དེ་རུ་མི་སྡོད་མཁན་མེད་ལ། མི་རབས་ནས་མི་རབས་བར་དུ་མི་སྡོད་མཁན་མེད་དོ། ། 40 དཀོན་མཆོག་གིས་ཇི་ལྟར་སཱ་དོམ་དང་གཱ་མོ་ར་དང་། དེའི་ཉེ་འཁོར་གྱི་གྲོང་ཁྱེར་རྣམས་ཕམ་པར་བཟོས་པ་བཞིན། པཱ་པེལ་ལོན་དུ་སྡོད་མཁན་མི་གཅིག་ཀྱང་མེད་ལ། སུ་ཡང་དེ་རུ་བྱེས་སུ་སྡོད་པར་མི་འགྱུར་ཞེས་དཀོན་མཆོག་ཡ་ཝཱེས་གསུངས་སོ། ། 41 ལྟོས་ཤིག དམག་དཔུང་ཞིག་བྱང་ཕྱོགས་ནས་འོང་གིན་འདུག ས་གཞིའི་མཐའ་མཚམས་ནས་མི་རིགས་ཆེན་པོ་ཞིག་དང་རྒྱལ་པོ་རྣམས་ཀྱང་བསྐུལ་ནས་སླེབས་ཤིང་། 42 དེ་དག་གི་ལག་ཏུ་གཞུ་དང་མདུང་བཟུང་སྟེ་གདུག་རྩུབ་ཆེ་ལ་སྙིང་རྗེ་མེད་པ་དང་། རྒྱ་མཚོའི་རྦ་རླབས་འཕྱུར་བ་ནང་བཞིན་དེ་དག་གིས་ང་རོ་འདོན། ཀྱེ་པཱ་པེལ་ལོན་གྱི་བུ་མོ་ལགས། དེ་རྣམས་རྟ་ལ་ཞོན་ནས་བསླེབ་ཅིང་གཡུལ་ངོར་ཞུགས་པའི་དམག་མི་ནང་བཞིན་གྲལ་བསྒྲིགས་ཏེ་ཁྱོད་ལ་རྒོལ་བར་འགྱུར། 43 པཱ་པེལ་ལོན་གྱི་རྒྱལ་པོས་དེ་དག་སྐོར་གྱི་གཏམ་ཐོས་པ་དང་ལག་རྩ་ལྷོད་དེ། ཟུག་རྔུ་དྲག་པོས་གདུངས་ནས་སྐྱེ་གཟེར་རྒྱག་པའི་བུད་མེད་ལྟར་ན་ཟུག་ལང་ངོ་། ། 44 ལྟོས་ཤིག སེང་གེ་ཇི་ལྟར་ཡོར་དན་གཙང་པོ་འགྲམ་གྱི་ནགས་ཚལ་ནས་ཐོན་ཏེ་གནས་ཡུལ་བརྟན་པོར་རྒོལ་བ་བཞིན། ངས་ཀལ་དི་པ་ནི་སྐད་ཅིག་ཙམ་ལ་གནས་འདི་ལས་སྐྲོད་པར་བྱའོ། །ངས་སུ་ཞིག་བདམས་པ་ཡིན་ན་དེ་མངགས་ནས་ཡུལ་ཁམས་འདི་སྐྱོང་བར་བྱ་སྟེ། ང་དང་འདྲ་བ་སུ་ཡོད་དམ། སུ་ཞིག་གིས་ང་ཁྲིམས་སར་བོས་ནས་འདྲི་གཅོད་བྱེད་ནུས་སམ། ངའི་མདུན་དུ་འགྲེང་ནུས་པའི་རྫི་བོ་སུ་ཡོད་དམ་ཞེས་གསུངས་སོ། ། 45 དེའི་ཕྱིར། དཀོན་མཆོག་ཡ་ཝཱེས་པཱ་པེལ་ལོན་ལ་རྒོལ་བའི་ཐབས་ཇུས་དང་། ཀལ་དི་པའི་ཡུལ་ལ་རྒོལ་བའི་ཐུགས་དགོངས་ལ་ཁྱོད་རྣམས་ཀྱིས་ཉོན་དང་། དགྲ་བོས་དེ་དག་གི་ལུག་ཁྱུ་ནང་གི་ཉམས་ཆུང་དག་འདྲུད་པར་འགྱུར་ཞིང་། དེ་དག་གི་རྩྭ་ས་ཡང་དབེན་སྟོང་དུ་འགྱུར་རོ། ། 46 པཱ་པེལ་ལོན་བཙན་བཟུང་བྱས་པའི་སྒྲ་ཡིས་ས་གཞི་འདར་ཞིང་། མི་ཡིས་ཡུལ་ཁམས་ཀུན་ཏུ་འོ་དོད་འདོན་པའི་སྒྲ་ཐོས་པར་འགྱུར་རོ། །

ལེའུ་ང་གཅིག་པ།

པཱ་པེལ་ལོན་ལ་ཡང་བསྐྱར་ཉེས་ཆད་བཅད་པ།

1 དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་འཇོམས་བྱེད་ཀྱི་རླུང་ཞིག་སློང་བར་བྱ་སྟེ། པཱ་པེལ་ལོན་དང་ལེ་ཀཱ་མཱེ་རུ་སྡོད་པའི་མི་རྣམས་ལ་རྒོལ་བར་བྱའོ། ། 2 ཡང་ངས་ཕྱི་ཕྱོགས་པ་རྣམས་པཱ་པེལ་ལོན་དུ་མངགས་ནས། ཁོ་ཚོས་དེ་གཏོར་ཞིང་དེའི་ཡུལ་ཁམས་རྡུལ་དུ་བརླག་པར་བྱེད། ཡང་དེ་ལ་ཆག་སྒོ་འབྱུང་བའི་དུས་སུ། ཁོ་རྣམས་ཀྱིས་དེ་ལ་ཕྱོགས་བཞི་ནས་རྒོལ་བར་འགྱུར། 3 གཞུ་འཐེན་མཁན་ལ་གཞུ་འཐེན་དུ་མ་འཇུག་ཅིག དེ་ལ་ཁྲབ་རྨོག་གྱོན་དུ་མ་འཇུག་ཅིག པཱ་པེལ་ལོན་གྱི་དར་མ་དག་ལ་སྙིང་རྗེ་མ་སྒོམས་ཤིག དེའི་དམག་དཔུང་ནི་རྩ་བ་ནས་མེད་པར་བཟོས་ཤིག 4 དེ་དག་ཀལ་དི་པའི་ཡུལ་དུ་བསད་ནས་འགྱེལ་བར་འགྱུར་ཞིང་། པཱ་པེལ་ལོན་གྱི་སྲང་ལམ་དུ་བསྣུན་པར་འགྱུར་ཞེས་གསུངས། 5 ཡེས་ར་ཨེལ་དང་ཡ་ཧུ་དཱའི་ཡུལ་ཁམས་སུ་ཡེས་ར་ཨེལ་གྱི་དམ་པ་ཉིད་ལ་རྒྱབ་འགལ་བྱས་པའི་སྡིག་པ་ཡིས་བཀང་ན་ཡང་། དེའི་དཀོན་མཆོག་སྟེ་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་དེ་ནི་མ་དོར་རོ། ། 6 ཁྱོད་རྣམས་པཱ་པེལ་ལོན་ནས་ཕྲོས་ཤིག་དང་། རེ་རེས་རང་གི་སྲོག་སྐྱོབས་ཤིག དེའི་སྡིག་པ་ནང་དུ་ལྷུང་ནས་མཉམ་དུ་འཆི་བར་མ་འགྱུར་ཞིག ཅི་ལ་ཞེ་ན། འདི་ནི་དཀོན་མཆོག་ཡ་ཝཱེས་འཁོན་ལན་སློག་པའི་དུས་ཏེ། ཁོང་གིས་པཱ་པེལ་ལོན་གྱི་ཕྱོགས་སུ་ལན་འཇལ་ངེས་ཡིན། 7 པཱ་པེལ་ལོན་ནི་སྔར་ནས་དཀོན་མཆོག་ཡ་ཝཱེའི་ཕྱག་གི་གསེར་ཕོར་ཞིག་ཡིན་ཏེ། དེས་ས་གཞི་ཚང་མ་བཟི་བར་བྱས། མི་རིགས་རྣམས་ཀྱིས་དེའི་རྒུན་ཆང་འཐུངས་བས་སྨྱོས་པར་གྱུར་ཏེ། 8 པཱ་པེལ་ལོན་ནི་གློ་བུར་ཉིད་ལ་འགྱེལ་ནས་བཤིག་པར་གྱུར་ལ། དེའི་དོན་དུ་ངུ་འབོད་བྱོས་ཤིག དེའི་ཟུག་གཟེར་གྱི་ཕྱིར་སྤོས་དཀར་དྲངས་ཤིག་དང་། ཡང་ན་དེ་གསོ་བར་འགྱུར་ཡང་སྲིད། 9 ངེད་ཀྱིས་པཱ་པེལ་ལོན་གསོ་བར་འདོད་ནའང་དེའི་ནད་མ་སངས་བས། དེ་དང་འབྲལ་བར་གྱིས་ཤིག་དང་། བདག་ཅག་རང་རང་གི་ཡུལ་དུ་ལོག་པར་བྱའོ། །ཅི་ལ་ཞེ་ན། དེར་ཐེབས་པའི་ཉེས་ཆད་ནི་བར་སྣང་དུ་སླེབས་ཤིང་། ནམ་མཁའི་བར་དུའང་སླེབས་པའོ། ། 10 དཀོན་མཆོག་ཡ་ཝཱེས་རང་ཅག་གི་དྲང་བདེན་མངོན་པར་མཛད་པས། ཤོག་དང་། རང་ཅག་གིས་ཛ་ཡན་དུ་རང་རེའི་དཀོན་མཆོག་ཡ་ཝཱེའི་མཛད་རྗེས་འཆད་པར་བྱའོ། ། 11 ཁྱོད་རྣམས་ཀྱིས་མདའ་རྩེ་རྡོར་དང་། ཕུབ་རྣམས་དམ་དུ་ཟུངས་ཤིག དཀོན་མཆོག་ཡ་ཝཱེས་པཱ་པེལ་ལོན་ནི་མེད་པར་མཛད་པའི་ཐུགས་ཐག་བཅད་པས་ན། མཱ་ཏི་པའི་རྒྱལ་པོའི་སེམས་དཀྲུགས་སོ། །ཅི་ལ་ཞེ་ན། འདི་ནི་དཀོན་མཆོག་ཡ་ཝཱེས་འཁོན་ལན་སློག་པ་སྟེ། ཁོང་གི་མཆོད་ཁང་གི་དོན་དུ་ལན་སློག་པ་ཡིན་ནོ། ། 12 ཁྱོད་ཅག་གིས་དར་རྣམས་བསྒྲེངས་ཏེ་པཱ་པེལ་ལོན་གྱི་མཁར་རྣམས་ལ་རྒོལ་ཞིག མེལ་ཚེ་བརྟན་པོ་བྱོས་ལ་སོ་པ་རྣམས་ཞོག་ཅིག འཇབ་ས་རྣམས་ཤོམས་ཤིག ཅི་ལ་ཞེ་ན། དཀོན་མཆོག་ཡ་ཝཱེས་པཱ་པེལ་ལོན་གྱི་མི་རྣམས་ཀྱི་ཆེད་དུ་གསུངས་པ་ལྟར། ཁོང་གིས་དེ་བཞིན་དགོངས་པར་མ་ཟད་དེ་བཞིན་མཛད་པར་འགྱུར་རོ། ། 13 ཀྱེ་ཆུ་རྣམས་ཀྱི་སྟེང་དུ་སྡོད་ཅིང་གཏེར་མང་པོ་ཡོད་པ་ཁྱོད་ཀྱི་མཐའ་མར་སླེབས་ཏེ། ཁྱོད་ཀྱི་འདོད་པ་ཁ་བཀང་བའོ། ། 14 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་རང་ཉིད་དཔང་དུ་བཙུགས་ནས་མནའ་བཞེས་ཏེ་འདི་སྐད་དུ། ངས་ཆ་ག་འབུ་ནི་ག་ས་གང་དུ་བཀང་བ་བཞིན་དགྲ་རྣམས་ཁྱོད་ཀྱི་ཡུལ་ཁམས་སུ་ཁྱབ་པར་བྱ་སྟེ། དེ་དག་གིས་ངར་སྐད་སྒྲོག་བཞིན་ཁྱོད་ལ་རྒོལ་བར་འགྱུར་རོ་ཞེས་གསུངས་སོ། །

དཀོན་མཆོག་ལ་བསྟོད་བསྔགས་བརྗོད་པའི་སྙན་ཚིག

15 དཀོན་མཆོག་ཡ་ཝཱེས་ཉིད་ཀྱི་ནུས་མཐུ་ལ་བརྟེན་ནས་ས་གཞི་བཀོད་ཅིང་། ཉིད་ཀྱི་ཤེས་རབ་ཀྱིས་འཇིག་རྟེན་མཛད་པ་དང་། ཡང་ཁོང་གི་མཁྱེན་རབ་ཀྱིས་ཨ་སྔོན་དབྱིངས་རྣམས་བཏིངས། 16 ཁོང་གིས་གསུང་སྐད་འདོན་དུས་ནམ་མཁའ་ནས་ཆུ་རྣམས་འཕྱུར་ཞིང་། ཁོང་གིས་ས་མཐའ་ནས་སྤྲིན་དང་སྨུག་པ་ལང་བར་མཛད་པ་དང་། ཆར་བ་དང་ཆབས་ཅིག་གློག་དམར་འཁྱུག་པར་མཛད། ཉིད་ཀྱི་གཏེར་མཛོད་རྣམས་ལས་རླུང་ཡང་འདོན་ནོ། ། 17 མི་རེ་རེ་དུད་འགྲོ་དང་འདྲ་སྟེ་ཤེས་བྱ་མེད་ལ། དངུལ་མགར་རྣམས་ནི་རང་རང་གི་སྐུ་འདྲའི་རྐྱེན་གྱིས་ངོ་ཚ་བ་དང་། དེས་བླུགས་པའི་སྐུ་འདྲ་རྣམས་ནི་རྫུས་མ་ཡིན་ལ་དེ་དག་གི་ནང་དུ་དབུགས་ཀྱང་མེད་དོ། ། 18 སྐུ་འདྲ་ཐམས་ཅད་སྙིང་པོ་མེད་པ་དང་། དེ་ནི་མི་ལ་མགོ་སྐོར་གཏོང་བྱེད་ཙམ་ཡིན་ཏེ། ཉེས་ཆད་གཅོད་པའི་དུས་སུ་སླེབས་ཚེ་དེ་དག་མེད་པར་བཟོ་ངེས་ཡིན། 19 ཡང་ཡ་ཀོབ་ཀྱི་ཐོབ་སྐལ་ནི་དེ་འདྲ་མིན་ཏེ། ཅི་ལ་ཞེ་ན། ཁོང་ནི་ཐམས་ཅད་འགོད་མཁན་གཙོ་བོ་ཡིན་པས་སོ། །ཡེས་ར་ཨེལ་ཡང་ཁོང་གི་ནོར་སྐལ་གྱི་ཚོ་ཁག་ཡིན་པ་དང་། ཁོང་གི་མཚན་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལགས་སོ། ། 20 ཁྱོད་ནི་ངའི་རྒྱག་བྱེད་ཀྱི་སྟ་རེ་དང་འཐབ་མོའི་མཚོན་ཆ་ཡིན་ཏེ། ངས་ཁྱོད་བརྒྱུད་ནས་མི་རྣམས་རྡུལ་དུ་བརླག་ཅིང་། རྒྱལ་ཕྲན་རྣམས་མེད་པར་བྱའོ། ། 21 ངས་ཁྱོད་བརྒྱུད་ནས་རྟ་དང་སྐྱ་མི་གཉིས་པོ་རྡུལ་དུ་བརླག་ཅིང་། ཤིང་རྟ་དང་དེའི་ནང་དུ་སྡོད་མཁན་གཉིས་ཀ་རྡུལ་དུ་བརླག་པར་བྱའོ། ། 22 ངས་ཁྱོད་བརྒྱུད་ནས་སྐྱེས་པ་དང་བུད་མེད་གཉིས་ཀ་རྡུལ་དུ་བརླག་ཅིང་། རྒན་པ་དང་ན་གཞོན་གཉིས་ཀ་རྡུལ་དུ་བརླག་པ་དང་། གཞོན་ནུ་ཕོ་མོ་གཉིས་ཀའང་རྡུལ་དུ་བརླག་པར་བྱའོ། ། 23 ངས་ཁྱོད་བརྒྱུད་ནས་རྫི་བོ་དང་དེའི་ཕྱུགས་ཁྱུ་རྡུལ་དུ་བརླག་ཅིང་། ཞིང་པ་དང་དེའི་རྨོན་གླང་རྡུལ་དུ་བརླག་པ་དང་། བཀའ་བློན་དང་བློན་པོ་རྣམས་ཀྱང་རྡུལ་དུ་བརླག་པར་བྱའོ། །

པཱ་པེལ་ལོན་ལ་ཉེས་ཆད་གཅོད་པ།

24 པཱ་པེལ་ལོན་དང་ཀལ་དི་པའི་མི་ཐམས་ཅད་ཀྱིས་ཛ་ཡན་དུ་སྤྱད་པའི་ངན་སྤྱོད་ཀུན་གྱི་ཕྱིར་དུ། ངས་ཁྱོད་ཚོའི་མིག་མདུན་དུ་དེ་དག་ལ་འཁོན་ལན་སློག་པར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། ། 25 ཀྱེ་ཚར་གཅོད་བྱེད་པའི་རི་བོ། ས་གཞི་ཐམས་ཅད་རྩ་མེད་དུ་གཏོང་བའི་རི་བོ། ལྟོས་ཤིག ངས་ཁྱོད་ནི་དགྲ་རུ་བཟུང་སྟེ། ངས་ཁྱོད་ཀྱི་སྟེང་དུ་རང་གི་ལག་པ་བརྐྱངས་ཏེ་རྒོལ་བར་འགྱུར་ལ། བྲག་རྣམས་ལས་ཁྱོད་བསྒྲིལ་བར་བཅུག་ནས། ཁྱོད་ནི་མེས་བསྲེགས་པའི་རི་བོར་བྱའོ། ། 26 དེ་ནས་མི་ཡིས་ཁང་པའི་གྲུ་རྡོ་བྱེད་དུ་ཁྱོད་ལས་མི་ལེན་པ་དང་། རྨང་རྡོ་ཡང་ཁྱོད་ལས་མི་ལེན་ནོ། །ཅི་ལ་ཞེ་ན། ཁྱོད་ནི་དུས་རྟག་ཏུ་ཞིག་རོར་ལུས་པར་འགྱུར་རོ་ཞེས་དཀོན་མཆོག་ཡ་ཝཱེས་གསུངས་སོ། ། 27 ཁྱོད་ཅག་གིས་ཡུལ་ཁམས་ནང་དུ་དར་རྣམས་བསྒྲེངས་ཏེ། མི་རིགས་རྣམས་ཀྱི་ཁྲོད་དུ་རྭ་དུང་བུས་ཤིག མི་རིགས་རྣམས་ཀྱིས་པཱ་པེལ་ལོན་ལ་འཐབ་པར་གྲ་སྒྲིག་བྱོས་ཤིག ཡང་ཨ་ར་རད་དང་མིན་ནི་དང་། ཨ་ཤ་ཀེ་ནཱ་ཡི་རྒྱལ་ཕྲན་རྣམས་བསྡུས་ཏེ་དམག་དཔོན་མངགས་ནས་དེར་རྒོལ་དུ་ཆུག་དང་། ཡང་ཆ་ག་འབུ་བཞིན་དུ་རྟ་རྣམས་དྲངས་ནས། 28 མི་རིགས་རྣམས་དང་མཱ་ཏི་པའི་རྒྱལ་པོ་དང་། བཀའ་བློན་དང་བློན་པོ་རྣམས་དང་། དེ་དག་གིས་བཟུང་བའི་ཡུལ་ཁམས་ཐམས་ཅད་ཀྱིས་དེ་ལ་རྒོལ་བར་རྩོམ་དགོས། 29 དེ་ནས་ས་གཞི་འདར་ཞིང་གཅུ་གྲིམ་རྒྱག་གོ །ཅི་ལ་ཞེ་ན། པཱ་པེལ་ལོན་ནང་དུ་མི་གཅིག་ཀྱང་མི་གནས་པ་དང་སྟོངས་པར་མཛད་དུ་དཀོན་མཆོག་ཡ་ཝཱེའི་དགོངས་པ་རྣམས་གཏན་ལ་ཕབ་པས་སོ། ། 30 པཱ་པེལ་ལོན་གྱི་དཔའ་བོ་རྣམས་ཀྱིས་དམག་འཁྲུག་མཚམས་བཞག་སྟེ་བཙན་རྫོང་ནང་དུ་སྦས་པ་དང་། དེ་དག་གི་སྟོབས་ཤུགས་ཉམས་ཏེ་བུད་མེད་ལྟ་བུར་གྱུར་ཏོ། །ཡང་པཱ་པེལ་ལོན་གྱི་སྡོད་གནས་དག་མེས་བསྲེགས་ཤིང་སྒོ་གཏན་རྣམས་བཅགས་སོ། ། 31-32 པཱ་པེལ་ལོན་གྱི་རྒྱལ་པོ་ལ། ཁྱེད་ཀྱི་གྲོང་ཁྱེར་གྱི་ཕྱོགས་བཞི་པོ་བླངས་ཤིང་། རབ་ཁ་རྣམས་བཙན་བཟུང་བྱས་ཏེ་འདམ་གཞུང་རྣམས་མེས་བསྲེགས་པ་དང་། དམག་རྣམས་ཀྱང་འཇིགས་པར་གྱུར་ཏོ་ཞེས་ཞུ་བའི་བང་ཆེན་རྣམས་ཕན་ཚུན་གདོང་ཐུག་རྒྱག་པ་དང་། འཕྲིན་སྐྱེལ་མཁན་རྣམས་ཀྱང་ཕན་ཚུན་འཕྲད་དོ། ། 33 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། པཱ་པེལ་ལོན་གྱི་བུ་མོ་ནི་ཚར་མ་རྡུང་སའི་གཡུལ་ཁ་དང་མཚུངས་ཏེ། ཅང་མི་འགོར་བར་དེ་བསྡུ་བའི་སྐབས་ལ་སླེབ་པར་འགྱུར་རོ་ཞེས་གསུངས། 34 ཡེས་ར་ཨེལ་པ་རྣམས་ཀྱིས་འདི་ལྟར། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་ང་རང་ཁྱུར་མིད་བཏང་ནས་ང་རང་བརྫིས་པ་དང་། ང་རང་སྣོད་སྟོང་དུ་འགྱུར་བར་བྱས། ཁོ་ནི་ཆུ་སྲིན་ཞིག་དང་འདྲ་བར་ང་ཁྱུར་མིད་བཏང་ཞིང་། ང་ནི་ཟས་མཆོག་བཞིན་ཁོའི་ཁོག་པར་བཀང་བར་བཅུག་སྟེ། ཡང་ང་རང་བསྐྲད་པ་ཡིན་ནོ་ཞེས་སྨྲའོ། ། 35 ཡང་ཛ་ཡན་གྱི་མི་རྣམས་ཀྱིས་འདི་ལྟར། ང་དང་ངའི་ཤ་ཁྲག་གིས་མྱངས་པའི་གདུག་རྩུབ་དེ་ཕྱིར་པཱ་པེལ་ལོན་གྱི་སྟེང་དུ་འབབ་པར་ཤོག་ཅེས་སྨྲ་བར་འགྱུར་ཞིང་། ཡེ་རུ་སཱ་ལེམ་གྱི་མི་རྣམས་ཀྱིས་འདི་ལྟར། ངེད་རྣམས་ལས་ཁྲག་བཞུར་བའི་ཉེས་ཆད་ནི་ཀལ་དི་པའི་སྟེང་དུ་འཕོག་གྱུར་ཅིག་ཅེས་སྨྲ་བར་འགྱུར་རོ། །

དཀོན་མཆོག་ཡ་ཝཱེས་ཡེས་ར་ཨེལ་ལ་རོགས་རམ་མཛད་པ།

36 དེ་བས་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཁྱོད་ཀྱི་དོན་དུ་དཀར་འདོན་པ་དང་། ཁྱོད་ཀྱི་དོན་དུ་འཁོན་ལན་སློག་པར་བྱ་སྟེ། ངས་པཱ་པེལ་ལོན་གྱི་རྒྱ་མཚོ་སྐམ་པར་བྱེད་ཅིང་། དེའི་ཆུ་མགོ་ཡང་སྐམ་པར་བྱའོ། ། 37 པཱ་པེལ་ལོན་ནི་ཞིག་རོ་དང་ཁྱི་སྤྱང་གི་ཚང་དུ་གྱུར་ནས། འཇིགས་སུ་རུང་བ་དང་འཕྱ་དགོད་བྱེད་ཡུལ་དུ་འགྱུར་ཞིང་སྡོད་མཁན་གཅིག་ཀྱང་མེད་དོ། ། 38 དེ་དག་གིས་སེང་གེ་དར་མ་བཞིན་ང་རོ་སྒྲོག་ཅིང་། སེང་ཕྲུག་ལྟར་ངར་སྐད་འདོན་པ་ཡིན། 39 དེ་དག་ལ་ཟ་འདོད་ཆེ་བའི་དུས་སུ། ངས་དེ་དག་ལ་གསོལ་སྟོན་བཤམས་ནས་ཁོ་ཚོ་བཟི་རུ་བཅུག་སྟེ་དགའ་བར་བྱེད་པ་དང་། དེ་དག་ལ་དུས་གཏན་དུ་གཉིད་འཐིབས་ནས་མི་སད་དོ་ཞེས་དཀོན་མཆོག་ཡ་ཝཱེས་གསུངས། 40 ངས་དེ་དག་ནི་ལུ་གུ་བཞིན་དང་། ལུག་ཐུག་དང་ར་ཐུག་ལྟར་བཤས་རར་ཤན་པའི་དྲུང་དུ་འཁྲིད་པར་བྱའོ། ། 41 ཤེ་ཤག་ནི་ཅི་ལྟར་རྒོལ་ནས་བླངས་པ་ཡིན་ནམ། ས་གཞི་ཡོངས་ཀྱིས་བསྟོད་པ་དེ་ཅི་ལྟར་བཙན་བཟུང་བྱས་པ་ཡིན་ནམ། མི་རིགས་རྣམས་ཀྱི་ཁྲོད་དུ་པཱ་པེལ་ལོན་ནི་ཅི་ལྟར་འཇིགས་སུ་རུང་བར་གྱུར་པ་ཡིན་ནམ། 42 རྒྱ་མཚོ་འཕྱུར་ནས་པཱ་པེལ་ལོན་བསྣུབས་ཏེ། འཕྱུར་བའི་རྦ་རླབས་ཀྱིས་དེ་འགེབ་པར་འགྱུར། 43 དེའི་གྲོང་ཁྱེར་ནི་ས་སྟོང་དང་སྐམ་ས། བྱེ་ཐང་བཅས་སུ་གྱུར་ཏེ། སྡོད་མཁན་གཅིག་ཀྱང་མེད་ལ་དེ་བརྒྱུད་ནས་འགྲོ་མཁན་ཡང་མེད་པའི་གནས་སུ་འགྱུར་རོ། ། 44 ངས་པཱ་པེལ་ལོན་གྱི་པེལ་ལ་ཆད་པ་གཅོད་ཅིང་། དེས་ཁྱུར་མིད་བཏང་བ་རྣམས་ཁ་ནས་སྐྱུག་པར་བྱ་སྟེ། ཕྱིན་ཆད་མི་རྣམས་དེའི་མདུན་དུ་ཕྱོགས་པར་མི་བྱེད་ལ། པཱ་པེལ་ལོན་གྱི་མཁར་རྣམས་ཀྱང་ལོག་པར་འགྱུར་རོ། ། 45 ཀྱེ་བདག་གི་འབངས་མི་ལགས། ཁྱོད་རྣམས་པཱ་པེལ་ལོན་དང་འབྲལ་བར་གྱིས་ཤིག མི་རེ་རེ་སྲོག་ཐར་བར་བྲོས་ནས་དཀོན་མཆོག་ཡ་ཝཱེའི་ཐུགས་ཁྲོ་དྲག་པོ་ལ་གཡོལ་བར་གྱིས་ཤིག 46 ཡུལ་ཁམས་སུ་ཐོས་པའི་སྐད་ཆའི་ཕྱིར་དུ་ཁྱོད་ཅག་མ་ཞུམ་མ་འཇིགས་ཤིག ཅི་ལ་ཞེ་ན། ལོ་འདིའི་ནང་དུ་སྐད་ཆ་ཞིག་དང་། ལོ་རྗེས་མར་ཡང་སྐད་ཆ་གཞན་ཞིག་ཐོས་འོང་སྟེ། ཡུལ་ཁམས་སུ་དྲག་ཤུགས་འབྱུང་བ་དང་འགོ་དཔོན་གྱིས་འགོ་དཔོན་ལ་རྒོལ་བར་འགྱུར། 47 དེ་བས་ན་ལྟོས་ཤིག དུས་དེ་སླེབས་ལ་ཉེ། ངས་པཱ་པེལ་ལོན་གྱི་བརྐོས་སྐུ་ལ་ཉེས་ཆད་གཅོད་པར་འགྱུར་ཏེ། དེའི་ཡུལ་ཁམས་ཡོངས་རྫོགས་ངོ་ཚ་བར་འགྱུར་ལ། དེའི་བསད་པའི་མི་ཐམས་ཅད་ནི་དེའི་དབུས་སུ་འགྱེལ་བར་འགྱུར། 48 དུས་དེར། ནམ་མཁའ་དང་ས་གཞི་དང་དེའི་ནང་ཡོད་པ་ཀུན་གྱིས་པཱ་པེལ་ལོན་གྱི་རྐྱེན་གྱིས་དགའ་འབོད་བྱེད་འོང་སྟེ། ཅི་ལ་ཞེ་ན། གཏོར་བརླག་བྱེད་མཁན་ནི་བྱང་ཕྱོགས་ཡུལ་ནས་དེར་འོང་བར་འགྱུར་ཞེས་དཀོན་མཆོག་ཡ་ཝཱེས་གསུངས། 49 སྔར་པཱ་པེལ་ལོན་གྱིས་ཇི་ལྟར་ཡེས་ར་ཨེལ་གྱི་བསད་པའི་མི་རྣམས་འགྱེལ་བར་བྱས་ན། དེའི་ཡུལ་ཁམས་ཡོངས་ཀྱི་བསད་པའི་མི་ཐམས་ཅད་ཀྱང་དེ་དང་དེ་བཞིན་པཱ་པེལ་ལོན་དུ་འགྱེལ་བར་འགྱུར་རོ། །

པཱ་པེལ་ལོན་དུ་ཡོད་པའི་ཡེས་ར་ཨེལ་པ་རྣམས་ལ་བསྐུར་བའི་འཕྲིན།

50 རལ་གྲི་ལ་གཡོལ་བ་ཁྱོད་རྣམས་མྱུར་དུ་སོང་ཞིག་དང་། ལངས་ནས་མ་སྡོད་ཅིག རྒྱང་རིང་ཡུལ་ནས་དཀོན་མཆོག་ཡ་ཝཱེ་དྲན་པར་གྱིས། སེམས་སུ་ཡེ་རུ་སཱ་ལེམ་དྲན་གསོ་བྱོས་ཤིག 51 ངེད་ཅག་གིས་ངན་སྨྲས་ཐོས་པས་ངོ་ཚ་བ་དང་། གདོང་དུ་ངོ་ཚ་ཡིས་བཀང་བ་སྟེ། ཅི་ལ་ཞེ་ན། ཕྱི་ཕྱོགས་པ་རྣམས་དཀོན་མཆོག་ཡ་ཝཱེའི་མཆོད་ཁང་གི་གནས་དམ་པར་ཕྱིན་པས་སོ། ། 52 དེ་བས་ན་ལྟོས་ཤིག དུས་དེ་སླེབས་ལ་ཉེའོ་ཞེས་དཀོན་མཆོག་ཡ་ཝཱེས་གསུངས་ཏེ། ངས་པཱ་པེལ་ལོན་གྱི་བརྐོས་སྐུ་ལ་ཉེས་ཆད་གཅོད་པར་འགྱུར་ཏེ། ཡུལ་ཁམས་ཡོངས་སུ་སྣད་པར་གྱུར་པའི་མི་ཡིས་འཁུན་སྒྲ་འདོན་པར་འགྱུར་ཞེས་དཀོན་མཆོག་ཡ་ཝཱེས་གསུངས། 53 པཱ་པེལ་ལོན་ནི་ནམ་མཁའ་རུ་འཛེགས་པ་དང་། དེས་རང་གི་མཐོ་ས་རྣམས་བརྟན་པོར་བྱས་ན་ཡང་། ངས་འཇིག་བྱེད་རྣམས་མངགས་ནས་དེར་འགྲོ་བར་བྱའོ་ཞེས་དཀོན་མཆོག་ཡ་ཝཱེས་གསུངས་སོ། །

པཱ་པེལ་ལོན་ནུབ་པ།

54 པཱ་པེལ་ལོན་ནས་ངུ་འབོད་ཅིག་ཐོན་ཏེ། ཀལ་དི་པའི་ཡུལ་ནས་འཇིག་པ་ཆེན་པོའི་སྒྲ་ཞིག་ཐོན། 55 དཀོན་མཆོག་ཡ་ཝཱེས་པཱ་པེལ་ལོན་ནི་དབེན་སྟོང་དུ་མཛད་ཅིང་། དེའི་ནང་གི་ཅ་ཅོའི་སྒྲ་རྣམས་མེད་པར་མཛད་པས། དགྲ་ཟླས་ཆུ་རྣམས་བཞིན་དུ་རྦ་རླབས་འཕྱུར་ཏེ་ཅ་ཅོ་བསྒྲག་འོང་། 56 འདི་ནི་འཇོམས་མཁན་རྣམས་པཱ་པེལ་ལོན་གྱི་སྟེང་དུ་བབས་ཏེ། པཱ་པེལ་ལོན་གྱི་དཔའ་བོ་རྣམས་བཟུང་ནས་དེ་དག་གི་གཞུ་རྣམས་དུམ་བུར་བཅག་གོ །ཅི་ལ་ཞེ་ན། དཀོན་མཆོག་ཡ་ཝཱེ་ནི་འཁོན་ལན་སློག་པའི་དཀོན་མཆོག་ལགས་པས། ཁོང་གིས་ངེས་པར་དུ་འཁོན་ལན་སློག་པའོ། ། 57 ཡང་ངས་པཱ་པེལ་ལོན་གྱི་འགོ་དཔོན་དང་མཁས་པ། བཀའ་བློན། བློན་པོ། དཔའ་བོ་བཅས་ཐམས་ཅད་བཟི་རུ་བཅུག་སྟེ། ཁོ་རྣམས་ལ་དུས་གཏན་དུ་གཉིད་འཐིབས་ནས་སད་པར་མི་འགྱུར་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་མཚན་མངའ་བའི་རྒྱལ་པོས་གསུངས་སོ། ། 58 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། པཱ་པེལ་ལོན་གྱི་ཡངས་ཤིང་རྒྱ་ཆེ་བའི་མཁར་རྣམས་ནི་རྩ་བ་ནས་ལོག་ཅིང་། དེའི་མཁར་སྒོ་མཐོན་པོ་རྣམས་མེས་བསྲེག་པར་འགྱུར། མི་རྣམས་ཀྱིས་དཀའ་ལས་ཆེན་པོ་མྱངས་པ་དོན་མེད་དུ་འགྱུར་ཞིང་། མི་རིགས་རྣམས་ཀྱིས་དཀའ་ལས་བྱེད་པ་རྣམས་མེས་བསྲེག་པར་འགྱུར་བས། དེ་དག་ཉམ་ཐག་པའོ། ། 59 ཡ་ཧུ་དཱའི་རྒྱལ་པོ་ཚིད་ཀི་ཡཱས་སྲིད་སྐྱོང་བའི་ལོ་བཞི་པར། མ་སེ་ཡཱའི་ཚ་བོའམ་ནེར་ཡཱའི་བུ་སེ་ར་ཡཱ་ནི་རྒྱལ་པོ་དང་མཉམ་དུ་པཱ་པེལ་ལོན་དུ་སོང་སྟེ། སེ་ར་ཡཱ་ནི་རྒྱལ་པོའི་ཕོ་བྲང་གི་བློན་ཆེན་ཡིན་ནོ། །ལུང་སྟོན་པ་ཡེ་རེམ་ཡཱ་ཡིས་དེ་ལ་བཀའ་བསྒོས་པ་སྟེ། 60 དེ་ཡང་ཡེ་རེམ་ཡཱ་ཡིས་པཱ་པེལ་ལོན་གྱི་སྟེང་དུ་འབྱུང་བར་འགྱུར་བའི་ཆག་སྒོ་ཐམས་ཅད་དེ། པཱ་པེལ་ལོན་གྱི་སྐོར་དུ་བྲིས་པའི་གསུང་འདི་ཐམས་ཅད་གླེགས་བམ་ནང་དུ་བཀོད་པ་རེད། 61 ཡེ་རེམ་ཡཱ་ཡིས་སེ་ར་ཡཱ་ལ་འདི་ལྟར། ཁྱེད་རང་པཱ་པེལ་ལོན་དུ་སླེབས་དུས་གླེགས་བམ་འདིའི་ནང་གི་བཀའ་རྣམས་བཀླག་པར་མཛོད་ཅིག 62 ཡང་ཁྱེད་ཀྱིས་འདི་ལྟར། ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་གནས་འདིའི་སྐོར་ལ་འདི་རུ་མི་དང་དུད་འགྲོ་གང་ཡང་མི་གནས་པར་དུས་རྒྱུན་དུ་སྟོང་བར་ལུས་པའི་ཕྱིར་གནས་འདི་མེད་པར་བྱའོ་ཞེས་གསུངས་པ་ཡིན་ཞེས་སྨྲོས་ཤིག 63 ཁྱེད་ཀྱིས་མདོ་འདི་བཀླགས་ཚར་རྗེས་དེ་ལ་རྡོ་ཞིག་བཏགས་ནས་ཕི་རཱད་གཙང་པོའི་ནང་དུ་གཡུགས་ནས་འདི་ལྟར། 64 པཱ་པེལ་ལོན་ནི་དཀོན་མཆོག་ཡ་ཝཱེས་དེའི་སྟེང་དུ་འབེབ་པར་འགྱུར་བའི་ཆག་སྒོ་ཡི་རྐྱེན་གྱིས་འདི་ལྟར་ནུབ་ནས་སླར་ལང་བར་མི་འགྱུར་ཏེ། མི་རྣམས་ཀྱང་ཉམ་ཐག་པར་འགྱུར་རོ་ཞེས་སྨྲོས་ཤིག་ཅེས་གསུངས་པ་དང་། ཡེ་རེམ་ཡཱ་ཡི་གསུང་རྣམས་འདི་ནས་རྫོགས་སོ། །

ལེའུ་ང་གཉིས་པ།

ཡེ་རུ་སཱ་ལེམ་དགྲ་ལག་ཏུ་ཤོར་བ།

1 ཚིད་ཀི་ཡཱ་རྒྱལ་པོ་བྱེད་དུས་ལོ་ཉེར་གཅིག་ལོན་ཡོད་དེ། ཡེ་རུ་སཱ་ལེམ་དུ་ལོ་བཅུ་གཅིག་གི་རིང་ལ་རྒྱལ་སྲིད་བསྐྱངས་པ་དང་། ཁོའི་ཡུམ་གྱི་མིང་ལ་ཧ་མུ་ཏལ་ཟེར་ཞིང་། མོ་ནི་ལིབ་ནཱ་པ་ཡེ་རེམ་ཡཱའི་བུ་མོ་ཡིན་ནོ། ། 2 ཚིད་ཀི་ཡཱ་ཡིས་ཡེ་ཧོ་ཡཱ་ཀིམ་གྱིས་གང་ཞིག་སྤྱད་པ་བཞིན། དཀོན་མཆོག་ཡ་ཝཱེའི་སྤྱན་སྔར་ངན་པ་གང་ཡིན་དེ་སྤྱད་པས། 3 དཀོན་མཆོག་ཡ་ཝཱེའི་ཐུགས་ཁྲོ་ནི་ཡེ་རུ་སཱ་ལེམ་དང་ཡ་ཧུ་དཱའི་སྟེང་ནས་བབས་ཏེ། ཐ་ན་དེ་རྣམས་ཁོང་ཉིད་ཀྱི་དྲུང་ནས་བསྐྲད་ཅིང་། ཚིད་ཀི་ཡཱ་ཡིས་པཱ་པེལ་ལོན་གྱི་རྒྱལ་པོར་རྒྱབ་འགལ་བྱས་སོ། །

4 ཁོའི་སྲིད་ལོ་དགུ་པའི་ཟླ་བཅུ་པའི་ཚེས་བཅུ་ཉིན་ལ། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་དཔུང་ཚོགས་ཁྲིད་དེ་ཡེ་རུ་སཱ་ལེམ་ལ་རྒོལ་བར་འོངས་ནས་མཁར་གྱི་ཕྱོགས་སུ་དམག་སྒར་བཏབ་ཅིང་། གྲོང་ཁྱེར་ལེན་དུ་ཕྱོགས་བཞི་རུ་ས་རགས་བརྩིགས། 5 རྒྱལ་པོ་ཚིད་ཀི་ཡཱའི་སྲིད་ལོ་བཅུ་གཅིག་པའི་བར་དུ་རྒྱལ་ས་དམག་གིས་བསྐོར་ནས་བསྡད་པ་ལ། 6 ཟླ་བཞི་པའི་ཚེས་དགུ་ཉིན། གྲོང་ཁྱེར་ནང་གི་མུ་གེ་ནི་ཤིན་ཏུ་ཚབས་ཆེ་ཞིང་། གནས་དེའི་མི་རྣམས་ལ་ཁ་ཟས་ཅི་ཡང་མེད་པར་གྱུར། 7 དེ་ནས་ལྕགས་རི་གཏོར་བ་དང་། དམག་མི་རྣམས་མཚན་མོའི་དུས་སུ་རྒྱལ་པོའི་སྐྱེད་ཚལ་དང་ཉེ་བའི་མཁར་གཉིས་ཀྱི་བར་སྒོ་ནས་ཕྱི་རུ་བྲོས་ཤིང་། ཀལ་དི་པས་ཕྱོགས་བཞི་ནས་གྲོང་ཁྱེར་བསྐོར་བས་དེ་རྣམས་ཨ་ར་པཱ་རུ་བྲོས་སོ། ། 8 ཀལ་དི་པའི་དམག་དཔུང་གིས་རྒྱལ་པོ་ཚིད་ཀི་ཡཱའི་རྗེས་དེད་ནས་ཡེ་རུ་ཀོའི་ཐང་དུ་ཁོའི་རྗེས་ཆོད་པ་དང་། དེའི་དམག་དཔུང་རྣམས་ཁོ་དང་བྲལ་ནས་ཁ་ཐོར་ཏུ་སོང་། 9 ཀལ་དི་པས་ཁོ་བཟུང་ནས་ཧ་མཱད་ཀྱི་གནས་རིབ་ལཱ་ཞེས་པར་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་མདུན་དུ་ཁྲིད་པ་དང་། ནེ་བོ་ཀད་ནེ་ཙར་གྱིས་དེ་ལ་ཁྲིམས་ཐག་བཅད་དོ། ། 10 པཱ་པེལ་ལོན་གྱི་རྒྱལ་པོས་ཚིད་ཀི་ཡཱའི་མདུན་དུ་ཁོའི་བུ་རྣམས་བསད་པ་དང་། ཡང་རིབ་ལཱ་རུ་ཡ་ཧུ་དཱའི་སྐུ་དྲག་ཐམས་ཅད་ཀྱང་བསད་པར་མ་ཟད། 11 ཚིད་ཀི་ཡཱའི་མིག་ཟུང་བཏོན་ནས་ལི་ཡི་སྒྲོག་རྣམས་བརྒྱབ་སྟེ་པཱ་པེལ་ལོན་དུ་ཁྲིད་པ་དང་། མ་ཤི་བར་དུ་བཙོན་ལ་བཅུག་གོ །

མཆོད་ཁང་གཏོར་བ།

12 པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་སྲིད་ལོ་བཅུ་དགུ་པའི་ཟླ་ལྔ་པའི་ཚེས་བཅུ་ཉིན་ལ། པཱ་པེལ་ལོན་གྱི་རྒྱལ་པོའི་མདུན་དུ་སྐུ་སྲུང་བྱེད་པའི་ནེ་བོ་ཟར་ཨ་དན་བྱ་བ་ཡེ་རུ་སཱ་ལེམ་དུ་སོང་ནས། 13 ཁོས་དཀོན་མཆོག་ཡ་ཝཱེའི་མཆོད་ཁང་དང་། རྒྱལ་པོའི་ཕོ་བྲང་དང་། ཡེ་རུ་སཱ་ལེམ་གྱི་ཁང་པ་ཐམས་ཅད་དང་ཁང་བརྩེགས་ཐམས་ཅད་མེར་བསྲེགས་སོ། ། 14 ཡང་སྐུ་སྲུང་དམག་དཔོན་གྱི་རྗེས་འབྲང་པ་སྟེ་ཀལ་དི་པའི་དཔུང་ཚོགས་རྣམས་ཀྱིས་ཡེ་རུ་སཱ་ལེམ་གྱི་ཕྱོགས་བཞིའི་མཁར་རྣམས་བཤིགས་པ་དང་། 15 གྲོང་ཁྱེར་གྱི་ནང་དུ་ལུས་པའི་མི་རྣམས་དང་པཱ་པེལ་ལོན་རྒྱལ་པོར་མགོ་བཏགས་པ་རྣམས། དེ་མིན་ཡུལ་མི་ལྷག་ལུས་དང་བཅས་པ་སྐུ་སྲུང་དཔོན་པོ་ནེ་བོ་ཟར་ཨ་དན་གྱིས་བཙན་ཁྲིད་བྱས་སོ། ། 16 ཡིན་ནའང་སྐུ་སྲུང་དམག་དཔོན་ནེ་བོ་ཟར་ཨ་དན་གྱིས་ཡུལ་དེའི་དབུལ་པོ་དབུལ་རྐྱང་རྣམས་བསྐྱུར་ནས། དེ་རྣམས་ལ་རྒུན་འབྲུམ་ར་བ་ལེགས་བཅོས་བྱེད་པ་དང་ཞིང་རྨོ་རུ་བཅུག 17 དཀོན་མཆོག་ཡ་ཝཱེའི་མཆོད་ཁང་དུ་ཡོད་པའི་ལི་ཡི་ཀ་བ་རྣམས་དང་། དཀོན་མཆོག་ཡ་ཝཱེའི་མཆོད་ཁང་ནང་ཡོད་པའི་སྟེགས་བུ་རྣམས། ལི་ཡི་རྒྱ་མཚོ་ཞེས་པའི་འཁྲུད་གཞོང་བཅས་ནི་ཀལ་དི་པས་དུམ་བུར་བཅག་ནས་ལི་རྣམས་པཱ་པེལ་ལོན་དུ་ཁྱེར། 18 དེ་དག་གིས་སླ་ང་དང་མེ་ཁྱེམ། སྡོང་རས་གཅོད་བྱེད་སྐམ་ཆུང་། མཆོད་སྡེར། ཁེམ་བུ། དེ་མིན་མཆོད་ཁང་ནང་དུ་བཀོལ་བའི་ལི་ཡི་སྣོད་ཐམས་ཅད་དང་། 19 ཡང་བུམ་པ་དང་མེ་ཕོར། ཕོར་བ། གཞོང་པ། སྒྲོན་སྟེགས། ཁེམ་བུ། སྐྱེམས་མཆོད་འབུལ་བྱེད་ཨུ་ལུ་བཅས་གསེར་དངུལ་གང་ཡིན་གྱི་སྣོད་ཐམས་ཅད་སྐུ་སྲུང་དམག་དཔོན་གྱིས་ཁྱེར་སོང་ངོ་། ། 20 རྒྱལ་པོ་སོ་ལོ་མོན་གྱིས་དཀོན་མཆོག་ཡ་ཝཱེའི་མཆོད་ཁང་ནང་དུ་བཟོས་པའི་ཀ་བ་གཉིས་པོ་དང་། ལི་ཡི་རྒྱ་མཚོ་གཅིག་དང་། དེའི་ཞབས་རའི་འོག་ཏུ་ཡོད་པའི་ལི་ཡི་གླང་བཅུ་གཉིས་དང་བཅས་པའི་ལི་ཡི་ལྗིད་ཚད་ནི་གཞལ་དུ་མེད་པ་ཡིན་ཏེ། 21 ཀ་བ་རེ་རེའི་མཐོ་ཚད་ལ་ཁྲུ་བཅོ་བརྒྱད་དང་། མཐུག་ཚད་ལ་སོར་བཞི་དང་། མུ་ཁྱུད་ལ་ཁྲུ་བཅུ་གཉིས་ཡིན་ལ། དཀྱིལ་ནི་སྟོང་པ་ཡིན་ནོ། ། 22 ཀ་བའི་སྟེང་དུ་ལི་ཡི་ཀ་གཞུ་ཡོད་ལ། ཀ་གཞུ་རེ་རེའི་མཐོ་ཚད་ནི་ཁྲུ་ལྔ་ཡིན་པ་དང་། ཀ་གཞུའི་མཐའ་རུ་ལི་ཡིས་གྲུབ་པའི་དྲ་བ་དང་སེ་འབྲུས་བརྒྱན་ཡོད་དེ། ཀ་བ་ཅིག་ཤོས་དེ་ཡང་དེ་དང་དེ་བཞིན་དུ་སེ་འབྲུས་བརྒྱན་ཡོད་དོ། ། 23 ཡང་ཀ་བའི་ཕྱོགས་བཞི་རུ་སེ་འབྲུ་དགུ་བཅུ་གོ་དྲུག་གིས་བརྒྱན་ཡོད་ལ། དེ་དག་ནི་དྲ་བའི་མཐའ་རུ་ཡོད་དེ། བསྡོམས་པས་སེ་འབྲུ་བརྒྱ་ཡོད་དོ། །

ཡ་ཧུ་དཱ་པ་རྣམས་པཱ་པེལ་ལོན་དུ་བཙོན་ལ་ཁྲིད་པ།

24 སྐུ་སྲུང་དམག་དཔོན་གྱིས་མཆོད་དཔོན་ཆེན་པོ་སེ་ར་ཡཱ་དང་། མཆོད་དཔོན་གཉིས་པ་ཟེ་ཕན་ཡཱ་དང་། སྒོ་སྲུང་མི་གསུམ་བཅས་བཙན་ཁྲིད་བྱས་པ་དང་། 25 ཡང་གྲོང་ཁྱེར་ནས་དམག་མིའི་བཀོད་འདོམས་པ་ཞིག་དང་། གྲོང་ཁྱེར་དུ་རྒྱལ་པོའི་སློབ་སྟོན་པ་མི་བདུན་དང་། ཡུལ་མིའི་དམག་དཔོན་གྱི་དྲུང་ཡིག་པ་རྣམས་དང་། དེ་མིན་གྲོང་ཁྱེར་ནང་རྙེད་པའི་མི་རྣམས་ལས་སྐྱེས་པ་དྲུག་ཅུ་དང་བཅས་པའང་ཁྲིད། 26 སྐུ་སྲུང་དམག་དཔོན་ནེ་བོ་ཟར་ཨ་དན་གྱིས་དེ་དག་བཟུང་ནས་རིབ་ལཱ་རུ་པཱ་པེལ་ལོན་གྱི་རྒྱལ་པོའི་དྲུང་དུ་ཁྲིད་པ་ན། 27 པཱ་པེལ་ལོན་གྱི་རྒྱལ་པོས་ཧ་མཱད་ཡུལ་གྱི་རིབ་ལཱ་རུ་དེ་དག་བསད་དོ། །དེ་ལྟར་ཡ་ཧུ་དཱ་པ་རྣམས་རང་ཡུལ་ནས་བཙོན་དུ་ཁྲིད་དོ། ། 28 ནེ་བོ་ཀད་ནེ་ཙར་གྱིས་བཙོན་དུ་ཁྲིད་པའི་མི་གྲངས་ནི་འདི་ལྟ་སྟེ། ཁོང་གིས་རྒྱལ་སྲིད་སྐྱོང་བའི་ལོ་བདུན་པར་ཡ་ཧུ་དཱ་པ་མི་སུམ་སྟོང་བརྒྱ་མེད་ཉེར་གསུམ་བཙོན་དུ་ཁྲིད། 29 ནེ་བོ་ཀད་ནེ་ཙར་གྱི་སྲིད་ལོ་བཅོ་བརྒྱད་པར་ཡེ་རུ་སཱ་ལེམ་ནས་མི་བརྒྱད་བརྒྱ་དང་སུམ་ཅུ་སོ་གཉིས་བཙོན་དུ་ཁྲིད། 30 ནེ་བོ་ཀད་ནེ་ཙར་གྱི་སྲིད་ལོ་ཉེར་གསུམ་པར་སྐུ་སྲུང་དམག་དཔོན་ནེ་བོ་ཟར་ཨ་དན་གྱིས་ཡ་ཧུ་དཱ་པ་རྣམས་ལས་མི་བདུན་བརྒྱ་དང་བཞི་བཅུ་ཞེ་ལྔ་བཙོན་དུ་ཁྲིད་དེ། བསྡོམས་པས་མི་བཞི་སྟོང་དྲུག་བརྒྱ་ཡོད་དོ། ། 31 ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིན་བཙོན་དུ་བཟུང་བའི་ལོ་སུམ་ཅུ་སོ་བདུན་པ་སྟེ། པཱ་པེལ་ལོན་གྱི་རྒྱལ་པོ་ཨེ་ཝིལ་མེ་རོ་དག་བྱ་བ་རྒྱལ་པོར་བསྐོས་པའི་ལོ་དང་པོ་ཡི་ཟླ་བཅུ་གཉིས་པའི་ཚེས་ཉེར་ལྔ་ཉིན། ཁོས་ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིན་གྱི་དབུ་འཕང་མཐོ་བར་བྱས་ཏེ་བཙོན་གྲོལ་བཏང་ནས། 32 ཡང་ཁོ་ལ་བརྩེ་བའི་གཏམ་སྨྲས་ཤིང་། ཁོའི་གོ་ས་ནི་ཁོང་དང་མཉམ་དུ་པཱ་པེལ་ལོན་དུ་ཡོད་པའི་རྒྱལ་པོ་རྣམས་ལས་མཐོ་བར་བྱས། 33 ཡང་ཁོ་ལ་བཙོན་གོས་ཕུད་དུ་བཅུག་པ་དང་མི་ཚེ་གང་པོར་པཱ་པེལ་ལོན་གྱི་རྒྱལ་པོའི་དྲུང་དུ་ཁ་ཟས་རོལ་བར་བཅུག 34 པཱ་པེལ་ལོན་གྱི་རྒྱལ་པོས་དེ་ལ་རྒྱུན་མཁོའི་ཁ་ཟས་གནང་སྟེ། ཁོང་འཆི་བའི་བར་དུ་ཉིན་རེ་བཞིན་ཚེ་གང་པོར་དེ་ལྟར་བྱས་སོ།། །།

* ལེའུ་གཉིས་པ།:13 འདིར་ཚེ་སྲོག་དང་ལྡན་པའི་ཆུ་མིག་ཅེས་པ་ནི་ཆུ་མིག་ལས་བཞུར་བའི་ཆུ་ནི་དྭངས་གཙང་ཡིན་ཞིང་མི་གསོ་བར་བྱེད་པ་ལ་འཇུག

† ལེའུ་གཉིས་པ།:37 འདིར་ལག་པ་གཉིས་ཀས་མགོ་བསྐྱོར་ཞེས་པ་ནི་ངོ་གནོངས་པའི་རྟགས་ཤིག་ཡིན།

* ལེའུ་དྲུག་པ།:2 འདིར་ཛ་ཡན་ཞེས་པ་ཡེ་རུ་སཱ་ལེམ་ལ་གོ་དགོས།

† ལེའུ་དྲུག་པ།:28 འདིར་ལི་དང་ལྕགས་ཡིན་ཞེས་པ་ནི་ཁོ་ཚོའི་སེམས་གྱོང་པོ་ཡིན་པར་གོ་དགོས།

* ལེའུ་བདུན་པ།:12 འདིར་ཞི་ལོ་ཞེས་པ་ནི་ཡེ་རུ་སཱ་ལེམ་བྱང་ཕྱོགས་ཀྱི་གྲོང་ཁྱེར་ཆུང་ངུ་ཞིག་ཡིན་ལ། སྤྱི་ལོ་སྔོན་གྱི་1050ལོར་ཕེ་ལེ་ཤེད་པ་རྣམས་ཀྱིས་དེ་གཏོར་བཤིག་བཏང་བ་དང་། ལུང་སྟོན་པ་ཡེ་རེམ་ཡཱ་ཡིས་ལུང་བསྟན་གནང་བར་བརྩམས་པའི་ལོ་སྟེ་སྤྱི་ལོ་སྔོན་གྱི་626ལོར་གྲོང་ཁྱེར་དེ་ད་དུང་ཞིག་རོར་ལུས་ཡོད་པས། ཞི་ལོ་ལྟ་བུ་ཡིན་ཞེས་སྨྲ་འོང་དུས་ཞིག་རོར་ལུས་པའི་གྲོང་ཁྱེར་ལ་གོ་བ་ཡིན།

* ལེའུ་བཅུ་གསུམ་པ།:22 འདིར་ཕྱི་རྟིང་རྨས་པ་ཞེས་པ་ནི་བཙན་གཡེམ་བྱས་པར་གོ་བ་ཡིན།

* ལེའུ་ཉི་ཤུ་པ།:3 མཱ་ཁེར་མཱེ་སཱ་ཞེས་པ་ནི་ཕྱོགས་བཞིར་དགྲ་བོའི་རལ་གྲི་དང་འཇིགས་སྣང་ཡོད་པའི་དོན་ལ་འཇུག

* ལེའུ་ཉེར་གཉིས་པ།:24 འདིར་མཛུབ་དཀྲིས་དམ་ཕྲུག་ཅན་ཞེས་པ་ནི་མི་སྒེར་གྱི་རྟགས་ཁྱད་པར་ཅན་བརྐོས་ཡོད་པའི་མཛུབ་དཀྲིས་ཡིན་ལ། མཛུབ་དཀྲིས་འདི་རིགས་ཀྱིས་འཇིམ་པ་དང་ཡང་ན་སྤྲ་ཚིལ་སྟེང་དམ་ཕྲུག་ཕབ་ནས་ཕྱག་རྒྱ་འདེབས་མཁན་གྱི་ཐོབ་ཐང་མཚོན་པ་ཡིན།

* ལེའུ་ཉེར་ལྔ་པ།:11 ཡ་ཧུ་དཱའི་མི་རྣམས་ནི་སྤྱི་ལོ་སྔོན་གྱི་607ལོ་ནས་537ལོའི་བར་ཏེ་མི་ལོ་བདུན་ཅུའི་རིང་ལ་པཱ་པེལ་ལོན་དུ་བཙན་ཁྲིད་བྱས་ཤིང་། སྤྱི་ལོ་སྔོན་གྱི་539ལོར་པཱ་པེལ་ལོན་དབང་དུ་བསྒྱུར་བ་དང་དེ་ནས་ལོ་གཉིས་ཀྱི་རྗེས་སུ་སྟེ་537ལོར་ཡ་ཧུ་དཱའི་མི་སྡེ་ཕྱིར་རང་ཡུལ་དུ་ལོག་པའི་སྐལ་བ་ལྡན་པ་རེད།

† ལེའུ་ཉེར་ལྔ་པ།:26 ཤེ་ཤག་ཅེས་པ་ནི་པཱ་པེལ་ལོན་གྱི་མིང་གི་རྣམ་གྲངས་ཡིན།

* ལེའུ་སོ་གཅིག་པ།:19 འདིར་བྲང་ཁར་བརྡུངས་ཞེས་པར་མ་ཕྱི་ལས་བརླ་ལ་ཐལ་ལྕག་གཞུས་ཞེས་མཐོང་སྟེ། ངོ་གནོང་བ་མཚོན་པ་ཡིན།

* ལེའུ་སོ་བཞི་པ།:18 འདིར་བ་ཕྲུག་དུམ་བུ་གཉིས་སུ་གཤགས་ཞེས་པ་ནི་སྐབས་དེའི་མི་རྣམས་ཀྱིས་ཕན་ཚུན་བར་དམ་བཅའ་འཇོག་དུས་སུ་ཕྱུགས་གང་རུང་དུམ་བུ་གཉིས་སུ་གཤགས་ནས་དམ་བཅའ་འཇོག་མཁན་ཕྱོགས་གཉིས་ཀ་དུམ་བུ་གཉིས་ཀྱི་བར་ནས་རྒྱུ་ཞིང་། སུ་ཞིག་དམ་བཅའ་དང་འགལ་བ་ཡིན་ན་ཕྱུགས་དེའི་རང་བཞིན་ཡིན་པ་མཚོན།

* ལེའུ་སོ་དྲུག་པ།:24 གོས་གཤག་པ་ནི་ཡིད་སྐྱོ་བའི་མཚོན་རྟགས་ཤིག་ཡིན།

* ལེའུ་ཞེ་གཅིག་པ།:5 འདིར་སྨ་ར་བཞར་ཏེ་གོས་བཤགས་ནས། རང་ལ་རྨ་ཕྱུང་ཞེས་པ་ནི་མྱ་ངན་ཆེན་པོ་བྱེད་པའི་རྟགས་ཡིན།

* ལེའུ་ཞེ་བརྒྱད་པ།:7 ཀེ་མོ་སི་ཞེས་པ་ནི་མོ་ཨབ་ཀྱི་ལྷ་ཞིག་གི་མིང་ཡིན།

* ལེའུ་ཞེ་དགུ་པ།:1 མིལ་ཀོམ་ཞེས་པ་ནི་ཨམ་མོན་གྱི་ལྷ་ཞིག་གི་མིང་ལ་འཇུག

སྐྱོ་གླུ།

1

2

3

4

5

༄༅།།ཡེ་རེམ་ཡཱའི་སྐྱོ་གླུའི་མདོ།

ཡེ་རེམ་ཡཱའི་སྐྱོ་གླུའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གླེང་གཞིའི་གནད་དོན་གྱི་དབང་གིས་གཞུང་འདི་ནི་ཡ་ཧུ་དཱ་པའི་སྲོལ་རྒྱུན་གཞིར་བཞག་ནས་སྐྱོ་གླུ་ཞེས་བཏགས་པ་ཡིན་ཞིང་། དེ་ནི་ཡེ་རུ་སཱ་ལེམ་གྲོང་ཁྱེར་ཉམས་རྒུད་དུ་གྱུར་པ་དང་མཆོད་ཁང་ཆེན་མོ་མེ་བསྲེགས་བཏང་བར་དྲན་གསོ་བྱེད་པའི་ཆེད་དུ་ཡི་གེར་བཀོད་པ་ཞིག་རེད།

ཡི་གེར་འགོད་མཁན་དང་འགོད་དུས།

གཞུང་གི་ནང་དུ་སྐྱོ་གླུ་ཡི་གེར་འགོད་མཁན་སུ་ཡིན་པའི་སྐོར་གསལ་པོར་གསུངས་མེད་ནའང་། གནའ་བོའི་ཡ་ཧུ་དཱ་པ་དང་ཡེ་ཤུའི་ཆོས་ལུགས་ཀྱི་རིག་གནས་ཁྲོད་དུ་གཞུང་འདི་ཡི་གེར་འགོད་མཁན་ཡེ་རེམ་ཡཱ་ལ་གཏུགས་ཡོད། སྤྱི་ལོ་སྔོན་གྱི་586ལོར་ཡེ་རུ་སཱ་ལེམ་གྲོང་ཁྱེར་ལ་དཀོན་མཆོག་གིས་ཉེས་ཆད་བཅད་པའི་དུས་སུ། ཡེ་རེམ་ཡཱ་དེར་དངོས་སུ་ཡོད་པའི་བདེན་དཔང་དུ་ཡོད་པས། ཡི་གེར་འགོད་མཁན་ཡེ་རེམ་ཡཱ་ཡིན་ཞེས་བརྗོད་པ་ལ་རྒྱུ་མཚན་ལྡན། གཞུང་འདི་ནི་སྤྱི་ལོ་སྔོན་གྱི་586ལོའི་མཇུག་ཙམ་ལ་ཡི་གེར་བཀོད་པ་རེད།

བརྗོད་སྙིང་དང་གསུང་འཕྲིན།

སྐྱོ་གླུ་ཞེས་བྱ་བ་ནི་ཞལ་ཆད་རྙིང་པའི་ནང་གི་སྐྱོ་གདུང་ཅན་གྱི་གཞུང་གཅིག་པུ་ཡིན། ཡེ་རུ་སཱ་ལེམ་གྲོང་ཁྱེར་དང་མཆོད་ཁང་ཆེན་མོ་ལ་ཉེས་ཆད་ཕོག་པ་དེ་དྲང་བདེན་གྱི་དཀོན་མཆོག་ཁོང་གིས་ཉེས་ཆད་བཅད་པ་ཡིན་པ་ཡེ་རེམ་ཡཱས་ཤེས་རྟོགས་བྱུང་། གཞུང་འདི་ནི་སྐྱོ་གླུ་ནས་འགོ་བཙུགས་ཤིང་འགྱོད་བཤགས་བྱས་པ་ནས་མཇུག་བསྡུས་ཡོད། ཡི་གེར་འགོད་མཁན་གྱིས་དཀོན་མཆོག་ཐུགས་རྗེ་ཅན་ཡིན་པ་ཤེས་ནས་དཀོན་མཆོག་ལ་སྨོན་ལམ་བཏབ་ཅིང་སྙིང་རྗེ་དགོངས་པའི་རེ་བ་ཞུས། གཞུང་གི་དཀྱིལ་དུ་དཀོན་མཆོག་གི་རྣམ་བཞག་རྟོགས་ཤིང་། དཀོན་མཆོག་གི་བྱམས་བརྩེ་ལ་བློ་རྩེ་གཅིག་ཏུ་བསྒྲིམས་ཡོད་པར་བརྗོད་ཡོད། གཞུང་འདིའི་ནང་དུ་གནས་ཚུལ་མི་ལེགས་པ་ཡོད་ཀྱང་། དེ་ལ་ཇི་སྐད་དུ། དཀོན་མཆོག་གི་སྙིང་རྗེ་ནི་ཇི་སྲིད་བར་དུ་བཞུགས་པར་འགྱུར་ཞེས་གསུངས་པ་བཞིན་ཡིན་ནོ། །

འཆར་ཟིན།

1. ཡེ་རུ་སཱ་ལེམ་གྲོང་ཁྱེར་དཀའ་སྡུག་ལ་ཕྲད་ནས་སྟོང་བར་གྱུར་པ། ༼1:1-22༽

2. དཀོན་མཆོག་ཁོང་གི་འབངས་མི་ལ་ཐུགས་ཁྲོས་པ། ༼2:1-22༽

3. ཡ་ཧུ་དཱ་པས་འགྱོད་བཤགས་བྱས་པ་དང་དཀོན་མཆོག་གི་བྱམས་བརྩེ་ཐོབ་པའི་སྐོར། ༼3:1-66༽

4. ཛ་ཡན་ཡུལ་གྱི་འདས་ཟིན་དང་ད་ལྟའི་བར་གྱི་ཁྱད་པར་སྐོར། ༼4:1-22༽

5. ཡ་ཧུ་དཱ་པས་དཀོན་མཆོག་ལ་གུ་ཡངས་གནང་བར་ཞུ་བ་བྱས་པའི་སྐོར། ༼5:1-22༽

ལེའུ་དང་པོ།

ཛ་ཡན་ལ་བྱུང་བའི་དོན་གྱི་ཕྱིར་དུ་སེམས་སྡུག་པ།

1 གནའ་དུས་མི་ཡིས་ཁེངས་པའི་གྲོང་ཁྱེར་དེ། ། ད་ལྟའི་དུས་སུ་ཅིའི་ཕྱིར་གཅིག་པུར་ལུས། ། གནའ་དུས་རྒྱལ་ཁམས་ཁྲོད་དུ་ཆེ་བ་དེ། ། ད་ལྟའི་དུས་སུ་ཅིའི་ཕྱིར་ཡུགས་མོ་བཞིན། ། གནའ་དུས་རྒྱལ་ཁམས་ཁྲོད་ཀྱི་སྲས་མོ་ *དེ། ། ད་ལྟའི་དུས་སུ་བྲན་གཡོག་ཅིག་དང་འདྲ། ། 2 ཁོ་མོ་མཚན་མོར་ངུས་ཤིང་མཁུར་ཚོས་མཆི་མས་བརླན། ། དགའ་རོགས་ཁྲོད་དུ་ཁོ་མོར་སེམས་གསོ་བྱེད་མཁན་དབེན། ། ཁོ་མོའི་གྲོགས་པོ་ཀུན་གྱིས་གཡོ་སྒྱུས་མོ་འཛིན་ཞིང་། ། གྲོགས་པོ་ཐམས་ཅད་ཁོ་མོའི་དགྲ་ཟླར་གྱུར་པ་ཡིན། ། 3 ཡ་ཧུ་དཱ་པས་དཀའ་སྡུག་ཚད་མེད་མྱངས་མ་ཟད། ། ངལ་ལས་ཞུགས་ཏེ་ནམ་རྒྱུན་ཕྱི་ཕྱོགས་ཡུལ་དུ་འཁྱམ། ། རྒྱལ་ཁམས་ཁྲོད་དུ་ཁོ་མོས་བདེ་བ་བཙལ་མ་རྙེད། ། འདེད་མཁན་དག་གིས་གུ་དོག་གནས་སུ་ཁོ་མོ་ཟིན། ། 4 དུས་ཆེན་སྲུང་བའི་མི་དབེན་པས། ། ཛ་ཡན་བརྒྱུད་པའི་ལམ་སྡུག་ཅིང་། ། ཁོ་མོའི་སྒོ་ཆེན་དག་སྟོངས་ཤིང་། ། མཆོད་དཔོན་རྣམས་ཀྱིས་ཤུགས་རིང་འབྱིན། ། ཁོ་མོའི་མོ་གསར་ཡིད་སྐྱོ་ཞིང་། ། ཁོ་མོས་སྡུག་བསྔལ་ཚད་མེད་མྱངས། ། 5 ཁོ་མོའི་དགྲ་བོ་གཙོ་བོར་གྱུར། ། ཁོ་མོའི་དགྲ་ཟླ་བདེ་ལ་བབས། ། ཁོ་མོའི་སྡིག་པ་མང་དྲགས་པས། ། ཡ་ཝཱེས་ཁོ་མོ་སྡུག་ལ་སྦྱར། ། ཁོ་མོའི་བྱིས་པ་དེ་དག་ནི། ། དགྲ་བོའི་མདུན་ནས་བཙོན་དུ་ཁྲིད། ། 6 ཛ་ཡན་བུ་མོའི་བཀུར་འོས་གཟི་བརྗིད་ཐམས་ཅད་ནི། ། ཁོ་མོའི་མི་སྡེ་རྣམས་དང་ཡོངས་སུ་བྲལ་བར་གྱུར། ། ཁོ་མོའི་མངའ་བདག་རྩྭ་ས་མ་རྙེད་ཤྭ་བ་བཞིན། ། འདེད་མཁན་རྣམས་ཀྱི་མདུན་ནས་ཐར་བའི་སྟོབས་ཤུགས་ཟད། ། 7 ཡེ་རུ་སཱ་ལེམ་དཀའ་སྡུག་ཁྲོད་དུ་འཁྱམ་པའི་དུས། ། སྔར་གྱི་འདོད་ཡོན་ལོངས་སྤྱོད་སྣ་ཚོགས་ཀུན་ནས་དྲན། ། ཁོ་མོའི་མི་སྡེ་དགྲ་བོའི་ལག་ཏུ་ཤོར་བའི་དུས། ། ཁོ་མོར་རོགས་རམ་བྱེད་མཁན་གཅིག་ཀྱང་མ་བྱུང་སྟེ། ། དགྲ་བོས་ཁོ་མོར་བྱུང་བའི་དོན་རྣམས་མཐོང་བ་ན། ། ཁོ་མོའི་ཉམ་ཐག་ལ་ནི་འཕྱ་དགོད་བྱས་པ་འོ། ། 8 ཡེ་རུ་སཱ་ལེམ་གྲོང་གིས་སྡིག་པ་ཆེན་པོ་བསགས་པས་ན། ། མི་གཙང་དངོས་པོར་གྱུར་ཅིང་ཁོ་མོར་བཀུར་མཁན་དག་གིས་ཀྱང་། ། ཁོ་མོ་གཅེར་བུ་ཡིན་པ་མཐོང་ནས་སྨད་ཅིང་མཐོང་ཆུང་བྱེད། ། ཁོ་མོས་ཀྱང་ནི་ཤུགས་རིང་གཏོང་བཞིན་ཁ་ཕྱིར་འཁོར་ནས་ཡིབ། ། 9 ཁོ་མོའི་སྨད་གཡོག་ནག་ནོག་དྲི་མས་ཀུན་ནས་སྦགས་ན་ཡང་། ། ཁོ་མོས་རང་གི་མཐའ་མའི་འབྲས་བུ་ཡེ་ནས་དྲན་མ་བྱུང་། ། དེའི་ཕྱིར་ཁོ་མོ་ཡ་མཚན་ཉམས་ཀྱང་སེམས་གསོ་བྱེད་མཁན་བྲལ། ། ཡ་ཝཱེ་ཁྱེད་ཀྱིས་བདག་གི་སྡུག་བསྔལ་ཀུན་ལ་གཟིགས་པར་མཛོད། ། དགྲ་བོས་རང་ཉིད་མཐུ་སྟོབས་ཆེ་བར་མངོན་ཞེས་ཁོ་མོས་ཞུས། ། 10 དགྲ་བོས་ལག་པ་བརྐྱངས་ཏེ་ཁོ་མོའི་གཅེས་ནོར་བཙན་གྱིས་ཕྲོགས། ། ཁོ་མོས་ཕྱི་ཕྱོགས་པ་རྣམས་གནས་མཆོག་ལ་ནི་འཛུལ་བ་མཐོང་། ། ཁྱེད་ཀྱིས་ཕྱི་ཕྱོགས་པ་རྣམས་ཉིད་ཀྱི་ཚོགས་ལ་ཞུགས་པ་དགག ། 11 ཁོ་མོའི་འབངས་ཀྱིས་ཤུགས་ནར་འབྱིན་ཞིང་ཁ་ཟས་འཚོལ། ། སྲོག་འཚོའི་ཕྱིར་དུ་ཁོ་ཚོས་གཅེས་ནོར་འབྲུ་རིགས་བརྗེས། ། དེ་ཡང་མི་ཡིས་ང་ལ་མཐོང་ཆུང་བྱས་པས་ན། ། ཡ་ཝཱེ་ཁྱེད་ཀྱིས་ང་ལ་གསན་ཞིང་གཟིགས་པར་མཛོད། །

ཡེ་རུ་སཱ་ལེམ་གྱིས་རང་གི་སྡུག་བསྔལ་བརྗོད་པ།

12 ཁྱོད་ཅག་ལམ་འགྲོ་དག་གིས་དོན་འདི་མི་མཐོང་ངམ། ། བདག་གི་སྟེང་དུ་བྱུང་བའི་སྡུག་བསྔལ་འདི་ལྟ་བུ། ། ཡོད་དང་མེད་ལ་ཁྱོད་ཚོས་ཞིབ་ཏུ་བལྟ་བར་གྱིས། ། དེ་ནི་ཡ་ཝཱེ་ཁོང་ཉིད་ཐུགས་ཁྲོའི་ཉིན་མོ་ལ། ། ང་ལ་སྡུག་བསྔལ་མྱངས་སུ་བཅུག་པའི་དོན་དེ་འོ། ། 13 ཁོང་གིས་མཐོན་པོའི་གནས་ནས་མེ་ཕུང་ཆེན་པོ་འཕངས་གྱུར་ཏེ། ། ང་ཡི་རུས་པའི་གཏིང་དུ་ཟུག་ཅིང་ང་ནི་ཡོངས་སུ་བཅུན། ། ཁོང་གིས་རྙི་རྒྱ་བཏབ་སྟེ་ང་ཡི་རྐང་པ་དེའི་ནང་ཟིན། ། ང་ཡིས་ཁ་ཕྱོགས་བསྒྱུར་ནས་གཏན་དུ་སྐྱོ་ཞིང་ཉམས་པར་མཛད། ། 14 ང་ཡི་ཉེས་པའི་གཉའ་ཤིང་ཁོང་གིས་དངོས་སུ་བསྡམས་པར་མཛད། ། དེ་ནི་ང་ཡི་སྡིག་པའི་གཉའ་ཤིང་སྐེ་ལ་བཏེགས་པ་བཞིན། ། ཁོང་གིས་ང་ཡི་ལུས་ཀྱི་སྟོབས་ཤུགས་ཐམས་ཅད་ཉམས་མཛད་དེ། ། གཙོ་བོས་ང་ནི་རྒྱལ་བར་དཀའ་བའི་དགྲ་ཡི་ལག་ཏུ་སྤྲད། ། 15 གཙོ་བོས་ང་ཡི་འཁོར་གྱི་དཔའ་བོ་ཐམས་ཅད་དོར། ། ཁོང་གིས་མི་ཚོགས་བསྡུས་ཏེ་ང་ལ་རྒོལ་བཅུག་སྟེ། ། ང་ཡི་ན་གཞོན་དག་ལ་རྒོལ་བར་གྱུར་པ་དང་། ཁོང་གིས་རྒུན་འབྲུམ་འཚིར་གཞོང་བརྫིས་པ་ནང་བཞིན་དུ། ། ཡ་ཧུ་དཱ་ཡི་བུ་མོའི་ནང་གི་མོ་གསར་སྨད། ། 16 དོན་དེའི་ཕྱིར་དུ་ང་ནི་ངུས་ཤིང་མིག་ལས་མཆི་མ་བཞུར། ། སེམས་གསོ་བྱས་ནས་ཚེ་སྲོག་སྐྱོབ་མཁན་ང་དང་རིང་དུ་གྱེས། ། ང་ཡི་བུ་དང་བུ་མོ་ཁེར་རྐྱང་ངང་ནས་ཡིད་སེམས་སྐྱོ། ། དེ་ནི་དགྲ་ཟླ་ཐམས་ཅད་རྣམ་པར་རྒྱལ་བའི་ཕྱིར་ཡིན་ནོ། ། 17 ཛ་ཡན་མི་ཡིས་ལག་ཟུང་བརྐྱངས་ཀྱང་སེམས་གསོ་བྱེད་མཁན་མེད། ། ཡ་ཝཱེ་ཁོང་གིས་ཡ་ཀོབ་སྐོར་ལ་བཀའ་དག་གནང་ཟིན་ཞིང་། ། མཐའ་ནས་བསྐོར་བ་ཐམས་ཅད་ཁོ་ཡི་དགྲ་རུ་ལངས་གྱུར་ཏེ། ། དེ་དག་ཁྲོད་དུ་ཡེ་རུ་སཱ་ལེམ་མི་གཙང་རྫས་སུ་གྱུར། །

དཀོན་མཆོག་གི་དྲང་བ་ཉིད།

18 ང་རང་ཁོང་གི་བཀའ་དང་འགལ་བས་ན། ། དྲང་བདེན་ཡ་ཝཱེས་ང་ལ་དེ་ལྟར་མཛད། ། ཀྱེ་ཀྱེ་མི་ཚོགས་ང་ཡི་གཏམ་ལ་གསོན། ། ང་ཡི་སྡུག་བསྔལ་ལ་ནི་གཟིགས་པར་གྱིས། ། ང་ཡི་ན་ཆུང་མ་དང་གཞོན་ནུ་དག ། ཡོངས་སུ་བཙོན་དུ་ཁྲིད་པར་གྱུར་པ་འོ། ། 19 ང་ཡིས་རང་གི་དགའ་རོགས་རྣམས་ལ་སྐྱབས་ཞུས་ཀྱང་། ། དེ་དག་གིས་ནི་ང་ལ་མགོ་སྐོར་བཏང་བ་དང་། ། ང་ཡི་མཆོད་དཔོན་དང་ནི་རྒན་པོ་དག་གིས་ཀྱང་། ། འཚོ་བར་འགྱུར་ཆེད་ཁ་ཟས་འཚོལ་བའི་དུས་དེ་ལ། ། གྲོང་ཁྱེར་ནང་དུ་དབུགས་རྒྱུན་ཆད་དེ་འཆི་བར་གྱུར། ། 20 ཀྱེ་ཀྱེ་ཡ་ཝཱེ་ཁྱེད་ཀྱིས་གཟིགས་པར་མཛོད། ། དཀའ་སྡུག་ང་ཡི་སྟེང་ལ་བབས་པས་སོ། ། ང་ཡི་སེམས་ནི་སྐྱོ་ཞིང་ཡིད་ནི་འཁྲུགས། ། དེ་ནི་ང་ཡིས་ལོག་སྤྱོད་བྱས་པའི་ཕྱིར། ། ཕྱི་རུ་རལ་གྲི་ཐོགས་པས་བུ་ཤོར་ཅིང་། ། ཁྱིམ་གྱི་ནང་དུ་འཆི་བ་ཉིད་ནི་སླེབས། ། 21 ང་ཡི་ཤུགས་སྐད་ཐོས་ཀྱང་བདག་ལ་སེམས་གསོ་བྱེད་མཁན་མེད། ། ང་ཡི་དགྲ་ཟླ་རྣམས་ཀྱིས་ང་ཡི་རྐྱེན་ངན་ཐོས་པར་གྱུར། ། ཁྱེད་ཀྱིས་དེ་ལྟར་མཛད་པས་དགྲ་ཟླ་རྣམས་ནི་དགའ་བར་གྱུར། ། ཁྱེད་ཀྱིས་ཉིད་ཀྱི་དུས་ནི་ངེས་པར་འོང་ཞེས་བསྒྲགས་པའི་དུས། ། དགྲ་ཟླ་དེ་དག་མ་ལུས་ང་དང་ཀུན་ནས་མཚུངས་པར་འགྱུར། ། 22 ཁོ་ཚོའི་སྤྱོད་ངན་ཐམས་ཅད་ཁྱེད་ཀྱི་སྤྱན་སྔར་མངོན་གྱུར་ཅིག ། ཁྱེད་ཀྱིས་ང་ཡི་ཉེས་པར་ལན་ནི་ཇི་ལྟར་འཇལ་བ་བཞིན། ། དེ་དག་ལ་ཡང་དེ་ལྟར་ལན་ནི་འཇལ་བར་མཛོད། ། དེ་ནི་ངའི་སེམས་སྡུག་ཅིང་ཡིད་ནི་སྐྱོ་ཕྱིར་རོ། །

ལེའུ་གཉིས་པ།

དཀོན་མཆོག་ཡ་ཝཱེས་ཡེ་རུ་སཱ་ལེམ་ལ་ཉེས་ཆད་གཅོད་པ།

1 གཙོ་བོས་ཁྲོས་པའི་སྤྲིན་གྱིས་ཛ་ཡན་བུ་མོ་བསྒྲིབས་པར་གྱུར། ། ཁོང་གིས་ཡེས་ར་ཨེལ་གྱི་གཟི་བརྗིད་གནམ་ནས་ས་རུ་འཕངས། ། ཁོང་ཉིད་ཁྲོས་པའི་ཉིན་མོའི་ནང་དུ་ཡང་། ། རང་གི་ཞབས་སྟེགས་ *ནམ་ཡང་དྲན་མ་གྱུར། ། 2 གཙོ་བོས་ཡ་ཀོབ་ཁོ་ཡི་གནས་ཀུན་ནི། ། ཁྱུར་མིད་བཏང་ཡང་ཐུགས་ནི་ཡེ་མི་འགྱོད། ། ཁོང་གིས་ཉིད་ཀྱི་ཐུགས་ཁྲོ་ཆེན་པོའི་ནང་། ། ཡ་ཧུ་དཱ་ཡི་མི་སྡེའི་མཁར་རྣམས་བཤིག ། ཁོང་གིས་རྒྱལ་ཁབ་དང་ནི་འགོ་དཔོན་རྣམས། ། ས་ལ་བརྡབས་ཏེ་ངོ་ཚ་ཐེབས་པར་མཛད། ། 3 ཁོང་ཉིད་ཁྲོས་པས་ཡེས་ར་ཨེལ་གྱི་རྭ་ཅོ་†ཐམས་ཅད་བཅད། ། ཁོང་གི་དགྲ་ཟླའི་མདུན་ནས་ཉིད་ཀྱི་གཡས་ཕྱག་ཚུར་འཁུམས་ཤིང་། ། ཁོང་ནི་ཕྱོགས་བཞིའི་དངོས་པོ་བསྲེག་པའི་མེ་ལྕེ་བཞིན། ། ཡ་ཀོབ་ཁོ་ཡི་ནང་དུ་ཁྱུར་མིད་བཏང་བ་འོ། ། 4 ཁོང་ནི་དགྲ་ཟླས་འཐེན་པའི་གཞུ་བཞིན་དུ། ། གཡས་ཕྱག་གིས་ནི་གྲ་སྒྲིག་བྱས་ཟིན་ཏེ། ། ཁོང་ནི་དགྲ་ཟླས་མིག་ནང་ལྷུང་བ་ཐམས་ཅད་བསད་པ་བཞིན། ། ཁོང་གི་ཐུགས་ཁྲོ་མེ་ལྟར་ཛ་ཡན་སྦྲ་གུར་སྟེང་དུ་བླུགས། ། 5 གཙོ་བོ་དགྲ་ཟླ་བཞིན་དུ་གྱུར་པ་དང་། ། ཁོང་གིས་ཡེས་ར་ཨེལ་དང་དེའི་ཕོ་བྲང་། ། ཁྱུར་མིད་བཏང་ཞིང་བཙན་པོའི་མཁར་ཡོངས་བཤིག ། ཁོང་གིས་ཡ་ཧུ་དཱ་ཡི་མི་སྡེའི་ནང་། ། སྡུག་བསྔལ་དང་ནི་ངུ་འབོད་བསྣན་པར་མཛད། ། 6 ཁོང་གིས་ཉིད་ཀྱི་བཞུགས་གནས་ཡོངས་སུ་བརླགས། ། ལྡུམ་ར་ཇི་བཞིན་ཉིད་ཀྱི་ཚོགས་ར་གཏོར། ། ཡ་ཝཱེའི་སྲུང་བྱའི་དུས་དང་ངལ་གསོའི་དུས། ། ཛ་ཡན་ཡུལ་དུ་མ་ལུས་བརྗེད་པར་མཛད། ། ཁོང་གིས་ཉིད་ཀྱི་ཐུགས་ཁྲོ་ཆེན་པོའི་ནང་། ། རྒྱལ་པོ་དང་ནི་མཆོད་དཔོན་དོར་བར་མཛད། ། 7 གཙོ་བོས་ཉིད་ཀྱི་མཆོད་ཁྲི་སྤངས་ཤིང་གནས་མཆོག་དོར། ། ཁོང་གིས་ཕོ་བྲང་དེ་ཡི་ལྕགས་རི་དགྲ་ལག་གཏད། ། དུས་ཆེན་ཞིག་ལ་དགའ་བའི་རྟེན་འབྲེལ་ཞུ་བ་བཞིན། ། ཡ་ཝཱེའི་བཞུགས་གནས་ནང་དུ་དེ་ཚོས་འུར་སྒྲ་བསྒྲགས། ། 8 ཡ་ཝཱེས་ཛ་ཡན་མི་སྡེའི་མཁར་རྣམས་བརླག་པར་དགོངས། ། ཁོང་གིས་ཐིག་སྐུད་ ‡འཐེན་ནས་ཕྱག་ཟུང་མ་འཁུམས་ཤིང་། ། ཁོང་གིས་བཙན་མཁར་དེ་དག་གཏོར་བར་མཛད་ཕྱིར་དུ། ། བཙན་རྫོང་དང་ནི་མཁར་གྱང་མཉམ་དུ་སྡུག་ལ་སྦྱར། ། 9 ཛ་ཡན་ཡུལ་གྱི་མཁར་སྒོ་ཐམས་ཅད་ས་རུ་ནུབ་པ་དང་། ། གཙོ་བོས་ཁོ་མོའི་སྒོ་གཏན་དག་ཀྱང་དུམ་བུར་མཛད་གྱུར་ཅིང་། ། ཁོ་མོའི་རྒྱལ་པོ་དང་ནི་འགོ་དཔོན་ཡུལ་ཁམས་སོ་སོར་ཐོར། ། དེ་ནས་ཛ་ཡན་ཡུལ་དུ་བཀའ་ཁྲིམས་གཏན་ནས་མེད་གྱུར་ཅིང་། ། ཡ་ཝཱེའི་ཞལ་གཟིགས་ལུང་སྟོན་པ་ཚོར་ནམ་ཡང་ཐོབ་མ་གྱུར། ། 10 ཛ་ཡན་ཡུལ་གྱི་རྒན་པོ་མཐའ་དག་ས་རུ་ཁ་རོག་བསྡད། ། ཁོ་ཚོས་ཐལ་བ་མགོ་ལ་གཏོར་ཅིང་སྐེད་པར་སོ་རས་བཅིངས། ། ཡེ་རུ་སཱ་ལེམ་ཡུལ་གྱི་མོ་གསར་ཐམས་ཅད་མགོ་སར་བཏུད། ། 11 ང་ཡི་མིག་ལས་མཆི་མ་བཞུར་བས་ལོང་བར་གྱུར་པ་དང་། ། ང་ཡི་སེམས་པ་སྐྱོ་ཞིང་ལུས་ཟུངས་ཡོངས་སུ་ཉམས་པར་གྱུར། ། དེ་དག་ཐམས་ཅད་ང་ཡི་མི་སྡེ་སྡུག་ལ་སྦྱར་བ་དང་། ། བྱིས་པ་དང་ནི་ཕྲུ་གུ་གྲོང་གི་ལམ་ནང་འགྱེལ་བའི་ཕྱིར། ། 12 དེ་དག་མཚོན་ཆས་རྨས་པའི་མི་ལྟར་གྲོང་ཁྱེར་སྲང་ལམ་འགྱེལ། ། དེ་དག་རང་གི་མ་ཡི་པང་དུ་འཆི་ལ་ཉེ་བའི་དུས། ། ཟས་དང་རྒུན་ཆང་གང་དུ་ཡོད་ཅེས་མ་ལ་དྲིས་དང་མཚུངས། ། 13 ཀྱེ་ཀྱེ་ཡེ་རུ་སཱ་ལེམ་ཡུལ་གྱི་མི་སྡེ་རྣམས། ། བདག་གིས་ཁྱོད་ལ་བདེན་དཔང་ཅི་ལྟར་བྱེད་དགོས་སམ། ། བདག་གིས་ཁྱོད་དང་ཅི་ལྟར་བསྡུར་བར་འགྱུར་ནུས་སམ། ། ཀྱེ་ཀྱེ་ཛ་ཡན་ཡུལ་གྱི་མི་སྡེ་ངས་ཁྱོད་ལ། ། སེམས་གསོ་བྱ་ཕྱིར་ཅི་ཞིག་གིས་ནི་ཁྱོད་དང་བསྡུར། ། ཁྱོད་ཀྱི་རྨ་ཁ་མཚོ་བཞིན་ཡངས་པས་སུ་ཡིས་གསོ། ། 14 ཁྱོད་ཀྱི་ལུང་སྟོན་པ་ཡིས་ཁྱོད་དོན་དུ། ། མཐོང་བའི་ཞལ་གཟིགས་གཡོ་ཟོལ་བླུན་རྨོངས་ཡིན། ། ཁྱོད་ཀྱི་ཚེ་སྲོག་ཡང་བསྐྱར་དྲངས་པའི་ཕྱིར། ། དེ་ཚོས་ཁྱོད་ཀྱི་ཉེས་སྡིག་ཕྱིར་མ་མངོན། ། ཁྱོད་ཕྱིར་དེ་ཚོར་ཐོབ་པའི་བཀའ་ལུང་ནི། ། རྫུན་དང་མི་རྣམས་ལོག་ལམ་ཁྲིད་བྱེད་ཡིན། ། 15 ཁྱོད་རང་མཐོང་བའི་ལམ་འགྲོ་པ་རྣམས་ཀྱིས། ། ལག་པ་བརྡབས་ནས་ཁྱོད་ལ་འཕྱས་པ་དང་། ། དེ་ཚོས་ཡེ་རུ་སཱ་ལེམ་ཡུལ་གྱི་མི་སྡེར་མགོ་གཡུགས་ནས། ། ཀུན་གྱིས་སྨྲ་བར་བརྗོད་པའི་སྐྱོན་བྲལ་ཡོན་ཏན་ཀུན་རྫོགས་ཤིང་། ། ཐམས་ཅད་དགའ་བྱེད་གྲོང་ཁྱེར་འདི་ནི་ཨེ་ཡིན་ནམ་ཞེས་སྨྲས། ། 16 ཁྱོད་ཀྱི་དགྲ་བོས་ཁྱོད་ལ་རྒོལ་ཕྱིར་ཁ་གདངས་ཤིང་། ། ཁྱོད་ལ་འཕྱ་དམོད་བྱེད་ཀྱིན་སོ་ཡང་འཆོས་ནས་ནི། ། ངེད་ཅག་རྣམས་ཀྱིས་དེ་ནི་མེད་པར་མཛད་གྱུར་ཅིང་། ། དེ་ནི་ང་ཚོས་རེ་སྒུག་བྱེད་པའི་ཉིན་མོ་སྟེ། ། ངེད་ཀྱིས་མིག་གིས་དངོས་སུ་མཐོང་ངོ་ཞེས་སྨྲས་སོ། ། 17 ཁོང་གིས་ཁྱོད་ནི་གཏོར་ཡང་སྙིང་རྗེས་གཟིགས་པ་མེད། ། ཁོང་གིས་དགྲ་ཟླ་ཁྱོད་ལས་རྒྱལ་བས་དགའ་བར་མཛད། ། ཁོང་གིས་ཁྱོད་ཀྱི་དགྲ་བོའི་རྭ་ནི་མཐོན་པོར་མཛད། ། ཡ་ཝཱེས་ཉིད་ཀྱི་ཐུགས་དགོངས་བཞིན་དུ་མཛད་པ་དང་། ། ཁོང་གིས་སྔར་ནས་གསུངས་པ་བཞིན་དུ་མཛད་པར་གྱུར། ། 18 ཛ་ཡན་ཡུལ་གྱི་མི་སྡེའི་མཁར་གྱང་རྣམས། ། ཁྱོད་ཀྱིས་བློ་སེམས་གཅིག་གིས་གཙོ་བོར་ཞུས། ། ཁྱོད་ཀྱི་མིག་ཆུ་གཙང་པོ་ཇི་བཞིན་དུ། ། ཉིན་མཚན་དབྱེ་བ་མེད་པར་བཞུར་ནས་ནི། ། རང་ལ་ངལ་གསོ་ནམ་ཡང་ཐོབ་མི་བྱ། ། མིག་འབྲས་གཉིས་ལ་ངལ་གསོ་མེད་པར་ཤོག ། 19 མཚན་མོ་ཐུན་མཚམས་§དང་པོའི་དུས་སུ་བབས་པ་ན། ། ཁྱོད་ནི་ཡར་ལ་ལངས་ཏེ་བོས་ནས་ཞུས་ཤིག་དང་། ། གཙོ་བོའི་དྲུང་དུ་ཁྱོད་ཀྱི་སྙིང་གཏམ་ལྷུག་པོར་བརྗོད་དགོས་ཤིང་། ། ཁྱོད་ཀྱི་བྱིས་པ་རྣམས་ནི་ལམ་བར་དག་ཏུ་བཀྲེས་ཤིང་བརྒྱལ། ། ཁྱོད་ཀྱིས་བྱིས་པ་རྣམས་ཀྱི་ཚེ་སྲོག་བསྐྱབ་པའི་ཕྱིར། ། ལག་པ་ཡར་ལ་བརྐྱངས་ཏེ་གཙོ་བོར་གསོལ་བ་ཐོབས། ། 20 ཀྱེ་ཀྱེ་ཡ་ཝཱེ་ཁྱེད་ཀྱིས་གཟིགས་དང་གཟིགས་པར་མཛོད། ། ཁྱེད་ཀྱིས་སྔོན་ཆད་འདི་ལྟར་སུ་ལ་ལན་འཇལ་ལམ། ། བུད་མེད་ཅིག་གིས་རང་གིས་བཙས་ནས་སྐྱོང་བ་ཡི། ། ཕྲུ་གུ་ཟ་ཞིང་བཟའ་བར་ཕོད་པ་སུ་ཡོད་དམ། ། གཙོ་བོའི་གནས་མཆོག་ལ་ནི་མཆོད་དཔོན་དང་ནི་ལུང་སྟོན་པ། ། གདུག་རྩུབ་ནག་པོའི་ལས་ཀྱིས་དམར་གསོད་བྱེད་ཅིང་བྱ་འོས་སམ། ། 21 སྲང་བར་དག་ཏུ་རྒན་གཞོན་ཐམས་ཅད་ས་རུ་འགྱེལ་ནས་ཤི ། བདག་གི་བུ་མོ་དང་ནི་གསར་བུ་ཐམས་ཅད་གྲི་ཁར་འགྱེལ། ། ཁྱེད་རང་ཁྲོས་པའི་ཉིན་ལ་དེ་རྣམས་ཐམས་ཅད་གསོད་པར་མཛད། ། ཁྱེད་ཀྱིས་དེ་རྣམས་བསད་ཀྱང་སྙིང་རྗེ་ཅི་ཡང་མ་གནང་ངོ་། །

ཡེ་རུ་སཱ་ལེམ་གྱི་སྡུག་བསྔལ་ཅན་གྱི་གསོལ་འདེབས།

22 ཁྱེད་ཀྱིས་ཕྱོགས་བཞི་བསྡུས་ཏེ་ང་རང་སྐྲག་པར་མཛད་པ་ནི། ། དུས་ཆེན་རོལ་བའི་ཉིན་ལ་མི་ཚོགས་མང་པོ་བསྡུས་དང་མཚུངས། ། ཡ་ཝཱེ་ཐུགས་ཁྲོའི་དུས་སུ་ཐར་ཏེ་གསོན་མཁན་གཅིག་ཀྱང་མེད། ། བདག་གིས་བཙས་ཤིང་ཆེ་བར་བསྐྱངས་པའི་ཕྲུ་གུ་རྣམས། ། དགྲ་ཟླས་ཐམས་ཅད་བསད་དེ་གཅིག་ཀྱང་མ་ལྷག་གོ །

ལེའུ་གསུམ་པ།

དཀོན་མཆོག་ཡ་ཝཱེའི་ཁྲོ་གཏུམ་གྱི་དབྱུག་པ།

1 བདག་ནི་ཡ་ཝཱེའི་དབྱུག་པའི་འོག་ཏུ་སྡུག་བསྔལ་མྱངས་པའི་མི་ཡིན་ཏེ། ། 2 ཁོང་གིས་བདག་ནི་མུན་པའི་ནང་དུ་ཁྲིད་ཀྱང་འོད་ནང་མ་ཁྲིད་དོ། ། 3 ཁོང་གིས་དངོས་གནས་ཉིན་གང་བདག་ལ་ཡང་ཡང་རྒོལ་བ་དང་། ། 4 ཁོང་གིས་བདག་གི་ཤ་པགས་ཉམས་ཤིང་རུས་པ་བཅག་པར་མཛད། ། 5 ཁོང་གིས་བཙན་རྫོང་བརྩིགས་ཏེ་བདག་གི་མཐའ་ནས་བསྐོར། ། གནོད་པ་དང་ནི་དཀའ་སྡུག་ང་ལ་བསྐོར་བར་མཛད། ། 6 ཁོང་གིས་ང་རང་མུན་པར་སྡོད་བཅུག་སྟེ། ། ཤི་ནས་ཡུན་རིང་འགོར་བའི་མི་ལྟར་མཛད། ། 7 ཁོང་གིས་མཁར་རྣམས་བརྩིགས་ཏེ་བདག་བསྐོར་བས། ། བདག་ནི་དེ་ལས་ཐར་བར་མ་མཛད་དེ། ། ཁོང་གིས་བདག་གི་ལྕགས་སྒྲོག་ལྗིད་དུ་བཏང་། ། 8 ཐ་ན་བདག་གིས་ཁོང་ལ་ཞུས་ནས་འོ་དོད་འབོད་དུས་ཀྱང་། ། ཁོང་གིས་སྙན་ཅོག་བཀབ་སྟེ་ང་ཡི་གསོལ་འདེབས་མ་གསན་ཏོ། ། 9 ཁོང་གིས་རྡོ་བ་བཟོས་མས་བདག་གི་ལམ་བུ་བཀག ། ཁོང་གིས་བདག་གི་འགྲོ་ལམ་ཀྱག་ཀྱོག་ཏུ་མཛད་དོ། ། 10 ཁོང་ཉིད་བདག་ལ་མཚོན་ན་ནི། ། འཇབ་སྒུག་བྱེད་པའི་དྲེད་མོང་དང་། ། གསང་བའི་གནས་ཀྱི་སེང་གེ་བཞིན། ། 11 ཁོང་གིས་བདག་ནི་དྲང་པོའི་ལམ་དང་ཕྲལ། ། སིལ་བུར་གཏོར་ནས་དབེན་སར་བསྐྱུར་བ་ཡིན། ། 12 ཁོང་གིས་ཉིད་ཀྱི་གཞུ་འཐེན་ཏེ། ། བདག་ནི་མདའ་ཡི་འབེན་དུ་མཛད། ། 13 ཁོང་གིས་ཉིད་ཀྱི་མདའ་ཤུབས་ནང་གི་མདའ། ། ང་ཡི་སྙིང་ཁོང་རུས་པའི་གཏིང་དུ་བསྣུན། ། 14 བདག་ནི་མི་སྡེ་ཀུན་གྱིས་འཕྱ་དམོད་བྱེད་སར་གྱུར། ། འཕྱ་དགོད་གླུ་རུ་གྱུར་ཏེ་ཀུན་གྱིས་ཉིན་གང་འཕྱས། ། 15 ཁོང་གིས་བདག་ལ་སྡུག་བསྔལ་ཆེན་པོ་བཟོས། ། མཁན་པའི་ཁ་ཏིག་ཉམས་སུ་མྱོང་བར་མཛད། ། 16 ཁོང་གིས་ཟེགས་མས་བདག་གི་སོ་ནི་ཆག་པར་མཛད། ། ཁོང་གིས་བདག་ནི་ས་རྡུལ་ནང་དུ་སྡོད་པར་མཛད། ། 17 ཁྱེད་ཀྱིས་བདག་ལ་ཞི་བདེ་མེད་པར་མཛད་པ་དང་། ། བདག་གིས་དགའ་སྤྲོ་བྱིན་རླབས་ཅི་ཞིག་ཡིན་པ་བརྗེད། ། 18 དེ་བས་བདག་གིས་ང་ཡི་སྟོབས་ཤུགས་ཡོངས་སུ་རྫོགས་པ་དང་། ། ཡ་ཝཱེ་ཁོང་ལས་ཐོབ་པའི་རེ་བ་བདག་དང་བྲལ་ཞེས་སྨྲས། །

སྙིང་རྗེ་གནང་བར་ཞུས་པ།

19 བདག་གི་ཉམ་ཐག་ཡུལ་འཁྱམ་དྲན་དུས་སུ། ། དེ་ནི་མཁན་པ་དང་ནི་མཁྲིས་ཁུ་བཞིན། ། 20 ནམ་རྒྱུན་བདག་གིས་འདས་པའི་དོན་དྲན་དུས། ། བདག་གི་སེམས་ནང་སྐྱོ་བས་ཁེངས་པ་འོ། ། 21 ཡིན་ཡང་བདག་གིས་དོན་ཞིག་དྲན་དུས་སུ། ། བདག་གི་ཡིད་སེམས་ནང་དུ་རེ་བ་ཡོད། ། 22 དེ་ནི་ཡ་ཝཱེའི་བྱམས་བརྩེ་ནམ་ཡང་འཇིག་ཡེ་མེད། ། ཁོང་གི་སྙིང་རྗེ་ཇི་སྲིད་བར་དུ་བཞུགས་པར་འགྱུར། ། 23 ཞོགས་པ་རེ་རེར་གསར་པ་ཡིན་པ་བཞིན། ། ཁྱེད་ནི་ཧ་ཅང་བློ་གཏོད་རུང་བ་འོ། ། 24 ང་ཡི་སེམས་སུ་ཡ་ཝཱེ་ཁོང་ནི་བདག་གི་ནོར་སྐལ་ཡིན། ། དེ་བས་བདག་གིས་ཁོང་ལ་རེ་སྒུག་བྱེད་ངེས་ཡིན་ཞེས་སྨྲ། །

དཀོན་མཆོག་གི་མགོན་སྐྱབས་ལ་སྒུག་པ།

25 ཁོང་ཉིད་འཚོལ་ཞིང་སེམས་ནས་སྒུག་མཁན་ལ། ། ཡ་ཝཱེས་ཐུགས་རྗེ་གནང་བར་འགྱུར་བ་དང་། ། 26 ལྷིང་འཇགས་ངང་ནས་ཡ་ཝཱེའི་སྐྱབས་ལ་ནི། ། སྒུག་པའི་དོན་དེ་ཅི་འདྲའི་བཟང་བ་ལ། ། 27 མི་ཡིས་ལོ་ན་གཞོན་པའི་དུས་སྐབས་སུ། ། རང་གི་གཉའ་ཤིང་འཁུར་བ་ཅི་འདྲའི་ལེགས། ། 28 ཁོ་རང་གཅིག་པུ་ཁ་རོག་སྡོད་ཅིང་སྨྲ་བ་མེད་པ་དེ། ། ཡ་ཝཱེ་ཁོང་གིས་དེ་ཡི་ལུས་སྟེང་བཞག་པའི་ཕྱིར་ཡིན་ནོ། ། 29 དེ་ཡིས་རང་གི་སྨྲ་སྒོ་ས་རྡུལ་ནང་། ། སྦས་པར་གྱུར་ན་རེ་བ་ཡོད་ཀྱང་སྲིད། ། 30 དེ་ཡིས་གཞན་པར་རང་ལ་འགྲམ་ལྕག་གཞུ་བཅུག་སྟེ། ། རང་ལ་བརྙས་བཅོས་ཚད་མེད་མྱོང་བར་འཇུག་པ་དང་། ། 31 གཙོ་བོས་མི་རྣམས་རྒྱུན་ནས་རྒྱུན་དུ་འདོར་བར་མི་འགྱུར་ཏེ། ། 32 ཡ་ཝཱེ་ཁོང་གིས་མི་ལ་སྐྱོ་བ་བསྐྱེད་པར་མཛད་ན་ཡང་། ། བྱམས་བརྩེ་ཆེན་པོ་ལྡན་པས་མི་ལ་ཐུགས་རྗེ་གནང་འགྱུར་རོ། ། 33 དེ་ནི་ཁོང་གི་ཐུགས་ལས་མི་ལ་དཀའ་སྡུག་མི་འབྱུང་ཞིང་། ། ཡང་ན་འཇིག་རྟེན་མི་ལ་སྐྱོ་བ་མི་འབྱུང་དགོངས་པའི་ཕྱིར། ། 34 ས་སྟེང་བཙོན་པ་ཐམས་ཅད་རྡོག་བརྫིས་གཏོང་བ་འམ། ། 35 ཡང་ན་བླ་མེད་དྲུང་དུ་དྲང་པོར་བསྙོན་འཛུགས་པ། ། 36 ཞུ་གཏུག་དོན་ཐོག་དཀར་ནག་ལྡོག་གྱུར་ན། ། གཙོ་བོས་ཐམས་ཅད་གཟིགས་པ་མ་ཡིན་ནམ། ། 37 གཙོ་བོའི་ཐུགས་དགོངས་མིན་པར་སུ་ཡིས་སྨྲ་ཞིང་བསྒྲུབ་ནུས་སམ། ། 38 བདེ་སྡུག་ཐམས་ཅད་བླ་མེད་ཞལ་ལས་འོང་བ་མ་ཡིན་ནམ། ། 39 གསོན་པོས་རང་ཉེས་ཁྲིམས་ཆད་འཁུར་ཕྱིར་སྨྲེ་སྔགས་ཅི་ལ་འདོན། ། 40 རང་ཅག་རྣམས་ཀྱིས་སོ་སོའི་སྤྱོད་ལམ་ཡང་ཡང་དུ། ། ཞིབ་བཤེར་ཚོད་ལྟ་བྱས་རྗེས་ཡ་ཝཱེའི་ཕྱོགས་སུ་འཁོར། ། 41 རང་ཅག་རྣམས་ཀྱིས་ལྷག་བསམ་རྣམ་དག་གིས། ། ནམ་མཁར་བཞུགས་པའི་དཀོན་མཆོག་ཁོང་ཕྱོགས་སུ། ། ལག་པ་ཡར་ལ་བཀྱགས་ནས་གསོལ་བ་འདེབས། ། 42 ངེད་ཀྱིས་སྡིག་པ་སྤྱད་ནས་ངོ་ལོག་བྱས་པ་ལ། ། ཁྱེད་ཀྱིས་ཉེས་པ་དེ་དག་སེལ་བར་མི་མཛད་དེ། ། 43 ཁྱེད་རང་ཐུགས་ཁྲོས་བཀབ་པའི་ཕྱིར། ། སྙིང་རྗེ་ཅི་ཡང་མེད་པའི་ངང་། ། ངེད་ཅག་བདས་ཤིང་བསད་པ་འོ། ། 44 ཁྱེད་ཀྱིས་སྤྲིན་ནག་ཕུང་བོས་རང་ཉིད་ཡོངས་སུ་བསྒྲིབས་མཛད་པས། ། ངེད་ཀྱི་ཞུ་གསོལ་ཉིད་ཀྱི་སྙན་ལམ་དུ་ནི་སླེབ་མི་སྲིད། ། 45 ཁྱེད་ཀྱིས་ངེད་རྣམས་མི་སྡེ་ཁྲོད་དུ་སྙིགས་མ་དང་ནི་ཟོག་རོར་མཛད། ། 46 ངེད་ཀྱི་དགྲ་བོ་ཀུན་གྱིས་ངེད་ཅག་ཕྱོགས་སུ་རྒོལ་བར་ཁ་གདངས་པས། ། 47 འཇིགས་སྐྲག་རྒྱ་རྙི་རྩ་མེད་གཏོང་བ་དང་། ། གཏོར་བརླག་བཅས་ནི་ངེད་ཀྱི་སྟེང་ལ་སླེབས། ། 48 བདག་གི་མི་སྡེ་བརླགས་པས་ང་ཡི་མཆི་མ་ཆུ་ལྟར་བཞུར། ། 49 བདག་གི་མིག་ལས་མཆི་མ་བཞུར་བ་རྒྱུན་ཆད་མེད་པར་གྱུར། ། 50 ཡ་ཝཱེས་ནམ་མཁའི་དབྱིངས་ནས་གཟིགས་ཤིང་གཟིགས་པའི་བར་དུ་བཞུར། ། 51 བདག་གི་གྲོང་ཁྱེར་མི་སྡེར་བྱུང་བའི་སྡུག་བསྔལ་མཐོང་བས་ན། ། བདག་གི་སེམས་སུ་སྡུག་བསྔལ་མང་དུ་བསྐྱེད་པར་གྱུར་པ་ཡིན། ། 52 བྱ་དང་བྱིའུ་དེད་ནས་འཛིན་པ་ཇི་བཞིན་དུ། ། དོན་མེད་བདག་གི་དགྲ་ཟླར་གྱུར་པས་ངའི་རྗེས་དེད། ། 53 སྲོག་དང་ཕྲལ་ཕྱིར་དེ་ཚོས་བདག་ནི་དོང་ནང་འཕངས། ། ད་དུང་བདག་གི་ལུས་སྟེང་ཕ་བོང་ཆེན་པོས་མནན། ། 54 ཆུ་ཡིས་མགོ་ནས་བསྣུབས་པས་ང་ནི་འཆིའོ་ཞེས་ངས་སྨྲས། །

དཀོན་མཆོག་གིས་མགོན་སྐྱབས་གནང་བར་ཞུས་པ།

55 ཀྱེ་ཀྱེ་ཡ་ཝཱེ་བདག་གིས་དོང་གི་ཞབས་ངོས་སུ། ། ཁྱེད་ཀྱི་མཚན་ནི་ཡང་ཡང་བརྗོད་ནས་ཞུས་པ་དང་། ། 56 དེ་སྔོན་ཁྱེད་ཀྱིས་བདག་གི་འབོད་སྐད་གསན་ཞིང་གསན་གྱུར་པས། ། ཁྱེད་ཀྱིས་ང་ཡི་སྐྱབས་འཇུག་ཞུ་བའི་སྐད་ལ་གསན་པར་མཛོད། ། 57 ནམ་ཡང་བདག་གིས་ཁྱེད་ཀྱི་ཕྱོགས་སུ་ཞུ་བའི་དུས་སྐབས་སུ། ། ཁྱེད་ཉིད་བདག་གི་ཉེ་སར་ཕེབས་ཏེ་འཇིགས་པར་མི་དགོས་གསུངས། ། 58 གཙོ་བོ་ཁྱེད་ཀྱིས་བདག་ལ་དག་འབུད་མཛད་དེ་ངའི་སྲོག་བསྐྱབས་པ་ཡིན། ། 59 ཀྱེ་ཀྱེ་ཡ་ཝཱེ་ཁྱེད་ཀྱིས་བདག་གི་ཉེས་འགེལ་གཟིགས་གྱུར་པས། ། ཁྱེད་ཀྱིས་བདག་གི་ཕྱིར་དུ་དྲང་བདེན་ཅན་གྱི་ལམ་མཛོད་ཅིག ། 60 ཁྱེད་ཀྱིས་དེ་ཚོའི་སྡང་ཟུག་སྣ་ཚོགས་གཟིགས་གྱུར་ཅིང་། ། ད་དུང་བདག་ལ་གནོད་པའི་ཇུས་ངན་ཐམས་ཅད་གཟིགས། ། 61 ཀྱེ་ཀྱེ་ཡ་ཝཱེ་ཁྱེད་ཀྱིས་དེ་ཚོའི་ངན་སྨྲས་རྣམས་གསན་ཞིང་། ། ད་དུང་བདག་ལ་གནོད་པའི་ཇུས་ངན་ཐམས་ཅད་གསན་པར་གྱུར། ། 62 བདག་ལ་རྒོལ་བའི་མི་ཚོའི་སྨྲ་བརྗོད་ཁྱེད་ཀྱིས་གསན་གྱུར་ཅིང་། ། དེ་ཚོས་ཉིན་རེར་བདག་ལ་རྒོལ་བའི་ངན་ཇུས་ཁྱེད་ཀྱིས་མཁྱེན། ། 63 དེ་རྣམས་ས་རུ་འདུག་པའམ་ཡར་ལ་ལང་བ་གང་བྱས་ཀྱང་། ། བདག་ནི་ཀུན་གྱིས་འཕྱ་དགོད་གླུ་ཚིག་གྱུར་པ་ཁྱེད་ཀྱིས་གཟིགས། ། 64 ཡ་ཝཱེ་ཁྱེད་ཀྱིས་ཁོ་ཚོའི་ལག་པས་སྤྱད་པ་བཞིན། ། དེ་དག་ཀུན་ལ་ཉེས་པའི་ལན་ཞིག་འཇལ་བར་མཛོད། ། 65 ཁྱེད་ཀྱིས་ཁོ་ཚོའི་སེམས་ནི་གྱོང་པོར་མཛོད་ཅིག་དང་། ། ཁྱེད་ཀྱི་དམོད་མོ་དེ་དག་སྟེང་དུ་ཐེབས་པར་ཤོག ། 66 ཁྱེད་ཀྱིས་ཁྲོ་གཏུམ་ཆེན་པོས་དེ་དག་བདའ་བར་མཛོད་ཅིག་དང་། ། ཡ་ཝཱེས་སྐྱོང་བའི་གནམ་འོག་ཀུན་ནས་དེ་དག་བརླག་པར་མཛོད། །

ལེའུ་བཞི་པ།

འདས་ཟིན་དང་ད་ལྟ་དྲན་ཚེ་དཀའ་སྡུག་འགོག་ཐབས་མེད་པ་འབྱུང་བ།

1 གསེར་འོད་ཉམས་ཤིང་ལྷད་མེད་གསེར་རྐྱང་ཁ་མདོག་འགྱུར་བ་ཅི། ། དམ་པའི་གནས་ཀྱི་རྡོ་དག་སྲང་ལམ་སོ་སོར་གཏོར་ཏེ་ཡོད། ། 2 ཛ་ཡན་ཡུལ་གྱི་གུས་པར་འོས་པའི་མི་སྡེ་རྣམས། ། སྔོན་ལ་གསེར་རྐྱང་བཞིན་དུ་རྩ་ཆེན་ཡིན་པ་དང་། ། ད་ལྟ་ཅིའི་ཕྱིར་མི་ཡིས་རྫ་ཆས་བཞིན་དུ་ལྟ། ། རྫ་མཁན་ལག་པས་བཟོས་པའི་རྫ་སྣོད་འདྲ་བ་ཅི། ། 3 ཁྱི་སྤྱང་དག་གིས་ནུ་མ་བཏོན་ཏེ་ཕྲུ་གུ་སྐྱོང་ཤེས་ཀྱང་། ། བདག་གི་མི་སྡེ་དབེན་སྟོང་ཡུལ་གྱི་རྔ་བྱ་ཇི་བཞིན་དུ། ། ཅི་འདྲའི་གདུག་རྩུབ་ཆེ་ཞིང་སྙིང་རྗེ་མེད་པར་གྱུར་པ་ཡིན། ། 4 ཕྲུ་གུ་དམར་འབྱར་སྐོམ་ནས་ལྕེ་རྩེ་རྐན་ལ་འབྱར། ། བྱིས་པས་བག་ལེབ་བསླངས་ཀྱང་སྦྱིན་མཁན་གཅིག་ཀྱང་མེད། ། 5 སྔོན་ཆད་མངར་བའི་ཟས་ལ་རོལ་མཁན་ད་ལྟ་ལམ་གྱི་སྤྲང་པོར་གྱུར། ། སྔོན་ཆད་མཚལ་ཁའི་ལྭ་བ་གྱོན་མཁན་ད་ལྟ་སྙིགས་རོ་ནང་དུ་ཉལ། ། 6 བདག་གི་མི་སྡེ་ཀུན་གྱི་སྡིག་པ་ནི། ། སཱ་དོམ་ལས་ཀྱང་ཤིན་ཏུ་ཆེ་བ་དང་། ། སཱ་དོམ་སྐད་ཅིག་ཙམ་དུ་ཕམ་པར་གྱུར། ། དེ་ལ་རོགས་རམ་བྱེད་མཁན་ཡོད་མ་གྱུར། ། 7 དེ་སྔ་ཛ་ཡན་ཡུལ་གྱི་སྐུ་དྲག་ཐམས་ཅད་ནི། ། ཁ་བ་ལས་ཀྱང་གཙང་ལ་འོ་མ་ལས་ཀྱང་དཀར། ། ལུས་པོ་པདྨ་རཱ་ག་ལས་ཀྱང་བཀྲག་མདངས་རྒྱས། ། ཞལ་རས་རིན་ཆེན་སྔོན་པོ་བཞིན་དུ་མཛེས་ཤིང་མཛེས། ། 8 འོན་ཀྱང་ད་ལྟ་དེ་ཚོའི་ངོ་མདོག་སོལ་བ་ལས་ཀྱང་ནག ། སྲང་ལམ་ནང་དུ་དེ་དག་ཤེས་མཁན་གཅིག་ཀྱང་མ་བྱུང་སྟེ། ། དེ་རྣམས་སྐྱི་མོ་རུས་པར་འབྱར་ཏེ་ཤིང་སྐམ་ཇི་བཞིན་གྱུར། ། 9 ལྟོགས་ཤི་ཐེབས་པར་བསྡུར་ན་རལ་གྲིས་བསད་པ་ལེགས་པར་འདུག ། བཀྲེས་ནས་ཤི་བ་དག་ནི་ཞིང་སར་ཐོན་རྫས་མ་བྱུང་བར། ། ལུས་པོ་རིམ་གྱིས་རིད་ཅིང་མཐའ་མར་ཡོངས་སུ་འཇིག་པའི་ཕྱིར། ། 10 བདག་གི་མི་སྡེར་གནོད་པ་ཐེབས་པའི་དུས། ། བྱམས་སེམས་ལྡན་པའི་བུད་མེད་རང་ཉིད་ཀྱིས། ། དངོས་སུ་རང་གི་ཕྲུ་གུ་བཙོས་པ་དང་། ། ཕྲུ་གུ་རྣམས་ནི་ཨ་མའི་ཟས་སུ་གྱུར། ། 11 དེ་ནས་ཡ་ཝཱེ་ཤིན་ཏུ་ཐུགས་ཁྲོས་ཏེ། ། ཉིད་ཀྱི་ཁྲོ་གཏུམ་དེ་དག་སྟེང་དུ་བླུགས། ། ཁོང་གིས་ཛ་ཡན་ཡུལ་དུ་མེ་སྦར་ནས། ། དེ་ཡི་རྩ་བ་ཡོངས་སུ་གཏོར་བ་འོ། ། 12 ས་སྟེང་རྒྱལ་པོ་དང་ནི་ཡུལ་གྱི་མངའ་འབངས་ཐམས་ཅད་ཀྱིས། ། ཡེ་རུ་སཱ་ལེམ་མཁར་སྒོར་དགྲ་བོ་འཛུལ་བར་ཡིད་མ་ཆེས། །

དཀོན་མཆོག་གིས་དྲང་བདེན་མིན་པའི་འགོ་དཔོན་ལ་ཉེས་ཆད་གཅོད་པ།

13 ཛ་ཡན་ལུང་སྟོན་པ་ཡི་སྡིག་པ་དང་། ། མཆོད་དཔོན་དག་གི་ཉེས་པ་ཐམས་ཅད་དེ། ། གྲོང་ཁྱེར་ནང་དུ་དྲང་བདེན་མི་ཀུན་གྱི། ། སྐུ་ཁྲག་བཞུར་དུ་བཅུག་པ་དེའི་རྐྱེན་གྱིས། ། 14 དེ་རྣམས་ལོང་བ་སྲང་ལམ་འཁྱམ་པ་བཞིན། ། དེ་དག་ཁྲག་གིས་བཙོག་པར་བཟོས་པས་ན། ། དེ་ཚོའི་ལྭ་བར་རེག་མཁན་གཅིག་ཀྱང་མེད། ། 15 མི་རྣམས་དག་གིས་ཁོ་ཚོ་ལ། ། མི་གཙང་མི་གཙང་ཁྱོད་ཅག་རྣམས། ། ཕར་སོང་ཕར་སོང་ཞེས་པ་དང་། ། ང་ལ་མ་རེག་ཅེས་ཟེར་ཞིང་། ། དེ་དག་བྲོས་ཤིང་འཁྱམ་པའི་དུས། ། ཡུལ་ཁམས་ཀུན་གྱི་མི་རྣམས་ཀྱིས། ། དེ་དག་ད་ནི་གནས་འདི་རུ། ། སྡོད་པར་མི་རུང་ཞེས་སུ་སྨྲ། ། 16 ཡ་ཝཱེ་ཁོང་གིས་དེ་དག་གཏོར་བར་མཛད། ། དེ་ནས་ཁོ་ཚོར་གཟིགས་སྐྱོང་མ་མཛད་ཅིང་། ། མི་ཡིས་མཆོད་དཔོན་དག་ལ་མ་བཀུར་ཏེ། ། རྒན་པོ་རྣམས་ཀྱང་དྲིན་གྱིས་མ་བསྐྱངས་སོ། ། 17 མིག་གི་དབང་བོ་ཉམས་པར་འགྱུར་བའི་བར། ། རང་ཅག་གིས་ནི་དོན་མེད་རམ་འདེགས་སྒུག ། རང་ཅག་གིས་ནི་རྒྱང་ལྟའི་མཐོ་སྟེགས་སུ། ། བསྐྱབ་ནུས་མེད་པའི་རྒྱལ་ཁབ་ཅིག་ལ་སྒུག ། 18 དགྲ་ཟླས་རང་རེའི་རྗེས་སུ་བསྙེགས་པས་ན། ། བདག་ཅག་རང་གི་སྲང་ལམ་བསྐྱོད་མ་ཕོད། ། བདག་ཅག་མཇུག་འབྲས་དང་ནི་དུས་ཉེ་ཞིང་། ། རང་ཅག་རྣམས་ཀྱི་མཇུག་འབྲས་དངོས་སུ་སླེབས། ། 19 རང་ཅག་སྙེག་མཁན་ནམ་མཁའི་གླག་ལས་མགྱོགས་ཤིང་མྱུར། ། རི་བོ་རྣམས་སུ་ཁོ་ཚོས་རང་རེའི་རྗེས་དེད་ཅིང་། ། ཐང་རྒོད་ཀུན་ཏུ་ཡིབ་ནས་རང་ཅག་རྣམས་ལ་རྒོལ། ། 20 ཡ་ཝཱེས་བྱུགས་པ་*རང་རེའི་སྣ་ཁུང་དབུགས། ། དེ་ཚོའི་དོང་རྙི་ནང་དུ་ཚུད་པ་དང་། ། རང་ཅག་ངེས་པར་ཁོང་གི་བསིལ་གྲིབ་འོག ། ཡུལ་ཁམས་ནང་དུ་གསོན་ཞེས་རང་རེས་སྨྲས། ། 21 ཨེ་དོམ་པ་དང་ཨུ་ཟཱའི་འབངས་མི་རྣམས། ། དགའ་མགུ་དང་ནི་སྤྲོ་བར་གྱིས་ཤིག་དང་། ། ཕོར་བ་ †དེ་ནི་ཁྱོད་ཀྱི་གམ་དུ་བརྒྱུད་འོང་ཞིང་། ། ཁྱོད་ནི་ངེས་པར་བཟི་ཞིང་ལུས་པོ་སྒྲེན་མོར་འགྱུར། །

ཛ་ཡན་ལ་སེམས་གསོ་ཐོབ་པ།

22 ཀྱེ་ཀྱེ་ཛ་ཡན་ཡུལ་གྱི་བུ་མོ་ལགས། ། ཁྱོད་ལ་ཉེས་ཆད་ཐེབས་པ་རྫོགས་གྱུར་ཏེ། ། ཡ་ཝཱེས་ད་ནི་ཁྱོད་རང་འཁྱམ་མི་འཇུག ། ཀྱེ་ཀྱེ་ཨེ་དོམ་ཡུལ་གྱི་འབངས་མི་རྣམས། ། ཁོང་གིས་ཁྱོད་ཀྱི་སྡིག་པར་ཉེས་ཆད་གཅོད། ། ཁྱོད་ཀྱི་ཉེས་པ་མངོན་པར་འགྱུར་མཛད་དོ། །

ལེའུ་ལྔ་པ།

དཀོན་མཆོག་ཡ་ཝཱེར་སྨོན་ལམ་བཏབ་ནས་སྡུག་བགྲང་བ།

1 ཀྱེ་ཀྱེ་ཡ་ཝཱེ་ཁྱེད་ཀྱིས་ངེད་ཅག་སྡུག་བསྔལ་དྲན་པར་མཛོད། ། ངེད་ཅག་རྣམས་ཀྱི་ངོ་ཚ་སྣང་མེད་མི་བསྐྱུར་གཟིགས་སུ་གསོལ། ། 2 ངེད་ཀྱི་ནོར་སྐལ་ཕྱི་པར་དབང་བ་དང་། ། ངེད་ཀྱི་ཁང་པ་དེ་ཡང་ཕྱི་པར་དབང་། ། 3 ངེད་རྣམས་ཕ་མེད་དྭ་ཕྲུག་བཞིན་དུ་ལུས། ། ངེད་ཀྱི་མ་རྣམས་ཡུགས་མོ་ཡིན་ཚོད་འདུག ། 4 ངེད་ཀྱིས་ཆུ་རིན་སྤྲད་ནས་ཆུ་འཐུང་ཞིང་། ། ངེད་ཀྱི་བུད་ཤིང་གཞན་གྱིས་བཙོང་བ་ཡིན། ། 5 ངེད་ཀྱི་སྐེ་ལ་གཉའ་ཤིང་ལྕི་མོ་ཁུར་བའི་ཕྱིར*། ། ངེད་ཅག་ཤིན་ཏུ་ལུས་ཐང་ཆད་ཀྱང་ངལ་གསོ་མེད། ། ད་དུང་མི་ཡིས་ངེད་ཀྱི་རྗེས་སུ་འདེད་པར་གྱུར། ། 6 ངེད་ཅག་ཟས་ཀྱིས་འགྲང་ཕྱིར་ཨེ་ཅིབ་དང་། ། ཨ་སུར་པ་ཡི་ཕྱོགས་སུ་མགོ་བོ་བསྒུར། ། 7 ངེད་ཀྱི་མེས་པོས་སྡིག་པ་བྱས་ན་ཡང་། ། དེ་རྣམས་སྔར་ནས་འདས་ཤིང་མི་འདུག་གོ ། དེ་ཚོའི་ཉེས་པ་ཐམས་ཅད་ངེད་ཀྱིས་ཁུར། ། 8 བྲན་གཡོག་དག་གིས་ངེད་ལ་ཚོད་བཟུང་སྟེ། ། ངེད་རྣམས་དེ་ལས་སྐྱོབ་མཁན་སུ་ཡང་མེད། ། 9 དབེན་སྟོང་ཡུལ་གྱི་རལ་གྲི་རྣོ་དྲགས་པས། ། ངེད་ཀྱིས་རང་སྲོག་བསྡོས་ཏེ་ཁ་ཟས་ཐོབ། ། 10 བཀྲེས་སྐོམ་ཕྱིར་དུ་ངེད་ཀྱི་ལུས་པོར་ཚ་རྒྱས་ཤིང་། ། ངེད་ཀྱི་སྐྱི་མོ་མེ་ཐབ་བཞིན་དུ་ཚ་གདུག་ཆེ། ། 11 བུད་མེད་རྣམས་ལ་ཛ་ཡན་ཡུལ་དུ་བརྙས་བཅོས་ཐེབས་པ་དང་། ། ཡ་ཧུ་དཱ་ཡི་གྲོང་དུ་མོ་གསར་དག་ལ་བཙན་གཡེམ་བྱས། ། 12 འགོ་དཔོན་རྣམས་ནི་མི་ཡིས་མར་དཔྱངས་ཏེ། ། རྒན་པོ་རྣམས་ལ་གུས་བཀུར་མ་ཐོབ་བོ། ། 13 ན་གཞོན་རྣམས་ཀྱིས་འཐག་རྡོ་བསྐོར་བས་སྡུག་མྱངས་ཤིང་། ། བྱིས་པ་དག་གིས་བུད་ཤིང་ཁུར་བས་སར་འགྱེལ་ཏོ། ། 14 རྒན་རབས་དག་ནི་མཁར་སྒོར་མི་སྡོད་ཅིང་། ། ན་གཞོན་རྣམས་ཀྱི་གླུ་ལེན་གར་རྩེད་མེད། ། 15 ངེད་ཅག་སེམས་ཀྱི་དགའ་མགུ་ཡལ་བ་དང་། ། བྲོ་གར་འཁྲབ་པ་སྐྱོ་གདུང་རང་དུ་གྱུར། ། 16 ངེད་ཀྱི་ཅོད་པན་མགོ་ནས་ས་ལ་ལྷུང་། ། སྡིག་པ་བསགས་པས་ངེད་ལ་ཆག་སྒོ་བྱུང་། ། 17 དེའི་ཕྱིར་ངེད་ཀྱི་སེམས་ནི་རྒུད་པར་གྱུར། ། ངེད་ཀྱི་མིག་ཟུང་ཡང་ནི་རབ་རིབ་གྱུར། ། 18 ཛ་ཡན་རི་བོ་སྟོངས་ཤིང་སྟོང་གྱུར་པས། ། ཝ་མོ་དག་ཀྱང་རི་བོའི་སྟེང་དུ་རྒྱུགས། །

ཡང་བསྐྱར་དར་བར་ཞུས་པ།

19 ཀྱེ་ཀྱེ་ཡ་ཝཱེ་ཁྱེད་ཉིད་གཏན་དུ་རྒྱལ་པོར་བཞུགས། ། ཁྱེད་ཀྱི་བཞུགས་ཁྲི་མི་རབས་ཀུན་ཏུ་གནས་པར་འགྱུར། ། 20 ཁྱེད་ཀྱིས་ངེད་ཅག་ནམ་ཡང་བརྗེད་དོན་ཅི། ། ཁྱེད་ཀྱིས་ངེད་ཅག་ཡུན་རིང་བསྐྱུར་དོན་ཅི། ། 21-22 ཀྱེ་ཀྱེ་ངེད་ཀྱིས་ཡ་ཝཱེ་ཁྱེད་ལ་ཞུ། ། ཁྱེད་ཀྱིས་ངེད་ཅག་ཡོངས་སུ་བསྐྱུར་བ་འམ། ། ངེད་ཕྱོགས་རབ་ཏུ་ཁྲོས་པ་མ་ཡིན་ཚེ། ། ཁྱེད་ཀྱིས་ངེད་རྣམས་ཁྱེད་ཕྱོགས་བསྐོར་བར་མཛོད། ། ངེད་རྣམས་ཁྱེད་ཕྱོགས་འཁོར་ཞིང་འཁོར་བར་ངེས། ། ངེད་ཀྱི་ཉིན་མོ་གནའ་ལྟར་མཛད་གསོལ་ལོ།། །།

* ལེའུ་དང་པོ།:1 འདིར་སྲས་མོ་ཞེས་པ་ནི་ཡེ་རུ་སཱ་ལེམ་དང་དེར་གནས་པའི་མི་རྣམས་ལ་གོ་བ་སྟེ། བུད་མེད་ཅིག་གིས་རང་གི་སྐྱེས་པ་བསྐྱུར་ནས་མི་གཞན་དང་འགྲོགས་པ་ནང་བཞིན། ཁོ་རྣམས་ཀྱིས་དཀོན་མཆོག་ཡ་ཝཱེ་བསྐྱུར་ནས་ལྷ་གཞན་རྣམས་ཀྱི་རྗེས་སུ་འབྲངས་པ་ཡིན།

* ལེའུ་གཉིས་པ།:1 འདིར་ཞབས་སྟེགས་ཞེས་པ་ནི་ས་གཞི་ཡོངས་དང་ལྷག་པར་དུ་ཡེ་རུ་སཱ་ལེམ་སྟེ་དཀོན་མཆོག་གི་གྲོང་ཁྱེར་དེ་ལ་གོ་བ་ཡིན།

† ལེའུ་གཉིས་པ།:3 འདིར་རྭ་ཅོ་ཞེས་པ་ནི་སྟོབས་ཤུགས་ལ་འཇུག

‡ ལེའུ་གཉིས་པ།:8 ཐིག་སྐུད་ཅེས་པ་ནི་སྤྱིར་རྩིག་པ་དྲང་མིན་ལ་བལྟ་བ་དང་རིང་ཐུང་ཚད་བྱེད་ཡིན་ཞིང་། འདིར་དཀོན་མཆོག་ཡ་ཝཱེས་རང་གི་མི་རྣམས་དྲང་བདེན་ཡིན་མིན་གྱི་ཚད་ཐིག་བླངས་ནས་དྲང་བདེན་མིན་པ་རྣམས་རྩ་མེད་གཏོང་བར་གོ་བ་ཡིན།

§ ལེའུ་གཉིས་པ།:19 ཐུན་མཚམས་ཞེས་པ་ནི་མཚན་མོ་གཅིག་ཐུན་མཚམས་གསུམ་ལ་བགོས་པ་སྟེ། ཐུན་མཚམས་དང་པོ་ནི་དུས་ཚོད་དྲུག་ནས་བཅུ་ཡི་བར་དང་། ཐུན་མཚམས་བར་མ་ནི་དུས་ཚོད་བཅུ་ནས་གཉིས་ཀྱི་བར་དང་། ཐུན་མཚམས་གསུམ་པ་ནི་དུས་ཚོད་གཉིས་ནས་དྲུག་གི་བར་དུ་ཡིན།

* ལེའུ་བཞི་པ།:20 བྱུགས་པ་ཞེས་པ་འདི་ཁོ་རྣམས་ཀྱི་རྒྱལ་པོ་སྟེ་དཀོན་མཆོག་གིས་བསྐོས་པ་དེ་ལ་གོ་ཞིང་། དེ་ནི་ཁོ་རྣམས་འཚོ་བའི་རེ་བ་ཉག་གཅིག་ཡིན་ཏེ་སྲོག་གི་དབུགས་ལྟར་གལ་ཆེ་བ་བརྗོད་པ་ཡིན། རྒྱལ་པོ་ཡོ་ཤི་ཡཱ་སྟེ་ཨེ་ཅིབ་ཀྱི་རྒྱལ་པོས་གཡུལ་སར་བཀྲོངས་པ་དེའམ་ཡང་ན་རྒྱལ་པོ་ཚིད་ཀི་ཡཱ་སྟེ་དཱ་བིད་རིགས་ཀྱི་རྒྱལ་པོ་མཐའ་མ་དེ་ཡིན་པར་སྨྲ།

† ལེའུ་བཞི་པ།:21 འདིར་ཕོར་བ་ཞེས་པ་ནི་སྡུག་བསྔལ་ལ་གོ་ཞིང་ཨེ་དོམ་པ་དང་ཨུ་ཟཱའི་འབངས་མི་རྣམས་ཀྱིས་ཀྱང་སྡུག་བསྔལ་མྱོང་བར་འགྱུར་བ་སྟོན་པ་ཡིན།

* ལེའུ་ལྔ་པ།:5 འདིར་ངེད་ཀྱི་སྐེ་ལ་གཉའ་ཤིང་ལྕི་མོ་ཁུར་བའི་ཕྱིར་ཞེས་པ་ནི་འགྱུར་ལ་ལར་འདེད་མཁན་རྣམས་ཀྱིས་ངེད་ཀྱི་གཉའ་ནས་བཙིར་ལ་ཉེ་ཞེས་ཀྱང་བསྒྱུར་ཡོད།

ཨེ་ཟེ་ཀི་ཨེལ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

༄༅། །ལུང་སྟོན་པ་ཨེ་ཟེ་ཀི་ཨེལ་གྱི་མདོ།

ལུང་སྟོན་པ་ཨེ་ཟེ་ཀི་ཨེལ་གྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་ཨེ་ཟེ་ཀི་ཨེལ་གྱི་མིང་ནས་ཐོགས་པ་དང་། ཨེ་ཟེ་ཀི་ཨེལ་ཞེས་པ་ནི་དཀོན་མཆོག་སྟོབས་དང་ལྡན་ཞེས་པའི་དོན་ཡིན། སྤྱི་ལོ་སྔོན་གྱི་588ལོ་དང་586ལོའི་ནང་དུ་པཱ་པེལ་ལོན་པ་རྣམས་ཀྱིས་ཡེ་རུ་སཱ་ལེམ་གྲོང་ཁྱེར་དབང་དུ་བསྡུས་ནས་གྲོང་ཁྱེར་དང་མཆོད་ཁང་མེ་ལ་བསྲེགས་ཏེ། ཡེས་ར་ཨེལ་གྱི་རྒྱལ་པོའི་ལམ་ལུགས་མཇུག་བསྡུས་ཤིང་། རྒྱལ་པོ་དཱ་བིད་ཀྱི་གྲོང་ཁྱེར་དང་གཙོ་བོའི་མཆོད་ཁང་མེད་པར་བཏང་།

ཡི་གེར་འགོད་མཁན་དང་འགོད་དུས།

ཨེ་ཟེ་ཀི་ཨེལ་ནི་སྤྱི་ལོ་སྔོན་གྱི་597ལོར་ནེ་བོ་ཀད་ནེ་ཙར་གྱིས་ཡ་ཧུ་དཱ་པ་སུམ་སྟོང་ལྷག་པཱ་པེལ་ལོན་དུ་བཙན་ཁྲིད་བྱས་པའི་གྲས་སུ་ཚུད། དེ་དག་གི་གྲས་སུ་དཀོན་མཆོག་གིས་ཁོ་རང་ལུང་སྟོན་པ་ཞིག་བྱེད་པར་ཞལ་འབོད་གནང་། བཙན་ཁྲིད་བྱས་པ་རྣམས་ལ་མཆོད་དཔོན་ལུང་སྟོན་པ་ཞིག་ཞལ་འབོད་གནང་ནས་ཞབས་ཕྱི་བསྒྲུབ་དགོས་པ་བཞིན། ཨེ་ཟེ་ཀི་ཨེལ་གྱིས་ལུང་བསྟན་གནང་བས་ཁོང་གི་གསུང་འཕྲིན་རྣམས་མཆོད་ཁང་དང་དེའི་ཆོ་ག་རྣམས་ལ་འབྲེལ་བ་དམ་པོ་ཡོད། ཨེ་ཟེ་ཀི་ཨེལ་ཞེས་པའི་གཞུང་གི་ནང་དུ་དམ་པའི་གསུང་རབ་ཀྱི་གཞུང་གཞན་དག་ལས་ཀྱང་ཟླ་ཚེས་མང་པོ་བཀོད་ཡོད་སྟབས། དེའི་ལུང་བསྟན་གྱི་ཟླ་ཚེས་རྣམས་ལ་ལྷག་ཏུ་ཞིབ་ཆ་ལྡན། ཨེ་ཟེ་ཀི་ཨེལ་གྱིས་ཕྱག་ལས་གནང་བའི་དུས་སྐབས་དེ་ནི་ཡེ་རུ་སཱ་ལེམ་གྱི་ཆེས་མུན་ནག་གི་དུས་སྐབས་ལ་ཁེལ་ཡོད། ཁོང་གི་གསུང་འཕྲིན་རྣམས་གཏན་ལ་ཕབ་པའི་ལོ་ཚིགས་ནི་སྤྱི་ལོ་སྔོན་གྱི་593ནས་571ལོའི་བར་ཡིན།

བརྗོད་སྙིང་དང་གསུང་འཕྲིན།

ཨེ་ཟེ་ཀི་ཨེལ་གྱི་གཞུང་དུ་ཕྱི་ནང་གི་སྣོད་བཅུད་ཐམས་ཅད་ལ་དཀོན་མཆོག་གིས་དབུ་ཁྲིད་དང་ཚོད་འཛིན་གནང་ཡོད་པའི་སྐོར་ཞིབ་ཆ་ལྡན་ཞིང་དར་ཁྱབ་ཆེ་ལ་དེ་ལྟ་བུ་ཞིག་དམ་པའི་གསུང་རབ་ཀྱི་གཞུང་གང་དུའང་མེད། མི་རྣམས་ཀྱིས་དཀོན་མཆོག་ངོ་ཤེས་པ་དང་ངོས་ལེན་བྱ་རྒྱུ་ནི་བླ་ན་མེད་པའི་དཀོན་མཆོག་ཁོང་གི་ཐུགས་དགོངས་ཡིན། དེའི་རྒྱུ་མཚན་ནི་ཁོ་ཚོས་ང་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་ཨེ་ཟེ་ཀི་ཨེལ་གྱི་གཞུང་དུ་ཡོད་པའི་གསུང་དུམ་མམ་ཡང་ན་དེ་དང་མཚུངས་པའི་གསུང་དུམ་གཞན་རྣམས་ང་ཚོས་ཐེངས་དྲུག་ཅུ་རེ་ལྔར་བཀླགས་མྱོང་བ་ཡིན། དཀོན་མཆོག་གི་དབང་ཐམས་ཅད་ནི་ཁོང་ཆིབས་ཞབས་བསྒྱུར་བ་ལས་མངོན་པ་ཡིན། དཔེར་ན། ཁོང་ནི་མཆོད་ཁང་ནང་འབའ་ཞིག་ཏུ་བཞུགས་པ་མ་ཡིན་ཏེ། འཕྲལ་རྐྱེན་ཅི་འདྲར་ཕྲད་ཀྱང་ཁོང་གིས་རང་གི་མི་རྣམས་ལ་འགན་ཐེག་པ་རེད།

འཆར་ཟིན།

1. ཨེ་ཟེ་ཀི་ཨེལ་ལ་ཞལ་འབོད་གནང་བ་དང་བཀའ་བསྒྲག་པར་མངགས་པ། ༼1:1-3:27༽

2. ཡ་ཧུ་དཱ་དང་ཡེ་རུ་སཱ་ལེམ་གཉིས་ལ་ཉེས་ཆད་བཅད་པའི་སྐོར། ༼4:1-24:27༽

3. རྒྱལ་ཕྲན་རྣམས་ལ་ཉེས་ཆད་བཅད་པའི་སྐོར། ༼25:1-32:32༽

4. ཡང་བསྐྱར་དར་བར་སྟ་གོན་མཛད་པ། ༼33:1-39:29༽

5. བསྙེན་བཀུར་བྱེད་སྟངས་སླར་གསོ་བྱས་པའི་སྐོར། ༼40:1-48:35༽

ལེའུ་དང་པོ།

ཨེ་ཟེ་ཀི་ཨེལ་གྱིས་མཐོང་བའི་ཞལ་གཟིགས།

1 དེ་ཡང་ལོ་སུམ་ཅུ་པའི་ཟླ་བཞི་པའི་ཚེས་ལྔ་ཉིན་ལ། ང་རང་ཀེ་བར་ཡུར་བའི་འགྲམ་དུ་ཡོད་དུས། ནམ་མཁའི་སྒོ་མོ་ཕྱེས་ནས་ངས་དཀོན་མཆོག་གི་ཞལ་གཟིགས་མཐོང་བ་དང་། དུས་དེར་ང་ནི་བཙོན་དུ་ཁྲིད་པའི་མི་རྣམས་ཀྱི་ཁྲོད་དུ་ཡོད་དོ། ། 2 ཡང་རྒྱལ་པོ་ཡེ་ཧོ་ཡཱ་ཀིན་བཙོན་དུ་ཁྲིད་པའི་ལོ་ལྔ་པའི་ཟླ་བཞི་པ་ཡི་ཚེས་ལྔ་ཉིན་ལ། 3 ཀལ་དི་པའི་ཡུལ་ཁམས་ཀྱི་ཀེ་བར་ཡུར་བའི་འགྲམ་དུ། དཀོན་མཆོག་ཡ་ཝཱེའི་བཀའ་ནི་བུ་ཟིའི་བུ་སྟེ་མཆོད་དཔོན་ཨེ་ཟེ་ཀི་ཨེལ་ལ་དངོས་སུ་བྱུང་བ་སྟེ། དཀོན་མཆོག་ཡ་ཝཱེའི་ཕྱག་ནི་ཁོའི་སྟེང་དུ་བཞག་པའོ། ། 4 དེ་ནས་ངས་བལྟས་པ་ལ། བྱང་ཕྱོགས་ནས་རླུང་དམར་ཞིག་གཡུགས་འོངས་པ་དང་བཅས། མེ་ལྕེ་ཁྱུག་པའི་སྤྲིན་ཕུང་ཆེན་པོ་ཞིག་མཐོང་བ་དང་། དེའི་མཐའ་བཞི་ནས་འོད་ཟེར་འཕྲོས་ཤིང་། སྤྲིན་གྱི་མེ་ལྕེའི་ནང་དུ་འོད་འཕྲོ་བའི་ལྕགས་རིགས་ཡོད་པ་དང་འདྲ་སྟེ། 5 མེ་ལྕེ་དེའི་ནང་དུ་སེམས་ཅན་བཞི་ཡི་རྣམ་པ་ཤར་བྱུང་ལ། དེ་དག་གི་རྣམ་པ་ནི་འདི་ལྟ་སྟེ། དེ་ཐམས་ཅད་ལ་མིའི་གཟུགས་དབྱིབས་ཡོད་པ་དང་། 6 དེ་དག་རེ་རེ་ལ་གདོང་བཞི་དང་། གཤོག་པ་བཞི་རེ་ཡོད་དེ། 7 དེ་དག་གི་རྐང་པ་ནི་དྲང་པོ་ཡིན་ལ། རྐང་མཐིལ་ནི་བ་ཕྲུག་གི་རྨིག་པ་དང་འདྲ་ཞིང་། ཡོད་ཚད་འོད་ཟེར་འཕྲོ་ཞིང་གཡའ་དག་པའི་ལི་དང་འདྲའོ། ། 8 ཡང་དེ་དག་གི་ཕྱོགས་བཞི་ཡི་གཤོག་པའི་འོག་ཏུ་མི་ཡི་ལག་པ་ཡོད་དེ། སེམས་ཅན་བཞི་པོའི་གདོང་དང་གཤོག་པ་ནི་འདི་ལྟ་སྟེ། 9 དེ་དག་གི་གཤོག་པ་ནི་ཕན་ཚུན་འབྲེལ་ཞིང་། འགྲོ་སྐྱོད་བྱེད་དུས་ཁ་ཕྱིར་འཁོར་མི་དགོས་ལ། ཐམས་ཅད་མདུན་དུ་སྐྱོད་པ་ཡིན། 10 ཡང་དེ་དག་གི་གདོང་གི་རྣམ་པ་ནི། སེམས་ཅན་བཞི་པོར་མི་ཡི་གདོང་ཡོད་པ་དང་། གཡས་ཕྱོགས་སུ་རེ་རེར་སེང་གེའི་གདོང་དང་། གཡོན་ཕྱོགས་སུ་རེ་རེར་གླང་གི་གདོང་ཡོད་དེ། རྒྱབ་ཏུ་རེ་རེར་གླག་གི་གདོང་ཡོད་དོ། ། 11 ཡང་དེ་དག་གི་གདོང་ནི་འདི་ལྟ་སྟེ། དེ་དག་རེ་རེས་གོང་གི་གཤོག་པ་གཉིས་བརྐྱངས་ཏེ་ཕན་ཚུན་སྦྲེལ་བ་དང་། འོག་གི་གཤོག་པ་གཉིས་ཀྱིས་ལུས་པོ་བསྒྲིབས་པའོ། ། 12 དེ་དག་རེ་རེ་ནི་མདུན་དུ་སྐྱོད་པ་དང་། ཐུགས་ཉིད་གང་དུ་ཕེབས་ན་དེ་དག་ཀྱང་དེ་རུ་སྐྱོད་ཅིང་། དེ་དག་སྐྱོད་དུས་ཁ་ཕྱིར་འཁོར་མི་དགོས་སོ། ། 13 སེམས་ཅན་བཞི་པོའི་རྣམ་པ་ནི་མེ་འབར་བའི་སོལ་བ་དང་འདྲ་ཞིང་། ཡང་དཔལ་འབར་དང་མཚུངས་པ་ཡིན། མེ་ལྕེ་དེ་ནི་སེམས་ཅན་བཞི་པོའི་དཀྱིལ་དུ་གང་སར་རྒྱུ་བ་དང་། མེ་དེ་ཤིན་ཏུ་གསལ་ཞིང་དེ་ལས་གློག་འཁྱུག་ལ། 14 གློག་འཁྱུག་པ་བཞིན་སེམས་ཅན་བཞི་པོ་ཕར་ཚུར་རྒྱུ་བའོ། །

འཁོར་ལོ་བཞི།

15 ངས་སེམས་ཅན་དེ་དག་ལ་ལྟ་དུས། སེམས་ཅན་བཞི་པོའི་ལོགས་སུ་ས་ལ་ཐུག་པའི་འཁོར་ལོ་བཞི་ཡོད་པ་མཐོང་སྟེ། 16 འཁོར་ལོ་བཞི་པོའི་དབྱིབས་དང་གྲུབ་ཚུལ་ནི་རྣམ་པ་གཅིག་ཡིན་པ་དང་། དེ་དག་ནི་འོད་ཟེར་ལྡན་པའི་བཻཌཱུརྱ་ལྗང་སེར་དང་མཚུངས་ཤིང་། ཡང་འཁོར་ལོ་རྣམས་ཕན་ཚུན་བསྣོལ་ཡོད་པ་འདྲ། 17 འཁོར་ལོ་དེ་དག་སྐྱོད་དུས་སུ་ཕྱོགས་བཞི་རུ་སྐྱོད་ནུས་ཤིང་ཁ་ལོ་བསྒྱུར་མི་དགོས་ལ། 18 འཁོར་ལོའི་མུ་ཁྱུད་ཤིན་ཏུ་མཐོ་ཞིང་འཇིགས་སུ་རུང་བ་ཞིག་ཡིན་ཏེ། འཁོར་ལོའི་མུ་ཁྱུད་བཞི་པོའི་སྟེང་དུ་མིག་གིས་ཁེངས་ཡོད། 19 ཡང་སེམས་ཅན་དེ་དག་སྐྱོད་དུས་དེ་དག་གི་ལོགས་སུ་ཡོད་པའི་འཁོར་ལོ་རྣམས་ཀྱང་མཉམ་དུ་སྐྱོད་ཅིང་། སེམས་ཅན་དེ་དག་ས་ལས་འཕགས་དུས་འཁོར་ལོ་རྣམས་ཀྱང་མཉམ་དུ་འཕགས་པ་ཡིན། 20 ཐུགས་ཉིད་གང་དུ་ཕེབས་ན་སེམས་ཅན་རྣམས་དེ་རུ་འགྲོ་ཞིང་། འཁོར་ལོ་དག་ཀྱང་མཉམ་དུ་འཕགས་པ་ཡིན། གང་ལ་ཞེ་ན། སེམས་ཅན་རྣམས་ཀྱི་ཐུགས་ཉིད་ནི་འཁོར་ལོའི་ནང་དུ་ཡོད་པའོ། ། 21 སེམས་ཅན་རྣམས་སྐྱོད་དུས་འཁོར་ལོ་དག་ཀྱང་མཉམ་དུ་སྐྱོད་པ་དང་། སེམས་ཅན་རྣམས་ལངས་ནས་སྡོད་དུས་འཁོར་ལོ་དག་ཀྱང་ལངས་འདུག་པ་ཡིན། སེམས་ཅན་རྣམས་ས་ལས་འཕགས་དུས་འཁོར་ལོ་རྣམས་ཀྱང་མཉམ་དུ་འཕགས་པ་ཡིན། གང་ལ་ཞེ་ན། སེམས་ཅན་རྣམས་ཀྱི་ཐུགས་ཉིད་ནི་འཁོར་ལོའི་ནང་དུ་ཡོད་པའོ། ། 22 སེམས་ཅན་རྣམས་ཀྱི་གཙུག་ཏུ་ནམ་མཁའི་དབྱིབས་དང་འདྲ་བའི་གཟུགས་བརྙན་ཞིག་ཡོད་ཅིང་། འོད་ཟེར་འཕྲོ་བའི་ཆུ་ཤེལ་བཞིན་ཤིན་ཏུ་འཇིགས་སུ་རུང་བ་དང་། དེ་དག་ནི་སེམས་ཅན་རྣམས་ཀྱི་གཙུག་ཏུ་ཁྱབ་པ་ཡིན། 23 ནམ་མཁའི་འོག་ཏུ་སེམས་ཅན་རྣམས་ཀྱི་གཤོག་པ་ནི་དྲང་པོར་བརྐྱངས་ཏེ་ཕན་ཚུན་ཐུག་ནས། རེ་རེས་གཤོག་པ་གཉིས་ཀྱིས་ལུས་པོ་བསྒྲིབས་པ་ཡིན། 24 སེམས་ཅན་རྣམས་སྐྱོད་དུས་སུ་ངས་དེ་དག་གི་གཤོག་སྒྲ་ཐོས་པ་ནི་ཆུ་ལོག་གི་སྒྲ་དང་ཀུན་དབང་ཉིད་ཀྱི་གསུང་སྐད། དཔུང་ཚོགས་ཀྱིས་ཅ་ཅོ་སྒྲོག་པ་བཞིན་ཡིན་ནོ། །ཡང་དེ་དག་ལངས་ནས་སྡོད་དུས་གཤོག་པ་ཐུར་དུ་འཕྱང་ངོ་། ། 25 དེ་ཚོའི་མགོ་ཐོག་གི་ནམ་མཁའ་ནས་གསུང་སྐད་ཅིག་བྱུང་ཞིང་། དེ་དག་ལངས་ནས་སྡོད་དུས་གཤོག་པ་ནི་ཐུར་དུ་འཕྱང་བ་ཡིན།

དཀོན་མཆོག་ཡ་ཝཱེའི་གཟི་བརྗིད།

26 དེ་ཚོའི་མགོ་ཐོག་གི་ནམ་མཁའི་ཡང་སྟེང་དུ། རིན་ཆེན་སྔོན་པོ་དང་འདྲ་བའི་བཞུགས་ཁྲིའི་དབྱིབས་ཡོད་དེ། བཞུགས་ཁྲིའི་དབྱིབས་དེའི་སྟེང་དུ་མི་ཡི་བཟོ་ལྟ་དང་འདྲ་བའི་གཟུགས་བརྙན་ཞིག་ཡོད་དོ། ། 27 ངས་དེའི་རྐེད་པའི་ཡན་ཆད་ནི་འོད་འཕྲོ་བའི་ལྕགས་རིགས་དང་འདྲ་ཞིང་། མེ་ཡིས་དེའི་ཕྱོགས་བཞིར་བསྐོར་ཡོད་པ་མཐོང་བ་དང་། ཡང་ངས་དེའི་རྐེད་པའི་མན་ཆད་ནི་མེ་ཡི་དབྱིབས་ལྟ་བུ་ཡོད་པ་དང་། འོད་ཟེར་གྱིས་ཁོང་གི་མཐའ་ནས་བསྐོར་ཡོད་པ་མཐོང་བྱུང་། 28 ཆར་དུས་སུ་སྤྲིན་པའི་ཁྲོད་ཀྱི་འཇའ་ཚོན་ཇི་ལྟར་ཡིན་ན། ཁོང་གི་མཐའ་ནས་བསྐོར་བའི་འོད་ཟེར་ཡང་དེ་ལྟར་ཡིན་ཏེ། འདི་ནི་དཀོན་མཆོག་ཡ་ཝཱེའི་གཟི་བརྗིད་ལྡན་པའི་སྣང་བརྙན་ལགས་ཏེ། ངས་དེ་མཐོང་བ་ཙམ་གྱིས་ཁ་ས་ལ་གཏད་པ་དང་། དེ་ནས་གསུང་སྐད་ཅིག་ཐོས་བྱུང་ངོ་། །

ལེའུ་གཉིས་པ།

ཨེ་ཟེ་ཀི་ཨེལ་ལུང་སྟོན་པ་བྱེད་དུ་མངགས་པ།

1 ཁོང་གིས་ང་ལ་འདི་སྐད་དུ། ཀྱེ་མིའི་བུ་ཡར་ལོངས་ཤིག ངས་ཁྱོད་ལ་གསུང་གནང་བར་བྱའོ་ཞེས་གསུངས་སོ། ། 2 ཁོང་གིས་ང་ལ་གསུང་གནང་དུས་སུ་ཐུགས་ཉིད་ངའི་ནང་དུ་ཞུགས་ཏེ་ང་ཡར་ལངས་སུ་བཅུག་པ་དང་། ངས་ཡང་བསྐྱར་ང་ལ་གསུང་གནང་བའི་སྒྲ་ཐོས་སོ། ། 3 ཁོང་གིས་ང་ལ་འདི་སྐད་དུ། ཀྱེ་མིའི་བུ། ངས་ཁྱོད་རང་ནི་བདག་ལ་ངོ་ལོག་བྱས་པའི་མི་མང་སྟེ་ཡེས་ར་ཨེལ་པ་རྣམས་ཀྱི་གམ་དུ་མངགས་པར་བྱ་སྟེ། དེ་དག་དང་དེ་དག་གི་ཕ་མེས་རྣམས་ཀྱིས་དེ་རིང་གི་བར་དུ་ང་ལ་རྒྱབ་འགལ་བྱས་པ་དང་། 4 མི་འདི་དག་ནི་ཤིན་ཏུ་གཉའ་རེངས་གཤིས་གྱོང་ཡིན་ལ། ངས་ཁྱོད་ནི་དེ་དག་གི་གམ་དུ་མངགས་ཤིང་། ཁྱོད་ཀྱིས་དེ་རྣམས་ལ་འདི་ལྟར། གཙོ་བོ་ཡ་ཝཱེས་འདི་སྐད་དུ། 5 དེ་དག་ནི་ཁྱིམ་རྒྱུད་ངོ་ལོག་ཅན་ཡིན་པས། དེ་དག་གིས་མཉན་དང་མི་མཉན་གང་ཡིན་རུང་ཁོ་ཚོའི་ཁྲོད་དུ་ལུང་སྟོན་པ་ཞིག་ཡོད་པ་རྟོགས་ངེས་ཡིན། 6 ཀྱེ་མིའི་བུ། ཁྱོད་ལ་མཚོན་ན། ཚེར་མ་དང་གཟེ་མ་ར་མགོ་ཁྱོད་ཀྱི་མཐའ་རུ་ཡོད་པ་དང་། ཁྱོད་ནི་སྡིག་པ་ར་ཙ་ཡི་ཁྲོད་དུ་གནས་ཀྱང་། ཁྱོད་དེ་དག་ལ་མ་འཇིགས་ཤིག དེ་དག་གིས་སྨྲས་པའི་གཏམ་ལའང་ཁྱོད་མ་འཇིགས་ཤིག དེ་རྣམས་ནི་མ་གཞི་ནས་ཁྱིམ་རྒྱུད་ངོ་ལོག་ཅན་ཞིག་ཡིན་པས། དེ་ཚོས་སྨྲས་པའི་གཏམ་ལ་ཁྱོད་ནི་ནམ་ཡང་མ་འཇིགས་ཤིག དེ་དག་གི་མདུན་དུ་ཁྱོད་དངང་བར་ཡང་མི་བྱའོ། ། 7 དེ་དག་ནི་ངོ་ལོག་ཅན་ཡིན་པས། དེ་དག་གིས་མཉན་དང་མི་མཉན་གང་ཡིན་རུང་། ཁྱོད་ཀྱིས་ངའི་བཀའ་དེ་དག་ལ་སྨྲ་བར་གྱིས་ཤིག 8 ཀྱེ་མིའི་བུ། ཁྱོད་ཀྱིས་ངས་གསུངས་པའི་བཀའ་ལ་མཉན་པ་ལས། ཁྱིམ་རྒྱུད་ངོ་ལོག་ཅན་དེ་བཞིན་དུ་ང་ལ་ངོ་ལོག་བྱེད་མི་རུང་། ཁྱོད་ཀྱིས་ཁ་གདངས་ནས་ངས་ཁྱོད་ལ་ཅི་སྦྱིན་པ་དེ་ཟོ་ཞིག་ཅེས་གསུངས་སོ། ། 9 དེ་ནས་ངས་བལྟས་པ་ན། ངའི་ཕྱོགས་སུ་ལག་པ་ཞིག་བརྐྱངས་འོངས་པ་དང་། ལག་ཏུ་ཤོག་དྲིལ་ཞིག་ཡོད་པ་མཐོང་སྟེ། 10 ཁོང་གིས་ཤོག་དྲིལ་དེ་ངའི་མདུན་དུ་ཁ་ཕྱེས་པ་ལ། ཤོག་དྲིལ་དེའི་ཕྱི་ནང་གཉིས་སུ་ཡི་གེ་བཀོད་ཡོད་དེ། སྐྱོ་གླུ་དང་མྱ་ངན། གེགས་བར་ཆད་བཅས་བཀོད་ཡོད་དོ། །

ལེའུ་གསུམ་པ།

ཤོག་དྲིལ་ཟོས་པ།

1 དེ་ཡང་ཁོང་གིས་ང་ལ་འདི་སྐད་དུ། ཀྱེ་མིའི་བུ་ཁྱོད་ལ་ཐོབ་པ་དེ་ཟོ་ཞིག་དང་། ཤོག་དྲིལ་དེ་ཟོས་རྗེས་ཡེས་ར་ཨེལ་གྱི་ཁྱིམ་རྒྱུད་ལ་གཏམ་སྨྲ་བར་སོང་ཞིག་ཅེས་གསུངས་སོ། ། 2 དེ་ནས་ངས་རང་གི་ཁ་གདངས་པ་ན་ཁོང་གིས་ང་ལ་ཤོག་དྲིལ་དེ་ཟ་རུ་བཅུག་གོ ། 3 ཡང་ཁོང་གིས་ང་ལ་འདི་སྐད་དུ། ཀྱེ་མིའི་བུ། ངས་ཁྱོད་ལ་གནང་བའི་ཤོག་དྲིལ་དེ་ཟོས་ནས་ཁྱོད་ཀྱི་ལྟོ་བ་འགེང་བར་གྱིས་ཤིག་ཅེས་གསུངས་པ་དང་། ངས་ཤོག་དྲིལ་དེ་ཟོས་པ་ན། དེ་ནི་ངའི་ཁ་ནང་དུ་སྦྲང་རྩི་བཞིན་མངར་མོ་ཡིན་ནོ། ། 4 ཁོང་གིས་ང་ལ་འདི་སྐད་དུ། ཀྱེ་མིའི་བུ་ཁྱོད་སོང་ཞིག ཡེས་ར་ཨེལ་ཁྱིམ་རྒྱུད་ཀྱི་གམ་དུ་སོང་ནས་ངའི་བཀའ་དེ་རྣམས་ལ་སྒྲོགས་ཤིག 5 གང་ལ་ཞེ་ན། ཁྱོད་ནི་སྐད་རིགས་མི་གཅིག་པའམ་ཡང་ན་སྨྲ་བརྗོད་རྟོགས་དཀའ་བའི་མི་རྣམས་ཀྱི་གམ་དུ་མངགས་པ་མ་ཡིན་པར། ཡེས་ར་ཨེལ་གྱི་ཁྱིམ་རྒྱུད་ཀྱི་གམ་དུ་མངགས་པ་ཡིན། 6 ཁྱོད་ནི་སྐད་རིགས་མི་གཅིག་པའམ་ཡང་ན་སྨྲ་བརྗོད་རྟོགས་དཀའ་བའི་མི་མང་པོའི་གམ་དུ་མངགས་པ་མ་ཡིན་ཏེ། ཁོ་ཚོའི་སྐད་ཆ་ཁྱོད་ཀྱིས་མི་གོའོ། །ཡིན་ཡང་ངས་ཁྱོད་དེ་དག་གི་གམ་དུ་མངགས་པ་ཡིན་ན། དེ་དག་གིས་ཁྱོད་ལ་མཉན་ངེས་ཡིན། 7 ཡེས་ར་ཨེལ་གྱི་ཁྱིམ་རྒྱུད་ཐམས་ཅད་ནི་གཉའ་རེངས་གཤིས་གྱོང་ཡིན་ཞིང་དེ་དག་གིས་ང་ལ་མི་མཉན་པས། ཡེས་ར་ཨེལ་གྱི་ཁྱིམ་རྒྱུད་ཀྱིས་ཁྱོད་ལའང་མཉན་པར་མི་འགྱུར་རོ། ། 8 ལྟོས་དང་། ངས་ཁྱོད་ཀྱི་གདོང་ནི་དེ་དག་གི་གདོང་བཞིན་སྲ་བ་དང་། ཁྱོད་ཀྱི་དཔྲལ་བ་ནི་དེ་དག་གི་དཔྲལ་བ་བཞིན་དུ་མཁྲེགས་པར་བྱའོ། ། 9 ངས་ཁྱོད་ཀྱི་དཔྲལ་བ་ནི་ཤིན་ཏུ་སྲ་བའི་རྡོ་ཕ་ལམ་བཞིན་དང་མེ་རྡོ་ལས་ཀྱང་སྲ་བར་བྱ་སྟེ། དེ་དག་ནི་ཁྱིམ་རྒྱུད་ངོ་ལོག་ཅན་ཡིན་ནའང་ཁྱོད་དེ་རྣམས་ལ་མ་འཇིགས་ཤིག དེ་དག་གི་མདུན་དུ་དངང་བར་ཡང་མ་བྱེད་ཅིག་ཅེས་གསུངས་སོ། ། 10 ཡང་ཁོང་གིས་ང་ལ་འདི་སྐད་དུ། ཀྱེ་མིའི་བུ། ངས་ཁྱོད་ལ་གསུངས་པ་ཐམས་ཅད་ཁྱོད་ཀྱི་རྣ་བས་ཉོན་དང་། སེམས་ལ་ཟུངས་ཤིག 11 ཁྱོད་སོང་དང་། བཙོན་དུ་ཁྲིད་པའི་མི་རྣམས་ཀྱི་གམ་དུ་སོང་ནས། དེ་ཚོས་མཉན་དང་མི་མཉན་གང་ཡིན་རུང་དེ་དག་ལ་བཀའ་སྒྲོགས་ཤིག ཁྱོད་ཀྱིས་དེ་དག་ལ། གཙོ་བོ་ཡ་ཝཱེས་འདི་ལྟར་གསུངས་ཞེས་སྨྲོས་ཤིག 12 དེའི་དུས་སུ་ཐུགས་ཉིད་ཀྱིས་ང་ཡར་དྲངས་ཏེ། དཀོན་མཆོག་ཡ་ཝཱེའི་བཞུགས་གནས་ལས་མངོན་པའི་གཟི་བརྗིད་ལ་བསྟོད་འོས་སོ་ཞེས་ངའི་རྒྱབ་ལོགས་སུ་འུར་སྒྲ་ཆེན་པོ་ཞིག་གྲགས་འོངས་པ་ངས་ཐོས་སོ། ། 13 ཡང་སེམས་ཅན་རྣམས་ཀྱི་གཤོག་པ་ཕན་ཚུན་རྡེབ་པའི་སྒྲ་དང་། དེ་ཚོའི་གམ་དུ་ཡོད་པའི་འཁོར་ལོ་རྣམས་ཀྱི་སྒྲ། དེ་མིན་འུར་སྒྲ་ཆེན་པོ་བཅས་ངས་ཐོས་བྱུང་། 14 དེ་ནས་ཐུགས་ཉིད་ཀྱིས་ང་རང་ཡར་དྲངས་ནས་ཁྱེར་བ་དང་། དེའི་དུས་སུ་ངའི་སེམས་ནི་རབ་ཏུ་ཁྲོས་ཤིང་སྐྱོ་ན་ཡང་། དཀོན་མཆོག་ཡ་ཝཱེའི་ཕྱག་ནི་སྟོབས་ཤུགས་ལྡན་པའི་སྒོ་ནས་ངའི་སྟེང་དུ་བཞག 15 དེ་ནས་ང་ཐེལ་ཨ་བིབ་ཀྱི་བཙོན་པ་དག་གི་གམ་དུ་སླེབས་པ་དང་། ཁོ་རྣམས་ཀེ་བར་ཡུར་བའི་འགྲམ་དུ་གནས་ཤིང་། ང་རང་དེ་རྣམས་གནས་པའི་ས་རུ་ཧང་སངས་ནས་ཉིན་བདུན་ལ་བསྡད་པ་ཡིན།

ཡེས་ར་ཨེལ་ཁྱིམ་རྒྱུད་ཀྱི་བྱ་ར་བྱེད་པ།

16 ཡང་ཉིན་བདུན་འགོར་རྗེས། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 17 ཀྱེ་མིའི་བུ། ངས་ཁྱོད་ནི་ཡེས་ར་ཨེལ་ཁྱིམ་རྒྱུད་ཀྱི་བྱ་རར་བསྐོས་པས། ཁྱོད་ཀྱིས་ངའི་གསུང་ལ་མཉན་ཏེ། ངའི་ཚབ་ཏུ་དེ་དག་ལ་ཐ་ཚིག་སྒྲོགས་ཤིག 18 གལ་ཏེ་ངས་མི་ངན་ཞིག་ལ་ཁྱོད་ནི་འཆི་ངེས་ཡིན་ཞེས་སྨྲས་ནའང་། ཁྱོད་ཀྱིས་དེ་ལ་ཐ་ཚིག་མི་བསྒྲག་པ་དང་། ཡང་སྲོག་སྐྱོབ་ཕྱིར་དེ་ནི་སྤྱོད་ངན་དང་འབྲལ་བར་མ་བསྐུལ་ན། མི་ངན་དེ་ནི་རང་གི་སྡིག་པའི་རྐྱེན་གྱིས་འཆི་བར་འགྱུར་ན་ཡང་། དེ་འཆི་བའི་འགན་ནི་ངས་ཁྱོད་ལ་འགེལ་ངེས་ཡིན། 19 གལ་ཏེ་ཁྱོད་ཀྱིས་མི་ངན་དེ་ལ་ཐ་ཚིག་བསྒྲགས་ཤིང་། མི་དེ་ད་དུང་རང་གི་སྡིག་པ་དང་སྤྱོད་ངན་ལ་མ་བྲལ་ན། དེ་ནི་རང་གི་སྡིག་པའི་རྐྱེན་གྱིས་འཆི་ངེས་ཡིན་མོད། འོན་ཀྱང་ཁྱོད་ཀྱིས་རང་གི་སྲོག་བསྐྱབས་པ་ཡིན། 20 གལ་ཏེ་མི་དྲང་བདེན་ཅན་ཞིག་བདེན་པ་ལས་བཟློགས་ཏེ་ངན་པ་སྤྱད་ན། ངས་དེའི་མདུན་དུ་བཀག་རྡོ་འཇོག་ཅིང་དེ་ནི་འཆི་བར་འགྱུར་ཏེ། གང་ལ་ཞེ་ན། ཁྱོད་ཀྱིས་དེ་ལ་ཐ་ཚིག་མ་བསྒྲགས་པས། མི་དེ་རང་གི་སྡིག་པའི་རྐྱེན་གྱིས་འཆི་བར་འགྱུར་བ་དང་། ཁོས་རྒྱུན་དུ་སྤྱད་པའི་དྲང་བདེན་གྱི་ལས་རྣམས་ཀྱང་དྲན་པར་མི་འགྱུར་མོད། འོན་ཀྱང་དེ་འཆི་བའི་འགན་ནི་ངས་ཁྱོད་ལ་འགེལ་ངེས་ཡིན། 21 ཇི་སྟེ་ཁྱོད་ཀྱིས་དྲང་བདེན་ཅན་ལ་སྡིག་པ་མི་བྱེད་པའི་ཆེད་དུ་ཐ་ཚིག་བསྒྲགས་ནས་དེས་ཀྱང་སྡིག་པ་མ་བྱས་ན། མི་དེས་ཐ་ཚིག་དང་ལེན་བྱས་པས་གསོན་པར་འགྱུར་ལ། ཁྱོད་ཀྱིས་ཀྱང་རང་གི་སྲོག་བསྐྱབས་པ་ཡིན་ཞེས་གསུངས་སོ། །

22 དཀོན་མཆོག་ཡ་ཝཱེའི་ཕྱག་ནི་གནས་དེར་ངའི་སྟེང་དུ་བཞག་ཅིང་། ཁོང་གིས་ང་ལ་འདི་སྐད་དུ། ཁྱོད་ཡར་ལོངས་ལ་ཐང་དུ་སོང་ཞིག དེར་ངས་ཁྱོད་ལ་གསུང་གནང་བར་བྱའོ་ཞེས་བསྒོས་པས། 23 ང་ཡར་ལངས་ཏེ་ཐང་དུ་སོང་བ་ན། བདག་གིས་ཀེ་བར་ཡུར་བའི་འགྲམ་དུ་མཐོང་བའི་གཟི་བརྗིད་དང་འདྲ་བའི་དཀོན་མཆོག་ཡ་ཝཱེའི་གཟི་དཔལ་ནི་དེ་རུ་ཡོད་པ་མཐོང་བས། ང་རང་ཁ་སར་གཏད་ནས་བསྡད། 24 དེ་ནས་ཐུགས་ཉིད་ངའི་ནང་དུ་ཞུགས་ནས་ང་རང་ཡར་ལངས་སུ་བཅུག་པ་དང་། དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ནང་ལ་སོང་སྟེ་རང་ཁྱིམ་དུ་སྒོ་བརྒྱབ་ནས་སྡོད་ཅིག 25 ཀྱེ་མིའི་བུ། ལྟོས་དང་། མི་ཡིས་ཁྱོད་ཐག་པས་བཀྱིགས་ནས་ཁྱོད་རང་ཁོ་ཚོའི་ཁྲོད་དུ་འགྲོ་མི་ཐུབ་པར་བྱེད་ཅིང་། 26 དེ་རྣམས་ནི་ཁྱིམ་རྒྱུད་ངོ་ལོག་ཅན་ཡིན་པས། ཁྱོད་དེ་རྣམས་ལ་བཀའ་བཀྱོན་གནང་མཁན་དུ་མི་འགྱུར་བའི་ཕྱིར། ངས་ཁྱོད་ཀྱི་སྨྲ་ལྕེ་རྐན་ལ་འབྱར་བར་བྱས་ཏེ་ཁྱོད་ནི་ལྐུགས་པར་བྱེད་དོ། ། 27 ཡིན་ཡང་ངས་ཁྱོད་ལ་གསུང་གནང་བའི་དུས་སུ། ངས་ཁྱོད་ཀྱིས་ཁ་གྲགས་ཐུབ་པར་བྱ་སྟེ། ཁྱོད་ཀྱིས་དེ་ཚོ་ལ་གཙོ་བོ་ཡ་ཝཱེས་འདི་སྐད་གསུངས་ཞེས་སྨྲོས་ཤིག མཉན་འདོད་པ་རྣམས་ལ་མཉན་དུ་ཆུག མཉན་མི་འདོད་པ་རྣམས་བསྐྱུར་ཞོག གང་ལ་ཞེ་ན། དེ་དག་ནི་ཁྱིམ་རྒྱུད་ངོ་ལོག་ཅན་ཡིན་པས་སོ། །

ལེའུ་བཞི་པ།

ཡེ་རུ་སཱ་ལེམ་གྱི་མཐའ་རུ་བསྐོར་བའི་རྟགས།

1 ཀྱེ་མིའི་བུ། ཁྱོད་ཀྱིས་སོ་ཕག་ཅིག་བླངས་ཏེ་རང་གི་མདུན་དུ་ཞོག་དང་། དེའི་སྟེང་དུ་ཡེ་རུ་སཱ་ལེམ་མཚོན་བྱེད་ཀྱི་གྲོང་ཁྱེར་ཞིག་རྐོས་ཤིག 2 དེ་ནས་མཁར་གྱི་མཐའ་བསྐོར་བའི་སྒྲིག་བཀོད་རྣམས་ཞོག་དང་། གྲོང་ཁྱེར་བསྐོར་བའི་མཁར་མཐོན་པོ་དང་། གྲོང་ཁྱེར་ལ་རྒོལ་བའི་ས་རགས་བརྩིགས་ཏེ་དམག་སྒར་བསྒྲིགས་ནས། ཕྱོགས་བཞི་རུ་མཁར་གཏོར་བའི་གདུང་མ་ཚུགས་ཤིག 3 ཡང་ཁྱོད་ཀྱིས་ལྕགས་ཀྱི་སླ་ང་ཞིག་བླངས་ནས་ཁྱོད་དང་གྲོང་ཁྱེར་གཉིས་ཀྱི་བར་དུ་ཞོག་ལ་ལྕགས་ཀྱི་མཁར་དུ་བྱོས་ཤིག གྲོང་ཁྱེར་བསྐོར་བ་མཚོན་བྱེད་དུ་ཁྱོད་རང་གྲོང་ཁྱེར་གྱི་ཕྱོགས་སུ་འཁོར་དང་། ཁྱོད་ནི་གྲོང་ཁྱེར་དེ་ལ་རྒོལ་ནས་སྐོར་མཁན་ཡིན་པ་དང་། དེ་ནི་ཡེས་ར་ཨེལ་ཁྱིམ་རྒྱུད་ཀྱི་སྔ་ལྟས་སུ་འགྱུར་རོ། ། 4 དེ་ནས་ཁྱོད་རང་གཡོན་ཕྱོགས་སུ་འཁོར་ནས་ཉལ་ཏེ། ཡེས་ར་ཨེལ་ཁྱིམ་རྒྱུད་ཀྱི་སྡིག་པ་ཁུར་ཞིག་དང་། ཁྱོད་རང་གཡོན་ཕྱོགས་སུ་འཁོར་ནས་ཉིན་ག་ཚོད་ལ་ཉལ་ན། ཁོ་ཚོའི་སྡིག་པ་ཡང་ཁྱོད་ཀྱིས་དེ་ཙམ་དུ་ཁུར་བ་ཡིན་ནོ། ། 5 ངས་ཁྱོད་ལ་ཉིན་སུམ་བརྒྱ་དང་དགུ་བཅུ་གཏན་འཁེལ་བྱས་ཤིང་། དེ་ནི་ཁོ་ཚོས་ཉེས་པ་བསགས་པའི་ལོ་གྲངས་དང་མཉམ་ཞིང་། ཉིན་འདི་དག་གི་ནང་དུ་ཁྱོད་ཀྱིས་ཡེས་ར་ཨེལ་གྱི་སྡིག་པ་འཁུར་དགོས། 6 དུས་དེ་ལོངས་པའི་རྗེས་སུ་ཡང་ཁྱོད་རང་གཡས་ཕྱོགས་སུ་འཁོར་ཏེ་ཉལ་ནས་ཡ་ཧུ་དཱ་ཁྱིམ་རྒྱུད་ཀྱི་སྡིག་པ་འཁུར་དགོས་ལ། ངས་ཁྱོད་ལ་ཉིན་བཞི་བཅུ་གཏན་འཁེལ་བྱས་པ་སྟེ། ཉིན་གཅིག་ནི་ལོ་གཅིག་ཏུ་བརྩིས་པའོ། ། 7 ཁྱོད་ནི་མཐའ་ནས་བསྐོར་བའི་ཡེ་རུ་སཱ་ལེམ་གྱི་ཕྱོགས་སུ་འཁོར་ཏེ། དཔུང་རྗེན་དུ་བུད་ནས་གྲོང་ཁྱེར་དེ་ལ་རྒོལ་བའི་ལུང་སྟོན་ཅིག 8 ལྟོས་དང་། ཁྱོད་ཀྱིས་གྲོང་ཁྱེར་བསྐོར་བའི་ཉིན་མོ་རྣམས་ལོངས་པའི་བར་དུ། ངས་ཐག་པས་ཁྱོད་བསྡམས་ནས་ཁྱོད་རང་ཁ་ཕྱིར་འཁོར་མི་ནུས་པར་བྱའོ། །

གྲོང་ཁྱེར་བསྐོར་ནས་ཟས་ཆད་པའི་མཚོན་བྱེད།

9 ཁྱོད་ཀྱིས་གྲོ་དང་ནས། སྲན་མ། སྲན་དམར། ཁྲེ་ཆུང་། སོ་བ་བཅས་བླངས་ནས་སྣོད་ཅིག་གི་ནང་དུ་བཞག་སྟེ། རང་ཉིད་ལ་བག་ལེབ་སྲེགས་ཤིག་དང་། ཁྱོད་ཟུར་དུ་ལོག་ནས་ཉལ་བའི་ཉིན་སུམ་བརྒྱ་དགུ་བཅུའི་ནང་དུ། ཁྱོད་ཀྱིས་བག་ལེབ་དེ་རྣམས་བཟའ་དགོས། 10 ཡང་ཁྱོད་ཀྱིས་བཟའ་བའི་ཟས་ལ་ཚོད་འཛིན་དགོས་ཏེ། ཉིན་རེར་སྲང་ཉི་ཤུ་ཡིན་པ་དང་དུས་ཚོད་ལྟར་བཟའ་དགོས། 11 ཁྱོད་ཀྱིས་འཐུང་བའི་ཆུ་ལ་ཡང་ཚོད་འཛིན་དགོས་ཏེ། ཉིན་རེར་རྫ་བུམ་གང་གི་དྲུག་ཆའི་གཅིག་ཡིན་ལ་དུས་ཚོད་ལྟར་ཐུངས་ཤིག 12 ཁྱོད་ཀྱིས་ནས་ཕྱེའི་བག་ལེབ་བསྲེགས་མ་བཞིན་དུ་བག་ལེབ་དེ་རྣམས་བཟའ་དགོས་མོད། འོན་ཀྱང་མི་རྣམས་ཀྱི་མདུན་དུ་མི་བྲུན་གྱིས་བསྲེགས་ནས་བཟའ་དགོས་ཞེས་གསུངས་སོ། ། 13 དཀོན་མཆོག་ཡ་ཝཱེས་འདི་སྐད་དུ། ཡེས་ར་ཨེལ་པ་རྣམས་ཀྱིས་ངས་དེ་དག་སྐྲོད་པར་འགྱུར་བའི་ཡུལ་ཁམས་སུའང་དེ་བཞིན་དུ་མི་གཙང་བའི་ཟས་བཟའ་བར་འགྱུར་རོ་ཞེས་གསུངས་པ་དང་། 14 ངས་འདི་ལྟར། ཀྱེ་གཙོ་བོ་ཡ་ཝཱེ་ལགས། གཟིགས་དང་། ངས་ནམ་ཡིན་ཡང་རང་ཉིད་བཙོག་པར་མ་བཟོས་ཏེ། ཆུང་དུས་ནས་ད་བར་དུ་ཤི་ཤ་དང་ཡང་ན་གཅན་གཟན་གྱིས་ཕྲལ་བའི་སྲོག་ཆགས་དང་། མི་གཙང་བའི་ཤ་སོགས་ནི་ནམ་ཡང་ངའི་ཁ་ནང་དུ་སོང་མ་མྱོང་ཞེས་ཞུས་པ་ན། 15 ཁོང་གིས་ང་ལ་འདི་སྐད་དུ། ལྟོས་དང་། ངས་ཁྱོད་ལ་མི་བྲུན་གྱི་ཚབ་ཏུ་བ་གླང་གི་ལྕི་བ་སྦྱིན་པས། ཁྱོད་ཀྱིས་ཨོང་བའི་སྟེང་རང་གི་བག་ལེབ་སྲེགས་ཤིག་ཅེས་གསུངས། 16 ཡང་ཁོང་གིས་ང་ལ་འདི་སྐད་དུ། ཀྱེ་མིའི་བུ། ལྟོས་དང་། ངས་ཡེ་རུ་སཱ་ལེམ་གྱི་ཁ་ཟས་གཅོད་པར་འགྱུར་ལ། དེ་ནས་ཁོ་ཚོས་སེམས་ཁྲལ་བྱེད་ཅིང་བགོས་པའི་ཁ་ཟས་སྤྱོད་པ་དང་། དངངས་སྐྲག་གིས་བགོས་པའི་ཆུ་བཏུང་བ་ཡིན། 17 དེ་དག་ལ་བཟའ་བཏུང་དཀོན་པས་མི་རེ་རེ་དངངས་སྐྲག་སྐྱེས་ནས། རང་གི་སྡིག་པའི་རྐྱེན་གྱིས་ལུས་སྟོབས་ཉམས་ཏེ་འཆི་བར་འགྱུར་རོ། །

ལེའུ་ལྔ་པ།

ཡེས་ར་ཨེལ་གྱི་རྒྱལ་ཁབ་ཉམས་པའི་རྟགས།

1 ཀྱེ་མིའི་བུ། སྐྲ་བཞར་མཁན་གྱི་སྤུ་གྲིའི་ཚབ་ཏུ་ཁྱོད་ཀྱིས་གྲི་རྣོན་པོ་ཞིག་བཟུང་སྟེ་རང་གི་སྐྲ་དང་སྨ་ར་བཞར་བ་དང་། སྐྲ་དང་སྨ་ར་རྒྱ་སྲང་སྟེང་དུ་བཞག་ནས་ཚོད་ལ། དེ་ནས་ཆ་ཤས་སུ་བགོས་ཤིག 2 གྲོང་ཁྱེར་བསྐོར་བའི་དུས་ལོངས་པའི་རྗེས་སུ་ཁྱོད་ཀྱིས་སྐྲ་དང་སྨ་ར་དེ་ལས་སུམ་ཆའི་གཅིག་བླངས་ཏེ་གྲོང་ཁྱེར་གྱི་དབུས་སུ་མེར་སྲེགས་ཤིག ཡང་སུམ་ཆའི་གཅིག་བླངས་ཏེ་གྲོང་ཁྱེར་གྱི་མཐའ་འཁོར་ནས་རལ་གྲིས་གཙོབས་ཤིག ཡང་སུམ་ཆའི་གཅིག་རླུང་ལ་བསྐུར་ཞིག ངས་ད་དུང་རལ་གྲི་ཕྱུང་ནས་དེ་དག་གི་རྗེས་འདེད་པར་བྱའོ། ། 3 ཁྱོད་ཀྱིས་སྐྲ་དང་སྨ་ར་དེ་ལས་ཉག་མ་འགའ་རེ་བླངས་ནས་ཁྱོད་ཀྱི་གྱོན་པའི་ཐུ་བའི་ནང་དུ་ཆུག 4 ཡང་སྐྲ་དང་སྨ་ར་དེ་ལས་ཉག་མ་འགའ་རེ་བླངས་ཏེ་མེའི་ནང་དུ་གཡུགས་ནས་སྲེགས་ཤིག མེ་ལྕེ་ནི་དེ་ནས་ཡེས་ར་ཨེལ་གྱི་ཁྱིམ་རྒྱུད་ཀུན་ཏུ་ཁྱབ་པར་འགྱུར་ཞེས་གསུངས་སོ། ། 5 ཡང་གཙོ་བོ་ཡ་ཝཱེས་འདི་སྐད་དུ། འདི་ནི་ངས་དེ་སྔོན་མི་རྣམས་ཀྱི་ནང་དུ་བཞག་ཅིང་། རྒྱལ་ཁབ་ཀུན་གྱིས་མཐའ་རུ་བསྐོར་བའི་ཡེ་རུ་སཱ་ལེམ་ཡིན་མོད་ཀྱང་། 6 དེས་ངའི་སྲོལ་ཡིག་དང་འགལ་ནས་སྤྱོད་ངན་སྤྱད་པ་ནི་མི་རིགས་ཀུན་ལས་ལྷག་ཅིང་། ངའི་སྒྲིག་ཁྲིམས་དང་འགལ་བ་ནི་དེའི་མཐའ་སྐོར་གྱི་རྒྱལ་ཁབ་ཀུན་ལས་ཀྱང་ལྷག་པའོ། །དེས་ངའི་སྲོལ་ཡིག་དོར་བ་དང་ངའི་སྒྲིག་ཁྲིམས་མ་བསྲུངས་ཞེས་གསུངས་སོ། ། 7 ཡང་གཙོ་བོ་ཡ་ཝཱེས་འདི་སྐད་དུ། ཁྱོད་རྣམས་ཀྱིས་རང་གི་ཉེ་འཁོར་གྱི་མི་ཀུན་ལས་ཀྱང་གྱེན་ལོག་བྱས་ཏེ། ངའི་སྒྲིག་ཁྲིམས་མ་བརྩིས་པ་དང་ངའི་སྲོལ་ཡིག་མ་བསྲུངས་པར་མ་ཟད། རང་གི་ཉེ་འཁོར་གྱི་མི་རིགས་ཀུན་གྱི་ཁྲིམས་སྲོལ་ཡང་ཁྱོད་ཅག་གིས་མ་བསྲུངས་ཞེས་གསུངས། 8 དེ་བས་གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཁྱོད་རང་དགྲ་རུ་བཟུང་ནས་མི་རིགས་ཀུན་གྱི་མིག་མདུན་དུ་ཁྱོད་ཅག་གི་དབུས་སུ་ཉེས་ཆད་གཅོད་པར་བྱ། 9 ཁྱོད་ཀྱི་ཞེན་ལོག་གི་སྤྱོད་པ་རྣམས་ཀྱི་ཕྱིར་དུ། ངས་སྔར་ནམ་ཡང་བཅད་མ་མྱོང་བ་དང་ཕྱིས་སུའང་གཅོད་པར་མི་བྱ་བའི་ཉེས་ཆད་དེ་ཁྱོད་ཀྱི་ནང་དུ་གཅོད་པར་འགྱུར་རོ། ། 10 དེའི་ཕྱིར་ཁྱོད་ཀྱི་ནང་དུ་ཕ་རྣམས་ཀྱིས་བུ་རྣམས་བཟའ་བར་འགྱུར་ལ། བུ་རྣམས་ཀྱིས་ཕ་རྣམས་བཟའ་བར་འགྱུར། ཡང་ངས་ཁྱོད་རྣམས་ལ་ཉེས་ཆད་བཅད་དེ་ཁྱོད་ལས་ལྷག་པའི་མི་རྣམས་ཕྱོགས་བཞིར་གཏོར་བར་བྱའོ་ཞེས་གསུངས་སོ། །

རིམས་ནད་དང་མུ་གེ རལ་གྲི་བཅས་ཀྱི་གནོད་འཚེ།

11 ཡང་གཙོ་བོ་ཡ་ཝཱེས་འདི་སྐད་དུ། བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། ཁྱོད་ཀྱིས་རང་གི་སྐྱུག་བྲོ་བའི་སྐུ་འདྲ་དང་ཞེན་ལོག་གི་དོན་ཐམས་ཅད་ཀྱིས་ངའི་གནས་མཆོག་བཙོག་པར་བཟོས་པས། ངས་ཀྱང་ཁྱོད་དྲིན་གྱིས་མི་སྐྱོང་ལ། ངའི་མིག་གིས་ཀྱང་ཁྱོད་ལ་ལྟ་སྐྱོང་མི་བྱེད་ཅིང་། ངས་ཁྱོད་ལ་སྙིང་རྗེ་ཡང་བསྒོམ་པར་མི་བྱའོ། ། 12 ཁྱོད་ཀྱི་མི་རྣམས་ཀྱི་སུམ་ཆའི་གཅིག་ནི་རིམས་ནད་ཀྱིས་འཆི་བར་འགྱུར་ཞིང་། མུ་གེས་མེད་པར་འགྱུར་ལ། སུམ་ཆའི་གཅིག་ནི་ཁྱོད་ཀྱི་མཐའ་འཁོར་དུ་རལ་གྲིས་བསྣུན་ནས་འགྱེལ་བར་འགྱུར་ཞིང་། སུམ་ཆའི་གཅིག་ནི་ངས་དེ་དག་ཕྱོགས་བཞི་རུ་གཏོར་བར་མ་ཟད། ངས་ད་དུང་རལ་གྲི་ཕྱུང་ནས་དེ་དག་གི་རྗེས་འདེད་པར་བྱའོ། ། 13 དེ་ལྟར་བྱས་ན་ངའི་ཁོང་ཁྲོ་ད་གཟོད་ཞི་བར་འགྱུར་ལ། ང་དེ་དག་གི་སྟེང་དུ་ལངས་པའི་ཁྲོ་གཏུམ་ཆེན་པོ་དེ་ཡང་ཞི་བར་འགྱུར་བས། ང་རང་ཉིད་ཀྱང་བདེ་ལ་འབབ་པའོ། །ང་དེ་དག་གི་སྟེང་དུ་ལངས་པའི་ཁྲོ་གཏུམ་ཆེན་པོ་དེ་རྫོགས་པའི་ཚེ། ཡ་ཝཱེ་བདག་གིས་འཁུར་ཞེན་དང་བཅས་དེ་བཞིན་སྨྲས་པ་དེ་དག་གིས་རྟོགས་པར་འགྱུར། 14 ངས་ཁྱོད་ནི་ས་སྟོང་དུ་བསྒྱུར་ཏེ། ཁྱོད་ནི་རང་གི་མཐའ་འཁོར་གྱི་མི་རིགས་ཀུན་དང་དེ་བརྒྱུད་ནས་འགྲོ་བའི་མི་ཐམས་ཅད་ཀྱི་མདུན་དུ་ངོ་ཚ་རུ་འགྱུར་བར་བྱ། 15 དེ་ལྟར་ངས་ཁོང་ཁྲོ་དང་ཁྲོ་གཏུམ་ཆེན་པོ། ཞེ་སྡང་དྲག་པོ་བཅས་ཀྱི་བཀའ་བཀྱོན་གྱིས་ཁྱོད་ལ་ཉེས་ཆད་གཅོད་པའི་དུས་སུ། ཁྱོད་ནི་རང་གི་ཉེ་འཁོར་གྱི་མི་རིགས་ཀུན་གྱི་ནང་དུ་ངོ་ཚ་དང་ཟུར་ཟ། མི་རྣམས་འཇིགས་སྣང་སྐྱེ་ཡུལ་དུ་འགྱུར་བ་དང་། ཡང་དེ་དག་གིས་དོགས་ཟོན་བྱེད་ཡུལ་དུ་འགྱུར་རོ་ཞེས་ཡ་ཝཱེ་བདག་གིས་སྨྲས་པའོ། ། 16 ཁྱོད་རྣམས་ཚར་གཅོད་པའི་ཕྱིར་དུ། ངས་མུ་གེ་དང་གཏོར་བརླག་གི་དུག་མདའ་འཕངས་ཏེ། ངས་ཁྱོད་ཅག་གི་མུ་གེ་ཆེ་རུ་བཏང་ནས། ཁྱོད་ཅག་གི་ཁ་ཟས་ཀྱི་མཁོ་འདོན་གཅོད་པར་བྱའོ། ། 17 ཡང་ངས་ཁྱོད་ཀྱི་གམ་དུ་མུ་གེ་དང་གཅན་གཟན་གཏུམ་དྲག་ཅན་མངགས་ནས། དེ་དག་གིས་ཁྱོད་ཀྱི་མི་རབས་ཀྱི་རྒྱུད་གཅོད་ཅིང་། ཁྱོད་ཀྱི་ནང་དུ་གང་སར་རིམས་ནད་དང་ཁྲག་བཞུར་བའི་དོན་རྣམས་འབྱུང་ཞིང་། ངས་ཁྱོད་ཀྱི་སྟེང་དུ་རལ་གྲི་འབེབ་པར་བྱའོ་ཞེས་ཡ་ཝཱེ་བདག་གིས་སྨྲས་པ་ཡིན་ཞེས་གསུངས་སོ། །

ལེའུ་དྲུག་པ།

སྐུ་འདྲར་དད་པའི་ཆད་པ།

1 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ཡེས་ར་ཨེལ་གྱི་རི་རྣམས་ཀྱི་ཕྱོགས་སུ་འཁོར་ནས་ལུང་སྟོན་ཅིག 3 དེ་དག་ལ་འདི་ལྟར། ཀྱེ་ཡེས་ར་ཨེལ་གྱི་རི་བོ་རྣམས། གཙོ་བོ་ཡ་ཝཱེའི་བཀའ་ལ་ཉོན་ཅིག གཙོ་བོ་ཡ་ཝཱེས་རི་རབ་དང་རི་སྒང་། གྲོག་ཤུར་དང་ལུང་པ་རྣམས་ལ་འདི་སྐད་དུ། ལྟོས་དང་། ངས་ཁྱོད་ཀྱི་སྟེང་དུ་རལ་གྲི་ཕབ་ནས་ཁྱོད་ཀྱི་མཐོ་གླིང་རྣམས་མེད་པར་བྱ་སྟེ། 4 ཁྱོད་ཅག་གི་མཆོད་ཁྲི་རྣམས་སྟོང་བར་འགྱུར་ལ། ཁྱོད་རྣམས་ཀྱི་སྤོས་ཁྲི་རྣམས་སིལ་བུར་གཏོར་བ་དང་། ངས་ཁྱོད་རྣམས་ལས་སྲོག་དང་ཕྲལ་བའི་མི་རྣམས་ཁྱོད་རྣམས་ཀྱི་སྐུ་འདྲའི་མདུན་དུ་འགྱེལ་བར་བྱའོ། ། 5 ཡང་ངས་ཡེས་ར་ཨེལ་པའི་བེམ་པོ་རྣམས་དེ་དག་གི་སྐུ་འདྲའི་མདུན་དུ་བཞག་ནས། ཁྱོད་ཅག་གི་རུས་པ་རྣམས་ཁྱོད་རྣམས་ཀྱི་མཆོད་ཁྲིའི་མཐའ་འཁོར་དུ་གཏོར་བར་བྱའོ། ། 6 ཁྱོད་ཅག་སྡོད་པའི་གནས་ཐམས་ཅད་ཀྱི་གྲོང་ཁྱེར་རྣམས་མི་མེད་ལུང་སྟོང་དུ་འགྱུར་ཞིང་། མཐོ་གླིང་རྣམས་བེད་མེད་དུ་བསྐྱུར་ནས། ཁྱོད་རྣམས་ཀྱི་མཆོད་ཁྲི་རྣམས་ཀྱང་དོར་ནས་མི་གཙང་བར་འགྱུར་ལ། ཁྱོད་རྣམས་ཀྱི་སྐུ་འདྲ་རྣམས་བཅག་ནས་མེད་པར་བྱེད་ཅིང་། ཁྱོད་རྣམས་ཀྱི་སྤོས་ཁྲི་རྣམས་བཅད་ནས་ཁྱོད་ཅག་གིས་བཟོས་པ་རྣམས་མེད་པར་བྱའོ། ། 7 སྲོག་དང་ཕྲལ་བའི་མི་རྣམས་ཁྱོད་ཅག་གི་ཁྲོད་དུ་འགྱེལ་བར་འགྱུར་ལ། དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 8 ཡིན་ཡང་མི་ལྷག་ལུས་རྣམས་ངས་འཇོག་པར་བྱ་སྟེ། ཁྱོད་ཅག་ཡུལ་སོ་སོར་ཁ་འཐོར་དུ་འགྲོ་དུས། ཁྱོད་ཅག་གི་ཁྲོད་ནས་མི་ཁ་ཤས་མི་རིགས་ཀུན་གྱི་རལ་གྲི་ལས་ཐར་བར་འགྱུར་རོ། ། 9 དུས་དེར། ཐར་བའི་མི་རྣམས་ཀྱིས་བཙོན་དུ་ཁྲིད་པའི་མི་རིགས་རྣམས་ཀྱི་ཁྲོད་ནས་ང་རང་ཁོ་ཚོའི་ཕྱིར་དུ་ཡིད་ཅི་ལྟར་སྐྱོ་བ་དྲན་པར་འགྱུར་ཏེ། གང་ལ་ཞེ་ན། དེ་དག་གིས་གཡེམ་སྦྱོར་གྱི་སེམས་བསྐྱེད་དེ་ང་རང་དོར་བ་དང་། དེ་དག་གི་ལོག་གཡེམ་གྱི་མིག་ནི་སྐུ་འདྲར་དུངས་པ་ཡིན། དུས་དེར་ཁོ་རྣམས་ནི་རང་གིས་སྤྱད་པའི་སྤྱོད་ངན་དང་། ཁོ་ཚོའི་ཞེན་ལོག་གི་དོན་ཐམས་ཅད་ཀྱི་ཕྱིར་དུ་རང་ཉིད་ལ་སྡང་བར་འགྱུར། 10 དེ་ནས་དེ་དག་གིས་བདག་ནི་ཡ་ཝཱེ་ཡིན་པ་དང་། ངས་ཁོ་ཚོའི་སྟེང་དུ་གནོད་འཚེ་གཏོང་དགོས་ཞེས་སྨྲས་པ་དེ་སྟོང་བཤད་མིན་པ་རྟོགས་པར་འགྱུར་ཞེས་སྨྲོས་ཤིག་ཅེས་གསུངས་སོ། །

11 གཙོ་བོ་ཡ་ཝཱེས་འདི་སྐད་དུ། ཁྱོད་ཀྱིས་རྐང་རྡབ་ལག་རྡེབ་བྱས་ནས་འདི་ལྟར་སྨྲོས་ཤིག སྐྱོ་བ་ལ། ཡེས་ར་ཨེལ་ཁྱིམ་རྒྱུད་ཀྱི་སྐྱུག་བྲོ་བའི་སྤྱོད་ངན་དག་གི་རྐྱེན་གྱིས་ཁོ་རྣམས་རལ་གྲི་དང་མུ་གེ རིམས་ནད་བཅས་ཀྱི་འོག་ཏུ་འགྱེལ་བར་འགྱུར་ཞེས་པའོ། ། 12 རྒྱང་རིང་དུ་གནས་པ་རྣམས་རིམས་ནད་ཀྱིས་འཆི་ཞིང་། ཉེ་སར་ཡོད་པ་རྣམས་རལ་གྲིའི་འོག་ཏུ་འགྱེལ་བར་འགྱུར་ལ། མཐའ་ནས་བསྐོར་བའི་ལྷག་ལུས་རྣམས་ཀྱང་མུ་གེས་འགེམ་པར་འགྱུར། ངས་དེ་ལྟར་རང་གི་ཁྲོ་གཏུམ་ཆེན་པོ་དེ་དག་གི་སྟེང་དུ་བླུགས་ནས་ཚར་དགོས། 13 དེ་དག་ལས་སྲོག་དང་ཕྲལ་བའི་མི་རྣམས་ཁོ་ཚོའི་སྐུ་འདྲའི་མདུན་དང་། ཁོ་ཚོའི་མཆོད་ཁྲིའི་མཐའ་འཁོར། རི་སྒང་རེ་རེ། རི་རྩེ་རེ་རེ། སྔོ་ལྗང་ལྗང་གི་ལྗོན་ཤིང་རེ་རེ་དང་བེ་ཤིང་སྟུག་པོའི་འོག་སྟེ། དེ་དག་གིས་སྐུ་འདྲ་ཀུན་ལ་དྲི་ཞིམ་གྱི་མཆོད་པ་འབུལ་བའི་གནས་སུ་འགྱེལ་བར་འགྱུར་ཞིང་། དུས་དེར་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 14 ཡང་ངས་རང་གི་ལག་པ་བརྐྱངས་ནས་དེ་དག་ལ་རྒོལ་ཞིང་། དེ་དག་སྡོད་པའི་གནས་ཏེ་དབེན་སྟོང་ནས་རིབ་ལཱ་ *ཡི་བར་དུ་མི་མེད་ལུང་སྟོང་དུ་བྱེད་པ་དང་། དེ་ནས་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་པའོ། །

ལེའུ་བདུན་པ།

མཇུག་འབྲས་སླེབས་ཟིན་པ།

1 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། གཙོ་བོ་ཡ་ཝཱེས་ཡེས་ར་ཨེལ་པ་རྣམས་ལ་འདི་སྐད་དུ། མཇུག་འབྲས་སླེབས་ཟིན་ཏེ་མཇུག་འབྲས་ཡུལ་ཁམས་འདིའི་ཕྱོགས་བཞིར་སླེབས་ཟིན། 3 ད་ལྟ་མཇུག་འབྲས་དེ་ཁྱོད་ཀྱི་སྟེང་དུ་སླེབས་ཤིང་། ངས་ཁོང་ཁྲོ་དང་བཅས་ཁྱོད་ལ་རྒོལ་ནས་ཁྱོད་ཀྱིས་ཅི་བྱས་བཞིན་ཁྲིམས་གཅོད་ཅིང་། ཁྱོད་ཀྱི་ཞེན་ལོག་གི་དོན་ཐམས་ཅད་བཞིན་དུ་ཁྱོད་ལ་ལན་འཇལ་ལོ། ། 4 ངའི་མིག་གིས་ཁྱོད་ལ་ལྟ་སྐྱོང་མི་བྱེད་ཅིང་། ངས་ཁྱོད་ལ་སྙིང་རྗེ་ཡང་མི་བསྒོམ། ངས་ཁྱོད་ཀྱི་སྤྱོད་པ་བཞིན་དང་ཁྱོད་ཅག་ཁྲོད་ཀྱི་ཞེན་ལོག་གི་དོན་རྣམས་བཞིན་དུ་ཁྱོད་ལ་ལན་འཇལ་ཏེ། དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་སོ། ། 5 གཙོ་བོ་ཡ་ཝཱེས་འདི་སྐད་དུ། ལྟོས་དང་། བར་ཆད་དེ་བར་ཆད་ཁྱད་པར་ཅན་དེ་སླེབས་ཟིན། 6 མཇུག་འབྲས་སླེབས་པ་དང་། མཇུག་འབྲས་སླེབས་ནས་ཁྱོད་ཀྱི་དགྲ་རུ་ལངས་པའོ། །ལྟོས་དང་། དེ་ནི་སླེབས་སོ། ། 7 ཀྱེ་ཡུལ་འདིའི་མི་རྣམས། ཁྱོད་ལ་གནོད་འཚེ་ཐེབས་པ་ཡིན། དུས་སུ་སླེབས་པ་དང་ཉི་མ་ཐོན་ལ་ཉེ་སྟེ། དེ་ནི་ཟང་ཟིང་ལང་ལོང་གི་དུས་ཡིན་པ་ལས། རི་མགོ་ནས་དགའ་མགུ་བྱེད་པའི་དུས་མིན་ནོ། ། 8 ད་ནི་མི་འགྱངས་པར་ངས་རང་གི་ཁྲོ་གཏུམ་ཆེན་པོ་ཁྱོད་ཀྱི་སྟེང་དུ་ལྡུག་ཅིང་། ཁྱོད་ལ་ཁོང་ཁྲོ་ལངས་ནས་ཡོངས་སུ་རྫོགས་པར་བྱས་ཏེ། ངས་ཁྱོད་ཀྱི་སྤྱོད་པ་བཞིན་དུ་ཁྱོད་ལ་ཁྲིམས་གཅོད་པ་དང་། ཁྱོད་ཀྱི་ཞེན་ལོག་གི་དོན་ཐམས་ཅད་བཞིན་དུ་ཁྱོད་ལ་ལན་འཇལ་བའོ། ། 9 ངའི་མིག་གིས་ཁྱོད་ལ་ལྟ་སྐྱོང་མི་བྱེད་ལ། ངས་ཁྱོད་ལ་སྙིང་རྗེ་ཡང་མི་བསྒོམ། ངས་ཁྱོད་ཀྱི་སྤྱོད་པ་བཞིན་དང་ཁྱོད་ཅག་ཁྲོད་ཀྱི་ཞེན་ལོག་གི་དོན་རྣམས་བཞིན་དུ་ཁྱོད་ལ་ལན་འཇལ་ཏེ། དེ་ནས་ཁྱོད་ཚོས་རང་ལ་རྒོལ་མཁན་ནི་ཡ་ཝཱེ་བདག་ཡིན་པ་རྟོགས་པར་འགྱུར་རོ། ། 10 ལྟོས་དང་། ཉིན་མོ་དེ་སླེབས་བྱུང་། གནོད་འཚེ་ནི་བྱུང་ཟིན་ལ། དབྱུག་པར་མེ་ཏོག་བཞད་པ་དང་། རློམ་སེམས་ལ་མྱུ་གུ་འབུས་སོ། ། 11 བཙན་ཤུགས་རྒྱས་ནས་ངན་པར་ཉེས་ཆད་གཅོད་བྱེད་དབྱུག་པ་རུ་གྱུར་ཏེ། དེ་རྣམས་ལས་གཅིག་ཀྱང་མི་ལུས་ཏེ། དེ་དག་གི་མི་རྣམས་ལས་གང་ཡང་མི་ལུས་ཤིང་། ཁོ་ཚོའི་རྒྱུ་ནོར་མི་ལུས་ལ། ཁོ་ཚོའི་ནང་དུ་གཟི་དཔལ་ཡང་མེད་དོ། ། 12 དུས་སུ་སླེབས་པ་དང་ཉི་མ་ཐོན་ལ་ཉེ་སྟེ། མི་ཀུན་གྱི་སྟེང་དུ་ཁྲོ་གཏུམ་ཆེན་པོ་འབབ་པར་འགྱུར་བས། ཉོ་མཁན་མ་དགའ་ཞིག འཚོང་མཁན་ཡང་ཡིད་མ་སྐྱོ་ཞིག 13 འཚོང་མཁན་དེ་གསོན་པོར་ལུས་ཀྱང་བཙོང་ཟིན་པའི་ནོར་ནི་ཕྱིར་མི་འཐོབ། གང་ལ་ཞེ་ན། མི་ཀུན་དང་འབྲེལ་བའི་ཞལ་གཟིགས་འདི་ལ་འགྱུར་བ་མེད་དེ། སྡིག་པའི་དབང་གིས་སུས་ཀྱང་རང་སྲོག་སྐྱོབ་མི་ནུས་སོ། །

དཀོན་མཆོག་གི་ཐུགས་ཁྲོ་དང་ཉེས་ཆད།

14 དེ་དག་གིས་དུང་བུས་ཏེ་ཡོད་ཚད་གྲ་སྒྲིག་བྱས་ཀྱང་དམག་ལ་འགྲོ་མཁན་མེད་དེ། གང་ལ་ཞེ་ན། ངའི་ཁོང་ཁྲོ་ནི་མི་ཀུན་གྱི་སྟེང་དུ་འབབ་པར་འགྱུར་བས་སོ། ། 15 གྲོང་ཁྱེར་གྱི་ཕྱི་རོལ་ཏུ་རལ་གྲི་དང་། ནང་རོལ་ཏུ་རིམས་ནད་དང་མུ་གེ་ཡོད་པས། ཐང་དུ་ཡོད་པ་དེ་རལ་གྲིའི་འོག་ཏུ་འཆི་ཞིང་། གྲོང་ཁྱེར་ནང་དུ་ཡོད་པ་དེ་མུ་གེ་དང་རིམས་ནད་ཀྱིས་ཁྱུར་མིད་གཏོང་བར་འགྱུར་རོ། ། 16 དེ་དག་ལས་ཐར་བ་རྣམས་ནི་རང་གི་སྡིག་པའི་དབང་གིས་རི་ལ་བསྡད་དེ་ངུ་ཞིང་། ལུང་པའི་ཕུག་རོན་བཞིན་དུ་ངུ་སྒྲ་འདོན་པར་འགྱུར། 17 དེ་དག་གི་ལག་པ་ཡོད་ཚད་འདར་ཞིང་། པུས་མོ་རེ་རེ་ཆུ་ལྟར་མཉེན་པར་འགྱུར། 18 དེ་དག་གི་རྐེད་པར་རྩིད་རས་དཀྲི་བ་དང་། འཇིགས་པ་དེ་དག་ལ་ཁྱབ་པར་འགྱུར་ཞིང་། ཚང་མའི་གདོང་ལ་ངོ་ཚས་བཀང་ནས་ཀུན་གྱི་མགོ་ནི་སྤྱི་ཐེར་དུ་འགྱུར། 19 དེ་དག་གིས་རང་གི་དངུལ་རྣམས་ལམ་སྲང་དུ་གཡུག་ཅིང་། རང་གི་གསེར་ནི་མི་གཙང་བར་བརྩི་བ་ཡིན་ལ། དཀོན་མཆོག་ཡ་ཝཱེའི་ཐུགས་ཁྲོའི་ཉིན་མོ་ལ། གསེར་དང་དངུལ་གྱིས་དེ་དག་སྐྱོབ་མི་ནུས་ལ། ཁོ་ཚོ་ཡིད་ཚིམ་པར་ཡང་བྱེད་མི་ནུས་ཏེ། ལྟོ་བའང་འགྲང་བར་མི་འགྱུར། གང་ལ་ཞེ་ན། གསེར་དང་དངུལ་ནི་ཁོ་ཚོ་སྡིག་པའི་ནང་དུ་ལྷུང་བྱེད་ཀྱི་བཀག་རྡོ་རུ་གྱུར་པས་སོ། ། 20 ཁོ་ཚོས་མཛེས་སྡུག་གི་རྒྱན་ཆ་ངོམ་ཞིང་། དེ་ལས་ཞེན་ལོག་གི་སྐུ་འདྲ་རྣམས་བཟོས་པས། ངས་དེ་དག་རྫས་མི་གཙང་བར་བྱེད་ཅིང་། 21 ངས་དེ་དག་ཕྱི་ཕྱོགས་པའི་ལག་ཏུ་སྤྲད་དེ་བཅོམ་ནོར་དུ་བསྒྱུར་བ་དང་། ས་གཞིའི་མི་ངན་རྣམས་ཀྱི་ལག་ཏུ་སྤྲད་དེ་དགྲ་ལས་ཐོབ་པའི་དངོས་རྫས་སུ་འགྱུར་ཞིང་། ཁོ་ཚོས་དངོས་པོ་དེ་དག་བཙོག་པར་བཟོ་ངེས་ཡིན། 22 ང་ཕར་འཁོར་ནས་དེ་ཚོར་མི་བལྟ་ཞིང་། ཁོ་ཚོས་ངའི་དམ་པའི་གནས་བཙོག་པར་བཟོ་བ་དང་། ཇག་རྐུན་རྣམས་ཀྱང་དེར་སོང་ནས་གནས་དེ་བཙོག་པར་བཟོ་བའོ། ། 23 ཡུལ་དེ་ལ་ཁྲག་བཞུར་བའི་ཉེས་ཆད་དང་། གྲོང་ཁྱེར་དེ་ལ་བཙན་ཤུགས་ཀྱིས་ཁེངས་པས། ཁྱོད་ཀྱིས་ལྕགས་སྒྲོག་བཟོས་ཤིག 24 ངས་མི་རིགས་ཀུན་ལས་ཆེས་གདུག་རྩུབ་ཅན་རྣམས་འོངས་ནས་ཁོ་ཚོའི་ཁང་པ་བཙན་བཟུང་བྱེད་དུ་འཇུག་ཅིང་། ཡང་ངས་སྟོབས་འབྱོར་ཅན་གྱི་ང་རྒྱལ་མཚམས་གཅོད་པར་བྱ་སྟེ། དེ་དག་གི་གནས་དམ་པ་རྣམས་བཙོག་པར་བཟོའོ། ། 25 འཇིགས་པ་འོང་དུས་ཁོ་ཚོས་བདེ་བ་འདོད་ཀྱང་འཐོབ་པར་མི་འགྱུར། 26 གནོད་འཚེ་ཁར་གནོད་འཚེ་དང་། སྐད་ངན་ཁར་སྐད་ངན་ནི་མཚམས་མེད་པར་ཐོས་འོང་སྟེ། དེ་ནས་ཁོ་ཚོས་ལུང་སྟོན་པར་ཞལ་གཟིགས་ཞུས་ཀྱང་མཆོད་དཔོན་གྱི་བསླབ་བྱ་དང་རྒན་པོའི་ཁྲིད་སྟོན་བཅས་ཡོད་ཚད་ཆད་པར་འགྱུར་བས། 27 རྒྱལ་པོ་ཡིད་སྐྱོ་ཞིང་། འགོ་དཔོན་གྱིས་མྱ་ངན་གོས་སུ་གྱོན་པ་དང་། ཡུལ་དེའི་མི་རྣམས་ཀྱི་ལག་པ་འདར་བའོ། །ངས་དེ་དག་གི་སྤྱོད་པ་བཞིན་དུ་ལན་འཇལ་ཞིང་། ཁོ་ཚོའི་ཆད་པའི་སྲོལ་ལྟར་དེ་དག་ལ་ཉེས་ཆད་གཅོད་པར་བྱ་སྟེ། དེ་ནས་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་སོ། །

ལེའུ་བརྒྱད་པ།

ཞལ་གཟིགས་ནང་དུ་ཨེ་ཟེ་ཀི་ཨེལ་ཡར་དྲངས་པ།

1 དེ་ཡང་ལོ་དྲུག་པའི་ཟླ་དྲུག་པ་ཡི་ཚེས་ལྔ་ཉིན་ང་རང་ཁྱིམ་དུ་སྡོད་དུས། ཡ་ཧུ་དཱའི་རྒན་པོ་རྣམས་ཀྱང་ངའི་མདུན་དུ་བསྡད་ཡོད་ཅིང་། དེར་གཙོ་བོ་ཡ་ཝཱེའི་ཐུགས་ཉིད་ངའི་སྟེང་དུ་བབས་པ་དང་། 2 ངས་བལྟས་པ་ན། གཟུགས་བརྙན་མི་དང་འདྲ་བ་ཞིག་མཐོང་སྟེ། དེའི་རྐེད་པའི་མན་ཆད་ནི་མེ་ཡི་དབྱིབས་ལྟ་བུ་ཡོད་པ་དང་། དེའི་རྐེད་པའི་ཡན་ཆད་ནི་འོད་ཟེར་གྱི་དབྱིབས་ལྟ་བུ་ཡོད་ལ། དེ་ནི་འོད་ཟེར་འཕྲོ་བའི་ལྕགས་རིགས་དང་མཚུངས་སོ། ། 3 དེས་གཟུགས་དབྱིབས་ཕྱག་དང་འདྲ་བ་ཞིག་བརྐྱངས་ཏེ་ངའི་སྐྲ་ནས་བཟུང་སྟེ། ཐུགས་ཉིད་ཀྱིས་ང་ནི་གནམ་སའི་བར་དུ་ཡར་དྲངས་ཤིང་། དཀོན་མཆོག་གི་ཞལ་གཟིགས་ཀྱི་ནང་དུ། དེས་ང་ནི་ཡེ་རུ་སཱ་ལེམ་གྱི་མཆོད་ཁང་གི་བྱང་སྒོའི་ནང་ཁྱམས་ཀྱི་འཇུག་སྒོར་ཁྲིད་པ་དང་། དེ་རུ་དཀོན་མཆོག་ལ་ཕྲག་དོག་བསྐྱེད་པ་སྟེ། དཀོན་མཆོག་སྡང་བའི་སྐུ་འདྲའི་འདུག་གནས་ཡོད་པའོ། ། 4 བསམ་ཡུལ་ལས་འདས་པ་ཞིག་ལ། ཡེས་ར་ཨེལ་གྱི་དཀོན་མཆོག་གི་གཟི་བརྗིད་དེ་རུ་མཆིས་ཏེ། དེའི་གཟུགས་དབྱིབས་ནི་ངས་ཐང་དུ་མཐོང་བ་དང་གཅིག་མཚུངས་ཡིན་ནོ། །

ཡེ་རུ་སཱ་ལེམ་གྱི་སྐུ་འདྲའི་དད་གུས།

5 ཁོང་གིས་ང་ལ་འདི་སྐད་དུ། ཀྱེ་མིའི་བུ། མགོ་ཡར་བཀྱགས་ནས་བྱང་ཕྱོགས་སུ་ལྟོས་ཤིག་ཅེས་གསུངས་པ་དང་། ངས་མགོ་ཡར་བཀྱགས་ནས་བྱང་ཕྱོགས་སུ་བལྟས་པ་ན། མཆོད་ཁྲིའི་སྒོ་ཡི་བྱང་ཕྱོགས་ཀྱི་འཇུག་སྒོ་རུ་དཀོན་མཆོག་སྡང་བའི་སྐུ་འདྲ་ཡོད་དོ། ། 6 ཡང་ཁོང་གིས་ང་ལ་འདི་སྐད་དུ། ཀྱེ་མིའི་བུ། དེ་ཚོས་སྐྱུག་བྲོ་བའི་དོན་སྤྱད་ནས་ང་རང་གནས་དམ་པ་དང་འབྲལ་བར་བྱས་པ་ཡིན། ཡེས་ར་ཨེལ་ཁྱིམ་རྒྱུད་ཀྱིས་འདིར་གང་ཞིག་སྤྱད་པ་དག་ཁྱོད་ཀྱིས་མཐོང་ངམ། ཡིན་ཡང་ཁྱོད་ཀྱིས་དེ་ལས་ལྷག་པའི་དོན་ངན་མཐོང་བར་འགྱུར་ཞེས་གསུངས་སོ། ། 7 ཡང་ཁོང་གིས་ང་ནི་ཁྱམས་རའི་སྒོ་ཁར་ཁྲིད་ཅིང་། ངས་བལྟས་པ་ན་རྩིག་ངོས་སུ་ཁུང་བུ་ཞིག་ཡོད་པ་མཐོང་སྟེ། 8 ཁོང་གིས་ང་ལ་འདི་སྐད་དུ། ཀྱེ་མིའི་བུ། རྩིག་པ་བརྐོ་བར་མཛོད་ཅེས་གསུངས་པ་དང་། ངས་བརྐོས་པ་ན་བསམ་ཡུལ་ལས་འདས་པ་ཞིག་ལ་སྒོ་ཞིག་མཐོང་བྱུང་། 9 དེ་ནས་ཁོང་གིས་ང་ལ་འདི་སྐད་དུ། ཁྱོད་ནང་དུ་སོང་ལ་དེ་དག་གིས་འདི་རུ་སྤྱད་པའི་ཞེན་ལོག་གི་དོན་ངན་རྣམས་ལ་ལྟོས་ཤིག་ཅེས་གསུངས་པ་དང་། 10 ང་ནང་དུ་སོང་ནས་བལྟས་པ་ན། ཕྱོགས་བཞིའི་རྩིག་ངོས་སུ་ལྟོ་འགྲོ་འབུ་སྲིན་རྣམ་པ་སྣ་ཚོགས་དང་། ཞེན་ཁ་ལོག་པའི་རི་དྭགས་སྣ་ཚོགས། ད་དུང་ཡེས་ར་ཨེལ་ཁྱིམ་རྒྱུད་ཀྱི་སྐུ་འདྲ་ཡོད་དོ་ཅོག་བརྐོས་ཡོད་ལ། 11 ཡེས་ར་ཨེལ་ཁྱིམ་རྒྱུད་ཀྱི་རྒན་པོ་རྣམས་ལས་མི་བདུན་ཅུ་དེ་དག་གི་མདུན་དུ་འགྲེང་ཡོད་དེ། ཤཱ་ཕན་གྱི་བུ་ཡ་ཨ་ཟན་ཡཱ་ཞེས་པའང་དེ་དག་གི་ཁྲོད་དུ་ལངས་བསྡད་ཡོད། ཁོ་ཚོ་རེ་རེའི་ལག་ཏུ་རང་གི་སྤོས་ཕོར་བཟུང་ཡོད་ཅིང་། སྤོས་ཀྱི་དུ་བ་ཡར་འཕྱུར་བཞིན་འདུག 12 དེ་ནས་ཁོང་གིས་ང་ལ་འདི་སྐད་དུ། ཀྱེ་མིའི་བུ། ཡེས་ར་ཨེལ་ཁྱིམ་རྒྱུད་ཀྱི་རྒན་པོ་རྣམས་ཀྱིས་རང་རང་གི་རྐོས་སྐུ་ཡོད་པའི་ཁང་པ་རུ་ལྐོག་ནས་ཅི་ཞིག་བྱས་པ་ཁྱོད་ཀྱིས་མཐོང་ངམ། དེ་དག་ན་རེ། དཀོན་མཆོག་ཡ་ཝཱེས་ངེད་རྣམས་མི་མཐོང་སྟེ། དཀོན་མཆོག་ཡ་ཝཱེ་ཡུལ་འདི་དང་བྲལ་ཏོ་ཞེས་སྨྲ་བ་ཡིན་ཞེས་གསུངས་སོ། ། 13 ཡང་ཁོང་གིས་ང་ལ་འདི་སྐད་དུ། ཡང་དེ་ཚོས་སྤྱད་པའི་ཞེན་ལོག་གི་དོན་འདི་ལས་ཀྱང་ལྷག་པ་རྣམས་ཁྱོད་ཀྱིས་མཐོང་བར་འགྱུར་ཞེས་གསུངས་ནས། 14 ཁོང་གིས་ང་རང་དཀོན་མཆོག་ཡ་ཝཱེའི་བཞུགས་གནས་ཀྱི་བྱང་སྒོ་རུ་ཁྲིད་པ་ལ། ལྟོས་དང་། དེ་རུ་བུད་མེད་འགའ་བསྡད་ཡོད་པ་དང་། ཁོ་མོ་རྣམས་ཐམ་མུ་སིའི་ *ཕྱིར་དུ་ངུ་བཞིན་འདུག 15 ཁོང་གིས་ང་ལ་འདི་སྐད་དུ། ཀྱེ་མིའི་བུ། ཁྱོད་ཀྱིས་མཐོང་ངམ། ཞེན་ལོག་གི་དོན་འདི་ལས་ཀྱང་ལྷག་པ་རྣམས་ཁྱོད་ཀྱིས་མཐོང་བར་འགྱུར་ཞེས་གསུངས་སོ། ། 16 ཡང་ཁོང་གིས་ང་རང་དཀོན་མཆོག་ཡ་ཝཱེའི་བཞུགས་གནས་ཀྱི་ནང་གི་ཁྱམས་རར་ཁྲིད་ཅིང་། ལྟོས་དང་། བར་ཁྱམས་དང་མཆོད་ཁྲིའི་བར་གྱི་དཀོན་མཆོག་ཡ་ཝཱེའི་མཆོད་ཁང་གི་སྒོ་ཁར་མི་ཉེར་ལྔ་ཡོད་དེ། ཁོ་ཚོས་དཀོན་མཆོག་ཡ་ཝཱེའི་མཆོད་ཁང་གི་ཕྱོགས་སུ་རྒྱབ་བསྟན་ཡོད་པ་དང་། གདོང་ཤར་ཕྱོགས་སུ་འཁོར་ཏེ། ཁོ་ཚོས་ཤར་གྱི་ཉི་མའི་ཕྱོགས་སུ་ཕྱག་འཚལ་བཞིན་ཡོད། 17 ཡང་ཁོང་གིས་ང་ལ་འདི་སྐད་དུ། ཀྱེ་མིའི་བུ། ཁྱོད་ཀྱིས་མཐོང་བྱུང་ངམ། ཡ་ཧུ་དཱའི་ཁྱིམ་རྒྱུད་ཀྱིས་འདིར་ཞེན་ལོག་གི་དོན་རྣམས་སྤྱད་པ་ནི་དོན་ཆུང་ངུ་ཞིག་ཡིན་ནམ། གང་ལ་ཞེ་ན། དེ་དག་གིས་གནས་འདི་ལ་བཙན་ཤུགས་ཀྱིས་ཁེངས་པར་བྱས་པ་དང་། ཡང་ནས་ཡང་དུ་ང་ལ་ཁོང་ཁྲོ་བསླངས། ལྟོས་དང་། དེ་དག་གིས་ལྗོན་ཤིང་གི་ཡལ་ག་རང་གི་སྣ་མདུན་དུ་ཁྱེར་བས། 18 ངས་དེ་དག་ལ་ཁོང་ཁྲོ་ཆེན་པོའི་སྤྱོད་ཚུལ་འཛིན་ཞིང་། ངའི་མིག་གིས་དེ་དག་ལ་ལྟ་སྐྱོང་མི་བྱེད་ལ་སྙིང་རྗེ་ཡང་མི་བསྒོམ། དེ་ཚོས་སྐད་ཆེན་པོས་ངའི་རྣ་ལམ་དུ་ཞུས་ཀྱང་ངས་དེ་དག་ལ་མཉན་པར་མི་བྱའོ་ཞེས་གསུངས་སོ། །

ལེའུ་དགུ་པ།

དམར་གསོད་བྱས་པ།

1 ཡང་ཁོང་གིས་སྐད་ཆེན་པོ་རྒྱག་བཞིན་འདི་སྐད་དུ། གྲོང་ཁྱེར་འདི་ལ་ཉེས་ཆད་གཅོད་མཁན་ཁྱོད་རྣམས་ཀྱིས། རེ་རེས་ལག་ཏུ་སྲོག་གཅོད་བྱེད་ཀྱི་མཚོན་ཆ་བཟུང་ནས་ཉེ་སར་ཤོག་ཅིག་ཅེས་གསུངས་པ་ངས་ཐོས་ཤིང་། 2 གློ་བུར་ཉིད་དུ། བྱང་ཕྱོགས་ཀྱི་སྒོ་གོང་མ་ནས་མི་དྲུག་འོངས་པ་དང་རེ་རེའི་ལག་ཏུ་སྲོག་གཅོད་བྱེད་ཀྱི་མཚོན་ཆ་བཟུང་ཡོད། ཁོ་ཚོའི་ཁྲོད་དུ་གཅིག་གིས་སོ་རས་སྲབ་བུ་གྱོན་པ་དང་། རྐེད་པར་སྣག་བུམ་བཏགས་ཡོད་ལ། ཁོ་ཚོ་ནང་དུ་འོངས་ནས་ལི་ཡི་མཆོད་ཁྲིའི་མདུན་དུ་ལངས་བསྡད་དོ། ། 3 ཡེས་ར་ཨེལ་གྱི་དཀོན་མཆོག་གི་གཟི་བརྗིད་ནི་ཀེ་རུབ་ཀྱི་གོང་དུ་མཆིས་ཀྱང་། ད་ལྟ་གནས་དེ་ནས་མཆོད་ཁང་གི་སྒོ་ཐེམ་དུ་བསྣུར་བ་དང་། ཡ་ཝཱེས་སོ་རས་སྲབ་བུ་གྱོན་པ་དང་རྐེད་པར་སྣག་བུམ་བཏགས་པའི་མི་དེ་བོས་ནས། 4 མི་དེ་ལ་འདི་སྐད་དུ། ཁྱོད་རང་ཡེ་རུ་སཱ་ལེམ་གྱི་གྲོང་ཁྱེར་ཡོངས་སུ་ཕྱིན་ཏེ། གྲོང་ཁྱེར་ནང་གི་ཞེན་ལོག་གི་ལས་སྤྱད་པའི་ཕྱིར་དབུགས་རིང་གཏོང་བ་དང་ཡིད་སྐྱོ་བའི་མི་ཡི་དཔྲལ་བར་ཀུར་རྟགས་ཤིག་རྒྱོབ་ཅིག་ཅེས་གསུངས་པ་དང་། 5 ཡང་ཁོང་གིས་མི་ལྷག་མ་རྣམས་ལ་འདི་སྐད་དུ། ཁྱོད་རྣམས་མི་དེའི་རྗེས་སུ་འབྲངས་ནས་གྲོང་ཁྱེར་ཡོངས་སུ་སོང་སྟེ་དམར་གསོད་གྱིས་ཤིག ཁྱོད་ཚོས་མིག་གིས་ལྟ་སྐྱོང་མ་བྱེད། སྙིང་རྗེ་ཡང་མ་བསྒོམ་ལ། 6 ཁྱོད་ཚོས་ངའི་གནས་དམ་པ་ནས་འགོ་བརྩམས་ཏེ། རྒན་པ་དང་ན་གཞོན། ན་ཆུང་མ། ཕྲུ་གུ། བུད་མེད་བཅས་ཐམས་ཅད་དམར་གསོད་གྱིས་ཤིག ཡིན་ཡང་དཔྲལ་བར་རྟགས་ཡོད་པ་རྣམས་ལ་གནོད་མ་བསྐྱལ་ཞིག་ཅེས་གསུངས་པ་ངས་ཐོས་ཤིང་། དེ་ནས་ཁོ་ཚོས་མཆོད་ཁང་མདུན་གྱི་རྒན་པོ་རྣམས་ནས་བཟུང་དམར་གསོད་བྱེད་པའི་འགོ་བརྩམས་སོ། ། 7 ཡང་ཁོང་གིས་དེ་དག་ལ་འདི་སྐད་དུ། ཁྱོད་ཅག་གིས་མཆོད་ཁང་འདི་བཙོག་པར་བཟོས་ཤིག་དང་། ཁྱམས་རའི་ནང་དུ་བསད་པའི་མི་ཡིས་འགེང་བར་གྱིས་ཤིག ད་ནི་ཁྱོད་རྣམས་ཕྱི་རུ་སོང་ཞིག་ཅེས་གསུངས་པས། དེ་ཚོ་ཕྱི་རུ་སོང་ནས་གྲོང་ཁྱེར་ནང་དུ་དམར་གསོད་བྱས་སོ། །

ཨེ་ཟེ་ཀི་ཨེལ་གྱི་སྨོན་ལམ་ལ་མ་གསན་པ།

8 དེ་ཚོས་དམར་གསོད་བྱེད་དུས་ང་གཅིག་པུ་ལུས་པ་དང་། དེ་ནས་ངས་ཁ་སར་གཏད་ནས། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱི་ཁྲོ་གཏུམ་ཆེན་པོ་དེ་ཡེ་རུ་སཱ་ལེམ་གྱི་སྟེང་དུ་བླུགས་ཏེ་ཡེས་ར་ཨེལ་གྱི་མི་ལྷག་ལུས་ཐམས་ཅད་མེད་པར་མཛད་དམ་ཞེས་འོ་དོད་བོས་པ་ན། 9 ཁོང་གིས་ང་ལ་འདི་སྐད་དུ། ཡེས་ར་ཨེལ་དང་ཡ་ཧུ་དཱའི་ཁྱིམ་རྒྱུད་གཉིས་ཀྱི་ཉེས་པ་ཤིན་ཏུ་ཚབས་ཆེ་སྟེ། ཡུལ་ཁམས་སུ་ཁྲག་གིས་བཀང་ཞིང་གྲོང་ཁྱེར་ནང་དུ་ལོག་སྤྱོད་ཀྱིས་བཀང་བའོ། །གང་ལ་ཞེ་ན། དེ་རྣམས་ན་རེ། དཀོན་མཆོག་ཡ་ཝཱེ་ཡུལ་འདི་དང་བྲལ་ཟིན་ཏེ་ཁོང་གིས་ངེད་རྣམས་མི་མཐོང་ངོ་ཞེས་ཟེར་རོ། ། 10 དེ་བས། ངས་མིག་གིས་ལྟ་སྐྱོང་མི་བྱེད་ལ་སྙིང་རྗེ་ཡང་མི་བསྒོམ་ཏེ། ངས་ཁོ་ཚོས་སྤྱད་པའི་དོན་བཞིན་དུ་ཁོ་ཚོའི་སྟེང་དུ་ལན་འཇལ་ལོ་ཞེས་གསུངས། 11 དེ་ནས་ལུས་ལ་སོ་རས་སྲབ་བུ་གྱོན་པ་དང་རྐེད་པར་སྣག་བུམ་བཏགས་པའི་མི་དེས་འདི་ལྟར། ངས་ཁྱེད་ཀྱིས་ང་ལ་གནང་བའི་བཀའ་བཞིན་དུ་བསྒྲུབས་པ་ཡིན་ཞེས་ལན་ཞུས་སོ། །

ལེའུ་བཅུ་པ།

དཀོན་མཆོག་ཡ་ཝཱེའི་གཟི་བརྗིད་མཆོད་ཁང་དང་ཁ་གྱེས་པའི་སྐོར།

1 དེ་ཡང་ངས་བལྟས་པ་ལ། ཀེ་རུབ་ཀྱི་སྟེང་གི་མཁའ་དབྱིངས་སུ། ཨིནྡྲ་ནཱི་ལའི་བཞུགས་ཁྲི་དང་མཚུངས་པའི་གཟུགས་དབྱིབས་མངོན་པར་གྱུར་ཏེ། 2 གཙོ་བོས་ལུས་ལ་སོ་རས་སྲབ་བུ་གྱོན་པའི་མི་དེ་ལ་འདི་སྐད་དུ། ཁྱོད་ནི་ཀེ་རུབ་ཀྱི་འོག་གི་འཁོར་ལོའི་བར་དུ་སོང་སྟེ། ཀེ་རུབ་ཀྱི་བར་ནས་ལག་པ་གཉིས་ཀས་སོལ་བ་སྤར་གང་ཡར་བླངས་ནས། དེ་གྲོང་ཁྱེར་གྱི་སྟེང་དུ་གཏོར་ཅིག་ཅེས་གསུངས་པ་ན། མི་དེ་ངའི་མདུན་ནས་ནང་དུ་སོང་། 3 མི་དེ་ནང་དུ་འགྲོ་དུས་ཀེ་རུབ་ནི་མཆོད་ཁང་གི་གཡས་ཕྱོགས་སུ་ལངས་སྡོད་ཅིང་། ནང་གི་ཁྱམས་རར་སྤྲིན་གྱིས་ཁེངས་པའོ། ། 4 དཀོན་མཆོག་ཡ་ཝཱེའི་གཟི་བརྗིད་ནི་ཀེ་རུབ་ཀྱི་སྟེང་ནས་ཡར་བཞེངས་ཏེ་མཆོད་ཁང་གི་སྒོ་ཐེམ་དུ་སླེབས་ཤིང་། མཆོད་ཁང་ནང་དུ་སྤྲིན་གྱིས་ཁེངས་པ་དང་། ཁྱམས་ར་ཡང་དཀོན་མཆོག་ཡ་ཝཱེའི་གཟི་བརྗིད་ཀྱི་འོད་ཟེར་གྱིས་ཁྱབ། 5 ཀེ་རུབ་རྣམས་ཀྱི་གཤོག་སྒྲ་ནི་ཁྱམས་ར་ཕྱི་མར་ཡང་ཐོས་ཤིང་། དེ་ནི་ཀུན་དབང་དཀོན་མཆོག་གི་གསུང་སྐད་དང་འདྲའོ། ། 6 དེ་ནས་ཁོང་གིས་ལུས་ལ་སོ་རས་སྲབ་བུ་གྱོན་པའི་མི་དེར་བཀའ་བསྒོས་ཤིང་འདི་སྐད་དུ། ཁྱོད་ཀྱིས་འཁོར་ལོའི་བར་ཏེ་ཀེ་རུབ་ཀྱི་བར་ནས་མེ་ལོངས་ཤིག་ཅེས་གསུངས་པ་དང་། མི་དེ་ནང་དུ་སོང་ནས་འཁོར་ལོ་ཞིག་གི་མདུན་དུ་ལངས་བསྡད་ཅིང་། 7 ཀེ་རུབ་རྣམས་ལས་གཅིག་གིས་ཀེ་རུབ་རྣམས་ཀྱི་དཀྱིལ་ལ་ཡོད་པའི་མེའི་ཕྱོགས་སུ་ལག་པ་བརྐྱངས་ནས་མེ་བླངས་ཏེ་སོ་རས་སྲབ་བུ་གྱོན་པའི་མི་དེའི་ལག་ཏུ་བཞག་པས། མི་དེས་མེ་ཁྱེར་ནས་ཕྱི་རུ་སོང་ངོ་། ། 8 ཡང་ཀེ་རུབ་རྣམས་ཀྱི་གཤོག་པའི་འོག་ཏུ་མིའི་ལག་པ་ལྟ་བུའི་དབྱིབས་ཤིག་མཐོང་བྱུང་། 9 ངས་བལྟས་པ་དང་། ཀེ་རུབ་རྣམས་ཀྱི་ལོགས་སུ་འཁོར་ལོ་བཞི་ཡོད་དེ། ཀེ་རུབ་རེའི་ལོགས་སུ་འཁོར་ལོ་རེ་ཡོད་པ་དང་། འཁོར་ལོ་དེའི་དབྱིབས་ནི་འོད་ཟེར་ལྡན་པའི་བཻཌཱུརྱ་ལྗང་སེར་ལྟ་བུ་ཡིན་ནོ། ། 10 འཁོར་ལོ་བཞི་པོའི་དབྱིབས་དང་གྲུབ་ཚུལ་ནི་རྣམ་པ་གཅིག་ཡིན་ཞིང་། འཁོར་ལོ་རྣམས་གཅིག་ལ་གཅིག་སྦྲེལ་ཡོད་པ་འདྲ། 11 འཁོར་ལོ་དེ་དག་ཕྱོགས་བཞི་རུ་སྐྱོད་ནུས་ཤིང་། སྐྱོད་པའི་དུས་སུ་ཁ་ལོ་བསྒྱུར་མི་དགོས་ལ། ཀེ་རུབ་ཀྱི་མགོ་ནི་ཕྱོགས་གང་དུ་འཁོར་ན་དེ་རྣམས་རྗེས་སུ་འབྲངས་ནས་སྐྱོད་པ་དང་། སྐྱོད་པའི་དུས་སུ་ཁ་ལོ་བསྒྱུར་མི་དགོས་སོ། ། 12 ཡང་ཀེ་རུབ་ཀྱི་ལུས་ཡོངས་དང་རྒྱབ། ལག་པ། གཤོག་པ། ད་དུང་འཁོར་ལོ་རྣམས་ལ་མིག་གིས་བཀང་ཡོད་དེ། ཀེ་རུབ་བཞི་པོའི་འཁོར་ལོ་ཚང་མ་དེ་བཞིན་ཡིན་ནོ། ། 13 འཁོར་ལོ་དེ་དག་ལ་མཚོན་ན། དེ་རྣམས་ལ་འཁོར་སྐྱོད་བྱེད་པའི་འཁོར་ལོ་ཞེས་འབོད་པ་ངས་ཐོས་བྱུང་། 14 ཀེ་རུབ་རེ་ལ་གདོང་བཞི་རེ་ཡོད་དེ། དང་པོ་ནི་ཀེ་རུབ་ཀྱི་གདོང་དང་། གཉིས་པ་མི་ཡི་གདོང་། གསུམ་པ་སེང་གེའི་གདོང་། བཞི་པ་གླག་གི་གདོང་བཅས་ཡིན་ཞིང་། 15 ཕྱིས་སུ་ཀེ་རུབ་རྣམས་ཀྱང་ཡར་འཕགས་ཤིང་། འདི་དག་ནི་ངས་ཀེ་བར་ཡུར་བའི་འགྲམ་དུ་མཐོང་བའི་སེམས་ཅན་དེ་རྣམས་སོ། ། 16 ཀེ་རུབ་རྣམས་སྐྱོད་དུས་སུ་འཁོར་ལོ་རྣམས་ཀྱང་དེ་ཚོའི་གམ་དུ་སྐྱོད་པ་དང་། ཀེ་རུབ་རྣམས་ཀྱིས་གཤོག་པ་བརྐྱངས་ནས་ས་ངོས་དང་བྲལ་ཏེ་འཕུར་བའི་སྐབས་སུ་འཁོར་ལོ་རྣམས་ཀྱང་དེ་དག་དང་མི་འབྲལ་ལོ། ། 17 དེ་རྣམས་ལངས་ནས་སྡོད་དུས་འཁོར་ལོ་དག་ཀྱང་ལངས་སྡོད་པ་ཡིན། དེ་རྣམས་ཡར་འཕགས་དུས་འཁོར་ལོ་རྣམས་ཀྱང་དེ་རྣམས་དང་མཉམ་དུ་ཡར་འཕགས། གང་ལ་ཞེ་ན། སེམས་ཅན་རྣམས་ཀྱི་ཐུགས་ཉིད་ནི་འཁོར་ལོའི་ནང་དུ་ཡོད་པའོ། །

18 དེ་ནས་དཀོན་མཆོག་ཡ་ཝཱེའི་གཟི་བརྗིད་ནི་མཆོད་ཁང་གི་སྒོ་ཐེམ་ལས་བཞུད་དེ་ཀེ་རུབ་རྣམས་ཀྱི་སྟེང་དུ་བཞུགས་པ་དང་། 19 ཀེ་རུབ་རྣམས་འབྲལ་དུས་སུ་དེ་དག་གིས་ངའི་མདུན་དུ་གཤོག་པ་བརྐྱངས་ནས་ས་ངོས་ལས་བྲལ་ཏེ་འཕུར་ཞིང་། འཁོར་ལོ་རྣམས་ཀྱང་དེ་དང་མཉམ་དུ་ཡོད་པ་དང་། དེ་རྣམས་དཀོན་མཆོག་ཡ་ཝཱེའི་མཆོད་ཁང་གི་ཤར་སྒོ་རུ་བསྡད། ཡེས་ར་ཨེལ་གྱི་དཀོན་མཆོག་གི་གཟི་བརྗིད་དེ་དག་གི་གོང་དུ་ཡོད་དོ། ། 20 དེ་དག་ནི་ངས་ཀེ་བར་ཡུར་བའི་འགྲམ་དུ་མཐོང་བའི་ཡེས་ར་ཨེལ་གྱི་དཀོན་མཆོག་གི་གཟི་བརྗིད་འོག་ཏུ་གནས་པའི་སེམས་ཅན་ཡིན་པས། དེ་དག་ཀེ་རུབ་ཡིན་པ་ངས་རྟོགས་སོང་། 21 ཀེ་རུབ་བཞི་པོ་དེ་རེ་རེར་གདོང་བཞི་རེ་དང་གཤོག་པ་བཞི་རེ་ཡོད་དེ། གཤོག་པའི་འོག་ཏུ་མིའི་ལག་པ་ལྟ་བུའི་དབྱིབས་ཤིག་ཡོད། 22 ཁོ་ཚོའི་གདོང་གི་གཟུགས་དབྱིབས་ནི། དེ་སྔར་ངས་ཀེ་བར་ཡུར་བའི་འགྲམ་དུ་མཐོང་བ་དང་མཚུངས་ཤིང་། ཁོ་ཚོ་རེ་རེ་མདུན་དུ་སྐྱོད་ཀྱིན་ཡོད་དོ། །

ལེའུ་བཅུ་གཅིག་པ།

འགོ་དཔོན་རྣམས་ཀྱིས་ཇུས་ངན་བཤམས་པ།

1 དེ་ནས་ཐུགས་ཉིད་ཀྱིས་ང་རང་ཡར་དྲངས་ཏེ། དཀོན་མཆོག་ཡ་ཝཱེའི་མཆོད་ཁང་གི་ཤར་ཕྱོགས་སུ་འཁོར་བའི་ཤར་སྒོ་རུ་ཁྲིད་པ་ལ། ལྟོས་དང་། སྒོ་ཁ་རུ་མི་ཉེར་ལྔ་ཡོད་ཅིང་དེ་དག་གི་ཁྲོད་དུ་མི་རྣམས་ཀྱི་འགོ་དཔོན་ཨ་ཟུར་གྱི་བུ་ཡ་ཨ་ཟན་ཡཱ་དང་། པེ་ནཱ་ཡའི་བུ་ཕེ་ལད་ཡཱ་གཉིས་ཡོད་པ་ངས་མཐོང་བྱུང་། 2 དཀོན་མཆོག་ཡ་ཝཱེས་ང་ལ་འདི་སྐད་དུ། ཀྱེ་མིའི་བུ། འདི་དག་ནི་སྡིག་པའི་ཇུས་འགོད་མཁན་དང་། གྲོང་ཁྱེར་ནང་དུ་གྲོས་ངན་བྱེད་མཁན་རྣམས་ཡིན་ཏེ། 3 ཁོ་ཚོ་ན་རེ། ཁང་པ་བརྩིག་པའི་དུས་ནི་ད་དུང་མ་སླེབས་ཏེ། གྲོང་ཁྱེར་འདི་ནི་སླ་ང་ཡིན་ལ། རང་ཅག་ནི་ཤ་དེ་ཡིན་ཟེར་བས། 4 ཀྱེ་མིའི་བུ། ཁྱོད་ཀྱིས་ལུང་སྟོན་ཅིག ལུང་བསྟན་ནས་དེ་ཚོར་རྒོལ་བར་གྱིས་ཤིག་ཅེས་གསུངས་སོ། ། 5 དཀོན་མཆོག་ཡ་ཝཱེའི་ཐུགས་ཉིད་ངའི་སྟེང་དུ་བབས་ནས་ཁོང་གིས་ང་ལ་འདི་སྐད་དུ། ཁྱོད་ཀྱིས་འདི་ལྟར་སྨྲོས་ཤིག དཀོན་མཆོག་ཡ་ཝཱེས་འདི་སྐད་དུ། ཀྱེ་ཡེས་ར་ཨེལ་གྱི་ཁྱིམ་རྒྱུད། ཁྱོད་ཚོས་ངག་ནས་བརྗོད་པ་དང་སེམས་ལ་དྲན་པ་ཐམས་ཅད་ངས་ཤེས་སོ། ། 6 ཁྱོད་རྣམས་ཀྱིས་གྲོང་ཁྱེར་འདིའི་ནང་དུ་མི་གང་མང་བསད་དེ། སྲང་ལམ་དུ་བམ་རོས་བཀང་བར་བྱས་པས། 7 གཙོ་བོ་ཡ་ཝཱེས་འདི་སྐད་དུ། ཁྱོད་ཚོས་གྲོང་ཁྱེར་ནང་དུ་གཡུགས་པའི་གཤིན་པོ་རྣམས་ནི་ཤ་དེ་ཡིན་ཞིང་། གྲོང་ཁྱེར་འདི་ནི་སླ་ང་ཡིན། ཁྱོད་ཚོ་ནི་གྲོང་ཁྱེར་ནས་ཕྱི་རུ་སྐྲོད་པར་འགྱུར། 8 ཁྱོད་རྣམས་རལ་གྲིར་འཇིགས་པས་ངས་ཁྱོད་ཅག་གི་སྟེང་དུ་རལ་གྲི་འབེབ་པར་བྱའོ་ཞེས་གསུངས་ཏེ། གཙོ་བོ་ཡ་ཝཱེས་འདི་སྐད་གསུངས། 9 ངས་ཁྱོད་རྣམས་གྲོང་ཁྱེར་ནས་ཕྱི་རུ་བསྐྲད་དེ་ཕྱི་རོལ་པའི་ལག་ཏུ་གཏོད་ཅིང་། ངས་ཁྱོད་རྣམས་ལ་ཉེས་ཆད་གཅོད་པར་བྱའོ། ། 10 ཡེས་ར་ཨེལ་གྱི་ས་མཚམས་བར་དུ་ངས་ཁྱོད་རྣམས་ལ་ཁྲིམས་གཅོད་དེ། ཁྱོད་རྣམས་རལ་གྲིའི་འོག་ཏུ་འགྱེལ་བར་འགྱུར་ཞིང་། དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ། ། 11 གྲོང་ཁྱེར་འདི་ནི་ཁྱོད་ཚོའི་སླ་ང་རུ་མི་འགྱུར་ཞིང་། ཁྱོད་རྣམས་ཀྱང་དེའི་ནང་གི་ཤ་རུ་མི་འགྱུར་ཏེ། ཡེས་ར་ཨེལ་གྱི་ས་མཚམས་བར་དུ་ངས་ཁྱོད་རྣམས་ལ་ཁྲིམས་གཅོད་པ་དང་། 12 དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། གང་ལ་ཞེ་ན། ཁྱོད་ཚོས་ངའི་སྒྲིག་ཁྲིམས་མ་བརྩིས་ཤིང་། ངའི་སྒྲིག་སྲོལ་ཡང་བརྩི་སྲུང་མ་བྱས་པར། ཁྱོད་ཚོའི་ཉེ་འཁོར་གྱི་མི་རིགས་རྣམས་ཀྱི་ཚུལ་བཞིན་དུ་སྤྱད་པ་ཡིན་གསུངས་ཞེས་པའོ་ཞེས་གསུངས་སོ། ། 13 ཡང་ངས་ལུང་སྟོན་བཞིན་པའི་དུས་སུ་པེ་ནཱ་ཡའི་བུ་ཕེ་ལད་ཡཱ་ཤིའོ། །དེ་ནས་ངས་ཁ་སར་གཏད་ནས་སྐད་ཆེན་པོས་འདི་ལྟར། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་ཡེས་ར་ཨེལ་གྱི་ལྷག་ལུས་རྣམས་ཀྱང་མེད་པར་མཛད་དམ་ཞེས་ཞུས་པ་ཡིན།

རང་ཡུལ་དུ་ལོག་པར་རེ་བ།

14 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 15 ཀྱེ་མིའི་བུ། ཁྱོད་ཀྱི་སྤུན་ཟླ་རྣམས་དང་། གཉེན་ཉེ་དག་དང་། ཁྱོད་དང་མཉམ་དུ་བཙོན་ལ་ཁྲིད་པ་རྣམས་དང་། ཡེས་ར་ཨེལ་གྱི་ཁྱིམ་རྒྱུད་ཀུན་གྱི་སྐོར་གླེང་ན། དེ་སྔར་ཡེ་རུ་སཱ་ལེམ་གྱི་མི་རྣམས་ན་རེ། ཁོ་རྣམས་དཀོན་མཆོག་ཡ་ཝཱེ་དང་རིང་དུ་བྲལ་ཞིང་། ཡུལ་འདི་ནི་ང་ཚོའི་ནོར་སྐལ་དུ་གནང་བ་ཡིན་ཞེས་ཟེར་བས། 16 ཁྱོད་ཀྱིས་འདི་ལྟར། གཙོ་བོ་ཡ་ཝཱེས་འདི་སྐད་དུ། ངས་དེ་དག་རྒྱང་རིང་ཡུལ་དུ་མི་རིགས་ཀུན་གྱི་ཁྲོད་དུ་བསྐྲད་ནས་ཁོ་རྣམས་ཡུལ་སོ་སོར་གཏོར་ན་ཡང་། དེ་རྣམས་སླེབས་པའི་ཡུལ་སོ་སོར་ང་རང་ཁོ་ཚོའི་གནས་སྐབས་ཀྱི་གནས་དམ་པ་རུ་གྱུར་པ་ཡིན་ཞེས་གསུངས་ཞེས་སྨྲོས་ཤིག 17 དེ་བས་ཁྱོད་ཀྱིས་འདི་ལྟར། གཙོ་བོ་ཡ་ཝཱེས་འདི་སྐད་དུ། ངས་མི་རྣམས་ཀྱི་ཁྲོད་ནས་ཁྱོད་རྣམས་བསྡུ་བར་བྱ་སྟེ། ཁྱོད་རྣམས་གཏོར་བའི་ཡུལ་སོ་སོ་ནས་བསྡུས་ཏེ་ཡེས་ར་ཨེལ་གྱི་ཡུལ་ཁམས་ཁྱོད་ཅག་ལ་གནང་བར་བྱའོ་གསུངས་ཞེས་སྨྲོས་ཤིག 18 དེ་ནས་ཁོ་རྣམས་ཕྱིར་ཡུལ་དེར་ལོག་ཅིང་། ཡུལ་དེའི་ཞེན་ལོག་གི་སྐུ་འདྲ་དང་སྐྱུག་བྲོ་བའི་དངོས་པོ་ཐམས་ཅད་མེད་པར་བཟོའོ། །

19 ངས་དེ་དག་ལ་སེམས་གཅིག་གནང་སྟེ། སེམས་ཉིད་གསར་པ་ཞིག་ཁོ་ཚོའི་ནང་དུ་བཞག་ནས། ངས་ཁོ་ཚོའི་ལུས་ནས་རྡོ་ལྟ་བུའི་སེམས་དེ་བཏོན་ནས་ཤ་ཡི་སྙིང་ཞིག་ཁོ་རྣམས་ལ་གནང་བར་བྱ་སྟེ། 20 དེ་དག་ལ་ངའི་སྒྲིག་ཁྲིམས་བརྩི་བ་དང་ངའི་སྒྲིག་སྲོལ་ནན་གྱིས་བསྲུང་བར་བཅུག་ནས། དེ་དག་ནི་བདག་གི་འབངས་མི་དང་ང་རང་དེ་དག་གི་དཀོན་མཆོག་ཏུ་འགྱུར་བར་བྱའོ། ། 21 ཡིན་ནའང་སེམས་ནས་ཞེན་ལོག་གི་སྐུ་འདྲ་དང་སྐྱུག་བྲོ་བའི་དངོས་པོ་རྣམས་ཀྱི་རྗེས་སུ་འབྲངས་པའི་མི་དག་ལ། དེ་དག་གིས་སྤྱད་པའི་ལས་བཞིན་དུ་ངས་ཁོ་ཚོའི་སྟེང་དུ་ལན་འཇལ་ལོ་ཞེས་གཙོ་བོ་ཡ་ཝཱེས་གསུངས་སོ། ། 22 དེ་ནས་ཀེ་རུབ་རྣམས་ཀྱིས་གཤོག་པ་བརྐྱངས་ཤིང་འཁོར་ལོ་རྣམས་དེ་དག་གི་ལོགས་སུ་ཡོད་དེ། ཡེས་ར་ཨེལ་གྱི་དཀོན་མཆོག་གི་གཟི་བརྗིད་དེ་དག་གི་སྟེང་དུ་མཆིས་སོ། ། 23 དཀོན་མཆོག་ཡ་ཝཱེའི་གཟི་བརྗིད་གྲོང་ཁྱེར་ནས་ཡར་འཕགས་ཏེ། གྲོང་ཁྱེར་ཤར་ཕྱོགས་ཀྱི་རི་མགོར་བཞུགས་ཤིང་། 24 ཐུགས་ཉིད་ཀྱིས་ང་ཡར་དྲངས་པ་དང་། ཞལ་གཟིགས་ཀྱི་ནང་དུ་དཀོན་མཆོག་གི་ཐུགས་ཉིད་ལ་བརྟེན་ནས། ང་ནི་ཀལ་དི་རུ་བཙོན་པ་རྣམས་ཀྱི་རྩར་ཁྲིད་ཅིང་། ངས་མཐོང་བའི་ཞལ་གཟིགས་དེ་ང་དང་བྲལ་ནས་ཡར་འཕགས་སོ། ། 25 དེ་ནས་ངས་དཀོན་མཆོག་ཡ་ཝཱེས་ང་ལ་བསྟན་པའི་དོན་ཐམས་ཅད་བཙོན་པ་རྣམས་ལ་བཤད་དོ། །

ལེའུ་བཅུ་གཉིས་པ།

གནས་སྤོ་བའི་སྔ་ལྟས།

1 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ནི་གྱེན་ལོག་གི་མི་རྣམས་ཁྲོད་དུ་བསྡད་ཡོད་པ་དང་། དེ་དག་ལ་ལྟ་བའི་མིག་ཡོད་ཀྱང་མི་མཐོང་ལ། ཉན་པའི་རྣ་ཡོད་ཀྱང་མི་ཐོས་ཏེ། གང་ལ་ཞེ་ན། དེ་དག་ནི་ཁྱིམ་རྒྱུད་ངོ་ལོག་ཅན་ཡིན་པས་སོ། ། 3 དེ་བས། ཀྱེ་མིའི་བུ། ཁྱོད་ཀྱིས་རང་གི་དོན་དུ་བཙོན་ལ་ཁྲིད་སྐབས་མཁོ་བའི་དངོས་པོ་རྣམས་གྲ་སྒྲིག་གྱིས་ཤིག ཉིན་དཀར་དེ་ཚོའི་མདུན་ནས་ཕར་སོང་ཞིག ཡང་རང་ཉིད་འདུག་ས་ནས་གནས་གཞན་དུ་སྤོས་ཤིག དེ་དག་ཁྱིམ་རྒྱུད་ངོ་ལོག་ཅན་ཡིན་ན་ཡང་མིག་གིས་མཐོང་རྗེས་ཁོ་ཚོས་རྟོགས་ཀྱང་སྲིད། 4 ཁྱོད་ཀྱིས་ཉིན་དཀར་ཁོ་ཚོའི་མདུན་དུ་རང་གི་དངོས་པོ་སྟེ་བཙོན་ལ་ཁྲིད་སྐབས་མཁོ་བའི་དངོས་པོ་དང་འདྲ་བ་རྣམས་སྒོའི་ཕྱི་རུ་བཞག་ནས། མཚན་མོའི་དུས་སུ་ཁྱོད་ནི་བཙོན་དུ་ཁྲིད་པའི་མི་བཞིན་དུ། དེ་དག་གི་མདུན་ནས་ཕྱི་རུ་སོང་ཞིག 5 ཁྱོད་ཀྱིས་ཁོ་ཚོའི་མདུན་དུ་གྱང་ལ་ཁུང་བུ་དྲུས་ཏེ་ཁྱོད་ཀྱི་དངོས་པོ་རྣམས་དེ་ནས་ཕྱི་རུ་ཁྱེར་ཞིག 6 མུན་རུབ་པའི་དུས་སུ་ཁྱོད་ཀྱིས་ཁོ་ཚོའི་མདུན་ནས་དངོས་པོ་དེ་དག་ཕྲག་པར་ཁུར་ཏེ་ཕྱི་རུ་ཁྱེར་ཞིག་དང་། ངས་ཁྱོད་ནི་ཡེས་ར་ཨེལ་ཁྱིམ་རྒྱུད་ཀྱི་སྔ་ལྟས་སུ་མཛད་པས། ཁྱོད་ཀྱིས་ཡུལ་འདི་མི་མཐོང་བའི་ཕྱིར་རང་གི་གདོང་ཐུམས་ཤིག་ཅེས་གསུངས་སོ། ། 7 དེ་ནས་ངས་ཁོང་གིས་བཀའ་བསྒོས་པ་བཞིན་བྱས་ཏེ། ཉིན་དཀར་ངའི་དངོས་པོ་སྟེ་བཙོན་དུ་ཁྲིད་སྐབས་མཁོ་བའི་དངོས་པོ་དང་འདྲ་བ་རྣམས་སྒོའི་ཕྱི་རུ་བཞག་པ་དང་། ས་སྲོད་ཀྱི་དུས་སུ་ངས་ལག་པས་གྱང་ལ་ཁུང་བུ་དྲུས་ཤིང་། མཚན་མོ་ངས་ཁོ་ཚོའི་མདུན་དུ་དངོས་པོ་དེ་དག་ཕྲག་པར་ཁུར་ནས་ཕྱི་རུ་ཁྱེར་བའོ། ། 8 ཞོགས་པའི་དུས་སུ་དཀོན་མཆོག་ཡ་ཝཱེའི་བཀའ་ང་ལ་བྱུང་ནས་འདི་སྐད་དུ། 9 ཀྱེ་མིའི་བུ། ཡེས་ར་ཨེལ་གྱི་ཁྱིམ་རྒྱུད་དེ་ཁྱིམ་རྒྱུད་ངོ་ལོག་ཅན་གྱིས་ཁྱོད་ལ། ཁྱོད་ཀྱིས་ཅི་བྱེད་དམ་ཞེས་འདྲི་བ་མ་ཡིན་ནམ། 10 ཁྱོད་ཀྱིས་དེ་དག་ལ་འདི་ལྟར། གཙོ་བོ་ཡ་ཝཱེས་འདི་སྐད་དུ། ལུང་བསྟན་འདི་ནི་ཡེ་རུ་སཱ་ལེམ་གྱི་རྒྱལ་པོ་དང་དེའི་ནང་གི་ཡེས་ར་ཨེལ་གྱི་ཁྱིམ་རྒྱུད་དང་འབྲེལ་ལོ་ཞེས་སྨྲོས་ཤིག 11 ཁྱོད་ཀྱིས་འདི་ལྟར། བདག་ནི་ཁྱོད་ཚོའི་སྔ་ལྟས་ཤིག་ཡིན་པས། བདག་གིས་ཅི་ལྟར་སྤྱད་ན་ཁོ་ཚོ་ལའང་དེ་བཞིན་འབྱུང་བར་འགྱུར་ཏེ། ཁོ་རྣམས་བཙོན་དུ་འཁྲིད་པར་འགྱུར་ཞེས་སྨྲོས་ཤིག 12 ཁོ་ཚོའི་ཁྲོད་ཀྱི་རྒྱལ་པོས་ས་སྲོད་ཀྱི་དུས་སུ་དངོས་པོ་རྣམས་ཕྲག་པར་ཁུར་ནས་འགྲོ་ལ། དེ་ཚོས་གྱང་ལ་ཁུང་བུ་དྲུས་ནས་རྒྱལ་པོ་དེ་ནས་ཕྱི་རུ་འཁྱེར་ཞིང་། ཡང་དེས་རང་གི་གདོང་བཏུམས་ནས་ཡུལ་འདི་མི་མཐོང་ངོ་། ། 13 བདག་གིས་རང་གི་དྲ་དེའི་སྟེང་དུ་གཏོང་བར་བྱ་ཞིང་ངའི་དྲ་བས་དེ་འཛིན་པར་འགྱུར་བ་དང་། ཡང་བདག་གིས་དེ་ཀལ་དི་པའི་ཡུལ་ཏེ་པཱ་པེལ་ལོན་དུ་འཁྲིད་ཅིང་། ཁོས་ཡུལ་དེ་མི་མཐོང་ཡང་དེ་རུ་འཆི་བར་འགྱུར། 14 བདག་གིས་དེའི་མཐའ་འཁོར་གྱི་མི་རྣམས་ཏེ། ཁོ་ལ་རོགས་བྱེད་མཁན་དག་དང་ཁོའི་དམག་དཔུང་ཐམས་ཅད་ཕྱོགས་བཞི་རུ་གཏོར་ཏེ། རལ་གྲི་ཕྱུང་ནས་དེ་དག་གི་རྗེས་འདེད་པར་བྱའོ། ། 15 བདག་གིས་དེ་རྣམས་ཕྱི་རོལ་པའི་མི་རིགས་སོ་སོའི་ནང་དུ་གཏོར་ཏེ། ཡུལ་ཕྱོགས་སོ་སོར་ཁ་ཐོར་དུ་འགྲོ་རུ་འཇུག་དུས་སུ། དེ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 16 ཡིན་ནའང་དེ་དག་གིས་རང་རང་སླེབས་སའི་མི་རིགས་ཀུན་གྱི་ནང་དུ། རང་གི་ཞེན་ཁ་ལོག་པའི་དོན་རྣམས་སྨྲ་བའི་ཕྱིར་དུ་ངས་དེ་ལས་མི་གྲངས་ཉུང་ངུ་ཞིག་ལུས་པར་བྱེད་ཅིང་། རལ་གྲི་དང་མུ་གེ རིམས་ནད་བཅས་ལས་ཐར་བར་བཅུག་ན། དེ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་སོ། ། 17 དཀོན་མཆོག་ཡ་ཝཱེའི་བཀའ་ནི་ཡང་བསྐྱར་ང་ལ་བྱུང་ནས་འདི་སྐད་དུ། 18 ཀྱེ་མིའི་བུ། ཁྱོད་ཀྱིས་སྐྲག་སྐྲག་འདར་འདར་ངང་རང་གི་ཁ་ཟས་སྤྱོད་དང་། དངངས་འཚབ་དང་བཅས་རང་གི་ཆུ་ཐུངས་ཤིག 19 ཁྱོད་ཀྱིས་ཡུལ་འདིའི་མི་རྣམས་ལ་འདི་ལྟར། ཡེ་རུ་སཱ་ལེམ་གྱི་མི་རྣམས་དང་ཡེས་ར་ཨེལ་གྱི་ཡུལ་ཁམས་ཀྱི་སྐོར་ལ། གཙོ་བོ་ཡ་ཝཱེས་འདི་སྐད་དུ། ཁོ་ཚོས་སེམས་ཁྲལ་དང་བཅས་རང་གི་ཁ་ཟས་སྤྱོད་ཅིང་། འཇིགས་སྐྲག་ངང་རང་གི་ཆུ་བཏུང་བ་ཡིན་ཏེ། གང་ལ་ཞེ་ན། མི་ཀུན་གྱི་བཙན་ཤུགས་ཀྱི་དབང་གིས་ཡུལ་འདི་ནི་ཡོངས་སུ་སྟོང་བར་འགྱུར་རོ། ། 20 མི་འདུག་སའི་གྲོང་ཁྱེར་རྣམས་སྟོང་བར་འགྱུར་ཞིང་། ཡུལ་ཁམས་འདི་ཡང་སྟོང་བར་འགྱུར་བ་དང་། དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་སྨྲོས་ཤིག་ཅེས་གསུངས་སོ། །

དཀོན་མཆོག་གི་ལུང་བསྟན་འགྲུབ་པར་འགྱུར་བ།

21 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 22 ཀྱེ་མིའི་བུ། ཁྱོད་ཅག་ལ་ཡེས་ར་ཨེལ་གྱི་ཡུལ་དུ། ཞག་རྣམས་ཉིན་རེ་བཞིན་དུ་འདས། །ཞལ་གཟིགས་ཐམས་ཅད་སྟོང་བར་གྱུར། །ཞེས་པའི་ཁ་དཔེ་ཞིག་ཡོད་པ་དེ་ཅི་ཡིན་ནམ། 23 དེ་བས་ཁྱོད་ཀྱིས་དེ་དག་ལ་འདི་ལྟར། གཙོ་བོ་ཡ་ཝཱེས་འདི་སྐད་དུ། ངས་ཁ་དཔེ་འདི་ད་ནི་དར་བར་མི་བྱ་སྟེ། ཕྱིན་ཆད་ཡེས་ར་ཨེལ་གྱི་ནང་དུ་མི་ཡིས་ཁ་དཔེ་འདི་མི་འདྲེན་ཞེས་པའོ། །ཡིན་ནའང་ཁྱོད་ཀྱིས་དེ་རྣམས་ལ། ཉིན་མོ་དེ་ནི་སླེབས་ལ་ཉེ། །ཞལ་གཟིགས་མཐའ་དག་འགྲུབ་པར་འགྱུར་ཞེས་སྨྲོས་ཤིག 24 དུས་དེ་ནས་བཟུང་ཡེས་ར་ཨེལ་གྱི་ཁྱིམ་རྒྱུད་ནང་དུ་ཞལ་གཟིགས་རྫུས་མ་དང་ངོ་བསྟོད་བྱེད་པའི་མོ་བ་འབྱུང་བར་མི་འགྱུར། 25 གང་ལ་ཞེ་ན། བདག་ནི་ཡ་ཝཱེ་ཡིན་ཏེ་བདག་གིས་བཀའ་གསུང་བར་འགྱུར་ཞིང་གསུངས་པའི་བཀའ་དེ་གང་ཞིག་ཡིན་ཡང་འགྲུབ་ངེས་ཤིང་དུས་འགྱང་མི་བྱའོ། །ཀྱེ་ཁྱིམ་རྒྱུད་ངོ་ལོག་ཅན། ངས་གསུངས་པའི་བཀའ་རྣམས་ཁྱོད་ཚོ་ད་དུང་གསོན་པའི་དུས་སུ་འགྲུབ་པར་འགྱུར་གསུངས་ཞེས་གཙོ་བོ་ཡ་ཝཱེས་གསུངས་སོ། ། 26 དཀོན་མཆོག་ཡ་ཝཱེའི་བཀའ་ནི་ཡང་བསྐྱར་ང་ལ་བྱུང་ནས་འདི་སྐད་དུ། 27 ཀྱེ་མིའི་བུ། ལྟོས་དང་། ཡེས་ར་ཨེལ་གྱི་ཁྱིམ་རྒྱུད་རྣམས་ན་རེ། མི་འདིས་མཐོང་བའི་ཞལ་གཟིགས་ནི་དུས་ཡུན་རིང་པོའི་རྗེས་ཀྱི་དོན་དང་འབྲེལ་ཏེ། ཁོས་ལུང་བསྟན་པ་དེ་ནི་རྒྱང་རིང་གི་མ་འོངས་པ་བསྟན་པ་ཡིན་ཞེས་ཟེར་བས་ན། 28 ཁྱོད་ཀྱིས་དེ་རྣམས་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ངའི་གསུང་ཐམས་ཅད་ཚིག་གཅིག་ཀྱང་དུས་འགྱང་བར་མི་བྱ་སྟེ། ངས་གསུངས་པ་ཐམས་ཅད་འགྲུབ་པར་འགྱུར་གསུངས་ཞེས་པའོ་ཞེས་གཙོ་བོ་ཡ་ཝཱེས་གསུངས་སོ། །

ལེའུ་བཅུ་གསུམ་པ།

ལུང་སྟོན་པ་རྫུན་མར་བཀའ་བཀྱོན་གནང་བ།

1 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཡེས་ར་ཨེལ་གྱི་ནང་དུ་ལུང་སྟོན་མཁན་ལུང་སྟོན་པ་དེ་རྣམས་ལ་ཁྱོད་ཀྱིས་ལུང་བསྟན་ནས་རྒོལ་ཞིག་དང་། རང་གི་བསམ་འདུན་བཞིན་དུ་ལུང་སྟོན་མཁན་དེ་དག་ལ་འདི་ལྟར་སྨྲོས་ཤིག ཁྱོད་རྣམས་ཀྱིས་དཀོན་མཆོག་ཡ་ཝཱེའི་གསུང་ལ་ཉོན་ཅིག་ཅེས་པའོ་ཞེས་གསུངས། 3 གཙོ་བོ་ཡ་ཝཱེས་འདི་སྐད་དུ། ཞལ་གཟིགས་ཅི་ཡང་མ་མཐོང་བར་རང་གི་སེམས་ཉིད་བཞིན་དུ་ལུང་སྟོན་མཁན་གྱི་ལུང་སྟོན་པ་བླུན་པོ་དེ་དག་ལ་ཆག་སྒོ་འབྱུང་། 4 ཀྱེ་ཡེས་ར་ཨེལ། ཁྱོད་ཀྱི་ལུང་སྟོན་པ་རྣམས་ནི་ཞིག་རལ་སྟེང་གི་ཝ་མོ་བཞིན་ཡིན་ལ། 5 དཀོན་མཆོག་ཡ་ཝཱེའི་ཉིན་མོར་དམག་འཐབ་ཁྲོད་དུ་ཚུགས་ཐུབ་པའི་ཕྱིར་དུ། དེ་དག་ཡར་སོང་ནས་ཞིག་རལ་རྣམས་མ་བཅོས་ཏེ། ཡེས་ར་ཨེལ་གྱི་ཁྱིམ་རྒྱུད་ཀྱི་ཆེད་དུ་མཁར་ཡང་སླར་མ་བརྩིགས། 6 དེ་དག་གིས་མཐོང་བ་ནི་ཞལ་གཟིགས་རྫུས་མ་དང་། མི་ལ་མགོ་སྐོར་གཏོང་བའི་མོ་ཡིན་ཏེ། དཀོན་མཆོག་ཡ་ཝཱེས་དེ་རྣམས་མ་མངགས་ཀྱང་ཁོ་ཚོ་ན་རེ། འདི་ནི་དཀོན་མཆོག་ཡ་ཝཱེའི་གསུང་ཡིན་ཞེས་ཟེར་ཞིང་། དེ་དག་གིས་རང་གིས་ཅི་བཤད་པ་རྣམས་དེ་བཞིན་འགྲུབ་པར་རེའོ། ། 7 ཁྱོད་ཚོས་ཞལ་གཟིགས་རྫུས་མ་མཐོང་ཞིང་། མི་ལ་མགོ་སྐོར་གཏོང་བའི་མོ་བཏབ་པ་མ་ཡིན་ནམ། ཁྱོད་ཚོས་ད་དུང་འདི་ནི་ཡ་ཝཱེའི་གསུང་ཡིན་ཟེར་ཡང་། དོན་དམ་དུ་ངས་དེ་ལྟར་མ་སྨྲས་ཞེས་གསུངས། 8 དེ་བས་ན་གཙོ་བོ་ཡ་ཝཱེས་འདི་སྐད་དུ། ཁྱོད་རྣམས་ཀྱིས་བཤད་པ་ནི་རྫུན་དང་། མཐོང་བ་ནི་འཕྲུལ་སྣང་ཡིན་པས། ལྟོས་དང་། ངས་ཁྱོད་རྣམས་ལ་རྒོལ་བ་ཡིན་ཞེས་གཙོ་བོ་ཡ་ཝཱེས་གསུངས་ཤིང་། 9 ཞལ་གཟིགས་རྫུས་མ་མཐོང་མཁན་དང་། མོ་བཏབ་ནས་མི་ལ་མགོ་སྐོར་གཏོང་བའི་ལུང་སྟོན་པ་དེ་དག་ལ་ངའི་ལག་པས་རྒོལ་བར་བྱ། དེ་དག་ངའི་མི་ཚོགས་ཀྱི་ནང་དུ་འདུག་མི་རུང་ཞིང་། ཡེས་ར་ཨེལ་ཁྱིམ་རྒྱུད་ཀྱི་མིང་ཐོ་རུའང་འགོད་མི་རུང་ལ། ཡེས་ར་ཨེལ་གྱི་ཡུལ་ཁམས་སུའང་འགྲོ་མི་ཆོག་སྟེ། དེ་ནས་ཁྱོད་ཚོས་བདག་ནི་གཙོ་བོ་ཡ་ཝཱེ་ཡིན་པ་རྟོགས་པར་འགྱུར། 10 གང་ལ་ཞེ་ན། ཞི་བདེ་མེད་ན་ཡང་དེ་ཚོས་བདག་གི་འབངས་མི་ལ་ཞི་བདེ་ཡོད་ཅེས་བསླུས་ཤིང་། མི་ཡིས་མཁར་གྱང་རྩིག་དུས་སུ་དེ་དག་གིས་རྩིག་པར་དཀར་རྩི་འབྱུག་པ་ཡིན། 11 དེ་བས་ཁྱོད་ཀྱིས་མཁར་གྱང་ལ་དཀར་རྩི་འབྱུག་མཁན་རྣམས་ལ་འདི་ལྟར། མཁར་གྱང་དེ་ནི་ལོག་པར་མ་ཟད་དྲག་ཆར་གྱིས་བསྣུབ་པར་འགྱུར། ཀྱེ་སེར་བ་ཆེན་པོ་ཁྱོད་ནི་བོབས་དང་། དྲག་རླུང་ཡང་གཡུག་པར་འགྱུར་ཞེས་སྨྲོས་ཤིག 12 ལྟོས་དང་། མཁར་གྱང་དེ་ལོག་རྗེས་མི་ཡིས་ཁྱོད་རྣམས་ལ། ཁྱོད་རྣམས་ཀྱིས་བྱུགས་པའི་དཀར་རྩི་དེ་གང་དུ་ཡོད་དམ་ཞེས་མི་འདྲིའམ་ཞེས་གསུངས། 13 དེ་བས་གཙོ་བོ་ཡ་ཝཱེས་འདི་སྐད་དུ། ངས་རང་གི་ཁོང་ཁྲོ་ཆེན་པོས་དྲག་རླུང་གཡུག་པར་བྱ་ཞིང་། ང་ཡི་ཞེ་སྡང་ནང་དུ་དྲག་ཆར་གྱིས་ནུབ་པར་འགྱུར་ལ། ཁོང་ཁྲོ་ཆེན་པོའི་སེར་བ་བབས་ནས་མཁར་གྱང་དེ་མེད་པར་བྱེད་དེ། 14 ཁྱོད་ཚོས་དཀར་རྩི་བྱུགས་པའི་མཁར་གྱང་དེ་ངས་བཤིགས་ནས་ས་རུ་འགྱེལ་བར་འགྱུར་ཞིང་། ཐ་ན་དེའི་རྨང་ཡང་མངོན་པར་འགྱུར་ལ། མཁར་གྱང་ལོག་ནས་ཁྱོད་རྣམས་ཀྱང་དེའི་ནང་དུ་མེད་པར་འགྱུར་བས། ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 15 དེ་ལྟར་ངས་མཁར་གྱང་དང་མཁར་གྱང་ལ་དཀར་རྩི་འབྱུག་པའི་མི་དེ་དག་གི་སྟེང་དུ་རང་གི་ཁོང་ཁྲོ་ཡོངས་སུ་བླུགས་ནས། ངས་དེ་དག་ལ་འདི་སྐད་དུ། མཁར་གྱང་མེད་པར་གྱུར་ཏེ། མཁར་གྱང་ལ་དཀར་རྩི་འབྱུག་མཁན་ཡང་མེད་པར་གྱུར་ཏོ་ཞེས་སྨྲ་ཞིང་། 16 མཁར་གྱང་ལ་དཀར་རྩི་འབྱུག་མཁན་དེ་ཚོ་ནི་ཡེས་ར་ཨེལ་གྱི་ལུང་སྟོན་པ་རྣམས་ཡིན་ཞིང་། ཁོ་ཚོས་ཡེ་རུ་སཱ་ལེམ་ལ་ལུང་བསྟན་ཏེ། ཞི་བདེ་མེད་པའི་དུས་སུ་གྲོང་ཁྱེར་དེའི་ཆེད་དུ་ཞི་བདེའི་ཞལ་གཟིགས་མཐོང་བར་གྱུར་ཞེས་གཙོ་བོ་ཡ་ཝཱེས་གསུངས་སོ། །

བུད་མེད་ལུང་སྟོན་པ་རྫུན་མར་བཀའ་བཀྱོན་གནང་བ།

17 ཀྱེ་མིའི་བུ། ཁྱོད་ཀྱིས་མི་རྣམས་ཁྲོད་ཀྱི་རང་གི་བསམ་འདུན་བཞིན་དུ་ལུང་སྟོན་མཁན་བུད་མེད་དེ་དག་གི་ཕྱོགས་སུ་འཁོར་ནས། དེ་དག་ལ་རྒོལ་བའི་ལུང་སྟོན་ཅིག ཁྱོད་ཀྱིས་འདི་ལྟར། 18 གཙོ་བོ་ཡ་ཝཱེས་འདི་སྐད་དུ། མི་རྣམས་ཀྱི་སྲོག་ལེན་པའི་ཕྱིར་དུ། མི་རྣམས་ཀྱི་ལག་རྩར་སྔགས་དང་ལྡན་པའི་ཐི་གུ་བཙེམས་པ་དང་། ཡང་མི་རྣམས་ཀྱི་ཆེད་དུ་རིང་ཐུང་མི་འདྲ་བའི་མགོ་རས་བཟོ་བའི་བུད་མེད་རྣམས་ལ་ཆག་སྒོ་འབྱུང་། ཁྱོད་ཚོས་ངའི་མི་རྣམས་ཀྱི་སྲོག་བླངས་ན་རང་སྲོག་སྐྱོབ་ཐུབ་པ་ཡིན་ནམ། 19 ནས་སྤར་བ་ཁ་ཤས་དང་བག་ལེབ་དུམ་བུ་འགའ་ཡི་ཕྱིར་དུ། ཁྱོད་ཚོས་ངའི་འབངས་མིའི་ནང་དུ་ང་ཁྱད་དུ་བསད་པ་དང་། རྫུན་གཏམ་ལ་མཉན་འདོད་པའི་ངའི་འབངས་མི་རྣམས་ལ་ཁྱོད་ཚོས་རྫུན་གཏམ་ལབ་ཅིང་། འཆི་བར་མི་འོས་པ་རྣམས་ཁྱོད་ཚོས་བསད་དེ། གསོན་མི་འོས་པ་དེ་ཚོའི་སྲོག་ནི་ཁྱོད་ཚོས་བསྐྱབས་པ་ཡིན། 20 དེ་བས་གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཁྱོད་ཚོའི་སྔགས་དང་ལྡན་པའི་ཐི་གུ་དེ་ལ་རྒོལ་བར་བྱ་སྟེ། ཁྱོད་ཚོས་འདབ་ཆགས་བྱ་རྣམས་བཟུང་པ་བཞིན་དུ་ཐི་གུ་དེ་དག་གིས་མིའི་སྲོག་བླངས་པས། ངས་དེ་རྣམས་ཁྱོད་ཚོའི་དཔུང་པ་ནས་དབྲལ་བར་འགྱུར་ལ། ཁྱོད་ཚོས་འདབ་ཆགས་བྱ་ལྟར་བཟུང་པ་དེ་རྣམས་སྒྲོལ་བར་བྱའོ། ། 21 ཡང་ཁྱོད་ཀྱི་མགོ་རས་རྣམས་གཤགས་ཏེ། ངའི་འབངས་མི་ཁྱོད་ཀྱི་ལག་ནས་སྒྲོལ་བར་བྱ་ཞིང་། ཕྱིན་ཆད་ཁོ་ཚོ་ནི་འཛིན་བྱའི་རི་དྭགས་བཞིན་ཁྱོད་ཀྱི་ལག་ཏུ་མི་འཚུད་པ་དང་། དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 22 གང་ལ་ཞེ་ན། ངས་དྲང་བདེན་ཅན་རྣམས་སེམས་ཕམ་པར་མ་བྱས་ཀྱང་། ཁྱོད་ཚོས་རྫུན་གཏམ་གྱིས་དེ་དག་གི་སེམས་ཕམ་པར་བྱས་པ་དང་། ཡང་མི་ངན་གྱི་ལག་པ་བརྟན་པོར་བྱས་པར་མ་ཟད། དེ་དག་ངན་སྤྱོད་ལས་ལོག་སྟེ་ཐར་པ་འཐོབ་ཏུ་མ་བཅུག་གོ ། 23 དེ་བས། ཁྱོད་ཚོས་ཕྱིན་ཆད་ཞལ་གཟིགས་རྫུས་མ་མཐོང་བར་མི་འགྱུར་ལ། མོ་འདེབས་པའི་དོན་ཡང་སྤྱོད་པར་མི་བྱ་སྟེ། བདག་གིས་རང་གི་འབངས་མི་ཁྱོད་ཀྱི་ལག་ནས་སྒྲོལ་བར་བྱེད་ཅིང་། དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་སྨྲོས་ཤིག་ཅེས་གསུངས་སོ། །

ལེའུ་བཅུ་བཞི་པ།

སྐུ་འདྲ་ལ་དད་པའི་སྡིག་པར་བཀའ་བཀྱོན་གནང་བ།

1 དེ་ནས་ཡེས་ར་ཨེལ་གྱི་རྒན་པོ་འགའ་ང་དང་འཕྲད་དུ་འོངས་ནས་ངའི་མདུན་དུ་བསྡད་པ་དང་། 2 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 3 ཀྱེ་མིའི་བུ། མི་འདི་རྣམས་ཀྱིས་རང་གི་སྐུ་འདྲ་རྣམས་སེམས་སུ་བླངས་པ་དང་། ཁོ་ཚོ་སྡིག་པའི་ནང་ལྷུང་བར་བྱེད་པའི་བཀག་རྡོ་དེ་རང་གི་མདུན་དུ་བཞག་པས། ངས་ཅི་ལྟར་དེ་ཚོར་ང་ལ་ཞུ་བར་འཇུག་གམ། 4 དེའི་ཕྱིར་ཁྱོད་ཀྱིས་ཁོ་རྣམས་ལ་འདི་ལྟར། གཙོ་བོ་ཡ་ཝཱེས་འདི་སྐད་དུ། ཡེས་ར་ཨེལ་ཁྱིམ་རྒྱུད་ཀྱི་ནང་དུ། རང་གི་སྐུ་འདྲ་སེམས་སུ་བླངས་པ་དང་། རང་ཉིད་སྡིག་པའི་ནང་ལྷུང་བར་བྱེད་པའི་བཀག་རྡོ་དེ་རང་གི་མདུན་དུ་འཇོག་མཁན་དང་། ཡང་ལུང་སྟོན་པའི་དྲུང་དུ་ཡོང་མཁན་དེ་ལ། ང་ཡ་ཝཱེས་དེ་ཡིས་སྐུ་འདྲ་མང་པོར་ཕྱག་བཙལ་བའི་སྡིག་པ་བཞིན་དུ་ལན་འཇལ་ཏེ། ཡེས་ར་ཨེལ་ཁྱིམ་རྒྱུད་ཀྱི་སེམས་འགུག་པར་བྱའོ། ། 5 དེ་དག་ཐམས་ཅད་ནི་རང་གི་སྐུ་འདྲའི་རྐྱེན་གྱིས་ང་དང་རིང་དུ་གྱེས་པ་ཡིན་གསུངས་ཞེས་སྨྲོས་ཤིག 6 དེ་བས་ཁྱོད་ཀྱིས་ཡེས་ར་ཨེལ་གྱི་ཁྱིམ་རྒྱུད་རྣམས་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། རང་གི་སྐུ་འདྲ་རྣམས་དང་བྲལ་ནས་རང་གི་ཞེན་ལོག་གི་རྫས་ཐམས་ཅད་ནས་ཁ་ཕྱིར་འཁོར་ཏེ་སེམས་སྒྱུར་ཅིག 7 གང་ལ་ཞེ་ན། ཡེས་ར་ཨེལ་གྱི་ཁྱིམ་རྒྱུད་དང་ཡང་ན་ཡེས་ར་ཨེལ་གྱི་ཁྲོད་དུ་བྱེས་སུ་སྡོད་པའི་མི་རིགས་གཞན་གྱི་ནང་དུ་ང་དང་རིང་དུ་གྱེས་ནས། རང་གི་སྐུ་འདྲ་རྣམས་སེམས་སུ་བླངས་པ་དང་། རང་ཉིད་སྡིག་པའི་ནང་ལྷུང་བར་བྱེད་པའི་བཀག་རྡོ་དེ་རང་གི་མདུན་དུ་བཞག་སྟེ། ཡང་ལུང་སྟོན་པའི་དྲུང་དུ་འོངས་ཏེ་རང་གི་ཕྱིར་དུ་ང་ལ་ཞུ་མཁན་དག་ལ། ང་ཡ་ཝཱེས་དངོས་སུ་ལན་འཇལ་ངེས་ཡིན། 8 མི་དེའི་ཕྱོགས་སུ་ངའི་གདོང་མདོག་འགྱུར་ནས། དེ་ནི་མི་གཞན་པའི་དཔེ་མཚོན་དང་ཁ་དཔེ་རུ་འགྱུར་བར་བྱེད་ཅིང་། ཡང་བདག་གིས་རང་གི་འབངས་མི་ལས་དེ་ཚར་དུ་གཅོད་པར་བྱའོ། །དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 9 ཡང་ལུང་སྟོན་པ་སུ་ཞིག་གཞན་གྱིས་བསླུས་ནས་གཏམ་བཤད་པ་ཡིན་ན། དེ་ནི་ང་ཡ་ཝཱེས་ལུང་སྟོན་པ་དེ་བསླུ་རུ་བཅུག་པ་ཡིན་ཏེ། ངས་རང་གི་ལག་པ་བརྐྱངས་ནས་དེ་ལ་རྒོལ་ཞིང་། ངའི་འབངས་མི་ཡེས་ར་ཨེལ་གྱི་ཁྲོད་ནས་མི་དེ་མེད་པར་བྱའོ། ། 10 དེ་ནས་ཁོ་རྣམས་ཀྱིས་རང་གི་སྡིག་པ་འཁུར་ཞིང་། ལུང་སྟོན་པ་རྣམས་ཀྱི་སྡིག་པ་ཅི་ལྟར་ཡིན་ན། ཞུ་མཁན་གྱི་སྡིག་པའང་དེ་ལྟར་ཡིན། 11 དེ་བཞིན་བྱས་ན་ད་ནི་ཡེས་ར་ཨེལ་གྱི་ཁྱིམ་རྒྱུད་ཀྱིས་ལམ་བོར་ནས་ང་དང་མི་འབྲལ་ཞིང་། རང་གི་ཉེས་སྐྱོན་ཀུན་གྱི་དབང་གིས་རང་ཉིད་བཙོག་པར་ཡང་མི་བཟོ་ལ། དེ་དག་ངའི་འབངས་མི་རུ་འགྱུར་ཞིང་། ང་ནི་དེ་དག་གི་དཀོན་མཆོག་ཏུ་འགྱུར་རོ་ཞེས་གསུངས་ཏེ། གཙོ་བོ་ཡ་ཝཱེས་དེ་སྐད་གསུངས་སོ། །

དྲང་བདེན་ཅན་རྣམས་སྐྱོབ་ཅིང་ངན་པ་རྣམས་ཚར་དུ་གཅོད་པ།

12 ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 13 ཀྱེ་མིའི་བུ། གལ་ཏེ་ཡུལ་གང་ཞིག་གིས་བློ་མི་དཀར་བའི་ལས་སྤྱད་དེ་ང་ལ་འགལ་བའི་སྡིག་པ་བྱས་ན། ངས་རང་གི་ལག་པ་བརྐྱངས་ནས་ཡུལ་དེ་ལ་རྒོལ་ཞིང་། ཡུལ་དེའི་ཁ་ཟས་བཅད་དེ་ཡུལ་དེར་མུ་གེ་སླེབ་ཏུ་འཇུག་ཅིང་། མི་ཕྱུགས་གཉིས་ཀ་ཡུལ་དེ་ནས་ཚར་དུ་གཅོད་པར་བྱ། 14 ཇི་སྟེ་ནོ་ཨ་དང་དཱ་ནི་ཨེལ། ཨེས་ཡོབ་བཅས་པའི་སྐྱེས་བུ་གསུམ་པོ་དེ་རུ་ཡོད་ནའང་། དེ་དག་གིས་རང་ཉིད་དྲང་བདེན་ཡིན་པའི་དབང་གིས་རང་སྲོག་ལས་གཞན་སྐྱོབ་མི་ནུས་ཞེས་གཙོ་བོ་ཡ་ཝཱེས་གསུངས་སོ། ། 15 གལ་ཏེ་ངས་ཡུལ་དེར་གཅན་གཟན་རྒྱུ་རུ་བཅུག་སྟེ། ཡུལ་དེའི་ཕྲུ་གུ་རྣམས་རྨེག་མེད་དུ་བཏང་ནས་སྟོང་བར་འགྱུར་བ་དང་། གཅན་གཟན་དེ་དག་གི་རྐྱེན་གྱིས་ཐ་ན་ཡུལ་དེར་བརྒྱུད་ནས་འགྲོ་ཕོད་མཁན་ཡང་མེད་པ་ཡིན་ན། 16 སྐྱེས་བུ་དེ་གསུམ་པོ་ཡུལ་དེར་ཡོད་ནའང་། དེ་དག་གིས་རང་ཉིད་ཁོ་ན་སྐྱོབ་པ་ལས། ཐ་ན་རང་གི་བུ་དང་བུ་མོའང་སྐྱོབ་མི་ནུས་ལ། ཡུལ་དེ་སྔར་བཞིན་སྟོང་བར་ལུས་པའོ་ཞེས་བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཞེས་གཙོ་བོ་ཡ་ཝཱེས་གསུངས་སོ། ། 17 གལ་ཏེ་ངས་ཡུལ་དེར་རལ་གྲི་དྲངས་ནས་འདི་སྐད་དུ། ངས་མི་ཕྱུགས་གཉིས་ཀ་ཡུལ་དེ་ནས་ཚར་དུ་གཅོད་པའི་ཕྱིར་དུ། རལ་གྲི་ནི་ཡུལ་དེར་རྒྱུ་བར་ཤོག་ཅེས་སྨྲས་པ་ཡིན་ན། 18 སྐྱེས་བུ་དེ་གསུམ་པོ་ཡུལ་དེར་ཡོད་ནའང་། དེ་དག་གིས་རང་ཉིད་ཁོ་ན་སྐྱོབ་པ་ལས། ཐ་ན་རང་གི་བུ་དང་བུ་མོའང་སྐྱོབ་མི་ནུས་སོ་ཞེས་བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཞེས་གཙོ་བོ་ཡ་ཝཱེས་གསུངས་སོ། ། 19 གལ་ཏེ་ངས་ཡུལ་དེར་རིམས་ནད་མངགས་ཏེ་ཁྲག་བཞུར་བའི་དོན་བརྒྱུད་ནས་ངའི་ཁོང་ཁྲོ་ཡུལ་དེར་བླུགས་ཏེ། མི་ཕྱུགས་གཉིས་ཀ་ཡུལ་དེ་ནས་ཚར་བཅད་པ་ཡིན་ན། 20 ནོ་ཨ་དང་དཱ་ནི་ཨེལ། ཨེས་ཡོབ་བཅས་པའི་སྐྱེས་བུ་གསུམ་པོ་དེ་རུ་ཡོད་ནའང་། བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། དེ་དག་གིས་རང་ཉིད་དྲང་བདེན་ཡིན་པའི་དབང་གིས་རང་སྲོག་ལས་གཞན་ཐ་ན་རང་གི་བུ་དང་བུ་མོའང་སྐྱོབ་མི་ནུས་ཞེས་གཙོ་བོ་ཡ་ཝཱེས་གསུངས་སོ། ། 21 ཡང་གཙོ་བོ་ཡ་ཝཱེས་འདི་སྐད་དུ། ངས་རལ་གྲི་དང་མུ་གེ གཅན་གཟན། རིམས་ནད་བཅས་འཇིགས་སུ་རུང་བའི་ཉེས་ཆད་བཞི་པོ་ཡེ་རུ་སཱ་ལེམ་གྱི་སྟེང་དུ་འབབ་པར་བྱས་ཏེ། མི་ཕྱུགས་གཉིས་ཀ་ཡུལ་དེ་ནས་ཚར་གཅོད་དུས། གནས་ཚུལ་ནི་དེ་ལས་ཀྱང་ཚབས་ཆེན་མ་ཡིན་ནམ། 22 ལྟོས་དང་། དེའི་ནང་དུ་བྲོས་ནས་ཐར་བའི་ལྷག་ལུས་རྣམས་ཡོད་ཅིང་། དེ་དག་གིས་བུ་དང་བུ་མོ་རྣམས་ཁྲིད་ནས་ཕྱིར་ཐོན་ཏེ་ཁྱོད་ཀྱི་མདུན་དུ་འོངས་པ་དང་། ཁྱོད་ཅག་གིས་དེ་ཚོའི་བྱ་བ་སྤྱོད་པ་རྣམས་མཐོང་ན། ངས་ཡེ་རུ་སཱ་ལེམ་གྱི་སྟེང་དུ་ཕབ་པའི་བར་ཆད་ཐམས་ཅད་ཀྱི་དབང་གིས་སེམས་གསོ་འཐོབ་པར་འགྱུར་ལ། 23 ཁྱོད་ཅག་གིས་དེ་ཚོའི་བྱ་བ་སྤྱོད་པ་རྣམས་མཐོང་ན་སེམས་གསོ་འཐོབ་པར་འགྱུར། གང་ལ་ཞེ་ན། ངས་ཡེ་རུ་སཱ་ལེམ་དུ་བྱས་པ་ཐམས་ཅད་རྒྱུ་མཚན་མེད་པ་ཞིག་མ་ཡིན་པ་ཁྱོད་རྣམས་ཀྱིས་ཤེས་པར་འགྱུར་བས་སོ་ཞེས་གཙོ་བོ་ཡ་ཝཱེས་གསུངས་པའོ། །

ལེའུ་བཅོ་ལྔ་པ།

རྒུན་འབྲུམ་ཤིང་གི་དཔེ།

1 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། རྒུན་འབྲུམ་ཤིང་གི་ཤིང་ཆ་ནི་ནགས་ཚལ་གྱི་ཡལ་ག་ལས་ཅི་ལྟར་བརྒལ་ལམ། 3 མི་ཡིས་རྒུན་འབྲུམ་ཤིང་ལས་ཤིང་ཆ་བླངས་ཏེ་དངོས་པོ་བཟོ་ཐུབ་བམ། ཡང་ན་རྒུན་འབྲུམ་ཤིང་ལས་ཤིང་ཆ་བླངས་ཏེ་འཛེར་མ་བཟོས་ནས་སྣོད་འགེལ་ཐུབ་བམ། 4 ལྟོས་དང་། དེ་ནི་འབུད་ཤིང་བྱས་ནས་མེའི་ནང་ལ་གཡུགས་པ་སྟེ། མེ་ཡིས་དེའི་མགོ་མཇུག་གཉིས་པོ་ཚིག་པར་མ་ཟད་གཞུང་ཡང་ཚིག་པས། དེ་ལས་ད་དུང་དངོས་པོ་བཟོ་ནུས་སམ། 5 ལྟོས་དང་། དེ་ཆ་ཚང་ཡིན་དུས་སུའང་དངོས་པོ་གང་ཞིག་ཀྱང་བཟོ་མི་ཐུབ་ན། མེར་བསྲེགས་ནས་ཚིག་པར་གྱུར་ཚེ་དེས་དངོས་པོ་ཅི་ཞིག་བཟོ་ཐུབ་བམ་ཞེས་གསུངས་སོ། ། 6 དེ་བས་གཙོ་བོ་ཡ་ཝཱེས་འདི་སྐད་དུ། ངས་ནགས་ཚལ་གྱི་རྒུན་འབྲུམ་ཤིང་འབུད་ཤིང་དུ་མེ་རུ་གཡུགས་པ་བཞིན་དུ། ཡེ་རུ་སཱ་ལེམ་གྱི་མི་རྣམས་ལའང་དེ་ལྟར་བྱ་སྟེ། 7 ངས་གདོང་མདོག་འགྱུར་ནས་དེ་དག་ལ་རྒོལ་ཞིང་། དེ་རྣམས་མེ་ལས་ཐར་ན་ཡང་། མེས་དེ་རྣམས་སྔར་བཞིན་ཁྱུར་མིད་གཏོང་བར་འགྱུར་ཏེ། ངས་གདོང་མདོག་འགྱུར་ནས་དེ་དག་ལ་རྒོལ་དུས་སུ། ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞིང་། 8 དེ་དག་གིས་བློ་མི་དཀར་བའི་ལས་སྤྱད་པས། ངས་ཡུལ་འདི་ནི་སྟོང་བར་བྱའོ་ཞེས་གཙོ་བོ་ཡ་ཝཱེས་གསུངས་སོ། །

ལེའུ་བཅུ་དྲུག་པ།

ཕ་མས་དོར་བའི་ཕྲུ་གུའི་དཔེ།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ཡེ་རུ་སཱ་ལེམ་ལ་ཁོ་ཚོའི་ཞེན་ལོག་གི་དོན་རྣམས་སྟོན་དགོས་ཏེ། 3 ཁྱོད་ཀྱིས་དེ་དག་ལ། གཙོ་བོ་ཡ་ཝཱེས་ཡེ་རུ་སཱ་ལེམ་ལ་འདི་སྐད་དུ། ཁྱོད་ཀྱི་འབྱུང་ཁུངས་དང་སྐྱེས་ས་ནི་ཀ་ན་ཨན་གྱི་ཡུལ་ཡིན་ལ། ཁྱོད་ཀྱི་ཕ་ནི་ཨེ་མོར་པ་དང་མ་ནི་ཧེད་པ་ཡིན་ནོ། ། 4 ཁྱོད་སྐྱེས་པའི་གནས་ཚུལ་བརྗོད་ན། ཁྱོད་སྐྱེས་པའི་ཉིན་ལ་མི་ཡིས་ཁྱོད་ཀྱི་ལྟེ་བ་མ་བཅད་ཅིང་། གཙང་དག་བྱེད་དུ་ཁྱོད་ཆུའི་ནང་དུ་ཡང་མ་བཀྲུས་ཏེ། ཁྱོད་ཀྱི་ལུས་སྟེང་དུ་ཚྭ་གཏོར་མཁན་ཡང་མ་བྱུང་ལ། ཁྱོད་རས་ཀྱིས་ཀྱང་མ་བཏུམས་སོ། ། 5 ཁྱོད་ལ་ལྟ་སྐྱོང་བྱས་ཏེ་སྙིང་རྗེ་ནས་དེ་ལྟར་བྱེད་མཁན་མི་གཅིག་ཀྱང་མེད་དེ། མི་ཡིས་ཁྱོད་ནི་ས་སྟོང་དུ་དོར་བ་ཡིན། གང་ལ་ཞེ་ན། ཁྱོད་སྐྱེས་དུས་མི་རྣམས་ཁྱོད་ལ་ཞེན་ཁ་ལོག་པས་སོ། ། 6 དེ་ཡང་ང་རང་ཁྱོད་ཀྱི་གམ་ནས་འགྲོ་དུས་སུ། ཁྱོད་ནི་ཁྲག་གི་ནང་དུ་འཕག་འཚག་རྒྱག་པ་མཐོང་བྱུང་། དུས་དེར་ངས་ཁྱོད་ལ་ཁྱོད་ཁྲག་གི་ནང་དུ་ཉལ་ཡོད་ཀྱང་གསོན་པར་གྱིས་ཤིག ཁྱོད་ཁྲག་གི་ནང་དུ་ཉལ་ཡོད་ཀྱང་གསོན་པར་གྱིས་ཤིག་ཅེས་སྨྲས་པ་དང་། 7 ངས་ཁྱོད་ནི་ཞིང་ཁའི་རྩི་ཤིང་བཞིན་དུ་སྐྱེ་བར་བྱས་ཤིང་། དེ་ནས་ཁྱོད་རང་རིམ་གྱིས་ཡར་སྐྱེས་ཏེ་མཛེས་ཤིང་ལྟ་ན་སྡུག་པར་གྱུར་པ་དང་། ཁྱོད་ཀྱི་ནུ་མ་གཉིས་པོ་རྒྱས་ཏེ་སྐྲ་ལོ་རིང་ན་ཡང་། ཁྱོད་ནི་སྔར་བཞིན་གཅེར་བུ་ཡིན་ནོ། ། 8 ཡང་ང་རང་ཁྱོད་ཀྱི་གམ་ནས་སོང་པ་ན། ཁྱོད་ནི་དགའ་རོགས་སྒྲིག་པའི་དུས་སུ་བབས་ཡོད་པ་མཐོང་སྟེ། ངས་རང་གི་གོས་ཀྱི་ཐུ་བས་ཁྱོད་ཀྱི་ལུས་གཡོགས་ནས། ཁྱོད་ཀྱི་ལུས་གཅེར་བུ་དེ་བཀབ་པ་དང་། ཡང་ཁྱོད་ལ་མནའ་བསྐྱལ་ནས་ཁ་ཆད་བཞག་པས་ཁྱོད་ནི་ང་ལ་གཏོགས་པ་ཡིན་ཞེས་གཙོ་བོ་ཡ་ཝཱེས་གསུངས། 9 དུས་དེར་ངས་ཆུ་ཡིས་ཁྱོད་བཀྲུས་ཤིང་། ཁྱོད་ཀྱི་ལུས་སྟེང་གི་ཁྲག་རྣམས་བཀྲུས་ཏེ་ཁྱོད་ལ་སྣུམ་གྱིས་བྱུགས། 10 ངས་ཁྱོད་ཀྱི་ལུས་ནི་ཚེམ་དྲུབ་ཀྱི་གོས་ཀྱིས་གཡོགས་ཤིང་། རྐང་པར་ཀོ་བ་སྤུས་ལེགས་ཀྱི་ལྷམ་བསྐོན་པ་དང་། སོ་རས་སྲབ་བུས་ཁྱོད་ཀྱི་མགོ་བཏུམས་ནས་དར་གོས་ཁྱོད་ཀྱི་ལུས་ལ་བསྐོན་ཏོ། ། 11 ངས་ཁྱོད་རང་རྒྱན་ཆས་སྤྲས་ཏེ། ལག་པར་གདུ་བུ་དང་སྐེ་ལ་སྐེ་རྒྱན། 12 སྣ་ལ་སྣ་ལོང་། རྣ་བར་རྣ་ལོང་། མགོ་ལ་ཡིད་དུ་འོང་བའི་ཅོད་པན་བཅས་བསྐོན་ཏོ། ། 13 དེ་ནས་ཁྱོད་ལ་གསེར་དངུལ་གྱིས་བརྒྱན་ཏེ། གོས་སུ་སོ་རས་སྲབ་བུ་དང་། དར་གོས་དང་། ཚེམ་དྲུབ་ཀྱིས་གཡོགས་ཤིང་། ཁྱོད་ཀྱིས་ཟས་སུ་གྲོ་ཞིབ་དང་སྦྲང་རྩི། སྣུམ་བཅས་སྤྱོད་པས། ཁྱོད་ནི་རབ་ཏུ་མཛེས་ཤིང་རྒྱལ་མོའི་ཁྲི་ལའང་བཞུགས་འོས་སོ། ། 14 ཁྱོད་རང་ཤིན་ཏུ་མཛེས་པའི་རྐྱེན་གྱིས་ཁྱོད་ཀྱི་མཚན་སྙན་ནི་ཡུལ་ཁམས་ཡོངས་སུ་ཁྱབ་ཅིང་། ཁྱོད་རང་ཡོངས་སུ་མཛེས་པ་ནི་ངས་ཁྱོད་ལ་གནང་བའི་དཔལ་དང་གཟི་བརྗིད་ཀྱི་དབང་གིས་ཡིན་ནོ་ཞེས་གཙོ་བོ་ཡ་ཝཱེས་གསུངས་སོ། །

ཞལ་ཆད་དང་འགལ་ནས་ལོག་གཡེམ་བྱས་པ།

15 ཡིན་ནའང་ཁྱོད་ཀྱིས་རང་གི་བྱད་གཟུགས་དང་རང་གི་མཚན་སྙན་ལ་བརྟེན་ནས་ལོག་གཡེམ་སྤྱད་དེ། ལམ་འགྲོ་རེ་རེ་ལ་ཁྱོད་ཀྱིས་ཅི་དགར་ལོག་གཡེམ་སྤྱད་ཅིང་ཁྱོད་རང་དེ་རྣམས་ལ་དབང་བར་གྱུར། 16 ཡང་ཁྱོད་ཀྱིས་རང་གི་གོས་རྣམས་ཁྱེར་ཏེ། རང་གི་ཆེད་དུ་ཁ་དོག་རྣམ་པར་བཀྲ་བའི་མཐོ་གླིང་བརྩིགས་ཤིང་གནས་དེར་ལོག་གཡེམ་སྤྱད་དོ། །དོན་དེ་འདྲ་འབྱུང་མི་འོས་ལ་མ་འོངས་པར་ཡང་འབྱུང་མི་སྲིད། 17 ཡང་ཁྱོད་ཀྱིས་ངས་ཁྱོད་ལ་གནང་བའི་ཡིད་དུ་འོང་བའི་གསེར་ཆས་དང་དངུལ་ཆས་རྣམས་ཁྱེར་ཏེ། རང་གི་ཆེད་དུ་སྐྱེས་པའི་སྐུ་འདྲ་བླུགས་ནས་དེ་དག་དང་ལོག་གཡེམ་སྤྱད་དོ། ། 18 ཡང་ཁྱོད་ཀྱིས་རང་གི་ཚེམ་དྲུབ་ཀྱི་གོས་རྣམས་ཁྱེར་ནས་དེ་དག་གི་སྟེང་དུ་བཀབ་པར་མ་ཟད། ངའི་སྣུམ་དང་བདུག་སྤོས་ཀྱང་དེ་དག་གི་མདུན་དུ་བཤམས། 19 ངས་ཁྱོད་ལ་གནང་བའི་ཟས་རིགས་ཏེ་གྲོ་ཞིབ་དང་སྣུམ། སྦྲང་རྩི་བཅས་ནི་ཁྱོད་ཀྱིས་སྐུ་འདྲའི་མདུན་དུ་བཤམས་ཏེ་དྲི་ཞིམ་མཆོད་རྫས་སུ་བྱས་སོ་ཞེས་གཙོ་བོ་ཡ་ཝཱེས་གསུངས། 20 ཡང་ཁྱོད་ལས་བཙས་པའི་ངའི་བུ་དང་བུ་མོ་སྟེ། རང་གི་བུ་དང་བུ་མོ་རྣམས་ཀྱང་ཁྱོད་ཀྱིས་དེ་དག་ལ་ཁ་ཟས་སུ་ཕུལ་བས། ཁྱོད་ཀྱིས་སྤྱད་པའི་ལོག་གཡེམ་འདི་རྣམས་ད་དུང་དོན་ཆུང་བར་བརྩིས་སམ། 21 ཁྱོད་ཀྱིས་ངའི་བུ་ཕྲུག་རྣམས་བསད་དེ། མེ་བརྒྱུད་ནས་ཁོ་ཚོ་སྐུ་འདྲར་ཕུལ་ཏོ། ། 22 ཁྱོད་ཀྱིས་རང་གི་ཞེན་ལོག་གི་དོན་དང་ལོག་གཡེམ་འདི་ཐམས་ཅད་སྤྱོད་པའི་དུས་སུ། རང་ཉིད་ལོ་ན་ཆུང་བའི་དུས་སུ་གཅེར་བུར་ཁྲག་གི་ནང་དུ་འཕག་འཚག་བརྒྱབ་པ་མི་དྲན་ནམ། 23 ཁྱོད་ལ་ཆག་སྒོ་འབྱུང་། ཁྱོད་ལ་ཆག་སྒོ་འབྱུང་ཞེས་གཙོ་བོ་ཡ་ཝཱེས་དེ་སྐད་གསུངས་ཤིང་། ཁྱོད་ཀྱིས་དོན་ངན་དེ་ཐམས་ཅད་སྤྱད་རྗེས། 24 ཡང་ཁྱོད་ཀྱིས་རང་གི་ཆེད་དུ་གཡེམ་ཁང་བརྩིགས་ཤིང་། ཐང་ཆེན་རེ་རེ་ལ་མཐོ་གླིང་བརྩིགས་པ་དང་། 25 ཁྱོད་ཀྱིས་ལམ་མདོ་རེ་རེ་ནས་མཐོ་གླིང་བརྩིགས་ཏེ། རང་གི་བྱད་གཟུགས་མཛེས་པོ་དེ་ཞེན་ལོག་ཏུ་བསྒྱུར་ཅིང་ལམ་འགྲོ་རེ་རེ་དང་ལོག་གཡེམ་གྱི་ལས་མང་པོ་སྤྱད། 26 ཡང་ཁྱོད་ཀྱིས་རང་གི་ཁྱིམ་མཚེས་ཏེ་ཅི་དགར་འདོད་ཆགས་སྤྱོད་པའི་ཨེ་ཅིབ་པ་དང་ལོག་གཡེམ་མང་པོ་སྤྱད་ནས་ང་ཁྲོ་རུ་བཅུག 27 དེ་བས་ངས་རང་གི་ལག་པ་བརྐྱངས་ཏེ་ཁྱོད་ལ་རྒོལ་ནས་ཁྱོད་ཀྱི་མངའ་ཁོངས་ཆུང་དུ་བཏང་སྟེ། ཁྱོད་རང་ཁྱོད་ལ་སྡང་བའི་ཕེ་ལེ་ཤེད་པའི་བུད་མེད་ཀྱི་ལག་ཏུ་གཏད་ཅིང་། དེ་ཚོས་ཁྱོད་ལ་གང་འདོད་ལྟར་བྱས་པའོ། །ཡང་ཁྱོད་ཀྱི་འདོད་གཡེམ་གྱི་དབང་གིས་དེ་དག་ངོ་ཚ་བར་གྱུར་ཏོ། ། 28 འོན་ཀྱང་ཁྱོད་ད་དུང་ཡིད་མ་ཚིམ་པར་ཨ་སུར་པ་དང་ལོག་གཡེམ་སྤྱད་དེ། དེ་དག་དང་ལོག་གཡེམ་སྤྱད་ཀྱང་ཁྱོད་ད་དུང་ཡིད་མ་ཚིམ། 29 དེ་ནས་ཁྱོད་ཀྱིས་རང་གི་གཡེམ་སྤྱོད་མང་དུ་བཏང་སྟེ། ཚོང་བྱེད་པའི་ཀལ་དི་པའི་བར་དུའང་ལོག་གཡེམ་སྤྱད་ཀྱང་ད་དུང་ཡིད་མ་ཚིམ། 30 ཁྱོད་ཀྱིས་སྤྱད་པ་དེ་ཐམས་ཅད་ནི་རང་གཤིས་གྱོང་པོ་དང་ངོ་ཚ་མེད་པའི་གཡེམ་མ་དང་འདྲ་བས། ཁྱོད་ནི་ཅི་འདྲའི་སེམས་ཤུགས་ཞན་པ་ཤེས་ཐུབ་བོ་ཞེས་གཙོ་བོ་ཡ་ཝཱེས་གསུངས་སོ། ། 31 ཁྱོད་ཀྱིས་ལམ་མདོ་རེ་རེ་ནས་རང་གི་གཡེམ་ཁང་བརྩིགས་ཤིང་། ཡང་ཐང་ཆེན་རེ་རེ་ལ་མཐོ་གླིང་བརྩིགས་ནའང་ཁྱོད་ནི་གཡེམ་མ་བཞིན་མིན་ནོ། །གང་ལ་ཞེ་ན། ཁྱོད་ཀྱིས་སྨད་བཙོངས་ནས་ཐོབ་པའི་རྔན་པར་མཐོང་ཆུང་བྱས་པས་སོ། ། 32 རང་གི་ཁྱོ་བོའི་ཚབ་ཏུ་མི་ཆ་མེད་ལེན་པའི་ཆུང་མ་གཡེམ་སྦྱོར་ཅན་ཁྱོད། 33 མི་རྣམས་ཀྱིས་གཡེམ་མ་ཀུན་ལ་རྔན་པ་སྦྱིན་ཡང་། ཁྱོད་ཀྱིས་རང་གི་རྔན་པ་དེ་རང་ཉིད་དགའ་བའི་དགའ་རོགས་རྣམས་ལ་སྤྲད་ནས། ཁྱོད་དང་མཉམ་དུ་ལོག་གཡེམ་སྤྱོད་པར་དེ་དག་ཕྱོགས་ཀུན་ནས་འོང་བར་བསླུས་སོ། ། 34 ཁྱོད་ཀྱི་གཡེམ་སྤྱོད་ནི་བུད་མེད་གཞན་དང་མི་མཚུངས་ཏེ། གང་ལ་ཞེ་ན། མི་ཡིས་ཁྱོད་ལ་རྔན་པ་སྤྲད་ནས་ཁྱོད་དང་ལོག་གཡེམ་སྤྱོད་པར་མ་ཞུས་ཤིང་། ཁྱོད་ཀྱིས་མི་ལ་རྔན་པ་སྤྲད་པས་ཁྱོད་ནི་དེ་ལས་ལྡོག་པ་ཞིག་གོ ། 35 དེ་བས་སྨད་འཚོང་མ་ཁྱོད་ཀྱིས་ཡ་ཝཱེའི་བཀའ་ལ་ཉོན་ཅིག 36 གཙོ་བོ་ཡ་ཝཱེས་འདི་སྐད་དུ། ཁྱོད་ཀྱིས་རང་གི་འདོད་པ་ཡོད་ཚད་ཕྱི་རུ་མངོན་ནས་རང་གི་དགའ་རོགས་དང་ལོག་གཡེམ་སྤྱད་ནས་ཁོག་སྨད་ཕྱི་རུ་མངོན་པ་དང་། ཡང་ཁྱོད་ཀྱིས་ཞེན་ལོག་གི་སྐུ་འདྲ་ཐམས་ཅད་ལ་ཕྱག་བཙལ་ཏེ། རང་གི་བུ་ཕྲུག་གི་ཁྲག་བཞུར་ཏུ་བཅུག་ནས་ཁྲག་དེ་སྐུ་འདྲ་ལ་ཕུལ་བའི་རྐྱེན་གྱིས། 37 ལྟོས་དང་། ངས་ཁྱོད་རང་དགའ་བ་དང་སྡང་བའི་མི་རྣམས་ཏེ། ཁྱོད་དང་མཉམ་དུ་དགའ་མགུར་སྤྱད་པའི་དགའ་རོགས་ཚང་མ་བསྡུས་ཏེ། ངས་ཕྱོགས་ཀུན་ནས་དེ་རྣམས་བསྡུས་ཏེ་ཁྱོད་ལ་རྒོལ་བར་འགྱུར་ཞིང་། ངས་དེ་དག་གི་མདུན་དུ་ཁྱོད་ཀྱི་ཁོག་སྨད་ཕྱུང་ནས། ཁྱོད་ཀྱི་ལུས་ཡོངས་གཅེར་བུ་ཡིན་པ་དེ་ཚོར་མཐོང་དུ་འཇུག་གོ ། 38 ལོག་གཡེམ་སྤྱད་པ་དང་མི་ལ་ཁྲག་བཞུར་དུ་བཅུག་པའི་བུད་མེད་བཞིན་དུ་ངས་ཁྱོད་ལ་ཉེས་ཆད་གཅོད་ཅིང་། ངས་རང་གི་ཁོང་ཁྲོ་ཆེན་པོ་དང་ཞེ་སྡང་གིས་མི་ལ་ཁྲག་བཞུར་དུ་བཅུག་པའི་སྡིག་པ་དེ་ཁྱོད་ལ་འཁུར་དུ་འཇུག་གོ ། 39 ངས་ཁྱོད་རང་དེ་ཚོའི་ལག་ཏུ་གཏད་དེ། ཁོ་ཚོས་ཁྱོད་ཀྱི་གཡེམ་ཁང་བཤིག་ཅིང་། ཁྱོད་ཀྱི་མཐོ་གླིང་རྣམས་གཏོར་བ་དང་། ཁྱོད་ཀྱི་ལྭ་བ་རྣམས་བཤུས་ནས་ཁྱོད་ཀྱི་མཛེས་སྡུག་ལྡན་པའི་རིན་པོ་ཆེ་རྣམས་ཕྲོགས་ཏེ། ཁྱོད་ནི་གཅེར་བུར་ལུས་པར་འགྱུར་རོ། ། 40 དེ་དག་གིས་མི་མང་པོ་ཁྲིད་ནས་ཡར་འོངས་ཏེ་ཁྱོད་ལ་རྒོལ་བར་བྱ་ཞིང་། ཁྱོད་ནི་རྡོ་རུབ་བཏང་སྟེ། དེ་དག་གི་རལ་གྲིས་ཁྱོད་དུམ་བུར་གཏུབ་བོ། ། 41 ཡང་དེ་དག་གིས་ཁྱོད་ཀྱི་ཁང་པ་མེར་བསྲེགས་ཏེ། བུད་མེད་མང་པོའི་མདུན་དུ་ཁྱོད་ལ་ཉེས་ཆད་གཅོད་ཅིང་། ངས་ཁྱོད་ཀྱི་གཡེམ་སྤྱོད་མཚམས་བཅད་དེ། ཁྱོད་ཀྱིས་མི་གཡེམ་སྦྱོར་བྱེད་དུ་བསླུ་བའི་རྔན་པ་དེ་སླར་མི་ལ་སྦྱིན་པར་མི་འགྱུར་རོ། ། 42 དེ་ལྟར་བྱས་ན་ཁྱོད་ཀྱི་སྟེང་དུ་ལངས་པའི་ངའི་ཁོང་ཁྲོ་དེ་ཞི་ཞིང་། ངའི་ཞེ་སྡང་ཡང་ཁྱོད་དང་བྲལ་ནས། ང་རང་ཞི་བར་གནས་ཤིང་སླར་ཡང་ཁྲོ་བར་མི་འགྱུར། 43 གང་ལ་ཞེ་ན། ཁྱོད་ཀྱིས་རང་གི་ན་ཆུང་གི་དུས་ལ་རྗེས་དྲན་མི་བྱེད་པར། ད་དུང་དོན་དེ་ཐམས་ཅད་ཀྱི་ཁར་ང་རང་ཁྲོ་རུ་བཅུག་པས། ལྟོས་དང་། ཁྱོད་ཀྱིས་སྤྱད་པ་བཞིན་དུ་ངས་ཁྱོད་ལ་ལན་འཇལ་ལོ་ཞེས་གཙོ་བོ་ཡ་ཝཱེས་གསུངས་སོ། །ཁྱོད་ཀྱི་ཞེན་ལོག་གི་དོན་རྣམས་ལས་གཞན་ཁྱོད་ཀྱིས་ད་དུང་ལོག་གཡེམ་གྱི་སྐྱུག་བྲོ་བའི་ལས་སྤྱད་པ་མ་ཡིན་ནམ།

མ་གང་འདྲ་ཡིན་ན་བུ་མོའང་དེ་འདྲ་ཡིན་པ།

44 ལྟོས་དང་། ཁ་དཔེ་འདྲེན་མཁན་རྣམས་ཀྱིས་ཁ་དཔེ་འདི་དྲངས་ཏེ་ཁྱོད་ལ། མ་གང་འདྲ་ཡིན་ན་བུ་མོའང་དེ་འདྲ་ཡིན་ཞེས་སྨྲ་བར་འགྱུར། 45 ཁྱོད་ནི་དངོས་གནས་རང་གི་ཁྱོ་ག་དང་བུ་ཕྲུག་རྣམས་འདོར་མཁན་གྱི་མ་ཡི་བུ་མོ་དང་། ཁྱོད་ནི་དངོས་གནས་རང་གི་ཁྱོ་ག་དང་བུ་ཕྲུག་རྣམས་འདོར་མཁན་གྱི་ལྕམ་སྲིང་གི་ཨ་ཅེ་དང་སྲིང་མོ་སྟེ། ཁྱོད་ཚོའི་མ་ནི་ཧེད་པ་དང་ཁྱོད་ཚོའི་ཕ་ནི་ཨེ་མོར་པ་ཡིན། 46 ཁྱོད་ཀྱི་གཅེན་མོ་ནི་སཱ་མར་ཡ་སྟེ། མོ་དང་མོའི་བུ་མོ་རྣམས་ནི་ཁྱོད་ཀྱི་བྱང་ཕྱོགས་སུ་གནས་ཤིང་། ཁྱོད་ཀྱི་སྲིང་མོ་ནི་སཱ་དོམ་ཡིན་ཏེ། མོ་དང་མོའི་བུ་མོ་རྣམས་ནི་ཁྱོད་ཀྱི་ལྷོ་ཕྱོགས་སུ་གནས་པའོ། ། 47 ཁྱོད་ཀྱིས་དེ་ཚོས་སྤྱོད་པ་བཞིན་དུ་སྤྱད་པ་དང་། དེ་དག་གིས་ཞེན་ལོག་གི་དོན་སྤྱད་པ་བཞིན་དུ་སྤྱད་པར་མ་ཟད། ད་དུང་ཁྱོད་ཀྱིས་དེ་རྣམས་དོན་ཆུང་བར་བརྩིས་ཤིང་། ཁྱོད་ཀྱིས་སྤྱད་པའི་ལས་ཐམས་ཅད་ནི་དེ་ལས་ཀྱང་ཐུ་བ་ཡིན། 48 བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། ཁྱོད་ཀྱི་སྲིང་མོ་སཱ་དོམ་དང་མོའི་བུ་མོ་རྣམས་ཀྱིས་ཀྱང་ཁྱོད་དང་ཁྱོད་ཀྱི་བུ་མོ་རྣམས་ཀྱིས་སྤྱད་པ་བཞིན་དུ་མ་སྤྱད་དོ་ཞེས་གཙོ་བོ་ཡ་ཝཱེས་གསུངས། 49 དེ་ཡང་ཁྱོད་ཀྱི་སྲིང་མོ་སཱ་དོམ་གྱི་སྡིག་ཉེས་ནི་འདི་ལྟ་སྟེ། མོ་དང་མོའི་བུ་མོ་རྣམས་ནི་ང་རྒྱལ་ཆེ་ཞིང་རང་རློམ་མཐོ་བ་སྟེ། འབྲུ་རིགས་མོད་པོ་ཡོད་ཅིང་འཚོ་བ་སྐྱིད་ནའང་། ཉམ་ཐག་པའི་མི་དང་དབུལ་ཕོངས་རྣམས་ལ་རོགས་རམ་མ་བྱས་སོ། ། 50 དེ་དག་རང་སྣང་མཐོ་ཞིང་ང་རྒྱལ་ཆེ་བ་དང་། ངའི་མདུན་དུ་ཞེན་ལོག་གི་ལས་སྤྱད་པ་ངས་མཐོང་བས་དེ་རྣམས་མེད་པར་བྱས་པ་ཡིན། 51 སཱ་མར་ཡ་ཡིས་ཁྱོད་ཀྱི་སྡིག་པའི་ཕྱེད་ཀ་ཙམ་ཡང་མ་བྱས་ལ། ཁྱོད་ཀྱིས་ཞེན་ལོག་གི་ལས་སྤྱད་པ་ནི་དེ་ལས་ཀྱང་མང་སྟེ། ཐ་ན་ཁྱོད་ཀྱིས་སྤྱད་པའི་ཞེན་ལོག་གི་དོན་རྣམས་དང་བསྡུར་ན་ཁྱོད་ཀྱི་ལྕམ་སྲིང་དག་ནི་དྲང་བདེན་དུ་མངོན་པ་ཡིན། 52 ཁྱོད་ཀྱིས་རང་གི་ལྕམ་སྲིང་རྣམས་ནི་རང་ཉིད་ལས་དྲང་བདེན་དུ་མངོན་པར་བྱས་ན། ཁྱོད་ཀྱིས་རང་གི་ངོ་ཚ་འཁུར་དགོས་ཏེ། གང་ལ་ཞེ་ན། ཁྱོད་ཀྱིས་སྤྱད་པའི་སྡིག་པ་ནི་དེ་དག་ལས་ཀྱང་སྐྱུག་བྲོ་བ་ཡིན་ཞིང་། དེ་དག་ཁྱོད་དང་བསྡུར་ན་དྲང་བདེན་ཡིན། ཁྱོད་ཀྱིས་རང་གི་ལྕམ་སྲིང་རྣམས་དྲང་བདེན་དུ་མངོན་པར་བྱས་པས། ཁྱོད་ནི་ངོ་ཚ་བར་འགྱུར་ཞིང་རང་གི་ངོ་ཚ་འཁུར་དགོས་སོ། །

53 ངས་སཱ་དོམ་དང་མོའི་བུ་མོ་རྣམས་དང་། སཱ་མར་ཡ་དང་མོའི་བུ་མོ་རྣམས་ནི་དཀའ་བའི་གནས་ལས་ཕྱིར་ལོག་ཏུ་འཇུག་ཅིང་། ངས་ཁྱོད་རྣམས་ཀྱང་དེ་དག་དང་མཉམ་དུ་ཕྱིར་ལོག་ཏུ་བཅུག་ནས། 54 ཁྱོད་ལ་རང་གི་ངོ་ཚ་འཁུར་བར་བྱ་ཞིང་། ཁྱོད་ཀྱིས་སྤྱད་པའི་ལས་ཐམས་ཅད་ཀྱི་དབང་གིས་དེ་ཚོར་སེམས་གསོ་འཐོབ་པ་དང་། དེ་ནས་ཁྱོད་ངོ་ཚ་བར་འགྱུར་རོ། ། 55 ཡང་ཁྱོད་ཀྱི་སྲིང་མོ་སཱ་དོམ་དང་མོའི་བུ་མོ་རྣམས་ནི་སྔར་བཞིན་གནས་ཤིང་། སཱ་མར་ཡ་དང་མོའི་བུ་མོ་རྣམས་ཀྱང་སྔར་བཞིན་གནས་པར་འགྱུར་ལ། ཁྱོད་དང་ཁྱོད་ཀྱི་བུ་མོ་རྣམས་ཀྱང་སྔར་བཞིན་གནས་པར་འགྱུར། 56 ཁྱོད་རང་ང་རྒྱལ་ཆེ་ཞིང་རང་སྣང་མཐོ་བའི་དུས་སུ། ཁྱོད་ཀྱི་སྲིང་མོ་སཱ་དོམ་ནི་ཁྱོད་ཀྱི་ངག་གི་དགོད་གཞི་རུ་གྱུར་པ་མ་ཡིན་ནམ། 57 དུས་དེར་ཁྱོད་ཀྱི་ངན་སྤྱོད་རྣམས་ད་དུང་ཕྱི་རུ་མ་མངོན་ནའང་། ད་ལྟ་ཁྱོད་ནི་ཨ་རམ་གྱི་བུ་མོ་རྣམས་དང་ཕྱོགས་བཞིའི་མི་རྣམས་དང་། ཕེ་ལེ་ཤེད་ཀྱི་བུ་མོ་རྣམས་ཀྱི་འཕྱ་དགོད་བྱེད་ཡུལ་དུ་གྱུར་པ་དང་། ཁྱོད་ཀྱི་མཐའ་འཁོར་གྱི་མི་རྣམས་ཀྱིས་ཀྱང་ཁྱོད་ལ་མཐོང་ཆུང་བྱེད་པའོ། ། 58 ཁྱོད་ཀྱིས་རང་གི་ལོག་གཡེམ་དང་ཞེན་ལོག་གི་ལས་སྤྱད་པའི་མཇུག་འབྲས་རྣམས་འཁུར་དགོས་ཞེས་དཀོན་མཆོག་ཡ་ཝཱེས་འདི་སྐད་གསུངས་སོ། ། 59 ཡང་གཙོ་བོ་ཡ་ཝཱེས་འདི་སྐད་དུ། ཀྱེ་མནའ་ཚིག་ལ་མཐོང་ཆུང་བྱེད་ཅིང་ཁ་ཆད་འདོར་མཁན་ཁྱོད་ལ། ངས་ཁྱོད་ཀྱིས་གང་ཞིག་སྤྱད་པ་དེ་བཞིན་དུ་ལན་འཇལ་བར་བྱའོ། ། 60 ཡིན་ཡང་ངས་ད་དུང་ཁྱོད་རང་གཞོན་དུས་སུ་ཁྱོད་ལ་བཞག་པའི་ཁ་ཆད་དེ་དྲན་ཞིང་། ཁྱོད་ལ་དུས་གཏན་གྱི་ཁ་ཆད་ཅིག་འཇོག་པར་བྱ། 61 དེ་ནས་ཁྱོད་ཀྱིས་རང་གི་གཅེན་མོ་དང་སྲིང་མོ་དང་ལེན་བྱེད་དུས་སུ། རང་གིས་སྤྱད་པའི་ལས་རྣམས་དྲན་ཏེ་ངོ་ཚ་བར་འགྱུར་ལ། ངས་དེ་ཚོ་ནི་ཁྱོད་ལ་བུ་མོ་རུ་གནང་ཡང་། འདི་ནི་ངས་ཁྱོད་ལ་བཞག་པའི་ཁ་ཆད་གཞིར་བཟུང་བ་མ་ཡིན་ནོ། ། 62 ངས་ཁྱོད་ལ་བཞག་པའི་ཁ་ཆད་དེ་བརྟན་པོར་བྱེད་ཅིང་། ཁྱོད་ཀྱིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ལ། 63 ངས་ཁྱོད་ཀྱིས་ཅི་བྱས་ཐམས་ཅད་ལ་གུ་ཡངས་གཏོང་བའི་ཚེ། ཁྱོད་ཀྱིས་ཕྱིར་དྲན་བྱེད་ཅིང་ངོ་ཚ་བར་འགྱུར་ཏེ། ཡང་རང་ཉིད་ལ་ངོ་ཚ་ཐེབས་པའི་རྐྱེན་གྱིས་ད་ནི་ངག་བསྡམ་པར་བྱའོ་གསུངས་ཞེས་སྨྲོས་ཤིག་ཅེས་གཙོ་བོ་ཡ་ཝཱེས་གསུངས་སོ། །

ལེའུ་བཅུ་བདུན་པ།

གླག་གཉིས་དང་རྒུན་འབྲུམ་ཤིང་གི་དཔེ།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ཡེས་ར་ཨེལ་གྱི་ཁྱིམ་རྒྱུད་ལ་གབ་ཚིག་སྨྲས་ནས་དཔེ་བཞག་སྟེ་འདི་ལྟར་སྨྲོས་ཤིག 3 གཙོ་བོ་ཡ་ཝཱེས་འདི་སྐད་དུ། གཤོག་པ་ཆེ་ཞིང་གཤོག་སྒྲོ་རིང་ལ། བྱ་སྒྲོ་མང་ཞིང་ཁ་དོག་རྣམ་པར་བཀྲ་བའི་གླག་ཆེན་པོ་ཞིག་ལེ་པཱ་ནོན་དུ་བབས་ནས་ཐང་ཤིང་གི་རྩེ་མོ་བཏོགས་པ་དང་། 4 དེས་ལྗོན་ཤིང་གི་རྩེ་མོའི་ལྕུག་མ་གསར་པ་བཅད་ནས་དེ་ཚོང་རྒྱག་ས་དང་ཚོང་པའི་གྲོང་ཁྱེར་དུ་ཁྱེར་ཏེ་བཙུགས། 5 ཡང་དེས་ས་བོན་ཁྱེར་ཏེ་ལྕང་མ་འཛུགས་པ་བཞིན་དུ་ས་བཅུད་འཛོམས་ས་དང་ཆུ་རྒྱུན་གྱི་འགྲམ་དུ་གཏོར་ནས། 6 ས་བོན་དེ་ཆེར་སྐྱེས་ནས་གང་སར་མཆེད་པའི་རྒུན་འབྲུམ་ཤིང་ཕྲན་ཞིག་ཏུ་གྱུར་པ་དང་། ཤིང་གི་ཡལ་ག་རྣམས་གླག་གི་ཕྱོགས་སུ་འཁོར་ཞིང་རྩ་བ་དེའི་འོག་ཏུ་ཡོད། དེ་བཞིན་དུ་དེ་ནི་རྒུན་འབྲུམ་ཤིང་ཞིག་ཏུ་གྱུར་ནས། ཡལ་འདབ་རྒྱས་ཤིང་མྱུ་གུ་འབུས་པའོ། ། 7 ཡང་གླག་གཞན་ཞིག་ཡོད་པའང་གཤོག་པ་ཆེ་ཞིང་བྱ་སྒྲོ་མང་ལ། ལྟོས་དང་། རྒུན་འབྲུམ་ཤིང་དེ་ལྗང་བུ་གསོ་ས་ནས་གླག་དེས་ཆུ་འདྲེན་པའི་ཕྱིར་རྩ་བ་གླག་གི་ཕྱོགས་སུ་བརྐྱངས་ཤིང་། གླག་དེའི་ཕྱོགས་སུ་ཡལ་འདབ་རྒྱས་པ་རེད། 8 དོན་དམ་དུ་རྒུན་འབྲུམ་ཤིང་དེ་ནི་སྔ་མོ་ནས་ས་བཅུད་འཛོམས་ས་དང་ཆུ་རྒྱུན་གྱི་འགྲམ་དུ་བཙུགས་ཡོད་པས། ཡལ་འདབ་རྒྱས་ཤིང་འབྲས་བུ་ཐོགས་ནས་རྒུན་འབྲུམ་ཤིང་ཡིད་དུ་འོང་བ་ཞིག་ཏུ་འགྱུར་ཐུབ་པ་ཡིན་གསུངས་ཞེས་པའོ། ། 9 ཡང་ཁྱོད་ཀྱིས་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། རྒུན་འབྲུམ་ཤིང་འདི་ནི་ཅི་ལྟར་ལོ་འདབ་རྒྱས་སམ། གླག་གིས་དེ་རྩ་བ་ནས་འདོན་ཞིང་འབྲས་བུ་བཏོགས་ཏེ། དེ་དང་དེ་ལས་སྐྱེས་པའི་ལོ་མ་གསར་པ་རྣམས་སྐམ་པར་བྱེད་པ་མ་ཡིན་ནམ། དོན་དམ་དུ་དེ་རྩ་བ་ནས་འདོན་པར་ཤུགས་ཆེན་པོ་དང་མི་མང་པོ་ནི་མི་དགོས་སོ། ། 10 ལྟོས་དང་། རྒུན་འབྲུམ་ཤིང་ནི་བཙུགས་ནའང་དེ་རྒྱས་པར་འགྱུར་རམ། ཤར་རླུང་གཡུགས་ནས་དེར་རྒོལ་དུས་དེ་སྐམ་པར་འགྱུར་བ་མ་ཡིན་ནམ། དེ་ནི་ལྗང་བུ་གསོ་ས་ནས་སྐམ་པར་འགྱུར་རོ་གསུངས་ཞེས་པའོ་ཞེས་གསུངས་སོ། །

དཔེའི་ནང་དོན་བརྗོད་པ།

11 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 12 ཁྱོད་ཀྱིས་ཁྱིམ་རྒྱུད་ངོ་ལོག་ཅན་དེ་ལ་འདི་ལྟར། ཁྱོད་རྣམས་ཀྱིས་བྱ་བ་འདིའི་དོན་ཅི་ཡིན་པ་མི་ཤེས་སམ་ཞེས་དྲིས་ཤིག་དང་། ཡང་དེ་ཚོར་འདི་ལྟར་སྨྲོས་ཤིག ལྟོས་དང་། སྔར་པཱ་པེལ་ལོན་གྱི་རྒྱལ་པོ་ཡེ་རུ་སཱ་ལེམ་དུ་འོངས་ནས། ཡུལ་དེའི་རྒྱལ་པོ་དང་འགོ་དཔོན་རྣམས་བཟུང་ནས་ཁོ་དང་མཉམ་དུ་པཱ་པེལ་ལོན་ལ་བཙོན་དུ་ཁྲིད་དེ། 13 ཁོས་ཡེས་ར་ཨེལ་གྱི་རྒྱལ་རྒྱུད་ལས་མི་གཅིག་བདམས་ཏེ། དེ་དང་ཁ་ཆད་བཞག་ནས་དེར་མནའ་བསྐྱལ་དུ་བཅུག་པ་དང་། ད་དུང་རྒྱལ་ཁབ་ནང་གི་སྟོབས་ཤུགས་ཡོད་པ་རྣམས་བཙོན་དུ་ཁྲིད་ཅིང་། 14 རྒྱལ་ཁབ་ཉམས་སུ་བཅུག་སྟེ་ཡང་བསྐྱར་དར་རྒྱས་སུ་འགྲོ་མ་ཐུབ་པས། ཁ་ཆད་བརྩི་སྲུང་གཟབ་ནན་བྱས་ན་ད་གཟོད་ཁོ་རྣམས་གནས་ཐུབ་པ་ཡིན། 15 འོན་ཀྱང་མི་དེས་དམག་རྟ་དང་དཔུང་ཆེན་འཐོབ་པའི་ཆེད་དུ། ཨེ་ཅིབ་ཡུལ་དུ་ཕོ་ཉ་མངགས་ནས་པཱ་པེལ་ལོན་གྱི་རྒྱལ་པོར་ངོ་ལོག་བྱས་པའོ། །མི་དེའི་བསམ་དོན་འགྲུབ་ཐུབ་བམ། དོན་དེ་འདྲ་བྱས་པའི་མི་ནི་ཅི་ལྟར་ཐར་རམ། མི་དེས་ཁ་ཆད་བརྩི་སྲུང་མ་བྱས་པས་ཅི་ལྟར་ཐར་རམ། 16 བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། དེས་རང་གིས་བསྐྱལ་བའི་མནའ་ལ་མཐོང་ཆུང་བྱས་ཤིང་རྒྱལ་པོ་དང་བཞག་པའི་ཁ་ཆད་དོར་བས། ཁོ་ནི་རྒྱལ་སར་བཀོད་ས་སྟེ་པཱ་པེལ་ལོན་གྱི་རྒྱལ་ཁབ་ཏུ་འཆི་བར་འགྱུར་རོ་ཞེས་གཙོ་བོ་ཡ་ཝཱེས་གསུངས། 17 དགྲ་ཡིས་གྲོང་ཁྱེར་བསྐོར་བའི་མཁར་མཐོན་པོ་བརྩིགས་ཤིང་། གྲོང་ཁྱེར་ལ་རྒོལ་བའི་ཆེད་དུ་ས་རགས་བརྩིགས་ནས་མི་མང་པོ་ཚར་དུ་གཅོད་དུས། ཕཱར་ཨོལ་གྱིས་དཔུང་ཆེན་དང་དམག་མང་པོ་ཁྲིད་འོངས་ཀྱང་། དེའི་དོན་དུ་གཡུལ་འགྱེད་མི་ཐུབ་བོ། ། 18 དེས་མནའ་ཚིག་ལ་མཐོང་ཆུང་བྱས་ནས་ཁ་ཆད་དོར་བ་དང་། ཁོས་བློ་དཀར་བའི་དམ་བཅའ་བཞག་ཀྱང་དོན་དེ་ཐམས་ཅད་སྤྱད་པས། ཁོ་ནི་ཐར་བར་མི་འགྱུར་རོ། ། 19 དེ་བས་གཙོ་བོ་ཡ་ཝཱེས་འདི་སྐད་དུ། བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། ཁོས་ངའི་མནའ་ཚིག་ལ་མཐོང་ཆུང་བྱས་ཏེ་ངའི་ཁ་ཆད་དོར་བ་ཡིན་ན། ངས་སྡིག་པ་དེ་ཁོའི་སྟེང་དུ་འགེལ་བར་བྱའོ། ། 20 ངས་རང་གི་དྲ་དེའི་སྟེང་དུ་གཏོར་ནས་ཁོ་ངའི་དྲ་ཡི་ནང་དུ་འཚུད་པར་འགྱུར་ཞིང་། ངས་དེ་པཱ་པེལ་ལོན་དུ་ཁྲིད་དེ། ཁོ་རང་ང་ལ་བློ་མི་དཀར་བའི་སྡིག་པའི་ཆེད་དུ། ངས་གནས་དེར་ཁོ་ལ་ཉེས་ཆད་གཅོད་པར་འགྱུར། 21 དེ་ནས་ཁོའི་དམག་དཔུང་གི་དམག་མི་དཔའ་རྩལ་ཅན་ཚང་མ་རལ་གྲིའི་འོག་ཏུ་འཆི་བར་འགྱུར་ཞིང་། ལྷག་ལུས་རྣམས་ཀྱང་ཕྱོགས་བཞིར་ཁ་ཐོར་དུ་འགྲོ་བ་དང་། དེ་ནས་ཁྱོད་ཚོས་འདི་སྐད་སྨྲ་བ་ནི་ཡ་ཝཱེ་ང་རང་ཡིན་པ་རྟོགས་པར་འགྱུར་རོ། ། 22 གཙོ་བོ་ཡ་ཝཱེས་འདི་སྐད་དུ། ངས་ཐང་ཤིང་མཐོན་པོའི་རྩེ་མོ་ནས་ཡལ་ག་ཞིག་བླངས་ཏེ་འཛུགས་ཤིང་། ངས་དེའི་རྩེ་མོའི་ལྕུག་མ་གསར་པ་ཞིག་བཅད་ནས་རི་མཐོན་པོའི་ཁར་འཛུགས་པར་བྱ་སྟེ། 23 ངས་དེ་ཡེས་ར་ཨེལ་གྱི་རི་མཐོན་པོའི་ཁར་བཙུགས་ནས། དེར་ཡལ་ག་སྐྱེས་ནས་ཤིང་ཏོག་ཐོགས་པ་དང་། ཡིད་དུ་འོང་བའི་ཐང་ཤིང་དུ་འགྱུར་ཞིང་། འདབ་ཆགས་སྣ་ཚོགས་དེའི་འོག་ཏུ་སྡོད་པ་སྟེ། དེའི་ཡལ་གའི་བསིལ་གྲིབ་འོག་ཏུ་སྡོད་པར་འགྱུར། 24 དེ་ནས་ང་ཡ་ཝཱེས་ལྗོན་ཤིང་མཐོན་པོ་རྣམས་དམའ་མོ་དང་དམའ་མོ་རྣམས་མཐོན་པོ། ལྗོན་ཤིང་སྔོ་ལྗང་རྣམས་སྐམ་པོ་དང་སྐམ་པོ་རྣམས་ལོ་འདབ་རྒྱས་པར་བྱེད་པ་ཐང་གི་ལྗོན་ཤིང་ཐམས་ཅད་ཀྱིས་ཤེས་པར་འགྱུར་ལ། ཡ་ཝཱེ་བདག་གིས་ཅི་ལྟར་སྨྲས་པ་ཡིན་ན་དེ་ལྟར་བསྒྲུབ་པར་འགྱུར་རོ་གསུངས་ཞེས་པའོ་ཞེས་གསུངས་སོ། །

ལེའུ་བཅོ་བརྒྱད་པ།

ངན་པ་སྤྱད་ན་འཆི་ངེས་ཡིན།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཡེས་ར་ཨེལ་ཡུལ་གྱི་སྐོར་གླེང་ན། ཕ་ཡིས་རྒུན་འབྲུམ་སྐྱུར་མོ་ཟོས་པས་བུ་ཡི་སོ་བརྩེ་བའི་ཁ་དཔེ་འདི་ཁྱོད་ཚོས་ཅི་ལ་འདྲེན་ནམ། 3 བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། ཁྱོད་ཚོས་ཡེས་ར་ཨེལ་གྱི་ནང་དུ་ཁ་དཔེ་འདི་སླར་འདྲེན་པར་མི་འགྱུར་རོ་ཞེས་གཙོ་བོ་ཡ་ཝཱེས་འདི་སྐད་གསུངས་སོ། ། 4 ལྟོས་དང་། མི་ཐམས་ཅད་ཀྱི་ཚེ་སྲོག་ནི་ང་ལ་གཏོགས་ཤིང་། ཕ་རྣམས་ཀྱི་ཚེ་སྲོག་ཇི་ལྟར་ང་ལ་གཏོགས་པ་བཞིན་དུ། བུ་རྣམས་ཀྱི་ཚེ་སྲོག་ཀྱང་དེ་ལྟར་ང་ལ་གཏོགས་སོ། །ཡིན་ཡང་སྡིག་སྤྱོད་ཅན་རྣམས་འཆི་བར་འགྱུར་རོ། ། 5 གལ་ཏེ་མི་ཞིག་དྲང་བདེན་ཡིན་ཞིང་། བདེན་པ་དང་དྲང་གཞག་གི་ལས་རྣམས་སྤྱད་པ་ཡིན་ཚེ། 6 དེས་རི་མགོར་མཆོད་རྫས་མི་ཟ་ཞིང་། མིག་གིས་ཡེས་ར་ཨེལ་ཁྱིམ་རྒྱུད་ཀྱི་སྐུ་འདྲ་རྣམས་ལ་རེ་ལྟོས་མི་བྱེད་ལ། རང་གི་ཁྱིམ་མཚེས་ཀྱི་ཆུང་མ་བཙོག་པར་མི་བྱེད་པ་དང་། ཟླ་མཚན་འབབ་པའི་བུད་མེད་དང་ཉེ་བར་མི་བཅར། 7 མི་སུ་ལའང་བརྙས་བཅོས་དང་གཉའ་གནོན་མི་བྱེད་ཅིང་། བུན་པའི་གཏའ་མ་ཕྱིར་སྤྲོད་པ་དང་། མི་ཡི་དངོས་ཟོག་ཁོས་མི་འཕྲོག་པའི་ཁར་བཀྲེས་ལྟོགས་ཀྱིས་མནར་བ་རྣམས་ལ་རང་གི་ཁ་ཟས་སྦྱིན་ཞིང་། གཅེར་བུ་རྣམས་ལ་གོས་བསྐོན་པར་བྱའོ། ། 8 མི་ལ་དངོས་པོ་གཡར་ན་ཁོས་བུན་སྐྱེད་མི་ལེན་ཞིང་མང་པོའང་མི་ལེན་པ་དང་། ཁོས་རང་གི་ལག་པ་ནག་ཉེས་དང་རིང་དུ་འབྲལ་བར་བྱས་ནས། མི་དང་མི་ཡི་བར་དུ་དྲང་བདེན་གྱི་ཁྲིམས་ཐག་གཅོད་པ་ཡིན། 9 དེས་ངའི་སྒྲིག་ཁྲིམས་བརྩི་ཞིང་ངའི་སྒྲིག་སྲོལ་གཟབ་ནན་ངང་བསྲུངས་ནས། དྲང་བདེན་བཞིན་སྤྱོད་དེ། མི་དེ་ནི་དྲང་བདེན་ཞིག་ཡིན་པས་དེ་གསོན་པར་འགྱུར་རོ་ཞེས་གཙོ་བོ་ཡ་ཝཱེས་གསུངས་སོ། །

10 དེ་ཡང་ཁོ་ལ་བུ་ཞིག་སྐྱེས་ཏེ། བུ་དེ་ནི་གཏུམ་དྲག་ཅན་ཡིན་ཞིང་། མི་གཞན་ལ་ཁྲག་བཞུར་དུ་འཇུག་པ་དང་། ཡང་ན་རང་གི་སྤུན་ཟླར་གོང་དུ་སོང་བའི་ངན་སྤྱོད་རྣམས་ལས་གཅིག་སྤྱོད་པ་ཡིན་ན། 11 ཁོའི་ཕ་ཡིས་དོན་དེ་རྣམས་མ་བྱས་ཀྱང་། ཁོས་རི་མགོར་མཆོད་རྫས་ཟ་ཞིང་རང་གི་ཁྱིམ་མཚེས་ཀྱི་ཆུང་མ་བཙོག་པར་བྱེད་པ་དང་། 12 དཀའ་སྡུག་ཅན་དང་དབུལ་པོར་བརྙས་བཅོས་དང་གཉའ་གནོན་བྱས་ནས་མི་ཡི་དངོས་ཟོག་འཕྲོག་པ་དང་། བུན་པའི་གཏའ་མ་ཕྱིར་མི་སྤྲོད་པར། མིག་གིས་སྐུ་འདྲར་རེ་ལྟོས་བྱས་ནས་ཞེན་ལོག་གི་ལས་སྤྱོད་ཅིང་། 13 མི་ལ་དངོས་པོ་གཡར་ན་ཁོས་བུན་སྐྱེད་ལེན་ཞིང་མང་པོ་ལེན་པ་ཡིན་ན། མི་དེ་ལྟ་བུ་ནི་གསོན་པར་འགྱུར་རམ་ཞེ་ན། དེ་ནི་གསོན་པར་མི་འགྱུར་ཞིང་། ཁོས་ཞེན་ལོག་གི་ལས་འདི་ཐམས་ཅད་སྤྱད་པས་ཁོ་འཆི་བར་འགྱུར་ལ། ཁོའི་སྡིག་པ་རང་གི་སྟེང་དུ་འབབ་པར་འགྱུར། 14 དེ་ཡང་ཁོ་ལ་བུ་ཞིག་སྐྱེས་ཏེ། བུ་དེས་རང་གི་ཕ་ཡིས་སྤྱད་པའི་སྡིག་པ་ཐམས་ཅད་མཐོང་བ་དང་། ཁོས་དེ་རྣམས་མཐོང་ན་ཡང་དེ་བཞིན་དུ་མི་སྤྱོད་དེ། 15 ཁོས་རི་མགོར་མཆོད་རྫས་མི་ཟ་ཞིང་། མིག་གིས་ཡེས་ར་ཨེལ་ཁྱིམ་རྒྱུད་ཀྱི་སྐུ་འདྲ་རྣམས་ལ་རེ་ལྟོས་མི་བྱེད་ལ། རང་གི་ཁྱིམ་མཚེས་ཀྱི་ཆུང་མ་བཙོག་པར་མི་བྱེད་པ་དང་། 16 མི་སུ་ལའང་བརྙས་བཅོས་དང་གཉའ་གནོན་མི་བྱེད་ཅིང་། གཏའ་མ་གང་ཡང་མི་ལེན་པར། མི་ཡི་དངོས་ཟོག་མི་འཕྲོག་པའི་ཁར་བཀྲེས་ལྟོགས་ཀྱིས་མནར་བ་རྣམས་ལ་རང་གི་ཁ་ཟས་སྦྱིན་ཞིང་། གཅེར་བུ་རྣམས་ལ་གོས་བསྐོན་པ་དང་། 17 ཁོས་ལག་པ་བརྐྱངས་ནས་དཀའ་སྡུག་ཅན་ལ་བརྙས་བཅོས་དང་གཉའ་གནོན་མི་བྱེད་ཅིང་། མི་ལ་དངོས་པོ་གཡར་ན་ཁོས་བུན་སྐྱེད་མི་ལེན་ལ་མང་པོའང་མི་ལེན་པར། ཁོས་ངའི་སྒྲིག་སྲོལ་བསྲུངས་ནས་ངའི་སྒྲིག་ཁྲིམས་བརྩིས་ན། མི་དེ་ནི་རང་གི་ཕ་ཡི་སྡིག་པའི་རྐྱེན་གྱིས་མི་འཆི་བར་གསོན་པར་ངེས་སོ། ། 18 ཡང་དེའི་ཕ་ལ་མཚོན་ན། ཁོས་མི་གཞན་གྱི་དངོས་པོ་བཙན་གྱིས་བླངས་ཏེ་སྤུན་ཟླའི་དངོས་ཟོག་ཕྲོགས་པ་དང་། རང་གི་མི་རྣམས་ཀྱི་ནང་དུ་དོན་ངན་པ་སྤྱད་པས། ལྟོས་དང་། ཁོ་ནི་རང་གི་སྡིག་པའི་རྐྱེན་གྱིས་འཆི་བར་འགྱུར། 19 ཁྱོད་ཚོས་ད་དུང་བུ་ཡིས་རང་གི་ཕ་ཡི་སྡིག་པ་ཅི་ལ་མི་འཁུར་ཞེས་འདྲིའམ། གལ་ཏེ་བུ་ཡིས་དྲང་བདེན་དང་བདེན་པའི་དོན་རྣམས་སྤྱད་དེ། ངའི་སྒྲིག་ཁྲིམས་རྣམས་བསྲུངས་ནས་དེ་བཞིན་བྱས་ན་དེ་ངེས་པར་དུ་གསོན་པར་འགྱུར་རོ། ། 20 སྡིག་པ་བྱེད་པ་དེ་ཁོ་ན་འཆི་བར་འགྱུར་ཞིང་། བུ་ཡིས་རང་གི་ཕ་ཡི་སྡིག་པ་འཁུར་མི་དགོས་ལ། ཕ་ཡིས་ཀྱང་རང་གི་བུ་ཡི་སྡིག་པ་འཁུར་མི་དགོས་པར། དྲང་བདེན་ཅན་གྱི་དྲང་བདེན་ནི་ཁོ་རང་གི་སྟེང་དུ་འབབ་པར་འགྱུར་ལ། སྡིག་སྤྱོད་ཅན་གྱི་ངན་པ་དེ་ཡང་ཁོ་རང་གི་སྟེང་དུ་འབབ་པར་འགྱུར།

སྔར་ངན་པ་ཡིན་ཞིང་རྗེས་སུ་བཟང་པོར་གྱུར་ཚེ་གཙོ་བོས་འདས་ཟིན་གྱི་ངན་པར་མི་གཟིགས་པ།

21 ཇི་སྟེ་སྡིག་སྤྱོད་ཅན་ཞིག་གིས་འགྱོད་བཤགས་བྱས་ཏེ་རང་གིས་སྤྱད་པའི་སྡིག་པ་ཐམས་ཅད་དང་བྲལ་ནས། ངའི་སྒྲིག་ཁྲིམས་ཐམས་ཅད་གཟབ་ནན་ངང་བསྲུངས་པ་དང་། དྲང་བདེན་དང་བདེན་པའི་དོན་རྣམས་སྤྱད་ན་གསོན་ངེས་ཡིན་ལ་འཆི་བར་མི་འགྱུར་རོ། ། 22 ཡང་དེའི་ནག་ཉེས་བགྲང་བའི་རྒྱུ་མཚན་དུ། དེས་བྱས་པའི་སྡིག་པ་ཐམས་ཅད་ཀྱང་དྲན་པར་མི་བྱ་སྟེ། དེ་ནི་རང་གིས་སྤྱད་པའི་དྲང་བདེན་གྱི་དབང་གིས་གསོན་པར་འགྱུར། 23 སྡིག་སྤྱོད་ཅན་རང་གི་ལམ་ནང་འཆི་བར་ང་དགའ་བ་ཡིན་ནམ། ཁོ་རྣམས་རང་གིས་སྤྱོད་པའི་ལས་ནས་ཕྱིར་ལོག་སྟེ་གསོན་པར་གྱུར་ན་ང་མི་དགའ་འམ་ཞེས་གཙོ་བོ་ཡ་ཝཱེས་གསུངས་སོ། ། 24 ཇི་སྟེ་མི་དྲང་བདེན་ཞིག་གིས་རང་གི་དྲང་བདེན་དང་བྲལ་ནས་ངན་པ་སྤྱད་དེ། སྡིག་སྤྱོད་བཞིན་དུ་ཞེན་ལོག་གི་དོན་རྣམས་བྱས་ན། ཁོ་ནི་གསོན་པར་འགྱུར་རམ། ཁོས་སྤྱད་པའི་དྲང་བདེན་ཐམས་ཅད་དྲན་པར་མི་བྱ་ཞིང་། རང་གི་བློ་མི་དཀར་བའི་དོན་དང་ཁོས་སྤྱད་པའི་ནག་ཉེས་ཀྱི་དབང་གིས་ཁོ་ནི་འཆི་བར་འགྱུར་རོ། ། 25 ཁྱོད་ཚོས་ད་དུང་གཙོ་བོའི་མཛད་པ་དྲང་གཞག་མིན་ནོ་ཟེར། ཀྱེ་ཡེས་ར་ཨེལ་གྱི་ཁྱིམ་རྒྱུད་རྣམས། ཁྱོད་ཚོས་ཉོན་ཅིག ངས་སྤྱད་པ་གང་ཞིག་དྲང་བདེན་མ་ཡིན་ནམ། ཁྱོད་ཚོས་སྤྱད་པ་དྲང་བདེན་མ་ཡིན་པ་མིན་ནམ། 26 གལ་ཏེ་མི་དྲང་བདེན་ཞིག་གིས་རང་གི་དྲང་བདེན་དང་བྲལ་ཏེ་ངན་པ་སྤྱད་ན། ཁོ་ནི་དེའི་རྐྱེན་གྱིས་འཆི་བར་འགྱུར་ཞིང་། ཁོ་ནི་རང་གིས་སྤྱད་པའི་དྲང་བདེན་མ་ཡིན་པ་དེའི་རྐྱེན་གྱིས་འཆི་བར་འགྱུར། 27 ཡང་ཇི་སྟེ་སྡིག་སྤྱོད་ཅན་ཞིག་གིས་འགྱོད་བཤགས་བྱས་ཏེ་རང་གི་གདུག་པ་དང་བྲལ་ནས། དྲང་བདེན་དང་བདེན་པའི་དོན་རྣམས་སྤྱད་ན་དེས་རང་གི་ཚེ་སྲོག་སྐྱོབ་པར་འགྱུར་རོ། ། 28 གང་ལ་ཞེ་ན། ཁོས་བསམ་བློ་བཏང་རྗེས་རང་གི་སྤྱད་པའི་སྡིག་པ་ཐམས་ཅད་དང་བྲལ་བས། ཁོ་ནི་གསོན་པོར་ལུས་ཤིང་འཆི་བར་མི་འགྱུར་རོ། ། 29 ཡིན་ཡང་ཡེས་ར་ཨེལ་གྱི་ཁྱིམ་རྒྱུད་ཀྱིས་ད་དུང་གཙོ་བོའི་མཛད་པ་དྲང་གཞག་མིན་ནོ་ཟེར། ཀྱེ་ཡེས་ར་ཨེལ་གྱི་ཁྱིམ་རྒྱུད་རྣམས། ངས་སྤྱད་པ་གང་ཞིག་དྲང་བདེན་མ་ཡིན་ནམ། ཁྱོད་ཚོས་སྤྱད་པ་དྲང་བདེན་མ་ཡིན་པ་མིན་ནམ། 30 དེ་བས། ཀྱེ་ཡེས་ར་ཨེལ་གྱི་ཁྱིམ་རྒྱུད་རྣམས། ངས་ཁྱོད་ཚོ་རེ་རེས་སྤྱད་པའི་ལས་བཞིན་དུ་ཁྱོད་རྣམས་ལ་ཁྲིམས་ཐག་གཅོད་པར་བྱའོ། །སྡིག་པ་དེ་རང་གི་བཀག་རྡོ་རུ་མི་འགྱུར་བའི་ཆེད་དུ། ཁྱོད་ཚོས་འགྱོད་བཤགས་བྱོས་ལ་རང་གི་སྡིག་ཉེས་ཐམས་ཅད་དང་འབྲལ་བར་གྱིས་ཤིག་ཅེས་གཙོ་བོ་ཡ་ཝཱེས་གསུངས། 31 ཁྱོད་ཚོས་རང་གིས་སྤྱད་པའི་སྡིག་པ་ཐམས་ཅད་དོར་ནས། རང་གི་ཆེད་དུ་སེམས་གསར་པ་དང་སེམས་ཉིད་གསར་པ་ཞིག་བསྐྱེད་དགོས། ཀྱེ་ཡེས་ར་ཨེལ་གྱི་ཁྱིམ་རྒྱུད་རྣམས། ཁྱོད་རྣམས་འཆི་དགོས་དོན་ཅི་ཡོད་དམ། 32 སུ་ཞིག་འཆི་བར་གྱུར་ཡང་ང་མི་དགའ་བས། ཁྱོད་རྣམས་ཀྱིས་འགྱོད་བཤགས་བྱོས་དང་གསོན་པར་འགྱུར་ཞེས་གཙོ་བོ་ཡ་ཝཱེས་གསུངས་སོ། །

ལེའུ་བཅུ་དགུ་པ།

ཡེས་ར་ཨེལ་གྱི་རྒྱལ་པོ་རྣམས་ལ་བྲིས་པའི་སྐྱོ་གླུ།

1 ཁྱོད་ཀྱིས་ཡེས་ར་ཨེལ་གྱི་རྒྱལ་པོ་རྣམས་ཀྱི་ཆེད་དུ་སྐྱོ་གླུ་ཞིག་བརྩམས་ནས་འདི་ལྟར། 2 ཁྱོད་ཀྱི་མ་ནི་སུ་ཡིན་ནམ། །སེང་ཁྱུའི་ནང་གི་མོ་སེང་ཡིན། །སེང་གེ་དར་མའི་ཁྱུ་རུ་ཉལ། །རང་གི་སེང་ཕྲུག་བསྐྱངས་པ་འོ། ། 3 སེང་ཕྲུག་རྣམས་ལས་གཅིག་བསྐྱངས་ཏེ། །སེང་གེ་དར་མའི་གྲས་སུ་ཚུད། །བརྔོན་པའི་ཤ་རྣམས་དབྲལ་བ་བསླབ། །མི་རྣམས་ཟ་མཁན་ཞིག་ཏུ་གྱུར། ། 4 མི་རིགས་ཀུན་གྱིས་དེ་ཐོས་ནས། །ཁོ་ཚོའི་ས་དོང་ནང་དུ་བཅུག །ཁོ་ཚོས་དེ་ནི་ལྕགས་ཀྱུ་ཡིས། །ཨེ་ཅིབ་ཡུལ་དུ་ཁྲིད་ཕྱིན་ཏོ། ། 5 མོ་སེང་གིས་ནི་བསྒུགས་བསྒུགས་ཀྱང་། །རང་གི་རེ་བ་ཟད་པས་ན། །སེང་ཕྲུག་རྣམས་ལས་ཡང་གཅིག་བླངས། །སེང་གེ་དར་མ་ཞིག་ཏུ་ཆགས། ། 6 དེ་ནི་སེང་ཁྱུ་ཁྲོད་དུ་རྒྱུ། །སེང་གེ་དར་མ་ཞིག་ཏུ་གྱུར། །དེས་ཀྱང་བརྔོན་ཤ་དབྲལ་བ་བསླབ། །མི་རྣམས་ཟ་མཁན་ཞིག་ཏུ་གྱུར། ། 7 དེ་ཡིས་ཁོ་ཚོའི་མཁར་རྣམས་བཤིགས། །ཁོ་ཚོའི་གྲོང་ཁྱེར་སྟོངས་སུ་བཅུག །ཡང་དེས་བཏོན་པའི་ང་རོ་ཡིས། །ས་གཞི་དང་ནི་དེའི་ནང་དུ། །གནས་པ་ཡོད་དོ་འཇིགས་པར་གྱུར། ། 8 དེ་ནས་ཕྱོགས་བཞིའི་མི་རིགས་ཐམས་ཅད་པོ། །ཡུལ་ཕྱོགས་ཁག་ནས་དེ་ལ་རྒོལ་དུ་འོངས། །ཁོ་ཚོའི་དྲ་རྒྱ་དེ་ཡི་སྟེང་དུ་འཕངས། །དེ་ནི་ཁོ་ཚོའི་ས་དོང་ནང་དུ་བཅུག ། 9 ཁོ་ཚོས་དེ་ནི་ལྕགས་ཁྲའི་ནང་བཅུག་ནས། །ལྕགས་ཀྱུས་པཱ་པེལ་ལོན་གྱི་རྒྱལ་པོའི་དྲུང་། །ཁྱེར་ཏེ་བཙོན་ཁང་ནང་དུ་བཅུག་པ་དང་། །དེ་ཡི་ང་རོ་ཡེས་ར་ཨེལ་གྱི་ནི། །རི་བོ་རྣམས་སུ་སླར་ཡང་ཐོས་མ་གྱུར། །

རྒུན་འབྲུམ་ཤིང་ཕྱུང་བའི་དཔེ།

10 ཁྱོད་ཀྱི་མ་ནི་རྒུན་འབྲུམ་ར་བ་ཡི། །རྒུན་འབྲུམ་ལྗོན་ཤིང་ཞིག་དང་འདྲ་བ་ཡིན། །དེ་ནི་ཆུ་བོའི་འགྲམ་དུ་བཙུགས་ཡོད་ཅིང་། །ཆུ་རྒྱུན་མོད་པས་འབྲས་བུ་རབ་ཏུ་སྨིན། །ཡལ་འདབ་ཀྱང་ནི་ཤིན་ཏུ་རྒྱས་པ་འོ། ། 11 ལྗོན་ཤིང་དེ་ལ་ཡལ་ག་སྦོམ་པོ་ལྡན། །དབང་སྒྱུར་རྣམས་ཀྱི་ཁྲིམས་དབྱུག་བྱས་ཆོག་གོ །ལྗོན་ཤིང་དེ་ནི་ཤིན་ཏུ་མཐོ་བས་ན། །ཡལ་འདབ་རྒྱས་པའི་ལྗོན་ཤིང་གཞན་ལས་མཐོ། །ཤིན་ཏུ་མཐོ་ཞིང་ཡལ་འདབ་རྒྱས་པས་ན། །རྒྱང་རིང་ཡུལ་ནས་མིག་གིས་མཐོང་ཐུབ་བོ། ། 12 ཡིན་ཡང་དཀོན་མཆོག་ཡ་ཝཱེའི་ཐུགས་ཁྲོའི་ཕྱིར། །རྒུན་འབྲུམ་ཤིང་དེ་ཕྱུང་ནས་ས་རུ་གཡུགས། །ཤར་རླུང་གཡུགས་ནས་དེ་ཡི་ཤིང་ཏོག་རྣམས། །སྐམ་དུ་བཅུག་ནས་ས་རུ་གཏོར་བ་དང་། །ཡལ་ག་སྦོམ་པོ་དག་ཀྱང་སྐམ་གྱུར་ནས། །མེ་ཡིས་དེ་རྣམས་ཁྱུར་མིད་བཏང་བ་འོ། ། 13 ད་ལྟ་དེ་ནི་ཆུ་མེད་སྐམ་ས་དང་། །དབེན་སྟོང་ཡུལ་དུ་བཙུགས་པ་ཡིན་ལགས་ཤིང་། ། 14 ཡལ་ག་རྣམས་ཀྱི་གཅིག་ལས་མེ་བྱུང་སྟེ། །དེ་ཡི་ཤིང་འབྲས་ཁྱུར་མིད་བཏང་བ་དང་། །ལྗོན་ཤིང་སྟེང་དུ་ཡལ་ག་སྦོམ་པོ་མེད། །ཅེས་སྨྲོས་ཤིག འདི་ནི་སྐྱོ་གླུ་ཞིག་སྟེ་ཤིན་ཏུ་རྒྱུགས་ཆེ་བའི་སྐྱོ་གླུ་ཞིག་གོ །

ལེའུ་ཉི་ཤུ་པ།

ཡེས་ར་ཨེལ་པ་རྣམས་ཨེ་ཅིབ་ཡུལ་དུ་ཡོད་དུས་ཀྱི་སྡིག་སྤྱོད།

1 དེ་ཡང་ལོ་བདུན་པའི་ཟླ་ལྔ་པའི་ཚེས་བཅུ་ཉིན། ཡེས་ར་ཨེལ་གྱི་རྒན་པོ་འགའ་ཤས་དཀོན་མཆོག་ཡ་ཝཱེར་ཐུགས་བརྟག་ཞུ་བར་འོངས་ཏེ། ཁོ་རྣམས་ངའི་མདུན་དུ་བསྡད་པ་ན། 2 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 3 ཀྱེ་མིའི་བུ། ཁྱོད་ཀྱིས་ཡེས་ར་ཨེལ་གྱི་རྒན་པོ་རྣམས་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཁྱོད་ཚོ་འོངས་ནས་ང་ལ་ཐུགས་བརྟག་ཞུའམ། བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། ངས་ཁྱོད་ཚོར་ང་ལ་ཐུགས་བརྟག་ཞུ་རུ་མི་འཇུག་གོ་གསུངས་ཞེས་པའོ་ཞེས་གཙོ་བོ་ཡ་ཝཱེས་གསུངས་སོ། ། 4 ཀྱེ་མིའི་བུ། ཁྱོད་ཀྱིས་ཁོ་རྣམས་ལ་འདྲི་གཅོད་བྱེད་དམ། ཁོ་རྣམས་ལ་འདྲི་གཅོད་བྱེད་དམ། །ཁྱོད་ཀྱིས་དེ་དག་གི་མེས་པོ་རྣམས་ཀྱིས་སྤྱད་པའི་ཞེན་ལོག་གི་དོན་རྣམས་ཁོ་ཚོར་རྟོགས་སུ་འཇུག་དགོས་ལ། 5 ཡང་དེ་རྣམས་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། བདག་གིས་ཡེས་ར་ཨེལ་འདེམས་པའི་དུས་སུ། བདག་གིས་ཡ་ཀོབ་ཁྱིམ་རྒྱུད་ཀྱི་ཕྱོགས་སུ་ལག་པ་བརྐྱངས་ཏེ་མནའ་བསྐྱལ་བ་དང་། ཡང་ཨེ་ཅིབ་ཡུལ་དུ་ཁོ་རྣམས་ལ་རང་ཉིད་མངོན་པར་བྱས་ནས། བདག་གིས་དེ་དག་གི་ཕྱོགས་སུ་ལག་པ་བརྐྱངས་ནས་མནའ་བསྐྱལ་ཏེ་འདི་སྐད་དུ། བདག་ནི་ཁྱོད་རྣམས་ཀྱི་དཀོན་མཆོག་ཡ་ཝཱེ་ཡིན་ཞེས་སྨྲས་སོ། ། 6 ཉིན་མོ་དེར་བདག་གིས་དེ་དག་གི་ཕྱོགས་སུ་ལག་པ་བརྐྱངས་ནས་ཁོ་ཚོ་ཨེ་ཅིབ་ཡུལ་ནས་ཕྱི་རུ་ཁྲིད་དེ། ངས་དེ་དག་གི་ཆེད་དུ་བདམས་པའི་འོ་མ་དང་སྦྲང་རྩི་བཞུར་བའི་གནས་ཏེ། ཡུལ་ཁམས་ཀུན་ལས་ཆེས་གཟི་དཔལ་འབར་བའི་གནས་སུ་འོང་བར་མནའ་བསྐྱལ་བའོ། ། 7 ངས་དེ་དག་ལ་འདི་སྐད་དུ། ཁྱོད་ཚོ་རེ་རེས་ཁྱོད་ཚོའི་མིག་ནང་གི་སྐུ་འདྲ་ཞེན་ལོག་ཅན་དེ་རྣམས་དོར་ཞིག་དང་། ཨེ་ཅིབ་ཀྱི་སྐུ་འདྲའི་རྐྱེན་གྱིས་རང་ཉིད་བཙོག་པར་མི་བཟོ་བར་གྱིས། བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་ཞེས་སྨྲས་ཀྱང་། 8 དེ་དག་གིས་ང་ལ་ངོ་ལོག་བྱས་ནས་ང་ལ་མི་མཉན་པར། ཁོ་ཚོ་རེ་རེས་རང་གི་མིག་ནང་གི་སྐུ་འདྲ་ཞེན་ལོག་ཅན་རྣམས་མ་དོར་ཞིང་། ཨེ་ཅིབ་ཀྱི་སྐུ་འདྲ་རྣམས་དང་མ་བྲལ་བས། དུས་དེར་ངས་འདི་སྐད་དུ། ངས་རང་གི་ཁོང་ཁྲོ་ཆེན་པོ་དེ་དག་གི་སྟེང་དུ་ལྡུག་པར་བྱ་སྟེ། ཨེ་ཅིབ་ཡུལ་དུ་ངས་དེ་དག་གི་སྟེང་དུ་རང་གི་ཁོང་ཁྲོ་ཡོངས་སུ་ལྡུག་དགོས་ཞེས་སྨྲས་པའོ། ། 9 ཡིན་ཡང་དེ་དག་བྱེས་སུ་སྡོད་པའི་མི་ཀུན་གྱི་མིག་ནང་དུ་ངའི་མཚན་སྙན་མི་བརླག་པའི་ཆེད་དུ། ངའི་རང་གི་མིང་གི་ཕྱིར་དེ་ལྟར་མ་བྱས་པར། ངས་དེ་དག་ཨེ་ཅིབ་ཡུལ་ནས་ཕྱི་རུ་ཁྲིད་འོངས་ཏེ། མི་ཀུན་གྱི་མདུན་དུ་ཁོ་ཚོར་མངོན་པར་གྱུར་ཏོ། །

དབེན་སྟོང་ཡུལ་གྱི་སྡིག་སྤྱོད།

10 དེ་བཞིན་བདག་གིས་ཁོ་ཚོ་ཨེ་ཅིབ་ཡུལ་ནས་ཕྱི་རུ་ཁྲིད་དེ་དབེན་སྟོང་དུ་སླེབས་པ་དང་། 11 བདག་གིས་རང་གི་སྒྲིག་ཁྲིམས་ཁོ་ཚོར་གནང་ཞིང་། རང་གི་སྒྲིག་སྲོལ་ཁོ་ཚོར་བསྟན་པ་དང་། མི་ཡིས་དེ་རྣམས་བསྲུངས་ན་དེའི་རྐྱེན་གྱིས་གསོན་པར་འགྱུར་རོ། ། 12 ཡང་བདག་གིས་རང་གི་ངལ་གསོ་བའི་ཉིན་མོ་ཁོ་ཚོར་གནང་སྟེ། ང་དང་ཁོ་ཚོའི་བར་གྱི་བདེན་དཔང་དུ་བྱས་ནས། བདག་ནི་ཁོ་ཚོ་དམ་པར་བྱེད་མཁན་ཡ་ཝཱེ་ཡིན་པ་རྟོགས་སུ་བཅུག་གོ ། 13 ཡིན་ནའང་ཡེས་ར་ཨེལ་གྱི་ཁྱིམ་རྒྱུད་ཀྱིས་དབེན་སྟོང་དུ་བདག་ལ་ངོ་ལོག་བྱས་ཏེ་བདག་གི་སྒྲིག་ཁྲིམས་མ་བརྩིས་ལ། བདག་གི་སྒྲིག་སྲོལ་ཡང་དོར་བས། ༼གལ་ཏེ་མི་ཡིས་དེ་རྣམས་བསྲུངས་ན་གསོན་པར་ངེས་སོ། །༽ བདག་གི་ངལ་གསོ་བའི་ཉིན་མོ་ཁྱད་དུ་བསད་པའོ། །དུས་དེར་ངས་རང་གི་ཁོང་ཁྲོ་ཆེན་པོ་དེ་ཁོ་ཚོའི་སྟེང་དུ་བླུགས་ནས་དེ་རྣམས་དབེན་སྟོང་ཡུལ་དུ་མེད་པར་བཟོ་དགོས་ཞེས་སྨྲས་ནའང་། 14 དེ་དག་བྱེས་སུ་སྡོད་པའི་མི་རིགས་ཀུན་གྱི་མིག་ནང་དུ་ངའི་མཚན་སྙན་མི་བརླག་པའི་ཆེད་དུ། ངས་རང་གི་མིང་གི་ཕྱིར་དེ་ལྟར་མ་བྱས། སྔར་བདག་གིས་ཁོ་ཚོའི་མིག་མདུན་ནས་ཡེས་ར་ཨེལ་པ་རྣམས་ཕྱི་རུ་ཁྲིད་འོངས་པ་ཡིན། 15 ངས་དེ་དག་ལ་གནང་བའི་འོ་མ་དང་སྦྲང་རྩི་བཞུར་བའི་གནས་ཏེ། ཡུལ་ཁམས་ཀུན་ལས་ཆེས་གཟི་དཔལ་འབར་བའི་གནས་སུ་ཁོ་རྣམས་འཁྲིད་པར་མི་བྱའོ་ཞེས་དབེན་སྟོང་ཡུལ་དུ་ངས་དེ་དག་གི་ཕྱོགས་སུ་ལག་པ་བརྐྱངས་ནས་མནའ་བསྐྱལ་བའོ། ། 16 གང་ལ་ཞེ་ན། དེ་དག་གིས་བདག་གི་སྒྲིག་སྲོལ་དོར་བ་དང་བདག་གི་སྒྲིག་ཁྲིམས་མ་བརྩིས་པར། བདག་གི་ངལ་གསོ་བའི་ཉིན་མོ་ཡང་ཁྱད་དུ་བསད་ནས། དེ་དག་གི་སེམས་ནི་རང་གི་སྐུ་འདྲའི་རྗེས་སུ་འབྲངས་སོ། ། 17 དེ་འདྲ་ཡིན་ཡང་། ངས་ད་དུང་དེ་དག་ལ་ལྟ་སྐྱོང་བྱས་ནས་དེ་དག་མེད་པར་མ་བྱས་ཏེ། དབེན་སྟོང་ཡུལ་དུ་དེ་དག་རྩ་མེད་དུ་མ་བཏང་ངོ་། ། 18 དབེན་སྟོང་ཡུལ་དུ་ངས་དེ་དག་གི་བུ་དང་བུ་མོ་རྣམས་ལ་འདི་སྐད་དུ། ཁྱོད་ཚོའི་མེས་པོ་རྣམས་ཀྱི་སྒྲིག་ཁྲིམས་རྣམས་མ་བརྩི་ཞིག ཁོ་ཚོའི་སྒྲིག་སྲོལ་ཡང་བསྲུང་བར་མ་བྱེད། ཁོ་ཚོའི་སྐུ་འདྲ་རྣམས་ཀྱི་རྐྱེན་གྱིས་རང་ཉིད་བཙོག་པར་མ་བཟོ། 19 བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་པས། ཁྱོད་རྣམས་ཀྱིས་བདག་གི་སྒྲིག་ཁྲིམས་རྩིས་ཤིག བདག་གི་སྒྲིག་སྲོལ་བསྲུངས་ནས་དེ་བཞིན་སྤྱོད་ཅིག 20 ཁྱོད་ཚོས་བདག་གི་ངལ་གསོ་བའི་ཉིན་མོ་དམ་པར་བརྩིས་ནས། ང་དང་ཁྱོད་ཚོའི་བར་གྱི་བདེན་དཔང་དུ་བྱས་ཏེ་བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་པ་ཤེས་པར་གྱིས་ཞེས་སྨྲས་ནའང་། 21 ཁོ་ཚོའི་བུ་དང་བུ་མོ་རྣམས་ཀྱིས་བདག་ལ་ངོ་ལོག་བྱས་ཏེ་བདག་གི་སྒྲིག་ཁྲིམས་མ་བརྩིས་ལ། བདག་གི་སྒྲིག་སྲོལ་རྣམས་བསྲུངས་ནས་དེ་བཞིན་མ་བྱས་པས། ༼གལ་ཏེ་མི་ཡིས་སྒྲིག་ཁྲིམས་དང་སྒྲིག་སྲོལ་དེ་རྣམས་བསྲུངས་པ་ཡིན་ན་དེའི་རྐྱེན་གྱིས་གསོན་པར་ངེས་སོ། །༽ བདག་གི་ངལ་གསོ་བའི་ཉིན་མོ་ཁྱད་དུ་བསད་པའོ། །དུས་དེར་བདག་གིས་རང་གི་ཁོང་ཁྲོ་ཆེན་པོ་དེ་ཁོ་ཚོའི་སྟེང་དུ་བླུགས་ནས། དབེན་སྟོང་ཡུལ་དུ་དེ་དག་གི་སྟེང་དུ་རང་གི་ཁོང་ཁྲོ་ཡོངས་སུ་ལྡུག་དགོས་ཞེས་སྨྲས་ནའང་། 22 དེ་དག་བྱེས་སུ་སྡོད་སའི་མི་རིགས་ཀུན་གྱི་མིག་ནང་དུ་ངའི་མཚན་སྙན་མི་བརླག་པའི་ཆེད་དུ། བདག་གིས་རང་གི་མིང་གི་ཕྱིར་ལག་པ་བསྐུམས་ནས་དེ་ལྟར་མ་བྱས། སྔར་བདག་གིས་ཁོ་ཚོའི་མིག་མདུན་ནས་ཡེས་ར་ཨེལ་པ་རྣམས་ཕྱི་རུ་ཁྲིད་འོངས་པ་ཡིན། 23 དེ་རྣམས་ཡུལ་ཁམས་ཀུན་ཏུ་གཏོར་ཞིང་། མི་རིགས་ཀུན་གྱི་ནང་དུ་གཏོར་བར་བྱའོ་ཞེས་ངས་དབེན་སྟོང་ཡུལ་དུ་དེ་དག་གི་ཕྱོགས་སུ་ལག་པ་བརྐྱངས་ནས་མནའ་བསྐྱལ་བ་ཡིན། 24 གང་ལ་ཞེ་ན། དེ་དག་གིས་ངའི་སྒྲིག་སྲོལ་མ་བརྩིས་ཤིང་། ངའི་ཁྲིམས་སྲོལ་རྣམས་དོར་ཏེ། ངའི་ངལ་གསོ་བའི་ཉིན་མོ་ཡང་ཁྱད་དུ་བསད་ནས། དེ་དག་གི་མིག་གིས་རང་གི་མེས་པོ་རྣམས་ཀྱི་སྐུ་འདྲ་དག་ལ་རེ་ལྟོས་བཅངས་པའོ། ། 25 དེའི་ཕྱིར་ངས་ཀྱང་བཟང་པོ་མིན་པའི་ཁྲིམས་སྲོལ་དང་དེར་བརྟེན་ནས་འཚོ་བར་མི་འགྱུར་བའི་སྒྲིག་སྲོལ་རྣམས་ཁོ་ཚོར་གནང་བ་ཡིན། 26 དེ་དག་གིས་སྐྱེས་འགོ་ཐམས་ཅད་མེར་བསྲེགས་ནས་མཆོད་རྫས་སུ་ཕུལ་བས་ན། ངས་དེ་དག་ལ་རང་ཉིད་བཙོག་པར་བཟོ་རུ་བཅུག་པ་སྟེ། དེ་རྣམས་འཇིགས་སྣང་སྐྱེས་ནས་བདག་ནི་ཡ་ཝཱེ་ཡིན་པ་རྟོགས་པའི་ཕྱིར་ཡིན་གསུངས་ཞེས་པའོ། །

ཀ་ན་ཨན་གྱི་སྡིག་སྤྱོད།

27 ཀྱེ་མིའི་བུ། དེའི་ཕྱིར་ཁྱོད་ཀྱིས་ཡེས་ར་ཨེལ་གྱི་ཁྱིམ་རྒྱུད་རྣམས་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཁྱོད་ཚོའི་མེས་པོ་རྣམས་ཀྱིས་ང་ལ་བློ་མི་དཀར་བའི་དོན་འདིའི་སྟེང་ནས་ང་རང་ཁྱད་དུ་བསད་པའོ། ། 28 ངས་དེ་དག་གི་ཕྱོགས་སུ་ལག་པ་བརྐྱངས་ནས་དེ་དག་ལ་གནང་བར་མནའ་བསྐྱལ་བའི་གནས་དེ་རུ་ཁོ་ཚོ་ཁྲིད་ནའང་། ཁོ་ཚོས་རི་སྒང་རྣམས་དང་ནགས་ཚལ་སྟུག་པོ་དག་མཐོང་སྟེ། གནས་དེ་ནས་མཆོད་པ་ཕུལ་ཏེ། ངའི་གནས་དེ་རུ་ང་ལ་ཁོང་ཁྲོ་སློང་བའི་མཆོད་པ་རྣམས་དེར་ཕུལ་ཞིང་། དྲི་ཞིམ་གྱི་མཆོད་པ་དང་བཅས་རང་གི་སྐྱེམས་མཆོད་ཀྱང་ཕུལ་ཏོ་ཞེས་གསུངས་ཞེས་པའོ། ། 29 དེ་ནས་ངས་དེ་དག་ལ། ཁྱོད་ཅག་སོང་བའི་མཐོ་གླིང་དེ་གནས་ཅི་ཡིན་ཞེས་དྲིས་པ་དང་། ད་ལྟའི་བར་དུ་མཐོ་གླིང་དེའི་མིང་ལ་པ་མཱ་ཞེས་ཟེར་རོ། ། 30 དེའི་ཕྱིར་ཁྱོད་ཀྱིས་ཡེས་ར་ཨེལ་གྱི་ཁྱིམ་རྒྱུད་རྣམས་ལ་འདི་ལྟར། གཙོ་བོ་ཡ་ཝཱེས་འདི་སྐད་དུ། ཁྱོད་ཚོས་ད་དུང་རང་གི་ཕ་མེས་རྣམས་ཀྱིས་སྤྱད་པ་བཞིན་དུ་རང་ཉིད་བཙོག་པར་བཟོས་ཏེ། དེ་དག་གི་ཞེན་ཁ་ལོག་པའི་སྐུ་འདྲའི་རྗེས་སུ་འབྲངས་ནས་ལོག་གཡེམ་བྱེད་དམ། 31 ཁྱོད་ཚོས་མཆོད་པ་ཕུལ་ནས་རང་གི་བུ་རྣམས་མེར་བསྲེགས་ཏེ། ཁྱོད་ཚོའི་སྐུ་འདྲ་ཐམས་ཅད་ཀྱིས་དེ་རིང་བར་དུ་རང་ཉིད་བཙོག་པར་བཟོས་པས། ཀྱེ་ཡེས་ར་ཨེལ་གྱི་ཁྱིམ་རྒྱུད། ངས་ཅི་ལྟར་ཁྱོད་ཚོར་ང་ནས་ཐུགས་བརྟག་ཞུ་བར་འཇུག་གམ། བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། ངས་ཁྱོད་ཚོར་ང་ལ་ཐུགས་བརྟག་ཞུ་རུ་མི་འཇུག་གོ་ཞེས་གཙོ་བོ་ཡ་ཝཱེས་གསུངས་པའོ། ། 32 ཁྱོད་ཚོ་ན་རེ། ངེད་རྣམས་ཀྱིས་མི་རིགས་ཀུན་གྱི་མི་ཐམས་ཅད་དང་། རྒྱལ་ཁམས་ཁག་གི་མི་རིགས་སོ་སོ་བཞིན་དུ་ཤིང་དང་རྡོ་ལ་སྲི་ཞུ་བསྒྲུབ་བོ་ཟེར་ཞིང་། ཁྱོད་ཚོའི་བསམ་དོན་འདི་རྩ་བ་ནས་འགྲུབ་པར་མི་འགྱུར་རོ། །

རང་ཡུལ་དུ་ཕྱིར་ལོག་པའི་ཞལ་བཞེས།

33 བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན་ཏེ། ངས་ནུས་མཐུ་ཆེན་པོའི་ཕྱག་དང་ཕྱི་རུ་བརྐྱངས་པའི་དཔུང་པ། རབ་ཏུ་འབར་བའི་ཁོང་ཁྲོ་བཅས་ཀྱིས་ཁྱོད་རྣམས་དབང་དུ་བསྒྱུར་རོ་ཞེས་གཙོ་བོ་ཡ་ཝཱེས་གསུངས། 34 ངས་ནུས་མཐུ་ཆེན་པོའི་ཕྱག་དང་ཕྱི་རུ་བརྐྱངས་པའི་དཔུང་པ། རབ་ཏུ་འབར་བའི་ཁོང་ཁྲོ་བཅས་ཀྱིས་ཁྱོད་རྣམས་ངེས་པར་དུ་མི་རིགས་ཀུན་གྱི་ཁྲོད་ནས་ཁྲིད་འོང་ཞིང་། ཁྱོད་རྣམས་ཁ་འཐོར་དུ་ཕྱིན་པའི་ཡུལ་སོ་སོ་ནས་ཚུར་བསྡུ་བར་འགྱུར། 35 ངས་ཁྱོད་རྣམས་མི་སོ་སོའི་མི་མེད་ལུང་སྟོང་དུ་ཁྲིད་ནས། གནས་དེར་ངས་ཁྱོད་རྣམས་ལ་ཁ་རི་ཁ་ཐུག་ཏུ་ཁྲིམས་གཅོད་ཅིང་། 36 ངས་ཇི་ལྟར་ཨེ་ཅིབ་ཡུལ་གྱི་དབེན་སྟོང་ནས་ཁྱོད་ཅག་གི་མེས་པོ་རྣམས་ལ་ཁྲིམས་བཅད་པ་ཡིན་ན། ཁྱོད་ཅག་ལའང་དེ་ལྟར་ཁྲིམས་གཅོད་པར་འགྱུར་ཞེས་གཙོ་བོ་ཡ་ཝཱེས་གསུངས་སོ། ། 37 ཡང་ངས་ཁྱོད་རྣམས་རྫི་བོའི་དབྱུག་པའི་འོག་ནས་འགྲོ་བར་བྱ་ཞིང་། ཁྱོད་རྣམས་ཁ་ཆད་ཀྱི་ནང་དུ་འཇུག་པར་འགྱུར་ལ། 38 ངས་ཁྱོད་ཅག་གི་ཁྲོད་ནས་ང་ལ་ངོ་ལོག་བྱེད་མཁན་དང་ང་དང་འགལ་བ་རྣམས་མེད་པར་བཟོ་སྟེ། ངས་དེ་རྣམས་བྱེས་སུ་སྡོད་པའི་ཡུལ་ནས་ཁྲིད་འོངས་ནའང་དེ་དག་ཡེས་ར་ཨེལ་གྱི་ཡུལ་དུ་འཇུག་པར་མི་འགྱུར་རོ། །དེ་ནས་ཁྱོད་ཅག་གིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ། ། 39 ཡེས་ར་ཨེལ་གྱི་ཁྱིམ་རྒྱུད་ཁྱོད་ལ་གཙོ་བོ་ཡ་ཝཱེས་འདི་སྐད་དུ། ཁྱོད་རྣམས་རེ་རེ་སོང་ནས་རང་གི་སྐུ་འདྲར་ཞབས་ཏོག་སྒྲུབས་ཤིག་དང་། ཡིན་ནའང་མ་འོངས་པར་ཁྱོད་ཚོས་ང་ལ་མཉན་ངེས་ཡིན་ཏེ། ཁྱོད་རྣམས་ཀྱི་མཆོད་རྫས་དང་སྐུ་འདྲ་ཡིས་ངའི་མཚན་དམ་པ་དེ་ཡང་བསྐྱར་ཁྱད་དུ་གསོད་པར་མི་བྱའོ། ། 40 གང་ལ་ཞེ་ན། ངའི་རི་བོ་དམ་པ་སྟེ་ཡེས་ར་ཨེལ་གྱི་རི་མཐོན་པོ་རུ། ཡེས་ར་ཨེལ་གྱི་ཁྱིམ་རྒྱུད་ཐམས་ཅད་ཀྱིས་གནས་དེ་རུ་ང་ལ་ཞབས་ཏོག་བསྒྲུབ་པར་འགྱུར་ཞིང་། གནས་དེ་རུ་ངས་ཁོ་ཚོ་དང་ལེན་བྱེད་ཅིང་། གནས་དེར་ཁྱོད་ཅག་གི་འདེགས་མཆོད་དང་ཐོག་ཕུད་དང་། རྫས་དམ་པ་ཐམས་ཅད་བཅས་ངས་ལེན་པར་བྱའོ་ཞེས་གཙོ་བོ་ཡ་ཝཱེས་གསུངས་སོ། ། 41 ངས་ཁྱོད་རྣམས་མི་རྣམས་ཀྱི་ཁྲོད་ནས་འདོན་ཞིང་ཁྱོད་རྣམས་ཁ་འཐོར་ཏུ་ཕྱིན་པའི་ཡུལ་ཀུན་ནས་བསྡུ་བའི་ཚེ། དྲི་ཞིམ་གྱི་མཆོད་པ་དང་ལེན་བྱེད་པ་བཞིན་དུ་ངས་ཁྱོད་རྣམས་དང་ལེན་བྱེད་པར་འགྱུར་ཏེ། མི་རིགས་ཀུན་གྱི་མདུན་དུ། ཁྱོད་རྣམས་ཀྱི་ཁྲོད་ནས་ང་རང་དམ་པར་མངོན་ནོ། ། 42 ཡང་ངས་ཁྱོད་རྣམས་ཡེས་ར་ཨེལ་གྱི་ཡུལ་ཏེ། སྔར་ངས་ཁྱོད་ཚོའི་ཕ་མེས་རྣམས་ལ་གནང་བར་ལག་པ་བརྐྱངས་ནས་མནའ་བསྐྱལ་བའི་ཡུལ་དུ་ཁྱོད་ཅག་ཁྲིད་ན། ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ། ། 43 ཡུལ་དེ་རུ་ཁྱོད་ཚོས་རང་ཉིད་བཙོག་པར་བཟོས་པའི་བྱ་བ་སྤྱོད་པ་ཐམས་ཅད་དྲན་པར་འགྱུར་ཞིང་། ཡང་རང་གིས་སྤྱད་པའི་དོན་ངན་པ་ཐམས་ཅད་ཀྱི་རྐྱེན་གྱིས་ཁྱོད་རྣམས་རང་ལ་ཞེན་ཁ་ལོག་པར་འགྱུར་རོ། ། 44 ཀྱེ་ཡེས་ར་ཨེལ་གྱི་ཁྱིམ་རྒྱུད་རྣམས། བདག་གིས་རང་གི་མཚན་དམ་པའི་ཆེད་དུ། ཁྱོད་ཚོའི་སྤྱོད་ངན་དང་ངན་རུལ་དུ་གྱུར་པའི་བྱ་སྤྱོད་བཞིན་དུ་ཁྱོད་རྣམས་ལ་བྱས་མེད། དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་པའོ་ཞེས་གཙོ་བོ་ཡ་ཝཱེས་གསུངས་སོ། ། 45 ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 46 ཀྱེ་མིའི་བུ། རང་གི་གདོང་ནེ་གུབ་ཡུལ་དུ་འཁོར་ནས་ལྷོ་ཕྱོགས་སུ་ནེ་གུབ་ཡུལ་གྱི་ཐང་གི་ནགས་ཚལ་ལ་རྒོལ་བའི་ལུང་སྟོན་པར་གྱིས་ཤིག 47 ནེ་གུབ་ཡུལ་གྱི་ནགས་ཚལ་ལ་འདི་ལྟར། ཁྱོད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་དང་། གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཁྱོད་ཀྱི་ནང་དུ་མེ་སྦར་ཞིང་། ཁྱོད་ཀྱི་ནང་དུ་ཡོད་པའི་ལྗོན་ཤིང་སྔོན་པོ་ཐམས་ཅད་དང་ཤིང་སྡོང་སྐམ་པོ་ཐམས་ཅད་ཁྱུར་མིད་གཏོང་བར་བྱ་སྟེ། མེ་ལྕེ་དྲག་པོ་དེ་ཞི་བར་མི་འགྱུར་ལ། བྱང་ནས་ལྷོ་ཡི་བར་དུ་ཡོངས་སུ་འཚིག་པར་འགྱུར། 48 དེ་ནས་མི་ཐམས་ཅད་ཀྱིས་ང་ཡ་ཝཱེས་མེ་དེ་སྦར་བ་མཐོང་བར་འགྱུར་ཞིང་། མེ་དེ་ཞི་བར་མི་འགྱུར་གསུངས་ཞེས་ལུང་སྟོན་ཅིག་ཅེས་གསུངས་པ་ལ། 49 ངས་འདི་ལྟར། ཀྱི་ཧུད། གཙོ་བོ་ཡ་ཝཱེ་ལགས། མི་ཐམས་ཅད་ཀྱིས་ང་བསྟན་ནས་མི་འདིས་གཏམ་དཔེ་བཤད་པ་མ་ཡིན་ནམ་ཟེར་རོ་ཞེས་ཞུས་པའོ། །

ལེའུ་ཉེར་གཅིག་པ།

ཡ་ཝཱེའི་རལ་གྲི།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཡེ་རུ་སཱ་ལེམ་གྱི་ཕྱོགས་སུ་འཁོར་ནས་དམ་པའི་གནས་སུ་གཏམ་སྨྲ་དགོས་ཏེ། ཡེས་ར་ཨེལ་གྱི་ཡུལ་ལ་རྒོལ་བའི་ལུང་སྟོན་ཅིག 3 ཁྱོད་ཀྱིས་ཡེས་ར་ཨེལ་གྱི་ཡུལ་ལ། དཀོན་མཆོག་ཡ་ཝཱེས་འདི་སྐད་དུ། ལྟོས་དང་། ངས་ཁྱོད་ལ་རྒོལ་ཞིང་། ངས་རང་གི་རལ་གྲི་ཤུབས་ལས་ཕྱུང་སྟེ་མི་དྲང་བདེན་ཅན་དང་སྡིག་སྤྱོད་ཅན་གཉིས་པོ་ཁྱོད་ལས་ཚར་གཅོད་བྱེད་པར་འགྱུར། 4 ངས་མི་དྲང་བདེན་ཅན་དང་སྡིག་སྤྱོད་ཅན་གཉིས་པོ་ཁྱོད་ལས་ཚར་གཅོད་བྱེད་རྒྱུ་ཡིན་པས། ངའི་རལ་གྲི་ནི་ཤུབས་ལས་ཕྱུང་ངེས་ཡིན་ལ། ལྷོ་ནས་བྱང་གི་བར་དུ་མི་ཐམས་ཅད་ལ་རྒོལ་བར་བྱ་སྟེ། 5 དེ་ནས་མི་ཐམས་ཅད་ཀྱིས་ང་ཡ་ཝཱེས་རལ་གྲི་ཤུབས་ལས་ཕྱུང་སྟེ། རལ་གྲི་ཕྱིར་ཤུབས་ཀྱི་ནང་དུ་མི་འཇུག་པ་རྟོགས་པར་འགྱུར་ཞེས་གསུངས་ཞེས་སྨྲོས་ཤིག 6 ཀྱེ་མིའི་བུ། ཁྱོད་ཀྱིས་ཤུགས་རིང་ཕྱུངས་ཤིག དེ་དག་གི་མིག་མདུན་དུ་སྡུག་བསྔལ་ཆེན་པོས་ཤུགས་རིང་ནར་ནར་དུ་ཕྱུངས་ཤིག 7 གལ་ཏེ་ཁོ་ཚོས་ཁྱོད་ལ། ཁྱོད་ཀྱིས་ཅིའི་ཕྱིར་ཤུགས་རིང་འབྱིན་ནམ་ཞེས་དྲིས་ན། ཁྱོད་ཀྱིས་ལན་དུ། མི་རེ་རེ་དཔའ་ཞུམ་ཅིང་། ལག་རྩ་ལྷོད་ནས་སེམས་ཤུགས་ཉམས་པ་དང་། དེ་དག་གི་པུས་མོ་ནི་ཆུ་བཞིན་སྟོབས་ཞན་པར་འགྱུར་བའི་མ་འོངས་འབྱུང་འགྱུར་གྱི་འཕྲིན་གྱི་དབང་གིས་ཤུགས་རིང་འབྱིན་པ་ཡིན། ལྟོས་དང་། དེ་ནི་ཡོང་གིན་འདུག་སྟེ། དོན་འདི་ནི་འགྲུབ་ངེས་ཡིན་ཞེས་གཙོ་བོ་ཡ་ཝཱེས་དེ་སྐད་གསུངས་ཞེས་སྨྲོས་ཤིག་ཅེས་གསུངས་སོ། ། 8 ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 9 ཀྱེ་མིའི་བུ། ཁྱོད་ཀྱིས་ལུང་བསྟན་ཏེ་འདི་ལྟར། དཀོན་མཆོག་ཡ་ཝཱེས་འདི་སྐད་དུ། རལ་གྲི་ཞིག་ཡོད་དེ། བརྡར་ནས་རྣོ་ཕྱུང་བའི་རལ་གྲི་ཞིག་ཡོད་པ་དེ་ནི་འོད་བཏོན་པའི་རལ་གྲིའོ། ། 10 བརྡར་ནས་རྣོ་ཕྱུང་བ་ནི་སྲོག་གཅོད་པའི་ཕྱིར་ཡིན་ལ། འོད་བཏོན་པ་ནི་འོད་འཕྲོ་བའི་ཆེད་དུ་ཡིན་ནོ། །ངེད་རྣམས་ཅི་ལྟར་དགའ་བར་འགྱུར་རམ། ངའི་བུ་ཡིས་གཅུན་བྱེད་ཀྱི་དབྱུག་པ་དང་བསླབ་བྱ་ཀུན་ལ་མཐོང་ཆུང་བྱས་སོ། ། 11 རལ་གྲི་འདི་ནི་མི་ལ་འོད་འདོན་པར་སྤྲད་པས་ན་ལག་པར་ཐོགས་ནས་བཀོལ་ཆོག་པ་དང་། རལ་གྲི་འདི་ནི་བརྡར་ནས་རྣོ་ཕྱུང་བ་དང་འོད་བཏོན་པ་ཡིན་པས་སྲོག་ལེན་མཁན་གྱི་ལག་ཏུ་སྤྲད་ཆོག་ཅེས་གསུངས་སོ་ཞེས་སྨྲོས་ཤིག 12 ཀྱེ་མིའི་བུ། ཁྱོད་ཀྱིས་སྐད་རྒྱོབ་ཅིག ངུ་འབོད་བྱོས་ཤིག གང་ལ་ཞེ་ན། རལ་གྲི་འདི་ནི་ངའི་འབངས་མི་དང་ཡེས་ར་ཨེལ་གྱི་འགོ་དཔོན་ཐམས་ཅད་ཀྱི་སྟེང་དུ་འབབ་པར་འགྱུར་ཞིང་། ཁོ་ཚོ་དང་ངའི་མི་ཐམས་ཅད་རལ་གྲིའི་འོག་ཏུ་གཏོད་རྒྱུ་ཡིན་པས། ཁྱོད་ཀྱིས་བྲང་ཁ་རྡུངས་ *ལ་སྐྱོ་བའི་དབུགས་རིང་ཕྱུངས་ཤིག 13 གང་ལ་ཞེ་ན། ཚོད་བགམ་ནི་འོང་ངེས་ཡིན་ཏེ། ཁྱོད་ཀྱིས་ཅིའི་ཕྱིར་གཅུན་བྱེད་ཀྱི་དབྱུག་པར་མཐོང་ཆུང་བྱེད་དམ། དོན་འདི་ནི་འགྲུབ་པའི་དཔེ་མི་སྲིད་ཅེས་གཙོ་བོ་ཡ་ཝཱེས་གསུངས། 14 ཀྱེ་མིའི་བུ། ཁྱོད་ཀྱིས་ལག་པ་བརྡབས་ནས་ལུང་སྟོན་ཅིག སྲོག་གཅོད་པའི་རལ་གྲི་འདི་ཡང་དང་ཡང་དུ་སྤྱད་དེ། ཤི་རྨས་ཆེན་པོ་ཐེབས་པའི་རལ་གྲི་འདི་ཡིས་དེ་རྣམས་བསྐོར་ཞིག་དང་། 15 དེ་དག་སེམས་འཁྲུགས་ནས་མི་མང་པོ་སར་འགྱེལ་ལོ། །ངས་ཁོ་ཚོའི་མཁར་སྒོ་ཡོངས་སུ་སྲོག་ལེན་མཁན་མངགས་ཏེ། ཀྱེ་ཀྱེ། རལ་གྲི་འདི་ལས་འོད་འཕྲོ་ཞིང་བརྡར་ནས་ཤིན་ཏུ་རྣོ་བས་སྲོག་བླངས་ཆོག་ཆོག་ཡིན། 16 ཀྱེ་རལ་གྲི་ལགས། གཡས་ཕྱོགས་སུ་སྲོག་ཆོད་ཅིག གཡོན་ཕྱོགས་སུ་སྣུན་ཞིག ཁྱོད་ཕྱོགས་གང་དུ་འཁོར་ན་དེ་རུ་སྲོག་ལོངས་ཤིག 17 ངས་ཀྱང་ལག་པ་བརྡབས་ནས་རང་གི་ཁོང་ཁྲོ་ཞི་བར་བྱའོ་ཞེས་དཀོན་མཆོག་ཡ་ཝཱེས་དེ་སྐད་གསུངས་ཞེས་གསུངས་སོ། །

པཱ་པེལ་ལོན་གྱི་རྒྱལ་པོའི་རལ་གྲི།

18 དེ་ཡང་དཀོན་མཆོག་ཡ་ཝཱེའི་བཀའ་ང་ལ་བྱུང་སྟེ་འདི་སྐད་དུ། 19 ཀྱེ་མིའི་བུ། པཱ་པེལ་ལོན་གྱི་རྒྱལ་པོའི་རལ་གྲི་འོང་བའི་ཆེད་དུ། ཁྱོད་ཀྱིས་ལམ་གཉིས་ལ་རྟགས་རྒྱོབ་ཅིག ལམ་དེ་གཉིས་ནི་ཡུལ་གཅིག་ནས་འོངས་ཏེ། ཁྱོད་ཀྱིས་གྲོང་ཁྱེར་ནང་དུ་འགྲོ་བའི་ལམ་ཁར་ཐོ་སློངས་ཤིག 20 ཁྱོད་ཀྱིས་ལམ་གཅིག་ལ་རྟགས་བརྒྱབ་ནས་རལ་གྲི་ཨམ་མོན་པའི་རབ་བཱ་བྱ་བའི་སྟེང་དུ་འབབ་པར་བྱེད་པ་དང་། ཡང་ལམ་གཞན་ཞིག་ལ་རྟགས་བརྒྱབ་ནས་རལ་གྲི་ཡ་ཧུ་དཱའི་སྟེང་དུ་འབབ་པར་བྱས་ནས་མཁར་བརྟན་པོ་ཡེ་རུ་སཱ་ལེམ་ལ་རྒོལ་བར་གྱུར་ཅིག 21 གང་ལ་ཞེ་ན། པཱ་པེལ་ལོན་གྱི་རྒྱལ་པོ་ལམ་ཁར་ལངས་བསྡད་དེ། ལམ་གཉིས་ཀྱི་ལམ་མདོ་རུ་མོ་འདེབས་ཤིང་། མདའ་ཡིས་རྒྱན་ལེན་པ་དང་སྐུ་འདྲར་ཞུ་བ། སྲོག་ཆགས་ཀྱི་མཆིན་པར་བརྟག་པ་བཅས་བྱེད་དོ། ། 22 ཁོང་གི་ལག་པ་གཡས་པར་ཡེ་རུ་སཱ་ལེམ་གྱི་མཚན་བཟུང་ནས། གནས་དེ་རུ་གྲོང་ཁྱེར་ལ་རྒོལ་བའི་ཐོ་བ་ཆེན་པོ་བཙུགས་ཏེ་དམར་གསོད་བྱེད་པའི་བཀའ་འབབ་པ་དང་། ངར་སྐད་ཆེན་པོ་སྒྲོག་པ་དང་། གྲོང་ཁྱེར་ལ་རྒོལ་བའི་ཐོ་བ་ཆེན་པོ་བཙུགས་ཏེ། མཁར་སྒོ་ལ་དཔུང་འཇུག་བྱེད་ཅིང་། ས་རགས་བརྒྱབ་སྟེ་གྲོང་ཁྱེར་བསྐོར་བའི་མཁར་མཐོན་པོ་བརྩིགས་སོ། ། 23 སྔར་པཱ་པེལ་ལོན་ལ་སྲི་ཞུ་བསྒྲུབ་པར་མནའ་བསྐྱལ་བའི་ཡ་ཧུ་དཱ་པ་རྣམས་ཀྱིས་བལྟས་ན་འདི་ནི་མོ་རྫུས་མ་ཞིག་ཡིན་ནའང་། པཱ་པེལ་ལོན་གྱི་རྒྱལ་པོས་དེ་དག་ལ་རང་གི་སྡིག་པ་དྲན་དུ་བཅུག་ནས་ཁོ་རྣམས་བཙོན་དུ་འཁྲིད་པར་འགྱུར་རོ། ། 24 དེ་བས་གཙོ་བོ་ཡ་ཝཱེས་འདི་སྐད་དུ། ཁྱོད་ཚོའི་ཉེས་སྐྱོན་རྣམས་མངོན་པར་གྱུར་ཏེ། ཁྱོད་ཚོའི་སྡིག་པ་ནི་རང་གི་སྤྱོད་ལམ་མཐའ་དག་བརྒྱུད་ནས་མི་ཡིས་མཐོང་ཞིང་། ཐ་ན་ཁྱོད་ཚོའི་སྡིག་པ་རྣམས་ཀྱང་དྲན་པར་འགྱུར་རོ། །ཁྱོད་རྣམས་དྲན་པར་གྱུར་པས་མི་ཡི་ལག་པས་བཙོན་དུ་འཁྲིད་པར་འགྱུར། 25 ཀྱེ་འཆི་བར་འོས་པ་དང་ངན་པ་ཡིན་པའི་ཡེས་ར་ཨེལ་གྱི་རྒྱལ་པོ་ཁྱོད་ཀྱི་དུས་ལ་སླེབས་ཤིང་། མཇུག་མཐའི་ཉེས་ཆད་གཅོད་པའི་དུས་ལ་སླེབས་སོ་ཞེས་གསུངས། 26 གཙོ་བོ་ཡ་ཝཱེས་འདི་སྐད་དུ། ཁྱོད་ཀྱིས་མགོ་རས་བླངས་ཏེ་ཅོད་པན་ཕུད་ཅིག ད་ལྟ་གནས་ཚུལ་མི་འདྲ་སྟེ། གཉོམ་ཆུང་རྣམས་མཐོན་པོར་འགྱུར་ཞིང་། མཐོན་པོ་རྣམས་དམའ་བར་འགྱུར་རོ། ། 27 ཕམ་པར་རྒྱོབ། ཕམ་པར་རྒྱོབ། ངས་ཡུལ་འདི་ཕམ་པར་རྒྱག་ཅིང་། དབང་སྒྱུར་མཁན་དེ་འོངས་ནས་ངས་ཡུལ་འདི་ཁོ་ལ་གནང་བའི་བར་དུ། ཡུལ་འདི་ནི་ལུས་པར་མི་འགྱུར་ཞེས་གསུངས་སོ། །

ཨམ་མོན་པར་ཉེས་ཆད་གཅོད་པའི་རལ་གྲི།

28 ཀྱེ་མིའི་བུ། ཁྱོད་ཀྱིས་ཨམ་མོན་པ་དང་དེ་དག་གི་ངོ་ཚའི་སྐོར་ལ་འདི་ལྟར་ལུང་སྟོན་ཅིག གཙོ་བོ་ཡ་ཝཱེས་འདི་སྐད་དུ། ཁྱོད་ཀྱིས་འདི་ལྟར། རལ་གྲི་ཞིག་ཡོད་དེ། སྲོག་གཅོད་པའི་ཕྱིར་དུ་རལ་གྲི་ཞིག་ཤུབས་ལས་ཕྱུང་ཡོད་ལ། བརླག་པར་བྱེད་པ་དང་འོད་འཕྲོ་བའི་ཆེད་དུ་འོད་བཏོན་ཡོད་ཅེས་སྨྲའོ། ། 29 མི་ཡིས་ཁྱོད་ཀྱི་དོན་དུ་མཐོང་བའི་ཞལ་གཟིགས་ནི་རྫུས་མ་ཡིན་པ་དང་། ཁྱོད་ཀྱི་ཆེད་དུ་བཏབ་པའི་མོ་ནི་རྫུས་མ་ཡིན་ལ། ཁྱོད་ནི་འཆི་འོས་པ་དང་ངན་པ་དེའི་མཇིང་པར་འགྱེལ་བར་འགྱུར་ལ། དེ་དག་ལ་ཉེས་ཆད་གཅོད་པའི་དུས་དེ་སླེབས་ཤིང་། མཇུག་མཐའི་ཉེས་ཆད་གཅོད་པའི་དུས་ལ་སླེབས་སོ། ། 30 རལ་གྲི་ཤུབས་ཀྱི་ནང་དུ་ཆུག ངས་ཁྱོད་རང་བཀོད་པའི་གནས་དང་། སྐྱེས་པའི་ཡུལ་དུ་ཁྱོད་ལ་ཉེས་ཆད་གཅོད་ངེས་ཡིན། 31 ངས་རང་གི་ཁོང་ཁྲོ་ཁྱོད་ཀྱི་སྟེང་དུ་བླུག་ཅིང་། ངའི་ཁོང་ཁྲོ་ཡི་མེ་ལྕེ་ཁྱོད་ཀྱི་སྟེང་དུ་གཏོར་ནས། ཁྱོད་ནི་བརླག་པར་གོམས་པའི་མི་གདུག་རྩུབ་ཅན་གྱི་ལག་ཏུ་གཏོད་པར་འགྱུར། 32 ཁྱོད་ནི་འབུད་ཤིང་དུ་བྱས་ནས་མེས་བསྲེག་པར་འགྱུར་ཞིང་། ཁྱོད་ཀྱི་ཁྲག་ནི་རང་གི་ཡུལ་དུ་བཞུར་བར་འགྱུར་ལ། ཁྱོད་ནི་སླར་ཡང་དྲན་པར་མི་འགྱུར་ཏེ། གང་ལ་ཞེ་ན། འདི་ནི་ཡ་ཝཱེ་བདག་གིས་སྨྲས་པས་སོ་ཞེས་པའོ་ཞེས་གསུངས་སོ། །

ལེའུ་ཉེར་གཉིས་པ།

ཡེ་རུ་སཱ་ལེམ་གྱི་སྡིག་སྤྱོད།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ཁྲིམས་ཆད་གཅོད་དམ། ཁྱོད་ཀྱིས་མིའི་ཁྲག་བཞུར་དུ་བཅུག་པའི་གྲོང་ཁྱེར་འདི་ལ་ཁྲིམས་ཆད་གཅོད་དམ། ཁྱོད་ཀྱིས་གྲོང་ཁྱེར་འདི་ལ་རང་གི་ཞེན་ལོག་གི་དོན་རྣམས་རྟོགས་པར་གྱིས་ཤིག 3 ཁྱོད་ཀྱིས་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། གྲོང་ཁྱེར་འདིའི་ནང་དུ་མི་ལ་ཁྲག་བཞུར་དུ་བཅུག་པའི་དོན་ཡོད་པ་དང་། དེས་སྐུ་འདྲ་བཟོས་ནས་རང་ཉིད་བཙོག་པར་བྱས་པས། དེ་ལ་ཉེས་ཆད་གཅོད་པའི་དུས་དེ་སླེབས་སོ། ། 4 ཁྱོད་ཀྱིས་མི་ལ་ཁྲག་བཞུར་དུ་བཅུག་པས་ཁྱོད་ཀྱིས་སྡིག་པ་བྱས་ཤིང་། ཁྱོད་ཀྱིས་སྐུ་འདྲ་བཟོས་པས་རང་ཉིད་བཙོག་པར་བཟོས་པ་ཡིན། དེ་བཞིན་ཁྱོད་ཀྱིས་རང་ཉིད་ལ་ཉེས་ཆད་ཕོག་པའི་དུས་དེ་སླེབས་ལ་ཉེ་བར་བྱས་ཤིང་། ལན་འཇལ་བའི་དུས་དེ་སླེབས་པར་བྱས་སོ། །ངས་ཁྱོད་ནི་མི་ཀུན་གྱིས་ངན་སྨྲས་བྱེད་ས་དང་། མི་ཀུན་གྱི་ཟུར་ཟའི་ཡུལ་དུ་འགྱུར་བར་བྱས། 5 ཀྱེ་ཟང་ཟིང་ཅན་དང་ཀུ་ཅོ་སྒྲོག་པ། མིང་ནི་བཙོག་པར་བཟོས་པའི་གྲོང་ཁྱེར་ཁྱོད། ཁྱོད་དང་ཐག་ཉེ་རིང་གང་རུང་གིས་ཁྱོད་ལ་འཕྱ་བར་བྱེད་ཅིང་། 6 ལྟོས་དང་། ཡེས་ར་ཨེལ་གྱི་འགོ་དཔོན་རྣམས་ཀྱིས་རང་གི་ནུས་པར་བརྟེན་ནས་ཁྱོད་ཀྱི་ནང་དུ་མི་ལ་ཁྲག་བཞུར་དུ་བཅུག་སྟེ། 7 ཁྱོད་ཀྱི་ནང་དུ་ཕ་མར་མཐོང་ཆུང་བྱེད་མཁན་དང་། བྱེས་པ་རྣམས་ལ་གཉའ་གནོན་བྱེད་མཁན། དྭ་ཕྲུག་དང་ཡུགས་མོར་བརྙས་བཅོས་བྱེད་མཁན་བཅས་ཡོད་ལ། 8 ཁྱོད་ཀྱིས་ངའི་རྫས་དམ་པར་མཐོང་ཆུང་བྱས་ཤིང་། ངའི་ངལ་གསོ་བའི་ཉིན་མོ་ཡང་ཁྱད་དུ་བསད། 9 ཁྱོད་ཀྱི་ནང་དུ་ཕྲ་མ་བྱེད་མཁན་དང་གཞན་ལ་སྙོན་འཛུགས་མཁན་གྱི་མི་ཡོད་དེ། དེ་དག་གིས་མི་ལ་ཁྲག་བཞུར་དུ་བཅུག་སྟེ། ཁྱོད་ཀྱི་རི་རྣམས་སུ་མཆོད་རྫས་སྤྱད་ཅིང་། ཁྱོད་ཀྱི་ནང་དུ་ལོག་གཡེམ་བྱས་སོ། ། 10 ཁྱོད་ཀྱི་ནང་དུ་མ་གཡར་གྱི་ཁོག་སྨད་དམར་རྗེན་དུ་བཏོན་ནས་ཕ་ལ་བརྙས་བཅོས་གཏོང་མཁན་དང་། ཟླ་མཚན་འབབ་བཞིན་པའི་བུད་མེད་མི་གཙང་བ་དག་ལ་ངོ་ཚ་གཏོད་མཁན་ཡང་ཡོད་དོ། ། 11 ཁྱོད་ཀྱི་ནང་དུ་མི་འདི་ཡིས་ཁྱིམ་མཚེས་ཀྱི་ཆུང་མ་དང་ཞེན་ལོག་གི་དོན་སྤྱོད་པ་དང་། མི་དེ་ཡིས་ལོག་གཡེམ་སྤྱད་དེ་རང་གི་མནའ་མ་བཙོག་པར་བཟོ་བ་དང་། ད་དུང་རང་གི་ཕ་རྒྱུད་གཅིག་པའི་ལྕམ་སྲིང་ལ་བརྙས་བཅོས་བྱེད་མཁན་ཡང་ཡོད་དོ། ། 12 ཁྱོད་ཀྱི་ནང་དུ་མི་ཡིས་ལྐོག་རྔན་བླངས་ཏེ་མི་ལ་ཁྲག་བཞུར་དུ་འཇུག་མཁན་ཡོད་པ་དང་། ཁྱོད་ཀྱིས་མི་ལ་དངུལ་བུན་བཏང་ནས་སྐྱེད་ཀ་ལེན་པར་མ་ཟད་མང་པོ་བླངས་སོ། །ཁྱོད་ཀྱིས་རང་གི་ཁྱིམ་མཚེས་ལ་བརྙས་བཅོས་དང་གཉའ་གནོན་བྱས་ནས་དེ་ལས་ལྐོག་ནོར་བླངས་ཏེ། ཁྱོད་ཀྱིས་ང་ནི་བརྗེད་པར་གྱུར་ཏོ་ཞེས་གཙོ་བོ་ཡ་ཝཱེས་གསུངས་སོ། ། 13 ལྟོས་དང་། ཁྱོད་ལ་ཐོབ་པའི་ལྐོག་ནོར་དང་། ཡང་ཁྱོད་ཀྱི་ནང་དུ་བཞུར་བའི་ཁྲག་གི་རྐྱེན་གྱིས་ངས་ལག་པ་བརྡབས་ཤིང་། 14 ངས་ཁྱོད་ལ་ཉེས་ཆད་གཅོད་པའི་དུས་སླེབས་ན་ཁྱོད་ཀྱི་སེམས་ཀྱིས་ད་དུང་བཟོད་ཐུབ་བམ། ཁྱོད་ཀྱི་ལག་པར་ད་དུང་ཤེད་ཡོད་དམ། ང་ཡ་ཝཱེས་ཅི་ཞིག་སྨྲས་པ་ཡིན་ན་དེ་བཞིན་དུ་བསྒྲུབ་ངེས་སོ། ། 15 ངས་ཁྱོད་ནི་ཡུལ་ཁམས་ཀུན་ཏུ་གཏོར་ཞིང་། མི་རྣམས་ཀྱི་ནང་ཁ་ཐོར་དུ་འགྲོར་བཅུག་སྟེ། ངས་ཁྱོད་ལས་མི་གཙང་བ་རྣམས་མེད་པར་བྱའོ། ། 16 ཁྱོད་ནི་མི་རིགས་ཀུན་གྱི་མིག་མདུན་དུ་བཙོག་པར་བྱེད་པའི་ཚེ། ཁྱོད་ཀྱིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་པའོ་ཞེས་གསུངས་སོ། །

སྙིགས་རོ་ཞི་བར་འགྱུར་བའི་དཔེ།

17 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 18 ཀྱེ་མིའི་བུ། ཡེས་ར་ཨེལ་གྱི་ཁྱིམ་རྒྱུད་ནི་ངའི་མིག་ནང་དུ་སྙིགས་རོར་གྱུར་ཅིང་། དེ་ཐམས་ཅད་ནི་མེ་ཐབ་ནང་གི་ལི་དང་། གཤའ་དཀར། ལྕགས། ཞ་ཉེ་བཅས་ཡིན་ལ། དངུལ་གྱི་སྙིགས་རོ་ཡིན་ནོ། ། 19 དེ་བས་གཙོ་བོ་ཡ་ཝཱེས་འདི་སྐད་དུ། ཁྱོད་ཅག་སྙིགས་རོར་གྱུར་ཟིན་པས། ལྟོས་དང་། ངས་ཁྱོད་ཅག་ཡེ་རུ་སཱ་ལེམ་གྱི་གྲོང་ཁྱེར་ནང་དུ་བསྡུ་བར་བྱ་སྟེ། 20 མི་ཡིས་དངུལ་དང་ཟངས། ལྕགས། ཞ་ཉེ། གཤའ་དཀར་བཅས་ནི་ཇི་ལྟར་མེ་ཐབ་ནང་དུ་བསྡུས་ཏེ་མེ་བཏང་ནས་དེ་རྣམས་བཞུ་བ་ཡིན་ན། ངས་ཀྱང་དེ་བཞིན་དུ་རང་གི་ཁོང་ཁྲོ་དང་ཁྲོ་གཏུམ་ཆེན་པོ་ནང་དུ་ཁྱོད་རྣམས་བསྡུས་ནས། གྲོང་ཁྱེར་ནང་དུ་བཞག་སྟེ་ཁྱོད་རྣམས་བཞུ་བར་བྱེད་དོ། ། 21 ངས་ཁྱོད་རྣམས་བསྡུས་ནས། ངའི་ཁོང་ཁྲོ་ཆེན་པོའི་མེ་དེ་ཁྱོད་ཅག་གི་སྟེང་དུ་བཏང་ན། ཁྱོད་རྣམས་ནི་གྲོང་ཁྱེར་ནང་དུ་བཞུ་བར་འགྱུར་རོ། ། 22 དངུལ་ཇི་ལྟར་མེ་ཐབ་ནང་དུ་བཞུ་བ་ཡིན་ན། ཁྱོད་རྣམས་ཀྱང་གྲོང་ཁྱེར་ནང་དུ་དེ་ལྟར་བཞུ་བར་འགྱུར་ཞིང་། དེ་ནས་ཁྱོད་ཚོས་ང་ཡ་ཝཱེས་རང་གི་ཁོང་ཁྲོ་ཆེན་པོ་ཁྱོད་ཅག་གི་སྟེང་དུ་བླུགས་པ་རྟོགས་པར་འགྱུར་ཞེས་པའོ་ཞེས་གསུངས་སོ། །

མི་རིགས་ཡོངས་ཀྱི་སྡིག་པ།

23 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 24 ཀྱེ་མིའི་བུ། ཁྱོད་ཀྱིས་ཡུལ་ཁམས་འདི་ལ། ཁོང་ཁྲོའི་དུས་སུ་ཁྱོད་ནི་མི་གཙང་བ་དང་སྦྲང་ཆར་མི་འབབ་པའི་ཡུལ་ཁམས་ཡིན་ཞེས་སྨྲོས་ཤིག 25 ང་རོ་འདོན་པའི་སེང་གེས་བརྔོན་རྫས་དབྲལ་བ་བཞིན་དུ། དེའི་ནང་དུ་ཡོད་པའི་ལུང་སྟོན་པས་ངོ་ལོག་བྱེད་ཅིང་། དེ་དག་གིས་མི་རྣམས་མིད་པ་དང་རྒྱུ་ནོར་དང་རིན་པོ་ཆེ་རྣམས་ཕྲོགས་ནས། དེའི་ནང་གི་ཡུགས་མོའི་གྲངས་ཀ་མང་དུ་སྤེལ་བར་འགྱུར། 26 ཡུལ་འདིའི་མཆོད་དཔོན་རྣམས་ཀྱིས་ངའི་བཀའ་ཁྲིམས་དང་འགལ་ཏེ། ངའི་རྫས་དམ་པ་རྣམས་མི་གཙང་བར་བྱས་ནས། དེ་དག་གིས་རྫས་དམ་པ་དང་རྫས་ཕལ་བའི་དབྱེ་བ་མི་འགེར་ཞིང་། མི་ལ་གང་ཞིག་གཙང་བ་དང་གང་ཞིག་མི་གཙང་བའི་དབྱེ་བ་ཇི་ལྟར་བཀར་བའི་བསླབ་བྱའང་མི་གནང་། ཡང་རང་གི་མིག་བསྒྲིབས་ནས་ངའི་ངལ་གསོ་བའི་ཉིན་མོར་ཁ་ཡ་མི་བྱེད་ཅིང་། ཐ་ན་ང་ནི་ཁོ་ཚོའི་ནང་དུ་ཁྱད་དུ་བསད་པ་ཡིན་ནོ། ། 27 དེའི་ནང་གི་འགོ་དཔོན་དག་གིས་ལྐོག་ནོར་འཐོབ་ཕྱིར་དུ། བརྔོན་རྫས་དབྲལ་བའི་འཕར་སྤྱང་བཞིན་དུ། མི་ལ་ཁྲག་བཞུར་དུ་འཇུག་པ་དང་མིའི་སྲོག་གཅོད་དོ། ། 28 ཡུལ་འདིའི་ལུང་སྟོན་པ་རྣམས་ཀྱིས་དེ་དག་གི་རྩིག་པར་དཀར་རྩི་བྱུགས་ཏེ། ཞལ་གཟིགས་རྫུས་མ་མཐོང་བ་དང་མི་ལ་མགོ་སྐོར་གཏོང་བའི་མོ་བཏབ་ནས་ན་རེ། གཙོ་བོ་ཡ་ཝཱེས་འདི་སྐད་གསུངས་ཞེས་ཟེར་ཞིང་། དོན་དངོས་སུ་དུས་དེར་དཀོན་མཆོག་ཡ་ཝཱེས་ཅི་ཡང་མ་གསུངས་སོ། ། 29 ཡུལ་འདིའི་མི་རྣམས་ཀྱིས་རྒྱུན་དུ་མི་ལ་བརྙས་བཅོས་བྱེད་པ་དང་། འཕྲོག་བཅོམ་བྱེད་པར་གོམས་ཏེ་ཉམ་ཐག་ཅན་དང་དབུལ་ཕོངས་ཅན་རྣམས་སྡུག་ལ་གཏོད་ཅིང་། ལུགས་དང་མི་མཐུན་པར་བྱེས་པ་རྣམས་ལ་བརྙས་བཅོས་བྱེད་དོ། ། 30 ཡང་ཡུལ་འདི་མེད་པར་མི་གཏོང་བའི་ཆེད་དུ། ངས་ཁོ་རྣམས་ལས་མཁར་གྱང་ཡང་བསྐྱར་རྩིག་མཁན་དང་། ཡུལ་འདིའི་ཞིག་རལ་དུ་གྱུར་པའི་གནས་སུ་ངའི་མདུན་ནས་ཡར་ལང་བའི་མི་ཞིག་བཙལ་མོད་གཅིག་ཀྱང་མ་རྙེད་དོ། ། 31 དེ་བས་ངས་རང་གི་ཁོང་ཁྲོ་དེ་དག་གི་སྟེང་དུ་བླུགས་ཏེ། ངའི་ཁོང་ཁྲོ་ཆེན་པོའི་མེ་ལྕེ་ཡིས་དེ་རྣམས་མེད་པར་བྱེད་པ་དང་། དེ་དག་གིས་ཅི་བྱས་ལ་རང་རང་གི་སྟེང་དུ་ལན་འཇལ་ལོ་ཞེས་གཙོ་བོ་ཡ་ཝཱེས་གསུངས་སོ། །

ལེའུ་ཉེར་གསུམ་པ།

གཡེམ་མ་ལྕམ་སྲིང་གཉིས་ཀྱི་དཔེ།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། མ་གཅིག་ལས་སྐྱེས་པའི་བུད་མེད་གཉིས་ཡོད་དེ། 3 དེ་གཉིས་ཀས་ཨེ་ཅིབ་ཡུལ་ནས་ལོག་གཡེམ་བྱས་ཤིང་གཞོན་དུས་སུ་ལོག་གཡེམ་བྱས་ནས། ཡུལ་དེར་དེ་གཉིས་ཀྱི་བྲང་ཁར་འབྱར་བ་དང་། ཡུལ་དེར་དེ་གཉིས་ཀྱི་ན་ཆུང་བུ་མོའི་ནུ་མར་མི་ཡིས་རེག་པའོ། ། 4 དེ་གཉིས་ལས་གཅེན་མོའི་མིང་ལ་ཨོ་ཧོ་ལཱ་ཞེས་དང་། གཅུང་མོའི་མིང་ལ་ཨོ་ཧོ་ལི་བཱ་ཞེས་བྱ་སྟེ། དེ་གཉིས་ཀ་ངའི་ཆུང་མ་རུ་གྱུར་ནས་བུ་དང་བུ་མོ་སྐྱེས་པ་དང་། དེ་གཉིས་ཀྱི་མིང་བརྗོད་ན། ཨོ་ཧོ་ལཱ་ནི་སཱ་མར་ཡ་དང་། ཨོ་ཧོ་ལི་བཱ་ནི་ཡེ་རུ་སཱ་ལེམ་ཡིན་ནོ། ། 5 ཨོ་ཧོ་ལཱ་ངའི་ཆུང་མ་བྱས་རྗེས་ད་དུང་ལོག་གཡེམ་སྤྱད་ཅིང་། མོའི་དགའ་རོགས་ཏེ་ཨ་སུར་པའི་དམག་མི་ཞིག་ལ་ཆགས་པ་སྟེ། 6 དེ་དག་ནི་གོས་རྒྱ་སྨུག་གྱོན་པའི་སྤྱི་དཔོན་དང་འགོ་དཔོན་རྣམས་ཡིན་ལ། དེ་ཐམས་ཅད་བྱད་གཟུགས་ལེགས་པའི་ན་གཞོན་ཡིན་ཞིང་། རྟ་ལ་ཞོན་པའི་རྟ་དམག་ཡིན། 7 ཨོ་ཧོ་ལཱ་ནི་ཨ་སུར་པ་དེ་དག་ལས་བྱད་གཟུགས་ཆེས་ལེགས་པའི་ན་གཞོན་དང་ལོག་གཡེམ་བྱས་ཤིང་། མོས་རང་ཉིད་ཡིད་སྨོན་འཆོར་སའི་མི་རེ་རེ་དང་དེ་དག་གི་སྐུ་འདྲ་རྣམས་ཀྱི་ཕྱིར་དུ་རང་ཉིད་བཙོག་པར་བཟོས་པ་རེད། 8 མོ་ནི་ཨེ་ཅིབ་ཡུལ་གྱི་གཡེམ་སྤྱོད་དང་ཁ་མ་བྲལ་ཏེ། དུས་དེར་མོ་ནི་ལོ་ན་གཞོན་ཞིང་། མི་རྣམས་མོ་དང་འགྲོགས་ཏེ་ན་ཆུང་བུ་མོའི་ནུ་མར་རེག་ཅིང་། རང་རང་གི་འདོད་ཆགས་དེ་མོའི་སྟེང་དུ་བླུགས་སོ། ། 9 དེ་བས་ངས་མོ་ནི་མོས་ཡིད་སྨོན་བྱེད་པའི་ཨ་སུར་པ་སྟེ། མོའི་དགའ་རོགས་ཀྱི་ལག་ཏུ་གཏད་པ་ཡིན། 10 མི་དེ་དག་གིས་མོའི་ཁོག་སྨད་རྗེན་པར་བཏོན་ནས། མོའི་བུ་དང་བུ་མོ་རྣམས་བཙོན་དུ་ཁྲིད་པ་དང་མོ་རལ་གྲིས་བསད་དེ། བུད་མེད་རྣམས་ཀྱི་ནང་དུ་མོ་ལ་མིང་ངན་ཐོགས་སོ། །གང་ལ་ཞེ་ན། དེ་དག་གིས་མོར་ཉེས་ཆད་བཅད་པས་སོ། །

11 མོའི་གཅུང་མོ་ཨོ་ཧོ་ལི་བཱ་ཡིས་དེ་མཐོང་ཡང་། ད་དུང་འདོད་ཆགས་ནི་རང་གི་གཅེན་མོ་ལས་ཀྱང་ཐུ་ཞིང་། མོའི་གཡེམ་སྤྱོད་ནི་གཅེན་མོའི་གཡེམ་སྤྱོད་ལས་ཀྱང་དྲགས་སོ། ། 12 མོ་ནི་རང་གི་ཁྱིམ་མཚེས་ཨ་སུར་པ་རྣམས་ཏེ་མཆོར་ཉམས་ལྡན་པའི་གོས་གྱོན་ཞིང་རྟ་ལ་ཞོན་པའི་སྤྱི་དཔོན་དང་འགོ་དཔོན་རྣམས་ལ་ཤིན་ཏུ་ཞེན་ཆགས་པ་དང་། དེ་དག་ཐམས་ཅད་བྱད་གཟུགས་ལེགས་པའི་ན་གཞོན་ཡིན་ནོ། ། 13 ངས་མོ་ནི་བཙོག་པར་བཟོས་པ་མཐོང་སྟེ། གཅེན་གཅུང་གཉིས་ཀྱི་སྤྱོད་ལམ་གཅིག་མཚུངས་ཡིན་ནོ། ། 14 ཨོ་ཧོ་ལི་བཱ་ཡིས་དེ་ལས་ལྷག་པར་ལོག་གཡེམ་བྱས། མོས་རྩིག་ངོས་སུ་བྲིས་པའི་འདྲ་པར་ཏེ། ཚོན་མདོག་དམར་པོས་བྲིས་པའི་ཀལ་དི་པའི་གཟུགས་བརྙན་མཐོང་བ་དང་། 15 དེ་ཚོའི་རྐེད་པར་སྐེ་རགས་བཅིངས་ཤིང་། མགོ་ལ་ཐུར་དུ་འཕྱང་བའི་མགོ་དཀྲིས་ཡོད་ལ། དེ་ཚོར་བལྟས་ཚེ་ཐམས་ཅད་དམག་དཔོན་དང་འདྲ་ཞིང་། པཱ་པེལ་ལོན་གྱི་མི་དང་མཚུངས་པ་ཡིན། ཀལ་དི་ཡུལ་ནི་དེ་ཚོའི་སྐྱེས་ས་ཡིན་ནོ། ། 16 ཨོ་ཧོ་ལི་བཱ་ཡི་མིག་གིས་མཐོང་མ་ཐག་ཏུ་དེ་རྣམས་ལ་ཆགས་ཤིང་། མོས་ཀལ་དི་ཡུལ་དུ་ཕོ་ཉ་རྣམས་མངགས་ནས་དེ་ཚོར་འཕྲད་དུ་སོང་བ་རེད། 17 དེ་ནས་པཱ་པེལ་ལོན་གྱི་མི་རྣམས་འོངས་ནས་མོའི་བརྩེ་དུང་གི་མལ་ཁྲིར་འཛེགས་ཏེ། མོ་དང་ལོག་གཡེམ་བྱས་ནས་མོ་བཙོག་པར་བཟོས་ཤིང་། དེ་དག་གིས་མོ་བཙོག་པར་བཟོས་རྗེས་མོའི་སེམས་ནི་དེ་དག་དང་ཁ་ཐག་ཇེ་རིང་དུ་སོང་སྟེ། 18 མོས་རང་གི་གཡེམ་སྤྱོད་མ་སྦས་པ་དང་། རང་གི་ཁོག་སྨད་ཕྱི་རུ་མངོན་པས་ན། སྔར་ངའི་སེམས་ནི་མོའི་གཅེན་མོ་དང་ཁ་ཐག་ཇེ་རིང་དུ་སོང་བ་བཞིན་དུ་ངའི་སེམས་མོ་དང་རིང་དུ་གྱེས། 19 དེའི་སྟེང་དུ་མོས་ཨེ་ཅིབ་ཡུལ་དུ་ལོག་གཡེམ་བྱས་པའི་རང་གི་ན་གཞོན་གྱི་དུས་རྣམས་དྲན་ནས་ལྷག་པར་ལོག་གཡེམ་བྱས་སོ། ། 20 མོ་ནི་རང་གི་དགའ་རོགས་ལ་ཞེན་ཆགས་ཤིང་། དེ་དག་གི་ཁོག་སྨད་ནི་བོང་བུའི་ཁོག་སྨད་བཞིན་དང་། དེ་དག་གིས་ཁམས་དཀར་འབྱིན་པ་ནི་རྟ་བཞིན་ཡིན་ནོ། ། 21 དེ་ལྟར་ཁྱོད་ཀྱིས་རང་ཉིད་ན་གཞོན་ཡིན་དུས་སུ་འདོད་གཡེམ་བྱས་པ་དེ་དྲན་ཞིང་། དུས་དེར། ཨེ་ཅིབ་པས་ཁྱོད་ཀྱི་བྲང་ལ་འབྱར་ཞིང་ཁྱོད་ན་གཞོན་ཡིན་དུས་ཀྱི་ནུ་མར་རེག་པའོ། ། 22 དེ་བས་ན་ཀྱེ་ཨོ་ཧོ་ལི་བཱ། གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཁྱོད་ཀྱི་སེམས་སུ་ཁ་ཐག་ཇེ་རིང་དུ་སོང་བའི་ཁྱོད་ཀྱི་དགའ་རོགས་ལ་བསྐུལ་ནས། ཁྱོད་ལ་རྒོལ་དུ་ངས་དེ་དག་ཕྱོགས་བཞི་ནས་ཁྲིད་འོང་ཞིང་། 23 དེ་དག་ནི་པཱ་པེལ་ལོན་པ་དང་། ཀལ་དི་པ་ཐམས་ཅད། ཕེ་ཀོད་པ། ཤོ་ཨ་པ། ཀོ་ཨ་པ་བཅས་དང་། ལྷན་ཅིག་ཏུ་ད་དུང་ཨ་སུར་པ་ཡང་ཡོད་ལ། དེ་དག་ཐམས་ཅད་ནི་སྤྱི་དཔོན་དང་འགོ་དཔོན་དང་། དམག་དཔོན་སྐད་གྲགས་ཅན་དང་དམག་མི་བྱེད་པའི་ན་གཞོན་བྱད་གཟུགས་ལེགས་པོ་ཅན་ཡིན་ཞིང་། ཐམས་ཅད་རྟ་ལ་ཞོན་མཁན་ཡིན་ནོ། ། 24 དེ་དག་གིས་མཚོན་ཆ་བཟུང་ནས་ཤིང་རྟ་དང་དམག་རྟ། དམག་དཔུང་ཆེན་པོ་དང་བཅས་འོངས་ཏེ་ཁྱོད་ལ་རྒོལ་བར་འགྱུར་ཞིང་། དེ་དག་གི་ལག་ཏུ་ཕུབ་ཆེ་ཆུང་གཉིས་ཀ་བཟུང་སྟེ། རྨོག་ཞྭ་གྱོན་ཞིང་། ཕྱོགས་བཞི་ནས་དམག་བསྒྲིགས་ཏེ་ཁྱོད་ལ་རྒོལ་བ་ཡིན། ཡང་ངས་ཉེས་ཆད་གཅོད་པའི་དབང་ནི་དེ་དག་ལ་སྦྱིན་ཞིང་། དེ་དག་གིས་རང་གི་གོམས་སྲོལ་ལྟར་ཁྱོད་ལ་ཉེས་ཆད་གཅོད་པར་འགྱུར། 25 ཡང་ངས་རང་གི་ཞེ་སྡང་ཁྱོད་ཀྱི་སྟེང་དུ་འབར་བར་བྱ། དེ་ཚོས་ཁྱོད་ལ་ཁོང་ཁྲོ་ཆེན་པོའི་སྤྱོད་སྟངས་འཛིན་ཞིང་། ཁྱོད་ཀྱི་སྣ་དང་རྣ་བ་གཅོད་པ་དང་། ཁྱོད་ཀྱི་ལྷག་ལུས་རྣམས་ནི་རལ་གྲིའི་འོག་ཏུ་འགྱེལ་བར་འགྱུར་ལ། དེ་ཚོས་ཁྱོད་ཀྱི་བུ་དང་བུ་མོ་རྣམས་འཛིན་པ་དང་ལྷག་ལུས་རྣམས་མེ་ཡིས་ཁྱུར་མིད་གཏོང་བར་འགྱུར། 26 དེ་དག་གིས་ཁྱོད་ཀྱི་གོས་རྣམས་བཤུས་ནས་ཁྱོད་ཀྱི་ཡིད་དུ་འོང་བའི་རྒྱན་ཆ་རྣམས་ཀྱང་འཕྲོག་པར་འགྱུར། 27 དེ་ལྟར་ངས་ཁྱོད་ཀྱི་གཡེམ་སྤྱོད་དང་ཨེ་ཅིབ་ཡུལ་ནས་ཁྱོད་ལ་འགོས་པའི་གཡེམ་སྦྱོར་ནི་ཁྱོད་དང་འབྲལ་བར་བྱེད་ཅིང་། དེ་ནས་ཁྱོད་ཀྱི་མིག་གིས་དེ་དག་ལ་རེ་ལྟོས་མི་བྱེད་ལ། ཁྱོད་ཀྱིས་ཨེ་ཅིབ་ཡུལ་དྲན་པར་ཡང་མི་འགྱུར་རོ། ། 28 གང་ལ་ཞེ་ན། གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཁྱོད་ནི་ཁྱོད་རང་སྡང་བའི་མི་སྟེ་སེམས་སུ་ཁ་ཐག་ཇེ་རིང་དུ་སོང་བའི་ལག་ཏུ་གཏོད་པར་བྱ། 29 དེ་དག་ཁྱོད་ལ་སྡང་ཞིང་། ཁྱོད་ཀྱིས་ངལ་ལས་བརྒྱབ་ནས་ཐོབ་པ་རྣམས་འཕྲོག་པར་འགྱུར་ལ། ཁྱོད་ནི་གཅེར་བུར་ལུས་སུ་འཇུག་པ་དང་། དེ་ནས་ཁྱོད་ཀྱི་ལོག་གཡེམ་བྱས་པའི་ཁོག་སྨད་དང་། འདོད་གཡེམ་དང་གཡེམ་སྦྱོར་དག་ཕྱི་རུ་མངོན་པར་འགྱུར་རོ། ། 30 ཁྱོད་ནི་ཕྱི་ཕྱོགས་པའི་རྗེས་སུ་འབྲངས་ཏེ་ལོག་གཡེམ་བྱས་ཤིང་། དེ་ཚོའི་སྐུ་འདྲས་རང་ཉིད་བཙོག་པར་བཟོས་པས་ན། དོན་དེ་དག་ཁྱོད་ཀྱི་སྟེང་དུ་འབྱུང་ངེས་ཡིན་ནོ། ། 31 དེ་ཡང་ཁྱོད་ནི་རང་གི་གཅེན་མོའི་ལམ་ལ་ཞུགས་པས། ངས་མོའི་ཕོར་བ་ཁྱོད་ཀྱི་ལག་ཏུ་གཏོད་པར་འགྱུར་རོ། ། 32 གཙོ་བོ་ཡ་ཝཱེས་འདི་སྐད་དུ། ཁྱོད་ཀྱིས་རང་གི་གཅེན་མོས་འཐུང་བའི་ཕོར་བ་ལས་བཏུང་བར་འགྱུར་ཞིང་། ཕོར་བ་དེ་ནི་ཆེ་ཞིང་གཏིང་ལ་མང་པོ་ཤོང་བས། ཁྱོད་ནི་འཕྱ་དགོད་དང་ཟུར་ཟའི་ཡུལ་དུ་འགྱུར་རོ། ། 33 ཁྱོད་ནི་ཆང་གིས་རབ་ཏུ་བཟི་ནས་སྡུག་བསྔལ་གྱིས་མནར་ཞིང་། དེ་ནི་འཇིགས་སྐྲག་དང་སྟོངས་པའི་ཕོར་བ་ཡིན་ཏེ། ཁྱོད་ཀྱི་གཅེན་མོ་སཱ་མར་ཡའི་ཕོར་བ་ཡིན་ནོ། ། 34 ཁྱོད་ཀྱིས་ཕོར་བ་འདི་ལས་བཏུང་བར་མ་ཟད་བཏུང་ཚར་བར་འགྱུར་ལ། དེ་ནས་ཕོར་བ་དེ་དུམ་བུར་གཅོག་པ་དང་རང་གི་བྲང་ཁ་རྨས་པར་བྱའོ། །གང་ལ་ཞེ་ན། དེ་ནི་ངས་སྔར་སྨྲས་ཟིན་པའོ་ཞེས་གཙོ་བོ་ཡ་ཝཱེས་གསུངས་སོ། ། 35 དེ་བས་གཙོ་བོ་ཡ་ཝཱེས་འདི་སྐད་དུ། ཁྱོད་ཀྱིས་ང་བརྗེད་དེ་ང་རང་རྒྱབ་ཏུ་དོར་བས། ཁྱོད་ཀྱིས་རང་གི་འདོད་གཡེམ་དང་གཡེམ་སྦྱོར་གྱི་མཇུག་འབྲས་འཁུར་དགོས་ཞེས་པའོ་ཞེས་གསུངས་སོ། །

བུད་མེད་གཉིས་ཀྱི་གཡེམ་སྦྱོར་ལ་གཤེ་གཤེ་དྲག་པོ་གཏོང་བ།

36 ཡང་དཀོན་མཆོག་ཡ་ཝཱེས་ང་ལ་འདི་སྐད་དུ། ཀྱེ་མིའི་བུ། ཁྱོད་ཀྱིས་ཨོ་ཧོ་ལཱ་དང་ཨོ་ཧོ་ལི་བཱ་གཉིས་ལ་ཁྲིམས་ཐག་གཅོད་དམ། ཁྱོད་ཀྱིས་དེ་གཉིས་ལ་ཁོ་ཚོའི་ཞེན་ལོག་གི་དོན་རྣམས་སྟོན་ཅིག 37 གང་ལ་ཞེ་ན། དེ་གཉིས་ཀྱིས་ལོག་གཡེམ་བྱས་ཏེ། ལག་པར་ཁྲག་འགོས་པ་དང་། རང་གི་སྐུ་འདྲ་རྣམས་དང་མཉམ་དུ་ལོག་གཡེམ་སྤྱད་དེ། ངའི་དོན་དུ་སྐྱེས་པའི་རང་གི་བུ་ཕྲུག་རྣམས་ཀྱང་མེ་བརྒྱུད་ནས་སྐུ་འདྲའི་ཁ་ཟས་སུ་ཕུལ་ཏོ། ། 38 དེ་ཀུན་གྱི་སྟེང་དུ་ཉིན་དེ་ལ། དེ་ཚོས་ངའི་གནས་དམ་པ་བཙོག་པར་བཟོས་པའི་དོན་འདི་ཡང་ང་ལ་བྱས་ཤིང་། ངའི་ངལ་གསོ་བའི་ཉིན་མོ་ཡང་ཁྱད་དུ་བསད་དོ། ། 39 དེ་དག་གིས་རང་གི་བུ་ཕྲུག་རྣམས་བསད་དེ་སྐུ་འདྲར་ཕུལ་བ་དང་། ཉིན་དེར་ཡང་ངའི་གནས་དམ་པ་རུ་ཞུགས་ནས་གནས་དམ་པ་བཙོག་པར་བཟོས་པ་ཡིན། ལྟོས་དང་། དེ་ནི་ཁོ་ཚོས་ངའི་གནས་དམ་པ་རུ་སྤྱད་པའི་ལས་ཡིན་ནོ། ། 40 དེ་མི་ཚད་ཁྱོད་ཚོས་རྒྱང་རིང་ཡུལ་ནས་སྐྱེས་པ་རྣམས་བསུ་རུ་ཕོ་ཉ་མངགས་ཏེ། ལྟོས་དང་། ཕོ་ཉ་དེར་སླེབས་ཚེ། སྐྱེས་པ་དེ་རྣམས་ཀྱང་འོངས་ཤིང་། ཁྱོད་ཚོས་དེ་དག་གི་ཕྱིར་དུ་ཁྲུས་བྱས་པ་དང་། མིག་ལ་རྩི་བསྐུས་ཤིང་རྒྱན་གྱིས་སྤྲས་ནས། 41 ཁྱོད་རྣམས་ཡིད་དུ་འོང་བའི་འབོལ་ཁྲི་སྟེང་དུ་བསྡད་དེ། འབོལ་ཁྲིའི་མདུན་དུ་ཅོག་ཙེ་ཞིག་བཞག་ཅིང་། ངའི་སྤོས་དང་སྣུམ་ནི་དེའི་སྟེང་དུ་བཞག་གོ ། 42 དེར་མི་ཚོགས་ཀྱི་སྣང་བ་སྐྱིད་པའི་སྐད་སྒྲ་ཡོད་པ་དང་། མི་ཐ་མལ་བ་དང་ཆང་རྐྱལ་རྣམས་དབེན་སྟོང་ཡུལ་ནས་ཁྲིད་འོངས་ཏེ། དེ་དག་གིས་བུད་མེད་གཉིས་ཀྱི་ལག་པར་གདུབ་བུ་དང་། མཛེས་པའི་ཅོད་པན་མགོ་ལ་བསྐོན་ཏོ། ། 43 ཡང་ལོག་གཡེམ་བྱས་ནས་ཉམས་རྒུད་དུ་གྱུར་པའི་བུད་མེད་འདིའི་སྐོར་ལ་ངས་འདི་སྐད་དུ། ད་ལྟ་མི་གཞན་རྣམས་ཀྱིས་དེ་དང་ལོག་གཡེམ་བྱེད་པར་འགྱུར་ཏེ། གང་ལ་ཞེ་ན། མོ་ནི་མ་གཞི་ནས་གཡེམ་མ་ཞིག་ཡིན་པས་སོ་ཞེས་སྨྲའོ། ། 44 མི་རྣམས་མོ་དང་འགྲོགས་ཤིང་། མི་རྣམས་ཅི་ལྟར་སྨད་འཚོང་མ་དང་འགྲོགས་པ་ཡིན་ན། འདོད་གཡེམ་ཅན་གྱི་བུད་མེད་ཨོ་ཧོ་ལཱ་དང་ཨོ་ཧོ་ལི་བཱ་གཉིས་ལ་ཡང་དེ་ལྟར་འགྲོགས་སོ། ། 45 ཡིན་ཡང་དྲང་བདེན་ཅན་གྱིས་གཡེམ་མ་དང་མི་ལ་ཁྲག་བཞུར་དུ་བཅུག་པའི་བུད་མེད་ཀྱི་ཁྲིམས་ཆད་བཞིན་དེ་གཉིས་ལའང་ཁྲིམས་ཐག་གཅོད་པར་འགྱུར་ཏེ། གང་ལ་ཞེ་ན། ཁོ་གཉིས་ནི་གཡེམ་མ་ཡིན་ཞིང་། ལག་པར་ཁྲག་འགོས་ཡོད་པས་སོ། ། 46 གང་ལ་ཞེ་ན། གཙོ་བོ་ཡ་ཝཱེས་འདི་སྐད་དུ། ངས་མི་མང་པོ་ཞིག་དེ་གཉིས་ལ་རྒོལ་དུ་འོང་བར་བཅུག་སྟེ། དེ་གཉིས་འཇིགས་ཤིང་མི་ཡིས་འཕྲོག་བཅོམ་བྱེད་པར་འགྱུར། 47 མི་དེ་དག་གིས་དེ་གཉིས་རྡོ་རུབ་བཏང་ནས་རལ་གྲིས་གཏུབ་ཅིང་། ཡང་དེ་གཉིས་ཀྱི་བུ་དང་བུ་མོ་རྣམས་གསོད་པ་དང་། དེ་ཚོའི་ཁང་པ་རྣམས་མེས་བསྲེག་པར་འགྱུར། 48 དེ་ལྟར་བུད་མེད་ཀུན་ལ་དྲན་སྐུལ་ཐོབ་ནས། ཁྱོད་རྣམས་ཀྱིས་འདོད་གཡེམ་སྤྱད་པ་བཞིན་དུ་མི་སྤྱོད་པའི་ཕྱིར་དུ། ངས་འདོད་གཡེམ་དེ་ཡུལ་འདི་ནས་མཚམས་གཅོད་དོ། ། 49 མི་ཡིས་ཁྱོད་རྣམས་ཀྱི་ལོག་གཡེམ་བྱས་པའི་ལན་ནི་ཁྱོད་ཅག་གི་སྟེང་དུ་འཇལ་ཞིང་། ཁྱོད་རྣམས་ཀྱིས་རང་གིས་སྐུ་འདྲར་ཕྱག་བཙལ་བའི་སྡིག་པ་འཁུར་དགོས་ལ། དེ་ནས་ཁྱོད་ཚོས་བདག་ནི་གཙོ་བོ་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་སོ། །

ལེའུ་ཉེར་བཞི་པ།

ཤ་ཡོད་པའི་སླ་ངའི་དཔེ།

1 ཡང་ལོ་དགུ་པའི་ཟླ་བཅུ་པའི་ཚེས་བཅུ་ཉིན་ལ། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་དེ་རིང་གི་ཟླ་ཚེས་འདི་ཡི་གེར་ཁོད་ཅིག དེ་རིང་གི་ཉིན་མོ་འདི་ནི་པཱ་པེལ་ལོན་གྱི་རྒྱལ་པོས་ཡེ་རུ་སཱ་ལེམ་བསྐོར་བའི་ཉིན་མོ་ཡིན། 3 ཁྱོད་ཀྱིས་ཁྱིམ་རྒྱུད་ངོ་ལོག་ཅན་དེ་ལ་དཔེ་དྲངས་ནས་འདི་ལྟར། གཙོ་བོ་ཡ་ཝཱེས་འདི་སྐད་དུ། སླ་ང་མེའི་སྟེང་དུ་སྐྱོན་དང་། བསྐྱོན་པའི་རྗེས་སུ་དེའི་ནང་དུ་ཆུ་བླུགས་ཤིག 4 དེ་ནས་ཤ་རྡོག་རྡོག་སྟེ། ཤ་ཤེད་རྒྱས་པའི་ཤ་རྡོག་རྡོག་དང་རྐང་ལག་རྣམས་སླ་ངའི་ནང་དུ་བཞག་སྟེ། རུས་པ་ལེགས་པོས་སླ་ང་ཁེངས་སུ་ཆུག་དང་། 5 ལུག་ཁྱུ་ལས་ཤ་ཤེད་རྒྱས་པའི་ལུག་བདམས་ནས། སླ་ངའི་འོག་ཏུ་བུད་ཤིང་བཞག་སྟེ་སླ་ངའི་ཆུ་འཁོལ་དུ་ཆུག་དང་། རུས་པ་སླ་ངའི་ནང་དུ་ཚོས་ཤིག 6 དེ་བས། གཙོ་བོ་ཡ་ཝཱེས་འདི་སྐད་དུ། མི་ལ་ཁྲག་བཞུར་དུ་བཅུག་པའི་གྲོང་ཁྱེར་ལ། ཡུན་རིང་དུ་བཙའ་ཆགས་པའི་སླ་ང་བཞིན་དུ་ཆག་སྒོ་འབྱུང་ཞིང་། དེའི་བཙའ་ནི་མེད་པར་བཟོས་མེད་པས། སླ་ངའི་ནང་གི་དངོས་པོ་ནི་གཅིག་རེ་གཅིག་རེ་བྱས་ནས་ལེན་དགོས་པ་ལས། དེ་དག་གི་ཕྱིར་དུ་རྒྱན་ལེན་མི་དགོས་སོ། ། 7 གང་ལ་ཞེ་ན། གྲོང་ཁྱེར་ནང་དུ་ད་དུང་མོས་བཞུར་དུ་བཅུག་པའི་ཁྲག་ཡོད་དེ། མོས་ཁྲག་ནི་ཕ་བོང་འཇམ་པོའི་སྟེང་དུ་གཏོར་བ་ལས། ས་རྡུལ་གྱིས་འགེབ་པར་སའི་ནང་དུ་མ་བླུགས་སོ། ། 8 དེ་ལྟར་ངས་ཁོང་ཁྲོ་ཆེན་པོ་ལངས་ནས་ལན་འཇལ་བའི་ཕྱིར་དུ། མོའི་ཁྲག་ནི་ཕ་བོང་འཇམ་པོའི་སྟེང་དུ་བླུགས་ཤིང་ཐ་ན་འགེབ་ཀྱང་མི་ནུས་པར་བྱས། 9 དེ་བས་གཙོ་བོ་ཡ་ཝཱེས་འདི་སྐད་དུ། མི་ལ་ཁྲག་བཞུར་དུ་བཅུག་པའི་གྲོང་ཁྱེར་དེ་ལ་ཆག་སྒོ་འབྱུང་། ངས་བུད་ཤིང་ཇེ་མང་དུ་གཏོང་བར་བྱ། 10 ཁྱོད་ཀྱིས་བུད་ཤིང་མང་པོ་སྤུངས་ལ་མེ་སྦར་ནས་བྲོ་སྨན་དང་བཅས་ཤ་ལེགས་པར་ཚོས་དང་། རུས་པ་རྣམས་འཚིག་ཏུ་ཆུག 11 དེ་ནས་སླ་ང་སྟོང་པ་མེའི་སྟེང་དུ་བཞག་ནས་སླ་ང་ངར་དུ་བཅུག་སྟེ། ཟངས་དམར་པོར་འགྱུར་བར་བྱས་ནས། དེའི་ནང་གི་མི་གཙང་བ་རྣམས་བཞུ་རུ་ཆུག་དང་། དེའི་བཙའ་རྣམས་མེད་པར་བཟོས་ཤིག 12 སླ་ང་འདིས་མི་ལ་ཡིད་ཆད་དུ་འཇུག་སྟེ། དེའི་སྟེང་གི་བཙའ་མཐུག་པོ་ནི་ལེན་ཐབས་མེད་ལ། མེའི་ནང་དུ་ཡང་དེའི་བཙའ་མེད་པར་བཟོ་མི་ཐུབ་བོ། ། 13 ཁྱོད་ཀྱི་མི་གཙང་བ་དེ་ནི་འདོད་གཡེམ་ཡིན་ནོ། །ངས་ཁྱོད་གཙང་མར་བཟོ་འདོད་ཀྱང་ཁྱོད་གཙང་མར་འགྱུར་མི་འདོད་པས། ང་ཁྱོད་ཀྱི་སྟེང་དུ་ཁོང་ཁྲོ་རབ་ཏུ་འབར་ནས་མཚམས་འཇོག་པའི་བར་དུ། ཁྱོད་ཀྱི་བཙོག་པ་དེ་གཙང་མར་འགྱུར་མི་ནུས་སོ། ། 14 ང་ཡ་ཝཱེས་གསུངས་པ་དང་དུས་སུ་སླེབས་ན་ངས་དེ་འགྲུབ་པར་བྱའོ། །ངས་ཕྱིར་འཐེན་མི་བྱེད་ལ་སྙིང་རྗེ་ཡང་མི་བསྐྱེད། བསམ་ཚུལ་ཡང་མི་བསྒྱུར་བར། ཁྱོད་ཀྱི་སྤྱོད་ལམ་བཞིན་དུ་ཁྱོད་ལ་ཁྲིམས་གཅོད་པར་འགྱུར་གསུངས་ཞེས་པའོ་ཞེས་གཙོ་བོ་ཡ་ཝཱེས་གསུངས་སོ། །

ཆུང་མ་ཤི་ན་མྱ་ངན་མི་བྱེད་པའི་དཔེ།

15 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 16 ཀྱེ་མིའི་བུ། ལྟོས་དང་། ངས་གློ་བུར་ཉིད་དུ་ཁྱོད་ལ་རྒོལ་ཞིང་། ཁྱོད་རང་ཅི་ལ་བལྟ་བར་དགའ་བ་དེ་འཕྲོག་པར་བྱ་སྟེ། ཁྱོད་ནི་ཡིད་སྐྱོ་མི་རུང་། ངུ་ཡང་མི་རུང་། མཆི་མ་ཡང་མི་འདོན་པར། 17 ཁུ་སིམ་པོར་དབུགས་རིང་ཐོངས་ཤིག གཤིན་པོའི་དོན་དུ་མྱ་ངན་མི་བྱེད་པར། ཁྱོད་ཀྱི་མགོ་ལ་ད་དུང་མགོ་རས་དཀྲིས་དང་། རྐང་པར་ད་དུང་ལྷམ་གྱོན་པ་ལས། ཁྱོད་ཀྱིས་རང་གི་གདོང་ནི་འགེབ་མི་རུང་ལ། མྱ་ངན་ཞུ་བཞིན་པའི་ཁྱིམ་ཚང་ལ་གྲ་སྒྲིག་བྱས་པའི་སྡུག་ཟས་ཀྱང་མི་ཟའོ་ཞེས་གསུངས། 18 དེ་ནས་ཞོགས་པ་ངས་མི་ཚོགས་ལ་དོན་འདི་སྨྲས་པ་དང་། མཚན་མོར་ངའི་ཆུང་མ་ཚེ་ལས་འདས། ཕྱི་ཉིན་ཞོགས་པ་ངས་རང་ལ་བཀའ་ཇི་ལྟར་བསྩལ་པ་བཞིན་དུ་སྤྱད་ཅིང་། 19 མི་ཚོགས་ཀྱིས་ང་ལ། ཁྱེད་ཀྱིས་བྱས་པ་དེ་ནི་ངེད་རྣམས་དང་འབྲེལ་བ་ཅི་ཡོད་པ་འཆད་པར་མི་བྱའམ་ཞེས་དྲིས་པ་ལ། 20 ངས་དེ་ཚོའི་ལན་དུ། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 21 ཁྱོད་ཀྱིས་ཡེས་ར་ཨེལ་གྱི་ཁྱིམ་རྒྱུད་ལ་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་རང་གི་གནས་དམ་པ་ནི་བཙོག་པར་བྱེད་ངེས་ཡིན། དམ་པའི་གནས་འདི་ནི་ཁྱོད་ཚོས་ངོམ་པའི་སྟོབས་ཤུགས་དང་། མིག་ནང་དུ་ཅི་ལ་དགའ་བ་དང་། སེམས་ནས་གཅེས་སུ་འཛིན་པ་དེའོ། །ཁྱོད་ཚོའི་ཤུལ་དུ་ལུས་པའི་བུ་དང་བུ་མོ་རྣམས་ནི་རལ་གྲིའི་འོག་ཏུ་འགྱེལ་བར་འགྱུར། 22 དུས་དེར་ཁྱོད་ཚོས་ངས་ཅི་བྱས་པ་བཞིན་དུ་སྤྱོད་པ་ལས་ཁྱོད་ཚོས་རང་གི་གདོང་འགེབ་མི་རུང་ལ། མྱ་ངན་ཞུ་བཞིན་པའི་ཁྱིམ་ཚང་ལ་གྲ་སྒྲིག་བྱས་པའི་སྡུག་ཟས་ཀྱང་ཟ་མི་རུང་ངོ་། ། 23 ཁྱོད་ཚོའི་མགོ་ལ་སྔར་བཞིན་མགོ་རས་དཀྲིས་ཤིག རྐང་པར་ད་དུང་ལྷམ་གྱོན་ཞིག ཁྱོད་རྣམས་ཡིད་སྐྱོ་མི་རུང་། ངུ་ཡང་མི་རུང་། ཡིན་ཡང་ཁྱོད་ཚོས་རང་གི་སྡིག་པའི་དབང་གིས་གཅིག་གིས་གཅིག་ལ་བལྟ་ཞིང་དབུགས་རིང་ཕྱུང་ནས་ཉམ་ཐག་པར་འགྱུར། 24 འདིའི་ལུགས་སུ་ཨེ་ཟེ་ཀི་ཨེལ་ནི་ཁྱོད་ཅག་གི་སྔ་ལྟས་ཤིག་ཡིན་པས། དེས་སྤྱད་པའི་ལས་ཐམས་ཅད་ནི་མ་འོངས་པར་ཁྱོད་ཚོས་ཀྱང་སྤྱོད་དེ། དོན་དེ་འབྱུང་དུས་སུ། ཁྱོད་ཚོས་བདག་ནི་གཙོ་བོ་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་པའོ། ། 25 ཀྱེ་མིའི་བུ། ངས་དེ་དག་གི་ཁྲོད་ནས་ཁོ་ཚོའི་བཙན་རྫོང་དང་། དེ་དག་དགའ་བའི་གཟི་བརྗིད་དང་། དེ་དག་གི་མིག་ནང་དུ་ཅི་ལ་དགའ་བ་དང་། སེམས་ནས་བརྩི་མཐོང་བྱེད་པ་དང་ཁོ་ཚོའི་བུ་དང་བུ་མོ་རྣམས་འཕྲོག་པའི་དུས་སུ། 26 དེ་ལས་ཐར་བའི་མི་ཞིག་ཁྱོད་ཀྱི་དྲུང་དུ་འོངས་ཏེ་ཁྱོད་ལ་དོན་དེ་ཐོས་སུ་འཇུག་པ་ཡིན། 27 དུས་དེར། ཁྱོད་ཀྱིས་ཁ་གྲགས་ནས་ཐར་བའི་མི་དེ་ལ་གཏམ་སྨྲ་བ་ལས་ལྐུགས་པ་མ་བྱེད་ཅིག ཁྱོད་ནི་དེ་ཚོའི་སྔ་ལྟས་ཤིག་ཏུ་འགྱུར་བ་དང་། དེ་ནས་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་སོ། །

ལེའུ་ཉེར་ལྔ་པ།

ཨམ་མོན་ལ་ལན་འཇལ་བར་ལུང་སྟོན་པ།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ཨམ་མོན་པར་གདོང་གཏད་ནས་ཁོ་ཚོར་རྒོལ་བའི་ལུང་སྟོན་ཅིག 3 ཁྱོད་ཀྱིས་ཨམ་མོན་པ་རྣམས་ལ་འདི་ལྟར་སྨྲོས་ཤིག ཁྱོད་ཚོས་གཙོ་བོ་ཡ་ཝཱེའི་གསུང་ལ་ཉོན་དང་། གཙོ་བོ་ཡ་ཝཱེས་འདི་སྐད་དུ། ངའི་གནས་དམ་པ་བཙོག་པར་བཟོས་ཤིང་། ཡེས་ར་ཨེལ་གྱི་ཡུལ་ཁམས་སྟོངས་པར་གྱུར་ནས་ཡ་ཧུ་དཱའི་ཁྱིམ་རྒྱུད་བཙོན་དུ་ཁྲིད་པའི་དུས་སུ། ཁྱོད་ཀྱིས་དེ་དག་ལ་ཁྲེལ་དགོད་བྱས་པས། 4 ལྟོས་དང་། ངས་ཁྱོད་ནི་ཤར་ཕྱོགས་པའི་ལག་ཏུ་ནོར་སྐལ་དུ་གཏོད་ཅིང་། དེ་དག་གིས་ཁྱོད་ཀྱི་གནས་སུ་གུར་ཕུབ་ནས་ཁྱོད་ཀྱི་དབུས་སུ་གཞིས་ཆགས་པ་དང་། དེ་དག་གིས་ཁྱོད་ཀྱི་འབྲས་བུ་བཟའ་ཞིང་ཁྱོད་ཀྱི་འོ་མ་བཏུང་བར་འགྱུར། 5 ངས་རབ་བཱ་ནི་རྔ་མོང་འཚོ་སར་འགྱུར་དུ་བཅུག་སྟེ། ཨམ་མོན་པའི་ཡུལ་ནི་ལུག་ཁྱུ་ཉལ་སའི་གནས་སུ་འགྱུར་བར་བྱས་ན། ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 6 གཙོ་བོ་ཡ་ཝཱེས་འདི་སྐད་དུ། ཁྱོད་ཀྱིས་རྐང་འཁྲབ་ལག་འཁྲབ་བྱས་ཏེ་སེམས་ལ་ཞེ་སྡང་གིས་ཁེངས་ནས། ཡེས་ར་ཨེལ་ལ་བྱུང་བའི་སྡུག་བསྔལ་གྱི་དབང་གིས་དགའ་མགུ་བྱས་པས། 7 ལྟོས་དང་། ངས་ལག་པ་བརྐྱངས་ནས་ཁྱོད་ལ་རྒོལ་ཞིང་ཁྱོད་ནི་ཕྱི་ཕྱོགས་པའི་བཅོམ་ནོར་དུ་སྦྱིན་པ་དང་། ངས་མི་ཐམས་ཅད་ལས་ཁྱོད་ཚར་གཅོད་ཅིང་། ཁྱོད་ནི་ཡུལ་ཀུན་ནས་མེད་པར་བྱའོ། །ངས་ཁྱོད་མེད་པར་བྱས་ན་ཁྱོད་ཀྱིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་པའོ་ཞེས་གསུངས་སོ། །

མོ་ཨབ་ལ་ལན་འཇལ་བ།

8 གཙོ་བོ་ཡ་ཝཱེས་འདི་སྐད་དུ། མོ་ཨབ་དང་སེ་ཨིར་གཉིས་ན་རེ། ལྟོས་དང་། ཡ་ཧུ་དཱའི་ཁྱིམ་རྒྱུད་ནི་ཕྱི་ཕྱོགས་པ་ཀུན་དང་འདྲའོ་ཟེར་བས། 9 ལྟོས་དང་། ངས་མོ་ཨབ་ཀྱི་ཕྱོགས་གཅིག་གི་འགོག་སྲུང་མེད་པར་བྱས་ཏེ། ཁོ་ཚོས་ཡུལ་དེའི་གཟི་བརྗིད་དུ་རྩི་བའི་པེད་ཡེ་ཤི་མོད་དང་། པཱ་ཨལ་མེ་ཨོན། ཀིར་ཡ་ཐཱ་ཡེམ་བཅས་པ་སྟེ། ས་མཚམས་ཀྱི་གྲོང་ཁྱེར་རྣམས་ནས་འགོ་བརྩམས་ཏེ། 10 ངས་མོ་ཨབ་དང་ཨམ་མོན་པ་བཅས་མཉམ་དུ་ཤར་ཕྱོགས་པའི་ནོར་སྐལ་དུ་གཏོད་ཅིང་། བུ་རྒྱུད་ཀུན་གྱི་ནང་དུ་ཨམ་མོན་པ་ནི་ཡང་བསྐྱར་དྲན་པར་མི་འགྱུར། 11 ངས་མོ་ཨབ་ལ་ཉེས་ཆད་གཅོད་པར་བྱ་སྟེ། དེ་ནས་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་སོ། །

ཨེ་དོམ་ལ་ལན་འཇལ་བ།

12 གཙོ་བོ་ཡ་ཝཱེས་འདི་སྐད་དུ། ཨེ་དོམ་གྱིས་ཡ་ཧུ་དཱའི་ཁྱིམ་རྒྱུད་ལ་འཁོན་ལན་བསློགས་པས། ཁོ་ཚོས་དེ་བཞིན་སྤྱད་པ་ནི་སྡིག་པ་རབ་ཏུ་ཆེན་པོ་བྱས་པའོ། ། 13 དེ་བས་གཙོ་བོ་ཡ་ཝཱེས་འདི་སྐད་དུ། ངས་ལག་པ་བརྐྱངས་ནས་ཨེ་དོམ་ལ་རྒོལ་ནས་ཡུལ་དེའི་མི་ཕྱུགས་གཉིས་ཀ་ཚར་གཅོད་ཅིང་། ངས་ཨེ་དོམ་ནི་སྟོངས་སུ་འཇུག་པ་དང་། ཐེ་མཱན་ནས་དི་དན་གྱི་བར་དུ་དེ་རྣམས་རལ་གྲིའི་འོག་ཏུ་འཆི་བར་འགྱུར། 14 ངས་རང་གི་འབངས་མི་ཡེས་ར་ཨེལ་པའི་ལག་པ་བརྒྱུད་ནས་ཨེ་དོམ་ལ་ལན་འཇལ་ཞིང་། ཡེས་ར་ཨེལ་པས་ངའི་ཁོང་ཁྲོ་དང་ངའི་ཁྲོ་གཏུམ་ཆེན་པོ་བཞིན་དུ་ཨེ་དོམ་ལ་སྤྱད་པ་སྤྱོད་ཅིང་། དེ་ནས་ཨེ་དོམ་པས་དེ་ནི་ངས་ལན་འཇལ་བ་རྟོགས་སོ་གསུངས་ཞེས་གཙོ་བོ་ཡ་ཝཱེས་གསུངས་སོ། །

ཕེ་ལེ་ཤེད་ལ་ལན་འཇལ་བ།

15 གཙོ་བོ་ཡ་ཝཱེས་འདི་སྐད་དུ། ཡང་ཕེ་ལེ་ཤེད་པས་ཡ་ཧུ་དཱ་པ་རྣམས་ལ་འཁོན་ལན་བསློགས་ཤིང་། སེམས་ནས་མཐོང་ཆུང་བྱས་ཏེ་འཁོན་ལན་བསློགས་པ་དང་། ནམ་ཡིན་ཡང་འཁོན་སེམས་བསྐྱེད་དེ་ཡ་ཧུ་དཱ་མེད་པར་བཟོ་འདོད་པས། 16 གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ལག་པ་བརྐྱངས་ནས་ཕེ་ལེ་ཤེད་པ་ལ་རྒོལ་བར་འགྱུར་ཞིང་། ཀེ་རེད་པ་རྣམས་ཚར་བཅད་ནས། རྒྱ་མཚོའི་འགྲམ་གྱི་ལྷག་ལུས་རྣམས་ཀྱང་མེད་པར་བྱའོ། ། 17 ངས་ཁྲོ་གཏུམ་ཆེན་པོས་དེ་དག་ལ་སྐྱོན་བཙུགས་ནས་འཁོན་ལན་བསློག་ཅིང་། ངས་དེ་དག་ལ་འཁོན་ལན་སློག་པའི་དུས་སུ། ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ་གསུངས་ཞེས་གསུངས་སོ། །

ལེའུ་ཉེར་དྲུག་པ།

ཐཱར་ལ་ལན་འཇལ་བ།

1 དེ་ཡང་ལོ་བཅུ་གཅིག་པའི་ཟླ་ག་གེ་མོའི་ཚེས་གཅིག་གི་ཉིན། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཐཱར་གྱིས་ཡེ་རུ་སཱ་ལེམ་ལ་འཕྱ་དགོད་བྱས་ནས་ན་རེ། མི་རིགས་ཀུན་གྱི་སྒོ་དེ་ཆག་ནས་ངའི་ཕྱོགས་སུ་ཕྱེས་པ་དང་། དེ་ནི་སྟོངས་ཤིང་ང་ནི་བཀང་བར་འགྱུར་ཞེས་སྨྲས་པས། 3 གཙོ་བོ་ཡ་ཝཱེས་འདི་སྐད་དུ། ཀྱེ་ཐཱར། ལྟོས་དང་། ངས་ཁྱོད་ནི་དགྲ་རུ་འཛིན་ཞིང་། རྒྱ་མཚོས་རྦ་རླབས་ཡར་འཕྱུར་དུ་འཇུག་པ་ནང་བཞིན། ངས་ཡུལ་ཁམས་ཀུན་ཡར་འོངས་ནས་ཁྱོད་ལ་རྒོལ་བར་བྱ་སྟེ། 4 དེ་དག་གིས་ཐཱར་གྱི་ལྕགས་རི་རྣམས་བརླགས་ཏེ་ལྕོག་མཁར་རྣམས་བཤིག་ཅིང་། ངས་དེའི་ས་རྡུལ་རྣམས་གཙང་མར་བྲད་ནས་དེ་ནི་བྲག་རྡོ་འཇམ་པོ་རུ་འགྱུར་བར་བྱའོ། ། 5 དེ་ནི་རྒྱ་མཚོའི་དབུས་སུ་ཉ་རྒྱ་འདིང་བའི་གནས་སུ་འགྱུར་ཏེ། གང་ལ་ཞེ་ན། གཙོ་བོ་ཡ་ཝཱེ་བདག་གིས་འདི་ལྟར་གསུངས་པ་ཡིན། དེ་ནི་མི་ཀུན་གྱི་བཅོམ་ནོར་དུ་འགྱུར་བ་དང་། 6 སྐམ་སར་སྡོད་པའི་ཐཱར་པ་རྣམས་ནི་རལ་གྲིས་གསོད་པར་འགྱུར་ལ། དེ་ནས་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ། ། 7 གང་ལ་ཞེ་ན། གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་རྒྱལ་པོ་རྣམས་ཀྱི་རྒྱལ་པོ་ཡིན་པའི་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་ལ། རྟ་དང་ཤིང་རྟ། རྟ་དམག་བཅས་དམག་དཔུང་ཆེན་པོ་ཞིག་ཁྲིད་དེ་བྱང་ནས་ཐཱར་ལ་རྒོལ་དུ་འོང་བར་བྱ་ཞིང་། 8 དེས་ཁྱོད་ཀྱི་སྐམ་སར་སྡོད་པའི་མི་རྣམས་གསོད་ཅིང་། གྲོང་ཁྱེར་བསྐོར་བའི་མཁར་རྣམས་བརྩིག་པ་དང་། འགོག་སྲུང་བྱེད་པའི་ས་རགས་བརྩིགས་ནས་ཕུབ་རྣམས་བཟུང་སྟེ་ཁྱོད་ལ་རྒོལ་བར་འགྱུར། 9 དེས་གྲོང་ཁྱེར་ལ་རྒོལ་བའི་ཐོ་བ་ཆེན་པོས་ཁྱོད་ཀྱི་ལྕགས་རི་རྣམས་ལ་རྒོལ་ཞིང་། མཚོན་ཆས་ཁྱོད་ཀྱི་ལྕོག་མཁར་རྣམས་བཤིག་པར་འགྱུར། 10 དེ་ལ་རྟ་ཤིན་ཏུ་མང་པོ་ཡོད་པས་ན། དེ་དག་གིས་ས་རྡུལ་ལངས་སུ་བཅུག་ནས་ཁྱོད་ནི་འགེབ་པར་འགྱུར་ཞིང་། མི་ནི་གྲོང་ཁྱེར་ཞིག་རལ་ཅན་གྱི་ནང་དུ་འཛུལ་བ་བཞིན་དུ། དེ་ནི་ཁྱོད་ཀྱི་མཁར་སྒོའི་ནང་དུ་འཛུལ་བར་འགྱུར་ལ། དུས་དེར། ཁྱོད་ཀྱི་ལྕགས་རི་རྣམས་ནི་རྟ་དམག་དང་ཤིང་རྟའི་འཁོར་ལོ་དང་། ཤིང་རྟའི་སྒྲ་ཡི་རྐྱེན་གྱིས་འདར་བར་འགྱུར། 11 དེའི་རྟ་ཡི་རྨིག་པས་ཁྱོད་ཀྱི་སྲང་ལམ་ཐམས་ཅད་བརྫི་བར་འགྱུར་ཞིང་། དེས་རལ་གྲི་ཡིས་ཁྱོད་ཀྱི་མི་རྣམས་གསོད་པ་དང་། ཁྱོད་ཀྱི་ཀ་བ་བརྟན་པོ་རྣམས་ཀྱང་ས་ལ་འགྱེལ་བར་འགྱུར། 12 དེ་དག་གིས་ཁྱོད་ཀྱི་རྒྱུ་ནོར་ཕྲོགས་ནས་ཁྱོད་ཀྱི་ཚོང་ཟོག་ནི་བཅོམ་ནོར་དུ་འགྱུར་ཞིང་། ཁྱོད་ཀྱི་ལྕགས་རི་རྣམས་བརླགས་ནས་ཁྱོད་ཀྱི་མཛེས་པའི་གཟིམས་ཁང་རྣམས་བཤིག་སྟེ། ཁྱོད་ཀྱི་རྡོ་དང་ཤིང་དང་། ས་རྡུལ་བཅས་ནི་མཚོ་ནང་དུ་འདོར་བར་བྱའོ། ། 13 ཡང་ངས་ཁྱོད་ཀྱི་གླུ་སྐད་མཚམས་གཅོད་ཅིང་། མི་ཡིས་ཁྱོད་ཀྱི་པི་ཝང་གི་སྒྲ་ཡང་བསྐྱར་ཐོས་པར་མི་འགྱུར་ཏེ། 14 ངས་ཁྱོད་བྲག་རྡོ་འཇམ་པོ་ཞིག་ཏུ་འགྱུར་བར་བྱ་སྟེ། ཁྱོད་ནི་ཉ་རྒྱ་འདིང་བའི་གནས་སུ་འགྱུར་ལ། ཁྱོད་ནི་སླར་བརྩིག་པར་མི་འགྱུར་རོ། །གང་ལ་ཞེ་ན། ང་ཡ་ཝཱེས་སྨྲས་པ་ཡིན་ཞེས་གཙོ་བོ་ཡ་ཝཱེས་གསུངས་སོ། ། 15 ཡང་གཙོ་བོ་ཡ་ཝཱེས་ཐཱར་ལ་འདི་སྐད་དུ། ཁྱོད་ཀྱི་ནང་དུ་སྲོག་གཅོད་པའི་དོན་བྱུང་བ་སྟེ། རྨས་མ་རྣམས་ངུ་བའི་དུས་སུ། གླིང་ཕྲན་རྣམས་ནི་ཁྱོད་རང་འགྱེལ་བའི་སྒྲ་ཡིས་འདར་བར་མི་འགྱུར་རམ། 16 དུས་དེར་མཚོ་འགྲམ་དུ་ཡོད་པའི་རྒྱལ་པོ་ཐམས་ཅད་རྒྱལ་ཁྲི་ལས་མར་འབབ་ཅིང་། གཟབ་གོས་དང་ཚེམ་དྲུབ་ལྡན་པའི་གོས་ཕུད་དེ། འཇིགས་སྐྲག་གིས་ཁེངས་ནས་སར་སྡོད་ཅིང་། མཚམས་མེད་པར་འདར་ཞིང་ཁྱོད་ཀྱི་དབང་གིས་འཇིགས་པར་འགྱུར། 17 དེ་ཚོས་ཁྱོད་ལ་སྐྱོ་གླུ་ལེན་ཞིང་ན་རེ། མིང་དུ་གྲགས་པའི་གྲོང་ཁྱེར་ཁྱོད་རང་ནི། །གྲུ་དཔོན་རྣམས་ཀྱི་སྡོད་སའི་གནས་ཡིན་ཞིང་། །རྒྱ་མཚོའི་སྟེང་དུ་བརྟན་ཞིང་སྟོབས་ལྡན་ཁྱོད། །ཁྱོད་དང་ཁྱོད་ཀྱི་མི་ཡིས་སྔར་ནས་བཟུང་། །གནས་དེར་སྡོད་པའི་མི་ལ་དངངས་སྐྲག་ཕབ། །ད་ལྟ་ཁྱོད་ནི་ཅི་ལྟར་ཤུལ་ཆད་དམ། ། 18 ད་ནི་ཁྱོད་རང་འགྱེལ་བའི་དུས་འདི་ལ། །གླིང་ཕྲན་རྣམས་ཀྱི་མི་ཀུན་འདར་བ་དང་། །གླིང་ཕྲན་དག་ནི་ཁྱོད་རང་བརླགས་པས་འཇིགས། །ཞེས་པའོ། ། 19 གང་ལ་ཞེ་ན། གཙོ་བོ་ཡ་ཝཱེས་འདི་སྐད་དུ། ངས་ཁྱོད་ནི་མི་མེད་པའི་གྲོང་ཁྱེར་བཞིན་དུ་སྟོངས་སུ་འཇུག་ཅིང་། ཡང་ངས་གཏིང་གི་ཆུ་རྣམས་ཡར་འཕྱུར་དུ་བཅུག་ནས་ཁྱོད་ལས་བརྒལ་ཏེ། ཆུ་ཆེན་གྱིས་ཁྱོད་བསྣུབ་པར་བྱའོ། ། 20 དུས་དེར། ངས་ཁྱོད་ནི་དུར་དུ་སྦས་པའི་མི་དང་བཅས་གནའ་མི་རྣམས་ཀྱི་རྩར་འབབ་ཏུ་འཇུག་ཅིང་། ངས་ཁྱོད་ནི་ཡུན་རིང་པོར་སྟོངས་པར་གྱུར་པའི་ས་ཡི་འོག་སྟེ། དུར་དུ་སྦས་པའི་མི་དེ་དག་དང་མཉམ་དུ་སྡོད་པར་འཇུག་ཅིང་། ཁྱོད་ནི་གསོན་པོའི་གནས་སུ་མངོན་པར་མི་འགྱུར། ཡིན་ནའང་ངས་གསོན་པོའི་གནས་ལ་མཛེས་སྡུག་བསྣན་པར་བྱའོ། ། 21 ཡང་ངས་ཁྱོད་ལ་འཇིགས་སུ་རུང་བའི་ཆག་སྒོ་འབྱུང་དུ་བཅུག་སྟེ། ཁྱོད་ནི་ཡང་བསྐྱར་གནས་པར་མི་འགྱུར་ལ། མི་ཡིས་ཁྱོད་བཙལ་ནའང་ནམ་ཡང་བཙལ་ནས་མི་རྙེད་དོ་ཞེས་གཙོ་བོ་ཡ་ཝཱེས་གསུངས་སོ། །

ལེའུ་ཉེར་བདུན་པ།

ཐཱར་གྱི་སྐྱོ་གླུ།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ཐཱར་གྱི་ཆེད་དུ་སྐྱོ་གླུ་རྩོམས་ཤིག་དང་། 3 གྲུ་ཁར་སྡོད་ཅིང་མཚོ་འགྲམ་གྱི་ཡུལ་ཁམས་ཀུན་དང་ཚོང་རྒྱག་པའི་ཐཱར་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཀྱེ་ཐཱར། ཁྱོད་ཀྱིས་སྔོན་ཆད་ང་ནི་ཁྱོན་ནས་ཡིད་དུ་འོང་བ་ཡིན་ཞེས་ཟེར་ཞིང་། 4 ཁྱོད་ཀྱི་ས་མཚམས་ནི་རྒྱ་མཚོ་རྣམས་ཀྱི་དབུས་སུ་ཆགས་ཏེ། ཁྱོད་འཛུགས་སྐྲུན་བྱེད་མཁན་གྱིས་ཁྱོད་ནི་ཁྱོན་ནས་ཡིད་དུ་འོང་བར་མཛད་ཅིང་། 5 དེ་དག་གིས་སེ་ནིར་གྱི་གསོམ་ཤིང་གིས་ཁྱོད་ཀྱི་ཤིང་ལེབ་ཡོངས་དང་། ལེ་པཱ་ནོན་གྱི་ཐང་ཤིང་གིས་ཁྱོད་ཀྱི་གྲུ་གཟིངས་ཀྱི་དར་ཤིང་བཟོས་པ་དང་། 6 པཱ་ཤན་གྱི་བེ་ཤིང་གིས་ཁྱོད་ཀྱི་གྲུ་སྐྱ་བཟོས་ཤིང་། བ་སོས་ཕྲ་བརྒྱན་ཡོད་པའི་ཀི་ཐིམ་མཚོ་འགྲམ་གྱི་ཤུག་ཤིང་གིས་ཁྱོད་ཀྱི་གྲུ་གཟིངས་ནང་གི་ཤིང་ལེབ་བྱས། 7 ཁྱོད་ཀྱི་རླུང་གཡོར་ནི་ཨེ་ཅིབ་ཡུལ་གྱི་ཚེམ་དྲུབ་བྱས་པའི་སོ་རས་སྲབ་བུ་ཡིས་བཟོས་ཤིང་། དེ་ནི་ཁྱོད་ཀྱི་དར་ཆ་རུ་བྱས་ཆོག་སྟེ། ཁྱོད་ཀྱི་གྲུ་ཕྱར་ནི་ཨི་ལི་ཤཱའི་མཚོ་འགྲམ་གྱི་རས་མཐིང་ག་དང་རྒྱ་སྨུག་གིས་བཟོས་པ་ཡིན། 8 ཚི་ཏུན་པ་དང་ཨར་བད་པའི་མི་ཡིས་ཁྱོད་ཀྱི་གྲུ་གཏོང་བ་ཡིན། ཀྱེ་ཐཱར། ཁྱོད་རྣམས་ཁྲོད་ཀྱི་ལག་རྩལ་པ་རྣམས་ཁྱོད་ཀྱི་དེད་དཔོན་བྱས་ཤིང་། 9 གེ་བལ་གྱི་འགོ་དཔོན་དང་བཟོ་བ་འཇོན་པོ་རྣམས་ཀྱིས་ཁྱོད་ཀྱི་དྲུང་དུ་སེར་ཁ་ཉམས་གསོ་བྱེད་ཅིང་། རྒྱ་མཚོའི་གྲུ་དང་གྲུ་པ་ཐམས་ཅད་ཀྱིས་ཁྱོད་ཀྱི་རྩར་ཁྱོད་དང་ཚོང་རྒྱག་གིན་ཡོད། 10 ཏ་ཟིག་པ་དང་ལུ༌ཏི་པ། ཕུ༌ཏཱ་པ་རྣམས་ཁྱོད་ཀྱི་དམག་དཔུང་ནང་དུ་དམག་བྱེད་ཅིང་། དེ་དག་གིས་ཁྱོད་ཀྱི་དྲུང་དུ་ཕུབ་དང་རྨོག་རྣམས་བཀལ་ནས་ཁྱོད་ཀྱི་གཟི་བརྗིད་མངོན་པའོ། ། 11 ཨར་བད་པ་ནི་ཁྱོད་ཀྱི་དམག་དཔུང་དང་བཅས་ཁྱོད་ཀྱི་ལྕགས་རིའི་སྟེང་དུ་ཡོད་དེ། ཁྱོད་ཀྱི་ལྕོག་མཁར་སྟེང་དུ་དཔའ་བོ་རྣམས་ཡོད་པ་དང་། ཁྱོད་ཀྱི་ཕྱོགས་བཞིའི་ལྕགས་རིའི་སྟེང་དུ་ཁོ་ཚོས་རང་གི་ཕུབ་རྣམས་བཀལ་ནས། ཁྱོད་ནི་ཁྱོན་ནས་ཡིད་དུ་འོང་བར་གྱུར་ཏོ། ། 12 ཐཱར་ཞིས་པ་རྣམས་ཁྱོད་ཀྱི་ཕུན་སུམ་ཚོགས་པའི་ནོར་རྫས་སྣ་ཚོགས་ཀྱི་དབང་གིས་ཁྱོད་ཀྱི་ཚོང་གྲོགས་བྱས་ཏེ། ཁོ་ཚོས་དངུལ་དང་ལྕགས། གཤའ་དཀར། ཞ་ཉེ་བཅས་ཀྱིས་ཁྱོད་དང་ཚོང་རྒྱག་པ་དང་། 13 ཡཱ་ཝན་པ་དང་ཐུ་བཱལ་པ། མེ་ཤེག་པ་བཅས་ཀྱིས་ཀྱང་ཁྱོད་དང་ཚོང་རྒྱག་པ་སྟེ། ཁོ་ཚོས་བྲན་གཡོག་དང་ལི་ཆས་ཀྱིས་ཁྱོད་དང་ཚོང་རྒྱག་པ་ཡིན། 14 པེད་ཐོ་གར་མཱའི་མི་རྣམས་ཀྱིས་རྟ་དང་དམག་རྟ། དྲེལ་བཅས་ཀྱིས་ཁྱོད་དང་ཚོང་རྒྱག་པ་ཡིན། 15 དི་དན་པ་རྣམས་ཀྱང་ཁྱོད་ཀྱི་ཚོང་གྲོགས་ཡིན་པ་དང་། མཚོ་འགྲམ་གྱི་ཡུལ་མང་པོ་ཁྱོད་ཀྱི་ཚོང་ར་ཡིན་ལ། ཁོ་ཚོས་བ་སོ་དང་ཤིང་ནག་གིས་ཁྱོད་ལ་དངུལ་སྤྲོད་པ་ཡིན། 16 ཁྱོད་ལ་ཐོན་རྫས་ཧ་ཅང་མང་བས་ན་ཨ་རམ་པ་ནི་ཁྱོད་ཀྱི་ཚོང་གྲོགས་བྱས་ཏེ། ཁོ་ཚོས་གཡུ་དང་རས་རྒྱ་སྨུག ཚེམ་དྲུབ། སོ་རས་སྲབ་བུ། བྱུ་རུ། པད་མ་རཱ་ག་བཅས་ཀྱིས་ཁྱོད་དང་ཚོང་རྒྱག་པ་ཡིན། 17 ཡ་ཧུ་དཱ་དང་ཡེས་ར་ཨེལ་ཡུལ་ཁམས་ཀྱང་ཁྱོད་ཀྱི་ཚོང་གྲོགས་ཡིན་ལ། དེ་དག་གིས་མིན་ནིད་ཀྱི་གྲོ་དང་བག་ལེབ། སྦྲང་རྩི། སྣུམ། སྤོས་དཀར་བཅས་ཀྱིས་ཁྱོད་དང་ཚོང་རྒྱག་པའོ། ། 18 ཡང་ཁྱོད་ལ་ཐོན་རྫས་ཧ་ཅང་མང་བ་དང་ཕུན་སུམ་ཚོགས་པའི་ནོར་རྫས་སྣ་ཚོགས་ཀྱི་དབང་གིས། དཱ་མེ་སེག་པས་ཧེལ་བོན་གྱི་རྒུན་ཆང་དང་། བལ་དཀར་པོས་ཁྱོད་དང་ཚོང་རྒྱག་པ་ཡིན། 19 བེ་དན་པས་བེ་སཱ་ནས་ཐོན་པའི་རྒུན་ཆང་གིས་ཁྱོད་དང་ཚོང་རྒྱག་ཅིང་། དེ་དག་གིས་ལྕགས་བཙོ་མ་དང་ཁ་ཚི་ཡཱ། ཤུ་དག་བཅས་ཀྱིས་ཁྱོད་དང་ཚོང་རྒྱག་པའོ། ། 20 ཡང་དི་དན་པས་རྟ་སྒ་དང་ས་གདན་གྱིས་ཁྱོད་དང་ཚོང་རྒྱག་ཅིང་། 21 ཨ་རབ་པ་དང་ཀེ༌དཱར་གྱི་འགོ་དཔོན་ཐམས་ཅད་ནི་ཁྱོད་ཀྱི་ཚོང་གྲོགས་ཡིན་ལ། དེ་དག་གིས་ལུ་གུ་དང་ལུག་ཐུག ར་ཐུག་བཅས་ཀྱིས་ཁྱོད་དང་ཚོང་རྒྱག་པ་ཡིན། 22 ཤེ་བཱ་དང་རཱ་ཨེ་མཱའི་ཚོང་པ་རྣམས་ཀྱིས་ཁྱོད་དང་ཚོང་རྒྱག་ཅིང་། དེ་དག་གིས་ཕུལ་བྱུང་གི་བསུང་རྫས་སྣ་ཚོགས་དང་རིན་པོ་ཆེའི་རིགས། གསེར་བཅས་ཀྱིས་ཁྱོད་དང་ཚོང་རྒྱག་པའོ། ། 23 ཧཱ་རན་པ་དང་ཀན་ནེ་པ། ཨེ་དེན་པ། ཤེ་བཱ་བཅས་ཀྱི་ཚོང་པ་དང་། ཨ་སུར་པ་དང་ཀིལ་མད་པ་བཅས་ཀྱིས་ཁྱོད་དང་ཚོང་རྒྱག་ཅིང་། 24 དེ་དག་གིས་ཚོང་རྫས་ཡག་པོ་རྣམས་ཚེམ་དྲུབ་ཅན་གྱི་རས་སྔོན་པོས་བཏུམས་པ་དང་། མཛེས་ཤིང་ཡིད་དུ་འོང་བའི་གྱོན་གོས་རྣམས་ཐང་ཤིང་གི་སྒམ་ནང་དུ་བཅུག་ནས། ཐག་པས་དམ་པོར་བསྡམས་ཏེ་ཁྱོད་ཀྱི་ཚོང་ར་ནས་ཁྱོད་དང་ཚོང་རྒྱག་པ་ཡིན། 25 ཐཱར་ཞིས་ཀྱི་གྲུ་གཟིངས་རྣམས་ཀྱིས་ཁྱོད་ཀྱི་ཚོང་ཟོག་སྐྱེལ་འདྲེན་བྱེད་ཅིང་། ཁྱོད་ནི་རྒྱ་མཚོའི་དབུས་སུ་དངོས་ཟོག་བྱུར་བུར་གང་བས་རབ་ཏུ་ལྕིའོ། ། 26 གྲུ་གཏོང་མཁན་གྱིས་ཁྱོད་ནི་རྒྱ་མཚོའི་གཏིང་སར་བཏང་སྟེ། ཤར་རླུང་གིས་ཁྱོད་རྒྱ་མཚོའི་དབུས་སུ་གཏོར་བར་བྱའོ། ། 27 ཁྱོད་ཀྱི་རྒྱུ་ནོར་དང་ཚོང་ཟོག ཚོང་རྫས། གྲུ་པ། དེད་དཔོན། སེར་ཁ་ཉམས་གསོ་བྱེད་མཁན། ཁྱོད་དང་ཚོང་ལས་གཉེར་མཁན་བཅས་དང་། ཁྱོད་ཀྱི་དྲུང་དུ་ཡོད་པའི་དམག་མི་ཡོངས་དང་ད་དུང་ཁྱོད་ཀྱི་དྲུང་དུ་འཛོམས་པའི་མི་ཚོགས་ཚང་མ་ལྷན་ཅིག་ཏུ། ཁྱོད་འགྱེལ་བའི་ཉིན་མོར་ཐམས་ཅད་རྒྱ་མཚོའི་ནང་དུ་ནུབ་པར་འགྱུར་ཞིང་། 28 ཁྱོད་ཀྱི་དེད་དཔོན་རྣམས་ཀྱི་འབོད་སྐད་ཀྱིས་མཐའ་མཚམས་ཀྱང་འདར་བར་འགྱུར། 29 དེ་ནས་གྲུ་གཏོང་མཁན་དང་གྲུ་པ། རྒྱ་མཚོའི་དེད་དཔོན་བཅས་ཐམས་ཅད་རང་གི་གྲུ་ལས་བབས་ཏེ་སྐམ་སར་འགྲེང་ནས། 30 དེ་དག་གིས་ཁྱོད་ཀྱི་ཆེད་དུ་ངུ་འབོད་བྱེད་ཅིང་། ས་རྡུལ་རང་གི་མགོ་ལ་གཏོར་ནས་ཐལ་བའི་ནང་དུ་འགྲེ་ལྡོག་རྒྱག་པར་འགྱུར། 31 དེ་དག་གིས་ཁྱོད་ཀྱི་རྐྱེན་གྱིས་རང་གི་སྐྲ་གཞར་ཞིང་། རྐེད་པར་རྩིད་རས་བཅིངས་ནས་ཁྱོད་ཀྱི་ཆེད་དུ་སེམས་སྡུག་སྟེ་ངུ་བ་དང་ཡིད་ཤིན་ཏུ་སྐྱོ་བར་འགྱུར་རོ། ། 32 དེ་དག་གིས་ཁྱོད་ལ་མྱ་ངན་ཞུ་དུས། ཁྱོད་ཀྱི་ཆེད་དུ་སྐྱོ་གླུ་ཞིག་ལེན་ཞིང་ན་རེ། གྲོང་ཁྱེར་གང་ཞིག་ནི་རྒྱ་མཚོའི་ནང་དུ་ནུབ་པའི་ཐཱར་དང་འདྲ་བ་ཡིན་ནམ། 33 ཁྱོད་ཀྱི་ཚོང་ཟོག་རྒྱ་མཚོ་ལས་སྐྱེལ་འདྲེན་བྱེད་དུས་སུ། སྔོན་ཆད་ཡུལ་ཁམས་མང་པོའི་མི་རྣམས་ཡིད་ཚིམ་དུ་བཅུག་ཅིང་། ཁྱོད་ཀྱི་ཕུན་སུམ་ཚོགས་པའི་ནོར་རྫས་དང་ཚོང་ཟོག་གི་དབང་གིས། ཁྱོད་ཀྱིས་ས་གཞིའི་རྒྱལ་པོ་རྣམས་ནི་འབྱོར་ཕྱུག་ལྡན་པར་བྱས་སོ། ། 34 འོན་ཀྱང་ད་ལྟ་ཁྱོད་ནི་རྒྱ་མཚོའི་གཏིང་ཟབ་སར། རྒྱ་མཚོས་ཁྱོད་རང་གཏོར་བ་དང་། ཁྱོད་ཀྱི་ཚོང་ཟོག་དང་ཁྱོད་ཀྱི་དྲུང་དུ་འཛོམས་པའི་མི་ཐམས་ཅད་ཀྱང་ནུབ་པར་གྱུར་ཏོ། ། 35 མཚོ་འགྲམ་གྱི་མི་རྣམས་ནི་ཁྱོད་ཀྱི་རྐྱེན་གྱིས་འཇིགས་སྐྲག་སྐྱེ་ཞིང་། དེ་དག་གི་རྒྱལ་པོ་རྣམས་ནི་ཤིན་ཏུ་འཇིགས་ཏེ་ངོ་མདོག་ཀྱང་འགྱུར་བའོ། ། 36 མི་རིགས་སོ་སོའི་ཚོང་པ་རྣམས་ཀྱིས་ཁྱོད་ལ་འཕྱ་ཞིང་། ཁྱོད་ལ་གནོད་འཚེ་འཇིགས་སུ་རུང་བ་ཐེབས་པར་འགྱུར་བ་དང་། དེ་ནས་ཁྱོད་ནི་ནམ་ཡང་གནས་པར་མི་འགྱུར་ཞེས་པའོ་ཞེས་གསུངས་སོ། །

ལེའུ་ཉེར་བརྒྱད་པ།

ཐཱར་གྱི་རྒྱལ་པོའི་སྐོར་གྱི་ལུང་བསྟན།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ཐཱར་གྱི་རྒྱལ་པོ་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཁྱོད་ཀྱི་སེམས་སུ་ང་རྒྱལ་སྐྱེས་ནས་ན་རེ། ང་ནི་ལྷ་ཡིན་ཏེ། ང་ནི་རྒྱ་མཚོའི་དབུས་སུ་ལྷ་ཡི་བཞུགས་ཁྲིར་བཞུགས་ཡོད་དོ་ཞེས་སྨྲ་ཞིང་། དོན་དམ་དུ་ཁྱོད་ནི་མི་ཞིག་ཡིན་པ་ལས་ལྷ་ནི་མ་ཡིན། ཡིན་ནའང་ཁྱོད་ཀྱི་སེམས་སུ་རང་ཉིད་ནི་ལྷ་ཡིན་པར་འདོད་དོ། ། 3 ལྟོས་དང་། ཁྱོད་ནི་དཱ་ནེ་ཨེལ་ལས་ཀྱང་ལྷག་པར་མཁས་པས། ཁྱོད་ལ་སྦ་ཐུབ་པའི་གསང་བ་གང་ཡང་མེད། 4 ཁྱོད་ཀྱིས་རང་གི་ཤེས་རབ་དང་བློ་གྲོས་ལ་བརྟེན་ནས། རང་གི་ཆེད་དུ་རྒྱུ་འབྱོར་བ་རྙེད་པ་དང་། རྙེད་པའི་གསེར་དང་དངུལ་རྣམས་རང་གི་བང་མཛོད་དུ་བཞག་གོ ། 5 ཁྱོད་ཀྱིས་རང་གི་ཚོང་ལས་ཐད་ཀྱི་བློ་གྲོས་ཆེན་པོར་བརྟེན་ནས་རང་གི་རྒྱུ་ནོར་འཕེལ་བར་བྱས་ཤིང་། ཡང་རང་གི་རྒྱུ་འབྱོར་བའི་དབང་གིས་སེམས་སུ་ང་རྒྱལ་སྐྱེས་པས། 6 གཙོ་བོ་ཡ་ཝཱེས་འདི་སྐད་དུ། ཁྱོད་ཀྱི་སེམས་སུ་རང་ཉིད་ལྷ་ཡིན་པར་འདོད་པས། 7 ལྟོས་དང་། ངས་ཕྱི་ཕྱོགས་པ་སྟེ། ཡུལ་ཁམས་ཀུན་ནས་ཆེས་གདུག་རྩུབ་ཅན་དེ་ཁྱོད་ལ་རྒོལ་དུ་འོང་བར་བྱ་ཞིང་། དེ་དག་གིས་རལ་གྲི་བཏོན་ནས་ཁྱོད་ཀྱི་བློ་གྲོས་ལ་བརྟེན་ནས་ཐོབ་པའི་དངོས་པོ་ཡིད་དུ་འོང་བ་དག་ལ་རྒོལ་བར་འགྱུར་ཞིང་། ཁྱོད་ཀྱི་གཟི་བརྗིད་དེ་བཙོག་པར་བཟོའོ། ། 8 དེ་དག་གིས་ཁྱོད་ས་དོང་དུ་གཡུགས་ཏེ། ཁྱོད་བསད་ནས་རྒྱ་མཚོའི་དབུས་སུ་འཆི་བར་འགྱུར། 9 ཁྱོད་རང་གསོད་མཁན་གྱི་མདུན་དུ་ཁྱོད་ཀྱིས་ད་དུང་ང་ནི་ལྷ་ཡིན་ཞེས་སྨྲ་ནུས་སམ། ཁྱོད་ལ་གྲིས་སྣུན་མཁན་གྱི་ལག་ཏུ་ཁྱོད་ནི་མི་ཡིན་པ་ལས་ལྷ་མ་ཡིན་ནོ། ། 10 ཁྱོད་ནི་མཚན་སྐྱི་མ་བཅད་པའི་མི་བཞིན་དུ་ཕྱི་ཕྱོགས་པའི་ལག་ཏུ་འཆི་བར་འགྱུར་ཏེ། གང་ལ་ཞེ་ན། འདི་ནི་ངས་སྔོན་ཆད་ནས་སྨྲས་པ་ཡིན་གསུངས་ཞེས་པའོ་ཞེས་གཙོ་བོ་ཡ་ཝཱེས་གསུངས་སོ། ། 11 དཀོན་མཆོག་ཡ་ཝཱེའི་བཀའ་ནི་ཡང་བསྐྱར་ང་ལ་བྱུང་ནས་འདི་སྐད་དུ། 12 ཀྱེ་མིའི་བུ། ཁྱོད་ཀྱིས་ཐཱར་གྱི་རྒྱལ་པོའི་ཆེད་དུ་སྐྱོ་གླུ་ཞིག་རྩོམས་ཤིག་དང་། དེ་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཁྱོད་ནི་ཆ་ཡོངས་སུ་རྫོགས་པའི་མིག་དཔེ་ཡིན་ཞིང་། ཀུན་ནས་ཤེས་རབ་ལྡན་པ་དང་། ཁྱོན་ནས་ཡིད་དུ་འོང་བ་ཡིན། 13 སྔར་ཁྱོད་རང་དཀོན་མཆོག་གི་ཨེ་དེན་ལྡུམ་རར་ཡོད་དུས། པད་མ་རཱ་ག་དང་སྤྲིན་རྡོ། རྡོ་རྗེ་ཕ་ལམ། བཻཌཱུརྱ་ལྗང་སེར། གཟི། གཡང་ཊི་སྔོན་པོ། ཨིནྡྲ་ནཱི་ལ། གཡུ། མ་རྒད་བཅས་རིན་པོ་ཆེ་སྣ་ཚོགས་ནི་ཁྱོད་ཀྱི་གྱོན་གོས་ཡིན་ལ། རིན་པོ་ཆེ་དེ་དག་ནི་གསེར་གྱི་འབུར་ཀོང་ལ་བཏབ་པ་དང་། དེ་ཐམས་ཅད་ནི་ཁྱོད་རང་བཀོད་པའི་ཉིན་མོར་གྲ་སྒྲིག་ཚགས་སུ་ཆུད་པའོ། ། 14 ཁྱོད་ནི་བཞུགས་ཁྲི་སྲུང་མཁན་དང་སྣུམ་གྱིས་བྱུགས་པའི་ཀེ་རུབ་ཡིན་ཞིང་། དཀོན་མཆོག་གི་རི་དམ་པར་ངས་ཁྱོད་བསྐོས་པས། ཁྱོད་ནི་འོད་ཟེར་མེ་བཞིན་འཕྲོ་བའི་རིན་པོ་ཆེའི་དབུས་སུ་སྐྱོད་པ་དང་། 15 ཁྱོད་རང་བཀོད་པའི་ཉིན་མོ་ནས་བཟུང་ཁྱོད་ཀྱི་ནང་དུ་སྡིག་པ་མ་བྱུང་བར་དུ། ཁྱོད་ཀྱི་སྤྱོད་པ་ཐམས་ཅད་ལ་སྐྱོན་བརྗོད་རྒྱུ་ཅི་ཡང་མེད་དེ། 16 ཁྱོད་ཀྱི་ཚོང་དར་ཞིང་རྒྱས་པའི་རྐྱེན་གྱིས་ཁྱོད་ཀྱི་ནང་དུ་དོན་གདུག་རྩུབ་ཅན་གྱིས་བཀང་སྟེ། ཁྱོད་ཀྱིས་ཀྱང་སྡིག་པ་བྱས་པས། ངས་ཀྱང་ཁྱོད་ནི་མི་གཙང་བའི་རྫས་སུ་བརྩིས་ནས་དཀོན་མཆོག་གི་རི་བོ་ནས་དོར་བ་ཡིན། ཀྱེ་བཞུགས་ཁྲི་སྲུང་མཁན་གྱི་ཀེ་རུབ་ལགས། ངས་ཁྱོད་ནི་འོད་ཟེར་མེ་བཞིན་འཕྲོ་བའི་རིན་པོ་ཆེའི་དབུས་ནས་མེད་པར་བྱའོ། ། 17 ཁྱོད་ནི་རང་ཉིད་བྱད་གཟུགས་ལེགས་པས་ང་རྒྱལ་སྐྱེས་ཤིང་། ཡང་ཁྱོད་ཀྱི་མཛེས་སྡུག་གིས་ཁྱོད་ཀྱི་ཤེས་རབ་བརླགས་པས་ངས་ཁྱོད་ནི་ས་གཞི་རུ་དོར་ནས། རྒྱལ་པོ་རྣམས་ཀྱིས་མཐོང་བའི་ཆེད་དུ་དེ་དག་གི་མདུན་དུ་བཞག་པ་ཡིན། 18 ཁྱོད་ལ་སྡིག་ཉེས་མང་ཞིང་། ཚོང་དོན་ཕྱོགས་ཀྱི་སྡིག་པས་ཁྱོད་ཀྱི་གནས་དམ་པ་བཙོག་པར་བཟོས་པས། ངས་ཁྱོད་ཀྱི་དཀྱིལ་ནས་མེ་ཞིག་བཏོན་ཏེ། མེ་དེས་ཁྱོད་བསྲེག་པར་འགྱུར་ལ། ཁྱོད་ལ་ལྟད་མོ་ལྟ་མཁན་ཚང་མའི་མདུན་དུ་ངས་ཁྱོད་ས་སྟེང་གི་ཐལ་བ་རུ་བསྒྱུར་བར་བྱ། 19 མི་རིགས་སོ་སོ་ལས་ཁྱོད་ངོ་ཤེས་མཁན་རྣམས་ཁྱོད་ཀྱི་དབང་གིས་འཇིགས་ཤིང་སྐྲག་པ་དང་། ཁྱོད་ལ་འཇིགས་སུ་རུང་བའི་གནོད་འཚེ་ཐེབས་པར་འགྱུར་ལ། དེ་ནས་ཁྱོད་ནི་ནམ་ཡང་གནས་པར་མི་འགྱུར་གསུངས་ཞེས་པའོ་ཞེས་གསུངས་སོ། །

ཚི་ཏུན་ལ་ལན་འཇལ་བ།

20 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 21 ཀྱེ་མིའི་བུ། ཁྱོད་ཚི་ཏུན་གྱི་ཕྱོགས་སུ་འཁོར་ནས་དེ་ལ་རྒོལ་བའི་ལུང་སྟོན་ཅིག 22 ཁྱོད་ཀྱིས་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཀྱེ་ཚི་ཏུན། ལྟོས་དང་། ངས་ཁྱོད་ནི་དགྲ་རུ་འཛིན་ཞིང་། ཁྱོད་ཀྱི་ནང་ནས་ང་ལ་གཟི་བརྗིད་འཐོབ་པར་འགྱུར་ལ། ངས་དེའི་སྟེང་དུ་ཉེས་ཆད་གཅོད་ཅིང་། ང་རང་དམ་པ་ཡིན་པ་མངོན་པའི་ཚེ་མི་ཡིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ། ། 23 ངས་ཚི་ཏུན་གྱི་ནང་དུ་རིམས་ནད་གཏོང་སྟེ། དེའི་ལམ་སྲང་རྣམས་སུ་ཁྲག་བཞུར་བར་བྱའོ། །རལ་གྲིས་ཕྱོགས་ཀུན་ནས་དེ་ལ་རྒོལ་ཞིང་། གསོད་གཅོད་ཐེབས་པའི་མི་རྣམས་གྲོང་ཁྱེར་ནང་དུ་འགྱེལ་བར་བྱས་ན་མི་ཡིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ། ། 24 དེ་ནས་ཕྱོགས་བཞིའི་ཡེས་ར་ཨེལ་གྱི་ཁྱིམ་རྒྱུད་ལ་སྡང་བའི་མི་ཐམས་ཅད་ནི། ཁོ་ཚོའི་ཕྱོགས་སུ་མི་ལ་འཛེར་བའི་ཚེར་མ་དང་། མི་སྡུག་ལ་སྦྱོར་བའི་གཟེ་མ་ར་མགོ་མི་བྱའོ། །དེ་ནས་མི་ཡིས་བདག་ནི་གཙོ་བོ་ཡ་ཝཱེ་ཡིན་པ་རྟོགས་པར་འགྱུར་རོ། །

ཡེས་ར་ཨེལ་ཡང་བསྐྱར་དར་བ།

25 གཙོ་བོ་ཡ་ཝཱེས་འདི་སྐད་དུ། ངས་ཡེས་ར་ཨེལ་གྱི་ཁྱིམ་རྒྱུད་ནི་མི་རིགས་སོ་སོའི་ནང་སྟེ། དེ་རྣམས་གང་ས་གང་དུ་ཁ་ཐོར་དུ་སོང་བ་ལས་བསྡུ་བའི་ཚེ་ན། ངས་དེ་དག་གི་སྟེང་དུ་མི་ཀུན་གྱི་མིག་མདུན་དུ་རང་ཉིད་དམ་པ་རུ་མངོན་པར་འགྱུར་ལ། ཡེས་ར་ཨེལ་གྱི་ཁྱིམ་རྒྱུད་ནི་རང་གི་ཡུལ་ཏེ། ངས་རང་གི་བྲན་པོ་ཡ་ཀོབ་ལ་གནང་བའི་ཡུལ་དུ་གནས་པར་འགྱུར། 26 ངས་དེ་དག་ལ་སྡང་བའི་ཕྱོགས་བཞིའི་མི་ཀུན་ལ་ཉེས་ཆད་བཅད་རྗེས་དེ་དག་བདེ་བར་གནས་ཤིང་། ཁྱིམ་གཞི་དང་རྒུན་འབྲུམ་ར་བ་བཙུགས་ནས། དེ་དག་བདེ་བར་གནས་པ་དང་། དེ་ནས་ཁོ་རྣམས་ཀྱིས་བདག་ནི་ཡ་ཝཱེ་སྟེ་ཁོ་ཚོའི་དཀོན་མཆོག་ཡིན་པ་རྟོགས་པར་འགྱུར་གསུངས་ཞེས་པའོ་ཞེས་གསུངས་སོ། །

ལེའུ་ཉེར་དགུ་པ།

ཨེ་ཅིབ་ཀྱི་ཡུལ་པཱ་པེལ་ལོན་གྱི་རྒྱལ་པོར་གནང་བ།

1 དེ་ཡང་ལོ་བཅུ་པའི་ཟླ་བཅུ་པ་ཡི་ཚེས་བཅུ་གཉིས་ཉིན་ལ། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཨེ་ཅིབ་ཀྱི་རྒྱལ་པོ་ཕཱར་ཨོལ་ཕྱོགས་སུ་འཁོར་ནས་དེ་དང་ཨེ་ཅིབ་ཡོངས་ལ་རྒོལ་བའི་ལུང་སྟོན་ཅིག 3 ཁྱོད་ཀྱིས་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཀྱེ་ཨེ་ཅིབ་ཀྱི་རྒྱལ་པོ་ཕཱར་ཨོལ། ལྟོས་དང་། ངས་ཁྱོད་ནི་དགྲ་རུ་འཛིན་ཏེ། རང་གི་གཙང་པོ་རྣམས་ཀྱི་ནང་དུ་ཉལ་བའི་ཆུ་སྲིན་ཆེན་པོ་ཁྱོད་ན་རེ། གཙང་པོ་འདི་ནི་ངའི་ཡིན་ཞིང་ང་རང་གིས་བཀོད་དོ་ཞེས་སྨྲས། 4 ཡིན་ནའང་ཡ་ཝཱེས་ཁྱོད་ཀྱི་འགྲམ་པ་གཉིས་ལ་ལྕགས་ཀྱུ་བརྒྱབ་སྟེ། ཁྱོད་ཀྱི་གཙང་པོ་རྣམས་ཀྱི་ཉ་ཐམས་ཅད་ཁྱོད་ཀྱི་ཉ་ཁྲབ་ལ་འབྱར་དུ་འཇུག་ཅིང་། ངས་ཁྱོད་དང་ཁྱོད་ཀྱི་ཉ་ཁྲབ་ལ་འབྱར་བའི་ཉ་ཐམས་ཅད་ཁྱོད་ཀྱི་གཙང་པོ་ལས་ཡར་འབྱིན་པར་བྱའོ། ། 5 ངས་ཁྱོད་ནི་རང་གི་གཙང་པོ་རྣམས་ཀྱི་ཉ་རྣམས་དང་བཅས་དབེན་སྟོང་དུ་འདོར་བར་བྱ་སྟེ། ཁྱོད་ནི་ས་སྟོང་དུ་འགྱེལ་ཞིང་བསྡུ་མཁན་མེད་ལ་ས་འོག་ཏུ་འཇུག་མཁན་ཡང་མེད་དོ། །ངས་ཁྱོད་ནི་ས་ཡི་གཅན་གཟན་དང་ནམ་མཁའི་བྱ་ཡི་ཁ་ཟས་སུ་སྤྲད་ཟིན། 6 དེ་ནས་ཨེ་ཅིབ་ཀྱི་མི་ཐམས་ཅད་ཀྱིས་བདག་ནི་ཡ་ཝཱེ་ཡིན་པ་རྟོགས་པར་འགྱུར། གང་ལ་ཞེ་ན། ཁྱོད་ནི་ཡེས་ར་ཨེལ་ཁྱིམ་རྒྱུད་ཀྱི་འདམ་རྩྭའི་འཁར་བ་རུ་གྱུར་པས་སོ། ། 7 དེ་དག་གིས་ལག་པས་ཁྱོད་འཛིན་དུས་ཁྱོད་ནི་ཆག་ནས་གས་ཏེ་ཁོ་ཚོའི་ཕྲག་པ་ཡོད་ཚད་རྨས་པ་དང་། ཁོ་ཚོ་ཁྱོད་ལ་བརྟེན་དུས་ཁྱོད་ནི་ཆག་སྟེ་ཁོ་ཚོའི་རྐེད་ཚིགས་ཡོངས་རྫོགས་འཁྲོག་ཏུ་བཅུག་པས། 8 གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་རལ་གྲིར་ཁྱོད་ལ་རྒོལ་བར་བྱ་སྟེ། མི་ཕྱུགས་ཐམས་ཅད་ཁྱོད་ཀྱི་ནང་ནས་ཚར་གཅོད་ཅིང་། 9 ཨེ་ཅིབ་ཡུལ་ནི་སྟོངས་ཤིང་འདོར་བར་འགྱུར་ལ། དེ་ནས་མི་ཡིས་བདག་ནི་ཡ་ཝཱེ་ཡིན་པ་རྟོགས་པར་འགྱུར། གང་ལ་ཞེ་ན། སྔར་ཕཱར་ཨོལ་ན་རེ། གཙང་པོ་འདི་ནི་ངའི་ཡིན་ཞིང་ང་རང་གིས་བཀོད་དོ་ཞེས་སྨྲས་པས་ན། 10 ལྟོས་དང་། ངས་ཁྱོད་དང་ཁྱོད་ཀྱི་གཙང་པོ་རྣམས་དགྲ་རུ་འཛིན་ཞིང་། ཨེ་ཅིབ་ཀྱི་ཡུལ་ནི་མིག་དོལ་ནས་བཟུང་སྟེ། སེ་ནེ་དང་གུ་ཤའི་ས་མཚམས་ཀྱི་བར་དུ། ཡོངས་སུ་སྟོངས་ཤིང་འདོར་བར་འགྱུར་རོ། ། 11 མི་ཡི་རྐང་པ་དེར་མི་རྒྱུ་ཞིང་། ཕྱུགས་ཀྱི་རྐང་པ་ཡང་དེར་མི་རྒྱུ་བར། མི་ལོ་བཞི་བཅུའི་རིང་ལ་མི་ནི་དེ་རུ་གནས་པར་མི་འགྱུར་རོ། ། 12 ངས་ཨེ་ཅིབ་ཡུལ་ནི་ས་སྟོང་ནང་གི་ས་སྟོང་དུ་འགྱུར་བར་བྱས་ནས། མི་ལོ་བཞི་བཅུའི་རིང་ལ་དེའི་གྲོང་ཁྱེར་རྣམས་ནི་ཉེ་འཁོར་གྱི་གྲོང་ཁྱེར་ཞིག་རལ་ཅན་ནང་གི་ཞིག་རལ་དུ་འགྱུར་ལ། ངས་ཨེ་ཅིབ་པ་རྣམས་མི་རིགས་སོ་སོའི་ནང་དུ་གཏོར་ཞིང་། ཡུལ་སོ་སོ་རུ་གཏོར་བར་བྱའོ། ། 13 གཙོ་བོ་ཡ་ཝཱེས་འདི་སྐད་དུ། ལོ་བཞི་བཅུ་འགོར་རྗེས། ཁ་ཐོར་དུ་ཕྱིན་པའི་ཨེ་ཅིབ་པ་རྣམས་ནི་ངས་མི་རིགས་སོ་སོའི་ནང་ནས་བསྡུ་བར་འགྱུར་ཞིང་། 14 ངས་བཙོན་དུ་ཁྲིད་པའི་ཨེ་ཅིབ་པ་རྣམས་ཕྱིར་ལོག་ཏུ་བཅུག་ནས་དེ་དག་རང་གི་ཕ་ཡུལ་ཕཱད་རུའུ་སི་བྱ་བ་ལ་ལོག་པར་འགྱུར་ཏེ། གནས་དེར་དེ་ནི་རྒྱལ་ཁམས་དམའ་མོ་ཞིག་ཏུ་འགྱུར་རོ། ། 15 རྒྱལ་ཁམས་འདི་ནི་རྒྱལ་ཁམས་ཀུན་ལས་རབ་ཏུ་དམའ་བར་འགྱུར་ཞིང་། ཕྱིན་ཆད་རྒྱལ་ཁམས་གཞན་དག་གི་མགོ་རུ་འཆོར་མི་ནུས། གང་ལ་ཞེ་ན། དེས་སླར་ཡང་རྒྱལ་ཁམས་རྣམས་ལ་སྲིད་མི་འཛིན་པའི་ཆེད་དུ་ངས་དེ་ཉམས་པར་བྱའོ། ། 16 དེ་ནས་ཨེ་ཅིབ་ནི་ཡེས་ར་ཨེལ་གྱི་རྒྱབ་རྟེན་དུ་མི་འགྱུར་ཞིང་། ཡེས་ར་ཨེལ་གྱི་ཁྱིམ་རྒྱུད་རྣམས་སོང་ནས་ཨེ་ཅིབ་པ་ལ་བརྟེན་པའི་ཚེ། དེ་དག་གིས་རང་གི་སྡིག་པ་དྲན་པར་འགྱུར་ལ། དེ་ནས་ཁོ་ཚོས་བདག་ནི་གཙོ་བོ་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་པའོ་ཞེས་གསུངས་སོ། ། 17 ཡང་ལོ་ཉེར་བདུན་པའི་ཟླ་དང་པོའི་ཚེས་གཅིག་ཉིན་ལ། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 18 ཀྱེ་མིའི་བུ། པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱིས་རང་གི་དམག་དཔུང་ལ་དཀའ་སྡུག་མང་པོ་མྱོང་དུ་བཅུག་ནས་ཐཱར་ལ་དམག་བརྒྱབ་སྟེ། ཐ་ན་མི་རེ་རེ་མགོ་ཡི་སྐྲ་ལྷུང་སྟེ་སྤྱི་ཐེར་དུ་གྱུར་པ་དང་ཕྲག་པའང་བཤུས་མོད། འོན་ཀྱང་ཁོ་དང་ཁོའི་དམག་དཔུང་གིས་ཐཱར་ལ་བརྒྱབ་སྟེ་མྱངས་པའི་དཀའ་སྡུག་ལ་དེ་རུ་རྔན་པ་ཅི་ཡང་མ་ཐོབ། 19 དེ་བས་གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཨེ་ཅིབ་ཀྱི་ཡུལ་དེ་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་ལ་སྦྱིན་པར་བྱ་སྟེ། དེས་ཨེ་ཅིབ་ཡུལ་གྱི་རྒྱུ་ནོར་དག་ཁྱེར་ནས་དེའི་ནང་གི་འབྱོར་བ་རྣམས་བཅོམ་ནོར་དུ་འཕྲོག་ཅིང་། དངོས་ཟོག་རྣམས་བཅོམ་ནས་ཁོའི་དམག་དཔུང་གི་གླ་ཆ་རུ་བྱའོ། ། 20 བདག་གིས་ཨེ་ཅིབ་ཡུལ་ནི་དེ་ལ་དཀའ་སྡུག་མྱངས་པའི་རྔན་པ་རུ་སྦྱིན་པ་ཡིན། གང་ལ་ཞེ་ན། དེ་དག་གིས་ངའི་ཆེད་དུ་ཞབས་ཞུ་བསྒྲུབས་པས་སོ་ཞེས་གཙོ་བོ་ཡ་ཝཱེས་གསུངས། 21 ཉིན་དེར་སླེབས་ཚེ། ངས་ཡེས་ར་ཨེལ་ཁྱིམ་རྒྱུད་ཀྱི་རྭ་ཅོ་ *སྐྱེ་རུ་འཇུག་ཅིང་། ངས་དེ་དག་གི་དཀྱིལ་དུ་ཨེ་ཟེ་ཀི་ཨེལ་ཁྱོད་ལ་ཁ་གྲགས་སུ་བཅུག་ན། དེ་དག་གིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་སོ། །

ལེའུ་སུམ་ཅུ་པ།

ཨེ་ཅིབ་དང་དེའི་མནའ་འབྲེལ་རྒྱལ་ཁམས་ལ་ཉེས་ཆད་གཅོད་པ།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ལུང་སྟོན་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཁྱོད་ཚོས་ངུ་འབོད་གྱིས་ཤིག ཉིན་མོ་དེ་ནི་སྐྱོ་བ་ལ། 3 གང་ལ་ཞེ་ན། ཉིན་དེ་ནི་སླེབས་ལ་ཉེ་སྟེ། དཀོན་མཆོག་ཡ་ཝཱེའི་ཉིན་མོ་སླེབས་ལ་ཉེ། དེ་ནི་སྤྲིན་ནག་འཐིབས་པའི་ཉིན་དང་རྒྱལ་ཁམས་ཀུན་ལ་ཉེས་ཆད་གཅོད་པའི་དུས་ཡིན་ནོ། ། 4 ཉིན་དེར་ཨེ་ཅིབ་ཀྱི་སྟེང་དུ་རལ་གྲི་འབབ་ཅིང་། སྲོག་ཤོར་བའི་མི་རྣམས་ཨེ་ཅིབ་ཡུལ་དུ་འགྱེལ་བའི་ཚེ་ན། གུ་ཤ་རུ་སྡུག་བསྔལ་འབྱུང་ཞིང་། ཨེ་ཅིབ་ཀྱི་རྒྱུ་ནོར་རྣམས་འཕྲོག་པར་འགྱུར་ལ། དེའི་རྨང་གཞི་བཤིག་པར་འགྱུར། 5 གུ་ཤ་པ་དང་ཕུ༌ཏཱ་པ་དང་། ལུ༌ཏི་པ་དང་། ཕྱི་ཕྱོགས་པའི་མི་ཐམས་ཅད་དང་། ཁུབ་པ་དང་། ཨེ་ཅིབ་དང་ཁ་ཆད་བཞག་པའི་མི་ཐམས་ཅད་ཨེ་ཅིབ་པ་དང་མཉམ་དུ་རལ་གྲིའི་འོག་ཏུ་འགྱེལ་བར་འགྱུར། 6 དཀོན་མཆོག་ཡ་ཝཱེས་འདི་སྐད་དུ། ཨེ་ཅིབ་ལ་རྒྱབ་སྐྱོར་བྱེད་མཁན་རྣམས་འགྱེལ་བར་འགྱུར་ལ། ཨེ་ཅིབ་ཀྱིས་ངོམ་བཟོ་སྟོན་པའི་སྟོབས་ཤུགས་ཉམས་ཤིང་། མིག་དོལ་ནས་སེ་ནེའི་བར་དུ་དེ་དག་རལ་གྲིའི་འོག་ཏུ་འགྱེལ་བར་འགྱུར་ཞེས་གཙོ་བོ་ཡ་ཝཱེས་གསུངས་པའོ། ། 7 ཨེ་ཅིབ་ནི་ས་སྟོང་ནང་གི་ས་སྟོང་དུ་འགྱུར་ཞིང་། དེའི་གྲོང་ཁྱེར་རྣམས་ནི་ཉེ་འཁོར་གྱི་གྲོང་ཁྱེར་ཞིག་རལ་ཅན་ནང་གི་ཞིག་རལ་དུ་འགྱུར། 8 ངས་ཨེ་ཅིབ་ཡུལ་དུ་མེ་སྦར་བའི་དུས་སུ། ཨེ་ཅིབ་ལ་རོགས་བྱེད་མཁན་ཐམས་ཅད་མེད་པར་འགྱུར་ཞིང་། དུས་དེར་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ། ། 9 ཉིན་དེ་ལ། ཕོ་ཉ་རྣམས་ངའི་མདུན་ནས་གྲུ་ལ་བསྡད་དེ་འགྲོ་ཞིང་། བློ་བདེ་བག་ཕེབས་ངང་སྡོད་པའི་གུ་ཤ་པ་རྣམས་སྐྲག་ཏུ་འཇུག་པ་དང་། ཨེ་ཅིབ་ལ་གནོད་འཚེ་ཐེབས་པའི་ཉིན་ལ་ཁོ་ཚོར་སྡུག་བསྔལ་འབྱུང་བ་ཡིན། ལྟོས་དང་། དོན་དེ་སླེབས་ཟིན། 10 གཙོ་བོ་ཡ་ཝཱེས་འདི་སྐད་དུ། ངས་པཱ་པེལ་ལོན་གྱི་རྒྱལ་པོ་ནེ་བོ་ཀད་ནེ་ཙར་གྱི་ལག་པ་བརྒྱུད་དེ་ཨེ་ཅིབ་ཀྱི་རྒྱུ་ནོར་རྣམས་མེད་པར་བྱེད་ཅིང་། 11 དེ་དང་དེའི་རྗེས་འབྲང་པ་སྟེ། རྒྱལ་ཁམས་ཀུན་ལས་ཆེས་ཧམ་ཤེད་ཅན་ཡིན་པ་རྣམས་ཡུལ་འདི་མེད་པར་བྱེད་དུ་འདྲེན་ཞིང་། དེ་ཚོས་རལ་གྲི་བཏོན་ནས་ཨེ་ཅིབ་ཡུལ་ལ་རྒོལ་བར་འགྱུར་ལ། གང་སར་སྲོག་བཅད་པའི་བེམ་པོ་ཡིས་ཁེངས་པར་འགྱུར། 12 ཡང་ངས་གཙང་པོ་རྣམས་སྐམ་དུ་བཅུག་སྟེ། ཡུལ་འདི་ངན་པར་བཙོང་ཞིང་། ངས་ཕྱི་ཕྱོགས་པའི་ལག་པ་བརྒྱུད་དེ་ཡུལ་འདི་དང་འདིའི་ནང་དུ་ཡོད་པ་ཐམས་ཅད་སྟོངས་སུ་འཇུག་གོ་ཞེས་ང་ཡ་ཝཱེས་སྨྲས་པའོ། ། 13 གཙོ་བོ་ཡ་ཝཱེས་འདི་སྐད་དུ། ངས་སྐུ་འདྲ་རྣམས་མེད་པར་བྱེད་ཅིང་། སྙིང་པོ་མེད་པའི་ལྷ་སྐུ་རྣམས་ནོབ་ནས་མེད་པར་བྱ་སྟེ། ཨེ་ཅིབ་ཡུལ་ནས་ཕྱིན་ཆད་རྒྱལ་པོ་གཅིག་ཀྱང་མི་འབྱུང་ལ། ངས་ཨེ་ཅིབ་ཡུལ་ལ་འཇིགས་སྐྲག་འོང་བར་བྱའོ། ། 14 ངས་ཕཱད་རུའུ་སི་སྟོངས་སུ་འཇུག་ཅིང་། ཚོ་ཨན་དུ་མེ་སྦར་ནས་ནོ་ཡུལ་ལ་ཉེས་ཆད་གཅོད་དོ། ། 15 ཡང་ཨེ་ཅིབ་ཀྱི་བཙན་རྫོང་ཡིན་པའི་སིན་གྱི་སྟེང་དུ་ངས་རང་གི་ཁོང་ཁྲོ་ཆེན་པོ་དེ་ལྡུག་པར་མ་ཟད། ནོ་ཡུལ་གྱི་མི་རྣམས་ཚར་དུ་གཅོད་དགོས། 16 ངས་ཨེ་ཅིབ་ཡུལ་དུ་མེ་སྦར་ཞིང་། སིན་ལ་སྡུག་བསྔལ་ཆེན་པོ་འབྱུང་བར་འགྱུར་ལ། ནོ་ཡུལ་གཞན་གྱིས་གཏོར་ནས་ནོབ་ནི་ཉིན་གང་པོར་སྡུག་བསྔལ་གྱིས་མནར་བར་འགྱུར། 17 ཨོ་ནཱ་དང་ཕི་བེ་སེད་གཉིས་ཀྱི་གཞོན་ནུ་རྣམས་རལ་གྲིའི་འོག་ཏུ་འགྱེལ་ཞིང་། གྲོང་ཁྱེར་འདི་དག་གི་བུད་མེད་རྣམས་བཙོན་དུ་འཁྲིད་པར་འགྱུར། 18 ངས་ཐ་ཕན་ཧེ་སི་རུ་ཨེ་ཅིབ་ཡུལ་གྱི་གཉའ་ཤིང་རྣམས་གཅོག་པའི་དུས་སུ། ཉིན་དཀར་ནི་མུན་པ་རུ་འགྱུར་ཞིང་། ཨེ་ཅིབ་ཀྱིས་ངོམ་བཟོ་སྟོན་པའི་སྟོབས་ཤུགས་ནི་དེའི་ནང་དུ་ཉམས་པ་དང་། གྲོང་ཁྱེར་འདི་ལ་སྤྲིན་ནག་འཐིབས་ནས་གྲོང་ཁྱེར་ནང་གི་མི་རྣམས་བཙོན་དུ་འཁྲིད་པར་འགྱུར། 19 ངས་དེ་ལྟར་ཨེ་ཅིབ་ལ་ཉེས་ཆད་གཅོད་ཅིང་། ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་པའོ་ཞེས་གསུངས་སོ། །

ཕཱར་ཨོལ་གྱི་དཔུང་པ་གཅོག་པ།

20 དེ་ཡང་ལོ་བཅུ་གཅིག་པའི་ཟླ་དང་པོའི་ཚེས་བདུན་ཉིན་ལ། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 21 ཀྱེ་མིའི་བུ། ངས་ཨེ་ཅིབ་ཀྱི་རྒྱལ་པོ་ཕཱར་ཨོལ་གྱི་དཔུང་པ་བཅག་པ་ཡིན། ལྟོས་དང་། དེར་རལ་གྲི་འཛིན་པའི་སྟོབས་ཡོད་པའི་ཆེད་དུ། ཁོ་ལ་སྨན་བཅོས་བྱེད་མཁན་མེད་དེ། རྨ་རས་དཀྲི་མཁན་ཡང་མེད་དོ། ། 22 དེ་བས་ན་གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཨེ་ཅིབ་ཀྱི་རྒྱལ་པོ་ཕཱར་ཨོལ་ནི་དགྲ་རུ་འཛིན་ཞིང་། ངས་དེའི་སྟོབས་ཤུགས་ལྡན་པའི་དཔུང་པ་དང་བཅག་པའི་དཔུང་པ་མཉམ་དུ་བཅད་ནས། རལ་གྲི་ནི་དེའི་ལག་ནས་སར་ལྷུང་བར་འགྱུར། 23 ངས་ཨེ་ཅིབ་པ་ནི་རྒྱལ་ཁམས་སོ་སོར་གཏོར་ཞིང་། ཡུལ་ཁམས་སོ་སོར་ཁ་ཐོར་དུ་འགྲོ་བར་བྱའོ། ། 24 ངས་པཱ་པེལ་ལོན་གྱི་རྒྱལ་པོའི་དཔུང་པ་ལ་སྟོབས་བཅུག་ནས་ངའི་རལ་གྲི་ཁོའི་ལག་ཏུ་གཏོད་ཅིང་། ངས་ཕཱར་ཨོལ་གྱི་དཔུང་པ་བཅག་སྟེ་ཁོ་ནི་རྨས་ནས་འཆི་ལ་ཉེ་བའི་མི་བཞིན་དུ་པཱ་པེལ་ལོན་གྱི་རྒྱལ་པོའི་མདུན་དུ་འཁུན་པར་བྱའོ། ། 25 ངས་པཱ་པེལ་ལོན་གྱི་རྒྱལ་པོའི་དཔུང་པར་སྟོབས་བཅུག་ནས། ཕཱར་ཨོལ་གྱི་དཔུང་པ་ནི་ཐུར་དུ་འཕྱང་བར་བྱ། ངས་རང་གི་རལ་གྲི་པཱ་པེལ་ལོན་གྱི་རྒྱལ་པོའི་ལག་ཏུ་གཏད་ནས། ཁོས་རལ་གྲི་བཟུང་སྟེ་ཨེ་ཅིབ་ལ་རྒོལ་བའི་དུས་སུ། དེ་དག་གིས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 26 ངས་ཨེ་ཅིབ་པ་ནི་རྒྱལ་ཁམས་སོ་སོར་གཏོར་ཞིང་། ཡུལ་ཁམས་སོ་སོར་ཁ་ཐོར་དུ་འགྲོ་རུ་བཅུག་ན། དེ་དག་གིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གསུངས་སོ། །

ལེའུ་སོ་གཅིག་པ།

ཤུག་ཤིང་ཆེན་པོའི་དཔེ།

1 དེ་ཡང་ལོ་བཅུ་གཅིག་པའི་ཟླ་གསུམ་པའི་ཚེས་གཅིག་ཉིན་ལ། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ཨེ་ཅིབ་ཀྱི་རྒྱལ་པོ་ཕཱར་ཨོལ་དང་དེའི་མི་རྣམས་ལ་འདི་ལྟར་སྨྲོས་ཤིག ཁྱོད་རླབས་ཆེན་ཡིན་པ་བརྗོད་ན། སུ་ཞིག་ཁྱོད་དང་འགྲན་ནུས་སམ། 3 ལྟོས་དང་། སྔར་ཨ་སུར་ནི་ལེ་པཱ་ནོན་གྱི་ཐང་ཤིང་ཡིན་ཏེ། ལྕུག་ཕྲན་མཛེས་ཤིང་ནགས་ཚལ་སྟུག་པ་དང་། ལྗོན་ཤིང་མཐོ་ལ་ཤིང་གི་རྩེ་མོ་ནི་ཤིན་ཏུ་སྟུག་པོའི་ཡལ་འདབ་སྟེང་དུ་ཡོད་པ་ཡིན། 4 ཆུ་རྣམས་ཀྱིས་དེ་སྐྱེ་རུ་བཅུག་སྟེ། གཡང་རོང་གིས་དེ་མཐོན་པོར་སྐྱེ་རུ་བཅུག་ཅིང་། གཙང་པོ་ནི་གཏིང་ཟབ་ས་ནས་བཞུར་འོངས་ནས་དེ་འཛུགས་སའི་ཡུལ་བསྐོར་བ་དང་། ཆུ་ཕྲན་རྣམས་ཀྱང་ཐང་གི་ལྗོན་ཤིང་ཀུན་གྱི་སར་བཞུར་བ་ཡིན། 5 དེ་བས། ཤིང་དེ་ནི་མཐོ་ཞིང་ཆེ་ལ། ཐང་གི་ལྗོན་ཤིང་རྣམས་ལས་ཀྱང་མཐོ་བའོ། །དེ་སྐྱེས་ནས་ཡལ་ག་རྒྱས་པའི་དུས་སུ། ཆུ་འཛོམས་པའི་རྐྱེན་གྱིས་ཡལ་གའི་ལྕུག་ཕྲན་རིང་དུ་སྐྱེ་བའོ། ། 6 ནམ་མཁའི་བྱ་ཐམས་ཅད་ཀྱིས་ཡལ་གའི་སྟེང་དུ་ཚང་བཅོས་པ་དང་། ཐང་གི་རི་དྭགས་ཐམས་ཅད་ཀྱིས་ཡལ་གའི་འོག་ཏུ་ཕྲུ་གུ་བཙས་ནས། མི་རིགས་ཆེན་པོ་ཐམས་ཅད་དེའི་བསིལ་གྲིབ་འོག་ཏུ་སྡོད་པ་ཡིན། 7 ཤིང་དེའི་རྩ་བ་ནི་ཆུ་མང་བའི་གནས་སུ་ཟུག་པས་ན། ཤིང་དེ་མཐོ་ཞིང་ལྕུག་ཕྲན་རིང་བས་མཛེས་པར་མངོན་ནོ། ། 8 དཀོན་མཆོག་གི་ལྡུམ་རའི་ནང་གི་ཐང་ཤིང་ཡང་དེ་དང་འགྲན་ཟླ་མེད་དེ། གསོམ་ཤིང་ཡང་དེའི་ཡལ་གར་མི་དོ་ལ། ཤིང་ཙི་ནཱར་ཡང་དེའི་ལྕུག་ཕྲན་ལ་མི་དོ། དཀོན་མཆོག་གི་ལྡུམ་རའི་ནང་གི་ལྗོན་ཤིང་གང་ལའང་དེ་ལྟ་བུའི་མཛེས་སྡུག་ནི་མེད། 9 ངས་དེ་ནི་ལྕུག་ཕྲན་མང་བའི་སྒོ་ནས་མཛེས་པར་བྱས་ཤིང་། ཐ་ན་དཀོན་མཆོག་གི་ལྡུམ་ར་སྟེ་ཨེ་དེན་ལྡུམ་རའི་ལྗོན་ཤིང་ཐམས་ཅད་ཀྱིས་ཀྱང་དེ་ལ་ཕྲག་དོག་བྱེད་དོ། །

ང་རྒྱལ་གྱི་དབང་གིས་ཕམ་ནས་འཇིགས་པ།

10 དེ་བས་གཙོ་བོ་ཡ་ཝཱེས་འདི་སྐད་དུ། ཤིང་དེ་ནི་མཐོ་ལ་ཤིང་གི་རྩེ་མོ་ཤིན་ཏུ་སྟུག་པོའི་ཡལ་འདབ་སྟེང་དུ་ཡོད་པའི་རྐྱེན་དང་། ཡང་མཐོ་ཞིང་ཆེ་བའི་དབང་གིས་དེར་ང་རྒྱལ་ཆེ་བས། 11 ངས་དེ་ནི་མི་རིགས་ཀུན་གྱི་འགོ་དཔོན་ལག་ཏུ་གཏད་ནས། དེས་དེ་ལ་ཁ་གཏད་འཇལ་ངེས་ཡིན་ཞིང་། དེའི་སྡིག་པའི་རྐྱེན་གྱིས་ངས་དེ་ཕྱི་རུ་བསྐྲད་དོ། ། 12 ཕྱི་ཕྱོགས་པའི་ནང་གི་ཆེས་གདུག་རྩུབ་ཆེ་བའི་མི་རྣམས་ཀྱིས་དེ་བཅད་ནས་འདོར་བར་འགྱུར་ལ། དེའི་ཡལ་འདབ་ནི་རི་དང་ལུང་པ་ཐམས་ཅད་དུ་ལྷུང་ཞིང་། དེའི་ཡལ་ག་ཆག་ནས་ས་གཞིའི་གྲོག་ཤུར་ཀུན་གྱི་ནང་དུ་ལྷུང་བར་འགྱུར། ས་གཞིའི་མི་རིགས་ཐམས་ཅད་དེའི་བསིལ་གྲིབ་དང་བྲལ་ནས་དེ་སྤང་བར་འགྱུར། 13 ནམ་མཁའི་བྱ་ཐམས་ཅད་སར་འགྱེལ་བའི་ལྗོན་ཤིང་སྟེང་དུ་སྡོད་ཅིང་། ཐང་གི་རི་དྭགས་ཐམས་ཅད་དེའི་ལྕུག་ཕྲན་བར་དུ་གནས་པར་འགྱུར་རོ། ། 14 དེ་ནི་ཕྱིན་ཆད་ཆུ་འགྲམ་གྱི་ལྗོན་ཤིང་ཐམས་ཅད་ལས་གང་གིས་ཀྱང་རང་ཉིད་མཐོ་བའི་རྐྱེན་གྱིས་རང་མཐོང་མི་བྱེད་པ་དང་། རང་གི་རྩེ་མོ་ཡལ་འདབ་ཤིན་ཏུ་སྟུག་པོའི་སྟེང་དུ་རྒྱས་པར་མི་བྱ་ཞིང་། ཆུ་ཡིས་བརླན་བསྐྱེད་པའི་ལྗོན་ཤིང་གང་ཡང་མགོ་འཕང་མི་མཐོ་བའི་ཆེད་དུའོ། །གང་ལ་ཞེ་ན། དེ་དག་ས་གཞིའི་མི་རྣམས་ལས་གཤིན་ཡུལ་དུ་ལྷུང་བ་དག་དང་མཉམ་དུ་འཆི་བ་དང་ས་གཞིའི་གཏིང་ཟབ་སར་གཏད་པའོ། ། 15 གཙོ་བོ་ཡ་ཝཱེས་འདི་སྐད་དུ། དེ་གཤིན་ཡུལ་དུ་ལྷུང་བའི་ཉིན་མོར་ངས་དེའི་རྐྱེན་གྱིས་སྐྱོ་གདུང་གིས་རྒྱ་མཚོ་འགེབ་ཅིང་། གཙང་པོ་རྣམས་བཀག་ནས་ཆུ་ཆེན་པོའི་བཞུར་མཚམས་གཅོད་པ་དང་། ལེ་པཱ་ནོན་ལ་ངས་དེའི་དོན་དུ་སྡུག་བསྔལ་བྱེད་དུ་འཇུག་ཅིང་། ཐང་གི་ལྗོན་ཤིང་ཐམས་ཅད་ཀྱང་དེའི་རྐྱེན་གྱིས་སྐམ་པར་འགྱུར། 16 ངས་དེ་གཤིན་པོའི་གནས་སུ་གཡུགས་ནས། དེ་གཤིན་ཡུལ་དུ་ལྷུང་བའི་མི་རྣམས་དང་མཉམ་དུ་སྡོད་དུས་སུ། དེ་མར་ལྷུང་བའི་སྒྲ་ཡིས་ངས་མི་ཐམས་ཅད་འདར་དུ་བཅུག་ན། ཨེ་དེན་གྱི་ལྗོན་ཤིང་ཐམས་ཅད་དེ། ལེ་པཱ་ནོན་གྱི་ཆུ་ཡིས་བརླན་པར་བྱས་པའི་ཆེས་ལེགས་ཤིང་ཡིད་དུ་འོང་བའི་ལྗོན་ཤིང་ཐམས་ཅད་ལ་སའི་གཏིང་རིམ་དུ་སེམས་གསོ་འཐོབ་པར་འགྱུར། 17 ལྗོན་ཤིང་དེ་དག་ཀྱང་དེ་དང་མཉམ་དུ་གཤིན་ཡུལ་དུ་བབས་ནས་རལ་གྲིས་བཀུམ་པའི་མི་རྣམས་ཀྱི་རྩར་འགྲོ་ཞིང་། མི་དེ་རྣམས་ནི་དེའི་དཔུང་གྲོགས་ཡིན་ལ། སྔར་མི་རིགས་ཀུན་གྱི་ནང་དུ་དེའི་བསིལ་གྲིབ་འོག་ཏུ་བསྡད་པ་ཡིན། 18 ཁྱོད་ཀྱི་གཟི་དཔལ་དང་མཐོ་ཚད་ལ་ཨེ་དེན་གྱི་ལྗོན་ཤིང་ལས་གང་ཞིག་གིས་འགྲན་ནུས་སམ། ཡིན་ཡང་ཁྱོད་ནི་ཨེ་དེན་གྱི་ལྗོན་ཤིང་རྣམས་དང་མཉམ་དུ་ས་འོག་ཏུ་འབབ་པར་མ་ཟད། མཚན་སྐྱི་མ་བཅད་པ་རྣམས་ཀྱི་ཁྲོད་དུ་རལ་གྲིས་བཀུམ་པ་རྣམས་དང་མཉམ་དུ་ཁྱོད་ཉལ་བར་འགྱུར། ལྗོན་ཤིང་འདི་ནི་ཕཱར་ཨོལ་དང་ཁོའི་མི་རྣམས་ཡིན་ཞེས་གཙོ་བོ་ཡ་ཝཱེས་གསུངས་སོ། །

ལེའུ་སོ་གཉིས་པ།

ཨེ་ཅིབ་ཀྱི་སྐྱོ་གླུ།

1 ལོ་བཅུ་གཉིས་པའི་ཟླ་བཅུ་གཉིས་ཀྱི་ཚེས་གཅིག་ཉིན་ལ། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་ཨེ་ཅིབ་ཀྱི་རྒྱལ་པོ་ཕཱར་ཨོལ་གྱི་ཆེད་དུ་སྐྱོ་གླུ་ཞིག་རྩོམས་ཤིག དེ་ལ་འདི་ལྟར་སྨྲོས་ཤིག ཁྱོད་ནི་མི་རིགས་ཀུན་གྱི་ཁྲོད་ནས་སེང་གེ་དར་མ་དང་འདྲ་ཞིང་། རྒྱ་མཚོའི་ནང་གི་ཆུ་སྲིན་དང་མཚུངས་ཏེ། ཁྱོད་ནི་གཙང་པོའི་ནང་དུ་ཡར་ལྡིང་མར་ལྡིང་བྱས་ནས་རང་གི་སྡེར་མོས་ཆུ་དཀྲུགས་ཏེ་གཙང་པོ་རྙོག་པ་ཡིན། 3 གཙོ་བོ་ཡ་ཝཱེས་འདི་སྐད་དུ། ངས་ཡུལ་ཁམས་ཀུན་གྱི་མི་རྣམས་བསྡུས་ཏེ། ངའི་དྲ་རྒྱ་ཁྱོད་ཀྱི་སྟེང་དུ་འཕངས་ནས། དེ་དག་གིས་ངའི་དྲ་རྒྱས་ཁྱོད་ནི་ཡར་འཐེན་པར་འགྱུར། 4 ངས་ཁྱོད་སྐམ་སར་གཡུགས་ཏེ་ས་སྟོང་དུ་འཕངས་ནས། ནམ་མཁའི་བྱ་ཐམས་ཅད་ཁྱོད་ཀྱི་སྟེང་དུ་གནས་པར་བྱ་ཞིང་། ས་གཞིའི་གཅན་གཟན་ཐམས་ཅད་ཀྱིས་ཁྱོད་ཟོས་ནས་འགྲང་བར་བྱའོ། ། 5 ཡང་ངས་ཁྱོད་ཀྱི་ཤ་ནི་རི་མགོར་འཕངས་ནས། ཁྱོད་ཀྱི་མཐོ་ཞིང་ཆེ་བའི་བམ་རོ་ནི་ལུང་པ་རུ་འགེང་བར་བྱ་སྟེ། 6 ངས་ཁྱོད་ལས་བཞུར་བའི་ཁྲག་ནི་ས་གཞིར་བླུགས་ཏེ། རི་བོར་སླེབས་པར་བྱ་ཞིང་གྲོག་ཤུར་རྣམས་སུའང་ཁྱོད་ཀྱི་ཁྲག་གིས་ཁེངས་པར་འགྱུར། 7 ངས་ཁྱོད་མེད་པར་བྱེད་དུས་ནམ་མཁའ་བསྒྲིབ་ཅིང་། ནམ་མཁའི་སྐར་མ་རྣམས་ཀྱང་མུན་པར་བྱ་སྟེ། ཉི་མ་སྤྲིན་གྱིས་བསྒྲིབས་ནས་ཟླ་བས་ཀྱང་འོད་མི་སྣང་ངོ་། ། 8 ངས་ནམ་མཁའི་འོད་ཀྱི་ཕུང་བོ་རྣམས་ཁྱོད་ཀྱི་སྟེང་དུ་མུན་པར་མཛད་ནས། ཁྱོད་ཀྱི་ཡུལ་ཁམས་ནི་མུན་པས་བསྒྲིབ་པར་འགྱུར་ཞེས་གཙོ་བོ་ཡ་ཝཱེས་གསུངས་སོ། ། 9 ངས་ཁྱོད་ནི་མི་རྣམས་ཀྱི་ཁྲོད་ནས་མེད་པར་བཏང་བའི་གནས་ཚུལ་དེ། ཁྱོད་ལ་རྒྱུས་མི་མངའ་བའི་ཡུལ་རྣམས་སུ་བསྐྱལ་དུས། ངས་མི་རིགས་ཀུན་གྱི་སེམས་དཀྲུག་པར་འགྱུར། 10 ངས་དེ་དག་གི་མདུན་ནས་རང་གི་རལ་གྲི་ཁྱོད་ལ་གཡུག་དུས་སུ། དེ་དག་ཁྱོད་ཀྱི་དབང་གིས་སྐྲག་ཅིང་། དེ་དག་གི་རྒྱལ་པོ་རྣམས་ཀྱང་ཁྱོད་ཀྱི་དབང་གིས་རབ་ཏུ་དངངས་པར་འགྱུར། ཁྱོད་ཕམ་པའི་ཉིན་མོར་མི་རེ་རེ་རང་སྲོག་གི་ཆེད་དུ་རྟག་ཏུ་འདར་བར་འགྱུར་རོ། ། 11 གཙོ་བོ་ཡ་ཝཱེས་འདི་སྐད་དུ། པཱ་པེལ་ལོན་གྱི་རྒྱལ་པོའི་རལ་གྲི་ཁྱོད་ཀྱི་སྟེང་དུ་འབབ་ངེས་ཤིང་། 12 ངས་དཔའ་བོ་རྣམས་ཀྱི་རལ་གྲི་ལ་བརྟེན་ནས་ཁྱོད་ཀྱི་མི་རྣམས་འགྱེལ་བར་བྱ་ཞིང་། དཔའ་བོ་འདི་རྣམས་ནི་མི་རིགས་ཀུན་ལས་ཧམ་ཤེད་ཆེས་ཆེ་བ་རྣམས་ཡིན་ལ། དེ་ཚོས་ཨེ་ཅིབ་ཀྱིས་ངོམ་བཟོ་སྟོན་པ་དེ་མེད་པར་བྱེད་ཅིང་། ཨེ་ཅིབ་ཀྱི་མི་ཐམས་ཅད་མེད་པར་འགྱུར་རོ། ། 13 ཡང་ངས་ཆུ་རྣམས་ཀྱི་འགྲམ་དུ་ཨེ་ཅིབ་ཀྱི་ཕྱུགས་རྣམས་ཚར་གཅོད་ཅིང་། ཕྱིན་ཆད་མིའི་རྐང་པས་ཆུ་འདི་དག་རྙོག་པར་མི་འགྱུར་ལ། ཕྱུགས་ཀྱི་རྨིག་པས་ཀྱང་དེ་ལྟར་མི་བྱའོ། ། 14 དུས་དེར་ངས་ཆུ་རྣམས་དྭངས་བར་བྱེད་ཅིང་། གཙང་པོའི་ཆུ་རྣམས་ནི་སྣུམ་བཞིན་དུ་དལ་གྱིས་བཞུར་བར་བྱའོ་ཞེས་གཙོ་བོ་ཡ་ཝཱེས་གསུངས་པའོ། ། 15 ངས་ཨེ་ཅིབ་ཀྱི་ཡུལ་སྟོངས་སུ་བཅུག་སྟེ། ཡུལ་ཁམས་དེའི་ནང་ཡོད་པ་ཐམས་ཅད་བརླགས་ནས། དེའི་ནང་ཡོད་པའི་ཡུལ་མི་ཐམས་ཅད་ཚར་བཅད་ན། དུས་དེར་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་པའོ། ། 16 འདི་ནི་མི་ཡིས་ཨེ་ཅིབ་ཀྱི་ཆེད་དུ་བླངས་པའི་སྐྱོ་གླུ་སྟེ། མི་རིགས་སོ་སོའི་བུད་མེད་དག་གིས་སྐྱོ་གླུ་འདི་ལེན་ཞིང་། དེ་རྣམས་ཀྱིས་ཨེ་ཅིབ་དང་དེའི་མི་རྣམས་ཀྱི་ཆེད་དུ་སྐྱོ་གླུ་འདི་ལེན་ནོ་ཞེས་གཙོ་བོ་ཡ་ཝཱེས་གསུངས་སོ། ། 17 དེ་ཡང་ལོ་བཅུ་གཉིས་པའི་ཟླ་བཅུ་གཉིས་ཀྱི་ཚེས་བཅོ་ལྔའི་ཉིན་ལ། དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 18 ཀྱེ་མིའི་བུ། ཁྱོད་ཀྱིས་ཨེ་ཅིབ་ཀྱི་མི་རྣམས་ཀྱི་ཆེད་དུ་ངུ་འབོད་གྱིས་ཤིག ཨེ་ཅིབ་དང་རྒྱལ་ཁབ་སྟོབས་དང་ལྡན་པའི་བུད་མེད་རྣམས་ནི་ས་དོང་དུ་འབབ་པའི་མི་རྣམས་དང་མཉམ་དུ་གཤིན་པོའི་ཡུལ་དུ་སྐྱོལ་ཅིག 19 ཁྱོད་ཀྱིས་ཨེ་ཅིབ་ལ་འདི་ལྟར། ཁྱོད་ནི་སུ་ལས་ཁྱད་དུ་འཕགས་པ་ཡིན་ནམ། ཁྱོད་རང་མར་སོང་སྟེ་མཚན་སྐྱི་མ་བཅད་པའི་མི་དེ་དག་དང་མཉམ་དུ་ཉལ་ནས་སྡོད་ཅིག་ཅེས་སྨྲོས་ཤིག 20 དེ་དག་ནི་རལ་གྲིས་བཀུམ་པའི་མི་རྣམས་ཀྱི་དབུས་སུ་འགྱེལ་བར་འགྱུར་ཞིང་། རལ་གྲི་བཏོན་པ་ན་ཨེ་ཅིབ་དང་དེའི་མི་རྣམས་ནི་མཉམ་དུ་མར་འཐེན་པར་འགྱུར། 21 དཔའ་བོ་ནང་གི་ཆེས་སྟོབས་དང་ལྡན་པ་དེས་གཤིན་ཡུལ་དུ་ཨེ་ཅིབ་དང་ཨེ་ཅིབ་ལ་རོགས་བྱེད་མཁན་རྣམས་གླེང་སྟེ་ན་རེ། དེ་དག་མར་འོངས་ཤིང་། དེ་དག་ནི་མཚན་སྐྱི་མ་བཅད་པའི་མི་སྟེ་རལ་གྲིས་བཀུམ་པའི་མི་རྣམས་དང་མཉམ་དུ་ཉལ་ལོ་ཞེས་ཟེར་རོ། །

ལན་འཇལ་བའི་སྐོར།

22 ཨ་སུར་དང་དེའི་དམག་དཔུང་ཐམས་ཅད་དེར་ཡོད་པ་དང་། དེའི་མཐའ་འཁོར་དུ་ཁོ་ཚོའི་དུར་ཁུང་རྣམས་འདུག་སྟེ། དེ་ཐམས་ཅད་ནི་སྲོག་ཤོར་བ་དང་རལ་གྲིའི་འོག་ཏུ་འགྱེལ་བའི་མི་ཡིན་ནོ། ། 23 དེ་དག་གི་དུར་ཁུང་ནི་ཆེས་ཟབ་པའི་དོང་ནང་དུ་བཞག་ཡོད་པ་དང་། ཨ་སུར་གྱི་དམག་དཔུང་རྣམས་ནི་དེའི་དུར་ཁུང་གི་མཐའ་འཁོར་དུ་ཡོད་ལ། ཐམས་ཅད་སྲོག་ཤོར་བ་དང་རལ་གྲིའི་འོག་ཏུ་འགྱེལ་བའི་མི་ཡིན་ཏེ། སྔར་དེ་ཚོས་གསོན་པོའི་གནས་སུ་དངངས་སྐྲག་གིས་ཁྱབ་པར་བྱས་སོ། ། 24 ཨེ་ལཱམ་ཡང་དེར་ཡོད་པ་དང་དེའི་མི་རྣམས་ཀྱང་དེའི་དུར་ཁུང་གི་མཐའ་འཁོར་དུ་ཡོད་དེ། ཐམས་ཅད་སྲོག་ཤོར་བ་དང་རལ་གྲིའི་འོག་ཏུ་འགྱེལ་བའི་མི་ཡིན་ནོ། །ཁོ་ཚོ་ནི་མཚན་སྐྱི་མ་བཅད་པར་གཤིན་ཡུལ་དུ་ལྷུང་བ་ཡིན་ལ། སྔར་ཁོ་ཚོས་གསོན་པོའི་གནས་སུ་དངངས་སྐྲག་གིས་ཁྱབ་པར་བྱས་ཏེ། ད་ལྟ་ཁོ་ཚོས་དོང་ནང་དུ་ལྷུང་བའི་མི་རྣམས་དང་ལྷན་ཅིག་རང་གི་ངོ་ཚ་ཁུར་བ་ཡིན། 25 བསད་པའི་མི་རྣམས་ཀྱི་ཁྲོད་དུ་དེ་དང་དེའི་མི་ཀུན་གྱི་ཆེད་དུ་མལ་ཁྲི་བཙུགས་ཡོད་དེ། ཁོ་ཚོའི་དུར་ཁུང་ནི་དེའི་མཐའ་འཁོར་དུ་ཡོད་པ་དང་། ཁོ་ཚོ་ཚང་མ་མཚན་སྐྱི་མ་བཅད་པ་དང་རལ་གྲིས་བཀུམ་པའི་མི་ཡིན་ཏེ། སྔར་ཁོ་ཚོས་གསོན་པོའི་གནས་སུ་དངངས་སྐྲག་གིས་ཁྱབ་པར་བྱས་ཏེ། ད་ལྟ་ཁོ་ཚོས་དོང་ནང་དུ་ལྷུང་བའི་མི་རྣམས་དང་ལྷན་ཅིག་རང་གི་ངོ་ཚ་ཁུར་བ་དང་། ཨེ་ལཱམ་ནི་བསད་པའི་མི་རྣམས་ཁྲོད་དུ་བཞག་ཡོད་དོ། །

26 མེ་ཤེག་དང་ཐུ་བཱལ་དང་དེའི་མི་ཀུན་ཡང་དེར་ཡོད་དེ། ཁོ་ཚོའི་དུར་ཁུང་ནི་མེ་ཤེག་དང་ཐུ་བཱལ་གྱི་མཐའ་འཁོར་དུ་ཡོད་པ་དང་། ཁོ་ཚོ་ཚང་མ་མཚན་སྐྱི་མ་བཅད་པ་དང་རལ་གྲིས་བཀུམ་པའི་མི་སྟེ། སྔར་ཁོ་ཚོས་གསོན་པོའི་གནས་སུ་དངངས་སྐྲག་གིས་ཁྱབ་པར་བྱས། 27 ཁོ་ཚོ་ཚང་མ་ནི་མཚན་སྐྱི་མ་བཅད་པར་བསད་པའི་དཔའ་བོ་རྣམས་དང་མཉམ་དུ་ཉལ་བ་མ་ཡིན་ནམ། དཔའ་བོ་འདི་དག་གིས་མཚོན་ཆ་བཟུང་ནས་གཤིན་ཡུལ་དུ་ལྷུང་སྟེ། རལ་གྲི་རང་གི་མགོ་ཡི་འོག་ཏུ་བཞག་ཡོད་དོ། །དེ་དག་གི་སྡིག་ཉེས་ནི་རང་གི་རུས་པའི་སྟེང་དུ་ཡོད་དེ། སྔར་ཁོ་ཚོས་གསོན་པོའི་གནས་སུ་དངངས་སྐྲག་གིས་ཁྱབ་པར་བྱས་སོ། ། 28 ཀྱེ་ཕཱར་ཨོལ། ཁྱོད་ལ་མཚོན་ན། ཁྱོད་ནི་མཚན་སྐྱི་མ་བཅད་པའི་མི་ཡི་ཁྲོད་དུ་མེད་པར་འགྱུར་ཞིང་། རལ་གྲིས་བསད་པའི་མི་དང་མཉམ་དུ་ཉལ་བར་འགྱུར། 29 ཨེ་དོམ་ཡང་དེར་ཡོད་དེ། ཨེ་དོམ་གྱི་རྒྱལ་པོ་རྣམས་དང་འགོ་དཔོན་ཐམས་ཅད་ལ་དཔའ་ངར་ལྡན་ཡང་། ད་དུང་རལ་གྲིས་བཀུམ་པའི་མི་རྣམས་ཀྱི་ཁོངས་སུ་བཞག་ཡོད་པ་དང་། དེ་དག་ནི་མཚན་སྐྱི་མ་བཅད་པར་དོང་དུ་ལྷུང་བའི་མི་དང་མཉམ་དུ་ཉལ་བར་འགྱུར།

བྱང་ཕྱོགས་ཀྱི་མི་རིགས་ཀུན་དང་ཚི་ཏུན་ལ་ལན་འཇལ་བ།

30 གནས་དེར་བྱང་ཕྱོགས་ཀྱི་འགོ་དཔོན་རྣམས་དང་ཚི་ཏུན་པ་ཐམས་ཅད་ཀྱང་ཡོད་པ་དང་། དེ་ཐམས་ཅད་ནི་བསད་པའི་མི་དང་མཉམ་དུ་མར་ཕྱིན་པ་སྟེ། ཁོ་ཚོར་དཔའ་ངར་ལྡན་ཞིང་མི་ལ་འཇིགས་སྐུལ་ན་ཡང་། ད་དུང་ངོ་ཚ་ཐེབས་པ་དང་། ཁོ་ཚོས་མཚན་སྐྱི་མ་བཅད་པ་དང་། རལ་གྲིས་བཀུམ་པའི་མི་རྣམས་དང་མཉམ་དུ་ཉལ་ཞིང་། དོང་ནང་དུ་ལྷུང་བའི་མི་དང་ལྷན་ཅིག་རང་གི་ངོ་ཚ་ཁུར་བའོ། ། 31 ཕཱར་ཨོལ་གྱིས་དེ་དག་མཐོང་སྟེ། ཕཱར་ཨོལ་རང་ཉིད་དང་ཁོའི་མི་རྣམས་ཏེ། རལ་གྲིས་བཀུམ་པའི་རང་གི་དཔུང་ཚོགས་ཀུན་གྱི་ཕྱིར་དུ་སེམས་གསོ་རྙེད་དོ་ཞེས་གཙོ་བོ་ཡ་ཝཱེས་གསུངས་སོ། ། 32 ངས་ཕཱར་ཨོལ་ལ་གསོན་པོའི་གནས་སུ་དངངས་སྐྲག་གིས་ཁྱབ་པར་བྱས་ན་བྱེད་དུ་བཅུག་ཀྱང་། དེ་དང་དེའི་མི་རྣམས་ནི་མཚན་སྐྱི་མ་བཅད་པའི་མི་ཡི་ནང་དུ་རལ་གྲིས་བཀུམ་པའི་མི་དང་མཉམ་དུ་ཉལ་བར་འགྱུར་ཞེས་གཙོ་བོ་ཡ་ཝཱེས་གསུངས་སོ། །

ལེའུ་སོ་གསུམ་པ།

སོ་ལྟའི་འགན་ཁུར།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་རང་གི་རྒྱལ་ཁམས་ཀྱི་མི་རྣམས་ལ་འདི་ལྟར་སྨྲོས་ཤིག ངས་ཡུལ་ཞིག་ལ་རལ་གྲི་སླེབས་སུ་འཇུག་དུས། ཡུལ་མི་རྣམས་ཀྱིས་རང་གི་ནང་ནས་མི་ཞིག་བདམས་ཏེ་ཁོ་ཚོའི་སོ་ལྟ་རུ་བཞག་ནས། 3 མི་དེས་རང་གི་ཡུལ་དུ་རལ་གྲི་སླེབས་པ་མཐོང་ཚེ། དམག་དུང་བུས་ནས་མི་རྣམས་ལ་ཉེན་བརྡ་གཏོང་དགོས་ལ། 4 དམག་དུང་ཐོས་ཀྱང་ཉེན་བརྡར་མི་མཉན་པའི་མི་ལ། རལ་གྲི་སླེབས་ནས་ཁོ་མེད་པར་བཟོས་ཀྱང་ཁོའི་སྲོག་ཉེས་ནི་ཁོ་རང་གིས་འཁུར་དགོས་པ་ཡིན། 5 ཁོས་དམག་དུང་ཐོས་ཀྱང་ཉེན་བརྡར་མ་མཉན་པས། ཁོའི་སྲོག་ཉེས་ནི་ཁོ་རང་གིས་འཁུར་དགོས་པ་ཡིན། གལ་ཏེ་ཁོས་ཉེན་བརྡ་དེ་དང་དུ་བླངས་ན་རང་སྲོག་སྐྱོབ་ཐུབ་པར་འགྱུར་རོ། ། 6 ཡིན་ན་ཡང་གལ་ཏེ་སོ་ལྟ་དེས་རལ་གྲི་སླེབས་པ་མཐོང་བཞིན་དུ་དམག་དུང་མ་བུས་པར། ཐ་ན་མི་རྣམས་ལ་ཉེན་བརྡ་ཡང་མ་བཏང་ན། རལ་གྲི་སླེབས་ཏེ་ཁོ་ཚོའི་ནང་གི་མི་གཅིག་མེད་པར་བཟོས་ན། མི་དེ་རང་གི་སྡིག་པའི་རྐྱེན་གྱིས་མེད་པར་བཟོས་ཀྱང་། དེ་ཤི་བའི་རྐྱེན་གྱིས་ངས་སོ་ལྟ་དེ་འདེད་པར་བྱའོ་ཞེས་པའོ། ། 7 ཀྱེ་མིའི་བུ། ངས་ཁྱོད་ནི་ཡེས་ར་ཨེལ་ཁྱིམ་རྒྱུད་ཀྱི་བྱ་ར་རུ་བསྐོས་པས། ཁྱོད་ཀྱིས་ངའི་གསུང་ལ་མཉན་ཏེ། ངའི་ཚབ་ཏུ་དེ་རྣམས་ལ་ཐ་ཚིག་སྒྲོགས་ཤིག 8 གལ་ཏེ་ངས་མི་ངན་ལ་འདི་སྐད་དུ། ཀྱེ་མི་ངན་ཁྱོད་ནི་འཆི་ངེས་ཡིན་ཞེས་སྨྲས་པའི་ཚེ། ཨེ་ཟེ་ཀི་ཨེལ་ཁྱོད་ཀྱིས་མི་དེ་རང་གི་སྤྱོད་ལམ་དང་འབྲལ་བར་ཉེན་བརྡ་མ་བཏང་ན། མི་ངན་དེ་རང་གི་སྡིག་པའི་རྐྱེན་གྱིས་འཆི་བར་འགྱུར་ན་ཡང་། དེ་ཤི་བའི་རྐྱེན་གྱིས་ངས་ཁྱོད་འདེད་པར་བྱའོ། ། 9 གལ་ཏེ་ཁྱོད་ཀྱིས་མི་ངན་ལ་ཐ་ཚིག་བསྒྲགས་ཤིང་། མི་དེ་རང་གི་སྤྱོད་ལམ་ལས་འབྲལ་བར་བསྐུལ་ན་ཡང་། མི་དེ་ད་དུང་མི་འབྲལ་ན། མི་དེ་ནི་རང་གི་སྡིག་པའི་རྐྱེན་གྱིས་འཆི་བར་འགྱུར་མོད། ཁྱོད་ཀྱིས་རང་སྲོག་བསྐྱབས་པ་ཡིན།

མིའི་བཟང་ངན་རང་ཉིད་ཀྱིས་འགན་འཁུར་དགོས་པ།

10 ཀྱེ་མིའི་བུ། ཁྱོད་ཀྱིས་ཡེས་ར་ཨེལ་གྱི་ཁྱིམ་རྒྱུད་ལ་འདི་ལྟར། ཁྱོད་ཚོ་ན་རེ། ངེད་ཅག་གི་ཉེས་སྐྱོན་དང་སྡིག་པ་ནི་ང་ཚོའི་སྟེང་དུ་ཡོད་པས། ངེད་རྣམས་དེའི་རྐྱེན་གྱིས་ཉམ་ཐག་ནས་འཆི་བར་འགྱུར་བ་ལས། གསོན་པར་ཅི་ལྟར་འགྱུར་རམ་ཟེར་ཞེས་སྨྲོས་ཤིག 11 ཁྱོད་ཀྱིས་ཁོ་ཚོར་འདི་ལྟར། གཙོ་བོ་ཡ་ཝཱེས་འདི་སྐད་དུ། མི་ངན་ནི་རང་གི་སྤྱོད་ལམ་དང་བྲལ་ནས་གསོན་པ་མ་གཏོགས་མི་ངན་འཆི་བར་ང་རང་མི་དགའོ་ཞེས་བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བས་ན། ཀྱེ་ཡེས་ར་ཨེལ་གྱི་ཁྱིམ་རྒྱུད། ཕྱིར་འཁོར་ཞིག རང་གི་སྤྱོད་ལམ་དང་འབྲལ་བར་གྱིས་ཤིག ཁྱོད་ཅག་འཆི་དགོས་དོན་ཅི་ཡོད་དམ་གསུངས་ཞེས་སྨྲོས་ཤིག 12 ཀྱེ་མིའི་བུ། ཁྱོད་ཀྱིས་རང་གི་མི་རིགས་ལ་འདི་ལྟར་སྨྲོས་ཤིག མི་དྲང་བདེན་ཅན་གྱི་དྲང་བདེན་གྱིས་ཁོས་སྡིག་པ་བྱེད་པའི་དུས་སུ་ཁོ་སྐྱོབ་མི་ནུས་ལ། མི་ངན་གྱི་ངན་པས་ཀྱང་ཁོས་རང་གི་ལས་ངན་པ་འདོར་བའི་དུས་སུ་ཁོ་རང་འགྱེལ་བར་མི་བྱ། མི་དྲང་བདེན་ཅན་གྱིས་སྡིག་པ་བྱེད་པའི་དུས་སུ་རང་གི་དྲང་བདེན་གྱིས་འཚོ་བར་མི་འགྱུར་ཞེས་པའོ། ། 13 མི་དྲང་བདེན་ཅན་ལ་ངས་དེ་ངེས་པར་དུ་གསོན་པར་འགྱུར་ཞེས་སྨྲས་ཀྱང་། དེས་རང་གི་དྲང་བདེན་ལ་བློ་གཏད་དེ་ལས་ངན་པ་སྤྱད་ན། དེའི་དྲང་བདེན་ཡོད་ཚད་དྲན་པར་མི་འགྱུར་ལ། དེ་ནི་རང་གིས་སྤྱད་པའི་སྡིག་པའི་རྐྱེན་གྱིས་འཆི་བར་འགྱུར་རོ། ། 14 ཡང་ངས་མི་ངན་ལ་ཁྱོད་ནི་འཆི་ངེས་ཡིན་ཞེས་སྨྲས་ཀྱང་། དེ་རང་གི་སྡིག་པ་དང་བྲལ་ནས་དྲང་གཞག་དང་དྲང་བདེན་གྱི་ལས་རྣམས་སྤྱད་དེ། 15 གཏའ་མར་བཞག་པ་ཕྱིར་སྤྲོད་པ་དང་། མི་ལས་ཕྲོགས་པའི་རྫས་རྣམས་འཇལ་བ་དང་། སྲོག་འཚོ་བར་བྱེད་པའི་བཀའ་རྒྱ་བརྩིས་ཏེ་ལས་ངན་པ་མ་སྤྱད་ན། དེ་གསོན་པ་ལས་འཆི་བར་མི་འགྱུར་ལ། 16 དེས་སྤྱད་པའི་སྡིག་པ་ཡོད་ཚད་ནི་དྲན་པར་མི་འགྱུར་ཞིང་། དེས་དྲང་གཞག་དང་དྲང་བདེན་གྱི་ལས་སྤྱད་པས་གསོན་ངེས་ཡིན། 17 ཡང་ཁྱོད་ཀྱི་མི་རྣམས་ན་རེ། གཙོ་བོས་མཛད་པ་དྲང་གཞག་མིན་ཟེར་མོད། དོན་དངོས་སུ་ཁོ་ཚོས་སྤྱད་པ་དྲང་གཞག་མིན་ནོ། ། 18 མི་དྲང་བདེན་ཅན་ནི་རང་གི་དྲང་བདེན་དང་བྲལ་ནས་ལས་ངན་པ་སྤྱད་ན། མི་དེ་ནི་སྤྱོད་པ་ངན་པའི་རྐྱེན་གྱིས་འཆི་བར་འགྱུར། 19 ཡང་མི་ངན་རང་གི་གདུག་པ་དང་བྲལ་ནས། དྲང་གཞག་དང་དྲང་བདེན་གྱི་ལས་རྣམས་སྤྱད་ན། ཁོ་ནི་དེའི་རྐྱེན་གྱིས་གསོན་པར་འགྱུར་རོ། ། 20 ཁྱོད་ཚོས་ད་དུང་གཙོ་བོས་མཛད་པ་དྲང་གཞག་མིན་ཟེར་རམ། ཀྱེ་ཡེས་ར་ཨེལ་གྱི་ཁྱིམ་རྒྱུད་རྣམས། ངས་ཁྱོད་ཚོ་མི་རེ་རེས་སྤྱད་པའི་ལས་བཞིན་དུ་ཁྱོད་ལ་ཁྲིམས་གཅོད་དོ་ཞེས་གསུངས་སོ། །

ཡེ་རུ་སཱ་ལེམ་དགྲ་ལག་ཏུ་ཤོར་བའི་གནས་ཚུལ།

21 ངེད་ཅག་བཙོན་དུ་ཁྲིད་པའི་ལོ་བཅུ་གཉིས་པའི་ཟླ་བཅུ་པའི་ཚེས་ལྔ་ཉིན་ལ། མི་ཞིག་ཡེ་རུ་སཱ་ལེམ་ནས་ངའི་མདུན་དུ་བྲོས་འོངས་ནས་ན་རེ། གྲོང་ཁྱེར་དགྲ་ལག་ཏུ་ཤོར་སོང་ཞེས་སྨྲས་བྱུང་། 22 མི་དེ་མ་སླེབས་སྔོན་གྱི་མཚན་མོ་དཀོན་མཆོག་ཡ་ཝཱེའི་ཕྱག་ནི་ངའི་སྟེང་དུ་བཞག་སྟེ། ངའི་ངག་སྒོ་ཕྱེས་པ་དང་། ཞོགས་པ་སླེབས་ནས་མི་དེ་ངའི་མདུན་དུ་འོངས་པ་ན། ང་རང་ཁ་གྲགས་ཐུབ་པར་གྱུར་ནས་ལྐུགས་པར་མ་ལུས་སོ། ། 23 དེ་ནས་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 24 ཀྱེ་མིའི་བུ། ཡེས་ར་ཨེལ་ཡུལ་གྱི་གྱང་རོ་ཡི་ནང་དུ་སྡོད་པའི་མི་དེ་རྣམས་ཀྱིས་རྒྱུན་དུ་ན་རེ། ཨབ་ར་ཧམ་གཅིག་པོར་ཡུལ་འདི་ས་སྐལ་དུ་ཐོབ་པ་ཡིན་ན། ངེད་རྣམས་མི་གྲངས་མང་བས་ཡུལ་འདི་རང་ཅག་ལ་ས་སྐལ་དུ་འཐོབ་པར་གདོན་མི་ཟ་ཞེས་ཟེར་བས། 25 ཁྱོད་ཀྱིས་མི་དེ་དག་ལ་འདི་ལྟར། གཙོ་བོ་ཡ་ཝཱེས་འདི་སྐད་དུ། ཁྱོད་ཚོས་ཁྲག་ཡོད་པའི་ཤ་ཟ་ཞིང་། ཡར་རང་གི་སྐུ་འདྲ་རྣམས་ལ་བལྟ་བ་དང་། ཡང་མི་ལ་ཁྲག་བཞུར་དུ་བཅུག་པས། ཁྱོད་རྣམས་ལ་ད་དུང་ཡུལ་འདི་ས་སྐལ་དུ་འཐོབ་འོས་སམ། 26 ཁྱོད་ཚོས་རང་གི་རལ་གྲིར་བརྟེན་ནས་ཞེན་ལོག་གི་ལས་སྤྱད་དེ། མི་རེ་རེས་ཁྱིམ་མཚེས་ཀྱི་ཆུང་མ་བཙོག་པར་བྱས་པས། ཁྱོད་ཚོར་ད་དུང་ཡུལ་འདི་ས་སྐལ་དུ་འཐོབ་འོས་སམ་གསུངས་ཞེས་སྨྲོས་ཤིག 27 ཁྱོད་ཀྱིས་དེ་དག་ལ་འདི་ལྟར། གཙོ་བོ་ཡ་ཝཱེས་འདི་སྐད་དུ། གྱང་རོའི་ནང་དུ་ཡོད་པ་དག་རལ་གྲིའི་འོག་ཏུ་འགྱེལ་བར་འགྱུར། ཐང་དུ་ཡོད་པ་དག་ངས་གཅན་གཟན་ལ་གཏད་དེ་བཟའ་བར་འགྱུར། བཙན་རྫོང་དང་བྲག་ཕུག་ནང་དུ་ཡོད་པ་དག་རིམས་ནད་ཀྱིས་འཆི་བར་འགྱུར་ཞེས་བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་ཡིན། 28 ངས་ཡུལ་འདི་མི་མེད་ལུང་སྟོང་དུ་བྱ་སྟེ། དེའི་སྟོབས་ཤུགས་ཀྱི་དབང་གིས་ཡོད་པའི་ང་རྒྱལ་རྣམས་མེད་པར་འགྱུར་ཞིང་། ཡེས་ར་ཨེལ་གྱི་རི་རྣམས་སྟོངས་ཤིང་། དེར་རྒྱུ་ནས་འགྲོ་མཁན་སུ་ཡང་མེད་དོ། ། 29 ངས་དེ་དག་གིས་བྱས་པའི་ཞེན་ལོག་གི་དོན་རྣམས་ཀྱི་རྐྱེན་གྱིས་ཡུལ་འདི་མི་མེད་ལུང་སྟོང་དུ་བྱས་ན། ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་སྨྲོས་ཤིག

ལུང་སྟོན་པས་གཏམ་བཟང་བསྒྲགས་པའི་འབྲས་བུ།

30 ཀྱེ་མིའི་བུ། ཁྱོད་ཀྱི་མི་རྣམས་ཀྱིས་མཁར་གྱི་འགྲམ་དང་རང་ཁྱིམ་གྱི་སྒོ་ཁར་ཁྱོད་རང་གླེང་སྟེ། སྤུན་ཟླས་སྤུན་ཟླར་ཕན་ཚུན་ན་རེ། ཤོག་དང་། དཀོན་མཆོག་ཡ་ཝཱེ་ལས་འབྱུང་བའི་གསུང་ལ་མཉན་པར་བྱའོ་ཟེར་ཞིང་། 31 དེ་དག་ངའི་མི་ཡིན་པ་བཞིན་དུ་ཚོ་དང་ཚོ་བྱས་ནས་ཁྱོད་ཀྱི་རྩར་འོངས་ཏེ་ཁྱོད་ཀྱི་མདུན་དུ་སྡོད་པ་ཡིན། དོན་དངོས་སུ་དེ་དག་གིས་ཁྱོད་ཀྱི་གཏམ་ལ་མཉན་ཡང་དེ་བཞིན་མི་བྱ་སྟེ། ཁོ་ཚོས་ཁ་ནས་གང་ཞིག་འདོད་པ་དེ་སྨྲ་ཞིང་། སེམས་ནི་ལྐོག་ནོར་གྱི་རྗེས་སུ་འབྲང་བའོ། ། 32 ལྟོས་དང་། དེ་ཚོའི་མིག་ལམ་དུ་ཁྱོད་ནི་གླུ་སྙན་མོ་ཞིག་ལས་མ་འདས། གླུ་སྐད་སྙན་ཞིང་སྒྲ་སྙན་དཀྲོལ་བ་འཇེབས་པ་ཙམ་ཡིན་ཏེ། གང་ལ་ཞེ་ན། དེ་ཚོས་ཁྱོད་ཀྱི་གཏམ་ལ་མཉན་ཡང་དེ་བཞིན་དུ་མི་སྤྱོད་དོ། ། 33 ལྟོས་དང་། དོན་འདི་འགྲུབ་པར་འགྱུར་ཞིང་། དུས་དེར་སླེབས་ཚེ་ཁོ་ཚོས་རང་གི་ཁྲོད་དུ་ལུང་སྟོན་པ་ཞིག་ཡོད་པ་རྟོགས་པར་འགྱུར་རོ་ཞེས་གསུངས་སོ། །

ལེའུ་སོ་བཞི་པ།

འགན་ཤོར་བའི་རྫི་བོ་རྣམས་ལ་གཤེ་གཤེ་གཏོང་བ།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཡེས་ར་ཨེལ་གྱི་རྫི་བོ་རྣམས་ལ་རྒོལ་བའི་ལུང་སྟོན་ཅིག ཁྱོད་ཀྱིས་དེ་དག་ལ་འདི་ལྟར། གཙོ་བོ་ཡ་ཝཱེས་འདི་སྐད་དུ། ཡེས་ར་ཨེལ་གྱི་རྫི་བོ་རྣམས་ལ་ཆག་སྒོ་འབྱུང་། གང་ལ་ཞེ་ན། དེ་དག་གིས་རང་ཉིད་འཚོ་བ་ཁོ་ནར་འབད་དོ། །རྫི་བོས་ལུག་ཁྱུ་འཚོ་འོས་པ་མ་ཡིན་ནམ། 3 ཁྱོད་ཚོས་སྣུམ་དང་ཚིལ་ཟོས་ནས་ལུག་བལ་གྱོན་པ་དང་། ཤ་རྒྱགས་པའི་ལུག་བཤས་ཀྱང་ལུག་ཁྱུ་མི་འཚོའོ། ། 4 ཤ་ཤེད་ཞན་པ་རྣམས་ལ་ཁྱོད་ཚོས་ཤེད་འཛོམ་དུ་མ་བཅུག་ལ། ནད་ཡོད་པ་རྣམས་ལ་ཁྱོད་ཚོས་སྨན་བཅོས་མ་བྱས། རྨས་པ་རྣམས་ཁྱོད་ཚོས་མ་དཀྲིས། ཕར་བསྐྲད་ནས་ཁ་ཐོར་དུ་ཕྱིན་པ་རྣམས་ཁྱོད་ཚོས་ཕྱིར་ཁྲིད་མ་འོངས་ལ། བོར་བ་རྣམས་ཁྱོད་ཚོས་མ་བཙལ་བའི་ཁར། ཁྱོད་ཚོས་ད་དུང་དེ་དག་ལ་བཙན་ཤུགས་བཀོལ་ནས་མངའ་འོག་ཏུ་བསྡུས་སོ། ། 5 དེ་རྣམས་ལ་རྫི་བོ་མེད་པས་ཁ་ཐོར་དུ་སོང་སྟེ། ཐང་གི་གཅན་གཟན་རྣམས་ཀྱི་ཁ་ཟས་སུ་གྱུར་ཏོ། ། 6 ངའི་ལུག་རྣམས་རི་བོ་རྣམས་དང་རི་སྒང་དག་ཏུ་ཕྱོགས་བཞིར་འཁྱམས་པ་དང་། དེ་དག་ས་གཞི་ཡོངས་སུ་ཁ་ཐོར་དུ་སོང་ན་ཡང་འཚོལ་མཁན་མེད་ལ་ལྟ་མཁན་ཡང་མེད་དོ། ། 7 དེ་བས་ཁྱོད་རྫི་བོ་རྣམས་ཀྱིས་ཡ་ཝཱེའི་བཀའ་ལ་ཉོན་ཅིག 8 བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། ངའི་ལུག་ལ་རྫི་བོ་མེད་པས་བརྔོན་དངོས་སུ་གྱུར་ནས་ཐང་གི་གཅན་གཟན་རྣམས་ཀྱི་ཁ་ཟས་སུ་གྱུར་ཏོ། །ངའི་རྫི་བོ་རྣམས་ཀྱིས་ངའི་ལུག་རྣམས་མི་བཙལ་ཞིང་། ཁོ་ཚོས་རང་ཉིད་འཚོ་བར་འབད་པ་ལས་ངའི་ལུག་རྣམས་མི་འཚོའོ་ཞེས་གཙོ་བོ་ཡ་ཝཱེས་གསུངས། 9 དེའི་ཕྱིར་ཁྱོད་རྫི་བོ་རྣམས་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 10 གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་རྫི་བོ་རྣམས་དགྲ་རུ་འཛིན་ཏེ། ངས་དེ་ཚོའི་ལག་ནས་ངའི་ལུག་རྣམས་བླངས་ནས། དེ་དག་ལ་ཡང་བསྐྱར་ལུག་འཚོ་བར་མི་འཇུག་སྟེ། ཕྱིན་ཆད་རང་ཉིད་ཀྱང་འཚོ་བར་མི་འགྱུར་རོ། །གང་ལ་ཞེ་ན། དེ་དག་གི་ཁ་ཟས་སུ་མི་འགྱུར་བའི་ཆེད་དུ་ངས་རང་གི་ལུག་རྣམས་བསྐྱབས་ནས་དེ་དག་གི་ཁ་ནས་འཆོར་བར་འགྱུར་རོ། །

ཡ་ཝཱེ་ཁོང་ཉིད་ཡེས་ར་ཨེལ་གྱི་རྫི་བོར་བྱེད་པ།

11 གང་ལ་ཞེ་ན། གཙོ་བོ་ཡ་ཝཱེས་འདི་སྐད་དུ། ལྟོས་དང་། ང་རང་གིས་ངའི་ལུག་རྣམས་བཙལ་ནས་དེ་དག་རྙེད་པར་འགྱུར་རོ། ། 12 ལུག་རྣམས་ཕྱོགས་བཞིར་ཐོར་བའི་དུས་སུ་རྫི་བོས་རང་གི་ལུག་རྣམས་ཇི་ལྟར་འཚོལ་བ་བཞིན་དུ། ངས་ཀྱང་དེ་ལྟར་རང་གི་ལུག་རྣམས་འཚོལ་བར་བྱའོ། །ལུག་འདི་རྣམས་ནི་སྤྲིན་ནག་འཐིབས་ཤིང་མུན་པའི་དུས་སུ་ཡུལ་སོ་སོར་ཁ་ཐོར་དུ་སོང་བ་དང་། ངས་ཡུལ་དེ་ནས་དེ་དག་སྐྱོབ་པར་འགྱུར་རོ། ། 13 ངས་དེ་རྣམས་མི་རིགས་ཀུན་ལས་ཕྱི་རུ་ཁྲིད་འོངས་ནས། མི་ཀུན་ནས་བསྡུས་ཏེ་རང་ཡུལ་དུ་འཁྲིད་པར་འགྱུར་ཞིང་། ཡེས་ར་ཨེལ་གྱི་རི་རྣམས་དང་། གྲོག་ཤུར་གྱི་འགྲམ་དང་། ཡུལ་ཁམས་ནང་རོལ་གྱི་སྡོད་གནས་ཀུན་ཏུ་དེ་དག་འཚོ་བར་བྱའོ། ། 14 ངས་དེ་དག་རྩྭ་ཆུ་འཛོམས་པའི་གནས་སུ་འཚོ་བ་དང་། ཡེས་ར་ཨེལ་གྱི་རི་སྒང་མཐོན་པོ་རྣམས་དེ་དག་འཚོ་སའི་གནས་སུ་འགྱུར་ཞིང་། གནས་དེ་རུ་དེ་རྣམས་རྩྭ་ས་བཟང་པོའི་སྟེང་དུ་ཉལ་ནས། ཡེས་ར་ཨེལ་གྱི་རི་རྣམས་ཀྱི་རྩྭ་ཁ་བཟང་སར་རྩྭ་བཟའ་བར་འགྱུར། 15 ངས་རང་གི་ལུག་རྣམས་འཚོས་ནས་ཉལ་དུ་འཇུག་གོ་ཞེས་གཙོ་བོ་ཡ་ཝཱེས་གསུངས། 16 བོར་བ་རྣམས་ངས་ཕྱིར་འཚོལ་ཞིང་། ཁ་ཐོར་དུ་སོང་བ་རྣམས་ངས་ཕྱིར་ཁྲིད་འོང་དགོས་ལ། རྨས་པ་རྣམས་ངས་དཀྲིས་ནས་ནད་ཡོད་པ་རྣམས་ལ་ངས་ཤེད་རྒྱས་པར་བྱའོ། །ཡིན་ཡང་ཚོན་པོ་དང་ཤ་ཤེད་ཅན་རྣམས་ངས་ཚར་དུ་གཅོད་ཅིང་། ངས་དྲང་གཞག་གིས་དེ་རྣམས་འཚོ་བར་བྱའོ། ། 17 ཀྱེ་ངའི་ལུག་ཁྱུ། ཁྱོད་ཚོའི་སྐོར་ལ་གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ལུག་དང་ལུག་གི་བར་དང་། ལུག་ཐུག་དང་ར་ཐུག་གི་བར་ནས་ཁྲིམས་གཅོད་པར་བྱའོ། ། 18 ཁྱོད་ཚོས་རྩྭ་ཁ་བཟང་ས་ནས་རྩྭ་ཟོས་ཀྱང་ད་དུང་ཡིད་མི་ཚིམ་པ་ཡིན་ནམ། ཁྱོད་ཚོས་ཇི་མི་སྙམ་པར་རྩྭ་ཟ་འཕྲོ་རྣམས་ལ་རྡོག་བརྫིས་བརྒྱབ་ནས། ཆུ་དྭངས་མོ་འཐུང་ན་ཡང་ཆུ་ལྷག་མ་རྣམས་རྐང་པས་རྙོག 19 ངའི་ལུག་ཁྱུས་ཁྱོད་ཚོས་བརྫིས་པ་དེ་བཟའ་དགོས་ཤིང་། རྐང་པས་རྙོག་པ་དེ་མི་འཐུང་ཀ་མེད་ཡིན་ཞེས་གསུངས་སོ། ། 20 དེའི་ཕྱིར་གཙོ་བོ་ཡ་ཝཱེས་དེ་རྣམས་ལ་འདི་སྐད་དུ། ལྟོས་དང་། ངས་ལུག་རྒྱགས་པ་དང་ལུག་སྐམ་པོ་གཉིས་ཀྱི་བར་ནས་ཁྲིམས་གཅོད་པར་བྱ་སྟེ། 21 གང་ལ་ཞེ་ན། ཁྱོད་ཚོས་རང་གི་རྩིབ་ལོགས་དང་ཕྲག་པ་ཡིས་ལུག་སྐམ་པོ་ཐམས་ཅད་བཙིར་ནས། དེ་དག་ཕྱི་རུ་མ་བསྐྲད་བར་དུ་རང་གི་རྭ་ཅོས་དེ་རྣམས་ལ་བརྡུངས་པའོ། ། 22 དེ་བས་ན་ངས་རང་གི་ལུག་རྣམས་བརྔོན་དངོས་སུ་མི་འགྱུར་བའི་ཆེད་དུ་དེ་རྣམས་སྐྱོབ་ཅིང་། ངས་ལུག་དང་ལུག་གི་བར་ནས་ཁྲིམས་གཅོད་པར་བྱའོ། །

མཱ་ཤི་ཀའི་ལུང་བསྟན།

23 ངས་རང་གི་གཡོག་པོ་དཱ་བིད་རྫི་བོར་བསྐོས་ནས། དེས་ལུག་ཁྱུ་ལ་ལྟ་སྐྱོང་བྱས་ནས་འཚོ་བར་འགྱུར་ལ། ལུག་ཁྱུ་འཚོས་ནས་དེ་དག་གི་རྫི་བོ་བྱེད་དོ། ། 24 ཡ་ཝཱེ་བདག་ནི་ཁོ་ཚོའི་དཀོན་མཆོག་དང་། ངའི་གཡོག་པོ་དཱ་བིད་ནི་ཁོ་ཚོའི་དཀྱིལ་དུ་རྒྱལ་པོ་རུ་འགྱུར་རོ་ཞེས་ང་ཡ་ཝཱེས་སྨྲས་པ་ཡིན། 25 ཡང་ངས་དེ་དག་དང་ཞི་བདེའི་ཁ་ཆད་བཞག་སྟེ། ཡུལ་ཁམས་ནང་རོལ་གྱི་གཅན་གཟན་ངན་པ་རྣམས་མེད་པར་བཟོས་ནས། དེ་དག་དབེན་སྟོང་དུ་བདེ་བར་གནས་ཤིང་ནགས་ཚལ་དུ་ཉལ་བར་འགྱུར། 26 ངས་དེ་དག་དང་ངའི་རི་སྒང་གི་མཐའ་འཁོར་ལའང་བྱིན་རླབས་གནང་ནས་དུས་ལྟར་ཆར་འབབ་ཏུ་འཇུག་སྟེ། དེ་ནི་བདེ་བ་སྩོལ་བའི་ཆར་བ་ཡིན། 27 ཐང་གི་ལྗོན་ཤིང་ལ་འབྲས་བུ་ཐོགས་ཤིང་ས་ལའང་ཐོན་རྫས་ཡོད་པས། དེ་དག་རང་ཡུལ་དུ་བདེ་བར་གནས་ཤིང་། ཡང་ངས་དེ་དག་གི་གཉའ་ཤིང་བཅག་སྟེ་བྲན་དུ་བཀོལ་བའི་མི་རྣམས་ཀྱི་ལག་ནས་དེ་རྣམས་སྐྱོབ་དུས་སུ། ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 28 དེ་དག་ཡང་བསྐྱར་མི་རྣམས་ཀྱི་བརྔོན་བྱ་རུ་མི་འགྱུར་ལ། ས་གཞིའི་གཅན་གཟན་རྣམས་ཀྱིས་ཀྱང་དེ་མི་བཟའ་བར། དེ་དག་བདེ་བར་གནས་ཤིང་། ཁོ་ཚོར་འཇིགས་སྐུལ་མཁན་སུ་ཡང་མེད་དོ། ། 29 འདེབས་འཛུགས་ཀྱིས་མིང་དུ་གྲགས་པའི་གནས་ཤིག་ངས་ཁོ་ཚོའི་ཆེད་དུ་དར་བར་བྱ་ཞིང་། མུ་གེས་ཡུལ་ཁམས་ནང་རོལ་དུ་དེ་དག་ཡང་བསྐྱར་མེད་པར་མི་བཟོ་ལ། ཕྱིན་ཆད་མི་རྣམས་ཀྱི་ངོ་ཚ་ཡང་འཁུར་བར་མི་འགྱུར། 30 དེའི་དུས་སུ་ཁོ་ཚོའི་དཀོན་མཆོག་ཡ་ཝཱེ་ང་རང་ཁོ་ཚོ་དང་མཉམ་དུ་གནས་པ་རྟོགས་ཤིང་། ཡེས་ར་ཨེལ་གྱི་ཁྱིམ་རྒྱུད་ནི་ངའི་མི་ཡིན་པའང་རྟོགས་པར་འགྱུར་རོ་ཞེས་གཙོ་བོ་ཡ་ཝཱེས་གསུངས། ། 31 ཁྱོད་ཚོ་མི་རྣམས་ནི་ངའི་ལུག་ཁྱུ་སྟེ་ངའི་རྩྭ་ར་ནང་གི་ལུག་ཁྱུ་ཡིན་ལ། ང་ནི་ཁྱོད་ཅག་གི་དཀོན་མཆོག་ཡིན་གསུངས་ཞེས་པའོ་ཞེས་གཙོ་བོ་ཡ་ཝཱེས་གསུངས་སོ། །

ལེའུ་སོ་ལྔ་པ།

སེ་ཨིར་ལ་ཉེས་ཆད་ལྕི་མོ་འཕོག་པའི་ལུང་བསྟན།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་སེ་ཨིར་རི་བོའི་ཕྱོགས་སུ་འཁོར་ནས་དེ་ལ་རྒོལ་བའི་ལུང་སྟོན་ཅིག 3 ཁྱོད་ཀྱིས་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཀྱེ་སེ་ཨིར་རི་བོ། ལྟོས་དང་། ངས་ཁྱོད་ནི་དགྲ་རུ་འཛིན་ཏེ། ལག་པ་བརྐྱངས་ནས་ཁྱོད་ལ་རྒོལ་བར་འགྱུར་ཞིང་། ཁྱོད་ནི་མི་མེད་ལུང་སྟོང་དུ་ལུས་པར་བྱ། 4 ངས་ཁྱོད་ཀྱི་གྲོང་ཁྱེར་རྣམས་སྟོངས་སུ་བཅུག་ན་ཁྱོད་ནི་ས་སྟོང་དུ་ལུས་ཤིང་། དེའི་དུས་སུ་ཁྱོད་ཀྱིས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 5 གང་ལ་ཞེ་ན། ཁྱོད་ཀྱི་སེམས་སུ་ནམ་ཡང་ཞེ་སྡང་གིས་ཁེངས་པ་ཡིན་ཏེ། ཡེས་ར་ཨེལ་པ་རྣམས་ལ་གནོད་འཚེ་བྱུང་ཞིང་ཉེས་ཆད་ཕོག་ནས་མཐར་སོན་དུས་ཀྱང་། ཁྱོད་ཀྱིས་ད་དུང་དེ་དག་རལ་གྲིའི་འོག་ཏུ་གཏད་པ་ཡིན། 6 དེ་བས་ན་བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། ངས་ཁྱོད་ལ་ཁྲག་བཞུར་བའི་ལན་འཇལ་ཞིང་། ཁྲག་དེས་ཁྱོད་ཀྱི་རྗེས་ནས་འདེད་པར་འགྱུར། གང་ལ་ཞེ་ན། ཁྱོད་ཀྱིས་མི་ལ་ཁྲག་བཞུར་དུ་འཇུག་པར་མ་འཛེམས་པས། ཁྲག་གིས་ཁྱོད་འདེད་པར་འགྱུར་ཞེས་གཙོ་བོ་ཡ་ཝཱེས་གསུངས། 7 ངས་སེ་ཨིར་རི་བོ་ནི་ས་སྟོང་ལུང་སྟོང་དུ་འགྱུར་བར་བྱས་ཏེ། གནས་དེ་རྒྱུ་ནས་འགྲོ་འོང་བྱེད་མཁན་དག་ཚར་དུ་གཅོད་པར་བྱའོ། ། 8 ཡང་ངས་སེ་ཨིར་རི་བོ་རྣམས་ཀྱི་སྟེང་དུ་བསད་པའི་མི་ཡིས་ཁེངས་པར་བྱ་སྟེ། ཁྱོད་ཀྱི་རི་སྒང་དང་ལུང་པ། གྲོག་ཤུར་བཅས་ཐམས་ཅད་ཀྱི་ནང་དུ་རལ་གྲིས་བསད་པ་རྣམས་འགྱེལ་བར་འགྱུར། 9 ངས་ཁྱོད་ནི་ནམ་ཡང་ས་སྟོང་དུ་ལུས་པར་བྱ་སྟེ། ཁྱོད་ཀྱི་གྲོང་ཁྱེར་རྣམས་སུ་འདུག་མཁན་གཅིག་ཀྱང་མེད་པར་གྱུར་ན། ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ། ། 10 གང་ལ་ཞེ་ན། ཡ་ཝཱེ་ད་དུང་དེར་བཞུགས་བཞིན་དུ་ཁྱོད་ན་རེ། མི་རིགས་འདི་གཉིས་པོ་དང་ཡུལ་ཁམས་འདི་གཉིས་པོ་ང་ལ་གཏོགས་ཤིང་། དེ་དག་ང་ལ་ས་སྐལ་དུ་འཐོབ་པར་འགྱུར་ཞེས་སྨྲས་པས་སོ། ། 11 དེའི་ཕྱིར་བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། ཁྱོད་རང་ཞེ་འཁོན་གྱི་དབང་གིས་དེ་དག་ལ་ཁོང་ཁྲོ་ཆེན་པོ་ལངས་པ་དང་ཕྲག་དོག་བྱས་པ་བཞིན་དུ་ངས་ཁྱོད་ལ་ལན་འཇལ་ཞིང་། ངས་ཁྱོད་ལ་ཁྲིམས་གཅོད་པའི་དུས་སུ་དེ་དག་གི་ཁྲོད་དུ་རང་ཉིད་གསལ་པོར་མངོན་ནོ་ཞེས་གཙོ་བོ་ཡ་ཝཱེས་གསུངས། 12 དེ་ནས་ཁྱོད་ཀྱིས་ཡེས་ར་ཨེལ་གྱི་རི་རྣམས་ལ་རྒོལ་བའི་གཏམ་སྨྲས་ཏེ་ན་རེ། རི་འདི་རྣམས་ས་སྟོང་དུ་ལུས་ཤིང་ངེད་ཅག་གིས་མེད་པར་བཟོས་སོ་ཞེས་སྐུར་བ་བཏབ་པ་ཐམས་ཅད་ང་ཡ་ཝཱེས་ཐོས་ཟིན་པ་ཁྱོད་ཀྱིས་རྟོགས་པར་འགྱུར། 13 ཁྱོད་ཚོས་ཁ་ནས་སྒྲོ་འདོགས་ཀྱི་གཏམ་བརྗོད་དེ་ང་ལ་རྒོལ་ཞིང་། གཏམ་མང་པོས་ང་ལ་ངོ་རྒོལ་བྱེད་པ་ངས་ཐོས་བྱུང་། 14 གཙོ་བོ་ཡ་ཝཱེས་འདི་སྐད་དུ། ས་གཞི་ཐམས་ཅད་དགའ་མགུ་རངས་པའི་དུས་སུ་ངས་ཁྱོད་ནི་ས་སྟོང་དུ་ལུས་པར་བྱའོ། ། 15 ཡེས་ར་ཨེལ་ཁྱིམ་རྒྱུད་ཀྱི་ས་སྐལ་ས་སྟོང་དུ་ལུས་པའི་རྐྱེན་གྱིས་ཁྱོད་ཅི་ལྟར་དགའ་བ་བཞིན་དུ། ངས་ཀྱང་ཁྱོད་ལ་དེ་ལྟར་ལན་འཇལ་བར་བྱའོ། །ཀྱེ་སེ་ཨིར་རི་བོ། ཁྱོད་དང་ཨེ་དོམ་གྱི་ཡུལ་ཐམས་ཅད་ས་སྟོང་དུ་ལུས་ན། ཁོ་ཚོས་བདག་ནི་དཀོན་མཆོག་ཡ་ཝཱེ་ཡིན་པ་རྟོགས་པར་འགྱུར་གསུངས་ཞེས་པའོ་ཞེས་གསུངས་སོ། །

ལེའུ་སོ་དྲུག་པ།

དགྲ་ཟླར་ལན་ལྕི་མོ་འཇལ་བ།

1 ཀྱེ་མིའི་བུ། ཁྱོད་ཀྱིས་ཡེས་ར་ཨེལ་གྱི་རི་རྣམས་ལ་འདི་ལྟར་ལུང་སྟོན་ཅིག ཀྱེ་ཡེས་ར་ཨེལ་གྱི་རི་རྣམས། ཁྱོད་ཚོས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 2 གཙོ་བོ་ཡ་ཝཱེས་འདི་སྐད་དུ། དགྲ་བོས་ཁྱོད་ལ་རྒོལ་ཞིང་འཕྱས་ཏེ་ན་རེ། ལོ་རྒྱུས་ཧ་ཅང་རིང་བའི་རི་སྒང་དེ་དག་ནི་ངེད་ཅག་ལ་ས་སྐལ་དུ་ཐོབ་པ་ཡིན་ཟེར་བས་ན། 3 ཁྱོད་ཀྱིས་འདི་ལྟར་ལུང་སྟོན་ཅིག གཙོ་བོ་ཡ་ཝཱེས་འདི་སྐད་དུ། ཁྱོད་ཅག་ནི་མི་རིགས་ཀུན་གྱི་ལྷག་ལུས་རྣམས་ལ་ས་སྐལ་དུ་དབང་ནས་མི་རྣམས་ཀྱི་གླེང་མོལ་དང་འཕྱ་དམོད་བྱེད་ཡུལ་དུ་འགྱུར་བའི་ཆེད་དུ། དགྲ་བོས་ཁྱོད་རྣམས་ས་སྟོང་དུ་ལུས་སུ་བཅུག་སྟེ་ཕྱོགས་བཞི་ནས་ཁྱོད་རྣམས་བརྫིས་པའོ། ། 4 དེ་བས་ཡེས་ར་ཨེལ་གྱི་རི་རྣམས། ཁྱོད་རྣམས་ཀྱིས་གཙོ་བོ་ཡ་ཝཱེའི་བཀའ་ལ་ཉོན་ཅིག གཙོ་བོ་ཡ་ཝཱེས་འདི་སྐད་དུ། རི་བོ་དང་རི་སྒང་། གྲོག་ཤུར། ལུང་པ། ས་སྟོང་དུ་ལུས་པའི་ཞིག་རལ། དོར་བའི་གྲོང་ཁྱེར་བཅས་པ་སྟེ། མཐའ་འཁོར་གྱི་མི་རིགས་ཀུན་ནས་ལུས་པའི་མི་རྣམས་ཀྱིས་བཅོམ་ཞིང་འཕྱས་པ་དག་ལ་གསུངས་པ་སྟེ། 5 གཙོ་བོ་ཡ་ཝཱེས་འདི་སྐད་དུ། ངས་ཕྲག་དོག་གི་མེ་ལྕེའི་ཁྲོད་ནས་གཏམ་སྨྲས་ཏེ་མི་རིགས་ཀུན་ནས་ལུས་པའི་མི་རྣམས་དང་ཨེ་དོམ་པ་རྣམས་ལ་རྒོལ་བ་དང་། དེ་དག་གི་སེམས་ནི་ཡོངས་སུ་དགའ་ཞིང་སེམས་ལ་ཞེ་སྡང་གིས་ཁེངས་ནས། བཅོམ་ནོར་དུ་ལེན་པའི་ཆེད་དུ་ངའི་ས་ནི་རང་ཉིད་ལ་ས་སྐལ་དུ་བླངས་པའོ། ། 6 དེའི་ཕྱིར་ཁྱོད་ཀྱིས་ཡེས་ར་ཨེལ་ལ་ལུང་སྟོན་ཅིག རི་བོ་དང་རི་སྒང་། གྲོག་ཤུར། ལུང་པ་བཅས་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཕྲག་དོག་དང་ཁོང་ཁྲོ་ཆེན་པོའི་ངང་ནས་སྨྲས་པ་ཡིན་ཏེ། གང་ལ་ཞེ་ན། ཁྱོད་ཚོས་མི་ཀུན་གྱི་ངོ་ཚ་ཁུར་བས་སོ། ། 7 དེ་བས་གཙོ་བོ་ཡ་ཝཱེས་འདི་སྐད་དུ། ངས་རང་གི་ལག་པ་ཡར་བཀྱགས་ནས་མནའ་བསྐྱལ་བ་སྟེ། ཁྱོད་ཚོའི་མཐའ་འཁོར་གྱི་མི་རིགས་ཀུན་གྱིས་དངོས་སུ་རང་གི་ངོ་ཚ་འཁུར་བར་འགྱུར། 8 ཀྱེ་ཡེས་ར་ཨེལ་གྱི་རི་བོ་རྣམས། ཁྱོད་ཅག་ལ་ཡལ་ག་རྒྱས་ནས་བདག་གི་འབངས་མི་ཡེས་ར་ཨེལ་གྱི་དོན་དུ་འབྲས་བུ་ཐོགས་པར་འགྱུར་རོ། །གང་ལ་ཞེ་ན། དེ་དག་སླེབས་ལ་ཉེ་བས་སོ། ། 9 ལྟོས་དང་། ང་ནི་ཁྱོད་ཅག་ལ་རོགས་རམ་བྱེད་མཁན་ཡིན་པས་ང་ཁྱོད་ཀྱི་ཕྱོགས་སུ་འཁོར་ངེས་ཤིང་། མི་ཡིས་ཁྱོད་ཀྱི་སྟེང་དུ་རྨོ་ཞིང་ས་བོན་འདེབས་པར་འགྱུར། 10 ངས་ཡེས་ར་ཨེལ་ཁྱིམ་རྒྱུད་ཡོངས་ཀྱི་མི་གྲངས་ཁྱོད་ཀྱི་སྟེང་དུ་འཕེལ་བར་བྱས་ནས། གྲོང་ཁྱེར་དུ་འདུག་མཁན་ཡོད་པ་དང་། ཞིག་རལ་རྣམས་ཡང་བསྐྱར་བརྩིག་པར་འགྱུར། 11 ངས་མི་ཕྱུགས་གཉིས་ཀ་ཁྱོད་ཀྱི་སྟེང་དུ་འཕེལ་བར་བྱས་ནས། དེ་དག་གི་རྒྱུད་འཕེལ་ཞིང་དར་བར་འགྱུར་ལ། ངས་ཁྱོད་ཅག་ནི་སྔར་བཞིན་འདུག་མཁན་ཡོད་པར་བྱ་སྟེ། ཁྱོད་ཅག་ལ་སྔར་ལས་ཀྱང་བྱིན་རླབས་འཐོབ་པར་འགྱུར། དེ་ནས་ཁྱོད་ཅག་གིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་རོ། ། 12 ངས་མི་རྣམས་ཏེ་ངའི་འབངས་མི་ཡེས་ར་ཨེལ་པ་རྣམས་ཁྱོད་ཀྱི་སྟེང་དུ་རྒྱུ་བར་བྱ་ཞིང་། ཁྱོད་ནི་དེ་དག་ལ་ས་སྐལ་དུ་འཐོབ་ཅིང་། ཁྱོད་དེ་དག་གི་ནོར་སྐལ་དུ་གྱུར་ནས་ཕྱིན་ཆད་དེ་དག་གི་བུ་ཕྲུག་འཆོར་བར་མི་བྱའོ་ཞེས་གསུངས་སོ། ། 13 ཡང་གཙོ་བོ་ཡ་ཝཱེས་འདི་སྐད་དུ། མི་ཡིས་ཁྱོད་ལ་ཁྱོད་ནི་མི་རྣམས་ཁྱུར་མིད་གཏོང་མཁན་དང་ཁྱོད་ཀྱི་མི་རྣམས་ལ་བུ་ཕྲུག་འཆོར་དུ་འཇུག་མཁན་ཡིན་ཞེས་ཟེར་བས། 14 ད་ནི་ཁྱོད་ཀྱིས་མི་རྣམས་ཁྱུར་མིད་མི་གཏོང་ལ། རང་གི་མི་རྣམས་ལ་བུ་ཕྲུག་འཆོར་དུ་ཡང་མི་འཇུག་གོ་ཞེས་གཙོ་བོ་ཡ་ཝཱེས་གསུངས། 15 རྗེས་སུ་ངས་ཁྱོད་ལ་མི་རིགས་ཀུན་གྱི་ངོ་ཚ་ཐོས་པར་མི་བྱ་སྟེ། མི་ཀུན་གྱི་ངན་སྨྲས་ཀྱང་ཁྱོད་ལ་མི་ཕོག ཁྱོད་ཀྱི་མི་རྣམས་ཡང་བསྐྱར་འགྱེལ་བར་ཡང་མི་བྱའོ་གསུངས་ཞེས་པའོ་ཞེས་གཙོ་བོ་ཡ་ཝཱེས་གསུངས་སོ། །

སྡིག་པའི་ཉེས་ཆད།

16 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 17 ཀྱེ་མིའི་བུ། ཡེས་ར་ཨེལ་གྱི་ཁྱིམ་རྒྱུད་རང་གི་ཡུལ་དུ་སྡོད་པའི་དུས་སུ། རང་གི་ལས་དང་སྤྱོད་པས་ཡུལ་དེ་བཙོག་པར་བཟོས་པ་དང་། དེ་དག་གི་ལས་དེ་ནི་ངའི་མདུན་དུ་ཟླ་མཚན་འབབ་བཞིན་པའི་བུད་མེད་དང་འདྲ་བར་མི་གཙང་བ་ཡིན་པས། 18 དེ་དག་གིས་ཡུལ་དེར་མི་ལ་ཁྲག་བཞུར་དུ་བཅུག་པ་དང་། དེ་དག་གིས་རང་གི་ཞེན་ཁ་ལོག་པའི་སྐུ་འདྲ་ཡིས་ཡུལ་དེ་བཙོག་པར་བཟོས་པས། ངས་རང་གི་ཁོང་ཁྲོ་ཆེན་པོ་ཁོ་ཚོའི་སྟེང་དུ་བླུགས་པ་ཡིན། 19 ངས་དེ་དག་མི་རིགས་ཀུན་གྱི་ནང་དུ་གཏོར་ཞིང་ཕྱོགས་བཞིའི་ཡུལ་སོ་སོར་ཐོར་བར་བྱས། ངས་དེ་དག་གི་ལས་དང་སྤྱོད་པ་བཞིན་དུ་ཁོ་ཚོར་ཁྲིམས་བཅད་དོ། ། 20 དེ་དག་གང་ས་གང་གི་མི་རིགས་ཁྲོད་དུ་ཕྱིན་པའི་དུས་སུ། ངའི་མཚན་དམ་པ་ཁྱད་དུ་བསད་དོ། །གང་ལ་ཞེ་ན། མི་ཡིས་རྟག་ཏུ་ཁོ་ཚོའི་སྐོར་གླེང་སྟེ་ན་རེ། འདི་དག་ནི་དཀོན་མཆོག་ཡ་ཝཱེའི་མི་ཡིན་ནའང་། ཁོང་གི་ཡུལ་ནས་ཕྱི་རུ་བུད་དོ་ཞེས་སྨྲས་པས་སོ། ། 21 ཡིན་ནའང་ཡེས་ར་ཨེལ་གྱི་ཁྱིམ་རྒྱུད་འགྲོ་སའི་མི་རྣམས་ཀྱི་ཁྲོད་དུ་བཙོག་པར་བཟོས་པའི་ངའི་མཚན་དམ་པ་ནི་ངས་གཅེས་སུ་འཛིན་དགོས་སོ། །

སྙིང་རྗེ་གནང་མཁན་གྱི་གཙོ་བོ།

22 དེ་བས། ཁྱོད་ཀྱིས་ཡེས་ར་ཨེལ་གྱི་ཁྱིམ་རྒྱུད་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཀྱེ་ཡེས་ར་ཨེལ་གྱི་ཁྱིམ་རྒྱུད། ཁྱོད་ཀྱི་ཆེད་དུ་ངས་དོན་འདི་བྱེད་པ་མ་ཡིན་པར། ངའི་མཚན་དམ་པ་སྟེ་ཁྱོད་ཅག་འགྲོ་སའི་མི་ཀུན་གྱི་ཁྲོད་དུ་ཁྱད་དུ་བསད་པ་དེའི་ཆེད་དུ་བྱེད་པ་ཡིན་ནོ། ། 23 ངས་ནི་ང་རང་གི་མཚན་ཆེན་པོ་དེ་དམ་པ་རུ་མངོན་པར་བྱ་སྟེ། མཚན་དེ་ནི་མི་རིགས་ཀུན་གྱི་ཁྲོད་དུ་ཁྱད་དུ་བསད་པ་དང་། ཁྱོད་ཚོས་ཁོ་རྣམས་ཀྱི་ཁྲོད་དུ་ཁྱད་གསོད་བྱས་པ་ཡིན། ངས་ཁྱོད་ཚོའི་སྟེང་དུ་དེ་དག་ལ་རང་ཉིད་དམ་པ་ཡིན་པར་མངོན་པའི་ཚེ། དེ་དག་གིས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་གཙོ་བོ་ཡ་ཝཱེས་གསུངས། 24 ངས་ཁྱོད་རྣམས་མི་རིགས་ཀུན་ལས་ཕྱི་རུ་ཁྲིད་འོང་ཞིང་། ཡུལ་ཁམས་ཀུན་ལས་ཁྱོད་རྣམས་བསྡུས་ཏེ་ཁྱོད་རྣམས་རང་ཡུལ་དུ་འཁྲིད་པར་བྱའོ། ། 25 དེ་ནས་ངས་ཆུ་དྭངས་གཙང་ཁྱོད་ཀྱི་སྟེང་དུ་གཏོར་ན་ཁྱོད་རྣམས་གཙང་མར་འགྱུར་ཞིང་། ངས་ཁྱོད་ཚོའི་མི་གཙང་བ་ཐམས་ཅད་གཙང་མར་བྱས་ཏེ་ཁྱོད་རྣམས་རང་གི་ཞེན་ཁ་ལོག་པའི་སྐུ་འདྲ་ཐམས་ཅད་དང་འབྲལ་བར་འགྱུར། 26 ངས་སེམས་གསར་པ་ཞིག་ཁྱོད་རྣམས་ལ་གནང་སྟེ། སེམས་ཉིད་གསར་པ་ཞིག་ཁྱོད་ཀྱི་ནང་དུ་འཇོག་པར་བྱ། ངས་ཁྱོད་ཅག་གི་ལུས་ནས་རྡོ་ལྟ་བུའི་སེམས་དེ་འདོན་ཞིང་ཤ་ཡི་སྙིང་ཞིག་ཁྱོད་རྣམས་ལ་གནང་བར་བྱའོ། ། 27 ཡང་ངས་རང་གི་སེམས་ཉིད་ཁྱོད་ཚོའི་ནང་དུ་བཞག་སྟེ། ཁྱོད་ཚོར་ངའི་སྒྲིག་ཁྲིམས་རྣམས་བརྩི་བ་དང་ངའི་སྒྲིག་སྲོལ་རྣམས་བསྲུང་བར་འཇུག་གོ ། 28 ཁྱོད་རྣམས་ནི་ངས་ཁྱོད་ཚོའི་ཕ་མེས་དག་ལ་གནང་བའི་ཡུལ་དུ་གནས་པར་འགྱུར་ཞིང་། ཁྱོད་རྣམས་ནི་ངའི་མི་དང་ང་ནི་ཁྱོད་ཚོའི་དཀོན་མཆོག་ཡིན་ནོ། ། 29 ངས་ཁྱོད་རྣམས་བསྐྱབས་ཏེ་ཁྱོད་རྣམས་རང་གི་མི་གཙང་བ་ཐམས་ཅད་དང་འབྲལ་བར་བྱ་ཞིང་། ངས་འབྲུ་རིགས་སྣ་ལྔའི་ལོ་ལེགས་ཡོང་བར་བཅུག་སྟེ། ཁྱོད་རྣམས་ལ་མུ་གེ་འབྱུང་བར་མི་བྱའོ། ། 30 ཁྱོད་རྣམས་ལ་མི་རིགས་ཀུན་གྱི་ཁྲོད་དུ་མུ་གེའི་རྐྱེན་གྱིས་ངོ་ཚ་མི་ཐེབས་པའི་ཆེད་དུ། ངས་ལྗོན་ཤིང་གི་ཤིང་ཏོག་དང་ས་ཞིང་གི་ཐོན་རྫས་རྣམས་མང་དུ་འཕེལ་བར་བྱའོ། ། 31 དེའི་དུས་སུ་ཁྱོད་ཚོས་རང་གི་སྤྱོད་ངན་དང་ལས་ངན་པ་དག་དྲན་ཞིང་། རང་གི་སྡིག་ཉེས་དང་ཞེན་ཁ་ལོག་པའི་དོན་རྣམས་ཀྱི་རྐྱེན་གྱིས་རང་ཉིད་ལ་ཞེན་ཁ་ལོག་པར་འགྱུར་རོ། ། 32 ངས་འདི་བཞིན་བྱེད་པ་ནི་ཁྱོད་ཚོའི་དོན་དུ་མ་ཡིན་པ་ཁྱོད་རྣམས་ཀྱིས་རྟོགས་པར་གྱིས་ཤིག ཀྱེ་ཡེས་ར་ཨེལ་གྱི་ཁྱིམ་རྒྱུད། ཁྱོད་ཚོ་རང་གི་སྤྱོད་པའི་རྐྱེན་གྱིས་རབ་ཏུ་ངོ་ཚ་བར་གྱིས་ཤིག་ཅེས་གཙོ་བོ་ཡ་ཝཱེས་གསུངས་སོ། ། 33 ཡང་གཙོ་བོ་ཡ་ཝཱེས་འདི་སྐད་དུ། ངས་ཁྱོད་རྣམས་གཙང་མར་བྱས་ཏེ་ཁྱོད་རྣམས་རང་གི་སྡིག་ཉེས་ཀུན་དང་འབྲལ་བར་བྱ་བའི་ཉིན་མོར། ངས་གྲོང་ཁྱེར་རྣམས་སུ་མི་སྡོད་དུ་འཇུག་ཅིང་ཞིག་རལ་རྣམས་ཡང་བསྐྱར་བརྩིག་པར་བྱའོ། ། 34 སྔར་དེ་བརྒྱུད་ནས་འགྲོ་མཁན་ཀུན་གྱིས་ས་སྟོང་དུ་བརྩིས་པའི་གནས་སུ་ད་ལྟ་ཡང་བསྐྱར་ཞིང་རྨོ་བར་འགྱུར་ལ། 35 ཁོ་ཚོས་འདི་ལྟར། སྔར་ས་སྟོང་དུ་ལུས་པའི་གནས་དེ་ནི་ད་ལྟ་ཨེ་དེན་ལྡུམ་ར་དང་འདྲ་ཞིང་། དོར་ནས་ས་སྟོང་དུ་ལུས་པ་དང་། བཤིག་ཚར་བའི་གྲོང་ཁྱེར་དག་ནི་ད་ལྟ་མཁར་བརྟན་པོར་གྱུར་ནས་འདུག་མཁན་ཡང་ཡོད་ཅེས་ཟེར་བའོ། ། 36 དེའི་དུས་སུ་ཁྱོད་ཀྱི་ཕྱོགས་བཞིར་ལུས་པའི་མི་རིགས་ཀུན་གྱིས་ང་ནི་ཡ་ཝཱེ་ཡིན་པ་རྟོགས་ངེས་ཤིང་། བཤིག་ཚར་བའི་གནས་ནི་ངས་ཡང་བསྐྱར་བརྩིགས་པ་དང་། ས་སྟོང་དུ་ལུས་པའི་གནས་སུ་ཡང་བསྐྱར་འདེབས་འཛུགས་བྱས་པའང་རྟོགས་པར་འགྱུར། ང་ཡ་ཝཱེས་དེ་ལྟར་སྨྲས་པས་མཛད་པར་འགྱུར་རོ། ། 37 ཡང་གཙོ་བོ་ཡ་ཝཱེས་འདི་སྐད་དུ། ངས་ཡེས་ར་ཨེལ་གྱི་ཁྱིམ་རྒྱུད་རྣམས་ལ་ཁོ་ཚོའི་མི་ནི་ལུག་ཁྱུ་བཞིན་དུ་སྤེལ་བའི་ཕྱིར་ང་ལ་ཞུས་ཆོག་པར་བྱའོ། ། 38 དུས་ཆེན་གཏོང་བའི་དུས་སུ་ཡེ་རུ་སཱ་ལེམ་དུ་མཆོད་པར་འབུལ་བའི་ལུག་ཁྱུ་གང་འདྲ་མང་པོ་ཡོད་པ་ཡིན་ན། ཐང་རྒོད་དུ་ལུས་པའི་གྲོང་ཁྱེར་ནང་དུའང་དེ་བཞིན་དུ་མི་ཡིས་ཁེངས་པར་འགྱུར་ལ། དེ་ནས་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་པའོ་ཞེས་གསུངས་སོ། །

ལེའུ་སོ་བདུན་པ།

ཀེང་རུས་སླར་སོས་པའི་ཞལ་གཟིགས།

1 དཀོན་མཆོག་ཡ་ཝཱེའི་ཕྱག་ནི་ངའི་སྟེང་དུ་བཞག་སྟེ། ཁོང་གིས་ཉིད་ཀྱི་ཐུགས་ཉིད་ཀྱིས་ང་རང་ཕྱི་རུ་ཁྲིད་དེ། ང་རང་ཀེང་རུས་ཀྱིས་ཁེངས་པའི་ཐང་ཞིག་ཏུ་བཞག་གོ ། 2 ཁོང་གིས་ང་ཁྲིད་ནས་ཀེང་རུས་ཀྱི་ཕྱོགས་བཞི་རུ་ཕྱིན་པ་དང་། ཐང་དེ་རུ་ཀེང་རུས་ཤིན་ཏུ་མང་པོ་ཡོད་པ་ངས་མཐོང་སྟེ། རུས་པ་དེ་དག་ཤིན་ཏུ་སྐམ་པོ་ཡིན་ནོ། ། 3 དེ་ནས་ཁོང་གིས་ང་ལ་འདི་སྐད་དུ། ཀྱེ་མིའི་བུ། ཀེང་རུས་འདི་དག་གསོན་པོར་འགྱུར་སྲིད་དམ་ཞེས་བཀའ་འདྲི་གནང་བའི་ལན་དུ། ངས་གཙོ་བོ་ཡ་ཝཱེ་ལགས། ཁྱེད་ཀྱིས་མཁྱེན་ནོ་ཞེས་ཞུས། 4 ཡང་ཁོང་གིས་ང་ལ་འདི་སྐད་དུ། ཁྱོད་ཀྱིས་ཀེང་རུས་འདི་དག་ལ་འདི་ལྟར་སྨྲོས་ཤིག ཀྱེ་ཀེང་རུས་སྐམ་པོ་རྣམས། ཁྱོད་ཚོས་དཀོན་མཆོག་ཡ་ཝཱེའི་བཀའ་ལ་ཉོན་ཅིག 5 གཙོ་བོ་ཡ་ཝཱེས་ཀེང་རུས་འདི་དག་ལ་འདི་སྐད་དུ། ལྟོས་དང་། ངས་ཁྱོད་ཚོའི་ནང་དུ་དབུགས་ *བཏང་ན་ཁྱོད་རྣམས་གསོན་པར་འགྱུར་ཞིང་། 6 ངས་ཁྱོད་རྣམས་ལ་ཤ་དང་རྩ་རྒྱུས་སྐྱེ་རུ་བཅུག་ནས། ཁྱོད་རྣམས་སྐྱི་མོས་གཡོགས་ཏེ་ཁྱོད་ཚོའི་ནང་དུ་དབུགས་བཏང་ན་ཁྱོད་རྣམས་གསོན་པར་འགྱུར་ལ། དེ་ནས་ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་པའོ་ཞེས་གསུངས་སོ། ། 7 དེ་ནས་ངས་བཀའ་བཞིན་དུ་ལུང་བསྟན་ཅིང་། ངས་ལུང་སྟོན་བཞིན་པའི་དུས་སུ་སྒྲ་ཞིག་གྲགས་པ་ཐོས་བྱུང་། དེ་ནི་རུས་པ་དང་རུས་པ་ཕན་ཚུན་འབྲེལ་བའི་སྒྲ་རེད། 8 ངས་བལྟས་པ་ན། རུས་པར་རྩ་རྒྱུས་སྐྱེས་ནས་ཤ་རྒྱས་པ་དང་། སྐྱི་མོས་དེ་གཡོགས་ཡོད་ཀྱང་། དེ་དག་གི་ནང་དུ་ད་དུང་དབུགས་ནི་མེད་དོ། ། 9 ཡང་ཁོང་གིས་ང་ལ་འདི་སྐད་དུ། ཁྱོད་ཀྱིས་དབུགས་ལ་ལུང་སྟོན་ཅིག ཀྱེ་མིའི་བུ། ཁྱོད་ཀྱིས་ལུང་སྟོན་ཅིག ཁྱོད་ཀྱིས་དབུགས་ལ་འདི་ལྟར་སྨྲོས་ཤིག ཀྱེ་དབུགས་ཁྱོད་ནི་ཕྱོགས་བཞི་ནས་ཚུར་ཤོག་དང་། བསད་པའི་མི་འདི་དག་ལ་དབུགས་བཏང་ནས་དེ་རྣམས་གསོན་པར་གྱིས་ཤིག་ཅེས་པའོ་ཞེས་གཙོ་བོ་ཡ་ཝཱེས་གསུངས་སོ། ། 10 དེ་ནས་ངས་བཀའ་བཞིན་དུ་ལུང་བསྟན་པ་ན། དབུགས་ནི་བེམ་པོ་རྣམས་ཀྱི་ནང་དུ་ཞུགས་ནས་དེ་དག་གསོན་པར་གྱུར་ཏེ་ཡར་ལངས་ནས་དཔུང་ཚོགས་རབ་ཏུ་ཆེན་པོ་ཞིག་ཏུ་གྱུར་ཏོ། །

ཀེང་རུས་ཀྱི་གོ་དོན།

11 ཁོང་གིས་ང་ལ་འདི་སྐད་དུ། ཀྱེ་མིའི་བུ། ཀེང་རུས་འདི་དག་ནི་ཡེས་ར་ཨེལ་གྱི་ཁྱིམ་རྒྱུད་རྣམས་ཡིན་ཏེ། ཁོ་ཚོས་རྒྱུན་དུ་ན་རེ། ལྟོས་དང་། ང་ཚོའི་ཀེང་རུས་ནི་ཡོངས་སུ་སྐམ་ཞིང་རེ་བ་རྣམས་ཟད་དེ། ངེད་རྣམས་མེད་པར་གྱུར་ཏོ་ཟེར་བས། 12 ཁྱོད་ཀྱིས་དེ་ཚོར་འདི་ལྟར་ལུང་སྟོན་ཅིག གཙོ་བོ་ཡ་ཝཱེས་འདི་སྐད་དུ། ཀྱེ་བདག་གི་འབངས་མི་རྣམས། ལྟོས་དང་། ངས་ཁྱོད་ཚོའི་དུར་ཁུང་ཕྱེས་ཏེ་ཁྱོད་རྣམས་དུར་ཁུང་ནས་ཕྱི་རུ་བཏོན་ཏེ། ཕྱིར་ཡེས་ར་ཨེལ་ཡུལ་དུ་འཁྲིད་པར་བྱའོ། ། 13 ཀྱེ་བདག་གི་འབངས་མི་རྣམས། ངས་ཁྱོད་ཚོའི་དུར་ཁུང་ཕྱེས་ཏེ་ཁྱོད་རྣམས་དུར་ཁུང་ནས་ཕྱི་རུ་འདོན་པའི་སྐབས་སུ། ཁྱོད་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 14 ངས་རང་གི་སེམས་ཉིད་ཁྱོད་ཚོའི་ནང་དུ་བཞག་ནས་ཁྱོད་རྣམས་གསོན་པར་འགྱུར་ཞིང་། ངས་ཁྱོད་རྣམས་རང་གི་ཡུལ་དུ་འཇོག་པར་བྱ། དེ་ནས་ཁྱོད་ཚོས་ང་ཡ་ཝཱེས་སྨྲས་པ་དེ་འགྲུབ་པར་བྱེད་པ་རྟོགས་སོ་ཞེས་དཀོན་མཆོག་ཡ་ཝཱེས་དེ་སྐད་གསུངས་ཞེས་པའོ་ཞེས་གསུངས་སོ། །

དབྱུག་པ་གཉིས་གཅིག་ཏུ་གྱུར་པའི་དཔེ།

15 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 16 ཀྱེ་མིའི་བུ། ཁྱོད་ཀྱིས་དབྱུག་པ་ཞིག་བླངས་ནས་དེའི་སྟེང་དུ། ཡ་ཧུ་དཱ་དང་དེ་དང་མཉམ་དུ་ཡོད་པའི་ཡེས་ར་ཨེལ་པ་རྣམས་ཀྱི་ཕྱིར་ཞེས་ཕྲིས་ཤིག ཡང་དབྱུག་པ་གཞན་ཞིག་བླངས་ཏེ་དེའི་སྟེང་དུ་ཨེ་ཕཱར་ཡིམ་གྱི་དབྱུག་པ་སྟེ། ཡོ་སེབ་དང་དེའི་མཉམ་དུ་ཡོད་པའི་ཡེས་ར་ཨེལ་གྱི་ཁྱིམ་རྒྱུད་ཡོངས་ཀྱི་ཕྱིར་ཞེས་ཕྲིས་ཤིག 17 ཁྱོད་ཀྱིས་དབྱུག་པ་འདི་གཉིས་མཉམ་དུ་སྦྲེལ་ནས་དེ་གཉིས་ཁྱོད་ཀྱི་ལག་ཏུ་དབྱུག་པ་གཅིག་ཏུ་འགྱུར་བར་གྱིས་དང་། 18 གལ་ཏེ་ཁྱོད་ཀྱི་མི་རྣམས་ཀྱིས་ཁྱོད་ལ། ཁྱོད་ཀྱིས་ངེད་རྣམས་ལ་དབྱུག་པ་འདིས་ཅི་མཚོན་པ་མི་བཤད་དམ་ཞེས་དྲིས་ན། 19 ཁྱོད་ཀྱིས་ཁོ་ཚོར་འདི་ལྟར། གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཨེ་ཕཱར་ཡིམ་གྱི་ལག་ཏུ་ཡོད་པའི་དབྱུག་པ་སྟེ། ཡོ་སེབ་དང་དེ་དང་མཉམ་དུ་ཡོད་པའི་ཡེས་ར་ཨེལ་གྱི་ཚོ་པ་རྣམས་ཀྱི་དབྱུག་པ་དེ་ནི་ཨེ་ཕཱར་ཡིམ་གྱི་ལག་ཏུ་ཡོད་པའི་དབྱུག་པ་སྟེ་ཡ་ཧུ་དཱའི་དབྱུག་པ་དང་མཉམ་དུ་སྦྲེལ་ནས། ངའི་ལག་ཏུ་དེ་གཉིས་ཀ་གཅིག་ཏུ་འགྱུར་བར་བྱའོ་ཞེས་སྨྲོས་ཤིག 20 ཁྱོད་ཀྱིས་ཡི་གེ་བྲིས་ཡོད་པའི་དབྱུག་པ་དེ་གཉིས་ནི་ཁོ་ཚོའི་མིག་མདུན་དུ་ལག་ལ་བཟུང་ནས། 21 ཁོ་ཚོར་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ལྟོས་དང་། ངས་ཡེས་ར་ཨེལ་པ་རྣམས་དེ་དག་འགྲོ་སའི་མི་རིགས་ཀུན་ནས་ཕྱི་རུ་ཁྲིད་འོང་དགོས་ལ། ཡང་དེ་རྣམས་ཕྱོགས་བཞི་ནས་བསྡུས་ཏེ་ཁོ་ཚོ་རང་གི་ཡུལ་དུ་ཁྲིད་འོང་བར་བྱའོ། ། 22 ངས་ཁོ་ཚོ་ཡུལ་དེ་རུ་ཡེས་ར་ཨེལ་གྱི་རི་བོ་རྣམས་སུ་རྒྱལ་ཁབ་གཅིག་ཏུ་བྱས་ཏེ། རྒྱལ་པོ་གཅིག་གིས་ཁོ་ཚོ་ཚང་མར་དབང་བསྒྱུར་བར་འགྱུར་བས། དེ་དག་ནམ་ཡང་རྒྱལ་ཁབ་གཉིས་སུ་མི་འགྱུར་ལ། ཡུལ་ཁམས་གཉིས་སུ་དབྱེ་བར་མི་འགྱུར་རོ། ། 23 ཡང་དེ་རྣམས་ཀྱིས་རང་གི་སྐུ་འདྲ་རྣམས་དང་ཞེན་ཁ་ལོག་པའི་གཟུགས་བརྙན་དང་། ཉེས་སྐྱོན་གང་གིས་ཀྱང་རང་ཉིད་བཙོག་པར་མི་བྱ་སྟེ། ངས་དེ་དག་སྡིག་པ་སྤྱད་པའི་གནས་ཀུན་ནས་སྐྱོབ་ཅིང་ངས་དེ་དག་གཙང་མར་བཟོས་ནས། དེ་དག་ངའི་འབངས་མི་དང་ང་རང་དེ་དག་གི་དཀོན་མཆོག་ཏུ་འགྱུར་རོ། །

དུས་གཏན་གྱི་ཞལ་ཆད།

24 ངའི་ཞབས་ཕྱི་དཱ་བིད་ནི་ཁོ་ཚོའི་རྒྱལ་པོར་འགྱུར་ཞིང་། དེ་ཐམས་ཅད་ལ་རྫི་བོ་གཅིག་ཁོ་ན་ཡོད་པ་དང་། ཡང་དེ་དག་གིས་ངའི་སྒྲིག་སྲོལ་བརྩི་ཞིང་། ངའི་ཁྲིམས་སྲོལ་རྣམས་བསྲུང་བར་འགྱུར། 25 ངས་རང་གི་ཞབས་ཕྱི་ཡ་ཀོབ་ལ་གནང་བའི་ཡུལ་ཏེ་ཁྱོད་ཅག་གི་ཕ་མེས་རྣམས་བསྡད་པའི་ཡུལ་དུ་ཁོ་རྣམས་སྡོད་པར་འགྱུར། དེ་དག་དང་དེ་དག་གི་བུ་རྒྱུད་རྣམས་དང་། བུ་རྒྱུད་ཀྱི་བུ་རྒྱུད་རྣམས་དུས་གཏན་དུ་དེ་རུ་གནས་པར་འགྱུར་ཞིང་། ངའི་ཞབས་ཕྱི་དཱ་བིད་ནི་དུས་གཏན་དུ་དེ་དག་གི་འགོ་དཔོན་དུ་འགྱུར་རོ། ། 26 ངས་དེ་དག་ལ་ཞི་བདེའི་ཁ་ཆད་ཅིག་འཇོག་པར་བྱ་སྟེ། དེ་ནི་དུས་གཏན་གྱི་ཁ་ཆད་ཅིག་ཡིན། ངས་དེ་དག་བརྟན་པོར་བཙུགས་ནས་ཁོ་ཚོའི་མི་གྲངས་འཕེལ་དུ་འཇུག་ཅིང་། ཡང་དེ་དག་གི་དབུས་སུ་ངའི་གནས་དམ་པ་ནི་དུས་གཏན་དུ་འཛུགས་པར་བྱའོ། ། 27 ངའི་བཞུགས་གནས་ཀྱང་དེ་དག་གི་ཁྲོད་དུ་ཡོད་ཅིང་། ང་ནི་དེ་དག་གི་དཀོན་མཆོག་དང་དེ་དག་ངའི་འབངས་མི་རུ་འགྱུར་རོ། ། 28 ངའི་གནས་དམ་པ་དེ་དུས་གཏན་དུ་ཁོ་ཚོའི་དཀྱིལ་དུ་ཡོད་པ་དང་། མི་རིགས་ཀུན་གྱིས་བདག་ནི་ཡ་ཝཱེ་ཡིན་པ་དང་། ཡེས་ར་ཨེལ་དམ་པར་མཛད་མཁན་ཡིན་པ་རྟོགས་པར་འགྱུར་གསུངས་ཞེས་པའོ་ཞེས་གསུངས་སོ། །

ལེའུ་སོ་བརྒྱད་པ།

གཱོག་ལ་རྒོལ་བའི་ལུང་བསྟན།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 ཀྱེ་མིའི་བུ། ཁྱོད་ཀྱིས་མ་གཱོག་ཡུལ་གྱི་གཱོག་ཅེས་པ་སྟེ། རའོ་ཤ་དང་མེ་ཤེག ཐུ་བཱལ་བཅས་ཀྱི་འགོ་དཔོན་ *ཕྱོགས་སུ་འཁོར་ནས་དེར་རྒོལ་བའི་ལུང་སྟོན་ཅིག 3 གཙོ་བོ་ཡ་ཝཱེས་འདི་སྐད་དུ། ཀྱེ་རའོ་ཤ་དང་མེ་ཤེག་དང་ཐུ་བཱལ་བཅས་ཀྱི་འགོ་དཔོན་གཱོག་ †ལགས། ལྟོས་དང་། ངས་ཁྱོད་ནི་དགྲ་རུ་འཛིན་ཞིང་། 4 ངས་ཁྱོད་བཟློགས་ཏེ་ཁྱོད་ཀྱི་འགྲམ་པ་གཉིས་ལ་ལྕགས་ཀྱུ་བརྒྱབ་ནས། ཁྱོད་དང་ཁྱོད་ཀྱི་དམག་དཔུང་དང་། རྟ་དང་རྟ་དམག་རྣམས་ཕྱི་རུ་ཁྲིད་འོང་ཞིང་། ཀུན་གྱིས་དམག་ཆས་ཆ་ཚང་གྱོན་པས་དཔུང་ཚོགས་ཆེན་པོ་ཞིག་ཏུ་གྱུར་ཏེ་ཕུབ་ཆེ་ཆུང་གཉིས་ཀ་ཡོད་པ་དང་། མི་རེ་རེའི་ལག་ཏུ་རལ་གྲི་བཟུང་ཡོད་པ་ཡིན། 5 ད་དུང་ཏ་ཟིག་པ་དང་གུ་ཤ་པ། ཕུ༌ཏཱ་པ་བཅས་ཡོད་དེ། མི་རེ་རེའི་ལག་ཏུ་ཕུབ་ཐོགས་ཤིང་མགོ་ལ་རྨོག་ཞྭ་གྱོན་ཡོད་པ་ཡིན། 6 ཡང་གོ་མེར་པ་དང་དེའི་དམག་དཔུང་ཀུན་དང་། བྱང་ཕྱོགས་རྒྱང་རིང་ཡུལ་གྱི་པེད་ཐོ་གར་མཱའི་མི་རིགས་དང་དེའི་དམག་དཔུང་ཐམས་ཅད་དེ་རྒྱལ་ཁབ་མང་པོའི་མི་རྣམས་ཁྱོད་དང་མཉམ་དུ་ཡོད་དོ། ། 7 ཁྱོད་དང་ཁྱོད་ཀྱི་མདུན་དུ་འདུས་པའི་དམག་དཔུང་ཀུན་པོས་སྟ་གོན་ལེགས་པོ་བྱེད་དགོས་ལ། ཁྱོད་རང་ཉིད་ཀྱིས་ཀྱང་སྟ་གོན་ལེགས་པོ་བྱས་ནས་ཁྱོད་ནི་དེ་དག་གི་དམག་དཔོན་བྱེད་དགོས། 8 ཉིན་མང་པོ་འགོར་རྗེས་ཁྱོད་ནི་གཡུལ་སར་མངགས་ཏེ། མ་འོངས་པའི་ལོ་ཟླའི་ནང་དུ་ཁྱོད་ཀྱིས་རལ་གྲི་ལས་ཐར་ཞིང་ཡུལ་ཁམས་སོ་སོ་ནས་ཕྱིར་བླངས་པའི་ཡུལ་ཏེ། ཡེས་ར་ཨེལ་གྱི་ཡུན་རིང་པོར་ས་སྟོང་དུ་ལུས་པའི་རི་ལ་འཐབ་ངེས་ཡིན། ཡིན་ནའང་རྒྱལ་ཁབ་སོ་སོ་ནས་བསྡུས་འོངས་པ་ཐམས་ཅད་དེའི་སྟེང་དུ་བདེ་བར་གནས་པའོ། ། 9 ཁྱོད་དང་ཁྱོད་ཀྱི་དམག་དཔུང་ཀུན་པོ་ཁྱོད་དང་མཉམ་དུ་ཡོད་པའི་མི་རིགས་མང་པོ་དང་བཅས་རླུང་འཚུབ་བཞིན་ཡར་འོངས་ནས་སྤྲིན་ནག་བཞིན་ས་སྟེང་འགེབ་པར་འགྱུར་རོ། །

གཱོག་གི་རྩུབ་སྤྱོད་དང་ཇུས་ངན།

10 གཙོ་བོ་ཡ་ཝཱེས་འདི་སྐད་དུ། དུས་དེར་ཁྱོད་ཀྱི་སེམས་སུ་ལྐོག་ཇུས་འདིང་བར་བསམ་ཞིང་ན་རེ། 11 ང་ཡར་ལྕགས་རི་མེད་པའི་གྲོང་སྡེ་ལ་རྒོལ་བར་འགྲོ་དགོས། ང་འོངས་ནས་ལྷིང་འཇགས་ངང་འཚོ་བའི་མི་ལ་རྒོལ་བར་བྱ། དེ་ཐམས་ཅད་བདེ་བར་སྡོད་ཅིང་ལྕགས་རི་མེད་ལ། སྒོ་གཏན་ཡང་མེད་དོ་ཞེས་སྨྲ་བར་འགྱུར། 12 དེ་ནས་ཁྱོད་ཀྱིས་རྒྱུ་ནོར་ཕྲོགས་ནས་དངོས་པོ་རྣམས་བཅོམ་ཏེ། སྔར་ས་སྟོང་དུ་གྱུར་པ་དང་ད་ལྟ་འདུག་མཁན་ཡོད་པའི་གནས་དེ་ལ་ལག་པ་བརྐྱངས་ནས་རྒོལ་བར་འགྱུར་ཞིང་། ཡུལ་ཁམས་སོ་སོ་ནས་བསྡུས་པ་དང་། ཕྱུགས་དང་རྒྱུ་ནོར་ཐོབ་ནས་ས་གཞིའི་ལྟེ་བར་གནས་པའི་མི་རྣམས་ལ་རྒོལ་བར་འགྱུར། 13 ཤེ་བཱ་པ་དང་དི་དན་པ། ཐཱར་ཞིས་ཀྱི་ཚོང་པ། ཐཱར་ཞིས་ཀྱི་འགོ་དཔོན་བཅས་ཀྱིས་ཁྱོད་ལ། ཁྱོད་ནི་རྒྱུ་ནོར་འཕྲོག་ཏུ་འོངས་པ་ཡིན་ནམ། ཁྱོད་ཀྱིས་དམག་དཔུང་བསྡུས་པ་ནི་དངོས་པོ་རྣམས་འཕྲོག་བཅོམ་བྱེད་པ་དང་། གསེར་དངུལ་འཁྱེར་བ། ཕྱུགས་དང་ནོར་རྫས་འཕྲོག་པ། འཕྲོག་བཅོམ་ཆེན་པོ་ཞིག་བྱེད་པའི་ཆེད་དུ་ཡིན་ནམ་ཞེས་འདྲི་བར་འགྱུར་རོ། ། 14 དེ་བས། ཀྱེ་མིའི་བུ། ཁྱོད་ཀྱིས་གཱོག་ལ་འདི་ལྟར་ལུང་སྟོན་ཅིག གཙོ་བོ་ཡ་ཝཱེས་འདི་སྐད་དུ། ངའི་འབངས་མི་ཡེས་ར་ཨེལ་བདེ་བར་སྡོད་པའི་ཉིན་དེ་སླེབས་ཚེ་ཁྱོད་ཀྱིས་གཟབ་གཟབ་མི་བྱའམ། 15 ཁྱོད་ནི་རང་གི་ཡུལ་ཏེ་བྱང་ཕྱོགས་ཀྱི་ས་མཐའ་ནས་མི་རིགས་མང་པོ་དང་མཉམ་དུ་འོང་བ་སྟེ། ཐམས་ཅད་རྟ་ལ་ཞོན་ནས་སྟོབས་ཤུགས་ཅན་གྱི་དམག་དཔུང་ཆེན་པོ་ཞིག་ཏུ་འགྱུར་ཞིང་། 16 ཡུལ་དེར་སྤྲིན་ནག་འཐིབས་པ་བཞིན་དུ། ཁྱོད་ཡར་འོངས་ཏེ་ངའི་འབངས་མི་ཡེས་ར་ཨེལ་ལ་རྒོལ་བར་འགྱུར། ཀྱེ་གཱོག་ལགས། ང་རང་ཁྱོད་བརྒྱུད་དེ་ཁོ་ཚོར་དམ་པར་མངོན་པའི་དུས་སུ་དེ་དག་གིས་བདག་ངོ་ཤེས་པའི་ཆེད་དུ། མཐའ་མའི་ཉིན་མོ་དག་ལ་ངས་ཁྱོད་ཁྲིད་འོངས་ནས་ངའི་ཡུལ་ལ་རྒོལ་བར་འཇུག་གོ ། 17 གཙོ་བོ་ཡ་ཝཱེས་འདི་སྐད་དུ། ངས་སྔར་རང་གི་ཞབས་ཕྱི་སྟེ་ཡེས་ར་ཨེལ་གྱི་ལུང་སྟོན་པ་རྣམས་བརྒྱུད་ནས་སྨྲས་པའི་མི་དེ་ནི་ཁྱོད་རང་མ་ཡིན་ནམ། ལོ་དེ་དག་གི་ནང་དུ། ངས་ཁྱོད་ཁྲིད་འོངས་ཏེ་ཡེས་ར་ཨེལ་ལ་རྒོལ་ངེས་ཡིན་ཞེས་ཁོ་ཚོས་ལུང་བསྟན་པ་དང་། 18 གཱོག་ནི་ཡེས་ར་ཨེལ་ལ་རྒོལ་དུ་འོང་བའི་དུས་སུ། ངའི་ཁོང་ཁྲོ་ནི་རང་གི་གདོང་ནས་ཕྱིར་མངོན་པར་འགྱུར་ཞེས་གཙོ་བོ་ཡ་ཝཱེས་གསུངས། 19 ངས་ཞེ་སྡང་དང་ཁོང་ཁྲོའི་ངང་ནས་འདི་སྐད་དུ། ཉིན་དེར་སླེབས་ཚེ་ཡེས་ར་ཨེལ་ལ་ས་འགུལ་ཆེན་པོ་ཞིག་འབྱུང་ཞིང་། 20 རྒྱ་མཚོ་ནང་གི་ཉ་དང་། ནམ་མཁའི་བྱ་དང་། ཐང་གི་རི་དྭགས་དང་། ས་ཡི་ལྟོ་འགྲོ་འབུ་སྲིན་སྣ་ཚོགས་དང་། ད་དུང་ས་གཞི་སྟེང་གི་མི་ཐམས་ཅད་ངའི་མདུན་དུ་འདར་ཞིང་། རི་རྣམས་བསྙིལ་ནས་བྲག་གཟར་རྣམས་བརྡིབ་ཅིང་། རྩིག་པ་ཐམས་ཅད་སར་འགྱེལ་བར་འགྱུར། 21 ངས་རལ་གྲིར་བསྐུལ་ནས་ངའི་རི་རྣམས་ཀྱི་སྟེང་དུ་གཱོག་ལ་རྒོལ་བར་འགྱུར་ཞིང་། མི་རེ་རེའི་རལ་གྲིས་རང་གི་སྤུན་ཟླར་རྒོལ་བར་འགྱུར་ཞེས་གཙོ་བོ་ཡ་ཝཱེས་གསུངས། 22 ཡང་ངས་རིམས་ནད་དང་ཁྲག་གི་སྒོ་ནས་དེ་ལ་ཉེས་ཆད་གཅོད་ཅིང་། ངས་དྲག་ཆར་དང་སེར་བ་ཆེན་པོ་དང་། མེ་དང་མུ་ཟི་ནི་དེ་དང་དེའི་དམག་དཔུང་དང་། ད་དུང་དེ་དང་མཉམ་དུ་ཡོད་པའི་མི་རིགས་རྣམས་ཀྱི་སྟེང་དུ་འབབ་བར་བྱ་སྟེ། 23 ངས་རང་ཉིད་ཆེན་པོ་དང་དམ་པར་མངོན་ཞིང་། མི་རིགས་མང་པོའི་མདུན་དུ་རང་ཉིད་མངོན་པར་འགྱུར་ལ། དེ་ནས་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར་ཞེས་པའོ་ཞེས་གསུངས་སོ། །

ལེའུ་སོ་དགུ་པ།

གཱོག་ཕམ་པར་འགྱུར་བ་དང་ཉེས་ཆད་འཕོག་པར་ལུང་སྟོན་པ།

1 ཀྱེ་མིའི་བུ། ཁྱོད་ཀྱིས་གཱོག་ལ་འདི་ལྟར་ལུང་སྟོན་ཅིག གཙོ་བོ་ཡ་ཝཱེས་འདི་སྐད་དུ། ཀྱེ་རའོ་ཤ་དང་མེ་ཤེག ཐུ་བཱལ་བཅས་ཀྱི་འགོ་དཔོན་གཱོག་ལགས། ལྟོས་དང་། ངས་ཁྱོད་དགྲ་རུ་འཛིན་ཞིང་། 2 ངས་ཁྱོད་བཟློགས་ཏེ་ཁྱོད་ནི་བྱང་ཕྱོགས་ཀྱི་ས་མཐའ་ནས་ཡར་ཁྲིད་འོངས་ཏེ་ཡེས་ར་ཨེལ་གྱི་རི་རྣམས་ལ་རྒོལ་བར་འཁྲིད་དགོས། 3 དེ་ནས་ངས་ཁྱོད་ཀྱི་གཡོན་ལག་གི་གཞུ་ལ་བརྒྱབ་ནས་ལྷུང་དུ་བཅུག་སྟེ་ཁྱོད་ཀྱི་གཡས་ལག་གི་མདའ་སར་འཕེན་པར་བྱའོ། ། 4 ཁྱོད་ནི་ཡེས་ར་ཨེལ་གྱི་རི་རྣམས་ཀྱི་སྟེང་དུ་འགྱེལ་བར་འགྱུར་ལ། ཁྱོད་ཀྱི་དམག་དཔུང་དང་ཁྱོད་དང་མཉམ་དུ་ཡོད་པའི་མི་རིགས་ཐམས་ཅད་ཀྱང་དེ་ལྟར་འགྱེལ་བར་འགྱུར། ངས་འདབ་ཆགས་ཤ་གཟན་སྣ་ཚོགས་དང་ཐང་གི་གཅན་གཟན་རྣམས་ལ་ཁྱོད་ཁ་ཟས་སུ་སྦྱིན་ནོ། ། 5 ངས་འདི་ལྟར་སྨྲས་ཟིན་པས་ན་ཁྱོད་ནི་ས་སྟོང་དུ་འགྱེལ་བར་འགྱུར་རོ་ཞེས་གཙོ་བོ་ཡ་ཝཱེས་གསུངས། 6 ཡང་མ་གཱོག་དང་མཚོ་རྒྱུད་ས་ཁུལ་དུ་བདེ་བར་སྡོད་པའི་མི་རྣམས་ཀྱི་སྟེང་དུ་ངས་མེ་ལྡུག་པར་བྱ་སྟེ། དེ་ནས་ཁོ་ཚོས་བདག་ནི་ཡ་ཝཱེ་ཡིན་པ་རྟོགས་པར་འགྱུར། 7 ངས་རང་གི་འབངས་མི་ཡེས་ར་ཨེལ་གྱི་ཁྲོད་དུ་ངའི་མཚན་དམ་པ་དེ་མངོན་པར་འགྱུར་ཞིང་། ངས་རང་གི་མཚན་དམ་པ་ནི་ཡང་བསྐྱར་ཁྱད་དུ་གསོད་པར་མི་བྱའོ། །དེ་ནས་མི་རིགས་ཀུན་གྱིས་བདག་ནི་ཡ་ཝཱེ་སྟེ་ཡེས་ར་ཨེལ་གྱི་དམ་པ་ཉིད་ཡིན་པ་རྟོགས་པར་འགྱུར། 8 ལྟོས་དང་། ཉིན་མོ་དེ་སླེབས་ལ་ཉེ་ཞིང་དོན་རྣམས་འགྲུབ་པར་འགྱུར་ལ། དེ་ནི་ངས་སྨྲས་པའི་ཉིན་མོ་དེའོ་ཞེས་གཙོ་བོ་ཡ་ཝཱེས་གསུངས་སོ། ། 9 དེའི་དུས་སུ་ཡེས་ར་ཨེལ་གྱི་གྲོང་ཁྱེར་སོ་སོའི་ཡུལ་མི་རྣམས་ཕྱི་རུ་ཐོན་ནས་མཚོན་ཆ་རྣམས་བུད་ཤིང་བྱས་ཏེ་མེར་བསྲེག་ཅིང་། ཕུབ་ཆེ་ཆུང་གཉིས་ཀ་དང་། གཞུ་དང་། མདའ་དང་། མདུང་ཐུང་དང་། མདུང་རིང་བཅས་ཐམས་ཅད་ལོ་བདུན་གྱི་རིང་ལ་བུད་ཤིང་བྱས་ནས་མེར་བསྲེག་པར་འགྱུར། 10 དེ་དག་གིས་ཐང་ནས་བུད་ཤིང་བཏུ་མི་དགོས་ལ། ནགས་ཚལ་ནས་ཤིང་ཡང་གཅོད་མི་དགོས་ཏེ། གང་ལ་ཞེ་ན། དེ་དག་གིས་མཚོན་ཆ་རྣམས་བུད་ཤིང་བྱས་ནས་མེར་བསྲེག་པའོ། །དེ་དག་གིས་སྔར་རང་ཉིད་འཕྲོག་མཁན་རྣམས་འཕྲོག་ཅིང་། རང་ཉིད་བཅོམ་མཁན་རྣམས་འཇོམས་པར་འགྱུར་ཞེས་གཙོ་བོ་ཡ་ཝཱེས་གསུངས་སོ། །

གཱོག་ལ་དུར་ས་སྦྱིན་པ།

11 ཉིན་དེར། ཤར་གྱི་འཆི་མཚོའི་ཕྱོགས་སུ་འགྲོ་བའི་མི་རྣམས་བརྒྱུད་པའི་ལུང་པ་རུ། ངས་ཡེས་ར་ཨེལ་གྱི་ཡུལ་དུ་གཱོག་ལ་དུར་ས་ཞིག་སྦྱིན་ཏེ། དུར་ས་འདིས་ལམ་དེ་བརྒྱུད་ནས་འགྲོ་མཁན་རྣམས་ཀྱི་ལམ་འགོག་པ་ཡིན། གང་ལ་ཞེ་ན། གནས་དེར་གཱོག་དང་དེའི་དམག་དཔུང་རྣམས་དུར་དུ་སྦས་ཡོད་པས། གནས་དེ་ལ་ཧ་མོན་གཱོག་ལུང་པ་ཞེས་འདོགས་པར་འགྱུར། 12 གནས་དེ་གཙང་མར་བཟོ་བའི་ཆེད་དུ་ཡེས་ར་ཨེལ་ཁྱིམ་རྒྱུད་ཀྱིས་ཟླ་བདུན་གྱི་རིང་ལ་དེ་རྣམས་དུར་དུ་སྐུང་བར་འགྱུར་ཞིང་། 13 ཡུལ་དེའི་མི་ཀུན་གྱིས་དེ་རྣམས་དུར་དུ་སྐུང་བར་འགྱུར་བ་དང་། དེ་ནི་ང་ལ་གཟི་བརྗིད་འཐོབ་པའི་དུས་ཡིན་ལ། ཡེས་ར་ཨེལ་པ་རྣམས་ལའང་དེའི་རྐྱེན་གྱིས་མཚན་སྙན་འཐོབ་པར་འགྱུར་ཞེས་གཙོ་བོ་ཡ་ཝཱེས་གསུངས། 14 ཡང་དེ་དག་གིས་རྒྱུན་དུ་མི་མངགས་ཏེ་གནས་དེར་འགྲུལ་བར་བྱ་ཞིང་། གནས་དེ་གཙང་མར་བཟོ་བའི་ཆེད་དུ། ལམ་པ་དང་མཉམ་དུ་ད་དུང་གནས་དེར་ལུས་པའི་བེམ་པོ་རྣམས་དུར་དུ་སྐུང་བར་འགྱུར་བ་དང་། ཟླ་བདུན་འགོར་ཡང་ཁོ་ཚོས་ད་དུང་མུ་མཐུད་དུ་འཚོལ་བར་བྱའོ། ། 15 དུར་དུ་སྐུང་མཁན་རྣམས་འོངས་ཏེ་ཀེང་རུས་རྣམས་ཧ་མོན་གཱོག་ལུང་པར་སྐུང་བའི་བར་དུ། ཁོ་ཚོ་གནས་དེར་འགྲུལ་ཞིང་། མི་ཡི་ཀེང་རུས་མཐོང་ཚེ་དེའི་གམ་དུ་རྟགས་རྒྱག་པ་ཡིན། 16 ཡང་གནས་དེ་རུ་ཧ་མོ་ནཱ་ཞེས་པའི་གྲོང་ཁྱེར་ཞིག་ཀྱང་ཡོད་དེ། ཁོ་ཚོས་ལུགས་དེ་བཞིན་དུ་ཡུལ་དེ་གཙང་མར་བཟོ་བར་བྱའོ་ཞེས་པའོ། ། 17 ཀྱེ་མིའི་བུ། གཙོ་བོ་ཡ་ཝཱེས་འདི་སྐད་དུ། ཁྱོད་ཀྱིས་བྱ་སྣ་ཚོགས་དང་ཐང་གི་གཅན་གཟན་རྣམས་ལ་འདི་ལྟར་སྒོས་ཤིག ཁྱོད་རྣམས་མཉམ་དུ་འདུས་ཤིག ཕྱོགས་བཞི་ནས་འདུས་ཏེ་ངས་ཁྱོད་ཚོའི་ཆེད་དུ་གྲ་སྒྲིག་བྱས་པའི་མཆོད་རྫས་ཟོ་ཞིག་དང་། ཁྱོད་རྣམས་ཀྱིས་ཤ་བཟའ་བ་དང་ཁྲག་འཐུང་བའི་ཆེད་དུ། ཡེས་ར་ཨེལ་གྱི་རི་རྣམས་སུ་མཆོད་པའི་མཛད་སྒོ་ཆེན་པོ་ཞིག་སྤེལ་བར་འགྱུར། 18 ལུག་ཐུག་དང་ལུ་གུ། ར་ཐུག བ་གླང་བཅས་ཐམས་ཅད་པཱ་ཤན་གྱི་ཕྱུགས་ཤ་ཤེད་ཅན་རྣམས་ཡིན་ལ། ཁྱོད་ཚོས་དེ་དག་གི་ཤ་བཟའ་བ་དང་ཁྲག་འཐུང་བ་བཞིན་དུ། དཔའ་བོ་རྣམས་ཀྱི་ཤ་བཟའ་ཞིང་ཡུལ་དེའི་འགོ་དཔོན་རྣམས་ཀྱི་ཁྲག་འཐུང་ངོ་། ། 19 ངས་ཁྱོད་ཅག་གི་ཆེད་དུ་གྲ་སྒྲིག་བྱས་པའི་མཆོད་པ་ལས་ཁྱོད་ཚོས་སྣུམ་དང་ཚིལ་རྒྱགས་པ་ཟ་ཞིང་། ཁྲག་ཡིད་ཚིམ་པ་ཞིག་འཐུང་བར་འགྱུར། 20 ཁྱོད་ཚོས་ངའི་གསོལ་ལྕོག་སྟེང་དུ་རྟ་དང་རྟ་དམག དཔའ་བོ། དམག་ཐམས་ཅད་ཟོས་ནས་འགྲང་བར་འགྱུར་ཞེས་གཙོ་བོ་ཡ་ཝཱེས་གསུངས་པའོ། ། 21 ངས་མི་རིགས་ཀུན་གྱི་ནང་དུ་བདག་གི་གཟི་བརྗིད་མངོན་པར་བྱ་ཞིང་། མི་རིགས་ཀུན་གྱིས་ངས་བཅད་པའི་ཉེས་ཆད་དང་ངས་ཁོ་ཚོའི་སྟེང་དུ་བཞག་པའི་ལག་པ་མཐོང་བར་འགྱུར། 22 དེ་བཞིན་ཉིན་དེ་ནས་བཟུང་ཡེས་ར་ཨེལ་ཁྱིམ་རྒྱུད་ཀྱིས་བདག་ནི་ཁོ་ཚོའི་དཀོན་མཆོག་ཡ་ཝཱེ་ཡིན་པ་རྟོགས་པར་འགྱུར་ལ། 23 མི་རིགས་ཀུན་གྱིས་ཀྱང་ཡེས་ར་ཨེལ་གྱི་ཁྱིམ་རྒྱུད་ནི་རང་གི་སྡིག་པའི་རྐྱེན་གྱིས་བཙོན་དུ་ཁྲིད་པ་རྟོགས་པར་འགྱུར། དེ་ཚོ་ང་ལ་བློ་མི་དཀར་བས་ངས་རང་གི་གདོང་ནི་དེ་དག་གི་ཕྱོགས་སུ་སྦས་ནས། དེ་དག་དགྲ་བོའི་ལག་ཏུ་གཏད་ཅིང་ཐམས་ཅད་རལ་གྲིའི་འོག་ཏུ་འགྱེལ་བའོ། ། 24 ངས་ནི་ཁོ་ཚོའི་མི་གཙང་བ་དང་ཉེས་སྐྱོན་བཞིན་དུ་ཁོ་ཚོར་ལན་འཇལ་ཞིང་། རང་གི་གདོང་ཡང་དེ་དག་གི་ཕྱོགས་སུ་སྦས་པ་ཡིན་ནོ། ། 25 དེའི་ཕྱིར་གཙོ་བོ་ཡ་ཝཱེས་འདི་སྐད་དུ། ད་ལྟ་ངས་ཡ་ཀོབ་ལས་བཙོན་དུ་ཁྲིད་པ་རྣམས་ཕྱིར་ལོག་པར་བྱ་ཞིང་། ངས་ཡེས་ར་ཨེལ་གྱི་ཁྱིམ་རྒྱུད་ཡོངས་ལ་སྙིང་རྗེ་བསྐྱེད་ནས། ངའི་མཚན་དམ་པའི་ཆེད་དུ་སེམས་ཤུགས་ཆེན་པོ་བསྐྱེད་པར་འགྱུར། 26 དེ་རྣམས་རང་གི་གནས་སུ་བདེ་བར་སྡོད་ཅིང་འཇིགས་སྐུལ་མཁན་མེད་པའི་དུས་སུ། རང་རང་གི་ངོ་ཚ་དང་ང་ལ་བློ་མི་དཀར་བའི་སྡིག་པ་ཡོད་ཚད་འཁུར་དགོས། 27 ངས་དེ་དག་མི་ཀུན་ལས་ཁྲིད་འོང་ཞིང་དགྲ་བོའི་ཡུལ་ནས་བསྡུ་བའི་དུས་སུ། ངས་རང་ཉིད་དམ་པ་ཡིན་པ་ཁོ་ཚོའི་སྟེང་ནས་མི་མང་པོ་ཞིག་ལ་སྟོན་པར་བྱ། 28 ངས་ཁོ་རྣམས་ཡུལ་སོ་སོར་བཙོན་ལ་འཁྲིད་དུ་བཅུག་པ་དང་། ཕྱིས་སུ་ཁོ་རྣམས་བསྡུས་ནས་རང་ཡུལ་དུ་ལོག་ཅིང་། གཅིག་ཀྱང་ཡུལ་ཁམས་རྣམས་སུ་སླར་ཡང་ལུས་པར་མི་བྱ། དེ་ནས་ཁོ་ཚོས་བདག་ནི་ཁོ་ཚོའི་དཀོན་མཆོག་ཡ་ཝཱེ་ཡིན་པ་རྟོགས་པར་འགྱུར། 29 ངས་རང་གི་ཐུགས་ཉིད་ནི་ཡེས་ར་ཨེལ་གྱི་ཁྱིམ་རྒྱུད་ནང་དུ་བླུགས་པས། ད་ཕྱིན་ཆད་རང་གི་གདོང་ནི་དེ་དག་གི་ཕྱོགས་སུ་སྦ་བར་མི་བྱའོ་ཞེས་གཙོ་བོ་ཡ་ཝཱེས་གསུངས་པའོ། །

ལེའུ་བཞི་བཅུ་པ།

མཆོད་ཁང་འཇལ་བྱའི་ཞལ་གཟིགས།

1 ངེད་རྣམས་བཙོན་དུ་ཁྲིད་པའི་ལོ་ཉེར་ལྔ་པ་སྟེ། ཡེ་རུ་སཱ་ལེམ་གྲོང་ཁྱེར་གཏོར་བའི་ལོ་བཅུ་བཞི་པའི་ལོ་འགོ་ཡི་ཟླ་དེའི་ཚེས་བཅུ་ཡི་ཉིན་མོར། དཀོན་མཆོག་ཡ་ཝཱེའི་ཕྱག་ནི་ངའི་སྟེང་དུ་བཞག་སྟེ། ཁོང་གིས་ང་གནས་དེར་ཁྲིད་པ་དང་། 2 དཀོན་མཆོག་གི་ཞལ་གཟིགས་ཀྱི་ནང་དུ། ཁོང་གིས་ང་ཡེས་ར་ཨེལ་གྱི་ཡུལ་དུ་ཁྲིད་ནས་ང་རང་རི་ཤིན་ཏུ་མཐོན་པོ་ཞིག་གི་སྟེང་དུ་བཞག་པ་དང་། རི་བོའི་ལྷོ་ཕྱོགས་སུ་གྲོང་ཁྱེར་ལྟ་བུའི་བཟོ་བཀོད་ཅིག་ཡོད་དོ། ། 3 ཁོང་གིས་ང་དེ་རུ་ཁྲིད་པ་དང་ངས་མི་ཞིག་མཐོང་སྟེ། དེར་བལྟས་ཚེ་ལི་ཡི་མདངས་ལྡན་ཞིང་ལག་ཏུ་སོ་ཐག་དང་ཚད་ཐིག་ལེན་བྱེད་ལྕུག་མ་ཞིག་བཟུང་སྟེ་རྒྱ་སྒོ་ཁར་ལངས་ནས་བསྡད་ཡོད། 4 མི་དེས་ང་ལ་འདི་ལྟར། ཀྱེ་མིའི་བུ། ངས་ཁྱོད་བསྟན་པ་རྣམས་ལ་ཁྱོད་ཀྱིས་མིག་གིས་ལྟོས་དང་། རྣ་བས་ཉོན་ཅིག ཡིད་ལ་ཟུངས་ཤིག གང་ལ་ཞེ་ན། ཁྱོད་ལ་སྟོན་པའི་ཆེད་དུ་ངས་ཁྱོད་གནས་འདིར་ཁྲིད་འོངས་པ་དང་། ཁྱོད་ཀྱིས་ཅི་མཐོང་བ་ཐམས་ཅད་ཡེས་ར་ཨེལ་གྱི་ཁྱིམ་རྒྱུད་ལ་སྨྲ་དགོས་ཞེས་བསྒོས་སོ། །

མཆོད་ཁང་ཕྱི་རོལ་གྱི་རྩིག་པ།

5 དེ་ནས་ངས་མཆོད་ཁང་གི་ཕྱོགས་བཞི་རུ་མཁར་ཡོད་པ་མཐོང་སྟེ། མི་དེའི་ལག་གི་ཚད་ཐིག་ལེན་བྱེད་ལྕུག་མའི་རིང་ཚད་ལ་ཁྲུ་དྲུག་ཡོད་ལ། ཁྲུ་རེ་ནི་ཁྲུ་གང་དང་སོར་བཞི་ཡིན། ཁོས་བཟོ་བཀོད་དེའི་ཚད་ཐིག་བླངས་པ་ན་མཁར་གྱི་མཐུག་ཚད་ལ་ལྕུག་མ་གཅིག་དང་། མཐོ་ཚད་ལའང་ལྕུག་མ་གཅིག་ཡོད་དོ། ། 6 ཡང་མི་དེ་ཤར་ཕྱོགས་ཀྱི་རྒྱ་སྒོར་ཕྱིན་ནས་དེའི་རྡོ་སྐས་ལ་འཛེགས་ཏེ། སྒོ་ཐེམ་གྱི་ཚད་ཐིག་བླངས་པ་ན་མཐུག་ཚད་ལ་ལྕུག་མ་གཅིག་དང་། ཡང་སྒོ་ཐེམ་ཅིག་ཤོས་དེའི་མཐུག་ཚད་ལའང་ལྕུག་མ་གཅིག་ཡོད་པ་ཡིན། 7 ཡང་སྒོ་ཁང་ཡོད་དེ། རིང་ཚད་ལ་ལྕུག་མ་གཅིག་དང་། ཞེང་ལ་ལྕུག་མ་གཅིག་ཡོད་ཅིང་། སྒོ་ཁང་དང་ཁང་པའི་བར་ཐག་ལ་ཁྲུ་ལྔ་ཡོད་པ་དང་། མཆོད་ཁང་གི་ནང་ཕྱོགས་སུ་འཁོར་བའི་སྒོ་ཁྱམས་འགྲམ་གྱི་སྒོ་ཐེམ་གྱི་མཐུག་ཚད་ལ་ལྕུག་མ་གཅིག་ཡོད་དོ། ། 8 ཡང་དེས་མཆོད་ཁང་གི་ནང་ཕྱོགས་སུ་འཁོར་བའི་སྒོ་ཁྱམས་ཀྱི་ཚད་ཐིག་བླངས་པ་ལ་དེའི་རིང་ཚད་ལྕུག་མ་གཅིག་ཡིན། 9 སྒོ་ཁྱམས་དེའི་གཏིང་ཚད་ལ་ཁྲུ་བརྒྱད་ཡོད་པ་དང་། སྒོ་སྒྲོམ་གྱི་མཐུག་ཚད་ལ་ཁྲུ་གཉིས་ཡོད་དེ། སྒོ་ཁྱམས་ནི་མཆོད་ཁང་གི་ནང་ཕྱོགས་སུ་འཁོར་ཡོད་དོ། ། 10 ཤར་སྒོའི་ཁང་པ་རྣམས་གཡས་ཕྱོགས་སུ་གསུམ་དང་གཡོན་ཕྱོགས་སུ་གསུམ་ཡོད་ལ། ཁང་མིག་གསུམ་པོའི་རིང་ཚད་དང་ཞེང་གི་ཆེ་ཆུང་གཉིས་ཀ་གཅིག་ཡིན་ལ། འགྲམ་གཉིས་ཀྱི་སྒོ་སྒྲོམ་གྱི་མཐུག་ཚད་ཀྱང་གཅིག་ཡིན། 11 དེས་ཤར་སྒོའི་ཚད་ཐིག་བླངས་པ་ན། འཇུག་སྒོའི་ཞེང་ལ་ཁྲུ་བཅུ་ཡོད་པ་དང་། རྒྱུ་ལམ་གྱི་རིང་ཚད་ལ་ཁྲུ་བཅུ་གསུམ་ཡོད། 12 སྒོ་ཁང་རེ་རེའི་མདུན་དུ་རྩིག་པ་དམའ་མོ་རེ་ཡོད་དེ། མཐོ་ཚད་ལ་ཁྲུ་གཅིག་ཡོད་པ་ཡིན། ཕྱོགས་གཉིས་ཀྱི་ཁང་མིག་གཉིས་ཀྱང་གཅིག་མཚུངས་ཡིན་ནོ། །ཁང་པ་དེའི་རིང་ཚད་ལ་ཁྲུ་དྲུག་ཡོད་པ་དང་། ཕྱོགས་གཉིས་ནི་གཅིག་མཚུངས་ཡིན། 13 དེས་ཤར་སྒོའི་ཚད་ཐིག་བླངས་པ་དང་། ཁང་པ་འདིའི་ལྟག་སྒོ་ནས་ཁ་གཏད་ཀྱི་ཁང་པ་གཞན་དེའི་ལྟག་སྒོ་སྟེ། ཁང་ཀླད་འདི་ནས་ཁང་ཀླད་གཞན་དེའི་བར་གྱི་ཚད་ཐིག་བླངས་པ་ན་ཞེང་ལ་ཁྲུ་ཉེར་ལྔ་ཡོད་དོ། ། 14 ནང་གི་སྒོ་སྒྲོམ་རེ་རེ་བརྒྱུད་ནས་ཁྱམས་རའི་ཕྱོགས་ཀྱི་སྒོ་སྒྲོམ་གྱི་བར་དུ་ཚད་ཐིག་བླངས་པ་ན། རིང་ཚད་ལ་བསྡོམས་པས་ཁྲུ་དྲུག་ཅུ་ཡོད་པ་ཡིན། 15 ཤར་སྒོའི་མདུན་གྱི་འཇུག་སྒོ་ནས་རྒྱབ་ཀྱི་སྒོ་ཁྱམས་བར་དུ་ཁྲུ་ལྔ་བཅུ་ཡོད། 16 སྒོ་ཁང་གི་ཤར་སྒོའི་ནང་ཕྱོགས་ཀྱི་སྒོ་སྒྲོམ་དང་། སྒོ་ཁྱམས་བཅས་ལ་སྒེའུ་ཁུང་དོག་མོ་རྣམས་ཡོད་དེ། ནང་གི་ཕྱོགས་བཞི་རུའང་སྒེའུ་ཁུང་ཡོད་ལ་རྩིག་པའི་སྟེང་དུ་ཤིང་ཏ་ལ་བརྐོས་ཡོད་དོ། །

ཁྱམས་ར་ཕྱི་མ།

17 དེ་ནས་དེས་ང་ཁྱམས་ར་ཕྱི་མར་ཁྲིད་པ་དང་ངས་ཁང་པ་འགའ་ཡོད་པ་མཐོང་སྟེ། ཁྱམས་རའི་ཕྱོགས་བཞིའི་ས་རུ་རྡོ་གཅལ་ཡོད་པ་དང་། དེའི་འགྲམ་དུ་ཁང་པ་སུམ་ཅུ་ཡོད་དོ། ། 18 རྡོ་གཅལ་ནི་རྒྱ་སྒོ་རེ་རེའི་འགྲམ་དུ་ཡོད་ཅིང་སྒོ་ལས་ཅུང་དམའ་ཞིང་། ཞེང་ནི་རྒྱ་སྒོའི་རིང་ཚད་དང་གཅིག་ཡིན། 19 དེས་འོག་གི་རྒྱ་སྒོ་ནས་ནང་གི་ཁྱམས་རའི་རྩིག་པའི་བར་དུ་ཚད་ཐིག་བླངས་པ་ན་ཞེང་ལ་བསྡོམས་པས་ཁྲུ་བརྒྱ་ཡོད་དེ། ཤར་ཕྱོགས་དང་བྱང་ཕྱོགས་ཐམས་ཅད་གཅིག་ཡིན་ནོ། །

བྱང་སྒོ་ཕྱི་མ།

20 ཡང་དེས་ཁྱམས་ར་ཕྱི་མའི་བྱང་ལ་འཁོར་ཡོད་པའི་རྒྱ་སྒོའི་རིང་ཚད་དང་ཞེང་གི་ཆེ་ཆུང་གཉིས་ཀྱི་ཚད་ཐིག་བླངས་པ་ན། 21 ནང་གི་ཁང་པ་རྣམས་གཡས་སུ་གསུམ་དང་གཡོན་དུ་གསུམ་ཡོད་དེ། སྒོ་སྒྲོམ་དང་སྒོ་ཁྱམས་ཀྱི་རིང་ཐུང་ནི་ཤར་སྒོ་དང་གཅིག་མཚུངས་ཡིན་ཏེ། བྱང་སྒོ་སྤྱིའི་རིང་ཚད་ལ་ཁྲུ་ལྔ་བཅུ་དང་ཞེང་ལ་ཁྲུ་ཉེར་ལྔ་ཡོད། 22 དེའི་སྒེའུ་ཁུང་དང་སྒོ་ཁྱམས། ཤིང་ཏ་ལའི་བརྐོས་རིས་བཅས་ནི་ཤར་སྒོ་དང་གཅིག་མཚུངས་ཡིན་ལ། མི་རྣམས་རྡོ་སྐས་རིམ་པ་བདུན་ལ་འཛེགས་ན་ད་གཟོད་རྒྱ་སྒོ་འདིར་སླེབ་ཐུབ་པ་དང་། མདུན་གྱི་མུ་མཐའ་རུ་སྒོ་ཁྱམས་ཡིན། 23 ནང་གི་ཁྱམས་རར་རྒྱ་སྒོ་ཞིག་རྒྱ་སྒོ་འདིའི་ཁ་གཏད་དུ་ཡོད་པ་དང་། བྱང་ཕྱོགས་དང་ཤར་ཕྱོགས་ཐམས་ཅད་གཅིག་མཚུངས་ཡིན། དེས་རྒྱ་སྒོ་འདི་ནས་རྒྱ་སྒོ་གཞན་དེའི་བར་དུ་ཚད་ཐིག་བླངས་པ་ན་བསྡོམས་པས་ཁྲུ་བརྒྱ་ཡོད་དོ། །

ལྷོ་སྒོ་ཕྱི་མ།

24 ཡང་དེས་ང་ལྷོ་ཕྱོགས་སུ་ཁྲིད་པ་དང་ངས་ལྷོ་ཕྱོགས་སུ་འཁོར་བའི་རྒྱ་སྒོ་དེ་མཐོང་ཞིང་། དེས་སྒོ་སྒྲོམ་དང་སྒོ་ཁྱམས་གཉིས་ཀྱི་ཚད་ཐིག་བླངས་པ་ན་ཆེ་ཆུང་སྔར་དང་འདྲའོ། ། 25 རྒྱ་སྒོའི་ནང་ཕྱོགས་དང་སྒོ་ཁྱམས་ཀྱི་མཐའ་སྐོར་ཀུན་ཏུ་སྒེའུ་ཁུང་ཡོད་པ་དང་། དེ་ཡང་སྔར་གྱི་སྒེའུ་ཁུང་དང་གཅིག་ཡིན་ནོ། །ལྷོ་སྒོ་སྤྱིའི་རིང་ཚད་ལ་ཁྲུ་ལྔ་བཅུ་ཡོད་པ་དང་། ཞེང་ལ་ཁྲུ་ཉེར་ལྔ་ཡོད། 26 མི་རྣམས་རྡོ་སྐས་རིམ་པ་བདུན་ལ་འཛེགས་ན་ད་གཟོད་རྒྱ་སྒོ་འདིར་སླེབ་ཐུབ་པ་དང་། མདུན་གྱི་མུ་མཐའ་རུ་སྒོ་ཁྱམས་ཡིན། སྒོ་སྒྲོམ་གྱི་སྟེང་དུ་ཕྱོགས་གཉིས་སུ་ཤིང་ཏ་ལ་བརྐོས་ཡོད་པ་ཡིན། 27 ནང་གི་ཁྱམས་རའི་ལྷོ་ཕྱོགས་སུ་ཡང་རྒྱ་སྒོ་ཡོད་པ་དང་། དེས་རྒྱ་སྒོ་འདི་ནས་ལྷོ་སྒོའི་བར་དུ་ཚད་ཐིག་བླངས་པ་ན་བསྡོམས་པས་ཁྲུ་བརྒྱ་ཡོད་དོ། །

ནང་གི་ཁྱམས་ར།

28 དེས་ང་ནང་གི་ཁྱམས་རའི་ལྷོ་སྒོ་ནས་ནང་གི་ཁྱམས་རར་ཁྲིད་དེ། རྒྱ་སྒོ་དེའི་ཚད་ཐིག་བླངས་པ་ན་ཆེ་ཆུང་སྔར་དང་མཚུངས་སོ། །

29 སྒོ་ཁང་དང་སྒོ་སྒྲོམ། སྒོ་ཁྱམས་བཅས་ཀྱི་རིང་ཐུང་ནི་སྔར་དང་གཅིག་ཡིན་ལ། རྒྱ་སྒོའི་ནང་ཕྱོགས་དང་སྒོ་ཁྱམས་ཀྱི་མཐའ་སྐོར་ཀུན་ཏུ་སྒེའུ་ཁུང་ཡོད་པ་དང་། རྒྱ་སྒོའི་ནང་ཕྱོགས་ཀྱི་སྤྱིའི་རིང་ཚད་ལ་ཁྲུ་ལྔ་བཅུ་ཡོད་པ་དང་། ཞེང་ལ་ཁྲུ་ཉེར་ལྔ་ཡོད། 30 ཁྱམས་རའི་མཐའ་སྐོར་དུ་སྒོ་ཁྱམས་ཡོད་དེ། སྤྱིའི་རིང་ཚད་ལ་ཁྲུ་ལྔ་བཅུ་ཡོད་པ་དང་། ཞེང་ལ་ཁྲུ་ཉེར་ལྔ་ཡོད། 31 སྒོ་ཁྱམས་དེ་ཁྱམས་ར་ཕྱི་མའི་ཕྱོགས་སུ་འཁོར་ཡོད་དེ། སྒོ་སྒྲོམ་གྱི་སྟེང་དུ་ཤིང་ཏ་ལ་བརྐོས་ཡོད་པ་དང་། རྡོ་སྐས་ལ་རིམ་པ་བརྒྱད་ཡོད་དོ། །

32 དེས་ང་ནང་གི་ཁྱམས་རའི་ཤར་སྒོ་རུ་ཁྲིད་ནས་རྒྱ་སྒོ་དེའི་ཚད་ཐིག་བླངས་པ་ན་ཆེ་ཆུང་སྔར་དང་མཚུངས་པ་ཡིན། 33 སྒོ་ཁང་དང་སྒོ་སྒྲོམ། སྒོ་ཁྱམས་བཅས་ཀྱི་རིང་ཐུང་ནི་སྔར་དང་གཅིག་ཡིན་ལ། རྒྱ་སྒོའི་ནང་ཕྱོགས་དང་སྒོ་ཁྱམས་ཀྱི་མཐའ་སྐོར་ཀུན་ཏུ་སྒེའུ་ཁུང་ཡོད་པ་དང་། རྒྱ་སྒོའི་ནང་ཕྱོགས་ཀྱི་སྤྱིའི་རིང་ཚད་ལ་ཁྲུ་ལྔ་བཅུ་ཡོད་པ་དང་། ཞེང་ལ་ཁྲུ་ཉེར་ལྔ་ཡོད། 34 སྒོ་ཁྱམས་དེ་ཁྱམས་ར་ཕྱི་མའི་ཕྱོགས་སུ་འཁོར་ཡོད་དེ། སྒོ་སྒྲོམ་གྱི་སྟེང་དུ་ཕྱོགས་གཉིས་སུ་ཤིང་ཏ་ལ་བརྐོས་ཡོད་པ་དང་། རྡོ་སྐས་ལ་རིམ་པ་བརྒྱད་ཡོད་དོ། ། 35 དེས་ང་ནང་གི་ཁྱམས་རའི་བྱང་སྒོ་རུ་ཁྲིད་ནས་རྒྱ་སྒོ་དེའི་ཚད་ཐིག་བླངས་པ་ན་ཆེ་ཆུང་སྔར་དང་མཚུངས་སོ། ། 36 སྒོ་ཁང་དང་སྒོ་སྒྲོམ། སྒོ་ཁྱམས་བཅས་ཐམས་ཅད་གཅིག་མཚུངས་ཡིན་ལ། རྒྱ་སྒོའི་ནང་ཕྱོགས་དང་མཐའ་སྐོར་ཀུན་ཏུ་སྒེའུ་ཁུང་ཡོད། རྒྱ་སྒོ་དེ་ཡི་སྤྱིའི་རིང་ཚད་ལ་ཁྲུ་ལྔ་བཅུ་ཡོད་པ་དང་། ཞེང་ལ་ཁྲུ་ཉེར་ལྔ་ཡོད། 37 སྒོ་ཁྱམས་དེ་ཁྱམས་ར་ཕྱི་མའི་ཕྱོགས་སུ་འཁོར་ཡོད་དེ། སྒོ་སྒྲོམ་གྱི་སྟེང་དུ་ཕྱོགས་གཉིས་སུ་ཤིང་ཏ་ལ་བརྐོས་ཡོད་པ་དང་། རྡོ་སྐས་ལ་རིམ་པ་བརྒྱད་ཡོད་དོ། ། 38 ཡང་རྒྱ་སྒོ་རྣམས་ཀྱི་སྒོ་སྒྲོམ་གྱི་འགྲམ་དུ་ཁང་པ་སྒོ་ཅན་ཞིག་ཡོད་པ་དང་། དེ་ནི་སྦྱིན་སྲེག་གི་ཕྱུགས་ཟོག་བཀྲུ་ས་ཡིན། 39 སྒོ་ཁྱམས་ཀྱི་ནང་དུ་གཡས་ཕྱོགས་སུ་ཅོག་ཙེ་གཉིས་དང་གཡོན་ཕྱོགས་སུ་ཅོག་ཙེ་གཉིས་ཡོད་པ་དང་། དེའི་སྟེང་དུ་སྦྱིན་སྲེག་གི་ཕྱུགས་ཟོག་དང་སྡིག་བཤགས་མཆོད་པར་འབུལ་བའི་ཕྱུགས་ཟོག ཉེས་སེལ་གྱི་མཆོད་པར་འབུལ་བའི་ཕྱུགས་ཟོག་རྣམས་ཀྱང་བཤས་ཆོག་པ་ཡིན། 40 བྱང་སྒོ་ལ་འཇུག་པའི་རྡོ་སྐས་ཀྱི་ཕྱི་ཕྱོགས་སུ་འཁོར་བའི་གནས་སུ་ཅོག་ཙེ་གཉིས་ཡོད་པ་དང་། སྒོ་ཁྱམས་ཀྱི་ཕྱོགས་སུ་འཁོར་བའི་གནས་གཞན་དེ་རུ་ཡང་ཅོག་ཙེ་གཉིས་ཡོད། 41 ཕྱུགས་ཟོག་བཤའ་བའི་ཕྱིར་དུ་རྒྱ་སྒོའི་གཡས་ཕྱོགས་སུ་ཅོག་ཙེ་བཞི་དང་། གཡོན་ཕྱོགས་སུའང་ཅོག་ཙེ་བཞི་སྟེ་བསྡོམས་པས་ཅོག་ཙེ་བརྒྱད་ཡོད། 42 གཞན་ཡང་ཅོག་ཙེ་བཞི་ཡོད་པ་ནི་སྦྱིན་སྲེག་གི་མཆོད་པ་འབུལ་བའི་ཕྱིར་ཡིན་པ་དང་། དེ་ནི་རྡོ་བརྐོས་མས་བཟོས་ཏེ། རིང་ཚད་ལ་ཁྲུ་གཅིག་དང་ཕྱེད་ཀ་དང་། ཞེང་ལ་ཁྲུ་གཅིག་དང་ཕྱེད་ཀ མཐོ་ཚད་ལ་ཁྲུ་གཅིག་བཅས་ཡོད་པ་དང་། སྤྱིན་སྲེག་གི་ཕྱུགས་ཟོག་དང་མཆོད་པ་གཞན་པའི་ཕྱུགས་ཟོག་རྣམས་བཤའ་དུས་སྤྱོད་པའི་སྣོད་ཆས་རྣམས་དེར་བཞག་ཡོད་དོ། ། 43 ཕྱོགས་བཞིའི་རྩིག་ངོས་སུ་ལྕགས་ཀྱུ་རྣམས་བརྡབས་ཡོད་པ་དང་དེ་རེ་རེའི་རིང་ཚད་སོར་བཞི་ཡིན། ཡང་ཅོག་ཙེའི་སྟེང་དུ་མཆོད་པར་འབུལ་བྱའི་ཤ་རྣམས་བཞག་ཡོད་པ་ཡིན།

མཆོད་དཔོན་གྱི་ཁང་པ།

44 ནང་གི་ཁྱམས་རའི་རྒྱ་སྒོ་ཡི་ཕྱི་རོལ་ཏུ་མགུར་ལེན་མཁན་གྱི་ཁང་པ་གཉིས་ཡོད་དེ། གཅིག་ནི་བྱང་སྒོའི་འགྲམ་དུ་ལྷོ་ཕྱོགས་སུ་འཁོར་ཡོད་པ་དང་། ཅིག་ཤོས་ནི་ཤར་སྒོའི་འགྲམ་དུ་བྱང་ཕྱོགས་སུ་འཁོར་ཡོད། 45 དེ་ནས་ཁོས་ང་ལ་འདི་ལྟར། ལྷོ་ཕྱོགས་སུ་འཁོར་བའི་ཁང་པ་འདི་ནི་མཆོད་ཁང་གི་ལས་འགན་ཁུར་བའི་མཆོད་དཔོན་རྣམས་ཀྱི་ཆེད་དུ་བཀོད་པ་ཡིན་ལ། 46 བྱང་ཕྱོགས་སུ་འཁོར་བའི་ཁང་པ་དེ་ནི་མཆོད་ཁྲིའི་ལས་འགན་ཁུར་བའི་མཆོད་དཔོན་རྣམས་ཀྱི་ཆེད་དུ་བཀོད་པ་ཡིན་ཏེ། མཆོད་དཔོན་འདི་ཐམས་ཅད་ནི་ཟཱ་ཏོག་གི་བུ་རྒྱུད་ཡིན་པ་དང་། ལེ་ཝི་པའི་ཁྲོད་ནས་ཁོ་ཚོ་འབའ་ཞིག་གིས་དཀོན་མཆོག་ཡ་ཝཱེའི་སྤྱན་སྔར་ཞབས་ཕྱི་བསྒྲུབ་ཆོག་པ་ཡིན་ཞེས་ཟེར། 47 ཡང་དེས་ནང་གི་ཁྱམས་རའི་ཚད་ཐིག་བླངས་པ་ན་རིང་ཚད་ལ་ཁྲུ་བརྒྱ་དང་། ཞེང་ལ་ཁྲུ་བརྒྱ་ཡོད་པའི་གྲུ་བཞི་ཅན་ཞིག་ཡིན་པ་དང་། མཆོད་ཁྲི་ནི་མཆོད་ཁང་གི་མདུན་དུ་ཡོད།

མཆོད་ཁང་གི་སྒོ་ཁྱམས།

48 དེ་ནས་ཁོས་ང་མཆོད་ཁང་གི་སྒོ་ཁྱམས་སུ་ཁྲིད་དེ། སྒོ་ཁྱམས་ཀྱི་སྒོ་སྒྲོམ་གྱི་ཚད་ཐིག་བླངས་པ་ན་གཡས་ཀྱི་མཐུག་ཚད་ལ་ཁྲུ་ལྔ་དང་། གཡོན་གྱི་མཐུག་ཚད་ལའང་ཁྲུ་ལྔ་ཡོད་པ་ཡིན། སྒོ་ཁའི་ཞེང་ལ་ཁྲུ་བཅུ་བཞི་དང་། རྒྱ་སྒོ་ནང་རོལ་གྱི་རྩིག་པར་ *གཡས་སུ་ཁྲུ་གསུམ་དང་གཡོན་ལ་ཁྲུ་གསུམ་ཡོད་དོ། ། 49 ཡང་སྒོ་ཁྱམས་ཀྱི་རིང་ཚད་ལ་ཁྲུ་ཉི་ཤུ་དང་། ཞེང་ལ་ཁྲུ་བཅུ་གཅིག་ཡོད་ཅིང་། མི་རྣམས་རྡོ་སྐས་ལ་འཛེགས་ན་ད་གཟོད་སྒོ་ཁྱམས་སུ་སླེབ་ཐུབ་པ་དང་། སྒོ་སྒྲོམ་གྱི་འགྲམ་དུ་ཡང་ཀ་བ་གཉིས་ཕྱོགས་གཉིས་སུ་ཡོད་དོ། །

ལེའུ་ཞེ་གཅིག་པ།

མཆོད་ཁང་།

1 ཡང་དེས་ང་མཆོད་ཁང་དུ་ཁྲིད་ནས་སྒོ་སྒྲོམ་རྣམས་ཀྱི་ཚད་ཐིག་བླངས་པ་ན་གཡས་གཡོན་གཉིས་པོའི་མཐུག་ཚད་ལ་ཁྲུ་དྲུག་རེ་ཡོད་པ་དང་། ཞེང་གི་ཆེ་ཆུང་ནི་གུར་མཆོག་དང་འདྲའོ། ། 2 མཆོད་ཁང་གི་འཇུག་སྒོའི་ཞེང་ལ་ཁྲུ་བཅུ་ཡོད་པ་དང་། སྒོའི་ནང་འགྲམ་གྱི་རྩིག་པའི་མཐུག་ཚད་ལ་གཡས་གཡོན་གཉིས་སུ་ཁྲུ་ལྔ་རེ་ཡོད་ལ། ཡང་དེས་མཆོད་ཁང་གི་ཚད་ཐིག་བླངས་པ་ན་རིང་ཐུང་ལ་ཁྲུ་བཞི་བཅུ་དང་ཞེང་ལ་ཁྲུ་ཉི་ཤུ་ཡོད་པ་ཡིན། 3 དེ་མཆོད་ཁང་སྦུག་མར་ཕྱིན་ཏེ། སྒོ་ཁའི་སྒོ་སྒྲོམ་གྱི་ཚད་ཐིག་བླངས་པ་ན་རེ་རེའི་མཐུག་ཚད་ལ་ཁྲུ་གཉིས་རེ་ཡོད་པ་དང་། འཇུག་སྒོའི་ཞེང་ལ་ཁྲུ་དྲུག་དང་། སྒོའི་ནང་རོལ་གྱི་རྩིག་པའི་རིང་ཚད་ལ་ཁྲུ་བདུན་ཡོད། 4 དེས་མཆོད་ཁང་སྦུག་མའི་ཚད་ཐིག་བླངས་པ་ན། རིང་ཐུང་ལ་ཁྲུ་ཉི་ཤུ་དང་། ཞེང་ལ་ཁྲུ་ཉི་ཤུ་ཡོད་ཅིང་མཆོད་ཁང་ལ་གཏུག་ཡོད་པ་དང་། དེས་ང་ལ་ན་རེ། འདི་ནི་གནས་དམ་མཆོག་ཡིན་ཞེས་གསུངས་སོ། ། 5 དེས་མཆོད་ཁང་གི་རྩིག་པའི་ཚད་ཐིག་བླངས་པ་ན་མཐུག་ཚད་ལ་ཁྲུ་དྲུག་ཡོད་དེ། མཆོད་ཁང་གི་མཐའ་འཁོར་དུ་ཞེང་ལ་ཁྲུ་བཞི་ཅན་གྱི་ཁང་མིག་མང་པོ་ཡོད་པ་ཡིན། 6 ཁང་མིག་དེ་དག་བསྡོམས་པས་རིམ་པ་གསུམ་ཡོད་དེ། གཅིག་གི་སྟེང་དུ་གཅིག་བརྩེགས་ཡོད་ལ། རིམ་པ་གཅིག་ལ་ཁང་མིག་སུམ་ཅུ་ཡོད་དོ། །ཁང་པའི་ཀ་གདུང་མཆོད་ཁང་གི་རྩིག་པའི་ནང་དུ་མི་འཛུལ་བའི་ཆེད་དུ། མཆོད་ཁང་གི་རྩིག་པའི་མཐའ་འཁོར་དུ་རྩིག་པའི་ས་འབུར་ཡོད་པ་དེས་ཁང་མིག་རྣམས་བསྐྱོར་ཡོད་དོ། ། 7 མཆོད་ཁང་མཐའ་འཁོར་གྱི་ཁང་མིག་དེ་དག་ཇི་ལྟར་མཐོ་ན་ཞེང་དེ་ལྟར་ཆེ་ལ། མཆོད་ཁང་མཐའ་སྐོར་གྱི་ནང་གི་རྩིག་པ་རྣམས་རིམ་པ་གཅིག་ལས་གཅིག་སྲབ་པས་ན། ཁང་མིག་ཇི་ལྟར་མཐོ་ན་ཞེང་དེ་ལྟར་ཆེ་སྟེ། འོག་རིམ་བརྒྱུད་དེ་བར་རིམ་ནས་མཐོ་རིམ་ལ་རྒྱུ་བའི་སྐས་རྐང་ཡོད། 8 ཡང་ངས་སྟེགས་བུ་མཐོན་པོ་ཞིག་གིས་མཆོད་ཁང་བསྐོར་ཡོད་པ་མཐོང་སྟེ། ཁང་མིག་གི་རྨང་གཞི་ཡིན་པའི་སྟེགས་བུ་དེའི་མཐོ་ཚད་ལ་ལྕུག་མ་གཅིག་སྟེ་ཁྲུ་དྲུག་ཡོད། 9 ཁང་མིག་གི་ཕྱིའི་རྩིག་པའི་མཐུག་ཚད་ལ་ཁྲུ་ལྔ་ཡོད་དེ། མཆོད་ཁང་དང་མཆོད་དཔོན་གྱི་ཁང་མིག་རྣམས་ཀྱི་བར་དུ་ས་སྟོང་ཡོད་དོ། ། 10 མཆོད་ཁང་དང་མཆོད་དཔོན་དག་གི་ཁང་མིག་རྣམས་ཀྱི་བར་དུ་མཆོད་ཁང་གི་ཕྱོགས་བཞི་རུ་ས་སྟོང་ཡོད་དེ། ཞེང་ལ་ཁྲུ་ཉི་ཤུ་ཡོད་པ་ཡིན། 11 ཁང་མིག་དེ་ལ་ས་སྟོང་དུ་རྒྱུ་བའི་སྒོ་ཡོད་དེ། སྒོ་གཅིག་བྱང་ཕྱོགས་དང་སྒོ་གཅིག་ལྷོ་ཕྱོགས་སུ་འཁོར་ཡོད་ལ། ཁང་པ་དང་ས་སྟོང་གཉིས་ཀྱི་བར་ཐག་ལ་ཁྲུ་ལྔ་ཡོད་ཅིང་མཐའ་འཁོར་རྣམས་ཀྱང་དེ་བཞིན་ནོ། །

མཆོད་ཁང་གི་ཁྱམས་ར་དང་ཁང་པ་རྣམས།

12 ནུབ་ཕྱོགས་སུ་མཆོད་ཁང་གི་ཁྱམས་རའི་ས་སྟོང་ལ་འཁོར་བའི་ཁང་པ་ཞིག་ཡོད་དེ། ཞེང་ལ་ཁྲུ་བདུན་ཅུ་དང་རིང་ཚད་ལ་ཁྲུ་དགུ་བཅུ་ཡོད་དེ། ཁང་པའི་ཕྱོགས་བཞིའི་རྩིག་པ་ཡི་མཐུག་ཚད་ལ་ཁྲུ་ལྔ་ཡོད། 13 དེས་མཆོད་ཁང་གི་ཚད་ཐིག་བླངས་པ་ན་རིང་ཐུང་ལ་ཁྲུ་བརྒྱ་ཡོད་དེ། ཡང་མཆོད་ཁང་གི་ཁྱམས་རའི་ས་སྟོང་གི་ཚད་ཐིག་བླངས་པ་ན་ཁང་པ་དེ་དང་རྩིག་པ་ཡི་སྤྱིའི་རིང་ཚད་ལ་ཁྲུ་བརྒྱ་ཡོད་པ་ཡིན། 14 ཤར་ཕྱོགས་སུ་མཆོད་ཁང་མདུན་གྱི་ས་སྟོང་ནི་ཞེང་ལ་ཁྲུ་བརྒྱ་ཡོད་དོ། ། 15 དེས་མཆོད་ཁང་གི་ཁྱམས་རའི་ས་སྟོང་རྒྱབ་ཕྱོགས་ཀྱི་ཁང་པ་དང་། ཁང་པའི་འགྲམ་གཉིས་ཀྱི་བར་ཁྱམས་ཀྱི་ཚད་ཐིག་བླངས་པ་ན་སྤྱིའི་རིང་ཚད་ལ་ཁྲུ་བརྒྱ་ཡོད་ལ། 16 ཚོམས་ཁང་དང་མཆོད་ཁང་སྦུག་མ་དང་། ནང་གི་ཁྱམས་རའི་ཕྱོགས་སུ་འཁོར་བའི་སྒོ་ཁྱམས་དང་། སྒོ་ཐེམ་དང་། སྒེའུ་ཁུང་དང་། སྒོ་ཐེམ་ཁ་གཏད་ཀྱི་བར་ཁྱམས་རིམ་པ་གསུམ་བཅས་ཀྱི་མཐའ་འཁོར་དུ་ཤིང་ལེབ་ཀྱིས་བརྒྱན་ཡོད་པ་དང་། ས་ནས་སྒེའུ་ཁུང་གི་བར་དུ་སྒེའུ་ཁུང་ཐམས་ཅད་གཡོགས་ཡོད་པ་ཡིན། 17 མཆོད་ཁང་སྦུག་མའི་སྒོ་སྟེང་གི་རྩིག་པ་དང་། མཆོད་ཁང་སྦུག་མ་དང་ཚོམས་ཁང་ཕྱི་ནང་གི་ཕྱོགས་བཞིའི་རྩིག་པ་ཐམས་ཅད་ཚད་གཞི་ལྟར་ཤིང་ལེབ་ཀྱིས་གཡོགས་ཡོད་དོ། ། 18 ཀེ་རུབ་དང་ཤིང་ཏ་ལ་རྣམས་བརྐོས་ཡོད་དེ། ཀེ་རུབ་དང་ཀེ་རུབ་ཀྱི་བར་དུ་ཤིང་ཏ་ལ་རེ་ཡོད་པ་དང་། ཀེ་རུབ་རེ་ལ་ཞལ་གཉིས་ཡོད། 19 ཕྱོགས་གཅིག་ནས་མི་ཡི་གདོང་ཤིང་ཏ་ལའི་ཕྱོགས་སུ་འཁོར་ཡོད་པ་དང་། ཕྱོགས་གཞན་ཞིག་ནས་སེང་གེའི་གདོང་ཤིང་ཏ་ལའི་ཕྱོགས་སུ་འཁོར་ཡོད་དེ། མཆོད་ཁང་ཧྲིལ་པོའི་ཕྱོགས་བཞི་པོར་དེ་ལྟར་བརྐོས་ཡོད་དོ། ། 20 མཆོད་ཁང་གི་རྩིག་པ་ནི་ས་ནས་སྒོ་ཡི་སྟེང་ཐམས་ཅད་ལ་ཀེ་རུབ་དང་ཤིང་ཏ་ལ་བརྐོས་ཡོད་དོ། ། 21 མཆོད་ཁང་གི་སྒོ་སྒྲོམ་ནི་གྲུ་བཞི་ཡིན་ཞིང་། གནས་དམ་མཆོག་མདུན་གྱི་སྒོ་སྒྲོམ་ཡང་དེ་དང་གཅིག་ཡིན། 22 མཆོད་ཁྲི་ནི་ཤིང་གིས་བཟོས་ཡོད་པ་དང་། དེའི་མཐོ་ཚད་ལ་ཁྲུ་གསུམ་དང་རིང་ཚད་ལ་ཁྲུ་གཉིས་ཡོད། མཆོད་ཁྲིའི་གྲུ་ཟུར་དང་མཆོད་ཁྲིའི་ཕྱོགས་བཞི་ཐམས་ཅད་ཤིང་གིས་བཟོས་པ་ཡིན། དེས་ང་ལ་འདི་ལྟར། འདི་ནི་དཀོན་མཆོག་ཡ་ཝཱེའི་དྲུང་དུ་འཇོག་བྱའི་གསོལ་ལྕོག་ཡིན་ནོ་ཞེས་གསུངས་སོ། ། 23 མཆོད་ཁང་དང་གནས་དམ་མཆོག་གཉིས་ལ་སྒོ་གླེགས་གཉིས་རེ་ཡོད་པ་དང་། 24 སྒོ་རེ་ལ་སྒོ་གླེགས་གཉིས་རེ་ཡོད་ལ། སྒོ་གླེགས་རེ་ལ་ངོས་གཉིས་རེ་ཡོད་པ་ལྟེབ་ཆོག་པ་ཡིན། 25 རྩིག་པའི་སྟེང་དུ་བརྐོས་ཡོད་པ་དང་མཚུངས་ཤིང་། མཆོད་ཁང་གི་སྒོ་གླེགས་སྟེང་དུའང་ཀེ་རུབ་དང་ཤིང་ཏ་ལ་བརྐོས་ཡོད་དེ། ཡང་ཕྱི་རོལ་གྱི་སྒོ་ཁྱམས་མདུན་དུ་ཤིང་གིས་བཟོས་པའི་མདའ་གཡབ་ཡོད་པ་ཡིན། 26 སྒོ་ཁྱམས་ཀྱི་འགྲམ་གཉིས་སུ་དམ་པོར་བརྒྱབ་པའི་སྒེའུ་ཁུང་དང་ཤིང་ཏ་ལ་ཡོད་ཅིང་། མཆོད་ཁང་གི་ཁང་མིག་ལའང་མདའ་གཡབ་ཡོད་དོ། །

ལེའུ་ཞེ་གཉིས་པ།

མཆོད་དཔོན་གྱིས་བཀོལ་བའི་ཁང་པ་རིམ་པ་གསུམ་ཅན།

1 དེས་ང་ཕྱི་རུ་ཁྲིད་ནས་བྱང་ཕྱོགས་ཀྱི་ཁྱམས་ར་ཕྱི་མར་སོང་སྟེ། ང་རང་མཆོད་དཔོན་རྣམས་ཀྱི་ཁང་པར་ཁྲིད་པ་དང་། ཁང་པ་དེ་དག་ཤུར་གཅིག་མཆོད་ཁང་གི་ཁྱམས་རའི་ས་སྟོང་ལ་ཁ་གཏད་ཡོད་པ་དང་། ཤུར་གཅིག་བྱང་ཕྱོགས་ཀྱི་བཟོ་བཀོད་ལ་ཁ་གཏད་ཡོད་པ་ཡིན། 2 ཁང་པ་སྤྱིའི་རིང་ཚད་ལ་ཁྲུ་བརྒྱ་ཡོད་པ་དང་། ཞེང་ལ་ཁྲུ་ལྔ་བཅུ་ཡོད་ལ། བྱང་ཕྱོགས་སུ་འཁོར་བའི་སྒོ་ཡོད་དོ། ། 3 ཁང་པ་དེ་དག་ཤུར་གཅིག་ནི་ནང་གི་ཁྱམས་རའི་ཞེང་ལ་ཁྲུ་ཉི་ཤུ་ཡོད་པའི་ས་སྟོང་དུ་ཁ་གཏད་ཡོད་པ་དང་། ཤུར་གཅིག་ནི་ཁྱམས་ར་ཕྱི་མའི་རྡོ་གཅལ་ལ་ཁ་གཏད་ཡོད་དེ། རིམ་པ་གསུམ་པའི་ཐོག་ཁང་གི་བར་ཁྱམས་ནི་ཕན་ཚུན་ཁ་གཏད་ནས་ཡོད་པ་ཡིན། 4 ཁང་པའི་མདུན་དུ་ནང་གི་འཁྱམ་རར་ལམ་དོག་མོ་ཞིག་ཡོད་པ་ཞེང་ལ་ཁྲུ་བཅུ་དང་། རིང་ཚད་ལ་ཁྲུ་བརྒྱ་ཡོད་པ་དང་། ཁང་པའི་སྒོ་རྣམས་བྱང་ཕྱོགས་སུ་འཁོར་ཡོད། 5 སྟེང་གི་ཁང་པ་རྣམས་ཆེས་དོག་མོ་ཡིན་ཏེ། གང་ལ་ཞེ་ན། སྟེང་གི་ཁང་པའི་བར་ཁྱམས་ཀྱིས་ས་ཟིན་པ་ནི་འོག་གི་རིམ་པ་དང་བར་གྱི་རིམ་པ་ལས་ཆེ་བས་སོ། ། 6 ཁྱམས་ར་ཕྱི་མའི་ཁང་པར་ཀ་བ་ཡོད་པ་བཞིན་དུ། རིམ་པ་གསུམ་པའི་ཁང་པར་ཀ་བ་མེད་པས། སྟེང་གི་ཁང་པ་ནི་འོག་གི་ཁང་པ་དང་བར་གྱི་ཁང་པ་ལས་ཅུང་དོག་གོ ། 7 ཕྱི་རོལ་ཏུ་རྩིག་པ་ཞིག་ཡོད་པ་དེ་ཁང་པའི་མདུན་དུ་ཡོད་དེ། ཁང་པ་དང་ཁྱམས་ར་ཕྱི་མ་གཉིས་དང་དོ་མཉམ་ཡིན་ལ། རིང་ཚད་ལ་ཁྲུ་ལྔ་བཅུ་ཡོད་པ་ཡིན། 8 ཁྱམས་ར་ཕྱི་མའི་ཕྱོགས་སུ་འཁོར་བའི་ཁང་པའི་རིང་ཚད་ལ་ཁྲུ་ལྔ་བཅུ་ཡོད་པ་དང་། མཆོད་ཁང་གི་ཕྱོགས་སུ་འཁོར་བའི་ཁང་པའི་རིང་ཚད་ལ་ཁྲུ་བརྒྱ་ཡོད་དོ། ། 9 རིམ་པ་འོག་མའི་ཁང་པར་ཤར་ཕྱོགས་སུ་འཇུག་སྒོ་ཞིག་ཡོད་དེ། མི་རྣམས་ཁྱམས་ར་ཕྱི་མ་ནས་ཁང་པར་འགྲོ་ཐུབ་བོ། ། 10 ཤར་ཕྱོགས་སུ་ནང་གི་ཁྱམས་རའི་རྩིག་འགྲམ་དུའང་ཁང་པ་ཡོད་དེ། ཤུར་གཅིག་ནི་མཆོད་ཁང་གི་ཁྱམས་རའི་ས་སྟོང་ལ་ཁ་གཏད་ཡོད་པ་དང་། ཤུར་གཅིག་ནི་ལྷོ་ཕྱོགས་ཀྱི་བཟོ་བཀོད་ལ་ཁ་གཏད་ཡོད་པ་ཡིན། 11 ཁང་པ་དེ་དག་གི་མདུན་དུ་ལམ་དོག་མོ་ཞིག་ཡོད་པ་བྱང་ཕྱོགས་ཀྱི་ལམ་དེ་དང་མཚུངས་ལ། རིང་ཚད་དང་ཞེང་ཚད་ཀྱང་མཚུངས་ཏེ། ཐོན་སྒོའང་བྱང་ཕྱོགས་ཀྱི་སྒོ་དེ་དང་གཅིག་ཡིན་ནོ། ། 12 ཡང་ལྷོ་ཕྱོགས་ཀྱི་ཁང་པའི་སྒོ་ཡང་བྱང་ཕྱོགས་ཀྱི་སྒོ་དེ་དང་མཚུངས་ལ། ཤར་གྱི་ལམ་དོག་མོའི་འགོ་སྟེ་རྩིག་པ་དང་ཁ་གཏད་ས་ནས་འཇུག་སྒོ་ཞིག་ཡོད་དོ། ། 13 དེ་ནས་ཁོས་ང་ལ་འདི་ལྟར། མཆོད་ཁང་གི་ཁྱམས་རའི་ས་སྟོང་ལ་འཁོར་ཡོད་པའི་ལྷོ་དང་བྱང་གི་ཁང་པ་རྣམས་ནི་གཙང་མ་ཡིན་ཏེ། དཀོན་མཆོག་ཡ་ཝཱེ་དང་ཉེ་བའི་མཆོད་དཔོན་རྣམས་ཀྱིས་དེར་ཟས་དམ་མཆོག་རྣམས་བཟའ་ཞིང་། གནས་དེར་འབྲུ་མཆོད་དང་། སྡིག་བཤགས་ཀྱི་མཆོད་པ་དང་། ཉེས་སེལ་གྱི་མཆོད་པ་བཅས་ཀྱི་མཆོད་རྫས་ཏེ་རྫས་དམ་མཆོག་རྣམས་འཇོག་པ་ཡིན་ཏེ། གང་ལ་ཞེ་ན། དེ་ནི་གནས་དམ་པ་ཡིན་པས་སོ། ། 14 མཆོད་དཔོན་རྣམས་ནང་དུ་ཕྱིན་ཚེ་གནས་དམ་པ་ནས་ཁྱམས་ར་ཕྱི་མར་འགྲོ་མི་རུང་སྟེ། ཁོ་ཚོས་ཁང་པའི་ནང་དུ་ཞབས་ཏོག་སྒྲུབ་དུས་གྱོན་པའི་གོས་རྣམས་འཇོག་དགོས་ལ། གང་ལ་ཞེ་ན། གྱོན་པ་དེ་དག་ནི་དམ་པ་ཡིན་པས་སོ། །ཁོ་ཚོས་གོས་གཞན་གྱོན་རྗེས་ད་གཟོད་མི་རྣམས་ཡོད་སར་སོང་ཆོག་ཅེས་གསུངས་སོ། །

གནས་མཆོག་དང་གནས་ཕལ་བ་གཉིས་ཀྱི་དབྱེ་མཚམས།

15 དེས་ནང་གི་ཁྱམས་རའི་ཚད་ཐིག་བླངས་ནས་ང་རང་ཤར་སྒོ་ནས་ཕྱི་རུ་ཁྲིད་ཅིང་། ཡང་མཆོད་ཁང་ཧྲིལ་པོའི་ཕྱོགས་བཞིའི་ཚད་ཐིག་བླངས་པའོ། ། 16 དེས་ཚད་ཐིག་ལེན་བྱེད་ཀྱི་ལྕུག་མས་ཤར་ཕྱོགས་ཀྱི་ཚད་ཐིག་བླངས་ཏེ། ཚད་ཐིག་བཞིན་བརྩིས་པར་སྤྱིའི་རིང་ཚད་ལ་ཁྲུ་ལྔ་བརྒྱ་ཡོད་པ་དང་། 17 ཡང་ལྕུག་མས་བྱང་ཕྱོགས་ཀྱི་ཚད་ཐིག་བླངས་ཏེ། ཚད་ཐིག་བཞིན་བརྩིས་པར་སྤྱིའི་རིང་ཚད་ལ་ཁྲུ་ལྔ་བརྒྱ་ཡོད། 18 ཡང་ལྕུག་མས་ལྷོ་ཕྱོགས་ཀྱི་ཚད་ཐིག་བླངས་ཏེ། ཚད་ཐིག་བཞིན་བརྩིས་པར་སྤྱིའི་རིང་ཚད་ལ་ཁྲུ་ལྔ་བརྒྱ་ཡོད། 19 ཡང་དེས་ཕར་སོང་ནས་ལྕུག་མས་ནུབ་ཕྱོགས་ཀྱི་ཚད་ཐིག་བླངས་ཏེ། ཚད་ཐིག་བཞིན་བརྩིས་པར་སྤྱིའི་རིང་ཚད་ལ་ཁྲུ་ལྔ་བརྒྱ་ཡོད། 20 དེ་ལྟར་ཁོས་ཕྱོགས་བཞི་པོའི་ཚད་ཐིག་བླངས་པ་ན། མཆོད་ཁང་གི་རིང་ཚད་ལ་ཁྲུ་ལྔ་བརྒྱ་ཡོད་པ་དང་། ཞེང་ལ་ཁྲུ་ལྔ་བརྒྱ་ཡོད་དེ། ཕྱོགས་བཞིར་མཁར་ཡོད་ཅིང་དེ་ནི་གནས་མཆོག་དང་གནས་ཕལ་བ་གཉིས་ཀ་སོ་སོར་དབྱེ་བའི་ཆེད་དུ་ཡིན་ནོ། །

ལེའུ་ཞེ་གསུམ་པ།

དཀོན་མཆོག་ཡ་ཝཱེའི་གཟི་བརྗིད་མཆོད་ཁང་ནང་དུ་ཁེངས་པ།

1 དེ་ནས་ཁོས་ང་ཤར་ཕྱོགས་སུ་འཁོར་བའི་རྒྱ་སྒོ་ཡོད་སར་ཁྲིད་པ་ན། 2 ལྟོས་དང་། ཡེས་ར་ཨེལ་གྱི་དཀོན་མཆོག་གི་གཟི་བརྗིད་དེ་ཤར་ཕྱོགས་ནས་འོངས་ཏེ། ཁོང་གི་གསུང་སྐད་ནི་ཆུ་ལོག་གི་འུར་སྒྲ་དང་འདྲ་ཞིང་། ཁོང་གི་གཟི་བརྗིད་ཀྱི་དབང་གིས་ས་གཞི་ལས་འོད་འཕྲོས་པའོ། ། 3 ངས་མཐོང་བའི་ཞལ་གཟིགས་དེ་ནི་ཁོང་ཉིད་གྲོང་ཁྱེར་དེ་མེད་པར་བཟོ་བར་ཕེབས་དུས་སུ་མཐོང་བའི་ཞལ་གཟིགས་དང་མཚུངས་ལ། ཡང་ངས་ཀེ་བར་གཙང་པོའི་འགྲམ་དུ་མཐོང་བའི་ཞལ་གཟིགས་དང་འདྲ་བས་ང་ལུས་སར་བཏུད་ནས་བསྡད། 4 དཀོན་མཆོག་ཡ་ཝཱེའི་གཟི་བརྗིད་ནི་ཤར་ཕྱོགས་སུ་འཁོར་བའི་རྒྱ་སྒོ་ལས་མཆོད་ཁང་གི་ནང་དུ་ཕེབས་སོ། ། 5 དེ་ནས་ཐུགས་ཉིད་ཀྱིས་ང་ཡར་བཀྱགས་ཏེ་ང་རང་ནང་གི་ཁྱམས་རར་ཁྲིད་པ་ན། དཀོན་མཆོག་ཡ་ཝཱེའི་གཟི་བརྗིད་ནི་མཆོད་ཁང་ནང་དུ་ཁེངས་ཡོད་པ་ངས་མཐོང་ངོ་། ། 6 མི་དེ་ངའི་གམ་དུ་ལངས་སྡོད་པའི་སྐབས་སུ། གཙོ་བོས་མཆོད་ཁང་ནས་ང་ལ་བཀའ་གནང་བ་ངས་ཐོས་བྱུང་སྟེ། 7 ཁོང་གིས་ང་ལ་འདི་སྐད་དུ། ཀྱེ་མིའི་བུ། འདི་ནི་ངའི་བཞུགས་ཁྲི་ཡོད་ས་དང་། ངའི་རྐང་པ་སྤོ་སའི་གནས་དེ་ཡིན་པས། ང་གནས་དེ་རུ་བསྡད་ནས་ཡེས་ར་ཨེལ་པ་རྣམས་ཀྱི་ནང་དུ་ཇི་སྲིད་བར་དུ་གནས་པར་འགྱུར་ལ། ད་ཕྱིན་ཆད་ཡེས་ར་ཨེལ་གྱི་ཁྱིམ་རྒྱུད་དང་དེ་དག་གི་རྒྱལ་པོ་རྣམས་ཀྱིས་རང་ཉིད་ཀྱི་ལོག་གཡེམ་དང་། རྒྱལ་པོ་རྣམས་ཀྱི་མཐོ་གླིང་གི་རྡོ་རིང་གིས་ངའི་མཚན་དམ་པ་བཙོག་པར་མི་བྱ། 8 དེ་དག་གི་སྒོ་ཐེམ་ནི་ངའི་སྒོ་ཐེམ་དང་ཉེ་ཞིང་། དེ་དག་གི་སྒོ་སྒྲོམ་ཡང་ངའི་སྒོ་སྒྲོམ་དང་ཉེ་བ་ཡིན། ང་དང་དེ་དག་གི་བར་དུ་རྩིག་པ་གཅིག་མ་གཏོགས་མེད་པའི་དུས་སུ། དེ་དག་གིས་རང་གིས་སྤྱད་པའི་ཞེན་ལོག་གི་ལས་ཀྱིས་ངའི་མཚན་དམ་པ་བཙོག་པར་བཟོས་པས། ངས་ཁོང་ཁྲོ་དང་བཅས་དེ་དག་རྩ་མེད་དུ་བཏང་བ་ཡིན། 9 ད་ལྟ་ཁོ་ཚོས་ངའི་མདུན་དུ་རང་གི་ལོག་གཡེམ་དང་ཁོ་ཚོའི་རྒྱལ་པོ་དག་གི་རྡོ་རིང་རྣམས་མེད་པར་བཟོས་ན། ང་ནི་ཇི་སྲིད་བར་དུ་ཁོ་ཚོའི་ཁྲོད་དུ་གནས་པར་འགྱུར་རོ། ། 10 ཀྱེ་མིའི་བུ། ཁྱོད་ཀྱིས་མཆོད་ཁང་འདི་ཡེས་ར་ཨེལ་གྱི་ཁྱིམ་རྒྱུད་ལ་བསྟན་ནས་ཁོ་རྣམས་རང་གི་སྡིག་པའི་རྐྱེན་གྱིས་ངོ་ཚ་བར་གྱིས་ལ། ཡང་ཁོ་ཚོར་མཆོད་ཁང་གི་ཆེ་ཆུང་ཚད་ཐིག་ལེན་དུ་ཆུག་དང་། 11 གལ་ཏེ་ཁོ་རྣམས་རང་གིས་སྤྱད་པའི་ལས་ཀུན་གྱི་ཕྱིར་ངོ་ཚ་བར་གྱུར་ན། ཁྱོད་ཀྱིས་མཆོད་ཁང་གི་བཟོ་བཀོད་དང་སྒྲིག་གཞི། ནང་ལ་འགྲོ་ས་དང་ཕྱིར་ཐོན་ས། ད་དུང་བཟོ་བཀོད་དང་ལམ་སྲོལ། གུས་སྲོལ་མཛད་སྒོ། ཁྲིམས་སྲོལ་མཐའ་དག་དེ་རྣམས་ལ་སྟོན་ཅིག ཡང་དེ་དག་གི་མདུན་དུ་ཡི་གེར་བཀོད་ནས་མཆོད་ཁང་གི་བཟོ་བཀོད་དང་ལམ་སྲོལ་ཡོད་ཚད་བཞིན་དུ་ཁོ་རྣམས་ལ་བྱེད་དུ་ཆུག 12 མཆོད་ཁང་གི་ཁྲིམས་སྲོལ་ནི་འདི་ལྟ་སྟེ། མཆོད་ཁང་གི་རི་རྩེའི་མཐའ་འཁོར་གྱི་ས་མཚམས་ཀུན་དམ་པར་བརྩིས་པ་ནི་མཆོད་ཁང་གི་ཁྲིམས་སྲོལ་ཡིན་ནོ། །

མཆོད་ཁྲི།

13 མཆོད་ཁྲིའི་ཆེ་ཆུང་ནི་འདི་ལྟ་སྟེ། ཁྲུ་རེ་ཚད་ཐིག་ཏུ་བྱེད་དགོས་ལ་ཁྲུ་རེ་ནི་ཁྲུ་གང་དང་སོར་བཞི་ཡིན། ཝ་མཆུ་ལ་ཁྲུ་གང་དང་མུ་མཐའི་ཞེང་ལ་ཁྲུ་གང་ཡོད་དེ། ཕྱོགས་བཞི་རུ་མཐའ་ཡོད་པའི་མཐོ་ཚད་ལ་ཐོ་གང་ཡོད་པ་འདི་ནི་མཆོད་ཁྲིའི་ཞབས་ར་ཡིན་ནོ། ། 14 ཝ་མཆུ་ནས་འོག་རིམ་གྱི་ཁྲི་སྟེགས་བར་དུ་མཐོ་ཚད་ལ་ཁྲུ་དོ་དང་། མུ་མཐའི་ཞེང་ལ་ཁྲུ་གང་ཡོད་དེ། ཁྲི་སྟེགས་ཆུང་བ་ནས་ཆེ་བའི་བར་དུ་མཐོ་ཚད་ལ་ཁྲུ་དོ་དང་། མུ་མཐའི་ཞེང་ལ་ཁྲུ་གང་ཡོད་དོ། ། 15 མཆོད་ཁྲིའི་མཆོད་རྫས་བཤམས་སའི་མཐོ་ཚད་ལ་ཁྲུ་བཞི་ཡོད་པ་དང་། མཆོད་རྫས་བཤམས་ས་ནས་ཟུར་བཞི་པོ་ཕྱི་རུ་འབུར་ཡོད་པ་ཡིན། 16 མཆོད་རྫས་བཤམས་སའི་རིང་ཐུང་ལ་ཁྲུ་བཅུ་གཉིས་དང་། ཞེང་ལ་ཁྲུ་བཅུ་གཉིས་ཡོད་དེ། ཕྱོགས་བཞིའི་དབྱིབས་ནི་གྲུ་བཞི་ཡིན། 17 ཁྲི་སྟེགས་ཆེ་བའི་རིང་ཐུང་ལ་ཁྲུ་བཅུ་བཞི་ཡོད་པ་དང་། ཞེང་ལ་ཁྲུ་བཅུ་བཞི་ཡོད་དེ། ཕྱོགས་བཞིའི་དབྱིབས་ནི་གྲུ་བཞི་ཡིན་ལ། མཐའ་བཞི་པོའི་མཐོ་ཚད་ལ་ཁྲུ་ཕྱེད་ཀ་ཡོད་པ་དང་། ཝ་མཆུའི་ཕྱོགས་བཞི་པོའི་མུ་མཐའ་ཡི་ཞེང་ལ་ཁྲུ་གང་ཡོད། ཡང་སྐས་རྐང་ནི་ཤར་ཕྱོགས་སུ་འཁོར་ཡོད་པ་ཡིན་ཞེས་གསུངས་སོ། །

མཆོད་པའི་ཆོ་ག་སྤེལ་ལུགས།

18 ཁོས་ང་ལ་འདི་ལྟར། ཀྱེ་མིའི་བུ། གཙོ་བོ་ཡ་ཝཱེས་འདི་སྐད་དུ། མཆོད་ཁྲིའི་ལམ་སྲོལ་ནི་འདི་ལྟ་སྟེ། མཆོད་ཁྲི་བཞེངས་ཚར་ནས་དེའི་སྟེང་དུ་སྦྱིན་སྲེག་གི་མཆོད་པ་ཕུལ་ཏེ་ཁྲག་གཏོར་བའི་དུས་སུ། 19 ངའི་སྤྱན་སྔར་བདག་ལ་ཞབས་ཕྱི་སྒྲུབ་པའི་ལེ་ཝི་པའི་མཆོད་དཔོན་ཏེ་ཟཱ་ཏོག་གི་བུ་རྒྱུད་རྣམས་ལ། སྡིག་བཤགས་ཀྱི་མཆོད་པ་རུ་ཁྱོད་ཀྱིས་བ་ཕྲུག་ཅིག་སྟེར་དགོས་ཞེས་གཙོ་བོ་ཡ་ཝཱེས་གསུངས་པ་དང་། 20 ཁྱོད་ཀྱིས་བ་ཕྲུག་གི་ཁྲག་ཅུང་ཙམ་བླངས་ཏེ་མཆོད་ཁྲིའི་ཟུར་བཞི་དང་ཁྲི་སྟེགས་ཀྱི་ཟུར་བཞི། དེ་མིན་ཕྱོགས་བཞིའི་འབུར་དུ་ཐོན་པའི་མཐའ་རྣམས་ལ་སྐུས་ཤིག ཁྱོད་ཀྱིས་དེ་ལྟར་མཆོད་ཁྲི་གཙང་མར་བྱས་ན་དེ་གཙང་མར་འགྱུར་རོ། ། 21 ཡང་ཁྱོད་ཀྱིས་སྡིག་བཤགས་ཀྱི་མཆོད་པར་འབུལ་བའི་བ་ཕྲུག་དེ་ནི་གནས་དམ་པའི་ཕྱི་རོལ་ཏུ་མཆོད་ཁང་གི་གཏན་ལ་ཁེལ་བའི་གནས་སུ་སྲེགས་ཤིག 22 བ་ཕྲུག་གིས་མཆོད་ཁྲི་གཙང་མར་བྱས་པ་བཞིན་དུ་མཆོད་ཁྲི་གཙང་མར་བཟོ་བའི་ཕྱིར། དེའི་ཕྱི་ཉིན་ཁྱོད་ཀྱིས་སྐྱོན་དང་བྲལ་བའི་ར་ཐུག་ཅིག་སྡིག་བཤགས་ཀྱི་མཆོད་པར་ཕུལ་ཞིག 23 ཁྱོད་ཀྱིས་མཆོད་ཁྲི་གཙང་མར་བྱས་རྗེས་སྐྱོན་དང་བྲལ་བའི་བ་ཕྲུག་ཅིག་དང་ལུག་ཁྱུ་ལས་སྐྱོན་དང་བྲལ་བའི་ལུག་ཐུག་ཅིག་བླངས་ཏེ་མཆོད་པར་འབུལ་དགོས། 24 ཁྱོད་ཀྱིས་དེ་དག་ཡ་ཝཱེའི་ཞལ་ངོར་ཕུལ་ཞིག མཆོད་དཔོན་རྣམས་ཀྱིས་དེ་དག་གི་སྟེང་དུ་ཚྭ་གཏོར་ནས་ཡ་ཝཱེ་ལ་སྦྱིན་སྲེག་གི་མཆོད་པར་འབུལ་དགོས། 25 ཁྱོད་ཀྱིས་བསྟུད་མར་ཉིན་བདུན་ལ་ཉིན་རེ་བཞིན་སྡིག་བཤགས་ཀྱི་མཆོད་པའི་ཕྱིར་ར་ཐུག་ཅིག་དང་། ཡང་བ་ཕྲུག་ཅིག་དང་ལུག་ཁྱུ་ལས་ལུག་ཐུག་ཅིག་གྲ་སྒྲིག་བྱེད་དགོས་ལ། ཐམས་ཅད་སྐྱོན་དང་བྲལ་བ་ཡིན་དགོས། 26 བསྟུད་མར་ཉིན་བདུན་ལ་མཆོད་དཔོན་རྣམས་ཀྱིས་མཆོད་ཁྲི་གཙང་མར་བྱས་ན་མཆོད་ཁྲི་གཙང་མར་འགྱུར་ཞིང་། ཁོ་ཚོས་དེ་ལྟར་མཆོད་ཁྲི་དམ་པར་བྱས་པ་ཡིན། 27 ཉིན་བདུན་ཚང་རྗེས་ཀྱི་ཉིན་བརྒྱད་པ་ནས་བཟུང་། མཆོད་དཔོན་རྣམས་ཀྱིས་མཆོད་ཁྲིའི་སྟེང་དུ་ཁྱོད་ཅག་གི་སྦྱིན་སྲེག་དང་ཞི་བདེའི་མཆོད་པ་འབུལ་དགོས་པ་དང་། དུས་དེར་ངས་དགའ་མགུའི་ངང་ཁྱོད་རྣམས་དང་དུ་ལེན་ནོ་ཞེས་གཙོ་བོ་ཡ་ཝཱེས་གསུངས་ཞེས་གསུངས་སོ། །

ལེའུ་ཞེ་བཞི་པ།

ཤར་སྒོ་བརྒྱབ་པ།

1 ཡང་དེས་ང་གནས་དམ་པའི་ཤར་ཕྱོགས་སུ་འཁོར་བའི་ཕྱི་སྒོ་རུ་ཁྲིད་པ་ན་སྒོ་དེ་བརྒྱབ་ཡོད་པ་དང་། 2 དཀོན་མཆོག་ཡ་ཝཱེས་ང་ལ་འདི་སྐད་དུ། སྒོ་འདི་ངེས་པར་དུ་རྒྱག་དགོས་པ་ལས་འབྱེད་མི་རུང་སྟེ། མི་སུ་ཞིག་ཡིན་ཡང་དེ་ལས་ནང་དུ་འགྲོ་མི་ཆོག གང་ལ་ཞེ་ན། ཡེས་ར་ཨེལ་གྱི་དཀོན་མཆོག་ཡ་ཝཱེ་དེ་ལས་ནང་དུ་ཕེབས་པས་ན་སྒོ་འདི་ངེས་པར་དུ་རྒྱག་དགོས་པ་ཡིན། 3 རྒྱལ་པོ་འབའ་ཞིག་ནང་དུ་བཞུགས་ཏེ་ཡ་ཝཱེའི་དྲུང་དུ་བག་ལེབ་བཟའ་ཆོག་པ་དང་། དེ་ནི་ངེས་པར་དུ་སྒོ་ཁྱམས་ནས་ནང་དུ་འཛུལ་ཞིང་། ཡང་ལམ་དེ་བརྒྱུད་ནས་ཕྱིར་ཡོང་དགོས་པ་ཡིན་ཞེས་གསུངས་སོ། ། 4 ཡང་ཁོས་བྱང་སྒོ་བརྒྱུད་ནས་ང་མཆོད་ཁང་གི་མདུན་ཕྱོགས་སུ་ཁྲིད་ཅིང་། ངས་བལྟས་པ་ན། དཀོན་མཆོག་ཡ་ཝཱེའི་མཆོད་ཁང་ནང་དུ་ཁོང་གི་གཟི་བརྗིད་ཀྱིས་ཁེངས་ཡོད་པ་མཐོང་བ་དང་ངས་གདོང་སར་བཏུད་ནས་བསྡད་དོ། ། 5 དཀོན་མཆོག་ཡ་ཝཱེས་ང་ལ་འདི་སྐད་དུ། ཀྱེ་མིའི་བུ། ངས་ཁྱོད་ལ་སྨྲས་པའི་དཀོན་མཆོག་ཡ་ཝཱེའི་མཆོད་ཁང་གི་ལམ་སྲོལ་དང་ཁྲིམས་སྲོལ་ཐམས་ཅད་ལ་ཁྱོད་ཀྱིས་གཟབ་གཟབ་བྱས་ནས་མིག་གིས་ལྟོས་ལ་རྣ་བས་ཉོན་ཅིག དེར་མ་ཟད་མཆོད་ཁང་གི་འཇུག་སྒོ་དང་གནས་དམ་པའི་ཐོན་སྒོ་ཐམས་ཅད་ལ་ཡིད་འཇོག་བྱེད་དགོས། 6 ཁྱོད་ཀྱིས་ཡེས་ར་ཨེལ་གྱི་ཁྱིམ་རྒྱུད་ངོ་ལོག་ཅན་ལ་འདི་ལྟར་སྨྲོས་ཤིག གཙོ་བོ་ཡ་ཝཱེས་འདི་སྐད་དུ། ཀྱེ་ཡེས་ར་ཨེལ་གྱི་ཁྱིམ་རྒྱུད། ཁྱོད་ཀྱིས་སྤྱད་པའི་ཞེན་ལོག་གི་དོན་ཀུན་ད་དུང་མ་ལོངས་སམ། 7 ཁྱོད་རྣམས་ཀྱིས་ཞེན་ལོག་གི་དོན་འདི་ཐམས་ཅད་སྤྱད་པའི་ཁར། ད་དུང་ཁྱོད་རྣམས་ཀྱིས་ཚིལ་དང་ཁྲག་ང་ལ་ཟས་སུ་འབུལ་སྐབས། ལུས་སེམས་གཉིས་ཀྱི་མཚན་སྐྱི་བཅད་མེད་པའི་ཕྱི་ཕྱོགས་པ་རྣམས་ངའི་གནས་དམ་པ་རུ་ཁྲིད་འོངས་ཏེ། ངའི་མཆོད་ཁང་བཙོག་པར་བཟོས་ནས་ངའི་ཁ་ཆད་ལའང་འགལ་བའོ། ། 8 ཡང་ཁྱོད་ཚོས་ངའི་རྫས་དམ་པ་རྣམས་མ་བསྲུངས་པའི་ཁར། ཁྱོད་རྣམས་ཀྱི་ཚབ་ཏུ་ངའི་གནས་དམ་པར་མི་གཞན་མངགས་ནས་སྲུང་བར་བཅུག་གོ་ཞེས་གསུངས་སོ། ། 9 ཡང་གཙོ་བོ་ཡ་ཝཱེས་འདི་སྐད་དུ། ཡེས་ར་ཨེལ་པ་རྣམས་ཀྱི་ཁྲོད་དུ་ལུས་སེམས་གཉིས་ཀྱི་མཚན་སྐྱི་བཅད་མེད་པའི་ཕྱི་ཕྱོགས་པ་རྣམས་སུ་ཡིན་ཡང་ངའི་གནས་དམ་པ་རུ་འོང་མི་ཆོག 10 ཡེས་ར་ཨེལ་པ་རྣམས་ཀྱིས་ལམ་བོར་བའི་དུས་སུ། ལེ་ཝི་པ་ཡང་ང་དང་རིང་དུ་བྲལ་ནས་ལམ་བོར་བ་དང་། དེ་དག་ང་དང་བྲལ་ནས་རང་གི་སྐུ་འདྲའི་རྗེས་སུ་འབྲངས་པས་ན་ཁོ་ཚོས་རང་གི་སྡིག་པ་འཁུར་དགོས་ངེས་ཡིན། 11 དེ་དག་གིས་ངའི་གནས་དམ་པ་རུ་ཞབས་ཕྱི་བསྒྲུབས་ནས་ངའི་མཆོད་ཁང་གི་སྒོ་རྣམས་བསྲུང་དགོས་ལ། ངའི་གནས་དམ་པའི་ནང་དུ་ལས་འགན་བསྒྲུབ་དགོས། དེ་དག་གིས་མི་རྣམས་ཀྱི་ཆེད་དུ་སྦྱིན་སྲེག་གི་མཆོད་པའི་ཕྱུགས་ཟོག་དང་། མཆོད་པ་གཞན་པའི་ཕྱུགས་ཟོག་རྣམས་བཤའ་དགོས་པ་དང་། ཡང་མི་རྣམས་ཀྱི་མདུན་དུ་ལངས་ནས་དེ་དག་ལ་ཞབས་ཏོག་བསྒྲུབ་དགོས་སོ། ། 12 གང་ལ་ཞེ་ན། སྔར་ལེ་ཝི་པ་དེ་དག་གིས་ཁོ་ཚོའི་སྐུ་འདྲའི་མདུན་དུ་མི་འདི་རྣམས་ལ་ཞབས་ཏོག་བསྒྲུབས་པས། ཡེས་ར་ཨེལ་གྱི་ཁྱིམ་རྒྱུད་སྡིག་པའི་ནང་དུ་ལྷུང་བར་བྱེད་པའི་བཀག་རྡོ་རུ་གྱུར་པའོ། །དེ་བས་ངས་ཁོ་ཚོའི་ཕྱོགས་སུ་ལག་པ་བརྐྱངས་ནས་མནའ་བསྐྱལ་བ་སྟེ། དེ་དག་གིས་རང་གི་སྡིག་པ་འཁུར་དགོས་ངེས་ཡིན་ཞེས་གཙོ་བོ་ཡ་ཝཱེས་གསུངས་སོ། ། 13 དེ་དག་ངའི་ཉེ་སར་བཅར་ནས་ངའི་མཆོད་དཔོན་བྱེད་མི་རུང་ལ། ངའི་རྫས་དམ་པ་རྣམས་དང་རྫས་དམ་མཆོག་རྣམས་ཀྱི་ཉེ་སར་ཡང་བཅར་མི་རུང་། དེ་དག་གིས་ངེས་པར་དུ་རང་གི་ངོ་ཚ་དང་རང་གིས་བྱས་པའི་ཞེན་ལོག་གི་དོན་རྣམས་ཀྱི་ལན་འཁུར་དགོས། 14 ཡིན་ནའང་ངས་ཁོ་ཚོ་མཆོད་ཁང་བསྲུང་བ་དང་མཆོད་ཁང་གི་ལས་དོན་རྣམས་བསྒྲུབ་པ། བྱེད་འོས་པའི་ལས་ཐམས་ཅད་བྱེད་པའི་ཆེད་དུ་བསྐོ་བར་བྱའོ། །

མཆོད་དཔོན་རྣམས་ཀྱིས་བསྲུང་དགོས་པའི་ཁྲིམས་སྲོལ།

15 ཡེས་ར་ཨེལ་པ་རྣམས་ཀྱིས་ལམ་བོར་ཏེ་ང་དང་ཁ་བྲལ་དུས་སུ། ཟཱ་ཏོག་གི་བུ་རྒྱུད་དེ་ལེ་ཝི་པའི་མཆོད་དཔོན་དག་གིས་ད་དུང་ངའི་གནས་དམ་པ་བསྲུངས་པ་ཡིན། དེ་རྣམས་འབའ་ཞིག་ངའི་ཉེ་སར་བཅར་ནས་ང་ལ་ཞབས་ཕྱི་བསྒྲུབ་པ་དང་། ངའི་མདུན་དུ་ལངས་བསྡད་དེ་ཚིལ་དང་ཁྲག་ང་ལ་འབུལ་ཆོག་པ་ཡིན་ཞེས་གཙོ་བོ་ཡ་ཝཱེས་གསུངས། 16 དེ་དག་ནི་ངའི་གནས་དམ་པའི་ནང་དུ་འཛུལ་ནས་ངའི་སྒྲོག་ཙེ་རྩར་འོངས་ཏེ་ང་ལ་ཞབས་ཏོག་བསྒྲུབ་པ་དང་། ངས་བསྒོས་པའི་བཀའ་རྣམས་བསྲུང་ཆོག་པ་ཡིན། 17 དེ་དག་ནང་གི་ཁྱམས་རའི་སྒོ་རུ་འཇུག་དུས་སུ། ངེས་པར་དུ་སོ་རས་སྲབ་བུ་གྱོན་དགོས་པ་དང་། དེ་དག་གིས་ནང་གི་ཁྱམས་རའི་སྒོ་ཁ་དང་མཆོད་ཁང་ནང་དུ་ཞབས་ཏོག་སྒྲུབ་དུས་སུ་ཁོ་ཚོས་སྣམ་བུ་གྱོན་མི་རུང་སྟེ། 18 ཁོ་ཚོའི་མགོ་ལ་སོ་རས་སྲབ་བུ་དཀྲི་དགོས་པ་དང་། ཁོག་སྨད་ལ་སོ་རས་སྲབ་བུའི་དོར་མ་གྱོན་དགོས་པ་ལས། ལུས་སུ་རྔུལ་ཆུ་འདོན་སླ་བའི་གོས་ནི་གྱོན་མི་རུང་། 19 དེ་དག་ཁྱམས་ར་ཕྱི་མའི་མི་རྣམས་ཀྱི་རྩར་འགྲོ་དུས་སུ། ཞབས་ཏོག་སྒྲུབ་དུས་ཀྱི་གོས་རྣམས་ཕུད་དེ་མཆོད་ཁང་གི་ཁང་པའི་ནང་དུ་འཇོག་དགོས་ཤིང་། རང་གི་གོས་དམ་པས་མི་རྣམས་དམ་པར་མི་བྱེད་པའི་ཆེད་དུ་གོས་གཞན་རྣམས་གྱོན་དགོས་སོ། ། 20 དེ་དག་གིས་སྐྲ་བཞར་མི་རུང་ལ་སྐྲ་ཐུང་ཐུང་འཇོག་པ་ལས་སྐྲ་རིང་པོའང་འཇོག་མི་རུང་། 21 མཆོད་དཔོན་ཐམས་ཅད་ནང་གི་ཁྱམས་རར་འཇུག་དུས་སུ་རྒུན་ཆང་འཐུང་མི་རུང་། 22 དེ་དག་གིས་ཡུགས་མོ་དང་སྐྱེས་པས་དོར་བའི་བུད་མེད་ནི་ཆུང་མར་ལེན་མི་རུང་ལ། ཡེས་ར་ཨེལ་ཁྱིམ་རྒྱུད་ཀྱི་ན་ཆུང་བུ་མོ་དང་ཡང་ན་མཆོད་དཔོན་ནས་ལུས་པའི་ཡུགས་མོ་ཆུང་མར་ལེན་དགོས། 23 དེ་དག་གིས་ངའི་འབངས་མི་ལ་རྫས་དམ་པ་དང་རྫས་ཕལ་བ་གཉིས་བཀར་བའི་བསླབ་བྱ་གནང་སྟེ། མི་ལ་གང་ཞིག་གཙང་བ་དང་གང་ཞིག་མི་གཙང་བའི་དབྱེ་བ་འབྱེད་དུ་འཇུག་དགོས། 24 ཡང་དེ་དག་གིས་གྱོད་དོན་རྣམས་ཐག་གིས་གཅོད་དགོས་ཏེ། ངའི་སྒྲིག་སྲོལ་བཞིན་དུ་ཐག་གིས་གཅོད་དགོས། ཁོ་ཚོས་ངའི་དུས་ཆེན་ཀུན་གྱི་ནང་དུ་གཟབ་གཟབ་ངང་ངའི་བཀའ་ཁྲིམས་དང་སྲོལ་ཡིག་རྣམས་བསྲུང་དགོས་ལ། ངའི་ངལ་གསོ་བའི་ཉིན་མོ་དམ་པར་བསྲུང་དགོས། 25 དེ་དག་ཤི་བོའི་ཉེ་སར་བཏུད་ནས་རང་ཉིད་མི་གཙང་བར་བྱེད་མི་རུང་། ཡིན་ནའང་ཤི་བོ་དེ་ནི་རང་གི་ཕའམ། མ། བུ། བུ་མོ། སྤུན་ཟླ། ཡང་ན་གནས་ལ་ཕྱིན་མེད་པའི་ལྕམ་སྲིང་ཡིན་ན། དེ་དག་གིས་རང་ཉིད་བཙོག་པར་བཟོས་ཆོག་གོ ། 26 མཆོད་དཔོན་གྱིས་རང་ཉིད་གཙང་མར་མཛད་རྗེས་ད་དུང་ཉིན་བདུན་ལ་བསྒུག་དགོས་ཏེ། 27 དེ་ནང་གི་ཁྱམས་རར་ཕྱིན་ཏེ་གནས་དམ་པ་རུ་ཞབས་ཏོག་སྒྲུབ་དུས་སུ། དེས་སྡིག་བཤགས་ཀྱི་མཆོད་པ་འབུལ་དགོས་ཞེས་གཙོ་བོ་ཡ་ཝཱེས་གསུངས་སོ། །

ཡ་ཝཱེ་ནི་མཆོད་དཔོན་རྣམས་ཀྱི་ནོར་སྐལ་ཡིན་པ།

28 མཆོད་དཔོན་རྣམས་ལ་ནོར་སྐལ་ཡོད་དེ་བདག་ནི་དེ་དག་གི་ནོར་སྐལ་ཡིན། ཁྱོད་རྣམས་ཀྱིས་ཡེས་ར་ཨེལ་གྱི་ནང་དུ་དེ་དག་ལ་ས་སྐལ་གང་ཡང་སྟེར་མི་རུང་སྟེ། བདག་ནི་དེ་དག་གི་ཐོབ་སྐལ་ཡིན་ནོ། ། 29 འབྲུ་མཆོད་དང་སྡིག་བཤགས་ཀྱི་མཆོད་པ། ཉེས་སེལ་གྱི་མཆོད་པ་བཅས་ཀྱི་མཆོད་རྫས་རྣམས་ཁོ་ཚོས་བཟའ་རུང་སྟེ། ཡེས་ར་ཨེལ་གྱི་ནང་དུ་ཡ་ཝཱེ་ལ་ཕུལ་བ་ཐམས་ཅད་མཆོད་དཔོན་རྣམས་ལ་དབང་བ་ཡིན་ནོ། ། 30 ཐོག་ཕུད་རྣམས་ལས་ཆེས་ལེགས་པའི་རྫས་དང་ཁྱོད་ཚོས་ཕུལ་བའི་མཆོད་རྫས་ཐམས་ཅད་མཆོད་དཔོན་རྣམས་ལ་དབང་བ་དང་། ཁྱོད་ཀྱི་ཁྱིམ་ལ་བྱིན་རླབས་འཐོབ་པའི་ཆེད་དུ། ཁྱོད་ཚོས་ཕྱེ་གསར་པ་དེ་མཆོད་དཔོན་ལ་འབུལ་དགོས། 31 འདབ་ཆགས་དང་ཡང་ན་རི་དྭགས་གང་ཡིན་ཡང་རང་བཞིན་གྱིས་ཤི་བའམ་ཡང་ན་ཐང་དུ་ཕྲལ་བའི་ཤ་གང་ཡང་མཆོད་དཔོན་རྣམས་ཀྱིས་བཟའ་མི་རུང་ངོ་ཞེས་གསུངས་སོ། །

ལེའུ་ཞེ་ལྔ་པ།

གནས་གཙང་མ།

1 ཁྱོད་ཚོས་རྒྱན་བླངས་ནས་ས་སྐལ་བགོ་བའི་དུས་སུ། རིང་ཚད་ལ་ཁྲུ་ཉིས་ཁྲི་ལྔ་སྟོང་དང་། ཞེང་ལ་ཁྲུ་ཆིག་ཁྲི་ཅན་གྱི་ས་སྐལ་ཞིག་གནས་གཙང་མ་རུ་ཡ་ཝཱེ་ལ་ཕུལ་ཞིག དེའི་ས་ཁུལ་ཡོངས་རྫོགས་དམ་པ་ཡིན། 2 དེའི་ནང་ནས་རིང་ཚད་ལ་ཁྲུ་ལྔ་བརྒྱ་དང་། ཞེང་ལའང་ཁྲུ་ལྔ་བརྒྱ་ཡོད་པའི་ཕྱོགས་བཞི་པོ་གྲུ་བཞི་ཅན་གྱི་ས་ཞིག་གནས་དམ་པའི་ཕྱིར་འཇོག་དགོས་པ་དང་། དེའི་མཐའ་འཁོར་དུ་ཁྲུ་ལྔ་བཅུ་ཡོད་པའི་ས་སྟོང་ཞིག་འཇོག་དགོས། 3 ཁྱོད་རྣམས་ཀྱིས་ཚད་ཐིག་བླངས་པའི་གནས་གཙང་མ་ལས་རིང་ཚད་ལ་ཁྲུ་ཉིས་ཁྲི་ལྔ་སྟོང་དང་། ཞེང་ལ་ཁྲུ་ཆིག་ཁྲི་ཡོད་པའི་ས་ཞིག་ཚད་ནས་དེའི་ནང་དུ་གནས་དམ་པ་ཡོད་དགོས་ལ། དེ་ནི་གནས་དམ་མཆོག་ཡིན་ནོ། ། 4 དེ་ནི་ས་ཁུལ་ཡོངས་ཀྱི་གནས་མཆོག་ཅིག་ཡིན་ཏེ། གནས་དམ་པ་རུ་ཞབས་ཏོག་སྒྲུབ་པ་དང་། ཡ་ཝཱེའི་ཉེ་སར་བཏུད་ནས་ཁོང་ལ་ཞབས་ཕྱི་སྒྲུབ་པའི་མཆོད་དཔོན་རྣམས་ལ་དབང་ཞིང་། དེ་ནི་ཁོ་ཚོའི་ཁང་ས་དང་གནས་དམ་པའི་གནས་མཆོག་ཡིན། 5 ཡང་རིང་ཚད་ལ་ཁྲུ་ཉིས་ཁྲི་ལྔ་སྟོང་ཡོད་པ་དང་། ཞེང་ལ་ཁྲུ་ཆིག་ཁྲི་ཡོད་པའི་ས་གཞན་ཞིག་ཡོད་པ་དེ་ནི། མཆོད་ཁང་ནང་དུ་ཞབས་ཏོག་སྒྲུབ་པའི་ལེ་ཝི་པ་རྣམས་ལ་དབང་ཞིང་། ཁང་པ་ཉི་ཤུ་ནི་དེའི་ས་སྐལ་དུ་འགྱུར་རོ། ། 6 ཁྱོད་རྣམས་ཀྱིས་ཞེང་ལ་ཁྲུ་ལྔ་སྟོང་དང་། རིང་ཚད་ལ་ཁྲུ་ཉིས་ཁྲི་ལྔ་སྟོང་ཡོད་པའི་ས་ཞིག་བགོས་ཏེ་གྲོང་ཁྱེར་གྱི་ས་སྐལ་བྱེད་དགོས་ཤིང་། དེ་ནི་ཁྱོད་ཚོས་ཕུལ་བའི་གནས་གཙང་མའི་འགྲམ་དུ་ཡེས་ར་ཨེལ་གྱི་ཁྱིམ་རྒྱུད་ཡོངས་ལ་དབང་བའོ། །

རྒྱལ་པོར་དབང་བའི་ས།

7 རྒྱལ་པོར་དབང་བའི་ས་ནི་ཁྱོད་ཚོས་ཕུལ་བའི་གནས་གཙང་མ་དང་གྲོང་ཁྱེར་གྱི་ས་ཡི་འགྲམ་དུ་ཡོད་དགོས་པ་དང་། གཅིག་ནི་ཁྱོད་ཚོས་ཕུལ་བའི་གནས་གཙང་མར་ཁ་གཏད་དགོས་པ་དང་། ཅིག་ཤོས་ནི་གྲོང་ཁྱེར་གྱི་ས་ལ་ཁ་གཏད་དགོས་ཏེ། ནུབ་ཕྱོགས་སུ་ས་དེའི་ནུབ་ཕྱོགས་ཀྱི་ས་མཚམས་དང་། ཤར་ཕྱོགས་སུ་ས་དེའི་ཤར་ཕྱོགས་ཀྱི་ས་མཚམས་ལ་རིང་ཚད་ནི་ཚོ་པ་ཁག་ལ་བགོས་པའི་ས་དང་གཅིག་ཡིན་དགོས། 8 ས་འདི་ནི་ཡེས་ར་ཨེལ་གྱི་ནང་དུ་རྒྱལ་པོ་རྣམས་ལ་དབང་ཞིང་། ངས་བསྐོས་པའི་རྒྱལ་པོ་རྣམས་ཀྱིས་ཕྱིན་ཆད་ངའི་མི་རིགས་ལ་གཉའ་གནོན་བྱེད་མི་རུང་ལ། ཚོ་ཁག་བཞིན་དུ་ཡེས་ར་ཨེལ་གྱི་ཁྱིམ་རྒྱུད་རྣམས་ལ་ས་བགོ་དགོས་སོ། ། 9 ཡང་གཙོ་བོ་ཡ་ཝཱེས་འདི་སྐད་དུ། ཀྱེ་ཡེས་ར་ཨེལ་གྱི་རྒྱལ་པོ་རྣམས། ཁྱོད་ཚོས་གང་ཞིག་སྤྱད་པ་ད་དུང་མ་ལོངས་སམ། ཁྱོད་ཚོས་བཙན་ཤུགས་དང་མེད་པར་བཟོ་བའི་དོན་རྣམས་ཚར་བཅད་ནས་དྲང་གཞག་དང་དྲང་བདེན་སྤྱོད་ཅིག ད་ནི་ངའི་མི་རྣམས་ཀྱི་ནོར་སྐལ་འཕྲོག་བཅོམ་མ་བྱེད་ཅིག་ཅེས་གཙོ་བོ་ཡ་ཝཱེས་གསུངས། 10 ཁྱོད་ཚོས་དྲང་བདེན་གྱི་རྒྱ་སྲང་དང་དྲང་བདེན་གྱི་ཨེ་ཕཱ། དྲང་བདེན་གྱི་ཆུ་བེན་བཅས་སྤྱོད་ཅིག 11 སྲ་གཟུགས་འཇལ་བྱེད་ཀྱི་ཨེ་ཕཱ་དང་གཤེར་གཟུགས་འཇལ་བྱེད་ཀྱི་ཆུ་བེན་ཞེས་པ་གཉིས་ནི་གཅིག་འདྲ་ཡིན་དགོས་ལ། ཆུ་བེན་གཅིག་ནི་ཁལ་གྱི་བཅུ་ཆའི་གཅིག་ཡིན་ཏེ། ཨེ་ཕཱ་གཅིག་ཀྱང་ཁལ་གྱི་བཅུ་ཆའི་གཅིག་ཡིན། ཐམས་ཅད་ཀྱིས་ཁལ་གྱི་འཇལ་ཆས་ཚད་གཞི་རུ་འཛིན་དགོས། 12 ལྗིད་ཚད་རྩིས་གཞི་ཡི་སྲང་ཞེས་པ་གཅིག་ནི་གཱེ་ར་ཉི་ཤུ་དང་། སྲང་ཉི་ཤུའི་ཁར། སྲང་ཉེར་ལྔ་དང་སྲང་བཅོ་ལྔ་བསྣན་ན་ཁྱོད་ཚོའི་མཱེ་ན་གཅིག་ཡིན། 13 ཁྱོད་ཚོས་འབུལ་དགོས་པའི་མཆོད་རྫས་ནི་འདི་ལྟ་སྟེ། གྲོ་ཁལ་གཅིག་ལས་ཨེ་ཕཱའི་དྲུག་ཆའི་གཅིག་དང་། སོ་བ་ཁལ་གཅིག་ལས་ཀྱང་ཨེ་ཕཱའི་དྲུག་ཆའི་གཅིག་འབུལ་དགོས་སོ། ། 14 ཡང་སྣུམ་ནི་འདི་ལྟར་འབུལ་དགོས་ཏེ། ཆུ་བེན་གྱིས་འཇལ་ནས་ཁལ་གཅིག་ལས་ཆུ་བེན་གྱི་བཅུ་ཆའི་གཅིག་འབུལ་དགོས་ཏེ། གང་ལ་ཞེ་ན། ཁལ་གཅིག་ནི་ཆུ་བེན་བཅུ་དང་ཡང་ན་ཁལ་གཅིག་ཡིན་ནོ། །གང་ལ་ཞེ་ན། ཆུ་བེན་བཅུ་ནི་ཁལ་གཅིག་ཡིན་པས་སོ། ། 15 ཡེས་ར་ཨེལ་གྱི་ས་བཅུད་འཛོམས་པའི་རྩྭ་ཐང་ནས་ལུག་ཉིས་བརྒྱ་ལས་ལུ་གུ་གཅིག་རེ་འབུལ་དགོས་ཏེ། མཆོད་རྫས་འདི་དག་ནི་འབྲུ་མཆོད་དང་སྦྱིན་སྲེག་གི་མཆོད་པ། ཞི་བདེའི་མཆོད་པ་བཅས་སུ་འབུལ་དགོས་པ་དང་། དེ་དག་གི་སྡིག་པ་བཤགས་པའི་ཆེད་དུ་ཡིན་ཞེས་གཙོ་བོ་ཡ་ཝཱེས་གསུངས་སོ། ། 16 ཡུལ་ཁམས་ནང་གི་མི་ཀུན་གྱིས་ཡེས་ར་ཨེལ་གྱི་རྒྱལ་པོར་ཕྱག་རྟེན་འབུལ་དགོས་ཏེ། 17 རྒྱལ་པོས་དུས་ཆེན་དང་ཚེས་གཅིག ངལ་གསོ་བའི་ཉིན་མོ་བཅས་པ་སྟེ་ཡེས་ར་ཨེལ་གྱི་ཁྱིམ་རྒྱུད་རྣམས་ཀྱིས་གཏན་ལ་ཁེལ་བའི་དུས་ཆེན་ཡོངས་སུ། སྦྱིན་སྲེག་གི་མཆོད་པ་དང་འབྲུ་མཆོད། སྐྱེམས་མཆོད་བཅས་འབུལ་དགོས་ལ། ཁོང་གིས་སྡིག་བཤགས་ཀྱི་མཆོད་པ་དང་འབྲུ་མཆོད། སྦྱིན་སྲེག་གི་མཆོད་པ། ཞི་བདེའི་མཆོད་པ་བཅས་སྟ་གོན་བྱས་ཏེ་ཡེས་ར་ཨེལ་གྱི་ཁྱིམ་རྒྱུད་རྣམས་ཀྱི་སྡིག་པ་བཤགས་དགོས་ཞེས་གསུངས་སོ། ། 18 ཡང་གཙོ་བོ་ཡ་ཝཱེས་འདི་སྐད་དུ། ཟླ་དང་པོའི་ཚེས་གཅིག་གི་ཉིན་ཁྱོད་ཀྱིས་སྐྱོན་དང་བྲལ་བའི་བ་ཕྲུག་ཅིག་བླངས་ནས་གནས་དམ་པ་གཙང་མར་བཟོ་དགོས། 19 མཆོད་དཔོན་གྱིས་སྡིག་བཤགས་མཆོད་པའི་ཕྱུགས་ཟོག་གི་ཁྲག་ཅུང་ཙམ་བླངས་ཏེ་མཆོད་ཁང་གི་སྒོ་སྒྲོམ་དང་མཆོད་ཁྲིའི་ཁྲི་སྟེགས་ཀྱི་ཟུར་བཞི། དེ་མིན་ནང་གི་ཁྱམས་རའི་སྒོ་སྒྲོམ་བཅས་ལ་བསྐུ་དགོས། 20 ཟླ་དང་པོའི་ཚེས་བདུན་གྱི་ཉིན། བསམ་བཞིན་མ་ཡིན་པར་ཉེས་པ་བཟོས་པ་དང་ཡང་ན་མ་ཤེས་པར་ཉེས་པ་བྱས་པའི་མི་ལ་ཁྱོད་ཀྱིས་དེ་ལྟར་བྱས་ནས་མཆོད་ཁང་གི་ཆེད་དུ་སྡིག་པ་བཤགས་དགོས། 21 ཟླ་དང་པོའི་ཚེས་བཅུ་བཞིའི་ཉིན་ཁྱོད་རྣམས་ཀྱིས་ཉིན་བདུན་གྱི་རིང་ལ་པེ་སག་གི་དུས་ཆེན་བསྲུང་དགོས་ཏེ། དུས་ཆེན་གྱི་སྐབས་སུ་ཁྱོད་ཚོས་སྐྱུར་མེད་བག་ལེབ་བཟའ་དགོས། 22 ཉིན་དེར་རྒྱལ་པོས་རང་ཉིད་དང་ཡུལ་ཁམས་ནང་གི་མི་ཀུན་གྱི་ཕྱིར་དུ་གླང་ཐུག་ཅིག་སྡིག་བཤགས་ཀྱི་མཆོད་པར་གྲ་སྒྲིག་བྱེད་དགོས། 23 དུས་ཆེན་གྱི་ཉིན་བདུན་པོར་ཁོས་ཉིན་རེར་ཡ་ཝཱེ་ལ་སྐྱོན་དང་བྲལ་བའི་གླང་ཐུག་བདུན་དང་ལུག་ཐུག་བདུན་སྦྱིན་སྲེག་གི་མཆོད་པའི་ཆེད་དུ་གྲ་སྒྲིག་བྱེད་དགོས་ཏེ། ཡང་ཉིན་རེར་ར་ཐུག་ཅིག་སྡིག་བཤགས་ཀྱི་མཆོད་པར་གྲ་སྒྲིག་བྱེད་དགོས། 24 ཡང་ཁོས་འབྲུ་མཆོད་ཀྱང་གྲ་སྒྲིག་བྱེད་དགོས་ཏེ། གླང་ཐུག་རེ་རེ་ནི་ཕྱེ་བཟང་པོ་ཨེ་ཕཱ་གང་དང་མཉམ་དུ་འབུལ་བ་དང་། ལུག་ཐུག་རེ་རེ་ནི་ཕྱེ་བཟང་པོ་ཨེ་ཕཱ་གང་དང་མཉམ་དུ་འབུལ་དགོས་ཏེ། ཕྱེ་བཟང་པོ་ཨེ་ཕཱ་གང་རེའི་ནང་དུ་སྐྱུ་རུ་རའི་འཚིར་སྣུམ་རྫ་བུམ་གང་བསྲེ་དགོས་པ་དང་། 25 ཟླ་བདུན་པའི་ཚེས་བཅོ་ལྔ་སྟེ་དུས་ཆེན་སྲུང་བའི་དུས་སུ་ཡང་ཁོས་ཉིན་བདུན་པོར་དེ་ལྟར་བྱེད་དགོས་ལ། པེ་སག་དུས་ཆེན་གྱི་སྡིག་བཤགས་ཀྱི་མཆོད་པ་དང་སྦྱིན་སྲེག་གི་མཆོད་པ། འབྲུ་མཆོད། འཚིར་སྣུམ་བཅས་ཀྱི་སྲོལ་བཞིན་དུ་སྟ་གོན་བྱེད་དགོས་ཞེས་གསུངས་སོ། །

ལེའུ་ཞེ་དྲུག་པ།

རྒྱལ་པོའི་མཆོད་པ་འབུལ་སྲོལ།

1 གཙོ་བོ་ཡ་ཝཱེས་འདི་སྐད་དུ། ལས་ཀ་བྱེད་པའི་ཉིན་དྲུག་གི་ནང་དུ། ནང་གི་ཁྱམས་རའི་ཤར་སྒོ་དེ་ངེས་པར་དུ་རྒྱག་དགོས། ཡིན་ནའང་ངལ་གསོ་བའི་ཉིན་མོ་དང་ཚེས་གཅིག་གི་ཉིན་གཉིས་ལ་སྒོ་འབྱེད་དགོས། 2 རྒྱལ་པོ་ནི་ཕྱི་རོལ་ནས་རྒྱ་སྒོ་དེའི་སྒོ་ཁྱམས་བརྒྱུད་དེ་ནང་དུ་སོང་ནས་སྒོ་སྒྲོམ་གྱི་འགྲམ་དུ་ལངས་ནས་འདུག་དགོས་པ་དང་། མཆོད་དཔོན་རྣམས་ཀྱིས་ཁོའི་ཆེད་དུ་སྦྱིན་སྲེག་དང་ཞི་བདེའི་མཆོད་པ་རྣམས་གྲ་སྒྲིག་བྱེད་དགོས། ཡང་ཁོས་སྒོ་ཐེམ་ཡོད་སར་ཕྱག་བཙལ་ནས་ཕྱི་རོལ་ཏུ་འགྲོ་དགོས་པ་དང་། རྒྱ་སྒོ་འདི་ནི་དགོང་མོའི་བར་དུ་རྒྱག་པར་མི་བྱའོ། ། 3 ངལ་གསོ་བའི་ཉིན་མོ་དང་ཚེས་གཅིག་ལ་ཡུལ་ཁམས་ཀྱི་མི་རྣམས་ཀྱིས་རྒྱ་སྒོ་ཁ་རུ་ཡ་ཝཱེའི་དྲུང་དུ་བསྙེན་བཀུར་འབུལ་དགོས། 4 ངལ་གསོ་བའི་ཉིན་མོར་རྒྱལ་པོས་ཡ་ཝཱེར་འབུལ་བྱའི་སྦྱིན་སྲེག་གི་མཆོད་པ་ནི་སྐྱོན་དང་བྲལ་བའི་ལུ་གུ་དྲུག་དང་སྐྱོན་དང་བྲལ་བའི་ལུག་ཐུག་གཅིག་བཅས་ཡིན་ཞིང་། 5 འབུལ་བྱའི་འབྲུ་མཆོད་ནི་འདི་ལྟ་སྟེ། ལུག་ཐུག་ནི་ཕྱེ་བཟང་པོ་ཨེ་ཕཱ་གང་དང་མཉམ་དུ་འབུལ་བ་དང་། ཡང་ལུ་གུ་དེ་དག་དང་མཉམ་དུ་རང་གི་འཛོམས་ཚོད་ལྟར་ཕྱེ་བཟང་པོ་འབུལ་དགོས་ལ། ཕྱེ་བཟང་པོ་ཨེ་ཕཱ་གང་རེའི་ནང་དུ་འཚིར་སྣུམ་རྫ་བུམ་གང་བསྲེ་དགོས། 6 ཡང་ཚེས་གཅིག་གི་ཉིན་མོར་སྐྱོན་དང་བྲལ་བའི་བ་ཕྲུག་གཅིག་དང་། ལུ་གུ་དྲུག་དང་ལུག་ཐུག་གཅིག་བཅས་འབུལ་དགོས་ཏེ། ཐམས་ཅད་སྐྱོན་དང་བྲལ་བ་ཞིག་ཡིན་དགོས། 7 དེས་འབྲུ་མཆོད་ཀྱི་རྫས་རྣམས་གྲ་སྒྲིག་བྱེད་དགོས་ཏེ། གླང་ཐུག་ནི་ཕྱེ་བཟང་པོ་ཨེ་ཕཱ་གང་དང་མཉམ་དུ་འབུལ་བ་དང་། ལུག་ཐུག་ཀྱང་ཕྱེ་བཟང་པོ་ཨེ་ཕཱ་གང་དང་མཉམ་དུ་འབུལ་དགོས་ལ། ཡང་ལུ་གུ་དེ་དག་དང་མཉམ་དུ་རང་གི་འཛོམས་ཚོད་ལྟར་ཕྱེ་བཟང་པོ་འབུལ་དགོས་ཏེ། ཕྱེ་བཟང་པོ་ཨེ་ཕཱ་གང་རེའི་ནང་དུ་འཚིར་སྣུམ་རྫ་བུམ་གང་བསྲེ་དགོས། 8 རྒྱལ་པོ་ནང་དུ་འགྲོ་དུས་སུ་རྒྱ་སྒོ་འདིའི་སྒོ་ཁྱམས་བརྒྱུད་ནས་འཛུལ་དགོས་པ་དང་། ཡང་ལམ་དེ་ནས་ཕྱིར་འགྲོ་དགོས་སོ། །

མི་རྣམས་ཀྱི་མཆོད་པ་འབུལ་སྲོལ།

9 གཏན་ལ་ཁེལ་བའི་དུས་ཆེན་གྱི་སྐབས་སུ། ཡུལ་ཁམས་ཀྱི་མི་རྣམས་ཡ་ཝཱེའི་དྲུང་དུ་འོང་བའི་དུས་སུ། བྱང་སྒོ་ནས་བསྙེན་བཀུར་ཞུ་བར་འོངས་པ་རྣམས་ལྷོ་སྒོ་ནས་ཕྱི་རུ་འབུད་དགོས་པ་དང་། ལྷོ་སྒོ་ནས་འོངས་པ་རྣམས་བྱང་སྒོ་ནས་ཕྱི་རུ་འབུད་དགོས་ཏེ། མི་སུ་ཡིན་ཡང་རང་ཉིད་ནང་དུ་འཛུལ་སའི་སྒོ་དེ་ནས་ཕྱི་རུ་འབུད་མི་རུང་ལ། ཁ་གཏད་ཀྱི་སྒོ་དེ་ནས་ཕྱི་རུ་འབུད་དགོས་པ་ཡིན། 10 རྒྱལ་པོ་ནི་མི་རྣམས་ཀྱི་ཁྲོད་དུ་ཡོད་དགོས་ཏེ། མི་རྣམས་ཀྱི་ནང་དུ་འགྲོ་དུས་ཁོ་ཡང་མཉམ་དུ་འགྲོ་དགོས་པ་དང་། མི་རྣམས་ཕྱི་རུ་འབུད་དུས་ཁོ་ཡང་ཕྱི་རུ་འབུད་དགོས། 11 གཏན་ལ་ཁེལ་བའི་དུས་ཆེན་གྱི་སྐབས་སུ། འབྲུ་མཆོད་ནི་འདི་ལྟར་འབུལ་དགོས་ཏེ། གླང་ཐུག་རེ་རེ་ཕྱེ་བཟང་པོ་ཨེ་ཕཱ་གང་དང་མཉམ་དུ་འབུལ་བ་དང་། ལུག་ཐུག་རེ་རེ་ཡང་ཕྱེ་བཟང་པོ་ཨེ་ཕཱ་གང་དང་མཉམ་དུ་འབུལ་དགོས་ལ། ཡང་ལུ་གུ་དེ་དག་དང་མཉམ་དུ་རང་གི་འཛོམས་ཚོད་ལྟར་ཕྱེ་བཟང་པོ་འབུལ་དགོས་ཏེ། ཕྱེ་བཟང་པོ་ཨེ་ཕཱ་གང་རེའི་ནང་དུ་འཚིར་སྣུམ་རྫ་བུམ་གང་བསྲེ་དགོས། 12 རྒྱལ་པོས་ཡིད་མོས་མཆོད་པ་འབུལ་བའི་སྦྱིན་སྲེག་དང་ཞི་བདེའི་མཆོད་པ་ཡ་ཝཱེར་འབུལ་བའི་དུས་སུ། ཤར་ཕྱོགས་སུ་འཁོར་བའི་རྒྱ་སྒོ་དེ་ཁོའི་ཆེད་དུ་འབྱེད་དགོས་ཤིང་། དེ་ནས་ཁོས་ངལ་གསོ་བའི་ཉིན་མོར་མཆོད་པ་ཕུལ་བ་བཞིན་དུ། རང་གི་སྦྱིན་སྲེག་དང་ཞི་བདེའི་མཆོད་པ་འབུལ་དགོས། ཁོས་མཆོད་པ་ཕུལ་རྗེས་ཕྱི་རུ་འབུད་དགོས་པ་དང་། ཁོ་ཕྱི་རུ་བུད་རྗེས་རྒྱ་སྒོ་དེ་རྒྱག་དགོས་པའོ། ། 13 ཁྱོད་ཀྱིས་ཉིན་རེར་སྐྱོན་དང་བྲལ་བའི་ལུ་གུ་ལོ་གཅིག་ཅན་ཞིག་གྲ་སྒྲིག་བྱས་ཏེ་ཡ་ཝཱེ་ལ་སྦྱིན་སྲེག་གི་མཆོད་པར་འབུལ་དགོས་ཏེ། ཞོགས་པ་རེ་རེར་དེ་ལྟར་འབུལ་དགོས། 14 ཡང་ཞོགས་པ་རེ་རེར་དེ་དང་མཉམ་དུ་འབུལ་བའི་འབྲུ་མཆོད་ཀྱང་གྲ་སྒྲིག་བྱེད་དགོས་ཏེ། ཕྱེ་བཟང་པོ་ཨེ་ཕཱ་གང་གི་དྲུག་ཆའི་གཅིག་ལ་འཚིར་སྣུམ་རྫ་བུམ་གང་གི་གསུམ་ཆའི་གཅིག་བསྲེས་ནས། ཡ་ཝཱེ་ལ་རྒྱུན་དུ་འབུལ་བའི་འབྲུ་མཆོད་བྱེད་དགོས་ལ། འདི་ནི་དུས་གཏན་གྱི་རྒྱུན་སྲོལ་ཡིན་པས། 15 ཞོགས་པ་རེ་རེར་འདི་ལྟར་ལུ་གུ་དང་འབྲུ་མཆོད། འཚིར་སྣུམ་བཅས་གྲ་སྒྲིག་བྱས་ཏེ་རྒྱུན་དུ་འབུལ་བའི་སྦྱིན་སྲེག་གི་མཆོད་པར་བྱའོ་ཞེས་གསུངས་སོ། ། 16 ཡང་གཙོ་བོ་ཡ་ཝཱེས་འདི་སྐད་དུ། ཇི་སྟེ་རྒྱལ་པོས་རང་གི་ནོར་སྐལ་བུ་ལ་གནང་ན། ནོར་སྐལ་དེ་ནི་ཁོའི་བུ་རྣམས་ལ་དབང་ཞིང་། དེ་ནི་ཁོ་ཚོས་རྒྱུན་འཛིན་བྱས་པའི་ནོར་སྐལ་ཡིན་ནོ། ། 17 ཇི་སྟེ་རྒྱལ་པོས་རང་གི་ནོར་སྐལ་ལས་ཆ་ཤས་ཞིག་རང་གི་བློན་འཁོར་ལ་གནང་ན། དེར་རང་དབང་ཐོབ་པའི་ལོ་ *ཡི་བར་དུ་ནོར་སྐལ་དེ་བློན་འཁོར་ལ་དབང་ཞིང་། དེ་ནས་རྒྱལ་པོར་ཕྱིར་སྤྲོད་དགོས་པ་དང་། རྒྱལ་པོའི་ནོར་སྐལ་ནི་མཐར་རང་གི་བུ་ལ་དབང་དགོས། 18 རྒྱལ་པོས་མི་རྣམས་ཀྱི་ནོར་སྐལ་ཕྲོགས་ནས་དེ་རྣམས་རང་གི་ནོར་སྐལ་ལས་ཕྱིར་སྐྲོད་མི་རུང་ལ། བདག་གི་འབངས་རྣམས་ཁ་འཐོར་དུ་ཕྱིན་ནས་རང་གིས་རྒྱུན་འཛིན་བྱས་པའི་ནོར་སྐལ་དང་མི་འབྲལ་བའི་ཆེད་དུ། ཁོས་རང་གི་ནོར་སྐལ་ལས་རང་གི་བུ་རྣམས་ལ་ས་སྐལ་སྦྱིན་པར་བྱའོ་ཞེས་གསུངས་སོ། །

མཆོད་དཔོན་རྣམས་ཀྱིས་མཆོད་ཤ་བཙོ་བའི་གནས།

19 ང་ཁྲིད་མཁན་དེས་ང་རང་སྒོ་འགྲམ་དུ་ཡོད་པའི་འཇུག་སྒོར་ཁྲིད་ཅིང་། མཆོད་དཔོན་རྣམས་ཀྱིས་སྤྱོད་པའི་གཙང་ཁང་ཁ་བྱང་ལྟ་དེའི་ནང་དུ་སླེབས་པ་ན། རྒྱབ་ལོགས་ཀྱི་ནུབ་ཕྱོགས་སུ་ས་སྟོང་ཞིག་ཡོད་པ་མཐོང་བྱུང་། 20 དེས་ང་ལ་ན་རེ། མཆོད་རྫས་རྣམས་ཁྱམས་ར་ཕྱི་མར་ཁྱེར་ནས་མི་རྣམས་དམ་པར་མི་བྱེད་པའི་ཆེད་དུ། འདི་ནི་མཆོད་དཔོན་རྣམས་ཀྱིས་ཉེས་སེལ་གྱི་མཆོད་པ་དང་སྡིག་བཤགས་ཀྱི་མཆོད་པའི་མཆོད་ཤ་བཙོ་ས་དང་། འབྲུ་མཆོད་བསྲེག་སའང་ཡིན་ཞེས་གསུངས་སོ། ། 21 ཡང་དེས་ང་ཁྱམས་ར་ཕྱི་མར་ཁྲིད་དེ། ང་རང་ཁྱམས་རའི་གྲུ་ཁ་བཞི་པོར་འགྲོ་རུ་བཅུག་སྟེ། ཁྱམས་རའི་གྲུ་ཁ་རེ་རེར་ཁྱམས་ར་ཆུང་ངུ་རེ་ཡོད་པ་མཐོང་བྱུང་། 22 ཁྱམས་རའི་གྲུ་ཁ་བཞི་པོའི་ཁྱམས་ར་ཆུང་ངུ་རྣམས་ཀྱི་ཕྱོགས་བཞི་རུ་རྩིག་པ་ཡོད་ལ། ཁྱམས་ར་རེ་རེའི་རིང་ཚད་ལ་ཁྲུ་བཞི་བཅུ་དང་། ཞེང་ལ་ཁྲུ་སུམ་ཅུ་ཡོད་པ་དང་། གྲུ་ཁ་བཞི་པོའི་ཁྱམས་ར་རྣམས་ཆེ་ཆུང་གཅིག་ཡིན་ནོ། ། 23 ཁྱམས་ར་ཆུང་ངུ་བཞི་པོ་ནང་གི་ཕྱོགས་བཞི་རུ་རྡོའི་རྩིག་པ་རེ་ཡོད་དེ། རྡོའི་རྩིག་པ་བཞི་པོའི་འོག་ཏུ་ཐབ་ཀ་ཡོད་པ་ཡིན། 24 དེས་ང་ལ་ན་རེ། འདི་རྣམས་ནི་ཐབ་ཚང་ཡིན་ཏེ། མཆོད་ཁང་ནང་དུ་ཞབས་ཏོག་སྒྲུབ་མཁན་རྣམས་ཀྱིས་གནས་འདི་རུ་མི་རྣམས་ཀྱི་མཆོད་རྫས་རྣམས་བཙོ་དགོས་ཞེས་གསུངས་སོ། །

ལེའུ་ཞེ་བདུན་པ།

མཆོད་ཁང་ནས་ཆུ་ཐོན་པ།

1 དེ་ནས་ཡང་ཁོས་ང་མཆོད་ཁང་གི་སྒོ་ཁར་ཁྲིད་པ་དང་། ལྟོས་དང་། མཆོད་ཁང་དེ་ཤར་ཕྱོགས་སུ་འཁོར་ཡོད་པས། མཆོད་ཁང་གི་སྒོ་ཐེམ་ནས་ཆུ་བཞུར་འོངས་ཏེ་ཤར་ཕྱོགས་སུ་བཞུར་བ་དང་། ཆུ་དེ་ནི་མཆོད་ཁང་གི་གཡས་སུ་ཡོད་པའི་མཆོད་ཁྲིའི་ལྷོ་ཕྱོགས་ཀྱི་ས་འོག་ནས་བཞུར་འོངས་པ་ཡིན། 2 དེས་ང་བྱང་སྒོ་ནས་ཕྱི་རུ་ཁྲིད་ཅིང་། ཡང་ང་ཁྲིད་དེ་ཕྱི་རོལ་ནས་ཤར་ཕྱོགས་སུ་འཁོར་བའི་ཕྱི་སྒོ་རུ་སླེབས་པ་ན། ལྟོས་དང་། གཡས་ཕྱོགས་ནས་ཆུ་ཕྲན་བཞུར་འོངས་པའོ། ། 3 མི་དེའི་ལག་ཏུ་ཚད་ཐིག་ལེན་བྱེད་ཐག་པ་ཞིག་བཟུང་སྟེ་ཤར་ཕྱོགས་སུ་འགྲོ་བའི་སྐབས་སུ། ཁྲུ་ཆིག་སྟོང་གི་རིང་ཐུང་ཚད་པ་དང་། དེ་ནས་ང་ཆུ་ནང་ནས་ཕར་ཁྲིད་པ་ལ་ཆུ་ནི་སྲེ་ལོང་བར་དུ་སླེབས་ཤིང་། 4 ཡང་དེས་ཁྲུ་ཆིག་སྟོང་ཚད་དེ། ང་ཆུ་ནང་ནས་ཕར་ཁྲིད་པ་ལ་ཆུ་ནི་པུས་མོ་ཡི་མཚམས་སུ་སླེབས་པ་དང་། ཡང་དེས་ཁྲུ་ཆིག་སྟོང་ཚད་དེ། ང་ཕར་ཁྲིད་པ་ལ་ཆུ་རྐེད་པའི་མཚམས་སུ་སླེབས་སོ། ། 5 དེས་ཡང་ཁྲུ་ཆིག་སྟོང་ཚད་པ་ན་ཆུ་དེ་ནི་གཙང་པོ་ཞིག་ཏུ་གྱུར་ཏེ། ཆུ་རྒྱས་ནས་རྐྱལ་ཆོག་པ་ལས་ཕ་རོལ་དུ་བརྒལ་མི་ཐུབ་པའི་གཙང་པོ་རུ་གྱུར་པས་ན། ང་དེར་བརྒལ་ནས་འགྲོ་མ་ཐུབ་བོ། ། 6 དེས་ང་ལ་འདི་ལྟར། ཀྱེ་མིའི་བུ། ཁྱོད་ཀྱིས་འདི་མཐོང་ངམ་ཞེས་གསུངས་ནས། ང་ཁྲིད་དེ་སླར་ཡང་གཙང་པོའི་འགྲམ་དུ་ཕྱིན། 7 ང་ཕྱིར་ལོག་རྗེས་གཙང་པོའི་འགྲམ་གཉིས་སུ་ལྗོན་ཤིང་མང་པོ་ཡོད་པ་མཐོང་བྱུང་། 8 ཡང་དེས་ང་ལ་འདི་ལྟར། ཆུ་འདི་ནི་ཤར་ཕྱོགས་ཀྱི་གནས་སུ་བཞུར་ཏེ། མར་ཨ་ར་པཱ་རུ་བཞུར་ནས་འཆི་མཚོར་བབས་ཏེ། ཆུ་དེ་འཆི་མཚོ་ནང་དུ་བཞུར་ནས་རྒྱ་མཚོའི་ནང་གི་ཚྭ་མེད་པར་གཏོང་བ་ཡིན། 9 དུས་དེར། གཙང་པོ་འདི་བཞུར་ས་ཀུན་ཏུ་སྐྱེ་འཕེལ་བྱུང་བའི་སྲོག་ཆགས་ཐམས་ཅད་གསོན་ཐུབ་པ་དང་། ཆུ་དེ་གང་དུ་བཞུར་ན་དེ་རུ་ཉ་ཤིན་ཏུ་མང་བའོ། །གང་ལ་ཞེ་ན། གཙང་པོ་འདི་ *གང་དུ་བཞུར་ན་རྒྱ་མཚོ་ནང་གི་ཚྭ་མེད་པར་གྱུར་ཏེ་སྲོག་ཆགས་ཐམས་ཅད་གསོན་ཐུབ་པ་ཡིན། 10 དེ་ནས་ཨེན་གེ་དི་ནས་ཨེན་ཨེག་ལཱ་ཡིམ་གྱི་བར་དུ་ཉ་པ་རྣམས་མཚོ་འགྲམ་དུ་ལངས་ཏེ་ཚང་མ་ཉ་རྒྱ་འདིང་ས་ཡིན་ཏེ། རྒྱ་མཚོའི་ནང་གི་ཉ་བཞིན་དུ་ཉ་རིགས་ཤིན་ཏུ་མང་ངོ་། ། 11 ཡིན་ནའང་ན་ཁུག་དང་གཤོང་སའི་ཆུ་ནི་ཚྭ་མེད་པར་འགྱུར་མི་རུང་བར་ཚྭ་ཁ་རུ་འགྱུར་དགོས། 12 གཙང་པོའི་འགྲམ་གཉིས་སུ་སིལ་སྡོང་སྣ་ཚོགས་སྐྱེས་ཏེ་ཟོས་ཆོག་པ་དང་། སྡོང་པོའི་ལོ་མ་མི་སྐམ་ལ་འབྲས་བུ་ཡང་ཆད་པར་མི་འགྱུར། ལྗོན་ཤིང་ལ་མཁོ་བའི་ཆུ་ནི་གནས་དམ་པ་ནས་བཞུར་འོངས་པ་ཡིན་པས་ཟླ་རེ་རེར་འབྲས་བུ་གསར་པ་ཐོགས་པ་ཡིན། ཡང་ལྗོན་ཤིང་གི་འབྲས་བུ་ཟོས་ཆོག་པ་དང་ལོ་མས་ནད་གསོ་ཐུབ་པ་ཡིན་ཞེས་གསུངས་སོ། །

ཡེས་ར་ཨེལ་གྱི་ས་མཚམས།

13 གཙོ་བོ་ཡ་ཝཱེས་འདི་སྐད་དུ། ཁྱོད་ཚོས་ཡེས་ར་ཨེལ་གྱི་ཚོ་པ་བཅུ་གཉིས་བཞིན་དུ་ས་སྐལ་བགོ་དགོས་པ་དང་། ས་མཚམས་འདི་དག་བཞིན་དུ་ཡོ་སེབ་ལ་ཉིས་སྐལ་འཐོབ་པར་འགྱུར། 14 ཁྱོད་ཚོས་ས་སྐལ་འདི་ཆ་སྙོམས་ཀྱིས་བགོས་ཤིག གང་ལ་ཞེ་ན། སྔར་ངས་རང་གི་ལག་པ་བརྐྱངས་ཏེ་ཁྱོད་ཅག་གི་མེས་པོ་རྣམས་ལ་ས་འདི་སྦྱིན་པར་ཁས་བླངས་པས། ཡུལ་འདི་ནི་ཁྱོད་ཚོར་ས་སྐལ་དུ་འཐོབ་པར་འགྱུར། 15 ཡུལ་འདིའི་ས་མཚམས་ནི་བྱང་ཕྱོགས་སུ་རྒྱ་མཚོ་ཆེན་པོ་ནས་ཧེད་ལོན་གྱི་ལམ་བརྒྱུད་དེ་ཚེ་དད་ལ་འགྲོ་སར་སླེབས་པ་དང་། 16 ཡང་ཧ་མཱད་དང་པེ་རོ་ཏ། དཱ་མེ་སེག་དང་ཧ་མཱད་ཀྱི་ས་མཚམས་སུ་ཡོད་པའི་སིབ་ར་ཨིམ་བཅས་བརྒྱུད་དེ། ཧོ་རན་ས་མཚམས་ཀྱི་ཧ་ཚར་ཧད་ཏི་ཀན་ལ་སླེབས་པའོ། ། 17 ཡང་ས་མཚམས་འདི་ནི་རྒྱ་མཚོ་ནས་ཧ་ཚར་ཨེ་ནན་དང་། བྱང་ཕྱོགས་སུ་དཱ་མེ་སེག་གི་ས་མཚམས་དང་། ཡང་དེའི་བྱང་ཕྱོགས་སུ་ཧ་མཱད་ཀྱི་ས་མཚམས་ཡིན་པ་དང་། འདི་ནི་བྱང་ཕྱོགས་ཀྱི་ས་མཚམས་ཡིན། 18 ཤར་ཕྱོགས་ཀྱི་ས་མཚམས་ནི་ཧོ་རན་དང་དཱ་མེ་སེག་གཉིས་ཀྱི་བར་དང་། གིལ་ཨད་དང་ཡེས་ར་ཨེལ་ཡུལ་གྱི་བར་དུ་ཡོད་པའི་ཡོར་དན་གཙང་པོ་ཡིན་པ་དང་། ཁྱོད་ཚོས་བྱང་ཕྱོགས་ཀྱི་མཚམས་ནས་ཤར་ཕྱོགས་ཀྱི་རྒྱ་མཚོའི་བར་དུ་ཚད་དགོས་ལ་དེ་ནི་ཤར་ཕྱོགས་ཀྱི་ས་མཚམས་ཡིན། 19 ལྷོ་ཕྱོགས་ཀྱི་ས་མཚམས་ནི་ཐལ་མཱར་ནས་མེ་རི་བཱ་ཀཱ་དེའེ་ཤཱའི་ཆུ་རྣམས་དང་། ཨེ་ཅིབ་ཀྱི་ཆུ་ཕྲན་རྣམས་བརྒྱུད་ནས་རྒྱ་མཚོ་ཆེན་པོར་སླེབས་པ་དང་། དེ་ནི་ལྷོ་ཕྱོགས་ཀྱི་ས་མཚམས་ཡིན། 20 ནུབ་ཕྱོགས་ཀྱི་ས་མཚམས་ནི་རྒྱ་མཚོ་ཡིན་ཞིང་། ལྷོ་ཕྱོགས་ཀྱི་ས་མཚམས་ནས་ཧ་མཱད་ཁར་གྱི་ཁ་གཏད་ས་དེ་ནི་ནུབ་ཕྱོགས་ཀྱི་ས་མཚམས་ཡིན། 21 ཁྱོད་ཚོས་ཡེས་ར་ཨེལ་གྱི་ཚོ་པ་བཞིན་དུ་ས་འདི་བགོས་ཤིག 22 ཁྱོད་རྣམས་དང་ཁྱོད་ཚོའི་ཁྲོད་དུ་ཡོད་པའི་ཕྱི་ཕྱོགས་པ་རྣམས་ལ་དབང་བའི་ཕྱིར་དུ། མ་འོངས་པར་ཁྱོད་ཚོས་རྒྱན་བླངས་ནས་ས་འདི་ནོར་སྐལ་དུ་བགོས་ཤིག དེ་དག་གིས་ཁྱོད་ཚོའི་ཁྲོད་དུ་བུ་ཕྲུག་སྐྱེ་བས། ཁྱོད་ཅག་གིས་དེ་རྣམས་ནི་གཞིས་སུ་སྐྱེས་པའི་ཡེས་ར་ཨེལ་པ་རྣམས་དང་འདྲ་བའི་ལྟ་སྟངས་འཛིན་དགོས་ཤིང་། དེ་རྣམས་ལའང་ཡེས་ར་ཨེལ་གྱི་ཚོ་པའི་ནང་དུ་ཁྱོད་ཅག་དང་མཉམ་དུ་རྒྱན་བླངས་ནས་ས་སྐལ་འཐོབ་པར་འགྱུར། 23 མ་འོངས་པར་ཚོ་པ་གང་ཞིག་གི་ནང་དུ་ཕྱི་ཕྱོགས་པ་གནས་ཡོད་ན། ཁྱོད་རྣམས་ཀྱིས་ཡུལ་དེ་རུ་དེ་དག་ལ་ས་སྐལ་བགོ་བར་གྱིས་ཞེས་གཙོ་བོ་ཡ་ཝཱེས་གསུངས་སོ། །

ལེའུ་ཞེ་བརྒྱད་པ།

ཚོ་པ་བདུན་ལ་ཐོབ་པའི་ས་སྐལ།

1 དེ་ཡང་ཚོ་པ་སོ་སོར་དབང་བའི་ས་སྐལ་ནི་འདི་ལྟ་སྟེ། བྱང་གི་མུ་མཐའི་ས་མཚམས་ནས་ཧེད་ལོན་གྱི་ལམ་བརྒྱུད་དེ། ཧ་མཱད་ཁར་ནས་དཱ་མེ་སེག་གི་ས་མཚམས་ཀྱི་ཧ་ཚར་ཨེ་ནན་ལ་སླེབས་པ་དང་། བྱང་དུ་ཧ་མཱད་ལ་འབྱར་ནས། ཤར་ནས་ནུབ་བར་གྱི་ས་དེ་ནི་དཱན་གྱི་ས་སྐལ་ཡིན། 2 དཱན་གྱི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་ཨ་ཤེར་གྱི་ས་སྐལ་ཡིན། 3 ཨ་ཤེར་གྱི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་ནཱབ་ཐ་ལིའི་ས་སྐལ་ཡིན། 4 ནཱབ་ཐ་ལིའི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་མཱ་ན་ཤེའི་ས་སྐལ་ཡིན། 5 མཱ་ན་ཤེའི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་ཨེ་ཕཱར་ཡིམ་གྱི་ས་སྐལ་ཡིན། 6 ཨེ་ཕཱར་ཡིམ་གྱི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་རུ་བེན་གྱི་ས་སྐལ་ཡིན། 7 རུ་བེན་གྱི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་ཡ་ཧུ་དཱའི་ས་སྐལ་ཡིན་ནོ། ། 8 ཡ་ཧུ་དཱའི་ས་མཚམས་འགྲམ་རྒྱུད་ཀྱི་ཤར་ནས་ནུབ་ཀྱི་བར་ནི་ཁྱོད་རྣམས་ཀྱིས་འབུལ་དགོས་པའི་གནས་གཙང་མ་ཡིན་ཏེ། རིང་ཚད་ལ་ཁྲུ་ཉིས་ཁྲི་ལྔ་སྟོང་ཡིན། ཤར་ནས་ནུབ་བར་གྱི་རིང་ཚད་ནི་ས་སྐལ་གཞན་རྣམས་དང་གཅིག་ཡིན་ཞིང་། གནས་དམ་པ་ནི་དེའི་དབུས་སུ་ཡོད་དགོས། 9 ཁྱོད་རྣམས་ཀྱིས་དཀོན་མཆོག་ཡ་ཝཱེར་འབུལ་བའི་ས་ཁུལ་ནི་རིང་ཚད་ལ་ཁྲུ་ཉིས་ཁྲི་ལྔ་སྟོང་དང་ཞེང་ལ་ཁྲུ་ཆིག་ཁྲི་ཡིན་དགོས།

མཆོད་དཔོན་རྣམས་ཀྱི་ས་སྐལ།

10 མཆོད་དཔོན་རྣམས་ལ་འབུལ་བའི་གནས་མཆོག་ནི་བྱང་ཕྱོགས་ཀྱི་རིང་ཚད་ལ་ཁྲུ་ཉིས་ཁྲི་ལྔ་སྟོང་དང་། ནུབ་ཕྱོགས་ཀྱི་ཞེང་ལ་ཁྲུ་ཆིག་ཁྲི་དང་། ཤར་ཕྱོགས་ཀྱི་ཞེང་ལ་ཁྲུ་ཆིག་ཁྲི་དང་། ལྷོ་ཕྱོགས་ཀྱི་རིང་ཚད་ལ་ཁྲུ་ཉིས་ཁྲི་ལྔ་སྟོང་ཡིན་དགོས་ལ། དེའི་དབུས་སུ་དཀོན་མཆོག་ཡ་ཝཱེའི་གནས་མཆོག་ཡོད་དགོས། 11 ས་འདི་ནི་ཟཱ་ཏོག་གི་བུ་རྒྱུད་རྣམས་ལས་དམ་པར་གྱུར་པ་རྣམས་ཏེ་མཆོད་དཔོན་རྣམས་ལ་འབུལ་དགོས་པ་དང་། དེ་དག་གིས་ངས་བསྒོས་པའི་ལས་འགན་རྣམས་བསྒྲུབས་ཤིང་། ཡེས་ར་ཨེལ་པ་རྣམས་ཀྱིས་ལམ་བོར་བའི་དུས་སུ། དེ་དག་ནི་ལེ་ཝི་པ་རྣམས་དང་འདྲ་བར་ལམ་མ་བོར་ཏོ། ། 12 དེ་བས། གནས་གཙང་མར་ཕུལ་བ་ལས་ས་ཆ་ཞིག་ནི་མཆོད་དཔོན་རྣམས་ལ་ཕུལ་ནས་གནས་དམ་མཆོག་བྱེད་དགོས་ཏེ། ས་འདི་ནི་ལེ་ཝི་པའི་ས་མཚམས་དང་འབྲེལ་ཡོད་དོ། ། 13 ཡང་མཆོད་དཔོན་རྣམས་ཀྱི་ས་མཚམས་འགྲམ་རྒྱུད་ཀྱི་ས་ཆ་ཞིག་ནི་ལེ་ཝི་པ་རྣམས་ལ་སྦྱིན་པ་དང་། རིང་ཚད་ལ་ཁྲུ་ཉིས་ཁྲི་ལྔ་སྟོང་དང་ཞེང་ལ་ཁྲུ་ཆིག་ཁྲི་ཡོད་དགོས་ཤིང་། མཆོད་དཔོན་རྣམས་ཀྱི་སའི་རིང་ཚད་ཀྱང་ཁྲུ་ཉིས་ཁྲི་ལྔ་སྟོང་དང་ཞེང་ལ་ཁྲུ་ཆིག་ཁྲི་ཡིན། 14 ས་འདིའི་ཆ་གང་ཞིག་ཀྱང་འཚོང་མི་རུང་ལ་བརྗེ་ཡང་མི་རུང་། མི་གཞན་ལ་སྤྲོད་ཀྱང་མི་རུང་ངོ་། །གང་ལ་ཞེ་ན། དེ་ནི་ས་ཡི་ནང་ནས་ཆེས་ལེགས་པོ་དེ་ཡིན་ལ་ཡ་ཝཱེའི་གནས་དམ་པ་ལགས་སོ། ། 15 ཡང་ས་ལྷག་མ་སྟེ་ཞེང་ལ་ཁྲུ་ལྔ་སྟོང་དང་རིང་ཚད་ལ་ཁྲུ་ཉིས་ཁྲི་ལྔ་སྟོང་ཡོད་པ་སྤྱི་བའི་གནས་སུ་བྱས་ཏེ་གྲོང་ཁྱེར་དང་སྡོད་གནས། ཉེ་འཁོར་བཅས་སུ་སྤྱོད་ཅིང་གྲོང་ཁྱེར་ནི་དེའི་དབུས་སུ་ཡོད་དགོས། 16 གྲོང་ཁྱེར་གྱི་ཆེ་ཆུང་ནི་འདི་ལྟ་སྟེ། བྱང་ཕྱོགས་སུ་ཁྲུ་བཞི་སྟོང་ལྔ་བརྒྱ་དང་། ལྷོ་ཕྱོགས་སུ་ཁྲུ་བཞི་སྟོང་ལྔ་བརྒྱ་དང་། ཤར་ཕྱོགས་སུ་ཁྲུ་བཞི་སྟོང་ལྔ་བརྒྱ་དང་། ནུབ་ཕྱོགས་སུ་ཁྲུ་བཞི་སྟོང་ལྔ་བརྒྱ་ཡོད། 17 གྲོང་ཁྱེར་ལ་ཉེ་འཁོར་ཡོད་དགོས་ཏེ། བྱང་ཕྱོགས་སུ་ཁྲུ་ཉིས་བརྒྱ་ལྔ་བཅུ་དང་། ལྷོ་ཕྱོགས་སུ་ཁྲུ་ཉིས་བརྒྱ་ལྔ་བཅུ་དང་། ཤར་ཕྱོགས་སུ་ཁྲུ་ཉིས་བརྒྱ་ལྔ་བཅུ་དང་། ནུབ་ཕྱོགས་སུ་ཁྲུ་ཉིས་བརྒྱ་ལྔ་བཅུ་ཡོད། 18 སྤྱི་གནས་ཀྱི་ལོགས་གཉིས་སུ་ལུས་པའི་ས་ནི་གནས་གཙང་མར་ཕུལ་བའི་ས་དེའི་རིང་ཚད་ལྟར་བརྩིས་ན། ཤར་ཕྱོགས་སུ་ཁྲུ་ཆིག་ཁྲི་དང་ནུབ་ཕྱོགས་སུའང་ཁྲུ་ཆིག་ཁྲི་ཡོད་པ་དང་། གནས་གཙང་མར་ཕུལ་བའི་ས་དེའི་འགྲམ་རྒྱུད་དུ་ཡོད་དོ། །ས་འདི་དག་ལས་ཐོན་པ་རྣམས་གྲོང་ཁྱེར་ནང་གི་ལས་བཟོ་པའི་ཁ་ཟས་སུ་བྱེད་དགོས། 19 གྲོང་ཁྱེར་ནང་གི་ལས་བཟོ་པ་རྣམས་ནི་ཡེས་ར་ཨེལ་གྱི་ཚོ་ཁག་སོ་སོ་ནས་འོངས་ཏེ་ས་འདི་རྨོ་དགོས། 20 གནས་གཙང་མར་ཕུལ་བའི་ས་ཆ་ཡོངས་ནི་རིང་ཚད་ལ་ཁྲུ་ཉིས་ཁྲི་ལྔ་སྟོང་དང་ཞེང་ལ་ཁྲུ་ཉིས་ཁྲི་ལྔ་སྟོང་ཅན་གྱི་དབྱིབས་གྲུ་བཞི་མ་ཞིག་ཡིན་ཏེ། ཁྱོད་རྣམས་ཀྱིས་གནས་གཙང་མར་འབུལ་བའི་ས་དེ་ནི་གྲོང་ཁྱེར་གྱི་ས་དང་མཉམ་དུ་འབུལ་དགོས།

རྒྱལ་པོའི་ས་སྐལ།

21 ཡང་གནས་གཙང་མར་ཕུལ་བའི་ས་ཆ་དང་གྲོང་ཁྱེར་གྱི་ས་ཡི་གཡས་གཡོན་གཉིས་སུ་ལུས་པ་ཐམས་ཅད་རྒྱལ་པོར་དབང་བ་ཡིན་ཏེ། ཞེང་ལ་ཁྲུ་ཉིས་ཁྲི་ལྔ་སྟོང་ཡོད་པའི་གནས་གཙང་མར་ཕུལ་བའི་ས་དེའི་ཤར་ནས་ཤར་གྱི་ས་མཚམས་བར་དང་། ཡང་ཞེང་ལ་ཁྲུ་ཉིས་ཁྲི་ལྔ་སྟོང་ཡོད་པའི་གནས་གཙང་མར་ཕུལ་བའི་ས་དེའི་ནུབ་ནས་ནུབ་ཀྱི་ས་མཚམས་དང་། ས་སྐལ་དུ་བགོས་པའི་ཡུལ་གཞན་དག་ཁ་ཚང་རྒྱལ་པོར་དབང་བ་ཡིན། དེ་བཞིན་ཡར་ཕུལ་བའི་གནས་མཆོག་དང་མཆོད་ཁང་གི་གནས་དམ་པ་ནི་ས་དེ་གཉིས་ཀྱི་དབུས་སུ་ཡོད་པ་ཡིན། 22 ལེ་ཝི་པའི་ས་སྐལ་དང་གྲོང་ཁྱེར་གྱི་ས་ནི་རྒྱལ་པོའི་ས་སྐལ་གྱི་དབུས་སུ་ཡོད་པ་དང་། ཡང་རྒྱལ་པོའི་ས་སྐལ་ནི་ཡ་ཧུ་དཱའི་ས་མཚམས་དང་པེན་ཡཱ་མེན་གྱི་ས་མཚམས་གཉིས་ཀྱི་བར་དུ་ཡོད་དོ། ། 23 ཡང་དེའི་འཕྲོས་ཚོ་པ་རྣམས་ལ་མཚོན་ན། ཤར་ནས་ནུབ་བར་དུ་པེན་ཡཱ་མེན་གྱི་ས་སྐལ་ཡིན། 24 པེན་ཡཱ་མེན་གྱི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་སི་མུ་ཨོན་གྱི་ས་སྐལ་ཡིན། 25 སི་མུ་ཨོན་གྱི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་ཡེས་སི་ཀཱར་གྱི་ས་སྐལ་ཡིན། 26 ཡེས་སི་ཀཱར་གྱི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་ཟེ་བུ་ལུན་གྱི་ས་སྐལ་ཡིན། 27 ཟེ་བུ་ལུན་གྱི་ས་མཚམས་འགྲམ་རྒྱུད་ཀྱི་ཤར་ནས་ནུབ་བར་དུ་གཱ་རྡུ་ཡི་ས་སྐལ་ཡིན། 28 གཱ་རྡུའི་ལྷོ་ཕྱོགས་ཀྱི་ས་མཚམས་ནི་ཐལ་མཱར་ནས་མེ་རི་བཱ་ཀཱ་དེའེ་ཤཱའི་ཆུ་རྣམས་དང་། ཨེ་ཅིབ་ཀྱི་ཆུ་ཕྲན་རྣམས་བརྒྱུད་ནས་རྒྱ་མཚོ་ཆེན་པོར་སླེབས་པ་ཡིན། 29 འདི་ནི་ཁྱོད་ཚོས་རྒྱན་བླངས་ནས་ཡེས་ར་ཨེལ་གྱི་ཚོ་པ་སོ་སོར་བགོ་དགོས་པའི་ས་སྐལ་ཡིན་ཏེ། ས་སྐལ་འདི་དག་ནི་ཁོ་ཚོར་ཐོབ་པའི་ནོར་སྐལ་ཡིན་ནོ་ཞེས་གཙོ་བོ་ཡ་ཝཱེས་གསུངས་སོ། །

གྲོང་ཁྱེར་གསར་པའི་སྤྱིའི་རྒྱ་ཁྱོན་དང་མཁར་སྒོ་བཅུ་གཉིས།

30 གྲོང་ཁྱེར་བྱང་ཕྱོགས་ཀྱི་རིང་ཚད་ནི་ཁྲུ་བཞི་སྟོང་ལྔ་བརྒྱ་ཡིན་ལ། གྲོང་ཁྱེར་གྱི་ཐོན་སྒོ་ནི་འདི་ལྟ་སྟེ། 31 མཁར་སྒོ་རྣམས་ལ་ཡེས་ར་ཨེལ་གྱི་ཚོ་པ་རེ་རེ་བཞིན་དུ་མིང་འདོགས་དགོས་པ་དང་། བྱང་ཕྱོགས་སུ་རྒྱ་སྒོ་གསུམ་ཡོད་དེ། གཅིག་ནི་རུ་བེན་གྱི་རྒྱ་སྒོ་དང་། གཅིག་ནི་ཡ་ཧུ་དཱའི་རྒྱ་སྒོ་དང་། གཅིག་ནི་ལེ་ཝིའི་རྒྱ་སྒོ་ཡིན། 32 ཤར་ཕྱོགས་ཀྱི་རིང་ཚད་ནི་ཁྲུ་བཞི་སྟོང་ལྔ་བརྒྱ་ཡིན་པ་དང་། རྒྱ་སྒོ་གསུམ་ཡོད་དེ། གཅིག་ནི་ཡོ་སེབ་ཀྱི་རྒྱ་སྒོ་དང་། གཅིག་ནི་པེན་ཡཱ་མེན་གྱི་རྒྱ་སྒོ་དང་། གཅིག་ནི་དཱན་གྱི་རྒྱ་སྒོ་ཡིན། 33 ལྷོ་ཕྱོགས་ཀྱི་རིང་ཚད་ནི་ཁྲུ་བཞི་སྟོང་ལྔ་བརྒྱ་ཡིན་པ་དང་། རྒྱ་སྒོ་གསུམ་ཡོད་དེ། གཅིག་ནི་སི་མུ་ཨོན་གྱི་རྒྱ་སྒོ་དང་། གཅིག་ནི་ཡེས་སི་ཀཱར་གྱི་རྒྱ་སྒོ་དང་། གཅིག་ནི་ཟེ་བུ་ལུན་གྱི་རྒྱ་སྒོ་ཡིན། 34 ནུབ་ཕྱོགས་ཀྱི་རིང་ཚད་ནི་ཁྲུ་བཞི་སྟོང་ལྔ་བརྒྱ་ཡིན་པ་དང་། དེ་རུ་ཡང་རྒྱ་སྒོ་གསུམ་ཡོད་དེ། གཅིག་ནི་གཱ་རྡུ་ཡི་རྒྱ་སྒོ་དང་། གཅིག་ནི་ཨ་ཤེར་གྱི་རྒྱ་སྒོ་དང་། གཅིག་ནི་ནཱབ་ཐ་ལིའི་རྒྱ་སྒོ་ཡིན། 35 གྲོང་ཁྱེར་མཐའ་འཁོར་གྱི་རིང་ཚད་ནི་ཁྲུ་ཆིག་ཁྲི་བརྒྱད་སྟོང་ཡིན་ཏེ། དུས་དེ་ནས་བཟུང་སྟེ་གྲོང་ཁྱེར་འདིའི་མིང་ལ་དཀོན་མཆོག་ཡ་ཝཱེ་གནས་དེར་བཞུགས་པ་ཡིན་ཞེས་འདོགས་པར་འགྱུར་རོ་ཞེས་གསུངས་སོ།། །།

* ལེའུ་དྲུག་པ།:14 རིབ་ལཱ་ཞེས་པ་ནི་ཡེས་ར་ཨེལ་གྱི་བྱང་ཕྱོགས་སུ་ཡོད་པའི་གྲོང་ཚོ་ཞིག་ཡིན།

* ལེའུ་བརྒྱད་པ།:14 ཐམ་མུ་སི་ཞེས་པ་ནི་པཱ་པེལ་ལོན་རྒྱལ་ཁབ་ཀྱི་ཉི་མའི་ལྷ་ཡིན་ལ་དེས་ལོ་ཏོག་སྐྱེ་རུ་འཇུག་པར་གསུངས། ཡུལ་དེའི་མི་རྣམས་ཀྱིས་དགུན་ཉི་ལྡོག་གི་དུས་སུ་ཉི་མ་ཡལ་འགྲོ་སྙམ་ནས་ཉི་མའི་དོན་དུ་ངུ་བ་ཡིན།

* ལེའུ་ཉེར་གཅིག་པ།:12 འདིར་བྲང་ཁ་རྡུང་བ་ནི་ཡིད་ཤིན་ཏུ་སྐྱོ་བའི་དོན་ལ་འཇུག

* ལེའུ་ཉེར་དགུ་པ།:21 འདིར་རྭ་ཅོ་ཞེས་པ་ནི་སྟོབས་ཤུགས་ལ་འཇུག་ཅིང་། དཀོན་མཆོག་ཡ་ཝཱེས་ཡེས་ར་ཨེལ་ལ་སྟོབས་ཤུགས་འཛོམ་པར་བྱེད་པ་ལ་གོ་བ་ཡིན།

* ལེའུ་སོ་བདུན་པ།:5 འདིར་དབུགས་ཞེས་པར་མ་ཕྱི་ལས་རོའུ་ཨག་ཅེས་བྱ་ཞིང་། དེ་ནི་དབུགས་དང་སེམས་ཉིད། རླུང་བཅས་ལ་འཇུག་པ་ཡིན།

* ལེའུ་སོ་བརྒྱད་པ།:2 དམ་པའི་གསུང་རབ་ཀྱི་མཁས་པ་རྣམས་ཀྱི་བཞེད་ཚུལ་ལྟར་ན། ཚིག་རྐང་འདིའི་རའོ་ཤ་དང་མེ་ཤེག ཐུ་བཱལ་བཅས་ཀྱི་འགོ་དཔོན་ཞེས་པའི་ཚན་པ་འདིར་མེ་ཤེག་དང་ཐུ་བཱལ་གཉིས་ཀྱི་གཙོ་བདག་ཅེས་ཀྱང་གོ་རུང་བ་ཡིན།

† ལེའུ་སོ་བརྒྱད་པ།:3 གཱོག་ཅེས་པ་ནི་ཆེས་མཐའ་མའི་ཁྲིམས་གཅོད་སྔོན་གྱི་འཐབ་འཁྲུག་གི་དམག་དཔུང་ངན་པའི་འགོ་དཔོན་ཡིན། མངོན་པའི་ལེའུ་ཉི་ཤུ་ཡི་ཚིག་རྐང་བདུན་ནས་བཅུ་ཡི་བར་དུ་གཟིགས་རོགས།

* ལེའུ་བཞི་བཅུ་པ།:48 འདིར་རྒྱ་སྒོ་ནང་རོལ་གྱི་རྩིག་པ་ཞེས་པར་མ་ཕྱི་ལས་རྒྱ་སྒོའི་ཞེང་ལ་གཡས་སུ་ཁྲུ་གསུམ་དང་གཡོན་ལ་ཁྲུ་གསུམ་ཡོད་ཅེས་མཐོང་།

* ལེའུ་ཞེ་དྲུག་པ།:17 འདིར་རང་དབང་ཐོབ་པའི་ལོ་ཞེས་པ་ནི་བགྲང་བྱ་ལྔ་བཅུ་རེ་ལ་ས་སྐལ་ནི་ཕྱིར་རང་གི་བདག་པོ་ལ་དབང་བ་ཡིན་ཏེ། མི་གཞན་གྱིས་བླངས་པའི་ས་སྐལ་ནི་ཕྱིར་ས་དེའི་བདག་པོར་འཐོབ་དགོས་པ་ཡིན།

* ལེའུ་ཞེ་བདུན་པ།:9 འདིར་གཙང་པོ་འདི་ཞེས་པར་མ་ཕྱི་ལས་གཙང་པོ་འདི་གཉིས་ཞེས་མཐོང་།

དཱ་ནེ་ཨེལ།

1

2

3

4

5

6

7

8

9

10

11

12

༄༅། །ལུང་སྟོན་པ་དཱ་ནེ་ཨེལ་གྱི་མདོ།

ལུང་སྟོན་པ་དཱ་ནེ་ཨེལ་གྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

དཱ་ནེ་ཨེལ་གྱི་གཞུང་གི་ནང་དུ་ཡེས་ར་ཨེལ་པ་རྣམས་བཙན་ཁྲིད་བྱས་པའི་དུས་སྐབས་ཀྱི་གནས་ཚུལ་བཀོད་ཡོད་པ་དང་། ལོ་རྒྱུས་ཡོངས་ལ་དབང་མཛད་པའི་དཀོན་མཆོག་ལ་མི་རྣམས་ཀྱིས་ཡིད་ཆེས་བྱེད་དགོས་པའི་སྐུལ་མ་གནང་ཡོད།

ཡི་གེར་འགོད་མཁན་དང་འགོད་དུས།

ལེའུ་དགུ་པའི་ཚིག་རྐང་གཉིས་པ་དང་ལེའུ་བཅུ་པའི་ཚིག་རྐང་གཉིས་པ་སོགས་དོན་ཚན་འགའ་ཞིག་གི་ནང་དུ་གཞུང་འདི་ཡི་གེར་འགོད་མཁན་དཱ་ནེ་ཨེལ་ཡིན་པར་བརྗོད་ཡོད། སྐྱབས་མགོན་ཡེ་ཤུས་ཀྱང་དཱ་ནེ་ཨེལ་ཡི་གེར་འགོད་མཁན་ཡིན་པ་དེ་མད་ཐཱའི་འཕྲིན་བཟང་གི་ལེའུ་ཉེར་བཞི་པའི་ཚིག་རྐང་བཅོ་ལྔའི་ནང་དུ་གསུངས་ཡོད། གཞུང་གི་ནང་དུ་བདེན་དཔང་གསལ་པོར་བྱས་པ་བཞིན། དཱ་ནེ་ཨེལ་གྱིས་གཞུང་འདི་ཡི་གེར་བཀོད་པའི་ལོ་ཚིགས་ནི་སྤྱི་ལོ་སྔོན་གྱི་530ལོའི་ཡས་མས་ཡིན། དེ་ནི་སྤྱི་ལོ་སྔོན་གྱི་539ལོར་ཏ་ཟིག་རྒྱལ་པོ་ཀོ་རེས་ཀྱིས་པཱ་པེལ་ལོན་དབང་དུ་བསྒྱུར་བའི་རྗེས་སུ་བྱུང་བ་ཡིན།

བརྗོད་སྙིང་དང་གསུང་འཕྲིན།

གཞུང་འདིའི་ནང་གི་ཆོས་ཀྱི་ལྟ་གྲུབ་གཙོ་བོ་ནི་དཀོན་མཆོག་གི་བླ་ན་མེད་པའི་དབང་ཡིན་ཏེ། བླ་ན་མེད་པའི་དཀོན་མཆོག་ནི་མི་ཡུལ་གྱི་རྒྱལ་སྲིད་ཀུན་ལ་དབང་སྒྱུར་མཁན་ཡིན་ཞེས་གསུངས་ཡོད། དེ་ནི་ལེའུ་ལྔ་པའི་ཚིག་རྐང་ཉེར་གཅིག་པར་གསལ། དཱ་ནེ་ཨེལ་གྱི་ལུང་བསྟན་ལས་མཐོང་བའི་ཞལ་གཟིགས་རྣམས་དཀོན་མཆོག་གི་རྒྱལ་ཁ་ཡིན་པར་རྒྱུན་དུ་བསྟན་ཡོད་པ་རེད། དཀོན་མཆོག་གི་བླ་མ་མེད་པའི་དབང་ནི་མངོན་པའི་གཞུང་གི་ལེའུ་བཅུ་གཅིག་པའི་ཚིག་རྐང་བཅོ་ལྔའི་ནང་དུ་གསུངས་ཡོད། ༼དཱ་ནེ་ཨེལ་གྱི་ལེའུ་གཉིས་པའི་ཚིག་རྐང་ཞེ་བཞི་པ་དང་ལེའུ་བདུན་པའི་ཚིག་རྐང་ཉེར་བདུན་པ་དང་བསྡུར་དགོས།༽

འཆར་ཟིན།

1. དཱ་ནེ་ཨེལ་སོགས་ཀྱི་གནས་སྟངས་སྐོར། ༼1:1-21༽

2. རྒྱལ་ཁམས་རྣམས་ཀྱི་སྐོར་ལུང་དུ་བསྟན་པ། ༼2:1-7:28༽

ཀ རྒྱལ་པོ་ནེ་བོ་ཀད་ནེ་ཙར་གྱི་རྨི་ལམ་སྐོར། ༼2:1-4:37༽

ཁ། རྒྱལ་པོ་པེལ་ཤཱ་ཙར་དང་པཱ་པེལ་ལོན་གཉིས་ཉམས་རྒུད་དུ་འགྱུར་བའི་སྐོར། ༼5:1-31༽

ག ལུང་སྟོན་པ་དཱ་ནེ་ཨེལ་བསྐྱབས་པ་དང་ཁོང་གི་རྨི་ལམ་སྐོར། ༼6:1-7:28༽

3. ཡེས་ར་ཨེལ་གྱི་སྐོར་ལ་གནང་བའི་ལུང་བསྟན། ༼8:1-12:13༽

ཀ དཱ་ནེ་ཨེལ་གྱིས་མཐོང་བའི་ཞལ་གཟིགས་ལས་ར་ཕོ་ཞིག་དང་ལུག་ཐུག་ཅིག་མངོན་པ། ༼8:1-27༽

ཁ། དཱ་ནེ་ཨེལ་གྱི་གསོལ་འདེབས་དང་བདུན་ཕྲག་བདུན་ཅུའི་སྐོར། ༼9:1-27༽

ག ཡེས་ར་ཨེལ་གྱི་སྐོར་ལ་གནང་བའི་མ་འོངས་ལུང་བསྟན་དང་དུས་ཀྱི་མཐའ་མའི་སྐོར། ༼10:1-12:13༽

ལེའུ་དང་པོ།

དཱ་ནེ་ཨེལ་ལ་སོགས་པཱ་པེལ་ལོན་རྒྱལ་པོའི་མཛངས་བློན་དུ་གྱུར་པའི་སྐོར།

1 ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་གྱིས་སྲིད་སྐྱོང་བའི་ལོ་གསུམ་པར། པཱ་པེལ་ལོན་རྒྱལ་ཁབ་ཀྱི་གོང་མ་རྒྱལ་པོ་ནེ་བོ་ཀད་ནེ་ཙར་ནི་ཡེ་རུ་སཱ་ལེམ་དུ་འོངས་ནས་གྲོང་ཁྱེར་བསྐོར་བ་དང་། 2 གཙོ་བོ་དཀོན་མཆོག་གིས་ཡ་ཧུ་དཱའི་རྒྱལ་པོ་ཡེ་ཧོ་ཡཱ་ཀིམ་དང་ཁོང་གི་མཆོད་ཁང་ལས་སྣོད་ཆས་འགའ་ནེ་བོ་ཀད་ནེ་ཙར་གྱི་ལག་ཏུ་གཏད། ཁོས་སྣོད་ཆས་དེ་རྣམས་ཤིན་ཨར་ཡུལ་ *དུ་ཡོད་པའི་ལྷ་ཁང་དུ་གདན་དྲངས་ཤིང་རང་གི་ལྷ་ཡི་ནོར་མཛོད་ནང་དུ་བཞག་གོ །

3-4 དེ་ནས་རྒྱལ་པོ་ནེ་བོ་ཀད་ནེ་ཙར་གྱིས་རང་གི་ནང་བློན་ཨ་ཤུ་ཕི་ནཱ་སི་ལ་བཀའ་གནང་སྟེ། ཡེས་ར་ཨེལ་པ་རྣམས་ཀྱི་རྒྱལ་རྒྱུད་དང་སྐུ་དྲག་རྣམས་ལས་ལུས་སྟེང་དུ་སྐྱོན་ཏིལ་ཙམ་ཡང་མེད་པ་དང་བྱད་གཟུགས་མཛེས་པ། བློ་རིག་དང་ཤེས་ཡོན་སྣ་ཚོགས་ལྡན་པ། རིག་པའི་གནས་གང་ཞིག་སྦྱོང་བར་བློ་རྣོ་བ། ཤེས་རིག་གི་སྦྱངས་སྟོབས་མངའ་བ་བཅས་ཀྱི་གཞོན་ནུ་འཇོན་ཐང་ཅན་སྐོར་ཞིག་སྟེ་རྒྱལ་པོའི་སྐུ་སྲུང་དུ་འོས་པ་རྣམས་བདམས་ནས་ཁོ་རྣམས་ལ་ཀལ་དི་པའི་སྐད་ཡིག་དང་རྩོམ་རིག་ཁྲིད་ཅིག་ཅེས་སྨྲས་སོ། ། 5 ཡང་རྒྱལ་པོས་ཁོ་རྣམས་ལ་ཉིན་རེ་བཞིན་གོང་མས་སྤྱོད་པའི་བཟའ་བཅའ་དང་བཏུང་བྱའི་རྒུན་ཆང་གནང་བར་གཏན་ཁེལ་བྱས་པ་དང་། ལོ་གསུམ་ལ་སྦྱོང་བརྡར་སྤྲད་པའི་རྗེས་སུ་ཁོ་རྣམས་ཀྱིས་རྒྱལ་པོར་ཞབས་ཕྱི་བསྒྲུབ་དགོས་པའོ། ། 6 གཞོན་ནུ་དེ་དག་ལས་དཱ་ནེ་ཨེལ་དང་། ཧ་ནན་ཡཱ། མེ་ཤཱ་ཨེལ། ཨ་ཟར་ཡཱ་བཅས་ནི་ཡ་ཧུ་དཱའི་བུ་རྒྱུད་ཡིན། 7 དེ་ཡང་བློན་ཆེན་གྱིས་ཁོ་ཚོའི་མིང་བརྗེས་པ་འདི་ལྟ་སྟེ། དཱ་ནེ་ཨེལ་ལ་པེལ་ཏེ་ཤཱ་ཙར་དང་ཧ་ནན་ཡཱ་ལ་ཤད་རག མེ་ཤཱ་ཨེལ་ལ་མེ་ཤག ཨ་ཟར་ཡཱ་ལ་ཨ་བེད་ནེ་གོ་ཞེས་བཏགས་སོ། །

8 འོན་ཀྱང་དཱ་ནེ་ཨེལ་གྱིས་རང་ཉིད་གོང་མས་སྤྱོད་པའི་བཟའ་བཅའ་ཞིམ་པོ་དང་རྒུན་ཆང་མངར་མོ་ལ་འབག་པར་མི་བྱ་སྙམ་ནས། རང་ཉིད་འབག་པར་མི་བྱ་བའི་ཆེད་དུ་ཉུག་རུམ་པར་ཞུ་བ་ཕུལ། 9 དེ་བས་དཀོན་མཆོག་གིས་བློན་ཆེན་དེའི་མདུན་དུ་དཱ་ནེ་ཨེལ་ལ་གཟིགས་སྐྱོང་དང་སྙིང་རྗེ་ཐོབ་ཏུ་བཅུག་ནའང་། 10 བློན་ཆེན་དེས་དཱ་ནེ་ཨེལ་ལ། ང་ནི་རང་གི་ཇོ་བོ་དང་རྒྱལ་པོ་ཁོང་ལ་འཇིགས་ཏེ། ཁོང་གིས་ཁྱོད་རྣམས་ལ་བཟའ་བཏུང་བཀོད་སྒྲིག་བྱས་ཚར། གལ་ཏེ་ཁོང་གིས་ཁྱོད་རྣམས་ནི་ལོ་མཉམ་གཞན་དག་ལས་ངོ་མདངས་སྐྱ་བོ་ཡིན་པ་མཐོང་ན་མི་ལེགས་ཏེ། ཁྱོད་རྣམས་ཀྱིས་རྒྱལ་པོའི་དྲུང་དུ་ངའི་མགོ་ཤོར་དུ་བཅུག་པ་མ་ཡིན་ནམ་ཞེས་སྨྲས། 11 བློན་ཆེན་གྱིས་དཱ་ནེ་ཨེལ་དང་ཧ་ནན་ཡཱ། མེ་ཤཱ་ཨེལ། ཨ་ཟར་ཡཱ་བཅས་ལ་ལྟ་རྟོག་བྱེད་དུ་བསྐོས་པའི་འགོ་དཔོན་དེར་དཱ་ནེ་ཨེལ་ན་རེ། 12 ཁྱེད་ཀྱིས་ཞབས་ཕྱི་ངེད་ཅག་ལ་ཉིན་ཞག་བཅུའི་རིང་ལ་ཟས་སུ་སྔོ་ཚོད་དང་བཏུང་བར་ཆུ་གཙང་མ་གནང་ནས་ཚོད་ལྟ་བྱེད་པར་མཛོད། 13 དེ་ནས་ཁྱེད་ཀྱིས་ང་ཚོའི་བཞིན་རས་དང་རྒྱལ་པོའི་ཕོ་བྲང་ནས་ཟས་ལ་རོལ་མཁན་གཞོན་ནུ་ཚོའི་བཞིན་རས་གཉིས་ཀ་བསྡུར་ནས། ཇི་ལྟར་མཐོང་བ་བཞིན་ཐག་གཅོད་བྱེད་པར་མཛོད་ཅེས་ཞུས་པ་ན། 14 བསམ་འཆར་དེ་ལ་འགོ་དཔོན་འཐད་པ་བྱུང་ཞིང་ཉིན་ཞག་བཅུའི་རིང་ལ་ཚོད་ལྟ་བྱས་སོ། །

15 ཉིན་བཅུ་ཡི་རྗེས་སུ་དེ་དག་གི་བཞིན་རས་ནི་རྒྱལ་པོའི་ཟས་སྤྱད་པའི་གཞོན་ནུ་མཐའ་དག་ལས་ཀྱང་མཛེས་ཤིང་དར་ཡོད་པ་མཐོང་སྟེ། 16 ཁོ་རྣམས་ལ་ལྟ་རྟོག་བྱེད་པའི་འགོ་དཔོན་དེས་ཁོ་རྣམས་ལ་བཀོད་སྒྲིག་བྱས་པའི་བཟའ་བཅའ་ཞིམ་པོ་དང་རྒུན་ཆང་མངར་མོ་ཕྱིར་བླངས་ནས་སྔོ་ཚོད་བཟའ་བར་བཅུག་གོ ། 17 དེ་ཡང་དཀོན་མཆོག་གིས་གཞོན་ནུ་བཞི་པོར་སྐད་ཡིག་དང་ཤེས་རབ་སྣ་ཚོགས་ལ་མཁོ་བའི་ཤེས་ཡོན་དང་རིག་པ་བསྩལ་ཞིང་། དཱ་ནེ་ཨེལ་གྱིས་ཞལ་གཟིགས་དང་རྨི་ལམ་སྣ་ཚོགས་ལ་བརྟག་ཤེས་པའོ། །

18 དེར་རྒྱལ་པོས་གཞོན་ནུ་ཐམས་ཅད་ཕོ་བྲང་ནང་དུ་འཁྲིད་པར་བཀའ་ཕབ་པའི་དུས་སུ་སླེབས་པ་ན། བློན་ཆེན་གྱིས་དེ་དག་རྒྱལ་པོ་ནེ་བོ་ཀད་ནེ་ཙར་གྱི་མདུན་དུ་ཁྲིད་དོ། ། 19 རྒྱལ་པོས་དེ་རྣམས་དང་གླེང་མོལ་བྱས་པ་ལ། དེ་རྣམས་ཀྱི་ཁྲོད་དུ་དཱ་ནེ་ཨེལ་དང་ཧ་ནན་ཡཱ། མེ་ཤཱ་ཨེལ། ཨ་ཟར་ཡཱ་བཅས་བཞི་པོ་དང་འདྲ་བ་ཞིག་མ་མཐོང་བས་ཁོ་རྣམས་རྒྱལ་པོའི་བློན་པོ་སྟེ་ཞབས་ཕྱི་རུ་བསྐོས་པ་རེད། 20 རྒྱལ་པོས་ཁོ་རྣམས་ལ་ཤེས་རབ་དང་བློ་གྲོས་ཀུན་གྱི་ཆ་ནས་དྲི་བ་བཏོན་པ་དང་། ཁོ་ཚོ་ནི་ཡུལ་དེའི་མོ་པ་དང་སྒྱུ་མ་མཁན་ཐམས་ཅད་ལས་ཀྱང་ལྡབ་བཅུ་ཡིས་མཁས་པ་རྟོགས་སོ། ། 21 དཱ་ནེ་ཨེལ་ནི་རྒྱལ་པོ་ཀོ་རེས་ཀྱི་སྲིད་ལོ་དང་པོའི་བར་དུ་གནས་པར་གྱུར་ཏོ། །

ལེའུ་གཉིས་པ།

རྒྱལ་པོ་ནེ་བོ་ཀད་ནེ་ཙར་གྱི་རྨི་ལམ།

1 ནེ་བོ་ཀད་ནེ་ཙར་གྱིས་སྲིད་སྐྱོང་བའི་ལོ་གཉིས་པར་ཁོས་རྨི་ལམ་རྨིས་པ་དང་། སེམས་འཁྲུགས་ནས་གཉིད་ཀྱང་མ་ཁུགས་པས་ན། 2 རྒྱལ་པོས་རྨི་ལམ་དེ་དག་ལ་བརྟག་ཏུ་འཇུག་པའི་ཆེད་དུ་མི་མངགས་ནས་མོ་པ་དང་སྒྱུ་མ་མཁན། རྫུ་འཕྲུལ་ཅན། ཀལ་དི་པའི་མི་ཐམས་ཅད་འབོད་དུ་བཅུག་པ་དང་། ཁོ་རྣམས་དུས་ལྟར་རྒྱལ་པོའི་མདུན་དུ་འཛོམས་ཏེ་ཁོའི་བཀའ་བཀོད་ལ་བསྒུགས་ནས་བསྡད། 3 རྒྱལ་པོས་དེ་རྣམས་ལ་འདི་ལྟར། ངས་རྨི་ལམ་ཞིག་རྨིས་བྱུང་། དེས་ང་རང་སེམས་འཁྲུག་ཏུ་བཅུག་པས་དེའི་དོན་ཅི་ཡིན་པ་ཤོད་ཅིག་ཅེས་སྨྲས་པ་ན། 4 ཀལ་དི་པ་དག་གིས་ཨ་རམ་སྐད་ཀྱིས་རྒྱལ་པོ་ལ། ཀྱེ། རྒྱལ་པོ་ཆེན་པོ་ལགས། ཁྱེད་རང་སྐུ་ཚེ་ཡུན་རིང་བརྟན་པར་ཤོག ཁྱེད་ཀྱི་རྨི་ལམ་དེ་ངེད་ཞབས་ཕྱི་རྣམས་ལ་གསུང་བར་མཛོད་དང་། ངེད་ཅག་གིས་དེར་བརྟག་པར་བྱའོ་ཞེས་ཞུས་སོ། ། 5 དེ་ནས་རྒྱལ་པོས་ཀལ་དི་པ་རྣམས་ལ་འདི་ལྟར། ངའི་བཀའ་ལ་འགྱུར་བ་གཏན་ནས་མེད། གལ་ཏེ་ཁྱོད་ཅག་གིས་ངས་རྨིས་པའི་རྨི་ལམ་དང་དེའི་དོན་ཅི་ཡིན་པ་གསལ་པོར་བཤད་མ་ཐུབ་ཚེ། ཁྱོད་རྣམས་དུམ་བུ་དུམ་བུར་གཏུབ་ཅིང་ཁང་པ་རྣམས་ཞིག་རོར་ལུས་པར་འགྱུར། 6 འོན་ཀྱང་ཁྱོད་ཅག་གིས་ངས་རྨིས་པའི་རྨི་ལམ་དང་དེའི་དོན་ཅི་ཡིན་པ་བདག་ལ་གསལ་པོར་བཤད་ཐུབ་ཚེ། ཁྱོད་ཅག་ལ་ལེགས་སྐྱེས་དང་བྱ་དགའ་གནང་ཞིང་བཀུར་སྟི་ཆེན་པོ་འཐོབ་ངེས་ཡིན་པས། ཁྱོད་ཅག་གིས་ངའི་རྨི་ལམ་དང་དེའི་དོན་ཅི་ཡིན་པ་བདག་ལ་གསལ་པོར་ཤོད་ཅིག་ཅེས་སྨྲས་སོ། ། 7 ཁོ་ཚོས་ཡང་བསྐྱར་ལན་དུ། རྒྱལ་པོས་ཉིད་ཀྱི་རྨི་ལམ་དེ་ངེད་ཞབས་ཕྱི་རྣམས་ལ་གསུང་བར་མཛོད་དང་། ངེད་ཅག་གིས་དེར་བརྟག་པར་བྱའོ་ཞེས་ཞུས་སོ། །

8 དེ་ནས་རྒྱལ་པོས་འདི་ལྟར། ཁྱོད་ཅག་གིས་བདག་གི་བཀའ་ལ་འགྱུར་བ་མེད་པ་ཤེས་པས། དུས་འགྱངས་བྱེད་འདོད་པ་བདག་གིས་ཤེས་གསལ་ཡིན། 9 གལ་ཏེ་ཁྱོད་ཅག་གིས་ང་ལ་རྨི་ལམ་དེ་གསལ་པོར་མ་བཤད་ན་ཆད་པ་གཅོད་ངེས་ཡིན། ཁྱོད་ཅག་གིས་ལྐོག་འབྲེལ་གྱིས་ང་ལ་ཁུངས་མེད་འཆལ་གཏམ་སྨྲས་ཏེ་གནས་ཚུལ་ལ་འགྱུར་ལྡོག་འབྱུང་བར་སྒུག་པ་རེད། ངས་ཁྱོད་ཅག་གིས་རྨི་ལམ་གྱི་དོན་ཅི་ཡིན་པ་དངོས་གནས་ང་ལ་གསལ་པོར་བཤད་ཐུབ་པ་ཤེས་པའི་ཆེད་དུ་རྨི་ལམ་དེ་ད་ལྟ་རང་ང་ལ་ཤོད་ཅིག་ཅེས་སྨྲས་སོ། །

10 ཀལ་དི་པ་དག་གིས་རྒྱལ་པོར་ལན་དུ། ས་སྟེང་དུ་རྒྱལ་པོའི་གསང་བ་འདི་བརྟོལ་ཐུབ་པའི་སྐྱེ་བོ་སུ་ཡང་ཡོད་མ་ཡིན། རྒྱལ་པོ་རླབས་བོ་ཆེ་དང་དབང་ཐང་ཅན་གང་གིས་ཀྱང་སྒྱུ་མ་མཁན་དང་སྔགས་པ། ཀལ་དི་པ་བཅས་སུ་ལའང་དོན་དེ་འདྲ་དྲིས་མ་མྱོང་ངོ་། ། 11 རྒྱལ་པོའི་བཀའ་འདི་ཧ་ཅང་དཀའ་བས། མི་དང་མཉམ་དུ་མི་བཞུགས་པའི་ལྷ་ཚོགས་མ་གཏོགས་སྐྱེ་བོ་སུ་ཞིག་གིས་ཀྱང་རྨི་ལམ་དེ་ཁྱེད་ཀྱི་སྐུ་དྲུང་ནས་འཆད་པར་མི་ནུས་ཞེས་ཞུས་པས། 12 རྒྱལ་པོ་ཤིན་ཏུ་ཁྲོས་ཏེ་པཱ་པེལ་ལོན་གྱི་མཁས་མཛངས་ཐམས་ཅད་གསོད་དགོས་པའི་བཀའ་བསྩལ་པ་དང་། 13 མཁས་མཛངས་རྣམས་སྲོག་ཐོག་གཏོང་བའི་བཀའ་རྒྱ་ཀུན་ལ་སྤེལ་ཞིང་དཱ་ནེ་ཨེལ་དང་ཁོའི་གྲོགས་པོ་རྣམས་ཀྱང་བཙལ་ནས་སྲོག་ཐོག་གཏོང་བར་བསྒྲགས་སོ། །

དཀོན་མཆོག་གིས་དཱ་ནེ་ཨེལ་ལ་རྨི་ལམ་གྱི་དོན་བསྟན་པ།

14 དེ་ཡང་དཱ་ནེ་ཨེལ་གྱིས་པཱ་པེལ་ལོན་གྱི་མཁས་མཛངས་རྣམས་གསོད་དུ་འོངས་པའི་སྐུ་སྲུང་དམག་དཔོན་ཨར་ཡོག་ཅེས་བྱ་བར་སྤྱང་གྲུང་ལྡན་པའི་སྒོ་ནས་ཚིག་འཇམ་པོ་སྨྲས་པ་སྟེ། 15 སྐུ་སྲུང་དམག་དཔོན་ཨར་ཡོག་ལ་འདི་ལྟར། རྒྱལ་པོའི་བཀའ་ནི་འདི་འདྲ་བྲེལ་མྱུར་ཆེ་བ་ཅི་ཡིན་ནམ་ཞེས་དྲིས་པ་ན། ཨར་ཡོག་གིས་དོན་དེའི་སྐོར་དཱ་ནེ་ཨེལ་ལ་རྒྱས་པར་བཤད། 16 དེ་ནས་དཱ་ནེ་ཨེལ་རྒྱལ་པོའི་སྐུ་མདུན་དུ་བཅར་ཏེ། ཁོས་རྨི་ལམ་དེའི་དོན་ཅི་ཡིན་པ་རྒྱལ་པོར་སྨྲ་ནུས་པའི་ཆེད་དུ་དུས་འགྱངས་བྱེད་པའི་ཞུ་བ་ཕུལ་ཏོ། ། 17 དཱ་ནེ་ཨེལ་རང་ཁྱིམ་དུ་ལོག་སྟེ་རང་གི་གྲོགས་པོ་ཧ་ནན་ཡཱ་དང་། མེ་ཤཱ་ཨེལ། ཨ་ཟར་ཡཱ་བཅས་ལ་དོན་དེ་རྒྱས་པར་བཤད་པ་དང་། 18 ཡང་རང་ཉིད་དང་ཁོའི་གྲོགས་པོ་རྣམས་པཱ་པེལ་ལོན་གྱི་མཁས་མཛངས་བྱིངས་དང་མཉམ་དུ་མེད་པར་མི་འགྱུར་བའི་ཆེད་དུ། ནམ་མཁའི་དཀོན་མཆོག་གིས་སྙིང་རྗེ་དགོངས་ནས་རྟོགས་དཀའ་བའི་གསང་བ་དེ་གསལ་པོར་སྟོན་པར་སྨོན་ལམ་འདེབས་དགོས་པ་ཁོ་རྣམས་ལ་བཤད། 19 དེ་ནས་མཚན་མོའི་ཞལ་གཟིགས་ཁྲོད་དུ་གསང་བ་དེ་དཱ་ནེ་ཨེལ་ལ་མངོན་པར་མཛད་པས་དཱ་ནེ་ཨེལ་གྱིས་ནམ་མཁའི་དཀོན་མཆོག་ལ་འདི་ལྟར་བསྟོད་པ་ཕུལ་བ་སྟེ།

20 དཀོན་མཆོག་མཚན་ལ་གཏན་དུ་བསྟོད་བསྔགས་བརྗོད། །

ཤེས་རབ་ནུས་མཐུ་ཡོད་དོ་ཁོང་གི་ཡིན། །

21 དུས་དང་ནམ་ཟླའི་འགྱུར་བག་ཁོང་གིས་མཛད། །

ཁོང་གིས་རྒྱལ་པོ་བསྐོ་འཇོག་བྱེད་པ་དང་། །

དེ་རྣམས་རྒྱལ་པོའི་ཁྲི་ལས་འབེབ་པར་མཛད། །

མཁས་མཛངས་ལྡན་པའི་མི་བུར་ཤེས་རབ་སྦྱིན། །

ཡོན་ཏན་ལྡན་པ་རྣམས་ལ་དཔྱོད་ཤེས་སྩོལ། །

22 རྟོགས་དཀའ་གསང་བའི་དོན་རྣམས་མངོན་པར་མཛད། །

མུན་ནག་ཁྲོད་ཀྱི་ཡོད་ཚད་ཁོང་གིས་མཁྱེན། །

འོད་ནི་ཁོང་དང་ངོ་བོ་དབྱེར་མེད་ལགས། །

23 ང་ཡི་མེས་པོ་རྣམས་ཀྱི་དཀོན་མཆོག་ལགས། །

ཁྱེད་ལ་ཐུགས་རྗེ་ཞུ་ཞིང་བསྟོད་བསྔགས་བརྗོད། །

ཁྱེད་ཀྱིས་ཤེས་རབ་ནུས་མཐུ་བདག་ལ་གནང་། །

ངེད་ཀྱིས་ཁྱེད་ལ་གང་ཞིག་ཞུས་པ་དེ། །

ད་ལྟ་ཁྱེད་ཀྱིས་བདག་ལ་གསལ་པོར་མངོན། །

རྒྱལ་པོའི་རྨི་ལམ་ང་ཚོར་གསལ་པོར་བསྟན། །

ཞེས་པའོ། །

དཱ་ནེ་ཨེལ་གྱིས་རྒྱལ་པོའི་རྨི་ལམ་དང་དེའི་དོན་འགྲེལ་བ།

24 དེ་ཡང་དཱ་ནེ་ཨེལ་རྒྱལ་པོས་པཱ་པེལ་ལོན་གྱི་མཁས་མཛངས་རྣམས་གསོད་པར་བསྐོས་པའི་ཨར་ཡོག་གི་གམ་དུ་སོང་སྟེ་འདི་ལྟར། པཱ་པེལ་ལོན་གྱི་མཁས་མཛངས་རྣམས་མ་གསོད་ཅིག ང་རང་རྒྱལ་པོའི་དྲུང་དུ་འཁྲིད་པར་གྱིས་དང་ངས་རྒྱལ་པོར་རྨི་ལམ་དེའི་དོན་ཅི་ཡིན་ཞུ་དགོས་ཞེས་སྨྲས་པ་ན། 25 ཨར་ཡོག་གིས་དེ་མ་ཐག་ཏུ་དཱ་ནེ་ཨེལ་རྒྱལ་པོའི་སྐུ་དྲུང་དུ་ཁྲིད་དེ་ན་རེ། ངས་ཡ་ཧུ་དཱ་པའི་བཙོན་མ་རྣམས་ལས་ཁྱེད་ཀྱི་རྨི་ལམ་ལ་འགྲེལ་བཤད་རྒྱག་མཁན་ཞིག་རྙེད་བྱུང་ཞེས་སྨྲས་སོ། ། 26 དེར་རྒྱལ་པོས་པེལ་ཏེ་ཤཱ་ཙར་ཞེས་ཀྱང་འབོད་པའི་དཱ་ནེ་ཨེལ་ལ་འདི་ལྟར། ཁྱོད་ཀྱིས་རྨི་ལམ་དེ་ང་ལ་སྟོན་ནུས་པ་དང་དེར་འགྲེལ་བཤད་ཀྱང་རྒྱག་ཐུབ་བམ་ཞེས་དྲིས་པ་ན། 27 དཱ་ནེ་ཨེལ་གྱིས་རྒྱལ་པོ་ལ་ལན་དུ། ཁྱེད་ཀྱིས་དྲིས་པའི་གསང་བ་ཆེན་པོ་དེ་ནི་མཁས་མཛངས་དང་། སྒྱུ་མ་མཁན། མོ་པ། རྩིས་པ་སོགས་སུ་ཞིག་གིས་ཀྱང་འགྲེལ་མི་ནུས། 28 འོན་ཀྱང་གསང་བ་ཐམས་ཅད་ཐོགས་མེད་དུ་མངོན་པར་མཛད་ནུས་པའི་དཀོན་མཆོག་ཅིག་ནམ་མཁའ་རུ་བཞུགས་ཡོད་པས། ཁོང་གིས་རྒྱལ་པོ་ནེ་བོ་ཀད་ནེ་ཙར་ཁྱེད་རང་ལ་མཐའ་མའི་ཉིན་མོ་དག་ལ་ཅི་ཞིག་འབྱུང་ངེས་པ་བསྟན་ཅིང་། ཁྱེད་ཀྱི་རྨི་ལམ་དང་མལ་ཁྲིའི་སྟེང་ཉིད་ཀྱི་བློ་ངོར་འཆར་བའི་ཞལ་གཟིགས་ནི་འདི་ལྟ་སྟེ། 29 ཀྱེ་རྒྱལ་པོ་ཆེན་པོ་ལགས། ཁྱེད་མལ་ཁྲིའི་སྟེང་དུ་ཡོད་དུས་འབྱུང་འགྱུར་གྱི་དོན་རྣམས་ཡིད་ལ་འཁོར་ཞིང་། གསང་བ་མངོན་པར་མཛད་མཁན་ཁོང་གིས་མ་འོངས་པར་ཅི་ཞིག་འབྱུང་ངེས་པ་ཁྱེད་ལ་དངོས་སུ་བསྟན་པ་ཡིན། 30 ད་ལྟ་གསང་བ་འདི་ང་རང་ལ་མངོན་པར་གྱུར་པ་ནི་བདག་ལ་གཞན་ལས་ལྷག་པའི་ཤེས་རབ་རྣོན་པོ་ཞིག་མངའ་བས་མ་ཡིན་པར། རྒྱལ་པོ་ཁྱེད་ཀྱིས་རྨི་ལམ་གྱི་དོན་དང་ཉིད་ཀྱི་དགོངས་ཚུལ་གཉིས་ཀ་གསལ་པོར་མཁྱེན་པའི་ཆེད་དུ་ཡིན་ནོ། །

31 ཀྱེ། རྒྱལ་པོ་ལགས། ཁྱེད་ཀྱིས་སྐུ་བརྙན་ཆེན་པོ་ཞིག་མཐོང་སྟེ། རྔམ་བརྗིད་ཆེ་ཞིང་འོད་མདངས་འཚེར་བ་དང་། ཁྱེད་ཀྱི་དྲུང་དུ་ཀྲོང་ངེར་ལངས་ནས་རྣམ་པ་འཇིགས་སུ་རུང་བ་ཞིག་ཡིན། 32 དེའི་མགོ་བོ་ནི་གསེར་བཙོ་མས་ཤན་ཞིང་བྲང་དང་དཔུང་པ་སོགས་དངུལ་གྱིས་བཞེངས་པར་མ་ཟད། ཁོག་པ་དང་རྐེད་པ་ནི་ལི་ཡིས་བཟོས་ཡོད། 33 ད་དུང་བརླ་ནི་ལྕགས་དང་། རྐང་པ་ནི་ཕྱེད་ཀ་ལྕགས་དང་ཕྱེད་ཀ་འཇིམ་བག་ཡིན། 34 ཁྱེད་ཀྱིས་ལྟ་བའི་སྐབས་སུ། མི་ཡིས་གཤགས་པ་མ་ཡིན་པའི་རྡོ་ཕ་བོང་ཞིག་གིས་སྐུ་བརྙན་དེའི་ལྕགས་དང་འཇིམ་གྱིས་བཟོས་པའི་རྐང་པར་བརྡེགས་ནས་དེ་རྡུལ་དུ་བརླག་པའོ། ། 35 དེ་ནས་ལྕགས་དང་འཇིམ་བག ལི། དངུལ། གསེར་བཅས་ནི་དུས་གཅིག་ཏུ་དུམ་བུར་འཐོར་ཏེ་དབྱར་རླུང་གིས་རྒྱང་ཐག་རིང་པོར་འཁུར་བའི་གཡུལ་ཁའི་སྦུར་མ་ལྟར་རྗེས་ཤུལ་ཙམ་ཡང་རྙེད་མ་སོང་། འོན་ཀྱང་སྐུ་བརྙན་དེར་བརྡེགས་པའི་རྡོ་ཕ་བོང་དེ་ནི་རི་བོ་ཆེན་པོ་ཞིག་ཏུ་གྱུར་ནས་ས་སྟེང་ཡོངས་སུ་ཁྱབ་པའོ། ། 36 དེ་ནི་ཁྱེད་ཀྱི་རྨི་ལམ་ཡིན། ད་ལྟ་བདག་གིས་རྒྱལ་པོའི་དྲུང་དུ་དེའི་དོན་འཆད་པར་བྱའོ། །

37 ཀྱེ་རྒྱལ་པོ་ལགས། ཁྱེད་ནི་རྒྱལ་པོ་རྣམས་ཀྱི་རྒྱལ་པོ་ལགས། ནམ་མཁའི་དཀོན་མཆོག་གིས་ཁྱེད་ལ་རྒྱལ་སྲིད་དང་དབང་ཆ། ནུས་མཐུ། གཟི་བརྗིད་བཅས་གནང་ཡོད། 38 དེ་མིན་ཁོང་གིས་ཡུལ་སོ་སོར་ཐར་ཐོར་དུ་གནས་པའི་མི་རྣམས་དང་ས་སྟེང་གི་དུད་འགྲོ། ནམ་མཁའི་བྱ་ལ་སོགས་པ་ཁྱེད་ཀྱི་དབང་འོག་ཏུ་གནང་ནས། ཁྱེད་ཉིད་དེ་ཐམས་ཅད་ལ་བདག་གཉེར་བྱེད་མཁན་དུ་བསྐོས། གསེར་གྱི་མགོ་བོ་ཅན་དེ་ཁྱེད་ཡིན་ནོ། ། 39 དེ་ཡང་ཁྱེད་ཀྱི་རྗེས་སུ་ཁྱེད་ལས་སྟོབས་ཆུང་བའི་རྒྱལ་སྲིད་གཞན་ཞིག་འབྱུང་བ་དང་། དེར་མཐུད་ནས་ལི་ཡི་རྒྱལ་སྲིད་གསུམ་པ་ཞིག་གིས་ས་སྟེང་ཡོངས་སུ་སྲིད་བསྐྱང་བར་བྱའོ། ། 40 ད་དུང་ལྕགས་ལྟར་སྲ་བའི་རྒྱལ་སྲིད་བཞི་པ་ཞིག་ཀྱང་འབྱུང་ཞིང་། ལྕགས་ཀྱིས་ཚང་མ་གཏོར་ཞིང་རྡུལ་དུ་བརླག་ནུས་པ་བཞིན་རྒྱལ་སྲིད་དེས་ཀྱང་གཞན་ཡོད་ཚད་གཅོག་ཅིང་རྡུལ་དུ་བརླག་ངེས་ཡིན། 41 ཁྱེད་ཀྱིས་དེའི་རྐང་པ་དང་རྐང་མཛུབ་ཀྱི་ཕྱེད་ཀ་ནི་མེར་བསྲེགས་པའི་འཇིམ་བག་དང་ཕྱེད་ཀ་ནི་ལྕགས་ཡིན་པ་མཐོང་བ་བཞིན་དུ། རྒྱལ་སྲིད་དེ་ཡང་ཁ་འཐོར་དུ་འགྲོ་རྒྱུ་ཡིན་པ་དང་། ཡང་ཁྱེད་ཀྱིས་ལྕགས་ལ་འཇིམ་བག་འདྲེས་ཡོད་པ་མཐོང་བ་བཞིན་དུ། རྒྱལ་སྲིད་དེ་ཡང་ལྕགས་ལྟར་སྲ་མཁྲེགས་ལྡན་པ་ཡིན་ནོ། ། 42 རྐང་མཛུབ་རྣམས་ནི་ཕྱེད་ཀ་ལྕགས་དང་ཕྱེད་ཀ་འཇིམ་བག་ཡིན་པ་བཞིན་དུ། རྒྱལ་སྲིད་དེ་ཡང་ཕྱེད་ཀ་སྟོབས་དང་ལྡན་ལ་ཕྱེད་ཀ་ཉམས་ཞན་ཡིན། 43 ཡང་ཁྱེད་ཀྱིས་ལྕགས་དང་འཇིམ་བག་འདྲེས་ཡོད་པ་མཐོང་བ་བཞིན་དུ། རྒྱལ་སྲིད་དེའི་མི་རྣམས་ཀྱང་རིགས་རྒྱུད་གཞན་རྣམས་དང་འདྲེས་ནའང་། ལྕགས་དང་འཇིམ་བག་གཉིས་ཀ་འདྲེ་མི་སྲིད་པ་ལྟར་དེ་རྣམས་ཕན་ཚུན་འབྲེལ་བར་མི་འགྱུར་རོ། ། 44 རྒྱལ་པོ་དེ་རྣམས་ཀྱི་ཉིན་མོ་ལ། ནམ་མཁའི་དཀོན་མཆོག་གིས་ནམ་ཡང་འཇིག་མི་སྲིད་པའི་རྒྱལ་སྲིད་ཅིག་དར་བར་མཛད་ཅིང་། སྲིད་དབང་ནམ་ཡང་མི་སྡེ་གཞན་གྱི་ལག་ཏུ་མི་འཆོར་བར་མ་ཟད། རྒྱལ་སྲིད་དེས་རྒྱལ་སྲིད་གཞན་ཐམས་ཅད་གཏོར་ནས་རྡུལ་དུ་བརླག་པར་བྱ་ཞིང་། དེ་ནི་དུས་གཏན་དུ་གནས་པར་འགྱུར་རོ། ། 45 ཁྱེད་ཀྱིས་མི་སུས་ཀྱང་མ་གཤགས་པར་རི་བོ་ལས་ཐོན་པའི་རྡོ་ཕ་བོང་དེས་ལྕགས་དང་ལི། འཇིམ་བག དངུལ། གསེར་བཅས་རྡུལ་དུ་བརླག་པ་མཐོང་བ་བཞིན་དུ། བླ་མེད་དཀོན་མཆོག་གིས་རྒྱལ་པོ་ཁྱེད་ལ་མ་འོངས་པ་ན་ཅི་ཞིག་འབྱུང་ངེས་པ་བསྟན་པ་རེད། རྨི་ལམ་ནི་བདེན་པ་ཡིན་ཞིང་དེའི་དོན་ཡང་ཡིད་རྟོན་རུང་བ་ཡིན་ཞེས་སྨྲས་སོ། །

46 དེ་ནས་རྒྱལ་པོ་ནེ་བོ་ཀད་ནེ་ཙར་གྱིས་ལུས་པོ་སར་བཏུད་ནས་དཱ་ནེ་ཨེལ་ལ་གུས་ཕྱག་བཙལ་ཞིང་མཆོད་པ་དང་བདུག་སྤོས་འབུལ་བའི་བཀའ་བསྩལ་ཏོ། ། 47 རྒྱལ་པོས་དཱ་ནེ་ཨེལ་ལ་འདི་ལྟར། ཁྱེད་ཀྱིས་གསང་བ་འདི་མངོན་པར་མཛད་པས་ན། ཁྱེད་ཀྱི་དཀོན་མཆོག་ནི་ལྷ་ཐམས་ཅད་ཀྱི་དཀོན་མཆོག་དང་རྒྱལ་པོ་ཀུན་གྱི་གཙོ་བོ། གསང་བ་མ་ལུས་མངོན་པར་མཛད་མཁན་བཅས་ལགས་སོ་ཞེས་སྨྲས་སོ། ། 48 དེ་ནས་རྒྱལ་པོས་དཱ་ནེ་ཨེལ་གྱི་གོ་གནས་སྤར་བ་དང་། ཁོ་ལ་རིན་ཐང་ཆེ་བའི་ལེགས་སྐྱེས་མང་པོ་གནང་བར་མ་ཟད། པཱ་པེལ་ལོན་ཞིང་ཆེན་ཡོངས་ལ་བདག་གཉེར་བྱེད་དུ་བཅུག་པ་དང་། ཡང་ཁོ་རང་ནི་པཱ་པེལ་ལོན་གྱི་མཁས་མཛངས་ཀུན་ལ་བདག་གཉེར་བྱེད་པའི་སྲིད་འཛིན་དུ་བསྐོས་པའོ། ། 49 དཱ་ནེ་ཨེལ་གྱིས་རྒྱལ་པོར་རེ་བ་ཞུས་པ་ལ། རྒྱལ་པོས་ཤད་རག་དང་མེ་ཤག ཨ་བེད་ནེ་གོ་བཅས་གསུམ་ནི་པཱ་པེལ་ལོན་ཞིང་ཆེན་གྱི་སྲིད་དོན་སྒྲུབ་མཁན་དུ་བསྐོས་པ་དང་། དཱ་ནེ་ཨེལ་རང་ཉིད་རྒྱལ་པོའི་ཕོ་བྲང་ནང་དུ་ཞབས་ཕྱི་རུ་བསྡད་དོ། །

ལེའུ་གསུམ་པ།

རྒྱལ་པོས་བསྒྲེངས་པའི་གསེར་སྐུ།

1 རྒྱལ་པོ་ནེ་བོ་ཀད་ནེ་ཙར་གྱིས་མཐོ་ཚད་ལ་ཁྲུ་དྲུག་ཅུ་དང་ཞེང་ལ་ཁྲུ་དྲུག་ཅན་གྱི་གསེར་སྐུ་ཞིག་བཞེངས་ནས་པཱ་པེལ་ལོན་ཡུལ་གྱི་དོའུ་རཱ་ཐང་དུ་ཀེ་རེར་བསྒྲེངས་སོ། ། 2 དེ་ནས་རྒྱལ་པོས་སྤྱི་དཔོན་དང་བཀའ་བློན། བློན་པོ། གྲོས་པ། དཀོར་གཉེར། ཁྲིམས་དཔོན། གཟུ་དཔང་བཅས་དང་མངའ་སྡེ་དེའི་སྐུ་དྲག་ཐམས་ཅད་ཁོས་བཞེངས་པའི་གསེར་སྐུའི་རབ་གནས་ཀྱི་ཆོ་གར་གདན་དྲངས་པས། 3 སྤྱི་དཔོན་དང་བཀའ་བློན། བློན་པོ། གྲོས་པ། དཀོར་གཉེར། ཁྲིམས་དཔོན། གཟུ་དཔང་བཅས་དང་མངའ་སྡེ་དེའི་སྐུ་དྲག་ཐམས་ཅད་མཉམ་དུ་འཛོམས་ནས། རྒྱལ་པོས་ཡར་བཞེངས་པའི་གསེར་སྐུ་ལ་རབ་གནས་བྱེད་པའི་ཆོ་གར་ཞུགས་ཤིང་། ཐམས་ཅད་གསེར་སྐུའི་མདུན་དུ་ལངས་ནས་བསྡད་དོ། །

4 དུས་དེ་ཙ་ན་བཀའ་སྒྲོག་མཁན་གྱིས་སྐད་གསང་མཐོན་པོས། ཀྱེ། རྒྱལ་ཁམས་ཁག་དང་མི་རིགས་སོ་སོ། སྐད་རིགས་སོ་སོའི་མི་ཐམས་ཅད་ཀྱིས་ཉོན་དང་། རྒྱལ་པོས་ཁྱོད་ཅག་ལ་བསྒོས་པའི་བཀའ་ནི་འདི་ལྟ་སྟེ། 5 ཁྱོད་ཅག་གིས་རྭ་དུང་དང་གླིང་བུ། པི་ཝང་། ཏམ་བུ་ར། གཞུ་སྦྲེང་། སྦུད་གླིང་ལ་སོགས་རོལ་མོ་སྣ་ཚོགས་ཀྱི་སྒྲ་ཐོས་ཡོང་དུས། རྒྱལ་པོ་ནེ་བོ་ཀད་ནེ་ཙར་གྱིས་བསྒྲེངས་པའི་གསེར་སྐུ་ལ་ལུས་སར་བཏུད་ནས་ཕྱག་འཚལ་དགོས། 6 སུ་ཞིག་གིས་ལུས་སར་བཏུད་ནས་ཕྱག་མ་བཙལ་ན། དེ་མ་ཐག་ཏུ་མེ་ལྕེ་རབ་ཏུ་འབར་བའི་ཐབ་ལ་གཡུག་པར་བྱའོ་ཞེས་བསྒྲགས་སོ། ། 7 དེ་བས་རྒྱལ་ཁམས་ཁག་དང་མི་རིགས་སོ་སོ། སྐད་རིགས་སོ་སོའི་མི་ཐམས་ཅད་ཀྱིས་རྭ་དུང་དང་གླིང་བུ། པི་ཝང་། ཏམ་བུ་ར། གཞུ་སྦྲེང་ལ་སོགས་རོལ་མོ་སྣ་ཚོགས་ཀྱི་སྒྲ་ཐོས་མ་ཐག་ཏུ། རྒྱལ་པོ་ནེ་བོ་ཀད་ནེ་ཙར་གྱིས་བསྒྲེངས་པའི་གསེར་སྐུ་ལ་ཕྱག་བཙལ་ཏོ། །

ཡ་ཧུ་དཱ་པ་ཁ་ཅིག་ལ་སྙད་བཏགས་པ།

8 ཡང་དེའི་དུས་སུ་ཀལ་དི་པ་ཁ་ཅིག་རྒྱལ་པོའི་མདུན་དུ་ཕྱིན་ཏེ་ཡ་ཧུ་དཱ་པ་རྣམས་ལ་གནོད་སེམས་ཆེན་པོས་སྙད་བཏགས་པ་སྟེ། 9 ཁོ་ཚོས་རྒྱལ་པོ་ནེ་བོ་ཀད་ནེ་ཙར་ལ་འདི་ལྟར། རྒྱལ་པོའི་སྐུ་ཚེ་ཡུན་རིང་བརྟན་པར་ཤོག 10 ཀྱེ་རྒྱལ་པོ་ལགས། དེ་སྔར་ཁྱེད་ཀྱིས་རྭ་དུང་དང་གླིང་བུ། པི་ཝང་། ཏམ་བུ་ར། གཞུ་སྦྲེང་། སྦུད་གླིང་ལ་སོགས་རོལ་མོ་སྣ་ཚོགས་ཀྱི་སྒྲ་ཐོས་ཚད་ཀྱིས་གསེར་སྐུའི་མདུན་དུ་ལུས་སར་བཏུད་ནས་ཕྱག་འཚལ་དགོས་པ་དང་། 11 སུ་ཞིག་གིས་ལུས་སར་བཏུད་ནས་ཕྱག་མ་བཙལ་ན། དེ་མ་ཐག་ཏུ་མེ་ལྕེ་རབ་ཏུ་འབར་བའི་ཐབ་ལ་གཡུག་པར་འགྱུར་བའི་བཀའ་གནང་བ་མ་ཡིན་ནམ། 12 འོན་ཀྱང་རྒྱལ་པོ་ལགས། ཁྱེད་ཀྱིས་པཱ་པེལ་ལོན་ཡུལ་གྱི་སྲིད་འཛིན་དུ་བསྐོས་པའི་ཡ་ཧུ་དཱ་པ་ཁ་ཅིག་སྟེ། ཤད་རག་དང་མེ་ཤག ཨ་བེད་ནེ་གོ་བཅས་གསུམ་པོས་ཁྱེད་ཀྱི་བཀའ་མི་བརྩི་བ་དང་། ཁྱེད་ཀྱི་ལྷ་ལ་ཞབས་ཏོག་མི་བསྒྲུབ་ཅིང་། ཉིད་ཀྱིས་བཞེངས་པའི་གསེར་སྐུ་ལ་གུས་ཕྱག་ཀྱང་མི་འཚལ་ལོ་ཞེས་ཞུས་པས། 13 ནེ་བོ་ཀད་ནེ་ཙར་ཁོང་ཁྲོ་རབ་ཏུ་འབར་ནས། ཤད་རག་དང་མེ་ཤག ཨ་བེད་ནེ་གོ་བཅས་གསུམ་པོ་འཁྲིད་འོང་བའི་བཀའ་ཕབ་པ་ན། ཁོ་རྣམས་རྒྱལ་པོའི་མདུན་དུ་ཁྲིད་ཡོང་ངོ་། ། 14 ནེ་བོ་ཀད་ནེ་ཙར་གྱིས་ཁོ་རྣམས་ལ། ཀྱེ་ཤད་རག་དང་མེ་ཤག ཨ་བེད་ནེ་གོ ཁྱོད་ཅག་གིས་ངའི་ལྷ་ལ་ཞབས་ཏོག་མི་བསྒྲུབ་ཅིང་ངས་བཞེངས་པའི་གསེར་སྐུ་ལ་ཕྱག་ཀྱང་མི་འཚལ་ཞེས་པ་བདེན་ནམ། 15 ཅི་སྟེ་ད་ནི་ཁྱོད་ཅག་གིས་རྭ་དུང་དང་གླིང་བུ། པི་ཝང་། ཏམ་བུ་ར། གཞུ་སྦྲེང་། སྦུད་གླིང་ལ་སོགས་རོལ་མོ་སྣ་ཚོགས་ཀྱི་སྒྲ་ཐོས་པ་ཙམ་གྱིས། བདག་གིས་བཞེངས་པའི་གསེར་སྐུའི་མདུན་དུ་ལུས་སར་བཏུད་ནས་ཕྱག་འཚལ་བ་ཡིན་ན་ལེགས་ཤིང་། གལ་ཏེ་ཁྱོད་ཅག་གིས་དེར་ཕྱག་མ་བཙལ་ན་ད་ལྟ་ཉིད་དུ་མེ་ལྕེ་རབ་ཏུ་འབར་བའི་ཐབ་ལ་གཡུག་པར་འགྱུར། དེའི་དུས་ལྷ་སུ་ཞིག་གིས་ཁྱོད་ཅག་བདག་གི་དབང་ལས་བསྐྱབ་ནུས་སམ་ཞེས་སྨྲས་སོ། ། 16 ཤད་རག་དང་མེ་ཤག ཨ་བེད་ནེ་གོ་བཅས་ཀྱིས་རྒྱལ་པོ་ནེ་བོ་ཀད་ནེ་ཙར་ལ་ལན་དུ། ཀྱེ་རྒྱལ་པོ་ནེ་བོ་ཀད་ནེ་ཙར་ལགས། ངེད་ཅག་གིས་འདིའི་སྐོར་ལ་ལན་འདེབས་དགོས་དོན་མི་འདུག 17 ངེད་ཅག་མེ་ཐབ་ནང་དུ་གཡུགས་པའི་དབང་དུ་བཏང་ནའང་། ངེད་ཅག་གིས་ཞབས་ཏོག་སྒྲུབ་པའི་དཀོན་མཆོག་གིས་མེ་ལྕེ་རབ་ཏུ་འབར་བའི་མེ་ཐབ་དང་ཁྱེད་ཀྱི་དབང་ལས་བསྐྱབ་ངེས་ཡིན། 18 ཀྱེ་རྒྱལ་པོ་ལགས། དེ་འདྲ་མིན་ནའང་ཁྱེད་ཀྱི་སྙན་དུ་སྒྲོན་དགོས་པ་ཞིག་ལ། ངེད་ཅག་གིས་ཁྱེད་ཀྱི་ལྷ་རྣམས་ལ་ཞབས་ཏོག་བསྒྲུབ་མི་སྲིད་ལ་ཉིད་ཀྱིས་བསྒྲེངས་པའི་གསེར་སྐུ་ལ་ཕྱག་ཀྱང་མི་འཚལ་བ་མཁྱེན་པར་གྱུར་ཅིག་ཅེས་ཞུས་སོ། །

19 སྐབས་དེར་རྒྱལ་པོ་ནེ་བོ་ཀད་ནེ་ཙར་ནི་ཤད་རག་དང་མེ་ཤག ཨ་བེད་ནེ་གོ་བཅས་ཀྱི་སྟེང་དུ་ཁོང་ཁྲོ་མེ་ལྟར་འབར་ནས་ཐ་ན་ངོ་མདངས་ཀྱང་འགྱུར་ཏེ། མེ་ཐབ་དེ་རྒྱུན་ལྡན་ལས་ལྡབ་བདུན་གྱིས་ཚ་བར་བཟོ་རུ་བཅུག་པ་དང་། 20 དམག་དཔུང་ལས་དམག་མི་སྟོབས་པོ་ཆེ་འགའ་ལ། ཤད་རག་དང་མེ་ཤག ཨ་བེད་ནེ་གོ་བཅས་དམ་པོར་བཀྱིགས་ནས་མེ་ལྕེ་རབ་ཏུ་འབར་བའི་མེ་ཐབ་ནང་དུ་གཡུག་པའི་བཀའ་གནང་ངོ་། ། 21 དེ་ནས་སྐྱེས་བུ་དེ་གསུམ་པོས་ཕྱི་གོས་དང་རྐང་སྣམ། མགོ་རས། དེ་མིན་གྱོན་པ་གཞན་དག་ལུས་ལ་གྱོན་ནས་ཐག་པས་དམ་པོར་བཀྱིགས་ཏེ་མེ་ལྕེ་རབ་ཏུ་འབར་བའི་མེ་ཐབ་ནང་དུ་གཡུགས་སོ། ། 22 དེ་ཡང་རྒྱལ་པོའི་བཀའ་དེ་ཛ་དྲག་ཆེ་བ་དང་། མེ་ཐབ་ནང་གི་མེ་འབར་བ་ཡང་ཤུགས་དྲག་པའི་རྐྱེན་གྱིས་ཤད་རག་དང་མེ་ཤག ཨ་བེད་ནེ་གོ་བཅས་མེ་ཐབ་ནང་དུ་རྫོང་མཁན་ཐམས་ཅད་མེས་ཚིག་པ་དང་། 23 ཤད་རག་དང་མེ་ཤག ཨ་བེད་ནེ་གོ་བཅས་སྐྱེས་བུ་གསུམ་པོ་ནི་ཐག་པས་བཀྱིགས་ནས་མེ་ལྕེ་རབ་ཏུ་འབར་བའི་མེ་ཐབ་ནང་དུ་ལྷུང་ངོ་། །

24 དེའི་ཚེ་རྒྱལ་པོ་ནེ་བོ་ཀད་ནེ་ཙར་ཤིན་ཏུ་ཧ་ལས་ཤིང་རྟབ་རྟབ་པོར་ཡར་ལངས་ཏེ་གྲོས་པ་དག་ལ་འདི་ལྟར། ང་ཚོས་སྐྱེས་བུ་གསུམ་བཀྱིགས་ནས་མེ་ཐབ་ཏུ་གཡུགས་པ་མ་ཡིན་ནམ་ཞེས་སྨྲས་པ་ན། དེ་ཚོས་ལན་དུ། ཀྱེ་རྒྱལ་པོ་ལགས། དེ་བཞིན་ཡིན་ནོ་ཞེས་ཞུས་སོ། ། 25 དེར་རྒྱལ་པོ་ན་རེ། འོན་ཀྱང་ངས་སྐྱེས་བུ་བཞི་མེའི་ནང་དུ་རྒྱུ་བ་མཐོང་བྱུང་། དེ་རྣམས་བཀྱིགས་མེད་ལ་རྨས་སྐྱོན་ཡང་བྱུང་མེད་པར་མ་ཟད། སྐྱེས་བུ་བཞི་པ་དེའི་བྱད་བཞིན་ནི་ལྷ་སྲས་ཤིག་དང་འདྲ་བོ་འདུག་ཅེས་སྨྲས་སོ། ། 26 དེ་ནས་ནེ་བོ་ཀད་ནེ་ཙར་ནི་མེ་ལྕེ་རབ་དུ་འབར་བའི་མེ་ཐབ་ཁར་བཅར་ཏེ། ཀྱེ་བླ་ན་མེད་པའི་དཀོན་མཆོག་གི་ཞབས་ཕྱི་ཤད་རག་དང་མེ་ཤག ཨ་བེད་ནེ་གོ་ཁྱེད་རྣམས་ཕྱི་རུ་ཐོན་ཤོག འདི་རུ་ཕེབས་དང་ཞེས་སྐད་བརྒྱབ་པ་ན། ཤད་རག་དང་མེ་ཤག ཨ་བེད་ནེ་གོ་བཅས་པ་མེའི་ཁྲོད་ནས་ཕྱི་རུ་ཐོན་ནོ། ། 27 དེ་ནས་སྤྱི་དཔོན་དང་བཀའ་བློན། བློན་པོ། རྒྱལ་པོའི་གྲོས་པ་བཅས་མཉམ་དུ་འདུས་ཏེ་སྐྱེས་བུ་དེ་གསུམ་པོར་རུབ་ནས་བལྟས་པ་ལ། མེ་ཡིས་ཁོ་ཚོའི་ལུས་སྟེང་དུ་སྐྱོན་ཅི་ཡང་བཟོ་མ་ཐུབ་པར་མ་ཟད། མགོའི་སྐྲ་ཉག་གཅིག་ཀྱང་ཚིག་མེད་པ་དང་གྱོན་གོས་དག་ཀྱང་བསྲེགས་མེད་ལ། ཐ་ན་ཁོ་ཚོའི་ལུས་སྟེང་ལ་དུ་བའི་དྲི་མ་ཙམ་ཡང་མི་བྲོ་བ་རེད།

28 དེ་ནས་ནེ་བོ་ཀད་ནེ་ཙར་ན་རེ། ཤད་རག་དང་མེ་ཤག ཨ་བེད་ནེ་གོ་བཅས་ཀྱི་དཀོན་མཆོག་ནི་བསྟོད་ཅིང་བསྔགས་པར་འོས་ཏེ། ཁོང་གིས་ཕོ་ཉ་མངགས་ནས་ཁོང་ལ་བརྟེན་པའི་ཞབས་ཕྱི་རྣམས་བསྐྱབས་པ་རེད། ཁོ་ཚོས་རྒྱལ་པོའི་བཀའ་དང་འགལ་ནས་རང་སྲོག་འབེན་ལ་འཇོག་དགོས་བྱུང་ནའང་། རང་ཉིད་ཀྱི་དཀོན་མཆོག་མ་གཏོགས་ལྷ་གཞན་གང་ལ་ཡང་ཞབས་ཏོག་མི་བསྒྲུབ་ལ་ཕྱག་ཀྱང་མི་འཚལ་ལོ། ། 29 དེ་བས་ན་བདག་གིས་བསྒོས་པའི་བཀའ་རྒྱ་ནི། རྒྱལ་ཁམས་ཁག་དང་མི་རིགས་སོ་སོ། སྐད་རིགས་སོ་སོའི་མི་ཐམས་ཅད་ཀྱིས་ཤད་རག་དང་མེ་ཤག ཨ་བེད་ནེ་གོ་བཅས་ཀྱི་དཀོན་མཆོག་ལ་སྐུར་བ་བཏབ་མི་ཆོག་ལ། གལ་ཏེ་སུ་ཞིག་གིས་སྐུར་བ་བཏབ་ན་དེ་ནི་དུམ་བུ་དུམ་བུར་གཏུབ་ཅིང་ཁང་པ་རྣམས་ཞིག་རོར་ལུས་པར་འགྱུར། གང་ལ་ཞེ་ན། འདི་ལྟར་བསྐྱབ་ནུས་པའི་དཀོན་མཆོག་གཞན་ཞིག་གཏན་ནས་ཡོད་མ་ཡིན་ཞེས་སྨྲས་སོ། ། 30 དེ་ནས་ནེ་བོ་ཀད་ནེ་ཙར་གྱིས་ཤད་རག་དང་མེ་ཤག ཨ་བེད་ནེ་གོ་བཅས་ལ་པཱ་པེལ་ལོན་མངའ་སྡེ་ནས་གོ་གནས་མཐོན་པོ་སྤྲད་དོ། །

ལེའུ་བཞི་པ།

ནེ་བོ་ཀད་ནེ་ཙར་གྱིས་ལྗོན་ཤིང་ཞིག་རྨི་ལམ་དུ་རྨིས་པ།

1 རྒྱལ་པོ་ནེ་བོ་ཀད་ནེ་ཙར་གྱིས་ས་སྟེང་གི་རྒྱལ་ཁམས་ཁག་དང་མི་རིགས་སོ་སོ། སྐད་རིགས་སྣ་ཚོགས་སྨྲ་མཁན་གྱི་མི་རྣམས་ལ་འདི་ལྟར་ཁྱབ་བསྒྲགས་བྱས་པ་སྟེ། ཁྱོད་རྣམས་ཞི་བདེའི་ངང་དར་ཞིང་རྒྱས་པར་ཤོག 2 ངས་ཁྱོད་ཅག་ལ་བླ་མེད་དཀོན་མཆོག་ཁོང་གིས་ང་ཡི་དོན་དུ་གྲུབ་རྟགས་དང་འཕྲིན་ལས་ངོ་མཚར་ཅན་ཅི་ཞིག་མཛད་པ་བརྗོད་འདོད་པ་ཡིན།

3 ཁོང་གི་གྲུབ་རྟགས་ཅི་འདྲའི་རླབས་ཆེ་ཨང་། །

ངོ་མཚར་འཕྲིན་ལས་ཅི་འདྲའི་མཐུ་སྟོབས་ལྡན། །

ཁོང་གི་རྒྱལ་སྲིད་ནམ་ཡང་བརྟན་ཞིང་བརླིང་། །

ཁོང་གིས་མི་རབས་ཀུན་ལ་རྒྱལ་སྲིད་སྐྱོང་། །

4 ནེ་བོ་ཀད་ནེ་ཙར་བདག་ནི་རང་ཁྱིམ་ནས་སྐྱིད་པོར་བསྡད་དེ་ཕོ་བྲང་ནང་དུ་ཅི་དགར་ལོངས་སྤྱོད་ཆེན་པོར་རོལ་སྐབས། 5 བདག་གིས་རྨི་ལམ་ཞིག་རྨིས་ཤིང་དེས་བདག་ལ་འཇིགས་སྐྲག་བསླངས་པ་དང་། བདག་མལ་ཁྲིར་ཡོད་དུས་ཀྱི་འཆར་སྣང་དང་ཡིད་ལ་འཁོར་བའི་ཞལ་གཟིགས་ཀྱིས་ང་ལ་ཞེད་སྣང་ཆེན་པོ་བསྐུལ་བས། 6 བདག་གིས་པཱ་པེལ་ལོན་གྱི་མཁས་མཛངས་ལྡན་པ་ཐམས་ཅད་མདུན་དུ་བོས་ཏེ་རྨི་ལམ་དེའི་དོན་གསལ་པོར་སྨྲ་དགོས་པའི་བཀའ་ཕབ་པ་ཡིན། 7 དེ་བས་མོ་པ་དང་སྒྱུ་མ་མཁན། ཀལ་དི་པ། རྩིས་པ་བཅས་འཛོམས་པ་དང་། ངས་དེ་རྣམས་ལ་བདག་གི་རྨི་ལམ་བརྗོད་ནའང་། ཁོ་རྣམས་ཀྱིས་བདག་གི་རྨི་ལམ་དེར་འགྲེལ་བཤད་རྒྱག་མ་ནུས། 8 མཐར་བདག་གིས་བརྟེན་པའི་ལྷ་ཡི་མིང་བཞིན་དུ་པེལ་ཏེ་ཤཱ་ཙར་ཞེས་ཀྱང་འབོད་པ་དང་། ལྷ་དམ་པ་རྣམས་ཀྱི་ཐུགས་ཉིད་མངའ་བའི་དཱ་ནེ་ཨེལ་བདག་གི་མདུན་དུ་འོངས་ཤིང་ངས་ཁོ་ལ་རང་གི་རྨི་ལམ་སྨྲས་པ་སྟེ། 9 ཀྱེ་པེལ་ཏེ་ཤཱ་ཙར། ཁྱེད་ནི་མོ་པ་རྣམས་ཀྱི་འགོ་དཔོན་ཡིན་ཏེ། ཁྱེད་ཀྱི་ནང་དུ་ལྷ་དམ་པ་རྣམས་ཀྱི་ཐུགས་ཉིད་བཞུགས་པས་ན་གསང་བའི་དོན་གང་གིས་ཀྱང་མགོ་མི་རྨོངས་པ་བདག་གིས་ཤེས། དེའི་ཕྱིར་བདག་གིས་རྨི་ལམ་དུ་མཐོང་བའི་ཞལ་གཟིགས་དང་རྨི་ལམ་གྱི་དོན་ང་ལ་སྨྲ་བར་མཛོད། 10 བདག་མལ་ཁྲིར་ཡོད་དུས་ཡིད་ལ་ཤར་བའི་ཞལ་གཟིགས་ནི་འདི་ལྟ་སྟེ། བདག་གིས་ས་གཞི་ཆེན་པོའི་དཀྱིལ་ལ་ཤིན་ཏུ་མཐོ་བའི་ལྗོན་ཤིང་ཞིག་ཡོད་པ་མཐོང་བྱུང་ལ། 11 ལྗོན་ཤིང་དེ་ཆེར་སྐྱེས་ནས་གསོན་ཤུགས་ལྡན་པ་དང་། རྩེ་མོ་ནམ་མཁར་ཟུག་ཅིང་ས་མཐའི་མི་ཐམས་ཅད་ཀྱིས་དེ་གསལ་པོར་མཐོང་ཐུབ་པ་ཞིག་འདུག 12 དེའི་ལོ་འདབ་རྣམས་མཛེས་ཤིང་ལྟ་ན་སྡུག་པ་དང་ཤིང་ཏོག་གིས་གང་ཞིང་། སྲོག་ལྡན་ཐམས་ཅད་ཀྱིས་དེ་ལས་ཁ་ཟས་ལོངས་སུ་སྤྱོད་ཀྱིན་འདུག ཐང་གི་རི་དྭགས་རྣམས་དེའི་བསིལ་གྲིབ་འོག་ཏུ་གནས་ཤིང་། ནམ་མཁའི་བྱ་རྣམས་ཀྱིས་དེའི་ཡལ་གའི་སྟེང་དུ་ཚང་བཟོས་ནས། སྲོག་ལྡན་ཀུན་གྱིས་ལྗོན་ཤིང་དེ་ལ་བརྟེན་ནས་འཚོ་བ་རོལ་ཏོ། ། 13 མལ་ཁྲིར་ཡོད་དུས་བདག་གི་ཡིད་ལ་ཤར་བའི་ཞལ་གཟིགས་རྣམས་ལས། སོ་ལྟ་བྱེད་མཁན་ཕོ་ཉ་དམ་པ་ཞིག་ནམ་མཁའི་ཞིང་ཁམས་ནས་ཐད་ཀར་མི་ཡུལ་དུ་ཕེབས་བྱུང་། 14 ཕོ་ཉ་དེས་སྐད་གསང་མཐོན་པོས་འདི་སྐད་དུ། ཁྱོད་ཅག་གིས་ལྗོན་ཤིང་དེ་གཅོད་པར་གྱིས། ཡལ་ག་རྣམས་གཞོགས་ལ་ལོ་མ་རྣམས་སྤྲུགས་ཤིག ཤིང་ཏོག་རྣམས་ཀྱང་གཏོར་བར་གྱིས། ལྗོན་ཤིང་དེའི་འོག་ཏུ་གནས་པའི་རི་དྭགས་རྣམས་གང་སར་གཏོར་ཅིག ཡལ་གའི་སྟེང་དུ་གནས་པའི་བྱ་ཐམས་ཅད་ཕྱོགས་བཞིར་འཕུར་དུ་ཆུག 15 འོན་ཀྱང་ལྗོན་ཤིང་གི་ཤིང་རྡུམ་དང་རྩད་པ་ནི་ལི་དང་ལྕགས་ཀྱི་ཐག་པས་བསྡམས་ནས་ཐང་གི་རྩྭ་སྔོན་ནང་དུ་བསྐྱུར་ལ་ནམ་མཁའི་ཟིལ་པར་ཁོ་རང་སྦང་དུ་ཆུག ཁོ་རང་རྩྭ་ཟན་རྣམས་དང་ལྷན་ཅིག་རྩྭ་གསེང་དུ་གཞིས་ཆགས་པར་གྱིས་ཤིག 16 ཁོའི་སེམས་ལ་འགྱུར་བ་ཐེབས་སུ་བཅུག་ནས། མི་ལོ་བདུན་ *འདའ་བའི་བར་དུ་ཁོ་ལ་མི་ཡི་སེམས་ནི་མི་ལྡན་ཞིང་དུད་འགྲོའི་སེམས་དང་ལྡན་པར་གྱིས། 17 འདི་ནི་སོ་ལྟ་བྱེད་མཁན་ཕོ་ཉ་དམ་པ་རྣམས་ཀྱིས་བསྒྲགས་པའི་བཀའ་རྒྱ་ཡིན་ལ། བླ་ན་མེད་པ་ཁོང་གིས་མི་ཡུལ་གྱི་རྒྱལ་སྲིད་ཀུན་ལ་དབང་སྒྱུར་ཞིང་། སུ་ཞིག་ལ་རྒྱལ་སྲིད་གནང་འདོད་ན་དེ་ལ་གནང་བ་དང་། ཐ་ན་ཆེས་ཉམས་ཞན་ཡིན་པ་དེར་སྲིད་དབང་ཡང་གནང་བ་ཡིན་ཞེས་གསུངས་སོ། ། 18 འདི་ནི་རྒྱལ་པོ་ནེ་བོ་ཀད་ནེ་ཙར་བདག་གིས་རྨིས་པའི་རྨི་ལམ་ཡིན་པས། ད་ནི་པེལ་ཏེ་ཤཱ་ཙར་ཁྱེད་ཀྱིས་དེའི་དོན་བདག་ལ་སྨྲ་བར་མཛོད། གང་ལ་ཞེ་ན། བདག་གི་རྒྱལ་སྲིད་ནང་གི་མཁས་མཛངས་རྣམས་ཀྱིས་དེའི་དོན་བདག་ལ་གསལ་པོར་བཤད་མི་ཐུབ་བོ། །ཁྱེད་ཀྱི་ནང་དུ་ལྷ་དམ་པ་རྣམས་ཀྱི་ཐུགས་ཉིད་བཞུགས་པས་དེ་ལ་འགྲེལ་བཤད་རྒྱག་པའི་ནུས་པ་ཡོད་ཅེས་པའོ། །

དཱ་ནེ་ཨེལ་གྱིས་ནེ་བོ་ཀད་ནེ་ཙར་གྱི་རྨི་ལམ་ལ་བརྟག་པ།

19 དེ་ནས་མིང་ལ་པེལ་ཏེ་ཤཱ་ཙར་ཞེས་ཀྱང་འབོད་པའི་དཱ་ནེ་ཨེལ་ནི་ཡུད་ཙམ་ལ་ཧ་ལས་པར་གྱུར་ཅིང་། རང་གི་དྲན་ཚུལ་གྱིས་རང་ལ་འཇིགས་སྣང་བསྐུལ་བ་ཙམ་ལ། རྒྱལ་པོས་དེ་ལ། ཀྱེ་པེལ་ཏེ་ཤཱ་ཙར། རྨི་ལམ་དང་དེའི་དོན་གྱིས་འཇིགས་པར་མ་གྱུར་ཅིག་ཅེས་སྨྲས་པ་ན། པེལ་ཏེ་ཤཱ་ཙར་གྱིས་ལན་དུ། ངའི་ཇོ་བོ་ལགས། རྨི་ལམ་ནི་ཁྱེད་ཉིད་འཁོན་དུ་འཛིན་མཁན་རྣམས་དང་དེའི་དོན་ནི་ཁྱེད་ཀྱི་བསྟན་དགྲ་རྣམས་ཀྱི་སྐོར་ཡིན་ན་ཅི་མ་རུང་། 20 ཁྱེད་ཀྱིས་མཐོང་བའི་ལྗོན་ཤིང་དེ་ཆེར་སྐྱེས་ནས་གསོན་ཤུགས་ལྡན་པ་དང་། རྩེ་མོ་ནམ་མཁར་ཟུག་ཅིང་ས་མཐའི་མི་ཐམས་ཅད་ཀྱིས་དེ་གསལ་པོར་མཐོང་ཐུབ་པ་ཡིན། 21 དེའི་ལོ་འདབ་རྣམས་མཛེས་ཤིང་ལྟ་ན་སྡུག་པ་དང་ཤིང་ཏོག་གིས་གང་ཞིང་། སྲོག་ལྡན་ཐམས་ཅད་ཀྱིས་དེ་ལས་ཁ་ཟས་ལོངས་སུ་སྤྱོད་དོ། །ས་སྟེང་གི་དུད་འགྲོ་རྣམས་དེའི་བསིལ་གྲིབ་འོག་ཏུ་གནས་ཤིང་། ནམ་མཁའི་བྱ་རྣམས་ཀྱིས་དེའི་ཡལ་གའི་སྟེང་དུ་ཚང་བཟོས་པའོ། ། 22 ཀྱེ་ཧུད་རྒྱལ་པོ། ལྗོན་ཤིང་དེ་ནི་ཁྱེད་རང་ཡིན་ཏེ། ཁྱེད་ནི་རླབས་ཆེ་ཞིང་སྟོབས་ཅན་དུ་གྱུར་ནས་ཁྱེད་ཀྱི་ཟིལ་ཤུགས་ནམ་མཁར་ཟུག་པ་དང་། ཁྱེད་ཀྱི་དབང་ཐང་ས་མཐའི་བར་དུ་སླེབས་པའོ། ། 23 རྒྱལ་པོ་ཁྱེད་ཀྱིས་ནམ་མཁའི་ཞིང་ཁམས་ནས་སོ་ལྟ་བྱེད་མཁན་ཕོ་ཉ་དམ་པ་ཞིག་མར་ཕེབས་ཏེ་འདི་སྐད་དུ། ཁྱོད་ཅག་གིས་ལྗོན་ཤིང་དེ་བཅད་ནས་བརླག་པར་གྱིས། འོན་ཀྱང་ལྗོན་ཤིང་གི་ཤིང་རྡུམ་དང་རྩད་པ་ནི་ལི་དང་ལྕགས་ཀྱི་ཐག་པས་བསྡམས་ནས་ཐང་གི་རྩྭ་སྔོན་ནང་དུ་བསྐྱུར་ལ་ནམ་མཁའི་ཟིལ་པར་ཁོ་རང་སྦང་བར་ཆུག མི་ལོ་བདུན་འདའ་བའི་བར་དུ་ཁོ་རང་རྩྭ་ཟན་རྣམས་དང་འདྲ་བར་བསྐྱུར་ཞོག་ཅེས་སྨྲ་བ་མཐོང་ངོ་། ། 24 ཀྱེ་རྒྱལ་པོ་ལགས། རྨི་ལམ་གྱི་དོན་ནི་འདི་ལྟ་སྟེ། འདི་ནི་བླ་ན་མེད་པའི་དཀོན་མཆོག་གིས་ངའི་ཇོ་བོ་དང་ངའི་རྒྱལ་པོ་ཁྱེད་ལ་གནང་བའི་བཀའ་རྒྱ་ཡིན། 25 ཁྱེད་ནི་ཕར་བསྐྲད་ནས་མི་ཚོགས་དང་འབྲལ་དགོས་ལ། ས་སྟེང་གི་རྩྭ་ཟན་གྱི་རིགས་དང་ལྷན་དུ་གནས་དགོས་པ་དང་། ཁྱེད་ཀྱིས་བ་གླང་ལྟར་རྩྭ་བཟའ་ཞིང་། གནམ་གྱི་ཟིལ་པས་ཁྱེད་རང་སྦང་བར་འགྱུར་བའོ། །ཡང་བླ་ན་མེད་པ་ཁོང་གིས་མི་ཡུལ་གྱི་རྒྱལ་སྲིད་ཀུན་ལ་དབང་སྒྱུར་བ་དང་། སུ་ཞིག་ལ་རྒྱལ་སྲིད་གནང་འདོད་ན་དེ་ལ་གནང་བ་ཁྱེད་ཀྱིས་རྟོགས་པའི་བར་དུ་མི་ལོ་བདུན་འདའ་བར་འགྱུར། 26 ལྗོན་ཤིང་གི་ཤིང་རྡུམ་དང་རྩད་པ་སྐྱུར་ཅིག་ཅེས་བཀའ་བསྩལ་པ་བཞིན་དུ། ཁྱེད་ཀྱིས་ནམ་མཁའི་ཞིང་ཁམས་ཀྱི་བླ་ན་མེད་པ་ཁོང་གིས་དབང་སྒྱུར་བ་རྟོགས་པའི་དུས་སུ། ཁྱེད་རང་གི་རྒྱལ་སྲིད་ཀྱང་ཕྱིར་ཁྱེད་ལ་དབང་བར་འགྱུར་རོ། ། 27 དེའི་ཕྱིར། ཀྱེ་རྒྱལ་པོ་ལགས། བདག་གི་ཁ་ཏ་འདི་དང་དུ་ལེན་པར་མཛོད། དྲང་བདེན་སྤྱད་དེ་སྡིག་པ་སྤང་བ་དང་། གཉའ་གནོན་འོག་ཏུ་ཡོད་པ་རྣམས་ལ་སྙིང་རྗེ་བསྐྱེད་ནས་ཉེས་སྐྱོན་བསལ་བར་གྱིས་དང་། ཁྱེད་ཀྱི་མཛད་དོན་རྣམས་ལྷུན་གྱིས་འགྲུབ་ངེས་ཡིན་ཞེས་སྨྲས་སོ། །

རྨི་ལམ་དོན་ཐོག་ཏུ་འཁེལ་བ།

28 དོན་དེ་ཐམས་ཅད་རྒྱལ་པོ་ནེ་བོ་ཀད་ནེ་ཙར་གྱི་སྟེང་དུ་བྱུང་བའོ། ། 29 དེ་ནས་ཟླ་བ་བཅུ་གཉིས་འགོར་བའི་རྗེས་ལ་རྒྱལ་པོ་པཱ་པེལ་ལོན་གྱི་ཕོ་བྲང་གི་ཀླད་དུ་འཆམ་འཆམ་འགྲོ་བའི་སྐབས་སུ། 30 ཁོ་ན་རེ། གནས་མཆོག་པཱ་པེལ་ལོན་འདི་ནི་བདག་གི་དབང་སྟོབས་ཆེན་པོས་བཀོད་པ་སྟེ། ང་རང་གི་རྔམ་བརྗིད་མངོན་པའི་ཕྱིར་བརྩིགས་པའི་རྒྱལ་ས་མ་ཡིན་ནམ་ཞེས་སྨྲས་པའི་མོད་ལ། 31 རྒྱལ་པོས་ཁ་ནས་ཚིག་མཚམས་མ་རྫོགས་པར་ནམ་མཁའ་ནས་སྒྲ་ཞིག་བྱུང་སྟེ། ཀྱེ་རྒྱལ་པོ་ནེ་བོ་ཀད་ནེ་ཙར། ཁྱོད་ལ་ཆེད་དུ་བསྒོ་བ་ནི། ཁྱོད་ཀྱི་སྲིད་དབང་ཁྱོད་ལས་བླངས་པ་ཡིན་ནོ། ། 32 ཁྱོད་ནི་ཕར་བསྐྲད་ནས་མི་ཚོགས་དང་འབྲལ་དགོས་ལ། ས་སྟེང་གི་རྩྭ་ཟན་གྱི་རིགས་དང་ལྷན་དུ་གནས་དགོས་པ་དང་། ཁྱོད་ཀྱིས་བ་གླང་ལྟར་རྩྭ་བཟའ་བར་འགྱུར། ཡང་བླ་ན་མེད་པ་ཁོང་གིས་མི་ཡུལ་གྱི་རྒྱལ་སྲིད་ཀུན་ལ་དབང་སྒྱུར་བ་དང་། སུ་ཞིག་ལ་རྒྱལ་སྲིད་གནང་འདོད་ན་དེ་ལ་གནང་བ་ཁྱེད་ཀྱིས་རྟོགས་པའི་བར་དུ་མི་ལོ་བདུན་འདའ་བར་འགྱུར་ཞེས་གསུངས་སོ། ། 33 དུས་དེ་ཉིད་དུ་བཀའ་དེ་རྒྱལ་པོ་ནེ་བོ་ཀད་ནེ་ཙར་གྱི་སྟེང་དུ་འགྲུབ་པ་སྟེ། ཁོ་རང་ཕར་བསྐྲད་ནས་མི་ཚོགས་དང་བྲལ་ཞིང་། བ་གླང་ལྟར་རྩྭ་ཟོས་པ་དང་། གནམ་གྱི་ཟིལ་པས་ལུས་པོ་སྦངས། སྐྲ་རིང་པོར་སྐྱེས་ནས་གླག་གི་སྒྲོ་ལྟར་གྱུར་ཅིང་། སེན་མོ་རྣམས་འདབ་ཆགས་བྱ་ཡི་སྡེར་མོ་བཞིན་གྱུར་ཏོ། །

34 དེ་ནས་ལོ་བདུན་ལོངས་པ་ན། ནེ་བོ་ཀད་ནེ་ཙར་བདག་གིས་ནམ་མཁའི་ཞིང་ཁམས་སུ་ཡར་བལྟས་པ་དང་། བདག་གི་བློ་རིག་སྔར་བཞིན་གསལ་པོར་གྱུར་ནས་བླ་ན་མེད་པ་ཁོང་ཉིད་ལ་བསྟོད་བསྔགས་བརྗོད་ཅིང་། གཏན་དུ་བཞུགས་པ་ཉིད་ལ་གུས་འདུད་དང་གཟི་བརྗིད་ཕུལ་བ་ནི་འདི་ལྟ་སྟེ།

ཁོང་གིས་རྒྱུན་ནས་རྒྱུན་དུ་རྒྱལ་སྲིད་སྐྱོང་། །

ཁོང་གི་རྒྱལ་སྲིད་མི་རབས་ཀུན་ཏུ་གནས། །

35 འཇིག་རྟེན་ཁམས་ཀྱི་མི་སྡེ་ཡོད་དོ་ཅོག །

ཁོང་གི་སྤྱན་སྔར་ཅི་ཡང་མ་ཡིན་ནོ། །

ནམ་མཁའི་དཔུང་ཚོགས་ཡོངས་ཀྱི་དཀྱིལ་དབུས་སུ། །

ཁོང་ནི་ཅི་ལ་དགྱེས་པ་དེ་བཞིན་བྱེད། །

ས་གཞིའི་མི་རྣམས་ཁྲོད་དུའང་དེ་བཞིན་ཡིན། །

སུས་ཀྱང་ཁོང་ལ་བཀག་འགོག་བྱེད་མི་ནུས། །

ཅི་དང་གང་ཞེས་འདྲི་བའི་སྤོབས་པའང་མེད། །

36 བདག་གི་བློ་རིག་སྔར་བཞིན་གསལ་པོར་གྱུར་པའི་དུས་དེ་ཉིད་ལ། ང་ཡི་རྒྱལ་སྲིད་ཀྱི་གཟི་བརྗིད་ཀྱི་ཆེད་དུ་བདག་གི་རྔམ་བརྗིད་དང་ཟིལ་ཤུགས་ཀྱང་སོར་ཆུད་བྱུང་ཞིང་། ངའི་གྲོས་པ་རྣམས་དང་སྐུ་དྲག་རྣམས་ཀྱིས་བདག་བཙལ་ནས་ཡང་བསྐྱར་རྒྱལ་ཁྲིར་བཀོད་པ་དང་། བདག་གི་དབང་ཐང་སྔར་ལས་དར་བར་གྱུར་ཏོ། ། 37 ད་ནི་ནེ་བོ་ཀད་ནེ་ཙར་བདག་གིས་ནམ་མཁའི་ཞིང་ཁམས་སུ་བཞུགས་པའི་རྒྱལ་པོ་ཁོང་ལ་བསྟོད་བསྔགས་དང་གུས་འདུད། གཟི་བརྗིད་བཅས་དུས་གཅིག་ཏུ་འབུལ་ལོ། །གང་ལ་ཞེ་ན། ཁོང་གི་མཛད་པ་ཐམས་ཅད་ཡང་དག་པ་ཡིན་ཞིང་། གཤེགས་ལམ་ཐམས་ཅད་དྲང་བདེན་ཡིན་ནོ། །ང་རྒྱལ་དང་བཅས་སྤྱད་པ་སྤྱོད་པ་རྣམས་ཁོང་གིས་དམའ་བར་མཛད་ནུས་སོ་ཞེས་པའོ། །

ལེའུ་ལྔ་པ།

མཁར་ངོས་ཀྱི་སུག་བྲིས།

1 རྒྱལ་པོ་པེལ་ཤཱ་ཙར་གྱིས་རང་ཉིད་ཀྱི་བློན་ཆེན་ཆིག་སྟོང་ལ་གསོལ་སྟོན་གཟབ་རྒྱས་བཤམས་པ་དང་ཁོས་དེ་ཚོའི་མདུན་ནས་རྒུན་ཆང་འཐུངས་པའོ། ། 2 ཁོས་རྒུན་ཆང་ཅི་དགར་འཐུངས་ནས། ཕ་ནེ་བོ་ཀད་ནེ་ཙར་གྱིས་ཡེ་རུ་སཱ་ལེམ་གྱི་མཆོད་ཁང་ནས་བཙན་འཕྲོག་བྱས་པའི་གསེར་དང་དངུལ་གྱི་སྣོད་ཆས་རྣམས་འཁྱེར་འོང་བའི་བཀའ་བསྩལ་པ་སྟེ། གང་ལ་ཞེ་ན། རྒྱལ་པོ་རང་ཉིད་དང་བློན་ཆེན་རྣམས་དང་། བཙུན་མོ་རྣམས་དང་ཆུན་མ་བཅས་ཀྱིས་སྣོད་ཆས་དེ་དག་གིས་རྒུན་ཆང་བཏུང་བའི་ཕྱིར་རོ། ། 3 དེ་ནས་ཁོ་རྣམས་ཀྱིས་ཡེ་རུ་སཱ་ལེམ་དུ་ཡོད་པའི་མཆོད་ཁང་སྟེ། དཀོན་མཆོག་གི་བཞུགས་གནས་ལས་བཙན་འཕྲོག་བྱས་པའི་གསེར་དང་དངུལ་གྱི་སྣོད་ཆས་རྣམས་ཁྱེར་འོངས་ནས་རྒྱལ་པོ་ཪང་ཉིད་དང་བློན་ཆེན་རྣམས། བཙུན་མོ་རྣམས། ཆུན་མ་བཅས་ཀྱིས་སྣོད་ཆས་དེ་དག་ལས་རྒུན་ཆང་འཐུངས། 4 ཁོ་ཚོས་རྒུན་ཆང་འཐུང་བཞིན་གསེར་དང་དངུལ། ལྕགས། ལི། ཤིང་། རྡོ་སོགས་ལས་བཟོས་པའི་ལྷ་རྣམས་ལ་བསྟོད་བསྔགས་བརྗོད་དོ། །

5 སྐབས་དེ་ཉིད་དུ་མི་ཡི་ལག་མཛུབ་དག་མངོན་པར་བྱུང་ནས་སྒྲོན་སྟེགས་མདུན་གྱི་ཕོ་བྲང་གི་མཁར་ངོས་སུ་ཡི་གེ་འགའ་འཁྱུག་བྲིས་བྱས་ཤིང་། རྒྱལ་པོས་ཡི་གེ་འབྲི་བའི་མཛུབ་མོ་མངོན་སུམ་དུ་མཐོང་བ་ལ། 6 རྒྱལ་པོའི་ངོ་མདངས་སྐྱ་བོར་གྱུར་ནས་ཞེད་སྣང་ཆེན་པོ་སྐྱེས་པ་དང་། རྐེད་ཚིགས་བུད་ཅིང་། པུས་མོ་འདར་ལྕུག་ལྕུག་བྱས་པ་རེད། 7 དེ་ནས་རྒྱལ་པོས་སྐད་ཆེན་པོ་བརྒྱབ་ནས་སྒྱུ་མ་མཁན་དང་ཀལ་དི་པ། དེ་མིན་རྩིས་པ་བཅས་འཁྲིད་འོང་བའི་བཀའ་བསྒོས་ཤིང་། པཱ་པེལ་ལོན་གྱི་མཁས་མཛངས་ལྡན་པ་རྣམས་ལ་བསྒྲགས་དོན། སུ་ཞིག་གིས་ཡི་གེ་འདི་རྣམས་ཀློག་ཤེས་པར་མ་ཟད་དེའི་དོན་འགྲེལ་ནུས་པ་ཡིན་ན། དེའི་ལུས་ལ་གོས་རྒྱ་སྨུག་བསྐོན་པ་དང་སྐེ་ལ་གསེར་གྱི་མགུལ་རྒྱན་བཏེགས་ནས་རྒྱལ་སྲིད་ཀྱི་གོ་གནས་ཨང་གསུམ་པ་འཐོབ་ངེས་ཡིན་ཞེས་སྨྲས་པ་ལ། 8 མཁས་མཛངས་ལྡན་པ་ཐམས་ཅད་དེ་རུ་སླེབས་ན་ཡང་། ཁོ་རྣམས་ལས་མཁར་ངོས་ཀྱི་ཡི་གེ་ཀློག་ཐུབ་མཁན་ཞིག་མ་ཐོན་ལ། དེའི་དོན་རྒྱལ་པོར་འགྲེལ་བཤད་རྒྱག་ནུས་མཁན་ཞིག་ཀྱང་མ་བྱུང་ངོ་། ། 9 དེ་བས་རྒྱལ་པོ་པེལ་ཤཱ་ཙར་དངངས་སྐྲག་ཆེན་པོ་སྐྱེས་ནས་ངོ་མདངས་དེ་ལས་སྐྱ་བོར་གྱུར་པ་དང་། ཁོའི་བློན་ཆེན་རྣམས་ཀྱང་ཅི་བྱ་གཏོལ་མེད་དུ་གྱུར་ཏོ། །

10 དེ་ཡང་རྒྱལ་ཡུམ་གྱིས་རྒྱལ་པོ་དང་བློན་ཆེན་རྣམས་ཀྱིས་གླེང་མོལ་བྱེད་པའི་གཏམ་ཐོས་ནས་གསོལ་སྟོན་ཁང་དུ་འོངས་ཏེ་རྒྱལ་པོར་ན་རེ། ཀྱེ་རྒྱལ་པོ་ལགས། ཁྱེད་ཉིད་སྐུ་ཚེ་ཡུན་རིང་བརྟན་པར་ཤོག ཁྱེད་རང་སེམས་མ་སྔངས་ཤིག ཞལ་མདངས་ཀྱང་མི་ལོག་པར་གྱིས། 11 ཁྱེད་ཀྱི་རྒྱལ་སྲིད་ནང་དུ་ལྷ་དམ་པ་རྣམས་ཀྱི་ཐུགས་ཉིད་བཞུགས་པའི་སྐྱེས་བུ་ཞིག་འདུག ཁྱེད་ཀྱི་ཕ་ཡི་སྐུ་རིང་ལ་མི་འདི་ནི་ལྷ་རྣམས་དང་འདྲ་བར་རྣམ་དཔྱོད་དང་རིག་སྟོབས། ཤེས་རབ་བཅས་ལྡན་པའོ། །ཁྱེད་ཀྱི་ཕ་སྟེ་རྒྱལ་པོ་ནེ་བོ་ཀད་ནེ་ཙར་གྱིས་སྐྱེས་བུ་དེ་ནི་མོ་པ་དང་སྒྱུ་མ་མཁན། ཀལ་དི་པ། རྩིས་པ་བཅས་ཀྱི་འགོ་དཔོན་དུ་བསྐོས་པ་ཡིན། 12 རྒྱལ་པོས་པེལ་ཏེ་ཤཱ་ཙར་ཞེས་མིང་བཏགས་པའི་སྐྱེས་བུ་དཱ་ནེ་ཨེལ་འདི་ནི་ཁྱད་དུ་འཕགས་ཤིང་ཤེས་རྒྱ་ཆེ་ལ། གོ་རྟོགས་ལྡན་པར་མ་ཟད། རྨི་ལམ་ལ་བརྟག་ཤེས་པ་དང་གབ་ཚིག་འགྲེལ་ནུས་པ། དཀའ་གནད་བསལ་ཐུབ་པ་ཞིག་ཡིན་པས། དཱ་ནེ་ཨེལ་བོས་ཤོག་དང་ཁོས་མཁར་ངོས་ཀྱི་ཡི་གེའི་ནང་དོན་ལ་འགྲེལ་བཤད་རྒྱག་ཐུབ་ངེས་རེད་ཅེས་བསྐུལ་ཏོ། །

13 དེ་ནས་དཱ་ནེ་ཨེལ་རྒྱལ་པོའི་དྲུང་དུ་བོས་པ་དང་། རྒྱལ་པོས་ཁོ་ལ་འདི་ལྟར། ངའི་ཕ་སྟེ་རྒྱལ་པོ་དམ་པས་ཡ་ཧུ་དཱ་ནས་བཟུང་པའི་བཙོན་མ་རྣམས་ཀྱི་ཁྲོད་དུ་དཱ་ནེ་ཨེལ་ཞེས་པ་ཞིག་ཡོད་པ་ཁྱེད་རང་ཡིན་ནམ། 14 ཁྱེད་ཀྱི་ནང་དུ་ལྷའི་ཐུགས་ཉིད་བཞུགས་ཤིང་། ཁྱེད་ལ་རྣམ་དཔྱོད་དང་རིག་སྟོབས། ཤེས་རབ་ཁྱད་པར་ཅན་བཅས་ལྡན་པ་ཡིན་ཞེས་གྲགས་པ་བདག་གིས་ཐོས། 15 མཁས་མཛངས་ལྡན་པ་དང་སྒྱུ་མ་མཁན་ཐམས་ཅད་བདག་གི་མདུན་དུ་བོས་ནས་མཁར་ངོས་སུ་བྲིས་ཡོད་པའི་ཡི་གེ་བཀླགས་ཏེ་ང་ལ་འགྲེལ་བཤད་རྒྱག་ཏུ་བཅུག་ནའང་། དེ་དག་གིས་ཡི་གེ་དེའི་ནང་དོན་ལ་འགྲེལ་བཤད་རྒྱག་མ་ནུས། 16 གོ་ཐོས་ལྟར་ན་ཁྱེད་ཀྱིས་འགྲེལ་བཤད་རྒྱག་ནུས་པ་དང་དཀའ་གནད་བསལ་ཐུབ་པ་ཡིན་ཟེར། ད་ལྟ་ཁྱེད་ཀྱིས་མཁར་ངོས་སུ་བྲིས་ཡོད་པའི་ཡི་གེ་བཀླགས་ནས་དེའི་ནང་དོན་ཅི་ཡིན་པ་བདག་ལ་འགྲེལ་བཤད་རྒྱག་ནུས་པ་ཡིན་ན། ཁྱེད་ཀྱི་ལུས་ལ་གོས་རྒྱ་སྨུག་བསྐོན་པ་དང་སྐེ་ལ་གསེར་གྱི་མགུལ་རྒྱན་བཏེགས་ནས་རྒྱལ་སྲིད་ཀྱི་གོ་གནས་ཨང་གསུམ་པ་འཐོབ་ངེས་ཡིན་ཞེས་སྨྲས་སོ། །

དཱ་ནེ་ཨེལ་གྱིས་མཁར་ངོས་ཀྱི་སུག་བྲིས་ལ་འགྲེལ་བཤད་བརྒྱབ་པ།

17 དེ་ནས་དཱ་ནེ་ཨེལ་གྱིས་རྒྱལ་པོར་ལན་དུ། རྔན་པ་རྣམས་ཁྱེད་རང་གི་བྱོས་དང་། བྱ་དགའ་རྣམས་མི་གཞན་པར་སྦྱིན་ཞིག འོན་ཀྱང་མཁར་ངོས་སུ་བྲིས་ཡོད་པའི་ཡི་གེ་དེ་ངས་རྒྱལ་པོ་ཁྱེད་ལ་བཀླགས་ནས་དེའི་ནང་དོན་ལའང་འགྲེལ་བཤད་རྒྱག་པར་བྱའོ། ། 18 ཀྱེ་རྒྱལ་པོ་ལགས། བླ་ན་མེད་པའི་དཀོན་མཆོག་ཁོང་གིས་ཁྱེད་ཀྱི་ཕ་ནེ་བོ་ཀད་ནེ་ཙར་ལ་རྒྱལ་སྲིད་དང་དབང་ཤུགས། གཟི་དཔལ། རྔམ་བརྗིད་བཅས་གནང་བ་དང་། 19 དཀོན་མཆོག་གིས་གནང་བའི་དབང་ཤུགས་ཀྱི་རྐྱེན་གྱིས་རྒྱལ་ཁམས་ཁག་དང་མི་རིགས་སོ་སོ། སྐད་རིགས་སྣ་ཚོགས་བཅས་ཁོའི་མདུན་དུ་དངངས་ཤིང་ཞེད་པར་གྱུར། ཁོས་སུ་ཞིག་གསོད་འདོད་ན་དེ་བསད་པ་དང་། སུ་ཞིག་ཚེ་ཐར་གཏོང་འདོད་ན་དེ་ཚེ་ཐར་བཏང་བ་རེད། ཡང་སུ་ཡི་གོ་གནས་སྤར་འདོད་ན་དེའི་གོ་གནས་སྤར་བ་དང་། སུ་ཞིག་དམའ་སར་འབེབ་འདོད་ན་དེ་དམའ་སར་ཕབ་བོ། ། 20 ཡིན་ནའང་ཁོའི་སེམས་སུ་ང་རྒྱལ་སྐྱེས་ནས་ཨུ་ཚུགས་ཆེ་ཞིང་། ཐ་ན་ཁེངས་དྲེགས་ངང་སྤྱད་པ་སྤྱོད་པའི་དུས་སུ། ཁོ་རང་རྒྱལ་སྲིད་ཀྱི་གསེར་ཁྲི་ལས་ཕབ་ནས་ཁོའི་གཟི་དཔལ་ཡང་ཕྲོགས་པའོ། ། 21 བླ་ན་མེད་པའི་དཀོན་མཆོག་གིས་མི་ཡུལ་གྱི་རྒྱལ་སྲིད་ཀུན་ལ་དབང་སྒྱུར་བ་དང་། ཡང་ཁོང་ཉིད་སུ་ཞིག་ལ་ཐུགས་མཉེས་པ་ཡིན་ན་དེ་རྒྱལ་པོར་བསྐོ་ངེས་པ་རྟོགས་པའི་བར་དུ། ཁོ་རང་མི་ཚོགས་ནས་ཕར་བསྐྲད་ཅིང་། ཁོ་ལ་དུད་འགྲོའི་སེམས་དང་ལྡན་པར་བྱས་ནས་རི་དྭགས་རྐྱང་དང་ལྷན་དུ་གནས་དགོས་པ་དང་། བ་གླང་ལྟར་རྩྭ་ཟོས་ཏེ་ལུས་པོ་གནམ་གྱི་ཟིལ་པས་སྦངས་པ་ཡིན་ནོ། ། 22 འོན་ཀྱང་ཁོའི་བུ་པེལ་ཤཱ་ཙར་ཁྱེད་ཀྱིས་འདི་ཐམས་ཅད་ཤེས་ནའང་ད་དུང་ཁེངས་སྐྱུང་མི་བྱེད་པར། 23 དེ་ལས་ལྡོག་སྟེ་ང་རྒྱལ་བསྐྱེད་ནས་ནམ་མཁའི་ཞིང་ཁམས་སུ་བཞུགས་པའི་དཀོན་མཆོག་ལ་འགོག་རྒོལ་བྱས་ཤིང་། རང་གི་ཞབས་ཕྱི་རྣམས་ལ་ཁོང་གི་མཆོད་ཁང་ནས་སྣོད་ཆས་རྣམས་འཁྱེར་འོང་དུ་བཅུག་སྟེ། ཁྱེད་རང་ཉིད་དང་བློན་ཆེན་རྣམས། བཙུན་མོ་རྣམས། ཆུན་མ་བཅས་ཀྱིས་དེ་དག་ལས་རྒུན་ཆང་འཐུངས་པས། མཐོང་བ་མེད་ཅིང་ཐོས་པའང་མེད་ལ། འདུ་ཤེས་ཀྱིས་སྟོངས་པའི་གསེར་དང་དངུལ། ལི། ལྕགས། ཤིང་། རྡོ་སོགས་ཀྱིས་བྱས་པའི་ལྷ་ལ་བསྟོད་བསྔགས་བརྗོད་པ་ལས། ཁྱེད་ཀྱི་ཚེ་སྲོག་དང་འགུལ་སྐྱོད་རེ་རེར་དབང་བྱེད་པའི་དཀོན་མཆོག་ཁོང་ལ་བསྟོད་བསྔགས་མ་བརྗོད་དོ། ། 24 དེའི་ཕྱིར། ཁོང་གིས་ཕྱག་མཛུབ་དེ་དག་མངགས་ནས་མཁར་ངོས་སུ་ཡི་གེ་བྲིས་པའོ། །

25 བྲིས་པའི་ཡི་གེ་རྣམས་ནི་འདི་ལྟ་སྟེ། མེ་ནེ། མེ་ནེ། ཐེ་ཀེལ། ཕར་སིན་ཞེས་པའོ། ། 26 ཐ་སྙད་དེ་དག་གི་འགྲེལ་བ་ནི་འདི་ལྟ་སྟེ། མེ་ནེ་ཞེས་པ་ནི་དཀོན་མཆོག་གིས་ཁྱེད་ཀྱི་རྒྱལ་སྲིད་ཀྱི་ལོ་ཟླ་རྣམས་རྩིས་བླངས་ཤིང་ད་ནི་མཇུག་རྫོགས་པའི་དོན་ལ་འཇུག 27 ཐེ་ཀེལ་ཞེས་པ་ནི་ཁྱེད་རང་སྲང་ལ་འཇལ་བ་དང་ལྗིད་ཚད་མ་ལོངས་པའི་དོན་ལ་འཇུག 28 ཕར་སིན་ཞེས་པ་ནི་ཁྱེད་ཀྱི་རྒྱལ་སྲིད་བགོ་བཤའ་བརྒྱབ་སྟེ་མཱ་ཏི་པ་དང་ཏ་ཟིག་པ་རྣམས་ལ་གནང་བའི་དོན་ལ་འཇུག་ཅེས་སྨྲས་སོ། ། 29 དེ་ནས་པེལ་ཤཱ་ཙར་གྱིས་བཀའ་བབས་པ་ལྟར། དཱ་ནེ་ཨེལ་ལ་གོས་རྒྱ་སྨུག་བསྐོན་ཞིང་སྐེ་ལ་གསེར་གྱི་མགུལ་རྒྱན་བཏེགས་ནས་རྒྱལ་སྲིད་ཀྱི་བློན་པོ་ཨང་གསུམ་པར་བསྐོས་པ་རེད། 30 ཏག་ཏག་མཚན་མོ་དེ་ལ། པཱ་པེལ་ལོན་གྱི་རྒྱལ་པོ་པེལ་ཤཱ་ཙར་བཀྲོངས་པ་དང་། 31 མཱ་ཏི་པ་དར་ཡཱ་ཡིས་དགུང་ལོ་དྲུག་ཅུ་རེ་གཉིས་སྟེང་རྒྱལ་སྲིད་དེ་ལ་དབང་བསྒྱུར་ཏོ། །

ལེའུ་དྲུག་པ།

དཱ་ནེ་ཨེལ་སེང་གེ་རྣམས་ཀྱི་དོང་དུ་བསྐྱུར་བ།

1 རྒྱལ་པོ་དར་ཡཱས་རང་གི་བསམ་འདུན་བཞིན་རྒྱལ་སྲིད་ཀྱི་ཡུལ་ཀུན་སྐྱོང་བར་སྤྱི་དཔོན་ཆིག་བརྒྱ་ཉི་ཤུ་བསྐོས་པ་དང་། 2 ཡང་སྤྱི་དཔོན་དེ་རྣམས་ལ་ལྟ་རྟོག་བྱེད་མཁན་གསུམ་བསྐོས་པ་ལས་གཅིག་ནི་དཱ་ནེ་ཨེལ་ཡིན་ལ། རྒྱལ་པོར་གྱོང་གུད་མི་ཐེབས་པའི་ཆེད་དུ་ལྟ་རྟོགས་པ་གསུམ་པོས་སྤྱི་དཔོན་རྣམས་ཀྱི་ལས་ཀར་བདག་གཉེར་བྱེད་དགོས་པ་རེད། 3 དཱ་ནེ་ཨེལ་ནི་ཁྱད་དུ་འཕགས་པ་ཞིག་ཡིན་པས་ལྟ་རྟོགས་པ་དང་སྤྱི་དཔོན་གཞན་ཀུན་ལས་ལྷག་པ་དང་། རྒྱལ་པོས་རྒྱལ་སྲིད་ཀྱི་དབང་ཐམས་ཅད་དཱ་ནེ་ཨེལ་ལ་གནང་བར་སྙམ་མོ། ། 4 དེའི་རྐྱེན་གྱིས་ལྟ་རྟོགས་པ་དང་སྤྱི་དཔོན་རྣམས་ཀྱིས་དཱ་ནེ་ཨེལ་གྱིས་སྲིད་སྐྱོང་བའི་ཐད་ནས་སྐྱོན་འགེལ་བའི་སྙད་ཅིག་བཙལ་ནའང་། དེ་དག་གིས་དཱ་ནེ་ཨེལ་ལས་སྐྱོན་དང་ནོར་འཛོལ་གང་ཡང་རྙེད་མ་ཐུབ། རྒྱུ་མཚན་ཁོས་ནི་ལྷག་བསམ་རྣམ་དག་གིས་དོན་རྣམས་བསྒྲུབས་པ་ཡིན་པས་སྐྱོན་དང་ནོར་འཛོལ་གང་ཡང་མེད་པས་སོ། ། 5 དེ་ནས་མི་དེ་དག་གིས་ང་ཚོས་དཱ་ནེ་ཨེལ་གྱི་དཀོན་མཆོག་གི་བཀའ་ཁྲིམས་དང་འབྲེལ་བའི་སྐྱོན་ཞིག་བཙལ་ན་མ་གཏོགས། ཁོ་ལ་སྐྱོན་འཛུགས་ས་གཞན་ཞིག་རྙེད་མི་སྲིད་ཅེས་སྡོམ་ཚིག་བཀོད་དོ། །

6 དེའི་ཕྱིར་ལྟ་རྟོགས་པ་དང་སྤྱི་དཔོན་རྣམས་མཉམ་དུ་རྒྱལ་པོའི་དྲུང་དུ་འདུས་ནས་འདི་ལྟར། ཀྱེ་རྒྱལ་པོ་དར་ཡཱ་ལགས། ཁྱེད་ཉིད་སྐུ་ཚེ་ཡུན་རིང་བརྟན་པར་ཤོག 7 ངེད་རྒྱལ་སྲིད་ཀྱི་ལྟ་རྟོགས་པ་དང་བཀའ་བློན། སྤྱི་དཔོན། གྲོས་པ། བློན་པོ་བཅས་ཐམས་ཅད་ཀྱིས་མཉམ་དུ་འདི་ལྟར། ཀྱེ་རྒྱལ་པོ་ལགས། ཉིན་ཞག་སུམ་ཅུའི་རིང་ལ་མི་སུ་ཞིག་གིས་རྒྱལ་པོ་ཁྱེད་ཉིད་ལས་གཞན་པའི་ལྷའམ་ཡང་ན་མི་གང་ཡིན་ལ་སྨོན་ལམ་བཏབ་ན་དེ་ནི་སེང་གེ་རྣམས་ཀྱི་དོང་དུ་བསྐྱུར་བའི་ཁྲིམས་ཞིག་བཙུགས་ནས་བཀའ་བཙན་པོ་ཞིག་གཏན་ལ་འབེབས་དགོས་པའི་གྲོས་བཏབ་ཡོད་པས། 8 ཀྱེ་རྒྱལ་པོ་ལགས། ད་ལྟ་མཱ་ཏི་པ་དང་ཏ་ཟིག་པ་རྣམས་ཀྱི་འགྱུར་བ་མེད་པའི་སྲོལ་ལུགས་དེ་གཞིར་བྱས་ཐོག བཟློག་ཏུ་མེད་པའི་བཀའ་རྒྱ་གཏན་ལ་ཕབ་ནས་ཐམ་ག་འདེབས་པར་མཛོད་ཅེས་ཞུས་པ་ན། 9 རྒྱལ་པོ་དར་ཡཱས་བཀའ་རྒྱ་བྲིས་ནས་ཐམ་ག་བཏབ་པའོ། །

10 དེ་ཡང་དཱ་ནེ་ཨེལ་གྱིས་རྒྱལ་པོས་བཀའ་རྒྱ་གཏན་ལ་ཕབ་པ་ཤེས་རྗེས། ཕྱིར་རང་ཁྱིམ་དུ་ལོག་ནས་སྒེའུ་ཁུང་ཡེ་རུ་སཱ་ལེམ་གྱི་ཕྱོགས་སུ་གཏད་པའི་སྟེང་ཁང་དུ་དེ་སྔར་བགྱིས་པ་ཇི་བཞིན་ཉིན་རེར་ཐེངས་གསུམ་ལ་པུས་མོ་སར་བཙུགས་ནས་རང་གི་དཀོན་མཆོག་ལ་སྨོན་ལམ་བཏབ་ཅིང་ཁོང་ལ་བཀའ་དྲིན་ཡང་ཞུས་སོ། ། 11 དེ་ནས་སྐུ་དྲག་དེ་རྣམས་མཉམ་དུ་འོངས་ནས་དཱ་ནེ་ཨེལ་གྱིས་རང་གི་དཀོན་མཆོག་གི་སྤྱན་སྔར་སྨོན་ལམ་བཏབ་ནས་ཞུ་བ་འབུལ་བཞིན་པ་མཐོང་སྟེ། 12 ཁོ་རྣམས་རྒྱལ་པོའི་དྲུང་དུ་སོང་ནས་རྒྱལ་པོའི་བཀའ་རྒྱ་གླེང་སྟེ་ན་རེ། ཀྱེ་རྒྱལ་པོ་ལགས། ཁྱེད་ཀྱིས་ཉིན་ཞག་སུམ་ཅུའི་རིང་ལ་མི་སུ་ཞིག་གིས་རྒྱལ་པོ་ཁྱེད་ཉིད་ལས་གཞན་པའི་ལྷའམ་ཡང་ན་མི་གང་ཡིན་ལ་སྨོན་ལམ་བཏབ་ན་དེ་ནི་སེང་གེ་རྣམས་ཀྱི་དོང་དུ་བསྐྱུར་བའི་བཀའ་རྒྱ་གཏན་ལ་ཕབ་ནས་ཐམ་ག་བཏབ་པ་མ་ཡིན་ནམ་ཞེས་ཞུས་པ་ན། རྒྱལ་པོས་དེ་དག་ལ་ལན་དུ། དེ་ནི་བདེན་ནོ། །མཱ་ཏི་པ་དང་ཏ་ཟིག་པའི་ཁྲིམས་ལྟར་ན་བཀའ་རྒྱ་དེ་ལྟ་བུ་ལ་ཟློག་ཐབས་མེད་ཅེས་སྨྲས་སོ། ། 13 དེ་ནས་ཁོ་རྣམས་ཀྱིས་རྒྱལ་པོ་ལ་འདི་ལྟར། ཀྱེ་རྒྱལ་པོ་ལགས། ཡ་ཧུ་དཱ་པའི་བཙོན་མ་རྣམས་ལས་དཱ་ནེ་ཨེལ་གྱིས་ཁྱེད་དང་ཁྱེད་ཀྱིས་སྤེལ་བའི་བཀའ་རྒྱ་ལ་བརྩི་བཀུར་བྱེད་ཀྱིན་མེད། ཁོས་ཉིན་རེར་ཐེངས་གསུམ་ལ་སྨོན་ལམ་འདེབས་བཞིན་ཡོད་ཅེས་ཞུས་སོ། ། 14 རྒྱལ་པོས་གཏམ་དེ་ཐོས་པ་དང་རབ་ཏུ་སྐྱོ་བར་གྱུར་ནས་དཱ་ནེ་ཨེལ་སྐྱོབ་དགོས་སྙམ་ཞིང་། ཉི་མ་ནུབ་པའི་བར་དུ་དཱ་ནེ་ཨེལ་ཇི་ལྟར་སྐྱོབ་དགོས་པའི་སྐོར་ལ་ཐབས་བཙལ་ཏོ། ། 15 དེ་ནས་མི་དེ་རྣམས་རྒྱལ་པོའི་དྲུང་དུ་འོངས་ཏེ་ན་རེ། ཀྱེ་རྒྱལ་པོ་ལགས། མཱ་ཏི་པ་དང་ཏ་ཟིག་པ་རྣམས་ཀྱི་ཁྲིམས་ལྟར་ན། རྒྱལ་པོས་གཏན་ལ་ཕབ་པའི་བཀའ་དང་ཁྲིམས་ནི་གང་ལའང་འགྱུར་བ་བཏང་མི་ཆོག་པ་དྲན་པར་མཛོད་ཅེས་ཞུས་པ་ལ། 16 རྒྱལ་པོས་བཀའ་བསྩལ་ཞིང་དཱ་ནེ་ཨེལ་རྒྱལ་པོའི་དྲུང་དུ་ཁྲིད་འོངས་པ་དང་། རྒྱལ་པོས་ཁོ་ལ་འདི་ལྟར། ཁྱོད་ཀྱིས་ནམ་རྒྱུན་ཞབས་ཏོག་སྒྲུབ་པའི་དཀོན་མཆོག་གིས་ཁྱོད་སྐྱོབ་ངེས་ཡིན་ཞེས་སེམས་གསོ་བྱས་རྗེས། དཱ་ནེ་ཨེལ་སེང་གེ་རྣམས་ཀྱི་དོང་དུ་བསྐྱུར་ཏོ། ། 17 དེ་ནས་རྡོ་ཕ་བོང་ཞིག་གིས་དོང་དེའི་ཁ་བརྒྱབ་ནས་དཱ་ནེ་ཨེལ་ལ་ཉེས་ཆད་བཅད་པ་དེར་འགྱུར་བ་མི་གཏོང་བའི་ཆེད་དུ་དོང་ཁར་རྒྱལ་པོ་རང་ཉིད་དང་སྐུ་དྲག་རྣམས་ཀྱི་ཐམ་ག་བརྒྱབ་བོ། ། 18 དེ་ནས་རྒྱལ་པོ་ཕྱིར་རང་གི་ཕོ་བྲང་དུ་སླེབས་ནའང་། དགུང་མོ་དེར་ཁོས་ཁ་ཟས་ཅི་ཡང་མ་སྤྱད་པ་དང་སྤྲོ་སྐྱིད་ལྡན་པའི་རོལ་ཆས་མེད་ལ། ཞག་གང་པོར་གཉིད་ཀྱང་མ་ཁུགས་པ་རེད།

དཀོན་མཆོག་གིས་དཱ་ནེ་ཨེལ་སེང་གེའི་དོང་ལས་བསྐྱབས་པ།

19 ཕྱི་ཉིན་ཞོགས་པར་སྐྱ་རེངས་ཤར་མ་ཐག་ཏུ་རྒྱལ་པོ་མལ་ལས་ལངས་ཏེ་མྱུར་བ་མྱུར་དུ་སེང་གེ་རྣམས་ཀྱི་དོང་ཡོད་སར་སོང་ཞིང་། 20 ཁོང་དོང་དེའི་ཉེ་སར་བཏུད་ནས་སྐྱོ་གདུང་དང་བཅས་དཱ་ནེ་ཨེལ་བོས་ཏེ་ན་རེ། ཀྱེ་གཏན་དུ་གསོན་པོར་བཞུགས་པའི་དཀོན་མཆོག་གི་ཞབས་ཕྱི་དཱ་ནེ་ཨེལ་ལགས། ཁྱོད་ཀྱིས་རྒྱུན་དུ་ཞབས་ཏོག་སྒྲུབ་པའི་དཀོན་མཆོག་གིས་ཁྱོད་རང་སེང་གེ་རྣམས་ལས་སྐྱོབ་ཐུབ་པ་ཡིན་ནམ་ཞེས་སྨྲས་པ་ན། 21 དཱ་ནེ་ཨེལ་གྱིས་རྒྱལ་པོ་ལ་ལན་དུ། ཀྱེ་རྒྱལ་པོ་ལགས། ཁྱེད་ཉིད་སྐུ་ཚེ་ཡུན་རིང་བརྟན་པར་ཤོག 22 ང་ཡི་དཀོན་མཆོག་གིས་ཁོང་གི་ཕོ་ཉ་མངགས་ནས་སེང་གེ་རྣམས་ཀྱི་ཁ་བཀག་པས་བདག་ལ་གནོད་པ་ནི་མ་ཐེབས། གང་ལ་ཞེ་ན། ཁོང་གི་སྤྱན་སྔར་བདག་ལ་ཉེས་པ་མེད་པས་རེད། ཀྱེ་རྒྱལ་པོ་ལགས། ཁྱེད་ཀྱི་དྲུང་དུའང་བདག་གིས་ཉེས་པ་གང་ཡང་བྱས་མེད་ཅེས་སྨྲས་སོ། །

23 དེ་ནས་རྒྱལ་པོ་ཤིན་ཏུ་དགའ་སྟེ་དཱ་ནེ་ཨེལ་དོང་ལས་ཡར་འཐེན་པའི་བཀའ་བསྒོས་པ་དང་། དཱ་ནེ་ཨེལ་དོང་ལས་ཡར་འཐེན་པ་ན་ཁོའི་སྟེང་དུ་གནོད་འཚེ་ཅི་ཡང་ཐེབས་མེད་དེ། རྒྱུ་མཚན་ཁོ་ནི་རང་གི་དཀོན་མཆོག་ལ་ཡིད་ཆེས་བརྟན་པོ་ཡོད་པའི་ཕྱིར་རོ། ། 24 ཡང་རྒྱལ་པོས་བཀའ་བསྒོས་པ་ལ། དཱ་ནེ་ཨེལ་ལ་སྙད་བཏགས་ནས་སྐྱོན་འཛུགས་མཁན་རྣམས་ནི་དེ་དག་གི་ཆུང་མ་དང་ཕྲུ་གུ་བཅས་པ་ཁྲིད་འོངས་ནས་སེང་གེའི་དོང་ནང་དུ་གཡུགས་ཤིང་། ཁོ་རྣམས་ད་དུང་དོང་ཞབས་ལ་མ་ལྷུང་གོང་སེང་གེ་རྣམས་ཀྱིས་བཟུང་སྟེ་རུས་པ་ཐམས་ཅད་བལྡད་དོ། །

25 རྗེས་སུ་རྒྱལ་པོ་དར་ཡཱ་ཡིས་ས་སྟེང་ཀུན་ཏུ་གནས་པའི་རྒྱལ་ཁམས་ཁག་དང་མི་རིགས་སོ་སོ། སྐད་རིགས་སྣ་ཚོགས་སྨྲ་མཁན་ཐམས་ཅད་ལ་ཡི་གེ་བྲིས་པ་འདི་ལྟ་སྟེ། ཁྱོད་རྣམས་ཤིན་ཏུ་བདེ་བར་གྱུར་ཅིག 26 བདག་གིས་བསྒོས་པའི་བཀའ་ནི། བདག་གི་རྒྱལ་ཁམས་སུ་འདུས་པའི་འབངས་མི་ཐམས་ཅད་དཱ་ནེ་ཨེལ་གྱི་དཀོན་མཆོག་ལ་གུས་ཤིང་འཇིགས་པར་འོས་པ་ཡིན།

ཁོང་ནི་གཏན་དུ་གསོན་པོར་བཞུགས་པ་དང་། །

རྟག་ཏུ་འཚོ་ཞིང་བཞེས་པའི་དཀོན་མཆོག་ཡིན། །

རྒྱལ་སྲིད་མི་འཇིག་གཏན་དུ་གནས་པ་ཡིན། །

ཁོང་གི་སྲིད་དབང་ནམ་ཡང་འཛད་མཐའ་མེད། །

27 སྒྲོལ་ཞིང་སྐྱོབ་པའི་མཐུ་སྟོབས་ཁོང་ལ་ལྡན། །

ས་སྟེང་དང་ནི་ནམ་མཁའི་ཞིང་ཁམས་སུ། །

ཁོང་གིས་གྲུབ་རྟགས་ངོ་མཚར་འཕྲིན་ལས་མཛད། །

སེང་གེ་རྣམས་ཀྱི་སྡེར་མོའི་འཇིགས་པ་ལས། །

ཁོང་གིས་དཱ་ནེ་ཨེལ་ནི་བསྐྱབས་པ་ཡིན། །

ཞེས་པ་དེའོ། །

28 དེ་བས་དཱ་ནེ་ཨེལ་ནི་དར་ཡཱས་སྲིད་སྐྱོང་བའི་དུས་དང་ཏ་ཟིག་པ་ཀོ་རེས་ཀྱིས་སྲིད་སྐྱོང་བའི་སྐབས་སུ་དར་བར་གྱུར་ཏོ། །

ལེའུ་བདུན་པ།

དཱ་ནེ་ཨེལ་གྱིས་མཐོང་བའི་ཞལ་གཟིགས་ཁྲོད་རྒྱ་མཚོ་ལས་གཅན་གཟན་བཞི་ཐོན་པ།

1 པེལ་ཤཱ་ཙར་ནི་པཱ་པེལ་ལོན་གྱི་རྒྱལ་པོར་བསྡད་པའི་སྲིད་ལོ་དང་པོ་དེར། དཱ་ནེ་ཨེལ་གྱིས་རང་གི་མལ་ཁྲིའི་སྟེང་རྨི་ལམ་ཞིག་རྨིས་ཤིང་སེམས་སུ་ཞལ་གཟིགས་རྣམས་མཐོང་བ་དང་། རྨི་ལམ་ཁྲོད་ཀྱི་ཞལ་གཟིགས་རྣམས་མདོར་བསྡུས་ངང་ཡི་གེར་བཀོད་ཅིང་། 2 དཱ་ནེ་ཨེལ་ན་རེ། མཚན་མོའི་ཞལ་གཟིགས་ཁྲོད་དུ་བདག་གིས་མཐོང་བ་ནི་འདི་ལྟ་སྟེ། ནམ་མཁའི་ཕྱོགས་བཞི་ནས་རླུང་ཆེན་པོ་ལྡང་འོངས་ཏེ་རྒྱ་མཚོ་ཆེན་པོ་གཡོ་བར་བྱས་ལ། 3 དེ་ནས་རྒྱ་མཚོ་ལས་རིགས་མི་འདྲ་བའི་གཅན་གཟན་ཆེན་པོ་བཞི་ཡར་བུད་པའོ། །

4 གཅན་གཟན་དང་པོ་དེ་ནི་གླག་ལྟར་གཤོག་པ་ཐོགས་ཡོད་པའི་སེང་གེ་ཞིག་དང་མཚུངས་ལ། གཤོག་སྒྲོ་རྣམས་བཀོག་སྟེ་ས་ནས་ཡར་བཀྱགས་པ་ལ། མི་ལྟར་རྐང་པ་གཉིས་སར་བཙུགས་ནས་གྱེན་དུ་འགྲེངས་པ་དང་། མི་ཡི་སེམས་དེ་ལ་སྦྱིན་པའི་བར་དུ་བདག་གིས་བལྟས་སོ། །

5 ཡང་ངས་གཅན་གཟན་གཞན་ཞིག་མཐོང་བ་དང་དེ་ནི་གཅན་གཟན་གཉིས་པ་ཡིན་ལ། དོམ་དང་འདྲ་བའི་གཅན་གཟན་དེས་གཟུགས་པོའི་གཞོགས་གཅིག་ཡར་བཀྱགས་ནས་སོ་ཡི་བར་དུ་རྩིབ་རུས་གསུམ་བཟུང་ཡོད་པ་དེར་འདི་ལྟར། ཡར་ལོངས་ལ་ཤ་མང་པོ་བཟའ་བར་གྱིས་ཞེས་སྨྲས་སོ། །

6 དེ་ནས་བདག་གིས་མུ་མཐུད་དུ་བལྟས་པ་ན། གཟིག་དང་འདྲ་བའི་གཅན་གཟན་གཞན་ཞིག་མཐོང་བྱུང་ལ་དེའི་རྒྱབ་ཏུ་འདབ་ཆགས་བྱ་ཡི་གཤོག་པ་བཞི་བརྒྱངས་འདུག གཅན་གཟན་དེར་མགོ་བཞི་ཡོད་ལ་སྲིད་སྐྱོང་བའི་དབང་ཡང་དེར་སྤྲད་ཡོད། 7 རྗེས་སུ་བདག་གིས་མཚན་མོའི་ཞལ་གཟིགས་ཁྲོད་མུ་མཐུད་དུ་བལྟས་པ་ན། གཅན་གཟན་བཞི་པ་མཐོང་བྱུང་ལ་དེ་ནི་འཇིགས་སུ་རུང་ཞིང་སྐྱི་གཡའ་བའི་སྟོབས་པོ་ཆེ་ཞིག་ཡིན་པ་དང་། དེར་ལྕགས་ཀྱི་མཆེ་བ་དང་ལྡན་ཞིང་ཡོད་ཚད་ཁྱུར་མིད་བཏང་ནས་རྡུལ་དུ་བརླགས་པར་མ་ཟད། ཤུལ་དུ་ལུས་པ་རྣམས་རྡོག་བརྫིས་བཏང་། དེ་ནི་གཅན་གཟན་སྔོན་མ་དག་དང་གཏན་ནས་མི་འདྲ་སྟེ་རྭ་ཅོ་བཅུ་ཡར་ལ་གཟེངས་འདུག 8 བདག་གིས་རྭ་ཅོ་དེ་དག་ལ་ཞིབ་ཏུ་ལྟ་བའི་སྐབས་སུ། དེ་དག་གི་དབུས་སུ་གཞན་པའི་རྭ་ཅོ་ཆུང་ངུ་ཞིག་སྐྱེས་ཤིང་། རྭ་ཅོ་ཆུང་ངུ་དེ་ཡོད་སར་དེ་སྔའི་རྭ་ཅོ་གསུམ་པོ་རྩ་བ་ནས་བཏོན་ནོ། །རྭ་ཅོ་ཆུང་ངུ་དེ་ལ་མི་ཡི་མིག་དང་འདྲ་བ་ཡོད་ལ་ཁ་ཡང་འདུག་པས་དེ་ལས་འུད་ཤོབ་མང་པོ་ཐོན་ནོ། །

9 ངས་ཡུན་རིང་བལྟས་པ་ན། ཁྲི་མང་པོ་བརྒྱབ་ཅིང་གདོད་མ་ནས་བཞུགས་པ་ཁོང་ཉིད་ཁྲི་ལ་བཞུགས་པ་དང་། ཁོང་གི་ན་བཟའ་ནི་ཁ་བ་ལྟར་དཀར་ཞིང་དབུ་སྐྲའང་བལ་ལྟར་དྭངས་གཙང་ཡིན། ཁོང་གི་བཞུགས་ཁྲི་ནི་མེ་ལྕེ་ཡིན་ལ་དེའི་འཁོར་ལོ་རྣམས་ནི་མེ་དཔུང་དྲག་པོ་ཡིན། 10 ཁོང་གི་སྤྱན་སྔ་ནས་མེ་ཡི་གཙང་པོ་ཞིག་བཞུར་ཅིང་མེ་དཔུང་དྲག་པོ་འཕྱུར་བ་དང་། སྟོང་ཕྲག་མང་པོས་ཁོང་ལ་ཞབས་ཏོག་སྒྲུབ་ཀྱིན་ཡོད་པ་དང་ཁྲི་ཕྲག་མང་པོ་ཁོང་གི་དྲུང་དུ་འགྲེང་འདུག ཁྲིམས་གཅོད་འགོ་བརྩམས་པ་དང་གླེགས་བམ་རྣམས་ཁ་ཕྱེས་སོ། །

11 དེ་ནས་བདག་གིས་མུ་མཐུད་དུ་བལྟས་པ་ན། རྭ་ཅོ་ཆུང་ངུ་དེས་ང་རྒྱལ་གྱི་གཏམ་སྨྲ་བས་གཅན་གཟན་དེ་སྲོག་དང་ཕྲལ་ཞིང་། དེའི་ལུས་པོ་མེད་པར་བཏང་ནས་མེ་དཔུང་དྲག་པོའི་ཁྲོད་དུ་གཡུགས། 12 དེ་འཕྲོས་གཅན་གཟན་གསུམ་པོ་ནི་དེ་དག་གི་རྒྱལ་སྲིད་ཕྲོགས་ནའང་། དེ་རྣམས་ཀྱི་ཚེ་སྲོག་ནི་གཏན་ལ་ཕབ་པའི་དུས་ཚོད་དང་ཉི་མའི་བར་དུ་ལྷག་པར་བྱས། 13 བདག་གིས་མཚན་མོའི་ཞལ་གཟིགས་ཁྲོད་མུ་མཐུད་དུ་བལྟས་པ་ན། ནམ་མཁའི་སྤྲིན་གྱི་བང་རིམ་ནས་མིའི་བུ་དང་མཚུངས་པ་ཞིག་བྱོན་ནས། གདོད་མ་ནས་བཞུགས་པ་ཁོང་གི་དྲུང་དུ་གཤེགས་ཤིང་ཁོང་གི་དྲུང་དུ་དྲངས་སོ། །

14 ཁོང་ལ་དབང་ཐང་དང་གུས་འདུད། རྒྱལ་སྲིད་བཅས་ཐོབ་ཅིང་། རྒྱལ་ཁམས་ཁག་དང་མི་རིགས་སོ་སོ། སྐད་རིགས་སྣ་ཚོགས་སྨྲ་མཁན་ཐམས་ཅད་ཀྱིས་ཁོང་ལ་ཞབས་ཕྱི་བསྒྲུབས། ཁོང་གི་དབང་ཐང་ནི་དུས་གཏན་དུ་གནས་ཤིང་མེད་པར་མི་འགྱུར་ལ། ཁོང་གི་རྒྱལ་སྲིད་ནི་དུས་ནམ་ཡང་འཇིག་མི་སྲིད་དོ། །

ཕོ་ཉ་ཞིག་གིས་དཱ་ནེ་ཨེལ་གྱི་ཞལ་གཟིགས་དེར་འགྲེལ་བཤད་བརྒྱབ་པ།

15 དཱ་ནེ་ཨེལ་ང་རང་ནི་སེམས་འཁྲུགས་ཤིང་། བློ་ངོར་ཤར་བའི་ཞལ་གཟིགས་དེ་དག་གིས་ང་ལ་ཞེད་སྣང་ཆེན་པོ་བསྐྱེད། 16 དེ་ནས་ང་རང་འགྲེངས་ནས་བསྡད་ཡོད་པ་དེ་དག་གྲས་ཀྱི་གཅིག་གི་གམ་དུ་བཅར་ནས་དེ་ཡོད་ཚད་ཀྱི་ངེས་དོན་ཅི་ཡིན་དྲིས་པ་ན། ཁོང་གིས་བདག་ལ་ཞལ་གཟིགས་དེ་དག་གི་དོན་སྨྲས་པ་དང་འགྲེལ་བཤད་བརྒྱབ་པ་འདི་ལྟ་སྟེ། 17 གཅན་གཟན་ཆེན་པོ་འདི་བཞི་པོ་ནི་ས་སྟེང་དུ་འབྱུང་བར་འགྱུར་བའི་རྒྱལ་པོ་བཞི་ཡིན་མོད། 18 འོན་ཀྱང་བླ་ན་མེད་པ་ཁོང་གི་སྐྱེས་བུ་དམ་པ་རྣམས་ལ་རྒྱལ་སྲིད་ཐོབ་ནས་དུས་གཏན་དུ་རྒྱལ་སྲིད་དེ་དབང་བར་འགྱུར་རོ་ཞེས་པའོ། །

19 དེ་ནས་བདག་གིས་གཅན་གཟན་བཞི་པ་དེའི་ངེས་དོན་ཤེས་འདོད་པ་དང་། དེ་ནི་གཞན་པའི་གཅན་གཟན་གསུམ་པོ་དང་མི་འདྲ་ཞིང་། ཤིན་ཏུ་འཇིགས་སུ་རུང་བ་དང་ལྕགས་ཀྱི་མཆེ་བ་དང་ལི་ཡི་སྡེར་མོ་ཅན་ཞིག་ཡིན་ལ། ཡོད་ཚད་ཁྱུར་མིད་བཏང་ནས་རྡུལ་དུ་བརླགས་པར་མ་ཟད། ཤུལ་དུ་ལུས་པ་རྣམས་རྡོག་བརྫིས་བཏང་བའོ། ། 20 དེ་མིན་མགོ་ལ་ཐོགས་པའི་རྭ་ཅོ་བཅུ་པོ་དང་དེ་དག་གི་དཀྱིལ་ནས་སྐྱེས་པའི་རྭ་ཅོ་ཆུང་ངུ་དེ་དང་། ཡང་རྭ་ཅོ་ཆུང་ངུ་དེའི་མདུན་ནས་འགྱེལ་བའི་རྭ་ཅོ་གསུམ་པོ་དེའི་ངེས་དོན་ཡང་ཤེས་འདོད་པ་ཡིན། རྭ་ཅོ་ཆུང་ངུ་དེར་མིག་ཡོད་ལ་འུད་ཤོབ་བྱེད་པའི་ཁ་ཡང་ཡོད་པ་དང་། དེའི་གཟུགས་དབྱིབས་ནི་གཞན་རྣམས་ལས་ཀྱང་དཔའ་རྔམ་ཆེ་བ་ཞིག་ཡིན། 21 ངས་ལྟ་བཞིན་པའི་སྒང་ལ་རྭ་ཅོ་ཆུང་ངུ་དེས་སྐྱེས་བུ་དམ་པ་རྣམས་ལ་གཡུལ་འགྱེད་པའི་འགོ་བརྩམས་ཤིང་དེ་དག་ཕམ་པར་བརྒྱབ། 22 འོན་ཀྱང་གདོད་མ་ནས་བཞུགས་པ་ཁོང་ཉིད་བྱོན་ཏེ། བླ་ན་མེད་པ་ཁོང་གི་སྐྱེས་བུ་དམ་པ་རྣམས་ཀྱི་ཕྱོགས་བྱས་ནས་ཁྲིམས་ཐག་བཅད་པ་ལ། སྐྱེས་བུ་དམ་པ་རྣམས་ལ་རྒྱལ་སྲིད་དབང་བའི་དུས་སུ་སླེབས་པའོ། །

23 ཁོང་གིས་བདག་ལ་འདི་སྐད་དུ། གཅན་གཟན་བཞི་པ་དེ་ནི་ས་སྟེང་འདི་རུ་འབྱུང་ངེས་པའི་རྒྱལ་སྲིད་བཞི་པ་ཡིན་ལ་དེ་ནི་རྒྱལ་སྲིད་གཞན་ཀུན་དང་མི་འདྲ་སྟེ། ས་སྟེང་ཧྲིལ་པོ་རྡོག་བརྫིས་བཏང་ནས་ཁྱུར་མིད་གཏོང་ཞིང་རྡུལ་དུ་བརླག་ངེས་ཡིན། 24 རྭ་ཅོ་བཅུ་པོ་ནི་རྒྱལ་སྲིད་དེ་ལས་རྒྱལ་པོ་བཅུ་འབྱུང་བར་འགྱུར་བ་དེ་ཡིན་ལ། དེ་དག་གི་རྗེས་སུ་རྒྱལ་པོ་གཞན་ཞིག་སླེབ་པར་འགྱུར་ཞིང་། རྒྱལ་པོ་སྔ་མ་དག་དང་མི་འདྲ་སྟེ། ཁོས་རྒྱལ་པོ་གསུམ་ཀ་དབང་དུ་བསྡུ་ངེས་སོ། །

25 ཁོས་བླ་ན་མེད་པ་ཁོང་ལ་འགོག་རྒོལ་བྱེད་པའི་གཏམ་སྨྲ་ཞིང་། བླ་ན་མེད་པ་ཁོང་གི་སྐྱེས་བུ་དམ་པ་རྣམས་ལ་མནར་གཅོད་གཏོང་བ་དང་། དུས་ཆེན་དང་བཀའ་ཁྲིམས་རྣམས་ཀྱང་བསྒྱུར་འདོད་པ་ཡིན། སྐྱེས་བུ་དམ་པ་རྣམས་ལོ་གསུམ་དང་ཕྱེད་ཀའི་ *རིང་ལ་ཁོའི་དབང་འོག་ཏུ་གཏོད་པར་འགྱུར། 26 འོན་ཀྱང་ཁྲིམས་གཅོད་འགོ་རྩོམ་ཞིང་ཁོའི་དབང་ཆ་བླངས་ནས་ཁོ་རང་གཏན་དུ་རྩ་མེད་དུ་གཏོང་ངེས་ཡིན། 27 དེ་ནས་རྒྱལ་སྲིད་དང་དབང་ཐང་། གནམ་འོག་གི་རྒྱལ་ཁམས་ཀུན་གྱི་དབང་ཐམས་ཅད་བླ་ན་མེད་པ་ཁོང་གི་སྐྱེས་བུ་དམ་པ་རྣམས་ལ་གནང་བར་འགྱུར་ཞིང་། ཁོང་གི་རྒྱལ་སྲིད་ནི་དུས་གཏན་གྱི་རྒྱལ་སྲིད་ཡིན་པ་དང་། དབང་སྒྱུར་པ་ཡོངས་ཀྱིས་ཁོང་ལ་ཞབས་ཏོག་བསྒྲུབས་ནས་ཁོང་གི་བཀའ་ལ་མཉན་ནོ་ཞེས་སྨྲས། 28 དོན་དེ་ནི་འདི་རུ་མཇུག་རྫོགས་པ་ཡིན། དཱ་ནེ་ཨེལ་བདག་ནི་སེམས་ཀུན་ནས་འཁྲུགས་ཤིང་ངོ་མདངས་ཀྱང་འགྱུར་ནའང་། དོན་དེ་ཐམས་ཅད་བདག་གིས་ཡིད་ལ་བཟུང་བའོ། །

ལེའུ་བརྒྱད་པ།

དཱ་ནེ་ཨེལ་གྱིས་རང་གི་ཞལ་གཟིགས་ལས་ར་ཕོ་ཞིག་དང་ལུག་ཐུག་ཅིག་མཐོང་བ།

1 ཡང་རྒྱལ་པོ་པེལ་ཤཱ་ཙར་རྒྱལ་པོར་བསྡད་པའི་སྲིད་ལོ་གསུམ་པ་དེར། དེ་སྔ་མངོན་ཟིན་པའི་ཞལ་གཟིགས་དེའི་རྗེས་སུ་དཱ་ནེ་ཨེལ་བདག་གིས་ཡང་ཞལ་གཟིགས་གཞན་ཞིག་མཐོང་། 2 བདག་གིས་ཞལ་གཟིགས་དེར་བལྟས་པ་ན། ང་རང་ཉིད་ཨེ་ལཱམ་མངའ་སྡེའི་སོའུ་སཱན་མཁར་རྫོང་དུ་ཡོད་པ་མཐོང་བ་དང་། ངས་མུ་མཐུད་དུ་ཞལ་གཟིགས་དེར་བལྟས་པ་ན། རང་ཉིད་ཨུ་ལ་ཨི་ཡུར་བའི་འགྲམ་དུ་ཡོད་དོ། ། 3 ངས་མགོ་ཡར་བཀྱགས་ནས་བལྟས་པ་ན། ལུག་ཐུག་ཅིག་ཡུར་བའི་འགྲམ་དུ་ལངས་བསྡད་ཡོད་པ་མཐོང་ཞིང་། དེར་རྭ་ཅོ་གཉིས་ཡོད་ལ་རྭ་ཅོ་གཉིས་ཀ་ཤིན་ཏུ་རིང་ནའང་གཅིག་ནི་ལྷག་ཏུ་རིང་བ་དང་། ཡང་རྭ་ཅོ་རིང་ཤོས་དེ་ནི་རྗེས་སུ་སྐྱེས་པ་ཡིན། 4 ཡང་ལུག་ཐུག་དེས་ནུབ་ཕྱོགས་དང་བྱང་ཕྱོགས། ལྷོ་ཕྱོགས་སོགས་སུ་བརྡུངས་པ་ལ། གཅན་གཟན་གང་ཡིན་ཡང་དེའི་མདུན་དུ་ཚུགས་མི་ཐུབ་པ་དང་སུ་ཞིག་གིས་ཀྱང་དེའི་དབང་ལས་སྐྱོབ་མི་ཐུབ། དེས་རང་འདོད་ལྟར་སྤྱོད་ཅིང་ཁེངས་དྲེགས་ཤིན་ཏུ་ཆེ། 5 བདག་གིས་དེར་བསམ་བློ་གཏོང་བཞིན་པའི་སྒང་ལ། ལྟོས་དང་། ར་ཕོ་ཞིག་ནུབ་ཕྱོགས་ནས་ཐོན་ཞིང་རྐང་པ་སར་མི་ཐོགས་པར་ས་ངོས་ཡོངས་སུ་ཤར་རྒྱུགས་བྱེད་ཀྱིན་འདུག ར་ཕོ་དེའི་མིག་ཟུང་གི་བར་དུ་རྭ་ཅོ་ཞིག་མངོན་གསལ་གྱིས་གཟེངས་འདུག 6 ར་ཕོ་དེ་ནི་ཁོང་ཁྲོ་མེ་ལྟར་འབར་བཞིན་བདག་གིས་དེ་སྔར་མཐོང་བའི་ཡུར་བའི་འགྲམ་དུ་ལངས་བསྡད་ཡོད་པ་དང་རྭ་ཅོ་ཟུང་དང་ལྡན་པའི་ལུག་ཐུག་དེའི་ཕྱོགས་སུ་ཤུགས་ཀྱིས་རྒྱུག་སོང་ངོ་། ། 7 ར་ཕོ་དེ་ལུག་ཐུག་གི་ཉེ་སར་ཕྱིན་པ་བདག་གིས་མཐོང་ཞིང་། ལུག་ཐུག་དེའི་སྟེང་ཁོང་ཁྲོ་མེ་ལྟར་འབར་ནས་བརྡུངས་ཤིང་རྭ་ཅོ་གཉིས་ཀའང་བཅག་པའོ། །ལུག་ཐུག་གིས་ཚུགས་མ་ཐུབ་པས་ར་ཕོ་དེས་ལུག་ཐུག་ས་ལ་བརྡབས་ཤིང་རྡོག་བརྫིས་བཏང་ནའང་། སུ་ཞིག་གིས་ཀྱང་ལུག་ཐུག་དེ་ར་ཕོའི་སྟོབས་ལས་སྐྱོབ་མ་ཐུབ། 8 ར་ཕོ་དེ་ཁེངས་དྲེགས་ཤིན་ཏུ་ཆེ་ནའང་། སྟོབས་ཤུགས་ཆེས་ཆེ་བའི་དུས་སུ་དེའི་རྭ་ཅོ་སྦོམ་པོ་དེ་གློ་བུར་ཉིད་ལ་ཆག་པ་དང་། དེའི་ཤུལ་དུ་མངོན་གསལ་ཆེ་བའི་རྭ་ཅོ་བཞི་སྐྱེས་ཤིང་ནམ་མཁའི་ཕྱོགས་བཞི་རུ་བརྐྱངས་པའོ། །

9 རྭ་ཅོ་དེ་དག་ཁྲོད་ཀྱི་གཅིག་ལས་ཡང་རྭ་ཅོ་ཆུང་ངུ་ཞིག་སྐྱེས་ཤིང་། རྭ་ཅོ་ཆུང་ངུ་དེ་ཤིན་ཏུ་ཆེན་པོར་རྒྱས་ནས་ལྷོ་ཕྱོགས་དང་ཤར་ཕྱོགས། མཛེས་སྡུག་ལྡན་པའི་ཡུལ་ལྗོངས་བཅས་ཀྱི་ཕྱོགས་སུ་བརྐྱངས། 10 དེ་ནི་ཤིན་ཏུ་ཆེན་པོར་གྱུར་ནས་ནམ་མཁའི་དཔུང་ཚོགས་བར་དུ་སླེབས་ཤིང་། ནམ་མཁའི་དཔུང་ཚོགས་དང་སྐར་ཚོགས་ཁྱུ་ཞིག་ས་རུ་གཡུགས་ནས་རྡོག་བརྫིས་བཏང་། 11 དེས་ཁེངས་དྲེགས་ཆེན་པོ་དང་བཅས་ནམ་མཁའི་དཔུང་ཚོགས་ཀྱི་གཙོ་བོར་འགྲན་བཙུགས་ཤིང་། ནམ་མཁའི་དཔུང་ཚོགས་ཀྱི་གཙོ་བོར་ཕུལ་བའི་དུས་རྒྱུན་གྱི་མཆོད་པ་མེད་པར་བཟོས་པ་དང་གནས་དམ་པའང་བཤིགས་པའོ། ། 12 སྡིག་ཉེས་ཀྱི་དབང་གིས་སྐྱེས་བུ་དམ་པས་དུས་རྒྱུན་གྱི་མཆོད་པའང་ཁོ་ལ་གཏད་པ་དང་། དེས་བདེན་པ་ཉིད་ས་ལ་བརྡབས་ཤིང་ཅི་བྱེད་འདོད་ན་དོན་ཀུན་ལྷུན་གྱིས་འགྲུབ་པའོ། །

13 དེ་ནས་ངས་དམ་པ་ཞིག་གིས་གཏམ་སྨྲ་བཞིན་པ་ཐོས་པ་དང་། དམ་པ་གཞན་ཞིག་གིས་དེ་ལ་འདི་སྐད་དུ། ཉིན་རྒྱུན་གྱི་མཆོད་པ་མེད་པར་བྱས་པ་དང་གཏོར་བརླག་བཟོ་བའི་སྡིག་ཉེས་ཀྱི་སྐོར་དང་། གནས་དམ་པ་དང་མི་སྡེ་དམ་པར་རྡོག་བརྫིས་གཏོང་བའི་ཞལ་གཟིགས་ནི་ག་དུས་བར་དུ་གནས་འོང་ངམ་ཞེས་དྲིས་པ་ན། 14 ཁོང་གིས་འདི་སྐད་དུ། ནངས་དགོང་ཉིས་སྟོང་སུམ་བརྒྱའི་རྗེས་སུ་གནས་དེ་སླར་ཡང་དམ་པར་འགྱུར་ངེས་ཡིན་ཞེས་གསུངས་སོ། །

ཕོ་ཉ་ཞིག་གིས་དཱ་ནེ་ཨེལ་གྱི་ཞལ་གཟིགས་ལ་འགྲེལ་བཤད་བརྒྱབ་པ།

15 དཱ་ནེ་ཨེལ་བདག་གིས་ཞལ་གཟིགས་དེ་མཐོང་ནས་དེར་བརྟག་ཅིང་དཔྱོད་པའི་དུས་སུ། ལྟོས་དང་། མི་ཡི་བྱད་གཟུགས་ལྡན་པ་ཞིག་བདག་གི་མདུན་དུ་ཀེ་རེར་ལངས་འདུག་ལ། 16 ཡང་ཨུ་ལ་ཨི་ཡུར་བའི་འགྲམ་གྱི་མཚམས་ནས་མི་སྐད་ཅིག་གྲགས་འོངས་པ་ཐོས་ཤིང་དེ་ན་རེ། ཀྱེ་གབ་རི་ཨེལ། མི་འདི་ལ་ཞལ་གཟིགས་དེའི་དོན་མངོན་པར་མཛོད་ཅིག་ཅེས་སྨྲས་པས། 17 ཁོང་ནི་བདག་འགྲེང་སའི་གནས་སུ་སླེབས་ཤིང་བདག་འཇིགས་སྣང་ཆེན་པོ་སྐྱེས་པ་དང་གདོང་སར་བཏུད་ནས་བསྡད་པ་ལ། ཁོང་གིས་འདི་སྐད་དུ། ཀྱེ་མིའི་བུ། ཞལ་གཟིགས་དེ་ནི་དུས་ཀྱི་མཐའ་མའི་སྐོར་ཡིན་པ་རྟོགས་པར་གྱིས་ཤིག་ཅེས་གསུངས། 18 ཁོང་གིས་གཏམ་སྨྲ་བའི་དུས་སུ་བདག་ནི་གཉིད་ལྕི་པོ་ཁུགས་ཏེ་གདོང་སར་གཏད་ནས་བསྡད་པ་དང་། ཁོང་གིས་བདག་ལ་ཕྱག་གིས་རེག་ནས་ཡར་བསླངས་སོ། །

19 ཡང་ཁོང་གིས་འདི་སྐད་དུ། ལྟོས་དང་། བདག་གིས་ཁྱོད་ལ་དུས་ཀྱི་མཐའ་མའི་ཐུགས་ཁྲོའི་སྐོར་སྨྲ་ངེས་སོ། །གང་ལ་ཞེ་ན། ཞལ་གཟིགས་དེ་ནི་གཏན་ལ་ཕབ་པའི་དུས་ཀྱི་མཐའ་མ་དེའི་སྐོར་ཡིན་པས་སོ། ། 20 ཁྱོད་ཀྱིས་མཐོང་བའི་ལུག་ཐུག་རྭ་ཅོ་གཉིས་ཅན་དེ་ནི་མཱ་ཏི་དང་ཏ་ཟིག་གཉིས་ཀྱི་རྒྱལ་པོ་ཡིན། 21 ཡང་ར་ཕོ་ར་རྩིད་མང་པོ་ཅན་དེ་ནི་གྷི་རི་སི་ཡུལ་གྱི་རྒྱལ་པོ་ཡིན་པ་དང་། དེའི་མིག་ཟུང་གི་བར་དུ་ཡོད་པའི་རྭ་ཅོ་ཆེན་པོ་དེ་ནི་དེའི་རྒྱལ་པོ་དང་པོ་ཡིན། 22 ཡང་རྭ་ཅོ་ཞིག་ཆག་པར་གྱུར་ཅིང་དེའི་ཤུལ་དུ་རྭ་ཅོ་གཞན་པ་བཞི་སྐྱེས་པ་དེ་ནི་རྒྱལ་ཁབ་དེ་ལས་རྒྱལ་ཁམས་བཞི་འབྱུང་བར་འགྱུར་བ་དེ་ཡིན་མོད། འོན་ཀྱང་དེ་རྣམས་ནི་ཁོའི་དབང་སྟོབས་ལས་བརྒལ་མི་སྲིད། 23 ཡང་རྒྱལ་ཁམས་དེ་རྣམས་ཀྱི་དུས་མཇུག་གྱེན་ལོག་པ་རྣམས་ཀྱི་ངན་སྤྱོད་ཚད་ལས་བརྒལ་བའི་དུས་སུ། གདོང་རིས་འཇིགས་སུ་རུང་བའི་རྒྱལ་པོ་ཞིག་འབྱུང་ཞིང་དེ་ནི་གཡོ་སྒྱུ་ཚ་པོ་ཞིག་ཡིན། 24 ཁོ་རང་དབང་སྟོབས་ཧ་ཅང་ཆེ་ནའང་དེ་ནི་རང་གི་མཐུ་སྟོབས་ལས་བྱུང་བ་མ་ཡིན། ཁོས་གཏོར་བརླག་སྐྱི་གཡའ་བ་གཏོང་ངེས་ལ། ཅི་བྱེད་འདོད་ན་དོན་ཀུན་ལྷུན་གྱིས་འགྲུབ་པར་མ་ཟད། སྟོབས་ཤུགས་ཆེ་བའི་མི་དང་མི་སྡེ་དམ་པ་རྣམས་ཀྱང་ཕམ་པར་རྒྱག་ངེས་ཡིན། 25 ཁོས་གཡོ་སྒྱུའི་སྦྱོར་བ་སྤེལ་ནས་གཞན་ལ་བསླུ་བྲིད་གཏོང་ཞིང་། སེམས་ལ་ཁེངས་དྲེགས་ཆེན་པོ་བཅངས་ནས་མི་ལ་མཉམ་འཇོག་མེད་དུས་མི་མང་པོ་རྩ་མེད་དུ་གཏོང་བ་དང་། རྒྱལ་པོ་ཀུན་གྱི་རྒྱལ་པོ་ལའང་རྒོལ་བར་འགྱུར་ཏེ། མི་མ་ཡིན་པ་ཞིག་གིས་ཁོ་གསོད་པའི་བར་དུ་དེ་ལྟར་བྱེད་དོ། ། 26 ནངས་དགོང་གི་ཞལ་གཟིགས་དེ་བདེན་པ་ཡིན་ནའང་། ཁྱོད་ཀྱིས་ཞལ་གཟིགས་དེ་གང་སར་མི་སྒྲོག་པར་སྦོས་ཤིག གང་ལ་ཞེ་ན། དེ་ནི་མ་འོངས་པའི་ལོ་ཟླ་མང་པོ་ཞིག་གི་སྐོར་ཡིན་པས་སོ་ཞེས་གསུངས་སོ། །

27 དཱ་ནེ་ཨེལ་བདག་ནི་ཤིན་ཏུ་ངལ་བ་དང་། ཉིན་འགའ་ལ་ན་བའི་རྗེས་སུ་ཡར་ལངས་ནས་རྒྱལ་པོའི་ལས་དོན་བསྒྲུབས་ནའང་། ཞལ་གཟིགས་དེ་ལ་བདག་ཧ་ལས་ཤིང་དེའི་དོན་རྟོགས་མ་ཐུབ་བོ། །

ལེའུ་དགུ་པ།

དཱ་ནེ་ཨེལ་གྱིས་སྨོན་ལམ་བཏབ་པ།

1 དེ་ཡང་མཱ་ཏི་པ་ཨ་ཧཱ་ཝེ་རོ་ཡི་སྲས་དར་ཡཱ་ཞེས་བྱ་བ་རྒྱལ་པོར་བསྐོས་ནས་ཀལ་དི་པའི་རྒྱལ་ཁམས་ལ་སྲིད་བསྐྱངས་པའི་ལོ་དང་པོ་སྟེ། 2 ཁོ་རྒྱལ་པོར་བསྡད་པའི་སྲིད་ལོ་དང་པོར། གསུང་རབ་ལས་དཀོན་མཆོག་ཡ་ཝཱེས་ལུང་སྟོན་པ་ཡེ་རེམ་ཡཱ་ལ་གནང་བའི་བཀའ་ལྟར། ཡེ་རུ་སཱ་ལེམ་གྲོང་ཁྱེར་ལོ་བདུན་ཅུའི་རིང་ལ་ཞིག་རོར་ལུས་སྲིད་པ་དཱ་ནེ་ཨེལ་བདག་གིས་རྟོགས་བྱུང་ངོ་། ། 3 དེ་བས་བདག་གིས་བློ་རྩེ་གཅིག་སྒྲིམ་གྱིས་སྨྱུང་གནས་བསྲུངས་པ་དང་། ལུས་ལ་རྩིད་རས་གྱོན་ཏེ་མགོ་ལ་ཐལ་བ་གཏོར་ནས་གཙོ་བོ་དཀོན་མཆོག་ལ་སྨོན་ལམ་བཏབ་ཅིང་ཞུ་བ་ཞུས་པའོ། ། 4 བདག་གིས་རང་གི་དཀོན་མཆོག་ཡ་ཝཱེ་ལ་སྨོན་ལམ་བཏབ་ཅིང་མཐོལ་བཤགས་ཕུལ་ནས་འདི་ལྟར། ཀྱེ་གཙོ་བོ་ལགས། ཁྱེད་ནི་མཆོག་ཏུ་གྱུར་པ་དང་གུས་འོས་པའི་དཀོན་མཆོག་སྟེ། ཁྱེད་ལ་དགའ་ཞིང་ཁྱེད་ཀྱི་བཀའ་སྲུང་མཁན་རྣམས་ལ་ཞལ་ཆད་བཞིན་དུ་བྱམས་པ་གནང་མཁན་ཡིན་ནོ། ། 5 ངེད་ཅག་གིས་སྡིག་པ་བསགས་ནས་མ་རུང་བ་སྤྱད་པ་དང་། ལས་ངན་པ་དང་བཅས་ཁྱེད་ལ་ངོ་ལོག་བྱས་ནས་ཁྱེད་ཀྱི་བཀའ་རྒྱ་དང་ཁྲིམས་སྲོལ་ལ་འགལ་ཞིང་། 6 ཁྱེད་ཀྱི་ཞབས་ཕྱི་ལུང་སྟོན་པ་རྣམས་ཀྱིས་ཁྱེད་ཀྱི་མཚན་གྱི་སྒོ་ནས་ངེད་ཅག་གི་རྒྱལ་པོ་དང་སྐུ་དྲག ཕ་མེས། ཡུལ་མི་ཐམས་ཅད་ལ་གནང་བའི་བཀའ་ལ་མ་མཉན་ཏོ། །

7 ཀྱེ་གཙོ་བོ་ལགས། ཁྱེད་ནི་དྲང་བདེན་ཡིན་ནོ། །འོན་ཀྱང་དེ་རིང་ཡ་ཧུ་དཱ་པ་རྣམས་དང་ཡེ་རུ་སཱ་ལེམ་གྱི་ཡུལ་མི་རྣམས་དང་། ཁྱེད་ཀྱིས་རྒྱལ་ཁབ་སོ་སོར་གཏོར་བའི་ཡེས་ར་ཨེལ་ཡུལ་དང་ཐག་ཉེ་རིང་ཀུན་གྱི་ཡེས་ར་ཨེལ་པ་ཐམས་ཅད་དེ། ངེད་ཅག་ཤིན་ཏུ་ངོ་གནོངས་པ་ཡིན། རྒྱུ་མཚན་ནི་ངེད་ཅག་ཚང་མ་ཁྱེད་ལ་བློ་མ་དཀར་བས་སོ། ། 8 ཀྱེ་དཀོན་མཆོག་ཡ་ཝཱེ་ལགས། ངེད་ཅག་གིས་ཁྱེད་ལ་འགལ་བའི་སྡིག་པ་བྱས་པའི་རྐྱེན་གྱིས། ངེད་ཅག་དང་ངེད་ཅག་གི་རྒྱལ་པོ། སྐུ་དྲག ཕ་མེས་བཅས་ལ་ངོ་ཚ་ཆེན་པོ་ཡོད། 9 ངེད་ཅག་གིས་རང་གི་གཙོ་བོ་དཀོན་མཆོག་ལ་གྱེན་ལོག་བྱས་ནའང་། ཁོང་ནི་སྔར་བཞིན་སྙིང་རྗེ་ཅན་ཡིན་ལ་བཟོད་སྒོམ་གནང་བར་མཉེས་པའོ། ། 10 ངེད་ཅག་གིས་རང་གི་དཀོན་མཆོག་ཡ་ཝཱེའི་བཀའ་ལ་མ་མཉན་པ་དང་། ཁོང་གིས་ཉིད་ཀྱི་ཞབས་ཕྱི་ལུང་སྟོན་པ་རྣམས་བརྒྱུད་ནས་གནང་བའི་བཀའ་ཁྲིམས་མ་བརྩིས་སོ། །

11 ཡེས་ར་ཨེལ་པ་ཐམས་ཅད་ཁྱེད་ཀྱི་བཀའ་ཁྲིམས་དང་འགལ་ནས་ཁྱེད་དང་བྲལ་ཞིང་། ཁྱེད་ཀྱི་བཀའ་ལ་མ་མཉན་པས་ན། ཁྱེད་ཀྱི་ཞབས་ཕྱི་མོ་ཤེའི་བཀའ་ཁྲིམས་ནང་དུ་བཀོད་པའི་དམོད་པ་དང་མནའ་ཚིག་རྣམས་ངེད་ཅག་གི་སྟེང་དུ་བབས་པ་རེད། གང་ལ་ཞེ་ན། ངེད་ཅག་གིས་དངོས་གནས་ཁྱེད་དང་འགལ་བའི་སྡིག་པ་བྱས་པས་སོ། ། 12 ཁྱེད་ཀྱིས་ཉིད་ཀྱི་ལུང་བསྟན་འགྲུབ་པར་མཛད་པ་དང་། ངེད་ཅག་དང་ངེད་ཅག་གི་འགོ་དཔོན་རྣམས་ལ་གནང་བའི་བཀའ་ལྟར་བསྒྲུབས་ཤིང་ངེད་ཅག་ལ་གོད་ཆགས་ཆེན་པོ་བྱུང་དུ་བཅུག ཡེ་རུ་སཱ་ལེམ་ལ་བྱུང་བའི་གོད་ཆགས་འདི་ལྟ་བུ་ནི་གནམ་འོག་ཀུན་ཏུ་དུས་ནམ་ཡང་བྱུང་མ་མྱོང་ངོ་། ། 13 གོད་ཆགས་དེ་ཐམས་ཅད་ནི་ཏག་ཏག་མོ་ཤེའི་བཀའ་ཁྲིམས་ནང་དུ་བཀོད་པ་བཞིན་ངེད་ཅག་གི་སྟེང་དུ་བྱུང་ནའང་། ངེད་ཅག་གིས་ད་དུང་རང་ཉིད་སྡིག་པ་དང་བྲལ་ནས་ཁྱེད་ཀྱི་བདེན་པའི་བཀའ་རྟོགས་པའི་ཆེད་དུ་རང་གི་དཀོན་མཆོག་ཡ་ཝཱེ་ལ་སྐྱབས་འཇུག་མ་ཞུས། 14 དེ་བས་དཀོན་མཆོག་ཡ་ཝཱེས་ཐེ་ཚོམ་སྤུ་ཙམ་ཡང་མེད་པར་ངེད་ཅག་གི་སྟེང་དུ་གོད་ཆགས་འབྱུང་བར་མཛད་དོ། །གང་ལ་ཞེ་ན། ངེད་ཅག་གི་དཀོན་མཆོག་ཡ་ཝཱེ་ནི་དོན་ཀུན་ལ་ཐུགས་དྲང་པོ་ལགས་པ་དང་། ངེད་ཅག་གིས་ཁོང་གི་བཀའ་གསུང་ལ་རྣ་བ་མ་གཏད་དོ། ། 15 ཀྱེ། ངེད་ཅག་གི་གཙོ་བོ་དཀོན་མཆོག་ལགས། ཁྱེད་ཀྱིས་མཐུ་སྟོབས་ཆེན་པོའི་ཕྱག་གིས་ཉིད་ཀྱི་མི་སྡེ་ཨེ་ཅིབ་ཡུལ་ནས་ཕྱི་རུ་ཁྲིད་འོངས་ནས། དེ་རིང་ཉིན་མོའི་བར་དུ་རང་ཉིད་མཚན་སྙན་གྲགས་རྒྱས་པར་མཛད་མོད། ངེད་ཅག་གིས་སྡིག་པ་བསགས་ནས་སྤྱོད་ངན་སྤྱད་པ་རེད། 16 ཀྱེ་གཙོ་བོ་ལགས། ཁྱེད་ཀྱི་དྲང་བདེན་ཐམས་ཅད་ལ་གཞིགས་ནས་ཁྲོ་གཏུམ་དང་ཞེ་སྡང་ཡོད་ཚད་ཉིད་ཀྱི་གྲོང་ཁྱེར་ཡེ་རུ་སཱ་ལེམ་སྟེ་ཉིད་ཀྱི་རི་བོ་དམ་པ་ལས་ཞི་བར་གྱུར་ཅིག ངེད་རྣམས་ཀྱི་སྡིག་པ་དང་ངེད་ཅག་གི་ཕ་མེས་རྣམས་ཀྱིས་མ་རུང་བ་སྤྱད་པའི་དབང་གིས། ཡེ་རུ་སཱ་ལེམ་དང་ཁྱེད་ཀྱི་མི་སྡེ་ངེད་རྣམས་ནི་ཉེ་འཁོར་ལ་གནས་པའི་མི་རྣམས་ཀྱི་འཕྱ་སྨོད་བྱེད་ཡུལ་དུ་གྱུར་ཏོ། ། 17 ཀྱེ། ངེད་ཅག་གི་དཀོན་མཆོག་ལགས། ད་ལྟ་ཉིད་ཀྱི་ཞབས་ཕྱིའི་གསོལ་འདེབས་དང་ཞུ་བ་ལ་གསན་པར་མཛོད། ཀྱེ་གཙོ་བོ་ལགས། ཞིག་རོར་ལུས་པའི་གནས་དམ་པ་འདིར་ཉིད་ཀྱི་དོན་དུ་ཞལ་མདངས་སྤྲོ་བར་མཛོད་ཅིག 18 ཀྱེ་ང་ཡི་དཀོན་མཆོག་ལགས། ཁྱེད་ཀྱི་སྙན་གྱིས་གསན་པར་མཛོད། ཉིད་ཀྱི་སྤྱན་ཟུང་གིས་ངེད་ཅག་གི་ཞིག་རོ་དང་ཁྱེད་ཀྱི་མཚན་གྱིས་འབོད་པའི་གྲོང་ཁྱེར་དེ་ལ་གཟིགས་སུ་གསོལ། ངེད་རྣམས་ཀྱིས་ཁྱེད་ལ་ཞུ་གསོལ་འབུལ་བའི་རྒྱུ་མཚན་ནི་ངེད་ཅག་ལ་དྲང་བདེན་ཡོད་པས་མ་ཡིན་པར་ཁྱེད་ལ་སྙིང་རྗེ་ཆེན་པོ་མངའ་བས་ཡིན་ནོ། ། 19 ཀྱེ་གཙོ་བོ་ལགས། ཁྱེད་ཀྱིས་གསན་རོགས་གནང་། ཀྱེ་གཙོ་བོ་ལགས། ཁྱེད་ཀྱིས་དགོངས་ཡངས་གནང་བར་ཞུ། ཀྱེ་གཙོ་བོ་ལགས། ཁྱེད་ཀྱིས་ཐུགས་མཉམ་བཞེས་ཏེ་བསྒྲུབ་པར་མཛད་རོགས། ཀྱེ་ང་ཡི་དཀོན་མཆོག་ལགས། ཁྱེད་ཉིད་ཀྱི་ཕྱིར་དུ་འགོར་འགྱང་མི་བྱེད་པར་ཞུ། རྒྱུ་མཚན་ནི་གྲོང་ཁྱེར་འདི་དང་མི་སྡེ་འདི་ནི་ཁྱེད་ཀྱི་མཚན་ནས་འབོད་པའི་ཕྱིར་རོ་ཞེས་ཞུས་པའོ། །

གབ་རི་ཨེལ་གྱིས་དཱ་ནེ་ཨེལ་ལ་བདུན་ཕྲག་བདུན་ཅུའི་སྐོར་གྱི་ལུང་བསྟན་གནང་བ།

20 ངས་གཏམ་སྨྲས་ནས་གསོལ་བ་འདེབས་བཞིན་པ་དང་། རང་གི་སྡིག་པ་དང་ངའི་སྤུན་ཟླ་ཡེས་ར་ཨེལ་པ་རྣམས་ཀྱི་སྡིག་པར་མཐོལ་བཤགས་བྱས་ཏེ། ང་ཡི་དཀོན་མཆོག་གི་རི་བོ་དམ་པའི་ཆེད་དུ་རང་གི་དཀོན་མཆོག་ཡ་ཝཱེ་ལ་ཞུ་བ་འབུལ་བའི་དུས་དང་། 21 བདག་གིས་གསོལ་བ་འདེབས་བཞིན་པའི་སྒང་ལ། དེ་སྔར་ཞལ་གཟིགས་ཁྲོད་དུ་མཐོང་བའི་སྐྱེས་བུ་གབ་རི་ཨེལ་དེ་ཉིད་དགོང་ཁའི་མཆོད་པ་འབུལ་བའི་དུས་ཙམ་ལ་མྱུར་དུ་འཕུར་འོངས་ནས་བདག་གི་གམ་དུ་སླེབས་པ་དང་། 22 བདག་ལ་སློབ་སྟོན་གནང་སྟེ་འདི་སྐད་དུ། ཀྱེ་དཱ་ནེ་ཨེལ། བདག་ནི་ད་ལྟ་ཁྱོད་ལ་རྣམ་དཔྱོད་ཀྱི་རྩལ་དང་ཤེས་རབ་གནང་བར་འོངས་པ་ཡིན། 23 ཁྱོད་ཀྱིས་ཞུ་བའི་འགོ་བརྩམས་མ་ཐག་ཏུ་དཀོན་མཆོག་གིས་བཀའ་གནང་ངོ་། །ད་ལྟ་བདག་གིས་ཁྱོད་ལ་སྨྲ་བར་བྱ་སྟེ། ཁྱོད་ལ་ཤིན་ཏུ་གཅེས་པས་ན་ཁྱོད་ཀྱིས་གསུང་དེར་མཉམ་བཞག་ནས་ཞལ་གཟིགས་དེ་རྟོགས་པར་གྱུར་ཅིག

24 ཁྱོད་ཀྱི་མི་སྡེ་དང་ཁྱོད་ཀྱི་གྲོང་ཁྱེར་དམ་པའི་ཆེད་དུ་བདུན་ཕྲག་བདུན་ཅུ་*གཏན་ལ་ཕབ་ཡོད་དེ། ཉེས་སྐྱོན་མཚམས་འཇོག་པ་དང་། སྡིག་པ་སྤྱོད་པ་མཇུག་བསྡུ་བ། ངན་པ་མཐོལ་བཤགས་བྱེད་པ། དུས་གཏན་གྱི་དྲང་བདེན་ནང་དུ་འདྲེན་པ། ཞལ་གཟིགས་དང་ལུང་བསྟན་གཉིས་ཀ་འགོག་པ། གནས་དམ་མཆོག་དེར་སྣུམ་གྱིས་འབྱུག་པ་བཅས་བྱའོ། ། 25 ཡང་འདི་རྟོགས་ནས་ཧ་གོ་བར་གྱིས། ཡེ་རུ་སཱ་ལེམ་སླར་གསོ་དང་ཡང་བསྐྱར་བཞེང་བའི་བཀའ་བབས་པ་ནས་དེར་མཱ་ཤི་ཀ་སྟེ་རྒྱལ་པོ་དེ་ཉིད་ཕེབས་པའི་བར་དུ་བདུན་ཕྲག་བདུན་དང་། ཡང་བདུན་ཕྲག་དྲུག་ཅུ་རེ་གཉིས་ཡོད་པ་དང་། ཡེ་རུ་སཱ་ལེམ་ནི་ཐ་ན་ཐང་ཆེན་དང་འོབས་དོང་དང་བཅས་པ་ཡང་བསྐྱར་བཞེང་ངེས་ཡིན་ལ། དེ་ནི་དཀའ་སྡུག་ཆེ་བའི་དུས་སྐབས་ཤིག་གོ ། 26 བདུན་ཕྲག་དྲུག་ཅུ་རེ་གཉིས་རྫོགས་རྗེས། མཱ་ཤི་ཀ་ཁོང་ཉིད་བཀྲོངས་ནས་ཅི་ཡང་མེད་པར་འགྱུར་ཞིང་། འོང་བར་འགྱུར་བའི་རྒྱལ་པོ་དེའི་འབངས་མི་རྣམས་ཀྱིས་གྲོང་ཁྱེར་འདི་དང་གནས་དམ་པ་དེ་འཇིག་པར་བྱེད་དོ། །དེའི་མཇུག་འབྲས་ནི་ཆུ་ལོག་གིས་ཁྱེར་བ་དང་འདྲ་ཞིང་། མཐའ་མའི་བར་དུ་དམག་འཁྲུག་འབྱུང་ངེས་ཡིན། ཞིག་རོར་ལུས་པའི་དོན་ལ་ཟློག་ཐབས་མེད་དོ། ། 27 བདུན་ཕྲག་གཅིག་གི་རིང་ལ། ཁོས་མི་མང་པོར་མནའ་འབྲེལ་འཛུགས་ངེས་པ་དང་། བདུན་ཕྲག་གཅིག་གི་ཕྱེད་ཀར་མཆོད་པ་དང་མཆོད་རྫས་མེད་པར་གཏོང་ངོ་། །ཁོས་ད་དུང་མཆོད་ཁང་གི་ནང་དུ་ †སྟོང་པར་བྱེད་པའི་སྐྱུག་བྲོ་བ་དེ་བཞེང་བར་འགྱུར་བ་དང་། སྟོང་པར་བྱེད་མཁན་དེའི་སྟེང་དུ་གཏན་ལ་ཁེལ་བའི་མཇུག་འབྲས་འབབ་པའི་བར་དུ་དེ་བཞིན་ནོ་ཞེས་གསུངས་སོ། །

ལེའུ་བཅུ་པ།

དཱ་ནེ་ཨེལ་ལ་ཕོ་ཉ་ཞིག་འབྱོར་བ།

1 ཏ་ཟིག་རྒྱལ་པོ་ཀོ་རེས་ཀྱི་སྲིད་ལོ་གསུམ་པར། པེལ་ཏེ་ཤཱ་ཙར་ཞེས་ཀྱང་འབོད་པའི་དཱ་ནེ་ཨེལ་ལ་དོན་ཞིག་མངོན་པར་མཛད་པ་དང་། དེ་ནི་དོན་དངོས་ཡིན་ཞིང་དམག་འཁྲུག་ཆེན་པོ་ཞིག་གི་སྐོར་ཡིན་ལ། དཱ་ནེ་ཨེལ་གྱིས་དོན་དེ་ཤེས་པ་དང་ཞལ་གཟིགས་དེར་རྒྱུས་ཡོད་པ་ཡིན། 2 སྐབས་དེར་དཱ་ནེ་ཨེལ་བདག་ནི་བདུན་ཕྲག་གསུམ་གྱི་རིང་ལ་སེམས་སྡུག་གིས་ཁེངས་ཤིང་། 3 ངས་ཟས་ཞིམ་པོ་གང་ཡང་མ་ཟོས་ལ། རྒུན་ཆང་དང་ཤ་ཚིལ་གང་ལའང་ཁ་མ་རེག བདུན་ཕྲག་ཧྲིལ་པོ་གསུམ་གྱི་རིང་དུ་རང་གི་ལུས་ལ་སྣུམ་ཡང་མ་བྱུགས་སོ། ། 4 ཟླ་བ་དང་པོའི་ཚེས་ཉེར་བཞིའི་ཉིན། ང་རང་ཧི་དཱི་ཀེལ་གཙང་པོ་ཆེན་པོའི་འགྲམ་ངོགས་སུ་བསྡད་ཅིང་། 5 སྐབས་དེར་བདག་གིས་མགོ་ཡར་བཀྱགས་ནས་བལྟས་པ་ན། ཀྱེ་མ། སོ་རས་ཀྱི་ན་བཟའ་མནབས་པ་དང་སྐུ་རྐེད་ལ་ཨུ་ཕཱ་ཟིའི་གསེར་བཙོ་མའི་སྐ་རགས་བཅིངས་པའི་སྐྱེས་བུ་ཞིག་ཡོད་དེ། 6 ཁོང་གི་སྐུ་ལུས་ནི་བཻཌཱུརྱ་ལྗང་སེར་དང་མཚུངས་ཤིང་། ཞལ་རས་ནི་གློག་དམར་འཁྱུག་པ་དང་འདྲ་ལ། སྤྱན་ཟུང་ནི་མེ་ཡི་དཔལ་འབར་དང་མཚུངས། ཁོང་གི་ཕྱག་ངར་དང་ཞབས་རྐང་ནི་འོད་ཆེམ་ཆེམ་འཕྲོ་བའི་ལི་དང་མཚུངས། གསུང་སྨྲ་བའི་སྐད་ནི་མི་ཚོགས་ཀྱིས་སྐད་སྒྲ་སྒྲོག་པ་དང་མཚུངས་སོ། ། 7 དཱ་ནེ་ཨེལ་བདག་གཅིག་པུས་ཞལ་གཟིགས་དེ་མཐོང་བ་ལས། བདག་དང་ལྷན་དུ་སྡོད་པའི་མི་གཞན་རྣམས་ཀྱིས་མཐོང་མ་སོང་མོད། འོན་ཀྱང་ཁོ་རྣམས་དངངས་སྐྲག་ཆེན་པོས་ཟིན་ཅིང་བྲོས་ནས་ཡིབས་པའོ། ། 8 དེའི་ཕྱིར་བདག་གཅིག་པུ་གནས་དེར་ལུས་ཤིང་། བདག་གིས་ཞལ་གཟིགས་ངོ་མཚར་ཅན་དེ་མཐོང་བ་ན། ལུས་སྟོབས་ཟད་ཅིང་ངོ་མདངས་ཉམས་ནས་སྟོབས་ཤུགས་ཅི་ཡང་མེད་པར་གྱུར་ཏོ། ། 9 དེ་ནས་ངས་ཁོང་གི་གསུང་སྐད་ཐོས་བྱུང་ལ། ཁོང་གི་གསུང་སྐད་ཐོས་པ་ཙམ་གྱིས་བདག་ལ་གཉིད་ལྕི་མོ་ཁུགས་ཏེ་གདོང་སར་བཏུད་ནས་བསྡད་དོ། ། 10 ལྟོས་དང་། ཕྱག་གིས་བདག་ལ་རེག་ཅིང་། བདག་པུས་མོ་དང་ལག་མཐིལ་ལ་བརྟེན་ནས་ཡར་ལང་དུ་བཅུག 11 ཁོང་གིས་བདག་ལ་འདི་སྐད་དུ། ཀྱེ། ཤིན་ཏུ་གཅེས་པའི་སྐྱེས་བུ་དཱ་ནེ་ཨེལ། ངས་ཁྱོད་ལ་བརྗོད་པའི་ཚིག་རྣམས་རྟོགས་པར་གྱིས་དང་། བདག་ནི་ད་ལྟ་ཁྱོད་ཀྱི་གམ་དུ་མངགས་པ་ཡིན་པས་ཁྱོད་ཡར་ལོངས་ཤིག་ཅེས་གསུངས་སོ། །ཁོང་གིས་བདག་ལ་དེ་ལྟར་གསུང་བའི་དུས་སུ། བདག་ནི་སྐྲག་སྐྲག་འདར་འདར་ངང་ཡར་ལངས་པ་ཡིན། 12 ཡང་ཁོང་གིས་འདི་སྐད་དུ། དཱ་ནེ་ཨེལ་ཁྱོད་མ་སྐྲག་ཅིག གང་ལ་ཞེ་ན། ཁྱོད་ཀྱིས་དོན་འདི་རྣམས་རྟོགས་པར་སེམས་ཐག་བཅད་པ་དང་ཡང་རང་གི་དཀོན་མཆོག་གི་སྤྱན་སྔར་ཁེངས་སྐྱུང་བྱས་པའི་ཉིན་དང་པོ་ནས་བཟུང་། ཁྱོད་ཀྱིས་སྨོན་ལམ་བཏབ་པ་རྣམས་དཀོན་མཆོག་གིས་གསན་ཡོད་པས་ན། བདག་ནི་ཁྱོད་ཀྱི་སྨོན་ལམ་ལ་ལན་འདེབས་པའི་ཆེད་དུ་འདིར་འོངས་པ་ཡིན། 13 འོན་ཀྱང་ཏ་ཟིག་རྒྱལ་ཁམས་ཀྱི་སྐུ་སྲུང་ཕོ་ཉས་ཉིན་ཞག་ཉེར་གཅིག་གི་རིང་ལ་ང་རང་བཀག་བྱུང་། དེ་ནས་ཕོ་ཉའི་མཆོག་མེའ་ཀཱ་ཨེལ་བདག་གི་དཔུང་རོགས་སུ་འོངས་པ་དང་། ང་རང་ཏ་ཟིག་གི་རྒྱལ་པོ་རྣམས་དང་མཉམ་དུ་དེར་བསྡད་པ་ཡིན། 14 ད་ལྟ་བདག་འོངས་པ་ནི་ཁྱོད་ཀྱིས་རང་གི་མི་སྡེ་ལ་མཐའ་མའི་ཉིན་མོ་དག་ལ་ཅི་ཞིག་འབྱུང་བར་འགྱུར་བ་དེ་རྟོགས་པའི་ཆེད་དུ་ཡིན། རྒྱུ་མཚན་ནི་ཞལ་གཟིགས་དེ་ནི་འབྱུང་འགྱུར་གྱི་ཉིན་མོ་དག་ལ་འབྲེལ་བ་ཡོད་པས་སོ་ཞེས་གསུངས་སོ། །

15 ཁོང་གིས་བདག་ལ་གཏམ་འདི་དག་གླེང་བའི་སྐབས་སུ་ང་རང་གདོང་སར་བཏུད་ནས་བསྡད་ཅིང་ལྐུག་པར་གྱུར་ཏོ། ། 16 ཡང་ལྟོས་དང་། མིའི་བུ་དང་འདྲ་བ་ཞིག་གིས་བདག་གི་མཆུ་སྒྲོས་ལ་རེག་པ་དང་། བདག་གིས་ཁ་གདངས་ནས་ངའི་མདུན་དུ་ལངས་འདུག་པ་དེ་ལ་གཏམ་སྨྲས་ཏེ། ཀྱེ་ང་ཡི་ཇོ་བོ་ལགས། ཞལ་གཟིགས་དེའི་རྐྱེན་གྱིས་བདག་ལ་སྡུག་བསྔལ་ཆེ་ཞིང་སྟོབས་ཤུགས་ཅི་ཡང་མེད་པར་གྱུར། 17 བདག་གི་ཇོ་བོའི་ཞབས་ཕྱི་བདག་གིས་ཇོ་བོ་ཁྱེད་ལ་གླེང་མོལ་བྱེད་ག་ལ་རུང་། ད་ལྟ་བདག་གི་ལུས་ཡོངས་ལ་སྟོབས་ཤུགས་ཅི་ཡང་མེད་ལ་དབུགས་ཀྱང་ཆད་ལ་ཁད་ཡོད་ཅེས་ཞུས་པ་ན། 18 ཡང་མི་ཡི་བྱད་གཟུགས་དང་མཚུངས་པ་དེས་བདག་ལ་རེག་ནས་སྟོབས་ཤུགས་ཡོད་པར་མཛད་དོ། ། 19 ཁོང་གིས་འདི་སྐད་དུ། ཀྱེ། ཤིན་ཏུ་གཅེས་པའི་སྐྱེས་བུ་ཁྱོད་མ་འཇིགས་ཤིག ཁྱོད་རང་བདེ་བར་སྨོན། ད་ནི་ཁྱོད་རང་བློ་རྩ་བརྟན་པོ་གྱིས་ཤིག ཁྱོད་རང་བློ་རྩ་བརྟན་པོ་གྱིས་ཤིག་ཅེས་གསུངས་སོ། །ཁོང་གིས་བདག་ལ་དེ་སྐད་གསུང་བའི་མོད་ལ། བདག་ནི་སྟོབས་དང་ལྡན་པར་གྱུར་ཏེ་འདི་ལྟར། བདག་གི་ཇོ་བོ་ལགས། ཁྱེད་ལས་བདག་ལ་སྟོབས་ཤུགས་འཛོམས་པ་ཡིན་པས། ཁྱེད་ཀྱིས་གསུང་གནང་བར་མཛོད་ཅེས་ཞུས་པའོ། ། 20 དེ་ནས་ཁོང་གིས་འདི་སྐད་དུ། ང་ཅིའི་ཕྱིར་ཁྱོད་ཀྱི་གམ་དུ་འོངས་པ་ཁྱོད་ཀྱིས་ཤེས་སམ། ད་ལྟ་བདག་ནི་ཏ་ཟིག་གི་སྐུ་སྲུང་ཕོ་ཉར་འཐབ་མོ་བྱེད་དུ་འགྲོ་བ་ཡིན། ང་རང་སོང་རྗེས་གྷི་རི་སི་ཡི་སྐུ་སྲུང་ཕོ་ཉ་ཡོང་ངེས་ཡིན། 21 ཐོག་མར་བདེན་པའི་གསུང་རབ་ཏུ་ཅི་ཞིག་བཀོད་ཡོད་པ་དེ་བདག་གིས་ཁྱོད་ལ་སྟོན་པར་བྱ། ཁྱོད་ཀྱི་སྐུ་སྲུང་ཕོ་ཉ་མེའ་ཀཱ་ཨེལ་ལས་གཞན་བདག་ལ་རོགས་བྱས་ནས་བདག་དང་མཉམ་དུ་དེ་དག་ལ་འགོག་རྒོལ་བྱེད་མཁན་གཅིག་ཀྱང་མེད་དོ་ཞེས་གསུངས་སོ། །

ལེའུ་བཅུ་གཅིག་པ།

ལྷོ་བྱང་གཉིས་ཀྱི་རྒྱལ་པོ་རྣམས།

1 ཡང་འདི་སྐད་དུ། མཱ་ཏི་པ་དར་ཡཱ་ཡིས་སྲིད་སྐྱོང་བའི་ལོ་དང་པོ་དེར། བདག་ཡར་ལངས་ནས་མེའ་ཀཱ་ཨེལ་ལ་སྲུང་སྐྱོབ་བྱས་ཏེ་ཁོང་ལ་སྟོབས་ཤུགས་འཛོམས་པར་བྱས།

2 ད་ལྟ་བདག་གིས་ཁྱོད་ལ་བདེན་པ་ཉིད་དེ་འཆད་པར་བྱ་སྟེ། ལྟོས་དང་། ཏ་ཟིག་ཡུལ་ནས་ད་དུང་རྒྱལ་པོ་གསུམ་འབྱུང་བར་འགྱུར་ཞིང་། རྒྱལ་པོ་བཞི་པ་དེ་ནི་གཞན་ཀུན་ལས་ཀྱང་ཕྱུག་པོར་འགྱུར་ངེས་ཡིན། ཁོ་རང་ཕྱུག་པོ་ཡིན་པའི་རྐྱེན་གྱིས་སྟོབས་ཤུགས་ཅན་དུ་གྱུར་རྗེས། རྒྱལ་ཁབ་སོ་སོར་ངན་སྐུལ་བྱས་ཏེ་གྷི་རི་སི་རྒྱལ་ཁམས་ལ་རྒོལ་བར་བྱེད་དོ། ། 3 དེ་ནས་རྒྱལ་པོ་དཔའ་རྒོད་ཅིག་ཐོན་ཏེ་དབང་ཆེན་པོས་སྲིད་འཛིན་ཞིང་གང་འདོད་ལྟར་བསྒྲུབ་ངེས་ཡིན། 4 ཁོ་རང་དར་རྒྱས་སུ་འགྲོ་བའི་དུས་སུ། ཁོའི་རྒྱལ་ཁམས་འཇིག་ནས་ཕྱོགས་བཞི་རུ་འཐོར་བར་འགྱུར་ལ། དེ་ནི་ཁོའི་རིགས་རྒྱུད་ལ་མི་གཏོགས་ཤིང་རྒྱལ་ཁམས་ཀྱི་སྟོབས་ཤུགས་ཀྱང་ཁོས་དབང་སྒྱུར་བའི་སྐབས་ལ་མི་དོའོ། །ཁོའི་རྒྱལ་ཁམས་རྩ་བ་ནས་ཕྱུང་སྟེ་རིགས་རྒྱུད་གཞན་དག་ལ་གཏོགས་པར་འགྱུར་རོ། །

5 དེ་ཡང་ལྷོ་ཕྱོགས་ཀྱི་རྒྱལ་པོ་དེ་སྟོབས་དང་ལྡན་པར་འགྱུར་མོད། འོན་ཀྱང་ཁོའི་དམག་དཔོན་ནང་གི་གཅིག་ནི་ཁོ་ལས་ཀྱང་སྟོབས་དང་ལྡན་པར་འགྱུར་ཞིང་། དེས་སྲིད་དབང་འཛིན་པ་དང་དབང་ཤུགས་ཤིན་ཏུ་ཆེན་པོར་འགྱུར་རོ། ། 6 ལོ་མང་པོ་འདས་རྗེས། ལྷོ་ཕྱོགས་ཀྱི་རྒྱལ་པོའི་སྲས་མོ་ནི་བྱང་ཕྱོགས་ཀྱི་རྒྱལ་པོའི་དྲུང་དུ་སོང་སྟེ་འབྲེལ་ལམ་ཡག་པོ་བཙུགས་ནས་ཕན་ཚུན་མནའ་འབྲེལ་དུ་འགྱུར་མོད། འོན་ཀྱང་ཁོ་མོའི་དབང་སྟོབས་རྒྱུན་འཁྱོངས་བྱེད་མི་ཐུབ་པ་དང་། རྒྱལ་པོ་དང་ཁོའི་སྟོབས་ཤུགས་ཀྱང་རྒྱུན་འཁྱོངས་བྱེད་མི་ཐུབ་བོ། །བུད་མེད་འདི་དང་ཁོ་མོ་ཁྲིད་འོང་མཁན་དང་། ཁོ་མོའི་ཕ་དང་། ཁོ་མོར་རོགས་བྱེད་མཁན་བཅས་ཐམས་ཅད་གསོད་པར་འགྱུར་རོ། ། 7 ཁོ་མོའི་ཁྱིམ་རྒྱུད་ལས་བུ་ཞིག་ཐོན་ཏེ་རྒྱལ་སྲིད་འཛིན་པར་འགྱུར་ཞིང་། ཁོས་དམག་དཔུང་ཁྲིད་ནས་བྱང་ཕྱོགས་ཀྱི་རྒྱལ་པོའི་བཙན་རྫོང་དུ་ལྷགས་ཏེ། དེ་རྣམས་ལ་རྒོལ་ནས་རྒྱལ་ཁ་ལེན་པར་འགྱུར། 8 ཡང་ཁོས་དེ་རྣམས་ཀྱི་ལྷ་སྐུ་དང་བླུགས་སྐུ། གསེར་དང་དངུལ་གྱི་དངོས་པོ་རྣམས་ཀྱང་ཕྲོགས་ནས་ཨེ་ཅིབ་ཡུལ་དུ་འཁྱེར་འགྲོ་ཞིང་། དེའི་རྗེས་ཀྱི་ལོ་འགའ་ཤས་རིང་བྱང་ཕྱོགས་ཀྱི་རྒྱལ་པོར་ངོ་རྒོལ་མི་བྱེད་པར་བསྐྱུར་ངེས་ཡིན། 9 དེའི་རྗེས་སུ་བྱང་ཕྱོགས་ཀྱི་རྒྱལ་པོས་ངེས་པར་ལྷོ་ཕྱོགས་ཀྱི་རྒྱལ་པོའི་མངའ་ཁོངས་ལ་རྒོལ་བར་བྱེད་མོད། འོན་ཀྱང་རང་གི་ཡུལ་དུ་ཕྱིར་ལོག་པར་འགྱུར། 10 བྱང་ཕྱོགས་ཀྱི་རྒྱལ་སྲས་རྣམས་ཀྱིས་དམག་འཁྲུག་སློང་ཞིང་དམག་དཔུང་ཆེན་པོ་བསྡུས་ཏེ། དེ་ནི་ཆུ་ལོག་རྒྱུག་པ་བཞིན་མདུན་དུ་བསྐྱོད་ཅིང་། ཡང་བསྐྱར་དམག་དྲངས་ཏེ་ལྷོ་ཕྱོགས་ཀྱི་རྒྱལ་པོའི་བཙན་རྫོང་ལེན་པའི་བར་དུ་འཐབ་པར་བྱའོ། །

11 དེ་ནས་ལྷོ་ཕྱོགས་ཀྱི་རྒྱལ་པོ་རབ་ཏུ་ཁྲོས་ནས་ཐོན་ཏེ་བྱང་ཕྱོགས་ཀྱི་རྒྱལ་པོར་གཡུལ་འགྱེད་པ་དང་། བྱང་ཕྱོགས་ཀྱི་རྒྱལ་པོས་དམག་དཔུང་ཆེན་པོ་བཤམས་ནའང་དེ་ནི་ལྷོ་ཕྱོགས་ཀྱི་རྒྱལ་པོའི་ལག་ཏུ་ཕམ་པར་འགྱུར། 12 དམག་དཔུང་དེ་རྡུལ་དུ་བརླགས་པའི་རྗེས་སུ། ལྷོ་ཕྱོགས་ཀྱི་རྒྱལ་པོའི་སེམས་ཁེངས་པར་གྱུར་ནས་མི་འབོར་ཁྲི་ཁྲི་འབུམ་འབུམ་གསོད་པར་འགྱུར་ནའང་ཁོའི་རྒྱལ་ཁ་ཡུན་རིང་མི་གནས། 13 བྱང་ཕྱོགས་ཀྱི་རྒྱལ་པོས་ཡང་བསྐྱར་དམག་དཔུང་སྔར་ལས་འབོར་ཆེན་བསྡུ་བར་བྱེད་ཅིང་། དུས་སུ་བབ་པ་ན་ཁོས་གོ་མཚོན་ལྡན་པའི་དམག་དཔུང་ཆེན་པོ་ཁྲིད་ནས་འོང་ངེས་ཡིན། 14 དུས་དེར། མི་མང་པོ་ཡར་ལངས་ནས་ལྷོ་ཕྱོགས་ཀྱི་རྒྱལ་པོར་དམག་འདྲེན་པར་མ་ཟད། ཁྱོད་ཀྱི་མི་སྡེ་ཁྲོད་ཀྱི་མི་གདུག་རྩུབ་ཅན་རྣམས་ཀྱང་དཔའ་ངར་དང་བཅས་ཡར་ལངས་ནས་ཞལ་གཟིགས་དེ་འགྲུབ་པར་བྱེད་ནའང་དེ་རྣམས་ཕམ་པར་འགྱུར་རོ། ། 15 དེ་ནས་བྱང་ཕྱོགས་ཀྱི་རྒྱལ་པོ་འོངས་ནས་ས་རགས་བརྩིགས་ཏེ་མཁར་བརྟན་པོ་ལེན་པར་བྱེད་ཅིང་། ལྷོ་ཕྱོགས་ཀྱི་དམག་དཔུང་གིས་དེ་འགོག་མི་ཐུབ་ལ། ཐ་ན་སྟོབས་དང་ལྡན་པའི་དམག་དཔུང་གིས་ཀྱང་དེ་འགོག་མི་ཐུབ་བོ། ། 16 ལྷོ་ཕྱོགས་ཀྱི་རྒྱལ་པོར་འཐབ་དུ་འོངས་པ་དེས་ཅི་འདོད་ལྟར་བྱེད་ཅིང་། དེའི་མདུན་དུ་མི་གཅིག་ཀྱང་ཚུགས་མི་ཐུབ། ཁོ་ནི་མཛེས་སྡུག་ལྡན་པའི་ཡུལ་ལྗོངས་སུ་སྡོད་ཅིང་ཡུལ་དེར་གཏོར་བརླག་བྱེད་པའི་དབང་ཡང་ཡོད་དོ། ། 17 ཁོས་རྒྱལ་ཁམས་ཧྲིལ་པོའི་སྟོབས་ཤུགས་བསྡུས་ནས་འོང་བའི་བློ་ཐག་བཅད་པ་དང་། ལྷོ་ཕྱོགས་ཀྱི་རྒྱལ་པོར་མཐུན་འབྲེལ་བྱས་ཏེ་རང་གི་སྲས་མོ་ལྷོ་ཕྱོགས་ཀྱི་རྒྱལ་པོར་བཙུན་མོ་རུ་གནང་ཞིང་། དེའི་རྒྱལ་སྲིད་རྩ་མེད་དུ་གཏོང་བའི་སེམས་ངན་བཅངས་ནའང་། ཐབས་ཇུས་དེ་འགྲུབ་ཐབས་མེད་ལ་ཁོ་རང་ཉིད་ལའང་ཕན་ཐོགས་ཅི་ཡང་མེད། 18 དེའི་རྗེས་སུ་བྱང་ཕྱོགས་ཀྱི་རྒྱལ་པོ་ནི་མཚོ་འགྲམ་གྱི་སྐམ་ས་རྣམས་ཀྱི་ཕྱོགས་སུ་འཁོར་ནས་གླིང་ཕྲན་མང་པོ་དབང་དུ་བསྒྱུར་བར་འགྱུར། འོན་ཀྱང་དམག་སྤྱི་ཆེན་པོ་ཞིག་གིས་ཁོའི་ཁེངས་དྲེགས་མེད་པར་བཟོ་བར་མ་ཟད། ཁོའི་ཁེངས་དྲེགས་ནི་ཁོ་རང་གི་སྟེང་ལ་འཕོག་པར་བྱེད། 19 དེ་ནས་ཁོ་ནི་རང་ཡུལ་གྱི་བཙན་རྫོང་དུ་ཕྱིར་ལོག་ཅིང་། མཐར་འདྲེད་བརྡབ་ཤོར་ནས་སར་འགྱེལ་ཏེ་མེད་པར་འགྱུར་རོ། ། 20 དུས་དེར་མི་གཞན་ཞིག་འོངས་ནས་ཁོའི་རྒྱལ་སྲིད་ཀྱི་རྒྱུན་འཛིན་པར་བྱེད་ཅིང་། མི་དེས་རྒྱལ་ཁམས་ཀྱི་དཔལ་ཡོན་དར་བའི་ཆེད་དུ། བློན་པོ་གདུག་རྩུབ་ཅན་ཞིག་མངགས་ནས་དཔྱ་ཁྲལ་བཙན་གྱིས་བསྡུ་བར་བྱེད། རྒྱལ་པོ་འདི་ནི་དུས་ཡུན་རིང་པོ་མི་འགྱང་བར་ཤི་བར་འགྱུར་མོད། དེ་ནི་ཁོང་ཁྲོ་དང་དམག་འཐབ་ཀྱི་རྐྱེན་གྱིས་ཤི་བ་མ་ཡིན་ནོ། །

རྒྱལ་པོ་ཐ་ཤལ་པ་ཞིག་གི་སྐོར།

21 ཕྱིས་སུ་ཁོའི་ཚབ་བྱེད་དུ་མི་ཐ་ཤལ་པ་ཞིག་སླེབ་པར་འགྱུར་ཞིང་། སུས་ཀྱང་དེ་ལ་རྒྱལ་ཁམས་ཀྱི་གཟི་བརྗིད་མ་སྤྲད་ནའང་། དེ་ནི་མི་རྣམས་ལ་མཉམ་འཇོག་མེད་པའི་དུས་སུ་སླེབས་ཏེ་གཡོ་སྒྱུར་བརྟེན་ནས་རྒྱལ་ཁམས་འཕྲོག་པར་འགྱུར་རོ། ། 22 དམག་དཔུང་བགྲང་གིས་མི་ལང་བ་ཞིག་ཆུ་ལོག་རྒྱུག་པ་ལྟར་ཁོའི་མདུན་དུ་བཅོམ་ནས་གཏོར་བར་འགྱུར་ལ། ཐ་ན་མནའ་འབྲེལ་ཡིན་པའི་རྒྱལ་སྲས་ཀྱང་དེ་བཞིན་ཡིན་ནོ། ། 23 ཁོས་མི་གཞན་དང་མནའ་འབྲེལ་བྱས་རྗེས་གཡོ་སྒྱུའི་སྦྱོར་བ་སྤེལ་ངེས་ཤིང་། ཁོའི་རྗེས་སུ་འབྲང་མཁན་མང་པོ་མེད་ནའང་། ཁོ་ནི་ཉིན་རེ་ལས་ཉིན་རེར་སྟོབས་ཤུགས་རྒྱས་པར་འགྱུར་རོ། ། 24 ཁོ་ནི་མི་གཞན་གྱིས་མཉམ་འཇོག་མེད་པའི་དུས་སུ་རྒྱལ་ཁོངས་ཀྱི་འབྱོར་ཕྱུག་ཆེར་ལྡན་པའི་ཡུལ་དུ་སླེབས་ཏེ། རང་གི་ཕ་མེས་ཡང་མེས་རྣམས་ཀྱིས་བསྒྲུབས་མ་མྱོང་བའི་ལས་བསྒྲུབ་པར་བྱེད་དེ། འཕྲོག་བཅོམ་བྱས་པའི་དངོས་རྫས་དང་རྒྱུ་ནོར་རྣམས་རང་གི་མངའ་ཞབས་རྣམས་ལ་བགོ་བཤའ་རྒྱག་པ་དང་། ཡང་ཇུས་ངན་བཀོད་ནས་བཙན་རྫོང་གཏོར་བར་བྱེད་མོད། འོན་ཀྱང་དོན་འདི་ཐམས་ཅད་ནི་གནས་སྐབས་ཙམ་ཡིན་ནོ། ། 25 ཁོས་དཔའ་ངར་བསྐྱེད་དེ་དམག་དཔུང་ཆེན་པོ་དྲངས་ནས་ལྷོ་ཕྱོགས་ཀྱི་རྒྱལ་པོར་རྒོལ་བར་འགྱུར་ལ། ལྷོ་ཕྱོགས་ཀྱི་རྒྱལ་པོས་ཀྱང་སྟོབས་ཤུགས་ཆེན་པོའི་དམག་དཔུང་གིས་གཡུལ་འགྱེད་པ་ཡིན་མོད་འོན་ཀྱང་དེ་འགོག་མི་ནུས། དེ་ནི་མི་གཞན་གྱིས་ལྷོ་ཕྱོགས་ཀྱི་རྒྱལ་པོར་ལྐོག་གཡོ་ཇུས་ངན་བཀོད་པས་སོ། ། 26 རྒྱལ་པོའི་ཟས་སྐལ་ཐོབ་པ་རྣམས་ཀྱིས་རྒྱལ་པོ་བརླག་པར་འགྱུར་ཞིང་། རྒྱལ་པོའི་དམག་དཔུང་འཇོམས་པར་འགྱུར་བ་དང་། རྨས་སྐྱོན་ཚབས་ཆེན་ཐེབས་ནས་ས་ལ་འགྱེལ་བར་འགྱུར་རོ། ། 27 རྒྱལ་པོ་དེ་གཉིས་ཀྱིས་སེམས་ལ་ངན་བཅངས་ཏེ། གསོལ་ལྕོག་གཅིག་གི་སྟེང་དུའང་ཕན་ཚུན་ལ་རྫུན་སྨྲ་བར་འགྱུར་ཡང་ཁོ་གཉིས་ཀྱི་ཇུས་ངན་འགྲུབ་པར་མི་འགྱུར་རོ། །རྒྱུ་མཚན་ནི་གཏན་ལ་ཁེལ་བའི་དུས་སུ་ད་གཟོད་མཇུག་འབྲས་འབྱུང་བར་འགྱུར་རོ། ། 28 དེ་ནས་བྱང་ཕྱོགས་ཀྱི་རྒྱལ་པོས་རྒྱུ་ནོར་འབོར་ཆེན་ཁྱེར་ནས་རང་ཡུལ་དུ་ལོག་པར་འགྱུར། ཁོའི་སེམས་ནས་དམ་པའི་ཞལ་ཆད་ལ་རྒོལ་བས་ན་གང་འདོད་ལྟར་བྱེད་བཞིན་རང་ཡུལ་དུ་ལོག་པར་འགྱུར་རོ། ། 29 གཏན་ལ་ཁེལ་བའི་དུས་སུ་སླེབས་པའི་ཚེ་ཁོ་རང་ཕྱིར་ལོག་ནས་ཡང་བསྐྱར་ལྷོ་ཕྱོགས་ལ་རྒོལ་ངེས་ཡིན། འོན་ཀྱང་ཕྱི་མ་འདི་ནི་སྔ་མ་དང་གཏན་ནས་མི་འདྲའོ། ། 30 རྒྱུ་མཚན་ནི་ཀི་ཐིམ་གྱི་དམག་གྲུ་འོངས་ནས་ཁོ་ལ་རྒོལ་བར་བྱེད་ཅིང་ཁོ་དཔའ་ཞུམ་སྟེ་ཕྱིར་ལོག་གོ །ཁོ་ནི་དམ་པའི་ཞལ་ཆད་ལ་སྡང་སེམས་ཆེ་ཞིང་གང་འདོད་ལྟར་འཆལ་སྤྱོད་སྤེལ་བ་དང་། ཁོ་ཕྱིར་ལོག་ནས་དམ་པའི་ཞལ་ཆད་ལ་རྒྱབ་འགལ་བྱེད་མཁན་རྣམས་ལ་དགའ་མོས་ངང་མཉན་ནོ། ། 31 ཁོའི་དམག་དཔུང་ཡར་ལངས་ནས་མཆོད་ཁང་སྟེ་བཙན་རྫོང་རྫོད་པ་དང་། དུས་རྒྱུན་གྱི་མཆོད་པའང་མེད་པར་བཟོས་ནས། སྟོང་པར་བྱེད་པའི་སྐྱུག་བྲོ་བ་དེ་བཞེང་བར་འགྱུར་རོ། ། 32 ཁོས་ཁ་ཡག་ཚིག་གིས་ཞལ་ཆད་དང་འགལ་བའི་མི་ངན་རྣམས་ལ་ངོ་བསྟོད་བྱས་ནས་བརླག་ངེས་ཡིན་མོད། འོན་ཀྱང་དཀོན་མཆོག་ངོ་ཤེས་པའི་མི་རྣམས་ཀྱིས་བློ་རྩ་བརྟན་པོས་ལས་བྱེད་པར་འགྱུར་རོ། ། 33 དམངས་ཁྲོད་ཀྱི་བློ་གྲོས་ཅན་དག་གིས་མི་མང་པོར་མཛུབ་སྟོན་བྱེད་ནའང་། དུས་ངེས་ཅན་ཞིག་ལ་དེ་དག་རལ་གྲིའི་འོག་ཏུ་འགྱེལ་བ་དང་། ཡང་ན་མེས་བསྲེག་པ། ཡང་ན་བཟུང་ནས་འཁྱེར་བ། ཡང་ན་འཕྲོག་བཅོམ་ཐེབས་པར་འགྱུར། 34 ཡང་དེ་དག་ས་ལ་འགྱེལ་བའི་དུས་སུ། རོགས་སྐྱོར་ཉུང་ཙམ་འཐོབ་ངེས་ཤིང་། མི་མང་པོ་ཞིག་གིས་ཁ་ཡག་ཚིག་གིས་དེ་དག་དང་མཉམ་འབྲེལ་བྱེད་དོ། ། 35 བློ་གྲོས་ཅན་དག་ལས་འགའ་ཞིག་ས་རུ་འགྱེལ་བར་འགྱུར་ལ། དེ་ནི་དུས་ཀྱི་མཐའ་མའི་བར་དུ་མི་རྣམས་ལ་སྦྱང་བ་འཐོབ་པ་དང་གཙང་མར་བཟོ་བ། སྐྱོན་གྱི་དྲི་མས་མ་གོས་པ་འོང་བ་བཅས་ཀྱི་ཕྱིར་དུ་ཡིན་ཏེ། རྒྱུ་མཚན་ནི་གཏན་ལ་ཁེལ་བའི་དུས་སུ་ད་གཟོད་མཇུག་འབྲས་འབྱུང་བར་འགྱུར་རོ། །

36 དེ་ནས་རྒྱལ་པོ་དེས་གང་འདོད་ལྟར་བྱེད་ཅིང་ཁེངས་སེམས་བཅངས་ཏེ་རང་ཉིད་ལྷ་ཐམས་ཅད་ལས་ཁྱད་དུ་འཕགས་པར་བྱེད་ཅིང་། ཡང་འཆལ་གཏམ་སྨྲས་ཏེ་ལྷ་རྣམས་ཀྱི་དཀོན་མཆོག་ལ་རྒོལ་བར་འགྱུར། གཙོ་བོའི་ཐུགས་ཁྲོ་ཡོངས་སུ་རྫོགས་པའི་བར་དུ་ཁོས་ཅི་བྱས་དོན་ཀུན་འགྲུབ་པར་འགྱུར་ཏེ། རྒྱུ་མཚན་ནི་གཏན་ལ་ཁེལ་བའི་དོན་ནི་དེ་བཞིན་འབྱུང་ངེས་པའི་ཕྱིར་རོ། ། 37 ཁོས་རང་གི་ཕ་མེས་ཡང་མེས་རྣམས་ཀྱི་ལྷ་ཚོགས་དང་། བུད་མེད་རྣམས་ཀྱིས་འདོད་པའི་ལྷ་ལའང་མི་བཀུར་ཞིང་། ལྷ་གཞན་གང་ལའང་བཀུར་བར་མི་བྱ་སྟེ། རང་ཉིད་ཀུན་ལས་འཕགས་པར་སྙམ་པས་སོ། ། 38 དེ་ལས་ལྡོག་སྟེ་བཙན་རྫོང་སྲུང་བའི་ལྷ་ལ་བཀུར་ཞིང་། ཡབ་མེས་རྣམས་ལ་རྒྱུས་མེད་པའི་ལྷ་ཞིག་ལ་གསེར་དང་དངུལ། རྡོ་རིགས་ཀྱི་རིན་པོ་ཆེ་དང་རིན་ཐང་ཆེ་བའི་རྫས་གཞན་དག་གིས་མཆོད་པར་འགྱུར། 39 ཕྱི་ཕྱོགས་པའི་ལྷ་ཡི་སྐྱབས་ལ་བརྟེན་ནས་བཙན་རྫོང་བརྟན་པོ་རྣམས་གཏོར་བར་འགྱུར་ཞིང་། ཁོ་རང་ཁས་ལེན་མཁན་རྣམས་ལ་གཟི་བརྗིད་མང་དུ་གནང་བ་དང་། དེ་དག་མི་མང་པོར་དབང་བྱེད་དུ་བསྐོ་ཞིང་ཡུལ་རྣམས་བགོས་ནས་རྔན་པ་སྤྲོད་པར་འགྱུར་རོ། །

40 དུས་ཀྱི་མཐའ་མར་ལྷོ་ཕྱོགས་ཀྱི་རྒྱལ་པོས་རྒྱལ་པོ་དེ་ལ་གཡུལ་འགྱེད་པ་དང་། བྱང་ཕྱོགས་ཀྱི་རྒྱལ་པོས་ཤིང་རྟ་དང་རྟ་དམག དམག་གྲུ་མང་པོ་བཅས་བཀོལ་ནས་རླུང་ནག་འཚུབ་མ་བཞིན་འོངས་ཏེ་རྒྱལ་པོ་དེ་ལ་རྒོལ་ཞིང་། ཆུ་ལོག་རྒྱུག་པ་བཞིན་ཡུལ་ལྗོངས་མང་པོར་བཙན་འཛུལ་བྱེད་པར་འགྱུར་རོ། ། 41 ཁོས་མཛེས་སྡུག་ལྡན་པའི་ཡུལ་ལྗོངས་དེ་ལའང་བཙན་འཛུལ་བྱེད་པ་དང་། རྒྱལ་ཁབ་མང་པོ་བརླག་པར་འགྱུར་རོ། །འོན་ཀྱང་ཨེ་དོམ་པ་དང་མོ་ཨབ་པ། ཨམ་མོན་པའི་འགོ་དཔོན་བཅས་ནི་ཁོའི་ལག་ནས་ཐར་བར་འགྱུར་རོ། ། 42 ཁོས་ལག་པ་བརྐྱངས་ནས་རྒྱལ་ཁབ་མང་པོར་རྒོལ་བར་བྱེད་ཅིང་ཨེ་ཅིབ་ཡུལ་ཡང་དེ་ལས་ཐར་མི་ཐུབ། 43 ཁོས་ཨེ་ཅིབ་ཡུལ་གྱི་གསེར་དངུལ་དང་རིན་པོ་ཆེའི་གཏེར་རྣམས་བདག་གིར་འཛིན་པ་དང་། ལེབ་ཡཱ་པ་དང་གུ་ཤ་པ་རྣམས་ཀྱང་ཁོའི་རྗེས་སུ་འབྲང་བར་འགྱུར། 44 འོན་ཀྱང་ཤར་ཕྱོགས་དང་བྱང་ཕྱོགས་ནས་བརྡ་ཞིག་སླེབས་འོང་སྟེ་ཁོའི་སེམས་འཁྲུག་པར་བྱེད་ཅིང་། ཁོ་རང་ཤིན་ཏུ་ཁྲོས་ནས་མི་མང་པོ་དམར་གསོད་བྱེད་པར་འགྱུར། 45 ཁོས་རྒྱ་མཚོ་དང་བརྗིད་རྔམ་ཆེ་བའི་རི་བོ་དམ་པ་གཉིས་ཀྱི་བར་མཚམས་སུ་དམག་སྒར་ཕོ་བྲང་ལྟ་བུ་ཕུབ་ནའང་། ཁོ་ལ་རོགས་བྱེད་མཁན་སུ་ཡང་མེད་པར་གཅིག་པུ་འཆི་བར་འགྱུར་རོ་ཞེས་གསུངས་སོ། །

ལེའུ་བཅུ་གཉིས་པ།

དུས་ཀྱི་མཐའ་མའི་སྐོར།

1 ཡང་ཁོང་གིས་དཱ་ནེ་ཨེལ་ལ་འདི་སྐད་དུ། དུས་དེར། ཁྱོད་ཀྱིས་མི་སྡེ་ལ་སྐྱབས་མཛད་པའི་དབང་སྒྱུར་ཆེན་པོ་མེའ་ཀཱ་ཨེལ་སླེབས་འོང་ཞིང་། མི་སྡེའི་ཐོག་མ་ནས་དུས་དེ་བར་དུ་སྔར་བྱུང་མ་མྱོང་བའི་སྡུག་བསྔལ་ཆེན་པོའི་དུས་ཤིག་སླེབ་པར་འགྱུར་ལ། དུས་དེར་ཁྱོད་ཀྱི་མི་སྡེ་ལས་གླེགས་བམ་དུ་མིང་བཀོད་ཡོད་པ་ཐམས་ཅད་ཐར་བར་འགྱུར་རོ། ། 2 ཡང་ཐལ་རྡུལ་ནང་དུ་གཉིད་འདུག་པ་མང་པོ་སད་པར་འགྱུར་ཞིང་། འགའ་ཞིག་ལ་ཚེ་མཐའ་མེད་པ་འཐོབ་པར་འགྱུར་ལ། འགའ་ཞིག་ངོ་ཚས་གདུང་ཞིང་དུས་གཏན་དུ་གཞན་གྱིས་མཐོང་ཆུང་བྱེད་པར་འགྱུར་རོ། ། 3 མི་བློ་གྲོས་ཅན་རྣམས་ཀྱིས་ནམ་མཁའི་འོད་ཀྱི་ཕུང་པོ་ལྟར་འོད་འཕྲོ་བ་དང་། མི་མང་པོ་དྲང་བདེན་གྱི་ཕྱོགས་སུ་འདྲེན་མཁན་རྣམས་ཀྱིས་དུས་གཏན་དུ་སྐར་ཚོགས་བཞིན་འོད་འཚེར་བར་འགྱུར། 4 འོན་ཀྱང་། དཱ་ནེ་ཨེལ་ཁྱོད་ཀྱིས་དུས་ཀྱི་མཐའ་མའི་བར་དུ་གསུང་འདི་དག་སྦས་ནས་པོད་དེར་ཐེལ་ཙེ་རྒྱོབས་ཤིག མི་མང་པོ་ཕར་རྒྱུག་ཚུར་རྒྱུག་བྱས་ནས་རིག་སྟོབས་འཕེལ་བར་འགྱུར་ཞེས་གསུངས་སོ། །

5 དེ་ནས་དཱ་ནེ་ཨེལ་བདག་གིས་བལྟས་པ་ན། ལྟོས་དང་། མི་གཞན་གཉིས་ཡར་འགྲེང་འདུག་སྟེ། གཅིག་ནི་གཙང་པོའི་ཚུ་རོལ་དང་ཅིག་ཤོས་ནི་གཙང་པོའི་ཕ་རོལ་གྱི་འགྲམ་དུ་མཆིས། 6 དེ་ལས་མི་གཅིག་གིས་གཙང་པོའི་ཆུ་ཡི་སྟེང་དུ་འགྲེང་ཞིང་སོ་རས་ཀྱི་གོས་གྱོན་མཁན་དེ་ལ། དོན་ངོ་མཚར་ཅན་འདི་རྣམས་ཀྱི་མཇུག་འབྲས་དུས་ནམ་ཞིག་ལ་སླེབས་ཡོང་ངམ་ཞེས་དྲིས་སོ། ། 7 བདག་གིས་གཙང་པོའི་ཆུ་ཡི་སྟེང་དུ་འགྲེང་ཞིང་སོ་རས་ཀྱི་གོས་གྱོན་པ་དེས་ལག་ཟུང་གནམ་ལ་བཏེགས་ཏེ། གཏན་དུ་གསོན་པོར་བཞུགས་པ་དེ་ཉིད་དཔང་དུ་བཙུགས་ནས་འདི་སྐད་དུ། ད་དུང་ལོ་གཅིག་དང་། ལོ་གཉིས། ཡང་ལོ་ཕྱེད་ཀ་འགོར་ཡོང་། དེ་དག་གིས་སྐྱེས་བུ་དམ་པ་རྣམས་ཀྱི་སྟོབས་ཤུགས་རྡུལ་དུ་བརླགས་ཟིན་པའི་ཚེ། དོན་འདི་ཐམས་ཅད་འགྲུབ་པར་འགྱུར་ཞེས་མནའ་སྐྱེལ་བ་ཐོས་སོ། །

8 བདག་གིས་ཐོས་ནའང་དོན་མ་གོ་བས་འདི་ལྟར། ཀྱེ་བདག་གི་ཇོ་བོ་ལགས། དོན་དེ་དག་གི་མཐའ་མ་ཅི་འདྲ་ཡིན་ནམ་ཞེས་ཞུས་སོ། ། 9 ཁོང་གིས་ལན་དུ། ཀྱེ་དཱ་ནེ་ཨེལ། ཁྱོད་རང་འགྲོ་བར་གྱིས། གང་ལ་ཞེ་ན། བཀའ་གསུང་འདི་དག་དུས་ཀྱི་མཐའ་མའི་བར་དུ་ཐེལ་ཙེ་བརྒྱབ་ནས་སྦས་ཟིིན་པའི་ཕྱིར་རོ། ། 10 མི་མང་པོས་རང་ཉིད་གཙང་མར་བཟོ་ཞིང་སྐྱོན་གྱི་དྲི་མས་མ་གོས་པ་བྱས་ནས་སྦྱང་བ་འཐོབ་པར་བྱེད་དོ། །འོན་ཀྱང་མི་ངན་དག་གིས་སྔར་བཞིན་ལས་ངན་པ་བྱེད་ཅིང་མི་ངན་ཀུན་གྱིས་དོན་འདི་ཤེས་པར་མི་འགྱུར་ལ། བློ་གྲོས་ཅན་རྣམས་ཀྱིས་ད་གཟོད་རྟོགས་པར་འགྱུར་རོ། ། 11 དེ་ཡང་དུས་རྒྱུན་གྱི་མཆོད་པ་མེད་པར་བྱས་ནས་སྟོང་པར་བྱེད་པའི་སྐྱུག་བྲོ་བ་དེ་བཞེངས་པ་ནས་བརྩམས་ཏེ། ཉིན་ཞག་ཆིག་སྟོང་ཉིས་བརྒྱ་དགུ་བཅུ་ཐམ་པ་ཡོད་ངེས་ཡིན། 12 ཉིན་ཞག་ཆིག་སྟོང་སུམ་བརྒྱ་སུམ་ཅུ་སོ་ལྔ་སླེབས་པའི་བར་དུ་སྒུག་མཁན་དེ་ནི་བདེའོ། ། 13 ཁྱོད་ལ་མཚོན་ན། ཁྱོད་སོང་ནས་མཇུག་འབྲས་ལ་སྒུག་དང་ཁྱོད་ནི་བདེ་བར་འཆི་ངེས་ཡིན། དུས་ཀྱི་མཐའ་མར་སླེབས་ཚེ་ཁྱོད་ནི་སླར་གསོན་ནས་ཁྱོད་ཀྱི་ནོར་སྐལ་ལ་རོལ་བར་འགྱུར་རོ་ཞེས་གསུངས་སོ།། །།

* ལེའུ་དང་པོ།:2 ཤིན་ཨར་ཡུལ་ཞེས་པ་ནི་པཱ་པེལ་ལོན་ཡིན་ཏེ། ཤིན་ཨར་གྱི་ཐང་ནི་པཱ་པེལ་གྲོང་ཁྱེར་ཐོག་མར་བརྩིགས་སའི་ཡུལ་ཡིན་ལ། ཕྱིས་སུ་པཱ་པེལ་ལོན་ཞེས་འབོད་པ་ཡིན།

* ལེའུ་བཞི་པ།:16 འདིར་མི་ལོ་བདུན་ཞེས་པར་མ་ཕྱི་ལས་ཐེངས་བདུན་ཞེས་མཐོང་།

* ལེའུ་བདུན་པ།:25 འདིར་ལོ་གསུམ་དང་ཕྱེད་ཀ་ཞེས་པར་མ་ཕྱི་ལས་ལོ་གཅིག་དང་། ལོ་གཉིས། ལོ་ཕྱེད་ཀ་ཞེས་མཐོང་།

* ལེའུ་དགུ་པ།:24 འདིར་བདུན་ཕྲག་བདུན་ཅུ་ཞེས་པ་ནི་ལོ་འཁོར་བཞི་བརྒྱ་དགུ་བཅུ་ལ་གོ་སྲིད་པ་ཡིན།

† ལེའུ་དགུ་པ།:27 མ་ཕྱི་ལས་གཤོག་པའི་སྟེང་དུ་ཞེས་བྲིས་འདུག

ཧོ་ཤེ་ཨ།

1

2

3

4

5

6

7

8

9

10

11

12

13

14

༄༅། །ལུང་སྟོན་པ་ཧོ་ཤེ་ཨའི་མདོ།

ལུང་སྟོན་པ་ཧོ་ཤེ་ཨའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་ལུང་སྟོན་པ་ཧོ་ཤེ་ཨ་ཡི་མིང་ནས་ཐོགས་པ་དང་། དེའི་ནང་དུ་ཁོང་གི་གསུང་འཕྲིན་རྣམས་གཅེས་ཉར་བྱས་ནས་བཀོད་ཡོད། ཧོ་ཤེ་ཨའི་དུས་སྐབས་ནི་ཡེས་ར་ཨེལ་གྱི་བྱང་ཕྱོགས་ཀྱི་རྒྱལ་ཁམས་ལ་དཀའ་སྡུག་བྱུང་བའི་དུས་ཀྱི་མཐའ་མ་རྣམས་ཡིན། སྐབས་དེ་ནི་རྒྱལ་པོ་དྲུག་གིས་མི་ལོ་ཉི་ཤུ་ཉེར་ལྔའི་རིང་ལ་རྒྱལ་སྲིད་སྐྱོང་བའི་དུས་ཀྱང་ཡིན། ཨ་སུར་པ་རྣམས་ནུབ་ཕྱོགས་སུ་རྒྱ་བསྐྱེད་པ་དང་། སྤྱི་ལོ་སྔོན་གྱི་733ལོའི་ཡས་མས་སུ་ཡེས་ར་ཨེལ་གྱི་ས་ཁུལ་འགའ་ཞིག་ཡེས་ར་ཨེལ་གྱི་མངའ་ཁོངས་ནས་བཙན་བཟུང་བྱས། དེ་ནས་སྤྱི་ལོ་སྔོན་གྱི་722-721ལོར་སཱ་མར་ཡ་གྲོང་ཁྱེར་བཙན་གྱིས་བཟུང་པ་དང་དེའི་མི་རྣམས་བཙན་ཁྲིད་བྱས། བྱང་ཕྱོགས་ཀྱི་རྒྱལ་ཁམས་ནུབ་པར་གྱུར།

ཡི་གེར་འགོད་མཁན་དང་འགོད་དུས།

སྤྱི་ལོ་སྔོན་གྱི་དུས་རབས་བརྒྱད་པའི་དཀྱིལ་དུ་ཧོ་ཤེ་ཨ་ཡིས་ལུང་བསྟན་གནང་བ་དང་། དེ་ནི་ཨ་མོ་སིས་ཆོས་ཀྱི་ཕྱག་ལས་གནང་བའི་གཞུག་ཙམ་ཡིན། རྒྱུས་མི་མངའ་བའི་དགྲ་བོ་བརྒྱུད་ནས་དཀོན་མཆོག་གིས་ཉེས་ཆད་གཅོད་ངེས་ཞེས་ཨ་མོ་སི་ཡིས་ཡེས་ར་ཨེལ་པ་རྣམས་ལ་ཉེན་བརྡ་ཡང་ཡང་བཏང་། དེ་ནས་ཧོ་ཤེ་ཨ་ཡིས་དགྲ་བོ་དེ་ནི་ཨ་སུར་པ་ཡིན་པར་ངོས་བཟུང་ཡོད། དེ་ཡང་ཧོ་ཤེ་ཨ་ཞེས་པའི་གཞུང་འདི་ནི་དམ་པའི་གསུང་རབ་ནང་དུ་ལུང་བསྟན་གྱི་གཞུང་ཆུང་ཤོས་བཅུ་གཉིས་ཡོད་པ་རྣམས་ལས་དང་པོ་ཡིན།

བརྗོད་སྙིང་དང་གསུང་འཕྲིན།

གཞུང་གི་སྟོད་དུ་བཀོད་ཡོད་པའི་ཧོ་ཤེ་ཨ་ཡི་ཁྱིམ་མིའི་འཚོ་བ་ནི་དཀོན་མཆོག་གིས་རང་གི་མི་རིགས་ཀྱི་ཆེད་དུ་ཧོ་ཤེ་ཨ་ལ་གནང་བའི་ལུང་བསྟན་གྱི་མཚོན་རྟགས་ཤིག་ཡིན། དཀོན་མཆོག་ནི་ཉིད་ཀྱི་ཞལ་ཆད་ནང་གི་མི་རྣམས་ལ་ཐུགས་དགྱེས་པས། མི་རྣམས་ཀྱིས་ཁོང་སྤངས་ནས་ལོག་སེམས་བཅངས་ནའང་། དཀོན་མཆོག་གིས་ཁོ་ཚོ་ཕྱིར་འཁྲིད་ཡོང་ངེས། དེ་ཡང་གཞུང་གི་སྨད་དུ་ཡེས་ར་ཨེལ་པ་རྣམས་ཀ་ན་ཨན་གྱི་ཆོས་ལ་ཞུགས་པའི་གནས་ཚུལ་རྣམས་ཞིབ་ཕྲར་བཀོད་ཡོད། ལུང་སྟོན་པའི་གཞུང་གཞན་དག་དང་འདྲ་བར། ཧོ་ཤེ་ཨ་ཡིས་མི་རྣམས་ལ་འགྱོད་བཤགས་བགྱི་དགོས་པའི་དྲན་སྐུལ་གནང་ཡོད། གལ་སྲིད་ཁོ་ཚོས་ལྷ་སྐུ་རྣམས་སྤངས་ནས་དཀོན་མཆོག་གི་ཕྱོགས་སུ་ཕྱིར་མ་ལོག་པ་ཡིན་ན། མཐར་ཁོ་ཚོས་རང་ཉིད་བརླག་པར་འགྱུར་ངེས་ཡིན།

འཆར་ཟིན།

1. ཡིད་རྟོན་མེད་པའི་ཆུང་མ་དང་ཡིད་རྟོན་ཡོད་པའི་ཁྱོ་ག ༼1:1-3:5༽

2. ཡིད་རྟོན་མེད་པའི་རྒྱལ་ཁམས་དང་ཡིད་རྟོན་རུང་བའི་དཀོན་མཆོག ༼4:1-14:9༽

ཀ ཡིད་རྟོན་མེད་པའི་ཡེས་ར་ཨེལ་པ་རྣམས། ༼4:1-6:3༽

ཁ། ཡེས་ར་ཨེལ་པ་རྣམས་ལ་ཉེས་ཆད་བཅད་པའི་སྐོར། ༼6:4-10:15༽

ག དཀོན་མཆོག་གི་ཡིད་རྟོན་རུང་བའི་བྱམས་བརྩེ། ༼11:1-14:9༽

ལེའུ་དང་པོ།

ཧོ་ཤེ་ཨ་ཡི་ཆུང་མ་དང་བུ་བུ་མོ་རྣམས།

1 ཨུ་ཟི་ཡཱ་དང་། ཡོ་ཐམ་དང་། ཨ་ཧ་ཟཱ་དང་། ཧི་ཟི་ཀི་ཡཱ་བཅས་པ་ཡ་ཧུ་དཱའི་རྒྱལ་པོ་ཡིན་པ་དང་། ཡེ་ཧོ་ཨ་སི་ཡི་བུ་ཡེ་རོབ་ཨམ་ནི་ཡེས་ར་ཨེལ་གྱི་རྒྱལ་པོར་བཞུགས་པའི་དུས་སུ། དཀོན་མཆོག་ཡ་ཝཱེའི་བཀའ་པེ་རེའི་བུ་ཧོ་ཤེ་ཨ་ལ་བྱུང་ངོ་། །

2 དཀོན་མཆོག་ཡ་ཝཱེའི་བཀའ་ནི་ཐོག་མར་ཧོ་ཤེ་ཨ་ལ་བྱུང་བ་སྟེ། དཀོན་མཆོག་ཡ་ཝཱེས་ཁོང་ལ་འདི་སྐད་དུ། སོང་ལ་གཡེམ་མ་ཞིག་ཁྱོད་ཀྱི་ཆུང་མར་ལོངས་དང་། ལོག་གཡེམ་ལས་བྱུང་བའི་བུ་ཕྲུག་དེ་རྣམས་ཀྱང་རང་གི་བུ་ཕྲུག་ཏུ་ལོངས་ཤིག ཅི་ལ་ཞེ་ན། ཡུལ་འདིས་དཀོན་མཆོག་སྤངས་ནས་ལོག་གཡེམ་དཔག་མེད་བྱས་པས་སོ་ཞེས་གསུངས་པ་ལ། 3 ཁོང་སོང་ནས་དིབ་ལ་ཡིམ་གྱི་བུ་མོ་ཀི་མཱར་བྱ་བ་ཆུང་མར་བླངས་ནས། མོ་མངལ་དང་ལྡན་པར་གྱུར་ཏེ་བུ་ཞིག་སྐྱེས་སོ། ། 4 ཡང་དཀོན་མཆོག་ཡ་ཝཱེས་ཧོ་ཤེ་ཨ་ལ་འདི་སྐད་དུ། ཁོའི་མིང་ལ་ཡེ་སི་རེ་ཨེལ་ *ཞེས་ཐོགས་ཤིག གང་ལ་ཞེ་ན། ཡུན་རིང་མི་འགོར་བར་ངས་ཡེ་ཧུའི་ཁྱིམ་ལས་ཡེ་སི་རེ་ཨེལ་གྱི་མི་ཤ་རྩོད་ཅིང་། ཡེས་ར་ཨེལ་གྱི་ཁྱིམ་རྒྱུད་ཀྱི་རྒྱལ་སྲིད་ཀྱང་ཚར་དུ་གཅོད་ངེས་ཡིན། 5 ཡང་ཉིན་དེར། ངས་ཡེ་སི་རེ་ཨེལ་ཐང་བདེ་རུ་ཡེས་ར་ཨེལ་གྱི་གཞུ་གཅོག་གོ་ཞེས་གསུངས་སོ། ། 6 དེ་ནས་ཀི་མཱར་ལ་ཡང་མངལ་ཆགས་ཏེ་བུ་མོ་ཞིག་སྐྱེས་པ་དང་། དཀོན་མཆོག་ཡ་ཝཱེས་ཧོ་ཤེ་ཨ་ལ་འདི་སྐད་དུ། མོའི་མིང་ལ་ལོ་རུ་ཧ་མ་ †ཞེས་ཐོགས་ཤིག ཅི་ལ་ཞེ་ན། ད་ནི་ངས་ཅིས་ཀྱང་ཡེས་ར་ཨེལ་གྱི་ཁྱིམ་རྒྱུད་ལ་སྙིང་རྗེ་བར་མི་བྱ་སྟེ། ཁོ་ཚོར་ཉེས་ཆད་གཅོད་ངེས་ཡིན་ཞེས་གསུངས་སོ། ། 7 ཡིན་ཡང་ཡ་ཧུ་དཱའི་ཁྱིམ་རྒྱུད་ལ་ངས་སྙིང་རྗེ་གནང་སྟེ། དེ་དག་གཞུ་དང་རལ་གྲི། འཐབ་མོ། རྟ། སྐྱ་དམག་བཅས་ལ་བརྟེན་ནས་ཐར་བར་མི་བྱ་སྟེ། ཁོ་ཚོའི་དཀོན་མཆོག་ཡ་ཝཱེ་ལ་བརྟེན་ནས་ཐར་དུ་འཇུག་གོ་ཞེས་གསུངས་སོ། ། 8 ལོ་རུ་ཧ་མ་ལ་ནུ་མ་བཀར་བའི་རྗེས་སུ་ཀི་མཱར་ཡང་མངལ་དང་ལྡན་པར་གྱུར་ཏེ་བུ་ཞིག་སྐྱེས་པ་དང་། 9 དཀོན་མཆོག་ཡ་ཝཱེས་འདི་སྐད་དུ། ཁོའི་མིང་ལ་ལོ་ཨམ་མཱེ་ ‡ཞེས་ཐོགས་ཤིག ཅི་ལ་ཞེ་ན། ཁྱོད་ཚོ་ནི་ངའི་མི་མ་ཡིན་ལ། ང་ཡང་ཁྱོད་ཚོའི་དཀོན་མཆོག་མིན་ནོ་ཞེས་གསུངས་སོ། ། 10 ཡིན་ཡང་ཡེས་ར་ཨེལ་པ་རྣམས་ཀྱི་མི་གྲངས་ནི་གཞལ་དུ་མེད་ལ་བགྲང་ལས་འདས་པའི་རྒྱ་མཚོའི་འགྲམ་གྱི་བྱེ་མ་དང་འདྲ་བར་འགྱུར་ངེས། དེ་སྔར་ཁྱོད་ཅག་བདག་གི་མི་མ་ཡིན་ཞེས་སྨྲས་པའི་གནས་དེར། རྗེས་སུ་ཁྱོད་ཅག་ནི་གཏན་དུ་གསོན་པོར་བཞུགས་པའི་དཀོན་མཆོག་གི་སྲས་དང་སྲས་མོ་རྣམས་ཡིན་ཞེས་སྨྲ་བར་འགྱུར། 11 ཡ་ཧུ་དཱ་པ་དང་ཡེས་ར་ཨེལ་པ་རྣམས་གནས་གཅིག་ཏུ་འཛོམས་ནས། རང་ལ་འགོ་དཔོན་ཞིག་བསྐོས་ཏེ་ཡུལ་དེ་ནས་འཐོན་འོང་། ཅི་ལ་ཞེ་ན། ཡེ་སི་རེ་ཨེལ་གྱི་ཉིན་མོ་དེ་ནི་ཆེན་པོ་ཡིན་པར་འགྱུར་རོ། །

ལེའུ་གཉིས་པ།

1 ཁྱོད་རྣམས་ཀྱིས་རང་གི་སྤུན་ཟླ་རྣམས་ལ་ཨམ་མཱེ་*ཞེས་དང་། ལྕམ་སྲིང་རྣམས་ལ་རུ་ཧ་མ་ †ཞེས་བོས་ཤིག

གཡེམ་མ་ཀི་མཱར་དང་བློ་མི་དཀར་བའི་ཡེས་ར་ཨེལ།

2 ཁྱོད་ཅག་གིས་རང་གི་མ་དང་རྩོད་པར་གྱིས་ཤིག མོ་དང་རྩོད་པར་གྱིས། ཅིའི་ཕྱིར་ཞེ་ན། མོ་ནི་ངའི་ཆུང་མ་མིན་ལ། ང་ཡང་དེའི་ཁྱོ་ག་མ་ཡིན་ནོ། །ཡང་མོ་ལ་རང་གི་གདོང་ལས་ཤར་བའི་འདོད་སྲེད་དང་། ནུ་མ་ཟུང་གི་བར་ནས་མངོན་པའི་འདོད་ཆགས་ཀྱི་ཉམས་འགྱུར་སྤང་དུ་ཆུག་དང་། 3 དེ་ལྟར་མིན་ཚེ་ངས་མོ་གཅེར་བུར་ཕུད་དེ་སྐྱེས་མ་ཐག་པའི་ཉིན་དང་འདྲ་བར་དམར་རྗེན་དུ་ལུས་པར་བྱ་ཞིང་། ཡང་མོ་ནི་དབེན་སྟོང་དང་ཆུ་མེད་པའི་སྐམ་ས་ལྟར་སྐོམ་པས་འཆི་བར་བྱའོ། ། 4 ཡང་ངས་དེའི་བུ་ཕྲུག་རྣམས་ལ་སྙིང་རྗེ་བར་མི་བྱ་སྟེ། ཅིའི་ཕྱིར་ཞེ་ན། དེ་རྣམས་ནི་ལོག་གཡེམ་ལས་བྱུང་བ་ཡིན་ནོ། ། 5 དེ་དག་གི་མ་ཡིས་ལོག་གཡེམ་བྱས་པ་དང་། དེ་དག་མངལ་ལ་འཁུར་མཁན་གྱིས་ངོ་ཚ་བའི་ལས་བྱས་པ་སྟེ། གང་ལ་ཞེ་ན། མོ་ན་རེ། ང་ནི་རང་ལ་བག་ལེབ་དང་ཆུ། བལ། སོ་མ་ར་ཙ། སྣུམ། བཏུང་བ་བཅས་སྤྲོད་མཁན་གྱི་དགའ་རོགས་ཚོའི་རྗེས་སུ་འབྲང་བར་བྱའོ་ཞེས་སྨྲས་པས་སོ། ། 6 དེ་བས་ན་མོས་རང་གི་ལམ་མི་རྙེད་པའི་ཆེད་དུ། ངས་མོའི་འགྲོ་ལམ་ཚེར་མས་བཀག་སྟེ། རྩིག་པ་བརྩིགས་ནས་མོ་བསྐོར་བར་བྱའོ། ། 7 ཁོ་མོས་རང་གི་དགའ་རོགས་ཚོའི་རྗེས་དེད་ཀྱང་རྗེས་མི་ཆོད་ལ། ཁོ་རྣམས་བཙལ་ཡང་མི་རྙེད་པས། ཁོ་མོ་ན་རེ། ང་ནི་རང་གི་ཁྱོ་ག་དང་པོའི་རྩར་ཕྱིར་ལོག་པར་བྱའོ། །ཅིའི་ཕྱིར་ཞེ་ན། ད་ལྟ་ལས་སྔོན་ཆད་ལེགས་སོ་ཞེས་སྨྲ་བར་འགྱུར། 8 དོན་དམ་དུ་ངས་འབྲུ་རིགས་དང་རྒུན་ཆང་གསར་པ་དང་། སྣུམ་གསར་པ་བཅས་མོ་ལ་གནང་བ་དང་། ཐ་ན་དེ་དག་གིས་པཱ་ཨལ་ལ་ཕུལ་བའི་གསེར་དང་དངུལ་ཡང་བདག་གིས་ཕངས་མེད་དུ་གནང་བ་མོས་མི་ཤེས་སོ། ། 9 དེ་བས་ང་རང་ཕྱིར་ཡོང་ནས་སྟོན་ཁའི་དུས་སུ་རང་གི་འབྲུ་རིགས་དང་། ཆང་བཙག་པའི་དུས་སུ་རང་གི་རྒུན་ཆང་ལེན་པར་བྱ་སྟེ། མོའི་ལུས་གཅེར་བུ་འགེབ་བྱེད་ཀྱི་བལ་དང་སོ་རས་ཀྱང་མོ་ལས་ལེན་པར་བྱའོ། ། 10 ངས་མོའི་དགའ་རོགས་རྣམས་ཀྱི་མདུན་དུ་མོའི་བཟོ་ལྟ་ངན་པ་མངོན་པར་བྱ་སྟེ། སུས་ཀྱང་ངའི་ལག་ནས་མོ་ཐར་བར་བྱ་མི་ནུས་སོ། ། 11 ཡང་ངས་མོའི་དགའ་སྟོན་དང་དུས་ཆེན། ཚེས་གཅིག ངལ་གསོ་བའི་ཉིན་མོ། ཆོས་སྟོན་ཐམས་ཅད་མཚམས་འཇོག་པར་བྱའོ། ། 12 ཡང་མོས་འདི་ནི་ངའི་དགའ་རོགས་རྣམས་ཀྱིས་ང་ལ་གནང་བའི་རྔན་པ་ཡིན་ཞེས་ཟེར་བའི་རྒུན་ཤིང་དང་སེ་ཡབ་ཤིང་རྣམས་ངས་མེད་པར་བཟོས་ནས། དེ་རྣམས་ནགས་རྒོད་དུ་བྱས་ཏེ། ཐང་རྒོད་ཀྱི་གཅན་གཟན་རྣམས་ཀྱིས་དེ་དག་བཟའ་བར་འགྱུར་རོ། ། 13 ཡང་མོས་ཉིན་རྒྱུན་པཱ་ཨལ་དག་ལ་བདུག་སྤོས་བདུགས་པའི་སྡིག་པར་ངས་ཉེས་ཆད་གཅོད་དགོས་ཏེ། དེའི་དུས་སུ་མོས་རྣ་ལོང་དང་རྒྱན་ཆ་བཏགས་ནས་དགའ་རོགས་རྣམས་ཀྱི་རྗེས་སུ་འབྲངས་ཤིང་། ང་རང་བརྗེད་པར་གྱུར་ཏོ་ཞེས་དཀོན་མཆོག་ཡ་ཝཱེས་གསུངས་སོ། །

དཀོན་མཆོག་གིས་ཉིད་ཀྱི་མི་རིགས་ལ་བཅངས་པའི་བྱམས་བརྩེ།

14 དེ་བས་ཀྱེ་ཧོ། ངས་མོ་བསྐུལ་ནས་དབེན་སྟོང་དུ་དྲངས་ཏེ། ཚིག་སྙན་མོས་མོར་སེམས་འགུལ་ཐེབས་པར་བྱའོ། ། 15 བདག་གིས་དེ་རུ་མོར་རང་གི་རྒུན་ཚལ་རྣམས་དང་། ཨ་ཀོར་ལུང་པ་ནི་རེ་བའི་སྒོ་ཞིག་ཏུ་གནང་བར་བྱའོ། །ཡུལ་དེར་མོས་ལང་ཚོ་དར་ལ་བབས་པའི་དུས་ཏེ་མོ་ཨེ་ཅིབ་ཡུལ་ནས་ཐོན་པའི་ཉིན་མོ་རྣམས་དང་འདྲ་བར་ཨ་ལན་སྤྲོད་པར་འགྱུར་རོ། ། 16 ཡང་ཉིན་དེར་ཁྱོད་ཀྱིས་ང་ལ་ཡི་ཤི་‡ཞེས་འབོད་པ་ལས་པཱ་ཨལ་§ཞེས་འབོད་པར་མི་འགྱུར་རོ་ཞེས་དཀོན་མཆོག་ཡ་ཝཱེས་གསུངས་སོ། ། 17 ཅིའི་ཕྱིར་ཞེ་ན། ངས་པཱ་ཨལ་གྱི་མིང་རྣམས་མོའི་ངག་ལས་མེད་པར་བྱས་ནས། དེ་དག་གི་མིང་ནི་སུས་ཀྱང་བརྗོད་པར་མི་འགྱུར་རོ། ། 18 ཡང་ཉིན་མོ་དེར་ངས་རང་གི་མི་རིགས་ཀྱི་དོན་དུ་ཐང་གི་གཅན་གཟན་དང་། ནམ་མཁའི་འདབ་ཆགས་དང་། ས་སྟེང་གི་ལྟོ་འགྲོ་བཅས་ལ་ཁ་ཆད་འཇོག་རྒྱུ་ཡིན་པ་དང་། ས་གཞི་ལས་གཞུ་དང་རལ་གྲི་དང་འཐབ་མོ་བཅས་པ་མེད་པར་བྱས་ནས་ཁོ་རྣམས་བདེ་བར་འགོད་དགོས། 19 ངས་ཁྱོད་ནི་རང་གི་དུས་གཏན་གྱི་བག་མར་སློང་བར་བྱ་སྟེ། དྲང་བདེན་དང་དྲང་གཞག བྱམས་སྙིང་རྗེ་བཅས་ཀྱི་སྒོ་ནས་ངའི་བག་མར་སློང་བར་བྱའོ། ། 20 ཡང་ཁྱོད་རང་གཞུང་དྲང་སྒོས་ངའི་བག་མ་བྱས་ན། ཁྱོད་ཀྱིས་དཀོན་མཆོག་ཡ་ཝཱེ་ངོ་ཤེས་པར་འགྱུར་རོ། ། 21 དཀོན་མཆོག་ཡ་ཝཱེས་འདི་སྐད་དུ། ཉིན་མོ་དེར་ངས་ལན་སྤྲོད་པར་བྱ་སྟེ། ངས་ནམ་མཁའ་ལ་ལན་སྤྲོད་པ་དང་། ནམ་མཁའ་ཡིས་ས་གཞི་ལ་ལན་སྤྲོད་ཅིང་། 22 ས་གཞི་ཡིས་འབྲུ་རིགས་དང་རྒུན་ཆང་གསར་པ། སྣུམ་བཅས་ལ་ལན་སྤྲོད་པ་དང་། དེ་ཐམས་ཅད་ཀྱིས་ཡེ་སི་རེ་ཨེལ་ལ་ལན་སྤྲོད་པར་བྱའོ། ། 23 ཡང་ངས་མོ་ནི་ཡུལ་འདི་རུ་ས་བོན་ལྟར་འདེབས་ཤིང་། ལོ་རུ་ཧ་མ་ལ་སྙིང་རྗེ་བསྐྱེད་ནས། ལོ་ཨམ་མཱེ་ལ་ཁྱོད་ནི་ངའི་མི་རིགས་ཡིན་ནོ་ཞེས་སྨྲ་བར་བྱ་སྟེ། ཡང་དེ་དག་གིས། ཁྱེད་ནི་ང་ཡི་དཀོན་མཆོག་ཡིན་ཞེས་ཞུ་བར་འགྱུར་རོ་ཞེས་གསུངས་སོ། །

ལེའུ་གསུམ་པ།

ཧོ་ཤེ་ཨ་དང་གཡེམ་མ་གཉིས་ཀ

1 དེ་ནས་དཀོན་མཆོག་ཡ་ཝཱེས་བདག་ལ་འདི་སྐད་དུ། ལྷ་གཞན་རྣམས་ལ་དད་ཅིང་རྒུན་འབྲུམ་སྐམ་པོ་ལེབ་མོར་ཆགས་པའི་ཡེས་ར་ཨེལ་པ་རྣམས་ལ་དཀོན་མཆོག་ཡ་ཝཱེས་བྱམས་བརྩེ་གནང་བ་ལྟར། ཁྱོད་ཡང་སོང་ལ་མོའི་དགའ་རོགས་ཀྱིས་གཅེས་པར་འཛིན་པའི་བུད་མེད་གཡེམ་མ་དེ་ལ་གཅེས་ཤིག་ཅེས་གསུངས་པ་དང་། 2 དེ་ནས་ངས་དངུལ་སྲང་བཅོ་ལྔ་དང་ནས་ཁལ་གཅིག་དང་ཕྱེད་ཀ་ཡིས་མོ་རང་གི་ཕྱིར་དུ་ཉོས་ནས། 3 ངས་མོ་ལ། ཁྱོད་ཉིན་ཞག་མང་པོར་ངའི་དོན་དུ་གཅིག་པུར་སྡོད་དགོས་ཏེ། ལོག་གཡེམ་བྱེད་མི་རུང་ལ་སྐྱེས་པ་གཞན་པའི་ཆུང་མ་ཡང་མ་བྱེད་ཅིག ང་རང་ཡང་ཁྱོད་ལ་དེ་བཞིན་ཡིན་ནོ་ཞེས་སྨྲས་སོ། ། 4 ཅིའི་ཕྱིར་ཞེ་ན། ཡེས་ར་ཨེལ་པ་རྣམས་ཀྱང་ཡུན་རིང་པོར་རྒྱལ་པོ་དང་འགོ་དཔོན། མཆོད་པ། རྡོ་རིང་། བེར་ཐུལ། ཐེ་ར་ཕིམ་ *བཅས་དང་བྲལ་ནས་འཚོ་ངེས་ཡིན། 5 དེའི་རྗེས་སུ་ཡེས་ར་ཨེལ་པ་རྣམས་ཕྱིར་ལོག་ནས་རང་གི་དཀོན་མཆོག་ཡ་ཝཱེ་དང་རང་གི་རྒྱལ་པོ་དཱ་བིད་བཙལ་ནས། མཐའ་མའི་ཉིན་མོ་དག་ལ་ཁོ་རྣམས་ཀྱིས་ཡ་ཝཱེ་ལ་གུས་ཤིང་འཇིགས་པའི་སྒོ་ནས་ཁོང་གི་ཐུགས་རྗེའི་སྐྱབས་སུ་མཆི་བར་འགྱུར་རོ། །

ལེའུ་བཞི་པ།

དཀོན་མཆོག་གིས་ཡེས་ར་ཨེལ་ལ་རྒོལ་གཏམ་གཏོང་བ།

1 ཀྱེ་ཡེས་ར་ཨེལ་པ་རྣམས། དཀོན་མཆོག་ཡ་ཝཱེའི་བཀའ་ལ་ཉོན་ཅིག ཡ་ཝཱེས་ཡུལ་འདིའི་མི་རྣམས་ལ་སྐྱོན་བརྗོད་པ་སྟེ། ཡུལ་འདི་རུ་བདེན་པ་དང་བྱམས་བརྩེ། དཀོན་མཆོག་ངོ་ཤེས་མཁན་བཅས་ནི་མེད་པ་དང་། 2 མནའ་རྫུན་མ་སྐྱེལ་བ་དང་། སླུ་བྲིད་གཏོང་བ། སྲོག་གཅོད་པ། རྐུ་བྱེད་པ། ལོག་གཡེམ་བྱེད་པ། གདུག་རྩུབ་སྤྱོད་པ། མི་བསད་ནས་ཁྲག་བཞུར་བ་བཅས་ནི་རྒྱུན་ཆད་མེད་པས་ན། 3 ཡུལ་འདིར་སྡུག་བསྔལ་གྱིས་ཁེངས་འདུག་སྟེ། དེར་སྡོད་པའི་ཡུལ་མི་རྣམས་དང་ཐང་གི་གཅན་གཟན། ནམ་མཁའི་འདབ་ཆགས་བཅས་ཐམས་ཅད་ཉིན་རེ་བཞིན་ཉམས་རྒུད་དུ་འགྱུར་ཞིང་། རྒྱ་མཚོའི་ཉ་རྣམས་ཀྱང་མེད་པར་འགྱུར་རོ། ། 4 ཡིན་ནའང་སུ་ཞིག་གིས་ཀྱང་གཞན་དང་མ་རྩོད་སྐྱོན་ཡང་མ་བརྗོད་ཅིག ཁྱོད་ཀྱི་མི་རྣམས་ནི་མཆོད་དཔོན་ལ་བཀག་འགོག་བྱེད་པ་རྣམས་དང་འདྲའོ། ། 5 ཉིན་དཀར་ཁྱོད་རང་འགྱེལ་བར་འགྱུར་ལ། མཚན་མོར་ལུང་སྟོན་པའང་ཁྱོད་དང་མཉམ་དུ་འགྱེལ་བར་འགྱུར་ཞིང་། ངས་ཁྱོད་ཀྱི་མ་ནི་མེད་པར་བྱའོ། ། 6 ངའི་མི་རིགས་ལ་ཤེས་བྱ་མི་ལྡན་པས་མེད་པར་གྱུར་པ་དང་། ཁྱོད་ཀྱིས་ཤེས་བྱ་དོར་བས་ན་ངས་ཀྱང་ཁྱོད་རང་འདོར་བར་བྱ་སྟེ། ཁྱོད་ངའི་དྲུང་དུ་མཆོད་དཔོན་ཏུ་བསྐོ་བར་མི་བྱ། ཁྱོད་ཀྱིས་རང་གི་དཀོན་མཆོག་གི་བཀའ་ཁྲིམས་བརྗེད་པས་ན་ངས་ཀྱང་ཁྱོད་ཀྱི་བུ་ཕྲུག་རྣམས་བརྗེད་པར་འགྱུར་རོ། ། 7 མཆོད་དཔོན་ཇི་ལྟར་འཕེལ་ན་ང་དང་འགལ་བའི་སྡིག་པ་དེ་ལས་ལྷག་པར་བྱས་པས། ངས་དེ་དག་གི་གཟི་བརྗིད་ནི་ངོ་ཚ་རུ་བསྒྱུར་བར་བྱའོ། ། 8 དེ་དག་གིས་ངའི་མི་རྣམས་ཀྱི་སྡིག་བཤགས་མཆོད་པ་ཁྱུར་མིད་གཏོང་ཞིང་། ངའི་མི་རྣམས་ཀྱིས་སྡིག་ཉེས་བསགས་ན་སེམས་གཏིང་ནས་དགའ་བ་ཡིན། 9 ཡང་མི་ཐམས་ཅད་ལ་ཅི་ཞིག་ཕོག་པ་ལྟར་མཆོད་དཔོན་རྣམས་ལའང་དེ་འཕོག་པར་འགྱུར། ངས་དེ་དག་གི་སྤྱོད་པ་ལྟར་ཆད་པ་གཅོད་ངེས་ཡིན་ལ། དེ་དག་གི་ཅི་བྱས་བཞིན་ལན་གནང་བར་བྱའོ། ། 10 དེ་དག་གིས་ཟོས་ཀྱང་མི་ཚིམ་ལ། ལོག་གཡེམ་བྱས་ཀྱང་རྒྱུད་འཕེལ་བར་མི་འགྱུར་ཏེ། ཅི་ལ་ཞེ་ན། ཁོ་ཚོས་དཀོན་མཆོག་ཡ་ཝཱེ་སྤངས་ནས། 11 ནམ་རྒྱུན་ལོག་གཡེམ་བྱེད་ཅིང་། རྒུན་ཆང་གསར་རྙིང་གཉིས་ཀས་མི་སེམས་འཕྲོག་པར་བྱེད་པའོ། །

སྐུ་འདྲ་ལ་བརྟེན་པར་གཏམ་སྨྲ་བ།

12 ངའི་མི་རྣམས་ཀྱིས་ཤིང་གི་སྐུ་བརྙན་ལ་བཀའ་འདྲི་ཞུས་ནས། དེའི་དབྱུག་པས་ཁོ་ཚོར་ལམ་སྟོན་གནང་བར་བསམ་པ་དང་། ལོག་གཡེམ་གྱི་སེམས་ཀྱིས་དེ་དག་གི་ལམ་ཁ་ནོར་དུ་བཅུག་ཅིང་། ལོག་གཡེམ་སྤྱད་དེ་རང་གི་དཀོན་མཆོག་སྤངས་པ་དང་། 13 རི་བོའི་རྩེ་མོ་རྣམས་སུ་མཆོད་པ་འབུལ་ཞིང་། མཐོ་གླིང་དག་གི་སྟེང་དུ་ལོ་འདབ་རྒྱས་ནས་བསིལ་གྲིབ་སྦྱིན་པའི་བེ་ཤིང་དང་སྦྱར་བ། ཐང་ཤིང་ཚི་བ་ཅན་བཅས་ཀྱི་འོག་ཏུ་བདུག་སྤོས་གདུག་པའོ། །དེ་བས་ཁྱོད་ཀྱི་བུ་མོ་དག་གིས་གཞང་བཙོང་ཞིང་། མནའ་མ་དག་གིས་ཀྱང་ལོག་གཡེམ་བྱེད་དོ། ། 14 ཁྱོད་ཀྱི་བུ་མོ་རྣམས་ཀྱིས་གཞང་བཙོངས་པའི་ལས་དང་། མནའ་མ་རྣམས་ཀྱིས་ལོག་གཡེམ་སྤྱད་པའི་ལས་ལ་ངས་ཉེས་ཆད་མི་གཅོད་དེ། ཅི་ལ་ཞེ་ན། དེ་རྣམས་རང་ཉིད་སོང་ནས་སྨད་འཚོང་མ་དང་འགྲོགས་ཤིང་། མཆོད་གཤོམ་གྱི་ཆོས་རྫུ་སྨད་འཚོང་མ་དང་འགྲོགས་ནས་མཆོད་པ་འབུལ་ལོ། །དེ་བས་ཤེས་རྨོངས་ཅན་གྱི་མི་འདི་རྣམས་ནི་འཇིག་པར་འགྱུར་རོ། ། 15 ཀྱེ་ཡེས་ར་ཨེལ་ཁྱོད་ཀྱིས་ལོག་གཡེམ་བྱས་ཀྱང་། ཡ་ཧུ་དཱས་སྡིག་པ་བྱེད་མི་རུང་ལ། གིལ་གལ་དང་པེད་ཨ་ཝེན་དུ་ཡར་མ་འགྲོ་ཞིག གཏན་དུ་གསོན་པོར་བཞུགས་པའི་དཀོན་མཆོག་ཡ་ཝཱེ་དཔང་དུ་བཙུགས་ནས་མནའ་ཡང་མ་བསྐྱལ་ཞིག 16 ཡེས་ར་ཨེལ་གྱི་མི་རྣམས་ནི་བ་གཞོན་བཞིན་དུ་ཨུ་ཚུགས་ཆེ་བས། ད་ལྟ་དཀོན་མཆོག་ཡ་ཝཱེས་དེ་རྣམས་ཁོད་ཡངས་སར་ལུ་གུ་བཞིན་དུ་འཚོ་ནུས་སམ། 17 ཨེ་ཕཱར་ཡིམ་ནི་སྐུ་འདྲར་ཆགས་པས་སྐྱུར་ཞོག 18 དེ་དག་གིས་བཟི་དྭངས་རྗེས་ལོག་གཡེམ་བག་མེད་བྱེད་ཅིང་། དེ་དག་གི་འགོ་དཔོན་རྣམས་ནི་ངོ་ཚའི་ལས་ལ་རབ་ཏུ་དགའོ། ། 19 དེ་དག་རླུང་འཚུབ་མས་འཁྱེར་ཞིང་། རང་གིས་འབུལ་བའི་མཆོད་པ་རྣམས་ཀྱིས་དེ་དག་སྐྱེངས་པར་བྱའོ། །

ལེའུ་ལྔ་པ།

ཡ་ཧུ་དཱ་དང་ཡེས་ར་ཨེལ་གཉིས་ལ་བཀའ་ཆད་འབབ་པའི་སྐོར།

1 ཀྱེ་མཆོད་དཔོན་རྣམས་ཀྱིས་འདི་ལ་ཉོན་ཅིག ཀྱེ་ཡེས་ར་ཨེལ་ཁྱིམ་རྒྱུད་ཀྱིས་གཟབ་གཟབ་བྱས་ནས་ཉོན་ཅིག ཀྱེ་རྒྱལ་རྒྱུད་ཀྱིས་རྣ་བ་བླགས་ནས་ཉོན་ཅིག མཱས་ཟི་ཕཱ་རུ་ཁྱོད་ནི་རྙི་དང་། ཐ་པོར་རི་ལ་ཁྱོད་ནི་ཁ་ཕྱེས་པའི་དྲ་རྒྱ་བཞིན་ཡིན་པས། ཁྱོད་ལ་བཀའ་ཆད་འཕོག་པར་འགྱུར། 2 གྱེན་ལོག་པ་འདི་རྣམས་ཀྱིས་གང་འདོད་ལྟར་དམར་གསོད་བཏང་ཞིང་། ངས་དེ་ཐམས་ཅད་ལ་བཀའ་བཀྱོན་གནང་བར་བྱའོ། ། 3 ཨེ་ཕཱར་ཡིམ་ནི་ངས་ཤེས་པ་དང་། ཡེས་ར་ཨེལ་ནི་ང་ལས་བསྐུང་ཐབས་མེད། ཀྱེ་ཨེ་ཕཱར་ཡིམ། ད་ལྟ་ཁྱོད་ལས་ལོག་གཡེམ་བྱུང་ཞིང་། ཡེས་ར་ཨེལ་ནི་སྦགས་པ་ཡིན་ནོ། ། 4 དེ་དག་གི་སྤྱོད་པའི་རྐྱེན་གྱིས་ཁོ་རྣམས་རང་གི་དཀོན་མཆོག་གི་དྲུང་དུ་ཕྱིར་ལོག་མི་ཐུབ། གང་ལ་ཞེ་ན། དེ་དག་གི་ནང་དུ་ལོག་གཡེམ་གྱི་སེམས་ཡོད་པས་དཀོན་མཆོག་ཡ་ཝཱེ་ངོ་མི་ཤེས་སོ། ། 5 ཡེས་ར་ཨེལ་གྱི་ང་རྒྱལ་གྱིས་རང་གི་སྤྱོད་ངན་ལ་བདེན་དཔང་བྱས་པ་དང་། ཡེས་ར་ཨེལ་དང་ཨེ་ཕཱར་ཡིམ་གཉིས་རང་རང་གི་སྡིག་པས་འགྱེལ་ཞིང་། ཡ་ཧུ་དཱའང་དེ་དག་དང་མཉམ་དུ་འགྱེལ་ངེས་ཡིན། 6 དཀོན་མཆོག་ཡ་ཝཱེ་ནི་དེ་དག་དང་ཁ་བྲལ་བས་ན། དེ་དག་གིས་ར་ལུག་དང་བ་གླང་གི་ཁྱུ་དེད་ནས་ཁོང་བཙལ་ནའང་རྙེད་པར་མི་འགྱུར་རོ། ། 7 དེ་དག་དཀོན་མཆོག་ཡ་ཝཱེར་བློ་ལོག་ནས་བྱི་ཕྲུག་བཙས་པས། ཚེས་གཅིག་ཉིན་མོར་དེ་དག་དང་དེ་དག་གི་ས་སྐལ་གཉིས་ལྷན་ཅིག་ཏུ་ཚར་གཅོད་པར་འགྱུར་རོ། །

8 ཁྱོད་ཚོས་གིབ་ཨ་རུ་རྭ་དུང་དང་རཱ་མ་རུ་དུང་བུས་ཤིག པེད་ཨ་ཝེན་དུ་ཉེན་བརྡ་ཐོངས་ཤིག ཀྱེ་པེན་ཡཱ་མེན་ཁྱོད་ཀྱིས་རང་གི་རྒྱབ་ལ་དོགས་ཟོན་གྱིས་ཤིག 9 ཉེས་ཆད་གཅོད་པའི་ཉིན་མོར་ཨེ་ཕཱར་ཡིམ་ནི་ཞིག་རོར་འགྱུར་ཏེ། ཡེས་ར་ཨེལ་གྱི་ཚོ་པ་ཁག་གི་ནང་དུ་ངས་མ་འོངས་འབྱུང་འགྱུར་གྱི་དོན་རྣམས་མངོན་པར་བྱས། 10 ཡ་ཧུ་དཱའི་འགོ་དཔོན་རྣམས་ནི་ས་མཚམས་ཀྱི་རྟགས་སྤོ་མཁན་རྣམས་དང་འདྲ་བས། ངས་རང་གི་ཁོང་ཁྲོ་ནི་ཆུ་ལོག་བཞིན་དུ་དེ་དག་གི་སྟེང་ལ་བླུག་པར་བྱའོ། ། 11 ཨེ་ཕཱར་ཡིམ་ནི་སྙིང་པོ་མེད་པའི་རྗེས་སུ་འབྲང་བར་དགའ་བས། གཉའ་གནོན་ཐེབས་ཤིང་བཀའ་ཆད་ཀྱིས་བརྫིས་པའོ། ། 12 ང་ནི་ཨེ་ཕཱར་ཡིམ་ལ་མུག་པ་དང་། ཡ་ཧུ་དཱའི་ཁྱིམ་རྒྱུད་ལ་ཉམས་རུལ་ལྟ་བུ་ཡིན། 13 ཨེ་ཕཱར་ཡིམ་གྱིས་རང་གི་ནད་དང་ཡ་ཧུ་དཱ་ཡིས་རང་གི་རྨ་ཁ་མཐོང་བ་ན། ཨེ་ཕཱར་ཡིམ་ནི་ཨ་སུར་ལ་ཕྱིན་ཏེ་རྒྱལ་པོ་ཡ་རབ་པི་ཡི་མདུན་དུ་མི་མངགས་ཀྱང་། དེས་ཁྱོད་གསོ་བར་མི་ནུས་ལ། རྨ་ཡང་དྲག་ཏུ་འཇུག་མི་ཐུབ་བོ། ། 14 ང་ནི་ཨེ་ཕཱར་ཡིམ་ལ་སེང་གེ་ལྟ་བུ་དང་། ཡ་ཧུ་དཱའི་ཁྱིམ་རྒྱུད་ལ་སེང་གེ་དར་མ་ལྟ་བུར་འགྱུར་ཞིང་། ངས་སིལ་བུར་ཧྲལ་ནས་འགྲོ་བ་དང་། ངས་ཁྱེར་ནས་འགྲོ་ཞིང་སྐྱོབ་མཁན་སུ་ཡང་མེད། 15 དེ་དག་གིས་རང་ལ་ཉེས་སྐྱོན་ཡོད་པ་ཚོར་ནས་ངའི་ངོ་གདོང་བཙལ་བའི་བར་དུ། ང་ཕྱིར་རང་གི་གནས་སུ་ལོག་པར་བྱ་སྟེ། དཀའ་སྡུག་གི་ཁྲོད་དུ་ཁོ་ཚོས་ང་རང་འབད་པས་བཙལ་ངེས་ཡིན།

ལེའུ་དྲུག་པ།

ཡེས་ར་ཨེལ་ནས་འགྱོད་བཤགས་མེད་པ།

1 ཤོག་དང་རང་ཅག་རྣམས་དཀོན་མཆོག་ཡ་ཝཱེའི་ཕྱོགས་སུ་ཕྱིར་ལོག་པར་བྱའོ། །ཁོང་གིས་རང་ཅག་སིལ་བུར་ཧྲལ་ནའང་གསོ་བར་འགྱུར་ལ། ཁོང་གིས་རང་ཅག་ལ་བརྡུངས་ནས་རྨས་ནའང་རྨ་ཁ་བསྡམ་པར་འགྱུར་རོ། ། 2 ཉིན་གཉིས་པར་རང་ཅག་གསོན་པར་མཛད་ཅིང་། ཉིན་གསུམ་པར་རང་ཅག་དར་བར་བྱས་ནས། ཁོང་གི་སྤྱན་དྲུང་དུ་རང་ཅག་འཚོ་བར་འགྱུར། 3 རང་ཅག་གིས་དཀོན་མཆོག་ཡ་ཝཱེ་ཤེས་འོས་ཏེ། ཁོང་ཉིད་ཤེས་ཐབས་བྱེད་དགོས། ཁོང་ནི་ཞོགས་པའི་ཉི་མ་ལྟར་འཆར་ཞིང་། སྦྲང་ཆར་ཟིལ་མ་བཞིན་རང་ཅག་གི་སྟེང་འབབ་པ་དང་ས་རློན་བྱེད་ཀྱི་ཆར་པ་བཞིན་ཡིན་ནོ། ། 4 ཀྱེ་ཨེ་ཕཱར་ཡིམ། ངས་ཁྱོད་ལ་ཅི་བྱའམ། ཀྱེ་ཡ་ཧུ་དཱ། ངས་ཁྱོད་ལ་ཅི་བྱའམ། གང་ལ་ཞེ་ན། ཁྱོད་ཀྱི་བྱམས་བརྩེ་ནི་ཐོ་རངས་ཀྱི་སྨུག་པ་དང་སྐད་ཅིག་ཙམ་ལ་ཡལ་འགྲོ་བའི་ཟིལ་བ་དང་འདྲའོ། ། 5 དེ་བས་ངས་ལུང་སྟོན་པ་བརྒྱུད་ནས་ཁྱོད་རྣམས་དུམ་བུར་བཅད་ཅིང་། ཁོ་བོའི་སྨྲ་སྒོ་ལས་ཐོན་པའི་ཚིག་གིས་ཁྱོད་ཅག་བསད་པ་དང་། བདག་གི་ཁྲིམས་གཅོད་ནི་ཁྱོད་རྣམས་ལ་འོད་ལྟར་འཕྲོས་པ་སྟེ། 6 ཅིའི་ཕྱིར་ཞེ་ན། བདག་ནི་མཆོད་པར་མི་དགའ་ཞིང་སྙིང་རྗེའི་སེམས་ལ་དགའ་བ་དང་། སྦྱིན་སྲེག་རྣམས་ལས་མི་རྣམས་ཀྱིས་དཀོན་མཆོག་ཤེས་པ་ལ་ལྷག་པར་དགའོ། ། 7 འོན་ཀྱང་ཁོ་རྣམས་ནི་ཞལ་ཆད་དང་འགལ་བའི་མི་དང་འདྲ་ཞིང་དེ་རུ་ང་ལ་གཡོ་སྒྱུའི་སྦྱོར་བ་སྤེལ་ཏོ། ། 8 གིལ་ཨད་ནི་སྡིག་ཉེས་གསོག་པའི་གྲོང་ཁྱེར་ཡིན་ལ་དེ་ཁྲག་གིས་སྦགས། 9 མཆོད་དཔོན་ཚོགས་ཀྱིས་ཇག་དཔུང་བཞིན་འཇབ་སྒུག་བྱས་ཏེ་སི་ཀེམ་གྱི་ལམ་དུ་སྲོག་བཅད་ནས་ངན་པ་སྤྱད། 10 ཡེས་ར་ཨེལ་གྱི་ཁྱིམ་རྒྱུད་ལས་ངས་འཇིགས་སུ་རུང་བའི་དོན་ཞིག་མཐོང་ཞིང་། ཨེ་ཕཱར་ཡིམ་གྱི་ནང་དུ་ལོག་གཡེམ་ཡོད་པ་དང་། ཡེས་ར་ཨེལ་སྦགས་པ་ཡིན། 11 ཀྱེ་ཡ་ཧུ་དཱ། ངས་རང་གི་མི་རྣམས་བཙོན་ལས་ཕྱིར་ཁྲིད་འོང་བའི་ཚེ། ཁྱོད་ལའང་སྟོན་ཐོག་ཅིག་འཐོབ་པར་མཛད་དོ། །

ལེའུ་བདུན་པ།

ཡེས་ར་ཨེལ་གྱི་སྤྱོད་ངན།

1 ངས་ཡེས་ར་ཨེལ་གསོ་བར་བརྩམས་པ་ལ། ཨེ་ཕཱར་ཡིམ་གྱི་སྡིག་པ་དང་སཱ་མར་ཡའི་ཉེས་པ་རྣམས་མངོན་པར་གསལ་བ་སྟེ། དེ་རྣམས་ཀྱིས་གཡོ་སྒྱུ་ཁྲམ་གསུམ་བྱེད་པ་དང་། ནང་དུ་རྐུན་མ་འཛུལ་ཞིང་ཕྱི་རུ་ཇག་དཔུང་གིས་འཕྲོག་གོ ། 2 ངས་ཁོ་ཚོའི་ལས་ངན་པ་ཐམས་ཅད་སེམས་སུ་བཟུང་ཡོད་པ་དེ་ཚོས་མ་ཚོར་ལ། ད་ལྟ་ངའི་མིག་མདུན་དུ་ཁོ་རྣམས་ནི་རང་གི་ལས་རྣམས་ཀྱིས་ཁྱུར་མིད་གཏོང་བ་ཡིན། 3 དེ་ཚོས་སྤྱོད་ངན་སྤྱད་ནས་རྒྱལ་པོ་དགའ་བར་བྱེད་པ་དང་། རྫུན་སྨྲས་ནས་སྐུ་དྲག་རྣམས་དགའ་བར་བྱེད་དེ། 4 དེ་ཐམས་ཅད་ལོག་གཡེམ་བྱེད་མཁན་ཡིན་ལ། ཁོ་རྣམས་ཀྱི་འདོད་པ་ནི་མེ་ཐབ་ཚ་པོ་དང་མཚུངས་ཏེ། བག་ལེབ་སྲེག་མཁན་གྱིས་ཕྱེ་བརྫིས་ནས་སྐྱུར་ལང་བའི་བར་དུ་མེ་འབུད་མི་དགོས་སོ། ། 5 རང་ཅག་གི་རྒྱལ་པོས་དགའ་སྟོན་ལ་རོལ་བའི་ཉིན་མོར་སྐུ་དྲག་རྣམས་ཀྱིས་ཆང་འཐུང་ནས་གང་སར་བསྐྱུགས་པ་དང་། རྒྱལ་པོ་ནི་ཁྱད་གསོད་མཁན་དག་དང་འགྲོགས་ནས་དེའི་ལག་པར་འཇུས། 6 ལྐོག་འཇབ་བྱེད་མཁན་རྣམས་ཀྱི་སེམས་ནི་མེ་ཐབ་བཞིན་ཡིན་ལ། ཁོ་ཚོས་བག་ལེབ་སྲེག་མཁན་མཚན་གང་པོར་གཉིད་པ་ལྟར་སྒུག་ཅིང་། ཞོགས་པ་སླེབས་དུས་མེ་ལྟར་འབར་རོ། ། 7 དེ་ཐམས་ཅད་མེ་ཐབ་བཞིན་ཚ་ཞིང་རང་གི་ཁྲིམས་དཔོན་རྣམས་མེད་པར་བྱེད་ལ། ཁོ་ཚོའི་རྒྱལ་པོ་ཐམས་ཅད་འགྱེལ་བ་དང་། དེ་དག་གི་ཁྲོད་དུ་ང་ལ་ཞུ་བ་བྱེད་མཁན་སུ་ཡང་མེད་དོ། །

ཡེས་ར་ཨེལ་དང་རྒྱལ་ཁབ་ཁག

8 ཨེ་ཕཱར་ཡིམ་ནི་ཕྱི་རོལ་པ་རྣམས་དང་འདྲེས་ཤིང་། སྟེང་འོག་མ་བསྒྱུར་བའི་བག་ལེབ་དང་འདྲ་སྟེ། 9 ཕྱི་རོལ་པ་རྣམས་ཀྱིས་དེའི་སྟོབས་ཟད་དུ་བཅུག་ནའང་དེས་མ་ཤེས་ལ། སྐྲ་དཀར་པོར་གྱུར་ཡང་མ་ཚོར། 10 ཡེས་ར་ཨེལ་གྱི་ང་རྒྱལ་གྱིས་རང་གི་སྤྱོད་ངན་ལ་བདེན་དཔང་བྱས་པ་དང་། ཁོ་རྣམས་དོན་དེ་ཐམས་ཅད་དང་ཕྲད་ནའང་རང་གི་དཀོན་མཆོག་ཡ་ཝཱེའི་ཕྱོགས་སུ་མ་ལོག་ཅིང་། ཁོང་བཙལ་ཡང་མ་བཙལ་ཏོ། ། 11 ཨེ་ཕཱར་ཡིམ་ནི་ཕུག་རོན་ལྟར་བླུན་རྨོངས་ཤེས་མེད་ཡིན་ཏེ། ཁོ་ཚོས་ཨེ་ཅིབ་ལ་ཞུ་བ་བྱེད་ཅིང་ཨ་སུར་ལ་རྒྱབ་རྟེན་བཅོལ་བའོ། ། 12 དེ་དག་འགྲོ་དུས་ངས་རང་གི་རྙི་རྒྱ་ཁོ་ཚོའི་སྟེང་དུ་གཡུགས་ནས་ནམ་མཁའི་བྱ་ལྟར་འཛིན་དགོས་ལ། དེ་དག་གི་ཚོགས་ཀྱི་ནང་དུ་ཐོས་པ་བཞིན་དུ་ཁོ་རྣམས་ལ་ཆད་པ་གཅོད་ངེས། 13 དེ་དག་གིས་ང་རང་དོར་བས་ཆག་སྒོ་འབྱུང་། ང་ལ་རྒྱབ་འགལ་བྱས་པས་མེད་པར་བཟོ་ངེས་ཡིན། ངས་དེ་དག་སྐྱོབ་པར་འདོད་ནའང་ཁོ་ཚོས་ང་ལ་རྫུན་སྨྲའོ། ། 14 དེ་དག་གིས་རང་གི་མལ་ནས་སྨྲེ་སྔགས་བཏོན་ནའང་སེམས་བསམ་པས་ང་རང་མི་འབོད། དེ་དག་འབྲུ་རིགས་དང་རྒུན་ཆང་འཐོབ་པའི་ཕྱིར་མཉམ་དུ་འཛོམས་ནའང་ང་ལ་ངོ་ལོག་བྱེད་པ་ཡིན། 15 ངས་དེ་དག་ལ་སྦྱོང་བརྡར་སྤྲད་ནས་ཁོ་ཚོའི་དཔུང་པར་སྟོབས་བཅུག་མོད། དེ་དག་གིས་ད་དུང་ང་ལ་བསམ་སྦྱོར་ངན་པ་བྱེད་དོ། ། 16 དེ་དག་ཕྱིར་འཁོར་ཡང་བླ་ན་མེད་པ་ཁོང་གི་ཕྱོགས་སུ་མི་འཁོར་ཏེ། མཐར་དེ་རྣམས་ནི་གཞུ་རྒྱུད་ལྷོད་པའི་གཞུ་ལྟར་ཡིན་ལ། དེ་དག་གི་འགོ་དཔོན་རྣམས་ཀྱིས་ངག་འཁྱལ་བརྗོད་པས་རལ་གྲིའི་ཁར་སྲོག་འཆོར་བ་དང་། ཨེ་ཅིབ་པ་ཚོས་ཁོ་རྣམས་ལ་འཕྱ་བར་འགྱུར་རོ། །

ལེའུ་བརྒྱད་པ།

ཡེས་ར་ཨེལ་གྱིས་སྐུ་འདྲ་ལ་དད་པ་བྱས་ནས་ཉེས་ཅན་དུ་གྱུར་པ།

1 ཁྱོད་ཀྱིས་རྭ་དུང་བུས་ཤིག དེ་དག་ངའི་ཞལ་ཆད་དང་འགལ་ནས་ངའི་བཀའ་ཁྲིམས་ལ་ངོ་ལོག་བྱས་པས། དགྲ་རྣམས་གླག་རྒོད་ལྟར་འོངས་ནས་དཀོན་མཆོག་ཡ་ཝཱེའི་ཁྱིམ་ལ་རྒོལ་བའོ། ། 2 ཀྱེ་ངེད་ཅག་གི་དཀོན་མཆོག་ལགས། ངེད་ཡེས་ར་ཨེལ་གྱིས་ཁྱེད་ངོ་ཤེས་སོ་ཞེས་དེ་དག་གིས་ང་འབོད་པར་འགྱུར། 3 ཡེས་ར་ཨེལ་གྱིས་གང་ལེགས་པ་དེ་དོར་བས། དགྲ་བོས་ཁོ་རྣམས་འདེད་པར་བྱ། 4 དེ་དག་གིས་རྒྱལ་པོ་བསྐོས་པ་བདག་ལས་བྱུང་བ་མིན། དེ་དག་གིས་འགོ་དཔོན་རྣམས་བསྐོས་ཀྱང་ངས་མ་ཤེས། ཁོ་ཚོས་གསེར་དང་དངུལ་གྱིས་སྐུ་འདྲ་རྣམས་བཟོས་པས། མཐར་བདག་གིས་ཁོ་ཚོ་རྩ་མེད་དུ་གཏོང་ངོ་། ། 5 ཀྱེ་སཱ་མར་ཡ། ཡ་ཝཱེས་ཁྱོད་ཀྱི་བ་ཕྲུག་གི་སྐུ་འདྲ་དོར་བ་དང་། ངའི་ཁོང་ཁྲོ་ནི་སྐུ་འདྲར་དད་མཁན་རྣམས་ཀྱི་སྟེང་ལ་བབས་ཏེ། དེ་དག་དུས་ནམ་ཞིག་ལ་ད་གཟོད་སྡིག་པ་དང་འབྲལ་བར་འགྱུར་རམ། 6 བ་ཕྲུག་དེ་ནི་ཡེས་ར་ཨེལ་ལས་བྱུང་བ་སྟེ། བཟོ་བས་བཟོས་པ་ལས་དཀོན་མཆོག་མ་ཡིན་པས། སཱ་མར་ཡའི་བ་ཕྲུག་ནི་རྡུལ་དུ་བརླག་པར་འགྱུར་རོ། ། 7 དེ་དག་གིས་རླུང་བཏབ་ནས་རླུང་ནག་འཚུབ་མ་བསྡུ་བར་འགྱུར། ལོ་ཏོག་ལ་སྙེ་མ་མི་ཐོགས་ཤིང་། མྱུ་གུ་འབུས་ཀྱང་འབྲུ་རིགས་མི་སྨིན་ཏེ། འབྲུ་རིགས་སྨིན་ཡང་ཕྱི་རོལ་པས་དེ་མིད་པར་བྱ། 8 ཡེས་ར་ཨེལ་ནི་མིད་པར་འགྱུར་ཏེ། དེ་ནི་མི་སྡེ་རྣམས་ཀྱི་ཁྲོད་དུ་མི་འདོད་པའི་སྣོད་ལྟར་གྱུར་ཏོ། ། 9 དེ་དག་གིས་རྐྱང་ཁེར་འགྲོ་ཞིག་དང་འདྲ་བར་ཨ་སུར་ལ་རྒྱབ་རྟེན་བཅོལ་བ་དང་། ཨེ་ཕཱར་ཡིམ་གྱིས་རང་ལ་དགའ་རོགས་གླས་ཤིང་། 10 དེ་དག་གིས་མི་སྡེ་རྣམས་གླས་ནའང་། ད་ནི་ངས་དེ་དག་མཉམ་དུ་བསྡུ་བར་བྱ་སྟེ། ཁོ་རྣམས་ནི་རྒྱལ་པོ་དང་འགོ་དཔོན་དག་གི་མནར་གཅོད་ཀྱིས་ཉམས་ང་བར་འགྱུར་རོ། ། 11 ཨེ་ཕཱར་ཡིམ་གྱིས་སྡིག་པ་གཤགས་པའི་ཕྱིར་མཆོད་ཁྲི་མང་པོ་བཞེངས་པ་དང་། མཆོད་ཁྲི་དེ་དག་ནི་དེས་སྡིག་པ་བྱེད་ས་རུ་གྱུར་པའོ། ། 12 ངས་དེའི་དོན་དུ་བཀའ་ཁྲིམས་མང་པོ་བཀོད་ཀྱང་། ཁོས་དེ་ནི་སྣང་མེད་དུ་བཞག་གོ ། 13 དེ་དག་གིས་ང་ལ་མཆོད་རྫས་ཕུལ་ཡང་ཤ་ནི་རང་གིས་ཟའོ། །དཀོན་མཆོག་ཡ་ཝཱེ་དེ་དག་ལ་མི་དགའ། ད་ནི་ཁོང་གིས་དེ་ཚོའི་སྡིག་པ་ཐུགས་སུ་དྲན་ཞིང་། དེ་དག་གི་ཉེས་པར་ཆད་པ་བཅད་དེ། དེ་དག་ཨེ་ཅིབ་ཡུལ་དུ་ཕྱིར་ལོག་པར་འགྱུར་རོ། ། 14 ཡེས་ར་ཨེལ་གྱིས་རང་གི་བྱེད་པོ་བརྗེད་ནས་ཕོ་བྲང་རྣམས་བརྩིགས། ཡ་ཧུ་དཱས་གྲོང་ཁྱེར་བརྟན་པོ་དུ་མ་བརྩིགས་ནའང་ངས་དེའི་གྲོང་ཁྱེར་རྣམས་ལ་མེ་བཏང་ནས་མཁར་རྣམས་འཚིག་པར་འགྱུར་རོ། །

ལེའུ་དགུ་པ།

ཡེས་ར་ཨེལ་གྱི་ཉེས་ཆད་བསྒྲགས་པ།

1 ཀྱེ་ཡེས་ར་ཨེལ། མི་རིགས་གཞན་རྣམས་དང་འདྲ་བར་དགའ་ཞིང་ཡི་རང་བར་མ་བྱེད་ཅིག ཅི་ལ་ཞེ་ན། ཁྱོད་ཀྱིས་ལོག་གཡེམ་སྤྱད་ནས་དཀོན་མཆོག་སྤངས་པ་དང་། གཡུལ་ཁ་རེ་རེའི་ནང་དུ་ཁྱོད་ནི་སྨད་བཙོངས་ནས་ཐོབ་པའི་རྔན་པར་ཆགས་སོ། ། 2 གཡུལ་ཁ་དང་རྒུན་འབྲུམ་འཚིར་གཞོང་གིས་དེ་དག་གི་ཁ་མི་སོས་ལ། རྒུན་ཆང་གསར་པའང་ཆད་པར་འགྱུར། 3 དེ་དག་དཀོན་མཆོག་ཡ་ཝཱེའི་ཡུལ་དུ་གནས་མི་ཐུབ་ལ། ཨེ་ཕཱར་ཡིམ་ནི་ཕྱིར་ཨེ་ཅིབ་ཡུལ་དུ་ལོག་ཅིང་། ཨ་སུར་དུ་ཟས་མི་གཙང་བ་བཟའ་བར་འགྱུར། 4 དཀོན་མཆོག་ཡ་ཝཱེར་སྐྱེམས་མཆོད་འབུལ་མི་ནུས་ཤིང་། ཁོ་ཚོའི་མཆོད་པར་ཁོང་ཐུགས་མཉེས་པར་ཡང་མི་འགྱུར། དེ་དག་གི་མཆོད་པ་ནི་གཤིན་པོར་མྱ་ངན་བྱེད་མཁན་གྱི་བག་ལེབ་ལྟར་ཡིན་ལ། དེ་ཟ་བ་ཐམས་ཅད་མི་གཙང་བར་འགྱུར་རོ། །གང་ལ་ཞེ་ན། དེ་དག་གི་བག་ལེབ་ནི་རང་གི་ལྟོ་བའི་ཕྱིར་ཡིན་པ་མ་གཏོགས། དཀོན་མཆོག་ཡ་ཝཱེའི་མཆོད་ཁང་ནང་དུ་འཁྱེར་མི་རུང་། 5 ཁྱོད་རྣམས་འདུ་འཛོམས་ཀྱི་ཉིན་མོ་དང་། དཀོན་མཆོག་ཡ་ཝཱེའི་དུས་ཆེན་གྱི་ཉིན་མོར་ཁྱོད་ཚོས་ཅི་བྱའམ། 6 ལྟོས་ཤིག དེ་དག་གོད་ཆག་ལས་བྲོས་ནའང་ཨེ་ཅིབ་པས་ཁོ་ཚོ་བསྡུས་ནས་ནོབ་པ་རྣམས་ཀྱིས་བསྐུང་བར་འགྱུར། ཁོ་ཚོའི་དངུལ་གྱི་ནོར་བུ་རྣམས་གཟེ་མ་ར་མགོ་ཡིས་བཟུང་བར་འགྱུར་ལ། ཁོ་ཚོའི་གུར་གྱི་ནང་དུ་ཚེར་མ་སྐྱེ་བར་འགྱུར་རོ། ། 7 ཉེས་ཆད་ཀྱི་ཉིན་མོ་སླེབས་ལ་ཉེ། ལན་འཇལ་བའི་དུས་སྐབས་སླེབས་ཟིན་ཏོ། །ཡེས་ར་ཨེལ་གྱིས་དེ་རྟོགས་པར་འགྱུར་ཏེ། ལུང་སྟོན་པ་ནི་བླུན་པོ་དང་། ཐུགས་ཉིད་དང་ལྡན་པའི་མི་ནི་སྨྱོན་པ་དང་འདྲ་བར་འདོད་དོ། །ཅིའི་ཕྱིར་ཞེ་ན། ཁྱོད་ཀྱིས་སྡིག་པ་མང་པོ་བསགས་ནས་སེམས་སུ་ཞེ་སྡང་གིས་ཁེངས་པས་སོ། ། 8 ལུང་སྟོན་པས་ངའི་དཀོན་མཆོག་དང་མཉམ་དུ་ཨེ་ཕཱར་ཡིམ་ལ་བྱ་ར་བྱེད་ཅིང་། ལུང་སྟོན་པ་འགྲོ་སའི་ལམ་ཐམས་ཅད་དུ་བྱ་རྙི་དང་། རང་གི་དཀོན་མཆོག་གི་གནས་ལ་འཁོན་སེམས་བཅངས་སོ། ། 9 གིབ་ཨའི་ཉིན་མོ་ནང་བཞིན་དེ་དག་རྩ་བ་ནས་ཉམས་པར་བྱས་པ་དང་། ཡ་ཝཱེས་དེ་དག་གི་སྡིག་པ་ཐུགས་སུ་དྲན་ནས་ཁོ་ཚོའི་སྡིག་ཉེས་ལ་ཆད་པ་གཅོད་དོ། །

10 ཡེས་ར་ཨེལ་ནི་དབེན་སྟོང་གི་རྒུན་འབྲུམ་དང་། ཁྱོད་ཅག་གི་ཕ་མེས་ནི་སེ་ཡབ་ཤིང་གི་ཐོག་ཕུད་དང་འདྲ་བ་ངས་མཐོང་བྱུང་། ཡིན་ནའང་དེ་དག་པཱ་ཨལ་ཕེ་ཨོར་གྱི་རྩར་སོང་ནས་རང་ཉིད་དེར་ཕུལ་ནས་ཁྲེལ་མེད་གྱི་ལས་བྱས་ཏེ། ཁོ་རྣམས་དགའ་བ་དེ་དང་འདྲ་བར་ཞེན་ལོག་ཏུ་གྱུར་ཏོ། ། 11 ཨེ་ཕཱར་ཡིམ་གྱི་གཟི་བརྗིད་ནི་བྱ་ལྟར་འཕུར་འགྲོ་ཞིང་། ཕྲུ་གུ་སྐྱེ་བ་དང་མངལ་དང་ལྡན་པ། ཕྲུ་གུ་འཁོར་བ་བཅས་ནི་དེའི་ནང་དུ་མེད་པར་འགྱུར། 12 དེ་དག་གིས་རང་གི་བུ་ཕྲུག་རྣམས་བསྐྱངས་ནའང་ངས་དེ་ཐམས་ཅད་མེད་པར་བཅུག་སྟེ་གཅིག་ཀྱང་མི་ལུས་ལ། ཡང་ངས་དེ་དག་དོར་ནས་ཁོ་ཚོར་ཆག་སྒོ་འབྱུང་ངོ་། ། 13 ཨེ་ཕཱར་ཡིམ་ནི་ཐཱར་དང་འདྲ་བར་ས་བཟང་པོར་བཙུགས་པ་བདག་གིས་མཐོང་མོད། འོན་ཀྱང་ཨེ་ཕཱར་ཡིམ་གྱིས་རང་གི་ཕྲུ་གུ་རྣམས་གཤེད་མའི་རྩར་འཁྲིད་པར་འགྱུར། 14 ཀྱེ་དཀོན་མཆོག་ཡ་ཝཱེ་ལགས། དེ་དག་ལ་ཅི་ཞིག་གནང་བའི་ཕྱིར་ངས་ཞུ་བ་ཡིན་ནམ་ཞེ་ན། ཕྲུ་གུ་འཁོར་ཡང་མངལ་ཤོར་བ་དང་ནུ་མ་སྐམ་པོ་རྣམས་གནང་བར་མཛོད། 15 དེ་དག་གིས་གིལ་གལ་དུ་སྤྱད་པའི་ལས་ངན་པ་རྣམས་ཀྱི་དབང་གིས་ང་རང་ཁོ་རྣམས་ལ་སྡང་བ་ཡིན། དེ་དག་གིས་བསགས་པའི་སྡིག་ཉེས་རྣམས་ཀྱི་རྐྱེན་གྱིས་བདག་གིས་ཁོ་ཚོ་ངའི་གནས་ནས་སྤྱུག་པར་བྱ། ད་ནི་ངས་ཁོ་རྣམས་ལ་བྱམས་པར་མི་བྱ་སྟེ། ཁོ་ཚོའི་འགོ་དཔོན་ཐམས་ཅད་གྱེན་ལོག་མཁན་ཡིན་ནོ། ། 16 ཨེ་ཕཱར་ཡིམ་ལ་བརྡུངས་ནས་རྩད་པ་སྐམ་ཏེ་འབྲས་བུ་ཆགས་མི་ཐུབ་ལ། ཕྲུ་གུ་བཙའ་བའི་དབང་དུ་བཏང་ནའང་། ངས་དེ་དག་གིས་གཅེས་པའི་བུ་རྣམས་གསོད་པར་བྱའོ། ། 17 དེ་དག་གིས་བཀའ་ལ་མ་མཉན་པས་ན། ངའི་དཀོན་མཆོག་གིས་དེ་དག་སྤངས་ནས། ཁོ་ཚོ་མི་རིགས་གཞན་རྣམས་ཀྱི་ཁྲོད་དུ་འཁྱམ་པར་འགྱུར་རོ། །

ལེའུ་བཅུ་པ།

1 ཡེས་ར་ཨེལ་ནི་ལོ་འདབ་རྒྱས་པའི་རྒུན་ཤིང་དང་འདྲ་ཞིང་འབྲས་བུ་མང་པོ་ཐོགས་པ་ཡིན། དེའི་འབྲས་བུ་ཇི་ལྟར་མང་ན་ཁོས་མཆོད་ཁྲི་ཡང་དེ་ལྟར་མང་དུ་བཞེངས་པ་དང་། དེའི་ས་ཇི་ལྟར་བཟང་ན་ཁོས་རྡོ་སྐུ་རྣམས་ཀྱང་དེ་ལས་ཡིད་དུ་འོང་བར་བཟོས་པའོ། ། 2 དེ་རྣམས་ཀྱི་སེམས་སུ་གཡོ་སྒྱུ་བཅངས་ཡོད་པས། ད་ལྟ་སྡིག་པའི་ཉེས་ཆད་འཁུར་དགོས་ཏེ། ཡ་ཝཱེས་དེ་དག་གི་མཆོད་ཁྲི་རྣམས་བཤིག་ནས་རྡོ་སྐུ་རྣམས་གཅོག་ངེས་ཡིན། 3 དེ་ནས་ཁོ་ཚོས་ངེད་རྣམས་ནི་དཀོན་མཆོག་ཡ་ཝཱེ་ལ་གུས་ཤིང་འཇིགས་པ་མིན་པས། ངེད་རྣམས་ལ་རྒྱལ་པོ་མེད་དེ། རྒྱལ་པོས་ངེད་རྣམས་ཀྱི་དོན་དུ་ཅི་ཞིག་བྱ་ནུས་སམ་ཞེས་སྨྲ་བར་འགྱུར་རོ། ། 4 དེ་དག་གིས་ཚིག་སྟོང་མང་པོ་སྨྲ་ཞིང་ཁ་ཆད་འཇོག་དུས་རྫུན་གྱི་མནའ་བསྐྱལ་བས། ཉེས་ཆད་ནི་ཞིང་གི་རོལ་བར་གྱི་དུག་རྩྭ་ལྟར་སྐྱེའོ། ། 5 པེད་ཨ་ཝེན་གྱི་བ་ཕྲུག་རྣམས་ཀྱི་དབང་གིས་སཱ་མར་ཡ་པ་རྣམས་འཇིགས་ནས། དེའི་ཡུལ་མི་རྣམས་དང་དེ་དག་ལ་དགའ་བའི་མཆོད་དཔོན་རྣམས་ཀྱིས་མྱ་ངན་བྱེད་པར་འགྱུར་ཏེ། རྒྱུ་མཚན་ནི་དེའི་གཟི་དཔལ་ཡལ་ཟིན་པས་སོ། ། 6 མི་རྣམས་ཀྱིས་བ་ཕྲུག་དེ་ནི་ཨ་སུར་ལ་ཁྱེར་ནས་རྒྱལ་པོ་ཡ་རབ་པི་ལ་སྐྱེས་སུ་འབུལ་བར་འགྱུར་ལ། ཨེ་ཕཱར་ཡིམ་ངོ་ཚ་ཞིང་། ཡེས་ར་ཨེལ་ནི་རང་གི་གྲོས་ཀྱིས་ཁ་སྐྱེངས་པར་འགྱུར། 7 སཱ་མར་ཡའི་རྒྱལ་པོ་ནི་ཆུ་ཁའི་ལྦུ་བ་ལྟར་མེད་པར་འགྱུར་ཏེ། 8 ཡེས་ར་ཨེལ་གྱི་སྡིག་པ་བྱེད་ས་སྟེ་ཨ་ཝེན་གྱི་མཐོ་གླིང་རྣམས་བཤིག་ནས། ཁོ་ཚོའི་མཆོད་ཁྲི་རྣམས་ཀྱི་ཁར་ཚེར་མ་དང་གཟེ་མ་ར་མགོ་སྐྱེ་བར་འགྱུར། ཡང་དེ་དག་གིས་རི་ཆེན་པོ་རྣམས་ལ་ངེད་ཅག་ཁོབས་ཤིག་ཅེས་དང་། རི་ཆུང་དག་ལ་ངེད་ཅག་གི་སྟེང་དུ་སྙིལ་ཅིག་ཅེས་ཟེར་བར་འགྱུར།

དཀོན་མཆོག་གིས་ཡེས་ར་ཨེལ་ལ་ཉེས་ཆད་གཅོད་པ།

9 ཀྱེ་ཡེས་ར་ཨེལ། གིབ་ཨའི་ཉིན་མོ་དག་གི་ཚུན་ལ་ཁྱོད་ཀྱིས་སྡིག་པ་བསགས་ཤིང་ཁྱོད་རྣམས་ད་དུང་དེ་རུ་བསྡད་ཡོད། སྡིག་ཉེས་ཚབས་ཆེ་བའི་མི་རབས་ལ་རྒོལ་བའི་འཐབ་མོ་དེ་གིབ་ཨའི་སྟེང་དུ་མི་འབྱུང་བ་ཡིན་ནམ། 10 ངས་རང་གི་འདོད་པ་ལྟར་དེ་རྣམས་ལ་ཉེས་ཆད་གཅོད་པ་དང་། དེ་དག་གིས་སྡིག་པ་ཉིས་བརྩེགས་ཁུར་ཏེ། མི་རྣམས་དེ་དག་གི་སྟེང་དུ་རུབ་པར་འགྱུར་རོ། ། 11 ཨེ་ཕཱར་ཡིམ་ནི་གཡུལ་གཅོག་པར་དགའ་བའི་བ་གཞོན་ཁ་ལོ་བཏུལ་ཟིན་པ་ཞིག་དང་འདྲ། ངས་དེའི་ཤ་ཤེད་རྒྱས་པའི་མཇིང་ལ་གཉའ་ཤིང་བཞག་ནས་ཨེ་ཕཱར་ཡིམ་འཛིན་ངེས་ལ། ཡ་ཧུ་དཱས་ཞིང་རྨོ་བ་དང་ཡ་ཀོབ་ཀྱིས་ཤལ་རྒྱག་དགོས། 12 ཁྱོད་རྣམས་ཀྱིས་རང་གི་དོན་དུ་དྲང་བདེན་གྱི་ས་བོན་བཏབ་ནས་ནམ་ཡང་འགྱུར་བ་མེད་པའི་བྱམས་བརྩེ་བརྔ་བར་གྱིས། ཁྱོད་ཚོས་ས་རྒོད་སློག་དགོས་ཏེ། ཁོང་ཕེབས་འོང་དུས་ཁྱོད་ཅག་གི་སྟེང་དུ་དྲང་བདེན་གྱི་ཆར་བ་འབབ་ངེས་ཤིང་། ད་ལྟ་ནི་དཀོན་མཆོག་ཡ་ཝཱེ་འཚོལ་བའི་དུས་ཡིན་ནོ། ། 13 ཁྱོད་ཚོས་ངན་པ་རྨོས་ནས་སྡིག་ཉེས་བརྔས་པ་དང་། རྫུན་གྱི་འབྲས་བུ་ཟོས་སོ། །ཅི་ལ་ཞེ་ན། ཁྱོད་ཀྱིས་རང་གི་འདོད་པ་དང་རང་གི་དཔའ་བོའི་དཔུང་ལ་བློ་གཏད་དོ། ། 14 དེའི་ཕྱིར་ཁྱོད་ཚོའི་མི་རིགས་ཀྱི་ནང་དུ་ཟིང་ཆ་ལངས་ནས། ཁྱོད་ཀྱི་བཙན་རྫོང་ཐམས་ཅད་བཤིག་པར་འགྱུར་ཏེ། དེ་ནི་ཤལ་མན་གྱིས་འཐབ་མོའི་ཉིན་མོར་པེད་ཨར་པེལ་བཤིག་ནས་མ་བུ་གཉིས་སར་བརྡབས་ཏེ་དུམ་བུར་བཅག་པ་བཞིན་ཡིན་ནོ། ། 15 ཀྱེ་པེད་ཨེལ། ཁྱོད་རྣམས་ཀྱི་སྡིག་ཉེས་ཚབས་ཆེ་བས་དེ་ལྟར་འབྱུང་ངེས་ལ། སྐྱ་རེངས་ཤར་དུས་ཡེས་ར་ཨེལ་གྱི་རྒྱལ་པོ་རྩ་ནས་མེད་པར་འགྱུར་རོ། །

ལེའུ་བཅུ་གཅིག་པ།

འབངས་གྱེན་ལོག་ལ་སྙིང་རྗེས་གཟིགས་པ།

1 ཡེས་ར་ཨེལ་ན་གཞོན་ཡིན་དུས་ངས་དེ་ལ་བྱམས་ཤིང་། བདག་གིས་ཨེ་ཅིབ་ཡུལ་ནས་རང་གི་བུ་བོས་པ་ཡིན། 2 དེ་ཚོ་ཅི་ལྟར་བོས་ན་དེ་ལྟར་རྒྱང་བཀྱེད་ནས་པཱ་ཨལ་ལ་མཆོད་པ་ཕུལ་ཞིང་། ལྷ་སྐུ་རྣམས་ལ་བདུག་སྤོས་བདུགས། 3 ངས་ཨེ་ཕཱར་ཡིམ་གྱི་དཔུང་པས་བསྐྱོར་ནས་ལམ་བསྟན་ཡང་། ངས་དེ་དག་གསོས་པ་ཁོ་ཚོས་མ་ཤེས། 4 ངས་བྱམས་སྙིང་རྗེས་དེ་རྣམས་དྲངས་ཤིང་། ཡང་བ་གླང་གི་གཉའ་ཤིང་ལེན་མཁན་ལྟར་དེ་དག་གི་གཉའ་ཤིང་བླངས་ནས། མར་བསྒུར་ཏེ་ཁོ་ཚོའི་མདུན་དུ་ཁ་ཟས་བཞག་པ་ཡིན། 5 ཁོ་རྣམས་སླར་ཨེ་ཅིབ་ཡུལ་དུ་ལོག་མི་དགོས་ཀྱང་། ཁོ་རྣམས་ངའི་ཕྱོགས་སུ་མི་འཁོར་བས་ན་ཨ་སུར་པ་ནི་དེ་དག་གི་རྒྱལ་པོར་འགྱུར་རོ། ། 6 ཡང་ཁོ་ཚོའི་གྲོང་ཁྱེར་རྣམས་ལ་རལ་གྲི་གཡུགས་ནས་སྒོ་གཏན་རྣམས་བཅག་སྟེ། དེ་དག་གི་གྲོས་ངན་པའི་དབང་གིས་ཁོ་ཚོ་མིད་པར་འགྱུར་རོ། ། 7 ངའི་མི་རིགས་བསམ་བཞིན་ང་དང་བྲལ་ཞིང་། ཁོ་ཚོས་ངུ་འབོད་བྱས་ནའང་ཁོ་རྣམས་ཀྱིས་འཁུར་བའི་གཉའ་ཤིང་འབོགས་མཁན་ཡོད་མ་ཡིན། 8 ཀྱེ་ཨེ་ཕཱར་ཡིམ། ངས་ཁྱོད་རང་འདོར་ག་ལ་རུང་། ཀྱེ་ཡེས་ར་ཨེལ། ངས་ཁྱོད་རང་གཞན་གྱི་ལག་ཏུ་གཏོད་ག་ལ་སྲིད། ངས་ཁྱོད་རང་ཨད་མཱ་དང་ཚཱ་བོ་ཡིམ་ལྟར་འཇོག་ག་ལ་རུང་། ངས་བློ་ཁ་བསྒྱུར་ནས་སྙིང་རྗེ་ཡི་བསམ་པ་མེ་ལྟར་འབར་རོ། ། 9 ང་རང་ཤིན་ཏུ་ཁྲོ་བར་མི་བྱ་ཞིང་། ཨེ་ཕཱར་ཡིམ་ཡང་མེད་པར་མི་བྱའོ། །ཅིའི་ཕྱིར་ཞེ་ན། ང་ནི་དཀོན་མཆོག་ཡིན་པ་ལས་མི་ནི་མ་ཡིན་ལ། ཁྱོད་ཀྱི་དབུས་སུ་དམ་པ་ཉིད་དེ་ཡིན་པས། ཁོང་ཁྲོ་དང་བཅས་ཁྱོད་རྣམས་ཀྱི་རྩར་འབྱོན་པར་མི་བྱའོ། ། 10 དཀོན་མཆོག་ཡ་ཝཱེས་སེང་གེ་ལྟར་ང་རོ་འདོན་ཞིང་། ཁོང་གི་བུ་ཕྲུག་རྣམས་ཁོང་གི་རྗེས་སུ་འབྲང་ངེས་ཡིན། ཁོང་གིས་ང་རོ་འདོན་པའི་ཚེ་བུ་ཕྲུག་རྣམས་ནུབ་ཕྱོགས་ནས་སྐྲག་སྐྲག་འདར་འདར་ངང་འོང་བར་འགྱུར། 11 ཁོ་རྣམས་ཨེ་ཅིབ་ཡུལ་ནས་བྱ་བཞིན་དང་ཨ་སུར་ཡུལ་ནས་ཕུག་རོན་བཞིན་དུ་སྐྲག་སྐྲག་འདར་འདར་ངང་འོང་བ་དང་། ངས་དེ་དག་རང་གི་ཁང་པ་རུ་སྡོད་དུ་འཇུག་གོ་ཞེས་དཀོན་མཆོག་ཡ་ཝཱེས་གསུངས་སོ། །

12 ཨེ་ཕཱར་ཡིམ་གྱིས་རྫུན་གཏམ་དང་ཡེས་ར་ཨེལ་གྱི་ཁྱིམ་རྒྱུད་ཀྱིས་གཡོ་སྒྱུ་ཡིས་ང་རང་བསྐོར་ཞིང་། ཡ་ཧུ་དཱས་སྔར་བཞིན་དཀོན་མཆོག་ལ་ངོ་རྒོལ་བྱེད་དེ། བློ་གཏོད་རུང་བའི་དམ་མཆོག་ཁོང་ལ་ངོ་རྒོལ་བྱེད་པའོ། །

ལེའུ་བཅུ་གཉིས་པ།

ཨེ་ཕཱར་ཡིམ་ལ་དྲན་སྐུལ་བྱས་པ།

1 ཨེ་ཕཱར་ཡིམ་ནི་རླུང་ལ་བརྟེན་ནས་འཚོ་ཞིང་། ཉིན་གང་པོར་ཤར་རླུང་གི་རྗེས་སུ་བརྒྱུགས་ནས་རྫུན་དང་གདུག་རྩུབ་མང་དུ་སྤེལ་བ་དང་། ཨ་སུར་དང་ཆད་དོན་བཞག་ནས་ཨེ་ཅིབ་ཡུལ་དུ་སྣུམ་སྐྱེལ་བའོ། ། 2 དཀོན་མཆོག་ཡ་ཝཱེས་ཡ་ཧུ་དཱ་ལ་སྐྱོན་འཛུགས་ཤིང་། ཡ་ཀོབ་ལ་ཁོ་འགྲུལ་བའི་ལམ་རྣམས་བཞིན་དུ་ཉེས་ཆད་གཅོད་པ་དང་། ཁོའི་སྤྱོད་པ་བཞིན་དུ་ལན་འཇལ་ལོ། ། 3 ཁོ་ནི་མངལ་གྱི་ནང་དུ་རང་གི་སྤུན་གྱི་ཕྱི་རྟིང་ལ་འཇུས་པ་དང་། དར་ལ་བབས་དུས་དཀོན་མཆོག་དང་ཤུགས་འགྲན་ནོ། ། 4 ཁོ་ནི་ཕོ་ཉ་དང་འགྲན་ནས་རྒྱལ་བ་དང་། ངུ་འབོད་དང་བཅས་ཁོང་ལ་ཞུ་བ་ཕུལ་ནས་པེད་ཨེལ་དུ་ཀུན་དབང་དཀོན་མཆོག་དང་མཇལ་ཞིང་། དེར་ཡ་ཝཱེས་ཁོ་རྣམས་ལ་བཀའ་བསྒོས་པ་རེད། 5 དཀོན་མཆོག་ཡ་ཝཱེ་ནི་དཔུང་ཚོགས་ཀུན་གྱི་དཀོན་མཆོག་དང་། ཁོང་ལ་དྲན་གསོ་བྱེད་པའི་མཚན་ཡིན་ནོ། ། 6 དེ་བས་ཁྱོད་ཀྱིས་རང་གི་དཀོན་མཆོག་གི་ཕྱོགས་སུ་འཁོར་ནས་སྙིང་རྗེ་དང་དྲང་གཞག་བསྲུངས་ཏེ། རང་གི་དཀོན་མཆོག་ལ་རྒྱུན་དུ་སྒུག་པར་གྱིས་ཤིག 7 ཀ་ན་ཨན་པའི་*ལག་ཏུ་མི་ལ་མགོ་སྐོར་གཏོང་བའི་རྒྱ་སྲང་ཡོད་ཅིང་གཞན་ལ་གཉའ་གནོན་བྱེད་པར་དགའོ། ། 8 ཨེ་ཕཱར་ཡིམ་གྱིས་འདི་ལྟར། ད་ནི་ང་རང་ཕྱུག་པོར་གྱུར་ནས་རྒྱུ་ནོར་མང་པོ་རྙེད་ཡོད། ངས་དཀའ་ལས་བརྒྱབ་ནས་ཐོབ་པ་ཐམས་ཅད་ཀྱི་ནང་དུ་ང་ལས་ཉེས་སྐྱོན་དང་སྡིག་པ་ནི་སུས་ཀྱང་རྙེད་པར་མི་འགྱུར་ཞེས་ཟེར། 9 ཁྱོད་རང་ཨེ་ཅིབ་ཡུལ་ནས་ཐོན་པ་ནས་བཟུང་ང་ནི་ཁྱོད་ཀྱི་དཀོན་མཆོག་ཡ་ཝཱེ་ཡིན་ལ། དུས་ཆེན་གྱི་ཉིན་མོ་རྣམས་དང་མཚུངས་པར་ངས་ཁྱོད་རང་ཡང་བསྐྱར་གུར་གྱི་ནང་དུ་གནས་པར་བྱའོ། ། 10 ངས་ལུང་སྟོན་པ་རྣམས་ལ་གཏམ་སྨྲས་ཏེ་ཞལ་གཟིགས་མང་པོ་བསྟན་པ་དང་། ལུང་སྟོན་པ་རྣམས་བརྒྱུད་ནས་དཔེ་ཡང་མང་པོ་བསྟན་ཏོ། ། 11 གིལ་ཨད་ལ་སྡིག་ཉེས་མེད་དམ། དེ་དག་ནི་དངོས་གནས་ཕན་ཐོགས་མེད་པ་ཡིན། དེ་དག་གིས་གིལ་གལ་དུ་གླང་ཐུག་རྣམས་མཆོད་པར་འབུལ་ཞིང་། ཁོ་ཚོའི་མཆོད་ཁྲི་ནི་ཞིང་གི་རོལ་བར་གྱི་རྡོ་སྤུང་དང་འདྲའོ། ། 12 སྔར་ཡ་ཀོབ་ནི་ཨ་རམ་ཡུལ་དུ་བྲོས་ནས། ཡེས་ར་ཨེལ་གྱིས་ཆུང་མ་ལེན་ཕྱིར་གཡོག་བྱས་པ་དང་། ཆུང་མ་ལེན་པའི་ཆེད་དུ་ལུག་འཚོས་ཤིང་། 13 རྗེས་སུ་དཀོན་མཆོག་ཡ་ཝཱེས་ལུང་སྟོན་པ་ཞིག་བརྒྱུད་དེ་ཡེས་ར་ཨེལ་ནི་ཨེ་ཅིབ་ཡུལ་ནས་ཡར་དྲངས་པ་དང་། ཡང་ལུང་སྟོན་པ་ཞིག་བརྒྱུད་ནས་ཁོ་རྣམས་ལ་གཟིགས་སྐྱོང་མཛད། 14 ཡིན་ནའང་ཨེ་ཕཱར་ཡིམ་གྱིས་དཀོན་མཆོག་གི་དགོངས་པ་དྲག་ཏུ་དཀྲུགས་པས་ན། ཁོས་མི་ལ་ཁྲག་བཞུར་དུ་བཅུག་པའི་སྡིག་པ་ནི་ཁོ་རང་གི་སྟེང་ལ་འབབ་ཏུ་བཅུག་ནས། གཙོ་བོས་ཁོའི་ངོ་ཚ་ཁོ་རང་གི་སྟེང་ལ་འབེབ་པར་འགྱུར་རོ། །

ལེའུ་བཅུ་གསུམ་པ།

ཡེས་ར་ཨེལ་གྱི་མཇུག་མཐའི་འདྲི་གཅོད།

1 སྔར་ཨེ་ཕཱར་ཡིམ་གྱིས་གཏམ་གླེང་དུས་མི་རྣམས་འདར་ཞིང་། ཡེས་ར་ཨེལ་གྱི་ནང་དུ་ཁོ་མཐོ་སར་བསྡད་ཡོད། ཡིན་ནའང་པཱ་ཨལ་གྱི་རྐྱེན་གྱིས་ཁོས་སྡིག་པ་སྤྱད་ནས་ཤི་བ་རེད། 2 ད་ལྟ་ཁོ་ཚོས་སྡིག་པ་མང་དུ་བྱེད་ཅིང་རང་གི་དངུལ་གྱིས་རང་ཉིད་ལ་བླུགས་སྐུ་རྣམས་བཟོས་ཤིང་། རང་གི་བློ་རིག་ལ་བརྟེན་ནས་སྐུ་འདྲ་བཟོས། དེ་ཐམས་ཅད་ལག་ཤེས་པའི་ལས་ཡིན་ཏེ། དེ་དག་གི་སྐོར་ལ་ཁོ་རྣམས་ཀྱིས། མཆོད་པ་འབུལ་མཁན་དག་གིས་བ་ཕྲུག་སྐུ་འདྲ་རྣམས་ལ་ཁ་སྐྱེལ་བ་ཡིན་ཞེས་སྨྲའོ། ། 3 དེའི་ཕྱིར་ཁོ་རྣམས་ནི་ཐོ་རངས་ཀྱི་སྨུག་པ་དང་སྐད་ཅིག་ཙམ་ལ་ཡལ་འགྲོ་བའི་ཟིལ་བ་ལྟ་བུ་ཡིན་ལ། གཡུལ་ཁ་ལས་རླུང་འཚུབ་ཀྱིས་འཁུར་བའི་ཕུབ་མ་ལྟ་བུ་དང་། སྒེའུ་ཁུང་ལས་འཕྱུར་བའི་དུ་བ་ལྟ་བུའོ། ། 4 འོན་ཀྱང་ང་ནི་ཁྱོད་རྣམས་ཨེ་ཅིབ་ཡུལ་ནས་ཐོན་པའི་ཚུན་ལ་ཁྱོད་ཅག་གི་དཀོན་མཆོག་ཡ་ཝཱེ་ཡིན། ཁྱོད་ཀྱིས་ང་མ་གཏོགས་ལྷ་གཞན་གང་ཡང་ཁས་བླངས་མི་ཆོག་སྟེ། ང་མ་གཏོགས་སྐྱབས་མགོན་གཞན་ཞིག་མེད་དོ། ། 5 དབེན་སྟོང་གི་ཐན་པ་ཆེ་བའི་གནས་སུ་ཁྱོད་ལ་ལྟ་སྐྱོང་བྱེད་པ་དེ་ང་ཡིན། 6 དེ་དག་གིས་ཟོས་ནས་འགྲངས་པ་དང་སེམས་སུ་ང་རྒྱལ་སྐྱེས་པས་ང་ནི་བརྗེད་པར་གྱུར། 7 དེའི་ཕྱིར་ང་ནི་སེང་གེ་བཞིན་དུ་དེ་དག་གི་སྟེང་ལ་སླེབ་ཅིང་། ཡང་གཟིག་བཞིན་དུ་ལམ་ཁར་འཇབ་སྒུག་བྱེད་དོ། ། 8 ངས་ནི་ཕྲུ་གུ་ཕྲོགས་པའི་དོམ་མ་བཞིན་དུ་དེ་དག་ལ་རྒོལ་ནས་བྲང་ཁོག་དབྲལ་བར་བྱ་ཞིང་། ཡང་མོ་སེང་བཞིན་དུ་ཁོ་ཚོ་གནས་དེ་རུ་ཁྱུར་མིད་གཏོང་བ་དང་། གཅན་གཟན་བཞིན་དུ་དེ་རྣམས་གཤག་པར་བྱའོ། ། 9 ཀྱེ་ཡེས་ར་ཨེལ། ཁྱོད་རང་གི་སྐྱབས་ཏེ་ང་ལ་སྡང་བ་ནི་ཁྱོད་རང་འཕུང་བའི་རྒྱུའོ། ། 10 ད་ནི་ཁྱོད་ཀྱི་རྒྱལ་པོ་གང་དུ་ཡོད་དམ། དེས་གྲོང་ཁྱེར་སོ་སོར་ཁྱོད་རྣམས་བསྐྱབ་ཆོག་གོ །སྔར་ཁྱོད་ཀྱིས་ང་ལ་རྒྱལ་པོ་ཞིག་དང་སྐུ་དྲག་རྣམས་གནང་བར་མཛོད་ཅེས་ཞུས་པ་དང་། ཁྱོད་ལ་བདག་སྐྱོང་བྱེད་པའི་འགོ་དཔོན་རྣམས་གང་དུ་ཡོད་དམ། 11 ངས་ཁོང་ཁྲོ་དང་བཅས་ཁྱོད་ལ་རྒྱལ་པོ་གནང་བ་དང་། ཁྲོ་གཏུམ་འབར་བཞིན་དེ་ནི་མེད་པར་བཏང་བ་ཡིན། 12 ཨེ་ཕཱར་ཡིམ་གྱི་ཉེས་སྐྱོན་རྣམས་ཉར་ཞིང་། དེའི་སྡིག་པ་རྣམས་ཐོ་བརྒྱབ་ནས་བཞག་ཡོད། 13 བུད་མེད་ཀྱི་སྐྱེ་གཟེར་རྣམས་དེ་ལ་འབབ་པར་འགྱུར། ཁོ་ནི་བློ་རྨོངས་པའི་བུ་སྟེ། བཙའ་བའི་དུས་སུ་ཕྱིར་ཐོན་པར་མི་འདོད་པའི་སྦྲུམ་བུ་དང་འདྲའོ། ། 14 ངས་དེ་དག་གཤིན་པོའི་ཡུལ་ལས་ཐར་བར་བྱ་སྟེ། ཁོ་རྣམས་འཆི་བ་ལས་སྐྱོབ་པར་འགྱུར། ཀྱེ་མ་འཆི་བ་ཁྱོད་ཀྱི་གནོད་འཚེ་གང་དུ་ཡོད། ཀྱེ་མ་གཤིན་ཡུལ་ཁྱོད་ཀྱི་འཇིག་པ་གང་དུ་ཡོད། སྙིང་རྗེ་ནི་ངའི་མདུན་ནས་ཡལ་བར་འགྱུར། 15 ཁོ་ནི་རང་གི་སྤུན་རྣམས་ཀྱི་ཁྲོད་དུ་དར་ན་ཡང་། ཤར་རླུང་སྟེ་དཀོན་མཆོག་ཡ་ཝཱེའི་རླུང་ནི་དབེན་སྟོང་ནས་གཡུགས་འོངས་ཏེ། ཁོའི་ཆུ་མིག་སྐམ་ཞིང་ཆུ་མགོ་ཟད་པར་འགྱུར་ལ། རླུང་དེས་ཁོས་བསགས་པའི་རྒྱུ་ནོར་ཐམས་ཅད་འཕྲོག་པར་འགྱུར་རོ། ། 16 སཱ་མར་ཡས་རང་གི་དཀོན་མཆོག་ལ་ངོ་ལོག་བྱས་པས་ཁོས་རང་གི་སྡིག་པ་འཁུར་ངེས་ཤིང་། ཁོ་རྣམས་རལ་གྲིས་བརྡབས་ནས། དེ་དག་གི་ཕྲུ་གུ་རྣམས་ས་ལ་བརྡབས་ཤིང་། བུད་མེད་སྦྲུམ་མ་རྣམས་ཀྱི་ཁོག་པ་གཤག་པར་འགྱུར་རོ། །

ལེའུ་བཅུ་བཞི་པ།

ཡེས་ར་ཨེལ་ལ་བསླབ་བྱ་གནང་བ།

1 ཀྱེ་ཡེས་ར་ཨེལ། ཁྱོད་ཀྱིས་རང་གི་དཀོན་མཆོག་ཡ་ཝཱེའི་ཕྱོགས་སུ་སེམས་སྒྱུར་ཅིག ཅིའི་ཕྱིར་ཞེ་ན། ཁྱོད་ནི་རང་གི་སྡིག་པའི་རྐྱེན་གྱིས་སར་འགྱེལ་ཏོ། ། 2 དཀོན་མཆོག་ཡ་ཝཱེའི་ཕྱོགས་སུ་སེམས་སྒྱུར་ཅིག ཞུ་བ་དང་བཅས་ཁོང་ལ་འདི་ལྟར། ང་ཚོའི་སྡིག་པ་ཐམས་ཅད་བསལ་ནས་སྙིང་རྗེ་དང་བཅས་ང་ཚོ་ལེན་པར་མཛོད། དེ་ནས་ང་ཚོས་གླང་ཐུག་གི་ཚབ་ཏུ་ངག་གི་མཆོད་པ་འབུལ་བར་བྱའོ། ། 3 ཨ་སུར་གྱིས་ངེད་རྣམས་སྐྱོབ་མི་ནུས། ད་ནི་ངེད་རྣམས་རྟ་ལ་མི་ཞོན་ཞིང་། དུས་ནམ་ཡིན་ཡང་རང་གིས་དངོས་སུ་བཟོས་པའི་སྐུ་འདྲ་ལ་ཁྱོད་ནི་ང་ཚོའི་ལྷ་ཡིན་ཞེས་སྨྲ་བར་མི་འགྱུར་ཏེ། ཁྱེད་ནས་དྭ་ཕྲུག་རྣམས་ལ་བྱམས་སྙིང་རྗེ་ཐོབ་པ་ཡིན་ཞེས་ཞུས་ཤིག 4 ངས་དེ་དག་གི་རྒྱབ་འགལ་དུ་ཕྱིན་པའི་སེམས་པ་བསྒྱུར་ཏེ། དགའ་བཞིན་སྤྲོ་བཞིན་དེ་དག་ལ་བྱམས་པར་བྱའོ། །ཅིའི་ཕྱིར་ཞེ་ན། བདག་གི་ཐུགས་ཁྲོ་ནི་ཁོ་རྣམས་ལས་ཞི་བར་གྱུར་པ་ཡིན། 5 ང་ནི་ཡེས་ར་ཨེལ་ལ་ཟིལ་བ་བཞིན་དུ་འགྱུར་ཞིང་། དེ་ནི་མེ་ཏོག་ཀུ་མུད་ལྟར་བཞད་དེ། ལེ་པཱ་ནོན་གྱི་ལྗོན་ཤིང་ལྟར་རྩ་བ་རྒྱས་པར་འགྱུར། 6 དེའི་ཡལ་ག་གསར་པ་རྣམས་རྒྱས་ཏེ། སྐྱུ་རུ་རའི་ཤིང་ལྟར་མཛེས་ལ། ལེ་པཱ་ནོན་གྱི་ཤུག་པ་ནང་བཞིན་དྲི་བསུང་དང་ལྡན་པར་འགྱུར། 7 སྔར་དེའི་བསིལ་གྲིབ་འོག་ཏུ་གནས་པ་རྣམས་ཕྱིར་ལོག་འོངས་ནས་འབྲུ་རིགས་བཞིན་སྐྱེ་ཞིང་། རྒུན་ཤིང་ལྟར་རྒྱས་ནས། དེའི་དྲི་བསུང་ནི་ལེ་པཱ་ནོན་གྱི་རྒུན་ཆང་ལྟ་བུར་འགྱུར་རོ། ། 8 ཨེ་ཕཱར་ཡིམ་པ་རྣམས་ཀྱིས། ང་རང་སྐུ་འདྲ་དང་འབྲེལ་བ་ཅི་ཞིག་ཡོད་དམ་ཞེས་སྨྲ་བར་འགྱུར་ལ། ངས་དེར་མཉན་ནས་ལྟ་སྐྱོང་བྱེད་ཅིང་། ང་ནི་གསོམ་ཤིང་སྔོན་པོ་དང་འདྲ་སྟེ། ངའི་རྐྱེན་གྱིས་ཁྱོད་ལ་ཤིང་ཏོག་ཐོགས་པ་ཡིན། 9 མཁས་པས་དོན་འདི་རྣམས་རྟོགས་ཤིང་། བློ་རིག་ལྡན་པ་རྣམས་ཀྱིས་དོན་འདི་དག་ཤེས་པ་ཡིན། དཀོན་མཆོག་ཡ་ཝཱེའི་གཤེགས་ལམ་རྣམས་དྲང་པོ་ཡིན་ཏེ། མི་དྲང་བདེན་རྣམས་དེའི་ནང་དུ་འགྲུལ་བར་བྱ་མོད་ཀྱང་། སྡིག་སྤྱོད་རྣམས་དེའི་སྟེང་དུ་འགྱེལ་བར་འགྱུར་རོ།། །།

* ལེའུ་དང་པོ།:4 ཡེ་སི་རེ་ཨེལ་ཞེས་པ་ནི་དཀོན་མཆོག་གིས་གཏོར་བ་ཞེས་པའི་དོན་ཡིན།

† ལེའུ་དང་པོ།:6 ལོ་རུ་ཧ་མ་ཞེས་པ་ནི་སྙིང་རྗེ་མི་འཐོབ་ཅེས་པའི་དོན་ཡིན།

‡ ལེའུ་དང་པོ།:9 ལོ་ཨམ་མཱེ་ཞེས་པ་ནི་ངའི་མི་རྣམས་མ་ཡིན་ཞེས་པའི་དོན་ལ་འཇུག

* ལེའུ་གཉིས་པ།:1 ཨམ་མཱེ་ཞེས་པ་ནི་ངའི་མི་རིགས་ཞེས་པའི་དོན་ལ་འཇུག

† ལེའུ་གཉིས་པ།:1 རུ་ཧ་མ་ཞེས་པ་ནི་མོར་སྙིང་རྗེ་ཐོབ་པ་ཡིན་ཞེས་པའི་དོན་ལ་འཇུག

‡ ལེའུ་གཉིས་པ།:16 ཡི་ཤི་ཞེས་པ་ནི་ངའི་ཁྱོ་ག་ཞེས་པའི་དོན་ཡིན།

§ ལེའུ་གཉིས་པ།:16 པཱ་ཨལ་ཞེས་པ་ནི་ང་ཡི་བདག་པོ་ཞེས་པའི་དོན་ལ་འཇུག

* ལེའུ་གསུམ་པ།:4 ཐེ་ར་ཕིམ་ཞེས་པ་ནི་ཁྱིམ་ལྷ་ཡིན།

* ལེའུ་བཅུ་གཉིས་པ།:7 འདིར་ཀ་ན་ཨན་པ་ཞེས་པ་ནི་ཀ་ན་ཨན་ཡུལ་གྱི་མཚོ་འགྲམ་དུ་གནས་པའི་ཚོང་པ་རྣམས་ལ་གོ་བ་ཡིན།

ཡོ་ཨེལ།

1

2

3

༄༅། །ལུང་སྟོན་པ་ཡོ་ཨེལ་གྱི་མདོ།

ལུང་སྟོན་པ་ཡོ་ཨེལ་གྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཡོ་ཨེལ་ཞེས་པ་ནི་ཞལ་ཆད་རྙིང་པའི་སྐབས་སུ་ཡོངས་ཁྱབ་ཀྱི་མིང་ཞིག་ཡིན་ལ་ཡ་ཝཱེ་དཀོན་མཆོག་ཡིན་ཞེས་པའི་དོན་ལ་འཇུག དེ་ཡང་མི་ལོ་སྟོང་ཕྲག་མང་པོའི་རིང་ལ་ཤར་ཕྱོགས་ཀྱི་ཡུལ་དུ་འབུ་ཆ་ག་པའི་ཆག་སྒོ་ཆེན་པོ་བསྟུད་མར་བྱུང་བ་དང་། ཡོ་ཨེལ་གྱིས་ལུང་བསྟན་གནང་ནས་དཀོན་མཆོག་གིས་ཡེས་ར་ཨེལ་པ་རྣམས་ལ་ཉེས་ཆད་གཅོད་པའི་ཉིན་ཞིག་འབྱུང་བར་གསུངས།

ཡི་གེར་འགོད་མཁན་དང་འགོད་དུས།

གཞུང་གི་ནང་དུ་འདི་ནམ་ཞིག་ཡི་གེར་བཀོད་པའི་ལོ་ཚིགས་གཏན་འབེབས་བྱས་པའི་ལོ་རྒྱུས་གསལ་པོ་ཞིག་མེད། འོན་ཀྱང་སྤྱི་ལོ་སྔོན་གྱི་830ལོའི་ཡས་མས་སུ་ཡི་གེར་བཀོད་པར་ཁུངས་དང་ལྡན། དེ་ནི་ཡོ་ཨ་སི་ཡིས་རྒྱལ་སྲིད་སྐྱོང་བའི་དུས་སྐབས་དང་། མཆོད་དཔོན་ཆེན་པོ་ཡེ་ཧོ་ཡ་དཱ་ཞེས་པ་ཡ་ཧུ་དཱའི་ཡུལ་དུ་རྒྱལ་ཚབ་ལ་བསྐོས་པའི་དུས་སྐབས་ཀྱང་ཡིན།

བརྗོད་སྙིང་དང་གསུང་འཕྲིན།

ཡོ་ཨེལ་གྱིས་ཡ་ཧུ་དཱའི་ཡུལ་ལ་འབུ་ཆ་ག་པའི་ནད་ཡམས་དྲག་པོ་དང་ཐན་པའི་གནོད་པ་ཚབས་ཆེན་ཐེབས་པ་དེ་ནི། རབ་ཏུ་ཆེ་ལ་འཇིགས་སུ་རུང་བའི་དཀོན་མཆོག་ཡ་ཝཱེའི་ཉིན་མོ་སླེབ་པར་འགྱུར་བའི་རྟགས་ཡིན་པར་མཐོང་། (དེའི་སྐོར་ལེའུ་གཉིས་པའི་ཚིག་རྐང་སོ་གཅིག་པར་གསལ།) ཡོ་ཨེལ་གྱིས་ཉེན་ཁ་དེ་ལ་གདོང་བསུ་བར་མི་ཀུན་གྱིས་འགྱོད་བཤགས་བྱེད་དགོས་པར་གདམས། ཁོང་གིས་ཉིན་མོ་འདི་ནི་དད་པ་མེད་པའི་ཡེས་ར་ཨེལ་པ་རྣམས་ལ་ཉེས་ཆད་གཅོད་པའི་ཉིན་མོ་ཡིན་པ་རྟོགས་ཤིང་། ཁོ་ཚོའི་ཁྱིམ་མཚེས་རྒྱལ་ཕྲན་རྣམས་ཀྱང་དེ་བཞིན་ཡིན་པར་མཐོང་། དཀོན་མཆོག་གིས་མཛད་ངེས་པའི་བསྐྱར་དར་དང་བྱིན་རླབས་ནི་ཉེས་ཆད་བཅད་པ་དང་འགྱོད་བཤགས་བྱས་པའི་རྗེས་སུ་འབྱུང་བ་རེད།

འཆར་ཟིན།

1. དཀོན་མཆོག་ཡ་ཝཱེའི་ཉིན་མོ་སླེབ་པར་འགྱུར་བའི་ངེས་རྟོག་བྱུང་བ། ༼1:1-2:17༽

ཀ མྱ་ངན་ཞུས་ནས་སྨོན་ལམ་འདེབས་པར་ཞལ་འབོད་གནང་བ། ༼1:1-14༽

ཁ། དཀོན་མཆོག་ཡ་ཝཱེའི་ཉིན་མོ་སླེབས་པའི་གསལ་བསྒྲགས། ༼1:15-2:11༽

ག འགྱོད་བཤགས་བྱེད་དགོས་པར་གདམས་པ། ༼2:12-17༽

2. དཀོན་མཆོག་ཡ་ཝཱེའི་ཉིན་མོ་སླེབས་དུས་ཀྱི་ཐར་པ། ༼2:18-3:21༽

ཀ དཀོན་མཆོག་ཡ་ཝཱེས་ཡ་ཧུ་དཱ་བསྐྱར་དར་མཛད་ངེས་པའི་སྐོར། ༼2:28-27༽

ཁ། དཀོན་མཆོག་ཡ་ཝཱེས་ཁོང་གི་མི་རྣམས་བསྐྱར་དར་མཛད་ངེས་པའི་སྐོར། ༼2:28-32༽

ག འབྱུང་འགྱུར་གྱི་དཀོན་མཆོག་ཡ་ཝཱེའི་ཉིན་མོ། ༼3:1-21༽

ལེའུ་དང་པོ།

མི་རྣམས་ཀྱི་སྡུག་བསྔལ།

1 དཀོན་མཆོག་ཡ་ཝཱེའི་བཀའ་ཕེ་ཏུ་ཨེལ་གྱི་བུ་ཡོ་ཨེལ་ལ་བྱུང་བ་འདི་ལྟ་སྟེ། 2 ཀྱེ་རྒན་པ་རྣམས་ཀྱིས་གཏམ་འདི་ལ་ཉོན་ཅིག ཀྱེ་ཡུལ་འདིའི་མི་སྡེ་ཐམས་ཅད་ཀྱིས་རྣ་བ་གཏད་ནས་གཏམ་འདི་ལ་ཉོན་ཅིག ཁྱོད་རང་གི་དུས་དང་། ཁྱོད་ཚོའི་ཕ་མེས་རྣམས་ཀྱི་རིང་ལ་འདི་འདྲ་བྱུང་མྱོང་ངམ། 3 དོན་འདི་ནི་ཁྱོད་རྣམས་ཀྱིས་རང་གི་བུ་རྒྱུད་རྣམས་དང་། དེ་རྣམས་ཀྱིས་ཚ་རྒྱུད་རྣམས། དེ་རྣམས་ཀྱིས་བུ་རབས་ཚ་རྒྱུད་རྣམས་ལ་བཤད་དགོས། 4 ཆ་ག་པའི་འབུ་ཆུང་ལས་ལུས་པ་ནི་ཆ་ག་འབུ་ཡིས་ཟོས་པ་དང་། ཆ་ག་འབུ་ལས་ལུས་པ་ནི་ཆ་ག་པས་ཟོས་ཤིང་། ཆ་ག་པ་ལས་ལུས་པ་དེ་ཨ་ཚག་ཚག་པས་ཟོས། 5 ཀྱེ་ཆང་གིས་ར་བཟི་བ་རྣམས་ནི་གཉིད་ལས་སད་པར་གྱིས་ལ་ངུས་ཤིག ཆང་ལ་དགའ་བ་ཐམས་ཅད་ཀྱིས་རྒུན་ཆང་མངར་མོའི་ཆེད་དུ་ངུ་འབོད་གྱིས་ཤིག གང་ལ་ཞེ་ན། ཆང་དེ་ནི་ཁྱོད་ཀྱི་ཁ་དང་བྲལ་བས་སོ། ། 6 ཆ་ག་འབུ་ཡི་དཔུང་ཚོགས་སྟོབས་ལྡན་གྲངས་ལས་འདས་པ་ཞིག་ངའི་ཡུལ་ལ་ཚུར་རྒོལ་བྱེད་དུ་ཡར་འོངས་པ་དང་། དེའི་སོ་རྣམས་ནི་སེང་གེའི་སོ་དང་འདྲ་ཞིང་མོ་སེང་གི་མཆེ་བ་དང་འདྲའོ། ། 7 དེས་ངའི་རྒུན་ཤིང་ལ་གཏོར་བརླག་བྱས་པ་དང་། ངའི་སེ་ཡབ་ཤིང་བཅག་ནས་དེའི་སྡོང་ཤུན་བཤུས་ཏེ་གཡུགས་ཤིང་། ཡལ་ག་རྣམས་དཀར་པོར་ལུས། 8 ན་ཆུང་མ་ཞིག་གིས་སྐེད་པར་རྩིད་རས་གཡོགས་ཏེ། རང་གི་ལོ་ན་གཞོན་དུས་ཀྱི་ཁྱོ་གའི་ཕྱིར་དུ་ངུ་འབོད་བྱེད་པ་བཞིན་ཁྱོད་རྣམས་ཀྱིས་ཀྱང་ངུ་འབོད་གྱིས་ཤིག 9 དཀོན་མཆོག་ཡ་ཝཱེའི་མཆོད་ཁང་དུ་འབྲུ་མཆོད་དང་སྐྱེམས་མཆོད་རྣམས་མཚམས་ཆད་པས། དཀོན་མཆོག་ཡ་ཝཱེར་ཞབས་ཕྱི་བྱེད་མཁན་མཆོད་དཔོན་རྣམས་ཀྱང་སྡུག་གོ ། 10 འབྲུ་རིགས་བརླགས་ནས་རྒུན་ཆང་གསར་པ་སྐམ་པ་དང་། སྣུམ་གསར་པ་ཡང་ཟད་པས་ན། ས་ཞིང་སྟོངས་ནས་ས་གཞི་ཡང་སྐྱོའོ། ། 11 ཀྱེ་ཞིང་པ་རྣམས། ཁྱོད་ཚོ་སྐྱེངས་པར་གྱིས་ཤིག ཀྱེ་རྒུན་ཚལ་ལ་བདག་བྱེད་མཁན་རྣམས། ཁྱོད་ཚོས་ངུ་འབོད་བྱོས་དང་། ཞིང་ཁའི་སྟོན་ཐོག་ཐམས་ཅད་བརླགས་པས་ན། གྲོ་དང་ནས་ཀྱི་དོན་དུ་མྱ་ངན་བྱོས་ཤིག 12 རྒུན་འབྲུམ་ཤིང་ནི་སྐམ་ཞིང་སེ་ཡབ་ཤིང་ནི་རྙིད་པ་དང་། སེ་འབྲུ་དང་ཏ་ལའི་ཤིང་དང་ཀུ་ཤུའི་སྡོང་པོ་ལ་སོགས་པ་སྟེ་ཞིང་ཁའི་ལྗོན་ཤིང་ཐམས་ཅད་ཀྱང་སྐམ་ནས། མི་རྣམས་ཀྱི་དགའ་སྤྲོ་ཡོངས་སུ་མེད་པར་གྱུར་ཏོ། ། 13 ཀྱེ་མཆོད་དཔོན་རྣམས་ཀྱིས་རྩིད་རས་དཀྲིས་ནས་མྱ་ངན་གྱིས་ཤིག ཀྱེ་མཆོད་ཁྲི་ལ་ཞབས་ཏོག་སྒྲུབ་མཁན་རྣམས་ཀྱིས་ངུ་འབོད་བྱོས་ཤིག ཀྱེ་ངའི་དཀོན་མཆོག་ལ་ཞབས་ཕྱི་བྱེད་མཁན་ཁྱོད་རྣམས་ཡར་འོངས་ནས་རྩིད་རས་གྱོན་ཏེ་མཚན་གང་པོར་མྱ་ངན་གྱིས་ཤིག གང་ལ་ཞེ་ན། ཁྱོད་ཚོའི་དཀོན་མཆོག་གི་མཆོད་ཁང་དུ་འབྲུ་མཆོད་དང་སྐྱེམས་མཆོད་མཚམས་བཞག་པས་སོ། ། 14 ཁྱོད་ཚོས་སྨྱུང་གནས་ཀྱི་དུས་ནི་དམ་པར་རྩིས་ལ། འདུ་འཛོམས་དམ་ནན་ཡོངས་སུ་སྒྲོགས་དང་། ས་འདིའི་རྒན་པོ་རྣམས་དང་ཡུལ་མི་ཐམས་ཅད་ཁྱོད་ཅག་གི་དཀོན་མཆོག་ཡ་ཝཱེའི་མཆོད་ཁང་ནང་དུ་བསྡུས་ནས། དཀོན་མཆོག་ཡ་ཝཱེ་ལ་འོ་དོད་བོས་ཤིག 15 ཉིན་མོ་དེའི་ཕྱིར་སྐྱོ་བ་ལ། གང་ལ་ཞེ་ན། དཀོན་མཆོག་ཡ་ཝཱེའི་ཉིན་མོ་དེ་ནི་ཉེ་བར་སླེབས་པ་སྟེ། ཀུན་དབང་ཉིད་ཀྱི་ཕྱོགས་ནས་གཏོར་སྐྱོན་སླེབས་པ་དང་འདྲ། 16 འབྲུ་རིགས་ནི་ངེད་རྣམས་ཀྱི་མིག་མདུན་ནས་ཚར་བ་མིན་ནམ། རང་རེའི་དཀོན་མཆོག་གི་མཆོད་ཁང་ལས་སྤྲོ་སྐྱིད་དང་དགའ་སྣང་ཡལ་བ་མིན་ནམ། 17 ས་བོན་ས་འོག་ནས་རུལ་ཏེ། འབྲུ་རིགས་རྣམས་སྐམ་པས་ན་འབྲུ་མཛོད་སྟོང་བར་ལུས་ཤིང་བང་ཁང་རྣམས་ཞིག་རལ་དུ་གྱུར། 18 ཕྱུགས་ཟོག་གིས་སྨྲེ་སྔགས་འདོན་ཞིང་། རྩྭ་ས་མེད་པས་བ་ཁྱུ་རྣམས་གང་སར་ཉུལ། ར་ལུག་གི་ཁྱུ་རྣམས་ཀྱིས་ཀྱང་སྡུག་མྱངས་སོ། ། 19 ཀྱེ་དཀོན་མཆོག་ཡ་ཝཱེ་ལགས། ངས་ཁྱེད་ལ་ཞུ་འབོད་བྱེད་དེ། ཅི་ལ་ཞེ་ན། ཐང་རྒོད་ཀྱི་རྩྭ་ས་རྣམས་མེས་བསྲེགས་པ་དང་། ཞིང་ཁའི་ལྗོན་ཤིང་ཐམས་ཅད་མེ་ལྕེས་ཚིག་པའོ། ། 20 ཆུ་ཕྲན་རྣམས་སྐམ་ནས་ཐང་རྒོད་ཀྱི་རྩྭ་ས་རྣམས་མེས་བསྲེགས་པས། ཐང་གི་རི་དྭགས་རྣམས་ཀྱིས་ཀྱང་ཁྱེད་ལ་ཧལ་སྒྲ་འབྱིན་ནོ། །

ལེའུ་གཉིས་པ།

ཆ་ག་པའི་གནོད་འཚེ་སླེབས་ལ་ཉེ་བ།

1 ཁྱོད་ཚོས་ཛ་ཡན་དུ་རྭ་དུང་བུས་ལ། ངའི་རི་བོ་དམ་པ་ནས་ཉེན་བརྡ་ཐོངས་དང་། ཡུལ་འདིའི་མི་ཀུན་འདར་དུ་ཆུག གང་ལ་ཞེ་ན། དཀོན་མཆོག་ཡ་ཝཱེའི་ཉིན་མོ་སླེབས་ལ་ཉེ་སྟེ། དེ་ནི་སླེབ་བཞིན་པས་སོ། ། 2 དེ་ནི་མུན་པ་དང་སྨག་རུམ་འཐིབས་པའི་ཉིན་མོ་དང་། སྤྲིན་ནག་དང་མུན་ནག་འཐིབས་པའི་ཉིན་མོ་སྟེ། རི་བོ་རྣམས་ལ་སྐྱ་རེངས་ཤར་བ་བཞིན། རྒྱ་ཆེ་ཞིང་སྟོབས་དང་ལྡན་པའི་ཆ་ག་འབུ་ཡི་དཔུང་ཚོགས་ཤིག་སླེབས་འོང་སྟེ། དེ་དང་འདྲ་བ་སྔར་བྱུང་མ་མྱོང་ལ། ཕྱིས་སུའང་མི་རབས་ནས་མི་རབས་བར་ནམ་ཡང་འབྱུང་བར་མི་འགྱུར་རོ། ། 3 དེ་དག་གི་མདུན་དུ་མེ་ཡིས་ཁྱུར་མིད་གཏོང་བ་དང་། རྒྱབ་ཏུ་སྲེག་བྱེད་ཀྱི་མེ་ལྕེ་ཡོད། དེ་དག་མ་སླེབས་སྔོན་དུ་ས་གཞི་ནི་ཨེ་དེན་ལྡུམ་ར་དང་མཚུངས་མོད། དེ་དག་སོང་རྗེས་ས་གཞི་ནི་དབེན་སྟོང་དུ་གྱུར་ཅིང་། དེ་དག་ལས་གཅིག་ཀྱང་མ་ཐར་ཏོ། ། 4 དེ་དག་གི་གཟུགས་དབྱིབས་ནི་རྟ་དང་མཚུངས་ལ། དམག་རྟ་བཞིན་དུ་རྒྱུག་པ་ཡིན། 5 སྒྲ་ནི་ཤིང་རྟ་རྣམས་རི་རྩེ་ནས་མཆོང་བ་དང་། མེ་ལྕེས་སོག་རོ་འབར་བ་དང་འདྲ་སྟེ། ཡང་སྟོབས་དང་ལྡན་པའི་དམག་དཔུང་གིས་འཐབ་མོ་བཤམས་པ་དང་འདྲའོ། ། 6 དེ་དག་གི་མདུན་དུ་མི་རྣམས་གདུང་བས་གཟིར་ནས་ངོ་མདོག་ཀྱང་འགྱུར་རོ། ། 7 དེ་དག་ནི་དཔའ་བོ་ལྟར་རྒྱུག་ཅིང་། དམག་མི་བཞིན་དུ་མཁར་ལ་འཛེགས་ཏེ། རེ་རེ་རང་གི་ལམ་ལ་ཞུགས་ནས་གྲལ་མི་འཆོལ། 8 དེ་ཚོས་ཕན་ཚུན་ཕུད་རྒྱག་མི་བྱེད་པར་རང་གི་ལམ་ལ་ཞུགས་ཏེ། མཚོན་ཆ་རྣམས་ལས་བརྒལ་ནས་མདུན་དུ་བསྐྱོད་དོ། ། 9 དེ་རྣམས་གྲོང་ཁྱེར་དུ་རྒྱུག་ཅིང་། ལྕགས་རིའི་སྟེང་མཆོང་ཞིང་ཁང་པར་འཛེགས་ཏེ། རྐུན་མ་བཞིན་དུ་སྒེའུ་ཁུང་ནས་ནང་དུ་འཛུལ། 10 དེ་དག་གི་མདུན་དུ་ས་ནི་འགུལ་ཞིང་ནམ་མཁའ་ཡང་གཡོ་བ་དང་། ཉི་མ་དང་ཟླ་བ་འགྲིབ་ཅིང་སྐར་ཚོགས་རྣམས་ཀྱི་འོད་སྣང་ཟད། 11 དཀོན་མཆོག་ཡ་ཝཱེས་ཉིད་ཀྱི་དམག་དཔུང་གི་མདུན་དུ་གསུང་སྐད་འདོན་པ་དང་། ཁོང་གི་དམག་དཔུང་རབ་ཏུ་རྒྱ་ཆེའོ། །ཁོང་གི་བཀའ་བཞིན་སྒྲུབ་མཁན་རྣམས་ནི་ནུས་མཐུ་དང་ལྡན་པ་ཡིན། དཀོན་མཆོག་ཡ་ཝཱེའི་ཉིན་མོ་རབ་ཏུ་ཆེ་ལ་འཇིགས་སུ་རུང་བ་ཡིན་པས། སུ་ཞིག་གིས་དེ་བཟོད་ནུས་སམ།

12 ཡིན་ཡང་ད་ལྟ་ཁྱོད་ཚོས་སྨྱུང་གནས་བསྲུངས་ཏེ། ངུ་ཞིང་འོ་དོད་འབོད་ཀྱིན་བདག་གི་ཕྱོགས་སུ་རྩེ་གཅིག་གིས་ལོག་ཤོག་ཅེས་དཀོན་མཆོག་ཡ་ཝཱེས་འདི་སྐད་གསུངས་སོ། ། 13 ཡང་ཁྱོད་ཚོས་རང་གི་གྱོན་གོས་མི་གཤགས་པར། སེམས་འཁྲུག་ཀྱིན་ཁྱོད་ཅག་གི་དཀོན་མཆོག་ཡ་ཝཱེའི་ཕྱོགས་སུ་ལོག་དགོས་ཞེས་གསུངས་སོ། །ཅི་ལ་ཞེ་ན། ཁོང་ནི་ཐུགས་རྗེ་ཅན་དང་སྙིང་རྗེ་ཆེན་པོ་མངའ་བ། རང་དགར་ཐུགས་མི་ཁྲོ་བ། བྱམས་བརྩེ་མཐའ་ཡས་པར་མ་ཟད། བློ་ཁ་བསྒྱུར་ནས་ཆག་སྒོ་མི་མཛད་པ་ཡིན་ནོ། ། 14 ཁྱོད་ཅག་གི་དཀོན་མཆོག་ཡ་ཝཱེ་ལ་འབུལ་བའི་འབྲུ་མཆོད་དང་སྐྱེམས་མཆོད་དུ། ཁོང་གིས་བློ་ཁ་བསྒྱུར་ནས་བྱིན་རླབས་བསྐྱུར་ཡོད་ཀྱང་སྲིད་དེ་སུ་ཞིག་གིས་ཤེས་སམ། 15 ཁྱོད་ཚོས་ཛ་ཡན་དུ་རྭ་དུང་བུས་ལ། སྨྱུང་གནས་ཀྱི་དུས་ནི་དམ་པར་རྩིས་དང་། འདུ་འཛོམས་དམ་ནན་ཡོངས་སུ་སྒྲོགས་ཤིག 16 མི་སྡེ་མཉམ་དུ་སྡུས་ལ་ཆོས་ཚོགས་དམ་པར་བྱོས། རྒན་རབས་རྣམས་སྡུས་ལ་ཕྲུ་གུ་དང་མ་ཡི་པང་དུ་ནུ་མ་ནུ་བ་རྣམས་ཀྱང་སྡུས་ཤིག་དང་། ཡང་མག་པ་རང་གི་གཉེན་ཤག་དང་། བག་མ་རང་གི་གཟིམ་ཁང་དང་འབྲལ་བར་བཅུག 17 ཡ་ཝཱེ་ལ་ཞབས་ཏོག་སྒྲུབ་པའི་མཆོད་དཔོན་རྣམས་སྒོ་ཁྱམས་དང་མཆོད་ཁྲིའི་བར་དུ་ངུ་ཞིང་ན་རེ། ཀྱེ་དཀོན་མཆོག་ཡ་ཝཱེ་ལགས། ཉིད་ཀྱི་མི་སྡེ་ལ་བརྩེ་བར་མཛོད་ཅིག ཉིད་ཀྱི་ནོར་སྐལ་ངོ་ཚར་སྦྱར་ནས་མི་སྡེ་རྣམས་ཀྱི་ནང་དུ་བཞད་གད་དུ་མི་འགྱུར་བར་མཛོད་ཅིག ཅིའི་ཕྱིར་མི་རྣམས་ཀྱི་ནང་དུ་ཁོ་ཚོའི་དཀོན་མཆོག་གང་དུ་ཡོད་ཅེས་སྨྲ་རུ་འཇུག་གམ།

དཀོན་མཆོག་གིས་ཡང་བསྐྱར་བྱིན་རླབས་གནང་བ།

18 དེ་ནས་དཀོན་མཆོག་ཡ་ཝཱེས་ཉིད་ཀྱི་ཡུལ་ལུང་ལ་ཐུགས་ཁུར་མཛད་དེ། ཉིད་ཀྱི་མི་སྡེ་ལ་སྙིང་རྗེ་དགོངས་པ་ཡིན། 19 དཀོན་མཆོག་ཡ་ཝཱེས་ཉིད་ཀྱི་མི་སྡེ་ལ་བཀའ་ལན་གནང་ཞིང་འདི་སྐད་དུ། ལྟོས་ཤིག བདག་གིས་ཁྱོད་རྣམས་ལ་འབྲུ་རིགས་དང་རྒུན་ཆང་གསར་པ། སྣུམ་གསར་པ་བཅས་གནང་སྟེ་ཁྱོད་ཅག་ཚིམ་པར་བྱེད་ཅིང་། ཡང་བདག་གིས་ཁྱོད་རྣམས་མི་རིགས་ཁག་གི་སྨད་པའི་ཡུལ་དུ་མི་བྱའོ། ། 20 བདག་གིས་བྱང་གི་དམག་དཔུང་ཁྱོད་ལས་རྒྱང་དུ་བསྐྲད་དེ། དེ་དག་སྐམ་ས་དང་དབེན་སྟོང་དུ་འདེད་ཅིང་། དེའི་དཔུང་ཁག་སྔོན་མ་ཤར་མཚོ་དང་། དཔུང་ཁག་རྗེས་མ་ནུབ་མཚོའི་ནང་དུ་འདེད་པ་དང་། དེ་ལས་དྲི་ངན་བྱུང་ནས་ནམ་མཁའ་ཡོངས་ལ་འཐུལ་བར་འགྱུར་ཏེ། དཀོན་མཆོག་ཡ་ཝཱེས་དངོས་གནས་དོན་ཆེན་མཛད་པ་རེད། 21 ཀྱེ་ཡུལ་ཁམས། མི་འཇིགས་པར་རབ་ཏུ་དགའ་བར་གྱིས་ཤིག ཅི་ལ་ཞེ་ན། དཀོན་མཆོག་ཡ་ཝཱེས་དོན་ཆེན་མཛད་པས་སོ། ། 22 ཐང་གི་རི་དྭགས་རྣམས་མ་འཚབ་ཅིག ཅི་ལ་ཞེ་ན། དབེན་སྟོང་གི་རྩྭ་སྔོན་སྐྱེས་ཤིང་། ལྗོན་ཤིང་ལ་འབྲས་བུ་ཐོགས་པ་དང་། སེ་ཡབ་ཤིང་དང་རྒུན་ཤིང་གིས་ཀྱང་འབྲས་བུ་མང་དུ་བསྐྱེད་དོ། ། 23 ཀྱེ་ཛ་ཡན་གྱི་མི་སྡེ་ཁྱོད་རྣམས་དགའ་བར་གྱིས་ཤིག ཁྱོད་ཅག་གི་དཀོན་མཆོག་ཡ་ཝཱེའི་རྐྱེན་གྱིས་སྤྲོ་བར་གྱིས་ཤིག ཅི་ལ་ཞེ་ན། ཁོང་གིས་ཁྱོད་རྣམས་ལ་དུས་དང་འཚམ་པའི་སྟོན་ཀའི་ཆར་པ་གནང་ཞིང་། ཁྱོད་ཚོའི་ཆེད་དུ་དུས་ཆར་གནང་བ་སྟེ། སྔར་བཞིན་སྟོན་དཔྱིད་གཉིས་ཀྱི་ཆར་ཆུ་གནང་བར་མཛད། 24 གཡུལ་ཁ་འབྲུ་ཡིས་བཀང་ཞིང་། འཚིར་གཞོང་རྣམས་ལས་རྒུན་ཆང་དང་སྣུམ་གསར་པ་མེར་བར་མཛད། 25 བདག་གིས་ཁྱོད་ཚོའི་གམ་དུ་མངགས་པའི་དཔུང་ཚོགས་ཏེ། ཆ་ག་འབུ་དང་ཆ་ག་པ། ཨ་ཚག་ཚག་པ། ཆ་ག་པའི་འབུ་ཆུང་བཅས་ཀྱིས་ལོ་དེ་དག་གི་རིང་ལ་ཟོས་པ་ཡོད་ཚད། བདག་གིས་ཁྱོད་ཚོར་སྐྱིན་ཚབ་གནང་ངེས་ཡིན། 26 ཡང་ཁྱོད་རྣམས་ཀྱིས་ཟོས་ནས་ཡིད་ཚིམ་པར་འགྱུར་ཏེ། ཁྱོད་རྣམས་ལ་དོན་ངོ་མཚར་ཅན་མཛད་མཁན་ཏེ་ཁྱོད་ཅག་གི་དཀོན་མཆོག་ཡ་ཝཱེའི་མཚན་ལ་བསྟོད་བསྔགས་བརྗོད་ཅིག དེ་ཡང་ངའི་མི་སྡེ་ནི་ནམ་ཡང་སྐྱེངས་པར་མི་འགྱུར། 27 དེ་ནས་བདག་ནི་ཡེས་ར་ཨེལ་གྱི་ཁྲོད་དུ་གནས་པ་དང་། ཁྱོད་ཅག་གི་དཀོན་མཆོག་ཡ་ཝཱེ་ཡིན་ལ། བདག་མ་གཏོགས་དཀོན་མཆོག་གཞན་གང་ཡང་མེད་པ་ཁྱོད་རྣམས་ཀྱིས་ཤེས་པར་འགྱུར་ཞིང་། ངའི་མི་སྡེ་ནི་ནམ་ཡང་སྐྱེངས་པར་མི་འགྱུར་རོ། །

ཡ་ཝཱེའི་ཉིན་མོ།

28 རྗེས་སུ་བདག་གིས་རང་གི་ཐུགས་ཉིད་ནི། །འཇིག་རྟེན་མི་བུ་ཀུན་ལ་སྩོལ་བར་བྱ། །ཁྱོད་ཚོའི་བུ་དང་བུ་མོས་ལུང་བསྟན་འཆད། །བགྲེས་པོ་རྣམས་ལ་རྨི་ལམ་འབྱུང་བ་དང་། །གཞོན་ནུ་རྣམས་ཀྱིས་ངོ་མཚར་ཞལ་གཟིགས་མཐོང་། ། 29 དུས་དེར་བདག་གིས་རང་གི་ཐུགས་ཉིད་མཆོག །ང་ཡི་ཞབས་ཕྱི་དད་ལྡན་ཕོ་མོར་སྩོལ། ། 30 ཡང་བདག་གིས་ནམ་མཁའ་དང་ས་གཞི་རུ་དོན་ངོ་མཚར་ཅན་རྣམས་སྟོན་པར་འགྱུར་ཞིང་། ཁྲག་དང་མེ་དང་དུ་བའི་ཀ་བ་འབྱུང་། 31 ཁྲི་གདུགས་ཉི་མ་ནག་པོ་དང་བསིལ་ཟེར་ཟླ་བ་ཁྲག་ཏུ་འགྱུར། དེ་ཐམས་ཅད་ནི་དཀོན་མཆོག་ཡ་ཝཱེའི་རབ་ཏུ་ཆེ་ཞིང་འཇིགས་སུ་རུང་བའི་ཉིན་མོ་དེ་མ་སླེབས་གོང་དུ་འབྱུང་ངེས་ཡིན། 32 དུས་དེར་དཀོན་མཆོག་ཡ་ཝཱེའི་མཚན་ནས་འབོད་པ་རྣམས་ཐར་བར་འགྱུར། ཅིའི་ཕྱིར་ཞེ་ན། དཀོན་མཆོག་ཡ་ཝཱེས་གསུངས་པ་བཞིན་དུ། རི་བོ་ཛ་ཡན་དང་ཡེ་རུ་སཱ་ལེམ་དུ་མི་རྣམས་ཐར་བ་དང་། དཀོན་མཆོག་ཡ་ཝཱེས་ཞལ་འབོད་གནང་བ་རྣམས་ནི་ལྷག་ལུས་རྣམས་ཀྱི་གྲས་སུ་ཚུད་པར་འགྱུར་བས་སོ། །

ལེའུ་གསུམ་པ།

དཀོན་མཆོག་གིས་མི་རིགས་རྣམས་ལ་ཁྲིམས་ཐག་གཅོད་པ།

1 ལྟོས་ཤིག ཉིན་མོ་དེ་རྣམས་དང་དུས་དེ་ལ་བདག་གིས་ཡ་ཧུ་དཱ་དང་ཡེ་རུ་སཱ་ལེམ་གཉིས་ཀྱི་བཙོན་པ་རྣམས་ཕྱིར་ལོག་ཏུ་འཇུག་པའི་དུས་སུ། 2 བདག་གིས་མི་རིགས་ཐམས་ཅད་བསྡུས་ནས། དེ་རྣམས་ཡེ་ཧོ་ཤ་ཕད་ཀྱི་ལུང་པར་ཁྲིད་དེ། གནས་དེར་བདག་གིས་རང་གི་མི་སྡེ་སྟེ་བདག་གི་ནོར་སྐལ་ཡེས་ར་ཨེལ་གྱི་ཕྱིར་དུ་མི་རིགས་རྣམས་ལ་ཁྲིམས་ཐག་གཅོད་ངེས་ཏེ། ཅིའི་ཕྱིར་ཞེ་ན། དེ་རྣམས་ཀྱིས་ངའི་མི་སྡེ་ནི་མི་རིགས་རྣམས་ཀྱི་ཁྲོད་དུ་གཏོར་ནས་ངའི་ཡུལ་ཐམས་ཅད་བགོས་པ་དང་། 3 ཡང་ངའི་མི་སྡེའི་དོན་དུ་རྒྱན་འཕངས་ཏེ། བུ་ཆུང་རྣམས་སྨད་འཚོང་མ་ལ་བརྗེས་པ་དང་། བུ་མོ་རྣམས་རྒུན་ཆང་གི་དོན་དུ་བཙོངས་ནས་རྒུན་ཆང་འཐུང་བའོ། ། 4 ཀྱེ་ཐཱར་དང་ཚི་ཏུན་དང་། ཕེ་ལེ་ཤེད་མཐའ་འཁོར་གྱི་མི་རྣམས། ཁྱོད་རྣམས་བདག་དང་འབྲེལ་བ་ཅི་ཡོད་དམ། ཁྱོད་རྣམས་ཀྱིས་བདག་ལ་འཁོན་ལན་སློག་གམ། གལ་ཏེ་བདག་ལ་འཁོན་ལན་སློག་པ་ཡིན་ན། བདག་གིས་དེའི་རྣམ་སྨིན་ནི་མྱུར་བ་མྱུར་དུ་ཁྱོད་རང་གི་མགོ་ལ་འཁོར་བར་བྱའོ། ། 5 ཁྱོད་རྣམས་ཀྱིས་ངའི་གསེར་དང་དངུལ་རྣམས་ཕྲོགས་ནས། ངའི་རིན་པོ་ཆེ་རྩ་ཆེན་རྣམས་ཁྱེར་ཏེ་རང་གི་ལྷ་ཁང་རྣམས་སུ་བཞག་པར་མ་ཟད། 6 ད་དུང་ཡ་ཧུ་དཱ་པ་དང་ཡེ་རུ་སཱ་ལེམ་པ་རྣམས་རང་གི་ཡུལ་དང་ཁ་འབྲལ་བའི་ཕྱིར་གྷི་རི་སི་པ་རྣམས་ལ་བཙོངས། 7 ལྟོས་ཤིག བདག་གིས་དེ་རྣམས་ལ་བསྐུལ་ནས། ཁྱོད་རྣམས་ཀྱིས་དེ་དག་བཙོངས་པའི་གནས་དེ་དང་འབྲལ་བར་བྱ་ཞིང་། ཡང་དེའི་རྣམ་སྨིན་ནི་ཁྱོད་རང་གི་མགོ་ལ་འཁོར་བར་བྱའོ། ། 8 ཡང་བདག་གིས་ཁྱོད་ཀྱི་བུ་དང་བུ་མོ་རྣམས་ཡ་ཧུ་དཱ་པ་རྣམས་ཀྱི་ལག་ཏུ་བཙོངས་ནས། དེ་དག་གིས་ཁོ་རྣམས་རྒྱང་རིང་ཡུལ་གྱི་ཤེ་བཱ་པ་རྣམས་ལ་བཙོང་བར་འགྱུར་རོ་ཞེས་དཀོན་མཆོག་ཡ་ཝཱེས་འདི་སྐད་གསུངས་པའོ། ། 9 མི་རིགས་རྣམས་ཀྱི་ཁྲོད་དུ་འདི་ལྟར་ཁྱབ་བསྒྲགས་བྱེད་དགོས་ཏེ། དམག་རྒྱག་པར་གྲ་སྒྲིག་བྱོས་ཤིག དཔའ་བོ་རྣམས་ལ་ངར་བསླངས་ནས་དམག་ཐམས་ཅད་ཡར་ཡོང་དུ་ཆུག 10 རང་གི་ཐོང་གཤོལ་རྣམས་ཀྱིས་རལ་གྲི་བརྡུང་བ་དང་། ཟོར་བ་རྣམས་ཀྱིས་མདུང་བརྡུངས་ཏེ། ཉམས་ཆུང་དག་གིས་ང་ནི་དཔའ་བོ་ཡིན་ཞེས་བརྗོད་དགོས། 11 ཀྱེ་ཕྱོགས་བཞིའི་མི་རིགས་རྣམས། ཁྱོད་རྣམས་མྱུར་དུ་ཡར་ཤོག་ལ་མཉམ་དུ་འཛོམས་པར་གྱིས། ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ཉིད་ཀྱི་དཔའ་བོ་རྣམས་འོང་བར་མཛོད། 12 མི་རིགས་རྣམས་སྙིང་སྟོབས་བསྐྱེད་ནས་ཡེ་ཧོ་ཤ་ཕད་ཀྱི་ལུང་པར་འོང་དགོས་ཏེ། ཅིའི་ཕྱིར་ཞེ་ན། ང་རང་དེར་བསྡད་ནས་ཕྱོགས་བཞིའི་མི་རིགས་ཐམས་ཅད་ལ་ཁྲིམས་ཐག་གཅོད་པར་འགྱུར་རོ། ། 13 འབྲུ་རིགས་སྨིན་པས་ཟོར་བས་བྲོགས་ཤིག རྒུན་ཆང་འཚིར་གཞོང་བཀང་བས་ཤོག་ལ་རྫིས་ཤིག དེ་དག་གི་སྡིག་པ་ཚབས་ཤིན་ཏུ་ཆེ་བས་ན་འཚིར་གཞོང་བཀང་ནས་མེར་བའོ། ། 14 ཐག་ཆོད་ལུང་པར་མི་ཚོགས་ཤིན་ཏུ་མང་སྟེ། ཅིའི་ཕྱིར་ཞེ་ན། དཀོན་མཆོག་ཡ་ཝཱེའི་ཉིན་མོ་དེ་ཐག་ཆོད་ལུང་པ་དང་ཉེ་བར་སླེབས་པའོ། ། 15 ཉི་མ་དང་ཟླ་བ་འགྲིབ་ཅིང་། སྐར་ཚོགས་རྣམས་ཀྱི་འོད་སྣང་ཟད།

དཀོན་མཆོག་གིས་རང་གི་མི་ལ་བྱིན་རླབས་གནང་བ།

16 དཀོན་མཆོག་ཡ་ཝཱེས་ཛ་ཡན་དུ་ང་རོ་འདོན་ཞིང་། ཡེ་རུ་སཱ་ལེམ་ནས་གསུང་སྐད་སྒྲོག་པ་དང་། ནམ་མཁའ་དང་ས་གཞི་འདར་ན་ཡང་། དཀོན་མཆོག་ཡ་ཝཱེ་ནི་རང་གི་འབངས་མིའི་སྦས་ས་དང་། ཡེས་ར་ཨེལ་པ་རྣམས་ཀྱི་བཙན་རྫོང་ཡིན། 17 དེ་ནས་ཁྱོད་རྣམས་ཀྱིས་བདག་ནི་ཁྱོད་ཅག་གི་དཀོན་མཆོག་ཡ་ཝཱེ་ཡིན་པ་རྟོགས་ཤིང་། བདག་ནི་ཛ་ཡན་ཏེ་ང་ཡི་རི་བོ་དམ་པ་རུ་གནས་པ་དང་། ཡེ་རུ་སཱ་ལེམ་ཡང་དམ་པར་འགྱུར་ཞིང་། མི་རྒྱུས་མེད་རྣམས་ནམ་ཡང་དེ་བརྒྱུད་ནས་འགྲོ་བར་མི་འགྱུར་རོ། ། 18 ཉིན་མོ་དེ་ལ་རི་བོ་རྣམས་ལས་ཆང་མངར་མོ་འཛག་ཅིང་། རི་ཕྲན་རྣམས་ལས་འོ་མ་བཞུར་བ་དང་། ཡ་ཧུ་དཱའི་གྲོག་མོ་ཐམས་ཅད་ཆུ་ཡིས་བཀང་ཞིང་། དཀོན་མཆོག་ཡ་ཝཱེའི་མཆོད་ཁང་ལས་ཆུ་མིག་བཞུར་ནས་སིད་ཏིམ་ *ལུང་པ་བརླན་པར་བྱའོ། ། 19 ཨེ་ཅིབ་ནི་དབེན་སྟོང་དུ་འགྱུར་ངེས་ལ། ཨེ་དོམ་ནི་དབེན་སྟོང་གི་ཐང་རྒོད་དུ་འགྱུར་རོ། །ཅིའི་ཕྱིར་ཞེ་ན། དེ་དག་གིས་ཡ་ཧུ་དཱ་པ་རྣམས་ལ་གདུག་རྩུབ་སྤྱད་པ་དང་། ཡང་རང་གི་ཡུལ་དུ་ཉེས་མེད་རྣམས་ཀྱི་ཁྲག་བཞུར་དུ་བཅུག་པས་སོ། ། 20 འོན་ཀྱང་ཡ་ཧུ་དཱ་ནི་རྒྱུན་ནས་རྒྱུན་དུ་གནས་པ་དང་། ཡེ་རུ་སཱ་ལེམ་ནི་མི་རབས་ནས་མི་རབས་བར་དུ་གནས་པར་འགྱུར། 21 ཡང་དེ་སྔར་བདག་གིས་ཁྲག་བཞུར་དུ་བཅུག་པའི་མི་ལ་འཁོན་ལན་མ་སློག ད་ནི་ངས་འཁོན་ལན་སློག་པར་བྱའོ། །དཀོན་མཆོག་ཡ་ཝཱེ་ནི་ཛ་ཡན་དུ་བཞུགས་པའོ།། །།

* ལེའུ་གསུམ་པ།:18 སིད་ཏིམ་ཞེས་པ་ནི་སེང་ལྡེང་ཤིང་ཡིན་ཏེ། དབེན་སྟོང་ནས་ཤུར་སྒམ་བཟོ་བྱེད་ཤིང་ཆ་ཡིན།

ཨ་མོ་སི།

1

2

3

4

5

6

7

8

9

༄༅། །ལུང་སྟོན་པ་ཨ་མོ་སིའི་མདོ།

ལུང་སྟོན་པ་ཨ་མོ་སིའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

རྒྱལ་པོ་ཨུ་ཟི་ཡཱ་ཡིས་ཡེས་ར་ཨེལ་གྱི་ལྷོ་ཕྱོགས་སུ་ཡོད་པའི་ཡ་ཧུ་དཱ་ལ་སྲིད་སྐྱོང་བ་དང་རྒྱལ་པོ་ཡེ་རོབ་ཨམ་གྱི་སྲས་ཀྱིས་བྱང་ཕྱོགས་སུ་ཡོད་པའི་ཡེས་ར་ཨེལ་ལ་སྲིད་སྐྱོང་བའི་དུས་ནི་གཅིག་ཡིན། དུས་དེ་ནི་ཞི་བདེ་དང་ཡར་རྒྱས་གོང་འཕེལ་འགྲོ་བའི་དུས་ཤིག་ཡིན། ཡར་རྒྱས་གོང་འཕེལ་དེ་ནི་སྔོན་ཆད་བྱུང་མ་མྱོང་བའི་སྤྱི་ཚོགས་ཀྱི་རུལ་སུངས་ཚད་མཐོན་པོར་སླེབས་པ་དང་མཉམ་དུ་བྱུང་བ་ཡིན། དེ་ཡང་ཨ་མོ་སི་ཞེས་པའི་གཞུང་དུ་སྐབས་དེའི་སྤྱི་ཚོགས་ཀྱི་རུལ་སུངས་སྐོར་བཀོད་ཡོད།

ཡི་གེར་འགོད་མཁན་དང་འགོད་དུས།

ཨ་མོ་སི་ནི་ཐེ་ཀོ་ཨ་ཞེས་བྱ་བའི་གྲོང་གསེབ་ཆུང་ཆུང་ཞིག་གི་ཕྱུགས་རྫི་ཡིན། ཁོང་ནི་ཡེ་ཤ་ཡཱ་ལྟ་བུའི་གོ་ས་ཅན་ཞིག་མིན་ལ། ཡེ་རེམ་ཡཱ་ལྟ་བུའི་མཆོད་དཔོན་ཞིག་ཀྱང་མིན། ཁོང་ཡ་ཧུ་དཱའི་ཡུལ་དུ་བསྡད་ཡོད་ནའང་། ཁོང་ཡེས་ར་ཨེལ་གྱི་བྱང་ཕྱོགས་རྒྱལ་ཁམས་ལ་དཀོན་མཆོག་གི་ཉེས་ཆད་འབབ་ཚུལ་ཁྱབ་བསྒྲགས་བྱེད་དུ་མངགས་པ་རེད། དེ་ཡང་ཨུ་ཟི་ཡཱ་དང་ཡེ་རོབ་ཨམ་གྱི་རྒྱལ་སྲས་གཉིས་ཀྱིས་རྒྱལ་སྲིད་སྐྱོང་བའི་སྐབས་སུ་ཨ་མོ་སི་ཡིས་ལུང་བསྟན་གནང་། ཁོང་གིས་ཆོས་ཀྱི་ཕྱག་ལས་བསྒྲུབས་པའི་དུས་ནི་སྤྱི་ལོ་སྔོན་གྱི་760ནས་750ལོའི་བར་ཙམ་ཡིན་པ་དང་། གཞུང་འདི་ཡི་གེར་བཀོད་པའི་ལོ་ཚིགས་ནི་དུས་སྐབས་དེ་རང་ཡིན།

བརྗོད་སྙིང་དང་གསུང་འཕྲིན།

ཨ་མོ་སི་ཞེས་པའི་གཞུང་འདིའི་ཁྱབ་ཆེ་བའི་བརྗོད་གཞི་གཙོ་བོ་ནི་ལེའུ་ལྔ་པའི་ཚིག་རྐང་ཉེར་བཞི་པར་གསལ་པོར་བསྟན་ཡོད། དེ་ལ་དྲང་གཞག་གི་བྱ་བ་ནི་ཆོས་ལ་དད་གུས་ཆེ་བའི་མཚོན་རྟགས་ཡིན་ཞེས་གསུངས། ཨ་མོ་སི་ནི་དཀོན་མཆོག་གི་ཐུགས་བཀོད་ལས་འཁྲུངས་པའི་དྲང་གཞག་དང་དྲང་བདེན་ཤུགས་ཆེན་པོར་སྒྲོག་པའི་སྐུ་ཚབ་པ་ཞིག་ཡིན། ལུང་སྟོན་པ་ཨ་མོ་སི་ནི་མི་གཞན་དག་ལ་མགོ་སྐོར་བཏང་ནས་རང་ཉིད་སྟོབས་ཤུགས་ཅན་དང་། ཡང་ན་ཕྱུག་པོར་གཏོང་མཁན་ཀུན་ལ་སྐྱོན་བརྗོད་བྱེད་མཁན་ཞིག་ཀྱང་ཡིན།

འཆར་ཟིན།

1. ཡེས་ར་ཨེལ་གྱི་ཁྱིམ་མཚེས་རྒྱལ་ཕྲན་རྣམས་ལ་ཉེས་ཆད་བཅད་པའི་སྐོར། ༼1:1-2:5༽

2. ཡེས་ར་ཨེལ་པ་རྣམས་ལ་ཉེས་ཆད་བཅད་པའི་སྐོར། ༼2:6-16༽

3. ཡེས་ར་ཨེལ་ལ་བབས་པའི་བཀའ་བཙན་པོའི་སྐོར། ༼3:1-5:17༽

4. བཙོན་དུ་འཁྲིད་པར་འགྱུར་བའི་ཁྱབ་བསྒྲགས། ༼5:18-6:14༽

5. དཀོན་མཆོག་གི་ཞལ་གཟིགས་ལས་ངན་ལན་འཇལ་བ། ༼7:1-9:10༽

6. ཡེས་ར་ཨེལ་པ་རྣམས་བསྐྱར་དར་མཛད་པའི་སྐོར། ༼9:11-15༽

ལེའུ་དང་པོ།

ཡེས་ར་ཨེལ་གྱི་ཁྱིམ་མཚེས་རྣམས་ལ་ཉེས་ཆད་བཅད་པའི་སྐོར།

1 ཡ་ཧུ་དཱའི་རྒྱལ་པོ་ཨུ་ཟི་ཡཱ་དང་ཡེས་ར་ཨེལ་གྱི་རྒྱལ་པོ་ཡེ་ཧོ་ཨ་སི་ཡི་བུ་ཡེ་རོབ་ཨམ་གཉིས་རྒྱལ་པོར་སྡོད་པའི་དུས་སུ། ས་འགུལ་ཆེན་པོ་མ་བྱུང་བའི་ལོ་གཉིས་ཀྱི་སྔོན་ལ་ཐེ་ཀོ་ཨའི་ལུག་རྫི་ཁྲོད་ཀྱི་ཨ་མོ་སི་ཡིས་མཐོང་བའི་ཞལ་གཟིགས་ཏེ་ཡེས་ར་ཨེལ་དང་འབྲེལ་བའི་བཀའ་ནི་འདི་ལྟ་སྟེ། 2 ཨ་མོ་སི་ན་རེ། དཀོན་མཆོག་ཡ་ཝཱེས་ཛ་ཡན་ནས་ང་རོ་འདོན་ཞིང་། ཡེ་རུ་སཱ་ལེམ་ནས་གསུང་སྐད་བསྒྲགས་པས། ལུག་རྫི་རྣམས་ཀྱི་རྩྭ་ས་སྐྱོ་ཞིང་། ཀར་མེལ་གྱི་རི་རྩེ་སྐམ་པར་འགྱུར་ཞེས་སྨྲས་སོ། །

3 དཀོན་མཆོག་ཡ་ཝཱེས་འདི་སྐད་དུ། དཱ་མེ་སེག་གིས་ཡང་ནས་ཡང་དུ་སྡིག་པ་བསགས་པས། ངས་དེ་ལ་ཉེས་ཆད་གཅོད་པའི་བཀའ་ཕྱིར་མི་ལེན། ཅིའི་ཕྱིར་ཞེ་ན། དེ་དག་གིས་གཡུལ་གཅོག་བྱེད་ལྕགས་ཆས་ཀྱིས་གིལ་ཨད་ལ་བརྙས་བཅོས་བྱས་པས། 4 ངས་ཧ་ཟཱ་ཨེལ་གྱི་ཕོ་བྲང་དུ་མེ་འཕངས་ནས། པེན་ཧ་དཱད་ཀྱི་མཁར་རྫོང་རྣམས་རྩ་མེད་དུ་གཏོང་བར་འགྱུར། 5 ཡང་ངས་དཱ་མེ་སེག་གི་སྒོ་གཏན་བཅག་སྟེ། ཨ་ཝེན་ཐང་ཆེན་གྱི་ཡུལ་མི་རྣམས་ཚར་དུ་གཅོད་ཅིང་། ད་དུང་པེད་ཨེ་དེན་གྱི་དབང་འཛིན་འགོ་དཔོན་དང་། ཨ་རམ་པའི་འབངས་མི་དང་བཅས་ཀིར་དུ་བཙོན་ལ་འཁྲིད་པར་འགྱུར་ཞེས་གསུངས་པ་སྟེ། དཀོན་མཆོག་ཡ་ཝཱེས་འདི་སྐད་གསུངས་སོ། ། 6 དཀོན་མཆོག་ཡ་ཝཱེས་འདི་སྐད་དུ། གཱ་ཟཱས་ཡང་ནས་ཡང་དུ་སྡིག་པ་བསགས་པས། ངས་དེ་ལ་ཉེས་ཆད་གཅོད་པའི་བཀའ་ཕྱིར་མི་ལེན་ཏེ། ཅིའི་ཕྱིར་ཞེ་ན། དེས་མི་ཐམས་ཅད་བཟུང་ནས་ཨེ་དོམ་ལ་སྤྲད་པས། 7 ངས་གཱ་ཟཱའི་གྲོང་ཁྱེར་ནང་དུ་མེ་འཕངས་ནས། དེའི་མཁར་རྫོང་རྣམས་ཁྱུར་མིད་གཏོང་ཞིང་། 8 ཡང་ངས་ཨ་སི་དོད་ཀྱི་ཡུལ་མི་རྣམས་དང་། ཨ་ཤཱ་ཀེ་ལོན་གྱི་དབང་འཛིན་འགོ་དཔོན་རྣམས་ཚར་དུ་གཅོད་ཅིང་། ངས་ལག་པ་བརྐྱངས་ཏེ་ཨེག་རོན་ལ་རྒོལ་བར་འགྱུར་ལ། ཕེ་ལེ་ཤེད་པའི་ལྷག་ལུས་རྣམས་རྩ་མེད་དུ་གཏོང་བར་འགྱུར་ཞེས་གསུངས་ཏེ། གཙོ་བོ་ཡ་ཝཱེས་འདི་སྐད་གསུངས་སོ། །

9 དཀོན་མཆོག་ཡ་ཝཱེས་འདི་སྐད་དུ། ཐཱར་གྱིས་ཡང་ནས་ཡང་དུ་སྡིག་པ་བསགས་པས། ངས་དེ་ལ་ཉེས་ཆད་གཅོད་པའི་བཀའ་ཕྱིར་མི་ལེན་ཏེ། ཅིའི་ཕྱིར་ཞེ་ན། དེས་མི་ཐམས་ཅད་ཨེ་དོམ་ལ་སྤྲད་པར་མ་ཟད། སྤུན་ཟླ་དང་བཞག་པའི་མནའ་ཆིངས་མ་དྲན་པས། 10 ངས་ཐཱར་གྱི་གྲོང་ཁྱེར་ནང་དུ་མེ་འཕངས་ནས། དེའི་མཁར་རྫོང་རྣམས་ཁྱུར་མིད་གཏོང་བར་འགྱུར་ཞེས་གསུངས་སོ། ། 11 དཀོན་མཆོག་ཡ་ཝཱེས་འདི་སྐད་དུ། ཨེ་དོམ་གྱིས་ཡང་ནས་ཡང་དུ་སྡིག་པ་བསགས་པས། ངས་དེ་ལ་ཉེས་ཆད་གཅོད་པའི་བཀའ་ཕྱིར་མི་ལེན་ཏེ། ཅིའི་ཕྱིར་ཞེ་ན། དེ་ཡིས་རང་གི་སྤུན་ཟླ་རྣམས་འདེད་བཅོམ་བྱེད་པར་རལ་གྲི་བཟུང་སྟེ། སྙིང་རྗེ་སྤུ་ཙམ་ཡང་མེད་པ་དང་། དེ་ཁོང་ཁྲོ་ལངས་ནས་ཐེར་ཚལ་སྦར་ཚལ་བཏང་ཞིང་། དེའི་ཁོང་ཁྲོ་ཆེན་པོ་ནམ་ཡང་ཞི་བར་མི་འགྱུར་བས། 12 ངས་ཐེ་མཱན་ལ་མེ་འཕངས་ནས། པོ་ཚ་རཱའི་མཁར་རྫོང་རྣམས་ཁྱུར་མིད་གཏོང་བར་འགྱུར་ཞེས་གསུངས་སོ། །

13 དཀོན་མཆོག་ཡ་ཝཱེས་འདི་སྐད་དུ། ཨམ་མོན་གྱིས་ཡང་ནས་ཡང་དུ་སྡིག་པ་བསགས་པས། ངས་དེ་ལ་ཉེས་ཆད་གཅོད་པའི་བཀའ་ཕྱིར་མི་ལེན་ཏེ། ཅིའི་ཕྱིར་ཞེ་ན། དེས་ས་མཚམས་ཇེ་ཆེར་གཏོང་བའི་ཆེད་དུ། ཐ་ན་གིལ་ཨད་ཀྱི་སྦྲུམ་མའི་ཁོག་པའང་གཤགས་པས། 14 འཐབ་མོའི་ངར་སྐད་སྒྲོག་པའི་དུས་དང་། ཆར་རླུང་དང་རླུང་ནག་འཚུབ་པའི་སྐབས་སུ། ངས་རབ་བཱའི་གྲོང་ཁྱེར་ནང་དུ་མེ་འཕངས་ནས། དེའི་མཁར་རྫོང་རྣམས་ཁྱུར་མིད་གཏོང་ཞིང་། 15 ཡང་དེའི་རྒྱལ་པོ་བཙོན་དུ་འཁྲིད་པར་འགྱུར་ཞིང་། རྒྱལ་པོ་ནི་བློན་པོ་རྣམས་དང་བཅས་བཙོན་དུ་འཁྲིད་པར་འགྱུར་ཞེས་གསུངས་པ་སྟེ། དཀོན་མཆོག་ཡ་ཝཱེས་འདི་སྐད་གསུངས་སོ། །

ལེའུ་གཉིས་པ།

མོ་ཨབ་ལ་ཉེས་ཆད་གཅོད་པ།

1 དཀོན་མཆོག་ཡ་ཝཱེས་འདི་སྐད་དུ། མོ་ཨབ་ཀྱིས་ཡང་ནས་ཡང་དུ་སྡིག་པ་བསགས་པས། ངས་དེ་ལ་ཉེས་ཆད་གཅོད་པའི་བཀའ་ཕྱིར་མི་ལེན་ཏེ། ཅིའི་ཕྱིར་ཞེ་ན། དེ་ཡིས་ཨེ་དོམ་རྒྱལ་པོའི་རུས་པ་བསྲེགས་ནས་ཐལ་བར་བཏང་བས། 2 ངས་མོ་ཨབ་ལ་མེ་འཕངས་ནས། ཀེ་རི་ཨོད་ཀྱི་མཁར་རྫོང་རྣམས་ཁྱུར་མིད་གཏོང་བར་འགྱུར་ཞིང་ཟང་ཟིང་དང་། ངར་སྐད་དང་། དམག་དུང་གི་སྒྲ་བཅས་ཀྱི་ཁྲོད་དུ་མོ་ཨབ་རྩ་མེད་དུ་གཏོང་བར་འགྱུར་ལ། 3 ཡང་ངས་དེའི་དབང་འཛིན་མཁན་རྣམས་ཚར་དུ་གཅོད་ཅིང་། དེ་དང་ལྷན་ཅིག་ཏུ་དེའི་འགོ་དཔོན་ཐམས་ཅད་ཀྱང་འགུམས་པར་བྱའོ་ཞེས་གསུངས་ཏེ། དཀོན་མཆོག་ཡ་ཝཱེས་འདི་སྐད་གསུངས་སོ། །

ཡ་ཧུ་དཱ་ལ་ཉེས་ཆད་གཅོད་པ།

4 དཀོན་མཆོག་ཡ་ཝཱེས་འདི་སྐད་དུ། ཡ་ཧུ་དཱ་ཡིས་ཡང་ནས་ཡང་དུ་སྡིག་པ་བསགས་པས། ངས་ཉེས་ཆད་གཅོད་པའི་བཀའ་ཕྱིར་མི་ལེན་ཏེ། ཅིའི་ཕྱིར་ཞེ་ན། དེ་ཡིས་དཀོན་མཆོག་ཡ་ཝཱེའི་བཀའ་ཁྲིམས་རྣམས་དོར་བ་དང་། ཁོང་གི་ཁྲིམས་སྲོལ་རྣམས་མ་བསྲུངས་པར་མ་ཟད། དེ་དག་གི་མེས་པོ་རྣམས་རྗེས་སུ་འབྲངས་པའི་སྐུ་འདྲ་ཡིས་ཁོ་རྣམས་ལམ་ནོར་དུ་བཅུག་པས། 5 ངས་ཡ་ཧུ་དཱ་ལ་མེ་འཕངས་ནས། ཡེ་རུ་སཱ་ལེམ་གྱི་མཁར་རྫོང་རྣམས་ཁྱུར་མིད་གཏོང་བར་འགྱུར་ཞེས་གསུངས་སོ། །

ཡེས་ར་ཨེལ་ལ་ཉེས་ཆད་གཅོད་པ།

6 དཀོན་མཆོག་ཡ་ཝཱེས་འདི་སྐད་དུ། ཡེས་ར་ཨེལ་གྱིས་ཡང་ནས་ཡང་དུ་སྡིག་པ་བསགས་པས། ངས་ཉེས་ཆད་གཅོད་པའི་བཀའ་ཕྱིར་མི་ལེན་ཏེ། ཅིའི་ཕྱིར་ཞེ་ན། དེ་ཡིས་དངུལ་གྱི་ཆེད་དུ་མི་དྲང་བདེན་བཙོངས་ཤིང་། བསིལ་ལྷམ་ཆ་གཅིག་གི་ཕྱིར་དུ་དབུལ་པོ་བཙོངས། 7 སའི་རྡུལ་ལ་རྡོག་བརྫིས་གཏོང་བ་བཞིན། དེ་དག་གིས་དབུལ་པོའི་མགོ་ལ་རྡོག་བརྫིས་བཏང་བ་དང་། མི་དཀའ་སྡུག་ཅན་གྱི་ཁེ་དབང་ཕྲོགས་ཤིང་། བུ་དང་ཕ་གཉིས་ཀྱིས་བུད་མེད་གཅིག་སྤྱད་ནས། བསམ་བཞིན་དུ་ངའི་མཚན་དམ་པ་བཙོག་པར་བཟོས། 8 དེ་དག་མཆོད་ཁྲི་རེ་རེའི་མདུན་དུ་མི་གཞན་པས་གཏའ་མར་བཞག་པའི་གོས་རྣམས་ཀྱི་སྟེང་དུ་ཉལ་ཞིང་། རང་གི་ལྷ་ཡི་ལྷ་ཁང་ནང་དུ་བཤུ་གཞོག་ལས་ཐོབ་པའི་དངུལ་གྱིས་ཉོས་པའི་རྒུན་ཆང་འཐུང་ངོ་། ། 9 ཡིན་ཡང་ངས་དེ་དག་གི་མདུན་དུ་ཨེ་མོར་པ་རྣམས་ཚར་དུ་བཅད་པ་མ་ཡིན་ནམ། ཨེ་མོར་པ་ནི་ཐང་ཤིང་བཞིན་མཐོ་ལ། བེ་ཤིང་བཞིན་བརྟན་ཡང་། ངས་དེའི་སྟེང་གི་ཤིང་ཏོག་རྣམས་རྩ་མེད་དུ་གཏོང་ཞིང་། ཤིང་སྡོང་གི་རྩད་པའང་འབྱིན་པར་འགྱུར། 10 ཨེ་མོར་པའི་ཡུལ་ཁམས་ནི་ཁྱོད་རྣམས་ལ་ནོར་སྐལ་དུ་འཐོབ་པའི་ཕྱིར་དུ། ངས་ཁྱོད་རྣམས་ཨེ་ཅིབ་ཡུལ་ནས་ཕྱིར་ཕྱུང་སྟེ། དབེན་སྟོང་དུ་ཁྲིད་ནས་ལོ་ངོ་བཞི་བཅུར་དེར་གནས་པ་མ་ཡིན་ནམ། 11 ངས་ཁྱོད་ཀྱི་བུ་རྒྱུད་ལས་ལུང་སྟོན་པ་དང་། ན་གཞོན་ལས་ན་ཟཱར་པ་རྣམས་འཕེལ་བར་བྱས། ཀྱེ་ཡེས་ར་ཨེལ་པ་རྣམས་འདི་ནི་དོན་ངོ་མ་མ་ཡིན་ནམ་ཞེས་གསུངས་ཏེ། དཀོན་མཆོག་ཡ་ཝཱེས་འདི་སྐད་གསུངས་སོ། ། 12 ཡིན་ཡང་ཁྱོད་ཚོས་ན་ཟཱར་པ་རྣམས་ལ་བཙན་གྱིས་ཆང་འཐུང་དུ་བཅུག་སྟེ། ལུང་སྟོན་པ་རྣམས་ལ་ལུང་མ་སྟོན་ཞེས་ནན་གྱིས་བསྐུལ་ཏོ། ། 13 ལྟོས་ཤིག ཚར་ཕོན་བརྩིགས་པའི་ཤིང་རྟ་གཡོ་འགུལ་བྱེད་པ་བཞིན། ངས་ཁྱོད་ཀྱི་རྐང་འོག་གི་ས་གཡོ་བར་འཇུག་ཅིང་། 14 དེ་འགུལ་སྐྱོད་ཤིན་ཏུ་མགྱོགས་ནའང་འབྲོ་མི་ཐུབ་ལ། སྟོབས་དང་ལྡན་ནའང་ནུས་པ་འདོན་མི་ཐུབ། དཔའ་བོ་ཡིན་ཡང་རང་ཉིད་སྐྱོབ་མི་ཐུབ། 15 གཞུ་འཐེན་མཁན་སར་འགྲེང་མི་ནུས་ཤིང་། རྒྱུག་མཁན་ཡང་ཐར་མི་ཐུབ་ལ། སྐྱ་མི་ཡིན་ཡང་རང་ཉིད་སྐྱོབ་མི་ཐུབ། 16 ཉིན་དེར་སྙིང་སྟོབས་ལྡན་པའི་དམག་མི་ཡང་གཅེར་བུར་འབྲོ་ངེས་ཡིན་ཞེས་དཀོན་མཆོག་ཡ་ཝཱེས་འདི་སྐད་གསུངས་སོ། །

ལེའུ་གསུམ་པ།

ལྷག་ཏུ་ལྗིད་པའི་ཉེས་ཆད།

1 ཀྱེ་ཡེས་ར་ཨེལ་པ་རྣམས། དཀོན་མཆོག་ཡ་ཝཱེས་ཨེ་ཅིབ་ཡུལ་ནས་ཕྱིར་བཏོན་པའི་ཡེས་ར་ཨེལ་གྱི་བུ་རྒྱུད་ཡོངས་ལ་རྒོལ་བའི་གསུང་སྟེ། དཀོན་མཆོག་ཡ་ཝཱེས་ཁྱོད་ཅག་ལ་རྒོལ་བའི་གསུང་ལ་ཉོན་ཅིག ཁོང་གིས་འདི་སྐད་དུ། 2 ས་གཞིའི་མི་རིགས་ཀུན་ལས་ངས་ཁྱོད་ཁོ་ན་བདམས་པས། ངས་ཁྱོད་ཀྱི་སྡིག་པ་ཡོད་ཚད་འདེད་པར་འགྱུར། 3 གྲོས་མཐུན་མེད་ན་མི་གཉིས་ཅི་ལྟར་ལྷན་དུ་འགྲོའམ། 4 སེང་གེས་རི་དྭགས་མ་ཟིན་ན། ནགས་ཚལ་དུ་ང་རོ་ཅི་ལྟར་སྒྲོག སེང་གེ་དར་མས་ཅི་ཡང་མ་ཟིན་ན། ས་ཕུག་ནང་དུ་ངར་སྐད་ཅི་ལྟར་སྒྲོག 5 གལ་ཏེ་རྒྱ་མ་བཙུགས་ན་བྱ་བྱེའུ་རྣམས་རྙི་ཡི་ནང་དུ་ལྷུང་ངམ། རྙི་ལ་ཅི་ཡང་མ་ཐོབ་ན་དེ་ས་ནས་ཡར་ལང་ངམ། 6 གྲོང་ཁྱེར་ནང་དུ་དམག་དུང་བུས་ན་མི་རྣམས་མི་འདར་རམ། གྲོང་ཁྱེར་ཞིག་ལ་ཆག་སྒོ་བྱུང་ན་དེ་ནི་དཀོན་མཆོག་ཡ་ཝཱེས་གནང་བ་མ་ཡིན་ནམ། 7 གལ་ཏེ་གཙོ་བོ་ཡ་ཝཱེས་སྔོན་ལ་ཉིད་ཀྱི་བཀོད་པ་ཁོང་གི་ཞབས་ཕྱི་སྟེ་ལུང་སྟོན་པ་རྣམས་ལ་མ་མངོན་ན། དེས་འཕྲིན་ལས་གང་ཡང་མཛད་པར་མི་འགྱུར་རོ། ། 8 སེང་གེས་ང་རོ་བསྒྲགས་ན་མི་འཇིགས་པ་སུ་ཡོད་དམ། གཙོ་བོ་ཡ་ཝཱེས་བཀའ་གནང་བ་ཡིན་ན་ལུང་མི་སྟོན་པ་སུ་ཡོད་དམ།

9 ཨ་སི་དོད་དང་ཨེ་ཅིབ་ཀྱི་མཁར་རྫོང་ནང་དུ་བཀའ་སྒྲོགས་ལ་འདི་ལྟར་སྨྲོས་ཤིག ཁྱོད་རྣམས་སཱ་མར་ཡའི་རི་བོར་འདུས་ཏེ་གྲོང་ཁྱེར་ནང་དུ་ཡོད་པའི་ཟིང་སློང་དང་གཉའ་གནོན་ལ་ལྟོས་ཤིག 10 ཅིའི་ཕྱིར་ཞེ་ན། རང་གི་མཁར་རྫོང་ནང་དུ་རྩུབ་སྤྱོད་དང་བརྙས་བཅོས་གཉའ་གནོན་མང་ཡང་། མི་དེ་དག་གིས་དྲང་བདེན་གྱི་དོན་ཅི་ལྟར་སྤྱོད་པ་མི་ཤེས་ཞེས་དཀོན་མཆོག་ཡ་ཝཱེས་འདི་སྐད་གསུངས། 11 དེ་བས་གཙོ་བོ་ཡ་ཝཱེས་འདི་སྐད་དུ། ཕ་རོལ་པོས་ཡུལ་དེའི་ཕྱོགས་བཞི་ནས་བསྐོར་ཏེ། ཁྱོད་ཀྱི་སྟོབས་ཤུགས་ཉམས་སུ་འཇུག་ཅིང་། ཁྱོད་ཀྱི་མཁར་རྫོང་རྣམས་ཀྱང་འཕྲོག་པར་འགྱུར་ཞེས་གསུངས། 12 དཀོན་མཆོག་ཡ་ཝཱེས་འདི་སྐད་དུ། ལུག་རྫི་ཡིས་སེང་གེའི་ཁ་ནས་ལུག་གི་རྐང་ལག་གཉིས་སམ་རྣ་བའི་དུམ་བུ་གཅིག་འཕྲོག་པ་བཞིན་དུ། སཱ་མར་ཡ་ཡུལ་དུ་སྡོད་པའི་ཡེས་ར་ཨེལ་པ་རྣམས་ལས་ཀྱང་མལ་ཁྲིའི་ཟུར་དང་། ཡང་ན་མེ་ཏོག་འཚེམ་དྲུབ་ཅན་གྱི་གདན་བཏིངས་ཡོད་པའི་གཟིམ་ཁྲིའི་སྟེང་དུ་ཉལ་བ་རྣམས་ཐར་བའང་དེ་ཙམ་ཡིན་ནོ་ཞེས་གསུངས་སོ། ། 13 ཁྱོད་ཅག་གིས་ཉོན་དང་། ཡ་ཀོབ་ཀྱི་ཁྱིམ་རྒྱུད་ལ་ཉེན་བརྡ་ཐོངས་ཤིག་ཅེས་དཔུང་ཚོགས་ཀུན་གྱི་དཀོན་མཆོག་སྟེ་གཙོ་བོ་ཡ་ཝཱེས་གསུངས་སོ། ། 14 ངས་ཡེས་ར་ཨེལ་གྱི་སྡིག་པ་འདེད་པའི་དུས་སུ། པེད་ཨེལ་གྱི་མཆོད་ཁྲི་རྣམས་ལའང་ཉེས་ཆད་གཅོད་ཅིང་། མཆོད་ཁྲིའི་རུ་ཐུར་ *རྣམས་བཅག་སྟེ་སར་ལྷུང་བར་འགྱུར་རོ། ། 15 ཡང་ངས་དགུན་ཁ་དང་དབྱར་ཁའི་ཁང་པ་རྣམས་བཤིག་སྟེ། བ་སོས་བརྒྱན་པའི་ཁང་པ་རྣམས་ཀྱང་རྩ་མེད་དུ་གཏོང་ཞིང་། བརྗིད་ཉམས་ཆེ་བའི་ཐོག་བརྩེགས་རྣམས་ཀྱང་མེད་པར་འགྱུར་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་བཞི་པ།

ཡེས་ར་ཨེལ་པ་རྣམས་དཀོན་མཆོག་གི་ཕྱོགས་སུ་མ་འཁོར་བའི་སྐོར།

1 ཁྱོད་ཅག་དབུལ་པོར་བརྙས་བཅོས་དང་། དཀའ་སྡུག་ཅན་ལ་བཙན་གནོན་བྱེད་མཁན། ཡང་རང་གི་སྐྱེས་པར་ན་རེ། ངེད་རྣམས་ཀྱིས་འཐུང་བའི་ཕྱིར་དུ་ཆང་འཁྱེར་ཤོག་ཅེས་སྨྲ་བའི་སཱ་མར་ཡའི་རི་ལ་གནས་པའི་པཱ་ཤན་གྱི་བ་མོ་དང་འདྲ་བ་དག་གིས་གཏམ་འདི་ལ་ཉོན་ཅིག 2 གཙོ་བོ་ཡ་ཝཱེས་ཁོང་གི་དམ་པ་ཉིད་དཔང་དུ་བཙུགས་ནས་དབུ་མནའ་བཞེས་ཏེ་འདི་སྐད་དུ། ལྟོས་ཤིག ཁྱོད་ཅག་འཛིན་པའི་ཉིན་སླེབས་ལ་ཉེ་བ་དང་། མི་ཡིས་ཁྱོད་རྣམས་ལྕགས་ཀྱུས་བཟུང་ནས་འཁྱེར་འགྲོ་ཞིང་། ཆེས་མཐའ་མ་དེ་ཡང་མི་ཡིས་ཉ་ཀྱུས་བཟུང་ནས་འཁྱེར་འགྲོའོ། ། 3 ཁྱོད་རྣམས་མཁར་གྱང་གི་བུ་ག་བརྒྱུད་དེ་ཕྱི་རུ་འདྲུད་ཅིང་། ཧར་མོན་དུ་འདོར་བར་འགྱུར་ཞེས་གསུངས་ཏེ། དཀོན་མཆོག་ཡ་ཝཱེས་འདི་སྐད་གསུངས་སོ། །

4 ཁྱོད་རྣམས་པེད་ཨེལ་དུ་སོང་ནས་སྡིག་པ་གསོགས་དང་། གིལ་གལ་དུ་ཉེས་ཆད་ཇེ་མང་དུ་ཐོངས་ཤིག ནངས་མོ་རེ་རེར་རང་གི་མཆོད་རྫས་ཕུལ་ལ། ཉིན་མོ་གསུམ་རེར་རང་གི་བཅུ་ཆའི་གཅིག་ཕུལ་ཞིག 5 ཀྱེ་ཡེས་ར་ཨེལ་པ་རྣམས། བཀའ་དྲིན་གྱི་མཆོད་པ་རུ་སྐྱུར་ལྡན་པའི་བག་ལེབ་ཕུལ་ཞིག་དང་། ཡིད་མོས་མཆོད་པ་ཕུལ་བ་སྐད་མཐོན་པོས་སྒྲོགས་ཤིག ཅིའི་ཕྱིར་ཞེ་ན། འདི་ལྟར་སྤྱོད་པར་ཁྱོད་དགའོ་ཞེས་གཙོ་བོ་ཡ་ཝཱེས་གསུངས་སོ། །

6 ཡང་ངས་ཁྱོད་ཅག་གི་གྲོང་ཁྱེར་ཐམས་ཅད་ཀྱི་མི་ལ་བཟའ་བཏུང་མེད་པ་དང་། གནས་སོ་སོ་རུ་འབྲུ་རིགས་དཀོན་པར་བྱས་ཀྱང་། ཁྱོད་རྣམས་ངའི་ཕྱོགས་སུ་མ་འཁོར་ཞེས་དཀོན་མཆོག་ཡ་ཝཱེས་འདི་སྐད་གསུངས་པ་དང་། 7 ངས་ཁྱོད་རྣམས་ལ་སྟོན་ཐོག་ལེན་པའི་ཟླ་གསུམ་གྱི་སྔོན་ལ་ཆར་ཆུ་མ་བྱིན་པར། གྲོང་ཁྱེར་གཅིག་ལ་ཆར་ཆུ་བྱིན་ཡང་། གྲོང་ཁྱེར་གཞན་པར་མ་བྱིན་ཏེ། ས་ཆ་ཞིག་ལ་ཆར་ཆུ་བྱིན་ཡང་། ས་ཆ་གཞན་པར་ཆར་ཆུ་མ་བྱིན་པར་སྐམ་པས་ན། 8 གྲོང་ཁྱེར་གཉིས་སམ་གསུམ་གྱི་མི་རྣམས་གྲོང་ཁྱེར་གཅིག་ལ་ཆུ་འཐུང་དུ་འོངས་ན་ཡང་ཆུས་མ་ངོམས། དེ་འདྲ་ཡིན་ཡང་ཁྱོད་རྣམས་ངའི་ཕྱོགས་སུ་མ་འཁོར་ཞེས་དཀོན་མཆོག་ཡ་ཝཱེས་འདི་སྐད་གསུངས། 9 ངས་ཐེངས་མང་པོར་བཙའ་ཐན་དང་ཧམ་སྤུ་ཡིས་ཁྱོད་ཀྱི་ལྡུམ་ར་དང་རྒུན་ཚལ་ལ་བརྡུངས་ཏེ། ཆ་ག་པ་ལ་ཁྱོད་ཅག་གི་སེ་ཡབ་ཤིང་དང་། སྐྱུ་རུ་ཤིང་ཟོས་ཚར་བཅུག་ཀྱང་ཁྱོད་རྣམས་ངའི་ཕྱོགས་སུ་མ་འཁོར་ཞེས་དཀོན་མཆོག་ཡ་ཝཱེས་འདི་སྐད་གསུངས་སོ། ། 10 ཨེ་ཅིབ་ཡུལ་ལ་བྱུང་བ་དང་འདྲ་བའི་རིམས་ནད་ངས་ཁྱོད་ཀྱི་ཁྲོད་དུ་སླེབས་བཅུག་སྟེ། ངས་ཁྱོད་ཀྱི་གཞོན་ནུ་རྣམས་རལ་གྲིས་བཀུམ་ཞིང་། ཁྱོད་ལས་རྟ་རྣམས་ཀྱང་ཕྲོགས་པ་དང་། ངས་ཁྱོད་ཀྱི་དམག་སྒར་ནང་དུ་རོ་ཡི་དྲི་ངན་འཐུལ་བར་བཅུག་ཀྱང་ཁྱོད་རྣམས་ངའི་ཕྱོགས་སུ་མ་འཁོར་ཞེས་དཀོན་མཆོག་ཡ་ཝཱེས་འདི་སྐད་གསུངས་སོ། ། 11 ངས་སཱ་དོམ་དང་གཱ་མོ་ར་གཉིས་ཕམ་པར་བརྒྱབ་པ་བཞིན་དུ་ཁྱོད་རྣམས་ཀྱང་ཕམ་པར་རྒྱག་སྟེ། ཁྱོད་ཅག་ནི་མེ་ལས་ཕྱུང་བའི་བུད་ཤིང་ཞིག་དང་འདྲ་ཡང་ཁྱོད་རྣམས་ངའི་ཕྱོགས་སུ་མ་འཁོར། 12 དེ་བས་ཀྱེ་ཡེས་ར་ཨེལ། ངས་ཁྱོད་ལ་འདི་ལྟར་བྱ་སྟེ། ཀྱེ་ཡེས་ར་ཨེལ་ངས་ཁྱོད་ལ་དེ་ལྟར་བྱེད་པས། ཁྱོད་རང་གི་དཀོན་མཆོག་དང་མཇལ་བར་གྲ་སྒྲིག་བྱོས་ཤིག་ཅེས་དཀོན་མཆོག་ཡ་ཝཱེས་འདི་སྐད་གསུངས། 13 ལྟོས་དང་། ཁོང་ནི་རི་བོ་རྣམས་མཛད་མཁན་དང་། རླུང་མཛད་མཁན། ཉིད་ཀྱི་ཐུགས་དགོངས་མི་ལ་མངོན་པར་མཛད་མཁན་ཡིན་ཞིང་། ཁོང་ནི་ཞོགས་པ་མུན་པར་མཛད་མཁན་དང་། ས་གཞིའི་མཐོ་སར་ཞབས་འཆག་མཁན་ཡིན་པས། ཁོང་གི་མཚན་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལགས་སོ། །

ལེའུ་ལྔ་པ།

སྐྱོ་གླུ།

1 ཀྱེ་ཡེས་ར་ཨེལ་གྱི་ཁྱིམ་རྒྱུད། ངས་ཁྱོད་ཀྱི་དོན་དུ་བརྩམས་པའི་སྐྱོ་གླུ་ལ་ཉོན་ཅིག 2 བུ་མོ་གཙང་མ་དང་འདྲ་བའི་ཡེས་ར་ཨེལ་སར་འགྱེལ་ཏེ། སླར་ཡང་ལང་བར་མི་འགྱུར་ཞིང་། མོ་རང་གི་ས་རུ་བསྐྱུར་ན་ཡང་། ཡར་སྐྱོར་མཁན་སུ་ཡང་མེད། 3 ཅིའི་ཕྱིར་ཞེ་ན། གཙོ་བོ་ཡ་ཝཱེས་ཡེས་ར་ཨེལ་ཁྱིམ་རྒྱུད་ཀྱི་སྐོར་ལ་འདི་སྐད་དུ། ཡེས་ར་ཨེལ་མི་རིགས་ཀྱི་གྲོང་ཁྱེར་ལས་དམག་ཆིག་སྟོང་མངགས་ཀྱང་བརྒྱ་མ་གཏོགས་མ་ལུས་ཤིང་། བརྒྱ་མངགས་པ་ལས་བཅུ་མ་གཏོགས་མ་ལུས་ཞེས་གསུངས་སོ། །

4 ཡང་དཀོན་མཆོག་ཡ་ཝཱེས་ཡེས་ར་ཨེལ་གྱི་ཁྱིམ་རྒྱུད་ལ་འདི་སྐད་གསུངས་ཏེ། ང་ཚོལ་དང་ཁྱོད་རང་གསོན་པར་འགྱུར། 5 འོན་ཀྱང་པེད་ཨེལ་དུ་རོགས་རམ་མ་བཙལ། གིལ་གལ་དུ་མ་འགྲོ། པེར་ཤ་བཱ་རུ་ཕར་མ་འགྲོ་ཞིག ཅིའི་ཕྱིར་ཞེ་ན། གིལ་གལ་ལ་འཕྲོག་བཅོམ་ཐེབས་ངེས་ཤིང་། པེད་ཨེལ་ནི་མེད་པར་འགྱུར་རོ། ། 6 དཀོན་མཆོག་ཡ་ཝཱེ་ཚོལ་དང་གསོན་པར་འགྱུར། དེ་མིན་དཀོན་མཆོག་ཡ་ཝཱེ་ཁོང་ནི་མེ་ལྟར་ཡོ་སེབ་ཀྱི་ཁྱིམ་རྒྱུད་ཡོངས་སུ་ཁྱབ་ནས་དེ་དག་རྩ་མེད་དུ་བཏང་སྟེ། མི་སུས་ཀྱང་པེད་ཨེལ་གྱི་མེ་གསོད་མི་ཐུབ་བོ། ། 7 དྲང་གཞག་མཁན་པར་བསྒྱུར་ཞིང་། དྲང་བདེན་ས་ལ་འདོར་མཁན་ཁྱོད་རྣམས། 8 སྨིན་དྲུག་དང་རྔོན་པའི་སྐར་མ་མཛད་མཁན་དང་། སྨག་རུམ་ཐོ་རངས་སུ་སྒྱུར་མཁན་དང་། ཉིན་མོ་མཚན་དུ་མཛད་མཁན་དང་། ཡང་རྒྱ་མཚོར་བཀའ་བབས་ཏེ་རྒྱ་མཚོ་ས་ངོས་སུ་གཏོང་མཁན་ཁོང་གི་མཚན་ནི་ཡ་ཝཱེ་ལགས་སོ། ། 9 ཁོང་གིས་སྟོབས་ལྡན་རྣམས་གློ་བུར་ཉིད་ལ་མེད་པར་མཛད་པས། མཁར་བརྟན་པོ་ལ་རྐྱེན་ངན་ཐེབས་པར་གྱུར། 10 མཁར་སྒོ་རུ་དྲང་བདེན་སྐྱོང་བའི་མི་ལ་ཁྱོད་རྣམས་སྡང་ཞིང་། བདེན་ཚིག་སྨྲ་མཁན་ལ་ཞེན་པ་ལོག 11 ཁྱོད་ཅག་གིས་དབུལ་པོར་བརྙས་བཅོས་བྱས་ཤིང་། དེ་ལས་འབྲུ་རིགས་བཙན་གྱིས་བསྡུས་པས། ཁྱོད་ཅག་གིས་བརྡར་བའི་རྡོ་ཡིས་ཁང་པ་བསྐྲུན་ཡང་། དེའི་ནང་དུ་གནས་པར་མི་འགྱུར། ཁྱོད་ཅག་གིས་སྙིང་ལ་སྡུག་པའི་རྒུན་ཚལ་རྣམས་བཙུགས་ཀྱང་། དེ་ལས་ཐོན་པའི་རྒུན་ཆང་འཐུང་བར་མི་འགྱུར། 12 ཅིའི་ཕྱིར་ཞེ་ན། ཁྱོད་ཀྱི་མི་ཚངས་པ་མང་ཞིང་། སྡིག་པ་ཤིན་ཏུ་ཆེ་བ་ངས་རྟོགས་ཏེ། ཁྱོད་ཅག་གིས་མི་དྲང་བདེན་ཅན་སྡུག་ལ་སྦྱར་ཅིང་། ལྐོག་རྔན་བླངས་ཏེ་མཁར་སྒོ་རུ་དབུལ་ཕོངས་དག་ལ་ཁྲིམས་ལོག་པར་སྤྱད་པས། 13 ཤེས་པའི་མི་ནི་ཁ་རོག་ཏུ་སྡོད་དེ། ཅིའི་ཕྱིར་ཞེ་ན། དུས་རབས་ངན་པ་ཡིན་པས་སོ། ། 14 ཁྱོད་རྣམས་ཀྱིས་བཟང་པོ་བཙལ་བ་ལས་ངན་པ་མ་བཙལ་ཞིག དེ་ལྟར་ཁྱོད་རྣམས་གསོན་པར་འགྱུར་ཞིང་། ཡང་ཁྱོད་ཅག་གིས་སྨྲས་པ་བཞིན་དུ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ཁྱོད་ཅག་དང་མཉམ་དུ་བཞུགས་པར་བྱའོ། ། 15 ཁྱོད་རྣམས་བཟང་པོར་དགའ་ཞིང་། ངན་པར་སྡང་སྟེ་མཁར་སྒོ་རུ་དྲང་བདེན་སྤེལ་ཞིག དེ་ལྟར་བྱས་ན་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཡོ་སེབ་ཀྱི་ལྷག་ལུས་རྣམས་ལ་བྱིན་རླབས་གནང་ཡང་སྲིད། 16 དེ་བས་དཔུང་ཚོགས་ཀུན་གྱི་དཀོན་མཆོག་སྟེ་གཙོ་བོ་ཡ་ཝཱེས་འདི་སྐད་དུ། ཐང་ཆེན་ཀུན་ཏུ་ངུ་འབོད་བྱེད་པའི་སྒྲ་ཐོས་ཤིང་། སྲང་ལམ་རྣམས་སུ་སྐྱོ་བ་ལ་སྐྱོ་བ་ལ་ཞེས་བརྗོད་པར་འགྱུར་ལ། ཡང་མི་ཡིས་འོ་དོད་བྱེད་དུ་ཞིང་པ་འབོད་ཅིང་། མྱ་ངན་བྱེད་དུ་སྐྱོ་གླུ་ལེན་མཁན་འབོད་པར་འགྱུར། 17 རྒུན་ཚལ་ཀུན་ཏུ་ཡིད་གདུང་ངུ་འབོད་ཀྱི་སྐད་ཐོས་ཡོང་། ཅིའི་ཕྱིར་ཞེ་ན། ང་རང་ཁྱོད་ཚོའི་དཀྱིལ་ནས་རྒྱུ་བར་བྱའོ་ཞེས་གསུངས་ཏེ། དཀོན་མཆོག་ཡ་ཝཱེས་འདི་སྐད་གསུངས་སོ། ། 18 དཀོན་མཆོག་ཡ་ཝཱེའི་ཉིན་མོ་སླེབ་པར་རེ་སྒུག་བྱེད་པ་ཁྱོད་རྣམས་ལ་ཆག་སྒོ་འབྱུང་སྟེ། དཀོན་མཆོག་ཡ་ཝཱེའི་ཉིན་མོར་ཁྱོད་རྣམས་ལ་ཅི་འབྱུང་ངམ། ཉིན་མོ་དེ་ནི་འོད་དང་བྲལ་བའི་མུན་པ་ཡིན་ནོ། ། 19 ཉིན་མོ་དེ་ནི་སེང་གེ་ལས་བྲོས་ནས་དོམ་དང་ཕྲད་དེ། ཁྱིམ་དུ་སླེབས་ནས་རྩིག་པར་ལག་པ་སྔས་ཏེ་སྦྲུལ་གྱིས་སོ་བཏབ་པའི་མི་དང་འདྲའོ། ། 20 དཀོན་མཆོག་ཡ་ཝཱེའི་ཉིན་མོ་ནི་འོད་དང་བྲལ་བའི་མུན་པ་དང་། སྨག་རུམ་ཡིན་ཞིང་འོད་ཅི་ཡང་མེད་པ་མ་ཡིན་ནམ། 21 ཁྱོད་ཀྱི་དུས་ཆེན་རྣམས་ལ་ང་སྡང་ཞིང་ཞེན་ལོག་སྟེ། ཁྱོད་ཀྱི་འདུ་འཛོམས་དམ་ནན་རྣམས་ལའང་ང་མི་དགའོ། ། 22 ཁྱོད་ཅག་གིས་ང་ལ་སྦྱིན་སྲེག་གི་མཆོད་པ་དང་འབྲུ་མཆོད་ཕུལ་ན་ཡང་ངས་མི་ལེན་ཏེ། ཁྱོད་ཅག་གིས་ཞི་བདེའི་མཆོད་པ་རུ་ཤ་ཤེད་རྒྱས་པའི་ཕྱུགས་ཟོག་ཕུལ་ན་ཡང་ངས་སྣང་མེད་དུ་བསྐྱུར་རོ། ། 23 ཁྱོད་ཅག་གི་མགུར་གླུའི་འུར་སྒྲ་ནི་ང་དང་བྲལ་བར་གྱིས་ཤིག ངས་ཁྱོད་ཅག་གིས་རྒྱུད་མངས་དཀྲོལ་བ་ལའང་མི་མཉན་ནོ། ། 24 དེ་ལས་དྲང་གཞག་ནི་རྦ་རླབས་འཕྱུར་བ་བཞིན་དང་། དྲང་བདེན་ཆུ་བོ་བཞིན་དུ་ལྷུང་ལྷུང་འབབ་པར་སྨོན། 25 ཀྱེ་ཡེས་ར་ཨེལ་གྱི་ཁྱིམ་རྒྱུད། ཁྱོད་ཅག་དབེན་སྟོང་ཡུལ་ནས་བགྲང་བྱ་བཞི་བཅུར་བསྡད་ཀྱང་། སྦྱིན་སྲེག་གི་མཆོད་པ་དང་འབྲུ་མཆོད་བདག་ལ་ཕུལ་བ་ཡིན་ནམ། 26 ཁྱོད་ཅག་གིས་རང་གི་ཕྱིར་དུ་བཟོས་པའི་ལྷ་སྟེ། རང་གི་རྒྱལ་པོ་སིག་ཀུད་དང་། ཁྱོད་ཅག་གི་སྐར་ལྷ་ཁེ་ཝན་ཁུར་བས། 27 ངས་ཁྱོད་རྣམས་བཙོན་དུ་འཁྲིད་པར་འགྱུར་ཞིང་། དཱ་མེ་སེག་ཕྱི་རོལ་ཏུ་ཡུལ་འཁྱམ་ལ་བསྐྱལ་བར་བྱའོ་ཞེས་དཔུང་ཚོགས་ཀུན་གྱི་དཀོན་མཆོག་གི་མཚན་མངའ་བའི་དཀོན་མཆོག་ཡ་ཝཱེས་གསུངས་སོ། །

ལེའུ་དྲུག་པ།

བློ་བདེ་བག་ཕབ་ངང་སྡོད་མཁན་རྣམས་ལ་ཆག་སྒོ་འབྱུང་།

1 རྒྱལ་ཁམས་ཀུན་གྱི་གཙོ་བོ་དང་། མིའི་ནང་གི་སྙན་གྲགས་ཅན་དང་། ད་དུང་ཡེས་ར་ཨེལ་ཁྱིམ་རྒྱུད་ཡོང་ས་ཡིན་པའི་ཛ་ཡན་དང་སཱ་མར་ཡ་རི་བོར་བློ་བདེ་བག་ཕབ་ངང་སྡོད་པ་རྣམས་ལ་ཆག་སྒོ་འབྱུང་ཞིང་། 2 ཁྱོད་རྣམས་ཀལ་ནེ་རུ་ཕྱིན་ཏེ་ལྟོས་ཤིག་དང་། དེ་ནས་ཧ་མཱད་གྲོང་ཁྱེར་དུ་སོང་སྟེ། ཕེ་ལེ་ཤེད་ཀྱི་གཱད་བྱ་བར་བབས་ནས། རྒྱལ་ཁམས་དེ་དག་ཁྱོད་ཀྱི་རྒྱལ་ཁམས་ལས་སྟོབས་ལྡན་ཡིན་མིན་དང་། མངའ་ཁོངས་ནི་ཁྱོད་ཀྱི་ས་ལས་ཆེ་མིན་ལ་ལྟོས་དང་། 3 ཁྱོད་ཅག་གིས་གནོད་འཚེ་ཐེབས་པའི་ཉིན་མོ་ད་དུང་རྒྱང་རིང་བར་སེམས་མོད་ཀྱང་། ཁྱོད་ཅག་གི་སྤྱོད་པས་གདུག་རྩུབ་ཆེ་བའི་ཉེས་ཆད་འོང་བར་བཅུག 4 ཁྱོད་རྣམས་བ་སོའི་མལ་ཁྲིའི་སྟེང་དུ་ཉལ་ཞིང་། གཟིམ་ཁྲིའི་སྟེང་དུ་བསྙེས་ནས། ལུག་ཁྱུའི་ནང་གི་ལུ་གུ་དང་ཕྱུགས་རའི་ནང་གི་བ་ཕྲུག་ཟ་ཞིང་། 5 ཁྱོད་རྣམས་ཀྱིས་བློ་བདེ་བག་ཕབ་ངང་རྒྱུད་མངས་བརྡུངས་ཏེ་རོལ་ཆ་དཀྲོལ་བ་དང་། ཡང་དཱ་བིད་དང་འདྲ་བར་རང་ཉིད་ཀྱི་ཕྱིར་དུ་རོལ་ཆས་བཟོས་པ་ཡིན། 6 ཁྱོད་རྣམས་ཀྱིས་ཕོར་བ་ཆེན་པོས་ཆང་འཐུང་ཞིང་། ཆེས་ལེགས་པའི་སྣུམ་གྱིས་རང་ལུས་བྱུགས་པ་ལས། ཡོ་སེབ་ཀྱི་སྡུག་བསྔལ་ལ་སེམས་ཁྲལ་མ་བྱས། 7 དེའི་ཕྱིར་ཁྱོད་ཅག་ནི་ཐོག་མར་བཙོན་ལ་འཁྲིད་པ་དག་ཡིན་ཞིང་། དགའ་སྟོན་ལོངས་སུ་སྤྱོད་པའི་ཉིན་མོ་ནི་མེད་པར་འགྱུར་རོ། །དེ་དག་ལྷོད་ལྷོད་བྱས་ནས་སྡོད་པའི་དགའ་སྟོན་དེ་མེད་པར་འགྱུར། 8 གཙོ་བོ་ཡ་ཝཱེས་རང་ཉིད་དཔང་དུ་བཙུགས་ཏེ་དབུ་མནའ་བཞེས་ནས་འདི་སྐད་དུ། ཡ་ཀོབ་ཀྱི་གཟི་བརྗིད་ལ་ང་སྡང་ཞིང་། དེའི་མཁར་རྫོང་ངས་དོར་བས། ངས་གྲོང་ཁྱེར་དང་དེའི་ནང་གི་ཐམས་ཅད་དགྲའི་ལག་ཏུ་གཏོད་པར་འགྱུར་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་སོ། ། 9 གལ་ཏེ་ཁྱིམ་གཅིག་ནས་མི་བཅུ་ལུས་ན། དེ་དག་ཀྱང་སྲོག་དང་འབྲལ་བར་འགྱུར། 10 བམ་རོ་སྲེག་མཁན་ཁྱིམ་མི་ཡིས་བམ་རོ་དེ་ཁྱིམ་གྱི་ཕྱི་རོལ་ཏུ་ཁྱེར་དུས། ཁང་པའི་ཕུག་ཏུ་སྦས་ཡོད་པའི་མི་ལ། ཁྱོད་ཡོད་སར་ད་དུང་མི་ཡོད་དམ་ཞེས་དྲིས་ན། མི་དེས་ན་རེ། མེད་དེ། ངེད་ཀྱིས་དཀོན་མཆོག་ཡ་ཝཱེའི་མཚན་གླེང་མི་རུང་བས། ཁ་རོག་ཏུ་སྡོད་ཅིག་ཅེས་སྨྲ་བར་འགྱུར་རོ། ། 11 ལྟོས་ཤིག དཀོན་མཆོག་ཡ་ཝཱེས་བཀའ་བབས་ན། ཁང་ཆེན་རྣམས་གཏོར་བར་འགྱུར་ཞིང་། ཁང་བུ་རྣམས་བཤིག་པར་འགྱུར། 12 རྟ་ནི་གཡང་སར་རྒྱུག་ནུས་སམ། མི་ཡིས་ས་དེར་གླང་གོག་གིས་རྨོ་འདེབས་བྱེད་ནུས་སམ། ཡིན་ཡང་ཁྱོད་ཀྱིས་དྲང་གཞག་དུག་རྩྭར་བསྒྱུར་ཏེ། དྲང་བདེན་གྱི་འབྲས་བུ་མཁན་པར་བསྒྱུར། 13 ཁྱོད་རྣམས་ལོ་དི་བེར་གྲོང་ཁྱེར་ལ་དགའ་ཞིང་རང་བསྟོད་ཀྱིས་ན་རེ། བདག་ཅག་གིས་རང་གི་སྟོབས་ཤུགས་ལ་བརྟེན་ནས་ཀར་ནཱ་ཡིམ་གྲོང་ཁྱེར་ཡང་རང་གི་དོན་དུ་བླངས་པ་མ་ཡིན་ནམ་ཞེས་སྨྲས་ཤིང་། 14 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཀྱེ་ཡེས་ར་ཨེལ་གྱི་ཁྱིམ་རྒྱུད། ངས་རྒྱལ་ཁམས་ཤིག་དར་དུ་བཅུག་སྟེ་ཁྱོད་ལ་རྒོལ་བར་འགྱུར་ཞིང་། དེ་དག་གིས་ཧ་མཱད་ནས་ཨ་ར་པཱའི་གཙང་པོ་བར་དུ་ཁྱོད་ལ་བརྙས་བཅོས་དང་གཉའ་གནོན་བྱེད་པར་འགྱུར་ཞེས་གསུངས་སོ། །

ལེའུ་བདུན་པ།

ཆ་ག་འབུ་ཡི་ཞལ་གཟིགས།

1 གཙོ་བོ་ཡ་ཝཱེས་ང་ལ་དོན་ཞིག་བསྟན་ཏེ། ལྟོས་ཤིག རྒྱལ་པོའི་ཕྱིར་དུ་ལོ་ཏོག་བསྡུས་རྗེས། ས་ཞིང་དུ་མྱུ་གུ་འབུས་མ་ཐག གཙོ་བོས་འབུ་ཆ་ག་པ་མང་པོ་མཛད་པ་དང་། 2 འབུ་ཆ་ག་པས་ས་གཞིའི་ཐོན་རྫས་ཟོས་ཚར་དུས། ངས་འདི་ལྟར། ཀྱེ་གཙོ་བོ་ཡ་ཝཱེ་ལགས། ཁྱེད་ཀྱིས་དགོངས་ཡངས་གནང་བར་མཛོད་ཅིག ཅིའི་ཕྱིར་ཞེ་ན། ཡ་ཀོབ་ནི་ཉམ་ཆུང་ཡིན་པས་ཅི་ལྟར་ལང་སྲིད་དམ་ཞེས་ཞུས་པ་ལས། 3 དཀོན་མཆོག་ཡ་ཝཱེ་དོན་དེའི་ཕྱིར་ཐུགས་འགྱོད་སྐྱེས་ཤིང་། དེ་བཞིན་འབྱུང་བར་མི་འགྱུར་ཞེས་དཀོན་མཆོག་ཡ་ཝཱེས་གསུངས་སོ། ། 4 ཡང་གཙོ་བོ་ཡ་ཝཱེས་ང་ལ་འདི་ལྟར་བསྟན་ཏེ། ལྟོས་ཤིག གཙོ་བོ་ཡ་ཝཱེས་ཉེས་ཆད་གཅོད་ཕྱིར་མེ་བཀུག་སྟེ། རྒྱ་མཚོ་ཆེན་པོ་དང་ཡེས་ར་ཨེལ་གྱི་ས་སྐལ་ཡང་མེར་བསྲེགས་པས། 5 ངས་གཙོ་བོ་ཡ་ཝཱེ་ལ་འདི་ལྟར། ཁྱེད་ཀྱིས་དེ་ལྟར་མ་མཛད་ཅིག ཅིའི་ཕྱིར་ཞེ་ན། ཡ་ཀོབ་ནི་ཉམ་ཆུང་ཡིན་པས་ཅི་ལྟར་ཚུགས་ཐུབ་བམ་ཞེས་ཞུས་པ་ལས། 6 དཀོན་མཆོག་ཡ་ཝཱེ་དོན་དེའི་ཕྱིར་ཐུགས་འགྱོད་སྐྱེས་ཤིང་། དེ་བཞིན་དུའང་འབྱུང་བར་མི་འགྱུར་ཞེས་གཙོ་བོ་ཡ་ཝཱེས་གསུངས་སོ། ། 7 ཡང་ཁོང་གིས་ང་ལ་འདི་ལྟར་བསྟན་ཏེ། ལྟོས་ཤིག རྩིག་པ་ཞིག་ནི་ཐིག་སྐུད་འཐེན་ནས་བཟོས་པ་དང་། གཙོ་བོས་ཕྱག་ཏུ་ཐིག་སྐུད་ཐོགས་ཏེ་རྩིག་པ་དེའི་སྟེང་དུ་བཞེངས་ནས། 8 དཀོན་མཆོག་ཡ་ཝཱེས་ང་ལ་འདི་སྐད་དུ། ཨ་མོ་སི། ཁྱོད་ཀྱིས་ཅི་མཐོང་ངམ་གསུངས་པ་ན། ངས་ལན་དུ་ཐིག་སྐུད་ཅིག་མཐོང་ཞུས་པ་དང་། ཡང་གཙོ་བོས་འདི་སྐད་དུ། ངས་ཐིག་སྐུད་ངའི་མི་སྡེ་ཡེས་ར་ཨེལ་གྱི་ནང་དུ་དཔྱངས་ཏེ། ད་ཕྱིན་ཆད་ངས་དེ་དག་གུ་ཡངས་སུ་མི་གཏོང་ཞིང་། 9 ཨི་སཱག་གི་མཐོ་གླིང་རྣམས་སྟོངས་ཤིང་། ཡེས་ར་ཨེལ་གྱི་གནས་མཆོག་རྣམས་བརླག་པར་འགྱུར་ལ། ཡང་ངས་རལ་གྲིས་ཡེ་རོབ་ཨམ་གྱི་ཁྱིམ་རྒྱུད་ལ་རྒོལ་བར་འགྱུར་རོ་ཞེས་གསུངས་སོ། །

ཨ་མཱ་ཙི་ཡས་ཨ་མོ་སི་གཏུག་པ།

10 དེ་ནས་པེད་ཨེལ་གྱི་མཆོད་དཔོན་ཨ་མཱ་ཙི་ཡས་མི་མངགས་ནས་ཡེས་ར་ཨེལ་གྱི་རྒྱལ་པོ་ཡེ་རོབ་ཨམ་ལ་འཕྲིན་སྐུར་ཏེ་ན་རེ། ཨ་མོ་སི་ཡིས་ཡེས་ར་ཨེལ་གྱི་ཁྱིམ་རྒྱུད་ཁྲོད་དུ་ཁྱེད་ལ་ངོ་ལོག་བྱེད་པར་ལྐོག་ཇུས་འཐེན་ཞིང་། དེའི་ཚིག་ཐམས་ཅད་རྒྱལ་ཁབ་འདི་ཡིས་མི་ཐེག 11 ཅིའི་ཕྱིར་ཞེ་ན། ཨ་མོ་སི་ཡིས་ན་རེ། ཡེ་རོབ་ཨམ་ནི་རལ་གྲིས་འགུམས་པར་འགྱུར་ཞིང་། ཡེས་ར་ཨེལ་གྱི་མི་རྣམས་རང་ཡུལ་ལས་བྲལ་ཏེ་བཙོན་ལ་འཁྲིད་པར་འགྱུར་ཞེས་སྨྲས་པའི་ཕྱིར་སྦྲན་ཏོ། ། 12 ཡང་ཨ་མཱ་ཙི་ཡས་ཨ་མོ་སི་ལ་འདི་ལྟར། ཀྱེ་མངོན་ཤེས་ཅན་ཁྱོད་ཡ་ཧུ་དཱ་རུ་ཕྲོས་ཤིག གནས་དེར་རང་ཁ་གསོས་དང་། གནས་དེར་ལུང་སྟོན་པ་ལས། 13 པེད་ཨེལ་དུ་ལུང་མ་སྟོན་ཅིག ཅིའི་ཕྱིར་ཞེ་ན། གནས་འདི་རུ་རྒྱལ་པོའི་གནས་མཆོག་ཡོད་པ་དང་། རྒྱལ་པོའི་ཕོ་བྲང་ཡོད་པའི་ཕྱིར་རོ་ཞེས་སྨྲས་པའོ། ། 14 དེ་ནས་ཨ་མོ་སི་ཡིས་ཨ་མཱ་ཙི་ཡ་ལ་ལན་དུ། ང་ནི་ལུང་སྟོན་པ་ཡང་མིན། ལུང་སྟོན་པའི་བུ་ཡང་མིན། ང་ནི་ལུག་རྫི་ཞིག་ཡིན་ཞིང་། འོ་སེ་ཤིང་ལ་བདག་གཉེར་བྱེད་མཁན་ཞིག་ཡིན། 15 ཡིན་ཡང་དཀོན་མཆོག་ཡ་ཝཱེས་ང་བདམས་ཏེ། ང་ནི་ལུག་ཁྱུའི་རྗེས་སུ་འབྲང་བར་མ་མཛད་དེ། ཁོང་གིས་ང་ལ་འདི་སྐད་དུ། ཁྱོད་སོང་ནས་ངའི་མི་སྡེ་ཡེས་ར་ཨེལ་ལ་ལུང་སྟོན་ཅིག་ཅེས་གསུངས་པས། 16 ཀྱེ་ཨ་མཱ་ཙི་ཡ་ལགས་ད་ལྟ་ཁྱོད་ཀྱིས་དཀོན་མཆོག་ཡ་ཝཱེའི་བཀའ་ལ་ཉོན་ཅིག ཅིའི་ཕྱིར་ཞེ་ན། ཡེས་ར་ཨེལ་ལ་རྒོལ་བའི་ལུང་མ་སྟོན་ཅིག ཨི་སཱག་གི་ཁྱིམ་རྒྱུད་ལ་རྒོལ་བའི་གཏམ་མ་བརྗོད་ཅིག་ཅེས་ཁྱོད་ཀྱིས་སྨྲས་པའི་ཕྱིར། 17 དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱི་ཆུང་མ་གྲོང་ཁྱེར་ནས་གཡེམ་མ་བྱེད་པ་དང་། ཁྱོད་ཀྱི་བུ་དང་བུ་མོ་རྣམས་རལ་གྲིའི་འོག་ནས་འགྱེལ་ཞིང་། ཁྱོད་ཀྱི་ས་ཞིང་རྣམས་མི་ཡིས་ཐག་པས་ཚད་དེ་བགོ་བར་འགྱུར་ལ། ཡང་ཁྱོད་རང་ཉིད་ནི་གནས་མི་གཙང་བ་ཞིག་ནས་འཆི་བར་འགྱུར་བ་དང་། ཡེས་ར་ཨེལ་གྱི་མི་རྣམས་ཀྱང་རང་ཡུལ་དང་བྲལ་ནས་བཙོན་ལ་འཁྲིད་པར་འགྱུར་ཞེས་གསུངས་སོ། །

ལེའུ་བརྒྱད་པ།

དབྱར་ཁའི་ཤིང་ཏོག་གི་ཞལ་གཟིགས།

1 ཡང་གཙོ་བོ་ཡ་ཝཱེས་ང་ལ་དོན་ཞིག་བསྟན་ཏེ། ངས་དབྱར་ཁའི་ཤིང་ཏོག་སླེ་པོ་གཅིག་མཐོང་ཞིང་། 2 ཁོང་གིས་ང་ལ་འདི་སྐད་དུ། ཀྱེ་ཨ་མོ་སི། ཁྱོད་ཀྱིས་ཅི་མཐོང་ངམ་གསུངས་པ་དང་། ངས་དབྱར་ཁའི་ཤིང་ཏོག་སླེ་པོ་གཅིག་མཐོང་ཞེས་ལན་ཞུས་པ་ལ། དཀོན་མཆོག་ཡ་ཝཱེས་ང་ལ་འདི་སྐད་དུ། ངའི་མི་སྡེ་ཡེས་ར་ཨེལ་གྱི་མཐའ་མའི་དུས་སུ་སླེབས་པས། ད་ཕྱིན་ཆད་ངས་དེ་དག་གུ་ཡངས་སུ་མི་གཏོང་ཞིང་། 3 ཉིན་དེར་ཕོ་བྲང་ནང་གི་གླུ་དབྱངས་རྣམས་ངུ་འབོད་དུ་འགྱུར་ཏེ། གནས་ཀུན་ཏུ་བམ་རོ་མང་པོ་འདོར་ཞིང་། སྐད་རྒྱག་མཁན་སུ་ཡང་མེད་དོ་ཞེས་གཙོ་བོ་ཡ་ཝཱེས་གསུངས་སོ། །

4 ཡང་ཁོང་གིས་འདི་སྐད་དུ། དབུལ་པོར་བརྙས་བཅོས་བྱེད་པ་དང་རྒྱལ་ཁམས་ནང་གི་དཀའ་སྡུག་ཅན་ཉམས་པར་འཇུག་པ་ཁྱོད་ཅག་གིས་བཀའ་འདི་ལ་ཉོན་དང་། 5 ཁྱོད་རྣམས་ན་རེ། ངེད་ཀྱིས་འབྲུ་རིགས་འཚོང་བའི་ཕྱིར་དུ་ཚེས་གཅིག་ནམ་ཞིག་འདའ་འོང་། ཚོང་རའི་སྒོ་ཕྱེས་ཏེ་ལོ་ཏོག་འཚོང་བའི་ཕྱིར་དུ་ངལ་གསོ་བའི་དུས་ནམ་ཞིག་རྫོགས་སམ། ངེད་ཅག་གིས་དངོས་པོ་འཚོང་དུས་ཨེ་ཕཱ་ཇེ་ཆུང་དུ་བཏང་སྟེ། དངུལ་སྡུད་དུས་རྒྱ་ཐུར་ཇེ་ལྗིད་དུ་བཏང་ནས་རྒྱ་སྲང་རྫུན་མས་མི་ལ་མགོ་སྐོར་བཏང་བ་དང་། 6 ངེད་ཅག་གིས་དངུལ་གྱིས་དབུལ་པོ་ཉོ་བ་དང་། བསིལ་ལྷམ་ཆ་གཅིག་གིས་དཀའ་སྡུག་ཅན་བརྗེ་ཞིང་། གྲོ་རུལ་བ་རྣམས་ཀྱང་མི་ལ་འཚོང་ཞེས་སྨྲས་སོ། ། 7 དཀོན་མཆོག་ཡ་ཝཱེས་ཡ་ཀོབ་ཀྱི་གཟི་བརྗིད་བསྟན་ཏེ་དབུ་མནའ་བཞེས་ཤིང་འདི་སྐད་དུ། དེ་དག་གི་བྱ་སྤྱོད་ཡོད་ཚད་ངས་ནམ་ཡང་བརྗེད་པར་མི་བྱའོ། ། 8 དེའི་རྐྱེན་གྱིས་ས་གཞི་འདར་བར་མི་འགྱུར་རམ། དེར་སྡོད་པའི་མི་རེ་རེས་མྱ་ངན་མི་བྱའམ། དེ་ནི་ནེ་ལོ་གཙང་པོ་བཞིན་དུ་རྒྱས་ཤིང་འཕྱུར་ལ། ཨེ་ཅིབ་གཙང་པོ་བཞིན་དུ་རྒྱས་ཤིང་འབབ་པར་འགྱུར་ཞེས་གསུངས་སོ། །

9 ཡང་གཙོ་བོ་ཡ་ཝཱེས་འདི་སྐད་དུ། ཉིན་མོ་དེར། ངས་ཉིན་གུང་གི་དུས་སུ་ཉི་མ་ནུབ་པར་འཇུག་ཅིང་། ཉི་མ་དཀར་པོ་ལ་ངས་ས་གཞི་མུན་ནག་ཏུ་བསྒྱུར་རོ། ། 10 ངས་ཁྱོད་ཀྱི་དུས་ཆེན་རྣམས་ཡིད་སྐྱོ་བའི་དུས་དང་། ཁྱོད་ཀྱི་གླུ་ཐམས་ཅད་སྐྱོ་གླུ་རུ་བསྒྱུར་ཞིང་། ངས་ཁྱོད་ཚོ་མི་རེ་རེའི་རྐེད་པར་སོ་ཐག་དཀྲི་བར་འགྱུར་ལ། སྐྲ་རྣམས་བཞར་ཏེ། བུ་གཅིག་པོ་ཤོར་བ་བཞིན་དུ་ངས་ཁྱོད་རྣམས་ཡིད་སྐྱོ་བར་བྱ་ཞིང་། ནམ་ཡིན་ཡང་སྡུག་བསྔལ་གྱི་ཉིན་མོ་ལྟ་བུར་འགྱུར་ཞེས་གསུངས་སོ། ། 11 ཡང་གཙོ་བོ་ཡ་ཝཱེས་འདི་སྐད་དུ། ལྟོས་ཤིག དུས་དེ་སླེབས་ལ་ཉེ་ཞིང་། ངས་ཡུལ་དུ་མུ་གེ་འབྱུང་བར་བྱ་སྟེ། མུ་གེ་འདི་ནི་བཟའ་ཆས་མེད་པ་མ་ཡིན་ལ། སྐོམ་པ་བསལ་བའི་ཆུ་མེད་པ་ཡང་མ་ཡིན་པར་དཀོན་མཆོག་ཡ་ཝཱེའི་བཀའ་མི་ཐོས་པ་ཡིན་ནོ། ། 12 དེ་ནས་དཀོན་མཆོག་ཡ་ཝཱེའི་བཀའ་འཚོལ་ཕྱིར་མི་རྣམས་ཡུལ་སོ་སོར་འཁྱམ་པར་འགྱུར་ཞིང་། རྒྱ་མཚོ་ནས་རྒྱ་མཚོ་དང་། བྱང་ཕྱོགས་ནས་ཤར་ཕྱོགས་བཅས་སུ་ཕར་རྒྱུག་ཚུར་རྒྱུག་བྱས་ཀྱང་རྙེད་པར་མི་འགྱུར་རོ། ། 13 དུས་དེར་བྱད་གཟུགས་མཛེས་པའི་ན་ཆུང་མ་དང་ན་གཞོན་རྣམས་ཁ་སྐོམ་པས་བརྒྱལ་བར་འགྱུར་ཞིང་། 14 སཱ་མར་ཡའི་ཨ་ཤི་མཱ་ལྷ་མོ་དཔང་དུ་བཙུགས་ཏེ་མནའ་སྐྱེལ་བ་དང་། དཱན་གྱི་ལྷ་རྣམས་དཔང་དུ་བཙུགས་ཏེ་མནའ་སྐྱེལ་བ། ཡང་ན་པེར་ཤ་བཱའི་ལྷ་རྣམས་དཔང་དུ་བཙུགས་ཏེ་མནའ་སྐྱེལ་བ་རྣམས་འགྱེལ་བར་འགྱུར་ཞིང་ནམ་ཡང་སླར་ལང་བར་མི་འགྱུར་རོ་ཞེས་གསུངས་སོ། །

ལེའུ་དགུ་པ།

མཆོད་ཁང་གི་ཞལ་གཟིགས་བརླག་པ།

1 གཙོ་བོ་ཡ་ཝཱེ་མཆོད་ཁྲི་མདུན་དུ་བཞེངས་པ་ངས་མཐོང་ཞིང་། ཁོང་གིས་འདི་སྐད་དུ། སྒོ་ཐེམ་རྣམས་འགུལ་བར་ཁྱོད་ཀྱིས་མཆོད་ཁང་གི་ཀ་གཞུ་ལ་བརྡུངས་ནས་མི་རྣམས་ཀྱི་མགོ་ལ་ལྷུང་དུ་ཆུག་དང་། ལྷག་ལུས་རྣམས་ངས་རལ་གྲིས་གསོད་པར་འགྱུར་ཞིང་། དེ་དག་ལས་སུ་ཡང་འབྲོ་མི་ཐུབ་ལ། སུ་ཡང་ཐར་མི་ཐུབ། 2 ཇི་སྟེ་དེ་དག་གིས་གཤིན་པོའི་ཡུལ་གྱི་མཐིལ་བརྟོལ་ནའང་ངའི་ལག་པས་དེ་དག་ཕྱིར་འདོན་པར་འགྱུར་ཞིང་། ཇི་སྟེ་དེ་དག་དགུང་ཨ་སྔོན་དབྱིངས་ཀྱི་རྩེ་མོར་འཛེགས་ནའང་ངས་དེ་དག་མར་འཐེན་པར་བྱའོ། ། 3 ཇི་སྟེ་དེ་དག་ཀར་མེལ་གྱི་རི་རྩེར་སྦས་པ་ཡིན་ནའང་། དེ་ནས་ཀྱང་ངས་དེ་དག་བཙལ་ནས་འཛིན་པར་བྱ་སྟེ། ཇི་སྟེ་དེ་དག་ང་དང་གཡོལ་ཕྱིར་རྒྱ་མཚོའི་གཏིང་དུ་སྦས་རུང་། དེ་ནས་ཀྱང་ངས་ཆུ་སྲིན་ལ་བཀའ་བསྩལ་ཏེ་ཁོ་ཚོར་སོ་འདེབས་སུ་འཇུག 4 ཇི་སྟེ་དེ་དག་དགྲ་ཡིས་བཙོན་དུ་ཁྲིད་རུང་། དེ་ནས་ཀྱང་ངས་རལ་གྲིར་བཀའ་བསྩལ་ནས་དེ་དག་འགུམས་པར་བྱ་སྟེ། ངས་དེ་དག་ལ་དམ་པོར་གཟིགས་ཏེ་གནོད་འཚེ་ལས་བྱིན་རླབས་མི་གནང་ངོ་། ། 5 དཔུང་ཚོགས་ཀུན་གྱི་གཙོ་བོ་དཀོན་མཆོག་ཡ་ཝཱེས་ས་ལ་ཕྱག་གིས་རེག་པ་ཙམ་གྱིས་དེ་ནི་ཞུ་བ་དང་། དེའི་ནང་དུ་གནས་པ་ཐམས་ཅད་སྐྱོ་བར་འགྱུར་ལ། ཡང་གནས་དེ་ནི་ནེ་ལོ་གཙང་པོ་བཞིན་དུ་རྒྱས་པ་དང་། ཨེ་ཅིབ་གཙང་པོ་བཞིན་དུ་རྒྱས་ཤིང་འབབ་པར་འགྱུར། 6 ཁོང་གིས་མཁའ་དབྱིངས་སུ་ཐོག་ཁང་བརྩིགས་ཤིང་། ས་གཞིའི་སྟེང་དུ་ཨ་སྔོན་བཀོད། ཁོང་གིས་རྒྱ་མཚོའི་ཆུ་རྣམས་ལ་བཀའ་བསྩལ་ཏེ་ས་ངོས་སུ་བླུགས་པ་སྟེ། ཁོང་གི་མཚན་ནི་དཀོན་མཆོག་ཡ་ཝཱེ་ལགས་སོ། ། 7 ཀྱེ་ཡེས་ར་ཨེལ་པ་རྣམས། ཁྱོད་ཅག་ང་ལ་གུ་ཤ་པ་དང་འདྲ་བ་མིན་ནམ། ངས་ཨེ་ཅིབ་ཡུལ་ནས་ཡེས་ར་ཨེལ་པ་རྣམས་དང་། ཀབ་ཐོར་ནས་ཕེ་ལེ་ཤེད་པ་རྣམས། ཀིར་ནས་ཨ་རམ་པ་རྣམས་དྲངས་པ་མ་ཡིན་ནམ་ཞེས་དཀོན་མཆོག་ཡ་ཝཱེས་གསུངས་པ་དང་། 8 ལྟོས་ཤིག གཙོ་བོ་ཡ་ཝཱེའི་སྤྱན་གྱིས་སྡིག་ཅན་གྱི་ཡུལ་ཁམས་འདིར་གཟིགས་ཤིང་། ངས་ཡུལ་འདི་ས་ལས་མེད་པར་མཛད་ཀྱང་། ཡ་ཀོབ་ཀྱི་ཁྱིམ་རྒྱུད་ནི་ཡོངས་སུ་མེད་པར་མི་བྱའོ་ཞེས་དཀོན་མཆོག་ཡ་ཝཱེས་གསུངས་སོ། ། 9 ཡང་དཀོན་མཆོག་ཡ་ཝཱེས་འདི་སྐད་གསུངས་ཏེ། ལྟོས་ཤིག མི་ཡིས་ཁྲོལ་ཚགས་ཀྱིས་འབྲུ་བཙགས་པ་བཞིན་དུ། ངས་བཀའ་བསྩལ་ནས་ཡེས་ར་ཨེལ་གྱི་ཁྱིམ་རྒྱུད་ནི་ཡུལ་ཁམས་སོ་སོར་ཐོར་དུ་འཇུག་ཅིང་། རྡེའུ་ཧྲུག་གཅིག་ཀྱང་སར་ལྷུང་བར་མི་འགྱུར། 10 ངའི་མི་སྡེ་ཁྲོད་ཀྱི་སྡིག་ཅན་ཐམས་ཅད་དེ། གནོད་འཚེས་ང་རང་མི་ཟིན་ལ་དེ་ངའི་སྟེང་དུ་འབྱུང་བར་ཡང་མི་འགྱུར་ཞེས་སྨྲ་བའི་མི་དག་ཀྱང་རལ་གྲིའི་འོག་ཏུ་འཆི་བར་འགྱུར།

ཡེས་ར་ཨེལ་ཡང་བསྐྱར་དར་བ།

11 ཉིན་དེར་ངས་དཱ་བིད་ཀྱི་བརྡིབས་པའི་གུར་མཆོག་ཡང་བསྐྱར་བསྒྲེངས་ནས་དེའི་བུ་ག་རྣམས་གཅོད་ཅིང་། དེའི་ཞིག་རོ་རྣམས་ཡང་བསྐྱར་བརྩིགས་ཏེ། གནའ་དུས་བཞིན་དུ་བཞེང་བར་བྱའོ། ། 12 ཅིའི་ཕྱིར་ཞེ་ན། ཡེས་ར་ཨེལ་པ་རྣམས་ལ་ཨེ་དོམ་གྱི་ལྷག་མ་དང་། བདག་གི་མིང་ཐོགས་པའི་མི་རིགས་ཐམས་ཅད་ནོར་སྐལ་དུ་འཐོབ་པའི་ཕྱིར་དུའོ་ཞེས་དེ་བཞིན་མཛད་པའི་དཀོན་མཆོག་ཡ་ཝཱེས་གསུངས་སོ། ། 13 ཡང་དཀོན་མཆོག་ཡ་ཝཱེས་འདི་སྐད་དུ། དུས་སླེབས་ལ་ཉེ་ཞིང་། རྨོ་མཁན་གྱིས་སྡུད་མཁན་དང་། རྒུན་འབྲུམ་རྫི་མཁན་གྱིས་ས་བོན་འདེབས་མཁན་གྱི་རྒྱུན་མཐུད་པ་དང་། རི་བོ་ཆེན་པོ་ལས་རྒུན་ཆང་མངར་མོ་ཐིགས་ཤིང་། རི་ཕྲན་རྣམས་ལས་བཞུར་བར་འགྱུར། 14 ངས་བཙོན་དུ་ཁྲིད་པའི་རང་གི་མི་སྡེ་ཡེས་ར་ཨེལ་ཕྱིར་ལོག་པར་བྱ་སྟེ། དེ་དག་གིས་གྲོང་ཁྱེར་གོག་པོ་རྣམས་ཡང་བསྐྱར་བཞེངས་ནས་དེའི་ནང་དུ་སྡོད་པར་འགྱུར་ཞིང་། རྒུན་ཚལ་རྣམས་བཙུགས་ནས་དེའི་རྒུན་ཆང་འཐུང་བ་དང་། ལྡུམ་ར་བཙུགས་ནས་དེའི་འབྲས་བུ་བཟའ་བར་འགྱུར། 15 ངས་དེ་དག་རང་ཡུལ་ནང་འཛུགས་ཤིང་། དེ་དག་ངས་སྤྲད་པའི་ཁོ་ཚོ་རང་གི་ཡུལ་ལས་ནམ་ཡང་འདོན་པར་མི་འགྱུར་ཞེས་ཁྱོད་ཀྱི་དཀོན་མཆོག་ཡ་ཝཱེས་གསུངས་སོ།། །།

* ལེའུ་གསུམ་པ།:14 འདིར་མཆོད་ཁྲིའི་རུ་ཐུར་ཞེས་པ་ནི་མཆོད་ཁྲིའི་ཟུར་བཞི་པོར་ཡོད་པའི་རུ་ཐུར་རྣམས་ཡིན་ཏེ། མི་རྣམས་འཐབ་རྒོལ་ལས་ཐར་བར་མཆོད་ཁྲིའི་རྩར་ཡོང་སྟེ་མཆོད་ཁྲིའི་རུ་ཐུར་རྣམས་འཛིན་པར་གོ་བ་ཡིན།

ཨོ་བད་ཡཱ།

༄༅། །ལུང་སྟོན་པ་ཨོ་བད་ཡཱའི་མདོ།

ལུང་སྟོན་པ་ཨོ་བད་ཡཱའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཨོ་བད་ཡཱ་ཞེས་པ་ནི་དཀོན་མཆོག་ཡ་ཝཱེའི་ཞབས་ཕྱི་ཞེས་པའི་དོན་ཡིན། ལུང་བསྟན་གྱི་བརྗོད་བྱ་ནི་གནའ་བོའི་ཨེ་དོམ་དང་ཡེས་ར་ཨེལ་གཉིས་ཀྱི་ཕ་གཞིས་བར་གྱི་རྩོད་གཞི་ཞིག་ཡིན། ཨེ་དོམ་པ་རྣམས་ཨེ་སཱབ་ཀྱི་རིགས་རྒྱུད་ཡིན་ལ། ཁོ་ཚོས་ཡེས་ར་ཨེལ་པ་རྣམས་ལ་འཁོན་སེམས་བཅངས། ཅི་ལ་ཞེ་ན། སྔོན་ཆད་ཡ་ཀོབ་ཀྱིས་རང་གི་ཕུ་བོ་ཨེ་སཱབ་ལ་མགོ་གཡོགས་ནས་ཁོའི་རྒྱུ་སྐལ་རང་ལ་ཐོབ་པར་བྱས་པ་རེད།

ཡི་གེར་འགོད་མཁན་དང་འགོད་དུས།

གཞུང་འདི་ཡི་གེར་འགོད་མཁན་ཨོ་བད་ཡཱ་ཡིན། གཞུང་འདི་དུས་ནམ་ཞིག་དང་ཡུལ་གང་ཞིག་ནས་བཀོད་པའི་ལོ་ཚིགས་གསལ་པོ་མེད་ན་ཡང་། མཁས་པ་རྣམས་ལ་བཞེད་ཚུལ་མི་གཅིག་པ་གཉིས་བྱུང་ཡོད། གཅིག་ནི་སྤྱི་ལོ་སྔོན་གྱི་853ནས་841ལོའི་བར་ཙམ་ཡིན་པར་གསུངས། གོང་གི་ལོ་ཚིགས་དེ་གཉིས་རྒྱལ་པོ་ཡེ་ཧོ་རཱམ་གྱིས་རྒྱལ་སྲིད་སྐྱོང་བའི་སྐབས་ཏེ། ༼རྒྱལ་རབས་གཉིས་པའི་ལེའུ་བརྒྱད་པའི་ཚིག་རྐང་ཉི་ཤུ་ནས་ཉེར་གཉིས་བར་དུ་གསལ།༽ ཕེ་ལེ་ཤེད་པ་དང་ཨ་རབ་པས་ཡེ་རུ་སཱ་ལེམ་ལ་བཙན་འཛུལ་བྱས་པའི་དུས་དང་། གཞུང་འདིའི་ནང་གི་ཚིག་རྐང་བཅུ་གཅིག་པ་ནས་བཅུ་བཞི་པའི་བར་གྱི་དོན་དག་རྣམས་ཕན་ཚུན་འབྲེལ་བ་ཡོད་པས་དེ་ལ་ཁུངས་གཏུགས་ཡོད། གཞུང་འདི་ཡི་གེར་བཀོད་པའི་ལོ་ཚིགས་ཀྱི་བཞེད་ཚུལ་གཉིས་པ་ནི་ཡ་ཧུ་དཱ་པ་རྣམས་བཙན་ཁྲིད་བྱས་པའི་སྐབས་ཡིན་པར་གསུངས། དེ་ནི་པཱ་པེལ་ལོན་གྱི་དམག་ཡོང་ནས་ཡེ་རུ་སཱ་ལེམ་༼སྤྱི་ལོ་སྔོན་གྱི་605ནས་586ལོའི་བར་དུ་བྱུང་།༽ལ་བཙན་འཛུལ་བྱས་པའི་དུས་སྐབས་ཡིན་ལ། གཞུང་འདིར་བཀོད་པའི་ཚིག་རྐང་བཅུ་གཅིག་པ་ནས་བཅུ་བཞི་པའི་བར་གྱི་དོན་དག་རྣམས་དང་ཡང་འབྲེལ་བ་ཡིན།

བརྗོད་སྙིང་དང་གསུང་འཕྲིན།

གཞུང་འདིའི་བརྗོད་བྱའི་སྙིང་པོ་ནི་ཨེ་དོམ་པ་ཚོ་རང་ཉིད་ཀྱི་བདེ་འཇགས་ལ་ང་རྒྱལ་སྐྱེས་པ་དང་། ཕྱི་ཕྱོགས་ཀྱི་རྒྱལ་ཁབ་གཞན་པ་ཚོའི་དམག་ཤུགས་ཀྱིས་ཡེས་ར་ཨེལ་པ་རྣམས་རྩ་གཏོར་བཏང་བའི་དུས་སུ། ཨེ་དོམ་པ་རྣམས་ཀྱིས་དཀོན་མཆོག་གི་མི་རྣམས་ལ་མཐོང་ཆུང་དང་འཕྱ་དགོད་བྱས། འོན་ཀྱང་ཨེ་དོམ་པ་ཚོས་དཀོན་མཆོག་གི་མི་རྣམས་ལ་གོད་ཆག་བྱུང་དུས་དེ་དག་ལ་འཕྱ་དམོད་བྱས་པས་དཀོན་མཆོག་ཐུགས་ཁྲོས་ནས་ཨེ་དོམ་པ་རྣམས་ལ་ཉེས་ཆད་གཅོད་པར་འགྱུར། ཨེ་དོམ་པ་རྣམས་འཇིག་པར་འགྱུར་མོད། འོན་ཀྱང་རི་བོ་ཛ་ཡན་དུ་ཡོད་པའི་ཡ་ཧུ་དཱ་པ་དང་ཡེས་ར་ཨེལ་པ་རྣམས་ལ་ཐར་པ་འཐོབ་པར་མ་ཟད། དཀོན་མཆོག་གི་རྒྱལ་སྲིད་རྣམ་པར་རྒྱལ་བར་འགྱུར།

འཆར་ཟིན།

1. ཨེ་དོམ་པ་རྣམས་རྩ་བ་ནས་འཇིག་པར་འགྱུར་བ། ༼1-14༽

2. དཀོན་མཆོག་ཡ་ཝཱེའི་ཉིན་མོའི་དུས་ཀྱི་ཨེ་དོམ་པ་རྣམས། ༼15-21༽

1

ཨོ་བད་ཡཱས་མཐོང་བའི་ཞལ་གཟིགས།

1 ཨོ་བད་ཡཱས་མཐོང་བའི་ཞལ་གཟིགས་ནི། གཙོ་བོ་ཡ་ཝཱེས་ཨེ་དོམ་གྱི་སྐོར་ལ་བཀའ་གནང་ཞིང་། ང་ཚོས་དཀོན་མཆོག་ཡ་ཝཱེ་ནས་འཕྲིན་ཞིག་ཐོས་ཏེ། ཕོ་ཉ་ཞིག་མི་རིགས་དེ་དག་གི་ཁྲོད་དུ་མངགས་ནས་དེ་དག་ལ། ཡར་ལོངས་དང་། ངེད་རྣམས་ཡར་ལངས་ནས་ཨེ་དོམ་དང་འཐབ་དུ་འགྲོའོ་ཞེས་སྨྲས་སོ། ། 2 ལྟོས་ཤིག བདག་གིས་ཨེ་དོམ་ཁྱོད་ནི་མི་རིགས་རྣམས་ཀྱི་ཁྲོད་དུ་ཉམ་ཞན་དུ་འགྱུར་བར་བྱ་ཞིང་། མི་ཡིས་ཁྱོད་ལ་མཐོང་ཆུང་དཔེ་མེད་བྱེད་པར་འགྱུར་རོ། ། 3 བྲག་ཕུག་དང་མཐོ་སར་གནས་པ་ཁྱོད་ནི་རང་སེམས་ཀྱི་ང་རྒྱལ་གྱིས་བསླུས་ཏེ། སེམས་ལ་སུ་ཞིག་གིས་ང་རང་དམའ་སར་འབེབ་ནུས་སམ་ཞེས་སྨྲའོ། ། 4 ཇི་སྟེ་ཁྱོད་ནི་གླག་ལྟར་ནམ་མཁའི་དབྱིངས་སུ་འཕུར་ཏེ། སྐར་ཚོགས་ཀྱི་དབུས་སུ་ཚང་བཅོས་ནའང་། བདག་གིས་ཁྱོད་ནི་དེ་ལས་མར་འབེབ་པར་བྱའོ་ཞེས་དཀོན་མཆོག་ཡ་ཝཱེས་འདི་སྐད་གསུངས། 5 གལ་ཏེ་ཁྱོད་ཀྱི་གནས་སུ་རྐུན་པོ་སླེབས་པའམ་མཚན་མོར་ཇག་པ་རྣམས་འོངས་ན། དེ་དག་གིས་རང་ལ་དགོས་འདོད་པ་འབའ་ཞིག་བརྐུ་བ་མ་ཡིན་ནམ། གལ་ཏེ་རྒུན་འབྲུམ་འཐོག་མཁན་ཁྱོད་ཀྱི་རྩར་འོངས་ན། དེ་དག་གིས་རྒུན་འབྲུམ་ཁ་ཤས་བསྐྱུར་བ་མ་ཡིན་ནམ། ཡིན་ནའང་ཁྱོད་ནི་མེད་པར་བཟོའོ། ། 6 ཨེ་སཱབ་ལ་སྔོག་གཤེར་བྱས་ནས་དེས་སྦས་པའི་ནོར་རྣམས་ཕྱུང་བར་འགྱུར། 7 ཁྱོད་དང་ཁ་ཆད་བཞག་པ་རྣམས་ཀྱིས་ཁྱོད་ནི་ས་མཚམས་བར་དུ་སྐྲོད་ཅིང་། ཁྱོད་དང་འཆམ་པ་རྣམས་ཀྱིས་ཁྱོད་རང་བསླུས་ཏེ་ཁྱོད་ལས་རྒྱལ། ཁྱོད་དང་ལྷན་ཅིག་ཏུ་ཟས་སྤྱད་པ་རྣམས་ཀྱིས་ཁྱོད་ལ་རྙི་བཙུགས་ནའང་ཁྱོད་ཀྱིས་དེ་མི་ཤེས་སོ། ། 8 ཉིན་མོ་དེ་སླེབས་དུས་སུ། བདག་གིས་ཨེ་དོམ་ཡུལ་ནས་མཁས་པ་རྣམས་དང་། ཨེ་སཱབ་རི་བོ་ལས་གྲུང་པོ་རྣམས་མེད་པར་མི་བཟོའམ་ཞེས་དཀོན་མཆོག་ཡ་ཝཱེས་གསུངས་སོ། ། 9 ཀྱེ་ཐེ་མཱན། ཁྱོད་ཀྱི་དཔའ་བོ་རྣམས་ནི་འཇིགས་པར་འགྱུར་ངེས་ཏེ། ཨེ་སཱབ་རི་བོར་གནས་པ་རྣམས་རེ་རེ་བཞིན་སྲོག་དང་འབྲལ་བར་འགྱུར་རོ། །

10 ཁྱོད་ཀྱིས་རང་གི་གཅུང་པོ་ཡ་ཀོབ་ལ་དྲག་གནོན་བྱས་པས། ཁྱོད་རང་ངོ་ཚ་བར་འགྱུར་ལ་ཇི་སྲིད་བར་དུ་མེད་པར་བཟོའོ། ། 11 མི་རིགས་གཞན་རྣམས་ཀྱིས་ཡ་ཀོབ་ཀྱི་རྒྱུ་ནོར་འཕྲོག་པ་དང་། ཕྱི་ཕྱོགས་པ་རྣམས་དེའི་མཁར་སྒོ་ནང་དུ་འཛུལ་ཏེ། ཡེ་རུ་སཱ་ལེམ་གྱི་ཕྱིར་རྒྱན་འཕངས་ནས་རྒྱུ་ནོར་བགོ་བའི་དུས་སུ། ཁྱོད་ནི་དེ་དག་གི་གམ་དུ་ལངས་བསྡད་ནས་དེ་ཚོའི་ཕྱོགས་མཐུན་ཡིན་པ་འདྲ། 12 ཁྱོད་ཀྱི་གཅུང་པོ་སྡུག་བསྔལ་གྱིས་མནར་དུས་ཁྱོད་ཀྱིས་དེར་བལྟས་ནས་སྡོད་ག་ལ་རུང་། ཡ་ཧུ་དཱ་པ་རྣམས་འཇིག་པའི་ཉིན་མོར་ཁྱོད་ནི་དགའ་བར་མི་འོས་ལ། དེ་ཚོ་སྡུག་བསྔལ་གྱིས་མནར་བའི་དུས་སུ་ཁྱོད་ཀྱིས་ང་རྒྱལ་གྱི་གཏམ་སྨྲ་མི་འོས་སོ། ། 13 ངའི་མི་རིགས་ལ་ཆག་སྒོ་འབྱུང་དུས་སུ་ཁྱོད་ནི་དེ་ཚོའི་མཁར་སྒོ་ནང་དུ་འཛུལ་ག་ལ་རུང་། དེ་དག་ལ་ཆག་སྒོ་འབྱུང་དུས་ཁྱོད་ཀྱིས་དེ་ཚོས་སྡུག་བསྔལ་མྱང་བར་བལྟས་ནས་སྡོད་ག་ལ་རུང་། ཡང་དེ་དག་ལ་ཆག་སྒོ་འབྱུང་དུས་ཁྱོད་ཀྱིས་ལག་པ་བརྐྱངས་ནས་དེ་ཚོའི་ནོར་རྫས་འཕྲོག་མི་འོས་སོ། ། 14 དེ་དག་སྡུག་བསྔལ་གྱིས་མནར་དུས། ཁྱོད་ནི་བཞི་མདོར་ལངས་བསྡད་ནས་དེ་དག་གི་བྲོས་ནས་ཐར་བའི་མི་རྣམས་ཀྱི་སྲོག་གཅོད་པའམ། དེ་དག་གི་ལྷག་ལུས་རྣམས་དགྲ་ལག་ཏུ་སྤྲོད་མི་འོས།

དཀོན་མཆོག་ཡ་ཝཱེས་མི་རིགས་ཀུན་ལ་ཉེས་ཆད་གཅོད་པ།

15 དཀོན་མཆོག་ཡ་ཝཱེའི་ཉིན་མོ་མི་རིགས་ཀུན་གྱི་སྟེང་དུ་འབྱོན་ཉེ་སྟེ། ཁྱོད་ཀྱིས་ཅི་བྱས་པ་བཞིན་དུ་མི་ཡིས་ཀྱང་ཁྱོད་ལ་དེ་ལྟར་བྱའོ། །ཁྱོད་ཀྱི་ལས་རྣམས་ཕྱིར་ཁྱོད་རང་གི་མགོར་འབབ་པར་འགྱུར། 16 ཁྱོད་ཀྱིས་ངའི་རི་བོ་དམ་པར་སྐྱོ་བའི་ཕོར་བ་ལས་བཏུངས་པ་བཞིན་དུ། མི་རིགས་ཀུན་གྱིས་རྟག་ཏུ་འཐུང་བར་འགྱུར། དེ་དག་གིས་བཏུངས་ནས་མིད་པར་བྱ་ཞིང་། ཡོད་ཚད་ནམ་ཡང་ཡོད་མ་མྱོང་བ་ལྟར་འགྱུར་རོ། ། 17 འོན་ཀྱང་རི་བོ་ཛ་ཡན་དུ་ཐར་བའི་མི་རྣམས་གནས་ཤིང་། རི་དེ་ནི་དམ་པར་འགྱུར་ལ། ཡ་ཀོབ་ཀྱི་ཁྱིམ་རྒྱུད་ལ་སྔར་གྱི་ནོར་སྐལ་འཐོབ་པར་འགྱུར། 18 དེ་ནས་ཡ་ཀོབ་ཀྱི་ཁྱིམ་རྒྱུད་ནི་མེ་དང་། ཡོ་སེབ་ཀྱི་ཁྱིམ་རྒྱུད་ནི་མེ་ལྕེ་དང་། ཨེ་སཱབ་ཀྱི་ཁྱིམ་རྒྱུད་ནི་སོག་རོར་གྱུར་ཏེ། མེ་སྦར་ནས་མེད་པར་བྱ་ཞིང་། ཨེ་སཱབ་ཀྱི་ཁྱིམ་རྒྱུད་ལས་སུ་ཡང་ལུས་པར་མི་འགྱུར་ལ། དཀོན་མཆོག་ཡ་ཝཱེས་འདི་སྐད་གསུངས་སོ། ། 19 ཡང་ནེ་གུབ་ཡུལ་གྱི་མི་རྣམས་ལ་ཨེ་སཱབ་ཀྱི་རི་བོ་འཐོབ་ཅིང་། རི་ཀླུང་གི་མི་རྣམས་ལ་ཕེ་ལེ་ཤེད་ཀྱི་ཡུལ་རྣམས་དབང་བ་དང་། ཡང་དེ་དག་ལ་ཨེ་ཕཱར་ཡིམ་གྱི་ས་དང་སཱ་མར་ཡའི་ས་རྣམས་ཀྱང་འཐོབ་པར་འགྱུར་ལ། པེན་ཡཱ་མེན་པ་རྣམས་ལ་གིལ་ཨད་འཐོབ་པར་འགྱུར། 20 ཡང་ཡེས་ར་ཨེལ་པ་རྣམས་ལས་བཙོན་དུ་ཁྲིད་ཡོད་པ་ཐམས་ཅད་ལ་ཀ་ན་ཨན་ཡུལ་ནས་སཱ་རེ་ཕད་ཀྱི་བར་དུ་དང་། སེ་ཕ་རཱད་དུ་ཡོད་པའི་ཡེ་རུ་སཱ་ལེམ་ནས་བཙོན་དུ་ཁྲིད་པ་རྣམས་ལ་ནེ་གུབ་ཡུལ་གྱི་གྲོང་ཁྱེར་རྣམས་འཐོབ་པར་འགྱུར། 21 ཡང་སྐྱོབ་མཁན་རྣམས་རི་བོ་ཛ་ཡན་གྱི་སྟེང་དུ་ཡར་ཕྱིན་ཏེ་ཨེ་སཱབ་རི་ལ་ཁྲིམས་ཐག་གཅོད་པར་འགྱུར་ལ། རྒྱལ་སྲིད་ནི་དཀོན་མཆོག་ཡ་ཝཱེར་དབང་ངོ་།། །།

ཡོ་ནཱ།

1

2

3

4

༄༅། །ལུང་སྟོན་པ་ཡོ་ནཱའི་མདོ།

ལུང་སྟོན་པ་ཡོ་ནཱའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་མི་སྣ་གཙོ་བོ་ཡོ་ནཱ་ཞེས་བྱ་བའི་མིང་ནས་ཐོགས་པ་ཡིན། མིང་དེ་ཕུག་རོན་ཞེས་པའི་དོན་ལ་འཇུག གཞུང་གི་ནང་དུ་བརྗོད་པའི་དོན་དག་རྣམས་ཧ་ལམ་སྤྱི་ལོ་སྔོན་གྱི་དུས་རབས་བརྒྱད་པའི་སྐབས་སུ་བྱུང་བ་ཡིན། སྐབས་དེར་ཡ་ཧུ་དཱ་མི་རིགས་ནི་ཨ་སུར་པ་རྣམས་ལ་ཞེད་ཅིང་འཇིགས་པ་དང་། ཨ་སུར་པ་རྣམས་ཡ་ཧུ་དཱ་མི་རིགས་ཀྱི་དགྲ་ངན་ཡིན།

ཡི་གེར་འགོད་མཁན་དང་འགོད་དུས།

སྲོལ་རྒྱུན་ལྟར་ན་གཞུང་འདི་ཉིད་ཡི་གེར་འགོད་མཁན་ནི་ཨ་མི་ཐཱ་ཨིའི་བུ་ཡོ་ནཱ་ཡིན་པར་བརྗོད། འོན་ཀྱང་གཞུང་འདིའི་ནང་དུ་དོན་དེ་གསལ་པོར་བཀོད་མེད། གཞུང་འདི་ཉིད་ཡི་གེར་འགོད་མཁན་ཡོ་ནཱ་ཡིན་པའི་དབང་དུ་བཏང་ན། དེའི་ལོ་ཚིགས་སྤྱི་ལོ་སྔོན་གྱི་དུས་རབས་བརྒྱད་པའི་སྟོད་ཙམ་ལ་ངོས་འཛིན་བྱས་ཡོད།

བརྗོད་སྙིང་དང་གསུང་འཕྲིན།

གཞུང་འདི་ཉིད་ཀྱི་ལེའུ་བཞི་པོ་སྤྱིའི་བརྗོད་བྱ་ནི་འགྱོད་བཤགས་བྱས་པ་བརྒྱུད་ནས་ཕྱི་ཕྱོགས་པ་རྣམས་ལ་དཀོན་མཆོག་གིས་ཐུགས་རྗེ་གནང་བར་མ་ཟད། གཞུང་འདིའི་ནང་དུ་དཀོན་མཆོག་གིས་ཡེས་ར་ཨེལ་ལ་བཅངས་པའི་ཁོང་གི་དགོངས་གཞི་རྒྱ་ཆེན་པོ་ཡང་བསྟན་ཡོད་དེ། ཡེས་རཱ་ཨེལ་པ་རྣམས་ཀྱིས་དཀོན་མཆོག་གིས་འཇིག་རྟེན་ཀུན་ལ་བཅངས་པའི་ཐུགས་ཁུར་དངོས་སླར་ཡང་རྟོགས་པ་དང་། ཁོ་རྣམས་ཀྱིས་དཀོན་མཆོག་གིས་བཅངས་པའི་ཐུགས་ཁུར་དེ་ནི་རང་གིས་བསྒྲུབ་དགོས་པའི་འགན་འཁུར་ཡིན་པ་ཡང་ལེགས་པར་རྟོགས་པ་དེའོ། །

འཆར་ཟིན།

1. ཡོ་ནཱ་རང་གི་ལས་དོན་ལ་བྱོལ་བའི་སྐོར། ༼1:1-2:10༽

ཀ ཡོ་ནཱ་ལ་སྤྲད་པའི་འགན་ཁུར་དང་ཁོ་དེ་ལ་གཡོལ་ནས་བྲོས་པའི་སྐོར། ༼1:1-3༽

ཁ། ཉེན་ཁར་ཕྲད་པའི་གྲུ་པ་རྣམས་ཀྱིས་རང་རང་གི་ལྷ་ལ་ཞུ་བ་བྱས་པ། ༼1:4-6༽

ག ཡོ་ནཱས་བཀའ་མ་བརྩིས་པ་དེ་དཀོན་མཆོག་གིས་གསལ་པོར་བསྟན་པ། ༼1:7-10༽

ང་། དཀོན་མཆོག་གིས་ཡོ་ནཱ་ལ་ཉེས་ཆད་བཅད་པར་མ་ཟད། ཁོ་ལ་ཐར་པ་ཡང་གནང་བ་དང་། ཡོ་ནཱས་གསོལ་བ་བཏབ་ནས་དགོངས་དག་ཞུས་པ། ༼1:11-2:10༽

2. ཡོ་ནཱས་འདོད་བློ་མེད་བཞིན་དུ་རང་གི་ལས་དོན་བསྒྲུབས་པ། ༼3:1-4:11༽

ཀ ཡོ་ནཱ་ལ་སླར་ཡང་འགན་ཁུར་སྤྲད་པ་དང་ཁོས་བཀའ་བརྩིས་པའི་སྐོར། ༼3:1-4༽

ཁ། ཉེན་ཁར་ཕྲད་པའི་ནིན་ཝེ་པ་རྣམས་འགྱོད་པ་སྐྱེས་ནས་དཀོན་མཆོག་ལ་ཞུ་བ་བྱས་པ། ༼3:5-9༽

ག དཀོན་མཆོག་གིས་ནིན་ཝེ་པ་རྣམས་ཀྱི་འགྱོད་བཤགས་ཞལ་བཞེས་གནང་བ། ༼3:10-4:4༽

ང་། དཀོན་མཆོག་གིས་ཡོ་ནཱར་སྲུང་སྐྱོབ་གནང་བ་དང་། ཁོ་ལ་བཀའ་བཀྱོན་མཛད་པ། ༼4:5-11༽

ལེའུ་དང་པོ།

ཡོ་ནཱ་ཞེས་བྱ་བ་དཀོན་མཆོག་ཡ་ཝཱེ་ལ་གཡོལ་བ།

1 དེ་ཡང་དཀོན་མཆོག་ཡ་ཝཱེའི་བཀའ་ནི་ཨ་མི་ཐཱ་ཨི་བྱ་བའི་བུ་ཡོ་ནཱ་ལ་བྱུང་སྟེ་འདི་སྐད་དུ། 2 ཁྱོད་རང་ཡར་ལངས་ནས་གྲོང་ཁྱེར་ཆེན་པོ་ནིན་ཝེ་ལ་ཐ་ཚིག་བསྒྲག་པར་སོང་ཞིག ཅིའི་ཕྱིར་ཞེ་ན། ཁོ་ཚོའི་བྱ་བ་ངན་པ་ནི་ཡར་བདག་གི་མདུན་དུ་སླེབས་པས་སོ་ཞེས་གསུངས་སོ༎ 3 འོན་ཀྱང་ཡོ་ནཱ་ནི་དཀོན་མཆོག་ཡ་ཝཱེའི་དྲུང་ནས་ཐཱར་ཞིས་*གྲོང་ཁྱེར་ལ་འབྲོ་བའི་ཆེད་དུ། མར་ཡོ་ཕཱ་གྲོང་ཁྱེར་དུ་ཕྱིན་པ་དང་། ཐཱར་ཞིས་སུ་འགྲོ་བའི་གྲུ་གཟིངས་ཤིག་རྙེད་ནས་གླ་སྤྲད་ཅིང་། དེའི་ནང་མར་བསྡད་པ་དང་གྲུར་ཞུགས་པ་རྣམས་དང་ལྷན་དུ་དཀོན་མཆོག་ཡ་ཝཱེའི་དྲུང་ནས་ཐཱར་ཞིས་ལ་སོང་ངོ་།།

4 ཡིན་ནའང་། དཀོན་མཆོག་ཡ་ཝཱེས་རྒྱ་མཚོ་ལ་དྲག་རླུང་ཆེན་པོ་ཞིག་གཡུགས་སུ་བཅུག་པ་དང་། མཚོ་སྟེང་དུ་ཆར་རླུང་དྲག་པོ་བྱུང་ཞིང་མཚོ་གྲུ་འཐོར་ལ་ཁད་བྱས། 5 གྲུ་པ་རྣམས་ཤིན་ཏུ་འཇིགས་ཏེ་སྐད་ཆེན་པོ་བརྒྱབ་ནས་རང་རང་གི་ལྷ་ལ་འོ་དོད་བོས། ཁོ་ཚོས་གྲུ་ཇེ་ཡང་དུ་གཏོང་ཆེད་གྲུ་ནང་གི་ཚོང་རྫས་ཡོད་ཚད་མཚོའི་ནང་དུ་གཡུགས། འོན་ཀྱང་། དེ་སྔར་ཡོ་ནཱ་མར་གྲུའི་ཕུག་ཏུ་སོང་སྟེ་ཉལ་ནས་གཉིད་སྟུག་པོ་ཁུགས་པས། 6 གྲུ་དཔོན་ཁོའི་གམ་དུ་སླེབས་ནས། ཁྱོད་རང་གཉིད་ནས་སྡོད་པ་ཅི་ཡིན་ནམ། ཡར་ལོངས་ལ་རང་གི་ལྷ་ལ་ཞུ་བ་ཕུལ་ཅིག ལྷ་དེས་འུ་ཅག་ཐུགས་སུ་དྲན་ན། རང་ཅག་འཆི་བར་མི་འགྱུར་རོ་ཞེས་སྨྲས་པ་དང་། 7 གྲུ་པ་རེ་རེ་བཞིན་གཅིག་གིས་གཅིག་ལ་ཤོག་དང་། དོན་ངན་འདི་སུའི་རྐྱེན་གྱིས་བྱུང་བར་རྒྱན་འཕངས་ཏེ་བརྟག་པར་བྱ་ཟེར་ནས། དེ་ལྟར་བསྒྲུབས་པ་ན་ཡོ་ནཱ་ལ་བབས་པ་རེད། 8 དེ་ནས་དེ་དག་གིས་ཡོ་ནཱ་ལ། དོན་ངན་འདི་རང་ཅག་ལ་བྱུང་བ་ནི་སུའི་རྐྱེན་ཡིན་པ་སྨྲ་བར་མཛོད། ཁྱོད་ཀྱི་བྱ་བ་ཅི་ཡིན། ས་ཆ་གང་ནས་ཡོང་། ཕ་ཡུལ་གང་གི་ཡིན། མི་རིགས་གང་ཡིན་ཞེས་དྲིས་པ་ན། 9 ཁོས་དེ་དག་ལ། ང་རང་ཨིབ་རི་པ་ཡིན་ཏེ། རྒྱ་མཚོ་དང་སྐམ་ས་མཛད་མཁན་གྱི་ནམ་མཁའི་དཀོན་མཆོག་ཡ་ཝཱེ་ལ་ང་རང་གུས་ཤིང་འཇིགས་པ་ཡིན་ཞེས་སྨྲས་སོ།།

10 དེ་ནས་གྲུ་པ་རྣམས་རབ་ཏུ་འཇིགས་ནས་ཡོ་ནཱ་ལ། ཁྱོད་ཀྱིས་བྱས་པའི་དོན་འདི་ཅི་ཞིག་ཡིན་ནམ་ཞེས་སྨྲས་སོ།། ཅིའི་ཕྱིར་ཞེ་ན། ཁོས་དེ་རྣམས་ལ་སྨྲས་པའི་རྐྱེན་གྱིས་དེ་དག་གིས་ཁོ་རང་དཀོན་མཆོག་ཡ་ཝཱེའི་དྲུང་ནས་བྲོས་ཡོང་བ་ཤེས་པས་སོ།། 11 སྐབས་དེར་མཚོ་རླབས་ཆེ་རུ་འགྲོ་བཞིན་ཡོད་པ་དང་། དེ་རྣམས་ན་རེ། མཚོ་རླབས་ཞི་བའི་ཕྱིར་ཁྱོད་ལ་ཅི་ཞིག་བྱེད་དགོས་སམ་ཞེས་དྲིས་པ་ན། 12 ཁོས་དེ་རྣམས་ལ། ཁྱོད་རྣམས་ཀྱིས་ང་རང་ཁྱེར་ནས་མཚོའི་ནང་དུ་གཡུགས་ཤིག་དང་། མཚོ་ཞི་བར་འགྱུར་ལ་བདག་གི་རྐྱེན་གྱིས་དྲག་རླུང་འདི་ཁྱོད་ཅག་ལ་བབས་པའང་ངས་ཤེས་སོ་ཞེས་སྨྲས་ནའང་། 13 མདུན་ཕྱོགས་སུ་མཚོ་རླབས་ཤིན་ཏུ་དྲག་པོ་འཕྱུར་བཞིན་ཡོད་པས། ཁོ་རྣམས་ཀྱིས་གྲུ་སྐྱ་ཇི་ལྟར་དཀྲུགས་ཀྱང་སྐམ་སར་སླེབས་མ་ནུས། 14 དེ་དག་གིས་དཀོན་མཆོག་ཡ་ཝཱེ་ལ་འདི་ལྟར་ཞུས་ཏེ། ཀྱེ་དཀོན་མཆོག་ཡ་ཝཱེ་ལགས། ངེད་ཅག་ནི་མི་འདིའི་སྲོག་གི་རྐྱེན་གྱིས་སྲོག་དང་འབྲལ་བར་མ་གྱུར་ཅིག ཉེས་མེད་ཀྱི་ཁྲག་བཞུར་བའི་སྡིག་པ་ངེད་ཅག་གི་མགོ་ལ་དབབ་ཏུ་མི་འཇུག་རོགས། དཀོན་མཆོག་ཡ་ཝཱེ་ལགས། ཁྱེད་ཉིད་ཇི་ལྟར་མཉེས་ན་དེ་ལྟར་མཛད་པ་ལགས་སོ་ཞེས་པའོ།། 15 དེ་ནས་ཁོ་རྣམས་ཀྱིས་ཡོ་ནཱ་བཟུང་ནས་མཚོའི་ནང་དུ་འཕངས་པ་དང་། རྒྱ་མཚོའི་རྦ་རླབས་ཀྱང་འཕྱུར་མཚམས་བཞག་གོ། 16 ཁོ་རྣམས་དཀོན་མཆོག་ཡ་ཝཱེ་ལ་ཤིན་ཏུ་འཇིགས་ནས། ཁོང་ལ་མཆོད་པ་ཕུལ་ཞིང་དམ་བཅས་སོ།། 17 དེ་ནས་དཀོན་མཆོག་ཡ་ཝཱེས་ཉ་ཆེན་ཞིག་ལ་ཡོ་ནཱ་མིད་དུ་བཅུག་ཅིང་། ཡོ་ནཱ་ཉིན་ཞག་གསུམ་ལ་ཉ་ཆེན་གྱི་གྲོད་ཁོག་ནང་དུ་ལུས་སོ།།

ལེའུ་གཉིས་པ།

ཡོ་ནཱས་དཀོན་མཆོག་ཡ་ཝཱེ་ལ་དགོངས་དག་ཞུས་པ།

1 དེ་ནས་ཡོ་ནཱ་ཡིས་ཉའི་ཁོག་པ་ནས་རང་གི་དཀོན་མཆོག་ཡ་ཝཱེ་ལ་འདི་ལྟར་གསོལ་བ་བཏབ་པ་སྟེ།

2 དཀའ་སྡུག་ནང་དུ་ང་ཡིས་ཡ་ཝཱེ་བོས༎

ཁྱེད་ཀྱིས་ང་ལ་ལན་ནི་གནང་བ་ལགས༎

གཤིན་ཡུལ་ཁོག་ནས་ང་ཡིས་ཀུ་ཅོ་བཏོན།།

ཁྱེད་ཀྱིས་ང་ཡི་སྐད་སྒྲ་གསན་པ་ལགས༎

3 ཁྱེད་ཀྱིས་ཁོ་བོ་ཤིན་ཏུ་གཏིང་ཟབ་པའི༎

རྒྱ་མཚོའི་དཀྱིལ་དུ་འཕངས་པར་མཛད་པ་ཡིན༎

ཆུ་རྒྱུན་དེ་ཡིས་ང་རང་བསྐོར་ཅིང་སྐོར༎

ཁྱེད་ཀྱི་རྦ་རླབས་དང་ནི་ཆུ་འཁྲུགས་པ༎

ང་ཡི་སྟེང་དུ་བརྒྱུགས་ཤིང་ང་རང་བསྣུབས༎

4 དེ་ནས་ཁོ་བོས་ཁྱེད་ལ་འདི་ལྟར་ཞུས།།

ང་རང་ཁྱེད་ཀྱི་དྲུང་ནས་བསྐྲད་ན་ཡང་༎

ཁྱེད་ཀྱི་མཆོད་ཁང་དམ་པའི་ཕྱོགས་སུ་ནི༎

ང་ཡིས་སླར་ཡང་བལྟ་དགོས་ཞེས་པ་འོ།།

5 ང་ཡི་སྲོག་ནི་ཆུ་ཡིས་འཆི་ལམ་དྲངས༎

གཏིང་ཟབ་རྒྱ་མཚོས་ཁོ་བོ་བསྐོར་ཅིང་སྐོར༎

མཚོ་རྩྭ་ང་ཡི་མགོ་ལ་དཀྲིས་པར་གྱུར།།

6 ང་རང་ཆུ་ཡི་ནང་དུ་ནུབ་པ་ན།།

ཆུ་འོག་རི་ཡི་ཞབས་སུ་ཁོ་བོ་སོང་།།

ང་ཡི་རྒྱབ་ཕྱོགས་ས་ཡི་སྒོ་རྣམས་ནི༎

གཏན་དུ་བརྒྱབ་པས་ང་ནི་བཙོན་དུ་ཚུད༎

ཡིན་ཡང་ང་ཡི་དཀོན་མཆོག་ཡ་ཝཱེ་ལགས༎

ཁྱེད་ཀྱིས་ང་ཡི་སྲོག་ནི་དུར་ལས་དྲངས༎

7 ཁོ་བོའི་ཚེ་སྲོག་ཉམས་ཤིང་རྒུད་པ་ན།།

ཡ་ཝཱེ་དྲན་ཏེ་བཏབ་པའི་གསོལ་བ་ནི༎

ཁྱེད་ཀྱི་མཆོད་ཁང་དམ་པར་བཞུགས་ཡོད་པའི།།

ཉིད་ཀྱི་དྲུང་དུ་སླེབས་པར་གྱུར་པ་ཡིན།།

8 འཁྲུལ་སྣང་ཙམ་གྱི་ལྷ་སྐུར་བརྟེན་པ་རྣམས༎

བསླུ་མེད་བྱམས་བརྩེ་འཐོབ་པའི་རེ་བ་སྤོང་༎

9 འོན་ཀྱང་ཁོ་བོས་གཏང་རག་སྐད་དང་བཅས༎

ཁྱེད་ཀྱི་དྲུང་དུ་མཆོད་པ་དབུལ་བ་དང་།།

ང་ཡིས་དམ་བཅའ་བཞིན་དུ་བྱེད་པར་བྱ།།

ཐར་པ་ཡ་ཝཱེ་ཉིད་ནས་འབྱུང་ལགས་སོ།། ཞེས་པའོ༎

10 དེ་ནས་དཀོན་མཆོག་ཡ་ཝཱེས་ཉ་ལ་བཀའ་གནང་བ་དང་། ཉ་ཡིས་ཀྱང་ཡོ་ནཱ་ཕྱིར་སྐམ་སར་བསྐྱུགས་པ་ཡིན་ནོ།།

ལེའུ་གསུམ་པ།

ཡོ་ནཱ་ཁོ་རང་ནིན་ཝེ་གྲོང་ཁྱེར་དུ་ཕྱིན་པ།

1 དེ་ནས་དཀོན་མཆོག་ཡ་ཝཱེའི་བཀའ་ནི་སླར་ཡང་ཡོ་ནཱ་ལ་བྱུང་ནས་འདི་སྐད་དུ། 2 ཡར་ལོངས་ལ་གྲོང་ཁྱེར་ཆེན་པོ་ནིན་ཝེ་རུ་སོང་ནས། ངས་ཁྱོད་ལ་བསྒོས་པའི་ཐ་ཚིག་སྒྲོགས་ཤིག་ཅེས་གསུངས་པས། 3 ཡོ་ནཱ་ཡར་ལངས་ནས་དཀོན་མཆོག་ཡ་ཝཱེའི་བཀའ་བཞིན་དུ་ནིན་ཝེ་རུ་ཕྱིན་པ་རེད། གྲོང་ཁྱེར་དེ་ནི་དཀོན་མཆོག་གི་ཐུགས་སུ་གལ་ཆེན་ཞིག་ཡིན་ཞིང་། ཉིན་གསུམ་གྱི་ལམ་ཐག་ཡོད་དོ།། 4 དེ་ནས་ཁོ་རང་གྲོང་ཁྱེར་དེའི་ནང་དུ་སོང་པ་དང་། ཉིན་གཅིག་གི་རིང་ལ་སོང་ནས་སྐད་གསང་མཐོན་པོས་བཀའ་གྱེར་བ་སྟེ། ཉིན་བཞི་བཅུའི་རྗེས་སུ་ནིན་ཝེ་རྩ་མེད་མཛད་ངེས་ཡིན་ཞེས་བསྒྲགས་སོ།།

5 དེ་ནས་ནིན་ཝེ་པ་རྣམས་དཀོན་མཆོག་ལ་དད་པར་གྱུར་པ་དང་། སྨྱུང་གནས་བསྲུང་རྒྱུའི་དོན་ཕྱོགས་ཀུན་ལ་བསྒྲགས་ཤིང་། གོང་འོག་ཚང་མས་རྩིད་རས་ཀྱི་གོས་གྱོན་ནོ།། 6 ཡང་ནིན་ཝེའི་རྒྱལ་པོས་འཕྲིན་འདི་ཐོས་པས། ཁྲི་ལས་བབས། ན་བཟའ་ཕུད། རྩིད་རས་ཀྱི་གོས་གྱོན་པ་དང་ཐལ་བའི་ནང་དུ་བསྡད་དེ། 7 ཆབ་ཤོག་བཏང་ནས་ནིན་ཝེའི་ས་ཕྱོགས་ཡོངས་སུ་འདི་ལྟར་དུ། རྒྱལ་པོ་དང་བློན་པོ་རྣམས་ཀྱིས་གྲོས་ཐག་བཅད་པ་བཞིན་འདི་ལྟར་སྨྲས་པ་སྟེ། མིའམ། སྒོ་ཕྱུགས་སམ། བ་ཁྱུའམ། ར་ལུག་གི་ཁྱུ་གང་གིས་ཁ་ལ་ཅི་ཡང་མྱང་དུ་མ་འཇུག དེ་རྣམས་ལ་ཅི་ཡང་སྤྱོད་དུ་མ་འཇུག ཆུ་ཡང་འཐུང་དུ་མ་འཇུག 8 དེར་མ་ཟད་མི་དང་སྒོ་ཕྱུགས་གཉིས་ཀ་རྩིད་རས་ཀྱི་གོས་ཀྱིས་བཀླུབས་པ་དང་། དཀོན་མཆོག་ལ་ནན་གྱིས་ཞུ་བ་ཕུལ་ཏེ། རང་རང་གི་སྤྱོད་ལམ་ངན་པ་དང་། རང་རང་གི་ལག་པའི་གདུག་རྩུབ་སྤོངས་ཤིག 9 སུ་ཞིག་གིས་ཤེས་སམ། དཀོན་མཆོག་གིས་བློ་ཁ་བསྒྱུར་ནས་ཐུགས་ཁྲོ་ཚ་པོ་ཞི་བར་མཛད་ཅིང་། རང་ཅག་རྣམས་སྲོག་ཐར་དུ་གཏོང་ཡང་སྲིད་ཅེས་བསྒྲགས་གཏམ་སྤེལ་ཏོ།།

10 དེ་ནས་ཁོ་རྣམས་ཀྱིས་སྤྱོད་ལམ་ངན་པ་སྤངས་པ་དཀོན་མཆོག་གིས་གཟིགས་ཤིང་། ཁོང་གིས་བློ་ཁ་བསྒྱུར་ནས་སྔོན་ལ་གསུངས་པའི་ཆག་སྒོ་ཁོ་རྣམས་ལ་མཛད་ངེས་པ་དེ་ཅི་ཡང་མ་མཛད་དོ།།

ལེའུ་བཞི་པ།

ཡོ་ནཱས་དཀོན་མཆོག་ཡ་ཝཱེའི་ཐུགས་རྗེ་ལ་གཤེ་གཤེ་བཏང་བ།

1 དོན་དེར་ཡོ་ནཱ་ཤིན་ཏུ་མ་དགའ་ཞིང་ཁྲོ་བར་གྱུར་ནས། 2 དཀོན་མཆོག་ཡ་ཝཱེ་ལ་གསོལ་བ་བཏབ་པ་ནི། ཀྱེ་དཀོན་མཆོག་ཡ་ཝཱེ་ལགས། ང་རང་ཡུལ་དུ་ཡོད་དུས་འདི་ལྟར་ཞུས་པ་མ་ཡིན་ནམ། ཁྱེད་ནི་དཀོན་མཆོག་ཐུགས་རྗེ་ཅན་དང་། སྙིང་རྗེ་ཆེན་པོ་མངའ་བ། རང་དགར་ཐུགས་མི་ཁྲོ་བ། བྱམས་བརྩེ་མཐའ་ཡས་པ། བློ་ཁ་བསྒྱུར་ནས་ཆག་སྒོ་མི་མཛད་པའང་ངས་ཤེས་པས། སྔོན་ཆད་བདག་ཐཱར་ཞིས་གྲོང་ཁྱེར་དུ་བྲོས་པ་ཡིན། 3 ཀྱེ་དཀོན་མཆོག་ཡ་ཝཱེ་ལགས། ད་ནི་ང་སྲོག་དང་འབྲལ་བར་མཛོད་ཅིག འདི་ལྟར་གསོན་པ་ལས་འཆི་བ་ལེགས་སོ་ཞེས་ཞུས་པ་དང་། 4 དཀོན་མཆོག་ཡ་ཝཱེས་ཁོ་ལ། ཁྱོད་འདི་ལྟར་ཁྲོས་པར་རིགས་སམ་ཞེས་གསུངས་སོ།།

5 དེ་ནས་ཡོ་ནཱ་གྲོང་ཁྱེར་ལས་ཐོན་ཏེ་ཤར་ཕྱོགས་སུ་སོང་ནས་བསྡད་པ་དང་། གནས་དེར་སྤྱིལ་བུ་ཞིག་བཟོས་ཤིང་དེའི་བསིལ་གྲིབ་འོག་ཏུ་བསྡད་དེ། གྲོང་ཁྱེར་དེར་དོན་དག་ཅི་འབྱུང་ལ་བསྒུགས་སོ།། 6 དེ་ནས་དཀོན་མཆོག་ཡ་ཝཱེས་རྩི་ཤིང་ཞིག་ཡོ་ནཱའི་གོང་དུ་རིང་པོ་སྐྱེས་པར་མཛད་ནས། ཁོའི་མགོ་ལ་བསིལ་གདུགས་བཞིན་འཁོར་བར་བྱས་ཤིང་ཁོ་དཀའ་སྡུག་ལས་ཀྱང་ཐར་བར་མཛད། ཡོ་ནཱ་རྩི་ཤིང་དེ་ལ་རབ་ཏུ་དགའ་བར་གྱུར་ཏོ།། 7 འོན་ཀྱང་ཕྱི་ཉིན་ཐོ་རངས་དཀོན་མཆོག་གིས་འབུ་ཞིག་བཀོད་པ་དང་། འབུ་དེས་རྩི་ཤིང་བརྟོལ་ཞིང་བརྙིད་པར་བྱས་སོ།། 8 ཉི་འོད་ཤར་བ་ན་དཀོན་མཆོག་གིས་ཤར་ཕྱོགས་ནས་ཚ་རླུང་ཞིག་བརྒྱུགས་སུ་བཅུག་ནས། ཡོ་ནཱའི་མགོ་ལ་ཉི་འོད་ཕོག་སྟེ་བརྒྱལ་ལ་ཉེ་བས། ཡོ་ནཱས་ང་རང་གསོན་པ་ལས་འཆི་བ་ལེགས་སོ་ཞེས་སྨྲས་ཏེ་ཁོས་རང་ཉིད་འཆི་བར་ཞུ་བ་བྱས་སོ།།

9 དེ་ནས་དཀོན་མཆོག་གིས་ཡོ་ནཱ་ལ་འདི་སྐད་དུ། རྩི་ཤིང་དེའི་དོན་དུ་ཁོང་ཁྲོ་ལང་འོས་སམ་ཞེས་གསུངས་པ་དང་། ཁོས་ལན་དུ། འཆི་བར་འདོད་པ་ཙམ་དུ་ཁྲོ་བར་རིགས་སོ་ཞེས་ཞུས་སོ།། 10 ཡང་དཀོན་མཆོག་ཡ་ཝཱེས་ཁོ་ལ། མཚན་མོ་ཞིག་ལ་སྐྱེས་ནས་མཚན་མོ་ཞིག་ལ་བསྐམས་པ། ཁྱོད་ཀྱིས་མ་འབད་པ་དང་སྐྱེས་སུ་མ་བཅུག་པའི་རྩི་ཤིང་དེ་ལ་སྙིང་རྗེ་བསྐྱེད་ན། 11 གྲོང་ཁྱེར་ཆེན་པོ་ནིན་ཝེ་འདི་རུ་ལག་པ་གཡས་གཡོན་གྱི་དབྱེ་བའང་མི་འཁོར་བའི་མི་*ཁྲི་སྐོར་བཅུ་གཉིས་ལྷག་དང་། སྒོ་ཕྱུགས་ཀྱང་མང་པོ་ཡོད་ཅིང་། ངས་དེ་རྣམས་ལ་སྙིང་རྗེ་བྱེད་པར་མི་རིགས་སམ་ཞེས་གསུངས་སོ།། །།

* ལེའུ་དང་པོ།:3 ཐཱར་ཞིས་ཞེས་པའི་གྲོང་ཁྱེར་ནི་ནིན་ཝེ་གྲོང་ཁྱེར་གྱི་ལྡོག་ཕྱོགས་སུ་ཡོད་ཅིང་། ཡོ་ནཱའི་སེམས་སུ་དེ་ནི་ཁོ་རང་འབྲོ་སའི་ཆེས་རྒྱང་ཐག་རིང་བའི་ཡུལ་ཡིན་པར་སྙམ་པ་རེད།

* ལེའུ་བཞི་པ།:11 ལག་པ་གཡས་གཡོན་གྱི་དབྱེ་བའང་མི་འཁོར་བའི་མི་ཞེས་པ་ནི་ནིན་ཝེ་གྲོང་ཁྱེར་གྱི་མི་རྣམས་ཀྱིས་བཟང་ངན་གྱི་དབྱེ་བ་མི་འཁོར་བ་དེ་ལ་གོ་དགོས།

མི་ཀཱ

1

2

3

4

5

6

7

༄༅། །ལུང་སྟོན་པ་མི་ཀཱའི་མདོ།

ལུང་སྟོན་པ་མི་ཀཱའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་ལུང་སྟོན་པ་མི་ཀཱའི་མིང་ནས་ཐོགས་པ་དང་། དེ་ནི་མི་ཀ་ཡཱ་ཞེས་པའི་བསྡུས་མིང་སྟེ། དཀོན་མཆོག་ཡ་ཝཱེ་དང་འདྲ་བ་སུ་ཞིག་ཡོད་ཅེས་པའི་དོན་ཡིན། མི་ཀཱ་ཡིས་ལུང་བསྟན་གནང་བའི་དུས་སུ་ཡ་ཧུ་དཱ་པ་རྣམས་ཀྱིས་སྔར་ལས་ཀྱང་དཔལ་འབྱོར་འཕེལ་རྒྱས་ཕྱིན་པའི་འཚོ་བ་རོལ་ཞིང་། དཔལ་འབྱོར་འཕེལ་རྒྱས་ཕྱིན་པ་དང་མཉམ་དུ་མི་འགའ་ཞིག་གི་ལག་ལ་རྒྱུ་ནོར་དང་དབང་ཆ་ཐོབ་ནས་སྤྱི་ཚོགས་ཁྲོད་དུ་དྲང་བདེན་མིན་པའི་གནད་དོན་བྱུང་།

ཡི་གེར་འགོད་མཁན་དང་འགོད་དུས།

ང་ཚོས་གཞུང་འདིའི་ནང་དུ་ལུང་སྟོན་པ་མི་ཀཱའི་སྐོར་ཞིབ་མོར་ཤེས་དཀའ། ཁོང་ནི་སྐབས་དེའི་སྤྱི་ཚོགས་ཁྲོད་ཀྱི་དྲང་བདེན་མིན་པའི་གནད་དོན་ལ་ཚོར་བ་སྐྱེན་པོ་ཡོད་པ་དང་། ལྷག་པར་དུ་ཁོང་གི་ཕ་ཡུལ་ཡིན་པའི་གྲོང་གསེབ་དང་གྲོང་ཚོ་ཆུང་ཆུང་ལ་དེ་དག་གི་ཤུགས་རྐྱེན་ཐེབས་པ་ཚོར། མི་ཀཱ་ཡིས་ལུང་བསྟན་གནང་བའི་དུས་ནི་སྤྱི་ལོ་སྔོན་གྱི་750ནས་686ལོའི་ཡས་མས་ཡིན་ལ། ཁོང་གི་གཞུང་མི་ཀཱ་ཞེས་པ་འདི་སྤྱི་ལོ་སྔོན་གྱི་686ལོའི་སྔོན་རོལ་དུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

མི་ཀཱ་ཡི་གསུང་འཕྲིན་ནི་གོད་ཆག་འབྱུང་བའི་ལུང་བསྟན་དང་རེ་བ་ཡོད་པའི་ལུང་བསྟན་རེས་མོས་ཀྱིས་གྲུབ་ཡོད། གཞུང་གི་བརྗོད་བྱའི་སྙིང་པོ་ནི་དཀོན་མཆོག་གི་ཉེས་ཆད་གཅོད་པའི་སྐོར་དང་ཐར་པ་འཐོབ་པའི་སྐོར་ཡིན། དཀོན་མཆོག་ཁོང་ཉིད་ལྷ་སྐུ་བསྟེན་པ་དང་དྲང་གཞག་མིན་པའི་བྱ་སྤྱོད། གྱེན་ལོག་གི་བྱ་བ། དོན་སྙིང་མེད་པའི་ཆོ་ག་བཅས་ལ་ཐུགས་མི་དགྱེས་པའི་སྐོར་མི་ཀཱ་ཡིས་ནན་གྱིས་བརྗོད་ཡོད། མི་རྣམས་ཀྱིས་བྱ་བ་མི་ལེགས་པ་བསྒྲུབས་ནའང་དཀོན་མཆོག་སྔར་བཞིན་ཁོ་ཚོའི་སྡིག་པ་བསལ་བར་ཐུགས་དགྱེས་པ་ཡིན།

འཆར་ཟིན།

1. ཡེས་ར་ཨེལ་པ་དང་ཡ་ཧུ་དཱ་པ་རྣམས་ལ་ཉེས་ཆད་བཅད་པ། ༼1:1-3:12༽

2. ཡེས་ར་ཨེལ་པ་དང་ཡ་ཧུ་དཱ་པ་རྣམས་ལ་རེ་བ་ཡོད་པའི་སྐོར། ༼4:1-5:15༽

3. དཀོན་མཆོག་ཡ་ཝཱེས་ཡེས་ར་ཨེལ་པ་རྣམས་ལ་སྐྱོན་བརྗོད་གནང་བའི་སྐོར། ༼6:1-16༽

4. རེ་བས་ཀུན་ནས་ཕོངས་པའི་རྣམ་པ་དེ་ལ་རྒྱལ་ཁ་འཐོབ་པར་འགྱུར་བའི་སྐོར། ༼7:1-20༽

ལེའུ་དང་པོ།

ལུང་སྟོན་པས་སྐྱོ་གླུ་བླངས་པ།

1 ཡ་ཧུ་དཱའི་རྒྱལ་པོ་ཡོ་ཐམ་དང་ཨ་ཧ་ཟཱ། ཧི་ཟི་ཀི་ཡཱ་བཅས་ཀྱི་དུས་སུ་དཀོན་མཆོག་ཡ་ཝཱེའི་བཀའ་ནི་མོ་རེ་ཤེད་པ་མི་ཀཱ་ལ་བྱུང་ནས། ཁོང་གིས་སཱ་མར་ཡ་གྲོང་ཁྱེར་དང་ཡེ་རུ་སཱ་ལེམ་གཉིས་ཀྱི་སྐོར་ལ་ཞལ་གཟིགས་མཐོང་བར་གྱུར།

2 ཀྱེ་མི་སྡེ་ཐམས་ཅད། ཁྱོད་ཚོས་འདིར་ཉོན་དང་། ཀྱེ་ས་གཞི་དང་དེའི་སྟེང་དུ་གནས་པ་ཐམས་ཅད་ཀྱིས་རྣ་བ་གཏད་ནས་ཉོན་ཅིག གཙོ་བོ་ཡ་ཝཱེས་ཉིད་ཀྱི་མཆོད་ཁང་དམ་པ་ནས་ཁྱོད་ཅག་གི་ཉེས་སྐྱོན་ལ་བདེན་དཔང་མཛད་པར་འགྱུར། 3 ལྟོས་ཤིག དཀོན་མཆོག་ཡ་ཝཱེ་ཁོང་གི་བཞུགས་གནས་ལས་ཕྱི་རུ་ཐོན་ནས་མར་ཕེབས་པ་དང་། ས་གཞིའི་མཐོ་ས་རྣམས་ལ་ཞབས་ཀྱིས་བཅག་པར་འགྱུར། 4 རི་བོ་རྣམས་ཁོང་གི་འོག་ཏུ་བཞུ་ཞིང་། ལུང་པ་རྣམས་གས་པར་འགྱུར་ལ། དེ་ནི་པྲ་ཚིལ་མེའི་ནང་དུ་བཞུ་བ་དང་། རི་ལྡེབས་ནས་འབབ་པའི་ཆུ་དང་འདྲའོ། ། 5 འདི་ཐམས་ཅད་ནི་ཡ་ཀོབ་ཀྱི་ཉེས་སྐྱོན་དང་། ཡེས་ར་ཨེལ་ཁྱིམ་རྒྱུད་ཀྱི་སྡིག་པའི་རྐྱེན་གྱིས་ཡིན་ཏེ། ཡ་ཀོབ་ཀྱི་ཉེས་སྐྱོན་ནི་ཅི་ཡིན་ནམ། དེ་ནི་སཱ་མར་ཡ་མ་ཡིན་ནམ། ཡ་ཧུ་དཱའི་མཐོ་གླིང་རྣམས་གང་དུ་ཡོད་དམ། དེ་རྣམས་ནི་ཡེ་རུ་སཱ་ལེམ་དུ་ཡོད་པ་མ་ཡིན་ནམ། 6 དེ་བས་བདག་གིས་སཱ་མར་ཡ་ནི་རི་ཐང་གི་གྱང་རོ་ལྟ་བུ་དང་། རྒུན་འབྲུམ་འཛུགས་ས་ལྟ་བུར་བསྒྱུར་བར་བྱ། བདག་གིས་དེའི་རྡོ་རྣམས་ལུང་པར་བསྒྲིལ་ཞིང་། རྨང་གཞི་རྣམས་འདོན་པར་བྱ། 7 གྲོང་ཁྱེར་ནང་གི་འདྲ་སྐུ་བརྐོས་མ་རྣམས་གཅོག་ཅིང་། ལོག་གཡེམ་བྱས་ནས་ཐོབ་པའི་དངུལ་ནི་མེས་བསྲེག་པ་དང་། བདག་གིས་དེའི་འདྲ་སྐུ་ཐམས་ཅད་མེད་པར་གཏོང་དགོས། ཅིའི་ཕྱིར་ཞེ་ན། སྨད་འཚོང་མ་ལ་ཐོབ་པའི་དངུལ་ལས་བསྡུས་པ་ནི་སླར་ཡང་སྨད་འཚོང་མའི་ཐོབ་དངུལ་དུ་འགྱུར། 8 དེའི་ཕྱིར་བདག་གིས་འོ་དོད་འདོན་ཞིང་། གོས་མེད་གཅེར་བུར་རྐང་རྗེན་དུ་རྒྱུ་བར་བྱ། ཡང་ངས་ཁྱི་སྤྱང་ལྟར་སྨྲེ་སྔགས་བཏོན་ནས་རྔ་བྱ་བཞིན་དུ་འཁུན་སྒྲ་འབྱིན་ཏེ། 9 ཅིའི་ཕྱིར་ཞེ་ན། སཱ་མར་ཡ་ཡི་རྨ་ཁ་ནི་གསོ་ཐབས་མེད་པར་ཡ་ཧུ་དཱ་རུ་སླེབས་ཤིང་། བདག་གི་མི་སྡེའི་མཁར་སྒོ་སྟེ་ཡེ་རུ་སཱ་ལེམ་དུ་སླེབས་སོ། །

10 གཱད་ཀྱི་ནང་དུ་འཕྲིན་དེ་མ་བསྒྲག་ཅིག ངུ་ཡང་མ་ངུ་ཞིག པེད་ལེ་ཨབ་རཱ་རུ་ས་རྡུལ་ནང་དུ་འགྲེ་ལོག་རྒྱག་དགོས། 11 ཀྱེ་ཀྱེ་ཤཱ་ཕིར་གྱི་མི་རྣམས། ལུས་གཅེར་བུར་ངོ་ཚ་དང་བཅས་རྒྱུ་བར་གྱིས། ཟཱ་ནན་གྱི་མི་རྣམས་ཕྱི་རུ་འབུད་མ་སྤོབས་ཏེ། པེད་ཨེ་ཟེལ་ཡིད་སྐྱོ་ནས་ངུ་ཞིང་ཁྱོད་རྣམས་ལ་རྒྱབ་རོགས་བྱེད་མི་ནུས་སོ། ། 12 དཀོན་མཆོག་ཡ་ཝཱེ་ནས་ཆག་སྒོ་བྱུང་ཞིང་ཡེ་རུ་སཱ་ལེམ་གྱི་མཁར་སྒོ་རུ་སླེབས་པས། མ་རོད་ཀྱི་མི་རྣམས་སེམས་འཚབ་སྟེ་བྱིན་རླབས་ལ་རེ་སྨོན་བྱེད་དོ། ། 13 ཀྱེ་ཀྱེ་ལཱ་ཀི་སིའི་མི་རྣམས། རྟ་འགྲོས་མར་ཤིང་རྟ་སྦྱོར་ཅིག ཛ་ཡན་གྱི་སྡིག་པ་ཁྱོད་ལས་བྱུང་སྟེ། ཡེས་ར་ཨེལ་གྱི་སྡིག་པ་རྣམས་ཁྱོད་ལས་མངོན་པ་ཡིན། 14 དེའི་ཕྱིར་ཁྱོད་ཀྱིས་མོ་རེ་ཤེད་གཱད་ལ་ལེགས་སྐྱེས་ཕུལ་ཏེ། ཨག་ཟིབ་ཀྱི་ཁྱིམ་རྒྱུད་རྣམས་ཀྱིས་ཡེས་ར་ཨེལ་གྱི་རྒྱལ་པོ་རྣམས་ལ་གཡོ་སྒྱུའི་སྦྱོར་བ་སྤེལ་བར་འགྱུར་རོ། ། 15 ཀྱེ་མཱ་རེ་ཤ་ཡི་མི་རྣམས། བདག་གིས་འཕྲོག་བཅོམ་བྱེད་མཁན་རྣམས་ཁྱོད་ཀྱི་ཁྲོད་དུ་མངགས་པར་བྱེད་ཅིང་། ཡེས་ར་ཨེལ་གྱི་སྐུ་དྲག་རྣམས་ཨ་དུལ་ལཱམ་དུ་འོང་ངེས་ཡིན། 16 ཀྱེ་ཡ་ཧུ་དཱ། རང་གི་གཅེས་པའི་བུ་ཕྲུག་རྣམས་ཀྱི་ཕྱིར་སྐྲ་བྲེགས་ནས་གཞར་དགོས་ལ། ཁྱོད་ཀྱི་མགོ་ནི་བྱ་རྒོད་ལྟར་སྤྱི་ཐེར་ཡིན་དགོས་ཏེ། དེ་དག་བཙན་ཁྲིད་བྱས་ཏེ་ཁྱོད་དང་རིང་དུ་འབྲལ་བའི་ཕྱིར་རོ། །

ལེའུ་གཉིས་པ།

གཉའ་གནོན་བྱེད་མཁན་གྱི་ལས་དབང་།

1 མི་ཚངས་སྤྱོད་པར་རྩོམ་ཞིང་རང་གི་མལ་ཁྲིར་གྲོས་ངན་འགོད་པ་རྣམས་ལ་ཆག་སྒོ་འབྱུང་། དེ་དག་གི་ལག་ཏུ་དབང་ཡོད་པས། ནམ་ལངས་མ་ཐག་སྤྱོད་ངན་སྤྱོད་ཅིང་། 2 དེ་དག་གིས་ས་ཞིང་ལེན་འདོད་ན་དེ་བཙན་དབང་གིས་ལེན་ཞིང་། ཁང་པར་བརྔམས་ནས་དེ་འཕྲོག་པར་བྱེད། དེ་ཚོས་ཁྱིམ་བདག་དང་དེའི་ཁྱིམ་མི་ལ་གཉའ་གནོན་བྱེད་པ་དང། མི་དང་དེའི་ནོར་སྐལ་ཡང་ཧམ་བཟུང་བྱེད་དོ། ། 3 དེ་བས་ན་དཀོན་མཆོག་ཡ་ཝཱེས་འདི་སྐད་གསུངས་ཏེ། ཀྱེ་ཧོ། བདག་གིས་ཆག་སྒོ་བཀོད་ནས་ཁྱིམ་རྒྱུད་འདི་ལ་ཐེབས་པར་འཇུག་དགོས། ཆག་སྒོ་འདི་ལས་ཁྱོད་ཅག་གི་མཇིང་པ་ཐར་མི་ནུས་ལ། ཁྱོད་ཚོ་མགོ་ཡར་བཀྱགས་ནས་བསྐྱོད་མི་ཐུབ་སྟེ། ཅིའི་ཕྱིར་ཞེ་ན། འདི་ནི་ཆག་སྒོའི་དུས་རབས་ཡིན་ནོ། ། 4 ཉིན་དེར་སླེབས་ཚེ། མི་ཡིས་ཁྱོད་ཀྱི་ཕྱིར་དུ་མགུར་བརྩམས་ཏེ། ཡིད་གདུང་བའི་སྐྱོ་གླུ་བླངས་ནས་འདི་ལྟར། བདག་ཅག་ཐམས་ཅད་ཉམས་པར་གྱུར། ངའི་མི་སྡེའི་ནོར་སྐལ་གཞན་གྱིས་ཁྱེར། ཡ་ཝཱེས་དེ་ནི་བདག་དང་བྲལ་བར་མཛད། བདག་ཅག་གི་ཞིང་ས་ནི་གྱེན་ལོག་མཁན་རྣམས་ཀྱིས་བགོས་སོ་ཞེས་འཕྱ་བར་འགྱུར། 5 དེ་བས་ན་དཀོན་མཆོག་ཡ་ཝཱེའི་ཚོགས་ཀྱི་ནང་དུ་རྒྱན་བླངས་ནས་ས་མཚམས་བགོ་བའི་མི་ནི་མེད་དོ། ། 6 དེ་དག་གིས་བརྗོད་མཁན་རྣམས་ལ་མ་བརྗོད་ཅིག མི་སུས་ཀྱང་དོན་འདི་དག་བརྗོད་མི་རུང་ལ། དེ་ལྟར་བྱས་ན་ངོ་ཚ་བདག་དང་འབྲལ་ངེས་ཡིན་ཞེས་སྨྲས་སོ། ། 7 ཀྱེ་ཡ་ཀོབ་ཀྱི་ཁྱིམ་རྒྱུད་ལགས། འདི་ལྟར་བརྗོད་འོས་སམ། དཀོན་མཆོག་ཡ་ཝཱེ་ལ་བཟོད་སེམས་མེད་པ་ཡིན་ནམ། དོན་འདི་རྣམས་ཁོང་གིས་མཛད་པ་ལགས་སམ། བདག་གི་གཏམ་ནི་སྤྱོད་པ་དྲང་བའི་མི་ལ་ཕན་པ་མ་ཡིན་ནམ། 8 འོན་ཀྱང་ད་ལྟ་བདག་གི་མི་སྡེ་ནི་དགྲ་ལྟར་ལངས་ནས། ཁྱོད་ཚོས་བདེ་བར་ལམ་དུ་བགྲོད་ཅིང་འཐབ་མོ་ལ་མི་དགའ་བ་རྣམས་ཀྱི་ཕྱི་གོས་བཤུ་བར་བྱེད། 9 ངའི་མི་སྡེའི་བུད་མེད་རྣམས་དགའ་བདེའི་ཁྱིམ་ལས་ཕྱིར་བསྐྲད་ནས་དེའི་བུ་ཕྲུག་རྣམས་ལས་ངའི་གཟི་བརྗིད་གཏན་དུ་འཕྲོག་གོ ། 10 ཡར་ལོངས་ལ་ཕར་སོང་ཞིག འདི་ནི་ཁྱོད་ངལ་གསོ་བྱེད་ས་མ་ཡིན་ནོ། །ཅིའི་ཕྱིར་ཞེ་ན། མི་གཙང་བའི་རྐྱེན་གྱིས་གཏོར་བརླག་ཐེབས་སུ་བཅུག་པ་དང་། གཏོར་བརླག་དེ་ནི་ཤིན་ཏུ་ཆེ་བས་སོ། ། 11 ཇི་སྟེ་མི་ཞིག་གི་སེམས་ནང་བཅོས་མས་བཀང་ནས་རྫུན་སྨྲས་ཏེ་འདི་ལྟར། བདག་གིས་ཁྱོད་ལ་རྒུན་ཆང་དང་ཆང་གར་པོའི་ལུང་བསྟན་པར་བྱའོ་ཞེས་སྨྲ་བ་ཡིན་ན། མི་དེ་ནི་མི་སྡེ་འདིའི་ལུང་སྟོན་པར་འགྱུར་རོ། ། 12 ཀྱེ་ཡ་ཀོབ་ཀྱི་ཁྱིམ་རྒྱུད་ལགས། བདག་གིས་ཁྱོད་རྣམས་བསྡུ་བར་བྱ་སྟེ། ཡེས་ར་ཨེལ་གྱི་མི་ལྷག་ལུས་རྣམས་བསྡུ་བར་བྱ། དེ་རྣམས་ནི་ལུག་ར་ནང་གི་ལུག་ལྟར་གནས་གཅིག་ཏུ་འགོད་པ་དང་། ཡང་རྩྭ་ཐང་གི་ལུག་ཁྱུ་བཞིན་གཅིག་ཏུ་བསྡུས་ནས། མི་གྲངས་མང་ཞིང་ཅ་ཅོ་ཆེན་པོ་སྒྲོག་པའོ། ། 13 ལམ་ཕྱེ་མཁན་དེ་དག་གི་སྔོན་དུ་ཆས་ཏེ། མཁར་སྒོའི་ནང་དུ་འཛུལ་ནས་ཕྱིར་འབུད་པ་དང་། དེ་རྣམས་ཀྱི་རྒྱལ་པོ་སྔོན་དུ་སྐྱོད་ཅིང་། དཀོན་མཆོག་ཡ་ཝཱེ་ནི་དེ་རྣམས་ཀྱི་མདུན་ནས་གཤེགས་པར་འགྱུར་རོ། །

ལེའུ་གསུམ་པ།

ཡེས་ར་ཨེལ་གྱི་འགོ་དཔོན་རྣམས་ལ་གཤེ་གཤེ་གཏོང་བ།

1 དེ་ནས་བདག་གིས་འདི་ལྟར། ཀྱེ་ཡ་ཀོབ་ཀྱི་འགོ་དཔོན་རྣམས་དང་ཡེས་ར་ཨེལ་ཁྱིམ་རྒྱུད་ཀྱི་ཁྲིམས་དཔོན་རྣམས། ཁྱོད་ཅག་གིས་ཉོན་ཅིག ཁྱོད་རྣམས་ཀྱིས་དྲང་བདེན་མི་རྟོགས་སམ། 2 བཟང་པོར་སྡང་ཞིང་ངན་པར་དགའ་མཁན་དེ་ཁྱོད་རྣམས་ཡིན་ལ། བདག་གི་མི་སྡེའི་ལུས་ཀྱི་པགས་པ་བཤུ་ཞིང་། རུས་པ་ནས་ཤ་ཡང་གཞོག་གོ ། 3 ཁྱོད་རྣམས་ཀྱིས་ངའི་མི་སྡེའི་ཤ་བཟའ་ཞིང་པགས་པ་བཤུ་བར་བྱེད་པ་དང་། དེ་དག་གི་རུས་པ་རྣམས་བཅག་ནས་ཁོག་མ་ནང་ལ་འཕེན་པའི་ཤ་ལོག་དང་། སྟ་རེ་ཁ་ཡི་ཤ་དང་འདྲ་བར་གཅོད་པ་ཡིན། 4 ཆག་སྒོ་ཐེབས་པའི་ཉིན་མོར་དེ་དག་གིས་དཀོན་མཆོག་ཡ་ཝཱེར་ཞུས་ཀྱང་ཁོང་གིས་དེ་རྣམས་ལ་གསན་པར་མི་བྱེད། དེའི་དུས་སུ། ཁོ་རྣམས་ཀྱིས་སྤྱོད་ངན་སྤྱད་པའི་རྐྱེན་གྱིས་ཁོང་གིས་དེ་རྣམས་ལ་ཞལ་རས་མི་སྟོན་ནོ། ། 5 ངའི་མི་སྡེ་ལམ་ནོར་ལ་འཇུག་པའི་ལུང་སྟོན་པ་སྟེ། ཁ་ལ་ཟས་རེག་ན་ཞི་བདེ་སྒྲོག་ཅིང་། སུ་ཞིག་གིས་ཁ་ཟས་མི་སྟེར་ན་རྒོལ་བར་རྩོམ་པའི་ལུང་སྟོན་པ་རྣམས་ཀྱི་སྐོར་ལ་དཀོན་མཆོག་ཡ་ཝཱེས་འདི་སྐད་དུ། 6 དེའི་ཕྱིར་ཁྱོད་རྣམས་མཚན་མོར་འཕྲད་པ་དང་ཞལ་གཟིགས་མི་མཐོང་ལ། མུན་ནག་ལ་འཕྲད་ཅིང་མོ་ཡང་འདེབས་མི་ནུས། ཡང་ཉི་མ་ནི་ལུང་སྟོན་པ་ལ་ནུབ་པར་འགྱུར་ལ། ཉིན་མོ་ཡང་མུན་ནག་ཏུ་འགྱུར་རོ། ། 7 ལུང་སྟོན་པ་རྣམས་གནོང་ཞིང་མོ་པ་རྣམས་ངོ་ཚ་བར་འགྱུར་ལ། དཀོན་མཆོག་གིས་ཁོ་རྣམས་ལ་བཀའ་ལན་མ་གནང་བས་ན་དེ་ཐམས་ཅད་ཀྱིས་རང་གི་ཁ་བཏུམ་པར་བྱ། 8 དེ་ཡང་བདག་ལ་མཚོན་ན། བདག་ནི་དཀོན་མཆོག་ཡ་ཝཱེའི་ཐུགས་ཉིད་ལ་བརྟེན་ནས་ནུས་མཐུ་དང་དྲང་བདེན། སྤོབས་པ་བཅས་ཀྱིས་ཕྱུག་ཅིང་། ཡ་ཀོབ་ལ་དེའི་ཉེས་སྐྱོན་དང་། ཡེས་ར་ཨེལ་ལ་དེའི་སྡིག་པ་སྟོན་ནུས་སོ། ། 9 ཀྱེ་ཡ་ཀོབ་ཁྱིམ་རྒྱུད་ཀྱི་འགོ་དཔོན་རྣམས་ཀྱིས་འདི་ལ་ཉོན་ཅིག ཀྱེ་ཡེས་ར་ཨེལ་ཁྱིམ་རྒྱུད་ཀྱི་ཁྲིམས་དཔོན་རྣམས་ཀྱིས་ཀྱང་མཉན་དགོས་ཏེ། ཁྱོད་རྣམས་ནི་དྲང་བདེན་ལ་སྡང་ཞིང་། དྲང་བདེན་ཐམས་ཅད་ལོག་པར་སྒྲུབ་པ་དང་། 10 ཁྲག་གིས་ཛ་ཡན་བཙུགས་པ་དང་། སྡིག་པ་ཡིས་ཡེ་རུ་སཱ་ལེམ་བཞེངས། 11 དེ་དག་གི་འགོ་དཔོན་རྣམས་ཀྱིས་རྔན་པའི་ཕྱིར་གཤགས་བྱེད་ཅིང་། མཆོད་དཔོན་རྣམས་ཀྱིས་གླུ་ལེན་པའི་ཕྱིར་སློབ་སྟོན་གནང་བ་དང་། ལུང་སྟོན་པ་རྣམས་ཀྱིས་དངུལ་གྱི་ཕྱིར་མོ་འདེབས་ནའང་། དེ་དག་གིས་དཀོན་མཆོག་ཡ་ཝཱེ་ལ་བརྟེན་ནས་འདི་ལྟར། དཀོན་མཆོག་ཡ་ཝཱེ་རང་ཅག་གི་དཀྱིལ་དུ་བཞུགས་པ་མིན་ནམ། རང་ཅག་གི་སྟེང་དུ་ཆག་སྒོ་གང་ཡང་འབྱུང་མི་སྲིད་ཅེས་ཟེར་རོ། ། 12 དེ་བས་ན་ཁྱོད་ཅག་གི་རྐྱེན་གྱིས་ཛ་ཡན་ནི་ཞིང་ལྟར་སློག་པ་དང་། ཡེ་རུ་སཱ་ལེམ་ནི་གྱང་རོ་དང་། མཆོད་ཁང་གི་རི་བོ་ནི་ནགས་ཀྱི་གནས་མཐོ་ས་རྣམས་དང་འདྲ་བར་འགྱུར་རོ། །

ལེའུ་བཞི་པ།

དཀོན་མཆོག་གི་རི་བོ།

1 མཐའ་མའི་ཉིན་མོ་དག་ལ་དཀོན་མཆོག་ཡ་ཝཱེའི་བཞུགས་གནས་ཀྱི་རི་བོ་དེ་རི་བོ་གཞན་དག་གི་རྩེ་མོར་བཞེང་ཞིང་། རི་སྒང་རྣམས་ཀྱི་ཡང་སྟེང་དུ་འགྱིང་བ་དང་། མི་རིགས་ཐམས་ཅད་དེའི་ཕྱོགས་སུ་བཞུར་ངེས་ཡིན། 2 མི་རིགས་མང་པོ་འོངས་ནས་ན་རེ། ཤོག་དང་། རང་ཅག་ཡར་དཀོན་མཆོག་ཡ་ཝཱེའི་རི་བོ་སྟེ། ཡ་ཀོབ་ཀྱི་དཀོན་མཆོག་གི་མཆོད་ཁང་ལ་འགྲོ་བར་བྱའོ། །ཁོང་གིས་ང་ཚོ་ལ་ཁོང་གི་ཕེབས་ལམ་སྟོན་ཞིང་ང་ཚོ་ཁོང་གི་ཕེབས་ལམ་དུ་འགྲུལ་བར་བྱ་ཞེས་སྨྲ་བར་འགྱུར། ཅི་ལ་ཞེ་ན། ཛ་ཡན་ནས་ཁོང་གི་བཀའ་ཁྲིམས་འབྱུང་ཞིང་། ཡེ་རུ་སཱ་ལེམ་ནས་དཀོན་མཆོག་ཡ་ཝཱེའི་བཀའ་འབྱུང་ངེས་ཡིན། 3 ཁོང་གིས་མི་རིགས་རྣམས་ཀྱི་བར་ལ་ཁྲིམས་གཅོད་ཅིང་། རྒྱང་ཐག་རིང་པོའི་རྒྱལ་ཁབ་སྟོབས་ལྡན་རྣམས་ལ་ལེགས་ཉེས་འབྱེད་པར་འགྱུར། ཁོ་ཚོས་རང་གི་རལ་གྲི་རྣམས་ཀྱིས་ཐོང་གཤོལ་བརྡུང་ཞིང་། མདུང་རྣམས་ཀྱིས་ཟོར་བ་བརྡུངས་ཏེ། མི་རིགས་དང་མི་རིགས་བར་ལ་རལ་གྲི་མི་འཕྱར་ཞིང་། འཐབ་འཁྲུག་ཀྱང་སློབ་པར་མི་བྱ། 4 མི་རེ་རེ་རང་རང་གི་རྒུན་ཤིང་དང་སེ་ཡབ་ཤིང་གི་འོག་ཏུ་བསྡད་ནས་སུས་ཀྱང་དེ་རྣམས་འཇིགས་པར་མི་བྱ། ཅི་ལ་ཞེ་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་པས་སོ། ། 5 མི་རིགས་ཀུན་གྱིས་རང་གི་ལྷ་ཡི་མིང་ལ་བརྟེན་ནས་སྤྱོད་ནའང་། ངེད་རྣམས་ཀྱིས་རྒྱུན་ནས་རྒྱུན་དུ་རང་གི་དཀོན་མཆོག་ཡ་ཝཱེའི་མཚན་ལ་བརྟེན་ནས་སྤྱོད་པར་བྱའོ། །

ཡེས་ར་ཨེལ་པ་རང་རྒྱལ་དུ་ལོག་པ།

6 དཀོན་མཆོག་ཡ་ཝཱེས་འདི་སྐད་དུ། ཉིན་མོ་དེར་བདག་གིས་ཞ་བོ་རྣམས་འགུག་ཅིང་། མཐར་བསྐྲད་པ་དང་ངས་སྡུག་ལ་སྦྱར་བ་རྣམས་ཚུར་བསྡུ་བར་བྱའོ། ། 7 བདག་གིས་ཞ་བོ་རྣམས་ལུས་སུ་བཅུག་སྟེ། རྒྱང་རིང་ཡུལ་དུ་བསྐྲད་པ་རྣམས་ཀྱི་རྒྱལ་ཁབ་དར་དུ་འཇུག་ཅིང་། དུས་ད་ནས་བཟུང་ཇི་སྲིད་བར་དུ་དཀོན་མཆོག་ཡ་ཝཱེས་རི་བོ་ཛ་ཡན་དུ་དེ་དག་ལ་དབང་མཛད་པར་འགྱུར། 8 ཀྱེ་ཀྱེ་ལུག་ཁྱུའི་རྫི་བོ་ཡི་སོ་ལྟ་ཁང་དང་ཛ་ཡན་བུ་མོའི་རི་བོ་ལགས། སྔོན་ཆད་ཀྱི་དབང་ནི་ཁྱོད་ལ་སྤྲོད་པར་བྱ་ཞིང་། ཡེ་རུ་སཱ་ལེམ་གྱི་རྒྱལ་སྲིད་ཁྱོད་ལ་དབང་བར་འགྱུར། 9 ད་ལྟ་ཁྱོད་ཀྱིས་ངུ་སྐད་ཆེན་པོ་འདོན་པ་ཅི་ཡིན་ནམ། ཁྱོད་ཚོའི་ཁྲོད་དུ་རྒྱལ་པོ་མེད་པའམ་ཡང་ན་ཁྱོད་ཀྱི་གྲོས་དཔོན་མེད་པར་གྱུར་ནས། ཁྱོད་ན་ཟུག་གིས་མནར་ཏེ་ཕྲུ་གུ་བཙའ་བའི་བུད་མེད་བཞིན་ཡིན་ནམ། 10 ཀྱེ་ཀྱེ་ཛ་ཡན་གྱི་བུ་མོ་ལགས། ཁྱོད་ཀྱིས་བཙའ་རན་པའི་བུད་མེད་བཞིན་ཟུག་གཟེར་ལངས་ནས་ཕྲུ་གུ་བཙའ་བར་འགྱུར། ཅི་ལ་ཞེ་ན། ཁྱོད་ནི་གྲོང་ཁྱེར་ལས་ཐོན་ཏེ་རི་ཐང་ལ་གནས་ཤིང་། པཱ་པེལ་ལོན་དུ་འགྲོ་དགོས་ལ། གནས་དེ་ལས་ཁྱོད་ནི་ཐར་བར་འགྱུར། གནས་དེར་དཀོན་མཆོག་ཡ་ཝཱེས་ཁྱོད་རང་བསྐྱབས་ཏེ་དགྲ་བོའི་ལག་ནས་ཐར་བར་བྱེད་དོ། ། 11 ད་ལྟ་རྒྱལ་ཁབ་མང་པོ་འདུས་ནས་ཁྱོད་ལ་རྒོལ་ཏེ་ན་རེ། ཛ་ཡན་ནི་བཙོག་པར་བཟོས་ནས། ངེད་རྣམས་ལ་དངོས་སུ་མཐོང་བར་བཅུག་ཅེས་སྨྲའོ། ། 12 ཡིན་ནའང་དེ་རྣམས་ཀྱིས་དཀོན་མཆོག་ཡ་ཝཱེའི་ཐུགས་དགོངས་མ་རྟོགས་ལ་ཁོང་གི་བཀོད་པ་ཡང་མི་ཤེས་སོ། །ཁོང་གིས་གྲོ་ཡི་ཚར་ཕོན་གཡུལ་ཁར་བསྡུ་བ་བཞིན་དེ་རྣམས་བསྡུ་བར་འགྱུར་རོ། ། 13 ཀྱེ་ཀྱེ་ཛ་ཡན་གྱི་བུ་མོ་ལགས། ཡར་ལོངས་ལ་གཡུལ་ཆོགས་ཤིག བདག་གིས་ཁྱོད་ཀྱི་རྭ་ནི་ལྕགས་དང་རྨིག་པ་ནི་ལི་རུ་འགྱུར་བར་བྱ་ཞིང་། ཁྱོད་ཀྱིས་མི་རིགས་མང་པོ་རྡུལ་དུ་བརླག་པ་དང་། དེ་དག་གི་རྒྱུ་ནོར་རྣམས་དཀོན་མཆོག་ཡ་ཝཱེ་ལ་འབུལ་ཞིང་། དེ་དག་གི་རིན་པོ་ཆེ་ནི་ས་གཞི་ཡོངས་ཀྱི་བདག་པོར་འབུལ་བར་འགྱུར།

ལེའུ་ལྔ་པ།

1 ཀྱེ་ཀྱེ་མི་སྡེའི་རུ་ཤོག་རྣམས། ད་ལྟ་མཉམ་དུ་འདུས་ནས་དཔུང་སྒྲིལ་ཅིག དགྲ་རྣམས་འོངས་ཏེ་ང་ཚོའི་མཐའ་ནས་བསྐོར་བ་དང་། དབྱུག་པས་ཡེས་ར་ཨེལ་གྱི་སྲིད་སྐྱོང་མཁན་གྱི་གདོང་ལ་རྒྱག་པར་འགྱུར།

དཀོན་མཆོག་གིས་ཞལ་བཞེས་གནང་བའི་དབང་བྱེད་མཁན་པེད་ལེ་ཧེམ་ནས་ཐོན་པ།

2 ཀྱེ་པེད་ལེ་ཧེམ་གྱི་ཨེབ་རཱད་ལགས། ཁྱོད་ནི་ཡ་ཧུ་དཱའི་རུས་རྒྱུད་རྣམས་ལས་ཆུང་ནའང་། རྗེས་སུ་ཁྱོད་ལས་མི་ཞིག་ཐོན་ནས་ཡེས་ར་ཨེལ་དུ་བདག་གི་ཕྱིར་དུ་དབང་མཛད་པ་དང་། ཁོང་གི་རྩ་བ་ནི་གནའ་དུས་དང་ཐོག་མ་ནས་ཡོད་པ་ཡིན། 3 དེ་བས་ན་ཕྲུ་གུ་བཙའ་རན་པའི་བུད་མེད་ཀྱིས་ཕྲུ་གུ་བཙའ་བའི་བར་དུ། ཡ་ཝཱེས་ཡེས་ར་ཨེལ་པ་ནི་ཡོངས་སུ་འདོར་བ་དང་། དུས་དེར། དེའི་སྤུན་ཟླ་ལྷག་ལུས་རྣམས་ཀྱང་ཕྱིར་ཡེས་ར་ཨེལ་པ་རྣམས་ཀྱི་ཁྲོད་དུ་ལོག་ངེས་ཡིན། 4 ཁོང་ནི་དཀོན་མཆོག་ཡ་ཝཱེའི་ནུས་མཐུ་ལ་བརྟེན་ངེས་ཡིན་ཏེ། ཁོང་གི་དཀོན་མཆོག་ཡ་ཝཱེའི་གཟི་བྱིན་ལྡན་པའི་མཚན་ལ་བརྟེན་ནས། ཡར་ལངས་ཏེ་ལུག་ཁྱུ་འཚོ་སྐྱོང་བྱེད་ཅིང་དེ་རྣམས་བདེ་བར་འགོད་པའོ། །ཅི་ལ་ཞེ་ན། ད་ནི་ས་མཐའི་བར་དུ་ཁོང་ལ་བཀུར་སྟི་ཆེན་པོ་འབྱུང་བར་འགྱུར་རོ། ། 5 སྐྱེས་བུ་འདི་ནི་ཞི་བདེ་གནང་མཁན་ཡིན་ལ། ཨ་སུར་པས་ང་ཚོའི་ཡུལ་དུ་བཙན་འཛུལ་བྱས་ཏེ་རང་ཅག་གི་ཕོ་བྲང་ལ་རྡོག་རོལ་གཏོང་བའི་ཚེ། རང་ཅག་གིས་རྫི་བོ་བདུན་དང་འགོ་དཔོན་བརྒྱད་བསྐོས་ནས་དེ་རྣམས་ལ་རྒོལ་བར་བྱ། 6 ཁོང་རྣམས་ཀྱིས་ཨ་སུར་གྱི་ཡུལ་དང་ནིམ་རོད་ཡུལ་ལ་རལ་གྲི་ཡིས་སྲིད་སྐྱོང་བར་འགྱུར་ཞིང་། ཨ་སུར་པས་ང་ཚོའི་ཡུལ་དུ་བཙན་འཛུལ་བྱས་ནས་ང་ཚོའི་ས་མཚམས་ལ་རྡོག་རོལ་གཏོང་བའི་ཚེ། ཁོང་གིས་རང་ཅག་སྐྱོབ་ངེས་ཡིན། 7 ཡ་ཀོབ་ཀྱི་མི་ལྷག་ལུས་རྣམས་ནི་མི་རིགས་མང་པོའི་ཁྲོད་དུ་གནས་ཤིང་། དཀོན་མཆོག་ཡ་ཝཱེ་ནས་ཟིལ་བ་བབས་པ་དང་། སྦྲང་ཆར་རྩྭ་ཐང་དུ་བབས་པ་ནང་བཞིན་ཡིན་ལ། དེ་ཚོ་འགྲོ་བ་མི་ལ་མི་བརྟེན་ཞིང་འཇིག་རྟེན་མི་ལ་རེ་སྒུག་ཀྱང་མི་བྱའོ། ། 8 ཡ་ཀོབ་མི་རིགས་ཀྱི་ལྷག་ལུས་རྣམས་ནི་རྒྱལ་ཁབ་ཁག་དང་མི་རིགས་མང་པོའི་ཁྲོད་དུ་གནས་ཤིང་། ནགས་ཚལ་གྱི་རི་དྭགས་རྣམས་ལས་སེང་གེ་ལྟ་བུ་དང་། ཡང་སེང་གེ་དར་མ་ལུག་ཁྱུ་རུ་རྒྱུ་བ་བཞིན་ཡིན། དེ་རྒྱུ་བའི་ཚེ་རྡོག་རོལ་བཏང་ནས་གཤགས་པར་འགྱུར་ལ་སུས་ཀྱང་སྐྱོབ་མི་ནུས་སོ། ། 9 ཁྱེད་ཀྱི་ཕྱག་ནི་ཡར་བཀྱགས་ནས་དགྲ་ལས་རྒྱལ་བར་སྨོན། ཁྱེད་ཀྱི་དགྲ་རྣམས་འཇོམས་པར་གྱུར་ཅིག 10 དཀོན་མཆོག་ཡ་ཝཱེས་འདི་སྐད་དུ། ཉིན་མོ་དེ་ལ་ངས་ཁྱོད་ཚོའི་ནང་དུ་ཡོད་པའི་རྟ་རྣམས་བཀུམས་ནས་ཤིང་རྟ་རྣམས་མེད་པར་བྱ། 11 ཁྱོད་ཀྱི་ཡུལ་གྱི་གྲོང་ཁྱེར་རྣམས་ཚར་བཅད་དེ། ཁྱོད་ཀྱི་བཙན་རྫོང་ཐམས་ཅད་གཏོར་བར་བྱ། 12 ཁྱོད་ཀྱི་ལག་པའི་རྫུ་འཕྲུལ་རྣམས་མེད་པར་བྱ་སྟེ། ད་ནི་ཁྱོད་ཀྱི་སར་མོ་པ་ཡོད་པར་མི་འགྱུར་རོ། ། 13 ཡང་ཁྱོད་ཚོའི་ཁྲོད་ཀྱི་རྡོ་བརྐོས་ཀྱི་སྐུ་འདྲ་དང་རྡོ་རིང་རྣམས་མེད་པར་བྱ་སྟེ། ད་ནི་ཁྱོད་ཀྱིས་རང་གི་ལག་པས་བཟོས་པར་ཕྱག་མི་འཚལ། 14 ངས་ཁྱོད་ཚོའི་ཁྲོད་ནས་ལྷ་མོ་ཨ་ཤེ་རཱའི་སྐུ་བརྙན་རྣམས་མེད་པར་བཟོ་སྟེ། ཁྱོད་ཀྱི་གྲོང་ཁྱེར་རྣམས་མེད་པར་བཟོ་ངེས་ཡིན། 15 ཡང་ངའི་བཀའ་ལ་མ་མཉན་པའི་མི་རིགས་ལ་ཁོང་ཁྲོ་དང་ཞེ་སྡང་གི་ངང་ནས་ལན་འཇལ་བར་བྱའོ་ཞེས་གསུངས་སོ། །

ལེའུ་དྲུག་པ།

ཡ་ཝཱེས་ཡེས་ར་ཨེལ་ལ་རྒོལ་གཏམ་གཏོང་བ།

1 དཀོན་མཆོག་ཡ་ཝཱེའི་གསུང་ལ་ཉོན་ཅིག ཡར་ལོངས་ལ་རི་བོ་རྣམས་དང་རྩོད་པར་གྱིས་ཤིག རི་སྒང་རྣམས་ལ་ཁྱོད་ཀྱི་སྐད་སྒྲ་ཐོས་སུ་ཆུག་དང་། 2 ཀྱེ་རི་བོ་རྣམས་ཀྱིས་དཀོན་མཆོག་ཡ་ཝཱེས་སྐྱོན་འཛུགས་པར་ཉོན་ཅིག ས་གཞིའི་དུས་གཏན་གྱི་རྨང་གཞི་ཀུན་གྱིས་ཉོན་ཅིག ཅི་ལ་ཞེ་ན། དཀོན་མཆོག་ཡ་ཝཱེས་ཉིད་ཀྱི་མི་རྣམས་ལ་གྱོད་བརྒྱབ་ནས་ཡེས་ར་ཨེལ་དང་རྩོད་པར་མཛད་དོ། ། 3 ཀྱེ་ངའི་མི་སྡེ། ངས་ཁྱོད་རྣམས་ལ་ཅི་ཞིག་བྱས་སམ། ངས་དོན་ཅི་ཞིག་གིས་ཁྱོད་རྣམས་ལ་སུན་སྣང་བསྐྱེད་པ་ཡིན་ནམ། ཁྱོད་ཀྱིས་ང་ལ་ལན་ཐོབས་ཤིག 4 སྔོན་ཆད་ངས་ཁྱོད་རྣམས་ཨེ་ཅིབ་ཡུལ་ནས་ཕྱི་རུ་ཁྲིད་དེ། བྲན་གཡོག་ཏུ་བཀོལ་བའི་གནས་ལས་ཁྱོད་རྣམས་བླུས་པ་དང་། ཡང་ངས་མོ་ཤེ་དང་ཨ་རོན། མིར་ཡམ་བཅས་ཁྱོད་རྣམས་འཁྲིད་ཕྱིར་མངགས་པའོ། ། 5 ཀྱེ་ངའི་མི་སྡེ། ཁྱོད་ཅག་གིས་སྔོན་ཆད་མོ་ཨབ་རྒྱལ་པོ་པཱ་ལག་གིས་ཅི་ལྟར་འཆར་འགོད་བྱས་པ་དང་། པེ་ཨོར་གྱི་བུ་པེལ་ཨམ་གྱིས་དེ་ལ་ལན་ཅི་ཞིག་བཏབ་པ། ཡང་སིད་ཏིམ་ནས་གིལ་གལ་བར་དུ་དོན་ཅི་ཞིག་བྱུང་བ་རྣམས་དྲན་པར་གྱིས་ཤིག དེ་ནི་ཁྱོད་རྣམས་ཀྱིས་དཀོན་མཆོག་ཡ་ཝཱེའི་དྲང་བདེན་གྱི་མཛད་པ་རྣམས་རྟོགས་པའི་ཕྱིར་ཡིན་ནོ། །

དཀོན་མཆོག་ཡ་ཝཱེའི་རེ་བ།

6 ང་རང་དཀོན་མཆོག་ཡ་ཝཱེའི་དྲུང་དུ་སོང་ནས་བླ་མེད་དཀོན་མཆོག་གི་སྤྱན་སྔར་ཕྱག་འཚལ་བའི་དུས་སུ། ངས་ཅི་ཞིག་འབུལ་ལམ། ང་རང་ཁོང་གི་དྲུང་དུ་འགྲོ་དུས་ལོ་གཅིག་ཅན་གྱི་བ་ཕྲུག་སྦྱིན་སྲེག་གི་མཆོད་པར་འབུལ་བར་བྱའམ། 7 དཀོན་མཆོག་ཡ་ཝཱེ་ནི་ལུག་ཐུག་སྟོང་ཕྲག་རྣམས་དང་། སྣུམ་གྱི་གཙང་པོ་ཁྲི་ཕྲག་རྣམས་ལ་ཐུགས་མཉེས་སམ། ངས་རང་གི་ཉེས་སྐྱོན་གྱི་དོན་དུ་རང་གི་བུ་སྐྱེས་འགོ་དང་། ངའི་སྡིག་པའི་ཆེད་དུ་རང་ལས་སྐྱེས་པ་འབུལ་ལམ། 8 ཀྱེ་ཀྱེ་འཇིག་རྟེན་མི་རྣམས། དཀོན་མཆོག་ཡ་ཝཱེས་བཟང་པོ་གང་ཡིན་པ་ནི་ཁྱོད་ལ་བསྟན་ཟིན་ཏེ། ཁོང་གིས་ཁྱོད་རྣམས་ལ་རེ་བ་གང་ཞིག་བཅངས་པ་ཡིན་ཟེར་ན། ཁྱོད་ཀྱིས་ལས་དྲང་བདེན་སྤྱོད་པ་དང་བྱམས་སྙིང་རྗེ་ལ་དགའ་བ། ཁེངས་སྐྱུང་གི་སེམས་ཀྱིས་གཟབ་ནན་ངང་རང་གི་དཀོན་མཆོག་དང་མཉམ་དུ་སྐྱོད་པ་བཅས་ལས་མ་འདས་སོ། ། 9 ཉོན་དང་། དཀོན་མཆོག་ཡ་ཝཱེས་གྲོང་ཁྱེར་འདི་འབོད་ཀྱིན་འདུག ཁྱེད་ཀྱི་མཚན་ལ་གུས་ཤིང་འཇིགས་པ་ནི་ཤེས་རབ་ཡིན་ལ། ཁྱོད་ཚོས་ཉེས་ཆད་དང་ཉེས་ཆད་གཅོད་པར་མངགས་པ་དེའི་གཏམ་ལ་ཉོན་ཅིག 10 མི་ངན་གྱི་ཁྱིམ་དུ་ད་དུང་ལྐོག་ནོར་དང་། མི་ལ་ཁོང་ཁྲོ་སློང་བའི་བྲེ་ཆུང་ངུ་དེ་ཡོད་པ་མ་ཡིན་ནམ། 11 མི་དྲང་བའི་སྲང་དང་ཁུག་མའི་ནང་གི་རྒྱ་རྡོ་གཡོ་སྒྱུ་ཅན་བཀོལ་ན། ངས་མི་དེ་ནོངས་མེད་དུ་རྩི་བར་འགྱུར་རམ། 12 གྲོང་ཁྱེར་དེའི་ཕྱུག་པོ་རྣམས་ཀྱིས་གདུག་རྩུབ་ཀྱི་ལས་སྤྱོད་པ་དང་། ཡུལ་དེའི་མི་རྣམས་ཀྱིས་རྫུན་སྨྲ་ཞིང་། དེ་དག་གི་སྨྲ་སྒོའི་ལྕེ་ནི་གཡོ་སྒྱུ་ཅན་ཡིན་ནོ། ། 13 དེའི་ཕྱིར་ངས་ཁྱོད་ལ་བརྡུངས་ནས་སྣད་པར་བྱ་ཞིང་། ཁྱོད་ཀྱི་སྡིག་པའི་དབང་གིས་ཁྱོད་རང་བརླག་པར་བྱའོ། ། 14 ཁྱོད་ཀྱིས་ཟོས་ཀྱང་འགྲང་བར་མི་འགྱུར་ལ། ཁྱོད་ཀྱི་ལྟོ་བ་སྔར་བཞིན་སྟོང་བར་ལུས་པ་དང་། ཁྱོད་རང་སྤར་ནའང་བྲོས་ནས་མི་ཐར་ལ། ཐར་བའི་དབང་དུ་བཏང་ནའང་བདག་གིས་རལ་གྲིར་གཏོད་ངེས་ཡིན། 15 ཁྱོད་ཀྱིས་ས་བོན་བཏབ་ཀྱང་ལོ་ཏོག་བསྡུ་མི་ནུས་ཤིང་། སྐྱུ་རུ་བཙིར་ཡང་སྣུམ་གྱིས་ལུས་བྱུག་པར་མི་འགྱུར་ལ། རྒུན་འབྲུམ་གྱི་ཁུ་བ་བཙིར་ཡང་རྒུན་ཆང་འཐུང་བར་མི་འགྱུར་རོ། ། 16 ཁྱོད་ཀྱིས་ཨོམ་རིའི་སྒྲིགས་ལམ་བཞིན་བྱས་ཤིང་། ཨ་ཧབ་ཁྱིམ་རྒྱུད་ཀྱི་སྤྱོད་པ་མཐའ་དག་སྤྱད་ནས་ཁོ་ཚོའི་གྲོས་ངན་ལ་མཉན་པས་ན། ངས་ཁྱོད་སྟོང་པར་བྱ་ཞིང་དེར་གནས་པའི་ཡུལ་མི་རྣམས་ལ་གཞན་གྱིས་འཕྱ་བར་འགྱུར་ལ། ཁྱོད་ཚོས་ངའི་མི་སྡེའི་ངོ་ཚ་ཡང་འཁུར་བར་འགྱུར་རོ། །

ལེའུ་བདུན་པ།

ཡེས་ར་ཨེལ་པ་ངན་རུལ་དུ་གྱུར་པ།

1 ཀྱི་ཧུད། ང་ལ་ཆག་སྒོ་འབྱུང་། བདག་ནི་དབྱར་གྱི་དུས་སུ་བཏོགས་པའི་ཤིང་ཏོག་དང་མཚུངས་ལ། འབྲས་བུ་བསྡུས་ནས་ལུས་པའི་རྒུན་འབྲུམ་བཞིན་ཡིན་ཞིང་། བཟའ་རྒྱུ་ཅི་ཡང་མེད་པ་དང་། རང་གི་སེམས་ནས་རེ་སྨོན་བྱེད་ཅིང་སྨིན་སྔ་བའི་སེ་ཡབ་ཤིང་ཏོག་ཀྱང་མེད་དོ། ། 2 ས་གཞིའི་སྟེང་གི་ལྷག་བསམ་ཅན་རྣམས་རྩ་མེད་དུ་བཏང་བ་དང་། མི་ཡི་ཁྲོད་དུ་གཞུང་དྲང་གཅིག་ཀྱང་མེད། མི་ལ་ཁྲག་བཞུར་དུ་འཇུག་པའི་ཕྱིར་དེ་ཐམས་ཅད་ཀྱིས་འཇབ་སྒུག་བྱེད་ཅིང་། རེ་རེས་རྙི་བཙུགས་ནས་རང་གི་སྤུན་རྣམས་འཛིན་པ་ཡིན། 3 དེ་དག་གི་ལག་ཟུང་ནི་ངན་པ་བྱེད་པར་མཁས་ལ། རྒྱལ་པོ་དང་ཁྲིམས་དཔོན་རྣམས་ཀྱིས་ལྐོག་རྔན་ལེན་པ་དང་། ཐོབ་གོ་ས་ཅན་གྱིས་རང་སེམས་ཀྱི་འདོད་པའི་གཏམ་སྨྲས་ནས་ཕན་ཚུན་ངན་འབྲེལ་བྱེད་དོ། ། 4 དེ་དག་ཁྲོད་ཀྱི་མཆོག་ནི་གཟེ་མ་ར་མགོ་དང་མཚུངས་ལ། ཆེས་གཞུང་དྲང་ཡིན་པ་ཡང་ཚེར་མའི་ར་སྐྱོར་ཙམ་ལས་མ་འདས། སོ་པ་ཡིས་གསུངས་པའི་ཉེས་ཆད་གཅོད་པའི་ཉིན་མོ་སླེབས་འོང་སྟེ། དེ་དག་གི་ནང་དུ་ཟིང་ཆ་ལངས་ནས་བདེ་བ་མེད་དོ། ། 5 ཁྱིམ་མཚེས་ལ་ཡིད་རྟོན་མ་བྱེད་ཅིག གྲོགས་མཆོག་ལ་ཡང་ཡིད་ཆེས་མ་བྱེད་ཅིག ཐ་ན་རང་གི་པང་དུ་ཉལ་བའི་ཆུང་མ་ལ་ཡང་ཁྱོད་ཀྱི་ངག་དམ་པོར་བསྡམ་དགོས། 6 ཅི་ལ་ཞེ་ན། བུ་ཡིས་ཕ་ལ་མཐོང་ཆུང་བྱེད་པ་དང་། བུ་མོས་མ་ལ་བཀག་འགོག་བྱེད་ཅིང་། མནའ་མས་སྒྱུག་མོར་འགོག་རྒོལ་བྱེད་པར་འགྱུར་ཏེ། མི་ཡི་དགྲ་བོ་ནི་རང་གི་ཁྱིམ་མི་ཡིན་ནོ། ། 7 འོན་ཀྱང་བདག་གིས་དཀོན་མཆོག་ཡ་ཝཱེ་ལ་རེ་ལྟོས་བཅངས་ནས། བདག་ལ་སྐྱབས་མཛད་པའི་དཀོན་མཆོག་ལ་རེ་སྒུག་བྱེད་དེ། ངའི་དཀོན་མཆོག་གིས་ང་ལ་གསན་པར་འགྱུར། 8 ཀྱེ་ངའི་དགྲ་བོ། ང་ལ་ངོམ་ཟིལ་མ་སྟོན་ཅིག ང་ནི་ས་རུ་འགྱེལ་ན་ཡང་ཡར་ལང་བ་དང་། མུན་པར་བསྡད་ཀྱང་དཀོན་མཆོག་ཡ་ཝཱེ་ནི་ང་ཡི་འོད་དུ་འགྱུར་རོ། ། 9 ཁོང་གིས་ངའི་ཆེད་དུ་དག་འབུད་དང་དཀར་འདོན་མཛད་པའི་བར་དུ། ངས་དཀོན་མཆོག་ཡ་ཝཱེའི་ཐུགས་ཁྲོ་དང་དུ་ལེན་པར་བྱའོ། །ཅི་ལ་ཞེ་ན། ངས་ཁོང་ལ་འགལ་བའི་སྡིག་པ་བྱས་པ་ཡིན། ཁོང་གིས་ང་ནི་འོད་ཟེར་ནང་དུ་འཁྲིད་པ་དང་། ངས་ཀྱང་ཁོང་གི་དྲང་བདེན་མཇལ་ངེས་ཡིན། 10 དེའི་དུས་སུ་ངའི་དགྲ་ཟླས་དོན་འདི་མཐོང་ནས་ངོ་ཚ་བར་འགྱུར་ལ། སྔོན་ཆད་དེས་ང་ལ་ན་རེ། ཁྱོད་ཀྱི་དཀོན་མཆོག་ཡ་ཝཱེ་གང་དུ་བཞུགས་སམ་ཞེས་སྨྲས། ངས་ཁོ་ལ་ལས་འབྲས་ཕོག་པ་དངོས་སུ་མཐོང་ངེས་ཡིན་ལ། ད་ལྟ་ཁོ་རང་ནི་སྲང་ལམ་གྱི་འདམ་བག་བཞིན་རྡོག་རོལ་གཏོང་ངེས་ཡིན། 11 ཁྱོད་ཀྱི་མཁར་སླར་ཡང་རྩིག་པའི་དུས་དེ་སླེབས་པ་དང་། ཉིན་མོ་དེར་ཁྱོད་ཀྱི་ས་མཚམས་རྒྱང་ཐག་རིང་པོའི་བར་དུ་རྒྱས་པར་འགྱུར་རོ། ། 12 ཉིན་མོ་དེར་དེ་དག་ནི་ཨ་སུར་དང་ཨེ་ཅིབ་ཀྱི་གྲོང་ཁྱེར་རྣམས་དང་། ཨེ་ཅིབ་ནས་གཙང་པོ་ཆེན་པོ་དང་། རྒྱ་མཚོ་འདི་ནས་རྒྱ་མཚོ་གཞན་དང་། རི་བོ་འདི་ནས་རི་བོ་དེའི་བར་དུ་ཐམས་ཅད་ཁྱོད་ཀྱི་རྩར་སླེབས་འོང་། 13 འོན་ཀྱང་ཡུལ་མི་རྣམས་ཀྱི་རྐྱེན་དང་། ཁོ་ཚོས་སྤྱོད་པ་སྤྱད་པའི་མཇུག་འབྲས་ཀྱི་དབང་གིས་ས་གཞི་སྟོངས་པར་འགྱུར་རོ། །

ཡ་ཝཱེས་ཡེས་ར་ཨེལ་ལ་སྙིང་རྗེ་དགོངས་པ།

14 ཁྱེད་ཀྱིས་རྩྭ་ཆུ་འཛོམས་པའི་ཡུལ་དུ་ཉིད་ཀྱི་དབྱུག་པས་ཁེར་རྐྱང་དུ་ལུས་པའི་མི་རྣམས་ཏེ་ཁྱེད་ཀྱི་ནོར་སྐལ་ཡིན་པའི་ལུག་ཁྱུ་འཚོ་བར་མཛོད། དེ་དག་ལ་གནའ་ལྟར་པཱ་ཤན་དང་གིལ་ཨད་དུ་གཟིགས་སྐྱོང་འཐོབ་པར་གྱུར་ཅིག 15 ཨེ་ཅིབ་ཡུལ་ནས་ཐོན་པའི་ཉིན་མོ་བཞིན་དུ། ངས་དེ་དག་ལ་ངོ་མཚར་བའི་འཕྲིན་ལས་རྣམས་སྟོན་པར་བྱའོ། ། 16 མི་རིགས་རྣམས་ཀྱིས་དེ་མཐོང་ཞིང་། སྟོབས་ཤུགས་ཆེ་ན་ཡང་ངོ་ཚ་བར་འགྱུར་ལ། དེ་དག་གིས་རང་གི་ལག་པས་སྨྲ་སྒོ་གཅོད་ཅིང་། རྣ་བ་བཀབ་ནས་མི་མཉན་ནོ། ། 17 དེ་དག་གིས་སྦྲུལ་ལྟར་ས་ལྡག་ཅིང་། ལྟོ་འགྲོ་བཞིན་དུ་འདར་ཞིང་འདར་བཞིན་རང་གི་ཚང་རྣམས་དང་འབྲལ་བར་འགྱུར། དེ་དག་འཇིགས་ཤིང་རང་ཅག་གི་དཀོན་མཆོག་ཡ་ཝཱེའི་ཕྱོགས་སུ་འོང་བ་དང་། ཁྱོད་ཀྱི་དབང་གིས་དངངས་པར་འགྱུར་རོ། ། 18 མི་ལ་ཉེས་ཆད་མི་གཅོད་ཅིང་། རང་གི་ནོར་སྐལ་ནང་གི་ལྷག་ལུས་རྣམས་ལ་དགོངས་ཡངས་གནང་བའི་དཀོན་མཆོག་གཞན་སུ་ཞིག་ཡོད་དམ། ཁོང་ནི་དུས་གཏན་དུ་ཐུགས་ཁྲོ་བར་མི་བྱ་ཞིང་། དྲིན་གྱིས་སྐྱོང་བ་ལ་ཐུགས་མཉེས་པའོ། ། 19 ཁོང་གིས་ཞལ་ཚུར་འཁོར་ནས་རང་ཅག་ལ་སྙིང་རྗེ་དགོངས་ཞིང་། རང་ཅག་གི་སྡིག་པ་རྣམས་ཞབས་འོག་ཏུ་གནོན་པར་འགྱུར་ཏེ། ཁོང་གིས་རང་ཅག་གི་ཉེས་སྐྱོན་ཐམས་ཅད་རྒྱ་མཚོའི་གཏིང་དུ་འདོར་བར་འགྱུར། 20 གནའ་དུས་ངེད་ཀྱི་ཕ་མེས་རྣམས་ལ་ཞལ་བཞེས་གནང་བ་བཞིན་དུ། ཡ་ཀོབ་ལ་ཐུགས་དྲང་པོ་དང་། ཨབ་ར་ཧམ་ལ་བྱམས་བརྩེ་མངོན་པར་མཛད་དོ།། །།

ནཱ་ཧུམ།

1

2

3

༄༅། །ལུང་སྟོན་པ་ནཱ་ཧུམ་གྱི་མདོ།

ལུང་སྟོན་པ་ནཱ་ཧུམ་གྱི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ནཱ་ཧུམ་ཞེས་པ་ནི་སེམས་གསོའི་དོན་ཡིན། ལུང་སྟོན་པ་ཡོ་ནཱས་ཆོས་བསྒྲགས་པའི་སྐབས་སུ་ནིན་ཝེ་པ་རྣམས་ཀྱིས་འགྱོད་བཤགས་བྱས་པ་དང་། ཁོ་ཚོ་གཏོར་བཤིག་མ་བཏང་བར་གནས་སྐབས་སུ་ཅམ་འཇོག་བྱས་པ་རེད། དེ་ནས་ཅང་མ་འགོར་བར་ནིན་ཝེ་པ་རྣམས་ཀྱིས་གདུག་རྩུབ་དྲག་པོའི་གཏུམ་སྤྱོད་དང་ཁེངས་དྲེགས་ཡང་བསྐྱར་སྤེལ་བ་རེད།

ཡི་གེར་འགོད་མཁན་དང་འགོད་དུས།

ནཱ་ཧུམ་གྱི་ཕ་ཡུལ་ནི་ཨེལ་ཀོ་སི་ཡིན་པ་མ་གཏོགས་ཁོང་གི་སྐོར་ལ་ཤེས་རྟོགས་ཕྲན་ཙམ་ཡང་བྱུང་མེད། ཐ་ན་ཁོང་གི་སྐྱེས་ཡུལ་ངོ་མ་དེ་ཡང་སྙིང་གང་དུ་ཡོད་པའང་གསལ་པོ་མི་ཤེས། ལེའུ་གསུམ་པའི་ནང་དུ་ནཱ་ཧུམ་གྱིས་ནིན་ཝེ་གྲོང་ཁྱེར་འཇིག་པའི་ལུང་བསྟན་གནང་ཡོད། ལུང་བསྟན་དེ་ནི་སྤྱི་ལོ་སྔོན་གྱི་612ལོར་གྲུབ་པ་རེད། དེར་བརྟེན་ནཱ་ཧུམ་གྱིས་བཏང་བའི་བཀའ་གཉན་པོ་འདི་ནི་སྤྱི་ལོ་སྔོན་གྱི་612ནས་663ལོའི་བར་ཙམ་ལ་བྱུང་། ཧ་ལམ་དུས་དེའི་མཇུག་ཏུ་བྱུང་བ་ཡིན་སྲིད།

བརྗོད་སྙིང་དང་གསུང་འཕྲིན།

གཞུང་འདིའི་བརྗོད་བྱའི་སྙིང་པོ་ནི་ནིན་ཝེ་གྲོང་ཁྱེར་ལ་ཉེས་ཆད་བཅད་པའི་སྐོར་ཡིན། དེ་ནི་ནིན་ཝེ་པ་རྣམས་ཀྱིས་གཉའ་གནོན་དང་གདུག་རྩུབ་བཀོལ་བ། ལྷ་སྐུ་བསྟེན་པ། ངན་སེམས་བཅངས་པ་སོགས་ཀྱི་རྐྱེན་གྱིས་ཡིན། དཀོན་མཆོག་གི་དྲང་བདེན་དང་དྲང་གཞག་གི་རྒྱལ་སྲིད་ལ་མཐའ་མར་རྒྱལ་ཁ་འཐོབ་པ་དང་། ལས་ངན་པ་སྤྱད་པ་དང་བཙན་དབང་གིས་བཙུགས་པའི་རྒྱལ་སྲིད་ནི་ཨ་སུར་པ་ནང་བཞིན་འཇིག་པར་འགྱུར། མཇུག་མཐར་ནཱ་ཧུམ་གྱིས་འཇིག་རྟེན་ཡོངས་ཀྱི་བྱ་དངོས་ཕྲ་རགས་ཀུན་ལ་དབང་སྒྱུར་མཁན་དཀོན་མཆོག་ཡིན་པ་གསལ་བསྒྲགས་བྱས། དཀོན་མཆོག་ནི་བྱུང་རབས་ཐམས་ཅད་དང་མི་རིགས་ཀུན་གྱི་མངའ་བདག་ཡིན་པས་ཁོང་གིས་དེ་དག་གི་འབྱུང་འགྱུར་མཐའ་དག་དབང་དུ་བསྒྱུར་ཡོད།

འཆར་ཟིན།

1. དཀོན་མཆོག་ཡ་ཝཱེ་ཁོང་ཉིད་ནིན་ཝེ་གྲོང་ཁྱེར་ལ་ཐུགས་ཁྲོས་པའི་སྐོར། ༼1:1-15༽

2. ནིན་ཝེ་གྲོང་ཁྱེར་མེད་པར་གཏོང་བའི་སྐོར། ༼2:1-13༽

3. ནིན་ཝེ་གྲོང་ཁྱེར་ལ་ཆག་སྒོ་འབྱུང་བའི་ལུང་བསྟན་གནང་བ། ༼3:1-19༽

ལེའུ་དང་པོ།

ནིན་ཝེ་གྲོང་ཁྱེར་སྐོར་གྱི་ལུང་བསྟན།

1 དེ་ཡང་ནིན་ཝེ་གྲོང་ཁྱེར་སྐོར་གྱི་བཀའ་ལུང་སྟེ། ཨེལ་ཀོ་སི་པ་ནཱ་ཧུམ་ལ་ཐོབ་པའི་ཞལ་གཟིགས་ཀྱི་མདོ་ནི་འདི་ལྟ་སྟེ། 2 དཀོན་མཆོག་ཡ་ཝཱེ་ནི་ཕྲག་དོག་ཅན་དང་ལན་འཇལ་བའི་དཀོན་མཆོག་ཡིན་ལ། དཀོན་མཆོག་ཡ་ཝཱེས་ལན་འཇལ་བར་མ་ཟད་ད་དུང་ཐུགས་ཁྲོ་མེ་ལྟར་འབར་ཞིང་། ཁོང་གིས་ཉིད་ཀྱི་དགྲ་ལ་ལན་འཇལ་བ་དང་། ཁོང་ནི་དགྲ་ལ་ཐུགས་རབ་ཏུ་ཁྲོ་བ་ཡིན། 3 དཀོན་མཆོག་ཡ་ཝཱེ་རང་དགར་ཐུགས་མི་ཁྲོ་ལ། ཁོང་ནི་མཐུ་བོ་ཆེ་ཡིན་ཞིང་། ཁོང་གིས་རྩ་བ་ནས་ཉེས་ཅན་རྣམས་ཉེས་མེད་དུ་མི་བརྩི་སྟེ། དཀོན་མཆོག་ཡ་ཝཱེ་ནི་རླུང་འཚུབ་དང་དྲག་ཆར་ཁྲོད་ནས་ཕེབས་འོང་ལ། སྤྲིན་ཕུང་རྣམས་ཁོང་གི་ཞབས་འོག་གི་ས་རྡུལ་ཡིན་ནོ། ། 4 ཁོང་གིས་རྒྱ་མཚོར་བཀའ་བཀྱོན་གནང་བ་ཙམ་གྱིས་རྒྱ་མཚོ་སྐམ་ཞིང་། ཁོང་གིས་གཙང་པོ་ཐམས་ཅད་སྐམ་པར་མཛད་དེ། པཱ་ཤན་དང་ཀར་མེལ་གྱི་རྩྭ་ཐང་སྐམ་པ་དང་། ལེ་པཱ་ནོན་གྱི་མེ་ཏོག་ཡང་རྙིད་ནས་ལྷུང་བའོ། ། 5 ཁོང་གི་སྤྱན་སྔར་རི་བོ་རྣམས་འདར་ཞིང་། རི་ཕྲན་རྣམས་ཞུ་བར་འགྱུར་ལ། ས་གཞི་ཁོང་གི་དྲུང་དུ་གཡོ་ཞིང་རྒུད་པར་འགྱུར་བ་དང་། ས་གཞི་དང་དེའི་སྟེང་དུ་གནས་པ་ཐམས་ཅད་ཀྱང་དེ་བཞིན་ཡིན་ནོ། ། 6 ཁོང་གི་ཁྲོ་གཏུམ་འོག་ཏུ་སུ་ཞིག་ཚུགས་ནུས་སམ། ཁོང་གི་ཐུགས་ཁྲོ་སུ་ཞིག་གིས་བཟོད་ཐུབ་བམ། ཁོང་གི་ཐུགས་ཁྲོ་ཆེན་པོ་ནི་མེ་ལྟར་འཕྱུར་བ་དང་། བྲག་རྡོ་ཡང་ཁོང་གི་དྲུང་དུ་གས་པར་གྱུར། 7 དཀོན་མཆོག་ཡ་ཝཱེ་ནི་ལེགས་པོ་ཡིན་ཏེ། དཀའ་སྡུག་གི་དུས་སུ་ཁོང་ནི་མི་རྣམས་ཀྱི་སྐྱབས་གནས་ཡིན་ལ། ཁོང་ལ་བརྟེན་པའི་མི་རྣམས་ཁོང་གིས་མཁྱེན་ནོ། ། 8 ཡིན་ན་ཡང་ཁོང་གིས་ཆུ་ལོག་ཆེན་པོས་ནིན་ཝེ་བསྣུབ་པར་མཛད་ཅིང་། ཁོང་གི་དགྲ་བོ་རྣམས་མུན་པའི་ནང་དུ་སྐྲོད་པར་འགྱུར།

9 ཀྱེ་ནིན་ཝེ་པ་རྣམས། ཁྱོད་རྣམས་ཀྱིས་ཇུས་ངན་གང་ཞིག་བཤམས་ནས་དཀོན་མཆོག་ཡ་ཝཱེར་རྒོལ་བ་ཡིན་ནམ། ཁོང་གིས་ཡོངས་སུ་མེད་པར་མཛད་ཅིང་། དཀའ་སྡུག་ཡང་བསྐྱར་འབྱུང་བར་མི་འགྱུར། 10 དེ་དག་ནི་དཀྲིས་ནས་མདུད་པ་བརྒྱབ་པའི་ཚེར་མ་བཞིན་དང་། ཆང་གིས་ར་བཟི་བའི་མི་དང་སོག་མ་སྐམ་པོ་ཡོངས་སུ་མེར་བསྲེགས་པ་དང་མཚུངས། 11 ངན་པ་འགོད་མཁན་ཏེ་ཇུས་ངན་བཤམས་ནས་དཀོན་མཆོག་ཡ་ཝཱེར་རྒོལ་བའི་མི་ནི་ཁྱོད་ལས་ཕྱི་རུ་ཐོན་ནོ། །

12 ཡང་དཀོན་མཆོག་ཡ་ཝཱེས་འདི་སྐད་དུ། ནིན་ཝེ་པའི་དམག་ཆས་ཆ་ཚང་ཞིང་མི་གྲངས་མང་མོད། འོན་ཀྱང་དེ་དག་ཚར་དུ་བཅད་ནས་མེད་པར་འགྱུར། ཀྱེ་ཡ་ཧུ་དཱ། ངས་ཁྱོད་ལ་སྡུག་བསྔལ་མྱང་དུ་བཅུག་ན་ཡང་ད་ཕྱིན་ཆད་ཁྱོད་རང་སྡུག་ལ་མི་སྦྱར་རོ། ། 13 དེས་ཁྱོད་ཀྱི་མཇིང་ལ་བཀལ་བའི་གཉའ་ཤིང་ནི་ངས་ད་ལྟ་གཅོག་ཅིང་། ཁྱོད་ཀྱི་ལྕགས་ཐག་རྣམས་དུམ་བུར་གཅོད་པར་འགྱུར་ཞེས་གསུངས་སོ། ། 14 ནིན་ཝེའི་སྐོར་ལ་དཀོན་མཆོག་ཡ་ཝཱེས་བཀའ་བབས་པ་སྟེ། ཁྱོད་ཀྱི་མི་རབས་ཆད་དེ་མིང་ཙམ་ཡང་ལུས་པར་མི་འགྱུར་ལ། ངས་ཁྱོད་ཀྱི་ལྷ་ཁང་ནང་གི་སྐུ་འདྲ་བརྐོས་མ་དང་བླུག་སྐུ་རྣམས་མེད་པར་བཟོ་ཞིང་། ཁྱོད་ནི་ཐ་ཤལ་ཡིན་པས། ངས་ཁྱོད་ཀྱི་ཕྱིར་དུ་དུར་ས་གྲ་སྒྲིག་བྱེད་ངེས་ཡིན། 15 ལྟོས་ཤིག འཕྲིན་བཟང་སྒྲོག་ཅིང་ཞི་བདེ་ཁྱབ་སྒྲོག་བྱེད་མཁན་གྱི་ཞབས་ནི་རི་བོ་སྟེང་དུ་འཛེགས་ནས་ན་རེ། ཀྱེ་ཡ་ཧུ་དཱ། ད་ནི་ཁྱོད་ཀྱིས་དུས་ཆེན་སྲུངས་ལ་རང་གི་དམ་བཅའ་སྒྲུབས་ཤིག ཅིའི་ཕྱིར་ཞེ་ན། ཕྱིན་ཆད་མི་ངན་དེ་ཁྱོད་ཀྱི་དཀྱིལ་ནས་མི་འགྲོ་ཞིང་། དེ་ནི་རྩ་བ་ནས་མེད་པར་བཟོས་པའོ་ཞེས་གསུངས་སོ། །

ལེའུ་གཉིས་པ།

ནིན་ཝེ་ལ་ཉེས་ཆད་གཅོད་པ།

1 ཀྱེ་ནིན་ཝེ། ཡུལ་ཁམས་གཏོར་མཁན་ཡར་འོངས་ནས་ཁྱོད་ལ་རྒོལ་བར་འགྱུར་བས། ཁྱོད་ཀྱིས་བཙན་རྫོང་བརྟན་པོར་སྲུངས་ཤིག གཟབ་གཟབ་ངང་ལམ་བཀག་ནས་ཁྱོད་ཀྱི་རྐེད་རགས་དམ་པོར་བཅིངས་ཏེ་སྟོབས་ཤུགས་ཆེ་རུ་སྐྱེད་ཅིག 2 ཡིན་ཡང་། ཡེས་ར་ཨེལ་གྱི་གཟི་དཔལ་བཞིན་དུ། དཀོན་མཆོག་ཡ་ཝཱེས་ཡ་ཀོབ་ཀྱི་གཟི་དཔལ་ཡང་བསྐྱར་གསོ་བར་མཛད་དེ། ཅི་ལ་ཞེ་ན། འཕྲོག་བཅོམ་བྱེད་མཁན་རྣམས་ཀྱིས་སྔར་དེ་དག་བཅོམ་ནས་སྟོངས་པར་བྱས་ཏེ། དེ་དག་གི་རྒུན་འབྲུམ་ཤིང་གི་ཡལ་ག་རྣམས་ཀྱང་བརླགས་པས་སོ། །

3 དེའི་དཔའ་བོ་རྣམས་ཀྱི་ཕུབ་ནི་དམར་པོ་ཡིན་ཞིང་། དམག་མི་རྣམས་ཀྱིས་གྱོན་གོས་མཚལ་མདོག་གྱོན། དེས་ཕར་རྒོལ་བར་གྲ་སྒྲིག་བྱེད་པའི་དུས་སུ། ཤིང་རྟའི་རྣོ་ལྕགས་རྣམས་མེ་ལྟར་འོད་ཆེམ་ཆེམ་བྱེད་ཅིང་། རྟ་དམག་རྣམས་མགྱོགས་མྱུར་ངང་རྒྱུག་བཞིན་འདུག 4 ཤིང་རྟ་རྣམས་ནི་སྲང་ལམ་དུ་ཧར་རྒྱུག་བྱེད་ཅིང་། ཐང་ཆེན་དུ་ཡར་རྒྱུག་མར་རྒྱུག་བྱེད་པ་དང་། དེ་དག་ལ་བལྟས་ཚེ་དཔལ་འབར་དང་མཚུངས་ལ། རྒྱུག་དུས་སུ་གློག་འཁྱུག་པ་དང་འདྲའོ། ། 5 དེ་ནས་ཨ་སུར་རྒྱལ་པོས་ཁོང་གི་བློན་ཆེན་རྣམས་བསྡུས་པ་ན། དེ་དག་འཁྱར་འཁྱོར་དུ་འོངས་ཤིང་། བྲེལ་འཚུབ་ཆེན་པོས་མཁར་གྱི་སྟེང་དུ་འཛེགས་ཏེ། འགེབས་སྲུང་ཡོ་ཆས་ཡར་བསྒྲེངས་པའོ། ། 6 ཆུ་འགག་ཐམས་ཅད་ཕྱེས་པ་དང་། ཕོ་བྲང་ཡང་བསྣུབས་པར་གྱུར། 7 འདི་ལྟར་ཐུགས་ཐག་བཅད་ཟིན་པས་རྒྱལ་མོ་གཅེར་བུར་བཙོན་དུ་ཁྲིད་པ་དང་། ཕོ་བྲང་གི་ཞལ་ཏ་མ་རྣམས་ངུ་བའི་སྒྲ་ནི་ཕུག་རོན་བཞིན་ཡིན་ལ། མི་རེ་རེས་བྲང་ཁོག་རྡུང་བཞིན་ངུ་ཤུབ་བརྒྱབ་ཏོ། ། 8 གནའ་ནས་བཟུང་སྟེ་ནིན་ཝེ་ནི་ཆུ་རྫིང་ཞིག་དང་འདྲ་བར་གནས་ཀྱང་། ད་ནི་མི་རྣམས་ཕྱོགས་བཞིར་འབྲོའོ། །མི་རྣམས་ཀྱིས་སྐད་བརྒྱབ་སྟེ་མཚམས་ཞོག མཚམས་ཞོག་ཅེས་སྨྲས་ཀྱང་ཕྱིར་ལོག་མཁན་མ་བྱུང་ངོ་། ། 9 ཁྱོད་རྣམས་ཀྱིས་གསེར་དང་དངུལ་རྣམས་ཕྲོགས་ཤིག བསགས་དངུལ་རྫོགས་མཐའ་མེད་པ་དང་། མཛེས་སྡུག་ལྡན་པའི་ནོར་རྫས་རྩ་ཆེན་བགྲང་ལས་འདས་པ་ཡིན། 10 ད་ལྟ་སྟོང་བར་ལུས་ཤིང་དབེན་སྟོང་དུ་གྱུར་ནས་གཅིག་ཀྱང་ལུས་མེད་ལ། མི་སེམས་དཔའ་ཞུམ་པ་དང་པུས་མོ་གཉིས་འདར་ཏེ། རྐེད་པ་ཡོངས་ལ་ཟུག་གཟེར་ལངས་ནས་ངོ་མདངས་ཐམས་ཅད་སྐྱ་བོར་གྱུར་པའོ། །

11 སེང་གེའི་བྲག་ཕུག་གང་དུ་ཡོད་དམ། སེང་གེ་དར་མ་གསོ་བའི་གནས་གང་དུ་ཡོད་དམ། ཕོ་སེང་དང་མོ་སེང་། སེང་ཕྲུག་རྣམས་འཇིགས་སྐྲག་མེད་པར་ལྷོད་ལྷོད་བྱས་ནས་བསྡད་ཆོག་པའི་གནས་གང་དུ་ཡོད་དམ། 12 ཕོ་སེང་གིས་སེང་ཕྲུག་གི་ཕྱིར་དུ་ཁ་ཟས་འདང་ངེས་ཕྲལ་བ་དང་། མོ་སེང་གི་ཆེད་དུ་གསོན་པོ་རྣམས་མིད་པ་དགག་ནས་བསད་དེ། རང་གི་བྲག་ཕུག་རི་དྭགས་ཀྱི་ཤ་ཡིས་གང་བ་དང་། ཤ་པགས་ཕྲལ་བ་དེས་དོང་ཡང་བཀང་བར་བྱས། 13 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཁྱོད་ལ་རྒོལ་བར་འགྱུར་ཞིང་། ངས་ཁྱོད་ཀྱི་ཤིང་རྟ་རྣམས་བསྲེགས་ནས་དུ་བར་བསྒྱུར་ལ། རལ་གྲི་ཡིས་ཁྱོད་ཀྱི་སེང་གེ་དར་མ་རྣམས་ཁྱུར་མིད་གཏོང་བ་དང་། ངས་ས་ནས་ཁྱོད་ཀྱི་གསོད་བྱ་རྣམས་མེད་པར་བཟོ་ཞིང་། ཁྱོད་ཀྱི་ཕོ་ཉའི་སྒྲ་ཡང་མི་ཡིས་ཡང་བསྐྱར་ཐོས་པར་མི་འགྱུར་རོ་ཞེས་གསུངས་སོ། །

ལེའུ་གསུམ་པ།

ནིན་ཝེ་ལ་ཆག་སྒོ་འབྱུང་བ།

1 མི་ཁྲག་བཞུར་དུ་བཅུག་པའི་གྲོང་ཁྱེར་འདི་ལ་ཆག་སྒོ་འབྱུང་བ་ཡིན། གྲོང་ཁྱེར་ཡོངས་ཀྱིས་མགོ་གཡོག་མགོ་སྐོར་གཏོང་ཞིང་གདུག་རྩུབ་ཀྱིས་ཁེངས་པ་དང་། འཕྲོག་བཅོམ་བྱེད་པའི་དོན་ནི་ནམ་ཡང་མཚམས་མ་ཆད། 2 རྟ་ལྕག་གི་སྒྲ་དང་འཁོར་ལོའི་སྒྲ་ནི་ཆེ་ཞིང་། རྟ་མཆོག་བང་གིས་རྒྱུག་པ་དང་ཤིང་རྟ་རྣམས་ལང་ལོང་གིས་རྒྱུག 3 རྟ་དམག་རྣམས་གདོང་མཆོང་བྱེད་པ་དང་། རལ་གྲིའི་འོད་ནི་ཆེམ་ཆེམ་དུ་འཕྲོ་ཞིང་། མདའ་དང་མདུང་ལས་འོད་འཕྲོས་ནས་མི་ཤིན་ཏུ་མང་པོ་བསད་དེ་མི་རོ་ཕུང་ཆེན་སྤུངས་ཡོད་ལ། མི་རོ་བགྲང་ལས་འདས་པས་མི་རྣམས་དེར་ཐོགས་ནས་སར་འགྱེལ་བ་སྟེ། 4 དེ་ནི་བྱད་གཟུགས་མཛེས་པའི་སྨད་འཚོང་མ་མང་པོས་ལོག་གཡེམ་བྱས་ཤིང་སྒྱུ་འཕྲུལ་སྟོན་པར་གོམས་ཡོད། དེས་གཡེམ་སྤྱོད་ལ་བརྟེན་ནས་མི་རིགས་ཀུན་བསླུས་ཤིང་སྒྱུ་འཕྲུལ་ལ་བརྟེན་ནས་མི་སྡེ་ཀུན་བྲན་དུ་བཀོལ་བས་སོ། ། 5 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་ཤིག ངས་ཁྱོད་ལ་རྒོལ་བར་འགྱུར་ཞིང་། ངས་ཁྱོད་ཀྱི་སྨད་གཡོགས་ཡར་བཀྱགས་ནས་གདོང་ལ་འགེབ་ཅིང་། མི་རིགས་ཀུན་ལ་ཁྱོད་གཅེར་བུ་ཡིན་པ་མཐོང་བར་བྱ་ཞིང་། རྒྱལ་ཁམས་རྣམས་ལ་ཁྱོད་ཀྱི་ངོ་ཚ་མཐོང་བར་འཇུག་གོ ། 6 ངས་མི་གཙང་བ་དང་ཞེན་ལོག་གི་རྫས་ནི་ཁྱོད་ཀྱི་སྟེང་དུ་འཕངས་ནས་ཁྱོད་ལ་བརྙས་བཅོས་གཏོང་ཞིང་། ཁྱོད་ནི་མི་རྣམས་ཀྱི་ངོ་མཚར་བའི་ལྟད་མོར་བསྒྱུར་བར་བྱའོ། ། 7 དེ་ནས་ཁྱོད་མཐོང་མཁན་ཐམས་ཅད་བྲོས་ནས་ཁྱོད་དང་འབྲལ་ཞིང་ན་རེ། ནིན་ཝེ་སྟོངས་པར་གྱུར་ཏོ། །སུ་ཞིག་དེའི་ཆེད་དུ་ཡིད་སྐྱོ་བར་འགྱུར་རམ་ཞེས་ཟེར་ཞིང་། ངས་གནས་གང་ནས་ཁྱོད་ལ་སེམས་གསོ་བྱེད་མཁན་རྙེད་ཐུབ་བམ་ཞེས་གསུངས་སོ། །

8 ཁྱོད་རང་ནོ་ཨ་མོན་*ལས་སྟོབས་དང་ལྡན་པ་ཡིན་ནམ། ནོ་ཨ་མོན་ནི་ནེ་ལོ་གཙང་པོའི་ཆུ་རྒྱུན་འབབ་ཡུལ་དུ་ཆགས་ཤིང་། ཕྱོགས་བཞི་ཆུ་ཡིས་བསྐོར་ཡོད་པ་དང་། རྒྱ་མཚོ་དེ་ཡི་འཐབ་རགས་ཡིན་ལ། ཆུ་ནི་དེའི་ལྕགས་རི་ཡིན་ནོ། ། 9 གུ་ཤ་དང་ཨེ་ཅིབ་གཉིས་པོ་ནི་དེའི་འཛད་མཐའ་མེད་པའི་སྟོབས་ཤུགས་ཡིན་ཞིང་། །ཕུ་ཏཱ་པ་དང་ལེབ་ཡཱ་པ་གཉིས་ནི་དེའི་དཔུང་གྲོགས་ཡིན་ནོ། ། 10 ཡིན་ན་ཡང་དེ་ནི་ད་དུང་ཕར་བསྐྲད་ནས་བཙོན་དུ་ཁྲིད་པ་དང་། མོའི་ཕྲུ་གུ་རྣམས་ལམ་མདོ་དག་ཏུ་སར་བརྒྱབ་ནས་ཤི་བ་དང་། མི་རྣམས་ཀྱིས་མོའི་བཀུར་འོས་པ་རྣམས་ཀྱི་ཕྱིར་དུ་རྒྱན་འཕངས་ནས། མོའི་མི་ཆེན་མཐའ་དག་ལ་ལྕགས་སྒྲོག་བརྒྱབ་ཏོ། ། 11 ཡང་ཁྱོད་ནི་ཆང་གིས་བཟི་ཞིང་སྐུང་བར་འགྱུར་ཏེ། ཁྱོད་ཀྱིས་དགྲ་ཟླའི་རྐྱེན་དབང་གིས་སྐྱབས་བཅོལ་ས་འཚོལ་བར་འགྱུར། 12 ཁྱོད་ཀྱི་བཙན་རྫོང་ཐམས་ཅད་ནི་སྨིན་མ་ཐག་པའི་སེ་ཡབ་ཤིང་གི་ཤིང་ཏོག་དང་འདྲ་ཞིང་། གལ་ཏེ་གཡོ་བར་གྱུར་ན་ཟ་འདོད་ཀྱི་སྐྱེས་བུའི་ཁ་ནང་དུ་ལྷུང་བར་འགྱུར། 13 ལྟོས་ཤིག ཁྱོད་ཀྱི་དམག་མི་ཐམས་ཅད་ནི་བུད་མེད་དང་འདྲ་སྟེ། ཁྱོད་ཀྱི་མངའ་ཁོངས་ནང་གི་སྒོ་ཆེན་རེ་རེ་དགྲ་ཟླའི་ཕྱོགས་སུ་ཕྱེས་ཤིང་། ཁྱོད་ཀྱི་སྒོ་གཏན་རྣམས་མེས་བསྲེགས་པའོ། ། 14 ཁྱོད་ཀྱིས་ཆུ་བླངས་ཏེ་རང་གི་ལྕགས་རི་རྣམས་བརྟན་པོར་བྱེད་པ་དང་དགྲ་ཡིས་མཐའ་ནས་བསྐོར་བར་གྲ་སྒྲིག་བྱས་ཏེ། འདམ་ནང་བབས་ཏེ་འཇིམ་པ་བརྫིས་ནས་སོ་ཕག་སྲེག་ཁུང་ཞིག་གསོ་བྱེད་དགོས། 15 གནས་དེར་མེ་ཡིས་ཁྱོད་བསྲེག་ཅིང་། རལ་གྲིས་ཁྱོད་ཚར་དུ་གཅོད་པ་དང་ཆ་ག་པ་ཟ་བ་བཞིན་དུ་ཁྱུར་མིད་གཏོང་བས། ཁྱོད་ཀྱི་མི་གྲངས་ནི་ཆ་ག་པ་དང་ཆ་ག་འབུ་བཞིན་མང་བར་གྱིས་ཤིག 16 ཁྱོད་ཀྱིས་རང་གི་ཚོང་པ་འཕེལ་བར་བྱས་ནས་ནམ་མཁའི་སྐར་མ་ལས་ཀྱང་མང་ནའང་། ཆ་ག་པས་ཟོས་ཚར་རྗེས་འཕུར་འགྲོ་བ་ཡིན། 17 ཁྱོད་ཀྱི་གཙོ་འཛིན་ནི་ཆ་ག་འབུ་བཞིན་མང་ཞིང་། ཁྱོད་ཀྱི་དམག་དཔོན་ནི་ཨ་ཚག་ཚག་པའི་ཁྱུ་ལྟར་ཡོད་དེ། ནམ་ཟླ་འཁྱག་དུས་ར་སྐྱོར་གྱི་སྟེང་དུ་སྡོད་པ་དང་། ཉི་མ་འཆར་དུས་ཚང་མ་འཕུར་འགྲོ་ཞིང་། དེ་རྣམས་གང་དུ་ཡོད་པ་མི་ཡིས་རྟོགས་པར་མི་འགྱུར་རོ། །

18 ཀྱེ་ཨ་སུར་གྱི་རྒྱལ་པོ། ཁྱོད་ཀྱི་ལུག་རྫི་རྣམས་གཉིད་དུ་ཡུར་བ་དང་། ཁྱོད་ཀྱི་སྐུ་དྲག་རྣམས་ངལ་གསོས་པས། ཁྱོད་ཀྱི་མི་སྡེ་རྣམས་རི་ལུང་ཀུན་ལ་ཁ་ཐོར་དུ་སོང་ནས་དེ་རྣམས་བསྡུ་མཁན་གཅིག་ཀྱང་མེད་དོ། ། 19 ཁྱོད་ཀྱི་རྨ་ཁ་ལ་གསོ་ཐབས་མེད་དེ། ཁྱོད་ལ་བྱུང་བའི་རྨ་ཁ་ནི་ཤིན་ཏུ་ཚབས་ཆེན་ཡིན་ནོ། །ཁྱོད་ཀྱི་དོན་དེ་ཐོས་མཁན་རྣམས་ཀྱིས་ཁྱོད་ཀྱི་ཕྱོགས་སུ་ཐལ་མོ་རྡེབ་པར་འགྱུར། ཅི་ལ་ཞེ་ན། ཁྱོད་ཀྱིས་རྒྱུན་ཆད་མེད་པར་སྤྱོད་ངན་སྤྱད་པ་དེའི་གནོད་འཚེ་མ་ཐེབས་པ་སུ་ཞིག་ཡོད་དམ།། །།

* ལེའུ་གསུམ་པ།:8 ནོ་ཨ་མོན་ཞེས་པ་ནི་ལྷོ་ཨེ་ཅིབ་ཀྱི་རྒྱལ་སའི་མིང་ཡིན་ལ། མིང་གཞན་དུ་ཐེ་པེ་སི་ཞེས་ཀྱང་བྱ།

ཧ་བཱ་ཁུག

1

2

3

༄༅། །ལུང་སྟོན་པ་ཧ་བཱ་ཁུག་གི་མདོ།

ལུང་སྟོན་པ་ཧ་བཱ་ཁུག་གི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་ཡི་གེར་འགོད་མཁན་གྱི་མིང་ནས་ཐོགས་པ་ཡིན། དེ་ནི་ཨིབ་རི་པའི་སྐད་ཡིག་གཞི་བྱས་ནས་བྱུང་བ་སྟེ། དམ་པོར་འཆིང་བའམ་འཐམ་པ་ཞེས་པའི་དོན་ཡིན། ཧ་བཱ་ཁུག་གིས་གཉན་འཕྲང་ཆེ་བའི་དུས་སྐབས་དེ་ལྟ་བུའི་ཁྲོད་ནས་སྨོན་ལམ་བཏབ་པ་དང་ལུང་བསྟན་གནང་བ་རེད། དོན་དག་ཚབས་ཆེན་བྱུང་བའི་དོན་རྐྱེན་དེ་རྣམས་ལ་རྒྱལ་སྤྱིའི་མི་རྣམས་ཧ་ལས་པར་གྱུར། སྐབས་དེར་དཀོན་མཆོག་གི་མི་རྣམས་ཀྱིས་ཆོས་ལུགས་ཀྱི་འཆལ་སྤྱོད་སྤེལ་བ་རེད།

ཡི་གེར་འགོད་མཁན་དང་འགོད་དུས།

རང་ཅག་གིས་ཡི་གེར་འགོད་མཁན་གྱི་མིང་ཙམ་ཤེས་པ་དང་། ཁོང་དང་ཡེ་རེམ་ཡཱ་གཉིས་དུས་སྐབས་གཅིག་གི་མི་ཡིན་པ་མ་གཏོགས་ཁོང་གི་སྐོར་ཤེས་ཐུབ་མེད། ཁོང་ནི་དད་པ་ཤུགས་ཆེ་བའི་མི་ཞིག་ཡིན་པ་དང་། དད་པ་དེར་ཡེས་ར་ཨེལ་པའི་ཆོས་ཀྱི་སྲོལ་རྒྱུན་གྱི་རྩ་བ་གཏིང་ཟབ་ཚུགས་ཡོད། སྤྱིར་བཏང་ལུང་བསྟན་གྱི་ལོ་ཚིགས་ནི་ཀར་ཀེ་མི་སི་༼སྤྱི་ལོ་སྔོན་གྱི་605ལོ།༽གྲོང་ཁྱེར་ནས་བྱུང་བའི་དམག་འཁྲུག་གི་སྔ་ཕྱི་གང་རུང་ཞིག་ཡིན།

བརྗོད་སྙིང་དང་གསུང་འཕྲིན།

ཧ་བཱ་ཁུག་ཅེས་པའི་གཞུང་འདིའི་ནང་དུ་དཀོན་མཆོག་དང་ལུང་སྟོན་པ་གཉིས་ཀྱིས་ཕན་ཚུན་ལ་གསུང་མོལ་དང་ཁ་བརྡ་གནང་བའི་རྣམ་པ་ཡི་གེར་བཀོད་ཡོད། འགོ་དཔོན་ཚོས་དབུལ་པོ་རྣམས་ལ་གཉའ་གནོན་བྱེད་བཞིན་པ་ཧ་བཱ་ཁུག་གིས་མཐོང་བས། ཁོང་གི་སེམས་ལ། དཀོན་མཆོག་གིས་མི་ངན་ཚོ་དར་ཁྱབ་ཕྱིན་པ་ལ་ཐུགས་ཡངས་གནང་དོན་ཅི་ཡིན་ནམ་སྙམ། དེ་ནས་དཀོན་མཆོག་གིས་བཀའ་ལན་གནང་བ་དང་། ཧ་བཱ་ཁུག་གིས་དད་པ་གཙང་མའི་སྐོར་གྱི་གཏམ་སྨྲས། ཁོང་གིས་སྨྲས་པའི་གཏམ་དེ་ནི་མི་རྣམས་ཀྱི་ངག་རྒྱུན་ལྟ་བུར་གྱུར་ཡོད། དེ་དང་ཆ་འདྲ་བའི་བརྗོད་པ་ནི་གསུང་མགུར་གྱི་གཞུང་དུའང་བཀོད་ཡོད།

འཆར་ཟིན།

1. ཧ་བཱ་ཁུག་གི་དྲི་བ་དང་པོ་དང་དཀོན་མཆོག་གིས་བཀའ་ལན་གནང་བའི་སྐོར། ༼1:1-11༽

2. ཧ་བཱ་ཁུག་གི་དྲི་བ་གཉིས་པ་དང་དཀོན་མཆོག་གིས་བཀའ་ལན་གནང་བའི་སྐོར། ༼1:12-2:20༽

3. ཧ་བཱ་ཁུག་གི་གསོལ་འདེབས། ༼3:1-19༽

ལེའུ་དང་པོ།

ལུང་སྟོན་པའི་ཐོག་མའི་དྲི་བ།

1 དེ་ཡང་ལུང་སྟོན་པ་ཧ་བཱ་ཁུག་གིས་ཞལ་གཟིགས་ལས་མཐོང་བའི་བཀའ་ལུང་ནི་འདི་ལྟ་སྟེ། 2 ཀྱེ་དཀོན་མཆོག་ཡ་ཝཱེ་ལགས། བདག་གིས་ཞུས་ཀྱང་ཁྱེད་ཀྱིས་མི་གསན་པར་དུས་ཇི་ཙམ་ལ་འདུག་གམ། དོན་གདུག་རྩུབ་ཅན་གྱི་རྐྱེན་གྱིས་ངས་ཁྱེད་ཀྱི་ཕྱོགས་སུ་འོ་དོད་བོས་ནའང་ཁྱེད་ཀྱིས་ད་དུང་སྐྱོབ་པར་མ་མཛད། 3 ཁྱེད་ཀྱིས་ཅིའི་ཕྱིར་ང་ལ་སྡིག་ཉེས་མཐོང་བར་མཛད་དམ། ཁྱེད་ཀྱིས་སྤྱོད་ངན་གཟིགས་ཀྱང་དེར་བཟོད་སྒོམ་བྱེད་པ་ཅི་ཡིན་ནམ། གཏོར་བརླག་དང་གདུག་རྩུབ་ནི་ངའི་མདུན་དུ་ཡོད་པ་དང་། རྩོད་པ་དང་འཐབ་རྩོད་ཀྱང་རྒྱུན་དུ་འབྱུང་ངོ་། ། 4 དེ་བས་བཀའ་ཁྲིམས་མི་བརྩི་ཞིང་། དྲང་བདེན་མི་སྲུང་ལ། མི་ངན་པས་དྲང་བདེན་ཅན་གྱི་མཐའ་ནས་བསྐོར་བས་དྲང་བདེན་གོ་ལྡོག་པ་ཡིན།

དཀོན་མཆོག་ཡ་ཝཱེའི་བཀའ་ལན།

5 ཁྱོད་རྣམས་ཀྱིས་མི་རིགས་ཀུན་ལ་ལྟོས་དང་ཤིན་ཏུ་ཧ་ལས་པར་འགྱུར། ཅིའི་ཕྱིར་ཞེ་ན། ཁྱོད་ཀྱི་མི་ཚེའི་ནང་དུ་ངས་དོན་ཞིག་མཛད་པར་འགྱུར་ཞིང་། གཞན་གྱིས་དོན་དེའི་སྐོར་ཁྱོད་རྣམས་ལ་བཤད་ཀྱང་ཁྱོད་རྣམས་དོན་དེ་ལ་ཡིད་མི་ཆེས་སོ། ། 6 ངས་ཀལ་དི་པ་རྣམས་དར་བར་བཅུག་ནས། གདུག་རྩུབ་ཆེ་ཞིང་བྲེལ་འཚུབ་ཅན་གྱི་མི་སྡེ་དེ་ས་ཕྱོགས་ཀུན་ལ་ཁྱབ་པར་གྱུར་ཏེ། གཞན་གྱི་ཁྱིམ་གཞིས་བཙན་འཛིན་བྱེད་པ་དང་། 7 དེ་དག་ནི་རྔམ་བརྗིད་ཆེ་ལ་འཇིགས་སུ་རུང་བ་ཡིན་པས་རང་ཉིད་ཚད་མར་འཛིན་པ་དང་། ང་རྒྱལ་ཁེངས་དྲེགས་ཅན་ཡིན་ཞིང་། 8 དེ་ཚོའི་རྟ་ནི་གཟིག་ལས་མགྱོགས་ཤིང་། མཚན་མོའི་སྤྱང་ཀི་ལས་ཀྱང་གཏུམ་དྲག་ཆེ་ལ། དེ་དག་གི་རྟ་དམག་གདོང་མཆོང་བྱེད་ཀྱིན་རྒྱང་རིང་ནས་ཐོན་པ་དང་། དེ་དག་གིས་གླག་བཞིན་ལྡིང་སྐོར་བརྒྱབ་སྟེ་མྱུར་དུ་ཁྱུར་མིད་གཏོང་བའོ། ། 9 དེ་དག་གིས་མདུན་ཕྱོགས་སུ་གདོང་གཏད་ནས་མཉམ་དུ་གདུག་རྩུབ་སྤྱོད་པ་དང་། བཙོན་པ་བགྲང་ལས་འདས་པ་ཐོབ་པའོ། ། 10 དེ་དག་གིས་རྒྱལ་པོར་ཟུར་ཟ་དང་འགོ་དཔོན་རྣམས་ལ་འཕྱ་དམོད་བྱེད་ཅིང་། བཙན་རྫོང་རྣམས་ལ་ཁྲེལ་དགོད་བྱས་ནས་ས་རགས་བརྩིགས་ཏེ་གནས་དེ་བཙན་འཛིན་བྱེད། 11 དེ་དག་གིས་རང་གི་སྟོབས་ཤུགས་ལྷ་རུ་བཀུར་བ་དང་། རླུང་འཚུབ་བཞིན་གཡུགས་ནས་འགྲོ་ཞིང་སྡིག་ཅན་ཡིན་ནོ། །

ལུང་སྟོན་པའི་དྲི་བ་གཉིས་པ།

12 ཀྱེ་ང་ཡི་དཀོན་མཆོག་ཡ་ཝཱེ་དང་བདག་གི་དམ་པ་ཉིད་ལགས། ཁྱེད་ནི་ཐོག་མ་ཉིད་ནས་བཞུགས་པ་མ་ཡིན་ནམ། ངེད་ཅག་ནི་འཆི་བར་མི་འགྱུར་རོ། །ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ཁྲིམས་ཆད་གཅོད་དུ་དེ་དག་མངགས་པ་དང་། ཀྱེ་བྲག་རྡོ་ལགས། ཁྱེད་ཀྱིས་ཉེས་ཆད་གཅོད་དུ་དེ་དག་བསྐོས་པ་ཡིན། 13 ཁྱེད་ཀྱི་སྤྱན་ཟུང་ནི་རྣམ་དག་ཡིན་པས་ངན་པར་མི་གཟིགས་ལ། སྤྱོད་ངན་སྣང་མེད་དུ་མི་བསྐྱུར། དེས་ན་གཡོ་སྒྱུའི་སྦྱོར་བ་སྤེལ་བའི་མི་མཐོང་ཚེ་དེར་བཟོད་པ་ཅི་ཡིན་ནམ། མི་ངན་གྱིས་རང་ཉིད་ལས་དྲང་བདེན་ཡིན་པའི་མི་མེད་པར་བཟོ་དུས་ཁྱེད་ཉིད་ཞལ་རོག་བཞུགས་པ་ཅི་ཡིན་ནམ། 14 ཁྱེད་ཀྱིས་མི་ནི་རྒྱ་མཚོའི་ཉ་བཞིན་དང་། བདག་སྐྱོང་བྱེད་མཁན་མེད་པའི་ལྟོ་འགྲོའི་སྲོག་ཆགས་བཞིན་མཛད་པ་ཅི་ཡིན་ནམ། 15 ཀལ་དི་པས་དེ་ཐམས་ཅད་ལྕགས་ཀྱུས་ཡར་དྲངས་ཏེ། དྲ་རྒྱ་ཡིས་དེ་དག་འཛིན་པ་དང་། ཉ་དྲ་ཡིས་དེ་རྣམས་མཉམ་དུ་བསྡུས་ནས་དགའ་སྤྲོ་ཆེན་པོ་སྐྱེས་པས། 16 ཀལ་དི་པས་རང་གི་དྲ་རྒྱར་མཆོད་པ་ཕུལ་ནས་ཉ་རྒྱར་སྤོས་བདུགས་སོ། །ཅིའི་ཕྱིར་ཞེ་ན། དེ་ལ་བརྟེན་ནས་ཁོ་ཚོར་ཁ་ཟས་ཕུན་སུམ་ཚོགས་པ་ཐོབ་སྟེ། བཟའ་བཏུང་མོད་པོ་ཡོད་པ་ཡིན། 17 ཁོ་ཚོས་རང་གི་དྲ་རྒྱ་སྟོང་བར་མཛད་དེ། སྙིང་རྗེ་སྤུ་ཙམ་ཡང་མེད་པར་ཡུལ་ཁམས་གཞན་པའི་མི་སྡེ་རྣམས་གསོད་པ་ཡིན་ནམ།

ལེའུ་གཉིས་པ།

དཀོན་མཆོག་ཡ་ཝཱེའི་བཀའ་ལན།

1 ང་རང་བྱ་རའི་ལྕོག་མཁར་སྟེང་ལངས་ནས་ལྕགས་རིའི་སྟེང་འཛེགས་ཏེ། དཀོན་མཆོག་ཡ་ཝཱེས་ང་ལ་ཅི་ཞིག་གསུང་བ་དང་། ངའི་སྡུག་སྐད་ལ་ཅི་ལྟར་ལན་གནང་བར་གཟབ་གཟབ་བྱས་ནས་བལྟ་བར་བྱའོ། ། 2 དཀོན་མཆོག་ཡ་ཝཱེས་ང་ལ་བཀའ་ལན་གནང་སྟེ་འདི་སྐད་དུ། ཞལ་གཟིགས་དེ་འཇིམ་པའི་བྱང་བུའི་སྟེང་དུ་ཕྲིས་ཤིག དེ་གསལ་པོར་བཀོད་ན་ཀློག་མཁན་རྣམས་ཀྱིས་ཀློག་བདེ་བར་འགྱུར། 3 ཞལ་གཟིགས་འདི་ནི་དུས་ངེས་ཅན་ཞིག་དང་འབྲེལ་ཡོད་པ་དང་། དངོས་སུ་འགྲུབ་པར་འགྱུར་བས་དོན་མེད་དུ་མ་ཡིན་ལ། འགོར་འགྱངས་བྱས་པ་འདྲ་ཡང་ད་དུང་སྒུག་དགོས། ཅིའི་ཕྱིར་ཞེ་ན། དོན་དེ་ནི་སླེབ་པར་འགྱུར་ལ་དེའི་ཚེ་འགོར་འགྱངས་མི་བྱེད་དོ། ། 4 ཁོ་ཚོ་ནི་རང་རློམ་ཆེ་ཞིང་གཞུང་རྒྱུད་མི་དྲང་། འོན་ཀྱང་མི་རྣམ་དག་ནི་དད་པའི་སྒོ་ནས་འཚོ་བར་འགྱུར། 5 རྒྱུ་ནོར་གྱིས་གཡོ་ཟོལ་དང་ང་རྒྱལ་བསྐྱེད་པས་བདེ་བར་གནས་མི་ཐུབ་ལ། གཤིན་ཡུལ་བཞིན་དུ་འདོད་པ་བསྐྱེད་ཅིང་། ཡང་འཆི་བ་ནང་བཞིན་ནམ་ཡང་ཚིམ་པ་མེད་ལ། དེ་དག་གིས་རང་གི་ཕྱིར་དུ་མི་རིགས་ཐམས་ཅད་བསྡུ་ཞིང་མི་སྡེ་ཀུན་རང་ལ་དབང་བར་བྱེད་དོ། །

6 ཡུལ་ཁམས་དེ་ཐམས་ཅད་ཀྱི་མི་སྡེ་དག་གིས་དཔེ་དང་ཟུར་ཟ། གབ་ཚིག་བཅས་ཀྱིས་དེ་དག་ལ། གང་བྱུང་དུ་མི་གཞན་པའི་རྒྱུ་ནོར་བླངས་ཏེ། བཙན་དབང་གིས་བུ་ལོན་འདེད་མཁན་དག་ལ་ཆག་སྒོ་འབྱུང་བ་ཡིན། ཁོ་ཚོས་ག་དུས་བར་དུ་དེ་བཞིན་བྱེད་ཡོང་ངམ་ཞེས་ཟེར་ཞིང་། 7 བུ་ལོན་ཅན་རྣམས་གློ་བུར་ཉིད་ལ་ལང་མི་འོང་ངམ། ཁྱོད་འདར་དུ་འཇུག་མཁན་རྣམས་སད་པར་མི་འགྱུར་རམ། དེ་ནས་ཁྱོད་ནི་ཁོ་ཚོའི་བཅོམ་ནོར་དུ་འགྱུར་རོ། ། 8 ཅིའི་ཕྱིར་ཞེ་ན། ཁྱོད་ཀྱིས་ཡུལ་ཁམས་མང་པོ་བཅོམ་ནས་མི་བསད་དེ་ཁྲག་བཞུར་དུ་བཅུག་པ་དང་། ཡུལ་ཁམས་ཀུན་གྱི་གྲོང་ཁྱེར་རྣམས་དང་དེའི་ནང་དུ་སྡོད་པའི་མི་རྣམས་ལ་གདུག་རྩུབ་སྤྱད་པས། ཡུལ་ཁམས་དེའི་ལྷག་ལུས་རྣམས་ཀྱིས་ཁྱོད་རང་འཇོམས་པར་འགྱུར། 9 རང་གི་ཁྱིམ་གཞིས་ཀྱི་ཕྱིར་དུ་ཐོབ་མི་འོས་པའི་རྒྱུ་ནོར་བསགས་པ་དང་། མཐོ་ས་ནས་སྡོད་ཁང་ཕུབ་སྟེ་ཆག་སྒོ་ལ་གཡོལ་བསམ་པ་ཁྱོད་རྣམས་ལ་ཆག་སྒོ་འབྱུང་། 10 ཁྱོད་ཀྱིས་ཡུལ་ཁམས་མང་པོའི་མི་སྡེ་ཚར་གཅོད་བྱེད་པའི་ཇུས་ངན་བཤམས་ཤིང་། རང་གི་ཁྱིམ་གཞིས་ངོ་ཚར་སྦྱར་ནས་འབྲས་བུ་ངན་པ་རང་ལ་འཁོར་བ་ཡིན། 11 ཐ་ན་རྩིག་པའི་རྡོ་ཡིས་སྐད་རྒྱག་ཅིང་། ཁང་པའི་གདུང་མས་ཀྱང་ལན་སྤྲོད་པར་འགྱུར།

12 མི་ཡི་ཁྲག་གིས་མཁར་བརྩིགས་པ་དང་། གདུག་ལས་ཀྱིས་གྲོང་ཁྱེར་འཛུགས་མཁན་ལ་ཆག་སྒོ་འབྱུང་། 13 མི་རྣམས་ཀྱིས་ངལ་རྩོལ་བྱས་ནས་ཐོབ་པ་དག་མེས་བསྲེག་པ་དང་། ཡུལ་ཁམས་ཀུན་གྱིས་དཀའ་བ་སྤྱད་དེ་ཐོབ་པ་དག་ནི་སྟོང་བར་འགྱུར་ལ། དོན་འདི་ཐམས་ཅད་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལས་བྱུང་བ་མ་ཡིན་ནམ། 14 ཆུ་བོ་རྣམས་ཀྱིས་ཇི་ལྟར་རྒྱ་མཚོ་བཀང་བ་བཞིན་དུ། དཀོན་མཆོག་ཡ་ཝཱེའི་གཟི་བརྗིད་རྟོགས་པའི་ཤེས་ཡོན་ནི་ས་གཞི་ཡོངས་སུ་ཁྱབ་པར་འགྱུར།

15 ཁྱིམ་མཚེས་ལ་ཁོང་ཁྲོ་དང་བཅས་ཆང་གཏོད་མཁན་དང་། དེའི་ལུས་གཅེར་བུ་མཐོང་བའི་ཆེད་དུ་ར་བཟི་བར་འཇུག་མཁན་ལ་ཆག་སྒོ་འབྱུང་། 16 ཁྱོད་རང་ངོ་ཚས་ཁེངས་པ་ལས་བཀུར་བར་མི་བྱ་སྟེ། ཁྱོད་ཀྱིས་ཀྱང་ཆང་འཐུང་ནས་ལུས་སྨད་མངོན་པར་གྱིས་ *ཤིག དཀོན་མཆོག་ཡ་ཝཱེའི་ཕྱག་གཡས་པའི་ཕོར་བ་ནི་འཁོར་ནས་ཁྱོད་ལ་སྤྲོད་ཅིང་། དེའི་ཚེ་ཁྱོད་ཀྱི་གཟི་བརྗིད་ཡོད་ཚད་ངོ་ཚ་ཆེན་པོར་འགྱུར་རོ། ། 17 ཅིའི་ཕྱིར་ཞེ་ན། ཁྱོད་ཀྱིས་ལེ་པཱ་ནོན་གྱི་ཕྱོགས་སུ་གདུག་རྩུབ་སྤྱད་པ་དང་། འཇིགས་སྐྲག་གིས་ཟིན་པའི་རི་དྭགས་རྣམས་བསད་ཅིང་། ཡང་མིའི་སྲོག་བཅད་དེ་ཁྲག་བཞུར་དུ་བཅུག་ནས། ས་གཞི་ཡོངས་ཀྱི་གྲོང་ཁྱེར་རེ་རེའི་ནང་སྡོད་པའི་མི་ཀུན་ལ་གདུག་རྩུབ་སྤྱད་པས་ཁྱོད་ཀྱང་དབང་འོག་ཏུ་བསྡུ་ངེས་ཡིན། 18 སྐུ་འདྲ་བརྐོས་མ་ལ་ཕན་ཐོགས་ཅི་ཞིག་ཡོད་དམ། དེ་ནི་བཟོ་བས་བརྐོས་པ་ཙམ་ཡིན་ཞིང་། སྐུ་འདྲ་བླུགས་མ་དང་དགེ་རྒན་རྫུས་མ་ལ་ཕན་ཐོགས་ཅི་ཞིག་ཡོད་དམ། བཟོ་བས་རང་ཉིད་ལ་བརྟེན་ནས་ལྷ་ལྐུགས་པ་རྣམས་བཟོས་པའོ། ། 19 ཤིང་གི་གཟུགས་བརྙན་ལ་ཡར་ལོངས་ཞེས་སྨྲ་བ་དང་། རྡོ་ལྐུགས་པ་ལ་སད་པར་གྱུར་ཅིག་ཅེས་སྨྲ་མཁན་ལ་ཆག་སྒོ་འབྱུང་། དེ་ཡིས་ཁྱོད་ལ་ཅི་ལྟར་བཀའ་སློབ་གནང་ངམ། ལྟོས་ཤིག དེའི་ཕྱི་ལ་གསེར་དང་དངུལ་གྱིས་བརྒྱན་ན་ཡང་ནང་དུ་དབུགས་ཀྱི་རྒྱུ་བ་ནི་གཏན་ནས་མེད་དོ། ། 20 ཡིན་ཡང་དཀོན་མཆོག་ཡ་ཝཱེ་ནི་ཁོང་གི་མཆོད་ཁང་དམ་པའི་ནང་དུ་བཞུགས་ལ། ས་གཞི་ཡོངས་ཀྱི་མི་རྣམས་ཁོང་གི་དྲུང་དུ་ཁུ་སིམ་མེར་འདུག་འོས་པ་ཡིན་ཞེས་གསུངས་སོ། །

ལེའུ་གསུམ་པ།

ཧ་བཱ་ཁུག་གི་གསོལ་འདེབས།

1 ལུང་སྟོན་པ་ཧ་བཱ་ཁུག་གི་ཤིས་ག་ཡོན་གྱི་དབྱངས་ལ་གྱེར་བའི་གསོལ་འདེབས། 2 ཀྱེ་དཀོན་མཆོག་ཡ་ཝཱེ་ལགས། ངས་ཁྱེད་ཀྱི་གསུང་སྐད་ཐོས་པས་འཇིགས་སོ། །ཀྱེ་དཀོན་མཆོག་ཡ་ཝཱེ་ལགས། ཁྱེད་ཀྱིས་ཉིན་འདི་དག་གི་ནང་དུ་ཉིད་ཀྱི་མཛད་འཕྲིན་རྣམས་ཡང་བསྐྱར་དར་ཞིང་མངོན་པར་མཛོད་ཅིག ཐུགས་ཁྲོ་བའི་དུས་སུའང་སྙིང་རྗེ་དགོངས་པར་མཛོད། 3 དཀོན་མཆོག་ནི་ཐེ་མཱན་ཡུལ་ནས་ཕེབས་ཤིང་། དམ་པ་ཉིད་ནི་ཕཱ་རན་རི་བོའི་ཕྱོགས་ནས་འོངས་ཏེ། ཁོང་གི་གཟི་བརྗིད་ཀྱིས་ནམ་མཁའ་ཡོངས་སུ་ཁེབས་ཤིང་། ས་གཞི་ཐམས་ཅད་ཁོང་ལ་བསྟོད་པའི་སྒྲ་ཡིས་ཁྱབ་པ་ཡིན། ༼ སེ་ལཱ། ༽ 4 ཁོང་གི་གཟི་བྱིན་ནི་ཉི་འོད་བཞིན་ཡིན་ལ། ཁོང་གི་ཕྱག་ལས་འོད་ཟེར་འཕྲོས་ཤིང་། དེའི་ནང་དུ་ཁོང་གི་ནུས་མཐུ་ཆེན་པོ་སྦས་ཡོད་པ་ཡིན། 5 རིམས་ནད་ཁོང་གི་མདུན་ནས་བརྒྱུད་ཅིང་། ཚ་ནད་ཁོང་གི་ཞབས་འོག་ནས་འབྱུང་བ་ཡིན། 6 ཁོང་ཡར་བཞེངས་དུས་ས་གཞི་ཐམས་ཅད་གཡོ་བ་དང་། ཁོང་གིས་གཟིགས་དུས་མི་རིགས་ཀུན་འདྲོགས་པ་ཡིན། གཏན་གནས་ཀྱི་རི་བོ་རྣམས་བསིལ་བུར་ཐོར་བ་དང་། ཡུན་གནས་ཀྱི་རི་ཕྲན་རྣམས་བརྡིབས་པ་ཡིན། ཁོང་གི་མཛད་པ་རྒྱུན་ནས་རྒྱུན་དུ་གནས། 7 ཀུ་ཤན་ཡུལ་གྱི་གུར་ལ་སྡུག་བསྔལ་འབྱུང་བ་ངས་མཐོང་ཞིང་། མིད་ཡཱན་ཡུལ་གྱི་ཡོལ་བ་འཇིགས་ཤིང་སྐྲག་པར་གྱུར། 8 ཀྱེ་དཀོན་མཆོག་ཡ་ཝཱེ་ལགས། ཁྱེད་ཉིད་རང་གི་རྟ་མཆོག་ལ་བཅིབས་ནས། རྒྱལ་ཁ་ཐོབ་པའི་ཤིང་རྟའི་ཁ་ལོ་སྒྱུར་བ་ནི་ཆུ་དང་གཙང་པོར་ཐུགས་ཁྲོས་ཤིང་། ཆུ་དང་གཙང་པོ། རྒྱ་མཚོ་བཅས་ལ་འཁོན་ལན་སློག་པ་ཡིན་ནམ་ཅི། 9 ཁྱེད་ཀྱི་གཞུ་ནི་ཕྱིར་མངོན་ཞིང་། ཁྱེད་ཀྱི་མདའ་རྣམས་གྲ་སྒྲིག་བྱས་ཡོད་ལ། གཙང་པོས་ས་གཞི་གས་སུ་བཅུག ༼ སེ་ལཱ། ༽ 10 རི་བོ་རྣམས་ཀྱིས་ཁྱེད་ཉིད་མཐོང་སྟེ་གཅུ་གྲིམ་བརྒྱབ་པ་དང་། ཆུ་རྒྱུན་དྲག་པོ་བཞུར་ཅིང་། གཡང་གཟར་གྱིས་སྐད་སྒྲ་སྒྲོག་བཞིན་རྦ་རླབས་དྲག་ཏུ་འཕྱུར་བ་ཡིན། 11 ཁྱེད་ཀྱི་མདའ་ནི་འོད་ལྟར་འཕུར་བ་དང་། ཁྱེད་ཀྱི་མདུང་གིས་འོད་འཕྲོས་ཤིང་གཟི་བརྗིད་མངོན་པས་ན། ཉི་ཟླ་གཉིས་ཀའང་རང་གནས་སུ་བསྡད་དོ། ། 12 ཁྱེད་ཀྱི་ཁྲོ་གཏུམ་གྱིས་ས་གཞི་ཡོངས་བརྫིས་ཤིང་། ཁྱེད་ཀྱི་ཐུགས་ཁྲོ་ཡིས་ཚར་མ་རྡུང་བ་ལྟར་ཡུལ་ཁམས་ཐམས་ཅད་ལ་བརྡེགས་པའོ། ། 13 ཁྱེད་ནི་ཉིད་ཀྱི་འབངས་མི་རྣམས་སྒྲོལ་བ་དང་སྣུམ་གྱིས་བྱུགས་པ་དེ་ཉིད་སྐྱོབ་པར་ཕེབས་པ་དང་། ཁྱེད་ཀྱིས་ངན་པའི་ཁྱིམ་བདག་ལ་བརྡུངས་ཏེ་མཆོག་དམན་ཐམས་ཅད་མེད་པར་མཛད་ཅིང་། ༼ སེ་ལཱ། ༽ 14 ཁྱེད་ཀྱིས་དགྲ་ཡི་མདུང་གིས་དེའི་དམག་མིའི་མགོ་ལ་བཙུགས་ཤིང་། དེ་དག་རླུང་དམར་བཞིན་དུ་ངེད་རྣམས་གཏོར་དུ་འོངས་པ་དང་། ཁོ་ཚོ་ནི་ལྐོག་ནས་དབུལ་པོ་རྣམས་མེད་པར་བཟོ་བར་དགའོ། ། 15 ཁྱེད་ཉིད་རྟ་ལ་བཅིབས་ཏེ་རྒྱ་མཚོའི་སྟེང་དུ་བརྒྱུད་པ་ན། རྒྱ་མཚོའི་རྦ་རླབས་དྲག་ཏུ་འཕྱུར་བའོ། ། 16 ངས་སྒྲ་དེ་ཐོས་མ་ཐག་ལུས་པོ་ཡོངས་སུ་འདར། སྒྲ་དེའི་རྐྱེན་གྱིས་ངའི་མཆུ་སྒྲོས་ཀྱང་འདར་ཞིང་། ངའི་རུས་པ་རྣམས་རུལ་བར་གྱུར་པ་དང་། ངས་རང་ཉིད་ལངས་ནས་འདུག་སར་སྐྲག་སྐྲག་འདར་འདར་ངང་ཡུལ་འདིར་རྒོལ་བའི་མི་རྣམས་ཀྱི་སྟེང་དུ་གནོད་འཚེ་འབྱུང་བའི་ཉིན་མོ་དེ་སླེབས་འོང་བར་ཡུན་གྱིས་སྒུག་གོ །

17 སེ་ཡབ་ཤིང་ལ་མྱུ་གུ་མ་འབུས་ཤིང་། རྒུན་འབྲུམ་ཤིང་ལ་འབྲས་བུ་མ་ཐོགས་པ་དང་། སྐྱུ་རུ་ཤིང་ལས་ཅི་ཡང་མ་ཐོན་པར། ཞིང་ལས་ལོ་ཏོག་ཅི་ཡང་མ་སྨིན་ལ། ལུག་རའི་ལུག་རྣམས་ཚར་དུ་བཅད་ནས་ནི། ཕྱུགས་རའི་ནང་དུ་བ་གླང་ཚར་ནའང་། 18 ང་ནི་དཀོན་མཆོག་ཡ་ཝཱེའི་རྐྱེན་གྱིས་དགའ་ཞིང་། རང་ཉིད་སྐྱོབ་པའི་དཀོན་མཆོག་གི་དབང་གིས་སྤྲོ་བར་འགྱུར། 19 གཙོ་བོ་ཡ་ཝཱེ་ནི་ངའི་སྟོབས་ཤུགས་ཡིན་ཏེ། ཁོང་གིས་ངའི་རྐང་པ་གཉིས་ཀ་ཤ་མོ་བཞིན་དུ་མྱུར་བར་མཛད་དེ་མཐོ་ས་ནས་བསྐྱོད་ཐུབ་པར་གྱུར་ཏོ། །འདི་ནི་དབུ་མཛད་ལ་སྤྲད་པའི་མགུར་མ་རྒྱུད་མང་རོལ་ཆས་སྤེལ༌མ་ཡིན་ནོ།། །།

* ལེའུ་གཉིས་པ།:16 ལུས་སྨད་མངོན་པར་གྱིས་ཞེས་པར་མ་ཕྱི་ལས་མཚན་སྐྱི་བཅད་མེད་པ་མངོན་པར་གྱིས་ཞེས་མཐོང་།

ཟེ་ཕན་ཡཱ།

1

2

3

༄༅། །ལུང་སྟོན་པ་ཟེ་ཕན་ཡཱའི་མདོ།

ལུང་སྟོན་པ་ཟེ་ཕན་ཡཱའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཟེ་ཕན་ཡཱ་ཞེས་པ་ནི་དཀོན་མཆོག་ཡ་ཝཱེས་སྦས་པར་མཛད་པའམ་ཡང་ན་སྲུང་བར་མཛད་པ་ཞེས་པའི་དོན་ཡིན། ཧི་ཟི་ཀི་ཡཱ་སྐུ་གྲོངས་པའི་རྗེས་སུ་ཡ་ཧུ་དཱའི་ཆོས་ལུགས་ཀྱི་གནས་ཚུལ་ཇེ་སྡུག་ཏུ་ཕྱིན། ཡོ་ཤི་ཡཱས་གནད་དོན་དེ་གཙང་མར་བཟོས་ནས་བསྐྱར་དར་མཛད་པའི་འགོ་བརྩམས་ནའང་ལེགས་འགྲུབ་མ་བྱུང་། སྐབས་དེར་ཡེ་རམ་ཡཱ་དང་ནཱ་ཧུམ་གཉིས་ཀྱིས་ཟེ་ཕན་ཡཱ་ལ་རྒྱབ་སྐྱོར་མཛད་ནས། ཡ་ཧུ་དཱ་པ་རྣམས་ལ་འགྱོད་བཤགས་བྱེད་དགོས་པར་གདམས་ན་ཡང་། དེ་དག་གིས་འོན་པ་ལྟར་བྱས་ནས་མ་མཉན་པས་ན། ཡ་ཧུ་དཱ་པ་རྣམས་ཉེས་ཆད་གཅོད་རུང་བའི་ཚད་དུ་སླེབས་པ་རེད།

ཡི་གེར་འགོད་མཁན་དང་འགོད་དུས།

ལུང་སྟོན་པ་ཟེ་ཕན་ཡཱ་ནི་ཡ་ཧུ་དཱ་པའི་སྤྱི་ཚོགས་ཁྲོད་དུ་སྐད་གྲགས་ཅན་ཞིག་ཡིན་པར་གསལ། ཁོང་ནི་རྒྱལ་པོ་ཧི་ཟི་ཀི་ཡཱའི་རིགས་རྒྱུད་ཀྱི་མི་རབས་བཞི་པ་ཡིན། ཟེ་ཕན་ཡཱ་ཞེས་པའི་གཞུང་དུ་ཁྲིམས་ཀྱི་དོན་དག་དང་སྐབས་དེའི་ཆབ་སྲིད་སྐོར་ལ་རྒྱུས་མངའ་ཆེན་པོ་ཡོད་པར་བཀོད་ཡོད། ལེའུ་དང་པོའི་ཚིག་རྐང་དང་པོའི་ནང་དུ། ཡོ་ཤི་ཡཱས་རྒྱལ་སྲིད་བསྐྱངས་པའི་སྐབས་སུ་༼སྤྱི་ལོ་སྔོན་གྱི་640ལོ་ནས་609ལོའི་བར།༽ཟེ་ཕན་ཡཱས་ལུང་བསྟན་པ་རེད་ཅེས་གསུངས་ཡོད། རྒྱུ་མཚན་དེའི་དབང་གིས། ལུང་བསྟན་གྱི་མདོ་འདི་ནི་ཧ་ལམ་སྤྱི་ལོ་སྔོན་གྱི་630ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

ཡི་གེར་འགོད་མཁན་གྱི་དམིགས་ཡུལ་ནི་དཀོན་མཆོག་གི་ཉེས་ཆད་ཡ་ཧུ་དཱ་པའི་སྟེང་དུ་འབབ་པར་ཉེ་བའི་སྐོར་ཁྱབ་བསྒྲགས་བྱེད་རྒྱུ་དེ་རེད། ཁོང་གི་བརྗོད་བྱ་གཙོ་བོ་ནི་དཀོན་མཆོག་ཡ་ཝཱེའི་ཉིན་མོ་ཕེབས་པར་འགྱུར་བ་དང་། སྐབས་དེར་དཀོན་མཆོག་གིས་མི་རིགས་དེ་ལ་ཉེས་ཆད་དྲག་པོ་གཅོད་པར་འགྱུར། ཟེ་ཕན་ཡཱས་དངངས་སྐྲག་ལྡན་པའི་ཉེས་ཆད་འབབ་པ་བརྗོད་པའི་ཆབས་ཅིག དཀོན་མཆོག་གིས་རང་གི་མི་རྣམས་ལ་སྔར་ལས་ཀྱང་སྙིང་རྗེ་ཆེན་པོ་དགོངས་པར་མཛད་པ་ཡང་གསལ་པོར་སྨྲས།

འཆར་ཟིན།

1. ངོ་སྤྲོད། ༼1:1-3༽

2. ཡ་ཧུ་དཱ་པ་དང་མི་རིགས་ཀུན་གྱི་སྟེང་ལ་དཀོན་མཆོག་ཡ་ཝཱེའི་ཉིན་མོ་སླེབ་པར་འགྱུར་བ། ༼1:4-18༽

3. མི་རིགས་ཀུན་ལ་དཀོན་མཆོག་གི་ཉེས་ཆད་འབབ་པར་འགྱུར་བའི་སྐོར། ༼2:1-3:8༽

4. ཡེས་ར་ཨེལ་གྱི་ལྷག་ལུས་རྣམས་སྐྱོབ་པའི་སྐོར། ༼3:9-20༽

ལེའུ་དང་པོ།

དཀོན་མཆོག་ཡ་ཝཱེས་ཉེས་ཆད་གཅོད་པར་བསྒྲགས་པ།

1 དེ་ཡང་ཡ་ཧུ་དཱའི་རྒྱལ་པོ་ཨ་མོན་གྱི་བུ་ཡོ་ཤི་ཡཱ་རྒྱལ་པོར་སྡོད་པའི་དུས་སུ། དཀོན་མཆོག་ཡ་ཝཱེའི་བཀའ་ནི་ཧི་ཟི་ཀི་ཡཱའི་གསུམ་ཚ་དང་། ཨ་མར་ཡཱའི་ཡང་ཚ་དང་། གེ་དལ་ཡཱའི་ཚ་བོ་སྟེ། ཀུ་ཤིའི་བུ་ཟེ་ཕན་ཡཱ་ལ་བྱུང་ཞིང་། 2 དཀོན་མཆོག་ཡ་ཝཱེས་འདི་སྐད་དུ། བདག་གིས་ས་གཞིའི་སྟེང་གི་བྱ་དངོས་ཡོད་ཚད་མེད་པར་བྱེད་ངེས་ཡིན་ཞེས་གསུངས་སོ། ། 3 ཡང་དཀོན་མཆོག་ཡ་ཝཱེས་འདི་སྐད་དུ། བདག་གིས་མིའི་རིགས་དང་། དུད་འགྲོ་རྣམས་དང་། ནམ་མཁའི་བྱ་དང་། རྒྱ་མཚོའི་ཉ་ཐམས་ཅད་མེད་པར་བྱེད་དགོས་པ་དང་། བདག་གིས་མི་ངན་འགྱེལ་བར་བྱ་ཞིང་། མིའི་རིགས་ནི་ས་གཞི་ལས་མེད་པར་བྱའོ་ཞེས་གསུངས་སོ། ། 4 བདག་གིས་རང་གི་ལག་པ་བརྐྱངས་ཏེ་ཡ་ཧུ་དཱའི་ཡུལ་དང་ཡེ་རུ་སཱ་ལེམ་གྱི་མི་ཀུན་ལ་རྒོལ་བར་འགྱུར་ཏེ། བདག་གིས་ཡུལ་འདི་ནས་པཱ་ཨལ་གྱི་ཤུལ་ལུས་རྣམས་མེད་པར་བྱ་ཞིང་། སྐུ་འདྲར་དད་པའི་མཆོད་དཔོན་དག་གི་མིང་དང་། བསམ་པ་རྣམ་དག་མ་ཡིན་པའི་དཀོན་མཆོག་ཡ་ཝཱེའི་མཆོད་དཔོན་རྣམས་མེད་པར་བྱའོ། ། 5 ཁང་ཀླད་ནས་ནམ་མཁའི་སྐར་ཚོགས་ལ་བསྙེན་བཀུར་བྱེད་ཅིང་། དཀོན་མཆོག་ཡ་ཝཱེར་བསྙེན་བཀུར་ཞུས་ནས་ཁོང་ཉིད་དཔང་དུ་བཙུགས་ཏེ་མནའ་སྐྱེལ་བ་དང་། ཡང་ལྷ་མིལ་ཀོམ་དཔང་དུ་བཙུགས་ཏེ་མནའ་སྐྱེལ་མཁན་རྣམས་དང་། 6 ཕར་འཁོར་ནས་དཀོན་མཆོག་ཡ་ཝཱེའི་རྗེས་སུ་མི་འབྲང་བ་རྣམས་དང་། དཀོན་མཆོག་ཡ་ཝཱེ་མི་བཙལ་ཞིང་ཁོང་གི་དྲུང་དུ་བཀའ་འདྲི་ཞུ་བར་ཡང་མི་འགྲོ་བ་རྣམས་ཀྱང་མེད་པར་བྱའོ། །

དཀོན་མཆོག་ཡ་ཝཱེའི་དུས་རྣམས།

7 ཁྱོད་ནི་གཙོ་བོ་ཡ་ཝཱེའི་དྲུང་དུ་ཁུ་སིམ་མེར་སྡོད་ཅིག ཅིའི་ཕྱིར་ཞེ་ན། དཀོན་མཆོག་ཡ་ཝཱེའི་ཉིན་མོ་སླེབས་ལ་ཉེ་ཞིང་། དཀོན་མཆོག་ཡ་ཝཱེས་མཆོད་རྫས་རྣམས་གྲ་སྒྲིག་བྱས་ཟིན་ལ། ཁོང་གིས་གདན་དྲངས་པའི་མགྲོན་པོ་རྣམས་དམ་པར་མཛད་དོ། ། 8 དཀོན་མཆོག་ཡ་ཝཱེའི་མཆོད་པ་འབུལ་བའི་ཉིན་མོར་ངས་འགོ་དཔོན་དང་རྒྱལ་སྲས་རྣམས་ལ་ཆད་པ་གཅོད་པ་དང་། ཕྱི་ཕྱོགས་པའི་གོས་གྱོན་པ་ཐམས་ཅད་ལ་ཉེས་ཆད་གཅོད་ངེས་ཡིན། 9 ཉིན་དེ་སླེབས་ཚེ། ངས་སྒོ་ཐེམ་ལ་བགོམས་ནས་འགྲོ་བ་ཐམས་ཅད་དང་། བཙན་ཤུགས་དང་གཡོ་འཕྲུལ་གྱིས་བླངས་པའི་རྒྱུ་ནོར་གྱིས་རང་གི་ལྷ་ཁང་བཀང་དུ་འཇུག་པ་ཐམས་ཅད་ལ་ཉེས་ཆད་གཅོད་པར་འགྱུར་ཞེས་གསུངས་སོ། ། 10 དཀོན་མཆོག་ཡ་ཝཱེས་འདི་སྐད་དུ། ཉིན་དེ་སླེབས་ཚེ། ཉ་སྒོ་ལས་ངུ་འབོད་བསྒྲག་འོང་ཞིང་། གནས་གསར་པ་ནས་སྨྲེ་སྔགས་འདོན་པའི་སྒྲ་ཐོས་འོང་བ་དང་། རི་རྣམས་ལས་གས་པའི་སྒྲ་ཆེན་པོ་གྲགས་འོང་ངོ་། ། 11 ཀྱེ་མག་ཏེ་སིའི་*མི་སྡེ་རྣམས། ཁྱོད་རྣམས་ཀྱིས་སྨྲེ་སྔགས་ཐོན་ཞིག ཅིའི་ཕྱིར་ཞེ་ན། ཚོང་པ་ཐམས་ཅད་མེད་པར་བཟོས་ཤིང་། དངུལ་ཁྱེར་ནས་ཚོང་རྒྱག་མཁན་ཐམས་ཅད་ཚར་དུ་བཅད་དོ། ། 12 དེའི་དུས་སུ་ངས་སྒྲོན་མེ་ཡར་བཏེགས་ནས་ཡེ་རུ་སཱ་ལེམ་བསྔོགས་ཏེ། སྙིགས་རོ་མ་དཀྲུག་པའི་རྒུན་ཆང་དྭངས་མོ་དང་འདྲ་བའི་མི་ †རྣམས་ལ་ཉེས་ཆད་གཅོད་པ་དང་། མི་དེ་དག་གིས་སེམས་སུ་དཀོན་མཆོག་ཡ་ཝཱེས་བྱིན་རླབས་མི་གནང་ལ། གནོད་འཚེ་ཡང་མི་མཛད་སྙམ་པ་ཡིན། 13 དེ་དག་གི་རྒྱུ་ནོར་ནི་བཅོམ་ནོར་དུ་འགྱུར་ཞིང་། དེ་དག་གི་ཁང་པ་རྣམས་ཞིག་རོར་ལུས་པ་དང་། དེ་དག་གིས་ཁང་པ་བརྩིགས་ཀྱང་དེའི་ནང་དུ་སྡོད་མི་ཐུབ་ལ། རྒུན་འབྲུམ་ར་བ་བཙུགས་ཀྱང་དེས་བསྙལ་བའི་རྒུན་ཆང་འཐུང་མི་ཐུབ་བོ། །

14 དཀོན་མཆོག་ཡ་ཝཱེའི་ཉིན་ཆེན་པོ་དེ་སླེབས་ལ་ཉེ་ཞིང་མྱུར་དུ་སླེབ་ངེས་ཡིན། དཀོན་མཆོག་ཡ་ཝཱེའི་དུས་ལ་སྡུག་བསྔལ་ཆེ་ཞིང་། ཉིན་དེར་དཔའ་བོ་རྣམས་ཀྱིས་ཀྱང་ངུ་འབོད་བྱེད་པར་འགྱུར། 15 ཉིན་མོ་དེ་ནི་ཐུགས་ཁྲོ་བའི་ཉིན་མོ་དང་། སྡུག་བསྔལ་དང་དཀའ་ཚེགས་ཀྱི་ཉིན་མོ། ཉམས་རྒུད་དང་སྐྱོ་སྣང་གི་ཉིན་མོ། མུན་ནག་དང་སྨག་རུམ་གྱི་ཉིན་མོ། སྤྲིན་ནག་དང་མུན་པའི་ཉིན་མོ། 16 དམག་དུང་འབུད་ཅིང་ངར་སྐད་སྒྲོག་པའི་ཉིན་མོ་བཅས་ཡིན་པ་དང་། མཁར་བརྟན་པོ་དང་ལྕོག་མཁར་མཐོན་པོ་རྣམས་ལ་རྒོལ་བར་འགྱུར་རོ། ། 17 ངས་མི་ཐམས་ཅད་ལ་སྡུག་བསྔལ་མྱང་དུ་འཇུག་ཅིང་། ཁོ་རྣམས་ལོང་པ་བཞིན་དུ་སྐྱོད་པར་བྱ་སྟེ། ཅིའི་ཕྱིར་ཞེ་ན། ཁོ་ཚོས་བདག་ལ་འགལ་བའི་སྡིག་པ་བྱས་པས་སོ། །ཁོ་ཚོའི་ཁྲག་ནི་ས་རྡུལ་བཞིན་ཕྱིར་ལྡུག་ཅིང་། ཁོ་ཚོའི་ལུས་པོ་ནི་བཙོག་པ་བཞིན་འདོར་བར་འགྱུར། 18 དཀོན་མཆོག་ཡ་ཝཱེ་ཐུགས་ཁྲོ་བའི་ཉིན་མོ་ལ། ཁོ་ཚོའི་གསེར་དངུལ་གྱིས་ཁོ་ཚོ་སྐྱོབ་མི་ནུས། ས་གཞི་ཐམས་ཅད་ཁོང་གི་ཕྲག་དོག་གི་མེ་ལྕེ་ཡིས་ཁྱུར་མིད་གཏོང་ངེས་ཏེ། ཅིའི་ཕྱིར་ཞེ་ན། ཁོང་གིས་ས་གཞིའི་སྟེང་གི་མི་སྡེ་ཐམས་ཅད་རྩ་བ་ནས་མེད་པར་མཛད་ཅིང་། དེ་ནི་ཤིན་ཏུ་འཇིགས་ཆེ་བའི་ཚར་གཅོད་ཡིན་ནོ་ཞེས་གསུངས་སོ། །

ལེའུ་གཉིས་པ།

དུས་ཐོག་ཏུ་འགྱོད་བཤགས་བྱེད་པར་བསྐུལ་བ།

1 ཀྱེ་ངོ་ཚ་མེད་པའི་མི་སྡེ། ཁྱོད་རྣམས་མཉམ་དུ་འདུས་ཤིག མཉམ་དུ་འདུས་ཤིག 2 བཀའ་མ་བབས་པའི་སྔོན་དང་། ཉིན་མོ་ནི་རླུང་གིས་འཁྱེར་བའི་ཕུབ་མ་བཞིན་དུ་མ་འདས་སྔོན། དཀོན་མཆོག་ཡ་ཝཱེའི་ཁྲོ་གཏུམ་ཁྱོད་ཅག་གི་སྟེང་དུ་མ་བབས་པའི་སྔོན། དཀོན་མཆོག་ཡ་ཝཱེའི་ཐུགས་ཁྲོ་བའི་ཉིན་མོ་ཁྱོད་ཅག་གི་ཐོག་ཏུ་མ་སླེབས་པའི་སྔོན་དུ་ཁྱོད་རྣམས་འདུས་ཤིག 3 ཀྱེ་དཀོན་མཆོག་ཡ་ཝཱེའི་སྒྲིག་སྲོལ་རྣམས་སྲུང་བའི་ས་སྟེང་གི་མི་ཁེངས་སྐྱུང་ཅན་རྣམས། ཁྱོད་རྣམས་ཀྱིས་དཀོན་མཆོག་ཡ་ཝཱེ་ཚོལ་ཞིག ཁྱོད་རྣམས་ཀྱིས་དྲང་བདེན་དང་གུས་ཞབས་ཚོལ་ཞིག དེ་ནས་དཀོན་མཆོག་ཡ་ཝཱེ་ཐུགས་ཁྲོ་བའི་ཉིན་མོར་ཁྱོད་རྣམས་གཡོལ་ཐུབ་ཀྱང་སྲིད། 4 གཱ་ཟཱ་འདོར་ཞིང་ཨ་ཤཱ་ཀེ་ལོན་སྟོང་བར་འགྱུར། ཨ་སི་དོད་ཀྱི་མི་སྡེ་ནི་ཉིན་གུང་གི་དུས་སུ་ཕྱིར་སྐྲོད་པ་དང་། ཨེག་རོན་ནི་རྩ་བ་ནས་འདོན་པར་འགྱུར་རོ། ། 5 མཚོ་རྒྱུད་ས་ཁུལ་དུ་སྡོད་པའི་མི་སྟེ་ཀེ་རེད་པའི་མི་རྣམས། ཁྱོད་རྣམས་ལ་ཆག་སྒོ་འབྱུང་། ཀྱེ་ཕེ་ལེ་ཤེད་ཀྱི་ཡུལ་ཀ་ན་ཨན། དཀོན་མཆོག་ཡ་ཝཱེས་འདི་སྐད་གསུངས་ཏེ། ངས་ཁྱོད་མེད་པར་བྱེད་ཅིང་ཁྱོད་ཀྱི་གནས་སུ་འདུག་མཁན་མེད་ཅེས་པའོ། ། 6 མཚོ་རྒྱུད་ས་ཁུལ་ནི་རྩྭ་ཐང་དུ་འགྱུར་ཞིང་། དེར་ལུག་རྫིའི་འདུག་ས་དང་ལུག་ཁྱུའི་ལྷས་ར་ཡོད་པ་ཡིན། 7 ཡུལ་དེ་ནི་ཡ་ཧུ་དཱ་ཁྱིམ་རྒྱུད་ཀྱི་ལྷག་ལུས་རྣམས་ལ་དབང་ཞིང་། དེ་དག་གིས་ཡུལ་དེ་རུ་ར་ལུག་འཚོ་བ་དང་། མཚན་མོར་དེ་དག་ཨ་ཤཱ་ཀེ་ལོན་གྱི་ཁང་པ་ནང་དུ་ཉལ་བར་འགྱུར། ཅིའི་ཕྱིར་ཞེ་ན། ཁོ་ཚོའི་དཀོན་མཆོག་ཡ་ཝཱེས་ཁོ་ཚོར་གཟིགས་སྐྱོང་མཛད་དེ། ཁོ་རྣམས་བཙོན་དུ་ཁྲིད་པའི་གནས་ལས་ཕྱིར་ལོག་པར་མཛད་དོ། །

མོ་ཨབ་དང་ཨམ་མོན་གཉིས་ལ་ཉེས་ཆད་གཅོད་པ།

8 ངས་མོ་ཨབ་པའི་འཕྱ་སྨོད་བྱེད་པའི་སྐད་དང་། ཨམ་མོན་པའི་དམའ་འབེབས་བྱེད་པའི་སྒྲ་ཐོས་ཏེ། ཁོ་ཚོས་ངའི་འབངས་མི་ལ་སྨད་ནས་དེའི་མངའ་ཁོངས་སུ་བཙན་འཛུལ་བྱེད་པའི་འཇིགས་སྐུལ་བས་ན། 9 དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་ཡེས་ར་ཨེལ་གྱི་དཀོན་མཆོག་གིས་འདི་སྐད་དུ། བདག་གིས་རང་གི་ཚེ་སྲོག་དཔང་དུ་བཙུགས་ནས་མནའ་བསྐྱལ་བ་སྟེ། མོ་ཨབ་ནི་སཱ་དོམ་ལྟ་བུ་དང་། ཨམ་མོན་པ་ནི་གཱ་མོ་ར་ལྟར་ཐམས་ཅད་ལྗང་ཚེར་དང་ཚྭ་དོང་། གཏན་དུ་སྟོངས་པའི་གནས་སུ་འགྱུར་ཞིང་། ངའི་འབངས་མི་ལྷག་ལུས་རྣམས་ཀྱིས་དེ་དག་བཅོམ་ནས། ངའི་རྒྱལ་ཁམས་ནང་གི་ལྷག་ལུས་རྣམས་ལ་དེ་དག་གི་ཡུལ་ནོར་སྐལ་དུ་འཐོབ་པར་འགྱུར། 10 དེ་དག་ང་རྒྱལ་ཆེ་ཞིང་རང་རློམ་ཆེན་པོས་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་འབངས་མི་ལ་འཕྱ་སྨོད་བྱས་པས་དོན་དེ་ཁོ་ཚོའི་སྟེང་དུ་འབྱུང་ངེས་ཡིན། 11 ཁོ་ཚོར་མཚོན་ན་དཀོན་མཆོག་ཡ་ཝཱེ་ནི་འཇིགས་སུ་རུང་བ་ཡིན་ཏེ། ཅིའི་ཕྱིར་ཞེ་ན། ཁོང་གིས་ས་སྟེང་གི་ལྷ་རྣམས་རིད་པར་མཛད་ཅིང་། དེའི་དུས་སུ་ཡུལ་ཁམས་ཀུན་གྱི་གླིང་ཕྲན་སྟེང་གི་མི་རིགས་རྣམས་ཀྱིས་རང་རང་གི་ཡུལ་ནས་ཁོང་ལ་ཕྱག་འཚལ་བར་འགྱུར་རོ། །

12 ཀྱེ་གུ་ཤ་པ་རྣམས། ཁྱོད་རྣམས་ཀྱང་ངའི་རལ་གྲིས་འགུམ་པར་འགྱུར་ཏེ། 13 ཡ་ཝཱེས་ཕྱག་བརྐྱངས་ཏེ་བྱང་ཕྱོགས་ལ་རྒོལ་ནས་ཨ་སུར་མེད་པར་མཛད་ཅིང་། ནིན་ཝེ་སྟོངས་པར་གྱུར་ནས་སྐམ་ཞིང་དབེན་སྟོང་དུ་ལུས་ཡོང་། 14 ཕྱུགས་ཁྱུ་དང་རི་དྭགས་སྣ་ཚོགས་ནི་དེའི་ནང་དུ་ཉལ་བར་འགྱུར་ཞིང་། འུག་པ་དང་རྒང་ནི་ཀ་བའི་རྩེ་མོར་གནས་ལ། སྒེའུ་ཁུང་ནང་དུ་བྱིའུས་སྐད་སྒྲ་སྒྲོག་པ་དང་། སྒོ་ཐེམ་རྣམས་ཆག་ནས་ཤུག་ཤིང་རྩ་ནས་འགོག་པར་འགྱུར་རོ། ། 15 འདི་ནི་དགའ་སྤྲོ་དང་བཅས་བདེ་བར་གནས་པའི་གྲོང་ཁྱེར་ཡིན་ཏེ། སྔར་དེའི་སེམས་སུ་ང་རང་ཁོ་ན་སྟེ། ང་མ་གཏོགས་གཞན་གང་ཡང་མེད་སྙམ་པ་ཡིན། ཡིན་ན་ཡང་ད་ལྟ་དེ་ནི་དབེན་སྟོང་དང་རི་དྭགས་ཉལ་སའི་གནས་སུ་གྱུར་པ་ཅི་ཡིན་ནམ། གནས་དེ་བརྒྱུད་ནས་འགྲོ་མཁན་ཐམས་ཅད་ཀྱིས་ལག་པ་གཡུགས་ནས་འཕྱ་བར་འགྱུར།

ལེའུ་གསུམ་པ།

ཡེ་རུ་སཱ་ལེམ་གྱི་སྡིག་པ།

1 གྱེན་ལོག་དང་མི་གཙང་བ། མི་ལ་གཉའ་གནོན་བྱེད་པ་བཅས་ཀྱི་གྲོང་ཁྱེར་འདི་ལ་ཆག་སྒོ་འབྱུང་། 2 དེས་བཀའ་ལ་མི་མཉན་ལ། བསླབ་བྱ་དང་དུ་མི་ལེན་ཞིང་། དཀོན་མཆོག་ཡ་ཝཱེར་མི་བརྟེན་ལ། རང་གི་དཀོན་མཆོག་དང་ཉེ་བར་ཡང་མི་བྱའོ། ། 3 གྲོང་ཁྱེར་ནང་གི་འགོ་དཔོན་རྣམས་ནི་ངར་སྐད་སྒྲོག་པའི་སེང་གེ་དང་། གྲོང་ཁྱེར་ནང་གི་ཁྲིམས་དཔོན་རྣམས་ནི་མཚན་མོའི་འཕར་སྤྱང་ཡིན་ཏེ། ཞོགས་པའི་བར་དུ་ཅི་ཡང་ལུས་པར་མི་བྱ། 4 གྲོང་ཁྱེར་ནང་གི་ལུང་སྟོན་པ་རྣམས་ནི་བླང་དོར་མི་ཤེས་པ་དང་གཡོ་སྒྱུ་ཅན་ཡིན་ལ། གྲོང་ཁྱེར་ནང་གི་མཆོད་དཔོན་རྣམས་ཀྱིས་དམ་པའི་གནས་མི་གཙང་བར་བྱས་ནས་བཀའ་ཁྲིམས་དང་འགལ་བའོ། ། 5 དཀོན་མཆོག་ཡ་ཝཱེ་ནི་གྲོང་ཁྱེར་ནང་དུ་དྲང་བདེན་ཡིན་པས། དྲང་བདེན་མིན་པའི་དོན་ནི་གཏན་ནས་མི་མཛད། ཁོང་གིས་ཞོགས་པ་རེ་རེར་དྲང་བདེན་མངོན་ཞིང་ནམ་ཡང་མཚམས་མ་ཆད། ཡིན་ཡང་དྲང་བདེན་མིན་པའི་མི་ལ་ངོ་ཚ་མེད་དོ། ། 6 ང་ཡ་ཝཱེས་མི་རིགས་ཐམས་ཅད་ཚར་དུ་བཅད་པ་དང་། དེ་དག་གི་ལྕོག་མཁར་རྣམས་གཏོར་བར་གྱུར། ངས་དེ་དག་གི་སྲང་ལམ་རྣམས་སྟོངས་སུ་བཅུག་ཅིང་དེ་བརྒྱུད་ནས་འགྲོ་མཁན་མེད་ལ། དེ་དག་གི་གྲོང་ཁྱེར་སྟོང་བར་བསྐྱུར་ནས་མི་གཅིག་ཀྱང་མེད། དེར་འདུག་མཁན་ཡང་མེད་དོ། ། 7 དེ་ནས་ངས་འདི་སྐད་དུ། ཁྱོད་རང་བདག་ལ་གུས་ཤིང་འཇིགས་པ་དང་བསླབ་བྱ་དང་དུ་བླངས་ན། ཁྱོད་ཀྱི་སྡོད་གནས་ནི་ངས་སྔར་ཐག་གིས་བཅད་པ་བཞིན་ཚར་དུ་མི་གཅོད་ཅེས་སྨྲས་པ་ཡིན། ཡིན་ནའང་ཁྱོད་ཅག་གིས་ཞོགས་པ་སྔ་མོ་ནས་བཟུང་སྒོ་ཀུན་ནས་རང་ཉིད་རང་གིས་བརླག་པ་ཡིན་ནོ། ། 8 ཡང་དཀོན་མཆོག་ཡ་ཝཱེས་འདི་སྐད་དུ། དེ་བས་ཁྱོད་རྣམས་ཀྱིས་ང་ལ་སྒུགས་དང་། ང་ཡར་ལངས་ནས་འཕྲོག་བཅོམ་བྱེད་པའི་ཉིན་དེ་ལ་སྒུགས་དང་། ངས་མི་རིགས་ཐམས་ཅད་དང་ཡུལ་ཁམས་ཀུན་བསྡུ་བར་ཐག་བཅད་དེ། ངའི་ཁོང་ཁྲོ་སྟེ་ཁོང་ཁྲོ་ཆེན་པོ་ནི་ཡོངས་སུ་དེ་དག་གི་སྟེང་དུ་ལྡུག་པར་བྱའོ། །ཅིའི་ཕྱིར་ཞེ་ན། ས་གཞི་ཡོངས་ནི་ངའི་ཞེ་སྡང་གི་མེ་ཡིས་ཁྱུར་མིད་གཏོང་བར་འགྱུར་བས་སོ། ། 9 དེའི་དུས་སུ་མི་སྡེ་ཀུན་ལ་དཀོན་མཆོག་ཡ་ཝཱེའི་མིང་ལ་ཞུ་བ་བྱེད་པ་དང་། བློ་གཅིག་སེམས་གཅིག་གིས་ང་ལ་ཞབས་ཕྱི་བྱེད་དུ་འཇུག་པའི་ཕྱིར། བདག་གིས་མི་སྡེ་ཀུན་ལ་ངག་གཙང་མ་ཞིག་ཡོད་པར་བྱའོ། ། 10 དེ་ནས་བདག་གིས་ཁ་ཐོར་དུ་འགྲོ་རུ་བཅུག་པའི་མི་སྟེ། ང་ལ་གསོལ་བ་འདེབས་པའི་མི་རྣམས་ནི་གུ་ཤ་གཙང་པོའི་ཕ་རོལ་ནས་འོངས་ཏེ། ང་ལ་ཞུ་རྟེན་འབུལ་བར་འགྱུར། 11 ཉིན་མོ་དེ་སླེབས་ཚེ། ཁྱོད་ནི་བདག་དང་འགལ་བའི་སྡིག་པ་ཀུན་གྱི་ཕྱིར་ངོ་ཚ་མི་དགོས་ཏེ། ཅིའི་ཕྱིར་ཞེ་ན། དུས་དེར་བདག་གིས་ཁྱོད་ཀྱི་ནང་གི་མི་རང་རློམ་ཅན་དང་ང་རྒྱལ་ཆེ་བ་རྣམས་ཚར་དུ་གཅོད་ཅིང་། བདག་གི་རི་བོ་དམ་པའི་སྟེང་དུ་ཁྱོད་ཡང་བསྐྱར་ང་རྒྱལ་སྐྱེ་བར་མི་འགྱུར་རོ། ། 12 ཡིན་ནའང་བདག་གིས་ཁྱོད་ནང་གི་མི་ཁེངས་སྐྱུང་ཅན་དང་སྙེམས་ཆུང་རྣམས་ལུས་པར་བྱ་སྟེ། དེ་དག་ནི་དཀོན་མཆོག་ཡ་ཝཱེའི་མིང་ལ་བརྟེན་པར་འགྱུར། 13 དེ་ནས་ཡེས་ར་ཨེལ་གྱི་ལྷག་ལུས་རྣམས་ཀྱིས་སྡིག་ཉེས་མི་སྤྱོད་ལ། རྫུན་ཡང་མི་སྨྲ་ཞིང་། ཁོ་ཚོའི་སྨྲ་སྒོར་གཡོ་སྒྱུའི་ལྕེ་ཡང་མེད་པ་དང་། ཁོ་རྣམས་ཀྱིས་བཟའ་བཏུང་སྤྱད་ནས་བདེ་བར་གནས་ཤིང་འཇིགས་སྐུལ་མཁན་མེད་དོ། །

དགའ་སྤྲོའི་མགུར་གླུ།

14 ཀྱེ་ཛ་ཡན་གྱི་བུ་མོ། ཁྱོད་རྣམས་ཀྱིས་སྐད་གསང་མཐོན་པོས་མགུར་གླུ་ལོངས་ཤིག ཀྱེ་ཡེས་ར་ཨེལ། ཁྱོད་ཀྱིས་དགའ་འབོད་གྱིས་ཤིག ཀྱེ་ཡེ་རུ་སཱ་ལེམ་གྱི་མི་སྡེ་རྣམས། ཁྱོད་རྣམས་ཀྱི་སེམས་སུ་དགའ་སྤྲོས་ཁེངས་པར་གྱིས་ཤིག 15 དཀོན་མཆོག་ཡ་ཝཱེས་ཁྱོད་རྣམས་ཀྱི་ཉེས་ཆད་མེད་པར་མཛད་དེ། ཁྱོད་ཅག་གི་དགྲ་རྣམས་ཕྱི་རུ་བསྐྲད་པ་ཡིན། ཀྱེ་ཡེས་ར་ཨེལ་གྱི་རྒྱལ་པོ་ཡ་ཝཱེ་ཁྱོད་ཀྱི་ནང་དུ་བཞུགས་པས། ད་ནི་ཁྱོད་རྣམས་གནོད་འཚེ་ལ་འཇིགས་པར་མི་འགྱུར། 16 ཉིན་མོ་དེ་སླེབས་ཚེ། མི་ཡིས་ཡེ་རུ་སཱ་ལེམ་ལ་འདི་ལྟར། ཀྱེ་ཛ་ཡན་ལགས། མ་འཇིགས་ཤིག ཁྱོད་ཀྱི་ལག་ཤེད་ཉམས་པར་མ་བྱེད་ཅིག 17 ཁྱོད་དང་མཉམ་དུ་བཞུགས་པའི་དཀོན་མཆོག་ཡ་ཝཱེ་ནི་ནུས་མཐུ་ཆེན་པོ་ལྡན་པའི་སྐྱབས་མགོན་ལགས་ཏེ། ཁོང་ནི་ཁྱོད་ཀྱི་དབང་གིས་ཐུགས་དགྱེས་པར་འགྱུར་ཞིང་། ཁྱོད་ལ་ཤིན་ཏུ་བྱམས་ཏེ། ཁྱོད་ཀྱི་ཕྱིར་དུ་དགྱེས་ཤིང་མགུར་གསུངས་པ་ཡིན། 18 ཁྱོད་ལ་གཏོགས་ཤིང་འདུ་ཚོགས་ལ་ཡིད་སྨོན་ཤོར་ནས་ཡིད་སྐྱོ་བ་དང་། ཁྱོད་ཀྱི་ངོ་ཚ་ཁུར་བ་རྣམས་ནི་ངས་བསྡུ་བར་བྱའོ། ། 19 ལྟོས་ཤིག དེའི་དུས་སུ་ངས་ཁྱོད་སྡུག་ལ་གཏད་པའི་མི་རྣམས་ལ་ལན་འཇལ་ཞིང་། རྐང་པ་ཞ་བོ་ཡིན་པའི་མི་རྣམས་བསྐྱབས་ནས་ཕྱིར་བསྐྲད་པའི་མི་རྣམས་བསྡུས་ཏེ། ངས་ས་གཞི་ཡོངས་ནས་ངོ་ཚ་ཐེབས་པའི་མི་རྣམས་ལ་བསྟོད་པ་འཐོབ་པ་དང་མཚན་སྙན་ལྡན་པར་བྱའོ། ། 20 དེའི་དུས་སུ་ངས་ཁྱོད་རྣམས་ཕྱིར་འཁྲིད་འོང་ཞིང་ཁྱོད་རྣམས་མཉམ་དུ་བསྡུས་ནས། ངས་བཙོན་དུ་ཁྲིད་པ་ཁྱོད་རྣམས་ཕྱིར་ལོག་ཏུ་འཇུག་པའི་ཚེ། ས་སྟེང་གི་མི་སྡེ་ཀུན་གྱི་ཁྲོད་དུ་ཁྱོད་རྣམས་ལ་མཚན་སྙན་ལྡན་ཞིང་བསྟོད་པ་འཐོབ་པར་བྱའོ་ཞེས་དཀོན་མཆོག་ཡ་ཝཱེས་གསུངས་སོ།། །།

* ལེའུ་དང་པོ།:11 འདིར་མག་ཏེ་སི་ཞེས་པ་ནི་གཏུན་ཁུང་གི་དོན་ཡིན་ལ། ཡེ་རུ་སཱ་ལེམ་གྱི་ཡུལ་ཁ་ཤས་ལ་དེ་ལྟར་འབོད་པ་ཡིན།

† ལེའུ་དང་པོ།:12 འདིར་སྙིགས་རོ་མ་དཀྲུག་པའི་རྒུན་ཆང་དྭངས་མོ་དང་འདྲ་བའི་མི་ཞེས་པ་ནི་རང་བློ་ཚིམས་པའི་མི་རྣམས་ལ་གོ་བ་དང་། དེ་རྣམས་ཀྱིས་ཐ་ན་རྒུན་ཆང་གི་སྙིགས་རོ་ཡང་མི་བཙག་སྟེ། བཟང་ངན་གང་ཡིན་བསྲེས་ནས་འཇོག་པའི་དོན་ཡིན།

ཧག་གཱ་ཨི།

1

2

༄༅། །ལུང་སྟོན་པ་ཧག་གཱ་ཨིའི་མདོ།

ལུང་སྟོན་པ་ཧག་གཱ་ཨིའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་ཡི་གེར་འགོད་མཁན་གྱི་མིང་ནས་ཐོགས་པ་དང་། དེ་ནི་གསོལ་སྟོན་ནམ་དགའ་སྟོན་ཞེས་པའི་དོན་ཡིན། སྤྱི་ལོ་སྔོན་གྱི་538ལོར་ཏ་ཟིག་གི་རྒྱལ་པོས་ཡ་ཧུ་དཱ་པ་རྣམས་ཡེ་རུ་སཱ་ལེམ་ལ་ཕྱིར་བཏང་ནས་མཆོད་ཁང་ཡང་བསྐྱར་བཞེང་ཆོག་པར་གསལ་བསྒྲགས་བྱས། སཱ་མར་ཡ་པ་དང་ཁྱིམ་མཚེས་རྒྱལ་ཕྲན་དག་གིས་ལས་ཀ་དེ་ལ་ངོ་རྒོལ་ཤུགས་ཆེན་པོ་བྱས་པ་དང་། དར་ཡཱ་ཆེན་པོ་ཞེས་པ་རྒྱལ་པོར་བསྡད་པའི་བར་དུ་མཆོད་ཁང་བཞེང་བར་བཀག་འགོག་བྱས་པ་རེད། དར་ཡཱའི་སྲིད་ལོ་གཉིས་པར་ཧག་གཱ་ཨི་ཡིས་ཆོས་སྒྲོག་པའི་འགོ་བརྩམས་པ་རེད།

ཡི་གེར་འགོད་མཁན་དང་འགོད་དུས།

ལུང་སྟོན་པ་ཧག་གཱ་ཨི་དང་ཟཱ་ཀར་ཡ་གཉིས་ཀྱིས་བཙན་ཁྲིད་བྱས་པ་ནས་ཕྱིར་སླེབས་པའི་མི་རྣམས་ལ་མཆོད་ཁང་བཞེང་དགོས་པའི་སྐུལ་མ་མཛད། ལེའུ་གཉིས་པའི་ཚིག་རྐང་གསུམ་པའི་ནང་དུ་བཀོད་པ་ལྟར། ཅིག་བྱས་ན་ཧག་གཱ་ཨི་ནི་སོ་ལོ་མོན་གྱི་མཆོད་ཁང་གཏོར་བཤིག་བཏང་བའི་བདེན་དཔང་བྱེད་མཁན་ཡིན། གལ་སྲིད་དེ་ལྟར་ཡིན་པའི་དབང་དུ་བཏང་ན། ཧག་གཱ་ཨིས་ཆོས་ཀྱི་ཕྱག་ལས་གནང་བ་རྣམས་གཞུང་འདིར་ཡི་གེར་བཀོད་པའི་དུས་སུ། ཁོང་ནི་དགུང་ལོ་བརྒྱད་ཅུའི་ཡས་མས་ཡིན། སྤྱི་ལོ་སྔོན་གྱི་520ལོར་ཟླ་བ་བཞིའི་རིང་ལ་ཧག་གཱ་ཨི་ཡིས་ཁོང་གི་གསུང་བཤད་འདི་དག་གནང་བ་རེད།

བརྗོད་སྙིང་དང་གསུང་འཕྲིན།

ཧག་གཱ་ཨི་ཡིས་དཀོན་མཆོག་གི་བཀའ་མ་བརྩིས་ན་དོན་མི་ལེགས་པ་འབྱུང་བ་དང་། བཀའ་བརྩིས་ན་བྱིན་རླབས་འཐོབ་པའི་སྐོར་གསལ་པོར་བསྟན་ཡོད། མི་རྣམས་ཀྱིས་དཀོན་མཆོག་དང་ཁོང་གི་མཆོད་ཁང་གལ་ཆེན་པོར་བརྩིས་པ་ཡིན་ན། ཁོ་ཚོར་བྱིན་རླབས་འཐོབ་པར་མ་ཟད། བཀའ་བརྩིས་པ་ལ་བརྟེན་ནས་དཀོན་མཆོག་གི་ཐུགས་ཉིད་ཀྱི་སྐུལ་སློང་འཐོབ་པ་དང་སྙིང་སྟོབས་འཛོམ་ངེས་ཡིན།

འཆར་ཟིན།

1. གསུང་བཤད་དང་པོ་ལས་མི་རྣམས་ལ་མཆོད་ཁང་ཡང་བསྐྱར་བཞེང་དགོས་པའི་སྐོར་བརྗོད་པ། ༼1:1-11༽

2. ཟེ་རུ་པཱ་པེལ་དང་མི་རྣམས་ཀྱིས་དེ་བཞིན་བསྒྲུབས་པའི་སྐོར། ༼1:12-15༽

3. གསུང་བཤད་གཉིས་པ་ལས་མཆོད་ཁང་གཟི་བརྗིད་ཀྱིས་ཁྱབ་པར་འགྱུར་བའི་སྐོར་བརྗོད་པ། ༼2:1-9༽

4. གསུང་བཤད་གསུམ་པ་ལས་སྐྱོན་གྱིས་གོས་པའི་མི་རྣམས་གཙང་མར་བཟོས་ཤིང་བྱིན་རླབས་བསྩལ་པའི་སྐོར་བརྗོད་པ། ༼2:10-19༽

5. གསུང་བཤད་བཞི་པ་ལས་ཟེ་རུ་པཱ་པེལ་ལ་ཞལ་བཞེས་གནང་བའི་སྐོར་བརྗོད་པ། ༼2:20-23༽

ལེའུ་དང་པོ།

དཀོན་མཆོག་གི་མཆོད་ཁང་ཡང་བསྐྱར་བཞེང་བ་འགོར་འགྱངས་བྱས་པར་བཀའ་བཀྱོན་གནང་བ།

1 དེ་ཡང་རྒྱལ་པོ་དར་ཡཱས་སྲིད་སྐྱོང་བའི་ལོ་གཉིས་པའི་ཟླ་དྲུག་པ་ཡི་ཚེས་གཅིག་ཉིན་ལ། དཀོན་མཆོག་ཡ་ཝཱེའི་བཀའ་ནི་ལུང་སྟོན་པ་ཧག་གཱ་ཨི་བརྒྱུད་དེ་ཞིད་ཨལ་ཐེ་ཨེལ་གྱི་བུ་སྟེ་ཡ་ཧུ་དཱའི་འགོ་དཔོན་ཟེ་རུ་པཱ་པེལ་དང་། ཡེ་ཧོ་ཙ་དག་གི་བུ་སྟེ་མཆོད་དཔོན་ཆེན་པོ་ཡོ་ཤུ་ཨ་གཉིས་ལ་བྱུང་ནས་འདི་སྐད་དུ། 2 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། འབངས་མི་རྣམས་ཀྱིས་དཀོན་མཆོག་ཡ་ཝཱེའི་མཆོད་ཁང་ཡང་བསྐྱར་བཞེང་བའི་དུས་དེ་ད་དུང་སླེབས་མེད་ཟེར་ཞེས་གསུངས་པ་དང་། 3 དེ་ནས་དཀོན་མཆོག་ཡ་ཝཱེའི་བཀའ་ནི་ལུང་སྟོན་པ་ཧག་གཱ་ཨི་ལ་བྱུང་ནས་འདི་སྐད་དུ། 4 མཆོད་ཁང་འདི་སྔར་བཞིན་ཞིག་རོར་ལུས་ཡོད་ལ། ཁྱོད་རྣམས་ད་དུང་གནམ་གཅལ་ལྡན་པའི་ཁང་པར་སྡོད་པ་ཡིན་ནམ་ཞེས་གསུངས་ཤིང་། 5 ད་ལྟ་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཀྱིས་རང་གི་སྤྱོད་པར་རྟོགས་ཤིག 6 ཁྱོད་རྣམས་ཀྱིས་ས་བོན་མང་པོ་བཏབ་ཀྱང་འབྲས་བུ་བསྡུ་བ་ཉུང་ལ། ཁྱོད་ཅག་གིས་ཟོས་ཀྱང་མ་འགྲང་། འཐུང་ཡང་མ་ཚིམ། གོས་གྱོན་ཡང་ལུས་མ་དྲོས། གླ་ཆ་ཐོབ་ཀྱང་ཁུག་མ་རལ་པོའི་ནང་དུ་བཅུག་ཅེས་གསུངས་སོ། ། 7 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཀྱིས་རང་གི་སྤྱོད་པར་རྟོགས་ཤིག 8 ཁྱོད་རྣམས་རི་ལ་འཛེགས་ཏེ་ཤིང་ཆ་བླངས་ནས་མཆོད་ཁང་བཞེང་བར་གྱིས་དང་། ང་རང་དེའི་རྐྱེན་གྱིས་དགའ་ཞིང་གཟི་བརྗིད་ཀྱང་འཐོབ་པར་འགྱུར་ཞེས་དཀོན་མཆོག་ཡ་ཝཱེས་གསུངས། 9 ཁྱོད་རྣམས་ཀྱིས་ལོ་ལེགས་འབྱུང་བར་རེ་སྒུག་བྱེད་ཀྱང་འབྲས་བུ་ཉུང་ངུ་བསྡུ་ཞིང་། ཁྱོད་ཚོས་ཁྱིམ་དུ་བསྡུས་པ་རྣམས་ངས་རླུང་ལ་བསྐུར། ཅིའི་ཕྱིར་ཞེ་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། བདག་གི་མཆོད་ཁང་ཞིག་རོར་ལུས་ཀྱང་ཁྱོད་རྣམས་རང་རང་གི་ཁང་པའི་ཆེད་དུ་འདུར་བའོ། ། 10 དེ་བས་ཁྱོད་ཅག་གི་རྐྱེན་གྱིས་གནམ་ནས་ཟིལ་ཆར་མི་འབབ་ལ། ས་ནས་ལོ་ཏོག་མི་འབྱུང་ངོ་། ། 11 ངས་ས་གཞི་དང་རི་སྒང་། འབྲུ་རིགས། རྒུན་ཆང་གསར་པ་དང་སྣུམ། ས་ཡི་ཐོན་རྫས་ཐམས་ཅད། མི་དང་ཕྱུགས། མིའི་རྩོལ་བ་ལས་ཐོབ་པ་ཐམས་ཅད་ཀྱི་སྟེང་དུ་ཐན་པ་བྱུང་དུ་བཅུག་པ་ཡིན་ཞེས་གསུངས་སོ། །

ཞལ་གདམས་གནང་བའི་ཕན་འབྲས།

12 དུས་དེར་ཞིད་ཨལ་ཐེ་ཨེལ་གྱི་བུ་ཟེ་རུ་པཱ་པེལ་དང་། ཡེ་ཧོ་ཙ་དག་གི་བུ་སྟེ་མཆོད་དཔོན་ཆེན་པོ་ཡོ་ཤུ་ཨ་དང་ལྷག་ལུས་ཐམས་ཅད་ཀྱིས་རང་གི་དཀོན་མཆོག་ཡ་ཝཱེའི་གསུང་དང་། ཁོ་ཚོའི་དཀོན་མཆོག་ཡ་ཝཱེས་མངགས་པའི་ལུང་སྟོན་པ་ཧག་གཱ་ཨིའི་བཀའ་ལ་མཉན་ནས། མི་རྣམས་ལ་དཀོན་མཆོག་ཡ་ཝཱེའི་དྲུང་དུ་གུས་ཤིང་འཇིགས་པའི་སེམས་དང་ལྡན་ནོ། ། 13 དཀོན་མཆོག་ཡ་ཝཱེའི་ཕོ་ཉ་ཧག་གཱ་ཨི་ཡིས་ཁོང་གི་བཀའ་བཞིན་དུ་མི་རྣམས་ལ་ན་རེ། ང་ཁྱོད་རྣམས་དང་མཉམ་དུ་ཡོད་ཅེས་དཀོན་མཆོག་ཡ་ཝཱེས་གསུངས་སོ་ཞེས་སྨྲས། 14 དེ་ནས་དཀོན་མཆོག་ཡ་ཝཱེས་ཞིད་ཨལ་ཐེ་ཨེལ་གྱི་བུ་སྟེ་ཡ་ཧུ་དཱའི་འགོ་དཔོན་ཟེ་རུ་པཱ་པེལ་གྱི་སེམས་དང་། ཡེ་ཧོ་ཙ་དག་གི་བུ་སྟེ་མཆོད་དཔོན་ཆེན་པོ་ཡོ་ཤུ་ཨའི་སེམས་དང་། ལྷག་ལུས་ཐམས་ཅད་ཀྱི་སེམས་ལ་སྐུལ་སློང་མཛད་པས། དེ་དག་འོངས་ནས་རང་གི་དཀོན་མཆོག་སྟེ་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་མཆོད་ཁང་ནང་དུ་ལས་ཀ་བྱེད་འགོ་བརྩམས་པ་དང་། 15 དེ་ནི་རྒྱལ་པོ་དར་ཡཱས་སྲིད་སྐྱོང་བའི་ལོ་གཉིས་པའི་ཟླ་དྲུག་པ་ཡི་ཚེས་ཉེར་བཞི་ཉིན་ཡིན་ནོ། །

ལེའུ་གཉིས་པ།

མཆོད་ཁང་ཕྱི་མའི་གཟི་བརྗིད་ནི་མཆོད་ཁང་སྔ་མ་ལས་ཀྱང་ལྷག་པ།

1 དེ་ཡང་ཟླ་བདུན་པའི་ཚེས་ཉེར་གཅིག་ཉིན་དཀོན་མཆོག་ཡ་ཝཱེའི་བཀའ་ནི་ལུང་སྟོན་པ་ཧག་གཱ་ཨི་ལ་བྱུང་ནས་འདི་སྐད་དུ། 2 ཁྱོད་ཀྱིས་ཞིད་ཨལ་ཐེ་ཨེལ་གྱི་བུ་སྟེ་ཡ་ཧུ་དཱའི་འགོ་དཔོན་ཟེ་རུ་པཱ་པེལ་དང་། ཡེ་ཧོ་ཙ་དག་གི་བུ་སྟེ་མཆོད་དཔོན་ཆེན་པོ་ཡོ་ཤུ་ཨ་གཉིས་དང་ལྷག་ལུས་རྣམས་ལ་འདི་ལྟར། 3 ཁྱོད་ཅག་ལྷག་ལུས་རྣམས་ལས་སུ་ཞིག་གིས་མཆོད་ཁང་འདིའི་སྔ་མའི་གཟི་བརྗིད་མཐོང་མྱོང་ངམ། ད་ལྟ་ཁྱོད་རྣམས་ཀྱིས་བལྟས་ན་འདི་ཅི་འདྲ་འདུག་གམ། མིག་ནང་དུ་འདི་ནི་ཅི་ལའང་མི་བརྩི་བ་མ་ཡིན་ནམ་ཞེས་སྨྲོས་ཤིག 4 དཀོན་མཆོག་ཡ་ཝཱེས་འདི་སྐད་དུ། ཡིན་ནའང་། ཀྱེ་ཟེ་རུ་པཱ་པེལ་ད་ལྟ་ཁྱོད་ནི་སྟོབས་དང་ལྡན་པར་གྱུར་ཅིག ཀྱེ་ཡེ་ཧོ་ཙ་དག་གི་བུ་སྟེ་མཆོད་དཔོན་ཆེན་པོ་ཡོ་ཤུ་ཨ་ཁྱོད་ཀྱང་སྟོབས་དང་ལྡན་པར་གྱུར་ཅིག ཀྱེ་ས་འདིའི་འབངས་མི་ཐམས་ཅད་ཁྱོད་རྣམས་ཀྱང་སྟོབས་དང་ལྡན་པར་གྱུར་ནས་ལས་ཀ་བྱོས་ཤིག ཅིའི་ཕྱིར་ཞེ་ན། བདག་ཁྱོད་དང་མཉམ་དུ་ཡོད་པས་སོ་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་སོ། ། 5 འདི་ནི་ཁྱོད་རྣམས་ཨེ་ཅིབ་ཡུལ་ནས་ཡོང་བའི་དུས་སུ་ངས་ཁྱོད་རྣམས་ལ་བཞག་པའི་ཞལ་ཆད་ཡིན་ལ། དེའི་དུས་སུ་ངའི་སེམས་ཉིད་ཁྱོད་ཅག་གི་ཁྲོད་དུ་གནས་པས་ཁྱོད་རྣམས་མ་འཇིགས་ཤིག 6 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། མི་འགྱངས་པར་ངས་གནམ་ས་གཉིས་ཀ་དང་། རྒྱ་མཚོ། སྐམ་ས་བཅས་གཡོ་བར་བྱའོ། ། 7 ངས་མི་རིགས་ཐམས་ཅད་བསྒུལ་ཞིང་མི་རིགས་ཀུན་གྱི་ནོར་བུ་རྣམས་དྲངས་ཏེ། མཆོད་ཁང་འདི་ལ་གཟི་བརྗིད་ཀྱིས་འགེང་བར་བྱའོ་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་སོ། ། 8 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། དངུལ་རྣམས་ངའི་ཡིན་ལ། གསེར་རྣམས་ཀྱང་ངའི་ཡིན་ནོ། ། 9 མཆོད་ཁང་ཕྱི་མའི་གཟི་བརྗིད་ནི་མཆོད་ཁང་སྔ་མའི་གཟི་བརྗིད་ལས་ཀྱང་ཆེ་བར་འགྱུར། མཆོད་ཁང་འདིའི་ནང་དུ་བདག་གིས་ཞི་བདེ་གནང་བར་འགྱུར་ཞེས་གསུངས་ཏེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་སོ། །

མི་རྣམས་ཀྱི་ངན་སྤྱོད་བསྟན་པ།

10 དེ་ཡང་རྒྱལ་པོ་དར་ཡཱས་སྲིད་སྐྱོང་བའི་ལོ་གཉིས་པའི་ཟླ་དགུ་པ་ཡི་ཚེས་ཉེར་བཞི་ཉིན་དཀོན་མཆོག་ཡ་ཝཱེའི་བཀའ་ནི་ལུང་སྟོན་པ་ཧག་གཱ་ཨི་ལ་བྱུང་ནས་འདི་སྐད་དུ། 11 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་མཆོད་དཔོན་རྣམས་ལ་བཀའ་ཁྲིམས་ཕྱོགས་ཀྱི་དོན་རྣམས་འདི་ལྟར་འདྲི་དགོས་པ་སྟེ། 12 གལ་ཏེ་མི་ཞིག་གིས་རང་གི་ཐུ་བའི་ནང་དུ་ཤ་དམ་པ་ཁྱེར་རྗེས་ཡང་ཐུ་བ་དེས་བག་ལེབ་དང་ཡང་ན་ཁུ་བའམ། རྒུན་ཆང་ངམ། སྣུམ་མམ་ཡང་ན་ཟས་གང་རུང་ལ་རེག་ན། དེ་དོན་ངོ་མས་དམ་པར་བརྩིའམ་ཞེས་པའོ་ཞེས་གསུངས་པ་དང་། མཆོད་དཔོན་རྣམས་ཀྱིས་ལན་དུ་དམ་པར་མི་བརྩི་ཞེས་སྨྲས། 13 ཡང་ཧག་གཱ་ཨི་ཡིས་འདི་ལྟར། གལ་ཏེ་རོ་ལ་རེག་ནས་མི་གཙང་བར་གྱུར་པའི་མི་ཞིག་གིས་དངོས་པོ་འདི་དག་ལས་གཅིག་ལ་རེག་ན། དེ་དོན་ངོ་མས་མི་གཙང་བར་བརྩིའམ་ཞེས་དྲིས་པ་ན། མཆོད་དཔོན་རྣམས་ཀྱིས་ལན་དུ་དེ་ནི་མི་གཙང་བར་བརྩིའོ་ཞེས་སྨྲས་པ་དང་། 14 དེ་ནས་ཧག་གཱ་ཨི་ན་རེ། དཀོན་མཆོག་ཡ་ཝཱེས་འདི་སྐད་གསུངས་ཏེ། མི་སྡེ་འདི་དང་ཡུལ་ཁམས་འདི་ཡང་ངའི་མདུན་དུ་དེ་བཞིན་ཡིན་ལ། དེ་རྣམས་ལག་གི་ལས་ཀ་ཐམས་ཅད་དང་། ཁོ་ཚོས་གནས་དེར་ཕུལ་བ་ཐམས་ཅད་མི་གཙང་བ་ཡིན་ནོ། ། 15 ད་ལྟ་ཁྱོད་ཚོས་རང་གི་གནས་ཚུལ་ལ་བརྟག་ནས་དེ་རིང་ཡར་སྔོན་གྱི་དུས་ལ་ཕྱིར་དྲན་གྱིས་ཤིག དེའི་དུས་སུ་དཀོན་མཆོག་ཡ་ཝཱེའི་མཆོད་ཁང་གི་རྡོ་རྣམས་གཅིག་ཐོག་གཅིག་བརྩེགས་མེད་པ་ཡིན། 16 དེའི་དུས་སུ་ཁྱོད་རྣམས་ཅི་འདྲ་ཡིན་ནམ། མི་ཞིག་འབྲུ་རིགས་མང་སར་འོངས་ཏེ་འབྲུ་རིགས་བྲེ་ཉི་ཤུ་འཐོབ་འདོད་ཀྱང་བྲེ་བཅུ་མ་གཏོགས་མ་ཐོབ་ལ། མི་ཞིག་རྒུན་འབྲུམ་འཚིར་གཞོང་ཡོད་སར་ཕྱིན་ནས་འཚིར་གཞོང་ལས་རྒུན་ཆང་ཟོ་ལྔ་བཅུ་འཐོབ་འདོད་ཀྱང་ཟོ་ཉི་ཤུ་མ་གཏོགས་མ་ཐོབ་པ་ཡིན། 17 ངས་ཐན་པ་དང་གཡའ་སྤུ། སེར་བ་བཅས་ཀྱིས་ཁྱོད་ཅག་ལག་གི་ལས་ཀ་ཐམས་ཅད་ཀྱི་སྟེང་དུ་ཁྱོད་རྣམས་ལ་རྒོལ་ན་ཡང་། ཁྱོད་རྣམས་ད་དུང་ངའི་ཕྱོགས་སུ་མ་ལོག་གོ་ཞེས་དཀོན་མཆོག་ཡ་ཝཱེས་འདི་སྐད་གསུངས་སོ། ། 18 ཁྱོད་ཚོས་རང་གི་གནས་ཚུལ་ལ་བརྟག་ནས་དེ་རིང་ཡར་སྔོན་གྱི་དུས་ཏེ། ཟླ་དགུ་པའི་ཚེས་ཉེར་དགུ་ཉིན་ནས་དཀོན་མཆོག་ཡ་ཝཱེའི་མཆོད་ཁང་གི་རྩིག་གདན་བཏིངས་པའི་ཉིན་མོའི་བར་དུ་ཕྱིར་དྲན་གྱིས་ཤིག 19 འབྲུ་མཛོད་དུ་ད་དུང་ས་བོན་ཡོད་དམ། རྒུན་འབྲུམ་ཤིང་དང་སེ་ཡབ་ཤིང་། སེ་འབྲུ་ཤིང་། སྐྱུ་རུ་ཤིང་བཅས་ལས་འབྲས་བུ་མ་ཐོགས་པ་མིན་ནམ། དུས་དེ་རིང་ནས་བཟུང་ངས་བྱིན་རླབས་གནང་བར་འགྱུར་ཞེས་པའོ་ཞེས་སྨྲས་སོ། །

ཟེ་རུ་པཱ་པེལ་འདེམས་པའི་ཞལ་བཞེས།

20 ཟླ་དེའི་ཚེས་ཉེར་བཞི་ཉིན་དཀོན་མཆོག་ཡ་ཝཱེའི་བཀའ་ནི་ཡང་བསྐྱར་ཧག་གཱ་ཨི་ལ་བྱུང་ནས་འདི་སྐད་དུ། 21 ཁྱོད་ཀྱིས་ཡ་ཧུ་དཱའི་འགོ་དཔོན་ཟེ་རུ་པཱ་པེལ་ལ་འདི་ལྟར་སྨྲོས་ཤིག ངས་གནམ་ས་གཉིས་ཀ་གཡོ་བར་བྱ་ཞིང་། 22 ངས་ཡུལ་ཁམས་ཀུན་གྱི་གསེར་ཁྲི་ལོག་ཏུ་བཅུག་ནས། ཕྱི་རོལ་པའི་རྒྱལ་ཁམས་ཀུན་གྱི་སྟོབས་ཤུགས་མེད་པར་བྱ་ཞིང་། ཡང་ངས་ཤིང་རྟ་དང་དེ་འདེད་མཁན་རྣམས་ལོག་ཏུ་འཇུག་གོ །དེ་ནས་རྟ་དང་སྐྱ་མི་རྣམས་སར་འགྱེལ་ནས་མི་རེ་རེ་རང་གི་སྤུན་གྱི་རལ་གྲིའི་འོག་ཏུ་འཆི་བར་འགྱུར་ཞེས་པའོ། ། 23 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཀྱེ་ཞིད་ཨལ་ཐེ་ཨེལ་གྱི་བུ་སྟེ་ངའི་ཞབས་ཕྱི་ཟེ་རུ་པཱ་པེལ་ལགས། ཉིན་དེར་ངས་ཁྱོད་ནི་མཐོ་སར་དྲངས་ཏེ་ཁྱོད་རང་མཛུབ་དཀྲིས་དམ་ཕྲུག་ཅན་དུ་བྱའོ་ཞེས་དཀོན་མཆོག་ཡ་ཝཱེས་གསུངས་པ་དང་། ཡང་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཅིའི་ཕྱིར་ཞེ་ན། ངས་ཁྱོད་རང་བདམས་པས་སོ་ཞེས་གསུངས་སོ།། །།

ཟཱ་ཀར་ཡ།

1

2

3

4

5

6

7

8

9

10

11

12

13

14

༄༅། །ལུང་སྟོན་པ་ཟཱ་ཀར་ཡའི་མདོ།

ལུང་སྟོན་པ་ཟཱ་ཀར་ཡའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

གཞུང་འདིའི་ཁ་བྱང་ནི་གཞུང་འདི་ཡི་གེར་འགོད་མཁན་གྱི་མིང་ནས་ཐོགས་པ་དང་། དེ་ནི་དཀོན་མཆོག་ཡ་ཝཱེས་དྲན་པར་མཛད་དོ་ཞེས་པའི་དོན་ཡིན། ཟཱ་ཀར་ཡས་ལུང་བསྟན་གནང་ནས་ཆོས་ཀྱི་ཕྱག་ལས་བསྒྲུབས་པ་དེ་ཡ་ཧུ་དཱ་པ་རྣམས་བཙན་ཁྲིད་བྱས་པའི་རྗེས་སུ་བྱུང་བ་ཡིན། སྐབས་དེ་ནི་པཱ་པེལ་ལོན་གྱི་ཡུལ་དུ་བཙན་ཁྲིད་བྱས་པ་ནས་ཡ་ཧུ་དཱ་པ་རྣམས་བསྐྱར་དར་མཛད་པའི་དུས་ཀྱི་བར་དུ་ཡིན། དེ་ཡང་ཟཱ་ཀར་ཡཱའི་ལུང་བསྟན་ནི་ཧག་གཱ་ཨིའི་གསུང་བཤད་དང་པོ་གནང་སྟེ་ཟླ་གཉིས་ཀྱི་རྗེས་སུ་འགོ་བརྩམས་པ་ཡིན།

ཡི་གེར་འགོད་མཁན་དང་འགོད་དུས།

ཟཱ་ཀར་ཡ་ནི་ལུང་སྟོན་པ་གཅིག་པུ་མ་ཡིན་པར་མཆོད་དཔོན་ཞིག་ཀྱང་ཡིན། ཁོང་ནི་སྤྱི་ལོ་སྔོན་གྱི་538ལོར་ཡ་ཧུ་དཱའི་ཡུལ་དུ་ཕྱིར་ལོག་མཁན་རྣམས་ཀྱི་གཅིག་ཡིན། ཟཱ་ཀར་ཡ་ནི་ཧག་གཱ་ཨི་དང་དུས་སྐབས་གཅིག་གི་མི་ཡིན་ནའང་། ཁོང་གིས་ཧག་གཱ་ཨིའི་རྗེས་ནས་མུ་མཐུད་དུ་ཆོས་ཀྱི་ཕྱག་ལས་མཛད། ཟཱ་ཀར་ཡ་ཞེས་པའི་གཞུང་འདི་སྤྱི་ལོ་སྔོན་གྱི་480ལོའི་སྔོན་ཙམ་ལ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

ཟཱ་ཀར་ཡས་མཆོད་ཁང་ཡང་བསྐྱར་བཞེང་བའི་སྐོར་ལ་ཐུགས་ཁུར་གནང་བ་དང་། ཁོང་གི་གསུང་བཤད་དང་པོའི་ནང་དུ། དཀོན་མཆོག་གིས་ལུང་སྟོན་པ་བརྒྱུད་ནས་གནང་བའི་བཀའ་ལ་མི་རྣམས་ཀྱིས་ངེས་པར་དུ་མཉན་དགོས་པའི་ཉེན་བརྡ་བཏང་ཡོད། ཁོང་ནི་དེ་དག་གི་དད་སེམས་སླར་ཡང་བརྟན་པོར་འགྱུར་བར་དོ་སྣང་བྱེད་མཁན་ཞིག་ཀྱང་ཡིན། ཟཱ་ཀར་ཡའི་གཞུང་གི་ནང་དུ་སྐྱབས་མགོན་མཱ་ཤི་ཀའི་སྐོར་གྱི་ལུང་བསྟན་མང་པོ་བཀོད་ཡོད་དེ།

ཁོང་གིས་སྐྱབས་མགོན་མཱ་ཤི་ཀ་གུས་ཞབས་ལྡན་པའི་སྒོ་ནས་ཕེབས་ཡོང་བའི་ལུང་བསྟན་གནང་ཡོད། ༼ལེའུ་དྲུག་པའི་ཚིག་རྐང་བཅུ་གཉིས་པར་གསལ།༽

སྐྱབས་མགོན་མཱ་ཤི་ཀ་ནི་མི་ཡིན་པའི་སྐོར། ༼ལེའུ་དྲུག་པའི་ཚིག་རྐང་བཅུ་གཉིས་པ་དང་ལེའུ་བཅུ་གསུམ་པའི་ཚིག་རྐང་བདུན་པ་བཅས་སུ་གསལ།༽

དངུལ་སྲང་སུམ་ཅུའི་དོན་དུ་སྐྱབས་མགོན་མཱ་ཤི་ཀ་ལ་དགག་རྒྱག་དང་ངོ་ལོག་བྱས་པ། ༼ལེའུ་བཅུ་གཅིག་པའི་ཚིག་རྐང་བཅུ་གཉིས་པ་དང་བཅུ་གསུམ་པར་གསལ།༽

སྐྱབས་མགོན་མཱ་ཤི་ཀ་ལ་རྡུང་རྡེག་ཐེབས་པའི་ལུང་བསྟན། ༼ལེའུ་བཅུ་གསུམ་པའི་ཚིག་རྐང་བདུན་པར་བཀོད་ཡོད།༽

སྐྱབས་མགོན་མཱ་ཤི་ཀ་མཆོད་དཔོན་ཡིན་པའི་སྐོར། ༼ལེའུ་དྲུག་པའི་ཚིག་རྐང་བཅུ་གསུམ་པར་གསལ།༽

སྐྱབས་མགོན་མཱ་ཤི་ཀ་རྒྱལ་པོ་ཡིན་པའི་སྐོར། ༼ལེའུ་དྲུག་པའི་ཚིག་རྐང་བཅུ་གསུམ་པ་དང་ལེའུ་དགུ་པའི་ཚིག་རྐང་དགུ་པ། ལེའུ་བཅུ་བཞི་པའི་ཚིག་རྐང་དགུ་པ་དང་ཚིག་རྐང་བཅུ་དྲུག་པ་བཅས་སུ་གསལ།༽

སྐྱབས་མགོན་མཱ་ཤི་ཀ་གཟི་བརྗིད་ཀྱི་ངང་ནས་ཕེབས་ཡོང་བའི་སྐོར། ༼ལེའུ་བཅུ་བཞི་པའི་ཚིག་རྐང་བཞི་པར་གསལ།༽

སྐྱབས་མགོན་མཱ་ཤི་ཀས་དཀོན་མཆོག་ཡ་ཝཱེའི་མཆོད་ཁང་བཞེངས་པའི་སྐོར། ༼ལེའུ་དྲུག་པའི་ཚིག་རྐང་བཅུ་གཉིས་པ་ནས་བཅུ་གསུམ་པའི་ནང་དུ་བཀོད་ཡོད།༽

སྐྱབས་མགོན་མཱ་ཤི་ཀའི་རྒྱལ་སྲིད། ༼ལེའུ་དགུ་པའི་ཚིག་རྐང་བཅུ་པ་དང་བཅུ་བཞི་པར་གསལ།༽

སྐྱབས་མགོན་མཱ་ཤི་ཀས་རྒྱུན་ནས་རྒྱུན་དུ་ཞི་བདེ་བསྐྲུན་པ་དང་ཡར་རྒྱས་གོང་འཕེལ་མཛད་པ། ༼ལེའུ་གསུམ་པའི་ཚིག་རྐང་བཅུ་པ་དང་། ལེའུ་དགུ་པའི་ཚིག་རྐང་དགུ་པ་ནས་བཅུ་པའི་བར་དུ་གསལ།༽

འཆར་ཟིན།

1. འགྱོད་བཤགས་བྱེད་དགོས་པར་གདམས་པ། ༼1:1-6༽

2. ཞལ་གཟིགས་བརྒྱད། ༼1:7-6:8༽

3. མཆོད་དཔོན་ཆེན་པོ་ཡོ་ཤུ་ཨའི་དབུ་ལ་ཅོད་པན་བསྐོན་པའི་སྐོར། ༼6:9-15༽

4. སྨྱུང་གནས་དང་མ་འོངས་པའི་དུས་ཀྱི་སྐོར། ༼7:1-8:23༽

5. མཱ་ཤི་ཀ་འཇིག་རྟེན་དུ་བྱོན་ཡང་མཱ་ཤི་ཀ་ཡིན་པར་ངོས་ལེན་མ་བྱས་པའི་སྐོར། ༼9:1-11:17༽

6. མཱ་ཤི་ཀ་འཇིག་རྟེན་དུ་འབྱོན་པ་དང་ས་གཞི་ཡོངས་ཀྱི་རྒྱལ་པོར་འགྱུར་བའི་སྐོར། ༼12:1-14:21༽

ལེའུ་དང་པོ།

འབངས་མི་རྣམས་ལ་འགྱོད་བཤགས་བྱས་ཏེ་དཀོན་མཆོག་གི་ཕྱོགས་སུ་འཁོར་བར་བསྐུལ་བ།

1 དེ་ཡང་རྒྱལ་པོ་དར་ཡཱས་སྲིད་སྐྱོང་བའི་ལོ་གཉིས་པའི་ཟླ་བརྒྱད་པར་དཀོན་མཆོག་ཡ་ཝཱེའི་བཀའ་ནི་ཨིད་དོའི་ཚ་བོའམ་པེ་རེག་ཡཱའི་བུ་ཡིན་པའི་ལུང་སྟོན་པ་ཟཱ་ཀར་ཡ་ལ་བྱུང་ནས་འདི་སྐད་དུ། 2 སྔར་དཀོན་མཆོག་ཡ་ཝཱེ་ཁྱོད་ཅག་གི་ཕ་མེས་རྣམས་ཀྱི་སྟེང་ཐུགས་རབ་ཏུ་ཁྲོས་སོ། ། 3 དེ་བས་ཁྱོད་ཀྱིས་འབངས་མི་རྣམས་ལ་འདི་ལྟར་སྨྲོས་ཤིག དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་བདག་གི་ཕྱོགས་སུ་འཁོར་ན། བདག་ཀྱང་ཁྱོད་ཅག་གི་ཕྱོགས་སུ་འཁོར་བར་བྱའོ་ཞེས་གསུངས་ཏེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་སོ། ། 4 ཁྱོད་ཅག་གིས་རང་གི་མེས་པོ་རྣམས་དང་འདྲ་བར་མ་བྱེད་ཅིག སྔ་མའི་ལུང་སྟོན་པ་རྣམས་ཀྱིས་དེ་རྣམས་ལ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཕྱིར་ལོག་ཤོག རང་གི་བགྲོད་ལམ་ངན་པ་དང་བྱ་སྤྱོད་ངན་པར་འབྲལ་བར་གྱུར་ཅིག་ཅེས་གསུངས་ཞེས་བོས་ནའང་དེ་དག་གིས་མ་མཉན་ལ། བདག་ལ་ཁ་ཡའང་མ་བྱས་སོ་ཞེས་གསུངས་ཏེ། དཀོན་མཆོག་ཡ་ཝཱེས་འདི་སྐད་གསུངས་སོ། ། 5 ཁྱོད་ཅག་གི་ཕ་མེས་རྣམས་གང་དུ་ཡོད་དམ། ལུང་སྟོན་པ་རྣམས་དུས་གཏན་དུ་གསོན་པོར་གནས་པ་ཡིན་ནམ། 6 འོན་ཀྱང་ངས་བདག་གི་ཞབས་ཕྱི་ལུང་སྟོན་པ་རྣམས་ལ་བསྒོས་པའི་བཀའ་དང་སྒྲིག་སྲོལ་རྣམས་ནི་ཁྱོད་ཅག་གི་ཕ་མེས་རྣམས་ཀྱི་སྟེང་དུ་བྱུང་བ་མ་ཡིན་ནམ། དེ་བས་ཁོ་རྣམས་ཀྱིས་འགྱོད་བཤགས་བྱས་ཏེ་ན་རེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་རང་ཅག་གི་བགྲོད་ལམ་དང་བྱ་སྤྱོད་བཞིན་དུ་རང་ཅག་ལ་མཛད་པར་ཐུགས་ཐག་བཅད་པ་དང་། ཁོང་གིས་དེ་བཞིན་མཛད་ཟིན་ཞེས་སྨྲས་པའོ་ཞེས་གསུངས་སོ། །

རྟ་ལ་ཞོན་མཁན་གྱི་ཞལ་གཟིགས།

7 དེ་ཡང་རྒྱལ་པོ་དར་ཡཱའི་ལོ་གཉིས་པའི་ཟླ་བཅུ་གཅིག་པ་སྟེ་ཤེ་བད་ཟླ་བ་ཞེས་པའི་ཚེས་ཉེར་བཞི་ཉིན་དཀོན་མཆོག་ཡ་ཝཱེའི་བཀའ་ནི་ཨིད་དོའི་ཚ་བོའམ་པེ་རེག་ཡཱའི་བུ་ཡིན་པའི་ལུང་སྟོན་པ་ཟཱ་ཀར་ཡ་ལ་བྱུང་ནས་འདི་སྐད་དུ། 8 ངས་མཚན་མོར་བལྟས་པ་ན། མི་ཞིག་རྟ་རྐྱང་རྐྱང་ཞིག་ལ་ཞོན་ནས། གྲོག་ཤུར་ནང་གི་པ་སངས་མེ་ཏོག་གི་དཀྱིལ་དུ་ལངས་བསྡད་ཡོད་དེ། དེའི་རྒྱབ་ཏུ་རྟ་རྐྱང་རྐྱང་དང་རྟ་ཁམ་ཁམ། རྟ་དཀར་པོ་བཅས་ཡོད་པ་མཐོང་བྱུང་། 9 དེ་ནས་ངས་ཀྱེ་ང་ཡི་ཇོ་བོ་ལགས། འདི་རྣམས་ཅི་ཡིན་ནམ་ཞེས་ཞུས་པ་ན། བདག་ལ་གསུང་གནང་བའི་ཕོ་ཉ་དེས་ང་ལ་འདི་སྐད་དུ། འདི་རྣམས་ཅི་ཡིན་པ་ངས་ཁྱོད་ལ་སྟོན་པར་བྱའོ་ཞེས་གསུངས། 10 པ་སངས་མེ་ཏོག་གི་དཀྱིལ་དུ་ལངས་སྡོད་པའི་མི་དེས་ང་ལ་ན་རེ། འདི་རྣམས་ནི་དཀོན་མཆོག་ཡ་ཝཱེས་ས་གཞི་ཀུན་ལ་གཟིགས་པའི་ཕྱིར་མངགས་པ་རྣམས་ཡིན་ནོ་ཞེས་སྨྲས་སོ། ། 11 ཡང་སྐྱ་མི་དེ་དག་གིས་པ་སངས་མེ་ཏོག་གི་དཀྱིལ་དུ་ལངས་སྡོད་པའི་དཀོན་མཆོག་ཡ་ཝཱེའི་ཕོ་ཉ་དེ་ལ་འདི་ལྟར། ངེད་ཅག་གིས་ས་གཞི་ཀུན་ལ་བལྟས་ཟིན་ཏེ། ས་གཞི་ནི་ཡོངས་སུ་ལྷིང་འཇགས་ངང་བདེ་བར་གནས་སོ་ཞེས་ཞུས་པ་དང་། 12 དེ་ནས་དཀོན་མཆོག་ཡ་ཝཱེའི་ཕོ་ཉ་ན་རེ། ཀྱེ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལགས། ཁྱེད་ཀྱིས་ཡེ་རུ་སཱ་ལེམ་དང་ཡ་ཧུ་དཱའི་གྲོང་སྡེ་རྣམས་ལ་སྙིང་རྗེས་མི་གཟིགས་པར་དུས་ནམ་ཞིག་གི་བར་དུ་ལུས་སམ། ལོ་བདུན་ཅུའི་རིང་ལ་ཁྱེད་ཉིད་དེ་རྣམས་ལ་ཐུགས་ཁྲོས་སོ་ཞེས་ཞུས་པ་ན། 13 དཀོན་མཆོག་ཡ་ཝཱེས་བྱམས་བརྩེ་ངང་སེམས་གསོའི་ཚུལ་དུ་བདག་ལ་གསུང་གནང་བའི་ཕོ་ཉ་དེར་བཀའ་ལན་གནང་ངོ་། ། 14 དེ་ནས་བདག་ལ་གསུང་གནང་བའི་ཕོ་ཉ་དེས་ང་ལ་འདི་སྐད་དུ། ཁྱོད་ཀྱིས་འདི་ལྟར་སྒྲོགས་ཤིག དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། བདག་ནི་ཡེ་རུ་སཱ་ལེམ་དང་ཛ་ཡན་གཉིས་ཀྱི་དོན་དུ་སེམས་པ་ཕྲག་དོག་གིས་ཁེངས་ཡོད། 15 བློ་བདེ་བག་ཕེབས་ངང་གནས་པའི་མི་རིགས་རྣམས་ལ་ང་རབ་ཏུ་ཁྲོའོ། །ཅིའི་ཕྱིར་ཞེ་ན། ང་ནི་རང་གི་མི་རྣམས་ལ་ཅུང་ཙམ་ཁྲོས་ཀྱང་། དེ་དག་གིས་ངའི་མི་རྣམས་ཀྱི་སྡུག་བསྔལ་ཆེ་རུ་བཏང་ངོ་། ། 16 དེ་བས་ན་དཀོན་མཆོག་ཡ་ཝཱེས་འདི་སྐད་དུ། བདག་ནི་སྙིང་རྗེའི་སེམས་དང་བཅས་ཕྱིར་ཡེ་རུ་སཱ་ལེམ་དུ་ལོག་ནས། བདག་གི་མཆོད་ཁང་ནི་གྲོང་ཁྱེར་ནང་དུ་ཡང་བསྐྱར་བཞེང་བར་འགྱུར་ལ། ཡེ་རུ་སཱ་ལེམ་གྱི་སྟེང་དུ་ཐིག་སྐུད་འཐེན་པར་འགྱུར་ཞེས་གསུངས་ཏེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་སོ། ། 17 ཡང་ཁྱོད་ཀྱིས་འདི་ལྟར་སྒྲོགས་ཤིག དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། བདག་གི་གྲོང་ཁྱེར་རྣམས་སླར་ཡང་དར་ཞིང་རྒྱས་པར་འགྱུར་ཏེ། དཀོན་མཆོག་ཡ་ཝཱེས་ཡང་བསྐྱར་ཛ་ཡན་ལ་སྙིང་རྗེས་གཟིགས་ནས་ཡེ་རུ་སཱ་ལེམ་འདེམས་པར་འགྱུར་ཞེས་པའོ་ཞེས་གསུངས་སོ། །

རྭ་ཅོ་བཞི་ཡི་ཞལ་གཟིགས།

18 ཡང་ངས་མགོ་ཡར་བཀྱགས་ནས་བལྟས་པ་ན། རྭ་ཅོ་བཞི་མཐོང་བྱུང་། 19 དེ་ནས་ངས་བདག་ལ་གསུང་གནང་བའི་ཕོ་ཉ་དེ་ལ་འདི་ལྟར། འདི་དག་ཅི་ཡིན་ནམ་ཞེས་ཞུས་པའི་ལན་དུ་ཁོང་གིས་ང་ལ་འདི་སྐད་དུ། འདི་དག་ནི་ཡ་ཧུ་དཱ་དང་ཡེས་ར་ཨེལ། ཡེ་རུ་སཱ་ལེམ་བཅས་གཏོར་བར་བྱེད་པའི་རྭ་ཅོ་རྣམས་ཡིན་ཞེས་གསུངས་སོ། ། 20 ཡང་དཀོན་མཆོག་ཡ་ཝཱེས་ང་ལ་བཟོ་བ་བཞི་བསྟན་ཞིང་། 21 དེ་ནས་ངས་མི་འདི་རྣམས་ཅི་བྱེད་དུ་འོངས་པ་ཡིན་ནམ་ཞེས་ཞུས་པ་ལ། ཕོ་ཉ་དེས་ང་ལ་འདི་སྐད་དུ། འདི་དག་ནི་ཡ་ཧུ་དཱ་གཏོར་མཁན་གྱི་རྭ་ཅོ་ཡིན་ཏེ། ཐ་ན་རང་གི་མགོ་ཡར་འདེགས་ནུས་མཁན་གཅིག་ཀྱང་མེད་དོ། །ཡིན་ནའང་བཟོ་བ་འདི་དག་ནི་མི་རིགས་རྣམས་ལ་འཇིགས་སྐུལ་བར་འོངས་ནས། དེ་དག་གི་རྭ་ཅོ་རྣམས་མར་གཡུག་པར་འགྱུར། མི་སྡེ་འདི་དག་ནི་སྔར་རང་གི་རྭ་ཅོ་ཡར་བཀྱགས་ནས་ཡ་ཧུ་དཱ་ལ་རྒོལ་བ་དང་། ཡ་ཧུ་དཱ་ཡུལ་གྱི་མི་རྣམས་གཏོར་མཁན་ཡིན་ནོ་ཞེས་གསུངས་སོ། །

ལེའུ་གཉིས་པ།

ཐིག་སྐུད་ཀྱི་ཞལ་གཟིགས།

1 ཡང་ངས་མགོ་ཡར་བཀྱགས་ནས་བལྟས་ཚེ། ལག་ལ་ཐིག་སྐུད་ཐོགས་པའི་མི་ཞིག་མཐོང་། 2 ངས་དེ་ལ་ཁྱོད་རང་གང་དུ་ཕེབས་སམ་ཞེས་དྲིས་པ་ན། མི་དེས་ང་ལ་ན་རེ། ང་ནི་ཡེ་རུ་སཱ་ལེམ་ལ་ཚད་ཐིག་ལེན་དུ་འགྲོ་བ་ཡིན་ཏེ། དེའི་ཞེང་ལ་ག་ཚོད་ཡོད་པ་དང་། རིང་ཚད་ག་འདྲ་ཡིན་པར་བལྟ་རུ་འགྲོ་དགོས་ཞེས་སྨྲས་སོ། ། 3 བདག་ལ་གསུང་གནང་བའི་ཕོ་ཉ་དེ་ཕེབས་པ་ལ། ཕོ་ཉ་གཞན་ཞིག་དེ་བསུ་བར་འོངས་ནས། 4 དེ་ལ་འདི་སྐད་དུ། ཁྱེད་རང་རྒྱུགས་ནས་ན་གཞོན་དེ་ལ་འདི་ལྟར་ཤོད་ཅིག ཡེ་རུ་སཱ་ལེམ་དུ་འདུག་མཁན་ཡོད་པ་དང་། གྲོང་ཁྱེར་ནང་གི་མི་ཕྱུགས་གཉིས་ཀ་ཧ་ཅང་མང་བས་ན་དེ་ནི་ལྕགས་རིའི་ཚད་བཀག་མེད་པའི་ས་སྟོང་དང་འདྲའོ། ། 5 དཀོན་མཆོག་ཡ་ཝཱེས་འདི་སྐད་དུ། ང་ནི་ཡེ་རུ་སཱ་ལེམ་གྱི་ཕྱོགས་བཞི་ཡི་མེའི་ལྕགས་རི་དང་གྲོང་ཁྱེར་ནང་གི་གཟི་བརྗིད་དུ་འགྱུར་འོང་གསུངས་ཞེས་པའོ་ཞེས་གསུངས་སོ། ། 6 ཀ་ཡེ། ཀ་ཡེ། ཁྱོད་རྣམས་བྱང་ཕྱོགས་ཡུལ་ནས་ཕྲོས་ཤིག ཅིའི་ཕྱིར་ཞེ་ན། སྔར་ངས་ཁྱོད་རྣམས་ས་གཞིའི་ཕྱོགས་བཞི་རུ་གཏོར་བས་སོ་ཞེས་དཀོན་མཆོག་ཡ་ཝཱེས་འདི་སྐད་གསུངས་སོ། ། 7 ཡང་དཀོན་མཆོག་ཡ་ཝཱེས་འདི་སྐད་དུ། ཀ་ཡེ། པཱ་པེལ་ལོན་གྱི་ཡུལ་མི་དང་མཉམ་དུ་སྡོད་པའི་ཛ་ཡན་གྱི་མི་རྣམས་ཕྲོས་ཤིག་ཅེས་གསུངས། 8 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་སོ། །གཟི་བརྗིད་ཐོབ་རྗེས། ཁོང་གིས་ང་རང་ཁྱོད་རྣམས་འཕྲོག་བཅོམ་བྱས་པའི་ཡུལ་ཁམས་དེ་དག་ལ་རྒོལ་བར་མངགས་པ་ཡིན་ཏེ། གང་ལ་ཞེ་ན། སུ་ཞིག་གིས་ཁྱོད་ལ་རེག་པ་ཡིན་ན་དེས་ཁོང་གི་སྤྱན་གྱི་རྒྱལ་མོར་རེག་པའོ། ། 9 ལྟོས་དང་། ངས་དེ་དག་གི་ཕྱོགས་སུ་རང་གི་ལག་པ་ཕྱར་ན། དེ་དག་ནི་རང་གི་བྲན་པོའི་བཅོམ་ནོར་དུ་འགྱུར་ངེས་ཤིང་། དེ་ནས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ང་རང་མངགས་པ་ཁྱོད་རྣམས་ཀྱིས་རྟོགས་པར་འགྱུར། 10 ཀྱེ་ཛ་ཡན་གྱི་མི་སྡེ་ལགས། ཁྱོད་རྣམས་ཀྱིས་དགའ་བའི་ཀི་སྒྲ་སྒྲོགས་ཤིག ཅིའི་ཕྱིར་ཞེ་ན། ང་རང་ཡོང་ནས་ཁྱོད་ཀྱི་ཁྲོད་དུ་གནས་པར་བྱའོ་ཞེས་དཀོན་མཆོག་ཡ་ཝཱེས་འདི་སྐད་གསུངས་སོ། ། 11 ཡང་ཉིན་མོ་དེར་མི་རིགས་མང་པོས་དཀོན་མཆོག་ཡ་ཝཱེ་སྐྱབས་སུ་བསྟེན་ནས་ཁོང་གི་མི་སྡེ་རུ་འགྱུར་བ་དང་། ཁོང་ཉིད་ཁྱོད་ཅག་གི་ཁྲོད་དུ་བཞུགས་པར་འགྱུར་རོ། །དེ་ནས་ཁྱོད་ཀྱིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ང་རང་ཁྱོད་ཀྱི་གམ་དུ་མངགས་པ་རྟོགས་པར་འགྱུར་རོ། ། 12 ཡང་དཀོན་མཆོག་ཡ་ཝཱེ་ལ་ཡ་ཧུ་དཱ་ཐོབ་ནས་ཁོང་གི་གནས་མཆོག་གི་ནོར་སྐལ་དུ་འགྱུར་བ་དང་། ཁོང་གིས་ཡང་བསྐྱར་ཡེ་རུ་སཱ་ལེམ་འདེམས་པར་འགྱུར་རོ། ། 13 ཀྱེ་མིའི་རིགས་ཐམས་ཅད་དཀོན་མཆོག་ཡ་ཝཱེའི་དྲུང་དུ་ཁུ་སིམ་མེར་སྡོད་ཅིག ཅིའི་ཕྱིར་ཞེ་ན། ཁོང་ནི་ཉིད་ཀྱི་བཞུགས་གནས་དམ་པ་ནས་ཡར་བཞེངས་པའི་ཕྱིར་རོ། །

ལེའུ་གསུམ་པ།

མཆོད་དཔོན་ཆེན་པོ་ཡོ་ཤུ་ཨའི་ཞལ་གཟིགས།

1 ཡང་དཀོན་མཆོག་ཡ་ཝཱེས་མཆོད་དཔོན་ཆེན་པོ་ཡོ་ཤུ་ཨ་ནི་དཀོན་མཆོག་ཡ་ཝཱེའི་ཕོ་ཉའི་མདུན་དུ་ལངས་བསྡད་ཡོད་པ་ང་ལ་བསྟན་ཏེ། སཱ་ཏན་ *ཡང་ཡོ་ཤུ་ཨའི་གཡས་སུ་ལངས་བསྡད་ནས་དེ་གཏུག་གིན་འདུག 2 དཀོན་མཆོག་ཡ་ཝཱེས་སཱ་ཏན་ལ་འདི་སྐད་དུ། ཀྱེ་སཱ་ཏན། དཀོན་མཆོག་ཡ་ཝཱེས་ཁྱོད་ལ་གཤེ་གཤེ་བཏང་བ་ཡིན། ཡེ་རུ་སཱ་ལེམ་བདམས་པའི་དཀོན་མཆོག་ཡ་ཝཱེས་ཁྱོད་ལ་གཤེ་གཤེ་བཏང་བ་ཡིན། མི་འདི་ནི་མེའི་ནང་ནས་ཕྱུང་བའི་བུད་ཤིང་ཞིག་མ་ཡིན་ནམ་ཞེས་གསུངས། 3 སྐབས་དེར་ཡོ་ཤུ་ཨ་ཡིས་གོས་བཙོག་པ་ཞིག་གྱོན་ནས་ཕོ་ཉའི་མདུན་དུ་ལངས་བསྡད་དོ། ། 4 ཕོ་ཉ་དེས་རང་གི་མདུན་དུ་ལངས་བསྡད་ཡོད་པའི་ཞབས་ཏོག་པ་རྣམས་ལ་འདི་སྐད་དུ། ཁྱོད་ཅག་གིས་དེའི་གོས་བཙོག་པ་རྣམས་ཕུད་ཅིག་ཅེས་བསྒོས་པ་དང་། ཡང་ཡོ་ཤུ་ཨ་ལ་འདི་སྐད་དུ། ལྟོས་དང་། ངས་ཁྱོད་ཀྱི་ཉེས་པ་རྣམས་བསལ་ཏེ་ཁྱོད་ལ་ཡིད་དུ་འོང་བའི་གཟབ་གོས་སྐོན་པར་བྱའོ་ཞེས་གསུངས་སོ། ། 5 ཡང་ངས་འདི་ལྟར། ཁྱོད་ཅག་གིས་ཅོད་པན་གཙང་མ་དེ་ཁོའི་མགོ་ལ་སྐོན་ཅིག་ཅེས་སྨྲས་པ་ལ། དེ་དག་གིས་ཅོད་པན་གཙང་མ་དེའི་མགོ་ལ་བསྐོན་ནས་དེ་ལ་གཟབ་གོས་ཡིད་དུ་འོང་བ་ཞིག་གྱོན་པ་དང་། དུས་དེར་དཀོན་མཆོག་ཡ་ཝཱེའི་ཕོ་ཉ་ནི་དེའི་འགྲམ་དུ་ལངས་བསྡད་དོ། ། 6 དཀོན་མཆོག་ཡ་ཝཱེའི་ཕོ་ཉ་ཡིས་ཡོ་ཤུ་ཨ་ལ་བཀའ་འདི་སྐད་གནང་བ་སྟེ། 7 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། གལ་ཏེ་ཁྱོད་རང་ངའི་ལམ་ནང་འགྲུལ་ཞིང་། ངའི་བཀའ་རྣམས་གཟབ་གཟབ་ངང་བསྲུངས་ན། ཁྱོད་ཀྱིས་ངའི་མཆོད་ཁང་ལ་བདག་གཉེར་བྱེད་པ་དང་། ངའི་ར་བ་རྣམས་ལ་ལྟ་སྲུང་བྱེད་པར་འགྱུར་ལ། ངས་ཀྱང་ཁྱོད་ལ་དབང་གནང་སྟེ། ངའི་མདུན་དུ་ཞབས་ཏོག་སྒྲུབ་པའི་ཕོ་ཉ་འདི་དག་གི་ཁྲོད་ནས་རང་དབང་གིས་རྒྱུ་བར་བྱའོ། ། 8 ཀྱེ་མཆོད་དཔོན་ཆེན་པོ་ཡོ་ཤུ་ཨ་ལགས། ཁྱོད་དང་ཁྱོད་ཀྱི་མདུན་དུ་ཡོད་པའི་རོགས་པ་ཐམས་ཅད་ཀྱིས་ཉོན་ཅིག དེ་དག་ནི་མ་འོངས་པའི་དོན་ངོ་མཚར་ཅན་རྣམས་ཀྱི་མཚོན་རྟགས་ཡིན། ངས་རང་གི་ཞབས་ཕྱི་སྟེ་ཡལ་ག་ †དེ་ནི་རྒྱས་པར་བྱའོ། ། 9 ངས་ཡོ་ཤུ་ཨའི་མདུན་དུ་བཙུགས་པའི་རྡོ་ལ་ལྟོས་ཤིག རྡོ་འདིའི་སྟེང་དུ་མིག་བདུན་ཡོད་དེ། ལྟོས་དང་། རྡོ་འདི་ནི་ང་རང་གིས་དངོས་སུ་བརྐོ་བར་བྱའོ་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་སོ། །ཡང་ངས་ཡུལ་ཁམས་འདིའི་ཉེས་པ་ནི་ཉིན་གཅིག་གི་ནང་བསལ་བར་བྱའོ། ། 10 ཡང་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཉིན་མོ་དེར་ཁྱོད་ཅག་རེ་རེས་རང་གི་ཁྱིམ་མཚེས་རྣམས་གདན་དྲངས་ནས་རྒུན་ཤིང་དང་སེ་ཡབ་ཤིང་གི་འོག་ལ་སྡོད་དུ་ཆུག་ཅེས་གསུངས་སོ་ཞེས་གསུངས་པའོ། །

ལེའུ་བཞི་པ།

སྐྱུ་རུ་ཤིང་གཉིས་ཀྱི་ཞལ་གཟིགས།

1 ང་ལ་གསུང་གནང་མཁན་ཕོ་ཉ་དེ་ཕྱིར་འོངས་ནས་ང་རང་སད་དུ་བཅུག་སྟེ། ང་ནི་མི་གཞན་གྱིས་གཉིད་ལས་སད་དུ་བཅུག་པའི་མི་དང་འདྲ་ཞིང་། 2 དེས་ང་ལ་འདི་སྐད་དུ། ཁྱོད་ཀྱིས་ཅི་ཞིག་མཐོང་ངམ་ཞེས་གསུངས་པར་ངས་དེའི་ལན་དུ། ངས་གསེར་བཙོ་མའི་སྒྲོན་སྟེགས་ཤིག་མཐོང་ཞིང་། དེའི་རྩེ་མོར་ཏིང་ཕོར་ཞིག་ཡོད་ལ། ད་དུང་སྒྲོན་མེ་བདུན་ཡོད་པ་དང་། རྩེ་མོའི་སྒྲོན་མེ་རེ་རེར་སྡོང་རས་འཛུགས་ས་བདུན་རེ་ཡོད་ཅིང་། 3 ཏིང་ཕོར་གྱི་འགྲམ་དུ་སྐྱུ་རུ་ཤིང་གཉིས་ཡོད་དེ། གཅིག་ནི་གཡས་ཕྱོགས་སུ་ཡོད་ཅིང་། ཅིག་ཤོས་ནི་གཡོན་ཕྱོགས་སུ་ཡོད་ཅེས་ཞུས་པ་དང་། 4 ཡང་ངས་བདག་ལ་གསུང་གནང་བའི་ཕོ་ཉ་དེ་ལ་འདི་ལྟར། ང་ཡི་ཇོ་བོ་ལགས། འདི་དག་ཅི་ཡིན་ནམ་ཞེས་ཞུས་པ་ན། 5 ང་ལ་གསུང་གནང་བའི་ཕོ་ཉ་དེས་ལན་དུ་འདི་སྐད་དུ། ཁྱོད་ཀྱིས་འདི་རྣམས་ཅི་ཡིན་མི་ཤེས་སམ་ཞེས་གསུངས་པ་ན། བདག་གིས། ང་ཡི་ཇོ་བོ་ལགས་ངས་མི་ཤེས་སོ་ཞེས་ཞུས། 6 དེ་ནས་ཁོང་གིས་ང་ལ་འདི་སྐད་དུ། འདི་ནི་དཀོན་མཆོག་ཡ་ཝཱེས་ཟེ་རུ་པཱ་པེལ་ལ་གསུངས་པའི་བཀའ་ཡིན་ཏེ། དབང་ཤུགས་ལ་བརྟེན་པ་མ་ཡིན་ལ། ནུས་པར་བརྟེན་པའང་མ་ཡིན་ཏེ། ངའི་སེམས་ཉིད་ལ་བརྟེན་པ་ཡིན་ནོ་ཞེས་པའོ། །དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་པ་རེད། 7 ཀྱེ་རི་རབ་ཁྱོད་ནི་སུ་ཞིག་ཡིན་ནམ། ཟེ་རུ་པཱ་པེལ་གྱི་མདུན་དུ་ཁྱོད་ནི་ཐང་བདེ་རུ་འགྱུར་བ་དང་། ཁོང་གིས་སྟེང་གི་རྡོ་ལེབ་དེ་བཞག་ནས་དགའ་སྤྲོ་དང་བཅས་སྐད་ཆེན་པོས་འདི་ལྟར། དཀོན་མཆོག་གིས་མཆོད་ཁང་འདི་ལ་ཐུགས་རྗེ་གནང་བར་ཤོག དཀོན་མཆོག་གིས་མཆོད་ཁང་འདི་ལ་ཐུགས་རྗེ་གནང་བར་ཤོག་ཅེས་བསྒྲག་པར་འགྱུར་ཞེས་གསུངས་སོ། ། 8 ཡང་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 9 ཟེ་རུ་པཱ་པེལ་གྱི་ཕྱག་གིས་མཆོད་ཁང་འདིའི་རྩིག་གདན་བཏིངས་པ་དང་། ཁོང་གི་ཕྱག་གིས་ལས་འདི་འགྲུབ་ཏུ་ཡང་འཇུག་ངེས་ཡིན། དེ་ནས་ཁྱོད་ཀྱིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ང་རང་ཁྱོད་ཀྱི་གམ་དུ་མངགས་པ་རྟོགས་པར་འགྱུར། 10 སུ་ཞིག་གིས་ཉིན་མོ་འདི་ལ་མཐོང་ཆུང་བྱས་ནས་སྤྱོད་པའི་ལས་རྣམས་དོན་ཆུང་དུ་བསམ་མམ། དེ་དག་གིས་ཟེ་རུ་པཱ་པེལ་གྱི་ཕྱག་ཏུ་དཔྱང་སྐུད་ཡོད་པ་མཐོང་ནས་དགའ་ཞིང་མགུ་བར་འགྱུར་ཞེས་གསུངས་པ་དང་། དེ་ནི་དཀོན་མཆོག་ཡ་ཝཱེའི་སྤྱན་བདུན་པོས་ས་གཞི་ཡོངས་ལ་གཟིགས་ཞིབ་བྱེད་པ་ཡིན་ནོ། ། 11 དེ་ནས་ཡང་ངས་ཕོ་ཉ་དེ་ལ་འདི་ལྟར། སྒྲོན་སྟེགས་འདིའི་གཡས་གཡོན་གཉིས་སུ་ཡོད་པའི་སྐྱུ་རུ་ཤིང་འདི་གཉིས་ཀ་ཅི་ཡིན་ནམ་ཞེས་ཞུས་པ་དང་། 12 ངས་ཡང་བསྐྱར་ཕོ་ཉ་དེ་ལ་འདི་ལྟར། གསེར་མདོག་གི་སྣུམ་བཞུར་བའི་གསེར་གྱི་སྦུ་གུ་གཉིས་ཀྱི་ལོགས་སུ་སྐྱུ་རུ་ཤིང་གི་ཡལ་ག་གཉིས་ཡོད་པ་འདིའི་དོན་ཅི་ཡིན་ནམ་ཞེས་ཞུས་པ་ན། 13 ཁོང་གིས་ང་ལ་འདི་སྐད་དུ། ཁྱོད་ཀྱིས་འདི་རྣམས་ཅི་ཡིན་མི་ཤེས་སམ་ཞེས་གསུངས་པ་དང་། བདག་གིས། ང་ཡི་ཇོ་བོ་ལགས་ངས་མི་ཤེས་སོ་ཞེས་ཞུས། 14 དེ་ནས་ཁོང་གིས་འདི་སྐད་དུ། འདི་ནི་སྣུམ་གྱིས་བྱུགས་པའི་མི་གཉིས་ཡིན་ཏེ། ས་གཞི་ཡོངས་ཀྱི་བདག་པོའི་དྲུང་དུ་འགྲེངས་ནས་ཁོང་ལ་ཞབས་ཏོག་སྒྲུབ་མཁན་ཡིན་ནོ་ཞེས་གསུངས་སོ། །

ལེའུ་ལྔ་པ།

འཕུར་སྐྱོད་བྱེད་པའི་ཤོག་དྲིལ་གྱི་ཞལ་གཟིགས།

1 དེ་ནས་ཡང་ངས་མགོ་ཡར་བཀྱགས་ནས་བལྟས་པ་ན། འཕུར་སྐྱོད་བྱེད་པའི་ཤོག་དྲིལ་ཞིག་མཐོང་བྱུང་། 2 ཁོང་གིས་ང་ལ་འདི་སྐད་དུ། ཁྱོད་ཀྱིས་ཅི་ཞིག་མཐོང་ངམ་ཞེས་དྲིས་པ་ལ། བདག་གིས་ཁོང་ལ་ངས་འཕུར་སྐྱོད་བྱེད་པའི་ཤོག་དྲིལ་ཞིག་མཐོང་སྟེ། དེའི་རིང་ཚད་ལ་ཁྲུ་ཉི་ཤུ་དང་ཞེང་ལ་ཁྲུ་བཅུ་འདུག་ཅེས་ཞུས་པ་དང་། 3 ཁོང་གིས་ང་ལ་འདི་སྐད་དུ། འདི་ནི་ས་གཞི་ཡོངས་ལ་བཏབ་པའི་དམོད་མོ་ཡིན་ཏེ། རྐུ་བྱེད་མཁན་ཐམས་ཅད་ཤོག་དྲིལ་གྱི་ཕྱོགས་གཅིག་ལ་བཀོད་པ་བཞིན་ཡུལ་འདི་ནས་ཚར་དུ་གཅོད་པར་འགྱུར་ལ། མནའ་རྫུན་མ་སྐྱེལ་མཁན་ཐམས་ཅད་ཤོག་དྲིལ་གྱི་ཕྱོགས་ཅིག་ཤོས་སུ་བཀོད་པ་བཞིན་ཡུལ་འདི་ནས་ཚར་དུ་གཅོད་པར་འགྱུར་རོ། ། 4 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ངས་ཤོག་དྲིལ་འདི་ཕྱི་རུ་མངགས་ཏེ། རྐུ་བྱེད་མཁན་གྱི་ཁྱིམ་དང་ངའི་མིང་བརྗོད་ནས་མནའ་རྫུན་མ་སྐྱེལ་མཁན་གྱི་ཁྱིམ་ནང་དུ་སོང་ནས། ཤོག་དྲིལ་ནི་དེའི་ཁྱིམ་དུ་ལུས་པར་འགྱུར་ལ། དེའི་ཁྱིམ་ནང་གི་ཤིང་ཆ་དང་རྡོ་རྣམས་རྩ་བ་ནས་བརླག་པར་འགྱུར་ཞེས་གསུངས། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་ཞེས་གསུངས་སོ། །

རྫ་བུམ་ནང་གི་བུད་མེད་ཀྱི་ཞལ་གཟིགས།

5 བདག་ལ་གསུང་གནང་བའི་ཕོ་ཉ་དེ་ཕྱི་རུ་ཐོན་ནས་ང་ལ་འདི་སྐད་དུ། ཁྱོད་ཀྱིས་མགོ་ཡར་བཀྱགས་ནས་ལྟོས་ཤིག ཕྱི་རུ་ཐོན་པ་དེ་ཅི་ཡིན་པར་ལྟོས་ཤིག་ཅེས་གསུངས་བྱུང་། 6 དེར་བདག་གིས་འདི་ནི་ཅི་ཡིན་ནམ་ཞེས་ཞུས་པ་ན། ཁོང་གིས་ལན་དུ་འདི་སྐད་དུ། ཕྱི་རུ་ཐོན་པ་འདི་ནི་རྫ་བུམ་ཞིག་ཡིན་ཞེས་གསུངས་པ་དང་། ཡང་ཁོང་གིས་འདི་སྐད་དུ། འདི་ནི་དེ་དག་གི་ས་གཞི་ཡོངས་ཀྱི་སྡིག་པའི་དཔེ་ལྟ་བུ་ཡིན་ཞེས་གསུངས་སོ། ། 7 ལྟོས་དང་། རྫ་བུམ་གྱི་ཞ་ཉེའི་ཁ་གཅོད་ཟླུམ་པོ་ཕྱེས་པ་ལ། བུད་མེད་ཅིག་རྫ་བུམ་ནང་དུ་བསྡད་འདུག 8 ཕོ་ཉ་དེས་འདི་སྐད་དུ། འདི་ནི་སྡིག་པ་ཡིན་ཞེས་གསུངས་པ་དང་། དེ་ནས་ཁོང་གིས་བུད་མེད་དེ་རྫ་བུམ་ནང་དུ་འཕངས་ཏེ། ཡང་ཞ་ཉེའི་ཁ་གཅོད་དེ་རྫ་བུམ་གྱི་ཁ་རུ་གཡུགས་སོ། ། 9 ཡང་ངས་མགོ་ཡར་བཀྱགས་ནས་བལྟས་པ་ན། བུད་མེད་གཉིས་ཕྱི་རུ་ཐོན་པ་མཐོང་སྟེ། ཁོ་མོ་གཉིས་ལ་གཤོག་པ་ཡོད་པ་དང་། དེ་ནི་ཁྲུང་ཁྲུང་གི་གཤོག་པ་དང་འདྲ་ཞིང་གཤོག་པའི་འོག་ཏུ་རླུང་ཡོད་དེ། ཁོ་མོ་གཉིས་ཀྱིས་རྫ་བུམ་དེ་ཡར་གནམ་ས་གཉིས་ཀྱི་བར་དུ་བཀྱགས་སོ། ། 10 དེ་ནས་བདག་གིས་ང་ལ་གསུང་གནང་བའི་ཕོ་ཉ་དེ་ལ་འདི་ལྟར། ཁོ་མོ་གཉིས་ཀྱིས་རྫ་བུམ་གང་དུ་འཁྱེར་རམ་ཞེས་ཞུས་པ་ན། 11 ཁོང་གིས་ང་ལ་འདི་སྐད་དུ། ཤིན་ཨར་ *དུ་རྫ་བུམ་ལ་ཁང་པ་ཞིག་བརྩིག་དགོས་པ་དང་། ཁང་པ་གྲ་སྒྲིག་བྱས་ཚར་རྗེས་གནས་དེ་རུ་རྫ་བུམ་སྔར་གནས་སུ་འཇོག་པར་འགྱུར་ཞེས་གསུངས་སོ། །

ལེའུ་དྲུག་པ།

ཤིང་རྟ་བཞི་ཡི་ཞལ་གཟིགས།

1 ཡང་ངས་མགོ་ཡར་བཀྱགས་ནས་བལྟས་པ་ན། རི་བོ་གཉིས་ཀྱི་བར་ནས་ཤིང་རྟ་བཞི་ཐོན་པ་མཐོང་སྟེ། རི་བོ་དེ་གཉིས་ནི་ལི་ཡི་རི་བོ་ཡིན་ནོ། ། 2 ཤིང་རྟ་དང་པོ་རྟ་རྐྱང་རྐྱང་རྣམས་དང་། ཤིང་རྟ་གཉིས་པ་རྟ་ནག་པོ་རྣམས། 3 ཤིང་རྟ་གསུམ་པ་རྟ་དཀར་པོ་རྣམས། ཤིང་རྟ་བཞི་པ་རྟ་ཁྲ་ཁྲ་རྣམས་ལ་སྦྲེལ་ཡོད་དེ། རྟ་ཐམས་ཅད་སྟོབས་དང་ལྡན་པ་ཡིན་ནོ། ། 4 དེ་ནས་བདག་གིས་ང་ལ་གསུང་གནང་བའི་ཕོ་ཉ་དེ་ལ་འདི་ལྟར། ང་ཡི་ཇོ་བོ་ལགས། འདི་རྣམས་ཅི་ཞིག་ཡིན་ནམ་ཞེས་ཞུས་པ་ལ། 5 ཕོ་ཉ་དེས་ང་ལ་འདི་སྐད་དུ། འདི་དག་ནི་གནམ་གྱི་རླུང་བཞི་པོ་ཡིན་ཏེ། ས་གཞི་ཡོངས་ཀྱི་བདག་པོའི་དྲུང་ནས་ཐོན་པ་ཡིན་ཞེས་གསུངས། 6 རྟ་ནག་པོ་རྣམས་ལ་སྦྲེལ་བའི་ཤིང་རྟ་ཕྱི་རུ་ཐོན་ནས་བྱང་ཕྱོགས་ཡུལ་དུ་བསྐྱོད་ཅིང་། རྟ་དཀར་པོ་རྣམས་ལ་སྦྲེལ་བའི་ཤིང་རྟ་ཕྱི་རུ་ཐོན་ནས་དེའི་རྗེས་སུ་བསྐྱོད་པ་དང་། རྟ་ཁྲ་ཁྲ་རྣམས་ལ་སྦྲེལ་བའི་ཤིང་རྟ་ཕྱི་རུ་ཐོན་ནས་ལྷོ་ཕྱོགས་ཡུལ་དུ་བསྐྱོད་པའོ། ། 7 སྟོབས་དང་ལྡན་པའི་རྟ་འདི་རྣམས་ཕྱི་རུ་ཐོན་ནས་ས་གཞི་ཡོངས་སུ་བསྐྱོད་འདོད་པས། ཕོ་ཉ་དེས་འདི་སྐད་དུ། ཁྱོད་རྣམས་སོང་ནས་ས་གཞི་ཡོངས་སུ་སྐྱོད་ཅིག་ཅེས་གསུངས་པ་ན། དེ་རྣམས་ས་གཞི་ཡོངས་སུ་བསྐྱོད་དོ། ། 8 ཡང་ཁོང་གིས་ང་བོས་ཏེ་འདི་སྐད་དུ། ལྟོས་དང་། ཕྱི་རུ་ཐོན་ནས་བྱང་ཕྱོགས་སུ་བསྐྱོད་པ་དེ་དག་གིས་བྱང་ཕྱོགས་ཡུལ་ནས་བདག་ལ་སེམས་གསོ་བྱས་པ་ཡིན་ཞེས་གསུངས་སོ། །

ཡོ་ཤུ་ཨའི་མགོ་ལ་གསེར་གྱི་ཅོད་པན་བསྐོན་པ།

9 དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 10 ཁྱོད་ཀྱིས་ཧེལ་དཱ་ཨི་དང་ཏོ་བི་ཡཱ། ཡེ་དཱ་ཡ་བཅས་ཀྱི་ལག་ནས་བཙོན་དུ་ཁྲིད་པའི་མི་རྣམས་ཀྱིས་ཕུལ་བའི་གསེར་དངུལ་རྣམས་ལོངས་ཤིག་དང་། དེ་རྣམས་པཱ་པེལ་ལོན་ནས་ཕྱིར་ལོག་གོ །ཁྱོད་དེ་རིང་ཟེ་ཕན་ཡཱའི་བུ་ཡོ་ཤུ་ཨ་ཡི་ཁྱིམ་དུ་སོང་སྟེ། 11 ཁྱོད་ཀྱིས་གསེར་དངུལ་འདི་དག་གིས་ཅོད་པན་ཞིག་བཟོས་ནས། ཡེ་ཧོ་ཙ་དག་གི་བུ་སྟེ་མཆོད་དཔོན་ཆེན་པོ་ཡོ་ཤུ་ཨའི་མགོ་ལ་སྐོན་ཅིག 12 དེ་ལ་འདི་ལྟར། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་དང་། མིང་ལ་ཡལ་ག་ཞེས་འབོད་པ་དེ་ནི་རང་གི་གནས་སུ་དར་བར་མ་ཟད། དཀོན་མཆོག་ཡ་ཝཱེའི་མཆོད་ཁང་བཞེང་བར་འགྱུར་ལ། 13 དེས་དཀོན་མཆོག་ཡ་ཝཱེའི་མཆོད་ཁང་བཞེངས་ནས་གཟི་བརྗིད་འཐོབ་པ་དང་། རྒྱལ་ཁྲིར་བཞུགས་ནས་རྒྱལ་སྲིད་སྐྱོང་ཞིང་། ཡང་རང་གི་རྒྱལ་ཁྲིའི་སྟེང་མཆོད་དཔོན་དུ་གྱུར་ནས་དེ་གཉིས་འགྲིག་མཐུན་ངང་གནས་པར་བྱའོ། ། 14 ཅོད་པན་དེ་ནི་དཀོན་མཆོག་ཡ་ཝཱེའི་མཆོད་ཁང་ནང་དུ་ཧེལ་དཱ་ཨི་དང་ཏོ་བི་ཡཱ། ཡེ་དཱ་ཡ། ཟེ་ཕན་ཡཱའི་བུ་ཧེན་བཅས་ལ་དྲན་རྟེན་དུ་སྦྱིན་པར་བྱའོ། ། 15 རྒྱང་རིང་གི་མི་རྣམས་དཀོན་མཆོག་ཡ་ཝཱེའི་མཆོད་ཁང་བཞེང་བར་འོངས་ན། ཁྱོད་ཅག་གིས་ང་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཁྱོད་རྣམས་ཀྱི་གམ་དུ་མངགས་པ་རྟོགས་པར་འགྱུར་ལ། ཇི་སྟེ་ཁྱོད་ཅག་གིས་ཁྱོད་ཀྱི་དཀོན་མཆོག་ཡ་ཝཱེའི་བཀའ་ལ་གཟབ་གཟབ་བྱས་ནས་མཉན་ན། དེ་བཞིན་དུ་འགྲུབ་ངེས་ཡིན་ཞེས་གསུངས་སོ། །

ལེའུ་བདུན་པ།

སྨྱུང་གནས་སྲུང་བའི་སྐོར།

1 དེ་ནས་རྒྱལ་པོ་དར་ཡཱའི་ལོ་བཞི་པའི་ཟླ་དགུ་པ་སྟེ། གེ་སཱི་ལེ་ཟླ་བ་ཞེས་བྱ་བའི་ཚེས་བཞི་ཉིན་དཀོན་མཆོག་ཡ་ཝཱེའི་བཀའ་ནི་ཟཱ་ཀར་ཡ་ལ་བྱུང་བ་དང་། 2 དུས་དེར་པེད་ཨེལ་པས་ཤར་ཨེ་ཟེར་དང་། རེ་གེམ་མེ་ལེག་དང་དེའི་རྗེས་འབྲང་པ་རྣམས་ནི་དཀོན་མཆོག་ཡ་ཝཱེས་དྲིན་གྱིས་བསྐྱང་ཕྱིར་ཁོང་ལ་ཞུ་བར་མངགས་ཤིང་། 3 དེ་དག་གིས་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་མཆོད་ཁང་ནང་གི་མཆོད་དཔོན་རྣམས་དང་ལུང་སྟོན་པ་རྣམས་ལ་འདི་ལྟར། ངེད་ཅག་གིས་ད་དུང་ལོ་ངོ་མང་པོའི་རིང་ལ་བྱས་པ་བཞིན་ཟླ་ལྔ་པར་མྱ་ངན་བྱས་ཏེ་སྨྱུང་གནས་བསྲུང་དགོས་སམ་ཞེས་དྲིས་པ་ལ། 4 དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 5 ཁྱོད་ཀྱིས་ཡུལ་འདིའི་མི་ཐམས་ཅད་དང་མཆོད་དཔོན་རྣམས་ལ་འདི་ལྟར་སྨྲོས་ཤིག ལོ་བདུན་ཅུའི་རིང་ལ་ཁྱོད་རྣམས་ཀྱིས་ཟླ་ལྔ་པ་དང་ཟླ་བདུན་པའི་ནང་དུ་མྱ་ངན་བྱས་ཏེ་སྨྱུང་གནས་བསྲུངས་པ་དང་། དེ་ནི་དངོས་གནས་ངའི་ཆེད་དུ་སྨྱུང་གནས་བསྲུངས་པ་ཡིན་ནམ། 6 ཁྱོད་རྣམས་ཀྱིས་ཟ་ཞིང་འཐུང་བ་ནི་རང་གི་ཕྱིར་དུ་ཟ་བ་དང་རང་གི་ཕྱིར་དུ་འཐུང་བ་མ་ཡིན་ནམ། 7 གཏམ་འདི་དག་ནི་དཀོན་མཆོག་ཡ་ཝཱེས་སྔར་ལུང་སྟོན་པ་རྣམས་བརྒྱུད་ནས་བསྒྲགས་པ་མ་ཡིན་ནམ། དུས་དེར། ཡེ་རུ་སཱ་ལེམ་དང་མཐའ་འཁོར་གྱི་གྲོང་ཁྱེར་རྣམས་སུ་འདུག་མཁན་ཡོད་ཅིང་ཤིན་ཏུ་དར་བ་དང་། ནེ་གུབ་ཡུལ་དང་རི་ཀླུང་དུ་ཡང་འདུག་མཁན་ཡོད་དོ་ཞེས་པའོ་ཞེས་གསུངས་སོ། །

8 ཡང་དཀོན་མཆོག་ཡ་ཝཱེའི་བཀའ་ནི་ཟཱ་ཀར་ཡ་ལ་བྱུང་ནས་འདི་སྐད་དུ། 9 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་སྔར་ཁྱོད་ཅག་གི་མེས་པོ་རྣམས་ལ་འདི་སྐད་དུ། ཁྱོད་རྣམས་ཀྱིས་ཁྲིམས་དྲང་པོར་སྤྱོད་ཅིག མི་རེ་རེས་བྱམས་དང་སྙིང་རྗེའི་སྒོ་ནས་རང་གི་སྤུན་ཟླ་སྐྱོངས་ཤིག 10 ཡུགས་མོ་དང་དྭ་ཕྲུག བྱེས་པ། དབུལ་པོ་བཅས་སུ་ཡིན་ཡང་ཁྱོད་རྣམས་ཀྱིས་དེར་གཉའ་གནོན་བྱེད་མི་རུང་ལ། སོ་སོའི་སེམས་སུ་རང་གི་སྤུན་ཟླ་སུ་ཞིག་ལའང་གནོད་འཚེ་གཏོང་བའི་ལྐོག་ཇུས་བཤམ་མི་རུང་ཞེས་གསུངས་སོ། ། 11 ཡིན་ནའང་དེ་དག་གིས་མ་མཉན་པར་མ་ཟད་ད་དུང་གཉའ་རེངས་བྱས་ཏེ། རྣ་བ་བཀབ་ནས་མ་མཉན་པ་དང་། 12 དེ་དག་གིས་རང་གི་སེམས་རྒྱུད་ནི་མེ་རྡོ་ལྟར་མཁྲེགས་པོ་བྱས་ཤིང་། བཀའ་ཁྲིམས་དང་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཉིད་ཀྱི་ཐུགས་ཉིད་དང་སྔོན་མའི་ལུང་སྟོན་པ་རྣམས་བརྒྱུད་ནས་གསུངས་པའི་བཀའ་ལ་མ་མཉན་པས། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ཐུགས་རབ་ཏུ་ཁྲོས་པའོ། ། 13 སྔར་ངས་དེ་རྣམས་བོས་ཀྱང་ཁོ་ཚོས་མ་མཉན་པ་བཞིན་དུ། མ་འོངས་པར་དེ་དག་གིས་ང་འབོད་དུས་ངས་ཀྱང་མཉན་པར་མི་བྱའོ་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་སོ། ། 14 ངས་རླུང་འཚུབ་ཀྱིས་དེ་རྣམས་ནི་ཁོ་ཚོས་ངོ་མི་ཤེས་པའི་ཡུལ་ཁམས་ཀུན་ཏུ་གཏོར་ཞིང་། དེ་དག་ཤུལ་གྱི་ཡུལ་ནི་མི་མེད་ལུང་སྟོང་དུ་གྱུར་ཏེ། ཐ་ན་ཡུལ་དེ་བརྒྱུད་ནས་འགྲོ་འོང་བྱེད་མཁན་ཡང་མེད་དོ། །ཅིའི་ཕྱིར་ཞེ་ན། དེ་དག་གིས་ཡིད་དུ་འོང་བའི་ཡུལ་དེ་མི་མེད་ལུང་སྟོང་དུ་བསྒྱུར་བས་སོ་ཞེས་གསུངས་སོ། །

ལེའུ་བརྒྱད་པ།

ཡེས་ར་ཨེལ་ཡང་བསྐྱར་དར་བའི་ཞལ་བཞེས།

1 དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 2 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ང་རང་ཛ་ཡན་གྱི་དོན་དུ་སེམས་པ་ཕྲག་དོག་གིས་ཁེངས་པ་དང་། ང་རང་ཛ་ཡན་གྱི་ཕྱིར་ཕྲག་དོག་སྐྱེས་ཤིང་རབ་ཏུ་ཁྲོས་པ་ཡིན་ཞེས་གསུངས། 3 དཀོན་མཆོག་ཡ་ཝཱེས་འདི་སྐད་དུ། ང་རང་ཕྱིར་ཛ་ཡན་དུ་ལོག་ནས་ཡེ་རུ་སཱ་ལེམ་དུ་གནས་པར་བྱ་སྟེ། ཡེ་རུ་སཱ་ལེམ་ལ་དམ་ཚིག་ལྡན་པའི་གྲོང་ཁྱེར་ཞེས་དང་། དཔུང་ཚོགས་ཀུན་གྱི་ཡ་ཝཱེའི་རི་བོ་ལ་རི་བོ་དམ་པ་ཞེས་གསོལ་བར་འགྱུར། 4 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། རྒན་པོ་རྒན་མོ་རྣམས་ཡེ་རུ་སཱ་ལེམ་གྱི་ཐང་ཆེན་དུ་སྡོད་ཅིང་། ཁོ་རྣམས་ལོ་ན་བགྲེས་པས་རེ་རེའི་ལག་ཏུ་འཁར་བ་བཟུང་བ་དང་། 5 གྲོང་ཁྱེར་གྱི་ཐང་ཆེན་དུ་བུ་ཆུང་དང་བུ་མོས་ཁེངས་ཏེ་རྩེད་མོར་རོལ་བ་ཡིན་ཞེས་གསུངས་སོ། ། 6 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། དུས་དེ་རྣམས་སུ། དོན་འདི་ནི་མི་ལྷག་ལུས་རྣམས་ཀྱི་མིག་ནང་དུ་དཔེ་མི་སྲིད་པའི་དོན་ངོ་མཚར་ཅན་དུ་བརྩིས་པ་ཡིན་མོད། འོན་ཀྱང་ངའི་མཐོང་ངོར་ཡང་དཔེ་མི་སྲིད་པའི་དོན་དུ་སྣང་བར་འགྱུར་རམ་ཞེས་གསུངས་ཏེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས། 7 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་དང་། ངས་ཤར་ཕྱོགས་དང་ནུབ་ཕྱོགས་ནས་རང་གི་མི་རྣམས་སྐྱོབ་པར་འགྱུར་ལ། 8 ངས་དེ་རྣམས་ཕྱིར་ཁྲིད་འོངས་ནས་ཁོ་ཚོ་ཡེ་རུ་སཱ་ལེམ་ལ་སྡོད་དུ་འཇུག་པ་དང་། དེ་རྣམས་ང་ཡི་མི་སྡེ་རུ་འགྱུར་ཞིང་། ང་རང་ཁོ་རྣམས་ཀྱི་བློ་གཏོད་རུང་བ་དང་དྲང་བདེན་གྱི་དཀོན་མཆོག་ཏུ་འགྱུར་རོ་ཞེས་གསུངས། 9 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། སྔར་དཔུང་ཚོགས་ཀུན་གྱི་ཡ་ཝཱེའི་མཆོད་ཁང་གི་རྩིག་གདན་བཏིངས་ནས་དེ་བཞེང་བར་གྲ་སྒྲིག་བྱེད་པའི་ཉིན་མོར། ལུང་སྟོན་པ་རྣམས་ཀྱིས་དངོས་སུ་བསྒྲགས་པའི་གཏམ་ཐོས་མྱོང་བ་ཁྱོད་ཅག་གི་ལག་པ་ནི་ངེས་པར་ད་ལྟ་ནས་སྟོབས་དང་ལྡན་པར་གྱིས་ཤིག 10 ཅིའི་ཕྱིར་ཞེ་ན། ཉིན་དེ་དག་གི་སྔོན་ལ་མི་ཡིས་ལས་ཀ་བྱས་པར་ལས་གླ་མེད་ལ། ཕྱུགས་ཟོག་ཀྱང་དེ་བཞིན་ཡིན་པར་མ་ཟད། དགྲ་བོ་ཡོད་པའི་རྐྱེན་གྱིས་མི་རྣམས་འགྲོ་འོང་བྱེད་དུས་བདེ་འཇགས་མེད་དེ། གང་ལ་ཞེ་ན། ངས་ཁྱིམ་མཚེས་རྣམས་ཕན་ཚུན་རྒོལ་དུ་བཅུག་པས་སོ། ། 11 ཡིན་ནའང་ད་ལྟ་ངས་མི་ལྷག་ལུས་འདི་རྣམས་ལ་སྔར་གྱི་དུས་དེ་བཞིན་དུ་མི་བྱེད་དོ་ཞེས་གསུངས་ཏེ། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས། 12 ཅིའི་ཕྱིར་ཞེ་ན། ས་བོན་བག་ཕེབས་ཀྱིས་འདེབས་ཞིང་རྒུན་འབྲུམ་ཤིང་ལ་འབྲས་བུ་ཐོགས་པ་དང་། ས་ལས་ལོ་ཏོག་སྐྱེ་ཞིང་། གནམ་ནས་ཆར་ཟིལ་འབབ་པར་བྱ་སྟེ། ངས་མི་ལྷག་ལུས་འདི་རྣམས་ལ་དེ་ཐམས་ཅད་འཐོབ་པར་བྱའོ། ། 13 ཀྱེ་ཡ་ཧུ་དཱ་དང་ཡེས་ར་ཨེལ་གྱི་ཁྱིམ་རྒྱུད་ལགས། སྔར་ཁྱོད་ཅག་ཡུལ་ཁམས་རྣམས་ཀྱི་ཁྲོད་དུ་ཇི་ལྟར་དམོད་མོ་རུ་གྱུར་པ་ཡིན་ན། མ་འོངས་པར་ངས་ཁྱོད་ཅག་བསྐྱབས་ནས་དེ་ལྟར་བྱིན་རླབས་སུ་འགྱུར་བར་བྱ་སྟེ། ཁྱོད་རྣམས་དཔའ་མི་ཞུམ་པར་རང་གི་ལག་པ་སྟོབས་དང་ལྡན་པར་གྱིས་ཤིག་ཅེས་གསུངས་སོ། ། 14 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱི་ཕ་མེས་རྣམས་ཀྱིས་ང་ལ་ཁོང་ཁྲོ་བསླངས་པའི་ཚེ། ངས་ཁྱོད་ཅག་གི་སྟེང་དུ་གནོད་འཚེ་འབྱུང་དུ་འཇུག་པའི་སེམས་ཐག་བཅད་ནས་བློ་མ་བསྒྱུར། 15 ཉིན་འདི་དག་ལ་ངས་སྔར་བཞིན་ཡེ་རུ་སཱ་ལེམ་དང་ཡ་ཧུ་དཱའི་ཁྱིམ་རྒྱུད་དྲིན་གྱིས་བསྐྱང་བའི་སེམས་ཐག་བཅད་པས་ཁྱོད་རྣམས་མ་འཇིགས་ཤིག 16 ཁྱོད་ཅག་གིས་དོན་འདི་རྣམས་བྱེད་དགོས་ཏེ། མི་རེ་རེས་རང་གི་ཁྱིམ་མཚེས་ལ་བདེན་གཏམ་སྨྲོས་ཤིག རང་གི་མཁར་སྒོ་རུ་དྲང་བདེན་སྤྱད་དེ་ཞི་ཞིང་བདེ་བར་བྱེད་པའི་ཁྲིམས་ཆོད་ཅིག 17 ཁྱོད་ཚོ་མི་རེ་རེའི་སེམས་སུ་དོན་ངན་སྤྱོད་པར་ལྐོག་ཇུས་བཤམས་ནས་ཕན་ཚུན་ལ་གནོད་མ་བསྐྱལ་ཞིག རྫུན་གྱི་མནའ་བསྐྱལ་བར་དགའ་མི་རུང་། གང་ལ་ཞེ་ན། འདི་དག་ནི་ང་རང་སྡང་བའི་དོན་རྣམས་ཡིན་པས་སོ་ཞེས་གསུངས་ཏེ། དཀོན་མཆོག་ཡ་ཝཱེས་འདི་སྐད་གསུངས་སོ། ། 18 དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་བཀའ་ནི་ང་ལ་བྱུང་ནས་འདི་སྐད་དུ། 19 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཟླ་བཞི་པའི་སྨྱུང་གནས་དང་། ཟླ་ལྔ་པའི་སྨྱུང་གནས། ཟླ་བདུན་པའི་སྨྱུང་གནས། ཟླ་བཅུ་པའི་སྨྱུང་གནས་བཅས་ནི་ཡ་ཧུ་དཱའི་ཁྱིམ་རྒྱུད་དགའ་ཞིང་སྐྱིད་པའི་དུས་དང་། དགའ་སྤྲོའི་དུས་ཆེན་དུ་འགྱུར་བས་ན། ཁྱོད་ཅག་དྲང་བདེན་དང་ཞི་བདེ་ལ་དགའ་བར་གྱིས་ཤིག་ཅེས་གསུངས།

20 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། མ་འོངས་པར་མི་རིགས་ཀུན་དང་གྲོང་ཁྱེར་མང་པོའི་ཡུལ་མི་རྣམས་འོངས་ནས། 21 གྲོང་ཁྱེར་དེའི་ཡུལ་མི་རྣམས་གྲོང་ཁྱེར་གཞན་དུ་སོང་ནས་དེ་དག་ལ། རང་ཅག་མྱུར་དུ་འགྲོ་ལ་དཀོན་མཆོག་ཡ་ཝཱེས་དྲིན་གྱིས་བསྐྱང་བའི་ཕྱིར་ཞུ་བ་འབུལ་བར་བྱ། དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལ་ཞུ་བ་འབུལ་བར་བྱ། ང་རང་ཉིད་ཀྱང་འགྲོའོ་ཞེས་སྨྲ་བར་འགྱུར། 22 མི་རིགས་མང་པོ་དང་སྟོབས་འབྱོར་ལྡན་པའི་རྒྱལ་ཁམས་རྣམས་འོངས་ནས་ཡེ་རུ་སཱ་ལེམ་དུ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་འཚོལ་ཞིང་། ཁོང་གིས་དྲིན་གྱིས་བསྐྱང་བའི་ཕྱིར་ཞུ་བ་འབུལ་བར་འགྱུར་ཞེས་གསུངས། 23 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། ཉིན་དེ་དག་ལ་ཡུལ་ཁམས་རེ་རེ་དང་སྐད་རིགས་སོ་སོ་ནས་མི་བཅུ་འོངས་ནས་ཡ་ཧུ་དཱ་པའི་མི་གཅིག་གི་ལྭ་ཡི་ཐུ་བར་འཇུས་ནས་འདི་ལྟར། ངེད་ཅག་ཁྱོད་རྣམས་དང་མཉམ་དུ་འགྲོ་རུ་ཆུག་དང་། ཅི་ལ་ཞེ་ན། ངེད་ཅག་གིས་དཀོན་མཆོག་ཁྱེད་རྣམས་དང་མཉམ་དུ་བཞུགས་པ་ཐོས་བྱུང་ཞེས་ཞུ་བར་འགྱུར་ཞེས་པའོ་ཞེས་གསུངས་སོ། །

ལེའུ་དགུ་པ།

ཧད་རག་དང་དཱ་མེ་སེག་གཉིས་ལ་ཉེས་ཆད་གཅོད་པ།

1 དཀོན་མཆོག་ཡ་ཝཱེས་བཀའ་ལུང་གནང་བ་འདི་ལྟ་སྟེ། དཀོན་མཆོག་ཡ་ཝཱེའི་བཀའ་ནི་ཧད་རག་ཡུལ་གྱི་དཱ་མེ་སེག་ལ་ཆེད་དུ་བྱུང་བ་དང་། འཇིག་རྟེན་མི་རྣམས་དང་ཡེས་ར་ཨེལ་གྱི་ཚོ་པ་ཁག་གི་མིག་གིས་དཀོན་མཆོག་ཡ་ཝཱེའི་ཕྱོགས་སུ་རེ་ལྟོས་བྱེད་པའོ། ། 2 ཡང་དཱ་མེ་སེག་གི་ས་མཚམས་ཀྱི་ཧ་མཱད་དང་། ཐཱར། ཚི་ཏུན་གསུམ་པོ་ཤིན་ཏུ་མཁས་པ་ཡིན་ནའང་དེ་དག་གི་སྟེང་དུ་བྱུང་བ་ཡིན། 3 ཐཱར་གྱིས་རང་གི་ཆེད་དུ་མཁར་བརྟན་པོ་བརྩིགས་ཏེ། དངུལ་ནི་བྱེ་མ་བཞིན་དུ་སྤུངས་པ་དང་། གསེར་བཙོ་མ་ནི་སྲང་ལམ་གྱི་འདམ་བཞིན་དུ་བསྡུས་སོ། ། 4 ལྟོས་དང་། གཙོ་བོས་དེའི་ཡོད་ཚད་ཕྲོགས་ནས། དེའི་རྒྱ་མཚོའི་སྟེང་གི་སྟོབས་ཤུགས་གཏོར་བ་དང་། དེ་ནི་མེས་ཁྱུར་མིད་གཏོང་བར་འགྱུར། 5 ཨས་ཀ་ལོན་གྱིས་དེ་མཐོང་ནས་འཇིགས་པ་དང་། གཱ་ཟཱས་དེ་མཐོང་ནས་སྡུག་བསྔལ་ཆེན་པོས་མནར་བར་འགྱུར། ཨེག་རོན་ནི་རེ་བ་ཤོར་ནས་ངོ་ཚ་ཞིང་། གཱ་ཟཱའི་རྒྱལ་རྒྱུད་ཆད་པར་འགྱུར་ལ། ཨ་ཤཱ་ཀེ་ལོན་དུ་འདུག་མཁན་མེད། 6 དེ་ནས་རྒྱུད་འདྲེས་མ་རྣམས་ཨ་སི་དོད་དུ་གནས་པར་འགྱུར་ལ། ངས་ཕེ་ལེ་ཤེད་པའི་ང་རྒྱལ་མེད་པར་བྱའོ། ། 7 ངས་དེ་དག་ཁ་ནང་གི་ཁྲག་དང་སོ་བར་གྱི་ཞེན་ཁ་ལོག་པའི་རྫས་ཐམས་ཅད་མེད་པར་བྱ་སྟེ། མི་ལྷག་ལུས་རྣམས་ནི་རང་ཅག་གི་དཀོན་མཆོག་ལ་གཏོགས་ཤིང་། དེ་ནི་ཡ་ཧུ་དཱའི་མི་རིགས་ཞིག་དང་འདྲ་བར་འགྱུར་ལ། ཨེག་རོན་ནི་ཡེ་བུ་སི་པ་དང་འདྲ་བར་འགྱུར། 8 ངས་རང་ཁྱིམ་གྱི་མཐའ་འཁོར་དུ་དམག་སྒར་བཙུགས་ནས་དགྲ་བོའི་དམག་རྣམས་འགྲོ་འོང་བྱེད་དུ་མི་འཇུག་ལ། མི་ལ་གཉའ་གནོན་བྱེད་མཁན་གྱིས་ངའི་མི་རྣམས་ལ་བཙན་གནོན་བྱེད་མི་ནུས། ཅི་ལ་ཞེ་ན། ད་ནི་ངས་དེ་དག་ལ་དངོས་སུ་ལྟ་སྐྱོང་བྱེད་པས་སོ། །

ཕེབས་པར་འགྱུར་བའི་རྒྱལ་པོ།

9 ཀྱེ་ཛ་ཡན་ཡུལ་གྱི་བུ་མོ་ལགས། རབ་ཏུ་དགའ་བར་གྱིས་ཤིག ཀྱེ་ཡེ་རུ་སཱ་ལེམ་གྱི་བུ་མོ་ལགས། དགའ་འབོད་བྱོས་དང་། ལྟོས་ཤིག ཁྱོད་ཀྱི་རྒྱལ་པོ་ཁྱོད་ཀྱི་གམ་དུ་ཕེབས་འོང་སྟེ། ཁོང་ནི་དྲང་བདེན་དང་སྐྱོབ་མཁན་དེ་ཉིད་ཡིན་ལ། ཁོང་ནི་ཉམས་ཆུང་གིས་བོང་བུར་བཅིབས་པ་སྟེ་བོང་ཕྲུག་ཅིག་ལ་བཅིབས་པའོ། ། 10 ངས་ཨེ་ཕཱར་ཡིམ་ལས་ཤིང་རྟ་དང་ཡེ་རུ་སཱ་ལེམ་ནས་དམག་རྟ་མེད་པར་བྱ་ཞིང་། དམག་གི་གཞུ་གཅོག་པར་བྱ་སྟེ། ཁོང་གིས་མི་སྡེ་རྣམས་ལ་ཞི་བདེ་བསྒྲག་ཅིང་། ཁོང་གི་སྲིད་དབང་ནི་རྒྱ་མཚོ་འདི་ནས་རྒྱ་མཚོ་གཞན་པའི་བར་དང་། ཕི་རཱད་གཙང་པོ་ནས་ས་མཐའི་བར་དུ་སླེབ་པར་འགྱུར།

11 ཀྱེ་ཛ་ཡན་ལགས། ཁྱོད་རང་ནི་བདག་གིས་ཁྱོད་ལ་བཞག་པའི་ཞལ་ཆད་ཀྱི་ཁྲག་ལ་བརྟེན་ནས། ངས་ཁྱོད་ཀྱི་བཙོན་པ་རྣམས་ཆུ་མེད་པའི་དོང་ལས་སྒྲོལ་བར་བྱའོ། ། 12 ཀྱེ་ཁྱོད་ཅག་བཙོན་ལ་ཁྲིད་ཀྱང་ད་དུང་རེ་བ་ཡོད་པའི་མི་རྣམས་ལགས། བཙན་རྫོང་གི་ཕྱོགས་སུ་ལོག་ཅིག ངས་ཁྱོད་ལ་ལྡབ་འགྱུར་ *གྱིས་ཁ་གསབ་རྒྱག་དགོས་ཞེས་དེ་རིང་ངས་བསྒྲགས་པ་ཡིན། 13 ངས་ཡ་ཧུ་དཱ་ནི་ངའི་ལག་གི་འཐེན་པའི་གཞུ་དང་། ཨེ་ཕཱར་ཡིམ་ནི་ངའི་གཞུ་ཡི་ནང་གི་མདའ་རུ་བྱའོ། །ཀྱེ་ཛ་ཡན་ལགས། ངས་ཁྱོད་ཀྱི་བུ་རྣམས་ལ་ངར་བསླངས་ནས་གྷི་རི་སི་ཡི་བུ་རྣམས་ལ་རྒོལ་དུ་འགྲོ་བར་བྱ་ཞིང་། ངས་ཁྱོད་རང་དཔའ་བོའི་རལ་གྲི་དང་འདྲ་བར་བྱའོ། ། 14 དཀོན་མཆོག་ཡ་ཝཱེ་ནི་ཉིད་ཀྱི་མི་རྣམས་ཀྱི་སྟེང་དུ་མངོན་པ་དང་། ཁོང་གི་མདའ་ནི་གློག་འཁྱུག་པ་བཞིན་ཕྱི་རུ་འཐོན་པར་འགྱུར་ལ། གཙོ་བོ་ཡ་ཝཱེས་རྭ་དུང་བུས་ནས་ལྷོ་ཕྱོགས་ཀྱི་དྲག་རླུང་དང་བཅས་ཕེབས་པར་འགྱུར། 15 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་དེ་རྣམས་བསྲུངས་ནས། དེ་རྣམས་ཀྱིས་འུར་རྡོ་འཕངས་ནས་དགྲ་བོ་འདུལ་བ་དང་། དེ་དག་གིས་འཐུང་ནས་ཀུ་ཅོ་སྒྲོག་པ་ནི་ཆང་གིས་བཟི་བའི་མི་དང་འདྲ། དེ་དག་ནི་མཆོད་པ་འབུལ་བྱེད་ཀྱི་ཕོར་བ་དང་མཚུངས་ཏེ་ནང་དུ་ཁྲག་གིས་བཀང་ཡོད་ལ། ཡང་མཆོད་ཁྲིའི་གྲུ་ག་རྣམས་དང་འདྲ་སྟེ་ཁྲག་འགོས་ཡོད་པའོ། ། 16 ཉིན་མོ་དེར། ཁོ་རྣམས་ཀྱི་དཀོན་མཆོག་ཡ་ཝཱེས་ཁོ་རྣམས་སྐྱོབ་ཅིང་། ཁོང་གི་མི་རྣམས་ནི་ལུག་ཁྱུ་བཞིན་དུ་སྐྱོང་བར་འགྱུར། ཅི་ལ་ཞེ་ན། དེ་དག་ནི་ཅོད་པན་སྟེང་གི་རིན་པོ་ཆེ་བཞིན་དུ་ཁོང་གི་ས་གཞི་རུ་འོད་འཕྲོ་བར་འགྱུར། 17 དེ་དག་ནི་ཅི་འདྲའི་ལེགས་ཤིང་ཅི་འདྲའི་ཡིད་དུ་འོང་བ་ལ་ཨང་། འབྲུ་རིགས་སྣ་ལྔ་དང་རྒུན་ཆང་གསར་པས་ཕོ་མོ་ན་གཞོན་རྣམས་ལ་དཔལ་ཡོན་རྒྱས་པར་བྱའོ། །

ལེའུ་བཅུ་པ།

དཀོན་མཆོག་ཡ་ཝཱེས་ཉིད་ཀྱི་མི་རྣམས་སྐྱོབ་པར་མཛད་པ།

1 དཔྱིད་ཀའི་དུས་སུ། ཁྱོད་རྣམས་ཀྱིས་དཀོན་མཆོག་ཡ་ཝཱེར་དཔྱིད་ཆར་ཞུས་ཤིག་དང་། དཀོན་མཆོག་ཡ་ཝཱེས་གློག་དམར་འཁྱུག་པར་མཛད་དེ། མི་ལ་དཔྱིད་ཆར་གནང་ནས་མི་རེ་རེའི་ས་ཞིང་ལས་སྔོ་ཚལ་སྐྱེ་བར་མཛད། 2 ཅི་ལ་ཞེ་ན། སྐུ་འདྲས་སྟོང་བཤད་རྒྱག་པ་དང་། མོ་པ་རྣམས་ཀྱིས་མཐོང་བ་ནི་འཁྲུལ་སྣང་ཡིན། ཁོ་རྣམས་ཀྱིས་རྨི་ལམ་རྫུན་མ་བཤད་དེ་མི་ལ་ཕན་ཐོགས་མེད་པའི་སེམས་གསོ་གཏོང་བས། མི་རྣམས་ནི་ལུག་རྫི་མེད་པའི་ལུག་ཁྱུ་བཞིན་འཁྱམ་ཞིང་དཀའ་སྡུག་ཆེའོ། ། 3 བདག་ལུག་རྫི་འདི་རྣམས་ལ་ཤིན་ཏུ་ཁྲོས་ཏེ། བདག་གིས་ར་ཐུག་དེ་རྣམས་ལ་ཉེས་ཆད་གཅོད་པར་བྱ། ཅི་ལ་ཞེ་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཉིད་ཀྱི་ལུག་ཁྱུ་སྟེ་ཡ་ཧུ་དཱའི་ཁྱིམ་རྒྱུད་ལ་ཐུགས་ཁུར་མཛད་པས། དེ་རྣམས་གཡུལ་སའི་དམག་རྟ་གཟི་བྱིན་ཅན་དང་འདྲ་བར་མཛད་དོ། ། 4 ཁང་པའི་ཟུར་རྡོ་དང་གུར་གྱི་ཕུར་པ། དམག་ལ་འཐབ་པའི་གཞུ། དབང་འཛིན་མཁན་ཐམས་ཅད་ནི་ཡ་ཧུ་དཱ་ནས་འཐོན་པར་འགྱུར། 5 དེ་དག་གིས་དཔའ་བོ་བཞིན་དུ་གཡུལ་ས་ནས་དགྲ་བོ་རྣམས་སྲང་ལམ་གྱི་འདམ་ནང་དུ་བརྫི་ཞིང་། ཡང་དཀོན་མཆོག་ཡ་ཝཱེ་དེ་རྣམས་དང་མཉམ་དུ་བཞུགས་པས་ཁོ་རྣམས་འཐབ་པར་འགྱུར་ལ། དེ་དག་གིས་དགྲ་ཟླའི་སྐྱ་མི་རྣམས་ངོ་ཚ་བར་བྱེད་དོ། །

6 ཡང་བདག་གིས་ཡ་ཧུ་དཱའི་ཁྱིམ་རྒྱུད་ནི་སྟོབས་དང་ལྡན་པར་བྱས་ནས་ཡོ་སེབ་ཀྱི་ཁྱིམ་རྒྱུད་སྐྱོབ་པར་བྱ། ངས་དེ་རྣམས་ལ་སྙིང་རྗེ་བས་ཁོ་རྣམས་ཕྱིར་ལོག་ཏུ་འཇུག་དགོས། དེ་དག་ནི་ངས་ནམ་ཡང་དོར་མ་མྱོང་བར་འདྲ་ཞིང་། བདག་ནི་དེ་དག་གི་དཀོན་མཆོག་ཡ་ཝཱེ་ཡིན་པས་ངས་དེ་རྣམས་ལ་ལན་གནང་བར་བྱའོ། ། 7 ཨེ་ཕཱར་ཡིམ་པ་རྣམས་ནི་དཔའ་བོ་དང་འདྲ་སྟེ། ཁོ་ཚོའི་སེམས་ནི་རྒུན་ཆང་འཐུང་བ་བཞིན་དགའ་ཞིང་། ཁོ་ཚོའི་བུ་རྒྱུད་རྣམས་ཀྱང་དེ་མཐོང་ནས་དགའ་བར་འགྱུར་ལ། ཁོ་ཚོའི་སེམས་ནི་དཀོན་མཆོག་ཡ་ཝཱེའི་རྐྱེན་གྱིས་དགའ་ཞིང་མགུ་བར་འགྱུར། 8 བདག་གིས་དེ་དག་བོས་ནས་ཁོ་རྣམས་བསྡུ་བར་བྱ་སྟེ། གང་ལ་ཞེ་ན། བདག་གིས་དེ་དག་བསྐྱབས་པས་སོ། །ཁོ་ཚོའི་མི་གྲངས་ནི་སྔར་བཞིན་འཕེལ་བར་འགྱུར། 9 བདག་གིས་དེ་དག་ནི་མི་སྡེ་རྣམས་ཀྱི་ཁྲོད་དུ་གཏོར་ན་ཡང་། དེ་དག་གིས་རྒྱང་རིང་ནས་ང་རང་དྲན་པར་འགྱུར་ལ། དེ་དག་དང་ཁོ་ཚོའི་བུ་རྒྱུད་རྣམས་ནི་གསོན་པོར་ལུས་ཤིང་ཕྱིར་ལོག་པར་འགྱུར་རོ། ། 10 ངས་དེ་དག་ནི་ཨེ་ཅིབ་ཡུལ་ནས་ཕྱིར་འཁྲིད་ཡོང་དགོས་ཤིང་། ཨ་སུར་ཡུལ་ནས་ཁོ་རྣམས་བསྡུས་ཏེ་གིལ་ཨད་ཀྱི་ཡུལ་དང་ལེ་པཱ་ནོན་དུ་འཁྲིད་པར་བྱ་སྟེ། དེར་ཁོ་རྣམས་མི་ཤོང་བ་ཡིན། 11 དཀོན་མཆོག་ཡ་ཝཱེ་ནི་སྡུག་བསྔལ་གྱི་རྒྱ་མཚོ་རྒྱུ་ཞིང་རྒྱ་མཚོའི་རྦ་རླབས་རྣམས་ལ་བརྡེག་པ་དང་། ནཱ་ཡོལ་གཙང་པོའི་ཆུ་གཏིང་བསྐམ་པར་མཛད་ཅིང་། ཨ་སུར་གྱི་ང་རྒྱལ་ནི་དམའ་སར་འབེབ་པ་དང་། ཨེ་ཅིབ་ཀྱི་སྲིད་འཁར་ *ཡང་ཉམས་པར་འགྱུར། 12 བདག་གིས་རང་གི་མི་རྣམས་ནི་བདག་ལ་བརྟེན་ནས་སྟོབས་འབྱོར་ལྡན་པར་བྱེད་ཅིང་། དེ་དག་གིས་ངའི་མིང་གི་སྒོ་ནས་སྤྱད་པ་སྤྱོད་དོ་ཞེས་དཀོན་མཆོག་ཡ་ཝཱེས་གསུངས་སོ། །

ལེའུ་བཅུ་གཅིག་པ།

ཕན་ཐོགས་མེད་པའི་ལུག་རྫི་དོར་བ།

1 ཀྱེ་ལེ་པཱ་ནོན། མེ་ཡིས་ཁྱོད་ཀྱི་ཐང་ཤིང་བསྲེག་པའི་ཆེད་དུ་རང་གི་སྒོ་རྣམས་ཕྱེས་ཤིག 2 ཀྱེ་གསོམ་ཤིང་ལགས། མྱ་ངན་བྱོས་ཤིག ཅི་ལ་ཞེ་ན། ཐང་ཤིང་རྣམས་འགྱེལ་བ་དང་། རྔམ་བརྗིད་ཆེ་བའི་ལྗོན་ཤིང་རྣམས་བརླགས་སོ། །ཀྱེ་པཱ་ཤན་གྱི་བེ་ཤིང་རྣམས། མྱ་ངན་བྱོས་ཤིག ཅི་ལ་ཞེ་ན། ནགས་ཚལ་སྟུག་པོ་རྣམས་བཅད་པས་སོ། ། 3 ལུག་རྫི་རྣམས་ཀྱིས་མྱ་ངན་འདོན་པའི་སྐད་ལ་ཉོན་ཅིག གང་ལ་ཞེ་ན། དེ་དག་གི་ཡིད་དུ་འོང་བའི་རྩྭ་ཐང་རྣམས་བརླགས་པ་རེད། ཡང་སེང་གེ་དར་མས་ང་རོ་འདོན་པའི་སྒྲ་ལ་ཉོན་ཅིག གང་ལ་ཞེ་ན། ཡོར་དན་གཙང་འགྲམ་གྱི་སྤང་ཐང་ཡིད་དུ་འོང་བ་བརླགས་པས་སོ། ། 4 ང་ཡི་དཀོན་མཆོག་ཡ་ཝཱེས་འདི་སྐད་དུ། ཁྱོད་ཀྱིས་བཤའ་བར་འགྱུར་བའི་ལུག་ཁྱུ་འདི་འཚོས་ཤིག 5 ལུག་ཁྱུ་ཉོ་མཁན་དག་གིས་དེ་རྣམས་བཤས་ཀྱང་སྡིག་པར་མི་བརྩི་ཞིང་། ལུག་ཁྱུ་བཙོང་མཁན་དག་ན་རེ། ང་རང་ཕྱུག་པོར་གྱུར་པས་དཀོན་མཆོག་ཡ་ཝཱེ་ནི་བསྟོད་པར་འོས་པ་ཡིན་ཞེས་ལུག་ཁྱུའི་ལུག་རྫི་རྣམས་ཀྱིས་དེ་ལ་སྙིང་རྗེ་མ་བསྐྱེད་དོ། ། 6 དེ་བས་ངས་ཀྱང་ཡུལ་འདིའི་མི་རྣམས་ལ་སྙིང་རྗེ་བར་མི་བྱའོ་ཞེས་དཀོན་མཆོག་ཡ་ཝཱེས་གསུངས། ལྟོས་དང་། ངས་དེ་དག་རེ་རེ་བཞིན་ཁོའི་ཁྱིམ་མཚེས་དང་རྒྱལ་པོའི་ལག་ཏུ་གཏོད་ཅིང་། དེ་དག་གིས་ཡུལ་འདི་བརླག་པར་བྱེད་པ་དང་། ངས་ཡུལ་འདིའི་མི་རྣམས་ནི་དེ་དག་གི་ལག་ནས་སྐྱོབ་པར་མི་བྱའོ་ཞེས་གསུངས།

7 དེ་ལྟར་ངས་བཤས་ལུག་ཏུ་བརྩིས་པའི་ལུག་ཁྱུ་ནང་གི་ཉམ་ཐག་རྣམས་འཚོས་པ་དང་། ངས་དབྱུག་པ་གཉིས་བླངས་ནས། གཅིག་གི་མིང་ལ་དྲིན་གྱིས་སྐྱོང་བ་ཞེས་དང་། གཞན་དེ་ལ་ལྷན་འབྲེལ་ཞེས་བཏགས་ཤིང་། དེ་ནས་ངས་ལུག་ཁྱུ་འཚོས་པ་དང་། 8 ཟླ་བ་གཅིག་གི་ནང་དུ་ངས་ལུག་རྫི་གསུམ་གྱི་སྲོག་བཅད་དེ། ང་སེམས་གཏིང་ནས་ལུག་ཁྱུ་ལ་སུན་སྣང་སྐྱེས་ཤིང་། དེ་དག་ཀྱང་ང་ལ་ཞེན་ཁ་ལོག་པའོ། ། 9 དེ་ནས་ངས་འདི་ལྟར། ད་ནི་ངས་ཁྱོད་རྣམས་འཚོ་བར་མི་བྱ་སྟེ། འཆི་བར་འགྱུར་བ་དེ་འཆི་བར་གྱུར་ཅིག མེད་པར་འགྱུར་བ་དེ་མེད་པར་གྱུར་ཅིག ལྷག་ལུས་རྣམས་ལ་ཕན་ཚུན་གྱི་ཤ་བཟའ་རུ་ཆུག་ཅེས་སྨྲས། 10 དེ་ནས་མི་རིགས་ཐམས་ཅད་ལ་བཞག་པའི་ཞལ་ཆད་དེ་མེད་པར་བཟོ་བའི་ཆེད་དུ། ངས་རང་གི་དྲིན་གྱིས་སྐྱོང་བ་ཞེས་པའི་དབྱུག་པ་དེ་བླངས་ནས་བཅག་པ་དང་། 11 ཞལ་ཆད་དེ་ནི་ཉིན་མོ་དེར་སྤངས་པ་ཡིན། དེ་ལྟར་ང་ལ་རེ་ལྟོས་བཅངས་པའི་ལུག་ཁྱུ་ཉམ་ཐག་རྣམས་ཀྱིས་དེ་ནི་དཀོན་མཆོག་ཡ་ཝཱེའི་བཀའ་ཡིན་པ་རྟོགས་པར་གྱུར། 12 ངས་དེ་དག་ལ་འདི་ལྟར། ཁྱོད་རྣམས་ཀྱིས་ལེགས་པར་འདོད་ན་ང་ལ་ལས་གླ་སྤྲོད་ཅིག དེ་ལྟར་མིན་ཚེ་སྐྱུར་ཞོག་ཅེས་སྨྲས་པ་ལ། དེ་དག་གིས་ངའི་ལས་གླ་རུ་དངུལ་སྲང་སུམ་ཅུ་སྤྲད་བྱུང་། 13 དུས་དེ་ལ་དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་ཀྱིས་དངུལ་དེ་དག་རྫ་མཁན་ལ་གཡུགས་ཞོག་ཅེས་གསུངས་པ་དང་། དངུལ་དེ་དག་ནི་ཁོ་ཚོས་ང་ལ་འཐོབ་འོས་པར་འདོད་པའི་རིན་མཐོན་པོ་ཡིན་ནོ། །ངས་དངུལ་སྲང་སུམ་ཅུ་དེ་ཁྱེར་ནས་དཀོན་མཆོག་ཡ་ཝཱེའི་མཆོད་ཁང་ནང་དུ་རྫ་མཁན་ལ་གཡུགས་སོ། ། 14 ཡང་ཡ་ཧུ་དཱ་དང་ཡེས་ར་ཨེལ་གཉིས་ཀྱི་སྤུན་ཟླའི་འབྲེལ་ཐག་གཅོད་པའི་ཆེད་དུ། ངས་མིང་ལ་ལྷན་འབྲེལ་ཞེས་པའི་དབྱུག་པ་གཞན་དེ་བཅག་གོ ། 15 ཡང་དཀོན་མཆོག་ཡ་ཝཱེས་ང་ལ་འདི་སྐད་དུ། ཁྱོད་སོང་ལ་ཡང་ལུག་རྫི་བླུན་རྨོངས་ཅན་གྱི་དབྱུག་པ་ཁྱེར་ཤོག་ཅིག 16 གང་ལ་ཞེ་ན། ངས་ཡུལ་འདི་རུ་ལུག་རྫི་ཞིག་དར་བར་བྱ་སྟེ། འཆི་ལ་ཉེ་བ་དེ་དག་ལ་ཁོང་གིས་གཟིགས་སྐྱོང་མི་མཛད་ཅིང་། ཁ་འཐོར་དུ་སོང་བ་དེ་དག་ཁོང་གིས་མི་བཙལ། རྨས་ཕོག་པ་རྣམས་ཁོང་གིས་མི་གསོ། ཤ་ཤེད་ཅན་རྣམས་ཁོང་གིས་མི་འཚོ། ཡིན་ནའང་ཁོང་གིས་ལུག་ཚོན་པོའི་ཤ་བཟའ་ཞིང་། དེ་དག་གི་རྨིག་པ་རྣམས་དབྲལ་བར་འགྱུར། 17 ལུག་ཁྱུ་དོར་བ་དང་ཕན་མི་ཐོགས་པའི་ལུག་རྫི་དེ་ལ་ཆག་སྒོ་འབྱུང་། དེའི་དཔུང་པ་དང་མིག་གཡས་པའི་ཁར་རལ་གྲི་འཕོག་པར་གྱུར་ཅིག དེའི་དཔུང་པ་ཟུངས་ཟད་ནས་མིག་གཡས་པ་དེ་ཡོངས་སུ་ལོང་བར་གྱུར་ཅིག་ཅེས་གསུངས་སོ། །

ལེའུ་བཅུ་གཉིས་པ།

དཀོན་མཆོག་ཡ་ཝཱེས་ཡེ་རུ་སཱ་ལེམ་བསྲུང་བར་འགྱུར་བ།

1 དཀོན་མཆོག་ཡ་ཝཱེས་བཀའ་ལུང་གནང་བ་འདི་ལྟ་སྟེ། འདི་ནི་དཀོན་མཆོག་ཡ་ཝཱེས་ཡེས་ར་ཨེལ་གྱི་སྐོར་ལ་གསུངས་པའི་བཀའ་ཡིན་ཏེ་དཀོན་མཆོག་ཡ་ཝཱེས་གསུངས་པའོ། །ཁོང་གིས་ནམ་མཁའ་བཏིངས་པ་དང་། ས་གཞིའི་རྨང་རྡོ་བཙུགས་ཏེ། མིའི་ནང་གི་སེམས་ཉིད་བཀོད་པར་མཛད་དོ། ། 2 ལྟོས་དང་། བདག་གིས་ཡེ་རུ་སཱ་ལེམ་ནི་མཐའ་འཁོར་གྱི་མི་སྡེ་ཐམས་ཅད་བཟི་བར་འགྱུར་བའི་ཕོར་བ་རུ་བྱ་སྟེ། ཡེ་རུ་སཱ་ལེམ་མཐའ་ནས་བསྐོར་བའི་ཚེ། ཡ་ཧུ་དཱ་ལའང་རྒོལ་བར་འགྱུར། 3 ཉིན་མོ་དེར་མི་རིགས་ཐམས་ཅད་ལ་མཚོན་ན་བདག་གིས་ཡེ་རུ་སཱ་ལེམ་ནི་ཤིན་ཏུ་ལྕི་བའི་རྡོ་ལྟ་བུར་བྱས་ནས། དེ་ཡར་འདེགས་མཁན་ཐམས་ཅད་ལ་རྨས་སྐྱོན་ཚབས་ཆེན་འབྱུང་བ་དང་། ས་སྟེང་གི་མི་རིགས་ཐམས་ཅད་ཕྱོགས་གཅིག་ཏུ་འདུས་ནས་ཡེ་རུ་སཱ་ལེམ་ལ་རྒོལ་བར་འགྱུར་རོ། ། 4 ཡང་དཀོན་མཆོག་ཡ་ཝཱེས་འདི་སྐད་གསུངས་ཏེ། ཉིན་མོ་དེར། བདག་གིས་རྟ་ཐམས་ཅད་ལ་བརྒྱབ་ནས་དེ་རྣམས་འདྲོག་ཏུ་འཇུག་པ་དང་། རྟ་ལ་ཞོན་མཁན་རྣམས་ལ་བརྒྱབ་ནས་དེ་རྣམས་སྨྱོ་བར་བྱའོ། །ངས་མིག་ཟུང་ཕྱེས་ནས་ཡ་ཧུ་དཱའི་ཁྱིམ་རྒྱུད་ལ་ལྟ་སྐྱོང་བྱེད་ཅིང་། བདག་གིས་མི་རིགས་ཀུན་གྱི་རྟ་ཐམས་ཅད་ལ་བརྡུངས་ནས་དེ་རྣམས་ལོང་བར་བྱའོ། ། 5 དུས་དེར་ཡ་ཧུ་དཱའི་ཚོ་དཔོན་གྱིས་སེམས་སུ་འདི་ལྟར། ཡེ་རུ་སཱ་ལེམ་གྱི་ཡུལ་མི་རྣམས་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་སྟེ་རང་གི་དཀོན་མཆོག་ལ་བརྟེན་ནས་སྟོབས་ཤུགས་འཛོམས་པ་ཡིན་སྙམ་པའོ། ། 6 ཉིན་མོ་དེ་ལ། བདག་གིས་ཡ་ཧུ་དཱའི་ཚོ་དཔོན་རྣམས་ནི་བུད་ཤིང་གི་དཀྱིལ་དུ་ཡོད་པའི་མེ་ཕོར་དང་། ཚར་ཕོན་ནང་གི་དཔལ་འབར་བཞིན་དུ་བྱ་སྟེ། དེ་དག་གིས་རང་གི་གཡས་གཡོན་དང་མཐའ་འཁོར་དུ་ཡོད་པའི་མི་སྡེ་ཐམས་ཅད་ཁྱུར་མིད་གཏོང་བར་འགྱུར། ཡིན་ནའང་ཡེ་རུ་སཱ་ལེམ་གྱི་མི་རྣམས་ནི་གྲོང་ཁྱེར་ནང་གི་སྔར་གནས་སུ་ཆགས་པར་འགྱུར། 7 དཱ་བིད་ཀྱི་ཁྱིམ་རྒྱུད་དང་ཡེ་རུ་སཱ་ལེམ་གྱི་ཡུལ་མི་རྣམས་ཀྱི་གཟི་བརྗིད་ནི་ཡ་ཧུ་དཱ་པ་ལས་ཆེ་བར་མི་འགྱུར་བའི་ཆེད་དུ། དཀོན་མཆོག་ཡ་ཝཱེས་ཡ་ཧུ་དཱའི་གུར་རྣམས་སྔོན་ལ་སྐྱོབ་པར་འགྱུར། 8 ཉིན་མོ་དེ་ལ་དཀོན་མཆོག་ཡ་ཝཱེས་ཡེ་རུ་སཱ་ལེམ་གྱི་ཡུལ་མི་རྣམས་བསྲུང་བར་མཛད་ཅིང་། དེ་དག་ཁྲོད་ཀྱི་ཉམ་ཐག་རྣམས་ནི་དཱ་བིད་དང་འདྲ་ཞིང་། དཱ་བིད་ཀྱི་ཁྱིམ་རྒྱུད་ནི་དཀོན་མཆོག་དང་འདྲ་སྟེ། དེ་དག་གི་མདུན་དུ་སྐྱོད་པའི་དཀོན་མཆོག་ཡ་ཝཱེའི་ཕོ་ཉ་དང་འདྲ་བར་འགྱུར། 9 ཉིན་མོ་དེར་ངས་ཡེ་རུ་སཱ་ལེམ་ལ་རྒོལ་དུ་འོངས་པའི་མི་རིགས་རྣམས་སྲོག་དང་དབྲལ་བར་བྱའོ། །

མྱ་ངན་ཆེན་པོ།

10 ཡང་བདག་གིས་དཱ་བིད་ཀྱི་ཁྱིམ་རྒྱུད་དང་ཡེ་རུ་སཱ་ལེམ་གྱི་ཡུལ་མི་རྣམས་ཀྱི་སྟེང་དུ་ཐུགས་རྗེ་དང་སྐྱབས་འཇུག་ཞུ་བའི་སེམས་ཉིད་ལྡུག་པར་བྱ་ཞིང་། དེ་དག་གིས་སྔར་རང་གི་མདུང་གིས་བསྣུན་པ་བདག་ལ་རེ་ལྟོས་བཅངས་ནས། རང་གི་བུ་གཅིག་པོ་ཤོར་བ་བཞིན་དུ་དེའི་དོན་དུ་མྱ་ངན་བྱེད་ཅིང་། ཡང་རང་གི་བུ་སྐྱེས་འགོ་ཤོར་བ་བཞིན་དུ་དེའི་ཆེད་དུ་མྱ་ངན་དྲག་པོ་བྱེད་པར་འགྱུར་རོ། ། 11 ཉིན་མོ་དེར། མེ་གིད་དོ་ཐང་ཆེན་གྱི་ཧ་དད་རིམ་མོན་གྱི་མྱ་ངན་དང་འདྲ་བའི་མྱ་ངན་ཆེན་པོ་ཞིག་ཡེ་རུ་སཱ་ལེམ་དུ་འབྱུང་བར་འགྱུར་ལ། 12 ས་གཞི་ཐམས་ཅད་ཀྱིས་མྱ་ངན་བྱ་ཞིང་ཁྱིམ་རྒྱུད་རེ་རེས་སོ་སོར་བསྡད་ནས་མྱ་ངན་བྱ་སྟེ། དཱ་བིད་ཀྱི་ཁྱིམ་རྒྱུད་སོ་སོར་སྡོད་པ་དང་། དེའི་བུད་མེད་རྣམས་སོ་སོར་སྡོད་པ་ཡིན། ནཱ་ཐན་གྱི་ཁྱིམ་རྒྱུད་སོ་སོར་སྡོད་པ་དང་། དེའི་བུད་མེད་རྣམས་ཀྱང་སོ་སོར་སྡོད་པ་ཡིན། 13 ལེ་ཝིའི་ཁྱིམ་རྒྱུད་སོ་སོར་སྡོད་པ་དང་། དེའི་བུད་མེད་རྣམས་སོ་སོར་སྡོད་པ་ཡིན། ཤི་མེ་ཨིའི་ཁྱིམ་རྒྱུད་སོ་སོར་སྡོད་པ་དང་། དེའི་བུད་མེད་རྣམས་ཀྱང་སོ་སོར་སྡོད་པ་ཡིན། 14 དེ་འཕྲོས་ཁྱིམ་རྒྱུད་རྣམས་ཀྱང་རེ་རེ་བཞིན་སོ་སོར་སྡོད་པ་དང་། དེ་དག་གི་བུད་མེད་རྣམས་ཀྱང་སོ་སོར་སྡོད་པའོ། །

ལེའུ་བཅུ་གསུམ་པ།

སྐུ་འདྲ་དང་ལུང་སྟོན་པ་རྫུན་མ་རྣམས་མེད་པར་བཟོ་བ།

1 ཉིན་མོ་དེར་དེ་དག་གི་སྡིག་པ་དང་མི་གཙང་བ་རྣམས་འདག་པའི་ཆེད་དུ། དཱ་བིད་ཀྱི་ཁྱིམ་རྒྱུད་དང་ཡེ་རུ་སཱ་ལེམ་གྱི་ཡུལ་མི་རྣམས་ལ་ཆུ་མིག་ཅིག་བརྡོལ་བར་འགྱུར། 2 ཉིན་མོ་དེར། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་གསུངས་ཏེ། ངས་གནས་འདི་ནས་སྐུ་འདྲའི་མིང་རྣམས་མེད་པར་བྱ་སྟེ། སུས་ཀྱང་དེ་དག་དྲན་པར་མི་འགྱུར་ལ། ཡང་ངས་ལུང་སྟོན་པ་དང་སེམས་ཉིད་མི་གཙང་བ་རྣམས་གནས་འདི་ནས་སྐྲོད་པར་བྱའོ། ། 3 གལ་ཏེ་སུ་ཞིག་གིས་ད་དུང་ལུང་སྟོན་པ་ཡིན་ན། དེའི་ལུས་སྦྱིན་གྱི་ཕ་མ་གཉིས་ཀྱིས་དེ་ལ་འདི་ལྟར། ཁྱོད་ནི་གསོན་མི་འོས་ཏེ། གང་ལ་ཞེ་ན། ཁྱོད་ཀྱིས་དཀོན་མཆོག་ཡ་ཝཱེའི་མཚན་གྱི་སྒོ་ནས་རྫུན་སྨྲས་སོ་ཞེས་སྨྲ་བར་འགྱུར་བ་དང་། དེ་ནས་ཁོས་རྫུན་གྱིས་ལུང་སྟོན་དུས། དེའི་ལུས་སྦྱིན་གྱི་ཕ་མ་གཉིས་ཀྱིས་ཁོ་ལ་བསྣུན་ནས་གསོད་པར་འགྱུར། 4 ཉིན་མོ་དེར། ལུང་སྟོན་པ་རྫུན་མས་ལུང་སྟོན་དུས་སུ། རེ་རེ་རང་གིས་གླེང་བའི་ཞལ་གཟིགས་ཀྱི་དབང་གིས་ངོ་ཚ་བར་འགྱུར་ལ། ད་ནི་དེ་དག་གིས་པགས་པའི་གྱོན་པ་གྱོན་ནས་མི་ལ་བསླུ་བར་མི་བྱ། 5 སྐབས་དེར་ཁོས་འདི་ལྟར། ང་ནི་ལུང་སྟོན་པ་ཞིག་མ་ཡིན་ལ་ཞིང་པ་ཞིག་ཡིན་ཏེ། གང་ལ་ཞེ་ན། ང་ནི་ཆུང་དུས་ནས་གཡོག་པོ་བྱེད་དུ་བཙོངས་པའོ་ཞེས་སྨྲ་ངེས་ཡིན། 6 ཡང་མི་ཞིག་གིས་དེ་ལ་འདི་ལྟར། ཁྱོད་ཀྱི་ལག་པ་གཉིས་ཀྱི་བར་དུ་རྨ་འདི་རྣམས་ཡོད་པ་ཅི་ཡིན་ནམ་ཞེས་དྲིས་ན། དེས་ལན་དུ། འདི་དག་ནི་ང་ལ་གཅེས་པའི་མི་ཡི་ཁྱིམ་དུ་ཕོག་པའི་རྨ་ཡིན་ནོ་ཞེས་སྨྲ་བར་འགྱུར།

ལུག་རྫི་ལ་བརྡུང་བའི་ལུང་བསྟན།

7 ཀྱེ་རལ་གྲི་ལགས། ངའི་ལུག་རྫི་དང་ཟླ་གྲོགས་ལ་རྒོལ་བར་གྱིས་ཤིག་ཅེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས། ལུག་རྫི་ལ་རྡུང་བརྡེག་བྱོས་དང་ལུག་ཁྱུ་ཁ་འཐོར་དུ་འགྲོ་སྟེ། ངས་ཀྱང་ལག་པ་བརྐྱངས་ནས་ལུ་གུ་ལ་བརྡེག་པར་བྱའོ། ། 8 དེའི་དུས་སུ་ས་གཞི་ཡོངས་ཀྱི་མི་ཡི་གསུམ་ཆ་གཉིས་བསྣུན་ནས་མེད་པར་བྱས་ཏེ་གསུམ་ཆ་གཅིག་ལུས་པར་འགྱུར་རོ་ཞེས་དཀོན་མཆོག་ཡ་ཝཱེས་འདི་སྐད་གསུངས་སོ། ། 9 ཡང་བདག་གིས་གསུམ་ཆ་གཅིག་དེར་མེ་བརྒྱུད་ནས་ཚོད་བརྟག་བྱེད་ཅིང་། དངུལ་གྱི་ལྷད་འདོན་པ་བཞིན་ངས་དེ་རྣམས་གཙང་མར་བཟོ་དགོས་ལ། ཡང་གསེར་ལ་བཙོ་སྦྱང་བྱེད་པ་བཞིན་ངས་དེ་རྣམས་ལ་ཚོད་བརྟག་བྱེད་དོ། །དེ་ནས་ཁོ་རྣམས་ཀྱིས་བདག་གི་མིང་ནས་འབོད་ཅིང་བདག་གིས་ཀྱང་ལན་འདེབས་པར་འགྱུར་ལ། འདི་ནི་བདག་གི་འབངས་མི་ཡིན་ཞེས་བདག་གིས་སྨྲ་བ་དང་། དེ་རྣམས་ཀྱིས་ཀྱང་དཀོན་མཆོག་ཡ་ཝཱེ་ནི་ང་ཡི་དཀོན་མཆོག་ཡིན་ཞེས་སྨྲ་བར་འགྱུར་རོ། །

ལེའུ་བཅུ་བཞི་པ།

ཡ་ཝཱེའི་ཉིན་མོ།

1 ལྟོས་དང་། དཀོན་མཆོག་ཡ་ཝཱེའི་ཉིན་མོ་སླེབས་ལ་ཉེ་སྟེ། མི་ཡིས་ཁྱོད་ཚོའི་ཁྲོད་དུ་ཁྱོད་ཀྱི་རྒྱུ་ནོར་བགོ་བར་འགྱུར། 2 ཅི་ལ་ཞེ་ན། ཡེ་རུ་སཱ་ལེམ་དང་འཐབ་པའི་ཕྱིར་ངས་མི་རིགས་ཐམས་ཅད་བསྡུས་ནས། གྲོང་ཁྱེར་ནི་བཙན་བཟུང་བྱེད་པ་དང་ཁང་པ་རྣམས་འཕྲོག་པར་འགྱུར་ལ། བུད་མེད་རྣམས་ལ་བཙན་གཡེམ་བྱེད་པར་འགྱུར། ཡང་གྲོང་ཁྱེར་ནང་གི་མི་གྲངས་ཕྱེད་ཀ་ནི་བཙན་ཁྲིད་བྱེད་ཅིང་། ལྷག་ལུས་རྣམས་ནི་གྲོང་ཁྱེར་ནས་ལུས་ཏེ་མེད་པར་མི་བྱའོ། ། 3 དུས་དེར་དཀོན་མཆོག་ཡ་ཝཱེ་ཕྱི་རུ་ཕེབས་ཏེ། སྔར་དམག་འཁྲུག་གི་དུས་སུ་ཁོང་གིས་འཐབ་པ་བཞིན་དུ་མི་རིགས་དེ་རྣམས་དང་འཐབ་པར་འགྱུར། 4 ཉིན་མོ་དེར། ཁོང་གི་ཞབས་ནི་ཡེ་རུ་སཱ་ལེམ་གྱི་ཁ་གཏད་དུ་ཤར་ཕྱོགས་ཀྱི་སྐྱུ་རུ་ཤིང་གི་རི་བོར་བཞེངས་ནས། སྐྱུ་རུ་ཤིང་གི་རི་བོ་འདི་དཀྱིལ་ནས་གས་ཤིང་། ཤར་ནས་ནུབ་ཀྱི་བར་དུ་ལུང་པ་ཤིན་ཏུ་ཆེན་པོ་ཞིག་འཐོན་པར་འགྱུར། ཡང་རི་བོའི་ཕྱེད་ཀ་ནི་བྱང་ཕྱོགས་སུ་སྤོ་བ་དང་ཕྱེད་ཀ་ལྷོ་ཕྱོགས་སུ་སྤོ་བའོ། ། 5 ཁྱོད་རྣམས་ངའི་ལུང་པ་བརྒྱུད་ནས་འབྲོ་དགོས་ཏེ། ཅི་ལ་ཞེ་ན། ལུང་པ་དེ་ནི་ཨ་ཙེལ་བར་དུ་སླེབ་ངེས་ཡིན། ཡ་ཧུ་དཱའི་རྒྱལ་པོ་ཨུ་ཟི་ཡཱའི་དུས་སུ་ས་འགུལ་ཆེན་པོ་འབྱུང་དུས་ཇི་ལྟར་བྲོས་པ་བཞིན་ཁྱོད་རྣམས་ཕྲོས་ཤིག ང་ཡི་དཀོན་མཆོག་ཡ་ཝཱེ་ཕེབས་ངེས་ཡིན་ལ། དམ་པ་ཐམས་ཅད་ཁོང་དང་མཉམ་དུ་ཕེབས་པར་འགྱུར་རོ། ། 6 ཉིན་མོ་དེར་འོད་མེད་ལ། གྲང་ངར་དང་བ་མོ་ཡང་མེད་དེ། 7 ཉིན་མོ་དེ་ནི་ཉིན་ཁྱད་པར་ཅན་ཞིག་ཡིན་ཏེ། དཀོན་མཆོག་ཡ་ཝཱེས་མཁྱེན་ནོ། །ཉིན་མོ་དེ་ལ་ཉིན་དཀར་དང་མཚན་མོ་ཞེས་མི་བཀར་ཏེ། གང་ལ་ཞེ་ན། དགོང་མོའི་དུས་སུའང་འོད་དང་ལྡན་པ་ཡིན་ནོ། ། 8 ཉིན་མོ་དེ་ལ་ཡེ་རུ་སཱ་ལེམ་ནས་ཚེ་སྲོག་དང་ལྡན་པའི་ཆུ་ཐོན་ནས། དེའི་ཕྱེད་ཀ་ནི་རྒྱ་མཚོ་ཤར་མའི་ཕྱོགས་དང་ཕྱེད་ཀ་ནི་རྒྱ་མཚོ་ནུབ་མའི་ཕྱོགས་སུ་བཞུར་ཏེ་དབྱར་དགུན་གཉིས་ཀར་དེ་ལྟར་ཡིན།

ས་གཞི་ཡོངས་ཀྱི་རྒྱལ་པོ།

9 ཡང་དཀོན་མཆོག་ཡ་ཝཱེ་ནི་ས་གཞི་ཡོངས་ཀྱི་རྒྱལ་པོར་འགྱུར་ཞིང་། ཉིན་མོ་དེ་ལ་གཙོ་བོ་ནི་གཅིག་ལས་གཉིས་མེད་ཡིན་པ་དང་ཁོང་གི་མཚན་ལ་ཡ་ཝཱེ་ཞུ་བ་མི་ཐམས་ཅད་ཀྱིས་ཁས་ལེན་པར་འགྱུར། 10 ཡུལ་ཐམས་ཅད་དེ། གེ་བཱ་ནས་ཡེ་རུ་སཱ་ལེམ་ལྷོ་ཕྱོགས་ཀྱི་རིམ་མོན་དང་ཉེ་བའི་བར་དུ་ཡོད་ཚད་དམའ་སར་འགྱུར་ཡང་། ཡེ་རུ་སཱ་ལེམ་ནི་ད་དུང་སྔར་གནས་སུ་འགྱེང་ངེར་ལངས་པ་དང་། པེན་ཡཱ་མེན་གྱི་མཁར་སྒོ་ནས་རྒྱ་སྒོ་དང་པོའི་བར་དང་། གྲུ་གའི་རྒྱ་སྒོའི་བར་དུ་དང་། ཡང་ཧ་ནན་ཨེལ་གྱི་ཐོག་ཁང་ནས་རྒྱལ་པོའི་རྒུན་འབྲུམ་འཚིར་གཞོང་རྣམས་ཀྱི་བར་དུ་ཐམས་ཅད་སྔར་གནས་སུ་ལུས་པ་ཡིན། 11 གྲོང་ཁྱེར་ནང་དུ་ད་དུང་འདུག་མཁན་ཡོད་པ་དང་། ད་ནི་དེ་རྩ་མེད་གཏོང་བར་མི་འགྱུར་ལ། ཡེ་རུ་སཱ་ལེམ་གྱི་མི་རྣམས་བདེ་བར་གནས་པ་ཡིན། 12 དཀོན་མཆོག་ཡ་ཝཱེས་ཡེ་རུ་སཱ་ལེམ་ལ་དམག་འདྲེན་པའི་མི་རིགས་རྣམས་ལ་རྡུང་བརྡེག་བྱེད་དུ་གནོད་འཚེ་དང་རིམས་ནད་མཛད་པ་ནི་འདི་ཡིན་ཏེ། དེ་རྣམས་ད་དུང་སར་ལངས་སྡོད་པའི་དུས་སུ་ཁོ་ཚོའི་ཤ་རུལ་བར་འགྱུར་ལ། དེ་རྣམས་ཀྱི་མིག་རིལ་ཡང་མིག་ཁུང་དུ་རུལ་བར་འགྱུར་བ་དང་། དེ་དག་གི་ལྕེ་ཡང་ཁ་ནང་དུ་རུལ་བར་འགྱུར། 13 ཉིན་མོ་དེ་ལ་དཀོན་མཆོག་ཡ་ཝཱེས་དེ་རྣམས་ལ་འཇིགས་སྣང་ཆེན་པོ་ཞིག་འབྱུང་བར་མཛད་དེ། ཁོ་རྣམས་རེ་རེས་ཕན་ཚུན་གྱི་ལག་པ་བཟུང་ནས། ལག་པ་ཡར་བཀྱགས་ཏེ་ཕན་ཚུན་ལ་རྒོལ་བར་འགྱུར། 14 ཡ་ཧུ་དཱ་ཡང་ཡེ་རུ་སཱ་ལེམ་དུ་འཐབ་པར་འགྱུར་ཞིང་། མཐའ་འཁོར་ཡུལ་ཁམས་རྣམས་ཀྱི་རྒྱུ་ནོར་ཐམས་ཅད་བསྡུ་ངེས་ཡིན་ཏེ། གསེར་དང་དངུལ། གྱོན་གོས་བཅས་ཤིན་ཏུ་མང་ངོ་། ། 15 དེ་དང་དེ་བཞིན་དུ། གནོད་འཚེ་དང་རིམས་ནད་འདི་ལྟ་བུ་ནི་རྟ་དང་དྲེའུ། རྔ་མོང་། བོང་བུ། དམག་སྒར་དུ་ཡོད་པའི་ཕྱུགས་ཟོག་ཐམས་ཅད་ཀྱི་སྟེང་དུ་འཕོག་པར་འགྱུར། 16 དེ་ནས་མི་རིགས་ཐམས་ཅད་ལས་ཡེ་རུ་སཱ་ལེམ་ལ་དམག་དྲངས་ནས་ལུས་པ་རྣམས་ལོ་རེ་བཞིན་ཡར་འོངས་ནས། རྒྱལ་པོ་ཆེན་པོ་སྟེ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལ་ཕྱག་འཚལ་བ་དང་སྤྱིལ་བུའི་དུས་ཆེན་བསྲུང་བར་བྱའོ། ། 17 ཡང་ས་གཞིའི་མི་སྡེ་ཐམས་ཅད་ལས་སུ་ཞིག་ཡར་ཡེ་རུ་སཱ་ལེམ་དུ་འོངས་ནས་རྒྱལ་པོ་ཆེན་པོ་སྟེ་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལ་ཕྱག་མི་འཚལ་ན་དེར་ཆར་བ་མི་འབབ་བོ། ། 18 གལ་ཏེ་ཨེ་ཅིབ་ཀྱི་མི་རིགས་རྣམས་ཡར་འོངས་ནས་དེར་མ་ཞུགས་ན། དེ་ནས་ཁོ་རྣམས་ལའང་ཆར་བ་མི་འབབ་ལ། འདི་ནི་དཀོན་མཆོག་ཡ་ཝཱེས་སྤྱིལ་བུའི་དུས་ཆེན་བསྲུང་དུ་མི་འོང་བའི་མི་རིགས་རྣམས་ལ་བརྡེགས་ནས་ཐེབས་པར་མཛད་པའི་གནོད་འཚེ་དང་རིམས་ནད་ཡིན་ནོ། ། 19 འདི་ནི་ཨེ་ཅིབ་ཀྱི་ཉེས་ཆད་ཡིན་པ་དང་། སྤྱིལ་བུའི་དུས་ཆེན་བསྲུང་དུ་ཡར་མི་འོང་བའི་མི་རིགས་ཐམས་ཅད་ཀྱི་ཉེས་ཆད་ཀྱང་ཡིན་ནོ། ། 20 ཉིན་མོ་དེ་ལ་རྟ་རྣམས་ཀྱི་དྲིལ་བུའི་སྟེང་དུ་ཡང་དཀོན་མཆོག་ཡ་ཝཱེའི་ཕྱིར་དུ་དམ་པའོ་ཞེས་པའི་ཡི་གེ་ཡོད་པ་དང་། དཀོན་མཆོག་ཡ་ཝཱེའི་མཆོད་ཁང་གི་སླ་ང་རྣམས་ནི་མཆོད་ཁྲིའི་མདུན་གྱི་མཆོད་པ་འབུལ་བྱེད་ཕོར་བ་དང་འདྲ་སྟེ། 21 ཡེ་རུ་སཱ་ལེམ་དང་ཡ་ཧུ་དཱའི་སླ་ང་ཐམས་ཅད་ཀྱང་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་ཕྱིར་དམ་པར་བཀོལ་བ་དང་། མཆོད་པ་འབུལ་མཁན་ཐམས་ཅད་འོངས་ནས་སླ་ང་འདི་དག་བླངས་ཏེ། དེའི་ནང་དུ་མཆོད་བྱེད་ཀྱི་ཤ་བཙོ་བ་ཡིན། ད་ནི་ཉིན་མོ་དེ་ལ་དཔུང་ཚོགས་ཀུན་གྱི་ཡ་ཝཱེའི་མཆོད་ཁང་ནང་དུ་ཀ་ན་ཨན་པ་ *ཡོད་པར་མི་འགྱུར་རོ།། །།

* ལེའུ་གསུམ་པ།:1 སཱ་ཏན་ཞེས་པ་ནི་སྐྱོན་འཛུགས་མཁན་དང་གྱོད་གཏུག་མཁན་ཞེས་པའི་དོན་ཡིན།

† ལེའུ་གསུམ་པ།:8 འདིར་ཡལ་ག་ཞེས་པ་ནི་མ་འོངས་ཕེབས་འགྱུར་གྱི་སྐྱབས་མགོན་མཱ་ཤི་ཀ་ལ་གོ་བ་ཡིན།

* ལེའུ་ལྔ་པ།:11 ཤིན་ཨར་ཞེས་པ་ནི་པཱ་པེལ་ལོན་ཡུལ་གྱི་མིང་གཞན་ཡིན།

* ལེའུ་དགུ་པ།:12 འདིར་ལྡབ་འགྱུར་ཞེས་པ་ནི་ཁོ་རྣམས་ལ་སྔོན་ཆད་གང་དང་ཅི་ཡོད་པ་ལས་ཀྱང་ལྷག་པ་ཞེས་པའི་དོན་ལ་འཇུག

* ལེའུ་བཅུ་པ།:11 འདིར་ཨེ་ཅིབ་ཀྱི་སྲིད་འཁར་ཞེས་པ་ནི་ཨེ་ཅིབ་རྒྱལ་པོའི་དབང་ལ་གོ་དགོས།

* ལེའུ་བཅུ་བཞི་པ།:21 འདིར་ཀ་ན་ཨན་པ་ཞེས་པ་ནི་ཚོང་པའམ་དད་པ་མེད་པའི་མི་ལ་གོ་བ་ཡིན།

མཱལ་ཨ་ཀེ

1

2

3

4

༄༅། །ལུང་སྟོན་པ་མཱལ་ཨ་ཀེའི་མདོ།

ལུང་སྟོན་པ་མཱལ་ཨ་ཀེའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྐབས་དེར་མཆོད་ཁང་ཡང་བསྐྱར་བཞེངས་ན་ཡང་དཔལ་འབྱོར་ཡར་རྒྱས་ཆེན་པོ་མ་བྱུང་། ཐན་པ་བྱུང་ནས་ས་ཞིང་ལས་ལོ་ཏོག་མ་སྨིན་པས་མི་རྣམས་སྡུག་བསྔལ་དང་མུ་གེས་མནར་ཞིང་། ཁོ་ཚོ་རྐྱེན་ངན་ལ་ཕྲད་པ་དང་སེམས་ཁམས་ཉོབ་ཅིང་གཏི་མུག་གིས་ཁེངས་པར་གྱུར། ཁོ་ཚོས་དཀོན་མཆོག་སྤངས་ནས་ཁོང་ལ་བརྩི་བཀུར་མ་བྱས་པ་དང་། ད་དུང་ཕྱི་ཕྱོགས་པའི་བུད་མེད་རྣམས་ཆུང་མར་བླངས་པ་རེད། དེ་ལྟར་གནས་ཚུལ་སྣ་ཚོགས་བྱུང་བའི་སྐབས་སུ། མཱལ་ཨ་ཀེ་ཞེས་པའི་གཞུང་འདི་ཡི་གེར་བཀོད་པ་ཡིན། མཱལ་ཨ་ཀེ་ཞེས་པ་ནི་བདག་གི་ཕོ་ཉ་ཞེས་པའི་དོན་ཡིན།

ཡི་གེར་འགོད་མཁན་དང་འགོད་དུས།

ལེའུ་གསུམ་པའི་ཚིག་རྐང་དང་པོར་གསུངས་པ་ལྟར། བདག་གི་ཕོ་ཉ་ཞེས་པའི་མིང་བརྡ་བྱུང་བ་དང་། ལུང་སྟོན་པ་དང་མཆོད་དཔོན་གཉིས་ལ་དཀོན་མཆོག་ཡ་ཝཱེའི་ཕོ་ཉ་ཞེས་འབོད་པའི་རྒྱུ་མཚན་ལ་བརྟེན་ནས། མི་འགའ་ཞིག་གི་སེམས་སུ། མཱལ་ཨ་ཀེ་ཞེས་པ་ནི་སྲོལ་རྒྱུན་ལྟར་བཏགས་པའི་ཁ་བྱང་འབའ་ཞིག་ཡིན་སྙམ། དེའི་སྐོར་ཐག་གིས་མི་ཆོད་ནའང་མཱལ་ཨ་ཀེ་ནི་ཡི་གེར་འགོད་མཁན་གྱི་མིང་ཡིན་པ་ཧ་ལམ་གཏན་ཁེལ་བྱས་ཡོད། གཞུང་འདི་ནི་ཕལ་ཆེར་སྤྱི་ལོ་སྔོན་གྱི་433ནས་430བར་དུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

མཱལ་ཨ་ཀེའི་གསུང་བཤད་ལས་ཉེས་འཛུགས་དང་ཉེན་བརྡ་ཐེངས་མང་པོར་བཏང་ཡོད། མཱལ་ཨ་ཀེས་དཀོན་མཆོག་གི་བྱམས་པ་ལ་ཐེ་ཚོམ་སྐྱེས་པའི་ཡ་ཧུ་དཱ་པ་རྣམས་དང་། དད་པ་ལོག་པའི་མཆོད་དཔོན་༼ལེའུ་དང་པོའི་ཚིག་རྐང་དྲུག་པ་ནས་ལེའུ་གཉིས་པའི་ཚིག་རྐང་དགུ་པའི་བར།༽དང་མི་རྣམས་ལ་༼ལེའུ་གཉིས་པའི་ཚིག་རྐང་བཅུ་པ་ནས་བཅུ་དྲུག་པའི་བར།༽གཤེ་གཤེ་བཏང་ཡོད། མི་རིགས་དེས་དཀོན་མཆོག་དེ་ལྟར་མགྱོགས་པོར་བརྗེད་སོང་ཨང་། འགྱོད་བཤགས་དང་བསྐྱར་བཅོས་བརྒྱུད་ནས་མི་རྣམས་ལ་སླར་ཡང་དཀོན་མཆོག་གི་བྱིན་རླབས་ཐོབ་པ་རེད། ༼ལེའུ་གསུམ་པའི་ཚིག་རྐང་དྲུག་པ་ནས་བཅུ་གཉིས་བར།༽ དཀོན་མཆོག་ཡ་ཝཱེའི་རབ་ཏུ་ཆེ་ཞིང་འཇིགས་སུ་རུང་བའི་ཉིན་མོ་སླེབས་ཡོང་བ་དང་།༼ལེའུ་བཞི་པའི་ཚིག་རྐང་ལྔ་པར་གསལ།༽ མཱལ་ཨ་ཀེས་ཀྱང་ཁོང་གི་མི་རྣམས་ལ་ཡང་བསྐྱར་ཉིན་མོ་དེ་སླེབས་འོང་བའི་ཡིད་ཆེས་སྦྱིན་པ་དང་ཉེན་བརྡ་ཡང་གཏོང་བར་འགྱུར།

འཆར་ཟིན།

1. དཀོན་མཆོག་གིས་ཡེས་ར་ཨེལ་པ་རྣམས་ལ་བྱམས་ཤིང་བརྩེ་བའི་ཞལ་བཞེས་གནང་བའི་སྐོར། ༼1:1-5༽

2. ཡེས་ར་ཨེལ་པ་རྣམས་ཀྱི་དད་ལོག་གི་བྱ་སྤྱོད། ༼1:6-2:16༽

ཀ དད་པ་ལོག་པའི་མཆོད་དཔོན་དག་གི་སྐོར། ༼1:6-2:9༽

ཁ། དད་པ་ལོག་པའི་མི་རྣམས་ཀྱི་སྐོར། ༼2:10-16༽

3. གཙོ་བོ་ཡེ་ཤུ་ཕེབས་ཡོང་བའི་སྐོར། ༼2:17-4:6༽

ལེའུ་དང་པོ།

ཡེས་ར་ཨེལ་གྱིས་དཀོན་མཆོག་གི་བྱམས་པ་བརྗེད་ཟིན་པ།

1 དེ་ཡང་དཀོན་མཆོག་ཡ་ཝཱེས་མཱལ་ཨ་ཀེ་བརྒྱུད་ནས་ཡེས་ར་ཨེལ་ལ་བཀའ་ལུང་གནང་བ་འདི་ལྟ་སྟེ། 2 བདག་གིས་ཁྱོད་རྣམས་ལ་ཤིན་ཏུ་གཅེས་སོ་ཞེས་དཀོན་མཆོག་ཡ་ཝཱེས་གསུངས་ནའང་། ཁྱོད་ཅག་གིས་ངེད་རྣམས་ལ་ཅི་ལྟར་གཅེས་པ་ཡིན་ནམ་ཞེས་ཟེར་ཞིང་། དེ་ནས་དཀོན་མཆོག་ཡ་ཝཱེས་འདི་སྐད་དུ། ཨེ་སཱབ་ནི་ཡ་ཀོབ་ཀྱི་ཕུ་བོ་མ་ཡིན་ནམ། ཡིན་ནའང་བདག་གིས་ཡ་ཀོབ་གཅེས་སུ་འཛིན་པ༌དང༌། 3 ཨེ་སཱབ་ནི་བདག་གིས་འཁོན་དུ་འཛིན་པ་ཡིན་ཏེ། བདག་གིས་ཨེ་སཱབ་ཀྱི་རི་ཁུལ་རྣམས་མི་མེད་ལུང་སྟོང་དུ་བསྒྱུར་ནས་དེའི་ནོར་སྐལ་དབེན་སྟོང་གི་ཁྱི་སྤྱང་ལ་སྤྲད་པ་ཡིན། 4 ཇི་སྟེ་ཨེ་དོམ་*གྱིས་ངེད་རྣམས་བཤིག་ན་ཡང་ཞིག་རོ་ཡང་བསྐྱར་བརྩིག་པར་བྱ་ཞེས་ཟེར་ན། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། དེ་རྣམས་ལ་བརྩིག་ཏུ་ཆུག་དང་ངས་ཡང་བསྐྱར་བཤིག་པར་བྱ། མི་རྣམས་ཀྱིས་དེ་དག་ལ་སྡིག་པའི་ཡུལ་ཁམས་དང་། དུས་གཏན་དུ་དཀོན་མཆོག་ཡ་ཝཱེ་སྡང་བའི་མི་རྣམས་ཞེས་འབོད་པར་འགྱུར་ཞེས་གསུངས། 5 ཡང་ཁྱོད་རྣམས་ཀྱིས་དེ་དངོས་སུ་མཐོང་ནས། ཡེས་ར་ཨེལ་ཡུལ་གྱི་ཕྱི་རོལ་ནས་ཀྱང་དཀོན་མཆོག་ཡ་ཝཱེ་རབ་ཏུ་ཆེའོ་ཞེས་ཁྱོད་ཚོས་དངོས་སུ་བརྗོད་པར་འགྱུར་རོ། །

ལྷག་བསམ་རྣམ་དག་མིན་པ་དང་དད་གུས་མེད་པའི་མཆོད་དཔོན་རྣམས་ལ་བཀའ་བཀྱོན་གནང་བ།

6 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་ཁྱོད་རྣམས་ལ་འདི་སྐད་དུ། ཀྱེ་བདག་གི་མིང་ལ་མཐོང་ཆུང་བྱེད་པའི་མཆོད་དཔོན་རྣམས། བུ་ཡིས་ཕ་ལ་བཀུར་ཞིང་གཡོག་པོས་བདག་པོར་གུས་ཤིང་འཇིགས་པ་ཡིན། གལ་ཏེ་ང་རང་ཕ་ཡིན་ན་ཁྱོད་ཀྱི་གུས་བཀུར་གང་དུ་ཡོད་དམ། གལ་ཏེ་ང་རང་བདག་པོ་ཡིན་ན་འཐོབ་འོས་པའི་གུས་ཞུམ་གང་དུ་ཡོད་དམ། ཁྱོད་རྣམས་ན་རེ། ངེད་ཅག་གིས་ཁྱེད་ཀྱི་མཚན་ལ་ཅི་ལྟར་མཐོང་ཆུང་བྱས་སམ་ཞེས་འདྲིའོ། ། 7 ཁྱོད་རྣམས་ཀྱིས་ཁ་ཟས་མི་གཙང་བ་བདག་གི་མཆོད་ཁྲིའི་སྟེང་དུ་ཕུལ་ནས་ད་དུང་ན་རེ། ངེད་ཅག་གིས་ཁྱེད་ཀྱི་མཆོད་ཁྲི་ཅི་ལྟར་མི་གཙང་བར་བཟོས་སམ་ཟེར་ཏེ། ཅིའི་ཕྱིར་ཞེ་ན། ཁྱོད་ཅག་གིས་དཀོན་མཆོག་ཡ་ཝཱེའི་གསོལ་ལྕོག་ལ་མཐོང་ཆུང་བྱས་ཆོག་པར་འདོད་པས་སོ་ཞེས་གསུངས་སོ། ། 8 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཁྱོད་རྣམས་ཀྱིས་ལོང་བ་མཆོད་པར་ཕུལ་ན་དེ་ངན་པ་མ་ཡིན་ནམ། ཁྱོད་རྣམས་ཀྱིས་ཞ་བོ་དང་ནད་པ་མཆོད་པར་ཕུལ་ན་དེ་སྡིག་པ་མ་ཡིན་ནམ། ཁྱོད་ཀྱིས་རང་གི་འགོ་དཔོན་ལ་ལེགས་སྐྱེས་དེ་འདྲ་ཕུལ་ན། དེས་ཁྱོད་ལ་ཐུགས་རྗེས་གཟིགས་ནས་ཁྱོད་དང་དུ་ལེན་སྲིད་པ་ཡིན་ནམ་ཞེས་གསུངས། 9 དཀོན་མཆོག་གིས་ཁྱོད་རྣམས་ལ་ཐུགས་རྗེས་གཟིགས་པའི་ཆེད་དུ་ད་ལྟ་ཁོང་ལ་དགོངས་དག་ཞུས་ཤིག མཆོད་རྫས་མི་གཙང་བ་འདི་དག་ནི་ཁྱོད་ཅག་གི་ལག་པ་བརྒྱུད་ནས་ཕུལ་བས་ན། ཁོང་གིས་ཁྱོད་རྣམས་ལ་ཐུགས་རྗེས་གཟིགས་ནས་ཁྱོད་དང་དུ་ལེན་པར་བྱའམ། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། 10 ཁྱོད་རྣམས་ཀྱིས་ངའི་མཆོད་ཁྲིའི་སྟེང་དུ་དོན་མེད་ཀྱི་མེ་མི་སྒྲོན་པའི་ཕྱིར་དུ། ཁྱོད་ཅག་གི་ཁྲོད་ནས་མི་ཞིག་གིས་མཆོད་ཁང་གི་སྒོ་བརྒྱབ་ན་ལེགས་སོ། །བདག་ནི་ཁྱོད་རྣམས་ལ་མི་དགའ་ཞིང་ཁྱོད་ཚོའི་ལག་ནས་ལེགས་སྐྱེས་ཀྱང་མི་ལེན་ནོ་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་སོ། ། 11 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཉི་མ་ཤར་ས་ནས་ཉི་མ་ནུབ་པའི་བར་གྱི་རྒྱལ་ཁམས་ཀུན་ཏུ་བདག་གི་མིང་ནི་ཆེན་པོར་བརྩི་ཞིང་། གནས་ཀུན་ཏུ་མི་རྣམས་ཀྱིས་བདག་གི་མིང་ལ་སྤོས་བདུག་པ་དང་མཆོད་པ་གཙང་མ་འབུལ་བར་འགྱུར། ཅིའི་ཕྱིར་ཞེ་ན། བདག་གི་མིང་ནི་རྒྱལ་ཁམས་ཀུན་ཏུ་ཆེན་པོ་ཡིན་པས་སོ་ཞེས་གསུངས། 12 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཡིན་ནའང་ཁྱོད་རྣམས་ཀྱིས་ང་རང་ཁྱད་དུ་བསད་པ་སྟེ། ཅིའི་ཕྱིར་ཞེ་ན། ཁྱོད་རྣམས་ཀྱིས་གཙོ་བོའི་གསོལ་ལྕོག་ནི་མི་གཙང་བ་དང་། གསོལ་ལྕོག་སྟེང་གི་ཁ་ཟས་ལ་མཐོང་ཆུང་བྱས་ཆོག་པར་འདོད་པས་ཡིན། 13 ཡང་ཁྱོད་ཅག་ན་རེ། དོན་འདི་དག་ཇི་འདྲའི་རྙོག་འཛིང་ཆེ་ཨང་ཟེར་བཞིན་ཁྲེལ་དགོད་བྱེད་དོ་ཞེས་གསུངས། དཀོན་མཆོག་ཡ་ཝཱེས་འདི་སྐད་དུ། ཁྱོད་ཚོས་ཕྲོགས་ནས་འོངས་པ་དང་ཞ་བོ། ནད་པ་ལ་སོགས་པ་ཁྱེར་འོངས་ནས་ལེགས་སྐྱེས་སུ་བྱས་པས། ངས་ཁྱོད་ཚོའི་ལག་ནས་ལེན་རུང་ངམ་ཞེས་གསུངས། 14 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། སུ་ཞིག་གིས་སྒོ་ཕྱུགས་ནང་གི་ཕོ་ཕྱུགས་འབུལ་བའི་དམ་བཅའ་བཞག་ཀྱང་། གཡོ་སྒྱུའི་ངང་ནས་གཙོ་བོར་དབང་བོ་སྐྱོན་ཅན་མཆོད་པར་ཕུལ་ན། མི་དེ་ལ་དམོད་མོ་ཐེབས་འོས་པ་ཡིན། ཅིའི་ཕྱིར་ཞེ་ན། ང་ནི་རྒྱལ་པོ་ཆེན་པོ་ཡིན་ཏེ། བདག་གི་མིང་ནི་མི་རིགས་རྣམས་ཀྱི་ཁྲོད་དུ་གུས་ཤིང་འཇིགས་འོས་པ་ཡིན་ཞེས་གསུངས་སོ། །

ལེའུ་གཉིས་པ།

མཆོད་དཔོན་རྣམས་བཀའ་དང་འགལ་བ།

1 ཀྱེ་མཆོད་དཔོན་རྣམས། ད་ལྟའི་བཀའ་འདི་ནི་ཁྱོད་ཅག་ལ་གསུངས་པ་ཡིན། 2 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། གལ་ཏེ་ཁྱོད་རྣམས་ཀྱིས་མི་མཉན་ལ་སེམས་སུའང་མི་འཛིན་པ་དང་། གཟི་བརྗིད་ཐམས་ཅད་ངའི་མིང་ལ་མི་འབུལ་ན། ངས་ཁྱོད་རྣམས་ལ་དམོད་མོ་ཐེབས་པར་བྱ་སྟེ། ངས་ཁྱོད་རྣམས་ལ་འཐོབ་འོས་པའི་བྱིན་རླབས་དེ་ལ་དམོད་མོ་ཐེབས་སུ་འཇུག་པར་མ་ཟད། དམོད་མོ་ཐེབས་ཟིན་པ་ཡིན། ཅིའི་ཕྱིར་ཞེ་ན། ཁྱོད་ཅག་གིས་བཀའ་དེ་སེམས་སུ་མ་བཟུང་བས་སོ། ། 3 ངས་ཁྱོད་ཅག་གི་བུ་རྒྱུད་རྣམས་ལ་གཤེ་གཤེ་བཏང་སྟེ། དུས་ཆེན་གྱི་སྐབས་སུ་མཆོད་པར་ཕུལ་བའི་ཕྱུགས་ཟོག་གི་ལྕི་བ་ཁྱོད་རྣམས་ཀྱི་གདོང་ལ་བྱུག་པར་འགྱུར་ཞིང་། མི་ཡིས་ཁྱོད་རྣམས་ལུད་ཕུང་ནང་དུ་འཁྱེར་ངེས་ཡིན་ཞེས་གསུངས་སོ། ། 4 ཡང་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། དེ་ནས་ཁྱོད་ཚོས་བཀའ་འདི་ནི་ངས་ཁྱོད་ཅག་ལ་གནང་བ་དང་། ངས་ལེ་ཝི་ལ་བཞག་པའི་ཞལ་ཆད་དེ་མུ་མཐུད་དུ་གནས་པའི་ཆེད་དུ་ཡིན་པ་རྟོགས་པར་འགྱུར། 5 ངས་ཁོ་ལ་བཞག་པའི་ཞལ་ཆད་ནི་ཚེ་སྲོག་དང་ཞི་བདེའི་ཞལ་ཆད་ཡིན་ལ། ཡང་ངས་དེ་རྣམས་ཁོ་ལ་གནང་ནས་ཁོ་རང་བདག་ལ་གུས་ཤིང་འཇིགས་པར་བྱས་ཤིང་། ཁོ་རང་བདག་ལ་གུས་ཤིང་འཇིགས་པ་དང་བདག་གི་མིང་ལ་འཇིགས་པའོ། ། 6 ཁོའི་སྨྲ་སྒོ་རུ་བདེན་པ་ཉིད་ཀྱི་བཀའ་སློབ་ཡོད་ཅིང་། ཁོའི་མཆུ་སྒྲོས་ལས་རྫུན་གང་ཡང་ལབ་མེད་པ་ཡིན། ཁོ་ནི་ཞི་བདེ་དང་དྲང་བདེན་གྱི་ངང་ནས་ང་དང་མཉམ་དུ་སྐྱོད་ཅིང་། མི་མང་པོ་ཕྱིར་བཟློགས་ནས་སྡིག་པ་དང་བྲལ་ཏོ། ། 7 མཆོད་དཔོན་གྱི་མཆུ་སྒྲོས་ཀྱིས་ཤེས་བྱ་སློབ་སྟོན་བྱེད་འོས་ལ། མི་ཡིས་དེའི་སྨྲ་སྒོ་ནས་བཀའ་ཁྲིམས་འཚོལ་དགོས་པ་ཡིན། ཅིའི་ཕྱིར་ཞེ་ན། དེ་ནི་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་ཕོ་ཉ་ཡིན་པས་སོ། ། 8 ཡིན་ཡང་ཁྱོད་ཅག་ནི་དྲང་ལམ་དང་བྲལ་ནས་མི་མང་པོ་བཀའ་ཁྲིམས་སྟེང་འགྱེལ་བར་བཅུག་པ་དང་། ཡང་ཁྱོད་རྣམས་ཀྱིས་ངས་ལེ་ཝི་ལ་བཞག་པའི་ཞལ་ཆད་ཀྱང་མ་བསྲུངས་པས། 9 ངས་ཀྱང་ཁྱོད་ཅག་ལ་མི་སྡེ་ཀུན་གྱི་མདུན་དུ་མཐོང་ཆུང་དང་དམའ་འབེབས་ཐེབས་སུ་འཇུག་གོ །གང་ལ་ཞེ་ན། ཁྱོད་ཅག་གིས་ངའི་བགྲོད་ལམ་མ་བསྲུངས་པར། བཀའ་ཁྲིམས་སྟེང་མི་ལ་ངོ་དགའ་ཕྱོགས་འཐེན་བྱས་པས་སོ་ཞེས་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་གསུངས་སོ། །

ཡ་ཧུ་དཱ་པ་རྣམས་ལ་བློ་གཏད་མེད་པ།

10 རང་ཅག་ཐམས་ཅད་ལ་ཡབ་གཅིག་ཡོད་པ་མ་ཡིན་ནམ། དཀོན་མཆོག་གཅིག་གིས་རང་ཅག་བཀོད་པ་མ་ཡིན་ནམ། རང་ཅག་མི་རེ་རེས་རང་གི་སྤུན་ཟླ་ལ་གཡོ་སྒྱུའི་སྦྱོར་བ་སྤེལ་ཞིང་། རང་ཅག་གི་ཕ་མེས་རྣམས་ཀྱི་ཞལ་ཆད་ཁྱད་དུ་གསོད་པ་ཅི་ཡིན་ནམ། 11 ཡ་ཧུ་དཱ་པས་གཡོ་སྒྱུའི་སྦྱོར་བ་སྤེལ་ནས་ཡེས་ར་ཨེལ་དང་ཡེ་རུ་སཱ་ལེམ་གྱི་ནང་དུ་ཞེན་ཁ་ལོག་པའི་དོན་སྤྱད་པའོ། །ཅིའི་ཕྱིར་ཞེ་ན། ཡ་ཧུ་དཱ་པས་དཀོན་མཆོག་ཡ་ཝཱེ་ཐུགས་མཉེས་པའི་མཆོད་ཁང་བཙོག་པར་བཟོས་ཏེ། ཕྱི་རོལ་པའི་ལྷ་ལ་ཞབས་ཏོག་སྒྲུབ་པའི་བུད་མེད་ཆུང་མར་བླངས་སོ། ། 12 དེ་ལྟར་སྤྱོད་མཁན་ནི་སུ་ཡིན་ཡང་། ཐ་ན་དཔུང་ཚོགས་ཀུན་གྱི་དཀོན་མཆོག་ཡ་ཝཱེ་ལ་མཆོད་པ་འབུལ་མཁན་ཡིན་ནའང་། དཀོན་མཆོག་ཡ་ཝཱེས་མི་དེ་ནི་ཡ་ཀོབ་ཀྱི་གུར་ལས་ཚར་དུ་གཅོད་པར་འགྱུར། 13 ཁྱོད་རྣམས་ཀྱིས་ཡང་དོན་འདི་སྤྱད་དེ། མིག་ཆུ་དང་ངུ་འབོད། འཁུན་སྒྲ་བཅས་ཀྱིས་དཀོན་མཆོག་ཡ་ཝཱེའི་མཆོད་ཁྲི་བཀབ་པ་ཡིན། གང་ལ་ཞེ་ན། ད་ནི་དཀོན་མཆོག་ཡ་ཝཱེས་ལེགས་སྐྱེས་ལ་མི་གཟིགས་ཤིང་། ཁྱོད་ཚོའི་ལག་ནས་དེ་བཞེས་པར་ཡང་ཐུགས་མི་མཉེས། 14 ཁྱོད་རྣམས་ཀྱིས་ད་དུང་ཅི་ལ་མི་བཞེས་སམ་ཞེས་འདྲིའོ། །ཅིའི་ཕྱིར་ཞེ་ན། དཀོན་མཆོག་ཡ་ཝཱེས་ཁྱོད་དང་ཁྱོད་ལོ་ན་གཞོན་དུས་བླངས་པའི་ཆུང་མའི་བར་དུ་བདེན་དཔང་མཛད་དེ། མོ་ནི་ཁྱོད་ཀྱི་གཏན་གྲོགས་དང་ཁྱོད་ཀྱིས་དམ་བཅའ་བཞག་པའི་ཆུང་མ་ཡིན་ནའང་ཁྱོད་ཀྱིས་ད་དུང་དེ་ལ་གཡོ་སྒྱུའི་སྦྱོར་བ་སྤེལ་ཏོ། ། 15 དཀོན་མཆོག་གི་སེམས་ཉིད་དང་ལྡན་པའི་མི་ཞིག་ཡིན་ཚེ་དེ་ལྟར་མི་བྱ་སྟེ། དེས་ཅི་ལྟར་སྤྱོད་དམ་ཟེར་ན། དེས་དཀོན་མཆོག་ལ་དད་པའི་བུ་རབས་ཚ་རྒྱུད་འཚོལ་བའོ། །དེ་བས་ཁྱོད་ཅག་གིས་གཟབ་གཟབ་བྱས་ནས་རང་གི་སེམས་སྲུངས་དང་། ལོ་ན་གཞོན་དུས་བླངས་པའི་ཆུང་མར་བློ་དཀར་དགོས་སོ། ། 16 ཡེས་ར་ཨེལ་གྱི་དཀོན་མཆོག་ཡ་ཝཱེས་འདི་སྐད་དུ། ཆུང་མ་འདོར་བ་དང་ཆུང་མར་གདུག་རྩུབ་སྤྱོད་པའི་མི་ལ་ང་རང་སྡང་ངོ་ཞེས་གསུངས་ཤིང་། དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། དེ་བས་ཁྱོད་ཅག་གིས་གཟབ་གཟབ་བྱས་ནས་རང་གི་སེམས་སྲུངས་དང་། གཡོ་སྒྱུའི་སྦྱོར་བ་སྤེལ་མི་རུང་ཞེས་གསུངས་སོ། ། 17 ཁྱོད་ཅག་གིས་རང་གི་སྨྲ་བརྗོད་ཀྱིས་དཀོན་མཆོག་ཡ་ཝཱེའི་ཐུགས་ལ་སུན་སྣང་བསྐྱེད་ནས་ད་དུང་ན་རེ། ངེད་རྣམས་ཀྱིས་ཁོང་ལ་ཅི་ལྟར་སུན་སྣང་བསྐྱེད་པ་ཡིན་ནམ་ཟེར་ཏེ། ཅིའི་ཕྱིར་ཞེ་ན། ཁྱོད་རྣམས་ན་རེ། ངན་པ་བྱེད་མཁན་རྣམས་ཀྱང་དཀོན་མཆོག་ཡ་ཝཱེས་ལེགས་པར་གཟིགས་པར་མ་ཟད། ཁོང་དེ་དག་ལ་ཐུགས་མཉེས་པ་ཡིན་ཞེས་སྨྲ་ཞིང་། ཡང་ན་དྲང་བདེན་ཅན་གྱི་དཀོན་མཆོག་གང་དུ་བཞུགས་ལགས་སམ་ཞེས་སྨྲས་པས་སོ། །

ལེའུ་གསུམ་པ།

ཞལ་ཆད་ཀྱི་ཕོ་ཉ་ཕེབས་ལ་ཉེ་བ།

1 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་དང་། ངས་རང་གི་ཕོ་ཉ་མངགས་ཏེ་ངའི་མདུན་དུ་ལམ་གྲ་སྒྲིག་བྱེད་པ་དང་། ཁྱོད་རྣམས་ཀྱིས་འཚོལ་བའི་གཙོ་བོ་ནི་གློ་བུར་ཉིད་ལ་ཁོང་གི་མཆོད་ཁང་ནང་དུ་ཕེབས་ངེས་ཤིང་། ཁྱོད་རྣམས་ཀྱིས་ཡིད་སྨོན་བྱེད་པའི་ཞལ་ཆད་ཀྱི་ཕོ་ཉ་དེ་འོང་བར་འགྱུར་ཞེས་གསུངས་སོ། ། 2 ཡིན་ནའང་ཁོང་སླེབས་པའི་དུས་དེ་སུ་ཞིག་གིས་བཟོད་ནུས་སམ། ཁོང་མངོན་པའི་དུས་ལ་སུ་ཞིག་ཚུགས་ཐུབ་བམ། ཅིའི་ཕྱིར་ཞེ་ན། ཁོང་ནི་གསེར་བཙོ་སྦྱང་བྱེད་མཁན་གྱི་མེ་དང་། གོས་འཁྲུད་མཁན་གྱི་བ་ཚྭ་དང་འདྲའོ། ། 3 ཡང་ཁོང་ནི་དངུལ་བཙོ་སྦྱང་བྱས་ནས་དེ་གཙང་མར་བཟོ་མཁན་གྱི་མི་དང་འདྲ་བར་བཞུགས་ཤིང་། ཁོང་གིས་ལེ་ཝི་པ་རྣམས་གཙང་མར་མཛད་ཅིང་། གསེར་དང་དངུལ་ལ་བཙོ་སྦྱང་བྱེད་པ་བཞིན་དུ་དེ་རྣམས་གཙང་མར་མཛད་པ་དང་། དེ་ནས་ཁོ་ཚོས་དྲང་བདེན་གྱི་ངང་ནས་དཀོན་མཆོག་ཡ་ཝཱེར་མཆོད་པ་འབུལ་བར་བྱའོ། ། 4 གནའ་བོའི་དུས་དང་སྔོན་ཆད་ཀྱི་ལོ་ཟླ་ནང་བཞིན། དེའི་དུས་སུ་ཡ་ཧུ་དཱ་དང་ཡེ་རུ་སཱ་ལེམ་གྱིས་ཕུལ་བའི་མཆོད་པར་དཀོན་མཆོག་ཡ་ཝཱེ་ཐུགས་མཉེས་ནས་བཞེས་པར་འགྱུར། 5 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཡང་ང་རང་ཉེ་བར་བཅར་ནས་ཁྱོད་རྣམས་ལ་ཉེས་ཆད་གཅོད་པར་འགྱུར་ཏེ། སྒྱུ་འཕྲུལ་སྟོན་པ་དང་ལོག་གཡེམ་བྱེད་པ། མནའ་རྫུན་མ་སྐྱེལ་བ། གླ་ཆའི་ཕྱོགས་ནས་གླ་པར་གཉའ་གནོན་བྱེད་པ། དྭ་ཕྲུག་དང་ཡུགས་མོར་གཉའ་གནོན་བྱེད་པ། བྱེས་པ་རྣམས་ལ་དྲང་བདེན་ལོག་པར་སྤྱོད་པ། བདག་ལ་གུས་ཤིང་འཇིགས་པར་མི་བྱེད་པ་བཅས་ལ་བདག་གིས་མྱུར་དུ་སྐྱོན་བརྗོད་བྱེད་ངེས་ཡིན་ཞེས་གསུངས་སོ། །

བཅུ་ཆ་གཅིག་ཞལ་འདེབས་སུ་འབུལ་འོས་པ།

6 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཡ་ཝཱེ་བདག་ནི་འགྱུར་བ་མེད་པ་ཡིན་པས། ཡ་ཀོབ་ཀྱི་བུ་རྒྱུད་ཁྱོད་རྣམས་ཀྱང་མེད་པར་མི་འགྱུར། 7 ཁྱོད་ཅག་གི་ཕ་མེས་རྣམས་ཀྱི་དུས་ནས་བཟུང་སྟེ། ཁྱོད་རྣམས་བདག་གི་སྒྲིག་ཁྲིམས་དང་བྲལ་ནས་དེ་མ་བསྲུངས་པ་ཡིན། ད་ལྟ་ཁྱོད་རྣམས་བདག་གི་ཕྱོགས་སུ་འཁོར་ན། བདག་ཀྱང་ཁྱོད་ཅག་གི་ཕྱོགས་སུ་འཁོར་བར་འགྱུར། ཡིན་ནའང་ཁྱོད་ཚོ་ན་རེ། ངེད་རྣམས་ཅི་ལྟར་འཁོར་བར་བྱའམ་ཞེས་འདྲིའོ། ། 8 མི་ཡིས་དཀོན་མཆོག་ལ་དབང་བ་གང་ཞིག་འཕྲོག་ནུས་སམ། ཡིན་ནའང་ཁྱོད་ཚོས་བདག་ལ་དབང་བ་དེ་ཕྲོགས་ནས། ད་དུང་ངེད་ཅག་གིས་ཁྱེད་ནས་ཅི་ཞིག་ཕྲོགས་སམ་ཞེས་འདྲིའོ། །དོན་དངོས་སུ་ཁྱོད་རྣམས་ཀྱིས་ཞལ་འདེབས་སུ་འབུལ་འོས་པའི་བཅུ་ཆ་གཅིག་དང་། འབུལ་དགོས་པའི་མཆོད་རྫས་ཕྲོགས་པ་ཡིན། 9 ཁྱོད་རྣམས་ལ་དམོད་མོ་ཚབས་ཆེན་ཐེབས་པར་འགྱུར་ཏེ། ཅིའི་ཕྱིར་ཞེ་ན། ཁྱོད་ཅག་མི་རིགས་ཡོངས་ཀྱིས་གང་ཞིག་ང་ལ་དབང་བ་དེ་ཕྲོགས་པས་སོ་ཞེས་གསུངས་སོ། ། 10 ཡང་དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། བདག་གི་མཆོད་ཁང་དུ་འབྲུ་རིགས་ཡོད་པའི་ཆེད་དུ། ཁྱོད་རྣམས་ཀྱིས་ཞལ་འདེབས་སུ་འབུལ་འོས་པའི་བཅུ་ཆ་གཅིག་ཐམས་ཅད་མཛོད་ཁང་དུ་བསྐྱལ་དགོས་པ་དང་། དེ་བརྒྱུད་ནས་བདག་ལ་བརྟག་པར་གྱིས། བདག་གིས་ཁྱོད་རྣམས་ལ་ནམ་མཁའི་སྒོ་མོ་ཕྱེས་ནས་འདང་བས་མ་ཚད་ལྷག་མའང་ཡོད་པའི་བྱིན་རླབས་ཁྱོད་རྣམས་ལ་གནང་མིན་ལ་ལྟོས་ཤིག་ཅེས་གསུངས། 11 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། བདག་གིས་ཁྱུར་མིད་གཏོང་མཁན་དེ་རྣམས་ལ་གཤེ་གཤེ་བཏང་ནས་ཁྱོད་རྣམས་ཀྱི་ས་སྟེང་གི་ལོ་ཏོག་བཟའ་རུ་མི་འཇུག་ལ། ཁྱོད་ཅག་གི་ཞིང་ཁའི་རྒུན་འབྲུམ་ཡང་མ་སྨིན་སྔོན་ལ་སར་ལྷུང་དུ་མི་འཇུག་གོ་ཞེས་གསུངས། 12 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། རྒྱལ་ཁམས་ཀུན་གྱིས་ཁྱོད་རྣམས་བདེའོ་ཞེས་སྨྲ་བར་འགྱུར་ཏེ། ཅིའི་ཕྱིར་ཞེ་ན། ཁྱོད་ཚོའི་ཡུལ་འདི་དགའ་སྤྲོའི་གནས་སུ་འགྱུར་ངེས་པས་སོ་ཞེས་གསུངས་སོ། །

ཡེས་ར་ཨེལ་ང་རྒྱལ་དང་རང་རློམ་ཆེ་བར་སྐྱོན་བརྗོད་པ།

13 དཀོན་མཆོག་ཡ་ཝཱེས་འདི་སྐད་དུ། ཁྱོད་ཚོས་གུས་ལུགས་མེད་པའི་སྐད་ཆས་བདག་ལ་ཁ་ལན་བསློགས་ནས་ད་དུང་ན་རེ། ང་ཚོས་སྐད་ཆ་གང་ཞིག་གིས་ཁྱེད་ལ་ཁ་ལན་བསློགས་པ་ཡིན་ནམ་ཞེས་འདྲིའོ། ། 14 ཡང་ཁྱོད་ཚོ་ན་རེ། དཀོན་མཆོག་ལ་ཞབས་ཏོག་སྒྲུབ་པ་ནི་དོན་མེད་ཡིན་ཞིང་། ཁོང་གི་བཀའ་བརྩིས་ཏེ་དཔུང་ཚོགས་ཀུན་གྱི་དཀོན་མཆོག་ཡ་ཝཱེའི་དྲུང་དུ་སྡུག་བསྔལ་སྤྱད་ན་ཕན་ཐོགས་ཅི་ཞིག་ཡོད་དམ། 15 ད་ལྟ་ང་ཚོས་ང་རྒྱལ་ཅན་རྣམས་བདེ་ཞིང་ངན་སྤྱོད་ཅན་རྣམས་ཡར་རྒྱས་གོང་འཕེལ་དུ་འགྲོ་བ་ཡིན་ཟེར་ཞིང་། དེ་དག་གིས་དཀོན་མཆོག་ལ་ཚོད་བགམ་བྱས་ན་ཡང་ཐར་བ་ཡིན་ཟེར་ཞེས་གསུངས་སོ། །

ཡ་ཝཱེ་ལ་གུས་ཤིང་འཇིགས་པར་ཁོང་གི་སྙིང་རྗེ་ཐོབ་པ།

16 དེའི་དུས་སུ་དཀོན་མཆོག་ཡ་ཝཱེ་ལ་གུས་ཤིང་འཇིགས་པའི་མི་རྣམས་ཀྱིས་ཕན་ཚུན་གཏམ་གླེང་བ་དང་། དཀོན་མཆོག་ཡ་ཝཱེས་གཟབ་གཟབ་ངང་ནས་གསན་ཞིང་། ཁོང་གི་དྲུང་དུ་ཟིན་ཐོ་ཡོད་ལ་དེའི་སྟེང་དུ་དཀོན་མཆོག་ཡ་ཝཱེར་གུས་ཤིང་འཇིགས་པ་དང་ཁོང་གི་མཚན་དྲན་པའི་མི་རྣམས་བཀོད་པའོ། ། 17 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ངས་དོན་རྣམས་སྤྱོད་པའི་ཉིན་མོར། དེ་དག་ནི་ནོར་སྐལ་ཁྱད་པར་ཅན་དུ་གྱུར་ནས་ང་ལ་དབང་སྟེ། མི་ཡིས་རང་ཉིད་ལ་ཞབས་ཏོག་སྒྲུབ་པའི་བུ་ལ་སྙིང་རྗེ་བ་ནང་བཞིན་ངས་ཀྱང་དེ་རྣམས་ལ་སྙིང་རྗེ་བར་བྱའོ། ། 18 དེའི་དུས་སུ་ཁྱོད་རྣམས་ཀྱིས་མི་དྲང་བདེན་ཅན་དང་མི་ངན་པ་གཉིས་དང་། དཀོན་མཆོག་ལ་ཞབས་ཏོག་སྒྲུབ་མཁན་དང་ཞབས་ཏོག་མི་སྒྲུབ་མཁན་གཉིས་ཀྱི་ཁྱད་པར་རྟོགས་པར་འགྱུར་ཞེས་གསུངས་སོ། །

ལེའུ་བཞི་པ།

དཀོན་མཆོག་ཡ་ཝཱེས་ཉེས་ཆད་གཅོད་པའི་ཉིན་མོ།

1 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ལྟོས་དང་། ཉིན་དེ་ནི་མེ་འབར་བཞིན་པའི་ཁྲོ་ཐབ་དང་འདྲ་བར་སླེབ་འོང་། ང་རྒྱལ་ཅན་དང་ངན་པ་སྤྱོད་མཁན་ཐམས་ཅད་སོག་མ་ལྟ་བུར་འགྱུར་ཞིང་། སླེབ་པར་འགྱུར་བའི་ཉིན་མོ་དེས་ཁོ་རྣམས་རྩ་བ་ནས་བསྲེག་པར་འགྱུར་ལ། ཁོ་རྣམས་ལ་རྩ་བ་གཅིག་དང་ཡལ་ག་གཅིག་ཀྱང་ལུས་པར་མི་བྱའོ། ། 2 ཡིན་ནའང་ངའི་མིང་ལ་གུས་ཤིང་འཇིགས་པ་ཁྱོད་རྣམས་ལ་དྲང་བདེན་གྱི་ཉི་མ་འཆར་བ་དང་། དེའི་འོད་ལ་གསོ་བྱེད་ཀྱི་ནུས་པ་ལྡན་པས། ཁྱོད་ཅག་ནི་ལྷས་རའི་ནང་གི་བ་ཕྲུག་བཞིན་དུ་ཕྱི་རོལ་ཏུ་འོངས་ནས་མཆོང་ལྡིང་བྱེད་པར་འགྱུར་ཞེས་གསུངས་སོ། ། 3 དཔུང་ཚོགས་ཀུན་གྱི་དཀོན་མཆོག་ཡ་ཝཱེས་འདི་སྐད་དུ། ཡང་ཁྱོད་ཅག་གིས་མི་ངན་རྣམས་ལ་རྡོག་བརྫིས་གཏོང་བ་དང་། ངས་དོན་རྣམས་སྤྱོད་པའི་ཉིན་མོར་དེ་དག་ནི་ཁྱོད་ཅག་རྐང་འོག་གི་ཐལ་བར་འགྱུར་ངེས་ཡིན། 4 ངའི་ཞབས་ཕྱི་མོ་ཤེའི་བཀའ་ཁྲིམས་ཏེ། ངས་ཧོ་རེབ་རི་བོ་ནས་ཡེས་ར་ཨེལ་པ་ཐམས་ཅད་ཀྱི་ཆེད་དུ་བསྒོས་པའི་སྒྲིག་ཁྲིམས་དང་སྒྲིག་སྲོལ་རྣམས་ནི་ཁྱོད་ཅག་གིས་གཟབ་གཟབ་བྱས་ནས་ཡིད་ལ་འཛིན་དགོས། 5 ལྟོས་དང་། དཀོན་མཆོག་ཡ་ཝཱེའི་རབ་ཏུ་ཆེ་ཞིང་འཇིགས་སུ་རུང་བའི་ཉིན་མོ་མ་སླེབས་སྔོན་ལ། ངས་ལུང་སྟོན་པ་ཨེ་ལི་ཡཱ་ཁྱོད་ཅག་གི་གམ་དུ་མངག་པར་བྱ་སྟེ། 6 ངས་གནས་འདིར་རྒོལ་ཏེ་རྩ་བ་ནས་མེད་པར་མི་བྱ་བའི་ཆེད་དུ། ཁོས་ཕ་ཡི་སེམས་བུ་ཕྲུག་གི་ཕྱོགས་དང་། བུ་ཕྲུག་གི་སེམས་ཕ་ཡི་ཕྱོགས་སུ་འཁོར་བར་བྱའོ་ཞེས་གསུངས་སོ།། །།

* ལེའུ་དང་པོ།:4 ཨེ་དོམ་པ་ནི་ཨེ་སཱབ་ཀྱི་བུ་རབས་ཚ་རྒྱུད་ཡིན།

མད༌ཐཱ།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

༄༅།།མད་ཐཱའི་འཕྲིན༌བཟང༌།

མད་ཐཱའི་འཕྲིན་བཟང་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

མད་ཐཱའི་འཕྲིན་བཟང་ཞེས་པའི་མིང་འདི་འཕྲིན་བཟང་གཞན་དག་ལས་ལོགས་སུ་བཀར་ནས་བཏགས་ཤིང་། སྤྱིར་དམ་པའི་གསུང་རབ་ལ་འཕྲིན་བཟང་གཅིག་མ་གཏོགས་མེད་ནའང་། དེའི་བྱུང་རིམ་ལ་རྣམ་པ་བཞི་ཡོད། དེ་བས་བདག་ཅག་ལ་མད་ཐཱས་ཡི་གེར་བཀོད་པའི་དཀོན་མཆོག་གི་འཕྲིན་བཟང་བྱུང་བ་ཡིན། མད་ཐཱ་ཞེས་བྱ་བ་ནི་གཙོ་བོ་ཡ་ཝཱེའི་གནང་སྦྱིན་ཞེས་པའི་དོན་ལ་འཇུག

ཡི་གེར་འགོད་མཁན་དང་འགོད༌དུས།

དམ་པའི་གསུང་རབ་ཀྱི་འཕྲིན་བཟང་བཞི་པོ་ཡི་གེར་འགོད་མཁན་གཞུང་དངོས་སུ་བརྗོད་མེད་ནའང་། སྔ་རབས་ཆོས་ཚོགས་ཀྱི་ཕ་ཡབ་རྣམས་ཀྱིས་འཕྲིན་བཟང་འདི་ཡི་གེར་འགོད་མཁན་ནི་མིང་གཞན་ལ་ལེ་ཝི་ཞེས་འབོད་པའི་མད་ཐཱ་ཡིན་པར་བཞེད་ཅིང་། ཁོང་ནི་ཁྲལ་བསྡུ་མཁན་ཞིག་ཡིན་ལ། སྤྱི་ལོ་70ལོར་ཡེ་རུ་སཱ་ལེམ་ལ་གཏོར་བཤིག་ཐེབས་པ་དང་། འཕྲིན་བཟང་འདི་དུས་དེའི་སྔོན་དུ་བཀོད་པ་ཡིན།

བརྗོད་སྙིང་དང་གསུང༌འཕྲིན།

སྐབས་དེར་ཡ་ཧུ་དཱ་མི་རིགས་ཀྱིས་རང་གི་སྐྱབས་མགོན་ཕེབས་འོང་བར་སྒུག་ཅིང་། སྐྱབས་མགོན་དེ་ནི་མཱ་ཤི་ཀ་ཞེས་བྱ་བ་ཡིན། མད་ཐཱའི་དམིགས་ཡུལ་ནི་ཀློག་པ་པོ་ཡ་ཧུ་དཱ་པ་རྣམས་ལ་ཡེ་ཤུ་ནི་སྐྱབས་མགོན་མཱ་ཤི་ཀ་ཡིན་པར་བདེན་དཔང་བྱེད་པ་དེ་ཡིན། མད་ཐཱ་ཡིས་དུས་རྒྱུན་དུ་ཞལ་ཆད་རྙིང་པའི་ལུང་དྲངས་པར་མ་ཟད། ནམ་མཁའི་རྒྱལ་སྲིད་ཅེས་པ་མང་དུ་གླེང་ཡོད། མད་ཐཱའི་འཕྲིན་བཟང་ཡོངས་རྫོགས་བཀའ་མཆིད་ཆེན་པོ་ལྔ་ཡིས་གྲུབ་པ་སྟེ། ༼1༽ ལེའུ་ལྔ་པ་ནས་བདུན་པའི་བར། ༼2༽ ལེའུ་བཅུ་པ། ༼3༽ ལེའུ་བཅུ་གསུམ་པ། ༼4༽ ལེའུ་བཅོ་བརྒྱད་པ། ༼5༽ ལེའུ་ཉེར་བཞི་པ་ནས་ཉེར་ལྔ་ཡི་བར།

འཆར༌ཟིན།

1. སྐྱབས་མགོན་ཡེ་ཤུའི་གདུང་རྒྱུད་དང་ཁོང་སྐུ་འཁྲུངས་པའི་སྐོར། ༼1:1-2:23༽

2. སྐྱབས་མགོན་ཡེ་ཤུ་ལ་ཁྲུས་གསོལ་ཐོབ་པ་དང་ཉམས་ཚོད་བླངས་པ། ༼3:1-4:11༽

3. སྐྱབས་མགོན་ཡེ་ཤུས་ག་ལིལ་ཡུལ་ནས་ཆོས་བསྒྲགས༌པ། ༼4:12-14:12༽

4. སྐྱབས་མགོན་ཡེ་ཤུ་ག་ལིལ་ཡུལ་དང་ཁ་བྲལ་བའི༌དུས། ༼14:13-17:21༽

5. སྐྱབས་མགོན་ཡེ་ཤུས་ག་ལིལ་ཡུལ་ནས་མཐའ་མཇུག་གི་ཆོས་བསྒྲགས༌པ། ༼17:22-18:35༽

6. སྐྱབས་མགོན་ཡེ་ཤུས་ཡ་ཧུ་དཱ་ཡུལ་དང་ཡོར་དན་གཙང་པོའི་ཕར་ཕྱོགས་ནས་ཆོས་བསྒྲགས༌པ། ༼19:1-20:34༽

7. སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དུ་ཆོས་བསྒྲག་པར་ཕེབས་པ༌དང༌། མཐར་ཤིང་རྒྱ་གྲམ་གྱི་སྟེང་དུ་བརྡབས༌པ། ༼21:1-27:66༽

8. སྐྱབས་མགོན་ཡེ་ཤུ་སླར་གསོན༌པ། ༼28:1-20༽

ལེའུ་དང༌པོ།

སྐྱབས་མགོན་ཡེ་ཤུའི་གདུང༌རྒྱུད།

1 དེ་ཡང་ཡེ་ཤུ་མཱ་ཤི་ཀ་ནི་དཱ་བིད་དང་ཨབ་ར་ཧམ་གྱི་རིགས་སྲས་ཡིན༌ཞིང༌། ཁོང་གི་གདུང་རྒྱུད་ནི་འདི་ལྟ༌སྟེ། 2 ཨབ་ར་ཧམ་ལས་ཨི་སཱག་མཆེད༌ཅིང༌། ཨི་སཱག་ལས་ཡ་ཀོབ༌མཆེད། ཡ་ཀོབ་ལས་ཡ་ཧུ་དཱ་དང་དེའི་སྤུན་རྣམས་མཆེད༌དོ།། 3 ཡ་ཧུ་དཱའི་བུ་ཕེ་རེལ་ཟི་དང་ཟེ་རག་གཉིས་ནི་ཐལ་མཱར་ལས་མཆེད༌ཅིང༌། ཕེ་རེལ་ཟི་ལས་ཧེས་རོན༌མཆེད། ཧེས་རོན་ལས་རཱམ༌མཆེད། 4 རཱམ་ལས་ཨ་མི་ནཱ་དབ༌མཆེད། ཨ་མི་ནཱ་དབ་ལས་ནཱ་སོན༌མཆེད། ནཱ་སོན་ལས་སཱལ་མོན༌མཆེད། 5 སཱལ་མོན་གྱི་བུ་པཱོ་ཨ་ཟི་ནི་རཱ་ཧབ་ལས༌མཆེད། པཱོ་ཨ་ཟིའི་བུ་ཨོ་བེད་ནི་རུ་ཐི་ལས༌མཆེད། ཨོ་བེད་ལས་ཡེ་སེ༌མཆེད། 6 ཡེ་སེ་ལས་རྒྱལ་པོ་དཱ་བིད༌མཆེད། དཱ་བིད་ཀྱི་སྲས་སོ་ལོ་མོན་ནི་ཨུ་རི་ཡཱའི་ཆུང་མ་ལས༌མཆེད། 7 སོ་ལོ་མོན་ལས་རེ་ཧབ་ཨམ༌མཆེད། རེ་ཧབ་ཨམ་ལས་ཨ་བི་ཡཱ༌མཆེད། ཨ་བི་ཡཱ་ལས་ཨ་སཱ༌མཆེད། 8 ཨ་སཱ་ལས་ཡེ་ཧོ་ཤ་ཕད༌མཆེད། ཡེ་ཧོ་ཤ་ཕད་ལས་ཡོ་རཱམ༌མཆེད། ཡོ་རཱམ་ལས་ཨུ་ཟི་ཡཱ༌མཆེད། 9 ཨུ་ཟི་ཡཱ་ལས་ཡོ་ཐམ༌མཆེད། ཡོ་ཐམ་ལས་ཨ་ཧ་ཟཱ༌མཆེད། ཨ་ཧ་ཟཱ་ལས་ཧི་ཟི་ཀི་ཡཱ༌མཆེད། 10 ཧི་ཟི་ཀི་ཡཱ་ལས་མཱ་ན་ཤེ༌མཆེད། མཱ་ན་ཤེ་ལས་ཨ་མོན༌མཆེད། ཨ་མོན་ལས་ཡོ་ཤི་ཡཱ༌མཆེད། 11 པཱ་པེལ་ལོན་དུ་བཙན་ཁྲིད་བྱེད་པའི་དུས༌སུ། ཡོ་ཤི་ཡཱ་ལས་ཡེ་ཀོན་ཡཱ་དང་དེའི་ནུ་བོ་རྣམས་མཆེད༌དོ།།

12 པཱ་པེལ་ལོན་དུ་བཙན་ཁྲིད་བྱས༌རྗེས། ཡེ་ཀོན་ཡཱ་ལས་ཞིད་ཨལ་ཐེ་ཨེལ་མཆེད༌ཅིང༌། ཞིད་ཨལ་ཐེ་ཨེལ་ལས་ཟེ་རུ་པཱ་པེལ༌མཆེད། 13 ཟེ་རུ་པཱ་པེལ་ལས་ཨ་བི་ཧུད༌མཆེད། ཨ་བི་ཧུད་ལས་ཨེལ་ཡ་ཀིམ༌མཆེད། ཨེལ་ཡ་ཀིམ་ལས་ཨ་ཟོར༌མཆེད། 14 ཨ་ཟོར་ལས་ཟཱ་ཏོག༌མཆེད། ཟཱ་ཏོག་ལས་ཨ་ཀིམ༌མཆེད། ཨ་ཀིམ་ལས་ཨེ་ལི་ཧུད༌མཆེད། 15 ཨེ་ལི་ཧུད་ལས་ཨེ་ལི་ཨ་ཟར༌མཆེད། ཨེ་ལི་ཨ་ཟར་ལས་མད་ཐན༌མཆེད། མད་ཐན་ལས་ཡ་ཀོབ༌མཆེད། 16 ཡ་ཀོབ་ལས་ཡོ་སེབ་མཆེད་ཅིང་ཁོ་ནི་མིར་ཡམ་གྱི་ཁྱོ་བོ༌ཡིན། མཱ་ཤི་ཀ་ཞེས་གྲགས་པའི་སྐྱབས་མགོན་ཡེ་ཤུ་ནི་མིར་ཡམ་ལས་སྐུ་འཁྲུངས་པ་ཡིན༌ནོ།།

17 དེའི༌ཕྱིར། ཨབ་ར་ཧམ་ནས་དཱ་བིད་ཀྱི་བར་དུ་གདུང་རབས་བཅུ་བཞི༌དང༌། དཱ་བིད་ནས་ཡ་ཧུ་དཱ་པ་རྣམས་པཱ་པེལ་ལོན་ལ་བཙན་ཁྲིད་བྱས་པའི་བར་དུ་གདུང་རབས་བཅུ་བཞི་ཡོད་པ༌དང༌། པཱ་པེལ་ལོན་དུ་བཙན་ཁྲིད་བྱས་པ་ནས་སྐྱབས་མགོན་མཱ་ཤི་ཀའི་བར་ལའང་གདུང་རབས་བཅུ་བཞི་ཡོད༌དོ།།

སྐྱབས་མགོན་ཡེ་ཤུ་སྐུ་འཁྲུངས༌པ།

18 ཡེ་ཤུ་མཱ་ཤི་ཀ་སྐུ་འཁྲུངས་པའི་ལོ་རྒྱུས་ནི་འདི་ལྟ༌སྟེ། ཁོང་ཉིད་ཀྱི་ཡུམ་མིར་ཡམ་ནི་ཡོ་སེབ་དང་གཉེན་རྟགས་བརྒྱབ་ཡོད༌ཅིང༌། ཁོ་གཉིས་ཀྱི་བར་དུ་ཕོ་མོའི་ལུས་མ་འབྲེལ་བའི་སྔོན༌ལ། མིར་ཡམ་ལ་དམ་པའི་ཐུགས་ཉིད་ཀྱི་སྒོ་ནས་མངལ་སྦྲུམ་པར་གྱུར༌ཏོ།། 19 ཁོ་མོའི་ཁྱོ་བོ་ཡོ་སེབ་ནི་མི་གཞུང་དྲང་ཞིག་ཡིན༌པས། མི་ཚོགས་ཀྱི་མདུན་དུ་ཁོ་མོ་ངོ་གནོང་བར་བྱེད་མ་འདོད༌དེ། ལྐོག་ནས་ཁོ་མོ་དང་འཐོར་བར་བྱ་བསམས་པ༌ཡིན། 20 ཁོས་དེ་ལྟར་བསམས་པའི༌ཚེ། གཙོ་བོའི་ཕོ་ཉ་ཞིག་ཁོའི་རྨི་ལམ་དུ་བྱུང་སྟེ་འདི་སྐད༌དུ། ཀྱེ། དཱ་བིད་ཀྱི་རིགས་རྒྱུད་ཡོ༌སེབ། མིར་ཡམ་གྱི་མངལ་དུ་ཆགས་པ་ནི་དམ་པའི་ཐུགས་ཉིད་ནས་བྱུང་བ་ཡིན༌པས། ཁོ་མོ་ཁྱོད་ཀྱི་ཆུང་མར་ལེན་པ་ལ་མ་འཇིགས༌ཤིག 21 ཁོ་མོར་སྲས་ཤིག་འཁྲུངས་པར་འགྱུར༌ཞིང༌། ཁོང་གིས་རང་གི་མི་རྣམས་སྡིག་པ་ལས་སྐྱོབ་པར་འགྱུར༌བས། ཁྱོད་ཀྱིས་ཁོང་གི་མཚན་ལ་ཡེ་ཤུ་ཞེས་ཐོགས་ཤིག་ཅེས་གསུངས༌སོ།།

22 དོན་འདི་ཐམས་ཅད་ནི་གཙོ་བོས་ལུང་སྟོན་པ་བརྒྱུད་ནས་འདི་སྐད༌དུ། 23 ལྟོས༌དང༌། ན་ཆུང་བུ་མོ་ཞིག་ལ་མངལ་སྦྲུམ་སྟེ་སྲས་ཤིག་འཁྲུངས་ངེས༌ཤིང༌། མི་རྣམས་ཀྱིས་ཁོང་གི་མཚན་ལ་ཨིམ་མཱ་ནུ་ཨེལ་ཞེས་འབོད་པར་འགྱུར་ཞེས་གསུངས་པ་དེ་འགྲུབ་པའི་ཕྱིར་དེ་ལྟར༌བྱུང༌། ཨིམ་མཱ་ནུ་ཨེལ་ཞེས་པ་ནི་དཀོན་མཆོག་བདག་ཅག་དང་མཉམ་དུ་བཞུགས་པ་ཡིན་ཞེས་པའི་དོན༌ནོ།།

24 དེ་ནས་ཡོ་སེབ་གཉིད་ལས་སད་པ་དང་ཡར་ལངས༌ནས། གཙོ་བོའི་ཕོ་ཉས་རང་ལ་བཀའ་གནང་བ་དེ་བཞིན་དུ་མིར་ཡམ་རང་གི་ཆུང་མར་བླངས༌ཤིང༌། 25 སྲས་མ་འཁྲུངས་པའི་བར་དུ་ཁོ་མོ་དང་ལུས་འབྲེལ་མ་བྱས༌ལ། སྲས་དེ་སྐུ་འཁྲུངས་རྗེས་མཚན་ལ་ཡེ་ཤུ་ཞེས་བཏགས༌སོ།།

ལེའུ་གཉིས༌པ།

ཤར་ཕྱོགས་ཀྱི་མཁས་པ་རྣམས་ཕེབས་པའི༌སྐོར།

1 དེ་ཡང་ཧེ་རོ་དཱ་*རྒྱལ་པོ་ཡིན་པའི་དུས་སུ་སྐྱབས་མགོན་ཡེ་ཤུ་ནི་ཡ་ཧུ་དཱའི་ཡུལ་གྱི་པེད་ལེ་ཧེམ་དུ་སྐུ་འཁྲུངས༌རྗེས། ཤར་ཕྱོགས་ནས་མཁས་པ་འགའ་ཞིག་ཡེ་རུ་སཱ་ལེམ་ལ་ཕེབས༌ཏེ། 2 ཡ་ཧུ་དཱའི་མི་རིགས་ཀྱི་རྒྱལ་པོར་སྐུ་འཁྲུངས་པ་དེ་གང་དུ་བཞུགས༌སམ། ངེད་ཅག་གིས་ཤར་ཕྱོགས་ནས་ཁོང་གི་སྐར་མ་མཐོང་སྟེ་ཁོང་ལ་མཇལ་དུ་ཡོང་ཞེས་སྨྲས༌སོ།།

3 རྒྱལ་པོ་ཧེ་རོ་དཱ་ཡིས་གཏམ་དེ་ཐོས་ནས་སེམས་འཁྲུགས༌ཤིང༌། ཡེ་རུ་སཱ་ལེམ་གྱི་མི་ཐམས་ཅད་ཀྱང་སེམས་འཁྲུགས་པ༌དང༌། 4 རྒྱལ་པོས་མཆོད་དཔོན་ཆེན་པོ་རྣམས་དང་ཡུལ་མིའི་ཁྲོད་ཀྱི་མཁན་པོ་ཐམས་ཅད་བསྡུས༌ཏེ། སྐྱབས་མགོན་མཱ་ཤི་ཀ་ནི་ཡུལ་གང་ནས་འཁྲུང་བར་འགྱུར་རམ་ཞེས་དྲིས་པ༌དང༌། 5 དེ་རྣམས་ན༌རེ། ཡ་ཧུ་དཱའི་ཡུལ་གྱི་པེད་ལེ་ཧེམ་དུ་སྐུ་འཁྲུང་བར༌འགྱུར། དེའི་རྒྱུ་མཚན་ནི་གསུང་རབ་ཀྱི་མདོ་ལས་ལུང་སྟོན༌པས།

6 ཡ་ཧུ་དཱ་ཡི་ཡུལ་གྱི་པེད་ལེ༌ཧེམ།།

ཁྱོད་ནི་ཡ་ཧུ་དཱ་ཡི་དཔོན་རིགས༌ལས།།

གོ་ས་ཤིན་ཏུ་ཆུང་བ་མ་ཡིན༌ཏེ།།

ཁྱོད་ལས་མངའ་མཛད་པ་ཞིག་འཁྲུང་བར༌འགྱུར།།

ཁོང་གིས་འབངས་མི་ཡེས་ར་ཨེལ་ནི༌སྐྱོང༌།།

ཞེས་བཀོད་འདུག་ཅེས་སྨྲས༌སོ།།

7 དེ་ནས་ཧེ་རོ་དཱས་མཁས་པ་དེ་རྣམས་ལྐོག་ནས་བོས༌ཏེ། སྐར་མ་དེ་དུས་ནམ་ཞིག་ལ་བྱུང་བར་ཞིབ་ཏུ་རྩད་བཅད་པ༌དང༌། 8 དེ་རྣམས་པེད་ལེ་ཧེམ་དུ་མངགས༌ཏེ། ཕྲུ་གུ་དེའི་གནས་ཚུལ་ཞིབ་ཏུ་ཚོལ༌ཅིག ཕྲུ་གུ་དེ་རྙེད་པ་དང་བདག་ལ་ལན་སྐུར༌ཅིག ང་རང་ཡང་ཁོང་ལ་མཇལ་དུ་འགྲོ་ངེས་ཡིན་ཞེས་སྨྲས་པ༌ལ། 9 དེ་རྣམས་ཀྱིས་རྒྱལ་པོའི་བཀའ་ལ་མཉན་ཏེ་སོང་བ༌དང༌། ཤར་ཕྱོགས་ནས་མཐོང་བའི་སྐར་མ་དེ་ཁོ་རྣམས་ཀྱི་སྔོན་དུ་རྒྱུ་ཞིང་ཕྲུ་གུའི་བཞུགས་སར་སླེབས་པ་དང་བར་སྣང་དུ༌བསྡད། 10 ཁོ་རྣམས་ཀྱིས་སྐར་མ་དེ་མཐོང་བ་དང་ཤིན་ཏུ་དགའ་ཞིང་སྤྲོ་བར་གྱུར༌ཏེ། 11 ཁང་པའི་ནང་དུ་སོང་ནས་ཕྲུ་གུ་དང་ཁོང་གི་ཡུམ་མིར་ཡམ་གཉིས་ལ་མཇལ༌ཞིང༌། ལུས་སར་བཏུད་དེ་ཁོང་ལ་ཕྱག་བཙལ་བ་དང་རིན་པོ་ཆེའི་སྒྲོམ་ཁ་ཕྱེས་ནས་གསེར༌དང༌། སྤོས༌དཀར། གུ་གུལ་བཅས་མཇལ་རྟེན་དུ་ཕུལ༌ཏོ།། 12 དཀོན་མཆོག་གིས་མི་དེ་རྣམས་ལ་རྨི་ལམ་ནང༌དུ། ཧེ་རོ་དཱའི་དྲུང་དུ་ཕྱིར་ལོག་མི་འོས་པའི་བཀའ་གནང༌བས། མི་དེ་རྣམས་ཀྱང་ལམ་གཞན་ཞིག་བསྐོར་ནས་ཕྱིར་རང་ཡུལ་དུ་ལོག༌གོ།

སྐྱབས་མགོན་ཡེ་ཤུ་ཁོང་ཉིད་ཨེ་ཅིབ་ཡུལ་དུ་ཕེབས༌པ།

13 དེ་རྣམས་སོང་བའི་རྗེས༌སུ། གཙོ་བོའི་ཕོ་ཉ་ཞིག་ཡོ་སེབ་ཀྱི་རྨི་ལམ་དུ་མངོན་པར་གྱུར༌ཏེ། ཧེ་རོ་དཱ་ཡིས་ཕྲུ་གུ་དེ་ཉིད་གསོད་པའི་ཕྱིར་འཚོལ་བར་འགྱུར༌བས། ཁྱོད་ཡར་ལོངས༌དང༌། མ་བུ་གཉིས་ཀ་ཁྲིད་ནས་ཨེ་ཅིབ་ཡུལ་དུ་འབྲོ་བར༌གྱིས། བདག་གིས་ཁྱོད་ལ་སྨྲ་བའི་བར་དུ་གནས་དེར་སྡོད་ཅིག་ཅེས་གསུངས༌སོ།། 14 དེ་ནས་ཁོ་ཡར་ལངས་ཏེ་མ་བུ་གཉིས་ཀ་ཁྲིད་ནས་མཚན་མོ་དེར་ཨེ་ཅིབ་ཡུལ་དུ་ལམ་ལ་ཆས༌ཤིང༌། 15 ཧེ་རོ་དཱ་ཤི་བའི་བར་དུ་གནས་དེར༌བསྡད། དེ་ནི་གཙོ་བོས་ལུང་སྟོན་པ་བརྒྱུད་ནས་འདི་སྐད༌དུ། བདག་གིས་ཨེ་ཅིབ་ཡུལ་ནས་རང་གི་བུ་བོས་པ་ཡིན་ཞེས་གསུངས་པ་བཞིན་དུ་འགྲུབ་པའི་ཕྱིར་དེ་ལྟར་བྱུང༌བའོ།།

16 ཧེ་རོ་དཱས་མཁས་པ་དེ་རྣམས་ཀྱིས་རང་ལ་མགོ་སྐོར་བཏང་བ་ཤེས་པ་དང་ཤིན་ཏུ་ཁྲོས༌ཤིང༌། མཁས་པ་རྣམས་ལ་ཞིབ་ཏུ་དྲིས་པའི་དུས་ནས་བརྩིས་ཤིང་མི་གཞན་མངགས༌ཏེ། པེད་ལེ་ཧེམ་དང་དེའི་མཐའ་འཁོར་དུ་ཡོད་པའི་བུ་ལོ་གཉིས་ཅན་དང་དེ་ལས་ཆུང་བ་ཐམས་ཅད་བསད་པ༌རེད། 17 དེ་ནི་ལུང་སྟོན་པ་ཡེ་རེམ་ཡཱ་†བརྒྱུད་ནས་གནང་བའི་ལུང་བསྟན༌ཏེ།

18 མྱ་ངན་སྐད་ཅོར་རྒྱག་པའི་ངུ་སྐད༌དེ།།

རཱ་མལ་ཞེས་བྱའི་ཡུལ་དུ་རྣ་བར༌ཐོས།།

རཱ་ཧེལ་ཞེས་བྱ་ཕྲུ་གུའི་ཆེད་དུ༌ངུས།།

ཕྲུ་གུ་མེད་པས་སེམས་གསོར་མ་མཉན༌ཏོ།།

ཞེས་གསུངས་པ་བཞིན་དེའི་དུས་སུ་འགྲུབ་པར་གྱུར༌ཏོ།།

སྐྱབས་མགོན་ཡེ་ཤུ་ཁོང་ཉིད་ནཱ་ཙ་རེལ་གྲོང་རྡལ་དུ་ཕེབས༌པ།

19 ཧེ་རོ་དཱ་ཤི་བའི་རྗེས༌སུ། གཙོ་བོའི་ཕོ་ཉ་ཞིག་ཨེ་ཅིབ་ཡུལ་ནས་ཡོ་སེབ་ཀྱི་རྨི་ལམ་དུ་མངོན༌ཏེ། 20 ཕྲུ་གུ་དེ་ཉིད་གསོད་འདོད་པའི་མི་རྣམས་ཤི་ཟིན༌པས། ཡར་ལོངས༌དང༌། མ་བུ་གཉིས་ཀ་ཁྲིད་ནས་ཡེས་ར་ཨེལ་ཡུལ་དུ་སོང་ཞིག་ཅེས་གསུངས་པ༌དང༌། 21 ཁོ་ཡར་ལངས་ཏེ་མ་བུ་གཉིས་ཀ་ཁྲིད་ནས་ཡེས་ར་ཨེལ་ཡུལ་དུ་ཕྱིན༌ཏོ།། 22 འོན༌ཀྱང༌། ཨར་ཀེ་ལཱ་ནི་རང་གི་ཕ་ཧེ་རོ་དཱའི་ཚབ་ཏུ་ཡ་ཧུ་དཱའི་ཡུལ་གྱི་རྒྱལ་པོ་བྱེད་བཞིན་པའི་གཏམ་དེ་ཡོ་སེབ་ཀྱིས་ཐོས་ནས་ཡུལ་དེར་འགྲོ་བར་འཇིགས་པ༌རེད། དེ་ནས་ཡང་རང་གི་རྨི་ལམ་དུ་དཀོན་མཆོག་གིས་ཡོ་སེབ་ལ་ཉེན་བརྡ་བཏང་བ་དང་ཁོ་རང་ག་ལིལ་ཡུལ་གྱི་ཕྱོགས་སུ་སོང༌ཞིང༌། 23 ནཱ་ཙ་རེལ་གྲོང་རྡལ་དུ་སླེབས་པ་དང་གནས་དེར༌བསྡད། དེ་ནི་ལུང་སྟོན་པ་རྣམས་ཀྱིས་འདི་སྐད༌དུ། ཁོང་ལ་ནཱ་ཙ་རེལ་གྱི་མི་ཞེས་འབོད་པར་འགྱུར་ཞེས་གསུངས་པ་བཞིན་འགྲུབ་པའི་ཕྱིར་དེ་ལྟར་བྱུང༌བའོ།།

ལེའུ་གསུམ༌པ།

ཁྲུས་གསོལ་མཁན་ཡོ་ཧ་ནན་གྱིས་གཙོ་བོ་ཡེ་ཤུའི་ཕེབས་ལམ་སྟ་གོན་མཛད༌པ།

1 དེའི་དུས༌སུ། ཁྲུས་གསོལ་མཁན་ཡོ་ཧ་ནན་ཞེས་བྱ་བ་ཡ་ཧུ་དཱའི་ཡུལ་གྱི་དབེན་གནས་སུ་བྱོན་ཏེ་ཆོས་བསྒྲགས༌ཤིང༌། 2 ནམ་མཁའི་རྒྱལ་སྲིད་ཉེ་བར་སླེབས་པས་ཁྱོད་རྣམས་ཀྱིས་འགྱོད་བཤགས་བྱོས་ཤིག་ཅེས་གསུངས༌སོ།། 3 ཡོ་ཧ་ནན་ནི་ལུང་སྟོན་པ་ཡེ་ཤ་ཡཱ་*ཡིས།

དབེན་སྟོང་ཡུལ་ནས་གྲགས་པའི་འབོད་སྒྲ༌ཡིས།།

གཙོ་བོའི་ཕེབས་ལམ་སྟ་གོན་བྱེད་པ༌དང༌།།

ཁོང་གི་གཤེགས་ལམ་དྲང་པོར་བཟོ་བར༌གྱིས།།

ཞེས་ལུང་བསྟན་པའི་སྐྱེས་བུ་དེ་ཡིན༌ནོ།། 4 ཡང་ཡོ་ཧ་ནན་གྱིས་རྔ་རྩིད་ཀྱིས་བཟོས་པའི་ལྭ་བ་གྱོན་པ་དང་ཀོ་བའི་སྐ་རགས་བཅིངས་ཤིང་ཟས་ལ་འབུ་ཆ་ག་པ་དང་རི་སྐྱེས་སྦྲང་རྩི་སྤྱོད་པ༌ཡིན། 5 དེའི་དུས༌སུ། ཡེ་རུ་སཱ་ལེམ༌དང༌། ཡ་ཧུ་དཱའི་ཡུལ་ཡོངས༌དང༌། ཡོར་དན་གཙང་པོའི་མཐའ་འཁོར་དུ་ཡོད་པའི་མི་ཐམས་ཅད་ཁོང་གི་དྲུང་དུ་སོང༌ནས། 6 རང་གི་སྡིག་པ་མཐོལ་བཤགས་བྱས་པ་དང་ཡོར་དན་གཙང་པོ་ལ་ཞུགས་ཤིང་ཁོང་གིས་ཀྱང་དེ་རྣམས་ལ་ཁྲུས་གསོལ་མཛད༌དོ།། 7 འོན༌ཀྱང༌། ཡོ་ཧ་ནན་གྱིས་ཕ་རུ་ཤི་པ་དང་སཱ་ཅུ་སེ་པ་མང་པོ་ཞིག་རང་ཉིད་ཀྱི་ཁྲུས་གསོལ་མཛད་པའི་གནས་ལ་ཡོང་བ་གཟིགས༌ཏེ། ཁོང་གིས་མི་དེ་རྣམས་ལ་འདི་སྐད༌དུ། དུག་སྦྲུལ་གྱི་རྒྱུད་ཁྱོད་རྣམས་ལ་སུ་ཞིག་གིས་མ་འོངས་པའི་ཐུགས་ཁྲོ་ལས་འབྲོ་བར་བསྟན༌ནམ། 8 དེ་བས་ན་ཁྱོད་ཅག་གིས་འགྱོད་བཤགས་དང་མཐུན་པའི་འབྲས་བུ་ལེགས་པོར་སྐྱེད༌ཅིག 9 ཁྱོད་ཅག་གི་སེམས་སུ་ཨབ་ར་ཧམ་ནི་ངེད་ཅག་གི་ཡབ་མེས་ཡིན་ཞེས་མ་སེམས༌ཤིག ངས་ཁྱོད་ཅག་ལ་སྨྲ༌སྟེ། དཀོན་མཆོག་གིས་རྡོ་འདི་དག་ལས་ཨབ་ར་ཧམ་ལ་བུ་རྒྱུད་འབྱུང་བར་མཛད་ནུས༌སོ།། 10 ད་ནི་སྟ་རེ་སྡོང་རྩར་བཞག་ཡོད༌དེ། ཤིང་སྡོང་གང་ལ་འབྲས་བུ་ལེགས་པོ་མི་སྨིན་པ་དེ་བཅད་ནས་མེའི་ནང་དུ་འཕེན་པར༌ངེས། 11 ངས་ཁྱོད་རྣམས་ལ་ཆུ་ཡིས་ཁྲུས་གསོལ་བྱེད༌ཅིང༌། དེ་ནི་ཁྱོད་ཅག་གིས་འགྱོད་བཤགས་བྱེད་པའི་ཕྱིར་ཡིན༌མོད། འོན་ཀྱང་བདག་གི་རྗེས་སུ་བདག་ལས་ཀྱང་མཐུ་སྟོབས་ཆེ་བ་ཞིག་ཕེབས་ཡོང་ངེས༌ཏེ། ང་ནི་ཁོང་གི་ལྷམ་འཁྱེར་མཁན་དུའང་མི་འོས༌སོ། །ཁོང་གིས་ཁྱོད་ཅག་ལ་དམ་པའི་ཐུགས་ཉིད་དང་མེས་ཁྲུས་གསོལ་མཛད་པར༌འགྱུར། 12 ཁོང་གིས་ཕྱག་ཏུ་ཚེབ་བཟུང་ནས་རང་གི་གཡུལ་ཁ་གཙང་དག་ལེགས་པོར་མཛད་པ༌དང༌། གྲོ་བང་མཛོད་དུ་བསྡུ་བར༌འགྱུར། འོན་ཀྱང་ཕུབ་མ་དེ་དག་ཞི་བ་མེད་པའི་མེ་རུ་བསྲེག་པར་ངེས་ཞེས་གསུངས༌སོ།།

སྐྱབས་མགོན་ཡེ་ཤུ་ཁྲུས་གསོལ་ལ་ཞུགས༌པ།

13 དེའི་དུས༌སུ། ཁྲུས་འཐོབ་པའི༌ཕྱིར། སྐྱབས་མགོན་ཡེ་ཤུ་ཁོང་ཉིད་ག་ལིལ་ཡུལ་ནས་ཡོར་དན་གཙང་པོའི་འགྲམ་དུ་ཁྲུས་གསོལ་མཁན་ཡོ་ཧ་ནན་གྱི་གམ་དུ་བྱོན༌ནའང༌། 14 ཡོ་ཧ་ནན་གྱིས་དེ་འགོག་པར་བསམས༌ཏེ། ང་རང་ལ་ཁྱེད་ནས་ཁྲུས་འཐོབ་དགོས་ཀྱང་ཁྱེད་རང་བདག་གི་གམ་དུ་ཕེབས་པ་ཡིན་ནམ་ཞེས་ཞུས་པ༌ལ། 15 སྐྱབས་མགོན་ཡེ་ཤུས་འདི་སྐད༌དུ། ད་ལྟ་ང་རང་ཁྲུས་ལ་ཞུགས་སུ་ཆུག༌དང༌། དྲང་བདེན་ཐམས་ཅད་བསྒྲུབ་པའི་ཕྱིར་ངེད་རྣམས་ཀྱིས་འདི་ལྟར་བྱེད་རུང་བ་ཡིན་ཞེས་གསུངས་པ་ན་ཡོ་ཧ་ནན་གྱིས་ཀྱང་ཁས་བླངས༌སོ།། 16 དེ་ནས་སྐྱབས་མགོན་ཡེ་ཤུར་ཁྲུས་གསོལ་ཐོབ་སྟེ་ཆུ་ལས་ཡར་བུད་མ་ཐག་ཏུ་ནམ་མཁའི་སྒོ་ཕྱེས་ཤིང༌། དཀོན་མཆོག་གི་ཐུགས་ཉིད་ནི་བྱ་ཕུག་རོན་གྱི་གཟུགས་ཀྱིས་རང་ཉིད་ཀྱི་ལུས་སྟེང་ལ་དངོས་སུ་བབས་པ་ཁོང་གིས༌གཟིགས། 17 ཡང་ནམ་མཁའི་ཞིང་ཁམས་ནས་སྐད་སྒྲ་ཞིག་གྲགས༌ཏེ། འདི་ནི་ང་ཡི་གཅེས་པའི་བུ་ཡིན༌ཞིང༌། ང་རང་ཁོ་ལ་ཤིན་ཏུ་དགའ་ཞེས་གསུངས༌སོ།།

ལེའུ་བཞི༌པ།

བདུད་སཱ་ཏན་གྱིས་སྐྱབས་མགོན་ཡེ་ཤུ་ལ་ཉམས་ཚོད་བྱས༌པ།

1 དེ་ནས་བདུད་ཀྱིས་སྐྱབས་མགོན་ཡེ་ཤུར་ཉམས་ཚོད་བྱེད་པའི༌ཕྱིར། དམ་པའི་ཐུགས་ཉིད་ཀྱིས་སྐྱབས་མགོན་ཡེ་ཤུ་དབེན་སྟོང་དུ་ཁྲིད༌ཅིང༌། 2 ཁོང་གིས་ཉིན་ཞག་བཞི་བཅུའི་རིང་ལ་སྨྱུང་གནས་བསྲུངས༌རྗེས། ཁོང་ནི་བཀྲེས་ཤིང་ལྟོགས་པར་གྱུར༌ཏོ།། 3 དེ་ནས་ཉམས་ཚོད་བྱེད་མཁན་དེ་ཡོང་སྟེ་ན༌རེ། ཁྱེད་ནི་དཀོན་མཆོག་གི་སྲས་ཡིན༌ན། རྡོ་འདི་དག་ལ་བཀའ་གནང་སྟེ་བག་ལེབ་ཏུ་སྒྱུར་ཅིག་ཅེས་སྨྲས་པ༌ལ། 4 སྐྱབས་མགོན་ཡེ་ཤུས་འདི་སྐད༌དུ། གསུང་རབ་ཀྱི་མདོ་ལས་མི་ནི་བག་ལེབ་ཁོ་ནར་བརྟེན་ནས་འཚོ་བ་མ་ཡིན༌པར། དཀོན་མཆོག་གི་ཞལ་ནས་བྱུང་བའི་བཀའ་ཐམས་ཅད་ལ་བརྟེན་ནས་འཚོ་བ་ཡིན་ཞེས་བཀོད་ཡོད་ཅེས་གསུངས༌སོ།། 5 ཡང་བདུད་ཀྱིས་སྐྱབས་མགོན་ཡེ་ཤུ་ནི་དམ་པའི་གྲོང་ཁྱེར་དུ་ཁྲིད་ཅིང་མཆོད་ཁང་གི་རྩེ་རུ་སྡོད་དུ་བཅུག་སྟེ་ན༌རེ། 6 གལ༌ཏེ། ཁྱེད་ནི་དཀོན་མཆོག་གི་སྲས་ཡིན་ན་འདི་ནས་མར་མཆོངས༌ཤིག རྒྱུ་མཚན་ནི་གསུང་རབ་ཀྱི་མདོ་ལས་ཇི་སྐད༌དུ། དཀོན་མཆོག་གིས་རང་གི་ཕོ་ཉ་རྣམས་ལ་བཀའ་གནང་སྟེ་ཁྱེད་རང་བསྲུང་ངེས༌ཤིང༌། ཁྱེད་ཀྱི་ཞབས་རྡོ་ལའང་མི་ཐོགས་པའི༌ཕྱིར། ཕོ་ཉ་རྣམས་ཀྱི་ལག་པས་ཁྱེད་རང་ཡར་འདེགས་པར་འགྱུར་ཞེས་བཀོད་འདུག་ཅེས་སྨྲས་པ༌ལ། 7 སྐྱབས་མགོན་ཡེ་ཤུས་འདི་སྐད༌དུ། གསུང་རབ་ཀྱི་མདོ་ལས་ཡང་ཇི་སྐད༌དུ། ཁྱོད་ཀྱིས་གཙོ་བོ་སྟེ་རང་གི་དཀོན་མཆོག་ལ་ཚོད་བགམ་མ་བྱེད་ཅེས་བཀོད་ཡོད་པ་ཡིན་ཞེས་གསུངས༌སོ།། 8 ཡང་བདུད་ཀྱིས་སྐྱབས་མགོན་ཡེ་ཤུ་རི་ཤིན་ཏུ་མཐོན་པོ་ཞིག་ཏུ་ཁྲིད༌དེ། འཇིག་རྟེན་གྱི་རྒྱལ་ཁམས་ཡོངས་དང་དེ་དག་གི་དཔལ་དང་འབྱོར་བ་ཐམས་ཅད་ཁོང་ལ་བསྟན་ཏེ་ན༌རེ། 9 གལ༌ཏེ། ཁྱེད་ཀྱིས་པུས་མོ་སར་བཙུགས་ནས་བདག་ལ་ཕྱག་བཙལ་ན། བདག་གིས་འདི་ཐམས་ཅད་ཁྱེད་ལ་འབུལ་བར་བྱ་ཞེས་སྨྲས་པ༌ལ། 10 ཡང་སྐྱབས་མགོན་ཡེ་ཤུས་འདི་སྐད༌དུ། བདུད་སཱ་ཏན་ཁྱོད་ཕར་སོང༌ཞིག ཅིའི་ཕྱིར་ཞེ༌ན། གསུང་རབ་ཀྱི་མདོ་ལས་ཇི་སྐད༌དུ། ཁྱོད་ཀྱིས་གཙོ་བོ་སྟེ་རང་གི་དཀོན་མཆོག་ལ་ཕྱག་འཚལ་ཞིང་ཁོང་གཅིག་པུར་བསྙེན་བཀུར་བྱེད་དགོས་ཞེས་བཀོད་འདུག་ཅེས་གསུངས༌སོ།། 11 དེ་ནས་བདུད་ནི་ཁོང་དང་ཁ་བྲལ༌ཏོ། །ལྟོས༌དང༌། ཕོ་ཉ་རྣམས་ཡོང་སྟེ་ཁོང་ལ་ཞབས་ཕྱི་བསྒྲུབས༌སོ།།

སྐྱབས་མགོན་ཡེ་ཤུས་ཆོས་སྒྲོག་པར་རྩོམ༌པ།

12 སྐྱབས་མགོན་ཡེ་ཤུས་ཁྲུས་གསོལ་མཁན་ཡོ་ཧ་ནན་བཙོན་དུ་བཟུང་ཡོད་པ་གསན་པ་དང་ག་ལིལ་ཡུལ་དུ་ཕེབས༌ཤིང༌། 13 དེ་ནས་ནཱ་ཙ་རེལ་ནས་ཀཱ་ཕར་ན་ཧུམ་དུ་གནས་སྤར་ཏེ༌བཞུགས། ཀཱ་ཕར་ན་ཧུམ་ཞེས་པ་མཚོ་ག་ལིལ་གྱི་འགྲམ་དུ། ཟེ་བུ་ལུན་དང་ནཱབ་ཐ་ལི་གཉིས་ཀྱི་ཡུལ་དུ་ཡོད༌དོ།། 14 དོན་འདི་ནི་ལུང་སྟོན་པ་ཡེ་ཤ་ཡཱ་ཡི་མདོ་ལས་ཇི་སྐད༌དུ།

15 ཟེ་བུ་ལུན་དང་ནཱབ་ཐ་ལི་གཉིས༌ནི།།

ག་ལིལ་མཚོ་ཡི་ཕྱོགས་སུ་བགྲོད་ལམ༌དང༌།།

ཡོར་དན་གཙང་པོའི་ཕ་རོལ་ཡུལ་གྲུ༌སྟེ།།

ཕྱི་ཕྱོགས་མི་རྣམས་སྡོད་པའི་ག་ལིལ༌ཡུལ།།

16 མུན་པའི་ནང་དུ་སྡོད་པའི་མི་རྣམས༌ཀྱིས།།

འོད་ཟེར་ཆེན་པོ་ཞིག་ནི་མིག་གིས༌མཐོང༌།།

འཆི་ཁའི་ཡུལ་གྱི་སྨག་རུམ་ཆེན་པོ༌རུ།།

སྡོད་པའི་མི་རྣམས་ལ་ནི་གཟི་འོད༌འཕྲོས།།

ཞེས་གསུངས་པ་བཞིན་འགྲུབ་པའི༌ཕྱིར། སྐྱབས་མགོན་ཡེ་ཤུས་དེ་ལྟར་མཛད་པ་ལགས༌སོ།། 17 དུས་དེ་ནས་བཟུང་སྐྱབས་མགོན་ཡེ་ཤུས་ཆོས་སྒྲོག་འགོ་བརྩམས་ཏེ་འདི་སྐད༌དུ། ནམ་མཁའི་རྒྱལ་སྲིད་ཉེ་བར་སླེབས་པས་ཁྱོད་རྣམས་ཀྱིས་འགྱོད་བཤགས་བྱོས་ཤིག་ཅེས་གསུངས༌སོ།།

སྐྱབས་མགོན་ཡེ་ཤུའི་ཐུགས་སྲས་སྔ་མ༌སྐོར།

18 དེ་ཡང་སྐྱབས་མགོན་ཡེ་ཤུ་ཁོང་ཉིད་མཚོ་ག་ལིལ་གྱི་མཚོ་འགྲམ་བརྒྱུད་ནས་ཕེབས་པ༌ན། སི་མོན་ཞེས་ཀྱང་འབོད་པའི་པེ་ཏྲོ་དང་ཨན་དྲི་ཡཱ་སྟེ་ཉ་པ་སྤུན་གཉིས་ཀྱིས་མཚོ་ནང་དུ་དྲ་རྒྱ་འཕེན་བཞིན་པ་གཟིགས༌ཤིང༌། 19 ཁོང་གིས་དེ་གཉིས་ལ་འདི་སྐད༌དུ། བདག་གི་རྗེས་སུ་ཤོག༌དང༌། ངས་ཁྱོད་གཉིས་ལ་ཉ་ཐོབ་པ་ལྟར་མི་ཡང་འཐོབ་པར་བྱའོ་གསུངས་མ༌ཐག 20 ཁོ་གཉིས་ཀྱིས་དྲ་རྒྱ་དོར་ནས་ཁོང་གི་རྗེས་སུ༌འབྲངས། 21 དེ་ནས་སྐྱབས་མགོན་ཡེ་ཤུ་མདུན་དུ་ཕེབས་པ༌དང་། ཡ་ཀོབ་དང་ཡོ་ཧ་ནན་སྤུན་གཉིས་ཀྱིས་གྲུ་སྟེང་དུ་རང་གི་ཕ་ཟེ་བད་ཡཱ་དང་མཉམ་དུ་དྲ་རྒྱ་བཟོ་བཅོས་བྱེད་བཞིན་པ་གཟིགས་ཏེ་ཁོ་གཉིས་ཚུར་བོས་པ༌ན། 22 ཁོ་གཉིས་ཀྱིས་དེ་མ་ཐག་རང་གི་ཕ་དང་མཚོ་གྲུ་བསྐྱུར་ནས་ཁོང་གི་རྗེས་སུ་འབྲངས༌སོ།།

སྐྱབས་མགོན་ཡེ་ཤུས་ནད་པ་གསོས༌པ།

23 སྐྱབས་མགོན་ཡེ་ཤུ་ཁོང་ཉིད་ག་ལིལ་ཡུལ་ཐམས་ཅད་ལ་ཕེབས་ཏེ་ཆོས་ཁང་དག་ཏུ་ཆོས་གསུངས་པ༌དང༌། ནམ་མཁའི་རྒྱལ་སྲིད་ཀྱི་འཕྲིན་བཟང་བསྒྲགས༌པ། ཡུལ་མི་རྣམས་ཀྱི་ནད་རིགས་དང་ལུས་ཟུངས་ཞན་པ་ཀུན་གསོས༌པས། 24 ཁོང་གི་མཚན་སྙན་ཡང་སིར་ཡཱ་ཡུལ་གྱི་ཕྱོགས་བཞི་ཐམས་ཅད་ལ་ཁྱབ་པར་གྱུར༌ཏོ། །མི་མང་པོས་ནད་རིགས་དང་གཟེར་མིག་སྣ་ཚོགས་ཀྱིས་མནར་བའི་ནད་པ་ཐམས་ཅད༌དང༌། གདོན་འདྲེས་བཟུང་བའི༌མི། གཟའ་ནད་ཕོག་པའི༌མི། ཞ་ནད་བྱུང་བ་རྣམས་ཁོང་གི་དྲུང་དུ་ཁྲིད་ཡོང༌ཞིང༌། ཁོང་གིས་མི་དེ་རྣམས་གསོས༌པའོ།། 25 ཡང་མི་ཤིན་ཏུ་མང་པོ་ག་ལིལ་ཡུལ༌དང༌། དི་ཁ་པའོ་ལེའི་མངའ༌ཁོངས། ཡེ་རུ་སཱ༌ལེམ། ཡ་ཧུ་དཱ༌ཡུལ། ཡོར་དན་གཙང་པོའི་ཕར་ཕྱོགས་བཅས་ནས་ཡོང་སྟེ་ཁོང་གི་རྗེས་སུ་འབྲངས༌སོ།།

ལེའུ་ལྔ༌པ།

སྐྱབས་མགོན་ཡེ་ཤུས་རི་བོར་ཆོས་གསུངས༌པ།

1 སྐྱབས་མགོན་ཡེ་ཤུས་མི་མང་པོ་གཟིགས༌ཤིང༌། རི་བོར་ཕེབས་ནས་བཞུགས༌རྗེས། ཐུགས་སྲས་རྣམས་ཀྱང་ཁོང་གི་དྲུང་དུ་ཡོང་བ༌དང༌། 2 ཁོང་གིས་དེ་རྣམས་ལ་འདི་སྐད་དུ་ཆོས་གསུངས་པ༌སྟེ། 3 ཉམ་ཆུང་རྣམས༌བདེའོ། །རྒྱུ་མཚན་ནི་ནམ་མཁའི་རྒྱལ་སྲིད་ཁོ་རྣམས་ཀྱི་ཡིན་པའི་ཕྱིར༌རོ།། 4 མྱ་ངན་ཅན་རྣམས༌བདེའོ། །རྒྱུ་མཚན་ནི་མི་དེ་རྣམས་ལ་སེམས་གསོ་འཐོབ་པར་འགྱུར་བའི་ཕྱིར༌རོ།། 5 གཤིས་འཇམ་རྣམས༌བདེའོ། །རྒྱུ་མཚན་ནི་མི་དེ་རྣམས་ལ་ས་གཞི་འཐོབ་པར་འགྱུར་བའི་ཕྱིར༌རོ།། 6 དྲང་བདེན་གྱི་ཕྱིར་དུ་ལྟོགས་ཤིང་སྐོམ་པ་རྣམས༌བདེའོ། །རྒྱུ་མཚན་ནི་མི་དེ་རྣམས་ཡིད་ཚིམ་པར་འགྱུར་བའི་ཕྱིར༌རོ།། 7 བྱམས་སྙིང་རྗེ་ཅན་རྣམས༌བདེའོ། །རྒྱུ་མཚན་ནི་མི་དེ་རྣམས་ལ་སྙིང་རྗེ་འཐོབ་པར་འགྱུར་བའི་ཕྱིར༌རོ།། 8 སེམས་རྣམ་པར་དག་པ་རྣམས༌བདེའོ། །རྒྱུ་མཚན་ནི་མི་དེ་རྣམས་དཀོན་མཆོག་ལ་མཇལ་བར་འགྱུར་བའི་ཕྱིར༌རོ།། 9 མི་གཞན་སྡུམ་མཁན་རྣམས༌བདེའོ། །རྒྱུ་མཚན་ནི་མི་དེ་རྣམས་ལ་དཀོན་མཆོག་གི་བུ་ཞེས་འབོད་པར་འགྱུར་བའི་ཕྱིར༌རོ།། 10 དྲང་བདེན་གྱི་ཆེད་དུ་གནོད་འཚེ་ཕོག་པ་རྣམས༌བདེའོ། །རྒྱུ་མཚན་ནི་ནམ་མཁའི་རྒྱལ་སྲིད་མི་དེ་དག་གི་ཡིན་པའི་ཕྱིར༌རོ།། 11 མི་རྣམས་ཀྱིས་བདག་གི་ཕྱིར་ཁྱོད་ཅག་ལ་དམའ་འབེབས་དང་གནོད་པ་བྱེད་ཅིང་གཏམ་ངན་སྣ་ཚོགས་སྨྲ་བའི༌ཚེ། ཁྱོད་རྣམས༌བདེའོ།། 12 ཁྱོད་རྣམས་དགའ་ཞིང་ཡི་རངས་པར་གྱུར༌ཅིག རྒྱུ་མཚན་ནི་ནམ་མཁའི་ཞིང་ཁམས་ནས་ཁྱོད་རྣམས་ལ་བྱ་དགའ་ཆེན་པོ་ཡོད་པའི་ཕྱིར༌རོ། །ཡང་དེ་དག་གིས་ཁྱོད་ཅག་གི་སྔོན་རོལ་གྱི་ལུང་སྟོན་པ་རྣམས་ལའང་དེ་ལྟར་གནོད་འཚེ་བྱས་མྱོང་ཞེས༌པའོ།།

ལན་ཚྭ་དང་འོད་ཟེར་གཉིས་ཀྱི༌དཔེ།

13 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་ནི་འཇིག་རྟེན་གྱི་ལན་ཚྭ་ཡིན་མོད༌ཀྱང༌། གལ་ཏེ་ལན་ཚྭའི་བྲོ་བ་ཡལ་ན་དེའི་བྲོ་བ་གང་གིས་བསྐྱེད༌དམ། དེ་ཕྱི་རོལ་ཏུ་འཕངས་ནས་མིའི་རྐང་པས་བརྫི་བ་མ་གཏོགས་ཕན་པ་ཅི་ཡང༌མེད། 14 ཁྱོད་ཅག་ནི་འཇིག་རྟེན་གྱི་འོད་ཟེར་ཡིན༌ལ། རི་མགོར་ཆགས་པའི་གྲོང་ཁྱེར་ནི་མཐོང་མི་ནུས་པ་གང་ཡང༌མེད། 15 ཡང་མིས་སྒྲོན་མེ་བསྒྲོན་པ་ནི་བྲེའི་འོག་ཏུ་འཇོག་ཕྱིར་མ་ཡིན༌པར། སྒྲོན་སྟེགས་སྟེང་བཞག་ནས་ཁྱིམ་དུ་ཡོད་པའི་མི་ཐམས་ཅད་ལ་འོད་ཟེར་སྤྲོ་བའི་ཕྱིར༌རོ།། 16 དེ་བཞིན་དུ་མི་གཞན་རྣམས་ཀྱིས་ཁྱོད་ཅག་གི་ལས་བཟང་པོ་མཐོང༌ཞིང༌། ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ལ་བསྟོད་བསྔགས་བྱ༌ཆེད། ཁྱོད་ཅག་གིས་ཀྱང་རང་གི་འོད་ཟེར་དེ་མི་རྣམས་ཀྱི་མིག་ལམ་དུ་འཕྲོ་བར་བྱོས་ཤིག་ཅེས་གསུངས༌སོ།།

བཀའ་ཁྲིམས་དང་སྐྱབས་མགོན་ཡེ་ཤུ་གཉིས་ཀྱི་འབྲེལ༌བ།

17 དེ་ནས་ཡང་སྐྱབས་མགོན་ཡེ་ཤུས་འདི་སྐད༌དུ། བདག་ནི་བཀའ་ཁྲིམས་དང་ཡང་ན་ལུང་སྟོན་པའི་མདོ་རྣམས་མེད་པར་བཟོ་ཕྱིར་ཡོང་བར་མ་འདོད༌ཅིག བདག་ནི་མེད་པར་བཟོ་ཕྱིར་ཡོང་བ་མ་ཡིན་པར་དེ་རྣམས་བསྒྲུབ་ཕྱིར་ཡོང་བ༌ཡིན། 18 བདག་གིས་ཁྱོད་རྣམས་ལ་བདེན་པར་སྨྲ༌སྟེ། གནམ་ས་གཉིས་འཇིག་པའི་བར༌དུ། བཀའ་ཁྲིམས་ཀྱི་མདོ་ལས་ཡིག་འབྲུ་གཅིག་གམ་ཚེག་ཐིག་གཅིག་ཀྱང་འཇིག་པར་མི་འགྱུར༌ཞིང༌། དོན་དེ་ཐམས་ཅད་འགྲུབ་པར༌ངེས། 19 དེ་བས་སུ་ཞིག་གིས་བཀའ་ཁྲིམས་འདི་དག་ལས་ཆུང་ཤོས་གཅིག་འདོར༌ཞིང༌། ཡང་གཞན་རྣམས་ལ་དེ་བཞིན་ལོག་ཁྲིད་བྱེད༌ན། མི་དེ་ནི་ནམ་མཁའི་རྒྱལ་སྲིད་དུ་ཆེས་ཆུང་ཤོས་ཡིན༌ཟེར། འོན༌ཀྱང༌། སུ་ཞིག་གིས་བཀའ་ཁྲིམས་དེ་དག་སྲུང༌ཞིང༌། གཞན་ལའང་དེ་བཞིན་ཁྲིད་སྟོན་བྱེད༌ན། མི་དེ་ནི་ནམ་མཁའི་རྒྱལ་སྲིད་ནང་དུ་ཆེན་པོ་ཡིན་ཟེར་བར༌འགྱུར། 20 ཡང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་ཅག་གི་དྲང་བདེན་ནི་མཁན་པོ་དང་ཕ་རུ་ཤི་པ་རྣམས་ཀྱི་དྲང་བདེན་ལས་ཀྱང་ལྷག་པ་མ་ཡིན༌ན། ཁྱོད་རྣམས་ཅིས་ཀྱང་ནམ་མཁའི་རྒྱལ་སྲིད་དུ་ཞུགས་མི་ཐུབ་ཅེས་གསུངས༌སོ།།

ཞེ་སྡང་འགོག་པའི་སྐོར་གྱི་ཆོས་གསུངས༌པ།

21 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་མི་མ་གསོད་ཅེས༌དང༌། ཡང་སུ་ཞིག་གིས་མི་བསད༌ན། མི་དེར་ཁྲིམས་ཐག་གཅོད་འོས་ཞེས་གནའ་མི་རྣམས་ལ་ཆོས་གསུངས་ཡོད་པ་ཁྱོད་རྣམས་ཀྱིས་ཐོས་མྱོང༌ངོ༌།། 22 འོན༌ཀྱང༌། བདག་གིས་ཁྱོད་རྣམས་ལ་སྨྲ་བར་བྱ༌སྟེ། སུ་ཞིག་དོན་མེད་དུ་རང་གི་སྤུན་ཟླར་ཞེ་སྡང་ལངས༌ན། མི་ཞེ་སྡང་ཅན་དེ་ལ་ཉེས་ཆད་གཅོད༌འོས། ཡང་སུ་ཞིག་གིས་རང་གི་སྤུན་ཟླ༌ལ། ཁྱོད་ནི་སྨྱོན་པ་རེད་ཅེས་ཟེར༌ན། མི་དེའང་ཚོགས་མི་རྣམས་ཀྱི་མདུན་དུ་ཁྲིད་ནས་ཉེས་ཆད་གཅོད༌འོས། ཡང་སུ་ཞིག་གིས་རང་གི་སྤུན་ཟླ༌ལ། ཁྱོད་ནི་གླེན་པ་རེད་ཅེས་ཟེར༌ན། མི་དེ་ནི་དམྱལ་བའི་མེའི་ནང་དུ་ལྷུང་འོས་པ༌ཡིན། 23 དེ་བས་ཁྱོད་ཀྱིས་མཆོད་ཁྲིའི་སྟེང་དུ་མཆོད་པ་འབུལ་བའི༌ཚེ། སྤུན་ཟླ་ཞིག་དང་ཁྱོད་ཀྱི་བར་དུ་མི་མཐུན་པ་ཞིག་ཡོད་པ་དྲན༌ན། 24 ཁྱོད་ཀྱིས་རང་གི་མཆོད་རྫས་དེ་མཆོད་ཁྲིའི་མདུན་དུ་བཞག༌སྟེ། ཐོག་མར་རང་གི་སྤུན་ཟླ་དང་འགྲིག་མཐུན་ཡོང་བར༌བྱོས། དེ་ནས་ཕྱིར་ལོག་སྟེ་མཆོད་པ་ཕུལ༌ཞིག 25 ཁྱོད་དང་ཁྱོད་རང་གཏུག་མཁན་གཉིས་མཉམ་དུ་ཁྲིམས་རར་འགྲོ་བའི་དུས༌སུ། ལམ་བར་ནས་མྱུར་དུ་འགྲིག་མཐུན་ཡོང་བར༌གྱིས། དེ་ལྟར་མ་བྱས་ན་ཁྱོད་ཀྱི་གྱོད་ཡ་དེས་ཁྱོད་རང་ཁྲིམས་དཔོན་གྱི་དྲུང་དུ་འཁྲིད༌ཅིང༌། ཁྲིམས་དཔོན་གྱིས་ཁྱོད་རང་དམག་མིར་སྤྲད༌དེ། དམག་མིས་ཁྱོད་རང་བཙོན་དུ་འཇུག་པར༌འགྱུར། 26 བདག་གིས་ཁྱོད་རྣམས་ལ་བདེན་པར་སྨྲ༌སྟེ། ཁྱོད་ཀྱིས་དོང་ཙེ་ཐམས་ཅད་སྐྱིན་ཚབ་ཏུ་སྤྲད་ཚར་བའི་བར་དུ་ཁྱོད་རང་བཙོན་ཁང་ལས་གཏན་ནས་ཐར་མི་ནུས་ཞེས་གསུངས༌སོ།།

ལོག་གཡེམ་འགོག་པའི་སྐོར་གྱི་ཆོས་གསུངས༌པ།

27 ཡང་སྐྱབས་མགོན་ཡེ་ཤུས་འདི་སྐད༌དུ། ལོག་གཡེམ་མ་བྱེད་ཅེས་ཆོས་གསུངས་ཡོད་པ་ཁྱོད་རྣམས་ཀྱིས་ཐོས་མྱོང་བ་ཡིན༌མོད། 28 འོན༌ཀྱང༌། བདག་གིས་ཁྱོད་རྣམས་ལ་སྨྲ་བར་བྱ༌སྟེ། སུ་ཞིག་གིས་འདོད་ཆགས་དང་བཅས་བུད་མེད་ཅིག་ལ་བལྟས༌ན། མི་དེས་སེམས་སུ་ལོག་གཡེམ་བྱས་ཟིན་པ་ཡིན༌ནོ།། 29 གལ་ཏེ་ཁྱོད་ཀྱི་མིག་གཡས་པས་ཁྱོད་ལ་སྡིག་པ་བྱེད་དུ་འཇུག༌ན། མིག་དེ་བཏོན་ནས་དོར༌ཅིག རྒྱུ་མཚན་ནི་ཁྱོད་ཀྱི་ལུས་ཡོངས་དམྱལ་བའི་གནས་སུ་ལྷུང་བ༌ལས། ཁྱོད་ལ་ཡན་ལག་གཅིག་མེད་པར་གྱུར་ཀྱང་ལེགས། 30 ཡང་ཁྱོད་ཀྱི་གཡས་ལག་གིས་ཁྱོད་ལ་སྡིག་པ་བྱེད་དུ་འཇུག༌ན། ལག་པ་དེ་བཅད་ནས་དོར༌ཅིག ཁྱོད་ཀྱི་ལུས་ཧྲིལ་པོ་དམྱལ་བའི་གནས་སུ་ལྷུང་བ༌ལས། ཡན་ལག་གཅིག་མེད་པར་གྱུར་ཀྱང་ལེགས། 31 ཡང་སྐྱེས་པ་སུ་ཞིག་གིས་རང་གི་ཆུང་མ་སྤངས༌ན། ཁོ་མོར་བཟའ་འཐོར་ཡི་གེ་སྟེར་དགོས་ཞེས་ཆོས་གསུངས་ཡོད༌མོད། 32 འོན༌ཀྱང༌། བདག་གིས་ཁྱོད་རྣམས་ལ་སྨྲ་བར་བྱ༌སྟེ། ལོག་གཡེམ་བྱས་པའི་རྒྱུ་རྐྱེན་ལས༌གཞན། ཁྱོ་བོ་སུ་ཞིག་རང་གི་ཆུང་མ་དང་འཐོར༌ན། ཁྱོ་བོས་བུད་མེད་དེ་ལ་ལོག་གཡེམ་བྱེད་དུ་བཅུག་པ༌ཡིན། ཡང་སུ་ཞིག་གིས་བཟའ་འཐོར་བྱས་པའི་བུད་མེད་དེ་རང་གི་ཆུང་མར་བླངས༌ན། དེ་ཡང་ལོག་གཡེམ་བྱས་པ་ཡིན་ཞེས་གསུངས༌སོ།།

མནའ་འགོག་དགོས་པའི་སྐོར་ལ་ཆོས་གསུངས༌པ།

33 ཡང་སྐྱབས་མགོན་ཡེ་ཤུས་འདི་སྐད༌དུ། རྫུན་གྱི་མནའ་མ་སྐྱེལ༌ཅིག གཙོ་བོ་ལ་དམ་བཅའ་ཕུལ་བ་རྣམས་སྒྲུབས་ཤིག་ཅེས་གནའ་མི་རྣམས་ལ་ཆོས་གསུངས་ཡོད་པ་ཁྱོད་རྣམས་ཀྱིས་ཐོས་མྱོང་བ་ཡིན༌ནོ།། 34 འོན་ཀྱང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་ཀྱིས་མནའ་ཅི་ཡང་མ་སྐྱེལ༌ཅིག ནམ་མཁའི་ཞིང་ཁམས་ནི་དཀོན་མཆོག་གི་བཞུགས་ཁྲི་ཡིན༌པས། ནམ་མཁའི་ཞིང་ཁམས་དཔང་དུ་བཙུགས་ནས་མནའ་མ་སྐྱེལ༌ཅིག 35 ཡང་ས་གཞི་ནི་ཁོང་གི་ཞབས་སྟེགས་ཡིན་པས་ས་གཞི་དཔང་དུ་བཙུགས་ནས་མནའ་མ་སྐྱེལ༌ཅིག ཡང་ཡེ་རུ་སཱ་ལེམ་ནི་རྒྱལ་པོ་ཆེན་པོ་སྟེ་དཀོན་མཆོག་གི་གྲོང་ཁྱེར་ཡིན༌པས། ཡེ་རུ་སཱ་ལེམ་དཔང་དུ་བཙུགས་ནས་མནའ་མ་སྐྱེལ༌ཅིག 36 ཡང་ཁྱོད་ཀྱིས་རང་གི་སྐྲའི་ཉག་མ་གཅིག་ཀྱང་དཀར་པོའམ་ནག་པོར་བསྒྱུར་མི་ནུས༌པས། རང་གི་མགོ་བོ་དཔང་དུ་བཙུགས་ནས་མནའ་མ་སྐྱེལ༌ཅིག 37 འོན་ཀྱང་ཁྱོད་ཅག་གི་གཏམ་ནི་ཡིན་ན་ཡིན་ཞེས༌དང༌། མིན་ན་མིན་ཞེས་སྨྲོས༌ཤིག དེ་ལས་ལྷག་པ་གང་ཞིག་སྨྲས་ནའང་དེ་ནི་ངན་པ་ལས་བྱུང་བ་ཡིན་ཞེས་གསུངས༌སོ།།

ངན་ལན་འགོག་པའི་སྐོར་གྱི་ཆོས་གསུངས༌པ།

38 ཡང་སྐྱབས་མགོན་ཡེ་ཤུས་འདི་སྐད༌དུ། མིག་ལ་མིག་ལན་དང་སོ་ལ་སོ་ལན་འཇལ་དགོས་ཞེས་ཆོས་གསུངས་ཡོད་པ་ཁྱོད་རྣམས་ཀྱིས་ཐོས་མྱོང་བ་ཡིན༌ནོ།། 39 འོན་ཀྱང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་ཀྱིས་རང་ལ་ངན་བྱེད་མཁན་ལའང་རྒོལ་བར་མི༌བྱའོ། །སུ་ཞིག་གིས་ཁྱོད་ཀྱི་འགྲམ་པ་གཡས་པར་འགྲམ་ལྕག་གཞུས༌ན། ཁྱོད་ཀྱིས་འགྲམ་པ་གཡོན་པ་ལའང་གཞུ་རུ༌ཆུག 40 ཡང་སུ་ཞིག་གིས་ཁྱོད་རང་ཁྲིམས་ཁང་ལ་གཏུགས་ཤིང་ཁྱོད་ཀྱི་ནང་གོས་འཕྲོག་འདོད་པ་དེ་ལ་ཁྱོད་ཀྱིས་རང་གི་ཕྱི་གོས་ཀྱང་འཁྱེར་དུ༌ཆུག 41 ཡང་སུ་ཞིག་གིས་ཁྱོད་རང་དཔག་ཚད་གཅིག་ལ་འགྲོ་བར་བཙན་སྐུལ་བྱེད༌ན། ཁྱོད་རང་མི་དེ་དང་མཉམ་དུ་དཔག་ཚད་གཉིས་ལ་སོང༌ཞིག 42 ཡང་སུ་ཞིག་གིས་ཁྱོད་ལ་ཅི་ཞིག་སློང་བར་བྱེད་ན་དེ་ལ་བྱིན༌དང༌། ཁྱོད་ལས་རྒྱུ་ནོར་བསྐྱི་བར་འདོད་མཁན་དེའི་ངོ་མ་ཟློག་ཅིག་ཅེས་གསུངས༌སོ།།

དགྲ་ལ་བྱམས་དགོས་པའི་སྐོར་གྱི་ཆོས་གསུངས༌པ།

43 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་རང་གི་ཁྱིམ་མཚེས་ལ་བྱམས་པ་དང་དགྲ་ལ་སྡང་དགོས་ཞེས་ཆོས་གསུངས་ཡོད་པ་ཐོས་མྱོང་བ༌ཡིན། 44-45 འོན་ཀྱང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་ཅག་ནི་ནམ་མཁའི་ཞིང་ཁམས་སུ་བཞུགས་པའི་ཡབ་ཀྱི་བུ་བུ་མོ་ཡིན་པའི༌ཕྱིར། ཁྱོད་ཅག་གིས་རང་གི་དགྲ་བོ་རྣམས་ལའང་བྱམས་ཤིང་བརྩེ་བར་གྱིས༌དང༌། རང་ལ་གནོད་པ་བྱེད་མཁན་རྣམས་ཀྱི་དོན་དུ་སྨོན་ལམ་ཐོབས༌ཤིག ཅིའི་ཕྱིར་ཞེ༌ན། དཀོན་མཆོག་གིས་མི་སེམས་བཟང་སེམས་ངན་གཉིས་ལ་རང་ཉིད་ཀྱི་ཉི་མ་འཆར་དུ་འཇུག༌ཅིང༌། མི་གཞུང་དྲང་ཡིན་མིན་ཐམས་ཅད་ལ་ཆར་བ་འབབ་པར་མཛད༌དོ།། 46 གལ་ཏེ་ཁྱོད་ཅག་གིས་རང་ལ་བྱམས་མཁན་རྣམས་ལ་བྱམས་པར་བྱེད༌ན། ཁྱོད་ཅག་ལ་བྱ་དགའ་ཅི་ལ༌ཐོབ། ཁྲལ་ལེན་མཁན་རྣམས་ཀྱིས་ཀྱང་དེ་ལྟར་བྱེད་པ་མ་ཡིན༌ནམ། 47 ཡང་ཁྱོད་ཅག་གིས་རང་གི་སྤུན་ཟླ་ཁོ་ནར་འཚམས་འདྲི་ཞུ༌ན། ཁྱོད་ཅག་ལ་མི་གཞན་ལས་ཁྱད་དུ་འཕགས་པ་ཅི་ཡོད༌དམ། ཕྱི་ཕྱོགས་པ་རྣམས་ཀྱིས་ཀྱང་དེ་ལྟར་བྱེད་པ་མ་ཡིན༌ནམ། 48 དེའི༌ཕྱིར། ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ནི་ཕུལ་དུ་བྱུང་བ་ཡིན་པ༌ལྟར། ཁྱོད་རྣམས་ཀྱང་ཕུལ་དུ་བྱུང་བར་གྱུར་ཅིག་ཅེས་གསུངས༌སོ།།

ལེའུ་དྲུག༌པ།

སྦྱིན་པ་གཏོང་དགོས་པའི་སྐོར་གྱི་ཆོས་གསུངས༌པ།

1 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་མཉམ་པར་ཞོག༌དང༌། མི་གཞན་རྣམས་ལ་མཐོང་དུ་འཇུག་པའི༌ཕྱིར། དེ་རྣམས་ཀྱི་མིག་མདུན་ནས་དྲང་བདེན་གྱི་ལས་བསྒྲུབ་པར་མི༌བྱའོ། །དེ་ལྟར་བྱས༌ན། ཁྱོད་ཅག་ལ་ནམ་མཁའི་ཞིང་ཁམས་སུ་བཞུགས་པའི་ཡབ་ནས་བྱ་དགའ་ཅི་ཡང་མི༌འཐོབ། 2 དེའི༌ཕྱིར། ཁྱོད་ཀྱིས་སྦྱིན་པ་གཏོང་བའི་དུས༌སུ། རང་གི་མདུན་ནས་དུང་འབུད་དུ་མ༌འཇུག དེ་ནི་ཚུལ་འཆོས་པ་རྣམས་ཀྱིས་མི་གཞན་དག་གི་བསྔགས་བརྗོད་འཐོབ་པའི༌ཕྱིར། ཆོས་ཁང་དང་སྲང་ལམ་དུ་དེ་ལྟར་བྱེད་པ༌ཡིན། བདག་གིས་ཁྱོད་རྣམས་ལ་བདེན་པར་སྨྲ༌སྟེ། མི་དེ་དག་ལ་སྔར་ནས་རང་གི་བྱ་དགའ་ཐོབ༌ཟིན། 3-4 འོན་ཀྱང་ཁྱོད་ཀྱི་སྦྱིན་པ་གསང་བར་གནས་པའི༌ཕྱིར། སྦྱིན་པ་གཏོང༌ཚེ། ཁྱོད་ཀྱི་གཡས་ལག་གིས་གང་ཞིག་བྱས་པ་དེ་གཡོན་ལག་ལའང་ཤེས་སུ་མ་འཇུག༌གོ །དེ་ནས་གསང་བའི་ངང་ནས་སྒྲུབ་མཁན་ལ་གཟིགས་པའི་ཡབ་ཀྱིས་ཁྱོད་ལ་བྱ་དགའ་གནང་ངེས་ཡིན་ཞེས་གསུངས༌སོ།།

གསོལ་འདེབས་སྐོར་གྱི་ཆོས་གསུངས༌པ།

5 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་གསོལ་བ་འདེབས༌སྐབས། ཚུལ་འཆོས་པ་རྣམས་དང་འདྲ་བར་མ་བྱེད༌ཅིག མི་གཞན་རྣམས་ལ་མཐོང་དུ་འཇུག་པའི༌ཕྱིར། དེ་རྣམས་བསམ་བཞིན་ཆོས་ཁང་དང་ཁྲོམ་སྲང་གི་བཞི་མདོ་རུ་འགྲེང་ནས་བསྡད་དེ་གསོལ་བ་འདེབས་པར༌དགའ། བདག་གིས་ཁྱོད་རྣམས་ལ་བདེན་པར་སྨྲ༌སྟེ། དེ་རྣམས་ལ་སྔར་ནས་རང་གི་བྱ་དགའ་ཐོབ་ཟིན་པ༌ཡིན། 6 འོན་ཀྱང་ཁྱོད་ཀྱིས་གསོལ་བ་འདེབས་པའི་དུས༌སུ། ཁྱོད་ནི་རང་གི་ཁང་པ་སྦུག་མར་སོང་ནས་སྒོ་བརྒྱབ༌སྟེ། མིག་གི་མཐོང་ལམ་དུ་མ་གྱུར་པའི་ཁྱོད་ཀྱི་ཡབ་ལ་གསོལ་བ་ཐོབས༌ཤིག དེ་ནས་གསང་བའི་ངང་ནས་སྒྲུབ་མཁན་ལ་གཟིགས་པའི་ཁྱོད་ཀྱི་ཡབ་ཀྱིས་ཁྱོད་ལ་བྱ་དགའ་གནང་ངེས༌ཡིན།

7 ཡང་ཁྱོད་ཅག་གིས་གསོལ་བ་འདེབས་པའི་དུས༌སུ། ཕྱི་ཕྱོགས་པ་རྣམས་དང་འདྲ་བར་དོན་སྙིང་མེད་པའི་བསྐྱར་བཟློས་མ་བྱེད༌ཅིག དེ་དག་གི་སེམས་སུ་སྨྲ་བ་མང༌ན། དཀོན་མཆོག་གིས་རང་གི་གསོལ་འདེབས་ལ་གསན་ངེས་ཡིན་བསམ༌མོ།། 8 དེ་བས་ཁོ་རྣམས་དང་འདྲ་བར་མ་བྱེད༌ཅིག རྒྱུ་མཚན་ནི་ཁྱོད་ཅག་གི་ཡབ་ཀྱིས་ཁྱོད་ཅག་གིས་མ་ཞུས་སྔོན་དུ་ཁྱོད་ཀྱི་དགོས་མཁོ་མཁྱེན་པའི་ཕྱིར༌རོ།། 9 དེའི༌ཕྱིར། ཁྱོད་ཅག་གིས་གསོལ་བ་འདེབས་པའི་དུས་སུ་འདི་ལྟར་ཞུ་བར་བྱ༌སྟེ།

ནམ་མཁར་བཞུགས་པའི་ངེད་ཀྱི༌ཡབ།།

ཁྱེད་མཚན་དམ་པར་བསྲུང་བར༌ཤོག །

10 ཁྱེད་ཀྱི་རྒྱལ་སྲིད་འོང་བར༌ཤོག །

ཁྱེད་ཀྱི་དགོངས་པ་ནམ་མཁའ༌རུ།།

གྲུབ་བཞིན་ས་ལའང་འགྲུབ་པར༌ཤོག །

11 ངེད་ཀྱི་ཉིན་རེའི་ཟས་ཀྱི༌སྐལ།།

དེ་རིང་ཡང་ནི་གནང་བར༌མཛོད།།

12 ངེད་ཀྱིས་གཞན་ཉེས་བསལ་བ༌ལྟར།།

ངེད་ཀྱི་སྡིག་པ་བསལ་བར༌མཛོད།།

13 ངན་པའི་ལས་ནས་ཐར་བ༌དང༌།།

ཉམས་ཚོད་མི་ལེན་སྐྱོབ་པར༌མཛོད།།

རྒྱལ་སྲིད་དབང་དང་གཟི་བརྗིད༌ནི།།

རྒྱུན་ནས་རྒྱུན་དུ་ཁྱེད་ཀྱི༌ཡིན།།

ཨ༌མེན། ཞེས༌པའོ།།

14 ཁྱོད་ཅག་གིས་མི་གཞན་གྱི་ཉེས་སྐྱོན་བསལ༌ན། ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ཀྱིས་ཀྱང་ཁྱོད་རྣམས་ཀྱི་ཉེས་པ་བསལ་ངེས༌ཡིན། 15 ཡང་ཁྱོད་ཅག་གིས་མི་གཞན་གྱི་ཉེས་སྐྱོན་མ་བསལ༌ན། ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ཀྱིས་ཀྱང་ཁྱོད་ཅག་གི་ཉེས་པ་བསལ་བར་མི་འགྱུར་ཞེས་གསུངས༌སོ།།

སྨྱུང་གནས་སྐོར་གྱི་ཆོས་གསུངས༌པ།

16 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་སྨྱུང་གནས་སྲུང་བའི་དུས༌སུ། ཚུལ་འཆོས་པ་རྣམས་དང་འདྲ་བར་སྐྱོ་བའི་ངོ་མདངས་མ་སྟོན༌ཅིག ཅིའི་ཕྱིར་ཞེ༌ན། དེ་རྣམས་ཀྱིས་སྨྱུང་གནས་སྲུང་བ་ནི་མི་གཞན་རྣམས་ཀྱིས་མཐོང་བའི་ཕྱིར༌དུ། རང་གི་ངོ་མདངས་སྡུག་པར༌སྟོན། བདག་གིས་ཁྱོད་རྣམས་ལ་བདེན་པར་སྨྲ༌སྟེ། དེ་དག་ལ་རང་གི་བྱ་དགའ་ཐོབ་ཟིན་པ༌ཡིན། 17-18 ཁྱོད་ཀྱིས་སྨྱུང་གནས་སྲུང་བ་ནི་མི་གཞན་རྣམས་ཀྱིས་མི་ཤེས་པའི་ཕྱིར༌དུ། སྨྱུང་གནས་སྲུང་བའི་དུས༌སུ། མགོ་ལ་སྣུམ་བསྐུ་ཞིང་ཁ་ངོ་གཙང་མར་ཁྲུས༌ཤིག འོན་ཀྱང་མིག་གི་མཐོང་ལམ་དུ་མ་གྱུར་པའི་ཁྱོད་ཅག་གི་ཡབ་ཀྱིས་ཁྱོད་རང་གཟིགས་པ༌དང༌། དེ་ནས་གསང་བའི་ངང་ནས་སྒྲུབ་མཁན་ལ་གཟིགས་པའི་ཁྱོད་ཀྱི་ཡབ་ཀྱིས་ཁྱོད་ལ་བྱ་དགའ་གནང་ངེས་ཡིན་ཞེས་གསུངས༌སོ།།

བདེན་པའི་རྒྱུ་ནོར་སྐོར་གྱི་ཆོས་གསུངས༌པ།

19 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་རང་གི་དོན་དུ་ས་སྟེང་དུ་རྒྱུ་ནོར་གསོག་པར་མི༌བྱའོ། །ས་སྟེང་གི་རྒྱུ་ནོར་ནི་འབུ་སྲིན་གྱིས་བཟའ་ཞིང་བཙའ་ཡིས་བརླག་པ༌དང༌། རྐུན་མས་ཀྱང་ཁུང་བུ་བྲུས་ཏེ་བརྐུ་བར༌བྱེད། 20 འོན་ཀྱང་ཁྱོད་རྣམས་ཀྱིས་རང་གི་དོན་དུ་ནམ་མཁའི་ཞིང་ཁམས་སུ་ནོར་བུ་གསོགས༌ཤིག གནས་དེ་རུ་འབུ་སྲིན་དང་བཙའ་ཡིས་མི་བཟའ་ཞིང་རྐུན་མས་ཀྱང་ཁུང་བུ་བྲུས་ཏེ་བརྐུ་མི༌ནུས། 21 རྒྱུ་མཚན་ནི་ཁྱོད་རྣམས་ཀྱི་ནོར་བུ་གང་དུ་ཡོད་ན་ཁྱོད་རྣམས་ཀྱི་སེམས་ཀྱང་དེ་རུ་ཡོད་པའི་ཕྱིར༌རོ།། 22 ཁྱོད་ཀྱི་མིག་ཟུང་ནི་ལུས་ཀྱི་སྒྲོན་མེ་ཡིན༌ཏེ། མིག་ཟུང་གསལ་པོ་ཡིན་ན་ལུས་པོ་ཡོངས་རྫོགས་འོད་དང་ལྡན་པར༌འགྱུར། 23 འོན་ཀྱང་ཁྱོད་ཀྱི་མིག་ཟུང་རབ་རིབ་ཏུ་གྱུར༌ན། ལུས་པོ་ཡོངས་རྫོགས་མུན་ནག་ཏུ༌འགྱུར། དེའི༌ཕྱིར། ཁྱོད་ཀྱི་སེམས་ནང་དུ་གནས་པའི་འོད་དེ་མུན་ནག་ཏུ་གྱུར་ན་མུན་ནག་དེ་ནི་ཅི་འདྲ་ཚབས་ཆེ༌ཨང༌། 24 སུ་ཞིག་གིས་ཀྱང་བདག་པོ་གཉིས་ལ་ཞབས་ཕྱི་བསྒྲུབ་མི་ནུས༌ཏེ། ཁོས་གཅིག་ལ་སྡང་ཞིང་གཅིག་ལ་གཅེས༌པའམ། ཡང་ན་གཅིག་ལ་བཀུར་ཞིང་གཅིག་ལ་སྨད་པར་བྱེད༌དོ། །དེའི༌ཕྱིར། ཁྱོད་རྣམས་ཀྱིས་དཀོན་མཆོག་དང་འཇིག་རྟེན་གྱི་རྒྱུ་ནོར་གཉིས་ལ་ཞབས་ཕྱི་བསྒྲུབ་མི་ནུས་ཞེས་གསུངས༌སོ།།

སེམས་ཁྲལ་མེད་པར་དཀོན་མཆོག་ལ་ཡིད་ཆེས་པར་གདམས༌པ།

25 ཡང་སྐྱབས་མགོན་ཡེ་ཤུས་འདི་སྐད༌དུ། དེ་བས་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་རྣམས་ཀྱིས་རང་གི་ཚེ་སྲོག་གི་དོན་དུ་བཟའ་བཏུང་གང་ཞིག་སྤྱོད་པ༌དང༌། ལུས་པོའི་ཆེད་དུ་གོས་གང་ཞིག་གྱོན་པར་སེམས་ཁྲལ་མ་བྱེད༌ཅིག ཁ་ཟས་ལས་ཚེ་སྲོག་ནི་ཁྱད་དུ་འཕགས་ཤིང་གྱོན་ཆས་ལས་ཀྱང་མིའི་ལུས་པོ་ནི་ཁྱད་དུ་འཕགས་པ་མ་ཡིན༌ནམ། 26 ནམ་མཁའི་བྱ་རྣམས་ལ་ལྟོས༌དང༌། དེ་དག་གིས་ས་བོན་མི་འདེབས་ཤིང་སྟོན་ལས་མི་བྱེད༌ལ། འབྲུ་རིགས་བང་མཛོད་དུ་མི་བསྡུ༌ཡང༌། ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ཀྱིས་དེ་རྣམས་གསོ་བ༌ཡིན། ཁྱོད་རྣམས་ནི་ནམ་མཁའི་བྱ་ལས་རིན་ཐང་ཆེ་བ་མ་ཡིན༌ནམ། 27 ཁྱོད་རྣམས་ལས་སུ་ཞིག་གིས་སེམས་ཁྲལ་བྱས་ནས་རང་གི་ཚེ་ཐག་ཡུད་ཙམ་ཞིག་ཇེ་རིང་དུ་གཏོང་ནུས༌སམ། 28 ཁྱོད་ཅག་གིས་ཅིའི་ཕྱིར་གྱོན་པའི་ཆེད་དུ་སེམས་ཁྲལ་བྱེད༌དམ། སྤང་ཐང་གི་མེ་ཏོག་ཀུ་མུད་ཇི་ལྟར་སྐྱེ་བར་ལྟོས༌དང༌། དེ་དག་གིས་ལས་ཀ་མི་བྱེད་ལ་བལ་ཡང་མི་འཁེལ༌མོད། 29 འོན་ཀྱང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། སོ་ལོ་མོན་གྱི་བརྗིད་ཉམས་ཤིན་ཏུ་ཆེ་བའི་དུས༌སུ། ཁོང་གི་རྒྱན་གོས་མེ་ཏོག་འདི་ལའང་མི༌དོའོ།། 30 འོན་ཀྱང་དེ་རིང་ཡོད་ཡོད་འདྲ་ཡང་སང་ཉིན་ཐབ་ལ་སྲེག་པར་འགྱུར་བའི་སྤང་ཐང་གི་རྩྭ་ཡང་དཀོན་མཆོག་གིས་ལེགས་པར་བསྐྱངས༌ན། དད་པ་ཆུང་བ་ཁྱོད་རྣམས་དེ་ལས་ཀྱང་ལྷག་ཏུ་སྐྱོང་བར་མི་མཛད༌དམ། 31 དེ་བས་ཁྱོད་ཅག་གིས་བཟའ་བཏུང་གང་ཞིག་སྤྱོད་པ་དང་ལུས་ལ་གོས་གང་ཞིག་གྱོན་པར་སེམས་ཁྲལ་མ་བྱེད༌ཅིག 32 འདི་ཐམས་ཅད་ནི་ཕྱི་ཕྱོགས་པ་རྣམས་ཀྱིས་འཚོལ་བ་ཡིན༌ལ། ཁྱོད་རྣམས་ལ་དངོས་པོ་དེ་ཐམས་ཅད་མཁོ་བའང་ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ཀྱིས་མཁྱེན༌ནོ།། 33 འོན༌ཀྱང༌། ཁྱོད་རྣམས་ཀྱིས་དཀོན་མཆོག་གི་རྒྱལ་སྲིད་དང་ཁོང་གི་རྣམ་དག་དེ་ཉིད་འཚོལ་ཞིང་སྙེགས་པར་གྱིས༌དང༌། དེ་རྣམས་ཀྱང་ཁྱོད་ཅག་ལ་གནང་བར་འགྱུར༌རོ།། 34 དེའི༌ཕྱིར། སང་ཉིན་གྱི་དོན་དུ་སེམས་ཁྲལ་མ་བྱེད༌ཅིག རྒྱུ་མཚན་ནི་སང་ཉིན་གྱི་དུས་སུ་སང་ཉིན་གྱི་སེམས་ཁྲལ་ཡོད༌ཅིང༌། ཉིན་རེ་རེའི་སྡུག་བསྔལ་ནི་ཉིན་རེ་རེར་འཁུར་ན་འོས་ཞེས་གསུངས༌སོ།།

ལེའུ་བདུན༌པ།

མི་གཞན་གྱི་མཚང་མི་འབྱིན་པའི་སྐོར་གྱི་ཆོས་གསུངས༌པ།

1 ཡང་སྐྱབས་མགོན་ཡེ་ཤུས་འདི་སྐད༌དུ། གཞན་གྱིས་ཁྱོད་རྣམས་ཀྱི་མཚང་མི་འབྱིན་པའི་ཕྱིར༌དུ། ཁྱོད་ཅག་གིས་ཀྱང་མི་གཞན་གྱི་མཚང་མ་འབྲུ༌ཞིག 2 རྒྱུ་མཚན་ནི་ཁྱོད་ཅག་གིས་ཇི་ལྟར་མི་གཞན་གྱི་མཚང་བྲུས༌ན། ཁྱོད་རྣམས་ལའང་དེ་ལྟར་མཚང་འབྱིན་ཕོག་པ༌དང༌། ཁྱོད་ཅག་གིས་སྣོད་ཅི་ལྟ་བུ་ལས་མི་གཞན་ལ་བྱིན༌ན། སྣོད་དེ་ལྟ་བུ་ལས་ཁྱོད་ཅག་ལའང་གནང་བར་འགྱུར་བའི་ཕྱིར༌རོ།། 3 ཡང་ཁྱོད་ཀྱིས་རང་གི་སྤུན་ཟླའི་མིག་ནང་དུ་སྦུར་མ་ཡོད་པ་མཐོང༌ན། ཅིའི་ཕྱིར་རང་གི་མིག་ནང་དུ་ཡོད་པའི་གདུང་མ་མི་མཐོང༌ངམ། 4 ཡང་ཁྱོད་རང་གི་མིག་ནང་དུ་གདུང་མ་ཡོད༌ཀྱང༌། ཁྱོད་ཀྱིས་རང་གི་སྤུན་ཟླ་ལ་ངས་ཁྱོད་ཀྱི་མིག་ནང་དུ་ཡོད་པའི་སྦུར་མ་ལེན་པར་བྱེད་ཅེས་སྨྲ་ནུས༌སམ། 5 ཚུལ་འཆོས་པ་ཁྱོད་ཀྱིས་ཐོག་མར་རང་གི་མིག་ནང་དུ་ཡོད་པའི་གདུང་མ་ལོངས༌དང༌། དེ་ནས་རང་གི་མིག་ཟུང་གིས་གསལ་པོར་མཐོང་ཐུབ༌པས། ད་གཟོད་རང་གི་སྤུན་ཟླའི་མིག་ནང་དུ་ཡོད་པའི་སྦུར་མ་ལེན་ནུས༌པའོ།།

6 ཁྱོད་ཅག་གིས་གང་ཞིག་དམ་པ་ཡིན་པ་དེ་ཁྱི་ལ་སྟེར་མི་རུང༌ལ། མུ་ཏིག་ཀྱང་ཕག་གི་མདུན་དུ་འཕེན་མི༌རུང༌། དེ་ལྟར་བྱས༌ན། ཕག་གིས་མུ་ཏིག་བརྫི་བར་འགྱུར་བ༌དང༌། ཁྱིས་ཁྱོད་ཅག་ལ་སོ་བཏབ་ནས་དུམ་བུར་བྱེད་པར་འགྱུར་ཞེས་གསུངས༌སོ།།

དཀོན་མཆོག་ལ་གསོལ་བ་འདེབས་དགོས་པར་གདམས༌པ།

7 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་གསོལ་བ་ཐོབས་དང་གནང་ངེས་ཡིན༌ལ། ཚོལ་དང་རྙེད་ངེས༌ཡིན། སྒོ་རྡུངས་དང་སྒོ་འབྱེད་པར༌ངེས། 8 རྒྱུ་མཚན་ནི་སུས་ཀྱང་གསོལ་བ་བཏབ་ན་ཐོབ་པ༌དང༌། བཙལ་ན་རྙེད༌པ། སྒོ་བརྡུངས་ན་སྒོ་འབྱེད་པའི་ཕྱིར༌རོ།། 9 ཡང་ཁྱོད་རྣམས་ལས་སུ་ཞིག་གིས་རང་གི་བུས་བག་ལེབ་ཅིག་བསླངས་ན་དེ་ལ་རྡོ་ཞིག་སྟེར༌རམ། 10 ཡང་ན་ཁོས་ཉ་ཞིག་བསླངས་ན་བུ་དེར་སྦྲུལ་ཞིག་སྟེར༌རམ། 11 སྤྱིར་ཁྱོད་རྣམས་རྒྱུད་ངན་པ་ཡིན་ཡང་རང་གི་བུ་ཕྲུག་ལ་དངོས་པོ་བཟང་པོ་སྟེར་ཤེས༌ན། ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ཀྱིས་ཁོང་ལ་ཞུ་མཁན་རྣམས་ལ་དེ་བས་ཀྱང་ལན་བཟང་པོ་གནང་ངེས༌ཡིན། 12 དེའི༌ཕྱིར། དོན་གང་དང་གང༌ལའང༌། ཁྱོད་ཅག་ལ་མི་གཞན་ལས་ཇི་ལྟར་འཐོབ་འདོད༌ན། ཁྱོད་ཅག་གིས་ཀྱང་མི་གཞན་ལ་དེ་ལྟར༌བྱོས། དེ་ནི་བཀའ་ཁྲིམས་དང་ལུང་སྟོན་པའི་མདོ་རྣམས་ཀྱི་ནང་དོན་མདོར་བསྡུས་ཡིན་ཞེས་གསུངས༌སོ།།

ཐར་པའི་སྒོ་དོག་མོ་ཡིན་པར་བསྟན༌པ།

13 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་སྒོ་དོག་མོའི་ནང་དུ་སོང༌ཞིག ཅིའི་ཕྱིར་ཞེ༌ན། འཇིག་པར་འགྱུར་བའི་སྒོ་དེའི་འཁོབ་ནི་ཡངས་ཤིང་ལམ་ནི་རྒྱ་ཆེ༌སྟེ། ལམ་དེར་འགྲོ་བའི་མིའང་མང་བའི་ཕྱིར༌རོ།། 14 འོན་ཀྱང་མཐའ་མེད་པའི་ཚེ་སྲོག་ནང་དུ་འདྲེན་པར་བྱེད་པའི་སྒོ་དེའི་འཁོབ་ནི་དོག་ཅིང་ལམ་ནི་ཆུང༌སྟེ། སྒོ་དེ་རྙེད་མཁན་ཡང་ཉུང་ཞེས་གསུངས༌སོ།།

ལྗོན་ཤིང་དང་འབྲས་བུ་སྐོར་གྱི་ཆོས་གསུངས༌པ།

15 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་ལུང་སྟོན་པ་རྫུས་མ་རྣམས་ལ་དོགས་ཟོན་བྱོས༌ཤིག མི་དེ་དག་ཁྱོད་རྣམས་ཀྱི་གམ་དུ་ཡོང་ཞིང་ལུས་ལ་ལུག་ལྤགས་གྱོན་ནའང་ནང་སེམས་ནི་གདུག་རྩུབ་ཆེ་བའི་སྤྱང་ཀི༌ཡིན། 16 ཁྱོད་རྣམས་ཀྱིས་དེ་དག་གི་འབྲས་བུ་ལས་དེ་དག་སུ་ཡིན་པ་ཤེས་པར་འགྱུར༌ཏེ། སྤྱིར་ཚེར་མ་ལས་རྒུན་འབྲུམ༌དང༌། སྤྱང་ཚེར་ལས་བསེ་ཡབ་ཀྱི་འབྲས་བུ་འཐོག་སྲིད༌དམ། 17 དེ་བཞིན་དུ་ཤིང་སྡོང་བཟང་པོ་ཐམས་ཅད་ཀྱིས་འབྲས་བུ་བཟང་པོ་བསྐྱེད༌ཅིང༌། ཤིང་སྡོང་ངན་པས་འབྲས་བུ་ངན་པ༌བསྐྱེད། 18 ཡང་ཤིང་སྡོང་བཟང་པོས་འབྲས་བུ་ངན་པ་བསྐྱེད་མི་སྲིད༌ལ། ཤིང་སྡོང་ངན་པས་ཀྱང་འབྲས་བུ་བཟང་པོ་བསྐྱེད་མི༌སྲིད། 19 འབྲས་བུ་བཟང་པོ་མི་བསྐྱེད་པའི་ཤིང་སྡོང་ཐམས་ཅད་བཅད་དེ་མེའི་ནང་དུ་འཕེན་པར༌བྱེད། 20 དེའི༌ཕྱིར། ཁྱོད་ཅག་གིས་དེ་དག་གི་འབྲས་བུ་ལ་བལྟས་ནས་དེ་དག་སུ་ཡིན་ཤེས་པར་འགྱུར༌རོ།།

21 བདག་ལ་གཙོ་བོ་ལགས་གཙོ་བོ་ལགས་ཞེས་ཞུ་བའི་མི་ཐམས་ཅད་ནམ་མཁའི་རྒྱལ་སྲིད་དུ་ཞུགས་ཐུབ་པ་མིན༌ཏེ། ནམ་མཁའི་ཞིང་ཁམས་སུ་བཞུགས་པའི་བདག་གི་ཡབ་ཀྱི་ཐུགས་དགོངས་ལྟར་སྒྲུབ་མཁན་ཁོ་ན་ཞུགས་ཐུབ་པ༌ཡིན། 22 མ་འོངས་པའི་ཉིན་མོ༌དེར། མི་མང་པོས་བདག་ལ་གཙོ་བོ༌ལགས། གཙོ་བོ༌ལགས། ངེད་ཅག་གིས་ཁྱེད་ཀྱི་མཚན་ལ་བརྟེན་ནས་ལུང་བསྟན་པ་མ་ཡིན༌ནམ། ཁྱེད་ཀྱི་མཚན་ལ་བརྟེན་ནས་གདོན་འདྲེ་བཏུལ་བ༌དང༌། དོན་ངོ་མཚར་ཅན་མང་པོ་བསྒྲུབས་པ་མ་ཡིན་ནམ་ཞེས་ཟེར་ངེས༌ལ། 23 དེའི༌ཚེ། བདག་གིས་མི་དེ་རྣམས༌ལ། བདག་གིས་ཁྱོད་རྣམས་གཏན་ནས་ངོ་མི་ཤེས༌པས། ཉེས་པ་བྱེད་མཁན་ཁྱོད་རྣམས་བདག་གི་དྲུང་ནས་ཕར་སོང་ཞིག་ཅེས་ཟེར་བར་འགྱུར་ཞེས་གསུངས༌སོ།།

བཟོ་བ་མཁས་བླུན་གཉིས་ཀྱི་དཔེ།

24 ཡང་སྐྱབས་མགོན་ཡེ་ཤུས་འདི་སྐད༌དུ། དེའི༌ཕྱིར། བདག་གིས་སྨྲས་པའི་བཀའ་འདི་དག་སུ་ཞིག་གིས་ཐོས་ཤིང་དེ་བཞིན་དུ་བསྒྲུབས༌ན། དེ་ནི་མི་བློ་རིག་ཅན་ཞིག་གིས་རྡོ་ཕ་བོང་གི་སྟེང་དུ་ཁང་པ་བཟོས་པ་དང༌འདྲ། 25 དེ་ནས་ཆར་འབབ་ཅིང་ཆུ་ལོག་འབྱུང་བ༌དང༌། རླུང་གཡུགས་ནས་ཁང་པ་དེ་ལ་ཐོགས་ཀྱང་མི་བརྡིབ༌སྟེ། རྒྱུ་མཚན་ནི་ཁང་པ་དེ་རྡོ་ཕ་བོང་གི་སྟེང་དུ་བརྩིགས་ཡོད་པའི་ཕྱིར༌རོ།། 26 བདག་གིས་སྨྲས་པའི་བཀའ་འདི་དག་སུ་ཞིག་གིས་ཐོས་ཀྱང་དེ་བཞིན་དུ་མི་བསྒྲུབ༌ན། དེ་ནི་མི་བླུན་པོ་ཞིག་གིས་བྱེ་མའི་སྟེང་ཏུ་ཁང་པ་བརྩིགས་པ་དང༌འདྲ། 27 དེ་ནས་ཆར་བ་འབབ་ཅིང་ཆུ་ལོག་འབྱུང་བ༌དང༌། རླུང་གཡུགས་ནས་ཁང་པ་དེ་ལ་ཐོགས་ཤིང་བརྡིབས་ཏེ་ཡོངས་སུ་བརླག་པར་འགྱུར་ཞེས་གསུངས༌སོ།།

28-29 དེ་ནས་སྐྱབས་མགོན་ཡེ་ཤུས་བཀའ་དེ་ཐམས་ཅད་གསུངས་ཚར་བ༌དང༌། ཁོང་གིས་མི་རྣམས་ལ་ཆོས་གསུངས་པ་ནི་མཁན་པོ་རྣམས་དང་མི་འདྲ༌བར། མི་དབང་ཐང་ཅན་ཞིག་གིས་གསུངས་པ་དང་འདྲ༌བས། ཁོང་གི་གསུང་ཐོས་པའི་མི་རྣམས་ངོ་མཚར་བར་གྱུར༌ཏོ།།

ལེའུ་བརྒྱད༌པ།

མཛེ་ནད་བྱུང་བའི་མི་གསོས༌པ།

1 དེ་ནས་སྐྱབས་མགོན་ཡེ་ཤུ་རི་བོ་ལས་མར་བབས་ཤིང་མི་སྐོར་ཚོ་མང་པོའང་ཁོང་གི་རྗེས་སུ༌འབྲངས། 2 དེའི་དུས༌སུ། མཛེ་ནད་བྱུང་བའི་མི་ཞིག་ཁོང་གི་དྲུང་དུ་ཡོང་ནས་ཁོང་ལ་ཕྱག་བཙལ་ཏེ། གཙོ་བོ༌ལགས། ཁྱེད་ཐུགས་མཉེས་པ་ཡིན༌ན། ཁྱེད་ཀྱིས་ང་རང་གཙང་མར་མཛད་ནུས་པ་ཡིན་ཞེས་ཞུས་པ༌ན། 3 སྐྱབས་མགོན་ཡེ་ཤུས་ཕྱག་བརྐྱངས་ནས་ཁོ་ལ་རེག༌སྟེ། ང་རང་འཐད་པ༌ཡིན། ཁྱོད་རང་གཙང་མར་གྱུར་ཅིག་ཅེས་གསུངས་མ་ཐག་མི་དེའི་མཛེ་ནད་བསལ་ནས་གཙང་མར༌གྱུར། 4 ཡང་ཁོང་གིས་མི་དེ་ལ་འདི་སྐད༌དུ། ཁྱོད་ཀྱིས་གཟབ་གཟབ༌གྱིས། དོན་འདི་གཞན་སུ་ལའང་མི་སྨྲ་བར༌གྱིས། ཁྱོད་རང་ཕྱིར་སོང་ནས་རང་གི་ལུས་པོ་མཆོད་དཔོན་ལ་སྟོན༌ཅིག མི་རྣམས་ལ་བདེན་དཔང་བྱེད་པའི་ཆེད་དུ་མོ་ཤེ་ *ཡིས་བཀའ་གནང་ཡོད་པ་བཞིན་མཆོད་པ་ཕུལ་ཅིག་ཅེས་གསུངས༌སོ།།

བརྒྱ་དཔོན་གྱི་དད་པའི༌སྐོར།

5 དེ་ནས་སྐྱབས་མགོན་ཡེ་ཤུ་ཁོང་ཉིད་ཀཱ་ཕར་ན་ཧུམ་དུ་ཕེབས་པ༌ན། བརྒྱ་དཔོན་ཞིག་ཁོང་གི་དྲུང་དུ་ཡོང༌སྟེ། 6 གཙོ་བོ༌ལགས། བདག་གི་གཡོག་པོ་ཞ་བོར་གྱུར་ཅིང་ཁྱིམ་ནས་ཉལ་སར་ལྷུང༌སྟེ། སྡུག་བསྔལ་ཧ་ཅང་ཆེ་ཞེས་ཞུས་པ༌ལ། 7 སྐྱབས་མགོན་ཡེ་ཤུས་འདི་སྐད༌དུ། ང་རང་སོང་ནས་ཁོའི་ནད་གཞོམ་པར་བྱ་ཞེས་གསུངས་པ༌དང༌། 8 བརྒྱ་དཔོན་ན༌རེ། གཙོ་བོ༌ལགས། ཁྱེད་རང་ཕྲན་ཆུང་བདག་ལྟ་བུ་ཞིག་གི་ཁྱིམ་དུ་ཕེབས་ན་ང་རང་མི་འོས༌པས། ཁྱེད་ཀྱིས་བཀའ་ཞིག་གསུངས༌དང༌། བདག་གི་གཡོག་པོའི་ནད་བསལ་ངེས་ཡིན༌ཏེ། 9 ང་ནི་གཞན་གྱི་དབང་འོག་གི་མི་ཡིན༌ལ། ངའི་དབང་འོག་ཏུའང་དམག་མི་ཡོད༌དེ། ངས་མི་འདིར་སོང་ཞིག་ཅེས་སྨྲས་ན་ཁོ་རང་ཕར་འགྲོ་དགོས༌ཤིང༌། མི་གཞན་ལ་ཤོག་ཅིག་ཅེས་སྨྲས་ན་ཁོ་རང་ཚུར་ཡོང་བ༌ཡིན། བདག་གིས་གཡོག་པོར་ལས་ཀ་འདི་སྒྲུབས་ཤིག་ཅེས་སྨྲས་ན་ཁོས་བསྒྲུབ་པར་འགྱུར་བའི་ཕྱིར་རོ་ཞེས་ཞུས༌སོ།། 10 དེ་ནས་སྐྱབས་མགོན་ཡེ་ཤུས་གཏམ་དེ་གསན་ནས་ཡ་མཚན་སྐྱེས༌ཏེ། ཁོང་གི་རྗེས་སུ་འབྲངས་པའི་མི་རྣམས་ལ་འདི་སྐད༌དུ། བདག་གིས་ཁྱོད་རྣམས་ལ་བདེན་པར༌སྨྲའོ། །བདག་གིས་ཡེས་ར་ཨེལ་མི་རིགས་ལས་ཀྱང་འདི་འདྲའི་དད་སེམས་ཆེན་པོ་ཅན་ཞིག་མཐོང་མ༌མྱོང༌། 11 ཡང་ངས་ཁྱོད་རྣམས་ལ་སྨྲ་བར་བྱ༌སྟེ། མ་འོངས་པར་ཕྱོགས་བཞི་མཚམས་བརྒྱད་ནས་མི་གཞན་མང་པོ་ཡོང༌སྟེ། ཨབ་ར་ཧམ༌དང༌། ཨི༌སཱག ཡ་ཀོབ་བཅས་དང་མཉམ་དུ་ནམ་མཁའི་རྒྱལ་སྲིད་དུ་གསོལ་སྟོན་ལ་ཞུགས་པར༌འགྱུར། 12 འོན༌ཀྱང༌། རྒྱལ་སྲིད་འདིའི་བུ་རྣམས་ནི་སྒོའི་ཕྱི་རོལ་གྱི་མུན་ནག་ནང་དུ་ཕུད༌ཅིང༌། གནས་དེ་རུ་ངུ་འབོད་བྱས་ནས་ཨམ་གཙིགས་བསྡམ་པར་འགྱུར་ཞེས་གསུངས༌སོ།། 13 ཡང་ཁོང་གིས་བརྒྱ་དཔོན་ལ་འདི་སྐད༌དུ། ཁྱོད་རང་ཕྱིར་སོང༌དང༌། ཁྱོད་ཀྱི་དད་པ་བཞིན་དུ་འགྲུབ་པར་འགྱུར་ཞེས་གསུངས་པ༌དང༌། དེའི་དུས་སུ་གཡོག་པོ་དེའང་ནད་ལས་ཐར༌རོ།།

མི་མང་པོའི་ནད་གསོས༌པ།

14 དེ་ནས་སྐྱབས་མགོན་ཡེ་ཤུ་ཁོང་ཉིད་པེ་ཏྲོའི་ཁྱིམ་དུ་ཕེབས་པ༌ན། པེ་ཏྲོའི་སྒྱུག་མོར་ཚ་བརྒྱབ་སྟེ་ཉལ་ནས་བསྡད་ཡོད་པ༌གཟིགས། 15 ཁོང་གིས་ཁོ་མོའི་ལག་པར་རེག་པ་དང་ཚ་བཞག༌ཅིང༌། ཁོ་མོ་ཡར་ལངས་ནས་ཁོང་ལ་ཞབས་ཕྱི་བྱས༌སོ།། 16 ཉིན་དེའི་མཚན༌མོར། མི་རྣམས་ཀྱིས་གདོན་འདྲེས་བཟུང་བའི་མི་མང་པོ་ཁོང་གི་དྲུང་དུ་ཁྲིད་ཡོང་བ༌དང༌། ཁོང་གིས་བཀའ་གནང་སྟེ་གདོན་འདྲེ་རྣམས་ཕར་བསྐྲད་ཅིང་ནད་པ་ཐམས་ཅད་གསོས༌པའོ།། 17 དེ་ལ་ལུང་སྟོན་པ་ཡེ་ཤ་ཡཱ་ཡི་མདོ་ལས་ཇི་སྐད༌དུ།

ཁོང་གིས་ང་ཚོའི་རྒུད་པ་དག་གི་འཐུས་ཚབ༌མཛད།།

ཁོང་གིས་ང་ཚོའི་ནད་རིགས་སྣ་ཚོགས་ཁུར་དུ༌བཞེས།།

ཞེས་གསུངས་པ་བཞིན་འགྲུབ་པའི་ཕྱིར་དེ་ལྟར་བྱུང༌ངོ༌།།

སྐྱབས་མགོན་ཡེ་ཤུའི་རྗེས་སུ་འབྲང་མཁན་གྱི་འོས་འགན༌སྐོར།

18 དེ་ནས་སྐྱབས་མགོན་ཡེ་ཤུས་མི་མང་པོས་རང་ཉིད་བསྐོར་བ་གཟིགས་ཏེ་མཚོའི་ཕ་རོལ་ཏུ་འགྲོའོ་ཞེས་བཀའ་གནང་བ༌དང༌། 19 དེའི་དུས༌སུ། མཁན་པོ་ཞིག་ཁོང་གི་དྲུང་དུ་ཡོང༌སྟེ། སློབ་དཔོན༌ལགས། ཁྱེད་རང་གང་དུ་ཕེབས་ནའང་ང་རང་ཁྱེད་ཀྱི་རྗེས་སུ་འབྲང་ངོ་ཞེས་ཞུས་པ༌ན། 20 སྐྱབས་མགོན་ཡེ་ཤུས་འདི་སྐད༌དུ། ཝ་ལ་ཁུང་བུ་དང་ནམ་མཁའི་བྱ་ལའང་ཚང་ཡོད༌ཀྱང༌། མིའི་བུ་ལ་མགོ་སྔས་ས་ཙམ་ཡང་མེད་ཅེས་གསུངས༌སོ།། 21 ཡང་རྗེས་འབྲང་པ་རྣམས་ལས་མི་ཞིག་ན༌རེ། གཙོ་བོ༌ལགས། ང་རང་ཐོག་མར་རང་ཡུལ་དུ་ཕ་དུར་ལ་སྦ་རུ་འགྲོ་བར་མཛོད་ †ཅེས་ཞུས་པ༌ལ། 22 སྐྱབས་མགོན་ཡེ་ཤུས་འདི་སྐད༌དུ། བེམ་པོ་དང་འདྲ་བའི་མི་དག་ལ་རང་གི་བེམ་པོ་དུར་དུ་སྦ་བར་གྱིས༌ཤིག ཁྱོད་རང་བདག་གི་རྗེས་སུ་འབྲང་བར་གྱིས་ཞེས་གསུངས༌སོ།།

རླུང་ཤུགས་དང་མཚོ་རླབས་ཞི་བར་མཛད༌པ།

23 དེ་ནས་སྐྱབས་མགོན་ཡེ་ཤུ་མཚོ་གྲུར་བཞུགས་ཤིང་ཐུགས་སྲས་རྣམས་ཀྱང་ཁོང་གི་རྗེས་སུ༌འབྲངས། 24 གློ་བུར་ཉིད་ལ་རླུང་ཆེན་གཡུགས་ཏེ་མཚོའི་རྦ་རླབས་ཀྱིས་མཚོ་གྲུ་བཀབ་ནའང་ཁོང་ཉིད་གཟིམས་འདུག༌གོ། 25 ཐུགས་སྲས་རྣམས་ཀྱིས་ཁོང་གཟིམས་ལས་བསླངས༌ཏེ། གཙོ་བོ༌ལགས། བདག་ཅག་འཆི་ལ་ཉེ་བས་སྐྱོབ་པར་མཛོད་ཅེས་ཞུས་པ༌ལ། 26 ཁོང་གིས་དེ་རྣམས་ལ་འདི་སྐད༌དུ། དད་པ་ཆུང་བ་ཁྱོད་རྣམས་ཅིའི་ཕྱིར་སྐྲག་གམ་ཞེས་གསུངས་ནས་ཡར་བཞེངས༌ཏེ། རླུང་དང་མཚོ་ལ་བཀའ་བཀྱོན་མཛད་པ༌ན། རླུང་དང་མཚོའང་ཡོངས་སུ་ཞི་བར༌གྱུར། 27 ཐུགས་སྲས་རྣམས་དོན་དེར་ངོ་མཚར་སྐྱེས༌ཏེ། རླུང་དང་མཚོ་ཡིས་ཀྱང་ཁོང་གི་བཀའ་ལ་མཉན་པས་མི་འདི་ནི་ཅི་ལྟ་བུ་ཞིག་ཡིན་ནམ་ཞེས་སྨྲས༌སོ།།

གདོན་འདྲེས་བཟུང་བའི་མི་གཉིས་གསོས༌པ།

28 སྐྱབས་མགོན་ཡེ་ཤུ་མཚོའི་ཕ་རོལ་གྱི་གེ་ར་སཱ་ཡུལ་དུ་ཕེབས་པ༌ན། གདོན་འདྲེས་བཟུང་བའི་མི་གཉིས་དུར་ཁྲོད་ནས་ཐོན་ཏེ་ཁོང་ལ༌མཇལ། མི་དེ་གཉིས་ནི་ཤིན་ཏུ་གཏུམ་དྲག་ཆེ༌བས། ཐ་ན་མི་སུ་ཡང་ལམ་དེ་བརྒྱུད་ནས་འགྲོ་མི༌ཕོད། 29 དེ་གཉིས་ཀྱིས་སྐད་ཆེན༌པོས། ཀྱེ། དཀོན་མཆོག་གི༌སྲས། ཁྱེད་རང་ངེད་གཉིས་དང་འབྲེལ་བ་ཅི་མཆིས༌སམ། དུས་དེ་ད་དུང་མ་སླེབས་པས། ཁྱེད་ཉིད་འདིར་ཕེབས་ནས་ངེད་གཉིས་སྡུག་ལ་སྦྱོར་རམ་ཞེས༌སྨྲས། 30 དེ་རྣམས་དང་རྒྱང་ཐག་རིང་བའི་ས་རུ་ཕག་ཁྱུ་ཆེན་པོ་ཞིག་འཚོ་བཞིན་ཡོད༌ལ། 31 གདོན་འདྲེ་དག་གིས་སྐྱབས་མགོན་ཡེ་ཤུ་ལ་འདི་ལྟར་སྨྲས༌པ། གལ༌ཏེ། ཁྱེད་ཀྱིས་ངེད་རྣམས་ཕར་སྐྲོད༌ན། ཕག་ཁྱུའི་ནང་དུ་འཇུག་པར་མཛོད་ཅེས་ཞུ་བ་ཞུས་པ༌དང༌། 32 སྐྱབས་མགོན་ཡེ་ཤུས་གདོན་འདྲེ་དེ་རྣམས་ལ་སོང་ཞིག་ཅེས་བཀའ་གནང༌བས། གདོན་འདྲེ་དེ་དག་ཕྱི་རུ་ཐོན་ཏེ་ཕག་ཁྱུའི་ནང་དུ་ཞུགས་པ༌དང༌། ཕག་ཐམས་ཅད་གཡང་གཟར་ནས་བརྒྱུགས་ཤིང་མཚོ་ནང་དུ་ལྷུང་སྟེ་ནུབ་ནས༌ཤིའོ།། 33 དེ་ནས་ཕག་རྫི་རྣམས་བྲོས་ནས་གྲོང་ཁྱེར་དུ་སོང༌སྟེ། དོན་དེ་ཐམས་ཅད་དང་གདོན་འདྲེས་བཟུང་བའི་མི་གཉིས་ལ་ཅི་ཞིག་བྱུང་བ་མི་རྣམས་ལ་སྨྲས་པ༌དང༌། 34 གྲོང་ཁྱེར་དེའི་མི་ཐམས་ཅད་སྐྱབས་མགོན་ཡེ་ཤུ་འཚོལ་དུ་སོང༌སྟེ། ཁོང་མཐོང་ནས་ཁོ་རྣམས་ཀྱི་ཡུལ་དང་འབྲལ་དགོས་པར་ཞུ་བ་བྱས༌སོ།།

ལེའུ་དགུ༌པ།

མི་ཞ་བོ་ཞིག་གསོས༌པ།

1 སྐྱབས་མགོན་ཡེ་ཤུ་མཚོ་གྲུར་བཞུགས་ནས་མཚོ་ལས་བརྒལ་ཏེ་རང་ཉིད་བཞུགས་སའི་གྲོང་ཁྱེར་དུ་ཕེབས་པ༌ན། 2 མི་རྣམས་ཀྱིས་ཞ་བོ་ཞིག་ཁྱོགས་ཤིང་སྟེང་བཞག་ནས་ཁོང་གི་དྲུང་དུ་ཁུར་ཡོང་བ༌དང༌། སྐྱབས་མགོན་ཡེ་ཤུས་དེ་རྣམས་ཀྱི་དད་སེམས་གཟིགས་ཏེ་ཞ་བོ་དེ་ལ་འདི་སྐད༌དུ། སྙིང་གི༌བུ། སེམས་བདེ་བར་གྱུར༌ཅིག ཁྱོད་ཀྱི་སྡིག་པ་བསལ་བ་ཡིན་ཞེས་གསུངས༌སོ།། 3 མཁན་པོ་འགའ་ཞིག་ཡོད་པའི་སེམས༌སུ། མི་འདིས་དཀོན་མཆོག་གི་དབུ་འཕང་སྨད་ཀྱིན་འདུག་བསམས་པ༌རེད། 4 དེ་ནས་སྐྱབས་མགོན་ཡེ་ཤུས་དེ་དག་གི་བསམ་ཚུལ་མཁྱེན་ཏེ་འདི་སྐད༌དུ། ཁྱོད་རྣམས་ཀྱིས་ཅིའི་ཕྱིར་སེམས་ངན་བཅངས་པ་ཡིན༌ནམ། 5 ཁྱོད་ཀྱི་སྡིག་པ་བསལ་བ་ཡིན་ཞེས་ཟེར་བ༌དང༌། ཡར་ལོངས་ལ་སྐྱོད་ཅིག་ཅེས་ཟེར་བ་གཉིས་ལས་གང་ཞིག༌སླའམ། 6 འོན༌ཀྱང༌། འདི་ནི་ས་སྟེང་དུ་མིའི་བུ་ལ་སྡིག་པ་བསལ་བའི་དབང་ཡོད་པ་ཁྱོད་རྣམས་ཀྱིས་ཤེས་པའི་ཕྱིར་ཡིན་ཞེས་གསུངས༌རྗེས། ཁོང་གིས་ཞ་བོ་དེ་ལ་འདི་སྐད༌དུ། ཁྱོད་རང་ཡར་ལོངས༌ལ་ཁྱོགས་ཤིང་ཁུར་ནས་རང་ཡུལ་དུ་སོང་ཞིག་ཅེས་བཀའ་གནང་བ༌དང༌། 7 མི་དེ་ཡར་ལངས་ནས་རང་ཡུལ་དུ་ཕྱིན་པ༌རེད། 8 དོན་དེ་མི་ཚོགས་ཀྱིས་མཐོང་ནས་ངོ་མཚར་སྐྱེས་ཏེ་དཀོན་མཆོག་ལ་བསྟོད་བསྔགས༌ཕུལ། རྒྱུ་མཚན་ནི་དཀོན་མཆོག་གིས་མི་ལ་དབང་དེ་ལྟ་བུ་གནང་བའི་ཕྱིར༌རོ།།

མད་ཐཱ་ཚུར་བོས༌པ།

9 དེ་ཡང་སྐྱབས་མགོན་ཡེ་ཤུ་གནས་དེ་ནས་ཕར་ཕེབས་པ༌ལ། མད་ཐཱ་ཞེས་པ་ནི་ཁྲལ་སྡུད་སར་བསྡད་ཡོད་པ་གཟིགས་ཏེ་འདི་སྐད༌དུ། ཁྱོད་རང་ངའི་རྗེས་སུ་ཤོག་ཅེས་གསུངས་པ༌ན། ཁོ་རང་ཡར་ལངས་ཏེ་ཁོང་གི་རྗེས་སུ་འབྲངས༌སོ།། 10 སྐྱབས་མགོན་ཡེ་ཤུས་ཁང་པའི་ནང་དུ་ཞལ་ཟས་བཞེས་ནས་སྡོད་པའི་དུས༌སུ། ཁྲལ་ལེན་མཁན་དང་མི་སྡིག་ཅན་མང་པོ་ཡོང༌སྟེ། སྐྱབས་མགོན་ཡེ་ཤུ་དང་ཁོང་གི་ཐུགས་སྲས་རྣམས་དང་མཉམ་དུ་བཟའ་བཏུང་སྤྱད་ནས་བསྡད༌དོ།། 11 དོན་དེ་ཕ་རུ་ཤི་པ་རྣམས་ཀྱིས་མཐོང་སྟེ་ཁོང་གི་ཐུགས་སྲས་རྣམས་ལ་འདི་ལྟར་སྨྲས༌པ། ཁྱོད་ཅག་གི་སྟོན་པས་ཅིའི་ཕྱིར་ཁྲལ་ལེན་མཁན་དང་མི་སྡིག་ཅན་རྣམས་དང་མཉམ་དུ་བཟའ་བཏུང་ལ་རོལ་བ་ཡིན་ནམ་ཞེས་པ༌ན། 12 སྐྱབས་མགོན་ཡེ་ཤུས་གཏམ་དེ་ཐོས་ནས་དེ་རྣམས་ལ་འདི་སྐད༌དུ། ལུས་ཁམས་བདེ་བའི་མིས་སྨན་པ་བསྟེན་མི་དགོས༌མོད། འོན་ཀྱང་ནད་པས་ད་གཟོད་སྨན་པ་བསྟེན་དགོས་པ༌ཡིན། 13 ཁྱོད་རྣམས་ཕར་སོང༌ལ། བདག་ནི་མཆོད་པར་མི་དགའ་ཞིང་སྙིང་རྗེའི་སེམས་ལ་དགའ་ཞེས་གསུངས་པའི་དོན་ཅི་ཡིན་པ་སློབས༌ཤིག བདག་ནི་མི་གཞུང་དྲང་རྣམས་འབོད་དུ་འོངས་པ་མ་ཡིན༌པར། མི་སྡིག་ཅན་རྣམས་འབོད་དུ་ཡོང་བ་ཡིན་ཞེས་གསུངས༌སོ།།

སྨྱུང་གནས་ཀྱི༌སྐོར།

14 དེའི་དུས༌སུ། ཁྲུས་གསོལ་མཁན་ཡོ་ཧ་ནན་གྱི་སློབ་མ་འགའ་སྐྱབས་མགོན་ཡེ་ཤུའི་དྲུང་དུ་ཡོང༌སྟེ། ངེད་ཅག་དང་ཕ་རུ་ཤི་པ་རྣམས་ཀྱིས་རྒྱུན་དུ་སྨྱུང་གནས་སྲུང་བཞིན་ཡོད༌ནའང༌། ཁྱེད་ཀྱི་ཐུགས་སྲས་རྣམས་ཀྱིས་སྨྱུང་གནས་མི་སྲུང་བ་ཅི་ཞེས་ཞུས་པ༌ན། 15 ཁོང་གིས་དེ་རྣམས་ལ་འདི་སྐད༌དུ། སྐུ་མགྲོན་རྣམས་མག་པ་དང་མཉམ་དུ་ཡོད་དུས་ཡིད༌སྐྱོའམ། འོན་ཀྱང་མག་པ་དེ་ཁོ་ཚོ་དང་ཁ་འབྲལ་བའི་དུས་ཤིག་སླེབ་ཡོང༌སྟེ། དུས་དེར་ཁོ་ཚོས་སྨྱུང་གནས་བསྲུང་ངེས༌ཡིན། 16 མི་སུ་ཡིན་ཡང་རས་གསར་པས་ལྭ་རྙིང་པར་ལྷན་པ་མི་རྒྱག༌སྟེ། རས་གསར་པས་ལྷན་པ་བརྒྱབ་ན་ལྭ་རྙིང་པ་དེ་ལས་རལ་ཞིང་སྲུབས་ཀ་ཇེ་ཆེར༌འགྲོའོ།། 17 ཡང་མི་སུ་ཡིན་ཡང་རྒུན་ཆང་གསར་པ་སྐྱི་ཁུག་རྙིང་པའི་ནང་དུ་མི་ལྡུག༌སྟེ། གལ་ཏེ་བླུག་ན་སྐྱི་ཁུག་རྙིང་པ་རལ་ཏེ་རྒུན་ཆང་བཞུར་འགྲོ་ཞིང་སྐྱི་ཁུག་ཀྱང་བརླག་པར་འགྱུར༌བས། རྒུན་ཆང་གསར་པ་དེ་སྐྱི་ཁུག་གསར་པའི་ནང་དུ་བླུག་ན་ད་གཟོད་དེ་གཉིས་ཀ་བརླག་པར་མི་འགྱུར་ཞེས་གསུངས༌སོ།།

མོ་ནད་བསལ་བ་དང་ཤི་ཟིན་པའི་བུ་མོ་སླར་གསོན༌པ།

18 སྐྱབས་མགོན་ཡེ་ཤུས་དེ་སྐད་གསུང་བའི་དུས༌སུ། ཆོས་ཁང་གི་དབུ་འཛིན་པ་ཞིག་ཡོང་ནས་ཁོང་ལ་ཕྱག་བཙལ་ཏེ། ངའི་བུ་མོ་ཅང་མ་འགོར་བའི་སྔོན་ལ་ཤི༌བས། ཁྱེད་རང་ཕེབས་ནས་ཁོ་མོའི་ལུས་ལ་ཕྱག་བཞག༌ན། བུ་མོ་སླར་གསོན་པར་ངེས་ཞེས་ཞུས་པ༌དང༌། 19 སྐྱབས་མགོན་ཡེ་ཤུ་ཡར་བཞེངས་ཏེ་ཐུགས་སྲས་རྣམས་དང་མཉམ་དུ་ཁོའི་རྗེས་སུ་འབྲངས་ནས་ཕེབས༌སོ།།

20 དེའི༌ཚེ། ཁྲག་འཛིར་བའི་མོ་ནད་བྱུང་སྟེ་ལོ་བཅུ་གཉིས་འགོར་བའི་བུད་མེད་ཅིག་ཁོང་གི་སྐུ་རྒྱབ་ཏུ་ཡོང༌སྟེ། ཁོང་གི་ན་བཟའི་འདབས་ཁར༌རེག 21 རྒྱུ་མཚན་ནི་ཁོ་མོའི་སེམས༌སུ། ངས་ཁོང་གི་ན་བཟའ་ལ་རེག༌ན། ང་རང་ནད་ལས་ཐར་ངེས་ཡིན་བསམས་པའི་ཕྱིར༌རོ།། 22 སྐྱབས་མགོན་ཡེ་ཤུ་ཕྱིར་འཁོར་ནས་བུད་མེད་དེར་གཟིགས་ཤིང་འདི་སྐད༌དུ། བུ༌མོ། སེམས་བདེ་བར༌གྱིས། ཁྱོད་ཀྱི་དད་པས་ཁྱོད་རང་བསྐྱབས་པ་ཡིན་ཞེས་གསུངས་མ་ཐག་ཏུ་བུད་མེད་དེ་ནད་ལས་ཐར༌རོ།།

23 ཁོང་རྣམས་ཆོས་ཁང་གི་དབུ་འཛིན་པའི་ཁྱིམ་དུ་སླེབས་པ༌དང༌། གླིང་བུ་འབུད་མཁན་དང་མི་ཚོགས་ཀྱིས་འུར་རྒྱག་བཞིན་པ་གཟིགས་ཏེ་འདི་སྐད༌དུ། 24 ཕར་སོང༌ཞིག བུ་མོ་འདི་ཤི་བ་མིན་པར་གཉིད་འདུག་ཅེས་གསུངས་པ༌ལ། མི་དེ་རྣམས་ཀྱིས་ཁོང་ལ་འཕྱ་དགོད༌བྱས། 25 འོན་ཀྱང་ཁོང་གིས་མི་ཚོགས་ཕྱི་རུ་བསྐྲད༌རྗེས། དབུ་འཛིན་པའི་ཁྱིམ་ནང་དུ་ཕེབས་ཤིང་བུ་མོ་དེའི་ལག་པར་འཇུས་པ་དང་བུ་མོ་ཡར་ལངས༌སོ།། 26 ཁོང་གིས་མཛད་པའི་དོན་ནི་ཡུལ་དེའི་ཕྱོགས་ཀུན་ཏུ་ཁྱབ༌བོ།།

ལོང་བ་དང་ལྐུགས་པ་གསོས༌པ།

27 སྐྱབས་མགོན་ཡེ་ཤུ་གནས་དེ་ནས་ཡུལ་གཞན་དུ་ཕེབས་པའི་དུས༌སུ། ལོང་བ་གཉིས་ཁོང་གི་རྗེས་སུ་འབྲངས་ཏེ་སྐད་ཆེན༌པོས། ཀྱེ། དཱ་བིད་ཀྱི་རིགས༌སྲས། ངེད་གཉིས་ལ་སྙིང་རྗེས་གཟིགས་རོགས་ཞེས་ཞུས་པ༌ལ། 28 ཁོང་ཉིད་ཁང་པའི་ནང་དུ་ཕེབས་པ༌ན། ལོང་བ་དེ་གཉིས་ཀྱང་ཁོང་གི་དྲུང་དུ་ཡོང་བ༌དང༌། སྐྱབས་མགོན་ཡེ་ཤུས་མི་དེ་གཉིས་ལ་འདི་སྐད༌དུ། བདག་གིས་ཁྱོད་གཉིས་ཀྱི་མིག་ཟུང་གསོ་ནུས་པར་ཁྱོད་གཉིས་ཡིད་ཆེས་སམ་ཞེས་གསུངས་པ༌ན། དེ་གཉིས་ན༌རེ། གཙོ་བོ༌ལགས། ཁྱེད་ལ་ཡིད་ཆེས་པ་ཡིན་ཞེས་ཞུས་པ༌དང༌། 29 ཁོང་གིས་མི་དེ་གཉིས་ཀྱི་མིག་ཟུང་ལ་ཕྱག་གིས་རེག༌སྟེ། ཁྱོད་གཉིས་ཀྱི་དད་པ་བཞིན་དུ་གྲུབ་གྱུར་ཅིག་ཅེས་གསུངས་མ་ཐག༌ཏུ། 30 དེ་གཉིས་ཀྱི་མིག་ཟུང་གིས་མཐོང་ཐུབ་པར༌གྱུར། སྐྱབས་མགོན་ཡེ་ཤུས་མི་དེ་གཉིས་ལ་འདི་སྐད༌དུ། ཁྱོད་གཉིས་ཀྱིས་གཟབ་པར༌གྱིས། དོན་འདི་མི་གཞན་སུ་ལའང་ཤེས་སུ་འཇུག་མི་རུང་ཞེས་ནན་གྱིས་བསྐུལ་ཞིང་བཀའ་གནང༌ཡང༌། 31 ཁོ་གཉིས་ཕྱི་རོལ་ཏུ་སོང་ནས་ཁོང་གི་གནས་ཚུལ་ཡུལ་དེའི་ཕྱོགས་ཀུན་ཏུ་བསྒྲགས༌སོ།།

32 མི་དེ་གཉིས་ཕྱི་རོལ་ཏུ་འགྲོ་བའི་དུས༌སུ། མི་འགའ་ཞིག་གིས་གདོན་འདྲེས་བཟུང་བའི་ལྐུགས་པ་ཞིག་ཁོང་གི་དྲུང་དུ་ཁྲིད་ཡོང་བ༌དང༌། 33 ཁོང་གིས་གདོན་འདྲེ་དེ་ཕྱིར་བསྐྲད་པ་དང་ལྐུགས་པས་སྐད་ཆ་སྨྲ་ནུས་པར་གྱུར༌པས། གནས་དེར་ཚོགས་པའི་མི་རྣམས་ངོ་མཚར་སྐྱེས༌ཏེ། ཡེས་ར་ཨེལ་གྱི་ཡུལ་ནས་དོན་འདི་འདྲ་ཞིག་གཏན་ནས་མཐོང་མ་མྱོང་ཞེས༌སྨྲས། 34 འོན་ཀྱང་ཕ་རུ་ཤི་པ་རྣམས་ན༌རེ། ཁོས་བདུད་ཀྱི་རྒྱལ་པོར་བརྟེན་ནས་གདོན་འདྲེ་སྐྲོད་བཞིན་འདུག་ཅེས་སྨྲས༌སོ།།

སྟོན་ཐོག་སྡུད་མཁན་ཉུང༌བ།

35 སྐྱབས་མགོན་ཡེ་ཤུ་གྲོང་ཁྱེར་དང་ཡུལ་སྡེ་ཀུན་ཏུ་ཕེབས༌ཤིང༌། ཆོས་ཁང་དག་ནས་ཆོས་གསུངས་ཤིང་དཀོན་མཆོག་གི་རྒྱལ་སྲིད་ཀྱི་འཕྲིན་བཟང་བསྒྲགས་པ༌དང༌། ནད་རིགས་དང་ལུས་ཟུངས་ཞན་པ་སྣ་ཚོགས་ཀྱང་གསོས༌སོ།། 36 ཡང་ཁོང་གིས་མི་རྣམས་ཀྱི་ཡིད་གདུང་ཞིང་ཉམ་ཐག་པའི་ཚུལ་ནི་རྫི་བོ་མེད་པའི་ལུག་དང་འདྲ་བར་གཟིགས་ཏེ་ཐུགས་ལ་སྙིང་རྗེ་འཁྲུངས༌ནས། 37 ཐུགས་སྲས་རྣམས་ལ་འདི་སྐད༌དུ། སྟོན་ཐོག་ཤིན་ཏུ་མང་ཡང་སྡུད་མཁན་ཉུང༌བས། 38 སྟོན་ཐོག་གི་བདག་པོ་ལ་ཁོང་ཉིད་ཀྱི་སྟོན་ཐོག་བསྡུ་བའི་ཕྱིར་དུ་སྡུད་མཁན་རྣམས་མངག་པར་ཞུས་ཤིག་ཅེས་གསུངས༌སོ།།*

ལེའུ་བཅུ༌པ།

ཐུགས་སྲས་བཅུ་གཉིས་ཡུལ་གཞན་དུ་མངགས༌པ།

1 སྐྱབས་མགོན་ཡེ་ཤུས་ཐུགས་སྲས་བཅུ་གཉིས་པོ་རང་ཉིད་ཀྱི་དྲུང་དུ་བོས༌ཏེ། ཁོ་རྣམས་ལ་གདོན་འདྲེ་ཕྱིར་སྐྲོད་པ་དང་ནད་རིགས་དང་ལུས་ཟུངས་ཞན་པ་སྣ་ཚོགས་གསོ་བར་བྱེད་པའི་དབང་གནང༌ངོ༌།། 2 སྐུ་ཚབ་པ་བཅུ་གཉིས་ཀྱི་མཚན་ནི་སི་མོན་ཞེས་ཀྱང་འབོད་པའི་པེ་ཏྲོ༌དང༌། དེའི་སྤུན་ཨན་དྲི༌ཡཱ། ཟེ་བད་ཡཱ་ཞེས་བྱ་བའི་བུ་ཡ་ཀོབ་དང་དེའི་སྤུན་ཡོ་ཧ༌ནན། 3 ཕི་ལིབ༌དང༌། པཱར་ཐོ་ལོ༌མཱ། ཐོ༌མཱ། ཁྲལ་ལེན་མཁན་མད༌ཐཱ། ཨལ་ཕཱའི་བུ་ཡ༌ཀོབ། ཐད༌དཱ། 4 བརྩོན་འགྲུས་ཅན་སི་མོན་དང་ཕྱིས་སུ་ཁོང་ལ་ངོ་ལོག་བྱེད་མཁན་ཨི་སི་ཀར་རེའི་ཡུ་དཱ་བཅས༌སོ།།

5 སྐྱབས་མགོན་ཡེ་ཤུས་ཐུགས་སྲས་བཅུ་གཉིས་པོ་མངགས་ཤིང་དེ་རྣམས་ལ་བཀའ་བསྩལ་ཏེ་འདི་སྐད༌དུ། ཁྱོད་རྣམས་ཕྱི་ཕྱོགས་པའི་ལམ་དུ་མ༌འགྲོ། སཱ་མར་ཡ་པའི་གྲོང་རྡལ་དུའང་མ༌འགྲོའོ།། 6 འོན་ཀྱང་ཡེས་ར་ཨེལ་གྱི་ཁྱིམ་རྒྱུད་དེ་བོར་ཟིན་པའི་ལུག་རྣམས་ཀྱི་གམ་དུ་སོང༌ཞིག 7 ཡང་ཁྱོད་རྣམས་འགྲོ་བའི་དུས༌སུ། ནམ་མཁའི་རྒྱལ་སྲིད་སླེབས་ལ་ཉེའོ་ཞེས་སྒྲོགས༌ཤིག 8 ནད་པ་རྣམས་གསོ་བར༌གྱིས། གཤིན་པོ་རྣམས་སླར་གསོན་དུ༌ཆུག མཛེ་ནད་ཅན་རྣམས་གཙང་མར༌གྱིས། གདོན་འདྲེ་རྣམས་ཕྱིར་སྐྲོད༌ཅིག ཁྱོད་ཅག་ལ་རིན་མི་དགོས་པར་ཐོབ༌པས། མི་གཞན་ལའང་རིན་མི་ལེན་པར་སྦྱིན་པར༌གྱིས། 9 ཁྱོད་རྣམས་ཀྱིས་དངུལ་ཁུག་ནང་དུ་གསེར་དངུལ་ཟངས་སོགས་མ་འཁྱེར༌ཅིག 10 ལམ་ལ་ཆས༌སྐབས། ཁུག་མ༌དང༌། ནང་གོས་ལྷག༌མ། བསིལ༌ལྷམ། མཁར་བ་སོགས་ཅི་ཡང་མ་འཁྱེར༌ཅིག རྒྱུ་མཚན་ནི་ལས་ཀ་བྱེད་མཁན་ལ་ཁ་ཟས་འཐོབ་འོས་པ༌ཡིན། 11 ཁྱོད་རྣམས་གྲོང་རྡལ་གང་དང་ཡུལ་སྡེ་གང་དུ་ཕྱིན༌ནའང༌། གནས་དེ་རུ་སུ་ཞིག་འོས་པར་རྩད་བཅད༌དེ། ཕྱིར་འགྲོ་བའི་བར་དུ་ཁྱིམ་དེར་སྡོད༌ཅིག 12 ཁྱིམ་ཚང་དེ་ལ་སོང༌རྗེས། ཁྱིམ་མི་རྣམས་ལ་འཚམས་འདྲི་ཞུས༌ཤིག 13 གལ་ཏེ་ཁྱིམ་ཚང་དེར་ཞི་བདེ་འཐོབ་འོས༌ན། ཁྱོད་ཅག་གི་ཞི་བདེ་ནི་ཁྱིམ་ཚང་དེ་ལ་ལྡན་པར་འགྱུར༌ཞིང༌། གལ་ཏེ་ཁྱིམ་ཚང་དེར་ཞི་བདེ་འཐོབ་མི་འོས༌ན། ཁྱོད་ཅག་གི་ཞི་བདེ་དེ་ནི་སླར་ཡང་ཁྱོད་རྣམས་ལ་ལྡན་པར༌འགྱུར། 14 སུ་ཞིག་གིས་ཁྱོད་རྣམས་ལ་སྣེ་ལེན་མི་བྱ༌ཞིང༌། ཁྱོད་ཅག་གིས་སྨྲས་པ་ལའང་མི་མཉན༌ན། ཁྱོད་རྣམས་ཁྱིམ་ཚང་དེའམ་གྲོང་རྡལ་དེ་དང་ཁ་འབྲལ་བའི་དུས་སུ་རྐང་པའི་སྟེང་གི་ས་རྡུལ་སྤྲུགས༌ཤིག * 15 བདག་གིས་ཁྱོད་རྣམས་ལ་བདེན་པར་སྨྲ༌སྟེ། མ་འོངས་པར་ཉེས་ཆད་གཅོད་པའི་ཉིན་དེ་སླེབས་ཚེ། སཱ་དོམ་དང་གཱ་མོ་ར་ཡུལ་གཉིས་ལས་ཀྱང་གྲོང་རྡལ་དེ་ལ་ཉེས་ཆད་ལྕི་མོ་འཕོག་ངེས༌ཡིན། 16 བདག་གིས་ཁྱོད་རྣམས་སྤྱང་ཁྱུའི་ཁྲོད་དུ་ལུག་རྣམས་གཏོང་བ་ལྟར་མངག་པར་བྱེད༌པས། ཁྱོད་རྣམས་སྦྲུལ་ལྟར་བློ་རིག་མྱུར་ཞིང་ཕུག་རོན་བཞིན་དུ་ཞི་ཞིང་དུལ་བར༌གྱིས།

17 ཁྱོད་ཅག་གིས་མི་རྣམས་ལ་དོགས་ཟོན་བྱེད་པར༌གྱིས། རྒྱུ་མཚན་ནི་དེ་དག་གིས་ཁྱོད་རྣམས་ཁྲིམས་རར་སྤྲོད་ཅིང་ཆོས་ཁང་ནས་རྟ་ལྕག་གིས་གཞུ་ངེས་པར་མ༌ཟད། 18 བདག་གི་རྐྱེན་གྱིས་ཁྱོད་རྣམས་སྤྱི་དཔོན་དང་རྒྱལ་པོ་རྣམས་ཀྱི་དྲུང་དུའང་ཁྲིད༌ནས། དེ་དག་དང་ཕྱི་ཕྱོགས་པ་རྣམས་ལ་བདེན་དཔང་བྱེད་པར་འགྱུར༌རོ།། 19 འོན་ཀྱང་དེ་དག་གིས་ཁྱོད་རྣམས་སྤྲོད་པའི་དུས༌སུ། ཁྱོད་ཅག་གིས་ཅི་ལྟར་སྨྲ་བ་དང་ཅི་ཞིག་སྨྲ་དགོས་པར་སེམས་ཁྲལ་མ་བྱེད༌ཅིག ཁྱོད་རྣམས་ཀྱིས་ཅི་ཞིག་སྨྲ་དགོས་པ་ནི་དུས་དེར་ཁྱོད་ཅག་ལ་གནང་ངེས༌ཡིན། 20 རྒྱུ་མཚན་ནི་གཏམ་སྨྲ་མཁན་ཁྱོད་རྣམས་རང་ཉིད་མ་ཡིན༌པར། ཁྱོད་ཅག་གི་ཡབ་ཀྱི་ཐུགས་ཉིད་ཀྱིས་ཁྱོད་ཅག་བརྒྱུད་ནས་གསུང་བ་ཡིན༌ནོ།།

21 ཡང་སྤུན་གྱིས་སྤུན་དང་ཕ་ཡིས་བུ་ཕྲུག་ཀྱང་འཆི་ལམ་དུ་འཇུག་པར་ངེས༌ལ། བུ་ཕྲུག་དག་གིས་ཀྱང་ཕ་མ་དགྲ་རུ་བཟུང་ནས་གསོད་པར༌འགྱུར། 22 ངའི་མིང་གི་རྐྱེན་གྱིས་མི་ཐམས་ཅད་ཁྱོད་ཅག་ལ་སྡང་བར་འགྱུར༌ནའང༌། མཇུག་མཐའི་བར་དུ་བཟོད་བསྲན་བྱེད་མཁན་དེ་ལ་ཐར་པ་འཐོབ་ངེས༌ཡིན། 23 དེ་དག་གིས་ཁྱོད་རྣམས་ལ་གྲོང་རྡལ་གཅིག་ནས་གནོད་འཚེ་བཏང༌ཚེ། ཁྱོད་ཅག་གྲོང་རྡལ་གཞན་ལ་འབྲོ་བར༌གྱིས། བདག་གིས་ཁྱོད་ཅག་ལ་བདེན་པར་སྨྲ༌སྟེ། ཁྱོད་རྣམས་ཡེས་ར་ཨེལ་ཡུལ་གྱི་གྲོང་རྡལ་ཀུན་ལ་འགྲིམ་མ་ཚར་བའི་སྔོན་དུ་མིའི་བུ་ཕྱིར་སླེབ་པར་འགྱུར༌རོ།།

24 སློབ་བུ་ནི་རང་གི་སློབ་དཔོན་ལས་ཆེན་པོ་མ་ཡིན༌ལ། གཡོག་པོའང་རང་གི་བདག་པོ་ལས་ཆེན་པོ་མ༌ཡིན། 25 སློབ་བུ་ནི་རང་གི་སློབ་དཔོན་དང་འདྲ་བ་ཙམ་དུ་འགྱུར་སྲིད༌ཅིང༌། གཡོག་པོ་ནི་རང་གི་བདག་པོ་དང་འདྲ་བ་ཙམ་དུའང་འགྱུར༌སྲིད། མི་རྣམས་ཀྱིས་ཁྱིམ་བདག་ལ་ཁྱོད་ནི་པེ་ཨལ་བཟི་པད་ †ཡིན་ཞེས་འཕྱ་སྨོད་བྱེད༌ན། ཁོའི་ཁྱིམ་མི་རྣམས་ལ་དེ་ལས་ལྷག་པའི་འཕྱ་སྨོད་བྱེད་པར་འགྱུར༌ཨང༌།

26 དེའི༌ཕྱིར། ཁྱོད་ཅག་མི་དེ་རྣམས་ལ་འཇིགས་མི་དགོས༌ཏེ། སྦས་པའི་དོན་ཐམས་ཅད་མི་མངོན་པ་ཅི་ཡང་མེད༌ལ། གསང་བའི་དོན་ཐམས་ཅད་ཀྱང་མི་ཤེས་པ་ཅི་ཡང༌མེད། 27 བདག་གིས་ཟུར་དུ་ཁྱོད་ཅག་ལ་ཅི་ཞིག་སྨྲས་པ༌དེ། ཁྱོད་རྣམས་ཀྱིས་མངོན་གསལ་དུ་སྨྲོས༌ཤིག ཡང་བདག་གིས་ཁྱོད་ཅག་གི་རྣ་བར་ཤུབ་ཤུབ་ཏུ་ཅི་ཞིག་སྨྲས་པ་དེའང་ཁང་པའི་ཐོག་ནས་སྒྲོགས༌ཤིག 28 ལུས་པོ་གཞོམ་ཡང་རྣམ་ཤེས་མེད་པར་བཟོ་མི་ནུས་པ་དེ་རྣམས་ལ་ཁྱོད་ཅག་མ་འཇིགས༌ཤིག འོན༌ཀྱང༌། ལུས་པོ་དང་རྣམ་ཤེས་གཉིས་ཀ་དམྱལ་བའི་གནས་སུ་མེད་པར་མཛད་ནུས་པ་དེ་ཉིད་ཁོ་ན་ལ་འཇིགས་དགོས༌སོ།། 29 ལར་བྱེའུ་གཉིས་ཀྱི་རིན་ཐང་ནི་དོང་ཙེ་གཅིག་མ་ཡིན༌ནམ། ཁྱོད་རྣམས་ཀྱི་ཡབ་ཀྱིས་མི་མཁྱེན་པར་དེ་རྣམས་ལས་གཅིག་ཀྱང་སར་ལྷུང་བར་མི་འགྱུར༌ལ། 30 ཁོང་གིས་ཁྱོད་རྣམས་ཀྱི་སྐྲའི་ཉག་མ་རེ་རེ་ཡང་གྲངས་སུ་བརྩིས་ཡོད༌པས། 31 འཇིགས་མི་དགོས༌ཏེ། བྱེའུ་མང་པོ་ལས་ཀྱང་ཁྱོད་རྣམས་ལ་རིན་ཐང་ཆེན་པོ་ལྡན༌ནོ།། 32 དེའི༌ཕྱིར། སུ་ཞིག་གིས་མི་གཞན་གྱི་མདུན་དུ་ང་རང་ཁས་བླངས༌ན། བདག་གིས་ཀྱང་ནམ་མཁའི་ཞིང་ཁམས་སུ་བཞུགས་པའི་ང་ཡི་ཡབ་ཀྱི་དྲུང་དུ་མི་དེ་ཁས་ལེན་པར༌འགྱུར། 33 འོན་ཀྱང་སུ་ཞིག་གིས་མི་གཞན་གྱི་མདུན་དུ་ང་རང་ཁས་མ་བླངས༌ན། བདག་གིས་ཀྱང་ནམ་མཁའི་ཞིང་ཁམས་སུ་བཞུགས་པའི་ང་ཡི་ཡབ་ཀྱི་དྲུང་དུ་མི་དེ་ཁས་མི་ལེན༌ནོ།།

34 ཁྱོད་རྣམས་ཀྱིས་ང་རང་འཇིག་རྟེན་འདིར་ཡོང་བ་ནི་མི་རྣམས་ལ་ཞི་བདེ་བསྐྱལ་ཡོང་བའི་ཆེད་དུ་ཡིན་པར་མ་སེམས༌ཤིག ངས་མི་རྣམས་ལ་ཞི་བདེ་བསྐྱལ་ཡོང་བ་མ་ཡིན་པར་རལ་གྲི་བསྐྱལ་བའི་ཕྱིར་ཡོང༌ངོ༌།། 35 ང་ནི་བུ་དང༌ཕ། བུ་མོ་དང༌མ། མནའ་མ་དང་སྒྱུག་མོ་རྣམས་ཕན་ཚུན་དགྲ་རུ་ལང་བའི་ཕྱིར་ཡོང་བ༌ཡིན། 36 མི་རྣམས་ཀྱི་དགྲ་བོ་ནི་རང་གི་ཁྱིམ་མི་དག་ཡིན་པར༌འགྱུར། 37 ཡང་སུ་ཞིག་གིས་བདག་ལས་ཀྱང་ཁོ་རང་གི་ཕ་མར་གཅེས༌ན། མི་དེ་ནི་བདག་གི་རྗེས་འབྲང་པ་བྱ་མི་འོས༌ཤིང༌། སུ་ཞིག་གིས་བདག་ལས་ཀྱང་རང་གི་བུ་ཕྲུག་ལ་གཅེས༌ན། མི་དེའང་བདག་གི་རྗེས་འབྲང་པ་བྱ་མི༌འོས། 38 ཡང་སུ་ཞིག་གིས་རང་གི་ཤིང་རྒྱ་གྲམ་ཁུར་ནས་བདག་གི་རྗེས་སུ་འབྲང་བ་མིན་ན་མི་དེའང་བདག་གི་རྗེས་འབྲང་པ་བྱ་མི༌འོས། 39 ཡང་མི་སུ་ལའང་རང་སྲོག་ཐོབ་པ་དེས་རང་སྲོག་འཆོར༌ཞིང༌། མི་སུས་ཀྱང་བདག་གི་དོན་དུ་རང་སྲོག་འདོར་བ་དེར་རང་སྲོག་འཐོབ་ངེས༌སོ།།

40 སུ་ཞིག་གིས་ཁྱོད་རྣམས་ལ་བསུ་བ་བྱས༌ན། དེ་ནི་ང་རང་ལ་བསུ་བ་བྱས་པ་ཡིན༌ལ། ཡང་སུ་ཞིག་གིས་ང་རང་ལ་བསུ་བ་བྱས༌ན། དེ་ནི་ང་རང་མངགས་མཁན་ལ་བསུ་བ་བྱས་པ༌ཡིན། 41 སུ་ཞིག་གིས་ལུང་སྟོན་པ་ནི་ལུང་སྟོན་པ་ཞིག་ཡིན་པའི་ཕྱིར་བསུ་བ་བྱས༌ན། མི་དེ་ལ་ལུང་སྟོན་པའི་བྱ་དགའ་འཐོབ་ངེས༌ཡིན། སུ་ཞིག་གིས་མི་གཞུང་དྲང་ལ་དེའི་མིང་གི་ཕྱིར་བསུ་བ་བྱས༌ན། མི་དེ་ལའང་མི་གཞུང་དྲང་གི་བྱ་དགའ་འཐོབ་ངེས༌ཡིན། 42 བདག་གིས་ཁྱོད་རྣམས་ལ་བདེན་པར་སྨྲ༌སྟེ། སུ་ཞིག་གིས་བུ་ཕྲུག་འདི་དག་ལས་གཅིག་ལ་བདག་གི་རྗེས་འབྲང་པ་ཡིན་པའི་ཕྱིར་ཆུ་གྲང་མོ་ཕོར་བ་གང་བྱིན༌ནའང༌། མི་དེའི་བྱ་དགའ་ཅི་ནས་ཀྱང་སྟོང་བར་མི་འགྱུར་ཞེས་གསུངས༌སོ།།

ལེའུ་བཅུ་གཅིག༌པ།

ཁྲུས་གསོལ་མཁན་ཡོ་ཧ་ནན་ལ་དྲིས་ལན་གནང༌བ།

1 སྐྱབས་མགོན་ཡེ་ཤུས་ཐུགས་སྲས་བཅུ་གཉིས་ལ་བཀའ་གནང་ཚར་རྗེས་ཡུལ་དེ་དང་ཁ་བྲལ༌ཏེ། ཁོ་རྣམས་ཀྱི་གྲོང་ཁྱེར་དག་ཏུ་ཆོས་གསུང་བ་དང་ཆོས་བསྒྲག་པར་ཕེབས༌སོ།།

2 ཁྲུས་གསོལ་མཁན་ཡོ་ཧ་ནན་གྱིས་བཙོན་ཁང་ནས་སྐྱབས་མགོན་མཱ་ཤི་ཀའི་མཛད་པ་རྣམས་ཐོས་ནས་རང་གི་སློབ་མ་འགའ་མངགས༌ཏེ། 3 སྐྱབས་མགོན་ཡེ་ཤུ་ལ་འདི་ལྟར་ཞུས་པ༌སྟེ། མ་འོངས་པར་ཕེབས་ངེས་པ་དེ་ཉིད་ནི་ཁྱེད་རང་ཡིན༌ནམ། ཡང་ན་ངེད་ཅག་གིས་ད་དུང་གཞན་ཞིག་ལ་བསྒུག་དགོས་པ་ཡིན་ཞེས་པ༌ལ། 4 སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཕྱིར་སོང༌ནས། 5 ལོང་བའི་མིག་གིས་མཐོང་ཞིང་གྱོལ་པོ་རྣམས་འགྲོ་བ༌དང༌། མཛེ་ནད་བསལ་ཞིང་འོན་པའི་རྣ་བས་ཐོས་པ༌དང༌། གཤིན་པོ་རྣམས་ཀྱང་སླར་གསོན་པོར་གྱུར་པ༌དང༌། དབུལ་འཕོངས་རྣམས་ལ་འཕྲིན་བཟང་བསྒྲགས་པ་སོགས་ཁྱོད་རྣམས་ཀྱི་མཐོང་ཐོས་དེ་རྣམས་ཡོ་ཧ་ནན་ལ་ཤོད༌ཅིག 6 བདག་གི་རྐྱེན་གྱིས་དད་པ་མི་ཉམས་པ་རྣམས་བདེའོ་ཞེས་གསུངས༌སོ།།

7 མི་དེ་རྣམས་ཕྱིར་སོང༌རྗེས། སྐྱབས་མགོན་ཡེ་ཤུས་ཡོ་ཧ་ནན་གྱི་སྐོར་མི་ཚོགས་ལ་འདི་སྐད་དུ་གསུངས་པ༌སྟེ། དེ་སྔོན་ཁྱོད་རྣམས་དབེན་སྟོང་དུ་ཅི་ཞིག་ལ་བལྟ་རུ་སོང༌ངམ། རླུང་གིས་གཡོས་པའི་འདམ་རྩྭ་ཞིག་ལ་བལྟ་རུ་སོང་བ་ཡིན༌ནམ། 8 མ་གཞི་ཁྱོད་རྣམས་ཅི་ཞིག་ལ་བལྟ་རུ་སོང༌ངམ། ཡང་ན་སྲབ་ཅིང་འཇམ་པའི་གོས་ཆེན་གྱོན་པའི་མི་ཞིག་ལ་བལྟ་རུ་སོང༌ངམ། ལུས་ལ་སྲབ་ཅིང་འཇམ་པའི་གོས་ཆེན་གྱོན་མཁན་རྣམས་ནི་རྒྱལ་པོའི་ཕོ་བྲང་དུ་ཡོད་པ༌ཡིན། 9 མ་གཞི་ཁྱོད་རྣམས་ཅི་ཞིག་ལ་བལྟ་རུ་སོང༌ངམ། ཡང་ན་ལུང་སྟོན་པ་ཞིག་ལ་བལྟ་རུ་སོང༌ངམ། ལགས༌སོ། །བདག་གིས་ཁྱོད་རྣམས་ལ་སྨྲ༌སྟེ། ཡོ་ཧ་ནན་ནི་ལུང་སྟོན་པ་ལས་མཆོག་ཏུ་གྱུར་པ༌ཡིན། 10 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

བདག་གི་ཕོ་ཉ་ཁྱོད་ཀྱི་མདུན་དུ༌མངགས།།

ཁྱོད་ཀྱི་ལམ་ནི་གྲ་སྒྲིག་བྱེད་ལ༌ལྟོས།།

ཞེས་བཀོད་པ་དེ་ནི་ཁོའི་སྐོར་ཡིན༌ནོ།། 11 ཡང་བདག་གིས་ཁྱོད་རྣམས་ལ་བདེན་པར་སྨྲ༌སྟེ། མ་ཡིས་བཙས་པ་ཐམས་ཅད་ཀྱི་ཁྲོད་ནས་ཁྲུས་གསོལ་མཁན་ཡོ་ཧ་ནན་ལས་མཆོག་ཏུ་གྱུར་པ་གཅིག་ཀྱང༌མེད། འོན་ཀྱང་ནམ་མཁའི་རྒྱལ་སྲིད་ཀྱི་ནང་དུ་ཐམས་ཅད་ལས་ཆུང་བ་དེའང་ཡོ་ཧ་ནན་ལས་ཆེན་པོ་ཡིན། 12 ཁྲུས་གསོལ་མཁན་ཡོ་ཧ་ནན་གྱི་དུས་ནས་ད་ལྟའི་བར༌དུ། ནམ་མཁའི་རྒྱལ་སྲིད་ལ་གཞན་དག་གིས་ངོ་རྒོལ་དྲག་པོ་བྱེད༌ཅིང༌། གདུག་རྩུབ་ཅན་རྣམས་ཀྱིས་ཀྱང་དེ་བཙན་བཟུང་བྱེད་པ༌ཡིན། 13 ཡོ་ཧ་ནན་གྱི་བར་དུ་བཀའ་ཁྲིམས་དང་ལུང་སྟོན་པ་ཐམས་ཅད་ཀྱིས་ལུང་བསྟན་གནང༌བའོ།། 14 གལ༌ཏེ། ཁྱོད་ཅག་གིས་ཡིད་ཆེས་པར་འདོད༌ན། ཡོ་ཧ་ནན་ནི་མ་འོངས་པར་ཕེབས་ངེས་པའི་ཨེ་ལི་ཡཱ༌ཡིན། 15 ཡང་རྣ་བ་ཡོད་པ་ཐམས་ཅད་ཀྱིས་གཏམ་འདིར་ཉོན༌ཅིག།

16 བདག་གིས་མི་རབས་འདི་ནི་གང་ཞིག་ལ་བསྡུར་བར༌བྱའམ། དེ་རྣམས་ནི་ཁྲོམ་སྲང་དུ་སྡོད་པའི་བྱིས་པ་རྣམས་ཀྱིས་རང་གི་གྲོགས་པོ་རྣམས་བོས༌ཏེ། 17 ངེད་རྣམས་ཀྱིས་ཁྱོད་རྣམས་ལ་གླིང་བུ་བུས་ཀྱང་ཁྱོད་རྣམས་བྲོ་མི༌འཁྲབ། ངེད་རྣམས་ཀྱིས་སྐྱོ་གླུ་བླངས་ཀྱང་ཁྱོད་རྣམས་ངུ་བ་མིན་ཞེས་ཟེར་བ་དང༌འདྲའོ།། 18 དེ་ལྟར་ཡོ་ཧ་ནན་ཡོང་ནས་མ་ཟོས་མ་འཐུངས༌ཤིང༌། མི་རྣམས་ཀྱིས་ཁོ་རང་གདོན་འདྲེས་བཟུང་འདུག་ཅེས་ཟེར་བ༌དང༌། 19 དེ་ནས་མིའི་བུ་ཕེབས་ཏེ་བཟའ་བཏུང་ལོངས་སུ་སྤྱད༌ཅིང༌། མི་རྣམས་ཀྱིས་མི་འདི་ནི་ཤ་ཆང་ལ་རྔམ་པ་ཞིག་ཡིན༌ལ། ཁྲལ་ལེན་མཁན་དང་སྡིག་ཅན་རྣམས་ཀྱི་གྲོགས་པོ་ཡིན་ཟེར༌མོད། འོན་ཀྱང་ཤེས་རབ་ནི་དེའི་འབྲས་བུ་ལས་བདེན་ཅིང་ཡང་དག་པ་ཡིན་པར་ར་སྤྲོད་བྱུང་ཞེས་གསུངས༌སོ།།

འགྱོད་བཤགས་མ་བྱས་པའི་གྲོང་ཁྱེར་དག་གི་མི་རྣམས་ལ་བཀའ་བཀྱོན་གནང༌བ།

20 སྐྱབས་མགོན་ཡེ་ཤུས་གྲོང་ཁྱེར་རྣམས་སུ་ངོ་མཚར་ཆེ་བའི་མཛད་པ་གང་མང་བསྟན༌ནའང༌། གྲོང་ཁྱེར་དེ་དག་གིས་འགྱོད་བཤགས་མ་བྱས༌པས། ཁོང་གིས་འདི་སྐད་དུ་བཀའ་བཀྱོན་གནང་བ༌སྟེ། 21 ཀྱེ། ཀོ་ར་ཟིན་དང་པེ་སད་དཱ་ཁྱོད་གཉིས་ལ་ཆག་སྒོ༌འབྱུང༌། རྒྱུ་མཚན་ནི་ཁྱོད་གཉིས་ཀྱི་ནང་དུ་བྱུང་བའི་དོན་ངོ་མཚར་ཅན་དེ༌རྣམས་ཐཱར་དང་ཚི་ཏུན་དུ་བྱུང་བ་ཡིན༌ན། ཡུལ་དེའི་མི་རྣམས་ཀྱིས་སྔར་ནས་འགྱོད་བཤགས་བྱས་པ༌དང༌། ལུས་ལ་རྩིད་རས་གྱོན་ཞིང་མགོ་ལ་ཐལ་བ་གཏོར་བར༌བྱེད། 22 འོན་ཀྱང་བདག་གིས་ཁྱོད་གཉིས་ལ་སྨྲ་བར་བྱ༌སྟེ། ཉེས་ཆད་གཅོད་པའི་ཉིན་མོ་དེ་སླེབས་ཚེ། ཐཱར་དང་ཚི་ཏུན་གཉིས༌ལས་ཁྱོད་གཉིས་ལ་ཉེས་ཆད་ལྕི་མོ་འཕོག་པར་འགྱུར༌རོ།། 23 ཀྱེ། ཀཱ་ཕར་ན་ཧུམ་ཁྱོད་ནི་ནམ་མཁའི་ཞིང་ཁམས་སུ་འདྲེན་པར་འགྱུར་རམ་ཞེ་ན་མི་འདྲེན༌ཏེ། གཤིན་པོའི་གནས་སུ་འཕེན་པར༌འགྱུར། རྒྱུ་མཚན་ནི་ཁྱོད་ལ་བྱུང་བའི་ངོ་མཚར་བའི་མཛད་པ༌རྣམས་སཱ་དོམ་ནས་བྱུང་བ་ཡིན༌ན། གྲོང་ཁྱེར་དེ་ནི་ད་ལྟའི་བར་དུ་གནས་ཡོད་པ༌ཡིན། 24 འོན་ཀྱང་བདག་གིས་ཁྱོད་ཅག་ལ་སྨྲ་བར་བྱ༌སྟེ། ཉེས་ཆད་གཅོད་པའི་ཉིན་མོ་དེ་སླེབས་ཚེ། སཱ་དོམ་ཡུལ་ལས་ཁྱོད་ལ་ཉེས་ཆད་ལྕི་མོ་འཕོག་པར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུས་མི་གཞན་རྣམས་ཚུར་བོས༌པ།

25 དེའི་དུས༌སུ། སྐྱབས་མགོན་ཡེ་ཤུས་འདི་སྐད༌དུ། ཀྱེ། བདག་གི་ཡབ་སྟེ་གནམ་ས་གཉིས་ཀྱི་བདག་པོ༌ལགས། ཁྱེད་ཀྱིས་དོན་འདི་རྣམས་མཁས་པ་དང་བློ་གྲོས་ཅན་ལ་གབ༌ཅིང༌། བྱིས་པ་ལྟ་བུའི་མི་རྣམས་ལ་མངོན་པར་མཛད་པས་བདག་གིས་ཁྱེད་ལ་བསྔགས་པར༌བྱེད། 26 ཀྱེ། ཡབ༌ལགས། དོན་དེ་ལ་ཁྱེད་ཐུགས་ཤིན་ཏུ་དགྱེས་པའི་ཕྱིར་ཡིན་ཞེས་གསུངས༌སོ།། 27 ཡང་འདི་སྐད༌དུ། བདག་གི་ཡབ་ཀྱིས་དོན་ཐམས་ཅད་བདག་ལ་གནང་བ་ཡིན༌ལ། ཡབ་ལས་གཞན་སུ་ཞིག་གིས་ཀྱང་སྲས་ངོ་མི༌ཤེས། སྲས་ཁོང་ཉིད་དང་སྲས་ཀྱིས་ཡབ་སུ་ཡིན་སྟོན་པར་འདོད་པའི་མི་ལས༌གཞན། སུས་ཀྱང་ཡབ་ངོ་མི་ཤེས༌སོ།།

28 དཀའ་སྡུག་ཆེན་པོ་མྱོང་བ་དང་ཁུར་བོ་ལྕི་མོས་མནན་ཡོད་པ་ཐམས་ཅད་བདག་གི་དྲུང་དུ་ཤོག༌དང༌། བདག་གིས་ཁྱོད་རྣམས་ལ་ངལ་གསོ་སྟེར་བར༌བྱའོ།། 29 བདག་གི་གཉའ་ཤིང་ཁུར་ལ་བདག་ནས་སློབས༌དང༌། བདག་ནི་གཤིས་རྒྱུད་འཇམ་ཞིང་སྙེམས་ཆུང༌ཡིན། དེ་ལྟར་བྱས༌ན། ཁྱོད་རྣམས་ཀྱི་སེམས་སུ་ངལ་གསོ་འཐོབ་ངེས༌ཡིན། 30 རྒྱུ་མཚན་ནི་བདག་གི་གཉའ་ཤིང་བདེ་ཞིང་ངའི་ཁུར་བོའང་ཡང་ངོ་ཞེས་གསུངས༌སོ།།

ལེའུ་བཅུ་གཉིས༌པ།

ངལ་གསོ་བའི་ཉིན་གྱི་གཙོ༌བོ།

1 དེའི་དུས༌སུ། ངལ་གསོ་བའི་ཉིན་མོར་སྐྱབས་མགོན་ཡེ་ཤུ་ཞིང་བར་བརྒྱུད་ནས་ཕེབས་པ༌དང༌། ཁོང་གི་ཐུགས་སྲས་རྣམས་བཀྲེས་ཏེ་འབྲུ་ཡི་སྙེ་མ་བཏོགས་ནས་ཟོས༌སོ།། 2 ཕ་རུ་ཤི་པ་རྣམས་ཀྱིས་དོན་དེ་མཐོང་ཞིང་ན༌རེ། གཟིགས༌དང༌། ཁྱེད་ཀྱི་ཐུགས་སྲས་རྣམས་ཀྱིས་ངལ་གསོ་བའི་ཉིན༌ལ་བཀའ་ཁྲིམས་དང་འགལ་བའི་ལས་བྱེད་ཀྱིན་འདུག་ཅེས་ཞུས་པ༌དང༌། 3 ཁོང་གིས་དེ་རྣམས་ལ་འདི་སྐད༌དུ། དཱ་བིད་འཁོར་དང་བཅས་པའི་ལྟོ་བ་བཀྲེས་སྐབས་ཅི་ཞིག་བྱས་པ་ཁྱོད་རྣམས་ཀྱིས་བཀླགས་མ་མྱོང༌ངམ། 4 ཁོང་ཅིའི་ཕྱིར་དཀོན་མཆོག་གི་བཞུགས་གནས་སུ་སོང་སྟེ་སྤྱན་བསྟར་བག་ལེབ་ཟོས༌སམ། སྤྱིར་དེ་ནི་དཱ་བིད་འཁོར་དང་བཅས་པས་བཟའ་རུང་བ་ཞིག་མ་ཡིན༌ཏེ། མཆོད་དཔོན་ཁོ་ནས་བཟའ་རུང་བ་ཡིན༌ནོ།། 5 གཞན༌ཡང༌། མཆོད་དཔོན་རྣམས་ཀྱིས་ངལ་གསོ་བའི་ཉིན་མོར་མཆོད་ཁང་ནས་ངལ་གསོའི་ཁྲིམས་དང་འགལ་ནའང་ཉེས་པ་མེད་ཅེས་བཀའ་ཁྲིམས་ནང་དུ་ཡོད་པ་ཁྱོད་རྣམས་ཀྱིས་མ་བཀླགས༌སམ། 6 བདག་གིས་ཁྱོད་རྣམས་ལ་སྨྲ་བར་བྱ༌སྟེ། མཆོད་ཁང་ལས་ཀྱང་ཆེ་བ་ཞིག་འདི་རུ༌ཡོད། 7 འོན༌ཀྱང༌། ཁྱོད་རྣམས་ཀྱིས་བདག་ནི་མཆོད་པར་མི་དགའ་ཞིང་སྙིང་རྗེའི་སེམས་ལ་དགའ་ཞེས་གསུངས་པ་དེའི་དོན་རྟོགས༌ན། ཉེས་པ་མེད་པའི་མི་ལ་ཉེས་པ་ཡོད་པར་མི་བྱེད༌དེ། 8 མིའི་བུ་ནི་ངལ་གསོ་བའི་ཉིན་གྱི་གཙོ་བོ་ཡིན་པའི་ཕྱིར་རོ་ཞེས་གསུངས༌སོ།།

9 དེ་ནས་སྐྱབས་མགོན་ཡེ་ཤུ་ཡུལ་དེ་དང་ཁ་བྲལ་ནས་ཁོ་རྣམས་ཀྱི་ཆོས་ཁང་དུ་ཕེབས༌ཤིང༌། 10 དེ་རུ་ལག་པ་ཡ་གཅིག་ཞ་བའི་མི་ཞིག་ཡོད༌དེ། ཕ་རུ་ཤི་པ་རྣམས་ཀྱིས་ཁོང་ལ་སྙད་འཛུགས་པའི༌ཕྱིར། ངལ་གསོ་བའི་ཉིན་མོར་ནད་གསོ་བ་ནི་བཀའ་ཁྲིམས་དང་མཐུན་ནམ་ཞེས་ཞུས་པ༌ལ། 11 ཁོང་གིས་འདི་སྐད༌དུ། ཁྱོད་རྣམས་ལས་སུ་ཞིག་གི་ལུག་ཅིག་ངལ་གསོ་བའི་ཉིན་ལ་དོང་ནང་དུ་ལྷུང་བ༌ན། ཁོས་ལུག་དེ་ཕྱིར་མི་ལེན༌ནམ། 12 མི་ནི་ལུག་ལས་ཀྱང་གལ་ཆེ་བ་མ་ཡིན༌ནམ། དེའི༌ཕྱིར། ངལ་གསོ་བའི་ཉིན་ལ་ལས་བཟང་པོ་སྒྲུབ་པ་ནི་བཀའ་ཁྲིམས་དང་མཐུན་པ་ཡིན་ཞེས་གསུངས༌སོ།། 13 ཁོང་གིས་མི་དེར་ལག་པ་རྐྱོངས་ཤིག་ཅེས་གསུངས་པ༌དང༌། ཁོས་ལག་པ་བརྐྱངས་ཤིང་སོས་ཏེ་ལག་པ་གཞན་དང་འདྲ་བར༌གྱུར། 14 འོན་ཀྱང་ཕ་རུ་ཤི་པ་རྣམས་ཕྱི་རོལ་ཏུ་སོང་ནས་ཁོང་ཉིད་ཅི་ལྟར་དགྲོང་བར་གྲོས་བྱས༌སོ།།

དཀོན་མཆོག་གིས་བདམས་པའི་ཞབས་ཕྱི་པའི༌སྐོར།

15 སྐྱབས་མགོན་ཡེ་ཤུས་དོན་དེ་མཁྱེན་ནས་ཡུལ་དེ་དང་ཁ་བྲལ་བ༌དང༌། མི་མང་པོའང་ཁོང་གི་རྗེས་སུ༌འབྲངས། ཁོང་གིས་མི་དེ་རྣམས་ལས་ནད་པ་ཐམས་ཅད་ཀྱི་ནད་འཇོམས་པར་མཛད༌ཅིང༌། 16 ཡང་མི་རྣམས་ལ་རང་ཉིད་སུ་ཡིན་པ་མི་གཞན་ལ་བསྒྲག་པར་མི་བྱ་བའི་ཕྱིར་གདམས༌སོ།། 17 འདི་ནི་ལུང་སྟོན་པ་ཡེ་ཤ་ཡཱ་ཡི་མདོ་ལས་ཇི་སྐད༌དུ།

18 ལྟོས་དང་བདག་གིས་བདམས་པའི་ཞབས་ཕྱི༌པ།།

དེ་ལ་བདག་ནི་དགའ་ཞིང་ཤིན་ཏུ༌གཅེས།།

བདག་གི་ཐུགས་ཉིད་ཁོང་ལ་གནང་བར༌འགྱུར།།

ཁོང་གིས་ཕྱི་ཕྱོགས་མི་ལ་བདེན་ལུགས༌སྒྲོག །

19 ཁོང་གིས་མི་རྩོད་མི་རྒོལ་འུར་མི༌སྒྲོག །

སུས་ཀྱང་ཁྲོམ་ནས་དེའི་སྐད་ཐོས་པ༌མེད།།

20 ཁོང་གིས་གཞན་ལ་བདེན་ལུགས་སྒྲོག་པ༌དང༌།།

བདེན་ལུགས་དེ་ནི་རྣམ་པར་རྒྱལ་བའི༌བར།།

བསྣད་པའི་འདམ་རྩྭ་ཡང་ནི་གཅོད་མི༌སྲིད།།

དུ་བ་འཐུལ་བའི་སྡོང་རས་གཟུམ་མི༌འགྱུར།།

21 ཕྱིའི་མིས་ཁོང་གི་མཚན་ལ་རེ་ལྟོས༌བཅང༌།།

ཞེས་ལུང་བསྟན་གནང་བ་བཞིན་དུ་འགྲུབ་པའི་ཕྱིར༌རོ།།

སྐྱབས་མགོན་ཡེ་ཤུ་དང་བདུད་ཀྱི་རྒྱལ་པོ་པེ་ཨལ་བཟི༌པད།

22 དེ་ནས་མི་འགའ་ཞིག་གིས་གདོན་འདྲེས་བཟུང་ནས་མིག་ལོང་ཞིང་ལྕེ་ལྐུགས་པར་གྱུར་པ་ཞིག་སྐྱབས་མགོན་ཡེ་ཤུའི་དྲུང་དུ་ཁྲིད་ཡོང་བ༌དང༌། ཁོང་གིས་མི་དེ་ནད་ལས་ཐར་བར་མཛད༌དེ། སྨྲའང་ཤེས་ལ་མཐོང་ཡང་ནུས་པར༌མཛད། 23 དོན་དེར་མི་ཐམས་ཅད་ངོ་མཚར་སྐྱེས༌ཤིང༌། མི་འདི་ནི་དཱ་བིད་ཀྱི་རིགས་སྲས་མ་ཡིན་ནམ་ཞེས༌སྨྲས། 24 འོན་ཀྱང་ཕ་རུ་ཤི་པ་རྣམས་ཀྱིས་གཏམ་དེ་ཐོས་ནས་མི་འདིས་བདུད་ཀྱི་རྒྱལ་པོ་པེ་ཨལ་བཟི་པད་ལ་བརྟེན་ནས་གདོན་འདྲེ་སྐྲོད་བཞིན་འདུག་ཅེས་སྨྲས༌སོ།།

25 སྐྱབས་མགོན་ཡེ་ཤུས་ཕ་རུ་ཤི་པ་རྣམས་ཀྱི་བསམ་ཚུལ་མཁྱེན་ཏེ་འདི་སྐད༌དུ། རྒྱལ་ཁམས་ཤིག་ལ་ནང་འཁྲུག་བྱུང་ན་རྒྱལ་ཁམས་དེ་འཇིག་པར་འགྱུར༌ཞིང༌། གྲོང་ཁྱེར་རམ་ཁྱིམ་ཚང་ཞིག་ལ་ནང་འཁྲུག་བྱུང་ན་དེའང་བརྟན་པོར་གནས་མི༌ཐུབ། 26 གལ་ཏེ་བདུད་སཱ་ཏན་གྱིས་སཱ་ཏན་སྐྲོད༌ན། དེ་ལ་ནང་འཁྲུག་བྱུང་བས་བདུད་ཀྱི་རྒྱལ་ཁམས་ནི་ཇི་ལྟར་བརྟན་པོར་གནས་ཐུབ༌བམ། 27 གལ་ཏེ་བདག་གིས་པེ་ཨལ་བཟི་པད་ལ་བརྟེན་ནས་གདོན་འདྲེ་སྐྲོད་པ་ཡིན༌ན། ཁྱོད་ཅག་གི་རྗེས་འབྲང་པ་རྣམས་ཀྱིས་གང་ལ་བརྟེན་ནས་གདོན་འདྲེ་སྐྲོད༌དམ། དེའི༌ཕྱིར། རྗེས་འབྲང་པ་དེ་རྣམས་ཀྱིས་ཁྱོད་ཅག་ལ་བདེན་རྫུན་གྱི་ཤན་འབྱེད་པར༌འགྱུར། 28 གལ་ཏེ་བདག་གིས་དཀོན་མཆོག་གི་ཐུགས་ཉིད་ལ་བརྟེན་ནས་གདོན་འདྲེ་སྐྲོད་པ་ཡིན༌ན། དཀོན་མཆོག་གི་རྒྱལ་སྲིད་ནི་ཁྱོད་ཅག་གི་སྟེང་དུ་སླེབས་པ༌ཡིན། 29 ཡང་ན་སུ་ཞིག་མི་སྟོབས་ཅན་གྱི་ཁྱིམ་དུ་འཛུལ་ནས་ཅ་ལག་ཇི་ལྟར་འཕྲོག་ནུས༌སམ། ཐོག་མར་མི་དེ་བཟུང་ནས་བཀྱིགས༌ཚེ། ད་གཟོད་མི་དེའི་ཁྱིམ་ཚང་འཕྲོག་ནུས་པ༌ཡིན། 30 མི་སུ་ཞིག་བདག་གི་ཕྱོགས་མི་བྱེད་པ་དེ་ནི་བདག་གི་དགྲ་བོ་ཡིན༌ཞིང༌། སུ་ཞིག་གིས་བདག་དང་མཉམ་དུ་མི་བསྡུ་ན་དེ་ནི་གཏོར་མཁན༌ཡིན། 31 དེའི༌ཕྱིར། བདག་གིས་ཁྱོད་རྣམས་ལ་སྨྲ་བར་བྱ༌སྟེ། མི་རྣམས་ཀྱིས་བྱས་པའི་སྡིག་པ་དང་སྐུར་བ་འདེབས་པ་ཐམས་ཅད་བསལ༌ནའང༌། དམ་པའི་ཐུགས་ཉིད་ལ་སྐུར་བ་འདེབས་མཁན་གྱི་སྡིག་པ་ནི་གཏན་ནས་བསལ་བར་མི་འགྱུར༌རོ།། 32 ཡང་མིའི་བུ་ལ་ཚིག་ངན་སྨྲ་མཁན་དེའི་སྡིག་པ་བསལ༌ནའང༌། སུ་ཞིག་གིས་དམ་པའི་ཐུགས་ཉིད་ལ་སྐུར་བ་བཏབ༌ན། མི་དེའི་སྡིག་པ་ནི་བསྐལ་པ་འདི་དང་འབྱུང་འགྱུར་གྱི་བསྐལ་པར་ཡང་བསལ་བར་མི༌འགྱུར། 33 ཁྱོད་རྣམས་ཀྱིས་ལྗོན་ཤིང་དང་དེའི་འབྲས་བུ་གཉིས་ཀ་བཟང་པོར་རྩིས༌ཤིག ཡང་ན་ལྗོན་ཤིང་དང་དེའི་འབྲས་བུ་གཉིས་ཀ་ངན་པར་རྩིས༌ཤིག རྒྱུ་མཚན་ནི་འབྲས་བུ་ལས་ལྗོན་ཤིང་དེ་ག་འདྲ་ཡིན་པ་ཤེས་པའི་ཕྱིར༌རོ།། 34 དུག་སྦྲུལ་གྱི་རྒྱུད་ཁྱོད་ཅག་ཐ་ཤལ་ཡིན༌པས། ཁྱོད་ཅག་གིས་གཏམ་བཟང་པོ་ཇི་ལྟར་སྨྲ་ནུས༌སམ། རྒྱུ་མཚན་ནི་སེམས་ལ་ཅི་ལྟ་བུས་བཀང༌ན། ངག་ལས་ཀྱང་དེ་ལྟ་བུ་སྨྲ་བ༌ཡིན། 35 མི་བཟང་ཞིག་གིས་རང་གི་བང་མཛོད་བཟང་པོ་ནས་དོན་བཟང་པོ་འདོན༌ཞིང༌། མི་ངན་པས་རང་གི་བང་མཛོད་ངན་པ་ནས་དོན་ངན་པ་འདོན་པ༌ཡིན། 36 ཡང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། མི་རྣམས་ཀྱིས་ངག་འཆལ་སྨྲས༌ན། མ་འོངས་པའི་ཉེས་ཆད་གཅོད་པའི་ཉིན༌ལ། ཚིག་དེ་དག་ལ་རེ་རེ་བཞིན་ལན་འདེབས་དགོས་པར༌འགྱུར། 37 རྒྱུ་མཚན་ནི་ཁྱོད་ཀྱིས་སྨྲས་པའི་ཚིག་ལ་བརྟེན་ནས་ཁྱོད་རང་ཉེས་པ་མེད་པར་བརྩི༌ཞིང༌། ཡང་ཁྱོད་ཀྱིས་སྨྲས་པའི་ཚིག་ལ་བརྟེན་ནས་ཁྱོད་རང་ཉེས་ཅན་དུ་བརྩི་བར་འགྱུར་བའི་ཕྱིར་ཡིན་ཞེས་གསུངས༌སོ།།

ལུང་སྟོན་པ་ཡོ་ནཱའི་གྲུབ༌རྟགས།

38 དེ་ནས་མཁན་པོ་དང་ཕ་རུ་ཤི་པ་འགའ་ཞིག་གིས་སྐྱབས་མགོན་ཡེ་ཤུ་ལ་འདི་ལྟར་སྨྲས༌པ། སློབ་དཔོན༌ལགས། ཁྱེད་ཀྱིས་གྲུབ་རྟགས་ཤིག་སྟོན་དང་ངེད་རྣམས་ཀྱིས་མཐོང་འདོད་པ་ཡིན་ཞེས་ཞུས་པ༌ན། 39 སྐྱབས་མགོན་ཡེ་ཤུས་འདི་སྐད༌དུ། མི་རབས་ངན་པ་དང་གཡེམ་སྦྱོར་ཅན་ཞིག་གིས་གྲུབ་རྟགས་ཤིག་མཐོང་འདོད༌ནའང༌། ལུང་སྟོན་པ་ཡོ་ནཱའི་རྟགས་ངོ་མཚར་ཅན་དེ་ལས༌གཞན། ཁྱོད་རྣམས་ལ་རྟགས་ཅི་ཡང་སྟོན་པར་མི༌འགྱུར། 40 ཡོ་ནཱ་ཉིན་ཞག་གསུམ་ལ་ཉ་ཆེན་གྱི་གྲོད་ཁོག་ནང་དུ་ལུས་པ༌ལྟར། མིའི་བུ་ཡང་ཉིན་ཞག་གསུམ་ལ་སའི་ཁོག་ཏུ་གནས་པར༌འགྱུར། 41 ནིན་ཝེ་པ་རྣམས་ཀྱིས་ལུང་སྟོན་པ་ཡོ་ནཱས་བསྒྲགས་པའི་ཆོས་ལ་མཉན་ཞིང་འགྱོད་བཤགས་བྱས་མྱོང༌བས། ཉེས་ཆད་གཅོད་པའི་ཉིན༌ལ། མི་དེ་རྣམས་ཀྱང་མི་རབས་འདིའི་མི་རྣམས་དང་ལྷན་དུ་ཡར་འགྲེང་སྟེ་མི་རབས་འདི་ལ་ཉེས་སྐྱོན་བརྗོད་པར༌འགྱུར། ཡང་ལྟོས༌དང༌། འདི་རུ་ཡོ་ནཱ་ལས་ཀྱང་སྐྱེས་བུ་ཆེན་པོ་ཞིག༌ཡོད། 42 ལྷོ་ཕྱོགས་ཀྱི་རྒྱལ་མོ་དེ་རྒྱང་ཐག་རིང་བའི་ས་མཐའ་ནས་སོ་ལོ་མོན་གྱི་ཤེས་རབ་དང་ལྡན་པའི་གཏམ་ལ་གསན་དུ་ཡོང་མྱོང༌བས། ཉེས་ཆད་གཅོད་པའི་ཉིན༌ལ། ཁོ་མོའང་མི་རབས་འདིའི་མི་རྣམས་དང་ལྷན་དུ་ཡར་འགྲེང་སྟེ་མི་རབས་འདི་ལ་ཉེས་སྐྱོན་བརྗོད་པར༌འགྱུར། ཡང་ལྟོས༌དང༌། འདི་རུ་སོ་ལོ་མོན་ལས་ཀྱང་སྐྱེས་བུ་ཆེན་པོ་ཞིག་མཆིས༌སོ།།

43 སྤྱིར་གདོན་འདྲེ་ཞིག་མིའི་ལུས་ནས་ཕྱིར་བུད༌རྗེས། ཆུ་མེད་པའི་གནས་སུ་ཕར་འགྲོ་ཚུར་འོང་བྱེད༌ཅིང༌། ངལ་གསོ་བའི་གནས་ཤིག་བཙལ་ཡང་མ་རྙེད༌པས། 44 རང་གིས་རང་ལ་ན༌རེ། ང་རང་ཕྱིར་རང་ཉིད་ཡོང་བའི་གནས་དེར་འགྲོའོ་ཞེས་སྨྲ༌ཞིང༌། གནས་དེར་ཕྱིར་ལོག་པ༌ན། གནས་དེ་སྟོང་ཞིང་ཕྱག་དར་བྱས་ནས་ལེགས་པར་བསྒྲིགས་ཡོད་པ་མཐོང༌སྟེ། 45 ཕར་སོང་ནས་རང་ལས་ཀྱང་ངན་པའི་གདོན་འདྲེ་བདུན་ཁྲིད་དེ་གནས་དེར་ཡོང་ནས༌བསྡད། དེ་བས་མི་དེའི་ཕྱིས་ཀྱི་གནས་ཚུལ་ནི་སྔར་ལས་ཀྱང་ཇེ་ཞན་དང་ཇེ་སྡུག་ཏུ་འགྱུར༌ཞིང༌། མི་རབས་ངན་པ་འདི་ལའང་དེ་བཞིན་དུ་འབྱུང་བར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུའི་ཡུམ་དང་ཁོང་གི་སྐུ་མཆེད༌རྣམས་ཀྱི་སྐོར།

46 སྐྱབས་མགོན་ཡེ་ཤུས་མི་ཚོགས་ལ་དེ་ལྟར་གསུང་བཞིན་པའི་དུས༌སུ། ཁོང་གི་ཡུམ་དང་སྐུ་མཆེད་རྣམས་གནས་དེར་སླེབས་ཤིང་ཁོང་ལ་གཏམ་སྨྲ་བར་འདོད་དེ་ཕྱི་རོལ་ཏུ་ལངས་ནས་བསྡད༌དོ།། 47 དེ་ནས་མི་ཞིག་གིས་སྐྱབས་མགོན་ཡེ་ཤུ་ལ་འདི་ལྟར་ཞུས་པ༌སྟེ། གཟིགས༌དང༌། ཁྱེད་ཀྱི་ཡུམ་དང་སྐུ་མཆེད་རྣམས་ཀྱིས་ཁྱེད་དང་གཏམ་སྨྲ་བར་འདོད་ནས་ཕྱི་རོལ་ཏུ་ལངས་བསྡད་ཡོད་ཅེས་པ༌ལ། 48 ཁོང་གིས་འདི་སྐད༌དུ། ངའི་མ་དང་ངའི་སྤུན་ནི་སུ་ཡིན་ནམ་ཞེས་གསུང༌བཞིན། 49 ཡང་ཕྱག་གིས་ཐུགས་སྲས་རྣམས་བསྟན༌ཏེ། ལྟོས༌དང༌། ངའི་མ་དང་ངའི་སྤུན་ནི་ཁོ་ཚོ་ཡིན༌ཏེ། 50 ནམ་མཁའི་ཞིང་ཁམས་སུ་བཞུགས་པའི་བདག་གི་ཡབ་ཀྱི་དགོངས་པ་ལྟར་སྒྲུབ་མཁན་ཐམས་ཅད་ནི་ངའི་མ་དང༌སྤུན། ངའི་མིང་སྲིང་རྣམས་ཡིན་ཞེས་གསུངས༌སོ།།

ལེའུ་བཅུ་གསུམ༌པ།

ས་བོན་འདེབས་པའི༌དཔེ།

1 ཉིན་དེ་ལ་སྐྱབས་མགོན་ཡེ་ཤུ་ཁང་པའི་ཕྱི་རོལ་ཏུ་ཕེབས་ཤིང་མཚོ་འགྲམ་དུ་བཞུགས༌སོ།། 2 དེ་ནས་མི་སྐོར་ཚོ་མང་པོ་ཁོང་གི་དྲུང་དུ་འཛོམས་པས་ཁོང་ཉིད་མཚོ་གྲུའི་ནང་དུ་ཕེབས་ཏེ་བཞུགས་པ༌དང༌། མི་ཐམས་ཅད་མཚོ་འགྲམ་དུ་ལངས་ནས༌བསྡད། 3 ཁོང་གིས་དཔེའི་སྒོ་ནས་ཆོས་མང་པོ་གསུངས་ཤིང་དེ་རྣམས་ལ་འདི་སྐད༌དུ། དེ་ཡང་ཞིང་འདེབས་མཁན་ཞིག་ཕྱི་རོལ་ཏུ་ཞིང་འདེབས་སུ་སོང་བ༌དང༌། 4 ས་བོན་གཏོར་བའི་སྐབས༌སུ། ས་བོན་ཁ་ཤས་ལམ་ཁར་ཐོར་ཞིང་བྱ་རྣམས་ཡོང་ནས༌ཟོས། 5 ཡང་ས་བོན་ཁ་ཤས་ས་ཉུང་སའི་རྡོ་གསེབ་ཏུ་ཐོར་ཞིང་སའི་གཏིང་མི་ཟབ་པས་ཡར་སྐྱེས་པ་མགྱོགས༌ཀྱང༌། 6 ཉི་མ་ཤར་ཚེ་རྙིད་ཅིང་རྩ་བ་མ་རྒྱས་པས་བསྐམས་པ༌རེད། 7 ས་བོན་ཁ་ཤས་ཚེར་མའི་གསེབ་ཏུ་ཐོར་ཞིང་ཚེར་མ་སྐྱེས་ཏེ་མར༌མནན། 8 ཡང་ས་བོན་ཁ་ཤས་ས་གཤིན་ནང་དུ་ཐོར་ཞིང་འབྲས་བུ་སྨིན༌ཏེ། དེ་དག་ལས་ཁ་ཤས་ལྡབ་བརྒྱ༌དང༌། ཁ་ཤས་ལྡབ་དྲུག༌ཅུ། ཁ་ཤས་ལྡབ་སུམ་ཅུ་བཅས་སྨིན་པ༌ཡིན། 9 རྣ་བ་ཡོད་པ་ཐམས་ཅད་ཀྱིས་གཏམ་འདིར་ཉོན་ཅིག་ཅེས་གསུངས༌སོ།།

10 དེ་ནས་ཐུགས་སྲས་རྣམས་ཡོང་སྟེ་ཁོང་ལ་ན༌རེ། ཁྱེད་ཀྱིས་ཅིའི་ཕྱིར་མི་རྣམས་ལ་དཔེའི་སྒོ་ནས་གསུངས་པ་ཡིན་ནམ་ཞེས་ཞུས་པ༌ན། 11 སྐྱབས་མགོན་ཡེ་ཤུས་འདི་སྐད༌དུ། ནམ་མཁའི་རྒྱལ་སྲིད་ཀྱི་གསང་བ་རྣམས་ནི་ཁྱོད་ཅག་ལ་ཤེས་སུ་འཇུག་པ་ལས་མི་དེ་རྣམས་ལ་མངོན་པ་མ༌ཡིན། 12 རྒྱུ་མཚན་ནི་སུ་ཞིག་ལ་ཡོད་པ་དེ་ལ་ད་དུང་ཡང་གནང་ངེས་ཤིང་དེ་ལ་ལྷག་མའང་ཡོད་པར༌འགྱུར། འོན་ཀྱང་སུ་ཞིག་ལ་མེད་པ་དེ་ལས་ཉུང་ཙམ་ཡོད་པ་དེའང་ཕྱིར་ལེན་པར་འགྱུར་བའི་ཕྱིར༌ཡིན། 13 དེའི༌ཕྱིར། བདག་གིས་མི་དེ་རྣམས་ལ་དཔེའི་སྒོ་ནས་བཤད་པའི་རྒྱུ་མཚན༌ནི། དེ་རྣམས་ཀྱིས་མིག་གིས་བལྟས་ཀྱང་མི་མཐོང་བ༌དང༌། རྣ་བས་མཉན་ཡང་མི་ཐོས་ཤིང་མི་རྟོགས་པའི་ཕྱིར༌རོ།། 14 དེ་ལ་ལུང་སྟོན་པ་ཡེ་ཤ་ཡཱའི་ལུང་བསྟན་ལས་ཇི་སྐད༌དུ།

རྣ་བས་ཐོས་ཀྱང་ཅི་ཡང་མི་ཤེས༌ཤིང༌།།

མིག་གིས་མཐོང་ཡང་ཅི་ཡང་མི་རྟོགས༌པ།།

15 དེ་རྣམས་སེམས་ནི་གྱོང་པོར་གྱུར་པ༌དང༌།།

རྣ་བས་མི་མཉན་མིག་ཟུང་བཙུམས་པས༌སོ།།

དེ་ལྟར་མིན་ན་མིག་གིས་མཐོང་བ༌དང༌།།

རྣ་བས་ཐོས་ཤིང་བློ་ཡིས་རྟོགས་པ༌དང༌།།

ཕྱིར་དུ་འཁོར་ནས་ངས་ཀྱང་དེ་རྣམས༌ནི།།

གསོ་ཞིང་དྲག་པར་བྱེད་པ་ཡིན་ལགས༌སོ།།

ཞེས་ལུང་བསྟན་གནང་བ་ལྟར་ཁོ་རྣམས་ཀྱི་སྟེང་དུ་འགྲུབ་བཞིན༌འདུག 16 འོན༌ཀྱང༌། ཁྱོད་ཅག་གི་མིག་གིས་མཐོང་བའི༌ཕྱིར། ཁྱོད་ཅག་གི་མིག་ནི་བདེ་བ༌ཡིན། ཁྱོད་ཅག་གི་རྣ་བས་ཐོས་པའི༌ཕྱིར། ཁྱོད་ཅག་གི་རྣ་བ་བདེ༌བའོ།། 17 བདག་གིས་ཁྱོད་རྣམས་ལ་བདེན་པར་སྨྲ༌སྟེ། སྔར་ལུང་སྟོན་པ་དང་མི་གཞུང་དྲང་མང་པོས་ཁྱོད་རྣམས་ཀྱིས་མཐོང་བ་དེ་དག་ལ་བལྟ་འདོད་ནའང་མཐོང་མ༌མྱོང༌། ཁྱོད་རྣམས་ཀྱིས་ཐོས་པ་དེ་དག་ལ་ཉན་འདོད་ཀྱང་མ་ཐོས༌སོ།།

18 དེའི༌ཕྱིར། ཁྱོད་རྣམས་ཀྱིས་ས་བོན་བཏབ་པའི་དཔེ་འདིའི་དོན་ལ་ཉོན༌ཅིག 19 སུ་ཞིག་གིས་དཀོན་མཆོག་གི་རྒྱལ་སྲིད་ཀྱི་བཀའ་ཐོས་ཤིང་དོན་མ་རྟོགས་པར་སྡོད་པའི་དུས༌སུ། བདུད་ངན་དེ་ཡོང་ནས་ཁོའི་སེམས་སུ་བཏབ་པའི་ས་བོན་ཕྲོགས་པ༌དང༌། འདི་ནི་ས་བོན་ལམ་ཁར་ཐོར་བ་དེ་རྣམས༌ཡིན། 20 ས་བོན་རྡོ་གསེབ་ཏུ་ཐོར་བ་ནི་མི་ལ་ལས་བཀའ་ཐོས་པ་ཙམ་གྱིས་དགའ་ཞིང་དང་དུ་བླངས༌ནའང༌། 21 སེམས་སུ་རྩ་བ་མ་རྒྱས་པས་དུས་ཡུན་ཐུང་ངུ་ལ་གནས༌ཀྱང༌། བཀའ་དེའི་རྐྱེན་གྱིས་དཀའ་སྡུག་དང་གནོད་འཚེ་བྱུང་མ་ཐག་དད་པ་ལོག་པ༌རྣམས་ཡིན། 22 ཚེར་མའི་གསེབ་ཏུ་གཏོར་བ་ནི་མི་ལ་ལས་བཀའ་ཐོས༌ཀྱང༌། འཇིག་རྟེན་གྱི་སེམས་ཁུར་དང་རྒྱུ་ནོར་གྱི་སླུ་བྲིད་ཀྱིས་བཀའ་མནན་ནས་འབྲས་བུ་སྨིན་མ་ཐུབ་པ༌རྣམས་ཡིན། 23 ས་གཤིན་ནང་དུ་ཐོར་བ་ནི་མི་ལ་ལས་བཀའ་ཐོས་ནས་དོན་རྟོགས༌ཤིང༌། རྗེས་སུ་འབྲས་བུ་སྨིན་ཐུབ་པ་རྣམས་ཡིན༌ཏེ། འབྲས་བུ་ཁ་ཤས་ལྡབ་བརྒྱ༌དང༌། ཁ་ཤས་ལྡབ་དྲུག༌ཅུ། ཁ་ཤས་ལྡབ་སུམ་ཅུ་བཅས་སྨིན་པ་ཡིན་ཞེས་བཀའ་ལན་གསུངས༌སོ།།

རྩྭ་ལྡུམ་གྱི༌དཔེ།

24 ཡང་སྐྱབས་མགོན་ཡེ་ཤུས་དཔེའི་སྒོ་ནས་མི་ཚོགས་ལ་འདི་སྐད༌དུ། ནམ་མཁའི་རྒྱལ་སྲིད་ནི་མི་ཞིག་གིས་ཞིང་ལ་ས་བོན་བཟང་པོ་བཏབ་པ་དང་འདྲ༌སྟེ། 25 མི་རྣམས་གཉིད་དུ་ཡུར་བའི་དུས༌སུ། དགྲ་བོ་ཡོང་ནས་རྩྭ་ལྡུམ་གྲོ་ནང་དུ་གཏོར་ཏེ༌སོང༌། 26 དེ་ནས་སྙེ་མ་ཐོགས་པའི་དུས༌སུ། རྩྭ་ལྡུམ་ཡང་མངོན་པར་གྱུར༌ཏོ།། 27 དེ་ནས་ཞིང་བདག་གི་གཡོག་པོ་རྣམས་ཡོང་སྟེ་ན༌རེ། བདག་པོ༌ལགས། ཁྱེད་ཀྱིས་ཞིང་ལ་ས་བོན་བཟང་པོ་བཏབ་པ་མ་ཡིན༌ནམ། རྩྭ་ལྡུམ་དེ་དག་གང་ནས་བྱུང་ངམ་ཞེས་ཞུས་པ༌ན། 28 བདག་པོ་ན༌རེ། དེ་ནི་དགྲ་བོས་བྱས་པ་ཡིན་ཞེས་སྨྲས༌སོ། །ཡང་གཡོག་པོ་རྣམས་ན༌རེ། ངེད་རྣམས་སོང་ནས་རྩྭ་ལྡུམ་ཡུར་དགོས་སམ་ཞེས་ཞུས་པ༌ལ། 29 ཡང་བདག་པོ་ན༌རེ། རྩྭ་ལྡུམ་ཡུར་མི་དགོས༌ཏེ། ཁྱོད་ཅག་གིས་རྩྭ་ལྡུམ་ཡུར་སྐབས་གྲོ་ཡང་མཉམ་དུ་ཡུར་ཉེན༌ཆེའོ།། 30 སྟོན་ཐོག་བསྡུ་བའི་བར་དུ་དེ་གཉིས་མཉམ་དུ་སྐྱེ་རུ༌ཆུག བདག་གིས་སྟོན་ཐོག་བསྡུ་བའི་དུས༌སུ། གྲོ་རྔ་མཁན་རྣམས་ལ་ཐོག་མར་རྩྭ་ལྡུམ་བལ་ཏེ་མེ་རུ་བསྲེག་ཆེད་ཕོན་པོར་སྡོམས༌ཤིག གྲོ་ནི་བདག་གི་བང་མཛོད་དུ་སྡུས་ཤིག་ཅེས་ཟེར་བར་འགྱུར་ཞེས་གསུངས༌སོ།།

ཡུངས་འབྲུ་དང་སྐྱུར་རྩིའི༌དཔེ།

31 ཡང་སྐྱབས་མགོན་ཡེ་ཤུས་དཔེ་གཞན་ཞིག་དྲངས་ནས་འདི་སྐད༌དུ། ནམ་མཁའི་རྒྱལ་སྲིད་ནི་ཡུངས་འབྲུའི་ས་བོན་ཞིག་དང་འདྲ༌སྟེ། མི་ཞིག་གིས་ས་བོན་དེ་ཁྱེར་ནས་རང་གི་ཞིང་ལ༌བཏབ། 32 ས་བོན་དེ་ནི་ས་བོན་གྱི་རིགས་གཞན་ཐམས་ཅད་ལས་ཆུང༌ནའང༌། ཆེར་སྐྱེས་ནས་སྔོ་ཚལ་སྣ་ཚོགས་ལས་ཆེ་ཞིང་ཤིང་སྡོང་དུ་གྱུར༌ཏེ། ནམ་མཁའི་བྱའང་འཕུར་ཡོང་ནས་ཡལ་གའི་གསེབ་ཏུ་ཚང་བཟོ་བ་ཡིན་ཞེས་གསུངས༌སོ།།

33 ཡང་སྐྱབས་མགོན་ཡེ་ཤུས་དཔེ་གཞན་ཞིག་དྲངས་ཏེ་འདི་སྐད༌དུ། ནམ་མཁའི་རྒྱལ་སྲིད་ནི་སྐྱུར་རྩི་དང་འདྲ༌སྟེ། བུད་མེད་ཅིག་གིས་སྐྱུར་རྩི་དེ་ཕྱེ་བྲེ་གསུམ་གྱི་ནང་དུ་བསྲེས་ཤིང་བརྫིས་ཏེ་རིམ་བཞིན་ཕྱེ་ཐམས་ཅད་སྐྱུར་ལངས་པ་དང་མཚུངས་ཞེས་གསུངས༌སོ།།

34 གོང་གི་གསུང་དེ་ཐམས་ཅད་ནི་སྐྱབས་མགོན་ཡེ་ཤུས་མི་ཚོགས་ལ་དཔེའི་སྒོ་ནས་གསུངས་པ་ཡིན༌ཏེ། ཁོང་གིས་དཔེ་མ་བཀོད་པར་དེ་རྣམས་ལ་ཅི་ཡང་མ༌གསུངས། 35 དེ་ལ་ལུང་སྟོན་པའི་མདོ་བརྒྱུད་ནས་ཇི་སྐད༌དུ།

བདག་གིས་ངག་གི་སྒོ་མོ་ཡངས་པོར༌ཕྱེ།།

འཇིག་རྟེན་གསར་དུ་བཀོད་པའི་ཚུ་རོལ༌གྱི།།

སྦས་ཤིང་གསང་བའི་དོན་དག་སྣ་ཚོགས༌ནི།།

དཔེ་རུ་བཀོད་ནས་རིམ་བཞིན་བསྟན་པར༌བྱ།།

ཞེས་གསུངས་པ་བཞིན་འགྲུབ་པའི་ཕྱིར་དེ་ལྟར་བྱུང་བ་ཡིན༌ནོ།།

རྩྭ་ལྡུམ་གྱི་དཔེའི་འགྲེལ༌བ།

36 དེ་ནས་སྐྱབས་མགོན་ཡེ་ཤུ་མི་ཚོགས་དང་ཁ་བྲལ་ནས་ཁང་པའི་ནང་དུ་ཕེབས་པ༌དང༌། ཐུགས་སྲས་རྣམས་ཁོང་གི་དྲུང་དུ་ཡོང༌སྟེ། རྩྭ་ལྡུམ་གྱི་དཔེ་དེའི་དོན་རྣམས་ངེད་ཅག་ལ་གསུང་བར་མཛོད་ཅེས་ཞུས་པ༌ལ། 37 སྐྱབས་མགོན་ཡེ་ཤུས་འདི་སྐད༌དུ། སོན་བཟང་འདེབས་མཁན་ནི་མིའི་བུ་ཡིན༌ལ། 38 ས་ཞིང་ནི་འཇིག་རྟེན་ཁམས༌ཡིན། སོན་བཟང་ནི་དཀོན་མཆོག་གི་རྒྱལ་སྲིད་ལ་གཏོགས་པའི་མི་རྣམས༌ཡིན། རྩྭ་ལྡུམ་ནི་བདུད་ངན་དེ་ལ་གཏོགས་པའི་མི་རྣམས༌ཡིན། 39 རྩྭ་ལྡུམ་གཏོར་མཁན་དགྲ་བོ་ནི་བདུད༌ཡིན། སྟོན་ཐོག་བསྡུ་བའི་དུས་ནི་བསྐལ་པའི་མཐའ་མ༌ཡིན། ཞིང་རྔ་མཁན་ནི་ཕོ་ཉ་རྣམས༌ཡིན། 40 དེའི༌ཕྱིར། རྩྭ་ལྡུམ་བལ་ནས་མེ་རུ་སྲེག་པ་བཞིན་བསྐལ་པའི་མཐའ་མ་ལའང་དེ་ལྟར་འབྱུང་བར་འགྱུར༌རོ།། 41 མིའི་བུ་ཡིས་ཕོ་ཉ་རྣམས་མངགས་ཤིང་དེ་དག་གིས་ཁོང་གི་རྒྱལ་སྲིད་ནས་མི་ལ་སྡིག་པ་བྱེད་དུ་འཇུག་པ་དང་ཉེས་པ་གསོག་མཁན་ཐམས་ཅད་བསྡུས༌ཏེ། 42 མེ་ཐབ་ནང་དུ་གཡུག་ཅིང་གནས་དེ་རུ་ངུ་འབོད་བྱས་ནས་ཨམ་གཙིགས་བསྡམ་པར༌འགྱུར། 43 དེའི་དུས༌སུ། མི་གཞུང་དྲང་རྣམས་ཀྱིས་རང་གི་ཡབ་ཀྱི་རྒྱལ་སྲིད་དུ་ཉི་མ་དང་འདྲ་བར་འོད་སྤྲོ་བར༌འགྱུར། ཡང་རྣ་བ་ཡོད་པ་ཐམས་ཅད་ཀྱིས་གཏམ་འདིར་ཉོན་ཅིག་ཅེས་གསུངས༌སོ།།

རིན་པོ་ཆེའི་གཏེར་ཁ་དང་མུ་ཏིག་གི༌དཔེ།

44 ཡང་སྐྱབས་མགོན་ཡེ་ཤུས་འདི་སྐད༌དུ། ནམ་མཁའི་རྒྱལ་སྲིད་ནི་ཞིང་ལ་སྦས་པའི་རིན་པོ་ཆེའི་གཏེར་མཛོད་དང་འདྲ༌བར། མི་ཞིག་གིས་གཏེར་མཛོད་དེ་རྙེད་ཅིང་སྦས༌རྗེས། དགའ་སྤྲོའི་ངང་རང་ལ་ཡོད་པ་ཐམས་ཅད་བཙོངས་ནས་ས་ཞིང་དེ་ཉོས༌སོ།། 45 ཡང་ནམ་མཁའི་རྒྱལ་སྲིད་ནི་ཚོང་པ་ཞིག་གིས་མུ་ཏིག་བཟང་པོ་འཚོལ་བ་དང་འདྲ༌སྟེ། 46 ཁོས་རིན་ཐང་ཆེ་བའི་མུ་ཏིག་ཅིག་མཐོང་སྟེ་རང་ལ་ཡོད་པ་ཐམས་ཅད་བཙོངས་ནས་མུ་ཏིག་དེ་ཉོས་པ་ཡིན་ཞེས་གསུངས༌སོ།།

དྲ་རྒྱའི༌དཔེ།

47 ཡང་སྐྱབས་མགོན་ཡེ་ཤུས་འདི་སྐད༌དུ། ནམ་མཁའི་རྒྱལ་སྲིད་ནི་རྒྱ་མཚོའི་ནང་དུ་དྲ་རྒྱ་འཕངས་ནས་ཉའི་རིགས་སྣ་ཚོགས་འཛིན་པ་དང་འདྲ༌སྟེ། 48 དྲ་རྒྱར་ཉས་བཀང་བ་དང་ཉ་པས་དྲ་རྒྱ་མཚོ་འགྲམ་དུ་འཐེན་ཏེ་བསྡད༌ཅིང༌། ཟས་སུ་རུང་བ་དག་སྣོད་དུ་བསྡུས་ཤིང་ཟས་སུ་མི་རུང་བ་དག་དོར༌བའོ།། 49 བསྐལ་པའི་མཐའ་མ་ལའང་དེ་ལྟར་འབྱུང་ངེས༌ཏེ། ཕོ་ཉ་རྣམས་ཕེབས་ནས་མི་གཞུང་དྲང་རྣམས་ཀྱི་ཁྲོད་ནས་མི་ངན་པ་རྣམས་ལོགས་སུ་བཀར༌ཏེ། 50 མེ་ཐབ་ནང་དུ་གཡུག་ཅིང་གནས་དེ་རུ་ངུ་འབོད་བྱས་ནས་ཨམ་གཙིགས་བསྡམ་པར་འགྱུར་ཞེས་གསུངས༌སོ།།

51 ཡང་ཁོང་གིས་འདི་སྐད༌དུ། ཁྱོད་རྣམས་ཀྱིས་དེ་ཐམས་ཅད་ཀྱི་དོན་གོའམ་ཞེས་གསུངས་པ༌དང༌། ཐུགས་སྲས་རྣམས་ཀྱིས་དོན་དེ་གོའོ་ཞེས་ཞུས༌སོ།། 52 ཡང་ཁོང་གིས་ཐུགས་སྲས་རྣམས་ལ་འདི་སྐད༌དུ། ནམ་མཁའི་རྒྱལ་སྲིད་ཀྱི་རྗེས་འབྲང་པར་གྱུར་པའི་མཁན་པོ་རྣམས༌ནི། ཁྱིམ་བདག་ཅིག་གིས་རང་གི་བང་མཛོད་ནས་དངོས་པོ་གསར་པ་དང་རྙིང་པ་འཁྱེར་འོང་བ་དང་འདྲ་ཞེས་གསུངས༌སོ།།

ཡུལ་མི་རྣམས་ཀྱིས་སྐྱབས་མགོན་ཡེ་ཤུར་བརྩི་བཀུར་མ་བྱས༌པ།

53 སྐྱབས་མགོན་ཡེ་ཤུས་དཔེ་དེ་དག་གསུངས༌རྗེས། ཁོང་ཉིད་གནས་དེ་དང་ཁ་བྲལ༌ཏེ། 54 རང་ཡུལ་དུ་ཕེབས་ཤིང་ཆོས་ཁང་དུ་ཡུལ་མི་རྣམས་ལ་ཆོས་གསུངས་པ༌ན། ཉན་མཁན་རྣམས་ངོ་མཚར་སྐྱེས༌ཏེ། མི་འདི་ལ་ཤེས་རབ་དང་ནུས་མཐུ་ཁྱད་པར་བ་དེ་ལྟ་བུ་གང་ནས་བྱུང༌ངམ། 55 མི་འདི་ནི་ཤིང་བཟོའི་བུ་དེ་མ་ཡིན༌ནམ། ཁོའི་མ་ནི་མིར་ཡམ་ཟེར་བ་དེ་མ་ཡིན༌ནམ། ཁོའི་ནུ་བོ་རྣམས་ནི་ཡ་ཀོབ༌དང༌། ཡོ༌སེབ། སི༌མོན། ཡུ་དཱ་བཅས་མ་ཡིན༌ནམ། 56 ཁོའི་སྲིང་མོ་རྣམས་ཀྱང་འདི་རུ་བདག་ཅག་དང་མཉམ་དུ་ཡོད་པ་མིན༌ནམ། དེས་ན་མི་འདིར་དོན་འདི་ལྟ་བུ་རྣམས་གང་ནས་བྱུང་ངམ་ཟེར༌ཞིང༌། 57 མི་དེ་རྣམས་ཁོང་ལ་མི་དགའ་བར་གྱུར༌ཏོ། །དེ་ནས་སྐྱབས་མགོན་ཡེ་ཤུས་མི་དེ་རྣམས་ལ་འདི་སྐད༌དུ། ལུང་སྟོན་པ་ལ་རང་ཡུལ་དང་ཁྱིམ་མི་ལས༌གཞན། བརྩི་བཀུར་མི་བྱེད་མཁན་གཅིག་ཀྱང་མེད་ཅེས་གསུངས༌སོ།། 58 མི་དེ་རྣམས་ལ་དད་པ་མེད་པའི་རྐྱེན་གྱིས་སྐྱབས་མགོན་ཡེ་ཤུས་ངོ་མཚར་བའི་མཛད་པ་མང་པོ་མ་གནང༌ངོ༌།།

ལེའུ་བཅུ་བཞི༌པ།

ཁྲུས་གསོལ་མཁན་ཡོ་ཧ་ནན་བཀྲོངས༌པ།

1 དེའི་དུས༌སུ། ས་གནས་དཔོན་པོ་ཧེ་རོ་དཱས་སྐྱབས་མགོན་ཡེ་ཤུའི་མཚན་སྙན་ཐོས༌ཏེ། 2 རང་གི་འཁོར་གཡོག་རྣམས༌ལ། མི་འདི་ནི་ཁྲུས་གསོལ་མཁན་ཡོ་ཧ་ནན་འཆི་བ་ལས་སླར་གསོན་པ་ཡིན༌པས། ཁོང་གིས་ནུས་མཐུ་འདི་དག་སྟོན་བཞིན་འདུག་ཅེས་སྨྲས༌སོ།།

3 དེ་སྔར་ཧེ་རོ་དཱས་རང་གི་སྤུན་ཕི་ལིབ་ཀྱི་ཆུང་མ་ཧེ་རོད་ཡཱའི་རྐྱེན༌གྱིས། མི་མངགས་ཏེ་ཡོ་ཧ་ནན་བཟུང་ནས་བཙོན་དུ༌བཅུག 4 དེ་ནི་སྔར་ནས་ཡོ་ཧ་ནན་གྱིས་ཧེ་རོ་དཱ༌ལ། ཁྱོད་ཀྱིས་བུད་མེད་དེ་རང་གི་ཆུང་མར་ལེན་མི་རུང་ཞེས་གསུངས་པའི་ཕྱིར༌ཡིན། 5 ཧེ་རོ་དཱས་ཡོ་ཧ་ནན་དགྲོང་བར་འདོད་ནའང་ཡུལ་མི་རྣམས་ཀྱིས་ཁོང་ནི་ལུང་སྟོན་པ་ཞིག་ཡིན་པར་ངོས་བཟུང་བས་ཁོ་མི་ཚོགས་ལ་འཇིགས༌སོ།།

6 ཧེ་རོ་དཱའི་སྐྱེས་སྐར་གྱི་ཉིན༌ལ། ཧེ་རོད་ཡཱའི་བུ་མོས་མགྲོན་པོ་རྣམས་ཀྱི་མདུན་དུ་བྲོ་འཁྲབ་སྟེ་ཧེ་རོ་དཱ་དགའ་བར་བྱས༌པས། 7 ཁོས་བུ་མོ་དེ་ལ་ཁོ་མོས་ཅི་འདོད་བཞིན་སྟེར་བར་དམ་བཅས་ཏེ་ཁས༌བླངས། 8 བུ་མོར་མ་ཡིས་བསྐུལ་བ༌ལྟར། ཁྲུས་གསོལ་མཁན་ཡོ་ཧ་ནན་གྱི་མགོ་བོ་སྡེར་མའི་ནང་དུ་བཞག་ནས་བདག་ལ་གནང་བར་མཛོད་ཅིག་ཅེས་ཞུས་པ༌ལ། 9 རྒྱལ་པོའི་སེམས་སྐྱོ་ནའང་མགྲོན་པོ་རྣམས་ཀྱི་མདུན་ནས་དམ་བཅས་ཟིན་པས་ཁོ་མོར་སྟེར་བའི་བཀའ་གནང༌སྟེ། 10 མི་མངགས་ཤིང་བཙོན་ཁང་དུ་སོང་ནས་ཁྲུས་གསོལ་མཁན་ཡོ་ཧ་ནན་གྱི་མགོ་བོ་བཅད༌དེ། 11 སྡེར་མའི་ནང་དུ་བཞག་ནས་ཁྱེར་ཡོང་སྟེ་ཁོ་མོར་བྱིན་པ་དང་བུ་མོ་དེས་ཀྱང་རང་གི་མ་ལ༌བྱིན། 12 དེ་ནས་ཁྲུས་གསོལ་མཁན་ཡོ་ཧ་ནན་གྱི་རྗེས་འབྲང་པ་རྣམས་ཡོང་སྟེ་ཁོང་གི་སྐུ་གདུང་ཁུར་ནས་དུར་དུ་བཅུག༌རྗེས། སྐྱབས་མགོན་ཡེ་ཤུའི་དྲུང་དུ་ཕྱིན་ནས་དོན་དེ་ཁོང་ལ་ཞུས༌སོ།།

སྐྱབས་མགོན་ཡེ་ཤུས་མི་ལྔ་སྟོང་འགྲང་བར་མཛད༌པ།

13 སྐྱབས་མགོན་ཡེ་ཤུས་དོན་དེ་གསན༌རྗེས། མཚོ་གྲུར་བཞུགས་ཤིང་ཡུལ་དེ་དང་ཁ་བྲལ་ནས་དབེན་གནས་ཀྱི་ཕྱོགས་སུ༌ཕྱིན། མི་ཚོགས་ཀྱིས་གཏམ་དེ་ཐོས༌རྗེས། གྲོང་རྡལ་སོ་སོ་ནས་རྐང་ཐང་ལ་ཡོང་སྟེ་ཁོང་གི་རྗེས་སུ༌འབྲངས། 14 ཁོང་ཉིད་སྐམ་སར་ཕེབས་ཤིང་མི་ཤིན་ཏུ་མང་པོ་ཡོད་པ་གཟིགས༌ཏེ། ཐུགས་ལ་སྙིང་རྗེ་འཁྲུངས་ནས་མི་དེ་དག་ལས་ནད་པ་རྣམས་ཀྱི་ནད་འཇོམས་པར་མཛད༌དོ།།

15 ས་རུབ་ལ་ཉེ༌དུས། ཐུགས་སྲས་རྣམས་ཁོང་གི་དྲུང་དུ་ཡོང༌སྟེ། ས་ཆ་འདི་ནི་དབེན་གནས་ཤིག་ཡིན་ཞིང་ས་རུབ་ལ་ཉེ༌བས། མི་རྣམས་ཡུལ་སྡེ་སོ་སོར་རང་རང་གི་བཟའ་བཏུང་ཉོ་རུ་གཏོང་བར་མཛོད་ཅེས་ཞུས་པ༌ན། 16 སྐྱབས་མགོན་ཡེ་ཤུས་ཁོ་རྣམས་ལ་འདི་སྐད༌དུ། ཁོ་རྣམས་འགྲོ་མི་དགོས༌ཏེ། ཁྱོད་ཅག་གིས་ཁོ་རྣམས་ལ་ཁ་ཟས་བྱིན་ཅིག་ཅེས་གསུངས་པ༌ན། 17 ཐུགས་སྲས་རྣམས་ན༌རེ། ངེད་རྣམས་ལ་བག་ལེབ་ལྔ་དང་ཉ་གཉིས་ལས་མེད་ཅེས་ཞུས་པ༌ལ། 18 ཡང་ཁོང་གིས་འདི་སྐད༌དུ། ཁ་ཟས་དེ་དག་བདག་ལ་ཁྱེར་ཤོག་ཅེས་གསུངས༌སོ།། 19 ཁོང་གིས་མི་རྣམས་སྤང་ཐང་དུ་སྡོད་པའི་བཀའ་གནང༌ཞིང༌། བག་ལེབ་ལྔ་དང་ཉ་གཉིས་པོ་ཕྱག་ཏུ་བསྣམས་ཏེ་ནམ་མཁར་གཟིགས་ཤིང་བྱིན་རླབས་གནང༌རྗེས། བག་ལེབ་དུམ་བུར་བྱས་ནས་ཐུགས་སྲས་རྣམས་ལ་གནང་བ་དང་དེ་རྣམས་ཀྱིས་ཀྱང་མི་ཚོགས་ལ༌བྱིན། 20 མི་ཚང་མས་ཟོས་ནས་ལྟོ་བ་འགྲངས་པ༌དང༌། ཐུགས་སྲས་རྣམས་ཀྱིས་ཟས་ལྷག་བསྡུས་ཏེ་སླེ་བོ་བཅུ་གཉིས༌གང་། 21 གནས་དེར་བུད་མེད་དང་བྱིས་པ་ལས༌གཞན། ཁ་ཟས་ལོངས་སུ་སྤྱོད་པའི་སྐྱེས་པ་ལྔ་སྟོང་ཙམ་ཡོད༌དོ།།

སྐྱབས་མགོན་ཡེ་ཤུས་མཚོ་ངོས་སུ་ཞབས་ཀྱིས་བཅགས༌པ།

22 དོན་དེའི་རྗེས༌སུ། སྐྱབས་མགོན་ཡེ་ཤུས་ཐུགས་སྲས་རྣམས་མཚོ་གྲུར་སྡོད་དུ་བཅུག༌སྟེ། ཁོང་གི་སྔོན་ལ་མཚོའི་ཕར་འགྲམ་དུ་འགྲོ་བར་བསྐུལ་ནས་ཁོང་གིས་མི་རྣམས་སོ་སོར་གྱེས་སུ༌བཅུག 23 མི་རྣམས་སོ་སོར་གྱེས་སུ་བཅུག༌རྗེས། ཁོང་ཉིད་གཅིག་པུ་རི་མགོར་གསོལ་བ་འདེབས་སུ་ཕེབས་པ༌དང༌། མཚན་མོའི་དུས་སུ་ཁོང་ཉིད་གཅིག་པུ་གནས་དེར༌བཞུགས། 24 དུས་དེར་མཚོ་གྲུ་དེ་མཚོའི་འགྲམ་ནས་རྒྱང་ཐག་རིང་པོར་སླེབས་ཤིང་རླུང་ཚུར་གཡུགས་པས་རྦ་རླབས་ཀྱིས༌གཡོའོ།། 25 ནམ་ལངས་ལ་ཉེ་བའི་དུས༌སུ།* ཁོང་གིས་མཚོ་སྟེང་དུ་ཞབས་ཀྱིས་བཅགས་ནས་ཐུགས་སྲས་རྣམས་ཀྱི་གམ་དུ༌ཕེབས། 26 དེ་རྣམས་ཀྱིས་ཁོང་གིས་མཚོ་སྟེང་དུ་ཞབས་ཀྱིས་བཅགས་ནས་ཕེབས་པ་མཐོང་ནས་འཇིགས་ཤིང་སེམས་འཚབ་པར་གྱུར༌ཏེ། དེ་ནི་འདྲེ་ཞིག་མ་ཡིན་ནམ་ཞེས་སྨྲས་པ་དང་འཇིགས་ཤིང་སྐྲག་སྟེ་འུར་བརྒྱབ༌བོ།། 27 སྐྱབས་མགོན་ཡེ་ཤུས་འཕྲལ་དུ་ཁོ་རྣམས་ལ་འདི་སྐད༌དུ། ཁྱོད་ཅག་གི་སེམས་བདེ་བར༌གྱིས། ང་རང་ཡིན་པས་འཇིགས་མི་དགོས་ཞེས་གསུངས་པ༌དང༌། 28 པེ་ཏྲོ་ན༌རེ། གཙོ་བོ་ཁྱེད་རང་ལགས༌ན། བདག་ལ་ཆུའི་སྟེང་ནས་ཁྱེད་ཀྱི་དྲུང་དུ་ཡོང་བའི་བཀའ་གནང་བར་མཛོད་ཅེས་ཞུས་པ༌ན། 29 ཁོང་གིས་ཚུར་ཤོག་ཅིག་ཅེས་གསུངས༌པས། པེ་ཏྲོ་མཚོ་གྲུ་ལས་བབས་ཏེ་མཚོ་སྟེང་ནས་སྐྱབས་མགོན་ཡེ་ཤུའི་ཕྱོགས་སུ་ཕྱིན༌ཏོ།། 30 འོན་ཀྱང་ཁོས་རླུང་ཆེན་གཡུགས་པ་མཐོང་སྟེ་འཇིགས་ཤིང་མཚོ་ནང་དུ་ནུབ་བཞིན་པའི་སྐབས་སུ་སྐད་ཆེན༌པོས། གཙོ་བོ༌ལགས། ང་རང་སྐྱོབ་པར་མཛོད་ཅེས་སྐད་བརྒྱབ་པ༌དང༌། 31 སྐྱབས་མགོན་ཡེ་ཤུས་དེ་མ་ཐག་ཕྱག་བརྐྱངས་ནས་ཁོ་རང་བཟུང་སྟེ་འདི་སྐད༌དུ། དད་པ་ཆུང་བ་ཁྱོད་ནི་ཅིའི་ཕྱིར་ཐེ་ཚོམ་སྐྱེས་སམ་ཞེས་གསུངས༌སོ།། 32 ཁོང་གཉིས་མཚོ་གྲུའི་ནང་དུ་ཕེབས་པ་དང་རླུང་གཡུག་མཚམས༌ཆད། 33 མཚོ་གྲུ་ནང་གི་ཐུགས་སྲས་རྣམས་ཀྱིས་ཁོང་ལ་ཕྱག་བཙལ་ཞིང༌། ཁྱེད་ནི་དངོས་གནས་དཀོན་མཆོག་གི་སྲས་ཡིན་ཞེས་ཞུས༌སོ།།

34 དེ་ནས་ཁོང་རྣམས་མཚོ་བརྒལ་ནས་གེན་ནེ་སཱ་རེལ་ཡུལ་དུ་སླེབས་པ༌དང༌། 35 ཡུལ་དེའི་མི་རྣམས་ཀྱིས་སྐྱབས་མགོན་ཡེ་ཤུ་ཡིན་པ་ཤེས༌ཏེ། མཐའ་སྐོར་གྱི་ཡུལ་ཀུན་ཏུ་མི་མངགས་ཤིང་ནད་པ་ཐམས་ཅད་ཁོང་གི་དྲུང་དུ་ཁུར་ཡོང༌སྟེ། 36 ཁོང་ལ་ན་བཟའི་འདབས་ཁ་ཙམ་ལ་རེག་ཏུ་གནང་བར་ཞུ་བ་ཞུས༌ཤིང༌། དེར་རེག་པའི་ནད་པ་ཐམས་ཅད་ནད་ལས་ཐར་བར་གྱུར༌ཏོ།།

ལེའུ་བཅོ་ལྔ༌པ།

གནའ་བོའི་ལུགས་སྲོལ༌སྐོར།

1 དེ་ནས་ཕ་རུ་ཤི་པ་དང་མཁན་པོ་རྣམས་ཡེ་རུ་སཱ་ལེམ་ནས་སྐྱབས་མགོན་ཡེ་ཤུའི་དྲུང་དུ་ཡོང༌སྟེ། 2 ཁྱེད་ཀྱི་ཐུགས་སྲས་རྣམས་ཀྱིས་ཅིའི་ཕྱིར་གནའ་མིའི་ལུགས་སྲོལ་དང་འགལ་བར་བྱེད༌དམ། ཁོ་རྣམས་ཀྱིས་ལག་པ་མ་བཀྲུས་པར་བག་ལེབ་ཟའོ་ཞེས་པ༌ལ། 3 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་རང་གི་ལུགས་སྲོལ་བསྲུང་ཕྱིར་དཀོན་མཆོག་གི་བཀའ་དང་འགལ་བར་བྱེད་པ༌ཅི། 4 དཀོན་མཆོག་གིས་རང་གི་ཕ་མ་གཉིས་ལ་བཀུར་བསྟི་བྱེད་དགོས་ཞེས༌དང༌། ཡང་ཕའམ་ཡང་ན་མ་ལ་ཚིག་ངན་སྨྲ་མཁན་དེ་སྲོག་དང་བྲལ་བར་གྱུར་ཅིག་ཅེས་གསུངས༌སོ།། 5 འོན་ཀྱང་ཁྱོད་ཅག་ལས་སུ་ཞིག་གིས་རང་གི་ཕའམ་མ༌ལ། ངས་ཁྱེད་ལ་འབུལ་འོས་པ་དེ་དཀོན་མཆོག་ལ་ཕུལ་བ་ཡིན་ཞེས་སྨྲས༌ན། 6 མི་དེས་རང་གི་ཕའམ་མ་ལ་བརྩི་བཀུར་མ་བྱས་ཀྱང་ཆོག་ཅེས་སྨྲ་བ༌ཡིན། ཁྱོད་ཅག་གིས་རང་གི་ལུགས་སྲོལ་ལྟར་དཀོན་མཆོག་གི་བཀའ་རིང་དུ་དོར་བ་ཡིན༌པས། 7 ཚུལ་འཆོས་པ་ཁྱོད་ཅག་གི་སྐོར་ལ་ཡེ་ཤ་ཡཱ་ཡིས་ལེགས་པར་གསུངས་པ་འདི་ལྟ༌སྟེ།

8 མི་སྡེ་འདི་ཡིས་ངག་ནས་ང་རང་བཀུར་ན༌ཡང༌།།

ཁོ་ཚོའི་སེམས་ནི་ང་དང་ཡོངས་སུ་བྲལ་བ༌ཡིན།།

9 འཇིག་རྟེན་མི་ཡིས་བརྩམས་པའི་བསླབ་བྱ་སྣ་ཚོགས༌པ།།

བདེན་པའི་ཆོས་ཀྱི་གཞུང་ལུགས་ཡིན་ཁུལ་སྟོན་བྱེད༌པས།།

བདག་ལ་དེ་འདྲའི་བསྙེན་བཀུར་བྱས་ཀྱང་སྙིང་པོ༌མེད།།

ཅེས་ལུང་བསྟན་པ་ཡིན་ཞེས༌པའོ།།

10 དེ་ནས་སྐྱབས་མགོན་ཡེ་ཤུས་མི་ཚོགས་ཚུར་བོས་ཏེ་འདི་སྐད༌དུ། ཁྱོད་ཅག་གིས་བདག་གི་གཏམ་ལ་ཉོན་དང་དོན་ཡང་ཤེས་པར༌གྱིས། 11 ཁ་ནས་ཁོག་ཏུ་སོང་བ་དེས་མི་མི་གཙང་བར་བྱེད་མི་ནུས༌ལ། ཁ་ནས་ཕྱིར་ཐོན་པ་དེས་མི་མི་གཙང་བར་བྱེད་པ་ཡིན་ཞེས་གསུངས༌སོ།། 12 དེའི་དུས༌སུ། ཐུགས་སྲས་རྣམས་ཡོང་སྟེ་ན༌རེ། ཕ་རུ་ཤི་པ་རྣམས་ཀྱིས་ཁྱེད་ཀྱི་གསུང་དེ་ཐོས་ནས་མི་དགའ་བར་གྱུར་པ་ཁྱེད་ཀྱིས་མཁྱེན་ནམ་ཞེས་ཞུས་པ༌ལ། 13 ཁོང་གིས་འདི་སྐད༌དུ། ནམ་མཁའི་ཞིང་ཁམས་སུ་བཞུགས་པའི་བདག་གི་ཡབ་ཀྱིས་བཙུགས་པ་མ་ཡིན་པའི་རྩི་ཤིང་ཐམས་ཅད་རྩ་བ་ནས་འབལ་བར་འགྱུར༌བས། 14 ཕ་རུ་ཤི་པ་རྣམས་ལ་དེ་ལྟར་བྱེད་དུ་ཆུག༌དང༌། དེ་དག་ནི་ལོང་བས་ལོང་བར་ལམ་ཁྲིད་པ་ཡིན༌ཏེ། ལོང་བས་ལོང་བར་ལམ་ཁྲིད་ན་དེ་གཉིས་ཀ་དོང་ནང་དུ་ལྷུང་བར་འགྱུར་ཞེས་གསུངས༌སོ།། 15 པེ་ཏྲོ་ན༌རེ། གོང་ནས་གསུངས་པའི་དཔེ་དེའི་ནང་དོན་ངེད་ཅག་ལ་གསུང་བར་མཛོད་ཅེས་ཞུས་པ༌ན། 16 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་ད་དུང་ཧ་མི་གོ་བ་ཡིན༌ནམ། 17 ཁ་ནས་ཁོག་ཏུ་གང་ཞིག་སོང་བ་དེ་ནི་མིའི་ཁོག་ཏུ་སོང་ཞིང་གཙང་སྤྱོད་དུ་ལྷུང་འགྲོ་བ་མི་ཤེས༌སམ། 18 མིའི་སེམས་ནས་གང་ཞིག་ཕྱིར་ཐོན་པ་དེས་ད་གཟོད་མི་མི་གཙང་བར༌བྱེད། 19 རྒྱུ་མཚན་ནི་མིའི་སེམས་ལས་དྲན་ཚུལ་ངན་པ༌དང༌། མིའི་སྲོག་གཅོད༌པ། ལོག༌གཡེམ། མི་ཚངས་སྤྱོད༌པ། མ་བྱིན༌ལེན། རྫུན་གྱི་དཔང༌པོ། འཕྱ་དམོད་བཅས་འབྱུང་བའི་ཕྱིར༌རོ།། 20 འདི་ཐམས་ཅད་ཀྱིས་མི་མི་གཙང་བར་བྱེད་པ༌ལས། ལག་པ་མ་བཀྲུས་པར་ཟས་ཟ་བ་དེས་མི་མི་གཙང་བར་བྱེད་མི་ནུས་ཞེས་གསུངས༌སོ།།

ཀ་ན་ཨན་ཡུལ་གྱི་བུད་མེད་ཅིག་གི་དད༌པ།

21 སྐྱབས་མགོན་ཡེ་ཤུ་ཡུལ་དེ་དང་ཁ་བྲལ་ནས་ཐཱར་དང་ཚི་ཏུན་གྱི་མངའ་ཁོངས་སུ་ཕེབས་པ༌ན། 22 དེ་རུ་ཀ་ན་ཨན་ཡུལ་གྱི་བུད་མེད་ཅིག་ཡོད་པ་ཡོང་ནས་སྐད་ཆེན༌པོས། ཀྱེ། དཱ་བིད་ཀྱི་རིགས་སྲས་གཙོ་བོ༌ལགས། བདག་གི་བུ་མོ་གདོན་འདྲེས་བཟུང་ནས་སྡུག་བསྔལ་ཆེན་པོ་མྱོང་བཞིན་འདུག༌པས། བདག་ལ་སྙིང་རྗེས་གཟིགས་པར་དགོངས་ཞེས་ཞུས༌ཀྱང༌། 23 སྐྱབས་མགོན་ཡེ་ཤུས་བཀའ་ལན་ཅི་ཡང་མ་གསུངས༌སོ། །དེ་ནས་ཐུགས་སྲས་རྣམས་ཁོང་གི་དྲུང་དུ་ཡོང་སྟེ་ན༌རེ། བུད་མེད་འདིས་བདག་ཅག་གི་རྗེས་འབྲངས་ནས་སྐད་རྒྱག་བཞིན་འདུག༌པས། ཁྱེད་ཀྱིས་ཁོ་མོ་ཕར་མངག་པར་མཛོད་ཅེས་ཞུས་པ༌ལ། 24 ཁོང་གིས་འདི་སྐད༌དུ། བདག་ནི་བོར་ཟིན་པའི་ལུག་ལྟ་བུའི་ཡེས་ར་ཨེལ་གྱི་ཁྱིམ་རྒྱུད་ཁོ་ནའི་གམ་དུ་མངགས་པ་ཡིན་ཞེས་གསུངས༌སོ།། 25 དེ་ནས་བུད་མེད་ཡོང་ནས་པུས་མོ་སར་བཙུགས་ཤིང་ཁོང་ལ་ཕྱག་བཙལ་ཏེ། གཙོ་བོ༌ལགས། ང་ལ་སྐྱབས་མཛོད་ཅིག་ཅེས་ཞུས་པ༌ན། 26 ཁོང་གིས་འདི་སྐད༌དུ། ཕྲུ་གུའི་ཟས་སྐལ་ཁྱི་ལ་སྟེར་མི་རུང་ཞེས་གསུངས༌སོ།། 27 ཡང་བུད་མེད་ན༌རེ། ལགས༌སོ། །གཙོ་བོ༌ལགས། འོན་ཀྱང་ཁྱི་ཡིས་བདག་པོའི་ཅོག་ཙེ་འོག་གི་ཟས་ཧྲུག་ཀྱང་ཟ་བ་ཡིན་ཞེས་ཞུས༌སོ།། 28 ཡང་ཁོང་གིས་འདི་སྐད༌དུ། བུད་མེད་ཁྱོད་ལ་དད་པ་ཆེ༌བས། ཁྱོད་ཀྱི་འདོད་པ་བཞིན་དུ་གྲུབ་གྱུར་ཅིག་ཅེས་གསུངས༌སོ། །དུས་དེ་ནས་བཟུང་ཁོ་མོའི་བུ་མོའང་ནད་ལས་ཐར་བར་གྱུར༌ཏོ།།

སྐྱབས་མགོན་ཡེ་ཤུས་མི་བཞི་སྟོང་འགྲང་བར་མཛད༌པ།

29 སྐྱབས་མགོན་ཡེ་ཤུ་ཡུལ་དེ་དང་ཁ་བྲལ་ནས་མཚོ་ག་ལིལ་གྱི་ཉེ་འགྲམ་དུ་བྱོན་ཏེ་རི་བོར་ཕེབས་ནས་བཞུགས༌སོ།། 30 མི་སྐོར་ཚོ་མང་པོས་གྱོལ་པོ༌དང༌། ལོང༌བ། ལྐུགས༌པ། དབང་བོ་སྐྱོན༌ཅན། ནད་པ་གཞན་མང་པོ་ཁོང་གི་དྲུང་དུ་བསྐྱལ༌ཞིང༌། ཁོང་གིས་ཀྱང་ནད་པ་དེ་རྣམས་ཀྱི་ནད་འཇོམས་པར༌མཛད། 31 ལྐུགས་པ་རྣམས་ཀྱིས་སྐད་ཆ་སྨྲ་ཤེས་པ༌དང༌། དབང་བོ་སྐྱོན་ཅན་སོས༌པ། གྱོལ་པོ་འགྲོ༌བ། ལོང་བས་མིག་གིས་མཐོང་བ་སོགས་ཀྱི་དོན་མི་རྣམས་ཀྱིས་མཐོང༌སྟེ། ངོ་མཚར་སྐྱེས་ཤིང་ཡེས་ར་ཨེལ་གྱི་དཀོན་མཆོག་ལ་བསྟོད་བསྔགས་བརྗོད༌དོ།།

32 དེ་ནས་སྐྱབས་མགོན་ཡེ་ཤུས་ཐུགས་སྲས་རྣམས་རང་གི་དྲུང་དུ་བོས་ཏེ་འདི་སྐད༌དུ། མི་འདི་རྣམས་བདག་དང་མཉམ་དུ་གནས་འདི་ནས་ཉིན་གསུམ་འགོར༌ཀྱང༌། ད་ལྟ་ཁ་ཟས་ཅི་ཡང་མེད་པས་བདག་གིས་ཁོ་རྣམས་ལ་སྙིང་རྗེ་བར༌འདུག ངས་ཁོ་རྣམས་བཀྲེས་པའི་ངང་ནས་ཕྱིར་འགྲོ་རུ་འཇུག་མི་འདོད༌དེ། དེ་རྣམས་ལམ་བར་དུ་ཐང་ཆད་ནས་བརྒྱལ་ཉེན་ཡོད་ཅེས་གསུངས༌སོ།། 33 ཐུགས་སྲས་རྣམས་ན༌རེ། དབེན་སྟོང་འདི་རུ་མི་འདི་འདྲ་མང་པོ་ཞིག་ལྟོ་བ་འགྲང་བར་བྱེད་པའི་བག་ལེབ་གང་ནས་རྙེད་ཐུབ་བམ་ཞེས་ཞུས་པ༌དང་། 34 ཁོང་གིས་འདི་སྐད༌དུ། ཁྱོད་ཅག་ལ་བག་ལེབ་ག་ཚོད་ཡོད་ཅེས་དྲིས་པ༌ན། ཁོ་རྣམས་ཀྱིས་བག་ལེབ་བདུན་དང་ཉ་ཆུང་ངུ་འགའ་ཡོད་ཅེས་ཞུས༌སོ།།

35 སྐྱབས་མགོན་ཡེ་ཤུས་མི་ཚོགས་ལ་བཀའ་གནང་སྟེ་ས་རུ་སྡོད་དུ་བཅུག༌ཅིང༌། 36 བག་ལེབ་བདུན་པོ་དང་ཉ་འགའ་ཤས་ཕྱག་ཏུ་བསྣམས་ཏེ་དཀོན་མཆོག་ལ་བཀའ་དྲིན་ཞུས༌རྗེས། དུམ་བུར་བྱས་ནས་ཐུགས་སྲས་རྣམས་ལ་སྤྲད་ཅིང་དེ་རྣམས་ཀྱིས་ཀྱང་མི་ཚོགས་ལ༌བཀྲམ། 37 མི་ཚོགས་ཀྱིས་ཟས་སྤྱད་ནས་ལྟོ་བ་འགྲངས་པ༌དང༌། ཐུགས་སྲས་རྣམས་ཀྱིས་ཟས་ལྷག་བསྡུ་གསོག་བྱས་པ་སླེ་བོ་བདུན༌བྱུང༌། 38 དུས་དེར་ཟས་སྤྱོད་མཁན་ནི་བུད་མེད་དང་བྱིས་པ་ལས་གཞན་སྐྱེས་པ་བཞི་སྟོང་ཙམ༌ཡོད། 39 དེ་ནས་སྐྱབས་མགོན་ཡེ་ཤུས་མི་རྣམས་སོ་སོར་གྱེས་སུ་བཅུག༌རྗེས། ཁོང་ཉིད་མཚོ་གྲུར་བཞུགས་ནས་མག་ད་ལཱའི་ཡུལ་ཕྱོགས་སུ་ཕེབས༌སོ།།

ལེའུ་བཅུ་དྲུག༌པ།

གྲུབ་རྟགས་མཐོང་འདོད་པ་རྣམས་ལ་བཀའ་བཀྱོན་གནང༌བ།

1 དེ་ནས་ཕ་རུ་ཤི་པ་དང་སཱ་ཅུ་སེ་པ་རྣམས་ཡོང་སྟེ་སྐྱབས་མགོན་ཡེ་ཤུ་ལ་ནམ་མཁའི་ཞིང་ཁམས་ཀྱི་གྲུབ་རྟགས་ཤིག་སྟོན་དང་ཞེས་ཚོད་བརྟགས་པ༌ལ། 2 སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་ས་རུབ་ལ་ཉེ་བའི་དུས༌སུ། ནམ་མཁར་སྤྲིན་དམར་ཡོད༌ན། ཕྱི་ཉིན་ནམ་མཁའ་གཡའ་དག་པར་ངེས་ཞེས་ཟེར༌ཅིང༌། 3 ཞོགས་པར་ནམ་མཁར་སྤྲིན་དམར་དང་སྤྲིན་ནག་ཡོད༌ན། དེ་རིང་ཆར་རླུང་ཡོད་པར་ངེས་ཞེས༌ཟེར། ཁྱོད་རྣམས་ཀྱིས་ནམ་མཁའི་རང་བཞིན་བརྟགས་པས་ཤེས༌ཀྱང༌། དུས་འདིའི་རྟགས་ནི་རྟོག་ཀྱང་མི་ཤེས༌སོ།། 4 མི་རབས་ངན་པ་དང་གཡེམ་སྦྱོར་ཅན་ཞིག་གིས་གྲུབ་རྟགས་འཚོལ་གྱིན་འདུག༌མོད། འོན་ཀྱང་ཡོ་ནཱའི་རྟགས་ངོ་མཚར་ཅན་དེ་ལས༌གཞན། དེ་རྣམས་ལ་རྟགས་ཅི་ཡང་སྟོན་པར་མི་འགྱུར་ཞེས་གསུངས་པ་དང་ཁོང་ཉིད་མི་དེ་རྣམས་དང་ཁ་བྲལ་ནས་ཕེབས༌སོ།།

གཡོ་སྒྱུའི་སྐྱུར་རྩི་ལ་གཟབ་དགོས་པའི༌སྐོར།

5 དེ་ནས་ཐུགས་སྲས་རྣམས་མཚོའི་ཕ་རོལ་ཏུ་བརྒལ་བ་དང་ལམ་བྲོ་འཁྱེར་བ་བརྗེད༌དོ།། 6 སྐྱབས་མགོན་ཡེ་ཤུས་ཐུགས་སྲས་རྣམས་ལ་འདི་སྐད༌དུ། ཁྱོད་ཅག་གིས་བློ་རིག་བསྒྲིམས་ནས་ཕ་རུ་ཤི་པ་དང་སཱ་ཅུ་སེ་པ་རྣམས་ཀྱི་སྐྱུར་རྩི་ལ་གཟབ་པར་གྱིས་ཞེས་བཀའ་གནང༌ཞིང༌། 7 ཐུགས་སྲས་རྣམས་ཀྱིས་ཕན་ཚུན་ལ་འདི་ནི་བདག་ཅག་གིས་བག་ལེབ་ཁྱེར་མེད་པའི་ཕྱིར་ཡིན་ཞེས་གླེང་མོལ་བྱས་པ༌ལ། 8 སྐྱབས་མགོན་ཡེ་ཤུས་དོན་དེ་མཁྱེན༌ནས། དད་པ་ཆུང་བ་ཁྱོད་རྣམས་ཀྱིས་ཅིའི་ཕྱིར་བག་ལེབ་མེད་པའི་གཏམ་གླེང་བ་ཡིན༌ནམ། 9 ཁྱོད་ཅག་གིས་ད་དུང་མི་ཤེས༌སམ། བག་ལེབ་ལྔ་མི་ལྔ་སྟོང་ལ་བགོས་ཤིང་ཟས་ལྷག་སླེ་བོ་ཅི་ཙམ་བསྡུས་པ་མི་དྲན༌ནམ། 10 བག་ལེབ་བདུན་མི་བཞི་སྟོང་ལ་བགོས་ཤིང་ཟས་ལྷག་སླེ་བོ་ཅི་ཙམ་བསྡུས་པའང་མི་དྲན༌ནམ། 11 བདག་གིས་ཁྱོད་རྣམས་ལ་ཕ་རུ་ཤི་པ་དང་སཱ་ཅུ་སེ་པ་རྣམས་ཀྱི་སྐྱུར་རྩི་ལ་གཟབ་པར་གྱིས་ཞེས་སྨྲས༌ལ། འདི་ནི་བག་ལེབ་སྐོར་ལ་སྨྲས་པ་མ་ཡིན༌པས། ཁྱོད་རྣམས་ཀྱིས་མི་ཤེས་པ་དེ་ཅི་ཡིན་ཞེས་གསུངས༌སོ།། 12 དེ་ནི་སྐྱབས་མགོན་ཡེ་ཤུས་བག་ལེབ་ཀྱི་སྐྱུར་རྩི་ལ་དོགས་ཟོན་བྱོས་ཞེས་གསུངས་པ་མ་ཡིན༌པར། ཕ་རུ་ཤི་པ་དང་སཱ་ཅུ་སེ་པ་རྣམས་ཀྱི་བསླབ་བྱ་ལ་དོགས་ཟོན་བྱོས་ཤིག་ཅེས་པའི་དོན་དེ་ཐུགས་སྲས་རྣམས་ཀྱིས་ད་གཟོད་ཤེས་པར་གྱུར༌ཏོ།།

སྐྱབས་མགོན་ཡེ་ཤུ་ནི་མཱ་ཤི་ཀ་ཡིན་པ་ཁས་བླངས༌པ།

13 དེ་ནས་སྐྱབས་མགོན་ཡེ་ཤུ་ནི་ཀེ་སར་ཡཱ་ཕི་ལིབ་པི་ཡི་མངའ་ཁོངས་སུ་ཕེབས་ཏེ་ཐུགས་སྲས་རྣམས་ལ་འདི་སྐད༌དུ། མི་རྣམས་ཀྱིས་མིའི་བུ་ནི་སུ་ཡིན་པར་སྨྲ་བཞིན་འདུག་གམ་ཞེས་དྲིས་པ༌ན། 14 ཐུགས་སྲས་རྣམས་ན༌རེ། མི་ལ་ལས་ཁྲུས་གསོལ་མཁན་ཡོ་ཧ་ནན༌དང༌། ལ་ལས་ཨེ་ལི༌ཡཱ། ཡང་མི་ལ་ལས་ཡེ་རེམ་ཡཱའམ་ལུང་སྟོན་པའི་གྲས་ཀྱི་གཅིག་ཡིན་ཟེར་གྱི་འདུག་ཅེས་ཞུས༌སོ།། 15 ཡང་སྐྱབས་མགོན་ཡེ་ཤུས་འདི་སྐད༌དུ། འོ༌ན། ཁྱོད་ཅག་གིས་ང་རང་ནི་སུ་ཡིན་པར་གླེང་ངམ་ཞེས་དྲིས་པ༌ལ། 16 སི་མོན་པེ་ཏྲོ་ན༌རེ། ཁྱེད་ནི་མཱ་ཤི་ཀ་སྟེ་གཏན་དུ་གསོན་པོར་བཞུགས་པའི་དཀོན་མཆོག་གི་སྲས་ཡིན་ཞེས་ཞུས༌སོ།། * 17 ཡང་སྐྱབས་མགོན་ཡེ་ཤུས་འདི་སྐད༌དུ། ཡོ་ནཱའི་བུ་སི་མོན་ཁྱོད་ནི༌བདེའོ། །ཅིའི་ཕྱིར་ཞེ༌ན། དོན་འདི་ནི་ཤ་ཁྲག་གདོས་བཅས་སུ་གྲུབ་པ་དེས་ཁྱོད་ལ་བསྟན་པ་མ་ཡིན༌པར། ནམ་མཁའི་ཞིང་ཁམས་སུ་བཞུགས་པའི་བདག་གི་ཡབ་ཀྱིས་མངོན་པར་མཛད་པའི་ཕྱིར༌རོ།། 18 ཡང་བདག་གིས་ཁྱོད་ལ་སྨྲ་བར་བྱ༌སྟེ། ཁྱོད་ནི་པེ་ཏྲོ༌ཡིན། བདག་གིས་རང་གི་ཆོས་ཚོགས་ནི་རྡོ་ཕ་བོང་འདིའི་སྟེང་དུ་འཛུགས་པར༌བྱའོ། །གཤིན་པོའི་གནས་ཀྱི་སྒོ་རྣམས་ †ཀྱང་དེ་ལས་རྒྱལ་མི༌ནུས། 19 བདག་གིས་ནམ་མཁའི་རྒྱལ་སྲིད་ཀྱི་ལྡེ་མིག་ཁྱོད་ལ་སྤྲོད༌ཅིང༌། ཁྱོད་ཀྱིས་ས་སྟེང་ནས་གང་ཞིག་བསྡམས་པ་དེ་ནམ་མཁའི་ཞིང་ཁམས་སུའང་བསྡམ་པར་འགྱུར༌ཞིང༌། ཁྱོད་ཀྱིས་ས་སྟེང་ནས་གང་ཞིག་བཀྲོལ་བ་དེ་ནམ་མཁའི་ཞིང་ཁམས་སུའང་དགྲོལ་བར་འགྱུར་ཞེས་གསུངས༌སོ།། 20 དེ་ནས་ཁོང་གིས་ཐུགས་སྲས་རྣམས་ལ་རང་ཉིད་ནི་མཱ་ཤི་ཀ་ཡིན་པ་སུ་ལའང་མི་སྨྲ་བའི་ཕྱིར་ནན་གྱིས་བསྐུལ༌ཏོ།།

དགྲོང་བར་འགྱུར་བའི་ལུང་བསྟན༌པ།

21 དུས་དེ་ནས༌བཟུང༌། སྐྱབས་མགོན་ཡེ་ཤུས་ཐུགས་སྲས་རྣམས་ལ་དོན་འདི་རྣམས་སྟོན་པར་འགོ་བརྩམས༌ཏེ། ཁོང་ངེས་པར་ཡེ་རུ་སཱ་ལེམ་དུ་འགྲོ་བ༌དང༌། རྒན་པོ་ ‡དང༌། མཆོད་དཔོན་ཆེན་པོ༌དག མཁན་པོ་རྣམས་ཀྱིས་ཁོང་ཉིད་ལ་སྡུག་བསྔལ་མང་པོ་མྱང་དུ་འཇུག༌ཅིང༌། ཁོང་ཉིད་དགྲོང་པ་དང་ཉིན་གསུམ་པ་ལ་སླར་གསོན་པར་འགྱུར་དགོས་པ་བཅས༌སོ།། 22 པེ་ཏྲོས་དེ་ཐོས་པ་དང་སྐྱབས་མགོན་ཡེ་ཤུའི་ཕྱག་ལ་འཇུས༌ཏེ། གཙོ་བོ༌ལགས། དོན་དེ་ལྟ་བུ་ཞིག་ནམ་ཡང་ཁྱེད་ལ་འབྱུང་མི་སྲིད་ཅེས་ནན་གྱིས་བསྐུལ་བ༌ན། 23 སྐྱབས་མགོན་ཡེ་ཤུས་ཕྱིར་འཁོར་ནས་པེ་ཏྲོ་ལ་འདི་སྐད༌དུ། བདུད་སཱ་ཏན་ཁྱོད་ངའི་རྒྱབ་ཏུ་སོང༌ཞིག ཁྱོད་ཀྱིས་དཀོན་མཆོག་གི་དགོངས་པ་མི་བསམ༌པར། མིའི་འདོད་བློ་ཁོ་ན་བསམས་པས་ཁྱོད་ནི་བདག་གི་བཀག་རྡོ་ཡིན་ཞེས་གསུངས༌སོ།།

24 དེ་ནས་སྐྱབས་མགོན་ཡེ་ཤུས་རང་གི་ཐུགས་སྲས་རྣམས་ལ་འདི་སྐད༌དུ། སུ་ཞིག་ང་ཡི་རྗེས་སུ་འབྲང་འདོད༌ན། རང་ཉིད་དོར་ནས་རང་གི་ཤིང་རྒྱ་གྲམ་ཁུར་ཏེ་ང་ཡི་རྗེས་སུ་འབྲང་བར༌གྱིས། 25 སུ་ཞིག་གིས་རང་སྲོག་སྐྱོབ་འདོད་པ་དེས་རང་སྲོག་འཆོར༌ཞིང༌། སུ་ཞིག་གིས་བདག་གི་དོན་དུ་རང་སྲོག་འདོར་བ་དེར་རང་སྲོག་འཐོབ་ངེས༌ཡིན། 26 སུ་ཞིག་གིས་འཇིག་རྟེན་ཧྲིལ་པོ་རག་ཀྱང་རང་སྲོག་བོར་ན་ཅི་ལ༌ཕན། མིས་རང་ལ་ཚེ་སྲོག་འཐོབ་པར་རིན་ཅི་ཞིག་སྤྲོད༌དམ། 27 མིའི་བུ་ནི་ཡབ་ཀྱི་གཟི་བརྗིད་ཀྱི་ངང་ནས་ཕོ་ཉ་འཁོར་དང་བཅས་པ་འཇིག་རྟེན་དུ་ཕེབས་ངེས༌ཏེ། དེའི་དུས་སུ་མིའི་བུ་ཡིས་མི་རང་རང་གི་སྤྱོད་པ་བཟང་ངན་ལྟར་བྱ་དགའ་གནང་བ་དང་ཉེས་ཆད་གཅོད་ངེས༌ཡིན། 28 བདག་གིས་ཁྱོད་རྣམས་ལ་བདེན་པར་སྨྲ༌སྟེ། འདི་རུ་སྡོད་པའི་མི་རྣམས་ལས་འགའ་ཞིག་གིས་འཆི་བ་དངོས་སུ་མ་མྱོང་བའི་སྔོན༌དུ། མིའི་བུ་རང་གི་རྒྱལ་སྲིད་དུ་ཕེབས་པ་མཐོང་ངེས་ཡིན་ཞེས་གསུངས༌སོ།།

ལེའུ་བཅུ་བདུན༌པ།

སྐུ་གཟུགས་ཀྱི་རྣམ་པ་འགྱུར༌བ།

1 དེ་ནས་ཉིན་དྲུག་འགོར༌རྗེས། སྐྱབས་མགོན་ཡེ་ཤུས་པེ་ཏྲོ༌དང༌། ཡ༌ཀོབ། ཡ་ཀོབ་ཀྱི་སྤུན་ཡོ་ཧ་ནན་བཅས་ཁྲིད་ནས་རི་མཐོན་པོ་ཞིག་ཏུ་ཕེབས་པ༌དང༌། 2 ཁོ་རྣམས་ཀྱི་མདུན་དུ་ཁོང་གི་རྣམ་པ་འགྱུར༌ཏེ། ཞལ་རས་ནི་ཉི་འོད་བཞིན་དུ་འཕྲོ་བ༌དང༌། ན་བཟའ་ནི་འོད་ཟེར་ལྟར་དཀར་པོར༌གྱུར། 3 གློ་བུར་ཉིད་ལ་མོ་ཤེ་དང་ཨེ་ལི་ཡཱ་གཉིས་མངོན་སུམ་དུ་བྱུང་སྟེ་སྐྱབས་མགོན་ཡེ་ཤུ་དང་གསུང་མོལ་མཛད༌དོ།། 4 པེ་ཏྲོས་སྐྱབས་མགོན་ཡེ་ཤུ༌ལ། གཙོ་བོ༌ལགས། བདག་ཅག་འདི་རུ་བསྡད་ན་དངོས་གནས་ལེགས་པོ༌འདུག ཁྱེད་རང་ཐུགས་དགྱེས་ན་བདག་གིས་འདི་ནས་གུར་གསུམ་བཟོ་བར་བྱ༌སྟེ། ཁྱེད་ལ་གཅིག༌དང༌། མོ་ཤེ་ལ༌གཅིག ཨེ་ལི་ཡཱ་ལའང་གཅིག་ཅེས་ཞུ་བཞིན་པའི་མོད༌ལ། 5 སྐད་ཅིག་ལ་འོད་དང་ལྡན་པའི་སྤྲིན་ཕུང་ཞིག་གིས་ཁོང་རྣམས་བསྒྲིབས་པ་དང་དེའི་ཁྲོད་ནས་སྐད་སྒྲ་ཞིག་གྲགས༌ཏེ། འདི་ནི་བདག་གི་གཅེས་པའི་བུ་ཡིན༌ཞིང༌། ང་རང་ཁོ་ལ་ཤིན་ཏུ༌དགའ། ཁྱོད་ཅག་གིས་ཁོའི་གཏམ་ལ་ཉོན་ཅིག་ཅེས་གསུངས༌སོ།། 6 ཐུགས་སྲས་རྣམས་ཀྱིས་གསུང་དེ་ཐོས་པ་དང་ཁ་སྦུབ་ཏུ་འགྱེལ་ཞིང་ཤིན་ཏུ༌འཇིགས། 7 སྐྱབས་མགོན་ཡེ་ཤུ་ཕེབས་ཡོང་སྟེ་ཁོ་རྣམས་ལ་ཕྱག་གིས་རེག༌ཅིང༌། ཡར་ལོངས་དང་མ་འཇིགས་ཤིག་ཅེས་གསུངས་པ༌དང༌། 8 ཐུགས་སྲས་རྣམས་ཀྱིས་ཡར་བལྟས་པ་ན་སྐྱབས་མགོན་ཡེ་ཤུ་ལས་གཞན་སུའང་མ་མཐོང༌ངོ༌།།

9 དེ་ནས་ཁོང་རྣམས་རི་བོ་ལས་མར་ཕེབས་པའི་དུས༌སུ། སྐྱབས་མགོན་ཡེ་ཤུས་ཐུགས་སྲས་རྣམས་ལ་འདི་སྐད༌དུ། མིའི་བུ་ད་དུང་འཆི་བ་ལས་སླར་གསོན་པའི་བར་དུ་ཁྱོད་རྣམས་ཀྱིས་ཅི་མཐོང་བ་དེ་གཞན་སུ་ལའང་མི་སྨྲ་བར་གྱིས་ཞེས་བཀའ་བསྒོས༌སོ།། 10 ཐུགས་སྲས་རྣམས་ན༌རེ། མཁན་པོ་རྣམས་ཀྱིས་ཨེ་ལི་ཡཱ་སྔོན་ལ་འབྱོན་ངེས་ཡིན་ཞེས་ཟེར་དོན་ཅི་ཞུས་པ༌ལ། 11 ཡང་ཁོང་གིས་འདི་སྐད༌དུ། ཨེ་ལི་ཡཱ་དངོས་སུ་སྔོན་ལ་བྱོན་ཏེ་ཐམས་ཅད་བསྐྱར་དར་བྱ་བར༌ངེས། 12 འོན༌ཀྱང༌། བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཨེ་ལི་ཡཱ་ནི་སྔར་ནས་བྱོན་ཟིན༌ཅིང༌། མི་རྣམས་ཀྱིས་ཁོང་ཉིད་སུ་ཡིན་པ་མ་ཤེས༌པས་ཁོང་ལ་ཅི་འདོད་བཞིན༌བྱས། དེ་བཞིན༌དུ། མི་དེ་རྣམས་ཀྱིས་མིའི་བུ་ལའང་གནོད་འཚེ་བྱ་བར་འགྱུར་ཞེས་གསུངས་པ༌ན། 13 ད་གཟོད་ཐུགས་སྲས་རྣམས་ཀྱིས་གསུང་འདི་ནི་ཁོང་གིས་ཁྲུས་གསོལ་མཁན་ཡོ་ཧ་ནན་ལ་དམིགས་ནས་གསུངས་པ་ཤེས༌སོ།།

གདོན་འདྲེས་བཟུང་བའི་བུ་ཞིག་གསོས༌པ།

14 སྐྱབས་མགོན་ཡེ་ཤུ་དང་ཐུགས་སྲས་རྣམས་མི་ཚོགས་ཡོད་སར་ཕེབས་པ༌དང༌། མི་ཞིག་ཁོང་གི་དྲུང་དུ་ཡོང་ནས་པུས་མོ་སར་བཙུགས་ཏེ་ན༌རེ། 15 གཙོ་བོ༌ལགས། བདག་གི་བུ་ལ་སྙིང་རྗེ་གནང་བར༌མཛོད། ཁོ་ལ་གཟའ་ཕོག་ནས་སྡུག་བསྔལ་ཆེན་པོ་མྱངས༌ཏེ། ཐེངས་དུ་མར་མེའི་ནང་དུ་ལྷུང་བ༌དང༌། ཐེངས་དུ་མར་ཆུའི་ནང་དུའང༌ལྷུང༌། 16 ངས་རང་གི་བུ་ཁྱེད་ཀྱི་ཐུགས་སྲས་རྣམས་ཀྱི་དྲུང་དུ་ཁྲིད༌ནའང༌། དེ་རྣམས་ཀྱིས་ཁོ་རང་གསོ་བར་མ་ནུས་ཞེས་ཞུས་པ༌ལ། 17 སྐྱབས་མགོན་ཡེ་ཤུས་འདི་སྐད༌དུ། ཀྱེ། དད་པ་མེད་པ་དང་ཕྱིན་ཅི་ལོག་པའི་མི་རབས༌འདི། བདག་ནི་ཁྱོད་ཅག་དང་མཉམ་དུ་དུས་ནམ་ཞིག་གི་བར་དུ་སྡོད་དགོས༌སམ། ངས་དུས་ནམ་ཞིག་གི་བར་དུ་ཁྱོད་རྣམས་ལ་བཟོད་བསྲན་བྱེད་དགོས༌སམ། བུ་དེ་བདག་གི་མདུན་དུ་ཁྲིད་ཤོག་ཅིག་ཅེས་གསུངས་པ༌དང༌། 18 སྐྱབས་མགོན་ཡེ་ཤུས་གདོན་འདྲེ་དེར་བཀའ་བཀྱོན་མཛད་པ་དང་གདོན་འདྲེ་ཕྱི་རུ༌ཐོན། དེ་ནས་བཟུང་བུ་དེ་ནད་ལས་ཐར་བར་གྱུར༌ཏོ།།

19 ཐུགས་སྲས་རྣམས་ཟུར་དུ་སྐྱབས་མགོན་ཡེ་ཤུའི་དྲུང་ལ་ཡོང༌སྟེ། ངེད་རྣམས་ཀྱིས་ཅིའི་ཕྱིར་གདོན་འདྲེ་དེ་ཕྱིར་སྐྲོད་མ་ནུས་ཞེས་ཞུས་པ༌ལ། 20 ཁོང་གིས་འདི་སྐད༌དུ། དེ་ནི་ཁྱོད་རྣམས་ཀྱི་དད་པ་ཆུང་བའི་ཕྱིར༌ཡིན། བདག་གིས་ཁྱོད་རྣམས་ལ་བདེན་པར་སྨྲ༌སྟེ། ཁྱོད་རྣམས་ལ་ཡུངས་འབྲུའི་ས་བོན་ལྟ་བུའི་དད་པ་ཆུང་ངུ་ཙམ་ཡོད༌ན། ཁྱོད་རྣམས་ཀྱིས་རི་བོ་འདི༌ལ། ཁྱོད་འདི་ནས་ཕར་སྤོས་ཤིག་ཅེས་སྨྲས༌ན། རི་བོ་དེའང་ཕར་སྤོ་བར་འགྱུར༌བས། ཁྱོད་རྣམས་ཀྱིས་བསྒྲུབ་མི་ནུས་པ་ཅི་ཡང༌མེད། 21 འོན་ཀྱང་གདོན་འདྲེ་འདིའི་རིགས་སྨོན་ལམ་འདེབས་པ་དང་སྨྱུང་གནས་སྲུང་བ་ལས༌གཞན། ཐབས་གང་གིས་ཀྱང་ཕྱིར་སྐྲོད་མི་ནུས་ཞེས་གསུངས༌སོ།།

22 ཁོང་རྣམས་ག་ལིལ་ཡུལ་དུ་འཛོམས་པའི་དུས༌སུ། སྐྱབས་མགོན་ཡེ་ཤུས་ཐུགས་སྲས་རྣམས་ལ་འདི་སྐད༌དུ། མིའི་བུ་ཁོ་རང་མི་རྣམས་ཀྱི་ལག་ཏུ་སྤྲོད༌ཅིང༌། 23 དེ་རྣམས་ཀྱིས་ཁོ་རང་གསོད་པར་འགྱུར༌ཡང༌། ཉིན་གསུམ་པ་ལ་ཁོ་རང་སླར་གསོན་ངེས་ཡིན་ཞེས་གསུངས༌པས། ཐུགས་སྲས་རྣམས་ཀྱི་སེམས་ཤིན་ཏུ་སྐྱོ་བར་གྱུར༌ཏོ།།

མཆོད་ཁང་གི་དཔྱ་ཁྲལ༌སྐོར།

24 དེ་ནས་ཁོང་རྣམས་ཀཱ་ཕར་ན་ཧུམ་དུ་སླེབས་པ༌ན། མཆོད་ཁང་གི་དཔྱ་ཁྲལ་ལེན་མཁན་རྣམས་པེ་ཏྲོའི་གམ་དུ་ཡོང༌སྟེ། ཁྱོད་ཀྱི་སློབ་དཔོན་གྱིས་མཆོད་ཁང་ལ་དཔྱ་ཁྲལ་མི་འཇལ་ལམ་ཞེས་དྲིས་པ༌ན། 25 པེ་ཏྲོས་འཇལ་བ་ཡིན་ཞེས་སྨྲས༌སོ། །པེ་ཏྲོ་ཁང་པའི་ནང་དུ་སོང་བ༌དང༌། སྐྱབས་མགོན་ཡེ་ཤུས་སྔོན་ལ་འདི་སྐད༌དུ། སི༌མོན། ཁྱོད་ཀྱིས་ཇི་ལྟར་བསམ་པ་ཡིན༌ནམ། འཇིག་རྟེན་གྱི་རྒྱལ་པོ་རྣམས་ཀྱིས་སུ་ལས་ཤོ་གམ་མམ་དཔྱ་ཁྲལ་ལེན་པ་ཡིན༌ནམ། རང་གི་སྲས་ལས་ལེན་ནམ་གཞན་ལས་ལེན་པ་ཡིན་ཞེས་གསུངས་པ༌ལ། 26 པེ་ཏྲོས་མི་གཞན་དག་ལས་ལེན་པ་ཡིན་ཞེས་ཞུས༌སོ། །ཡང་སྐྱབས་མགོན་ཡེ་ཤུས་འདི་སྐད༌དུ། དེས་ན་རྒྱལ་སྲས་རྣམས་ཀྱིས་དཔྱ་ཁྲལ་མ་འཇལ་ཡང༌ཆོག 27 འོན༌ཀྱང༌། དཔྱ་ཁྲལ་ལེན་མཁན་དེ་རྣམས་ཁྲོ་རུ་མི་འཇུག་པའི༌ཕྱིར། ཁྱོད་རང་མཚོ་འགྲམ་དུ་ལྕགས་ཀྱུ་འཕངས་ནས་ཉ་འཛིན་དུ་སོང༌ཞིག ཐོག་མར་བཟུང་བའི་ཉ་དེའི་ཁ་ཕྱེས་ཤིག་དང་དངུལ་སྒོར་གཅིག་རྙེད་པར༌འགྱུར། ཁྱོད་ཀྱིས་དངུལ་སྒོར་དེ་ཁྱེར་ནས་ངེད་གཉིས་ཀའི་དཔྱ་ཁྲལ་གྱི་ཚབ་ཏུ་དེ་རྣམས་ལ་བྱིན་ཅིག་ཅེས་གསུངས༌སོ།།

ལེའུ་བཅོ་བརྒྱད༌པ།

ནམ་མཁའི་རྒྱལ་སྲིད་ནང་དུ་མཆོག་གྱུར་སུ་ཡིན་པའི༌སྐོར།

1 དེའི་དུས༌སུ། ཐུགས་སྲས་རྣམས་སྐྱབས་མགོན་ཡེ་ཤུའི་དྲུང་དུ་ཡོང༌སྟེ། ནམ་མཁའི་རྒྱལ་སྲིད་ནང་དུ་སུ་ཞིག་མཆོག་ཏུ་གྱུར་པ་ཡིན་ནམ་ཞེས་ཞུས་པ༌ལ། 2 ཁོང་གིས་བྱིས་པ་ཆུང་ངུ་ཞིག་རང་གི་དྲུང་དུ་བོས་ཤིང་དེ་རྣམས་ཀྱི་དཀྱིལ་ནས་སྡོད་དུ་བཅུག་རྗེས་འདི་སྐད༌དུ། 3 བདག་གིས་ཁྱོད་རྣམས་ལ་བདེན་པར་སྨྲ༌སྟེ། ཁྱོད་རྣམས་ཀྱིས་སེམས་བསྒྱུར་ནས་བྱིས་པ་ལྟ་བུར་མ་གྱུར༌ན། ཅིས་ཀྱང་ནམ་མཁའི་རྒྱལ་སྲིད་དུ་ཞུགས་མི་ནུས༌སོ།། 4 དེའི༌ཕྱིར། ཁེངས་སྐྱུང་ངང་བྱིས་པ་འདི་ལྟ་བུར་བྱེད་མཁན་རྣམས་ནི་ནམ་མཁའི་རྒྱལ་སྲིད་ནང་དུ་ཆེས་མཆོག་ཏུ་གྱུར་པ༌ཡིན། 5 ཡང་སུ་ཞིག་གིས་ངའི་མིང་གི་ཕྱིར་འདི་འདྲའི་བྱིས་པ་ཆུང་ངུ་ཞིག་ལ་བསུ་བ་བྱས༌ན། དོན་དམ་དུ་བདག་ལ་བསུ་བ་བྱས་པ༌ཡིན། 6 ཡང་སུ་ཞིག་གིས་བདག་ལ་དད་པ་བྱེད་པའི་བྱིས་པ་ཆུང་ངུ་འདི་རྣམས་ལས་གཅིག་ལ་སྡིག་པ་བྱེད་དུ་འཇུག་པ༌ལས། མི་དེའི་སྐེ་ལ་རང་ཐག་གི་རྡོ་ཆེན་པོ་ཞིག་བཏགས༌ཏེ་རྒྱ་མཚོའི་གཏིང་རིམ་དུ་ནུབ་ན་ལེགས༌སོ།།

7 མི་ལ་སྡིག་པ་བྱེད་དུ་འཇུག་པའི་རྐྱེན་གྱིས་འཇིག་རྟེན་འདི་ལ་ཆག་སྒོ་འབྱུང་བ༌ཡིན། ཡང་སྡིག་པ་བྱེད་དུ་འཇུག་པའི་དོན་དེ་ནི་ཟློག་ཐབས་མེད༌ནའང༌། སྡིག་པ་བྱེད་དུ་འཇུག་མཁན་དེ་ལ་ཆག་སྒོ་འབྱུང༌ངོ༌།། 8 ཁྱོད་ཀྱི་ལག་པའམ་རྐང་པ་གང་རུང་གིས་ཁྱོད་ལ་སྡིག་པ་བྱེད་དུ་འཇུག༌ན། ཡན་ལག་དེ་བཅད་ནས་དོར༌ཅིག ཁྱོད་རང་རྐང་ལག་གཉིས་དང་ལྡན་པར་ནམ་ཡང་ཞི་བ་མེད་པའི་མེ་རུ་གཡུག་པ༌ལས། ལག་རྡུམ་མམ་གྱོལ་པོར་གྱུར་ཀྱང་མཐའ་མེད་པའི་ཚེ་སྲོག་ནང་དུ་ཞུགས་པ་དེ་ལེགས༌སོ།། 9 ཁྱོད་ཀྱི་མིག་གིས་ཁྱོད་ལ་སྡིག་པ་བྱེད་དུ་འཇུག༌ན། མིག་དེ་བཏོན་ནས་དོར༌ཅིག ཁྱོད་རང་མིག་ཟུང་དང་ལྡན་པར་དམྱལ་བའི་གནས་ཀྱི་མེ་རུ་གཡུག་པ༌ལས། མིག་ཡ་གཅིག་མེད་ནའང་མཐའ་མེད་པའི་ཚེ་སྲོག་ནང་དུ་ཞུགས་པ་དེ་ལེགས་ཞེས་གསུངས༌སོ།།

ལུག་བོར་བའི༌དཔེ།

10 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་གཟབ་གཟབ་བྱ་དགོས༌ཏེ། བྱིས་པ་ཆུང་ངུ་འདི་རྣམས་ལས་གཅིག་ལའང་མཐོང་ཆུང་མ་བྱེད༌ཅིག བདག་གིས་ཁྱོད་རྣམས་ལ་སྨྲ་བར་བྱ༌སྟེ། བྱིས་པ་དེ་དག་གི་ཕོ་ཉ་རྣམས་ཀྱིས་ནམ་མཁའི་ཞིང་ཁམས་སུ་བདག་གི་ཡབ་ཀྱི་ཞལ་རས་རྟག་ཏུ་མཐོང་བ༌ཡིན། 11 ཅིའི་ཕྱིར་ཞེ༌ན། མིའི་བུ་ནི་བོར་ཟིན་པ་རྣམས་སྐྱོབ་པའི་ཕྱིར་ཕེབས༌པའོ།།

12 མི་ཞིག་ལ་ལུག་བརྒྱ་ཡོད་ཀྱང་དེ་ལས་ལུག་གཅིག་བོར༌ན། ཁྱོད་རྣམས་ཀྱིས་ཅི་ལྟར་བསམ༌མམ། ཁོས་ལུག་དགུ་བཅུ་གོ་དགུ་ཡོད་པ་རི་ལ་བསྐྱུར༌ཏེ། ལུག་བོར་སོང་བ་དེ་འཚོལ་བ་མ་ཡིན༌ནམ། 13 བདག་གིས་ཁྱོད་རྣམས་ལ་བདེན་པར་སྨྲ༌སྟེ། ལུག་དེ་བཙལ་ནས་རྙེད༌ན། བོར་མེད་པའི་ལུག་དགུ་བཅུ་གོ་དགུ་ལས་ཀྱང་ལུག་གཅིག་པོ་དེའི་ཕྱིར་ལྷག་ཏུ་དགའ་བར་འགྱུར༌རོ།། 14 དཔེ་དེ་བཞིན་དུ་ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ཀྱི་ཐུགས༌སུའང༌། བྱིས་པ་ཆུང་ངུ་འདི་རྣམས་ལས་གཅིག་ཀྱང་འབོར་དུ་མི་དགོངས་ཞེས་གསུངས༌སོ།།

སྡིག་པ་བྱས་པའི་སྤུན་ཟླའི༌སྐོར།

15 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱི་སྤུན་ཟླས་ཁྱོད་དང་འགལ་བའི་སྡིག་པ་བྱས༌ན། ཁྱོད་ཕར་སོང༌ལ། ཁྱོད་གཉིས་ཁོ་ན་ཡིན༌དུས། ཁོའི་ཉེས་སྐྱོན་གསལ་པོར་སྟོན༌ཅིག གལ༌ཏེ་ཁོས་ཁྱོད་ཀྱི་གཏམ་ལ་མཉན་པ་ཡིན༌ན། ཁྱོད་ལ་རང་གི་སྤུན་ཟླ་སླར་ཡང་ཐོབ་པ༌ཡིན། 16 གལ༌ཏེ་ཁོས་ཁྱོད་ཀྱི་གཏམ་ལ་མི་ཉན༌ན། ཁྱོད་ཀྱིས་མི་གཅིག་གམ་གཉིས་ཁྲིད་འོང་བར༌བྱའོ། །དེ་ནི་མི་གཉིས་གསུམ་ཞིག་གི་ངག་ལས་བདེན་དཔང་བྱེད་པར་བརྟེན༌ནས། ཚིག་རེ་རེ་བཞིན་གཏན་ལ་དབབ་དགོས་པའི་ཕྱིར༌རོ།། 17 གལ༌ཏེ་ཁོས་ད་དུང་དེ་རྣམས་ཀྱི་གཏམ་ལ་མི་ཉན༌ན། ཆོས་ཚོགས་ལ་ཞུས༌ཤིག གལ༌ཏེ་ཁོས་ཆོས་ཚོགས་ཀྱི་བཀའ་ལའང་མི་ཉན༌ན། ཁོ་ནི་ཕྱི་ཕྱོགས་པ་དང་ཁྲལ་ལེན་མཁན་དང་འདྲ་བར་རྩིས༌ཤིག 18 ཡང་བདག་གིས་ཁྱོད་རྣམས་ལ་བདེན་པར་སྨྲ༌སྟེ། ཁྱོད་རྣམས་ཀྱིས་ས་སྟེང་ནས་གང་ཞིག་བསྡམས་པ་དེ་ནམ་མཁའི་ཞིང་ཁམས་སུའང་བསྡམ་པར་འགྱུར༌ཞིང༌། ཁྱོད་རྣམས་ཀྱིས་ས་སྟེང་ནས་གང་ཞིག་བཀྲོལ་བ་དེ་ནམ་མཁའི་ཞིང་ཁམས་སུའང་དགྲོལ་བར་འགྱུར༌རོ།། 19 ཡང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ས་སྟེང་ནས་ཁྱོད་རྣམས་ལས་མི་གཉིས་ཀྱིས་ཁ་འཆམ་པའི་སྒོ་ནས་ཅི་ཞིག་ཞུས༌ན། ནམ་མཁའི་ཞིང་ཁམས་སུ་བཞུགས་པའི་བདག་གི་ཡབ་ཀྱིས་ཀྱང་དེ་ལྟར་གནང་བར༌འགྱུར། 20 རྒྱུ་མཚན་ནི་གནས་གང་རུང་དུ་མི་གཉིས་ནས་གསུམ་ཙམ་བདག་གི་མིང་ལ་བརྟེན་ནས་ལྷན་འཛོམས་བྱུང༌ན། ང་རང་ཡང་དེ་དག་གི་ཁྲོད་དུ་སྡོད་པ་ཡིན་ཞེས་གསུངས༌སོ།།

སྙིང་རྗེ་དང་བྲལ་བའི་གཡོག་པོའི༌དཔེ།

21 དེའི་དུས༌སུ། པེ་ཏྲོ་ཡོང་སྟེ་ན༌རེ། གཙོ་བོ༌ལགས། བདག་གི་སྤུན་ཟླས་བདག་དང་འགལ་བའི་སྡིག་པ་བྱས༌ན། ངས་ཐེངས་ཅི་ཙམ་དུ་ཁོ་ལ་གུ་ཡངས་གཏོང་དགོས༌སམ། ཐེངས་བདུན་གྱིས་ཆོག་གམ་ཞེས་ཞུས་པ༌ལ། 22 སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་ལ་སྨྲ་བར་བྱ༌སྟེ། ཐེངས་བདུན་གྱིས་མི་ཆོག༌སྟེ། བདུན་ཅུའི་ལྡབ་བདུན་བར་དུ་ཁོ་ལ་གུ་ཡངས་གཏོང༌དགོས། 23 ནམ་མཁའི་རྒྱལ་སྲིད་ནི་རྒྱལ་པོ་ཞིག་གིས་རང་གི་གཡོག་པོ་རྣམས་ལ་རྩིས་རྒྱག་པ་དང་འདྲ༌སྟེ། 24 རྩིས་རྒྱག་འགོ་བརྩམས་མ་ཐག༌ཏུ། མི་ཞིག་གིས་རྡོ་ཚད་ *ཆིག་ཁྲིའི་བུ་ལོན་ཆད་པ་ཞིག་ཁོང་གི་མདུན་དུ་ཁྲིད་ཡོང༌སྟེ། 25 མི་དེར་སྐྱིན་ཚབ་འཇལ་རྒྱུ་ཅི་ཡང་མེད་པས་བདག་པོས་མི་དེར་རྒྱུ་རྫས་ཐམས་ཅད་བཙོང་དགོས་པ༌དང༌། ཐ་ན་ཁོ་དང་ཁོའི་ཆུང༌མ། བུ་ཕྲུག་བཅས་ཀྱང་བཙོངས་ཏེ་སྐྱིན་ཚབ་འཇལ་དགོས་པའི་བཀའ་ཕབ༌བོ།། 26 དེ་ནས་གཡོག་པོ་དེས་ལུས་པོ་སར་བཏུད་ནས་ཁོང་ལ་ཕྱག་བཙལ་ཏེ། བདག་པོ༌ལགས། ཁྱེད་ཀྱིས་བདག་ལ་བཟོད་པ་གནང་བར༌ཞུ། བདག་གིས་ཕྱིས་སུ་བུ་ལོན་ཐམས་ཅད་འཇལ་ངེས་ཡིན་ཞེས་ཞུས་པ༌ན། 27 བདག་པོས་གཡོག་པོར་སྙིང་རྗེ༌ནས། གཡོག་པོ་དེ་ཕྱིར་བཏང་ཞིང་བུ་ལོན་ཡང་མེད་པར་བྱས༌སོ།། 28 འོན༌ཀྱང༌། གཡོག་པོ་དེ་ཕྱི་རོལ་ཏུ་སོང༌རྗེས། རང་ལ་དངུལ་སྒོར་བརྒྱ་ཆད་པའི་ལས་གྲོགས་ཤིག་དང་ཕྲད་ཅིང༌། ཁོ་རང་བཟུང་ཞིང་མིད་པ་ནས་བསྒགས༌ཏེ། ད་ལྟ་ཁྱོད་ཀྱིས་བུ་ལོན་འཇལ་དགོས་ཞེས་སྨྲས༌སོ།། 29 ཁོའི་ལས་གྲོགས་ཀྱིས་ལུས་པོ་སར་བཏུད་དེ་ཞུ་བ་བྱེད་བཞིན་ན༌རེ། བདག་ལ་བཟོད་པ་གནང་བར༌མཛོད། བདག་གིས་ཕྱིས་སུ་བུ་ལོན་འཇལ་ངེས་ཡིན་ཞེས་སྨྲས༌ནའང༌། 30 ཁོས་དེ་ལྟར་མ་བྱས་པར་ལས་གྲོགས་དེས་བུ་ལོན་འཇལ་ཚར་བའི་བར་དུ་བཙོན་ལ༌བཅུག 31 ལས་གྲོགས་གཞན་རྣམས་ཀྱིས་ཁོས་བྱས་པའི་དོན་དེ་རྣམས་མཐོང་སྟེ་ཡིད་སེམས་ཤིན་ཏུ་སྐྱོ༌ཞིང༌། བདག་པོའི་དྲུང་དུ་སོང་ནས་དོན་དེ་ཐམས་ཅད་ཁོང་ལ་ཞུས༌སོ།། 32 བདག་པོས་གཡོག་པོ་རང་གི་དྲུང་དུ་བོས་ཏེ་ན༌རེ། གཡོག་པོ་ངན༌པ། ཁྱོད་ཀྱིས་བདག་ལ་ཞུ་བ་བྱས༌པས། བདག་གིས་ཁྱོད་ཀྱི་བུ་ལོན་ཐམས་ཅད་མེད་པར་བྱས་པ་མིན༌ནམ། 33 བདག་གིས་ཁྱོད་ལ་སྙིང་རྗེ་བསྐྱེད་པ་བཞིན༌དུ། ཁྱོད་ཀྱིས་ཀྱང་རང་གི་ལས་གྲོགས་ལ་སྙིང་རྗེ་བསྐྱེད་འོས་པ་མ་ཡིན་ནམ་ཞེས་སྨྲས༌སོ།། 34 བདག་པོ་ཐུགས་ཤིན་ཏུ་ཁྲོས་ཏེ་བུ་ལོན་ཐམས་ཅད་འཇལ་ཚར་བའི་བར༌དུ། གཡོག་པོ་དེ་མནར་གཅོད་གཏོང་མཁན་རྣམས་ཀྱི་ལག་ཏུ་སྤྲད༌དོ།། 35 དེའི༌ཕྱིར། ཁྱོད་རྣམས་ཀྱིས་ཀྱང་སེམས་གཏིང་ནས་རང་གི་སྤུན་ཟླ་ལ་གུ་ཡངས་མི་གཏོང༌ན། ནམ་མཁའི་ཞིང་ཁམས་སུ་བཞུགས་པའི་བདག་གི་ཡབ་ཀྱིས་ཀྱང་ཁྱོད་རྣམས་ལ་དཔེ་དེ་བཞིན་དུ་མཛད་པར་འགྱུར་ཞེས་གསུངས༌སོ།།

ལེའུ་བཅུ་དགུ༌པ།

བཟའ་ཚང་གི༌སྐོར།

1 སྐྱབས་མགོན་ཡེ་ཤུས་དེ་ལྟར་གསུངས༌རྗེས། ག་ལིལ་ཡུལ་དང་ཁ་བྲལ་ནས་ཡོར་དན་གཙང་པོའི་ཕར་ཕྱོགས་སུ་ཡོད་པའི་ཡ་ཧུ་དཱའི་ཡུལ་དུ་ཕེབས་པ༌དང༌། 2 མི་སྐོར་ཚོ་མང་པོ་ཁོང་གི་རྗེས་སུ་འབྲངས༌ཤིང༌། ཁོང་གིས་ཡུལ་དེ་ནས་ནད་པ་རྣམས་གསོས༌པའོ།།

3 ཕ་རུ་ཤི་པ་རྣམས་ཀྱིས་སྐྱབས་མགོན་ཡེ་ཤུར་ཚོད་བགམ་པའི་ཕྱིར་ཁོང་གི་དྲུང་དུ་ཡོང་སྟེ་ན༌རེ། སྐྱེས་པ་ཞིག་གིས་རྒྱུ་རྐྱེན་གང་རུང་གི་དབང་གིས་རང་གི་ཆུང་མ་སྤངས་ན་བཀའ་ཁྲིམས་དང་མཐུན་ནམ་ཞེས་ཞུས་པ༌ན། 4 ཁོང་གིས་འདི་སྐད༌དུ། དེ་ཡང་ཐོག་མར་མི་སྐྲུན་མཁན་གྱིས་མི་ནི་ཕོ་དང་མོ་གཉིས་སུ་མཛད་པ༌དང༌། 5 ཡང་ཇི་སྐད༌དུ། དེ་བས་སྐྱེས་པ་ནི་རང་གི་ཕ་མ་དང་ཁ་བྲལ་ནས་རང་གི་ཆུང་མར་འབྲེལ་ཏེ་ཁོ་གཉིས་ལུས་པོ་གཅིག་ཏུ་འགྱུར་ཞེས་གསུངས་ཡོད་པ་བཀླགས་མ་མྱོང༌ངམ། 6 དེས༌ན། ཕྱིན་ཆད་ཁོ་གཉིས་ནི་མི་གཉིས་མ་ཡིན་པར་ལུས་པོ་གཅིག་རང༌ཡིན། དེའི༌ཕྱིར། དཀོན་མཆོག་གིས་སྦྲེལ་བ་དེ་མི་སུས་ཀྱང་གཏོར་མི་རུང་ཞེས་བཀའ་ལན་གསུངས༌སོ།། 7 ཡང་ཕ་རུ་ཤི་པ་རྣམས་ན༌རེ། དེས་ན་མོ་ཤེ་ཡིས་ཅིའི་ཕྱིར་བཟའ་འཐོར་ཡི་གེ་སྤྲད་ན་ཆུང་མ་སྤངས་ཆོག་ཅེས་བཀའ་གནང་བ་ཡིན་ནམ་ཞེས་ཞུས་པ༌ལ། 8 ཁོང་གིས་འདི་སྐད༌དུ། དེ་ནི་ཁྱོད་ཅག་གི་སེམས་གྱོང་པོ་ཡིན་པས་མོ་ཤེ་ཡིས་ཁྱོད་ཅག་ལ་ཆུང་མ་སྤངས་ཆོག་པའི་བཀའ་གནང༌ནའང༌། ཐོག་མ་ཉིད་ནས་དེ་ལྟར་མ་ཡིན༌ནོ།། 9 བདག་གིས་ཁྱོད་རྣམས་ལ་སྨྲ་བར་བྱ༌སྟེ། ལོག་གཡེམ་བྱས་པའི་རྒྱུ་རྐྱེན་ལས༌གཞན། ཁྱོ་བོ་སུ་ཞིག་གིས་རང་གི་ཆུང་མ་སྤངས་ཏེ་བུད་མེད་གཞན་ཞིག་བླངས༌ན། དེ་ནི་ལོག་གཡེམ་བྱས་པ་ཡིན་ཞེས་གསུངས༌སོ།། 10 ཐུགས་སྲས་རྣམས་ན༌རེ། སྐྱེས་པ་དང་ཆུང་མ་གཉིས་ཀྱི་འབྲེལ་བ་དེ་འདྲ་ཡིན༌ན། གཉེན་སྒྲིག་མ་བྱས་ན་མི་ལེགས་སམ་ཞེས་ཞུས་པ༌ལ། 11 ཡང་ཁོང་གིས་འདི་སྐད༌དུ། སྐད་ཆ་འདི་ནི་མི་ཐམས་ཅད་ཀྱིས་དང་དུ་ལེན་ཐུབ་པ་ཞིག་མིན༌ཏེ། སུ་ཞིག་ལ་གནང་བ་ཡིན༌ན་མི་དེ་ཁོ་ནས་དང་དུ་ལེན་ཐུབ་པ༌ཡིན། 12 རྒྱུ་མཚན་ནི་མི་ཁ་ཤས་སྐྱེས་མ་ཐག་ནས་མཚན་མའི་དབང་བོ་ཉམས༌ཤིང༌། ཡང་ལ་ལ་ནི་མི་གཞན་གྱིས་ཉུག་རུམ་པར་བཅོས་པ༌དང༌། ཡང་མི་ཁ་ཤས་ནི་ནམ་མཁའི་རྒྱལ་སྲིད་ཀྱི༌ཕྱིར། རང་གིས་རང་ཉིད་ཉུག་རུམ་པར་བྱས་པ༌ཡིན། སུ་ཞིག་གིས་དོན་འདི་དང་ལེན་བྱེད་ནུས་ན་དང་དུ་བླངས་ཆོག་ཅེས་གསུངས༌སོ།།

སྐྱབས་མགོན་ཡེ་ཤུ་དང་བྱིས་པའི༌སྐོར།

13 དེའི་དུས༌སུ། མི་རྣམས་ཀྱིས་བྱིས་པ་འགའ་སྐྱབས་མགོན་ཡེ་ཤུས་ཕྱག་བཞག་སྟེ་ཁོ་ཚོའི་ཆེད་དུ་གསོལ་བ་འདེབས་པའི་ཕྱིར་ཁོང་གི་དྲུང་དུ་ཁྲིད་ཡོང༌ནའང༌། ཐུགས་སྲས་རྣམས་ཀྱིས་དེ་དག་ལ་བཀའ་བཀྱོན་བྱས༌སོ།། 14 འོན༌ཀྱང༌། སྐྱབས་མགོན་ཡེ་ཤུས་འདི་སྐད༌དུ། ནམ་མཁའི་རྒྱལ་སྲིད་ནི་དེ་ལྟ་བུ་རྣམས་ཀྱི་ཡིན༌པས། བྱིས་པ་རྣམས་མི་འགོག་པར་བདག་གི་དྲུང་ལ་ཡོང་དུ་ཆུག་ཅེས་གསུངས༌ཤིང༌། 15 ཁོང་གིས་བྱིས་པ་དེ་རྣམས་ཀྱི་ལུས་ལ་ཕྱག་བཞག༌རྗེས། ཡུལ་དེ་དང་ཁ་བྲལ་ནས་ཕེབས༌སོ།།

ན་གཞོན་ཕྱུག་པོའི༌སྐོར།

16 མི་ཞིག་སྐྱབས་མགོན་ཡེ་ཤུའི་དྲུང་དུ་ཡོང་སྟེ་ན༌རེ། སྟོན་པ༌ལགས། ངས་དོན་བཟང་པོ་གང་འདྲ་བྱས༌ན་ད་གཟོད་མཐའ་མེད་པའི་ཚེ་སྲོག་འཐོབ་ཐུབ་བམ་ཞེས་ཞུས་པ༌ན། 17 ཁོང་གིས་འདི་སྐད༌དུ། ཁྱོད་ཀྱིས་ཅིའི་ཕྱིར་དོན་བཟང་པོའི་སྐོར་བདག་ལ༌འདྲིའམ། བཟང་པོ་དེ་ཉིད་ལས་གཞན་བཟང་པོ་གཅིག་ཀྱང༌མེད། གལ་ཏེ་ཁྱོད་ལ་མཐའ་མེད་པའི་ཚེ་སྲོག་འཐོབ་འདོད༌ན། བཀའ་ཁྲིམས་རྣམས་སྲུངས་ཤིག་ཅེས་གསུངས༌སོ།། 18 ན་གཞོན་ན༌རེ། བཀའ་ཁྲིམས་གང་ཞིག་བསྲུང་དགོས་སམ་ཞེས་ཞུས་པ༌ལ། སྐྱབས་མགོན་ཡེ་ཤུས་འདི་སྐད༌དུ། མི་མ༌གསོད། ལོག་གཡེམ་མ༌བྱེད། རྐུ་མ༌བྱེད། རྫུན་གྱི་དཔང་པོ་མ༌བྱེད། 19 རང་གི་ཕ་མ་གཉིས་ལ་བཀུར་བསྟི་བྱེད་དགོས་པ༌དང༌། ཁྱིམ་མཚེས་ལའང་རང་དང་འདྲ་བར་གཅེས་ཤིག་ཅེས་གསུངས༌སོ།། 20 ན་གཞོན་ན༌རེ། ངས་བཀའ་དེ་ཐམས་ཅད་བསྲུངས་པ་ཡིན་ལ་ད་དུང་མི་ཚང་བ་གང་ཞིག་ཡོད་དམ་ཞེས་ཞུས་པ༌ན། 21 ཡང་སྐྱབས་མགོན་ཡེ་ཤུས་འདི་སྐད༌དུ། གལ་ཏེ་ཁྱོད་རང་མི་ཕུལ་དུ་བྱུང་བ་ཞིག་བྱེད་འདོད༌ན། རང་ལ་ཅི་ཡོད་པ་ཐམས་ཅད་བཙོངས་ཏེ་དབུལ་པོ་རྣམས་ལ་བྱིན༌ཅིག དེ་ནས་ནམ་མཁའི་ཞིང་ཁམས་སུ་ཁྱོད་ལ་ནོར་བུ་འཐོབ་པར༌འགྱུར། ཡང་བདག་གི་རྗེས་སུ་འབྲང་བར་གྱིས་ཞེས་གསུངས༌སོ།། 22 འོན༌ཀྱང༌། ན་གཞོན་གྱིས་གསུང་དེ་ཐོས་པ༌དང༌། རང་ལ་རྒྱུ་ནོར་ཤིན་ཏུ་མང་པོ་ཡོད་པས་ཡིད་སྐྱོ་བའི་ངང་ནས་ཕྱིར་སོང༌ངོ༌།།

23 སྐྱབས་མགོན་ཡེ་ཤུས་རང་གི་ཐུགས་སྲས་རྣམས་ལ་འདི་སྐད༌དུ། བདག་གིས་ཁྱོད་རྣམས་ལ་བདེན་པར་སྨྲ༌སྟེ། ཕྱུག་བདག་ཅིག་ནམ་མཁའི་རྒྱལ་སྲིད་དུ་ཞུགས་པ་ནི༌དཀའོ།། 24 ཡང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཕྱུག་བདག་ཅིག་དཀོན་མཆོག་གི་རྒྱལ་སྲིད་དུ་ཞུགས་པ་ལས་རྔ་མོང་ཞིག་ཁབ་མིག་ཏུ་འཛུལ་བ་སླ་ཞེས་གསུངས༌སོ།། 25 ཐུགས་སྲས་རྣམས་ཀྱིས་གསུང་དེ་ཐོས་པ་དང་ཤིན་ཏུ་ཧ་ལས༌ཏེ། དེས་ན་སུ་ཞིག་ལ་ཐར་པ་འཐོབ་ཐུབ་བམ་ཞེས་ཞུས་པ༌ན། 26 སྐྱབས་མགོན་ཡེ་ཤུས་ཁོ་རྣམས་ལ་གཟིགས་ཏེ་འདི་སྐད༌དུ། དེ་ནི་མི་ཡིས་མི་ནུས་ཀྱང་དཀོན་མཆོག་གིས་ཐམས་ཅད་བསྒྲུབ་སྲིད་ཅེས་གསུངས༌སོ།།

27 པེ་ཏྲོ་ན༌རེ། ཁྱེད་ཀྱིས་གཟིགས༌དང༌། ངེད་ཅག་གིས་ཐམས་ཅད་སྤངས་ནས་ཁྱེད་ཀྱི་རྗེས་སུ་འབྲངས༌པས། ཕྱིས་སུ་ངེད་ཅག་ལ་ཅི་ཞིག་འཐོབ་སྲིད་དམ་ཞེས་ཞུས་པ༌ན། 28 ཡང་སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་ཅག་ལ་བདེན་པར་སྨྲ༌སྟེ། བདག་གི་རྗེས་སུ་འབྲང་མཁན་ཁྱོད་ཅག་ལ་མཚོན༌ན། ཡོངས་རྫོགས་བསྐྱར་དར་མཛད་པའི་དུས༌སུ། མིའི་བུ་རང་གི་གཟི་བརྗིད་ལྡན་པའི་ཁྲི་ལ་བཞུགས་པ༌དང༌། ཁྱོད་རྣམས་ཀྱང་ཁྲི་བཅུ་གཉིས་ལ་བསྡད་དེ་ཡེས་ར་ཨེལ་རིགས་ཀྱི་ཚོ་ཁག་བཅུ་གཉིས་ལ་ལེགས་ཉེས་ཀྱི་ཁྲིམས་ཐག་གཅོད་པར་འགྱུར༌རོ།། 29 སུ་ཞིག་གིས་ངའི་མིང་གི༌ཕྱིར། རང་གི་ཁང༌པའམ། ཕུ༌ནུའམ། ལྕམ་སྲིང༌ངམ། ཕ༌མའམ། བུ་ཕྲུག༌གམ། ས་ཞིང་སོགས་སྤངས༌ན། མི་དེ་ལ་ལྡབ་བརྒྱ་འགྱུར་གྱིས་འཐོབ་ངེས༌ཤིང༌། མཐའ་མེད་པའི་ཚེ་སྲོག་ཀྱང་འཐོབ་ངེས༌ཡིན། 30 འོན༌ཀྱང༌། སྔ་མ་མང་པོ་ཕྱི་མར་འགྱུར༌ཞིང༌། ཕྱི་མ་མང་པོ་སྔ་མར་འགྱུར་ཞེས་གསུངས༌སོ།།

ལེའུ་ཉི་ཤུ༌པ།

རྒུན་འབྲུམ་ར་བར་ལས་ཀ་བྱེད་མཁན་གྱི༌དཔེ།

1 དེ་བས་ན། ནམ་མཁའི་རྒྱལ་སྲིད་ནི་ཁྱིམ་བདག་ཅིག་ནངས་སྔ་མོ་ཕྱི་རོལ་ཏུ་སོང༌ནས། ཁོའི་རྒུན་འབྲུམ་ར་བའི་ནང་དུ་ལས་ཀ་བྱེད་མཁན་གྱི་གླ་བ་འཚོལ་བ་དང༌འདྲའོ།། 2 བདག་པོས་གླ་བ་རྣམས་ལ་ཉིན་རེར་དངུལ་སྒོར་གཅིག་རེ་གླ་ཆ་རུ་སྟེར་རྒྱུ་ཁས་བླངས༌ཏེ། ཁོ་རྣམས་རྒུན་འབྲུམ་ར་བའི་ནང་དུ༌མངགས། 3 སྔ་དྲོའི་ཆུ་ཚོད་དགུ་ཡས་མས་སུ་བདག་པོ་ཕྱི་རོལ་ཏུ་སོང་བ༌ན། མི་འགའ་ཞིག་ལས་ཀ་མེད་པར་ཁྲོམ་སྲང་དུ་བསྡད་ཡོད་པ་མཐོང༌སྟེ། 4 དེ་རྣམས་ལ་འདི་ལྟར་སྨྲས༌པ། ཁྱོད་རྣམས་ཀྱང་རྒུན་འབྲུམ་ར་བའི་ནང་དུ་སོང༌དང༌། འཐོབ་འོས་པའི་གླ་ཆ་ཁྱོད་ཅག་ལ་སྟེར་ངེས་ཡིན་ཞེས་པ༌དང༌། 5 དེ་རྣམས་ཀྱང་སོང༌ངོ༌། །ཉིན་གུང་དང་ཕྱི་དྲོའི་ཆུ་ཚོད་གསུམ་ཡས་མས་སུ་བདག་པོ་ཡང་ཕྱི་རོལ་ཏུ་སོང་ནས་དེ་ལྟར༌བྱས། 6 ཕྱི་དྲོའི་ཆུ་ཚོད་ལྔ་ཡས་མས་སུ་བདག་པོ་ཡང་ཕྱི་རོལ་ཏུ་སོང་བ༌ན། ད་དུང་མི་འགའ་ཞིག་ཁྲོམ་སྲང་དུ་བསྡད་ཡོད་པ་མཐོང་སྟེ་ན༌རེ། ཁྱོད་ཅག་གིས་ཉིན་གང་པོར་ལས་ཀ་མི་བྱེད་པར་འདི་རུ་སྡོད་པ་ཅི་ཡིན་ནམ་ཞེས་དྲིས་པ༌ན། 7 དེ་རྣམས་ན༌རེ། གླ་མཁན་མེད་པས་ཡིན་ཞེས་སྨྲས་པ༌དང༌། བདག་པོ་ན༌རེ། ཁྱོད་རྣམས་ཀྱང་རྒུན་འབྲུམ་ར་བའི་ནང་དུ་སོང་ཞིག་ཅེས་སྨྲས༌སོ།།

8 མཚན་མོའི་དུས༌སུ། རྒུན་འབྲུམ་ར་བའི་བདག་པོས་རང་གི་གཉེར་པ་ལ་འདི་ལྟར་སྨྲས༌པ། ཁྱོད་ཀྱིས་གླ་བ་རྣམས་བོས༌དང༌། གླ་བ་གཞུག་མ་ནས་སྔ་མའི་བར་དུ་གླ་ཆ་བྱིན་ཅིག་ཅེས་པ༌དང༌། 9 ཕྱི་དྲོའི་ཆུ་ཚོད་ལྔ་ཡས་མས་སུ་གླས་པ་རྣམས་ཡོང་ཞིང་མི་རེར་དངུལ་སྒོར་གཅིག་རེ༌ཐོབ། 10 སྔོན་ལ་གླས་པ་རྣམས་ཡོང་སྟེ་ཁོ་རྣམས་ལ་ལྷག་མ་ཞིག་འཐོབ་ངེས་པར་སྙམ་ཡང་ཁོ་རྣམས་ལའང་དངུལ་སྒོར་གཅིག་རེ༌ཐོབ། 11 དེ་རྣམས་ཀྱིས་དངུལ་སྒོར་གཅིག་རེ་ཐོབ་པར་འཁང་ར་བྱས་ནས་ཁྱིམ་བདག༌ལ། 12 ངེད་རྣམས་ཀྱིས་ཉིན་གང་པོར་ཉི་འོད་ཚ་བའི་འོག་ཏུ་དཀའ་སྡུག་མྱངས་པ༌དང༌། གླ་བ་ཕྱི་མ་འདི་རྣམས་ཀྱིས་ཆུ་ཚོད་གཅིག་ཙམ་ལ་ལས་ཀ་བྱས༌ནའང༌། ཁྱོད་ཀྱིས་ངེད་ཅག་དང་ཁོ་རྣམས་ལ་ཁྱད་པར་མ་ཕྱེས་ཞེས་སྨྲས༌སོ།།

13 བདག་པོས་གླ་བ་སྔ་མ་རྣམས་ལས་གཅིག་ལ་འདི་སྐད༌དུ། གྲོགས་པོ༌ལགས། ངས་ཁྱོད་ལ་མི་འོས་པ་ཞིག་བྱས་མེད༌དེ། ངས་ཁྱོད་ལ་དངུལ་སྒོར་གཅིག་སྟེར་རྒྱུ་ཁས་བླངས་པ་མ་ཡིན༌ནམ། 14 ཁྱོད་ཀྱིས་རང་ལ་ཐོབ་པ་ཁྱེར་ནས་སོང༌ཞིག ཁྱོད་ལ་བྱིན་པ་ལྟར་གླ་བ་ཕྱི་མ་ལའང་དེ་ལྟར་སྟེར་བ་ནི་བདག་གི་འདོད་མོས༌ཡིན། 15 བདག་གི་རྒྱུ་ནོར་བདག་གིས་ཇི་ལྟར་བྱེད་འདོད་པ་བཞིན་བཀོལ་མི་ཆོག༌གམ། བདག་ནི་མི་བཟང་པོ་ཞིག་བྱེད་འདོད༌པས། ཁྱོད་ཀྱིས་ཕྲག་དོག་བྱེད་དམ་ཞེས་སྨྲས༌སོ།། 16 དེ་ལྟར་ཕྱི་མ་རྣམས་སྔ་མར་འགྱུར༌ཞིང༌། སྔ་མ་རྣམས་ཕྱི་མར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུ་དགྲོང་བར་འགྱུར་བའི་ལུང་བསྟན༌སྐོར།

17 སྐྱབས་མགོན་ཡེ་ཤུ་ཁོང་ཉིད་ཡར་ཡེ་རུ་སཱ་ལེམ་དུ་ཕེབས་པའི་དུས༌སུ། ལམ་བར་ནས་ཐུགས་སྲས་བཅུ་གཉིས་པོ་ཟུར་དུ་ཁྲིད་དེ་འདི་སྐད༌དུ། 18 ལྟོས༌དང༌། བདག་ཅག་ཡར་ཡེ་རུ་སཱ་ལེམ་དུ་འགྲོ་བཞིན༌ཡོད། མིའི་བུ་ཁོ་རང་མཆོད་དཔོན་ཆེན་པོ་དག་དང་མཁན་པོ་རྣམས་ཀྱི་ལག་ཏུ་སྤྲོད༌ཅིང༌། དེ་དག་གིས་ཁོ་རང་གསོད་དགོས་པའི་ཁྲིམས་ཐག་གཅོད་པ༌དང༌། 19 ཡང་ཕྱི་ཕྱོགས་པ་རྣམས་ལ་སྤྲོད་ཅིང་དེ་རྣམས་ཀྱིས་ཁོ་ལ་འཕྱ་དམོད་བྱེད་པ་དང་རྟ་ལྕག་གིས་གཞུས་ཏེ་ཤིང་རྒྱ་གྲམ་གྱི་སྟེང་དུ་གསོད་པར༌འགྱུར། དེ་ནས་ཉིན་གསུམ་པ་ལ་ཁོ་རང་སླར་གསོན་པར་འགྱུར་ཞེས་གསུངས༌སོ།།

ཟེ་བད་ཡཱའི་བུ་གཉིས་ཀྱི་མ་ཡི་ཞུ༌བ།

20 དེའི་དུས༌སུ། ཟེ་བད་ཡཱའི་བུ་གཉིས་ཀྱི་མ་ནི་རང་གི་བུ་གཉིས་དང་ལྷན་དུ་སྐྱབས་མགོན་ཡེ་ཤུའི་དྲུང་དུ་ཡོང་སྟེ་ཕྱག་བཙལ་ནས་ཞུ་བ་ཞིག་ཕུལ༌ཏོ།། 21 སྐྱབས་མགོན་ཡེ་ཤུས་འདི་སྐད༌དུ། ཁྱོད་ལ་ཅི་དགོས་སམ་ཞེས་གསུངས་པ༌ན། བུད་མེད་ན༌རེ། ཁྱེད་ཀྱི་རྒྱལ་སྲིད་ནང་དུ་ངའི་བུ་འདི་གཉིས་ལས་གཅིག་ནི་ཁྱེད་ཀྱི་གཡས་ཕྱོགས༌དང༌། གཅིག་ནི་ཁྱེད་ཀྱི་གཡོན་ཕྱོགས་སུ་སྡོད་དུ་འཇུག་པར་མཛོད་ཅེས་ཞུས་པ༌ལ། 22 སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་ཅི་ཞིག་ཞུ་བའང་མི་ཤེས༌ཏེ། ངས་འཐུང་བར་འགྱུར་བའི་ཕོར་བ་དེ་ལས་ཁྱོད་གཉིས་ཀྱིས་ཀྱང་འཐུང་ནུས་སམ་ཞེས་གསུངས་པ༌ལ། ཁོ་གཉིས་ཀྱིས་འཐུང་ནུས་པ་ཡིན་ཞེས་ཞུས༌སོ།། 23 ཡང་ཁོང་གིས་འདི་སྐད༌དུ། ངས་འཐུང་བར་འགྱུར་བའི་ཕོར་བ་ལས་ཁྱོད་གཉིས་ཀྱིས་ཀྱང་འཐུང་ངེས༌མོད། འོན་ཀྱང་ངའི་གཡས་གཡོན་ལ་སྡོད་དུ་འཇུག་པའི་དབང་ནི་བདག་ལ་མེད༌དེ། ངའི་ཡབ་ཀྱིས་མི་སུ་ཡི་ཆེད་དུ་སྟ་གོན་མཛད་ཡོད་ན་དེ་ལ་གནང་ངེས་ཡིན་ཞེས༌གསུངས། 24 ཐུགས་སྲས་གཞན་བཅུ་པོས་གཏམ་དེ་ཐོས་པ་དང་སྤུན་དེ་གཉིས་ཀྱི་སྟེང་ལ་ཁོང་ཁྲོ་ལངས༌སོ།། 25 དེ་ནས་སྐྱབས་མགོན་ཡེ་ཤུས་ཁོ་རྣམས་རང་གི་དྲུང་དུ་བོས་ཏེ་འདི་སྐད༌དུ། ཕྱི་ཕྱོགས་པ་རྣམས་ལས་དཔོན་རིགས་སུ་བཀུར་བ་རྣམས་ཀྱིས་རང་གི་འབངས་མི་ལ་དབང་བྱེད༌ཅིང༌། བློན་ཆེན་རྣམས་ཀྱིས་རང་གི་འབངས་མི་ལ་དབང་བསྒྱུར་བ་ཁྱོད་ཅག་གིས་ཀྱང་ཤེས་གསལ་ལྟར༌ཡིན། 26 འོན་ཀྱང་ཁྱོད་ཅག་གི་ཁྲོད་དུ་དེ་ལྟར་བྱ་མི་རུང༌སྟེ། ཁྱོད་ཅག་ལས་སུ་ཞིག་ཆེན་པོར་འགྱུར་འདོད་པ་དེ་ཁྱོད་ཅག་གི་ཞབས་ཕྱི་པར་འགྱུར་དགོས༌ཤིང༌། 27 ཡང་ཁྱོད་ཅག་ལས་སུ་ཞིག་མཆོག་ཏུ་འགྱུར་འདོད་པ་དེ་ཁྱོད་རྣམས་ཀྱི་བྲན་གཡོག་ཏུ་འགྱུར༌དགོས། 28 དེ་བཞིན་དུ་མིའི་བུའང་མི་གཞན་གྱི་ཞབས་ཕྱི་འཐོབ་པའི་ཕྱིར་ཡོང་བ་མ་ཡིན༌པར། མི་གཞན་ལ་ཞབས་ཕྱི་བསྒྲུབ་པ་དང་རང་སྲོག་ཕུལ་ནས་མི་མང་པོ་བླུ་བའི་ཆེད་དུ་ཡོང་བ་ཡིན་ཞེས་གསུངས༌སོ།།

ལོང་བའི་མིག་གསོས༌པ།

29 སྐྱབས་མགོན་ཡེ་ཤུ་འཁོར་དང་བཅས་པ་ཡེ་རུ་ཀོ་དང་ཁ་བྲལ་ནས་བྱོན་པའི་དུས༌སུ། མི་ཤིན་ཏུ་མང་པོ་ཞིག་ཁོང་གི་རྗེས་སུ༌འབྲངས། 30 དེའི་དུས༌སུ། ལོང་བ་གཉིས་ཀྱང་ལམ་འགྲམ་དུ་བསྡད་ཡོད༌ཅིང༌། སྐྱབས་མགོན་ཡེ་ཤུ་ལམ་བུ་དེ་བརྒྱུད་ནས་ཕེབས་ཀྱིན་ཡོད་པ་ཐོས་ནས་སྐད་ཆེན༌པོས། ཀྱེ། གཙོ་བོ༌ལགས། དཱ་བིད་ཀྱི་རིགས༌སྲས། ངེད་གཉིས་ལ་སྙིང་རྗེས་གཟིགས་རོགས་ཞེས༌ཞུས། 31 མི་ཚོགས་ཀྱིས་ལོང་བ་དེ་གཉིས་ཁ་རོག་ཏུ་སྡོད་པར་བསྐུལ༌ནའང༌། དེ་གཉིས་ཀྱིས་སྔར་ལས་ཀྱང་སྐད་ཆེན༌པོས། ཀྱེ། གཙོ་བོ༌ལགས། དཱ་བིད་ཀྱི་རིགས༌སྲས། ངེད་གཉིས་ལ་སྙིང་རྗེས་གཟིགས་རོགས་ཞེས༌ཞུས། 32 དེ་ནས་སྐྱབས་མགོན་ཡེ་ཤུས་ཀྱང་ཕེབས་མཚམས་བཞག་ཅིང་ལོང་བ་གཉིས་ཀ་ཚུར་བོས༌ཏེ། བདག་གིས་ཁྱོད་གཉིས་ལ་ཅི་བྱ་དགོས་སམ་ཞེས་གསུངས་པ༌ན། 33 ཁོ་གཉིས་ན༌རེ། གཙོ་བོ༌ལགས། ངེད་གཉིས་ཀྱི་མིག་གིས་མཐོང་ནུས་པར་མཛོད་ཅེས་ཞུས་པ༌ལ། 34 སྐྱབས་མགོན་ཡེ་ཤུས་སྙིང་རྗེ་དགོངས་ཏེ་ལོང་བའི་མིག་ཟུང་ལ་ཕྱག་གིས་རེག་པ་ཙམ་གྱིས་དེ་གཉིས་ཀྱི་མིག་གིས་མཐོང་བར་གྱུར་པ་དང་ཁོང་གི་རྗེས་སུ་འབྲངས༌སོ།།

ལེའུ་ཉེར་གཅིག༌པ།

གཟི་བརྗིད་ཀྱི་ངང་ནས་ཡེ་རུ་སཱ་ལེམ་དུ་ཕེབས༌པ།

1 ཁོང་རྣམས་ཡེ་རུ་སཱ་ལེམ་གྱི་ཉེ་འགྲམ༌སྟེ། སྐྱུ་རུ་རའི་རི་བོའི་ངོས་སུ་ཡོད་པའི་པེ་ཕཱ་གེ་རུ་ཕེབས་པ༌དང༌། སྐྱབས་མགོན་ཡེ་ཤུས་ཐུགས་སྲས་གཉིས་མངགས༌ཏེ། 2 ཁྱོད་གཉིས་ཕ་རོལ་གྱི་གྲོང་སྡེ་རུ་སོང༌དང༌། གནས་དེར་སླེབས་མ་ཐག་བོང་བུ་མ་བུ་གཉིས་མཉམ་དུ་བཏགས་ཡོད་པ་མཐོང་ངེས༌ཤིང༌། དེ་གཉིས་ཀྱི་ཐག་པ་བཀྲོལ་ནས་འདིར་ཁྲིད༌ཤོག 3 སུ་ཞིག་གིས་ཁྱོད་གཉིས་ལ་ཅི་ཞིག་སྨྲས་པ་ཡིན༌ན། ཁྱོད་གཉིས་ཀྱིས་འདི་ནི་གཙོ་བོ་ལ་མཁོ་བ་ཡིན་ཞེས་སྨྲོས༌དང༌། དེས་མྱུར་དུ་གཏོང་བར་འགྱུར་ཞེས་གསུངས༌སོ།། 4 དོན་འདི་ནི་ལུང་སྟོན་པའི་ལུང་བསྟན་ལས་ཇི་སྐད༌དུ།

5 ཛ་ཡན་ཡུལ་གྱི་བུ་མོར་འདི་སྐད༌དུ།།*

གཟིགས་དང་ཁྱོད་ཀྱི་རྒྱལ་པོ་ཁྱོད་དྲུང༌དུ།།

བོང་བུའི་བོང་ཕྲུག་ཅིག་ལ་བཅིབས་ནས༌ནི།།

ཞི་འཇམ་ངང་ནས་ཕེབས་བྱུང་ཞེས་སྨྲོས༌ཤིག །

ཅེས་གསུངས་པ་བཞིན་དུ་འགྲུབ་པའི་ཕྱིར་དེ་ལྟར་བྱུང༌ངོ༌།། 6 དེ་ནས་ཐུགས་སྲས་གཉིས་ཀྱིས་སྐྱབས་མགོན་ཡེ་ཤུའི་བཀའ་ལྟར་བསྒྲུབས༌ཏེ། 7 བོང་བུ་དང་བོང་ཕྲུག་གཉིས་ཀ་ཁྲིད་ཡོང༌ཞིང༌། རང་གི་ཕྱི་གོས་བོང་ཕྲུག་གི་རྒྱབ་ཏུ་བཏིངས་པ་དང་ཁོང་དེ་ལ༌བཅིབས། 8 མི་ཤིན་ཏུ་མང་པོས་རང་གི་ཕྱི་གོས་ལམ་དུ་བཏིངས༌ཤིང༌། ཡང་མི་གཞན་དག་གིས་སྡོང་པོའི་ཡལ་ག་བཅད་ནས་ལམ་ནང་དུ༌བཀྲམ། 9 ཁོང་གི་སྔོན་དུ་འགྲོ་བ་དང་རྗེས་སུ་འབྲངས་པའི་མི་ཚོགས་ཀྱིས་སྐད་ཆེན༌པོས། དཱ་བིད་ཀྱི་རིགས་སྲས་ལ་ཧོ་ཟན༌ནཱ། † གཙོ་བོའི་མཚན་གྱི་སྒོ་ནས་བྱོན་པ་ནི་བྱིན་རླབས་ཅན༌ཡིན། བླ་ན་མེད་པའི་གནས་ལ་ཧོ་ཟན་ནཱ་ཞེས་ཡང་ཡང་བསྒྲགས༌སོ།། 10 དེ་ནས་སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དུ་ཕེབས་པ་དང་གྲོང་ཁྱེར་ཡོངས་སུ་འདུ་འཛི་བྱུང༌ཞིང༌། མི་ཀུན་གྱིས་འདི་ནི་སུ་ཡིན་ནམ་ཞེས་སྨྲས་པ༌ལ། 11 ཡང་མི་ཚོགས་ཀྱིས་ཁོང་ནི་ག་ལིལ་ཡུལ་གྱི་ནཱ་ཙ་རེལ་ནས་བྱོན་པའི་ལུང་སྟོན་པ་ཡེ་ཤུ་ཡིན་ཞེས་སྨྲས༌སོ།།

མཆོད་ཁང་གཙང་མར་མཛད༌པ།

12 སྐྱབས་མགོན་ཡེ་ཤུ་མཆོད་ཁང་དུ་ཕེབས༌ཏེ། མཆོད་ཁང་གི་ནང་དུ་ཡོད་པའི་ཚོང་པ་ཐམས་ཅད་སྒོའི་ཕྱི་རུ་ཕུད༌ཅིང༌། དངུལ་བརྗེ་མཁན་གྱི་ཅོག་ཙེ་དང་ཕུག་རོན་ཚོང་མཁན་གྱི་འདུག་སྟེགས་ཐམས་ཅད་ཀྱང་སར་བསྒྱེལ༌ཏོ།། 13 ཁོང་གིས་འདི་སྐད༌དུ། གསུང་རབ་ཀྱི་མདོ་ལས་ཇི་སྐད༌དུ། ངའི་མཆོད་ཁང་ལ་སྨོན་ལམ་ཞུ་སའི་གནས་སུ་འབོད་པར་འགྱུར་ཞེས་བཀོད་ཡོད༌ཀྱང༌། ཁྱོད་ཅག་གིས་འདི་ནི་ཇག་ཚང་ཞིག་ཏུ་བསྒྱུར་འདུག་ཅེས་གསུངས༌སོ།། 14 དེ་ནས་ལོང་བ་དང་གྱོལ་པོ་རྣམས་མཆོད་ཁང་དུ་སྐྱབས་མགོན་ཡེ་ཤུའི་དྲུང་དུ་ཡོང་བ༌དང༌། ཁོང་གིས་དེ་དག་གསོས༌པའོ།། 15 མཆོད་དཔོན་ཆེན་པོ་དག་དང་མཁན་པོ་རྣམས་ཀྱིས་ཁོང་གིས་མཛད་པའི་ངོ་མཚར་བའི་དོན་རྣམས་མཐོང་བ༌དང༌། བྱིས་པ་རྣམས་ཀྱིས་མཆོད་ཁང་དུ་སྐད་ཆེན་པོས་དཱ་བིད་ཀྱི་རིགས་སྲས་ལ་ཧོ་ཟན་ནཱ་ཞེས་ཟེར་བའང་ཐོས་ནས་ཤིན་ཏུ་ཁྲོས་ཏེ་ན༌རེ། 16 བྱིས་པ་རྣམས་ཀྱིས་ཅི་ཞིག་སྨྲ་བ་ཁྱོད་ཀྱིས་མ་ཐོས་སམ་ཞེས་སྐྱབས་མགོན་ཡེ་ཤུ་ལ་དྲིས་པ༌ན། ཁོང་གིས་འདི་སྐད༌དུ། བདག་གིས་ཐོས༌སོ། །དེ་ཡང་གསུང་རབ་ཀྱི་མདོ༌ལས། ཁྱེད་ཀྱིས་བྱིས་པ་དང་ཕྲུ་གུ་འོ་འཐུང་རྣམས་ཀྱི་ངག་ནས་རང་ཉིད་ལ་བསྟོད་བསྔགས་ཆ་ཚང་བར་མཛད་ཅེས་གསུངས་པ༌དེ་ཁྱོད་རྣམས་ཀྱིས་བཀླགས་མ་མྱོང་ངམ་ཞེས་གསུངས༌སོ།། 17 དེ་ནས་སྐྱབས་མགོན་ཡེ་ཤུ་མི་དེ་རྣམས་དང་ཁ་བྲལ་ནས་གྲོང་ཁྱེར་ཕྱི་རོལ་གྱི་པེ་ཐན་ཡཱ་རུ་ཕེབས་ཤིང་གནས་དེར་ཞག་བཞུགས་མཛད༌དོ།།

འབྲས་བུ་མེད་པའི་བསེ་ཡབ༌ཤིང༌།

18 ཞོགས་པའི་དུས་སུ་སྐྱབས་མགོན་ཡེ་ཤུ་གྲོང་ཁྱེར་དུ་ཕྱིར་ཕེབས་སྐབས་ཁོང་ཉིད་བཀྲེས༌ཤིང༌། 19 ལམ་འགྲམ་དུ་བསེ་ཡབ་ཤིང་སྡོང་ཞིག་ཡོད་པ་གཟིགས་ནས་དེའི་གམ་དུ་ཕེབས་པ༌ན། ལོ་མ་ལས་གཞན་ཅི་ཡང་མེད་པ་གཟིགས་ཏེ་ཤིང་སྡོང་ལ་འདི་སྐད༌དུ། དུས་ད་ནས༌བཟུང༌། ཁྱོད་ལ་ནམ་ཡང་འབྲས་བུ་མི་འབྱུང་བར་གྱུར་ཅིག་ཅེས་གསུངས་མ་ཐག་བསེ་ཡབ་ཤིང་སྡོང་བསྐམས་པར་གྱུར༌ཏོ།།

20 ཐུགས་སྲས་རྣམས་ཀྱིས་དོན་དེ་མཐོང་ནས་ངོ་མཚར་སྐྱེས༌ཏེ། བསེ་ཡབ་ཤིང་སྡོང་འདི་སྐད་ཅིག་ཙམ་ལ་བསྐམས་སོང་བ་ཅི་ཡིན་ནམ་ཞེས་ཞུས་པ༌ལ། 21 སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་རྣམས་ལ་བདེན་པར་སྨྲ༌སྟེ། ཁྱོད་རྣམས་ལ་དད་པ་ཡོད་ཅིང་ཐེ་ཚོམ་མེད༌ན། བསེ་ཡབ་ཤིང་སྡོང་འདིའི་སྟེང་དུ་བསྒྲུབས་པའི་དོན་འདི་ལྟ་བུ་བསྒྲུབ་ཐུབ་པར་མ༌ཟད། ཁྱོད་རྣམས་ཀྱིས་རི་བོ་འདི་ལ་ད་ལྟ་ཉིད་དུ་ཕར་སྤོས་ནས་རྒྱ་མཚོར་ལྷུང་བར་བྱོས་ཞེས་སྨྲས་ན་དེ་ལྟར་འགྲུབ་ངེས༌ཡིན། 22 ཁྱོད་རྣམས་ཀྱིས་གསོལ་བ་བཏབ་ནས་དོན་གང་ཞིག་ཞུས༌ཀྱང༌། དད་པ་བྱས་ན་འཐོབ་པར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུའི་དབང་དང་ནུས་མཐུའི༌སྐོར།

23 སྐྱབས་མགོན་ཡེ་ཤུ་མཆོད་ཁང་དུ་ཕེབས་ནས་ཆོས་གསུང་བཞིན་པའི་དུས༌སུ། མཆོད་དཔོན་ཆེན་པོ་དག་དང་ཡུལ་མི་རྒན་པོ་རྣམས་ཁོང་གི་དྲུང་དུ་ཡོང་སྟེ་ན༌རེ། ཁྱོད་ཀྱིས་དབང་གང་ལ་བརྟེན་ནས་དོན་འདི་དག་མཛད་པ་ཡིན༌ནམ། སུ་ཞིག་གིས་ཁྱོད་ལ་དབང་འདི་གནང་བ་ཡིན་ཞེས་ཞུས་པ༌ན། 24 སྐྱབས་མགོན་ཡེ་ཤུས་འདི་སྐད༌དུ། ངས་ཀྱང་ཁྱོད་རྣམས་ལ་དྲི་བ་ཞིག་འདོན༌ཏེ། ཁྱོད་རྣམས་ཀྱིས་ལན་བཏབ༌ན། བདག་གིས་ཀྱང་དོན་འདི་རྣམས་དབང་ཅི་ལྟ་བུས་བྱས་པ་ཁྱོད་རྣམས་ལ་སྨྲ་བར༌བྱའོ།། 25 ཡོ་ཧ་ནན་གྱི་ཁྲུས་གསོལ་དེ་ནམ་མཁའི་ཞིང་ཁམས་དང་མི་ཡུལ་གཉིས་ཀྱི་གང་ནས་བྱུང་བ་ལ་ལན་ཐོབས་ཤིག་ཅེས་གསུངས་པ༌དང༌། དེ་རྣམས་ཀྱིས་ཕན་ཚུན་ལ་གླེང་མོལ་བྱེད༌བཞིན། གལ་ཏེ་ནམ་མཁའི་ཞིང་ཁམས་ནས་བྱུང་བ་ཡིན་ཞེ༌ན། ཁོས་འོ་ན་ཁྱོད་རྣམས་ཅིའི་ཕྱིར་ཡོ་ཧ་ནན་ལ་ཡིད་མ་ཆེས་སམ་ཞེས་སྨྲ་ངེས༌ལ། 26 ཡང་མི་ཡུལ་ནས་བྱུང་ཞེ༌ན། མི་ཐམས་ཅད་ཀྱིས་ཡོ་ཧ་ནན་ནི་ལུང་སྟོན་པ་ཞིག་ཏུ་བཀུར་བས་ངེད་རྣམས་མི་ཚོགས་ལ་འཇིགས་ཞེས་སྨྲས༌ཤིང༌། 27 དེ་ནས་ཁོ་རྣམས་ན༌རེ། ངེད་ཅག་གིས་མི་ཤེས་ཞེས་ལན་བཏབ༌བོ། །ཡང་སྐྱབས་མགོན་ཡེ་ཤུས་འདི་སྐད༌དུ། དེས་ན་བདག་གིས་ཀྱང་དབང་གང་ལ་བརྟེན་ནས་དོན་འདི་དག་བྱེད་པ་ཁྱོད་རྣམས་ལ་སྨྲ་བ་མིན་ཞེས་གསུངས༌སོ།།

བུ་གཉིས་ཀྱི༌དཔེ།

28 དེ་ནས་སྐྱབས་མགོན་ཡེ་ཤུས་འདི་སྐད༌དུ། དོན་ཞིག་ཡོད་པ་འདིར་ཁྱོད་ཅག་གིས་ཅི་ལྟར་བསམ་པར༌བྱ། ཕ་ཞིག་ལ་བུ་གཉིས་ཡོད༌དེ། ཁོ་རང་བུ་ཆེ་བའི་གམ་དུ་སོང༌སྟེ། བདག་གི༌བུ། ཁྱོད་དེ་རིང་རྒུན་འབྲུམ་ར་བའི་ནང་དུ་ལས་ཀ་བྱེད་དུ་སོང་ཞིག་ཅེས་སྨྲས་པ༌ལ། 29 བུ་ན༌རེ། ང་མི་འགྲོ་ཞེས་སྨྲས༌ཤིང༌། ཕྱིས་སུ་འགྱོད་པ་སྐྱེས་ཏེ་སོང༌ངོ༌།། 30 དེ་ནས་ཕ་དེ་བུ་ཆུང་བའི་གམ་དུ་སོང་སྟེ་གོང་ལྟར་སྨྲས་པ༌ན། བུ་ཆུང་བ་ན༌རེ། ཕ༌ལགས། ང་རང་འགྲོའོ་ཞེས་སྨྲས་ཀྱང་མ་སོང་བ༌རེད། 31 བུ་དེ་གཉིས་ལས་སུ་ཞིག་གིས་ཕ་ཡི་དགོངས་པ་ལྟར་བྱས་པ་ཡིན་ནམ་ཞེས་གསུངས་པ༌ན། ཁོ་རྣམས་ཀྱིས་བུ་ཆེ་བས་བྱས་པ་ཡིན་ཞེས་ལན་བཏབ༌བོ། །ཡང་སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་རྣམས་ལ་བདེན་པར་སྨྲ༌སྟེ། ཁྲལ་ལེན་མཁན་དང་སྨད་འཚོང་མ་རྣམས་ཀྱང་ཁྱོད་ཅག་གི་སྔོན་དུ་དཀོན་མཆོག་གི་རྒྱལ་སྲིད་དུ་ཞུགས་པ༌ཡིན། 32 རྒྱུ་མཚན་ནི་ཁྲུས་གསོལ་མཁན་ཡོ་ཧ་ནན་དྲང་བདེན་གྱི་ལམ་ནས་ཁྱོད་ཅག་གི་གམ་དུ་ཡོང༌ནའང༌། ཁྱོད་རྣམས་ཁོང་ལ་ཡིད་མ༌ཆེས། འོན་ཀྱང་ཁྲལ་ལེན་མཁན་དང་སྨད་འཚོང་མ་དག་གིས་ཁོང་ལ་ཡིད་ཆེས་བྱས་པའི་ཕྱིར༌རོ། །ཁྱོད་ཅག་གིས་དོན་དེ་མཐོང་ཡང་འགྱོད་བཤགས་མ་བྱས་ལ་ཡིད་ཆེས་ཀྱང་མ་བྱས་ཞེས་གསུངས༌སོ།།

རྒུན་ཚལ་གྱི་བདག་པོའི༌དཔེ།

33 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་ཡང་དཔེ་གཞན་ཞིག་ལ༌ཉོན་ཅིག དེ་ཡང་ཁྱིམ་བདག་ཅིག་གིས་རྒུན་ཚལ་ཞིག་བཙུགས་ཏེ་ཕྱོགས་བཞིར་ར་བས་བསྐོར་བ༌དང༌། རྒུན་འབྲུམ་འཚིར་གཞོང་ཞིག་བརྐོས་ནས་སོ་ལྟ་ཁང་ཞིག་ཀྱང་བརྩིགས༌རྗེས། རྒུན་འབྲུམ་ར་བ་མི་གཞན་ལ་གླས་ཏེ་ཁོ་རང་ཡུལ་གཞན་དུ༌སོང༌། 34 སྟོན་བསྡུ་བའི་དུས་ལ་བབས༌ཚེ། ཁོས་རང་གི་གཡོག་པོ་འགའ་གླ་མཁན་ཚང་ལ་འབྲས་བུ་ལེན་དུ་མངགས་པ༌ན། 35 དེ་རྣམས་ཀྱིས་གཡོག་པོ་རྣམས་བཟུང༌སྟེ། གཅིག་ལ་གཅར་རྡུང༌བྱས། གཅིག་ནི༌བསད། གཅིག་རྡོ་རུབ་ལ་བཏང༌ངོ༌།། 36 ཡང་བདག་པོ་དེས་གཡོག་པོ་སྔར་ལས་མང་པོ་ཞིག་མངགས༌ནའང༌། དེ་རྣམས་ཀྱིས་སྔར་བཞིན༌བྱས། 37 མཇུག་མཐར་ཁོས་རང་གི་བུའང་དེ་རྣམས་ཀྱི་གམ་དུ་མངགས༌ཤིང༌། དེ་ནི་གླ་མཁན་རྣམས་ཀྱིས་བདག་གི་བུ་ལ་བཀུར་སྟི་བྱེད་ངེས་ཡིན་བསམས༌སོ།། 38 འོན་ཀྱང་གླ་མཁན་རྣམས་ཀྱིས་བུ་མཐོང་སྟེ་ཕན་ཚུན༌ལ། འདི་ནི་ཕ་ཤུལ་འཛིན་མཁན་ཡིན༌པས། ཤོག་དང་གསོད་པར༌བྱའོ། །ནོར་སྐལ་ལེན་པར་བྱ་ཞེས་སྨྲས༌ཏེ། 39 བུ་དེའང་བཟུང་སྟེ་རྒུན་འབྲུམ་ར་བའི་ཕྱི་རུ་བཏོན་ནས་བསད༌དོ།། 40 དེ་ནས་རྒུན་འབྲུམ་ར་བའི་བདག་པོ་ཕྱིར་ཡོང༌ཚེ། གླ་མཁན་དེ་རྣམས་ལ་ཅི་བྱེད་པར་འགྱུར་རམ་ཞེས་གསུངས་པ༌ན། 41 ཁོ་རྣམས་ན༌རེ། བདག་པོས་མི་ངན་དེ་དག་ངན་གསོད་བྱས༌ཏེ། རྒུན་འབྲུམ་ར་བ་ནི་དུས་ལྟར་འབྲས་བུ་འབུལ་བའི་གླ་མཁན་གཞན་དག་ལ་སྤྲོད་པར་ངེས་ཞེས༌སྨྲས། 42 ཡང་སྐྱབས་མགོན་ཡེ་ཤུས་འདི་སྐད༌དུ། དེ་ལ་གསུང་རབ་ཀྱི་མདོ་ལས་ཇི་སྐད༌དུ།

བཟོ་བ་རྣམས་ཀྱིས་སྤངས་པའི༌རྡོ།།‡

ཁང་པའི་ཟུར་གྱི་རྨང་རྡོར༌གྱུར།།

གཙོ་བོ་ཁོང་ནས་བྱུང་བ༌ཡིན།།

བདག་ཅག་མིག་ལ་ངོ་མཚར༌ཆེ།།

ཞེས་གསུངས་ཡོད་པ་ཁྱོད་རྣམས་ཀྱིས་བཀླགས་མ་མྱོང༌ངམ། 43 དེའི༌ཕྱིར། བདག་གིས་ཁྱོད་རྣམས་ལ་སྨྲ་བར་བྱ༌སྟེ། དཀོན་མཆོག་གི་རྒྱལ་སྲིད་ནི་ཁྱོད་རྣམས་ལས་བླངས༌ནས། དེ་དང་མཐུན་པར་འབྲས་བུ་བསྐྱེད་པའི་མི་རིགས་གཞན་ལ་གནང་བར་འགྱུར༌རོ།། 44 མི་སུ་ཞིག་རྡོ་དེའི་སྟེང་དུ་ལྷུང༌ན། མི་དེ་ནི་དུམ་བུར༌འགྱུར། ཡང་རྡོ་དེ་མི་སུ་ཞིག་གི་སྟེང་དུ་ལྷུང༌ན། མི་དེའང་རྡུལ་དུ་བརླག་པར་འགྱུར་ཞེས་གསུངས༌སོ།།

45 དེ་ནས་མཆོད་དཔོན་ཆེན་པོ་དག་དང་ཕ་རུ་ཤི་པ་རྣམས་ཀྱིས་དཔེ་དེ་དག་ཐོས་ཤིང་ཁོ་རྣམས་ལ་གསུངས་པའང་ཤེས༌ཏེ། 46 སྐྱབས་མགོན་ཡེ་ཤུ་འཛིན་བཟུང་བྱ་བསམས༌ནའང༌། མི་ཚོགས་ཀྱིས་ཁོང་ནི་ལུང་སྟོན་པ་ཞིག་ཏུ་བཀུར༌བས་ཁོ་རྣམས་མི་ཚོགས་ལ་འཇིགས༌སོ།།

ལེའུ་ཉེར་གཉིས༌པ།

བག་སྟོན་གྱི༌དཔེ།

1 དེ་ནས་ཡང་སྐྱབས་མགོན་ཡེ་ཤུས་དཔེའི་སྒོ་ནས་དེ་རྣམས་ལ་འདི་སྐད༌དུ། 2 ནམ་མཁའི་རྒྱལ་སྲིད་ནི་རྒྱལ་པོ་ཞིག་གིས་རང་གི་སྲས་ལ་བག་སྟོན་བྱེད་པ་དང་འདྲ༌སྟེ། 3 ཁོང་གིས་རང་གི་གཡོག་པོ་འགའ་བག་སྟོན་དུ་བོས་པའི་མགྲོན་པོ་རྣམས་གདན་འདྲེན་བྱེད་དུ་མངགས༌ནའང༌། མི་དེ་རྣམས་ཡོང་བར་མ་འཐད༌དོ།། 4 ཡང་ཁོང་གིས་གཡོག་པོ་གཞན་དག་མངགས༌ཏེ། ཁྱོད་ཅག་གིས་མགྲོན་དུ་བོས་པ་རྣམས་ལ་འདི་ལྟར་སྨྲོས༌ཤིག བདག་གིས་བ་གླང་དང་སྒོ་ཕྱུགས་ཤ་ཤེད་ཅན་བཤས་ཏེ་ཐམས་ཅད་སྟ་གོན་བྱས་ཚར༌བས། ཁྱེད་རྣམས་བག་སྟོན་ལ་ཕེབས་པར་ཞུ་ཞེས་གསུངས༌ནའང༌། 5 མི་དེ་རྣམས་ཀྱིས་དོན་དེར་དོ་སྣང་མ་བྱས༌པར། མི་གཅིག་རང་གི་ཞིང་ཁར་སོང་བ༌དང༌། གཞན་ཞིག་ཚོང་རྒྱག་སར༌སོང༌། 6 ཡང་མགྲོན་དུ་བོས་པའི་མི་གཞན་དག་གིས་གཡོག་པོ་དེ་རྣམས་བཟུང་བ་དང་བརྙས་བཅོས་བྱས་ཏེ་བསད༌དོ།། 7 དེ་ནས་རྒྱལ་པོ་ཐུགས་ཤིན་ཏུ་ཁྲོས་ཏེ་དམག་བཏང་ནས་ལག་དམར་དེ་རྣམས་མེད་པར་བྱས་པ༌དང༌། མི་དེ་དག་གི་གྲོང་ཁྱེར་ཡང་མེར༌བསྲེགས། 8 ཡང་ཁོང་གིས་རང་གི་གཡོག་པོ་རྣམས་ལ་འདི་སྐད༌དུ། བག་སྟོན་སྟ་གོན་བྱས་ཟིན་ནའང་མགྲོན་དུ་བོས་པ་རྣམས་བག་སྟོན་ལ་ཞུགས་མི༌འོས། 9 དེའི༌ཕྱིར། ཁྱོད་རྣམས་ལམ་མདོ་རུ་སོང་སྟེ་མི་སུ་དང་ཕྲད་ན། དེ་རྣམས་བག་སྟོན་ལ་བོས་ཤིག་ཅེས་གསུངས༌སོ།། 10 གཡོག་པོ་དེ་རྣམས་ཁྲོམ་སྲང་དུ་སོང༌སྟེ། མི་བཟང་ངན་སུ་ཡིན་ཡང་ཕྲད་པ་ཐམས་ཅད་བསྡུས༌པས། བག་སྟོན་གྱི་གནས་དེར་མགྲོན་པོས་བཀང༌ངོ༌།།

11 དེ་ནས་རྒྱལ་པོའང་ཕེབས་ཏེ་མགྲོན་པོ་རྣམས་ལ་གཟིགས་པ༌ན། གཟབ་གོས་སྤྲས་མེད་པའི་མགྲོན་པོ་ཞིག་མཐོང་སྟེ་འདི་སྐད༌དུ། 12 གྲོགས་པོ༌ལགས། ཁྱོད་ཀྱིས་གཟབ་གོས་མ་སྤྲས་པར་འདིར་ཡོང་བ་ཅི་ཡིན་ནམ་ཞེས་གསུངས་པ༌ན། མགྲོན་པོ་དེ་ལ་ལན་འདེབས་རྒྱུ་མེད་པར་གྱུར༌ཏོ།། 13 དེ་ནས་རྒྱལ་པོས་ཞབས་ཕྱི་པ་རྣམས༌ལ། མགྲོན་པོ་འདིའི་རྐང་ལག་བཀྱིགས༌ཏེ། ཕྱི་རོལ་གྱི་མུན་ནག་ནང་དུ་གཡུག་པར༌གྱིས། གནས་དེ་རུ་ངུ་འབོད་བྱས་ནས་ཨམ་གཙིགས་བསྡམ་པར་འགྱུར་ཞེས་སྨྲས༌སོ།། 14 དེ་ནི་མགྲོན་དུ་བོས་པ་མང་ཡང་དངོས་སུ་བདམས་པ་ཉུང་བའི་ཕྱིར་ཡིན་ཞེས་གསུངས༌སོ།།

ཁྲལ་འཇལ་བའི༌སྐོར།

15 དེའི་དུས༌སུ། ཕ་རུ་ཤི་པ་རྣམས་ཕྱི་རོལ་ཏུ་སོང་ནས་ཇི་ལྟར་ཡེ་ཤུའི་གསུང་ལ་སྙད་བརྐོས་ནས་ཁོང་ལ་གནོད་པ་བྱེད་པར་གྲོས་བྱས༌ཏེ། 16 རང་གི་སློབ་མ་དང་ཧེ་རོ་དཱའི་ཕྱོགས་ཁག་གི་མི་འགའ་སྐྱབས་མགོན་ཡེ་ཤུའི་དྲུང་དུ་མངགས༌ཤིང༌། དེ་རྣམས་ན༌རེ། སློབ་དཔོན༌ལགས། ཁྱེད་ནི་གཞུང་རྒྱུད་དྲང་ཞིང་དཀོན་མཆོག་གི་ལམ་ཡང་དག་པར་བདེན་པར་སྟོན་པ༌དང༌། ཁྱེད་ཀྱིས་མིའི་ཁ་ངོར་མི་གཟིགས་ཤིང་ཀུན་ལ་ཕྱོགས་རིས་མེད་པ་ངེད་རྣམས་ཀྱིས༌ཤེས། 17 དེའི༌ཕྱིར། ཁྱེད་ཀྱིས་ཇི་ལྟར་དགོངས་པ་ངེད་རྣམས་ལ་གསུང་བར༌མཛོད། ད་ལྟ་ངེད་ཅག་གིས་སེ་བཟིར་ལ་ཁྲལ་འཇལ་རུང་ངམ་མི་རུང་ཞེས༌དྲིས། 18 ཁོང་གིས་དེ་རྣམས་ཀྱི་སེམས་ངན་མཁྱེན་ཏེ་འདི་སྐད༌དུ། ཚུལ་འཆོས་པ་ཁྱོད་ཅག་གིས་བདག་ལ་ཚོད་བགམ་པའི་རྒྱུ་མཚན༌ཅི། 19 ཁྲལ་དུ་སྤྲད་པའི་དངུལ་སྒོར་ཞིག་བདག་ལ་སྟོན་ཅིག་ཅེས་གསུངས་པ༌དང༌། དེ་རྣམས་ཀྱིས་དངུལ་སྒོར་ཞིག་ཁྱེར་ཡོང་ནས་ཁོང་ལ༌སྤྲད། 20 ཁོང་གིས་དེ་རྣམས་ལ་རི་མོ་དང་ཡི་གེ་འདི་སུའི་ཡིན་ནམ་ཞེས་དྲིས་པ༌ན། 21 དེ་རྣམས་ཀྱིས་སེ་བཟིར་གྱི་ཡིན་ཞེས་སྨྲས༌སོ། །ཡང་སྐྱབས་མགོན་ཡེ་ཤུས་འདི་སྐད༌དུ། དེས་ན་གང་ཞིག་སེ་བཟིར་གྱི་ཡིན་ན་དེ་ནི་སེ་བཟིར་ལ་ཕུལ༌དང༌། གང་ཞིག་དཀོན་མཆོག་གི་ཡིན་ན་དེ་ནི་དཀོན་མཆོག་ལ་ཕུལ་ཅིག་ཅེས་གསུངས༌སོ།། 22 ཁོ་རྣམས་ཀྱིས་གསུང་དེ་ཐོས་པ་དང་ངོ་མཚར་བར་གྱུར་ཏེ་ཁོང་དང་ཁ་བྲལ་ནས་སོང༌ངོ༌།།

སླར་གསོན་པར་འགྱུར་བའི༌སྐོར།

23 ཉིན༌དེར། སླར་གསོན་པའི་དོན་དེ་མེད་ཟེར་མཁན་སཱ་ཅུ་སེ་པ་འགའ་ཞིག་ཁོང་གི་དྲུང་དུ་ཡོང༌སྟེ། 24 སློབ་དཔོན༌ལགས། མོ་ཤེའི་མདོ༌ལས། གལ་སྲིད་སྐྱེས་པ་ཞིག་ལ་བུ་ཕྲུག་མེད་པར་ཤི༌ན། དེའི་གཅུང་པོས་གཅེན་པོའི་ཆུང་མ་བླངས་ནས་གཅེན་པོའི་དོན་དུ་རིགས་རྒྱུད་སྤེལ་དགོས་ཞེས་གསུངས༌ཡོད། 25 སྔོན་ཆད་ངེད་ཅག་གི་ཡུལ་འདིར་སྤུན་བདུན་ཡོད་པ༌ལ། སྤུན་ཆེ་བས་ཆུང་མ་ཞིག་བླངས་ནས་བུ་ཕྲུག་མེད་པར་ཤི༌བས། ཆུང་མ་གཅུང་པོ་ལ༌བསྐྱུར། 26 སྤུན་གཉིས་པ་དང་གསུམ་པ་ནས་སྤུན་བདུན་པའི་བར༌དུ། ཚང་མ་དེ་བཞིན་ཡིན༌ལ། 27 མཇུག་མཐར་བུད་མེད་དེའང༌ཤིའོ།། 28 དེས་ན་གཤིན་པོ་རྣམས་སླར་གསོན་པར་འགྱུར་བའི་དུས་དེ་སླེབས་ཚེ། སྤུན་བདུན་པོས་བུད་མེད་དེ་ཆུང་མར་བླངས་མྱོང༌བས། ཁོ་མོ་ནི་སྤུན་བདུན་ལས་སུ་ཞིག་གི་ཆུང་མ་ཡིན་ནམ་ཞེས་དྲིས་པ༌ལ། 29 སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། ཁྱོད་ཅག་གིས་གསུང་རབ་ཀྱི་དོན་མི་རྟོགས་ཤིང་དཀོན་མཆོག་གི་མཐུ་སྟོབས་ཀྱང་མི་ཤེས་པས་ནོར་སོང༌ངོ༌།། 30 ཅིའི་ཕྱིར་ཞེ༌ན། གཤིན་པོ་རྣམས་སླར་གསོན་པའི་དུས༌སུ། མི་རྣམས་ཀྱིས་བག་མ་ཕར་བསྐྱལ་ཚུར་ལེན་མི་བྱེད་པར་ནམ་མཁའི་ཞིང་ཁམས་ཀྱི་ཕོ་ཉ་རྣམས་དང༌འདྲའོ།། 31 འོན་ཀྱང་གཤིན་པོ་རྣམས་སླར་གསོན་ངེས་པའི་སྐོར་ལ་དཀོན་མཆོག་གིས་གསུང་རབ་ཀྱི་མདོ་ལས་ཁྱོད་རྣམས་ལ་འདི་སྐད༌དུ། 32 བདག་ནི་ཨབ་ར་ཧམ་གྱི་དཀོན་མཆོག༌དང༌། ཨི་སཱག་གི་དཀོན༌མཆོག ཡ་ཀོབ་ཀྱི་དཀོན་མཆོག་ཡིན་ཞེས་གསུངས་ཡོད་པ་ཁྱོད་ཅག་གིས་བཀླགས་མ་མྱོང༌ངམ། ཁོང་ནི་གཤིན་པོ་རྣམས་ཀྱི་དཀོན་མཆོག་མ་ཡིན༌ཏེ། གསོན་པོ་རྣམས་ཀྱི་དཀོན་མཆོག་ཡིན་ཞེས་གསུངས༌སོ།། 33 མི་ཚོགས་ཀྱིས་གསུང་དེ་ཐོས་པ་དང་ཁོང་གིས་གསུངས་པའི་ཆོས་ལ་ངོ་མཚར་བར་གྱུར༌ཏོ།།

བཀའ་ཁྲིམས་བཅུ་ལས་གཙོ་ཤོས༌སྐོར།

34 དེ་ནས་ཕ་རུ་ཤི་པ་རྣམས་ཀྱིས་སྐྱབས་མགོན་ཡེ་ཤུས་སཱ་ཅུ་སེ་པ་རྣམས་ཀྱི་སྨྲ་སྒོ་བཅད་པ་ཐོས་ནས་ཕྱོགས་གཅིག་ཏུ་འདུས༌ཤིང༌། 35 དེ་རྣམས་ལས་བཀའ་ཁྲིམས་ཀྱི་མཁས་པ་ཞིག་གིས་ཁོང་ལ་ཚོད་བགམ་པའི་ཕྱིར་ན༌རེ། 36 སློབ་དཔོན༌ལགས། བཀའ་ཁྲིམས་ཐམས་ཅད་ལས་གཙོ་ཤོས་གང་ཡིན་ནམ་ཞེས་དྲིས་པ༌ན། 37 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་གཙོ་བོ་སྟེ་རང་གི་དཀོན་མཆོག་ལ་བློ་གཅིག་སེམས་གཅིག་ཡིད་གཅིག་དང་སྟོབས་ཤུགས་ཡོད་རྒུས་གཅེས༌ཤིག 38 འདི་ནི་བཀའ་ཁྲིམས་ཐམས་ཅད་ལས་ཐོག་མ་དང་ཆེས་གཙོ་ཤོས༌ཡིན། 39 གཉིས་པའང་དེ་དང་འདྲ༌སྟེ། ཁྱོད་ཀྱིས་ཁྱིམ་མཚེས་ལ་རང་དང་འདྲ་བར་གཅེས་ཤིག་ཅེས་པ་འདི༌ཡིན། 40 བཀའ་ཁྲིམས་འདི་གཉིས་ནི་བཀའ་ཁྲིམས་དང་ལུང་སྟོན་པའི་མདོ་ཐམས་ཅད་ཀྱི་རྩ་བ་ཡིན་ཞེས་གསུངས༌སོ།།

རྒྱལ་པོ་དཱ་བིད་ཀྱི་རིགས་སྲས༌སྐོར།

41 ཕ་རུ་ཤི་པ་རྣམས་གནས་དེར་འཛོམས༌དུས། སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། 42 མཱ་ཤི་ཀའི་སྐོར་ནས་ཁྱོད་ཅག་གི་བསམ་ཚུལ་ཅི་ཡིན༌ནམ། ཁོང་ནི་སུ་ཞིག་གི་སྲས་ཡིན་ནམ་ཞེས་བཀའ་འདྲི་གནང་བ༌ལ། དེ་རྣམས་ཀྱིས་དཱ་བིད་ཀྱི་རིགས་སྲས་ཡིན་ཞེས་ཞུས༌སོ།། 43 ཡང་སྐྱབས་མགོན་ཡེ་ཤུས་འདི་སྐད༌དུ། དེས་ན་དཱ་བིད་ཀྱིས་དམ་པའི་ཐུགས་ཉིད་ཀྱི་ངང་ནས་མཱ་ཤི་ཀ་ལ་གཙོ་བོ་ལགས་ཞེས་འབོད་པ་ཅི་ཡིན༌ནམ། དེ་ལ་ཇི་སྐད༌དུ།

44 དཀོན་མཆོག་གིས་ནི་ང་ཡི་གཙོ་བོ༌ལ།།

བདག་གིས་ཁྱོད་ཀྱི་བསྟན་དགྲ་ཐམས་ཅད༌ཀུན།།

ཁྱོད་ཀྱི་ཞབས་ཀྱི་འོག་ཏུ་འཇུག་པའི༌བར།།

བདག་གི་གཡས་སུ་བཞུགས་ཤིང་སྒུག་པར༌བྱའོ།།

ཞེས་གསུངས༌ཤིང༌། 45 དཱ་བིད་ཀྱིས་ཁོང་ལ་གཙོ་བོ་ཞེས་ཞུས༌ན། ཁོང་ནི་དཱ་བིད་ཀྱི་རིགས་སྲས་སུ་ཇི་ལྟར་གྱུར་པ་ཡིན་ནམ་ཞེས་གསུངས་པ༌ན། * 46 མི་སུས་ཀྱང་ཁོང་ལ་ལན་འདེབས་མ་ནུས༌ལ། ཉིན་དེ་ནས་བཟུང་སུས་ཀྱང་ཁོང་ལ་དྲི་བ་ཅི་ཡང་ཞུ་མ་ཕོད༌དོ།།

ལེའུ་ཉེར་གསུམ༌པ།

ཚུལ་འཆོས་པར་དོགས་ཟོན་བྱེད་དགོས་པའི༌སྐོར།

1 དེ་ནས་སྐྱབས་མགོན་ཡེ་ཤུས་མི་ཚོགས་དང་ཐུགས་སྲས་རྣམས་ལ་གསུང་གླེང་མཛད་ཅིང་འདི་སྐད༌དུ། 2 མཁན་པོ་དང་ཕ་རུ་ཤི་པ་རྣམས་མོ་ཤེའི་ཁྲི་ལ་སྡོད༌ཅིང༌། 3 དེ་རྣམས་ཀྱིས་འཆད་པའི་བསླབ་བྱ་ཐམས་ཅད་ཁྱོད་ཅག་གིས་སྲུངས་ལ་དེ་ལྟར་བྱོས༌ཤིག འོན་ཀྱང་དེ་དག་གིས་ངག་ནས་སྨྲས་ཀྱང་ལག་ཏུ་མི་སྒྲུབ༌པས། དེ་དག་གི་སྤྱོད་ལམ་ལྟར་མ་བྱེད༌ཅིག 4 དེ་དག་གིས་ཁུར་བོ་ལྕི་མོ་བསྡམས་ནས་མི་རྣམས་ཀྱི་ཕྲག་ལ་འགེལ༌ནའང༌། རང་གི་མཛུབ་མོ་གཅིག་ཀྱང་འགུལ་བར་མི་འདོད༌དོ།། 5 དེ་དག་གིས་དོན་ཐམས་ཅད་མི་རྣམས་ལ་མཐོང་དུ་འཇུག་པའི་ཕྱིར་སྒྲུབ༌ཅིང༌། རང་གི་སྲུང་བ་དེའི་ཞེང་ཚད་ཆེ་བར་བཟོ་བ༌དང༌། གྱོན་གོས་ཀྱི་ཙོར་ལོ་ཡང་ཇེ་རིང་དུ་གཏོང༌ངོ༌།། 6 གསོལ་སྟོན་དང་ཆོས་ཁང་དུ་གྲལ་མགོར་སྡོད་པར་དགའ༌ཞིང༌། 7 ཁྲོམ་སྲང་ནས་མི་རྣམས་ཀྱི་བསྙེན་བཀུར་འཐོབ་པ༌དང༌། རང་ཉིད་ལ་རཱབ་པེ་ལགས་ཞེས་འབོད་པར་དགའ་མོས༌བྱེད། 8 འོན་ཀྱང་ཁྱོད་རྣམས་ཀྱིས་རང་ལ་རཱབ་པེ་ཞེས་འབོད་དུ་མ་འཇུག༌ཅིག ཁྱོད་རྣམས་ལ་སློབ་དཔོན་གཅིག་ཁོ་ན་ཡོད་ཅིང་ཁྱོད་ཅག་ཐམས་ཅད་ནི་སྤུན་ཡིན་པའི་ཕྱིར༌རོ།། 9 ཁྱོད་རྣམས་ཀྱིས་འཇིག་རྟེན་གྱི་མི་སུ་ལའང་ཡབ་ཅེས་འབོད་མི་རུང༌སྟེ། ཁྱོད་ཅག་གི་ཡབ་གཅིག་པུ་ནི་ནམ་མཁའི་ཞིང་ཁམས་སུ་བཞུགས་པ་དེ་ཉིད་ཡིན་པའི་ཕྱིར༌རོ།། 10 ཡང་ཁྱོད་རྣམས་ཀྱིས་རང་ལ་དགེ་རྒན་ཞེས་འབོད་དུ་མ་འཇུག༌སྟེ། ཁྱོད་ཅག་ལ་དགེ་རྒན་གཅིག་ཁོ་ན་ཡོད་པ་སྟེ་སྐྱབས་མགོན་མཱ་ཤི་ཀ་ཡིན་པའི་ཕྱིར༌རོ།། 11 ཁྱོད་རྣམས་ལས་ཆེ་ཤོས་ཡིན་པ་དེ་ཁྱོད་ཅག་གི་ཞབས་ཕྱི་པར་འགྱུར༌དགོས། 12 སུ་ཞིག་གིས་རང་ཉིད་མཐོ་བར་བཟུང་ན་དམན་པར༌འགྱུར། ཡང་སུ་ཞིག་གིས་རང་ཉིད་དམན་པར་བཟུང་ན་མཐོ་བར་འགྱུར་ངེས་ཡིན་ཞེས་གསུངས༌སོ།།

13 ཚུལ་འཆོས་མཁན་པོ་དང་ཕ་རུ་ཤི་པ་ཁྱོད་རྣམས་ལ་ཆག་སྒོ་འབྱུང༌ངོ༌། །རྒྱུ་མཚན་ནི་ཁྱོད་ཅག་གིས་མི་རྣམས་ཀྱི་མདུན་དུ་ནམ་མཁའི་རྒྱལ་སྲིད་དུ་ཞུགས་པའི་སྒོ་བརྒྱབ༌སྟེ། ཁྱོད་རང་ཉིད་མི་འགྲོ་ཞིང་འགྲོ་མཁན་གཞན་རྣམས་ཀྱང་བཀག་པའི་ཕྱིར༌རོ།། 14 ཡང་ཚུལ་འཆོས་མཁན་པོ་དང་ཕ་རུ་ཤི་པ་ཁྱོད་རྣམས་ལ་ཆག་སྒོ་འབྱུང༌ངོ༌། །རྒྱུ་མཚན་ནི་ཁྱོད་ཅག་གིས་ཡུགས་མོ་རྣམས་ཀྱི་ཁང་པ་དང་བཅས་པའི་རྒྱུ་རྫས་ཐམས་ཅད་ཧམ་བཟུང་བྱེད༌ཅིང༌། སྨོན་ལམ་རིང་པོ་འདེབས་ཁུལ་བྱེད༌པས། ཁྱོད་རྣམས་ལ་ལྷག་ཏུ་ཆད་པ་ལྕི་མོ་འཕོག་པར་འགྱུར༌རོ།།

15 ཡང་ཚུལ་འཆོས་མཁན་པོ་དང་ཕ་རུ་ཤི་པ་ཁྱོད་རྣམས་ལ་ཆག་སྒོ་འབྱུང༌ངོ༌། །རྒྱུ་མཚན་ནི་ཁྱོད་ཅག་གིས་མི་གཅིག་ཙམ་ཡང་རང་གི་ཆོས་སྒོར་ཞུགས་སུ་འཇུག་ཆེད་སྐམ་ས་དང་རྒྱ་མཚོ་ཀུན་ཏུ་རྒྱུ༌ཞིང༌། མི་དེ་ཁྱོད་ཅག་གི་ཆོས་ལ་ཞུགས༌རྗེས། ཁྱོད་ཅག་ལས་ཀྱང་མི་དེ་ནི་ལྷག་ཏུ་དམྱལ་བའི་གནས་སུ་ལྷུང་བར་བྱེད༌དོ།།

16 ཡང་ལམ་ཁྲིད་མཁན་ལོང་བ་ཁྱོད་རྣམས་ལ་ཆག་སྒོ་འབྱུང༌ངོ༌། །ཁྱོད་རྣམས་ན༌རེ། སུ་ཞིག་གིས་མཆོད་ཁང་དཔང་དུ་བཙུགས་ཏེ་མནའ་བསྐྱལ་ན་དེ་ནི་ཅི་ཡང་མ༌ཡིན། འོན་ཏེ་སུ་ཞིག་གིས་མཆོད་ཁང་ནང་གི་གསེར་དཔང་དུ་བཙུགས་ནས་མནའ་བསྐྱལ༌ན། མི་དེས་ངེས་པར་མནའ་ལྟར་བསྒྲུབ་དགོས་ཞེས་ཟེར༌རོ།། 17 གླེན་པ་ལོང་བ༌རྣམས། ཁྱོད་ཅག་གིས་གསེར་གལ་ཆེ་བར་འདོད༌དམ། ཡང་ན་གསེར་དམ་པར་བསྒྱུར་པའི་མཆོད་ཁང་གལ་ཆེ་བར༌སྙམ། 18 ཡང་ཁྱོད་རྣམས་ན༌རེ། སུ་ཞིག་གིས་མཆོད་ཁྲི་དཔང་དུ་བཙུགས་ནས་མནའ་བསྐྱལ་ན་དེ་ནི་ཅི་ཡང་མ༌ཡིན། འོན་ཀྱང་སུ་ཞིག་གིས་མཆོད་ཁྲི་སྟེང་གི་མཆོད་རྫས་དཔང་དུ་བཙུགས་ནས་མནའ་བསྐྱལ༌ན། མི་དེས་ངེས་པར་མནའ་ལྟར་བསྒྲུབ་དགོས་ཞེས་ཟེར༌རོ།། 19 ལོང་བ༌རྣམས། ཁྱོད་ཅག་གིས་མཆོད་རྫས་གལ་ཆེ་བར་འདོད༌དམ། ཡང་ན་མཆོད་རྫས་དམ་པར་བསྒྱུར་པའི་མཆོད་ཁྲི་གལ་ཆེ་བར་སྙམ། 20 དེའི༌ཕྱིར། མཆོད་ཁྲི་དཔང་དུ་བཙུགས་ནས་མནའ་སྐྱེལ་མཁན་རྣམས་ཀྱིས་མཆོད་ཁྲི་དང་དེའི་སྟེང་དུ་ཡོད་པ་ཐམས་ཅད་དཔང་དུ་བཙུགས་པ༌ཡིན། 21 ཡང་མཆོད་ཁང་དཔང་དུ་བཙུགས་ནས་མནའ་སྐྱེལ་མཁན་རྣམས་ཀྱིས་མཆོད་ཁང་དང་དེའི་ནང་དུ་བཞུགས་པ་ཁོང་ཉིད་དཔང་དུ་བཙུགས་པ༌ཡིན། 22 ཡང་ནམ་མཁའི་ཞིང་ཁམས་དཔང་དུ་བཙུགས་ནས་མནའ་སྐྱེལ་མཁན་རྣམས་ཀྱིས་དཀོན་མཆོག་གི་བཞུགས་ཁྲི་དང་དེའི་སྟེང་དུ་བཞུགས་པ་ཉིད་ཀྱང་དཔང་དུ་བཙུགས་པ་ཡིན༌ནོ།།

23 ཡང་ཚུལ་འཆོས་མཁན་པོ་དང་ཕ་རུ་ཤི་པ་ཁྱོད་རྣམས་ལ་ཆག་སྒོ་འབྱུང༌ངོ༌། །རྒྱུ་མཚན་ནི་ཁྱོད་རྣམས་ཀྱིས་དག་ཅི༌དང༌། གོ༌སྙོད། ཟི་ར་བཅས་ཀྱི་བཅུ་ཆའི་གཅིག་ཕུལ༌ནའང༌། དེ་བས་གལ་ཆེ་བའི་བཀའ་ཁྲིམས་ནང་གི་བདེན་ལུགས༌དང༌། སྙིང༌རྗེ། ཡིད་རྟོན་རུང་བ་བཅས་ནི་སྤོང་བར༌བྱེད། འོན་ཀྱང་ཁྱོད་ཅག་གིས་དེ་བས་གལ་ཆེ་བ་འདི་བསྲུང་འོས་ཤིང་གཞན་དེ་ཡང་འདོར་མི༌འོས། 24 ལམ་ཁྲིད་མཁན་ལོང་བ༌རྣམས། ཁྱོད་ཅག་གིས་ཆུ་ནས་འབུ་ཕྲ་མོ་བཙགས་ཏེ་ཐོན་པ༌དང༌། རྔ་མོང་ཆེན་པོ་ཁྱུར་མིད་བྱེད་ *དོ།།

25 ཡང་ཚུལ་འཆོས་མཁན་པོ་དང་ཕ་རུ་ཤི་པ་ཁྱོད་རྣམས་ལ་ཆག་སྒོ་འབྱུང༌ངོ༌། །རྒྱུ་མཚན་ནི་ཁྱོད་ཅག་གིས་ཕོར་བ་དང་སྡེར་མའི་ཕྱི་ངོས་གཙང་མར་བྱེད་པ་ཙམ༌ལས། སྣོད་དེ་དག་གི་ནང་དུ་འཕྲོག་ལེན་དང་བག་མེད་ཀྱིས་བཀང༌འདུག 26 ཕ་རུ་ཤི་པ་ལོང་བ༌རྣམས། ཁྱོད་ཅག་གིས་ཐོག་མར་ཕོར་བ་དང་སྡེར་མའི་ནང་གཙང་མར་བྱོས༌དང༌། ཕྱི་ངོས་ཀྱང་གཙང་མར་འགྱུར༌རོ།།

27 ཡང་ཚུལ་འཆོས་མཁན་པོ་དང་ཕ་རུ་ཤི་པ་ཁྱོད་རྣམས་ལ་ཆག་སྒོ་འབྱུང༌ངོ༌། །རྒྱུ་མཚན་ཁྱོད་ཅག་ནི་ཚོན་རྩི་དཀར་པོས་སྤྲས་པའི་དུར་ས་ཞིག་དང་འདྲ༌སྟེ། ཕྱི་ནས་བལྟས་ན་མཛེས་ཀྱང་ནང་དུ་གཤིན་པོ་རྣམས་ཀྱི་ཀེང་རུས་དང་མི་གཙང་བ་མཐའ་དག་གིས་བཀང༌ངོ༌།། 28 དཔེ་དེ་བཞིན༌དུ། ཁྱོད་རྣམས་ནི་ཕྱིའི་རྣམ་པའི་ཆ་ནས་མི་རྣམས་ལ་དྲང་བདེན་ལྟར་སྣང༌ཡང༌། ནང་སེམས་སུ་ཚུལ་འཆོས་དང་ནག་ཉེས་ཀྱིས་བཀང་འདུག༌པའོ།།

29 ཡང་ཚུལ་འཆོས་མཁན་པོ་དང་ཕ་རུ་ཤི་པ་ཁྱོད་རྣམས་ལ་ཆག་སྒོ་འབྱུང༌ངོ༌། །རྒྱུ་མཚན་ནི་ཁྱོད་ཅག་གིས་ལུང་སྟོན་པ་རྣམས་ལ་དུར་ས་རྩིག༌ཅིང༌། སྐྱེས་བུ་དམ་པ་རྣམས་ཀྱི་བང་སོའང་བརྒྱན་ཏེ་ན༌རེ། 30 གལ༌སྲིད། ངེད་རྣམས་མེས་པོའི་དུས་དང་མཉམ་པ་ཡིན༌ན། ངེད་ཅག་གིས་མེས་པོ་རྣམས་དང་འགྲོགས་ནས་ལུང་སྟོན་པ་རྣམས་གསོད་པར་མི་བྱ་ཞེས༌ཟེར། 31 དེ་ལས་ཁྱོད་ཅག་གིས་རང་ཉིད་ནི་ལུང་སྟོན་པ་གསོད་མཁན་རྣམས་ཀྱི་བུ་རྒྱུད་ཡིན་པར་བདེན་དཔང་བྱས༌པའོ།།

32 ད་ལྟ་ཁྱོད་ཅག་གིས་རང་གི་མེས་པོ་རྣམས་ཀྱི་ལས་ངན་པ་དེ་དག་ཡོངས་སུ་རྫོགས་པར་གྱིས༌ཤིག 33 སྦྲུལ་དང་དུག་སྦྲུལ་གྱི་རྒྱུད་ཁྱོད་ཅག་ནི་དམྱལ་བའི་གནས་ཀྱི་ཉེས་ཆད་ལས་ཐར་ཐུབ་བམ་ཞེ་ན་མི༌ཐུབ། 34 དེའི༌ཕྱིར། བདག་གིས་ལུང་སྟོན་པ༌དང༌། མཁས༌པ། མཁན་པོ་རྣམས་ཁྱོད་ཅག་གི་གམ་དུ་མངག་པར༌བྱའོ། །འོན་ཀྱང་ཁྱོད་ཅག་གིས་དེ་དག་ལས་ལ་ལ་གསོད་ཅིང་ལ་ལ་ཤིང་རྒྱ་གྲམ་གྱི་སྟེང་དུ་བརྡབ་པ༌དང༌། ཡང་ལ་ལ་ཆོས་ཁང་དུ་ཁྲིད་ནས་རྟ་ལྕག་གིས་གཞུས༌ཏེ། གྲོང་རྡལ་གཅིག་ནས་གྲོང་རྡལ་གཞན་དུ་དེད་ནས་གནོད་འཚེ་བྱེད་པར་འགྱུར༌ལ། 35 དེ་ནི་ས་སྟེང་འདིར་མི་གཞུང་དྲང་ཐམས་ཅད་ཀྱི་ཁྲག་བཞུར་བའི་སྐྱིན་ཚབ་དེ་ཁྱོད་ཅག་གི་སྟེང་ནས་ཕྱིར་ལེན་དགོས༌ཏེ། མི་གཞུང་དྲང་ཧ་བེལ་ཞེས་པའི་ཁྲག་བཞུར་བ་ནས༌བཟུང༌། མཆོད་ཁང་དང་མཆོད་ཁྲི་གཉིས་ཀྱི་བར་དུ་པཱ་རག་ཡའི་བུ་ཟ་ཀར་ཡཱའི་ཁྲག་བཞུར་བའི་བར་གྱི་སྐྱིན་ཚབ་ཐམས་ཅད་ལེན་པར་འགྱུར་བའི་ཕྱིར༌ཡིན། 36 བདག་གིས་ཁྱོད་རྣམས་ལ་བདེན་པར་སྨྲ༌སྟེ། འདི་དག་ཐམས་ཅད་ནི་མི་རབས་འདི་ལ་འབབ་པར་འགྱུར༌རོ།།

37 ཀྱེ། ཡེ་རུ་སཱ༌ལེམ། ཡེ་རུ་སཱ༌ལེམ། ཁྱོད་ཀྱིས་རྟག་ཏུ་ལུང་སྟོན་པ་རྣམས་གསོད་པར་བྱེད༌ཅིང༌། ཁྱོད་ཀྱི་གམ་དུ་མངགས་པ་རྣམས་ཀྱང་རྡོ་རུབ་གཏོང་བར༌བྱེད། བྱ་མོས་བྱ་ཕྲུག་གཤོག་འོག་ཏུ་བསྡུ་བ༌ལྟར། བདག་གིས་ཀྱང་ལན་དུ་མར་ཁྱོད་ཀྱི་བུ་ཕྲུག་རྣམས་བསྡུ་འདོད་ནའང་ཁྱོད་རྣམས་མ༌འཐད། 38 ལྟོས༌དང༌། ཁྱོད་ཅག་གི་སྡོད་གནས་ནི་ཁྱོད་ཅག་ལ་སྟོང་བར་བྱས་ནས་བསྐྱུར་བ༌ཡིན། 39 བདག་གིས་ཁྱོད་རྣམས་ལ་སྨྲ་བར་བྱ༌སྟེ། དུས་ད་ནས༌བཟུང༌། ཁྱོད་ཅག་གི་ངག་ལས་གཙོ་བོའི་མཚན་གྱི་སྒོ་ནས་བྱོན་པ་ནི་བྱིན་རླབས་ཅན་ཡིན་ཞེས་ཞུ་བའི་བར་དུ་ང་རང་མཐོང་བར་མི་འགྱུར་ཞེས་གསུངས༌སོ།།

ལེའུ་ཉེར་བཞི༌པ།

བསྐལ་པའི་མཐའ་མའི་སྐོར་གྱི་ལུང༌བསྟན།

1 སྐྱབས་མགོན་ཡེ་ཤུ་མཆོད་ཁང་ནས་ཕྱིར་ཕེབས༌དུས། ཐུགས་སྲས་རྣམས་ཁོང་གི་དྲུང་དུ་ཡོང་སྟེ་མཆོད་ཁང་གི་བཟོ་བཀོད་ཁོང་ལ་བསྟན་པ༌ན། 2 ཁོང་གིས་འདི་སྐད༌དུ། ཁྱོད་ཅག་གིས་འདི་ཐམས་ཅད་མཐོང་བ་མ་ཡིན༌ནམ། ངས་ཁྱོད་རྣམས་ལ་བདེན་པར་སྨྲ༌སྟེ། མ་འོངས་པར་འདི་རུ་རྡོ་ཕ་བོང་སྟེང་དུ་རྡོ་གཅིག་ཀྱང་མི་ལུས་པར་ཐམས་ཅད་བཤིག་པར་འགྱུར་ཞེས་གསུངས༌སོ།།

3 སྐྱབས་མགོན་ཡེ་ཤུ་སྐྱུ་རུ་རའི་རི་བོར་བཞུགས༌དུས། ཐུགས་སྲས་རྣམས་ཟུར་དུ་ཁོང་གི་དྲུང་ལ་ཡོང༌སྟེ། དོན་འདི་རྣམས་དུས་ནམ་ཞིག་ལ་འབྱུང༌ཞིང༌། ཁྱེད་རང་ཕེབས་ཡོང་བ་དང་བསྐལ་པའི་མཐའ་མར་རྟགས་ཅི་ཞིག་ཡོད་པ་གསུང་བར་མཛོད་ཅེས་ཞུས་པ༌ན། 4 སྐྱབས་མགོན་ཡེ་ཤུས་འདི་སྐད༌དུ། སུ་ཞིག་གིས་ཀྱང་ཁྱོད་རྣམས་མི་བསླུ་བའི་ཆེད་དུ་དོགས་པར༌གྱིས། 5 རྒྱུ་མཚན་ནི་མི་མང་པོས་ངའི་མིང་དུ་རྫུ་བཞིན་ཡོང༌སྟེ། ང་ནི་སྐྱབས་མགོན་མཱ་ཤི་ཀ་ཡིན་ཟེར་ཞིང་མི་མང་པོ་བསླུ་བར༌ངེས། 6 ཡང་ཁྱོད་ཅག་གིས་དམག་འཁྲུག་དང་དམག་འཁྲུག་གི་གཏམ་ཐོས་པར་འགྱུར་ཡང་འཇིགས་པར་མི༌བྱའོ། །རྒྱུ་མཚན་ནི་དོན་འདི་དག་འབྱུང་ངེས༌ཀྱང༌། དེ་ནི་མཐའ་མའི་དུས་ལ་སླེབས་པ་མ་ཡིན༌ཏེ། 7 མི་རིགས་དང་མི་རིགས་འཁྲུག་ཅིང་རྒྱལ་ཁབ་དང་རྒྱལ་ཁབ་འཁྲུག༌པ། ས་ཆ་མང་པོར་མུ་གེ་དང་ས་འགུལ་ཡང་འབྱུང་བར༌འགྱུར། 8 དོན་འདི་ཐམས་ཅད་ནི་སྦྲུམ་མའི་ཟུག་གཟེར་གྱི་ཐོག་མ༌ཡིན།* 9 དེའི་དུས༌སུ། མི་རྣམས་ཀྱིས་ཁྱོད་ཅག་དཀའ་སྡུག་ལ་སྦྱོར་ཞིང་གསོད་པར་འགྱུར་བ༌དང༌། ངའི་མིང་གི་རྐྱེན་གྱིས་མི་རིགས་ཐམས་ཅད་ཁྱོད་ཅག་ལ་སྡང་བར༌འགྱུར། 10 ཡང་དེའི་དུས༌སུ། མི་མང་པོ་ཞིག་དད་པ་ལོག་པ་དང་ཕན་ཚུན་ངོ་ལོག་བྱེད་ཅིང་སྡང་བར༌འགྱུར། 11 ཡང་ལུང་སྟོན་པ་རྫུས་མ་མང་པོ་འབྱུང་ཞིང་མི་མང་པོ་བསླུ་བར༌འགྱུར། 12 ཁྲིམས་འགལ་གྱི་ལས་ཇེ་མང་དུ་སོང་བས་མི་མང་པོའི་བྱམས་སེམས་ཀྱང་ཉམས་པར༌འགྱུར། 13 འོན་ཀྱང་མཐར་ཐུག་ཏུ་བཟོད་བསྲན་བྱེད་མཁན་དེ་ལ་ཐར་པ་འཐོབ་ངེས་ཡིན། 14 དཀོན་མཆོག་གི་རྒྱལ་སྲིད་ཀྱི་འཕྲིན་བཟང་འདི་མི་རིགས་ཐམས་ཅད་ལ་བདེན་དཔང་བྱེད་པའི་ཕྱིར་འཇིག་རྟེན་ཡོངས་ལ་བསྒྲགས༌རྗེས། དུས་ཀྱི་མཐའ་མ་ད་གཟོད་སླེབ་པར་འགྱུར༌རོ།།

15 དེའི༌ཕྱིར། མདོ་འདི་ཀློག་མཁན་གྱིས་དོན་རྟོགས་པར་བྱ༌སྟེ། ནམ་ཞིག་ཁྱོད་ཅག་གིས་ལུང་སྟོན་པ་དཱ་ནེ་ཨེལ་གྱི་མདོ་ལས་སྟོང་པར་བྱེད་པའི་སྐྱུག་བྲོ་བ་དེ་གནས་དམ་པ་རུ་འགྲེངས་ནས་བསྡད་ཡོད་པ་མཐོང༌དུས་སུ། † 16 ཡ་ཧུ་དཱའི་ཡུལ་དུ་ཡོད་པ་རྣམས་རི་ལ་འབྲོ་བར༌གྱིས། 17 ཁང་པའི་སྟེང་དུ་ཡོད་པ་རྣམས་ཀྱང་སར་བབས་ནས་རང་ཁྱིམ་དུ་དངོས་པོ་ལེན་དུ་མ༌འགྲོའོ།། 18 ཞིང་ཁར་ཡོད་པ་རྣམས་རང་གི་གྱོན་པ་ལེན་དུའང་ཕྱིར་མ་ལོག༌ཅིག 19 ཉིན་དེ་དག་གི་རིང༌ལ། བུད་མེད་སྦྲུམ་མ་དང་ཕྲུ་གུར་ནུ་མ་སྣུན་མཁན་རྣམས་སྙིང་རེ་རྗེ༌ཨང༌། 20 ཁྱོད་རྣམས་ཡུལ་གཞན་དུ་འབྲོ་བའི་དུས་དེ་དགུན་ཁའམ་ངལ་གསོ་བའི་ཉིན་དང་མི་འཕྲད་པའི་ཕྱིར་སྨོན་ལམ་ཐོབས༌ཤིག 21 རྒྱུ་མཚན་ནི་དེའི་དུས་སུ་དཀའ་སྡུག་ཆེན་པོ་འབྱུང་བར་འགྱུར༌ཏེ། དཀའ་སྡུག་དེ་ལྟ་བུ་ནི་འཇིག་རྟེན་བཀོད་པ་ནས་ད་ལྟའི་བར་དུ་བྱུང་མ་མྱོང༌ལ། རྗེས་སུའང་འབྱུང་མི༌སྲིད། 22 ཡང་ཉིན་དེ་དག་ཇེ་ཉུང་དུ་མཛད་པ་མིན༌ན། ཤ་ཁྲག་གདོས་བཅས་སུ་གྲུབ་པ་སུ་ཡང་ཐར་མི་ཐུབ༌མོད། འོན་ཀྱང་བདམས་པའི་མི་ ‡རྣམས་ཀྱི་དོན་དུ་ཉིན་དེ་དག་ཇེ་ཉུང་དུ་མཛད་ངེས༌ཡིན། 23 དེའི་དུས༌སུ། སུ་ཞིག་གིས་ཁྱོད་ཅག་ལ་ལྟོས་དང་མཱ་ཤི་ཀ་འདི་རུ༌བཞུགས། ཡང་ན་དེ་གར་བཞུགས་ཞེས་སྨྲས་ཀྱང་དེ་ལ་ཡིད་རྟོན་བྱ་མི་རུང༌ངོ༌།། 24 རྒྱུ་མཚན་ནི་མཱ་ཤི་ཀ་བཅོས་མ་དང་ལུང་སྟོན་པ་རྫུས་མ་མང་པོ་འབྱུང༌ཞིང༌། གལ་ཏེ་བསླུ་ནུས་ན་བདམས་པའི་མི་རྣམས་ཀྱང་བསླུ་བའི༌ཕྱིར། གྲུབ་རྟགས་ཆེན་པོ་དང་ངོ་མཚར་བའི་དོན་རྣམས་ཀྱང་སྟོན་པར༌འགྱུར། 25 ལྟོས༌དང༌། བདག་གིས་སྔ་མོ་ནས་དོན་འདི་ཁྱོད་ཅག་ལ་སྨྲས་པ༌ཡིན། 26 ཡང་དེ་རྣམས་ཀྱིས་ཁྱོད་ཅག་ལ་ལྟོས༌དང༌། མཱ་ཤི་ཀ་དབེན་པའི་གནས་སུ་བཞུགས་ཞེས་ཟེར་ཡང་ཕྱི་རོལ་ཏུ་མ༌འགྲོའོ། །ཡང་ལྟོས༌དང༌། མཱ་ཤི་ཀ་ཁང་པའི་ཕུགས་སུ་བཞུགས་ཞེས་ཟེར་ཡང་ཡིད་ཆེས་མི༌བྱའོ།། 27 རྒྱུ་མཚན་ནི་ཤར་ནས་ནུབ་ཕྱོགས་སུ་གློག་དམར་འཁྱུག་པ༌བཞིན། མིའི་བུ་ཡང་དེ་ལྟར་ཕེབས་ཡོང་བར་འགྱུར༌རོ།། 28 བེམ་པོ་གང་དུ་ཡོད་ན་བྱ་རྒོད་དག་ཀྱང་གནས་དེར་འཁོར་ཡོང་ཞེས་གསུངས༌སོ།།

སྐྱབས་མགོན་ཡེ་ཤུ་ཕེབས་ཡོང་བའི༌སྐོར།

29 ཡང་སྐྱབས་མགོན་ཡེ་ཤུས་འདི་སྐད༌དུ། ཉིན་དེ་དག་གི་དཀའ་སྡུག་བྱུང་རྗེས་ཉི་མ་སྒྲིབ་ཅིང་ཟླ་བས་ཀྱང་འོད་མི༌སྤྲོའོ། །སྐར་ཚོགས་ནམ་མཁའ་ནས་ལྷུང་ཞིང་བར་སྣང་ཁམས་ཀྱི་དབང་ཐམས་ཅད་གཡོ་བར་འགྱུར༌རོ།། 30 དེའི་དུས༌སུ། མིའི་བུ་ཡི་རྟགས་ནི་ནམ་མཁའ་རུ་འབྱུང༌ཞིང༌། ས་སྟེང་གི་མི་རིགས་ཐམས་ཅད་ཀྱིས་མྱ་ངན་བྱེད་པ༌དང༌། དེ་རྣམས་ཀྱིས་མིའི་བུ་ཁོ་རང་ནུས་མཐུ་དང་གཟི་བརྗིད་ཆེན་པོའི་ངང་ནམ་མཁའི་སྤྲིན་གྱི་བང་རིམ་ནས་འབྱོན་པ་མཐོང་བར༌འགྱུར། 31 ཡང་ཁོས་རང་ཉིད་ཀྱི་ཕོ་ཉ་རྣམས་དུང་སྒྲ་ཆེན་པོ་དང་བཅས་མངགས་ཤིང་དེ་རྣམས་ཀྱིས་ཁོའི་བདམས་པའི་མི་ཐམས་ཅད་ནི་ནམ་མཁའི་མཐའ་མཚམས་གཅིག་ནས་མཐའ་མཚམས་གཞན་པའི་བར་དུ་ཕྱོགས་བཞི་མཚམས་བརྒྱད་ནས་བསྡུ་བར་འགྱུར༌རོ།།

32 ཁྱོད་ཅག་གིས་བསེ་ཡབ་ཤིང་ལས་བསླབ་བྱ་ཞིག་ལོངས་དང༌། དེའི་ཡལ་ག་མཉེན་ལྕུག་ལྡན་པར་གྱུར་ནས་ལོ་མ་འབུས་པའི་དུས༌སུ། དབྱར་ཁའི་དུས་ལ་ཉེ་བ་ཁྱོད་ཅག་གིས་ཤེས༌སོ།། 33 དེ་བཞིན་དུ་ཁྱོད་ཅག་གིས་དོན་དེ་དག་ཐམས་ཅད་མཐོང་བའི༌ཚེ། མིའི་བུ་སླེབས་ལ་ཉེ་བ་དང་སྒོ་འགྲམ་དུ་སླེབས་ཡོད་པ་རྟོགས་པར༌གྱིས། 34 བདག་གིས་ཁྱོད་ཅག་ལ་བདེན་པར་སྨྲ༌སྟེ། མི་རབས་འདི་ད་དུང་མ་འདས་པའི་སྔོན་ལ་དོན་འདི་ཐམས་ཅད་འབྱུང་བར༌འགྱུར། 35 གནམ་ས་གཉིས་ནི་འཇིག་སྲིད་ཀྱང་བདག་གི་བཀའ་རྣམས་འཇིག་པར་མི་འགྱུར༌རོ།།

ཉིན་མོ་དེའམ་དུས་དེ་ཤེས་མཁན་སུ་ཡང་མེད༌པ།

36 འོན་ཀྱང་མི་སུས་ཀྱང་ཉིན་མོ་དེ་དང་དུས་དེ་ནི་ནམ་ཞིག་ཡིན་པ་མི་ཤེས༌ཤིང༌། ནམ་མཁའི་ཞིང་ཁམས་ཀྱི་ཕོ་ཉ་རྣམས་ཀྱིས་ཀྱང་མི་ཤེས༌ལ། སྲས་ཀྱིས་ཀྱང་མི་ཤེས་ཏེ་ཡབ་གཅིག་པུས་མཁྱེན༌ཏོ།། 37 རྒྱུ་མཚན་ནི་ནོ་ཨའི་དུས་ནི་ཇི་ལྟར་བྱུང་བ་བཞིན་མིའི་བུ་ཕེབས་ཡོང་བའི་དུས་ཀྱང་དེ་ལྟར་འབྱུང་བར༌འགྱུར། 38 ཆུ་ལོག་ཆེན་པོ་མ་བྱུང་བའི་ཡར་སྔོན༌དུ། མི་རྣམས་ཀྱིས་བཟའ་བཏུང་ལ་རོལ་བ་དང་བག་མ་ཚུར་ལེན་ཕར་བསྐྱལ་བྱས༌ཤིང༌། ནོ་ཨ་གྲུ་གཟིངས་ཀྱི་ནང་དུ་ཞུགས་པའི་ཉིན༌དེར། 39 ཆུ་ལོག་ཆེན་པོ་བྱུང་སྟེ་མི་ཐམས་ཅད་ཆུས་ཁུར་བའི་བར༌དུ། མི་རྣམས་ཀྱིས་ཅི་ཡིན་འདི་ཡིན་མ་ཤེས༌ལ། མིའི་བུ་ཕེབས་ཡོང་བའི་དོན་ཡང་དེ་ལྟར༌འབྱུང༌། 40 དུས༌དེར། མི་གཉིས་ཞིང་ཁར་ཡོད་པ་ལས་གཅིག་ནི་འདྲེན་ཞིང་གཅིག་ནི་བསྐྱུར་བར༌འགྱུར། 41 ཡང་བུད་མེད་གཉིས་ཀྱིས་ལག་སྐོར་གཅིག་བསྐོར་བ་ལས་གཅིག་ནི་འདྲེན་ཞིང་གཅིག་ནི་བསྐྱུར་བར༌འགྱུར། 42 དེའི༌ཕྱིར། ཁྱོད་ཅག་གི་གཙོ་བོ་ཁོང་ཉིད་ཉིན་གང་ཞིག་ལ་ཕེབས་པར་འགྱུར་བ་ཁྱོད་རྣམས་ཀྱིས་མི་ཤེས་པས་གཟབ་པར་གྱིས༌ཤིག 43 ཁྱིམ་བདག་གིས་མཚན་མོའི་དུས་སུ་ནམ་ཞིག་ལ་རྐུན་མ་ཡོང་ངེས་པ་ཤེས༌ན། ཁོས་གཟབ་གཟབ་བྱས་ནས་རྐུན་མ་ཁྱིམ་ལ་འཛུལ་དུ་མི་འཇུག་པ་ཁྱོད་རྣམས་ཀྱིས་ཤེས་པར༌གྱིས། 44 དེ་བས་ཁྱོད་རྣམས་ཀྱིས་ཀྱང་སྟ་གོན་བྱོས༌དང༌། རྒྱུ་མཚན་ནི་ཁྱོད་ཅག་གིས་སེམས་སུའང་མི་དྲན་པའི་དུས་ཤིག༌ལ་མིའི་བུ་ཕེབས་ཡོང་བར་ངེས༌སོ།།

45 དེས་ན་སུ་ཞིག་བློ་སེམས་དཀར་ཞིང་འཇོན་ཐང་ཅན་གྱི་གཡོག་པོ་ཡིན་པ༌དང༌། བདག་པོས་ཁོ་ནི་རང་གི་གཡོག་པོ་རྣམས་ཀྱི་འགོ་བར་བསྐོས༌ཏེ། དུས་ལྟར་དེ་རྣམས་ལ་ཟས་སྐལ་སྟེར་བ་ཡིན༌ནམ། 46 བདག་པོ་ཕྱིར་སླེབས་ཏེ་གཡོག་པོས་དེ་ལྟར་སྒྲུབ་བཞིན་པ་མཐོང༌ན། གཡོག་པོ་དེ་ནི༌བདེའོ།། 47 བདག་གིས་ཁྱོད་རྣམས་ལ་བདེན་པར་སྨྲ༌སྟེ། བདག་པོས་གཡོག་པོ་དེར་རྒྱུ་ནོར་ཐམས་ཅད་དོ་དམ་བྱེད་པའི་དབང་སྤྲོད་པར༌འགྱུར། 48 འོན༌ཀྱང༌། གཡོག་པོ་ངན་པ་དེས་རང་གི་སེམས་སུ་ངའི་བདག་པོ་ཕྱིར་ཡོང་བ་འཕྱིའོ་སྙམ༌སྟེ། 49 གཡོག་པོ་གཞན་རྣམས་ལ་གཅར་རྡུང་བྱེད་པ༌དང༌། ར་བཟི་བའི་མི་རྣམས་དང་འགྲོགས་ནས་བཟའ་བཏུང་སྤྱོད་པ་ཡིན༌ན། 50 ཁོས་སེམས་སུའང་མི་དྲན་པའི་ཉིན་ཞིག༌དང༌། མི་ཤེས་པའི་དུས་ཞིག༌ལ། གཡོག་པོ་དེའི་བདག་པོ་ཕྱིར་ཕེབས༌ཏེ། 51 ཁོ་རང་དུམ་བུར་གཅོད༌ཅིང༌། ཚུལ་འཆོས་པ་དང་མཉམ་དུ་གཏོང༌སྟེ། གནས་དེ་རུ་ངུ་འབོད་བྱས་ནས་ཨམ་གཙིགས་བསྡམ་པར་འགྱུར་ཞེས་གསུངས༌སོ།།

ལེའུ་ཉེར་ལྔ༌པ།

བག་རོགས་བཅུ་ཡི་དཔེ།

1 དེ་ནས་སྐྱབས་མགོན་ཡེ་ཤུས་འདི་སྐད༌དུ། དུས༌དེར། ནམ་མཁའི་རྒྱལ་སྲིད་ནི་ན་ཆུང་བུ་མོ་བཅུ་ཡིས་སྒྲོན་མེ་བཟུང་ནས་ཕྱི་རུ་མག་པ་བསུ་བར་སོང་བ་དང་འདྲ༌སྟེ། 2 དེ་རྣམས་ལས་ལྔ་ནི་བླུན་ཞིང་ལྔ་ནི་མཛངས་མ༌ཡིན། 3 བླུན་མོ་རྣམས་ཀྱིས་སྒྲོན་མེ་བཟུང་ཡང་སྣུམ་མ་ཁྱེར༌ཏོ།། 4 འོན༌ཀྱང༌། མཛངས་མ་རྣམས་ཀྱིས་སྒྲོན་མེ་བཟུང་ཞིང་སྣུམ་ཡང་སྣོད་ཀྱི་ནང་དུ་བླུགས་ཏེ༌ཁྱེར། 5 མག་པ་ཡོང་འཕྱི་བ་དང་དེ་དག་གཉིད་འཐིབས་ནས་གཉིད་ལ༌ཡུར། 6 ནམ་ཕྱེད་ཙམ་ལ་མི་ཞིག་གིས་སྐད་གསང་མཐོན༌པོས། ལྟོས༌དང༌། མག་པ་སླེབས༌བྱུང༌། ཁྱོད་རྣམས་ཕྱི་རོལ་ཏུ་ཁོང་བསུ་རུ་ཤོག་ཅེས་སྨྲས༌སོ།། 7 ན་ཆུང་བུ་མོ་ཐམས་ཅད་ཡར་ལངས་ཏེ་རང་རང་གི་སྒྲོན་མེའི་སྡོང་རས་བཅད༌ཅིང༌། 8 བླུན་མོ་དག་གིས་མཛངས་མ་རྣམས་ལ་སྨྲས༌པ། ངེད་རྣམས་ཀྱི་སྒྲོན་མེ་ཟད་ལ་ཉེ་བས་སྣུམ་ཅུང་ཙམ་སྟེར་རོགས་ཞེས་པ༌ལ། 9 མཛངས་མ་རྣམས་ན༌རེ། དེ་ལྟར་བྱས༌ན་སྣུམ་གྱིས་བདག་ཅག་ཐམས་ཅད་ལ་མི་འདང༌བས། ཁྱོད་རྣམས་སྣུམ་འཚོང་སར་ཉོ་རུ་སོང་ན་ལེགས་ཞེས་སྨྲས༌སོ།། 10 བླུན་མོ་རྣམས་སྣུམ་ཉོ་རུ་སོང་བའི་དུས་སུ་མག་པ་སླེབས༌ཤིང༌། སྟ་གོན་བྱས་ཟིན་པ་རྣམས་མག་པ་དང་མཉམ་དུ་བག་སྟོན་ལ་ཞུགས་པ་དང་སྒོ་བརྒྱབ་པ༌རེད། 11 དེ་ནས་ན་ཆུང་བུ་མོ་གཞན་རྣམས་ཀྱང་ཕྱིར་སླེབས་ཤིང་ན༌རེ། བདག་པོ༌ལགས། བདག་པོ༌ལགས། ངེད་ཅག་ལ་སྒོ་ཕྱེ་བར་མཛོད་ཅེས་སྨྲས་པ༌ན། 12 བདག་པོས་འདི་སྐད༌དུ། ངས་ཁྱོད་རྣམས་ལ་བདེན་པར་སྨྲ༌སྟེ། བདག་གིས་ཁྱོད་རྣམས་ངོ་མི་ཤེས་ཞེས་སྨྲས༌སོ།། 13 དེའི༌ཕྱིར། ཁྱོད་ཅག་གིས་ཀྱང་ཉིན་མོ་དེ་དང་དུས་དེ་ནི་ནམ་ཞིག་ཡིན་པ་མི་ཤེས་པས་གཟབ་པར་གྱིས་ཞེས་གསུངས༌སོ།།

རྡོ་ཚད་ཀྱི༌དཔེ།

14 ཡང་སྐྱབས་མགོན་ཡེ་ཤུས་འདི་སྐད༌དུ། ནམ་མཁའི་རྒྱལ་སྲིད་ནི་བདག་པོ་ཞིག་ཡུལ་གཞན་དུ་འགྲོ༌སྐབས། གཡོག་པོ་རྣམས་བོས་ཏེ་རང་གི་རྒྱུ་ནོར་ཐམས་ཅད་དེ་རྣམས་ལ་བཅོལ་བ་དང་འདྲ༌སྟེ། 15 གཡོག་པོ་རྣམས་ཀྱི་ནུས་པ་ལྟར་གཅིག་ལ་རྡོ་ཚད་ལྔ༌དང༌། གཅིག་ལ་རྡོ་ཚད༌གཉིས། གཅིག་ལ་རྡོ་ཚད་གཅིག་བཅས་སྤྲད་རྗེས་ཡུལ་གཞན་དུ་ཆས༌སོ།། 16 དེ་ནས་རྡོ་ཚད་ལྔ་ཐོབ་མཁན་དེས་མྱུར་དུ་ཚོང་ལས་བྱས་ནས་རྡོ་ཚད་ལྔའི་ཁེ་སྤོགས༌བླངས། 17 དེ་བཞིན་དུ་རྡོ་ཚད་གཉིས་ཐོབ་མཁན་དེས་ཀྱང་རྡོ་ཚད་གཉིས་ཀྱི་ཁེ་སྤོགས༌བླངས། 18 འོན་ཀྱང་རྡོ་ཚད་གཅིག་ཐོབ་མཁན་ཕར་སོང་ནས་ས་བརྐོས་ཏེ་བདག་པོའི་རྡོ་ཚད་ས་འོག་ཏུ༌སྦས། 19 ཡུན་རིང་འགོར༌རྗེས། གཡོག་པོ་དེ་དག་གི་བདག་པོ་ཕྱིར་ཡོང་སྟེ་ཁོ་རྣམས་དང་རྩིས་བརྒྱབ་པ༌ན། 20 རྡོ་ཚད་ལྔ་ཐོབ་མཁན་གྱིས་རྡོ་ཚད་ལྔ་ལྷག་མ་ཁྱེར་ཡོང༌སྟེ། བདག་པོ༌ལགས། ཁྱེད་ཀྱིས་བདག་ལ་རྡོ་ཚད་ལྔ་སྤྲད༌ཅིང༌། གཟིགས༌དང༌། བདག་གིས་རྡོ་ཚད་ལྔའི་ཁེ་སྤོགས་བླངས་པ་ཡིན་ཞེས་སྨྲས་པ༌ན། 21 བདག་པོ་ན༌རེ། ལེགས་པོ༌འདུག ཁྱོད་ནི་རང་གཤིས་བཟང་ཞིང་གཞུང་རྒྱུད་དྲང་བའི་གཡོག་པོ་ཞིག་ཡིན༌ལ། ཁྱོད་ནི་དོན་ཆུང་ངུའི་སྟེང་དུའང་བློ་སེམས་དཀར༌བས། བདག་གིས་ཁྱོད་རང་དོན་མང་པོ་དོ་དམ་བྱེད་པར་བསྐོ་བར༌བྱའོ། །ཁྱོད་རང་བདག་པོའི་སྤྲོ་སྐྱིད་ལ་རོལ་ཅིག་ཅེས་སྨྲས༌སོ།། 22 དེ་ནས་རྡོ་ཚད་གཉིས་ཐོབ་མཁན་ཡང་སླེབས༌ཏེ། བདག་པོ༌ལགས། ཁྱེད་ཀྱིས་བདག་ལ་རྡོ་ཚད་གཉིས་སྤྲད༌ཅིང༌། བདག་གིས་རྡོ་ཚད་གཉིས་ཀྱི་ཁེ་སྤོགས་བླངས་པ་ཡིན་ཞེས་སྨྲས་པ༌ན། 23 བདག་པོ་ན༌རེ། ལེགས་པོ༌འདུག ཁྱོད་ནི་རང་གཤིས་བཟང་ཞིང་གཞུང་རྒྱུད་དྲང་བའི་གཡོག་པོ་ཞིག་ཡིན༌ལ། ཁྱོད་ནི་དོན་ཆུང་ངུའི་སྟེང་དུའང་བློ་སེམས་དཀར༌བས། བདག་གིས་ཁྱོད་རང་དོན་མང་པོ་དོ་དམ་བྱེད་པར་བསྐོ་བར༌བྱའོ། །ཁྱོད་རང་བདག་པོའི་སྤྲོ་སྐྱིད་ལ་རོལ་ཅིག་ཅེས་སྨྲས༌སོ།། 24 དེ་ནས་རྡོ་ཚད་གཅིག་ཐོབ་མཁན་ཡང་སླེབས༌ཏེ། བདག་པོ༌ལགས། ཁྱེད་ནི་མི་བཙན་པོ་ཞིག་ཡིན༌ཞིང༌། མ་བཏབ་ས་ནས་སྟོན་བསྡུ་བ༌དང༌། མ་གཏོར་ས་ནས་ཀྱང་འབྲས་བུ་ལེན་ངེས་པ་བདག་གིས་ཤེས༌པས། 25 ང་རང་འཇིགས༌ཏེ། ཁྱེད་ཀྱི་རྡོ་ཚད་གཅིག་པོ་དེ་ས་འོག་ཏུ་སྦས་པ༌ཡིན། གཟིགས༌དང༌། ཁྱེད་ཀྱི་རྡོ་ཚད་འདི་རུ་ཡོད་ཅེས་སྨྲས༌སོ།། 26 བདག་པོས་འདི་སྐད༌དུ། གཡོག་པོ་ངན་པ་ལེ་ལོ་ཅན་ཁྱོད་ཀྱིས་བདག་གིས་མ་བཏབ་ས་ནས་སྟོན་བསྡུ་བ་དང་མ་གཏོར་ས་ནས་ཀྱང་འབྲས་བུ་ལེན་ངེས་པ་ཤེས༌ན། 27 བདག་གི་དངུལ་སྒོར་དེ་དངུལ་ཉར་མཁན་ལ་བཅོལ་དགོས་པ་ཡིན༌ཏེ། ང་རང་ཕྱིར་སླེབས་པའི་དུས༌སུ། ངས་དངུལ་སྒོར་དེའི་མ་རྩ་དང་སྐྱེད་ཀ་གཉིས་བླང༌ཆོག 28 དེའི༌ཕྱིར། ད་ནི་རྡོ་ཚད་གཅིག་པོ་དེ་ལོངས་ལ་རྡོ་ཚད་བཅུ་ཅན་ལ་བྱིན༌ཅིག 29 རྒྱུ་མཚན་ནི་སུ་ཞིག་ལ་ཡོད་པ་དེ་ལ་ད་དུང་ཡང་གནང་ངེས་ཤིང་ལྷག་མའང་ཡོད་པར་འགྱུར་བ༌དང༌། སུ་ཞིག་ལ་མེད་པ་དེ་ལས་ཉུང་ཙམ་ཡོད་པ་དེའང་ཕྱིར་ལེན་པར༌འགྱུར། 30 རིན་ཐང་མེད་པའི་གཡོག་པོ་དེ་ཕྱི་རོལ་གྱི་མུན་ནག་ནང་དུ་སྐྲོད༌ཅིག གནས་དེ་རུ་ངུ་འབོད་བྱས་ནས་ཨམ་གཙིགས་བསྡམ་པར་འགྱུར་ཞེས་སྨྲས༌པའོ།།

མ་འོངས་པར་མཆོག་དམན་གྱི་དབྱེ་བ་འབྱེད་པའི་སྐོར་གྱི་ལུང༌བསྟན།

31 ཡང་སྐྱབས་མགོན་ཡེ་ཤུས་འདི་སྐད༌དུ། མིའི་བུ་རང་ཉིད་ཀྱི་གཟི་བརྗིད་ངང་ཕོ་ཉ་འཁོར་དང་བཅས་པ་ཕེབས་ཡོང༌དུས། རང་གི་གཟི་བརྗིད་ལྡན་པའི་ཁྲི་ལ་བཞུགས་པར་འགྱུར༌ཞིང༌། 32 མི་རིགས་ཐམས་ཅད་ཁོང་གི་དྲུང་དུ་བསྡུ་བ༌དང༌། ཁོང་གིས་དེ་རྣམས་ལ་དབྱེ་བ་མཛད༌དེ། ལུག་རྫི་ཞིག་གིས་ལུག་དང་ར་མ་གཉིས་སོ་སོར་དགར་བ༌བཞིན། 33 ལུག་རྣམས་གཡས་ཕྱོགས་དང་ར་མ་རྣམས་གཡོན་ཕྱོགས་སུ་ཡོད་པར་བྱེད༌དོ།། 34 དེ་ནས་རྒྱལ་པོས་གཡས་ཕྱོགས་སུ་ཡོད་པ་རྣམས་ལ་འདི་སྐད༌དུ། བདག་གི་ཡབ་ཀྱི་བྱིན་རླབས་ཐོབ་པ་རྣམས་ཤོག༌དང༌། འཇིག་རྟེན་བཀོད་པའི་ཚུན་དུ་ཁྱོད་ཅག་ལ་སྟ་གོན་མཛད་པའི་རྒྱལ་སྲིད་རྒྱུན་འཛིན་བྱེད་པར༌གྱིས། 35 རྒྱུ་མཚན་ནི་ང་རང་བཀྲེས་ཤིང་སྐོམ་པའི་དུས༌སུ། ཁྱོད་ཅག་གིས་བདག་ལ་བཟའ་བཏུང་སྤྲད་པ༌དང༌། ང་རང་ཕྱི་མི་ཡིན༌དུས། ཁྱོད་ཅག་གིས་བདག་ལ་སྣེ་ལེན་བགྱིས་པ༌ཡིན། 36 ང་རང་ལུས་གཅེར་བུ་ཡིན༌དུས། ཁྱོད་ཅག་གིས་བདག་ལ་གོས་བསྐོན༌ཞིང༌། བདག་ལ་ན་ཚ་བྱུང༌དུས། ཁྱོད་ཅག་གིས་བདག་སྙོར་སྐྱོང་བྱས་པ༌ཡིན། ང་རང་བཙོན་དུ་ཡོད༌དུས། ཁྱོད་ཅག་བདག་ལ་བལྟ་རུ་ཡོང་ངོ་ཞེས་གསུང་བར༌འགྱུར། 37 དེ་ནས་མི་གཞུང་དྲང་རྣམས་ན༌རེ། གཙོ་བོ༌ལགས། ངེད་ཅག་གིས་དུས་ནམ་ཞིག་ལ་ཁྱེད་ཀྱིས་བཀྲེས་སྐོམ་མྱངས་པ་མཐོང་ནས་བཟའ་བཏུང་བྱིན་མྱོང༌ངམ། 38 དུས་ནམ་ཞིག་ལ་ཁྱེད་རང་ཕྱི་མི་ཡིན་པ་མཐོང་ནས་སྣེ་ལེན་བགྱིས་མྱོང༌ངམ། ཁྱེད་རང་ལུས་གཅེར་བུ་ཡིན་པ་མཐོང་ནས་ལུས་ལ་གོས་བསྐོན་མྱོང༌ངམ། 39 དུས་ནམ་ཞིག་ཁྱེད་ལ་ན་ཚ་བྱུང་བའམ་བཙོན་དུ་ཡོད་པ་མཐོང་སྟེ་ཁྱེད་ལ་བལྟ་རུ་ཡོང་ངམ་ཞེས་སྨྲ་བར༌འགྱུར། 40 ཡང་རྒྱལ་པོས་འདི་སྐད༌དུ། བདག་གིས་ཁྱོད་ཅག་ལ་བདེན་པར་སྨྲ༌སྟེ། ཁྱོད་ཅག་གིས་བདག་གི་སྤུན་ཟླ་རྣམས་ལས་ཆེས་ཆུང་བ་ཞིག་ལ་དེ་ལྟར་བྱས༌ན། དོན་དམ་དུ་བདག་ལ་བྱས་པ་ཡིན་ཞེས་གསུང་བར་འགྱུར༌རོ།།

41 དེ་ནས་རྒྱལ་པོས་གཡོན་ཕྱོགས་སུ་ཡོད་པ་རྣམས་ལ་འདི་སྐད༌དུ། དམོད་མོ་ཐེབས་ཟིན་པ་ཁྱོད་རྣམས་བདག་དང་ཁ་བྲལ༌ནས། བདུད་དང་བདུད་ཀྱི་ཕོ་ཉ་དག་ལ་སྟ་གོན་མཛད་པའི་ཞི་མེད་ཀྱི་དམྱལ་བའི་མེ་ཕུང་ནང་དུ་སོང༌ཞིག 42 རྒྱུ་མཚན་ནི་ང་རང་བཀྲེས་ཤིང་སྐོམ་པའི་དུས༌སུ། ཁྱོད་ཅག་གིས་བདག་ལ་བཟའ་བཏུང་མ༌བྱིན། 43 ང་རང་ཕྱི་མི་ཡིན༌དུས། ཁྱོད་ཅག་གིས་བདག་ལ་སྣེ་ལེན་མ༌བྱས། ང་རང་ལུས་གཅེར་བུ་ཡིན༌དུས། བདག་ལ་གོས་མ༌བསྐོན། བདག་ལ་ན་ཚ་བྱུང་བའམ་བཙོན་དུ་ཡོད༌དུས། ཁྱོད་རྣམས་བདག་ལ་བལྟ་རུ་མ་ཡོང་ཞེས་གསུང་བར༌འགྱུར། 44 གཡོན་ཕྱོགས་སུ་ཡོད་པ་རྣམས་ན༌རེ། གཙོ་བོ༌ལགས། ངེད་ཅག་གིས་དུས་ནམ་ཞིག་ལ་ཁྱེད་རང་ལྟོགས་པའམ་སྐོམ༌པ། ཡང་ན་ཁྱེད་རང་ཕྱི་མི་ཡིན་པའམ་ལུས་གཅེར་བུར་སྡོད༌པ། ཡང་ན་ཁྱེད་ལ་ན་ཚ་བྱུང་བའམ་བཙོན་དུ་ཡོད་པ་མཐོང༌ཡང༌། ཁྱེད་ལ་ཞབས་ཕྱི་མ་བསྒྲུབས་སམ་ཞེས་སྨྲ་བར༌འགྱུར། 45 ཡང་རྒྱལ་པོས་འདི་སྐད༌དུ། བདག་གིས་ཁྱོད་རྣམས་ལ་བདེན་པར་སྨྲ༌སྟེ། ཁྱོད་ཅག་གིས་མི་འདི་རྣམས་ལས་ཆེས་ཆུང་བ་ཞིག་ལ་དེ་ལྟར་མ་བྱས༌ན། དོན་དམ་དུ་བདག་ལ་མ་བྱས་པ་ཡིན་ཞེས་གསུང་བར༌འགྱུར། 46 དེའི༌ཕྱིར། མི་འདི་དག་ནི་མཐའ་མེད་པའི་ཉེས་ཆད་ནང་དུ་འགྲོ༌ཞིང༌། མི་གཞུང་དྲང་དེ་རྣམས་ནི་མཐའ་མེད་པའི་ཚེ་སྲོག་ནང་དུ་འགྲོ་བར་འགྱུར་ཞེས་གསུངས༌སོ།།

ལེའུ་ཉེར་དྲུག༌པ།

སྐྱབས་མགོན་ཡེ་ཤུ་དགྲོང་བའི་ཇུས༌ངན།

1 སྐྱབས་མགོན་ཡེ་ཤུས་བཀའ་དེ་ཐམས་ཅད་གསུངས་རྗེས་ཐུགས་སྲས་རྣམས་ལ་འདི་སྐད༌དུ། 2 ཉིན་གཉིས་ཀྱི་རྗེས་སུ་པེ་སག་གི་དུས་ཆེན་*ཡིན་པ་ཁྱོད་ཅག་གིས་ཤེས་པ༌དང༌། དུས་དེར་མིའི་བུ་གཞན་ལག་ཏུ་སྤྲོད་ཅིང་ཤིང་རྒྱ་གྲམ་གྱི་སྟེང་དུ་བརྡབས་ནས་གསོད་པར་འགྱུར་ཞེས་གསུངས༌སོ།། 3 དུས༌དེར། མཆོད་དཔོན་ཆེན་པོ་དག་དང་ཡུལ་མི་རྒན་པོ་རྣམས་མཆོད་དཔོན་ཆེན་པོ་ཀ་ཡ་ཕཱའི་མཁར་ཆེན་དུ་འཛོམས༌ཏེ། 4 གཡོ་ཐབས་ཀྱིས་སྐྱབས་མགོན་ཡེ་ཤུ་འཛིན་བཟུང་བྱས་ནས་དགྲོང་བར་གྲོས་བྱས༌ནའང༌། 5 མི་སེར་ཟིང་ཆ་ལངས་ཉེན་ཡོད་པས་དུས་ཆེན་ལ་དེ་ལྟར་བྱེད་མི་རུང་ཞེས་སྨྲས༌སོ།།

སྐྱབས་མགོན་ཡེ་ཤུའི་དབུ་ལ་སྤོས་ཆུ་བླུགས༌པ།

6 སྐྱབས་མགོན་ཡེ་ཤུ་ནི་པེ་ཐན་ཡཱའི་མཛེ་ནད་ཅན་སི་མོན་གྱི་ཁྱིམ་དུ་བཞུགས༌དུས། 7 བུད་མེད་ཅིག་གིས་རིན་ཐང་ཆེ་བའི་སྤོས་ཆུས་བཀང་བའི་རྡོ་ཀ་མ་རུའི་བུམ་པ་ཞིག་ཁྱེར་ནས་ཁོང་གི་དྲུང་དུ་ཡོང༌སྟེ། སྐྱབས་མགོན་ཡེ་ཤུས་ཞལ་ཟས་བཞེས་པའི་སྐབས་དང་བསྟུན༌ནས། ཁོང་གི་དབུ་ལ་སྤོས་ཆུ༌བླུགས། 8 འོན་ཀྱང་ཐུགས་སྲས་རྣམས་ཀྱིས་དོན་དེ་མཐོང་ནས་ཤིན་ཏུ་མི་དགའ་བར་གྱུར༌ཏེ། ཅིའི་ཕྱིར་འདི་ལྟར་ཆུད་ཟོས་སུ་བཏང་བ་ཡིན༌ནམ། 9 སྤོས་ཆུ་འདི་དངུལ་མང་པོར་བཙོངས་ཏེ་དབུལ་པོ་རྣམས་ལ་བྱིན་ན་མི་ལེགས་སམ་ཞེས་སྨྲས༌སོ།། 10 སྐྱབས་མགོན་ཡེ་ཤུས་ཐུགས་སྲས་རྣམས་ཀྱི་བསམ་ཚུལ་མཁྱེན་ཏེ་འདི་སྐད༌དུ། ཅིའི་ཕྱིར་ཁོ་མོར་འོ་བརྒྱལ་བྱེད༌དམ། ཁོ་མོས་བདག་ལ་དོན་བཟང་པོ་བྱས་པ༌ཡིན། 11 རྒྱུ་མཚན་ནི་དབུལ་པོ་རྣམས་རྟག་ཏུ་ཁྱོད་ཅག་དང་མཉམ་དུ་ཡོད༌ཀྱང༌། བདག་ནི་དུས་རྟག་ཏུ་ཁྱོད་ཅག་དང་མཉམ་དུ་མི༌གནས། 12 ཁོ་མོས་བདག་གི་ལུས་ལ་སྤོས་ཆུ་བླུགས་པ་ནི་ང་རང་དུར་ལ་འཇུག་པར་སྟ་གོན་བྱས་པ༌ཡིན། 13 བདག་གིས་ཁྱོད་ཅག་ལ་བདེན་པར་སྨྲ༌སྟེ། འཇིག་རྟེན་ཡོངས་ཀྱི་ཡུལ་གང་དུ་འཕྲིན་བཟང་འདི་བསྒྲགས༌ན། བུད་མེད་འདིས་ཅི་ལྟར་བྱས་པ་དྲན་པའི་ཕྱིར་གཏམ་དེ་ཡང་བརྗོད་པར་འགྱུར་ཞེས་གསུངས༌སོ།།

ངོ་ལོག་པ་ཡུ་དཱའི༌སྐོར།

14 དེ་ནས་ཐུགས་སྲས་བཅུ་གཉིས་པོ་ལས་ཨི་སི་ཀར་རེའི་ཡུ་དཱ་ཞེས་པ་དེ་མཆོད་དཔོན་ཆེན་པོ་རྣམས་ཀྱི་གམ་དུ་སོང་ནས་སྨྲས༌པ། 15 ངས་ཡེ་ཤུ་ཁྱོད་རྣམས་ལ་སྤྲད༌ན། ཁྱོད་ཅག་གིས་བདག་ལ་དངུལ་སྲང་ག་ཙམ་སྟེར་ཞེས་པ༌ལ། དེ་རྣམས་ཀྱིས་ཁོ་ལ་དངུལ་སྲང་སུམ་ཅུ་བྱིན༌ཏོ།། 16 དུས་དེ་ནས༌བཟུང༌། ཁོས་སྐྱབས་མགོན་ཡེ་ཤུ་དེ་དག་གི་ལག་ཏུ་ཇི་ལྟར་སྤྲོད་པའི་གོ་སྐབས་བཙལ་བའོ།།

གཙོ་བོ་ཡེ་ཤུའི་རྗེས་དྲན་གྱི་ཞལ༌ཟས།

17 སྐྱུར་མེད་བག་ལེབ་དུས་ཆེན་གྱི་ཉིན་དང༌པོར།† ཐུགས་སྲས་རྣམས་སྐྱབས་མགོན་ཡེ་ཤུའི་དྲུང་དུ་ཡོང༌སྟེ། ཁྱེད་ཀྱིས་པེ་སག་གི་ཞལ་ཟས་བཞེས་པའི༌ཕྱིར། ངེད་ཅག་གིས་གནས་གང་དུ་སྟ་གོན་བྱེད་དགོངས་སམ་ཞེས་ཞུས་པ༌ལ། 18 ཁོང་གིས་འདི་སྐད༌དུ། ཁྱོད་རྣམས་གྲོང་ཁྱེར་ནང་དུ་སོང་ནས་མི་ག་གེ་མོ་ལ་འདི་ལྟར་འཆད་པར་བྱ༌སྟེ། སློབ་དཔོན་གྱིས་བདག་གི་དུས་སླེབས་ལ་ཉེ༌བས། བདག་དང་ཐུགས་སྲས་རྣམས་ཀྱིས་ཁྱོད་ཀྱི་ཁྱིམ་ནས་པེ་སག་གི་གསོལ་སྟོན་ལ་རོལ་དགོས་ཟེར་ཞེས་སྨྲོས་ཤིག་ཅེས་གསུངས་པ༌དང༌། 19 དེ་ནས་སྐྱབས་མགོན་ཡེ་ཤུས་གསུངས་པ་བཞིན་ཐུགས་སྲས་རྣམས་སོང་ནས་པེ་སག་གི་གསོལ་སྟོན་བཤམས༌སོ།།

20 མཚན་མོའི་དུས༌སུ། སྐྱབས་མགོན་ཡེ་ཤུ་དང་ཐུགས་སྲས་བཅུ་གཉིས་པོ་མཉམ་དུ་གནས་དེར་གྲལ་ལ་བཞུགས༌ཤིང༌། 21 ཁོང་རྣམས་ཀྱིས་ཞལ་ཟས་བཞེས་བཞིན་པའི་དུས༌སུ། སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་ཅག་ལ་བདེན་པར་སྨྲ༌སྟེ། ཁྱོད་རྣམས་ལས་མི་གཅིག་གིས་བདག་ལ་ངོ་ལོག་བྱ་ངེས་ཡིན་ཞེས་གསུངས༌སོ།། 22 དེ་ནས་ཁོ་རྣམས་ཀྱི་སེམས་ཤིན་ཏུ་སྐྱོ་བར་གྱུར༌ཏེ། མི་རེ་རེས་ཁོང་ལ་འདི་ལྟར། གཙོ་བོ༌ལགས། ང་རང་ཡིན་མི་སྲིད་ཅེས་ཞུས་པ༌ལ། 23 ཁོང་གིས་འདི་སྐད༌དུ། བདག་དང་མཉམ་དུ་སྡེར་མའི་ནང་ལ་བག་ལེབ་སྦོང་མཁན་གྱིས་ང་ལ་ངོ་ལོག་བྱེད་པར་འགྱུར། 24 མིའི་བུ་ནི་གསུང་རབ་ཀྱི་མདོ་ལས་ཁོའི་སྐོར་བཀོད་ཡོད་པ་བཞིན་གཤེགས་དགོས༌ཀྱང༌། མིའི་བུ་ལ་ངོ་ལོག་བྱེད་མཁན་གྱི་མི་དེར་ཆག་སྒོ་འབྱུང་བར༌ངེས། མི་དེ་སྐྱེས་པ་ལས་མ་སྐྱེས་ན་ལེགས་ཞེས་གསུངས༌སོ།།

25 སྐྱབས་མགོན་ཡེ་ཤུ་ལ་ངོ་ལོག་བྱེད་མཁན་ཡུ་དཱ་ན༌རེ། རཱབ་པེ༌ལགས། ང་རང་ཡིན་སྲིད་དམ་ཞེས་ཞུས་པ༌ན། ཁོང་གིས་འདི་སྐད༌དུ། ཁྱོད་ཀྱིས་སྨྲས་པ་ལྟར་ཡིན་ཞེས་གསུངས༌སོ།།

26 ཁོང་རྣམས་ཀྱིས་ཞལ་ཟས་བཞེས་བཞིན་པའི་དུས༌སུ། སྐྱབས་མགོན་ཡེ་ཤུས་ཕྱག་ཏུ་བག་ལེབ་བསྣམས༌ཏེ། བྱིན་རླབས་གནང་ཞིང་དུམ་བུར་བྱས་པ་དང་ཐུགས་སྲས་རྣམས་ལ་གནང་སྟེ་འདི་སྐད༌དུ། འདི་ནི་བདག་གི་ལུས་པོ་ཡིན་ཏེ་ཁྱོད་ཅག་གིས་ལོངས་ལ་ཟོ་ཞིག་ཅེས་གསུངས་པ༌དང༌། 27 ཡང་ཁོང་གིས་ཕོར་བ་ཕྱག་ཏུ་བསྣམས་ཤིང་དཀོན་མཆོག་ལ་བཀའ་དྲིན་ཞུས་རྗེས་ཁོ་རྣམས་ལ་གནང་སྟེ་འདི་སྐད༌དུ། ཁྱོད་ཅག་ཀུན་གྱིས་ཕོར་བ་འདི་ལས་འཐུངས༌ཤིག 28 འདི་ནི་བདག་གི་ཞལ་ཆད་ཀྱི་ཁྲག་ཡིན༌ཏེ། མི་མང་པོའི་སྡིག་པ་བསལ་ཆེད་བཞུར་བ༌ཡིན། 29 འོན༌ཀྱང༌། བདག་གིས་ཁྱོད་རྣམས་ལ་སྨྲ་བར་བྱ༌སྟེ། དུས་ད་ནས༌བཟུང༌། ངས་རང་གི་ཡབ་ཀྱི་རྒྱལ་སྲིད་ནས་ཁྱོད་ཅག་དང་མཉམ་དུ་གསར་པ་འཐུང་བའི་ཉིན་མོའི་བར༌དུ། ངས་རྒུན་འབྲུམ་གྱི་ཁུ་བ་འདི་འཐུང་བ་མིན་ཞེས་གསུངས༌སོ།། 30 དེ་ནས་ཁོང་རྣམས་ཀྱིས་གསུང་མགུར་བླངས་རྗེས་ཕྱི་རུ་ཐོན་ཞིང་སྐྱུ་རུ་རའི་རི་བོར་ཕེབས༌སོ།།

ཐུགས་སྲས་པེ་ཏྲོའི་སྐོར་གྱི་ལུང༌བསྟན།

31 དུས༌དེར། སྐྱབས་མགོན་ཡེ་ཤུས་ཁོ་རྣམས་ལ་འདི་སྐད༌དུ། དོ་དགོང་གི་དུས༌འདིར། བདག་གི་རྐྱེན་གྱིས་ཁྱོད་རྣམས་ཐམས་ཅད་ས་རུ་འགྱེལ་བར༌འགྱུར། རྒྱུ་མཚན་ནི་གསུང་རབ་ཀྱི་མདོ་ལས་ཇི་སྐད༌དུ། བདག་གིས་ལུག་རྫི་ལ་རྡུང་རྡེག་བྱས་ནས་ལུག་རྣམས་འཐོར་བར་འགྱུར་ ‡ཞེས་བཀོད་པ་བཞིན༌ནོ།། 32 འོན་ཀྱང་བདག་ནི་སླར་གསོན་རྗེས་ཁྱོད་ཅག་གི་སྔོན་ལ་ག་ལིལ་ཡུལ་དུ་འགྲོ་ངེས་ཞེས་གསུངས༌སོ།། 33 པེ་ཏྲོ་ན༌རེ། ཁྱེད་ཀྱི་རྐྱེན་གྱིས་མི་ཐམས་ཅད་ས་རུ་འགྱེལ༌ནའང༌། བདག་ནི་ནམ་ཡང་ས་རུ་མི་འགྱེལ་ཞེས་ཞུས་པ༌ན། 34 སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་ལ་བདེན་པར་སྨྲ༌སྟེ། དོ་དགོང་གི་དུས་འདིར་བྱ་ཕོ་མ་གྲགས་པའི་སྔོན༌དུ། ཁྱོད་ཀྱིས་ཐེངས་གསུམ་ལ་ང་རང་ཁས་མི་ལེན་ཞེས་གསུངས༌སོ།། 35 ཡང་པེ་ཏྲོ་ན༌རེ། བདག་ནི་ཁྱེད་དང་མཉམ་དུ་འཆི་དགོས་ཀྱང་ཁྱེད་རང་ཁས་མི་ལེན་པ་དཔེ་མི་སྲིད་ཅེས་ཞུས༌ཤིང༌། ཐུགས་སྲས་གཞན་རྣམས་ཀྱིས་ཀྱང་དེ་ལྟར་ཞུས༌སོ།།

གེད་སེམ་མཱ་ནེ་ཞེས་པའི་སྐྱེད༌ཚལ།

36 སྐྱབས་མགོན་ཡེ་ཤུ་དང་ཐུགས་སྲས་རྣམས་མཉམ་དུ་གེད་སེམ་མཱ་ནེ་སྐྱེད་ཚལ་དུ་ཕེབས༌ཤིང༌། ཁོང་གིས་ཐུགས་སྲས་རྣམས་ལ་འདི་སྐད༌དུ། ཁྱོད་ཅག་གནས་འདིར་སྡོད༌ཅིག བདག་ནི་ཕར་གསོལ་བ་འདེབས་སུ་འགྲོའོ་ཞེས་གསུངས༌ཏེ། 37 པེ་ཏྲོ༌དང༌། ཟེ་བད་ཡཱའི་བུ་གཉིས་བཅས་ཁྲིད་ནས༌ཕེབས། དུས༌དེར། ཁོང་གི་ཐུགས་ཤིན་ཏུ་སྐྱོ་ཞིང་གདུངས་པར་གྱུར་ཏེ་འདི་སྐད༌དུ། 38 བདག་སེམས་ཤིན་ཏུ་སྐྱོ་ནས་འཆི་ལ༌ཉེའོ། །ཁྱོད་ཅག་གིས་གནས་འདི་རུ་བསྒུགས་ནས་བདག་དང་མཉམ་དུ་དོགས་ཟོན་གྱིས་ཤིག་ཅེས་གསུངས་པ༌དང༌། 39 ཡང་ཁོང་མདུན་ཕྱོགས་སུ་ཅུང་ཙམ་ཕེབས་ནས་ཞལ་སར་བཏུད་དེ་འདི་སྐད༌དུ། ཀྱེ། བདག་གི་ཡབ༌ལགས། གལ་ཏེ་སྲིད་པ་ཡིན་ན་ཕོར་བ་འདི་བདག་དང་འབྲལ་བར་མཛོད༌ཅིག འོན་ཀྱང་བདག་གི་བསམ་དོན་བཞིན་དུ་མི་འགྲུབ་པར་ཁྱེད་ཀྱི་དགོངས་པ་བཞིན་དུ་གྲུབ་གྱུར་ཅིག་ཅེས་གསོལ་བ་བཏབ༌པའོ།། 40 དེ་ནས་ཁོང་ཉིད་ཕྱིར་ཐུགས་སྲས་རྣམས་ཀྱི་གམ་དུ་ཕེབས་པ༌ན། དེ་རྣམས་གཉིད་ལ་ཡུར་བ་གཟིགས་ཏེ་པེ་ཏྲོ་ལ་འདི་སྐད༌དུ། ཁྱོད་རྣམས་ཀྱིས་ཆུ་ཚོད་གཅིག་ཙམ་ལའང་བདག་དང་མཉམ་དུ་དོགས་ཟོན་བྱ་མི་ནུས༌སམ། 41 ཁྱོད་ཅག་ཉམས་ཚོད་ཀྱི་འོག་ཏུ་མི་འཚུད་པའི་ཕྱིར་དོགས་ཟོན་བྱས་ནས་གསོལ་བ་ཐོབས༌ཤིག ཁྱོད་ཅག་གི་སེམས་སུ་དེ་ལྟར་བྱ་བསམ་ཡང་ལུས་སྟོབས་ཞན་པ་ཡིན་ཞེས་གསུངས༌སོ།།

42 དེ་ནས་སྐྱབས་མགོན་ཡེ་ཤུ་ཐེངས་གཉིས་པར་ཕར་ཕེབས་ཏེ་འདི་སྐད༌དུ། ཀྱེ། བདག་གི་ཡབ༌ལགས། གལ་ཏེ་བདག་ནི་ཕོར་བ་འདི་དང་འབྲལ་མི་འོས་ཤིང་ཅི་ནས་ཀྱང་འདི་འཐུང་དགོས༌ན། ཁྱེད་ཀྱི་དགོངས་པ་བཞིན་དུ་གྲུབ་གྱུར་ཅིག་ཅེས་གསོལ་བ༌བཏབ། 43 ཡང་ཁོང་ཉིད་ཕྱིར་ཕེབས་པ་ན་ཁོ་རྣམས་ངལ་དུབ་ཆེ་བས་གཉིད་དུ་ཡུར་བ་གཟིགས༌ཤིང༌། 44 སྐྱབས་མགོན་ཡེ་ཤུ་ཡང་བསྐྱར་ཐུགས་སྲས་རྣམས་དང་ཁ་བྲལ་ནས་ཐེངས་གསུམ་པར་གསོལ་བ་འདེབས་སུ་ཕེབས་ཏེ་སྔར་བཞིན་གསོལ་བ༌བཏབ། 45 ཡང་ཁོང་ཉིད་ཕྱིར་ཕེབས་ཏེ་འདི་སྐད༌དུ། ཁྱོད་ཅག་ད་དུང་གཉིད་ནས་ངལ༌གསོའམ། ལྟོས༌དང༌། ད་ལྟ་དུས་ལ་བབས་ཤིང་མིའི་བུ་སྡིག་ཅན་རྣམས་ཀྱི་ལག་ཏུ་སྤྲོད་པར༌བྱེད། 46 ལྟོས༌དང༌། བདག་ལ་ངོ་ལོག་བྱེད་མཁན་དེ་ཉེ་སར་སླེབས་པས་ཡར་ལོངས་དང་འགྲོའོ་ཞེས་གསུངས༌སོ།།

སྐྱབས་མགོན་ཡེ་ཤུ་འཛིན་བཟུང་བྱས༌པ།

47 ཁོང་གིས་དེ་ལྟར་གསུང་བཞིན་པའི་དུས༌སུ། ཐུགས་སྲས་བཅུ་གཉིས་ཀྱི་ཡ་གྱལ་ཏེ་ཡུ་དཱ་སླེབས་པ༌དང༌། ད་དུང་ལག་ཏུ་རལ་གྲི་དང་དབྱུག་པ་ཐོགས་ཤིང་མཆོད་དཔོན་ཆེན་པོ་རྣམས་དང་ཡུལ་མི་རྒན་པོ་དག་གིས་མངགས་པའི་མི་ཤིན་ཏུ་མང་པོ་ཞིག་ཀྱང་ཁོ་དང་མཉམ་དུ༌སླེབས། 48 སྐྱབས་མགོན་ཡེ་ཤུ་ལ་ངོ་ལོག་བྱེད་མཁན་དེས་མི་དེ་དག་ལ་ངས་སུ་ལ་འོ་§བྱས༌ན། དེ་ནི་ཁོང་ཉིད་ཡིན་པས་ཟུངས་ཤིག་ཅེས་སྔོན་ལ་ལྐོག་བརྡ་བརྒྱབ་ཡོད༌ལ། 49 དེ་མ་ཐག་ཡུ་དཱ་ནི་སྐྱབས་མགོན་ཡེ་ཤུའི་དྲུང་དུ་ཡོང༌སྟེ། རཱབ་པེ༌ལགས། ཁྱེད་ཀྱི་སྐུ་ཁམས་བདེའམ་ཞེས་ཞུས་ནས་ཁོང་ལ་འོ་བྱས༌སོ།།

50 སྐྱབས་མགོན་ཡེ་ཤུས་དེ་ལ་འདི་སྐད༌དུ། གྲོགས་པོ་ཁྱོད་ཅི་བྱེད་དུ་ཡོང་བ་དེ་བཞིན་དུ་བྱོས་ཤིག་ཅེས་གསུངས་པ༌ན། མི་དེ་དག་ཁོང་གི་མདུན་དུ་ཡོང་ནས་ཁོང་ཉིད་བཟུང༌ངོ༌།། 51 འོན་ཀྱང་སྐྱབས་མགོན་ཡེ་ཤུ་དང་མཉམ་དུ་ཡོད་པ་རྣམས་ལས་གཅིག་གིས་ལག་པ་བརྐྱངས་ནས་རལ་གྲི་ཕྱུང༌སྟེ། མཆོད་དཔོན་ཆེན་པོའི་གཡོག་པོར་བརྒྱབ་ནས་རྣ་བ་ཡ་གཅིག་བཅད༌དོ།། 52 དེ་ནས་སྐྱབས་མགོན་ཡེ་ཤུས་དེ་ལ་འདི་སྐད༌དུ། རལ་གྲི་ཕྱིར་གྲི་ཤུབས་སུ་ཆུག༌དང༌། རལ་གྲི་འཛིན་མཁན་ཐམས་ཅད་རལ་གྲིས་གསོད་པར༌འགྱུར། 53 ཁྱོད་ཀྱིས་སོམས༌དང༌། བདག་གིས་ཡབ་ལ་ཞུ་བ་ཞུས་པ༌ན། ཁོང་གིས་ད་ལྟ་ཉིད་དུ་ཕོ་ཉའི་དམག་དཔུང་བཅུ་གཉིས་ལྷག་བདག་ལ་མངག་པར་མི་མཛད༌དམ། 54 འོན་ཀྱང་དེ་ལྟར་བྱས༌ན། ད་ལྟའི་དོན་བཞིན་འབྱུང་དགོས་པའི་གསུང་རབ་ཀྱི་མདོ་དེ་ཇི་ལྟར་འགྲུབ་བམ་ཞེས་གསུངས༌སོ།། 55 དུས༌དེར། སྐྱབས་མགོན་ཡེ་ཤུས་མི་ཚོགས་ལ་འདི་སྐད༌དུ། ཁྱོད་ཅག་གིས་རལ་གྲི་དང་དབྱུག་པ་བཟུང་ནས་ཇག་པ་འཛིན་པ་ལྟར་ང་རང་གཟུང་དུ་ཡོང༌ངམ། བདག་གིས་ཉིན་རེ་བཞིན་མཆོད་ཁང་ནང་དུ་བསྡད་ནས་ཆོས་བཤད་དུས་ཁྱོད་ཅག་གིས་ང་རང་མ་བཟུང༌མོད། 56 འོན་ཀྱང་དོན་འདི་ཐམས་ཅད་བྱུང་བ་ནི་ལུང་སྟོན་པ་རྣམས་ཀྱི་མདོ་ལས་གསུངས་པ་ལྟར་འགྲུབ་པའི་ཕྱིར་ཡིན་ཞེས་གསུངས་པ༌དང༌། ཐུགས་སྲས་ཐམས་ཅད་ཀྱིས་ཀྱང་སྐྱབས་མགོན་ཡེ་ཤུ་བསྐྱུར་ནས་བྲོས༌སོ།།

སྐྱབས་མགོན་ཡེ་ཤུ་མཆོད་དཔོན་ཆེན་པོའི་ཁྲིམས་རར་ཁྲིད༌པ།

57 སྐྱབས་མགོན་ཡེ་ཤུ་འཛིན་བཟུང་བྱེད་མཁན་རྣམས་ཀྱིས་ཁོང་ཉིད་མཆོད་དཔོན་ཆེན་པོ་ཀ་ཡ་ཕཱའི་མདུན་དུ་ཁྲིད༌ཅིང༌། མཁན་པོ་དང་རྒན་པོ་རྣམས་ཀྱང་གནས་དེར༌འཛོམས། 58 པེ་ཏྲོའང་རྒྱང་རིང་ནས་སྐྱབས་མགོན་ཡེ་ཤུའི་རྗེས་འབྲངས་ཏེ་མཆོད་དཔོན་ཆེན་པོའི་ར་སྐོར་བར་དུ་སོང༌ཞིང༌། དོན་ཅི་ཞིག་འབྱུང་བར་བལྟ་ཕྱིར་ནང་དུ་སོང་ནས་སྲུང་དམག་དང་མཉམ་དུ༌བསྡད། 59 མཆོད་དཔོན་ཆེན་པོ་རྣམས་དང་ཚོགས་མི་ཐམས་ཅད་ཀྱིས་སྐྱབས་མགོན་ཡེ་ཤུ་གཏུགས་ཤིང་སྲོག་ཆད་གཅོད་པའི་ཕྱིར་རྫུན་གྱི་དཔང་པོ་བཙལ་བ༌དང༌། 60 མི་མང་པོས་རྫུན་གྱི་དཔང་པོ་བྱས་ཀྱང་ཁོ་རྣམས་ཀྱིས་སྐྱོན་ཅི་ཡང་མ༌རྙེད། མཇུག་མཐར་མི་གཉིས་སྔུན་ལ་ཡོང་སྟེ་ན༌རེ། 61 མི་འདིས་དཀོན་མཆོག་གི་མཆོད་ཁང་བཤིག་སྟེ་ཉིན་གསུམ་ལ་སླར་ཡང་བཞེང་ནུས་ཞེས་སྨྲས་མྱོང་ཞེས་པ༌ལ། 62 མཆོད་དཔོན་ཆེན་པོ་ཡར་ལངས་ནས་སྐྱབས་མགོན་ཡེ་ཤུ༌ལ། མི་འདི་རྣམས་ཀྱིས་དཔང་པོ་བྱས་ནས་ཁྱོད་རང་གཏུགས་པ་ཅི་ཡིན༌ནམ། ཁྱོད་ཀྱིས་ལན་ཅི་ཡང་མི་འདེབས་སམ་ཞེས་དྲིས༌ཀྱང༌། 63 སྐྱབས་མགོན་ཡེ་ཤུས་ཅི་ཡང་མ༌གསུངས། ཡང་མཆོད་དཔོན་ཆེན་པོ་ན༌རེ། ངས་གཏན་དུ་གསོན་པོར་བཞུགས་པའི་དཀོན་མཆོག་དཔང་དུ་བཙུགས་ནས་ཁྱོད་ལ་མནའ་བསྐྱལ་དུ་འཇུག༌སྟེ། ཁྱོད་ཀྱིས་རང་ཉིད་ནི་དཀོན་མཆོག་གི་སྲས་མཱ་ཤི་ཀ་ཡིན་མིན་ངེད་ཅག་ལ་སྨྲོས་ཤིག་ཅེས་སྨྲས་པ༌ན། 64 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་སྨྲས་པ་དེ་བཞིན༌ཡིན། འོན་ཀྱང་བདག་གིས་ཁྱོད་ཅག་ལ་སྨྲ་བར་བྱ༌སྟེ། ཕྱིན་ཆད་མིའི་བུ་ནི་ཀུན་དབང་ཉིད་ཀྱི་གཡས་ཕྱོགས་སུ་བཞུགས༌ཏེ། ནམ་མཁའི་སྤྲིན་གྱི་བང་རིམ་ནས་འབྱོན་པ་ཁྱོད་ཅག་གིས་མཐོང་བར་འགྱུར་ཞེས་གསུངས༌སོ།། 65 མཆོད་དཔོན་ཆེན་པོས་རང་གི་ཕྱི་གོས་གཤགས༌ཏེ། ཁོས་དཀོན་མཆོག་ལ་སྐུར་བ་བཏབ༌ཅིང༌། ད་ལྟ་བདག་ཅག་ལ་དཔང་པོ་གཞན་ཅི་ལ༌དགོས། ཁོས་སྐུར་བ་བཏབ་པ་ད་ལྟ་ཁྱོད་ཅག་གིས་རྣ་བས་དངོས་སུ་ཐོས༌པས། 66 ཁྱོད་ཅག་གི་བསམ་འཆར་ག་འདྲ་ཡིན་ཞེས་དྲིས་པ༌ན། དེ་རྣམས་ན༌རེ། ཁོ་གསད་ན་འོས་ཞེས༌སྨྲས། 67 དེ་ནས་ཁོ་རྣམས་ཀྱིས་སྐྱབས་མགོན་ཡེ་ཤུའི་གདོང་ལ་མཆིལ་མ་བཏབ་ཅིང་ཁུ་ཚུར་གཞུས་པ༌དང༌། ཡང་ལ་ལས་ཁོང་ལ་འགྲམ་ལྕག་གཞུས༌ཏེ། 68 ཀྱེ། མཱ་ཤི༌ཀ ངེད་རྣམས་ལ་ལུང་བསྟན་ཤོད༌ཅིག ཁྱོད་ལ་རྡུང་རྡེག་བྱེད་མཁན་སུ་ཡིན་ནམ་ཞེས་སྨྲས༌སོ།།

པེ་ཏྲོ་སྐྱབས་མགོན་ཡེ་ཤུའི་ཐུགས་དང་འགལ་བའི༌སྐོར།

69 པེ་ཏྲོ་ཕྱིའི་ར་སྐོར་དུ་སྡོད༌དུས། གཡོག་མོ་ཞིག་ཡོང་སྟེ་ན༌རེ། ཁྱོད་ཀྱང་ག་ལིལ་པ་ཡེ་ཤུ་དང་གྲས་གཅིག་རེད་ཅེས་སྨྲས་པ༌ན། 70 པེ་ཏྲོས་མི་དེ་དག་གི་མདུན་ནས་དོན་དེ་ཁས་མ་བླངས་པར་ཁྱོད་ཀྱིས་ཅི་ཞིག་སྨྲ་བཞིན་པ་ངས་མི་ཤེས་ཞེས་སྨྲས༌སོ།། 71 ཁོ་རང་ཕྱི་རོལ་ཏུ་སོང་བ་དང་རྒྱ་སྒོའི་ཁར་སླེབས་པ༌ན། ཡང་གཡོག་མོ་གཞན་ཞིག་གིས་མཐོང་སྟེ་མི་རྣམས༌ལ། མི་འདི་ཡང་ནཱ་ཙ་རེལ་པ་ཡེ་ཤུ་དང་གྲས་གཅིག་རེད་ཅེས་པ༌དང་། 72 ཡང་པེ་ཏྲོས་དོན་དེ་ཁས་མ་བླངས་པར་ངས་མི་དེ་ངོ་མི་ཤེས་ཞེས་མནའ་བསྐྱལ༌ཏོ།། 73 ཅུང་མ་འགོར༌བར། གནས་དེར་ལངས་བསྡད་ཡོད་པའི་མི་རྣམས་པེ་ཏྲོའི་གམ་དུ་ཡོང༌སྟེ། ཁྱོད་ནི་མི་དེ་ཚོ་དང་གྲས་གཅིག་ཡིན་པར་ངེས༌ཏེ། ཁྱོད་ཀྱི་སྐད་གདངས་ལས་ཤེས་ཐུབ་ཅེས་སྨྲས་པ༌ལ། 74 ཡང་པེ་ཏྲོས་སྡིགས་དམོད་བྱེད་བཞིན་མནའ་བསྐྱལ༌ཏེ། ངས་མི་དེ་ངོ་མི་ཤེས་ཞེས་སྨྲས་མ་ཐག་བྱ་ཕོ༌གྲགས། 75 དུས༌དེར། པེ་ཏྲོས་སྐྱབས་མགོན་ཡེ་ཤུའི་གསུང༌སྟེ། བྱ་ཕོ་མ་གྲགས་པའི་སྔོན༌དུ། ཁྱོད་ཀྱིས་ཐེངས་གསུམ་ལ་ང་རང་ཁས་མི་ལེན་ཞེས་གསུངས་མྱོང་བ་དྲན༌ཏེ། ཕྱི་རོལ་ཏུ་སོང་ནས་དྲག་ཏུ་ངུས༌སོ།།

ལེའུ་ཉེར་བདུན༌པ།

ཡུ་དཱ་ཡིས་རང་སྲོག་བཅད༌པ།

1 ནམ་ལངས༌རྗེས། མཆོད་དཔོན་ཆེན་པོ་དག་དང་ཡུལ་མི་རྒན་པོ་རྣམས་ཀྱིས་སྐྱབས་མགོན་ཡེ་ཤུ་དགྲོང་བར་གྲོས་བྱས༌ཤིང༌། 2 ཁོང་ཉིད་བཀྱིགས་ནས་ཁྲིད་དེ་སྤྱི་དཔོན་པི་ལ་ཏུ་ལ་སྤྲད༌དོ།། 3 དུས༌དེར། སྐྱབས་མགོན་ཡེ་ཤུར་ངོ་ལོག་བྱེད་མཁན་ཡུ་དཱ་ཡིས་སྐྱབས་མགོན་ཡེ་ཤུར་ཉེས་ཆད་བཅད་པ་མཐོང་ནས་འགྱོད་པ་སྐྱེས༌ཏེ། མཆོད་དཔོན་ཆེན་པོ་དག་དང་རྒན་པོ་རྣམས་ལ་དངུལ་སྲང་སུམ་ཅུ་བོ་ཕྱིར་བྱིན་ཏེ་ན༌རེ། 4 ངས་ཉེས་མེད་གཡོ་བཙོང་བྱས་པས་སྡིག་པ་བྱས་སོ་ཞེས་སྨྲས་པ༌དང༌། དེ་རྣམས་ན༌རེ། དོན་དེ་ངེད་ཅག་དང་འབྲེལ་བ་ཅི་མཆིས༌སམ། དེ་ནི་ཁྱོད་རང་གི་འགན་ཁུར་རེད་ཅེས༌སྨྲས། 5 ཡུ་དཱ་ཡིས་དངུལ་སྲང་དེ་དག་མཆོད་ཁང་ནང་དུ་འཕངས་རྗེས་ཕྱི་རོལ་ཏུ་སོང་ནས་ལྕེབས༌སོ།། 6 མཆོད་དཔོན་ཆེན་པོ་རྣམས་ཀྱིས་དངུལ་སྲང་དེ་དག་ས་ནས་བླངས༌ཤིང༌། འདི་ནི་ཁྲག་རིན་ཡིན་པས་མཆོད་ཁང་གི་དཀོར་མཛོད་དུ་འཇོག་མི་འོས་ཞེས་སྨྲས་པ༌དང༌། 7 དེ་དག་གིས་གྲོས་བྱས་ནས་དངུལ་སྲང་དེས་རྫ་མཁན་གྱི་ས་ཞིང་ཟེར་བ་ཉོས༌ཏེ། ཕྱི་མི་རྣམས་ཀྱི་དུར་ས་རུ་བྱས༌སོ།། 8 དེའི༌ཕྱིར། ད་ལྟའི་བར་དུ་ས་ཞིང་དེ་ལ་ཁྲག་གི་ས་ཞིང་ཞེས༌ཟེར། 9 དེ་ལ་ལུང་སྟོན་པ་ཡེ་རེམ་ཡཱ་ཡིས་གསུང་རབ་ཀྱི་མདོ་ལས་ཇི་སྐད༌དུ།

དེ་རྣམས་དངུལ་སྲང་སུམ་ཅུ་བླངས་པ༌ནི།།

དེ་སྔར་ཡེས་ར་ཨེལ་གྱི་བུ་རྒྱུད༌ཀྱིས།།

ཁོང་གི་རིན་གོང་གཏན་ལ་ཁེལ་བ༌བཞིན།།

10 དངུལ་སྲང་དག་གིས་རྫ་མཁན་ས་ཞིང༌ཉོས།།

དེ་སྐད་གཙོ་བོས་བདག་ལ་བཀའ་བསྩལ༌ཏོ།།

ཞེས་གསུངས་པ་ལྟར་གྲུབ༌པའོ།།

སྐྱབས་མགོན་ཡེ་ཤུ་སྤྱི་དཔོན་པི་ལ་ཏུའི་མདུན་དུ་ཁྲིད༌པ།

11 སྐྱབས་མགོན་ཡེ་ཤུ་སྤྱི་དཔོན་པི་ལ་ཏུའི་མདུན་དུ་བཞེངས་པའི༌ཚེ། སྤྱི་དཔོན་ན༌རེ། ཁྱོད་ནི་ཡ་ཧུ་དཱ་པའི་རྒྱལ་པོ་ཡིན་ནམ་ཞེས་དྲིས་པ༌ན། ཁོང་གིས་འདི་སྐད༌དུ། ཁྱོད་ཀྱིས་སྨྲས་པ་བཞིན་ཡིན་ཞེས༌གསུངས། 12 མཆོད་དཔོན་ཆེན་པོ་དག་དང་རྒན་པོ་རྣམས་ཀྱིས་ཁོང་ལ་ཉེས་སྐྱོན་འཛུགས༌དུས། ཁོང་གིས་བཀའ་ལན་ཅི་ཡང་མ་གནང༌ངོ༌།། 13 ཡང་པི་ལ་ཏུ་ན༌རེ། མི་དེ་དག་གིས་དཔང་བཙུགས་ནས་ཁྱོད་རང་ཅི་ཙམ་གཏུག་པ་མི་ཐོས་སམ་ཞེས་དྲིས༌ནའང༌། 14 ཁོང་གིས་ལན་ཅི་ཡང་མ་བཏབ་ཅིང་ཚིག་གཅིག་ཀྱང་མ་གསུངས་པས་སྤྱི་དཔོན་ཡང་ཤིན་ཏུ་ཧ་ལས༌སོ།།

15 སྤྱི་དཔོན་ལ་མཚོན༌ན། དུས་ཆེན་འདི་ལ་ཁེལ༌དུས། མི་སེར་གྱི་འདོད་བློ་ལྟར་ཁོ་རྣམས་ལ་བཙོན་པ་ཞིག་བཙོན་གྲོལ་གཏོང་བའི་རྒྱུན་སྲོལ༌ཡོད། 16 དུས་དེར་པཱ་རབ་པཱ་ཟེར་བའི་བཙོན་པ་མི་ངན་གྲགས་ཅན་ཞིག་ཡོད༌ཅིང༌། 17 མི་རྣམས་གནས་དེར་འཛོམས་པ༌ན། པི་ལ་ཏུ་ན༌རེ། པཱ་རབ་པཱ་དང་མཱ་ཤི་ཀ་ཟེར་བའི་ཡེ་ཤུ་གཉིས་ལས་ཁྱོད་རྣམས་ཀྱིས་སུ་ཞིག་བཙོན་གྲོལ་གཏོང་འདོད་དམ་ཞེས༌དྲིས། 18 རྒྱུ་མཚན་ནི་དེ་དག་གིས་སྐྱབས་མགོན་ཡེ་ཤུར་ཕྲག་དོག་བྱས་ཏེ་ཁོ་ལ་སྤྲད་པ་ནི་སྤྱི་དཔོན་ཀྱིས་ཤེས༌པའོ།།

19 ཁོ་ནི་ཁྲིམས་དཔོན་གྱི་ཁྲི་ཐོག་ཏུ་སྡོད༌དུས། ཁོའི་ཆུང་མས་མི་ཞིག་བཏང་སྟེ་ན༌རེ། ངས་མདང་ནུབ་ཀྱི་རྨི་ལམ་དུ་སྐྱེས་བུ་དམ་པ་དེའི་དོན་དུ་སྡུག་བསྔལ་མང་པོ་མྱངས༌པས། ཁྱོད་ཀྱིས་མི་དེའི་དོན་ལ་ཐེ་གཏོགས་མི་བྱའོ་ཞེས་ངག་འཕྲིན་བསྐུར༌ཏོ།། 20 འོན་ཀྱང་མཆོད་དཔོན་ཆེན་པོ་དག་དང་རྒན་པོ་རྣམས་ཀྱིས་མི་ཚོགས་ལ་ངན་སྐུལ་བྱས་ཏེ་པཱ་རབ་པཱ་བཙོན་གྲོལ་གཏོང་བ་དང་ཡེ་ཤུ་གསོད་པར༌བསྐུལ། 21 སྤྱི་དཔོན་གྱིས་མི་ཚོགས༌ལ། ཁྱོད་ཅག་གིས་འདི་གཉིས་ལས་སུ་ཞིག་བཙོན་གྲོལ་གཏོང་འདོད་དམ་ཞེས་དྲིས་པ༌ན། དེ་རྣམས་ན༌རེ། པཱ་རབ་པཱ་ཞེས་ཞུས༌སོ།། 22 ཡང་པི་ལ་ཏུ་ན༌རེ། དེས་ན་ངས་མཱ་ཤི་ཀ་ཟེར་བའི་ཡེ་ཤུ་ལ་ཅི་བྱའམ་ཞེས་དྲིས་པ༌ན། དེ་དག་ཐམས་ཅད་ཀྱིས་ཁོ་རང་ཤིང་རྒྱ་གྲམ་གྱི་སྟེང་དུ་རྡོབས་ཤིག་ཅེས༌སྨྲས། 23 ཡང་སྤྱི་དཔོན་ན༌རེ། རྒྱུ་མཚན་ཅིའི་ཕྱིར༌རམ། ཁོས་ནག་ཉེས་ཅི་བྱས་སམ་ཞེས་སྨྲས༌ནའང༌། དེ་དག་གིས་སྔར་ལས་སྐད་གསང་མཐོན་པོས་ཁོ་རང་ཤིང་རྒྱ་གྲམ་གྱི་སྟེང་དུ་རྡོབས་ཤིག་ཅེས་འུར་བརྒྱབ༌བོ།།

24 པི་ལ་ཏུས་རང་གིས་གཏམ་ཇི་ལྟར་སྨྲས་ནའང་ཕན་ཐོགས་མེད་པར་ད་དུང་ཟིང་ཆ་ལངས་བཞིན་པ་མཐོང༌སྟེ། མི་ཚོགས་ཀྱི་མདུན་ནས་ཆུ་བླངས་ཏེ་རང་གི་ལག་པ་བཀྲུས་ཤིང་ན༌རེ། སྐྱེས་བུ་འདིའི་ཁྲག་བཞུར་ *ནའང་བདག་ལ་སྡིག་པ་མེད༌དེ། ཁྱོད་རྣམས་ཀྱིས་འགན་འཁུར་དགོས་ཞེས་སྨྲས་པ༌ན། 25 མི་ཐམས་ཅད༌ཀྱིས། ཁོའི་ཁྲག་བཞུར་བའི་དོན་དེ་ངེད་ཅག་དང་ངེད་ཅག་གི་བུ་རྒྱུད་རྣམས་ཀྱི་སྟེང་དུ་འབབ་པར་ཤོག་ཅེས་སྨྲས༌སོ།། 26 དེ་ནས་པི་ལ་ཏུས་པཱ་རབ་པཱ་བཙོན་གྲོལ་བཏང་ནས་ཁོ་རྣམས་ལ་སྤྲད༌ཅིང༌། སྐྱབས་མགོན་ཡེ་ཤུར་རྟ་ལྕག་གིས་གཞུས་ཏེ་ཤིང་རྒྱ་གྲམ་གྱི་སྟེང་དུ་བརྡབ་ཕྱིར་དམག་མི་རྣམས་ལ་སྤྲད༌དོ།།

དམག་མི་རྣམས་ཀྱིས་སྐྱབས་མགོན་ཡེ་ཤུར་འཕྱ་དམོད་བྱས༌པ།

27 སྤྱི་དཔོན་གྱི་དམག་མི་རྣམས་ཀྱིས་སྐྱབས་མགོན་ཡེ་ཤུ་སྤྱི་དཔོན་གྱི་ཕོ་བྲང་དུ་ཁྲིད་པ༌དང༌། དམག་དཔུང་ཐམས་ཅད་ཁོང་གི་དྲུང་དུ་བསྡུས༌ཏེ། 28 ཁོང་གི་ན་བཟའ་ཕུད་ཅིང་ལུས་ལ་ན་བཟའ་དམར་སྨུག་ཅིག༌བསྐོན། 29 ཚེར་མའི་ཅོད་པན་བསླེས་ཏེ་ཁོང་གི་དབུ་ལ༌བསྐོན། ཁོང་གི་ཕྱག་གཡས་པར་འདམ་རྩྭ་བསྣམས་སུ༌བཅུག ཁོང་གི་དྲུང་དུ་པུས་མོ་སར་བཙུགས་ཏེ་ཡ་ཧུ་དཱ་པའི་རྒྱལ་པོ་ཁྱོད་ལ་རྟེན་འབྲེལ་ཞུ་ཞེས་བརྙས་བཅོས༌བྱས། 30 ཡང་ཁོང་གི་གདོང་ལ་མཆིལ་མ་བཏབ༌ཅིང༌། ཁོང་གི་ཕྱག་ནས་འདམ་རྩྭ་བླངས་ཏེ་དབུ་ལ་བརྡེགས༌སོ།། 31 དམག་མི་དག་གིས་དེ་ལྟར་ཁོང་ལ་བརྙས་བཅོས་བྱས༌རྗེས། ན་བཟའ་དམར་སྨུག་ཕུད་ཅིང་ཁོང་ལ་རང་ཉིད་ཀྱི་ན་བཟའ་བསྐོན༌ཏེ། ཤིང་རྒྱ་གྲམ་གྱི་སྟེང་དུ་བརྡབ་ཆེད་ཕར་ཁྲིད༌དོ།།

ཤིང་རྒྱ་གྲམ་གྱི་སྟེང་དུ་བརྡབས༌པ།

32 ཁོ་རྣམས་ཕྱི་རོལ་ཏུ་སླེབས༌དུས། ཀི་རེ་ནེའི་མི་སྟེ་མིང་ལ་སི་མོན་ཟེར་བ་དང་ཕྲད་ནས། དེ་དག་གིས་ཁོ་ལ་བཙན་གྱིས་སྐྱབས་མགོན་ཡེ་ཤུའི་ཤིང་རྒྱ་གྲམ་འཁུར་དུ༌བཅུག 33 དེ་རྣམས་གོལ་གོ་ཐཱ་སྟེ་དོན་ལ་མགོ་སྐོགས་གནས་ཞེས་པའི་ས་ཆར་སླེབས་པ༌དང༌། 34 དམག་མི་རྣམས་ཀྱིས་ཁོང་ལ་མཁྲིས་ཁུ་འདྲེས་པའི་རྒུན་ཆང་དྲངས་པ༌ན། ཁོང་གིས་བྲོ་བ་མྱངས་ཙམ་ལས་མ༌བཞེས། 35 དེ་རྣམས་ཀྱིས་སྐྱབས་མགོན་ཡེ་ཤུ་ཤིང་རྒྱ་གྲམ་གྱི་སྟེང་དུ་བརྡབས་ཤིང་ཁོང་གི་ན་བཟའ་རྒྱན་འཕངས་ཏེ་བགོ་བཤའ་བྱས༌རྗེས། 36 ཡང་ཁོང་ཉིད་བསྲུངས་ནས༌བསྡད། 37 ཁོང་གི་དབུ་ཡི་གོང་དུ་ཤིང་བྱང་ཞིག་བཀལ་ཞིང་ཁོང་ལ་བཏགས་པའི་ཉེས་སྐྱོན་ནི་འདི་ལྟར་བྲིས་ཡོད༌དེ། འདི་ནི་ཡ་ཧུ་དཱ་པའི་རྒྱལ་པོ་ཡེ་ཤུ་ཡིན་ཞེས་པ༌དེའོ།། 38 དུས༌དེར། ཁོང་དང་ལྷན་ཅིག་ཇག་པ་གཉིས་ཀྱང་ཁོང་གི་གཡས་གཡོན་དུ་ཤིང་རྒྱ་གྲམ་སྟེང་དུ་བརྡབས༌ཡོད། 39 གནས་དེར་བརྒྱུད་ནས་འགྲོ་བ་རྣམས་ཀྱིས་ཁོང་ལ་འཕྱ་སྨོད་བྱས་ཤིང་མགོ་བོ་གཡུག་བཞིན་ན༌རེ། 40 ཀྱེ། མཆོད་ཁང་བཤིག་ནས་ཉིན་གསུམ་གྱི་ནང་དུ་སླར་རྩིག་མཁན་ཁྱོད་ཀྱིས་རང་ཉིད་སྐྱོབས༌དང༌། ཁྱོད་ནི་དཀོན་མཆོག་གི་སྲས་ཡིན་ན་ཤིང་རྒྱ་གྲམ་སྟེང་ནས་མར་བོབས་ཤིག་ཅེས༌སྨྲས། 41 དེ་བཞིན་དུ་མཆོད་དཔོན་ཆེན་པོ་དག༌དང༌། མཁན་པོ་དང་རྒན་པོ་རྣམས་ཀྱིས་ཀྱང་ཁོང་ལ་འཕྱ་སྨོད་བྱེད་བཞིན་ན༌རེ། 42 ཁོས་གཞན་རྣམས་བསྐྱབས་མྱོང་ནའང་རང་ཉིད་སྐྱོབ་མི༌ནུས། ཁོ་ནི་ཡེས་ར་ཨེལ་གྱི་རྒྱལ་པོ་ཡིན༌པས། ད་ལྟ་ཤིང་རྒྱ་གྲམ་སྟེང་ནས་མར་བབས་ཆོག༌ལ། དེས་ན་ངེད་ཅག་གིས་ཀྱང་ཁོ་ལ་དད་པ་བྱེད༌སྲིད། 43 ཁོས་དཀོན་མཆོག་ལ་བློ་གཏོད་ཅིང་ང་ནི་དཀོན་མཆོག་གི་སྲས་ཡིན་ཟེར༌བས། དཀོན་མཆོག་ཁོ་ལ་དགའ༌ན། ད་ལྟ་ཁོ་རང་བསྐྱབ་ངེས་ཡིན་ཞེས་སྨྲས་པ༌དང༌། 44 ཁོང་དང་མཉམ་དུ་བརྡབས་པའི་ཇག་པ་གཉིས་ཀྱིས་ཀྱང་དེ་ལྟར་ཁོང་ལ་འཕྱ་སྨོད་བྱས༌སོ།།

སྐྱབས་མགོན་ཡེ་ཤུ་སྐུ་གྲོངས༌པ།

45 ཉིན་གུང་ནས་ཕྱི་དྲོའི་ཆུ་ཚོད་གསུམ་†བར༌དུ། ཡུལ་ཡོངས་ལ་མུན་ནག་འཐིབས༌ཤིང༌། 46 ཕྱི་དྲོའི་ཆུ་ཚོད་གསུམ་ཙམ་ལ་སྐྱབས་མགོན་ཡེ་ཤུས་གསུང་སྐད་ཆེན༌པོས། ཨེ༌ལེ། ཨེ༌ལེ། ལཱ་མཱ་སཱ་པཱག་ཐཱ་ནེ་ཞེས་གསུངས༌ཤིང༌། དོན་ནི་འདི་ལྟ༌སྟེ། ཀྱེ། བདག་གི་དཀོན་མཆོག༌ལགས། བདག་གི་དཀོན་མཆོག༌ལགས། ཁྱེད་ཀྱིས་ང་རང་རྒྱབ་ཏུ་བསྐྱུར་དོན་ཅི་ཞེས༌པའོ།། 47 གནས་དེར་ཡོད་པའི་མི་འགའ་ཞིག་གིས་གསུང་དེ་ཐོས༌རྗེས། མི་འདིས་ཨེ་ལི་ཡཱ་འབོད་ཀྱིན་འདུག་ཅེས་སྨྲས་མ༌ཐག 48 དེ་དག་གི་ཁྲོད་ནས་མི་ཞིག་བརྒྱུགས་སོང་ནས་འགྱིག་སོབ་ཅིག་རྒུན་ཆང་སྐྱུར་མོར་སྦངས༌ཏེ། འདམ་རྩྭའི་རྩེར་བཀལ་ནས་ཁོང་ལ་འདྲེན་པའི་དུས༌སུ། 49 གཞན་རྣམས་ན༌རེ། ཅུང་ཙམ་སྒུག༌དང༌། ཨེ་ལི་ཡཱ་ཁོ་རང་སྐྱོབ་ཏུ་ཡོང་མིན་ལ་བལྟ་བར་བྱའོ་ཞེས་སྨྲས༌སོ།། 50 སྐྱབས་མགོན་ཡེ་ཤུས་སླར་ཡང་སྐད་གསང་མཐོན་པོས་འབོད་སྒྲ་ཞིག་བསྒྲགས་པ་དང་སྐུ་སྲོག་ཕུལ༌ཏོ།། 51 གློ་བུར་ཉིད་ལ་མཆོད་ཁང་གི་ཡོལ་བ་དེ་ཡང་གོང་ནས་འོག་ཏུ་དུམ་བུ་གཉིས་སུ་རལ་བ༌དང༌། ས་འགུལ་བྱུང་ནས་རྡོ་ཕ་བོང་དག་ཀྱང་གས༌ཤིང༌། 52 དུར་ཁུང་ཕྱེས་ཏེ་སྔར་གཤེགས་ཟིན་པའི་དད་ལྡན་དམ་པའི་བེམ་པོ་མང་པོའང་སླར་གསོན་པ༌ཡིན། 53 སྐྱབས་མགོན་ཡེ་ཤུ་སླར་གསོན༌རྗེས། ཁོ་རྣམས་ཀྱང་དུར་ཁུང་ནས་ཕྱིར་ཡོང་སྟེ་དམ་པའི་གྲོང་ཁྱེར་དུ་ཕྱིན་པ་དང་མི་མང་པོར་མངོན་པར༌མཛད། 54 སྐྱབས་མགོན་ཡེ་ཤུ་སྲུང་བའི་བརྒྱ་དཔོན་དང་བཅས་པས་ས་འགུལ་བྱུང་བ་ལ་སོགས་པའི་དོན་རྣམས་མཐོང་ནས་ཤིན་ཏུ་འཇིགས༌ཏེ། སྐྱེས་བུ་འདི་ནི་དཀོན་མཆོག་གི་སྲས་ཡིན་པ་བདེན་འདུག་ཅེས་སྨྲས༌སོ།། 55 ག་ལིལ་ཡུལ་ནས་སྐྱབས་མགོན་ཡེ་ཤུའི་རྗེས་འབྲངས་ཏེ་ཁོང་ལ་ཞབས་ཕྱི་བསྒྲུབས་མྱོང་བའི་བུད་མེད་མང་པོ་ཡང་གནས་དེར་ཡོད་ཅིང་རྒྱང་རིང་ནས་དོན་དེར༌བལྟས། 56 བུད་མེད་དེ་དག་གི་ཁྲོད་དུ་མཱག་རྡལ་གྱི་མིར་ཡམ༌དང༌། ཡ་ཀོབ་དང་ཡོ་སེབ་གཉིས་ཀྱི་མ་མིར༌ཡམ། གཞན་ཡང་ཟེ་བད་ཡའི་བུ་གཉིས་ཀྱི་མ་བཅས་ཀྱང་གནས་དེར་ཡོད༌དོ།།

སྐྱབས་མགོན་ཡེ་ཤུའི་སྐུ་གདུང་དུར་ལ་སྦས༌པ།

57 མཚན་མོར་སླེབས༌ཤིང༌། ཨ་རི་མ་ཐཱ་ཡི་ཡོ་སེབ་ཟེར་བའི་ཕྱུག་བདག་དེ་གནས་དེར་སླེབས་ཤིང་ཁོ་རང་ཡང་སྐྱབས་མགོན་ཡེ་ཤུའི་རྗེས་འབྲང་པ་ཞིག་ཡིན༌པས། 58 པི་ལ་ཏུའི་གམ་དུ་སོང་ནས་སྐྱབས་མགོན་ཡེ་ཤུའི་སྐུ་གདུང་གནང་བར་ཞུ་བ་ཞུས་པ༌ན། པི་ལ་ཏུས་ཁོ་ལ་གནང་བའི་བཀའ་བསྩལ༌པའོ།། 59 ཡོ་སེབ་ཀྱིས་སྐྱབས་མགོན་ཡེ་ཤུའི་སྐུ་གདུང་བླངས་ཏེ་སོ་རས་གཙང་མས་དཀྲིས༌རྗེས། 60 སྔ་མོ་ནས་རང་ལ་དུར་ཁུང་གསར་པ་ཞིག་བརྐོས་ཡོད་པ་དེར་སྐྱབས་མགོན་ཡེ་ཤུའི་སྐུ་གདུང་སྦས༌ཤིང༌། རྡོ་ཕ་བོང་ཞིག་བསྒྲིལ་འོངས་ནས་དུར་ཁུང་གི་སྒོ་བཅད་ནས་ཕྱིར་སོང༌ངོ༌།། 61 དུས༌དེར། མཱག་རྡལ་གྱི་མིར་ཡམ༌དང༌། གཞན་ཡང་མིང་ལ་མིར་ཡམ་ཟེར་བའི་བུད་མེད་དེ་གཉིས་ཀྱང་དུར་ཁུང་གི་ཁ་གཏད་དུ་བསྡད་ཡོད༌དོ།།

དམག་མིས་དུར་ཁུང་སྲུང་བའི༌སྐོར།

62 དེའི་ཕྱི་ཉིན༌ཏེ། སྟ་གོན་ཉིན་ཞེས་པའི་ཕྱི་ཉིན༌ལ། མཆོད་དཔོན་ཆེན་པོ་དག་དང་ཕ་རུ་ཤི་པ་རྣམས་པི་ལ་ཏུའི་མདུན་དུ་འཛོམས་ཏེ་ན༌རེ། 63 སྐུ་ངོ༌ལགས། བསླུ་བྲིད་པ་དེས་གསོན་པའི་དུས་སུ་འདི་སྐད༌དུ། ཉིན་གསུམ་གྱི་རྗེས་སུ་ང་རང་སླར་གསོན་ངེས་ཡིན་ཞེས་སྨྲས་པ་ངེད་ཅག་གིས་དྲན༌པས། 64 ཁྱེད་ཀྱིས་ཉིན་གསུམ་པའི་བར་དུ་དུར་ཁུང་ལེགས་པོར་བསྲུང་བའི་བཀའ་གནང་བར༌མཛོད། དེ་ལྟར་མ་བསྲུངས༌ན། ཁོའི་རྗེས་འབྲང་པ་རྣམས་ཀྱིས་བེམ་པོ་བརྐུས་ཏེ་ཡུལ་མི་རྣམས་ལ་ཡེ་ཤུ་སླར་གསོན་ནོ་ཞེས་སྨྲ་བར་འགྱུར༌བས། ཕྱིས་སུ་འབྱུང་བའི་བསླུ་བྲིད་ནི་སྔ་མ་ལས་ཀྱང་ཚབས་ཆེན་དུ་འགྱུར་ཉེན་ཡོད་ཅེས་ཞུས་པ༌ན། 65 པི་ལ་ཏུ་ན༌རེ། ཁྱོད་ཅག་ལ་སྲུང་དམག་ཡོད༌པས། ཕར་སོང་ནས་དུར་ཁུང་ལེགས་པོར་སྲུངས་ཤིག་ཅེས་བཀའ་བསྒོས༌ཤིང༌། 66 དེ་དག་གིས་སྲུང་དམག་ཁྲིད་ནས་སོང༌སྟེ། ཕ་བོང་ལ་རྟགས་ཐམ་བརྒྱབ་ནས་དུར་ཁུང་ལེགས་པོར་སྲུང་དུ་བཅུག༌གོ།

ལེའུ་ཉེར་བརྒྱད༌པ།

སྐྱབས་མགོན་ཡེ་ཤུ་སྐུ་གྲོངས་ནས་སླར་གསོན༌པ།

1 ངལ་གསོ་བའི་ཉིན་རྫོགས༌རྗེས། གཟའ་འཁོར་གཅིག་གི་ཉིན་དང་པོར་ *ནམ་ལངས་པའི་དུས༌སུ། མཱག་རྡལ་གྱི་མིར་ཡམ་དང་གཞན་ཡང་མིང་ལ་མིར་ཡམ་ཟེར་བའི་བུད་མེད་དེ་གཉིས་དུར་ཁུང་ལ་བལྟ་རུ་ཡོང༌ངོ༌།། 2 གློ་བུར་ཉིད་དུ་ས་འགུལ་ཆེན་པོ༌བྱུང༌། དེ་ནི་གཙོ་བོའི་ཕོ་ཉ་ཞིག་ནམ་མཁའི་ཞིང་ཁམས་ནས་ཕེབས༌ཏེ། ཕོ་ཉས་རྡོ་ཕ་བོང་ཕར་བསྒྲིལ་ཞིང་དེའི་སྟེང་དུ་བཞུགས་པའི་ཕྱིར༌རོ།། 3 ཁོང་གི་གཟུགས་བརྙན་ནི་གློག་དམར་འཁྱུག་པ་དང་འདྲ༌ཞིང༌། ན་བཟའ་ནི་ཁ་བ་ལྟར་དཀར་བ༌ཡིན། 4 དུར་ཁུང་སྲུང་མཁན་གྱི་དམག་མི་རྣམས་ཁོང་ལ་ཤིན་ཏུ་འཇིགས་ཏེ་ལུས་ཡོངས་འདར་ཞིང་བེམ་པོ་ལྟར་གྱུར༌ཏོ།།

5 ཕོ་ཉས་བུད་མེད་དེ་གཉིས་ལ་འདི་སྐད༌དུ། འཇིགས་མི་དགོས༌ཏེ། ཁྱོད་གཉིས་ཤིང་རྒྱ་གྲམ་གྱི་སྟེང་དུ་བརྡབས་པའི་སྐྱབས་མགོན་ཡེ་ཤུ་འཚོལ་དུ་འོངས་པ་བདག་གིས་ཤེས་པ༌ཡིན། 6 ཁྱོད་གཉིས་ཀྱིས་སྐྱབས་མགོན་ཡེ་ཤུའི་སྐུ་གདུང་འཇོག་སར་ལྟོས༌དང༌། ད་ལྟ་ཁོང་གནས་འདིར་མི་བཞུགས་པར་དེ་སྔར་ཁོང་གིས་གསུངས་པ་བཞིན་སླར་གསོན་པ༌ཡིན། 7 ཁྱོད་གཉིས་མྱུར་དུ་སོང་ནས་ཁོང་གི་ཐུགས་སྲས་རྣམས༌ལ། སྐྱབས་མགོན་ཡེ་ཤུ་གྲོངས་པ་ནས་སླར་གསོན༌ནོ། །ཁོང་ནི་ཁྱོད་ཅག་གི་སྔོན་ལ་ག་ལིལ་ཡུལ་དུ་བྱོན་ཏེ་གནས་དེ་རུ་ཁྱོད་ཅག་ཁོང་དང་མཇལ་ངེས་ཡིན་ཞེས་སྨྲོས༌ཤིག ལྟོས༌དང༌། ངས་ཁྱོད་གཉིས་ལ་སྨྲས་ཟིན་ཞེས་གསུངས༌སོ།།

8 བུད་མེད་དེ་གཉིས་མྱུར་དུ་དུར་ཁུང་དང་ཁ་བྲལ་ཞིང་འཇིགས་སྐྲག་དང་དགའ་མགུའི་ངང་སྐྱབས་མགོན་ཡེ་ཤུའི་ཐུགས་སྲས་རྣམས་ལ་དོན་འདི་སྨྲ་བའི་ཕྱིར་བརྒྱུགས༌སོ།། 9 གློ་བུར་ཉིད་ལ་སྐྱབས་མགོན་ཡེ་ཤུ་ཁོ་མོ་གཉིས་ཀར་ཕྲད་དེ་འདི་སྐད༌དུ། ཁྱོད་གཉིས་བདེ་བར་སྨོན་ཞེས་གསུངས་པ༌དང༌། ཁོ་མོ་གཉིས་ཚུར་ཡོང་ནས་ཁོང་གི་ཞབས་ལ་འཇུས་ཏེ་ཕྱག༌བཙལ། 10 ཡང་སྐྱབས་མགོན་ཡེ་ཤུས་འདི་སྐད༌དུ། འཇིགས་མི་དགོས༌ཏེ། ཁྱོད་གཉིས་ཀྱིས་བདག་གི་སྤུན་ཟླ་རྣམས་ལ་ག་ལིལ་ཡུལ་དུ་སོང༌དང༌། གནས་དེ་རུ་ཁྱོད་ཅག་གིས་ང་རང་མཐོང་བར་འགྱུར་ཞེས་སྨྲོས་ཤིག་ཅེས་གསུངས༌སོ།།

དམག་མིའི་རྫུན་གཏམ༌སྐོར།

11 བུད་མེད་དེ་གཉིས་ལམ་ལ་ཆས༌སྐབས། དུར་ཁུང་གི་སྲུང་དམག་རྣམས་ལས་འགའ་ཞིག་ཡེ་རུ་སཱ་ལེམ་དུ་སོང༌སྟེ། དོན་ཅི་བྱུང་བ་ཐམས་ཅད་མཆོད་དཔོན་ཆེན་པོ་དག་ལ་སྨྲས༌སོ།། 12 མཆོད་དཔོན་ཆེན་པོ་དག་དང་རྒན་པོ་རྣམས་མཉམ་དུ་འཛོམས་ནས་གྲོས་བྱས་པ༌དང༌། དམག་མི་དེ་རྣམས་ལ་དངུལ་སྒོར་མང་པོ་བྱིན་ཏེ་ན༌རེ། 13 ཁྱོད་ཅག་གིས་མི་གཞན་རྣམས༌ལ། ངེད་ཅག་མཚན་མོར་གཉིད་ལ་ཡུར་བའི༌ཚེ། ཡེ་ཤུའི་རྗེས་འབྲང་པ་རྣམས་ཡོང་ནས་བེམ་པོ་བརྐུས་ཏེ་ཁྱེར་ཏོ་ཞེས་སྨྲོས༌ཤིག 14 གལ་ཏེ་སྤྱི་དཔོན་གྱིས་དོན་འདི་ཤེས་པར་གྱུར༌ན། ངེད་ཅག་གིས་ཁོང་ལ་ཞུ་བ་ཞུས་ནས་ཁྱོད་ཅག་ལ་ཉེས་སྐྱོན་མི་འབྱུང་བར་ཁག་ཐེག་བྱེད་ངེས་ཡིན་ཞེས་སྨྲས༌སོ།། 15 དམག་མི་དེ་དག་གིས་ཀྱང་ལྐོག་རྔན་བླངས་ཏེ་མཆོད་དཔོན་རྣམས་ཀྱིས་སྨྲས་པ་ལྟར་བྱས༌ཤིང༌། གཏམ་འདི་ནི་ད་ལྟའི་བར་དུ་ཡ་ཧུ་དཱའི་མི་རིགས་ཀྱི་ངག་རྒྱུན་དུ་གྲགས༌སོ།།

འཕྲིན་བཟང་སྒྲོག་པའི་བཀའ་བསྩལ༌པ།

16 ཐུགས་སྲས་བཅུ་གཅིག་པོ་སྐྱབས་མགོན་ཡེ་ཤུའི་བཀའ་བཞིན་དུ་ག་ལིལ་ཡུལ་གྱི་རི་མགོར་ཆས་པ༌དང༌། 17 ཁོ་རྣམས་ཀྱིས་སྐྱབས་མགོན་ཡེ་ཤུ་མཐོང་བ་དང་ཕྱག་བཙལ་ཏོ། །འོན་ཀྱང་ཐུགས་སྲས་ལ་ལ་ད་དུང་དོན་འདིར་ཐེ་ཚོམ་སྐྱེས༌སོ།། 18 སྐྱབས་མགོན་ཡེ་ཤུ་ཚུར་ཕེབས་ཏེ་ཐུགས་སྲས་རྣམས་ལ་འདི་སྐད༌དུ། གནམ་ས་གཉིས་ཀྱི་དབང་ཐམས་ཅད་བདག་ལ་གནང་ཡོད༌པས། 19 ཁྱོད་རྣམས་སོང་ནས་མི་རིགས་ཐམས་ཅད་བདག་གི་རྗེས་སུ་འབྲང་དུ་འཇུག་པར༌གྱིས། ཡབ༌དང༌། སྲས༌དང༌། དམ་པའི་ཐུགས་ཉིད་བཅས་ཀྱི་མཚན་ལ་བརྟེན་ནས་ཁོ་རྣམས་ལ་ཁྲུས་གསོལ་བྱོས༌ཤིག 20 ངས་ཁྱོད་ཅག་ལ་གནང་བའི་བཀའ་ཐམས་ཅད་ཁོ་རྣམས་ལ་ཁྲིད་སྟོན་བྱོས་ལ་བསྲུང་དུ༌བཅུག ལྟོས༌དང༌། ང་ནི་རྟག་ཏུ་བསྐལ་པའི་མཐའ་མའི་བར་དུའང་ཁྱོད་ཅག་དང་མཉམ་དུ་གནས་ཞེས་གསུངས༌སོ།། །།

* ལེའུ་གཉིས༌པ།:1 སྤྱིར་ཧེ་རོ་དཱ་ཞེས་པ་ཁྱིམ་ཚང་ཞིག་གི་མིང༌ཡིན། འོན༌ཀྱང༌། དེ་ནི་མིང་གཅིག་མི་དུ་མར་བཏགས་ཡོད་པས་ཧེ་རོ་དཱ་སྔ་མ་ནི་ཡབ་དང་ཧེ་རོ་དཱ་ཕྱི་མ་ནི་སྲས་རྣམས༌ཡིན། འདིར་བརྗོད་པའི་ཧེ་རོ་དཱ་ནི་ཡབ་ལ་གོ་དགོས་ཏེ་ཡ་ཧུ་དཱའི་ཡུལ་གྱི་རྒྱལ་པོའམ་ས་གནས་དཔོན་པོ༌ཡིན། (འཕྲིན་བཟང་འདིའི་ལེའུ་གཉིས་པར་ཧེ་རོ་དཱ་ཞེས་ཐེངས་བརྒྱད་ལ་བྱུང་བ་ཐམས་ཅད་ཧེ་རོ་དཱ་སྔ་མ་ལ་གོ༌དགོས།)

† ལེའུ་གཉིས༌པ།:17 ཡེ་རེམ་ཡཱ་ཞེས་པ་ནི་ཡ་ཧུ་དཱའི་མི་རིགས་ཀྱི་གནའ་བོའི་ལུང་སྟོན་པ་ཞིག༌ཡིན། ཁོང་ནི་སྤྱི་ལོ་སྔོན་གྱི་626ལོའི་ཡས་མས་སུ༌བཞུགས།

* ལེའུ་གསུམ༌པ།:3 ཡེ་ཤ་ཡཱ་ཞེས་པ་ནི་ཡ་ཧུ་དཱའི་མི་རིགས་ཀྱི་གནའ་བོའི་ལུང་སྟོན་པ་ཞིག༌ཡིན། ཁོང་ནི་སྤྱི་ལོ་སྔོན་གྱི་780ལོའི་ཡས་མས་སུ༌བཞུགས།

* ལེའུ་བརྒྱད༌པ།:4 མོ་ཤེ་ཞེས་པ་ནི་ཡ་ཧུ་དཱ་པ་རྣམས་སྔར་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཐར་བར་མཛད༌དེ། དཀོན་མཆོག་ནས་བཀའ་ཁྲིམས་ཐམས་ཅད་ཐོབ་ཅིང་ཡ་ཧུ་དཱའི་མི་རིགས་ལ་གནང་བའི་སྐྱེས་བུ་དམ་པ་ཞིག༌སྟེ། ཁོང་ནི་སྤྱི་ལོ་སྔོན་གྱི་1500ལོའི་ཡས་མས་སུ༌བཞུགས།

† ལེའུ་བརྒྱད༌པ།:21 ཕ་དུར་ལ་སྦ་རུ་འགྲོ་བར་མཛོད་ཅེས་པ་ལ་འགྲེལ་ཚུལ་དུ་མ༌ཡོད། མདོར་བསྡུས༌ན། ཕ་འཆི་རག་བར་དུ་བདག་སྐྱོང་བྱེད་དུ་འགྲོ་བར་མཛོད་ཅེས་པ༌སྟེ། དོན་གྱིས་མྱུར་བ་མྱུར་དུ་སྐྱབས་མགོན་ཡེ་ཤུའི་རྗེས་སུ་འབྲང་མ་འདོད་པ༌མཚོན།

* ལེའུ་དགུ༌པ།:38 ཚིག་རྐང་སོ་བདུན་དང་སོ་བརྒྱད་པ་གཉིས་ནི་འདི་ལྟ༌སྟེ། དཀོན་མཆོག་ལ་དད་པ་བྱེད་འདོད་པའི་མི་མང་ཡང་ཁོང་གི་ཆོས་སྒྲོག་མཁན་དང་སྤེལ་མཁན་མང་པོ་མེད༌པས། མི་རྣམས་ལ་ཆོས་སྤེལ་མཁན་མངག་ཕྱིར་ཁོང་ལ་གསོལ་བ་ཐོབས་ཤིག་ཅེས་པའི་དོན༌ཡིན།

* ལེའུ་བཅུ༌པ།:14 རྐང་པའི་སྟེང་གི་ས་རྡུལ་སྤྲུགས་ཞེས་པ་ནི་མཱར་ཀུའི་འཕྲིན་བཟང༌དང༌། ལོ་ཀུའི་འཕྲིན༌བཟང༌། མད་ཐཱའི་འཕྲིན་བཟང་བཅས་ལས་འབྱུང་བ༌དང༌། ཚིག་ཐམས་ཅད་གཅིག་གྱུར་ཡིན་ཞིང་དོན་ནི་ཐུགས་ཁྲོས་པའི་རྣམ་པ༌ཡིན། དེ་ཡང་ཆོས་ལ་ཉན་མཁན་དེ་དག་གིས་རང་སེམས་མི་བསྒྱུར་ཅིང་དད་པ་མ་བྱས༌ན། དཀོན་མཆོག་གིས་དེ་རྣམས་ལ་ཉེས་ཆད་གཅོད་པར་འགྱུར་བའི་རྟགས༌ཡིན།

† ལེའུ་བཅུ༌པ།:25 པེ་ཨལ་བཟི་པད་ཅེས་པ་ནི་བདུད་ཀྱི་རྒྱལ་པོ་ཡིན༌ལ། མིང་གཞན་ལ་བདུད་སཱ་ཏན་ཞེས་ཀྱང༌ཟེར།

* ལེའུ་བཅུ་བཞི༌པ།:25 ནམ་ལངས་ལ་ཉེ་བའི་དུས་སུ་ཞེས་པ༌ནི། དམ་པའི་གསུང་རབ་ཀྱི་མ་ཕྱི་ལས་མཚན་མོའི་ཐུན་བཞི་པ་ཞེས་གསུངས༌འདུག སྤྱིར་རོ་མཱ་གོང་མའི་རྒྱལ་ཁབ་ཀྱི་གོམས་སྲོལ༌ལ། མཚན་མོ་གཅིག་ཐུན་བཞིར་བགོས་ཤིང་ཐུན་བཞི་པ་ནི་ནམ་ལངས་ལ་ཉེ་བའི་དུས་ཏེ་ཞོགས་པའི་ཆུ་ཚོད་གསུམ་ནས་དྲུག་གི་བར༌ཡིན།

* ལེའུ་བཅུ་དྲུག༌པ།:16 དཀོན་མཆོག་གིས་གནའ་བོའི་དུས་སུ་སྐྱབས་མགོན་མཱ་ཤི་ཀ་འཇིག་རྟེན་དུ་མངགས་པར་འགྱུར་བ་ཞལ་གྱིས་བཞེས་ཡོད༌ལ། པེ་ཏྲོས་གནས་ཚུལ་འདི་རྟོགས་ནས་སྐྱབས་མགོན་ཡེ་ཤུ་ནི་མཱ་ཤི་ཀ་ཡིན་པ་ངོས༌ཟིན་པ་རེད།

† ལེའུ་བཅུ་དྲུག༌པ།:18 གཤིན་པོའི་གནས་ཀྱི་སྒོ་རྣམས་ཞེས་པ་ནི་གཤིན་པོའི་གནས་ཀྱི་དབང་རྣམས་ལ་གོ་རུང་བ༌ཡིན།

‡ ལེའུ་བཅུ་དྲུག༌པ།:21 འདིར་བརྗོད་པའི་རྒན་པོ་ཞེས་པ་ནི་ཡ་ཧུ་དཱ་པའི་ཆོས་ཀྱི་དཔོན་རིགས་རྣམས་ལ་གོ༌དགོས།

* ལེའུ་བཅོ་བརྒྱད༌པ།:24 རྡོ་ཚད་ཅེས་པ་ནི་གནའ་བོའི་ཡ་ཧུ་དཱའི་མི་རིགས་ཀྱི་ལྗིད་ཚད་འདེགས་སྤྱད་ཅིག་ཡིན༌ལ། སྐབས་དེར་རྡོ་ཚད་ཅིག་གི་རིན་ཐང་ནི་ལོ་བཅོ་ལྔའི་རིང་ལ་ལས་རྩོལ་པ་ཞིག་ཏུ་འབབ་པའི་གླ་ཆ་ལས་ད་དུང་མང་པོ་ཡིན༌ཟེར།

* ལེའུ་ཉེར་གཅིག༌པ།:5 ཚིག་རྐང་འདིར་བརྗོད་པའི་ཛ་ཡན་ཞེས་པ་ནི་ཡ་ཧུ་དཱའི་མི་རིགས་ཀྱི་སྐད་དོད༌དེ། ཡེ་རུ་སཱ་ལེམ་གྱི་མིང་གཞན་ཡང༌ཡིན། འདིར་བརྗོད་པའི་བུ་མོ་ཞེས་པ་ནི་ཡེ་རུ་སཱ་ལེམ་དུ་གནས་པའི་ཡ་ཧུ་དཱ་པ་རྣམས་ལ་གོ་དགོས་པ་དང་མི་དེ་རྣམས་ཀྱིས་ཀྱང་ཡེས་ར་ཨེལ་གྱི་རྒྱལ་ཁབ་མཚོན་པ་ཡིན་པར༌གསུངས།

† ལེའུ་ཉེར་གཅིག༌པ།:9 ཧོ་ཟན་ནཱ་ཞེས་པ་ནི་དཀོན་མཆོག་ལ་བསྟོད་པའི་ངག་ཚིག༌སྟེ། དཱ་བིད་ཀྱི་རིགས་སྲས་ལ་བསྔགས་བརྗོད་བྱ་ཞེས་པ་ལྟ་བུ༌ཡིན།

‡ ལེའུ་ཉེར་གཅིག༌པ།:42 ཚིག་རྐང་དང་པོ་ལས་བྱུང་བའི་བཟོ་བ་ཞེས་པ་ནི་ཡ་ཧུ་དཱའི་མི་རིགས་ལ་གོ་ཞིང་རྡོ་ཞེས་པ་ནི་སྐྱབས་མགོན་ཡེ་ཤུ་ལ་གོ་དགོས༌ཏེ། རྒྱུ་མཚན་ནི་གནའ་བོའི་ཡ་ཧུ་དཱ་པ་མང་ཤོས་ཀྱིས་སྐྱབས་མགོན་ཡེ་ཤུར་དད་པ་མ་བྱས་པར་རིང་དུ་སྤངས་པའི༌ཕྱིར། ད་ལྟའི་ཡ་ཧུ་དཱའི་མི་རིགས་ལས་ཀྱང་སྐྱབས་མགོན་ཡེ་ཤུར་དད་པ་བྱེད་མཁན་དཀོན་པ་ལྟ༌བུ།

* ལེའུ་ཉེར་གཉིས༌པ།:45 ཚིག་རྐང་ཞེ་བཞི་ནས་ཞེ་ལྔ་བར་གྱི་དོན་ནི་གནའ་བོའི་ལུང་བསྟན་ལྟར་ན་སྐྱབས་མགོན་ཡེ་ཤུ་ཁོང་ཉིད་དཱ་བིད་ཀྱི་རིགས་རྒྱུད་ལས་འཁྲུང་བར་འགྱུར་ཞེས་གསུངས་པས་སྐྱབས་མགོན་ཡེ་ཤུ་ལ་དཱ་བིད་ཀྱི་རིགས་སྲས་ཞེས་ཀྱང༌བྱ།

* ལེའུ་ཉེར་གསུམ༌པ།:24 ཚིག་རྐང་ཉེར་བཞི་ལས། ཆུ་ནས་འབུ་ཕྲ་མོ་བཙགས་ཏེ་ཐོན་པ༌དང༌། རྔ་མོང་ཆེན་པོ་ཁྱུར་མིད༌བྱེད་ཅེས་པ་ནི་བཀའ་ཁྲིམས་གལ་ཆེན་དག་རྒྱབ་ཏུ་འདོར་ཞིང་དོན་ཆུང་ངུ་དག་དང་དུ་ལེན་ཞེས་པའི་དོན༌ཡིན།

* ལེའུ་ཉེར་བཞི༌པ།:8 སྦྲུམ་མའི་ཟུག་གཟེར་གྱི་ཐོག་མ་ཡིན་ཞེས་པ་ནི་སྦྲུམ་མ་རྣམས་ཀྱིས་ཕྲུ་གུ་བཙའ་སྐབས་ཀྱི་ན་ཟུག་གམ་སྡུག་བསྔལ་ལྟ་བུ་བསྟན་པ༌ཡིན། སྤྱི་ལོ་70ལོར། ཡེ་རུ་སཱ་ལེམ་དུ་དམག་འཁྲུག་ཆེན་པོ་བྱུང་ནས་མི་གྲངས་མེད་ཅིག་ཤི་བའི་ལོ་རྒྱུས་ཀྱི་དོན་རྐྱེན་བྱུང་བ་དང་གྲོང་ཁྱེར་དེ་ཡང་རྩ་བ་ནས་བརླག་པར་གྱུར་པ་ལ་གོ་བ༌དང༌། གཞན༌ཡང༌། མ་འོངས་པའི་དུས་སུ་ཡེ་ཤུ་མཱ་ཤི་ཀ་ཕྱིར་འཇིག་རྟེན་དུ་མ་ཕེབས་པའི་སྔོན༌ལ། འཇིག་རྟེན་དུ་དམག་འཁྲུག་དང་ནད་ཡམས་མུ་གེ་ལ་སོགས་པ་འབྱུང་བའི་སྡུག་བསྔལ་ཆེན་པོའང་བསྟན་པ༌ཡིན།

† ལེའུ་ཉེར་བཞི༌པ།:15 ཚིག་རྐང་འདི་ནི་དམ་པའི་གསུང་རབ་ཀྱི་ཞལ་ཆད་རྙིང་པའི་ལུང་སྟོན་པ་དཱ་ནེ་ཨེལ་ཞེས་བྱ་བའི་ལུང་བསྟན་ལས༌འབྱུང༌། གཞུང་དེའི་ལེའུ་དགུ་པའི་ཚིག་རྐང་ཉེར་བདུན་པ་དང༌། ལེའུ་བཅུ་གཅིག་པའི་ཚིག་རྐང་སོ་གཅིག་པ་དང༌། ལེའུ་བཅུ་གཉིས་པའི་ཚིག་རྐང་བཅུ་གཅིག་པ་བཅས་སུ༌གསལ།

‡ ལེའུ་ཉེར་བཞི༌པ།:22 བདམས་པའི་མི་ཞེས་པ་ནི་སྐྱབས་མགོན་ཡེ་ཤུ་དང་ཡེ་ཤུའི་ཆོས་ལུགས་ལ་དད་པ་བྱེད་མཁན་རྣམས་ལ་དཀོན་མཆོག་གིས་བདམས་པའི་མི་ཞེས༌འབོད།

* ལེའུ་ཉེར་དྲུག༌པ།:2 པེ་སག་གི་དུས་ཆེན་ཞེས་པ་ནི་འཆི་བ་ལས་ཐར་བ་ཞེས་པའི་དོན་ཡིན༌ཏེ། སྔར་ཡེས་ར་ཨེལ་གྱི་མི་རྣམས་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཐར་བའི་དྲན་གསོའི་དུས་ཆེན་ཞིག་ཀྱང༌ཡིན། དེ་ལ་སྐྱུར་མེད་བག་ལེབ་ཀྱི་དུས་ཆེན་ཡང༌ཟེར།

† ལེའུ་ཉེར་དྲུག༌པ།:17 སྐྱུར་མེད་བག་ལེབ་དུས་ཆེན་གྱི་ཉིན་དང་པོ་ཞེས་པ་ལ་པེ་སག་གི་དུས་ཆེན་ཡང་ཟེར༌ཏེ། ཡ་ཧུ་དཱའི་མི་རིགས་ཀྱི་གོམས་སྲོལ་ལ་སྔར་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཐར་བའི་དྲན་གསོའི་དུས་ཆེན་གྱི་ཉིན་དང༌པོར། མི་བཅུའམ་ཉི་ཤུས་ནག་ནོག་གི་ལྷད་མ་འདྲེས་པའི་ལུ་གུ་མཆོག་ཏུ་གྱུར་པ་ཞིག་བཤས་ཏེ་ཁྲག་དང་ཚིལ་གཉིས་མཆོད་ཅིང་ཤ་ཟ་བར༌བྱེད།

‡ ལེའུ་ཉེར་དྲུག༌པ།:31 འདི་ནི་ལུང་བསྟན་གྱི་ཚིག་དྲངས་ནས་གསུངས་པ༌སྟེ། བདག་ཅེས་པ་ནི་དཀོན་མཆོག༌དང༌། ལུག་རྫི་ནི་སྐྱབས་མགོན་ཡེ་ཤུ༌དང༌། ལུག་རྣམས་ནི་ཐུགས་སྲས་བཅས་ལ་གོ༌དགོས།

§ ལེའུ་ཉེར་དྲུག༌པ།:48 འོ་ཞེས་པ་ནི་མ་ཡིས་བུ་ཆུང་ལ་སྙིང་རྗེ་ནས་འོ་བྱེད་པའི་དོན་དང་གཅིག༌སྟེ། ཡ་ཧུ་དཱའི་མི་རིགས་ཀྱི་གོམས་སྲོལ་ལ་གཉེན་ཉེ༌དང༌། གྲོགས༌པོ། སློབ་དཔོན་དང་སློབ་བུའི་བར་གྱི་སྙིང་ཉེ་བའི་མཚོན་བྱེད་དུ་ཕན་ཚུན་གྱི་འགྲམ་པར་འོ་བྱེད་པ༌ཡིན། གཞན་ཡང་བརྩི་བཀུར་དང་ཤ་ཚ་ཞིང་གཅེས་པའི་མཚོན་རྟགས་ཤིག་ཀྱང༌ཡིན།

* ལེའུ་ཉེར་བདུན༌པ།:24 འདི་ནི་བསད་པའི་དོན༌ཡིན།

† ལེའུ་ཉེར་བདུན༌པ།:45 འདིར་བཤད་པའི་ཉིན་གུང་ནས་ཕྱི་དྲོའི་ཆུ་ཚོད་གསུམ་ཞེས་པ་ནི་ཡ་ཧུ་དཱའི་མི་རིགས་ཀྱི་བརྩི་སྲོལ༌ཏེ། མ་ཕྱི་ལས་ཆུ་ཚོད་དྲུག་དང་ཆུ་ཚོད་དགུ་ཞེས༌འབྱུང༌། ད་ལྟའི་བརྩི་སྲོལ་ལྟར་ན་ཉིན་གུང་གི་ཆུ་ཚོད་བཅུ་གཉིས་དང་ཕྱི་དྲོའི་ཆུ་ཚོད་གསུམ་བར་ཡིན་པས་དོན་སྒྱུར་བྱས་པ༌ཡིན།

* ལེའུ་ཉེར་བརྒྱད༌པ།:1 གཟའ་འཁོར་གཅིག་གི་ཉིན་དང་པོ་ཞེས་པ་ནི་གནའ་བོའི་ཡ་ཧུ་དཱའི་མི་རིགས་ཀྱི་གོམས་སྲོལ་ཡིན༌ལ། གཟའ་འཁོར་གཅིག་ལ་ཉིན་བདུན་ཡོད་པ་ལས་ཉིན་དང་པོ་ནི་དེང་སང་ལྟར་ན་གཟའ་ཉི་མའི་ཉིན༌ཡིན།

མཱཪ་ཀུ

1

2

3

4

5

6

7

8

9

10

11

12

13

14

15

16

༄༅། །མཱར་ཀུའི་འཕྲིན་བཟང་།

མཱར་ཀུའི་འཕྲིན་བཟང་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྔ་རབས་ཆོས་ཚོགས་ཀྱི་ཕ་ཡབ་རྣམས་ཀྱིས་པེ་ཏྲོས་ཆོས་འཆད་པ་དེ་མཱར་ཀུའི་འཕྲིན་བཟང་ལས་བྱུང་བ་ཡིན་པར་བཞེད། འཕྲིན་བཟང་འདིའི་དོན་མང་ཤོས་ནང་དུ་པེ་ཏྲོའི་ཁྱད་ཆོས་མངོན་ཡོད་ལ། འཕྲིན་བཟང་འདིའི་སྤྱིའི་ཁྱད་ཆོས་ནི་དོན་མང་པོ་བསྟུད་མར་བྱུང་ཡོད་པ་དེ་ཡིན།

ཡི་གེར་འགོད་མཁན་དང་འགོད་དུས།

མཱར་ཀུ་ནི་མིར་ཡམ་གྱི་བུ་ཡིན་པ་དང་། ༼མཛད་འཕྲིན་གྱི་ལེའུ་བཅུ་གཉིས་པའི་ཚིག་རྐང་བཅུ་གཉིས་པར་གཟིགས་རོགས།༽ པཱར་ན་པཱའི་གཉེན་ཉེ་ཡང་ཡིན། ༼ཀོ་ལོ་སཱ་པའི་ལེའུ་བཞི་པའི་ཚིག་རྐང་བཅུ་པར་གཟིགས་རོགས།༽ མཱར་ཀུ་ནི་ཕོལ་ལོལ་དང་པཱར་ན་པཱ་གཉིས་ཐེངས་དང་པོར་ཆོས་སྤེལ་བར་བསྐྱོད་དུས་མཉམ་དུ་སོང་བ་དང་། ཕོལ་ལོལ་རོ་མཱ་གྲོང་ཁྱེར་གྱི་ཁང་པ་ཞིག་ཏུ་ལྕགས་སྒྲོག་གིས་བཀྱིགས་ནས་བཟུང་ཡོད་པའི་དུས་སུ། ཁོང་གིས་མཱར་ཀུ་ཚུར་བོས་པ་དང་ང་ལ་ཕན་ཐོགས་པ་ཡིན་ཞེས་གསུངས། མཱར་ཀུའི་འཕྲིན་བཟང་ནི་འཕྲིན་བཟང་གི་ཐོག་མ་ཡིན་པར་མཁས་པ་རྣམས་ཀྱི་བཞེད་ཚུལ་མཐུན་པས་དེ་ནི་སྤྱི་ལོ་55ལོའི་ཡས་མས་སུ་བྲིས་པ་ཡིན་པར་དགོངས།

བརྗོད་སྙིང་དང་གསུང་འཕྲིན།

མཱར་ཀུའི་འཕྲིན་བཟང་གི་ནང་དུ་དོན་དངོས་མང་པོ་བསྟུད་མར་བྱུང་ཡོད་པ་ནན་གྱིས་སྨྲས་པ་ལས་བརྗོད་སྙིང་དང་གླེང་གཞི་གཙོ་བོར་བཟུང་མེད། གཞུང་འདི་ནི་འཕྲིན་བཟང་བཞི་པོ་ལས་ཆེས་ཐུང་ཤོས་ཡིན་ནའང་། ཧ་ཅང་ཞིབ་ཆ་ཆེ་བའི་འཕྲིན་བཟང་ཞིག་ཡིན། མཱར་ཀུའི་འཕྲིན་བཟང་གི་ནང་དུ་རོ་མཱ་པའི་ཀློག་པ་པོ་རྣམས་ལ་ཡ་ཧུ་དཱའི་ལུགས་སྲོལ་གཟབ་ནན་གྱིས་འགྲེལ་བཤད་བྱས་ཡོད་ཅིང་། མཱར་ཀུའི་དམིགས་ཡུལ་ནི་སྐྱབས་མགོན་ཡེ་ཤུ་ཁོང་ཉིད་དཀོན་མཆོག་ཡིན་པ་གསལ་པོར་སྟོན་པ་དེ་ཡིན་ལ། ཁོང་གིས་སྐྱབས་མགོན་ཡེ་ཤུའི་མཛད་རྣམ་དང་ཆོས་ཀྱི་ཞབས་ཏོག་བསྒྲུབས་པའི་ཕྱག་ལས། ཁྱད་པར་ཁོང་གི་ངོ་མཚར་བའི་མཛད་པ་རྣམས་བརྗོད་ཡོད་པར་མ་ཟད། མཇུག་མཐའི་སུམ་ཆ་གཅིག་གི་ནང་དོན་ལ་མཱར་ཀུས་སྐྱབས་མགོན་ཡེ་ཤུའི་ས་སྟེང་དུ་བཞུགས་སྐབས་ཀྱི་ཆེས་མཇུག་མཐའི་གཟའ་འཁོར་གཅིག་གི་མཛད་པ་དང་། ཁོང་སྐུ་གཤེགས་པ་དང་སླར་གསོན་པའི་དོན་ཆེན་དེ་གཉིས་བརྗོད་ཡོད།

འཆར་ཟིན།

1. སྐྱབས་མགོན་ཡེ་ཤུས་ཆོས་སྒྲོག་འགོ་བརྩམས་པ། ༼1:1-13༽

2. སྐྱབས་མགོན་ཡེ་ཤུས་ག་ལིལ་ཡུལ་ནས་ཆོས་བསྒྲགས་པའི་སྐོར། ༼1:14-6:29༽

3. སྐྱབས་མགོན་ཡེ་ཤུ་ཁོང་ཉིད་ག་ལིལ་ཡུལ་དང་ཁ་བྲལ་བའི་དུས། ༼6:30-9:32༽

4. སྐྱབས་མགོན་ཡེ་ཤུས་ག་ལིལ་ཡུལ་ནས་མཐའ་མཇུག་གི་ཆོས་བསྒྲགས་པ། ༼9:33-50 ༽

5. སྐྱབས་མགོན་ཡེ་ཤུས་ཡ་ཧུ་དཱ་ཡུལ་དང་ཡོར་དན་གཙང་པོའི་ཕར་ཕྱོགས་སུ་ཆོས་བསྒྲགས་པ། ༼10:1-52༽

6. སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དུ་ཆོས་བསྒྲག་པར་ཕེབས་པ་དང་། མཐར་ཤིང་རྒྱ་གྲམ་གྱི་སྟེང་དུ་བརྡབས་པ། ༼11:1-15:47༽

7. སྐྱབས་མགོན་ཡེ་ཤུ་སླར་གསོན་པ། ༼16:1-20༽

ལེའུ་དང༌པོ།

སྐྱབས་མགོན་ཡེ་ཤུའི་ཕེབས་ལམ་སྟ་གོན་མཛད༌པ།

1 དེ་ཡང་དཀོན་མཆོག་གི་སྲས་ཡེ་ཤུ་མཱ་ཤི་ཀའི་འཕྲིན་བཟང་གི་ཐོག་མ་ནི་འདི་ལྟར་ཡིན༌ཏེ། 2 ལུང་སྟོན་པ་ཡེ་ཤ་ཡཱ་ཡི་མདོ་ལས་ཇི་སྐད༌དུ།

བདག་གི་ཕོ་ཉ་ཁྱོད་ཀྱི་མདུན་དུ༌མངགས།།

ཁྱོད་ཀྱི་ལམ་ནི་གྲ་སྒྲིག་བྱེད་ལ༌ལྟོས།།*

3 དབེན་སྟོང་ཡུལ་ནས་གྲགས་པའི་འབོད་སྒྲ༌ཡིས།།

གཙོ་བོའི་ཕེབས་ལམ་སྟ་གོན༌བྱེད་པ་དང་།།

ཁོང་གི་གཤེགས་ལམ་དྲང་པོར་བཟོ་བར༌གྱིས།།

ཞེས་བཀོད་པ༌བཞིན། 4 ཁྲུས་གསོལ་མཁན་ཡོ་ཧ་ནན་དབེན་སྟོང་ཞིག་ཏུ་ཕེབས་ཏེ། སྡིག་པ་བསལ་བའི༌ཕྱིར་འགྱོད་བཤགས་ཀྱི་རྟགས་སུ་ཁྲུས་གསོལ་ལ་ཞུགས་པའི་ཆོས་བསྒྲགས། 5 ཡ་ཧུ་དཱའི་ས་ཆ་དང་ཡེ་རུ་སཱ་ལེམ་གྱི་མི་ཐམས་ཅད་ཡོ་ཧ་ནན་གྱི་དྲུང་དུ་སོང་ནས། རང་གི་སྡིག་པ་མཐོལ་བཤགས་བྱས་པ་དང་ཡོར་དན་གཙང་པོར་ཞུགས་ཤིང་ཁོང་གིས་ཀྱང་དེ་རྣམས་ལ་ཁྲུས་གསོལ་མཛད་དོ།། 6 ཡོ་ཧ་ནན་གྱིས་རྔ་རྩིད་ཀྱིས་བཟོས་པའི་ལྭ་བ་གྱོན་པ༌དང༌། ཀོ་བའི་སྐ་རགས་བཅིངས་ཤིང་ཟས་ལ་འབུ་ཆ་ག་པ་དང་རི་སྐྱེས་སྦྲང་རྩི་སྤྱོད༌པ་ཡིན། 7 ཡོ་ཧ་ནན་གྱིས། བདག་གི་རྗེས་སུ་བདག་ལས་ཀྱང་མཐུ་སྟོབས་ཆེ་བ་ཞིག་ཕེབས་ངེས༌ཏེ། ངས་མར་སྒུར་ནས་ཁོང་གི་ལྷམ་མདུད་ཀྱང་དགྲོལ་བར་མི་འོས། 8 ངས་ཁྱོད་རྣམས་ལ་ཆུ་ཡིས་ཁྲུས་གསོལ་བྱེད་པ་ཡིན༌མོད། འོན་ཀྱང་ཁོང་གིས་ཁྱོད་རྣམས་ལ་དམ་པའི་ཐུགས་ཉིད་ཀྱིས་ཁྲུས་གསོལ་མཛད་པར་འགྱུར་ཞེས་ཆོས་བསྒྲགས་སོ།།

སྐྱབས་མགོན་ཡེ་ཤུ་ཁྲུས་གསོལ་ལ་ཞུགས༌པ།

9 དེའི་དུས༌སུ། སྐྱབས་མགོན་ཡེ་ཤུ་ཁོང་ཉིད་ག་ལིལ་ཡུལ་གྱི་ནཱ་ཙ་རེལ་ནས་ཚུར་ཕེབས༌ཤིང༌། ཡོ་ཧ་ནན་གྱིས་ཡོར་དན་གཙང་པོ་ནས་སྐྱབས་མགོན་ཡེ་ཤུ་ལ་ཁྲུས་གསོལ་བྱས། 10 སྐྱབས་མགོན་ཡེ་ཤུ་ཆུ་ལས་ཡར་བུད་མ་ཐག་ཏུ་ནམ་མཁའི་སྒོ་ཕྱེས་ཤིང་། དམ་པའི་ཐུགས་ཉིད་ནི་བྱ་ཕུག་རོན་གྱི་གཟུགས་ཀྱིས་རང་ཉིད་ཀྱི་ལུས་སྟེང་ལ་བབས་པ་ཁོང་གིས་གཟིགས། 11 ཡང་ནམ་མཁའི་ཞིང་ཁམས་ནས་སྐད་སྒྲ་ཞིག་གྲགས༌ཏེ། ཁྱོད་ནི་ང་ཡི་གཅེས་པའི་བུ་ཡིན་ཞིང་ང་རང་ཁྱོད་ལ་ཤིན་ཏུ་དགའ་ཞེས་གསུངས༌སོ།།

སྐྱབས་མགོན་ཡེ་ཤུར་བདུད་སཱ་ཏན་གྱིས་ཉམས་ཚོད་བྱས༌པ།

12 དེ་ལྟར་གསུངས་མ་ཐག་ཏུ་དམ་པའི་ཐུགས་ཉིད་ཀྱིས་སྐྱབས་མགོན་ཡེ་ཤུ་བསྐུལ་ནས་ཁོང་ཉིད་དབེན་སྟོང་ཞིག་ཏུ་ཕེབས་པ༌དང༌། 13 དབེན་སྟོང་དེ་རུ་ཉིན་བཞི་བཅུའི་རིང་ལ་བདུད་སཱ་ཏན་གྱིས་ཁོང་ལ་ཉམས་ཚོད་བྱས༌ཤིང༌། ཁོང་ཉིད་གཅན་གཟན་དང་མཉམ་དུ་བཞུགས་པ༌དང༌། ཕོ་ཉ་རྣམས་ཕེབས་ནས་ཁོང་ལ་ཞབས་ཕྱི་བསྒྲུབས༌སོ།།

སྐྱབས་མགོན་ཡེ་ཤུའི་ཐུགས་སྲས་སྔ་མ༌སྐོར།

14 ཡོ་ཧ་ནན་བཙོན་དུ་བཅུག༌རྗེས། སྐྱབས་མགོན་ཡེ་ཤུ་ཁོང་ཉིད་ག་ལིལ་ཡུལ་དུ་ཕེབས་ནས་དཀོན་མཆོག་གི་འཕྲིན་བཟང་བསྒྲགས་ཏེ་འདི་སྐད༌དུ། 15 དུས་ལོངས་ཤིང་དཀོན་མཆོག་གི་རྒྱལ་སྲིད་ཉེ་བར་སླེབས་པས། ཁྱོད་ཅག་གིས་ཀྱང་འགྱོད་བཤགས་བྱས་ཏེ་འཕྲིན་བཟང་ལ་དད་པ་བྱོས་ཤིག་ཅེས་གསུངས༌སོ།།

16 སྐྱབས་མགོན་ཡེ་ཤུ་མཚོ་ག་ལིལ་གྱི་མཚོ་འགྲམ་བརྒྱུད་ནས་ཕེབས་པ༌ན། ཁོང་གིས་སི་མོན་དང་དེའི་སྤུན་ཨན་དྲི་ཡཱ་ཞེས་པའི་ཉ་པ་གཉིས་ཀྱིས་མཚོ་ནང་དུ་དྲ་རྒྱ་འཕེན་བཞིན་པ་གཟིགས༌ཤིང༌། 17 ཁོ་གཉིས་ལ་འདི་སྐད༌དུ། བདག་གི་རྗེས་སུ་ཤོག༌དང༌། ངས་ཁྱོད་གཉིས་ལ་ཉ་ཐོབ་པ་ལྟར་མི་ཡང་འཐོབ་པར་བྱའོ་ཞེས་གསུངས་མ༌ཐག 18 ཁོ་གཉིས་ཀྱིས་དྲ་རྒྱ་དོར་ནས་ཁོང་གི་རྗེས་སུ་འབྲངས་སོ།། 19 དེ་ནས་སྐྱབས་མགོན་ཡེ་ཤུ་ཅུང་ཙམ་མདུན་དུ་ཕེབས་པ༌ན། ཟེ་བད་ཡཱའི་བུ་ཡ་ཀོབ་དང་ཁོའི་སྤུན་ཡོ་ཧ་ནན་གཉིས་ཀྱིས་ཀྱང་གྲུའི་སྟེང་ནས་དྲ་རྒྱ་བཟོ་བཅོས་བྱེད་བཞིན་པ་གཟིགས་པ༌དང༌། 20 སྐྱབས་མགོན་ཡེ་ཤུས་ཁོ་གཉིས་ལ་ཞལ་འབོད་གནང་ཞིང་། ཁོ་གཉིས་ཀྱིས་ཕ་ཟེ་བད་ཡཱ་དང་གླ་བ་རྣམས་གྲུའི་སྟེང་ནས་བསྐྱུར་ཏེ་ཁོང་གི་རྗེས་སུ་འབྲངས་སོ།།

གདོན་འདྲེ་སྐྲོད་པར་མཛད༌པ།

21 ཁོང་རྣམས་ཀཱ་ཕར་ན་ཧུམ་དུ་ཕེབས་པ༌དང༌། ངལ་གསོ་བའི་ཉིན་ལ་སྐྱབས་མགོན་ཡེ་ཤུ་ཆོས་ཁང་དུ་ཕེབས་ནས་མི་རྣམས་ལ་ཆོས་གསུངས་ཤིང་། 22 ཁོང་གིས་མི་རྣམས་ལ་ཆོས་གསུངས་པ་ནི་མཁན་པོ་རྣམས་དང་མི་འདྲ་བར་མི་དབང་ཅན་ཞིག་གིས་གསུངས་པ་དང་འདྲ༌བས་ཁོ་རྣམས་ངོ་མཚར་བར་གྱུར་ཏོ།། 23 དེའི་དུས༌སུ། ཆོས་ཁང་དེ་རུ་གདོན་འདྲེས་བཟུང་བའི་མི་ཞིག་ཡོད་པ་དེས་སྐད་ཆེན༌པོས། 24 ཀྱེ། ནཱ་ཙ་རེལ་པ་ཡེ༌ཤུ། ཁྱེད་དང་ངེད་ཅག་ལ་འབྲེལ་བ་ཅི་མཆིས༌སམ། ཁྱེད་རང་ངེད་རྣམས་འཇོམས་པར་ཕེབས༌སམ། ངས་ཁྱེད་རང་སུ་ཡིན་པ་ཤེས༌ཏེ། ཁྱེད་ནི་དཀོན་མཆོག་གི་སྐྱེས་བུ་དམ་པ་དེ་ཉིད་ཡིན་ཞེས་སྨྲས་པ༌ལ། 25 སྐྱབས་མགོན་ཡེ་ཤུས་གདོན་འདྲེ་དེ་ལ་འདི་སྐད༌དུ། ཁ་རོག་ཏུ་སྡོད༌ཅིག ཁོའི་ལུས་ནས་ཕྱིར་བུད་ཅིག་ཅེས་བཀའ་བཀྱོན་གནང་བ༌ན། 26 གདོན་འདྲེས་མི་དེ་དྲག་ཏུ་སྤྲུགས་པ་དང་སྐད་ཆེན་པོ་བརྒྱབ་སྟེ་ཕྱི་རུ་ཐོན་ནོ།། 27 མི་ཚང་མ་ཧ་ལས་ཏེ་ཕན་ཚུན་ལ་ཅི་ཡིན་འདྲི་བཞིན་འདི་ནི་དབང་ཐང་ཆེ་བའི་བཀའ་ཆོས་གསར་པ་ཞིག་རེད༌ཨང༌། ཁོང་གིས་གདོན་འདྲེ་ལ་བཀའ་གནང་ཞིང་དེ་དག་གིས་ཀྱང་ཁོང་གི་བཀའ་ལ་མཉན་ཞེས་སྨྲས་མ༌ཐག 28 སྐྱབས་མགོན་ཡེ་ཤུའི་མཚན་སྙན་གྲགས་ཀྱང་ག་ལིལ་ཡུལ་གྱི་ཕྱོགས་བཞི་ཐམས་ཅད་ལ་ཁྱབ་པར་གྱུར༌ཏོ།།

མི་མང་པོའི་ནད་གསོས༌པ།

29 སྐྱབས་མགོན་ཡེ་ཤུ་དང་བཅས་པ་ཆོས་ཁང་ནས་ཕྱིར་བུད༌པ་དང་། ཡ་ཀོབ་དང་ཡོ་ཧ་ནན་གཉིས་དང་མཉམ་དུ་སི་མོན་དང་ཨན་དྲི་ཡཱ་གཉིས་ཀྱི་ཁྱིམ་དུ་ཕེབས་སོ།། 30 དེའི་དུས༌སུ། སི་མོན་གྱི་སྒྱུག་མོར་ཚ་བརྒྱབ་སྟེ་ཉལ་ནས་བསྡད་ཡོད༌པས། ཁོ་རྣམས་ཀྱིས་མྱུར་དུ་ཁོ་མོའི་གནས་ཚུལ་སྐྱབས་མགོན་ཡེ་ཤུ་ལ་ཞུས༌ཤིང༌། 31 ཁོང་ཉིད་ཁོ་མོའི་མདུན་དུ་ཕེབས་ཏེ་ལག་པར་འཇུས་ཤིང་ཡར་བསྐྱོར་ནས་ལངས་སུ་བཅུག་པ༌ན། ཁོ་མོའི་ཚ་བཞག་སྟེ་ཁོང་རྣམས་ལ་ཞབས་ཕྱི་བསྒྲུབས་སོ།། 32 ཉི་མ་ནུབ་ནས་ས་རུབ་པའི་དུས༌སུ། མི་རྣམས་ཀྱིས་ནད་པ་དང་གདོན་འདྲེས་བཟུང་བའི་མི་ཐམས་ཅད་སྐྱབས་མགོན་ཡེ་ཤུའི་དྲུང་དུ་ཁྲིད་ཡོང་བ༌དང༌། 33 གྲོང་ཁྱེར་གྱི་མི་ཚང་མ་ཁྱིམ་ཚང་དེའི་སྒོ་ཁར་འདུས། 34 ཁོང་གིས་ནད་རིགས་སྣ་ཚོགས་བྱུང་བའི་ནད་པ་མང་པོ་སོས་སུ་བཅུག༌ཅིང༌། གདོན་འདྲེ་མང་པོའང་ཕྱི་རུ་བསྐྲད། གདོན་འདྲེ་དེ་དག་གིས་ཁོང་ཉིད་སུ་ཡིན་པ་ཤེས་པས་ཁོང་གིས་དེ་དག་ལ་སྐད་ཆ་སྨྲ་རུ་མ་བཅུག་གོ།

སྐྱབས་མགོན་ཡེ་ཤུས་དབེན་སྟོང་དུ་གསོལ་བ་བཏབ་པ།

35 དེའི་ཕྱི༌ཉིན། ནམ་མ་ལངས་པའི་སྔོན་ལ། སྐྱབས་མགོན་ཡེ་ཤུ་ཡར་བཞེངས་ཏེ་དབེན་གནས་ཤིག་ཏུ་ཕེབས་ནས་གསོལ་བ་བཏབ༌ཅིང་། 36 སི་མོན་དང་ཁོའི་ལམ་གྲོགས་རྣམས་ཁོང་ཉིད་འཚོལ་དུ་སོང་བ༌དང༌། 37 ཁོང་དང་མཇལ་རྗེས་མི་ཐམས་ཅད་ཀྱིས་ཁྱེད་རང་འཚོལ་བཞིན་འདུག་ཅེས་ཞུས་པ༌ན། 38 ཁོང་གིས་འདི་སྐད༌དུ། བདག་ཅག་ཡུལ་གཞན་དུ་འགྲོའོ།། ཉེ་འཁོར་གྱི་གྲོང་རྡལ་དུ་སོང་ནས་ཆོས་བསྒྲག་པར༌བྱའོ།། ང་རང་ཡང་དོན་འདིའི་ཆེད་དུ་ཡོང་བ་ཡིན་ཞེས་གསུངས་པ༌དང༌། 39 ཁོང་ཉིད་ག་ལིལ་ཡུལ་གྱི་ས་ཆ་སོ་སོར་ཕེབས་ནས། ཆོས་ཁང་དུ་ཆོས་བསྒྲགས་ཤིང་གདོན་འདྲེ་རྣམས་ཕར་བསྐྲད༌དོ།།

མཛེ་ནད་ཅན་གསོས༌པ།

40 མཛེ་ནད་བྱུང་བའི་མི་ཞིག་སྐྱབས་མགོན་ཡེ་ཤུའི་དྲུང་དུ་ཡོང་ནས་པུས་མོ་སར་བཙུགས་ཏེ་ན༌རེ། གལ་ཏེ་ཁྱེད་ཐུགས་མཉེས་པ་ཡིན༌ན། ཁྱེད་ཀྱིས་ང་རང་གཙང་མར་མཛད་ནུས་པ་ཡིན་ཞེས་ཞུ་བ་བྱས་པ༌ལ། 41 སྐྱབས་མགོན་ཡེ་ཤུས་མི་དེ་ལ་སྙིང་རྗེ་དགོངས་ནས་ཕྱག་བརྐྱངས་ཤིང་རེག་སྟེ་ང་རང་འཐད་པ་ཡིན། ཁྱོད་རང་གཙང་མར་གྱུར་ཅིག་ཅེས་གསུངས་མ༌ཐག 42 མི་དེའི་མཛེ་ནད་སོས་ཏེ་གཙང་མར་གྱུར་ཏོ།། 43-44 དེ་ནས་སྐྱབས་མགོན་ཡེ་ཤུས་མི་དེ་ལ་འདི་སྐད༌དུ། ཁྱོད་ཀྱིས་གཟབ་པར༌གྱིས། གཞན་ལ་ཅི་ཡང་མི་སྨྲ་བར་གྱིས། ཁྱོད་རང་སོང་ནས་རང་གི་ལུས་པོ་མཆོད་དཔོན་ལ་སྟོན༌དང༌། མི་རྣམས་ལ་བདེན་དཔང་བྱེད་པའི་ཆེད་དུ་མོ་ཤེ་ཡིས་བཀའ་གནང་ཡོད་པ༌བཞིན། གཙང་མར་གྱུར་པའི་མཆོད་པ་ཕུལ་ཅིག་ཅེས་ནན་གྱིས་བཀའ་གནང་ཞིང་མྱུར་དུ་བཏང༌མོད། 45 འོན་ཀྱང་མི་དེ་ཕྱི་རུ་སོང་ནས་གཏམ་མང་པོ་སྨྲས་ཤིང་གནས་ཚུལ་འདིའང་ཁྱབ་བསྒྲགས་བྱས༌པས། དེའི་རྗེས༌སུ། སྐྱབས་མགོན་ཡེ་ཤུ་གྲོང་ཁྱེར་གང་ལའང་མངོན་སུམ་དུ་ཕེབས་མ་ནུས་པར་ཕྱི་རོལ་གྱི་དབེན་གནས་སུ་བཞུགས། འོན་ཏེ་མི་རྣམས་ནི་ཕྱོགས་བཞི་མཚམས་བརྒྱད་ནས་ཁོང་གི་དྲུང་དུ་ཡོང་ངོ་།།

ལེའུ་གཉིས༌པ།

སྐྱབས་མགོན་ཡེ་ཤུས་མི་ཞ་བོ་ཞིག་གསོས༌པ།

1 ཉིན་འགའ་འགོར༌རྗེས། སྐྱབས་མགོན་ཡེ་ཤུ་ཕྱིར་ཀཱ་ཕར་ན་ཧུམ་དུ་ཕེབས་ཤིང་ཁོང་ཉིད་ཀྱི་བཞུགས་གནས་སུ་བཞུགས་པའི་གཏམ་དེ་མི་རྣམས་ཀྱིས་ཐོས༌ནས། 2 མི་མང་པོ་གནས་དེར་འཛོམས་ཤིང་ཐ་ན་སྒོ་ཁར་ཡང་སྡོད་ས་མེད་པ༌དང༌། ཁོང་གིས་མི་རྣམས་ལ་དཀོན་མཆོག་གི་བཀའ་གསུངས༌སོ།། 3 དུས༌དེར། མི་ཁ་ཤས་སྐྱབས་མགོན་ཡེ་ཤུའི་དྲུང་དུ་ཡོང་བ༌དང༌། དེའི་ནང་ནས་མི་བཞི་ཡིས་ཞ་བོ་ཞིག་ཁྱོགས་ཤིང་དུ་ཁུར་ཡོང་བ༌རེད། 4 ཡང་མི་མང་པོ་འདུས་པས་དེ་རྣམས་ཁོང་གི་སྐུ་དྲུང་དུ་འགྲོ་ཐབས་མ་བྱུང༌བར། ཁོང་ཉིད་བཞུགས་སའི་ཁང་པ་དེའི་ཁང་ཀླད་བཀོག་ནས་བརྟོལ་བ༌དང༌། མི་ཞ་བོ་དེ་ཁྱོགས་ཤིང་དང་བཅས་མར༌བཏང༌། 5 སྐྱབས་མགོན་ཡེ་ཤུས་དེ་རྣམས་ཀྱི་དད་སེམས་གཟིགས་ཏེ་ཞ་བོ་དེ་ལ་འདི་སྐད༌དུ། སྙིང་གི༌བུ། ཁྱོད་ཀྱི་སྡིག་པ་བསལ་བ་ཡིན་ཞེས་གསུངས༌སོ།། 6 འོན་ཀྱང་གནས་དེར་ཚོགས་པའི་མཁན་པོ་འགའ་ཞིག་གི་སེམས༌ལ། 7 མི་འདིས་ཅིའི་ཕྱིར་འདི་ལྟར༌སྨྲའམ། ཁོས་དཀོན་མཆོག་གི་དབུ་འཕང་སྨད་ཀྱིན༌འདུག དཀོན་མཆོག་ཁོ་ན་ལས་གཞན་སུ་ཞིག་གིས་སྡིག་པ་བསལ་ནུས་སམ་སྙམ་པ༌རེད། 8 སྐྱབས་མགོན་ཡེ་ཤུས་དེ་མ་ཐག་ཁོ་རྣམས་ཀྱི་བསམ་ཚུལ་མཁྱེན་ཏེ་འདི་སྐད༌དུ། ཅིའི་ཕྱིར་ཁྱོད་ཅག་གི་སེམས་སུ་དེ་ལྟར་བསམས་པ་ཡིན༌ནམ། 9 མི་ཞ་བོ་འདི་ལ་ཁྱོད་ཀྱི་སྡིག་པ་བསལ་བ་ཡིན་ཞེས་ཟེར་བ༌དང༌། ཡར་ལོངས་ལ་ཁྱོད་ཀྱི་ཁྱོགས་ཤིང་ཁུར་ནས་སྐྱོད་ཅིག་ཅེས་ཟེར་བ་གཉིས་ལས་གང་ཞིག༌སླའམ། 10 འོན༌ཀྱང༌། འདི་ནི་ས་སྟེང་དུ་མིའི་བུ་ལ་སྡིག་པ་བསལ་བའི་དབང་ཡོད་པ་ཁྱོད་རྣམས་ཀྱིས་ཤེས་པའི་ཕྱིར་ཡིན་ཞེས་གསུངས༌རྗེས། ཁོང་གིས་ཞ་བོ་དེ་ལ་འདི་སྐད༌དུ། 11 བདག་གིས་ཁྱོད་ལ་སྨྲ་བར་བྱ༌སྟེ། ཡར་ལོངས༌ལ་ཁྱོགས་ཤིང་ཁུར་ནས་ཕྱིར་རང་ཡུལ་དུ་སོང་ཞིག་ཅེས་བཀའ་གནང་མ༌ཐག 12 མི་དེ་ཡར་ལངས་ནས་ཁྱོགས་ཤིང་ཁུར་ཏེ་མི་ཚང་མའི་མིག་མདུན་ནས་སྒོའི་ཕྱི་རུ༌ཕྱིན། དོན་དེར་མི་ཐམས་ཅད་ངོ་མཚར་བར་གྱུར༌ཏེ། དཀོན་མཆོག་ལ་བསྟོད་བསྔགས་བརྗོད་ཅིང་བདག་ཅག་གིས་དོན་འདི་འདྲ་ཞིག་གཏན་ནས་མཐོང་མ་མྱོང་ཞེས་སྨྲས༌སོ།།

ལེ་ཝི་སྐྱབས་མགོན་ཡེ་ཤུའི་རྗེས་སུ་འབྲང༌བ།

13 ཡང་སྐྱབས་མགོན་ཡེ་ཤུ་མཚོ་འགྲམ་དུ་ཕེབས་པ༌དང༌། མི་ཚོགས་ཐམས་ཅད་ཁོང་གི་དྲུང་དུ་འཛོམས༌ཤིང༌། ཁོང་གིས་དེ་རྣམས་ལ་ཆོས༌གསུངས། 14 སྐྱབས་མགོན་ཡེ་ཤུ་ཕེབས་པའི་དུས༌སུ། ཁོང་གིས་ཨལ་ཕཱའི་བུ་ལེ་ཝི་ *ཟེར་བ་དེ་ཁྲལ་སྡུད་སར་བསྡད་ཡོད་པ་གཟིགས་ནས་དེ་ལ་འདི་སྐད༌དུ། ཁྱོད་རང་ངའི་རྗེས་སུ་ཤོག་ཅེས་གསུངས་པ༌དང༌། ཁོ་རང་ཡར་ལངས་ཏེ་ཁོང་གི་རྗེས་སུ་འབྲངས༌སོ།། 15 སྐྱབས་མགོན་ཡེ་ཤུས་མི་དེའི་ཁྱིམ་དུ་ཞལ་ཟས་བཞེས་ནས་སྡོད་པའི་དུས༌སུ། ཁྲལ་ལེན་མཁན་དང་མི་སྡིག་ཅན་མང་པོས་ཀྱང་སྐྱབས་མགོན་ཡེ་ཤུ་དང་ཁོང་གི་ཐུགས་སྲས་དང་མཉམ་དུ་བཟའ་བཏུང་སྤྱད་ནས་བསྡད༌ཅིང༌། གནས་དེར་མི་མང་པོ་ཡོད་པ་དང་མི་དེ་རྣམས་ཀྱང་སྐྱབས་མགོན་ཡེ་ཤུའི་རྗེས་སུ་འབྲངས༌སོ།། 16 ཕ་རུ་ཤི་པའི་མཁན་པོ་རྣམས་ཀྱིས་སྐྱབས་མགོན་ཡེ་ཤུས་མི་སྡིག་ཅན་དང་ཁྲལ་ལེན་མཁན་རྣམས་དང་མཉམ་དུ་ཞལ་ཟས་བཞེས་བཞིན་པ་མཐོང༌ཚེ། ཁོང་གི་ཐུགས་སྲས་རྣམས༌ལ། ཁོང་གིས་ཅིའི་ཕྱིར་ཁྲལ་ལེན་མཁན་དང་མི་སྡིག་ཅན་རྣམས་དང་མཉམ་དུ་བཟའ་བཏུང་ལ་རོལ་བ་ཡིན་ནམ་ཞེས༌སྨྲས། 17 སྐྱབས་མགོན་ཡེ་ཤུས་གཏམ་དེ་ཐོས་ནས་འདི་སྐད༌དུ། ལུས་ཁམས་བདེ་བའི་མི་ཡིས་སྨན་པ་བསྟེན་མི་དགོས༌མོད། འོན་ཀྱང་ནད་པས་ད་གཟོད་སྨན་པ་བསྟེན་དགོས་པ༌ཡིན། བདག་ནི་མི་གཞུང་དྲང་རྣམས་འབོད་དུ་འོངས་པ་མ་ཡིན༌པར། མི་སྡིག་ཅན་རྣམས་འབོད་དུ་ཡོང་བ་ཡིན་ཞེས་གསུངས༌སོ།།

སྨྱུང་གནས་སྐོར་གྱི་ཆོས་གསུངས༌པ།

18 དེའི་དུས༌སུ། ཡོ་ཧ་ནན་གྱི་སློབ་མ་དང་ཕ་རུ་ཤི་པ་རྣམས་ཀྱིས་སྨྱུང་གནས་སྲུང་བཞིན་ཡོད༌ཅིང༌། མི་འགའ་ཞིག་ཡོང་ནས་སྐྱབས་མགོན་ཡེ་ཤུ༌ལ། ཡོ་ཧ་ནན་གྱི་སློབ་མ་དང་ཕ་རུ་ཤི་པའི་སློབ་མ་རྣམས་ཀྱིས་སྨྱུང་གནས་སྲུང་བཞིན་ཡོད༌ནའང༌། ཁྱེད་ཀྱི་ཐུགས་སྲས་རྣམས་ཀྱིས་སྨྱུང་གནས་མི་སྲུང་བ་ཅི་ཞེས་དྲིས་པ༌ན། 19 སྐྱབས་མགོན་ཡེ་ཤུས་འདི་སྐད༌དུ། སྐུ་མགྲོན་རྣམས་མག་པ་དང་མཉམ་དུ་ཡོད་དུས་སྨྱུང་གནས་སྲུང་ག་ལ༌རུང༌། མག་པ་ཁོ་རྣམས་དང་མཉམ་དུ་ཡོད་དུས་ཁོ་རྣམས་ཀྱིས་ཀྱང་སྨྱུང་གནས་སྲུང་མི༌ཐུབ། 20 འོན་ཀྱང་མག་པ་ཁོ་རྣམས་དང་ཁ་འབྲལ་བའི་དུས་ཤིག་སླེབ་ཡོང༌སྟེ། དུས་དེར་ཁོ་རྣམས་ཀྱིས་སྨྱུང་གནས་བསྲུང་ངེས༌སོ།། 21 སུ་ཞིག་གིས་ཀྱང་རས་གསར་པས་ལྭ་རྙིང་པར་ལྷན་པ་མི་རྒྱག༌སྟེ། ལྷན་པ་བརྒྱབ་ན་ལྭ་རྙིང་པ་དེ་ལས་རལ་ཞིང་སྲུབས་ཀ་ཇེ་ཆེར་འགྲོ་བ༌ཡིན། 22 ཡང་སུ་ཞིག་གིས་ཀྱང་རྒུན་ཆང་གསར་པ་སྐྱི་ཁུག་རྙིང་པའི་ནང་དུ་མི་བླུག༌སྟེ། གལ་ཏེ་བླུགས་ན་སྐྱི་ཁུག་རྙིང་པ་རལ་ཏུ་འཇུག་པ༌དང༌། ཆང་དང་སྐྱི་ཁུག་གཉིས་ཀ་བརླག་པར་འགྱུར་ངེས༌པས། རྒུན་ཆང་གསར་པ་དེ་སྐྱི་ཁུག་གསར་པའི་ནང་དུ་བླུག་དགོས་ཞེས་གསུངས༌སོ།།

ངལ་གསོ་བའི་ཉིན་གྱི་གཙོ་བོའི༌སྐོར།

23 ངལ་གསོ་བའི་ཉིན༌ལ། སྐྱབས་མགོན་ཡེ་ཤུ་ཞིང་བར་བརྒྱུད་ནས་ཕེབས་པ༌དང༌། ཁོང་གི་ཐུགས་སྲས་རྣམས་ཀྱིས་འབྲུ་ཡི་སྙེ་མ་འཐོག་བཞིན་སོང༌ཞིང༌། 24 ཕ་རུ་ཤི་པ་རྣམས་ན༌རེ། གཟིགས༌དང༌། ཁོ་རྣམས་ཀྱིས་ཅིའི་ཕྱིར་ངལ་གསོ་བའི་ཉིན་ལ་བཀའ་ཁྲིམས་དང་འགལ་བའི་ལས་བྱེད་དམ་ཞེས་སྨྲས་པ༌ལ། 25 ཁོང་གིས་འདི་སྐད༌དུ། དཱ་བིད་འཁོར་དང་བཅས་པའི་ལམ་བྲོ་ཚར་བ་དང་བཀྲེས་ལྟོགས་བྱུང༌སྐབས། ཅི་ཞིག་བྱས་པ་ཁྱོད་ཅག་གིས་བཀླགས་མ་མྱོང༌ངམ། 26 ཨབ་ཡ་ཐཱར་མཆོད་དཔོན་ཆེན་པོ་ཡིན་པའི་དུས༌སུ། ཁོང་ཉིད་དཀོན་མཆོག་གི་བཞུགས་གནས་སུ་སོང༌ནས། སྤྱན་བསྟར་བག་ལེབ་ཟོས་ཤིང་འཁོར་གཡོག་རྣམས་ལའང་བྱིན༌ཏོ། །བག་ལེབ་དེ་ནི་མཆོད་དཔོན་ལས་གཞན་སུས་ཀྱང་བཟའ་མི་རུང་ཞེས་གསུངས་པ༌དང༌། 27 ཡང་འདི་སྐད༌དུ། ངལ་གསོ་བའི་ཉིན་མོ་ནི་མིའི་དོན་དུ་མཛད་པ༌ལས། མི་ནི་ངལ་གསོ་བའི་ཉིན་གྱི་དོན་དུ་མཛད་པ་མ་ཡིན༌ནོ།། 28 དེའི༌ཕྱིར། མིའི་བུ་ནི་ངལ་གསོ་བའི་ཉིན་གྱི་གཙོ་བོའང་ཡིན་ཞེས་གསུངས༌སོ།།

ལེའུ་གསུམ༌པ།

སྐྱབས་མགོན་ཡེ་ཤུས་ངལ་གསོ་བའི་ཉིན་ལ་མི་ཞིག་གསོས༌པ།

1 དེ་ནས་ཡང་སྐྱབས་མགོན་ཡེ་ཤུ་ཆོས་ཁང་དུ་ཕེབས་ཤིང་གནས་དེ་རུ་ལག་པ་ཡ་གཅིག་ཞ་བའི་མི་ཞིག་ཀྱང༌ཡོད། 2 སྐྱབས་མགོན་ཡེ་ཤུ་ལ་སྙད་འཛུགས་པར་འདོད་པའི་མི་རྣམས་ཀྱིས་ངལ་གསོ་བའི་ཉིན་ལ་ཁོང་གིས་མི་དེའི་ནད་གསོ་མིན་ལ་བརྟག་ཆེད་ལྐོག་ནས་བལྟས་ཏེ་བསྡད༌དོ།། 3 དེ་ནས་སྐྱབས་མགོན་ཡེ་ཤུས་ལག་པ་ཞ་བའི་མི་དེ་ལ་འདི་སྐད༌དུ། ཡར་ལོངས༌དང༌། དཀྱིལ་ནས་སྡོད་ཅིག་ཅེས་བཀའ་གནང༌ཞིང༌། 4 ཡང་མི་དེ་རྣམས་ལ་འདི་སྐད༌དུ། ངལ་གསོ་བའི་ཉིན་ལ་ལས་བཟང་པོའམ་ལས་ངན་པ༌དང༌། སྲོག་སྐྱོབ་པའམ་སྲོག་གཅོད་པ་ལས་གང་ཞིག་བྱས་ན་བཀའ་ཁྲིམས་དང་མཐུན་པ་ཡིན་ནམ་ཞེས་དྲིས་པ༌ན། མི་རྣམས་ཀྱིས་ཁ་ཅི་ཡང་མ་གྲགས༌སོ།། 5 དེ་ནས་སྐྱབས་མགོན་ཡེ་ཤུ་ཐུགས་ཁྲོས་ཏེ་རིམ་གྱིས་མི་དེ་རྣམས་ལ་གཟིགས་ཤིང་དེ་དག་གི་སེམས་གྱོང་པོ་ཡིན་པ་ལ་ཐུགས་སྐྱོ་བར་གྱུར་པ༌དང༌། མི་དེར་ལག་པ་རྐྱོངས་ཤིག་ཅེས་གསུངས་པ་དང་ཁོས་ལག་པ་བརྐྱངས་ཤིང་སོས་པར༌གྱུར། 6 ཕ་རུ་ཤི་པ་རྣམས་ཆོས་ཁང་ལས་ཕྱིར་སོང༌སྟེ། ཧེ་རོ་དཱའི་ཕྱོགས་ཁག་དང་མཉམ་དུ་སྐྱབས་མགོན་ཡེ་ཤུ་དགྲོང་བར་གྲོས་བྱས༌སོ།།

མི་མང་པོ་སྐྱབས་མགོན་ཡེ་ཤུའི་རྗེས་སུ་འབྲང༌བ།

7 དེ་ནས་སྐྱབས་མགོན་ཡེ་ཤུ་དང་ཁོང་གི་ཐུགས་སྲས་རྣམས་མཚོ་འགྲམ་དུ་ཕེབས་པ༌ལ། མི་ཤིན་ཏུ་མང་པོ་ཞིག་ག་ལིལ་ཡུལ་ནས་ཁོང་གི་རྗེས་སུ་འབྲངས༌ཤིང༌། 8 མི་གཞན་མང་པོས་ཀྱང་ཁོང་གིས་མཛད་པའི་དོན་ངོ་མཚར་ཅན་ཐམས་ཅད་ཐོས་ཏེ་ཡ་ཧུ་དཱའི་ཡུལ༌དང༌། ཡེ་རུ་སཱ༌ལེམ། ཨི་དུམ་ཡཱ༌ཡུལ། ཡོར་དན་གཙང་པོའི་ཕ༌རོལ། ད་དུང་ཐཱར་དང་ཚི་ཏུན་སོགས་ཀྱི་ས་ཆ་ནས་ཁོང་གི་དྲུང་དུ་ཡོང༌ངོ༌།། 9 གནས་དེར་མི་མང་ཞིང་མི་རྣམས་འཚང་ཁ་མི་རྒྱག་པའི༌ཕྱིར། ཁོང་གིས་ཐུགས་སྲས་རྣམས་ལ་མཚོ་གྲུ་ཞིག་སྟ་གོན་བྱེད་དུ༌བཅུག 10 ཁོང་གིས་མི་མང་པོའི་ནད་འཇོམས་པར་མཛད༌པས། ན་ཚ་ཡོད་པ་ཐམས་ཅད་ཀྱིས་ཁོང་ལ་རེག་པའི་ཆེད་དུ་འཚང་ཁ་བརྒྱབ་པ༌རེད། 11 གདོན་འདྲེ་རྣམས་དུས་ནམ་ཡང་ཁོང་ལ་མཇལ་བ་ཙམ་གྱིས་ཁོང་གི་དྲུང་དུ་ཕྱག་འཚལ་བཞིན་སྐད་ཆེན་པོ་བརྒྱབ༌སྟེ། ཁྱེད་ནི་དཀོན་མཆོག་གི་སྲས་ཡིན་ཞེས༌སྨྲས། 12 སྐྱབས་མགོན་ཡེ་ཤུས་དེ་རྣམས་ལ་རང་ཉིད་ནི་སུ་ཡིན་པ་མི་གཞན་ལ་མི་བསྒྲག་པར་ནན་གྱིས་བསྐུལ༌ཏོ།།

ཐུགས་སྲས་བཅུ་གཉིས་བདམས༌པ།

13 དེ་ནས་སྐྱབས་མགོན་ཡེ་ཤུ་རི་བོ་ཞིག་ཏུ་ཕེབས་ཏེ་རང་ཉིད་ཀྱི་དགོངས་པ་ལྟར་མི་ལ་ཞལ་འབོད་གནང་ཞིང་མི་དེ་རྣམས་ཀྱང་ཁོང་གི་དྲུང་དུ༌ཡོང༌། 14 ཁོང་གིས་ཐུགས་སྲས་བཅུ་གཉིས་*བསྐོས༌ཏེ། དུས་རྒྱུན་དུ་ཁོང་དང་མཉམ་དུ་སྡོད་པ༌དང༌། ཁོ་རྣམས་ཀྱང་ཆོས་བསྒྲག་པར་མངག་ངེས་པར་མ༌ཟད། 15 གདོན་འདྲེ་ཕྱི་རུ་སྐྲོད་པའི་དབང་ཡང་གནང་བའི་ཕྱིར༌རོ།། 16 ཁོང་གིས་བསྐོས་པའི་མི་བཅུ་གཉིས་པོ་ནི་པེ་ཏྲོ་ཞེས་བཏགས་པའི་སི་མོན༌དང༌། 17 ཟེ་བད་ཡཱ་ཞེས་བྱ་བའི་བུ་ཡ་ཀོབ༌དང༌། ཡ་ཀོབ་ཀྱི་སྤུན་ཡོ་ཧ༌ནན། དེ་གཉིས་ཀྱི་མིང་ལ་པཱ་ནེར་གེ་ཞེས་བཏགས་ཤིང་འབྲུག་སྒྲའི་བུ་ཞེས་པའི་དོན༌ཡིན། 18 གཞན༌ཡང༌། ཨན་དྲི་ཡཱ༌དང༌། ཕི༌ལིབ། པཱར་ཐོ་ལོ༌མཱ། མད༌ཐཱ། ཐོ༌མཱ། ཨལ་ཕཱའི་བུ་ཡ་ཀོབ༌དང༌། ཐད༌དཱ། བརྩོན་འགྲུས་ཅན་སི་མོན༌དང༌། 19 ཕྱིས་སུ་ཁོང་ལ་ངོ་ལོག་བྱེད་མཁན་ཨི་སི་ཀར་རེའི་ཡུ་དཱ་ཞེས་པ་བཅས་ཡིན༌ནོ།།

སྐྱབས་མགོན་ཡེ་ཤུ་དང་པེ་ཨལ་བཟི༌པད།

20 དེ་ནས་སྐྱབས་མགོན་ཡེ་ཤུ་རང་ཉིད་ཀྱི་བཞུགས་གནས་སུ་ཕེབས་པ༌ན། མི་ཚོགས་སླར་ཡང་འཛོམས་པས་ཁོང་རྣམས་ལ་ཞལ་ཟས་བཞེས་ཁོམ་ཡང་མ་བྱུང༌ངོ༌།། 21 ཁོང་གི་ཁྱིམ་མི་རྣམས་ཀྱིས་གཏམ་དེ་ཐོས་ནས་ཁོང་སྨྱོས་པ་རེད་ཅེས་སྨྲས་པ་དང་ཁོང་ཉིད་འཛིན་དུ་སོང༌། 22 ཡེ་རུ་སཱ་ལེམ་ནས་ཡོང་བའི་མཁན་པོ་རྣམས་ཀྱིས་ཁོང་ལ་པེ་ཨལ་བཟི་པད་ཞུགས་ཤིང་ཁོང་གིས་བདུད་ཀྱི་རྒྱལ་པོར་བརྟེན་ནས་གདོན་འདྲེ་སྐྲོད་བཞིན་འདུག་ཅེས་སྨྲས༌སོ།། 23 དེ་ནས་སྐྱབས་མགོན་ཡེ་ཤུས་མཁན་པོ་རྣམས་བོས་ཏེ་དཔེའི་སྒོ་ནས་འདི་སྐད༌དུ། བདུད་སཱ་ཏན་གྱིས་སཱ་ཏན་རང་ཉིད་ཇི་ལྟར་སྐྲོད་ནུས༌སམ། 24 གལ་ཏེ་རྒྱལ་ཁམས་ཤིག་ལ་ནང་འཁྲུག་བྱུང་ན་རྒྱལ་ཁམས་དེ་བརྟན་པོར་གནས་མི་ཐུབ༌ལ། 25 ཁྱིམ་ཚང་ཞིག་ལ་ནང་འཁྲུག་བྱུང་ན་ཁྱིམ་ཚང་དེ་ཡང་བརྟན་པོར་གནས་མི༌ཐུབ། 26 གལ་ཏེ་བདུད་སཱ་ཏན་གྱིས་རང་གིས་རང་ལ་རྒོལ་ན་བདུད་དེ་བརྟན་པོར་གནས་མི་ཐུབ་ཅིང་བརླག་པར་འགྱུར༌རོ།། 27 མི་སྟོབས་ཅན་གྱི་ཁྱིམ་དུ་འཛུལ་ནས་རྒྱུ་ནོར་འཕྲོག་ཐུབ་མཁན་སུ་ཡང་མེད༌དེ། ཐོག་མར་མི་དེ་བཟུང་ནས་བཀྱིགས༌ཚེ། ད་གཟོད་མི་དེའི་ཁྱིམ་ཚང་འཕྲོག་ནུས་པ༌ཡིན། 28 ངས་ཁྱོད་རྣམས་ལ་བདེན་པར་སྨྲ༌སྟེ། མིའི་སྡིག་པ་ཐམས་ཅད་དང་སྐུར་བ་ཅི་ཞིག་བཏབ་ཀྱང་སྡིག་པ་བསལ༌ནའང༌། 29 དམ་པའི་ཐུགས་ཉིད་ལ་སྐུར་བ་འདེབས་མཁན་དེའི་སྡིག་པ་ནི་ནམ་ཡང་བསལ་བར་མི་འགྱུར༌ལ། རྒྱུན་ནས་རྒྱུན་དུ་སྡིག་པ་འཁུར་དགོས་ཞེས༌གསུངས། 30 ཁོང་གིས་འདི་ལྟར་གསུངས་དོན་ནི་མི་དེ་རྣམས་ཀྱིས་ཁོང་ཉིད་གདོན་འདྲེས་བཟུང་འདུག་ཅེས་སྨྲས་པའི་ཕྱིར༌རོ།།

སྐྱབས་མགོན་ཡེ་ཤུའི་ཡུམ་དང་ཁོང་གི་སྐུ་མཆེད༌རྣམས་ཀྱི་སྐོར།

31 དུས༌དེར། སྐྱབས་མགོན་ཡེ་ཤུའི་ཡུམ་དང་ཁོང་གི་སྐུ་མཆེད་རྣམས་སླེབས༌ཏེ། ཕྱི་རོལ་ཏུ་བསྡད་ནས་མི་ཞིག་ཁོང་འབོད་དུ༌མངགས། 32 མི་མང་པོ་ཁོང་གི་མཐའ་བསྐོར་ནས་བསྡད་ཡོད༌ཅིང༌། དེ་རྣམས་ན༌རེ། ཁྱེད་ཀྱིས་གཟིགས༌དང༌། ཁྱེད་ཀྱི་ཡུམ་དང་སྐུ་མཆེད་རྣམས་ཀྱིས་སྒོའི་ཕྱི་རོལ་ནས་ཁྱེད་རང་འཚོལ་བཞིན་འདུག་ཅེས་ཞུས་པ༌ལ། 33 ཁོང་གིས་འདི་སྐད༌དུ། ངའི་མ་དང་ངའི་སྤུན་ནི་སུ་ཡིན་ནམ་ཞེས་གསུང༌བཞིན། 34 མཐའ་སྐོར་གྱི་མི་རྣམས་ལ་གཟིགས་ཏེ་འདི་སྐད༌དུ། ལྟོས༌དང༌། ངའི་མ་དང་ངའི་སྤུན་ནི་མི་འདི་དག༌ཡིན། 35 དཀོན་མཆོག་གི་དགོངས་པ་ལྟར་སྒྲུབ་མཁན་ཐམས་ཅད་ནི་ངའི་མ་དང༌སྤུན། ངའི་མིང་སྲིང་བཅས་ཡིན་ཞེས་གསུངས༌སོ།།

ལེའུ་བཞི༌པ།

ས་བོན་འདེབས་པའི༌དཔེ།

1 དེ་ནས་ཡང་སྐྱབས་མགོན་ཡེ་ཤུས་མཚོ་འགྲམ་ནས་མི་དེ་རྣམས་ལ་ཆོས་གསུངས༌ཤིང༌། མི་ཤིན་ཏུ་མང་པོའང་གནས་དེར་འཛོམས༌པས། ཁོང་ཉིད་གྲུའི་ནང་དུ་ཕེབས་ཏེ་བཞུགས་པ་དང་མི་ཐམས་ཅད་མཚོ་འགྲམ་དུ༌བསྡད། 2 ཁོང་གིས་དཔེའི་སྒོ་ནས་ཆོས་མང་པོ་གསུངས་ཤིང་དེ་རྣམས་ལ་འདི་སྐད༌དུ། 3 ཁྱོད་ཅག་གིས་ཉོན༌ཅིག ཞིང་འདེབས་མཁན་ཞིག་ཕྱི་རོལ་ཏུ་ཞིང་འདེབས་སུ་སོང་བ༌དང༌། 4 ས་བོན་གཏོར༌སྐབས། ས་བོན་ཁ་ཤས་ལམ་ཁར་ཐོར་ཞིང་བྱ་རྣམས་ཡོང་ནས་ཟོས་པ༌དང༌། 5 ས་བོན་ཁ་ཤས་ས་ཉུང་སའི་རྡོ་གསེབ་ཏུ་ཐོར་ཞིང་སའི་གཏིང་མི་ཟབ་པས་ཡར་སྐྱེས་པ་མགྱོགས༌ཀྱང༌། 6 ཉི་མ་ཤར་ཚེ་རྙིད་ཅིང་རྩ་བ་མ་རྒྱས་པས་བསྐམས་པ༌རེད། 7 ས་བོན་ཁ་ཤས་ཚེར་མའི་གསེབ་ལ་ཐོར་ཞིང་ཚེར་མ་སྐྱེས་ཏེ་མར་མནན་ནས་འབྲས་བུ་མ་སྨིན༌ལ། 8 ཡང་ས་བོན་ཁ་ཤས་ས་གཤིན་ནང་དུ་ཐོར་ཞིང་ཆེར་སྐྱེས་ནས་འབྲས་བུ་སྨིན༌ཏེ། དེ་དག་ལས་ཁ་ཤས་ལྡབ་སུམ་ཅུ༌དང༌། ཁ་ཤས་ལྡབ་དྲུག༌ཅུ། ཁ་ཤས་ལྡབ་བརྒྱ་བཅས་སྨིན་པ༌ཡིན། 9 རྣ་བ་ཡོད་པ་ཐམས་ཅད་ཀྱིས་གཏམ་འདིར་ཉོན་ཅིག་ཅེས་གསུངས༌སོ།།

10 དེ་ནས་སྐྱབས་མགོན་ཡེ་ཤུ་གཅིག་པུ་བཞུགས་པའི་དུས༌སུ། ཁོང་གི་ཐུགས་སྲས་བཅུ་གཉིས་པོ་དང་རྗེས་འབྲང་པ་རྣམས་ཀྱིས་ཁོང་ལ་དཔེ་འདིའི་ནང་དོན་ཅི་ཡིན་དྲིས༌ཚེ། 11 ཁོང་གིས་འདི་སྐད༌དུ། དཀོན་མཆོག་གི་རྒྱལ་སྲིད་ཀྱི་གསང་བ་ནི་ཁྱོད་ཅག་ལ་མངོན༌ཡང༌། ཕྱི་ཕྱོགས་པ་རྣམས་ལ་དོན་ཐམས་ཅད་དཔེ་རུ་བཀོད་ནས་བརྗོད་པ༌ཡིན། 12 དེ་ནི་མི་དེ་རྣམས་ཀྱིས་མིག་གིས་མཐོང་ཡང་མི་ཤེས༌ལ། རྣ་བས་ཐོས་ཀྱང་དོན་མི་རྟོགས་པའི་ཕྱིར་ཡིན༌ལ། དེ་ལྟར་མིན་ཚེ་ཁོ་རྣམས་ཕྱིར་འཁོར་ཞིང་སྡིག་པའང་བསལ་ངེས་ཡིན་ཞེས་གསུངས༌སོ།།

13 ཡང་ཁོང་གིས་འདི་སྐད༌དུ། ཁྱོད་ཅག་གིས་དཔེ་འདིའི་དོན་ཡང་མི་ཤེས༌སམ། དེས་ན་དཔེ་ཐམས་ཅད་ཀྱི་དོན་ཇི་ལྟར་ཤེས་ཐུབ༌བམ། 14 དེ་ནི་ཞིང་འདེབས་མཁན་གྱིས་བཏབ་པ་ནི་དཀོན་མཆོག་གི་བཀའ༌ཡིན། 15 ས་བོན་ལམ་ཁར་ཐོར་བ་ནི་མི་ལ་ལས་དཀོན་མཆོག་གི་བཀའ་ཐོས་མ་ཐག་ཏུ་བདུད་སཱ་ཏན་ཡོང་ནས་མི་དེའི་སེམས་ནང་གི་བཀའ་ཕྲོགས་ཏེ་ཁྱེར་སོང་བ་རྣམས༌ཡིན། 16 དེ་བཞིན་དུ་ས་ཉུང་སའི་རྡོ་གསེབ་ཏུ་ཐོར་བ་ནི་མི་ལ་ལས་དཀོན་མཆོག་གི་བཀའ་ཐོས་པ་ཙམ་གྱིས་དགའ་ཞིང་དང་དུ་བླངས༌ནའང༌། 17 སེམས་སུ་རྩ་བ་མ་རྒྱས་པས་དུས་ཡུན་ཐུང་ངུ་ལ་གནས་ཀྱང་བཀའ་དེའི་རྐྱེན་གྱིས་དཀའ་སྡུག་དང་གནོད་འཚེ་བྱུང་མ་ཐག་དད་པ་ལོག་པ་རྣམས༌ཡིན། 18 ཡང་ཚེར་མའི་གསེབ་ལ་ཐོར་བ་ནི་མི་ལ་ལས་དཀོན་མཆོག་གི་བཀའ་ཐོས༌རྗེས། 19 འཇིག་རྟེན་གྱི་སེམས་ཁུར༌དང༌། རྒྱུ་ནོར་གྱི་བསླུ༌བྲིད། འདོད་ཆགས་སྣ་ཚོགས་བཅས་ཀྱི་དབང་གིས་བཀའ་མནན་ནས་རང་སེམས་སུ་འབྲས་བུ་སྨིན་མ་ཐུབ་པ་རྣམས༌ཡིན། 20 ཡང་ས་གཤིན་ནང་དུ་ཐོར་བ་ནི་མི་ལ་ལས་དཀོན་མཆོག་གི་བཀའ་ཐོས་ཤིང་སེམས་སུ་བླངས་པ་དང་འབྲས་བུ་སྨིན་ཐུབ་པ་རྣམས་ཡིན༌ཏེ། འབྲས་བུ་ཁ་ཤས་ལྡབ་སུམ་ཅུ༌དང༌། ཁ་ཤས་ལྡབ་དྲུག༌ཅུ། ཁ་ཤས་ལྡབ་བརྒྱ་བཅས་སྨིན་པ་ཡིན་ཞེས་གསུངས༌སོ།།

སྒྲོན་མེ་དང་ས་བོན་གྱི་དཔེ།

21 དེ་ནས་ཡང་སྐྱབས་མགོན་ཡེ་ཤུས་འདི་སྐད༌དུ། མི་ཡིས་སྒྲོན་མེ་ཁྱེར་འོངས་པ་ནི་བྲེའམ་མལ་ཁྲིའི་འོག་ཏུ་འཇོག་པའི་ཕྱིར་མ་ཡིན་པར་སྒྲོན་སྟེགས་སྟེང་དུ་འཇོག་པའི་ཕྱིར་ཡིན༌ལ། 22 དེ་ནི་སྦས་པའི་དོན་ཐམས་ཅད་མི་མངོན་པ་ཅི་ཡང་མེད༌ལ། གསང་བའི་དོན་ཐམས་ཅད་ཀྱང་མི་མངོན་པ་ཅི་ཡང༌མེད། 23 རྣ་བ་ཡོད་པ་ཐམས་ཅད་ཀྱིས་གཏམ་འདིར་ཉོན་ཅིག་ཅེས་གསུངས༌སོ།། 24 ཡང་ཁོང་གིས་འདི་སྐད༌དུ། ཁྱོད་ཅག་གིས་རྣ་བས་ཐོས་པ་དག་ལའང་གཟབ་པར༌གྱིས། ཁྱོད་ཅག་གིས་སྣོད་ཅི་ལྟ་བུ་ལས་མི་གཞན་ལ་བྱིན༌ན། ཁྱོད་ཅག་ལའང་དེ་འདྲ་ཞིག་གནང་བར་མ༌ཟད། དེ་ལས་ལྷག་པ་ཞིག་ཀྱང་གནང་བར༌འགྱུར། 25 རྒྱུ་མཚན་ནི་སུ་ཞིག་ལ་ཡོད་པ་དེ་ལ་ད་དུང་ཡང་གནང་ངེས༌ཤིང༌། སུ་ཞིག་ལ་མེད་པ་དེ་ལས་ཉུང་ཙམ་ཡོད་པ་དེ་ཡང་ཕྱིར་ལེན་པར་འགྱུར་ཞེས་གསུངས༌སོ།།

26 ཡང་ཁོང་གིས་འདི་སྐད༌དུ། དཀོན་མཆོག་གི་རྒྱལ་སྲིད་ནི་མིས་ཞིང་ལ་ས་བོན་བཏབ་པ་དང་འདྲ༌སྟེ། 27 མཚན་མོར་གཉིད་ཅིང་ཉིན་མོར་ཡར་ལངས༌ཤིང༌། ས་བོན་ལ་རིམ་བཞིན་མྱུ་གུ་འབུས་ཏེ་སྐྱེས་པ༌དང༌། མི་དེས་ཇི་ལྟར་བྱུང་བའང་མི༌ཤེས། 28 ས་གཞིས་འབྲུ་རིགས་བསྐྱེད་པ་ནི་རང་བཞིན་གྱིས་ཡིན༌ཏེ། ཐོག་མར་མྱུ་གུ་འབུས་པ་དང་དེ་ནས་སྙེ་མ་ཐོགས༌པ། མཇུག་མཐར་སྙེ་མ་ལས་འབྲུ་རྡོག་སྨིན༌པ། 29 ཐ་མར་འབྲུ་རིགས་སྨིན་ནས་འབྲེག་རན་དུ་སླེབས༌ཚེ། ས་བོན་འདེབས་མཁན་གྱིས་ཟོར་བས་འབྲེག་པ་ཡིན་ཞེས་གསུངས༌སོ།།

30 ཡང་ཁོང་གིས་འདི་སྐད༌དུ། དཀོན་མཆོག་གི་རྒྱལ་སྲིད་ལ་གང་ཞིག་གིས་བསྡུར་ཐུབ༌བམ། དཔེ་གང་ཞིག་གིས་མཚོན་ནུས༌སམ། 31 དེ་ནི་ཡུངས་འབྲུའི་ས་བོན་ཞིག་དང་འདྲ༌སྟེ། ཞིང་འདེབས་པའི་དུས༌སུ་ས་སྟེང་གི་ས་བོན་གཞན་ཐམས་ཅད་ལས་ཆུང༌ཡང༌། 32 ས་བོན་བཏབ་རྗེས་ཆེར་སྐྱེས་ནས་སྔོ་ཚལ་གྱི་རིགས་སྣ་ཚོགས་ལས་ཆེ་ཞིང་ཡལ་ག་ཆེན་པོ་ཐོགས༌ཏེ། ནམ་མཁའི་བྱ་ཡིས་ཀྱང་དེའི་གྲིབ་བསིལ་འོག་ཏུ་ཚང་བཟོ་བ་ཡིན་ཞེས་གསུངས༌སོ།།

33 སྐྱབས་མགོན་ཡེ་ཤུས་དཔེ་དེ་ལྟ་བུ་མང་པོ་བཀོད་ནས་མི་རྣམས་ཀྱིས་དཔེ་དོན་ཅི་ཙམ་ཤེས་ནུས་པ་བཞིན་དཀོན་མཆོག་གི་བཀའ༌གསུངས། 34 ཁོང་གིས་དཔེ་མ་བཀོད་པར་དེ་རྣམས་ལ་ཅི་ཡང་མ་གསུངས༌མོད། འོན་ཀྱང་མི་གཞན་མེད་པའི་དུས་སུ་དཔེ་རྣམས་ཀྱི་དོན་ཐམས་ཅད་ཐུགས་སྲས་རྣམས་ལ་གསུངས༌སོ།།

རླུང་ཤུགས་དང་མཚོ་རླབས་ཞི་བར་མཛད༌པ།

35 ཉིན་དེའི་མཚན༌མོར། སྐྱབས་མགོན་ཡེ་ཤུས་ཐུགས་སྲས་རྣམས་ལ་བདག་ཅག་མཚོའི་ཕ་རོལ་ཏུ་འགྲོའོ་ཞེས་གསུངས༌ཤིང༌། 36 ཐུགས་སྲས་རྣམས་ཀྱང་མི་ཚོགས་དང་ཁ་བྲལ་ཏེ་སྐྱབས་མགོན་ཡེ་ཤུ་བཞུགས་ཡོད་པའི་མཚོ་གྲུ་བཏང་ནས་མཉམ་དུ་ཕེབས༌ཤིང༌། གྲུ་གཞན་དག་ཀྱང་ཁོང་དང་འགྲོགས་ནས་སོང༌ངོ༌།། 37 གློ་བུར་རླུང་ཆེན་གཡུགས་ཏེ་རྦ་རླབས་གྲུའི་ནང་དུ་བརྒྱབ་པ་དང་མཚོ་གྲུའི་ནང་དུ་ཆུས་འགེང་བཞིན༌ཡོད། 38 སྐྱབས་མགོན་ཡེ་ཤུ་མཚོ་གྲུའི་མཇུག་ཏུ་སྔས་མགོར་སྔས་ཏེ་གཟིམས་པ༌ལ། ཐུགས་སྲས་རྣམས་ཀྱིས་ཁོང་གཟིམས་ལས་བསླངས༌ཏེ། སློབ་དཔོན༌ལགས། བདག་ཅག་འཆི་ལ༌ཉེའོ། །ཁྱེད་ཀྱིས་ཐུགས་ཁུར་མི་མཛད་དམ་ཞེས་ཞུས་པ༌དང༌། 39 ཁོང་སད་དེ་རླུང་ལ་བཀའ་བཀྱོན་མཛད་ཅིང་མཚོ་ལ་མཚམས་ཞོག༌ཅིག ཞི་བར་གྱུར་ཅིག་ཅེས་གསུངས་མ༌ཐག རླུང་གཡུག་མཚམས་ཆད་ནས་ཡོངས་སུ་ཞི་བར་གྱུར༌ཏོ།། 40 དེ་ནས་ཁོང་གིས་ཐུགས་སྲས་རྣམས་ལ་འདི་སྐད༌དུ། ཁྱོད་རྣམས་ཅིའི་ཕྱིར་འཇིགས༌སམ། ཁྱོད་ཅག་ལ་ད་དུང་དད་པ་མེད་དམ་ཞེས་གསུངས་པ༌དང༌། 41 ཁོ་རྣམས་ཤིན་ཏུ་འཇིགས་ཤིང་སྐྲག་སྟེ་ཕན་ཚུན་ལ་འདི་ནི་སུ་ཡིན༌ནམ། རླུང་དང་མཚོ་ཡིས་ཀྱང་ཁོང་གི་བཀའ་ལ་མཉན་པ་རེད་ཅེས་སྨྲས༌སོ།།

ལེའུ་ལྔ༌པ།

གདོན་འདྲེས་བཟུང་བའི་མི་ཞིག་གསོས༌པ།

1 དེ་ནས་ཁོང་རྣམས་མཚོའི་ཕ་རོལ་གྱི་གེ་ར་སཱ་ཡུལ་དུ་ཕེབས༌ཤིང༌། 2 སྐྱབས་མགོན་ཡེ་ཤུ་མཚོ་གྲུ་ལས་བབས་མ༌ཐག དུར་ཁྲོད་ནས་གདོན་འདྲེས་བཟུང་བའི་མི་ཞིག་ཐོན་ཏེ་ཁོང་ལ་མཇལ་བ༌དང༌། 3 མི་དེ་ནི་རྒྱུན་དུ་དུར་ཁྲོད་དུ་བསྡད་ཡོད༌ཅིང༌། མི་སུས་ཀྱང་ཁོ་བཟུང་ནས་བཀྱིགས་མ་ནུས༌ཤིང༌། ཐ་ན་ལྕགས་ཐག་གིས་ཀྱང་བཀྱིག་མི་ནུས༌སོ།། 4 ཅིའི་ཕྱིར་ཞེ༌ན། མི་རྣམས་ཀྱིས་ཐེངས་མང་པོར་ཁོ་རང་ལྕགས་ཐག་གིས་བཀྱིགས་ཤིང་ལྕགས་སྒྲོག་བརྒྱབ་མྱོང༌ནའང༌། ཁོས་ལྕགས་ཐག་བཅད་ཅིང་ལྕགས་སྒྲོག་ཀྱང་དུམ་བུར་བཏང་བས་སུས་ཀྱང་ཁོ་འདུལ་མ༌ནུས། 5 ཁོས་ཉིན་མཚན་ཀུན་ཏུ་དུར་ཁྲོད་དང་རི་གསེབ་ནས་སྐད་ངན་སྒྲོག་ཅིང་རྡོ་ཡིས་རང་གི་ལུས་ལ་རྒྱག༌གོ། 6 ཁོས་རྒྱང་རིང་ནས་སྐྱབས་མགོན་ཡེ་ཤུ་མཐོང་སྟེ་བརྒྱུགས་ཡོང་ནས་ཁོང་ལ་ཕྱག་བཙལ་ཏོ།། 7-8 སྐྱབས་མགོན་ཡེ་ཤུས་དེ་སྔོན་གདོན་འདྲེ་དེ་ལ་འདི་སྐད༌དུ། གདོན་འདྲེ་ཁྱོད་མི་འདི་ལས་ཕྱིར་བུད་ཅིག་ཅེས་བཀའ་བསྩལ་ཡོད༌པས། དེས་སྐད་ཆེན༌པོས། ཀྱེ། བླ་ན་མེད་པའི་དཀོན་མཆོག་གི་སྲས་ཡེ་ཤུ༌ལགས། ངེད་གཉིས་ཀྱི་བར་དུ་འབྲེལ་བ་ཅི་མཆིས༌སམ། ངས་དཀོན་མཆོག་དཔང་དུ་བཙུགས་ནས་ཁྱེད་ལ༌ཞུ། ང་རང་སྡུག་ལ་མི་སྦྱོར་བར་མཛོད་ཅེས་ཞུས༌སོ།། 9 དེ་ནས་ཁོང་གིས་མི་དེ་ལ་ཁྱོད་ཀྱི་མིང་ལ་ཅི་ཟེར་ཞེས་དྲིས་པ༌ན། ཁོ་ན༌རེ། ངེད་ཅག་གྲངས་ཀ་མང་བའི་རྐྱེན་གྱིས་ངའི་མིང་ལ་དཔུང་ཚོགས་ཟེར་ཞེས་ཞུས་པ༌དང༌། 10 གདོན་འདྲེ་རྣམས་གནས་འདི་ནས་ཡུལ་གཞན་དུ་མི་བསྐྲོད་པའི་ཕྱིར་ཁོང་ལ་ཞུ་བ་ནན་གྱིས་ཞུས༌སོ།། 11 དེའི་ཚེ་རི་སྒང་ནས་ཕག་ཁྱུ་ཆེན་པོ་ཞིག་འཚོ་བཞིན་ཡོད་པ༌དང༌། 12 གདོན་འདྲེ་རྣམས་ཀྱིས་སྐྱབས་མགོན་ཡེ་ཤུ་ལ་ངེད་ཅག་ཕག་ཁྱུའི་ནང་དུ་འཇུག་པར་མཛོད་ཅེས་ཞུ་བ་ཞུས་པ༌ན། 13 ཁོང་གིས་ཀྱང་དེ་རྣམས་ཀྱི་ཞུ་བ་ལྟར་གནང༌བས། གདོན་འདྲེ་རྣམས་ཕྱི་རུ་ཐོན་ཏེ་ཕག་གི་ནང་དུ་ཞུགས་པ༌དང༌། ཕག་ཉིས་སྟོང་ཙམ་ཡོད་པ་རྣམས་གཡང་གཟར་དུ་བརྒྱུགས་ཤིང་མཚོ་ནང་དུ་ལྷུང་སྟེ་ནུབ་ནས༌ཤིའོ།། 14 དེ་ནས་ཕག་རྫི་རྣམས་བྲོས་ནས་གྲོང་ཁྱེར་དང་ཡུལ་འཁོར་གྱི་མི་རྣམས་ལ་གནས་ཚུལ་དེ་བཤད་པས་མི་རྣམས་ཅི་བྱུང་བར་བལྟ་རུ༌ཡོང༌། 15 ཁོ་རྣམས་སྐྱབས་མགོན་ཡེ་ཤུའི་དྲུང་དུ་སླེབས༌དུས། དེ་སྔོན་དཔུང་ཚོགས་ཞེས་པའི་གདོན་འདྲེས་བཟུང་བའི་མི་དེ་དྲན་པ་སོས་ཤིང་ལུས་ལ་ལྭ་བ་གྱོན་ནས་ཙོག་པུར་བསྡད་ཡོད་པ་མཐོང་སྟེ་འཇིགས་སྣང་སྐྱེས༌སོ།། 16 གནས་ཚུལ་དེ་མཐོང་མཁན་རྣམས་ཀྱིས་གདོན་འདྲེས་བཟུང་བའི་མི་དང་ཕག་ཁྱུ་གཉིས་ལ་བྱུང་བའི་དོན་དེ་མི་ཚོགས་ལ་སྨྲས་པ༌དང༌། 17 མི་ཚོགས་ཀྱིས་སྐྱབས་མགོན་ཡེ་ཤུ་ཁོ་རྣམས་ཀྱི་ཡུལ་དང་འབྲལ་དགོས་པར་ཞུ་བ་བྱས༌སོ།། 18 དེ་ནས་སྐྱབས་མགོན་ཡེ་ཤུ་མཚོ་གྲུའི་ནང་དུ་ཕེབས་པའི་དུས༌སུ། སྔར་གདོན་འདྲེས་བཟུང་བའི་མི་དེས་ཁོང་དང་ལྷན་དུ་འགྲོ་རུ་འཇུག་པར་ཞུ་བ་ཞུས༌ཀྱང༌། 19 ཁོང་གིས་ཁས་མ་བླངས་པར་མི་དེ་ལ་འདི་སྐད༌དུ། ཁྱོད་རང་ཡུལ་དུ་སོང༌དང༌། གཙོ་བོས་ཁྱོད་ལ་དོན་ཆེན་ཅི་ལྟ་བུ་མཛད་པ་དང་ཇི་ལྟར་སྙིང་རྗེ་གནང་བའི་དོན་དེ་རྣམས་རང་གི་གཉེན་ཉེ་རྣམས་ལ་ཤོད་ཅིག་ཅེས་བཀའ་གནང༌ངོ༌།། 20 དེ་ནས་མི་དེ་དི་ཁ་པའོ་ལེའི་མངའ་ཁོངས་སུ་སོང་ནས་སྐྱབས་མགོན་ཡེ་ཤུས་ཁོ་ལ་ཕན་ཆེན་པོ་ཅི་ལྟ་བུ་བཏགས་པ་རྣམས་བསྒྲགས་ཤིང་མི་ཐམས་ཅད་ངོ་མཚར་བར་གྱུར༌ཏོ།།

མོ་ནད་བསལ་བ་དང་ཤི་ཟིན་པའི་བུ་མོ་ཞིག་སླར་གསོན་པར་མཛད༌པ།

21 ཡང་སྐྱབས་མགོན་ཡེ་ཤུ་མཚོ་གྲུར་བཞུགས་ཏེ་མཚོའི་ཕ་རོལ་ནས་ཕྱིར་ཕེབས་པ༌ན། མི་ཤིན་ཏུ་མང་པོ་ཁོང་གི་དྲུང་དུ་འདུས་ཤིང་ཁོང་ཉིད་མཚོ་འགྲམ་དུ་བཞུགས༌སོ།། 22 དེ་ནས་ཆོས་ཁང་གི་དབུ་འཛིན་པ་ཡ་ཨིར་ཟེར་བ་དེ་སྐྱབས་མགོན་ཡེ་ཤུར་མཇལ་དུ་ཡོང་བ་དང་ཁོང་གི་ཞབས་དྲུང་དུ་ཕྱག་བཙལ་ཏེ་ན༌རེ། 23 ངའི་བུ་མོ་ཆུང་བ་དེ་འཆི་ལ་ཉེ༌བས། ཁོ་མོ་ནད་ལས་ཐར་ཏེ་གསོན་པའི༌ཕྱིར། ཁྱེད་རང་ཕེབས་ནས་ཁོ་མོའི་ལུས་སྟེང་དུ་ཕྱག་འཇོག་པར་མཛོད་ཅེས་ཞུ་བ་ཡང་ཡང་བྱས་པ༌ལ། 24 སྐྱབས་མགོན་ཡེ་ཤུའང་ཁོ་དང་མཉམ་དུ་ཕེབས་པ་དང་མི་ཤིན་ཏུ་མང་པོའང་ཁོང་གི་རྗེས་སུ་འབྲངས་ནས་འཚང་ཁ་བརྒྱབ་ཅིང་མཐའ་བསྐོར༌ཏོ།།

25 དེའི༌ཚེ། ཁྲག་འཛིར་བའི་མོ་ནད་བྱུང་སྟེ་ལོ་བཅུ་གཉིས་འགོར་བའི་བུད་མེད་ཅིག་ཡོད་པ༌ལ། 26 སྨན་པ་མང་པོར་བསྟེན་ནས་སྡུག་བསྔལ་མང་པོ་མྱངས༌ཤིང༌། ཁོ་མོར་ཅི་ཡོད་པ་ཐམས་ཅད་བཀོལ་ཚར་ནའང་ཕན་པ་ཅི་ཡང་མེད་པར་ནད་ཇེ་སྡུག་ལ༌སོང༌། 27 ཁོ་མོས་སྐྱབས་མགོན་ཡེ་ཤུའི་སྐོར་ཐོས༌ཏེ། མི་ཚོགས་ཀྱི་དཀྱིལ་ནས་ཁོང་གི་སྐུ་རྒྱབ་ཏུ་ཡོང་སྟེ་ན་བཟའ་ལ་རེག༌གོ། 28 དེ་ནི་ཁོ་མོས་སེམས་སུ་ངས་ཁོང་གི་ན་བཟའ་ལ་རེག་ན་ང་རང་ནད་ལས་ཐར་ངེས་ཡིན་སྙམ་པ༌རེད། 29 དེ་མ་ཐག་ཏུ་ཁོ་མོའི་ཁྲག་འཛིར་མཚམས་ཆད་དེ་རང་ལུས་ཀྱི་ནད་སོས་པའང་ཤེས༌སོ།། 30 སྐྱབས་མགོན་ཡེ་ཤུས་ཀྱང་དེ་མ་ཐག་རང་གི་སྐུ་གཟུགས་ནས་ནུས་མཐུ་ཞིག་ཕྱིར་ཐོན་པ་ཐུགས་ལ་མཁྱེན༌ཏེ། མི་ཚོགས་ཀྱི་དཀྱིལ་དུ་ཞལ་ཕྱིར་འཁོར་ནས་སུས་ངའི་ལྭ་བར་རེག་པ་ཡིན་ནམ་ཞེས་གསུངས་པ༌དང༌། 31 ཐུགས་སྲས་རྣམས་ན༌རེ། མི་ཚོགས་ཀྱིས་འཚང་ཁ་བརྒྱབ་ནས་ཁྱེད་ཀྱི་མཐའ་བསྐོར་བ་ཁྱེད་ཀྱིས་ཀྱང་གཟིགས༌པས། ཅིའི་ཕྱིར་དེ་ལྟར་དྲིའམ་ཞེས༌སྨྲས། 32 དེ་ནས་ཁོང་གིས་རང་ཉིད་ལ་རེག་པའི་བུད་མེད་དེ་མཐོང་བའི་ཕྱིར་མཐའ་སྐོར་དུ་གཟིགས་པ༌ལ། 33 བུད་མེད་དེས་ཀྱང་རང་གི་ལུས་ལ་ཅི་ཞིག་བྱུང་བ་ཤེས༌པས། སྐྲག་ཅིང་འདར་བཞིན་ཁོང་གི་སྐུ་དྲུང་དུ་ཕྱག་བཙལ་ཏེ་གནས་ཚུལ་དངོས་ཐམས་ཅད་ཁོང་ལ་ཞུས༌སོ།། 34 སྐྱབས་མགོན་ཡེ་ཤུས་ཁོ་མོར་འདི་སྐད༌དུ། བུ༌མོ། ཁྱོད་ཀྱི་དད་པས་ཁྱོད་རང་བསྐྱབས་པ༌ཡིན། བདེ་བར་ཕྱིར་སོང༌དང༌། དུས་ད་ནས༌བཟུང༌། ཁྱོད་རང་ནད་འདི་ལས་ཐར་བ་ཡིན་ཞེས་གསུངས༌སོ།།

35 ཡང་ཁོང་གིས་དེ་ལྟར་གསུང་བཞིན་པའི་དུས༌སུ། མི་འགའ་ཞིག་ཆོས་ཁང་གི་དབུ་འཛིན་པའི་ཁྱིམ་ནས་ཡོང་སྟེ་ན༌རེ། ཁྱེད་ཀྱི་བུ་མོ་ཤི་ཟིན་པས་ད་ལྟ་སློབ་དཔོན་ལ་འོ་བརྒྱལ་ཅི་ལ་བྱེད་ཅེས་སྨྲས་པ༌ན། 36 སྐྱབས་མགོན་ཡེ་ཤུས་གཏམ་དེ་གསན་ནས་ཆོས་ཁང་གི་དབུ་འཛིན་པ་ལ་འདི་སྐད༌དུ། མ་འཇིགས་པར་དད་པ་ཁོ་ན་བྱོས་ཤིག་ཅེས་གསུངས་པ༌དང༌། 37 པེ་ཏྲོ་དང་ཡ༌ཀོབ། ཡ་ཀོབ་ཀྱི་སྤུན་ཡོ་ཧ་ནན་བཅས་ཁྲིད་པ་ལས་གཞན་སུ་ཡང་ཁོང་གི་རྗེས་སུ་འབྲང་དུ་མ་བཅུག༌གོ། 38 ཁོང་རྣམས་ཆོས་ཁང་གི་དབུ་འཛིན་པའི་ཁྱིམ་དུ་སླེབས་པ༌ན། སྐྱབས་མགོན་ཡེ་ཤུས་གནས་དེར་འུར་སྒྲ་ཆེ་བ་དང་མི་མང་པོ་ངུ་ཞིང་མྱ་ངན་བྱེད་བཞིན་པ་གཟིགས༌ཏེ། 39 ཁྱིམ་ནང་དུ་ཕེབས་ཏེ་འདི་སྐད༌དུ། འུར་བརྒྱབ་ནས་ངུ་དོན་ཅི་ཡིན༌ནམ། བུ་མོ་འདི་ཤི་བ་མ་ཡིན་པར་གཉིད་འདུག་ཅེས་གསུངས་པ༌དང༌། 40 མི་དེ་རྣམས་ཀྱིས་ཁོང་ལ་འཕྱ་དགོད་བྱས་མོད་ཀྱང་སྐྱབས་མགོན་ཡེ་ཤུས་ཁོ་རྣམས་ཐམས་ཅད་ཕྱི་རོལ་ཏུ་བསྐྲད༌ཅིང༌། བུ་མོ་དེའི་ཕ་མ་དང་ཁོང་དང་མཉམ་དུ་ཡོད་པ་རྣམས་ཁྲིད་ནས་བུ་མོ་ཡོད་སར་ཕེབས་པ༌དང༌། 41 ཁོང་གིས་བུ་མོའི་ལག་པར་འཇུས་ཏེ་འདི་སྐད༌དུ། ཏ་ལི་ཐཱ་ཀུ་མེ་ཞེས་བཀའ་གནང་ཞིང་དོན་ནི་འདི་ལྟ༌སྟེ། བུ་མོ་ཆུང༌ཆུང༌། ངས་ཁྱོད་ལ་ཡར་ལོངས་ཟེར་བ་ཡིན་ཞེས༌པའོ།། 42 དེ་མ་ཐག་ལོ་བཅུ་གཉིས་ལོན་པའི་བུ་མོ་དེ་ཡར་ལངས་ཤིང་འགྲོ་ཐུབ་པར་གྱུར་པས་གནས་དེར་ཡོད་པའི་མི་རྣམས་ངོ་མཚར་ཆེན་པོ༌སྐྱེས། 43 སྐྱབས་མགོན་ཡེ་ཤུས་མི་དེ་རྣམས་ལ་དོན་འདི་མི་གཞན་སུ་ལའང་ཤེས་སུ་མི་འཇུག་པར་ནན་གྱིས་བསྐུལ༌ཞིང༌། བུ་མོ་དེ་ལ་ཁ་ཟས་སྟེར་དགོས་པའི་བཀའ་ཡང་གནང༌ངོ༌།།

ལེའུ་དྲུག༌པ།

ཡུལ་མི་རྣམས་ཀྱིས་སྐྱབས་མགོན་ཡེ་ཤུ་ལ་བརྩི་བཀུར་མ་བྱས༌པ།

1 དེ་ནས་སྐྱབས་མགོན་ཡེ་ཤུ་ས་ཆ་དེ་དང་ཁ་བྲལ་ནས་རང་ཡུལ་དུ་ཕེབས་པ་དང་ཐུགས་སྲས་རྣམས་ཀྱང་ཁོང་གི་རྗེས་སུ་འབྲངས༌སོ།། 2 ངལ་གསོ་བའི་ཉིན༌ལ། སྐྱབས་མགོན་ཡེ་ཤུས་ཆོས་ཁང་ནས་མི་རྣམས་ལ་ཆོས་གསུངས་པ་དང་ཉན་མཁན་མང་པོས་ཆོས་ཐོས་ཤིང་ཧ་ལས༌ཏེ། མི་འདིར་ནུས་པ་དེ་ལྟ་བུ་རྣམས་གང་ནས་བྱུང་བ་ཡིན༌ནམ། ཁོང་ལ་གནང་ཡོད་པའི་ཤེས་རབ་ནི་ཅི་ཞིག་ཡིན༌ནམ། ཁོང་གི་ཕྱག་གིས་མཛད་པ་དེ་ནི་ཅི་འདྲའི་ངོ་མཚར་ཆེ༌ཨང༌། 3 མི་འདི་ནི་ཤིང་བཟོ་དེ་མ་ཡིན༌ནམ། ཁོ་རང་ནི་མིར་ཡམ་གྱི་བུ་སྟེ་ཡ་ཀོབ༌དང༌། ཡོ༌སེ། ཡུ༌དཱ། སི་མོན་བཅས་ཀྱི་གཅེན་པོ་མ་ཡིན༌ནམ། ཁོའི་སྲིང་མོ་རྣམས་ཀྱང་ཡུལ་འདི་རུ་བདག་ཅག་དང་མཉམ་དུ་ཡོད་པ་མ་ཡིན་ནམ་ཞེས་ཟེར༌ཞིང༌། མི་དེ་རྣམས་ཁོང་ལ་མི་དགའ་བར་གྱུར༌ཏོ།། 4 སྐྱབས་མགོན་ཡེ་ཤུས་མི་དེ་རྣམས་ལ་འདི་སྐད༌དུ། ལུང་སྟོན་པ་ལ་རང་ཡུལ་གྱི་མི༌དང༌། གཉེན༌ཉེ། ཁྱིམ་མི་ལས་གཞན་བརྩི་བཀུར་མི་བྱེད་མཁན་གཅིག་ཀྱང་མེད་ཅེས༌གསུངས། 5 ཁོང་གིས་ནད་པ་ཁ་ཤས་ཀྱི་ལུས་སྟེང་ལ་ཕྱག་བཞག་སྟེ་ནད་འཇོམས་པ་ལས་ངོ་མཚར་བའི་དོན་གཞན་མཛད་མ༌ནུས། 6 མི་དེ་རྣམས་ལ་དད་པ་མེད་པས་ཁོང་ཡང་ཡ་མཚན་སྐྱེས་ཤིང་མཐའ་འཁོར་གྱི་ཡུལ་སྡེ་དག་ལ་ཆོས་གསུང་བར་ཕེབས༌སོ།།

ཐུགས་སྲས་བཅུ་གཉིས་པོ་ཡུལ་གཞན་དུ་མངགས༌པ།

7 དེ་ནས་སྐྱབས་མགོན་ཡེ་ཤུས་ཐུགས་སྲས་བཅུ་གཉིས་པོ་རང་གི་དྲུང་དུ་བོས༌ཏེ། ཁོ་རྣམས་ལ་གདོན་འདྲེ་འདུལ་བའི་དབང་གནང་བ་དང་མི་གཉིས་རེ་གཉིས་རེ་ཕྱི་རུ་མངགས༌ཤིང༌། 8 ལམ་དུ་ཆས་སྐབས་མཁར་བ་ལས་གཞན་ལམ་བྲོ་དང་ཁུག༌མ། སྒོར་ཁུག་ནང་དངུལ་སྒོར་སོགས་ཅི་ཡང་མ་འཁྱེར༌ཅིག 9 རྐང་པར་བསིལ་ལྷམ་གྱོན་པ༌ལས། ནང་གོས་ཉིས་བརྩེགས་མ་གྱོན་ཅིག་ཅེས་བཀའ་བསྒོས་པ༌དང༌། 10 ཡང་ཁྱོད་རྣམས་ཡུལ་གང་དུ་སླེབས་ནའང་མིའི་ཁྱིམ་དུ་སོང༌རྗེས། ས་ཆ་དེ་དང་ཁ་འབྲལ་བའི་བར་དུ་ཁྱིམ་དེར་སྡོད༌དང༌། 11 ཡུལ་གང་གི་མི་ཡིས་ཁྱོད་རྣམས་ལ་གནས་ཚང་མི་གཏོང་ཞིང་ཁྱོད་ཅག་ལ་མི་ཉན༌ན། ཁྱོད་རྣམས་ས་ཆ་དེ་དང་འབྲལ་བའི་དུས༌སུ། ཁོ་རྣམས་མི་འགྲིག་པ་སྟོན་པའི་ཆེད་དུ་རྐང་པའི་སྟེང་གི་ས་རྡུལ་སྤྲུགས་ཤིག་ཅེས་གསུངས༌སོ།། 12 ཐུགས་སྲས་རྣམས་ཕྱི་རོལ་ཏུ་སོང་ནས་མི་རྣམས་ལ་འགྱོད་བཤགས་བྱེད་དགོས་པའི་ཆོས་བསྒྲགས༌ཤིང༌། 13 གདོན་འདྲེ་མང་པོ་ཕྱིར་བསྐྲད་པ་དང་ནད་པ་མང་པོར་སྣུམ་གྱིས་བྱུགས་ཏེ་ནད་ལས་ཐར་དུ་བཅུག༌གོ།

ཁྲུས་གསོལ་མཁན་ཡོ་ཧ་ནན་བཀྲོངས༌པ།

14 སྐྱབས་མགོན་ཡེ་ཤུའི་མཚན་སྙན་ཡུལ་གྲུ་ཀུན་ཏུ་ཁྱབ་པ་དང་རྒྱལ་པོ་ཧེ་རོ་དཱས་ཀྱང་གཏམ་དེ་ཐོས༌སོ། །མི་གཞན་གྱིས་སྐྱབས་མགོན་ཡེ་ཤུ་ནི་ཁྲུས་གསོལ་མཁན་ཡོ་ཧ་ནན་འཆི་བ་ལས་སླར་གསོན་པ་ཡིན་པས་ཁོང་གིས་ནུས་མཐུ་འདི་དག་སྟོན་བཞིན་འདུག་ཅེས་སྨྲས༌ཤིང༌། 15 མི་ལ་ལས་ཁོང་ནི་ཨེ་ལི་ཡཱ་ཡིན་ཟེར་བ༌དང༌། མི་ཁ་ཤས་ཀྱིས་ཁོང་ནི་ལུང་སྟོན་པ་ཞིག༌སྟེ། གནའ་བོའི་ལུང་སྟོན་པའི་ཁྲོད་ཀྱི་གཅིག་དང་མཚུངས་ཞེས་སྨྲས༌སོ།། 16 འོན་ཀྱང་ཧེ་རོ་དཱས་གཏམ་དེ་དག་ཐོས་པ༌ན། དེ་ནི་ངས་མགོ་བོ་བཅད་པའི་ཡོ་ཧ་ནན་དེ་ཉིད་སླར་གསོན་པ་རེད་ཅེས་སྨྲས༌སོ།།

17 དེ་ཡང་སྔོན་ཆད་ཧེ་རོ་ཡཱ་ཟེར་བ་ཞིག་ཡོད་པ་དེའི་རྐྱེན༌གྱིས། ཧེ་རོ་དཱས་མི་མངགས་ནས་ཡོ་ཧ་ནན་བཟུང་སྟེ་བཙོན་དུ་བཅུག་པ༌རེད། རྒྱུ་མཚན་ཅི་ཞེ༌ན། ཧེ་རོ་ཡཱ་ནི་ཧེ་རོ་དཱའི་སྤུན་ཕི་ལིབ་ཀྱི་ཆུང་མ་ཡིན་ཡང་ཧེ་རོ་དཱས་རང་གི་ཆུང་མར་བླངས༌པས། 18 ཡོ་ཧ་ནན་གྱིས་དེ་སྔར་ཧེ་རོ་དཱ་ལ་འདི་སྐད༌དུ། ཁྱོད་ཀྱིས་རང་གི་སྤུན་གྱི་ཆུང་མ་རང་ལ་ལེན་མི་རུང་ཞེས་གསུངས༌སོ།། 19 དེ་བས་ཧེ་རོ་ཡཱས་ཡོ་ཧ་ནན་འཁོན་དུ་བཟུང་ནས་དགྲོང་བར་འདོད་ནའང་དགྲོང་མ༌ནུས། 20 རྒྱུ་མཚན་ནི་ཧེ་རོ་དཱས་ཡོ་ཧ་ནན་ནི་གཞུང་རྒྱུད་དྲང་ཞིང་སྐྱེས་བུ་དམ་པ་ཞིག་ཡིན་པ་ཤེས་པས་ཁོང་ལ་འཇིགས་ཤིང་ཁོང་གནོད་པ་ལས༌བསྲུངས། ཁོས་ཡོ་ཧ་ནན་གྱི་བསླབ་བྱ་ལ་ཉན་དུས་མགོ་འཐོམས་ནའང་ཉན་པར༌དགའོ།། 21 སྟབས་འགྲིག་པའི་ཉིན༌ཞིག་ལ། ཧེ་རོ་དཱས་རང་གི་སྐྱེས་སྐར་ལ་བློན་ཆེན༌དང༌། དམག༌དཔོན། ག་ལིལ་ཡུལ་གྱི་འགོ་དཔོན་རྣམས་མགྲོན་དུ་བོས་ཏེ་དགའ་སྟོན་བཤམས༌ཤིང༌། 22 ཧེ་རོ་ཡཱའི་བུ་མོའང་སྟོན་ཐོག་ཏུ་ཡོང་སྟེ་བྲོ་འཁྲབ་ནས་ཧེ་རོ་དཱ་དང་མགྲོན་པོ་རྣམས་དགའ་བར་བྱས༌པས། རྒྱལ་པོས་བུ་མོ་དེ་ལ་ཁྱོད་ཀྱིས་ཅི་དང་ཅི་འདོད་པ་བདག་ལ་སྨྲོས༌ཤིག ངས་སྟེར་ངེས་ཡིན་ཞེས་སྨྲས་པ༌དང༌། 23 ཡང་ཁོ་མོར་དམ་བཅས༌ཏེ། ཁྱོད་ཀྱིས་ང་རང་ལ་ཅི་ཞིག་བསླངས་ན་ངས་རྒྱལ་ཁམས་ཀྱི་ཕྱེད་ཀ་ཡིན་ཡང་ཁྱོད་ལ་སྟེར་ངེས་ཡིན་ཞེས་ཁས་བླངས༌སོ།། 24 དེ་ནས་བུ་མོ་དེ་ཕྱི་རུ་སོང་ནས་རང་གི་མ༌ལ། ངས་ཅི་ཞིག་བསླངས་ན་ལེགས་སམ་ཞེས་དྲིས་པ༌ལ། ཁོ་མོའི་མ་ན༌རེ། ཁྲུས་གསོལ་མཁན་ཡོ་ཧ་ནན་གྱི་མགོ་བོ་སློངས་ཤིག་ཅེས་སྨྲས་པ༌དང༌། 25 བུ་མོ་མྱུར་དུ་ཕྱིར་རྒྱལ་པོའི་དྲུང་དུ་ལོག༌སྟེ། ངའི་འདོད་པ་ནི་ད་ལྟ་མྱུར་དུ་ཁྲུས་གསོལ་མཁན་ཡོ་ཧ་ནན་གྱི་མགོ་བོ་སྡེར་མའི་ནང་དུ་བཞག་ནས་བདག་ལ་གནང་བར་མཛོད་ཅེས་ཞུས༌སོ།། 26 དེའི་ཚེ་རྒྱལ་པོ་ཧེ་རོ་དཱའི་སེམས་ཤིན་ཏུ་སྐྱོ་ནའང་མགྲོན་པོ་རྣམས་ཀྱི་མདུན་ནས་དམ་བཅས་ཟིན་པས་མི་སྟེར་ཞེས་ཟེར་མ་ཕོད༌པར། 27 དེ་མ་ཐག་སྲུང་དམག་ཅིག་མངགས་ཏེ་ཡོ་ཧ་ནན་གྱི་མགོ་བོ་འཁྱེར་ཡོང་བའི་བཀའ་བསྒོས༌ཤིང༌། སྲུང་དམག་དེ་ཡང་བཙོན་ཁང་དུ་སོང་ནས་ཡོ་ཧ་ནན་གྱི་མགོ་བོ་བཅད༌དེ། 28 སྡེར་མའི་ནང་དུ་བཞག་ནས་ཁྱེར་ཡོང་སྟེ་ཁོ་མོར་བྱིན་པ༌དང༌། བུ་མོ་དེས་ཀྱང་རང་གི་མ་ལ༌བྱིན། 29 ཡོ་ཧ་ནན་གྱི་རྗེས་འབྲང་པ་རྣམས་ཀྱིས་གཏམ་དེ་ཐོས་ནས་ཡུལ་དེར་སླེབས༌ཏེ། ཁོང་གི་སྐུ་གདུང་ཁུར་ནས་དུར་དུ་བཞག༌གོ།

མི་ལྔ་སྟོང་ལྷག་འགྲང་བར་མཛད༌པ།

30 དེ་ནས་སྐུ་ཚབ་པ་རྣམས་*སླར་ཡང་སྐྱབས་མགོན་ཡེ་ཤུའི་དྲུང་དུ་འཛོམས༌ཏེ། དོན་ཅི་ཞིག་བསྒྲུབས་པ་དང་ཆོས་ཇི་ལྟར་བསྟན་པ་ཐམས་ཅད་ཁོང་ལ་ཞུས་པ༌ན། 31 སྐྱབས་མགོན་ཡེ་ཤུས་ཁོ་རྣམས་ལ་འདི་སྐད༌དུ། ཁྱོད་རང་ཚོ་ཁོ་ན་འདིར་ཤོག་དང་ངེད་རྣམས་ལྷན་དུ་དབེན་གནས་ཤིག་ཏུ་སོང་ནས་ཅུང་ཙམ་ངལ་གསོ་བར་བྱའོ་ཞེས་གསུངས༌སོ། །རྒྱུ་མཚན་ནི་གནས་འདིར་ཕར་འགྲོ་ཚུར་ཡོང་གི་མི་མང༌བས། ཁོང་རྣམས་ལ་ཞལ་ཟས་བཞེས་ཁོམ་ཡང་མ་བྱུང༌ངོ༌།། 32 དེ་ནས་ཁོང་རྣམས་མཚོ་གྲུར་བསྡད་ནས་དབེན་གནས་ཀྱི་ཕྱོགས་སུ༌ཕྱིན། 33 མི་ཚོགས་ཀྱིས་ཀྱང་ཁོང་རྣམས་འགྲོ་བཞིན་པ་མཐོང༌སྟེ། མི་མང་པོ་ཞིག་གིས་ཁོང་རྣམས་སུ་ཡིན་ཤེས་པས་གྲོང་སྡེ་སོ་སོ་ནས་ལྷན་དུ་རྐང་ཐང་ལ་བརྒྱུགས་ཏེ་ཁོང་རྣམས་ཀྱི་སྔོན་ལ་ཡུལ་དེར་སླེབས༌སོ།། 34 སྐྱབས་མགོན་ཡེ་ཤུ་གྲུ་ལས་བབས་པ༌ན། མི་ཤིན་ཏུ་མང་པོ་ནི་རྫི་བོ་མེད་པའི་ལུག་དང་འདྲ་བར་གཟིགས༌པས། ཐུགས་ལ་སྙིང་རྗེ་འཁྲུངས་ནས་དེ་དག་ལ་ཆོས་མང་པོ༌གསུངས། 35 ཉི་མ་ནུབ་ལ་ཉེ་བའི་དུས༌སུ། ཐུགས་སྲས་རྣམས་ཁོང་གི་དྲུང་དུ་ཡོང་སྟེ་ན༌རེ། ས་ཆ་འདི་དབེན་སྟོང་ཡིན་པ་དང་ཉི་མ་ཡང་ནུབ་ལ་ཉེ༌བས། 36 ཁོ་རྣམས་ཉེ་འཁོར་གྱི་གྲོང་སྡེ་དང་མཐའ་ཁུལ་དག་ལ་རང་རང་གི་ཁ་ཟས་ཉོ་རུ་གཏོང་བར་མཛོད་ཅེས་ཞུས་པ༌ན། 37 སྐྱབས་མགོན་ཡེ་ཤུས་ཁོ་རྣམས་ལ་འདི་སྐད༌དུ། ཁྱོད་ཅག་གིས་མི་ཚོགས་ལ་ཁ་ཟས་བྱིན་ཅིག་ཅེས༌གསུངས། ཐུགས་སྲས་རྣམས་ན༌རེ། ངེད་ཅག་གིས་དངུལ་སྒོར་ཉིས་བརྒྱ་ †བཀོལ་ནས་བག་ལེབ་ཉོས༌ཏེ། ཁོ་རྣམས་ལ་ཁ་ཟས་སྟེར་ནུས་སམ་ཞེས་ཞུས་པ༌ལ། 38 ཡང་ཁོང་གིས་འདི་སྐད༌དུ། ཁྱོད་རྣམས་བག་ལེབ་ག་ཙམ་ཡོད་པར་བལྟ་རུ་སོང་ཞེས་གསུངས་པ༌དང༌། ཐུགས་སྲས་རྣམས་ཀྱིས་ཅི་ཙམ་ཡོད་པ་ཤེས༌ཏེ། བག་ལེབ་ལྔ་དང་ཉ་གཉིས་ཡོད་ཅེས་ཞུས༌སོ།། 39 དེ་ནས་སྐྱབས་མགོན་ཡེ་ཤུས་ཐུགས་སྲས་རྣམས་ལ་མི་ཐམས་ཅད་གྲལ་སྐོར་བྱས་ཏེ་སྤང་ཐང་ལ་སྡོད་དུ་འཇུག་པའི་བཀའ་གནང་བ༌དང༌། 40 མི་ཚོགས་བརྒྱའམ་ལྔ་བཅུ་རེ་གྲལ་སྐོར་བྱས་ནས་བསྡད༌དོ།། 41 སྐྱབས་མགོན་ཡེ་ཤུས་བག་ལེབ་ལྔ་དང་ཉ་གཉིས་པོ་ཕྱག་ཏུ་བསྣམས་ཏེ་ནམ་མཁར་གཟིགས་ནས་བྱིན་རླབས་གནང༌རྗེས། དུམ་བུར་བྱས་ནས་ཐུགས་སྲས་རྣམས་ལ་གནང་ཞིང་མི་ཚོགས་ཀྱི་མདུན་དུ་བཀྲམ༌པའོ། །ཁོང་གིས་ཉ་གཉིས་པོའང་མི་ཐམས་ཅད་ལ་བགོས༌པས། 42 མི་ཚང་མས་ཟོས་ཤིང་ལྟོ་བ་འགྲངས་པ༌དང༌། 43 ཐུགས་སྲས་རྣམས་ཀྱིས་བག་ལེབ་དང་ཉའི་ཟས་ལྷག་བསྡུས་ནས་སླེ་བོ་བཅུ་གཉིས་གང་ཞིང༌། 44 བག་ལེབ་ཟ་མཁན་གྱི་སྐྱེས་པ་བསྡོམས་པས་ལྔ་སྟོང་ཙམ་ཡོད༌དོ།།

སྐྱབས་མགོན་ཡེ་ཤུས་མཚོ་སྟེང་དུ་ཞབས་ཀྱིས་བཅགས༌པ།

45 དོན་དེའི་རྗེས་སུ་སྐྱབས་མགོན་ཡེ་ཤུས་ཐུགས་སྲས་རྣམས་མཚོ་གྲུར་སྡོད་དུ་བཅུག༌སྟེ། ཁོང་གི་སྔོན་དུ་མཚོའི་ཕ་རོལ་གྱི་པེ་སད་དཱ་རུ་འགྲོ་བར་བསྐུལ་ཞིང་མི་རྣམས་ཀྱང་སོ་སོར་གྱེས་སུ༌བཅུག 46 དེ་ནས་སྐྱབས་མགོན་ཡེ་ཤུ་མི་ཚོགས་དང་ཁ་བྲལ་རྗེས་རི་མགོར་གསོལ་བ་འདེབས་སུ་ཕེབས་པ༌དང༌། 47 མཚན་མོའི་དུས༌སུ། ཁོ་རྣམས་ཀྱི་གྲུ་དེ་མཚོ་དཀྱིལ་དུ་སླེབས་ཤིང་སྐྱབས་མགོན་ཡེ་ཤུ་གཅིག་པུ་སྐམ་སར་བཞུགས༌སོ།། 48 ཁོང་གིས་རླུང་ཚུར་གཡུགས་ཤིང་ཐུགས་སྲས་རྣམས་ཀྱིས་མཚོ་གྲུ་གཏོང་བ་ལ་དཀའ་ཁག་ཆེན་པོ་བྱུང་བ་གཟིགས་པ༌དང༌། ནམ་ལངས་ལ་ཉེ་བའི་དུས༌སུ། ཁོང་གིས་མཚོ་སྟེང་དུ་ཞབས་ཀྱིས་བཅགས་ནས་དེ་དག་གི་གམ་དུ་ཕེབས་པ་དང་ཕར་ཕྱོགས་སུ་འགྲོ་བར་དགོངས་པ༌ལ། 49 ཐུགས་སྲས་རྣམས་ཀྱིས་ཁོང་གིས་མཚོ་སྟེང་དུ་ཞབས་ཀྱིས་བཅགས་ནས་ཕེབས་པ་མཐོང༌སྟེ། འདྲེ་ཡིན་པར་བསམས་ནས་འུར་བརྒྱབ༌བོ།། 50 ཅིའི་ཕྱིར་ཞེ༌ན། ཁོ་རྣམས་ཚང་མས་ཁོང་ཉིད་མཐོང་བ་ཙམ་གྱིས་འཇིགས་ཤིང་སྐྲག་པས༌སོ། །དེ་ནས་སྐྱབས་མགོན་ཡེ་ཤུས་འཕྲལ་དུ་ཁོ་རྣམས་ལ་འདི་སྐད༌དུ། ཁྱོད་རྣམས་ཀྱི་སེམས་བདེ་བར་གྱིས༌དང༌། ང་རང་ཡིན་པས་འཇིགས་མི་དགོས་ཞེས་གསུངས༌སོ།། 51 ཁོང་ཉིད་མཚོ་གྲུའི་ནང་དུ་ཕེབས་པ་དང་རླུང་གཡུག་མཚམས་ཀྱང་ཆད་པས་ཁོ་རྣམས་ཀྱི་སེམས་སུ་ངོ་མཚར་ཆེན་པོ་སྐྱེས༌ཤིང༌། 52 དེ་ནི་ཁོ་རྣམས་ཀྱིས་བག་ལེབ་བགོས་པའི་དོན་ཡང་མི་རྟོགས་པའི་ཕྱིར༌དང༌། ཁོ་རྣམས་ཀྱི་སེམས་རྒྱུད་ད་དུང་གྱོང་པོ་ཡིན༌ནོ།།

གེན་ནེ་སཱ་རེལ་ཡུལ་དུ་ནད་གསོས༌པ།

53 དེ་ནས་ཁོང་རྣམས་མཚོ་བརྒལ་ནས་གེན་ནེ་སཱ་རེལ་གྱི་ས་ཆར་སླེབས་ཤིང་མཚོ་གྲུ་ཡང་མཚོ་འགྲམ་དུ༌བཏགས། 54 ཁོང་རྣམས་མཚོ་གྲུ་ལས་སར་བབས་མ་ཐག་མི་རྣམས་ཀྱིས་སྐྱབས་མགོན་ཡེ་ཤུ་ཡིན་པ་ཤེས་པ༌དང༌། 55 ཁོང་གང་དུ་བཞུགས་པ་ཐོས༌རྗེས། མཐའ་སྐོར་གྱི་ཡུལ་ཐམས་ཅད་ལ་བརྒྱུགས་ཏེ་ནད་པ་རྣམས་ཁྱོགས་ཤིང་དུ་བཞག་ནས་ཁུར་ཡོང༌ངོ༌།། 56 ཁོང་ཉིད་གྲོང་སྡེའམ་གྲོང༌ཁྱེར། ཡང་ན་མཐའ་ཁུལ་བཅས་ས་ཆ་གང་དུ་ཕེབས༌ནའང༌། མི་རྣམས་ཀྱིས་ནད་པ་རྣམས་ཁྲོམ་སྲང་དུ་བསྐྱལ༌ཏེ། སྐྱབས་མགོན་ཡེ་ཤུ་ལ་ཁོང་གི་ན་བཟའི་འདབས་ཁ་ཙམ་ལ་རེག་ཏུ་གནང་བར་ཞུ་བ་ཞུས༌ཤིང༌། དེར་རེག་པའི་ནད་པ་ཐམས་ཅད་ནད་ལས་ཐར་བར་གྱུར༌ཏོ།།

ལེའུ་བདུན༌པ།

གནའ་བོའི་ལུགས་སྲོལ༌སྐོར།

1 ཡེ་རུ་སཱ་ལེམ་ནས་ཡོང་བའི་ཕ་རུ་ཤི་པ་རྣམས་དང་མཁན་པོ་ཁ་ཤས་སྐྱབས་མགོན་ཡེ་ཤུའི་དྲུང་དུ་འདུས༌ཤིང༌། 2 དེ་རྣམས་ཀྱིས་ཁོང་གི་ཐུགས་སྲས་དག་གི་ཁྲོད་དུ་འགའ་ཞིག་གིས་ལག་པ་མི་གཙང་བ་སྟེ་ལག་པ་མ་བཀྲུས་པར་བག་ལེབ་ཟ་བཞིན་པ་མཐོང༌ངོ༌།། 3 མ་གཞི་ཕ་རུ་ཤི་པ་དང་བཅས་པའི་ཡ་ཧུ་དཱའི་མི་རིགས་ཐམས་ཅད་ཀྱིས་གནའ་མིའི་ལུགས་སྲོལ་སྲུང༌ཞིང༌། རང་གི་ལག་པ་གཙང་མར་མ་བཀྲུས་པར་ཟས་མི༌ཟའོ།། 4 ཁྲོམ་སྲང་ནས་ཕྱིར་ལོག་ནའང་གཙང་མར་མ་བཀྲུས་པར་ཟས་མི༌ཟ། ད་དུང་ལུགས་སྲོལ་གཞན་ཡང་མང་པོ་ཡོད༌དེ། ཁོ་རྣམས་ཀྱིས་མི་རབས་ནས་མི་རབས་བར་དུ་བསྲུངས༌ཤིང༌། དཔེར་ན་ཕོར་བ་དང་བུམ༌པ། ཟངས༌སྣོད། མལ་ཁྲི་བཅས་ཀྱང་བཀྲུ་བ་ཡིན༌ནོ།། 5 དེ་ནས་ཕ་རུ་ཤི་པ་དང་མཁན་པོ་རྣམས་ཀྱིས་སྐྱབས་མགོན་ཡེ་ཤུ༌ལ། ཁྱེད་ཀྱི་ཐུགས་སྲས་རྣམས་ཀྱིས་ཅིའི་ཕྱིར་གནའ་མིའི་ལུགས་སྲོལ་བཞིན་མི་བྱེད༌པར། ལག་པ་མི་གཙང་ནའང་བག་ལེབ་ཟའམ་ཞེས་དྲིས་པ༌དང༌། 6 སྐྱབས་མགོན་ཡེ་ཤུས་འདི་སྐད༌དུ། ཚུལ་འཆོས་པ་ཁྱོད་ཅག་གི་སྐོར་ལ་ཡེ་ཤ་ཡཱ་ཡིས་ལེགས་པར་གསུངས་པ་འདི་ལྟ༌སྟེ།

མི་སྡེ་འདི་ཡིས་ངག་ནས་ང་རང་བཀུར་ན༌ཡང༌།།

ཁོ་ཚོའི་སེམས་ནི་ང་དང་ཡོངས་སུ་བྲལ་བ༌ཡིན།།

7 འཇིག་རྟེན་མི་ཡིས་བརྩམས་པའི་བསླབ་བྱ་སྣ་ཚོགས༌པ།།

བདེན་པའི་ཆོས་ཀྱི་གཞུང་ལུགས་ཡིན་ཁུལ་སྟོན་བྱེད༌པས།།

བསྙེན་བཀུར་དེ་འདྲ་བདག་ལ་བྱས་ཀྱང་སྙིང་པོ༌མེད།།

ཅེས་བཀོད་པ༌ལྟར། 8 ཁྱོད་རྣམས་ཀྱིས་དཀོན་མཆོག་གི་བཀའ་སྤངས་ནས་མིའི་ལུགས་སྲོལ་སྲུང་བཞིན་འདུག་ཅེས་གསུངས་པ༌དང༌། 9 ཡང་འདི་སྐད༌དུ། ཁྱོད་ཅག་གིས་རང་གི་ལུགས་སྲོལ་སྲུང༌ཕྱིར། དཀོན་མཆོག་གི་བཀའ་རིང་དུ༌སྤངས། 10 མོ་ཤེ་ཡིས་གསུངས་པ༌ལྟར། རང་གི་ཕ་མ་གཉིས་ལ་བཀུར་བསྟི་བྱེད་དགོས་ཞེས༌དང༌། ཡང་ཕའམ་ཡང་ན་མ་ལ་ཚིག་ངན་སྨྲ་མཁན་དེ་སྲོག་དང་བྲལ་བར་གྱུར་ཅིག་ཅེས༌པའོ།། 11 འོན༌ཀྱང༌། ཁྱོད་ཅག་ན༌རེ། གལ་ཏེ་མི་ཞིག་གིས་རང་གི་ཕའམ་མ༌ལ། ངས་ཁྱེད་ལ་འབུལ་འོས་པ་ཁཱོར་པན༌ཏེ། དོན་ནི་དཀོན་མཆོག་ལ་ཕུལ་བ་ཡིན་ཞེས་བཤད༌ན། 12 དེང་ཕྱིན་མི་དེར་རང་གི་ཕའམ་མ་སྙོར་སྐྱོང་བྱེད་དུ་མི༌འཇུག 13 ཁྱོད་རྣམས་ཀྱིས་རང་གིས་རྒྱུན་འཛིན་བྱས་པའི་ལུགས་སྲོལ་སྲུང་བ་ལས་དཀོན་མཆོག་གི་བཀའ་རིང་དུ་དོར་བ༌ཡིན། ཁྱོད་རྣམས་ཀྱིས་དེ་ལྟ་བུའི་ལས་མང་པོ་བྱེད་ཅེས་གསུངས༌སོ།།

14 དེ་ནས་ཡང་ཁོང་གིས་མི་ཚོགས་ཚུར་བོས་ཏེ་འདི་སྐད༌དུ། ཁྱོད་ཅག་ཚང་མས་ངའི་གཏམ་ལ་ཉོན་དང་དོན་ཡང་ཤེས་པར༌གྱིས། 15 ཕྱི་ནས་མིའི་ལུས་ནང་དུ་སོང་བ་དེས་མི་མི་གཙང་བར་བྱེད་ནུས་པ་ཅི་ཡང༌མེད། མིའི་ལུས་ནང་ནས་ཕྱི་ལ་ཐོན་པ་དེས་མི་མི་གཙང་བར་བྱེད༌པའོ།། 16 ཡང་རྣ་བ་ཡོད་པ་ཐམས་ཅད་ཀྱིས་གཏམ་འདིར་ཉོན་ཅིག་ཅེས་གསུངས༌སོ།།

17 དེ་ནས་སྐྱབས་མགོན་ཡེ་ཤུ་མི་ཚོགས་དང་ཁ་བྲལ་ནས་ཁང་པའི་ནང་དུ་ཕེབས་ཙ༌ན། ཐུགས་སྲས་རྣམས་ཀྱིས་ཁོང་ལ་དཔེ་དེའི་དོན་ཅི་ཡིན་དྲིས་པ༌ལ། 18 ཁོང་གིས་འདི་སྐད༌དུ། ཁྱོད་ཅག་གིས་ཀྱང་དེ་བཞིན་དོན་མི༌གོའམ། ཕྱི་ནས་ལུས་ནང་དུ་གང་ཞིག་སོང་བ་དེས་མི་མི་གཙང་བར་བྱེད་ག་ལ༌ནུས། 19 དེ་ནི་མིའི་སེམས་ཀྱི་ནང་དུ་སོང་བ་མ་ཡིན༌པར། མིའི་ཁོག་ཏུ་སོང་ཞིང་གཙང་སྤྱོད་དུ་ལྷུང་འགྲོ་བའང་མི་ཤེས་སམ་ཞེས་གསུངས་པ་འདིས་ཟས་ཡོད་ཚད་གཙང་མ་ཡིན་པ་བསྟན༌ཏོ།། 20 ཡང་ཁོང་གིས་འདི་སྐད༌དུ། མིའི་ལུས་ནང་ནས་ཕྱི་ལ་ཐོན་པ་དེས་ད་གཟོད་མི་མི་གཙང་བར་བྱེད༌དེ། 21 མིའི་སེམས་ནས་དྲན་ཚུལ་ངན་པ་དང་མི་ཚངས་སྤྱོད་པ༌དང༌། མ་བྱིན༌ལེན། མིའི་སྲོག་གཅོད༌པ། ལོག༌གཡེམ། 22 བརྣབ༌སེམས། ངན༌སེམས། གཡོ༌སྒྱུ། འདོད༌ཆགས། ཕྲག༌དོག འཕྱ༌ཚིག ང༌རྒྱལ། བླུན་སེམས་བཅས་འབྱུང་ངེས་པའི་ཕྱིར༌ཡིན། 23 རྒྱུ་ངན་པ་འདི་ཐམས་ཅད་མིའི་སེམས་ནས་འབྱུང་ཞིང་མི་མི་གཙང་བར་བྱེད་པ་ཡིན་ཞེས་གསུངས༌སོ།།

སིར་ཡཱ་ཡུལ་གྱི་ཕོའོ་ནེ་ཀེའི་བུད་མེད་ཅིག་གི་དད༌པ།

24 དེ་ནས་སྐྱབས་མགོན་ཡེ་ཤུ་ཡར་བཞེངས་ཏེ་ཐཱར་དང་ཚི་ཏུན་གྱི་མངའ་ཁོངས་སུ་ཕེབས་པ༌དང༌། ཁོང་ཉིད་ཁྱིམ་ཚང་ཞིག་ཏུ་ཕེབས་ནས་མི་གཞན་སུ་ལའང་ཤེས་སུ་འཇུག་མི་འདོད་པར་དགོངས་ནའང་གསང་ཐབས་བྲལ༌ཏོ།། 25 གནས་དེར་བུད་མེད་ཅིག་ཡོད་པ་དེའི་བུ་མོ་གདོན་འདྲེས་བཟུང་ཡོད༌པས། སྐྱབས་མགོན་ཡེ་ཤུའི་གནས་ཚུལ་ཐོས་ཤིང་ཁོང་གི་ཞབས་དྲུང་དུ་ཡོང་སྟེ་ཕྱག༌བཙལ། 26 བུད་མེད་དེ་ནི་ཕྱི་ཕྱོགས་པ་ཡིན༌ཅིང༌། སིར་ཡཱ་ཡུལ་གྱི་ཕོའོ་ནེ་ཀེ་མི་རིགས་ལ་གཏོགས་པ༌དང༌། ཁོ་མོས་སྐྱབས་མགོན་ཡེ་ཤུ་ལ་གདོན་འདྲེ་དེ་ཁོ་མོའི་བུ་མོ་ལས་ཕར་སྐྲོད་པའི་ཕྱིར་ཞུ་བ་ཞུས་པ༌ན། 27 སྐྱབས་མགོན་ཡེ་ཤུས་འདི་སྐད༌དུ། ཐོག་མར་ཕྲུ་གུ་རྣམས་ཀྱི་ལྟོ་བ་འགྲང་བར༌བྱོས། ཕྲུ་གུའི་ཟས་སྐལ་ཁྱི་ལ་སྟེར་མི་རུང་ཞེས་གསུངས༌སོ།། 28 ཡང་ཁོ་མོ་ན༌རེ། ལགས༌སོ། །ཇོ་བོ༌ལགས། འོན་ཀྱང་ཁྱི་ཡིས་ཅོག་ཙེའི་འོག་ནས་ས་ལ་ལྷུང་བའི་ཕྲུ་གུ་རྣམས་ཀྱི་ཟས་ཧྲུག་ཀྱང་ཟ་བ་ཡིན་ཞེས་ཞུས་པ༌ན། * 29 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་འདི་སྐད་སྨྲས་པའི་རྐྱེན་གྱིས་ཁྱོད་རང་ཕྱིར་སོང༌དང༌། གདོན་འདྲེ་དེ་ཁྱོད་ཀྱི་བུ་མོ་ལས་ཕར་སོང་ཟིན་ཞེས་གསུངས༌སོ།། 30 དེ་ནས་བུད་མེད་ཕྱིར་རང་ཡུལ་དུ་ལོག་པ༌ན། དངོས་གནས་གདོན་འདྲེ་ཕྱིར་སོང་ཟིན་ལ་བུ་མོ་མལ་ཁྲིའི་སྟེང་དུ་ཉལ་འདུག་པའང་མཐོང༌ངོ༌།།

རྣ་བ་འོན་ཅིང་ལྕེ་ལྐུགས་པ༌ཞིག

31 དེ་ནས་སྐྱབས་མགོན་ཡེ་ཤུ་ཡང་ཐཱར་དང་ཁ་བྲལ༌ཏེ། ཚི་ཏུན་ཡུལ་དང་དི་ཁ་པའོ་ལེའི་མངའ་ཁོངས་བརྒྱུད་ནས་མཚོ་ག་ལིལ་གྱི་འགྲམ་དུ་ཕེབས༌ཤིང༌། 32 མི་འགའ་ཞིག་གིས་རྣ་བ་འོན་ཅིང་ལྕེ་ལྐུགས་པ་ཞིག་སྐྱབས་མགོན་ཡེ་ཤུའི་དྲུང་དུ་ཁྲིད་ཡོང༌སྟེ། ཁོང་ལ་མི་དེའི་ལུས་སྟེང་དུ་ཕྱག་འཇོག་པར་ཞུ་བ་ཞུས༌སོ།། 33 སྐྱབས་མགོན་ཡེ་ཤུས་མི་དེ་མི་ཚོགས་ཀྱི་ཁྲོད་ནས་ཟུར་དུ་ཁྲིད༌དེ། ཁོང་གིས་ཕྱག་མཛུབ་ཁོའི་རྣ་བའི་བུ་གའི་ནང་དུ་བཙུགས་ཤིང་ཡང་ཕྱག་མཛུབ་ཏུ་ལྗགས་ཆུ་གཏོར་ནས་ཁོའི་ལྕེ་ལ་རེག་པ༌དང༌། 34 ཡང་ནམ་མཁར་གཟིགས་ཤིང་དབུགས་རིང་ཕྱུང༌སྟེ། མི་དེ་ལ་ཨེ་ཕཱ་ཐ་ཞེས་གསུངས་པ་དང་དོན་ནི་ཕྱེས་ཤིག་ཅེས༌པའོ།། 35 དེ་མ་ཐག་མི་དེའི་རྣ་བ་ཕྱེས་ཤིང་ལྕེ་ཡང་ལྐུགས་པ་ལས་གྲོལ་ནས་སྐད་ཆའང་གསལ་པོར་སྨྲ་ཤེས་པར་གྱུར༌ཏོ།། 36 དེ་ནས་སྐྱབས་མགོན་ཡེ་ཤུས་དོན་འདི་མི་གཞན་སུ་ལའང་མི་སྨྲ་བའི་ཕྱིར༌བསྐུལ། འོན་ཀྱང་ཁོང་གིས་ཇི་ལྟར་བཀའ་གནང་ཡང་མི་དེ་དག་གིས་དེ་བས་ཀྱང་ཀུན་ལ༌བསྒྲགས། 37 མི་རྣམས་ཤིན་ཏུ་ངོ་མཚར་བར་གྱུར་ནས་ཁོང་གིས་མཛད་པ་ཐམས་ཅད་ལེགས༌ཏེ། ཐ་ན་ཁོང་གིས་འོན་པ་རྣམས་ཀྱིས་ཐོས་ཐུབ་པ་དང་ལྐུགས་པ་རྣམས་ཀྱིས་ཀྱང་སྨྲ་ནུས་པར་མཛད་ཅེས་སྨྲས༌སོ།།

ལེའུ་བརྒྱད༌པ།

མི་བཞི་སྟོང་ཙམ་འགྲང་བར་མཛད༌པ།

1 དེའི་དུས༌སུ། ཡང་མི་ཤིན་ཏུ་མང་པོ་ཕྱོགས་གཅིག་ཏུ་འདུས་ཤིང་ཟས་ཅི་ཡང་མེད༌པས། སྐྱབས་མགོན་ཡེ་ཤུས་ཁོང་གི་ཐུགས་སྲས་རྣམས་བོས་ཏེ་འདི་སྐད༌དུ། 2 མི་ཚོགས་འདི་བདག་དང་མཉམ་དུ་གནས་འདི་རུ་ཉིན་གསུམ་འགོར༌ཡང༌། ད་ལྟ་ཁ་ཟས་ཅི་ཡང་མེད་པས་བདག་གིས་ཁོ་རྣམས་ལ་སྙིང་རྗེ་བར༌འདུག 3 ཁོ་རྣམས་ལས་མི་ཁ་ཤས་རྒྱང་རིང་ནས་ཡོང༌བས། ངས་ཁོ་རྣམས་བཀྲེས་ལྟོགས་ངང་ནས་ཕྱིར་འགྲོ་རུ་བཅུག༌ན། ལམ་བར་དུ་ཐང་ཆད་ནས་བརྒྱལ་བར་ངེས་ཞེས་གསུངས༌སོ།། 4 ཐུགས་སྲས་རྣམས་ན༌རེ། དབེན་སྟོང་འདི་རུ་མི་འདི་རྣམས་ཀྱི་ཕོ་བ་འགྲང་བར་བྱེད་པའི་བག་ལེབ་ཇི་ལྟར་འཚོལ་ཞེས་ཞུས་པ༌དང༌། 5 སྐྱབས་མགོན་ཡེ་ཤུས་ཁྱོད་ཅག་ལ་བག་ལེབ་ག་ཚོད་ཡོད་ཅེས་དྲིས་པ༌ན། ཁོ་རྣམས་ཀྱིས་བདུན་ཡོད་ཅེས་ཞུས༌སོ།། 6 དེ་ནས་ཁོང་གིས་མི་ཚོགས་ལ་བཀའ་གནང་སྟེ་ས་རུ་སྡོད་དུ་བཅུག༌ཅིང༌། བག་ལེབ་བདུན་པོ་ཕྱག་ཏུ་བསྣམས་ཏེ་དཀོན་མཆོག་ལ་བཀའ་དྲིན་ཞུས༌རྗེས། བག་ལེབ་དུམ་བུར་བྱས་ནས་ཐུགས་སྲས་རྣམས་ལ་སྤྲད་དེ་མི་ཚོགས་ལ་སྟེར་དུ་བཅུག་པ༌དང༌། ཐུགས་སྲས་རྣམས་ཀྱིས་ཀྱང་མི་ཚོགས་ལ༌བཀྲམ། 7 ཡང་ཉ་ཆུང་ངུ་ཁ་ཤས་ཡོད་པ་དེ་ལ་སྐྱབས་མགོན་ཡེ་ཤུས་བྱིན་རླབས་གནང་ནས་མི་ཚོགས་ལ་སྟེར་བའི་བཀའ་གནང༌ངོ༌།། 8 དེ་ནས་མི་ཚོགས་ཀྱིས་ཟས་སྤྱད་ནས་ལྟོ་བ་འགྲངས་པ༌དང༌། ཐུགས་སྲས་རྣམས་ཀྱིས་ཟས་ལྷག་བསྡུ་གསོག་བྱས་པ་སླེ་བོ་བདུན་བྱུང༌ངོ༌།། 9 གནས་དེར་མི་བཞི་སྟོང་ཙམ་ཡོད་པ༌དང༌། སྐྱབས་མགོན་ཡེ་ཤུས་མི་དེ་རྣམས་ཕྱིར་རང་ཡུལ་དུ་འགྲོ་རུ་བཅུག་པ་དང་ལྷན༌དུ། 10 ཁོང་ཉིད་ཀྱང་ཐུགས་སྲས་རྣམས་དང་མཉམ་དུ་མཚོ་གྲུར་བསྡད་ནས་དཱལ་མ་ནུ་ཐ་ཡུལ་དུ་ཕེབས༌སོ།།

11 ཕ་རུ་ཤི་པ་རྣམས་ཡོང་ནས་སྐྱབས་མགོན་ཡེ་ཤུ་ལ་རྩོད་གླེང་བྱས༌ཤིང༌། ཁོང་ལ་ཚོད་བགམ་བྱེད་པའི་ཕྱིར་ནམ་མཁའི་ཞིང་ཁམས་ཀྱི་གྲུབ་རྟགས་ཤིག་སྟོན་པར་ཞུས་པ༌དང༌། 12 སྐྱབས་མགོན་ཡེ་ཤུས་ཐུགས་ནས་དབུགས་རིང་ཞིག་ཕྱུང་སྟེ་འདི་སྐད༌དུ། མི་རབས་འདིས་ཅིའི་ཕྱིར་ངོ་མཚར་བའི་རྟགས་ཤིག་འཚོལ་བ་ཡིན༌ནམ། ངས་ཁྱོད་རྣམས་ལ་བདེན་པར་སྨྲ༌སྟེ། མི་རབས་འདི་ལ་ངོ་མཚར་བའི་རྟགས་སྟོན་པར་མི་འགྱུར་ཞེས་གསུངས་པ༌དང༌། 13 ཁོང་རྣམས་ཁོ་ཚོ་དང་ཁ་བྲལ་ནས་མཚོ་གྲུར་བསྡད་དེ་མཚོའི་ཕ་རོལ་ཏུ་ཕེབས༌སོ།།

ཕ་རུ་ཤི་པ་དང་ཧེ་རོ་དཱ་གཉིས་ལ་དོགས་ཟོན་བྱ་དགོས༌པ།

14 དེ་ནས་ཐུགས་སྲས་རྣམས་ཀྱིས་ལམ་བྲོ་འཁྱེར་བ་བརྗེད༌པས། མཚོ་གྲུའི་ནང་དུ་བག་ལེབ་གཅིག་ལས་ཅི་ཡང་མེད༌དོ།། 15 དེ་ནས་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་བློ་རིག་བསྒྲིམས་ནས་ཕ་རུ་ཤི་པ་དང་ཧེ་རོ་དཱའི་སྐྱུར་རྩི་ *ལ་དོགས་པར་གྱིས་ཞེས་བཀའ་གནང༌ཞིང༌། 16 ཐུགས་སྲས་རྣམས་ཀྱིས་ཕན་ཚུན་ལ་འདི་ནི་ངེད་ཅག་ལ་བག་ལེབ་མེད་པའི་ཕྱིར་ཡིན་ཞེས་གླེང༌ངོ༌།། 17 སྐྱབས་མགོན་ཡེ་ཤུས་ཐུགས་སྲས་རྣམས་ཀྱི་བསམ་ཚུལ་མཁྱེན༌ནས། ཁྱོད་ཅག་གིས་ཅིའི་ཕྱིར་བག་ལེབ་མེད་པའི་གཏམ་གླེང་བ་ཡིན༌ནམ། ཁྱོད་རྣམས་ཀྱིས་ད་དུང་མི་ཤེས་ཤིང་མི༌གོའམ། ཁྱོད་ཅག་གི་སེམས་ནི་ད་དུང་གྱོང་པོ་ཡིན༌ནམ། 18 ཁྱོད་རྣམས་ལ་མིག་ཡོད་ཀྱང་མི་མཐོང༌ངམ། རྣ་བ་ཡོད་ཀྱང་མི་ཐོས༌སམ། ཁྱོད་ཅག་གིས་ཡིད་ལའང་མི་དྲན༌ནམ། 19 ངས་བག་ལེབ་ལྔ་མི་ལྔ་སྟོང་ལ་བགོས་ཤིང་ཁྱོད་རྣམས་ཀྱིས་ཟས་ལྷག་སླེ་བོ་ཅི་ཙམ་བསྡུ་གསོག་བྱས་སམ་ཞེས་དྲིས་པ༌ལ། ཁོ་རྣམས་ཀྱིས་བཅུ་གཉིས་ཡོད་ཅེས་ཞུས༌སོ།། 20 ཡང་བག་ལེབ་བདུན་མི་བཞི་སྟོང་ལ་བགོས་ཤིང་ཁྱོད་ཅག་གིས་ཟས་ལྷག་བསྡུ་གསོག་བྱས་ནས་སླེ་བོ་ཅི་ཙམ་གང་ངམ་ཞེས་དྲིས་པ༌ལ། ཁོ་རྣམས་ཀྱིས་བདུན་ཡོད་ཅེས་ཞུས་པ༌དང༌། 21 སྐྱབས་མགོན་ཡེ་ཤུས་ཁྱོད་ཅག་གིས་ད་དུང་མི་ཤེས་སམ་ཞེས་གསུངས༌སོ།།

པེ་སད་དཱ་གྲོང་རྡལ་གྱི་ལོང་བ་ཞིག་གསོས༌པ།

22 དེ་ནས་ཁོང་རྣམས་པེ་སད་དཱ་རུ་སླེབས༌ཤིང༌། མི་འགའ་ཞིག་གིས་ལོང་བ་ཞིག་སྐྱབས་མགོན་ཡེ་ཤུའི་དྲུང་དུ་ཁྲིད་ཡོང༌སྟེ། ཁོང་ལ་ཕྱག་གིས་རེག་པར་ཞུ་བ༌ཞུས། 23 ཁོང་གིས་ལོང་བ་དེའི་ལག་པར་འཇུས་ཏེ་གྲོང་སྡེའི་ཕྱི་རོལ་ཏུ་ཁྲིད༌ཅིང༌། ལོང་བའི་མིག་གཉིས་ལ་ལྗགས་ཆུ་གཏོར་བ༌དང༌། ཕྱག་མི་དེའི་ལུས་སྟེང་ལ་བཞག༌སྟེ། ཁྱོད་ཀྱི་མིག་གིས་མཐོང་ངམ་ཞེས་དྲིས་པ༌ལ། 24 ལོང་བས་མགོ་ཡར་བཀྱགས་ནས་བལྟས༌ཏེ། ངས་མི་རྣམས་མཐོང་ཞིང་དེ་དག་ནི་ཤིང་སྡོང་རྣམས་འགྲོ་བ་དང་མཚུངས་ཞེས་ཞུས༌སོ།། 25 དེ་ནས་སྐྱབས་མགོན་ཡེ་ཤུས་ཡང་བསྐྱར་ལོང་བའི་མིག་ཟུང་ལ་ཕྱག་གླན༌ཅིང༌། ལོང་བས་མིག་ཅེ་རེར་བལྟས་པ་དང་མིག་ཟུང་སོས་ཏེ་ཐམས་ཅད་གསལ་པོར་མཐོང་བར་གྱུར༌ཏོ།། 26 སྐྱབས་མགོན་ཡེ་ཤུས་མི་དེ་ཕྱིར་རང་ཁྱིམ་དུ་འགྲོ་རུ་བཅུག་པ་དང་གྲོང་སྡེ་འདིའི་ནང་དུ་མ་འགྲོའོ་ཞེས་གསུངས༌སོ།།

སྐྱབས་མགོན་ཡེ་ཤུ་ནི་མཱ་ཤི་ཀ་ཡིན་པར་ཁས་བླངས༌པ།

27 དེ་ནས་སྐྱབས་མགོན་ཡེ་ཤུ་ཐུགས་སྲས་རྣམས་དང་མཉམ་དུ་ཀེ་སར་ཡཱ་ཕི་ལིབ་པིའི་མཐའ་འཁོར་གྱི་གྲོང་སྡེ་དག་ལ་ཕེབས༌ཤིང༌། ལམ་བར་ནས་ཐུགས་སྲས་རྣམས་ལ་འདི་སྐད༌དུ། མི་རྣམས་ཀྱིས་ང་རང་སུ་ཡིན་པར་སྨྲ་བཞིན་འདུག་གམ་ཞེས་དྲིས་པ༌ལ། 28 ཁོ་རྣམས་ན༌རེ། མི་ལ་ལས་ཁྲུས་གསོལ་མཁན་ཡོ་ཧ་ནན༌དང༌། ལ་ལས་ཨེ་ལི༌ཡཱ། ཡང་མི་ལ་ལས་ལུང་སྟོན་པའི་གྲས་ཀྱི་གཅིག་ཡིན་ཟེར་གྱི་འདུག་ཅེས་ཞུས་པ༌དང༌། 29 ཡང་ཁོང་གིས་འདི་སྐད༌དུ། འོ༌ན། ཁྱོད་ཅག་གིས་ང་རང་སུ་ཡིན་པར་གླེང་ངམ་ཞེས་དྲིས་པ༌ན། པེ་ཏྲོ་ན༌རེ། ཁྱེད་ནི་སྐྱབས་མགོན་མཱ་ཤི་ཀ་ཡིན་ཞེས་ཞུས༌སོ།། 30 སྐྱབས་མགོན་ཡེ་ཤུས་ཁོ་རྣམས་ལ་ཁོང་ཉིད་ཀྱི་དོན་འདི་མི་གཞན་ལ་མི་སྨྲ་བའི་ཕྱིར་ནན་གྱིས་བསྐུལ༌ཏོ།།

དགྲོང་བར་འགྱུར་བའི་ལུང་བསྟན༌པ།

31 དེ་ནས་སྐྱབས་མགོན་ཡེ་ཤུས་ཐུགས་སྲས་རྣམས་ལ་འདི་སྐད༌དུ། མིའི་བུ་ཡིས་ངེས་པར་སྡུག་བསྔལ་མང་དུ་མྱོང༌ཞིང༌། རྒན་པོ་དང་མཆོད་དཔོན་ཆེན་པོ༌དག མཁན་པོ་རྣམས་ཀྱིས་ཁོ་རང་དོར་ནས་གསོད་པ༌དང༌། ཡང་ཉིན་གསུམ་གྱི་རྗེས་སུ་སླར་གསོན་པར་འགྱུར་ཞེས་གསུངས༌སོ།། 32 ཁོང་གིས་བཀའ་དེ་གསལ་པོར་གསུངས་པ༌ན། པེ་ཏྲོས་ཁོང་གི་ཕྱག་ལ་འཇུས་ཤིང་ཟུར་དུ་ཁྲིད་ནས་ནན་གྱིས་བསྐུལ༌མོད། 33 འོན་ཀྱང་སྐྱབས་མགོན་ཡེ་ཤུས་ཞལ་ཕྱིར་འཁོར་ནས་ཐུགས་སྲས་རྣམས་ལ་གཟིགས་ཏེ་པེ་ཏྲོ་ལ་འདི་སྐད༌དུ། བདུད་སཱ་ཏན་ཁྱོད་ངའི་རྒྱབ་ཏུ་སོང༌ཞིག ཁྱོད་ཀྱིས་དཀོན་མཆོག་གི་དགོངས་པ་མི་བསམ་པར་མིའི་འདོད་བློ་བསམ་པ་ཡིན་ཞེས་བཀའ་བཀྱོན་གནང༌ངོ༌།།

34 ཁོང་གིས་མི་ཚོགས་དང་ཐུགས་སྲས་རྣམས་རང་ཉིད་ཀྱི་དྲུང་དུ་བོས༌ཏེ། སུ་ཞིག་ང་ཡི་རྗེས་སུ་འབྲང་འདོད༌ན། རང་ཉིད་དོར་ནས་རང་གི་ཤིང་རྒྱ་གྲམ་ཁུར་ཏེ་ང་ཡི་རྗེས་སུ་འབྲང་བར༌གྱིས། 35 སུ་ཞིག་གིས་རང་སྲོག་སྐྱོབ་འདོད་པ་དེས་རང་སྲོག་འཆོར༌ཞིང༌། སུ་ཞིག་གིས་ང་རང་དང་འཕྲིན་བཟང་གི་དོན་དུ་རང་སྲོག་འདོར་བ་དེས་རང་སྲོག་སྐྱོབ་ངེས༌ཡིན། 36 སུ་ཞིག་གིས་འཇིག་རྟེན་ཧྲིལ་པོ་རག་ཀྱང་རང་སྲོག་བོར་ན་ཅི་ལ༌ཕན། 37 མིས་རང་ལ་ཚེ་སྲོག་འཐོབ་པར་རིན་ཅི་ཞིག་སྤྲོད༌དམ། 38 ལོག་གཡེམ་དང་སྡིག་ཅན་ཡིན་པའི་མི་རབས་འདི་ལས་སུ་ཞིག་གིས་ང་དང་ངའི་བཀའ་ངོ་ཚ་ཞིག་ཏུ་བརྩིས༌ན། མིའི་བུ་ཡབ་ཀྱི་གཟི་བརྗིད་ངང་ཕོ་ཉ་དམ་པ་འཁོར་དང་བཅས་པ་ཕེབས་ཡོང༌དུས། མི་དེ་ཡང་ངོ་ཚ་ཞིག་ཏུ་བརྩི་ངེས་ཞེས་གསུངས༌སོ།།

ལེའུ་དགུ༌པ།

དཀོན་མཆོག་གི་རྒྱལ་སྲིད་སླེབ་ངེས༌པ།

1 དེ་ནས་ཡང་སྐྱབས་མགོན་ཡེ་ཤུས་ཁོ་རྣམས་ལ་འདི་སྐད༌དུ། ངས་ཁྱོད་རྣམས་ལ་བདེན་པར་སྨྲ༌སྟེ། འདི་རུ་སྡོད་པའི་མི་རྣམས་ལས་འགའ་ཞིག་གིས་འཆི་བ་དངོས་སུ་མ་མྱོང་བའི་སྔོན༌དུ། དཀོན་མཆོག་གི་རྒྱལ་སྲིད་མཐུ་སྟོབས་དང་ལྡན་པའི་སྒོ་ནས་སླེབ་ཡོང་བ་མཐོང་བར་ངེས་ཞེས་གསུངས༌སོ།།

སྐུ་གཟུགས་ཀྱི་རྣམ་པ་འགྱུར༌བ།

2 དེ་ནས་ཉིན་དྲུག་འགོར་བ༌དང༌། སྐྱབས་མགོན་ཡེ་ཤུས་པེ་ཏྲོ༌དང༌། ཡ༌ཀོབ། ཡོ་ཧ་ནན་བཅས་ཁྲིད་ནས་རི་མཐོན་པོ་ཞིག་ཏུ་ཕེབས་པ༌དང༌། ཁོ་རྣམས་ཀྱི་མདུན་དུ་ཁོང་གི་རྣམ་པ་འགྱུར༌ཏེ། 3 ན་བཟའ་ནི་འོད་འཕྲོ་ཞིང་ཤིན་ཏུ་དཀར་བ་འཇིག་རྟེན་དུ་འཁྲུད་མཁན་སུས་ཀྱང་དེ་ལྟར་དཀར་པོ་བྱེད་མི་ཐུབ་པ་ཙམ་དུ་གྱུར༌ཏོ།། 4 དེའི༌ཚེ། ཨེ་ལི་ཡཱ་དང་མོ་ཤེ་གཉིས་མངོན་སུམ་དུ་བྱུང་ནས་སྐྱབས་མགོན་ཡེ་ཤུ་དང་གསུང་མོལ་མཛད༌དོ།། 5-6 དེ་ནས་ཐུགས་སྲས་གསུམ་པོ་ཤིན་ཏུ་འཇིགས་ཏེ་པེ་ཏྲོས་ཅི་ལྟར་ཞུ་དགོས་པའང་མ་ཤེས༌པས། ཁོ་ན༌རེ། རཱབ་པེ༌ལགས། བདག་ཅག་འདི་རུ་བསྡད་ན་དངོས་གནས་ལེགས་པོ༌འདུག གུར་གསུམ་ཡང་བཟོ་བར་བྱ༌སྟེ། ཁྱེད་ལ་གཅིག་དང་མོ་ཤེ་ལ༌གཅིག ཨེ་ལི་ཡཱ་ལའང་གཅིག་ཅེས་ཞུས༌སོ།། 7 དེ་ནས་སྤྲིན་ཕུང་ཞིག་གིས་ཁོང་རྣམས་བསྒྲིབས་པ་དང་དེའི་ཁྲོད་ནས་སྐད་སྒྲ་ཞིག་གྲགས༌ཏེ། འདི་ནི་བདག་གི་གཅེས་པའི་བུ་ཡིན༌ཞིང༌། ཁྱོད་ཅག་གིས་ཁོའི་གཏམ་ལ་ཉོན་ཅིག་ཅེས༌གསུངས། 8 ཐུགས་སྲས་རྣམས་ཀྱིས་མྱུར་དུ་མཐའ་འཁོར་ལ་བལྟས་པ༌ན། སྐྱབས་མགོན་ཡེ་ཤུ་གཅིག་པུ་ཁོ་རྣམས་དང་མཉམ་དུ་བཞུགས་པ་ལས་ཅི་ཡང་མ་མཐོང༌ངོ༌།། 9 དེ་ནས་ཁོང་རྣམས་རི་བོ་ལས་མར་ཕེབས་པའི་དུས༌སུ། སྐྱབས་མགོན་ཡེ་ཤུས་འདི་སྐད༌དུ། མིའི་བུ་ད་དུང་འཆི་བ་ལས་སླར་གསོན་པའི་བར་དུ་ཁྱོད་ཅག་གིས་ཅི་མཐོང་བ་དེ་གཞན་སུ་ལའང་མི་སྨྲ་བར་གྱིས་ཞེས་བཀའ་བསྒོས༌སོ།། 10 ཐུགས་སྲས་རྣམས་ཀྱིས་གསུང་དེ་ཡིད་ལ་བཟུང༌ཞིང༌། འཆི་བ་ལས་སླར་གསོན་ཞེས་གསུངས་པའི་དོན་ཅི་ཡིན་ཕན་ཚུན་གླེང༌མོལ་བྱས། 11 ཁོ་རྣམས་ན༌རེ། མཁན་པོ་རྣམས་ཀྱིས་ཨེ་ལི་ཡཱ་སྔོན་དུ་འབྱོན་ངེས་ཡིན་ཞེས་ཟེར་དོན་ཅི་ཞུས་པ༌ལ། 12 ཁོང་གིས་འདི་སྐད༌དུ། ཨེ་ལི་ཡཱ་དངོས་སུ་སྔོན་ལ་བྱོན་ཏེ་ཐམས་ཅད་བསྐྱར་དར་བྱ་བར༌ངེས། གསུང་རབ་ཀྱི་མདོ༌ལས། མིའི་བུ་ཡི་སྐོར་ལ་ཇི་ལྟར་གསུངས་ཡོད་ཅེ༌ན། ཁོང་གིས་སྡུག་བསྔལ་མང་པོ་མྱང་བར་འགྱུར་ཞིང་མི་རྣམས་ཀྱིས་མཐོང་ཆུང་བྱེད་ངེས་ཡིན་ཞེས་བསྟན་ཡོད་པ་མ་ཡིན༌ནམ། 13 འོན༌ཀྱང༌། བདག་གིས་ཁྱོད་རྣམས་ལ་སྨྲས་པ་ནི་གསུང་རབ་ཀྱི་མདོ་ལས་ཨེ་ལི་ཡཱའི་སྐོར་བཀོད་ཡོད་པ་ལྟར་ཁོང་ཉིད་བྱོན་ཟིན༌ལ། མི་རྣམས་ཀྱིས་ཁོང་ལ་ཅི་འདོད་བཞིན་བྱས་པ་ཡིན་ཞེས་གསུངས༌སོ།།

གདོན་འདྲེས་བཟུང་བའི་བུ་ཞིག་གསོས༌པ།

14 དེ་ནས་ཁོང་རྣམས་ཐུགས་སྲས་གཞན་རྣམས་ཀྱི་གམ་དུ་ཕེབས་པ༌ན། མི་ཤིན་ཏུ་མང་པོས་ཐུགས་སྲས་གཞན་རྣམས་ཀྱི་མཐའ་བསྐོར༌ཞིང༌། ཡང་མཁན་པོ་འགའ་ཞིག་གིས་ཁོ་རྣམས་དང་རྩོད་གླེང་བྱེད་བཞིན་པ་གཟིགས༌སོ།། 15 དེ་ནས་མི་ཚོགས་ཀྱིས་སྐྱབས་མགོན་ཡེ་ཤུ་མཐོང་མ་ཐག་ཐམས་ཅད་ངོ་མཚར་བ་དང་ཁོང་གི་དྲུང་དུ་བརྒྱུགས་ཡོང་ནས་ཁོང་ལ་མཇལ༌ཏོ།། 16 དེ་ནས་སྐྱབས་མགོན་ཡེ་ཤུས་མི་དེ་རྣམས་ལ་འདི་སྐད༌དུ། ཁྱོད་ཅག་གིས་ཅི་ཞིག་རྩོད་བཞིན་ཡོད་དམ་ཞེས་དྲིས་པ༌ལ། 17 མི་ཚོགས་ཀྱི་ཁྲོད་ནས་མི་ཞིག་ན༌རེ། སློབ་དཔོན༌ལགས། ངས་རང་གི་བུ་ཁྱེད་ཀྱི་དྲུང་དུ་ཁྲིད་ཡོང་བ༌ཡིན། ངའི་བུ་ནི་གདོན་འདྲེ་ཞིག་གིས་བཟུང་སྟེ་ལྐུགས་པར་གྱུར༌ཅིང༌། 18 གང་ས་གང་དུའང་གདོན་འདྲེས་བཟུང༌ཚེ། བུ་ས་ལ་སྒྱེལ་ཞིང་ཁ་ནས་ལྦུ་བ་བཞུར་བ༌དང༌། སོ་འཆའ་ཞིང་ལུས་པོའང་རེངས་པོར་འགྱུར༌བས། ངས་ཁྱེད་ཀྱི་ཐུགས་སྲས་རྣམས་ལ་གདོན་འདྲེ་ཕྱིར་སྐྲོད་པར་ཞུས་ཀྱང་ཁོ་རྣམས་ཀྱིས་སྐྲོད་མ་ནུས་ཞེས་ཞུས༌སོ།། 19 དེ་ནས་སྐྱབས་མགོན་ཡེ་ཤུས་འདི་སྐད༌དུ། ཀྱེ། དད་པ་མེད་པའི་མི་རབས༌འདི། བདག་ནི་ཁྱོད་ཅག་དང་མཉམ་དུ་དུས་ནམ་ཞིག་གི་བར་དུ་སྡོད་དགོས༌སམ། ངས་དུས་ནམ་ཞིག་གི་བར་དུ་ཁྱོད་ཅག་ལ་བཟོད་བསྲན་བྱེད་དགོས༌སམ། བུ་དེ་བདག་གི་མདུན་དུ་ཁྲིད་ཤོག་ཅེས་གསུངས་པ༌དང༌། 20 མི་རྣམས་ཀྱིས་བུ་དེ་ཁོང་གི་དྲུང་དུ་ཁྲིད་ཡོང་བ༌དང༌། གདོན་འདྲེ་དེས་སྐྱབས་མགོན་ཡེ་ཤུ་མཐོང་མ་ཐག་བུ་དྲག་ཏུ་སྤྲུགས༌པས། བུ་ས་ལ་འགྱེལ་ཞིང་འགྲེ་ལྡོག་བརྒྱབ་པ་དང་ཁ་ནས་ལྦུ་བ་བཞུར༌ཏོ།། 21 དེ་ནས་སྐྱབས་མགོན་ཡེ་ཤུས་བུ་དེའི་ཕ་ལ་དུས་ནམ་ཞིག་ཏུ་འདི་ལྟ་བུར་གྱུར་ཏམ་ཞེས་དྲིས་པ༌ལ། ཕ་ན༌རེ། ཁོ་ཆུང་དུས་ནས་བཟུང་འདི་ལྟར༌ཡིན། 22 གདོན་འདྲེ་དེས་ངའི་བུ་གསོད་པའི་ཆེད་དུ་ཐེངས་མང་པོར་མེ་དང་ཆུའི་ནང་དུ་འཕངས༌མྱོང༌། ཁྱེད་ཀྱིས་ཅི་ཞིག་མཛད་ནུས༌ན། ངེད་ཅག་ལ་སྙིང་རྗེ་གནང་ཞིང་སྐྱབས་སུ་འཛིན་པར་མཛོད་ཅེས་ཞུས་པ༌དང༌། 23 སྐྱབས་མགོན་ཡེ་ཤུས་འདི་སྐད༌དུ། ཅི་ཞིག་མཛད་ནུས་ན་ཟེར༌རམ། སུས་ཀྱང་དད་པ་བྱས་ན་དོན་ཐམས་ཅད་འགྲུབ་སྲིད་ཅེས་གསུངས༌སོ།། 24 བུའི་ཕ་ཡིས་དེ་མ་ཐག་སྐད་ཆེན༌པོས། ངས་དད་པ༌བྱེད། འོན་ཀྱང་ངའི་དད་པ་མི་འདང་བས་རོགས་རམ་མཛོད་ཅིག་ཅེས་ཞུས་པ༌ལ། 25 སྐྱབས་མགོན་ཡེ་ཤུས་མི་ཚོགས་ཐམས་ཅད་རྒྱུག་ཡོང་བ་གཟིགས་པ་དང་གདོན་འདྲེ་ལ་འདི་སྐད་བཀའ་བཀྱོན་གནང་བ༌སྟེ། འོན་ཞིང་ལྐུགས་པའི་གདོན་འདྲེ༌ཁྱོད། ཁོའི་ལུས་ནས་ཕྱིར་བུད༌ཅིག ཕྱིན་ཆད་བུ་དེའི་ལུས་ལ་ཕྱིར་མ་ལོག་ཅིག་ཅེས་བཀའ་བབས་པ་ཡིན་ཞེས་གསུངས༌སོ།། 26 དེ་ནས་གདོན་འདྲེས་འུར་བརྒྱབ་ཅིང་བུ་འདར་དུ་བཅུག་ནས་ཕྱི་རུ་ཐོན་པ༌ན། བུ་བེམ་པོ་ལྟར་གྱུར་པས་མི་མང་ཤོས་ཀྱིས་བུ་དེ་ཤི་ཟིན་ཞེས་སྨྲས༌སོ།། 27 འོན་ཀྱང་སྐྱབས་མགོན་ཡེ་ཤུས་བུའི་ལག་པར་འཇུས་ཏེ་བསྐྱོར་བ་ན་བུའང་ཡར༌ལངས། 28 དེ་ནས་སྐྱབས་མགོན་ཡེ་ཤུ་ཁང་པའི་ནང་དུ་ཕེབས་ཤིང་ཟུར་ནས་ཐུགས་སྲས་རྣམས་ན༌རེ། ངེད་ཅག་གིས་ཅིའི་ཕྱིར་གདོན་འདྲེ་དེ་ཕྱིར་བསྐྲོད་མ་ནུས་ཞེས་ཞུས་པ༌ལ། 29 ཁོང་གིས་འདི་སྐད༌དུ། གདོན་འདྲེ་འདིའི་རིགས་གསོལ་བ་འདེབས་པ་ལས་གཞན་ཐབས་གང་གིས་ཀྱང་ཕྱི་རུ་ཕུད་མི་ནུས་ཞེས་གསུངས༌སོ།། *

30 དེ་ནས་ཁོང་རྣམས་ལམ་ལ་ཆས་ཤིང་ག་ལིལ་ཡུལ་བརྒྱུད་ནས་ཕེབས་པ༌དང༌། སྐྱབས་མགོན་ཡེ་ཤུས་དོན་དེ་མི་གཞན་ལ་ཤེས་སུ་མི་འཇུག་པར་དགོངས༌ཏེ། 31 ཐུགས་སྲས་རྣམས་ལ་འདི་སྐད༌དུ། མིའི་བུ་མི་རྣམས་ཀྱི་ལག་ཏུ་སྤྲོད༌ཅིང༌། དེ་དག་གིས་ཁོ་རང་གསོད་པར་འགྱུར༌ལ། བསད་ནས་ཉིན་གསུམ་གྱི་རྗེས་སུ་ཁོ་རང་སླར་གསོན་པར་ངེས་ཞེས་གདམས༌སོ།། 32 ཐུགས་སྲས་རྣམས་ཀྱིས་གསུང་དེའི་དོན་མ་རྟོགས་ཀྱང་ཁོང་ལ་དྲི་བ་འདོན་མ་ཕོད༌དོ།།

ཐུགས་སྲས་རྣམས་ལས་སུ་ཞིག་མཆོག་གྱུར་ཡིན༌པ།

33 དེ་ནས་ཁོང་རྣམས་ཀཱ་ཕར་ན་ཧུམ་དུ་སླེབས་པ་དང་སྐྱབས་མགོན་ཡེ་ཤུ་ཁང་པའི་ནང་དུ་བཞུགས་པའི་ཚེ་ཐུགས་སྲས་རྣམས་ལ་འདི་སྐད༌དུ། ཁྱོད་ཅག་གིས་ལམ་བར་ནས་ཅི་ཞིག་གླེང་བ་ཡིན་ཞེས༌དྲིས། 34 ཁོ་རྣམས་ཀྱིས་ལམ་བར་དུ་ཁོ་རྣམས་ལས་སུ་ཞིག་མཆོག་ཏུ་གྱུར་པ་ཡིན་པར་རྩོད་གླེང་བྱས་པས་སུས་ཀྱང་ཁ་མ་གྲགས༌སོ།། 35 ཁོང་ཉིད་མར་བཞུགས་རྗེས་ཐུགས་སྲས་བཅུ་གཉིས་པོ་བོས་ཏེ་འདི་སྐད༌དུ། སུ་ཞིག་གིས་རང་ཉིད་མཆོག་གྱུར་ཡིན་པར་འདོད༌ན། དེ་ནི་མི་ཐམས་ཅད་ཀྱི་མཐའ་མ་དང་མི་ཀུན་ལ་ཞབས་ཕྱི་སྒྲུབ་མཁན་ཏུ་འགྱུར་དགོས་པ་ཡིན་ཞེས་གསུངས༌ཤིང༌། 36 དེ་ནས་ཁོང་གིས་བྱིས་པ་ཆུང་ངུ་ཞིག་ཁྲིད་ཡོང་སྟེ་ཁོ་རྣམས་ཀྱི་དཀྱིལ་ནས་སྡོད་དུ་བཅུག་པ༌དང༌། ཡང་བྱིས་པ་དེ་ཁོང་གི་པང་དུ་བཟུང་སྟེ་འདི་སྐད༌དུ། 37 སུ་ཞིག་གིས་ངའི་མིང་གི་ཕྱིར་འདི་འདྲའི་བྱིས་པ་ཆུང་ངུ་ཞིག་ལ་བསུ་བ་བྱས༌ན། དོན་དམ་དུ་བདག་ལ་བསུ་བ་བྱས་པ༌ཡིན། ཡང་སུ་ཞིག་གིས་ང་རང་ལ་བསུ་བ་བྱས་པ་ཡིན༌ན། དོན་དམ་དུ་ང་རང་ལ་བསུ་བ་བྱས་པ་མ་ཡིན་པར་ང་རང་མངགས་མཁན་ཁོང་ལ་བསུ་བ་བྱས་པ་ཡིན་ཞེས་གསུངས༌སོ།།

དགྲ་དང་རང་ཕྱོགས་ཀྱི༌སྐོར།

38 དེ་ནས་ཡོ་ཧ་ནན་ན༌རེ། སློབ་དཔོན༌ལགས། མི་གཞན་ཞིག་གིས་ཁྱེད་ཀྱི་མཚན་ལ་བརྟེན་ནས་གདོན་འདྲེ་སྐྲོད་བཞིན་པ་ངེད་རྣམས་ཀྱིས་མཐོང་བྱུང༌ངོ༌། །འོན་ཀྱང་མི་དེ་ནི་བདག་ཅག་གི་རྗེས་སུ་མི་འབྲང༌བས། ངེད་རྣམས་ཀྱིས་དོན་དེ་ལྟར་བྱེད་པ་བཀག་པ་ཡིན་ཞེས་ཞུས་པ༌ལ། 39 སྐྱབས་མགོན་ཡེ་ཤུས་འདི་སྐད༌དུ། མི་གཞན་གྱིས་བདག་གི་མིང་ལ་བརྟེན་ནས་དོན་ངོ་མཚར་ཅན་བྱས༌རྗེས། མྱུར་དུ་བདག་ལ་ཚིག་ངན་སྨྲ་བར་མི་ནུས་པས་ཁོ་རང་མ་འགོག༌ཅིག 40 བདག་ཅག་དགྲ་རུ་མི་འཛིན་པ་དེ་ནི་བདག་ཅག་གི་ཕྱོགས༌ཡིན། 41 ངས་ཁྱོད་རྣམས་ལ་བདེན་པར་སྨྲ༌སྟེ། སུ་ཞིག་གིས་ཁྱོད་ཅག་ནི་མཱ་ཤི་ཀ་ལ་གཏོགས་པའི་མི་ཡིན་པའི༌ཕྱིར། ཁྱོད་རྣམས་ལ་ཆུ་ཕོར་བ་གང་བྱིན་ནའང་མི་དེའི་བྱ་དགའ་ཅི་ནས་ཀྱང་སྟོང་བར་མི་འགྱུར་ཞེས་གསུངས༌སོ།།

སྡིག་པ་འགོག་པའི་སྐོར་གྱི་ཆོས་གསུངས༌པ།

42 དེ་ནས་སྐྱབས་མགོན་ཡེ་ཤུས་འདི་སྐད༌དུ། སུ་ཞིག་གིས་བདག་ལ་དད་པའི་བྱིས་པ་ཆུང་ངུ་འདི་རྣམས་ལས་གཅིག་ལ་སྡིག་པ་བྱེད་དུ་འཇུག་པ༌ལས། མི་དེའི་སྐེ་ལ་རང་འཐག་གི་རྡོ་ཆེན་པོ་ཞིག་བཏགས་ནས་རྒྱ་མཚོའི་ནང་དུ་འཕངས་ན་ལེགས༌སོ།། 43 གལ་ཏེ་ཁྱོད་ཀྱི་ལག་པས་ཁྱོད་ལ་སྡིག་པ་བྱེད་དུ་འཇུག༌ན། ལག་པ་དེ་ཆོད༌ཅིག ཁྱོད་རང་ལག་པ་གཉིས་དང་ལྡན་པར་ནམ་ཡང་ཞི་བ་མེད་པའི་དམྱལ་བའི་གནས་ཀྱི་མེ་རུ་འཇུག་པ༌ལས། ལག་རྡུམ་དུ་གྱུར་ཀྱང་མཐའ་མེད་པའི་ཚེ་སྲོག་ཐོབ་པ་དེ་ལེགས༌སོ།། 44 དམྱལ་བའི་གནས་སུའང་མི་དེ་དག་ཟ་བའི་འབུ་མི་འཆི་ལ་མེ་ཡང་མི༌ཞིའོ།། 45 གལ་ཏེ་ཁྱོད་ཀྱི་རྐང་པས་ཁྱོད་ལ་སྡིག་པ་བྱེད་དུ་འཇུག༌ན། རྐང་པ་དེ་ཆོད༌ཅིག ཁྱོད་རང་རྐང་པ་གཉིས་དང་ལྡན་པར་དམྱལ་བའི་གནས་སུ་གཡུག་པ༌ལས། གྱོལ་པོར་གྱུར་ཀྱང་མཐའ་མེད་པའི་ཚེ་སྲོག་ཐོབ་པ་དེ་ལེགས༌སོ།། 46 དམྱལ་བའི་གནས་སུའང་མི་དེ་དག་ཟ་བའི་འབུ་མི་འཆི་ལ་མེ་ཡང་མི༌ཞིའོ།། 47 གལ་ཏེ་ཁྱོད་ཀྱི་མིག་གིས་ཁྱོད་ལ་སྡིག་པ་བྱེད་དུ་འཇུག༌ན། མིག་དེ་བཏོན་ནས་དོར༌ཅིག ཁྱོད་རང་མིག་ཟུང་དང་ལྡན་པར་དམྱལ་བའི་གནས་སུ་གཡུག་པ༌ལས། མིག་ཡ་གཅིག་མེད་ནའང་དཀོན་མཆོག་གི་རྒྱལ་སྲིད་དུ་ཞུགས་པ་དེ་ལེགས༌སོ།། 48 དམྱལ་བའི་གནས་སུའང་མི་དེ་དག་ཟ་བའི་འབུ་མི་འཆི་ལ་མེ་ཡང་མི༌ཞིའོ།། 49 རྒྱུ་མཚན་ནི་མི་རེ་རེ་ལ་མེ་ནི་ལན་ཚྭ་བཞིན་དུ་འདེབས་པར༌འགྱུར།† 50 སྤྱིར་ལན་ཚྭ་ནི་ལེགས་ཀྱང་ལན་ཚྭའི་བྲོ་བ་ཡལ༌ན། དེའི་བྲོ་བ་གང་གིས་བསྐྱེད༌དམ། ཁྱོད་ཅག་གི་ཁྲོད་དུའང་ཚྭ་ཡོད་པ་ལྟར་གྱུར༌ནས། ཕན་ཚུན་འགྲིག་མཐུན་ངང་གནས་པར་གྱིས་ཤིག་ཅེས་གསུངས༌སོ།།

ལེའུ་བཅུ༌པ།

བཟའ་ཚང་གི༌སྐོར།

1 དེ་ནས་སྐྱབས་མགོན་ཡེ་ཤུ་ཡར་བཞེངས་ནས་ཡོར་དན་གཙང་པོའི་ཕར་ཕྱོགས་སུ་ཡོད་པའི་ཡ་ཧུ་དཱའི་ཡུལ་དུ་ཕེབས་པ༌དང༌། མི་མང་པོ་སླར་ཡང་ཁོང་གི་དྲུང་དུ་འདུས༌ཤིང༌། ཁོང་གིས་སྔར་བཞིན་མི་དེ་རྣམས་ལ་ཆོས་གསུངས་པ༌རེད། 2 ཕ་རུ་ཤི་པ་འགའ་ཤས་ཁོང་ལ་ཚོད་བགམ་པའི་ཕྱིར་ཁོང་གི་དྲུང་དུ་ཡོང་སྟེ་ན༌རེ། སྐྱེས་པ་ཞིག་གིས་རང་གི་ཆུང་མ་སྤངས་ན་བཀའ་ཁྲིམས་དང་མཐུན་ནམ་ཞེས་ཞུས་པ༌ན། 3 ཁོང་གིས་འདི་སྐད༌དུ། མོ་ཤེ་ཡིས་ཁྱོད་རྣམས་ལ་བཀའ་ཅི་ཞིག་གནང་ཡོད་དམ་ཞེས་གསུངས་པ༌དང༌། 4 ཡང་ཁོ་རྣམས་ན༌རེ། མོ་ཤེ་ཡིས་བཟའ་འཐོར་ཡི་གེ་བྲིས་ན་ཆུང་མ་སྤངས་ཆོག་ཅེས་བཀའ་གནང་བ་ཡིན་ཞེས་ཞུས་པ༌ལ། 5 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གི་སེམས་གྱོང་པོ་ཡིན་པས་མོ་ཤེ་ཡིས་བཀའ་འདི་གནང་བ་ཡིན༌མོད། 6 འོན་ཀྱང་འཇིག་རྟེན་འདི་ཐོག་མར་བཀོད་དུས་དཀོན་མཆོག་གིས་མི་ནི་ཕོ་དང་མོ་གཉིས་སུ་མཛད་པ༌ཡིན། 7 དེའི༌ཕྱིར། སྐྱེས་པ་ནི་རང་གི་ཕ་མ་དང་ཁ་བྲལ་ནས་རང་གི་ཆུང་མར་འབྲེལ༌ཏེ། 8 ཁོ་གཉིས་ལུས་པོ་གཅིག་ཏུ་འགྱུར་བས་ཕྱིན་ཆད་ཁོ་གཉིས་ནི་ལུས་པོ་གཉིས་མ་ཡིན་པར་ལུས་པོ་གཅིག་རང༌ཡིན། 9 དེ་བས་དཀོན་མཆོག་གིས་སྦྲེལ་བ་དེ་མི་སུས་ཀྱང་གཏོར་མི་རུང་ཞེས་གསུངས༌སོ།། 10 དེ་ནས་ཁོང་རྣམས་ཁང་པའི་ནང་དུ་ཕེབས༌རྗེས། ཐུགས་སྲས་རྣམས་ཀྱིས་ཁོང་ལ་གསུང་དེའི་དོན་དྲིས་པ༌ན། 11 ཁོང་གིས་འདི་སྐད༌དུ། སུ་ཞིག་གིས་རང་གི་ཆུང་མ་སྤངས་ཏེ་གཞན་ཞིག་བླངས་ན་དེ་ནི་ཆུང་མར་འགལ་ནས་ལོག་གཡེམ་བྱས་པ༌ཡིན། 12 ཡང་བུད་མེད་ཅིག་གིས་རང་གི་སྐྱེས་པ་སྤངས་ནས་སྐྱེས་པ་གཞན་དང་གཉེན་བསྒྲིགས་ན་དེ་ཡང་ལོག་གཡེམ་བྱས་པ་ཡིན་ཞེས་གསུངས༌སོ།།

བྱིས་པར་བྱིན་གྱིས་བརླབས༌པ།

13 དེ་ནས་མི་རྣམས་ཀྱིས་བྱིས་པ་འགའ་ཁོང་གི་ཕྱག་གིས་རེག་པའི་ཆེད་དུ་ཁོང་གི་དྲུང་དུ་ཁྲིད་ཡོང༌ནའང༌། ཐུགས་སྲས་རྣམས་ཀྱིས་དེ་རྣམས་ལ་བཀའ་བཀྱོན་གནང༌ངོ༌།། 14 སྐྱབས་མགོན་ཡེ་ཤུས་ཚུལ་དེ་གཟིགས་པ་དང་ཐུགས་ཁྲོས་ཏེ་ཐུགས་སྲས་རྣམས་ལ་འདི་སྐད༌དུ། དཀོན་མཆོག་གི་རྒྱལ་སྲིད་ནི་དེ་ལྟ་བུ་རྣམས་ཀྱི་ཡིན༌པས། བྱིས་པ་རྣམས་མ་འགོག་པར་བདག་གི་དྲུང་ལ་ཡོང་དུ༌ཆུག 15 ངས་ཁྱོད་རྣམས་ལ་བདེན་པར་སྨྲ༌སྟེ། མི་སུས་ཀྱང་དཀོན་མཆོག་གི་རྒྱལ་སྲིད་ནི་བྱིས་པའི་ཚུལ་གྱིས་དང་དུ་མ་བླངས༌ན། མི་དེ་ཅིས་ཀྱང་རྒྱལ་སྲིད་དེར་ཞུགས་མི་ནུས་ཞེས་གསུངས་པ༌དང༌། 16 ཁོང་གིས་བྱིས་པ་དེ་རྣམས་པང་དུ་བསྣམས་ཤིང་དེ་དག་གི་སྟེང་ལ་ཕྱག་བཞག་སྟེ་བྱིན་གྱིས་བརླབས༌སོ།།

ན་གཞོན་ཕྱུག་པོའི༌སྐོར།

17 དེ་ནས་སྐྱབས་མགོན་ཡེ་ཤུ་ལམ་དུ་ཕེབས་པའི་སྐབས༌སུ། མི་ཞིག་བརྒྱུགས་ཡོང་ནས་ཁོང་གི་དྲུང་དུ་པུས་མོ་སར་བཙུགས་ཏེ་ན༌རེ། སློབ་དཔོན་བཟང་པོ༌ལགས། ངས་གང་ཞིག་བྱས༌ན་ད་གཟོད་མཐའ་མེད་པའི་ཚེ་སྲོག་འཐོབ་ཐུབ་བམ་ཞེས་ཞུས༌སོ།། 18 ཁོང་གིས་འདི་སྐད༌དུ། ཁྱོད་ཀྱིས་ཅིའི་ཕྱིར་བདག་ལ་བཟང་པོ་ཟེར༌རམ། དཀོན་མཆོག་ཁོ་ན་ལས་གཞན་བཟང་པོ་གཅིག་ཀྱང༌མེད། 19 མི་མ༌གསོད། ལོག་གཡེམ་མ༌བྱེད། རྐུ་མ༌བྱེད། རྫུན་གྱི་དཔང་པོ་མ༌བྱེད། མི་ལ་གྱོང་གུད་མ༌བཟོ། རང་གི་ཕ་མ་གཉིས་ལ་བཀུར་བསྟི་བྱེད་དགོས་ཞེས་གསུངས་པའི་བཀའ་ཁྲིམས་འདི་དག་ཁྱོད་ཀྱིས་ཤེས་པ་ཡིན་ཞེས་གསུངས༌སོ།། 20 ཡང་མི་དེ་ན༌རེ། སློབ་དཔོན༌ལགས། ངས་ཆུང་དུས་ནས་བཀའ་དེ་ཐམས་ཅད་བསྲུངས་པ་ཡིན་ཞེས༌ཞུས། 21 སྐྱབས་མགོན་ཡེ་ཤུས་ཁོ་ལ་གཟིགས་ཤིང་བྱམས་པའི་ཉམས་དང༌བཅས། ཁྱོད་ལ་ད་དུང་དོན་གཅིག་མི་ཚང༌སྟེ། ཁྱོད་རང་ཕྱིར་སོང་ནས་རང་ལ་ཡོད་པ་ཐམས་ཅད་བཙོངས་ནས་དབུལ་པོ་རྣམས་ལ་བྱིན༌ཅིག ནམ་མཁའི་ཞིང་ཁམས་སུ་ཁྱོད་ལ་ནོར་བུ་འཐོབ་པར༌འགྱུར། དེ་ནས་བདག་གི་རྗེས་སུ་འབྲང་བར་གྱིས་ཞེས་གསུངས་པ༌ན། 22 མི་དེ་ལ་རྒྱུ་ནོར་ཤིན་ཏུ་མང་པོ་ཡོད་པས་གསུང་དེ་ཐོས་པ་དང་ངོ་མདངས་འགྱུར་ཞིང་ཡིད་སྐྱོ་བའི་ངང་ནས་ཕྱིར་སོང༌ངོ༌།། 23 དེ་ནས་སྐྱབས་མགོན་ཡེ་ཤུས་རང་ཉིད་ཀྱི་མཐའ་འཁོར་ལ་གཟིགས་ཤིང་ཐུགས་སྲས་རྣམས་ལ་འདི་སྐད༌དུ། རྒྱུ་འབྱོར་བ་ཅན་རྣམས་དཀོན་མཆོག་གི་རྒྱལ་སྲིད་དུ་ཞུགས་པ་ནི་ཇི་འདྲའི་དཀའ་ཨང་ཞེས་གསུངས་པ༌དང༌། 24 ཐུགས་སྲས་རྣམས་ཁོང་གི་གསུང་དེར་ཧ་ལས་པ༌རེད། འོན་ཀྱང་སྐྱབས་མགོན་ཡེ་ཤུས་སླར་ཡང་ཐུགས་སྲས་རྣམས་ལ་འདི་སྐད༌དུ། བུ་ཕྲུག༌རྣམས། དཀོན་མཆོག་གི་རྒྱལ་སྲིད་དུ་ཞུགས་པ་ནི༌དཀའོ།། 25 ཕྱུག་བདག་ཅིག་དཀོན་མཆོག་གི་རྒྱལ་སྲིད་དུ་ཞུགས་པ༌ལས། རྔ་མོང་ཞིག་ཁབ་མིག་ཏུ་འཛུལ་བ་སླ་ཞེས་གསུངས་པ༌དང༌། 26 ཐུགས་སྲས་རྣམས་ཤིན་ཏུ་ཧ་ལས་ཤིང་ཁོང་ལ་དེས་ན་སུ་ཞིག་ལ་ཐར་པ་འཐོབ་ཐུབ་བམ་ཞེས་ཞུས་པ༌ན། 27 ཡང་སྐྱབས་མགོན་ཡེ་ཤུས་ཁོ་རྣམས་ལ་གཟིགས་ཏེ་འདི་སྐད༌དུ། དེ་ནི་མི་ཡིས་མི་ནུས་ཀྱང་དཀོན་མཆོག་གིས་ནུས་པ༌ཡིན། དཀོན་མཆོག་གིས་ཐམས་ཅད་བསྒྲུབ་སྲིད་ཅེས་གསུངས༌སོ།། 28 དེ་ནས་པེ་ཏྲོ་ན༌རེ། ཁྱེད་ཀྱིས་གཟིགས༌དང༌། ངེད་ཅག་གིས་ཐམས་ཅད་སྤངས་ནས་ཁྱེད་ཀྱི་རྗེས་སུ་འབྲངས་པ་ཡིན་ཞེས་ཞུས་པ༌ལ། 29 ཡང་སྐྱབས་མགོན་ཡེ་ཤུས་འདི་སྐད༌དུ། ངས་ཁྱོད་ཅག་ལ་བདེན་པར་སྨྲ༌སྟེ། སུ་ཞིག་གིས་བདག་དང་འཕྲིན་བཟང་གི་དོན་དུ་རང་གི་ཁང་པ༌དང༌། ཕུ༌ནུ། ལྕམ༌སྲིང༌། ཕ༌མ། བུ༌ཕྲུག ས་ཞིང་སོགས་སྤངས༌ན། 30 མི་དེ་ལ་བསྐལ་པ་འདིར་ཁང༌པའམ། ཕུ༌ནུའམ། ལྕམ་སྲིང༌ངམ། མའམ། བུ་ཕྲུག༌གམ། ས་ཞིང་སོགས་ལྡབ་བརྒྱ་འགྱུར་གྱིས་འཐོབ་པར་མ༌ཟད། གནོད་འཚེ་ཡང་ཐེབས་ཡོང་ཞིང་བསྐལ་པ་འབྱུང་འགྱུར་དུ་མཐའ་མེད་པའི་ཚེ་སྲོག་ཀྱང་འཐོབ་ངེས༌སོ།། 31 འོན༌ཀྱང༌། སྔ་མ་མང་པོ་ཕྱི་མར་འགྱུར༌ཞིང༌། ཕྱི་མ་མང་པོ་སྔ་མར་འགྱུར་ཞེས་གསུངས༌སོ།།

དགྲོང་བར་འགྱུར་བ་སླར་ཡང་ལུང་བསྟན༌པ།

32 དེ་ནས་ཁོང་རྣམས་ལམ་ལ་ཆས་ཏེ་ཡར་ཡེ་རུ་སཱ་ལེམ་དུ་ཕེབས༌སྐབས། སྐྱབས་མགོན་ཡེ་ཤུ་སྔོན་དུ་ཕེབས་བཞིན་པ་དང་ཐུགས་སྲས་རྣམས་ཧ་ལས༌ཤིང༌། རྗེས་སུ་འབྲང་མཁན་རྣམས་ཀྱང་འཇིགས་སྣང་སྐྱེས༌སོ། །ཁོང་གིས་ཡང་བསྐྱར་ཐུགས་སྲས་བཅུ་གཉིས་པོ་ཟུར་དུ་ཁྲིད༌ཅིང༌། རང་ཉིད་ལ་འབྱུང་ངེས་པའི་དོན་རྣམས་གསུངས༌ཏེ། 33 ལྟོས༌དང༌། བདག་ཅག་ཡར་ཡེ་རུ་སཱ་ལེམ་དུ་འགྲོ་བཞིན༌ཡོད། མིའི་བུ་ཁོ་རང་མཆོད་དཔོན་ཆེན་པོ་དག་དང་མཁན་པོ་རྣམས་ཀྱི་ལག་ཏུ་སྤྲོད་ཅིང་དེ་དག་གིས་ཁོ་རང་གསོད་དགོས་པའི་ཁྲིམས་ཐག་གཅོད་པ་དང་ཕྱི་ཕྱོགས་པ་རྣམས་ལ་སྤྲད༌དེ། 34 ཁོ་རང་ལ་འཕྱ་དམོད་བྱས་ཏེ་མཆིལ་མ་འདེབས༌པ་དང་། རྟ་ལྕག་གིས་གཞུས་ནས་གསོད་པར་འགྱུར༌རོ། །དེ་ནས་ཉིན་གསུམ་གྱི་རྗེས་སུ་ཁོ་རང་སླར་གསོན་པར་འགྱུར་ཞེས་ལུང་བསྟན༌ཏོ།།

ཡ་ཀོབ་དང་ཡོ་ཧ་ནན་གཉིས་ཀྱི་ཞུ༌བ།

35 དེ་ནས་ཟེ་བད་ཡཱའི་བུ་ཡ་ཀོབ་དང་ཡོ་ཧ་ནན་གཉིས་སྐྱབས་མགོན་ཡེ་ཤུའི་དྲུང་དུ་ཡོང་སྟེ་ན༌རེ། སློབ་དཔོན༌ལགས། ངེད་གཉིས་ཀྱིས་ཁྱེད་ལ་ཅི་ཞིག་ཞུས་ན་དེ་གནང་བར་སྨོན་ཞེས་ཞུས་པ༌ན། 36 ཁོང་གིས་འདི་སྐད༌དུ། ངས་ཁྱོད་གཉིས་ལ་དོན་ཅི་བྱ་དགོས་སམ་ཞེས་གསུངས་པ༌དང༌། 37 ཡང་ཁོ་གཉིས་ན༌རེ། ཁྱེད་ཀྱི་གཟི་བརྗིད་ *ནང་དུ་ངེད་གཉིས་ལས་གཅིག་ནི་ཁྱེད་ཀྱི་གཡས་ཕྱོགས་དང་གཅིག་ནི་གཡོན་ཕྱོགས་སུ་སྡོད་དུ་འཇུག་པར་མཛོད་ཅེས་ཞུས༌སོ།། 38 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་གཉིས་ཀྱིས་ཅི་ཞིག་ཞུ་བའང་མི་ཤེས༌ཏེ། ངས་འཐུང་བར་འགྱུར་བའི་ཕོར་བ་ལས་ཁྱོད་གཉིས་ཀྱིས་འཐུང་ནུས༌སམ། ངས་ལེན་པར་འགྱུར་བའི་ཁྲུས་གསོལ་དེ་ཁྱོད་གཉིས་ཀྱིས་ཀྱང་ལེན་ནུས་སམ་ཞེས་གསུངས་པ༌ན། 39 ཁོ་གཉིས་ཀྱིས་ནུས་པ་ཡིན་ཞེས་ཞུས༌སོ། །ཡང་སྐྱབས་མགོན་ཡེ་ཤུས་འདི་སྐད༌དུ། ངས་འཐུང་བར་འགྱུར་བའི་ཕོར་བ་ལས་ཁྱོད་གཉིས་ཀྱིས་ཀྱང་འཐུང་ངེས༌ལ། ངས་ལེན་པར་འགྱུར་བའི་ཁྲུས་གསོལ་དེ་ཡང་ལེན་པར༌འགྱུར། 40 འོན་ཀྱང་ངའི་གཡས་གཡོན་ལ་སྡོད་དུ་འཇུག་པའི་དབང་ནི་བདག་ལ༌མེད། མི་སུ་ཡི་ཆེད་དུ་སྟ་གོན་མཛད་ཡོད་ན་དེ་ལ་གནང་ངེས་ཡིན་ཞེས་གསུངས༌སོ།། 41 ཐུགས་སྲས་བཅུ་པོས་གཏམ་དེ་ཐོས་ཚེ་ཡ་ཀོབ་དང་ཡོ་ཧ་ནན་གཉིས་ཀྱི་སྟེང་ལ་ཁོང་ཁྲོ་ལངས་པ༌རེད། 42 དེ་ནས་སྐྱབས་མགོན་ཡེ་ཤུས་ཁོ་རྣམས་རང་གི་དྲུང་དུ་བོས་ཏེ་འདི་སྐད༌དུ། ཕྱི་ཕྱོགས་པ་རྣམས་ལས་དཔོན་རིགས་སུ་བཀུར་བ་རྣམས་ཀྱིས་རང་གི་འབངས་མི་ལ་དབང་བྱེད༌ཅིང༌། བློན་ཆེན་རྣམས་ཀྱིས་རང་གི་འབངས་མི་ལ་དབང་བསྒྱུར་བ་ཁྱོད་ཅག་གིས་ཀྱང་ཤེས་གསལ་ལྟར༌ཡིན། 43 འོན་ཀྱང་ཁྱོད་ཅག་གི་ཁྲོད་དུ་དེ་ལྟར་བྱ་མི་རུང༌སྟེ། ཁྱོད་ཅག་ལས་སུ་ཞིག་ཆེན་པོར་འགྱུར་འདོད་པ་དེ་ཁྱོད་ཅག་གི་ཞབས་ཕྱི་པར་འགྱུར་དགོས༌ཤིང༌། 44 ཁྱོད་ཅག་ལས་སུ་ཞིག་མཆོག་ཏུ་འགྱུར་འདོད་པ་དེ་མི་ཀུན་གྱི་བྲན་གཡོག་ཏུ་འགྱུར་དགོས༌སོ།། 45 ཅིའི་ཕྱིར་ཞེ༌ན། མིའི་བུ་ཡང་མི་གཞན་གྱི་ཞབས་ཕྱི་འཐོབ་པའི་ཕྱིར་ཡོང་བ་མ་ཡིན༌པར། མི་གཞན་ལ་ཞབས་ཕྱི་བསྒྲུབ་པ་དང་རང་སྲོག་ཕུལ་ནས་མི་མང་པོ་བླུ་བའི་ཆེད་དུ་ཡོང་བ་ཡིན་ཞེས་གསུངས༌སོ།།

སྤྲང་པོ་ལོང་བའི་མིག་གསོས༌པ།

46 དེ་ནས་ཁོང་རྣམས་ཡེ་རུ་ཀོ་ལ་ཕེབས་པ༌དང༌། ཡང་ཁོང་ཉིད་དང་ཐུགས་སྲས༌རྣམས། མི་མང་པོ་བཅས་ལྷན་དུ་ཡེ་རུ་ཀོ་དང་ཁ་བྲལ་ནས་འབྱོན་པའི་དུས༌སུ། ཐི་མེ་ཟིའི་བུ་སྤྲང་པོ་ལོང་བ་པཱར་ཏི་མཱ་ཞེས་པ་ལམ་འགྲམ་དུ་བསྡད་ཡོད༌ཅིང༌། 47 སྤྲང་པོ་དེས་ནཱ་ཙ་རེལ་པ་སྐྱབས་མགོན་ཡེ་ཤུ་ཕེབས་པའི་གཏམ་ཐོས་ནས་སྐད་ཆེན༌པོས། ཀྱེ། དཱ་བིད་ཀྱི་རིགས༌སྲས། ཡེ་ཤུ༌ལགས། བདག་ལ་སྙིང་རྗེས་གཟིགས་རོགས་ཞེས་ཞུས༌སོ།། 48 མི་མང་པོས་ཁོ་རང་ཁ་རོག་ཏུ་སྡོད་པར་ནན་གྱིས་བསྐུལ༌ནའང༌། ཁོས་སྔར་ལས་ཀྱང་སྐད་ཆེན༌པོས། ཀྱེ། དཱ་བིད་ཀྱི་རིགས་སྲས༌ལགས། བདག་ལ་སྙིང་རྗེས་གཟིགས་རོགས་ཞེས་འབོད་སྐད་བསྒྲགས༌སོ།། 49 དེ་ནས་སྐྱབས་མགོན་ཡེ་ཤུས་ཀྱང་ཕེབས་མཚམས་བཞག་སྟེ་ཁོ་རང་ཚུར་བོས་ཤིག་ཅེས་གསུངས་པ༌དང༌། ཐུགས་སྲས་རྣམས་ཀྱིས་ལོང་བ་དེ་བོས་ནས་ན༌རེ། སྐྱབས་མགོན་ཡེ་ཤུས་ཁྱོད་རང་ཚུར་ཤོག་ཅེས་གསུངས༌པས། ཁྱོད་རང་སེམས་བདེ་བའི་ངང་ནས་ཡར་ལོངས་ཤིག་ཅེས་སྨྲས་པ༌ན། 50 ཁོས་ཀྱང་རང་གི་ཕྱི་གོས་བསྐྱུར་ནས་མགྱོགས་པོར་ཡར་ལངས་ཏེ་ཁོང་གི་སྐུ་མདུན་དུ་སོང༌ངོ༌།། 51 དེ་ནས་སྐྱབས་མགོན་ཡེ་ཤུས་འདི་སྐད༌དུ། ངས་ཁྱོད་ལ་ཅི་བྱ་དགོས་སམ་ཞེས་གསུངས་པ༌དང༌། ལོང་བ་ན༌རེ། རཱབ་པོ་ནེ༌ལགས། ངའི་མིག་གིས་མཐོང་ནུས་པར་མཛོད་ཅེས་ཞུས་པ༌ན། 52 སྐྱབས་མགོན་ཡེ་ཤུས་ད་ལྟ་ཁྱོད་རང་ཕྱིར་སོང་དང་ཁྱོད་ཀྱི་དད་པས་ཁྱོད་རང་བསྐྱབས་པ་ཡིན་ཞེས་གསུངས་མ༌ཐག ཁོའི་མིག་གིས་མཐོང་བར་གྱུར་ཅིང་ཁོ་རང་ལམ་བར་དེ་ནས་ཁོང་གི་རྗེས་སུ་འབྲངས༌སོ།།

ལེའུ་བཅུ་གཅིག༌པ།

གཟི་བརྗིད་ཀྱི་ངང་ནས་ཡེ་རུ་སཱ་ལེམ་དུ་ཕེབས༌པ།

1 དེ་ནས་ཁོང་རྣམས་ཡེ་རུ་སཱ་ལེམ་གྱི་ཉེ་འགྲམ༌སྟེ། སྐྱུ་རུ་རའི་རི་བོའི་ངོས་སུ་ཡོད་པའི་པེ་ཕཱ་གེ་དང་པེ་ཐན་ཡཱ་རུ་ཕེབས༌ཚེ། སྐྱབས་མགོན་ཡེ་ཤུས་ཐུགས་སྲས་གཉིས་མངགས་ཤིང་འདི་སྐད༌དུ། 2 ཁྱོད་གཉིས་ཕ་རོལ་གྱི་གྲོང་སྡེ་རུ་སོང༌དང༌། གནས་དེར་སླེབས་མ་ཐག་སུས་ཀྱང་བཞོན་མ་མྱོང་བའི་བོང་ཕྲུག་ཅིག་བཏགས་ཡོད་པ་མཐོང་ངེས༌ཤིང༌། ཁྱོད་གཉིས་ཀྱིས་ཐག་པ་བཀྲོལ་ནས་འདིར་ཁྲིད༌ཤོག 3 གལ་ཏེ་སུ་ཞིག་གིས་ཁྱོད་གཉིས་ལ་ཅིའི་ཕྱིར་དེ་ལྟར་བྱེད་པ་ཡིན་ཞེས་དྲིས༌ན། ཁྱོད་གཉིས་ཀྱིས་གཙོ་བོ་ལ་མཁོ་བ་ཡིན་ཞེས་སྨྲོས༌དང༌། དེས་ཀྱང་མྱུར་དུ་གཏོང་བར་འགྱུར་ཞེས་གསུངས༌སོ།། 4 དེ་ནས་ཁོ་གཉིས་ཕར་སོང་བ་དང་སྒོའི་ཕྱི་རོལ་གྱི་སྲང་ལམ་དུ་བོང་ཕྲུག་ཅིག་བཏགས་འདུག་པ་མཐོང་སྟེ་འདོགས་ཐག་བཀྲོལ༌ཞིང༌། 5 གནས་དེར་ལངས་བསྡད་ཡོད་པའི་མི་རྣམས་ལས་འགའ་ཞིག་ན༌རེ། ཅིའི་ཕྱིར་བོང་ཕྲུག་དེ་འགྲོལ་བ་ཡིན་ཞེས་དྲིས་པ༌ན། 6 ཁོ་གཉིས་ཀྱིས་སྐྱབས་མགོན་ཡེ་ཤུའི་བཀའ་ལྟར་ལན་བཏབ༌པས། མི་དེ་རྣམས་ཀྱིས་ཀྱང་ཁོ་གཉིས་འགྲོ་རུ་བཅུག༌གོ། 7 དེ་ནས་བོང་ཕྲུག་ཁྲིད་དེ་སྐྱབས་མགོན་ཡེ་ཤུའི་དྲུང་དུ་སླེབས༌རྗེས། ཁོ་གཉིས་ཀྱིས་རང་གི་ཕྱི་གོས་བོང་ཕྲུག་གི་རྒྱབ་ཏུ་བཏིངས་པ་དང་ཁོང་དེ་ལ༌བཅིབས། 8 མི་མང་པོས་རང་གི་ཕྱི་གོས་ལམ་ནང་དུ་བཏིངས་པ༌དང༌། མི་གཞན་རྣམས་ཀྱིས་ཞིང་བར་གྱི་སྡོང་པོའི་ཡལ་ག་བཅད་ནས་ལམ་ནང་དུ་བཀྲམ༌པའོ།། 9 ཁོང་གི་སྔོན་དུ་འགྲོ་བ་དང་རྗེས་སུ་འབྲངས་པའི་མི་རྣམས་ཀྱིས་སྐད་ཆེན༌པོས། ཧོ་ཟན༌ནཱ། གཙོ་བོའི་མཚན་གྱི་སྒོ་ནས་བྱོན་པ་ནི་བྱིན་རླབས་ཅན༌ཡིན། 10 བདག་ཅག་གི་མེས་པོ་དཱ་བིད་ཀྱི་རྒྱལ་སྲིད་འབྱོན་པ་འདི་ནི་བྱིན་རླབས་ཅན༌ཡིན། བླ་ན་མེད་པའི་གནས་ལ་ཧོ་ཟན་ནཱ་ཞེས་ཡང་ཡང་བསྒྲགས༌སོ།།

11 དེ་ནས་ཁོང་ཉིད་ཡེ་རུ་སཱ་ལེམ་དུ་སླེབས་ནས་མཆོད་ཁང་དུ་ཕེབས་ཏེ་རིམ་གྱིས་མཐའ་འཁོར་ལ་གཟིགས༌ཤིང༌། མཚན་མོའི་དུས་ལ་སླེབས་འདུག་པས་ཐུགས་སྲས་བཅུ་གཉིས་པོ་དང་མཉམ་དུ་པེ་ཐན་ཡཱ་རུ་ཕེབས༌སོ།།

མཆོད་ཁང་གཙང་མར་མཛད༌པ།

12 དེའི་ཕྱི༌ཉིན། ཁོང་རྣམས་པེ་ཐན་ཡཱ་ནས་ཕར་ཕེབས་པའི་དུས་སུ་སྐྱབས་མགོན་ཡེ་ཤུ་བཀྲེས༌ཤིང༌། 13 རྒྱང་རིང་ནས་བསེ་ཡབ་ཤིང་ལོ་མ་འབུས་ཡོད་པ་ཞིག་གཟིགས༌ཏེ། ཤིང་འབྲས་ཐོགས་ཡོད་པར་དགོངས་ནས་དེའི་གམ་དུ་ཕེབས་པ༌ན། བསེ་ཡབ་ཤིང་ལ་འབྲས་བུ་སྨིན་མ་རན་པས་ལོ་མ་ལས་གཞན་ཅི་ཡང་མེད་པ་གཟིགས༌སོ།། 14 དེ་ནས་སྐྱབས་མགོན་ཡེ་ཤུས་ཤིང་སྡོང་དེ་ལ་འདི་སྐད༌དུ། དུས་ད་ནས༌བཟུང༌། ཁྱོད་ཀྱི་འབྲས་བུ་མི་སུས་ཀྱང་མི་བཟའ་བར་གྱུར་ཅིག་ཅེས་གསུངས་ཤིང་ཐུགས་སྲས་རྣམས་ཀྱིས་ཀྱང་ཐོས༌སོ།།

15 དེ་ནས་ཁོང་རྣམས་ཡེ་རུ་སཱ་ལེམ་དུ་ཕེབས་པ་དང་ཁོང་ཉིད་མཆོད་ཁང་དུ་བྱོན༌ཏེ། མཆོད་ཁང་གི་ནང་དུ་ཡོད་པའི་ཚོང་པ་ཐམས་ཅད་སྒོའི་ཕྱི་རུ་ཕུད༌ཅིང༌། དངུལ་བརྗེ་མཁན་གྱི་ཅོག་ཙེ་དང་ཕུག་རོན་ཚོང་མཁན་གྱི་འདུག་སྟེགས་ཀྱང་སར་བསྒྱེལ༌ཏོ།། 16 མི་སུ་ལའང་མཆོད་ཁང་བརྒྱུད་ནས་དངོས་པོ་ཅི་ཡང་འཁྱེར་དུ་མ་བཅུག༌པར། 17 མི་རྣམས་ལ་འདི་སྐད༌དུ། གསུང་རབ་ཀྱི་མདོ༌ལས། ངའི་མཆོད་ཁང་ལ་མི་རིགས་ཀུན་གྱི་སྨོན་ལམ་ཞུ་སའི་གནས་སུ་འབོད་པར་འགྱུར་ཞེས་གསུངས་ཡོད་པ་མིན༌ནམ། འོན་ཀྱང་ཁྱོད་ཅག་གིས་འདི་ནི་ཇག་ཚང་ཞིག་ཏུ་བསྒྱུར་འདུག་ཅེས་གསུངས་པ༌ན། 18 མཁན་པོ་དང་མཆོད་དཔོན་ཆེན་པོ་རྣམས་ཀྱིས་གཏམ་དེ་ཐོས་ནས་སྐྱབས་མགོན་ཡེ་ཤུ་ཇི་ལྟར་དགྲོང་བའི་ཐབས་འཚོལ༌ལོ། །ཡང་དེ་རྣམས་ཁོང་ལ་འཇིགས་པ༌སྟེ། རྒྱུ་མཚན་ནི་མི་ཚོགས་ཐམས་ཅད་ཁོང་གིས་ཆོས་གསུངས་པ་ལ་ངོ་མཚར་བའི་ཕྱིར༌ཡིན། 19 ཡང་མཚན་མོ་རེ་རེར་ཁོང་རྣམས་གྲོང་ཁྱེར་ཕྱི་རོལ་ཏུ་ཕེབས༌སོ།།

འབྲས་བུ་མེད་པའི་བསེ་ཡབ༌ཤིང༌།

20 ཞོགས་པའི་དུས༌སུ། ཁོང་རྣམས་ལམ་ལ་ཆས་སྐབས་བསེ་ཡབ་ཤིང་དེ་རྩ་བ་ནས་བསྐམས་ཟིན་པ་མཐོང༌ཞིང༌། 21 པེ་ཏྲོས་སྐྱབས་མགོན་ཡེ་ཤུའི་གསུང་དེ་དྲན༌ནས། རཱབ་པེ༌ལགས། གཟིགས༌དང༌། ཁྱེད་ཀྱིས་དམོད་པའི་བསེ་ཡབ་ཤིང་ད་ལྟ་བསྐམས་འདུག་ཅེས་ཞུས་པ༌ལ། 22 སྐྱབས་མགོན་ཡེ་ཤུས་འདི་སྐད༌དུ། དཀོན་མཆོག་ལ་དད་པ་བྱོས༌ཤིག 23 ངས་ཁྱོད་རྣམས་ལ་བདེན་པར་སྨྲ༌སྟེ། སུ་ཞིག་གིས་རི་བོ་འདི་ལ་ད་ལྟ་ཉིད་དུ་ཕར་སྤོས་ནས་རྒྱ་མཚོར་ལྷུང་བར་བྱོས་ཞེས་སྨྲས༌ཚེ། དེ་བཞིན་དུ་འགྲུབ་པར་འགྱུར་ཞེས་སེམས་སུ་ཐེ་ཚོམ་མེད་པར་དཀོན་མཆོག་ལ་དད་པ་བྱེད༌ན། དོན་དེ་འགྲུབ་པར་མཛད་ངེས༌སོ།། 24 དེ་བས་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་ཅག་གིས་སྨོན་ལམ་དང་གསོལ་བ་འདེབས་པ་གང་ཡིན་ཡང་ཐོབ་ངེས་པར་དད་པ་བྱོས་དང་དེ་འཐོབ་པར༌འགྱུར། 25 ཡང་ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ཀྱིས་ཁྱོད་རྣམས་ཀྱི་ཉེས་པ་བསལ་བའི་ཆེད༌དུ། ཁྱོད་རྣམས་ཡར་འགྲེངས་ནས་གསོལ་བ་འདེབས་པའི་སྐབས༌སུ། མི་གཞན་གྱིས་ཁྱོད་དང་འགལ་བའི་སྡིག་པ་བྱས་ཡོད་ན་དེར་གུ་ཡངས་གཏོང་བར༌གྱིས། 26 གལ་སྲིད་ཁྱོད་རྣམས་ཀྱིས་གུ་ཡངས་མི་གཏོང༌ན། ནམ་མཁའི་ཞིང་ཁམས་སུ་བཞུགས་པའི་ཁྱོད་ཅག་གི་ཡབ་ཀྱིས་ཀྱང་ཁྱོད་རྣམས་ཀྱི་ཉེས་པ་བསལ་བར་མི་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུའི་དབང་དང་ནུས་མཐུའི༌སྐོར།

27 དེ་ནས་ཡང་ཁོང་རྣམས་ཡེ་རུ་སཱ་ལེམ་དུ་ཕེབས༌སོ། །སྐྱབས་མགོན་ཡེ་ཤུས་མཆོད་ཁང་ནང་དུ་ཞབས་ཀྱིས་བཅགས་པ༌ན། མཆོད་དཔོན་ཆེན་པོ་དག་དང་མཁན༌པོ། རྒན་པོ་རྣམས་ཁོང་གི་དྲུང་དུ་ཡོང་སྟེ་ན༌རེ། 28 ཁྱོད་ཀྱིས་དབང་གང་ལ་བརྟེན་ནས་དོན་འདི་དག་མཛད་པ་ཡིན༌ནམ། སུ་ཞིག་གིས་ཁྱོད་ལ་དོན་འདི་རྣམས་མཛད་པའི་དབང་གནང་བ་ཡིན་ཞེས་ཞུས་པ༌ལ། 29 སྐྱབས་མགོན་ཡེ་ཤུས་འདི་སྐད༌དུ། ངས་ཀྱང་ཁྱོད་རྣམས་ལ་དྲི་བ་ཞིག་འདོན༌ཏེ། ཁྱོད་རྣམས་ཀྱིས་ལན་བཏབ་ན་ངས་ཀྱང་དོན་འདི་རྣམས་དབང་ཅི་ལྟ་བུས་བྱས་པ་ཁྱོད་རྣམས་ལ་སྨྲ་བར༌བྱའོ།། 30 ཡོ་ཧ་ནན་གྱི་ཁྲུས་གསོལ་དེ་ནམ་མཁའི་ཞིང་ཁམས་དང་མི་ཡུལ་གཉིས་ཀྱི་གང་ནས་བྱུང་བ་ལ་ལན་ཐོབས་ཤིག་ཅེས་གསུངས་པ༌དང༌། 31 དེ་རྣམས་ཀྱིས་ཕན་ཚུན་གླེང་མོལ་བྱེད༌བཞིན། གལ་ཏེ་ནམ་མཁའི་ཞིང་ཁམས་ནས་བྱུང་བ་ཡིན་ཞེ༌ན། ཁོས་འོ་ན་ཁྱོད་རྣམས་ཅིའི་ཕྱིར་ཡོ་ཧ་ནན་ལ་ཡིད་མ་ཆེས་སམ་ཞེས་སྨྲ་ངེས༌ལ། 32 ཡང་མི་ཡུལ་ནས་བྱུང་བ་ཡིན་ཞེ་ན་ཞེས་སྨྲས༌ཤིང༌། མི་ཐམས་ཅད་ཀྱིས་ཡོ་ཧ་ནན་དངོས་གནས་ལུང་སྟོན་པ་ཞིག་ཏུ་བཀུར་བས་མི་ཚོགས་ལ་འཇིགས་པ༌རེད། 33 དེ་ནས་ཁོ་རྣམས་ན༌རེ། ངེད་ཅག་གིས་མི་ཤེས་ཞེས་ལན་བཏབ༌བོ། །ཡང་སྐྱབས་མགོན་ཡེ་ཤུས་འདི་སྐད༌དུ། དེས་ན་བདག་གིས་ཀྱང་དབང་གང་ལ་བརྟེན་ནས་དོན་འདི་དག་བྱེད་པ་ཁྱོད་ཅག་ལ་སྨྲ་བ་མིན་ཞེས་གསུངས༌སོ།།

ལེའུ་བཅུ་གཉིས༌པ།

རྒུན་ཚལ་གྱི༌དཔེ།

1 དེ་ནས་སྐྱབས་མགོན་ཡེ་ཤུས་དཔེའི་སྒོ་ནས་ཁོ་རྣམས་ལ་འདི་སྐད༌དུ། དེ་ཡང་མི་ཞིག་གིས་རྒུན་ཚལ་ཞིག་བཙུགས་ཤིང་ཕྱོགས་བཞིར་ར་བས་བསྐོར་བ༌དང༌། རྒུན་འབྲུམ་འཚིར་གཞོང་འཇོག་སའི་ས་དོང་བརྐོས་པ་དང་སོ་ལྟ་ཁང་ཞིག་ཀྱང་བརྩིགས༌རྗེས། རྒུན་འབྲུམ་ར་བ་མི་གཞན་ལ་གླས་ཏེ་ཁོ་རང་ཡུལ་གཞན་དུ་སོང༌ངོ༌།། 2 དེ་ནས་དུས་ལ་བབས༌ཚེ། ཁོས་རང་གི་གཡོག་པོ་ཞིག་གླ་མཁན་ཚང་ལ་རྒུན་འབྲུམ་གྱི་འབྲས་བུ་ལེན་དུ་མངགས༌ཤིང༌། 3 དེ་རྣམས་ཀྱིས་གཡོག་པོ་དེ་བཟུང་ནས་གཅར་རྡུང་བྱས་རྗེས་ལག་སྟོང་དུ་ཕྱིར་བཏང༌ངོ༌།། 4 དེ་ནས་ཡང་ཁོས་གཡོག་པོ་གཞན་ཞིག་མངགས་པ༌ན། དེ་རྣམས་ཀྱིས་གཡོག་པོ་དེའི་མགོར་བརྒྱབ་ནས་རྨས་ཤིང་དམའ་འབེབས་བྱས༌སོ།། 5 དེ་ནས་ཡང་ཁོས་གཡོག་པོ་གཞན་ཞིག་མངགས་པའང་དེ་རྣམས་ཀྱིས་བསད༌དོ། །དེ་ནས་ཡང་ཁོས་གཡོག་པོ་གཞན་མང་པོ་ཞིག་བཏང་བ༌ན། དེ་རྣམས་ཀྱིས་གཡོག་པོ་ལ་ལར་གཅར་རྡུང་བྱས་ཤིང་ལ་ལ༌བསད། 6 ཁོ་ལ་ད་དུང་གཅེས་པའི་བུ་ཞིག་ཡོད༌དེ། མཇུག་མཐར་ཁོས་རང་གི་བུའང་དེ་རྣམས་ཀྱི་གམ་དུ་མངགས༌ཤིང༌། ཁོ་རྣམས་ཀྱིས་བདག་གི་བུ་ལ་བཀུར་སྟི་བྱེད་ངེས་ཡིན་བསམས༌སོ།། 7 འོན་ཀྱང་གླ་མཁན་ཚང་གི་མི་རྣམས་ཀྱིས་ཕན་ཚུན༌ལ། འདི་ནི་ཕ་ཤུལ་འཛིན་མཁན་ཡིན༌པས། ཤོག་དང་གསོད་པར༌བྱའོ། །ནོར་སྐལ་དེ་དག་བདག་ཅག་ལ་འཐོབ་པ་ཡིན་ཞེས་སྨྲས༌ཏེ། 8 ཁོ་རང་བཟུང་ནས་བསད་རྗེས་རྒུན་འབྲུམ་ར་བའི་ཕྱི་རོལ་ཏུ་བཏོན༌ནོ།། 9 དེས་ན་རྒུན་འབྲུམ་ར་བའི་བདག་པོས་ཅི་བྱེད་པར་འགྱུར་རམ་ཞེ༌ན། ཁོང་ཉིད་ཕེབས་ཡོང་ནས་གླ་མཁན་རྣམས་འཇོམས་པར་མཛད༌དེ། རྒུན་འབྲུམ་ར་བ་མི་གཞན་ལ་སྤྲོད་པར་བྱེད༌དོ།། 10 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

བཟོ་བ་རྣམས་ཀྱིས་སྤངས་པའི༌རྡོ།།

ཁང་པའི་ཟུར་གྱི་རྨང་རྡོར༌གྱུར།།

11 གཙོ་བོ་ཁོང་ནས་བྱུང་བ༌ཡིན།།

བདག་ཅག་མིག་ལ་ངོ་མཚར༌ཆེ།།

ཞེས་གསུངས་ཡོད་པ་ཁྱོད་རྣམས་ཀྱིས་བཀླགས་མ་མྱོང་ངམ་ཞེས་གསུངས་པ༌དང༌། 12 ཁོ་རྣམས་ཀྱིས་དཔེ་དེ་རང་ཉིད་ལ་གསུངས་པ་ཤེས་ཏེ་སྐྱབས་མགོན་ཡེ་ཤུ་འཛིན་བཟུང་བྱེད་བསམས༌ཀྱང༌། མི་ཚོགས་ལ་འཇིགས་ཏེ་ཁོང་དང་ཁ་བྲལ་ནས་སོང༌ངོ༌།།

ཁྲལ་འཇལ་བའི༌སྐོར།

13 ཡང་དེ་རྣམས་ཀྱིས་སྐྱབས་མགོན་ཡེ་ཤུའི་གསུང་ལས་གླགས་བཙལ་ནས་ཁོང་ལ་གནོད་པ་བྱེད་པའི་ཆེད༌དུ། ཕ་རུ་ཤི་པ་དང་ཧེ་རོ་དཱའི་ཕྱོགས་ཁག་གི་མི་འགའ་ཞིག་ཁོང་གི་དྲུང་དུ༌མངགས། 14 དེ་རྣམས་ཁོང་གི་དྲུང་དུ་ཡོང་སྟེ་ན༌རེ། སློབ་དཔོན༌ལགས། ཁྱེད་ནི་གཞུང་རྒྱུད་དྲང་བ༌དང༌། ཁྱེད་ཀྱིས་མིའི་ཁ་ངོར་མི་གཟིགས༌ཤིང༌། མི་ཀུན་ལ་ཕྱོགས་རིས་མེད་པར་དཀོན་མཆོག་གི་ལམ་ཡང་དག་པར་བདེན་པར་སྟོན་པ་ངེད་རྣམས་ཀྱིས་ཤེས༌སོ། །ངེད་ཅག་གིས་སེ་བཟིར་ལ་ཁྲལ་འཇལ་རུང་ངམ་མི༌རུང༌། 15 ངེད་རྣམས་ཀྱིས་ཁྲལ་འབུལ་དགོས་སམ་མི་དགོས་ཞེས་དྲིས༌སོ། །སྐྱབས་མགོན་ཡེ་ཤུས་དེ་རྣམས་ཀྱི་གཡོ་སྒྱུ་མཁྱེན་ཏེ་འདི་སྐད༌དུ། ཁྱོད་ཅག་གིས་བདག་ལ་ཚོད་བགམ་པའི་རྒྱུ་མཚན་ཅི་ཡིན༌ནམ། དངུལ་སྒོར་ཞིག་འདི་རུ་ཁྱེར་ཤོག་དང་བལྟ་བར་བྱའོ་ཞེས་གསུངས། 16 དེ་རྣམས་ཀྱིས་དངུལ་སྒོར་ཞིག་ཁྱེར་ཡོང་བ༌དང༌། ཁོང་གིས་དེ་རྣམས་ལ་དངུལ་སྒོར་སྟེང་གི་རི་མོ་དང་ཡི་གེ་འདི་སུའི་ཡིན་ནམ་ཞེས་དྲིས་པ༌ན། དེ་རྣམས་ཀྱིས་སེ་བཟིར་གྱི་ཡིན་ཞེས་སྨྲས༌སོ།། 17 ཡང་ཁོང་གིས་འདི་སྐད༌དུ། གང་ཞིག་སེ་བཟིར་གྱི་ཡིན་ན་དེ་ནི་སེ་བཟིར་ལ་ཕུལ༌དང༌། གང་ཞིག་དཀོན་མཆོག་གི་ཡིན་ན་དེ་ནི་དཀོན་མཆོག་ལ་ཕུལ་ཅིག་ཅེས་གསུངས་པས་དེ་རྣམས་ངོ་མཚར་བར་གྱུར༌ཏོ།།

སླར་གསོན་པར་འགྱུར་བའི༌སྐོར།

18 དེ་ཡང་སླར་གསོན་པའི་དོན་དེ་མེད་ཟེར་མཁན་སཱ་ཅུ་སེ་པ་འགའ་ཞིག་ཁོང་གི་དྲུང་དུ་ཡོང་སྟེ་ན༌རེ། 19 སློབ་དཔོན༌ལགས། མོ་ཤེའི་མདོ༌ལས། གལ་སྲིད་སྐྱེས་པ་ཞིག་ལ་བུ་ཕྲུག་མེད་པར་ཤི་སྟེ་ཆུང་མ་གཅིག་པུར་ལུས༌ན། དེའི་གཅུང་པོས་ཁོའི་ཆུང་མ་བླངས་ནས་གཅེན་པོའི་དོན་དུ་རིགས་རྒྱུད་སྤེལ་དགོས་ཞེས་གསུངས་ཡོད༌དོ།། 20 དེ་ཡང་སྔོན་ཆད་སྤུན་བདུན་ཡོད་པ་ལས་སྤུན་ཆེ་བས་ཆུང་མ་ཞིག་བླངས་ནས་བུ་ཕྲུག་མེད་པར༌ཤིའོ།། 21 ཡང་སྤུན་གཉིས་པས་ཆུང་མ་དེ་བླངས་ནས་བུ་ཕྲུག་མེད་པར༌ཤིའོ། །སྤུན་གསུམ་པས་ཀྱང་དེ་ལྟར་བྱས་ནས་བུ་ཕྲུག་མ་བྱུང་བར༌ཤིའོ།། 22 དེ་བཞིན་སྤུན་བདུན་པོར་བུ་ཕྲུག་མ་བྱུང་བར་མཇུག་མཐར་བུད་མེད་དེའང༌ཤིའོ།། 23 དེས་ན་གཤིན་པོ་རྣམས་སླར་གསོན་པར་འགྱུར་བའི་དུས་དེ་སླེབས་ཚེ། སྤུན་བདུན་པོས་བུད་མེད་དེ་ཆུང་མར་བླངས་མྱོང༌བས། ཁོ་མོ་ནི་སྤུན་བདུན་ལས་སུ་ཞིག་གི་ཆུང་མ་ཡིན་ནམ་ཞེས་དྲིས་པ༌ན། 24 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་གསུང་རབ་ཀྱི་དོན་མི་རྟོགས་ཤིང་དཀོན་མཆོག་གི་མཐུ་སྟོབས་ཀྱང་མི་ཤེས་པས་ནོར་སོང་བ་མིན༌ནམ། 25 ཅིའི་ཕྱིར་ཞེ༌ན། གཤིན་པོ་རྣམས་སླར་གསོན་པའི་དུས༌སུ། མི་རྣམས་ཀྱིས་བག་མ་ཕར་བསྐྱལ་ཚུར་ལེན་མི་བྱེད་པར་ནམ་མཁའི་ཞིང་ཁམས་ཀྱི་ཕོ་ཉ་རྣམས་དང༌འདྲའོ།། 26 འོན་ཀྱང་གཤིན་པོ་རྣམས་སླར་གསོན་ངེས་པའི་སྐོར༌ལ། མོ་ཤེའི་མདོ་ཡི་ནང་དུ་བཀོད་ཡོད་པའི་ཚེར་སྡོང་གི་སྐོར་ལས་དཀོན་མཆོག་གིས་མོ་ཤེ་ལ་འདི་སྐད་གསུངས་པ༌སྟེ། བདག་ནི་ཨབ་ར་ཧམ་ *གྱི་དཀོན་མཆོག༌དང༌། ཨི་སཱག་གི་དཀོན༌མཆོག ཡ་ཀོབ་ཀྱི་དཀོན་མཆོག་ཡིན་ཞེས་གསུངས་ཡོད་པ་ཁྱོད་ཅག་གིས་བཀླགས་མ་མྱོང༌ངམ། 27 ཁོང་ནི་གཤིན་པོ་རྣམས་ཀྱི་དཀོན་མཆོག་མ་ཡིན༌པར། གསོན་པོ་རྣམས་ཀྱི་དཀོན་མཆོག་ཡིན་པས་ཁྱོད་ཅག་ཤིན་ཏུ་ནོར་སོང་ཞེས་གསུངས༌སོ།།

བཀའ་ཁྲིམས་བཅུ་ལས་གཙོ་ཤོས༌སྐོར།

28 མཁན་པོ་རྣམས་ལས་གཅིག་ཡོང་ནས་ཁོང་རྣམས་ཀྱིས་རྩོད་གླེང་བྱེད་བཞིན་པ་ཐོས་པ༌དང༌། སྐྱབས་མགོན་ཡེ་ཤུས་དེ་དག་ལ་ལན་ལེགས་པོར་མཛད་པ་ཤེས་ཏེ་ན༌རེ། བཀའ་ཁྲིམས་ཐམས་ཅད་ལས་གཙོ་ཤོས་གང་ཡིན་ནམ་ཞེས་དྲིས་པ༌ན། 29 སྐྱབས་མགོན་ཡེ་ཤུས་འདི་སྐད༌དུ། བཀའ་ཁྲིམས་རྣམས་ལས་གཙོ་ཤོས༌ནི། ཀྱེ། ཡེས་ར་ཨེལ་པ་རྣམས་ཀྱིས་ཉོན༌ཅིག གཙོ་བོ་སྟེ་བདག་ཅག་གི་དཀོན་མཆོག་ནི་གཙོ་བོ་གཅིག་པུ་ཡིན༌ལ། 30 ཁྱོད་ཀྱིས་གཙོ་བོ་སྟེ་རང་གི་དཀོན་མཆོག་ལ་བློ་གཅིག་སེམས་གཅིག་ཡིད་གཅིག་དང་སྟོབས་ཤུགས་ཡོད་རྒུས་གཅེས༌ཤིག་ཅེས་པ་འདི་ཡིན༌ནོ།། 31 བཀའ་ཁྲིམས་གཉིས་པ༌ནི། ཁྱོད་ཀྱིས་ཁྱིམ་མཚེས་ལ་རང་དང་འདྲ་བར་གཅེས་ཤིག་ཅེས་པ་འདི་ཡིན༌ནོ། །འདི་གཉིས་ལས་གཙོ་ཆེ་བའི་བཀའ་ཁྲིམས་གཞན་ཞིག་མེད་ཅེས་བཀའ་ལན་གནང༌ངོ༌།། 32 ཡང་མཁན་པོ་ན༌རེ། སློབ་དཔོན༌ལགས། དེ་ནི་ལེགས༌སོ། །དཀོན་མཆོག་ནི་གཅིག་པུ་ལགས་ཏེ་ཁོང་ལས་གཞན་དཀོན་མཆོག་ཡོད་པ་མིན་ཞེས་ཁྱེད་ཀྱིས་བདེན་པར་གསུངས༌སོ།། 33 ཁོང་ལ་བློ་རྩེ་དང་རིག་པ་བསྒྲིམས་ནས་སྟོབས་ཤུགས་ཡོད་རྒུས་གཅེས་པ༌དང༌། རང་གི་ཁྱིམ་མཚེས་ལ་རང་དང་འདྲ་བར་གཅེས་པ་ནི་སྦྱིན་སྲེག་དང་མཆོད་པ་ཐམས་ཅད་ལས་གཙོ་ཆེ་བ་ཡིན་ཞེས་ཞུས༌སོ།། 34 མཁན་པོ་དེས་བློ་གྲོས་ལྡན་པའི་སྒོ་ནས་ལན་བཏབ་པ་སྐྱབས་མགོན་ཡེ་ཤུས་གཟིགས་ཏེ་འདི་སྐད༌དུ། ཁྱོད་རང་དཀོན་མཆོག་གི་རྒྱལ་སྲིད་དང་བར་ཐག་མི་རིང་ཞེས་གསུངས་པ༌དང༌། དེའི་རྗེས༌སུ། མི་སུས་ཀྱང་ཁོང་ལ་དྲི་བ་ཅི་ཡང་ཞུ་མ་ཕོད༌དོ།།

རྒྱལ་པོ་དཱ་བིད་ཀྱི་རིགས་སྲས༌སྐོར།

35 དེ་ནས་སྐྱབས་མགོན་ཡེ་ཤུས་མཆོད་ཁང་ནང་དུ་ཆོས་གསུང་བའི་དུས་སུ་འདི་སྐད༌དུ། མཁན་པོ་རྣམས་ཀྱིས་མཱ་ཤི་ཀ་ནི་ཅི་ལྟར་དཱ་བིད་ཀྱི་རིགས་སྲས་ཡིན་ཟེར་རམ་ཞེ༌ན། 36 དཱ་བིད་ཀྱིས་དམ་པའི་ཐུགས་ཉིད་ཀྱི་ངང་ནས་ཇི་སྐད༌དུ།

དཀོན་མཆོག་གིས་ནི་ང་ཡི་གཙོ་བོ༌ལ།།

བདག་གིས་ཁྱོད་ཀྱི་བསྟན་དགྲ་ཐམས་ཅད༌ཀུན།།

ཁྱོད་ཀྱི་ཞབས་ཀྱི་འོག་ཏུ་འཇུག་པའི༌བར།།

བདག་གི་གཡས་སུ་བཞུགས་ཤིང་སྒུག་པར༌བྱའོ།།

ཞེས་གསུངས༌ཤིང༌། 37 དཱ་བིད་རང་ཉིད་ཀྱིས་ཁོང་ལ་གཙོ་བོ་ཞེས་ཞུས༌ན། ཁོང་ནི་དཱ་བིད་ཀྱི་རིགས་སྲས་སུ་ཇི་ལྟར་གྱུར་པ་ཡིན་ནམ་ཞེས་གསུངས་པ་དང་མི་ཚོགས་ཀྱང་ཁོང་གི་གསུང་ལ་ཉན་པར་མོས༌སོ།།

མཁན་པོ་རྣམས་ལ་དོགས་ཟོན་བྱེད་དགོས་པའི༌སྐོར།

38 དེ་ནས་སྐྱབས་མགོན་ཡེ་ཤུས་ཆོས་གསུང་བཞིན་འདི་སྐད༌དུ། མཁན་པོ་རྣམས་ལ་དོགས་པར༌གྱིས། དེ་རྣམས་ཀྱིས་ལྭ་རིང་པོ་གྱོན་ཏེ་ཕར་འགྲོ་ཚུར་འོང་བྱེད་པ༌དང༌། ཁྲོམ་སྲང་ནས་མི་རྣམས་ཀྱི་བསྙེན་བཀུར་འཐོབ་པར་མོས༌སོ།། 39 ཆོས་ཁང་དང་གསོལ་སྟོན་དུ་གྲལ་མགོ་ནས་སྡོད་པར༌དགའོ།། 40 མི་དེ་རྣམས་ཀྱིས་ཡུགས་མོ་རྣམས་ཀྱི་ཁང་པ་དང་བཅས་པའི་རྒྱུ་རྫས་ཧམ་བཟུང་བྱེད༌ཅིང༌། སྨོན་ལམ་རིང་པོ་འདེབས་ཁུལ་བྱེད༌པས། མི་དེ་དག་ལ་ལྷག་ཏུ་ཉེས་ཆད་ལྕི་མོ་འཕོག་པར་འགྱུར་ཞེས་གསུངས༌སོ།།

ཡུགས་མོ་དབུལ་པོ་ཞིག་གི་འབུལ༌བ།

41 དེ་ནས་སྐྱབས་མགོན་ཡེ་ཤུས་མཆོད་ཁང་གི་དཀོར་མཛོད་ལ་ཁ་གཏད་ནས་བཞུགས༌ཤིང༌། མི་རྣམས་ཀྱིས་དངུལ་འབུལ་བ་ལ་གཟིགས་པ༌ན། ཕྱུག་བདག་རྣམས་ཀྱིས་དངུལ་མང་པོ་ཕུལ༌ཞིང༌། 42 ཡུགས་མོ་དབུལ་པོ་ཞིག་ཡོང་ནས་ཟངས་ཀྱི་དོང་ཙེ་ཆུང་ངུ་གཉིས་ཕུལ་བ་དང་དེ་ནི་དོང་ཙེ་ཆེན་པོ་གཅིག་གི་རིན་ཡིན༌ནོ།། 43 ཁོང་གིས་ཐུགས་སྲས་རྣམས་རང་གི་དྲུང་དུ་བོས་ཏེ་འདི་སྐད༌དུ། བདག་གིས་ཁྱོད་ཅག་ལ་བདེན་པར༌སྨྲའོ། །དངུལ་འབུལ་མཁན་ཐམས་ཅད་ལས་ཡུགས་མོ་དབུལ་པོ་འདིས་ཕུལ་བ་མང༌སྟེ། 44 ཁོ་རྣམས་ཀྱིས་རྒྱུ་ནོར་ལྷག་མ་མང་པོ་ཡོད་པ་ལས་ཕུལ་བ་ཡིན༌ཞིང༌། ཁོ་མོས་རང་ལ་མི་འདང་ཡང་ཅི་ཡོད་པ་ཐམས་ཅད་ཕུལ་བ༌དང༌། ཐ་ན་སྲོག་འཚོ་བར་མཁོ་བ་དེའང་ཕུལ་བ་ཡིན་ཞེས་གསུངས༌སོ།།

ལེའུ་བཅུ་གསུམ༌པ།

མཆོད་ཁང་མེད་པར་གཏོང་བའི་ལུང༌བསྟན།

1 དེ་ནས་སྐྱབས་མགོན་ཡེ་ཤུ་མཆོད་ཁང་ནས་ཕྱིར་ཕེབས༌དུས། ཐུགས་སྲས་རྣམས་ལས་གཅིག་ན༌རེ། སློབ་དཔོན༌ལགས། གཟིགས༌དང༌། འདི་ནི་ཇི་འདྲའི་རྡོ་ཕ་བོང་ཆེན་པོ་ཞིག༌དང༌། ཅི་ལྟ་བུའི་ཁང་པའི་བཟོ་བཀོད་ངོ་མཚར་ཆེ་བ་ཞིག་ཡིན་ཨང་ཞེས་སྨྲས་པ༌ལ། 2 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་བརྗིད་རྔམ་ཆེ་བའི་ཁང་པའི་བཟོ་བཀོད་ཆེན་པོ་འདི་དག་མཐོང་བ་ཡིན༌ནམ། མ་འོངས་པའི་དུས༌སུ། འདི་རུ་རྡོ་ཕ་བོང་སྟེང་དུ་རྡོ་གཅིག་ཀྱང་མི་ལུས་པར་ཐམས་ཅད་བཤིག་པར་འགྱུར་ཞེས་གསུངས༌སོ།།

དུས་ཀྱི་མཐའ་མའི་སྐོར་གྱི་ལུང༌བསྟན།

3 དེ་ནས་སྐྱབས་མགོན་ཡེ་ཤུ་སྐྱུ་རུ་རའི་རི་བོ་སྟེང་དུ་ཕེབས་ཏེ་མཆོད་ཁང་ལ་ཁ་གཏད་ནས་བཞུགས་པའི་དུས༌སུ། པེ་ཏྲོ༌དང༌། ཡ༌ཀོབ། ཡོ་ཧ༌ནན། ཨན་དྲི་ཡཱ་བཅས་ཀྱིས་ཟུར་དུ་ཁོང་ལ་འདི་ལྟར་དྲིས༌ཏེ། 4 དོན་འདི་རྣམས་དུས་ནམ་ཞིག་ལ་འབྱུང་ཞིང་དོན་འདི་རྣམས་འབྱུང་བའི་དུས་སུ་རྟགས་ཅི་ཞིག་ཡོད་པ་གསུང་བར་མཛོད་ཅེས་ཞུས་པ༌ན། 5 སྐྱབས་མགོན་ཡེ་ཤུས་འདི་སྐད༌དུ། སུ་ཞིག་གིས་ཀྱང་ཁྱོད་རྣམས་མི་བསླུ་བའི་ཆེད་དུ་དོགས་པར༌གྱིས། 6 མི་མང་པོ་ངའི་མིང་དུ་རྫུ་བཞིན་ཡོང༌སྟེ། ང་ནི་སྐྱབས་མགོན་མཱ་ཤི་ཀ་ཡིན་ཟེར་ཞིང་མི་མང་པོ་བསླུ་བར༌ངེས། 7 ཁྱོད་ཅག་གིས་དམག་འཁྲུག་དང་དམག་འཁྲུག་གི་གཏམ་ཐོས་པའི་དུས་སུ་མི་འཇིགས་པར༌གྱིས། དོན་འདི་དག་འབྱུང་ངེས་ཀྱང་དེ་ནི་མཐའ་མའི་དུས་ལ་སླེབས་པ་མ་ཡིན༌ནོ།། 8 རྒྱུ་མཚན་ནི་མི་རིགས་དང་མི་རིགས་འཁྲུག་ཅིང་རྒྱལ་ཁབ་དང་རྒྱལ་ཁབ་འཁྲུག༌པ། ས་ཆ་མང་པོར་ས་འགུལ་དང་མུ་གེ་ཡང་འབྱུང་བར༌འགྱུར། འདི་དག་ནི་སྦྲུམ་མའི་ཟུག་གཟེར་གྱི་ཐོག་མ་ཡིན༌ནོ།། 9 འོན་ཀྱང་རང་གི་ཆེད་དུ་ཁྱོད་ཅག་གིས་གཟབ་པར༌གྱིས། རྒྱུ་མཚན་ནི་ཁྱོད་རྣམས་ཁྲིམས་རའི་ཁྲིམས་དཔོན་རྒན་པོ་རྣམས་ཀྱི་ལག་ཏུ་སྤྲོད༌ཅིང༌། ཆོས་ཁང་ནས་རྟ་ལྕག་གིས་གཞུ་ངེས་པ༌དང༌། ཡང་བདག་གི་རྐྱེན་གྱིས་ཁྱོད་རྣམས་སྤྱི་དཔོན་དང་རྒྱལ་པོ་རྣམས་ཀྱི་མདུན་དུ་ཁྲིད༌ནས། དེ་རྣམས་ལ་བདེན་དཔང་བྱ་བར་འགྱུར༌རོ།། 10 ཡང་དོན་དེའི་སྔོན་དུ་མི་རིགས་ཀུན་ལ་ངེས་པར་བདག་གི་འཕྲིན་བཟང་བསྒྲག༌དགོས། 11 དེ་དག་གིས་ཁྱོད་རྣམས་བཟུང་སྟེ་ཁྲིམས་ཐག་གཅོད་པར་སྤྲོད་པའི་དུས༌སུ། ཁྱོད་ཅག་གིས་དོན་དེའི་སྔོན་ལ་ཅི་ཞིག་སྨྲ་བར་སེམས་ཁྲལ་བྱ་མི་དགོས༌ཏེ། དུས་དེར་ཁྱོད་ཅག་ལ་ཅི་ཞིག་གནང་བ་ཡིན་ན་དེ་ཤོད༌ཅིག རྒྱུ་མཚན་ནི་སྐབས་དེའི་གཏམ་སྨྲ་མཁན་ནི་ཁྱོད་རྣམས་རང་ཉིད་མ་ཡིན་པར་དམ་པའི་ཐུགས་ཉིད་ཡིན་པས༌སོ།། 12 དེའི་དུས༌སུ། གཅེན་པོས་གཅུང་པོ་དང་ཕ་ཡིས་རང་གི་བུ་ཡང་འཆི་ལམ་དུ་བསྐྱལ་བར་འགྱུར༌ཞིང༌། བུ་ཕྲུག་རྣམས་ཀྱིས་ཀྱང་ཕ་མ་དགྲ་རུ་བཟུང་སྟེ་གསོད་པར༌འགྱུར། 13 ཡང་ངའི་མིང་གི་རྐྱེན་གྱིས་མི་ཐམས་ཅད་ཁྱོད་ཅག་ལ་སྡང་བར་འགྱུར༌མོད། འོན་ཀྱང་མཐར་ཐུག་ཏུ་བཟོད་བསྲན་བྱེད་མཁན་དེ་ལ་ཐར་པ་འཐོབ་ངེས༌སོ།།

བཙོག་པར་བཟོ་བའི་སྐུར་བ་འདེབས་མཁན་གྱི༌སྐོར།

14 མདོ་འདི་ཀློག་མཁན་གྱིས་དོན་རྟོགས་པར་བྱ༌སྟེ། ནམ་ཞིག་ཁྱོད་ཅག་གིས་སྟོང་པར་བྱེད་པའི་སྐྱུག་བྲོ་བ་དེ་སྡོད་མི་འོས་པའི་གནས་སུ་འགྲེངས་ནས་བསྡད་ཡོད་པ་མཐོང་དུས༌སུ། ཡ་ཧུ་དཱའི་ཡུལ་དུ་ཡོད་པ་རྣམས་རི་ལ་འབྲོ་བར༌གྱིས། 15 ཁང་པའི་སྟེང་དུ་ཡོད་པ་རྣམས་སར་བབས་ནས་རང་ཁྱིམ་དུ་དངོས་པོ་ལེན་དུ་མ༌འགྲོའོ།། 16 ཞིང་ཁར་ཡོད་པ་རྣམས་རང་གི་གྱོན་པ་ལེན་དུའང་ཕྱིར་མ་ལོག༌ཅིག 17 ཉིན་དེ་དག་གི་རིང༌ལ། བུད་མེད་སྦྲུམ་མ་དང་ཕྲུ་གུར་ནུ་མ་སྣུན་མཁན་རྣམས་སྙིང་རེ་རྗེ༌ཨང༌། 18 དོན་དེ་དགུན་ཁར་མི་འབྱུང་བའི་ཕྱིར་ཁྱོད་ཅག་གིས་སྨོན་ལམ་ཐོབས༌ཤིག 19 རྒྱུ་མཚན་ནི་ཉིན་དེ་དག་གི་རིང༌ལ། དཀའ་སྡུག་འབྱུང་བར་འགྱུར་བ༌དང༌། དཀའ་སྡུག་དེ་ལྟ་བུ་དཀོན་མཆོག་གིས་འཇིག་རྟེན་བཀོད་པ་ནས་ད་ལྟའི་བར་དུ་བྱུང་མ་མྱོང་ལ་རྗེས་སུའང་འབྱུང་མི་སྲིད༌དོ།། 20 ཡང་གཙོ་བོས་ཉིན་དེ་དག་ཇེ་ཉུང་དུ་མཛད་པ་མིན༌ན། ཤ་ཁྲག་གདོས་བཅས་སུ་གྲུབ་པ་སུ་ཡང་ཐར་མི་ཐུབ༌མོད། འོན་ཀྱང་ཁོང་གིས་བདམས་པའི་མི་རྣམས་ཀྱི་དོན་དུ་ཉིན་དེ་དག་ཇེ་ཉུང་དུ་མཛད་པ་ཡིན༌ནོ།། 21 དེའི་དུས༌སུ། སུ་ཞིག་གིས་ཁྱོད་ཅག་ལ་ལྟོས་དང་མཱ་ཤི་ཀ་འདི་རུ༌བཞུགས། ཡང་ན་དེ་གར་བཞུགས་ཞེས་སྨྲས་ཀྱང་དེ་ལ་ཡིད་རྟོན་བྱ་མི་རུང༌ངོ༌།། 22 རྒྱུ་མཚན་ནི་མཱ་ཤི་ཀ་བཅོས་མ་དང་ལུང་སྟོན་པ་རྫུས་མ་མང་པོ་འབྱུང༌ཞིང༌། གལ་ཏེ་བསླུ་ནུས་ན་བདམས་པའི་མི་རྣམས་ཀྱང་བསླུ་བའི༌ཕྱིར། གྲུབ་རྟགས་དང་ངོ་མཚར་བའི་དོན་རྣམས་སྟོན་པར་འགྱུར༌རོ།། 23 བདག་གིས་གཏམ་འདི་ཐམས་ཅད་དོན་དེའི་སྔོན་དུ་ཁྱོད་ཅག་ལ་སྨྲས་པ་ཡིན་པས་གཟབ་པར་གྱིས་ཞེས་གསུངས༌སོ།།

སྐྱབས་མགོན་ཡེ་ཤུ་ཕེབས་ཡོང་བའི༌སྐོར།

24 དེ་ནས་ཡང་ཁོང་གིས་འདི་སྐད༌དུ། ཉིན་དེ་དག་གི་རིང་དང་དཀའ་སྡུག་དེའི་རྗེས་སུ་ཉི་མ་བསྒྲིབ་ཅིང་ཟླ་བས་འོད་མི༌སྤྲོའོ།། 25 སྐར་ཚོགས་ནམ་མཁའ་ནས་ལྷུང་ཞིང་བར་སྣང་ཁམས་ཀྱི་དབང་ཐམས་ཅད་གཡོ་བར༌འགྱུར། 26 དེའི་དུས༌སུ། མི་རྣམས་ཀྱིས་མིའི་བུ་ཁོ་རང་ནུས་མཐུ་དང་གཟི་བརྗིད་ཆེན་པོའི་ངང་སྤྲིན་གྱི་བང་རིམ་ནས་འབྱོན་པ་མཐོང་བར་འགྱུར༌རོ།། 27 དེ་ནས་ཁོས་རང་ཉིད་ཀྱི་ཕོ་ཉ་རྣམས་མངགས༌ཏེ། ས་གཞི་ཆེན་པོའི་མཐའ་ནས་ནམ་མཁའི་མཐའ་མཚམས་བར་དུ་ཁོའི་བདམས་པའི་མི་ཐམས་ཅད་ཕྱོགས་བཞི་མཚམས་བརྒྱད་ནས་བསྡུ་བར་འགྱུར༌རོ།།

བསེ་ཡབ་ཤིང་གི་བསླབ༌བྱ།

28 ཁྱོད་ཅག་གིས་བསེ་ཡབ་ཤིང་ལས་བསླབ་བྱ་ཞིག་ལོངས་དང༌། དེའི་ཡལ་ག་མཉེན་ལྕུག་ལྡན་པར་གྱུར་ནས་ལོ་མ་འབུས་པའི་དུས༌སུ། དབྱར་ཁའི་དུས་ལ་ཉེ་བ་ཁྱོད་ཅག་གིས་ཤེས༌སོ།། 29 དེ་བཞིན་དུ་ཁྱོད་ཅག་གིས་དོན་དེ་དག་མཐོང་བའི༌ཚེ། མིའི་བུ་སླེབ་ལ་ཉེ་བ་དང་སྒོ་འགྲམ་དུ་སླེབས་ཡོད་པ་རྟོགས་པར༌གྱིས། 30 བདག་གིས་ཁྱོད་ཅག་ལ་བདེན་པར་སྨྲ༌སྟེ། མི་རབས་འདི་ད་དུང་མ་འདས་པའི་སྔོན་ལ་དོན་འདི་ཐམས་ཅད་འབྱུང་བར་འགྱུར༌རོ།། 31 གནམ་ས་གཉིས་ནི་འཇིག་སྲིད་ཀྱང་བདག་གི་བཀའ་རྣམས་འཇིག་པར་མི་འགྱུར༌རོ།།

ཕྱིར་ཕེབས་པར་བློ་གཟུ་བོར་གནས་དགོས༌པ།

32 འོན་ཀྱང་མི་སུས་ཀྱང་ཉིན་མོ་དེའམ་དུས་དེ་ནི་ནམ་ཞིག་ཡིན་པ་མི་ཤེས༌ཤིང༌། ནམ་མཁའི་ཞིང་ཁམས་སུ་སྡོད་པའི་ཕོ་ཉ་རྣམས་ཀྱིས་ཀྱང་མི་ཤེས༌ལ། སྲས་ཀྱིས་ཀྱང་མི་ཤེས་ཏེ་ཡབ་གཅིག་པུས་མཁྱེན༌ཏོ།།

33 ཡང་དུས་དེ་ནམ་ཞིག་ལ་སླེབ་པ་ཁྱོད་ཅག་གིས་མི་ཤེས་པས་དོགས་པར་གྱིས་དང་གཉིད་དུ་མ་ཡུར༌ཅིག 34 འདི་ནི་མི་ཞིག་གིས་རང་ཁྱིམ་བསྐྱུར་ཏེ་ཡུལ་གཞན་དུ་འགྲོ་བའི་སྐབས༌སུ། རང་གི་གཡོག་པོ་རྣམས་ལ་དབང་ཐམས་ཅད་སྤྲད་ནས་སོ་སོར་ལས་ཀ་བགོས་པ༌དང༌། སྒོ་སྲུང་མཁན་གྱིས་ཀྱང་དོགས་ཟོན་བྱེད་དགོས་པར་བཀའ་གནང་བ་དང༌འདྲའོ།། 35 དེ་བས་ཁྱིམ་བདག་དེ་ནི་མཚན་མོའམ་ནམ་ཕྱེད་ཀྱི་དུས༌སམ། ཡང་ན་བྱ་ཕོ་གྲགས་པའི་དུས་སམ་ཞོགས་པའི་དུས་གང་ཞིག་ལ་ཡོང་བ་ཁྱོད་ཅག་གིས་མི་ཤེས་པས་དོགས་པར༌གྱིས། 36 དེ་ལྟར་མ་བྱས་ན་ཁོ་རང་གློ་བུར་ཕྱིར་ལོག༌ཚེ། ཁྱོད་ཅག་གཉིད་དུ་ཡུར་བ་མཐོང་བར་འགྱུར༌རོ།། 37 བདག་གིས་ཁྱོད་ཅག་ལ་སྨྲས་པ་འདི་དག་ནི་མི་ཐམས་ཅད་ལའང་དོགས་པར་གྱིས་ཞེས་སྨྲས་པ་ཡིན་གསུངས༌སོ།།

ལེའུ་བཅུ་བཞི༌པ།

སྐྱབས་མགོན་ཡེ་ཤུའི་དབུ་ལ་སྤོས་ཆུ་བླུགས༌པ།

1 དེ་ནས་ཉིན་གཉིས་ཀྱི་རྗེས་ནི་པེ་སག་གི་དུས་ཆེན་དང་སྐྱུར་མེད་བག་ལེབ་ཀྱི་དུས་ཆེན་ཡིན་པ༌དང༌། མཆོད་དཔོན་ཆེན་པོ་དག་དང་མཁན་པོ་རྣམས་ཀྱིས་གཡོ་ཐབས་ཀྱིས་སྐྱབས་མགོན་ཡེ་ཤུ་འཛིན་བཟུང་བྱས་ནས་དགྲོང་བའི་གོ་སྐབས་བཙལ་མོད༌ཀྱང༌། 2 དེ་དག་ན༌རེ། མི་སེར་ཟིང་ཆ་ལངས་ཉེན་ཡོད་པས་དུས་ཆེན་ལ་དེ་ལྟར་བྱེད་མི་རུང་ཞེས་སྨྲས༌སོ།།

3 དེ་ཡང་སྐྱབས་མགོན་ཡེ་ཤུ་ཁོང་ཉིད་པེ་ཐན་ཡཱའི་མཛེ་ནད་ཅན་སི་མོན་གྱི་ཁྱིམ་དུ་བཞུགས་ཏེ་ཞལ་ཟས་བཞེས་པའི་དུས༌སུ། བུད་མེད་ཅིག་གིས་རིན་ཐང་ཆེ་བའི་སྤོས་ཆུ་ལྷད་མེད་པ་ནཱར་དི་ *ཡིས་གང་བའི་རྡོ་ཀ་མ་རུའི་བུམ་པ་ཞིག་ཁྱེར་ཡོང༌སྟེ། བུམ་པ་བཅགས་ནས་ཁོང་གི་དབུ་ལ་སྤོས་ཆུ་བླུགས༌པས། 4 གནས་དེར་ཡོད་པའི་མི་འགའ་ཞིག་ཁྲོས་ཏེ་ཕན་ཚུན་ན༌རེ། སྤོས་ཆུ་འདི་ཅིའི་ཕྱིར་འདི་ལྟར་ཆུད་ཟོས་སུ་བཏང་བ་ཡིན༌ནམ། 5 སྤོས་ཆུ་འདི་དངུལ་སྒོར་སུམ་བརྒྱ་ལྷག་ལ་བཙོངས་ཏེ་དབུལ་པོ་རྣམས་ལ་བྱིན་ན་མི་ལེགས་སམ་ཞེས་སྨྲས་ཤིང་བུད་མེད་དེར་གཤེ་གཤེ་བཏང༌ངོ༌།། 6 དེ་ནས་སྐྱབས་མགོན་ཡེ་ཤུས་འདི་སྐད༌དུ། ཁོ་མོར་དེ་བཞིན་བྱེད་དུ༌ཆུག ཅིའི་ཕྱིར་ཁོ་མོར་འོ་བརྒྱལ་བྱེད༌དམ། ཁོ་མོས་བདག་ལ་དོན་བཟང་པོ་བྱས་པ་ཡིན༌ཏེ། 7 དབུལ་པོ་རྣམས་དུས་རྟག་ཏུ་ཁྱོད་རྣམས་དང་མཉམ་དུ་ཡོད༌པས། ཁྱོད་ཅག་གིས་ནམ་ཡིན་ཡང་དེ་དག་ལ་ལས་བཟང་པོ་བྱ་ཐུབ༌མོད། འོན་ཀྱང་བདག་ནི་དུས་རྟག་ཏུ་ཁྱོད་རྣམས་དང་མཉམ་དུ་མི་གནས༌སོ།། 8 ཁོ་མོས་ཅི་བྱ་ནུས་པ་དེ་བཞིན་དུ་བྱས་པ༌དང༌། ཁོ་མོས་ང་རང་དུར་ལ་འཇུག་པར་སྔ་མོ་ནས་བདག་གི་ལུས་ལ་སྤོས་ཆུ་བླུགས་པ་ཡིན༌ནོ།། 9 ངས་ཁྱོད་རྣམས་ལ་བདེན་པར་སྨྲ༌སྟེ། འཇིག་རྟེན་ཡོངས་ཀྱི་ཡུལ་གང་དུ་འཕྲིན་བཟང་འདི་བསྒྲགས༌ན། བུད་མེད་འདིས་ཅི་ལྟར་བྱས་པ་དྲན་པའི་ཕྱིར་གཏམ་དེ་ཡང་བརྗོད་པར་འགྱུར་ཞེས་གསུངས༌སོ།།

10 དེ་ནས་ཐུགས་སྲས་བཅུ་གཉིས་པོ་ལས་ཨི་སི་ཀར་རེའི་ཡུ་དཱ་ངོ་ལོག་ནས་སྐྱབས་མགོན་ཡེ་ཤུ་ཁོང་ཉིད་མཆོད་དཔོན་ཆེན་པོ་རྣམས་ལ་སྤྲོད་པའི་ཕྱིར་དེ་རྣམས་ཀྱི་གམ་དུ་སོང༌ཞིང༌། 11 དེ་དག་གིས་ཀྱང་གཏམ་དེ་ཐོས་ནས་ཤིན་ཏུ་དགའ་བར་གྱུར་ཏེ་ཁོ་ལ་དངུལ་སྟེར་བར་ཁས་བླངས༌སོ། །དེ་ནས་ཁོས་སྐྱབས་མགོན་ཡེ་ཤུ་དེ་དག་གི་ལག་ཏུ་ཇི་ལྟར་སྤྲོད་པའི་གོ་སྐབས་བཙལ༌ཏོ།།

གཙོ་བོ་ཡེ་ཤུའི་རྗེས་དྲན་གྱི་ཞལ༌ཟས།

12 སྐྱུར་མེད་བག་ལེབ་དུས་ཆེན་གྱི་ཉིན་དང༌པོར། པེ་སག་གི་ལུ་གུ་ †བཤའ་བའི་དུས༌སུ། ཐུགས་སྲས་རྣམས་ན༌རེ། ཁྱེད་ཀྱིས་པེ་སག་གི་ཞལ་ཟས་བཞེས་པའི༌ཕྱིར། ངེད་ཅག་གིས་གནས་གང་དུ་སྟ་གོན་བྱེད་དགོངས་སམ་ཞེས་ཞུས་པ༌ལ། 13 སྐྱབས་མགོན་ཡེ་ཤུས་ཐུགས་སྲས་གཉིས་མངགས་ཏེ་འདི་སྐད༌དུ། ཁྱོད་གཉིས་གྲོང་ཁྱེར་ནང་དུ་སོང༌དང༌། དེ་རུ་ཆུ་བུམ་འཁྱེར་བའི་སྐྱེས་པ་ཞིག་ཚུར་ཡོང་བར་འགྱུར་ཞིང་མི་དེའི་རྗེས་འབྲངས་ནས་སོང༌སྟེ། 14 ཁོ་རང་ཁྱིམ་གང་དུ་སོང་ན་ཁྱོད་གཉིས་ཀྱིས་ཁྱིམ་དེའི་བདག་པོ༌ལ། སློབ་དཔོན་གྱིས་ཁྱོད་ལ་འདི་སྐད་གསུངས་ཏེ། ང་དང་ངའི་ཐུགས་སྲས་རྣམས་ཀྱིས་མཉམ་དུ་པེ་སག་གི་ཞལ་ཟས་བཞེས་སའི་འགྲུལ་ཁང་དེ་གང་དུ་ཡོད་ཅེས་ཤོད༌ཅིག 15 མི་དེས་ཁྱོད་གཉིས་ལ་ཅ་ལག་ཁ་ཚང་བསྒྲིགས་ཡོད་པའི་ཐོག་ཁང་ཆེན་པོ་ཞིག་སྟོན༌སྲིད། ཁྱོད་གཉིས་ཀྱིས་ཀྱང་གནས་དེ་རུ་བདག་ཅག་གི་གསོལ་སྟོན་ལ་སྟ་གོན་བྱོས་ཤིག་ཅེས་གསུངས༌སོ།། 16 ཐུགས་སྲས་དེ་གཉིས་སོང་ནས་གྲོང་ཁྱེར་ནང་དུ་སླེབས༌ཏེ། ཁོང་གིས་གསུངས་པ་ལྟར་མཐོང་ཞིང་གནས་དེ་རུ་པེ་སག་གི་གསོལ་སྟོན་བཤམས༌སོ།།

17 མཚན་མོའི་དུས༌སུ། ཁོང་དང་ཐུགས་སྲས་བཅུ་གཉིས་པོ་མཉམ་དུ་གནས་དེར་ཕེབས༌ཤིང༌། 18 ཁོང་རྣམས་ལྷན་དུ་གྲལ་ལ་བཞུགས་ནས་ཞལ་ཟས་བཞེས་པའི་དུས༌སུ། སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་ཅག་ལ་བདེན་པར་སྨྲ༌སྟེ། བདག་དང་མཉམ་དུ་ཟས་ཟ་མཁན་ཁྱོད་རྣམས་ལས་མི་གཅིག་གིས་ང་རང་ལ་ངོ་ལོག་བྱ་ངེས་ཞེས་གསུངས་པ༌ན། 19 ཁོ་རྣམས་ཀྱི་སེམས་སྐྱོ་བར་གྱུར་ཏེ་རེ་རེ་བཞིན་གྱིས་ཁོང་ལ་དྲིས༌པ། ང་རང་ཡིན་མི་སྲིད་ཅེས་ཞུས་པ༌དང༌། 20 ཡང་ཁོང་གིས་འདི་སྐད༌དུ། དེ་ནི་ཐུགས་སྲས་བཅུ་གཉིས་པོ་ཁྱོད་རྣམས་ལས་བདག་དང་མཉམ་དུ་སྡེར་མའི་ནང་ལ་བག་ལེབ་སྦོང་མཁན་དེ་ཡིན༌ནོ།། 21 མིའི་བུ་ནི་གསུང་རབ་ཀྱི་མདོ་ལས་ཁོའི་སྐོར་བཀོད་ཡོད་པ་བཞིན་གཤེགས་དགོས༌ཀྱང༌། མིའི་བུ་ལ་ངོ་ལོག་བྱེད་མཁན་གྱི་མི་དེར་ཆག་སྒོ་འབྱུང་བར༌ངེས། མི་དེ་སྐྱེས་པ་ལས་མ་སྐྱེས་ན་ལེགས་ཞེས་གསུངས༌སོ།།

22 ཁོང་རྣམས་ཀྱིས་ཞལ་ཟས་བཞེས་པའི་དུས༌སུ། སྐྱབས་མགོན་ཡེ་ཤུས་ཕྱག་ཏུ་བག་ལེབ་བསྣམས་ཏེ་བྱིན་རླབས་གནང༌རྗེས། དུམ་བུར་བགོས་ནས་ཁོ་རྣམས་ལ་གནང་སྟེ་འདི་སྐད༌དུ། འདི་ནི་བདག་གི་ལུས་པོ་ཡིན་ལ་ཁྱོད་ཅག་གིས་ལོངས་ཤིག་ཅེས་གསུངས་པ༌དང༌། 23 ཡང་ཁོང་གིས་ཕོར་བ་ཕྱག་ཏུ་བསྣམས་ཏེ་དཀོན་མཆོག་ལ་བཀའ་དྲིན་ཞུས་རྗེས་ཁོ་རྣམས་ལ་གནང་བ་དང་ཚང་མས་དེ་ལས་བཏུངས༌སོ།། 24 ཡང་ཁོང་གིས་འདི་སྐད༌དུ། འདི་ནི་བདག་གི་ཞལ་ཆད་ཀྱི་ཁྲག་ཡིན༌ཏེ། མི་མང་པོའི་ཆེད་དུ་བཞུར་བ༌ཡིན། 25 བདག་གིས་ཁྱོད་ཅག་ལ་བདེན་པར་སྨྲ༌སྟེ། ངས་དཀོན་མཆོག་གི་རྒྱལ་སྲིད་ནས་གསར་པ་ཞིག་འཐུང་བའི་ཉིན་མོའི་བར༌དུ། རྒུན་འབྲུམ་གྱི་ཁུ་བ་འདི་འཐུང་བ་མིན་ཞེས་གསུངས༌སོ།། 26 དེ་ནས་ཁོང་རྣམས་ཀྱིས་གསུང་མགུར་བླངས་རྗེས་ཕྱི་རུ་ཐོན་ཞིང་སྐྱུ་རུ་རའི་རི་བོར་ཕེབས༌སོ།།

ཐུགས་སྲས་པེ་ཏྲོའི་སྐོར་གྱི་ལུང༌བསྟན།

27 དེ་ནས་ཡང་སྐྱབས་མགོན་ཡེ་ཤུས་ཁོ་རྣམས་ལ་འདི་སྐད༌དུ། གསུང་རབ་ཀྱི་མདོ་ལས་ཇི་སྐད༌དུ། བདག་གིས་ལུག་རྫི་ལ་རྡུང་རྡེག་བྱས་ནས་ལུག་རྣམས་འཐོར་བར་འགྱུར་ཞེས་བཀོད་པ༌བཞིན། ཁྱོད་ཅག་ཐམས་ཅད་ས་རུ་འགྱེལ་བར༌འགྱུར། 28 འོན་ཀྱང་བདག་ནི་སླར་གསོན་རྗེས་ཁྱོད་ཅག་གི་སྔོན་ལ་ག་ལིལ་ཡུལ་དུ་འགྲོ་ངེས་ཞེས་གསུངས༌སོ།། 29 དེ་ནས་པེ་ཏྲོ་ན༌རེ། མི་ཐམས་ཅད་ས་རུ་འགྱེལ་ནའང་བདག་ནི་འགྱེལ་བ་མིན་ཞེས་ཞུས་པ༌ན། 30 ཡང་སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་ལ་བདེན་པར་སྨྲ༌སྟེ། དོ་དགོང་གི་དུས་འདིར་བྱ་ཕོ་ཐེངས་གཉིས་མ་གྲགས་པའི་སྔོན༌དུ། ཁྱོད་ཀྱིས་ཐེངས་གསུམ་ལ་ང་རང་ཁས་མི་ལེན་ཞེས་གསུངས༌སོ།། 31 འོན་ཀྱང་པེ་ཏྲོས་ཁོང་ལ་བདག་ནི་ཁྱེད་དང་མཉམ་དུ་འཆི་དགོས༌ཀྱང༌། ཁྱེད་རང་ཁས་མི་ལེན་པ་དཔེ་མི་སྲིད་ཅེས་ནན་གྱིས་ཞུས་ཤིང་ཐུགས་སྲས་གཞན་རྣམས་ཀྱིས་ཀྱང་དེ་ལྟར་ཞུས༌སོ།།

གེད་སེམ་མཱ་ནེ་ཞེས་པའི་སྐྱེད༌ཚལ།

32 དེ་ནས་ཁོང་རྣམས་གེད་སེམ་མཱ་ནེ་ཞེས་པའི་ས་ཆ་ཞིག་ལ་ཕེབས་པ༌དང༌། ཁོང་གིས་ཐུགས་སྲས་རྣམས་ལ་འདི་སྐད༌དུ། བདག་གིས་གསོལ་བ་འདེབས་པའི་བར་དུ་ཁྱོད་ཅག་གནས་འདིར་སྡོད་ཅིག་ཅེས་གསུངས༌ཤིང༌། 33 པེ་ཏྲོ༌དང༌། ཡ༌ཀོབ། ཡོ་ཧ་ནན་གསུམ་པོ་ཁྲིད་པ༌དང༌། དུས་དེར་ཁོང་གི་ཐུགས་ཤིན་ཏུ་འཁྲུག་ཅིང་གདུངས་པར་གྱུར་ཏེ་འདི་སྐད༌དུ། 34 བདག་སེམས་ཤིན་ཏུ་སྐྱོ་ནས་འཆི་ལ༌ཉེའོ། །ཁྱོད་ཅག་གིས་གནས་འདི་རུ་བསྒུགས་ནས་དོགས་ཟོན་གྱིས་ཤིག་ཅེས་གསུངས་པ༌དང༌། 35 ཡང་ཁོང་ཉིད་མདུན་ཕྱོགས་སུ་ཅུང་ཙམ་ཕེབས་ཤིང་སྐུ་ལུས་སར་བཏུད་དེ་འདི་སྐད༌དུ། གལ་ཏེ་སྲིད་པ་ཡིན་ན་དུས་འདི་བདག་ལས་འདའ་བར་མཛོད་ཅེས་གསོལ་བ༌བཏབ། 36 ཡང་ཁོང་གིས་འདི་སྐད༌དུ། ཀྱེ། ཨབ་བཱ༌ལགས། ཡབ༌ལགས། ཁྱེད་ལ་བསྒྲུབ་མི་ནུས་པའི་བྱ་བ་གང་ཡང་མེད་པས་ཕོར་བ་འདི་བདག་ལས་ཕྱིར་ལེན་པར༌མཛོད། འོན་ཀྱང་བདག་གི་བསམ་པ་བཞིན་དུ་མི་འགྲུབ་པར་ཁྱེད་ཀྱི་ཐུགས་དགོངས་བཞིན་དུ་གྲུབ་གྱུར་ཅིག་ཅེས་ཞུས༌སོ།། 37 དེ་ནས་ཁོང་ཉིད་ཕྱིར་ཕེབས་པ་ན་ཁོ་རྣམས་གཉིད་དུ་ཡུར་བ་གཟིགས་ཏེ་པེ་ཏྲོ་ལ་འདི་སྐད༌དུ། སི༌མོན། ཁྱོད་རང་གཉིད་ལ་ཡུར་བ་ཡིན༌ནམ། ཆུ་ཚོད་གཅིག་ཙམ་ལའང་དོགས་ཟོན་བྱ་མི་ནུས༌སམ། 38 ཁྱོད་ཅག་ཉམས་ཚོད་ཀྱི་འོག་ཏུ་མི་འཚུད་པའི་ཕྱིར་དོགས་ཟོན་བྱས་ནས་གསོལ་བ་ཐོབས༌ཤིག ཁྱོད་ཅག་གི་སེམས་སུ་དེ་ལྟར་བྱ་བསམ་ཡང་ལུས་སྟོབས་ཞན་པ་ཡིན་ཞེས་གསུངས༌སོ།། 39 ཡང་ཁོང་ཉིད་ཕར་ཕེབས་ནས་སྔར་བཞིན་གསོལ་བ་བཏབ་པ༌དང༌། 40 ཁོང་ཉིད་ཕྱིར་ཕེབས་པ་ན་ཡང་ཁོ་རྣམས་ངལ་དུབ་ཆེ་བས་གཉིད་དུ་ཡུར་བ་གཟིགས༌ཤིང༌། ཁོ་རྣམས་ཀྱིས་ཁོང་ལ་ཅི་ཞུ་བའང་མ་ཤེས༌སོ།། 41 ཁོང་ཐེངས་གསུམ་པར་ཕྱིར་ཕེབས་རྗེས་འདི་སྐད༌དུ། ཁྱོད་ཅག་ད་དུང་གཉིད་ནས་ངལ༌གསོའམ། གཉིད་པར་མི༌བྱའོ། །ད་ལྟ་དུས་ལ་བབས་པ༌རེད། ལྟོས༌དང༌། མིའི་བུ་སྡིག་ཅན་རྣམས་ཀྱི་ལག་ཏུ་སྤྲོད་པར༌བྱེད། 42 ལྟོས༌དང༌། ང་ལ་ངོ་ལོག་བྱེད་མཁན་དེ་ཉེ་སར་སླེབས་པས་ཡར་ལོངས་དང་འགྲོའོ་ཞེས་གསུངས༌སོ།།

སྐྱབས་མགོན་ཡེ་ཤུ་འཛིན་བཟུང་བྱས༌པ།

43 ཁོང་གིས་དེ་ལྟར་གསུང་བཞིན་པའི་དུས༌སུ། གློ་བུར་ཉིད་ལ་ཐུགས་སྲས་བཅུ་གཉིས་ཀྱི་ཡ་གྱལ་ཏེ་ཡུ་དཱ་སླེབས་པ༌དང༌། ད་དུང་ལག་ཏུ་རལ་གྲི་དང་དབྱུག་པ་ཐོགས༌ཤིང༌། མཆོད་དཔོན་ཆེན་པོ་རྣམས་དང་མཁན༌པོ། རྒན་པོ་དག་གིས་མངགས་པའི་མི་ཚོགས་ཀྱང་ཁོ་དང་མཉམ་དུ་སླེབས༌སོ།། 44 ཁོང་ལ་ངོ་ལོག་བྱེད་མཁན་དེས་མི་དེ་དག་ལ་ངས་སུ་ལ་འོ་བྱས༌ན། དེ་ནི་ཁོང་ཉིད་ཡིན་པས་མྱུར་དུ་བཟུང་ནས་དམ་པོར་ཁྲིད་ཅིག་ཅེས་སྔོན་ལ་ལྐོག་བརྡ་བརྒྱབ་ཡོད་པ༌རེད། 45 དེ་ནས་ངོ་ལོག་པ་དེ་ཁོང་གི་དྲུང་དུ་སླེབས་མ་ཐག་རཱབ་པེ་ལགས་ཞེས་ཞུས་ནས་ཁོང་གི་འགྲམ་པར་འོ་བྱས་པ༌ན། 46 མི་དེ་དག་གིས་ཁོང་ཉིད་བཟུང༌ངོ༌།།

47 ཁོང་གི་ཉེ་འགྲམ་དུ་ལངས་བསྡད་ཡོད་པ་རྣམས་ལས་མི་ཞིག་གིས་རལ་གྲི་ཕྱུང༌སྟེ། མཆོད་དཔོན་ཆེན་པོའི་གཡོག་པོར་བརྒྱབ་ནས་རྣ་བ་ཡ་གཅིག་བཅད༌དོ།། 48 དེ་ནས་སྐྱབས་མགོན་ཡེ་ཤུས་ཁོ་རྣམས་ལ་འདི་སྐད༌དུ། ཁྱོད་ཅག་གིས་རལ་གྲི་དང་དབྱུག་པ་བཟུང་ནས་ཇག་པ་འཛིན་པ་ལྟར་ང་རང་གཟུང་དུ་ཡོང༌ངམ། 49 བདག་གིས་ཉིན་རེ་བཞིན་མཆོད་ཁང་ནང་དུ་ཆོས་བཤད་ཅིང་ཁྱོད་རྣམས་དང་མཉམ་དུ་སྡོད་དུས་ཁྱོད་ཅག་གིས་ང་རང་མ་བཟུང༌མོད། འོན་ཀྱང་དོན་འདི་བྱུང་བ་ནི་གསུང་རབ་ཀྱི་མདོ་ལས་གསུངས་པ་ལྟར་འགྲུབ་པའི་ཕྱིར་ཡིན་ཞེས་གསུངས་པ༌དང༌། 50 ཐུགས་སྲས་ཐམས་ཅད་ཀྱིས་ཀྱང་སྐྱབས་མགོན་ཡེ་ཤུ་བསྐྱུར་ནས་བྲོས༌སོ།། 51 ལུས་ལ་སོ་རས་གྱོན་པའི་ན་གཞོན་ཞིག་ཁོང་གི་རྗེས་སུ་འབྲངས་ཤིང་མི་ཚོགས་ཀྱིས་ཁོ་རང་ཡང་བཟུང་བ༌ན། 52 ཁོས་སོ་རས་གཡུགས་ཏེ་ལུས་གཅེར་བུར་བྲོས༌སོ།།

མཆོད་དཔོན་ཆེན་པོའི་ཁྲིམས་རར་ཁྲིད༌པ།

53 ཁོ་རྣམས་ཀྱིས་སྐྱབས་མགོན་ཡེ་ཤུ་མཆོད་དཔོན་ཆེན་པོའི་དྲུང་དུ་ཁྲིད་ཅིང་མཆོད་དཔོན་ཆེན་པོ་དག་དང་རྒན་པོ༌རྣམས། མཁན་པོ་རྣམས་ཀྱང་གནས་དེར༌འཛོམས། 54 པེ་ཏྲོའང་རྒྱང་རིང་ནས་ཁོང་གི་རྗེས་སུ་འབྲངས་ཏེ་མཆོད་དཔོན་ཆེན་པོའི་ར་སྐོར་དུ་སོང་ནས་སྲུང་དམག་དང་མཉམ་དུ་མེར་ལྡེ་བཞིན་བསྡད༌དོ།། 55 མཆོད་དཔོན་ཆེན་པོ་རྣམས་དང་དཔོན་རིགས་ཚོགས་པའི་ཚོགས་མི་ཐམས་ཅད་ཀྱིས་ཁོང་ཉིད་གཏུགས་ཤིང་སྲོག་ཆད་གཅོད་པའི་ཕྱིར་དཔང་པོ་བཙལ་ཡང་མ་རྙེད༌དོ།། 56 མི་མང་པོས་རྫུན་གྱི་དཔང་པོ་བྱས་ཀྱང་དཔང་པོ་བྱས་པ་ནང་མཐུན་མ་བྱུང༌ངོ༌།། 57 ཡང་མི་འགའ་ཞིག་ཡར་ལངས་ནས་ཁོང་ལ་རྫུན་གྱི་དཔང་པོ་བྱས་ཏེ་གཏུགས་ཤིང་འདི་ལྟར་སྨྲས༌པ། 58 ཁོས་མི་ཡི་ལག་པས་བཟོས་པའི་མཆོད་ཁང་འདི་བཤིག༌སྟེ། ཉིན་གསུམ་ལ་མི་ཡི་ལག་པས་བརྩིགས་པ་མ་ཡིན་པའི་མཆོད་ཁང་གཞན་ཞིག་བཞེང་ངེས་ཡིན་ཟེར་བ་ངེད་ཅག་གིས་ཐོས་བྱུང་ཞེས་སྨྲས༌མོད། 59 འོན་ཀྱང་དཔང་པོ་བྱས་པ་དེ་ཡང་ནང་མཐུན་མ་བྱུང༌ངོ༌།། 60 དེ་ནས་མཆོད་དཔོན་ཆེན་པོ་དཀྱིལ་ནས་ཡར་ལངས་ཏེ་སྐྱབས་མགོན་ཡེ་ཤུ་ལ་འདི་ལྟར་དྲིས་པ༌སྟེ། མི་འདི་རྣམས་ཀྱིས་ཁྱོད་ལ་དཔང་པོ་བྱས་ནས་གཏུག་པ་འདི་ཅི་ཡིན༌ནམ། ཁྱོད་ཀྱིས་ལན་ཅི་ཡང་མི་འདེབས་སམ་ཞེས་པ༌ན། 61 ཁོང་གིས་ཅི་ཡང་མ་གསུངས་ལ་བཀའ་ལན་ཡང་མ་གནང༌ངོ༌། །ཡང་མཆོད་དཔོན་ཆེན་པོ་ན༌རེ། ཁྱོད་ནི་བསྟོད་འོས་པ་དེ་ཉིད་ཀྱི་སྲས་མཱ་ཤི་ཀ་ཡིན་ནམ་ཞེས་དྲིས་པ༌ན། 62 སྐྱབས་མགོན་ཡེ་ཤུས་ང་རང་ཡིན༌ནོ། །ཁྱོད་ཅག་གིས་མིའི་བུ་ཁོང་ཉིད་ཀུན་དབང་ཉིད་ཀྱི་གཡས་ཕྱོགས་སུ་བཞུགས༌ཏེ། ནམ་མཁའི་སྤྲིན་དང་བཅས་ཕེབས་ཡོང་བ་མཐོང་བར་འགྱུར་ཞེས་གསུངས༌སོ།།

63 མཆོད་དཔོན་ཆེན་པོས་རང་གི་གྱོན་པ་གཤགས་ཏེ་ད་ལྟ་བདག་ཅག་ལ་དཔང་པོ་ཅི་ལ༌དགོས། 64 ཁོས་དཀོན་མཆོག་ལ་སྐུར་བ་བཏབ་པ་ཁྱོད་རྣམས་ཀྱིས་ཀྱང་ཐོས་པས་ཁྱོད་ཅག་ལ་བསམ་འཆར་ཅི་ཡོད་ཅེས་སྨྲས་པ༌ན། དེ་དག་ཐམས་ཅད་ཀྱིས་ཁོང་གསོད་དགོས་པ་ཐག་གིས་བཅད༌ཅིང༌། 65 མི་འགའ་ཞིག་གིས་ཁོང་ལ་མཆིལ་མ་བཏབ་ཅིང་སྤྱན་ཟུང་རས་ཀྱིས་བཏུམས་ནས་ཁུ་ཚུར་གཞུས་ཏེ་ན༌རེ། ད་ལྟ་ལུང་བསྟན་ཤོད་ཅིག་ཅེས་བརྗོད་པ་དང་སྲུང་དམག་དག་གིས་ཀྱང་ཁོང་ཚུར་དྲུད་ནས་གདོང་ལ་འགྲམ་ལྕག་གིས་གཞུས༌སོ།།

པེ་ཏྲོ་སྐྱབས་མགོན་ཡེ་ཤུའི་ཐུགས་དང་འགལ་བའི༌སྐོར།

66 དེ་ནས་པེ་ཏྲོ་ར་སྐོར་ཞོལ་མར་སྡོད༌དུས། མཆོད་དཔོན་ཆེན་པོའི་གཡོག་མོ་ཞིག་ཡོང༌སྟེ། 67 པེ་ཏྲོ་མེར་ལྡེ་བཞིན་པ་མཐོང་ཞིང་ཁོ་ལ་བལྟས་ནས་ཁྱོད་ཀྱང་ནཱ་ཙ་རེལ་པ་ཡེ་ཤུ་དང་གྲས་གཅིག་རེད་ཅེས་སྨྲས་པ༌ན། 68 པེ་ཏྲོས་ཁས་མ་བླངས་པར་ཁྱོད་ཀྱིས་ཅི་བཤད་པ་ངས་མི་ཤེས་ལ་དོན་ཡང་མི་གོ་ཞེས་སྨྲས་ཏེ་སྒོ་ལམ་དུ་སོང་བ་དང་བྱ་ཕོ་གྲགས༌སོ།། 69 ཡང་གཡོག་མོ་དེས་པེ་ཏྲོ་མཐོང་ནས་སླར་ཡང་གནས་དེར་ལངས་བསྡད་ཡོད་པའི་མི་རྣམས༌ལ། མི་འདི་ཡང་དེ་དག་གི་གྲས་གཅིག་རེད་ཅེས་སྨྲས༌སོ།། 70 འོན་ཀྱང་པེ་ཏྲོས་ཡང་ཁས་མ་བླངས༌སོ། །དེ་ནས་ཅུང་མ་འགོར་བར་གནས་དེར་ལངས་བསྡད་ཡོད་པའི་མི་རྣམས་ཀྱིས་ཀྱང་པེ་ཏྲོ༌ལ། ཁྱོད་ནི་ག་ལིལ་པ་ཞིག་ཡིན་པས་དངོས་གནས་དེ་དག་དང་གྲས་གཅིག་རེད་ཅེས་སྨྲས་པ༌ན། 71 པེ་ཏྲོས་སྡིགས་དམོད་བྱེད་བཞིན་མནའ་བསྐྱལ༌ཏེ། ཁྱོད་ཅག་གིས་སྨྲས་པའི་མི་དེ་ངས་ངོ་མི་ཤེས་ཞེས་སྨྲས༌སོ།། 72 དེ་མ་ཐག་བྱ་ཕོ་ཐེངས་གཉིས་པའང་གྲགས༌པས། པེ་ཏྲོས་དེ་སྔར་སྐྱབས་མགོན་ཡེ་ཤུས་ཁོ་རང་ལ་བྱ་ཕོ་ཐེངས་གཉིས་མ་གྲགས་པའི་སྔོན༌དུ། ཁྱོད་ཀྱིས་ཐེངས་གསུམ་ལ་ང་རང་ཁས་མི་ལེན་ཞེས་པའི་གསུང་དེ་དྲན་ཞིང་བཟོད་གླགས་མེད་པར་ངུས༌སོ།།

ལེའུ་བཅོ་ལྔ༌པ།

སྤྱི་དཔོན་པི་ལ་ཏུའི་མདུན་དུ་ཁྲིད༌པ།

1 དེ་ནས་ནམ་ལངས་མ་ཐག་མཆོད་དཔོན་ཆེན་པོ་རྣམས་དང་། རྒན་པོ་དང་མཁན་པོ་བཅས་དཔོན་རིགས་ཚོགས་པའི་ཚོགས་མི་ཐམས་ཅད་ཀྱིས་གྲོས་བྱས༌ཏེ། སྐྱབས་མགོན་ཡེ་ཤུ་བཀྱིགས་ནས་པི་ལ་ཏུ་ལ་སྤྲད༌ཅིང༌། 2 པི་ལ་ཏུ་ན༌རེ། ཁྱོད་ནི་ཡ་ཧུ་དཱ་པའི་རྒྱལ་པོ་ཡིན་ནམ་ཞེས་སྐྱབས་མགོན་ཡེ་ཤུ་ལ་དྲིས་པ༌ན། ཁོང་གིས་འདི་སྐད༌དུ། ཁྱོད་ཀྱིས་སྨྲས་པ་བཞིན་ཡིན་ཞེས་གསུངས༌སོ།། 3 མཆོད་དཔོན་ཆེན་པོ་རྣམས་ཀྱིས་ཁོང་གི་དོན་མང་པོ་གཏུགས༌སོ།། 4 ཡང་པི་ལ་ཏུ་ན༌རེ། ལྟོས་དང་མི་དེ་རྣམས་ཀྱིས་ཁྱོད་ཀྱི་དོན་འདི་འདྲ་མང་པོ་གཏུག་གིན་འདུག༌ཨང༌། ཁྱོད་ཀྱིས་ལན་ཅི་ཡང་མི་འདེབས་སམ་ཞེས་དྲིས་པ༌ལ། 5 སྐྱབས་མགོན་ཡེ་ཤུས་བཀའ་ལན་ཅི་ཡང་མ་གསུངས་པས་པི་ལ་ཏུའང་ངོ་མཚར་བར་གྱུར༌ཏོ།།

6 པི་ལ་ཏུ་ལ་དུས་ཆེན་འདིར་ཁེལ་བའི་དུས༌སུ། ཁོ་རྣམས་ཀྱི་རེ་ཞུ་ལྟར་བཙོན་པ་ཞིག་བཙོན་གྲོལ་གཏོང་བའི་རྒྱུན་སྲོལ་ཡོད༌དོ།། 7 དེ་ཡང་པཱ་རབ་པཱ་ཞེས་པའི་བཙོན་པ་ཞིག་ཀྱང་ཟིང་འཁྲུག་སློང་མཁན་དང་མཉམ་དུ་བཀྱིགས་ཡོད༌ལ། དེ་དག་གིས་ཟིང་འཁྲུག་ཁྲོད་དུ་མི་ཡང་བསད་མྱོང་བ༌རེད། 8 དེ་ནས་མི་རྣམས་པི་ལ་ཏུའི་དྲུང་དུ་སོང་ནས་རྒྱུན་སྲོལ་བཞིན་མཛོད་ཅིག་ཅེས་ཞུས་པ༌ན། 9-10 པི་ལ་ཏུས་མཆོད་དཔོན་ཆེན་པོ་རྣམས་ཀྱིས་སྐྱབས་མགོན་ཡེ་ཤུ་ལ་ཕྲག་དོག་བྱས་ནས་ཁོ་རང་ལ་སྤྲད་པ་ཤེས་ཏེ་ན༌རེ། ཁྱོད་རྣམས་ཀྱིས་ཡ་ཧུ་དཱ་པའི་རྒྱལ་པོ་འདི་ཉིད་བཙོན་གྲོལ་གཏོང་འདོད་དམ་ཞེས་དྲིས༌སོ།། 11 འོན་ཀྱང་མཆོད་དཔོན་ཆེན་པོ་རྣམས་ཀྱིས་མི་ཚོགས་ལ་པཱ་རབ་པཱ་བཏང་ན་ལེགས་ཞེས་ཞུ་བར་ནན་གྱིས༌བསྐུལ། 12 ཡང་པི་ལ་ཏུ་ན༌རེ། འོ་ན་ཁྱོད་ཅག་གིས་ཡ་ཧུ་དཱ་པའི་རྒྱལ་པོ་ཟེར་བ་འདིར་བདག་གིས་ཅི་བྱ་འོས་སམ་ཞེས་སྨྲས་པ༌ན། 13 དེ་དག་གིས་སླར་ཡང་སྐད་གསང་མཐོན་པོས་ཁོ་རང་ཤིང་རྒྱ་གྲམ་གྱི་སྟེང་དུ་རྡོབས་ཤིག་ཅེས་བསྒྲགས༌སོ།། 14 ཡང་པི་ལ་ཏུ་ན༌རེ། རྒྱུ་མཚན་ཅིའི་ཕྱིར༌རམ། ཁོས་དོན་ངན་ཅི་བྱས་སམ་ཞེས་སྨྲས༌ནའང༌། དེ་དག་གིས་སྔར་ལས་སྐད་ཆེན་པོས་ཁོ་རང་ཤིང་རྒྱ་གྲམ་གྱི་སྟེང་དུ་རྡོབས་ཤིག་ཅེས་འུར་བརྒྱབ༌བོ།། 15 པི་ལ་ཏུས་མི་ཚོགས་དགའ་བར་འཇུག་འདོད་དེ་པཱ་རབ་པཱ་བཏང་ནས་ཁོ་རྣམས་ལ་སྤྲད༌ཅིང༌། སྐྱབས་མགོན་ཡེ་ཤུར་རྟ་ལྕག་གིས་གཞུས་ཏེ་ཤིང་རྒྱ་གྲམ་གྱི་སྟེང་དུ་བརྡབ་ཕྱིར་དམག་མི་རྣམས་ལ་སྤྲད༌དོ།།

སྐྱབས་མགོན་ཡེ་ཤུ་ལ་འཕྱ་དམོད་བྱས༌པ།

16 དེ་ནས་དམག་མི་རྣམས་ཀྱིས་སྐྱབས་མགོན་ཡེ་ཤུ་སྤྱི་དཔོན་གྱི་ཕོ་བྲང་གི་ར་སྐོར་དུ་ཁྲིད་ནས་རང་གི་དམག་དཔུང་ཐམས་ཅད་བསྡུས༌ཤིང༌། 17 དེ་དག་གིས་ཁོང་གི་ལུས་ལ་ན་བཟའ་མདོག་རྒྱ་སྨུག་ཅན་ཞིག་བསྐོན་པ་དང་ཚེར་མས་ཅོད་པན་བསླེས་ཏེ་ཁོང་གི་དབུ་ལ་བསྐོན་ནས། 18 ཁོང་ལ་རྟེན་འབྲེལ་ཞུ་བའི་ཟོལ་གྱིས་ཡ་ཧུ་དཱ་པའི་རྒྱལ་པོ་ཁྱོད་ལ་རྟེན་འབྲེལ་ཞུ་ཞེས་སྨྲས༌སོ།། 19 ཡང་ཁོང་གི་དབུ་ལ་དབྱུག་པ་ཕྲ་མོས་བརྡེག་ཅིང་གདོང་ལ་མཆིལ་མ༌བཏབ། པུས་མོ་སར་བཙུགས་ཏེ་ཁོང་ལ་ཕྱག་འཚལ་ཁུལ་བྱས༌སོ།། 20 དེ་ལྟར་ཁོང་ལ་བརྙས་བཅོས་བྱས་ཚར༌རྗེས། ཁ་དོག་རྒྱ་སྨུག་ཡིན་པའི་ན་བཟའ་ཕུད་ཅིང་ཁོང་ལ་རང་ཉིད་ཀྱི་ན་བཟའ་བསྐོན༌ཏེ། ཤིང་རྒྱ་གྲམ་གྱི་སྟེང་དུ་བརྡབ་ཆེད་ཕྱི་རོལ་ཏུ་ཁྲིད༌དོ།།

ཤིང་རྒྱ་གྲམ་གྱི་སྟེང་དུ་བརྡབས༌པ།

21 དེའི་དུས༌སུ། ཨ་ལིག་སན་དིར་དང་རུ་ཕུ་སྤུན་གཉིས་ཀྱི་ཕ་སྟེ་སི་མོན་ནི་ཀི་རེ་ནེ་ཡི་མི་ཡིན༌ལ། ཁོ་རང་གྲོང་གསེབ་ནས་ཡོང་ཞིང་གནས་འདི་བརྒྱུད་ནས་འགྲོ་བ༌ན། དེ་དག་གིས་ཁོ་ལ་བཙན་གྱིས་སྐྱབས་མགོན་ཡེ་ཤུའི་ཤིང་རྒྱ་གྲམ་འཁུར་དུ༌བཅུག 22 དེ་ནས་སྐྱབས་མགོན་ཡེ་ཤུ་ཁྲིད་ནས་གོལ་གོ་ཐཱ༌སྟེ། དོན་ལ་མགོ་སྐོགས་གནས་ཞེས་པའི་ས་ཆར་སླེབས་པ༌དང༌། 23 དེ་དག་གིས་སྐྱབས་མགོན་ཡེ་ཤུར་གུ་གུལ་འདྲེས་པའི་རྒུན་ཆང་དྲངས་ནའང་ཁོང་གིས་མ་བཞེས་པ༌རེད། 24 དེ་ནས་དམག་མི་རྣམས་ཀྱིས་ཁོང་ཉིད་ཤིང་རྒྱ་གྲམ་གྱི་སྟེང་དུ་བརྡབས༌ཤིང༌། ཁོང་གི་ན་བཟའ་བགོ་བཤའ་བྱས་ནས་རྒྱན་འཕངས་པ་དང་མི་རེ་རེར་གང་ཐོབ་པར་བལྟས༌སོ།། 25 སྐྱབས་མགོན་ཡེ་ཤུ་ཤིང་རྒྱ་གྲམ་གྱི་སྟེང་དུ་བརྡབས་པའི་དུས་ནི་ཞོགས་པའི་ཆུ་ཚོད་དགུ་*ཡིན༌ནོ།།

26 ཁོང་ལ་བཏགས་པའི་ཉེས་སྐྱོན་ནི་ཤིང་བྱང་ཞིག་གི་ངོས་སུ་ཡ་ཧུ་དཱ་པའི་རྒྱལ་པོ་ཡིན་ཞེས་བྲིས་ཡོད་པ༌དེའོ།། 27 ཁོང་དང་ལྷན་ཅིག་ཇག་པ་གཉིས་ཀྱང་ཁོང་གི་གཡས་གཡོན་དུ་ཤིང་རྒྱ་གྲམ་གྱི་སྟེང་དུ་བརྡབས་ཡོད༌ཅིང༌། 28 དེ་ནི་གསུང་རབ་ཀྱི་མདོ་ལས་ཁོང་ཉེས་ཅན་གྱི་གྲས་སུ་བརྩིས་ཡོད་ཅེས་གསུངས་པ་བཞིན་དུ་གྲུབ་པ་ཡིན༌ནོ།། 29-30 གནས་དེར་བརྒྱུད་ནས་འགྲོ་བ་རྣམས་ཀྱིས་ཁོང་ལ་འཕྱ་སྨོད་བྱས་ཤིང་མགོ་བོ་གཡུག༌བཞིན། ཀྱེ། མཆོད་ཁང་བཤིགས་ནས་ཉིན་གསུམ་གྱི་ནང་དུ་སླར་རྩིག་མཁན་ཁྱོད་ཀྱིས་རང་ཉིད་སྐྱོབས༌དང༌། ཤིང་རྒྱ་གྲམ་སྟེང་ནས་མར་བོབས་ཤིག་ཅེས་སྨྲས་པ༌དང༌། 31 དེ་བཞིན་མཆོད་དཔོན་ཆེན་པོ་དག་དང་མཁན་པོ་རྣམས་ཀྱིས་ཀྱང་མཉམ་དུ་ཁོང་ལ་འཕྱ་དམོད་བྱེད་ཀྱིན་ཁོས་གཞན་རྣམས་བསྐྱབས་མྱོང་ནའང་རང་ཉིད་སྐྱོབ་མི་ནུས་ཞེས་ཕན་ཚུན་གླེང་བ༌དང༌། 32 ཡེས་ར་ཨེལ་གྱི་རྒྱལ་པོ་མཱ་ཤི༌ཀ ད་ལྟ་ཤིང་རྒྱ་གྲམ་སྟེང་ནས་མར་བོབས༌དང༌། ངེད་ཅག་གིས་དོན་དེ་མཐོང་ན་དད་པ་བྱེད་ཅེས་སྨྲས༌སོ། །ཁོང་དང་མཉམ་དུ་ཤིང་རྒྱ་གྲམ་ལ་བརྡབས་ཡོད་པ་དེ་གཉིས་ཀྱིས་ཀྱང་ཁོང་ལ་དེ་ལྟར་སྨད༌དོ།།

སྐྱབས་མགོན་ཡེ་ཤུ་སྐུ་གྲོངས༌པ།

33 དེར་ཉིན་གུང་†ནས་ཕྱི་དྲོའི་ཆུ་ཚོད་གསུམ་པའི་བར་དུ་ཡུལ་དེ་ཡོངས་སུ་མུན་ནག་འཐིབས༌ཤིང༌། 34 ཕྱི་དྲོའི་ཆུ་ཚོད་གསུམ་གྱི་སྟེང་སྐྱབས་མགོན་ཡེ་ཤུས་གསུང་སྐད་ཆེན༌པོས། ཨེ་ལོ༌ཨི། ཨེ་ལོ༌ཨི། ལཱ་མཱ་སཱ་པཱག་ཐཱ་ནེ་ཞེས་གསུངས༌ཤིང༌། དོན་ནི་འདི་ལྟ༌སྟེ། ཀྱེ། བདག་གི་དཀོན་མཆོག༌ལགས། བདག་གི་དཀོན་མཆོག༌ལགས། ཁྱེད་ཀྱིས་ང་རང་རྒྱབ་ཏུ་བསྐྱུར་དོན་ཅི་ཞེས༌པའོ།། 35 ཉེ་འགྲམ་དུ་འགྲེངས་ནས་བསྡད་ཡོད་པའི་མི་འགའ་ཞིག་གིས་གསུང་དེ་ཐོས༌རྗེས། ལྟོས༌དང༌། ཁོས་ཨེ་ལི་ཡཱ་འབོད་ཀྱིན་འདུག་ཅེས་སྨྲས་པ༌དང༌། 36 ཡང་མི་ཞིག་བརྒྱུགས་སོང་ནས་འགྱིག་སོབ་ཅིག་རྒུན་ཆང་སྐྱུར་མོར་སྦངས༌ཏེ། འདམ་རྩྭའི་རྩེར་བཀལ་ནས་ཁོང་ལ་འདྲེན་བཞིན་པའི་དུས༌སུ། ཅུང་ཙམ་སྒུགས༌དང༌། ཨེ་ལི་ཡཱ་ཡོང་སྟེ་ཁོང་ཉིད་ཤིང་རྒྱ་གྲམ་སྟེང་ནས་ལེན་མིན་ལ་བལྟའོ་ཞེས་སྨྲས༌སོ།། 37 དེ་ནས་སྐྱབས་མགོན་ཡེ་ཤུས་སྐད་ཆེན་པོས་འབོད་སྒྲ་ཞིག་བསྒྲགས་པ་དང་སྐུ་དབུགས་ཆད་པར་གྱུར༌ཏོ།། 38 མཆོད་ཁང་གི་ཡོལ་བ་ཆེན་པོ་དེ་ཡང་གོང་ནས་འོག་ཏུ་དུམ་བུ་གཉིས་སུ་རལ་བར་གྱུར༌ཏོ།། 39 ཁ་གཏད་དུ་འགྲེངས་ནས་བསྡད་ཡོད་པའི་བརྒྱ་དཔོན་གྱིས་ཁོང་གི་སྐུ་དབུགས་དེ་ལྟར་ཆད་པ་མཐོང༌སྟེ། སྐྱེས་བུ་འདི་ནི་དཀོན་མཆོག་གི་སྲས་ཡིན་པ་བདེན་འདུག་ཅེས་སྨྲས༌སོ།། 40 རྒྱང་རིང་ནས་ལྟ་བཞིན་པའི་བུད་མེད་རྣམས་ཀྱི་ཁྲོད་དུ་མཱག་རྡལ་གྱི་མིར་ཡམ༌དང༌། ཡ་ཀོབ་ཆུང་བ་དང་ཡོ་སེ་གཉིས་ཀྱི་མ་མིར་ཡམ་དེ༌དང༌། སཱ་ལོ་མེ་བཅས་ཀྱང༌ཡོད། 41 དེ་རྣམས་ནི་སྐྱབས་མགོན་ཡེ་ཤུ་ཁོང་ཉིད་ག་ལིལ་ཡུལ་དུ་བཞུགས་པའི་དུས་སུ་ཁོང་གི་རྗེས་འབྲངས་ནས་ཞབས་ཕྱི་བསྒྲུབས་མྱོང་བ་རྣམས༌ཡིན། གཞན་ཡང་སྐྱབས་མགོན་ཡེ་ཤུ་དང་མཉམ་དུ་ཡར་ཡེ་རུ་སཱ་ལེམ་ལ་འོངས་པའི་བུད་མེད་གཞན་མང་པོའང་གནས་འདིར་མཆིས༌སོ།།

སྐྱབས་མགོན་ཡེ་ཤུའི་སྐུ་གདུང་དུར་དུ་སྦས༌པ།

42 མཚན་མོར་སླེབས་ཤིང་ཉིན་དེ་ནི་སྟ་གོན་གྱི་ཉིན་མོ་‡སྟེ། ངལ་གསོ་བའི་ཉིན་གྱི་ཉིན་སྔ་མ་ཡིན༌པས། 43 བཀུར་འོས་པའི་དཔོན་རིགས་ཚོགས་པའི་ཚོགས་མི་སྟེ་དཀོན་མཆོག་གི་རྒྱལ་སྲིད་ལ་སྒུག་མཁན་ཨ་རི་མ་ཐཱ་ཡི་ཡོ་སེབ་ཡོང༌ནས། སྤོབས་པ་ཆེར་བསྐྱེད་དེ་པི་ལ་ཏུའི་དྲུང་དུ་སོང་ཞིང་སྐྱབས་མགོན་ཡེ་ཤུའི་སྐུ་གདུང་གནང་བར་ཞུ་བ་ཞུས་པ༌ལ། 44 པི་ལ་ཏུས་སྐྱབས་མགོན་ཡེ་ཤུ་སྐུ་གྲོངས་པའི་གཏམ་ཐོས་ནས་ཡ་མཚན་སྐྱེས་ཤིང་བརྒྱ་དཔོན་བོས༌ཏེ། ཁོང་གྲོངས་སམ་མ་གྲོངས་ཞེས་དྲིས་པ༌དང༌། 45 པི་ལ་ཏུས་བརྒྱ་དཔོན་ལས་དོན་འདི་རྩད་ཆོད་རྗེས་ཁོང་གི་སྐུ་གདུང་ཡོ་སེབ་ལ་གནང༌ངོ༌།། 46 དེ་ནས་ཡོ་སེབ་ཀྱིས་སོ་རས་ཞིག་ཉོས་ཤིང་ཁོང་གི་སྐུ་གདུང་ཤིང་རྒྱ་གྲམ་སྟེང་ནས་མར་བླངས་ཏེ་སོ་རས་ཀྱིས་དཀྲིས༌རྗེས། བྲག་ནང་དུ་བརྐོས་པའི་དུར་ཁུང་ཞིག་གི་ནང་དུ་སྦས་ཤིང་རྡོ་ཕ་བོང་ཞིག་བསྒྲིལ་ཡོང་ནས་དུར་ཁུང་གི་སྒོ་བཅད༌དོ།། 47 མཱག་རྡལ་གྱི་མིར་ཡམ་དང་ཡོ་སེ་བྱ་བའི་མ་མིར་ཡམ་གཉིས་ཀྱིས་ཀྱང་སྐུ་གདུང་གང་དུ་བཞག་པའི་གནས་མཐོང༌ངོ༌།།

ལེའུ་བཅུ་དྲུག༌པ།

སྐུ་གྲོངས་ནས་སླར་གསོན༌པ།

1 དེ་ནས་ངལ་གསོ་བའི་ཉིན་རྫོགས༌རྗེས། མཱག་རྡལ་གྱི་མིར་ཡམ༌དང༌། ཡ་ཀོབ་ཀྱི་མ་མིར༌ཡམ། སཱ་ལོ་མེ་བཅས་ཀྱིས་སྐྱབས་མགོན་ཡེ་ཤུའི་སྐུ་གདུང་ལ་བྱུག་བྱའི་བསུང་རྫས་ཉོས་པ༌དང༌། 2 གཟའ་འཁོར་གཅིག་གི་ཉིན་དང་པོའི་ཞོགས་པར་ཉི་མ་ཤར་བའི་དུས་སུ་ཁོ་མོ་ཚོ་དུར་ཁུང་གི་གམ་དུ་སླེབས༌ཤིང༌། 3 ལམ་བར་དུ་ཕན་ཚུན་ལ་དུར་ཁུང་གི་སྒོ་ཁར་ཡོད་པའི་རྡོ་ཕ་བོང་དེ་སུ་ཞིག་གིས་ངེད་ཅག་གི་ཆེད་དུ་ཕར་བསྒྲིལ་བར་བྱའམ་ཞེས་སྨྲས༌ཤིང༌། 4 ཁོ་མོ་དག་གིས་མགོ་ཡར་དགྱེ་ནས་བལྟས་པ༌ན། རྡོ་ཕ་བོང་དེ་ནི་དངོས་གནས་ཤིན་ཏུ་ཆེན་པོ་ཞིག་ཡིན་ཡང་སྔར་ནས་ཕར་བསྒྲིལ་ཟིན་པ་མཐོང༌ངོ༌།། 5 དེ་ནས་ཁོ་མོ་ཚོ་དུར་ཁུང་ནང་དུ་འཛུལ་བ་དང་ལྭ་རིང་དཀར་པོ་གྱོན་པའི་ན་གཞོན་ཞིག་*ཁོ་མོ་ཚོའི་གཡས་ཕྱོགས་སུ་བཞུགས་ཡོད་པ་མཐོང་ནས་ཤིན་ཏུ་འཇིགས༌སོ།། 6 ན་གཞོན་དེ་ན༌རེ། ཁྱོད་རྣམས་འཇིགས་མི༌དགོས། ཁྱོད་ཅག་ནི་ཤིང་རྒྱ་གྲམ་གྱི་སྟེང་དུ་བརྡབས་པའི་ནཱ་ཙ་རེལ་པ་ཡེ་ཤུ་འཚོལ་དུ་ཡོང་བ་ཡིན༌ཏེ། ཁོང་གི་སྐུ་གདུང་བཞུགས་སའི་གནས་དེར་ལྟོས་དང་ཁོང་ཉིད་སླར་གསོན་པས་གནས་འདིར་མི༌བཞུགས། 7 ཁྱོད་ཅག་ཕྱིར་སོང་ནས་ཁོང་གི་ཐུགས་སྲས་རྣམས་དང་པེ་ཏྲོ་ལ་འདི་སྐད་ཤོད༌ཅིག དེ་སྔར་ཁོང་གིས་ཁྱོད་རྣམས་ལ་གསུངས་པ་བཞིན་ཁོང་ཉིད་ཁྱོད་ཅག་གི་སྔོན་ལ་ག་ལིལ་ཡུལ་དུ་ཕེབས༌ཤིང༌། གནས་དེ་རུ་ཁྱོད་ཅག་ཁོང་དང་མཇལ་བར་ངེས་ཞེས་སྨྲས༌སོ།། 8 ཁོ་མོ་ཚོ་དུར་ཁུང་ལས་ཕྱིར་བུད་མ་ཐག་འདར་ཞིང་ཧ་ལས་ནས་བྲོས༌པས། གཏམ་དེ་མི་གཞན་སུ་ལའང་སྨྲ་བར་མ་སྤོབས༌སོ།།

9 གཟའ་འཁོར་གཅིག་གི་ཉིན་དང་པོའི་ཞོགས༌པར། སྐྱབས་མགོན་ཡེ་ཤུ་སླར་གསོན་པ༌དང༌། དེ་སྔར་ཁོང་གིས་གདོན་འདྲེ་བདུན་བསྐྲད་མྱོང་བའི་མཱག་རྡལ་གྱི་མིར་ཡམ་ལ་ཐོག་མར་སྐུ་གཟུགས་མངོན་སུམ་དུ་བསྟན༌པས། 10 ཁོ་མོ་སྔར་ནས་སྐྱབས་མགོན་ཡེ་ཤུའི་རྗེས་སུ་འབྲངས་པ་རྣམས་ཀྱི་དྲུང་དུ་སོང་ཞིང་དེ་རྣམས་ཀྱིས་མྱ་ངན་བྱེད་བཞིན་ཡོད་པར་དོན་དེ་སྨྲས༌ནའང༌། 11 དེ་དག་གིས་སྐྱབས་མགོན་ཡེ་ཤུ་གསོན་པོར་བཞུགས་པ་དང་མིར་ཡམ་གྱིས་མཐོང་བ་ཡིན་ཞེས་པའི་གཏམ་ལ་ཡིད་མ་ཆེས༌སོ།།

12 དེའི་རྗེས༌སུ། རྗེས་འབྲང་པ་རྣམས་ལས་མི་གཉིས་གྲོང་གསེབ་ལ་འགྲོ་བའི་ལམ་བར༌དུ། སྐྱབས་མགོན་ཡེ་ཤུས་རང་གི་སྐུ་གཟུགས་རྣམ་པ་གཞན་པའི་ལམ་ནས་ཁོ་གཉིས་ལ་མངོན་སུམ་དུ་བསྟན༌ཏོ།། 13 ཁོ་གཉིས་ཕྱིར་ལོག་ནས་རྗེས་འབྲང་པ་གཞན་རྣམས་ལ་གནས་ཚུལ་དེ་སྨྲས་ནའང་སུས་ཀྱང་ཁོ་གཉིས་ལ་ཡིད་མ་ཆེས༌སོ།།

འཕྲིན་བཟང་སྒྲོག་པའི་བཀའ་བསྩལ༌པ།

14 དོན་དེའི་རྗེས༌སུ། ཐུགས་སྲས་བཅུ་གཅིག་པོས་ཟས་བཞེས་ནས་སྡོད་པའི་དུས༌སུའང༌། སྐྱབས་མགོན་ཡེ་ཤུས་དེ་རྣམས་ལ་རང་གི་སྐུ་གཟུགས་མངོན་སུམ་དུ་བསྟན༌ཏེ། ཁོང་ཉིད་སླར་གསོན་རྗེས་ཁོང་ཉིད་མཐོང་མཁན་རྣམས་ཀྱིས་སྨྲས་པའི་གཏམ་ལ་ཁོ་རྣམས་ཡིད་མ་ཆེས༌པས། ཁོང་གིས་དེ་རྣམས་ལ་དད་པ་མེད་པ་དང་སེམས་གྱོང་པོ་ཡིན་པར་བཀའ་བཀྱོན་མཛད༌དོ།། 15 དེ་ནས་ཁོང་གིས་འདི་སྐད༌དུ། ཁྱོད་ཅག་གནམ་འོག་ཀུན་ཏུ་སོང་ནས་མི་ཐམས་ཅད་ལ་འཕྲིན་བཟང་སྒྲོགས༌ཤིག 16 སུ་ཞིག་གིས་དད་པ་བྱས་ནས་ཁྲུས་གསོལ་ལ་འཇུག་པ་དེ་ལ་ཐར་པ་འཐོབ་པར་འགྱུར་ཞིང་དད་པ་མེད་པ་དེ་ལ་ཉེས་ཆད་གཅོད་པར་འགྱུར༌རོ།། 17 དད་པ་དང་ལྡན་པའི་མི་རྣམས་དང་ལྷན་ཅིག་ངོ་མཚར་བའི་རྟགས་འདི་རྣམས་འབྱུང་ངེས༌ཤིང༌། ངའི་མིང་ལ་བརྟེན་ནས་དེ་དག་གིས་གདོན་འདྲེ་ཕར་སྐྲོད་པ་དང་སྐད་རིགས་གསར་པ་སྨྲ༌བ། 18 དུག་སྦྲུལ་ལག་པས་འཛིན་ནུས༌པ། དུག་འཐུང་ནའང་སྲོག་ལ་མི་གནོད༌པ། ལག་པ་ནད་པའི་སྟེང་དུ་བཞག་ན་ནད་གཞོམ་པར་འགྱུར་ཞེས་གསུངས༌སོ།།

19 དེ་ནས་སྐྱབས་མགོན་ཡེ་ཤུས་ཁོ་རྣམས་ལ་བཀའ་གནང་ཚར༌རྗེས། ཁོང་ཉིད་ནམ་མཁའི་ཞིང་ཁམས་སུ་དྲངས་ཤིང་དཀོན་མཆོག་གི་གཡས་ཕྱོགས་སུ་བཞུགས༌སོ།། 20 ཐུགས་སྲས་རྣམས་ཀྱང་ཡུལ་ཕྱོགས་ཀུན་ཏུ་སོང་ནས་འཕྲིན་བཟང་བསྒྲགས༌ཤིང༌། གཙོ་བོས་ཀྱང་ཁོ་རྣམས་དང་མཉམ་དུ་འཕྲིན་ལས་མཛད་པ་དང་ངོ་མཚར་བའི་རྟགས་དང་ཆབས་ཅིག་བཀའ་དེ་ལ་བདེན་དཔང་མཛད༌དོ།། །།

* ལེའུ་དང༌པོ།:2 ཚིག་རྐང་འདི་ལས་བདག་ཅེས་པ་ནི་ཡབ་དཀོན་མཆོག༌དང༌། ཕོ་ཉ་ནི་ཁྲུས་གསོལ་མཁན་ཡོ་ཧ་ནན༌དང༌། ཁྱོད་ཅེས་པ་ནི་སྲས་དཀོན་མཆོག་སྟེ་སྐྱབས་མགོན་ཡེ་ཤུ་བཅས་ལ་གོ༌ཞིང༌། དོན་དེའི་སྒོ་ནས་བགྲོད་ལམ་སྟ་གོན་བྱེད་པར་གོ་དགོས།

* ལེའུ་གཉིས༌པ།:14 ལེ་ཝི་ཞེས་པ་ནི་རོ་མཱ་གོང་མའི་སྲིད་གཞུང་གི་ཆེད་དུ་ཁྲལ་སྡུད་པའི་ཁྲལ་ལེན་མཁན་ཞིག་གི་མིང་ཡིན༌ལ། ལེ་ཝི་ཞེས་པ་ཁྱིམ་ཚང་ཞིག་ལའང༌གོ དམ་པའི་གསུང་རབ་ཀྱི་མད་ཐཱའི་འཕྲིན་བཟང༌ལས། འདིར་བཤད་པའི་ལེ་ཝིའི་མིང་ལ་མད་ཐཱ་ཞེས་ཀྱང༌འབོད་པ་དང་། མིང་ཧྲིལ་པོར་མད་ཐཱ་ལེ་ཝི་ཞེས་ཀྱང༌བྱ།

* ལེའུ་གསུམ༌པ།:14 དམ་པའི་གསུང་རབ་ཀྱི་མ་ཕྱི་ལ་ལར་ཐུགས་སྲས་བཅུ་གཉིས་ལ་ཁོང་གིས་སྐུ་ཚབ་པ་བཅུ་གཉིས་བསྐོས་ཞེས་ཀྱང༌བྱ།

* ལེའུ་དྲུག༌པ།:30 འདིར་སྐུ་ཚབ་པ་རྣམས་ཞེས་པ་ནི་དོན་ལ་ཐུགས་སྲས་རྣམས༌ཡིན།

† ལེའུ་དྲུག༌པ།:37 དངུལ་སྒོར་ཉིས་བརྒྱ་ཞེས་པ་འདིར་དམ་པའི་གསུང་རབ་ཀྱི་འཕྲིན་བཟང་འདི་ཉིད་ཡིག་ཐོག་ཏུ་འགོད་པའི་དུས༌སུ། དངུལ་སྒོར་གཅིག་ནི་ཉིན་གཅིག་གི་གླ་ཆ༌ཡིན།

* ལེའུ་བདུན༌པ།:28 འདིར་བརྗོད་པའི་ཕྲུ་གུ་ཞེས་པ་ནི་སྐྱབས་མགོན་ཡེ་ཤུའི་ཐུགས་སྲས་དང་ཡ་ཧུ་དཱའི་མི་རིགས་ཐམས་ཅད་ལ་གོ་དགོས་པ༌དང༌། ཁྱི་ཞེས་པ་ནི་ཕྱི་ཕྱོགས་ཀྱི་མི་རིགས་མཐའ་དག་ལ་གོ༌དགོས། ཟས་ཧྲུག་ཅེས་པ་ནི་སྐྱབས་མགོན་ཡེ་ཤུས་གསུངས་པའི་ཆོས་ལ་གོ༌དགོས།

* ལེའུ་བརྒྱད༌པ།:15 འདིར་བརྗོད་པའི་སྐྱུར་རྩི་ཞེས་པ་ནི་དཔེ་ཡིན༌ལ། དོན་ནི་གཡོ་སྒྱུ་དང་སྡིག་པ་ལ་སོགས་པའི་ལས་ངན་པར་གོ་བ་ཡིན།

* ལེའུ་དགུ༌པ།:29 ཚིག་རྐང་ཉེར་དགུ་པ་ལྟ་བུ་ནི་དམ་པའི་གསུང་རབ་ཀྱི་མ་ཕྱི་ལ་ལར་དཀོན་མཆོག་ལ་གསོལ་བ་འདེབས་པ་དང་སྨྱུང་གནས་སྲུང་བ་ལས་གཞན་ཐབས་གང་གིས་ཀྱང་འདྲེ་དེའི་རིགས་ཕྱིར་བསྐྲོད་མི་ནུས་ཞེས་ཀྱང༌འབྱུང༌།

† ལེའུ་དགུ༌པ།:49 ཚིག་རྐང་ཞེ་དགུ་ལ་གོ་བ་ལེན་ཚུལ་གཉིས་ཡོད༌དེ། གཅིག་ནི་ཡེ་ཤུའི་ཆོས་ལས་དམྱལ་བའི་གནས་སུ་ལྷུང་བ་རྣམས་ལ་མེ་ཡི་ཉེས་ཆད་ཆེན་པོ་གཅོད་ངེས་པས་སྡུག་བསྔལ་ཤིན་ཏུ༌ཆེ། གཞན་ཞིག་ནི་ཡེ་ཤུའི་ཆོས་ཀྱི་དད་ལྡན་དང་རྗེས་འབྲང་པ་ཞིག་ཡིན༌ན། མི་ཚེ་འདིའི་ནང་དུ་མེ་ཡིས་བསྲེགས་པ་ལྟ་བུའི་སྡུག་བསྔལ་མྱངས་ཏེ། སྐྱབས་མགོན་ཡེ་ཤུ་བཞིན་དུ་རྣམ་པར་དག་ཅིང་གཙང་མར་འགྱུར་ཞེས་པའི་དོན༌ཡིན།

* ལེའུ་བཅུ༌པ།:37 འདིར་བཤད་པའི་གཟི་བརྗིད་ཅེས་པ་ནི་དམ་པའི་གསུང་རབ་ཀྱི་གཞུང་ལས་གསུངས་པ་ལྟར༌ན། མ་འོངས་པའི་དུས་སུ་དཀོན་མཆོག་གིས་འཇིག་རྟེན་ཁམས་འདི་ཞི་བདེའི་ངང་སྐྱོང་བར་མཛད་པའི་འཕྲིན་ལས་ལ་གོ་བ་ཡིན། (དཀོན་མཆོག་གི་རྒྱལ་སྲིད་ཅེས་པའི་མཆན་ལའང་གཟིགས་རོགས།)

* ལེའུ་བཅུ་གཉིས༌པ།:26 ཨབ་ར་ཧམ༌དང༌། ཨི༌སཱག ཡ་ཀོབ་བཅས་ནི་མོ་ཤེའི་ཡར་སྔོན་གྱི་གནའ་བོའི་ཡ་ཧུ་དཱའི་མི་རིགས་ཀྱི་སྐྱེས་བུ་དམ་པ་འགའ༌ཡིན།

* ལེའུ་བཅུ་བཞི༌པ།:3 ནཱར་དི་ཞེས་པའི་སྤོས་ཆུ་ནི་རྒྱ་གར་བྱང་ཕྱོགས་ཀྱི་རྩི་ཤིང་ཞིག་ནས་བྱུང་བའི་རིན་ཐང་ཆེ་བའི་སྤོས་ཆུ་ཡིན༌ལ། རྩི་ཤིང་དེའི་མིང་ཡང༌ཡིན།

† ལེའུ་བཅུ་བཞི༌པ།:12 པེ་སག་གི་ལུ་གུ་ཞེས་པ་ནི་པེ་སག་གི་དུས་ཆེན་ཉིན་ལ་བཤའ་བའི་ལུ་གུ་སྟེ་ཡ་ཧུ་དཱའི་མི་རིགས་ཀྱི་གོམས་སྲོལ༌ལ། སྔར་ཨེ་ཅིབ་ཡུལ་གྱི་བྲན་དུ་བཀོལ་བའི་གནས་ནས་ཐར་བའི་དྲན་གསོའི་དུས་ཆེན་གྱི་ཉིན་དང༌པོར། མི་གྲངས་བཅུ་ནས་ཉི་ཤུ་རེ་གྲལ་སྐོར་གཅིག་ཏུ་བྱས་ནས་ནག་ནོག་གི་ལྷད་མ་འདྲེས་པའི་ལུ་གུ་མཆོག་ཏུ་གྱུར་པ་བཤས༌ཏེ། ཁྲག་དང་ཚིལ་གཉིས་མཆོད་ཅིང་ཤ་ཟ་བ༌ཡིན། དེའི༌ཕྱིར། དྲན་གསོའི་དུས་ཆེན་གྱི་ཉིན་དང་པོར་བཤའ་བའི་ལུ་གུ་དེར་པེ་སག་གི་ལུ་གུ་ཞེས༌བྱ། འདིར་ཡང་སྒྲ་སྒྱུར་བྱས་པས་ཀློག་མཁན་རྣམས་ཀྱིས་དོན་རྣམས་མ་ལུས་པར་རྟོགས་པར༌སྨོན།(པེ་སག་ཅེས་པའི་མཆན་ལའང་གཟིགས་རོགས)

* ལེའུ་བཅོ་ལྔ༌པ།:25 དམ་པའི་གསུང་རབ་ཀྱི་མ་ཕྱི་དག༌ལས། སྐྱབས་མགོན་ཡེ་ཤུ་ཤིང་རྒྱ་གྲམ་གྱི་སྟེང་དུ་བརྡབས་པའི་དུས་ནི་ཆུ་ཚོད་གསུམ་ཡིན་ཞེས་གསུངས་འདུག༌ཀྱང༌། སྐབས་འདིིའི་ཆུ་ཚོད་གསུམ་ཞེས་པ་ནི་ཡ་ཧུ་དཱའི་མི་རིགས་ཀྱི་བརྩི་སྲོལ་ལྟར༌ཡིན། ད་ལྟའི་བརྩི་སྲོལ་ལྟར་ན་ཞོགས་པའི་ཆུ་ཚོད་དགུ་ཡིན་པས་དོན་སྒྱུར་བྱས་པ༌ཡིན།

† ལེའུ་བཅོ་ལྔ༌པ།:33 འདིར་བརྗོད་པའི་ཉིན་གུང་དང་ཕྱི་དྲོའི་ཆུ་ཚོད་གསུམ་ཞེས་པ་ནི་ཡ་ཧུ་དཱའི་མི་རིགས་ཀྱི་བརྩི་སྲོལ་ཏེ་མ་ཕྱི་དག་ལས་ཆུ་ཚོད་དྲུག་དང་ཆུ་ཚོད་དགུ་ཞེས༌འབྱུང༌། ད་ལྟའི་བརྩི་སྲོལ་ལྟར་ན་ཉིན་གུང་གི་ཆུ་ཚོད་བཅུ་གཉིས་ནས་ཕྱི་དྲོའི་ཆུ་ཚོད་གསུམ་བར༌ཡིན།

‡ ལེའུ་བཅོ་ལྔ༌པ།:42 སྟ་གོན་གྱི་ཉིན་མོ་ཞེས་པ་ནི་གཟའ་པ་སངས་ཉིན་ལ་གོ་ཞིང་པེ་སག་དུས་ཆེན་གྱི་ངལ་གསོ་བའི་ཉིན་ནི་གཟའ་སྤེན་པའི་ཉིན་ལ༌གོ དེ་ནི་གནའ་བོའི་ཡ་ཧུ་དཱའི་མི་རིགས་ཀྱི་གོམས་སྲོལ༌ཡིན།

* ལེའུ་བཅུ་དྲུག༌པ།:5 སྐབས་འདིའི་ལྭ་རིང་དཀར་པོ་གྱོན་པའི་ན་གཞོན་ཞིག་ཅེས་པ་ལ་དམ་པའི་གསུང་རབ་ཀྱི་འཕྲིན་བཟང་གཞན་ལས་དཀོན་མཆོག་གིས་མངགས་པའི་ཕོ་ཉ་ཡིན་པར༌གསུངས།

ལོ་ཀུ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

༄༅། །ལོ་ཀུའི་འཕྲིན་བཟང་།

ལོ་ཀུའི་འཕྲིན་བཟང་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ལོ་ཀུའི་འཕྲིན་བཟང་འདི་ལ་ཡི་གེར་བཀོད་ཡོད་པ་རྣམས་ལས་ཆེས་ལེགས་པའི་གཞུང་ཞེས་འབོད་ཅིང་། ལོ་ཀུས་གྷི་རིག་གི་རིག་གནས་ནས་ཡི་གེར་བཀོད་པའི་ཉམས་ལ་བལྟས་ན་ཁོང་ནི་ཡོན་ཏན་པ་ཆེན་པོ་ཞིག་ཡིན་པ་མཚོན་ཐུབ། ཁོང་གིས་དམིགས་བསལ་དུ་ཕྱི་ཕྱོགས་པ་རྣམས་སེམས་སུ་བཅངས་ནས་གཞུང་འདི་ཉིད་ཡི་གེར་བཀོད་པ་དང་། ཡ་ཧུ་དཱ་པའི་ལུགས་སྲོལ་ལ་འགྲེལ་བསྐྱོན་པ་དང་། སྐྱབས་མགོན་ཡེ་ཤུའི་གདུང་རྒྱུད་ནི་མིའི་ཐོག་མ་ཨ་དམ་ཞེས་བྱ་བའི་བར་དུ་གཏུགས་ནས་ཡི་གེར་བཀོད།

ཡི་གེར་འགོད་མཁན་དང་འགོད་དུས།

གཞུང་དངོས་སུ་ཡི་གེར་འགོད་མཁན་སུ་ཡིན་པ་གསལ་པོར་བྲིས་མེད་ཀྱང་། འཛོལ་བ་མེད་པའི་རྒྱུ་མཚན་མང་པོ་ཞིག་གིས་ཡི་གེར་འགོད་མཁན་ནི་ལོ་ཀུ་ཡིན་པ་བསྟན་ཡོད་པ་རེད། ལོ་ཀུའི་འཕྲིན་བཟང་འདི་སྐུ་ཚབ་པ་རྣམས་ཀྱི་མཛད་འཕྲིན་དང་འབྲེལ་བ་ཟབ་མོ་ཡོད་པ་དང་། གཞུང་འདི་གཉིས་ཀྱི་ཐ་སྙད་བཀོལ་སྟངས་དང་གྲུབ་ཚུལ་ལ་བལྟས་ན། གཞུང་དེ་གཉིས་ཀ་ཡི་གེར་འགོད་མཁན་ནི་མི་གཅིག་ཡིན་པ་གསལ་པོར་རྟོགས་ཐུབ། ལོ་ཀུ་ནི་ཧ་ལམ་ཕྱི་ཕྱོགས་ནས་སྐྱེས་པ་ཞིག་ཡིན་ལ། ཁོང་ནི་གྷི་རིག་གི་རིག་གནས་ལ་མཁས་པའི་ཡོན་ཏན་པ་ཞིག་ཡིན་པར་མ་ཟད། ད་དུང་སྨན་པའི་ལས་ཀ་གཉེར་མྱོང་མཁན་དང་། ཕོལ་ལོལ་གྱི་དུས་སྔ་མའི་ཆོས་གྲོགས་བཅས་ཀྱང་ཡིན། གཞུང་འདི་ཉིད་ཧ་ལམ་སྤྱི་ལོ་59ནས་63གྱི་བར་དུ་གྲུབ་པ་རེད།

བརྗོད་སྙིང་དང་གསུང་འཕྲིན།

གཞུང་འདིའི་འགོ་བརྩམས་མ་ཐག་ལོ་ཀུས་བདག་ཅག་ལ་སྐྱབས་མགོན་ཡེ་ཤུའི་རྣམ་ཐར་ཆ་ཚང་ཞིག་བརྗོད་པའི་ཕྱིར་འཕྲིན་བཟང་འདི་ཡི་གེར་བཀོད་པ་ཡིན་པར་གསུངས། འཕྲིན་བཟང་གཞན་དག་དང་བསྡུར་ན། ཁོང་གིས་སྐྱབས་མགོན་ཡེ་ཤུའི་རྣམ་ཐར་ཆ་ཚང་ཞིང་གོ་རིམ་ལྡན་པ་ཞིག་ཡི་གེར་བཀོད་ཡོད་པ་དང་། ལོ་ཀུས་གཞུང་འདི་ཡི་གེར་བཀོད་པའི་རེ་འདུན་གཅིག་ནི་སྐྱབས་མགོན་ཡེ་ཤུ་མི་ཐམས་ཅད་ལ་ཐུགས་དགྱེས་ཚུལ་བསྟན་ཡོད་པ་དེ་ཡིན། སྐྱབས་མགོན་ཡེ་ཤུས་མི་ཉམས་ཆུང་དང་བཙན་གནོན་ཐེབས་མཁན་སུ་ཡིན་ཡང་ཐུགས་ཁུར་གནང་ཡོད་དེ། ལོ་ཀུས་དམིགས་བསལ་དུ་སྐྱབས་མགོན་ཡེ་ཤུས་གསུངས་པའི་དཔེ་རྣམས་དྲངས་ནས་ཡང་ནས་ཡང་དུ་བརྗོད་ཡོད། སྐྱབས་མགོན་ཡེ་ཤུ་འཇིག་རྟེན་འདིར་ཕེབས་པས་སྡིག་ཅན་གྱི་འཇིག་རྟེན་ཡོངས་ལ་དགའ་སྤྲོ་དང་རེ་བ། ཐར་པ་བཅས་གནང་བ་བཞིན། དགའ་སྤྲོ་ཅན་གྱི་བརྗོད་བྱ་དེ་གཞུང་ཧྲིལ་པོ་ནས་ཉམས་སུ་མྱོང་ཐུབ།

འཆར་ཟིན།

1. གླེང་གཞི། ༼1:1-4༽

2. སྐྱབས་མགོན་ཡེ་ཤུ་འཇིག་རྟེན་དུ་ཕེབས་པའི་སྐོར། ༼1:5-2:52༽

3. སྐྱབས་མགོན་ཡེ་ཤུའི་ཕེབས་ལམ་ལ་སྟ་གོན་མཛད༌པའི་སྐོར། ༼3:1-4:13༽

4. སྐྱབས་མགོན་ཡེ་ཤུས་ག་ལིལ་ཡུལ་ནས་ཆོས་བསྒྲགས་པའི་སྐོར། ༼4:14-9:9༽

5. སྐྱབས་མགོན་ཡེ་ཤུ་ག་ལིལ་ཡུལ་དང་ཁ་བྲལ་བའི་དུས། ༼9:10-50༽

6. སྐྱབས་མགོན་ཡེ་ཤུས་ཡ་ཧུ་དཱ་ཡུལ་ནས་ཆོས་བསྒྲགས་པ། ༼9:51-13:21༽

7. སྐྱབས་མགོན་ཡེ་ཤུས་ཡོར་དན་གཙང་པོའི་ཕར་ཕྱོགས་སུ་ཆོས་བསྒྲགས་པ། ༼13:22-19:27༽

8. སྐྱབས་མགོན་ཡེ་ཤུ་ཤིང་རྒྱ་གྲམ་གྱི་སྟེང་དུ་བརྡབས་པ་དང་འཆི་བ་ལས་རྒྱལ་བ། ༼19:28-24:53༽

ལེའུ་དང༌པོ།

གླེང་གཞི།

1-2 གུས་པར་འོས་པའི་ཇོ་བོ་ཐེ་འོ་ཕེ་ལུ༌ལགས། དེ་ཡང་དཀོན་མཆོག་གི་བཀའ་ཡི་ཞབས་ཏོག་པ་རྣམས་ཀྱིས་ཐོག་མ་ནས་མིག་གིས་མཐོང་ཞིང་བདག་ཅག་ལ་གང་ཞིག་གསུངས་པ་བཞིན༌དུ། མི་མང་པོ་ཞིག་གིས་བདག་ཅག་གི་ཁྲོད་དུ་གྲུབ་པའི་དོན་རྣམས་ཡི་གེར་འགོད་འགོ་བརྩམས༌པས། 3 ངས་ཀྱང་ཐོག་མ་ནས་དོན་དེ་ཐམས་ཅད་ལ་བརྟག་ཅིང་དཔྱད༌དེ། ཁྱེད་ལ་གོ་རིམ་བཞིན་དུ་ཡི་གེར་འགོད་པར་ཐག་གིས༌བཅད་དོ།། 4 ཅིའི་ཕྱིར་ཞེ༌ན། དེ་སྔར་ཁྱེད་ལ་བསྟན་པའི་བཀའ་རྣམས་ནི་བདེན་པ་དངོས་ཡིན་པ་རྟོགས་སུ་འཇུག་པའི་ཕྱིར༌རོ།།

ཁྲུས་གསོལ་མཁན་ཡོ་ཧ་ནན་སྐུ་འཁྲུང་བའི་ལུང༌བསྟན།

5 ཧེ་རོ་དཱ་ཞེས་བྱ་བ་ཡ་ཧུ་དཱའི་ཡུལ་གྱི་རྒྱལ་པོ་ཡིན་པའི་དུས༌སུ། ཨ་བི་ཡཱའི་སྡེ་ཚན་དུ་ཟཱ་ཀར་ཡ་ཞེས་པའི་མཆོད་དཔོན་ཞིག་ཡོད༌དེ། དེའི་ཆུང་མ་ནི་ཨ་རོན་གྱི་བུ་རྒྱུད་ཡིན་ཞིང་མིང་ལ་ཨེ་ལི་སཱ་བེད་ཟེར། 6 དེ་གཉིས་ནི་དཀོན་མཆོག་གི་དྲུང་དུ་མི་གཞུང་དྲང་གཉིས་ཡིན༌ཏེ། གཙོ་བོའི་བཀའ་དང་ཁྲིམས་ཐམས་ཅད་འཕྱུགས་མེད་དུ་བསྲུངས་པ་ཡིན། 7 འོན་ཀྱང་ཨེ་ལི་སཱ་བེད་ནི་ཕྲུ་གུ་སྐྱེ་མི་ནུས་པས་ཁོ་གཉིས་ལ་བུ་ཕྲུག་མེད་པར་རྒས༌སོ།།

8 ནམ་ཞིག་གི་དུས༌ལ། ཟཱ་ཀར་ཡས་རང་གི་སྡེ་ཚན་གྱི་གོ་རིམ་བཞིན་དཀོན་མཆོག་གི་དྲུང་ནས་མཆོད་དཔོན་གྱི་འོས་འགན་སྒྲུབ་པའི་སྐབས་སུ། 9 མཆོད་དཔོན་གྱི་ལུགས་སྲོལ་ལྟར་རྒྱན་བླངས་ཤིང་སྤོས་སྒྲོན་པའི་བྱ་བའང་ཁོ་ལ་བབས༌པས། ཁོ་རང་གཙོ་བོའི་མཆོད་ཁང་དུ་སོང་ངོ༌།། 10 ཁོས་སྤོས་སྒྲོན་པའི་སྐབས༌སུ། མི་ཚོགས་ཐམས་ཅད་ཀྱིས་མཆོད་ཁང་གི་ཕྱི་ནས་གསོལ་བ་བཏབ་ཅིང་བསྡད། 11 གཙོ་བོའི་ཕོ་ཉ༌ཞིག་སྤོས་ཁྲིའི་གཡས་ཕྱོགས་སུ་ཀྲོང་ངེར་བྱུང་སྟེ་ཁོའི་མིག་ལ་མངོན༌ཞིང༌། 12 ཟཱ་ཀར་ཡས་ཕོ་ཉ་དེ་མཐོང་ནས་སེམས་འཚབས་ཏེ་འཇིགས་ཤིང་སྐྲག་པར་གྱུར་ཏོ།། 13 འོན་ཀྱང་། ཕོ་ཉས་ཁོ་ལ་འདི་སྐད༌དུ། ཟཱ་ཀར༌ཡཱ། ཁྱོད་རང་སྐྲག་མི་དགོས༌ཏེ། ཁྱོད་ཀྱི་སྨོན་ལམ་ནི་དཀོན་མཆོག་གིས་གསན་བྱུང༌བས། ཁྱོད་ཀྱི་ཆུང་མ་ཨེ་ལི་སཱ་བེད་ལ་བུ་ཞིག་སྐྱེ་བར༌འགྱུར། ཁྱོད་ཀྱིས་བུའི་མིང་ལ་ཡོ་ཧ་ནན་ཞེས་ཐོགས༌ཤིག 14 ཁྱོད་གཉིས་ལ་བུ་སྐྱེས་པས་དགའ་སྤྲོ་འབྱུང་ཞིང་མི་མང་པོའང་དགའ་བར་འགྱུར༌ཏེ། 15 ཁོ་རང་གཙོ་བོའི་དྲུང་ནས་མི་ཆེན་པོར་འགྱུར༌ཞིང༌། རྒུན་ཆང་དང་ཨ་རག་ནམ་ཡང་མི་འཐུང༌ལ། མའི་མངལ་དུ་ཡོད་པ་ནས་བཟུང་དམ་པའི་ཐུགས་ཉིད་ཀྱིས་ཁྱབ་པར་འགྱུར་རོ།། 16 ཡང་ཁོས་ཡེས་ར་ཨེལ་གྱི་བུ་རྒྱུད་མང་པོ་ཞིག་གཙོ་བོ་སྟེ་ཁོ་རྣམས་ཀྱི་དཀོན་མཆོག་གི་ཕྱོགས་སུ་ཕྱིར་འགུག་པར་འགྱུར༌ཞིང༌། 17 ཁོ་རང་ལ་ཨེ་ལི་ཡཱ༌*དང་འདྲ་བའི་སེམས་དང་ནུས་མཐུ་ལྡན་ཞིང་གཙོ་བོ༌†ཕེབས་པའི་སྔོན་དུ་བསྐྱོད༌ནས། ཕ་རྣམས་ཀྱི་སེམས་བུ་ཡི་ཕྱོགས་ལ་འགུག་པ༌དང༌། དཀོན་མཆོག་གི་བཀའ་ལ་མི་ཉན་པ་རྣམས་མི་གཞུང་དྲང་གི་ཤེས་རབ་དང་བསྟུན་པར་བྱ༌སྟེ། གཙོ་བོ་ལ་འཚམ་པའི་མི་སྡེ་སྟ་གོན་བྱེད་པར་འགྱུར་ཞེས་གསུངས༌སོ།།

18 ཟཱ་ཀར་ཡས་ཕོ་ཉ༌ལ། ང་རང་རྒས་ཤིང་ངའི་ཆུང་མ་ཡང་རྒས་ཟིན་པས་ངས་དོན་དེ་ཇི་ལྟར་ཤེས་ཐུབ་ཅེས་དྲིས་པ༌ལ། 19 ཕོ་ཉས་འདི་སྐད༌དུ། ང་རང་ནི་དཀོན་མཆོག་གི་དྲུང་དུ་སྡོད་པའི་ཕོ་ཉ་གེབ་རི་ཨེལ་ཡིན༌ཏེ། ཁྱོད་ལ་གཏམ་སྨྲ་བ་དང་འཕྲིན་བཟང་འདི་འཆད་པར་མངགས་པ་ཡིན༌ལ། 20 ལྟོས༌དང༌། དུས་དེར་སླེབས་ཚེ། ངས་སྨྲས་པ་བཞིན་དུ་འགྲུབ་པར་འགྱུར་རོ།། འོན་ཀྱང་བདག་གིས་སྨྲས་པ་ལ་ཁྱོད་རང་ཡིད་མི་ཆེས་པས་དོན་དེ་འགྲུབ་པའི་བར་དུ་ཁྱོད་རང་ལྐུགས་པར་འགྱུར་ཞེས་གསུངས་སོ།། 21 མི་ཚོགས་ཀྱིས་ཟཱ་ཀར་ཡ་ལ་བསྒུགས་ནས་བསྡད་ཅིང་ཁོ་རང་མཆོད་ཁང་ནས་ཡུན་རིང་འགོར་བས་དོགས་པ་སྐྱེས༌པ་རེད། 22 ཁོ་རང་ཕྱི་ལ་ཐོན་དུས་སྐད་ཆ་སྨྲ་མི་ཐུབ་པས་ཁོས་མཆོད་ཁང་ནས་ཞལ་གཟིགས་ཤིག་མཐོང་བ་མི་དེ་རྣམས་ཀྱིས་ཤེས་སོ།། ཡང་ཁོས་མི་དེ་རྣམས་ལ་ལག་བརྡ་བྱས་ནའང་ལྐུགས་པར་གྱུར་ནས་བསྡད། 23 མཆོད་དཔོན་གྱི་འོས་འགན་སྒྲུབ་པའི་དུས་མཇུག་རྫོགས་རྗེས་ཁོ་རང་ཕྱིར་ཡུལ་དུ་ལོག་གོ།

24 དེའི་རྗེས༌སུ། ཁོའི་ཆུང་མ་ཨེ་ལི་སཱ་བེད་ལ་མངལ་སྦྲུམ་སྟེ་ཟླ་བ་ལྔའི་རིང་ལ་ཡིབས་ནས་བསྡད༌ཅིང༌། 25 གཙོ་བོས་ང་ལ་གཟིགས་སྐྱོང་མཛད་དེ་མི་ཚོགས་ཀྱི་ཁྲོད་ནས་ངའི་ངོ་ཚ་བསལ་བའི་ཕྱིར་འདི་ལྟར་མཛད་ཅེས་སྨྲས་སོ།།

སྐྱབས་མགོན་ཡེ་ཤུ་སྐུ་འཁྲུང་བའི་ལུང༌བསྟན།

26 དེ་ནས་ཟླ་བ་དྲུག་ལ་སླེབས་པའི་དུས༌སུ། དཀོན་མཆོག་གིས་ཕོ་ཉ་གེབ་རི་ཨེལ་བྱ་བ་ག་ལིལ་ཡུལ་གྱི་ནཱ་ཙ་རེལ་ཞེས་པའི་གྲོང་རྡལ༌དུ། 27 མིར་ཡམ་ཞེས་འབོད་པའི་ན་ཆུང་བུ་མོ་དེའི་གམ་དུ་མངགས༌ཤིང༌། ན་ཆུང་བུ་མོ་དེ་ནི་དཱ་བིད་ཀྱི་རིགས་རྒྱུད་ཡིན་པའི་ཡོ་སེབ་དང་གཉེན་རྟགས་བརྒྱབ་ཡོད་པ༌ཡིན། 28 ཕོ་ཉ་དེ་ཉིད་བུ་མོའི་གམ་དུ་སོང་ནས་འདི་སྐད༌དུ། དཀོན་མཆོག་གི་ཐུགས་རྗེ་ཆེན་པོ་ཐོབ་པའི་བུ༌མོ། ཁྱོད་རང་བདེ་བར་གྱུར༌ཅིག གཙོ་བོ་ཁོང་ཉིད་ཁྱོད་དང་མཉམ་དུ་བཞུགས་ཞེས་གསུངས་པ༌དང༌། 29 བུ་མོ་མིར་ཡམ་གྱི་སེམས་ཤིན་ཏུ་འཚབས་ཤིང་གཏམ་འདི་ཅི་ཡིན་ནམ་ཞེས་ཡང་དང་བསྐྱར་དུ་བསམས་སོ།། 30 ཡང་ཕོ་ཉས་འདི་སྐད༌དུ། མིར༌ཡམ། མ་འཇིགས༌ཤིག ཁྱོད་ལ་དཀོན་མཆོག་གི་ཐུགས་རྗེ་ཐོབ༌ཅིང་། 31 ལྟོས༌དང༌། ཁྱོད་ལ་མངལ་སྦྲུམ་ནས་བུ་ཞིག་སྐྱེ་བར༌འགྱུར། དེའི་མཚན་ལ་ཡེ་ཤུ་ཞེས་ཐོགས༌ཤིག 32 ཁོང་ནི་སྐྱེས་ཆེན་དམ་པར་འགྱུར༌ཏེ། བླ་ན་མེད་པའི་དཀོན་མཆོག་གི་སྲས་ཞེས་གསོལ་བ་དང་། གཙོ་བོ་དཀོན་མཆོག་གིས་ཁོང་ལ་རང་གི་མེས་པོ་དཱ་བིད་ཀྱི་བཞུགས་ཁྲི་གནང༌བར་འགྱུར་ཞིང༌། 33 ཡུན་ནས་ཡུན་དུ་ཡ་ཀོབ་ཀྱི་རིགས་རྒྱུད་ལ་དབང་བསྒྱུར་བ༌དང༌། ཁོང་གི་རྒྱལ་སྲིད་ཀྱང་མཐའ་མེད་པར་འགྱུར་ཞེས་གསུངས་པ༌ན། 34 མིར་ཡམ་ན༌རེ། ང་ནི་སྐྱེས་པ་སུ་ལའང་འགྲོགས་མ་མྱོང་བས་དོན་འདི་ནི་ཇི་ལྟར་འབྱུང་སྲིད་དམ་ཞེས་ཞུས་པ༌ལ། 35 ཡང་ཕོ་ཉས་འདི་སྐད༌དུ། དམ་པའི་ཐུགས་ཉིད་ཁྱོད་ཀྱི་སྟེང་ལ་ཁྱབ་ངེས་ཤིང་བླ་ན་མེད་པའི་དཀོན་མཆོག་གི་ནུས་མཐུ་ཡིས་ཀྱང་ཁྱོད་རང་བསྲུང་བར་འགྱུར༌བས། ཁྱོད་རང་ལས་འཁྲུང་ངེས་པའི་བུ་དམ་པ་དེ་ལ་དཀོན་མཆོག་གི་སྲས་ཞེས་གསོལ་བར་འགྱུར་རོ།། 36 ལྟོས༌དང༌། ཁྱོད་ཀྱི་གཉེན་ཉེ་ཨེ་ལི་སཱ་བེད་རྒས་ཤིང་ཕྲུ་གུ་སྐྱེ་མི་ནུས་ཀྱང༌། ད་ལྟ་མངལ་དུ་བུ་སྦྲུམ་ནས་ཟླ་བ་དྲུག་ལ་སླེབས༌ཡོད། 37 རྒྱུ་མཚན་ནི་དཀོན་མཆོག་ལ་མི་འགྲུབ་བྱ་བ་ཅི་ཡང་མེད་པའི་ཕྱིར་ཡིན་ཞེས་གསུངས་སོ།། 38 ཡང་མིར་ཡམ་ན༌རེ། ང་ནི་གཙོ་བོའི་གཡོག་མོ་ཡིན༌ཏེ། ཁྱེད་ཀྱིས་གསུངས་པ་བཞིན་ངའི་སྟེང་དུ་འགྲུབ་པར་སྨོན་ཞེས་ཞུས་པ་དང་ཕོ་ཉ་ཕྱིར་ཕེབས༌སོ།།

མིར་ཡམ་ནི་ཨེ་ལི་སཱ་བེད་ཀྱི་གམ་དུ་ཕྱིན༌པ།

39 སྐབས༌དེར། མིར་ཡམ་ལམ་ལ་ཆས་ཏེ་ཡ་ཧུ་དཱའི་ཡུལ་གྱི་རི་ཁུལ་དུ་ཡོད་པའི་གྲོང་རྡལ་ཞིག་ལ་མྱུར་དུ་སོང༌ཞིང༌། 40 ཟཱ་ཀར་ཡའི་ཁྱིམ་དུ་སོང་ནས་ཨེ་ལི་སཱ་བེད་ལ་འཚམས་འདྲི་བྱས། 41 ཨེ་ལི་སཱ་བེད་ཀྱིས་མིར་ཡམ་གྱི་འཚམས་འདྲི་ཐོས་པ་དང་རང་གི་མངལ་གྱི་ཕྲུ་གུའང་གློ་བུར་འགུལ་ཞིང་ཁོ་མོ་ལ་དམ་པའི་ཐུགས་ཉིད་ཀྱིས་ཁྱབ་པར་གྱུར་ཏོ།། 42 ཨེ་ལི་སཱ་བེད་ཀྱིས་སྐད་གསང་མཐོན༌པོས། བུད་མེད་རྣམས་ཀྱི་ཁྲོད་དུ་ཁྱོད་ལ་དཀོན་མཆོག་གི་བྱིན་རླབས༌ཆེན་པོ་ཐོབ་པ་ཡིན། ཁྱོད་ཀྱི་མངལ་དུ་སྦྲུམ་པའི་བུ་ལའང་དཀོན་མཆོག་གི་བྱིན་རླབས༌ཆེན་པོ་ཐོབ་པ་ཡིན། 43 བདག་གི་གཙོ་བོའི་མ་ཡུམ་ངའི་གམ་དུ་ཕེབས་པའི་དོན་འདི་ངའི་སྟེང་དུ་ཅིའི་ཕྱིར་བྱུང་ངམ། 44 ལྟོས༌དང༌། ཁྱོད་ཀྱིས་འཚམས་འདྲི་བྱེད་པའི་སྐད་དེ་ངས་ཐོས་ཙ༌ན། ངའི་མངལ་གྱི་ཕྲུ་གུའང་དགའ་སྟེ་འགུལ༌བྱུང་། 45 གཙོ་བོས་ཁྱོད་ལ་ཅི་གསུང་ཐམས་ཅད་ཇི་བཞིན་འགྲུབ་པར་ཡིད་ཆེས་པའི་བུ་མོ་ཁྱོད་རང་བདེ་བར་སྨོན་ཞེས་སྨྲས༌སོ།།

མིར་ཡམ་གྱི་བསྟོད༌གླུ།

46 དེ་ནས་མིར་ཡམ་གྱིས་གླུ་འདི་ལྟར་བླངས༌ཏེ།

ཕྲན་གྱིས་སྙིང་ནས་གཙོ་བོ་ལགས་ལ༌བསྟོད།།

47 སྐྱབས་མགོན་དཀོན་མཆོག་ཉིད་ལ་སེམས་དགའོ།།

48 ཁོང་གིས་དམན་ཆུང་གཡོག་མོ་བདག་ལ༌གཟིགས།།

གཟིགས་དང་དེང་ཕྱིན་མི་རབས་ཐམས་ཅད༌ཀྱིས།།

བདག་ལ་བདེ་ལེགས་ཡིན་ཞེས་བརྗོད་པར༌འགྱུར།།

49 ཀུན་དབང་མཆོག་གིས་བདག་ལ་མཛད་པ༌མཚར།།

ཁོང་གི་མཚན་ནི་དམ་པ་ཡིན་ལགས༌སོ།།

50 ཁོང་གི་ཐུགས་རྗེ་མི་རབས་ཡོངས་ལ༌གནས།།

ཁོང་ལ་གུས་ཤིང་འཇིགས་པ་ཀུན་ལ༌གནང༌།།

51 མཚར་མཚར་གང་གི་ཕྱག་གིས་མཛད༌པ་མཚར།།

ལེགས་ལེགས་རང་རློམ་ཅན་རྣམས་བདས་པ༌ལེགས།།

52 ལེགས་ལེགས་རྒྱལ་ངན་ཁྲི་ལས་ཕབ་པ༌ལེགས།།

མཚར་མཚར་གཉོམ་ཆུང་ཅན་རྣམས་སྐྱོང་བ༌མཚར།།

53 དོན་བཟང་གིས་ནི་བཀྲེས་རྣམས་འགྲངས་མཛད༌ཅིང༌།།‡

འབྱོར་བ་ཅན་རྣམས་སྟོང་བར་ཕུད་པ་ལགས།།

54-55 གང་གིས་མེས་པོ་ཨབ་ར་ཧམ་སོགས༌ནི།།

རྟག་ཏུ་དྲན་ཞིང་སྙིང་རྗེ་དགོངས་པའི༌ཕྱིར།།

སྔར་ནས་བདག་ཅག་མེས་པོར་གསུངས་པ༌བཞིན།།

ཞབས་ཕྱི་པ་སྟེ་ཡེས་ར་ཨེལ་ལ་ནི༎

རོགས་སྐྱོར༌གནང༌བ་ཡིན་ཞེས་གྲགས་པ་འོ༎

ཞེས༌པའོ།། 56 མིར་ཡམ་ཟླ་བ་གསུམ་ཙམ་ལ་ཨེ་ལི་སཱ་བེད་དང་མཉམ་དུ་བསྡད་རྗེས་ཕྱིར་རང་ཡུལ་དུ་ལོག༌གོ།

ཁྲུས་གསོལ་མཁན་ཡོ་ཧ་ནན་འཁྲུངས༌པ།

57 ཨེ་ལི་སཱ་བེད་བཙའ་རན་པའི་དུས་ལོངས་པ་དང་བུ་ཞིག་སྐྱེས༌ཤིང༌། 58 ཁྱིམ་མཚེས་དང་གཉེན་ཉེ་རྣམས་ཀྱིས་ཨེ་ལི་སཱ་བེད་ལ་གཙོ་བོས་ཐུགས་རྗེ་ཆེན་པོ་དགོངས་པ་ཐོས་ནས་ཁོ་མོ་དང་མཉམ་དུ་དགའ་བར་གྱུར་ཏོ།། 59 ཉིན་བརྒྱད་པ་ལ། ཁོ་རྣམས་ཕྲུ་གུའི་མཚན་སྐྱི་གཅོད་པར་བལྟ་རུ་ཡོང༌སྟེ། ཕྲུ་གུའི་མིང་ལ་ཡབ་ཀྱི་མིང་ལྟར་ཟཱ་ཀར་ཡ་ཞེས་འདོགས་པར་བསམས༌ནའང༌། 60 བུའི་མ་ཡིས་མིང་དེ་ལྟར་གདགས་མི་ཆོག་པར་ཡོ་ཧ་ནན་འདོགས་དགོས་ཞེས་སྨྲས་པ༌ན། 61 དེ་རྣམས་ན༌རེ། ཁྱོད་ཀྱི་གཉེན་ཉེའི་ཁྲོད་དུ་མིང་དེ་འདྲ་ཞིག་སུ་ལའང་མེད་ཅེས་སྨྲས་པ༌དང༌། 62 བུའི་མིང་ལ་ཅི་ཞིག་འདོགས་འདོད་དམ་ཞེས་བུའི་ཕ་ལ་ལག་བརྡ་བྱས་པ༌ན། 63 ཁོས་ཤིང་ལེབ་ཅིག་ཁྱེར་འོང་དུ་བཅུག་ནས་བུའི་མིང་ལ་ཡོ་ཧ་ནན་ཟེར་ཞེས་བྲིས་པས་མི་ཐམས་ཅད་ངོ་མཚར་བར་གྱུར། 64 དེ་མ་ཐག་ཏུ་ཟཱ་ཀར་ཡས་ཁ་གདངས་ཤིང་ལྕེ་ཡང་གྲོལ་ནས་སྐད་ཆ་སྨྲས་པ་དང་དཀོན་མཆོག་ལ་བསྟོད་བསྔགས་བརྗོད་དོ།། 65 ཁྱིམ་མཚེས་ཚང་མའང་ངོ་མཚར་བ༌དང༌། དོན་དེ་རྣམས་ཡ་ཧུ་དཱའི་ཡུལ་གྱི་རི་ཁུལ་ཀུན་ཏུ་ཁྱབ་པར་གྱུར། 66 གནས་ཚུལ་དེ་ཐོས་པ་ཐམས་ཅད་ཀྱིས་ཀྱང་དོན་དེ་ཡིད་ལ་བཟུང༌ཞིང༌། གཙོ་བོའི་ཕྱག་གིས་ཕྲུ་གུ་དེར་སྐྱབས་འཇུག་གནང་ཡོད་པས་མ་འོངས་པ་ན་ཁོ་ནི་ཅི་ལྟ་བུ་ཞིག་ཏུ་འགྱུར་རམ་ཞེས་སྨྲས༌སོ།།

ཟཱ་ཀར་ཡའི་ལུང༌བསྟན།

67 དུས༌དེར། ཕྲུ་གུའི་ཕ་ཟཱ་ཀར་ཡ་ལ་དམ་པའི་ཐུགས་ཉིད་ཀྱིས་ཁྱབ་པར་གྱུར་ནས་འདི་སྐད་དུ་ལུང་བསྟན་གནང༌ངོ༌།།

68 གཙོ་བོ་ལགས་ཏེ་ཡེས་ར་ཨེལ་གྱི་དཀོན་མཆོག་ལ།།

བསྟོད་པ་དང་ནི་བསྔགས་བརྗོད་ཀུན་ནས་འབུལ་འོས་སོ།།

གནས་འདིར་ཕེབས་ཤིང་རང་གི་མི་སྡེ་ཐར་བར་མཛད།།

69 ཁོང་གིས་ཞམ་རིང་དཱ་བིད་ཅེས་པའི་ཁྱིམ་རྒྱུད༌ནས།།

བདག་ཅག་ཆེད་དུ༌ཐར་པའི་རྭ་དུང་བསྩལ་པ་ལགས།།

70 གནའ་ནས་ལུང་སྟོན་དམ་པའི་ངག་བརྒྱུད་གསུངས་པ༌བཞིན།།

71 བདག་ཅག་དགྲ་དང་སྡང་སེམས་ཀུན་ལས་ཐར་མཛད༌དེ།།

72 ཁོང་གིས་དམ་པའི་ཞལ་ཆད་དེ་ཉིད་དྲན་པ༌དང༌།།

བདག་ཅག་མེས་པོ་རྣམས་ལ་ཐུགས་རྗེ་གནང་ལགས༌སོ།།

73 དེ་ནི་མེས་པོ་ཨབ་ར་ཧམ་ལ་དམ་བཅས༌ཏེ།།

74-75 ཁོང་གིས་བདག་ཅག་ལ་ནི་དགྲ་ལས་སྐྱོབ་ཕྱིར༌དང༌།།

གང་གི་དྲུང་དུ་ཚེ་གཅིག་དུས་ཀུན༌འཇིགས་མེད་ངང་།།

དྲང་བདེན་དམ་པའི་སྒོ་ནས་ཁོང་ལ་བསྙེན་བཀུར༌བྱེད།།

76 བདག་གི་བུ་ཁྱོད་གཙོ་བོའི་སྔོན་དུ་འགྲོ་བ༌དང༌།།

ཁོང་གི་གཤེགས་ལམ་སྟ་གོན་བྱེད་ཕྱིར་ཁྱོད་ལ་ནི།།

བླ་མེད་དཀོན་མཆོག་ཉིད་ཀྱི་ལུང་སྟོན༌པ་ཞེས་སྒྲོག །

77 མི་སྡེ་ཀུན་གྱི་སྡིག་པ་བསལ་ནས་ཐར་བའི༌དོན།།

ཁྱོད་ཀྱིས་ཁོང་གི་མི་སྡེ་ལ་ཡང་ཤེས་སུ༌འཇུག །

78 རང་རེའི་དཀོན་མཆོག་ལ་ནི་ཐུགས་རྗེ་ཆེ་བའི༌ཕྱིར།།

ཞོགས་པའི་ཉི་འོད་དགུང་ནས་ངེད་ལ་འཆར་བའི༌ཚེ།།

79 འཆི་ཁའི་སྨག་རུམ་ཆེན་པོར་སྡོད་པའི་མི་ཀུན༌ལ།།

འོད་སྣང་འཕྲོ་ཞིང་གོམ་པ་བདེ་བའི་ལམ་དུ༌འཇུག །

ཅེས༌པའོ།། 80 ཕྲུ་གུ་དེ་རིམ་བཞིན་ནར་སོན་པ༌དང༌། སེམས་སུ་སྟོབས་ཤུགས་འཛོམས་ཤིང་། ཡེས་ར་ཨེལ་མི་རིགས་ཀྱི་མདུན་ལ་མངོན་པར་བྱེད་པའི་བར་དུ་དབེན་སྟོང་གི་ཡུལ་དུ་གནས༌སོ།།

ལེའུ་གཉིས༌པ།

སྐྱབས་མགོན་ཡེ་ཤུ་སྐུ་འཁྲུངས༌པ།

1 དུས༌དེར། སེ་བཟིར་རྒྱལ་རབས་ཀྱི་རྒྱལ་པོ་ཨུ་རྒ་ཟི་ཏུ་ *ཡིས་རོ་མཱ་གོང་མ་རྒྱལ་ཁབ་ཀྱི་འབངས་མི་ཐམས་ཅད་ཀྱིས་མིང་ཐོ་འགོད་དགོས་པའི་བཀའ་གནང༌ཞིང༌། 2 དེ་ནི་ཀི་རེ་ནུ་ཞེས་བྱ་བ་དེ་སིར་ཡཱ་ཡུལ་གྱི་ས་གནས་དཔོན་པོ་ཡིན་པའི་དུས་སུ་བྱུང་བའི་ཡུལ་མིའི་མིང་ཐོ་བཀོད་པའི་ཐོག་མ་ཡིན། 3 མི་ཐམས་ཅད་རང་གི་མིང་ཐོ་འགོད་པའི་ཕྱིར་རང་རང་གི་ཕ་ཡུལ་དུ་ལོག་པའོ།། 4 ཡོ་སེབ་ནི་དཱ་བིད་ཀྱི་རིགས་རྒྱུད་དང་ཁྱིམ་རྒྱུད་ཀྱི་མི་ཡིན་པས་ག་ལིལ་ཡུལ་གྱི་ནཱ་ཙ་རེལ་གྲོང་རྡལ༌ནས། ཡར་ཡ་ཧུ་དཱའི་ཡུལ་དུ་ཆས་ཏེ་དཱ་བིད་ཀྱི་གྲོང་རྡལ་པེད་ལེ་ཧེམ་དུ། 5 ཁོ་དང་གཉེན་རྟགས་བརྒྱབ་ཡོད་ཅིང་མངལ་དང་ལྡན་པ་མིར་ཡམ་གཉིས་མིང་འགོད་དུ་སོང༌། 6 ཁོ་གཉིས་གནས་དེར་སྡོད་སྐབས་ཕྲུ་གུ་བཙའ་བའི་དུས་སུ་སླེབས་ཏེ། 7 བུ་སྐྱེས་འགོ་བཙས་ཤིང་མགྲོན་ཁང་དུ་སྡོད་ས་མེད་པས་ཕྲུ་གུ་རས་ཀྱིས་བཏུམས་ནས་ཁ་རའི་ནང་དུ་བཞག༌གོ།

ལུག་རྫི་དང་ཕོ་ཉ་རྣམས་ཀྱི་སྐོར།

8 ཡུལ་དེའི་མཐའ་སྐོར་ནས་ལུག་རྫི་འགའ་ཞིག་ཐང་རྒོད་དུ་བསྡད་དེ། མཚན་མོར་རེས་བསྐོར་ནས་རང་གི་ལུག་ཁྱུ་སྲུང་བཞིན་ཡོད་ལ། 9 གཙོ་བོའི་ཕོ་ཉ་ཞིག་གློ་བུར་ལུག་རྫི་རྣམས་ཀྱི་གམ་དུ་ཕེབས༌ཤིང༌། གཙོ་བོའི་གཟི་བརྗིད་ཀྱི་འོད་སྣང་ཡང་ཁོ་ཚོའི་ཕྱོགས་བཞིར་ཁྱབ་པས་ཁོ་རྣམས་ཤིན་ཏུ་འཇིགས་སོ།། 10 ཕོ་ཉས་དེ་རྣམས་ལ་འདི་སྐད༌དུ། མ་འཇིགས༌ཤིག ངས་ཁྱོད་ཅག་ལ་ཤིན་ཏུ་དགའ་འོས་པའི་འཕྲིན་བཟང་མི་ཐམས་ཅད་དང་འབྲེལ་བ་ཞིག་འཆད༌དེ། 11 དེ་རིང་དཱ་བིད་ཀྱི་གྲོང་རྡལ་ནས་ཁྱོད་ཅག་གི་ཆེད་དུ་སྐྱབས་མགོན་ཞིག་འཁྲུངས༌ཤིང༌། ཁོང་ནི་གཙོ་བོ་མཱ་ཤི་ཀ་ཡིན། 12 ཡང་ཁྱོད་ཅག་གིས་རས་ཀྱིས་བཏུམས་ནས་ཁ་རའི་ནང་དུ་བསྙལ་བའི་ཕྲུ་གུ་ཞིག་མཐོང་ངེས་པ་དེ་ནི་ཁྱོད་ཅག་ལ་གནང་བའི་རྟགས་ཡིན་ཞེས་སྨྲས་པ༌དང༌། 13 གློ་བུར༌ཉིད་ལ། ནམ་མཁའི་ཞིང་ཁམས་ནས་ཕོ་ཉའི་དཔུང་ཚོགས་ལས་ཤིན་ཏུ་མང་པོ་གནས་དེར་སླེབས་ཤིང༌། ཕོ་ཉ་དེ་དང་ལྷན་ཅིག་གིས་དཀོན་མཆོག་ལ་བསྟོད་བསྔགས་བྱེད་བཞིན་འདི་སྐད༌དུ།

14 བླ་མེད་གནས་སུ་དཀོན་མཆོག་ཉིད་ལ་བསྟོད་པ་འབུལ་བ༌དང༌།།

ས་གཞིར་ཁོང་ཉིད་དགྱེས་པའི་མི་ལ་ཞི་བདེ་འཐོབ་པར་ཤོག །

ཅེས་བསྔགས༌སོ།།

15 ཕོ་ཉ་རྣམས་ལུག་རྫི་དག་གི་མདུན་ནས་ཕྱིར་ནམ་མཁའི་ཞིང་ཁམས་སུ་ཕེབས་པ༌ན། ལུག་རྫི་རྣམས་ཕན་ཚུན་ན༌རེ། ངེད་ཅག་པེད་ལེ་ཧེམ་གྲོང་རྡལ་དུ་གཙོ་བོས་བདག་ཅག་ལ་གསུངས་པ་དེར་བལྟ་རུ་འགྲོའོ་ཞེས་སྨྲས༌ཏེ། 16 མྱུར་བ་མྱུར་དུ་སོང་ནས་བཙལ་བ་ལ་མིར་ཡམ་དང་ཡོ་སེབ་གཉིས༌དང༌། ཁ་རའི་ནང་དུ་བསྙལ་ཡོད་པའི་ཕྲུ་གུ་བཅས་རྙེད་དོ།། 17 ཁོ་རྣམས་ཀྱིས་དོན་དེ་མཐོང་ནས་ཕྲུ་གུ་དེའི་སྐོར་ལ་གསུངས་པའི་གཏམ་དེ་རྒྱས་པར་བསྒྲགས༌ཤིང༌། 18 གཏམ་ཐོས་མཁན་ཐམས་ཅད་ལུག་རྫི་རྣམས་ཀྱིས་སྨྲས་པའི་གཏམ་ལ་ངོ་མཚར་བར་གྱུར་ཏོ།། 19 འོན་ཀྱང་མིར་ཡམ་གྱིས་དོན་དེ་ཐམས་ཅད་སེམས་སུ་བཟུང་ཞིང་བསམ་བློ་མང་ཙམ་བཏང༌། 20 ལུག་རྫི་རྣམས་ཕྱིར་ལོག་ཅིང་རང་ལ་ཇི་ལྟར་གསུངས་པ་བཞིན་ཐོས་པ་དང་མཐོང་བའི་དོན་ཐམས་ཅད་ཀྱི་ཆེད་དུ་དཀོན་མཆོག་ལ་བསྟོད་བསྔགས་བརྗོད༌དོ།། 21 ཕྲུ་གུ་བཙས་ནས་ཉིན་བརྒྱད་པ་ལ་མཚན་སྐྱི་གཅོད་པའི་དུས༌སུ། ཕྲུ་གུ་མངལ་དུ་མ་ཆགས་པའི་སྔོན་ལ་ཕོ་ཉས་གསུངས་པ་བཞིན་མཚན་ལ་ཡེ་ཤུ་ཞེས་གསོལ༌ཏོ།།

ཕྲུ་གུ་མཆོད་ཁང་དུ་བསྐྱལ༌བ།

22 མོ་ཤེའི་བཀའ་ཁྲིམས་ལྟར་ཁོང་རྣམས་ཀྱི་གཙང་མར་བཟོ་བའི་དུས་ལོངས༌ཏེ། ཡོ་སེབ་དང་མིར་ཡམ་གཉིས་ཀས་ཕྲུ་གུ་ཁྱེར་ནས་གཙོ་བོ་ལ་འབུལ་བའི་ཕྱིར་ཡར་ཡེ་རུ་སཱ་ལེམ་དུ་སོང༌། 23 དེ་ནི་གཙོ་བོའི་བཀའ་ཁྲིམས་ཀྱི་མདོ༌ལས། བུ་སྐྱེས་འགོ་རྣམས་གཙོ་བོའི་ཆེད་དུ་དམ་པ་ཡིན་དགོས་ཞེས་བཀོད་ཡོད་པའི་ཕྱིར༌ཡིན། 24 ཡང་ཁོང་གཉིས་གཙོ་བོའི་བཀའ་ཁྲིམས་ལས་གསུངས་པ་བཞིན་བྱ་ཐི་བ་གཉིས་སམ་ཕུག་རོན་ཆུང་ངུ་གཉིས་མཆོད་པར་འབུལ་དུ་སོང༌ངོ༌།།

25 ཡེ་རུ་སཱ་ལེམ་དུ་སི་མུ་ཨོན་ཟེར་བའི་མི་ཞིག་ཡོད་པ་དེ་ནི་གཞུང་རྒྱུད་དྲང་ཞིང་དད་པ་རྣམ་དག་ཅན་ཞིག་ཡིན༌ཏེ། ཡེས་ར་ཨེལ་མི་རིགས་ཀྱི་སེམས་གསོ་མཁན་ལ་སྒུག་བཞིན་པ་དང་དམ་པའི་ཐུགས་ཉིད་དང་ལྡན་པ་ཞིག་ཀྱང་ཡིན། 26 དམ་པའི་ཐུགས་ཉིད་ཀྱིས་ཁོ་རང་ལ་ཁྱོད་ཀྱིས་རང་ཉིད་མ་ཤི་བའི་སྔོན་ལ་གཙོ་བོའི་མཱ་ཤི་ཀ་མཐོང་བར་འགྱུར་ཞེས་མངོན་པར་བསྟན་མྱོང་བས། 27 དམ་པའི་ཐུགས་ཉིད་ཀྱིས་བསྐུལ་བ་བཞིན་ཁོ་རང་མཆོད་ཁང་དུ་སོང༌སྟེ། བཀའ་ཁྲིམས་ཀྱི་སྲོལ་བཞིན་བསྒྲུབ་པའི་ཕྱིར་སྲས་ཡེ་ཤུའི་ཡབ་ཡུམ་གཉིས་ཀྱིས་ཁོང་གནས་དེར་ཁྱེར་ཡོང་བར༌ཕྲད་ཅིང་། 28 སི་མུ་ཨོན་གྱིས་ཕྲུ་གུ་པང་དུ་བླངས་ནས་དཀོན་མཆོག་ལ་བསྟོད་ཅིང་བསྔགས་བཞིན་འདི་སྐད༌དུ།

29 གཙོ་བོ་ཁྱེད་ཀྱི་གསུང་བཞིན་ད༌ལྟའི་དུས་འདི་ལ།།

ཁྱེད་ཀྱི་ཞབས་ཕྱི་བདག་ནི་བདེ་བར་འཆི་རུ༌མཛོད།།

30 ཁྱེད་ཀྱིས་མངགས་པའི་སྐྱབས་མགོན་ང་ཡི་མིག་གིས༌མཐོང༌།།

31 དེ་ནི་ཁྱེད་ཀྱིས་ཐམས་ཅད་ཀུན་ལ་སྟ་གོན༌དང༌།།

32 ཕྱི་ཕྱོགས་མི་ལ་འཕྲོ་བར་བྱེད་པའི་འོད་ཟེར༌ཡིན།།

ཁྱེད་ཀྱི་འབངས་མི་ཡེས་ར་ཨེལ་གྱི་གཟི་བརྗིད༌དོ།།

ཞེས་ཞུས༌སོ།། 33 ཕྲུ་གུའི་ཡབ་ཡུམ་གཉིས་སྐྱབས་མགོན་ཡེ་ཤུའི་སྐོར་ལ་གསུངས་པའི་གཏམ་དེར་ངོ་མཚར་སྐྱེས། 34 སི་མུ་ཨོན་གྱིས་ཁོ་རྣམས་ལ་བྱིན་རླབས་གནང་ཞིང་ཕྲུ་གུའི་ཡུམ༌མིར་ཡམ་ལ། ལྟོས༌དང༌། ཕྲུ་གུ་འདི་ནི་ཡེས་ར་ཨེལ་གྱི་མི་མང་པོ་ས་རུ་འགྱེལ་བ་དང་ཡར་ལངས་པའི་རྒྱུ་རྐྱེན༌དང༌། མི་མང་པོས་ཕྱིར་རྒོལ་བའི་རྟགས་བཅས་སུ་བསྐོས་ཤིང་། 35 དེ་ནི་མི་མང་པོའི་བསམ་ཚུལ་མངོན་པར་འགྱུར་བའི་ཕྱིར༌ཡིན། ཁྱེད་ཀྱི་སེམས་ཀྱིས་རལ་གྲི་བསྣུན་པ་ལྟ་བུའི་སྡུག་བསྔལ་ཆེན་པོ་མྱོང་ངེས་ཡིན་ཞེས་སྨྲས༌སོ།།

36 དེ་རུ་ལོ་ན་ཤིན་ཏུ་རྒས་པའི་བུད་མེད་ལུང་སྟོན་པ་ཨན་ནཱ་ཟེར་བ་ཞིག་ཡོད༌ལ། ཁོ་མོ་ནི་ཨ་ཤེར་ཚོ་བའི་ཕཱན་ནུ་ཨེལ་གྱི་བུ་མོ༌སྟེ། གཉེན་སྒྲིག་བྱས་ནས་ལོ་བདུན་ལ་ཁྱོ་ག་དང་མཉམ་དུ་བསྡད་ལ། 37 ཕྱིས་སུ་ཡུགས་མོ་རུ་ལུས་ཤིང་ད་ལྟ་དགུང་ལོ་བརྒྱད་ཅུ་གྱ་བཞིར་སོན༌པ་དང༌། ཁོ་མོ་མཆོད་ཁང་དང་མི་འབྲལ་བར་ཉིན་མཚན་ཀུན་ཏུ་སྨྱུང་གནས་སྲུང་ཞིང་གསོལ་བ་འདེབས་པའི་ངང་ནས་དཀོན་མཆོག་ལ་བསྙེན་བཀུར་བྱེད་མཁན་ཞིག་ཡིན། 38 དུས་དེར། བུད་མེད་ལུང་སྟོན་པ་ཨན་ནཱའང་གནས་དེར་ཡོང་ཞིང་དཀོན་མཆོག་ལ་བཀའ་དྲིན་ཞུས་པ༌དང༌། ཡེ་རུ་སཱ་ལེམ་གྱི་ཐར་པ་ལ་སྒུག་པའི་མི་ཐམས་ཅད་ལ་སྐྱབས་མགོན་ཡེ་ཤུའི་སྐོར་ཡང་ཡང་སྨྲས༌སོ།།

39 སྐྱབས་མགོན་ཡེ་ཤུའི་ཡབ་ཡུམ་གཉིས་ཀྱིས་གཙོ་བོའི་བཀའ་ཁྲིམས་ལྟར་ལས་ཐམས་ཅད་བསྒྲུབས་རྗེས་ག་ལིལ་ཡུལ་གྱི་ནཱ་ཙ་རེལ་གྲོང་རྡལ་དུ་ཕྱིར་ལོག༌པ་རེད། 40 ཕྲུ་གུ་ཡེ་ཤུ་ནར་སོན་ཏེ་སྟོབས་ཤུགས་འཛོམས་ཤིང་མཁྱེན་རབ་རྒྱས་པ་དང་། དཀོན་མཆོག་གི་ཐུགས་རྗེ་ཡང་ཁོང་གི་སྟེང་ལ་ཁྱབ་བོ།།

སྐྱབས་མགོན་ཡེ་ཤུ་དགུང་ལོ་གཞོན་པའི༌དུས།

41 པེ་སག་གི་དུས་ཆེན་ལ་སྐྱབས་མགོན་ཡེ་ཤུའི་ཡབ་ཡུམ་གཉིས་ལོ་རེ་བཞིན་ཡེ་རུ་སཱ་ལེམ་དུ་འགྲོ༌ཞིང༌། 42 སྐྱབས་མགོན་ཡེ་ཤུ་དགུང་ལོ་བཅུ་གཉིས་ལ་སོན་ཚེ་དུས་ཆེན་གྱི་ལུགས་སྲོལ་བཞིན་ཁོང་རྣམས་ཀྱང་ཡེ་རུ་སཱ་ལེམ་དུ་ཕེབས་པ་དང་། 43 དུས་ཆེན་མཇུག་རྫོགས་ནས་ཕྱིར་ལོག༌སྐབས། སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དུ་བཞུགས་པ་ནི་ཡབ་ཡུམ་གཉིས་ཀྱིས་མ་ཤེས༌པར། 44 སྐྱབས་མགོན་ཡེ་ཤུ་ལམ་གྲོགས་དག་གི་ཁྲོད་དུ་ཡོད་སྙམ༌སྟེ། ཉིན་གཅིག་གི་ལམ་དུ་སོང་རྗེས་གཉེན་ཉེ་དང་རྒྱུས་ཡོད་རྣམས་ཀྱི་ཁྲོད་ནས་བཙལ༌ནའང༌། 45 མ་རྙེད་པས་ཡང་བསྐྱར་འཚོལ་བཞིན་ཕྱིར་ཡེ་རུ་སཱ་ལེམ་དུ་ལོག་གོ། 46 ཉིན་གསུམ་འགོར་རྗེས་ཁོང་གིས་མཆོད་ཁང་ནང་དུ་སློབ་དཔོན་རྣམས་ཀྱི་དཀྱིལ་ནས་ཆོས་ལ་ཉན་ཞིང་དྲི་བ་འདྲི་བཞིན་བཞུགས་པ་ཡབ་ཡུམ་གཉིས་ཀྱིས་མཐོང༌། 47 ཁོང་གི་གསུང་ཐོས་པའི་མི་ཐམས་ཅད་ནི་ཁོང་གི་རིག་པ་རྣོ་ཞིང་ལན་བཏབ་པར་ངོ་མཚར་བར་གྱུར་ཏོ།། 48 ཁོང་གི་ཡབ་ཡུམ་གཉིས་ཀྱིས་ཀྱང་དོན་དེ་མཐོང་ནས་ཤིན་ཏུ་ངོ་མཚར༌བར་གྱུར། ཁོང་གི་ཡུམ་ན༌རེ། བདག་གི་བུ། ཁྱོད་ཀྱིས་ཅིའི་ཕྱིར་ངེད་གཉིས་ལ་དེ་ལྟར་བྱས༌སམ། ལྟོས༌དང༌། ཁྱོད་ཀྱི་ཕ་དང་ངེད་གཉིས་སེམས་འཚབས་ནས་ཁྱོད་རང་བཙལ་བ་ཡིན་ཞེས་ཞུས་པ༌ལ། 49 ཁོང་གིས་འདི་སྐད༌དུ། ཁྱེད་གཉིས་ཀྱིས་ཅིའི་ཕྱིར་ང་རང་འཚོལ་བ་ཡིན། ང་རང་བདག་གི་ཡབ་ཀྱི་བཞུགས་གནས་སུ་སྡོད་དགོས་པའང་མི་ཤེས་སམ་ཞེས་གསུངས༌ཀྱང༌། 50 ཡབ་ཡུམ་གཉིས་ཀྱིས་གསུང་དེའི་དོན་མ་རྟོགས༌སོ།། 51 དེ་ནས་ཁོང་ཉིད་ཡབ་ཡུམ་གཉིས་དང་མཉམ་དུ་ནཱ་ཙ་རེལ་གྲོང་རྡལ་དུ་མར་ཕེབས་ཏེ་ཁོང་གཉིས་ཀྱི་ཚིག་ལ་གསན་ཞིང་བཞུགས། ཁོང་གི་ཡུམ་གྱིས་ཀྱང་དོན་འདི་ཐམས་ཅད་སེམས་སུ་བཟུང༌ངོ་༎ 52 སྐྱབས་མགོན་ཡེ་ཤུའི་མཁྱེན་རབ་དང་སྐུ་གཟུགས། ཡང་དཀོན་མཆོག་གིས་ཁོང་ལ་གཅེས་པའི་ཐུགས་དང་མི་རྣམས་ཁོང་ལ་དགའ་བའི་སེམས་བཅས་ལྷན་དུ་རྒྱས༌སོ།།

ལེའུ་གསུམ༌པ།

སྐྱབས་མགོན་ཡེ་ཤུའི་ཕེབས་ལམ་སྟ་གོན་མཛད༌པ།

1 སེ་བཟིར་རྒྱལ་པོ་ཐེ་པེར་ཡུ་ཡིས་སྲིད་བཟུང་བའི་ལོ་བཅོ་ལྔ༌པར། ཡ་ཧུ་དཱའི་ཡུལ་གྱི་སྤྱི་དཔོན་ཕོན་ཏིའུ་པི་ལ་ཏུ་དང༌། ག་ལིལ་ཡུལ་གྱི་ས་གནས་དཔོན་པོ་ཧེ་རོ་དཱ་དང་དེའི་ནུ་བོ༌སྟེ། ཨེ་ཏུ་རི་ཡཱ་དང་ཏྲ་ཀོ་ནེ་ཏི་ཡུལ་གཉིས་ཀྱི་ས་གནས་དཔོན་པོ་ཕི་ལིབ༌དང༌། ཨ་བི་ལེ་ནེ་ཡུལ་གྱི་ས་གནས་དཔོན་པོ་ལི་སན་ཡཱ་ཡིན༌ལ། 2 ཨ་ནཱ་སི་དང་ཀ་ཡ་ཕཱ་གཉིས་མཆོད་དཔོན་ཆེན་པོ༌ཡིན་པའི་དུས༌སུ། ཟཱ་ཀར་ཡའི་བུ་ཡོ་ཧ་ནན་ལ་དབེན་སྟོང་ནས་དཀོན་མཆོག་གི་བཀའ་བབས༌པས། 3 ཁོང་ཉིད་ཡོར་དན་གཙང་པོ་འགྲམ་རྒྱུད་ཀྱི་ཡུལ་གྲུ་ཀུན་ཏུ་ཕེབས་ཏེ་མི་རྣམས་ལ་འདི་སྐད༌དུ། དཀོན་མཆོག་གིས་སྡིག་པ་བསལ་བའི༌ཕྱིར། འགྱོད་བཤགས་ཀྱི་རྟགས་སུ་ཁྲུས་གསོལ་ལ་ཞུགས་པའི་ཆོས་བསྒྲགས་པ༌བཞིན། 4 ལུང་སྟོན་པ་ཡེ་ཤ་ཡཱ་ཡི་མདོ་ལས་ཇི་སྐད༌དུ།

དབེན་སྟོང་ཡུལ་ནས་གྲགས་པའི་འབོད་སྒྲ༌ཡིས།།

གཙོ་བོའི་ཕེབས་ལམ་སྟ་གོན༌བྱེད་པ་དང་།།

ཁོང་གི་གཤེགས་ལམ་དྲང་པོར་བཟོ་བར༌གྱིས།།

5 ལུང་བ་ཐམས་ཅད་བཀང་བར་མཛད་ངེས༌ཤིང༌།།

རི་སྒང་མཐའ་དག་སྙོམས་པར་མཛད་པ༌དང༌།།

ཀྱག་ཀྱོག་ལམ་ནི་དྲང་པོར་མཛད་ངེས༌དང༌།།

མཐོ་དམན་ལམ་ནི་བདེ་བར་མཛད་པར༌འགྱུར།།

6 དེའི་རྗེས་དཀོན་མཆོག་ཉིད་ཀྱི་ཐར་པ་ཉིད།།

མི་རྣམས་ཀུན་གྱིས་དངོས་སུ་མཐོང་བར༌འགྱུར།།

ཞེས་བཀོད་པ་བཞིན་བྱུང༌ངོ༌།།

7 ཡོ་ཧ་ནན་གྱིས་ཁྲུས་གསོལ་ལ་ཞུགས་སུ་ཡོང་བའི་མི་ཚོགས་ལ་འདི་སྐད༌དུ། དུག་སྦྲུལ་གྱི་རྒྱུད་ཁྱོད་ཅག་ལ་སུ་ཞིག་གིས་མ་འོངས་པའི་ཐུགས་ཁྲོ་ལས་འབྲོ་བར་བསྟན༌ནམ། 8 དེ་བས་ན་ཁྱོད་ཅག་གིས་འགྱོད་བཤགས་དང་མཐུན་པའི་འབྲས་བུ་ལེགས་པོར་སྐྱེད༌ཅིག ཁྱོད་ཅག་གི་སེམས་སུ་ཨབ་ར་ཧམ་ནི་ངེད་ཅག་གི་ཡབ་མེས་ཡིན་ཞེས་མ་སེམས༌ཤིག ངས་ཁྱོད་ཅག་ལ༌སྨྲ་སྟེ། དཀོན་མཆོག་གིས་རྡོ་འདི་དག་ལས་ཨབ་ར་ཧམ་ལ་བུ་རྒྱུད་འབྱུང་བར་མཛད་ནུས་སོ།། 9 ད་ནི་སྟ་རེ་སྡོང་རྩར་བཞག་ཡོད༌དེ། ཤིང་སྡོང་གང་ལ་འབྲས་བུ་ལེགས་པོ་མི་སྨིན་པ་དེ་བཅད་ནས་མེའི་ནང་དུ་འཕེན་པར་འགྱུར་ཞེས་གསུངས་པ༌དང༌། 10 མི་ཚོགས་ན༌རེ། འོ༌ན། ངེད་ཅག་གིས་ཅི་བྱ་འོས་སམ་ཞེས་ཞུས་པ༌ན། 11 ཡོ་ཧ་ནན་གྱིས་འདི་སྐད༌དུ། ནང་གོས་གཉིས་ཡོད་པའི་མི་དེས་གྱོན་པ་མེད་པ་ལ་བགོས༌དང༌། ཟས་ཡོད་པ་དེས་ཀྱང་དེ་ལྟར་བྱེད་དགོས་ཞེས་ལན་བཏབ་བོ།། 12 ཁྲལ་ལེན་མཁན་རྣམས་ཀྱང་ཁྲུས་གསོལ་ལ་ཞུགས་སུ་ཡོང་སྟེ་ན༌རེ། སློབ་དཔོན༌ལགས། ངེད་ཅག་གིས་ཅི་བྱ་དགོས་སམ་ཞེས་ཞུས་པ༌ན། 13 ཁོང་གིས་དེ་རྣམས་ལ་འདི་སྐད༌དུ། ཁྱོད་ཅག་གིས་ཁྲིམས་ཀྱི་གཏན་ཁེལ་ལྟར་ཁྲལ་ལེན་པ་ལས་ལྷག་མ་ལེན་མི་རུང་ཞེས་བཀའ་གནང་ངོ༌།། 14 དམག་མི་རྣམས་ན༌རེ། ངེད་ཅག་གིས་ཅི་བྱ་དགོས་སམ་ཞེས་ཞུས་པ༌དང༌། ཁོང་གིས་འདི་སྐད༌དུ། མི་སུ་ལས་ཀྱང་བཙན་ཤུགས་དང་སྙད་འདོགས་པའི་ཐབས་བཀོད་ཀྱིས་དངུལ་སྒོར་ལེན་མི༌རུང༌། ཁྱོད་ཅག་རང་གི་གླ་ཆ་ལ་ཡིད་ཚིམ་པར་གྱུར་ཅིག་ཅེས་གསུངས༌སོ།།

15 མི་དེ་རྣམས་ཀྱིས་དོན་ཆེན་པོ་འབྱུང་བར་རེ་སྒུག་བྱེད་བཞིན་ཡོད་ལ། མི་ཀུན་གྱི་སེམས་སུ་ཡོ་ཧ་ནན་ནི་སྐྱབས་མགོན་མཱ་ཤི་ཀ་ཡིན་སྲིད་སྙམ༌ཞིང༌། 16 ཡོ་ཧ་ནན་གྱིས་དེ་རྣམས་ལ་འདི་སྐད༌དུ། ངས་ཁྱོད་ཅག་ལ་ཆུ་ཡིས་ཁྲུས་གསོལ་བྱེད༌མོད། འོན་ཀྱང་བདག་གི་རྗེས་སུ་བདག་ལས་ཀྱང་མཐུ་སྟོབས་ཆེ་བ་ཞིག་ཕེབས་ངེས༌ཏེ། ངས་ཁོང་གི་ལྷམ་མདུད་ཀྱང་དགྲོལ་བར་མི་འོས། ཁོང་གིས་ཁྱོད་རྣམས་ལ་དམ་པའི་ཐུགས་ཉིད་དང་མེས་ཁྲུས་གསོལ་མཛད་པར་འགྱུར། 17 ཁོང་གིས་རང་གི་གཡུལ་ཁ་གཙང་དག་ལེགས་པོར་མཛད་པ༌དང༌། བང་མཛོད་དུ་གྲོ་བསྡུ་ཕྱིར་ཕྱག་ཏུ་ཚེབ་བཟུང་ཡོད། འོན་ཀྱང་ཕུབ་མ་དེ་དག་ཞི་བ་མེད་པའི་མེ་རུ་བསྲེག་པར་ངེས་ཞེས་གསུངས༌སོ།།

18 དེ་ལྟར་ཡོ་ཧ་ནན་གྱིས་སྐུལ་སློང་གཞན་མང་པོའང་གནང་སྟེ་མི་རྣམས་ལ་འཕྲིན་བཟང་བསྒྲགས། 19 འོན་ཀྱང་ས་གནས་དཔོན་པོ་ཧེ་རོ་དཱ་ནི་རང་གི་སྤུན་གྱི་ཆུང་མའི་རྐྱེན༌དང༌། ཡང་ཁོས་དོན་ངན་པ་མང་པོ་བྱས་པའི་དབང་གིས་ཡོ་ཧ་ནན་གྱིས་ཁོ་ལ་བཀའ་བཀྱོན་གནང་བ༌ན། 20 ཧེ་རོ་དཱས་ལས་ངན་པ་ཐམས་ཅད་ཀྱི་སྟེང་དུ་ཡང་ཉེས་པ་ཞིག་བཟོས་པ་ནི་ཡོ་ཧ་ནན་བཙོན་དུ་བཅུག་པ༌དེའོ།།

སྐྱབས་མགོན་ཡེ་ཤུ་ཁྲུས་གསོལ་ལ་ཞུགས༌པ།

21 དེ་སྔར་མི་ཐམས་ཅད་ལ་ཁྲུས་གསོལ་ཐོབ་པའི་སྐབས༌སུ། སྐྱབས་མགོན་ཡེ་ཤུ་ལའང་ཁྲུས་གསོལ་ཐོབ་པ༌དང༌། ཁོང་གིས་གསོལ་བ་འདེབས་པའི་དུས་སུ་ནམ་མཁའི་སྒོ་ཕྱེས་ཤིང༌། 22 དམ་པའི་ཐུགས་ཉིད་ནི་བྱ་ཕུག་རོན་གྱི་གཟུགས་ཀྱིས་ཁོང་གི་ལུས་སྟེང་ལ་དངོས་སུ་བབས་པ་དང་། ཡང་ནམ་མཁའི་ཞིང་ཁམས་ནས་སྐད་སྒྲ་ཞིག་གྲགས༌ཏེ། ཁྱོད་ནི་ང་ཡི་གཅེས་པའི་བུ་ཡིན་ཞིང་ང་རང་ཁྱོད་ལ་ཤིན་ཏུ་དགའ་ཞེས་གསུངས༌སོ།།

སྐྱབས་མགོན་ཡེ་ཤུའི་གདུང༌རྒྱུད།

23 སྐྱབས་མགོན་ཡེ་ཤུས་ཐོག་མར་བཀའ་སྒྲོག་པའི་དུས་སུ་ཁོང་ནི་དགུང་ལོ་སུམ་ཅུ་ཙམ་ཡིན༌ལ། མི་རྣམས་ཀྱིས་ཁོང་ནི་ཡོ་སེབ་ཀྱི་བུ་ཡིན་པར་བསམས་ཤིང་ཡོ་སེབ་ནི་ཨེ་ལིའི་བུ་ཡིན། 24 ཨེ་ལི་ནི་མད་ཐད་ཀྱི་བུ་ཡིན། མད་ཐད་ནི་ལེ་ཝིའི༌བུ་ཡིན། ལེ་ཝི་ནི་མེལ་ཁེའི༌བུ་ཡིན། མེལ་ཁེ་ནི་ཡན་ནཱའི༌བུ་ཡིན། ཡན་ནཱ་ནི་ཡོ་སེབ་ཀྱི་བུ་ཡིན། 25 ཡོ་སེབ་ནི་མད་ཐི་ཐིས་ཀྱི་བུ་ཡིན། མད་ཐི་ཐིས་ནི་ཨ་མོ་ཡི༌བུ་ཡིན། ཨ་མོ་ནི་ནཱ་ཧུམ་གྱི་བུ་ཡིན། ནཱ་ཧུམ་ནི་ཧེ་ཟི་ལེའི༌བུ་ཡིན། ཧེ་ཟི་ལེ་ནི་ནཱ་གེའི༌བུ་ཡིན། 26 ནཱ་གེ་ནི་མཱ་ཧ་ཐུའི༌བུ་ཡིན། མཱ་ཧ་ཐུ་ནི་མད་ཐི་ཐིས་ཀྱི་བུ་ཡིན། མད་ཐི་ཐིས་ནི་སེ་མེའི༌བུ་ཡིན། སེ་མེ་ནི་ཡོ་སེག་གི་བུ་ཡིན། ཡོ་སེག་ནི་ཡོ་དཱའི༌བུ་ཡིན། 27 ཡོ་དཱ་ནི་ཡོ་ཧན་ནཱའི༌བུ་ཡིན། ཡོ་ཧན་ནཱ་ནི་རེ་སཱའི༌བུ་ཡིན། རེ་སཱ་ནི་ཟེ་རུ་པཱ་པེལ་གྱི་བུ་ཡིན། ཟེ་རུ་པཱ་པེལ་ནི་ཞིད་ཨལ་ཐེ་ཨེལ་གྱི་བུ་ཡིན། ཞིད་ཨལ་ཐེ་ཨེལ་ནི་ནེ་རིའི༌བུ་ཡིན། 28 ནེ་རི་ནི་མེལ་ཁེའི༌བུ་ཡིན། མེལ་ཁེ་ནི་ཨད་དིའི༌བུ་ཡིན། ཨད་དི་ནི་ཀོ་སམ་གྱི་བུ་ཡིན། ཀོ་སམ་ནི་ཨེལ་མ་དཱམ་གྱི་བུ་ཡིན། ཨེལ་མ་དཱམ་ནི་ཨེར་གྱི་བུ་ཡིན། 29 ཨེར་ནི་ཡོ་ཤུ་ཨའི༌བུ་ཡིན། ཡོ་ཤུ་ཨ་ནི་ཨེ་ལི་ཨེ་བཟིར་གྱི་བུ་ཡིན། ཨེ་ལི་ཨེ་བཟིར་ནི་ཡོ་རེམ་གྱི་བུ་ཡིན། ཡོ་རེམ་ནི་མད་ཐད་ཀྱི་བུ་ཡིན། མད་ཐད་ནི་ལེ་ཝིའི༌བུ་ཡིན། 30 ལེ་ཝི་ནི་སི་མུ་ཨོན་གྱི་བུ་ཡིན། སི་མུ་ཨོན་ནི་ཡུ་དཱའི༌བུ་ཡིན། ཡུ་དཱ་ནི་ཡོ་སེབ་ཀྱི་བུ་ཡིན། ཡོ་སེབ་ནི་ཡོ་ནམ་གྱི་བུ་ཡིན། ཡོ་ནམ་ནི་ཨེལ་ཡ་ཀིམ་གྱི་བུ་ཡིན། 31 ཨེལ་ཡ་ཀིམ་ནི་མེའ་ལི་ཨཱའི༌བུ་ཡིན། མེའ་ལི་ཨཱ་ནི་མེན་ནཱའི༌བུ་ཡིན། མེན་ནཱ་ནི་མད་ཐ་ཐིའི༌བུ་ཡིན། མད་ཐ་ཐི་ནི་ནཱ་ཐན་གྱི་བུ་ཡིན། ནཱ་ཐན་ནི་དཱ་བིད་ཀྱི་བུ་ཡིན། 32 དཱ་བིད་ནི་ཡེ་སེའི༌བུ་ཡིན། ཡེ་སེ་ནི་ཨོ་བེད་ཀྱི་བུ་ཡིན། ཨོ་བེད་ནི་པཱོ་ཨ་ཟིའི༌བུ་ཡིན། པཱོ་ཨ་ཟི་ནི་སཱལ་མོན་གྱི་བུ་ཡིན། སཱལ་མོན་ནི་ནཱ་སོན་གྱི་བུ་ཡིན། 33 ནཱ་སོན་ནི་ཨ་མི་ནཱ་དབ་ཀྱི་བུ་ཡིན། ཨ་མི་ནཱ་དབ་ནི་ཨད་མན་གྱི་བུ་ཡིན། ཨད་མན་ནི་རཱམ་གྱི་བུ་ཡིན། རཱམ་ནི་ཧེས་རོན་གྱི་བུ་ཡིན། ཧེས་རོན་ནི་ཕེ་རེལ་ཟིའི༌བུ་ཡིན། ཕེ་རེལ་ཟི་ནི་ཡ་ཧུ་དཱའི༌བུ་ཡིན། 34 ཡ་ཧུ་དཱ་ནི་ཡ་ཀོབ་ཀྱི་བུ་ཡིན། ཡ་ཀོབ་ནི་ཨི་སཱག་གི་བུ་ཡིན། ཨི་སཱག་ནི་ཨབ་ར་ཧམ་གྱི་བུ་ཡིན། ཨབ་ར་ཧམ་ནི་ཐ་རཱའི༌བུ་ཡིན། ཐ་རཱ་ནི་ནཱ་ཧོར་གྱི་བུ་ཡིན། 35 ནཱ་ཧོར་ནི་སེ་རུག་གི་བུ་ཡིན། སེ་རུག་ནི་རེའེ་ཨུའི༌བུ་ཡིན། རེའེ་ཨུ་ནི་ཕེ་ལེག་གི་བུ་ཡིན། ཕེ་ལེག་ནི་ཨེ་བེར་གྱི་བུ་ཡིན། ཨེ་བེར་ནི་ཤེ་ལཱའི༌བུ་ཡིན། 36 ཤེ་ལཱ་ནི་ཀེ་ནན་གྱི་བུ་ཡིན། ཀེ་ནན་ནི་ཨར་པག་ཤད་ཀྱི་བུ་ཡིན། ཨར་པག་ཤད་ནི་ཤེམ་གྱི་བུ་ཡིན། ཤེམ་ནི་ནོ་ཨའི༌བུ་ཡིན། ནོ་ཨ་ནི་ལཱ་མེག་གི་བུ་ཡིན། 37 ལཱ་མེག་ནི་མཱ་ཐུ་ཤ་ལཱའི༌བུ་ཡིན། མཱ་ཐུ་ཤ་ལཱ་ནི་ཧ་ནོག་གི་བུ་ཡིན། ཧ་ནོག་ནི་ཡཱ་རཱད་ཀྱི་བུ་ཡིན། ཡཱ་རཱད་ནི་མཱ་ཧ་ལ་ཨེལ་གྱི་བུ་ཡིན། མཱ་ཧ་ལ་ཨེལ་ནི་ཀེ་ནན་གྱི་བུ་ཡིན། 38 ཀེ་ནན་ནི་ཨེ་ནོ་ཤཱའི༌བུ་ཡིན། ཨེ་ནོ་ཤཱ་ནི་སེད་ཐུའི་བུ་ཡིན། སེད་ཐུ་ནི་ཨ་དམ་གྱི་བུ་ཡིན། ཨ་དམ་ནི་དཀོན་མཆོག་གི་སྲས་ཡིན་ *ནོ།།

ལེའུ་བཞི༌པ།

སྐྱབས་མགོན་ཡེ་ཤུར་ཉམས་ཚོད་བླངས༌པ།

1 སྐྱབས་མགོན་ཡེ་ཤུར་དམ་པའི་ཐུགས་ཉིད་ཀྱིས་ཁྱབ་ཅིང་ཡོར་དན་གཙང་པོ་ནས་ཕྱིར་ཕེབས་པ༌ན། དམ་པའི་ཐུགས་ཉིད་ཀྱིས་ཁོང་ཉིད་དབེན་སྟོང་ཞིག་ཏུ་ཁྲིད་པ༌དང༌། 2 ཉིན་བཞི་བཅུའི་རིང་ལ་བདུད་ཀྱིས་ཁོང་ལ་ཉམས་ཚོད་བླངས་སོ།། ཉིན་དེ་དག་གི་རིང་ལ་ཁོང་གིས་ཞལ་ཟས་ཅི་ཡང་མ་བཞེས༌པས། ཉིན་དེ་དག་མཇུག་རྫོགས་སྐབས་ཁོང་ནི་བཀྲེས་ཤིང་ལྟོགས་པར་གྱུར་ཏོ།། 3 བདུད་ན༌རེ། ཁྱེད་ནི་དཀོན་མཆོག་གི་སྲས་ཡིན༌ན། རྡོ་འདིར་བཀའ་གནང་ནས་བག་ལེབ་ཏུ་བསྒྱུར་ཅིག་ཅེས་སྨྲས་པ༌ལ། 4 སྐྱབས་མགོན་ཡེ་ཤུས་འདི་སྐད༌དུ། གསུང་རབ་ཀྱི་མདོ༌ལས། མི་ནི་བག་ལེབ་ཁོ་ནར་བརྟེན་ནས་འཚོ་བ་མ་ཡིན་ནོ་ཞེས་བཀོད་ཡོད་ཅེས་གསུངས་སོ།། 5 ཡང་བདུད་ཀྱིས་ཁོང་ཉིད་རི་མཐོན་པོ་ཞིག་ཏུ་ཁྲིད་ནས་སྐད་ཅིག་ཙམ་ལ་འཇིག་རྟེན་གྱི་རྒྱལ་ཁམས་ཐམས་ཅད་བསྟན་ཏེ་ན༌རེ། 6 ངས་དབང་ཐང་དང་གཟི་བརྗིད་འདི་མཐའ་དག་ཁྱེད་ལ་འབུལ་བར༌བྱ། རྒྱུ་མཚན་ནི་འདི་ཐམས་ཅད་སྔར་ནས་བདག་ལ་སྤྲད་ཡོད༌པས། བདག་གིས་སུ་ཞིག་ལ་སྟེར་འདོད་ན་དེ་ལ་སྟེར་ངེས༌ཡིན། 7 གལ་ཏེ་ཁྱེད་ཀྱིས་བདག་ལ་ཕྱག་བཙལ་ན་འདི་ཐམས་ཅད་ཁྱེད་ལ་དབང་བ་ཡིན་ཞེས་སྨྲས་པ༌ན། 8 ཡང་སྐྱབས་མགོན་ཡེ་ཤུས་འདི་སྐད༌དུ། གསུང་རབ་ཀྱི་མདོ༌ལས། ཁྱོད་ཀྱིས་གཙོ་བོ་སྟེ་རང་གི་དཀོན་མཆོག་ལ་ཕྱག་འཚལ་ཞིང་ཁོང་གཅིག་པུར་བསྙེན་བཀུར་བྱེད་དགོས་ཞེས་བཀོད་འདུག་ཅེས་གསུངས༌སོ།། 9 ཡང་བདུད་ཀྱིས་སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དུ་ཁྲིད༌ནས། མཆོད་ཁང་གི་རྩེ་རུ་སྡོད་དུ་བཅུག༌སྟེ་ན་རེ། གལ་ཏེ་ཁྱེད་ནི་དཀོན་མཆོག་གི་སྲས་ཡིན་ན་འདི་ནས་མར་མཆོངས༌ཤིག 10 རྒྱུ་མཚན་ནི་གསུང་རབ་ཀྱི་མདོ་ལས་དཀོན་མཆོག་གིས་རང་གི་ཕོ་ཉ་རྣམས་ལ་བཀའ་གནང་སྟེ་ཁྱེད་རང་བསྲུང་བར་ངེས་ཞེས་པ༌དང༌། 11 ཁྱེད་ཀྱི་ཞབས་རྡོ་ལའང་མི་ཐོགས་པའི༌ཕྱིར། ཕོ་ཉ་དེ་རྣམས་ཀྱི་ལག་པས་ཁྱེད་རང་ཡར་འདེགས་པར་འགྱུར་ཞེས་ཀྱང་བཀོད་འདུག་ཅེས་སྨྲས་པ༌ལ། 12 ཡང་སྐྱབས་མགོན་ཡེ་ཤུས་འདི་སྐད༌གསུངས་པ་སྟེ། གསུང་རབ་ཀྱི་མདོ་ལས། ཁྱོད་ཀྱིས་གཙོ་བོ་སྟེ་རང་གི་དཀོན་མཆོག་ལ་ཚོད་བགམ་མ་བྱེད་ཅེས་གསུངས་འདུག་ཅེས་པའོ།། 13 བདུད་ཀྱིས་ཐབས་སྣ་ཚོགས་ཀྱི་སྒོ་ནས་ཁོང་ལ་ཉམས་ཚོད་བླངས་ཚར༌རྗེས། རེ་ཞིག་ཁོང་དང་ཁ་བྲལ་ཏོ།།

ག་ལིལ་ཡུལ་དུ་བཀའ་སྒྲོག་པའི་འགོ་རྩོམ༌པ།

14 སྐྱབས་མགོན་ཡེ་ཤུ་ནི་དམ་པའི་ཐུགས་ཉིད་ཀྱི་ནུས་མཐུའི་ངང་ནས་ཕྱིར་ག་ལིལ་ཡུལ་དུ་ཕེབས་པ༌དང༌། ཁོང་གི་མཚན་སྙན་གྲགས་ཀྱང་ག་ལིལ་ཡུལ་གྱི་མཐའ་འཁོར་ཀུན་ལ་ཁྱབ། 15 ཁོང་གིས་ཆོས་ཁང་སོ་སོ་ནས་ཆོས་གསུངས་པ་དང་མི་ཀུན་གྱིས་ཁོང་ལ་བསྟོད་བསྔགས་བརྗོད༌དོ།།

16 སྐྱབས་མགོན་ཡེ་ཤུ་ཕྱིར་རང་ཉིད་ནར་སོན་པའི་གནས་ཏེ་ནཱ་ཙ་རེལ་གྲོང་རྡལ་དུ་ཕེབས་ཤིང་ངལ་གསོ་བའི་ཉིན་མོ་ལའང་རང་གི་ནམ་རྒྱུན་གྱི་སྲོལ་ལྟར་ཆོས་ཁང་དུ་ཕེབས༌པ་དང་། ཁོང་གིས་གསུང་རབ་ཀློག་ཕྱིར་ཡར་བཞེངས་པ༌ན། 17 མི་ཞིག་གིས་ལུང་སྟོན་པ་ཡེ་ཤ་ཡཱའི་མདོ་དེ་ཁོང་ལ་ཕུལ༌ཞིང༌། ཁོང་གིས་མདོ་དེའི་ཁ་ཕྱེས་པ༌ན། དེ་ལས་བཀོད་ཡོད་པའི་ཚན་པ་ཞིག་རྙེད་པ་ནི་འདི་ལྟ༌སྟེ།

18 གཙོ་བོའི་ཐུགས་ཉིད་ང་ཡི་སྟེང་དུ༌བཞུགས།།

དབུལ་ཕོངས་རྣམས་ལ་འཕྲིན་བཟང་སྒྲོག་པའི༌ཕྱིར།།

ཁོང་གིས་བདག་ལ་བྱུགས་ཤིང༌བསྐོས་པ་འོ།།

བཙོན་པ་རྣམས་ལ་ཐར་པའི་འཕྲིན་བཟང༌དང༌།།

ལོང་བ་གསོ་བའི་འཕྲིན་བཟང་སྒྲོག་ཕྱིར༌དང༌།།

མནར་བ་རྣམས་ནི་སྒྲོལ་དུ་འཇུག་པ༌དང༌།།

19 ཁོང་གི་ཐུགས་རྗེའི་གནམ་ལོ་སྒྲོག་ཕྱིར༌དུ།།

གཙོ་བོ་ཁོང་གིས་བདག་ནི་མངགས་པ༌ཡིན།།

ཞེས་པ་དེ་བཀླགས༌སོ།། 20 ཁོང་གིས་དཔེ་ཆ་བསྒྲིལ་ནས་ཕྱིར་ཆོས་ཁང་གི་གཉེར་པ་ལ་བསྩལ་ཏེ་བཞུགས༌ཤིང༌། ཆོས་ཁང་དུ་ཡོད་པའི་མི་ཐམས་ཅད་ཀྱིས་ཁོང་ལ་མིག་ཅེ་རེར་བལྟས་པ༌དང༌། 21 ཁོང་གིས་དེ་རྣམས་ལ་འདི་སྐད༌དུ། གསུང་རབ་ཀྱི་མདོ་འདི་ནི་དེ་རིང་ཁྱོད་ཅག་གིས་ཐོས་པའི་དུས་སུ་གྲུབ་པ་ཡིན་ཞེས་གསུངས་སོ།། 22 མི་ཐམས་ཅད་ཀྱིས་ཁོང་ལ་བསྟོད་བསྔགས་བརྗོད་ཅིང་ཁོང་གི་ཞལ་ལས་གསུངས་པའི་ཚིག་སྙན་མོ་ཐོས་ནས་ངོ་མཚར་བར་གྱུར། ཁོ་རྣམས་ན༌རེ། འདི་ནི་ཡོ་སེབ་ཀྱི་བུ་མ་ཡིན་ནམ་ཞེས་སྨྲས་སོ།། 23 ཡང་ཁོང་གིས་དེ་རྣམས་ལ་འདི་སྐད༌དུ། ཁྱོད་ཅག་ན༌རེ། སྨན་པ༌ལགས། ཁྱོད་ཀྱིས་རང་ཉིད་གསོ་བར་བྱོས་ཞེས་པའི་ཁ་དཔེ་འདི་ང་ལ་སྦྱར་ངེས༌ཤིང༌། ཁྱོད་ཀྱིས་ཀཱ་ཕར་ན་ཧུམ་ནས་བྱས་པའི་བྱ་བ་ངེད་ཅག་གིས་ཐོས་པ་དེ་རྣམས་རང་གི་ཕ་ཡུལ་འདི་ནས་ཀྱང་བྱོས་ཤིག་ཅེས་བདག་ལ་སྨྲ་བར་འགྱུར་ཞེས་གསུངས་པ༌དང༌། 24 ཡང་ཁོང་གིས་འདི་སྐད༌དུ། ངས་ཁྱོད་ཅག་ལ་བདེན་པར་སྨྲ༌སྟེ། ལུང་སྟོན་པ་སུ་ཞིག་ལའང་རང་ཡུལ་ནས་བརྩི་བཀུར་མི་འཐོབ། 25 བདག་གིས་ཁྱོད་རྣམས་ལ་བདེན་པར་སྨྲ་སྟེ། ཡང་ཨེ་ལི་ཡཱའི་དུས་སུ། ལོ་གསུམ་དང་ཟླ་བ་དྲུག་གི་རིང་ལ་ཐན་པ་བྱུང་བས། ས་ཆ་ཡོངས་ལ་མུ་གེ་ཆེན་པོ་བྱུང་བ་དང་ཡེས་ར་ཨེལ་ཡུལ་དུ་ཡུགས་མོ་མང་པོ་ཡོད༌ནའང༌། 26 ཨེ་ལི་ཡཱ་ནི་ཡུགས་མོ་དེ་རྣམས་ཀྱི་གམ་དུ་མ་མངགས༌པར། ཚི་ཏུན་ཡུལ་གྱི་ཁོང་གཏོགས་སཱ་རེ་ཕད་ཀྱི་ཡུགས་མོ་དེ་ཁོ་ནའི་གམ་དུ་མངགས། 27 ཡང་ལུང་སྟོན་པ་ཨེ་ལི་ཤཱའི་དུས་སུ། ཡེས་ར་ཨེལ་གྱི་ས་ཆར་མཛེ་ནད་ཅན་མང་པོ་ཡོད༌ནའང༌། ཁོང་གིས་དེ་རྣམས་ལས་གཅིག་ཀྱང་གཙང་མར་མ་མཛད༌པར། སིར་ཡཱ་ཡུལ་གྱི་ནཱ་ཨ༌མན་ཁོ་ན་གཙང་མར་མཛད་ཅེས་གསུངས་པ་དང་། 28 ཆོས་ཁང་དུ་ཡོད་པའི་མི་ཐམས་ཅད་ཀྱིས་གཏམ་དེ་ཐོས་རྗེས་ཤིན་ཏུ་ཁྲོས༌ཏེ། 29 སྐྱབས་མགོན་ཡེ་ཤུ་གྲོང་རྡལ་ནས་ཕྱིར་བསྐྲད་པ༌དང༌། གྲོང་རྡལ་དེ་ནི་རི་སྟེང་དུ་ཆགས་ཡོད་ལ་མི་དེ་དག་གིས་ཁོང་ཉིད་གཡང་གཟར་དུ་འཕེན་ཕྱིར་བྲག་ཁ་རུ་ཁྲིད༌ནའང༌། 30 སྐྱབས་མགོན་ཡེ་ཤུ་ནི་མི་དེ་རྣམས་ཀྱི་དཀྱིལ་ནས་ཐད་ཀར་ཕེབས༌སོ།།

གདོན་འདྲེ་བསྐྲད་པ།

31 སྐྱབས་མགོན་ཡེ་ཤུ་མར་ག་ལིལ་ཡུལ་གྱི་གྲོང་ཁྱེར་ཀཱ་ཕར་ན་ཧུམ་དུ་ཕེབས་པ༌དང༌། ངལ་གསོ་བའི་ཉིན་མོར་མི་རྣམས་ལ་ཆོས་གསུངས༌ཤིང༌། 32 ཁོང་གིས་གསུངས་པའི་ཆོས་ལ་དབང་དང་ལྡན་པས་ཐོས་མཁན་རྣམས་ངོ་མཚར་བར་གྱུར་ཏོ།། 33 དུས༌དེར། ཆོས་ཁང་དེ་རུ་གདོན་འདྲེས་བཟུང་བའི་མི་ཞིག་ཡོད་པ་དེས་སྐད་ཆེན༌པོས། 34 ཀྱེ། ནཱ་ཙ་རེལ་པ་ཡེ༌ཤུ། ཁྱེད་དང་ངེད་ཅག་ལ་འབྲེལ་བ་ཅི་མཆིས༌སམ། ཁྱེད་རང་ངེད་རྣམས་འཇོམས་པར་ཕེབས༌སམ། ངས་ཁྱེད་རང་སུ་ཡིན་པ་ཤེས༌ཏེ། ཁྱེད་ནི་དཀོན་མཆོག་གི་སྐྱེས་བུ་དམ་པ་དེ་ཉིད་ཡིན་ཞེས་སྨྲས་པ༌ལ། 35 སྐྱབས་མགོན་ཡེ་ཤུས་གདོན་འདྲེ་དེ་ལ་འདི་སྐད༌དུ། ཁ་རོག་ཏུ་སྡོད༌ཅིག ཁྱོད་ནི་ཁོའི་ལུས་ནས་ཕྱིར་བུད་ཅིག་ཅེས་བཀའ་བཀྱོན་གནང་བ༌ན། གདོན་འདྲེ་དེས་མི་རྣམས་ཀྱི་མདུན་དུ་མི་དེ་ས་རུ་བསྒྱེལ་ནས་ཕྱི་རུ་ཐོན་ཞིང་མི་དེར་གནོད་འཚེ་ཅི་ཡང་མ་བྱས་སོ།། 36 མི་ཐམས་ཅད་ཧ་ལས་ཏེ་ཕན་ཚུན་ལ་བཀའ་འདི་ནི་ཅི་ཡིན༌ནམ། ཁོང་གིས་དབང་དང་མཐུ་ལ་བརྟེན་ནས་གདོན་འདྲེ་རྣམས་ལ་བཀའ་གནང་ཞིང་གདོན་འདྲེ་ཡང་ཕྱིར་བུད་དོ་ཞེས་སྨྲས་སོ།། 37 དེ་ནས་ཁོང་གི་མཚན་སྙན་གྲགས་མཐའ་འཁོར་གྱི་ཡུལ་གྲུ་ཀུན་ཏུ་ཁྱབ༌བོ།།

མི་མང་པོའི་ནད་གསོས༌པ།

38 སྐྱབས་མགོན་ཡེ་ཤུ་ཡར་བཞེངས་ཤིང་ཆོས་ཁང་ནས་ཕྱིར་བུད་དེ་སི་མོན་གྱི་ཁྱིམ་དུ་ཕེབས་པ༌དང༌། སི་མོན་གྱི་སྒྱུག་མོར་ཚ་ནད་དྲག་པོ་བྱུང་ཡོད་པས་ཁྱིམ་མི་རྣམས་ཀྱིས་དོན་དེ་ཁོང་ལ་ཞུས་སོ།། 39 ཁོང་ཉིད་ཁོ་མོའི་གམ་དུ་ཡར་བཞེངས་ནས་ཚ་ནད་ལ་བཀའ་བཀྱོན་མཛད་པ༌ན། ཁོ་མོའི་ཚ་བཞག་ཅིང་དེ་མ་ཐག་ཡར་ལངས་ནས་ཁོང་རྣམས་ལ་ཞབས་ཕྱི་བསྒྲུབས། 40 ཉི་མ་ནུབ་དུས་མི་རྣམས་ཀྱིས་ནད་རིགས་སྣ་ཚོགས་ཅན་གྱི་ནད་པ་ཐམས་ཅད་ཁོང་གི་དྲུང་དུ་ཁྲིད་ཡོང་བ༌དང༌། ཁོང་གིས་དེ་དག་རེ་རེའི་ལུས་ལ་ཕྱག་བཞག་སྟེ་ནད་ལས་གསོས་པའོ།། 41 གདོན་འདྲེ་རྣམས་ཀྱང་མི་མང་པོའི་ལུས་ནས་ཕྱི་རུ་ཐོན་ཏེ་སྐད་ཆེན་པོས་ཁྱེད་ནི་དཀོན་མཆོག་གི་སྲས་ཡིན་ཞེས་འུར་བརྒྱབ་པ༌དང༌། གདོན་འདྲེ་དེ་དག་གིས་ཁོང་ནི་སྐྱབས་མགོན་མཱ་ཤི་ཀ་ཡིན་པ་ཤེས༌པས། སྐྱབས་མགོན་ཡེ་ཤུས་དེ་དག་ལ་བཀའ་བཀྱོན་མཛད་ཅིང་སྐད་ཆ་སྨྲ་རུ་མ་བཅུག་གོ། 42 ནམ་ལངས་པའི་དུས༌སུ། སྐྱབས་མགོན་ཡེ་ཤུ་ཡར་བཞེངས་ཏེ་དབེན་གནས་ཤིག་ཏུ་ཕེབས༌ཤིང༌། མི་ཚོགས་ཀྱིས་ཁོང་ཉིད་བཙལ་ནས་ཁོང་གི་དྲུང་དུ་ཡོང༌སྟེ། ཁོ་རྣམས་དང་ཁ་མི་འབྲལ་བའི་ཕྱིར་ཁོང་ཉིད་འགོག་འདོད༌ཀྱང༌། 43 ཁོང་གིས་དེ་རྣམས་ལ་ང་རང་ནི་དཀོན་མཆོག་གི་རྒྱལ་སྲིད་ཀྱི་ཆོས་སྒྲོག་ཏུ་མངགས་པ་ཡིན༌པས། གྲོང་རྡལ་གཞན་དག་ལའང་བསྒྲག་དགོས་ཞེས་གསུངས་པ༌དང༌། 44 ཁོང་གིས་ཡ་ཧུ་དཱ་པའི་ཡུལ་གྱི་ཆོས་ཁང་མང་པོ་ནས་ཀྱང་ཆོས་བསྒྲགས༌སོ།།

ལེའུ་ལྔ༌པ།

སྐྱབས་མགོན་ཡེ་ཤུའི་ཐུགས་སྲས་སྔ་མའི་སྐོར།

1 སྐྱབས་མགོན་ཡེ་ཤུ་མཚོ་གེན་ནེ་སཱ་རེལ་*གྱི་འགྲམ་དུ་བཞུགས་པའི་སྐབས༌སུ། མི་ཚོགས་ཀྱིས་དཀོན་མཆོག་གི་བཀའ་ལ་མཉན་ཕྱིར་འཚང་ཁ་བརྒྱབ་སྟེ་ཁོང་གི་མཐའ་ནས་བསྐོར། 2 ཁོང་གིས་མཚོ་འགྲམ་དུ་མཚོ་གྲུ་གཉིས་ཡོད་པ་གཟིགས་ཤིང་ཉ་པ་རྣམས་མཚོ་གྲུ་དང་ཁ་བྲལ་ནས་དྲ་རྒྱ་འཁྲུད་བཞིན་ཡོད་དོ།། 3 མཚོ་གྲུ་རྣམས་ལས་གཅིག་ནི་སི་མོན་གྱི་ཡིན་པ་དང་། ཁོང་ཉིད་དེའི་ནང་དུ་ཕེབས༌ཤིང༌། དེ་ལ་མཚོ་འགྲམ་ནས་ཅུང་ཙམ་ཕར་སྐྱོད་ཅིག་ཅེས་གསུངས་པ༌དང༌། ཁོང་ཉིད་གྲུ་དེར་བཞུགས་ཏེ་མི་ཚོགས་ལ་ཆོས་གསུངས་སོ།། 4 ཁོང་གིས་ཆོས་གསུངས་ཚར་རྗེས་སི་མོན་ལ་འདི་སྐད༌དུ། མཚོ་གཏིང་ཟབ་པའི་གནས་སུ་གྲུ་སྐྱོད༌ཅིག དྲ་རྒྱ་འཕངས་ནས་ཉ་ཟུངས་ཤིག་ཅེས་གསུངས་པ༌དང༌། 5 སི་མོན་ན༌རེ། སྟོན་པ༌ལགས། ངེད་ཅག་གིས་ཞག་གང་བོར་དཀའ་སྡུག་མྱངས་ནའང་ཅི་ཡང་མ༌ཟིན། འོན་ཀྱང་ཁྱེད་ཀྱིས་གསུངས་པ་བཞིན་དྲ་རྒྱ་མར་གཏོང་བར་བྱ་ཞེས་སྨྲས༌ཤིང༌། 6 ཁོ་རྣམས་ཀྱིས་དེ་ལྟར་དྲ་རྒྱ་བཏང་བ་དང་ཉ་ཤིན་ཏུ་མང་པོ་ཟིན་ཏེ་དྲ་རྒྱའང་ཆད་ལ་ཉེ་བ་ཙམ་བྱུང༌བས། 7 མཚོ་གྲུ་གཞན་དུ་ཡོད་པའི་གྲོགས་རྣམས་ལ་རོགས་བྱེད་དུ་ཡོང་བར་ལག་བརྡ་བྱས་པ༌དང༌། དེ་རྣམས་ཀྱང་ཚུར་ཡོང་ཞིང་མཚོ་གྲུ་གཉིས་པོར་ཉས་བཀང་སྟེ་མཚོ་གྲུ་ཡང་ཆུ་རུ་ནུབ་ལ་ཉེ་བ་ཙམ་བྱུང༌། 8 སི་མོན་པེ་ཏྲོས་དོན་དེ་མཐོང་ནས་སྐྱབས་མགོན་ཡེ་ཤུའི་ཞབས་དྲུང་དུ་ཕྱག་བཙལ་ཏེ་འདི་སྐད༌དུ། གཙོ་བོ༌ལགས། བདག་ནི་མི་སྡིག་ཅན་ཞིག་ཡིན༌པས། ཁྱེད་རང་ང་དང་བྲལ་ནས་ཕེབས་རོགས་ཞེས་ཞུས་སོ།། 9 ཁོ་དང་མཉམ་དུ་ཡོད་པ་ཐམས་ཅད་ཀྱིས་ཐེངས་འདིར་ཉ་དེ་འདྲ་མང་པོ་ཟིན་པ་མཐོང་བས་དོན་དེར་ཤིན་ཏུ་ཧ་ལས༌ཤིང༌། 10 སི་མོན་གྱི་ལས་གྲོགས་ཟེ་བད་ཡཱའི་བུ་ཡ་ཀོབ་དང་ཡོ་ཧ་ནན་གཉིས་ཀྱང་དེར་ཧ་ལས༌པ་རེད། སྐྱབས་མགོན་ཡེ་ཤུས་སི་མོན་ལ་འདི་སྐད༌དུ། མ་འཇིགས༌ཤིག ཕྱིན་ཆད་ཁྱོད་ལ་མི་ཡང་འཐོབ་པར་འགྱུར་ཞེས་གསུངས༌ཤིང༌། 11 དེ་རྣམས་ཀྱིས་ཀྱང་མཚོ་གྲུ་གཉིས་པོ་མཚོ་འགྲམ་དུ་བསྐྱུར་བ་དང་ཐམས་ཅད་སྤངས་ནས་ཁོང་གི་རྗེས་སུ་འབྲངས༌སོ།།

མཛེ་ནད་ཅན་གསོས༌པ།

12 སྐྱབས་མགོན་ཡེ་ཤུ་ཡུལ་དེའི་གྲོང་རྡལ་ཞིག་ཏུ་བཞུགས་པའི་དུས༌སུ། ལྟོས་དང་། ལུས་ཡོངས་ལ་མཛེ་ནད་ཀྱིས་ཟིན་པའི་མི་ཞིག་གིས་ཁོང་ཉིད་མཐོང་བ་དང་ཕྱག་བཙལ་ཏེ་ན༌རེ། གཙོ་བོ༌ལགས། གལ་ཏེ་ཁྱེད་ཐུགས་མཉེས་པ་ཡིན༌ན། ཁྱེད་ཀྱིས་ང་རང་གཙང་མར་མཛད་ནུས་པ་ཡིན་ཞེས་ཞུ་བ་བྱས་པ༌ལ། 13 ཁོང་གིས་ཕྱག་བརྐྱངས་ནས་མི་དེར་རེག་པ༌དང༌། ང་རང་འཐད་པ་ཡིན། ཁྱོད་རང་གཙང་མར་གྱུར་ཅིག་ཅེས་གསུངས་མ་ཐག་མི་དེའི་མཛེ་ནད་སོས་སོ།། 14 ཁོང་གིས་མི་དེ་ལ་འདི་སྐད་དུ། དོན་འདི་གཞན་སུ་ལའང་མི་སྨྲ་བར་གྱིས། ཁྱོད་རང་ཕྱིར་སོང་ནས་རང་གི་ལུས་པོ་མཆོད་དཔོན་ལ་སྟོན༌ཅིག མི་རྣམས་ལ་བདེན་དཔང་བྱེད་པའི་ཆེད་དུ་མོ་ཤེ་ཡིས་བཀའ་གནང་ཡོད་པ༌བཞིན། གཙང་མར་གྱུར་པའི་མཆོད་པ་ཕུལ་ཅིག་ཅེས་བཀའ་བསྒོས་སོ།། 15 འོན་ཀྱང་ཁོང་གི་མཚན་སྙན་གྲགས་སྔར་ལས་ཀྱང་ཤིན་ཏུ་རྒྱས༌པས། མི་སྐོར་ཚོ་མང་པོ་ཁོང་གི་གསུང་ལ་མཉན་པ་དང་རང་གི་ནད་གསོ་བའི་ཕྱིར་གནས་དེར་འདུས༌ནའང༌། 16 ཁོང་ནི་ནམ་རྒྱུན་ལྟར་གསོལ་བ་འདེབས་ཕྱིར་དབེན་གནས་སུ་ཕེབས༌སོ།།

མི་ཞ་བོ་ཞིག་གསོས༌པ།

17 ཉིན་ཞིག༌ལ། སྐྱབས་མགོན་ཡེ་ཤུས་ཆོས་གསུང་བའི་དུས༌སུ། ག་ལིལ་ཡུལ་གྱི་གྲོང་སྡེ་སོ་སོ༌དང༌། ཡ་ཧུ་དཱ༌ཡུལ། ཡེ་རུ་སཱ་ལེམ་བཅས་ནས་ཡོང་བའི་ཕ་རུ་ཤི་པ་དང་བཀའ་ཁྲིམས་ཀྱི་དགེ་རྒན་འགའ་ཤས་གནས་དེར་བསྡད་ཡོད༌ཅིང༌། གཙོ་བོའི་ནུས་མཐུ་ནི་ཁོང་དང་མཉམ་དུ་བཞུགས་པས་ཁོང་གིས་ནད་པ་རྣམས་ཀྱི་ནད་གསོ་བར་ནུས༌སོ།། 18 མི་འགའ་ཞིག་གིས་མི་ཞ་བོ་ཞིག་ཁྱོགས་ཤིང་དུ་ཁུར་ནས་སྐྱབས་མགོན་ཡེ་ཤུའི་དྲུང་དུ་ཡོང་བསམས༌ཀྱང༌། 19 གནས་དེར་མི་མང་པོ་འདུས་པའི་རྐྱེན་གྱིས་ཁང་པའི་ནང་དུ་འགྲོ་ཐབས་མ་རྙེད༌པར། ཁང་ཐོག་ཏུ་སོང་སྟེ་རྫ་གཡམ་གྱི་བར་ནས་མི་ཞ་བོ་དེ་ཁྱོགས་ཤིང་དང་བཅས་མི་ཚོགས་ཀྱི་དཀྱིལ་ལ་སྐྱབས་མགོན་ཡེ་ཤུའི་དྲུང་དུ་བཏང༌། 20 ཁོང་གིས་དེ་རྣམས་ཀྱི་དད་སེམས་གཟིགས་ནས་ཞ་བོ་དེ་ལ་འདི་སྐད༌དུ། སྙིང་གི༌བུ། ཁྱོད་ཀྱི་སྡིག་པ་བསལ་བ་ཡིན་ཞེས་གསུངས་སོ།། 21 མཁན་པོ་དང་ཕ་རུ་ཤི་པ་རྣམས་ཀྱི་སེམས༌སུ། དཀོན་མཆོག་གི་དབུ་འཕང་སྨད་མཁན་འདི་སུ་ཡིན༌ནམ། དཀོན་མཆོག་ཁོ་ན་ལས་གཞན་སུ་ཞིག་གིས་སྡིག་པ་བསལ་ནུས་སམ་ཞེས་བསམས་པར། 22 སྐྱབས་མགོན་ཡེ་ཤུས་དེ་དག་གི་བསམ་ཚུལ་མཁྱེན་ཏེ་འདི་སྐད༌དུ། ཁྱོད་རྣམས་ཀྱི་སེམས་སུ་ཅིའི་ཕྱིར་དེ་ལྟར་བསམས་པ་ཡིན༌ནམ། 23 ཁྱོད་ཀྱི་སྡིག་པ་བསལ་བ་ཡིན་ཞེས་ཟེར༌བ་དང་། ཁྱོད་ཡར་ལོངས་ལ་སྐྱོད་ཅིག་ཟེར་བ་གཉིས་ལས་གང་ཞིག༌སླའམ། 24 འོན་ཀྱང་། འདི་ནི་ས་སྟེང་དུ་མིའི་བུ་ལ་སྡིག་པ་བསལ་བའི་དབང་ཡོད་པ་ཁྱོད་ཅག་གིས་ཤེས་པའི་ཕྱིར་ཡིན་ཞེས་གསུངས༌རྗེས། ཁོང་གིས་ཞ་བོ་དེ་ལ་འདི་སྐད༌དུ། བདག་གིས་ཁྱོད་ལ་སྨྲ་བར་བྱ༌སྟེ། ཡར་ལོངས་ལ་ཁྱོགས་ཤིང་ཁུར་ནས་ཕྱིར་རང་ཡུལ་དུ་སོང་ཞིག་ཅེས་བཀའ་གནང་མ༌ཐག 25 མི་དེ་ཁོ་རྣམས་ཀྱི་མདུན་ནས་ཡར་ལངས་ཏེ་ཁྱོགས་ཤིང་ཁུར་ནས་དཀོན་མཆོག་ལ་བསྟོད་བསྔགས་བརྗོད་བཞིན་ཕྱིར་རང་ཡུལ་དུ་ལོག་པ་རེད། 26 མི་ཐམས་ཅད་ངོ་མཚར་སྐྱེས་ཏེ་དཀོན་མཆོག་ལ་བསྟོད་བསྔགས་བརྗོད་པ་དང་གུས་ཤིང་འཇིགས་པའི་ངང་ནས་བདག་ཅག་གིས་དེ་རིང་དོན་ཁྱད་མཚར་ཞིག་མཐོང་བྱུང་ཞེས་སྨྲས༌སོ།།

ལེ་ཝི་སྐྱབས་མགོན་ཡེ་ཤུའི་རྗེས་སུ་འབྲང༌བ།

27 དེའི་རྗེས༌སུ། སྐྱབས་མགོན་ཡེ་ཤུ་ཕྱི་རོལ་ཏུ་ཕེབས༌ཤིང༌། མིང་ལ་ལེ་ཝི་ཟེར་བའི་ཁྲལ་ལེན་མཁན་དེ་ཁྲལ་སྡུད་སར་བསྡད་ཡོད་པ་གཟིགས་ནས་འདི་སྐད༌དུ། ཁྱོད་རང་ངའི་རྗེས་སུ་ཤོག་ཅེས་གསུངས་པ༌དང༌། 28 མི་དེས་ཀྱང་ཐམས་ཅད་སྤངས་ནས་ཡར་ལངས་ཏེ་ཁོང་གི་རྗེས་སུ་འབྲངས༌སོ།།

29 ལེ་ཝི་ཡིས་རང་གི་ཁྱིམ་ནས་ཁོང་ལ་གསོལ་སྟོན་ཆེན་པོ་བཤམས་པ༌དང༌། ཁྲལ་ལེན་མཁན་དང་མི་གཞན་མང་པོས་ཀྱང་ཁོང་རྣམས་དང་མཉམ་དུ་བཟའ་བཏུང་སྤྱད་ནས་བསྡད་དོ།། 30 དེའི་དུས་སུ་ཕ་རུ་ཤི་པ་དང་མཁན་པོ་རྣམས་ཀྱིས་ཁོང་གི་ཐུགས་སྲས་རྣམས་ལ་མི་དགའ་བའི་གཏམ་གླེང༌སྟེ། ཁྱོད་ཅག་གིས་ཅིའི་ཕྱིར་ཁྲལ་ལེན་མཁན་དང་མི་སྡིག་ཅན་རྣམས་དང་མཉམ་དུ་བཟའ་བཏུང་ལ་རོལ་བ་ཡིན་ནམ་ཞེས་སྨྲས་པ༌ན། 31 སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། ལུས་ཁམས་བདེ་བའི་མི་ཡིས་སྨན་པ་བསྟེན་མི་དགོས་མོད། འོན་ཀྱང་ནད་པས་ད་གཟོད་སྨན་པ་བསྟེན་དགོས་པ་ཡིན། 32 བདག་ནི་མི་གཞུང་དྲང་རྣམས་ཀྱིས་འགྱོད་བཤགས་བྱེད་པའི་ཕྱིར་ཁོ་རྣམས་འབོད་དུ་འོངས་པ་མ་ཡིན༌པར། མི་སྡིག་ཅན་རྣམས་ཀྱིས་འགྱོད་བཤགས་བྱེད་པའི་ཕྱིར་ཁོ་རྣམས་འབོད་དུ་ཡོང་བ་ཡིན་ཞེས་གསུངས༌སོ།།

སྨྱུང་གནས་སྐོར་གྱི་ཆོས་གསུངས༌པ།

33 ཡང་ཆོས་དཔོན་དེ་རྣམས་ན༌རེ། ཁྲུས་གསོལ་མཁན་ཡོ་ཧ་ནན་གྱི་སློབ་མ་རྣམས་ཀྱིས་དུས་རྒྱུན་དུ་སྨྱུང་གནས་སྲུང་ཞིང་གསོལ་བ་འདེབས༌པ་དང་། ཕ་རུ་ཤི་པའི་སློབ་མ་རྣམས་ཀྱིས་ཀྱང་དེ་ལྟར་བྱེད་པ་རེད། འོན་ཀྱང་ཁྱེད་ཀྱི་ཐུགས་སྲས་རྣམས་ཀྱིས་དེ་ལྟར་མི་བྱེད་པར་བཟའ་བཏུང་སྤྱོད་དོ་ཞེས་སྨྲས་པ༌ན། 34 སྐྱབས་མགོན་ཡེ་ཤུས་འདི་སྐད༌དུ། མག་པ་དང་སྐུ་མགྲོན་རྣམས་མཉམ་དུ་ཡོད་དུས་སྐུ་མགྲོན་རྣམས་ལ་སྨྱུང་གནས་སྲུང་དུ་འཇུག་ག་ལ་རུང་། 35 འོན་ཀྱང་མག་པ་དང་སྐུ་མགྲོན་རྣམས་ཁ་འབྲལ་བའི་དུས་ཤིག་སླེབ་ཡོང༌སྟེ། དུས་དེར་སྐུ་མགྲོན་རྣམས་ཀྱིས་སྨྱུང་གནས་བསྲུང་བར་འགྱུར་ཞེས་གསུངས་སོ།། 36 ཡང་ཁོང་གིས་དེ་རྣམས་ལ་དཔེ་ཞིག་སྦྱར་ནས་འདི་སྐད༌དུ། མི་སུ་ཡིན་ཡང་ལྭ་གསར་པའི་སྟེང་ནས་རས་ཞིག་བླངས་ཏེ་ལྭ་རྙིང་པར་ལྷན་པ་མི་རྒྱག༌སྟེ། དེ་ལྟར་བྱས་ན་ལྭ་གསར་པ་དེ་རལ་བར་མ༌ཟད། རས་གསར་པ་དེ་དང་ལྭ་རྙིང་པ་གཉིས་ཀྱང་ཆ་མཚུངས་པ་མ་ཡིན། 37 ཡང་སུ་ཡིན་ཡང་རྒུན་ཆང་གསར་པ་སྐྱི་ཁུག་རྙིང་པའི་ནང་དུ་མི་བླུག༌སྟེ། གལ་ཏེ་བླུགས་ན་རྒུན་ཆང་གསར་པ་དེས་སྐྱི་ཁུག་རྙིང་པ་རལ་ཏུ་འཇུག་པར་མ༌ཟད། ཆང་ཡང་ས་རུ་བཞུར་ནས་སྐྱི་ཁུག་ཀྱང་བརླག་པར་འགྱུར་ངེས༌པས། 38 རྒུན་ཆང་གསར་པ་དེ་སྐྱི་ཁུག་གསར་པའི་ནང་དུ་བླུག་དགོས། 39 ཡང་མི་སུ་ཡིན་ཡང་རྒུན་ཆང་རྙིང་པ་འཐུང་རྗེས་རྒུན་ཆང་གསར་པ་འཐུང་མི་འདོད༌པར། ཁོས་རྟག་ཏུ་རྒུན་ཆང་རྙིང་པ་ཞིམ་པོ་འདུག་ཅེས་ཟེར་ངེས་ཡིན་ཞེས་གསུངས༌སོ།།

ལེའུ་དྲུག༌པ།

ངལ་གསོ་བའི་ཉིན་གྱི་གཙོ་བོའི༌སྐོར།

1 ངལ་གསོ་བའི་ཉིན་ཞིག་ལ་སྐྱབས་མགོན་ཡེ་ཤུ་ཞིང་བར་བརྒྱུད་ནས་ཕེབས་པ༌དང༌། ཁོང་གི་ཐུགས་སྲས་རྣམས་ཀྱིས་འབྲུ་ཡི་སྙེ་མ་བཏོགས་ཤིང་ལག་པས་འཕུར་འཕུར་བྱས་ནས་ཟོས་སོ།། 2 ཕ་རུ་ཤི་པ་འགའ་ཞིག་ན༌རེ། ཁྱོད་ཅག་གིས་ཅིའི་ཕྱིར་ངལ་གསོ་བའི་ཉིན་ལ་བཀའ་ཁྲིམས་དང་འགལ་བའི་ལས་བྱེད་དམ་ཞེས་སྨྲས་པ༌ལ། 3 སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། དཱ་བིད་འཁོར་དང་བཅས་པ་བཀྲེས་ལྟོགས་བྱུང་སྐབས་ཅི་ཞིག་བྱས་པ་ཁྱོད་རྣམས་ཀྱིས་བཀླགས་མ་མྱོང༌ངམ། 4 ཁོང་ཉིད་དཀོན་མཆོག་གི་བཞུགས་གནས་སུ་སོང་ནས་སྤྱན་བསྟར་བག་ལེབ་ཟོས་ཤིང་འཁོར་གཡོག་རྣམས་ལའང་བྱིན། སྤྱིར་བག་ལེབ་དེ་མཆོད་དཔོན་ལས་གཞན་སུས་ཀྱང་བཟའ་མི་རུང་ཞེས་གསུངས་པ༌དང༌། 5 ཡང་འདི་སྐད༌དུ། མིའི་བུ་ནི་ངལ་གསོ་བའི་ཉིན་གྱི་གཙོ་བོ་ཡིན་ཞེས་གསུངས༌སོ།།

6 ཡང་ངལ་གསོ་བའི་ཉིན་གཞན་ཞིག༌ལ། སྐྱབས་མགོན་ཡེ་ཤུ་ཆོས་ཁང་དུ་ཕེབས་ནས་ཆོས་གསུངས་པ༌ན། དེ་རུ་གཡས་ལག་ཞ་བའི་མི་ཞིག་ཡོད༌དེ། 7 མཁན་པོ་དང་ཕ་རུ་ཤི་པ་རྣམས་ཀྱིས་ཁོང་ལ་སྙད་འཛུགས་པའི༌ཕྱིར། ཁོང་གིས་ངལ་གསོ་བའི་ཉིན་ལ་ནད་གསོ་མིན་ལ་བརྟག་ཆེད་ལྐོག་ནས་བལྟས་ཏེ་བསྡད་དོ།། 8 འོན་ཀྱང་། སྐྱབས་མགོན་ཡེ་ཤུས་དེ་རྣམས་ཀྱི་བསམ་ཚུལ་མཁྱེན༌ཏེ། ལག་པ་ཡ་གཅིག་ཞ་བའི་མི་དེ་ལ་འདི་སྐད༌དུ། ཡར་ལོངས༌དང༌། དཀྱིལ་ནས་སྡོད་ཅིག་ཅེས་བཀའ་གནང༌ཞིང༌། མི་དེའང་ཡར་ལངས་ནས་བསྡད་དོ།། 9 ཡང་སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། ངས་ཁྱོད་རྣམས་ལ་དྲི་བ་ཞིག་འདོན༌ཏེ། བཀའ་ཁྲིམས་ལྟར་ན་ངལ་གསོ་བའི་ཉིན་ལ་ལས་བཟང་པོ་བྱས་ཆོག༌གམ་ཡང་ན་ལས་ངན་པ་བྱས་ཆོག སྲོག་བསྐྱབས་ཆོག༌གམ་ཡང་ན་སྲོག་བཅད་ཆོག་ཅེས་གསུངས་པ༌དང༌། 10 ཡང་ཁོང་གིས་དེ་རྣམས་ལ་རིམ་གྱིས་གཟིགས་ཤིང་མི་ཞ་བོ་དེ་ལ་འདི་སྐད༌དུ། ཁྱོད་ཀྱིས་ལག་པ་རྐྱོངས་ཤིག་ཅེས་གསུངས་པ༌དང༌། ཁོས་ཀྱང་དེ་ལྟར་བྱས་ཤིང་ལག་པ་སོས་པར་གྱུར་ཏོ།། 11 འོན་ཀྱང་། མཁན་པོ་དང་ཕ་རུ་ཤི་པ་རྣམས་ཤིན་ཏུ་ཁྲོས་ཏེ་སྐྱབས་མགོན་ཡེ་ཤུར་ཅི་ཞིག་བྱ་བར་གྲོས་བྱས༌སོ།།

སྐུ་ཚབ་པ་བཅུ་གཉིས་བདམས༌པ།

12 དུས༌དེར། སྐྱབས་མགོན་ཡེ་ཤུ་རི་བོ་ཞིག་ལ་གསོལ་བ་འདེབས་སུ་ཕེབས་ཏེ་མཚན་གང་བོར་དཀོན་མཆོག་ལ་གསོལ་བ་བཏབ་ནས་བཞུགས་པ་རེད། 13 ནམ་ལངས༌ཚེ། ཁོང་གིས་རྗེས་འབྲང་པ་རྣམས་རང་ཉིད་ཀྱི་དྲུང་དུ་བོས་པ་དང་དེ་ལས་མི་བཅུ་གཉིས་བདམས་ཤིང་དེ་རྣམས་ལ་སྐུ་ཚབ་པ་ཞེས་བཏགས་སོ།། 14 དེ་རྣམས་ནི་ཁོང་གིས་པེ་ཏྲོ་ཞེས་བཏགས་པའི་སི་མོན་དང་དེའི་ནུ་བོ་ཨན་དྲི་ཡཱ༌དང༌། གཞན་ཡང་ཡ་ཀོབ་དང་ཡོ་ཧ༌ནན། ཕི་ལིབ་དང་པཱར་ཐོ་ལོ༌མཱ། 15 མད་ཐཱ་དང་ཐོ༌མཱ། ཨལ་ཕཱའི་བུ་ཡ་ཀོབ་དང་བརྩོན་འགྲུས་ཅན་ཟེར་བའི་སི་མོན་དང༌། 16 ཡ་ཀོབ་ཀྱི་བུ་ཡུ་དཱ་དང་ཕྱིས་སུ་ངོ་ལོག་པར་གྱུར་པའི་ཨི་སི་ཀར་རེའི་ཡུ་དཱ་བཅས༌སོ།།

བདེ་སྡུག་སྐོར་གྱི་ཆོས་གསུངས༌པ།

17-18 ཁོང་རྣམས་རི་ལས་མར་ཕེབས་ཏེ་ཐང་བདེ་མོ་ཞིག་ཏུ་བཞུགས་པ༌དང༌། ཁོང་གི་རྗེས་འབྲང་པ་གཞན་མང་པོ་ཡོད༌ལ། མི་སེར་ཤིན་ཏུ་མང་པོ་ཞིག་ཀྱང༌ཡོད། དེ་དག་ཁོང་གི་ཆོས་ལ་མཉན་པ་དང་རང་རང་གི་ནད་གསོ་བའི་ཕྱིར། ཡ་ཧུ་དཱའི་ཡུལ་ཐམས་ཅད་དང་ཡེ་རུ་སཱ་ལེམ། རྒྱ་མཚོའི་འགྲམ་གྱི་གྲོང་ཁྱེར་ཐཱར་དང་ཚི་ཏུན་བཅས་ནས་འོངས་ཤིང༌། གདོན་འདྲེས་འཁྲིལ་བ་རྣམས་ཀྱང་ཡོང་ནས་ནད་ཐམས་ཅད་སོས་པར་གྱུར་ཏོ།། 19 ཁོང་གི་སྐུ་ལས་ནུས་མཐུ་བྱུང་སྟེ་ཐམས་ཅད་སོས་པར་གྱུར༌པས། མི་ཀུན་གྱིས་ཁོང་ལ་རེག་པར་བསམས༌སོ།།

20 སྐྱབས་མགོན་ཡེ་ཤུས་དབུ་ཡར་དགྱེ་ནས་རྗེས་འབྲང་པ་རྣམས་ལ་གཟིགས་ཏེ་འདི་སྐད༌དུ། ཁྱོད་ཅག་དབུལ་པོ་རྣམས༌བདེའོ། །དཀོན་མཆོག་གི་རྒྱལ་སྲིད་ནི་ཁྱོད་ཅག་གི་ཡིན་པས༌སོ།། 21 ད་ལྟ་ཁྱོད་ཅག་བཀྲེས་ལྟོགས་མྱོང་བ་རྣམས༌བདེའོ། །ཁྱོད་ཅག་གི་ལྟོ་བ་འགྲང་ངེས་པས༌སོ། །ད་ལྟ་ཁྱོད་ཅག་ངུ་བ་རྣམས༌བདེའོ། །ཁྱོད་ཅག་དགོད་པར་འགྱུར་བའི་ཕྱིར༌རོ།། 22 མི་རྣམས་ཀྱིས་མིའི་བུ་ཡི་དོན་དུ་ཁྱོད་ཅག་ལ་སྡང་ཞིང་རྩིས་མེད་གཏོང་བ༌དང༌། ཚིག་ངན་སྨྲ༌བ། ཁྱོད་ཅག་གི་མིང་ངན་པར་བརྩིས་ནས་སྤོང་བ་བཅས་བྱེད་ན་ཁྱོད་རྣམས༌བདེའོ།། 23 ཉིན་དེའི་དུས༌སུ། ཁྱོད་ཅག་དགའ་བའི་ངང་ནས་མཆོང་ལྡིང་བྱོས༌ཤིག རྒྱུ་མཚན་ནི་ནམ་མཁའི་ཞིང་ཁམས་སུ་ཁྱོད་ཅག་ལ་བྱ་དགའ་ཆེན་པོ་ཡོད་པ་ཡིན། ཅིའི་ཕྱིར་ཞེ་ན། མི་དེ་དག་གི་མེས་པོ་རྣམས་ཀྱིས་ཀྱང་ལུང་སྟོན་པ་རྣམས་ལ་དེ་ལྟར་བྱས་མྱོང༌བའི་ཕྱིར་རོ།། 24 འོན་ཀྱང་། ཁྱོད་ཅག་ཕྱུག་པོ་རྣམས་ལ་ཆག་སྒོ་འབྱུང་ངེས༌ཏེ། ད་ལྟ་ཁྱོད་ཅག་ལ་སེམས་གསོ་ཐོབ་ཟིན་པའི་ཕྱིར༌རོ།། 25 ད་ལྟ་ཁྱོད་ཅག་ལྟོ་བ་འགྲངས་པ་རྣམས་ལ་ཆག་སྒོ་འབྱུང་ངེས༌ཏེ། ཁྱོད་ཅག་ལ་རྗེས་སུ་བཀྲེས་ལྟོགས་འབྱུང་བར་འགྱུར། ད་ལྟ་ཁྱོད་ཅག་དགོད་པ་རྣམས་ལ་ཆག་སྒོ་འབྱུང་ངེས༌ཏེ། ཕྱིས་སུ་ཁྱོད་ཅག་གིས་མྱ་ངན་བྱེད་ཅིང་ངུ་བར་འགྱུར། 26 མི་ཀུན་གྱིས་ཁྱོད་ཅག་ལ་བསྟོད་པ་བྱེད་ན་ཁྱོད་ཅག་ལ་ཆག་སྒོ་འབྱུང་ངེས༌ཏེ། མི་དེ་དག་གི་མེས་པོ་རྣམས་ཀྱིས་ཀྱང་ལུང་སྟོན་པ་རྫུས་མ་རྣམས་ལ་དེ་ལྟར་བྱས་མྱོང་བའི་ཕྱིར་ཡིན་ཞེས་གསུངས༌སོ།།

དགྲ་ལ་བྱམས་པར་གདམས༌པ།

27 ཡང་ཁོང་གིས་འདི་སྐད༌དུ། ངས་ཁྱོད་ཅག་ཉན་མཁན་རྣམས་ལ༌སྨྲ་བར་བྱ་སྟེ། ཁྱོད་ཅག་གིས་རང་གི་དགྲ་བོ་རྣམས་ལ་བྱམས་ཤིང་བརྩེ་བར༌གྱིས། ཁྱོད་ཅག་ལ་སྡང་མཁན་རྣམས་ལའང་ལས་བཟང་པོ་བྱོས༌དང༌། 28 ཁྱོད་ཅག་ལ་སྡིགས་དམོད་བྱེད་མཁན་རྣམས་ཀྱི་དོན་དུའང་བྱིན་རླབས་ཞུས་ཤིག ཁྱོད་ཅག་ལ་གནོད་པ་བྱེད་མཁན་རྣམས་ཀྱི་ཆེད་དུའང་གསོལ་བ་ཐོབས༌ཤིག 29 སུ་ཞིག་གིས་ཁྱོད་ཀྱི་འགྲམ་པ་གཅིག་སར་འགྲམ་ལྕག་གཞུས་ན་འགྲམ་པ་གཞན་ས་ཡང་དེ་ལ་སྟོན༌ཅིག སུ་ཞིག་གིས་ཁྱོད་ཀྱི་ཕྱི་གོས་འཕྲོག་པར་བྱེད་ན་ནང་གོས་ཀྱང་འཁྱེར་དུ༌ཆུག 30 སུ་ཞིག་གིས་ཁྱོད་ལ་གང་ཞིག་སློང་བར་བྱེད་ན་དེ་ལ་བྱིན༌དང༌། སུ་ཞིག་གིས་ཁྱོད་ཀྱི་དངོས་པོ་ཕྲོགས་ན། དེ་ལས་ཕྱིར་ལེན་པར་མི༌བྱའོ།། 31 ཡང་ཁྱོད་ཅག་ལ་མི་གཞན་ལས་ཇི་ལྟར་འཐོབ་འདོད་པ་བཞིན་ཁྱོད་ཅག་གིས་ཀྱང་མི་གཞན་རྣམས་ལ་དེ་ལྟར་བྱོས༌དང༌། 32 ཁྱོད་ཅག་གིས་རང་ལ་བྱམས་མཁན་རྣམས་ལ་བྱམས་པར་བྱེད༌ན། ཁྱོད་ཅག་ལ་དྲིན་ལན་ཅི་ལ༌འཐོབ། མི་སྡིག་ཅན་རྣམས་ཀྱིས་ཀྱང་རང་ལ་བྱམས་མཁན་རྣམས་ལ་བྱམས་པར་བྱེད་དོ།། 33 ཡང་ཁྱོད་ཅག་གིས་རང་ལ་ལས་བཟང་པོ་བྱེད་མཁན་རྣམས་ལ་ལས་བཟང་པོ་བྱེད༌ན། ཁྱོད་ཅག་ལ་དྲིན་ལན་ཅི་ལ༌འཐོབ། མི་སྡིག་ཅན་རྣམས་ཀྱིས་ཀྱང་དེ་ལྟར་བྱེད་དོ།། 34 ཁྱོད་ཅག་གིས་ཕྱིར་འཐོབ་པར་རེ་བ་བཅངས་ནས་མི་གཞན་ལ་བསྐྱིས་པ་ཡིན༌ན། ཁྱོད་ཅག་ལ་དྲིན་ལན་ཅི་ལ༌འཐོབ། གྲངས་ཀ་ལྟར་ཕྱིར་ལེན་པའི་ཆེད་དུ་སྡིག་ཅན་རྣམས་ཀྱིས་ཀྱང་སྡིག་ཅན་གཞན་ལ་བསྐྱིས་པ༌ཡིན། 35 ཁྱོད་ཅག་གིས་རང་གི་དགྲ་བོ་རྣམས་ལ་བྱམས་ཤིང་ལས་བཟང་པོ་བྱོས༌དང༌། ཕྱིར་འཐོབ་པའི་རེ་བ་མི་འཛིན་པར་དེ་རྣམས་ལ་སྐྱིས༌ཤིག དཀོན་མཆོག་གིས་ཁྱོད་ཅག་ལ་བྱ་དགའ་ཆེན་པོ་གནང་ངེས་པ༌དང༌། བླ་ན་མེད་པའི་དཀོན་མཆོག་གི་བུ་དང་བུ་མོ་རུ་འགྱུར། རྒྱུ་མཚན་ནི་ཁོང་གི་བཀའ་དྲིན་མི་དྲན་པའི་མི་དང་མི་ངན་ལའང་ཁོང་གིས་ཐུགས་རྗེ་གནང་བས༌སོ།། 36 བདག་ཅག་གི་ཡབ་ནི་བྱམས་སྙིང་རྗེ་ཅན་ཡིན་པ་བཞིན་ཁྱོད་ཅག་ཀྱང་སྙིང་རྗེ་ཅན་ཡིན་དགོས་ཞེས་གསུངས༌སོ།།

མི་གཞན་གྱི་མཚང་མི་འབྱིན་པའི༌སྐོར།

37 ཡང་ཁོང་གིས་འདི་སྐད༌དུ། ཁྱོད་ཅག་གིས་མི་གཞན་གྱི་མཚང་མ་འབྲུ་ཞིག ཁྱོད་ཅག་གི་མཚང་ཡང་མི་འབྱིན། ཁྱོད་ཅག་གིས་མི་གཞན་ལ་ཉེས་ཆད་མ་གཅོད་ཅིག ཁྱོད་ཅག་ལའང་ཉེས་ཆད་མི་གཅོད། ཁྱོད་ཅག་གིས་མི་གཞན་ཐར་དུ༌ཆུག་དང་། ཁྱོད་ཅག་ཀྱང་ཐར་བར་མཛད་ངེས༌ཡིན། 38 ཁྱོད་ཅག་གིས་མི་གཞན་ལ་བྱིན་དང་ཁྱོད་ཅག་ལའང་གནང་ངེས༌ཏེ། དཔེར་ན་བྲེ་བཟང་པོར་འབྲུ་རིགས་བྱུར་བུར་གཏམས་ཤིང་ཡང་ཡང་གནོན་བཅག་བྱས་ཏེ་སྤྲུགས་ནས་ཁྱོད་ཅག་གི་པང་དུ་བླུག་ངེས༌ཡིན། རྒྱུ་མཚན་ནི་ཁྱོད་ཅག་གིས་སྣོད་ཅི་ལྟ་བུ་ལས་མི་གཞན་ལ་བྱིན༌ན། ཁྱོད་ཅག་ལའང་སྣོད་དེ་ལྟ་བུ་ལས་གནང་བར་འགྱུར་ཞེས་གསུངས༌སོ།། 39 ཡང་སྐྱབས་མགོན་ཡེ་ཤུས་དཔེ་ལ་སྦྱར་ནས་འདི་སྐད༌དུ། ལོང་བས་ལོང་བ་ཞིག་ཁྲིད་ནས་འགྲོ་ཐུབ༌བམ། དེ་ལྟར་བྱས་ན་ལོང་བ་གཉིས་ཀ་དོང་ནང་དུ་ལྷུང་བ་མ་ཡིན༌ནམ། 40 སློབ་བུ་ནི་རང་གི་སློབ་དཔོན་ལས་ཆེན་པོ་མ་ཡིན༌པར། ཡོན་ཏན་མཐར་ཕྱིན་པ་རྣམས་ཀྱང་རང་གི་སློབ་དཔོན་དང་འདྲ་བ་ཙམ་དུ་འགྱུར། 41 ཁྱོད་ཀྱིས་རང་གི་སྤུན་ཟླའི་མིག་ནང་དུ་སྦུར་མ་ཡོད་པ་མཐོང༌ན། ཅིའི་ཕྱིར་རང་གི་མིག་ནང་དུ་གདུང་མ་ཡོད་པ་མི་མཐོང༌ངམ། 42 ཁྱོད་ཀྱིས་རང་གི་མིག་ནང་དུ་ཡོད་པའི་གདུང་མ་མཐོང་མི་ཐུབ་ནའང་རང་གི་སྤུན་ཟླ་ལ་ངས་ཁྱོད་ཀྱི་མིག་ནང་དུ་ཡོད་པའི་སྦུར་མ་ལེན་པར་བྱེད་ཅེས་ཅི་ལྟར་སྨྲ་ནུས༌སམ། ཚུལ་འཆོས་པ་ཁྱོད་ཀྱིས་ཐོག་མར་རང་གི་མིག་ནང་དུ་ཡོད་པའི་གདུང་མ་ལོངས༌དང༌། དེ་ནས་རང་གི་མིག་ཟུང་གིས་གསལ་པོར་མཐོང་ཐུབ་པས། ད་གཟོད་རང་གི་སྤུན་ཟླའི་མིག་ནང་དུ་ཡོད་པའི་སྦུར་མ་ལེན་ནུས་པ་ཡིན་ཞེས་གསུངས༌སོ།།

ལྗོན་ཤིང་དང་འབྲས་བུའི༌སྐོར་གྱི་ཆོས་གསུངས་པ།

43 ཡང་ཁོང་གིས་འདི་སྐད༌དུ། ལྗོན་ཤིང་བཟང་པོ་ལས་འབྲས་བུ་ངན་པ་མི་འབྱུང༌ལ། དེ་བཞིན་དུ་ལྗོན་ཤིང་ངན་པ་ལས་ཀྱང་འབྲས་བུ་བཟང་པོ་མི་འབྱུང༌། 44 རྒྱུ་མཚན་ནི་ལྗོན་ཤིང་རེ་རེ་ནི་རང་གི་འབྲས་བུ་ལས་ག་འདྲ་ཡིན་པ་ཤེས་ཐུབ༌སྟེ། སྤྱིར་མི་སུས་ཀྱང་ཚེར་མ་ལས་བསེ་ཡབ་ཀྱི་འབྲས་བུ་འཐོག་མི་སྲིད༌ལ། ཚེར་མ་ལས་ཀྱང་རྒུན་འབྲུམ་འཐོག་མི་སྲིད། 45 མི་བཟང་ཞིག་གིས་རང་སེམས་ཀྱི་བང་མཛོད་བཟང་པོ་ནས་དོན་བཟང་པོ་འདོན༌ཞིང༌། མི་ངན་ཞིག་གིས་རང་སེམས་ཀྱི་བང་མཛོད་ངན་པ་ནས་དོན་ངན་པ་འདོན། རྒྱུ་མཚན་ནི་སེམས་ལ་ཅི་ལྟ་བུས་བཀང༌ན། ངག་ལས་ཀྱང་དེ་ལྟ་བུ་སྨྲ་བ་ཡིན་ཞེས་གསུངས༌སོ།།

བཟོ་བ་མཁས་བླུན་གཉིས་ཀྱི་དཔེ།

46 ཡང་ཁོང་གིས་འདི་སྐད༌དུ། ཁྱོད་ཅག་ན༌རེ། ཀྱེ། གཙོ་བོ་ལགས་གཙོ་བོ་ལགས་ཞེས་ཞུས༌ཀྱང༌། བདག་གིས་སྨྲས་པ་བཞིན་དུ་མི་བྱེད་པའི་རྒྱུ་མཚན༌ཅི་ཡིན། 47 སུ་ཞིག་བདག་གི་གམ་དུ་ཡོང་ནས་བདག་གི་བཀའ་ཐོས་ཤིང་དེ་བཞིན་དུ་བྱེད་པའི་མི་དེ་ནི་ག་འདྲ་ཡིན་པ་ངས་ཁྱོད་ཅག་ལ་སྟོན་པར་བྱའོ།། 48 མི་དེ་ནི་ཁང་པ་བཟོ་མཁན་ཞིག་གིས་ས་གཏིང་ཟབ་མོར་བསློགས་ཤིང་རྡོ་ཕ་བོང་གི་སྟེང་དུ་རྨང་གཞི་བཏིངས་པ་དང༌འདྲ། དེ་ནས་ཆུ་ལོག་བྱུང་ཚེ་ཁང་པ་འདིའི་རྨང་གཞི་བརྟན་པོ་ཡིན་པས་གཡོ་བར་མི་འགྱུར། 49 འོན་ཀྱང་། སུ་ཞིག་གིས་བདག་གི་བཀའ་ཐོས་ཀྱང་དེ་བཞིན་དུ་མི་བྱེད་པ་ནི་རྨང་གཞི་མ་བཏིངས་པར་ཁང་པ་ས་སྟེང་དུ་བརྩིགས་པའི་མི་དང༌འདྲ། དེ་ནས་ཆུ་ལོག་བྱུང་མ་ཐག་ཁང་པ་བརྡིབས་ཏེ་ཡོངས་སུ་བརླག་པ་ཡིན་ཞེས་གསུངས༌སོ།།

ལེའུ་བདུན༌པ།

བརྒྱ་དཔོན་ཞིག་གི་དད་སེམས།

1 སྐྱབས་མགོན་ཡེ་ཤུས་མི་རྣམས་ལ་གསུང་འདི་ཐམས་ཅད་གནང་རྗེས་ཀཱ་ཕར་ན་ཧུམ་དུ་ཕེབས་པ༌དང༌། 2 གནས་དེར་བརྒྱ་དཔོན་ལ་རྩིས་འདང་ཆེ་བའི་གཡོག་པོ་ཞིག་ཡོད་པ་ལ་ནད་ལྕི་མོ་ཕོག་ནས་ཤི་ལ་ཉེ༌ཞིང༌། 3 བརྒྱ་དཔོན་གྱིས་སྐྱབས་མགོན་ཡེ་ཤུའི་གནས་ཚུལ་ཐོས་ནས་ཁོང་ཉིད་ཕེབས་ཏེ་རང་གི་གཡོག་པོའི་སྲོག་སྐྱོབ་པའི༌ཕྱིར། ཡ་ཧུ་དཱའི་མི་རིགས་ཀྱི་དཔོན་རིགས་རྒན་པོ་འགའ་ཁོང་གི་དྲུང་དུ་མངགས་སོ།། 4 ཁོ་རྣམས་སྐྱབས་མགོན་ཡེ་ཤུའི་དྲུང་དུ་འབྱོར་ནས་ན༌རེ། ཁྱེད་ཀྱིས་བརྒྱ་དཔོན་ལ་དོན་འདི་མཛད་འོས༌ཏེ། 5 ཁོས་རང་རེའི་མི་རྣམས་ལ་བྱམས་ཤིང་བརྩེ་བ་དང་ཆོས་ཁང་ཡང་བཞེངས་པའི་ཕྱིར་རོ་ཞེས་ཞུ་བ་ནན་གྱིས་ཞུས༌པས། 6 སྐྱབས་མགོན་ཡེ་ཤུ་ཡང་དེ་དག་དང་མཉམ་དུ་ལམ་ལ་ཆས༌པ་དང་། བརྒྱ་དཔོན་གྱི་ཁྱིམ་དང་ཉེ་བའི་དུས༌སུ། བརྒྱ་དཔོན་གྱིས་གྲོགས་འགའ་ཁོང་གི་དྲུང་དུ་མངགས་ནས་ཁོང་ལ་ན༌རེ། ཇོ་བོ༌ལགས། ཁྱེད་ལ་འོ་བརྒྱལ་མི་བཟོ་བར༌ཞུ། ཁྱེད་ཉིད་ཕྲན་ཆུང་བདག་ལྟ་བུ་ཞིག་གི་ཁྱིམ་དུ་ཕེབས་ན་ང་རང་མི་འོས། 7 དེའི་རྐྱེན་གྱིས་ང་རང་ཁྱེད་ཀྱི་སྐུ་དྲུང་དུ་སོང་ནས་ཁྱེད་ལ་མཇལ་ནའང་མི་འོས་པར་སྙམ་མོ།། འོན་ཀྱང་ཁྱེད་ཀྱིས་བཀའ་ཞིག་གནང་བར་མཛོད༌དང༌། བདག་གི་གཡོག་པོའི་ནད་བསལ་ངེས༌ཡིན། 8 ང་རང་ཡང་གཞན་གྱི་དབང་འོག་ཏུ་ཡོད་པའི་མི་ཞིག་ཡིན་ཞིང་ངའི་དབང་འོག་ཏུའང་དམག་མི་ཡོད༌དེ། ངས་མི་འདིར་སོང་ཞིག་ཅེས་བཤད་ན་ཁོ་ཕར་འགྲོ་དགོས༌ཤིང༌། མི་གཞན་ལ་ཤོག་ཅིག་ཅེས་བཤད་ན་ཁོ་ཚུར་ཡོང་བ༌ཡིན། ཡང་བདག་གིས་གཡོག་པོར་ལས་ཀ་འདི་སྒྲུབས་ཤིག་ཅེས་བཤད་ན་ཁོས་ཀྱང་བསྒྲུབ་པར་འགྱུར་ཞེས་ཞུས༌སོ།། 9 སྐྱབས་མགོན་ཡེ་ཤུས་གཏམ་དེ་གསན་ནས་ཡ་མཚན་སྐྱེས༌ཏེ། ཕྱིར་འཁོར་ནས་རང་གི་རྗེས་སུ་འབྲངས་པའི་མི་རྣམས་ལ་འདི་སྐད༌དུ། བདག་གིས་ཁྱོད་ཅག་ལ་སྨྲ་བར༌བྱ་སྟེ། བདག་གིས་ཡེས་ར་ཨེལ་མི་རིགས་ལས་ཀྱང་འདི་འདྲའི་དད་སེམས་ཆེན་པོ་ཅན་ཞིག་མཐོང་མ་མྱོང་ཞེས་གསུངས་སོ།། 10 དེ་ནས་མངགས་འོངས་པའི་མི་རྣམས་ཕྱིར་བརྒྱ་དཔོན་གྱི་ཁྱིམ་དུ་ལོག་པ༌ན། གཡོག་པོའི་ནད་སོས་ཟིན་པ་མཐོང༌ངོ༌།།

ཡུགས་མོའི་བུ་སླར་གསོན་པར་མཛད༌པ།

11 དེ་ནས་ཅང་མ་འགོར༌བར། སྐྱབས་མགོན་ཡེ་ཤུ་དང་ཐུགས་སྲས་རྣམས་དང་མི་ཧ་ཅང་མང་པོ་ལྷན་དུ་ནཱ་ཨིན་གྲོང་ཁྱེར་དུ་ཕེབས༌ཤིང༌། 12 ཁོང་རྣམས་གྲོང་ཁྱེར་གྱི་མཁར་སྒོར་སླེབས་པའི༌ཚེ། ཡུགས་མོ་ཞིག་ལ་བུ་གཅིག་པུ་ཡོད་པ་ཤི༌སྟེ། གྲོང་ཁྱེར་དེའི་མི་མང་པོས་ཁོ་མོ་དང་མཉམ་དུ་བེམ་པོ་ཕྱི་རུ་སྐྱེལ་བཞིན་ཡོད་པ༌དང༌། 13 གཙོ་བོས་ཡུགས་མོ་དེ་མཐོང་ནས་སྙིང་རྗེ་དགོངས་ཏེ་མ་ངུའོ་ཞེས་གསུངས་པ༌དང༌། 14 ཁོང་ཉིད་ཁྱོགས་ཤིང་གི་གམ་དུ་ཕེབས་ཤིང་དེར་ཕྱག་གིས་རེག་པ་དང་འཁུར་མཁན་རྣམས་ཀྱང་བསྡད། ཁོང་གིས་འདི་སྐད༌དུ། ཀྱེ། གསར༌བུ། ངས་ཁྱོད་ལ་སྨྲ་བར༌བྱ་སྟེ། ཡར་ལོངས་དང་ཞེས་གསུངས་པ༌ན། 15 གཤིན་པོ་དེ་སླར་གསོན་ཞིང་ཡར་ལངས་ནས་སྐད་ཆ་སྨྲས་སོ།། ཁོང་གིས་མི་དེ་ཕྱིར་རང་གི་མ་ལ་སྤྲད་དོ།། 16 མི་ཐམས་ཅད་ངོ་མཚར་སྐྱེས་ཏེ་དཀོན་མཆོག་ལ་བསྟོད་བསྔགས་བརྗོད་ཅིང་ཕན་ཚུན་ན༌རེ། ལུང་སྟོན་པ་ཆེན་པོ་ཞིག་བདག་ཅག་གི་ཁྲོད་ནས་བྱུང༌བ་རེད། དཀོན་མཆོག་གིས་རང་གི་མི་སྡེ་ལ་གཟིགས་སྐྱོང་མཛད་དོ་ཞེས་སྨྲས༌ཤིང་། 17 སྐྱབས་མགོན་ཡེ་ཤུའི་དོན་དེ་ཡ་ཧུ་དཱའི་ཡུལ་དང་མཐའ་འཁོར་གྱི་ས་ཆ་ཀུན་ལ་ཁྱབ༌བོ།།

ཁྲུས་གསོལ་མཁན་ཡོ་ཧ་ནན་གྱི་དྲི༌བ།

18 ཁྲུས་གསོལ་མཁན་ཡོ་ཧ་ནན་གྱི་སློབ་མ་རྣམས་ཀྱིས་སྐྱབས་མགོན་ཡེ་ཤུའི་དོན་དེ་ཐམས་ཅད་ཡོ་ཧ་ནན་ལ་སྨྲས༌པས། 19 ཁོས་རང་གི་སློབ་མ་གཉིས་བོས་ནས་གཙོ་བོའི་དྲུང་དུ་མངགས་ཏེ། མ་འོངས་པར་ཕེབས་ངེས་པ་དེ་ཉིད་ནི་ཁྱེད་རང་ཡིན༌ནམ། ཡང་ན་ངེད་ཅག་གིས་ད་དུང་གཞན་ཞིག་ལ་བསྒུག་དགོས་ཞེས་ཞུས་པ་རེད། 20 སློབ་མ་དེ་གཉིས་ཀྱང་ཁོང་གི་དྲུང་དུ་སོང་ནས་ན་རེ། ཁྲུས་གསོལ་མཁན་ཡོ་ཧ་ནན་གྱིས་ངེད་གཉིས་མངགས་ཏེ། མ་འོངས་པར་ཕེབས་ངེས་པ་དེ་ཉིད་ནི་ཁྱེད་རང་ཡིན༌ནམ། ཡང་ན་ངེད་ཅག་གིས་ད་དུང་གཞན་ཞིག་ལ་བསྒུག་དགོས་ཞེས་ཁོང་ལ་ཞུས་སོ།། 21 དུས་དེར་སྐྱབས་མགོན་ཡེ་ཤུས་ནད་རིགས་སྣ་ཚོགས་འཇོམས་ནས་གནོད་སྐྱོན་བསལ་བ་དང་། གདོན་འདྲེ་ཕྱིར་བསྐྲད༌ཅིང་ལོང་བ་མང་པོར་མཐོང་བར་མཛད། 22 ཁོང་གིས་དེ་གཉིས་ལ་དྲིས་ལན་དུ། ཁྱོད་གཉིས་ཕྱིར་སོང༌ཞིག ལོང་བའི་མིག་གིས་མཐོང་ཞིང་གྱོལ་པོ་རྣམས་འགྲོ་བ༌དང༌། མཛེ་ནད་བསལ་ཞིང་འོན་པའི་རྣ་བས་ཐོས་པ༌དང༌། གཤིན་པོ་རྣམས་ཀྱང་སླར་གསོན་པོར་གྱུར་པ༌དང༌། དབུལ་འཕོངས་རྣམས་ལ་འཕྲིན་བཟང་བསྒྲགས་པ་སོགས་ཁྱོད་གཉིས་ཀྱི་མཐོང་ཐོས་དེ་རྣམས་ཡོ་ཧ་ནན་ལ་ཤོད༌ཅིག 23 བདག་གི་རྐྱེན་གྱིས་དད་པ་མི་ཉམས་པ་རྣམས་བདེའོ་ཞེས་གསུངས༌སོ།།

24 ཡོ་ཧ་ནན་གྱིས་མངགས་པའི་མི་དེ་གཉིས་ཕྱིར་སོང༌རྗེས། སྐྱབས་མགོན་ཡེ་ཤུས་ཡོ་ཧ་ནན་གྱི་གནས་ཚུལ་སྐོར་མི་ཚོགས་ལ་འདི་ལྟར་གསུངས་པ་སྟེ། དེ་སྔོན་ཁྱོད་རྣམས་དབེན་སྟོང་དུ་ཅི་ཞིག་ལ་བལྟ་རུ་སོང༌ངམ། རླུང་གིས་གཡོས་པའི་འདམ་རྩྭ་ཞིག་ལ་བལྟ་རུ་སོང་བ་ཡིན༌ནམ། 25 ཡང་ན་སྲབ་ཅིང་འཇམ་པའི་གོས་ཆེན་གྱོན་པའི་མི་ཞིག་ལ་བལྟ་རུ་སོང༌ངམ། ལུས་ལ་གོས་ཆེན་གྱོན་ཞིང་ཟས་ནོར་ལོངས་སྤྱོད་ལ་བདེ་བར་རོལ་བའི་མི་རྣམས་ནི་རྒྱལ་པོའི་ཕོ་བྲང་དུ་ཡོད་པ་ཡིན། 26 འོ་ན་ཁྱོད་ཅག་གནས་དེར་ཅི་ཞིག་ལ་བལྟ་རུ་སོང་བ་ཡིན༌ནམ། ཡང་ན་ལུང་སྟོན་པ་ཞིག་ལ་བལྟ་རུ་སོང༌ངམ། བདག་གིས་ཁྱོད་རྣམས་ལ་སྨྲ་བར་བྱའོ།། དེ་ལགས༌སོ། །ཡོ་ཧ་ནན་ནི་ལུང་སྟོན་པ་ལས་མཆོག་ཏུ་གྱུར་པ་ཡིན། 27 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

བདག་གི་ཕོ་ཉ་ཁྱོད་ཀྱི་མདུན་དུ༌མངགས།།

ཁྱོད་ཀྱི་ལམ་ནི་གྲ་སྒྲིག་བྱེད་ལ༌ལྟོས།།

ཞེས་བཀོད་པ་དེ་ནི་ཁོའི་སྐོར་ཡིན༌ནོ།། 28 བདག་གིས་ཁྱོད་ཅག་ལ་སྨྲ་བར༌བྱ་སྟེ། མ་ཡིས་བཙས་པ་ཐམས་ཅད་ཀྱི་ཁྲོད་ནས་ཁྲུས་གསོལ་མཁན་ཡོ་ཧ་ནན་ལས་མཆོག་ཏུ་གྱུར་པ་གཅིག་ཀྱང་མེད། འོན་ཀྱང་དཀོན་མཆོག་གི་རྒྱལ་སྲིད་ཀྱི་ནང་དུ་ཐམས་ཅད་ལས་ཆུང་བ་དེའང་ཡོ་ཧ་ནན་ལས་ཆེན་པོ་ཡིན་ཞེས་གསུངས༌པ་དང་། 29 མི་སེར་དང་ཁྲལ་ལེན་མཁན་རྣམས་ཡོ་ཧ་ནན་གྱི་དྲུང་དུ་ཁྲུས་གསོལ་ལ་ཞུགས་མྱོང་བས་ཁོ་ཚོས་སྐྱབས་མགོན་ཡེ་ཤུའི་གསུང་དེ་ཐོས༌རྗེས། དཀོན་མཆོག་ནི་བདེན་ཅིང་ཡང་དག་པར་ཁས་བླངས་པ་ཡིན་མོད། 30 འོན་ཀྱང་། ཕ་རུ་ཤི་པ་དང་བཀའ་ཁྲིམས་ཀྱི་མཁས་པ་རྣམས་ཡོ་ཧ་ནན་གྱི་དྲུང་དུ་ཁྲུས་གསོལ་ལ་ཞུགས་མ་མྱོང༌བས། རང་གི་ཆེད་དུ་དཀོན་མཆོག་གི་ཐུགས་དགོངས་རིང་དུ་དོར་བ་ཡིན།

31 ཡང་འདི་སྐད༌དུ། དེས་ན་བདག་གིས་དུས་རབས་འདིའི་མི་རྣམས་ནི་གང་ཞིག་ལ་བསྡུར་བར༌བྱའམ། དེ་དག་ནི་ཅི་ཞིག་དང་མཚུངས་པ་ཡིན༌ནམ། 32 དེ་དག་ནི་ཁྲོམ་སྲང་དུ་སྡོད་པའི་བྱིས་པ་རྣམས་ཕན་ཚུན་ན༌རེ། ངེད་ཅག་གིས་གླིང་བུ་བུས་ཀྱང་ཁྱོད་རྣམས་བྲོ་མི་འཁྲབ། ངེད་ཅག་གིས་སྐྱོ་གླུ་བླངས་ཀྱང་ཁྱོད་རྣམས་ངུ་བ་མིན་ཞེས་ཟེར་བ་དང༌འདྲའོ།། 33 རྒྱུ་མཚན་ནི་ཁྲུས་གསོལ་མཁན་ཡོ་ཧ་ནན་ཡོང་ནས་བག་ལེབ་མ་ཟོས་ལ་རྒུན་ཆང་ཡང་མ་འཐུངས༌མོད། འོན་ཀྱང་ཁྱོད་ཅག་གིས་མི་འདི་གདོན་འདྲེས་བཟུང་འདུག་ཅེས་ཟེར་བ༌དང༌། 34 ཡང་མིའི་བུ་ཕེབས་ཏེ་བཟའ་བཏུང་ལོངས་སུ་སྤྱོད༌ཀྱང༌། ཁྱོད་ཅག་ན༌རེ། ལྟོས༌དང༌། མི་འདི་ནི་ཤ་ཆང་ལ་རྔམ་པ་ཞིག་ཡིན༌ལ། ཁྲལ་ལེན་མཁན་དང་སྡིག་ཅན་རྣམས་ཀྱི་གྲོགས་པོ་ཡིན་ཟེར་མོད། 35 འོན་ཀྱང་། ཤེས་རབ་ཀྱི་བུ་རྣམས་ཀྱིས་ཤེས་རབ་ནི་བདེན་ཅིང་ཡང་དག་པ་ཡིན་པར་ར་སྤྲོད་བྱེད་ཅེས་གསུངས༌སོ།།

སྐྱབས་མགོན་ཡེ་ཤུའི་ཞབས་ལ་སྤོས་ཆུ་བྱུགས༌པ།

36 ཡང་ཕ་རུ་ཤི་པ་ཞིག་གིས་སྐྱབས་མགོན་ཡེ་ཤུ་གདན་དྲངས༌ཤིང༌། ཁོང་ཉིད་ཀྱང་དེའི་ཁྱིམ་དུ་ཕེབས་ནས་གྲལ་ལ་བཞུགས་སོ།། 37 གནས་ཚུལ་དེ་གྲོང་ཁྱེར་དེ་རུ་ཡོད་པའི་བུད་མེད་སྡིག་ཅན་ཞིག་གིས་ཤེས༌ནས། སྤོས་ཆུས་གང་བའི་རྡོ་ཀ་མ་རུའི་བུམ་པ་ཞིག་ཁྱེར་ཡོང༌སྟེ། 38 སྐྱབས་མགོན་ཡེ་ཤུའི་སྐུ་རྒྱབ་ནས་ལངས་པ་དང་། ཡང་ཁོང་གི་ཞབས་དྲུང་དུ་ངུས་ཤིང་མིག་ཆུས་ཁོང་གི་ཞབས་བརླན་པར་བྱས་པ༌དང༌། ཁོ་མོས་རང་གི་སྐྲས་ཁོང་གི་ཞབས་ཕྱིས་ནས་འོ་ཡང་ཡང་བྱས་ཏེ་སྤོས་ཆུ་བྱུགས་སོ།། 39 སྐྱབས་མགོན་ཡེ་ཤུ་གདན་དྲངས་པའི་ཕ་རུ་ཤི་པ་དེས་དོན་དེ་མཐོང༌ནས། གལ་ཏེ་མི་འདི་ནི་ལུང་སྟོན་པ་ཞིག་ཡིན་ན་ཁོང་ལ་རེག་པའི་བུད་མེད་འདི་ནི་སུ་དང་ག་འདྲ་ཞིག་ཡིན་པ༌དང༌། ཐ་ན་སྡིག་ཅན་ཞིག་ཡིན་པའང་མཁྱེན་ནུས་པ་ཡིན་བསམས་པའོ།། 40 སྐྱབས་མགོན་ཡེ་ཤུས་ཕ་རུ་ཤི་པ་དེ་ལ་འདི་སྐད༌དུ། སི༌མོན། བདག་གིས་ཁྱོད་ལ་དོན་ཞིག་སྨྲ་བར་བྱའོ་ཞེས་གསུངས༌ཤིང༌། ཁོས་ཀྱང་སློབ་དཔོན་ལགས་གསུང་བར་མཛོད་ཅེས་ཞུས་པ༌དང༌། 41 ཡང་ཁོང་གིས་འདི་སྐད༌དུ། དེ་ཡང་བུན་བདག་ཅིག་ལ་བུ་ལོན་པ་གཉིས་ཡོད༌དེ། གཅིག་གིས་དངུལ་སྒོར་ལྔ་བརྒྱ་དང་ཅིག་ཤོས་ཀྱིས་དངུལ་སྒོར་ལྔ་བཅུའི་བུ་ལོན་ཆད་ཡོད༌ནའང༌། 42 མི་དེ་གཉིས་ཀྱིས་བུ་ལོན་འཇལ་མ་ཐུབ༌པས། བུན་བདག་གིས་སྙིང་རྗེ་སྐྱེས་ནས་མི་དེ་གཉིས་ཀྱི་བུ་ལོན་མེད་པར་བྱས་སོ།། དེས་ན་མི་དེ་གཉིས་ལས་སུ་ཞིག་གིས་ཁོ་ལ་ལྷག་པར་གཅེས་སམ་ཞེས་གསུངས་པ༌ལ། 43 སི་མོན་གྱིས་བུ་ལོན་མང་པོ་མེད་པར་བྱས་པ་དེས་ཁོ་ལ་ལྷག་ཏུ་གཅེས་སོ་སྙམ་ཞེས་ཞུས༌ཤིང༌། སྐྱབས་མགོན་ཡེ་ཤུས་ཁྱོད་ཀྱིས་སྨྲས་པ་ལེགས་སོ་ཞེས་གསུངས་པ༌དང༌། 44 ཡང་ཞལ་ཕྱིར་འཁོར་ཏེ་བུད་མེད་དེར་གཟིགས་ནས་སི་མོན་ལ་འདི་སྐད༌དུ། ཁྱོད་ཀྱིས་བུད་མེད་འདི་མཐོང་བྱུང༌ངམ། ང་རང་ཁྱོད་ཀྱི་ཁྱིམ་དུ་ཡོང་ནའང་ཁྱོད་ཀྱིས་ང་རང་ལ་རྐང་པ་བཀྲུ་བྱེད་ཀྱི་ཆུ་ཡང་མ་བླུགས༌མོད། འོན་ཀྱང་ཁོ་མོའི་མིག་ཆུས་བདག་གི་རྐང་པ་བརླན་ཞིང་སྐྲ་ཡིས་ཕྱིས། 45 ཡང་ཁྱོད་ཀྱིས་བདག་ལ་འོ་མ་བྱས༌ཀྱང༌། ཁོ་མོས་ང་རང་འདིར་ཡོང་བ་ནས་བཟུང་བདག་གི་རྐང་པར་མཚམས་མེད་པར་འོ་བྱས། 46 ཡང་ཁྱོད་ཀྱིས་བདག་གི་མགོར་སྣུམ་གྱིས་མ་བྱུགས༌ནའང༌། ཁོ་མོས་བདག་གི་རྐང་པར་སྤོས་ཆུ་བྱུགས་སོ།། 47 དེའི༌ཕྱིར། བདག་གིས་ཁྱོད་ལ་སྨྲ་བར་བྱ༌སྟེ། ཁོ་མོས་བདག་ལ་ཤིན་ཏུ་གཅེས་པས། ཁོ་མོར་སྡིག་པ་མང་པོ་ཡོད་ཀྱང་ཐམས་ཅད་བསལ་བ་ཡིན། འོན་ཀྱང་སུ་ཡི་སྡིག་པ་ཉུང་ངུ་བསལ་བ་དེས་ཉུང་ངུ་ཞིག་གཅེས་པ་ཡིན་ཞེས་གསུངས་སོ།། 48 དེ་ནས་ཁོང་གིས་བུད་མེད་དེ་ལ་ཁྱོད་ཀྱི་སྡིག་པ་བསལ་བ་ཡིན་ཞེས་གསུངས་པ༌ན། 49 ཁོང་དང་མཉམ་དུ་བཟའ་བཏུང་སྤྱད་ནས་སྡོད་པའི་མི་རྣམས་ཀྱི་སེམས་སུ་མི་འདི་ནི་སུ་ཡིན༌ནམ། ཁོང་གིས་སྡིག་པའང་བསལ་བ་ཡིན་ཞེས་བསམས་སོ།། 50 ཡང་སྐྱབས་མགོན་ཡེ་ཤུས་བུད་མེད་དེ་ལ་འདི་སྐད༌དུ། ཁྱོད་ཀྱི་དད་པས་ཁྱོད་རང་བསྐྱབས་པ་ཡིན། བདེ་བའི་ངང་ནས་ཕྱིར་སོང་ཞིག་ཅེས་གསུངས༌སོ།།

ལེའུ་བརྒྱད༌པ།

བུད་མེད་རྗེས་འབྲང་པའི༌སྐོར།

1 ཡུན་རིང་མ་འགོར༌བར། སྐྱབས་མགོན་ཡེ་ཤུ་གྲོང་ཁྱེར་དང་གྲོང་སྡེ་སོ་སོར་ཕེབས་ནས་དཀོན་མཆོག་གི་རྒྱལ་སྲིད་ཀྱི་འཕྲིན་བཟང་བསྒྲགས་ཤིང་སྤེལ་ཏོ།། ཁོང་དང་ལྷན་དུ་ཐུགས་སྲས་བཅུ་གཉིས་ཡོད༌ལ། 2 དེ་སྔར་གདོན་འདྲེས་བཟུང་བ་དང་ནད་ཀྱིས་མནར་བ་ལས་ཐར་བའི་བུད་མེད་འགའ་ཡང་མཆིས། དེ་དག་ནི་གདོན་འདྲེ་བདུན་ཕྱིར་སྤྲད་ཟིན་པའི་མཱག་རྡལ་གྱི་མིར་ཡམ༌དང༌། 3 ས་གནས་དཔོན་པོ་ཧེ་རོ་དཱའི་གཉེར་པ་ཀུ་སཱའི་ཆུང་མ་ཡོ་ཨན་ནཱ༌དང༌། གཞན་ཡང་སི་སན་ནཱ་སོགས་བུད་མེད་མང་པོ་ཡོད༌དེ། ཁོ་མོ་རྣམས་ཀྱིས་རང་གི་རྒྱུ་ནོར་སྤྱད་ནས་ཁོང་རྣམས་ལ་རྒྱབ་རོགས་བྱས༌སོ།།

4 གྲོང་རྡལ་སོ་སོ་ནས་མི་རྣམས་སྐྱབས་མགོན་ཡེ་ཤུར་མཇལ་དུ་ཡོང་སྟེ་མི་ཤིན་ཏུ་མང་པོ་འཛོམས་པ༌ན། ཁོང་གིས་དཔེའི་སྒོ་ནས་འདི་སྐད༌དུ། 5 ཞིང་འདེབས་མཁན་ཞིག་ཕྱི་རོལ་ཏུ་ཞིང་འདེབས་སུ་སོང་བ༌དང༌། ས་བོན་གཏོར་དུས། ས་བོན་ཁ་ཤས་ལམ་ཁར་ཐོར་བ་རྐང་པས་བརྫིས་ཤིང་ནམ་མཁའི་བྱ་ཡིས་ཟོས། 6 ས་བོན་ཁ་ཤས་ས་ཉུང་སའི་རྡོ་གསེབ་ཏུ་ཐོར་ཞིང་ཡར་སྐྱེས་པ་ན་བརླན་གཤེར་མེད་པས་བསྐམས། 7 ས་བོན་ཁ་ཤས་ཚེར་མའི་གསེབ་ལ་ཐོར་ཞིང་ཚེར་མ་དང་མཉམ་དུ་སྐྱེས་པས་ཚེར་མས་མནན། 8 ཡང་ས་བོན་ཁ་ཤས་ས་གཤིན་ནང་དུ་ཐོར་ཞིང་ཆེར་སྐྱེས་ཏེ་འབྲས་བུ་ལྡབ་བརྒྱ་སྨིན་པ་ཡིན་ཞེས་གསུང་བཞིན་སྐད་ཆེན༌པོས། རྣ་བ་ཡོད་པ་ཐམས་ཅད་ཀྱིས་གཏམ་འདིར་ཉོན་ཅིག་ཅེས་གསུངས༌སོ།།

9 ཐུགས་སྲས་རྣམས་ཀྱིས་ཁོང་ལ་དཔེ་དེའི་དོན་ཅི་ཡིན་ཞེས་ཞུས་པ༌ན། 10 ཁོང་གིས་དེ་རྣམས་ལ་འདི་སྐད༌དུ། དཀོན་མཆོག་གི་རྒྱལ་སྲིད་ཀྱི་གསང་བ་རྣམས་ནི་ཁྱོད་ཅག་ལ་ཤེས་སུ་འཇུག་པ་ཡིན་ཡང༌། མི་གཞན་རྣམས་ལ་དཔེ་རུ་བཀོད་ནས་བརྗོད་པ་ཡིན། དེ་ནི་མི་དེ་རྣམས་ཀྱིས་མིག་གིས་བལྟས་ཀྱང་མི་མཐོང་བ་དང་རྣ་བས་ཐོས་ཀྱང་དོན་མི་རྟོགས་པའི་ཕྱིར་ཡིན་ཞེས་གསུངས་སོ།། 11 ཡང་ཁོང་གིས་དཔེ་དེའི་དོན་འདི་ལྟ༌སྟེ། ས་བོན་ནི་དཀོན་མཆོག་གི་བཀའ་ཡིན། 12 ས་བོན་ལམ་ཁར་ཐོར་བ་ནི་མི་ལ་ལས་དཀོན་མཆོག་གི་བཀའ་ཐོས༌ནའང༌། བདུད་ཡོང་ནས་དད་པ་མི་བྱེད་ཅིང་ཐར་པའང་མི་འཐོབ་པའི༌ཕྱིར། མི་དེ་རྣམས་ཀྱི་སེམས་ལས་བཀའ་ཕྲོགས་ཏེ་ཁྱེར་སོང་བ་རྣམས་ཡིན། 13 དེ་བཞིན་དུ་ས་ཉུང་སའི་རྡོ་གསེབ་ཏུ་ཐོར་བ་ནི་མི་ལ་ལས་དཀོན་མཆོག་གི་བཀའ་ཐོས་ཚེ་དགའ་ཞིང་དང་དུ་བླངས༌ནའང༌། སེམས་སུ་རྩ་བ་མ་རྒྱས་པས་དུས་ཡུན་ཐུང་ངུ་ལ་དད་པ་བྱེད་ཀྱང་ཉམས་ཚོད་དང་འཕྲད་དུས་དད་པ་ལོག་པ་རྣམས་ཡིན། 14 ཡང་ཚེར་མའི་གསེབ་ལ་ཐོར་བ་ནི་མི་ལ་ལས་དཀོན་མཆོག་གི་བཀའ་ཐོས་ཀྱང་རིམ་གྱིས་ཚེ་འདིའི་སེམས་ཁུར༌དང༌། རྒྱུ་ནོར་དང་འདོད་ཡོན་ལ་ཆགས་པའི་དབང་གིས་བཀའ་མནན་ཏེ་རང་སེམས་སུ་འབྲས་བུ་སྨིན་མ་ཐུབ་པ་རྣམས་ཡིན། 15 ཡང་ས་གཤིན་ནང་དུ་ཐོར་བ་ནི་མི་ལ་ལས་དཀོན་མཆོག་གི་བཀའ་ཐོས་ཏེ། གཞུང་རྒྱུད་དྲང་ཞིང་ངང་རྒྱུད་བཟང་པོའི་ངང་ནས་སེམས་སུ་དམ་པོར་བཟུང་ཞིང་བཟོད་བསྲན་གྱིས་འབྲས་བུ་སྨིན་དུ་འཇུག་པ་རྣམས་ཡིན་ཞེས་གསུངས༌སོ།།

སྒྲོན་མེའི༌དཔེ།

16 ཡང་ཁོང་གིས་འདི་སྐད༌དུ། མི་སུས་ཀྱང་སྒྲོན་མེ་བསྒྲོན་རྗེས་སྣོད་ཀྱིས་མི་འགེབས༌ལ། མལ་ཁྲིའི་འོག་ཏུའང་མི་འཇོག༌པར། ནང་དུ་ཡོང་བའི་མི་རྣམས་ཀྱིས་འོད་མཐོང་བའི་ཕྱིར་སྒྲོན་སྟེགས་སྟེང་དུ་འཇོག་པ་ཡིན་ནོ།། 17 རྒྱུ་མཚན་ནི་སྦས་པའི་དོན་ཐམས་ཅད་མི་མངོན་པ་ཅི་ཡང་མེད༌ལ། གསང་བའི་དོན་ཐམས་ཅད་ཀྱང་མངོན་པར་མི་འགྱུར་བའམ་མི་ཤེས་པ་ཅི་ཡང་མེད། 18 དེའི༌ཕྱིར། ཁྱོད་ཅག་གིས་ཅི་ལྟར་མཉན་པ་ལ་གཟབ་པར༌གྱིས། རྒྱུ་མཚན་ནི་སུ་ཞིག་ལ་ཡོད་པ་དེ་ལ་ད་དུང་ཡང་གནང་ངེས༌ཤིང༌། སུ་ཞིག་ལ་མེད་པ་དེ་ལས་རང་ལ་ཡོད་འདོད་པ་དེའང་ཕྱིར་ལེན་པར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུའི་ཡུམ་དང་ཁོང་གི་སྐུ་མཆེད༌རྣམས་ཀྱི་སྐོར།

19 སྐྱབས་མགོན་ཡེ་ཤུའི་ཡུམ་དང་ཁོང་གི་སྐུ་མཆེད་རྣམས་ཁོང་ལ་མཇལ་དུ་ཡོང༌ནའང༌། གནས་དེར་མི་མང་པོ་འཛོམས་པས་ཁོང་གི་དྲུང་དུ་འགྲོ་མ་ཐུབ། 20 མི་ཞིག་གིས་ཁོང་ལ་ཁྱེད་ཀྱི་ཡུམ་དང་སྐུ་མཆེད་རྣམས་སླེབས་ཏེ་ཕྱི་རོལ་ཏུ་ལངས་བསྡད་ཡོད༌ལ། ཁྱེད་ལ་མཇལ་འདོད་ཟེར་ཞེས་ཞུས་སོ།། 21 འོན་ཀྱང་། ཁོང་གིས་དེ་རྣམས་ལ་འདི་སྐད༌དུ། དཀོན་མཆོག་གི་བཀའ་ལ་ཉན་ཞིང་དེ་ལྟར་བྱེད་པ་རྣམས་ནི་བདག་གི་མ་དང་སྤུན་རྣམས་ཡིན་ཞེས་གསུངས༌སོ།།

རླུང་ཤུགས་དང་མཚོ་རླབས་ཞི་བར་མཛད༌པ།

22 ཡང་ཉིན་ཞིག༌ལ། སྐྱབས་མགོན་ཡེ་ཤུ་དང་ཐུགས་སྲས་རྣམས་མཚོ་གྲུར་བསྡད༌ཅིང༌། ཁོང་གིས་ཐུགས་སྲས་རྣམས་ལ་འདི་སྐད༌དུ། ངེད་ཅག་མཚོའི་ཕ་རོལ་ཏུ་འགྲོའོ་ཞེས་གསུངས་ཤིང་ཁོ་རྣམས་ཀྱིས་གྲུ་གཏོང་འགོ་བརྩམས། 23 མཚོ་གྲུ་མདུན་དུ་སྐྱོད་བཞིན་པའི་དུས་སུ་སྐྱབས་མགོན་ཡེ་ཤུ་མནལ་ལ་གཟིམས། གློ་བུར༌ཉིད་ལ། མཚོ་ཐོག་ནས་རླུང་ཆེན་གཡུགས་ཤིང་མཚོ་གྲུའི་ནང་དུ་ཆུས་འགེང་བཞིན་སྣུབ་ཉེན་ཆེ་བའི་སྐབས༌སུ། 24 ཐུགས་སྲས་རྣམས་ཡོང་ནས་སྐྱབས་མགོན་ཡེ་ཤུ་གཟིམས་ལས་བསླངས༌ཏེ། སྟོན་པ༌ལགས། སྟོན་པ་ལགས། བདག་ཅག་འཆི་ལ་ཉེའོ་ཞེས་ཞུས་པ༌ན། ཁོང་ཡར་བཞེངས་ཏེ་རླུང་དང་རྦ་རླབས་ལ་བཀའ་བཀྱོན་མཛད༌པས། མཚོ་རླུང་གཡུག་མཚམས་ཆད་ཅིང་རྦ་རླབས་ཞི་བར་གྱུར་ཏོ།། 25 ཁོང་གིས་ཐུགས་སྲས་རྣམས་ལ་འདི་སྐད༌དུ། ཁྱོད་ཅག་གི་དད་སེམས་གང་དུ་ཡོད་ཅེས་གསུངས་པ༌དང༌། དེ་རྣམས་འཇིགས་ཤིང་སྐྲག་པ་དང་ངོ་མཚར་བར་གྱུར་ནས་ཕན་ཚུན་ལ་འདི༌ལྟར་དུ། འདི་ནི་སུ་ཡིན༌ནམ། ཁོང་གིས་རླུང་དང་མཚོ་ལ་བཀའ་གནང༌ཞིང༌། དེས་ཀྱང་ཁོང་གི་བཀའ་ལ་ཉན་ཞེས་སྨྲས༌སོ།།

གདོན་འདྲེས་བཟུང་བའི་མི་ཞིག་གསོས༌པ།

26 ཁོང་རྣམས་མཚོ་གྲུར་བསྡད་ནས་མཚོ་ག་ལིལ་ཕ་རོལ་གྱི་གེ་ར་སཱ་ཡུལ་དུ་སོང་ངོ་།། 27 སྐྱབས་མགོན་ཡེ་ཤུ་གྲུ་ལས་སྐམ་སར་ཕེབས༌པའི་ཚེ། ཡུལ་དེའི་གྲོང་ཁྱེར་གྱི་གདོན་འདྲེས་བཟུང་བའི་མི་ཞིག་ཁོང་ལ་མཇལ། མི་དེ་ནི་ཡུན་རིང་པོར་གོན་པ་མ་གྱོན་ཞིང་ཁང་པའི་ནང་དུའང་མ་བསྡད་པར་དུར་ཁྲོད་དུ་སྡོད་པ་ཞིག་ཡིན། 28 མི་དེས་སྐྱབས་མགོན་ཡེ་ཤུ་མཐོང་བ་དང་ཁོང་གི་དྲུང་དུ་ཕྱག་བཙལ་ནས་སྐད་ཆེན༌པོས། ཀྱེ། བླ་ན་མེད་པའི་དཀོན་མཆོག་གི་སྲས་ཡེ་ཤུ༌ལགས། ངེད་གཉིས་ཀྱི་བར་དུ་འབྲེལ་བ་ཅི་མཆིས༌སམ། ངས་ཁྱེད་ལ་ཞུ་བ་བྱེད༌དེ། ཁྱེད་ཀྱིས་ང་རང་སྡུག་ལ་མི་སྦྱོར་བར་མཛོད་ཅེས་ཞུས་སོ།། 29 རྒྱུ་མཚན་ནི་ཁོང་གིས་དེ་སྔར་གདོན་འདྲེ་ལ་མི་དེའི་ལུས་ནས་ཕྱིར་འབུད་དགོས་པའི་བཀའ་གནང་མྱོང་བས༌སོ།། མ་གཞི་གདོན་འདྲེས་མི་དེ་ཐེངས་དུ་མར་བཟུང་བ༌དང༌། མི་རྣམས་ཀྱིས་མི་དེ་ལྕགས་ཐག་གིས་བཀྱིགས་ཤིང་ལྕགས་སྒྲོག་བརྒྱབ་སྟེ་རྒྱུན་དུ་བསྲུངས་ནའང་གདོན་འདྲེ་དེས་ལྕགས་ཐག་དང་ལྕགས་སྒྲོག་ཐམས་ཅད་བཅད་ནས་མི་དེ་དབེན་སྟོང་དུ་བསྐྲད་པ་ཡིན། 30 སྐྱབས་མགོན་ཡེ་ཤུས་མི་དེ་ལ་ཁྱོད་ཀྱི་མིང་ལ་ཅི་ཟེར་ཞེས་དྲིས་པ༌ན། ཁོ་ན༌རེ། ངའི་མིང་ལ་དཔུང་ཚོགས་ཟེར་ཞེས་ཞུས་སོ།། རྒྱུ་མཚན་ནི་མི་དེར་ཞུགས་པའི་གདོན་འདྲེ་ཤིན་ཏུ་མང་བས༌སོ།། 31 གདོན་འདྲེ་རྣམས་ཀྱིས་ཁོ་རྣམས་ཞབས་མེད་པའི་དོང་ནང་དུ་འཕེན་པའི་བཀའ་མི་གནང་བའི་ཕྱིར་ཁོང་ལ་ཞུ་བ་ཞུས། 32 དེའི་ཚེ་རི་སྒང་ནས་ཕག་ཁྱུ་ཆེན་པོ་ཞིག་འཚོ་བཞིན་ཡོད་པ༌དང༌། གདོན་འདྲེ་དག་གིས་ཁོ་རྣམས་ཕག་ཁྱུའི་ནང་དུ་འཇུག་པར་མཛོད་ཅེས་ཞུ་བ་ཞུས་པ༌ལ། ཁོང་གིས་ཀྱང་དེ་རྣམས་ཀྱི་ཞུ་བ་ལྟར་གནང༌བས། 33 གདོན་འདྲེ་རྣམས་མི་དེའི་ལུས་ནས་ཕྱིར་བུད་དེ་ཕག་གི་ནང་དུ་ཞུགས་པ༌དང༌། ཕག་ཁྱུ་དེའང་གཡང་གཟར་དུ་བརྒྱུགས་ཤིང་མཚོ་ནང་དུ་ལྷུང་སྟེ་ནུབ་ནས༌ཤིའོ།། 34 ཕག་རྫི་རྣམས་ཀྱིས་དོན་དེ་མཐོང་ནས་བྲོས་པ༌དང༌། གྲོང་ཁྱེར་དང་གྲོང་སྡེའི་མི་རྣམས་ལ་གནས་ཚུལ་དེ་སྨྲས༌པས། 35 མི་རྣམས་ཅི་ཞིག་བྱུང་བར་བལྟ་རུ་ཡོང་བ་དང་སྐྱབས་མགོན་ཡེ་ཤུའི་དྲུང་དུ་སླེབས་དུས། སྔར་གདོན་འདྲེ་ཕྱིར་བསྐྲད་ཟིན་པའི་མི་དེ་དྲན་པ་སོས་ཤིང་ལུས་ལ་གོས་གྱོན་ཏེ་སྐྱབས་མགོན་ཡེ་ཤུའི་ཞབས་དྲུང་དུ་ཙོག་པུར་བསྡད་ཡོད་པ་མཐོང་ནས་ཁོ་རྣམས་འཇིགས༌པ་རེད། 36 དོན་དེ་མཐོང་མཁན་རྣམས་ཀྱིས་གདོན་འདྲེས་བཟུང་བའི་མི་དེ་ཇི་ལྟར་སོས་པའི་གནས་ཚུལ་མི་ཚོགས་ལ་སྨྲས་པ༌དང༌། 37 གེ་ར་སཱ་ཡུལ་དང་དེའི་མཐའ་འཁོར་གྱི་ཡུལ་མི་ཐམས་ཅད་ཤིན་ཏུ་འཇིགས་པར་གྱུར༌ཏེ། སྐྱབས་མགོན་ཡེ་ཤུ་ཁོ་རྣམས་དང་འབྲལ་དགོས་པར་ཞུ་བ་ཞུས༌པས། སྐྱབས་མགོན་ཡེ་ཤུ་དང་བཅས་པ་མཚོ་གྲུར་བཞུགས་ནས་ཕྱིར་ཕེབས་སོ།། 38 འོན༌ཀྱང༌། ལུས་ནས་གདོན་འདྲེ་ཕྱིར་བསྐྲད་ཟིན་པའི་མི་དེས་སྐྱབས་མགོན་ཡེ་ཤུ་དང་ལྷན་དུ་འགྲོ་རུ་འཇུག་པར་ཞུ་བ་ཞུས༌ནའང༌། སྐྱབས་མགོན་ཡེ་ཤུས་འདི་སྐད༌དུ། 39 ཁྱོད་རང་ཕྱིར་རང་ཡུལ་དུ་སོང༌དང༌། དཀོན་མཆོག་གིས་ཁྱོད་ལ་དོན་ཆེན་ཅི་ལྟ་བུ་མཛད་པ་རྣམས་ཤོད་ཅིག་ཅེས་བཀའ་གནང་བ༌དང༌། མི་དེ་ཕྱིར་སོང་ནས་སྐྱབས་མགོན་ཡེ་ཤུས་ཁོ་རང་ལ་ཕན་ཆེན་པོ་ཅི་ལྟ་བུ་བཏགས་པ་རྣམས་གྲོང་ཁྱེར་ཡོངས་ལ་བསྒྲགས་སོ།།

མོ་ནད་བསལ་བ་དང་ཤི་ཟིན་པའི་བུ་མོ་སླར་གསོན་པར་མཛད༌པ།

40 སྐྱབས་མགོན་ཡེ་ཤུ་ཕྱིར་ཕེབས་པའི་སྐབས༌སུ། ཁོང་ལ་སྒུག་བཞིན་པའི་མི་ཚོགས་ཀྱིས་ཁོང་ལ་བསུ་བ༌བྱས་སོ།། 41 གནས་དེར་ཆོས་ཁང་གི་དབུ་འཛིན་པ་ཡ་ཨིར་ཟེར་བ་ཞིག་ཡོད་པ་ཡོང་ནས་སྐྱབས་མགོན་ཡེ་ཤུའི་ཞབས་དྲུང་དུ་ཕྱག་བཙལ་ཏེ་ཁོའི་ཁྱིམ་དུ་ཕེབས་དགོས་པར་ཞུ་བ་ཞུས་སོ།། 42 རྒྱུ་མཚན་ནི་མི་དེར་ལོ་བཅུ་གཉིས་ཙམ་གྱི་བུ་མོ་གཅིག་ཡོད་པ་ད་ལྟ་འཆི་ལ་ཉེ་བས༌སོ།། སྐྱབས་མགོན་ཡེ་ཤུ་ཁྱིམ་དེར་ཕེབས་བཞིན་པའི་དུས༌སུ། མི་ཚོགས་ཀྱིས་ཁོང་གི་མཐའ་ནས་བསྐོར་ཅིང་འཚང་ཁ་བརྒྱབ་བོ།།

43 དེའི་ཚེ། ཁྲག་འཛིར་བའི་མོ་ནད་བྱུང་སྟེ་ལོ་བཅུ་གཉིས་འགོར་བའི་བུད་མེད་ཅིག་ཡོད་པ༌ལ། སྨན་པ་བསྟེན་ནས་ཁོ་མོར་ཅི་ཡོད་པ་ཐམས་ཅད་བཀོལ་ཚར༌ནའང༌། སུས་ཀྱང་ནད་དེ་འཇོམས་མ་ནུས་སོ།། 44 བུད་མེད་དེ་སྐྱབས་མགོན་ཡེ་ཤུའི་སྐུ་རྒྱབ་ཏུ་ཡོང་སྟེ་ཁོང་གི་ན་བཟའི་འདབས་ཁར་རེག་མ་ཐག་ཁོ་མོའི་ཁྲག་བཞུར་མཚམས་རྦད་དེ་ཆད། 45 སྐྱབས་མགོན་ཡེ་ཤུས་འདི་སྐད༌དུ། བདག་ལ་རེག་མཁན་སུ་ཡིན་ནམ་ཞེས་དྲིས་ནའང་མི་སུས་ཀྱང་ཁས་མ་བླངས་པ༌ན། པེ་ཏྲོ་ན༌རེ། སྟོན་པ༌ལགས། མི་མང་པོས་ཁྱེད་ཀྱི་མཐའ་ནས་བསྐོར་ཞིང་འཚང་ཁ་བརྒྱབ་ཅེས་ཞུས༌ནའང༌། 46 སྐྱབས་མགོན་ཡེ་ཤུས་འདི་སྐད༌དུ། བདག་གི་ལུས་ནས་ནུས་མཐུ་ཞིག་ཕྱིར་ཐོན་པ་ཚོར་བྱུང་བས་མི་ཞིག་གིས་བདག་ལ་རེག་ཅེས་གསུངས་སོ།། 47 བུད་མེད་དེས་དོན་འདི་གསང་མི་ཐུབ་པ་ཤེས༌ཏེ། སྐྲག་ཅིང་འདར་བཞིན་སྐྱབས་མགོན་ཡེ་ཤུའི་དྲུང་དུ་ཡོང་ནས་ཕྱག་བཙལ་ཞིང༌། ཁོང་གི་ན་བཟའ་ལ་རེག་པའི་རྒྱུ་མཚན་དང་རེག་པ་ཙམ་གྱིས་ཁོ་མོའི་མོ་ནད་ཇི་ལྟར་སོས་པའི་དོན་དེ་མི་ཐམས་ཅད་ཀྱི་མདུན་ནས་སྨྲས་སོ།། 48 སྐྱབས་མགོན་ཡེ་ཤུས་བུད་མེད་དེ་ལ་འདི་སྐད༌དུ། བུ༌མོ། ཁྱོད་ཀྱི་དད་པས་ཁྱོད་རང་བསྐྱབས་པ༌ཡིན། བདེ་བར་ཕྱིར་སོང་ཞིག་ཅེས་གསུངས༌སོ།།

49 ཁོང་གིས་དེ་ལྟར་གསུང་བཞིན་པའི་དུས༌སུ། མི་ཞིག་ཆོས་ཁང་གི་དབུ་འཛིན་པའི་ཁྱིམ་ནས་ཡོང་སྟེ་ན༌རེ། ཁྱེད་ཀྱི་བུ་མོ་ཤི་ཟིན་པས་ད་ལྟ་སློབ་དཔོན་ལ་འོ་བརྒྱལ་མ་བྱེད་ཅེས་སྨྲས༌ཤིང༌། 50 སྐྱབས་མགོན་ཡེ་ཤུས་གཏམ་དེ་གསན་ནས་ཆོས་ཁང་གི་དབུ་འཛིན་པ་ལ་འདི་སྐད༌དུ། མ་འཇིགས་པར་དད་པ་ཁོ་ན་བྱོས༌དང༌། བུ་མོ་བསྐྱབ་པར་འགྱུར་ཞེས་གསུངས་པ༌དང༌། 51 དབུ་འཛིན་པའི་ཁྱིམ་དུ་ཕེབས༌སྐབས། ཁོང་གིས་པེ་ཏྲོ་དང་། ཡ༌ཀོབ། ཡོ་ཧ༌ནན། གཞན་ཡང་བུ་མོའི་ཕ་མ་ལས་གཞན་མི་སུ་ཡང་ཁྱིམ་དུ་མི་ཡོང་བར་བྱས། 52 མི་ཐམས་ཅད་ཀྱིས་བུ་མོ་དེར་མྱ་ངན་བྱེད་ཅིང༌ངུའོ༎ ཁོང་གིས་འདི་སྐད༌དུ། མ་ངུ༌ཞིག བུ་མོ་ཤི་བ་མ་ཡིན་པར་གཉིད་འདུག་ཅེས་གསུངས་པ༌ན། 53 དེ་རྣམས་ཀྱིས་བུ་མོ་ཤི་ཟིན་པ་ཤེས་ནས་ཁོང་ལ་འཕྱ་དགོད་བྱས་སོ།། 54 འོན་ཀྱང་། སྐྱབས་མགོན་ཡེ་ཤུས་བུ་མོ་དེའི་ལག་པར་འཇུས༌ཏེ། བུ་མོ། ཡར་ལོངས་ཤིག་ཅེས་བཀའ་གནང་བ༌ན། 55 བུ་མོའི་རྣམ་ཤེས་ཕྱིར་ལོག་ཅིང་དེ་མ་ཐག་ཡར་ལངས། ཁོང་གིས་བུ་མོ་དེར་ཁ་ཟས་སྟེར་དགོས་པའི་བཀའ་གནང་བ༌དང༌། 56 བུ་མོའི་ཕ་མ་གཉིས་ཤིན་ཏུ་ངོ་མཚར་བར་གྱུར། འོན་ཀྱང་། སྐྱབས་མགོན་ཡེ་ཤུས་མི་དེ་རྣམས་ལ་དོན་འདི་མི་གཞན་སུ་ལའང་མི་སྨྲ་བའི་བཀའ་གནང༌ངོ༌།།

ལེའུ་དགུ༌པ།

ཐུགས་སྲས་བཅུ་གཉིས་པོ་ཡུལ་གཞན་དུ་མངགས༌པ།

1 སྐྱབས་མགོན་ཡེ་ཤུས་ཐུགས་སྲས་བཅུ་གཉིས་པོ་རང་གི་དྲུང་དུ་བོས༌ཏེ། ཁོ་རྣམས་ལ་གདོན་འདྲེ་མཐའ་དག་འདུལ་བ་དང་ནད་འཇོམས་པའི་ནུས་མཐུ་དང་དབང་གནང༌ཞིང༌། 2 ཡང་དཀོན་མཆོག་གི་རྒྱལ་སྲིད་ཀྱི་ཆོས་སྒྲོག་པ་དང་ནད་གསོ་བའི་ཆེད་དུ་མངགས་སོ།། 3 ཁོང་གིས་ཐུགས་སྲས་རྣམས་ལ་འདི་སྐད༌དུ། ལམ་དུ་ཆས་སྐབས་མཁར་བ༌དང༌། ཁུག༌མ། ལམ༌བྲོ། དངུལ༌སྒོར། ནང་གོས་ལྷག་མ་ཅི་ཡང་མ་འཁྱེར༌ཅིག 4 ཁྱོད་ཅག་ཁྱིམ་གང་ལ་སོང་ནའང་དེ་རུ་སྡོད༌ཅིག ཡང་དེ་ནས་ལམ་ལ་ཆས༌ཤིག 5 ཡང་ཡུལ་གང་གི་མི་ཡིས་ཁྱོད་ཅག་ལ་གནས་ཚང་མི་གཏོང༌ན། ཁྱོད་ཅག་གྲོང་རྡལ་དེ་དང་ཁ་འབྲལ་བའི་དུས༌སུ། ཁོ་རྣམས་མི་འགྲིག་པ་སྟོན་པའི་ཆེད་དུ་རྐང་པའི་སྟེང་གི་ས་རྡུལ་སྤྲུགས་ཤིག་ཅེས་གསུངས༌སོ།། 6 ཐུགས་སྲས་རྣམས་གྲོང་སྡེ་སོ་སོར་སོང་ནས་འཕྲིན་བཟང་བསྒྲགས་ཤིང་ཡུལ་གྲུ་ཀུན་གྱི་ནད་པ་རྣམས་གསོ་བར་བྱས་སོ།།

7 ས་གནས་དཔོན་པོ་ཧེ་རོ་དཱ་ཡིས་དོན་དེ་ཐམས་ཅད་ཐོས་ཏེ་སེམས་ལ་ཐེ་ཚོམ་ཆེན་པོ་སྐྱེས། རྒྱུ་མཚན་ནི་མི་ལ་ལས་ཁྲུས་གསོལ་མཁན་ཡོ་ཧ་ནན་ཤི་བ་ལས་སླར་གསོན་པ་རེད་ཅེས་དང༌། 8 ཡང་ལ་ལས་ཨེ་ལི་ཡཱ་དངོས་སུ་མངོན་བྱུང་ཞེས༌དང་། ཡང་ལ་ལས་གནའ་བོའི་ལུང་སྟོན་པ་ཞིག་ཤི་བ་ལས་སླར་གསོན་པ་རེད་ཅེས༌སྨྲས་པའི་ཕྱིར་རོ།། 9 ཧེ་རོ་དཱ་ན༌རེ། བདག་གིས་ཁྲུས་གསོལ་མཁན་ཡོ་ཧ་ནན་གྱི་མགོ་བཅད་ཟིན༌ནའང༌། ངས་ད་དུང་དོན་དེ་འདྲ་ཐོས་པའི་མི་དེ་སུ་ཡིན་ནམ་ཞེས་སྨྲས་ཤིང་སྐྱབས་མགོན་ཡེ་ཤུར་མཇལ་འདོད་དོ།།

མི་ལྔ་སྟོང་ལྷག་འགྲང་བར་མཛད༌པ།

10 སྐུ་ཚབ་པ་རྣམས་ཕྱིར་ལོག་སྟེ་ཁོ་རྣམས་ཀྱིས་དོན་ཅི་ཞིག་བསྒྲུབས་པ་ཐམས་ཅད་སྐྱབས་མགོན་ཡེ་ཤུར་ཞུས་སོ།། ཁོང་གིས་དེ་རྣམས་ཁྲིད་ནས་པེ་སད་དཱ་གྲོང་རྡལ་དུ་ཕེབས༌ནའང༌། 11 མི་ཚོགས་ཀྱིས་དོན་དེ་ཤེས་ནས་ཁོང་གི་རྗེས་སུ་འབྲངས། ཁོང་གིས་དེ་རྣམས་བསུས་ཤིང་དཀོན་མཆོག་གི་རྒྱལ་སྲིད་ཀྱི་སྐོར་གསུངས་པ༌དང༌། ནད་གསོ་དགོས་པ་རྣམས་ཀྱི་ནད་གསོས་པའོ།། 12 ཉི་མ་ནུབ་ལ་ཉེ་བའི་དུས༌སུ། ཐུགས་སྲས་བཅུ་གཉིས་པོ་ཁོང་གི་དྲུང་དུ་ཡོང་སྟེ་ན༌རེ། ས་ཆ་འདི་ནི་དབེན་སྟོང་ཡིན་པས་མི་རྣམས་ཉེ་འཁོར་གྱི་གྲོང་སྡེ་དང་མཐའ་ཁུལ་དག་ལ་གནས་ཚང་གཡར་བ་དང་བཟའ་བཏུང་འཚོལ་ཕྱིར་གཏོང་བར་མཛོད་ཅེས་ཞུས་པ༌ན། 13 ཁོང་གིས་འདི་སྐད༌དུ། ཁྱོད་ཅག་གིས་མི་ཚོགས་ལ་ཁ་ཟས་བྱིན་ཅིག་ཅེས་གསུངས་པ༌དང༌། ཐུགས་སྲས་རྣམས་ཀྱིས་བདག་ཅག་ལ་བག་ལེབ་ལྔ་དང་ཉ་གཉིས་ལས་མེད༌པས། གལ་ཏེ་ངེད་ཅག་མི་ཚོགས་ལ་ཁ་ཟས་ཉོ་རུ་མ་སོང་ན་འདང་བ་མིན་ཞེས་ཞུས་སོ།། 14 དེའི་དུས་སུ་གནས་དེར་སྐྱེས་པ་ཁོ་ན་བསྡོམས་པས་ལྔ་སྟོང་ཙམ་ཡོད། སྐྱབས་མགོན་ཡེ་ཤུས་ཐུགས་སྲས་རྣམས་ལ་མི་ཚོགས་དེ་དག་མི་ལྔ་བཅུ་ཙམ་རེ་གྲལ་སྐོར་གཅིག་ཏུ་བྱས་ནས་སྡོད་དུ་ཆུག་ཅེས་གསུངས་པ༌དང༌། 15 ཐུགས་སྲས་རྣམས་ཀྱིས་ཀྱང་བཀའ་བཞིན་དུ་མི་ཚོགས་དེ་ལྟར་སྡོད་དུ་བཅུག 16 སྐྱབས་མགོན་ཡེ་ཤུས་བག་ལེབ་ལྔ་དང་ཉ་གཉིས་པོ་ཕྱག་ཏུ་བསྣམས་ཏེ་ནམ་མཁར་གཟིགས་ནས་བྱིན་རླབས་གནང༌རྗེས། དུམ་བུར་བྱས་ནས་ཐུགས་སྲས་རྣམས་ལ་གནང་ཞིང་མི་ཚོགས་ཀྱི་མདུན་དུ་བཀྲམ་པའོ༎ 17 མི་ཐམས་ཅད་ཀྱིས་ཀྱང་ཟོས་ཤིང་ལྟོ་བ་འགྲངས་པ༌དང༌། ཐུགས་སྲས་རྣམས་ཀྱིས་ཟས་ལྷག་བསྡུས་ཏེ་སླེ་བོ་བཅུ་གཉིས་གང༌ངོ༌།།

པེ་ཏྲོས་སྐྱབས་མགོན་ཡེ་ཤུ་ནི་མཱ་ཤི་ཀ་ཡིན་པར་ཁས་བླངས༌པ།

18 སྐྱབས་མགོན་ཡེ་ཤུ་གཅིག་པུས་གསོལ་བ་འདེབས་དུས་ཐུགས་སྲས་རྣམས་ཀྱང་ཁོང་དང་མཉམ་དུ་ཡོད་པ༌ལ། ཁོང་གིས་འདི་སྐད༌དུ། མི་རྣམས་ཀྱིས་ང་རང་སུ་ཡིན་པར་སྨྲ་བཞིན་འདུག་གམ་ཞེས་དྲིས་པ༌ན། 19 ཐུགས་སྲས་རྣམས་ན༌རེ། མི་ལ་ལས་ཁྲུས་གསོལ་མཁན་ཡོ་ཧ་ནན་རེད་ཅེས༌དང༌། ཡང་ལ་ལས་ཨེ་ལི་ཡཱ་རེད་ཅེས༌ཟེར། གཞན༌ཡང༌། གནའ་བོའི་ལུང་སྟོན་པ་རྣམས་ལས་གཅིག་སླར་གསོན་པ་རེད་ཟེར་བའང་ཡོད་ཅེས་ཞུས། 20 ཡང་ཁོང་གིས་འདི་སྐད༌དུ། ཁྱོད་ཅག་གིས་ང་རང་སུ་ཡིན་པར་གླེང་ངམ་ཞེས་དྲིས་པ༌ན། པེ་ཏྲོ་ན༌རེ། ཁྱེད་ནི་དཀོན་མཆོག་གི་སྐྱབས་མགོན་མཱ་ཤི་ཀ་ཡིན་ཞེས་ཞུས༌སོ།།

21 སྐྱབས་མགོན་ཡེ་ཤུས་དོན་དེ་གཞན་ལ་མི་སྨྲ་བའི་ཕྱིར་ཐུགས་སྲས་རྣམས་ལ་ནན་གྱིས་བསྐུལ༌ཅིང་བཀའ་གནང་སྟེ། 22 ཁོང་གིས་འདི་སྐད༌དུ། མིའི་བུ་ཡིས་ངེས་པར་སྡུག་བསྔལ་མང་པོ་མྱོང་ཞིང་དཔོན་རིགས་རྒན་པོ་དང་མཆོད༌དཔོན་ཆེན་པོ་དག མཁན་པོ་རྣམས་ཀྱིས་ཁོ་རང་དོར་ནས་གསོད་པ༌དང༌། ཡང་ཉིན་གསུམ་པ་ལ་སླར་གསོན་པར་འགྱུར་ཞེས་གསུངས༌སོ།།

23 ཡང་སྐྱབས་མགོན་ཡེ་ཤུས་མི་ཐམས་ཅད་ལ་འདི་སྐད༌དུ། སུ་ཞིག་ང་ཡི་རྗེས་སུ་འབྲང་འདོད༌ན། རང་ཉིད་དོར་ནས་ཉིན་རེ་བཞིན་རང་གི་ཤིང་རྒྱ་གྲམ་ཁུར་ཏེ་ང་ཡི་རྗེས་སུ་འབྲང་བར་གྱིས། 24 སུ་ཞིག་གིས་རང་སྲོག་སྐྱོབ་འདོད་པ་དེས་རང་སྲོག་འཆོར་བ༌དང༌། སུ་ཞིག་གིས་བདག་གི་དོན་དུ་རང་སྲོག་འདོར་བ་དེས་རང་སྲོག་སྐྱོབ་ངེས་ཡིན། 25 སུ་ཞིག་གིས་འཇིག་རྟེན་ཧྲིལ་པོ་རག་ཀྱང་རང་སྲོག་བོར་བའམ་བརླག་ན་ཅི་ལ༌ཕན། 26 སུ་ཞིག་གིས་ང་དང་ངའི་བཀའ་ངོ་ཚ་ཞིག་ཏུ་བརྩིས༌ན། མིའི་བུ་རང་ཉིད་ཀྱི་གཟི་བརྗིད༌དང༌། ཡབ་དང་ཕོ་ཉ་དམ་པ་རྣམས་ཀྱི་གཟི་བརྗིད་ངང་ཕེབས་ཡོང༌དུས། མི་དེ་ཡང་ངོ་ཚ་ཞིག་ཏུ་བརྩི་ངེས༌ཡིན། 27 བདག་གིས་ཁྱོད་ཅག་ལ་བདེན་པར་སྨྲ༌སྟེ། འདི་རུ་སྡོད་པའི་མི་རྣམས་ལས་འགའ་ཞིག་གིས་འཆི་བ་དངོས་སུ་མ་མྱོང་བའི་སྔོན་དུ་དཀོན་མཆོག་གི་རྒྱལ་སྲིད་མཐོང་བར་ངེས་ཞེས་གསུངས༌སོ།།

རི་བོ་ཞིག་ཏུ་རྟགས་ངོ་མཚར་ཅན་བྱུང༌བ།

28 སྐྱབས་མགོན་ཡེ་ཤུས་གོང་གི་བཀའ་དེ་དག་གསུངས་ནས་ཉིན་བརྒྱད་ཙམ་འགོར༌རྗེས། ཁོང་གིས་པེ་ཏྲོ༌དང༌ཡོ་ཧ༌ནན། ཡ་ཀོབ་བཅས་ཁྲིད་ནས་རི་མགོར་གསོལ་བ་འདེབས་སུ་ཕེབས༌ཤིང༌། 29 གསོལ་བ་འདེབས་བཞིན་པའི་སྐབས༌སུ། ཁོང་གི་ཞལ་རས་འགྱུར་ཞིང་ན་བཟའ་དཀར་པོར་གྱུར་པ་དང་འོད་འཕྲོ་བ་རེད། 30-31 གློ་བུར༌ཉིད་ལ་མོ་ཤེ་དང་ཨེ་ལི་ཡཱ་གཉིས་གཟི་བརྗིད་ངང་དངོས་སུ་མངོན༌ཅིང༌། སྐྱབས་མགོན་ཡེ་ཤུ་དང་གསུང་མོལ་མཛད་པ་དང་ཁོང་ཉིད་སྐུ་གཤེགས་པར་འགྱུར་བའི་དོན༌ཏེ། ཁོང་གིས་ཡེ་རུ་སཱ་ལེམ་དུ་བསྒྲུབ་ངེས་པའི་སྐོར་གསུངས་སོ།། 32 དེའི་དུས༌སུ། པེ་ཏྲོ་སོགས་རེ་ཞིག་གཉིད་ལ་ཡུར༌ཡང༌། ཁོ་རྣམས་གཉིད་ལས་སངས་ཏེ་སྐྱབས་མགོན་ཡེ་ཤུའི་གཟི་འོད༌དང༌། ཁོང་དང་མཉམ་དུ་སྐྱེས་བུ་གཉིས་ལངས་ཡོད་པའང་མཐོང༌བ་རེད། 33 མི་དེ་གཉིས་ཁོང་དང་ཁ་གྱེས་པའི་དུས༌སུ། པེ་ཏྲོ་ན༌རེ། སྟོན་པ༌ལགས། བདག་ཅག་འདི་རུ་བསྡད་ན་དངོས་གནས་ལེགས་པོ་འདུག གུར་གསུམ་ཡང་བཟོ་བར་བྱ༌སྟེ། ཁྱེད་ལ་གཅིག༌དང༌། མོ་ཤེ་ལ༌གཅིག ཨེ་ལི་ཡཱ་ལའང་གཅིག་གོ་ཞེས་ཅི་ཞིག་ཞུ་བཞིན་པ་གསལ་པོར་མ་ཤེས་པར་དེ་ལྟར་ཞུས་སོ།། 34 པེ་ཏྲོས་དེ་ལྟར་ཞུ་བཞིན་པའི་དུས༌སུ། སྤྲིན་ཕུང་ཞིག་བྱུང་ནས་ཁོང་རྣམས་བསྒྲིབས་ཤིང་སྤྲིན་ཕུང་ནང་དུ་འཇུག་པའི་ཚེ་ཐུགས་སྲས་གསུམ་པོ་འཇིགས་ཤིང་སྐྲག་པར་གྱུར། 35 སྤྲིན་ཕུང་ལས་སྐད་སྒྲ་ཞིག་གྲགས༌ཏེ། འདི་ནི་བདག་གི་བུ་ཡིན་ཞིང་། བདག་གིས་བདམས་པ་ཡིན་པས། ཁྱོད་རྣམས་ཀྱིས་ཁོའི་གཏམ་ལ་ཉོན་ཅིག་ཅེས་གསུངས་སོ།། 36 སྐད་སྒྲ་དེ་གྲགས་མཚམས་བཞག་པ་དང་སྐྱབས་མགོན་ཡེ་ཤུ་གཅིག་པུ་གནས་དེར་བཞུགས། ཉིན་དེ་དག་གི་རིང༌ལ། ཐུགས་སྲས་གསུམ་པོས་མཐོང་བའི་དོན་དེ་མི་གླེང་ཞིང་མི་གཞན་ལའང་མ་སྨྲས༌སོ།།

གདོན་འདྲེས་བཟུང་བའི་བུ་ཞིག་གསོས༌པ།

37 དེའི་ཕྱི༌ཉིན། ཁོང་རྣམས་རི་ལས་མར་ཕེབས་པ་དང་མི་ཤིན་ཏུ་མང་པོས་ཁོང་གི་མདུན་བསུས་ཤིང་མཇལ་ལོ།། 38 དེ་རྣམས་ལས་མི་ཞིག་གིས་སྐད་ཆེན༌པོས། སློབ་དཔོན༌ལགས། ངའི་བུ་ལ་གཟིགས་སྐྱོང་གནང་བར༌མཛོད། ཁོ་ནི་བདག་གི་བུ་གཅིག་པུ་ཡིན། 39 གདོན་འདྲེས་ཁོ་རང་བཟུང་མ་ཐག་གློ་བུར་ཉིད་ལ་འུར་རྒྱག་ཅིང་ལུས་པོ་དྲག་ཏུ་སྤྲུགས་པ་དང་ཁ་ནས་ལྦུ་བ་བཞུར༌བ། ལུས་ལ་གནོད་པ་ཆེན་པོ་འབྱུང་བའི་བར་དུ་གདོན་འདྲེ་དེ་ཁོའི་ལུས་ནས་ཕྱིར་འབུད༌དཀའ་བ་རེད། 40 ངས་ཁྱེད་ཀྱི་ཐུགས་སྲས་རྣམས་ལ་གདོན་འདྲེ་དེ་ཕྱིར་བསྐྲོད་པར་ཞུ་བ་ཞུས་ཀྱང་ཁོ་རྣམས་ཀྱིས་བསྐྲོད་མ་ནུས་ཞེས་ཞུས་སོ།། 41 སྐྱབས་མགོན་ཡེ་ཤུས་འདི་སྐད༌དུ། ཀྱེ། དད་པ་མེད་པ་དང་ཕྱིན་ཅི་ལོག་པའི་མི་རབས་འདི། ང་རང་དུས་ནམ་ཞིག་གི་བར་དུ་ཁྱོད་ཅག་དང་མཉམ་དུ་གནས་ཤིང་བཟོད་བསྲན་བྱེད་དགོས༌སམ། ཁྱོད་ཀྱི་བུ་དེ་འདིར་ཁྲིད་ཤོག་ཅིག་ཅེས་གསུངས་སོ།། 42 བུ་དེ་ཚུར་ཁྲིད་ཡོང༌དུས། གདོན་འདྲེས་བུ་དེ་ས་ལ་བསྒྱེལ་བ་དང་ལུས་པོ་དྲག་ཏུ་སྤྲུགས། འོན་ཀྱང་སྐྱབས་མགོན་ཡེ་ཤུས་གདོན་འདྲེ་ལ་བཀའ་བཀྱོན་མཛད་ཅིང་བུ་བསྐྱབས་ཏེ་ཕྱིར་ཁོའི་ཕ་ལ་སྤྲད། 43 མི་ཀུན་ཀྱང་དཀོན་མཆོག་གི་ནུས་མཐུ་ལ་ཤིན་ཏུ་ངོ་མཚར་བར་གྱུར༌ཏོ།།

མི་རྣམས་སྐྱབས་མགོན་ཡེ་ཤུས་མཛད་པའི་དོན་ཐམས་ཅད་ལ་ངོ་མཚར་སྐྱེ་བཞིན་པའི་དུས༌སུ། ཁོང་གིས་ཐུགས་སྲས་རྣམས་ལ་འདི་སྐད༌དུ། 44 ཁྱོད་ཅག་གིས་རྣ་བ་བླགས་ནས་གཏམ་འདིར་ཉན་དགོས། ཕྱིས་སུ་མིའི་བུ་ཁོ་རང་མི་རྣམས་ཀྱི་ལག་ཏུ་སྤྲོད་པར་འགྱུར་ཞེས་གསུངས་ནའང་། 45 ཐུགས་སྲས་རྣམས་ཀྱིས་གསུང་དེའི་དོན་མ་རྟོགས་སོ།། དེ་ནི་མི་སུ་ལའང་ཤེས་སུ་མི་འཇུག་པའི་ཕྱིར་གབ་པ་ཡིན། ཐུགས་སྲས་རྣམས་ཀྱིས་ཀྱང་གསུང་འདིའི་དོན་ཅི་ཡིན་ཁོང་ལ་འདྲི་མ་ཕོད༌དོ།།

སུ་ཞིག་མཆོག་ཏུ་གྱུར་པ་ཡིན་པར་རྩོད་གླེང་བྱུང༌བ།

46 ཐུགས་སྲས་རྣམས་ཀྱི་ཁྲོད་དུ་ཁོ་རྣམས་ལས་སུ་ཞིག་མཆོག་ཏུ་གྱུར་པ་ཡིན་པར་རྩོད་གླེང་བྱུང་ངོ༌།། 47 སྐྱབས་མགོན་ཡེ་ཤུས་ཀྱང་ཁོ་རྣམས་ཀྱི་བསམ་ཚུལ་མཁྱེན་ཏེ་བྱིས་པ་ཆུང་ངུ་ཞིག་རང་ཉིད་ཀྱི་དྲུང་དུ་ཁྲིད་ནས་སྡོད་དུ་བཅུག༌སྟེ། 48 ཁོང་གིས་འདི་སྐད༌དུ། སུ་ཞིག་གིས་ངའི་མིང་གི་ཕྱིར་བྱིས་པ་ཆུང་ངུ་འདི་ལྟ་བུར་བསུ་བ་བྱས་ན། དོན་དམ་དུ་བདག་ལ་བསུ་བ་བྱས་པ་ཡིན་ལ། སུ་ཞིག་གིས་ང་རང་ལ་བསུ་བ་བྱས་པ་ཡིན་ན། དོན་དམ་དུ་ང་རང་མངགས་མཁན་ཁོང་ལ་བསུ་བ་བྱས་པ་ཡིན། རྒྱུ་མཚན་ནི་ཁྱོད་ཅག་ལས་ཆུང་ཤོས་དེ་ནི་ཁྱོད་རྣམས་ལས་མཆོག་ཏུ་གྱུར་པ་ཡིན་ཞེས་གསུངས༌སོ།།

49 ཡོ་ཧ་ནན་ན༌རེ། སྟོན་པ༌ལགས། མི་གཞན་ཞིག་གིས་ཁྱེད་ཀྱི་མཚན་ལ་བརྟེན་ནས་གདོན་འདྲེ་སྐྲོད་བཞིན་པ་ངེད་རྣམས་ཀྱིས་མཐོང༌བྱུང་ངོ་།། འོན༌ཀྱང༌། མི་དེ་ནི་ངེད་རྣམས་དང་མཉམ་དུ་ཁྱེད་ཀྱི་རྗེས་སུ་མི་འབྲང་བས། ངེད་རྣམས་ཀྱིས་དོན་དེ་ལྟར་བྱེད་པ་བཀག་པ་ཡིན་ཞེས་ཞུས་པ༌ན། 50 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་དགྲ་རུ་མི་འཛིན་པ་དེ་ནི་ཁྱོད་ཅག་གི་ཕྱོགས་ཡིན་པས་ཁོ་རང་མ་འགོག་ཅིག་ཅེས་གསུངས༌སོ།།

སཱ་མར་ཡ་ཡུལ་གྱི་མི་རྣམས་ཀྱིས་ཁོང་ལ་བསུ་བ་མ་བྱས་པ།

51 སྐྱབས་མགོན་ཡེ་ཤུ་ནམ་མཁའི་ཞིང་ཁམས་སུ་འཕགས་པའི་དུས་སླེབས་ལ་ཉེ༌སྐབས། ཁོང་ཐུགས་མ་གཡེངས་པར་ཡེ་རུ་སཱ་ལེམ་དུ་ཕེབས་པར་རྩོམ་མོ།། 52 ཁོང་གིས་ཐོག་མར་བང་ཆེན་སྔོན་དུ་མངགས༌ཤིང༌། མི་དེ་རྣམས་སཱ་མར་ཡ་ཡུལ་གྱི་གྲོང་སྡེ་ཞིག་ལ་ཁོང་ཉིད་ཕེབས་འགྱུར་ལ་སྟ་གོན་བྱེད་དུ་སོང༌། 53 འོན༌ཀྱང༌། ཁོང་རྣམས་ཡེ་རུ་སཱ་ལེམ་གྱི་ཕྱོགས་སུ་ཕེབས་བཞིན་པའི་རྐྱེན་གྱིས་སཱ་མར་ཡ་པ་རྣམས་ཀྱིས་ཁོང་ལ་བསུ་བ་མ་བྱས་སོ།། 54 ཁོང་གི་ཐུགས་སྲས་ཡ་ཀོབ་དང་ཡོ་ཧ་ནན་གཉིས་ཀྱིས་གནས་ཚུལ་དེ་མཐོང་ནས་ན༌རེ། གཙོ་བོ༌ལགས། ངེད་ཅག་གིས་ནམ་མཁའ་ལས་མེ་ཕབ་སྟེ་མི་དེ་རྣམས་བསྲེག་པར་བྱས་ན་ཁྱེད་རང་ཐུགས་དགྱེས་སམ་ཞེས་ཞུས་པ༌ན། 55 སྐྱབས་མགོན་ཡེ་ཤུ་ཞལ་ཕྱིར་འཁོར་ནས་དེ་གཉིས་ལ་བཀའ་བཀྱོན་གནང༌། ཁྱོད་གཉིས་ཀྱིས་རང་གི་སེམས་ནི་ག་འདྲ་ཡིན་པ་མི་ཤེས། 56 མིའི་བུ་ནི་མིའི་སྲོག་མེད་པར་བཟོ་བའི་ཕྱིར་འོངས་པ་མ་ཡིན༌པར། མིའི་སྲོག་སྐྱོབ་པའི་ཕྱིར་འོངས་པ་ཡིན་ཞེས་གསུངས་སོ།། དེ་ནས་ཁོང་རྣམས་ལྷན་དུ་གྲོང་སྡེ་གཞན་ཞིག་ལ་ཕེབས༌སོ།།

སྐྱབས་མགོན་ཡེ་ཤུའི་རྗེས་སུ་འབྲང་མཁན་གྱི་འོས་འགན༌སྐོར།

57 ཡང་ཁོང་རྣམས་ལམ་དུ་ཆས༌སྐབས། མི་ཞིག་གིས་སྐྱབས་མགོན་ཡེ་ཤུ༌ལ། ཁྱེད་རང་གང་དུ་ཕེབས་ནའང་ང་རང་ཁྱེད་ཀྱི་རྗེས་སུ་འབྲང་ངོ་ཞེས་ཞུས་པ༌ན། 58 ཁོང་གིས་འདི་སྐད༌དུ། ཝ་ལ་ཁུང་བུ་དང་ནམ་མཁའི་བྱ་ལའང་ཚང་ཡོད༌ཀྱང༌། མིའི་བུ་ལ་མགོ་སྔས་ས་ཙམ་ཡང་མེད་ཅེས་གསུངས་སོ།། 59 ཡང་ཁོང་གིས་མི་གཞན་ཞིག་ལ་འདི་སྐད༌དུ། ང་ཡི་རྗེས་སུ་ཤོག་ཅེས་གསུངས་པ༌ན། མི་དེ་ན༌རེ། གཙོ་བོ༌ལགས། ང་རང་ཐོག་མར་རང་ཡུལ་དུ་ཕ་དུར་ལ་སྦ་རུ་འགྲོ་བར་མཛོད་ཅེས་ཞུས་པ༌དང༌། 60 ཡང་ཁོང་གིས་འདི་སྐད༌དུ། བེམ་པོ་དང་འདྲ་བའི་མི་རྣམས་ལ་རང་གི་བེམ་པོ་དུར་ལ་སྦ་བར་གྱིས་ཤིག འོན་ཀྱང་ཁྱོད་རང་དཀོན་མཆོག་གི་རྒྱལ་སྲིད་ཀྱི་ཆོས་བསྒྲག་ཏུ་སོང་ཞིག་ཅེས་གསུངས་སོ།། 61 ཡང་མི་གཞན་ཞིག་ན༌རེ། གཙོ་བོ༌ལགས། ང་རང་ཁྱེད་ཀྱི་རྗེས་སུ་འབྲང་འདོད༌མོད། འོན་ཀྱང་ང་རང་སྔོན་དུ་ཁྱིམ་ལ་སོང་ནས་ཡུལ་མི་རྣམས་དང་གྱེས་མཇལ་ཞུ་བར་མཛོད་ཅེས་ཞུས་པ༌དང༌། 62 ཡང་སྐྱབས་མགོན་ཡེ་ཤུས་འདི་སྐད༌དུ། ལག་པས་གཤོལ་མདའ་བཟུང་ནས་ཕྱིར་མིག་གིས་ལྟ་མཁན་སུ་ཡིན་ཡང་དཀོན་མཆོག་གི་རྒྱལ་སྲིད་ལ་ཞུགས་མི་འོས་པ་ཡིན་ཞེས་གསུངས༌སོ།།

ལེའུ་བཅུ༌པ།

སྐྱབས་མགོན་ཡེ་ཤུས་རྗེས་འབྲང་པ་བདུན་ཅུ་ཡུལ་གཞན་དུ་མངགས༌པ།

1 དོན་དེའི་རྗེས༌སུ། ཡང་གཙོ་བོས་རྗེས་འབྲང་པ་བདུན་ཅུ་ *བསྐོས༌ཤིང༌། མི་གཉིས་རེ་གཉིས་རེ་ཁོང་ཉིད་གང་དུ་ཕེབས་པར་འགྱུར་བའི་གྲོང་རྡལ་དང་ས་ཆ་སོ་སོར་མངགས་པ༌དང༌། 2 དེ་རྣམས་ལ་འདི་སྐད༌དུ། སྟོན་ཐོག་ཤིན་ཏུ་མང་ཡང་སྡུད་མཁན་ཉུང༌བས། སྟོན་ཐོག་གི་བདག་པོ་ལ་ཁོང་ཉིད་ཀྱི་སྟོན་ཐོག་བསྡུ་བའི་ཕྱིར་དུ་སྡུད་མཁན་རྣམས་མངག་པར་ཞུས་ཤིག་ཅེས་གསུངས༌སོ།། 3 ཁྱོད་རྣམས་སོང༌དང༌། བདག་གིས་ཁྱོད་རྣམས་སྤྱང་ཁྱུའི་ཁྲོད་དུ་ལུ་གུ་གཏོང་བ་ལྟར་མངག་པར་བྱེད། 4 ཁྱོད་རྣམས་ཀྱིས་དངུལ་ཁུག༌དང༌། ཁུག༌མ། བསིལ་ལྷམ་བཅས་ཅི་ཡང་མ་འཁྱེར༌ཅིག ལམ་བར་དུ་མི་སུ་ལའང་འཚམས་འདྲི་བྱ་མི་རུང༌། 5 ཁྱིམ་གང་དུ་སོང་ནའང་ཐོག་མར་ཁྱིམ་འདི་བདེ་བར་གྱུར་ཅིག་ཅེས་སྨྲོས༌ཤིག 6 གལ་ཏེ་ཁྱིམ་དེར་སྐྱེས་བུ་ཞི་བདེ་ཅན་ཞིག་མཆིས༌ན། ཁྱོད་རྣམས་ཀྱི་ཞི་བདེ་ཡང་མི་དེ་ལ་ལྡན་པར༌འགྱུར། མི་དེ་འདྲ་མེད་ན་ཞི་བདེ་དེ་ཕྱིར་ཁྱོད་ཅག་ལ་ལྡན་པར་འགྱུར། 7 ཁྱོད་རྣམས་ཁྱིམ་གང་དུ་སོང་ན་དེ་རུ་སྡོད༌དང༌། བཟའ་བཏུང་གང་ཞིག་སྤྲད་ན་དེ་སྤྱོད༌ཅིག རྒྱུ་མཚན་ནི་ལས་ཀ་བྱེད་མཁན་ལ་གླ་ཆ་སྟེར་འོས་སོ།། ཡང་ཁྱིམ་གཅིག་ནས་ཁྱིམ་གཞན་ལའང་གནས་མ་སྤོར་ཅིག 8 ཁྱོད་རྣམས་གྲོང་རྡལ་གང་དུ་སོང༌ནའང༌། གྲོང་རྡལ་དེའི་མི་རྣམས་ཀྱིས་ཁྱོད་ཅག་ལ་བསུ་བ་བྱེད་ཅིང་མདུན་དུ་ཟས་རིགས་གང་ཞིག་དྲངས་ན་དེ་བཟའ་བར༌བྱའོ།། 9 གྲོང་རྡལ་དེ་རུ་ཡོད་པའི་ནད་པ་རྣམས་གསོ་བར་བྱོས་དང་། དེ་རྣམས་ལ་དཀོན་མཆོག་གི་རྒྱལ་སྲིད་ཁྱོད་རྣམས་དང་ཉེ་བར་སླེབས་ཞེས་སྨྲོས༌ཤིག 10 འོན་ཀྱང་ཁྱོད་རྣམས་གྲོང་རྡལ་གང་དུ་སོང༌ནའང༌། གྲོང་རྡལ་དེའི་མི་རྣམས་ཀྱིས་ཁྱོད་ཅག་ལ་བསུ་བ་མི་བྱེད༌ན། ཁྱོད་རྣམས་གྲོང་རྡལ་དེའི་སྲང་ལམ་དུ་སོང་སྟེ་འདི་ལྟར་ཤོད༌ཅིག 11 ཁྱོད་ཅག་གི་གྲོང་རྡལ་གྱི་ས་རྡུལ་འདི་ངེད་ཅག་གི་རྐང་པར་འགོས༌ནའང༌། ངེད་ཅག་གིས་ཁྱོད་རྣམས་ཀྱི་མཐོང་སར་ས་རྡུལ་སྤྲུགས་པར༌བྱེད། འོན་ཀྱང་ཁྱོད་རྣམས་ཀྱིས་དཀོན་མཆོག་གི་རྒྱལ་སྲིད་ཉེ་བར་སླེབས་པ་ཤེས་པར༌གྱིས་ཞེས་པའོ།། 12 ཡང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། མ་འོངས་པར་ཉེས་ཆད་གཅོད་པའི་ཉིན་དེ་སླེབས་ཚེ། སཱ་དོམ་ལས་ཀྱང་གྲོང་རྡལ་དེ་ལ་ཉེས་ཆད་ལྕི་མོ་འཕོག་པར་འགྱུར་རོ།།

13 ཀོ་ར་ཟིན་དང་པེ་སད་དཱ་ཁྱོད་གཉིས་ལ་ཆག་སྒོ་འབྱུང་ངོ༌།། རྒྱུ་མཚན་ནི་ཁྱོད་གཉིས་ཀྱི་ནང་དུ་བྱུང་བའི་དོན་ངོ་མཚར་ཅན་དེ་རྣམས་ཐཱར་དང་ཚི་ཏུན་དུ་བྱུང་བ་ཡིན༌ན། ཡུལ་དེའི་མི་རྣམས་ཀྱིས་སྔར་ནས་འགྱོད་བཤགས་བྱས་པ་དང་། ལུས་ལ་རྩིད་རས་གྱོན་ཞིང་མགོ་ལ་ཐལ་བ་གཏོར་ནས་སར་སྡོད་པར་བྱེད། 14 ཉེས་ཆད་གཅོད་པའི་ཉིན་སླེབས་ཚེ། ཐཱར་དང་ཚི་ཏུན་གཉིས་ལས་ཁྱོད་གཉིས་ལ་ཉེས་ཆད་ལྕི་མོ་འཕོག་པར་འགྱུར། 15 ཡང་ཀཱ་ཕར་ན་ཧུམ་ཁྱོད་ནི་ནམ་མཁའི་ཞིང་ཁམས་སུ་འདྲེན་པར་འགྱུར་རམ་ཞེ་ན་མི་འདྲེན༌ཏེ། གཤིན་པོའི་གནས་སུ་འཕེན་པར་འགྱུར་ཞེས་གསུངས༌སོ།།

16 ཡང་ཁོང་གིས་འདི་སྐད༌དུ། སུ་ཞིག་གིས་ཁྱོད་རྣམས་ལ་ཉན་པ་ཡིན་ན་དེས་བདག་ལའང་ཉན་པ་ཡིན། ཡང་སུ་ཞིག་གིས་ཁྱོད་རྣམས་རྒྱབ་ཏུ་དོར་བ་ཡིན་ན་མི་དེས་ང་རང་ཡང་རྒྱབ་ཏུ་དོར་བ་ཡིན། ང་རང་རྒྱབ་ཏུ་དོར་བ་ཡིན་ན་ང་རང་མངག་མཁན་ཡང་རྒྱབ་ཏུ་དོར་བ་ཡིན་ཞེས་གསུངས༌སོ།།

17 རྗེས་འབྲང་པ་བདུན་ཅུ་དགའ་སྤྲོའི་ངང་ནས་ཕྱིར་ལོག་སྟེ་ན༌རེ། གཙོ་བོ༌ལགས། ཁྱེད་ཀྱི་མཚན་བརྗོད་པར་བརྟེན་ནས་གདོན་འདྲེ་དག་གིས་ཀྱང་ངེད་རྣམས་ལ་མཉན་ཞེས་ཞུས་པ༌ན། 18 ཁོང་གིས་འདི་སྐད༌དུ། བདུད་སཱ་ཏན་གློག་དམར་འཁྱུག་པ་བཞིན་ནམ་མཁའི་ཞིང་ཁམས་ལས་ས་ལ་ལྷུང་བ་བདག་གིས་ཀྱང་མཐོང༌བ་ཡིན། 19 ལྟོས༌དང༌། བདག་གིས་ཁྱོད་རྣམས་ལ་དུག་སྦྲུལ་དང་སྡིག་པ་རྭ་ཙ་རྐང་འོག་ཏུ་གནོན་པ༌དང༌། དགྲ་བོ་དེ་ཉིད་ཀྱི་མཐུ་སྟོབས་ཐམས་ཅད་ལས་རྣམ་པར་རྒྱལ་བའི་དབང་བསྩལ༌པས། གང་ཞིག་གིས་ཀྱང་ཁྱོད་རྣམས་ལ་གནོད་པ་བྱ་མི་ནུས་སོ།། 20 འོན་ཀྱང་གདོན་འདྲེ་དག་གིས་ཁྱོད་རྣམས་ལ་མཉན་པ་དེར་ཁྱོད་ཅག་དགའ་མི་འོས༌ཤིང༌། ཁྱོད་རྣམས་ཀྱི་མིང་ནམ་མཁའི་ཞིང་ཁམས་སུ་བཀོད་ཡོད་པའི་ཕྱིར་དགའ་བར་གྱིས་ཞེས་གསུངས༌སོ།།

21 དེའི་དུས༌སུ། དམ་པའི་ཐུགས་ཉིད་ཀྱི་ངང་ནས་སྐྱབས་མགོན་ཡེ་ཤུ་ཐུགས་ཤིན་ཏུ་དགྱེས༌ཤིང་འདི་སྐད་དུ། ཀྱེ། བདག་གི་ཡབ་སྟེ་གནམ་ས་གཉིས་ཀྱི་བདག་པོ༌ལགས། ཁྱེད་ཀྱིས་དོན་འདི་རྣམས་མཁས་པ་དང་བློ་གྲོས་ཅན་ལ་གབ༌ཅིང༌། བྱིས་པ་ལྟ་བུའི་མི་རྣམས་ལ་མངོན་པར་མཛད་པས་བདག་གིས་ཁྱེད་ལ་བསྔགས་པར༌བྱེད། ཀྱེ། ཡབ་ལགས། དོན་དེ་ལ་ཁྱེད་ཐུགས་ཤིན་ཏུ་དགྱེས་པའི་ཕྱིར་ཡིན་ཞེས་གསུངས་སོ།། 22 ཡང་ཁོང་གིས་མི་རྣམས་ལ་འདི་སྐད༌དུ། བདག་གི་ཡབ་ཀྱིས་དོན་ཐམས་ཅད་བདག་ལ་གནང་བ་ཡིན༌ལ། ཡབ་ལས་གཞན་སུས་ཀྱང་སྲས་ནི་སུ་ཞིག་ཡིན་པ་མི་ཤེས༌ཤིང༌། སྲས་ཁོང་ཉིད་དང་སྲས་ཀྱིས་ཡབ་སུ་ཡིན་སྟོན་པར་འདོད་པའི་མི་ལས༌གཞན། སུས་ཀྱང་ཡབ་ནི་སུ་ཞིག་ཡིན་པའང་མི་ཤེས་ཞེས་གསུངས༌སོ།།

23 སྐྱབས་མགོན་ཡེ་ཤུས་ཐུགས་སྲས་རྣམས་ལ་ཟུར་དུ་ཞལ་གཏད་དེ་འདི་སྐད༌དུ། ཁྱོད་རྣམས་ཀྱིས་མཐོང་བའི་དོན་དེ་དག་མཐོང་བར་འགྱུར་བའི་མི་རྣམས༌བདེའོ།། 24 ཡང་བདག་གིས་ཁྱོད་རྣམས་ལ་སྨྲ་བར༌བྱ་སྟེ། ལུང་སྟོན་པ་དང་རྒྱལ་པོ་མང་པོས་ཀྱང་ཁྱོད་རྣམས་ཀྱིས་མཐོང་བ་དེ་དག་ལ་བལྟ་འདོད་ནའང་མཐོང་མ་མྱོང༌། ཁྱོད་རྣམས་ཀྱིས་ཐོས་པ་དེ་དག་ལ་མཉན་འདོད་ཀྱང་མ་ཐོས་ཞེས་གསུངས༌སོ།།

སཱ་མར་ཡ་པ་བཟང་པོའི་དཔེ།

25 བཀའ་ཁྲིམས་ཀྱི་མཁས་པ་ཞིག་གིས་སྐྱབས་མགོན་ཡེ་ཤུར་ཚོད་བགམ་པའི་ཕྱིར་ཡར་ལངས་ཏེ་ན༌རེ། སློབ་དཔོན༌ལགས། བདག་ལ་མཐའ་མེད་པའི་ཚེ་སྲོག་འཐོབ་པའི་ཆེད་དུ་ངས་ཅི་བྱ་དགོས་སམ་ཞེས་ཞུས་པ༌ན། 26 སྐྱབས་མགོན་ཡེ་ཤུས་འདི་སྐད༌དུ། བཀའ་ཁྲིམས་ནང་དུ་ཅི་ཞིག་བྲིས་འདུག༌གམ། ཁྱོད་ཀྱིས་བཀླགས་པ་ག་འདྲ་ཡིན་ཞེས་དྲིས་པ༌ན། 27 ཁོ་ན༌རེ། ཁྱོད་ཀྱིས་གཙོ་བོ་སྟེ་རང་གི་དཀོན་མཆོག་ལ་བློ་གཅིག་སེམས་གཅིག་ཡིད་གཅིག་དང་སྟོབས་ཤུགས་ཡོད་རྒུས་གཅེས་དགོས༌ཤིང༌། ཁྱིམ་མཚེས་ལ་རང་དང་འདྲ་བར་གཅེས་ཤིག་ཅེས་པ་དེ་ཡིན་ཞེས་ལན་བཏབ་བོ།། 28 ཡང་ཁོང་གིས་འདི་སྐད༌དུ། ཁྱོད་ཀྱིས་ལན་བཏབ་པ་འགྲིག༌གོ །དེ་ལྟར་བྱས་ན་ཁྱོད་ལ་མཐའ་མེད་པའི་ཚེ་སྲོག་འཐོབ་པར་འགྱུར་ཞེས་གསུངས་སོ།། 29 འོན་ཀྱང་། མི་དེས་རང་ཉིད་ལ་བདེན་ལུགས་ཡོད་པར་སྟོན་འདོད་དེ། སྐྱབས་མགོན་ཡེ་ཤུར་འདི་ལྟར། ངའི་ཁྱིམ་མཚེས་སུ་ཡིན་ནམ་ཞེས་ཞུས་པ༌ན། 30 ཡང་སྐྱབས་མགོན་ཡེ་ཤུས་འདི་སྐད༌དུ། དེ་ཡང་མི་ཞིག་ཡེ་རུ་སཱ་ལེམ་ནས་ཡེ་རུ་ཀོ་ལ་འགྲོ་བའི་ལམ་བར༌དུ། ཇག་པའི་ལག་ཏུ་ཤོར་ཏེ་ཁོའི་གྱོན་པ་བཤུས་ཤིང་གཅར་རྡུང་བཏང་ནས་འཆི་ལ་ཉེ་བ་ཙམ་བྱས་རྗེས་ཇག་པ་རྣམས་སོང་ངོ་།། 31 སྟེས་དབང་གིས་མཆོད་དཔོན་ཞིག་ལམ་དེ་བརྒྱུད་ནས་འགྲོ་བ་དང་མི་དེ་མཐོང་ནའང་རྒྱང་བསྐོར་ནས་སོང༌། 32 ཡང་ལེ་ཝི་པ་ཞིག་ཀྱང་ལམ་དེ་བརྒྱུད་ནས་འགྲོ་དུས་མི་དེ་མཐོང་ནའང་རྒྱང་བསྐོར་ནས་སོང༌། 33 འོན་ཀྱང་སཱ་མར་ཡ་པ་ཞིག་ལམ་བུ་དེ་བརྒྱུད་ནས་འགྲོ་ཞིང་མི་དེ་མཐོང་བ་དང་སྙིང་རྗེ་སྐྱེས༌ཏེ། 34 ཁོའི་གམ་དུ་སོང་ནས་རྨ་ཁའི་ཐོག་ཏུ་སྣུམ་དང་རྒུན་ཆང་བྱུགས་ཤིང་རས་ཀྱིས་བཏུམས་པ༌དང༌། རང་གི་བཞོན་པར་བསྐྱོན་ཏེ་མགྲོན་ཁང་ཞིག་ཏུ་བསྐྱལ་ནས་སྙོར་སྐྱོང་བྱས། 35 དེའི་ཕྱི་ཉིན། ཁོས་དངུལ་སྒོར་གཉིས་ཁང་བདག་ལ་སྤྲད༌དེ། ཁྱོད་ཀྱིས་རྨས་མ་འདི་ལ་སྙོར་སྐྱོང་བྱོས༌དང༌། གལ་ཏེ་དངུལ་འདིས་མ་འདང་ན་ང་རང་ཕྱིར་ལོག་ཚེ་ཁྱོད་ལ་སྟེར་ངེས་ཡིན་ཞེས་སྨྲས་སོ།། 36 དེས་ན་ཁྱོད་ཀྱིས་སོམས༌དང༌། མི་དེ་གསུམ་ལས་ཇག་པའི་ལག་ཏུ་ཤོར་བའི་མི་དེའི་ཁྱིམ་མཚེས་སུ་ཡིན་ནམ་ཞེས་གསུངས་པ༌ན། 37 ཁོ་ན༌རེ། རྨས་མ་ལ་སྙིང་རྗེ་བྱེད་མཁན་དེ་ཡིན་ཞེས་ཞུས་པ༌དང༌། སྐྱབས་མགོན་ཡེ་ཤུས་ཁྱོད་རང་ཡང་སོང་ནས་དེ་ལྟར་བྱོས་ཤིག་ཅེས་གསུངས༌སོ།།

མཱར་ཐ་དང་མིར་ཡམ་གཉིས་ཀྱི་ཁྱིམ་དུ་བཞུགས་པའི༌སྐོར།

38 ཁོང་རྣམས་ཡེ་རུ་སཱ་ལེམ་ལ་ཕེབས་བཞིན་པའི་ལམ་བར༌དུ། སྐྱབས་མགོན་ཡེ་ཤུ་གྲོང་སྡེ་ཞིག་ཏུ་ཕེབས་པ་དང་མཱར་ཐ་ཟེར་བའི་བུད་མེད་ཅིག་གིས་རང་ཁྱིམ་དུ་བསུས་སོ།། 39 བུད་མེད་དེ་ལ་མིར་ཡམ་ཟེར་བའི་གཅུང་མོ་ཞིག་ཡོད་པ་གཙོ་བོའི་ཞབས་དྲུང་དུ་བསྡད་ནས་ཁོང་གི་གསུང་ལ་ཉན། 40 འོན་ཀྱང་མཱར་ཐ་ནི་སྣེ་ལེན་གྱི་ལས་ལ་བྲེལ་ཞིང་སེམས་ཀྱང་འཚབས༌པས། ཁོང་གི་དྲུང་དུ་ཡོང་སྟེ་ན༌རེ། གཙོ་བོ༌ལགས། ང་ཡི་ནུ་མོས་ང་རང་གཅིག་པུར་བསྐྱུར་ཏེ་སྣེ་ལེན་བྱེད་དུ་འཇུག་པ་ཁྱེད་ཀྱིས་མི་གཟིགས༌སམ། ཁྱེད་ཀྱིས་ཁོ་མོར་བཀའ་གནང་སྟེ་བདག་ལ་རོགས་རམ་བྱེད་དུ་མཛོད་ཅེས་ཞུས་པ༌ན། 41 སྐྱབས་མགོན་ཡེ་ཤུས་འདི་སྐད༌དུ། མཱར༌ཐ། མཱར་ཐ། ཁྱོད་ཀྱིས་སེམས་ལ་དོན་སྣ་ཚོགས་དྲན་ཞིང་སེམས་ཁྲལ་བྱེད་པ་རེད། 42 འོན་ཀྱང་མེད་དུ་མི་རུང་བའི་དོན་ནི་གཅིག༌སྟེ། མིར་ཡམ་གྱིས་བདམས་པ་དེ་སྐལ་བ་བཟང་པོ་ཡིན། སུས་ཀྱང་ཁོ་མོ་ལས་སྐལ་བ་དེ་འཕྲོག་པར་མི་ནུས་ཞེས་གསུངས༌སོ།།

ལེའུ་བཅུ་གཅིག༌པ།

སྐྱབས་མགོན་ཡེ་ཤུས་གསོལ་འདེབས་སྐོར་གྱི་ཆོས་གསུངས༌པ།

1 སྐྱབས་མགོན་ཡེ་ཤུས་གནས་གཞན་ཞིག་ཏུ་གསོལ་བ་འདེབས་བཞིན་བཞུགས་ཏེ་མཇུག་རྫོགས༌རྗེས། ཁོང་གི་ཐུགས་སྲས་ཤིག་ན༌རེ། གཙོ་བོ༌ལགས། ཁྲུས་གསོལ་མཁན་ཡོ་ཧ་ནན་གྱིས་རང་གི་སློབ་མ་རྣམས་ལ་གསོལ་འདེབས་ཁྲིད་པ༌ལྟར། ཁྱེད་ཀྱིས་ཀྱང་ངེད་རྣམས་ལ་གསོལ་བ་འདེབས་ཚུལ་འཁྲིད་པར་མཛོད་ཅེས་ཞུས་པ༌ན། 2 ཁོང་གིས་འདི་སྐད༌དུ། ཁྱོད་རྣམས་ཀྱིས་གསོལ་བ་འདེབས་སྐབས་འདི༌ལྟར།

ཡབ་ལགས།

ཁྱེད་མཚན་དམ་པར་བསྲུང་བར༌ཤོག །

ཁྱེད་ཀྱི་རྒྱལ་སྲིད་འོང་བར༌ཤོག །

3 ངེད་ཀྱི་ཉིན་རེའི་ཟས་ཀྱི༌སྐལ།།

ཉིན་རེ་བཞིན་དུ་གནང་བར༌མཛོད།།

4 ངེད་ཀྱིས་གཞན་ཉེས་བསལ་བ༌ལྟར།།

ངེད་ཀྱི་སྡིག་པའང་བསལ་བར༌མཛོད།།

ཉམས་ཚོད་མི་ལེན་སྐྱོབ་པར༌མཛོད།།

ཅེས་གསོལ་བ་ཐོབས་ཞེས་གསུངས༌སོ།།

5 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ལས་མི་གཅིག་ནམ་ཕྱེད་ཙམ་ལ་རང་གི་གྲོགས་པོའི་ཁྱིམ་དུ་སོང༌སྟེ། གྲོགས་པོ༌ལགས། བདག་ལ་བག་ལེབ་གསུམ་བསྐྱི་བར༌མཛོད། 6 རྒྱུ་མཚན་ནི་ངའི་གྲོགས་པོ་ཞིག་ཐག་རིང་ནས་སླེབས་ནའང་བདག་ལ་སྔུན་དུ་འཇོག་རྒྱུ་ཅི་ཡང་མེད་པས་སོ་ཞེས་སྨྲས་པ༌ན། 7 ཁྱིམ་དུ་ཡོད་པའི་གྲོགས་པོ་ན༌རེ། བདག་ལ་འོ་བརྒྱལ་མ༌བྱེད། ད་ལྟ་སྒོ་བརྒྱབ་ཟིན་པ༌དང༌། བྱིས་པ་རྣམས་ཀྱང་བདག་དང་མཉམ་དུ་ཉལ་ཟིན༌པས། བདག་ཡར་ལངས་ནས་ཁྱོད་ལ་ཅི་ཡང་སྟེར་མི་ཐུབ་ཅེས་སྨྲས་སོ།། 8 ཡང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱིམ་དུ་ཡོད་པའི་མི་དེས་སྒོ་རྡུང་མཁན་དེ་ནི་རང་གི་གྲོགས་པོ་ཡིན་པའི་ཕྱིར་ཡར་ལངས་ནས་ཅི་ཡང་མི་སྟེར༌ནའང༌། སྒོ་རྡུང་མཁན་གྱིས་ཞུ་བ་ནན་གྱིས་ཞུས་པས། ཁྱིམ་དུ་ཡོད་པའི་མི་དེ་ཡར་ལངས་ནས་ཁོ་ལ་གང་མཁོ་རྣམས་སྟེར་ངེས་ཡིན་ཞེས་གསུངས༌སོ།།

9 དེས་ན་བདག་གིས་ཁྱོད་རྣམས་ལ༌སྨྲ་བར་བྱ་སྟེ། ཁྱོད་རྣམས་ཀྱིས་གསོལ་བ་ཐོབས་དང་གནང་ངེས་ཡིན༌ལ། ཚོལ་དང་རྙེད་ངེས༌ཡིན། སྒོ་རྡུངས་དང་སྒོ་འབྱེད་པར༌ངེས། 10 རྒྱུ་མཚན་ནི་སུས་ཀྱང་གསོལ་བ་བཏབ་ན་ཐོབ་པ༌དང༌། བཙལ་ན་རྙེད༌པ། སྒོ་བརྡུངས་ན་སྒོ་འབྱེད་པའི་ཕྱིར༌རོ།། 11 ཁྱོད་རྣམས་ལས་སུ་ཞིག་ཕ་ཡིན་པ་དེས་རང་གི་བུས་ཉ་ཞིག་བསླངས་ན་བུ་དེར་སྦྲུལ་ཞིག་སྟེར༌རམ། 12 ཡང་ན་བུས་སྒོ་ང་ཞིག་བསླངས་ན་སྡིག་པ་རྭ་ཙ་ཞིག་སྟེར༌རམ། 13 སྤྱིར་ཁྱོད་རྣམས་རྒྱུད་ངན་པ་ཡིན་ཡང་རང་གི་བུ་ཕྲུག་ལ་དངོས་པོ་བཟང་པོ་སྟེར་ཤེས༌ན། ནམ་མཁའི་ཞིང་ཁམས་སུ་བཞུགས་པའི་ཡབ་ཀྱིས་དེ་བས་ཀྱང་ཁོང་ལ་ཞུ་མཁན་རྣམས་ལ་དམ་པའི་ཐུགས་ཉིད་གནང་བ་མ་ཡིན་ནམ་ཞེས་གསུངས༌སོ།།

སྐྱབས་མགོན་ཡེ་ཤུ་དང་བདུད་པེ་ཨལ་བཟི༌པད།

14 སྐྱབས་མགོན་ཡེ་ཤུས་གདོན་འདྲེ་ལྐུགས་པ་ཞིག་ཕྱིར་བསྐྲད་པ༌དང༌། གདོན་འདྲེ་ཕྱིར་ཐོན་ཅིང་ལྐུགས་པ་དེས་སྐད་ཆ་སྨྲ་ཐུབ་པར་གྱུར་པ་དང་མི་རྣམས་ཀྱང་དོན་དེར་ངོ་མཚར་བར་གྱུར་ཏོ།། 15 འོན་ཀྱང་མི་ཚོགས་ཁྲོད་ནས་མི་འགའ་ཞིག་ན༌རེ། ཁོང་གིས་བདུད་ཀྱི་རྒྱལ་པོ་པེ་ཨལ་བཟི་པད་ལ་བརྟེན་ནས་གདོན་འདྲེ་སྐྲོད་བཞིན་འདུག་ཅེས་སྨྲས་པ༌དང༌། 16 ཡང་མི་གཞན་རྣམས་ཀྱིས་ཁོང་ལ་ཚོད་བགམ་པའི་ཕྱིར། ནམ་མཁའི་ཞིང་ཁམས་ཀྱི་གྲུབ་རྟགས་ཤིག་སྟོན་པར་ཞུས༌ནའང༌། 17 ཁོང་གིས་དེ་རྣམས་ཀྱི་བསམ་ཚུལ་མཁྱེན་ཏེ་འདི་སྐད༌དུ། རྒྱལ་ཁམས་ཤིག་ལ་ནང་འཁྲུག་བྱུང་ན་རྒྱལ་ཁམས་དེ་འཇིག་པར་འགྱུར༌ཞིང༌། ཁྱིམ་ཚང་ཞིག་ལ་ནང་འཁྲུག་བྱུང་ན་ཁྱིམ་ཚང་དེའང་ཉམས་པར་འགྱུར། 18 ཁྱོད་རྣམས་ན༌རེ། བདག་གིས་པེ་ཨལ་བཟི་པད་ལ་བརྟེན་ནས་གདོན་འདྲེ་བསྐྲད་ཅེས་ཟེར་བ་ལྟར་ཡིན༌ན། གལ་ཏེ་བདུད་སཱ་ཏན་ལའང་ནང་འཁྲུག་བྱུང༌ཚེ། དེའི་རྒྱལ་ཁམས་ཅི་ལྟར་གནས་ཐུབ༌བམ། 19 ཡང་གལ་ཏེ་བདག་གིས་པེ་ཨལ་བཟི་པད་ལ་བརྟེན་ནས་གདོན་འདྲེ་སྐྲོད་པ་ཡིན༌ན། ཁྱོད་ཅག་གི་རྗེས་འབྲང་པ་རྣམས་ཀྱིས་གང་ལ་བརྟེན་ནས་གདོན་འདྲེ་སྐྲོད༌དམ། དེའི༌ཕྱིར། རྗེས་འབྲང་པ་དེ་རྣམས་ཀྱིས་ཁྱོད་ཅག་ལ་བདེན་རྫུན་གྱི་ཤན་འབྱེད་པར་འགྱུར། 20 གལ་ཏེ་བདག་གིས་དཀོན་མཆོག་གི་ནུས་མཐུར་*བརྟེན་ནས་གདོན་འདྲེ་སྐྲོད་པ་ཡིན༌ན། དཀོན་མཆོག་གི་རྒྱལ་སྲིད་དེ་ཁྱོད་ཅག་གི་མདུན་དུ་སླེབས་ཟིན་ཏོ།། 21 དཔེར་ན་མི་སྟོབས་ལྡན་ཞིག་གིས་ལུས་ལ་གོ་ཆ་གྱོན་ཏེ་རང་ཁྱིམ་བདེ་བར་བསྲུངས༌ན། ཁྱིམ་དེའི་རྒྱུ་ནོར་ལ་གནོད་པ་འབྱུང་མི་སྲིད༌མོད། 22 འོན་ཀྱང་དེ་ལས་ཀྱང་སྟོབས་དང་ལྡན་པ་ཞིག་ཡོང་ནས་ཁོ་ལས་རྣམ་པར་རྒྱལ༌ན། ཁོས་བརྟེན་པའི་གོ་ཆ་དང་མཚོན་ཆ་དག་འཕྲོག་ཅིང་། རྒྱུ་ནོར་ཐམས་ཅད་ཀྱང་བགོ་བཤའ་བྱེད་པར་འགྱུར། 23 སུ་ཞིག་བདག་གི་ཕྱོགས་མི་བྱེད་པ་དེ་ནི་བདག་གི་དགྲ་བོ་ཡིན༌ཞིང༌། སུ་ཞིག་གིས་བདག་དང་མཉམ་དུ་མི་བསྡུ་ན་དེ་ནི་གཏོར་མཁན་ཡིན་ཞེས་གསུངས༌སོ།།

24 གདོན་འདྲེ་ཞིག་མིའི་ལུས་ནས་ཕྱིར་བུད༌རྗེས། ཆུ་མེད་པའི་གནས་སུ་ཕར་འགྲོ་ཚུར་འོང་བྱེད༌ཅིང༌། ངལ་གསོ་བའི་གནས་ཤིག་བཙལ་ཡང་མ་རྙེད༌པས། རང་གིས་རང་ལ་ན༌རེ། ང་རང་ཕྱིར་རང་ཉིད་ཡོང་བའི་གནས་དེར་འགྲོའོ་ཞེས་སྨྲ༌ཞིང༌། 25 གནས་དེར་ཕྱིར་ལོག་པ༌ན། གནས་དེ་ཕྱག་དར་བྱས་ནས་ལེགས་པར་བསྒྲིགས་ཡོད་པ་མཐོང༌སྟེ། 26 ཕར་སོང་ནས་རང་ལས་ཀྱང་ངན་པའི་གདོན་འདྲེ་བདུན་ཁྲིད་དེ་གནས་དེར་ཡོང་ནས་བསྡད་དོ།། དེ་བས་མི་དེའི་ཕྱིས་ཀྱི་གནས་ཚུལ་ནི་སྔར་ལས་ཀྱང་ཇེ་ཞན་དང་ཇེ་སྡུག་ཏུ་འགྱུར་ཞེས་གསུངས༌སོ།།

27 སྐྱབས་མགོན་ཡེ་ཤུས་དེ་ལྟར་གསུང་བཞིན་པའི་དུས༌སུ། མི་ཚོགས་ཀྱི་ཁྲོད་ནས་བུད་མེད་ཅིག་གིས་སྐད་ཆེན༌པོས། ཁྱེད་རང་ལྷུམས་སུ་སྦྲུམ་པ་དང་ནུ་མ་སྣུན་མཁན་དེ་བདེའོ་ཞེས་ཞུས༌ཀྱང༌། 28 ཁོང་གིས་འདི་སྐད༌དུ། ཡིན་ནའང་དཀོན་མཆོག་གི་བཀའ་ཐོས་ཤིང་བཀའ་སྲུང་མཁན་རྣམས་ནི་དེ་ལས་ཀྱང་བདེའོ་ཞེས་གསུངས༌སོ།།

ལུང་སྟོན་པ་ཡོ་ནཱའི་རྟགས་ངོ་མཚར་ཅན།

29 མི་སྐོར་ཚོ་མང་པོ་སྐྱབས་མགོན་ཡེ་ཤུའི་དྲུང་དུ་འདུས་པའི་སྐབས༌སུ། ཡང་ཁོང་གིས་འདི་སྐད༌དུ། ད་ལྟའི་མི་རབས་འདི་ནི་མི་རབས་ངན་པ་ཞིག༌གོ །ཁོ་རྣམས་ཀྱིས་རྟགས་ངོ་མཚར་ཅན་འཚོལ་ཡང༌། ཡོ་ནཱའི་རྟགས་ངོ་མཚར་ཅན་དེ་ལས༌གཞན། ཁོ་རྣམས་ལ་རྟགས་ཅི་ཡང་སྟོན་པར་མི་འགྱུར། 30 རྒྱུ་མཚན་ནིན་ཝེ་པ་རྣམས་ལ་ཡོ་ནཱ་ཅི་ལྟར་ངོ་མཚར་བའི་རྟགས་སུ་གྱུར་པ༌ལྟར། མིའི་བུའང་མི་རབས་འདི་ལ་ངོ་མཚར་བའི་རྟགས་སུ་འགྱུར་ངེས༌ཡིན། 31 ལྷོ་ཕྱོགས་ཀྱི་རྒྱལ་མོ་དེ་རྒྱང་ཐག་རིང་བའི་ས་མཐའ་ནས་སོ་ལོ་མོན་གྱི་ཤེས་རབ་དང་ལྡན་པའི་གཏམ་ལ་གསན་དུ་ཡོང་མྱོང༌བས། མ་འོངས་པའི་ཉེས་ཆད་གཅོད་པའི་དུས་ལ་སླེབས་ཚེ། ཁོ་མོའང་མི་རབས་འདིའི་མི་རྣམས་དང་ལྷན་དུ་ཡར་འགྲེང་སྟེ་ཁོ་རྣམས་ལ་ཉེས་སྐྱོན་བརྗོད་པར་འགྱུར། ལྟོས༌དང༌། འདི་རུ་སོ་ལོ་མོན་ལས་ཀྱང་སྐྱེས་བུ་ཆེན་པོ་ཞིག་མཆིས་སོ།།

32 ནིན་ཝེ་པ་རྣམས་ཀྱིས་ཡོ་ནཱ་ཡིས་བསྒྲགས་པའི་ཆོས་ལ་མཉན་ཞིང་འགྱོད་བཤགས་བྱས་མྱོང༌བས། ཉེས་ཆད་གཅོད་པའི་དུས་ལ་སླེབས་པའི༌ཚེ། མི་དེ་རྣམས་ཀྱང་མི་རབས་འདིའི་མི་རྣམས་དང་ལྷན་དུ་ཡར་འགྲེང་སྟེ་མི་རབས་འདི་ལ་ཉེས་སྐྱོན་བརྗོད་པར་འགྱུར། ཡང་ལྟོས༌དང༌། འདི་རུ་ཡོ་ནཱ་ལས་ཀྱང་སྐྱེས་བུ་ཆེན་པོ་ཞིག་མཆིས་ཞེས་གསུངས༌སོ།།

འོད་ཀྱི༌དཔེ།

33 ཡང་ཁོང་གིས་འདི་སྐད༌དུ། སུ་ཡིན་ཡང་སྒྲོན་མེ་བསྒྲོན་རྗེས་ས་དོང་ནང་དུའམ་ཡང་ན་བྲེའི་འོག་ཏུ་འཇོག་མི་སྲིད༌དེ། ཁྱིམ་དུ་ཡོང་བ་རྣམས་ཀྱིས་འོད་མཐོང་བའི་ཕྱིར་སྒྲོན་སྟེགས་སྟེང་དུ་འཇོག 34 ཁྱོད་ཀྱི་མིག་ཟུང་ནི་ལུས་ཀྱི་སྒྲོན་མེ་ཡིན༌ཏེ། མིག་ཟུང་གསལ་པོ་ཡིན་ན་ལུས་པོ་ཡོངས་རྫོགས་འོད་དང་ལྡན་པར་འགྱུར། གལ་ཏེ་ཁྱོད་ཀྱི་མིག་ཟུང་རབ་རིབ་ཡིན་ན་ལུས་པོ་ཡོངས་རྫོགས་མུན་ནག་ཡིན། 35 དེའི༌ཕྱིར། ཁྱོད་ཀྱིས་རང་གི་སེམས་ནང་གི་འོད་དེ་མུན་ནག་ཡིན་མིན་ལ་རྟོག་དཔྱོད༌གྱིས་ཤིག 36 གལ་ཏེ་ཁྱོད་ཀྱི་ལུས་ཧྲིལ་པོ་མུན་ནག་དང་བྲལ་ཞིང་འོད་དང་ལྡན༌ན། ཁྱོད་ལའང་སྒྲོན་མེའི་འོད་ཟེར་འཕྲོས་པ་ལྟར་ཡོངས་སུ་འོད་དང་ལྡན་པར་འགྱུར་ཞེས་གསུངས༌སོ།།

ཆོས་དཔོན་རྣམས་ལ་བཀའ་བཀྱོན་མཛད༌པ།

37 སྐྱབས་མགོན་ཡེ་ཤུས་དེ་ལྟར་གསུངས་པའི་རྗེས༌སུ། ཕ་རུ་ཤི་པ་ཞིག་གིས་ཁོང་ཉིད་ཞལ་ཟས་བཞེས་པར་གདན་དྲངས་པ་དང་ཁོང་ཡང་ཕེབས་ཏེ་གྲལ་ལ་བཞུགས་སོ།། 38 ཁོང་གིས་ཞལ་ཟས་མ་བཞེས་སྔོན༌དུ། ཕྱག་ཟུང་གཙང་མར་མ་བཀྲུས་པའི་དོན་དེ་ཕ་རུ་ཤི་པས་མཐོང་ནས་ཡ་མཚན་སྐྱེས། 39 དེ་ནས་གཙོ་བོས་འདི་སྐད༌དུ། ད་ལྟ་ཕ་རུ་ཤི་པ་ཁྱོད་རྣམས་ཀྱིས་ཕོར་བ་དང་སྡེར་མའི་ཕྱི་ངོས་གཙང་མར་འཁྲུད༌ཀྱང༌། ཁྱོད་རྣམས་ཀྱི་ནང་དུ་འཕྲོག་བཅོམ་དང་ངན་སེམས་ཀྱིས་ཁེངས་འདུག 40 བླུན་པོ༌རྣམས། ཕྱི་ངོས་ལེགས་པར་མཛད་མཁན་དེས་ནང་ཡང་ལེགས་པར་མཛད་པ་མ་ཡིན༌ནམ། 41 དེའི༌ཕྱིར། ཁྱོད་རྣམས་ཀྱིས་ནང་དུ་གང་ཞིག་ཡོད་པ་དེ་མི་གཞན་ལ་སྦྱིན་པ་ཐོངས༌དང༌། ཁྱོད་ཅག་ལ་མཚོན་ན་དངོས་པོ་ཐམས་ཅད་ཀྱང་གཙང་མར་འགྱུར་རོ།། 42 ཀྱེ། ཕ་རུ་ཤི་པ་ཁྱོད་རྣམས་ལ་ཆག་སྒོ་འབྱུང༌སྟེ། རྒྱུ་མཚན་ནི་ཁྱོད་རྣམས་ཀྱིས་དག་ཅི་དང༌སྤོས་དཀར། གཞན་ཡང་སྔོ་ཚོད་སྣ་ཚོགས་ཀྱི་བཅུ་ཆའི་གཅིག་འབུལ་བར་ཕུལ༌ནའང༌། བདེན་ལུགས་དང་དཀོན་མཆོག་ལ་བྱམས་པའི་དོན་སྤོང་བའི་ཕྱིར༌རོ།། འོན་ཀྱང་ཁྱོད་ཅག་གིས་དོན་འདི་དག་བསྲུང་འོས་པ་དང་གཞན་དེ་ཡང་འདོར་མི་འོས་སོ།། 43 ཡང་ཕ་རུ་ཤི་པ་ཁྱོད་རྣམས་ལ་ཆག་སྒོ་འབྱུང༌སྟེ། རྒྱུ་མཚན་ནི་ཁྱོད་རྣམས་ཆོས་ཁང་གི་གྲལ་མགོར་དགའ༌ཞིང༌། ཁྲོམ་སྲང་ནས་ཀྱང་མི་རྣམས་ཀྱི་བསྙེན་བཀུར་འཐོབ་པར་མོས་པའི་ཕྱིར༌རོ།། 44 ཡང་ཁྱོད་རྣམས་ལ་ཆག་སྒོ་འབྱུང༌སྟེ། རྒྱུ་མཚན་ཁྱོད་རྣམས་ནི་མིག་ལ་མི་མངོན་པའི་དུར་ས་ཞིག་དང་འདྲ༌ཞིང༌། མི་རྣམས་ཀྱིས་དོན་དེ་མི་ཤེས་པར་དུར་སའི་སྟེང་དུ་འགྲོ་བ་ཡིན་ཞེས་བཀའ་བཀྱོན་གནང༌ངོ༌།།

45 བཀའ་ཁྲིམས་ཀྱི་མཁས་པ་རྣམས་ལས་མི་གཅིག་ན༌རེ། སློབ་དཔོན༌ལགས། ཁྱེད་ཀྱིས་དེ་ལྟར་གསུངས་ནས་ངེད་རྣམས་ལའང་སྨད་པ་ཡིན་ཞེས་ཞུས་པ༌ལ། 46 ཁོང་གིས་འདི་སྐད༌དུ། བཀའ་ཁྲིམས་ཀྱི་མཁས་པ་ཁྱོད་རྣམས་ལའང་ཆག་སྒོ་འབྱུང༌སྟེ། ཁྱོད་རྣམས་ཀྱིས་ཁུར་བོ་ལྕི་མོ་མི་གཞན་ལ་འགེལ༌ཞིང༌། རང་གི་མཛུབ་མོ་གཅིག་གིས་ཀྱང་ཁུར་བོ་དེ་ལ་རེག་པར་མི་བྱ་བའི་ཕྱིར༌རོ།། 47 ཡང་ཁྱོད་རྣམས་ལ་ཆག་སྒོ་འབྱུང༌སྟེ། རྒྱུ་མཚན་ནི་ཁྱོད་རྣམས་ཀྱིས་ལུང་སྟོན་པ་རྣམས་ལ་བང་སོ་བརྩིགས༌ཤིང༌། ཁྱོད་རྣམས་ཀྱི་མེས་པོས་ཁོང་རྣམས་བསད་པ་ཡིན། 48 དེ་ལས་ཁྱོད་ཅག་གི་མེས་པོ་རྣམས་ཀྱིས་ཅི་བྱས་པ་དེར་ད་ལྟ་ཁྱོད་རྣམས་ཀྱང་ཡིད་འཐད་ཅིང་བདེན་དཔང་བྱེད་དེ། རྒྱུ་མཚན་ནི་ཁྱོད་ཅག་གི་མེས་པོ་རྣམས་ཀྱིས་ལུང་སྟོན་པ་རྣམས་བསད་མྱོང་བ་དང་ཁྱོད་རྣམས་ཀྱིས་ལུང་སྟོན་པར་བང་སོ་བརྩིགས། 49 དེའི༌ཕྱིར། དཀོན་མཆོག་གི་མཁྱེན་རབ་ཀྱིས་ཀྱང་འདི་སྐད་གསུངས་མྱོང༌སྟེ། བདག་གིས་ལུང་སྟོན་པ་དང་སྐུ་ཚབ་པ་རྣམས་ཁོ་ཚོའི་གམ་དུ་མངགས་ཀྱང་དེ་རྣམས་ཀྱིས་ལ་ལ་གསོད་ཅིང་ལ་ལར་གནོད་འཚེ་བྱེད་པར་འགྱུར་ཞེས༌པའོ།། 50 དེ་བས་འཇིག་རྟེན་བཀོད་པའི་ཚུན་ལ། ལུང་སྟོན་པ་ཐམས་ཅད་ཀྱི་ཁྲག་བཞུར་བའི་སྐྱིན་ཚབ་དེ་མི་རབས་འདི་ནས་ལེན་དགོས༌ཏེ། 51 ཧ་བེལ་གྱི་ཁྲག་བཞུར་བ་ནས༌བཟུང༌། མཆོད་ཁང་དང་མཆོད་ཁྲི་གཉིས་ཀྱི་བར་དུ་བསད་མྱོང་བའི་ལུང་སྟོན་པ་ཟ་ཀར་ཡཱ་བར་གྱི་སྐྱིན་ཚབ་ཐམས་ཅད་ལེན་པར་འགྱུར། ཡང་བདག་གིས་ཁྱོད་རྣམས་ལ་སྨྲ་བར་བྱ་སྟེ། དོན་འདི་ཐམས་ཅད་མི་རབས་འདིས་འགན་འཁུར་དགོས་སོ།། 52 ཡང་བཀའ་ཁྲིམས་ཀྱི་མཁས་པ་ཁྱོད་རྣམས་ལ་ཆག་སྒོ་འབྱུང༌སྟེ། རྒྱུ་མཚན་ནི་ཁྱོད་རྣམས་ཀྱིས་ཤེས་བྱའི་ལྡེ་མིག་ཕྲོགས་ཤིང་ཤེས་བྱའི་ནང་དུ་མ་ཞུགས་པར། དེའི་ནང་ལ་འཇུག་པའི་མི་གཞན་རྣམས་ཀྱང་བཀག་པའི་ཕྱིར་རོ་ཞེས་བཀའ་བཀྱོན་གནང༌ངོ༌།།

53 སྐྱབས་མགོན་ཡེ་ཤུ་སྒོའི་ཕྱི་རོལ་ཏུ་ཕེབས་པ༌དང༌། མཁན་པོ་དང་ཕ་རུ་ཤི་པ་རྣམས་ཀྱིས་ཁོང་ལ་ངོ་རྒོལ་ཆེན་པོ་བྱེད་ཅིང་རྩོད་པའི་དྲི་བ་སྣ་ཚོགས་དྲིས་པ༌དང༌། 54 དེ་རྣམས་ཀྱིས་ཁོང་གི་གསུང་ལས་ཉེས་སྐྱོན་འཚོལ་ཕྱིར་ལྐོག་ཏུ་ཐབས་བཙལ༌ཏོ།།

ལེའུ་བཅུ་གཉིས༌པ།

དོགས་ཟོན་བྱེད་དགོས་པ་དང་སེམས་ཁྲལ་བྱ་མི་འོས་པའི༌སྐོར།

1 དེའི་དུས༌སུ། མི་གྲངས་སྟོང་ཕྲག་དུ་མ་འདུས་ཤིང་འཚང་ཁ་ཤིག་ཤིག་བརྒྱབ་ནས་ཐ་ན་ཕན་ཚུན་ཡང་བརྫིས་སོ།། སྐྱབས་མགོན་ཡེ་ཤུས་ཐོག་མར་ཐུགས་སྲས་རྣམས་ལ་འདི་སྐད༌དུ། ཁྱོད་རྣམས་ཀྱིས་ཕ་རུ་ཤི་པའི་སྐྱུར་རྩི་སྟེ་ཚུལ་འཆོས་ལ་དོགས་པར༌གྱིས། 2 སྦས་པའི་དོན་ཐམས་ཅད་མི་མངོན་པ་ཅི་ཡང་མེད༌ལ། གསང་བའི་དོན་ཐམས་ཅད་ཀྱང་ཤེས་པར་མི་འགྱུར་བ་ཅི་ཡང་མེད། 3 དེ་བཞིན་དུ་ཁྱོད་རྣམས་ཀྱིས་ལྐོག་ནས་ཅི་ཞིག་སྨྲས་པ་དེ་མི་རྣམས་ཀྱིས་མངོན་གསལ་དུ་ཐོས་པར་འགྱུར། ཁང་པའི་སྦུག་མར་ཁ་རྣ་བར་གཏད་དེ་ཤུབ་ཤུབ་ཏུ་གང་ཞིག་སྨྲས་པ་དེའང་ཁང་པའི་ཐོག་ནས་བསྒྲག་པར་འགྱུར་རོ།།

4 བདག་གི་གྲོགས་པོ༌རྣམས། བདག་གིས་ཁྱོད་རྣམས་ལ་སྨྲ་བར་བྱ༌སྟེ། ལུས་པོ་འཇོམ་ཡང༌དེ་ལས་གཞན་ཅི་ཡང་བྱེད་མི་ཐུབ་པ་དག་ལ་འཇིགས་པར་མི༌བྱའོ།། 5 འོན་ཀྱང་། བདག་གིས་ཁྱོད་རྣམས་གང་ལ་འཇིགས་དགོས་པ་དེ་སྟོན་པར༌བྱའོ།། ཁྱོད་ཀྱི་སྲོག་ལེན་ནུས་པ་དང་ཕྱིས་སུ་དམྱལ་བའི་གནས་སུ་འཕེན་པར་མཛད་པའི་དབང་ཡང་ཡོད་པ་དེ་ཉིད་ལ་འཇིགས་དགོས། བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་རྣམས་དེ་ཉིད་ལ་འཇིགས་པར༌གྱིས། 6 བྱེའུ་ལྔ་ནི་དོང་ཙེ་གཉིས་ལ་འཚོང་ཐུབ་པ་མ་ཡིན༌ནམ། འོན་ཀྱང་དཀོན་མཆོག་གི་སྤྱན་སྔར་བྱེའུ་རྣམས་ལས་གཅིག་ཀྱང་བརྗེད་མི་སྲིད། 7 དཀོན་མཆོག་གིས་ཐ་ན་ཁྱོད་རྣམས་ཀྱི་སྐྲ་ཡི་ཉག་མ་རེ་རེ་ཡང་གྲངས་སུ་བརྩིས་ཡོད་པས། འཇིགས་མི་དགོས་ཏེ། བྱེའུ་མང་པོ་ལས་ཀྱང་ཁྱོད་རྣམས་ལ་རིན་ཐང་ཆེན་པོ་ལྡན་ནོ།། 8 ཡང་བདག་གིས་ཁྱོད་རྣམས་ལ༌སྨྲའོ།། སུ་ཞིག་གིས་མི་གཞན་གྱི་མདུན་དུ་ང་རང་ཁས་བླངས༌ན། མིའི་བུ་ཡིས་ཀྱང་དཀོན་མཆོག་གི་ཕོ་ཉ་རྣམས་ཀྱི་མདུན་ནས་མི་དེ་ཁས་ལེན་པར་འགྱུར། 9 འོན་ཀྱང་། སུ་ཞིག་གིས་མི་གཞན་གྱི་མདུན་དུ་ང་རང་ཁས་མ་བླངས༌ན། དཀོན་མཆོག་གི་ཕོ་ཉ་རྣམས་ཀྱི་མདུན་ནས་མི་དེའང་ཁས་ལེན་པར་མི་འགྱུར། 10 ཡང་སུ་ཞིག་གིས་མིའི་བུ་ལ་གཏམ་ངན་སྨྲས་ན་མི་དེའི་སྡིག་པ་བསལ་བར་འགྱུར༌ཡང༌། དམ་པའི་ཐུགས་ཉིད་ལ་སྐུར་བ་བཏབ་ན་མི་དེའི་སྡིག་པ་གཏན་ནས་བསལ་བར་མི་འགྱུར་རོ།། 11 མི་གཞན་གྱིས་ཁྱོད་རྣམས་ཆོས་ཁང་གི་ཁྲིམས༌རའམ། ཁྲིམས་དཔོན་ནམ་མི་དབང་དང་ལྡན་པ་བཅས་ཀྱི་མདུན་དུ་ཁྲིད་པའི་དུས༌སུ། ཁྱོད་རྣམས་ཀྱིས་ལན་ཇི་ལྟར་འདེབས་པ་དང་གང་ཞིག་བརྗོད་པ་ལ་སེམས་ཁྲལ་མ་བྱེད༌ཅིག 12 རྒྱུ་མཚན་ནི་དེའི་དུས་སུ་དམ་པའི་ཐུགས་ཉིད་ཀྱིས་ཁྱོད་རྣམས་ལ་གང་ཞིག་སྨྲ་དགོས་པ་སྟོན་པར་འགྱུར་ཞེས་གསུངས༌སོ།།

ཕྱུག་པོ་གླེན་པའི༌དཔེ།

13 མི་ཚོགས་ཀྱི་ཁྲོད་དུ་མི་ཞིག་གིས་སྐྱབས་མགོན་ཡེ་ཤུ༌ལ། སློབ་དཔོན༌ལགས། ཁྱེད་ཀྱིས་ངའི་ཕུ་བོར་བཀའ་གནང་སྟེ་ཤུལ་བཞག་རྒྱུ་ནོར་བདག་ལའང་བགོ་བཤའ་བྱེད་པར་མཛོད་ཅེས་ཞུས་པ༌ན། 14 ཁོང་གིས་འདི་སྐད༌དུ། གྲོགས༌པོ། སུ་ཞིག་གིས་ང་རང་ཁྱོད་གཉིས་ཀྱི་ཤུལ་བཞག་རྒྱུ་ནོར་བགོ་བཤའ་བྱེད་པའི་བར་འདུམ་པའམ་འགོ་པར་བསྐོས་པ་ཡིན་ནམ་ཞེས་གསུངས་པ༌དང༌། 15 ཡང་སྐྱབས་མགོན་ཡེ་ཤུས་མི་ཚོགས་ལ་འདི་སྐད༌དུ། ཁྱོད་རྣམས་ཀྱིས་རང་ཉིད་བསྲུང་ཞིང་མཉམ་པར་བཞག་སྟེ་བརྣབ་སེམས་ཅན་གྱི་རིགས་ཐམས་ཅད་ལ་དོགས་པར༌གྱིས། རྒྱུ་མཚན་མི་ཡི་ཚེ་སྲོག་ནི་རྒྱུ་ནོར་ལོངས་སྤྱོད་མང་པོ་ཡོད་མེད་ལ་རག་མི་ལས་པའི་ཕྱིར་ཡིན་ཞེས་གསུངས༌སོ།། 16 ཡང་ཁོང་གིས་དཔེའི་སྒོ་ནས་འདི་སྐད༌དུ། དེ་ཡང་མི་ཕྱུག་པོ་ཞིག་ཡོད་པར་ཞིང་ལ་ལོ་ལེགས་བྱུང༌ཞིང༌། 17 ཁོའི་སེམས་སུ་འབྲུ་རིགས་ལ་འབྲུ་མཛོད་མེད་པས་བདག་གིས་ཅི་བྱའམ་ཞེས་བསམས་པ༌དང༌། 18 ཡང་ཁོ་ན༌རེ། བདག་གིས་རང་གི་བང་མཛོད་རྣམས་བཤིག་ཅིང་དེ་ལས་ཀྱང་ཆེ་བ་རྣམས་བཟོས༌ཏེ། རང་གི་འབྲུ་རིགས་དང་རྒྱུ་ནོར་ཐམས་ཅད་དེ་རུ་འཇོག་པར་བྱའོ་སྙམ་པ༌དང༌། 19 དེའི་རྗེས་སུ་ཡང་རང་གིས་རང༌ལ། ཁྱོད་ཀྱིས་ལོ་མང་པོའི་རིང་ལ་རྒྱུ་ནོར་འབོར་ཆེན་བསགས་ཡོད༌པས། ད་ལྟ་ངལ་གསོ་བྱོས་དང་བློ་བདེ་བག་ཕེབས་ངང་ནས་བཟའ་བཏུང་ལོངས་སུ་སྤྱད་དེ་སྤྲོ་སྐྱིད་ལ་རོལ་ཅིག་ཅེས་སྨྲ་བར་བྱའོ་བསམས༌མོད། 20 འོན་ཀྱང་དཀོན་མཆོག་གིས་ཁོ་རང་ལ་འདི་སྐད༌དུ། གླེན་པ༌ཁྱོད། དོ་དགོང་གི་དུས་འདི་ལ་ཁྱོད་ཀྱི་ཚེ་སྲོག་ལེན་པར༌འགྱུར། ཁྱོད་ཀྱིས་སྟ་གོན་བྱས་ནས་བསགས་པའི་རྒྱུ་ནོར་དེ་སུ་ལ་དབང་ངམ་བལྟ་ཞེས་གསུངས༌པའོ།། 21 དེ་བཞིན་མི་སུས་ཀྱང་རང་གི་དོན་དུ་རྒྱུ་ནོར་མང་པོ་བསགས་ཀྱང་དཀོན་མཆོག་གི་སྤྱན་སྔར་ཕྱུག་པོ་མ་ཡིན་ཞེས་གསུངས༌སོ།།

སེམས་ཁྲལ་བྱ་མི་རུང་བའི༌སྐོར།

22 ཡང་སྐྱབས་མགོན་ཡེ་ཤུས་ཐུགས་སྲས་རྣམས་ལ་འདི་སྐད༌དུ། དེས་ན་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་རྣམས་ཀྱིས་རང་གི་ཚེ་སྲོག་གི་དོན་དུ་ཟས་གང་ཞིག་སྤྱོད་པ་དང་ལུས་པོའི་ཆེད་དུ་གོས་གང་ཞིག་གྱོན་པ་ལའང་སེམས་ཁྲལ་མ་བྱེད༌ཅིག 23 རྒྱུ་མཚན་ནི་ཁ་ཟས་ལས་ཚེ་སྲོག་ཁྱད་དུ་འཕགས་ཤིང་གྱོན་ཆས་ལས་ཀྱང་མིའི་ལུས་པོ་ནི་ཁྱད་དུ་འཕགས་པ་ཡིན། 24 བྱ་ཕོ་རོག་དག་ལ་ལྟོས༌དང༌། དེ་དག་གིས་ས་བོན་མི་འདེབས༌ལ། སྟོན་ཡང་མི་བསྡུ་ཞིང་བང་མཛོད་དང་འབྲུ་མཛོད་ཅི་ཡང་མེད༌མོད། འོན་ཀྱང་དཀོན་མཆོག་གིས་དེ་དག་གསོ་བ་ཡིན། ཁྱོད་རྣམས་ནི་བྱ་ལས་ཇི་འདྲའི་རིན་ཐང་ཆེ༌ཨང༌། 25 ཁྱོད་རྣམས་ལས་སུ་ཞིག་གིས་སེམས་ཁྲལ་བྱས་ནས་རང་གི་ཚེ་ཐག་ཡུད་ཙམ་ཞིག་ཇེ་རིང་དུ་གཏོང་ནུས༌སམ། 26 ཁྱོད་རྣམས་ཀྱིས་དོན་ཆུང་ངུ་འདི་ལྟ་བུ་ཞིག་ཀྱང་བསྒྲུབ་མི་ནུས༌ན། དོན་དག་གཞན་ལ་སེམས་ཁྲལ་བྱ་དགོས་དོན༌ཅི། 27 མེ་ཏོག་ཀུ་མུད་ཇི་ལྟར་སྐྱེ་བར་ལྟོས༌དང༌། དེ་དག་གིས་ལས་ཀ་མི་བྱེད་ལ་བལ་ཡང་མི་འཁེལ་མོད། འོན་ཀྱང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། སོ་ལོ་མོན་གྱི་བརྗིད་ཉམས་ཤིན་ཏུ་ཆེ་བའི་དུས༌སུ། ཁོང་གི་རྒྱན་གོས་མེ་ཏོག་འདི་ལའང་མི༌དོའོ།། 28 དེའི༌ཕྱིར། དེ་རིང་ཡོད་ཡོད་འདྲ་ཡང་སང་ཉིན་ཐབ་ལ་བསྲེག་པར་འགྱུར་བའི་སྤང་ཐང་གི་རྩྭ་ཡང་དཀོན་མཆོག་གིས་ལེགས་པར་བསྐྱངས༌ན། དད་པ་ཆུང་བ་ཁྱོད་རྣམས་དེ་ལས་ལྷག་པར་སྐྱོང་བར་མི་མཛད༌དམ། 29 ཁྱོད་རྣམས་ཀྱིས་བཟའ་བཏུང་གང་ཞིག་ལོངས་སུ་སྤྱོད་པར་མ་སྙེག་ལ་སེམས་ཁྲལ་ཡང་མ་བྱེད༌ཅིག 30 རྒྱུ་མཚན་ནི་དེ་ཐམས་ཅད་འཇིག་རྟེན་པ་དག་གིས་བརྩོན་ས་ཡིན༌ལ། ཁྱོད་རྣམས་ལ་དེ་དག་མཁོ་བ་ཁྱོད་ཅག་གི་ཡབ་ཀྱིས་མཁྱེན༌ནོ།། 31 ཁྱོད་རྣམས་ཀྱིས་དཀོན་མཆོག་གི་རྒྱལ་སྲིད་འཚོལ་ཞིང་སྙེགས་པར་གྱིས་དང་། དེ་རྣམས་ཀྱང་ཁྱོད་ཅག་ལ་གནང་བར་འགྱུར། 32 ཁྱོད་ཅག་གི་ཡབ་ཀྱིས་རང་གི་རྒྱལ་སྲིད་ཀྱང་ཁྱོད་རྣམས་ལ་གནང་བར་ཐུགས་དགྱེས༌པས། ཀྱེ། ཚོགས་ཆུང་ཁྱོད་རྣམས་མ་སྐྲག༌ཅིག 33 ཁྱོད་ཅག་གིས་རང་གི་རྒྱུ་རྫས་རྣམས་བཙོང་སྟེ་མི་གཞན་ལ་སྦྱིན་པར༌གྱིས། དེ་ནི་རུལ་བར་མི་འགྱུར་བའི་དངུལ་ཁུག་རང་ལ་འབྱོར་བ་དང་མཚུངས༌ཤིང༌། འཛད་མཐའ་མེད་པའི་ནོར་བུ་ནམ་མཁའི་ཞིང་ཁམས་སུ་གསོག་པ་དང་འདྲ༌སྟེ། གནས་དེར་རྐུན་མ་མི་ཐོན་ཞིང་འབུ་སྲིན་གྱིས་ཀྱང་བཟའ་བར་མི་འགྱུར། 34 རྒྱུ་མཚན་ནི་ཁྱོད་རྣམས་ཀྱི་ནོར་བུ་གང་དུ་ཡོད་ན་ཁྱོད་རྣམས་ཀྱི་སེམས་ཀྱང་དེ་རུ་ཡོད་པའི་ཕྱིར་ཡིན་ཞེས་གསུངས༌སོ།།

སྐྱབས་མགོན་ཡེ་ཤུ་ཕྱིར་ཕེབས་པར་བསྒུག་དགོས་པའི༌དཔེ།

35 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་ལུས་ལ་སྐ་རགས་བཅིངས་ཤིང་སྒྲོན་མེ་བསྒྲོན༌ཏེ། 36 རང་ཉིད་ནི་རང་གི་བདག་པོ་གཉེན་སྟོན་ལས་ཕྱིར་ལོག་པར་སྒུག་པའི་གཡོག་པོ་རྣམས་དང་འདྲ་བར་བྱོས་ཤིག བདག་པོ་ཕྱིར་ཕེབས་ཏེ་སྒོ་བརྡུང་དུས་གཡོག་པོ་རྣམས་ཀྱིས་ཀྱང་མྱུར་དུ་སྒོ་འབྱེད་ཐུབ་པ་ཡིན། 37 བདག་པོ་ཕྱིར་ཕེབས་དུས་གཡོག་པོ་རྣམས་ཀྱིས་མཉམ་པར་བཞག་ནས་སྒུག་སྡོད་པ་ཁོང་གིས་གཟིགས་ན་གཡོག་པོ་རྣམས༌བདེའོ།། བདག་གིས་ཁྱོད་རྣམས་ལ་བདེན་པར་སྨྲ༌སྟེ། བདག་པོས་ལུས་ལ་སྐ་རགས་བཅིངས་ཤིང་གཡོག་པོ་རྣམས་གྲལ་ལ་སྡོད་དུ་འཇུག་པ་དང་དེ་དག་གི་མདུན་དུ་ཡོང་ནས་ཞབས་ཕྱི་བསྒྲུབ་པ་ཡིན། 38 ཡང་ནམ་ཕྱེད་དམ་སྐྱ་རེངས་ཀྱི་དུས་གང་ཞིག་ལ་ཁོང་ཉིད་ཕྱིར་སླེབས་ཚེ། གཡོག་པོ་རྣམས་ཀྱིས་དེ་ལྟར་སྒུག་བཞིན་པ་གཟིགས༌ན། གཡོག་པོ་དེ་རྣམས་ཀྱང༌བདེའོ།། 39 ཁྱིམ་བདག་གིས་དུས་ནམ་ཞིག་ལ་རྐུན་མ་ཡོང་ངེས་པ་ཤེས༌ན། ཁོས་རྐུན་མ་ཁྱིམ་ལ་འཛུལ་དུ་མི་འཇུག་པ་ཁྱོད་རྣམས་ཀྱིས་ཤེས་པར་གྱིས། 40 དེ་བས་ཁྱོད་རྣམས་ཀྱིས་ཀྱང་སྟ་གོན་བྱོས༌དང༌། རྒྱུ་མཚན་ནི་ཁྱོད་རྣམས་ཀྱིས་སེམས་སུའང་མི་དྲན་པའི་དུས་ཤིག༌ལ། མིའི་བུ་ཕེབས་ཡོང་ངེས་ཡིན་ཞེས་གསུངས༌སོ།།

41 ཐུགས་སྲས་པེ་ཏྲོ་ན༌རེ། གཙོ་བོ༌ལགས། དཔེ་འདི་ནི་ངེད་རྣམས་ཀྱི་དོན་དུ་གསུངས་པ་ཡིན༌ནམ། ཡང་ན་མི་ཀུན་ལ་གསུངས་པ་ཡིན་ཞེས་ཞུས་པ༌ན། 42 གཙོ་བོས་འདི་སྐད༌དུ། དེས་ན་སུ་ཞིག་བློ་སེམས་དཀར་ཞིང་འཇོན་ཐང་ཅན་གྱི་གཉེར་པ་ཡིན༌པ་དང་། བདག་པོས་ཁོ་ནི་རང་གི་གཡོག་པོ་རྣམས་ཀྱི་འགོ་པར་བསྐོས༌ཏེ། དུས་ལྟར་དེ་རྣམས་ལ་ཟས་སྐལ་སྟེར་བ་ཡིན་ནམ། 43 བདག་པོ་ཕྱིར་སླེབས་ཏེ་གཡོག་པོས་དེ་ལྟར་སྒྲུབ་བཞིན་པ་མཐོང༌ན། གཡོག་པོ་དེ་ནི༌བདེའོ།། 44 བདག་གིས་ཁྱོད་རྣམས་ལ་བདེན་པར༌སྨྲ་སྟེ། བདག་པོས་གཡོག་པོ་དེར་རྒྱུ་ནོར་ཐམས་ཅད་དོ་དམ་བྱེད་པའི་དབང་སྤྲོད་པར་འགྱུར་རོ།། 45 འོན་ཀྱང་། གཡོག་པོའི་སེམས་སུ་ངའི་བདག་པོ་ཕྱིར་ཡོང་བ་འཕྱིའོ་སྙམ༌སྟེ། གཡོག་པོ་དང་གཡོག་མོ་གཞན་རྣམས་ལ་གཅར་རྡུང་བྱེད་པ་དང་། བཟའ་བཏུང་སྤྱོད་ཅིང་ར་བཟི་བར་གྱུར༌ན། 46 ཁོས་སེམས་སུའང་མི་དྲན་པའི་ཉིན་ཞིག་དང་། མི་ཤེས་པའི་དུས་ཤིག་ལ། གཡོག་པོ་དེའི་བདག་པོ་ཕྱིར་ཕེབས་ཏེ། ཁོ་རང་དུམ་བུར་གཅོད་ཅིང་། དད་པ་མེད་པ་རྣམས་དང་མཉམ་དུ་གཏོང་བར་འགྱུར། 47 ཡང་གཡོག་པོ་དེས་བདག་པོའི་བསམ་དོན་ཤེས་བཞིན་དུ་སྟ་གོན་མི་བྱེད་པ་དང་བདག་པོའི་བསམ་དོན་ལྟར་མ་བསྒྲུབས༌ན། ཁོས་རྡུང་རྡེག་མང་པོ་མྱང་བར་འགྱུར་རོ།། 48 འོན་ཀྱང་བདག་པོའི་བསམ་དོན་མི་ཤེས་པའི་གཡོག་པོས་རྡུང་རྡེག་བྱེད་འོས་པའི་ཉེས་སྐྱོན་བཟོས་ཀྱང་དེས་རྡུང་རྡེག་ཉུང་ཙམ་མྱང་བར་འགྱུར། རྒྱུ་མཚན་ནི་མི་སུ་ཞིག་ལ་མང་པོ་གནང་བ་ཡིན༌ན། མི་དེ་ལས་ཀྱང་ཕྱིར་མང་པོ་ལེན་པ་དང༌། ཡང་སུ་ཞིག་ལ་མང་པོ་བཅོལ་བ་ཡིན༌ན། མི་དེས་ཀྱང་ཕྱིར་མང་པོ་སྤྲོད་པར་འགྱུར་ཞེས་གསུངས༌སོ།།

འཁྲུག་རྩོད་འབྱུང་བའི༌རྒྱུ།

49 ཡང་སྐྱབས་མགོན་ཡེ་ཤུས་འདི་སྐད༌དུ། བདག་ནི་ས་གཞི་ཆེན་པོར་མེ་འཕེན་དུ་ཡོང༌བ་ཡིན་ནོ།། མེ་འབར་ཟིན་ན་ཅི་མ༌རུང་། 50 བདག་གིས་ཁྲུས་གསོལ་ལེན་དགོས་པ་ད་དུང་བླངས་མེད་ཅིང་། དོན་དེ་འགྲུབ་པའི་བར་དུ་བདག་ནི་ཇི་འདྲའི་སེམས་འཚབ་ཨང་། 51 ཁྱོད་རྣམས་ཀྱིས་ང་རང་འཇིག་རྟེན་འདིར་ཡོང་བ་ནི་མི་རྣམས་ལ་ཞི་བདེ་འཐོབ་པའི་ཆེད་དུ་ཡིན་སྙམ་མམ། བདག་གིས་ཁྱོད་རྣམས་ལ་སྨྲ་བར༌བྱའོ།། དེ་ལྟར་མ་ཡིན༌ཏེ། ང་ནི་དབྱེན་འབྱེད་དུ་འོངས་པ་ཡིན། 52 དུས་ད་ནས༌བཟུང༌། ཁྱིམ་ཚང་གཅིག་གི་བཟའ་མི་ལྔ་བོར་རྩོད་གླེང་བྱུང༌སྟེ། མི་གསུམ་ཅན་གྱིས་མི་གཉིས་ཅན་དང་མི་གཉིས་ཅན་གྱིས་མི་གསུམ་ཅན་ལ་ཕན་ཚུན་རྒོལ་བར་འགྱུར། 53 ཡང་ཕ་ཡིས་བུ༌དང༌བུ་ཡིས་ཕ་ལ་རྒོལ་བ༌དང༌། མ་ཡིས་བུ་མོ༌དང༌བུ་མོས་མ་ལ་རྒོལ་བ༌དང༌། སྒྱུག་མོས་མནའ་མ༌དང༌མནའ་མས་སྒྱུག་མོ་ལ་རྒོལ་བར་འགྱུར་ཞེས་གསུངས༌སོ།།

དུས་ལ་བརྟག་དགོས་པའི༌སྐོར།

54 ཡང་སྐྱབས་མགོན་ཡེ་ཤུས་མི་ཚོགས་ལ་འདི་སྐད༌དུ། ཁྱོད་རྣམས་ཀྱིས་ནུབ་ཕྱོགས་ནས་སྤྲིན་འཁྲིགས་པ་མཐོང་མ་ཐག༌ཏུ། ཆར་བ་འབབ་ངེས་རེད་ཟེར་ཞིང་དངོས་གནས་དེ་ལྟར་དུ་འབྱུང༌། 55 ཡང་ལྷོ་ཕྱོགས་ནས་རླུང་གཡོས་པ་མཐོང་བ་ན། ཚ་བ་འབྱུང་ངེས་རེད་ཟེར་བ་དང་དེ་ལྟར་དུ་འབྱུང༌། 56 འོན་ཀྱང་ཚུལ་འཆོས་ཅན་ཁྱོད་རྣམས་ཀྱིས་གནམ་སའི་རང་བཞིན་བརྟགས་པས་ཤེས༌ཀྱང་། དུས་འདིར་ཅིའི་ཕྱིར་རྟོག་མི་ཤེས་སམ།

57 ཁྱོད་རྣམས་ཀྱིས་གང་ཞིག་འོས་མཐུན་ཡིན་མིན་ལ་ཅིའི་ཕྱིར་རང་གིས་ཐག་གཅོད་མི་བྱེད༌དམ། 58 དཔེར་ན་ཁྱོད་དང་ཁྱོད་རང་གཏུག་མཁན་གཉིས་མཉམ་དུ་ཁྲིམས་དཔོན་གྱི་དྲུང་དུ་འགྲོ་བའི་དུས༌སུ། ལམ་བར་དུ་ཁོ་དང་འགྲིག་མཐུན་ཡོང་བར་བརྩོན་པར༌གྱིས། དེ་ལྟར་མ་བྱས་ཚེ་ཁྱོད་ཀྱི་གྱོད་ཡས་ཁྱོད་རང་ཁྲིམས་དཔོན་གྱི་དྲུང་དུ་ཁྲིད༌ཅིང༌། ཁྲིམས་དཔོན་གྱིས་ཁྱོད་རང་དམག་མིར་སྤྲོད་པ་དང་དམག་མིས་ཁྱོད་རང་བཙོན་དུ་འཇུག་པར་འགྱུར། 59 ཡང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་ཀྱིས་དོང་ཙེ་ཐམས་ཅད་སྐྱིན་ཚབ་ཏུ་སྤྲད་ཚར་བའི་བར་དུ་ཁྱོད་རང་བཙོན་ཁང་ལས་གཏན་ནས་ཐར་མི་ནུས་ཞེས་གསུངས༌སོ།།

ལེའུ་བཅུ་གསུམ༌པ།

འགྱོད་བཤགས་བྱེད་པར་གདམས༌པ།

1 སྐབས་དེ་ཉིད་དུ། གནས་དེར་ཡོད་པའི་མི་འགའ་ཞིག༌གིས། དེ་སྔར་པི་ལ་ཏུ་ཡིས་ག་ལིལ་པ་ཁ་ཤས་བསད་ནས་དེ་རྣམས་ཀྱི་ཁྲག་མཆོད་པའི་ནང་དུ་བསྲེས་པའི་ལོ་རྒྱུས་ཁོང་ལ་ཞུས་པ༌དང༌། 2 ཁོང་གིས་འདི་སྐད༌དུ། ག་ལིལ་པ་དེ་དག་གིས་སྡུག་བསྔལ་ཆེན་པོ་མྱངས༌པས། ཁྱོད་ཅག་གིས་ཁོ་རྣམས་ག་ལིལ་ཡུལ་གྱི་མི་གཞན་ཐམས་ཅད་ལས་ཀྱང་སྡིག་ཅན་ཡིན་པར་སྙམ་མམ། 3 བདག་གིས་ཁྱོད་རྣམས་ལ་སྨྲ་བར༌བྱའོ།། དེ་འདྲ་མ་ཡིན༌ཏེ། གལ་སྲིད་ཁྱོད་རྣམས་ཀྱིས་འགྱོད་བཤགས་མ་བྱས་ན་ཁྱོད་རྣམས་ཀྱང་དེ་ལྟར་འཆི་བར་འགྱུར། 4 ཡང་སྔོན་ཆད་སི་ལོ་ཨམ་གྱི་མཁར་གློ་བུར་བརྡིབས་ཏེ་མི་བཅོ་བརྒྱད་ཤི་བ་དེ་དག༌ནི། ཁྱོད་རྣམས་ཀྱིས་ཡེ་རུ་སཱ་ལེམ་དུ་གནས་པའི་མི་ཐམས་ཅད་ལས་ཀྱང་ཉེས་ཅན་ཡིན་པར་སྙམ་མམ། 5 ཡང་བདག་གིས་ཁྱོད་རྣམས་ལ་སྨྲ་བར༌བྱའོ།། དེ་འདྲ་མ་ཡིན༌ཏེ། གལ་སྲིད་ཁྱོད་རྣམས་ཀྱིས་འགྱོད་བཤགས་མ་བྱས་ན་ཁྱོད་རྣམས་ཀྱང་དེ་ལྟར་འཇིག་པར་འགྱུར་ཞེས་གསུངས༌སོ།།

6 ཡང་སྐྱབས་མགོན་ཡེ་ཤུས་དཔེ་ལ་སྦྱར་ནས་འདི་སྐད༌གསུངས་པ་སྟེ། དེ་ཡང་མི་ཞིག་ལ་བསེ་ཡབ་ཤིང་སྡོང་ཞིག་ཡོད་པ་དེ་རང་གི་རྒུན་འབྲུམ་ར་བའི་ནང་དུ་བཙུགས་ཡོད། ཁོ་རང་ཤིང་སྡོང་དེའི་གམ་དུ་ཤིང་འབྲས་འཚོལ་དུ་སོང་ནའང་ཅི་ཡང་མ་རྙེད༌པས། 7 རྒུན་འབྲུམ་ར་བ་སྲུང་མཁན༌ལ། ཁྱོད་ཀྱིས་ལྟོས༌དང༌། བདག་ལོ་གསུམ་གྱི་རིང་ལ་བསེ་ཡབ་ཤིང་སྡོང་གི་ཤིང་འབྲས་འཚོལ་དུ་ཡོང་ནའང་ཅི་ཡང་མ་རྙེད། ད་ལྟ་ཤིང་སྡོང་དེ་ཆོད༌དང༌། ས་འདི་ཆུད་ཟོས་བྱེད་དགོས་དོན་མི་འདུག་ཅེས་སྨྲས་པ༌ན། 8 རྒུན་འབྲུམ་ར་བ་སྲུང་མཁན་ན༌རེ། བདག་པོ༌ལགས། ཤིང་སྡོང་འདི་ད་ལོ་རེ་ཞིག་སྐྱུར༌དང༌། ངས་ཤིང་སྡོང་མཐའ་འཁོར་གྱི་ས་བསློགས་ནས་ལུད་འཇོག་པར་བྱའོ།། 9 ལོ་རྗེས་མར་འབྲས་བུ་ཐོགས་ན་ལེགས། གལ་ཏེ་ད་དུང་འབྲས་བུ་མི་ཐོགས་ན་གཅོད་པར་བྱའོ་ཞེས་ལན་བཏབ་བོ།།

ངལ་གསོ་བའི་ཉིན་ལ་བུད་མེད་ཅིག་གི་ནད་གསོས་པ།

10 ངལ་གསོ་བའི་ཉིན་ལ་སྐྱབས་མགོན་ཡེ་ཤུས་ཆོས་ཁང་ཞིག་ཏུ་ཆོས་གསུང་བའི༌ཚེ། 11 གནས༌དེར་གདོན་འདྲེས་བཟུང་ནས་ལུས་པོ་བསྒུར༌ཅིང་། ལོ་བཅོ་བརྒྱད་ཀྱི་རིང་ལ་རྐེད་པ་ཡར་དགྱེ་མི་ནུས་པའི་བུད་མེད་ནད་པ་ཞིག་ཡོད༌པ་རེད། 12 སྐྱབས་མགོན་ཡེ་ཤུས་ཁོ་མོ་གཟིགས་པ་དང་ཚུར་བོས༌ཏེ། ཀྱེ། བུད་མེད། ཁྱོད་རང་ནད་འདི་ལས་ཐར་བ་ཡིན་ཞེས་གསུངས་པ༌དང༌། 13 ཁོང་གིས་ཕྱག་བུད་མེད་དེའི་ལུས་ལ་བཞག་པ༌ན། ཁོ་མོས་དེ་མ་ཐག་རྐེད་པ་ཡར་དགྱེ་ཞིང་དཀོན་མཆོག་ལ་བསྟོད་བསྔགས་ཕུལ་ཏོ།། 14 འོན་ཀྱང་ཆོས་ཁང་གི་དབུ་མཛིན་པ་ཞིག་ཡོད་པ༌དེས། སྐྱབས་མགོན་ཡེ་ཤུས་ངལ་གསོ་བའི་ཉིན་མོར་ནད་གསོས་པའི་རྐྱེན༌གྱིས། ཁོང་ཁྲོའི་ངང་ནས་མི་ཚོགས་ལ་འདི་ལྟར་སྨྲས་པ། གཟའ་འཁོར་གཅིག་ལ་བྱ་བ་སྒྲུབ་ཆོག་པའི་ཉིན་དྲུག་ཡོད༌པས། ཉིན་དེ་དག་ལ་ནད་གསོ་བའི་ཕྱིར་འདི་རུ་ཤོག༌དང༌། ངལ་གསོ་བའི་ཉིན་ལ་མ་ཡོང་ཞིག་ཅེས༌སོ།། 15 གཙོ་བོས་འདི་སྐད༌དུ། དེས་ན་ཚུལ་འཆོས་ཅན་ཁྱོད་རྣམས་མི་རེ་རེས་ངལ་གསོ་བའི་ཉིན་ལ་བ་གླང་ངམ་བོང་བུ་རང་གི་ཕྱུགས་ར་ལས་ཆུ་ཁར་མི་འཁྲིད༌དམ། 16 བུད་མེད་འདི་ནི་ཨབ་ར་ཧམ་གྱི་རིགས་རྒྱུད་ཡིན༌ཞིང༌། ལོ་བཅོ་བརྒྱད་ཀྱི་རིང་ལ་བདུད་སཱ་ཏན་གྱིས་བཟུང་བ་ཡིན་ཡང་ངལ་གསོ་བའི་ཉིན་ལ་ཁོ་མོ་ནད་ལས་ཐར་བར་བྱ་མི་འོས་སམ་ཞེས་གསུངས་པ༌དང༌། 17 དགྲ་ཟླ་ཐམས་ཅད་ངོ་གནོངས་པར་གྱུར་པ༌དང༌། སྐྱབས་མགོན་ཡེ་ཤུས་མཛད་པའི་གཟི་བརྗིད་དང་ལྡན་པའི་དོན་རྣམས་ལ་མི་ཐམས་ཅད་དགའ་བར་གྱུར༌ཏོ།།

ཡུངས་འབྲུའི་ས་བོན་དང་སྐྱུར་རྩིའི༌དཔེ།

18 སྐྱབས་མགོན་ཡེ་ཤུས་འདི་སྐད༌དུ། དཀོན་མཆོག་གི་རྒྱལ་སྲིད་ནི་གང་ཞིག་དང༌འདྲའམ། བདག་གིས་དཔེ་གང་ཞིག་དང་བསྡུར་བར༌བྱའམ། 19 དེ་ནི་ཡུངས་འབྲུའི་ས་བོན་ཞིག་དང་འདྲ༌སྟེ། མི་ཞིག་གིས་རང་གི་ར་བའི་ནང་དུ་ས་བོན་དེ་བཏབ་པ་དང་ཆེར་སྐྱེས་ནས་ཤིང་སྡོང་དུ་གྱུར༌ཅིང་། ནམ་མཁའི་བྱ་རྣམས་ཀྱིས་ཀྱང་ཡལ་གའི་གསེབ་ཏུ་ཚང་བཟོ་བ་ཡིན་ཞེས་གསུངས་པ༌དང༌། 20 ཡང་ཁོང་གིས་འདི་སྐད༌དུ། བདག་གིས་དཀོན་མཆོག་གི་རྒྱལ་སྲིད་ནི་གང་ཞིག་དང་བསྡུར༌རམ། 21 དེ་ནི་སྐྱུར་རྩི་ཞིག་དང་འདྲ༌སྟེ། བུད་མེད་ཅིག་གིས་སྐྱུར་རྩི་དེ་ཕྱེ་བྲེ་གསུམ་གྱི་ནང་དུ་བསྲེས་ནས་བརྫིས་ཏེ་རིམ་བཞིན་ཕྱེ་ཐམས་ཅད་སྐྱུར་ལངས་པ་དང་མཚུངས་ཞེས་གསུངས༌སོ།།

ཐར་པའི་སྒོ་དོག༌མོ་ཡིན་པར་བསྟན་པ།

22 སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དུ་ཕེབས་པའི་ལམ་བར༌དུ། གྲོང་རྡལ་དང་གྲོང་སྡེ་སོ་སོ་བརྒྱུད་ནས་ཆོས་གསུངས་སོ།། 23 མི་ཞིག་གིས་སྐྱབས་མགོན་ཡེ་ཤུ༌ལ། ཇོ་བོ༌ལགས། ཐར་པ་འཐོབ་པར་འགྱུར་བའི་མི་ཉུང་ངམ་ཞེས་ཞུས་པ༌ན། ཁོང་གིས་གནས་དེར་ཡོད་པའི་མི་རྣམས་ལ་འདི་སྐད༌དུ། 24 སྒོ་དོག་མོའི་ནང་དུ་འགྲོ་བར་བརྩོན་པར༌གྱིས། བདག་གིས་ཁྱོད་རྣམས་ལ་སྨྲ་བར་བྱ༌སྟེ། མ་འོངས་པ་ན་མི་མང་པོ་ཞིག་དེའི་ནང་དུ་འཇུག་འདོད་ཀྱང་འགྲོ་མི་ནུས་ལ། 25 ཁྱིམ་བདག་ཡར་ལངས་ནས་སྒོ་བརྒྱབ༌རྗེས། ཁྱོད་རྣམས་ཕྱི་རུ་ལངས་ནས་སྒོ་བརྡུངས་ཏེ། བདག་པོ༌ལགས། ངེད་རྣམས་ལ་སྒོ་ཕྱེ་བར་མཛོད་ཅེས་ཞུ་བ་བྱས་པ༌ན། ཁྱིམ་བདག་གིས་འདི་སྐད༌དུ། བདག་གིས་ཁྱོད་རྣམས་གང་ནས་ཡོང་བ་མི་ཤེས་ཞེས་བརྗོད་པར་འགྱུར། 26 ཁྱོད་རྣམས་ཀྱིས་འདི་ལྟར་བརྗོད་ངེས༌ཏེ། ངེད་ཅག་གིས་ཁྱེད་དང་ལྷན་དུ་བཟའ་བཏུང་སྤྱད་མྱོང༌ལ། ཁྱེད་ཀྱིས་ཀྱང་ངེད་ཅག་གི་སྲང་ལམ་ནས་མི་རྣམས་ལ་ཆོས་གསུངས་མྱོང་ཞེས་ཟེར༌ཞིང་། 27 ཡང་ཁྱིམ་བདག་གིས་འདི་སྐད༌དུ། ངས་ཁྱོད་རྣམས་ལ་སྨྲ་བར༌བྱ་སྟེ། ངས་ཁྱོད་རྣམས་གང་ནས་ཡོང་བ་མི་ཤེས། ལས་ངན་པ་བྱེད་མཁན་ཁྱོད་རྣམས་བདག་གི་དྲུང་ནས་ཕར་སོང་ཞིག་ཅེས་གསུང་བར་འགྱུར། 28 ཁྱོད་རྣམས་ཀྱིས་ཨབ་ར་ཧམ༌དང༌། ཨི༌སཱག ཡ༌ཀོབ། ལུང་སྟོན་པ་ཐམས་ཅད་དཀོན་མཆོག་གི་རྒྱལ་སྲིད་དུ་བཞུགས་ཡོད་པ་མཐོང་བར་འགྱུར༌ནའང༌། ཁྱོད་རྣམས་སྒོའི་ཕྱི་རོལ་ཏུ་ཕུད་ནས་གནས་དེ་རུ་ངུ་འབོད་བྱས་ནས་ཨམ་གཙིགས་བསྡམ་པར་འགྱུར་རོ།། 29 ཡང་ཕྱོགས་བཞི་མཚམས་བརྒྱད་ནས་ཡོང་བའི་མི་རྣམས་ཀྱང་དཀོན་མཆོག་གི་རྒྱལ་སྲིད་དུ་གསོལ་སྟོན་ལ་ཞུགས་པར་འགྱུར། 30 ལྟོས༌དང༌། ཕྱི་མ་ཡིན་པའི་མི་རྣམས་སྔ་མར་འགྱུར༌ཞིང༌། སྔ་མ་ཡིན་པའི་མི་རྣམས་ཕྱི་མར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུས་ཡེ་རུ་སཱ་ལེམ་གྱི་མི་རྣམས་ལ་ཐུགས་ཁུར་མཛད༌པ།

31 དེའི་དུས༌སུ། ཕ་རུ་ཤི་པ་འགའ་ཡོང་སྟེ། ཧེ་རོ་དཱས་ཁྱེད་རང་གསོད་འདོད་པས་ཁྱེད་རང་གནས་གཞན་དུ་ཕེབས་པར་ཞུ་ཞེས་སྨྲས་སོ།། 32 སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་སོང་ནས་གཡོ་སྒྱུ་ཅན་གྱི་ཝ་མོ་དེ་ལ་འདི་ལྟར༌དུ། ཉོན༌དང་། དེ་རིང་དང་སང་ཉིན་གྱི་དུས༌སུ། བདག་གིས་གདོན་འདྲེ་སྐྲོད་པ་དང་ནད་པ་གསོ་བར་བྱེད༌ཅིང༌། ཉིན་གསུམ་པར་བདག་གི་དོན་འགྲུབ་པར་འགྱུར་ཞེས་སྨྲོས༌ཤིག 33 འོན་ཀྱང་དེ་རིང་དང་སང༌ཉིན། གནངས་ཉིན་བཅས་ལ་ང་རང་ལམ་དུ་ཆས་དགོས༌ཏེ། ལུང་སྟོན་པ་ཞིག་ཡེ་རུ་སཱ་ལེམ་གྱི་ཕྱི་རོལ་ཏུ་འཆི་མི་རུང་བའི་ཕྱིར༌རོ།། 34 ཀྱེ། ཡེ་རུ་སཱ་ལེམ། ཡེ་རུ་སཱ་ལེམ། ཁྱོད་ཀྱིས་དུས་རྟག་ཏུ་ལུང་སྟོན་པ་རྣམས་གསོད་པར་བྱེད༌ཅིང༌། ཁྱོད་ཀྱི་གམ་དུ་མངགས་པའང་རྡོ་རུབ་གཏོང་བར་བྱེད། བྱ་མོས་བྱ་ཕྲུག་གཤོག་འོག་ཏུ་རུམ་པ༌ལྟར། བདག་གིས་ཀྱང་ལན་དུ་མར་ཁྱོད་ཀྱི་བུ་ཕྲུག་རྣམས་བསྡུ་འདོད་ནའང་ཁྱོད་རྣམས་མ་འཐད་དོ།། 35 ལྟོས༌དང༌། ཁྱོད་ཅག་གི་སྡོད་གནས་ནི་ཁྱོད་ཅག་ལ་སྟོང་བར་བྱས་ནས་བསྐྱུར་བ་ཡིན། བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྱོད་རྣམས་ཀྱི་ངག་ལས་གཙོ་བོའི་མཚན་གྱི་སྒོ་ནས་བྱོན་པ་ནི་བྱིན་རླབས་ཅན་ཡིན་ཞེས་ཞུ་བའི་བར་དུ་ང་རང་མཐོང་བར་མི་འགྱུར་ཞེས་གསུངས༌སོ།།

ལེའུ་བཅུ་བཞི༌པ།

སྐྱབས་མགོན་ཡེ་ཤུ་ཁོང་ཉིད་ཕ་རུ་ཤི་པ་ཞིག་གི་ཁྱིམ་དུ་བཞུགས༌པ།

1 ཡང་ངལ་གསོ་བའི་ཉིན་ཞིག༌ལ། སྐྱབས་མགོན་ཡེ་ཤུ་ཁོང་ཉིད་ཕ་རུ་ཤི་པའི་དཔོན་ཚང་ཞིག་ལ་ཞལ་ཟས་བཞེས་པར་ཕེབས་པ༌དང༌། དེ་རྣམས་ཀྱིས་ལྐོག་ནས་བལྟས་ཤིང་བརྟག་གོ། 2 ཁོང་གི་མདུན་དུ་དམུ་ཆུ་བྱུང་བའི་མི་ཞིག་ཡོད༌ཅིང༌། 3 སྐྱབས་མགོན་ཡེ་ཤུས་བཀའ་ཁྲིམས་ཀྱི་མཁས་པ་དང་ཕ་རུ་ཤི་པ་རྣམས་ལ་འདི་སྐད༌དུ། ངལ་གསོ་བའི་ཉིན་ལ་ནད་གསོ་བ་ནི་བཀའ་ཁྲིམས་དང་མཐུན་ནམ་མི་མཐུན་ཞེས་དྲིས༌ཀྱང༌། 4 དེ་རྣམས་ཀྱིས་ལན་ཅི་ཡང་མ་བཏབ་བོ།། སྐྱབས་མགོན་ཡེ་ཤུས་མི་དེ་བསྐྱོར་ནས་ནད་གསོས་ཏེ་ཕྱིར་འགྲོ་རུ་བཅུག་པ་དང་། 5 ཡང་ཁོང་གིས་འདི་སྐད༌དུ། ངལ་གསོ་བའི་ཉིན་ལ་ཁྱོད་རྣམས་ལས་སུ་ཞིག་གིས་རང་གི་བུའམ་བ་གླང་ཞིག་དོང་ཆུའི་ནང་དུ་ལྷུང་ན་དེ་མྱུར་བ་མྱུར་དུ་ཕྱིར་ལེན་པར་མི་བྱེད་དམ་ཞེས་གསུངས་པ༌ན། 6 དེ་རྣམས་ཀྱིས་ལན་འདེབས་མ་ནུས༌སོ།།

7 སྐྱབས་མགོན་ཡེ་ཤུས་མགྲོན་པོ་རྣམས་གྲལ་མགོ་རུ་སྡོད་པར་དགའ་བ་གཟིགས་ཏེ་དཔེ་ལ་སྦྱར་ནས་འདི་སྐད༌དུ། 8 སུ་ཞིག་གིས་ཁྱོད་རང་གཉེན་སྟོན་དུ་མགྲོན་ལ་བོས་པ༌ན། གྲལ་མགོ་རུ་མ་འདུག་ཅིག ཧ་ལམ་ཁྱོད་ལས་ཀྱང་གོ་གནས་མཐོ་བའི་མི་གཞན་ཡང་བོས་ཡོད༌སྲིད། 9 དེ་ལྟར་ཡིན་ན། ཁྱོད་དང་མི་གཞན་གདན་འདྲེན་ཞུ་མཁན་ཡོང༌སྟེ། ཁྱོད་ཀྱི་སྡོད་གནས་མི་འདི་ལ་སྤྲོད་པར་གྱིས་ཞེས་ཁྱོད་ལ་སྨྲ་ངེས༌པས། ཁྱོད་རང་ངོ་གནོང་ཞིང་གྲལ་མཇུག་ཏུ་སྡོད་དགོས་པར་འགྱུར་རོ།། 10 འོན་ཀྱང་མི་གཞན་གྱིས་ཁྱོད་རང་མགྲོན་དུ་བོས་ན། དེ་ལ་སོང་ནས་གྲལ་མཇུག་ཏུ་སྡོད༌དང༌། རྒྱུ་མཚན་ནི་ཁྱོད་རང་གདན་འདྲེན་ཞུ་མཁན་དེ་ཉིད་ཡོང་ནས། གྲོགས་པོ༌ལགས། ཁྱེད་རང་གྲལ་མགོ་རུ་བཞུགས་ཞེས་ཟེར་བའི་ཕྱིར༌རོ།། དེའི་དུས༌སུ། མགྲོན་པོ་གཞན་རྣམས་ཀྱི་མདུན་དུ་ཁྱོད་ལ་བརྩི་བཀུར་འཐོབ་པར་འགྱུར་རོ།། 11 རྒྱུ་མཚན་ནི་སུ་ཞིག་གིས་རང་ཉིད་མཐོ་བར་བཟུང་ན་དམན་པར་འགྱུར་བ༌དང༌། སུ་ཞིག་གིས་རང་ཉིད་དམན་པར་བཟུང་ན་མཐོ་བར་འགྱུར་བའི་ཕྱིར་རོ་ཞེས་གསུངས་སོ།།

12 ཡང་སྐྱབས་མགོན་ཡེ་ཤུས་རང་ཉིད་གདན་འདྲེན་ཞུ་མཁན་ལ་འདི་སྐད༌དུ། ཁྱོད་ཀྱིས་གུང་ཚིགས་དང་ཡང་ན་དགོང་ཇ་བཤམ་པའི་སྐབས༌སུ། རང་གི་གྲོགས༌པོའམ། སྤུན། གཉེན༌ཉེ། ཁྱིམ་མཚེས་ཕྱུག་པོ་རྣམས་མ་འབོད༌ཅིག དེ་ལྟར་བྱས་ན་ཕལ་ཆེར་དེ་དག་གིས་ཀྱང་ཁྱོད་རང་ཕྱིར་གདན་དྲངས་ནས་དྲིན་ལན་འཇལ་བར་འགྱུར། 13 འོན་ཀྱང་ཁྱོད་ཀྱིས་གསོལ་སྟོན་བཤམས་ན་དབུལ་པོ༌དང༌། དབང་བོ་སྐྱོན༌ཅན། གྱོལ་པོ། ལོང་བ་སོགས་བོས༌དང༌། 14 ཁྱོད་ལ་བདེ་བ་འཐོབ་པར་འགྱུར་རོ།། རྒྱུ་མཚན་ནི་མི་དེ་རྣམས་ཀྱིས་ཁྱོད་ལ་དྲིན་ལན་འཇལ་ཐབས་མེད༌ནའང༌། མི་རྣམ་དག་རྣམས་སླར་གསོན་པར་འགྱུར་བའི་དུས་སུ་ཁྱོད་ལ་དྲིན་ལན་འཐོབ་པར་འགྱུར་ཞེས་གསུངས༌སོ།།

གསོལ་སྟོན་ཕུན་སུམ་ཚོགས་པའི༌དཔེ།

15 དེ་ནས་སྐྱབས་མགོན་ཡེ་ཤུ་དང་ལྷན་དུ་གྲལ་ལ་བཞུགས་པའི་མི་གཅིག་གིས་གསུང་དེ་ཐོས་པ་དང་སྐྱབས་མགོན་ཡེ་ཤུ་ལ། དཀོན་མཆོག་གི་རྒྱལ་སྲིད་དུ་ཞལ་ཟས་བཞེས་མཁན་ཐམས་ཅད་བདེའོ་ཞེས་སྨྲས་པ༌དང༌། 16 སྐྱབས་མགོན་ཡེ་ཤུས་འདི་སྐད་དུ། དེ་ཡང་མི་ཞིག་གིས་གསོལ་སྟོན་ཕུན་སུམ་ཚོགས་པ་བཤམས་ཏེ་མི་མང་པོ་མགྲོན་དུ་བོས༌ཤིང༌། 17 དགོང་ཟས་ཀྱི་དུས༌སུ། རང་གི་གཡོག་པོ་མངགས་ཏེ་བོས་པའི་མགྲོན་པོ་རྣམས༌ལ། ཤོག༌དང༌། ཐམས་ཅད་སྟ་གོན་བྱས་ཚར་ཞེས་སྨྲས་སོ།། 18 འོན་ཀྱང་དེ་རྣམས་ཚང་མས་མགྲིན་གཅིག་ཏུ་གཡོལ་ཐབས་བྱས་ཤིང་། མི་སྔ་མ་དེ་ན༌རེ། ངས་ས་ཞིང་ཞིག་ཉོས་ཤིང་དེ་ལ་བལྟ་རུ་འགྲོ་དགོས་པས་དགོངས་འགལ་མེད་པར་ཞུ་ཞེས་སྨྲས་པ་དང༌། 19 མི་གཞན་ན༌རེ། ངས་བ་གླང་དོར་ལྔ་ཉོས་ཤིང་ག་འདྲ་ཡིན་པར་བལྟ་རུ་འགྲོ་དགོས་པས་དགོངས་འགལ་མེད་པར་ཞུ་ཞེས་སྨྲས་པ་དང་། 20 ཡང་མི་གཞན་ན༌རེ། ངས་ཆུང་མ་བླངས་མ་ཐག་ཡིན་པས་འགྲོ་མི་ཐུབ་ཅེས་སྨྲས་སོ།། 21 དེ་ནས་གཡོག་པོ་ཕྱིར་ལོག་སྟེ་དོན་རྣམས་བདག་པོར་བཤད་པ༌ན། བདག་པོ་ཁྲོས་ཏེ་ད་ལྟ་མྱུར་དུ་གྲོང་ཁྱེར་གྱི་ཁྲོམ་སྲང་ཆེ་ཆུང་ཀུན་ཏུ་སོང་ནས་དབུལ་པོ༌དང༌། དབང་བོ་སྐྱོན༌ཅན། ལོང༌བ། གྱོལ་པོ་སོགས་འདིར་ཁྲིད་ཤོག་ཅེས་གཡོག་པོ་ལ་བཀའ་གནང༌། 22 གཡོག་པོ་ན༌རེ། བདག་པོ༌ལགས། ཁྱེད་ཀྱི་བཀའ་ལྟར་བསྒྲུབས་ཀྱང་ད་དུང་སྡོད་གནས་སྟོང་བ་མང་ངོ་ཞེས་ཞུས་པ༌ལ། 23 ཡང་བདག་པོ་ན༌རེ། ཁྱོད་རང་གཞུང་ལམ་དང་ཞིང་བར་གྱི་ལམ་ཕྲན་དག་ཏུ་སོང་ནས་བདག་གི་ཁང་པར་མགྲོན་པོས་བཀང་བའི་ཕྱིར་དུ་ནན་གྱིས་བོས༌ཤིག 24 བདག་གིས་ཁྱོད་ལ་སྨྲ་བར་བྱ༌སྟེ། སྔར་མགྲོན་དུ་བོས་པའི་མི་རྣམས་ལས་གཅིག་ཀྱང་བདག་གི་གསོལ་སྟོན་ལ་ཞུགས་པར་མི་འགྱུར་ཞེས་སྨྲས་སོ།།

རྗེས་འབྲང་པའི་འོས་འགན།

25 ཡང་མི་སྐོར་ཚོ་མང་པོ་སྐྱབས་མགོན་ཡེ་ཤུ་དང་ལྷན་དུ་ལམ་ལ་ཆས༌ཤིང༌། ཁོང་གིས་ཞལ་ཕྱིར་འཁོར་ནས་མི་ཚོགས་ལ་འདི་སྐད༌དུ། 26 གལ་ཏེ་བདག་གི་མདུན་དུ་འོངས་པའི་མི་སུ་ཞིག་ཡིན་ཡང་རང་གི་ཕ་མ༌དང༌། ཆུང༌མ། བུ༌ཕྲུག ཕུ༌ནུ། ལྕམ་སྲིང་། ཐ་ན་རང་གི་སྲོག་ལས་ཀྱང་བདག་ལ་གཅེས་པར་མི་བྱེད༌ན། བདག་གི་རྗེས་འབྲང་པ་བྱ་མི་རུང༌ངོ་༎ 27 ཡང་མི་སུས་ཀྱང་རང་གི་ཤིང་རྒྱ་གྲམ་ཁུར་ནས་བདག་གི་རྗེས་སུ་འབྲང་བ་མིན་ན་མི་དེའང་བདག་གི་རྗེས་འབྲང་པ་བྱ་མི་རུང༌ངོ་༎ 28 ཡང་ཁྱོད་རྣམས་ལས་སུ་ཞིག་གིས་མཁར་ཞིག་བཟོ་འདོད༌ན། སྔོན་ལ་སར་བསྡད་ནས་འགྲོ་སོང་ག་ཙམ་དགོས་པ་རྩིས་བརྒྱབ་སྟེ་བཟོ་ཐུབ་མིན་ལ་བལྟ་བར་མི་བྱེད༌དམ། 29 གལ་ཏེ། དེ་ལྟར་མ་བྱས༌ཚེ། མཁར་གྱི་རྨང་གཞི་བཏིངས་ཟིན་ནའང་བཟོ་མ་ཐུབ་ན། དོན་དེ་མཐོང་བའི་མི་ཀུན་གྱིས་མི་དེ་ལ་འཕྱ་དགོད་བྱེད༌ཅིང༌། 30 མི་འདིས་མཁར་རྩིག་འགོ་བརྩམས་ཀྱང་འགྲུབ་མ་ཐུབ་ཅེས་ཟེར་བར་འགྱུར་རོ།། 31 ཡང་རྒྱལ་པོ་ཞིག་རྒྱལ་པོ་གཞན་ཞིག་ལ་འཐབ་ཏུ་འགྲོ་བའི་དུས༌ན། སྔོན་ལ་སར་བསྡད་ནས་རང་དམག་ཆིག་ཁྲིས་ཕ་རོལ་པོའི་དམག་མི་ཉིས་ཁྲི་འཇོམས་ཐུབ་མིན་ལ་གྲོས་བྱ་མི་དགོས༌སམ། 32 གལ་ཏེ་དགྲའི་དམག་དཔུང་འཇོམས་མི་ནུས༌ན། དགྲའི་དམག་དཔུང་རྒྱང་རིང་དུ་ཡོད་པའི་སྐབས་དང་བསྟུན་ནས་བང་ཆེན་མངགས༌ཏེ། འདུམ་འགྲིག་ཡོང་བའི་གྲོས་བྱ་དགོས། 33 དེ་བཞིན་དུ་ཁྱོད་རྣམས་ལས་སུ་ཞིག་ཡིན་ཡང་རང་ལ་ཡོད་པ་ཐམས་ཅད་སྤོང་བར་མི་བྱེད་ན་བདག་གི་རྗེས་འབྲང་པ་བྱ་མི་རུང༌ངོ་།། 34 སྤྱིར་ལན་ཚྭ་ནི་ལེགས་ཀྱང་དེའི་བྲོ་བ་ཡལ་བར་གྱུར༌ན། ལན་ཚྭའི་བྲོ་བ་གང་གིས༌བསྐྱེད་དམ། 35 དེ་ནི་ས་ཞིང་ངམ་ལུད་ཀྱི་ནང་དུ་བཞག་ཀྱང་ཕན་མི་ཐོགས་པས་ཕྱི་རུ་འདོར་བར་འགྱུར་རོ།། ཡང་རྣ་བ་ཡོད་པ་ཐམས་ཅད་ཀྱིས་གཏམ་འདིར་ཉོན་ཅིག་ཅེས་གསུངས༌སོ།།

ལེའུ་བཅོ་ལྔ༌པ།

ལུག་བོར་བའི༌དཔེ།

1 དེ་ཡང་ཁྲལ་ལེན་མཁན་དང་མི་སྡིག་ཅན་ཐམས་ཅད་སྐྱབས་མགོན་ཡེ་ཤུའི་ཆོས་ལ་མཉན་པར་ཁོང་གི་དྲུང་དུ་བཅར་པ་དང་། 2 ཕ་རུ་ཤི་པ་དང་མཁན་པོ་རྣམས་ཀྱིས་ཤབ་ཤུབ་ཏུ་འདི་ལྟར་སྨྲས༌པ། ཁོ་རང་མི་སྡིག་ཅན་རྣམས་དང་འགྲོགས་ཤིང་དེ་དག་དང་ལྷན་དུ་བཟའ་བཏུང་སྤྱོད་པ་ཡིན་ཞེས༌པའོ།། 3 སྐྱབས་མགོན་ཡེ་ཤུས་དཔེའི་སྒོ་ནས་འདི་སྐད༌དུ། 4 ཁྱོད་རྣམས་ལས་མི་སུ་ཞིག་ལ་ལུག་བརྒྱ་ཡོད་ཀྱང་དེ་ལས་ལུག་གཅིག་བོར་ན། ལུག་དགུ་བཅུ་གོ་དགུ་ཡོད་པ་དེ་དབེན་སྟོང་དུ་བསྐྱུར༌ཏེ། བོར་སོང་བའི་ལུག་དེ་རྙེད་པའི་བར་དུ་འཚོལ་བ་མ་ཡིན༌ནམ། 5 ཁོས་ལུག་དེ་རྙེད་རྗེས་ཤིན་ཏུ་དགའ་ཞིང་ཕྲག་ཏུ་ཁུར༌ནས། 6 ཕྱིར་རང་ཁྱིམ་དུ་ལོག་པ་དང་རང་གི་གྲོགས་པོ་དང་ཁྱིམ་མཚེས་རྣམས་བོས༌ཏེ། ངའི་ལུག་གཅིག་བོར་ཟིན་པ་དེ་སླར་ཡང་རྙེད་བྱུང་བས་ང་དང་མཉམ་དུ་སྤྲོ་སྤྲོ་བྱའོ་ཞེས་ཟེར༌བ་ཡིན། 7 བདག་གིས་ཁྱོད་རྣམས་ལ་སྨྲ་བར་བྱ༌སྟེ། དཔེ་དེ་བཞིན་དུ་འགྱོད་བཤགས་བྱེད་མི་དགོས་པའི་མི་གཞུང་དྲང་དགུ་བཅུ་གོ་དགུ༌ལས། མི་སྡིག་ཅན་གཅིག་གིས་འགྱོད་བཤགས་བྱས༌ན། ནམ་མཁའི་ཞིང་ཁམས་སུ་དེ་ལས་ལྷག་པར་དགའ་སྤྲོ་ཆེན་པོ་སྐྱེ་བར་འགྱུར་ཞེས་གསུངས༌སོ།།

དངུལ་སྒོར་བོར་བའི༌དཔེ།

8 ཡང་ཁོང་གིས་འདི་སྐད༌དུ། བུད་མེད་ཅིག་ལ་དངུལ་སྒོར་བཅུ་ཡོད་ཀྱང་གཅིག་བོར་བ༌ན། ཁོ་མོས་སྒྲོན་མེ་བསྒྲོན་ཏེ་ཁང་པ་ལ་གད་བདར་བྱེད་ཅིང་དངུལ་སྒོར་རྙེད་པའི་བར་དུ་ཞིབ་ཏུ་འཚོལ་བ་མ་ཡིན༌ནམ། 9 ཡང་དངུལ་སྒོར་བཙལ་ནས་རྙེད་རྗེས་རང་གི་གྲོགས་པོ་དང་ཁྱིམ་མཚེས་རྣམས་བོས༌ཏེ། ངའི་དངུལ་སྒོར་བོར་ཟིན་པ་དེ་ཕྱིར་རྙེད་བྱུང་བས་ང་དང་མཉམ་དུ་སྤྲོ་སྤྲོ་བྱའོ་ཞེས་ཟེར༌བ་ཡིན། 10 བདག་གིས་ཁྱོད་རྣམས་ལ་སྨྲ་བར་བྱ༌སྟེ། དེ་བཞིན་དུ་མི་སྡིག་ཅན་ཞིག་གིས་འགྱོད་བཤགས་བྱས༌ན། དཀོན་མཆོག་གི་ཕོ་ཉ་རྣམས་ཀྱང་མི་དེའི་རྐྱེན་གྱིས་དགའ་སྤྲོ་སྐྱེ་བར་འགྱུར་ཞེས་གསུངས༌སོ།།

བུ་འཁྱམ་པོའི༌དཔེ།

11 ཡང་སྐྱབས་མགོན་ཡེ་ཤུས་འདི་སྐད་དུ། དེ་ཡང་ཕ་ཞིག་ལ་བུ་གཉིས་ཡོད༌ཅིང༌། 12 བུ་ཆུང་བ་ན༌རེ། ཕ༌ལགས། ང་རང་ལ་འཐོབ་འོས་པའི་ནོར་སྐལ་གནང་བར་མཛོད་ཅེས་བཤད་པ༌དང༌། ཕ་ཡིས་བུ་གཉིས་ལ་རྒྱུ་ནོར་བགོས་སོ།། 13 ཉིན་མང་པོ་མ་འགོར་བར་བུ་ཆུང་བས་རང་ལ་ཅི་ཡོད་པ་ཐམས་ཅད་བསྡུས༌ཏེ། རྒྱང་རིང་ཡུལ་དུ་སོང་ནས་གང་འདོད་དུ་སྤྱོད་པ་ངན་པའི་ལས་བྱས་ཤིང་རྒྱུ་ནོར་ཐམས་ཅད་ཆུད་ཟོས་སུ་བཏང༌། 14 དེ་ལྟར་རྒྱུ་ནོར་ཐམས་ཅད་བཀོལ་སྤྱོད་བཏང་ཚར་བ་དང་ས་ཆ་དེ་ལའང་མུ་གེ་ཆེན་པོ་བྱུང་སྟེ་ཁོ་ཡང་བཀྲེས་ཤིང་འུ་ཐུག་པ་བྱུང་། 15 ཁོས་ས་ཆ་དེ་གའི་མི་གཞན་ཞིག་ལ་རང་གི་འཚོ་བ་བརྟེན་ཅིང་མི་དེས་ཀྱང་ཁོ་རང་ཞིང་ཁར་ཕག་འཚོ་བར་མངགས། 16 ཁོ་རང་ལྟོགས་ནས་མ་བཟོད་པར་ཕག་གིས་ཟ་བའི་གང་བུ་ཟོས་ནས་རང་གི་ལྟོ་བ་འགྲང་བར་བྱེད་འདོད་ནའང་སུས་ཀྱང་མ་བྱིན་པ་རེད། 17 དེ་ནས་ཁོ་རང་རྨོངས་གཉིད་ལས་སད་དེ་ངའི་ཕ་ཡི་གླ་བ་དེ་ཙམ་མང་པོར་ཟས་ཀྱི་ལྷག་མ་ཡོད་ཀྱང་། ང་རང་གནས་འདི་རུ་བཀྲེས་ལྟོགས་མྱངས་ཏེ་འཆི་ལ༌ཉེའོ།། 18 ང་རང་ཡར་ལངས་ཏེ་ཕ་ཡི་དྲུང་དུ་སོང༌ནས། ཕ༌ལགས། ངས་ནམ་མཁའི་ཞིང་ཁམས་དང་ཁྱེད་གཉིས་ལ་འགལ་བའི་སྡིག་པ་བྱས༌པས། 19 དུས་ད་ནས་བཟུང་ང་ལ་ཁྱེད་ཀྱི་བུ་ཞེས་འབོད་མི་འོས༌ནའང༌། ང་རང་ཁྱེད་ཀྱི་གླ་བ་ཞིག་ཏུ་བྱེད་པར་མཛོད་ཅེས་ཞུ་དགོས་པར་བསམས་སོ།། 20 དེ་ནས་ཁོ་རང་ཡར་ལངས་ནས་ཕ་ཡི་དྲུང་དུ་སོང༌ཞིང༌། ཕ་ཡིས་ཀྱང་ཐག་རིང་ནས་བུ་ཡོང་བཞིན་པ་མཐོང༌སྟེ། སྙིང་རྗེ་སྐྱེས་པ་དང་བུའི་མདུན་དུ་བརྒྱུགས་ནས་བུ་ལ་འཐམས་ཤིང་བརྩེ་བའི་འོ་བྱས། 21 བུ་ན༌རེ། ཕ༌ལགས། ངས་ནམ་མཁའི་ཞིང་ཁམས་དང་ཁྱེད་གཉིས་ལ་འགལ་བའི་སྡིག་པ་བྱས༌པས། དུས་ད་ནས་བཟུང་ང་ལ་ཁྱེད་ཀྱི་བུ་ཞེས་འབོད་པར་མི་འོས་ཞེས་སྨྲས་སོ།། 22 འོན་ཀྱང་ཕ་ཡིས་གཡོག་པོ་རྣམས༌ལ། ད་ལྟ་མྱུར་དུ་ཕྱི་གོས་ཆེས་ལེགས་ཤོས་དེ་ཁྱེར་ཤོག་དང་ཁོའི་ལུས་ལ་སྐོན༌ཅིག མཛུབ་མོའི་སྟེང་དུ་མཛུབ་དཀྲིས་དང་རྐང་པར་ལྷམ་སྐོན༌ཅིག 23 བ་ཕྲུག་ཤ་ཤེད་ཅན་དེ་བཤོས༌དང༌། ངེད་རྣམས་ཀྱིས་དགའ་སྐྱིད་ངང་བཟའ་བཏུང་ལོངས་སུ་སྤྱོད་པར༌བྱའོ།། 24 རྒྱུ་མཚན་ནི་བདག་གི་བུ་འདི་འཆི་བ་ལས་སླར་གསོན་པ་དང་བོར་ནས་ཕྱིར་རྙེད་པ་ཡིན་ཞེས་སྨྲས་ཤིང་ཁོ་རྣམས་དགའ་སྐྱིད་ལ་རོལ༌ཏོ།།

25 དུས་དེར་བུ་ཆེ་བ་ཞིང་ཁར་ཡོད་ཅིང་ཕྱིར་ཡུལ་དུ་ལོག་སྟེ་ཁྱིམ་དང་ཉེ་སར་སླེབས་པ༌ན། རོལ་དབྱངས་དང་གར་འཁྲབ་པའི་སྒྲ་ཐོས༌པས། 26 ཁོས་གཡོག་པོ་ཞིག་བོས་ནས་དེའི་དོན་ཅི་ཡིན་དྲིས་པ༌ལ། 27 གཡོག་པོ་ན༌རེ། ཁྱེད་ཀྱི་ནུ་བོ་སླེབས༌བྱུང༌། ཁྱེད་ཀྱི་ཕ་ཡིས་བུ་ཆུང་བ་བདེ་བའི་ངང་ཕྱིར་ཡོང་བའི་རྐྱེན་གྱིས་ཤ་ཤེད་ཅན་གྱི་བ་ཕྲུག་ཀྱང་བཤས་པ་ཡིན་ཞེས་སྨྲས་སོ།། 28 འོན་ཀྱང་བུ་ཆེ་བ་ཁྲོས་ཏེ་ཁྱིམ་ནང་དུ་འགྲོ་བར་མ་དགའ་བས། ཁོའི་ཕ་ཕྱི་རོལ་ཏུ་ཡོང་ནས་བུ་ཆེ་བར་ཞུ་བ་བྱས༌ཀྱང༌། 29 བུ་ཆེ་བ་ན༌རེ། ཁྱོད་ཀྱིས་ལྟོས༌དང༌། ངས་ལོ་འདི་འདྲ་མང་པོའི་རིང་ལ་གཡོག་པོ་ལྟར་ཁྱོད་ལ་ལས་ཀ་བྱས་ཤིང་ནམ་ཡང་ཁྱོད་ཀྱི་བཀའ་ལས་འགལ་མ་མྱོང༌ནའང༌། ཁྱོད་ཀྱིས་ང་དང་གྲོགས་པོ་རྣམས་ལྷན་དུ་སྤྲོ་སྐྱིད་བྱ་ཆེད་རེའུ་ཞིག་ཀྱང་གནང་མ་མྱོང༌། 30 འོན་ཀྱང་ཁྱོད་ཀྱི་བུ་ཆུང་བ་དེ་སྨད་འཚོང་མ་རྣམས་དང་འགྲོགས་ཏེ་ཁྱོད་ཀྱི་རྒྱུ་ནོར་ཕྱེད་ཀ་ཙམ་ཆུད་ཟོས་སུ་བཏང་། ད་ལྟ་ཁོ་རང་ཕྱིར་ཡུལ་དུ་ལོག་མ་ཐག་ཁྱོད་ཀྱིས་ཁོའི་དོན་དུ་བ་ཕྲུག་ཤ་ཤེད་ཅན་དེའང་བཤས་པ་ཡིན་ཞེས་སྨྲས་པ༌ལ། 31 ཕ་ན༌རེ། བདག་གི༌བུ། ཁྱོད་རང་དུས་རྒྱུན་བདག་དང་ལྷན་དུ་ཡོད༌ཅིང༌། བདག་ལ་ཅི་ཡོད་པ་ཐམས་ཅད་ཁྱོད་ཀྱི་ཡིན། 32 འོན༌ཀྱང༌། ཁྱོད་ཀྱི་ནུ་བོ་ནི་འཆི་བ་ལས་སླར་གསོན་པ་དང་བོར་ནས་ཕྱིར་རྙེད་པ་ཡིན༌པས། ངེད་རྣམས་ཀྱིས་དགའ་ཞིང་སྐྱིད་པོ་བྱ་འོས་སྨྲས༌ཞེས་གསུངས་སོ།།

ལེའུ་བཅུ་དྲུག༌པ།

བློ་རིག་གསལ་བའི་གཉེར་པའི༌དཔེ།

1 ཡང་སྐྱབས་མགོན་ཡེ་ཤུས་ཐུགས་སྲས་རྣམས་ལ་འདི་སྐད༌དུ། དེ་ཡང་ཕྱུག་པོ་ཞིག་ལ་གཉེར་པ་ཞིག་ཡོད༌ལ། གཉེར་པས་ནོར་རྫས་ཆུད་ཟོས་སུ་བཏང་བ་མི་གཞན་གྱིས་བདག་པོ་ལ་གཏུགས་སོ།། 2 བདག་པོས་གཉེར་པ་བོས་ཏེ་བདག་གིས་ཐོས་པའི་ཁྱོད་ཀྱི་དོན་དེ་ཅི་ཡིན༌ནམ། ཁྱོད་ཀྱིས་གཉེར་པའི་ལས་རྣམས་རྩིས་སྤྲོད་གསལ་པོ་བྱོས༌དང༌། དུས་ད་ནས་བཟུང་ཁྱོད་ནི་བདག་གི་གཉེར་པ་བྱ་མི་རུང་ཞེས་སྨྲས་པ༌ན། 3 གཉེར་པའི་སེམས༌ལ། ད་ལྟ་བདག་པོས་ངའི་ལག་ནས་གཉེར་པའི་དབང་ཆ་ཕྱིར་ལེན་པས་ངས་ཅི༌བྱའམ། ས་རྐོ་བར་བྱེད་ན་ལུས་ལ་སྟོབས་ཤུགས་མེད་ཅིང་ཟས་སློང་བར་བྱེད་ན་ངོ་གནོང༌བ་རེད། 4 བདག་པོས་རང་གི་གཉེར་པའི་དབང་ཆ་ཕྱིར་བླངས༌རྗེས། མི་གཞན་གྱིས་ང་ལ་དགའ་བསུ་བྱེད་ཅིང་ཁོ་རྣམས་ཀྱི་ཁྱིམ་དུ་འཁྲིད་པའི་ཆེད༌དུ། ངས་ཅི་ཞིག་བྱེད་དགོས་པ་ཤེས་པ་ཡིན་སྙམ༌ནས། 5 ཁོས་རང་གི་བདག་པོར་བུ་ལོན་ཆད་ཡོད་པ་རྣམས་རེ་རེ་བཞིན་བོས༌ཏེ། མི་སྔ་མ་དེ༌ལ། ཁྱོད་ཀྱིས་ངའི་བདག་པོར་བུ་ལོན་ག་ཙམ་ཆད་དམ་ཞེས་དྲིས་པ༌དང༌། 6 མི་དེས་འཚིར་སྣུམ་རྫ་མ་བརྒྱའི་བུ་ལོན་ཡོད་ཅེས་སྨྲས་པ༌ན། ཡང་ཁོ་ན༌རེ། ཁྱོད་ཀྱིས་སྔོན་གྱི་ཆད་ཐོ་ལོངས་ཤིག སར་སྡོད་ལ་མྱུར་དུ་འཚིར་སྣུམ་རྫ་མ་ལྔ་བཅུའི་ཆད་ཐོ་ཕྲིས་ཞེས་སྨྲས་སོ།། 7 ཁོས་མི་གཞན་ཞིག༌ལ། ཁྱོད་ལ་བུ་ལོན་ག་ཙམ་ཡོད་དམ་ཞེས་དྲིས་པ༌དང༌། མི་དེས་གྲོ་སྒྱེ་མོ་བརྒྱ་ཡོད་ཅེས་སྨྲས་པ༌ན། ཡང་ཁོ་ན༌རེ། ཁྱོད་ཀྱིས་སྔོན་གྱི་ཆད་ཐོ་ལོངས་དང་སྒྱེ་མོ་བརྒྱད་ཅུའི་ཆད་ཐོ་ཕྲིས་ཞེས་སྨྲས་སོ།། 8 བདག་པོས་རང་གཤིས་མི་དྲང་བའི་གཉེར་པ་འདིས་བློ་རིག་ངང་ལས་བསྒྲུབས་པར་བསྟོད་བསྔགས་བྱས། རྒྱུ་མཚན་ནི་རང་གི་རིགས་ཀྱི་ཐད་ནས་བྱ་བ་བསྒྲུབ་ན་འོད་ལ་གཏོགས་པའི་མི་རྣམས་ལས་འཇིག་རྟེན་པ་རྣམས་བློ་རིག་གསལ་བ་ཡིན་ནོ།།

9 ཡང་བདག་གིས་ཁྱོད་རྣམས་ལ་སྨྲ་བར༌བྱ་སྟེ། འཇིག་རྟེན་གྱི་རྒྱུ་ནོར་ལ་བརྟེན་ནས་གྲོགས་སྒྲིགས༌དང༌། དེ་ནས་རྒྱུ་ནོར་རྣམས་ཟད་པའི་དུས༌སུ། དེ་རྣམས་ཀྱིས་ཁྱོད་ཅག་མཐའ་མེད་པའི་སྡོད་གནས་སུ་བསུ་བ་བྱེད་པར་འགྱུར། 10 ཡང་མི་སུ་ཞིག་ཡིན་ཡང་དོན་ཆུང་ངུ་དག་ལ་སེམས་དྲང་པོར་བྱས་ན་དོན་ཆེན་པོ་དག་ལ་ཕྲད་ནའང་སེམས་དྲང༌བ་ཡིན། འོན་ཀྱང་དོན་ཆུང་ངུ་དག་ལ་སེམས་དྲང་པོར་མི་བྱེད་ན་དོན་ཆེན་པོ་དག་ལ་ཕྲད་ནའང་སེམས་མི་དྲང་ངོ༌།། 11 དེའི་ཕྱིར། ཁྱོད་རྣམས་ཀྱིས་འཇིག་རྟེན་གྱི་རྒྱུ་ནོར་བཀོལ་བ་ལ་སེམས་དྲང་པོར་མི་བྱེད༌ན། སུ་ཞིག་གིས་ཁྱོད་རྣམས་ལ་རྒྱུ་ནོར་དངོས་མ་བཅོལ་ངེས༌སམ། 12 ཡང་ཁྱོད་རྣམས་ཀྱིས་མི་གཞན་གྱི་རྒྱུ་ནོར་ཐད་སེམས་དྲང་པོར་མི་བྱེད༌ན། ཁྱོད་རྣམས་ཀྱི་ཡིན་པ་དེ་སུ་ཞིག་གིས་ཁྱོད་ཅག་ལ་སྤྲོད་ངེས༌སམ། 13 ཡང་གཡོག་པོ་གཅིག་གིས་བདག་པོ་གཉིས་ལ་ཞབས་ཕྱི་བསྒྲུབ་མི་ནུས༌ཏེ། ཁོས་གཅིག་ལ་སྡང་ཞིང་གཅིག་ལ་གཅེས༌པའམ། ཡང་ན་གཅིག་ལ་བཀུར་ཞིང་གཅིག་ལ་སྨད་པར་བྱེད་དོ།། དེའི༌ཕྱིར། ཁྱོད་རྣམས་ཀྱིས་དཀོན་མཆོག་དང་འཇིག་རྟེན་གྱི་རྒྱུ་ནོར་གཉིས་ལ་ཞབས་ཕྱི་བསྒྲུབ་མི་ནུས་ཞེས་གསུངས༌སོ།།

14 ཕ་རུ་ཤི་པ་རྣམས་ནི་རྒྱུ་ནོར་ལ་འདོད་རྔམ་ཆེ་བས་གོང་གི་གསུངས་དེ་ཐོས་ནས་སྐྱབས་མགོན་ཡེ་ཤུར་འཕྱ་དམོད་བྱས་སོ།། 15 སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། ཁྱོད་ཅག་གིས་མི་གཞན་གྱི་མདུན་དུ་རང་ཉིད་གཞུང་དྲང་ཡིན་ཁུལ་བྱེད་མོད། འོན་ཀྱང་དཀོན་མཆོག་གིས་ཁྱོད་རྣམས་ཀྱི་སེམས་ག་འདྲ་ཡིན་པ་མཁྱེན༌ཏེ། མི་ཡིས་མཆོག་ཏུ་གྱུར་པར་འདོད་པ་དེ་དཀོན་མཆོག་གི་སྤྱན་སྔར་སྐྱུག་བྲོ་བ་ཡིན་པའི་ཕྱིར་རོ་ཞེས་གསུངས་སོ།།

གཞན་པའི་བསླབ་བྱ་གནང་བ།

16 ཡང་ཁོང་གིས་འདི་སྐད་དུ། བཀའ་ཁྲིམས་དང་ལུང་སྟོན་པའི་མདོ་རྣམས་ནི་ཁྲུས་གསོལ་མཁན་ཡོ་ཧ་ནན་གྱི་བར་དུ་བསྒྲགས་མྱོང༌། དུས་དེ་ནས༌བཟུང༌། དཀོན་མཆོག་གི་རྒྱལ་སྲིད་ཀྱི་འཕྲིན་བཟང་སྒྲོག་བཞིན་ཡོད༌ལ། མི་ཐམས་ཅད་དཀོན་མཆོག་གི་རྒྱལ་སྲིད་དུ་ཞུགས་པར་ནན་གྱིས་བརྩོན་ནོ།། 17 འོན༌ཀྱང༌། དཀོན་མཆོག་གི་བཀའ་ཁྲིམས་ཀྱི་མདོ་ལས་ཚེག་ཐིག་གཅིག་འཇིག་པ་ལས་གནམ་ས་གཉིས་འཇིག་པ༌སླའོ།། 18 སུ་ཞིག་གིས་རང་གི་ཆུང་མ་སྤངས༌ཏེ་གཞན་ཞིག་བླངས་ན་དེ་ནི་ལོག་གཡེམ་བྱས་པ་ཡིན༌ལ། ཡང་སུ་ཞིག་གིས་བཟའ་ཐོར་བྱུང་བའི་བུད་མེད་ཅིག་བླངས་ན་དེ་ཡང་ལོག་གཡེམ་བྱས་པ་ཡིན་ཞེས་གསུངས༌སོ།།

ཕྱུག་པོ་དང་སྤྲང་པོའི༌སྐོར།

19 ཡང་སྐྱབས་མགོན་ཡེ་ཤུས་འདི་སྐད་དུ་གསུངས༌པ། དེ་ཡང་ལུས་ལ་མདོག་རྒྱ་སྨུག་ཅན་དང་སོ་རས་ཀྱི་གོས་ཆེན་གྱོན་པ༌དང༌། ཉིན་རེ་བཞིན་བཟའ་བཏུང་མཆོག་ལ་སྤྱོད་ཅིང་རྩེ་དགར་རོལ་བའི་ཕྱུག་པོ་ཞིག་ཡོད་པ་རེད། 20 ཡང་མིང་ལ་ལཱ་ཟར་ཞེས་འབོད་ཅིང་ལུས་ཡོངས་སུ་རྨ་ཡིས་ཁྱབ་པའི་སྤྲང་པོ་ཞིག་ཡོད་པ་དེ་ཕྱུག་པོ་ཚང་གི་སྒོ་མདུན་དུ་བཞག་གོ། 21 སྤྲང་པོ་དེས་ཕྱུག་པོ་ཚང་གི་ཅོག་ཙེའི་སྟེང་ནས་ས་ལ་ལྷུང་བའི་ཟས་ཧྲུག་བཟའ་འདོད་པ༌ལ། ཁྱི་ལྡོམ་འགའ་ཡོང་ནས་སྤྲང་པོའི་ལུས་སྟེང་གི་རྨ་ཁ་བལྡགས༌པ་རེད། 22 ནམ་ཞིག༌ལ། སྤྲང་པོ་ཤི་བ་དང་ཕོ་ཉ་རྣམས་ཀྱིས་སྤྲང་པོ་དེ་ཨབ་ར་ཧམ་གྱི་པང་དུ་བསྐྱལ། ཕྱིས་སུ་མི་ཕྱུག་པོ་དེ་ཡང་ཤི་བ་དང་དུར་དུ་བཅུག་གོ། 23 མི་ཕྱུག་པོ་དེས་གཤིན་པོའི་གནས་ལས་སྡུག་བསྔལ་ཆེན་པོ་མྱངས་ཤིང་ཡར་བལྟས་པ༌ན། རྒྱང་རིང་ནས་ཨབ་ར་ཧམ་དང་ཁོང་གི་པང་དུ་ལཱ་ཟར་ཡོད་པ་མཐོང༌སྟེ། 24 བདག་གི་ཡབ་མེས་ཨབ་ར་ཧམ༌ལགས། བདག་གིས་མེ་དཔུང་ནང་དུ་སྡུག་བསྔལ་ཆེན་པོ་མྱོང་བཞིན༌ཡོད་པས། བདག་ལ་སྙིང་རྗེས་གཟིགས༌དང༌། ལཱ་ཟར་གྱི་མཛུབ་མོ་ཆུ་ལ་བསྒྲེས༌ཏེ། བདག་གི་ལྕེ་བསིལ་དུ་མངག་པར་མཛོད་ཅེས་སྐད་ཆེན་པོ་བརྒྱབ་བོ།། 25 འོན༌ཀྱང༌། ཨབ་ར་ཧམ་གྱིས་འདི་སྐད༌དུ། བདག་གི༌བུ། ཁྱོད་རང་གསོན་པའི་དུས༌སུ་དགའ་སྐྱིད་ལ་རོལ་བ་དང་ལཱ་ཟར་གྱིས་གསོན་པའི་དུས་སུ་སྡུག་བསྔལ་མྱངས་པ་དེ་དག་ཕྱིར་དྲན་པར༌གྱིས། ད་ལྟ་ལཱ་ཟར་ལ་སེམས་གསོ་ཐོབ་ཅིང་ཁྱོད་ཀྱིས་སྡུག་བསྔལ་མྱོང༌བ་ཡིན། 26 གཞན༌ཡང༌། ཁྱོད་དང་ངེད་གཉིས་བར་དུ་གཡང་ས་ཆེན་པོ་ཞིག་ཡོད༌པས། འདི་ནས་ཁྱོད་ཀྱི་གམ་དུ་འགྲོ་འདོད་པ་རྣམས་ཕར་འགྲོ་མི་ཐུབ༌ལ། ཕར་ཕྱོགས་ཁྱོད་ཀྱི་གནས་དེ་ནས་ཀྱང་ཚུར་ངེད་རྣམས་ཀྱི་གམ་དུ་ཡོང་མི་ཐུབ་ཅེས་སྨྲས་སོ།། 27 ཕྱུག་པོ་ན༌རེ། བདག་གི་ཡབ་མེས་ལགས། དེ་འདྲ་ཡིན་ན། ལཱ་ཟར་བདག་གི་ཁྱིམ་དུ་མངག་པར༌མཛོད། 28 རྒྱུ་མཚན་ནི་བདག་ལ་ད་དུང་སྤུན་ལྔ་ཡོད་པ་དེ་རྣམས་ཀྱང་སྡུག་བསྔལ་ཆེན་པོའི་གནས་འདིར་མི་ཡོང་བའི་ཕྱིར་ལཱ་ཟར་ལ་ཉེན་བརྡ་གཏོང་དུ་འཇུག་པར་མཛོད་ཅེས་ཞུས་སོ།། 29 འོན༌ཀྱང༌། ཨབ་ར་ཧམ་གྱིས་འདི་སྐད༌དུ། དེ་རྣམས་ལ་མོ་ཤེ་དང་ལུང་སྟོན་པ་གཞན་དག་གི་མདོ་རྣམས་ཡོད་པས་དེ་དག་ལ་མཉན་དགོས་ཞེས་སྨྲས་ནའང་། 30 ཕྱུག་པོ་ན༌རེ། བདག་གི་ཡབ་མེས་ཨབ་ར་ཧམ༌ལགས། དེ་ལྟར་མི་བྱེད་པར༌འཚལ། གལ་ཏེ་གཤིན་པོ་རྣམས་ལས་སླར་གསོན་པ་གཅིག་དེ་དག་གི་གམ་དུ་སོང་ན་ཁོ་རྣམས་ཀྱིས་སྡིག་པ་ལས་འགྱོད་བཤགས་བྱེད་པར་ངེས་ཞེས་ཞུས་སོ།། 31 ཡིན་ནའང་། ཨབ་ར་ཧམ་གྱིས་འདི་སྐད༌དུ། མོ་ཤེ་དང་ལུང་སྟོན་པ་རྣམས་ཀྱི་བཀའ་ལའང་མི་ཉན༌ན། མི་གཅིག་འཆི་བ་ལས་སླར་གསོན་ནའང་དེ་རྣམས་ཀྱིས་ཡིད་ཆེས་བྱེད་པར་མི་འགྱུར་ཞེས་སྨྲས༌པའོ།།

ལེའུ་བཅུ་བདུན༌པ།

རྗེས་འབྲང་པ་རྣམས་ལ་ཞལ་གདམས་གནང༌བ།

1 ཡང་སྐྱབས་མགོན་ཡེ་ཤུས་རྗེས་འབྲང་པ་རྣམས་ལ་འདི་སྐད༌དུ། མི་ལ་སྡིག་པ་བྱེད་དུ་འཇུག་པའི་དོན་དེ་ནི་ཟློག་ཐབས་མེད་ནའང་། སྡིག་པ་བྱེད་དུ་འཇུག་མཁན་དེ་ལ་ཆག་སྒོ་འབྱུང་ངོ་།། 2 བྱིས་པ་ཆུང་ངུ་འདི་རྣམས་ལས་གཅིག་ལ་སྡིག་པ་བྱེད་དུ་འཇུག་པ༌ལས། མི་དེའི་སྐེ་ལ་རང་འཐག་གི་རྡོ་ཆེན་པོ་བཏགས་ནས་རྒྱ་མཚོའི་ནང་དུ་འཕངས་ན་ལེགས་སོ།། 3 ཁྱོད་རྣམས་ཀྱིས་གཟབ་པར་གྱིས། ཁྱོད་ཀྱི་སྤུན་གྱིས་ཁྱོད་ལ་འགལ་བའི་སྡིག་པ་བྱས་ན་དེ་ལ་ཁ་ཏ་བྱོས༌དང༌། གལ་ཏེ་ཁོས་འགྱོད་བཤགས་བྱས་ན་དེ་ལ་གུ་ཡངས་ཐོངས། 4 གལ་ཏེ་ཁོས་ཉིན་གཅིག་ལ་ཐེངས་བདུན་ཙམ་དུ་ཁྱོད་ལ་འགལ་བའི་སྡིག་པ་བྱས༌ཤིང༌། ཡང་ཁྱོད་ཀྱི་གམ་དུ་ཐེངས་བདུན་ལ་ཡོང༌སྟེ། ངས་འགྱོད་བཤགས་བྱེད་ཅེས་སྨྲས༌ན། ཁྱོད་ཀྱིས་དེ་ལའང་གུ་ཡངས་གཏོང་དགོས་ཞེས་གསུངས༌སོ།།

5 སྐུ་ཚབ་པ་*རྣམས་ན༌རེ། གཙོ་བོ༌ལགས། ངེད་ཅག་གི་དད་སེམས་ད་དུང་བརྟན་པོར་མཛོད་ཅེས་ཞུས་པ༌ལ། 6 ཡང་གཙོ་བོས་འདི་སྐད༌དུ། གལ་ཏེ་ཁྱོད་རྣམས་ལ་ཡུངས་འབྲུའི་ས་བོན་ལྟ་བུའི་དད་པ་ཆུང་ངུ་ཙམ་ཡོད༌ན། འོ་སེ་ཤིང་འདི༌ལ། ཁྱོད་ཀྱིས་རང་ཉིད་རྩ་བ་ནས་བལ་ཏེ་རྒྱ་མཚོའི་ནང་དུ་ཚུགས་ཤིག་ཅེས་སྨྲས་ན་དེས་ཀྱང་ཁྱོད་རྣམས་ཀྱི་ངག་ལ་མཉན་ནོ།། 7 རང་གི་གཡོག་པོས་ཞིང་ས་སློག་པའམ་ལུག་འཚོས་ནས་ཕྱིར་ལོག་པ༌ན། ཁྱོད་རྣམས་ལས་སུ་ཞིག་གིས་ཁོ་ལ་མྱུར་དུ་སྡོད་ལ་ཁ་ཟས་བཞེས་རོགས་ཞེས་ཟེར༌རམ། 8 ཡང་ན་གཡོག་པོ༌ལ། ཁྱོད་ཀྱིས་བདག་ལ་དགོང་ཟས་གྲ་སྒྲིག་བྱོས༌དང༌། སྐ་རགས་བཅིངས་ནས་བདག་ལ་ཞབས་ཕྱི་སྒྲུབས༌ཤིག བདག་གིས་བཟའ་བཏུང་སྤྱད་ཚར༌རྗེས། ད་གཟོད་ཁྱོད་ཀྱིས་བཟའ་བཏུང་སྤྱོད་ཆོག་ཟེར་བ་མིན༌ནམ། 9 གཡོག་པོས་བཀའ་ལྟར་བསྒྲུབས་ནའང་བདག་པོས་དེ་ལ་བཀའ་དྲིན་ཞུ་བ་མིན། 10 དེ་ལྟར་ཁྱོད་རྣམས་ཀྱིས་ཀྱང་བཀའ་བཞིན་དུ་ལས་ཐམས་ཅད་བསྒྲུབས༌རྗེས། ངེད་རྣམས་ནི་ཕན་ཐོགས་མེད་པའི་གཡོག་པོ་ཡིན༌ཏེ། ངེད་རྣམས་ཀྱིས་རང་གིས་བསྒྲུབ་དགོས་པའི་ལས་ཁོ་ན་བསྒྲུབས་པ་ཡིན་ཞེས་སྨྲ་དགོས་གསུངས་སོ།།

མཛེ་ནད་བྱུང་བའི་མི་བཅུ་གཙང་མར་མཛད༌པ།

11 སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་ལ་ཕེབས་པའི་ལམ་བར་དུ་སཱ་མར་ཡ་ཡུལ་དང་ག་ལིལ་ཡུལ་གཉིས་ཀྱི་ས་མཚམས་བརྒྱུད༌ནས། 12 གྲོང་སྡེ་ཞིག་ཏུ་ཕེབས་པ༌ན། མཛེ་ནད་ཅན་མི་བཅུ་ཁོང་ལ་མཇལ་དུ་ཡོང་ཞིང་རྒྱང་རིང་དུ་འགྲེངས་ནས་བསྡད༌དེ། 13 སྐད་ཆེན༌པོས། སྟོན་པ་ཡེ་ཤུ༌ལགས། ངེད་རྣམས་ལ་ཐུགས་རྗེའི་སྤྱན་གྱིས་གཟིགས་རོགས་མཛོད་ཅེས་ཞུས་སོ།། 14 ཁོང་གིས་དེ་རྣམས་ལ་གཟིགས་ནས་འདི་སྐད༌དུ། ཁྱོད་རྣམས་ཕྱིར་སོང་སྟེ་རང་གི་ལུས་པོ་མཆོད་དཔོན་ལ་སྟོན་ཅིག་ཅེས་བཀའ་གནང༌ཞིང༌། དེ་རྣམས་ཕྱིར་འགྲོ་བའི་དུས༌སུ་གཙང་མར་གྱུར། 15 དེ་རྣམས་ལས་མི་གཅིག་གིས་རང་གི་མཛེ་ནད་སོས་པ་ཤེས་ནས་ཕྱིར་ལོག༌སྟེ། སྐད་ཆེན་པོས་དཀོན་མཆོག་ལ་བསྟོད་བསྔགས་བྱས་ཤིང་། 16 ཡང་སྐྱབས་མགོན་ཡེ་ཤུའི་ཞབས་དྲུང་དུ་ཡོང་ནས་ཕྱག་བཙལ་ཏེ་ཁོང་ལ་བཀའ་དྲིན་ཞུས་སོ།། མི་དེ་ནི་སཱ་མར་ཡ་པ་ཡིན༌ནོ།། 17 སྐྱབས་མགོན་ཡེ་ཤུས་འདི་སྐད༌དུ། མཛེ་ནད་ཅན་མི་བཅུ་པོ་གཙང་མར་གྱུར་པ་མ་ཡིན༌ནམ། གཞན་དགུ་པོ་དེ་གང་དུ་འདུག༌གམ། 18 ཕྱི་ཕྱོགས་པ་འདི་ལས༌གཞན་སུ་ཡང་ཕྱིར་དཀོན་མཆོག་ལ་བསྟོད་བསྔགས་བརྗོད་དུ་མི་ཡོང་ངམ་ཞེས་གསུངས༌ཤིང༌། 19 ཡང་ཁོང་གིས་མི་དེ་ལ་འདི་སྐད༌དུ། ཡར་ལངས་ནས་ཕྱིར་སོང༌དང༌། ཁྱོད་ཀྱི་དད་པས་ཁྱོད་རང་བསྐྱབས་པ་ཡིན་ཞེས་གསུངས༌སོ།།

དཀོན་མཆོག་གི་རྒྱལ་སྲིད་སླེབ་ཡོང་བའི་སྐོར།

20 ཕ་རུ་ཤི་པ་རྣམས་ཀྱིས་སྐྱབས་མགོན་ཡེ་ཤུ༌ལ། དཀོན་མཆོག་གི་རྒྱལ་སྲིད་དུས་ནམ་ཞིག་ལ་སླེབ་ཡོང་ངམ་ཞེས་ཞུས་པ༌དང༌། ཁོང་གིས་འདི་སྐད༌དུ། དཀོན་མཆོག་གི་རྒྱལ་སྲིད་སླེབ་པ་ནི་མིག་གིས་མཐོང་ཐུབ་པ་ཞིག་མིན༌ལ། 21 མི་སུས་ཀྱང་ལྟོས་དང་འདི་རུ་ཡོད། ཡང་ན་དེ་རུ་ཡོད་ཅེས་སྨྲ་མི་ནུས༌ཏེ། དཀོན་མཆོག་གི་རྒྱལ་སྲིད་ནི་ཁྱོད་རྣམས་ཀྱི་དབུས་སུ་བཞུགས་པའི་ཕྱིར་ཡིན་ཞེས་གསུངས༌སོ།།

22 ཡང་ཁོང་གིས་ཐུགས་སྲས་རྣམས་ལ་འདི་སྐད༌དུ། ཁྱོད་རྣམས་ཀྱིས་མིའི་བུ་ཡི་ཉིན་མོ་དག་ †ལས་ཉིན་གཅིག་མཐོང་འདོད་ན་མཐོང་མི་ཐུབ་པའི་དུས་ཤིག་སླེབ་ངེས༌ཏེ། 23 མི་རྣམས་ཀྱིས་ཁྱོད་ཅག༌ལ། ལྟོས་དང་དེ་རུ་ཡོད། ཡང་ན་ལྟོས་དང་འདི་རུ་འདུག་ཅེས་ཟེར་ངེས༌ཀྱང༌། ཁྱོད་རྣམས་ཕར་འགྲོ་བར་མི༌བྱ་ཞིང་། དེའི་རྗེས་སུ་འབྲང་བར་ཡང་མི༌བྱའོ།། 24 རྒྱུ་མཚན་ནི་གློག་དམར་འཁྱུག་སྟེ་ནམ་མཁའི་ཕྱོགས་གཅིག་ནས་ཕྱོགས་གཞན་དུ་འོད་འཕྲོ་བ༌བཞིན། མིའི་བུ་རང་གི་ཉིན་མོ་ལའང་དེ་ལྟར་འབྱུང་བར་འགྱུར་རོ།། 25 འོན་ཀྱང་ཁོས་ཐོག་མར་སྡུག་བསྔལ་མང་པོ་མྱང༌བར་འགྱུར་ཞིང༌། ཡང་དུས་རབས་འདིའི་མི་རྣམས་ཀྱིས་ཁོ་རང་འདོར་བར་འགྱུར། 26 ནོ་ཨའི་དུས་སུ་ཇི་ལྟར་བྱུང་བ༌བཞིན། མིའི་བུ་ཡི་དུས་སུའང་དེ་ལྟར་འབྱུང་བ༌སྟེ། 27 ནོ་ཨ་གྲུ་གཟིངས་ཀྱི་ནང་དུ་ཞུགས་པའི་ཉིན་མོའི་བར༌དུ། མི་རྣམས་ཀྱིས་ད་དུང་བཟའ་བཏུང་ལ་རོལ་བ་དང་བག་མ་ཚུར་ལེན་ཕར་བསྐྱལ་བྱས༌ཤིང༌། ཆུ་ལོག་ཆེན་པོ་བྱུང་སྟེ་མི་ཐམས་ཅད་མེད་པར་བཏང༌ངོ་།། 28 དེ་བཞིན་དུ་ལོད་ཐུའི་དུས༌སུའང༌། མི་རྣམས་བཟའ་བཏུང་ལ་རོལ་ཞིང་ཉོ་འཚོང༌དང༌། ཞིང་འདེབས༌པ། ཁང་པ་བཟོ་བ་ལ་སོགས་བྱེད༌པ་ཡིན། 29 འོན་ཀྱང་ལོད་ཐུ་ཁོ་རང་སཱ་དོམ་ནས་ཕྱིར་སོང་བའི་ཉིན༌ལ། ནམ་མཁའ་ནས་མེ་དང་མུ་ཟིའི་ཆར་བ་བབས་ཏེ་མི་ཐམས་ཅད་མེད་པར་བཏང༌བ་རེད། 30 དེ་བཞིན་དུ་མིའི་བུ་མངོན་པར་འགྱུར་བའི་ཉིན་མོ་ལའང་དེ་ལྟར་འབྱུང་བར་འགྱུར༌ཏེ། 31 ཉིན༌དེར། ཁང་ཐོག་ཏུ་ཡོད་པ་རྣམས་སར་བབས་ནས་རང་ཁྱིམ་དུ་དངོས་པོ་ལེན་དུ་མ༌འགྲོའོ།། དེ་བཞིན་དུ་ཞིང་ཁར་ཡོད་པ་རྣམས་ཀྱང་ཕྱིར་མ་ལོག༌ཅིག 32 ཡང་ཁྱོད་རྣམས་ཀྱིས་ལོད་ཐུའི་ཆུང་མ་ཕྱིར་དྲན་པར༌གྱིས། 33 སུ་ཞིག་གིས་རང་སྲོག་སྐྱོབ་འདོད་པ་དེས་རང་སྲོག་འཆོར་བ༌དང༌། སུ་ཞིག་གིས་རང་སྲོག་འདོར་བ་དེས་རང་སྲོག་སྐྱོབ་ངེས་ཡིན། 34 ཡང་བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཉིན་དེའི་མཚན༌མོར། མལ་ཁྲི་གཅིག་ལ་མི་གཉིས་ཡོད་པ་ལས་གཅིག་ནི་འདྲེན་ཞིང་གཅིག་ནི་བསྐྱུར་བར་འགྱུར། 35 བུད་མེད་གཉིས་ཀྱིས་ལག་སྐོར་གཅིག་བསྐོར་བ་ལས་གཅིག་ནི་འདྲེན་ཞིང་གཅིག་ནི་བསྐྱུར་བར་འགྱུར། 36 མི་གཉིས་ཞིང་ཁར་ཡོད་པ་ལས་གཅིག་ནི་འདྲེན་ཞིང་གཅིག་ནི་བསྐྱུར་བར་འགྱུར་ཞེས་གསུངས༌སོ།། 37 ཐུགས་སྲས་རྣམས་ན༌རེ། གཙོ་བོ༌ལགས། དོན་འདི་རྣམས་གནས་གང་དུ་འབྱུང་ངེས་སམ་ཞེས་ཞུས་པ༌ལ། ཁོང་གིས་འདི་སྐད༌དུ། བེམ་པོ་གང་དུ་ཡོད་ན་བྱ་རྒོད་དག་ཀྱང་གནས་དེར་འཁོར་ཡོང་ ‡ཞེས་གསུངས༌སོ།།

ལེའུ་བཅོ་བརྒྱད༌པ།

ཡུགས་མོ་དང་ཁྲིམས་དཔོན་གྱི༌དཔེ།

1 ཡང་སྐྱབས་མགོན་ཡེ་ཤུས་ཁོ་རྣམས་ལ་ཡིད་མི་ཕམ་པར་དུས་རྟག་ཏུ་གསོལ་བ་འདེབས་དགོས་པའི་ཆེད་དུ་དཔེ་ཞིག་གསུངས་པ་འདི་ལྟ༌སྟེ། 2 དེ་ཡང་གྲོང་ཁྱེར་ཞིག་ཏུ་དཀོན་མཆོག་ལ་མི་གུས་མི་འཇིགས་ཤིང་མི་རྣམས་ལའང་བརྩི་མཐོང་མི་བྱེད་པའི་ཁྲིམས་དཔོན་ཞིག་ཡོད༌ལ། 3 ཡང་གྲོང་ཁྱེར་དེ་རུ་ཡུགས་མོ་ཞིག་ཡོད་པ་དེ་རྒྱུན་དུ་ཁྲིམས་དཔོན་གྱི་དྲུང་དུ་ཡོང༌སྟེ། ང་རང་ལ་གྱོད་ཡ་ཞིག་ཡོད་ཅིང་། ཁྱེད་ཀྱིས་ང་ལ་བདེན་ལུགས་གནང་བར་མཛོད་ཅེས་ཞུས་པ༌དང༌། 4 ཁྲིམས་དཔོན་གྱིས་ཡུན་རིང་ཞིག་ལ་དོན་དེ་ཁས་མ་བླངས། ཕྱིས་སུ་ཁྲིམས་དཔོན་གྱི་སེམས༌ལ། བདག་ནི་དཀོན་མཆོག་ལ་མི་གུས་མི་འཇིགས་ཤིང་མི་རྣམས་ལའང་བརྩི་མཐོང་མི་བྱེད་པ་ཞིག་ཡིན༌མོད། 5 འོན་ཀྱང་ཡུགས་མོ་འདིས་ང་ལ་སུན་སྣང་བསྐྱེད་པས་བདག་གིས་ཁོ་མོར་བདེན་ལུགས་སྟེར་བར་བྱའོ།། དེ་ལྟར་མིན་ཚེ་ཁོ་མོ་རྒྱུན་དུ་ཡོང་ནས་ང་རང་འུ་ཐུག་པར་བྱེད་སྙམ་པའོ།།

6 ཡང་གཙོ་བོས་འདི་སྐད༌དུ། ཁྱོད་རྣམས་ཀྱིས་རང་གཤིས་མི་དྲང་བའི་ཁྲིམས་དཔོན་དེས་ཅི་སྨྲས་པ་ལ་བསམ་བློ་ཐོངས༌ཤིག 7 འོ་ན་དཀོན་མཆོག་གི་བདམས་པའི་མི་རྣམས་ཀྱིས་ཉིན་མཚན་མེད་པར་ཁོང་ལ་འོ་དོད་བོས་ན། ཁོང་གིས་འགོར་འགྱངས་མི་མཛད་པར་དེ་རྣམས་ལ་བདེན་ལུགས་གནང་བ་མ་ཡིན་ནམ། 8 དེས་ན་བདག་གིས་ཁྱོད་རྣམས་ལ་སྨྲ་བར་བྱ༌སྟེ། དཀོན་མཆོག་གིས་མྱུར་བ་མྱུར་དུ་དེ་རྣམས་ལ་བདེན་ལུགས་གནང་བར་འགྱུར་རོ།། འོན་ཀྱང་མིའི་བུ་ཕེབས་ཡོང་བའི་དུས་སུ་འཇིག་རྟེན་འདི་རུ་ཁོང་ལ་དད་པའི་སྐྱེ་བོ་སུ་ཞིག་རྙེད་པར་འགྱུར་རམ་ཞེས་གསུངས༌སོ།།

ཕ་རུ་ཤི་པ་དང་ཁྲལ་ལེན་མཁན་གྱི༌དཔེ།

9 ཡང་སྐྱབས་མགོན་ཡེ་ཤུས་མི་འགའ་ཞིག་གིས་རང་ཉིད་གཞུང་དྲང་ཡིན་པར་བསམས་ནས་མི་གཞན་དག་ལ་མཐོང་ཆུང་བྱེད་པ་ལ་དཔེ་འདི་ལྟར་གསུངས༌པ་རེད། 10 མི་གཉིས་ཡར་མཆོད་ཁང་དུ་གསོལ་བ་འདེབས་སུ་སོང་སྟེ། གཅིག་ནི་ཕ་རུ་ཤི་པ་དང་ཅིག་ཤོས་ནི་ཁྲལ་ལེན་མཁན་ཡིན། 11 ཕ་རུ་ཤི་པ་ཡར་ལངས་ནས་བསྡད་ཅིང་སེམས་སུ་འདི༌ལྟར། ཀྱེ། དཀོན་མཆོག༌ལགས། བདག་ནི་མི་གཞན་རྣམས་ལྟར་མགོ་སྐོར་གཏོང་མཁན་དང་རང་གཤིས་མི་དྲང༌བ། ལོག་གཡེམ་བྱེད་པ་རྣམས་དང་མི་འདྲ༌ཞིང༌། ཁྲལ་ལེན་མཁན་འདི་དང་ཡང་མི་འདྲ༌བས། བདག་གིས་ཁྱེད་ལ་ཐུགས་རྗེ་ཆེ༌ཞུ། 12 བདག་གིས་གཟའ་འཁོར་རེ་རེར་སྨྱུང་གནས་ཐེངས་གཉིས་ལ་བསྲུངས་པ༌དང༌། ཡོང་སྒོ་ཐམས་ཅད་ལས་བཅུ་ཆའི་གཅིག་ཀྱང་འབུལ་བ་ཡིན་ཞེས་གསོལ་བ་བཏབ་བོ།། 13 འོན༌ཀྱང༌། ཁྲལ་ལེན་མཁན་དེ་རྒྱང་ནས་ཡར་ལངས་ཏེ་བསྡད༌ཅིང༌། མིག་གིས་ནམ་མཁའི་ཕྱོགས་སུ་བལྟ་ཡང་མི་ཕོད་པར་ལག་པས་བྲང་ཁར་རྡུང་བཞིན་སེམས་ཤིན་ཏུ་སྐྱོ་བའི་ངང༌ནས། ཀྱེ། དཀོན་མཆོག༌ལགས། མི་སྡིག་ཅན་ང་ལ་ཐུགས་རྗེ་གནང་བར་མཛོད་ཅེས་ཞུས་པའོ།། 14 བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཁྲལ་ལེན་མཁན་འདི་ནི་ཕ་རུ་ཤི་པ་དེ་ལས་དཀོན་མཆོག་གི་དྲུང་དུ་རྣམ་པར་དག་ཅིང་ཕྱིར་རང་ཁྱིམ་དུ་ལོག སུ་ཞིག་གིས་རང་ཉིད་མཐོ་བར་བཟུང་ན་དམན་པར་འགྱུར༌ཞིང༌། རང་ཉིད་དམན་པར་བཟུང་ན་མཐོ་བར་འགྱུར་ཞེས་གསུངས༌སོ།།

བྱིས་པར་བྱིན་གྱིས་བརླབས༌པ།

15 མི་རྣམས་ཀྱིས་ཐ་ན་རང་ཉིད་ཀྱི་ཁྱེའུ་ཡང་སྐྱབས་མགོན་ཡེ་ཤུས་ཕྱག་གིས་རེག་ཕྱིར་ཁོང་གི་དྲུང་དུ་ཁྱེར་ཡོང༌ནའང༌། ཐུགས་སྲས་རྣམས་ཀྱིས་དེ་རྣམས་མཐོང་ནས་བཀའ་བཀྱོན་གནང༌། 16 འོན་ཀྱང་སྐྱབས་མགོན་ཡེ་ཤུས་དེ་རྣམས་ཚུར་བོས་ཏེ་འདི་སྐད༌དུ། དཀོན་མཆོག་གི་རྒྱལ་སྲིད་ནི་དེ་ལྟ་བུ་རྣམས་ཀྱི་ཡིན༌པས། བྱིས་པ་རྣམས་མ་འགོག་པར་བདག་གི་དྲུང་ལ་ཡོང་དུ༌ཆུག 17 བདག་གིས་ཁྱོད་རྣམས་ལ་བདེན་པར་སྨྲ༌སྟེ། མི་སུས་ཀྱང་དཀོན་མཆོག་གི་རྒྱལ་སྲིད་ནི་བྱིས་པའི་ཚུལ་གྱིས་དང་དུ་མ་བླངས༌ན། མི་དེ་ཅིས་ཀྱང་རྒྱལ་སྲིད་དེར་ཞུགས་མི་ནུས་ཞེས་གསུངས༌སོ།།

འབྱོར་བ་ཅན་ལ་ཆོས་གསུངས༌པ།

18 འགོ་དཔོན་ཞིག་གིས་སྐྱབས་མགོན་ཡེ་ཤུ༌ལ། སློབ་དཔོན་བཟང་པོ༌ལགས། ངས་གང་ཞིག་བྱས་ན་ད་གཟོད་མཐའ་མེད་པའི་ཚེ་སྲོག་འཐོབ་ཐུབ་བམ་ཞེས་ཞུས་པ༌ལ། 19 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་ཅིའི་ཕྱིར་བདག་ལ་བཟང་པོ་ཟེར༌རམ། དཀོན་མཆོག་ཁོ་ན་ལས་གཞན་བཟང་པོ་གཅིག་ཀྱང་མེད། 20 ལོག་གཡེམ་མ༌བྱེད། མི་མ་གསོད། རྐུ་མ༌བྱེད། རྫུན་གྱི་དཔང་པོ་མ༌བྱེད། རང་གི་ཕ་མ་གཉིས་ལ་བཀུར་བསྟི་བྱེད་དགོས་ཞེས་པའི་བཀའ་ཁྲིམས་འདི་དག་ཁྱོད་ཀྱིས་ཤེས་པ་ཡིན་ཞེས་གསུངས་སོ།། 21 ཡང་མི་དེ་ན༌རེ། ངས་ཆུང་དུས་ནས་བཀའ་དེ་ཐམས་ཅད་བསྲུངས་པ་ཡིན་ཞེས་ཞུས་སོ།། 22 སྐྱབས་མགོན་ཡེ་ཤུས་གཏམ་དེར་གསན་རྗེས་ཡང་འདི་སྐད༌དུ། ཁྱོད་ལ་ད་དུང་དོན་གཅིག་མི་ཚང༌བས། ཁྱོད་ཀྱིས་རང་ལ་ཡོད་པ་ཐམས་ཅད་བཙོངས་ཏེ་དབུལ་པོ་རྣམས་ལ་བྱིན༌ཅིག ཁྱོད་ལ་ནམ་མཁའི་ཞིང་ཁམས་སུ་ནོར་བུ་འཐོབ་པར་འགྱུར། དེ་ནས་བདག་གི་རྗེས་སུ་འབྲང་བར་གྱིས་ཞེས་གསུངས་པ༌ན། 23 མི་དེ་ནི་ཧ་ཅང་ཕྱུག་པོ་ཞིག་ཡིན་པས་གསུང་དེ་ཐོས་པ་དང་སེམས་ཤིན་ཏུ་སྐྱོ་བར་གྱུར། 24 སྐྱབས་མགོན་ཡེ་ཤུས་ཁོ་ལ་གཟིགས་ཏེ་འདི་སྐད༌དུ། རྒྱུ་འབྱོར་བ་ཅན་རྣམས་དཀོན་མཆོག་གི་རྒྱལ་སྲིད་དུ་ཞུགས་པ་ནི་ཇི་འདྲའི་དཀའ༌ཨང་། 25 ཕྱུག་བདག་ཅིག་དཀོན་མཆོག་གི་རྒྱལ་སྲིད་དུ་ཞུགས་པ་ལས་རྔ་མོང་ཞིག་ཁབ་མིག་ཏུ་འཛུལ་བ་སླ་ཞེས་གསུངས་སོ།། 26 གསུང་དེ་ཐོས་པའི་མི་རྣམས༌ཀྱིས། དེས་ན་སུ་ཞིག་ལ་ཐར་པ་འཐོབ་ཐུབ་བམ་ཞེས་ཞུས་པ༌དང༌། 27 ཡང་ཁོང་གིས་འདི་སྐད༌དུ། མིས་བསྒྲུབ་མི་ནུས་པའི་དོན་རྣམས་དཀོན་མཆོག་གིས་མཛད་ནུས་པ་ཡིན་ཞེས་གསུངས་སོ།། 28 པེ་ཏྲོ་ན༌རེ། གཟིགས༌དང༌། ངེད་རྣམས་ཀྱིས་རང་ལ་ཡོད་པ་ཐམས་ཅད་སྤངས་ནས་ཁྱེད་ཀྱི་རྗེས་སུ་འབྲངས་པ་ཡིན་ཞེས་ཞུས་པ༌དང༌། 29 ཡང་ཁོང་གིས་འདི་སྐད༌དུ། བདག་གིས་ཁྱོད་རྣམས་ལ་བདེན་པར༌སྨྲ་སྟེ། སུ་ཞིག་གིས་དཀོན་མཆོག་གི་རྒྱལ་སྲིད་ཀྱི་ཆེད་དུ་ཁང་པའམ། ཆུང༌མའམ། ཕུ་ནུའམ། ལྕམ་སྲིང་ངམ། ཕ༌མའམ། བུ་ཕྲུག་སོགས་སྤངས༌ན། 30 མི་དེ་ལ་བསྐལ་པ་འདིར་ལྡབ་འགྱུར་གྱིས་མང་པོ་འཐོབ་ཅིང་བསྐལ་པ་འབྱུང་འགྱུར་དུ་མཐའ་མེད་པའི་ཚེ་སྲོག་ཀྱང་འཐོབ་པར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུ་དགྲོང་བར་འགྱུར་བ་སླར་ཡང་ལུང་བསྟན༌པ།

31 དེ་ནས་སྐྱབས་མགོན་ཡེ་ཤུས་ཐུགས་སྲས་བཅུ་གཉིས་པོ་ཟུར་དུ་ཁྲིད་དེ་འདི་སྐད༌དུ། ལྟོས༌དང༌། བདག་ཅག་ཡར་ཡེ་རུ་སཱ་ལེམ་དུ་འགྲོ་བཞིན༌ཡོད། ལུང་སྟོན་པ་རྣམས་ཀྱིས་མིའི་བུ་ཡི་སྐོར་ལ་བྲིས་ཡོད་པ་ཐམས་ཅད་འགྲུབ་པར་འགྱུར༌ཏེ། 32 ཁོ་རང་ཕྱི་ཕྱོགས་པ་རྣམས་ཀྱི་ལག་ཏུ་སྤྲད་ནས་དེ་དག་གིས་འཕྱ་དམོད་དང་སྨད་པ་བྱེད༌ཅིང༌། གདོང་ལ་མཆིལ་མ་འདེབས་པ༌དང༌། 33 ལུས་ལ་རྟ་ལྕག་གིས་གཞུས་རྗེས་གསོད་པར་འགྱུར། དེ་ནས་ཉིན་གསུམ་པ་ལ་ཁོ་རང་སླར་གསོན་པར་འགྱུར་ཞེས་གསུངས། 34 དོན་འདི་ནི་ཐུགས་སྲས་རྣམས་ཀྱིས་ཅི་ཡང་མ་རྟོགས་ཤིང་། དེ་ནི་གབ་པའི་ཚུལ་གྱིས་བརྗོད་པས་ཅི་ཡང་མ་ཤེས༌སོ།།

སྤྲང་པོ་ལོང་བའི་མིག་གསོས༌པ།

35 སྐྱབས་མགོན་ཡེ་ཤུ་ཁོང་ཉིད་ཡེ་རུ་ཀོ་དང་ཉེ་བར་ཕེབས་པའི༌ཚེ། ལོང་བ་ཞིག་གིས་ཟས་སློང་བཞིན་ལམ་འགྲམ་དུ་བསྡད་ཡོད༌ཅིང༌། 36 མི་མང་པོ་ཕར་འགྲོ་བཞིན་པའི་སྒྲ་ཐོས་ཏེ་དོན་ཅི་ཡིན་དྲིས་པ༌ལ། 37 ལམ་འགྲོ་པ་རྣམས་ཀྱིས་ནཱ་ཙ་རེལ་གྱི་ཡེ་ཤུ་ཕེབས་ཀྱིན་འདུག་ཅེས་སྨྲས། 38 ལོང་བས་སྐད་ཆེན༌པོས། ཀྱེ། དཱ་བིད་ཀྱི་རིགས༌སྲས། ཡེ་ཤུ༌ལགས། བདག་ལ་སྙིང་རྗེས་གཟིགས་རོགས་ཞེས་ཞུས༌པ་ན། 39 སྔོན་དུ་འགྲོ་བའི་ལམ་འགྲོ་པ་རྣམས་ཀྱིས་ཁོ་རང་ཁ་རོག་ཏུ་སྡོད་པར་བསྐུལ༌ནའང༌། ལོང་བས་སྔར་ལས་ཀྱང་སྐད་ཆེན༌པོས། ཀྱེ། དཱ་བིད་ཀྱི་རིགས་སྲས༌ལགས། བདག་ལ་སྙིང་རྗེས་གཟིགས་རོགས་ཞེས་འབོད་སྐད་བསྒྲགས་སོ།། 40 དེ་ནས་སྐྱབས་མགོན་ཡེ་ཤུས་ཀྱང་ཕེབས་མཚམས་བཞག་སྟེ་ཁོ་རང་ཚུར་ཁྲིད་ཡོང་བའི་བཀའ་གནང༌ཞིང༌། དེ་ཁོང་གི་སྐུ་མདུན་དུ་སླེབས་པ་དང་ཁོང་གིས་འདི་སྐད༌དུ། 41 ངས་ཁྱོད་ལ་ཅི་བྱ་དགོས་སམ་ཞེས་གསུངས་པ༌དང༌། ཁོ་ན༌རེ། གཙོ་བོ༌ལགས། ངའི་མིག་གིས་མཐོང་ནུས་པར་མཛོད་ཅེས་ཞུས་པ༌ན། 42 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱི་མིག་གིས་མཐོང་ཐུབ་པར་གྱུར༌ཅིག ཁྱོད་ཀྱི་དད་པས་ཁྱོད་རང་བསྐྱབས་པ་ཡིན་ཞེས་གསུངས་པ༌དང༌། 43 དེ་མ་ཐག་ཏུ་ལོང་བའི་མིག་གིས་མཐོང་བར་གྱུར་ནས་དཀོན་མཆོག་ལ་བསྟོད་བསྔགས་བརྗོད་ཅིང་ཁོང་གི་རྗེས་སུ་འབྲངས་སོ།། མི་ཐམས་ཅད་ཀྱིས་ཀྱང་དོན་དེ་མཐོང་ནས་དཀོན་མཆོག་ལ་བསྟོད་བསྔགས་བརྗོད༌དོ།།

ལེའུ་བཅུ་དགུ༌པ།

ཁྲལ་ལེན་མཁན་སཱ་ཀའི་སྐོར།

1 སྐྱབས་མགོན་ཡེ་ཤུ་ཁོང་ཉིད་ཡེ་རུ་ཀོ་བརྒྱུད་ནས་ཕེབས་པའི༌ཚེ། 2 གནས་དེར་སཱ་ཀ་ཟེར་བའི་ཕྱུག་བདག་ཅིག་ཡོད་ཅིང་དེ་ནི་ཁྲལ་ལེན་མཁན་གྱི་འགོ་དཔོན་ཡང་ཡིན་ནོ།། 3 སཱ་ཀས་སྐྱབས་མགོན་ཡེ་ཤུ་སུ་ཡིན་པར་བལྟ་འདོད༌ཀྱང༌། ཁོའི་གཟུགས་ཐུང་ཞིང་མི་མང་པོ་འཚོགས་པའི་རྐྱེན་གྱིས་མཐོང་མ་ཐུབ༌པས། 4 སྐྱབས་མགོན་ཡེ་ཤུའི་གཤེགས་ལམ་གྱི་མདུན་དུ་བརྒྱུགས་པ་དང་འོ་སེ་ཤིང་ཞིག་ལ་འགོས་ནས་བལྟས་པ་ལ། 5 སྐྱབས་མགོན་ཡེ་ཤུ་གནས་དེར་ཕེབས་པ་དང་ཡར་གཟིགས་ཏེ་འདི་སྐད༌དུ། སཱ༌ཀ ཁྱོད་རང་མྱུར་དུ་མར་བོབས༌དང༌། དེ་རིང་ང་ནི་ཁྱོད་ཀྱི་ཁྱིམ་དུ་སྡོད་དགོས་ཞེས་གསུངས་པ༌དང༌། 6 སཱ་ཀ་མྱུར་དུ་མར་བབས་ཏེ་དགའ་སྤྲོའི་ངང་ནས་སྐྱབས་མགོན་ཡེ་ཤུ་གདན་དྲངས༌སོ།། 7 མི་རྣམས་ཀྱིས་དོན་དེ་མཐོང་སྟེ་མ་དགའ་བར་ཤབ་ཤུབ་ཏུ་ཕན་ཚུན་ན༌རེ། ཁོང་ཉིད་མི་སྡིག་ཅན་གྱི་ཁྱིམ་ལ་མགྲོན་དུ་ཕེབས་ཞེས་སྨྲས་སོ།། 8 སཱ་ཀ་ཡར་ལངས་ཏེ་སྐྱབས་མགོན་ཡེ་ཤུ༌ལ། ཇོ་བོ༌ལགས། ཁྱེད་ཀྱིས་གཟིགས༌དང༌། ངས་རང་གི་རྒྱུ་ནོར་གྱི་ཕྱེད་ཀ་དབུལ་པོ་རྣམས་ལ་སྟེར་ངེས་ཡིན། གལ་ཏེ་ངས་སྔོན་ཆད་མི་སུ་ཞིག་ནས་སླུ་བྲིད་ཀྱིས་རྒྱུ་ནོར་བླངས་ཡོད༌ན། ཕྱིར་ལྡབ་བཞིས་འཇལ་ངེས་ཡིན་ཞེས་ཞུས་སོ།། 9 སྐྱབས་མགོན་ཡེ་ཤུས་འདི་སྐད༌དུ། མི་འདི་ཡང་ཨབ་ར་ཧམ་གྱི་བུ་རབས་ཚ་རྒྱུད་ཡིན༌པས། དེ་རིང་ཐར་པ་ཁྱིམ་འདིར་སླེབས༌པ་ཡིན། 10 ཅིའི་ཕྱིར་ཞེ༌ན། མིའི་བུ་ནི་བོར་ཟིན་པ་རྣམས་འཚོལ་བ་དང་སྐྱོབ་པའི་ཕྱིར་ཡོང་བ་ཡིན་ཞེས་གསུངས༌སོ།།

དངུལ་སྒོར་བཅུ་ཡི་དཔེ།

11 མི་རྣམས་ཀྱིས་གཏམ་དེ་དག་ལ་ཉན་པའི་དུས༌སུ། སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་ལ་ཉེ་བར་སླེབས་པའི་རྐྱེན༌དང༌། མི་རྣམས་ཀྱི་སེམས་སུའང་དཀོན་མཆོག་གི་རྒྱལ་སྲིད་མྱུར་དུ་མངོན་པར་འགྱུར་ངེས་ཡིན་བསམས༌པས། ཁོང་གིས་དཔེའི་སྒོ་ནས་འདི་སྐད༌དུ། 12 དེ་ཡང་རྒྱལ་པོའི་རིགས་རྒྱུད་ཅིག་ཡོད་པར་རྒྱལ་སྲིད་འཐོབ་ཆེད་རྒྱང་རིང་ཡུལ་དུ་འགྲོ་བའི་འཆར་གཞི་བཀོད༌དེ། རྒྱལ་སྲིད་ཐོབ་རྗེས་ཕྱིར་ལོག་པར་འདོད་ཅིང་། 13 རང་གི་གཡོག་པོ་བཅུ་ཚུར་བོས་ནས་མི་རེ་རེར་དངུལ་རྡོ་ཚད་གཅིག་རེ་སྤྲད༌དེ། ཁྱོད་རྣམས་ཀྱིས་ང་རང་ཕྱིར་ཡོང་བའི་བར་དུ་ཚོང་ལས་གཉེར་ཞིག་ཅེས་སྨྲས་སོ།། 14 འོན་ཀྱང་ཁོའི་འབངས་མི་རྣམས་ཁོ་ལ་སྡང་སེམས་སྐྱེས་པས་མི་ཁ་ཤས་ཁོའི་རྗེས་སུ་བཏང༌སྟེ། ངེད་རྣམས་མི་དེ་རྒྱལ་པོ་བྱེད་པར་མི་འཐད་ཅེས་སྨྲས་སོ།། 15 ཁོ་ལ་རྒྱལ་སྲིད་ཐོབ་ནས་ཕྱིར་ཡོང་སྟེ་དངུལ་སྤྲད་པའི་གཡོག་པོ་རྣམས་ཀྱིས་ཚོང་ལས་བྱས་ནས་ཁེ་སྤོགས་ཅི་ཙམ་ཡོད་པར་བལྟ་ཕྱིར་དེ་རྣམས་འབོད་དགོས་པའི་བཀའ་གནང་ངོ་།། 16 གཡོག་པོ་སྔ་མ་དེ་ཁོའི་དྲུང་དུ་ཡོང༌སྟེ། བདག་པོ༌ལགས། ཁྱེད་ཀྱིས་གནང་བའི་རྡོ་ཚད་གཅིག་གིས་རྡོ་ཚད་བཅུའི་ཁེ་སྤོགས་རེག་ཡོད་ཅེས་ཞུས་པ༌དང༌། 17 བདག་པོ་ན༌རེ། ལེགས་པོ༌འདུག ཁྱོད་ནི་གཡོག་པོ་བཟང་པོ་ཡིན་ལ། ཁྱོད་ནི་དོན་ཆུང་ངུ་ལའང་བློ་སེམས་དཀར་བས། གྲོང་ཁྱེར་བཅུའི་མངའ་དབང་ཁྱོད་ལ་སྤྲོད་ཅེས་སྨྲས་སོ།། 18 གཡོག་པོ་གཞན་ཞིག་ཡོང་སྟེ་ན༌རེ། བདག་པོ༌ལགས། ཁྱེད་ཀྱིས་གནང་བའི་རྡོ་ཚད་གཅིག་གིས་རྡོ་ཚད་ལྔའི་ཁེ་སྤོགས་རེག་ཡོད་ཅེས་ཞུས་པ༌དང༌། 19 ཡང་བདག་པོ་ན༌རེ། ཁྱོད་ལ་ཡང་གྲོང་ཁྱེར་ལྔའི་མངའ་དབང་སྤྲོད་ཅེས་སྨྲས་སོ།། 20 ཡང་གཡོག་པོ་གཞན་ཞིག་ཡོང་སྟེ་ན༌རེ། བདག་པོ༌ལགས། ངས་ཁྱེད་ཀྱི་རྡོ་ཚད་གཅིག་པོ་དེ་རས་ཀྱིས་བཏུམས་ནས་བདག་གཉེར་བྱས་པས་འདི་རུ་ཡོད༌དེ། 21 ཁྱེད་རང་ནི་མི་བཙན་པོ་ཞིག་ཡིན་ཞིང་རྒྱུ་ནོར་མ་བཞག་པར་ལེན་པ་དང་མ་བཏབ་ས་ནས་སྟོན་བསྡུ་བས་ང་རང་ཁྱེད་ལ་འཇིགས་ཞེས་ཞུས་པ༌ལ། 22 ཡང་བདག་པོ་ན༌རེ། གཡོག་པོ་ངན་པ་ཁྱོད་ལ་རང་གི་ཁ་ནས་ཅི་སྨྲས་བཞིན་ཉེས་ཆད་གཅོད་པར༌བྱའོ།། ཁྱོད་ཀྱིས་ང་རང་མི་བཙན་པོ་ཞིག་ཡིན་ཞིང་རྒྱུ་ནོར་མ་བཞག་པར་ལེན་པ་དང་ས་བོན་མ་བཏབ་པར་ལོ་ཏོག་རྔ་བ་ཤེས༌ན། 23 ཅིའི་ཕྱིར་ངའི་རྡོ་ཚད་གཅིག་པོ་དེ་དངུལ་ཁང་དུ་མ་བཞག༌གམ། ཁྱོད་ཀྱིས་དེ་ལྟར་བྱས་ན་ང་རང་ཕྱིར་སླེབས་པའི་དུས་སུ། མ་རྩ་དང་སྐྱེད་ཀ་གཉིས་བླངས་ཆོག་པ་མ་ཡིན་ནམ་ཞེས་སྨྲས༌ཤིང༌། 24 ཡང་གནས་དེར་ཡོད་པའི་མི་རྣམས༌ལ། ཁོའི་རྡོ་ཚད་གཅིག་པོ་ཕྱིར་ལོངས༌དང༌། རྡོ་ཚད་བཅུ་ཡོད་པ་ཅན་ལ་བྱིན་ཅིག་ཅེས་སྨྲས་སོ།། 25 དེ་རྣམས་ན༌རེ། བདག་པོ༌ལགས། མི་དེ་ལ་རྡོ་ཚད་བཅུ་ཡོད་པ་མ་ཡིན་ནམ་ཞེས་ཞུས་པ༌ལ། 26 ཡང་བདག་པོ་ན༌རེ། ངས་ཁྱོད་ཅག་ལ་སྨྲ་བར༌བྱ་སྟེ། སུ་ཞིག་ལ་ཡོད་པ་དེ་ལ་ད་དུང་ཡང་གནང་ངེས༌ཤིང༌། སུ་ཞིག་ལ་མེད་པ་དེ་ལས་ཉུང་ཙམ་ཡོད་པ་དེ་ཡང་ཕྱིར་ལེན་པར་འགྱུར། 27 འོན༌ཀྱང༌། ང་རང་ཁོ་རྣམས་ཀྱི་རྒྱལ་པོ་བྱེད་པར་མི་དགའ་བའི་དགྲ་བོ་དེ་རྣམས་འདིར་ཁྲིད་ཤོག༌དང༌། བདག་གི་མདུན་ནས་སོད་ཅིག་སྨྲས་པའོ་ཞེས་གསུངས་སོ།།

གཟི་བརྗིད་ཀྱི་ངང་ནས་ཡེ་རུ་སཱ་ལེམ་དུ་ཕེབས༌པ།

28 སྐྱབས་མགོན་ཡེ་ཤུས་གོང་གི་གསུང་དེ་དག་གནང༌རྗེས། ཡར་ཡེ་རུ་སཱ་ལེམ་དུ་ཆས་པ༌དང༌། 29 ཁོང་ཉིད་སྐྱུ་རུ་རའི་རི་བོའི་ངོས་སུ་ཡོད་པའི་པེ་ཕཱ་གེ་དང་པེ་ཐན་ཡཱ་ཡུལ་དང་ཉེ་བར་ཕེབས་པའི༌ཚེ། ཁོང་གིས་ཐུགས་སྲས་གཉིས་མངགས༌ཏེ། 30 ཁྱོད་གཉིས་ཕ་རོལ་གྱི་གྲོང་སྡེ་རུ་སོང༌དང༌། དེའི་ནང་དུ་འགྲོ་སྐབས་སུས་ཀྱང་བཞོན་མ་མྱོང་བའི་བོང་ཕྲུག་ཅིག་བཏགས་ཡོད་པ་མཐོང་ངེས༌ཤིང་། ཁྱོད་གཉིས་ཀྱིས་ཐག་པ་བཀྲོལ་ནས་འདིར་ཁྲིད༌ཤོག 31 གལ་ཏེ་སུ་ཞིག་གིས་ཅིའི་ཕྱིར་འགྲོལ་བ་ཡིན་ཞེས་ཟེར༌ན། ཁྱོད་གཉིས་ཀྱིས་བོང་ཕྲུག་འདི་གཙོ་བོ་ལ་མཁོ་བ་ཡིན་ཞེས་སྨྲོས་ཤིག་ཅེས་བཀའ་གནང༌ངོ་།། 32 གྲོང་སྡེའི་ནང་དུ་མངགས་པའི་ཐུགས་སྲས་གཉིས་པོ་ཕར་སོང་བ་དང་ཁོང་གིས་ཇི་ལྟར་གསུངས་པ་བཞིན་དུ་མཐོང༌ཞིང༌། 33 ཁོ་གཉིས་ཀྱིས་བོང་ཕྲུག་གི་འདོགས་ཐག་འགྲོལ་བཞིན་པའི་སྐབས༌སུ། བོང་ཕྲུག་གི་བདག་པོ་རྣམས་ན༌རེ། ཅིའི་ཕྱིར་བོང་ཕྲུག་འགྲོལ་བ་ཡིན་ཞེས་དྲིས་པ༌ན། 34 ཁོ་གཉིས་ཀྱིས་བོང་ཕྲུག་འདི་ངེད་ཅག་གི་གཙོ་བོ་ལ་མཁོ་བ་ཡིན་ཞེས་སྨྲས་སོ།། 35 ཁོ་གཉིས་ཀྱིས་དེ་ཁྲིད་ནས་སྐྱབས་མགོན་ཡེ་ཤུའི་དྲུང་དུ་སླེབས་པ༌དང༌། རང་གི་ཕྱི་གོས་བོང་ཕྲུག་གི་རྒྱབ་ཏུ་བཏིངས་ཤིང་ཁོང་ཉིད་བསྐྱོར་ནས་དེ་ལ་བཅིབས་སུ་བཅུག་པ་རེད། 36 ཁོང་ཉིད་ཕེབས་པའི་དུས་སུ་མི་རྣམས་ཀྱིས་རང་གི་ཕྱི་གོས་ལམ་ནང་དུ་བཀྲམ་པའོ།། 37 ཡང་ཁོང་ཉིད་ཡེ་རུ་སཱ་ལེམ་དུ་ཉེ་བར་ཕེབས་པ་དང་སྐྱུ་རུ་རའི་རི་བོ་ལས་མར་འབབ་པའི༌ཚེ། རྗེས་སུ་འབྲང་བའི་མི་ཚོགས་ཀྱིས་ངོ་མཚར་བའི་མཛད་པ་རྣམས་མཐོང་མྱོང༌བས། ཤིན་ཏུ་དགའ་ཞིང་སྐད་ཆེན་པོས་དཀོན་མཆོག་ལ་བསྟོད་པ་འབུལ་བཞིན། 38 གཙོ་བོའི་མཚན་གྱི་སྒོ་ནས་བྱོན་པའི་རྒྱལ་པོ་ནི་བྱིན་རླབས་ཅན་ཡིན། ནམ་མཁའི་ཞིང་ཁམས་ལ་ཞི་བདེ་དང་། བླ་ན་མེད་པའི་གནས་སུ་གཟི་བརྗིད་ཡོད་པར་གྱུར་ཅིག་ཅེས་ཡང་ཡང་བསྒྲགས་སོ།། 39 མི་ཚོགས་ཀྱི་ཁྲོད་དུ་ཡོད་པའི་ཕ་རུ་ཤི་པ་འགའ་ཞིག་གིས་སྐྱབས་མགོན་ཡེ་ཤུ༌ལ། སློབ་དཔོན༌ལགས། ཁྱེད་ཀྱིས་རང་གི་རྗེས་འབྲང་པ་རྣམས་ལ་བཀའ་བཀྱོན་གནང་བར་མཛོད་ཅེས་ཞུས་པ༌ལ། 40 ཁོང་གིས་འདི་སྐད༌དུ། བདག་གིས་ཁྱོད་རྣམས་ལ་སྨྲ་བར༌བྱ་སྟེ། གལ་ཏེ་མི་འདི་རྣམས་ཀྱིས་ཁ་ཅི་ཡང་མི་གྲགས༌ན། རྡོ་འདི་དག་གིས་སྐད་རྒྱག་པར་འགྱུར་ཞེས་གསུངས༌སོ།།

41 སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དང་ཉེ་བར་ཕེབས་པ༌དང༌། གྲོང་ཁྱེར་དེ་གཟིགས་ནས་ཐུགས་སྐྱོ་བའི་ངང་བཤུམས་ཤིང་གྲོང་ཁྱེར་དེའི་སྐོར་ལ་འདི་སྐད༌དུ། 42 གལ་སྲིད་དེ་རིང་ཁྱོད་ཀྱིས་ཞི་བདེ་གང་ལ་རག་ལས་པའི་དོན་དེ་ཤེས་ན་ཅི་མ༌རུང་། འོན་ཀྱང་ད་ལྟ་དོན་དེ་སྦས་པ་ཡིན་པས་ཁྱོད་ཀྱིས་མཐོང་བར་མི་འགྱུར། 43 དུས་ཤིག་སླེབ་ངེས༌ཏེ། ཁྱོད་ཀྱི་དགྲ་བོས་ཕྱོགས་བཞིར་འཐབ་རགས་བརྩིག་ཅིང༌། ཁྱོད་ཀྱི་མཐའ་ནས་བསྐོར་ཏེ་ཕྱོགས་བཞི་ནས་ཁྱོད་ལ་རྒོལ་བར་འགྱུར། 44 ཁྱོད་ཀྱིས་དཀོན་མཆོག་གི་གཟིགས་སྐྱོང་མཛད་པའི་དུས་དེ་མ་རྟོགས༌པས། ཁྱོད་དང་ཁྱོད་ཀྱི་ར་བའི་ནང་དུ་ཡོད་པའི་བུ་ཕྲུག་རྣམས་རྩ་མེད་དུ་བཏང༌ནས། རྡོ་ཕ་བོང་སྟེང་དུ་རྡོ་གཅིག་ཀྱང་མི་ལུས་པར་བཤིག་པར་འགྱུར་ཞེས་གསུངས༌སོ།།

མཆོད་ཁང་གཙང་མར་མཛད༌པ།

45 སྐྱབས་མགོན་ཡེ་ཤུ་མཆོད་ཁང་ནང་དུ་ཕེབས་ཤིང་གནས་དེར་ཡོད་པའི་ཚོང་པ་རྣམས་སྒོའི་ཕྱི་རུ་ཕུད༌དེ། 46 འདི་སྐད༌དུ། གསུང་རབ་ཀྱི་མདོ༌ལས། ངའི་མཆོད་ཁང་ནི་སྨོན་ལམ་ཞུ་སའི་གནས་སུ་འགྱུར་ཞེས་བཀོད་ཡོད༌ཀྱང༌། ཁྱོད་ཅག་གིས་འདི་ནི་ཇག་ཚང་ཞིག་ཏུ་བསྒྱུར་འདུག་ཅེས་གསུངས་སོ།། 47 ཁོང་གིས་ཉིན་རེ་བཞིན་མཆོད་ཁང་ནས་ཆོས་གསུངས། འོན་ཀྱང་མཆོད་དཔོན་ཆེན་པོ་རྣམས་དང་མཁན༌པོ། ཡུལ་མིའི་འགོ་དཔོན་བཅས་ཀྱིས་ཁོང་ཉིད་དགྲོང་འདོད༌ཀྱང༌། 48 མི་ཐམས་ཅད་ཀྱིས་ཁོང་གི་གསུང་ལ་ཞིབ་ཏུ་ཉན་འདུག༌པས། དེ་དག་གིས་ཐབས་ཅི་ཡང་མ་རྙེད༌དོ།།

ལེའུ་ཉི་ཤུ༌པ།

སྐྱབས་མགོན་ཡེ་ཤུའི་དབང་དང་ནུས་མཐུའི༌སྐོར།

1 ཡང་ཉིན་ཞིག༌ལ། སྐྱབས་མགོན་ཡེ་ཤུས་མཆོད་ཁང་ནང་དུ་མི་ཚོགས་ལ་ཆོས་གསུངས་ཤིང་དཀོན་མཆོག་གི་འཕྲིན་བཟང་སྒྲོག་པའི་དུས༌སུ། མཆོད་དཔོན་ཆེན་པོ་རྣམས་དང་མཁན༌པོ། དཔོན་རིགས་རྒན་པོ་བཅས་མཉམ་དུ་ཁོང་གི་དྲུང་དུ་ཡོང༌སྟེ། 2 ཁྱོད་ཀྱིས་དབང་གང་ལ་བརྟེན་ནས་དོན་འདི་དག་མཛད་པ་ཡིན༌ནམ། སུ་ཞིག་གིས་ཁྱོད་ལ་དབང་འདི་གནང་བ་ཡིན་པ་ངེད་ཅག་ལ་སྨྲ་བར་མཛོད་ཅེས་ཞུས་པ༌ལ། 3 ཁོང་གིས་འདི་སྐད༌དུ། བདག་གིས་ཀྱང་ཁྱོད་རྣམས་ལ་དྲི་བ་ཞིག་འདོན༌ཏེ། 4 ཡོ་ཧ་ནན་གྱི་ཁྲུས་གསོལ་དེ་ནམ་མཁའི་ཞིང་ཁམས་དང་མི་ཡུལ་གཉིས་ཀྱི་གང་ནས་བྱུང་བ་ལ་ལན་ཐོབས་ཤིག་ཅེས་གསུངས་པ༌དང༌། 5 དེ་རྣམས་ཀྱིས་ཕན་ཚུན་གླེང་མོལ་བྱེད༌བཞིན། གལ་ཏེ་ནམ་མཁའི་ཞིང་ཁམས་ནས་བྱུང་བ་ཡིན་ཞེ༌ན། ཁོས་ཁྱོད་རྣམས་ཅིའི་ཕྱིར་ཡོ་ཧ་ནན་ལ་ཡིད་མ་ཆེས་སམ་ཞེས་སྨྲ་ངེས༌ལ། 6 ཡང་མི་ཡུལ་ནས་བྱུང་བ་ཡིན་ཞེ༌ན། མི་ཐམས་ཅད་ཡོ་ཧ་ནན་དངོས་གནས་ལུང་སྟོན་པ་ཞིག་ཡིན་པར་ཡིད་ཆེས༌པས། མི་རྣམས་ཀྱིས་བདག་ཅག་རྡོ་རུབ་གཏོང་བར་ངེས་ཞེས་སྨྲས་ཤིང་། 7 ཁོ་རྣམས་ན༌རེ། ངེད་ཅག་གིས་གང་ནས་བྱུང་བ་མི་ཤེས་ཞེས་ལན་བཏབ་བོ།། 8 ཡང་སྐྱབས་མགོན་ཡེ་ཤུས་འདི་སྐད༌དུ། དེས་ན་བདག་གིས་ཀྱང་དབང་གང་ལ་བརྟེན་ནས་དོན་འདི་དག་བྱེད་པ་ཁྱོད་ཅག་ལ་སྨྲ་བ་མིན་ཞེས་གསུངས༌སོ།།

རྒུན་ཚལ་གླ་མཁན་གྱི༌དཔེ།

9 སྐྱབས་མགོན་ཡེ་ཤུས་དཔེའི་སྒོ་ནས་མི་རྣམས་ལ་འདི་སྐད༌དུ། དེ་ཡང་མི་ཞིག་གིས་རྒུན་ཚལ་ཞིག་བཙུགས་རྗེས་མི་གཞན་ལ་གླས་ཏེ་ཁོ་རང་ཡུལ་གཞན་དུ་སོང་ནས་ཡུན་རིང་ལ་བསྡད་དོ།། 10 དུས་ལ་བབས༌ཚེ། ཁོང་གིས་གཡོག་པོ་ཞིག་གླ་མཁན་ཚང་ལ་རྒུན་འབྲུམ་གྱི་འབྲས་བུ་ལེན་དུ་མངགས༌ནའང༌། གླ་མཁན་རྣམས་ཀྱིས་གཡོག་པོ་དེ་ལ་གཅར་རྡུང་བྱས་ནས་ལག་སྟོང་དུ་ཕྱིར་བཏང༌། 11 ཡང་ཁོང་གིས་གཡོག་པོ་གཞན་ཞིག་མངགས་པ༌ན། གླ་མཁན་རྣམས་ཀྱིས་གཡོག་པོ་དེ་ལའང་གཅར་རྡུང་དང་དམའ་འབེབས་བྱས་ཏེ་ལག་སྟོང་དུ་ཕྱིར་བཏང༌། 12 ཡང་གཡོག་པོ་གསུམ་པ་དེ་མངགས་པ༌ན། གླ་མཁན་རྣམས་ཀྱིས་དེ་ལའང་གཅར་རྡུང་བྱས་ནས་རྨས་ཏེ་ཕྱི་རུ་བསྐྲད། 13 རྒུན་འབྲུམ་ར་བའི་བདག་པོ་ན༌རེ། ད་ནི་ཅི༌བྱའམ། བདག་གི་གཅེས་པའི་བུ་དེ་མངགས་ན་གླ་མཁན་རྣམས་ཀྱིས་བཀུར་སྟི་བྱེད་ཀྱང་སྲིད་བསམས༌སོ།། 14 འོན་ཀྱང་གླ་མཁན་རྣམས་ཀྱིས་བུ་དེ་མཐོང་ནས་ཕན་ཚུན༌ལ། འདི་ནི་ཕ་ཤུལ་འཛིན་མཁན་ཡིན། ནོར་སྐལ་དེ་དག་བདག་ཅག་ལ་འཐོབ་པའི་ཕྱིར། ཁོ་རང་གསོད་པར་བྱའོ་ཞེས་སྨྲས༌ཏེ། 15 བུ་དེ་རྒུན་འབྲུམ་ར་བའི་ཕྱི་རུ་བཏོན་ནས་བསད་དོ།། དེས་ན་རྒུན་འབྲུམ་ར་བའི་བདག་པོས་དེ་དག་ལ་ཅི་བྱེད་པར་འགྱུར་རམ་ཞེ༌ན། 16 ཁོང་ཉིད་ཕེབས་ཡོང་ནས་གླ་མཁན་རྣམས་འཇོམས་པར་མཛད༌དེ། རྒུན་འབྲུམ་ར་བ་མི་གཞན་རྣམས་ལ་སྤྲོད་པར་བྱེད་ཅེས་གསུངས་པ༌དང༌། མི་རྣམས་ཀྱིས་གསུང་དེ་ཐོས་ནས་དེ་ལྟར་བྱ་མི་རུང་ཞེས་སྨྲས་པ༌ལ། 17 སྐྱབས་མགོན་ཡེ་ཤུས་དེ་རྣམས་ལ་གཟིགས་ནས་འདི་སྐད༌དུ། གསུང་རབ་ཀྱི་མདོ་ལས་ཇི་སྐད༌དུ།

བཟོ་བ་རྣམས་ཀྱིས་སྤངས་པའི༌རྡོ།།

ཁང་པའི་ཟུར་གྱི་རྨང་རྡོ༌ཡིན།།

ཞེས་གསུངས་ཡོད་པའི་དོན་ཅི་ཡིན༌ནམ། 18 མི་སུ་ཞིག་རྡོ་དེའི་སྟེང་དུ་ལྷུང༌ན། མི་དེ་ནི་དུམ་བུར་འགྱུར། ཡང་རྡོ་དེ་མི་སུ་ཞིག་གི་སྟེང་དུ་ལྷུང༌ན། མི་དེའང་རྡུལ་དུ་བརླག་པར་འགྱུར་ཞེས་གསུངས༌སོ།།

ཁྲལ་འཇལ་བའི༌སྐོར།

19 དེ་ནས་མཁན་པོ་དང་མཆོད་དཔོན་ཆེན་པོ་རྣམས་ཀྱིས་གོང་གི་དཔེ་དེ་ནི་རང་ཉིད་ལ་གསུངས་པ་ཤེས༌ནས། དེ་མ་ཐག་ཏུ་ཁོང་ཉིད་འཛིན་པར་བསམས་ཀྱང་མི་ཚོགས་ལ་འཇིགས༌སོ།། 20 སྐྱབས་མགོན་ཡེ་ཤུར་ལྐོག་ལྟ་བྱས་ནས་ཁོང་གི་གསུང་ལས་གླགས་བཙལ་ཏེ་སྤྱི་དཔོན་གྱི་ཁྲིམས་དང་དབང་ལ་སྤྲོད༌ཆེད། མི་གཞུང་དྲང་ཡིན་ཁུལ་བྱེད་པའི་མྱུལ་མ་འགའ་ཁོང་གི་དྲུང་དུ་བཏང༌ངོ་།། 21 དེ་རྣམས་ན༌རེ། སློབ་དཔོན༌ལགས། ཁྱེད་ཀྱིས་གསུངས་པ་དང་བསྟན་པ་ནི་བདེན་པ་ཡིན་ཞིང་མི་ཀུན་ལ་ཕྱོགས་རིས་མེད་པར་དཀོན་མཆོག་གི་ལམ་ཡང་དག་པར་བདེན་པར་སྟོན་པ་ངེད་རྣམས་ཀྱིས་ཤེས་པ་ཡིན། 22 ད་ལྟ་ངེད་ཅག་གིས་སེ་བཟིར་ལ་ཁྲལ་འཇལ་རུང་ངམ་མི་རུང་ཞེས་ཞུས་པ༌ལ། 23 ཁོང་གིས་དེ་རྣམས་ཀྱི་གཡོ་སྒྱུ་མཁྱེན་ཏེ་འདི་སྐད༌དུ། 24 བདག་ལ་དངུལ་སྒོར་ཞིག་སྟོན༌ཅིག དངུལ་སྒོར་སྟེང་གི་རི་མོ་དང་ཡི་གེ་འདི་སུའི་ཡིན་ནམ་ཞེས་དྲིས་པ༌ན། དེ་རྣམས་ཀྱིས་སེ་བཟིར་གྱི་ཡིན་ཞེས་སྨྲས་སོ།། 25 ཡང་ཁོང་གིས་འདི་སྐད༌དུ། དེས་ན་གང་ཞིག་སེ་བཟིར་གྱི་ཡིན་ན་དེ་ནི་སེ་བཟིར་ལ་ཕུལ༌དང༌། གང་ཞིག་དཀོན་མཆོག་གི་ཡིན་ན་དེ་ནི་དཀོན་མཆོག་ལ་ཕུལ་ཅིག་ཅེས་གསུངས་སོ།། 26 དེ་རྣམས་ཀྱིས་མི་ཚོགས་ཀྱི་མདུན་ནས་ཁོང་ལ་ལོག་བཤད་བྱེད་དུ་འཇུག་མ་ནུས༌ཤིང༌། ཁོང་གི་བཀའ་ལན་ལ་ངོ་མཚར་བར་གྱུར་པས་ཁ་ཅི་ཡང་མ་གྲགས༌སོ།།

སླར་གསོན་པའི་དོན་དང་བཟའ་ཟླའི༌སྐོར།

27 སླར་གསོན་པའི་དོན་*དེ་མེད་ཟེར་མཁན་སཱ་ཅུ་སེ་པ་རྣམས་ཁོང་གི་དྲུང་དུ་ཡོང་སྟེ་ན༌རེ། 28 སློབ་དཔོན༌ལགས། མོ་ཤེའི་མདོ༌ལས། གལ་སྲིད་སྐྱེས་པ་ཞིག་ལ་བུ་ཕྲུག་མེད་པར་ཤི་སྟེ་ཆུང་མ་གཅིག་པུར་ལུས༌ན། དེའི་གཅུང་པོས་ཆུང་མ་དེ་བླངས་ནས་གཅེན་པོའི་དོན་དུ་རིགས་རྒྱུད་སྤེལ་དགོས་ཞེས་གསུངས་ཡོད། 29 སྔོན་ཆད་སྤུན་བདུན་ཡོད་པ་ལས་སྤུན་ཆེ་བས་ཆུང་མ་ཞིག་བླངས་ནས་བུ་ཕྲུག་མེད་པར༌ཤི་བ་དང་། 30-31 སྤུན་གཉིས་པ་དང་གསུམ་པས་ཀྱང་བུད་མེད་དེ་ཆུང་མར་བླངས་མྱོང་བ༌དང༌། དེ་བཞིན་དུ་སྤུན་བདུན་པོས་དེ་ལྟར་བྱས་ནས་བུ་ཕྲུག་མ་བྱུང་བར༌ཚང་མ་ཤི་བ་རེད། 32 མཇུག་མཐར་བུད་མེད་དེའང༌ཤིའོ།། 33 དེས་ན་གཤིན་པོ་རྣམས་སླར་གསོན་པར་འགྱུར་བའི་དུས་དེ་སླེབས༌ཚེ། སྤུན་བདུན་པོས་བུད་མེད་དེ་ཆུང་མར་བླངས་མྱོང་བས་ཁོ་མོ་ནི་སྤུན་བདུན་ལས་སུ་ཞིག་གི་ཆུང་མ་ཡིན་ནམ་ཞེས་དྲིས་པ༌ན། 34 སྐྱབས་མགོན་ཡེ་ཤུས་འདི་སྐད༌དུ། བསྐལ་པ་འདི་ལ་གཏོགས་པའི་མི་རྣམས་ཀྱིས་བག་མ་ཕར་བསྐྱལ་ཚུར་ལེན་བྱེད༌ཀྱང༌། 35 བསྐལ་པ་འབྱུང་འགྱུར་འཐོབ་པ་དང་གཤིན་པོ་སླར་གསོན་པར་འོས་པ་རྣམས་ཀྱིས་བག་མ་ཕར་བསྐྱལ་ཚུར་ལེན་མི་བྱེད། 36 རྒྱུ་མཚན་ནི་དེ་རྣམས་ལ་ནམ་ཡང་འཆི་བ་མེད་པར་ཕོ་ཉ་རྣམས་དང་མཚུངས༌ཤིང༌། སླར་གསོན་པ་རྣམས་ཡིན་པས་དཀོན་མཆོག་གི་བུ་ཕྲུག་ཏུ་འགྱུར་བའི་ཕྱིར༌རོ།། 37 འོན་ཀྱང་གཤིན་པོ་རྣམས་སླར་གསོན་ངེས་པའི་སྐོར༌ལ། མོ་ཤེ་ཡིས་ཚེར་སྡོང་གི་སྐོར་བཀོད་པའི་མདོ་ལས། གཙོ་བོ་ལ་ཨབ་ར་ཧམ་གྱི་དཀོན་མཆོག༌དང༌། ཨི་སཱག་གི་དཀོན༌མཆོག ཡ་ཀོབ་ཀྱི་དཀོན་མཆོག་ཅེས་གསོལ་བ་ལས་གསལ་པོར་བསྟན་པ་ཡིན། 38 དཀོན་མཆོག་ནི་གཤིན་པོ་རྣམས་ཀྱི་དཀོན་མཆོག་མ་ཡིན༌པར། གསོན་པོ་རྣམས་ཀྱི་དཀོན་མཆོག་ཡིན༌ཏེ། ཁོང་གི་དྲུང་དུ་མི་ཐམས་ཅད་གསོན་པོ་ཡིན་པའི་ཕྱིར་རོ་ཞེས་གསུངས་སོ།། 39 ཡང་མཁན་པོ་འགའ་ཞིག་ན༌རེ། སློབ་དཔོན༌ལགས། ཁྱེད་ཀྱིས་ལེགས་པར་གསུངས་པ་ཡིན་ཞེས་ཞུས༌ཤིང༌། 40 ཕྱིས་སུ་དེ་རྣམས་ཀྱིས་ཁོང་ལ་དྲི་བ་ཅི་ཡང་ཞུ་མ་ཕོད༌དོ།།

རྒྱལ་པོ་དཱ་བིད་ཀྱི་རིགས་སྲས༌སྐོར།

41 སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། མཱ་ཤི་ཀ་ནི་ཇི་ལྟར་དཱ་བིད་ཀྱི་རིགས་སྲས་ཡིན་པར་སྨྲའམ། 42 དཱ་བིད་ཀྱིས་གསུང་མགུར་གྱི་མདོ་ལས་ཇི་སྐད༌དུ།

དཀོན་མཆོག་གིས་ནི་ང་ཡི་གཙོ་བོ༌ལ།།

43 བདག་གིས་ཁྱོད་ཀྱི་བསྟན་དགྲ་ཐམས་ཅད༌ཀུན།།

ཁྱོད་ཀྱི་ཞབས་ཀྱི་སྟེགས་སུ་བསྒྱུར་བའི༌བར།།

བདག་གི་གཡས་སུ་བཞུགས་ཤིང་སྒུག་པར༌བྱའོ།།

ཞེས་གསུངས་པ༌དང༌། 44 དཱ་བིད་ཀྱིས་ཁོང་ལ་གཙོ་བོ་ཞེས་ཞུས༌ན། ཁོང་ནི་དཱ་བིད་ཀྱི་རིགས་སྲས་སུ་ཇི་ལྟར་གྱུར་པ་ཡིན་ནམ་ཞེས་གསུངས༌སོ།།

45 མི་ཐམས་ཅད་ཀྱིས་སྐྱབས་མགོན་ཡེ་ཤུའི་གསུང་ལ་ཉན་བཞིན་པའི་དུས༌སུ། ཁོང་གིས་ཐུགས་སྲས་རྣམས་ལ་འདི་སྐད༌དུ། 46 མཁན་པོ་རྣམས་ལ་དོགས་པར༌གྱིས། དེ་རྣམས་ཀྱིས་ལྭ་རིང་པོ་གྱོན་ཏེ་ཕར་འགྲོ་ཚུར་འོང་བྱེད་པ༌དང༌། ཁྲོམ་སྲང་ནས་མི་རྣམས་ཀྱི་བསྙེན་བཀུར་འཐོབ་པར་དགའ་ཞིང་། ཆོས་ཁང་དང་གསོལ་སྟོན་དུ་གྲལ་མགོ་ནས་སྡོད་པར་མོས་པ་ཡིན། 47 མི་དེ་རྣམས་ཀྱིས་ཡུགས་མོ་རྣམས་ཀྱི་ཁང་པ་དང་བཅས་པའི་རྒྱུ་རྫས་ཧམ་བཟུང་བྱེད་ཅིང་སྨོན་ལམ་རིང་པོ་འདེབས་ཁུལ་བྱེད༌པས། མི་དེ་དག་ལ་ལྷག་ཏུ་ཉེས་ཆད་ལྕི་མོ་འཕོག་པར་འགྱུར་ཞེས་གསུངས༌སོ།།

ལེའུ་ཉེར་གཅིག༌པ།

ཡུགས་མོ་དབུལ་པོ་ཞིག་གི་འབུལ༌བ།

1 སྐྱབས་མགོན་ཡེ་ཤུས་དབུ་ཡར་དགྱེ་ནས་གཟིགས་པ༌ན། ཕྱུག་བདག་རྣམས་ཀྱིས་མཆོད་ཁང་གི་དཀོར་མཛོད་ནང་དུ་ཞལ་འདེབས་འབུལ་བཞིན་པ་མཐོང༌ཞིང༌། 2 ཡུགས་མོ་དབུལ་པོ་ཞིག་གིས་ཀྱང་ཟངས་ཀྱི་དོང་ཙེ་ཆུང་ངུ་གཉིས་ཕུལ་བ་གཟིགས་ཏེ་འདི་སྐད༌དུ། 3 བདག་གིས་ཁྱོད་རྣམས་ལ་བདེན་པར༌སྨྲ་སྟེ། དངུལ་འབུལ་མཁན་ཐམས་ཅད་ལས་ཡུགས་མོ་དབུལ་པོ་འདིས་ཕུལ་བ་མང༌སྟེ། 4 ཁོ་རྣམས་ཀྱིས་རྒྱུ་ནོར་ལྷག་མ་མང་པོ་ཡོད་པ་ལས་ཕུལ་བ༌ཡིན་ཞིང༌། ཁོ་མོས་རང་ལ་མི་འདང་ཡང་སྲོག་འཚོ་བར་མཁོ་བ་ཐམས་ཅད་ཕུལ་བ་ཡིན་ཞེས་གསུངས༌སོ།།

དུས་ཀྱི་མཐའ་མའི་སྐོར་གྱི་ལུང༌བསྟན།

5 མི་འགའ་ཞིག་གིས་མཆོད་ཁང་དེ་ནི་རྡོ་ཕ་བོང་ཡིད་དུ་འོང་བ་དང་རིན་པོ་ཆེའི་ཞལ་འདེབས་དག་གིས་བརྒྱན་འདུག་ཨང་ཞེས་གླེང་བ༌དང༌། 6 སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་མཐོང་བ་ཐམས་ཅད་ནི་མ་འོངས་པའི་དུས་དེ་སླེབས༌ཚེ། རྡོ་ཕ་བོང་སྟེང་དུ་རྡོ་གཅིག་ཀྱང་མི་ལུས་པར་ཐམས་ཅད་བཤིག་པར་འགྱུར་ཞེས་གསུངས་སོ།། 7 ཁོ་རྣམས་ན༌རེ། སློབ་དཔོན༌ལགས། དོན་འདི་རྣམས་དུས་ནམ་ཞིག་ལ་འབྱུང་ཞིང་དོན་འདི་རྣམས་འབྱུང་བའི་དུས་སུ་རྟགས་ཅི་ཞིག་ཡོད་དམ་ཞེས་ཞུས་པ༌ན། 8 ཡང་ཁོང་གིས་འདི་སྐད༌དུ། སུ་ཞིག་གིས་ཀྱང་ཁྱོད་ཅག་མི་བསླུ་བའི་ཆེད་དུ་དོགས་པར༌གྱིས། རྒྱུ་མཚན་ནི་མི་མང་པོས་བདག་གི་མིང་དུ་རྫུ་བཞིན་ཡོང་སྟེ། ང་རང་ནི་སྐྱབས་མགོན་མཱ་ཤི་ཀ་ཡིན་ཟེར་བ་དང་དུས་དེ་སླེབས་ལ་ཉེའོ་ཟེར་ངེས་ཤིང་། ཁྱོད་རྣམས་དེ་རིགས་ཀྱི་རྗེས་སུ་འགྲོ་བར་མི༌བྱའོ།། 9 ཡང་ཁྱོད་ཅག་གིས་དམག་འཁྲུག་དང་ཟིང་ཆ་ལངས་པའི་གཏམ་ཐོས་པའི་སྐབས་སུ་འཇིགས་མི་དགོས༌ཏེ། དོན་འདི་རྣམས་སྔོན་ལ་འབྱུང་ངེས་ཀྱང་མཐའ་མའི་དུས་དེ་མ་ཐག་ཏུ་སླེབས་པ་མ་ཡིན་པའི་ཕྱིར་རོ་ཞེས་གསུངས༌སོ།།

10 ཡང་སྐྱབས་མགོན་ཡེ་ཤུས་ཁོ་རྣམས་ལ་འདི་སྐད༌དུ། དེའི་དུས་སུ་མི་རིགས་དང་མི་རིགས་འཁྲུག་ཅིང་རྒྱལ་ཁབ་དང་རྒྱལ་ཁབ་འཁྲུག་པར་འགྱུར་བ༌དང༌། 11 ས་འགུལ་ཆེན་པོ་འབྱུང་བ༌དང༌། ས་ཆ་མང་པོར་མུ་གེ་དང་ནད་ཡམས་སྣ་ཚོགས་འབྱུང༌ཞིང༌། ནམ་མཁའ་ནས་ཀྱང་ལྟས་ངོ་མཚར་ཅན་དང་འཇིགས་སུ་རུང་བ་སྣ་ཚོགས་འབྱུང་བར་འགྱུར། 12 འོན་ཀྱང་དོན་འདི་ཐམས་ཅད་མ་བྱུང་བའི་སྔོན༌ལ། ངའི་མིང་གི་རྐྱེན་གྱིས་ཁྱོད་རྣམས་འཛིན་པར་འགྱུར༌ཏེ། འཚེ་བར་བྱེད་ཅིང་ཆོས་ཁང་ལ་སྤྲོད་པ་དང་བཙོན་ཁང་དུའང་འཇུག་པར་བྱེད། ཡང་ཁྱོད་རྣམས་རྒྱལ་པོ་དང་སྤྱི་དཔོན་རྣམས་ཀྱི་དྲུང་དུ་འཁྲིད་པར་འགྱུར༌ཡང༌། 13 མཇུག་མཐར་དོན་འདི་རྣམས་ཁྱོད་ཅག་གིས་བདེན་དཔང་བྱེད་པའི་མཐུན་རྐྱེན་དུ་འགྱུར། 14 དེ་བས་ཁྱོད་རྣམས་ཀྱིས་སྔོན་ལ་ཅི་ལྟར་ལན་འདེབས་པར་བསམ་བློ་མི་གཏོང་བར་སེམས་ཐག་ཆོད༌ཅིག 15 རྒྱུ་མཚན་ནི་བདག་གིས་ཁྱོད་རྣམས་ལ་ཁ་ལྕེ་དང་ཤེས་རབ་གནང་ངེས་ཡིན༌པས། དགྲ་བོ་སུས་ཀྱང་ཁྱོད་རྣམས་ལ་རྒོལ་བའམ་དགག་པར་བྱ་མི་ནུས་སོ།། 16 ཐ་ན་ཁྱོད་རྣམས་ཀྱི་ཕ་མ༌དང༌སྤུན་མཆེད། གཉེན༌ཉེ། གྲོགས་པོ་དག་གིས་ཀྱང་ཁྱོད་རྣམས་དགྲའི་ལག་ཏུ་སྤྲོད་ཅིང་ཁྱོད་རྣམས་ལས་འགའ་ཞིག་གསོད་པར་འགྱུར། 17 གཞན་ཡང་ངའི་མིང་གི་རྐྱེན་གྱིས་མི་ཐམས་ཅད་ཁྱོད་ཅག་ལ་སྡང་བར་འགྱུར། 18 འོན་ཀྱང་ཁྱོད་རྣམས་ཀྱི་སྐྲའི་ཉག་མ་གཅིག་ཀྱང་འཇིག་པར་མི་འགྱུར། 19 ཁྱོད་ཅག་གི་བཟོད་བསྲན་གྱིས་ཀྱང་ཁྱོད་རྣམས་ཀྱི་སྲོག་སྐྱོབ་པར་ངེས་ཞེས་གསུངས༌སོ།།

ཡེ་རུ་སཱ་ལེམ་མེད་པར་འགྱུར་བའི་ལུང་བསྟན།

20 ཡང་འདི་སྐད༌དུ། དེ་ཡང་དགྲའི་དམག་དཔུང་གིས་ཡེ་རུ་སཱ་ལེམ་གྱི་ཕྱོགས་བཞི་ནས་བསྐོར་བ་ཁྱོད་རྣམས་ཀྱིས་མཐོང་བའི༌ཚེ། གྲོང་ཁྱེར་དེ་འཇིག་པའི་དུས་ལ་སླེབས་པར་ཉེ་བའང་ཤེས་པར༌གྱིས། 21 དེའི་དུས༌སུ། ཡ་ཧུ་དཱའི་ཡུལ་དུ་ཡོད་པའི་མི་རྣམས་རི་ལ་འབྲོ་བར་གྱིས། གྲོང་ཁྱེར་དེའི་ནང་དུ་ཡོད་པ་རྣམས་ཕྱིར་འབུད་དགོས་པ༌དང༌། གྲོང་སྡེའི་ནང་དུ་ཡོད་པ་རྣམས་ཀྱང་གྲོང་ཁྱེར་དེར་འགྲོ་བར་མི༌བྱའོ།། 22 རྒྱུ་མཚན་ནི་དུས་དེ་ནི་ལན་འཇལ་བའི་ཉིན་མོ་དག་ཡིན༌ཏེ། དཀོན་མཆོག་གི་མདོ་ལས་གསུངས་པ་བཞིན་ཐམས་ཅད་འགྲུབ་པར་འགྱུར་བའི་ཕྱིར༌ཡིན། 23 ཡང་ཉིན་དེ་དག་གི་རིང༌ལ། ས་གཞི་ལ་སྡུག་བསྔལ་ཆེན་པོ་འབྱུང་ཞིང་། དཀོན་མཆོག་ཀྱང་མི་རིགས་འདི་ལ་ཐུགས་ཁྲོ་བར་འགྱུར༌བས། བུད་མེད་སྦྲུམ་མ་དང་ཕྲུ་གུར་ནུ་མ་སྣུན་མཁན་རྣམས་སྙིང་རེ་རྗེ༌ཨང༌། 24 ཡ་ཧུ་དཱ་པ་མང་པོ་ཞིག་རལ་གྲིའི་ཁ་ནས་གསོད་པར་འགྱུར་བ༌དང༌། གཞན་རྣམས་བཟུང་སྟེ་རྒྱལ་ཁབ་སོ་སོར་བཙན་ཁྲིད་བྱས་ནས་འཐོར་བར་འགྱུར། ཕྱི་ཕྱོགས་པ་རྣམས་ཀྱི་དུས་ཚང་བའི་བར་དུ། ཕྱི་ཕྱོགས་པ་རྣམས་ཀྱིས་ཡེ་རུ་སཱ་ལེམ་ཡང་བརྫི་བར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུ་ཕེབས་ཡོང་བའི་སྐོར།

25 ཡང་འདི་སྐད༌དུ། དེ་ཡང་ཉི་ཟླ་སྐར་གསུམ་ལས་ལྟས་ངོ་མཚར་ཅན་རྣམས་འབྱུང༌ཞིང༌། རྒྱ་མཚོའི་རྦ་རླབས་འཕྱུར་བའི་སྒྲ་ཆེན་པོ་ཐོས་པ༌ལས། ས་གཞིའི་སྟེང་གི་མི་རིགས་ཐམས་ཅད་ལ་དཀའ་སྡུག་བྱུང་སྟེ་ཅི་བྱ་གཏོལ་མེད་དུ་འགྱུར། 26 བར་སྣང་ཁམས་ཀྱི་དབང་ཐམས་ཅད་ཀྱང་གཡོ་བར་འགྱུར༌བས། མི་རྣམས་ཀྱིས་འཇིག་རྟེན་ཁམས་ལ་ཅི་འབྱུང་བར་འགྱུར་བ་བསམས་ཚེ་འཇིགས་ཤིང་སྐྲག་ནས་དབང་བོ་འཆོར་བར་འགྱུར། 27 དེའི་དུས༌སུ། མི་དེ་རྣམས་ཀྱིས་མིའི་བུ་ཁོང་ཉིད་ནུས་མཐུ་དང་གཟི་བརྗིད་ཆེན་པོའི་ངང་སྤྲིན་གྱི་བང་རིམ་ནས་འབྱོན་པ་མཐོང་བར་འགྱུར་རོ།། 28 དོན་འདི་རྣམས་འབྱུང༌བའི་ཚེ། ཁྱོད་རྣམས་ལ་ཐར་པའི་དུས་སླེབས་ལ་ཉེ་བ་ཡིན་པས་ཁྱོད་རྣམས་འགྲེངས་ནས་མགོ་བོ་ཡར་འདེགས་དགོས་ཞེས་གསུངས༌སོ།།

བསེ་ཡབ་ཤིང་གི་བསླབ་བྱ།

29 ཡང་སྐྱབས་མགོན་ཡེ་ཤུས་ཁོ་རྣམས་ལ་དཔེའི་སྒོ་ནས་འདི་སྐད༌དུ། ཁྱོད་རྣམས་ཀྱིས་བསེ་ཡབ་ཤིང་དང་ལྗོན་ཤིང་སྣ་ཚོགས་ལ་ལྟོས༌དང༌། 30 དེ་དག་ལ་མྱུ་གུ་འབུས་པ་མཐོང་ཚེ་དབྱར་ཁའི་དུས་ལ་ཉེ་བ་རང་ཤུགས་ཀྱིས་ཤེས༌ཡོང་། 31 དེ་བཞིན་དུ་ཁྱོད་ཅག་གིས་ཀྱང་དོན་འདི་རྣམས་འབྱུང་བ་མཐོང༌བའི་ཚེ། དཀོན་མཆོག་གི་རྒྱལ་སྲིད་དང་ཉེ་བར་སླེབས་པའང་ཤེས་པར༌གྱིས། 32 བདག་གིས་ཁྱོད་ཅག་ལ་བདེན་པར་སྨྲ༌སྟེ། མི་རབས་འདི་ད་དུང་མ་འདས་པའི་སྔོན་ལ་དོན་འདི་ཐམས་ཅད་འབྱུང་བར་འགྱུར། 33 གནམ་ས་གཉིས་ནི་འཇིག་སྲིད་ཀྱང་བདག་གི་བཀའ་རྣམས་འཇིག་པར་མི་འགྱུར་ཞེས་གསུངས༌སོ།།

ཕྱིར་ཕེབས་པར་བློ་གཟུ་བོར་གནས་དགོས་པ།

34 ཡང་འདི་སྐད༌དུ། ཟས་ཆང་ལ་རྔམ་པ་དང་ཚེ་འདིའི་སེམས་ཁུར་སྣ་ཚོགས་ཀྱི་དབང་གིས་ཁྱོད་ཅག་གི་སེམས་མི་སྒྲིབ་པའི་ཆེད་དུ་བློ་གཟུ་བོར་གནས་པར༌གྱིས། དེ་ལྟར་མ་བྱས༌ཚེ། ཉིན་མོ་དེས་ཞགས་པས་བཟུང་བ་ལྟར་གློ་བུར་ཉིད་ལ་ཁྱོད་ཅག་འཛིན་པར་བྱེད། 35 རྒྱུ་མཚན་ནི་ཉིན་མོ་དེ་ནི་ས་གཞི་ཡོངས་སུ་གནས་པའི་མི་ཐམས་ཅད་ཀྱི་སྟེང་ལ་སླེབ་པར་འགྱུར་བའི་ཕྱིར༌ཡིན། 36 དེ་བས་ཁྱོད་རྣམས་ཀྱིས་དུས་རྟག་ཏུ་དོགས་ཟོན་བྱོས་དང་། འབྱུང་འགྱུར་གྱི་དོན་དེ་ཐམས་ཅད་ལས་ཐར༌ཞིང་མིའི་བུ་ཡི་དྲུང་དུ་ཚུགས་ནུས་པའི་ཆེད༌དུ། ནམ་རྒྱུན་གསོལ་བ་ཐོབས་ཤིག་ཅེས་གསུངས༌སོ།།

37 ཡང་སྐྱབས་མགོན་ཡེ་ཤུས་ཉིན་རེ་བཞིན་མཆོད་ཁང་ནང་དུ་མི་རྣམས་ལ་ཆོས་གསུངས༌ཤིང༌། ཞག་མ་རེ་རེར་ཕྱི་རོལ་ཏུ་ཕེབས་ནས་སྐྱུ་རུ་རའི་རི་བོ་ལ་བཞུགས་པ་རེད། 38 ཡང་ནམ་ལངས་མ་ཐག་མི་ཐམས་ཅད་མཆོད་ཁང་ནང་དུ་ཁོང་གི་དྲུང་དུ་ཡོང་ནས་ཆོས་ལ་མཉན༌ཏོ།།

ལེའུ་ཉེར་གཉིས༌པ།

ངོ་ལོག་པ་ཡུ་དཱའི༌སྐོར།

1 སྐྱུར་མེད་བག་ལེབ་ཀྱི་དུས་ཆེན་ཏེ་པེ་སག་གི་དུས་ཆེན་ཟེར་བ་སླེབས་ལ་ཉེ་བའི་དུས༌སུ། 2 མཆོད་དཔོན་ཆེན་པོ་དག་དང་མཁན་པོ་རྣམས་མི་སེར་ལ་འཇིགས་ཏེ་སྐྱབས་མགོན་ཡེ་ཤུ་ཇི་ལྟར་དགྲོང་བར་བྱེད་པའི་ཐབས་བཙལ༌ཏོ།།

3 བདུད་སཱ་ཏན་ཐུགས་སྲས་བཅུ་གཉིས་ལས་ཨི་སི་ཀར་རེའི་ཡུ་དཱའི་སེམས་ནང་དུ་ཞུགས༌ཏེ། 4 མཆོད་དཔོན་ཆེན་པོ་རྣམས་དང་མཆོད་ཁང་སྲུང་བའི་དམག་དཔོན་རྣམས་ཀྱི་དྲུང་དུ་སོང་ནས་སྐྱབས་མགོན་ཡེ་ཤུ་ཇི་ལྟར་དེ་དག་ལ་སྤྲོད་པར་གྲོས་བྱས། 5 དེ་དག་ཤིན་ཏུ་དགའ་ནས་ཡུ་དཱ་ལ་དངུལ་སྟེར་བར་ཡིད་འཐད་བྱུང་། 6 ཡུ་དཱས་ཀྱང་ཁས་བླངས་ནས་མི་ཚོགས་མེད་པའི་དུས་སུ་སྐྱབས་མགོན་ཡེ་ཤུ་དེ་དག་གི་ལག་ཏུ་ཇི་ལྟར་སྤྲོད་པའི་གོ་སྐབས་བཙལ༌ཏོ།།

གཙོ་བོ་ཡེ་ཤུའི་རྗེས་དྲན་གྱི་ཞལ་ཟས།

7 པེ་སག་གི་ལུ་གུ་བཤའ་དགོས་པའི་སྐྱུར་མེད་བག་ལེབ་དུས་ཆེན་གྱི་ཉིན་མོ་དེ་སླེབས་པ༌དང༌། 8 སྐྱབས་མགོན་ཡེ་ཤུས་པེ་ཏྲོ་དང་ཡོ་ཧ་ནན་གཉིས་མངགས༌ཏེ། བདག་ཅག་གིས་པེ་སག་གི་གསོལ་སྟོན་རོལ་ཕྱིར་ཁྱོད་གཉིས་སྟ་གོན་བྱེད་དུ་སོང་ཞེས་བཀའ་གནང་ངོ༌།། 9 དེ་གཉིས་ན༌རེ། ངེད་གཉིས་ཀྱིས་གནས་གང་དུ་སྟ་གོན་བྱེད་དགོངས་སམ་ཞེས་ཞུས་པ༌ན། 10 ཡང་ཁོང་གིས་འདི་སྐད༌དུ། ཁྱོད་གཉིས་གྲོང་ཁྱེར་ནང་དུ་སླེབས༌རྗེས། དེ་རུ་ཆུ་བུམ་འཁྱེར་བའི་སྐྱེས་པ་ཞིག་ཚུར་ཡོང་བར་འགྱུར་ཞིང་དེའི་རྗེས་སུ་འབྲངས་ནས་ཁྱིམ་དེར་སོང༌སྟེ། 11 ཁྱིམ་དེའི་བདག་པོ༌ལ། སློབ་དཔོན་གྱིས་ཁྱོད་ལ་འདི་སྐད་གསུངས་ཏེ། ང་དང་ཐུགས་སྲས་རྣམས་ཀྱིས་མཉམ་དུ་པེ་སག་གི་ཞལ་ཟས་བཞེས་སའི་འགྲུལ་ཁང་དེ་གང་དུ་ཡོད་ཅེས་ཤོད༌ཅིག 12 དེས་ཀྱང་ཁྱོད་གཉིས་ལ་ཅ་ལག་ཁ་ཚང་ཡོད་པའི་ཐོག་ཁང་ཆེན་པོ་ཞིག་སྟོན༌སྲིད། ཁྱོད་གཉིས་ཀྱིས་གནས་དེ་རུ་སྟ་གོན་བྱོས་ཤིག་ཅེས་གསུངས༌ཤིང༌། 13 ཐུགས་སྲས་གཉིས་པོ་སོང་སྟེ་ཁོང་གིས་གསུངས་པ་བཞིན་མཐོང་ཞིང་གནས་དེ་རུ་པེ་སག་གི་གསོལ་སྟོན་བཤམས༌སོ།།

14 དུས་དེ་ལ་སླེབས༌པའི་ཚེ། སྐྱབས་མགོན་ཡེ་ཤུ་དང་སྐུ་ཚབ་པ་རྣམས་མཉམ་དུ་གནས་དེར་གྲལ་ལ་བཞུགས༌ཤིང༌། 15 ཁོང་གིས་འདི་སྐད༌དུ། ངས་སྡུག་བསྔལ་མ་མྱང་བའི་སྔོན་ལ་ཁྱོད་ཅག་དང་ལྷན་དུ་པེ་སག་གི་གསོལ་སྟོན་འདི་ལོངས་སུ་སྤྱོད་འདོད་ཤིན་ཏུ༌ཆེ། 16 བདག་གིས་ཁྱོད་རྣམས་ལ་སྨྲ་བར་བྱ༌སྟེ། དཀོན་མཆོག་གི་རྒྱལ་སྲིད་ནས་པེ་སག་གི་གསོལ་སྟོན་གྱི་དོན་དེ་འགྲུབ་རག་བར་དུ་ངས་གསོལ་སྟོན་འདི་ལོངས་སུ་མི་སྤྱོད་ཅེས་གསུངས་སོ།། 17 ཁོང་གིས་ཕོར་བ་ཕྱག་ཏུ་བསྣམས་ཏེ་བཀའ་དྲིན་ཞུས་རྗེས་འདི་སྐད༌དུ། ཁྱོད་རྣམས་ཀྱིས་ཕོར་བ་འདི་ལོངས་ལ་བགོས་ཏེ་ཐུངས༌ཤིག 18 བདག་གིས་ཁྱོད་རྣམས་ལ་སྨྲ་བར་བྱ༌སྟེ། ད་ནས་བཟུང་། དཀོན་མཆོག་གི་རྒྱལ་སྲིད་སླེབས་རག་བར༌དུ། ངས་རྒུན་འབྲུམ་གྱི་ཁུ་བ་འདི་འཐུང་བ་མིན་ཞེས་གསུངས༌ཤིང༌། 19 ཡང་ཁོང་གིས་ཕྱག་ཏུ་བག་ལེབ་བསྣམས་ཤིང་བཀའ་དྲིན་ཞུས་རྗེས་དུམ་བུར་བགོས་ནས་ཐུགས་སྲས་རྣམས་ལ་གནང་སྟེ་འདི་སྐད༌དུ། འདི་ནི་བདག་གི་ལུས་པོ་ཡིན་ཏེ་ཁྱོད་རྣམས་ཀྱི་ཆེད་དུ་སྦྱིན་པ༌ཡིན། ང་རང་རྗེས་སུ་དྲན་པའི་ཕྱིར་ཁྱོད་རྣམས་ཀྱིས་ཀྱང་འདི་ལྟར་བྱོས་ཤིག་ཅེས་གསུངས་སོ།། 20 ཡང་ཞལ་ཟས་བཞེས་ཚར་རྗེས་ཁོང་གིས་སྔར་བཞིན་ཕོར་བ་ཕྱག་ཏུ་བསྣམས་ཏེ་འདི་སྐད༌དུ། ཕོར་བ་འདི་ནི་བདག་གི་ཁྲག་གིས་བཞག་པའི་ཞལ་ཆད་གསར་པ་ཡིན་ཞིང་ཁྱོད་རྣམས་ཀྱི་དོན་དུ་བཞུར༌བ་ཡིན། 21 ལྟོས༌དང༌། བདག་ལ་ངོ་ལོག་བྱེད་མཁན་གྱི་ལག་པ་དེའང་ང་རང་དང་མཉམ་དུ་ཅོག་ཙེའི་སྟེང་དུ་མཆིས། 22 མིའི་བུ་ནི་སྔར་ཐག་གིས་བཅད་པ་བཞིན་གཤེགས་དགོས༌ཀྱང༌། མིའི་བུ་ལ་ངོ་ལོག་བྱེད་མཁན་དེར་ཆག་སྒོ་འབྱུང་བར་ངེས་ཞེས་གསུངས་སོ།། 23 ཐུགས་སྲས་རྣམས་ཀྱིས་ཕན་ཚུན་ལ་སུ་ཞིག་གིས་དོན་འདི་བྱེད་པར་འགྱུར་རམ་ཞེས་དྲིས༌སོ།།

24 དེ་ནས་ཐུགས་སྲས་རྣམས་ལས་སུ་ཞིག་མཆོག་ཏུ་གྱུར་པ་ཡིན་པར་རྩོད་གླེང་བྱུང་བ༌དང༌། 25 སྐྱབས་མགོན་ཡེ་ཤུས་འདི་སྐད༌དུ། ཕྱི་ཕྱོགས་ཀྱི་རྒྱལ་པོ་དག་གིས་མི་དེ་རྣམས་ལ་དབང་བྱེད༌དེ། དབང་སྒྱུར་མཁན་རྣམས་ལ་བཀའ་དྲིན་ཅན་ཟེར༌ཡང༌། 26 ཁྱོད་རྣམས་ཀྱིས་དེ་ལྟར་བྱ་མི་རུང༌སྟེ། ཁྱོད་རྣམས་ལས་སུ་ཞིག་ཆེ་ཤོས་ཡིན་པ་དེ་ལོ་ན་ཆུང་ཤོས་དང་འདྲ༌ཞིང༌། སུ་ཞིག་འགོ་དཔོན་ཡིན་པ་དེ་ཞབས་ཕྱི་བྱེད་མཁན་དང་འདྲ་བར་གྱུར༌ཅིག 27 གསོལ་བ་བཞེས་མཁན་དང་ཞབས་ཕྱི་བྱེད་མཁན་གཉིས་ལས་གང་ཞིག༌ཆེའམ། དོན་དམ་དུ་གསོལ་བ་བཞེས་མཁན་དེ་ཆེ་བ་མ་ཡིན༌ནམ། འོན༌ཀྱང༌། ང་རང་ནི་ཁྱོད་རྣམས་ཀྱི་ཁྲོད་དུ་ཞབས་ཕྱི་བྱེད་མཁན་ཞིག་དང༌འདྲ་བ་ཡིན། 28 བདག་ལ་དཀའ་སྡུག་བྱུང་བའི་དུས༌སུ། ཁྱོད་རྣམས་རྒྱུན་དུ་བདག་དང་ལྷན་དུ་བསྡད༌པས། 29 བདག་གི་ཡབ་ཀྱིས་ང་ལ་རྒྱལ་སྲིད་སྤྲད་པ་ལྟར་བདག་གིས་ཀྱང་ཁྱོད་རྣམས་ལ་སྤྲོད་པར་བྱེད༌དེ། 30 ཁྱོད་རྣམས་ཀྱིས་བདག་གི་རྒྱལ་སྲིད་དུ་ངའི་མདུན་ཅོག་སྟེང་ནས་བཟའ་བཏུང་སྤྱོད༌ཅིང༌། བཞུགས་ཁྲིར་བསྡད་ནས་ཡེས་ར་ཨེལ་རིགས་ཀྱི་ཚོ་ཁག་བཅུ་གཉིས་ལ་ལེགས་ཉེས་ཀྱི་ཁྲིམས་ཐག་གཅོད་པར་འགྱུར་རོ༎

31 སི་མོན། སི་མོན་ཁྱོད་ཀྱིས་ལྟོས༌དང༌། བདུད་སཱ་ཏན་གྱིས་ཁྱོད་རྣམས་གྲོ་འཚག་པ་ལྟར་བྱེད་ཆེད་ཁྱོད་ཅག་འཐོབ་འདོད་ནའང༌། 32 བདག་གིས་ཁྱོད་ཀྱི་དད་པ་མི་ཉམས་པའི་ཕྱིར་དཀོན་མཆོག་ལ་གསོལ་བ་བཏབ༌ཅིང་། ཡང་ཁྱོད་ཀྱིས་སེམས་བསྒྱུར་བའི་རྗེས་སུ་རང་གི་སྤུན་རྣམས་ཀྱི་དད་སེམས་བརྟན་པར་གྱིས་ཞེས་གསུངས་པ༌དང༌། 33 པེ་ཏྲོ་ན༌རེ། གཙོ་བོ༌ལགས། བདག་ནི་ཁྱེད་དང་ལྷན་དུ་བཙོན་དུ་འགྲོ་བ་དང་འཆི་བ་ཉམས་སུ་མྱང་དགོས་ཀྱང་འགྱོད་པ་མེད་ཅེས་ཞུས་སོ།། 34 ཡང་ཁོང་གིས་འདི་སྐད༌དུ། པེ༌ཏྲོ། ངས་ཁྱོད་ལ་སྨྲ་བར་བྱ༌སྟེ། དེ་རིང་བྱ་ཕོ་མ་གྲགས་པའི་སྔོན་དུ། ཁྱོད་ཀྱིས་ང་རང་ངོ་མི་ཤེས་ཞེས་ཐེངས་གསུམ་ལ་སྨྲ་བར་ངེས་ཞེས་གསུངས༌སོ།།

35 ཡང་ཁོང་གིས་ཐུགས་སྲས་རྣམས་ལ་འདི་སྐད༌དུ། དེ་སྔོན་བདག་གིས་ཁྱོད་རྣམས་དངུལ་ཁུག་དང་ཁུག༌མ། བསིལ་ལྷམ་བཅས་མེད་པར་ཕྱི་རུ་མངགས༌དུས། མི་འདང་ས་ཅི་ཡོད་དམ་ཞེས་དྲིས་པ༌ན། ཐུགས་སྲས་རྣམས་ཀྱིས་ཅི་ཡང་མེད་ཅེས་ཞུས་སོ།། 36 ཡང་ཁོང་གིས་འདི་སྐད༌དུ། འོན་ཀྱང་ད་ལྟ་དངུལ་ཁུག་དང་ཁུག་མ་སོགས་ཡོད་ན་ཁྱེར༌དང༌། རལ་གྲི་མེད་པ་རྣམས་ཀྱིས་རང་གི་གྱོན་པ་བཙོངས་ཏེ་རལ་གྲི་ཉོས༌ཤིག 37 བདག་གིས་ཁྱོད་རྣམས་ལ་སྨྲ་བར༌བྱ་སྟེ། གསུང་རབ་ཀྱི་མདོ་ལས་ཁོང་ནི་ཉེས་ཅན་གྱི་གྲས་སུ་བརྩིས་པ་ཡིན་ཞེས་གསུངས་པ་འདི་ནི་བདག་གི་སྟེང་དུ་འགྲུབ་དགོས༌ཤིང༌། བདག་གི་སྐོར་ལ་བཀོད་ཡོད་པ་དེའང་འགྲུབ་པར་ངེས་ཞེས་གསུངས་ལ། 38 ཐུགས་སྲས་རྣམས་ན༌རེ། གཙོ་བོ༌ལགས། ཁྱེད་ཀྱིས་གཟིགས༌དང༌། འདིར་རལ་གྲི་གཉིས་ཡོད་ཅེས་ཞུས་པ་ལ། ཁོང་གིས་དེ་སྐྱུར་ཅིག་ཅེས་གསུངས༌སོ།།

སྐྱུ་རུ་རའི་རི་བོར་གསོལ་བ་འདེབས༌པ།

39 སྐྱབས་མགོན་ཡེ་ཤུ་སྔར་བཞིན་ཕྱི་རོལ་ཏུ་བྱོན་ནས་སྐྱུ་རུ་རའི་རི་བོར་ཕེབས་ཤིང་ཐུགས་སྲས་རྣམས་ཀྱང་རྗེས་སུ་འབྲངས་པ་རེད། 40 གནས་དེར་སླེབས་པ་དང་ཁོང་གིས་ཐུགས་སྲས་རྣམས་ལ་འདི་སྐད༌དུ། ཁྱོད་རྣམས་ཉམས་ཚོད་ཀྱི་འོག་ཏུ་མི་ཚུད་པའི་ཕྱིར་གསོལ་བ་ཐོབས་ཞེས་གསུངས༌ཤིང༌། 41 ལག་རྡོ་འཕེན་ཐེངས་ཤིག་གི་རིང་ཚད་ཀྱི་གནས་ལ་ཕེབས༌ཏེ། པུས་མོ་སར་བཙུགས༌ནས། 42 ཀྱེ། བདག་གི་ཡབ་ལགས། ཁྱེད་ཐུགས་དགྱེས་ན་བདག་ལས་ཕོར་བ་འདི་ཕྱིར་ལེན་པར༌མཛོད། འོན་ཀྱང་བདག་གི་བསམ་དོན་བཞིན་དུ་མི་འགྲུབ་པར་ཁྱེད་ཀྱི་དགོངས་པ་བཞིན་དུ་གྲུབ་གྱུར་ཅིག་ཅེས་གསོལ་བ་བཏབ། 43 ནམ་མཁའི་ཞིང་ཁམས་ལས་ཕོ་ཉ་ཞིག་ཁོང་གི་དྲུང་དུ་སླེབས་ཏེ་ཁོང་ལ་མཐུ་སྟོབས་བསྩལ༌ཏོ།། 44 ཡང་ཁོང་གི་ཐུགས་ཤིན་ཏུ་སྐྱོ་བར་གྱུར་ཏེ་གསོལ་བ་ཤུགས་དྲག་ཏུ་བཏབ་ཅིང་། ཁོང་གི་སྐུ་ལས་བཞུར་བའི་རྔུལ་ཆུ་ཁྲག་ཐིགས་བཞིན་ས་ལ་ཟགས་སོ།། 45 ཁོང་གིས་གསོལ་བ་བཏབ་པའི་རྗེས་སུ་ཡར་བཞེངས་ཏེ་ཐུགས་སྲས་རྣམས་ཀྱི་གམ་དུ་ཕེབས་པ༌ན། དེ་རྣམས་སེམས་སྡུག་ཆེན་པོའི་དབང་གིས་གཉིད་དུ་ཡུར་བ་གཟིགས༌ཏེ། 46 འདི་སྐད༌དུ། ཁྱོད་རྣམས་ཅིའི་ཕྱིར་གཉིད་དུ་ཡུར་བ་ཡིན༌ནམ། ཁྱོད་རྣམས་ཉམས་ཚོད་ཀྱི་འོག་ཏུ་མི་ཚུད་པའི་ཕྱིར་ཡར་ལོངས་ལ་གསོལ་བ་ཐོབས་ཤིག་ཅེས་གསུངས༌སོ།།

སྐྱབས་མགོན་ཡེ་ཤུ་འཛིན་བཟུང་བྱས་པ།

47 སྐྱབས་མགོན་ཡེ་ཤུས་དེ་ལྟར་གསུང་བཞིན་པའི་སྒང་ལ། ལྟོས་དང་། མི་སྐོར་ཞིག་གནས་དེར་སླེབས་པ་དང་ཁོང་གི་ཐུགས་སྲས་བཅུ་གཉིས་ལས་ཡུ་དཱ་ཟེར་བ་དེ་སྔོན་དུ་འགྲོ་བ༌དང༌། སྐྱབས་མགོན་ཡེ་ཤུ་ལ་འོ་བྱེད་པའི་ཕྱིར་ཁོང་གི་དྲུང་དུ་བཅར། 48 འོན༌ཀྱང༌། སྐྱབས་མགོན་ཡེ་ཤུས་འདི་སྐད༌དུ། ཡུ༌དཱ། ཁྱོད་ཀྱིས་བདག་ལ་འོ་བྱས་ནས་མིའི་བུ་ལ་ངོ་ལོག་བྱེད་དམ་ཞེས་གསུངས་སོ།། 49 ཐུགས་སྲས་རྣམས་ཀྱིས་ཅི་ཞིག་འབྱུང་རྒྱུ་ཡིན་པ་མཐོང་སྟེ་ན༌རེ། གཙོ་བོ༌ལགས། རལ་གྲིས་རྒྱག་རུང་ངམ་ཞེས་ཞུས་སོ།། 50 ཐུགས་སྲས་རྣམས་ལས་གཅིག་གིས་མཆོད་དཔོན་ཆེན་པོའི་གཡོག་པོར་རལ་གྲིས་བརྒྱབ་ནས་རྣ་བ་གཡས་པ་བཅད༌པ་དང་། 51 སྐྱབས་མགོན་ཡེ་ཤུས་ཐུགས་སྲས་དེ་ལ་དེ་ལྟར་མ་བྱེད་སྐྱུར་ཞོག་ཅེས་གསུངས་ཤིང་མི་དེའི་རྣ་བར་རེག་སྟེ་སོས་པར་མཛད་དོ།། 52 ཡང་ཁོང་གིས་རང་ཉིད་འཛིན་དུ་ཡོང་བའི་མཆོད་དཔོན་ཆེན་པོ་རྣམས་དང་མཆོད་ཁང་སྲུང་བའི་དམག༌དཔོན་དང་དཔོན་རིགས་རྒན་པོ་རྣམས་ལ་འདི་སྐད༌དུ། ཁྱོད་ཅག་གིས་རལ་གྲི་དང་དབྱུག་པ་བཟུང་ནས་ཇག་པ་འཛིན་པ་ལྟར་འདིར་ཡོང༌ངམ། 53 བདག་ནི་ཉིན་རེ་བཞིན་མཆོད་ཁང་ནང་དུ་ཁྱོད་ཅག་དང་མཉམ་དུ་སྡོད་སྐབས། ཁྱོད་ཅག་གིས་ང་རང་མ་བཟུང༌མོད། འོན་ཀྱང་ད་ལྟ་ནི་ཁྱོད་ཅག་གི་དུས་ལ་བབས་ཤིང་མུན་པས་དབང་བཟུང་བ་ཡིན་ཞེས་གསུངས༌སོ།།

པེ་ཏྲོ་སྐྱབས་མགོན་ཡེ་ཤུའི་ཐུགས་དང་འགལ་བ།

54 སྐྱབས་མགོན་ཡེ་ཤུ་བཟུང་སྟེ་མཆོད་དཔོན་ཆེན་པོའི་ཁང་ཆེན་དུ་ཁྲིད་པ་དང་། པེ་ཏྲོའང་རྒྱང་རིང་ནས་ཁོང་གི་རྗེས་སུ་འབྲངས་ཤིང་། 55 དེ་རྣམས་ཀྱིས་ཁང་ཆེན་དེའི་ར་བའི་དཀྱིལ་ནས་མེ་སྦར་ཞིང་ལྷན་དུ་བསྡད་པ༌ན། པེ་ཏྲོ་ཡང་དེ་དག་དང་མཉམ་དུ་བསྡད་དོ།། 56 གཡོག་མོ་ཞིག་གིས་མེ་འོད་ལས་པེ་ཏྲོ་བསྡད་ཡོད་པ་མཐོང་ཞིང་ཞིབ་ཏུ་བལྟས༌ཏེ། ཁོ་ཡང་མི་དེ་དང་གྲས་གཅིག་རེད་ཅེས་སྨྲས་པ༌ལ། 57 པེ་ཏྲོ་ན༌རེ། བུད་མེད། ངས་མི་དེ་ངོ་མི་ཤེས་ཞེས་སྨྲས་སོ།། 58 ཅང་མ་འགོར་བར་མི་གཞན་ཞིག་གིས་ཀྱང་པེ་ཏྲོ་མཐོང༌སྟེ། ཁྱོད་རང་ཡང་དེ་རྣམས་དང་གྲས་གཅིག་ཡིན་ཞེས་སྨྲས་པ༌དང༌། པེ་ཏྲོ་ན༌རེ། ཀྱེ་ཧོ། ང་རང་གཏན་ནས་མིན་ཞེས་སྨྲས་སོ།། 59 ཡང་ཆུ་ཚོད་གཅིག་ཙམ་འགོར་རྗེས་མི་གཞན་ཞིག་གིས་ཀྱང་ཁོ་ནི་ག་ལིལ་པ་ཞིག་ཡིན་པས། དངོས་གནས་མི་དེ་དང་གྲས་གཅིག་རེད་ཅེས་ནན་གྱིས་སྨྲས༌ཀྱང༌། 60 པེ་ཏྲོ་ན༌རེ། ཀྱེ་ཧོ། ཁྱོད་ཀྱིས་ཅི་ཞིག་སྨྲ་བ་ངས་མི་ཤེས་ཞེས་སྨྲ་བཞིན་པའི་དུས་སུ་བྱ་ཕོ་གྲགས༌པ་རེད། 61 དུས༌དེར། གཙོ་བོས་ཞལ་ཕྱིར་འཁོར་ནས་པེ་ཏྲོར་གཟིགས་པ༌ན། པེ་ཏྲོས་དེ་མ་ཐག་གཙོ་བོས་དེ་སྔར་ཁོ་ལ་དེ་རིང་ཞོགས་པར་བྱ་ཕོ་མ་གྲགས་པའི་སྔོན༌དུ། ཁྱོད་ཀྱིས་ང་རང་ཐེངས་གསུམ་ལ་ཁས་མི་ལེན་ཞེས་པའི་གསུང་དེ་དྲན༌ཞིང་། 62 ཕྱི་རོལ་ཏུ་སོང་ནས་དྲག་ཏུ་ངུས༌སོ།།

63 སྐྱབས་མགོན་ཡེ་ཤུ་འཛིན་མཁན་རྣམས་ཀྱིས་ཁོང་ལ་འཕྱ་སྨོད་དང་གཅར་རྡུང་བྱེད༌བཞིན། 64 ཁོང་གི་སྤྱན་ཟུང་རས་ཀྱིས་བཏུམས་ཏེ་ན༌རེ། ཁྱོད་ཀྱིས་ལུང་བསྟན་ཤོད་ཅིག ཁྱོད་ལ་རྡུང་རྡེག་བྱེད་མཁན་སུ་ཡིན་ནམ་ཞེས་སྨྲས་སོ།། 65 དེ་རྣམས་ཀྱིས་གཏམ་ངན་གཞན་མང་པོའང་སྨྲས་ཤིང་ཁོང་ལ་དམའ་འབེབས་བྱས༌སོ།།

སྐྱབས་མགོན་ཡེ་ཤུ་དཔོན་ཚོགས་ཀྱི་མདུན་དུ་ཁྲིད༌པ།

66 ནམ་ལངས་མ་ཐག་མཆོད་དཔོན་ཆེན་པོ་རྣམས་དང་། མཁན་པོའི་རིགས་སུ་གཏོགས་པའི་དཔོན་རིགས་ཚོགས་པའི་ཚོགས་མི་རྣམས་མཉམ་དུ་འཛོམས་པ་དང་སྐྱབས་མགོན་ཡེ་ཤུ་དེ་རྣམས་ཀྱི་མདུན་དུ་ཁྲིད༌དེ། 67 ཁྱོད་ནི་སྐྱབས་མགོན་མཱ་ཤི་ཀ་ཡིན་ན་ངེད་ཅག་ལ་སྨྲོས་ཤིག་ཅེས་སྨྲས་པ༌ལ། ཁོང་གིས་འདི་སྐད༌དུ། གལ་ཏེ་བདག་གིས་ཁྱོད་ཅག་ལ་སྨྲས་ཀྱང་ཁྱོད་རྣམས་ཡིད་མི་ཆེས༌ལ། 68 ཡང་བདག་གིས་ཁྱོད་ཅག་ལ་དྲི་བ་བཏོན་ནའང་ཁྱོད་ཅག་གིས་ལན་འདེབས་མི་སྲིད། 69 ཕྱིན་ཆད་མིའི་བུ་ཁོང་ཉིད་ཀུན་དབང་དཀོན་མཆོག་གི་གཡས་ཕྱོགས་སུ་སྡོད་པར་འགྱུར་ཞེས་གསུངས་པ༌དང༌། 70 དེ་རྣམས་ན༌རེ། འོ་ན་ཁྱོད་ནི་དཀོན་མཆོག་གི་སྲས་ཡིན་ནམ་ཞེས་དྲིས་པ༌ལ། ཁོང་གིས་འདི་སྐད༌དུ། ཁྱོད་ཅག་གིས་སྨྲས་པ་བཞིན་ང་རང་ཡིན་ཞེས་གསུངས། 71 ཁོ་རྣམས་ན༌རེ། བདག་ཅག་གིས་ཁོའི་ཁ་ནས་གཏམ་དངོས་སུ་ཐོས་པས་དཔང་པོ་གཞན་དག་དགོས་དོན་མེད་ཅེས་སྨྲས༌སོ།།

ལེའུ་ཉེར་གསུམ༌པ།

སྤྱི་དཔོན་པི་ལ་ཏུའི་མདུན་དུ་ཁྲིད་པ།

1 དེ་ནས་ཚོགས་མི་ཐམས་ཅད་ཡར་ལངས་པ་དང་སྐྱབས་མགོན་ཡེ་ཤུ་པི་ལ་ཏུའི་མདུན་ལ་ཁྲིད་དེ་ན༌རེ། 2 མི་འདིས་འབངས་མི་རྣམས་ལ་སླུ་བྲིད་བྱས་ནས་སེ་བཟིར་ལ་ཁྲལ་འཇལ་མི་དགོས་པ༌དང༌། ཁོས་རང་ཉིད་མཱ་ཤི་ཀ་སྟེ་རྒྱལ་པོ་ཡིན་ཞེས་ཟེར་བ་ངེད་ཅག་གིས་ཐོས་ཞེས་བསྙོན་བཙུགས་པ་རེད། 3 པི་ལ་ཏུ་ན༌རེ། ཁྱོད་ནི་ཡ་ཧུ་དཱ་པའི་རྒྱལ་པོ་ཡིན་ནམ་ཞེས་དྲིས་པ༌ན། སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་སྨྲས་པ་བཞིན་ཡིན་ཞེས་གསུངས། 4 ཡང་པི་ལ་ཏུས་མཆོད་དཔོན་ཆེན་པོ་དག་དང་མི་རྣམས༌ལ། ངས་མི་འདིར་ཉེས་སྐྱོན་ཅི་ཡང་མི་རྙེད་ཅེས་སྨྲས་མོད། 5 འོན༌ཀྱང༌། དེ་རྣམས་ཀྱིས་ཨུ་ཚུགས་ཆེན༌པོས། མི་འདི་ཡ་ཧུ་དཱའི་ཡུལ་ཀུན་ཏུ་བརྒྱུད་ཅིང་ཁོས་ག་ལིལ་ཡུལ་ནས་ས་ཆ་འདིའི་བར་དུ་ཆོས་གསུངས༌པ་དང༌། མི་ཐམས་ཅད་ལ་ངན་སྐུལ་བྱས་ནས་ཟིང་ཆ་བཟོས་ཞེས་སྨྲས་སོ།། 6 པི་ལ་ཏུས་གཏམ་དེ་ཐོས་ནས་མི་འདི་ནི་ག་ལིལ་པ་ཡིན་ནམ་ཞེས་དྲིས༌ཤིང༌། 7 སྐྱབས་མགོན་ཡེ་ཤུ་ནི་ཧེ་རོ་དཱའི་མངའ་ཁོངས་ལ་གཏོགས་པ་ཤེས་རྗེས་ཧེ་རོ་དཱའི་དྲུང་ལ་ཁྲིད་དུ་བཅུག དེའི་དུས༌སུ། ཧེ་རོ་དཱའང་ཡེ་རུ་སཱ་ལེམ་དུ་བཞུགས༌སོ།།

8 ཧེ་རོ་དཱས་སྐྱབས་མགོན་ཡེ་ཤུ་མཐོང་བ་དང་ཤིན་ཏུ་དགའ་བར་གྱུར་ཏོ།། རྒྱུ་མཚན་ནི་ཁོས་སྔར་ནས་སྐྱབས་མགོན་ཡེ་ཤུའི་གནས་ཚུལ་ཐོས་མྱོང༌བས། སྔ་མོ་ནས་ཁོང་ཉིད་མཐོང་འདོད་ཅིང་ཁོང་གིས་ངོ་མཚར་བའི་རྟགས་ཤིག་སྟོན་པ་མཐོང་བར་ཡང་རེ་བ༌ཆེའོ།། 9 དེ་བས་ཁོས་དྲི་བ་མང་པོ་བཏོན་ནའང་ཁོང་གིས་བཀའ་ལན་ཅི་ཡང་མ་གནང༌། 10 མཆོད་དཔོན་ཆེན་པོ་དག་དང་མཁན་པོ་རྣམས་ཡར་ལངས་བསྡད་ནས་ཁོང་གཏུག་ཅི་ཐུབ་བྱས༌ཤིང༌། 11 ཧེ་རོ་དཱ་དང་ཁོའི་དམག་མི་དག་གིས་ཀྱང་ཁོང་ལ་བརྙས་བཅོས་དང་འཕྱ་དམོད་བྱས་པ༌དང༌། ཁོང་གི་ལུས་ལ་གོས་ཆེན་བསྐོན་ཏེ་ཕྱིར་པི་ལ་ཏུའི་གམ་ལ་འཁྲིད་དུ་བཅུག 12 ལར་པི་ལ་ཏུ་དང་ཧེ་རོ་དཱ་གཉིས་ཕན་ཚུན་དགྲ་ཟླར་གྱུར་ཡོད་ནའང་ཉིན་དེ་ནས་བཟུང་ཁོ་གཉིས་གྲོགས་སུ་གྱུར༌ཏོ།།

13 པི་ལ་ཏུས་མཆོད་དཔོན་ཆེན་པོ་རྣམས་དང་དཔོན༌རིགས། མི་ཚོགས་བཅས་བསྡུས་ཏེ་ན༌རེ། 14 ཁྱོད་རྣམས་ཀྱིས་མི་འདིས་མི་དག་ལ་ངན་སྐུལ་བྱས་ནས་ཟིང་ཆ་བཟོས་སོང་ཟེར་ཞིང་ངའི་མདུན་དུ་ཁྲིད་ཡོང༌བས། ངས་ཀྱང་ཁྱོད་ཅག་གི་མདུན་དུ་ཁོའི་ཉེས་སྐྱོན་ལ་རྩད་བཅད་ནའང་ཁྱོད་རྣམས་ཀྱིས་སྨྲས་པ་ལྟ་བུའི་ཉེས་སྐྱོན་ཅི་ཡང་མ་རྙེད། 15 ཧེ་རོ་དཱས་ཀྱང་ཉེས་སྐྱོན་མ་རྙེད་པར་ཕྱིར་བདག་གི་གམ་དུ་བཏང༌བ་རེད། ལྟོས༌དང༌། ཁོས་སྲོག་ཆད་ཁུར་དགོས་པའི་ཉེས་པ་ཅི་ཡང་བྱས་མེད། 16 དེའི་ཕྱིར་བདག་གིས་ཁོ་ལ་རྟ་ལྕག་གིས་གཞུས་རྗེས་ཕྱིར་གཏོང་རྒྱུ་ཡིན་ཞེས་སྨྲས་སོ།། 17 སྐྱུར་མེད་བག་ལེབ་ཀྱི་དུས་ཆེན་ལ་ཁེལ༌ཚེ། པི་ལ་ཏུ་ཡིས་ཁོ་རྣམས་ཀྱི་རེ་ཞུ་ལྟར་བཙོན་པ་ཞིག་བཙོན་གྲོལ་དུ་གཏོང་དགོས་པ་རེད། 18 འོན་ཀྱང་མི་ཚོགས་ཀྱིས་མཉམ་དུ་པཱ་རབ་པཱ་ངེད་ཅག་ལ་སྤྲོད་དང་མི་དེ་སོད་ཅིག་ཅེས་འབོད་སྒྲ་བསྒྲགས། 19 པཱ་རབ་པཱ་ནི་གྲོང་ཁྱེར་གྱི་ཟིང་འཁྲུག་ལ་ཞུགས་པ་དང་མི་ཡང་བསད་མྱོང་བས་བཙོན་དུ་བཅུག་པ་ཞིག་ཡིན༌ནོ།།

20 པི་ལ་ཏུས་སྐྱབས་མགོན་ཡེ་ཤུ་ཕྱིར་གཏོང་འདོད་དེ་སླར་ཡང་མི་ཚོགས་ལ་གཏམ་སྨྲས༌ཀྱང༌། 21 དེ་རྣམས་ཀྱིས་སྐད་ཆེན༌པོས། ཁོ་རང་ཤིང་རྒྱ་གྲམ་གྱི་སྟེང་དུ་རྡོབས་ཤིག་ཅེས་ཡང་ཡང་འུར་བརྒྱབ་བོ།། 22 ཐེངས་གསུམ་པར་ཡང་པི་ལ་ཏུ་ན༌རེ། རྒྱུ་མཚན་ཅི་ཡིན༌ནམ། མི་འདིས་དོན་ངན་ཅི་བྱས་པ་ཡིན༌ནམ། བདག་གིས་ཁོ་གསོད་དགོས་པའི་ཉེས་སྐྱོན་ཅི་ཡང་མ་རྙེད༌པས། ཁོ་ལ་རྟ་ལྕག་གིས་གཞུས་རྗེས་ཕྱིར་གཏོང་ངེས་ཡིན་ཞེས་སྨྲས་སོ།། 23 འོན་ཀྱང་དེ་རྣམས་ཀྱིས་འུར་ཆེན་པོས་ཁོ་རང་ཤིང་རྒྱ་གྲམ་གྱི་སྟེང་དུ་རྡོབས་ཤིག་ཅེས་པི་ལ་ཏུ་ལ་ནན་གྱིས་བརྗོད༌ཅིང༌། དེ་རྣམས་ཀྱིས་འུར་ཆེན་པོ་བརྒྱབ་པས་ཁོ་རྣམས་ཀྱི་འདོད་མོས་དང་མཐུན་པར་གྱུར། 24 པི་ལ་ཏུས་མི་དེ་རྣམས་ཀྱི་རེ་ཞུ་ལྟར་ཁྲིམས་ཐག་བཅད༌དེ། 25 ཟིང་འཁྲུག་ལ་ཞུགས་པ་དང་མི་ཡང་བསད་མྱོང་བའི་བཙོན་པ་དེ་ཕྱིར་བཏང༌ཞིང༌། སྐྱབས་མགོན་ཡེ་ཤུ་མི་དེ་རྣམས་ལ་འདོད་མོས་ལྟར་བྱེད་དུ་བཅུག་གོ།

ཤིང་རྒྱ་གྲམ་གྱི་སྟེང་དུ་བརྡབས་པ།

26 སྐྱབས་མགོན་ཡེ་ཤུ་ཕར་ཁྲིད་ནས་འགྲོ་སྐབས། ཀི་རེ་ནེ་པ་སྟེ་མིང་ལ་སི་མོན་ཟེར་བ་ཞིག་ཡོད་པ་དེ་གྲོང་གསེབ་ནས་ཡོང་བ༌ན། དེ་རྣམས་ཀྱིས་ཁོ་ལ་ཤིང་རྒྱ་གྲམ་ཁུར་ནས་སྐྱབས་མགོན་ཡེ་ཤུའི་རྗེས་སུ་འབྲང་དུ་བཅུག 27 མི་ཤིན་ཏུ་མང་པོ་ཞིག་ཀྱང་ཁོང་གི་རྗེས་སུ་འབྲངས་ཤིང་། དེ་རྣམས་ལས་བུད་མེད་འགའ་ཡོད་པ་ཁོང་གི་ཆེད་དུ་སེམས་སྡུག་ཆེན་པོས་ངུས་སོ།། 28 འོན་ཀྱང་སྐྱབས་མགོན་ཡེ་ཤུས་ཞལ་ཕྱིར་འཁོར་ནས་དེ་རྣམས་ལ་འདི་སྐད༌དུ། ཡེ་རུ་སཱ་ལེམ་གྱི་བུ་མོ༌རྣམས། བདག་གི་དོན་དུ་མི་ངུ་བར་ཁྱོད་རང་ཉིད་དང་ཁྱོད་ཀྱི་བུ་ཕྲུག་རྣམས་ཀྱི་དོན་དུ་ངུས༌ཤིག 29 རྒྱུ་མཚན་ནི་མི་རྣམས་ཀྱིས། ཕྲུ་གུ་སྐྱེ་མི་ནུས་པ་དང་མངལ་ཡང་སྦྲུམ་མ་མྱོང༌བ། ཕྲུ་གུར་ནུ་མའང་སྣུན་མ་མྱོང་མཁན་རྣམས་བདེའོ་ཞེས་ཟེར་བའི་དུས་ཤིག་སླེབ་ངེས༌ཡིན། 30 དེའི་དུས༌སུ། ཡང་མི་རྣམས་ཀྱིས་རི་ཆེན་པོ་དག་ལ་ན་རེ། ངེད་ཅག་གི་སྟེང་དུ་སྙིལ་ཅིག་ཅེས༌དང༌། ཡང་རི་སྒང་ཆུང་བ་དག་ལ་ངེད་ཅག་གི་ལུས་འདི་ཁོབ་ཅིག་ཅེས་ཟེར་བར་འགྱུར། 31 རྒྱུ་མཚན་ནི་ཁོ་རྣམས་ཀྱིས་སྡོང་པོ་སྔོན་པོ་ཡིན་དུས་འདི་ལྟར་བྱེད༌ན། རྗེས་སུ་སྡོང་སྐམ་ཡིན་དུས་ཅི་ཞིག་བྱེད་པར་འགྱུར་རམ་ཞེས་གསུངས༌སོ།།

32 ཡང་མི་ཉེས་ཅན་གཞན་གཉིས་ཀྱང་སྐྱབས་མགོན་ཡེ་ཤུ་དང་མཉམ་དུ་གསོད་པར་ཁྲིད༌ཅིང༌། 33 མགོ་སྐོགས་གནས་ཟེར་བའི་ས་ཆར་སླེབས་པ༌དང༌། སྐྱབས་མགོན་ཡེ་ཤུ་ཤིང་རྒྱ་གྲམ་གྱི་སྟེང་དུ་བརྡབས་པ་དང་། མི་ཉེས་ཅན་དེ་གཉིས་ཀའང་ཁོང་གི་གཡས་གཡོན་དུ་དེ་ལྟར་ཤིང་རྒྱ་གྲམ་གྱི་སྟེང་དུ་བརྡབས་སོ།། 34 དུས༌དེར། སྐྱབས་མགོན་ཡེ་ཤུས་འདི་སྐད༌དུ། ཀྱེ། ཡབ་ལགས། ཁོ་རྣམས་ཀྱིས་རང་གིས་ཅི་བྱེད་བཞིན་པའང་མི་ཤེས་པས་ཉེས་སྐྱོན་བསལ་བར་མཛོད་ཅེས་གསུངས་སོ༎ དེ་ནས་དམག་མི་རྣམས་ཀྱིས་རྒྱན་འཕངས་ནས་ཁོང་གི་ན་བཟའ་བགོ་བཤའ་བརྒྱབ། 35 མི་རྣམས་ཀྱང་གནས་དེར་འགྲེངས་ནས་ལྟ་བཞིན་འདུག༌ལ། འགོ་དཔོན་རྣམས་ཀྱང་ན༌རེ། ཁོས་མི་གཞན་རྣམས་བསྐྱབས་མྱོང༌མོད། འོན་ཀྱང་ཁོ་ནི་དཀོན་མཆོག་གིས་བདམས་པའི་སྐྱབས་མགོན་མཱ་ཤི་ཀ་ཡིན༌ན། རང་ཉིད་སྐྱོབ་ཐུབ་པ་ལོས་ཡིན་ཞེས་འཕྱ་སྨོད་བྱས་པ༌དང༌། 36 དམག་མི་རྣམས་ཀྱང་ཁོང་གི་དྲུང་དུ་ཡོང་ནས་རྒུན་ཆང་སྐྱུར་མོ་ཕུལ་ཏེ་ན༌རེ། 37 གལ་ཏེ་ཁྱོད་རང་ཡ་ཧུ་དཱ་པའི་རྒྱལ་པོ་ཡིན༌ན། ཁྱོད་ཀྱིས་རང་ཉིད་སྐྱོབས་དང་ཞེས་འཕྱ་དམོད་བྱས། 38 སྐྱབས་མགོན་ཡེ་ཤུའི་གོང་དུ་ཤིང་བྱང་ཞིག་གི་ངོས་སུ་འདི་ནི་ཡ་ཧུ་དཱ་པའི་རྒྱལ་པོ་ཡིན་ཞེས་བྲིས་ཡོད༌དོ།།

39 ཤིང་རྒྱ་གྲམ་གྱི་སྟེང་དུ་བརྐྱངས་པའི་མི་ཉེས་ཅན་གཉིས་ལས་གཅིག་ན༌རེ། ཁྱོད་རང་སྐྱབས་མགོན་མཱ་ཤི་ཀ་མ་ཡིན༌ནམ། ཁྱོད་ཀྱིས་རང་ཉིད་དང་ངེད་གཉིས་སྐྱོབས་ཤིག་ཅེས་སྨྲས་ཏེ་འཕྱ་དམོད་བྱས་སོ།། 40 འོན་ཀྱང་ཉེས་ཅན་ཅིག་ཤོས་ཀྱིས་ཉེས་ཅན་དེ་ལ་སྡིགས་མོ་བྱེད་བཞིན་ན༌རེ། ཁྱོད་ལའང་ཉེས་ཆད་དེ་འདྲ་བཅད་པ་ཡིན་པས་ད་དུང་དཀོན་མཆོག་ལ་མི་འཇིགས༌སམ། 41 འུ་གཉིས་ལ་ཆད་པ་འཕོག་འོས༌ཏེ། འུ་གཉིས་ཀྱིས་ཆད་པ་མྱོང་བ་ནི་ཅི་བྱས་དོན་དང་མཐུན༌པ་ཡིན། འོན་ཀྱང་མི་འདིས་ཉེས་སྐྱོན་ཅི་ཡང་མ་བྱས་ཞེས་སྨྲས་པ༌དང༌། 42 ཡང་ཁོས་སྐྱབས་མགོན་ཡེ་ཤུ་ལ། ཡེ་ཤུ༌ལགས། ཁྱེད་རང་རྒྱལ་སྲིད་ཀྱི་ནང་དུ་ཕེབས་ཡོང་བའི་དུས༌སུ། ང་རང་ཡང་ཐུགས་ལ་འཛིན་པར་མཁྱེན་ཞེས་ཞུས་སོ།། 43 ཁོང་གིས་ཉེས་ཅན་དེ་ལ་འདི་སྐད༌དུ། བདག་གིས་ཁྱོད་ལ་བདེན་པར་སྨྲ༌སྟེ། དེ་རིང་ཁྱོད་ནི་བདག་དང་མཉམ་དུ་ནམ་མཁའི་ཞིང་ཁམས་ཀྱི་དགའ་བདེའི་ལྡུམ་རའི་ནང་དུ་ཡོད་པར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུ་སྐུ་གྲོངས་པ།

44 ཉིན་གུང་གི་*སྐབས༌སུ། ཡུལ་དེ་ཡོངས་སུ་ཕྱི་དྲོའི་ཆུ་ཚོད་གསུམ་པའི་བར་དུ་མུན་ནག་འཐིབས་ཤིང་། 45 ཉི་མའི་འོད་ཀྱང་བསྒྲིབས་པ༌དང༌། མཆོད་ཁང་གི་ཡོལ་བ་ཆེན་པོ་དེའང་དུམ་བུ་གཉིས་སུ་རལ་བར་གྱུར་ཏོ།། 46 སྐྱབས་མགོན་ཡེ་ཤུས་གསུང་སྐད་ཆེན༌པོས། ཀྱེ། ཡབ་ལགས། ངས་རང་གི་རྣམ་ཤེས་ཁྱེད་ཀྱི་ཕྱག་ཏུ་བཅོལ་བ་ཡིན་ཞེས་གསུངས་པ་དང་སྐུ་དབུགས་ཆད་པར་གྱུར་ཏོ།། 47 བརྒྱ་དཔོན་གྱིས་དོན་དེ་ཐམས་ཅད་མཐོང་ནས་དཀོན་མཆོག་ལ་བསྟོད་བསྔགས་བྱེད༌བཞིན། སྐྱེས་བུ་འདི་ནི་དངོས་གནས་མི་རྣམ་དག་ཅིག་ཡིན་ཞེས་སྨྲས་སོ།། 48 གནས་དེར་འཛོམས་པའི་ལྟ་མཁན་ཐམས་ཅད་ཀྱིས་ཀྱང་དོན་དེ་དག་མཐོང༌སྟེ། སེམས་སྐྱོ་བའི་ངང་ནས་ལག་པས་བྲང་ཁར་རྡུང་བཞིན་ཕྱིར་ལོག༌ཅིང༌། 49 ཁོང་ལ་རྒྱུས་མངའ་བའི་མི་ཐམས་ཅད་དང་། ག་ལིལ་ཡུལ་ནས་ཁོང་གི་རྗེས་སུ་འབྲངས་པའི་བུད་མེད་རྣམས་ཀྱང་རྒྱང་རིང་ནས་བསྡད་དེ་དོན་དེ་དག་ལ་ལྟ་བཞིན་འདུག༌གོ།

སྐྱབས་མགོན་ཡེ་ཤུའི་སྐུ་གདུང་དུར་ལ་སྦས༌པ།

50 མིང་ལ་ཡོ་སེབ་ཟེར་བ་དེ་ནི་དཔོན་རིགས་ཚོགས་པའི་ཚོགས་མི་ཞིག་ཡིན༌ལ། ཁོ་ནི་རང་གཤིས་བཟང་ཞིང་གཞུང་རྒྱུད་དྲང་བ་ཞིག་ཀྱང་ཡིན༌པས། 51 དཔོན་རིགས་ཚོགས་པའི་གྲོས་གཞི་དང་བྱ་སྤྱོད་དག་ལ་ཡིད་མ་འཐད་དོ།། ཁོ་ནི་ཡ་ཧུ་དཱ་པའི་ཨ་རི་མ་ཐཱ་གྲོང་རྡལ་གྱི་མི་ཡིན་ཞིང་རྟག་ཏུ་དཀོན་མཆོག་གི་རྒྱལ་སྲིད་ལ་སྒུག་མཁན་ཡང་ཡིན། 52 ཁོ་རང་པི་ལ་ཏུའི་གམ་དུ་སོང་སྟེ་སྐྱབས་མགོན་ཡེ་ཤུའི་སྐུ་གདུང་གནང་ཕྱིར་ཞུ་བ་ཞུས༌ཤིང་། 53 ཁོས་སྐྱབས་མགོན་ཡེ་ཤུའི་སྐུ་གདུང་མར་བླངས་ཏེ་སོ་རས་ཀྱིས་དཀྲིས༌རྗེས། སྔར་བེམ་པོ་བཞག་མ་མྱོང་བའི་དུར་ཁུང་བརྐོས་མ་ཞིག་ཏུ་དུར་ལ་སྦས་སོ།། 54 ཉིན་དེ་ནི་སྟ་གོན་གྱི་ཉིན་མོ་ཡིན་ཞིང་ངལ་གསོ་བའི་ཉིན་མོ་ཡང་སླེབས་ལ༌ཉེའོ།། 55 སྐྱབས་མགོན་ཡེ་ཤུ་དང་ལྷན་དུ་ག་ལིལ་ཡུལ་ནས་ཡོང་བའི་བུད་མེད་རྣམས་ཀྱང་ཡོ་སེབ་ཀྱི་རྗེས་སུ་འབྲངས༌ཤིང༌། དུར་ཁུང་དེ་དང་ཁོང་གི་སྐུ་གདུང་ཇི་ལྟར་དུར་ལ་སྦས་པ་མཐོང༌བ་རེད། 56 བུད་མེད་དེ་རྣམས་ཕྱིར་ལོག་སྟེ་བསུང་རྫས་དང་བྱུགས་རྫས་སྟ་གོན་བྱས་པ༌དང༌། ངལ་གསོ་བའི་ཉིན་ལ་དཀོན་མཆོག་གི་བཀའ་ཁྲིམས་བཞིན་ངལ་གསོས༌སོ།།

ལེའུ་ཉེར་བཞི༌པ།

སྐུ་གྲོངས་ནས་སླར་གསོན༌པ།

1 གཟའ་འཁོར་གཅིག་གི་ཉིན་དང་པོར་སྐྱ་རེངས་ཤར་བའི་དུས༌སུ། བུད་མེད་དེ་རྣམས་ཀྱིས་སྟ་གོན་བྱས་པའི་བསུང་རྫས་ཁྱེར་ནས་དུར་ཁུང་གི་མདུན་དུ་ཕྱིན་པ༌ན། 2 དུར་ཁུང་གི་སྒོ་གཅོད་བྱེད་ཀྱི་རྡོ་ཕ་བོང་དེ་ཕར་བསྒྲིལ་ཟིན་པ་མཐོང༌ཞིང༌། 3 ཁོ་མོ་རྣམས་དེའི་ནང་དུ་སོང༌ཚེ། སྐྱབས་མགོན་ཡེ་ཤུའི་སྐུ་གདུང་མ་མཐོང༌ངོ༌།། 4 ཁོ་མོ་རྣམས་དོགས་པ་སྐྱེ་བཞིན་པའི་སྒང༌ལ། གློ་བུར༌ཉིད་དུ། མི་གཉིས་ *ཁོ་མོ་རྣམས་ཀྱི་གམ་དུ་མངོན་ཅིང་དེ་གཉིས་ཀྱི་གྱོན་པ་ལས་འོད་འཕྲོ་བར་བྱེད། 5 བུད་མེད་དེ་རྣམས་ཤིན་ཏུ་འཇིགས་ཏེ་མགོ་བོ་སར་བཏུད་པ༌ན། མི་དེ་གཉིས་ཀྱིས་འདི་སྐད༌དུ། ཅིའི་ཕྱིར་གསོན་པོར་བཞུགས་པ་དེ་ཉིད་གཤིན་པོའི་ཁྲོད་དུ་འཚོལ་བ་ཡིན༌ནམ། 6 སྐྱབས་མགོན་ཡེ་ཤུ་སླར་གསོན་པས་གནས་འདིར་མི་བཞུགས། ཁོང་ཉིད་ག་ལིལ་ཡུལ་ནས་བཞུགས་སྐབས་ཁྱོད་རྣམས་ལ་ཅི་ལྟར་གསུངས་པ་དྲན་པར༌གྱིས། 7 སྔར་ཁོང་གིས་འདི་སྐད་དུ། མིའི་བུ་ངེས་པར་མི་སྡིག་ཅན་རྣམས་ཀྱི་ལག་ཏུ་སྤྲོད་ཅིང་། ཤིང་རྒྱ་གྲམ་གྱི་སྟེང་དུ་བརྡབས་ནས། ཉིན་གསུམ་པ་ལ་སླར་གསོན་པར་འགྱུར་དགོས་ཞེས་གསུངས༌པའོ།། 8 ཁོ་མོ་རྣམས་ཀྱིས་སྐྱབས་མགོན་ཡེ་ཤུའི་གསུང་དེ་ཕྱིར་དྲན་པ༌དང༌། 9 དུར་ཁུང་ནས་ཕྱིར་ལོག་སྟེ་དོན་དེ་ཐམས་ཅད་སྐུ་ཚབ་པ་བཅུ་གཅིག་པོ་དང་རྗེས་འབྲང་པ་གཞན་རྣམས་ལ་སྨྲས་སོ།། 10 གནས་ཚུལ་དེ་སྐུ་ཚབ་པ་རྣམས་ལ་བཤད་མཁན༌ནི། མཱག་རྡལ་གྱི་མིར་ཡམ་དང་ཡོ་ཨན༌ནཱ། ཡ་ཀོབ་ཀྱི་ཡུམ་སྟེ་མིར་ཡམ་བཅས་ཡིན༌ལ། ཁོ་མོ་རྣམས་དང་མཉམ་དུ་འགྲོགས་པའི་བུད་མེད་གཞན་ཡང་ཡིན། 11 འོན་ཀྱང་དེ་རྣམས་ཀྱིས་ཁོ་མོ་རྣམས་ཀྱི་གཏམ་ནི་སྨྱོ་གཏམ་ཡིན་པར་སྙམ་ནས་ཡིད་མ་ཆེས་ནའང་། 12 ཐུགས་སྲས་པེ་ཏྲོ་ཡར་ལངས་ནས་དུར་ཁུང་གི་སྒོ་ཁར་བརྒྱུགས་ཏེ་མགོ་བོ་བསྒུར་ནས་བལྟས༌ཚེ། སྐུ་གདུང་བཏུམ་བྱེད་ཀྱི་སོ་རས་རྐྱང་རྐྱང་ཤུལ་དུ་ལུས་ཡོད་པ་མཐོང་སྟེ་དོན་དེར་ངོ་མཚར་སྐྱེ་བཞིན་ཕྱིར་ལོག༌གོ།

སྐྱབས་མགོན་ཡེ་ཤུས་རྗེས་འབྲང་པ་གཉིས་ལ་རང་ཉིད་ཀྱི་སྐུ་གཟུགས་མངོན༌པ།

13 ཡང་ཉིན་དེ་ལ་རྗེས་འབྲང་པ་རྣམས་ལས་མི་གཉིས་ཡེ་རུ་སཱ་ལེམ་ནས་བར་ཐག་སྤྱི་ལེ་བཅུ་གཅིག་ཙམ་ཡོད་པའི་ཨེ་མཱ་ཨུ་བྱ་བའི་གྲོང་སྡེར་འགྲོ༌སྐབས། 14 དོན་ཅི་བྱུང་བ་རྣམས་ཀྱི་སྐོར་ཕན་ཚུན་ལ་གླེང༌བ་རེད། 15 ཡང་མི་དེ་གཉིས་ཀྱིས་ཕན་ཚུན་ལ་དེ་ལྟར་གླེང་མོལ་བྱེད་བཞིན་པའི་དུས༌སུ། སྐྱབས་མགོན་ཡེ་ཤུ་དངོས་སུ་དེ་གཉིས་ཀྱི་གམ་དུ་ཉེ་བར་བྱོན་ཏེ་ལྷན་དུ་ཕེབས། 16 འོན་ཀྱང་མི་དེ་གཉིས་ཀྱི་མིག་བསྒྲིབས་པ་ཡིན་པས་ཁོང་སུ་ཡིན་པ་མ་ཤེས་སོ།། 17 སྐྱབས་མགོན་ཡེ་ཤུས་མི་དེ་གཉིས་ལ་འདི་སྐད༌དུ། ཁྱོད་གཉིས་ལམ་ལ་ཆས་སྐབས། ཕན་ཚུན་ལ་དོན་ཅི་ཞིག་གླེང་བཞིན་ཡོད་དམ་ཞེས་གསུངས་པ༌དང༌། མི་དེ་གཉིས་འགྲོ་མཚམས་བཞག་ཅིང་གདོང་ལ་སྐྱོ་ཉམས་ཤར། 18 མི་དེ་གཉིས་ལས་མིང་ལ་ཀཱ་ལོ་ཕུ་ཟེར་བ་ན༌རེ། ཡེ་རུ་སཱ་ལེམ་གྱི་མཇལ་པ་རྣམས་ལས་གནས་དེར་ཉེ་ཆར་དོན་ཅི་བྱུང་བའང་མི་ཤེས་པ་ཁྱོད་རང་ཁོ་ན་ཡིན་ནམ་ཞེས་སྨྲས་པ༌དང༌། 19 ཡང་ཁོང་གིས་འདི་སྐད༌དུ། དོན་ཅི་ཞིག་བྱུང་ངམ་ཞེས་གསུངས་པ༌ལ། ཁོ་གཉིས་ན༌རེ། ནཱ་ཙ་རེལ་པ་ཡེ་ཤུའི་དོན་རྣམས་ཡིན༌ཏེ། ཁོང་ནི་ལུང་སྟོན་པ་ཞིག་ཡིན་ཞིང་དཀོན་མཆོག་དང་མི་ཐམས་ཅད་ཀྱི་མདུན་དུ། ཁོང་གི་བཀའ་དང་འཕྲིན་ལས་རྣམས་མཐུ་སྟོབས་དང་ལྡན་པ་ཞིག་ཡིན༌ནའང༌། 20 མཆོད་དཔོན་ཆེན་པོ་དག་དང་བདག་ཅག་གི་དཔོན་རིགས་རྣམས་ཀྱིས་ཁོང་ལ་སྲོག་ཆད་གཅོད་པའི་ཕྱིར་སྤྲད་པ་དང་ཤིང་རྒྱ་གྲམ་གྱི་སྟེང་དུ་བརྡབས་སོ།། 21 འོན༌ཀྱང༌། ངེད་ཅག་གིས་སྔར་ནས་ཁོང་ཉིད་ནི་ཡེས་ར་ཨེལ་མི་རིགས་བླུ་མཁན་ཡིན་པར་རེ་བ་བཅངས༌ཤིང༌། ད་ལྟ་དོན་དེ་ཐམས་ཅད་བྱུང་ནས་ཉིན་གསུམ་འགོར་བ༌དང༌། 22 ཡང་ངེད་ཅག་གི་ཁྲོད་ནས་བུད་མེད་འགའ་ཞིག་ཞོགས་པའི་དུས་སུ་དུར་ཁུང་དུ་སོང་བ༌ན། 23 ཁོང་གི་སྐུ་གདུང་མ་རྙེད་པར་ཕྱིར་ལོག༌སྟེ། ཕོ་ཉ་རྣམས་ཀྱི་ཞལ་གཟིགས་མཇལ་ཞིང་། དེ་རྣམས་ཀྱིས་ཁོང་ཉིད་སླར་གསོན་པ་ཡིན་ཞེས་སྨྲས་བྱུང་ཟེར་བས་ངེད་རྣམས་ངོ་མཚར་བར་གྱུར། 24 ཡང་ངེད་ཅག་གི་ཁྲོད་ནས་མི་འགའ་ཞིག་ཀྱང་དུར་ཁུང་དུ་སོང་བ་དང་། བུད་མེད་རྣམས་ཀྱིས་སྨྲས་པ་བཞིན་མཐོང་ནའང་སྐྱབས་མགོན་ཡེ་ཤུ་མ་མཐོང་ཞེས་སྨྲས་སོ།། 25 ཡང་སྐྱབས་མགོན་ཡེ་ཤུས་འདི་སྐད༌དུ། བླུན་པོ༌གཉིས། ལུང་སྟོན་པ་རྣམས་ཀྱིས་གསུངས་པ་ཐམས་ཅད་ལ་ཡིད་མི་ཆེས༌ཨང༌། 26 སྐྱབས་མགོན་མཱ་ཤི་ཀས་སྡུག་བསྔལ་དེ་འདྲ་མྱངས་ཤིང་། རང་ཉིད་ཀྱི་གཟི་བརྗིད་དུ་ཞུགས་དགོས་པའང་མི་ཤེས་སམ་ཞེས་གསུངས༌པ་དང་། 27 ཡང་མོ་ཤེའི་མདོ་ནས་བཟུང་ལུང་སྟོན་པ་གཞན་དག་གི་མདོ་རེ་རེ༌བཞིན། གསུང་རབ་ཀྱི་མདོ་ཐམས་ཅད་ལས་ཁོང་རང་ཉིད་ཀྱི་སྐོར་ལ་གསུངས་པ་རྣམས་གསལ་པོར་གསུངས༌སོ།།

28 ཁོང་རྣམས་འགྲོ་སའི་གྲོང་སྡེ་དེར་སླེབས་ལ་ཉེ་བ༌ན། སྐྱབས་མགོན་ཡེ་ཤུས་ད་དུང་ཕར་ལ་ཕེབས་པའི་ཚུལ་མཛད། 29 འོན་ཀྱང་དེ་གཉིས་ན༌རེ། དུས་འགྱངས་ཤིང་ཉི་མ་ཡང་ནུབ་ལ་ཉེ་བས་ཁྱེད་ནི་ངེད་ཅག་དང་མཉམ་དུ་བཞུགས་པར་ཞུ་ཞེས་ནན་གྱིས་ཞུས་སོ།། དེ་ནས་སྐྱབས་མགོན་ཡེ་ཤུ་ཁྱིམ་ཚང་ཞིག་ཏུ་ཕེབས་ནས་ཁོ་རྣམས་དང་མཉམ་དུ་བཞུགས༌པ་རེད། 30 དེ་གཉིས་དང་མཉམ་དུ་དགོང་ཟས་བཞེས་པའི་དུས་སུ། ཁོང་གིས་ཕྱག་ཏུ་བག་ལེབ་བསྣམས་ཏེ། བྱིན་རླབས་གནང་རྗེས་དུམ་བུར་བགོས་ནས་ཁོ་རྣམས་ལ་གནང་བ༌དང༌། 31 མི་དེ་གཉིས་ཀྱི་མིག་ཟུང་གསལ་པོར་གྱུར་པ་དང་ཁོང་ཉིད་སུ་ཡིན་པའང་ཤེས་མོད། འོན་ཀྱང་གློ་བུར་ཉིད་ལ་སྐྱབས་མགོན་ཡེ་ཤུ་མི་མཐོང་བར་གྱུར། 32 མི་དེ་གཉིས་ཕན་ཚུན་ན༌རེ། ཁོང་གིས་ལམ་བར་ནས་འུ་གཉིས་ལ་གསུང་གནང་ཞིང་གསུང་རབ་ཀྱི་དོན་འགྲེལ༌སྐབས། འུ་གཉིས་ཀྱི་སེམས་ནི་ཇི་འདྲའི་དགའ་སྐྱིད་དང་ལྡན་པ་ཞིག་ཡིན་ཨང་ཞེས་སྨྲས་སོ།། 33 ཁོ་གཉིས་མྱུར་དུ་ཡར་ལངས་ཏེ་ཡེ་རུ་སཱ་ལེམ་དུ་ཕྱིར་ལོག་པ༌དང༌། ཐུགས་སྲས་བཅུ་གཅིག་པོ་དང་རྗེས་འབྲང་པ་གཞན་དག་མཉམ་དུ་གནས་དེར་འདུས་ཡོད་པར་ཕྲད་ཅིང༌ན་རེ། 34 སྐྱབས་མགོན་ཡེ་ཤུ་དངོས་གནས་སླར་གསོན་ཏེ་སི་མོན་གྱི་མིག་མདུན་དུ་མངོན་ནོ་ཞེས་སྨྲས་པ༌དང༌། 35 ཁོ་གཉིས་ཀྱིས་ཀྱང་ལམ་བར་དུ་ཕྲད་པའི་དོན་དག༌དང༌། སྐྱབས་མགོན་ཡེ་ཤུས་བག་ལེབ་དུམ་བུར་བགོ་བའི་སྐབས༌སུ། ཁོང་ཉིད་སུ་ཡིན་པ་རྟོགས་པའི་གནས་ཚུལ་རྣམས་སྨྲས༌སོ།།

སྐྱབས་མགོན་ཡེ་ཤུས་ཐུགས་སྲས་དང་རྗེས་འབྲང་པ་རྣམས་ལ་སྐུ་གཟུགས་མངོན༌པ།

36 ཁོ་རྣམས་ཀྱིས་དོན་དེ་དག་གླེང་བཞིན་པའི་སྒང༌ལ། སྐྱབས་མགོན་ཡེ་ཤུ་དངོས་སུ་ཁོ་རྣམས་ཀྱི་དཀྱིལ་དུ་བཞེངས༌ཏེ། ཁྱོད་རྣམས་བདེ་བར་སྨོན་ཞེས་གསུངས༌ནའང༌། 37 ཁོ་རྣམས་འཇིགས་ཤིང་སྐྲག་སྟེ་འདྲེ་ཡིན་པར་བསམས། 38 ཁོང་གིས་འདི་སྐད༌དུ། ཁྱོད་ཅག་ཅིའི་ཕྱིར་འཇིགས༌སམ། ཅིའི་ཕྱིར་སེམས་སུ་དོགས་པ་སྐྱེས༌སམ། 39 ཁྱོད་ཅག་གིས་བདག་གི་རྐང་པ་དང་ལག་པར་ལྟོས་དང་དངོས་གནས་ང་རང་ཡིན། བདག་གི་ལུས་ལ་རེག་སྟེ་ལྟོས༌དང༌། འདྲེ་ལ་ཤ་དང་རུས་པའི་ཕུང་བོ་ནི་མེད༌དེ། བདག་ལ་ཡོད་པ་ཡིན་ཞེས་གསུངས་པ༌དང༌། 40 ཁོ་རྣམས་ལ་རང་ཉིད་ཀྱི་ཕྱག་དང་ཞབས་སྟོན་པར་མཛད་དོ།། 41 ཁོ་རྣམས་ཤིན་ཏུ་དགའ་བར་གྱུར་ཅིང་ཡིད་ཆེས་མི་ཕོད་པར་ངོ་མཚར་ཆེན་པོ་སྐྱེས་པ༌ན། ཡང་ཁོང་གིས་འདི་སྐད༌དུ། ཁྱོད་ཅག་གི་གནས་འདིར་བཟའ་བྱའི་ཟས་ཡོད་དམ་ཞེས་གསུངས་པ༌དང༌། 42 ཁོ་རྣམས་ཀྱིས་ཁོང་ལ་ཉ་ཤ་བསྲེག་མ་དུམ་བུ་ཞིག་ཕུལ༌ཞིང༌། 43 ཁོང་གིས་ཕྱག་ཏུ་བསྣམས་ཏེ་ཁོ་རྣམས་ཀྱི་མིག་མདུན་ནས་བཞེས༌སོ།།

44 ཁོང་གིས་མི་དེ་རྣམས་ལ་འདི་སྐད༌དུ། དེ་སྔར་ང་རང་ཁྱོད་ཅག་དང་མཉམ་དུ་གནས་པའི་དུས༌སུ། ངས་ཁྱོད་རྣམས་ལ་སྨྲས་པའི་དོན་འདི༌ནི། མོ་ཤེའི་བཀའ་ཁྲིམས༌དང༌། ལུང་སྟོན་པའི༌མདོ། གསུང་མགུར་བཅས་སུ་བདག་གི་སྐོར་ལུང་བསྟན་པ༌ལྟར། ཐམས་ཅད་འགྲུབ་པར་འགྱུར་དགོས་ཞེས་པ་དེ་ཡིན་ཞེས་གསུངས་སོ།། 45 ཁོང་གིས་མི་དེ་རྣམས་ལ་གསུང་རབ་ཀྱི་དོན་རྣམས་རྟོགས་པའི༌ཕྱིར། ཁོ་རྣམས་ཀྱི་བློ་སྒོ་གསལ་པོར༌ཕྱེས་སོ།། 46 ཡང་ཁོང་གིས་འདི་སྐད༌དུ། གསུང་རབ་ཀྱི་མདོ༌ལས། སྐྱབས་མགོན་མཱ་ཤི་ཀས་སྡུག་བསྔལ་མྱོང་ཞིང་། ཉིན་གསུམ་པ་ལ་གྲོངས་པ་ནས་སླར་གསོན་པར་འགྱུར་བ༌དང༌། 47 ཆོས་སྒྲོག་མཁན་རྣམས་ཀྱིས་ཡེ་རུ་སཱ་ལེམ་ནས༌བཟུང༌། ཁོང་གི་མཚན་གྱི་སྒོ་ནས་མི་རིགས་ཐམས་ཅད་ལ་འགྱོད་བཤགས་དང་སྡིག་པ་བསལ་བའི་ཆོས་བསྒྲག་པར་འགྱུར་ཞེས་བཀོད་པ༌དང༌། 48 དོན་དེ་རྣམས་ལ་དཔང་པོ་བྱེད་མཁན་ནི་ཁྱོད་རྣམས་ཡིན། 49 ཡང་ལྟོས༌དང༌། ངས་བདག་གི་ཡབ་ཀྱི་ཞལ་བཞེས་གནང་ཡོད་པ་དེ་ཉིད་ཁྱོད་རྣམས་ཀྱི་སྟེང་ལ་ཁྱབ་པར་བྱ༌སྟེ། ཁྱོད་རྣམས་ལ་ནམ་མཁའི་ཞིང་ཁམས་ནས་ནུས་མཐུ་དེ་ཉིད་འཐོབ་པའི་བར༌དུ། ཁྱོད་ཅག་གིས་གྲོང་ཁྱེར་དུ་བསྒུག་ནས་སྡོད་ཅིག་ཅེས་གསུངས༌སོ།།

སྐྱབས་མགོན་ཡེ་ཤུ་ནམ་མཁའི་ཞིང་ཁམས་སུ་འཕགས༌པ།

50 སྐྱབས་མགོན་ཡེ་ཤུས་མི་དེ་རྣམས་པེ་ཐན་ཡཱ་གྲོང་སྡེའི་ཉེ་འགྲམ་དུ་ཁྲིད༌དེ། ཕྱག་ཟུང་ཡར་བཏེགས་ནས་མི་དེ་རྣམས་ལ་བྱིན་གྱིས་བརླབས་སོ།། 51 ཁོང་གིས་མི་དེ་རྣམས་ལ་བྱིན་གྱིས་རླབས་བཞིན་པའི་དུས༌ལ། ཁོང་ཉིད་དེ་རྣམས་དང་ཁ་བྲལ་ནས་ཕར་ཅུང་ཟད་སོང་བ་དང་ནམ་མཁའི་ཞིང་ཁམས་སུ་དྲངས༌པ་རེད། 52 མི་རྣམས་ཀྱིས་ཁོང་ལ་གུས་ཕྱག་ཕུལ༌རྗེས། དགའ་སྤྲོ་ཆེན་པོའི་ངང་ཕྱིར་ཡེ་རུ་སཱ་ལེམ་དུ་ལོག༌ཅིང༌། 53 དུས་རྟག་ཏུ་མཆོད་ཁང་དུ་དཀོན་མཆོག་ལ་བསྟོད་བསྔགས་བརྗོད༌དོ།། །།

* ལེའུ་དང༌པོ།:17 ཨེ་ལི་ཡཱ་ཞེས་པ་ནི་ཡ་ཧུ་དཱའི་མི་རིགས་ཀྱི་གནའ་བོའི་ལུང་སྟོན་པ་ཞིག༌ཡིན།

† ལེའུ་དང༌པོ།:17 གཙོ་བོ་ཞེས་པར་མ་ཕྱི་ལས་ཁོང་ཞེས་ཁོ་ན༌མཐོང༌། འདིར་སྐྱབས་མགོན་ཡེ་ཤུ་ལ་གོ༌དགོས། མདོ་རྗེས་མར་འབྱུང་བའི་གཙོ་བོ་ཞེས་པ་སྐབས་འགར་ཡབ་དཀོན་མཆོག་ལ་གོ་བ༌དང་། སྐབས་འགར་སྐྱབས་མགོན་ཡེ་ཤུ་ལ༌གོ་བ་ཡིན།

‡ ལེའུ་དང༌པོ།:53 འདིར་དཀོན་མཆོག་གིས་དྲང་བདེན་གྱི་ལས་ལ་བརྩོན་པ་རྣམས་ཀྱི་ཡིད་ཚིམ་པར་མཛད་ངེས་པར༌གོ

* ལེའུ་གཉིས༌པ།:1 ཨུ་རྒ་ཟི་ཏུ་ཞེས་པ་ནི་རོ་མཱ་གོང་མ་རྒྱལ་ཁབ་ཀྱི་སེ་བཟིར་རྒྱལ་རབས་ཀྱི་རྒྱལ་པོ་ཞིག་ཡིན། ཁོང་ནི་སྤྱི་ལོ་སྔོན་གྱི་31ལོ་ནས་སྤྱི་ལོ་14ལོའི་བར་དུ་བཞུགས། མི་སེར་གྱི་གོམས་སྲོལ་ལ་སེ་བཟིར་རྒྱལ་རབས་ཀྱི་མིང་ནི་རྒྱལ་པོ་ལའང་འདོགས་པར་བྱེད།

* ལེའུ་གསུམ༌པ།:38 དཀོན་མཆོག་གི་སྲས་ཡིན་ཞེས་པར་དཀོན་མཆོག་གིས་དངོས་སུ་མཛད་པར་གོ་དགོས་པ་ཡིན།

* ལེའུ་ལྔ༌པ།:1 གེན་ནེ་སཱ་རེལ་ཞེས་པ་ནི་མཚོ་ག་ལིལ་དང་དོན་གཅིག་མིང་གི་རྣམ་གྲངས༌ཡིན།

* ལེའུ་བཅུ༌པ།:1 རྗེས་འབྲང་པ་བདུན་ཅུ་ཞེས་པ་འདིར་གནའ་བོའི་མ་ཕྱི་ལ་ལར་རྗེས་འབྲང་པ་བདུན་ཅུ་དོན་གཉིས་ཞེས་ཀྱང་འབྱུང་།

* ལེའུ་བཅུ་གཅིག༌པ།:20 མ་ཕྱི་ལས་ཕྱག་མཛུབ་ཅེས་བྲིས་ཡོད་མོད། དོན་ལ་ནུས་མཐུར་གོ་དགོས་པས་འདིར་དོན་སྒྱུར་བྱས་པ་ཡིན།

* ལེའུ་བཅུ་བདུན༌པ།:5 འདིར་སྐུ་ཚབ་པ་ཞེས་པ་ནི་དོན་ལ་ཐུགས་སྲས་རྣམས༌ཡིན། འོན་ཀྱང་སྐུ་ཚབ་པ་ཞེས་པའི་ཐ་སྙད་ཀྱི་བྱུང་ཚུལ་ནི་འཕྲིན་བཟང་འདིའི་ལེའུ་དྲུག་པའི་ཚིག་རྐང་བཅུ་གསུམ་པ་ལས་བྱུང་བ་ལྟར༌ཡིན།

† ལེའུ་བཅུ་བདུན༌པ།:22 མིའི་བུ་ཡི་ཉིན་མོ་དག་ཅེས་པ་དོན་གཉིས་ལ་འཇུག༌སྟེ། གཅིག་ནི་མིའི་བུ་ཁོང་ཉིད་མི་རྣམས་དང་ལྷན་དུ་བཞུགས་པའི་དུས་དེ་དག་ལ་གོ༌བ་དང༌། དོན་གཉིས་པ་ནི་མ་འོངས་པར་མིའི་བུ་ཁོང་ཉིད་ཕྱིར་འཇིག་རྟེན་དུ་ཕེབས་པའི་དུས་དེ་དག་ལ༌གོ མིའི་བུ་ཞེས་པ་ནི་སྐྱབས་མགོན་ཡེ་ཤུའི་མཚན་གཞན༌ཡིན། (ཡེ་ཤུ་ཞེས་པའི་མཆན་ལའང་གཟིགས༌རོགས།)

‡ ལེའུ་བཅུ་བདུན༌པ།:37 སྤྱིར་དཔེ་ཅན་མཆོག་ཏུ་གྱུར་པ་ལ་དཔེ་དམན་པ་འགོད་སྲོལ་བོད་ལ་མེད་ཀྱང་། འདིར་མ་ཕྱིའི་ཁྱད་ཆོས་མི་འདོར་བའི་ཆེད་དུ་ཐད་སྒྱུར་བྱས་པ་ཡིན།

* ལེའུ་ཉི་ཤུ༌པ།:27 སླར་གསོན་པའི་དོན་ཞེས་པ་ནི་དམ་པའི་གསུང་རབ་ལས་སྐྱབས་མགོན་ཡེ་ཤུ་སྐུ་བཀྲོངས་རྗེས་ཉིན་གསུམ་པ་ལ་སླར་གསོན་ཞིང་ཕྱིར་དཀོན་མཆོག་གི་གཡས་སུ་བཞུགས་པ་ཡིན་ཞེས་འབྱུང༌ལ། ཕྱིས་སུ་སྐྱབས་མགོན་ཡེ་ཤུ་སླར་ཡང་འཇིག་རྟེན་འདིར་འབྱོན་ངེས་ཡིན༌ཏེ། དེའི་དུས་སུ་སྔར་ཤི་ཟིན་པའི་མི་རྣམས་སླར་གསོན་པར་མཛད་ངེས་པས་སྐབས་འདིར་ཡང་དེའི་དོན༌ཡིན། (དམ་པའི་གསུང་རབ་ཀྱི་ཀོ་རིན་ཐུ་པའི་འཕྲིན་ཡིག་དང་པོའི་ལེའུ་བཅོ་ལྔ་པའི་ཚིག་རྐང་བཅུ་གཉིས་ནས་ང་བརྒྱད་བར་དུ༌གསལ།)

* ལེའུ་ཉེར་གསུམ༌པ།:44 འདིར་བཤད་པའི་ཉིན་གུང་དང་ཕྱི་དྲོའི་ཆུ་ཚོད་གསུམ་ཞེས་པ་ནི་ཡ་ཧུ་དཱའི་མི་རིགས་ཀྱི་བརྩི་སྲོལ་ཏེ་དམ་པའི་གསུང་རབ་ཀྱི་མ་ཕྱི་ལས་ཆུ་ཚོད་དྲུག་དང་ཆུ་ཚོད་དགུ་ཞེས༌འབྱུང༌། ད་ལྟའི་བརྩི་སྲོལ་ལྟར་ན་ཉིན་གུང་གི་ཆུ་ཚོད་བཅུ་གཉིས་ནས་ཕྱི་དྲོའི་ཆུ་ཚོད་གསུམ་བར་ཡིན་པས་དོན་སྒྱུར་བྱས་པ༌ཡིན།

* ལེའུ་ཉེར་བཞི༌པ།:4 འདིར་བཤད་པའི་མི་གཉིས་ཞེས་པ་ནི་དཀོན་མཆོག་གིས་མངགས་པའི་ཕོ་ཉ་ཡིན༌ཏེ། མཱར་ཀུའི་འཕྲིན་བཟང་ལས་ལྭ་རིང་དཀར་པོ་གྱོན་པའི་ན་གཞོན་ཞིག་ཅེས༌དང༌། མད་ཐཱའི་འཕྲིན་བཟང་ལས་ཕོ་ཉ་གཅིག་ཅེས་འབྱུང་བ༌དང༌། ཡོ་ཧ་ནན་གྱི་འཕྲིན་བཟང་ལས་གོས་དཀར་གྱོན་པའི་ཕོ་ཉ་གཉིས་ཞེས་པ་རྣམས་དོན་གཅིག་སྟེ་དཀོན་མཆོག་གི་ཕོ་ཉ༌ཡིན།

ཡོ་ཧ་ནན།

1

2

3

4

5

6

7

8

9

10

11

12

13

14

15

16

17

18

19

20

21

༄༅། །ཡོ་ཧ་ནན་གྱི་འཕྲིན་བཟང་།

ཡོ་ཧ་ནན་གྱི་འཕྲིན་བཟང་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཡོ་ཧ་ནན་གྱི་འཕྲིན་བཟང་ལ་ཞལ་ཆད་རྙིང་པས་ཤུགས་རྐྱེན་ཧ་ཅང་ཆེན་པོ་ཞིག་ཐེབས་ཡོད། འོད་དང་ཚེ་སྲོག་གི་སྐོར་བརྗོད་པ་ནི་འཇིག་རྟེན་ཁམས་བཀོད་པའི་མདོ་ལས་འཇིག་རྟེན་བཀོད་པའི་གནས་ཚུལ་དང་འབྲེལ་བ་ཟབ་མོ་ཡོད། པེ་སག་གི་དུས་ཆེན་གྱི་དྲན་སྐུལ་རྣམས་ཡོ་ཧ་ནན་གྱི་འཕྲིན་བཟང་ནང་རྒྱུན་དུ་འབྱུང་ཞིང་། ཡོ་ཧ་ནན་ཞེས་བྱ་བ་ནི་གཙོ་བོ་ཡ་ཝཱེ་ཐུགས་རྗེ་ཅན་ཞེས་པའི་དོན་ཡིན།

ཡི་གེར་འགོད་མཁན་དང་འགོད་དུས།

གཞུང་འདི་ཡི་གེར་འགོད་མཁན་ནི་སྐྱབས་མགོན་ཡེ་ཤུས་གཅེས་པའི་ཐུགས་སྲས་ཏེ་སྐུ་ཚབ་པ་ཡོ་ཧ་ནན་ཡིན། ཡོ་ཧ་ནན་ལ་ཡ་ཧུ་དཱ་པའི་འཚོ་བར་གསལ་ཆ་ཡོད་དེ། རྒྱུན་དུ་ཡ་ཧུ་དཱའི་ལུགས་སྲོལ་གྱི་སྐོར་གསུངས་ཡོད། ཡོ་ཧ་ནན་གྱི་འཕྲིན་བཟང་ནི་མི་ཞིག་གིས་དངོས་སུ་མཐོང་བའི་བདེན་དཔང་ལྟར་བརྗོད་ཡོད་པས་དེ་ལ་ཐུན་མོང་མ་ཡིན་པའི་ཁྱད་ཆོས་མང་པོ་ལྡན་པར་གདོན་མི་ཟ། ཡི་གེར་བཀོད་པའི་ལོ་ཚིགས་ནི་སྤྱི་ལོ་85ལོའི་ཡས་མས་སམ། ཡང་ན་དེའི་གཞུག་ཙམ་ཡིན་པར་དགོངས།

བརྗོད་སྙིང་དང་གསུང་འཕྲིན།

ཡི་གེར་འགོད་མཁན་གྱིས་ལེའུ་ཉི་ཤུ་པའི་ཚིག་རྐང་སོ་གཅིག་ལས་རང་ཉིད་ཀྱི་རྩ་བའི་དམིགས་ཡུལ་གསལ་པོར་བསྒྲགས་ཡོད་དེ། ཁོང་གིས་གྷི་རིག་གི་ཀློག་པ་པོ་རྣམས་སེམས་ལ་བཅངས་ནས་གཞུང་འདི་ཡི་གེར་བཀོད་པར་འདོད། ཁོང་གི་དམིགས་ཡུལ་གཙོ་བོ་ནི་འཕྲིན་བཟང་སྒྲོག་རྒྱུ་དེ་ཡིན་ལ། བདེན་དཔང་གསར་པ་ཞིག་འགོད་རྒྱུ་མ་ཡིན་པར་དོན་རྣམས་ཁ་གསལ་ནས་བདེན་དཔང་དེ་ཁས་ལེན་ནམ་མི་ལེན་ཞེས་པ་དེ་ཡིན། ཁོང་གིས་ཀློག་པ་པོ་རྣམས་ལ་གནས་ཚུལ་བརྗོད་པའི་ཆེད་དུ་གཞུང་འདི་ཡི་གེར་བཀོད་པ་མ་ཡིན་པར། སྐྱབས་མགོན་ཡེ་ཤུར་དད་དགོས་པའི་སྐུལ་འདེབས་ཀྱི་ཆེད་དུ་ཡིན།

འཆར་ཟིན།

1. གཞུང་གི་ཁྱད་ཆོས་བརྗོད་པ། ༼1:1-18༽

2. སྐྱབས་མགོན་ཡེ་ཤུས་ཆོས་སྒྲོག་འགོ་བརྩམས་པ། ༼1:19-51༽

3. སྐྱབས་མགོན་ཡེ་ཤུའི་ཕྱག་ལས་ཏེ། རྟགས་མཚན་དང་གསུང་ཆོས་ཀྱི་སྐོར། ༼2:1-11:57༽

4. སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དུ་ཕེབས་པ་དང་། མཐར་ཤིང་རྒྱ་གྲམ་གྱི་སྟེང་དུ་བརྡབས་པའི་གཟའ་འཁོར། ༼12:1-19:42༽

5. སྐྱབས་མགོན་ཡེ་ཤུ་སླར་གསོན་པ། ༼20:1-29༽

6. དམིགས་ཡུལ་བརྗོད་པའི་བསྒྲགས་གཏམ། ༼20:30-31༽

7. མཇུག་གི་གཏམ་གླེང་། ༼21:1-25༽

ལེའུ་དང༌པོ།

དཀོན་མཆོག་མི་ཡི་གཟུགས་པོར་གྱུར་པའི༌སྐོར།

1 ཐོག་མར་བཀའ་*ནི་ཡོད་ཅིང་བཀའ་དེ༌ཉིད།།

དཀོན་མཆོག་ཉིད་དང་ལྷན་ཅིག་ཉིད་དུ༌བཞུགས།།

བཀའ་ཞེས་གྲགས་པ་དཀོན་མཆོག་ཡིན་ལགས༌ཤིང༌།།

2 བཀའ་དང་དཀོན་མཆོག་གདོད་ནས་ལྷན་དུ༌བཞུགས།།

3 དེ་ཡང་འཇིག་རྟེན་སྣོད་བཅུད་མ་ལུས༌པ།།

བཀའ་དེ་བརྒྱུད་ནས་དཀོན་མཆོག་ཉིད་ཀྱིས༌བསྐྲུན།།

ཁོང་གིས་བཟོས་པའི་དངོས་པོ་མཐའ་དག༌ལས།།

བཀའ་དེ་མ་བརྒྱུད་བསྐྲུན་པ་ཅི་ཡང༌མེད།།

4 ཁོང་གི་ནང་དུ་ཚེ་སྲོག་བཞུགས་པ་དང༌།།

ཚེ་སྲོག་དེ་ནི་མི་ཡི་གཟི་འོད་དོ།།

5 གཟི་འོད་ཉིད་ནི་མུན་པར་འཕྲོ་བྱེད༌ཀྱང༌།།

མུན་པ་དེ་ལས་རྒྱལ༌བར་མ་གྱུར་ཏོ།།

6 དེ་ཡང་ཡོ་ཧ་ནན་ཞེས་སྐྱེས་བུ༌དེ།།

དཀོན་མཆོག་གིས་ནི་མངགས་ཤིང་འོངས་པ༌སྟེ།།

7 གཟི་འོད་དེ་ལ་བདེན་དཔང་བྱེད་པ༌དང༌།།

སྐྱེ་བོ་ཀུན་གྱིས་ཁོ་རང་བརྒྱུད་ནས་ནི།།

དད་པ་བྱེད་ཕྱིར་ཁོ་རང་འོངས་པ་ཡིན།།

8 ཡོ་ཧ་ནན་ནི་གཟི་འོད་མིན་ན༌ཡང༌།།

གཟི་འོད་དེ་ལ་བདེན་དཔང་བྱེད་པར༌འོངས།།

9 གཟི་འོད་དེ་ཉིད་འོད་ཟེར་དངོས་མ༌སྟེ།།

འཇིག་རྟེན་ཡོངས་སུ་འཕྲོས་ནས་མི་ཀུན༌གསལ།།

10 དེ་ཡང་ཁོང་ཉིད་†འཇིག་རྟེན་འདིར་བཞུགས༌ཤིང༌།།

ཁོང་ཉིད་བརྒྱུད་ནས་འཇིག་རྟེན་བསྐྲུན་ན༌ཡང༌།།

འཇིག་རྟེན་མི་ཡིས་ཁོང་ཉིད་ཤེས་མ༌གྱུར།།

11 ཁོང་ནི་རང་ཡུལ་ཕྱོགས་སུ་ཕེབས་ན༌ཡང༌།།

རང་ཡུལ་མི་ཡིས་ཁོང་ལ་བསུ་བ༌མེད།།

12 ཁོང་ཉིད་བསུ་ཞིང་ཁོང་གི་མཚན་ལ་ནི།།

དད་པའི་མི་རྣམས་དཀོན་མཆོག་བུ་ཕྲུག་ལ༎

འགྱུར་བར་མཛད་པའི་དབང་ཡང་ཁོང་གིས༌གནང༌།།

13 དད་ལྡན་སྐྱེ་བོ་སོ་སོ་དེ་རྣམས༌ནི།།

མི་ཡི་ཁྲག་ལས་སྐྱེས་པ་མ་ཡིན༌ལ།།

མི་ཡི་འདོད་ཆགས་དབང་གིས་མ་སྐྱེས༌ཤིང༌།།

མི་ཡི་འདོད་མོས་བཞིན་དུ་སྐྱེས་པའང༌མིན།།

དེ་ནི་དཀོན་མཆོག་ཉིད་ལས་སྐྱེས་པ་ལགས།།

14 དེ་ཡང་བཀའ་དེ་མི་ཡི་གཟུགས་པོར་གྱུར།།

ང་ཚོའི་ཁྲོད་དུ་ཁོང་ནི་བཞུགས་པ༌དང༌།།

ཁོང་གི་གཟི་བརྗིད་ང་ཚོས་དངོས་སུ༌མཐོང༌།།

དེ་ནི་ཡབ་ལས་བྱུང་བའི་སྲས་གཅིག་པུའི༎

གཟི་བརྗིད་ཡིན་ཞིང་སྲས་པོ་ཁོང་ལ་འང༎

ཐུགས་རྗེ་དང་ནི་བདེན་པ་ཉིད་ཀྱིས་ཁེངས༎

15 དེ་ཡང་ཡོ་ཧ་ནན་ཞེས་གྲགས་པ༌ཡིས།།

རང་གི་རྗེས་སུ་འབྱོན་པ་ཁོང་ཉིད༌ནི།།

བདག་གི་སྔོན་དུ་བཞུགས་པས་བདག་ལས༌མཆོག །

དེ་སྐད་བསྒྲགས་ཤིང་ཁོང་ལ་བདེན་དཔང༌བྱས།།

16 ཁོང་གི་ཕུན་སུམ་ཚོགས་པ་ཉིད་དེ༌ལས།།

བདག་ཅག་ལ་ནི་ཐུགས་རྗེ་ཡང་ཡང༌ཐོབ།།

17 མོ་ཤེ་བརྒྱུད་ནས་བཀའ་ཁྲིམས༌གནང་བ་དང༌།།

ཡེ་ཤུ་མཱ་ཤི་ཀ་ཉིད་བརྒྱུད༌ནས་ནི།།

ཐུགས་རྗེ་དང་ནི་བདེན་པ་ཉིད་དེ༌བྱུང༌།།

18 ཡབ་ཆེན་དཀོན་མཆོག་སུས་ཀྱང་མཐོང་བ༌མེད།།

ཡབ་ཀྱི་སྐུ་ཡི་པང་དུ་བཞུགས་པ༌ཡི།།

སྲས་པོ་གཅིག་པུས་‡ཡབ་ཆེན་ཁོང་ཉིད་ནི།།

འཇིག་རྟེན་ཀུན་ལ་གསལ་པོར་བསྟན་པ༌ཡིན།།

ཡོ་ཧ་ནན་གྱིས་རང་ཉིད་སྐྱབས་མགོན་མཱ་ཤི་ཀ་མིན་པར་བདེན་དཔང་བྱས་པ།

19 དེ་ཡང་ཁྲུས་གསོལ་མཁན་ཡོ་ཧ་ནན་གྱིས་བདེན་དཔང་བྱས་པའི་ཚིག་ནི་འདི་ལྟ༌སྟེ། ཡ་ཧུ་དཱ་པ་རྣམས་ཀྱིས་ཡེ་རུ་སཱ་ལེམ་ནས་མཆོད་དཔོན་དང་ལེ་ཝི་པ་རྣམས་ཁྲུས་གསོལ་མཁན་ཡོ་ཧ་ནན་གྱི་དྲུང་དུ་མངགས༌ཏེ། ཁྱེད་རང་སུ་ཡིན་ནམ་ཞེས་ཞུས་པ༌ན། 20 ཡོ་ཧ་ནན་གྱིས་སྦ་གསང་ཅི་ཡང་མེད་པར་འདི་སྐད༌དུ། ང་ནི་སྐྱབས་མགོན་མཱ་ཤི་ཀ་མིན་ཞེས་གསལ་པོར་གསུངས་སོ།། 21 ཡང་དེ་རྣམས་ན༌རེ། དེས་ན་ཁྱེད་རང་སུ་ཡིན༌ནམ། ཁྱེད་ནི་ཨེ་ལི་ཡཱ་ཡིན་ནམ་ཞེས་དྲིས་པ༌ལ། ཁོང་གིས་ང་མིན་ཞེས་གསུངས་པ༌དང༌། ཡང་དེ་རྣམས་ཀྱིས་ཁྱེད་རང་ནི་ལུང་སྟོན་པ་དེ་ཉིད་ §ཡིན་ནམ་ཞེས་དྲིས་པའི༌ཚེ། ཡང་ཁོང་གིས་མིན་ཞེས་གསུངས་སོ།། 22 ཡང་དེ་རྣམས་ན༌རེ། འོ་ན་ཁྱེད་རང་སུ་ཡིན༌ནམ། ངེད་ཅག་གིས་ཀྱང་ངེད་རྣམས་མངགས་མཁན་ལ་ལན་ཞིག་འཁྱེར་དགོས༌པས། ཁྱེད་ཀྱིས་རང་ཉིད་སུ་ཡིན་པ་གསུང་རོགས་ཞེས་ཞུས་པ༌ན། 23 ཁོང་གིས་འདི་སྐད༌དུ། ལུང་སྟོན་པ་ཡེ་ཤ་ཡཱ་ཡི་མདོ་ལས་ཇི་སྐད༌དུ།

དབེན་སྟོང་ཡུལ་ནས་གྲགས་པའི་འབོད་སྒྲ༌ཡིས།།

གཙོ་བོའི་གཤེགས་ལམ་དྲང་པོར་བཟོ་བར༌གྱིས།།

ཞེས་གསུངས་པའི་མི་དེ་ཡིན་ཞེས་གསུངས༌སོ།།

24 ཡང་དེ་དག་ནི་ཕ་རུ་ཤི་པ་རྣམས་ཀྱིས་མངགས་པ་ཡིན༌ཏེ། 25 ཁོ་རྣམས་ཀྱིས་ཀྱང་ཡོ་ཧ་ནན་ལ་ཁྱེད་རང་ནི་སྐྱབས་མགོན་མཱ་ཤི་ཀ་མིན༌ལ། ཨེ་ལི་ཡཱའང༌མིན། ལུང་སྟོན་པ་དེ་ཉིད་ཡང་མ་ཡིན༌པས། ཅིའི་ཕྱིར་ཁྲུས་གསོལ་བྱེད་དམ་ཞེས་དྲིས་པ༌ལ། 26 ཡོ་ཧ་ནན་ན༌རེ། བདག་གིས་ཆུས་ཁྲུས་གསོལ་བྱེད༌མོད། འོན་ཀྱང་སྐྱེས་བུ་ཞིག་ཁྱོད་ཅག་གི་ཁྲོད་དུ་བཞུགས་ནའང་ཁྱོད་རྣམས་ཀྱིས་ཁོང་སུ་ཡིན་པ་མི་ཤེས། 27 ཁོང་ནི་ང་ཡི་རྗེས་སུ་འབྱོན་པ་ཡིན༌ཏེ། བདག་གིས་ཁོང་གི་ལྷམ་མདུད་ཀྱང་དགྲོལ་བར་མི་འོས་ཞེས་གསུངས་སོ།། 28 དོན་འདི་རྣམས་ནི་ཡོར་དན་གཙང་པོ་ཕ་རོལ་གྱི་པེ་ཐན་ཡཱའི་ཡུལ༌ཏེ། ཡོ་ཧ་ནན་གྱིས་ཁྲུས་གསོལ་མཛད་པའི་གནས་སུ་བྱུང་བ་ཡིན༌ནོ།།

སྐྱབས་མགོན་ཡེ་ཤུ་ནི་དཀོན་མཆོག་གི་སྲས་ཡིན་པར་བདེན་དཔང་མཛད༌པ།

29 དེའི་ཕྱི༌ཉིན། ཁྲུས་གསོལ་མཁན་ཡོ་ཧ་ནན་གྱིས་སྐྱབས་མགོན་ཡེ་ཤུ་རང་གི་གམ་དུ་ཕེབས་པ་མཐོང་སྟེ་འདི་སྐད༌དུ། ལྟོས༌དང༌། དཀོན་མཆོག་གི་ལུ་གུ་ *སྟེ་འཇིག་རྟེན་མི་རྣམས་ཀྱི་སྡིག་པ་སེལ་མཁན་ནི་ཁོང་ཉིད་ཡིན། 30 བདག་གི་རྗེས་སུ་འབྱོན་པ་ཁོང་ཉིད་ནི་བདག་གི་སྔོན་དུ་བཞུགས་པས། བདག་ལས་མཆོག་གྱུར་ཡིན་ཞེས་དེ་སྔར་བདག་གིས་སྨྲས་མྱོང་བའི་སྐྱེས་བུ་དེ་ནི་ཁོང་ཉིད་ཡིན་ནོ།། 31 དེ་སྔར་བདག་གིས་ཁོང་ཉིད་མི་ཤེས༌ཀྱང༌། ཡེས་ར་ཨེལ་གྱི་མི་ཀུན་ལ་ཤེས་སུ་འཇུག༌ཆེད། བདག་ནི་མི་རྣམས་ལ་ཆུས་ཁྲུས་གསོལ་བྱེད་དུ་འོངས་པ་ཡིན་ཞེས་གསུངས་སོ།། 32 ཡང་ཡོ་ཧ་ནན་གྱིས་འདི་སྐད་དུ་བདེན་དཔང་བྱས་པ༌སྟེ། དེ་ཡང་ནམ་མཁའ་ནས་དམ་པའི་ཐུགས་ཉིད་ནི། བྱ་ཕུག་རོན་གྱི་གཟུགས་ཀྱིས་ཁོང་གི་ལུས་སྟེང་དུ་བབས་ཤིང་གནས་པ་བདག་གིས་མཐོང༌བྱུང་ངོ་།། 33 དེ་སྔར་བདག་གིས་ཀྱང་ཁོང་ཉིད་མི་ཤེས༌ནའང༌། ང་རང་ཆུ་ཡིས་ཁྲུས་གསོལ་བྱེད་པར་མངགས་མཁན་གྱིས་འདི་སྐད༌དུ། དམ་པའི་ཐུགས་ཉིད་སུའི་སྟེང་དུ་བབས་ཤིང་གནས་པ་ཁྱོད་ཀྱིས་མཐོང་བར་འགྱུར་བའི་སྐྱེས་བུ་དེ་ནི། དམ་པའི་ཐུགས་ཉིད་ཀྱིས་ཁྲུས་གསོལ་མཛད་མཁན་ཡིན་ཞེས་གསུངས་པ༌དང༌། 34 བདག་གིས་ཀྱང་དེ་བཞིན་དུ་བྱུང་བ་མཐོང་བས། སྐྱེས་བུ་འདི་ནི་དཀོན་མཆོག་གི་སྲས་ཡིན་ཞེས་བདེན་དཔང་བྱས་པ་ཡིན་ཞེས་གསུངས༌སོ།།

སྐྱབས་མགོན་ཡེ་ཤུའི་ཐུགས་སྲས་སྔ་ཤོས༌སྐོར།

35 དེའི་ཕྱི༌ཉིན། ཁྲུས་གསོལ་མཁན་ཡོ་ཧ་ནན་དང་ཁོང་གི་རྗེས་འབྲང་པ་གཉིས་བཅས་མཉམ་དུ་བསྡད་ཡོད་པ༌ལ། 36 ཡོ་ཧ་ནན་གྱིས་སྐྱབས་མགོན་ཡེ་ཤུ་ཕར་ཕེབས་བཞིན་པ་མཐོང༌སྟེ། ལྟོས༌དང༌། འདི་ནི་དཀོན་མཆོག་གི་ལུ་གུ་ཡིན་ཞེས་གསུངས་སོ།། 37 རྗེས་འབྲང་པ་གཉིས་ཀྱིས་གཏམ་དེ་ཐོས་ནས་སྐྱབས་མགོན་ཡེ་ཤུའི་རྗེས་སུ་འབྲངས། 38 དེ་ནས་སྐྱབས་མགོན་ཡེ་ཤུས་ཞལ་ཕྱིར་འཁོར༌ཏེ། མི་དེ་གཉིས་ཁོང་གི་རྗེས་སུ་འབྲངས་པ་གཟིགས་ནས་ཁྱོད་གཉིས་ཀྱིས་ཅི་ཞིག་འཚོལ་བ་ཡིན་ཞེས་གསུངས་པ༌ལ། དེ་གཉིས་ན༌རེ། རཱབ་པེ་ཞེས་སྨྲས་ཤིང་དེ་ནི་སློབ་དཔོན་ལགས་ཞེས་པའི་དོན་ཡིན༌ལ། ཁྱེད་རང་གནས་གང་དུ་བཞུགས་སམ་ཞེས་ཞུས་པ༌དང༌། 39 ཡང་ཁོང་གིས་འདིར་ཤོག་ལ་ལྟོས་ཤིག་ཅེས་གསུངས་པ༌ལ། མི་དེ་གཉིས་ཁོང་དང་མཉམ་དུ་ཁོང་ཉིད་བཞུགས་པའི་གནས་སུ་སོང༌ཞིང༌། གནས་དེ་མཐོང་བ་དང་ཉིན་དེར་ཁོང་དང་ལྷན་དུ་བསྡད་དོ།། སྐབས་དེ་ནི་ཕྱི་དྲོའི་ཆུ་ཚོད་བཞི་ཙམ་ †ཡིན༌པ་རེད། 40 དེ་ཡང་ཡོ་ཧ་ནན་གྱི་གསུང་དེ་ཐོས་ཤིང་སྐྱབས་མགོན་ཡེ་ཤུའི་རྗེས་སུ་འབྲང་མཁན་དེ་གཉིས་ལས་གཅིག་ནི་སི་མོན་པེ་ཏྲོའི་སྤུན་ཨན་དྲི་ཡཱ་ཡིན། 41 ཨན་དྲི་ཡཱ་ཡིས་ཐོག་མར་རང་གི་སྤུན་སི་མོན་བཙལ་ཏེ་ན༌རེ། ངེད་ཅག་སྐྱབས་མགོན་མཱ་ཤི་ཀར་མཇལ་བྱུང་ཞེས་སྨྲས་སོ།། མཱ་ཤི་ཀ་ཞེས་པ་ནི་བྱུགས་པའི་མི་ཞེས་པའི་དོན༌ཡིན། 42 དེ་ནས་ཁོས་རང་གི་སྤུན་སི་མོན་སྐྱབས་མགོན་ཡེ་ཤུའི་དྲུང་དུ་ཁྲིད་པ༌དང༌། སྐྱབས་མགོན་ཡེ་ཤུས་སི་མོན་ལ་གཟིགས་ནས་འདི་སྐད༌དུ། ཁྱོད་ནི་ཡོ་ཧ་ནན་ ‡གྱི་བུ་སི་མོན་ཡིན༌ཏེ། ཁྱོད་ཀྱི་མིང་ལ་ཀེ་ཕཱ་ཞེས་འབོད་པར་འགྱུར་ཞེས་གསུངས༌ཤིང་། ཀེ་ཕཱ་ §ཞེས་པ་ནི་པེ་ཏྲོའི་དོན༌ཡིན་ནོ།།

སྐྱབས་མགོན་ཡེ་ཤུས་ཕི་ལིབ་དང་ནཱ་ཐན་ཨེལ་གཉིས་ཚུར་བཀུག༌པ།

43 ཡང་དེའི་ཕྱི༌ཉིན། སྐྱབས་མགོན་ཡེ་ཤུ་ཁོང་ཉིད་ག་ལིལ་ཡུལ་དུ་ཕེབས་པར་དགོངས༌ཤིང༌། ཕི་ལིབ་དང་ཕྲད་དེ་བདག་གི་རྗེས་སུ་ཤོག་ཅེས་གསུངས་སོ།། 44 ཕི་ལིབ་ཅེས་པ་འདི་ནི་པེ་སད་དཱ་ཡི་མི་ཡིན༌ལ། ཨན་དྲི་ཡཱ་དང་པེ་ཏྲོ་བཅས་དང་གྲོང་ཁྱེར་གཅིག་གི་མི་ཡིན༌པ་རེད། 45 དེ་ནས་ཕི་ལིབ་ཀྱིས་ནཱ་ཐན་ཨེལ་བཙལ་ཏེ་ན༌རེ། མོ་ཤེ་ཡིས་བཀའ་ཁྲིམས་ཀྱི་མདོ་ནང་དུ་བཀོད་ཡོད་པ༌དང༌། ལུང་སྟོན་པ་རྣམས་ཀྱིས་ཀྱང་ལུང་བསྟན་ལས་སྐྱེས་བུ་དེའི་སྐོར་བཀོད་ཡོད༌པ་སྟེ། དེ་ནི་ཡོ་སེབ་ཀྱི་བུ་ནཱ་ཙ་རེལ་པ་སྐྱབས་མགོན་ཡེ་ཤུ་ཡིན་ཞིང་། བདག་ཅག་མཇལ་མྱོང་བ་ཡིན་ཞེས་སྨྲས་པ༌ན། 46 ནཱ་ཐན་ཨེལ་ན༌རེ། ནཱ་ཙ་རེལ་ནས་དོན་བཟང་པོ་ཞིག་འབྱུང་སྲིད་དམ་ཞེས་སྨྲས་པ༌དང༌། ཕི་ལིབ་ཀྱིས་ཚུར་ཤོག་དང་བལྟ་བར་བྱའོ་ཞེས་སྨྲས་སོ།། 47 དེ་ནས་སྐྱབས་མགོན་ཡེ་ཤུས་ནཱ་ཐན་ཨེལ་ཚུར་ཡོང་བ་གཟིགས༌ཏེ། ལྟོས་དང་མི་འདི་ནི་དངོས་སུ་སེམས་ལ་གཡོ་སྒྱུ་མེད་པའི་ཡེས་ར་ཨེལ་པ་ཞིག་ཡིན་ཞེས་གསུངས་པ༌དང༌། 48 ནཱ་ཐན་ཨེལ་གྱིས་ཁོང་ལ་ཁྱེད་ཀྱིས་ང་རང་ཇི་ལྟར་མཁྱེན་ནམ་ཞེས་ཞུས་པ༌ལ། སྐྱབས་མགོན་ཡེ་ཤུས་འདི་སྐད༌དུ། ཕི་ལིབ་ཀྱིས་ཁྱོད་རང་མ་བོས་པའི་སྔོན་དུ་ཁྱོད་རང་བསེ་ཡབ་ཤིང་གི་སྡོང་རྩར་སྡོད་དུས་བདག་གིས་མཐོང་ཞེས་གསུངས་སོ།། 49 ཡང་ནཱ་ཐན་ཨེལ་ན༌རེ། རཱབ་པེ་ལགས། ཁྱེད་རང་ནི་དཀོན་མཆོག་གི་སྲས་ཡིན་ཞིང་ཡེས་ར་ཨེལ་གྱི་རྒྱལ་པོའང་ཡིན་ཞེས་ཞུས་པ༌ལ། 50 ཡང་ཁོང་གིས་འདི་སྐད༌དུ། བདག་གིས་ཁྱོད་རང་བསེ་ཡབ་ཤིང་གི་སྡོང་རྩར་སྡོད་པ་མཐོང་ཞེས་སྨྲས་པས་ཁྱོད་ཀྱིས་བདག་ལ་ཡིད་ཆེས་བྱེད༌དམ། ཁྱོད་ཀྱིས་དོན་འདི་ལས་ཀྱང་དོན་ཆེན་དག་མཐོང་བར་འགྱུར་ཞེས་གསུངས༌ཤིང༌། 51 ཡང་འདི་སྐད༌དུ། བདག་གིས་ཁྱོད་རྣམས་ལ་ཡང་དག་པར་བདེན་པར༌སྨྲའོ། །ནམ་མཁའི་སྒོ་ཕྱེས་ཏེ་དཀོན་མཆོག་གི་ཕོ་ཉ་རྣམས་མིའི་བུ་ལ་བརྟེན་ནས་ཡར་འཕགས་པ་དང་མར་ཕེབས་པ་ཁྱོད་ཅག་གིས་ཀྱང་མཐོང་བར་འགྱུར་ཞེས་གསུངས༌སོ།།

ལེའུ་གཉིས༌པ།

ཀ་ནཱ་གྲོང་སྡེའི་གཉེན༌སྟོན།

1 དེ་ནས་ཉིན་གསུམ་པ་ལ་ག་ལིལ་ཡུལ་གྱི་ཀ་ནཱ་རུ་གཉེན་སྟོན་ཞིག་ཡོད༌ལ། སྐྱབས་མགོན་ཡེ་ཤུའི་ཡུམ་ཡང་གནས་དེར་བཞུགས༌ཤིང༌། 2 སྐྱབས་མགོན་ཡེ་ཤུ་དང་ཁོང་གི་ཐུགས་སྲས་རྣམས་ཀྱང་གཉེན་སྟོན་དུ་གདན་འདྲེན་ཞུས༌ཡོད་དོ།། 3 དུས༌དེར། སྟོན་ཆང་ཐམས་ཅད་བཏུང་ཚར་བ་དང་སྐྱབས་མགོན་ཡེ་ཤུའི་ཡུམ་གྱིས་ཁོང༌ལ། ཁོ་རྣམས་ལ་རྒུན་ཆང་མེད་ཅེས་ཞུས་པ༌ན། 4 སྐྱབས་མགོན་ཡེ་ཤུས་འདི་སྐད༌དུ། ཡུམ༌ལགས། དོན་དེ་བདག་དང་འབྲེལ་བ་ཅི་ཡོད་དམ། བདག་གི་དུས་ནི་ད་དུང་སླེབས་མེད་ཅེས་གསུངས་སོ།། 5 ཁོང་གི་ཡུམ་གྱིས་གནས་དེར་ཡོད་པའི་གཡོག་པོ་རྣམས༌ལ། ཁོང་གིས་ཁྱོད་ཅག་ལ་ཇི་ལྟར་གསུངས་ན་ཁྱོད་ཅག་གིས་དེ་ལྟར་བྱོས་ཤིག་ཅེས་སྨྲས། 6 ཡ་ཧུ་དཱ་པའི་ལུགས་སྲོལ་བཞིན་གཙང་སྦྲ་བྱེད་པ༌ལ། རྡོ་ཡིས་བཟོས་པའི་ཆུ་རྫ་དྲུག་ཀྱང་གནས་དེར་བཞག་ཡོད༌དེ། དེ་རེ་རེའི་ནང་དུ་ཧ་ལམ་ཆུ་ཟོ་གཉིས་གསུམ་ཙམ་ཤོང༌ཐུབ་བོ།། 7 དེ་ནས་སྐྱབས་མགོན་ཡེ་ཤུས་གཡོག་པོ་དེ་རྣམས་ལ་ཆུ་རྫ་འདི་དག་ཆུས་གང་བར་བྱོས་ཞེས་བཀའ་བསྩལ་པ་དང་ཁོ་རྣམས་ཀྱིས་ཀྱང་ཆུས་བལྟམས་པར་བྱས། 8 ཡང་ཁོང་གིས་འདི་སྐད༌དུ། ད་ལྟ་བཅུས་ཏེ་གཉེན་སྟོན་གྱི་གཉེར་པ་ལ་སྤྲོད་ཅིག་ཅེས་གསུངས་པ་དང་གཡོག་པོ་རྣམས་ཀྱིས༌བསྐྱལ་ཏོ།། 9 དེ་ནས་གཉེར་པས་ཆུ་ནས་བསྒྱུར་བའི་རྒུན་ཆང་གི་བྲོ་བ་མྱངས་ནའང་གང་ནས་བཅུས་ཤིང་གང་ནས་ཁྱེར་ཡོང་བ་མི་ཤེས། འོན་ཀྱང་ཆུ་བཅུ་མཁན་གཡོག་པོ་རྣམས་ཀྱིས་གང་ནས་ཁྱེར་འོངས་པ་ཤེས༌པ་རེད། དེ་ནས་གཉེར་པས་མག་གསར་ཚུར་བོས་ཏེ་ན༌རེ། 10 མི་ཚང་མས་རྒུན་ཆང་ཞིམ་པོ་སྔོན་ལ་ལྡུད་ཅིང་མགྲོན་པོ་རྣམས་བཟི་བར་གྱུར༌ཚེ། རྒུན་ཆང་ཕལ་བ་གཞུག་ནས་ལྡུད་པར༌བྱེད། འོན་ཀྱང་ཁྱོད་ཀྱིས་དེ་ལྟར་མི་བྱེད་པར་རྒུན་ཆང་ཞིམ་པོ་གཞུག་ཏུ་བསྐྱུར་ཞེས་སྨྲས་སོ།། 11 དེ་ལྟར་གྲུབ་རྟགས་དང་པོ་དེ་སྐྱབས་མགོན་ཡེ་ཤུས་ག་ལིལ་ཡུལ་གྱི་ཀ་ནཱ་རུ་བསྟན་ཏེ། རང་གི་གཟི་བརྗིད་མངོན་པར་མཛད་པས་ཐུགས་སྲས་རྣམས་ཀྱང་ཁོང་ལ་དད་པར་གྱུར་ཏོ།། 12 དེའི་རྗེས༌སུ། སྐྱབས་མགོན་ཡེ་ཤུ་རང་གི་ཡུམ་དང་སྐུ༌མཆེད། ཐུགས་སྲས་རྣམས་དང་མཉམ་དུ་ཀཱ་ཕར་ན་ཧུམ་དུ་མར་ཕེབས་ཤིང་གནས་དེ་རུ་ཉིན་འགར་བཞུགས༌སོ།།

མཆོད་ཁང་གཙང་མར་མཛད༌པ།

13 དེ་ཡང་ཡ་ཧུ་དཱ་པའི་པེ་སག་གི་དུས་ཆེན་སླེབས་ལ་ཉེ་བ༌ན། སྐྱབས་མགོན་ཡེ་ཤུ་ཡར་ཡེ་རུ་སཱ་ལེམ་དུ་ཕེབས་པ༌དང༌། 14 མཆོད་ཁང་ནང་དུ་བ་གླང༌དང༌། ལུག ཕུག་རོན་བཅས་ཚོང་མཁན་དང་དངུལ་བརྗེ་མཁན་རྣམས་བསྡད་ཡོད་པ་གཟིགས༌ཏེ། 15 ཁོང་གིས་ཐག་པས་རྟ་ལྕག་ཅིག་མཛད༌དེ། བ་གླང་དང་ལུག་དང་བཅས་པ་ཐམས་ཅད་མཆོད་ཁང་ལས་ཕྱིར་ཕུད་པ༌དང༌། དངུལ་བརྗེ་མཁན་གྱི་དངུལ་སྒོར་ཡང་ས་རུ་གཏོར་བ་དང་དེ་དག་གི་ཅོག་ཙེའང་སར་བསྒྱེལ་ཏོ།། 16 དེ་ནས་ཕུག་རོན་ཚོང་མཁན་རྣམས་ལ་འདི་སྐད༌དུ། ཕུག་རོན་འདི་དག་ཕྱིར་ཁྱེར༌ཅིག བདག་གི་ཡབ་ཀྱི་ཕོ་བྲང་འདི་ནི་ཚོང་རར་བྱེད་མི་རུང་ཞེས་གསུངས་སོ།། 17 དེ་ནས་ཁོང་གི་ཐུགས་སྲས་རྣམས་ཀྱིས་གསུང་རབ་ཀྱི་མདོ༌ལས། ཁྱེད་ཀྱི་བཞུགས་གནས་ཀྱི་དོན་དུ་ང་རང་སེམས་པ་ཤིན་ཏུ་འཚབ་ནས་མེ་ལྟར༌འབར་ཞེས་བཀོད་ཡོད་པ་དེ་དྲན་ནོ།། 18 དེ་ནས་ཡ་ཧུ་དཱ་པ་རྣམས་ན༌རེ། ཁྱེད་ལ་དོན་འདི་རྣམས་མཛད་པའི་དབང་ཡོད་པར་བདེན་དཔང་བྱ་ཆེད་གྲུབ་རྟགས་གང་ཞིག་སྟོན་ནུས་སམ་ཞེས་སྨྲས་པ༌ལ། 19 སྐྱབས་མགོན་ཡེ་ཤུས་འདི་སྐད༌དུ། གལ་ཏེ་ཁྱོད་ཅག་གིས་མཆོད་ཁང་འདི་བཤིག་ན། བདག་གིས་ཉིན་གསུམ་ལ་སླར་ཡང་བརྩིག་པར་བྱ་ཞེས་གསུངས་སོ།། 20 ཡང་དེ་རྣམས་ན༌རེ། མཆོད་ཁང་འདི་ནི་ལོ་ངོ་བཞི་བཅུ་ཞེ་དྲུག་གི་རིང་ལ་བརྩིགས་པ་ཡིན་ཡང་ཁྱོད་ཀྱིས་ཉིན་གསུམ་ལ་བརྩིག་ཐུབ་བམ་ཞེས་དྲིས། 21 འོན་ཀྱང་དེ་ནི་སྐྱབས་མགོན་ཡེ་ཤུས་རང་གི་སྐུ་ལུས་ཡིན་པའི་མཆོད་ཁང་ལ་དམིགས་ཏེ་གསུངས་པ་ཡིན། 22 དེའི༌ཕྱིར། ཁོང་ཉིད་སྐུ་གཤེགས་པ་ནས་སླར་གསོན་པའི་རྗེས༌སུ། ཐུགས་སྲས་རྣམས་ཀྱིས་ཁོང་གི་གསུང་དེ་དྲན༌ནས། གསུང་རབ་ཀྱི་མདོ་དང་སྐྱབས་མགོན་ཡེ་ཤུས་གསུངས་པའི་བཀའ་ལ་དད་པར་གྱུར༌ཏོ།།

23 དེ་ཡང་པེ་སག་གི་དུས་ཆེན་ལ་སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དུ་བཞུགས༌ཤིང༌། མི་མང་པོས་ཁོང་གིས་མཛད་པའི་གྲུབ་རྟགས་རྣམས་མཐོང་སྟེ་ཁོང་གི་མཚན་ལ་དད་པར་གྱུར་ཏོ།། 24 འོན་ཀྱང་སྐྱབས་མགོན་ཡེ་ཤུས་མི་ཐམས་ཅད་མཁྱེན་པས་དེ་དག་ལ་བློ་མི་གཏོད༌ཅིང༌། 25 ཁོང་གིས་མིའི་སེམས་སུ་ཅི་ཡོད་པའང་མཁྱེན་པས་སུས་ཀྱང་མི་གཞན་ཅི་འདྲ་ཡིན་པར་བདེན་དཔང་བྱེད་དགོས་དོན་ཅི་ཡང་མེད༌དོ།།

ལེའུ་གསུམ༌པ།

སྐྱབས་མགོན་ཡེ་ཤུས་ནེ་ཀོ་དེམ་ལ་ཆོས་གསུངས༌པ།

1 དེ་ཡང་ནེ་ཀོ་དེམ་ཞེས་པའི་ཕ་རུ་ཤི་པ་ཞིག་ཡོད་པ་དེ་ནི་ཡ་ཧུ་དཱ་པའི་ཆོས་དཔོན་ཞིག་ཡིན༌ལ། 2 ནམ་ཞིག་གི་མཚན༌མོར། མི་དེ་སྐྱབས་མགོན་ཡེ་ཤུར་མཇལ་དུ་ཡོང༌སྟེ། རཱབ་པེ་ལགས། དཀོན་མཆོག་ནི་ཁྱེད་དང་ལྷན་དུ་མི་བཞུགས༌ན། ཁྱེད་ཀྱིས་མཛད་པའི་གྲུབ་རྟགས་རྣམས་མི་གཞན་སུས་ཀྱང་སྟོན་པར་མི་ནུས༌པས། ཁྱེད་ནི་དཀོན་མཆོག་གི་དྲུང་ནས་ཕེབས་པའི་སློབ་དཔོན་ཞིག་ཡིན་པ་ངེད་རྣམས་ཀྱིས་ཤེས་ཞེས་ཞུས་པ༌ན། 3 སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་ལ་ཡང་དག་པར་བདེན་པར་སྨྲ༌སྟེ། གལ་ཏེ་མི་ཞིག་ཡང་བསྐྱར་མ་སྐྱེས་ན་དཀོན་མཆོག་གི་རྒྱལ་སྲིད་མཐོང་མི་ནུས་ཞེས་གསུངས་སོ།། 4 ཡང་ནེ་ཀོ་དེམ་ན༌རེ། མི་ཞིག་ཆེར་སྐྱེས་ནས་རྒས་ཚེ་ཡང་བསྐྱར་ཇི་ལྟར་སྐྱེ་ནུས༌སམ། སླར་ཡང་མའི་མངལ་དུ་ཞུགས་ཏེ་ལན་གཉིས་པར་སྐྱེ་སྲིད་དམ་ཞེས་ཞུས་པ༌ལ། 5 ཡང་སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་ལ་ཡང་དག་པར་བདེན་པར་སྨྲ༌སྟེ། གལ་ཏེ་མི་ཞིག་ཆུ་ *དང་དམ་པའི་ཐུགས་ཉིད་ཀྱི་སྒོ་ནས་མ་སྐྱེས་ན་དཀོན་མཆོག་གི་རྒྱལ་སྲིད་དུ་ཞུགས་མི་ཐུབ་བོ།། 6 ཤ་ཁྲག་གི་ཕུང་བོ་ལས་སྐྱེས་པ་ནི་ཤ་ཁྲག་གི་ཕུང་བོ་ཡིན་ཞིང་དམ་པའི་ཐུགས་ཉིད་ལས་སྐྱེས་པ་ནི་སེམས་ཉིད་ཡིན། 7 བདག་གིས་ཁྱོད་རང་ཡང་བསྐྱར་སྐྱེ་དགོས་པ་ཡིན་ཞེས་སྨྲས་པ་ལ་ཁྱོད་ཀྱིས་ངོ་མཚར་བར་མ་འདོད༌ཅིག 8 རླུང་ནི་རང་བཞིན་དུ་གཡུག་ཅིང་ཁྱོད་ཀྱིས་རླུང་གི་སྒྲ་ཐོས་ཀྱང་རླུང་དེ་གང་ནས་ཡོང་ཞིང་གང་དུ་རྒྱུ་བ་མི་ཤེས་པ༌ལྟར། དམ་པའི་ཐུགས་ཉིད་ལས་སྐྱེས་པ་ཐམས་ཅད་ཀྱང་དེ་བཞིན་ཡིན་ཞེས་གསུངས་པ༌དང༌། 9 ཡང་ནེ་ཀོ་དེམ་ན༌རེ། དེས་ན་དོན་འདི་རྣམས་ཇི་ལྟར་འབྱུང་སྲིད་དམ་ཞེས་ཞུས་པ༌ལ། 10 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ནི་ཡེས་ར་ཨེལ་མི་རིགས་ཀྱི་སློབ་དཔོན་ཡིན་ཡང་དོན་དེ་རྣམས་ཀྱང་མི་ཤེས༌སམ། 11 བདག་གིས་ཁྱོད་ལ་ཡང་དག་པར་བདེན་པར་སྨྲ༌སྟེ། ངེད་ཅག་གིས་ཅི་ཤེས་པ་སྨྲས་ཤིང་དངོས་སུ་མཐོང་བ་དེར་བདེན་དཔང་བྱས་པ༌ཡིན། འོན༌ཀྱང༌། ཁྱོད་ཅག་གིས་ངེད་རྣམས་ཀྱི་བདེན་དཔང་ཁས་མི་ལེན༌པ་རེད། 12 བདག་གིས་ཁྱོད་རྣམས་ལ་ས་གཞིའི་སྟེང་གི་དོན་རྣམས་བཤད་པར་ཁྱོད་ཅག་ཡིད་མི་ཆེས༌ན། ནམ་མཁའི་ཞིང་ཁམས་ཀྱི་དོན་རྣམས་སྨྲས་ཀྱང་ཁྱོད་ཅག་ཇི་ལྟར་ཡིད་ཆེས་པར་འགྱུར༌རམ། 13 དེ་ཡང་ནམ་མཁའི་ཞིང་ཁམས་ནས་ཕེབས་པའི་མིའི་བུ་ལས༌གཞན། སུ་ཞིག་ཀྱང་ནམ་མཁའི་ཞིང་ཁམས་སུ་འཕགས་མ་མྱོང༌། 14 སྔོན་ཆད་མོ་ཤེ་ཡིས་དབེན་སྟོང་ཡུལ་ནས་སྦྲུལ་ཞིག་གྱེན་དུ་བསྒྲེངས་པ༌ལྟར། མིའི་བུ་ཡང་གྱེན་དུ་བསྒྲེང་བར་འགྱུར་དགོས༌ཏེ། 15 མིའི་བུ་ལ་དད་པ་བྱེད་མཁན་ཐམས་ཅད་ལ་མཐའ་མེད་པའི་ཚེ་སྲོག་འཐོབ་པར་འགྱུར་བའི་ཕྱིར༌ཡིན། 16 དཀོན་མཆོག་གིས་འཇིག་རྟེན་ལ་གཅེས་ཤིང་བྱམས༌ཏེ། ཁོང་གི་སྲས་ལ་དད་པ་བྱེད་མཁན་ཐམས་ཅད་ལ་ནམ་ཡང་འཇིག་པ་མེད་ཅིང་མཐའ་མེད་པའི་ཚེ་སྲོག་འཐོབ་པའི་ཕྱིར། ཁོང་གིས་རང་ཉིད་ཀྱི་སྲས་གཅིག་པོའང་མི་ཀུན་ལ་གནང༌བའོ།། 17 དཀོན་མཆོག་གིས་རང་གི་སྲས་འཇིག་རྟེན་དུ་མངགས་པ་ནི་འཇིག་རྟེན་གྱི་མི་ཐམས་ཅད་སྐྱོབ་པར་མཛད་པ་ལས་ཉེས་ཆད་གཅོད་པར་མངགས་པ་མ་ཡིན་ནོ།། 18 དཀོན་མཆོག་གི་སྲས་ལ་དད་པ་བྱེད་མཁན་རྣམས་ལ་ཉེས་ཆད་གཅོད་པར་མི་འགྱུར༌ཡང༌། དཀོན་མཆོག་གི་སྲས་གཅིག་པོའི་མིང་ལ་དད་པ་མི་བྱེད་པ་རྣམས་ཀྱིས་དད་པ་མ་བྱས་པས་ཉེས་ཆད་བཅད་ཟིན༌པ་ཡིན། 19 ཉེས་ཆད་གཅོད་པ་ནི་འདི་ལྟ༌སྟེ། གཟི་འོད་དེ་ཉིད་འཇིག་རྟེན་དུ་ཕེབས་ནའང་མི་རྣམས་ཀྱི་སྤྱོད་པ་ངན༌པས། དེ་རྣམས་གཟི་འོད་ལ་མི་དགའ་བར་མུན་ནག་ལ་ཞེན་ཅིང་ཆགས་པའི་ཕྱིར༌ཡིན། 20 ངན་པ་སྤྱོད་མཁན་ཐམས་ཅད་ཀྱིས་རང་གི་སྤྱོད་པ་ངན་པ་དེ་ཕྱིར་མངོན་པར་དོགས༌ནས། གཟི་འོད་ལ་སྡང་ཞིང་གཟི་འོད་ཀྱི་དྲུང་དུའང་མི་ཡོང༌། 21 འོན༌ཀྱང༌། བདེན་དོན་ཉམས་ལེན་བྱེད་མཁན་རྣམས་རང་གིས་བྱེད་པ་ཐམས་ཅད་དཀོན་མཆོག་ལ་བརྟེན་ནས་ཕྱིར་མངོན་པའི་ཆེད༌དུ། གཟི་འོད་ཀྱི་དྲུང་དུ་ཡོང་བ་ཡིན་ཞེས་གསུངས༌སོ།།

ཡོ་ཧ་ནན་གྱིས་སྐྱབས་མགོན་ཡེ་ཤུ་ལ་བདེན་དཔང་བྱེད༌པ།

22 དོན་དེ་དག་བྱུང་བའི་རྗེས༌སུ། སྐྱབས་མགོན་ཡེ་ཤུ་དང་ཐུགས་སྲས་རྣམས་ཡ་ཧུ་དཱའི་ཡུལ་དུ་ཕེབས༌ཤིང༌། ཡུལ་དེར་ལྷན་དུ་བཞུགས་པ་དང་ཁོང་གིས་མི་རྣམས་ལ་ཁྲུས་གསོལ་མཛད། 23 ཁྲུས་གསོལ་མཁན་ཡོ་ཧ་ནན་གྱིས་ཀྱང་སཱ་ལིམ་ཡུལ་དང་ཉེ་བའི་ཨེ་ནོན་ཞེས་པའི་གནས་སུ་ཁྲུས་གསོལ་བྱེད་བཞིན་ཡོད༌དེ། གནས་དེ་རུ་ཆུ་མང་པོ་ཡོད་པས་མི་རྣམས་ཀྱང་གནས་དེར་ཕྱིན་ནས་ཁྲུས་གསོལ་ལ་ཞུགས་སོ།། 24 དེའི་དུས་སུ་ཡོ་ཧ་ནན་ད་དུང་བཙོན་དུ་བཅུག་མེད༌པའོ།།

25 དུས༌དེར། ཡོ་ཧ་ནན་གྱི་སློབ་མ་རྣམས་དང་ཡ་ཧུ་དཱ་པ་ཞིག་གཙང་སྦྲའི་ལུགས་སྲོལ་ཐད་ལ་རྩོད་པ་བྱུང༌བས། 26 ཡོ་ཧ་ནན་གྱི་དྲུང་དུ་ཡོང་སྟེ་ན༌རེ། རཱབ་པེ་ལགས། དེ་སྔོན་ཡོར་དན་གཙང་པོའི་ཕ་རོལ་ཏུ་ཁྱེད་དང་མཉམ་དུ་བཞུགས་ཤིང་། ཁྱེད་ཀྱིས་བདེན་དཔང་བྱས་པ་དེས་ད་ལྟ་ཁྲུས་གསོལ་མཛད་ཀྱིན༌འདུག མི་ཀུན་ཀྱང་ཁོང་གི་དྲུང་དུ་འགྲོ་བཞིན་ཡོད་ཅེས་ཞུས་པ༌ལ། 27 ཡོ་ཧ་ནན་གྱིས་འདི་སྐད༌དུ། གལ་ཏེ་ནམ་མཁའི་ཞིང་ཁམས་ནས་གནང་བ་མིན་ན་མི་ཞིག་ལ་ཅི་ཡང་འཐོབ་མི་སྲིད། 28 ཡང་དེ་སྔོན་བདག་གིས་འདི་སྐད༌དུ། ང་ནི་སྐྱབས་མགོན་མཱ་ཤི་ཀ་མིན༌ཏེ། སྐྱབས་མགོན་མཱ་ཤི་ཀའི་སྔོན་དུ་མངགས་པ་དེ་ཡིན་ཞེས་སྨྲས་མྱོང་བ༌ལྟར། ད་ལྟ་ཁྱོད་ཅག་གིས་ཀྱང་ང་རང་ལ་བདེན་དཔང་བྱས་ཆོག༌པ་ཡིན། 29 བག་མ་ལེན་མཁན་ནི་མག་པ་ཡིན༌ཏེ། ཁོའི་གྲོགས་པོ་ལངས་ནས་བསྡད་ཅིང་མག་པའི་སྐད་ཐོས་པས་སེམས་ཤིན་ཏུ༌དགའ། གྲོགས་པོ་དེ་བཞིན་དུ་བདག་ཀྱང་དགའ་སྤྲོས་ཁེངས༌པ་ཡིན། 30 དེ་བས་ཁོང་ཉིད་འཕེལ་ཞིང་ང་རང་འགྲིབ་པར་འགྱུར་དགོས་སོ།།

31 ཡང་སྟེང་ནས་བྱོན་པ་དེ་ཉིད་ཐམས་ཅད་ལས་བླ་ན༌མཐོ་བ་ཡིན། ས་གཞི་ལ་གཏོགས་པ་དེ་རྣམས་ས་ཐོག་ཏུ་གནས་ཤིང་ས་ཐོག་གི་གཏམ་ཁོ་ན་གླེང་ངོ༌།། འོན་ཀྱང་སྟེང་ནས་བྱོན་པ་དེ་ཉིད་ཐམས་ཅད་ལས་བླ་ན༌མཐོ་བ་ཡིན། 32 སྐྱབས་མགོན་ཡེ་ཤུས་རང་ཉིད་ཀྱི་མཐོང་ཐོས་རྣམས་ལ་བདེན་དཔང་མཛད་ནའང་མི་གཞན་སུས་ཀྱང་ཁས་མ་བླངས། 33 ཁོང་གིས་མཛད་པའི་བདེན་དཔང་ཁས་ལེན་མཁན་རྣམས་ཀྱིས་དཀོན་མཆོག་ནི་བདེན་པ་ཡིན་པ་ར་སྤྲོད་བྱས་སོ།། 34 དེ་ཡང་དཀོན་མཆོག་གིས་མངགས་པ་དེས་དཀོན་མཆོག་གི་བཀའ་གསུང༌ཞིང༌། དེ་ནི་དཀོན་མཆོག་གིས་ཁོང་ལ་དམ་པའི་ཐུགས་ཉིད་རྫོགས་མཐའ་མེད་པ་ཞིག་གནང་བའི་ཕྱིར༌རོ།། 35 ཡང་ཡབ་ཀྱིས་རང་གི་སྲས་ལ་བྱམས་ཤིང་བརྩེ་བར་མཛད་ནས་ཐམས་ཅད་སྲས་ཀྱི་ལག་ཏུ་སྤྲད། 36 ཡང་སྲས་དེ་ལ་དད་པ་བྱེད་མཁན་ལ་མཐའ་མེད་པའི་ཚེ་སྲོག་འཐོབ་ཅིང༌། སྲས་ལ་དད་པ་མི་བྱེད་པ་ལ་མཐའ་མེད་པའི་ཚེ་སྲོག་མི་འཐོབ༌པར། དཀོན་མཆོག་གི་ཐུགས་ཁྲོ་ནི་ནམ་ཡང་མི་དེའི་སྟེང་དུ་གནས་པར་འགྱུར་ཞེས་གསུངས༌སོ།།

ལེའུ་བཞི༌པ།

སྐྱབས་མགོན་ཡེ་ཤུས་སཱ་མར་ཡ་ཡུལ་གྱི་བུད་མེད་ཅིག་ལ་གསུང་མོལ་མཛད༌པ།

1 དེ་ཡང་གཙོ་བོས་རྗེས་འབྲང་པ་བསྡུས་པ་དང་ཁྲུས་གསོལ་མཛད་པ་ནི་ཁྲུས་གསོལ་མཁན་ཡོ་ཧ་ནན་ལས་ཀྱང་མང་པོ་ཡིན་པ་ཕ་རུ་ཤི་པ་རྣམས་ཀྱིས་ཐོས་སོ།། 2 དོན་དམ་དུ་སྐྱབས་མགོན་ཡེ་ཤུས་དངོས་སུ་ཁྲུས་གསོལ་མཛད་པ་མ་ཡིན་པར་ཁོང་གི་ཐུགས་སྲས་རྣམས་ཀྱིས་ཁྲུས་གསོལ་བྱས་པ༌ཡིན། 3 དེ་ནས་སྐྱབས་མགོན་ཡེ་ཤུ་ཁོང་ཉིད་ཡ་ཧུ་དཱའི་ཡུལ་དང་ཁ་བྲལ་ནས་ག་ལིལ་ཡུལ་དུ་ཕྱིར་ཕེབས༌སོ།།

4 ཁོང་ཉིད་སཱ་མར་ཡ་ཡུལ་བརྒྱུད་ནས་ཕེབས་དགོས༌ཤིང༌། 5 སཱ་མར་ཡ་ཡུལ་གྱི་སི་གར་གྲོང་རྡལ་དུ་སླེབས་པ༌དང༌། གྲོང་རྡལ་དེ་སྔོན་ཆད་ཡ་ཀོབ་ཀྱིས་རང་གི་བུ་ཡོ་སེབ་ལ་གནང་བའི་ས་ཆ་དེ་དང་ཐག་ཉེ༌ཞིང༌། 6 དེ་རུ་ཡ་ཀོབ་ཀྱི་ཁྲོན་པའང༌ཡོད། དེའི་ཚེ་སྐྱབས་མགོན་ཡེ་ཤུའང་སྐུ་ངལ་ནས་ཁྲོན་པ་དེའི་འགྲམ་དུ་བཞུགས་པ༌དང༌། དུས་དེ་ནི་ཉིན་གུང་ཙམ་ *ཡིན༌ནོ།།

7-8 སྐབས༌དེར། ཁོང་གི་ཐུགས་སྲས་རྣམས་གྲོང་རྡལ་དེ་ལ་ཁ་ཟས་ཉོ་རུ་སོང་ངོ༌།། དེ་ནས་སཱ་མར་ཡ་ཡུལ་གྱི་བུད་མེད་ཅིག་ཆུ་ལེན་དུ་ཡོང་བ༌དང༌། སྐྱབས་མགོན་ཡེ་ཤུས་བུད་མེད་དེ་ལ་འདི་སྐད༌དུ། བདག་ལ་འཐུང་ཆུ་ཉུང་ཙམ་སྟེར་བར་མཛོད་ཅེས་གསུངས་པ༌ན། 9 སཱ་མར་ཡ་ཡུལ་གྱི་བུད་མེད་ན༌རེ། ཁྱེད་ནི་ཡ་ཧུ་དཱ་པ་ཞིག་ཡིན་པས་སཱ་མར་ཡ་ཡུལ་གྱི་བུད་མེད་བདག་ལྟ་བུ་ལས་ཆུ་སློང་ངམ་ཞེས་སྨྲས་སོ།། དེ་ནི་མ་གཞི་ཡ་ཧུ་དཱ་པ་རྣམས་ཀྱིས་སཱ་མར་ཡ་པ་རྣམས་དང་འབྲེལ་འདྲིས་མི་བྱེད་པའི་ཕྱིར༌རོ།། 10 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་དཀོན་མཆོག་གི་གནང་སྦྱིན་དང་ཁྱོད་ལ་ཆུ་གནང་བར་མཛོད་ཅེས་ཟེར་མཁན་དེ་སུ་ཡིན་པ་ཤེས༌ན། ཁྱོད་ཀྱིས་སྔ་མོ་ནས་མི་དེ་བསྟེན་ཅིང་ཁོས་ཀྱང་སྔ་མོ་ནས་ཁྱོད་ལ་ཚེ་སྲོག་དང་ལྡན་པའི་ཆུ་ †གནང་ངེས་ཡིན་ཞེས་གསུངས་སོ།། 11 ཡང་བུད་མེད་ན༌རེ། ཇོ་བོ་ལགས། ཁྲོན་པ་འདི་གཏིང་ཟབ་ཅིང་ཁྱེད་ལ་ཆུ་བཅུ་བྱེད་ཀྱི་ཡོ་བྱད་ཀྱང་མེད་པས་ཚེ་སྲོག་དང་ལྡན་པའི་ཆུ་དེ་གང་ནས་ལེན༌ནམ། 12 ངེད་ཅག་གི་མེས་པོ་ཡ་ཀོབ་ཀྱིས་ཁྲོན་པ་འདི་ངེད་རྣམས་ལ་གནང༌ཞིང༌། ཁོང་དང་རང་གི་བུ་རྣམས་དང་གཞན་ཡང་ཕྱུགས་ཟོག་ཐམས་ཅད་ཀྱིས་ཀྱང་ཁྲོན་པའི་ཆུ་འདི་འཐུངས་པ་ཡིན། འོན་ཀྱང་ཁྱེད་ནི་ཡ་ཀོབ་ལས་ཀྱང་ཆེན་པོ་ཞིག་ཡིན་ནམ་ཞེས་སྨྲས་སོ།། 13 ཡང་སྐྱབས་མགོན་ཡེ་ཤུས་འདི་སྐད༌དུ། ཆུ་འདི་འཐུང་བ་རྣམས་སླར་ཡང་སྐོམ་པར་འགྱུར༌མོད། 14 འོན་ཀྱང་སུ་ཞིག་གིས་ངས་གནང་བའི་ཆུ་འཐུངས་ན་ནམ་ཡང་སྐོམ་པར་མི་འགྱུར། ངས་གནང་བའི་ཆུ་འདི་མི་སུ་ཞིག་གི་སེམས་སུ་ཆུ་མིག་འཕྱུར་བ་ལྟ་བུ་ཞིག་ཏུ་གྱུར་ཏེ་མཐའ་མེད་པའི་ཚེ་སྲོག་འཐོབ་པར་བྱེད་ཅེས་གསུངས་སོ།། 15 ཡང་བུད་མེད་ན༌རེ། ཇོ་བོ་ལགས། དེས་ན་ཆུ་དེ་བདག་ལ་གནང་བར༌མཛོད། ངས་ཆུ་དེ་འཐུངས་ན་ང་རང་སྐོམ་མི་སྲིད་ལ་ལམ་རིང་པོ་འདི་ལྟ་བུར་ཆུ་ལེན་དུའང་ཡོང་མི་དགོས་ཞེས་སྨྲས་སོ།།

16 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རང་སོང་ནས་རང་གི་སྐྱེས་པའང་འདིར་བོས་ཤིག་ཅེས་གསུངས་པ༌ན། 17 བུད་མེད་ན༌རེ། ང་ལ་སྐྱེས་པ་མེད་ཅེས་སྨྲས་སོ།། ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་སྐྱེས་པ་མེད་ཅེས་ཟེར་བ་བདེན་འདུག 18 སྔོན་ཆད་ཁྱོད་ལ་སྐྱེས་པ་ལྔ་ཡོད་མྱོང༌། ད་ལྟ་ཡོད་པ་དེའང་ཁྱོད་ཀྱི་སྐྱེས་པ་མ་ཡིན་པས་ཁྱོད་ཀྱིས་གཏམ་བདེན་པར་སྨྲས་ཞེས་གསུངས་པ་ན། 19 བུད་མེད་ན༌རེ། ཇོ་བོ་ལགས། བདག་གིས་ཁྱེད་རང་ནི་ལུང་སྟོན་པ་ཞིག་ཡིན་པ་ཤེས། 20 ངེད་ཅག་གི་ཕ་མེས་ཀྱིས་རི་བོ་འདིའི་སྟེང་ནས་དཀོན་མཆོག་ལ་བསྙེན་བཀུར་བྱས་པ༌ཡིན། འོན་ཀྱང་། ཡ་ཧུ་དཱ་པ་ཁྱོད་རྣམས་ཀྱིས་དཀོན་མཆོག་ལ་བསྙེན་བཀུར་བྱེད་དགོས་ཟེར་བའི་གནས་ནི་ཡེ་རུ་སཱ་ལེམ་ཡིན་ཞེས་སྨྲས་སོ།། 21 ཡང་སྐྱབས་མགོན་ཡེ་ཤུས་འདི་སྐད༌དུ། བུད་མེད་ཁྱོད་ཀྱིས་བདག་ལ་ཡིད་ཆེས་པར༌གྱིས། རི་བོ་འདི་དང་ཡེ་རུ་སཱ་ལེམ་གང་ཡང་མ་ཡིན༌པར། ཡབ་ལ་བསྙེན་བཀུར་བྱེད་པའི་དུས་ཤིག་སླེབ་པར་འགྱུར། 22 ཁྱོད་རྣམས་ཀྱིས་རྒྱུས་མེད་པ་དེ་ལ་བསྙེན་བཀུར་བྱེད་པ༌དང༌། ངེད་རྣམས་ཀྱིས་རྒྱུས་ཡོད་པ་དེ་ལ་བསྙེན་བཀུར་བྱེད་པ་ཡིན༌ཏེ། ཅིའི་ཕྱིར་ཞེ་ན། ཐར་པ་ནི་ཡ་ཧུ་དཱ་པ་ལས་བྱུང་བ་ཡིན། 23 འོན་ཀྱང་། ཡབ་ལ་བསྙེན་བཀུར་བྱེད་པའི་དུས་ཤིག་སླེབ་ངེས་ཤིང་ད་ལྟའི་དུས༌ཡིན་ཏེ། བསྙེན་བཀུར་རྣམ་དག་བྱེད་མཁན་རྣམས་ཀྱིས་ཡབ་ལ་དམ་པའི་ཐུགས་ཉིད་དང་བདེན་པ་ཉིད་ཀྱི་སྒོ་ནས་བསྙེན་བཀུར་བྱེད་པར་འགྱུར་རོ།། ཅིའི་ཕྱིར་ཞེ་ན། ཡབ་ཀྱིས་བསྙེན་བཀུར་བྱེད་མཁན་མི་དེ་ལྟ་བུ་རྣམས་འཚོལ་བའི་ཕྱིར་ཡིན། 24 དཀོན་མཆོག་ནི་ཐུགས་ཉིད་ཡིན་པས་ཁོང་ལ་བསྙེན་བཀུར་བྱེད་མཁན་རྣམས་ཀྱིས་དམ་པའི་ཐུགས་ཉིད་དང་བདེན་པ་ཉིད་ཀྱི་སྒོ་ནས་བསྙེན་བཀུར་བྱེད་དགོས་ཞེས་གསུངས་སོ།། 25 ཡང་བུད་མེད་ན༌རེ། ངས་སྐྱབས་མགོན་མཱ་ཤི་ཀ་སྟེ་ཁི་རིའི་སི་ཐོ་ཟེར་བ་དེ་ཕེབས་ངེས་པ་ཤེས༌ལ། ཁོང་ཉིད་ཕེབས་ནས་ངེད་རྣམས་ལ་དོན་ཐམས་ཅད་གསུང་བར་འགྱུར་ཞེས་སྨྲས་པ༌ལ། 26 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་གླེང་བཞིན་པའི་མི་དེ་ནི་ང་རང་ཡིན་ཞེས་གསུངས༌སོ།།

ཐུགས་སྲས་རྣམས་ཕྱིར་ལོག་ནས་སྐྱབས་མགོན་ཡེ་ཤུར་མཇལ༌བ།

27 དེའི་ཚེ་ཐུགས་སྲས་རྣམས་ཕྱིར་ལོག་པ༌དང་། སྐྱབས་མགོན་ཡེ་ཤུས་བུད་མེད་ཅིག་ལ་གསུང་གླེང་མཛད་ཀྱིན་ཡོད་པ་མཐོང་སྟེ་ཧ་ལས༌པ་རེད། འོན་ཀྱང་སུས་ཀྱང་ཁོང་ལ་ཁྱེད་ཀྱིས་ཅི་དགོངས༌སམ། བུད་མེད་དེ་ལ་གསུང་གླེང་མཛད་དོན་ཅི་ཞེས་འདྲི་མ་ཕོད་དོ།། 28 དེ་ནས་བུད་མེད་དེས་རང་གི་ཆུ་ཟོ་བསྐྱུར་ཏེ་གྲོང་རྡལ་དུ་སོང་ནས་མི་རྣམས་ལ་ན༌རེ། 29 ཁྱོད་རྣམས་ཤོག་དང་། འདིར་མི་ཞིག་ཡོད་པར་ལྟོས་ཤིག དེས་ངས་བྱས་པའི་དོན་ཐམས་ཅད་རེ་རེ་བཞིན་གསུངས་པས་ཁོ་རང་ནི་སྐྱབས་མགོན་མཱ་ཤི་ཀ་ཡིན་ཀྱང་སྲིད་ཅེས་སྨྲས་པ༌དང༌། 30 མི་དེ་རྣམས་ཀྱང་གྲོང་རྡལ་ལས་ཕྱིར་ཐོན་ཏེ་སྐྱབས་མགོན་ཡེ་ཤུའི་ཕྱོགས་སུ་ཆས༌སོ།།

31 དེའི་དུས༌སུ། ཐུགས་སྲས་རྣམས་ན༌རེ། རཱབ་པེ་ལགས། ཞལ་ཟས་བཞེས་རོགས་ཞེས་ནན་གྱིས་ཞུས་ནའང་། 32 ཁོང་གིས་ཐུགས་སྲས་རྣམས་ལ་འདི་སྐད༌དུ། བདག་ལ་ཁ་ཟས་ཡོད་ཀྱང་ཁྱོད་ཅག་གིས་ཟས་དེ་ཅི་ཡིན་མི་ཤེས་ཞེས་གསུངས་པས། 33 ཐུགས་སྲས་རྣམས་ཕན་ཚུན་ན༌རེ། ཡང་ན་མི་ཞིག་གིས་ཁོང་ལ་ཁ་ཟས་ཕུལ་བ་ཡིན་ནམ་ཞེས་སྨྲས་སོ།། 34 དེ་ནས་སྐྱབས་མགོན་ཡེ་ཤུས་འདི་སྐད༌དུ། ང་རང་མངགས་མཁན་གྱི་དགོངས་པ་བཞིན་དུ་བྱེད་པ་དང་ཁོང་གི་ཆོས་དོན་སྒྲུབ་པ་དེ་ནི་བདག་གི་ཁ་ཟས་ཡིན། 35 ཁྱོད་ཅག་གི་ཁ་དཔེ༌ལ། ཞིང་འབྲེག་པའི་དུས་ལ་ད་དུང་ཟླ་བ་བཞི་ཡོད་ཅེས་ཟེར་བ་མིན༌ནམ། འོན་ཀྱང་བདག་གིས་ཁྱོད་རྣམས་ལ་འདི་སྐད་སྨྲ༌སྟེ། ཁྱོད་ཅག་གིས་ཞིང་ལ་ལྟོས༌དང༌། ལོ་ཏོག་སྨིན་པར་གྱུར་པས་ཞིང་འབྲེག་རན༌ཏེ། 36 ཞིང་འབྲེག་མཁན་ལ་གླ་ཆ་ཐོབ་ཟིན་པ༌དང༌། མཐའ་མེད་པའི་ཚེ་སྲོག་གི༌ཆེད་དུ་འབྲས་བུ་བསྡུ་གསོག་བྱེད་བཞིན་ཡོད་ལ། དེ་ནི་ས་བོན་འདེབས་མཁན་དང་ཞིང་འབྲེག་མཁན་གཉིས་ཀ་མཉམ་དུ་དགའ་ཞིང་སྤྲོ་བར་འགྱུར་བའི་ཕྱིར་རོ།། 37 ཡང་ཁ་དཔེ༌ལ།

མི་དེ་ཡིས་ས་བོན༌བཏབ།།

མི་འདི་ཡིས་འབྲུ་རིགས༌བསྡུས།།

ཞེས་པ་དེ་བདེན༌ནོ།། 38 བདག་གིས་ཁྱོད་རྣམས་ངལ་བའི་ལས་ལ་མ་བརྟེན་པ་གང་དེ་བསྡུ་བར་མངགས་པ་ཡིན། མི་གཞན་གྱིས་ངལ་བའི་ལས་ལ་བརྟེན་ཅིང་ཁྱོད་ཅག་གིས་ངལ་བའི་འབྲས་བུ་དེ་ལོངས་སུ་སྤྱད་པ་ཡིན་ཞེས་གསུངས༌སོ།།

སཱ་མར་ཡ་ཡུལ་གྱི་མི་མང་པོས་སྐྱབས་མགོན་ཡེ་ཤུར་དད་པ་བྱས༌པ།

39 དེ་ཡང་སྐྱབས་མགོན་ཡེ་ཤུས་བདག་གིས་ཅི་བྱས་ཐམས་ཅད་གསུངས་བྱུང་ཞེས་བུད་མེད་དེས་བདེན་དཔང་བྱས༌པས། སི་གར་གྲོང་རྡལ་གྱི་སཱ་མར་ཡ་པ་མང་པོ་ཞིག་གིས་ཀྱང་སྐྱབས་མགོན་ཡེ་ཤུ་ལ་དད་པ་བྱས་པ་རེད། 40 དེ་ནས་སཱ་མར་ཡ་པ་རྣམས་སྐྱབས་མགོན་ཡེ་ཤུའི་དྲུང་དུ་ཡོང་ནས་ཁོ་རྣམས་དང་མཉམ་དུ་བཞུགས་པར་ཞུས་པ༌ན། ཁོང་ཡང་ཉིན་གཉིས་ཀྱི་རིང་ལ་གནས་དེར་བཞུགས། 41 ཁོང་གིས་ཆོས་གསུངས་པས་དད་པ་བྱེད་མཁན་ཡང་སྔར་ལས་ཇེ་མང་དུ་གྱུར་ཏོ།། 42 དེ་ནས་སཱ་མར་ཡའི་དད་ལྡན་རྣམས་ཀྱིས་བུད་མེད་དེ༌ལ། ད་ལྟ་ངེད་རྣམས་ཀྱིས་དད་པ་བྱེད་པ་ནི་ཁྱོད་ཀྱི་གཏམ་ཐོས་པས་མ་ཡིན༌ཏེ། ངེད་ཅག་གིས་རང་གི་རྣ་བས་དངོས་སུ་ཐོས་པས་ཁོང་ནི་དངོས་གནས་འཇིག་རྟེན་གྱི་སྐྱབས་མགོན་ཡིན་པ་ཤེས་ཞེས་སྨྲས༌སོ།།

སྐྱབས་མགོན་ཡེ་ཤུས་བློན་ཆེན་ཞིག་གི་བུ་གསོས༌པ།

43 དེ་ཡང་ཉིན་གཉིས་ཀྱི་རྗེས་སུ། སྐྱབས་མགོན་ཡེ་ཤུ་གནས་དེ་དང་བྲལ་ནས་ག་ལིལ་ཡུལ་དུ་ཕེབས་པ་རེད། 44 ཅིའི་ཕྱིར་ཞེ་ན། སྐྱབས་མགོན་ཡེ་ཤུས་སྔ་མོ་ནས་འདི་སྐད༌དུ། ལུང་སྟོན་པ་ལ་རང་ཡུལ་ནས་བརྩི་བཀུར་མི་བྱེད་ཅེས་བདེན་དཔང་མཛད་པས༌སོ།། 45 དེ་ནས་ཁོང་ཉིད་ག་ལིལ་ཡུལ་དུ་བྱོན་པའི༌ཚེ། སྔོན་ཆད་ཡུལ་དེའི་མི་རྣམས་ཡེ་རུ་སཱ་ལེམ་གྱི་པེ་སག་གི་དུས་ཆེན་ལ་སོང༌ཞིང༌། ཁོང་གིས་གནས་དེ་རུ་མཛད་པའི་ངོ་མཚར་བའི་དོན་ཐམས་ཅད་ཀྱང་མཐོང་མྱོང་བས་ཁོང་ལ་བསུ་བ་བྱས་སོ།།

46 དེ་ནས་སྐྱབས་མགོན་ཡེ་ཤུ་སླར་ཡང་ཆུ་རྒུན་ཆང་དུ་བསྒྱུར་མྱོང་བའི་ག་ལིལ་ཡུལ་གྱི་ཀ་ནཱ་རུ་ཕེབས་པ༌དང༌། གནས་དེར་བློན་ཆེན་ཞིག་ཡོད་པའི་བུ་ནི་ཀཱ་ཕར་ན་ཧུམ་དུ་ཡོད་ཅིང་ན་ཚ་བྱུང་བ་རེད། 47 བློན་ཆེན་དེས་སྐྱབས་མགོན་ཡེ་ཤུ་ཁོང་ཉིད་ཡ་ཧུ་དཱའི་ཡུལ་ནས་ག་ལིལ་ཡུལ་དུ་ཕེབས་པ་ཐོས་ཏེ་ཁོང་གི་དྲུང་དུ་ཕྱིན༌ཅིང༌། རང་གི་བུ་འཆི་ལ་ཉེ་བས་ཁོང་ཉིད་ཕེབས་ནས་བུ་ཡི་ནད་འཇོམས་པར་ཞུ་བ་ཞུས་པ༌ལ། 48 སྐྱབས་མགོན་ཡེ་ཤུས་བློན་ཆེན་དེ་ལ་འདི་སྐད༌དུ། ཁྱོད་རྣམས་ཀྱིས་གྲུབ་རྟགས་དང་ངོ་མཚར་བའི་དོན་རྣམས་མ་མཐོང་ན་དད་པ་མི་བྱེད་ཅེས་གསུངས་སོ།། 49 ཡང་བློན་ཆེན་ན༌རེ། ཇོ་བོ༌ལགས། ཁྱེད་རང་བདག་གི་བུ་མ་ཤི་སྔོན་ལ་ཕེབས་པར་མཛོད་ཅེས་ཞུས་སོ།། 50 ཡང་སྐྱབས་མགོན་ཡེ་ཤུས་འདི་སྐད༌དུ། ཕྱིར་སོང་དང་ཁྱོད་ཀྱི་བུ་གསོན་པོར་གནས་ཞེས་གསུངས་པ༌དང༌། བློན་ཆེན་གྱིས་སྐྱབས་མགོན་ཡེ་ཤུས་གསུངས་པའི་བཀའ་ལ་ཡིད་ཆེས་ཏེ་ཕྱིར་ལོག་ཅིང་། 51 ལམ་བར་དུ་བློན་ཆེན་དེའི་གཡོག་པོ་རྣམས་ཁོ་རང་བསུ་རུ་ཡོང་ནས་ཁྱེད་ཀྱི་བུ་གསོན་པོར་འདུག་ཅེས་སྨྲས་སོ།། 52 དེ་ནས་ཁོས་དུས་ནམ་ཞིག་ལ་སོས་པར་གྱུར་རམ་ཞེས་དྲིས་པ༌ལ། དེ་རྣམས་ན༌རེ། ཁ་སང་ཉིན་གུང་གི་ཆུ་ཚོད་གཅིག་ཙམ་ ‡ལ་བུའི་ལུས་ཀྱི་ཚ་བཞག་པའོ་ཞེས་སྨྲས་སོ།། 53 དེ་ནས་བློན་ཆེན་གྱིས་ཁ་སང་སྐྱབས་མགོན་ཡེ་ཤུས་ཁྱོད་ཀྱི་བུ་གསོན་པོར་གནས་ཞེས་གསུངས་པའི་དུས་དེར་རང་གི་བུ་སོས་པར་གྱུར་པའང་ཤེས༌ཏེ། ཁོ་དང་ཁྱིམ་མི་ཐམས་ཅད་སྐྱབས་མགོན་ཡེ་ཤུ་ལ་དད་པར་གྱུར་ཏོ།། 54 དོན་འདི་ནི་སྐྱབས་མགོན་ཡེ་ཤུ་ཁོང་ཉིད་ཡ་ཧུ་དཱའི་ཡུལ་ནས་སླར་ཡང་ག་ལིལ་ཡུལ་དུ་ཕེབས་ཏེ་མཛད་པའི་གྲུབ་རྟགས་གཉིས་པ་ཡིན༌ནོ།།

ལེའུ་ལྔ༌པ།

མི་ཞ་བོ་ཞིག་གསོས༌པ།

1 དོན་དེ་དག་བྱུང་བའི་རྗེས༌སུ། ཡ་ཧུ་དཱ་པའི་དུས་ཆེན་ཞིག་ཡོད༌ཅིང༌། སྐྱབས་མགོན་ཡེ་ཤུའང་ཡར་ཡེ་རུ་སཱ་ལེམ་དུ་ཕེབས་པ་རེད། 2 དེ་ཡང་ཡེ་རུ་སཱ་ལེམ་གྱི་ལུག་སྒོ་དང་ཉེ་སར་རྫིང་བུ་ཞིག་ཡོད༌ལ། དེའི་མིང་ལ་ཨིབ་རིའི་མི་རིགས་ཀྱི་སྐད་དུ་པེ་ཐེས་དཱ་ཞེས་ཟེར་ཞིང་དེ་ལ་ཁྱམས་ར་ལྔ་ཡོད་དོ།། 3 དེའི་ནང་དུ་ལོང་བ་དང་གྱོལ་པོ། ལུས་གཟུགས་རིད་པོ་ལ་སོགས་པའི་ནད་པ་མང་པོ་ཉལ་འདུག༌ཅིང༌། རྫིང་ཆུ་དེ་འཕྱུར་བར་སྒུག་ཡོད༌དེ། 4 རྒྱུ་མཚན་ནི་དཀོན་མཆོག་གི་ཕོ་ཉ་ཞིག་དུས་ལྟར་ནམ་མཁའ་ལས་བབས་ཏེ་ཆུ་དཀྲུགས་པ༌ན། ནད་པ་གང་ཞིག་སྔོན་ལ་ཆུའི་ནང་དུ་འཛུལ་བ་དེ་ནད་ལས་ཐར་བ་ཡིན། 5 དེ་རུ་ལོ་ངོ་སོ་བརྒྱད་རིང་ལ་ནད་ཀྱིས་མནར་བའི་མི་ཞིག་ཀྱང་ཡོད༌ལ། 6 སྐྱབས་མགོན་ཡེ་ཤུས་ནད་པ་དེ་ཉལ་ནས་བསྡད་ཡོད་པ་གཟིགས༌ཤིང༌། ནད་ཀྱིས་མནར་ནས་ཡུན་རིང་འགོར་བའང་མཁྱེན་ཏེ་འདི་སྐད༌དུ། ཁྱོད་རང་ནད་ལས་ཐར་འདོད་དམ་ཞེས་གསུངས་པ༌ན། 7 ནད་པ་ན༌རེ། ཇོ་བོ༌ལགས། ཆུ་འཕྱུར་བའི་དུས་སུ་ང་རང་རྫིང་བུའི་ནང་དུ་སྐྱེལ་མཁན་མེད༌པས། ང་རང་ཆུའི་ནང་དུ་འཛུལ་བར་རྩོམ་པ་ན་མི་གཞན་ཞིག་བདག་གི་སྔོན་ལ་ཆུའི་ནང་དུ་འཛུལ་ཟིན་ཞེས་སྨྲས་སོ།། 8 དེ་ནས་སྐྱབས་མགོན་ཡེ་ཤུས་ནད་པ་དེ་ལ་འདི་སྐད༌དུ། ཡར་ལོངས་ལ་རང་གི་ཁྱོགས་ཤིང་ཁུར་ནས་སྐྱོད་ཅིག་ཅེས་གསུངས་པ༌དང༌། 9 དེ་མ་ཐག་ནད་པ་དེ་ནད་ལས་ཐར་ཞིང་ཁྱོགས་ཤིང་ཁུར་ནས་འགྲོ་ཐུབ་པར་གྱུར་ཏོ།།

ཉིན་དེ་ནི་ངལ་གསོ་བའི་ཉིན་མོ་ཡིན༌པས། 10 ཡ་ཧུ་དཱ་པ་རྣམས་ཀྱིས་ནད་ལས་ཐར་བའི་མི་དེ༌ལ། དེ་རིང་ནི་ངལ་གསོ་བའི་ཉིན་མོ་ཡིན་པས་ཁྱོད་ཀྱིས་ཁྱོགས་ཤིང་འཁུར་བ་ནི་བཀའ་ཁྲིམས་དང་མི་མཐུན་པ་ཡིན་ཞེས་སྨྲས་པ༌དང༌། 11 མི་དེ་ན༌རེ། བདག་གི་ནད་འཇོམས་པར་མཛད་མཁན་དེས་བདག་ལ་འདི་སྐད༌དུ། རང་གི་ཁྱོགས་ཤིང་ཁུར་ནས་སྐྱོད་ཅིག་གསུངས་པ་ཡིན་ཞེས་སྨྲས་པ༌དང༌། 12 ཡང་དེ་རྣམས་ན༌རེ། ཁྱོད་ལ་རང་གི་ཁྱོགས་ཤིང་ཁུར་ནས་སྐྱོད་ཅིག་ཅེས་ཟེར་མཁན་དེ་སུ་ཡིན་ནམ་ཞེས་དྲིས་སོ།། 13 འོན༌ཀྱང༌། ནད་ལས་ཐར་བའི་མི་དེས་ནད་འཇོམས་མཁན་དེ་སུ་ཡིན་པ་མི་ཤེས༌ཏེ། གནས་དེར་མི་ཚོགས་མང་ཞིང་སྐྱབས་མགོན་ཡེ་ཤུའང་ཁོ་རྣམས་ཀྱི་གྲས་སུ་ཕེབས་པས༌སོ།། 14 དེའི་རྗེས༌སུ། སྐྱབས་མགོན་ཡེ་ཤུས་མཆོད་ཁང་དུ་ནད་ལས་ཐར་བའི་མི་དེ་རྙེད་ནས་འདི་སྐད༌དུ། ལྟོས་དང་། ཁྱོད་རང་ད་ལྟ་ནད་ལས་ཐར་ཏེ་ལུས་ཁམས་བདེ༌བས། ཕྱིས་སུ་དེ་ལས་ལྷག་པའི་སྡུག་བསྔལ་ཆེན་པོ་མི་མྱང་བའི་ཕྱིར་སྡིག་པ་མ་བྱེད་ཅེས་གསུངས་སོ།། 15 དེ་ནས་མི་དེ་ཡ་ཧུ་དཱ་པ་རྣམས་ཀྱི་གམ་དུ་སོང༌སྟེ། རང་གི་ནད་འཇོམས་པར་མཛད་མཁན་དེ་ནི་སྐྱབས་མགོན་ཡེ་ཤུ་ཡིན་པར་སྨྲས༌སོ།།

དཀོན་མཆོག་གི་སྲས་ནས་ཚེ་སྲོག་ཐོབ་པ།

16 སྐྱབས་མགོན་ཡེ་ཤུས་ངལ་གསོ་བའི་ཉིན་ལ་དེ་ལྟར་མཛད་པས་ཡ་ཧུ་དཱ་པ་རྣམས་ཀྱིས་ཁོང་ལ་གནོད་འཚེ་བྱས། 17 སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། བདག་གི་ཡབ་ཀྱིས་ད་ལྟའི་བར་དུ་འཕྲིན་ལས་སྣ་ཚོགས་མཛད༌ཅིང༌། བདག་གིས་ཀྱང་འཕྲིན་ལས་མཛད་པ་ཡིན་ཞེས་གསུངས་པ༌ན། 18 ཡ་ཧུ་དཱ་པ་རྣམས་ཀྱིས་སྔར་ལས་ལྷག་པར་ཁོང་ཉིད་དགྲོང་འདོད༌པ་རེད། རྒྱུ་མཚན་ནི་ཁོང་ཉིད་ངལ་གསོ་བའི་ཉིན་མོའི་ཆོས་ཁྲིམས་དང་འགལ་བར་མ༌ཟད། དཀོན་མཆོག་ནི་རང་གི་ཡབ་ཡིན་ཞེས་ཀྱང་གསུངས༌ཏེ། ཁོང་དང་དཀོན་མཆོག་གཉིས་འདྲ་མཉམ་ཡིན་པར་བྱས་པའི་ཕྱིར༌རོ།།

19 དེ་ནས་སྐྱབས་མགོན་ཡེ་ཤུས་མི་དེ་རྣམས་ལ་འདི་སྐད༌དུ། བདག་གིས་ཁྱོད་རྣམས་ལ་ཡང་དག་པར་བདེན་པར༌སྨྲ་སྟེ། ཡབ་ཀྱིས་དོན་གང་ཞིག་མཛད་པ་བཞིན་སྲས་ཀྱིས་ཀྱང་དེ་ལྟར་མཛད༌པས། སྲས་རང་ཉིད་ཀྱིས་ཡབ་ལ་མ་བརྟེན་པར་ལས་ཅི་ཡང་བྱ་མི་ནུས༌ཤིང༌། ཡབ་ཀྱིས་དོན་གང་ཞིག་མཛད་པ་སྲས་ཀྱིས་མཐོང་གྱུར་ན་སྲས་རང་གིས་ཀྱང་དེ་ལྟར་བྱ་ནུས༌སོ།། 20 རྒྱུ་མཚན་ནི་ཡབ་ཀྱིས་སྲས་གཅེས་སུ་འཛིན༌ཞིང་། ཁོང་ཉིད་ཀྱིས་མཛད་བཞིན་པའི་དོན་ཐམས་ཅད་སྲས་ལ་སྟོན་པར་མ༌ཟད། ཁྱོད་རྣམས་ངོ་མཚར་བའི་ཆེད་དུ་འདི་རྣམས་ལས་ཆེ་བའི་འཕྲིན་ལས་ཀྱང་སྟོན་པར་མཛད་ངེས་སོ།། 21 ཡང་ཡབ་ཀྱིས་གཤིན་པོ་རྣམས་ཇི་ལྟར་སླར་གསོན་པར་མཛད་དེ་ཚེ་སྲོག་གནང་བ༌བཞིན། སྲས་ཀྱིས་ཀྱང་རང་གི་འདུན་པ་བཞིན་མི་རྣམས་ལ་ཚེ་སྲོག་གནང་བ་ཡིན། 22 ཡང་ཡབ་ཀྱིས་མི་སུ་ལའང་ལེགས་ཉེས་ཀྱི་ཁྲིམས་ཐག་མི་གཅོད་པར་དབང་དེ་ཐམས་ཅད་སྲས་ལ་སྤྲད་པ་ཡིན་ནོ།། 23 དེ་ནི་མི་ཐམས་ཅད་ཀྱིས་ཡབ་ལ་མོས་གུས་བྱེད་པ་ལྟར་སྲས་ལའང་མོས་གུས་བྱེད་པའི་ཕྱིར༌ཡིན། འོན་ཀྱང་སུ་ཞིག་གིས་སྲས་ལ་མོས་གུས་མི་བྱེད་ན། སྲས་མངགས་མཁན་ཏེ་ཡབ་ལའང་མོས་གུས་མི་བྱེད། 24 ཡང་བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། སུ་ཞིག་གིས་བདག་གི་བཀའ་ལ་ཉན་ཞིང་ང་རང་མངགས་མཁན་ལ་དད་པ་བྱས་ཡོད་པ་ཡིན༌ན། མི་དེ་རྣམས་ལ་མཐའ་མེད་པའི་ཚེ་སྲོག་ཐོབ་ཡོད་པ༌དང༌། ཉེས་ཆད་གཅོད་པར་མི་འགྱུར་ཞིང་། མི་དེ་རྣམས་འཆི་བ་ལས་གྲོལ་ནས་ཚེ་སྲོག་གི་ནང་དུ་ཞུགས་པ་ཡིན་ནོ།།

25 ཡང་བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། གཤིན་པོ་རྣམས་ཀྱིས་དཀོན་མཆོག་གི་སྲས་ཀྱི་གསུང་སྐད་ཐོས་པའི་དུས་ཤིག་སླེབ་པར་འགྱུར་ཞིང་དུས་དེ་ནི་ད་ལྟ་ཡིན། གསུང་དེར་མཉན་པ་རྣམས་ཀྱང་གསོན་པར་འགྱུར་རོ།། 26 རྒྱུ་མཚན་ནི་ཡབ་ཀྱི་ནང་དུ་ཚེ་སྲོག་བཞུགས་པ་བཞིན་ཁོང་གིས་སྲས་ལའང་དེ་ལྟར་ཚེ་སྲོག་ཡོད་པར་མཛད་པ་ལགས་སོ།། 27 སྲས་དེ་ནི་མིའི་བུ་ཡིན་པས་ལེགས་ཉེས་ཀྱི་ཁྲིམས་ཐག་གཅོད་པའི་དབང་ཡང་སྲས་ལ་གནང༌བ་ཡིན། 28 ཁྱོད་རྣམས་དོན་འདིར་ངོ་མཚར་བར་མི༌བྱའོ།། དེ་ཡང་དུར་ཁུང་དུ་སྡོད་པ་ཐམས་ཅད་ཀྱིས་སྲས་ཀྱི་གསུང་སྐད་ཐོས་ནས། དེ་རྣམས་སླར་གསོན་པར་འགྱུར་བའི་དུས་ཤིག་སླེབ་ངེས༌ཤིང༌། 29 ལས་བཟང་པོ་བྱས་པ་ཐམས་ཅད་ཚེ་སྲོག་འཐོབ་པའི་ཕྱིར་སླར་གསོན་པ༌དང༌། ལས་ངན་པ་བྱས་པ་ཐམས་ཅད་ལ་ཉེས་ཆད་གཅོད་པའི༌ཕྱིར་སླར་གསོན་པར་འགྱུར་རོ།། 30 ང་རང་ཁོ་ན་ལ་བརྟེན་ནས་ལས་ཅི་ཡང་བྱ་མི་ནུས༌ཤིང༌། རང་གི་ཡབ་ཀྱི་བཀའ་ཇི་ལྟར་ཐོས་པ་བཞིན་བདག་གིས་ཀྱང་ལེགས་ཉེས་ཀྱི་ཁྲིམས་ཐག་གཅོད་པར་བྱེད། བདག་གིས་རང་གི་བསམ་ཚུལ་བཞིན་དུ་མི་བྱ༌བར། ང་རང་མངགས་མཁན་ཡབ་ཀྱི་དགོངས་པ་བཞིན་དུ་སྒྲུབ་པ་ཡིན༌པས། བདག་གིས་གཅོད་པར་བྱེད་པའི་ཁྲིམས་ཐག་དེ་ནི་དྲང་བདེན་ཡིན་ཞེས་གསུངས་སོ།།

སྐྱབས་མགོན་ཡེ་ཤུ་ལ་བདེན་དཔང་བྱེད་པ།

31 ཡང་འདི་སྐད་དུ། གལ་ཏེ་ངས་རང་གིས་རང་ལ་བདེན་དཔང་བྱས་ན་བདག་གི་དཔང་པོ་དེ་ནི་བདེན་པ་མ་ཡིན། 32 བདག་ལ་བདེན་དཔང་མཛད་མཁན་གཞན་ཞིག་ཡོད་ཅིང་བདག་གིས་ཀྱང་ཁོང་གིས་བདེན་དཔང་མཛད་པ་དེ་བདེན་པ་ཡིན་པར་རྟོགས་སོ།། 33 གཞན༌ཡང༌། ཁྱོད་རྣམས་ཀྱིས་ཁྲུས་གསོལ་མཁན་ཡོ་ཧ་ནན་གྱི་དྲུང་དུ་མི་འགའ་ཞིག་མངགས་མྱོང༌ཞིང༌། ཡོ་ཧ་ནན་གྱིས་ཀྱང་བདེན་པ་ཉིད་ལ་བདེན་དཔང་བྱས་པ་ཡིན། 34 དོན་དམ་དུ་བདག་ལ་འཐོབ་པའི་བདེན་དཔང་ནི་མི་ཡི་རིགས་ལས་འཐོབ་པ་མ་ཡིན་ཡང་ཁྱོད་རྣམས་སྐྱོབ་པའི་ཆེད༌དུ་བདག་གིས་གཏམ་འདི་རྣམས་སྨྲས༌པ་ཡིན། 35 ཁྲུས་གསོལ་མཁན་ཡོ་ཧ་ནན་ནི་འབར་ཞིང་འོད་སྣང་འཕྲོ་བའི་སྒྲོན་མེ་ཞིག་དང་མཚུངས༌ཤིང༌། ཁྱོད་རྣམས་རེ་ཞིག་ཁོང་གི་སྒྲོན་མེའི་འོད་སྣང་ལ་རང་གི་མོས་པ་བཞིན་དུ་དགའ་བར་བྱེད༌དོ།།

36 འོན་ཀྱང་བདག་ལ་ཁྲུས་གསོལ་མཁན་ཡོ་ཧ་ནན་གྱི་བདེན་དཔང་ལས་ཀྱང་ཆེ་བའི་བདེན་དཔང་ཞིག་ཡོད༌དེ། ཡབ་ཀྱིས་བདག་ལ་བསྒྲུབ་པར་བཅོལ་བའི་དོན་རྣམས་ནི་བདག་གིས་སྒྲུབ་བཞིན་པའི་ལས་ཡིན༌ལ། ལས་འདི་རྣམས་ཀྱིས་བདག་ནི་ཡབ་ཀྱིས་མངགས་པ་ཡིན་པར་བདེན་དཔང་བྱེད་པ་ཡིན་ནོ།།

37 ང་རང་མངགས་མཁན་ཡབ་ཀྱིས་ཀྱང་བདག་ལ་བདེན་དཔང་མཛད༌པ་ཡིན། ཁྱོད་རྣམས་ཀྱིས་ཁོང་གི་གསུང་སྐད་ནམ་ཡང་ཐོས་པ་མེད་ཅིང་ཁོང་གི་གཟུགས་བརྙན་ཡང་མཐོང་བ་མེད། 38 ཁོང་གིས་མངགས་པ་དེ་ལ་ཁྱོད་རྣམས་ཀྱིས་དད་པ་མི་བྱེད༌པས། ཡབ་ཀྱི་བཀའ་ཡང་ཁྱོད་ཅག་གི་སེམས་ཁོང་དུ་མི་གནས་སོ།།

39 ཁྱོད་རྣམས་ཀྱིས་གསུང་རབ་ལས་མཐའ་མེད་པའི་ཚེ་སྲོག་ཡོད་པར་བསམས་ཤིང་ནན་གྱིས་བརྟགས༌ནའང༌། གསུང་རབ་དེ་ལས་བདག་ལ་བདེན་དཔང་བྱས་ཡོད། 40 འོན་ཀྱང་ཁྱོད་རྣམས་བདག་གི་གམ་དུ་མཐའ་མེད་པའི་ཚེ་སྲོག་འཐོབ་པའི་ཆེད་དུའང་ཡོང་མི་འདོད༌དོ།།

41 དེ་ཡང་བདག་ནི་མི་རྣམས་ལས་བཀུར་སྟི་འཐོབ་མི་འདོད་དོ།། 42 འོན་ཀྱང་དཀོན་མཆོག་གི་བྱམས་པ་ཁྱོད་ཅག་གི་སེམས་ནང་དུ་མེད་པ་བདག་གིས་ཤེས། 43 བདག་ནི་རང་གི་ཡབ་ཀྱི་མཚན་ལ་བརྟེན་ནས་ཡོང་ནའང་ཁྱོད་རྣམས་ཀྱིས་ང་རང་ལ་བསུ་བ་མི་བྱེད་ཅིང་། གལ་ཏེ་མི་གཞན་ཞིག་རང་གི་མིང་ལ་བརྟེན་ནས་ཡོང་ན་ཁྱོད་རྣམས་ཀྱིས་བསུ་བ་བྱེད༌པ་ཡིན་ནོ།། 44 ཁྱོད་རྣམས་ཀྱིས་ཕན་ཚུན་ལ་བཀུར་སྟི་བྱེད་པ༌ལས། དཀོན་མཆོག་ཁོ་ན་ཉིད་ནས་བྱུང་བའི་བསྟོད་བསྔགས་དེ་ལའང་མི་དགའ༌ན། ཁྱོད་ཅག་གིས་ཇི་ལྟར་བདག་ལ་དད་པ་བྱའམ། 45 འོན༌ཀྱང༌། ངས་རང་གི་ཡབ་ཀྱི་དྲུང་ནས་ཁྱོད་རྣམས་ལ་སྐྱོན་བརྗོད་པར་ངེས་ཞེས་ཁྱོད་ཅག་གིས་མ་སེམས༌ཤིག ཁྱོད་རྣམས་ལ་ཉེས་སྐྱོན་བརྗོད་མཁན་ནི་ཁྱོད་རྣམས་ཀྱིས་རེ་ལྟོས་བྱས་པའི་མོ་ཤེ་ཡིན་ནོ།། 46 གལ་ཏེ་ཁྱོད་རྣམས་མོ་ཤེ་ལ་ཡིད་ཆེས་ཡོད་ན་བདག་ལའང་ཡིད་ཆེས་ཡོད་དགོས༌ཏེ། ཁོང་གིས་བདག་གི་སྐོར་ཡི་གེར་བཀོད་ཡོད་པའི་ཕྱིར༌རོ།། 47 འོན༌ཀྱང༌། ཁྱོད་རྣམས་མོ་ཤེའི་མདོ་རྣམས་ལ་ཡིད་ཆེས་མེད་ན་བདག་གིས་སྨྲས་པའི་གཏམ་ལ་ཇི་ལྟར་ཡིད་ཆེས་སམ་ཞེས་གསུངས༌སོ།།

ལེའུ་དྲུག༌པ།

སྐྱབས་མགོན་ཡེ་ཤུས་མི་ལྔ་སྟོང་འགྲང་བར་མཛད༌པ།

1 དོན་དེ་དག་བྱུང་བའི་རྗེས༌སུ། སྐྱབས་མགོན་ཡེ་ཤུ་ཁོང་ཉིད་ཐེ་པེར་ཡཱ་སྟེ་ག་ལིལ་ཞེས་པའི་མཚོ་བརྒལ་ནས་མཚོའི་ཕ་རོལ་ཏུ་ཕེབས། 2 ཡང་ཁོང་གིས་ནད་པ་དག་ལ་མཛད་པའི་གྲུབ་རྟགས་རྣམས་མི་ཧ་ཅང་མང་པོས་མཐོང་སྟེ་ཁོང་གི་རྗེས་སུ་འབྲངས་སོ།། 3 དེ་ནས་སྐྱབས་མགོན་ཡེ་ཤུ་རི་མགོར་ཕེབས་ཤིང་རང་ཉིད་ཀྱི་ཐུགས་སྲས་རྣམས་དང་ལྷན་དུ་གནས་དེ་རུ་བཞུགས། 4 སྐབས་དེ་ནི་ཡ་ཧུ་དཱ་པའི་པེ་སག་གི་དུས་ཆེན་ལའང་སླེབས་ལ༌ཉེའོ།།

5 དེ་ནས་སྐྱབས་མགོན་ཡེ་ཤུས་ཡར་བལྟས་པ་ན་མི་ཤིན་ཏུ་མང་པོ་ཁོང་གི་དྲུང་དུ་ཡོང་བཞིན་པ་གཟིགས་ཏེ་ཕི་ལིབ་ལ་འདི་སྐད༌དུ། ངེད་རྣམས་ཀྱིས་མི་འདི་རྣམས་ལ་ཁ་ཟས་སྟེར་བའི་བག་ལེབ་ཡུལ་གང་ནས་ཉོ་བར་བྱེད་དམ་ཞེས་གསུངས༌ཤིང༌། 6 ཁོང་གིས་ཇི་ལྟར་མཛད་དགོས་པ་མཁྱེན་ནའང་ཕི་ལིབ་ལ་བརྟག་ཆེད་དེ་ལྟར་གསུངས་སོ།། 7 ཕི་ལིབ་ན༌རེ། དངུལ་སྒོར་ཉིས་བརྒྱ་བཀོལ་ནས་ཉོས་པའི་བག་ལེབ་དེ་དག་ཁོ་རྣམས་ལ་ཅུང་ཙམ་རེ་བགོས་ཀྱང་འདང་བ་མིན་ཞེས་ཞུས་སོ།། 8 དེ་ནས་ཐུགས་སྲས་རྣམས་ལས་སི་མོན་པེ་ཏྲོའི་སྤུན་ཏེ་ཨན་དྲི་ཡཱ་ན༌རེ། 9 འདིར་བྱིས་པ་ཞིག་ཡོད་པ་དེའི་ལག་ཏུ་ནས་ཕྱེའི་བག་ལེབ་ལྔ་དང་ཉ་གཉིས་ཡོད་ནའང་མི་འདི་འདྲ་མང་པོ་ཞིག་ལ་བགོས་ཀྱང་འདང་ངམ་ཞེས་ཞུས་པ༌ན། 10 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་མི་རྣམས་ས་རུ་སྡོད་དུ་ཆུག་ཅེས་གསུངས་སོ།། གནས་དེར་རྩྭ་སྔོན་སྐྱེས་པ་བཟང་ལ་མི་རྣམས་ས་རུ་བསྡད༌ཅིང༌། སྐྱེས་པའི་གྲངས་ཀ་མི་ལྔ་སྟོང་ཙམ་ཡོད༌པ་རེད། 11 དེ་ནས་སྐྱབས་མགོན་ཡེ་ཤུས་ཕྱག་ཏུ་བག་ལེབ་བསྣམས་ཏེ་བཀའ་དྲིན་ཞུས་པ༌དང༌། ས་རུ་བསྡད་ཡོད་པའི་མི་རྣམས་ལ་བགོ་རུ་བཅུག་ཅིང་། ཉ་གཉིས་ཡོད་པ་ཡང་དེ་བཞིན་མཛད་དེ་མི་རྣམས་ཀྱི་འདོད་མོས་བཞིན་བགོ་རུ་བཅུག་གོ། 12 དེ་ནས་མི་རྣམས་ཀྱི་ལྟོ་བ་འགྲངས༌རྗེས། ཁོང་གིས་ཐུགས་སྲས་རྣམས་ལ་འདི་སྐད༌དུ། ཟས་ལྷག་ཆུད་ཟོས་སུ་མི་གཏོང་བའི་ཕྱིར་ཐམས་ཅད་སྡུས་ཤིག་ཅེས་གསུངས་པས། 13 དེ་རྣམས་ཀྱིས་ཀྱང་ནས་ཕྱེའི་བག་ལེབ་ལྔའི་ཟས་ལྷག་བསྡུས་ཏེ་སླེ་བོ་བཅུ་གཉིས་གང་ངོ༌།།

14 ཡང་མི་ཚོགས་ཀྱིས་སྐྱབས་མགོན་ཡེ་ཤུས་མཛད་པའི་གྲུབ་རྟགས་དེ་མཐོང༌རྗེས། ཁོང་ནི་དངོས་གནས་འཇིག་རྟེན་དུ་འབྱོན་ངེས་པའི་ལུང་སྟོན་པ་དེ་ཉིད་ཡིན་ཞེས་སྨྲས་སོ།། 15 དེ་ནས་སྐྱབས་མགོན་ཡེ་ཤུས་མི་དེ་རྣམས་ཡོང་བ་དང་ནན་གྱིས་རང་ཉིད་རྒྱལ་པོར་བསྐོ་ངེས་པ་མཁྱེན༌ཏེ། རང་ཉིད་གཅིག་པུ་སླར་ཡང་རི་བོར་ཕེབས༌སོ།།

སྐྱབས་མགོན་ཡེ་ཤུས་མཚོ་སྟེང་དུ་ཞབས་ཀྱིས་བཅགས༌པ།

16 མཚན་མོའི་དུས་སུ། ཐུགས་སྲས་རྣམས་མར་ག་ལིལ་མཚོ་ཡི་འགྲམ་དུ་སོང༌ཞིང༌། 17 གྲུར་བསྡད་ནས་ཀཱ་ཕར་ན་ཧུམ་དུ་འགྲོ་བཞིན་པའི་དུས་སུ་མུན་རུབ་པ༌དང༌། སྐྱབས་མགོན་ཡེ་ཤུ་ད་དུང་ཁོ་རྣམས་ཀྱི་གམ་དུ་ཕེབས་མེད༌པ་ཡིན། 18 གློ་བུར༌ཉིད་ལ་རླུང་ཆེན་གཡུགས་ནས་རྦ་རླབས་དྲག་ཏུ་འཕྱུར་ཏོ།། 19 ཡང་ཐུགས་སྲས་རྣམས་ཀྱིས་མཚོ་གྲུ་བཏང་ནས་རྒྱང་གྲགས་ལྔའམ་དྲུག་ཙམ་*དུ་ཕྱིན་པ༌ན། སྐྱབས་མགོན་ཡེ་ཤུས་མཚོ་སྟེང་དུ་ཞབས་ཀྱིས་བཅགས་ཤིང་མཚོ་གྲུ་དང་ཉེ་བར་ཕེབས་པ་ཁོ་རྣམས་ཀྱིས་མཐོང་ནས་ཤིན་ཏུ་འཇིགས་སོ།། 20 དེ་ནས་སྐྱབས་མགོན་ཡེ་ཤུས་འདི་སྐད༌དུ། འཇིགས་མི་དགོས༌ཏེ། ང་རང་ཡིན་ཞེས་གསུངས་པ༌ན། 21 ཐུགས་སྲས་རྣམས་ཀྱིས་དགའ་མགུའི་ངང་ནས་ཁོང་ཉིད་མཚོ་གྲུའི་ནང་དུ་བསུས་པ༌དང༌། མཚོ་གྲུའང་དེ་མ་ཐག་ཏུ་ཁོང་རྣམས་འགྲོ་སའི་ཡུལ་དུ་སླེབས་སོ།།

22 དེའི་ཕྱི༌ཉིན། མཚོའི་ཕར་འགྲམ་དུ་བསྡད་ཡོད་པའི་མི་རྣམས་ཀྱིས་སྔོན་རོལ་དུ་གནས་དེར་གྲུ་ཆུང་གཅིག་ལས་གཞན་མེད་པ༌དང༌། མཚོ་གྲུ་དེའི་ནང་དུ་ཐུགས་སྲས་རྣམས་ལས༌གཞན། སྐྱབས་མགོན་ཡེ་ཤུ་བཞུགས་མེད་པ་དང་ཐུགས་སྲས་རྣམས་སོང་ཟིན་པ་ཤེས༌པ་རེད། 23 དེ་ནས་མཚོ་གྲུ་འགའ་ཞིག་ཐེ་པེར་ཡཱ་ཡུལ་ཕྱོགས་ནས་སླེབས་ཏེ། སྐྱབས་མགོན་ཡེ་ཤུས་བཀའ་དྲིན་ཞུས་ནས་བག་ལེབ་བགོས་པའི་གནས་དེ་དང་ཉེ་བར་བཅར་བ༌ན། 24 མི་ཚོགས་ཀྱིས་སྐྱབས་མགོན་ཡེ་ཤུ་དང་ཐུགས་སྲས་རྣམས་མ་མཐོང༌བས། མཚོ་གྲུ་དེ་དག་ལ་བསྡད་ནས་ཀཱ་ཕར་ན་ཧུམ་དུ་སྐྱབས་མགོན་ཡེ་ཤུ་འཚོལ་དུ་ཕྱིན༌ཏོ།།

ཚེ་སྲོག་གི་བག་ལེབ་སྐོར་གྱི༌ཆོས།

25 དེ་ནས་མི་ཚོགས་མཚོའི་ཕར་འགྲམ་ནས་སྐྱབས་མགོན་ཡེ་ཤུར་མཇལ༌ཏེ། རཱབ་པེ་ལགས། ཁྱེད་རང་དུས་ག་ཚོད་འདིར་ཕེབས་པ་ཡིན་ནམ་ཞེས་ཞུས་པ༌ལ། 26 སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། ཁྱོད་ཅག་གིས་ང་རང་འཚོལ་དོན་ནི་གྲུབ་རྟགས་རྣམས་མཐོང་བ་མ་ཡིན་པར་བག་ལེབ་ཟོས་ནས་ལྟོ་བ་འགྲངས་པའི་ཕྱིར༌རོ།། 27 ཁྱོད་རྣམས་ཀྱིས་མི་རྟག་པའི་ཁ་ཟས་ཀྱི་དོན་དུ་འབད་པ་མི་བྱེད༌པར། མཐའ་མེད་པའི་ཚེ་སྲོག་འཐོབ་པའི་བར་དུ་གནས་པའི་ཁ་ཟས་དེའི་དོན་དུ་བརྩོན་པར༌གྱིས། མིའི་བུ་ཡིས་ཁྱོད་རྣམས་ལ་ཁ་ཟས་དེ་གནང་ངེས་ཡིན། མིའི་བུ་ལ་ཡབ་དཀོན་མཆོག་གིས་ཕྱག་རྒྱ་བཏབ་ཡོད་པ་ཡིན་ཞེས་གསུངས་སོ།། 28 ཡང་མི་ཚོགས་ན༌རེ། ངེད་རྣམས་ཀྱིས་ལས་གང་ཞིག་བྱས་ན་དཀོན་མཆོག་གི་དོན་སྒྲུབ་པ་ཡིན་ནམ་ཞེས་ཞུས་པ༌ལ། 29 ཡང་སྐྱབས་མགོན་ཡེ་ཤུས་འདི་སྐད༌དུ། དཀོན་མཆོག་གིས་མངགས་པ་དེ་ལ་དད་པ་བྱས༌ན། འདི་ནི་དཀོན་མཆོག་གི་དོན་སྒྲུབ་པ་ཡིན་ཞེས་གསུངས་སོ།། 30 ཡང་དེ་རྣམས་ན༌རེ། འོ་ན་ཁྱེད་ཀྱིས་ངེད་རྣམས་ལ་གྲུབ་རྟགས་ཤིག་སྟོན༌དང༌། ངེད་ཅག་གིས་མཐོང་བ་དང་ཁྱེད་ལ་ཡིད་ཆེས༌བྱ། ཁྱེད་ཀྱིས་ལས་གང་ཞིག་བྱེད་པ་ཡིན༌ནམ། 31 ངེད་ཅག་གི་ཕ་མེས་ཡང་མེས་རྣམས་ཀྱིས་དབེན་སྟོང་ཡུལ་ནས་མཱན་ནཱ་ཟོས་མྱོང་བ་ནི་གསུང་རབ་ཀྱི་མདོ་ལས་ཇི་སྐད༌དུ། ཁོང་གིས་དེ་རྣམས་ལ་ནམ་མཁའི་ཞིང་ཁམས་ནས་བག་ལེབ་ཁ་ཟས་སུ་གནང་ཞེས་བཀོད་པ་བཞིན་ཡིན་ཞེས་པ༌ལ། 32 ཡང་སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། མོ་ཤེ་ཡིས་ཁྱོད་རྣམས་ལ་ནམ་མཁའི་ཞིང་ཁམས་ནས་བག་ལེབ་གནང་བ་མ་ཡིན༌པར། བདག་གི་ཡབ་ཀྱིས་ནམ་མཁའི་ཞིང་ཁམས་ནས་བདེན་པའི་བག་ལེབ་ཁྱོད་ཅག་ལ་གནང༌བ་ཡིན། 33 རྒྱུ་མཚན་ནི་དཀོན་མཆོག་གི་བག་ལེབ་ནི་ནམ་མཁའི་ཞིང་ཁམས་ནས་འོངས་ཤིང་། འཇིག་རྟེན་གྱི་མི་ཀུན་ལ་མཐའ་མེད་པའི་ཚེ་སྲོག་གནང་མཁན་ཡང་ཡིན་ཞེས་གསུངས་པ་ན། 34 དེ་རྣམས་ན༌རེ། ཇོ་བོ༌ལགས། དེས་ན་བག་ལེབ་དེ་རྟག་ཏུ་ངེད་ཅག་ལ་གནང་བར་མཛོད་ཅེས་ཞུས༌སོ།།

35 དེ་ནས་སྐྱབས་མགོན་ཡེ་ཤུས་འདི་སྐད༌དུ། བདག་ནི་ཚེ་སྲོག་གི་བག་ལེབ་ཡིན༌ཏེ། ངའི་གམ་དུ་ཡོང་བ་རྣམས་ལ་བཀྲེས་ལྟོགས་མི་འབྱུང༌ཞིང༌། ཡང་ང་རང་ལ་དད་པ་བྱེད་མཁན་རྣམས་ནམ་ཡང་སྐོམ་མི་སྲིད། 36 འོན་ཀྱང་བདག་གིས་སྨྲས་པ་བཞིན་ཁྱོད་རྣམས་ཀྱིས་ང་རང་མཐོང་ནའང་དད་པ་མི་བྱེད་དོ།། 37 དེ་ཡང་ཡབ་ཀྱིས་ང་རང་ལ་བསྩལ་བའི་མི་ཐམས་ཅད་བདག་གི་དྲུང་དུ་ཡོང་ངེས༌ཤིང༌། བདག་གི་གམ་དུ་ཡོང་བའི་མི་སུ་ཡིན་ཡང་བདག་གིས་ནམ་ཡང་འདོར་མི་སྲིད་དོ།། 38 རྒྱུ་མཚན་ནི་ང་རང་ནམ་མཁའི་ཞིང་ཁམས་ནས་ཡོང་དོན་ནི་རང་གི་བསམ་དོན་བཞིན་བསྒྲུབ་པའི་ཕྱིར་འོངས་པ་མིན༌ཏེ། ང་རང་མངགས་མཁན་གྱི་དགོངས་པ་བཞིན་དུ་བསྒྲུབ་པའི་ཕྱིར་ཡོང༌བ་ཡིན། 39 ང་རང་མངགས་མཁན་ཁོང་གི་དགོངས་པ་ནི་ཁོང་གིས་བདག་ལ་གནང་བ་ཐམས་ཅད་ལས་བདག་གིས་གཅིག་ཀྱང་མི་སྟོར༌བར། མཐའ་མའི་ཉིན་མོ་ལ་དེ་རྣམས་སླར་གསོན་དུ་འཇུག་པ་དེ་ཡིན་ནོ།། 40 རྒྱུ་མཚན་ནི་སྲས་དེ་ཉིད་མཇལ་ནས་དད་པ་བྱེད་མཁན་ཐམས་ཅད་ལ་མཐའ་མེད་པའི་ཚེ་སྲོག་འཐོབ་པ༌དང༌། མཐའ་མའི་ཉིན་མོར་ཡང་བདག་གིས་དེ་རྣམས་སླར་གསོན་དུ་འཇུག་དགོས་པ་ནི་བདག་གི་ཡབ་ཀྱི་དགོངས་པའང་ཡིན་ཞེས་གསུངས༌སོ།།

41 དེ་ཡང་སྐྱབས་མགོན་ཡེ་ཤུས་ང་རང་ནི་ནམ་མཁའི་ཞིང་ཁམས་ནས་འོངས་པའི་བག་ལེབ་ཡིན་ཞེས་གསུངས་པ་དེར་ཡ་ཧུ་དཱ་པ་རྣམས་ཀྱིས་ལྐོག་ནས་གླེང༌སྟེ་ན་རེ། 42 ཁོ་རང་ནི་ཡོ་སེབ་ཀྱི་བུ་ཡེ་ཤུ་མ་ཡིན༌ནམ། ཁོའི་ཕ་མ་གཉིས་བདག་ཅག་གིས་ངོ་ཤེས་པ་མ་ཡིན༌ནམ། ད་ལྟ་ཁོས་ང་རང་ནི་ནམ་མཁའི་ཞིང་ཁམས་ནས་འོངས་པ་ཡིན་ཞེས་ཟེར་དོན་ཅི་ཡིན་ནམ་ཞེས་སྨྲས་སོ།། 43 དེ་ནས་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་ལྐོག་ནས་གཏམ་དེ་དག་གླེང་བར་མི༌བྱའོ།། 44 གལ་ཏེ་ང་རང་མངགས་མཁན་ཡབ་ཀྱིས་སུ་ཞིག་བདག་གི་ཕྱོགས་སུ་དྲངས་པ་མིན༌ན། མི་སུ་ཡང་བདག་གི་གམ་དུ་ཡོང་མི་ནུས། བདག་གིས་མཐའ་མའི་ཉིན་མོར་མི་དེ་སླར་གསོན་དུ་འཇུག༌པ་ཡིན། 45 ལུང་སྟོན་པའི་མདོ་ལས་ཇི་སྐད༌དུ། དཀོན་མཆོག་གིས་མི་དེ་ཐམས་ཅད་ལ་ཆོས་གསུང་བར་འགྱུར་ཞེས་བཀོད་ཡོད། ཡབ་ཀྱི་བཀའ་རྣམས་ཐོས་ཤིང་སྦྱངས་པ་ཐམས་ཅད་བདག་གི་དྲུང་དུ་ཡོང༌ངོ་།། 46 འོན་ཀྱང་མི་སུ་ཞིག་གིས་ཡབ་མཐོང་མྱོང་བ་མིན༌ཏེ། དཀོན་མཆོག་གི་དྲུང་ནས་ཡོང་མཁན་ལས་གཞན་སུས་ཀྱང་ཁོང་ཉིད་མཐོང་བ་མེད། 47 བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། དད་པ་བྱེད་མཁན་རྣམས་ལ་མཐའ་མེད་པའི་ཚེ་སྲོག་ཐོབ་ཡོད་དོ།། 48 བདག་ནི་ཚེ་སྲོག་གི་བག་ལེབ་ཡིན། 49 ཁྱོད་ཅག་གི་ཕ་མེས་ཡང་མེས་རྣམས་ཀྱིས་དབེན་པའི་ཡུལ་ནས་མཱན་ནཱ་ཟོས་ཀྱང་མཐའ་མར་ཤི་བར་གྱུར་ཏོ།། 50 འོན་ཀྱང་འདི་ནི་ནམ་མཁའི་ཞིང་ཁམས་ནས་འོངས་པའི་བག་ལེབ་ཡིན༌པས། སུ་ཞིག་གིས་བག་ལེབ་འདི་ཟོས་ན་ནམ་ཡང་འཆི་བ་མེད། 51 བདག་ནི་ནམ་མཁའི་ཞིང་ཁམས་ནས་འོངས་པའི་ཚེ་སྲོག་གི་བག་ལེབ་ཡིན༌ཏེ། སུ་ཞིག་གིས་བག་ལེབ་འདི་ཟོས་ན་གཏན་དུ་གསོན་པར་འགྱུར། བག་ལེབ་འདི་ནི་བདག་གི་ཤ་ཡིན༌ཏེ། ངས་འཇིག་རྟེན་མི་ཀུན་གྱི་ཚེ་སྲོག་གི་དོན་དུ་གནང་བར་འགྱུར་ཞེས་གསུངས༌སོ།།

52 དེ་ནས་ཡ་ཧུ་དཱ་པ་རྣམས་ན༌རེ། མི་འདིས་ཁོའི་ཤ་ནི་བདག་ཅག་གི་ཟས་སུ་ཅི་ལྟར་སྟེར་ནུས་སམ་ཞེས་རྩོད་གླེང་བྱས་པ༌ན། 53 སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། ཁྱོད་རྣམས་ཀྱིས་མིའི་བུ་ཁོང་གི་ཤ་མི་བཟའ་ཞིང་ཁྲག་ཀྱང་མི་འཐུང༌ན། ཁྱོད་ཅག་ལ་མཐའ་མེད་པའི་ཚེ་སྲོག་འཐོབ་མི་སྲིད། 54 བདག་གི་ཤ་ཟ་ཞིང་ཁྲག་འཐུང་མཁན་རྣམས་ལ་མཐའ་མེད་པའི་ཚེ་སྲོག་ཐོབ་ཡོད་པ་དང་མཐའ་མའི་ཉིན་མོར་ཡང་བདག་གིས་དེ་རྣམས་སླར་གསོན་དུ་འཇུག༌རྒྱུ་ཡིན། 55 བདག་གི་ཤ་ནི་ཁ་ཟས་དངོས་ཡིན་ཞིང་བདག་གི་ཁྲག་ནི་བཏུང་བ་དངོས་ཀྱང་ཡིན། 56 བདག་གི་ཤ་ཟ་ཞིང་ཁྲག་འཐུང་མཁན་དེ་ནི་བདག་གི་ནང་དུ་གནས༌ཤིང༌། ང་རང་ཡང་ཁོའི་ནང་དུ་མཆིས་སོ།། 57 གཏན་དུ་གསོན་པོར་བཞུགས་པའི་ཡབ་ཀྱིས་ང་རང་འཇིག་རྟེན་དུ་མངགས་ཤིང་ང་རང་ཡང་ཁོང་ལ་བརྟེན་ནས་གསོན་པོར་གནས་པ༌བཞིན། བདག་གི་ཤ་ཟ་མཁན་ཡང་བདག་ལ་བརྟེན་ནས་གསོན་པོར་གནས༌པ་ཡིན། 58 འདི་ནི་ནམ་མཁའི་ཞིང་ཁམས་ནས་འོངས་པའི་བག་ལེབ་སྟེ། བག་ལེབ་འདི་ཟ་མཁན་རྣམས་ལ་ནམ་ཡང་འཆི་བ་མེད་ཅིང་གཏན་དུ་གསོན་པོར་གནས༌པ་ཡིན། དེ་ནི་ཁྱོད་ཅག་གི་ཕ་མེས་ཡང་མེས་རྣམས་ཀྱིས་མཱན་ནཱ་ཟོས་ཀྱང་ཐ་མར་ཤི་བ་དང་མི་འདྲ་ཞེས་གསུངས་སོ།། 59 གསུང་དེ་དག་ནི་སྐྱབས་མགོན་ཡེ་ཤུས་ཀཱ་ཕར་ན་ཧུམ་གྱི་ཆོས་ཁང་དུ་ཆོས་གསུང་བའི་དུས་སུ་གསུངས་པ་ཡིན༌ནོ།།

རྗེས་འབྲང་པ་མང་པོས་སྐྱབས་མགོན་ཡེ་ཤུ་རྒྱབ་ཏུ་དོར༌བ།

60 སྐྱབས་མགོན་ཡེ་ཤུའི་རྗེས་འབྲང་པ་རྣམས་ལས་མི་མང་པོས་ཁོང་གི་གསུང་དེ་ཐོས༌ནས། གསུང་འདི་ནི་མི་སུས་ཀྱང་ཁས་ལེན་དཀའ་བ་མ་ཡིན་ནམ་ཞེས་སྨྲས་སོ།། 61 དེ་ནས་སྐྱབས་མགོན་ཡེ་ཤུས་རྗེས་འབྲང་པ་རྣམས་ཀྱིས་ཁོང་གི་གསུང་དེར་ལྐོག་ནས་གཏམ་གླེང་བ་མཁྱེན་ཏེ་འདི་སྐད༌དུ། བདག་གིས་སྨྲས་པ་དེས་ཁྱོད་རྣམས་སར་འགྱེལ་དུ་འཇུག་གམ། 62 འོ་ན་ཁྱོད་རྣམས་ཀྱིས་མིའི་བུ་ཕྱིར་ཁོ་རང་སྔར་བཞུགས་པའི་གནས་སུ་འཕགས་པ་མཐོང་ན་ཅི༌བྱའམ། 63 མི་རྣམས་ལ་ཚེ་སྲོག་གནང་མཁན་ནི་དམ་པའི་ཐུགས་ཉིད་ཡིན་པ་ལས་ཤ་གཟུགས་ཀྱི་ཕུང་བོ་ཡིས་ཕན་ཅི་ཡང་མི་ཐོགས་ཏེ། བདག་གིས་ཁྱོད་ཅག་ལ་སྨྲས་པ་ནི་དམ་པའི་ཐུགས་ཉིད་དང་ཚེ་སྲོག་ཡིན་ནོ།། 64 འོན་ཀྱང་ཁྱོད་རྣམས་ལས་ཁ་ཅིག་གིས་བདག་ལ་དད་པ་མི་བྱེད་ཅེས་གསུངས་སོ།། རྒྱུ་མཚན་ནི་སྐྱབས་མགོན་ཡེ་ཤུས་ཐོག་མ་ཉིད་ནས་རང་ལ་དད་པ་མི་བྱེད་པ་རྣམས་དང་རང་ཉིད་ལ་ངོ་ལོག་བྱེད་མཁན་སུ་ཡིན་པ་མཁྱེན༌ནོ།། 65 ཡང་སྐྱབས་མགོན་ཡེ་ཤུས་འདི་སྐད༌དུ། དེའི༌ཕྱིར། བདག་གིས་ཁྱོད་རྣམས་ལ་སྨྲས་མྱོང་བ༌ལྟར། ཡབ་ཀྱིས་བྱིན་རླབས་གནང་བ་མིན་ན་མི་སུ་ཡང་བདག་གི་གམ་དུ་ཡོང་མི་ནུས་ཞེས་གསུངས༌སོ།།

66 སྐྱབས་མགོན་ཡེ་ཤུས་དེ་ལྟར་གསུངས༌རྗེས། ཁོང་གི་རྗེས་འབྲང་པ་རྣམས་ལས་མི་མང་པོ་ཞིག་ཕྱིར་བུད་ཅིང་ཁོང་གི་རྗེས་སུ་མ་འབྲངས་སོ།། 67 དེ་ནས་སྐྱབས་མགོན་ཡེ་ཤུས་ཐུགས་སྲས་བཅུ་གཉིས་པོ་ལ་འདི་སྐད༌དུ། ཁྱོད་རྣམས་ཀྱིས་ཀྱང་ང་རང་བསྐྱུར་ནས་འགྲོ་འདོད་དམ་ཞེས་གསུངས་པ༌ལ། 68 སི་མོན་པེ་ཏྲོ་ན༌རེ། གཙོ་བོ༌ལགས། ངེད་རྣམས་སུ་ཡི་དྲུང་དུ་འགྲོའམ། ཁྱེད་ལ་མཐའ་མེད་པའི་ཚེ་སྲོག་གི་བཀའ་རྣམས་མངའ་བའོ༎ 69 ངེད་རྣམས་ཁྱེད་ལ་དད་ཅིང་ཁྱེད་ནི་དཀོན་མཆོག་གི་སྐྱེས་བུ་དམ་པ་དེ་ཉིད་ཡིན་པའང་ཤེས་ཞེས་ཞུས་སོ།། 70 དེ་ནས་སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་རྣམས་ཐུགས་སྲས་བཅུ་གཉིས་སུ་བདམས་པ་མ་ཡིན༌ནམ། འོན༌ཀྱང༌། ཁྱོད་རྣམས་ལས་གཅིག་ནི་བདུད་ཅིག་ཡིན་ཞེས་གསུངས་སོ།། 71 ཁོང་གི་གསུང་འདི་ནི་ཨི་སི་ཀར་རེའི་སི་མོན་ཞེས་པའི་བུ་ཡུ་དཱ་ལ་དམིགས་ནས་གསུངས༌ཤིང༌། ཡུ་དཱ་ནི་ཐུགས་སྲས་བཅུ་གཉིས་ལས་གཅིག༌སྟེ། མ་འོངས་པར་སྐྱབས་མགོན་ཡེ་ཤུ་ལ་ངོ་ལོག་བྱེད་མཁན་ཡིན༌ནོ།།

ལེའུ་བདུན༌པ།

སྐྱབས་མགོན་ཡེ་ཤུ་སྤྱིལ་བུའི་དུས་ཆེན་ལ་ཕེབས་པ།

1 དོན་དེ་དག་བྱུང་བའི་རྗེས༌སུ། ཡ་ཧུ་དཱ་པ་རྣམས་ཀྱིས་སྐྱབས་མགོན་ཡེ་ཤུ་དགྲོང་འདོད་པའི་རྐྱེན༌གྱིས། ཁོང་ཉིད་ཡ་ཧུ་དཱའི་ཡུལ་དུ་ཕེབས་མ་འདོད་པར་ག་ལིལ་ཡུལ་དུ་ཕེབས་པ་རེད། 2 དུས་དེར་ཡ་ཧུ་དཱ་པའི་སྤྱིལ་བུའི་དུས་ཆེན་ཡང་སླེབས་ལ་ཉེ༌བས། 3 ཁོང་གི་སྐུ་མཆེད་རྣམས་ན༌རེ། ཁྱེད་ཀྱིས་མཛད་པའི་ངོ་མཚར་བའི་ལས་ཐམས་ཅད་ཁྱེད་ཀྱི་རྗེས་འབྲང་པ་རྣམས་ཀྱིས་ཀྱང་མཐོང་བའི༌ཕྱིར། ཁྱེད་རང་གནས་འདི་དང་ཁ་བྲལ་ནས་ཡ་ཧུ་དཱའི་ཡུལ་དུ་སོང༌དང༌། 4 མི་སུས་ཀྱང་རང་གི་སྙན་གྲགས་རྒྱས་འདོད༌ན། དོན་གང་ཡང་ལྐོག་ཏུ་བསྒྲུབ་མི༌འོས། གལ་ཏེ་ཁྱེད་ཀྱིས་ལས་འདི་རྣམས་བྱེད༌ན། རང་ཉིད་འཇིག་རྟེན་གྱི་མི་ཀུན་ལ་གསལ་པོར་སྟོན་དགོས་ཞེས་ཞུས་སོ།། 5 ཁོང་གི་སྐུ་མཆེད་རྣམས་ཀྱང་ཁོང་ལ་དད་པ་མེད་པས་དེ་ལྟར་སྨྲས༌པ་རེད། 6 དེ་ནས་སྐྱབས་མགོན་ཡེ་ཤུས་རང་གི་སྐུ་མཆེད་རྣམས་ལ་འདི་སྐད༌དུ། ཁྱོད་ཅག་གི་དུས་ལ་ནམ་ཡང་ངེས་གཏན་མེད་ཅིང་བདག་གི་དུས་ནི་ད་དུང་སླེབས་མེད། 7 འཇིག་རྟེན་གྱི་མི་རྣམས་བདག་ལ་སྡང་བ་ལས་ཁྱོད་ཅག་ལ་སྡང་མི་སྲིད༌དེ། བདག་གིས་འཇིག་རྟེན་གྱི་མི་རྣམས་ཀྱིས་ལས་ངན་པ་བྱས་པ་ལ་དཔང་པོ་བྱེད་པ་ཡིན་པས༌སོ།། 8 ཁྱོད་རྣམས་ཡར་སོང་ནས་དུས་ཆེན་ལ་ཞུགས༌དང༌། བདག་གི་དུས་ནི་ད་དུང་མ་སླེབས་པས་ད་ལྟ་ང་རང་ཡར་མི་འགྲོ་ཞེས་གསུངས་པ༌དང༌། 9 སྐྱབས་མགོན་ཡེ་ཤུ་སྔར་བཞིན་ག་ལིལ་ཡུལ་དུ་བཞུགས་སོ།། 10 འོན་ཀྱང་ཁོང་གི་སྐུ་མཆེད་རྣམས་ཡར་སྤྱིལ་བུའི་དུས་ཆེན་ལ་སོང༌རྗེས། ཁོང་ཉིད་ཡར་མངོན་སུམ་དུ་མ་ཕེབས་པར་གསང་བའི་ཚུལ་གྱིས་ཕེབས་པ་རེད། 11 སྤྱིལ་བུའི་དུས་ཆེན་གྱི་སྐབས་སུ་ཡ་ཧུ་དཱ་པ་རྣམས་ཀྱིས་ཁོ་རང་གང་དུ་འདུག་ཅེས་ཟེར་ཞིང་སྐྱབས་མགོན་ཡེ་ཤུ་བཙལ་ཏོ།། 12 ཡང་མི་ཚོགས་ཀྱི་ཁྲོད་དུ་ཁོང་གི་སྐོར་ལ་གཏམ་སྣ་ཚོགས་སྨྲས་ཏེ། ལ་ལས་ཁོང་ནི་མི་བཟང་པོ་ཞིག་གོ་ཞེས༌དང༌། ལ་ལས་དེ་འདྲ་ཞིག་མ་ཡིན་པར་མི་མང་པོ་བསླུ་མཁན་ཞིག་ཡིན་ཞེས་པའོ།། 13 འོན་ཀྱང་མི་རྣམས་ཡ་ཧུ་དཱ་པ་རྣམས་ལ་འཇིགས་ཏེ་སུས་ཀྱང་སྐྱབས་མགོན་ཡེ་ཤུའི་སྐོར་མངོན་སུམ་དུ་གླེང་མ་ཕོད༌དོ།།

སྐྱབས་མགོན་ཡེ་ཤུས་སྤྱིལ་བུའི་དུས་ཆེན་གྱི་དུས་སུ་ཆོས་གསུངས༌པ།

14 སྤྱིལ་བུའི་དུས་ཆེན་གྱི་དཀྱིལ་ཙམ་ལ་སླེབས་པའི་སྐབས༌སུ། སྐྱབས་མགོན་ཡེ་ཤུ་ཡར་མཆོད་ཁང་དུ་ཕེབས་ནས་ཆོས་གསུངས་སོ།། 15 དེ་ནས་ཡ་ཧུ་དཱ་པ་རྣམས་ངོ་མཚར་བར་གྱུར་ཏེ་ན༌རེ། མི་འདིས་ཆོས་བསླབས་མ་མྱོང་ཡང་ཆོས་དེ་འདྲ་མང་པོ་ཤེས་པར་གྱུར་པ་ཅི་ཞེས་སྨྲས་པ༌དང༌། 16 ཡང་སྐྱབས་མགོན་ཡེ་ཤུས་འདི་སྐད༌དུ། ངས་གསུངས་པའི་ཆོས་འདི་ནི་བདག་གི་ཆོས་མ་ཡིན་པར་ང་རང་མངགས་མཁན་ལས་བྱུང་བ་ཡིན་ནོ།། 17 སུ་ཞིག་གིས་དཀོན་མཆོག་གི་དགོངས་པ་བཞིན་དུ་བསྒྲུབ་འདོད་ན། བདག་གི་ཆོས་འདི་ནི་དཀོན་མཆོག་ནས་བྱུང༌བའམ། ཡང་ན་བདག་གིས་རང་ཉིད་ལ་བརྟེན་ནས་སྨྲས་པ་ཡིན་པའང་ཤེས་པར་འགྱུར། 18 སུ་ཞིག་གིས་རང་ཉིད་ལ་བརྟེན་ནས་སྨྲ་བ་དེས་རང་གི་སྙན་གྲགས་འཚོལ་བ་ཡིན༌མོད། འོན་ཀྱང་རང་ཉིད་མངགས་མཁན་གྱི་གཟི་བརྗིད་འཚོལ་བ་ནི་མི་དྲང་བདེན་ཅན་ཡིན་ཞིང་ཁོའི་སེམས་སུ་བཅོས་མ་ཅི་ཡང་མེད་དོ།། 19 ཡང་མོ་ཤེ་ཡིས་ཁྱོད་རྣམས་ལ་བཀའ་ཁྲིམས་གནང་བ་མ་ཡིན༌ནམ། ཁྱོད་རྣམས་ཀྱི་ཁྲོད་དུ་བཀའ་ཁྲིམས་སྒྲུབ་མཁན་གཅིག་ཀྱང་མི་འདུག ཁྱོད་ཅག་གིས་ཅིའི་ཕྱིར་ང་རང་དགྲོང་འདོད་པ་ཡིན་ནམ་ཞེས་གསུངས་པ༌ན། 20 མི་ཚོགས་ན༌རེ། ཁྱོད་ལ་གདོན་འདྲེ་ཞུགས་འདུག སུ་ཞིག་གིས་ཁྱོད་རང་དགྲོང་འདོད་དམ་ཞེས་སྨྲས༌སོ།།

21 ཡང་སྐྱབས་མགོན་ཡེ་ཤུས་འདི་སྐད༌དུ། དེ་སྔོན་བདག་གིས་ལས་གཅིག་བསྒྲུབས་མྱོང་བས་ཁྱོད་རྣམས་དོན་དེར་ཧ་ལས༌པ་རེད། 22 མོ་ཤེ་ཡིས་ཁྱོད་རྣམས་ལ་མཚན་སྐྱི་གཅོད་པའི་བཀའ་ཁྲིམས་གནང་ཡོད༌པས། ངལ་གསོ་བའི་ཉིན་ལ་ཁྱོད་རྣམས་ཀྱིས་ཀྱང་རང་གི་བུ་རྣམས་ཀྱི་མཚན་སྐྱི་གཅོད་པར་བྱེད་དོ།། འོན་ཀྱང་བཀའ་ཁྲིམས་དེ་ནི་མོ་ཤེ་ནས་བྱུང་བ་མ་ཡིན༌ཏེ། ཁྱོད་རྣམས་ཀྱི་ཕ་མེས་ཡང་མེས་ནས་བྱུང་བ་ཡིན། 23 མི་རྣམས་ཀྱིས་མོ་ཤེའི་བཀའ་ཁྲིམས་དང་མི་འགལ་བའི་ཆེད༌དུ། ངལ་གསོ་བའི་ཉིན་ལ་བུ་རྣམས་ཀྱི་མཚན་སྐྱི་བཅད་ཆོག༌ན། བདག་གིས་ངལ་གསོ་བའི་ཉིན་ལ་ནད་པ་ཞིག་ཡོངས་སུ་གསོས་པར་ཁྱོད་རྣམས་བདག་ལ་ཁྲོས་དོན༌ཅི། 24 ཕྱི་ཚུལ་ཙམ་ལ་བལྟས་ནས་བདེན་རྫུན་གྱི་ཐ་ཚིག་མ་སྒྲོག༌ཅིག དྲང་བདེན་གྱི་སྒོ་ནས་བདེན་རྫུན་གྱི་ཤན་ཕྱེས་ཤིག་ཅེས་གསུངས༌སོ།།

ཡེ་ཤུ་ནི་སྐྱབས་མགོན་མཱ་ཤི་ཀ་ཡིན་མིན༌སྐོར།

25 དེ་ནས་ཡེ་རུ་སཱ་ལེམ་གྱི་མི་ཁ་ཅིག་ན༌རེ། མི་འདི་ནི་ཁོ་རྣམས་ཀྱིས་དགྲོང་བར་རྩོམ་པ་དེ་མ་ཡིན༌ནམ། 26 ལྟོས༌དང༌། ཁོང་གིས་མངོན་གསལ་དུ་ཆོས་གསུངས་པ་ལ་ཁོ་རྣམས་ཀྱིས་ཅི་ཡང་མ་སྨྲས་ཤིང་། ཆོས་དཔོན་རྣམས་ཀྱིས་དངོས་གནས་འདི་ནི་སྐྱབས་མགོན་མཱ་ཤི་ཀ་ཡིན་པ་རྟོགས༌སམ། 27 འོན་ཀྱང་མི་འདི་གང་ནས་བྱུང་བ་བདག་ཅག་གིས་ཤེས༌ཏེ། མ་འོངས་པའི་དུས༌སུ། སྐྱབས་མགོན་མཱ་ཤི་ཀ་འཇིག་རྟེན་དུ་ཕེབས་པའི༌ཚེ། མི་སུས་ཀྱང་ཁོང་ཉིད་གང་ནས་བྱུང་བ་རྟོགས་མི་ནུས་ཞེས་སྨྲས་སོ།། 28 དུས་དེར་སྐྱབས་མགོན་ཡེ་ཤུས་མཆོད་ཁང་ནས་ཆོས་གསུངས་ཤིང་གསུང་སྐད་མཐོན༌པོས། ཁྱོད་རྣམས་ཀྱིས་ང་རང་སུ་ཡིན་པ་ཤེས་ཤིང་གང་ནས་བྱུང་བའང་ཤེས༌པ་ཡིན། བདག་ནི་རང་བཞིན་གྱིས་ཡོང་བ་མ་ཡིན༌ཏེ། ང་རང་མངགས་མཁན་ནི་བདེན་པ་ལགས། ཁྱོད་རྣམས་ཀྱིས་ཁོང་ཉིད་ངོ་མི་ཤེས་སོ།། 29 འོན་ཀྱང་བདག་ནི་ཁོང་ནས་བྱུང་ཞིང་ཁོང་གིས་ང་རང་མངགས་པས་བདག་གིས་ཁོང་ཉིད་ངོ་ཤེས་ཞེས་གསུངས་སོ།། 30 དེ་ནས་ཡ་ཧུ་དཱ་པ་དེ་རྣམས་ཀྱིས་སྐྱབས་མགོན་ཡེ་ཤུ་འཛིན་པར་བརྩམས༌ཀྱང་། ཁོང་གི་དུས་དེ་ད་དུང་མ་སླེབས་པས་མི་སུས་ཀྱང་ཁོང་ལ་ལག་པས་རེག་མ་ཐུབ་བོ།། 31 འོན་ཀྱང་མི་ཚོགས་ཀྱི་ཁྲོད་ནས་མི་མང་པོ་ཞིག་སྐྱབས་མགོན་ཡེ་ཤུར་དད་པར་གྱུར་ཏེ་ན༌རེ། སྐྱབས་མགོན་མཱ་ཤི་ཀ་ཕེབས་པའི་དུས༌སུ། ཁོང་གིས་མཛད་པར་འགྱུར་བའི་གྲུབ་རྟགས་རྣམས་ནི་མི་འདི་ལས་ཀྱང་མང་སྲིད་དམ་ཞེས་སྨྲས༌སོ།།

32 དེ་ནས་མི་ཚོགས་ཀྱིས་སྐྱབས་མགོན་ཡེ་ཤུའི་སྐོར་ལ་གཏམ་སྣ་ཚོགས་གླེང་བཞིན་པ་ཕ་རུ་ཤི་པ་རྣམས་ཀྱིས་ཐོས༌ཤིང༌། མཆོད་དཔོན་ཆེན་པོ་དག་དང་ཕ་རུ་ཤི་པ་རྣམས་ཀྱིས་སྲུང་དམག་འགའ་ཁོང་ཉིད་འཛིན་དུ་མངགས་སོ།། 33 དེ་ནས་སྐྱབས་མགོན་ཡེ་ཤུས་འདི་སྐད༌དུ། བདག་ལ་ཁྱོད་ཅག་དང་མཉམ་དུ་སྡོད་པའི་དུས་ཐུང་ངུ་ལས་མེད༌ཅིང༌། རྗེས་སུ་ང་རང་ཕྱིར་ང་རང་མངགས་མཁན་གྱི་དྲུང་དུ༌འགྲོ་བ་ཡིན། 34 ཕྱིས་སུ་ཁྱོད་རྣམས་ཀྱིས་ང་རང་བཙལ་ཡང་མི་རྙེད། ང་རང་སྡོད་སའི་གནས་སུའང་ཁྱོད་ཅག་སླེབ་མི་ནུས་ཞེས་གསུངས་སོ།། 35 དེ་ནས་ཡ་ཧུ་དཱ་པ་རྣམས་ཀྱིས་ཕན་ཚུན་ན་རེ། མི་འདི་བདག་ཅག་གིས་བཙལ་ཡང་མི་རྙེད་པའི་ས་ཆ་གང་ཞིག་ཏུ༌འགྲོའམ། ཡང་ན་ཁོ་རང་གྷི་རིག་པའི་ཁྲོད་དུ་ཁ་ཐོར་དུ་གནས་པའི་ཡ་ཧུ་དཱ་པ་རྣམས་ཀྱི་གམ་དུ་སོང༌སྟེ། གྷི་རིག་པ་རྣམས་ལ་ཆོས་གསུང་དུ་འགྲོའམ། 36 ཁོས་ཕྱིས་སུ་ཁྱོད་རྣམས་ཀྱིས་ང་རང་བཙལ་ཡང་མི་རྙེད། ང་རང་སྡོད་སའི་གནས་སུའང་ཁྱོད་ཅག་སླེབ་མི་ནུས་ཞེས་གསུངས་པའི་དོན་ཅི་ཡིན་ནམ་ཞེས་སྨྲས༌སོ།།

37 དེ་ཡང་སྤྱིལ་བུའི་དུས་ཆེན་གྱི་ཉིན་རྗེས་མ་སྟེ་གཟབ་རྒྱས་ཆེ་བའི་དུས་སྟོན་གྱི་ཉིན་མོ༌དེར། སྐྱབས་མགོན་ཡེ་ཤུ་ཡར་བཞེངས་ཏེ་གསུང་སྐད་ཆེན་པོས་འདི་སྐད་དུ། གལ་ཏེ་སུ་ཞིག་སྐོམ་ན་བདག་གི་གམ་དུ་འཐུང་བར་ཤོག 38 སུ་ཞིག་གིས་བདག་ལ་དད་པ་བྱེད་ན། གསུང་རབ་ལས་གསུངས་པ་ལྟར་མི་དེའི་ཁོག་ནས་ཚེ་སྲོག་དང་ལྡན་པའི་ཆུ་ནི་གཙང་པོ་བཞིན་དུ་འབབ་པར་འགྱུར་ཞེས་གསུངས་སོ།། 39 སྐྱབས་མགོན་ཡེ་ཤུས་དེ་ལྟར་གསུངས་དོན་ནི་ཁོང་ལ་དད་པ་བྱེད་མཁན་རྣམས་ལ་དམ་པའི་ཐུགས་ཉིད་འཐོབ་ངེས་པ་བསྟན་ཏོ།། འོན་ཀྱང་སྐྱབས་མགོན་ཡེ་ཤུ་ད་དུང་གཟི་བརྗིད་དང་ལྡན་པར་མ་གྱུར་པས་ *དད་ལྡན་རྣམས་ལའང་དམ་པའི་ཐུགས་ཉིད་གནང་མེད་པ་རེད། 40 མི་ཚོགས་ཀྱིས་གཏམ་དེ་ཐོས་པ་དང་ཁ་ཅིག་ན༌རེ། མི་འདི་ནི་དངོས་གནས་ལུང་སྟོན་པ་དེ་ཉིད་ཡིན་ཞེས༌དང༌། 41 ཁ་ཅིག་གིས་མི་འདི་ནི་སྐྱབས་མགོན་མཱ་ཤི་ཀ་ཡིན་ཞེས་སྨྲས་པ༌དང༌། ཡང་ཁ་ཅིག་གིས་སྐྱབས་མགོན་མཱ་ཤི་ཀ་ནི་ག་ལིལ་ཡུལ་ནས་འབྱུང་མི་སྲིད་དོ།། 42 གསུང་རབ་ལས་སྐྱབས་མགོན་མཱ་ཤི་ཀ་ནི་དཱ་བིད་ཀྱི་གདུང་རྒྱུད་དང༌། དཱ་བིད་ཀྱི་ཕ་ཡུལ་ཏེ་པེད་ལེ་ཧེམ་གྲོང་རྡལ་ནས་འབྱུང་བར་འགྱུར་ཞེས་གསུངས་ཡོད་པ་མ་ཡིན་ནམ་ཞེས་སྨྲས་སོ།། 43 དེའི༌ཕྱིར། མི་ཚོགས་ཁྲོད་ནས་སྐྱབས་མགོན་ཡེ་ཤུའི་སྐོར་ལ་ལྟ་ཚུལ་མི་མཐུན་པ་བྱུང༌། 44 དེ་རྣམས་ལས་ཁ་ཅིག་གིས་ཁོང་ཉིད་འཛིན་འདོད་ནའང་མི་སུས་ཀྱང་ཁོང་ལ་ལག་པས་རེག་མ་ཐུབ་བོ།།

ཡ་ཧུ་དཱ་པའི་དཔོན་རིགས་རྣམས་ལ་དད་པ་མེད་པའི་སྐོར།

45 དེ་ནས་སྲུང་དམག་རྣམས་མཆོད་དཔོན་ཆེན་པོ་དག་དང་ཕ་རུ་ཤི་པ་རྣམས་ཀྱི་གམ་དུ་ཕྱིར་ལོག་པ༌ན། དེ་རྣམས་ན༌རེ། ཁྱོད་རྣམས་ཀྱིས་ཅིའི་ཕྱིར་མི་དེ་བཙན་ཁྲིད་མ་བྱས་སམ་ཞེས་དྲིས་པ༌ལ། 46 སྲུང་དམག་རྣམས་ན༌རེ། ཁོང་གིས་གསུངས་པ་དེ་ལྟ་བུ་མི་སུས་ཀྱང་གསུངས་མ་མྱོང་ཞེས་ཞུས་སོ།། 47 ཡང་ཕ་རུ་ཤི་པ་རྣམས་ན༌རེ། ཁོས་ཁྱོད་རྣམས་ཀྱང་བསླུ་བྲིད་བྱས༌སམ། 48 ཆོས་དཔོན་ནམ་ཕ་རུ་ཤི་པ་ལས་སུ་ཞིག་དེ་ལ་དད་པར་གྱུར༌རམ། 49 འོན་ཀྱང་བཀའ་ཁྲིམས་མི་ཤེས་པའི་མི་ཚོགས་འདི་ལ་སྡིགས་དམོད་ཆེན་པོ་ཕོག་པ་ཡིན་ཞེས་སྨྲས་སོ།། 50 དེ་ནས་ཕ་རུ་ཤི་པའི་ཁྲོད་དུ་ནེ་ཀོ་དེམ་ཟེར་བ་སྔོན་ཆད་སྐྱབས་མགོན་ཡེ་ཤུར་མཇལ་མྱོང་བ་དེས་ཆོས་དཔོན་རྣམས་ལ་འདི་ལྟར་སྨྲས་ཏེ། 51 བདག་ཅག་གི་བཀའ་ཁྲིམས་ལྟར་ངེད་ཅག་གིས་མི་དེའི་ངག་ལས་ཉེས་པ་ཅི་བྱས་པ་ལ་མ་བརྟག་མ་ཤེས་པར་ཁྲིམས་ཐག་གཅོད་པར་བྱེད་དམ་ཞེས་པ༌ལ། 52 ཆོས་དཔོན་རྣམས་ན༌རེ། ཁྱོད་རང་ཡང་ག་ལིལ་ཡུལ་ནས་འོངས་པའི་མི་ཞིག་ཡིན༌ནམ། ཁྱོད་ཀྱིས་རྟོག་དཔྱོད་བྱོས༌དང༌། ག་ལིལ་ཡུལ་ནས་ལུང་སྟོན་པ་ཞིག་འབྱུང་མི་སྲིད་ཅེས་སྨྲས་སོ།། 53 དེ་ནས་མི་དེ་རྣམས་རེ་རེ་བཞིན་ཕྱིར་རང་ཁྱིམ་དུ་ལོག༌གོ།

ལེའུ་བརྒྱད༌པ།

ལོག་གཡེམ་བྱས་པའི་བུད་མེད༌ཅིག

1 དེ་ནས་སྐྱབས་མགོན་ཡེ་ཤུ་སྐྱུ་རུ་རའི་རི་བོར་ཕེབས༌ཤིང༌། 2 སྐྱ་རེངས་ཤར་བའི་དུས་སུ་སླར་ཡང་མཆོད་ཁང་དུ་ཕེབས་པ༌ལ། མི་མང་པོ་ཁོང་གི་དྲུང་དུ་འཛོམས་ཤིང་ཁོང་ཉིད་ཀྱང་བཞུགས་ཏེ་མི་རྣམས་ལ་ཆོས་གསུངས་པ་རེད། 3 དེ་ནས་མཁན་པོ་དང་ཕ་རུ་ཤི་པ་རྣམས་ཀྱིས་ལོག་གཡེམ་བྱེད་པའི་དུས་སུ་བཟུང་བའི་བུད་མེད་ཅིག་སྐྱབས་མགོན་ཡེ་ཤུའི་དྲུང་དུ་ཁྲིད་ཡོང་བ༌དང༌། མི་ཚོགས་ཀྱི་མདུན་ནས་ཁོ་མོ་ཡར་བསླངས་ཏེ་སྐྱབས་མགོན་ཡེ་ཤུ་ལ་འདི་ལྟར་སྨྲས་པ་སྟེ། 4 སློབ་དཔོན༌ལགས། བུད་མེད་འདི་ནི་ལོག་གཡེམ་བྱེད་བཞིན་པའི་དུས་སུ་བཟུང་བ༌ཡིན། 5 དེ་ཡང་བཀའ་ཁྲིམས་ལས་མོ་ཤེ་ཡིས་བུད་མེད་འདི་ལྟ་བུ་རྡོ་རུབ་གཏོང་དགོས་ཞེས་བཀའ་གནང༌ཡོད། ཁྱེད་ཀྱིས་བལྟས༌ན། ཅི་ལྟར་བྱས་ན་ལེགས་སམ་ཞེས་ཞུས་པ་དང་། 6 དེ་རྣམས་ཀྱིས་ཁོང་ལ་བསྙོན་འཛུགས་ཕྱིར་ཚོད་བགམས་ནས་དེ་ལྟར་ཞུས་སོ།། འོན་ཀྱང་སྐྱབས་མགོན་ཡེ་ཤུ་མར་སྒུར་ནས་ཕྱག་མཛུབ་ཀྱིས་ས་ལ་ཡི་གེ་བྲིས་སོ།། 7 དེ་རྣམས་ཀྱིས་ཁོང་ལ་ཡང་ཡང་ཞུས་པ་ན་ཁོང་གིས་དབུ་ཡར་དགྱེ་ནས་འདི་སྐད༌དུ། ཁྱོད་རྣམས་ལས་སྡིག་པའི་དྲི་མས་མ་གོས་པ་དེས་ཐོག་མར་བུད་མེད་དེ་ལ་རྡོ་ཡིས་རྒྱག་རུང་ཞེས་གསུངས་པ༌དང༌། 8 ཡང་མར་སྒུར་ནས་ཕྱག་མཛུབ་ཀྱིས་ས་ལ་ཡི་གེ་བྲིས༌སོ།། 9 དེ་རྣམས་ཀྱིས་གསུང་དེ་ཐོས་པ་དང་རྒན་པོ་ནས་ན་གཞོན་བར་རེ་རེ་བཞིན་ཕྱིར་སོང་བ༌དང༌། སྐྱབས་མགོན་ཡེ་ཤུ་ཁོ་ན་ལུས་ཤིང་ད་དུང་བུད་མེད་དེ་དཀྱིལ་དབུས་སུ་ལངས་བསྡད་ཡོད་པ་རེད། 10 དེ་ནས་སྐྱབས་མགོན་ཡེ་ཤུ་ཡར་ལངས་ནས་བུད་མེད་དེ་ལ་འདི་སྐད༌དུ། བུད་མེད། མི་དེ་རྣམས་གང་དུ་སོང༌ངམ། སུས་ཀྱང་ཁྱོད་ལ་ཉེས་ཆད་མ་བཅད་དམ་ཞེས་གསུངས་པ༌ལ། 11 བུད་མེད་ན༌རེ། ཇོ་བོ༌ལགས། བདག་ལ་ཉེས་ཆད་མ་བཅད་ཅེས་ཞུས་སོ།། དེ་ནས་སྐྱབས་མགོན་ཡེ་ཤུས་འདི་སྐད༌དུ། ཁྱོད་རང་ཕྱིར་སོང༌དང༌། བདག་གིས་ཀྱང་ཁྱོད་ལ་ཉེས་ཆད་གཅོད་པར་མི༌བྱའོ།། ཁྱོད་ཀྱིས་དེང་ཕྱིན་སྡིག་པ་མ་བྱེད་ཅིག་ཅེས་གསུངས༌སོ།།

སྐྱབས་མགོན་ཡེ་ཤུས་བདེན་དཔང་མཛད་པའི༌སྐོར།

12 དེ་ནས་སྐྱབས་མགོན་ཡེ་ཤུས་མི་དེ་རྣམས་ལ་འདི་སྐད༌དུ། བདག་ནི་འཇིག་རྟེན་གྱི་འོད་ཟེར་ཡིན༌ཞིང༌། ངའི་རྗེས་སུ་འབྲང་མཁན་རྣམས་མུན་པའི་ནང་དུ་བགྲོད་པ་མ་ཡིན་པར་ཚེ་སྲོག་གི་འོད་དང་ལྡན་པར་འགྱུར་ཞེས་གསུངས་པ༌དང༌། 13 ཕ་རུ་ཤི་པ་རྣམས་ན༌རེ། ཁྱོད་ཀྱིས་རང་ཉིད་ལ་བདེན་དཔང་བྱེད་པ་ཡིན་པས་ཁྱོད་ཀྱི་བདེན་དཔང་དེ་བདེན་པ་མིན་ཞེས་སྨྲས་པ༌ལ། 14 སྐྱབས་མགོན་ཡེ་ཤུས་འདི་སྐད༌དུ། བདག་གིས་རང་ཉིད་ལ་བདེན་དཔང་བྱས་ནའང་བདག་གི་བདེན་དཔང་ནི་བདེན་པ་ཡིན༌ཏེ། ངས་ང་རང་གང་ནས་ཡོང་བ་དང་གང་དུ་འགྲོ་བའང་ཤེས༌ཤིང༌། ཁྱོད་རྣམས་ཀྱིས་ང་རང་གང་ནས་ཡོང་བ་དང་གང་དུ་འགྲོ་བའང་མི་ཤེས་པའི་ཕྱིར༌རོ།། 15 ཡང་ཁྱོད་རྣམས་ཀྱིས་མིའི་ལུགས་སྲོལ་ལྟར་ཁ་ཚོན་གཅོད་ཅིང་ངས་མི་སུ་ལའང་ཁ་ཚོན་མི་གཅོད་དོ།། 16 འོན༌ཀྱང༌། ངས་ཁ་ཚོན་གཅོད་པའི་དབང་དུ་བཏང་ནའང་དེ་ནི་བདེན་པ་ཡིན༌ཏེ། ངས་རང་ཉིད་གཅིག་པུར་བརྟེན་ནས་ཁ་ཚོན་བཅད་པ་མ་ཡིན༌པར། ང་རང་མངགས་མཁན་ཡབ་དང་ངེད་གཉིས་ཀྱིས་ལྷན་དུ་ཁ་ཚོན་གཅོད་པའི་ཕྱིར༌རོ།། 17 དེ་ཡང་ཁྱོད་ཅག་གི་བཀའ་ཁྲིམས་ནང་དུ་མི་གཉིས་ཀྱི་བདེན་དཔང་དེ་གཞི་གཅིག་ལ་འཁེལ་ན་དེ་ནི་བདེན་པ་ཡིན་ཞེས་བྲིས་འདུག༌ལ། 18 ངས་རང་ཉིད་ལ་བདེན་དཔང་བྱེད་ཅིང་ང་རང་མངགས་མཁན་ཏེ་ཡབ་ཀྱིས་ཀྱང་ང་རང་ལ་བདེན་དཔང་མཛད་ཅེས་གསུངས་སོ།། 19 ཡང་ཕ་རུ་ཤི་པ་རྣམས་ན༌རེ། ཁྱོད་ཀྱི་ཡབ་དེ་གང་དུ་ཡོད་ཅེས་དྲིས་པ༌ལ། སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་ང་རང་ངོ་མི་ཤེས་ཤིང་བདག་གི་ཡབ་ཀྱང་ངོ་མི་ཤེས། གལ་ཏེ་ང་རང་ངོ་ཤེས་ན་ངའི་ཡབ་ཀྱང་ངོ་ཤེས་པ་ཡིན་ཞེས་གསུངས་སོ།། 20 གསུང་འདི་དག་ནི་སྐྱབས་མགོན་ཡེ་ཤུས་མཆོད་ཁང་གི་དཀོར་མཛོད་དུ་ཆོས་བསྟན་སྐབས་གསུངས་པ༌ཡིན། ཁོང་གི་དུས་དེ་མ་སླེབས་པས་མི་སུས་ཀྱང་ཁོང་ཉིད་མ་བཟུང་ངོ་།།

21 ཡང་སྐྱབས་མགོན་ཡེ་ཤུས་མི་དེ་རྣམས་ལ་འདི་སྐད༌དུ། བདག་ནི་འགྲོ་ཞིང་ཁྱོད་ཅག་གིས་ང་རང་བཙལ་ནའང་ཁྱོད་རྣམས་རང་གི་སྡིག་པའི་ནང་དུ་འཆི་བར་འགྱུར་རོ།། ང་རང་འགྲོ་བའི་གནས་སུ་ཁྱོད་རྣམས་འགྲོ་མི་ནུས་ཞེས་གསུངས་པ༌དང༌། 22 ཡ་ཧུ་དཱ་པ་རྣམས་ཕན་ཚུན་ན༌རེ། ཁོང་གིས་ང་རང་འགྲོ་བའི་གནས་སུ་ཁྱོད་རྣམས་འགྲོ་མི་ནུས་ཞེས་གསུངས་དོན༌ནི། ཁོང་གིས་རང་སྲོག་གཅོད་འདོད་པ་ཡིན་ནམ་ཞེས་སྨྲས་སོ།། 23 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་འོག་ནས་བྱུང་ཞིང་བདག་ནི་སྟེང་ནས་བྱུང་བ་ཡིན། ཁྱོད་ཅག་ནི་འཇིག་རྟེན་འདིར་གཏོགས་ཤིང་ང་རང་ནི་མི་གཏོགས་སོ།། 24 དེའི༌ཕྱིར། བདག་གིས་ཁྱོད་རྣམས་རང་གི་སྡིག་པའི་ནང་དུ་འཆི་བར་འགྱུར་ཞེས་སྨྲས་པ་ཡིན། གལ་ཏེ་ཁྱོད་རྣམས་ཀྱིས་ང་རང་ནི་གཏན་དུ་གནས་པ་དེ་ཉིད་ཡིན་པར་དད་པ་མི་བྱེད༌ན། ཁྱོད་རྣམས་རང་གི་སྡིག་པའི་ནང་དུ་འཆི་བར་འགྱུར་ཞེས་གསུངས་པ༌ལ། 25 མི་དེ་རྣམས་ན༌རེ། ཁྱོད་རང་སུ་ཡིན་ནམ་ཞེས་དྲིས། དེ་ནས་སྐྱབས་མགོན་ཡེ་ཤུས་འདི་སྐད༌དུ། བདག་ནི་ཐོག་མ་ཉིད་ནས་ཁྱོད་རྣམས་ལ་སྨྲས་པ་དེ་ཉིད་ཡིན་ནོ།། 26 བདག་གིས་ཁྱོད་ཅག་ལ་ཉེས་སྐྱོན་བརྗོད་པ་དང་བདེན་རྫུན་གྱི་ཤན་འབྱེད་པའི་དོན་མང་པོ་ཡོད༌ནའང༌། ང་རང་མངགས་མཁན་དེ་ནི་བདེན་པ་ཡིན༌པས། ངས་ཁོང་གི་དྲུང་ནས་གང་ཞིག་ཐོས་པ་དེ་ཁོ་ན་འཇིག་རྟེན་གྱི་མི་རྣམས་ལ་སྨྲ་བ་ཡིན་ཞེས་གསུངས་སོ།། 27 དེ་རྣམས་ཀྱིས་སྐྱབས་མགོན་ཡེ་ཤུས་རང་གི་ཡབ་བསྟན་པ་མ་རྟོགས༌པས། 28 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་མིའི་བུ་གྱེན་དུ་བསྒྲེངས༌པའི་དུས་སུ། ང་རང་ནི་གཏན་དུ་གནས་པ་དེ་ཉིད་ཡིན་པ་རྟོགས་ངེས་པ༌དང༌། ངས་རང་ཉིད་ལ་བརྟེན་ནས་དོན་ཅི་ཡང་མི་བྱེད༌པར། ཡབ་ཀྱིས་བསླབས་པ་བཞིན་དུ་དེ་ལྟར་སྨྲས་པའང་ཁྱོད་རྣམས་ཀྱིས་ཤེས་པར་འགྱུར་རོ།། 29 ང་རང་མངགས་མཁན་ནི་བདག་དང་ལྷན་དུ་བཞུགས༌ཏེ། ངས་དུས་རྟག་ཏུ་ཁོང་ཉིད་ཐུགས་དགྱེས་པའི་ལས་ཁོ་ན་བྱེད་པས་ཁོང་ཉིད་ང་རང་དང་ཁ་མི་འབྲལ་ཞེས་གསུངས་སོ།། 30 སྐྱབས་མགོན་ཡེ་ཤུས་དེ་ལྟར་གསུང་བའི་དུས་སུ་མི་མང་པོ་ཁོང་ལ་དད་པར་གྱུར༌ཏོ།།

ཨབ་ར་ཧམ་གྱི་བུ་རབས་ཚ་རྒྱུད༌སྐོར།

31 དེ་ནས་སྐྱབས་མགོན་ཡེ་ཤུས་རང་ཉིད་ལ་དད་པ་ཡོད་པའི་ཡ་ཧུ་དཱ་པ་རྣམས་ལ་འདི་སྐད༌དུ། གལ་ཏེ་ཁྱོད་རྣམས་བདག་གི་བཀའ་ཡི་ནང་དུ་གནས་ན། ཁྱོད་ཅག་ནི་དངོས་གནས་བདག་གི་རྗེས་འབྲང་པ་ཡིན༌ལ། 32 ཁྱོད་རྣམས་ཀྱིས་བདེན་པ་ཉིད་*དེ་ཤེས་པར་འགྱུར་ཞིང་བདེན་པ་ཉིད་ཀྱིས་ཀྱང་ཁྱོད་རྣམས་ལ་རང་དབང་ལྡན་པར་མཛད་ངེས་ཡིན་ཞེས་གསུངས་སོ།། 33 ཡང་དེ་རྣམས་ན༌རེ། ངེད་རྣམས་ནི་ཨབ་ར་ཧམ་གྱི་རིགས་རྒྱུད་ཡིན་ཞིང་ནམ་ཡང་མི་གཞན་གྱི་བྲན་གཡོག་བྱས་མ་མྱོང་བས། ཁྱོད་རྣམས་ལ་རང་དབང་ལྡན་པར་མཛད་ངེས་ཡིན་ཞེས་བརྗོད་དོན་ཅི་ཞེས་དྲིས་པ༌ན། 34 ཡང་སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། སྡིག་པ་བྱེད་མཁན་ཐམས་ཅད་ནི་སྡིག་པའི་བྲན་གཡོག་ཡིན། 35 བྲན་གཡོག་ནི་རྟག་ཏུ་བདག་པོའི་ཁྱིམ་ལ་མི་གནས་ཤིང་བུ་ནི་རྟག་ཏུ་རང་གི་ཁྱིམ་ལ་གནས་སོ།། 36 དེའི༌ཕྱིར། སྲས་ཀྱིས་ཁྱོད་རྣམས་ལ་རང་དབང་ལྡན་པར་མཛད་ན་ཁྱོད་ཅག་ལ་དངོས་གནས་རང་དབང་ལྡན་པ་ཡིན། 37 བདག་གིས་ཁྱོད་རྣམས་ཨབ་ར་ཧམ་གྱི་རིགས་རྒྱུད་ཡིན་པ་ཤེས༌ཀྱང༌། བདག་གི་བཀའ་ཁྱོད་རྣམས་ཀྱི་སེམས་སུ་གནས་ས་མེད་པས་ང་རང་དགྲོང་འདོད༌པ་ཡིན། 38 ངས་རང་གི་ཡབ་ཀྱི་དྲུང་ནས་གང་ཞིག་མཐོང་བ་དེ་སྨྲ་བ་ཡིན༌ལ། ཁྱོད་རྣམས་ཀྱིས་རང་གི་ཕ་ཡི་ངག་ནས་ཐོས་པ་བཞིན་བྱེད་ཅེས་གསུངས༌སོ།།

39 ཡང་དེ་རྣམས་ན༌རེ། ངེད་ཅག་གི་ཕ་མེས་ནི་ཨབ་ར་ཧམ་ཡིན་ནོ་ཞེས་སྨྲས་པ༌ལ། སྐྱབས་མགོན་ཡེ་ཤུས་འདི་སྐད༌དུ། གལ་ཏེ་ཁྱོད་རྣམས་ནི་ཨབ་ར་ཧམ་གྱི་བུ་རྒྱུད་ཡིན༌ན། ཁྱོད་ཅག་གིས་ཀྱང་ཨབ་ར་ཧམ་གྱི་སྤྱོད་པ་བཞིན་དུ་བྱེད་དགོས། 40 བདག་གིས་དཀོན་མཆོག་གི་དྲུང་ནས་ཐོས་པའི་བདེན་པ་དེ་ཁྱོད་ཅག་ལ་སྨྲས༌ཀྱང༌། ད་ལྟ་ཁྱོད་རྣམས་ཀྱིས་ང་རང་གསོད་འདོད་དོ།། འོན་ཀྱང་ཨབ་ར་ཧམ་གྱིས་དེ་ལྟར་མ་བྱས། 41 ཁྱོད་ཅག་གིས་རང་རང་གི་ཕ་ཡི་སྤྱོད་ལུགས་བཞིན་བྱེད་པ་ཡིན་ཞེས་གསུངས་པ༌ལ། ཡང་དེ་རྣམས་ན༌རེ། ངེད་ཅག་ནི་ནལ་ཕྲུག་མིན༌ཏེ། ངེད་ཅག་ལ་ཡབ་གཅིག་རང་ཡོད་པ་ནི་དཀོན་མཆོག་ཡིན་ཞེས་སྨྲས་སོ།།

བདུད་ལ་གཏོགས་པའི་སྐོར།

42 དེ་ནས་ཡང་སྐྱབས་མགོན་ཡེ་ཤུས་འདི་སྐད༌དུ། གལ་ཏེ་དཀོན་མཆོག་ནི་དངོས་གནས་ཁྱོད་ཅག་གི་ཡབ་ཡིན་ན་ཁྱོད་ཅག་གིས་བདག་ལ་གཅེས་དགོས༌ཏེ། ང་རང་ནི་དཀོན་མཆོག་ནས་བྱུང་ཞིང་ད་ལྟ་འདི་རུ་བསྡད་ཡོད། རང་བཞིན་གྱིས་ཡོང་བ་མ་ཡིན་པར་ཁོང་གིས་མངགས་པ་ཡིན་པའི་ཕྱིར༌རོ།། 43 ཁྱོད་རྣམས་ཀྱིས་བདག་གི་གཏམ་འདིའི་དོན་མི་གོ་བ་ཅི་ཡིན་ཞེ༌ན། དེ་ནི་ངའི་བཀའ་ལ་ཉན་མི་ཐུབ་པའི་ཕྱིར༌རོ།། 44 ཁྱོད་ཅག་ནི་རང་གི་ཕ་སྟེ་བདུད་ལ་གཏོགས༌ཤིང༌། རང་གི་ཕ་ཡི་འདོད་པ་བཞིན་བྱེད་པར༌དགའོ།། བདུད་ནི་ཐོག་མ་ནས་མི་གསོད་མཁན་ཡིན་པ༌དང༌། བདེན་པ་ཉིད་དང་འབྲེལ་བ་ཅི་ཡང་མེད། རྒྱུ་མཚན་ནི་བདུད་དེའི་སེམས་སུ་བདེན་པ་ཉིད་མེད་པའི་ཕྱིར༌རོ།། ཡང་བདུད་དེ་ནི་རྫུན་སྨྲ་མཁན་དང་རྫུན་སྨྲ་བ་རྣམས་ཀྱི་ཕ་རྒན་ཡང་ཡིན༌པས། དེས་རྫུན་བརྗོད་པའི་དུས་སུ་རང་གི་གཤིས་ཀ་ལྟར་སྨྲ་བར་བྱེད་དོ།། 45 འོན་ཀྱང་བདག་གིས་ཁྱོད་ཅག་ལ་བདེན་པ་སྨྲས་པའི་རྐྱེན་གྱིས་ཁྱོད་རྣམས་བདག་ལ་ཡིད་མི་ཆེས། 46 ཡང་ཁྱོད་རྣམས་ལས་སུ་ཞིག་གིས་བདག་ལ་སྡིག་པ་ཡོད་ཅེས་བདེན་དཔང་བྱེད་ནུས༌སམ། བདག་གིས་ཁྱོད་རྣམས་ལ་བདེན་པ་སྨྲས༌ནའང༌། ཁྱོད་ཅག་བདག་ལ་ཡིད་མི་ཆེས༌པ་ཅི་ཡིན་ནམ། 47 དཀོན་མཆོག་ལ་གཏོགས་པའི་མི་རྣམས་ཀྱིས་དཀོན་མཆོག་གི་བཀའ་ལ་མཉན༌ཞིང༌། ཁྱོད་རྣམས་དཀོན་མཆོག་ལ་མི་གཏོགས་པས་དཀོན་མཆོག་གི་བཀའ་ལའང་མི་མཉན་ཞེས་གསུངས༌སོ།།

སྐྱབས་མགོན་ཡེ་ཤུས་རང་ཉིད་ལ་བདེན་དཔང་མཛད༌པ།

48 དེ་ནས་ཡ་ཧུ་དཱ་པ་རྣམས་ན༌རེ། ངེད་རྣམས་ཀྱིས་ཁྱོད་ནི་སཱ་མར་ཡ་པ་ཡིན་ཞིང་གདོན་འདྲེ་ཞུགས་འདུག་ཅེས་སྨྲས་པ་མི་བདེན་ནམ་ཞེས་སྨྲས་པ༌ལ། 49 སྐྱབས་མགོན་ཡེ་ཤུས་འདི་སྐད༌དུ། བདག་ལ་གདོན་འདྲེ་ཞུགས་པ་མ་ཡིན། བདག་གིས་རང་གི་ཡབ་ལ་གུས་པ་བྱེད་ཀྱང་ཁྱོད་རྣམས་ཀྱིས་བདག་ལ་སྨད༌པ་རེད། 50 བདག་གིས་རང་ལ་བཀུར་སྟི་མི་འཚོལ༌ཞིང༌། བདག་ལ་བཀུར་སྟི་འཚོལ་མཁན་ནི་བདེན་རྫུན་འབྱེད་མཁན་ཏེ་དཀོན་མཆོག༌ཡིན་ནོ།། 51 བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། བདག་གི་བཀའ་སྲུང་མཁན་སུ་ལའང་ནམ་ཡང་འཆི་བ་མེད་ཅེས་གསུངས་པ༌ན། 52 ཡ་ཧུ་དཱ་པ་རྣམས་ན༌རེ། ཁྱོད་རང་ལ་གདོན་འདྲེ་ཞུགས་ཡོད་པ་ད་ལྟ་ངེད་རྣམས་ཀྱིས་ཤེས་བྱུང་། ཨབ་ར་ཧམ་དང་ལུང་སྟོན་པ་རྣམས་སྔ་མོ་ནས་ཚེ་ལས་འདས་ཟིན༌མོད། འོན་ཀྱང་ཁྱོད་ཀྱིས་ད་དུང་བདག་གི་བཀའ་སྲུང་མཁན་སུ་ལའང་ནམ་ཡང་འཆི་བ་མེད་ཅེས་སྨྲས༌པས། 53 ཁྱོད་ནི་ངེད་ཅག་གི་མེས་པོ་ཨབ་ར་ཧམ་ལས་ཀྱང་ཆེན་པོ་ཞིག་ཡིན༌ནམ། ཨབ་ར་ཧམ་དང་ལུང་སྟོན་པ་རྣམས་ཀྱང་གཤེགས་ཟིན༌མོད། འོན་ཀྱང་ཁྱོད་ཀྱིས་རང་ཉིད་ནི་སུ་ཡིན་པར་རློམ་མམ་ཞེས་སྨྲས་སོ།། 54 ཡང་སྐྱབས་མགོན་ཡེ་ཤུས་འདི་སྐད༌དུ། ངས་རང་ལ་བཀུར་སྟི་བྱེད་ན་བཀུར་སྟི་དེ་ལ་དོན་སྙིང་ཅི་ཡང་མེད། བདག་ལ་བཀུར་སྟི་མཛད་མཁན་ནི་བདག་གི་ཡབ་ལགས། ཁྱོད་རྣམས་ཀྱིས་སྨྲ་བཞིན་པའི་ཁྱོད་ཅག་གི་དཀོན་མཆོག་ཡིན་ཞེས་ཟེར་བ་དེ་ཡིན། 55 འོན་ཀྱང་ཁྱོད་རྣམས་ཀྱིས་དཀོན་མཆོག་ངོ་མི་ཤེས་ཀྱང་བདག་གིས་ངོ་ཤེས། གལ་ཏེ་བདག་གིས་དཀོན་མཆོག་ངོ་མི་ཤེས་ཟེར་ན་བདག་ནི་ཁྱོད་ཅག་དང་འདྲ་བར་རྫུན་སྨྲ་བ་ཡིན། འོན་ཀྱང་བདག་གིས་ཁོང་ཉིད་ངོ་ཤེས་པ་དང་ཁོང་གི་བཀའ་ཡང་སྲུང་བ་ཡིན། 56 ཁྱོད་ཅག་གི་མེས་པོ་ཨབ་ར་ཧམ་གྱིས་དགའ་དགའ་སྤྲོ་སྤྲོའི་ངང་ནས་བདག་གི་ཉིན་མོ་མཐོང་བར་ཡིད་སྨོན་བྱས་པ༌དང༌། མཐོང་བ་དང་དགའ་བར་གྱུར་ཞེས་གསུངས་སོ།། 57 ཡང་ཡ་ཧུ་དཱ་པ་རྣམས་ན༌རེ། ཁྱོད་ནི་ལོ་ལྔ་བཅུ་ལའང་མ་སོན་པར་ཨབ་ར་ཧམ་མཐོང་མྱོང་ངམ་ཞེས་དྲིས༌ཚེ། 58 སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། ཨབ་ར་ཧམ་མ་སྐྱེས་པའི་སྔོན་ལ་བདག་ནི་གཏན་དུ་གནས་པ་དེ་ཉིད་ཡིན་ཞེས་གསུངས༌པས། 59 དེ་དག་གིས་ས་ནས་རྡོ་བླངས་ཏེ་སྐྱབས་མགོན་ཡེ་ཤུ་ལ་རྒྱག་པར་རྩོམ་པ༌ན། ཁོང་ཉིད་གསང་བའི་སྒོ་ནས་མཆོད་ཁང་དང་ཁ་བྲལ༌ཏོ།།

ལེའུ་དགུ༌པ།

སྐྱབས་མགོན་ཡེ་ཤུས་དམུས་ལོང་ཞིག་གསོས༌པ།

1 སྐྱབས་མགོན་ཡེ་ཤུ་ཕར་ཕེབས་པའི་ལམ་བར་དུ་དམུས་ལོང་ཞིག་དང་ཕྲད༌ཅིང༌། 2 ཐུགས་སྲས་རྣམས་ན༌རེ། རཱབ་པེ་ལགས། མི་འདི་ནི་སྐྱེས་མ་ཐག་ནས་ལོང་བ་ཞིག་ཡིན༌པས། ལོང་བ་རང་ཉིད་དམ་ཁོའི་ཕ་མས་སྡིག་པ་བྱས་པའི་རྐྱེན་གང་ཞིག་ཡིན་ནམ་ཞེས་ཞུས་པ༌ལ། 3 སྐྱབས་མགོན་ཡེ་ཤུས་འདི་སྐད༌དུ། ལོང་བ་འདིས་སྡིག་པ་བྱས་པའི་རྐྱེན་མིན༌ལ། ཁོའི་ཕ་མས་སྡིག་པ་བྱས་པའི་རྐྱེན་ཡང་མིན༌པར། དེ་ནི་དཀོན་མཆོག་གི་ངོ་མཚར་བའི་མཛད་པ་ཁོའི་སྟེང་ནས་མངོན་པའི་ཕྱིར་དེ་ལྟར་བྱུང༌ངོ་།། 4 བདག་ཅག་གིས་ཉིན་མོའི་དུས་སུ་ང་རང་མངགས་མཁན་གྱི་བསྒྲུབ་འོས་པའི་དོན་བྱེད་དགོས༌ཤིང༌། མི་སུས་ཀྱང་ལས་ཅི་ཡང་བྱེད་མི་ཐུབ་པའི་མཚན་མོའི་དུས་ཤིག་སླེབ་ངེས༌ཡིན། 5 ང་རང་འཇིག་རྟེན་དུ་བཞུགས་དུས་བདག་ནི་འཇིག་རྟེན་གྱི་འོད་ཟེར་ཡིན་ཞེས་གསུངས༌རྗེས། 6 སྐྱབས་མགོན་ཡེ་ཤུས་མཆིལ་མ་ས་ལ་གཏོར་ནས་འཇིམ་པ་ཞིག་བརྫིས་ཤིང་ལོང་བའི་མིག་ཟུང་ལ་བསྐུས་ཏེ་འདི་སྐད༌དུ། 7 ཁྱོད་རང་སི་ལོ་ཨམ་རྫིང་བུའི་ནང་དུ་མིག་ཟུང་བཀྲུ་བར་སོང་ཞིག་ཅེས་གསུངས་སོ།། སི་ལོ་ཨམ་ཞེས་པ་ནི་མངགས་པ་ཞེས་པའི་དོན༌ཡིན། དེ་ནས་ལོང་བ་དེ་སོང་ནས་མིག་ཟུང་བཀྲུས་ཤིང་མིག་གིས་མཐོང་བར་གྱུར་པ་དང་ཕྱིར་རང་ཡུལ་དུ་ལོག༌གོ།

8 དེ་ནས་ཁོའི་ཁྱིམ་མཚེས་དང་སྔར་ཁོ་སྤྲང་པོ་ཡིན་པ་མཐོང་མྱོང་མཁན་རྣམས་ན༌རེ། མི་འདི་ནི་སྔོན་ཆད་སློང་མོ་བྱེད་མཁན་དེ་མ་ཡིན་ནམ་ཞེས་སྨྲས༌ཤིང༌། 9 མི་འགའ་ཞིག་གིས་ཁོ་རང་ཡིན་ཞེས་སྨྲས་པ༌དང༌། ཡང་འགའ་ཞིག་གིས་ཁོ་རང་མ་ཡིན་ཏེ་ཁོ་རང་དང་བྱད་གཟུགས་འདྲ་བ་ཞིག་རེད་ཅེས་སྨྲས་པ༌ན། ཁོས་ང་རང་ཡིན་ཞེས་ཡང་ཡང་སྨྲས་པ༌དང༌། 10 མི་རྣམས་ན༌རེ། ཁྱོད་ཀྱི་མིག་ཟུང་ཇི་ལྟར་སོས་སམ་ཞེས་དྲིས་པ༌ལ། 11 ཁོ་ན༌རེ། ཡེ་ཤུ་ཟེར་བའི་སྐྱེས་བུ་དེས་འཇིམ་པ་བརྫིས་ཏེ་ངའི་མིག་ཟུང་ལ་བསྐུས༌རྗེས། སི་ལོ་ཨམ་རྫིང་བུའི་ནང་དུ་མིག་ཟུང་བཀྲུ་བར་སོང་ཞིག་ཅེས་སྨྲས་པ༌དང༌། ང་རང་སོང་སྟེ་བཀྲུས་པ་ན་མིག་གིས་མཐོང་བར་གྱུར་ཞེས་སྨྲས་སོ།། 12 དེ་ནས་མི་དེ་རྣམས་ཀྱིས་མི་དེ་གང་དུ་ཡོད་ཅེས་དྲིས་པ༌ལ། ཁོས་མི་ཤེས་ཞེས་སྨྲས༌སོ།།

ཕ་རུ་ཤི་པ་རྣམས་ཀྱིས་དམུས་ལོང་གི་མིག་གསོས་པར་རྩད་བཅད༌པ།

13 དེ་ནས་མི་དེ་རྣམས་ཀྱིས་སྔོན་ཆད་དམུས་ལོང་ཡིན་པ་དེ་ཉིད་ཕ་རུ་ཤི་པ་རྣམས་ཀྱི་དྲུང་དུ་ཁྲིད་པ་རེད། 14 སྐྱབས་མགོན་ཡེ་ཤུས་འཇིམ་པ་བརྫིས་ནས་དམུས་ལོང་གི་མིག་ཟུང་གསོས་པར་མཛད་པའི་ཉིན་ནི་ངལ་གསོ་བའི་ཉིན་མོ་ཡིན་ནོ།། 15 དེ་ནས་ཕ་རུ་ཤི་པ་རྣམས་ཀྱིས་ཀྱང་ཁོའི་མིག་གིས་ཇི་ལྟར་མཐོང་བར་གྱུར་པ་དྲིས་པ༌ལ། ཁོ་ན༌རེ། མི་དེས་འཇིམ་པ་བརྫིས་ཏེ་ངའི་མིག་ལ་བསྐུས་ཤིང་། ངས་འཇིམ་པ་བཀྲུས་པ་དང་མིག་གིས་མཐོང་བར་གྱུར་ཞེས་སྨྲས་སོ།། 16 དེ་ནས་ཕ་རུ་ཤི་པ་རྣམས་ལས་འགའ་ཞིག་ན༌རེ། མི་དེས་ངལ་གསོ་བའི་ཉིན་མོའི་བཀའ་ཁྲིམས་སྲུང་བཞིན་མེད་པས་དཀོན་མཆོག་ནས་བྱུང་བ་མ་ཡིན་ནོ་ཞེས་སྨྲས་པ༌དང༌། ཡང་འགའ་ཞིག་ན༌རེ། མི་སྡིག་ཅན་གྱིས་དེ་ལྟ་བུའི་གྲུབ་རྟགས་རྣམས་སྟོན་ག་ལ་སྲིད་ཅེས་སྨྲས་པས་དེ་རྣམས་ལ་ལྟ་བ་མི་མཐུན་པ་བྱུང༌ངོ་༎ 17 ཡང་ཕ་རུ་ཤི་པ་དེ་རྣམས་ཀྱིས་སྔོན་ཆད་དམུས་ལོང་ཡིན་པ་དེ༌ལ། མི་དེས་ཁྱོད་ཀྱི་མིག་ཟུང་གསོས་པར་མཛད༌པས། ཁྱོད་ཀྱིས་མི་དེ་ནི་ཅི་ལྟ་བུ་ཡིན་བསམ་མམ་ཞེས་དྲིས་པ༌ལ། ཁོ་ན༌རེ། མི་དེ་ནི་ལུང་སྟོན་པ་ཞིག་ཡིན་ཞེས་སྨྲས་སོ།། 18 དེ་ནས་ཡ་ཧུ་དཱ་པ་དེ་རྣམས་ཀྱིས་སྔོན་ཆད་དམུས་ལོང་ཡིན་ཞིང་རྗེས་སུ་མིག་གིས་མཐོང་བར་གྱུར་པའི་དོན་དེ་ལ་ཡིད་མ་ཆེས༌པར། ཁོའི་ཕ་མ་གཉིས་བོས་ཏེ་ན༌རེ། 19 མི་འདི་ནི་ཁྱོད་གཉིས་ཀྱི་བུ་ཡིན༌ནམ། ཁྱོད་ཕ་མ་གཉིས་ཀྱིས་བཤད་པ་ལྟར་ན་ཁོ་ནི་སྐྱེས་མ་ཐག་ནས་ལོང་བ་ཡིན༌ཟེར། འོ་ན་ད་ལྟ་ཁོའི་མིག་གིས་ཇི་ལྟར་མཐོང་བར་གྱུར་རམ་ཞེས་དྲིས་པ༌ལ། 20 ཕ་མ་གཉིས་ན༌རེ། ཁོ་ནི་ངེད་གཉིས་ཀྱི་བུ་ཡིན་ཞིང་སྐྱེས་མ་ཐག་ནས་ལོང་བ་ཡིན་པ་ངེད་གཉིས་ཀྱིས་ཤེས་སོ།། 21 འོན་ཀྱང་ད་ལྟ་ཁོའི་མིག་གིས་ཇི་ལྟར་མཐོང་བར་གྱུར་པ་དང་། སུ་ཞིག་གིས་ཁོའི་མིག་ཟུང་གསོས་པར་མཛད་པའི་དོན་ནི་ངེད་གཉིས་ཀྱིས་མི་ཤེས༌ཏེ། ཁོ་རང་ནར་སོན་པས་ཁོ་རང་ལ་དྲིས་དང་སྨྲ་ངེས་ཡིན་ཞེས་སྨྲས་སོ།། 22 ཁོའི་ཕ་མ་གཉིས་ཀྱིས་དེ་སྐད་སྨྲས་པ་ནི་ཡ་ཧུ་དཱ་པ་རྣམས་ལ་འཇིགས༌པ་རེད། རྒྱུ་མཚན་ནི་ཡ་ཧུ་དཱ་པ་རྣམས་ཀྱིས་མི་སུ་ཞིག་གིས་ཡེ་ཤུ་ནི་སྐྱབས་མགོན་མཱ་ཤི་ཀ་ཡིན་ཟེར༌ན། མི་དེ་ཆོས་ཁང་ནས་ཕྱི་རུ་འདོན་པར་གྲོས་ཐག་བཅད་ཡོད་པའི་རྐྱེན༌གྱིས། 23 ཁོའི་ཕ་མ་གཉིས་ཀྱིས་ཀྱང་ཁོ་རང་ནར་སོན་པས་ཁོ་ལ་དྲིས་ཤིག་ཅེས་སྨྲས་པ་ཡིན༌ནོ།།

24 དེའི༌ཕྱིར། ཕ་རུ་ཤི་པ་རྣམས་ཀྱིས་སླར་ཡང་སྔོན་ཆད་ལོང་བ་ཡིན་པ་དེ་ཉིད་བོས་ཡོང་སྟེ་ན༌རེ། ཁྱོད་ཀྱིས་དཀོན་མཆོག་ལ་བསྔགས་བརྗོད་བྱོས༌ཤིག མི་དེ་ནི་སྡིག་ཅན་ཞིག་ཡིན་པ་ངེད་རྣམས་ཀྱིས་ཤེས་པ་ཡིན་ཞེས་སྨྲས་པ༌ལ། 25 ཁོ་ན༌རེ། མི་དེ་ནི་སྡིག་ཅན་ཞིག་ཡིན་མིན་ངས་མི་ཤེས༌ལ། སྔོན་ཆད་ང་རང་ནི་དམུས་ལོང་ཡིན་ཡང་ད་ལྟ་མིག་གིས་མཐོང་བ་འདི་བདག་གིས་ཤེས་ཞེས་སྨྲས་སོ།། 26 ཡང་ཕ་རུ་ཤི་པ་རྣམས་ན༌རེ། མི་དེས་ཁྱོད་ལ་ཅི་བྱས་པ་ཡིན༌ནམ། ཁྱོད་ཀྱི་མིག་ཟུང་ཇི་ལྟར་སོས་པ་ཡིན་ནམ་ཞེས་དྲིས་པ༌ན། 27 ཡང་ཁོ་ན༌རེ། ངས་ཁྱོད་རྣམས་ལ་ལན་གཅིག་བཤད་ཀྱང་ཁྱོད་རྣམས་ཀྱིས་མ་མཉན། ད་ནི་ཅིའི་ཕྱིར་མཉན་འདོད༌དམ། ཁྱོད་རྣམས་ཀྱང་མི་དེའི་རྗེས་འབྲང་པ་བྱེད་འདོད་པ་ཡིན་ནམ་ཞེས་སྨྲས་པ༌ལ། 28 དེ་རྣམས་ན༌རེ། ཁྱོད་ནི་མི་དེའི་རྗེས་འབྲང་པ་ཡིན་ཞིང་ངེད་ཅག་ནི་མོ་ཤེའི་རྗེས་འབྲང་པ་ཡིན། 29 དཀོན་མཆོག་གིས་མོ་ཤེ་ལ་གསུང་གླེང་མཛད་མྱོང་བའི་དོན་དེ་ངེད་རྣམས་ཀྱིས་ཤེས་སོ།། འོན་ཀྱང་མི་དེ་ཡུལ་གང་ནས་ཡོང་བ་མི་ཤེས་ཞེས་སྡིགས་དམོད་བྱས་སོ།། 30 ཡང་ཁོ་ན༌རེ། ཁོང་གིས་ངའི་མིག་གསོས་པར་མཛད་ཅིང་ཁྱོད་རྣམས་ཀྱིས་ཁོང་ནི་ཡུལ་གང་ནས་ཡོང་བའང་མི་ཤེས་པས་ཡ་མཚན༌ཆེ། 31 དཀོན་མཆོག་གིས་མི་སྡིག་ཅན་གྱི་གསོལ་འདེབས་ལ་མི་གསན་ཞིང༌། དཀོན་མཆོག་ལ་དད་གུས་ལྡན་པ་དང་ཁོང་གི་དགོངས་པ་བཞིན་དུ་བྱེད་མཁན་རྣམས་ཀྱིས་གསོལ་བ་བཏབ་པ་ལ་ཁོང་གིས་གསན་ངེས་པ་བདག་ཅག་གིས་ཤེས་སོ།། 32 འཇིག་རྟེན་བཀོད་པའི་ཚུན་ལ་མི་སུས་ཀྱང་དམུས་ལོང་གི་མིག་ཟུང་གསོས་པར་མཛད་པའི་དོན་ཐོས་མ་མྱོང༌། 33 གལ་ཏེ་མི་དེ་ནི་དཀོན་མཆོག་ནས་བྱུང་བ་མིན༌ན། དོན་ཅི་ཡང་མཛད་མི་ནུས་ཞེས་སྨྲས་པ༌ལ། 34 ཡང་དེ་རྣམས་ན༌རེ། ཁྱོད་ནི་སྐྱེས་པའི་དུས་ནས་སྡིག་ཅན་ཤ་སྟག་ཡིན་ཞིང་ད་དུང་ངེད་རྣམས་ལ་བསླབ་བྱ་གཏོང་འདོད་དམ་ཞེས་སྨྲས་ཏེ་ཁོ་རང་ཕྱི་རུ་བཏོན༌ཏོ།།

དད་པ་མེད་པའི་དམུས་ལོང་ལྟ་བུ་རྣམས་ལ་ཆོས་གསུངས༌པ།

35 དེ་ནས་སྐྱབས་མགོན་ཡེ་ཤུས་མིག་ཟུང་གསོས་པའི་མི་དེ་ཕྱི་རུ་བཏོན་པའི་གཏམ་ཐོས༌ཤིང༌། མི་དེ་བཙལ་ནས་རྙེད་དེ་འདི་སྐད༌དུ། ཁྱོད་ཀྱིས་མིའི་བུ་ལ་དད་པ་བྱེད་དམ་ཞེས་གསུངས་པ༌དང༌། 36 ཁོ་ན༌རེ། ཇོ་བོ༌ལགས། ཁོང་སུ་ཡིན༌ནམ། ཁྱོད་ཀྱིས་གསུངས་དང་བདག་གིས་དད་པ་བྱའོ་ཞེས་ཞུས་པ༌ལ། 37 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་ཁོང་ཉིད་མཐོང་མྱོང་ཞིང་ད་ལྟ་ཁྱོད་དང་གཏམ་སྨྲ་བཞིན་པ་འདི་ནི་ཁོ་རང་ཡིན་ཞེས་གསུངས་པ༌ན། 38 ཡང་ཁོ་ན༌རེ། གཙོ་བོ༌ལགས། ངས་དད་པ་བྱེད་ཅེས་ཞུས་པ་དང་ཁོང་ལ་ཕྱག་བཙལ་ཏོ།། 39 དེ་ནས་སྐྱབས་མགོན་ཡེ་ཤུས་འདི་སྐད༌དུ། ང་ནི་འཇིག་རྟེན་འདི་ལ་ལེགས་ཉེས་ཀྱི་ཤན་འབྱེད་དུ་ཡོང་བ་ཡིན༌ཏེ། ལོང་བ་རྣམས་ལ་མཐོང་བར་བྱེད་ཅིང་མཐོང་བ་རྣམས་ནི་ལོང་བར་འགྱུར་བའི་ཕྱིར་རོ་ཞེས་གསུངས་སོ།། 40 དེ་ནས་སྐྱབས་མགོན་ཡེ་ཤུའི་དྲུང་དུ་ཡོད་པའི་ཕ་རུ་ཤི་པ་འགའ་ཞིག་གིས་ཀྱང་གསུངས་དེ་ཐོས་ནས་འདི༌ལྟར། དེས་ན་ངེད་རྣམས་ཀྱང་ལོང་བ་ཡིན་ནམ་ཞེས་དྲིས་པ༌ན། 41 ཡང་སྐྱབས་མགོན་ཡེ་ཤུས་འདི་སྐད༌དུ། གལ་ཏེ་ཁྱོད་རྣམས་ལོང་བ་ཡིན་ན་སྡིག་པའང་མེད། འོན་ཀྱང་ད་ལྟ་ཁྱོད་རྣམས་ཀྱིས་མིག་གིས་མཐོང་བ་ཡིན་ཞེས་ཟེར༌བས། ཁྱོད་ཅག་གི་རྒྱུད་དུ་ད་དུང་སྡིག་པ་ཡོད་ཅེས་གསུངས༌སོ།།

ལེའུ་བཅུ༌པ།

ལུག་རྫི་བཟང་པོའི༌དཔེ།

1 དེ་ནས་ཡང་སྐྱབས་མགོན་ཡེ་ཤུས་འདི་སྐད༌དུ། བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། མི་སུ་ཞིག་ལུག་རའི་ནང་དུ་སྒོ་ལམ་བརྒྱུད་ནས་མི་འགྲོ༌བར། གནས་གཞན་ནས་ཡར་འགོས་ཏེ་འགྲོ་བ་ནི་ཇག་རྐུན་ཡིན། 2 འོན་ཀྱང་སྒོ་ལམ་བརྒྱུད་ནས་ལུག་རའི་ནང་དུ་འགྲོ་བ་དེ་ནི་ད་གཟོད་ལུག་རྫི་ཡིན༌ཏེ། 3 སྒོ་སྲུང་གིས་དེ་ལ་སྒོ་འབྱེད་ཅིང་ལུག་དག་གིས་ཀྱང་དེའི་སྐད་ལ་མཉན༌པ་དང་། དེས་ཀྱང་རང་གི་ལུག་དག་གི་མིང་ནས་བོས་ཏེ་ཕྱི་རོལ་ཏུ་ཁྲིད༌ཅིང༌། 4 རང་གི་ལུག་རྣམས་ཕྱིར་གཏོང་ཞིང་ཁོ་ནི་མདུན་དུ་འགྲོ་བའི་དུས། ལུག་དག་གིས་ཀྱང་ཁོའི་སྐད་ཤེས་པས་རྗེས་སུ་འབྲང་བ་ཡིན་ནོ།། 5 ལུག་དེ་དག་མི་རྒྱུས་མེད་ཀྱི་རྗེས་སུ་མི་འབྲང༌ལ། མི་དེའི་སྐད་ཀྱང་མི་ཤེས་པས་འབྲོ་བར་འགྱུར་ཞེས་གསུངས་སོ།། 6 དེ་ལྟར་སྐྱབས་མགོན་ཡེ་ཤུས་དཔེའི་སྒོ་ནས་དེ་རྣམས་ལ་གསུང་གནང་ནའང་ཁོ་རྣམས་ཀྱིས་འདིའི་དོན་ཅི་ཡིན་མ་རྟོགས༌སོ།།

7 དེའི༌ཕྱིར། ཡང་སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། ངས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། ལུག་རྣམས་ཀྱི་སྒོ་ནི་ང་རང་ཡིན། 8 ངའི་སྔོན་དུ་ཡོང་བ་ཐམས་ཅད་ཇག་རྐུན་ཡིན་ཏེ་ལུག་རྣམས་ཀྱིས་ཀྱང་དེ་དག་གི་ངག་ལ་མ་མཉན་ཏོ།། 9 ང་རང་ནི་སྒོ་ཡིན༌ཏེ། ང་རང་བརྒྱུད་ནས་ནང་དུ་འགྲོ་བ་ཐམས་ཅད་སྐྱོབ་པར་འགྱུར༌ཞིང༌། ཕྱི་ནང་གང་དུ་སོང་ནའང་བཟའ་བྱའི་རྩྭ་འཐོབ་པར་འགྱུར། 10 སྤྱིར་རྐུན་མ་ཐམས་ཅད་ནི་རྐུ་བྱེད་པ་དང་སྲོག་གཅོད་པའམ་མེད་པར་བྱེད་པ་བཅས་ཁོ་ནའི་ཆེད་དུ་ཡོང༌བ་ཡིན། འོན་ཀྱང་ང་རང་ནི་དེ་རྣམས་ལ་ཚེ་སྲོག་དཔག་ཏུ་མེད་པ་སྩོལ་བའི་ཕྱིར་ཡོང༌ངོ༌།།

11 ང་རང་ནི་ལུག་རྫི་བཟང་པོ༌ཡིན་ཏེ། ལུག་རྫི་བཟང་པོས་ལུག་རྣམས་ཀྱི་དོན་དུ་རང་སྲོག་ཀྱང་བློས་གཏོང་བ༌ཡིན། 12 གླ་བ་ནི་ལུག་རྫི་དངོས་མིན་ལ་ལུག་གི་བདག་པོའང་མ་ཡིན༌པས། ཁོས་སྤྱང་ཀི་ཡོང་བ་མཐོང་ཚེ་ལུག་རྣམས་བསྐྱུར་ནས་འབྲོ་བ༌དང༌། སྤྱང་ཀིས་ལུག་འཛིན་པ་དང་ལུག་ཁྱུའང་གཏོར་བར་བྱེད། 13 དེས་ན་གླ་བ་དེ་བྲོས་འགྲོ་བའི་རྒྱུ་མཚན་ཅི་ཞེ༌ན། གླ་བ་ནི་གླས་པ་ཡིན་པས་ཁོས་ལུག་ལ་སེམས་ཁུར་མི་བྱེད་དོ།། 14 ང་རང་ནི་ལུག་རྫི་བཟང་པོ༌ཡིན་ཏེ། ངས་རང་གི་ལུག་རྣམས་ངོ་ཤེས༌ཤིང༌། ངའི་ལུག་རྣམས་ཀྱིས་ཀྱང་ང་རང་ངོ་ཤེས༌པ་ཡིན། 15 བདག་གི་ཡབ་ཀྱིས་ང་རང་ངོ་ཤེས་པ་དང་ངས་ཀྱང་ཁོང་ཉིད་ངོ་ཤེས་པ༌ལྟར། བདག་གིས་ལུག་རྣམས་ཀྱི་དོན་དུ་རང་སྲོག་བློས་གཏོང་བ་ཡིན། 16 བདག་ལ་ལུག་ར་འདིའི་ལུག་ལས་གཞན་པའི་ལུག་ཀྱང་ཡོད༌དེ། ངས་ལུག་དེ་དག་ཚུར་འཁྲིད་དགོས་ཤིང་དེ་དག་གིས་ཀྱང་ངའི་སྐད་ལ་མཉན་ངེས་ཡིན། ལུག་དེ་ཐམས་ཅད་ལུག་ཁྱུ་གཅིག་ཏུ་འགྱུར་བ་དང་ལུག་རྫིའང་གཅིག་ལ་གཏོགས་པར་འགྱུར་རོ།། 17 བདག་གི་ཡབ་ཀྱིས་ང་རང་ལ་བྱམས་ཤིང་གཅེས༌ཏེ། བདག་གིས་རང་སྲོག་བློས་གཏོང་བ་དང་རང་སྲོག་བཏང་རྗེས་སླར་ཡང་གསོན་པར་བྱེད་པའི་ཕྱིར༌ཡིན། 18 བདག་ནི་རང་སྲོག་རང་གིས་བློས་གཏོང་བ་ལས་གཞན་སུས་ཀྱང་འཕྲོག་མི་ནུས༌ཏེ། བདག་ལ་རང་སྲོག་བློས་གཏོང་བའི་དབང་ཡོད་ལ་སླར་གསོན་པའི་དབང་ཡང་ཡོད། དེ་ནི་བདག་གི་ཡབ་ཀྱིས་ང་རང་ལ་བསྩལ་བའི་བཀའ་ཡིན་ཞེས་གསུངས༌སོ།།

19 སྐྱབས་མགོན་ཡེ་ཤུས་དེ་ལྟར་གསུངས་པས་ཡ་ཧུ་དཱ་པ་རྣམས་ཀྱི་ཁྲོད་དུ་སླར་ཡང་རྩོད་གླེང་བྱུང་བ༌དང༌། 20 མི་མང་པོ་ཞིག་ན༌རེ། མི་འདི་ལ་གདོན་འདྲེ་ཞུགས་ཏེ་སྨྱོས་འདུག་པས་ཅིའི་ཕྱིར་ཁོའི་ཚིག་ལ་ཉན་ནམ་ཞེས་སྨྲས་སོ།། 21 ཡང་གཞན་རྣམས་ན༌རེ། འདི་ནི་གདོན་འདྲེས་བཟུང་བ་ཞིག་གིས་གསུངས་པ་མ་ཡིན༌ཏེ། གདོན་འདྲེ་ཞིག་གིས་ལོང་བའི་མིག་ཟུང་གསོ་ནུས་སམ་ཞེས་སྨྲས༌སོ།།

ཡ་ཧུ་དཱ་པ་རྣམས་སྐྱབས་མགོན་ཡེ་ཤུར་ཡིད་མ་ཆེས་པ།

22 དེ་ནས་ཡེ་རུ་སཱ་ལེམ་གྱི་བསྔོ་བའི་དུས་ཆེན་ལ་སླེབས་ཤིང་། དུས༌དེ་ནི་དགུན་དུས་ཡིན། 23 སྐྱབས་མགོན་ཡེ་ཤུ་མཆོད་ཁང་ནས་སོ་ལོ་མོན་ཞེས་པའི་ཁྱམས་རར་ཞབས་ཀྱིས་བཅགས་ཤིང་། 24 ཡ་ཧུ་དཱ་པ་རྣམས་ཀྱིས་ཁོང་གི་མཐའ་བསྐོར་ཏེ་ན༌རེ། ཁྱེད་ཀྱིས་དུས་ནམ་ཞིག་གི་བར་དུ་ངེད་ཅག་ལ་ཐེ་ཚོམ་སྐྱེས་སུ་འཇུག༌གམ། ཁྱེད་རང་སྐྱབས་མགོན་མཱ་ཤི་ཀ་ཡིན་ན་ངེད་ཅག་ལ་གསལ་པོར་གསུང་བར་མཛོད་ཅེས་ཞུས་སོ།། 25 དེ་ནས་སྐྱབས་མགོན་ཡེ་ཤུས་འདི་སྐད༌དུ། བདག་གིས་སྔ་མོ་ནས་སྨྲས་ཀྱང་ཁྱོད་རྣམས་ཡིད་མ་ཆེས། བདག་གིས་རང་གི་ཡབ་ཀྱི་མཚན་གྱི་སྒོ་ནས་མཛད་པའི་ལས་དེ་དག་གིས་ང་རང་ལ་བདེན་དཔང་བྱེད༌པ་ཡིན། 26 འོན་ཀྱང་ཁྱོད་རྣམས་ནི་བདག་གི་ལུག་མིན་པས་བདག་ལ་ཡིད་མི་ཆེས༌ཤིང་། 27 ངའི་ལུག་རྣམས་ཀྱིས་ངའི་སྐད་ལ་ཉན་པ༌དང༌། ངས་ཀྱང་ལུག་དེ་དག་ངོ་ཤེས་ཏེ་ལུག་རྣམས་ཀྱང་བདག་གི་རྗེས་སུ་འབྲང༌ངོ་།། 28 ཡང་བདག་གིས་དེ་རྣམས་ལ་མཐའ་མེད་པའི་ཚེ་སྲོག་སྩོལ༌བས། དེ་དག་ནམ་ཡང་འཇིག་པར་མི་འགྱུར་ཞིང་སུས་ཀྱང་བདག་གི་ལག་ནས་དེ་རྣམས་འཕྲོག་མི་ནུས། 29 བདག་གི་ཡབ་ཀྱིས་ལུག་དེ་རྣམས་བདག་ལ་གནང་ཞིང་ཁོང་ཉིད་ནི་ཐམས་ཅད་ལས་མཆོག་ཏུ་གྱུར་པ་ཡིན༌ཏེ། སུ་ཞིག་གིས་ཀྱང་བདག་གི་ཡབ་ཀྱི་ཕྱག་ནས་ལུག་དེ་རྣམས་འཕྲོག་པར་མི་ནུས། 30 བདག་དང་ཡབ་ནི་ངོ་བོ་གཅིག་རང་ཡིན་ཞེས་གསུངས༌སོ།།

31 དེ་ནས་ཡ་ཧུ་དཱ་པ་རྣམས་ཀྱིས་སླར་ཡང་ས་ནས་རྡོ་བླངས་ཏེ་སྐྱབས་མགོན་ཡེ་ཤུ་ལ་རྒྱག་པར་རྩོམ་པ༌ན། 32 ཁོང་གིས་དེ་རྣམས་ལ་འདི་སྐད༌དུ། བདག་གིས་རང་གི་ཡབ་ནས་བྱུང་བའི་ལས་བཟང་པོ་གང་མང་ཁྱོད་ཅག་ལ་བསྟན་ཡང༌། ཁྱོད་ཅག་གིས་ལས་བཟང་པོ་དེ་དག་ལས་གང་ཞིག་གི་ཕྱིར་དུ་ང་རང་ལ་རྡོ་ཡིས་རྒྱག་འདོད་པ་ཡིན་ནམ་ཞེས་གསུངས་པ༌ན། 33 ཡ་ཧུ་དཱ་པ་རྣམས་ན༌རེ། ངེད་རྣམས་ཀྱིས་ལས་བཟང་པོར་དམིགས་ཏེ་ཁྱོད་ལ་རྡོ་ཡིས་རྒྱག་པར་རྩོམ་པ་མ་ཡིན༌ཏེ། ཁྱོད་ནི་མི་ཡིན་ཡང་རང་ཉིད་ནི་དཀོན་མཆོག་ཡིན་ཞེས་དཀོན་མཆོག་ལ་སྐུར་བ་བཏབ་པའི་ཕྱིར་ཡིན་ཞེས་སྨྲས༌སོ།། 34 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གི་བཀའ་ཁྲིམས་ནང་དུ་ངས་ཁྱོད་རྣམས་ནི་ལྷ་རྣམས་ཡིན་ *ཞེས་གསུངས་མྱོང་བ་མ་ཡིན༌ནམ། 35 གསུང་རབ་ལས་བྱུང་བའི་བཀའ་རྣམས་རྟག་ཏུ་ཡང་དག་ཅིང་བདེན་པ་ཡིན༌ལ། གལ་ཏེ་དཀོན་མཆོག་གིས་རང་ཉིད་ཀྱི་བཀའ་ཐོབ་པའི་མི་རྣམས་ལ་ལྷ་ཞེས་གསུངས༌ན། 36 ཡབ་ཀྱིས་ང་རང་མཆོག་ཏུ་བདམས་ཤིང་འཇིག་རྟེན་དུ་མངགས་པ༌དང༌། ངས་རང་ཉིད་ནི་དཀོན་མཆོག་གི་སྲས་ཡིན་ཞེས་སྨྲས༌པས། ཁྱོད་རྣམས་ན༌རེ། ཁྱོད་ཀྱིས་དཀོན་མཆོག་ལ་སྐུར་བ་བཏབ་ཅེས་ཟེར་དོན༌ཅི། 37 གལ་ཏེ་ངས་རང་གི་ཡབ་ཀྱི་དོན་རྣམས་མི་སྒྲུབ༌ན། ཁྱོད་ཅག་གིས་ཀྱང་ང་རང་ལ་ཡིད་ཆེས་བྱེད་དགོས་དོན་མི་འདུག 38 གལ་ཏེ་ངས་རང་གི་ཡབ་ཀྱི་དོན་དེ་བསྒྲུབས་པ༌དང༌། ཁྱོད་ཅག་བདག་ལ་ཡིད་མི་ཆེས༌ནའང༌། དོན་དེ་རྣམས་ལ་ཡིད་ཆེས་བྱེད་དགོས༌ཏེ། བདག་གི་ཡབ་ནི་ང་ཡི་ནང་དུ་གནས་ཤིང་། ང་རང་ཡང་ཡབ་ཀྱི་ནང་དུ་གནས་པའི་དོན་དེ་ཁྱོད་ཅག་གིས་གསལ་པོར་ཤེས་པར་འགྱུར་བའི་ཕྱིར་ཡིན་ཞེས་གསུངས་སོ།། 39 དེ་ནས་ཡང་ཡ་ཧུ་དཱ་པ་རྣམས་ཀྱིས་སྐྱབས་མགོན་ཡེ་ཤུ་འཛིན་བཟུང་བྱེད་པར་རྩོམ་པ༌ན། ཁོང་ནི་མི་དེ་དག་གི་ལག་ནས་ཐར༌བ་རེད། 40 དེ་ནས་སྐྱབས་མགོན་ཡེ་ཤུ་ཁོང་ཡོར་དན་གཙང་པོའི་ཕ་རོལ༌ཏེ། སྔར་ཁྲུས་གསོལ་མཁན་ཡོ་ཧ་ནན་གྱིས་ཁྲུས་གསོལ་བྱས་མྱོང་བའི་གནས་དེར་ཕེབས་ནས་བཞུགས་པ་རེད། 41 དེ་ནས་མི་མང་པོ་ཁོང་གི་དྲུང་དུ་ཡོང་སྟེ་ཕན་ཚུན་ན༌རེ། ཁྲུས་གསོལ་མཁན་ཡོ་ཧ་ནན་གྱིས་གྲུབ་རྟགས་ཅི་ཡང་མ་བསྟན༌ཀྱང་། ཁོས་སྐྱེས་བུ་འདིའི་སྐོར་ལ་སྨྲས་པ་ཐམས་ཅད་བདེན་པ་རེད་ཅེས་སྨྲས་པ༌དང༌། 42 ཡུལ་དེ་རུ་མི་མང་པོ་སྐྱབས་མགོན་ཡེ་ཤུ་ལ་དད་པར་གྱུར༌ཏོ།།

ལེའུ་བཅུ་གཅིག༌པ།

ལཱ་ཟར་ཤི་བའི༌སྐོར།

1 དེ་ཡང་མིང་ལ་ལཱ་ཟར་ཞེས་འབོད་པའི་ནད་པ་ཞིག་ཡོད་པ་དེ་ནི་པེ་ཐན་ཡཱ་གྲོང་སྡེ་རུ་གནས༌ཤིང༌། དེ་ནི་མིར་ཡམ་དང་ཁོ་མོའི་ལྕམ་མོ་མཱར་ཐ་གཉིས་ཀའི་གྲོང་སྡེ་ཡིན། 2 མིར་ཡམ་ཞེས་པ་དེ་ནི་སྐྱབས་མགོན་ཡེ་ཤུའི་སྐུ་ལ་སྤོས་ཆུ་བྱུགས་ཤིང་སྐྲ་ཡིས་ཁོང་གི་ཞབས་ཟུང་ཕྱི་མཁན་དེ་ཡིན༌ལ། ཁོ་མོའི་སྤུན་ལཱ་ཟར་ལ་ན་ཚ་བྱུང་བ་ཡིན༌པས། 3 ལྕམ་སྲིང་གཉིས་ཀྱིས་མི་གཞན་ཞིག་སྐྱབས་མགོན་ཡེ་ཤུའི་དྲུང་དུ་མངགས༌ཏེ། གཙོ་བོ༌ལགས། ཁྱེད་ཀྱིས་བྱམས་ཤིང་གཅེས་པའི་མི་དེ་ད་ལྟ་ནད་ཀྱིས་མནར་ཞེས་ངག་འཕྲིན་བསྐུར༌ཏོ།།

4 དེ་ནས་སྐྱབས་མགོན་ཡེ་ཤུས་གཏམ་དེ་གསན་ནས་འདི་སྐད༌དུ། ནད་དེ་ནི་འཆི་བའི་རྒྱུ་མ་ཡིན་པར་དཀོན་མཆོག་གི་གཟི་བརྗིད་མངོན་པར་འགྱུར་བའི༌ཕྱིར་ཡིན་ལ། ནད་པ་དེ་ཉིད་བརྒྱུད་ནས་སྲས་དཀོན་མཆོག་གཟི་བརྗིད་དང་ལྡན་པར་འགྱུར་ཞེས་གསུངས་སོ།། 5 སྐྱབས་མགོན་ཡེ་ཤུས་མཱར་ཐ་དང་ཁོ་མོའི་ནུ་མོ་མིར་ཡམ། ལཱ་ཟར་བཅས་ལ་བྱམས་ཤིང་གཅེས༌ནའང༌། 6 སྐྱབས་མགོན་ཡེ་ཤུས་ལཱ་ཟར་ན་བའི་གཏམ་དེ་གསན་ནས་སྔར་བཞིན་རང་ཉིད་ཀྱི་བཞུགས་གནས་སུ་ཉིན་གཉིས་ལ་བཞུགས༌རྗེས། 7 ཁོང་གིས་ཐུགས་སྲས་རྣམས་ལ་འདི་སྐད༌དུ། བདག་ཅག་སླར་ཡང་ཡ་ཧུ་དཱའི་ཡུལ་དུ་འགྲོའོ་ཞེས་གསུངས་པ༌ལ། 8 ཐུགས་སྲས་རྣམས་ན༌རེ། རཱབ་པེ་ལགས། ཁ་སང་ཙམ་ནས་ཡ་ཧུ་དཱ་པ་རྣམས་ཀྱིས་ཁྱེད་རྡོ་རུབ་གཏོང་བར་རྩོམ༌ཡང༌། ཁྱེད་རང་ད་དུང་ཡུལ་དེར་ཕེབས་སམ་ཞེས་ཞུས་པ༌ན། 9 ཡང་སྐྱབས་མགོན་ཡེ་ཤུས་འདི་སྐད༌དུ། ཉིན་དཀར་གཅིག་ལ་ཆུ་ཚོད་བཅུ་གཉིས་ཡོད་པ་མ་ཡིན༌ནམ། ཉིན་མོར་ལམ་ལ་སྐྱོད་མཁན་དེས་འཇིག་རྟེན་གྱི་འོད་སྣང་མཐོང་བས་སར་མི་འགྱེལ༌ཡང༌། 10 མཚན་མོར་ལམ་ལ་སྐྱོད་མཁན་དེར་འོད་སྣང་མེད་པས་སར་འགྱེལ་བར་འགྱུར་ཞེས་གསུངས་པ༌དང༌། 11 ཡང་ཁོང་གིས་འདི་སྐད༌དུ། བདག་ཅག་གི་གྲོགས་ལཱ་ཟར་གཉིད་དུ་ཡུར་བས་ང་རང་ཁོ་བསླང་དུ་འགྲོ་ཞེས་གསུངས་སོ།། 12 དེ་ནས་ཐུགས་སྲས་རྣམས་ན༌རེ། གཙོ་བོ༌ལགས། ལཱ་ཟར་གཉིད་དུ་ཡུར་བ་ཡིན་ན་ནད་སོས་པར་འགྱུར་ཞེས་སྨྲས་སོ།། 13 སྐྱབས་མགོན་ཡེ་ཤུས་ལཱ་ཟར་ཤི་ཟིན་པ་མཁྱེན་ནས་དེ་སྐད་གསུངས་ནའང་ཐུགས་སྲས་རྣམས་ཀྱིས་ལཱ་ཟར་དངོས་གནས་གཉིད་དུ་ཡུར་བ་ལ༌གོ་བ་རེད། 14 དེའི༌ཕྱིར། སྐྱབས་མགོན་ཡེ་ཤུས་ཐུགས་སྲས་རྣམས་ལ་འདི་སྐད༌དུ། ལཱ་ཟར་ཤི་ཟིན༌ཏོ།། 15 འོན་ཀྱང་ཁྱོད་རྣམས་དད་པར་འགྱུར་བའི༌ཕྱིར། ང་རང་སྔར་དེར་མེད་པ་ལ་དགའོ།། ད་ལྟ་བདག་ཅག་ལཱ་ཟར་སྡོད་པའི་ཡུལ་དུ་འགྲོའོ་ཞེས་གསལ་པོར་གསུངས་སོ།། 16 དེ་ནས་ཐུགས་སྲས་རྣམས་ཀྱི་ཁྲོད་དུ་མིང་གཞན་ལ་མཚེ་མ་ཞེས་འབོད་པའི་ཐོ་མཱ་ཡིས་ཐུགས་སྲས་གཞན་རྣམས་ལ། བདག་ཅག་ཀྱང་ཁོང་དང་ལྷན་དུ་འཆི་རུ་འགྲོའོ་ཞེས་སྨྲས༌སོ།།

སྐྱབས་མགོན་ཡེ་ཤུས་ལཱ་ཟར་གྱི་གཅེན་མོ་གཉིས་ལ་སེམས་གསོ་མཛད་པའི༌སྐོར།

17 དེ་ནས་སྐྱབས་མགོན་ཡེ་ཤུ་གནས་དེར་ཕེབས་པ་དང་། ལཱ་ཟར་གྱི་བེམ་པོ་དུར་ཁུང་དུ་བཞག་ནས་ཉིན་བཞི་འགོར་བའང་མཁྱེན་ནོ།། 18 པེ་ཐན་ཡཱ་ནི་ཡེ་རུ་སཱ་ལེམ་དང་བར་ཐག་ཉེ་ཞིང་ཧ་ལམ་རྒྱང་གྲགས་གསུམ་ཙམ་ཡོད༌པས། 19 ཡ་ཧུ་དཱ་པ་མི་མང་པོ་ཞིག་མཱར་ཐ་དང་མིར་ཡམ་གྱི་སྤུན་ཚེ་ལས་འདས་པ་ལ་སེམས་གསོ་བྱེད་དུ་ཡོང༌བ་རེད། 20 དེ་ནས་མཱར་ཐས་སྐྱབས་མགོན་ཡེ་ཤུ་ཕེབས་བཞིན་པའི་གནས་ཚུལ་ཐོས་ཏེ། ཁོང་བསུ་བར་ཕྱིན་ཅིང་མིར་ཡམ་རང་ཁྱིམ་དུ་བསྡད་པ་དང་། 21 དེ་ནས་མཱར་ཐ་ན༌རེ། གཙོ་བོ༌ལགས། ཁྱེད་རང་སྔ་མོ་ནས་འདིར་ཕེབས་པ་ཡིན་ན་ངའི་སྤུན་འཆི་མི་སྲིད་དོ།། 22 འོན་ཀྱང་ད་ལྟའང་ཁྱེད་ཀྱིས་དཀོན་མཆོག་ལ་དོན་གང་ཞིག་ཞུ་བ་དེ་བཞིན་གནང་བར་འགྱུར་བ་བདག་གིས་ཤེས་ཞེས་ཞུས་པ༌ལ། 23 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱི་སྤུན་ལཱ་ཟར་སླར་གསོན་ངེས་ཡིན་ཞེས་གསུངས་པ༌ན། 24 མཱར་ཐ་ན༌རེ། མཐའ་མའི་ཉིན་མོར་གཤིན་པོ་རྣམས་སླར་གསོན་དུས་ལཱ་ཟར་ཡང་སླར་གསོན་པར་འགྱུར་བ་བདག་གིས་ཤེས་ཞེས་ཞུས་སོ།། 25 ཡང་སྐྱབས་མགོན་ཡེ་ཤུས་འདི་སྐད༌དུ། སླར་གསོན་པ་དང་ཚེ་སྲོག་གནང་མཁན་ནི་ང་རང་ཡིན༌ཏེ། བདག་ལ་དད་པ་བྱེད་མཁན་སུ་ཞིག་ཤི་ནའང་ད་དུང་གསོན་པར་འགྱུར་བ༌དང༌། 26 གསོན་པོར་གནས་ཤིང་བདག་ལ་དད་མཁན་ཐམས་ཅད་ནམ་ཡང་འཆི་བར་མི་འགྱུར། ཁྱོད་ནི་དོན་འདི་ལ་ཡིད་ཆེས་སམ་ཞེས་གསུངས་པ༌ལ། 27 མཱར་ཐ་ན༌རེ། ལགས༌སོ།། གཙོ་བོ༌ལགས། བདག་གིས་ཁྱེད་རང་ནི་སྐྱབས་མགོན་མཱ་ཤི་ཀ་སྟེ། དཀོན་མཆོག་གི་སྲས་འཇིག་རྟེན་དུ་བྱོན་པ་དེ་ཉིད་ཡིན་པར་དད་པ་བྱེད་ཅེས་ཞུས༌སོ།།

28 མཱར་ཐས་དེ་ལྟར་ཞུས་རྗེས་ཕྱིར་ཁྱིམ་དུ་སོང་ནས་རང་གི་ནུ་མོ་མིར་ཡམ་ཟུར་དུ་བོས་ཏེ་ན༌རེ། སློབ་དཔོན་ཕེབས་བྱུང༌། ཁོང་གིས་ཁྱོད་རང་ཡང་འབོད་ཀྱིན་འདུག་ཅེས་སྨྲས་པ༌དང༌། 29 མིར་ཡམ་གྱིས་སྐད་དེ་ཐོས་ནས་མྱུར་དུ་ཡར་ལངས་ཏེ་སྐྱབས་མགོན་ཡེ་ཤུའི་དྲུང་དུ་སོང༌ངོ་༎ 30 དུས༌དེར། སྐྱབས་མགོན་ཡེ་ཤུ་ད་དུང་ཡུལ་སྡེ་ནང་དུ་ཕེབས་མེད་པར་མཱར་ཐས་ཁོང་ལ་བསུ་བ་བྱས་པའི་གནས་དེར་བཞུགས་ཡོད༌པ་རེད། 31 མིར་ཡམ་དང་མཉམ་དུ་ཁྱིམ་ལ་སྡོད་ཅིང་སེམས་གསོ་བྱེད་པའི་ཡ་ཧུ་དཱ་པ་རྣམས་ཀྱིས་ཀྱང་ཁོ་མོ་མྱུར་དུ་ཡར་ལངས་ནས་ཕྱི་རོལ་ཏུ་འགྲོ་བ་མཐོང༌རྗེས། ཁོ་མོ་ནི་དུར་ཁུང་གི་སྒོ་ཁར་ངུ་རུ་འགྲོ་བར་བསམས་ཏེ་ཁོ་མོའི་རྗེས་སུ་འབྲངས་སོ།། 32 དེ་ནས་མིར་ཡམ་ཡང་སྐྱབས་མགོན་ཡེ་ཤུ་བཞུགས་སར་སླེབས་ཤིང་། ཁོང་མཇལ་བ་དང་ཁོང་གི་ཞབས་དྲུང་དུ་ཕྱག་བཙལ་ཏེ་ན༌རེ། གཙོ་བོ༌ལགས། ཁྱེད་རང་སྔ་མོ་ནས་གནས་འདིར་ཕེབས་པ་ཡིན་ན་ངའི་སྤུན་ཡང་འཆི་མི་སྲིད་ཅེས་ཞུས་པ༌དང༌། 33 སྐྱབས་མགོན་ཡེ་ཤུས་མིར་ཡམ་དང་བཅས་པའི་ཡ་ཧུ་དཱ་པ་རྣམས་ངུ་བ་གཟིགས་པ༌དང༌། ཁོང་གི་ཐུགས་ཤིན་ཏུ་སྐྱོ་ཞིང་གདུང་བར་གྱུར་ཏེ་འདི་སྐད༌དུ། 34 ལཱ་ཟར་གྱི་བེམ་པོ་གང་དུ་བཞག་ཡོད་དམ་ཞེས་གསུངས་པ༌ལ། དེ་རྣམས་ན༌རེ། གཙོ་བོ་ཁྱེད་ཉིད་ཕེབས་ཏེ་གཟིགས་རོགས་མཛོད་ཅེས་ཞུས་པ༌དང༌། 35 སྐྱབས་མགོན་ཡེ་ཤུ་བཤུམས༌སོ།། 36 དེ་ནས་ཡ་ཧུ་དཱ་པ་རྣམས་ཕན་ཚུན་ན༌རེ། ལྟོས༌དང༌། ཁོང་གིས་ལཱ་ཟར་ལ་ཇི་འདྲའི་བྱམས་ཤིང་གཅེས་ཨང་ཞེས་སྨྲས་པ༌དང༌། 37 ཡང་འགའ་ཞིག་ན༌རེ། མི་འདིས་ལོང་བའི་མིག་ཟུང་གསོ་བར་ནུས༌ན། ལཱ་ཟར་ཡང་འཆི་རུ་མ་བཅུག་ན་མི་ཆོག་གམ་ཞེས་སྨྲས༌སོ།།

སྐྱབས་མགོན་ཡེ་ཤུས་ལཱ་ཟར་སླར་གསོན་པར་མཛད༌པ།

38 སྐྱབས་མགོན་ཡེ་ཤུའང་ཐུགས་སྐྱོ་བཞིན་དུར་ཁུང་གི་མདུན་དུ་ཕེབས་པ༌དང༌། དུར་ཁུང་དེ་ནི་བྲག་ཁུང་ཞིག་ཡིན་ཞིང་རྡོ་ཕ་བོང་ཞིག་གིས་ཁུང་སྒོ་བཅད་ཡོད༌པ་རེད། 39 སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་རྡོ་ཕ་བོང་དེ་ཕར་སྒྲིལ་ཞིག་ཅེས་གསུངས་པ༌ན། གཤིན་པོའི་ལྕམ་སྲིང་མཱར་ཐ་ན༌རེ། གཙོ་བོ༌ལགས། ལཱ་ཟར་ཤི་ནས་ཉིན་བཞི་འགོར་བས་ད་ལྟ་དྲི་ངན་བྲོ་བར་ངེས་ཞེས་ཞུས་པ༌ལ། 40 སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་དད་པ་བྱས་ན་དཀོན་མཆོག་གི་གཟི་བརྗིད་མཐོང་ངེས་ཡིན་ཞེས་བདག་གིས་སྨྲས་མྱོང་བ་མ་ཡིན་ནམ་ཞེས་གསུངས་སོ།། 41 དེ་ནས་མི་རྣམས་ཀྱིས་རྡོ་ཕ་བོང་ཕར་བསྒྲིལ་བ་དང་། སྐྱབས་མགོན་ཡེ་ཤུས་དབུ་ཡར་དགྱེ་ནས་འདི་སྐད༌དུ། བདག་གི་ཡབ༌ལགས། ཁྱེད་ཀྱིས་བདག་གི་གསོལ་བ་ལ་གསན་པར་ཐུགས་རྗེ༌ཆེ་ཞུ། 42 ཁྱེད་ཀྱིས་རྟག་ཏུ་བདག་གི་གསོལ་བ་ལ་གསན་པ་ངས་ཀྱང་ཤེས༌མོད། འོན་ཀྱང་ཐེངས་འདིར་ཞུ་དོན་ནི་འདི་རུ་ཡོད་པའི་མི་རྣམས་བདག་ནི་ཁྱེད་ཀྱིས་མངགས་པ་ཡིན་པར་ཡིད་ཆེས་པའི་ཕྱིར་རོ་ཞེས་གསུངས་སོ།། 43 སྐྱབས་མགོན་ཡེ་ཤུས་དེ་ལྟར་གསུངས་རྗེས་སྐད་གསང་མཐོན་པོས་འདི་སྐད༌དུ། ལཱ༌ཟར། ཁྱོད་རང་ཕྱི་རོལ་ཏུ་ཤོག་ཅིག་ཅེས་གསུངས་མ༌ཐག 44 ཤི་ཟིན་པའི་མི་དེ་ཕྱི་རོལ་ཏུ་ཐོན་ནོ།། ལཱ་ཟར་གྱི་རྐང་ལག་དང་གདོང་ལ་རས་ཀྱིས་དཀྲིས་ཡོད༌པས། སྐྱབས་མགོན་ཡེ་ཤུས་དེ་རྣམས་ལ་རས་གྲོལ་ཏེ་ཁོ་རང་འགྲོ་རུ་ཆུག་ཅེས་གསུངས༌སོ།།

སྐྱབས་མགོན་ཡེ་ཤུ་དགྲོང་བའི་ཇུས༌ངན།

45 དེ་ནས་མིར་ཡམ་གྱི་གམ་དུ་ཡོང་བའི་ཡ་ཧུ་དཱ་པ་མང་པོས་སྐྱབས་མགོན་ཡེ་ཤུས་མཛད་པའི་དོན་དེ་མཐོང་ནས་ཁོང་ལ་དད་པར་གྱུར་ཏོ།། 46 འོན་ཀྱང་དེ་རྣམས་ལས་འགའ་ཞིག་ཕ་རུ་ཤི་པ་རྣམས་ཀྱི་གམ་དུ་སོང་སྟེ། སྐྱབས་མགོན་ཡེ་ཤུས་མཛད་པའི་དོན་རྣམས་བཤད༌པས། 47 མཆོད་དཔོན་ཆེན་པོ་དག་དང་ཕ་རུ་ཤི་པ་རྣམས་ཀྱིས་ཚོགས་མི་རྣམས་བསྡུས་ཤིང་གྲོས་བྱས་ཏེ་ན༌རེ། མི་འདིས་གྲུབ་རྟགས་མང་པོ་སྟོན་བཞིན་ཡོད་པས་བདག་ཅག་གིས་ཅི༌བྱའམ། 48 གལ་ཏེ་འདི་ལྟར་བསྐྱུར་ན་མི་ཐམས་ཅད་ཁོ་ལ་དད་པར་འགྱུར༌ཞིང༌། རོ་མཱ་པ་རྣམས་ཀྱང་ཡོང་ནས་བདག་ཅག་གི་ས་དང་འབངས་རྣམས་འཕྲོག་ངེས་ཡིན་ཞེས་སྨྲས་སོ།། 49 དེ་རྣམས་ཀྱི་གྲས་སུ་ཀ་ཡ་ཕཱ་ཞེས་བྱ་བ་ལོ་དེར་མཆོད་དཔོན་ཆེན་པོའི་གོ་གནས་བཟུང་ཡོད་པ་ན༌རེ། ཁྱོད་རྣམས་ཀྱིས་ཅི་ཡང་མི་ཤེས༌ཏེ། 50 འབངས་མི་ཐམས་ཅད་བརླག་པ་ལས། མི་རྣམས་ཀྱི་ཆེད༌དུ་མི་གཅིག་འཆི་བར་འགྱུར་བ་དེ་མི་ལེགས་སམ་ཞེས་སྨྲས་སོ།། 51 འོན་ཀྱང་གཏམ་དེ་ནི་རང་བཞིན་གྱིས་སྨྲས་པ་མ་ཡིན༌ཏེ། ཁོས་མཆོད་དཔོན་ཆེན་པོའི་གོ་གནས་བཟུང་བའི་ལོ༌དེར། སྐྱབས་མགོན་ཡེ་ཤུའང་ཡ་ཧུ་དཱ་པ་ཐམས་ཅད་ཀྱི་དོན་དུ་སྐུ་གཤེགས་པར་འགྱུར་བར་མ༌ཟད། 52 ཕྱོགས་བཞི་སོ་སོར་གྱེས་པའི་དཀོན་མཆོག་གི་བུ་དང་བུ་མོ་རྣམས་ཕྱོགས་གཅིག་ཏུ་བསྡུ་བའི༌ཕྱིར། ཁོང་ཉིད་སྐུ་གཤེགས་དགོས་པའང་དཀོན་མཆོག་གིས་བསྐུལ་བ་བརྒྱུད༌ནས། ཀ་ཡ་ཕཱས་ཀྱང་ལུང་བསྟན་པ་ཡིན། 53 ཉིན་དེ་ནས༌བཟུང༌། མི་དེ་རྣམས་ཀྱིས་སྐྱབས་མགོན་ཡེ་ཤུ་དགྲོང་བར་གྲོས་བྱས༌སོ།།

54 དེའི༌ཕྱིར། སྐྱབས་མགོན་ཡེ་ཤུའང་ཡ་ཧུ་དཱ་པ་རྣམས་ཀྱི་ཁྲོད་དུ་མངོན་སུམ་དུ་མ་ཕེབས༌པར། ཐུགས་སྲས་རྣམས་དང་མཉམ་དུ་དབེན་གནས་དང་ཉེ་བའི་ཨེ་ཕཱར་ཡིམ་གྲོང་སྡེར་ཕེབས་ཏེ་བཞུགས་སོ།། 55 དེ་ནས་ཡ་ཧུ་དཱའི་མི་རིགས་ཀྱི་པེ་སག་གི་དུས་ཆེན་སླེབས་ལ་ཉེ་བ༌ན། དུས་ཆེན་གྱི་སྔོན་ལ་མི་མང་པོ་ཞིག་གྲོང་སྡེ་དག་ནས་ཐོན༌ཏེ། ཡར་ཡེ་རུ་སཱ་ལེམ་དུ་ཆོས་ཀྱི་གཙང་སྦྲའི་ཆོ་ག་བསྒྲུབ་ཏུ་སོང༌། 56 དེ་ནས་མི་དེ་རྣམས་སྐྱབས་མགོན་ཡེ་ཤུ་འཚོལ་དུ་ཕྱིན་ཅིང་མཆོད་ཁང་ནས་ཕན་ཚུན་ན༌རེ། ཁྱོད་རྣམས་ཀྱིས་ཅི་བསམ་པ་ཡིན༌ནམ། ཡེ་ཤུ་དུས་ཆེན་ལ་ཕེབས་མི་ཡོང་ངམ་ཞེས་སྨྲས། 57 ཡང་མཆོད་དཔོན་ཆེན་པོ་དག་དང་ཕ་རུ་ཤི་པ་རྣམས་ཀྱིས་སྐྱབས་མགོན་ཡེ་ཤུ་འཛིན་བཟུང་བྱ་ཆེད། སུ་ཞིག་གིས་ཡེ་ཤུ་གང་དུ་བཞུགས་པ་ཤེས་ན་ངེས་པར་གསལ་པོར་འཆད་དགོས་ཞེས་བཀའ་བསྒོས་ཡོད༌དོ།།

ལེའུ་བཅུ་གཉིས༌པ།

སྐྱབས་མགོན་ཡེ་ཤུའི་སྐུ་ལ་སྤོས་ཆུ་བྱུགས༌པ།

1 དེ་ཡང་པེ་སག་གི་དུས་ཆེན་སྔོན་གྱི་ཉིན་དྲུག་པ་ལ་སྐྱབས་མགོན་ཡེ་ཤུ་ཁོང་ཉིད་པེ་ཐན་ཡཱ་སྟེ། དེ་སྔར་ཁོང་གིས་ལཱ་ཟར་འཆི་བ་ལས་སླར་གསོན་པར་མཛད་པའི་གྲོང་སྡེ་དེར་བྱོན་པ༌དང༌། 2 མི་རྣམས་ཀྱིས་གནས་དེ་རུ་ཁོང་ལ་གསོལ་སྟོན་བཤམས་ཤིང་མཱར་ཐས་སྣེ་ལེན་བྱས་པ༌དང༌། ལཱ་ཟར་ཡང་སྐྱབས་མགོན་ཡེ་ཤུ་དང་བཅས་པའི་མགྲོན་པོའི་གྲས་སུ་ཡོད་དོ།། 3 དེ་ནས་མིར་ཡམ་གྱིས་རིན་ཐང་ཆེ་བའི་སྤོས་ཆུ་ལྷད་མེད་པ་ནཱར་དི་རྒྱ་མ་གང་ཙམ་ཁྱེར་ཡོང༌ནས། སྐྱབས་མགོན་ཡེ་ཤུའི་ཞབས་ལ་བྱུགས་ཤིང་རང་གི་སྐྲས་ཕྱིས་པ༌ན། ཁང་པའི་ནང་དུའང་སྤོས་ཆུའི་དྲི་ཞིམ་ཁྱབ་པ་རེད། 4 དེ་ནས་སྐྱབས་མགོན་ཡེ་ཤུའི་ཐུགས་སྲས༌ཏེ། ཕྱིས་སུ་ཁོང་ཉིད་ལ་ངོ་ལོག་བྱེད་མཁན་ཨི་སི་ཀར་རེའི་ཡུ་དཱ་ཞེས་པ་ན༌རེ། 5 སྤོས་ཆུ་འདི་དངུལ་སྒོར་སུམ་བརྒྱར་བཙོངས་ཏེ་དབུལ་པོ་རྣམས་ལ་བྱིན་ན་ལེགས་ཞེས་སྨྲས་སོ།། 6 དེ་ནི་ཁོས་དབུལ་པོ་རྣམས་ལ་སྙིང་རྗེ་ནས་དེ་ལྟར་སྨྲས་པ་མ་ཡིན༌ཏེ། ཁོ་ནི་རྐུན་མ་ཡིན་ཞིང་དངུལ་ཁུག་ཉར་ཚགས་བྱེད་མཁན་ཡང་ཡིན༌པས། ཁོས་རྟག་ཏུ་ལྐོག་ལེན་བྱེད་པའི་ཕྱིར༌རོ།། 7 དེ་ནས་སྐྱབས་མགོན་ཡེ་ཤུས་འདི་སྐད༌དུ། ཁོ་མོར་དེ་བཞིན་བྱེད་དུ༌ཆུག ཁོ་མོས་ང་རང་དུར་དུ་འཇུག་པའི་ཉིན་མོ་ལ་བཞག་པ་ཡིན། 8 དབུལ་པོ་རྣམས་རྟག་ཏུ་ཁྱོད་ཅག་དང་མཉམ་དུ་ཡོད་ཀྱང་། ང་རང་ནི་དུས་རྟག་ཏུ་ཁྱོད་ཅག་དང་མཉམ་དུ་མི་གནས་ཞེས་གསུངས༌སོ།།

9 དེ་ནས་ཡ་ཧུ་དཱ་པ་ཧ་ཅང་མང་པོས་སྐྱབས་མགོན་ཡེ་ཤུ་ཁོང་ཉིད་པེ་ཐན་ཡཱ་རུ་བཞུགས་པ་ཐོས༌ཏེ། སྐྱབས་མགོན་ཡེ་ཤུ་ལ་མཇལ་དུ་ཡོང་བར་མ་ཟད། ཁོང་གིས་འཆི་བ་ལས་སླར་གསོན་པར་མཛད་པའི་ལཱ་ཟར་ལའང་བལྟ་རུ་ཡོང༌བ་རེད། 10 འོན་ཀྱང་མཆོད་དཔོན་ཆེན་པོ་རྣམས་ཀྱིས་ལཱ་ཟར་གསོད་པར་ཡང་གྲོས་བྱས་སོ།། 11 རྒྱུ་མཚན་ནི་ལཱ་ཟར་གྱི་རྐྱེན༌གྱིས། ཡ་ཧུ་དཱ་པ་མང་པོ་ཞིག་ཁོ་རྣམས་དང་ཁ་བྲལ་ནས་སྐྱབས་མགོན་ཡེ་ཤུ་ལ་དད་པར་གྱུར་པས༌སོ།།

གཟི་བརྗིད་ཀྱི་ངང་ནས་ཡེ་རུ་སཱ་ལེམ་དུ་ཕེབས༌པ།

12 དེའི་ཕྱི༌ཉིན། པེ་སག་གི་དུས་ཆེན་ལ་ཡོང་བའི་མི་ཧ་ཅང་མང་པོས་སྐྱབས་མགོན་ཡེ་ཤུ་ཁོང་ཉིད་ཡེ་རུ་སཱ་ལེམ་དུ་ཕེབས་བཞིན་ཡོད་པ་ཐོས༌ནས། 13 ཤིང་ཏ་ལའི་ཡལ་ག་ཁུར་ཏེ་ཁོང་ཉིད་བསུ་རུ་སོང་ཞིང་སྐད་མཐོན༌པོས། ཧོ་ཟན༌ནཱ། ཡེས་ར་ཨེལ་གྱི་རྒྱལ་པོ་སྟེ། གཙོ་བོའི་མཚན་གྱི་སྒོ་ནས་བྱོན་པ་ནི་བྱིན་རླབས་ཅན་ཡིན་ཞེས་ཡང་ཡང་བསྒྲགས་སོ།། 14 དེ་ནས་སྐྱབས་མགོན་ཡེ་ཤུར་བོང་ཕྲུག་ཅིག་འབྱོར་ཞིང་ཁོང་དེ་ལ་བཅིབས་སོ།། དེ་ནི་གསུང་རབ་ཀྱི་མདོ་ལས་ཇི་སྐད༌དུ།

15 ཛ་ཡན་ཡུལ་གྱི་མི་སྡེ༌རྣམས།།

འཇིགས་པའི་ངལ་བ་བྱ་མི༌འོས།།

ཁྱོད་ཀྱི་རྒྱལ་པོ་ད་ལྟ་ཉིད༎

བོང་ཕྲུག་བཞོན་ནས་ཕེབས་ལ༌ལྟོས།།

ཞེས་བཀོད་པ་བཞིན༌ནོ།། 16 ཐུགས་སྲས་རྣམས་ཀྱིས་སྔ་མོ་ནས་དོན་འདི་དག་མ་རྟོགས༌ལ། སྐྱབས་མགོན་ཡེ་ཤུ་གཟི་བརྗིད་དང་ལྡན་པར་གྱུར༌རྗེས། ད་གཟོད་གསུང་དེ་ནི་ཁོང་གི་སྐོར་ལ་བྲིས་པ་དང་དེ་རྣམས་ཀྱིས་ཀྱང་ཁོང་ལ་དེ་བཞིན་དུ་བྱས་པ་དྲན༌ནོ།། 17 སྐྱབས་མགོན་ཡེ་ཤུས་ལཱ་ཟར་དུར་ཁུང་ལས་ཕྱི་རུ་བོས་ཤིང་འཆི་བ་ལས་སླར་གསོན་པར་མཛད་པའི་དུས༌སུ། ཁོང་དང་མཉམ་དུ་ཡོད་པའི་མི་དེ་རྣམས་ཀྱིས་དོན་དེ་ལ་བདེན་དཔང་ཡང་ཡང་བྱས༌པས། 18 མི་ཚོགས་ཀྱིས་ཀྱང་ཁོང་གིས་མཛད་པའི་གྲུབ་རྟགས་དེའི་སྐོར་ཐོས་ནས་ཁོང་ཉིད་བསུ་རུ་ཕྱིན་ཏོ།། 19 དེ་ནས་ཕ་རུ་ཤི་པ་རྣམས་ཕན་ཚུན་ན༌རེ། ལྟོས༌དང༌། འཇིག་རྟེན་མི་ཀུན་ཁོའི་རྗེས་སུ་འབྲངས་པས་བདག་ཅག་གིས་ཅི་བྱས་ཐམས་ཅད་སྟོང་བ་རེད་ཅེས་སྨྲས༌སོ།།

སྐྱབས་མགོན་ཡེ་ཤུས་རང་ཉིད་དགྲོང་བར་འགྱུར་བའི་ལུང་བསྟན༌པ།

20 ཡང་དུས༌དེར། པེ་སག་གི་དུས་ཆེན་ལ་ཞུགས་པ་དང་དཀོན་མཆོག་ལ་བསྙེན་བཀུར་བྱེད་དུ་ཡོང་བའི་མི་རྣམས༌ལས། ཡ་ཧུ་དཱ་པའི་ཆོས་ལ་དད་གུས་ཡོད་པའི་གྷི་རིག་པ་འགའ་ཞིག་ཡོད་པ༌དང༌། 21 དེ་རྣམས་ནི་ག་ལིལ་ཡུལ་གྱི་ཁོངས་གཏོགས་པེ་སད་དཱ་ནས་ཕི་ལིབ་ཅེས་པའི་དྲུང་དུ་སོང་སྟེ་ན༌རེ། ཇོ་བོ༌ལགས། ངེད་རྣམས་ཡེ་ཤུར་མཇལ་འདོད་ཅེས་ཞུས་པ༌དང༌། 22 ཕི་ལིབ་ཀྱིས་དོན་དེ་ཨན་དྲི་ཡཱ་ལ་སྨྲས༌ཤིང༌། ཨན་དྲི་ཡཱ་དང་ཕི་ལིབ་གཉིས་སྐྱབས་མགོན་ཡེ་ཤུའི་དྲུང་དུ་སོང་ནས་དོན་དེ་ཁོང་ལ་ཞུས་སོ།། 23 དེ་ནས་སྐྱབས་མགོན་ཡེ་ཤུས་འདི་སྐད༌དུ། མིའི་བུ་གཟི་བརྗིད་དང་ལྡན་པར་འགྱུར་བའི་དུས་དེ་སླེབས་བྱུང་། 24 བདག་གིས་ཁྱོད་ཅག་ལ་ཡང་དག་པར་བདེན་པར་སྨྲ༌སྟེ། གྲོའི་འབྲུ་རྡོག་གཅིག་ལ་མཚོན༌ན། སའི་ནང་དུ་ལྷུང་ནས་མ་ཤི་ན་འབྲུ་རྡོག་གཅིག་རང་ལུས༌ཤིང་། སའི་ནང་དུ་ལྷུང་སྟེ་ཤི་བ༌ན། འབྲུ་རྡོག་དེ་ལས་ཀྱང་འབྲས་བུ་མང་པོ་བསྐྱེད༌པ་ཡིན། 25 འཇིག་རྟེན་འདིར་སུ་ཞིག་གིས་རང་སྲོག་གཅེས་སུ་འཛིན་པ་དེས་ཚེ་སྲོག་འཆོར་བ༌དང༌། སུ་ཞིག་གིས་རང་སྲོག་འདོར་བ་དེས་མཐའ་མེད་པའི་ཚེ་སྲོག་འཐོབ་པའི་ཕྱིར་རང་སྲོག་སྐྱོབ་པར་འགྱུར་རོ།། 26 ཡང་སུ་ཞིག་གིས་བདག་ལ་ཞབས་ཕྱི་བྱེད་འདོད་པ་རྣམས་བདག་གི་རྗེས་སུ་འབྲང་བར་གྱིས། ང་རང་གང་དུ་ཡོད་ན་བདག་གི་ཞབས་ཕྱི་པའང་གནས་དེ་རུ་ཡོད་པར་འགྱུར་རོ།། ཡང་སུ་ཞིག་གིས་བདག་ལ་ཞབས་ཕྱི་བྱེད་འདོད༌ན། བདག་གི་ཡབ་ཀྱིས་ཀྱང་མི་དེ་ལ་བཀུར་སྟི་མཛད་ངེས་སོ།།

27 ད་ནི་བདག་གི་སེམས་སྐྱོ་བས་ཅི་སྨྲའམ་ཞེ༌ན། ཀྱེ། ཡབ་ལགས། ཁྱེད་ཀྱིས་བདག་ནི་དུས་འདི་ལས་སྐྱོབ་པར༌མཛོད། འོན་ཀྱང་བདག་ནི་དུས་འདིའི་ཆེད་དུ་འཇིག་རྟེན་ལ་ཡོང་བ་ཡིན། 28 ཀྱེ། ཡབ༌ལགས། ཁྱེད་ཀྱིས་རང་ཉིད་ཀྱི་མཚན་ལ་གཟི་བརྗིད་ལྡན་པར་མཛོད་ཅིག་ཅེས་གསུངས༌སོ། །དེ་མ་ཐག་ནམ་མཁའི་ཞིང་ཁམས་ནས་སྐད་སྒྲ་ཞིག་བྱུང༌སྟེ། བདག་གིས་རང་ཉིད་ཀྱི་མཚན་ལ་གཟི་བརྗིད་ལྡན་པར་མཛད་ཅིང་སླར་ཡང་མཛད་པར་བྱ་ཞེས་གསུངས་སོ།། 29 སྐབས་དེར་ཉེ་འགྲམ་དུ་ལངས་ནས་སྡོད་པའི་མི་ཚོགས་ཀྱིས་ཀྱང་སྐད་སྒྲ་དེ་ཐོས་པས་མི་ལ་ལས་འབྲུག་སྒྲ་གྲགས་བྱུང་ཞེས་ཟེར་བ༌དང༌། ཡང་ལ་ལས་ཕོ་ཉ་ཞིག་གིས་ཁོང་ལ་གསུང་གླེང་མཛད་ཅེས་སྨྲས་སོ།། 30 དེ་ནས་སྐྱབས་མགོན་ཡེ་ཤུས་འདི་སྐད༌དུ། སྐད་སྒྲ་འདི་ནི་བདག་གི་དོན་དུ་བྱུང་བ་མ་ཡིན་པར་ཁྱོད་རྣམས་ཀྱི་དོན་དུ་བྱུང༌བ་ཡིན། 31 ད་ནི་འཇིག་རྟེན་འདིར་ཆད་པ་གཅོད་པའི་དུས་ལ་སླེབས་པ༌དང༌། འཇིག་རྟེན་འདིའི་དབང་སྒྱུར་མཁན་ *ཕྱི་རུ་བསྐྲོད་པར་འགྱུར། 32 གལ་ཏེ་ང་རང་ས་གཞི་ལས་གྱེན་དུ་བསྒྲེངས༌ན། མི་ཐམས་ཅད་བདག་གི་དྲུང་དུ་བསྡུ་བར་བྱེད་ཅེས་གསུངས་སོ།། 33 སྐྱབས་མགོན་ཡེ་ཤུས་དེ་ལྟར་གསུངས་པ་ནི་རང་ཉིད་ཇི་ལྟར་དགྲོང་བར་འགྱུར་བ་བསྟན་པ་རེད། 34 དེ་ནས་མི་ཚོགས་ན༌རེ། ངེད་རྣམས་ཀྱིས་བཀའ་ཁྲིམས་ཀྱི་མདོ་ལས་སྐྱབས་མགོན་མཱ་ཤི་ཀ་ནི་གཏན་དུ་བཞུགས་པ་ཡིན་ཞེས་བཀོད་ཡོད་པ་ཐོས༌ཀྱང༌། ཁྱོད་ཀྱིས་མིའི་བུ་གྱེན་དུ་བསྒྲེང་དགོས་ཞེས་གསུངས་དོན༌ཅི། མིའི་བུ་ཞེས་བྱ་བ་དེ་སུ་ཡིན་ནམ་ཞེས་དྲིས་པ༌ལ། 35 སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱི་ཁྲོད་དུ་དུས་ཐུང་ངུ་ཙམ་ལ་ད་དུང་འོད་ཟེར་ཡོད༌པས། ཁྱོད་རྣམས་མུན་པའི་དབང་འོག་ཏུ་མི་ཚུད་པའི་ཆེད་དུ་འོད་དང་ལྡན་པའི་དུས་དེ་ལ་སྐྱོད༌ཅིག མུན་པའི་ནང་དུ་བགྲོད་པ་དེས་གང་དུ་འགྲོ་བའང་མི་ཤེས། 36 ཁྱོད་རྣམས་འོད་དང་ལྡན་པར་འགྲོགས་དུས་འོད་ཟེར་དེ་ལ་དད་པ་བྱོས༌དང༌། དེ་ནས་ཁྱོད་རྣམས་ཀྱང་འོད་ལ་གཏོགས་པའི་མི་རུ་འགྱུར་ཞེས་གསུངས་རྗེས་ཡུལ་དེ་དང་ཁ་བྲལ་བ་དང་ཡིབས་ནས་བཞུགས༌སོ།།

དད་པ་མེད་པའི་ཡ་ཧུ་དཱ་པའི༌སྐོར།

37 སྐྱབས་མགོན་ཡེ་ཤུས་མི་དེ་རྣམས་ཀྱི་མིག་མདུན་དུ་གྲུབ་རྟགས་མང་པོ་བསྟན་ཀྱང་དེ་རྣམས་ཀྱིས་ཁོང་ལ་དད་པ་མ་བྱས་སོ།། 38 དོན་དེ་ནི་ལུང་སྟོན་པ་ཡེ་ཤ་ཡཱའི་མདོ་ལས་ཇི་སྐད༌དུ།

གཙོ་བོ་ལགས་ཀྱིས༌འདི་ལ་གསན་རོགས་གནང་།།

ངེད་ཚོས་བསྒྲགས་པའི་གཏམ་ལ་སུ་ཡིས་དད།།

ཁྱེད་ཀྱི་ཕྱག་ཀྱང་སུ་ལ༌མངོན་ལགས་སམ།།

ཞེས་གསུངས་པ་བཞིན་འགྲུབ་པའི་ཕྱིར་དེ་ལྟར་བྱུང༌ངོ༌།། 39 ཡང་མི་དེ་རྣམས་ཀྱིས་དད་པ་བྱེད་མི་ནུས་པའི་རྒྱུ་མཚན་ནི་ཡེ་ཤ་ཡཱ་ཡི་མདོ་ལས་ཇི་སྐད༌དུ།

40 གཙོ་བོ་ལགས་ཀྱིས་མི་དེ་རྣམས༌ཀྱི་ནི།།

མིག་ནི་ལོང་ཞིང་སེམས་ནི་གྱོང་པོར༌མཛད།།

དེ་ལྟར་མིན་ན་མིག་གིས་མཐོང་བ་དང་༎

བློ་ཡིས་རྟོགས་ཤིང་ཕྱིར་ལ་འཁོར་བ་ན༎

ངས་ཀྱང་དེ་རྣམས་གསོ་ཞིང་དྲག་པར་བྱེད༎

ཅེས་གསུངས་ཡོད་པའི་ཕྱིར༌རོ།། 41 དེ་ནི་ཡེ་ཤ་ཡཱ་ཡིས་སྐྱབས་མགོན་ཡེ་ཤུའི་གཟི་བརྗིད་མངོན་པར་མཁྱེན་ནས་དེ་སྐད་གསུངས༌པ་ཡིན། 42 དེ་ལྟར་ལུང་བསྟན་གསུངས་ཡོད་ནའང་ཆོས་དཔོན་རྣམས་ཀྱི་ཁྲོད་དུ་ཁོང་ལ་དད་པར་གྱུར་པའི་མི་མང་པོ་འདུག འོན་ཀྱང་དེ་རྣམས་ཕ་རུ་ཤི་པ་རྣམས་ཀྱིས་ཆོས་ཁང་ནས་ཕྱིར་འཕུད་པར་འཇིགས་པས་དོན་དེ་དངོས་སུ་ཁས་ལེན་མ་ནུས༌པ་རེད། 43 རྒྱུ་མཚན་ནི་མི་དེ་རྣམས་དཀོན་མཆོག་གི་བསྟོད་བསྔགས་ལས་ཀྱང་མིའི་བསྟོད་བསྔགས་ལ་ལྷག་པར་དགའ་བས༌སོ།།

44 དེ་ནས་སྐྱབས་མགོན་ཡེ་ཤུས་གསུང་སྐད་ཆེན་པོས་འདི་སྐད༌དུ། སུ་ཞིག་གིས་བདག་ལ་དད་པ་བྱེད་པ་ནི་ང་རང་ལ་དད་པ་མ་ཡིན་པར་ང་རང་མངགས་མཁན་ལ་དད་པ་བྱེད་པ་ཡིན། 45 ཡང་སུ་ཞིག་གིས་ང་རང་མཐོང་བ་ཡིན་ན་ང་རང་མངགས་མཁན་མཐོང༌བ་ཡིན། 46 ང་རང་འོད་ཟེར་བཞིན་འཇིག་རྟེན་དུ་འོངས་དོན་ནི་བདག་ལ་དད་མཁན་རྣམས་མུན་པའི་ནང་དུ་མི་ལུས་པའི་ཕྱིར༌རོ།། 47 ཡང་བདག་གི་བཀའ་སུ་ཞིག་གིས་ཐོས་ཀྱང་དེ་ལྟར་མི་བསྒྲུབ༌ན། ངས་མི་དེ་ལ་ཉེས་ཆད་མི་གཅོད༌དེ། ང་རང་ནི་འཇིག་རྟེན་གྱི་མི་ཐམས་ཅད་སྐྱོབ་པར་བྱེད་པ་ལས་ཉེས་ཆད་གཅོད་དུ་འོངས་པ་མ་ཡིན། 48 སུ་ཞིག་གིས་བདག་ནི་འདོར་ཞིང་བདག་གི་བཀའ་ཡང་ཁས་མི་ལེན༌ན། མི་དེ་ལ་ཉེས་ཆད་གཅོད་མཁན་ཡང་ཡོད༌དེ། བདག་གིས་སྨྲས་པའི་བཀའ་ཡིས་མཐའ་མའི་ཉིན་མོར་དེ་རྣམས་ལ་ཉེས་ཆད་གཅོད་པར་འགྱུར་རོ།། 49 རྒྱུ་མཚན་ནི་ངས་རང་ཉིད་ལ་བརྟེན་ནས་སྨྲས་པ་མ་ཡིན༌ཏེ། གང་ཞིག་སྨྲ་ཞིང་བསྒྲག་དགོས་པ་ནི་ང་རང་མངགས་མཁན་ཏེ་ཡབ་ཀྱིས་བདག་ལ་བཀའ་གནང་ཡོད་པའི་ཕྱིར༌རོ།། 50 བདག་གི་ཡབ་ཀྱིས་གནང་བའི་བཀའ་ནི་མཐའ་མེད་པའི་ཚེ་སྲོག་ཡིན་པ་ངས་ཀྱང་ཤེས༌པས། བདག་གིས་སྨྲས་པ་ཐམས་ཅད་ཀྱང་ངའི་ཡབ་ཀྱིས་བདག་ལ་གསུངས་པ་བཞིན་སྨྲས་པ་ཡིན་ཞེས་གསུངས༌སོ།།

ལེའུ་བཅུ་གསུམ༌པ།

སྐྱབས་མགོན་ཡེ་ཤུས་རང་གི་ཐུགས་སྲས་ཀྱི་རྐང་པ་བཀྲུ་བར་མཛད༌པ།

1 པེ་སག་གི་དུས་ཆེན་གྱི་སྔོན༌ལ། སྐྱབས་མགོན་ཡེ་ཤུས་རང་ཉིད་འཇིག་རྟེན་འདི་དང་ཁ་བྲལ་ནས་ཡབ་ཀྱི་དྲུང་དུ་གཤེགས་དགོས་པའི་དུས་ལ་བབས་པ་མཁྱེན་པ༌དང༌། ཁོང་གིས་འཇིག་རྟེན་འདིའི་རང་ཉིད་ལ་གཏོགས་པའི་རྗེས་འབྲང་པ་རྣམས་ལ་གཏན་དུ་བྱམས་ཤིང་གཅེས་ལ། དུས་མཐའ་མའི་བར་དུའང་བྱམས་པར་མཛད༌དོ།།

2 དེ་ནས་དགོང་ཟས་བཞེས་པའི་དུས༌སུ། བདུད་ཀྱིས་སྐྱབས་མགོན་ཡེ་ཤུ་ལ་ངོ་ལོག་བྱེད་པའི་བསམ་ཚུལ༌དེ་ནི་སྔར་ནས་ཨི་སི་ཀར་རེའི་སི་མོན་གྱི་བུ་ཡུ་དཱའི་སེམས་སུ་བཞག༌ཡོད་པ་རེད། 3 ཡབ་ཀྱིས་དབང་ཐམས་ཅད་རང་གི་ཕྱག་ལ་སྤྲད་པ་དང་རང་ཉིད་ནི་དཀོན་མཆོག་ནས་འོངས་ཤིང་སླར་ཡང་དཀོན་མཆོག་གི་དྲུང་དུ་གཤེགས་དགོས་པ་སྐྱབས་མགོན་ཡེ་ཤུས་མཁྱེན༌ཏེ། 4 བཞུགས་གྲལ་ནས་ཡར་བཞེངས་ཤིང་ཕྱི་གོས་ཕུད་དེ་རས་ལེབ་ཅིག་རྐེད་པར་དཀྲིས༌རྗེས། 5 གཞོང་པའི་ནང་དུ་ཆུ་བླུགས་ཏེ་ཐུགས་སྲས་རེ་རེའི་རྐང་པ་བཀྲུས་པ་དང་རྐེད་པའི་རས་ལེབ་བླངས་ནས་ཕྱིས༌པ་རེད། 6 དེ་ནས་ཐུགས་སྲས་སི་མོན་པེ་ཏྲོའི་རྐང་པ་བཀྲུ་བར་ཕྲད་པ་ན་ཁོ་ན༌རེ། གཙོ་བོ༌ལགས། ཁྱེད་ཀྱིས་བདག་གི་རྐང་པ་བཀྲུ་འདོད་དམ་ཞེས་ཞུས་པ༌ན། 7 སྐྱབས་མགོན་ཡེ་ཤུས་འདི་སྐད༌དུ། བདག་གིས་གང་ཞིག་བྱེད་པ་འདི་ད་ལྟ་ཁྱོད་ཀྱིས་མི་རྟོགས་ཀྱང་རྗེས་སུ་རྟོགས་པར་ངེས་ཞེས་གསུངས་སོ།། 8 ཡང་པེ་ཏྲོ་ན༌རེ། ཁྱེད་ཀྱིས་ནམ་ཡང་བདག་གི་རྐང་པ་བཀྲུ་མི་འོས་ཞེས་ཞུས་པ༌ལ། སྐྱབས་མགོན་ཡེ་ཤུས་འདི་སྐད༌དུ། གལ་ཏེ་ངས་ཁྱོད་མ་བཀྲུས༌ན། ཁྱོད་ནི་བདག་དང་འབྲེལ་བ་མེད་ཅེས་གསུངས་སོ།། 9 ཡང་སི་མོན་པེ་ཏྲོ་ན༌རེ། གཙོ་བོ༌ལགས། ཁྱེད་ཀྱིས་ངའི་རྐང་པ་ཙམ་མ༌ཟད། ངའི་ལག་པ་དང་མགོ་བོའང་བཀྲུ་བར་མཛོད་ཅེས་ཞུས་པ༌ན། 10 སྐྱབས་མགོན་ཡེ་ཤུས་འདི་སྐད༌དུ། ཁྲུས་བྱས་མྱོང་བ་རྣམས་ཀྱི་ལུས་ཧྲིལ་པོ་གཙང༌བ་ཡིན། རྐང་པ་ལས་གཞན་རང་གི་ལུས་པོ་བཀྲུ་མི་དགོས༌ལ། ཁྱོད་རྣམས་ནི་གཙང་མ་ཡིན་ཡང་ཐམས་ཅད་གཙང་མ་མིན་ཞེས་གསུངས་སོ།། 11 དོན་ནི་སྐྱབས་མགོན་ཡེ་ཤུས་རང་ཉིད་ལ་ངོ་ལོག་བྱེད་མཁན་སུ་ཡིན་པ་མཁྱེན༌པས། ཁྱོད་རྣམས་ཐམས་ཅད་གཙང་བ་མ་ཡིན་ཞེས་པའོ།།

12 དེ་ནས་སྐྱབས་མགོན་ཡེ་ཤུས་ཐུགས་སྲས་རྣམས་ཀྱི་རྐང་པ་བཀྲུས་ཚར༌རྗེས། ཕྱི་གོས་མནབས་ཤིང་སླར་ཡང་བཞུགས་ཏེ་འདི་སྐད༌དུ། ངས་ཁྱོད་རྣམས་ལ་ཅི་བྱས་པ་འདི་ཁྱོད་རྣམས་ཀྱིས་ཤེས༌སམ། 13 ཁྱོད་རྣམས་ཀྱིས་བདག་ལ་སློབ་དཔོན་ནམ་གཙོ་བོ་ཞེས་འབོད་ཅིང༌། བདག་ནི་དངོས་གནས་དེ་ཉིད་ཡིན་པས་ཁྱོད་ཅག་གིས་སྨྲས་པའང་བདེན༌པ་ཡིན། 14 བདག་ནི་ཁྱོད་རྣམས་ཀྱི་གཙོ་བོ་དང་སློབ་དཔོན་ཡིན་ཡང་ངས་ཁྱོད་རྣམས་ཀྱི་རྐང་པ་བཀྲུས༌པས། ཁྱོད་ཅག་གིས་ཀྱང་ཕན་ཚུན་གྱི་རྐང་པ་བཀྲུ་འོས། 15 ངས་ཁྱོད་རྣམས་ལ་མིག་དཔེ་བསྟན༌ཅིང༌། ཁྱོད་རྣམས་ཀྱིས་ཀྱང་བདག་བཞིན་དུ་བྱ་འོས༌པ་ཡིན། 16 བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། གཡོག་པོ་ནི་བདག་པོ་ལས་ཆེན་པོ་ཡིན་མི་སྲིད༌ཅིང༌། མངག་བྱའི་མི་སྣའང་མངགས་མཁན་ལས་ཆེན་པོ་མིན། 17 ད་ལྟ་ཁྱོད་རྣམས་ཀྱིས་ཀྱང་དོན་དེ་རྟོགས་པས་དེ་བཞིན་དུ་བྱེད་ན་ཁྱོད་རྣམས་ལའང་བདེ་བ་དང་ལྡན་པར༌ངེས། 18 བདག་གིས་གཏམ་འདི་ཁྱོད་ཅག་ཐམས་ཅད་ལ་སྨྲས་པ་མིན༌ལ། བདག་གིས་སུ་ཞིག་བདམས་པ་ངས་ཀྱང་ཤེས་སོ།། དེ་ནི་གསུང་རབ་ཀྱི་མདོ་ལས་ཇི་སྐད༌དུ།

བདག་དང་མཉམ་དུ་ཁ་ཟས་སྤྱོད་མཁན༌གྱིས།།

བདག་ལ་རྐང་པའི་ཕྱི་རྟིང་བསྟན་པ་ཡིན།།

ཞེས་གསུངས་པ་བཞིན་འགྲུབ་པའི་ཕྱིར༌ཡིན། 19 ད་ལྟ་དོན་དེ་མ་འགྲུབ་པའི་སྔོན༌དུ། བདག་གིས་ཐོག་མར་ཁྱོད་རྣམས་ལ་སྨྲ་བར་བྱ༌སྟེ། དོན་དེ་འགྲུབ་པའི་དུས་སུ་ཁྱོད་རྣམས་ཀྱིས་ང་རང་དེ་ཉིད་ཡིན་པ་ལ་དད་པ་བྱེད་པའི་ཕྱིར༌རོ།། 20 བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། མི་སུས་ཀྱང་ངས་མངགས་པ་གང་ཞིག་ལ་བསུ་བ་བྱས་ན་ང་རང་ལའང་བསུ་བ་བྱས་པ༌ཡིན། ང་རང་ལ་བསུ་བ་བྱས་ན་དོན་དམ་དུ་ང་རང་མངགས་མཁན་ལའང་བསུ་བ་བྱས་པ་ཡིན་ཞེས་གསུངས༌སོ།།

སྐྱབས་མགོན་ཡེ་ཤུས་ངོ་ལོག་པའི་མཚང་བརྟོལ༌བ།

21 སྐྱབས་མགོན་ཡེ་ཤུས་དེ་སྐད་གསུངས་པ་དང་ཐུགས་སྐྱོ་བར་གྱུར་ནས་འདི་སྐད༌དུ། བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། ཁྱོད་རྣམས་ལས་མི་གཅིག་གིས་ང་རང་ལ་ངོ་ལོག་བྱ་ངེས་ཡིན་ཞེས་གསུངས་པ༌དང༌། 22 ཐུགས་སྲས་རྣམས་ཀྱིས་ཕན་ཚུན་ལ་བལྟས་ཀྱང་ཁོང་གིས་གསུངས་པའི་མི་དེ་སུ་ཡིན་མ་ཤེས་པར་ཐེ་ཚོམ་སྐྱེས་སོ།། 23 སྐྱབས་མགོན་ཡེ་ཤུའི་སྐུ་བྲང་དུ་སྔས་པའི་ཁོང་གི་གཅེས་པའི་ཐུགས་སྲས་*དེ༌ལ། 24 སི་མོན་པེ་ཏྲོས་བརྡ་བསྟན་ཏེ་ན༌རེ། ཁྱོད་ཀྱིས་ཤོད༌དང༌། སྐྱབས་མགོན་ཡེ་ཤུས་སུ་ཞིག་ལ་གསུངས་པ་ཡིན་ནམ་ཞེས་དྲིས་སོ།། 25 ཐུགས་སྲས་དེས་རང་གི་མགོ་བོ་སྐྱབས་མགོན་ཡེ་ཤུའི་སྐུ་བྲང་ལ་བསྔས༌ཏེ། གཙོ་བོ༌ལགས། མི་དེ་སུ་ཡིན་ནམ་ཞེས་ཞུས་པ༌ན། 26 སྐྱབས་མགོན་ཡེ་ཤུས་འདི་སྐད༌དུ། ངས་བག་ལེབ་དུམ་བུ་འདི་སྡེར་མའི་ནང་ལ་སྦངས་ནས་སུ་ཞིག་ལ་བྱིན་ན་དེ་ཡིན་ཞེས་གསུངས༌རྗེས། ཁོང་གིས་བག་ལེབ་དུམ་བུ་དེ་སྡེར་མའི་ནང་ལ་སྦངས་རྗེས་ཨི་སི་ཀར་རེའི་སི་མོན་གྱི་བུ་ཡུ་དཱ་ལ་གནང༌ངོ་༎ 27 ཡུ་དཱས་ཀྱང་བག་ལེབ་སྦངས་མ་དེ་ཚུར་བླངས་མ་ཐག་བདུད་སཱ་ཏན་ཡང་ཁོའི་སེམས་ནང་དུ་ཞུགས་པ་རེད། དེ་ནས་སྐྱབས་མགོན་ཡེ་ཤུས་ཡུ་དཱ་ལ་འདི་སྐད༌དུ། ཁྱོད་ཀྱིས་བྱ་བ་གང་ཞིག་འདོད་པ་དེ་མྱུར་དུ་སྒྲུབས་ཤིག་ཅེས་གསུངས༌ནའང༌། 28 སྐྱབས་མགོན་ཡེ་ཤུ་དང་ལྷན་དུ་གྲལ་ལ་བཞུགས་པའི་མི་སུས་ཀྱང་ཁོང་གིས་ཅིའི་ཕྱིར་དེ་ལྟར་གསུངས་པའི་དོན་མ་རྟོགས་སོ།། 29 རྒྱུ་མཚན་ནི་ཐུགས་སྲས་ལ་ལས་ཡུ་དཱའི་ལག་ཏུ་དངུལ་ཁུག་བཟུང་ཡོད༌པས། སྐྱབས་མགོན་ཡེ་ཤུས་ཁོ་རང་ནི་དུས་ཆེན་ལ་མཁོ་བའི་དངོས་རྫས་ཉོ་བར་བསྐུལ༌བའམ། ཡང་ན་དབུལ་པོ་རྣམས་ལ་གང་ཞིག་སྦྱིན་པར་གསུངས་པར་བསམས་སོ།། 30 དེ་ནས་ཡུ་དཱས་བག་ལེབ་སྦངས་མ་དེ་བླངས་མ་ཐག་ཕྱི་རོལ་ཏུ་སོང་བ་དང་དུས་དེ་ནི་མཚན་མོ་ཡིན༌ནོ།།

པེ་ཏྲོ་སྐྱབས་མགོན་ཡེ་ཤུའི་ཐུགས་དང་འགལ་བའི་ལུང་བསྟན།

31 དེ་ནས་ཡུ་དཱ་ཕྱི་རོལ་ཏུ་སོང་བ་དང་སྐྱབས་མགོན་ཡེ་ཤུས་འདི་སྐད༌དུ། ད་ནི་མིའི་བུ་གཟི་བརྗིད་དང་ལྡན་པར་འགྱུར་ཞིང་དཀོན་མཆོག་གི་གཟི་བརྗིད་ཀྱང་མིའི་བུ་བརྒྱུད་ནས་མངོན་པར་འགྱུར༌ལ། 32 ཡང་དཀོན་མཆོག་གི་གཟི་བརྗིད་མིའི་བུ་བརྒྱུད་ནས་མངོན་པར་འགྱུར་བས༌ན། དཀོན་མཆོག་རང་ཉིད་ཀྱིས་ཀྱང་མིའི་བུ་གཟི་བརྗིད་དང་ལྡན་པར་མཛད་དེ་མྱུར་བ་མྱུར་དུ་མཛད་ངེས༌ཡིན། 33 བདག་གི་གཅེས་པའི་བུ༌རྣམས། བདག་ནི་ད་དུང་དུས་ཐུང་ངུ་ཙམ་ལ་ཁྱོད་ཅག་དང་མཉམ་དུ་ཡོད༌དེ། རྗེས་སུ་ཁྱོད་ཅག་གིས་ང་རང་འཚོལ་བར་འགྱུར་ནའང་། བདག་གིས་དེ་སྔར་ཡ་ཧུ་དཱ་པ་རྣམས་ལ་སྨྲས་པ་བཞིན་ད་ནི་ཁྱོད་རྣམས་ལའང་སྨྲ་བར་བྱ༌སྟེ། ང་རང་འགྲོ་བའི་གནས་སུ་ཁྱོད་རྣམས་འགྲོ་མི་ནུས་སོ།། 34 བདག་གིས་ཁྱོད་ཅག་ལ་བཀའ་གསར་པ་ཞིག་གནང་བར༌བྱའོ།། དེ་ནི་ཁྱོད་རྣམས་ཀྱིས་ཕན་ཚུན་ལ་བྱམས་ཤིང་གཅེས་པར་བྱེད་དགོས་པ༌དེ་ཡིན། ངས་ཁྱོད་རྣམས་ལ་བྱམས་ཤིང་གཅེས་པ་བཞིན་ཁྱོད་རྣམས་ཀྱིས་ཀྱང་ཕན་ཚུན་ལ་གཅེས་དགོས། 35 ཁྱོད་རྣམས་ཀྱིས་ཕན་ཚུན་ལ་བྱམས་ཤིང་གཅེས་པར་བྱས༌ན། མི་ཐམས་ཅད་ཀྱིས་ཀྱང་ཁྱོད་རྣམས་བདག་གི་རྗེས་འབྲང་པ་ཡིན་པ་ཤེས་པར་འགྱུར་ཞེས་གསུངས༌སོ།།

36 དེ་ནས་སི་མོན་པེ་ཏྲོ་ན༌རེ། གཙོ་བོ༌ལགས། ཁྱེད་ཉིད་གང་དུ་ཕེབས་སམ་ཞེས་ཞུས་པ༌ལ། སྐྱབས་མགོན་ཡེ་ཤུས་འདི་སྐད༌དུ། ང་རང་འགྲོ་བའི་གནས་སུ་ད་ལྟ་ཁྱོད་རང་བདག་གི་རྗེས་སུ་འབྲངས་ནས་འགྲོ་མི་ཐུབ༌ཀྱང༌། ཕྱིས་སུ་བདག་གི་རྗེས་སུ་འབྲང་བར་འགྱུར་ཞེས་གསུངས་སོ།། 37 ཡང་པེ་ཏྲོ་ན༌རེ། གཙོ་བོ༌ལགས། ད་ལྟ་ང་རང་ཅིའི་ཕྱིར་ཁྱེད་ཀྱི་རྗེས་སུ་འབྲང་མི་ཐུབ༌བམ། ངས་ཁྱེད་ཀྱི་དོན་དུ་རང་སྲོག་ཀྱང་བློས་གཏོང་བར་བྱའོ་ཞེས་ཞུས་པ༌ན། 38 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་བདག་གི་དོན་དུ་རང་སྲོག་ཀྱང་བློས་གཏོང་ཐུབ༌བམ། ངས་ཁྱོད་ལ་ཡང་དག་པར་བདེན་པར་སྨྲ༌སྟེ། བྱ་ཕོ་མ་གྲགས་པའི་སྔོན༌དུ། ཁྱོད་ཀྱིས་ང་རང་ཐེངས་གསུམ་ལ་ཁས་མི་ལེན་ཞེས་གསུངས༌སོ།།

ལེའུ་བཅུ་བཞི༌པ།

སྐྱབས་མགོན་ཡེ་ཤུ་ནི་དཀོན་མཆོག་ལ་མཇལ་བའི་ལམ་ཡིན་པར་བསྟན༌པ།

1 དེ་ནས་ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་སེམས་སྐྱོ་བར་མི༌བྱའོ། །དཀོན་མཆོག་ལ་ཡིད་ཆེས་བྱོས༌དང༌། བདག་ལའང་ཡིད་ཆེས་བྱ་འོས། 2 བདག་གི་ཡབ་ཀྱི་བཞུགས་གནས་སུ་སྡོད་གནས་མང་པོ་ཡོད༌ཅིང༌། གལ་ཏེ་སྡོད་གནས་མེད་ན་ངས་སྔ་མོ་ནས་ཁྱོད་རྣམས་ལ་སྨྲས་ཟིན། ད་ལྟ་ང་རང་ཁྱོད་རྣམས་ཀྱི་ཆེད་དུ་སྡོད་གནས་སྟ་གོན་བྱེད་དུ༌འགྲོ་བ་ཡིན། 3 ང་རང་གནས་དེར་སོང་ནས་སྡོད་གནས་སྟ་གོན་བྱས་ཚར༌རྗེས། ཕྱིར་ལོག་སྟེ་ཁྱོད་རྣམས་ཀྱང་བདག་དང་ལྷན་དུ་སྡོད་པའི་ཕྱིར་ངའི་གམ་དུ་འདྲེན་པར༌བྱའོ།། 4 ང་རང་གང་དུ་འགྲོ་བའི་ལམ་དེ་ནི་ཁྱོད་རྣམས་ཀྱིས་ཀྱང་ཤེས་པ་ཡིན་ཞེས་གསུངས༌སོ།།

5 དེ་ནས་ཐོ་མཱ་ན༌རེ། གཙོ་བོ༌ལགས། ངེད་རྣམས་ཀྱིས་ཁྱེད་ཉིད་གང་དུ་ཕེབས་པའང་མི་ཤེས་པས་ལམ་དེ་ཇི་ལྟར་ཤེས་སམ་ཞེས་ཞུས་པ༌ན། 6 སྐྱབས་མགོན་ཡེ་ཤུས་འདི་སྐད༌དུ། བདག་ནི་ལམ་དེ་ཉིད་དང༌། བདེན་པ༌ཉིད། ཚེ་སྲོག་ཉིད་བཅས་ཡིན༌ནོ། །ང་རང་མ་བརྒྱུད་པར་མི་སུའང་ཡབ་ཀྱི་དྲུང་དུ་འགྲོ་མི་ཐུབ་བོ།། 7 སྔར་ཁྱོད་རྣམས་ཀྱིས་ང་རང་ངོ་ཤེས་ན་བདག་གི་ཡབ་ཀྱང་ངོ་ཤེས༌པ་དང་། དུས་ད་ནས་བཟུང་ཁྱོད་རྣམས་ཀྱིས་ཁོང་ཉིད་ངོ་ཤེས་པ་དང་མཐོང་བ་ཡིན་ཞེས་གསུངས་སོ།། 8 དེ་ནས་ཕི་ལིབ་ན༌རེ། གཙོ་བོ༌ལགས། ཁྱེད་ཀྱིས་ངེད་རྣམས་ལ་ཡབ་མངོན་པར་མཛོད༌དང༌ངེད་ཅག་ཡིད་ཚིམ་པར་འགྱུར་ཞེས་ཞུས་པ༌ན། 9 ཡང་འདི་སྐད༌དུ། ཕི་ལིབ། ང་རང་ཁྱོད་ཅག་དང་མཉམ་དུ་ཡུན་རིང་པོར་བསྡད༌ཀྱང༌། ཁྱོད་ཀྱིས་ད་དུང་ང་རང་ངོ་མི་ཤེས༌སམ། སུ་ཞིག་གིས་ང་རང་མཐོང་བ་ཡིན་ན་ཡབ་ཀྱང་མཐོང་བ་ཡིན༌པས། ཁྱོད་ཀྱིས་ཅིའི་ཕྱིར་ཡབ་མངོན་པར་མཛོད་ཅེས༌སྨྲའམ། 10 བདག་ནི་ཡབ་ཀྱི་ནང་དུ་གནས་ཤིང་ཡབ་ཀྱང་བདག་གི་ནང་དུ་གནས་པའི་དོན་འདིར་ཁྱོད་རང་ཡིད་མི་ཆེས༌སམ། ངས་རང་ཉིད་ལ་བརྟེན་ནས་གཏམ་འདི་དག་ཁྱོད་རྣམས་ལ་སྨྲས་པ་མ་ཡིན༌ཏེ། བདག་གི་ནང་དུ་གནས་པའི་ཡབ་ཀྱིས་རང་ཉིད་ཀྱི་འཕྲིན་ལས་རྣམས་མཛད༌པ་ལགས། 11 བདག་ནི་ཡབ་ཀྱི་ནང་དུ་གནས་ཤིང་ཡབ་ཀྱང་བདག་གི་ནང་དུ་གནས་ཞེས་སྨྲས་པ་ལ་ཁྱོད་རྣམས་ཀྱིས་ཡིད་ཆེས་བྱོས༌ཤིག གལ་ཏེ་ཁྱོད་རྣམས་དོན་འདིར་ཡིད་མི་ཆེས༌ནའང༌། བདག་གིས་མཛད་པའི་དོན་དེ་རྣམས་ལ་བརྟེན་ནས་བདག་ལ་ཡིད་ཆེས་བྱོས༌དང༌། 12 ཡང་བདག་གིས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། བདག་ལ་དད་མཁན་རྣམས་ཀྱིས་བདག་གིས་མཛད་པ་བཞིན་བྱེད་ཅིང་དེ་ལས་ཆེན་པོའང་བྱེད་པར་འགྱུར༌ཏེ། ང་རང་ནི་དཀོན་མཆོག་གི་དྲུང་དུ་འགྲོ་བའི་ཕྱིར༌ཡིན། 13 ཁྱོད་རྣམས་ཀྱིས་བདག་གི་མིང་ལ་བརྟེན་ནས་དོན་གང་ཞིག་ཞུས་ཀྱང་ངས་དེ་ལྟར་བསྒྲུབ་ངེས༌ཏེ། སྲས་བརྒྱུད་ནས་ཡབ་ཀྱི་གཟི་བརྗིད་མངོན་པར་འགྱུར་བའི་ཕྱིར༌རོ།། 14 དེའི༌ཕྱིར། ཁྱོད་རྣམས་ཀྱིས་བདག་གི་མིང་ལ་བརྟེན་ནས་དོན་གང་ཞིག་ཞུས་ནའང་བདག་གིས་དེ་ལྟར་བསྒྲུབ་པ་ཡིན་ཞེས་གསུངས༌སོ།།

དམ་པའི་ཐུགས་ཉིད་གནང་བའི་ཞལ༌བཞེས།

15 དེ་ནས་ཡང་སྐྱབས་མགོན་ཡེ་ཤུས་འདི་སྐད༌དུ། གལ་ཏེ་ཁྱོད་རྣམས་ཀྱིས་བདག་གཅེས་པར་འཛིན་ན་བདག་གི་བཀའ་རྣམས་ཀྱང་བསྲུང་བར་འགྱུར། 16 བདག་གིས་ཡབ་ལ་ཞུ་བ་བྱེད་ཅིང་། ཁོང་གིས་ཁྱོད་རྣམས་ལ་སྡོངས་གྲོགས་གཞན་ཞིག་གནང་ཞིང་རྟག་ཏུ་ཁྱོད་རྣམས་དང་མཉམ་དུ་གནས་པར་འགྱུར་རོ།། 17 དེ་ནི་བདེན་པ་ཉིད་ཀྱི་དམ་པའི་ཐུགས་ཉིད་ཡིན༌ལ། འཇིག་རྟེན་གྱི་མི་རྣམས་ཀྱིས་ཁོང་ཉིད་མི་མཐོང་ཞིང་ངོ་མི་ཤེས་པས་དང་དུའང་ལེན་མི་ནུས་སོ།། འོན་ཀྱང་དམ་པའི་ཐུགས་ཉིད་ནི་ཁྱོད་རྣམས་དང་མཉམ་དུ་གནས་ཤིང་ཁྱོད་ཅག་གི་སེམས་སུ་ཡོད་པར་འགྱུར༌བས། ཁྱོད་རྣམས་ཀྱིས་དམ་པའི་ཐུགས་ཉིད་ངོ་ཤེས༌པ་ཡིན། 18 ངས་ཁྱོད་རྣམས་དྭ་ཕྲུག་བཞིན་དུ་མི་བསྐྱུར་བར་ང་རང་ཁྱོད་རྣམས་ཀྱི་གམ་དུ་ཡོང་ངེས༌ཡིན། 19 ཡང་དེ་ནས་ཅང་མ་འགོར་བའི་རྗེས་སུ། འཇིག་རྟེན་གྱི་མི་རྣམས་ཀྱིས་ང་རང་མི་མཐོང་ཡང་ཁྱོད་རྣམས་ཀྱིས་ང་རང་མཐོང་བར༌འགྱུར། ང་རང་གསོན་པོར་གནས་པས་ཁྱོད་རྣམས་ཀྱང་གསོན་པོར་གནས་ཐུབ༌ཅིང་། 20 ཉིན་མོ་དེར་བདག་ནི་ཡབ་ཀྱི་ནང་དུ་གནས་ཤིང་ཁྱོད་རྣམས་བདག་གི་ནང་དུ་གནས་པ༌དང༌། ང་རང་ཡང་ཁྱོད་རྣམས་ཀྱི་ནང་དུ་གནས་པའི་དོན་དེ་ཁྱོད་རྣམས་ཀྱིས་ཤེས་པར་འགྱུར། 21 བདག་གི་བཀའ་ཐོབ་པ་དང་བཀའ་དེ་རྣམས་སྲུང་མཁན་ནི་ང་རང་ལ་བྱམས་ཤིང་གཅེས་མཁན་ཡིན། ང་རང་ལ་གཅེས་མཁན་དེར་བདག་གི་ཡབ་ཀྱིས་ཀྱང་གཅེས༌ཤིང༌། ངས་ཀྱང་མི་དེ་ལ་བྱམས་ཤིང་གཅེས་པ་དང་ང་རང་ཡང་མི་དེ་ལ་མངོན་པར་བྱ་ཞེས་གསུངས༌སོ།།

22 དེ་ནས་ཨི་སི་ཀར་རེའི་ཡུ་དཱ་མ་ཡིན་པར་ཡང་ཡུ་དཱ་ཞེས་འབོད་པའི་ཐུགས་སྲས་གཞན་ཞིག་ཡོད་པ་ན༌རེ། གཙོ་བོ༌ལགས། ཁྱེད་ཀྱིས་རང་ཉིད་ངེད་ཅག་ལ་མངོན་པར་མཛད་ཅིང་འཇིག་རྟེན་གྱི་མི་ཀུན་ལ་མངོན་པར་མི་མཛད་པ་ཅི་ཡིན་ནམ་ཞེས་ཞུས་པ༌ན། 23 སྐྱབས་མགོན་ཡེ་ཤུས་འདི་སྐད༌དུ། གལ་ཏེ་མི་ཞིག་གིས་བདག་གཅེས་པར་འཛིན༌ན། ངའི་བཀའ་ཡང་བསྲུང་ངེས་ཤིང་བདག་གི་ཡབ་ཀྱིས་ཀྱང་དེ་ལ་གཅེས་པ༌དང༌། ངེད་ཅག་ཀྱང་ཁོའི་གམ་དུ་ཡོང་ནས་ཁོ་དང་ལྷན་དུ་གནས་པར་འགྱུར། 24 བདག་གཅེས་པར་མི་འཛིན་པ་དེས་བདག་གི་བཀའ་ཡང་མི་བསྲུང༌ལ། ཁྱོད་ཅག་གིས་ཐོས་པའི་བཀའ་ནི་བདག་གི་བཀའ་མ་ཡིན་པར། ང་རང་མངགས་མཁན་ཏེ་ཡབ་ཀྱི་བཀའ་ཡིན། 25 ང་རང་ཁྱོད་ཅག་དང་མཉམ་དུ་སྡོད་དུས་བདག་གིས་གཏམ་དེ་དག་ཁྱོད་རྣམས་ལ་སྨྲས་ཟིན་ཏོ།། 26 འོན༌ཀྱང༌། སྡོངས་གྲོགས་ཏེ་དམ་པའི་ཐུགས་ཉིད་ནི་ཡབ་ཀྱིས་ངའི་མིང་ལ་བརྟེན་ནས་མངག་ངེས་ཤིང་། ཁོང་གིས་ཁྱོད་རྣམས་ལ་ཡོངས་སུ་བསླབ་ཅིང་ངས་སྨྲས་པ་ཐམས་ཅད་དྲན་སྐུལ་བྱེད་པར་འགྱུར་རོ།། 27 བདག་གིས་ཁྱོད་རྣམས་ཀྱི་སེམས་ལ་ཞི་བདེ་འཐོབ་པར་བྱེད་ཅིང་རང་ཉིད་ཀྱི་ཞི་བདེའང་ཁྱོད་རྣམས་ལ་གནང༌ཞིང་། བདག་གིས་གནང་བའི་ཞི་བདེ་ནི་འཇིག་རྟེན་མི་ཡིས་གནང་བ་དང་མི༌འདྲ། ཁྱོད་ཅག་གི་སེམས་མི་སྐྱོ་མི་འཇིགས་པར༌གྱིས། 28 བདག་གིས་ཁྱོད་རྣམས་ལ་ང་རང་འགྲོ་ཞིང་སླར་ཡང་ཁྱོད་ཅག་གི་གམ་དུ་ཡོང་ངེས་ཡིན་ཞེས་སྨྲས་པ་ཁྱོད་རྣམས་ཀྱིས་ཐོས་མྱོང༌ལ། ཁྱོད་ཅག་གིས་དངོས་གནས་ང་རང་གཅེས་པར་འཛིན༌ན། ང་རང་ཡབ་ཀྱི་དྲུང་དུ་འགྲོ་བ་ལ་ཁྱོད་རྣམས་དགའ་ཡང་འོས༌ཏེ། ཡབ་ནི་ང་རང་ལས་ཀྱང་ཆེན་པོ་ཡིན་པའི་ཕྱིར༌རོ།། 29 ད་ལྟ་དོན་དེ་རྣམས་མ་བྱུང་ཡང་ངས་སྔ་མོ་ནས་ཁྱོད་ཅག་ལ་སྨྲས་པ་ནི། དོན་དེ་རྣམས་འབྱུང་བ་དང་ཁྱོད་ཅག་གིས་ཡིད་ཆེས་བྱེད་པའི་ཕྱིར༌ཡིན། 30 འཇིག་རྟེན་འདིའི་དབང་སྒྱུར་མཁན་སླེབས་ལ་ཉེ༌བས། ཕྱིས་སུ་ངས་ཁྱོད་ཅག་ལ་གཏམ་མང་པོ་གླེང་བར་མི༌བྱའོ།། དབང་སྒྱུར་མཁན་དེར་བདག་ལ་རྒོལ་བའི་ནུས་པ་ཅི་ཡང་མེད། 31 འོན་ཀྱང་ངས་ཡབ་ཀྱི་བཀའ་བཞིན་དུ་སྒྲུབ་པ་ཡིན༌ཏེ། ངས་ཡབ་གཅེས་པར་འཛིན་པ་འཇིག་རྟེན་མི་ཡིས་ཀྱང་ཤེས་དགོས་པའི་ཕྱིར༌ཡིན། ཡར་ལོངས་དང་བདག་ཅག་འགྲོའོ་ཞེས་གསུངས༌སོ།།

ལེའུ་བཅོ་ལྔ༌པ།

རྒུན་འབྲུམ་ཤིང་གི་དཔེ་བསྟན༌པ།

1 དེ་ནས་ཡང་སྐྱབས་མགོན་ཡེ་ཤུས་འདི་སྐད༌དུ། ང་རང་ནི་རྒུན་འབྲུམ་ཤིང་དངོས་ཡིན་ཏེ། བདག་གི་ཡབ་ནི་རྒུན་འབྲུམ་ཤིང་གི་བདག་པོ་ཡིན། 2 ཁོང་གིས་བདག་ལ་འབྲེལ་བའི་ཡལ་ག་ལས་འབྲས་བུ་མི་ཐོགས་པ་ཐམས་ཅད་གཅོད་པར་བྱེད༌ཅིང༌། འབྲས་བུ་ཐོགས་པའི་ཡལ་ག་ལ་འབྲས་བུ་དེ་ལས་ཀྱང་ལྷག་པ་ཞིག་སྨིན་པའི་ཕྱིར་ཡལ་ག་འབྲེག་བཅོས་མཛད་དོ།། 3 ད་ལྟ་བདག་གིས་ཁྱོད་རྣམས་ལ་བཀའ་གསུངས༌པས། ཁྱོད་རྣམས་ཀྱང་གཙང་མར་གྱུར༌པ་ཡིན། 4 ཁྱོད་རྣམས་བདག་གི་ནང་དུ་གནས་པར་གྱིས། ང་རང་ཡང་ཁྱོད་ཅག་གི་ནང་དུ་གནས་པར༌བྱའོ།། ཡལ་ག་གང་ཞིག་རྒུན་འབྲུམ་ཤིང་གི་སྟེང་དུ་མ་གནས་ན་རང་ཉིད་ལ་འབྲས་བུ་མི་ཐོགས་པ༌ལྟར། ཁྱོད་རྣམས་ཀྱང་བདག་གི་ནང་དུ་མི་གནས་ན་ཁྱོད་ཅག་ལའང་འབྲས་བུ་མི་འབྱུང་ངོ༌།། 5 ང་རང་ནི་རྒུན་འབྲུམ་ཤིང་ཡིན་ཞིང་ཁྱོད་ཅག་ནི་ཡལ་ག༌སྟེ། སུ་ཞིག་ངའི་ནང་དུ་གནས་ཤིང་ང་རང་ཡང་ཁོའི་ནང་དུ་གནས་ན་མི་དེ་ལ་འབྲས་བུ་མང་པོ་འབྱུང༌བ་ཡིན། གལ་ཏེ་ང་རང་དང་ཁ་བྲལ་ན་ཁྱོད་རྣམས་ཀྱིས་ཅི་ཡང་བྱ་མི་ནུས་སོ།། 6 ངའི་ནང་དུ་མི་གནས་པ་དེ་ཕྱི་རུ་འཕངས་པའི་ཡལ་ག་བཞིན་དུ་བསྐམ་པར་འགྱུར་བ་དང༌། མི་ཡིས་བཏུས་ནས་མེ་ལ་བསྲེག་པར་འགྱུར། 7 གལ་ཏེ་ཁྱོད་རྣམས་ངའི་ནང་དུ་གནས་ཤིང་ང་ཡི་བཀའ་ཡང་ཁྱོད་ཅག་གི་ནང་དུ་གནས༌ན། ཁྱོད་རྣམས་ཀྱིས་གང་ཞིག་ཞུས་དང་འགྲུབ་པར་འགྱུར་རོ།། 8 ཁྱོད་ཅག་ལ་འབྲས་བུ་མང་པོ་འཐོག་ན། ཁྱོད་རྣམས་ཀྱང་བདག་གི་རྗེས་འབྲང་པ་ཡིན་པར་མངོན་ཞིང་། དེའི་སྒོ་ནས་ངའི་ཡབ་ཀྱི་གཟི་བརྗིད་མངོན་པར་འགྱུར། 9 ཡབ་ཀྱིས་བདག་ལ་བྱམས་པ་བཞིན་ངས་ཀྱང་ཁྱོད་རྣམས་ལ་བྱམས༌པ་ཡིན། ཁྱོད་རྣམས་ཀྱང་བདག་གི་བྱམས་པའི་ནང་དུ་གནས་པར༌གྱིས། 10 བདག་གིས་ཡབ་ཀྱི་བཀའ་རྣམས་བསྲུངས་ཤིང་ཁོང་གི་བྱམས་པའི་ནང་དུ་གནས་པ༌བཞིན། ཁྱོད་རྣམས་ཀྱིས་ཀྱང་བདག་གི་བཀའ་རྣམས་བསྲུངས་ན། ཁྱོད་ཅག་བདག་གི་བྱམས་པའི་ནང་དུ་གནས་པར་འགྱུར་རོ།། 11 དེ་ཡང་བདག་གིས་དོན་དེ་རྣམས་ཁྱོད་ཅག་ལ་སྨྲས་པ༌ནི། བདག་གི་དགའ་སྤྲོ་ཁྱོད་ཅག་གི་སེམས་ནང་དུ་གནས་ཤིང་ཁྱོད་རྣམས་ལའང་དགའ་སྤྲོས་ཁེངས་པའི་ཕྱིར༌ཡིན། 12 ངས་ཁྱོད་རྣམས་ལ་བྱམས་ཤིང་གཅེས་པ་ལྟར་ཁྱོད་རྣམས་ཀྱིས་ཀྱང་ཕན་ཚུན་ལ་གཅེས་དགོས་པ་ནི་བདག་གི་བཀའ་ཡིན༌ཏེ། 13 མཛའ་གྲོགས་ཀྱི་དོན་དུ་རང་སྲོག་བློས་གཏོང་བ་དེ་ལས་ལྷག་པའི་བྱམས་པ་ཞིག་མེད། 14 གལ་ཏེ་ཁྱོད་རྣམས་ཀྱིས་བདག་གི་བཀའ་ལྟར་བསྒྲུབས༌ན། ཁྱོད་རྣམས་ཀྱང་བདག་གི་མཛའ་གྲོགས་ཡིན། 15 ད་ནས༌བཟུང༌། ངས་ཁྱོད་རྣམས་ལ་ཞབས་ཕྱི་བྱེད་མཁན་ཞེས་མི་ཟེར། རྒྱུ་མཚན་ནི་ཞབས་ཕྱི་བྱེད་པ་རྣམས་ཀྱིས་རང་གི་བདག་པོས་ཅི་བྱེད་པ་མི་ཤེས་པའི་ཕྱིར༌ཡིན། འོན་ཀྱང་ངས་རང་གི་ཡབ་ཀྱི་དྲུང་ནས་གང་ཞིག་ཐོས་པ་ཐམས་ཅད་ཁྱོད་རྣམས་ལ་སྨྲས༌པས། བདག་གིས་ཀྱང་ཁྱོད་རྣམས་ལ་མཛའ་གྲོགས་ཞེས་ཟེར་རོ།། 16 ཁྱོད་རྣམས་ཀྱིས་ང་རང་བདམས་པ་མ་ཡིན༌པར། ཁྱོད་རྣམས་སོང་ནས་འབྲས་བུ་སྨིན་པར་བྱེད་པ་དང་འབྲས་བུ་དེ་རྟག་ཏུ་གནས་པའི༌ཕྱིར། བདག་གིས་ཁྱོད་རྣམས་བདམས་ཤིང་བསྐོས༌སོ།། དེ་ནི་བདག་གི་མིང་ལ་བརྟེན་ནས་ཡབ་ལ་གང་ཞིག་ཞུས༌ན། ཁོང་གིས་ཁྱོད་རྣམས་ལ་དེ་གནང་བར་འགྱུར་བའི་ཕྱིར་ཡིན། 17 ཁྱོད་རྣམས་ཀྱིས་ཕན་ཚུན་ལ་བྱམས་ཤིང་གཅེས་དགོས་པ་འདི༌ནི་བདག་གིས་གནང་བའི་བཀའ་ཡིན་ཞེས་གསུངས༌སོ།།

འཇིག་རྟེན་གྱི་མི་རྣམས་སྐྱབས་མགོན་ཡེ་ཤུའི་ཐུགས་སྲས་ལ་སྡང༌བ།

18 ཡང་སྐྱབས་མགོན་ཡེ་ཤུས་འདི་སྐད༌དུ། གལ་ཏེ་འཇིག་རྟེན་གྱི་མི་རྣམས་ཁྱོད་ཅག་ལ་སྡང་བ་ཡིན༌ན། ཁྱོད་རྣམས་ལ་མ་སྡང་བའི་སྔོན་དུ་ང་རང་ལ་སྡང་བ་ཁྱོད་རྣམས་ཀྱིས་ཤེས་དགོས། 19 གལ་ཏེ་ཁྱོད་རྣམས་འཇིག་རྟེན་ལ་གཏོགས་པ་ཡིན༌ན། འཇིག་རྟེན་གྱི་མི་རྣམས་ཀྱིས་རང་ལ་གཏོགས་པ་བཞིན་ཁྱོད་ཅག་ལ་བྱམས་ཤིང་བརྩེ་བ་ཡིན༌མོད། འོན་ཀྱང་ཁྱོད་རྣམས་འཇིག་རྟེན་ལ་མི་གཏོགས་ཤིང་། ངས་འཇིག་རྟེན་འདི་ལས་ཁྱོད་རྣམས་བདམས་པ་ཡིན་པས་འཇིག་རྟེན་གྱི་མི་རྣམས་ཁྱོད་ཅག་ལ་སྡང༌བ་ཡིན། 20 བདག་གིས་དེ་སྔར་ཁྱོད་རྣམས་ལ་གཡོག་པོ་ནི་བདག་པོ་ལས་ཆེན་པོ་ཡིན་མི་སྲིད་ཅེས་སྨྲས་པ་དེ་དྲན་པར༌གྱིས། འཇིག་རྟེན་གྱི་མི་རྣམས་ཀྱིས་བདག་ལ་གནོད་འཚེ་བྱས་ན། ཁྱོད་རྣམས་ལའང་གནོད་འཚེ་བྱེད་པར་འགྱུར་བ༌དང༌། དེ་དག་གིས་ངའི་བཀའ་བསྲུངས་ཡོད་ན། ཁྱོད་ཅག་གི་བཀའ་ཡང་བསྲུང་བར་འགྱུར་རོ།། 21 འོན་ཀྱང་འཇིག་རྟེན་གྱི་མི་རྣམས་ཀྱིས་ངའི་མིང་གི་རྐྱེན་གྱིས་ཁྱོད་ཅག་ལ་དོན་དེ་ཐམས་ཅད་བྱེད་པར་འགྱུར་རོ།། རྒྱུ་མཚན་ནི་མི་དེ་རྣམས་ཀྱིས་ང་རང་མངགས་མཁན་ངོ་མི་ཤེས་པའི་ཕྱིར༌ཡིན། 22 གལ་ཏེ་ང་རང་ཡོང་ནས་མི་དེ་རྣམས་ལ་ཆོས་མ་བཤད་ན་ཁོ་རྣམས་ལ་སྡིག་པ་མེད༌མོད། འོན་ཀྱང་ད་ལྟ་མི་དེ་རྣམས་ཀྱི་སྡིག་པ་གཞན་ལ་སྙད་འདོགས་ཐབས་མེད། 23 ང་རང་ལ་སྡང་མཁན་ནི་བདག་གི་ཡབ་ལའང་སྡང་བ་ཡིན། 24 གལ་ཏེ་ངས་མི་གཞན་སུས་ཀྱང་བྱས་མ་མྱོང་བའི་དོན་རྣམས་ཁོ་རྣམས་ཀྱི་ཁྲོད་དུ་མ་བྱས་ན། དེ་རྣམས་ལའང་སྡིག་པ་མེད་དོ།། འོན་ཀྱང་ཁོ་རྣམས་ཀྱིས་དོན་དེ་རྣམས་མཐོང་མྱོང་ཡང་བདག་དང་བདག་གི་ཡབ་ལ་སྡང་བ་ཡིན། 25 དོན་དེ་ནི་ཁོ་ཚོའི་བཀའ་ཁྲིམས་ཀྱི་མདོ་ལས་ཇི་སྐད༌དུ། ཁོ་རྣམས་དོན་མེད་བདག་ལ་སྡང་ཞེས་པ་དེ་ཉིད་འགྲུབ་པའི་ཕྱིར་དེ་ལྟར་བྱུང་བ་ཡིན༌ནོ།།

26 དེ་ཡང་བདག་གིས་ཡབ་ནས་བྱུང་བའི་སྡོངས་གྲོགས་ཏེ། བདེན་པ་ཉིད་ཀྱི་དམ་པའི་ཐུགས་ཉིད་ནི་ཡབ་ཀྱི་དྲུང་ནས་ཁྱོད་ཅག་ལ་མངགས་ཤིང་བྱོན༌ཚེ། ཁོང་གིས་བདག་ལ་བདེན་དཔང་མཛད་པར་འགྱུར། 27 ཁྱོད་རྣམས་ཀྱིས་ཀྱང་བདག་ལ་བདེན་དཔང་བྱེད་པར་འགྱུར་རོ།། ཅིའི་ཕྱིར་ཞེ་ན་ཐོག་མ་ནས་ཁྱོད་རྣམས་བདག་དང་ལྷན་དུ་འགྲོགས་པའི་ཕྱིར་ཡིན་ཞེས་གསུངས༌སོ།།

ལེའུ་བཅུ་དྲུག༌པ།

དམ་པའི་ཐུགས་ཉིད་ཀྱི་མཛད་འཕྲིན༌སྐོར།

1 དེ་ནས་ཡང་སྐྱབས་མགོན་ཡེ་ཤུས་འདི་སྐད༌དུ། བདག་གིས་དོན་འདི་དག་ཁྱོད་རྣམས་ལ་སྨྲས་པ་ནི་ཁྱོད་ཅག་གི་དད་པ་མི་ལོག་པའི་ཕྱིར༌ཡིན། 2 མི་རྣམས་ཀྱིས་ཁྱོད་ཅག་ཆོས་ཁང་ནས་ཕྱིར་འཕུད་པར་མ་ཟད། ཁྱོད་ཅག་གསོད་མཁན་རྣམས་ཀྱིས་དེ་ནི་དཀོན་མཆོག་ལ་བསྙེན་བཀུར་བྱེད་པ་ཡིན་སྙམ་པའི་དུས་ཤིག་སླེབ་པར་འགྱུར་རོ།། 3 དེ་རྣམས་ཀྱིས་དེ་ལྟར་བྱེད་པ་ནི་ཡབ་ངོ་མི་ཤེས༌ཤིང༌། ང་རང་ཡང་ངོ་མི་ཤེས་པའི་ཕྱིར༌ཡིན། 4 འོན༌ཀྱང༌། ངས་དོན་འདི་དག་ཁྱོད་ཅག་ལ་སྨྲ་བ་ནི་དུས་དེ་སླེབས་ཚེ། ཁྱོད་ཅག་གིས་ངས་སྨྲས་པ་རྣམས་དྲན་པའི་ཕྱིར༌ཡིན་ཞིང་། ངེད་རྣམས་མཉམ་དུ་འགྲོགས་ཡོད་པས་ངས་དོན་འདི་དག་སྔར་ཁྱོད་ཅག་ལ་མ་སྨྲས་པ་ཡིན།

5 ད་ལྟ་བདག་ནི་ང་རང་མངགས་མཁན་གྱི་དྲུང་དུ༌འགྲོ་ཞིང་། ཁྱོད་རྣམས་ལས་སུས་ཀྱང་ཁྱེད་རང་གང་དུ་འགྲོའམ་ཞེས་མི༌འདྲིའོ།། 6 ངས་དོན་འདི་དག་སྨྲས་པས་ཁྱོད་ཅག་གི་སེམས་སུ་སྐྱོ་སྡུག་གིས་ཁེངས༌པ་རེད། 7 འོན༌ཀྱང༌། ངས་ཁྱོད་ཅག་ལ་བདེན་པར་སྨྲ༌སྟེ། ང་རང་འགྲོ་བ་ནི་ཁྱོད་རྣམས་ལ་ཕན༌པ་ཡིན། ང་རང་མ་སོང་ན་སྡོངས་གྲོགས་དེ་ཁྱོད་ཅག་གི་གམ་དུ་ཕེབས་མི་སྲིད༌ཅིང༌། ང་རང་སོང་ན་ངས་ཁོང་ཉིད་ཁྱོད་ཅག་གི་གམ་དུ་མངག་པར༌བྱའོ།། 8 ཕྱིས་སུ་དམ་པའི་ཐུགས་ཉིད་ཕེབས་ཏེ། འཇིག་རྟེན་གྱི་མི་རྣམས་ལ་སྡིག་པ༌དང༌། དྲང༌བདེན། ཉེས་ཆད་གཅོད་པ་བཅས་ཀྱི་ཕྱོགས་ནས་མི་ལ་ཉེས་སྐྱོན་ཡོད་པ་སྟོན་པར་འགྱུར་རོ།། 9 དེས་ན་སྡིག་པའི་ཐད་ནས་མི་དེ་རྣམས་བདག་ལ་དད་པ་མེད་པའི་ཕྱིར༌དང༌། 10 དྲང་བདེན་གྱི་ཐད་ནས་ང་རང་ཡབ་ཀྱི་དྲུང་དུ་འགྲོ་བས་ཕྱིས་སུ་ཁྱོད་ཅག་གིས་ང་རང་མི་མཐོང་བའི་ཕྱིར༌དང༌། 11 ཉེས་ཆད་གཅོད་པའི་ཐད་ནས་འཇིག་རྟེན་འདིའི་དབང་སྒྱུར་མཁན་ལའང་ཉེས་ཆད་བཅད་ཟིན་པས༌སོ།། 12 བདག་ལ་ད་དུང་གཏམ་མང་ཡང་ད་ལྟ་ཁྱོད་ཅག་གི་སེམས་ཀྱིས་མི་བཟོད༌པ་ཡིན། 13 འོན་ཀྱང་བདེན་པ་ཉིད་ཀྱི་དམ་པའི་ཐུགས་ཉིད་ཕེབས༌ཚེ། ཁོང་གིས་ཁྱོད་རྣམས་ལ་བདེན་པ་ཐམས་ཅད་ཤེས་སུ་འཇུག༌ཅིང༌། གང་ཞིག་ཐོས་པ་རྣམས་ཇི་བཞིན་དུ་གསུངས་པ་ལས་རང་འདོད་དུ་མི་གསུང༌ཞིང༌། མ་འོངས་པའི་དོན་རྣམས་ཀྱང་ཁྱོད་ཅག་ལ་གསུང་བར་འགྱུར་རོ།། 14 ཡང་དམ་པའི་ཐུགས་ཉིད་ཀྱིས་བདག་ལ་གཟི་བརྗིད་སྩོལ་ངེས༌ཏེ། ཁོང་གིས་བདག་གི་ཡིན་པ་གང་ཞིག་བླངས་ནས་ཁྱོད་རྣམས་ལ་མངོན་པར་འགྱུར་བས༌སོ།། 15 དེའི༌ཕྱིར། ཡབ་ལ་གང་ཞིག་ལྡན་པ་ཐམས་ཅད་བདག་ལའང་དབང༌བས། དམ་པའི་ཐུགས་ཉིད་ཀྱིས་བདག་གི་ཡིན་པ་གང་ཞིག་བླངས་ནས་ཁྱོད་རྣམས་ལ་གསུང་བར་འགྱུར་ཞེས་བདག་གིས་སྨྲས་པ་ཡིན། 16 ད་ཅང་མི་འགོར་བར་ཁྱོད་རྣམས་ཀྱིས་ང་རང་མཐོང་བར་མི་འགྱུར༌ཞིང༌། ཡང་དེ་ནས་ཅང་མི་འགོར་བར་ཁྱོད་རྣམས་ཀྱིས་ང་རང་མཐོང་བར་འགྱུར་ཞེས་གསུངས་སོ།།

ཐུགས་སྲས་རྣམས་ཀྱི་དགའ་སྐྱོའི༌སྐོར།

17 དེ་ནས་ཐུགས་སྲས་ཁ་ཤས་ཀྱིས་ཕན་ཚུན་ལ་འདི་ལྟར་སྨྲས༌པ། ཁོང་གིས་ད་ཅང་མི་འགོར་བར་ཁྱོད་རྣམས་ཀྱིས་ང་རང་མཐོང་བར་མི་འགྱུར༌ཞིང༌། ཡང་དེ་ནས་ཅང་མི་འགོར་བར་ཁྱོད་རྣམས་ཀྱིས་ང་རང་མཐོང་བར་འགྱུར་ཞེས༌དང༌། ཡང་ཁོང་གིས་ང་རང་ཡབ་ཀྱི་དྲུང་དུ་འགྲོ་བའི་ཕྱིར་ཡིན་ཞེས་གསུངས་པའི་དོན་ཅི་ཡིན་ནམ་ཞེས་སྨྲས༌ཤིང༌། 18 ཡང་ཐུགས་སྲས་རྣམས་ན༌རེ། ཁོང་གིས་ཅང་མི་འགོར་བར་ཞེས་གསུངས་པའི་དོན་ཅི་ཡིན༌ནམ། ཁོང་གིས་ཅི་གསུངས་པ་བདག་ཅག་གིས་མི་ཤེས་ཞེས་སྨྲས་སོ།། 19 དེ་ནས་ཐུགས་སྲས་རྣམས་ཀྱིས་ཁོང་ལ་བཀའ་འདྲི་ཞུ་འདོད་པ་སྐྱབས་མགོན་ཡེ་ཤུས་མཁྱེན་ཏེ་འདི་སྐད༌དུ། ངས་ད་ཅང་མི་འགོར་བར་ཁྱོད་རྣམས་ཀྱིས་ང་རང་མཐོང་བར་མི་འགྱུར༌ཞིང༌། ཡང་ཅང་མི་འགོར་བར་ཁྱོད་རྣམས་ཀྱིས་ང་རང་མཐོང་བར་འགྱུར་ཞེས་སྨྲས་པ་འདིར་ཁྱོད་རྣམས་ཕན་ཚུན་ལ་དྲི་བ་ཡོད༌དམ། 20 ངས་ཁྱོད་ཅག་ལ་ཡང་དག་པར་བདེན་པར་སྨྲ༌སྟེ། ཁྱོད་རྣམས་ངུ་ཞིང་མྱ་ངན་བྱེད་ནའང་འཇིག་རྟེན་གྱི་མི་རྣམས་དགའ་བར༌འགྱུར། ཁྱོད་ཅག་ལ་སྡུག་བསྔལ་འབྱུང་ཡང་ཁྱོད་རྣམས་ཀྱི་སྡུག་བསྔལ་དེ་དགའ་སྤྲོ་རུ་འགྱུར་ངེས༌ཡིན། 21 བུད་མེད་ཅིག་གིས་ཕྲུ་གུ་བཙའ༌དུས། ཁོ་མོའི་ཕྲུ་གུ་བཙའ་བའི་དུས་དེ་སླེབས་ཚེ་ན་ཟུག་འབྱུང༌ནའང༌། ཕྲུ་གུ་བཙས་རྗེས་མི་ཞིག་འཇིག་རྟེན་དུ་སྐྱེས་པ་ཡིན་པས་ཁོ་མོ་དགའ་སྟེ་ན་ཟུག་མི་དྲན༌ནོ།། 22 ད་ལྟ་ཁྱོད་རྣམས་ལ་སྡུག་བསྔལ་ཡོད་ནའང་བདག་ནི་སླར་ཡང་ཁྱོད་ཅག་དང་འཕྲད་པར་འགྱུར༌ཞིང༌། ཁྱོད་ཅག་གི་སེམས་དགའ་བར་འགྱུར་ལ། ཁྱོད་རྣམས་ཀྱི་དགའ་སྤྲོ་སུས་ཀྱང་འཕྲོག་མི་ནུས། 23 ཉིན་དེ་སླེབས་ཚེ། ཁྱོད་ཅག་གིས་ང་རང་ལ་དོན་ཅི་ཡང་མི༌འདྲི། ངས་ཁྱོད་རྣམས་ལ་ཡང་དག་པར་བདེན་པར་སྨྲ༌སྟེ། ཁྱོད་རྣམས་ཀྱིས་ངའི་མིང་ལ་བརྟེན་ནས་ཡབ་ལ་གང་ཞིག་ཞུས་ཀྱང་ཁོང་གིས་གནང་བར་འགྱུར་རོ།། 24 སྔོན་ཆད་ཁྱོད་ཅག་གིས་བདག་གི་མིང་ལ་བརྟེན་ནས་ཅི་ཡང་ཞུས་མ་མྱོང༌ལ། ཁྱོད་ཅག་ལ་དགའ་སྤྲོས་ཁེངས་པའི༌ཕྱིར། ད་ལྟ་གསོལ་བ་ཐོབས་དང་འཐོབ་ངེས་སོ།།

25 བདག་གིས་དོན་དེ་རྣམས་དཔེའི་སྒོ་ནས་ཁྱོད་ཅག་ལ་སྨྲས༌ཀྱང༌། ཁྱོད་ཅག་ལ་དཔེའི་སྒོ་ནས་མི་སྨྲ་བའི་དུས་ཤིག་སླེབས་པར་ཉེ་བ༌ན། ངས་ཡབ་ཀྱི་སྐོར་ཁྱོད་ཅག་ལ་གསལ་པོར༌སྨྲ་བར་བྱའོ།། 26 ཉིན་དེ་སླེབས་ཚེ། ཁྱོད་རྣམས་ཀྱིས་ངའི་མིང་ལ་བརྟེན་ནས་གསོལ་བ་འདེབས་པར་འགྱུར། ངས་ཁྱོད་ཅག་གི་དོན་དུ་ཡབ་ལ་ཞུ་བར་བྱ་ཞེས་ཁྱོད་རྣམས་ལ་མི༌སྨྲ་སྟེ། 27 རྒྱུ་མཚན་ནི་ཁྱོད་ཅག་གིས་ང་རང་ལ་བྱམས་ཤིང་གཅེས་པ༌དང༌། ང་རང་ཡབ་ཀྱི་དྲུང་ནས་བྱུང་བ་ལའང་དད་པ་བྱས་པས། ཡབ་ཀྱིས་ཀྱང་ཁྱོད་རྣམས་ལ་བྱམས་ཤིང་གཅེས་པའི་ཕྱིར༌རོ།། 28 ང་རང་ཡབ་ཀྱི་དྲུང་ནས་བྱུང་སྟེ་འཇིག་རྟེན་དུ་ཡོང་བ༌དང༌། ཡང་འཇིག་རྟེན་དང་ཁ་བྲལ་ནས་ཡབ་ཀྱི་དྲུང་དུ་འགྲོ་བ་ཡིན་ཞེས་གསུངས་སོ།། 29 དེ་ནས་ཐུགས་སྲས་རྣམས་ན༌རེ། ལགས༌སོ།། ད་ནི་ཁྱེད་ཀྱིས་དཔེའི་སྒོ་ནས་མ་གསུངས་པར་གསལ་པོར་གསུངས། 30 ད་ལྟ་ངེད་ཅག་གིས་ཁྱེད་ནི་དོན་ཀུན་མཁྱེན་པ་དང་སུས་ཀྱང་ཁྱེད་ལ་བཀའ་འདྲི་ཞུ་མི་དགོས་པ་ཤེས༌པས། ཁྱེད་རང་ནི་དཀོན་མཆོག་གི་དྲུང་ནས་ཕེབས་པ་ཡིན་པར་དད་པ་བྱེད་ཅེས་ཞུས་པ༌ལ། 31 སྐྱབས་མགོན་ཡེ་ཤུས་འདི་སྐད༌དུ། ད་ལྟ་ཁྱོད་རྣམས་ཀྱིས་དད་པ་བྱེད༌དམ། 32 ལྟོས༌དང༌། དུས་ཤིག་སླེབ་ངེས་ཤིང་ད་ལྟ་དངོས་སུ་སླེབས་ཟིན་ཏེ། ཁྱོད་རྣམས་སོ་སོར་གྱེས་ནས་རང་ཡུལ་དུ་འགྲོ་ཞིང་ང་རང་ཁོ་ན་བསྐྱུར་ངེས༌ཡིན། འོན་ཀྱང་ཡབ་ནི་བདག་དང་མཉམ་དུ་བཞུགས་པས་ང་རང་གཅིག་པུ་མ་ཡིན། 33 བདག་གི་ནང་དུ་ཁྱོད་རྣམས་ལ་ཞི་བདེ་འཐོབ་པའི་ཕྱིར། ངས་ཁྱོད་ཅག་ལ་དོན་དེ་རྣམས་སྨྲས༌པ་ཡིན། འཇིག་རྟེན་འདིར་ཁྱོད་རྣམས་ལ་དཀའ་སྡུག་ཡོད་ནའང༌། ང་རང་ནི་འཇིག་རྟེན་ *ལས་རྣམ་པར་རྒྱལ་བས་ཁྱོད་ཅག་གི་སེམས་བདེ་བར་གྱིས་ཞེས་གསུངས༌སོ།།

ལེའུ་བཅུ་བདུན༌པ།

སྐྱབས་མགོན་ཡེ་ཤུས་རང་ཉིད་ཀྱི་ཆེད་དུ་གསོལ་བ་བཏབ༌པ།

1 སྐྱབས་མགོན་ཡེ་ཤུས་དེ་སྐད་གསུངས་རྗེས་ནམ་མཁའི་ཕྱོགས་སུ་གཟིགས་ཏེ་འདི་སྐད༌དུ། ཡབ་ལགས། ད་ནི་དུས་དེ་སླེབས༌པ་ཡིན། དེ་ཡང་སྲས་ཀྱིས་ཁྱེད་ཀྱི་གཟི་བརྗིད་མངོན་པར་བྱེད༌ཆེད། ཁྱེད་ཀྱིས་སྲས་གཟི་བརྗིད་དང་ལྡན་པར༌མཛོད། 2 ཅིའི་ཕྱིར་ཞེ་ན། ཁྱེད་ཀྱིས་ཤ་ཁྲག་གདོས་བཅས་ཀྱི་མི་ཐམས་ཅད་ལ་དབང་བསྒྱུར་བའི་དབང་ཆ་ནི་སྲས་ལ་གནང་ཞིང་། དེ་ནི་ཁྱེད་ཀྱིས་ཁོ་ལ་གནང་བའི་མི་ཀུན་ལ་ཁོས་མཐའ་མེད་པའི་ཚེ་སྲོག་སྩོལ་བའི་ཕྱིར༌རོ།། 3 དད་ལྡན་རྣམས་ཀྱིས་ཁྱེད་རང་ནི་བདེན་པའི་དཀོན་མཆོག་ཁོ་ན་དང་ཁྱེད་ཀྱིས་མངགས་པའི་ཡེ་ཤུ་མཱ་ཤི་ཀ་གཉིས་ངོ་ཤེས་པ་ནི་མཐའ་མེད་པའི་ཚེ་སྲོག་ཡིན་ནོ།། 4 ཁྱེད་ཀྱིས་བདག་ལ་གནང་བའི་ལས་ཐམས་ཅད་བདག་གིས་བསྒྲུབས་ཟིན་ཏེ། ས་གཞིའི་སྟེང་དུ་ཁྱེད་ཀྱི་གཟི་བརྗིད་ཀྱང་མངོན་པར་བྱས། 5 ཡབ་ལགས། འཇིག་རྟེན་མ་བསྐྲུན་པའི་སྔོན༌ལ། ང་རང་ཁྱེད་དང་ལྷན་དུ་བཞུགས་པའི་དུས་ཀྱི་གཟི་བརྗིད་དེ་ཉིད། ད་ལྟ་ཁྱེད་ཀྱི་དྲུང་དུ་སླར་ཡང་བདག་ལ་གནང་བར་མཛོད་ཅེས་གསུངས༌སོ།།

སྐྱབས་མགོན་ཡེ་ཤུས་ཐུགས་སྲས་རྣམས་ཀྱི་ཆེད་དུ་གསོལ་བ་བཏབ༌པ།

6 ཡང་ཁོང་གིས་འདི་སྐད༌དུ། ཁྱེད་ཀྱིས་འཇིག་རྟེན་ལས་བདག་ལ་གནང་བའི་མི་རྣམས་ལ་ངས་ཀྱང་ཁྱེད་ཀྱི་མཚན་མངོན་པར་བྱས། དེ་རྣམས་སྔར་ནས་ཁྱེད་ལ་གཏོགས་ཤིང་ཁྱེད་ཀྱིས་བདག་ལ་གནང་བ་དང་དེ་རྣམས་ཀྱིས་ཀྱང་ཁྱེད་ཀྱི་བཀའ་བསྲུངས༌སོ།། 7 ད་ལྟ་དེ་རྣམས་ཀྱིས་ཀྱང་ཁྱེད་ཀྱིས་བདག་ལ་གནང་བ་ཐམས་ཅད་ཁྱེད་རང་ནས་བྱུང་བ་ཤེས་སོ།། 8 རྒྱུ་མཚན་ནི་ཁྱེད་ཀྱིས་བདག་ལ་གནང་བའི་བཀའ་རྣམས་ངས་ཀྱང་ཁོ་རྣམས་ལ་བསྩལ་ཅིང་དེ་དག་གིས་ཀྱང་དང་དུ་བླངས་པ༌དང༌། ཡང་ང་རང་ནི་དངོས་གནས་ཁྱེད་ཀྱི་དྲུང་ནས་ཡོང་བ་ཤེས་པ་དང་། ཁྱེད་ཀྱིས་ང་རང་མངགས་པ་ལའང་དེ་རྣམས་ཡིད་ཆེས༌སོ།།

9 ངས་ད་ལྟ་འཇིག་རྟེན་གྱི་མིའི་དོན་དུ་གསོལ་བ་འདེབས་པ་མ་ཡིན༌པར། ཁྱེད་ཀྱིས་བདག་ལ་གནང་བའི་མི་དེ་རྣམས་ཀྱི་དོན་དུ་གསོལ་བ་འདེབས་པ་ཡིན། རྒྱུ་མཚན་ནི་ཁོ་རྣམས་ཁྱེད་ལ་གཏོགས་པའི་ཕྱིར༌རོ།། 10 ཡང་བདག་གི་ཡིན་པ་ཐམས་ཅད་ཁྱེད་ལ་གཏོགས༌ཤིང༌། ཁྱེད་ལ་གཏོགས་པ་ཐམས་ཅད་བདག་ལའང་གཏོགས༌པ་དང་། དེ་དག་བརྒྱུད་ནས་བདག་གི་གཟི་བརྗིད་མངོན་པར་གྱུར་ཏོ།། 11 ད་ནས་བཟུང་བདག་ནི་ཁྱེད་ཀྱི་དྲུང་དུ་ཡོང་བཞིན་ཡོད་པས་འཇིག་རྟེན་དུ་མི་གནས་ཀྱང་ཁོ་རྣམས་འཇིག་རྟེན་དུ་གནས༌པ་ཡིན། ཡབ་དམ་པ༌ལགས། འུ་གཉིས་ངོ་བོ་གཅིག་ཡིན་པ་བཞིན་ཁོ་རྣམས་ཀྱང་ངོ་བོ་གཅིག་ཏུ་འགྱུར་བའི༌ཕྱིར། ཁྱེད་ཀྱིས་བདག་ལ་གནང་བའི་ཁྱེད་ཀྱི་མཚན་དེའི་ནང་དུ་ཁོ་རྣམས་ཀྱང་བསྲུང་བར༌མཛོད། 12 ང་རང་ཁོ་རྣམས་དང་མཉམ་དུ་ཡོད༌དུས། བདག་གིས་ཀྱང་ཁོ་རྣམས་ནི་ཁྱེད་ཀྱིས་བདག་ལ་གནང་བའི་མཚན་གྱི་ནང་དུ་བསྲུངས་ཤིང་བསྐྱངས༌ཏེ། ཁྱེད་ཀྱི་གསུང་རབ་ཀྱི་མདོ་འགྲུབ་པའི༌ཕྱིར། འཇིག་པའི་བུ་ *ལས་གཞན་གཅིག་ཀྱང་འཇིག་པར་མ་གྱུར༌ཏོ།།

13 ང་རང་ད་ལྟ་ཁྱེད་ཀྱི་དྲུང་དུ་ཡོང་ལ་ཉེ་ཡང་ད་དུང་འཇིག་རྟེན་དུ་བསྡད་ནས་འདི་ལྟར་བརྗོད་དོན་ནི་བདག་གི་དགའ་སྤྲོ་དེ་ཁོ་རྣམས་ཀྱི་སེམས་སུ་ཁྱབ་པའི་ཕྱིར༌ཡིན། 14 ངས་ཁྱེད་ཀྱི་བཀའ་ཁོ་རྣམས་ལ་བསྩལ་ཅིང་འཇིག་རྟེན་གྱི་མི་དག་ཁོ་རྣམས་ལ༌སྡང༌། རྒྱུ་མཚན་ནི་ང་རང་འཇིག་རྟེན་ལ་མི་གཏོགས་པ༌བཞིན། ཁོ་རྣམས་ཀྱང་འཇིག་རྟེན་ལ་མི་གཏོགས་པའི་ཕྱིར༌རོ།། 15 ཁོ་རྣམས་འཇིག་རྟེན་ནས་འདྲེན་པའི་ཕྱིར་ངས་ཁྱེད་ལ་གསོལ་བ་མི་འདེབས༌པར། ཁྱེད་ཀྱིས་ཁོ་རྣམས་བདུད་ངན་དེ་ལས་བསྲུང་ཞིང་སྐྱོབ་པའི་ཕྱིར་གསོལ་བ་འདེབས༌པ་ཡིན། 16 ང་རང་འཇིག་རྟེན་ལ་མི་གཏོགས་པ་བཞིན་ཁོ་རྣམས་ཀྱང་འཇིག་རྟེན་ལ་མི་གཏོགས་སོ།། 17 ཁྱེད་ཀྱིས་བདེན་པ་ཉིད་བརྒྱུད་ནས་ཁོ་རྣམས་དམ་པར་མཛོད༌ཅིག ཁྱེད་ཀྱི་བཀའ་ནི་བདེན་པ་ཉིད་ལགས་སོ།། 18 ཁྱེད་ཀྱིས་ང་རང་འཇིག་རྟེན་དུ་ཇི་ལྟར་མངགས་པ༌བཞིན། ངས་ཀྱང་ཁོ་རྣམས་འཇིག་རྟེན་ལ་མངགས༌ཤིང་། 19 ཁོ་རྣམས་ཀྱང་བདེན་པ་ཉིད་ཀྱི་སྒོ་ནས་དམ་པར་འགྱུར་བའི༌ཕྱིར། ངས་ཁོ་རྣམས་ཀྱི་ཆེད་དུ་རང་ཉིད་དམ་པར་བྱ་ཞེས་གསུངས༌སོ།།

སྐྱབས་མགོན་ཡེ་ཤུས་རྗེས་འབྲང་པ་ཐམས་ཅད་ཀྱི་དོན་དུ་གསོལ་བ་བཏབ༌པ།

20 ཡང་སྐྱབས་མགོན་ཡེ་ཤུས་འདི་སྐད༌དུ། ངས་འདི་རྣམས་ཁོ་ནའི་ཆེད་དུ་གསོལ་བ་མི་འདེབས་པར་ཁོ་རྣམས་ཀྱིས་སྤེལ་བའི་ཆོས་ལ་མཉན་ནས་བདག་ལ་དད་པ་བྱེད་མཁན་ཐམས་ཅད་ཀྱི་དོན་དུའང་གསོལ་བ་འདེབས༌པ་ཡིན། 21 འཇིག་རྟེན་གྱི་མི་རྣམས་ཀྱིས་ང་རང་ནི་ཁྱེད་ཀྱིས་མངགས་པ་ཡིན་པར་ཡིད་ཆེས་པའི༌ཕྱིར། ཡབ་ལགས། ཁྱེད་རང་ནི་ངའི་ནང་དུ་གནས་ཤིང་བདག་ཀྱང་ཁྱེད་ཀྱི་ནང་དུ་གནས་པ༌བཞིན། དད་པ་དང་ལྡན་པ་ཐམས་ཅད་ངོ་བོ་གཅིག་ཏུ་འགྱུར་བ་དང་དེ་རྣམས་ཀྱང་འུ་གཉིས་ཀྱི་ནང་དུ་གནས་པར༌ཞུའོ།། 22 འུ་གཉིས་ངོ་བོ་གཅིག་ཡིན་པ་ལྟར་དད་ལྡན་རྣམས་ཀྱང་ངོ་བོ་གཅིག་ཏུ་འགྱུར་བའི༌ཕྱིར། ཁྱེད་ཀྱིས་བདག་ལ་གནང་བའི་གཟི་བརྗིད་དེ་ངས་ཀྱང་ཁོ་རྣམས་ལ་བསྩལ་ཟིན༌པ་ཡིན། 23 ང་རང་ནི་ཡབ་ཁྱེད་ཀྱིས་མངགས་པ་དང་ཁྱེད་ཀྱིས་བདག་ལ་གཅེས་པ་བཞིན། དད་ལྡན་རྣམས་ལའང་བྱམས་ཤིང་གཅེས་པ་དེ་འཇིག་རྟེན་གྱི་མི་རྣམས་ལ་ཤེས་སུ་འཇུག༌པའི་ཕྱིར། བདག་ནི་དད་ལྡན་རྣམས་ཀྱི་ནང་དུ་གནས་ཤིང་ཡབ་ཁྱེད་རང་ཡང་བདག་གི་ནང་དུ་གནས་པ་བཞིན། དད་ལྡན་རྣམས་ཀྱང་དངོས་གནས་ངོ་བོ་གཅིག་ཏུ་འགྱུར་བར༌ཞུའོ།། 24 ཡབ་ལགས། ཁྱེད་ཀྱིས་འཇིག་རྟེན་མ་བསྐྲུན་སྔོན་དུ་བདག་ལ་བྱམས་ཤིང་གཅེས༌པས། ཁྱེད་ཀྱིས་བདག་ལ་གནང་བའི་གཟི་བརྗིད་དེ་དད་ལྡན་རྣམས་ཀྱིས་མཐོང་བའི༌ཕྱིར། ང་རང་གནས་གང་དུ་ཡོད་ན་ཁྱེད་ཀྱིས་བདག་ལ་གནང་བའི་དད་ལྡན་རྣམས་ཀྱང་བདག་དང་ལྷན་དུ་ཡོད་པར༌མཛོད། 25 ཀྱེ། དྲང་བདེན་གྱི་ཡབ་ལགས། འཇིག་རྟེན་གྱི་མི་རྣམས་ཀྱིས་ཁྱེད་རང་ངོ་མི་ཤེས་ནའང་ངས་ཁྱེད་རང་ངོ་ཤེས༌ཏེ། དད་ལྡན་རྣམས་ཀྱིས་ང་རང་ནི་ཁྱེད་ཀྱིས་མངགས་པའང་ཤེས་སོ།། 26 ཁྱེད་ཀྱིས་བདག་ལ་བྱམས་ཤིང་གཅེས་པ་དེ་དད་ལྡན་རྣམས་ཀྱི་སེམས་སུ་གནས་པ༌དང༌། ང་རང་ནི་ཁོ་རྣམས་ཀྱི་ནང་དུ་གནས་པའི༌ཕྱིར་དུ། བདག་གིས་དད་ལྡན་རྣམས་ལ་ཁྱེད་ཀྱི་མཚན་མངོན་པར་བྱས་ཤིང་ད་དུང་མངོན་པར་འགྱུར་ཞེས་གསོལ་བ་བཏབ༌བོ།།

ལེའུ་བཅོ་བརྒྱད༌པ།

སྐྱབས་མགོན་ཡེ་ཤུ་འཛིན་བཟུང་བྱས་པ།

1 སྐྱབས་མགོན་ཡེ་ཤུས་དེ་སྐད་གསུངས༌རྗེས། ཐུགས་སྲས་རྣམས་དང་མཉམ་དུ་ཕྱི་རོལ་ཏུ་ཕྱིན༌ཅིང༌། ཀིད་རོན་གྲམ་པ་བརྒལ་ནས་གནས་དེར་ཡོད་པའི་སྐྱེད་ཚལ་ཞིག་ཏུ་ཕེབས༌སོ།། 2 སྐྱབས་མགོན་ཡེ་ཤུ་དང་ཐུགས་སྲས་རྣམས་གནས་དེར་ཐེངས་མང་པོར་ཕེབས་ཏེ་ལྷན་དུ་འདུས་མྱོང༌བས། ཁོང་ཉིད་ལ་ངོ་ལོག་བྱེད་མཁན་ཡུ་དཱས་ཀྱང་གནས་དེ་ཤེས༌པ་རེད། 3 དེ་ནས་ཡུ་དཱས་མཆོད་དཔོན་ཆེན་པོ་དག་དང་ཕ་རུ་ཤི་པ་རྣམས་ཀྱིས་མངགས་པའི་རོ་མཱ་གོང་མའི་རྒྱལ་ཁབ་ཀྱི་དམག་དཔུང་དང་སྲུང་དམག་འགའ་ཁྲིད༌དེ། ལག་ཏུ་སྒྲོན་མེ༌དང༌དཔལ་འབར། མཚོན་ཆ་བཅས་བཟུང་ནས་གནས་དེར་སླེབས་སོ།། 4 དེ་ནས་སྐྱབས་མགོན་ཡེ་ཤུས་རང་ཉིད་ལ་འབྱུང་ངེས་པའི་དོན་ཐམས་ཅད་མཁྱེན༌ཏེ། མདུན་ཕྱོགས་སུ་ཕེབས་ཤིང་དེ་རྣམས་ལ་འདི་སྐད༌དུ། ཁྱོད་རྣམས་ཀྱིས་སུ་ཞིག་འཚོལ་བ་ཡིན་ཞེས་གསུངས་པ༌ན། 5 དེ་དག་ན༌རེ། ནཱ་ཙ་རེལ་པ་ཡེ་ཤུ་འཚོལ་བ་ཡིན་ཞེས་སྨྲས་པ༌ན། སྐྱབས་མགོན་ཡེ་ཤུས་དེ་ནི་ང་རང་ཡིན་ཞེས་གསུངས་སོ།། ཁོང་ལ་ངོ་ལོག་བྱེད་མཁན་ཡུ་དཱའང་དེ་དག་དང་མཉམ་དུ་ལངས་ནས་བསྡད་ཡོད༌པ་རེད། 6 སྐྱབས་མགོན་ཡེ་ཤུས་དེ་ནི་ང་རང་ཡིན་ཞེས་གསུངས་མ་ཐག་དེ་རྣམས་ཕྱི་ནུར་སྟེག་བཞིན་ས་རུ་འགྱེལ་ཏོ།། 7 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཅག་གིས་སུ་ཞིག་འཚོལ་བ་ཡིན་ནམ་ཞེས་གསུངས་པ༌ལ། ཡང་དེ་རྣམས་ན༌རེ། ནཱ་ཙ་རེལ་པ་ཡེ་ཤུ་འཚོལ་བ་ཡིན་ཞེས་སྨྲས་སོ།། 8 ཡང་སྐྱབས་མགོན་ཡེ་ཤུས་འདི་སྐད༌དུ། ངས་དེ་ནི་ང་རང་ཡིན་ཞེས་སྨྲས་ཟིན། ཁྱོད་ཅག་གིས་ང་རང་འཚོལ་བ་ཡིན་ན་འདི་རྣམས་འགྲོ་རུ་ཆུག་ཅེས་གསུངས་སོ།། 9 དེ་ནི་ཁྱེད་ཀྱིས་བདག་ལ་གནང་བ་ལས་ངས་གཅིག་ཀྱང་མ་སྟོར་ཞེས་སྐྱབས་མགོན་ཡེ་ཤུས་གསུངས་མྱོང་བ་དེ་བཞིན་འགྲུབ་པའི་ཕྱིར༌ཡིན། 10 དེ་ནས་སི་མོན་པེ་ཏྲོས་རལ་གྲི་ཞིག་ཡོད་པ་ཕྱུང༌སྟེ། མཆོད་དཔོན་ཆེན་པོའི་གཡོག་པོར་བརྒྱབ་ནས་རྣ་བ་གཡས་པ་བཅད་ཅིང་། གཡོག་པོ་དེའི་མིང་ལ་མཱལ་ཀུ་ཟེར། 11 དེ་ནས་སྐྱབས་མགོན་ཡེ་ཤུས་པེ་ཏྲོ་ལ་འདི་སྐད༌དུ། རལ་གྲི་ཤུབས་སུ་ཆུག་དང༌། ཡབ་ཀྱིས་བདག་ལ་གནང་བའི་ཕོར་བ་ *ནི་བདག་གིས་མི་འཐུང་ཅི་སྟེ་འཐུང་དགོས་ཞེས་གསུངས་སོ།། 12 དེ་ནས་རོ་མཱ་གོང་མའི་རྒྱལ་ཁབ་ཀྱི་དམག་དཔུང༌དང༌དམག༌དཔོན། ཡ་ཧུ་དཱ་པའི་སྲུང་དམག་རྣམས་ཀྱིས་སྐྱབས་མགོན་ཡེ་ཤུ་འཛིན་བཟུང་བྱས་ཏེ་བཀྱིགས་པ༌དང༌། 13 ཐོག་མར་ཨ་ནཱ་སིའི་དྲུང་དུ་ཁྲིད་དོ།། རྒྱུ་མཚན་ཨ་ནཱ་སི་ནི་ལོ་དེར་མཆོད་དཔོན་ཆེན་པོའི་འགན་འཁུར་བའི་ཀ་ཡ་ཕཱའི་གྱོས་པོ་ཡིན་པའི་ཕྱིར༌ཡིན། 14 ཀ་ཡ་ཕཱ་ནི་སྔོན་ཆད་ཡ་ཧུ་དཱ་པ་རྣམས་ལ་མི་རྣམས་ཀྱི་ཆེད་དུ་མི་གཅིག་འཆི་བར་འགྱུར་བ་དེ་ལེགས་ཞེས་བགྲོ་གླེང་བྱེད་མཁན་དེ་ཡིན༌ནོ།།

པེ་ཏྲོ་ཐེངས་དང་པོར་སྐྱབས་མགོན་ཡེ་ཤུའི་ཐུགས་དང་འགལ༌བ།

15 སི་མོན་པེ་ཏྲོ་དང་ཐུགས་སྲས་གཞན་ཞིག་ཀྱང་སྐྱབས་མགོན་ཡེ་ཤུའི་རྗེས་སུ་འབྲངས་པ༌དང༌། ཐུགས་སྲས་གཞན་དེ་ཉིད་མཆོད་དཔོན་ཆེན་པོ་དང་ཕན་ཚུན་ངོ་ཤེས༌པས། ཁོ་རང་སྐྱབས་མགོན་ཡེ་ཤུ་དང་ལྷན་དུ་མཆོད་དཔོན་ཆེན་པོའི་ར་སྐོར་ནང་དུ་ཕྱིན་ཏོ།། 16 འོན་ཀྱང་པེ་ཏྲོ་སྒོའི་ཕྱི་རོལ་ཏུ་ལངས་ནས་བསྡད། དེ་ནས་མཆོད་དཔོན་ཆེན་པོ་ངོ་ཤེས་པའི་ཐུགས་སྲས་དེ་ཕྱིར་ཡོང༌སྟེ། སྒོ་སྲུང་གཡོག་མོ་ལ་ཚིག་འགའ་སྨྲས་རྗེས་པེ་ཏྲོའང་ནང་དུ་ཁྲིད། 17 དེ་ནས་སྒོ་སྲུང་གཡོག་མོ་དེས་པེ་ཏྲོ༌ལ། ཁྱོད་ཀྱང་མི་དེའི་ཐུགས་སྲས་མ་ཡིན་ནམ་ཞེས་སྨྲས་པ༌ན། ཁོས་ང་རང་མིན་ཞེས་སྨྲས་སོ།། 18 ཉིན་དེར་ནམ་ཟླ་འཁྱགས་པས་གཡོག་པོ་དང་སྲུང་དམག་རྣམས་ཀྱིས་སོལ་བའི་མེ་སྦར་ཏེ་གནས་དེར་ལངས་ནས་མེར་ལྡེ་བ༌ལ། པེ་ཏྲོ་ཡང་དེ་དག་དང་མཉམ་དུ་མེར་ལྡེས༌སོ།།

སྐྱབས་མགོན་ཡེ་ཤུ་ལ་འདྲི་རྩད་བྱས་པ།

19 དེ་ནས་མཆོད་དཔོན་ཆེན་པོས་སྐྱབས་མགོན་ཡེ་ཤུ་ལ་རང་ཉིད་ཀྱི་ཐུགས་སྲས་དང་ཁོང་གིས་ཆོས་གསུངས་པའི་སྐོར་ནས་འདྲི་རྩད་བྱས་པ༌ན། 20 སྐྱབས་མགོན་ཡེ་ཤུས་འདི་སྐད༌དུ། ངས་མངོན་སུམ་དུ་འཇིག་རྟེན་གྱི་མི་རྣམས་ལ་ཆོས་བཤད་པ་ཡིན༌ཏེ། རྟག་ཏུ་ཡ་ཧུ་དཱ་པ་རྣམས་འཛོམས་སའི་ཆོས་ཁང་དང་མཆོད་ཁང་ནས་མི་རྣམས་ལ་ཆོས་བཤད་པ༌ཡིན། གསང་བའི་ངང་ནས་ཅི་ཡང་མ་སྨྲས། 21 ཅིའི་ཕྱིར་བདག་ལ༌འདྲིའམ། བདག་གི་གཏམ་ཐོས་པའི་མི་རྣམས་ཀྱིས་ངས་ཅི་ཞིག་སྨྲས་པ་ཤེས་པས་དེ་དག་ལ་དྲིས་ཤིག་ཅེས་གསུངས་སོ།། 22 ཁོང་གིས་དེ་སྐད་གསུངས་པ༌ལ། ཉེ་འགྲམ་དུ་ལངས་ནས་སྡོད་པའི་སྲུང་དམག་ཅིག་གིས་ཁོང་ལ་འགྲམ་ལྕག་གཞུས་ཏེ་ན༌རེ། ཁྱོད་ཀྱིས་མཆོད་དཔོན་ཆེན་པོར་འདི་ལྟར་ལན་སློག་གམ་ཞེས་སྨྲས་སོ།། 23 དེ་ནས་སྐྱབས་མགོན་ཡེ་ཤུས་འདི་སྐད༌དུ། གལ་ཏེ་ངས་མི་འོས་པའི་གཏམ་སྨྲས་ཡོད་ན་མི་འོས་པ་དེ་སྟོན༌ཅིག གལ་ཏེ་ངས་སྨྲས་པ་དེ་བདེན་པ་ཡིན་ན་ཁྱོད་ཀྱིས་ཅིའི་ཕྱིར་བདག་ལ་རྡུང་རྡེག་བྱེད་དམ་ཞེས་གསུངས་སོ།། 24 དེ་ནས་ཨ་ནཱ་སི་ཡིས་སྐྱབས་མགོན་ཡེ་ཤུ་སྔར་བཞིན་བཀྱིགས༌ཏེ། མཆོད་དཔོན་ཆེན་པོ་ཀ་ཡ་ཕཱའི་མདུན་ལ་ཁྲིད་དུ་བཅུག༌གོ།

པེ་ཏྲོ་ཡང་ཡང་སྐྱབས་མགོན་ཡེ་ཤུའི་ཐུགས་དང་འགལ༌བ།

25 སི་མོན་པེ་ཏྲོ་ལངས་ནས་མེར་ལྡེ་བཞིན་པའི་དུས༌སུ། མི་དེ་རྣམས་ན༌རེ། ཁྱོད་རང་ཡང་ཁོང་གི་ཐུགས་སྲས་མ་ཡིན་ནམ་ཞེས་དྲིས་པ༌ན། ཁོས་ང་རང་མིན་ཞེས་ཁས་མ་བླངས༌སོ།། 26 དེ་སྔོན་པེ་ཏྲོས་རྣ་བ་བཅད་ཟིན་པ་དེའི་གཉེན་ཉེ་དང་མཆོད་དཔོན་ཆེན་པོའི་གཡོག་པོ་ཡིན་པ་ཞིག་ན༌རེ། ངས་སྐྱེད་ཚལ་ནང་དུ་ཁྱོད་རང་ཡེ་ཤུ་དང་མཉམ་དུ་ཡོད་པ་མཐོང་བ་མ་ཡིན་ནམ་ཞེས་སྨྲས་པ༌ན། 27 ཡང་པེ་ཏྲོས་ཁས་མ་བླངས༌ཤིང་། དེ་མ་ཐག་བྱ་ཕོའང་གྲགས༌སོ།།

སྐྱབས་མགོན་ཡེ་ཤུ་སྤྱི་དཔོན་པི་ལ་ཏུའི་མདུན་དུ་ཁྲིད༌པ།

28 ནམ་མ་ལངས་པའི་དུས༌སུ། ཡ་ཧུ་དཱ་པ་རྣམས་ཀྱིས་སྐྱབས་མགོན་ཡེ་ཤུ་མཆོད་དཔོན་ཆེན་པོ་ཀ་ཡ་ཕཱའི་གམ་ནས་སྤྱི་དཔོན་གྱི་ཕོ་བྲང་དུ་ཁྲིད༌ཅིང༌། ཆོས་དཔོན་རྣམས་རང་ཉིད་མི་གཙང་བར་གྱུར༌ན། པེ་སག་གི་དུས་ཆེན་གྱི་ཟས་བཟའ་མི་ཐུབ་པར་དོགས་ཏེ་ཕོ་བྲང་ནང་དུ་མ་སོང༌ངོ་༎ 29 དེ་ནས་སྤྱི་དཔོན་པི་ལ་ཏུ་ཕོ་བྲང་ནས་ཐོན་ཏེ་ན༌རེ། ཁྱོད་རྣམས་ཀྱིས་མི་འདི་ཁྲིམས་ལ་གཏུགས་དོན་ཅི་ཞེས་དྲིས་པ༌དང༌། 30 དེ་རྣམས་ན༌རེ། གལ་ཏེ་མི་འདི་ལས་ངན་པ་བྱེད་མཁན་ཞིག་མིན་ན་ངེད་ཅག་གིས་ཁྱེད་རང་ལ་སྤྲོད་མི་སྲིད་ཅེས་སྨྲས་སོ།། 31 དེ་ནས་པི་ལ་ཏུ་ན༌རེ། ཁྱོད་རྣམས་ཀྱིས་ཁོ་རང་ཕྱིར་ཁྲིད་དེ་ཁྱོད་ཅག་གི་ཆོས་ཁྲིམས་བཞིན་དུ་ཁྲིམས་ཐག་ཆོད་ཅིག་ཅེས་སྨྲས་པ༌ལ། ཡ་ཧུ་དཱ་པ་རྣམས་ན༌རེ། ངེད་ཅག་ལ་ཁྲིམས་ཐག་བཅད་ནས་མི་གསོད་པའི་དབང་ཆ་མེད་ཅེས་སྨྲས་སོ།། 32 དེ་ནི་སྔར་སྐྱབས་མགོན་ཡེ་ཤུས་རང་ཉིད་ཇི་ལྟར་སྐུ་གཤེགས་དགོས་པའི་སྐོར་ལུང་བསྟན་པ་བཞིན་དུ་འགྲུབ་པའི་ཕྱིར་བྱུང་བ་ཡིན། 33 དེ་ནས་པི་ལ་ཏུ་སླར་ཡང་ཕོ་བྲང་གི་ནང་དུ་སོང༌སྟེ། སྐྱབས་མགོན་ཡེ་ཤུའང་ཕོ་བྲང་ནང་དུ་འཁྲིད་པའི་བཀའ་གནང་ཞིང་ཁྱོད་རང་ཡ་ཧུ་དཱ་པའི་རྒྱལ་པོ་ཡིན་ནམ་ཞེས་དྲིས་པ༌ལ། 34 སྐྱབས་མགོན་ཡེ་ཤུས་འདི་སྐད༌དུ། འདི་ནི་ཁྱོད་རང་གིས་བཤད་པ་ཡིན༌ནམ། ཡང་ན་མི་གཞན་གྱིས་བདག་གི་སྐོར་ཁྱོད་ལ་སྨྲས་པ་ཡིན་ཞེས་གསུངས་པ༌ན། 35 ཡང་པི་ལ་ཏུ་ན༌རེ། ང་རང་ནི་ཡ་ཧུ་དཱ་པ་ཞིག་ག་ལ༌ཡིན། ཁྱོད་ཀྱི་ཡུལ་མི་དང་མཆོད་དཔོན་ཆེན་པོ་རྣམས་ཀྱིས་ཁྱོད་རང་བདག་ལ་སྤྲད༌པ་ཡིན། ཁྱོད་ཀྱིས་ཉེས་པ་ཅི་བྱས་སམ་ཞེས་སྨྲས་སོ།། 36 ཡང་སྐྱབས་མགོན་ཡེ་ཤུས་འདི་སྐད༌དུ། བདག་གི་རྒྱལ་སྲིད་ནི་འཇིག་རྟེན་འདིར་མི་གཏོགས༌ཏེ། གལ་སྲིད་གཏོགས་ན་ངའི་འཁོར་གཡོག་རྣམས་ཀྱིས་ང་རང་ཡ་ཧུ་དཱ་པ་རྣམས་ཀྱི་ལག་ཏུ་མི་སྤྲོད་པའི་ཆེད་དུ་འཐབ་འཛིང་བྱེད་ངེས༌ཡིན། དོན་དམ་དུ་བདག་གི་རྒྱལ་སྲིད་ནི་གནས་འདི་ལ་མི་གཏོགས་ཞེས་གསུངས་སོ།། 37 དེ་ནས་པི་ལ་ཏུ་ན༌རེ། དེས་ན་ཁྱོད་ནི་རྒྱལ་པོ་ཞིག་ཡིན་ནམ་ཞེས་དྲིས་པ༌ལ། སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་སྨྲས་པ་བཞིན་ང་རང་ནི་རྒྱལ་པོ་ཞིག༌སྟེ། བདེན་པ་ཉིད་ལ་བདེན་དཔང་བྱེད་ཆེད་འཇིག་རྟེན་འདི་རུ་སྐྱེས༌ཤིང༌། དོན་དེའི་ཆེད་དུ་འཇིག་རྟེན་འདི་རུ་ཡོང༌བ་ཡིན། བདེན་པ་ཉིད་ལ་གཏོགས་པའི་མི་རྣམས་ཀྱིས་བདག་གི་གསུང་ལ་ཉན་ཞེས་གསུངས་སོ།། 38 ཡང་པི་ལ་ཏུ་ན༌རེ། བདེན་པ་ཉིད་ནི་ཅི་ཡིན་ནམ་ཞེས་སྨྲས་པ་དང་ཕྱི་རོལ་གྱི་ཡ་ཧུ་དཱ་པ་རྣམས་ཀྱི་གམ་དུ་སོང༌སྟེ། ངས་མི་འདིའི་ཉེས་སྐྱོན་ཅི་ཡང་མ་རྙེད་དོ།། 39 འོན་ཀྱང་པེ་སག་གི་དུས་ཆེན་ལ། ཁྱོད་ཅག་གི་རྒྱུན་སྲོལ་ལྟར་བཙོན་པ་ཞིག་བཙོན་གྲོལ་གཏོང་དགོས༌པས། ཁྱོད་རྣམས་ཀྱིས་ཡ་ཧུ་དཱ་པའི་རྒྱལ་པོ་འདི་ཉིད་བཙོན་གྲོལ་གཏོང་འདོད་དམ་ཞེས་སྨྲས་པ༌ན། 40 དེ་དག་གིས་སྐད་ཆེན༌པོས། མི་འདི་གཏོང་མི༌དགོས། པཱ་རབ་པཱ་གཏོང་བར་མཛོད་ཅེས་ཞུས་སོ།། པཱ་རབ་པཱ་ནི་ཇག་པ་ཞིག་ཡིན༌ནོ།།

ལེའུ་བཅུ་དགུ༌པ།

སྤྱི་དཔོན་པི་ལ་ཏུས་སྐྱབས་མགོན་ཡེ་ཤུ་གསོད་པའི་བཀའ་བསྒོས༌པ།

1 དེ་ནས་པི་ལ་ཏུས་སྐྱབས་མགོན་ཡེ་ཤུར་རྟ་ལྕག་གིས་གཞུ་དགོས་པའི་བཀའ་གནང་བ༌དང༌། 2 དམག་མི་རྣམས་ཀྱིས་ཚེར་མའི་ཅོད་པན་བསླེས་ཏེ་ཁོང་གི་དབུ་ལ་བསྐོན་ཞིང་ལུས་ལ་ཁ་དོག་རྒྱ་སྨུག་ཡིན་པའི་ན་བཟའ་ཞིག་ཀྱང་བསྐོན་ཏོ།། 3 ཡང་ཁོ་རྣམས་ཁོང་གི་དྲུང་དུ་བཅར༌ཏེ། ཁོང་ལ་ན་རེ། ཡ་ཧུ་དཱ་པའི་རྒྱལ་པོ་ཁྱོད་ལ་རྟེན་འབྲེལ་ཞུའོ་ཞེས་སྨྲས་ཤིང་ཁོང་ལ་འགྲམ་ལྕག་གཞུས་སོ།། 4 དེ་ནས་ཡང་པི་ལ་ཏུ་ཕྱི་རོལ་ཏུ་ཕྱིན་ཏེ་མི་རྣམས་ལ་ན༌རེ། ལྟོས༌དང༌། བདག་གིས་ཁོ་རང་ལ་ཉེས་པ་ཅི་ཡོད་པ་བཙལ་ཀྱང་མི་རྙེད༌པས། ཁྱོད་རྣམས་ཀྱིས་ཀྱང་དོན་དེ་ཤེས་པའི༌ཕྱིར། ཁྱོད་རྣམས་ཀྱི་མདུན་དུ་བདག་གིས་ཁོ་རང་ཕྱི་རུ་འཁྲིད་པ་ཡིན་ཞེས་སྨྲས་སོ།། 5 དེ་ནས་སྐྱབས་མགོན་ཡེ་ཤུས་ཚེར་མའི་ཅོད་པན་དང་ཁ་དོག་རྒྱ་སྨུག་ཡིན་པའི་ན་བཟའ་གསོལ་ནས་ཕྱི་རོལ་ཏུ་ཕེབས་པ༌དང༌། པི་ལ་ཏུས་མི་རྣམས་ལ་མི་འདིར་ལྟོས་ཤིག་ཅེས་སྨྲས་སོ།། 6 དེ་ནས་མཆོད་དཔོན་ཆེན་པོ་དག་དང་སྲུང་དམག་རྣམས་ཀྱིས་སྐྱབས་མགོན་ཡེ་ཤུ་མཐོང་བ་དང་སྐད་ཆེན༌པོས། ཁོ་རང་ཤིང་རྒྱ་གྲམ་གྱི་སྟེང་དུ་རྡོབས་ཤིག ཤིང་རྒྱ་གྲམ་གྱི་སྟེང་དུ་རྡོབས་ཤིག་ཅེས་སྨྲས་པ༌ན། པི་ལ་ཏུ་ན༌རེ། བདག་གིས་ཁོ་རང་ལ་ཉེས་པ་ཅི་ཡོད་པ་བཙལ་ཀྱང་མ་རྙེད༌པས། ཁྱོད་ཅག་གིས་ཁོ་རང་ཁྲིད་ནས་བརྡབ་པར་བྱའོ་ཞེས་སྨྲས༌པ་རེད། 7 ཡང་ཡ་ཧུ་དཱ་པ་རྣམས་ན༌རེ། ཁོས་རང་ཉིད་ནི་དཀོན་མཆོག་གི་སྲས་ཡིན་པར་བཤད༌པས། ངེད་ཅག་གི་བཀའ་ཁྲིམས་ལྟར་ན་ཁོ་རང་གསོད་དགོས་ཞེས་སྨྲས་པ༌དང༌། 8 པི་ལ་ཏུས་གཏམ་དེ་ཐོས་ནས་ལྷག་པར་འཇིགས་པ༌དང༌། 9 ཡང་ཕོ་བྲང་ནང་དུ་སོང༌སྟེ་སྐྱབས་མགོན་ཡེ་ཤུ་ལ། ཁྱོད་རང་གང་ནས་ཡོང་ངམ་ཞེས་དྲིས་ནའང་སྐྱབས་མགོན་ཡེ་ཤུས་བཀའ་ལན་ཅི་ཡང་མ་གནང་ངོ༌།། 10 ཡང་པི་ལ་ཏུ་ན༌རེ། ཁྱོད་ཀྱིས་ང་རང་ལ་གཏམ་མི་གླེང༌ངམ། བདག་ལ་ཁྱོད་རང་བཙོན་གྲོལ་གཏོང་བའི་དབང་ཆ་ཡོད་ལ། ཤིང་རྒྱ་གྲམ་གྱི་སྟེང་དུ་བརྡབ་པའི་དབང་ཆའང་ཡོད་པ་ཁྱོད་ཀྱིས་མི་ཤེས་སམ་ཞེས་དྲིས་པ༌ན། 11 སྐྱབས་མགོན་ཡེ་ཤུས་འདི་སྐད༌དུ། གལ་ཏེ་སྟེང་ནས་གནང་བ་མིན༌ན། ཁྱོད་ལ་ངའི་ཕྱོགས་སུ་དབང་ཆ་ཅི་ཡང་མེད༌པས། ཁྱོད་དང་བསྡུར་ན་ང་རང་ཁྱོད་ལ་སྤྲོད་མཁན་དེར་སྡིག་པ་ལྷག་ཏུ་ཆེ་ཞེས་གསུངས་སོ།། 12 དུས་དེ་ནས་བཟུང་པི་ལ་ཏུས་སྐྱབས་མགོན་ཡེ་ཤུ་བཙོན་ལས་གཏོང་འདོད་ཀྱང་ཡ་ཧུ་དཱ་པ་རྣམས་ཀྱིས་སྐད་ཆེན༌པོས། གལ་ཏེ་ཁྱོད་ཀྱིས་མི་འདི་བཙོན་ལས་བཏང་ན་ཁྱོད་ནི་སེ་བཟིར་གྱི་མཛའ་གྲོགས་མིན་ལ། མི་སུས་ཀྱང་རང་ཉིད་རྒྱལ་པོ་ཡིན་ཞེས་བཤད་ན་མི་དེ་སེ་བཟིར་གྱི་ངོ་རྒོལ་པ་ཡིན་ཞེས་སྐད་ཅོར་བརྒྱབ་བོ།། 13 པི་ལ་ཏུས་གཏམ་དེ་ཐོས་པ་དང་སྐྱབས་མགོན་ཡེ་ཤུ་ཕྱི་རོལ་ཏུ་ཁྲིད༌དེ། རྡོ་གཅལ་ཞེས་པ་ཨིབ་རིའི་མི་རིགས་ཀྱི་སྐད་དུ་ཀ་པི་ཐཱ་ཟེར་བའི་གནས་སུ་སོང་སྟེ་རང་ཉིད་ཁྲིམས་དཔོན་གྱི་ཁྲི་ལ་བསྡད། 14 ཉིན་དེ་ནི་པེ་སག་གི་དུས་ཆེན་གྱི་སྟ་གོན་ཉིན་མོའི་ཉིན་གུང་ཙམ་*ཡིན། པི་ལ་ཏུས་ཡ་ཧུ་དཱ་པ་རྣམས༌ལ། ལྟོས༌དང༌། མི་འདི་ནི་ཁྱོད་རྣམས་ཀྱི་རྒྱལ་པོ་ཡིན་ཞེས་སྨྲས་པ༌ན། 15 དེ་རྣམས་ན༌རེ། ཁོ་རང་སོད༌ཅིག སོད་ཅིག ཤིང་རྒྱ་གྲམ་གྱི་སྟེང་དུ་རྡོབས་ཤིག་ཅེས་སྐད་ཅོར་བརྒྱབ་བོ།། དེ་ནས་པི་ལ་ཏུ་ན༌རེ། བདག་གིས་ཁྱོད་རྣམས་ཀྱི་རྒྱལ་པོ་ཤིང་རྒྱ་གྲམ་གྱི་སྟེང་དུ་བརྡབ་ཆོག་གམ་ཞེས་དྲིས་པ༌ན། མཆོད་དཔོན་ཆེན་པོ་རྣམས་ན༌རེ། ངེད་རྣམས་ལ་སེ་བཟིར་ལས་གཞན་རྒྱལ་པོ་གཅིག་ཀྱང་མེད་ཅེས་སྨྲས་སོ།། 16 དེ་ནས་པི་ལ་ཏུས་ཀྱང་སྐྱབས་མགོན་ཡེ་ཤུ་ཤིང་རྒྱ་གྲམ་གྱི་སྟེང་དུ་བརྡབ་པའི་ཕྱིར་དམག་མི་རྣམས་ལ་སྤྲད༌དོ།།

ཤིང་རྒྱ་གྲམ་གྱི་སྟེང་དུ་བརྡབས་པ།

17 དེ་ནས་དམག་མི་རྣམས་ཀྱིས་སྐྱབས་མགོན་ཡེ་ཤུ་ཁྲིད་པ༌དང༌། ཁོང་གིས་ཀྱང་རང་ཉིད་ཀྱི་ཤིང་རྒྱ་གྲམ་ཁུར་ནས་ཕྱི་རོལ་ཏུ་ཕེབས༌ཤིང༌། མགོ་སྐོགས་གནས་ཞེས་པ་ཨིབ་རིའི་མི་རིགས་ཀྱི་སྐད་དོད་དུ་གོལ་གོ་ཐཱ་ཟེར་བའི་ས་ཆར་སླེབས་སོ།། 18 དེར་དམག་མི་དེ་རྣམས་ཀྱིས་སྐྱབས་མགོན་ཡེ་ཤུ་དཀྱིལ་དབུས་དང་། ཁོང་གི་གཡས་གཡོན་དུ་མི་གཞན་གཉིས་ཤིང་རྒྱ་གྲམ་གྱི་སྟེང་དུ་བརྡབས༌པ་རེད། 19 ཡང་པི་ལ་ཏུས་ཤིང་བྱང་ཞིག་གི་ངོས་སུ་ཡ་ཧུ་དཱ་པའི་རྒྱལ་པོ་ནཱ་ཙ་རེལ་པ་ཡེ་ཤུའོ་ཞེས་འབྲི་དགོས་པའི་བཀའ་བསྒོས་པ་དང་ཤིང་བྱང་དེའང་ཤིང་རྒྱ་གྲམ་གྱི་གོང་དུ་བརྡབས་སོ།། 20 སྐྱབས་མགོན་ཡེ་ཤུ་ཤིང་རྒྱ་གྲམ་གྱི་སྟེང་དུ་བརྡབས་པའི་གནས་དེ་ནི་གྲོང་ཁྱེར་དང་བར་ཐག་ཉེ༌ཞིང༌། ཤིང་བྱང་གི་ངོས་སུ་ཨིབ་རིའི་མི་རིགས་ཀྱི་ཡི་གེ་དང་ལཱ་ཏིན་གྱི་ཡི༌གེ གྷི་རིག་པའི་ཡི་གེ་བཅས་ཡིག་རིགས་གསུམ་གྱིས་བྲིས་ཡོད༌པས། ཡ་ཧུ་དཱ་པ་མང་པོས་ཀྱང་ཡི་གེ་དེ་བཀླགས་པ་རེད། 21 དེ་ནས་ཡ་ཧུ་དཱ་པའི་མཆོད་དཔོན་ཆེན་པོ་རྣམས་ཀྱིས་པི་ལ་ཏུ༌ལ། ཡ་ཧུ་དཱ་པའི་རྒྱལ་པོ་ཞེས་མི་འབྲི༌བར། ཁོས་ང་རང་ནི་ཡ་ཧུ་དཱ་པའི་རྒྱལ་པོ་ཡིན་ཞེས་སྨྲས་པ་ལྟར་འབྲི་བར་མཛོད་ཅེས་ཞུས་པ༌ལ། 22 པི་ལ་ཏུ་ན༌རེ། བདག་གིས་ཇི་ལྟར་བྲིས་པ་དེ་བྲིས་ཟིན་ཞེས་སྨྲས༌སོ།།

23 དེ་ནས་དམག་མི་རྣམས་ཀྱིས་སྐྱབས་མགོན་ཡེ་ཤུ་ཤིང་རྒྱ་གྲམ་གྱི་སྟེང་དུ་བརྡབས༌རྗེས། ཁོང་གི་ཕྱི་གོས་སྐལ་བཞི་རུ་བགོས་ནས་དམག་མི་རེ་རེར་ཐོབ་པ༌དང༌། ཁོང་གི་ནང་གོས་ཀྱང་བླངས་པ༌དང༌། ནང་གོས་དེ་ལ་བཙེམ་སྲུབས་ཅི་ཡང་མེད་པར་མགོ་ནས་མཇུག་བར་ཐག་བཏགས་ནས་གྲུབ་པ་ཞིག་ཡིན༌པས། 24 དེ་རྣམས་ཀྱིས་ཕན་ཚུན༌ལ། ནང་གོས་འདི་དུམ་བུར་མི་གཤག་པར་རྒྱན་འཕངས་ནས་སུ་ལ་འཐོབ་པར་བལྟའོ་ཞེས་སྨྲས་སོ།། དེ་ནི་གསུང་རབ་ཀྱི་མདོ་ལས་ཇི་སྐད༌དུ།

ང་ཡི་ཕྱི་གོས་ཁོ་ཚོས་བགོས་ཏེ༌ཁྱེར།།

ང་ཡི་གྱོན་གོས་ཕྱིར་དུ་རྒྱན་འཕངས༌སོ།།

ཞེས་གསུངས་པ་བཞིན་འགྲུབ་པའི་ཕྱིར་དེ་ལྟར་བྱུང་བ་ཡིན༌ལ། 25 དམག་མི་རྣམས་ཀྱིས་ཀྱང་དེ་བཞིན་དུ་བྱས་སོ།།

དེ་ཡང་སྐྱབས་མགོན་ཡེ་ཤུའི་ཤིང་རྒྱ་གྲམ་གྱི་ཉེ་འགྲམ་དུ་ཁོང་གི་ཡུམ་དང་ཨ༌ནེ། གཞན༌ཡང༌། ཀ་ལོ་ཕཱའི་ཆུང་མ་མིར་ཡམ་དང་མཱག་རྡལ་གྱི་མིར་ཡམ་བཅས་ལངས་ནས་བསྡད་ཡོད༌ཅིང༌། 26 སྐྱབས་མགོན་ཡེ་ཤུས་རང་གི་ཡུམ་དང་གཅེས་པའི་ཐུགས་སྲས་གཉིས་ཀ་ཉེ་འགྲམ་དུ་ལངས་ནས་བསྡད་ཡོད་པ་གཟིགས་ཏེ་འདི་སྐད༌དུ། ཡུམ༌ལགས། ཁྱེད་ཀྱི་བུ་ལ་གཟིགས་དང་ཞེས་གསུངས༌ཤིང༌། 27 ཡང་ཐུགས་སྲས་དེ་ལ་འདི་སྐད༌དུ། ཁྱོད་ཀྱི་ཡུམ་ལ་ལྟོས་དང་ཞེས་གསུངས། དུས་དེ་ནས༌བཟུང༌། ཐུགས་སྲས་དེས་སྐྱབས་མགོན་ཡེ་ཤུའི་ཡུམ་རང་ཁྱིམ་དུ་བསུས་སོ།།

སྐྱབས་མགོན་ཡེ་ཤུ་སྐུ་གྲོངས་པ།

28 དེ་ནས་སྐྱབས་མགོན་ཡེ་ཤུས་དོན་ཐམས་ཅད་གྲུབ་ཟིན་པ་མཁྱེན༌ཏེ། གསུང་རབ་ཀྱི་མདོ་ལས་གསུངས་པ་ལྟར་འགྲུབ་པའི༌ཕྱིར། བདག་ལ་སྐོམ་པ་བྱུང་ཞེས་གསུངས་པ༌ན། 29 རྒུན་ཆང་སྐྱུར་མོས་བཀང་བའི་སྣོད་ཅིག་གནས་དེར་བཞག་ཡོད་པ༌ལ། ཁོ་རྣམས་ཀྱིས་འགྱིག་སོབ་ཅིག་རྒུན་ཆང་སྐྱུར་མོར་སྦངས༌ཏེ། ཨི་སོབ་ཅེས་པའི་རྩྭ་ཤིང་གི་རྩེ་མོར་བཀལ་ནས་ཁོང་གི་ཞལ་ལ་དྲངས་སོ།། 30 དེ་ནས་སྐྱབས་མགོན་ཡེ་ཤུས་རྒུན་ཆང་སྐྱུར་མོ་དེ་བཞེས་པ་དང་དོན་གྲུབ་བོ་ཞེས་གསུངས༌རྗེས། ཁོང་གི་དབུ་དུད་ཅིང་སྐུ་སྲོག་ཕུལ་ཏོ།།

31 ཉིན་དེ་ནི་སྟ་གོན་གྱི་ཉིན་མོ་ཡིན་པ༌དང༌། ངལ་གསོ་བའི་ཉིན་མོ་དེ་ནི་དུས་གལ་ཆེན་ཞིག་ཡིན་པས། ཡ་ཧུ་དཱ་པ་རྣམས་ཀྱིས་ངལ་གསོ་བའི་ཉིན༌ལ་ཤིང་རྒྱ་གྲམ་གྱི་སྟེང་དུ་བེམ་པོ་ལུས་ན་མི་འོས་པར་བསམས༌ཏེ། པི་ལ་ཏུའི་དྲུང་དུ་སོང་ནས་དེ་དག་གི་རྐང་པ་བཅག་ནས་བེམ་པོ་རྣམས་འཁྱེར་དགོས་པར་ཞུས་སོ།། 32 དེའི༌ཕྱིར། དམག་མི་རྣམས་ཡོང་སྟེ་སྐྱབས་མགོན་ཡེ་ཤུ་དང་ལྷན་དུ་ཤིང་རྒྱ་གྲམ་གྱི་སྟེང་དུ་བརྡབས་ཡོད་པའི་མི་གཉིས་ཀྱི་རྐང་པ་རིམ་བཞིན་བཅག 33 འོན༌ཀྱང༌། དམག་མི་རྣམས་སྐྱབས་མགོན་ཡེ་ཤུའི་སྐུ་གདུང་གི་དྲུང་དུ་སླེབས་ནས་ཁོང་ཉིད་སྐུ་གཤེགས་ཟིན་པ་མཐོང་བས་རྐང་པ་མ་བཅག་གོ། 34 དེ་ནས་དམག་མི་གཅིག་གིས་སྐྱབས་མགོན་ཡེ་ཤུའི་སྐུ་གདུང་གི་གཞོགས་ལ་མདུང་གིས་བསྣུན་པ་དང་འཕྲལ་དུ་ཁྲག་དང་ཆུ་བཞུར༌བ་རེད། 35 ཁྱོད་རྣམས་ཀྱིས་སྐྱབས་མགོན་ཡེ་ཤུ་ལ་དད་པ་བྱེད་པའི༌ཕྱིར། དོན་དེ་མཐོང་བའི་མི་དེས་ †དོན་དེར་བདེན་དཔང་བྱས་ཤིང་བདེན་དཔང་དེ་ཡང་བདེན་པ་ཡིན་པར་མ༌ཟད། ཁོས་རང་གི་བཤད་པ་དེ་ཡང་བདེན་པ་ཡིན་པ་ཤེས་སོ།། 36 དོན་དེ་རྣམས་ནི་གསུང་རབ་ཀྱི་མདོ་ལས་ཁོང་གི་གདུང་རུས་གཅིག་ཀྱང་གཅོག་པར་མི་འགྱུར་ཞེས༌དང༌། 37 ཡང་མདོ་གཞན་ལས་ཇི་སྐད༌དུ། དེ་རྣམས་ཀྱིས་མདུང་གིས་བསྣུན་པ་དེ་ལ་ཡར་བལྟ་བར་འགྱུར་ཞེས་གསུངས་པ་དེ་འགྲུབ་པའི་ཕྱིར་བྱུང་བ་ཡིན༌ནོ།།

སྐྱབས་མགོན་ཡེ་ཤུའི་སྐུ་གདུང་དུར་དུ་སྦས༌པ།

38 དེ་ཡང་ཨ་རི་མ་ཐཱ་ཡི་ཡོ་སེབ་ཅེས་པ་ནི་ཡ་ཧུ་དཱ་པ་རྣམས་ལ་འཇིགས༌ཏེ། གསང་བའི་ངང་སྐྱབས་མགོན་ཡེ་ཤུའི་རྗེས་འབྲང་པ་བྱས་པ་ཞིག༌ཡིན། དོན་དེ་དག་བྱུང་བའི་རྗེས༌སུ། ཁོས་སྤྱི་དཔོན་པི་ལ་ཏུ་ལ་སྐྱབས་མགོན་ཡེ་ཤུའི་སྐུ་གདུང་ལེན་པར་ཞུ་བ་ཞུས་ཤིང་པི་ལ་ཏུས་ཀྱང་ཆོག་མཆན་བཀོད༌པས། ཁོས་སྐྱབས་མགོན་ཡེ་ཤུའི་སྐུ་གདུང་མར་བླངས་ཏེ་ཁྱེར་ཏོ།། 39 གཞན༌ཡང༌། ནེ་ཀོ་དེམ་ཞེས་བྱ་བ་དེ་སྔར་མཚན་མོའི་དུས་སུ་སྐྱབས་མགོན་ཡེ་ཤུར་མཇལ་དུ་ཡོང་བ་དེས་ཀྱང་བྱུགས་རྫས་གུ་གུལ་དང་ཨ་ག་རུ་རྒྱ་མ་བརྒྱ་ཙམ་ཁུར་འོངས༌ཏེ། 40 ཁོ་གཉིས་ཀྱིས་ཡ་ཧུ་དཱ་པའི་དུར་འཇུག་གི་ལུགས་སྲོལ༌བཞིན། བསུང་རྫས་བྱུགས་ཡོད་པའི་སོ་རས་ཀྱིས་སྐྱབས་མགོན་ཡེ་ཤུའི་སྐུ་གདུང་ལེགས་པོར་བཏུམས་སོ།། 41 སྐྱབས་མགོན་ཡེ་ཤུ་ཤིང་རྒྱ་གྲམ་གྱི་སྟེང་དུ་བརྡབས་པའི་གནས་དེར་སྐྱེད་ཚལ་ཞིག་ཡོད༌ཅིང༌། སྐྱེད་ཚལ་དེའི་ནང་དུ་བེམ་པོ་བཞག་མ་མྱོང་བའི་དུར་ཁུང་གསར་པ་ཞིག་ཀྱང་ཡོད། 42 ཉིན་དེ་ནི་ཡ་ཧུ་དཱ་པའི་སྟ་གོན་གྱི་ཉིན་མོ་ཡིན་པ་དང་དུར་ཁུང་དེ་དང་བར་ཐག་ཉེ༌བས། ཁོ་གཉིས་ཀྱིས་སྐྱབས་མགོན་ཡེ་ཤུའི་སྐུ་གདུང་དུར་ཁུང་དེའི་ནང་དུ་སྦས༌སོ།།

ལེའུ་ཉི་ཤུ༌པ།

སྟོང་བར་ལུས་པའི་དུར་ཁུང་།

1 གཟའ་འཁོར་གཅིག་གི་ཉིན་དང་པོར་ནམ་མ་ལངས་པའི་སྔོན༌ལ། མཱག་རྡལ་གྱི་མིར་ཡམ་དུར་ཁུང་གི་གམ་དུ་སླེབས་པ༌ན། དུར་ཁུང་གི་སྒོ་གཅོད་བྱེད་ཀྱི་རྡོ་ཕ་བོང་དེ་ཕར་བསྒྲིལ་ཟིན་པ་མཐོང༌བས། 2 མྱུར་དུ་སི་མོན་པེ་ཏྲོ་དང་སྐྱབས་མགོན་ཡེ་ཤུས་བྱམས་ཤིང་གཅེས་པའི་ཐུགས་སྲས་ཅིག་ཤོས་དེའི་མདུན་དུ་སོང་སྟེ་ན༌རེ། གཙོ་བོའི་སྐུ་གདུང་མི་གཞན་རྣམས་ཀྱིས་དུར་ཁུང་ནས་ཁྱེར་ཞིང་ངེད་རྣམས་ཀྱིས་གང་དུ་བཞག་ཡོད་པའང་མ་ཤེས་ཞེས་སྨྲས་པ༌དང༌། 3 པེ་ཏྲོ་དང་ཐུགས་སྲས་གཞན་དེ་ཕྱི་རོལ་ཏུ་ཐོན༌ནས། 4 མཉམ་དུ་དུར་ཁུང་གི་ཕྱོགས་སུ་བརྒྱུགས་པ་དང་ཐུགས་སྲས་ཅིག་ཤོས་པེ་ཏྲོ་ལས་མགྱོགས་པས་སྔོན་ལ་དུར་ཁུང་ཡོད་སར་སླེབས༌ཤིང༌། 5 མགོ་བོ་སྒུར་ནས་དུར་ཁུང་ནང་དུ་བལྟས་པ་ན། སྐྱབས་མགོན་ཡེ་ཤུའི་སྐུ་གདུང་བཏུམ་བྱེད་ཀྱི་སོ་རས་ཤུལ་དུ་ཡོད་པ་མཐོང་བ་དང་ཁོ་རང་ནང་དུ་མ་སོང་ངོ་།། 6 དེ་ནས་སི་མོན་པེ་ཏྲོ་ཡང་སླེབས་ཏེ་དུར་ཁུང་ནང་དུ་སོང་བ༌ན། སོ་རས་ཤུལ་དུ་ལུས་ཡོད་པ༌དང༌། 7 སྐྱབས་མགོན་ཡེ་ཤུའི་དབུ་བཏུམ་བྱེད་ཀྱི་རས་དེ་སོ་རས་དང་མཉམ་དུ་མེད༌པར། གནས་གཞན་ཞིག་ཏུ་དཀྲིས་ཏེ་བཞག་ཡོད་པ་མཐོང༌། 8 སྔོན་ལ་སླེབས་པའི་ཐུགས་སྲས་དེ་ཡང་དུར་ཁུང་ནང་དུ་སོང་སྟེ་གནས་ཚུལ་དེ་དག་མཐོང་བ་དང་ཡིད་ཆེས་པར་གྱུར་ཏོ།། 9 རྒྱུ་མཚན་ནི་དེ་གཉིས་ཀྱིས་གསུང་རབ་ཀྱི་མདོ་ལས་སྐྱབས་མགོན་ཡེ་ཤུ་གྲོངས་པ་ནས་སླར་གསོན་པར་འགྱུར་དགོས་ཞེས་པའི་དོན་དེ་ད་དུང་མ་རྟོགས༌པ་རེད། 10 དེ་ནས་ཐུགས་སྲས་དེ་གཉིས་ཕྱིར་རང་གནས་སུ་ལོག༌གོ།

སྐྱབས་མགོན་ཡེ་ཤུས་རང་ཉིད་ཀྱི་སྐུ་གཟུགས་མངོན་པར་མཛད༌པ།

11 དེ་ནས་མཱག་རྡལ་གྱི་མིར་ཡམ་དུར་ཁུང་གི་ཕྱི་རོལ་ཏུ་ལངས་བསྡད་དེ་ངུས༌ཤིང༌། ངུ་བཞིན་མགོ་བོ་སྒུར་ནས་དུར་ཁུང་ནང་དུ་བལྟས་པ༌ན། 12 སྐྱབས་མགོན་ཡེ་ཤུའི་སྐུ་གདུང་བཞག་སའི་ཤུལ་དུ་གོས་དཀར་པོ་གྱོན་པའི་ཕོ་ཉ་གཉིས་ཡོད་ཅིང་གཅིག་ནི་དབུ་དང་གཅིག་ནི་ཞབས་ཀྱི་ཕྱོགས་སུ་བཞུགས་པ་མཐོང་ངོ༌།། 13 དེ་ནས་ཕོ་ཉ་དེ་གཉིས་ན༌རེ། ཀྱེ། བུད༌མེད། ཁྱོད་རང་ཅིའི་ཕྱིར་ངུ་བ་ཡིན་ནམ་ཞེས་དྲིས་པ༌ལ། ཁོ་མོ་ན༌རེ། ང་ཡི་གཙོ་བོའི་སྐུ་གདུང་མི་གཞན་རྣམས་ཀྱིས་ཁྱེར་ཞིང་གང་དུ་བཞག་པ་མི་ཤེས་པའི་ཕྱིར་ཡིན་ཞེས་སྨྲས་པ༌དང༌། 14 ཁོ་མོ་ཁ་ཕྱིར་འཁོར་བ༌ན། སྐྱབས་མགོན་ཡེ་ཤུ་གནས་དེར་བཞེངས་ཡོད་པ་མཐོང༌ཡང༌། ཁོ་མོས་སྐྱབས་མགོན་ཡེ་ཤུ་ཡིན་པ་མ་ཤེས་སོ།། 15 དེ་ནས་སྐྱབས་མགོན་ཡེ་ཤུས་འདི་སྐད༌དུ། ཀྱེ། བུད༌མེད། ཁྱོད་རང་ཅིའི་ཕྱིར་ངུ་བ་ཡིན༌ནམ། ཁྱོད་ཀྱིས་སུ་ཞིག་འཚོལ་ལམ་ཞེས་གསུངས་པ༌ན། མིར་ཡམ་གྱིས་མི་དེ་ནི་སྐྱེད་ཚལ་སྲུང་མཁན་ཡིན་པར་སྙམ༌སྟེ། ཇོ་བོ༌ལགས། ཁྱེད་ཀྱིས་ཁོང་གི་སྐུ་གདུང་ཁྱེར་བ་ཡིན་ན་གང་དུ་བཞག་པ་བདག་ལ་སྨྲོས་དང་ང་རང་ལེན་དུ་འགྲོ་ཞེས་སྨྲས་སོ།། 16 དེ་ནས་སྐྱབས་མགོན་ཡེ་ཤུས་མིར་ཡམ་ཞེས་ཁོ་མོའི་མིང་ནས་བོས༌ཤིང༌། མིར་ཡམ་ཁོང་གི་ཕྱོགས་སུ་འཁོར༌ཏེ། ཨིབ་རིའི་མི་རིགས་ཀྱི་སྐད༌དུ། རཱབ་པོ་ནེ་ཞེས་ཞུས་ཤིང་སློབ་དཔོན་ལགས་ཞེས་པའི་དོན་ཡིན་ནོ།། 17 ཡང་སྐྱབས་མགོན་ཡེ་ཤུས་འདི་སྐད༌དུ། ང་རང་ད་དུང་ཡབ་ཀྱི་དྲུང་དུ་མ་འཕགས༌པས། ང་རང་དམ་པོར་འཛིན་པར་མི༌བྱའོ།། ཁྱོད་རང་བདག་གི་སྤུན་ཟླ་རྣམས་ཀྱི་གམ་དུ་སོང་ནས་དེ་རྣམས་ལ་འདི་སྐད༌དུ། ང་རང་ནི་བདག་གི་ཡབ་དང༌། ཁྱོད་ཅག་གི་ཡབ། བདག་གི་དཀོན༌མཆོག་སྟེ་ཁྱོད་ཅག་གི་དཀོན་མཆོག་གི་དྲུང་དུ་འགྲོ་བ་ཡིན་ཞེས་སྨྲོས་ཤིག་ཅེས་གསུངས་སོ།། 18 དེ་ནས་མཱག་རྡལ་གྱི་མིར་ཡམ་ཕྱིར་སོང་ནས་ཐུགས་སྲས་རྣམས་ལ་ང་རང་གཙོ་བོ་ལ་མཇལ་བྱུང་ཞེས་སྨྲས་པ་དང་ཁོང་གིས་ཁོ་མོར་གསུངས་པ་རྣམས་ཀྱང་སྨྲས༌སོ།།

སྐྱབས་མགོན་ཡེ་ཤུས་ཐུགས་སྲས་རྣམས་ལ་རང་ཉིད་ཀྱི་སྐུ་གཟུགས་མངོན༌པ།

19 གཟའ་འཁོར་གཅིག་གི་ཉིན་དང་པོའི་མཚན༌མོར། ཐུགས་སྲས་རྣམས་ཡ་ཧུ་དཱ་པ་རྣམས་ལ་འཇིགས་ཏེ་སྒོ་བརྟན་པོར་བརྒྱབ་ནས་སྡོད་པ༌ལ། སྐྱབས་མགོན་ཡེ་ཤུ་གནས་དེར་བྱོན་ནས་ཁོ་རྣམས་ཀྱི་དཀྱིལ་དབུས་སུ་ཡར་བཞེངས་ཏེ་ཁྱོད་རྣམས་བདེ་བར་སྨོན་ཞེས་གསུངས་པ༌དང༌། 20 རང་ཉིད་ཀྱི་ཕྱག་དང་གཞོགས་བསྟན་པ་དང་ཐུགས་སྲས་རྣམས་གཙོ་བོ་ལ་སླར་ཡང་མཇལ་བས་སེམས་དགའ་བར་གྱུར་ཏོ།། 21 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་བདེ་བར་གྱུར༌ཅིག ཡབ་ཀྱིས་ང་རང་ཇི་ལྟར་མངགས་པ་བཞིན་བདག་གིས་ཀྱང་ཁྱོད་རྣམས་དེ་ལྟར་མངག་པར་བྱ་ཞེས་གསུངས༌ཤིང༌། 22 དེ་རྣམས་ལ་ཞལ་ཕུ་བཏབ་སྟེ་འདི་སྐད༌དུ། ཁྱོད་རྣམས་ཀྱིས་དམ་པའི་ཐུགས་ཉིད་ལོངས་ཤིག 23 ཁྱོད་ཅག་གིས་མིའི་སྡིག་པ་བསལ་བ་ཡིན་ན་མིའི་སྡིག་པའང་དག་པ༌ཡིན། ཁྱོད་རྣམས་ཀྱིས་སུ་ཞིག་གི་སྡིག་པ་མི་བསལ་ན་མི་དེའི་སྡིག་པའང་ལུས་པ་ཡིན་ཞེས་གསུངས༌སོ།།

སྐྱབས་མགོན་ཡེ་ཤུས་ཐུགས་སྲས་ཐོ་མཱ་ལ་རང་ཉིད་ཀྱི་སྐུ་གཟུགས་མངོན༌པ།

24 སྐྱབས་མགོན་ཡེ་ཤུ་ཕེབས་ཡོང་བའི་དུས༌སུ། ཐུགས་སྲས་བཅུ་གཉིས་པོ་ལས་མིང་གཞན་ལ་མཚེ་མ་ཞེས་ཀྱང་འབོད་པའི་ཐོ་མཱ་ནི་ཁོ་ཚོ་དང་མཉམ་དུ་མེད༌པས། 25 ཐུགས་སྲས་གཞན་རྣམས་ཀྱིས་ངེད་ཅག་གཙོ་བོ་ལ་མཇལ་བྱུང་ཞེས་སྨྲས་པ༌ན། ཐོ་མཱ་ན༌རེ། ཁོང་ཉིད་ཀྱི་ཕྱག་ཟུང་སྟེང་གི་གཟེར་མས་བསྣད་པའི་རྨ་ཤུལ་མཐོང་བ་དང་བདག་གི་མཛུབ་མོས་རྨ་ཤུལ་ལ་རེག༌ཅིང༌། ཡང་ངའི་ལག་པ་ཁོང་གི་གཞོགས་སུ་བཞག་ན་མ་གཏོགས་ང་རང་ཡིད་མི་ཆེས་ཞེས་སྨྲས་སོ།། 26 དེ་ནས་ཉིན་བརྒྱད་འགོར་བའི་རྗེས༌སུ། ཐོ་མཱའང་ཐུགས་སྲས་གཞན་རྣམས་དང་མཉམ་དུ་སླར་ཡང་ཁང་པ་དེའི་ནང་དུ་བསྡད་ཅིང་སྒོ་བརྟན་པོར་བརྒྱབ་པ༌ལ། སྐྱབས་མགོན་ཡེ་ཤུ་གནས་དེར་བྱོན་ནས་ཁོ་རྣམས་ཀྱི་དཀྱིལ་དབུས་སུ་བཞེངས་ཏེ་ཁྱོད་རྣམས་བདེ་བར་སྨོན་ཞེས་གསུངས་པ༌དང༌། 27 ཐོ་མཱ་ལ་འདི་སྐད༌དུ། ཁྱོད་ཀྱིས་རང་གི་མཛུབ་མོ་བརྐྱངས་ནས་བདག་གི་ལག་པ་ལ་རེག་པར༌གྱིས། ཁྱོད་ཀྱིས་རང་གི་ལག་པ་བརྐྱངས་ནས་བདག་གི་གཞོགས་ལ་ཞོག༌དང༌། མི་དད་པའི་སེམས་སྤོངས་ལ་དད་པ་བྱོས་ཤིག་ཅེས་གསུངས་སོ།། 28 དེ་ནས་ཐོ་མཱས་ང་ཡི་གཙོ་བོ༌ལགས། ང་ཡི་དཀོན་མཆོག་ལགས་ཞེས་ཞུས་སོ།། 29 ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་ང་རང་མཐོང་ནས་ད་གཟོད་དད་པ་བྱས་པ༌ཡིན། ང་རང་མ་མཐོང་བར་དད་པ་བྱེད་མཁན་རྣམས་ནི་བདེའོ་ཞེས་གསུངས༌སོ།།

30 སྐྱབས་མགོན་ཡེ་ཤུས་ཐུགས་སྲས་རྣམས་ཀྱི་མདུན་དུ་གྲུབ་རྟགས་གཞན་མང་པོ་མཛད་ཀྱང་མདོ་འདིའི་ནང་དུ་མ་བཀོད་དོ།། 31 འོན་ཀྱང་འདིར་བཀོད་པའི་དོན་རྣམས་ཁྱོད་ཅག་གིས་ཡེ་ཤུ་ནི་སྐྱབས་མགོན་མཱ་ཤི་ཀ་སྟེ་དཀོན་མཆོག་གི་སྲས་ཡིན་པར་དད་པ་བྱེད་ཅིང་། ཁོང་ལ་དད་པ་བྱས་ཏེ་ཁོང་གི་མཚན་གྱི་སྒོ་ནས་མཐའ་མེད་པའི་ཚེ་སྲོག་འཐོབ་པའི་ཕྱིར་ཡིན༌ནོ།།

ལེའུ་ཉེར་གཅིག༌པ།

སྐྱབས་མགོན་ཡེ་ཤུས་སླར་ཡང་རང་ཉིད་ཀྱི་སྐུ་གཟུགས་མངོན༌པ།

1 དོན་དེ་དག་བྱུང་བའི་རྗེས༌སུ། སྐྱབས་མགོན་ཡེ་ཤུས་ཐེ་པེར་ཡཱ་མཚོ་འགྲམ་དུ་སླར་ཡང་ཐུགས་སྲས་རྣམས་ལ་རང་ཉིད་ཀྱི་སྐུ་གཟུགས་མངོན་པར་མཛད། ཇི་ལྟར་མངོན་པ་ནི་འདི་ལྟ༌སྟེ། 2 སི་མོན་པེ་ཏྲོ༌དང༌། མཚེ་མ་ཞེས་ཀྱང་འབོད་པའི་ཐོ་མཱ༌དང༌། ག་ལིལ་ཡུལ་གྱི་ཀ་ནཱ་ཡི་ནཱ་ཐན་ཨེལ༌དང༌། ཟེ་བད་ཡའི་བུ་གཉིས་དང༌། ཁོང་གི་ཐུགས་སྲས་གཞན་གཉིས་བཅས་མཉམ་དུ་ཡོད༌པ་རེད། 3 དེ་ནས་སི་མོན་པེ་ཏྲོ་ན༌རེ། ང་རང་ཉ་འཛིན་དུ་འགྲོའོ་ཞེས་སྨྲས་པ༌ལ། དེ་རྣམས་ཀྱིས་ངེད་ཅག་ཀྱང་ཁྱོད་དང་ལྷན་དུ་འགྲོ་དགོས་ཞེས་སྨྲས་སོ།། དེ་ནས་ཁོ་རྣམས་གྲུར་བསྡད་ནས་སོང༌ཡང༌མཚན་མོ་དེར་ཉ་ཅི་ཡང་མ་ཟིན་ཏོ།།

4 ནམ་ལངས་པའི་དུས༌སུ། སྐྱབས་མགོན་ཡེ་ཤུ་མཚོ་འགྲམ་དུ་བཞུགས༌ཤིང༌། དེ་རྣམས་ཀྱིས་ཁོང་ནི་སྐྱབས་མགོན་ཡེ་ཤུ་ཡིན་པ་ཤེས་མ་བྱུང་། 5 སྐྱབས་མགོན་ཡེ་ཤུས་དེ་རྣམས་ལ་འདི་སྐད༌དུ། ཀྱེ། བུ་ཕྲུག༌རྣམས། ཁྱོད་ཅག་ལ་ཉ་ཡོད་དམ་ཞེས་གསུངས་པ༌ན། དེ་དག་གིས་མེད་ཅེས་སྨྲས་སོ།། 6 ཡང་ཁོང་གིས་འདི་སྐད༌དུ། ཁྱོད་རྣམས་ཀྱིས་གྲུའི་གཡས་ཕྱོགས་སུ་དྲ་རྒྱ་གཏོར་དང་ཉ་ཟིན་པར་འགྱུར་ཞེས་གསུངས་སོ།། དེ་ནས་ཁོ་རྣམས་ཀྱིས་དྲ་རྒྱ་འཕངས༌ཏེ་ཉ་མང་པོ་བཟུང་བས་དྲ་རྒྱ་ཕྱིར་མཚོ་གྲུའི་ནང་དུ་འཐེན་མ་ཐུབ༌བོ།། 7 དེ་ནས་སྐྱབས་མགོན་ཡེ་ཤུའི་གཅེས་པའི་ཐུགས་སྲས་དེས་པེ་ཏྲོ༌ལ། ཁོང་ནི་གཙོ་བོ་ལགས་ཞེས་སྨྲས་སོ།། སི་མོན་པེ་ཏྲོས་ནང་གོས་གྱོན་ནས་སྡོད་པ༌ལ། ཁོང་ནི་གཙོ་བོ་ལགས་ཞེས་པ་ཐོས་མ༌ཐག ཕྱི་གོས་རྐེད་པར་བཅིངས་ཏེ་མཚོ་ནང་དུ་མཆོངས་སོ།། 8 ཐུགས་སྲས་གཞན་རྣམས་གྲུར་བསྡད་ནས། མཚོ་འགྲམ་དང་ཧ་ལམ་བར་ཐག་གཞུ་འདོམ་ལྔ་བཅུ་ཙམ་མ་གཏོགས་མེད་པའི་མཚོ་སྟེང་ནས་ཉ་ཡིས་གང་བའི་དྲ་རྒྱ་དྲུད་ཡོང༌ངོ་།།

9 དེ་ནས་ཁོ་རྣམས་མཚོ་འགྲམ་དུ་སླེབས་པ༌ན། གནས་དེར་སོལ་བའི་མེ་སྦར་བ་དང་མེའི་སྟེང་དུ་ཉ་ཤ་བཞག་འདུག་ལ་བག་ལེབ་ཀྱང་ཡོད་པ་མཐོང༌། 10 དེ་ནས་སྐྱབས་མགོན་ཡེ་ཤུས་འདི་སྐད༌དུ། ཁྱོད་རྣམས་ཀྱིས་བཟུང་བའི་ཉ་ཁ་ཤས་འདིར་ཁྱེར་ཤོག་ཅེས་གསུངས་པ༌དང༌། 11 སི་མོན་པེ་ཏྲོ་གྲུའི་ནང་དུ་སོང་ནས་མཚོ་འགྲམ་དུ་དྲ་རྒྱ་འཐེན་པ༌ན། དྲ་རྒྱའི་ནང་དུ་ཉ་ཆེན་པོ་བསྡོམས་པས་བརྒྱ་དང་ང་གསུམ་གྱིས་ཁེངས་ཡོད༌ལ། ཉ་དེ་འདྲ་མང་ཡང་དྲ་རྒྱ་མ་ཆད༌པ་རེད། 12 དེ་ནས་སྐྱབས་མགོན་ཡེ་ཤུས་འདི་སྐད༌དུ། ཚུར་ཤོག་ལ་ནངས་ཇ་བཞེས་ཤིག་ཅེས་གསུངས་པ༌དང༌། དེ་རྣམས་ཀྱིས་གཙོ་བོ་ཡིན་པ་ཤེས༌ཏེ། སུས་ཀྱང་ཁོང་ལ་ཁྱེད་རང་སུ་ཡིན་ནམ་ཞེས་ཞུ་མ་ཕོད་དོ།། 13 དེ་ནས་སྐྱབས་མགོན་ཡེ་ཤུ་ཕེབས་ཡོང་ཞིང་ཕྱག་ཏུ་བག་ལེབ་བསྣམས་ཏེ་ཁོ་རྣམས་ལ་གནང༌ཞིང་། ཉ་ཡང་དེ་བཞིན་དུ་གནང་བ་རེད། 14 འདི་ནི་སྐྱབས་མགོན་ཡེ་ཤུ་སྐུ་གཤེགས་པ་ནས་སླར་གསོན་རྗེས་ཐེངས་གསུམ་པར་ཐུགས་སྲས་རྣམས་ལ་རང་ཉིད་ཀྱི་སྐུ་གཟུགས་མངོན་པར་མཛད་པ་ཡིན༌ནོ།།

སྐྱབས་མགོན་ཡེ་ཤུས་སླར་ཡང་ཐུགས་སྲས་པེ་ཏྲོར་ཡིད་ཆེས༌པ།

15 དེ་ནས་ཁོང་རྣམས་ཀྱིས་ནངས་ཇ་བཞེས་ཚར་བ༌དང༌། སྐྱབས་མགོན་ཡེ་ཤུས་སི་མོན་པེ་ཏྲོ་ལ་འདི་སྐད༌དུ། ཀྱེ། ཡོ་ཧ་ནན་གྱི་བུ་སི༌མོན། ཁྱོད་ཀྱིས་ང་རང་ལ་འདི་རྣམས་ལས་ཀྱང་ལྷག་པར་གཅེས་སམ་ཞེས་གསུངས་པ༌ལ། པེ་ཏྲོ་ན༌རེ། གཙོ་བོ༌ལགས། གཅེས༌པ་ཡིན། བདག་གིས་ཁྱེད་ལ་གཅེས་པ་ཁྱེད་ཀྱིས་མཁྱེན་པ་ཡིན་ཞེས་ཞུས་པ༌དང༌། ཡང་ཁོང་གིས་འདི་སྐད༌དུ། ཁྱོད་ཀྱིས་བདག་གི་ལུ་གུ་རྣམས་སྐྱོངས་ཤིག་ཅེས་གསུངས་སོ།། 16 དེ་ནས་སྐྱབས་མགོན་ཡེ་ཤུས་ཁོ་ལ་ཐེངས་གཉིས་པར་འདི་སྐད༌དུ། ཀྱེ། ཡོ་ཧ་ནན་གྱི་བུ་སི༌མོན། ཁྱོད་ཀྱིས་ང་རང་ལ་གཅེས་སམ་ཞེས་གསུངས་པ༌ན། པེ་ཏྲོ་ན༌རེ། གཙོ་བོ༌ལགས། གཅེས༌པ་ཡིན། བདག་གིས་ཁྱེད་ལ་གཅེས་པ་ཁྱེད་ཀྱིས་མཁྱེན་པ་ཡིན་ཞེས་ཞུས་པ༌དང༌། ཡང་ཁོང་གིས་འདི་སྐད༌དུ། ཁྱོད་ཀྱིས་བདག་གི་ལུག་རྣམས་སྐྱོངས་ཤིག་ཅེས་གསུངས་སོ།། 17 དེ་ནས་སྐྱབས་མགོན་ཡེ་ཤུས་ཐེངས་གསུམ་པར་ཡང་ཁོ་ལ་འདི་སྐད༌དུ། ཀྱེ། ཡོ་ཧ་ནན་གྱི་བུ་སི༌མོན། ཁྱོད་ཀྱིས་ང་རང་ལ་གཅེས་སམ་ཞེས་ཐེངས་གསུམ་ལ་གསུངས་པས་པེ་ཏྲོའི་སེམས་སྐྱོ་བར་གྱུར་ཏེ་ན༌རེ། གཙོ་བོ༌ལགས། ཁྱེད་ནི་དོན་ཀུན་མཁྱེན་པ་ཡིན༌པས། ངས་ཁྱེད་ལ་གཅེས་པ་ཁྱེད་ཀྱིས་མཁྱེན་ནོ་ཞེས་ཞུས་པ༌ལ། ཡང་སྐྱབས་མགོན་ཡེ་ཤུས་འདི་སྐད༌དུ། ཁྱོད་ཀྱིས་བདག་གི་ལུག་རྣམས་སྐྱོངས༌ཤིག 18 ངས་ཁྱོད་ལ་ཡང་དག་པར་བདེན་པར་སྨྲ༌སྟེ། ཁྱོད་རང་ལོ་ན་གཞོན་དུས་རང་གི་སྐ་རགས་རང་གིས་བཅིངས་ཏེ་གང་དགར་བསྐྱོད༌པ་ཡིན། འོན་ཀྱང་ལོ་ན་རྒས་དུས་ཁྱོད་ཀྱིས་ལག་པ་བརྐྱངས་ཤིང་མི་གཞན་གྱིས་ཁྱོད་རང་བསྡམས་ཏེ་འགྲོ་འདོད་མེད་པའི་གནས་སུ་འཁྲིད་པར་འགྱུར་ཞེས་གསུངས་སོ།། 19 སྐྱབས་མགོན་ཡེ་ཤུའི་གསུང་འདིས་པེ་ཏྲོ་ཇི་ལྟར་འཆི་བའི་སྒོ་ནས་དཀོན་མཆོག་གི་གཟི་བརྗིད་མངོན་པར་འགྱུར་བའི་སྐོར་ལུང་བསྟན་གནང༌བ་རེད། དེ་ནས་ཡང་སྐྱབས་མགོན་ཡེ་ཤུས་པེ་ཏྲོ་ལ་འདི་སྐད༌དུ། ཁྱོད་རང་བདག་གི་རྗེས་སུ་ཤོག་ཅེས་གསུངས་སོ།། 20 དེ་ནས་པེ་ཏྲོས་ཁ་ཕྱིར་འཁོར་ནས་བལྟས་པ༌ན། སྐྱབས་མགོན་ཡེ་ཤུའི་གཅེས་པའི་ཐུགས་སྲས་དེའང་རྗེས་སུ་འབྲངས་ཡོད་པ་མཐོང༌། ཐུགས་སྲས་དེ་ནི་སྔར་དགོང་ཟས་བཞེས་དུས་རང་གི་མགོ་བོ་སྐྱབས་མགོན་ཡེ་ཤུའི་སྐུ་བྲང་ལ་བསྔས༌ཏེ། གཙོ་བོ༌ལགས། ཁྱེད་རང་ལ་ངོ་ལོག་བྱེད་མཁན་དེ་སུ་ཡིན་ནམ་ཞེས་འདྲི་མཁན་དེ་ཡིན་ནོ།། 21 དེ་ནས་པེ་ཏྲོས་ཁོ་རང་མཐོང་སྟེ་ན༌རེ། གཙོ་བོ༌ལགས། མི་འདི་ལ་དོན་ཅི་ཞིག་འབྱུང་ངམ་ཞེས་ཞུས་པ༌དང༌། 22 སྐྱབས་མགོན་ཡེ་ཤུས་འདི་སྐད༌དུ། གལ་ཏེ་མ་འོངས་པར་ང་རང་ཕྱིར་ཡོང་བའི་བར༌དུ། ཁོ་རང་ད་དུང་གསོན་པོར་གནས་ཤིང་ང་རང་ཡང་དོན་དེར་དགའ་བ་ཡིན༌ན། ཁྱོད་ལ་འབྲེལ་བ་ཅི་ཡོད༌དམ། ཁྱོད་རང་བདག་གི་རྗེས་སུ་འབྲང་བར་གྱིས་ཞེས་གསུངས་སོ།། 23 དེའི༌ཕྱིར། སྐྱབས་མགོན་ཡེ་ཤུའི་གསུང་དེ་སྤུན་ཟླའི་ཁྲོད་དུ་གྲགས་ཤིང་ཐུགས་སྲས་དེ་མི་འཆི་བ་ཡིན་ཞེས་སྨྲས་སོ།། འོན༌ཀྱང༌། དེ་ནི་སྐྱབས་མགོན་ཡེ་ཤུས་ཐུགས་སྲས་དེ་མི་འཆི་བ་ཡིན་ཞེས་གསུངས་པ་མ་ཡིན༌པར། གལ་ཏེ་མ་འོངས་པར་ང་རང་ཕྱིར་ཡོང་བའི་བར༌དུ། ཁོ་རང་ད་དུང་གསོན་པོར་གནས་ཤིང་ང་རང་ཡང་དོན་དེར་དགའ་བ་ཡིན༌ན། ཁྱོད་དང་འབྲེལ་བ་ཅི་ཡོད་དམ་ཞེས་གསུངས༌པའོ།།

མཇུག་བསྡུ༌བ།

24 དོན་འདི་རྣམས་ལ་བདེན་དཔང་བྱེད་པ་དང་དོན་འདི་རྣམས་ཡི་གེར་འགོད་མཁན་ནི་ཐུགས་སྲས་ཁོ་རང་ཡིན། ངེད་རྣམས་ཀྱིས་ཀྱང་ཁོང་གི་བདེན་དཔང་དེ་བདེན་པ་ཡིན་པའང་ཤེས་སོ།། 25 སྐྱབས་མགོན་ཡེ་ཤུས་མཛད་པའི་འཕྲིན་ལས་ཤིན་ཏུ་མང་ཡང་བདག་གི་བསམ་ཚུལ༌ལ། གལ་སྲིད་མཛད་འཕྲིན་ཐམས་ཅད་རེ་རེ་བཞིན་ཡི་གེར་བཀོད༌ན། བྲིས་པའི་དཔེ་ཆ་རྣམས་འཇིག་རྟེན་འདིར་ཡང་མི་ཤོང་ངོ་།། །།

* ལེའུ་དང༌པོ།:1 བཀའ་ཞེས་པ་ནི་སྐྱབས་མགོན་ཡེ་ཤུ་བསྟན་པ་ཡིན་ཏེ་ཁོང་གི་མཚན་གྱི་རྣམ་གྲངས༌ཡིན།

† ལེའུ་དང༌པོ།:10 འདིར་བཤད་པའི་ཁོང་ཉིད་ཅེས་པ་སྐྱབས་མགོན་ཡེ༌ཤུ་ཡིན། ཚིག་རྐང་བཅུ་དྲུག་པའི་བར་དུ་འབྱུང་བའི་ཁོང་ཉིད་དམ་ཁོང་ཞེས་པའང་སྐྱབས་མགོན་ཡེ་ཤུ་ལ་གོ་དགོས།

‡ ལེའུ་དང༌པོ།:18 སྲས་པོ་གཅིག་པུ་ཞེས་པ་འདིར་དམ་པའི་གསུང་རབ་ཀྱི་མ་ཕྱི་ལ་ལར་དཀོན་མཆོག་གཅིག་པོ་ཞེས་ཀྱང༌མཐོང༌། དཀོན་མཆོག་ཅེས་པའི་མཆན་ལའང་གཟིགས༌རོགས།

§ ལེའུ་དང༌པོ།:21 ལུང་སྟོན་པ་དེ་ཉིད་ཅེས་པ་ནི་དམ་པའི་གསུང་རབ་ཀྱི་ཞལ་ཆད་རྙིང་པ་ལས། དེའི་དུས༌སུ། ཡ་ཧུ་དཱ་པ་རྣམས་ཀྱིས་ལུང་སྟོན་པ་མཆོག་ཏུ་གྱུར་པ་ཞིག་ལ་རེ་སྒུག་བྱེད་བཞིན་ཡོད༌པར་གསུངས། འདིར་ཡང་དེ་ལ་གོ་དགོས་པ༌ཡིན།

* ལེའུ་དང༌པོ།:29 དཀོན་མཆོག་གི་ལུ་གུ་ཞེས་པ་ནི་སྐྱབས་མགོན་ཡེ་ཤུའི་མཚན་གྱི་རྣམ་གྲངས༌ཡིན། ཡེ་ཤུ་ཞེས་པའི་མཆན་ལའང་གཟིགས་རོགས།

† ལེའུ་དང༌པོ།:39 ཕྱི་དྲོའི་ཆུ་ཚོད་བཞི་ཙམ་ཞེས་པ་ལ་དམ་པའི་གསུང་རབ་ཀྱི་མ་ཕྱི་ལས་ཆུ་ཚོད་བཅུ་ཙམ་ཞེས༌མཐོང༌། ཡ་ཧུ་དཱ་པའི་བརྩི་སྲོལ་ལྟར༌ན། ཕྱི་དྲོའི་ཆུ་ཚོད་བཞི་ཙམ་ཡིན་ཞེས་ཀྱང༌ཟེར།

‡ ལེའུ་དང༌པོ།:42 འདིར་འབྱུང་བའི་ཡོ་ཧ་ནན་ཞེས་པ་ནི་འཕྲིན་བཟང་འདི་ཡིག་ཐོག་ཏུ་འགོད་མཁན་ཐུགས་སྲས་ཡོ་ཧ་ནན་མིན༌ལ། ཁྲུས་གསོལ་མཁན་ཡོ་ཧ་ནན་ཞེས་པའང་མ་ཡིན་པར་མི་གཞན་ཞིག་ལ་ངོས་འཛིན་དགོས།

§ ལེའུ་དང༌པོ།:42 ཀེ་ཕཱ་ཞེས་པ་ནི་ཨ་རམ་གྱི་སྐད་དོད་དེ། རྡོ་ཕ་བོང་གི་དོན་ཡིན།

* ལེའུ་གསུམ༌པ།:5 འདིར་འབྱུང་བའི་ཆུ་ཞེས་པ་དམ་པའི་གསུང་རབ་ཀྱི་མཁས་པ་རྣམས་ལ་གོ་བ་ལེན་སྟངས་མི་འདྲ་བ་དུ་མ༌མངོན། འོན་ཀྱང་མའི་མངལ་དུ་ཕྲུ་གུ་ཆགས་པ་ཡིན་ན་ཕྲུ་གུ་སྐྱེ་འཕེལ་ལ་ངེས་པར་དགོས་པའི་བུ་སྣོད་ནང་གི་གཤེར་ཁུ་ལ་ཆེད་དུ་གོ་བ༌དང༌། སྐྱབས་མགོན་ཡེ་ཤུ་ལ་དད་པ་བྱེད་པར་འགྱོད་བཤགས་བྱེད་དགོས་པའི་རྟགས་སུ་ཁྲུས་གསོལ་མཁན་ཡོ་ཧ་ནན་གྱིས་ཆོས་བསྒྲགས་པར་གོ་བ་གཉིས་ནི་མཁས་པ་མང་ཤོས་ཀྱིས་ཁས་ལེན་པ་ཡིན།

* ལེའུ་བཞི༌པ།:6 ཉིན་གུང་ཙམ་ཞེས་པ་འདིར་དམ་པའི་གསུང་རབ་ཀྱི་མ་ཕྱི་དག་ལས་ཆུ་ཚོད་དྲུག་ཅེས་མཐོང༌ཞིང༌། དེ་ནི་ཡ་ཧུ་དཱའི་མི་རིགས་ཀྱི་བརྩི་སྲོལ༌ཡིན། མཁས་པ་ལ་ལས་ཕྱི་དྲོའི་ཆུ་ཚོད་དྲུག་ཙམ་ཡིན་པར་གསུངས་པ་ནི་རོ་མཱ་སྲིད་གཞུང་གི་བརྩི་སྲོལ༌ཡིན།

† ལེའུ་བཞི༌པ།:10 འདིར་བཤད་པའི་ཚེ་སྲོག་དང་ལྡན་པའི་ཆུ་ཞེས་པ་ལ་དམ་པའི་གསུང་རབ་ཀྱི་མ་ཕྱི་དག་ལས་ཆུ་གསོན་པོ་ཞེས་གསུངས་འདུག༌ཀྱང༌། འདི་ནི་དཔེའི་སྒོ་ནས་དམ་པའི་ཐུགས་ཉིད་ལ་གོ་བ་ཡིན་པས་དོན་སྒྱུར་བྱས་པ༌ཡིན། འཕྲིན་བཟང་འདིའི་ལེའུ་བདུན་པའི་ཚིག་རྐང་སོ་བརྒྱད་དང་སོ་དགུ་གཉིས་སུའང༌མཐོང༌།

‡ ལེའུ་བཞི༌པ།:52 ཁ་སང་ཉིན་གུང་གི་ཆུ་ཚོད་གཅིག་ཙམ་ཞེས་པ་ལ་དམ་པའི་གསུང་རབ་ཀྱི་མ་ཕྱི་དག་ལས་ཆུ་ཚོད་བདུན་ཞེས༌མཐོང༌། དེ་ནི་ཡ་ཧུ་དཱ་པའི་བརྩི་སྲོལ་ལྟར་དོན་སྒྱུར་བྱས་པ༌ཡིན།

* ལེའུ་དྲུག༌པ།:19 རྒྱང་གྲགས་ལྔའམ་དྲུག་ཙམ་ཞེས་པ་འདིར་མ་ཕྱི་ལས་སི་ཏན་ཉེར་ལྔ་ནས་སུམ་ཅུ་ཞེས་མཐོང་བ༌དང༌། སི་ཏན་ཞེས་པ་ནི་གནའ་བོའི་གྷི་རིག་གི་སྐད་དོད་ཡིན༌ཞིང༌། ཡ་ཧུ་དཱའི་མི་རིགས་ཀྱི་སྐད་ལས་ཀྱང་རིང་ཚད་འཇལ་བྱེད་ཅིག༌ཡིན། དབྱིན་ཡིག་དང་རྒྱ་ཡིག་གི་འགྱུར་ལས་ཀྱང་མི་རིགས་རང་གི་འབྲི་སྲོལ་ལྟར་བསྒྱུར་འདུག འདིར་བོད་ཀྱི་འབྲི་སྲོལ་ལྟར་ན་ཧ་ལམ་རྒྱང་གྲགས་ལྔའམ་དྲུག་ཙམ་སྟེ་སྤྱི་ལེ་ལྔའམ་དྲུག་ཙམ༌ཡིན།

* ལེའུ་བདུན༌པ།:39 གཟི་བརྗིད་དང་ལྡན་པར་མ་གྱུར་པས་ཞེས་པ་དོན་དམ་དུ་འདི་ལྟར་གོ་དགོས༌ཏེ། སྐྱབས་མགོན་ཡེ་ཤུ་སྐུ་གྲོངས་པ་དང་སླར་གསོན༌པ། དཀོན་མཆོག་གི་དྲུང་དུ་འཕགས་པ་བཅས་ཁྱད་འཕགས་ཀྱི་འཕྲིན་ལས་དེ་ད་དུང་མཛད་མེད་པ་ལ་གོ༌དགོས།

* ལེའུ་བརྒྱད༌པ།:32 བདེན་པ་ཉིད་ཅེས་པ་ནི་ཡང་དག་ཅིང་བདེན་པ་ཁོ་ན་ཉིད་ཀྱི་དོན༌ཏེ། དཀོན་མཆོག་ནི་བདེན་པ་ཁོ་ན་ཉིད་ཡིན་པ་ལ་གོ་དགོས་པ༌ཡིན།

* ལེའུ་བཅུ༌པ།:34 ངས་ཁྱོད་རྣམས་ནི་ལྷ་རྣམས་ཡིན་ཞེས་པ་འདི་ནི་དམ་པའི་གསུང་རབ་ཀྱི་ཞལ་ཆད་རྙིང་པའི་གསུང་མགུར་གྱ་གཉིས་པའི་ཚིག་རྐང་དྲུག་པའི་ནང་དུ་བཀོད་ཡོད་ལ། འདིར་ལྷ་ཞེས་པ་ནི་ཡེས་ར་ཨེལ་གྱི་འགོ་དཔོན་དང་ཁྲིམས་དཔོན་སོགས་དབང་དང་ནུས་མཐུ་ལྡན་པ་རྣམས་ལ་གོ་བ་སྟེ། ཡེས་ར་ཨེལ་པ་རྣམས་ཀྱིས་མཚམས་རེར་རང་གི་འགོ་དཔོན་དང་ཁྲིམས་དཔོན་སོགས་ལ་ལྷ་ཞེས་འབོད་པ་ཡིན། འདིར་ཡང་དེ་བཞིན་གོ་བ་ལས་ལྷ་རྣམས་ལ་གོ་མི་རུང་།

* ལེའུ་བཅུ་གཉིས༌པ།:31 འདིར་འཇིག་རྟེན་འདིའི་དབང་སྒྱུར་མཁན་ཞེས་པ་ནི་བདུད་སཱ་ཏན་ལ་གོ༌དགོས།

* ལེའུ་བཅུ་གསུམ༌པ།:23 གཅེས་པའི་ཐུགས་སྲས་ཞེས་པ་འདི་ཧ་ལམ་འཕྲིན་བཟང་འདི་ཡི་གེར་འགོད་མཁན༌ཏེ། ཐུགས་སྲས་ཡོ་ཧ་ནན་ལ་ངོས་འཛིན་དགོས་པ༌ཡིན། གཤམ་དུ་འབྱུང་བའི་ཐུགས་སྲས་གཞན་དེ་ཉིད༌དམ། གཅེས་པའི་ཐུགས༌སྲས། ཡང་ན་ཐུགས་སྲས་འདི་ཞེས་པའང་གོང་ལྟར་ངོས་འཛིན་དགོས་པར་དམ་པའི་གསུང་རབ་ཀྱི་མཁས་པ་རྣམས་ཀྱིས༌གསུངས།

* ལེའུ་བཅུ་དྲུག༌པ།:33 འདིར་འབྱུང་བའི་འཇིག་རྟེན་ཅེས་པ་ནི་ཡེ་ཤུའི་ཆོས་ཀྱི་དགྲ་བོ་ཐམས་ཅད་ལ་གོ༌དགོས། འཕྲིན་བཟང་འདི་ལས་འཇིག་རྟེན་ཅེས་པའི་ཐ་སྙད་མང་དུ་འབྱུང་བས་གང་ལ་གང་འཚམ་གྱིས་གོ་བ་ལེན་པར༌རིགས།

* ལེའུ་བཅུ་བདུན༌པ།:12 འདིར་འཇིག་པའི་བུ་ཞེས་པ་ལ་སྒྱུར་ཡིག་གཞན༌ལས། མེད་པར་གྱུར་པའི༌བུ། ཤི་ཟིན་པའི༌བུ། བོར་ཟིན་པའི་བུ་ཞེས་བྲིས༌འདུག དོན་ནི་དམྱལ་བའི་གནས་སུ་ལྷུང་བའི་བུ༌སྟེ། སྐྱབས་མགོན་ཡེ་ཤུའི་ཐུགས་སྲས་བཅུ་གཉིས་ལས་ཨི་སི་ཀར་རེའི་ཡུ་དཱ་ཞེས་བྱ་བའི་ངོ་ལོག་པ་ཞིག་ཡོད་པ་དེར་གོ༌དགོས།

* ལེའུ་བཅོ་བརྒྱད༌པ།:11 ཕོར་བ་ཞེས་པའི་དོན་ནི་ཤིང་རྒྱ་གྲམ་གྱི་སྟེང་དུ་འཆི་བར་འགྱུར་བའི་སྡུག་བསྔལ་ཆེན་པོ་དེ་ལ་གོ་དགོས་པ༌ཡིན།

* ལེའུ་བཅུ་དགུ༌པ།:14 འདིར་ཉིན་གུང་ཙམ་ཞེས་པར་མ་ཡིག་ལས་ཆུ་ཚོད་དྲུག་པ་ཙམ་ཞེས་འབྱུང་ཞིང་དེ་ནི་ཡ་ཧུ་དཱ་པའི་བརྩི་སྲོལ་ལྟར་ན་ཉིན་གུང་ཙམ་ཡིན་པས་འདིར་དོན་སྒྱུར་བྱས་པ་ཡིན།

† ལེའུ་བཅུ་དགུ༌པ།:35 དོན་དེ་མཐོང་བའི་མི་དེ་ཞེས་པ་ཐུགས་སྲས་ཡོ་ཧ་ནན་ལ་ངོས་འཛིན༌དགོས།

མཛད་འཕྲིན།

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

༄༅། །སྐུ་ཚབ་པ་རྣམས་ཀྱི་མཛད་འཕྲིན།

སྐུ་ཚབ་པ་རྣམས་ཀྱི་མཛད་འཕྲིན་གྱི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྐུ་ཚབ་པ་རྣམས་ཀྱི་མཛད་འཕྲིན་ཞེས་པའི་གཞུང་འདིའི་ནང་དུ་ཡེ་ཤུའི་ཆོས་ལུགས་དར་སྤེལ་དུ་བཏང་བའི་ལོ་རྒྱུས་གསུངས་ཡོད་པ་དང་། འདིའི་ནང་དུ་སྐྱབས་མགོན་ཡེ་ཤུ་སྐུ་གྲོངས་པ་ནས་སླར་གསོན་རྗེས་ཀྱི་ལོ་ངོ་སུམ་ཅུའི་རིང་གི་ལོ་རྒྱུས་གསུངས་ཡོད། མཛད་འཕྲིན་ནི་འཕྲིན་བཟང་རྣམས་དང་འཕྲིན་ཡིག་དག་གི་སྦྲེལ་ཐག་ལྟ་བུ་ཡིན་ལ། མཛད་འཕྲིན་གྱི་གཞུང་འདི་ལ་དམ་པའི་ཐུགས་ཉིད་ཀྱི་མཛད་འཕྲིན་ཞེས་བརྗོད་ཀྱང་ཆོག་སྟེ། ཅི་ལ་ཞེ་ན། མཛད་འཕྲིན་ལས་དམ་པའི་ཐུགས་ཉིད་ཕེབས་པ་དང་དམ་པའི་ཐུགས་ཉིད་ཀྱི་མཛད་འཕྲིན་སྐོར་ཁྲིད་སྟོན་བྱས་ཡོད་པ་ཡིན།

ཡི་གེར་འགོད་མཁན་དང་འགོད་དུས།

མཛད་འཕྲིན་དུ་ཡི་གེར་འགོད་མཁན་གྱིས་རང་ཉིད་སུ་ཡིན་ཁ་གསལ་མེད་ནའང་། དམ་པའི་གསུང་རབ་ཀྱི་ཕྱི་མོའི་མ་ཡིག་ཏུ་ཡོད་པའི་བདེན་དཔང་དང་མཛད་འཕྲིན་གྱི་ནང་དུ་ཡོད་པའི་བདེན་དཔང་གཉིས་ལ་བལྟས་ན། གཞུང་འདི་ཉིད་ཡི་གེར་འགོད་མཁན་ལོ་ཀུ་ཡིན་པ་གསལ་ཐག་ཆོད། མཛད་འཕྲིན་གྱི་གཞུང་འདི་བྱུང་བའི་ལོ་ཚིགས་ནི་ཧ་ལམ་སྤྱི་ལོ་63ལོ་ཡིན་པར་འདོད།

བརྗོད་སྙིང་དང་གསུང་འཕྲིན།

གཞུང་འདིའི་ལེའུ་དང་པོའི་ཚིག་རྐང་བརྒྱད་པ་ནི་ལོ་ཀུས་བརྗོད་བྱའི་སྙིང་པོ་མདོར་བསྡུས་སུ་བྱས་པ་ལེགས་ཤོས་ཡིན་ལ། ཁོང་གིས་བསམ་ཚུལ་མི་གཅིག་པ་མང་པོ་ནན་གྱིས་གསུངས་པ་དང་དེ་རྣམས་ཕྱོགས་གཅིག་ཏུ་སྤུངས་ནས་ཆོས་ཚོགས་ཀྱི་ཐོག་མའི་བྱུང་ཚུལ་དང་དར་སྤེལ་གྱི་སྐོར་བརྗོད་པ་ཡིན། གཞུང་འདི་ནི་དོན་དག་བཞི་ཡིས་གྲུབ་པ་སྟེ།

༼1༽ མི་སྣ་གལ་ཆེན་པེ་ཏྲོ་དང་ཕོལ་ལོལ་གཉིས་ཀྱི་སྐོར།

༼2༽ བརྗོད་གཞི་གལ་ཆེན་དང་དོན་དག་འགངས་ཆེན་རྣམས་ཀྱི་སྐོར་ཏེ། དམ་པའི་ཐུགས་ཉིད་ཀྱི་ལས་འགན་དང་། གཙོ་བོ་ཡེ་ཤུའི་སྐོར་ཐོས་མྱོང་མེད་པའི་ཡུལ་རྣམས་ལ་ཆོས་སྤེལ་བ། སེམས་བསྒྱུར་ནས་དད་པ་བྱས་པ། ཆོས་ཚོགས་འཕེལ་རྒྱས་སུ་ཕྱིན་པ། ཡེ་ཤུའི་ཆོས་ལུགས་ཀྱི་དད་ལྡན་མང་ཚོགས་བཅས་དང་།

༼3༽ དད་ལྡན་རྣམས་ལ་གནད་དོན་བྱུང་བ་སྟེ། ཡ་ཧུ་དཱ་པའི་དད་ལྡན་རྣམས་དང་ཕྱི་ཕྱོགས་པའི་དད་ལྡན་བར་གྱི་འགལ་བ། ཡ་ཧུ་དཱ་པ་ཁ་ཤས་ཀྱིས་ཆོས་ཚོགས་ལ་མནར་གཅོད་བཏང་བ། དད་ལྡན་རྣམས་ཡ་ཧུ་དཱ་པ་དང་རོ་མཱ་པའི་མདུན་དུ་བཀག་སྐྱིལ་བཙོན་འཇུག་བྱས་པ། དད་ལྡན་རྣམས་དང་ཕྱི་ཕྱོགས་པའི་བར་ལ་འགལ་ཟླ་བྱུང་བ། ཆོས་སྒྲུབ་པའི་སྐབས་སུ་དད་ལྡན་རྣམས་དཀའ་ངལ་དང་ཕྲད་པ།

༼4༽ ཡེ་ཤུའི་ཆོས་ལུགས་ཡེ་རུ་སཱ་ལེམ་ནས་རོ་མཱའི་བར་དུ་རྒྱ་བསྐྱེད་ཅིང་དར་སྤེལ་བཏང་བ་བཅས་སོ། །

འཆར་ཟིན།

1. པེ་ཏྲོ་དང་པཱ་ལེ་སི་ཐན་ཡུལ་དུ་ཐོག་མར་བྱུང་བའི་ཆོས་ཚོགས། ༼1:1-12:25༽

ཀ ཡ་ཧུ་དཱ་དང་ག་ལིལ། སཱ་མར་ཡ་བཅས་ཡུལ་ཀུན་ཏུ་ཆོས་ཚོགས་དར་སྤེལ་བཏང་བ། ༼1:1-9:31; 9:31ལ་གཟིགས་རོགས།༽

ཁ། ཕོའོ་ནེ་ཀེ་ཡུལ་དང་ཀིབ་རིས་གླིང་ཕྲན། ཨན་ཏི་ཡོག་ཡཱ་གྲོང་ཁྱེར་བཅས་སུ་ཆོས་ཚོགས་དར་སྤེལ་བཏང་བ། ༼9:32-12:25; 11:19ལ་གཟིགས་རོགས།༽

2. ཕོལ་ལོལ་དང་ཨན་ཏི་ཡོག་ཡཱ་ནས་རོ་མཱ་གྲོང་ཁྱེར་བར་དུ་དར་སྤེལ་བཏང་བའི་ཆོས་ཚོགས། ༼13:1-28:31༽

ཀ ཕུར་གེ་ཡཱ་དང་ག་ལད་ཡཱ་ཡུལ་བརྒྱུད་ནས་ཆོས་ཚོགས་དར་སྤེལ་བཏང་བ། ༼13:-1-15:35; 16:6ལ་གཟིགས་རོགས།༽

ཁ། མ་ཀེ་དོན་ཡཱ་ཡུལ་དུ་ཆོས་ཚོགས་དར་སྤེལ་བཏང་བ། ༼15:36-21:16; 16:9ལ་གཟིགས་རོགས།༽

ག རོ་མཱ་གྲོང་ཁྱེར་དུ་ཆོས་ཚོགས་དར་སྤེལ་བཏང་བ། ༼21:17-28:31; 28:14ལ་གཟིགས་རོགས།༽

ལེའུ་དང༌པོ།

གླེང་གཞི།

1 ཀྱེ། ཐེ་འོ་ཕེ་ལུ༌ལགས། ངས་ *བཀོད་པའི་མདོ་སྔ་མ༌ལས། སྐྱབས་མགོན་ཡེ་ཤུས་ཐོག་མར་དོན་ཅི་མཛད་པ་དང་ཆོས་ཅི་གསུངས་པ་ཐམས་ཅད་ནས༌བཟུང༌། 2 ཁོང་གིས་དམ་པའི་ཐུགས་ཉིད་ཀྱི་ངང་ནས་བདམས་པའི་སྐུ་ཚབ་པ༌རྣམས་ལ་བཀའ་གནང་བ༌དང༌། ཁོང་ཉིད་ནམ་མཁའི་ཞིང་ཁམས་སུ་དྲངས་པའི་ཉིན་མོའི་བར་གྱི་ལོ་རྒྱུས་ཡི་གེར་བཀོད་ཡོད༌ཅིང༌། 3 ཁོང་གིས་སྡུག་བསྔལ་མྱངས་རྗེས་རྟགས་མང་པོར་བརྟེན་ནས་རང་ཉིད་གསོན་པོར་སྐུ་ཚབ་པ་རྣམས་ལ་བསྟན༌ཏེ། ཉིན་བཞི་བཅུའི་རིང་ལ་མངོན་པར་མཛད་ཅིང་དཀོན་མཆོག་གི་རྒྱལ་སྲིད་སྐོར་གྱི་དོན་ཡང་གསུངས་སོ།། 4 དེ་ཡང་ཁོང་ཉིད་སྐུ་ཚབ་པ་རྣམས་དང་མཉམ་དུ་བཞུགས་པའི་དུས་ཤིག༌ལ། ཁོང་གིས་བཀའ་གནང་སྟེ་འདི་སྐད༌དུ། ཁྱོད་རྣམས་ཡེ་རུ་སཱ་ལེམ་དང་ཁ་མི་འབྲལ་བར་ཡབ་ཀྱིས་ཞལ་བཞེས་གནང་ཡོད་པ་སྟེ། ངས་སྔ་མོ་ནས་ཁྱོད་ཅག་ལ་སྨྲས་མྱོང་བའི་དོན་དེར་སྒུགས་ཤིག 5 ཡོ་ཧ་ནན་གྱིས་ཆུ་ཡིས་ཁྲུས་གསོལ་བྱས༌མོད། འོན་ཀྱང་ཉིན་མང་པོ་མ་འགོར་བར་ཁྱོད་རྣམས་ལ་དམ་པའི་ཐུགས་ཉིད་ཀྱིས་ཁྲུས་གསོལ་མཛད་པར་འགྱུར་ཞེས་གསུངས༌སོ།།

སྐྱབས་མགོན་ཡེ་ཤུ་ནམ་མཁའི་ཞིང་ཁམས་སུ་དྲངས༌པ།

6 དེ་ནས་སྐྱབས་མགོན་ཡེ་ཤུ་དང་སྐུ་ཚབ་པ་རྣམས་ལྷན་དུ་འཛོམས་པའི་དུས་ལ་སྐུ་ཚབ་པ་རྣམས་ན༌རེ། གཙོ་བོ༌ལགས། ཁྱེད་ཀྱིས་ཡེས་ར་ཨེལ་གྱི་རྒྱལ་སྲིད་བསྐྱར་དར་མཛད་པའི་དུས་ནི་ད་ལྟ་ཡིན་ནམ་ཞེས་ཞུས་པ༌ལ། 7 ཁོང་གིས་འདི་སྐད༌དུ། ཡབ་ཀྱིས་རང་ཉིད་ཀྱི་དབང་ལ་བརྟེན་ནས་གཏན་དུ་ཁེལ་བའི་དུས་དང་ཟླ་ཚེས་ནི་ཁྱོད་རྣམས་ཀྱིས་ཤེས་མི་རུང༌ངོ་།། 8 འོན་ཀྱང་ཁྱོད་རྣམས་ཀྱི་སྟེང་ལ་དམ་པའི་ཐུགས་ཉིད་ཁྱབ་པ་ན་དབང་ཐོབ༌སྟེ། ཡེ་རུ་སཱ་ལེམ༌དང༌། ཡ་ཧུ་དཱ་དང༌སཱ་མར་ཡ་ཡུལ་ཐམས་ཅད༌དང༌། ས་མཐའི་བར་དུའང་བདག་ལ་དཔང་པོ་བྱེད་པར་འགྱུར་ཞེས་གསུངས་སོ།། 9 དེ་ནས་སྐྱབས་མགོན་ཡེ་ཤུས་དེ་སྐད་གསུངས་པ་དང་སྐུ་ཚབ་པ་རྣམས་ཀྱིས་ཁོང་ཉིད་ལ་ལྟ་བའི་དུས༌སུ། ཁོང་ཉིད་ནམ་མཁའི་ཞིང་ཁམས་སུ་དྲངས་པ༌དང༌། སྤྲིན་ཕུང་ཞིག་གིས་ཁོང་ཉིད་བསྒྲིབས་ཏེ་མི་མཐོང་བར་གྱུར་ཏོ།། 10 སྐྱབས་མགོན་ཡེ་ཤུ་ནམ་མཁའི་ཞིང་ཁམས་སུ་འཕག་བཞིན་པ༌དང༌། སྐུ་ཚབ་པ་རྣམས་ཀྱིས་མིག་ཅེ་རེར་ནམ་མཁར་ལྟ༌སྐབས། གློ་བུར་ཉིད་དུ་གོས་དཀར་པོ་གྱོན་པའི་མི་གཉིས་ †ཁོ་རྣམས་ཀྱི་གམ་དུ་བྱུང་སྟེ་འདི་སྐད༌དུ། 11 ཀྱེ། ག་ལིལ་པ༌རྣམས། ཅིའི་ཕྱིར་ཡར་ལངས་ནས་ནམ་མཁར་ལྟ་བ་ཡིན༌ནམ། ཁྱོད་ཅག་གི་མདུན་ནས་ནམ་མཁའི་ཞིང་ཁམས་སུ་དྲངས་པའི་ཡེ་ཤུ་ཁོང་ཉིད༌ནི། ཁྱོད་རྣམས་ཀྱིས་ཁོང་ཉིད་ཇི་ལྟར་ནམ་མཁའི་ཞིང་ཁམས་སུ་དྲངས་པ་མཐོང་བ་བཞིན་སླར་ཡང་དེ་ལྟར་འབྱོན་པར་འགྱུར་ཞེས་གསུངས༌སོ།།

མད་ཐི་ཡཱ་བྱ་བ་དད་ལོག་པ་ཡུ་དཱའི་ཚབ་ཏུ་བདམས༌པ།

12 དེ་ནས་སྐུ་ཚབ་པ་རྣམས་ཡེ་རུ་སཱ་ལེམ་དང་ཐག་ཉེ་སར་ཡོད་པ་སྟེ། ངལ་གསོ་བའི་ཉིན་མོ་གཅིག་གི་ལམ་ཐག་ཙམ་གྱི་སྐྱུ་རུ་རའི་རི་བོ་ཞེས་པ་ནས་ཕྱིར་ཡེ་རུ་སཱ་ལེམ་དུ་ལོག༌པ་རེད། 13 དེ་རྣམས་ཡེ་རུ་སཱ་ལེམ་དུ་སླེབས་པ་དང་རང་ཉིད་སྡོད་སའི་ཐོག་ཁང་གི་ནང་དུ་ཕྱིན༌ཅིང༌། གནས་དེར་བསྡད་ཡོད་པ་རྣམས༌ནི། པེ་ཏྲོ༌དང༌། ཡོ་ཧ༌ནན། ཡ༌ཀོབ། ཨན་དྲི༌ཡཱ། ཕི་ལིབ། ཐོ༌མཱ། པཱར་ཐོ་ལོ༌མཱ། མད༌ཐཱ། ཨལ་ཕཱའི་བུ་ཡ་ཀོབ༌དང༌། བརྩོན་འགྲུས་ཅན་སི༌མོན། ཡ་ཀོབ་ཀྱི་བུ་ཡུ་དཱ་བཅས་ཡིན། 14 དེ་རྣམས་བུད་མེད་འགའ་དང་སྐྱབས་མགོན་ཡེ་ཤུའི་ཡུམ་སྟེ་མིར་ཡམ་དང༌། ཡང་སྐྱབས་མགོན་ཡེ་ཤུའི་གཅུང་པོ་རྣམས་དང་མཉམ་དུ་འགྲོགས༌ཤིང༌། ཀུན་གྱིས་ཉིན་རེ་བཞིན་བློ་སེམས་གཅིག་མཐུན་སྒོས་གསོལ་བ་འདེབས་བཞིན་བསྡད་དོ།།

15 དེའི་དུས༌སུ། སྤུན་ཟླ་བརྒྱ་དང་ཉི་ཤུ་ཙམ་ཚོགས་ཡོད༌ཅིང༌། པེ་ཏྲོ་དེ་རྣམས་ཀྱི་ཁྲོད་ནས་ཡར་ལངས་ཏེ་འདི་སྐད་དུ། 16 སྤུན་ཟླ༌རྣམས། སྔར་གསུང་རབ་ཀྱི་མདོ་ལས་དམ་པའི་ཐུགས་ཉིད་ཀྱིས་དཱ་བིད་ཀྱི་ངག་ལ་བརྟེན༌ནས། ཡུ་དཱའི་སྐོར་ལ་ལུང་བསྟན་པ་ནི་ངེས་པར་འགྲུབ་དགོས༌ཏེ། ཁོ་རང་སྐྱབས་མགོན་ཡེ་ཤུ་འཛིན་མཁན་རྣམས་ཀྱི་ལམ་ཁྲིད་པར་གྱུར། 17 སྤྱིར་ཁོ་རང་ནི་བདག་ཅག་གི་གྲས་སུ་གཏོགས་ཤིང་ལས་འགན་འདིར་ཞུགས་པའི་སྐལ་བའང་ཐོབ་པ་ཡིན་ཞེས་གསུངས་སོ།། 18 འོན༌ཀྱང༌། ཡུ་དཱས་ལས་ངན་པ་བྱས་པའི་རིན་དོད་ཀྱིས་ས་ཞིང་ཞིག་ཉོས་པ༌དང༌། ཕྱིས་སུ་གནས་དེར་ཁ་སར་བརྒྱབ་སྟེ་ཁོག་པ་བཀད་ཅིང་རྒྱུ་མའང་ཕྱིར་རླུགས་པ་རེད། 19 ཡེ་རུ་སཱ་ལེམ་དུ་གནས་པའི་མི་ཐམས་ཅད་ཀྱིས་དོན་དེ་ཤེས༌པས། དེ་རྣམས་ཀྱི་སྐད་རིགས་ལྟར་ས་ཞིང་དེའི་མིང་ལའང་ཧ་ཀེལ་ད་མཱ་ཞེས་བཏགས༌ཤིང༌། དོན་ནི་ཁྲག་གི་ས་ཞིང་ཞེས༌པ་ཡིན་ནོ།། 20 ཡང་པེ་ཏྲོས་འདི་སྐད་དུ། དེ་ནི་གསུང་མགུར་གྱི་མདོ་ལས་ཇི་སྐད༌དུ།

དེ་ཡི་སྡོད་གནས་སྟོངས་ཤིང་སྟོང་བར༌ཤོག །

གནས་དེར་སུ་ཡང་གནས་པར་མ་གྱུར༌ཅིག །

ཅེས༌དང༌། ཡང་ཇི་སྐད༌དུ།

མི་དེའི་གོ་ས་གཞན་ལ་འཐོབ་པར༌ཤོག །

ཅེས་བཀོད་པའི་ཕྱིར༌རོ།། 21-22 དེ་བས་གཙོ་བོ་ཡེ་ཤུ་དུས་ཀུན་ཏུ་བདག་ཅག་གི་ཁྲོད་ནས་འགྲོ་འོང་མཛད་པའི་སྐབས་ཏེ། ཡོ་ཧ་ནན་གྱིས་ཁྲུས་གསོལ་བྱས་པ་ནས༌བཟུང༌། གཙོ་བོ་ཡེ་ཤུ་བདག་ཅག་དང་ཁ་བྲལ་ནས་ནམ་མཁའི་ཞིང་ཁམས་སུ་དྲངས་པའི་བར་གྱི་དུས་དེར། རྟག་ཏུ་བདག་ཅག་དང་འགྲོགས་པ་རྣམས་ལས་གཅིག་འདེམས་དགོས་ཤིང་། དེ་ནི་བདག་ཅག་དང་མཉམ་དུ་སྐྱབས་མགོན་ཡེ་ཤུ་སླར་གསོན་པ་ལ་བདེན་དཔང་བྱེད་མཁན་དུ་འགྱུར་ཞེས་གསུངས་སོ།། 23 དེ་ནས་མི་ཚོགས་ཀྱིས་མིང་ལ་པཱར་ས་པཱའམ་ཡུས་ཐོ་ཞེས་འབོད་པའི་ཡོ་སེབ་དང་མད་ཐི་ཡཱ་གཉིས་བདམས་ཏེ་དཀོན་མཆོག་ལ། 24-25 ཀྱེ། གཙོ་བོ༌ལགས། ཁྱེད་ཀྱིས་མི་ཐམས་ཅད་ཀྱི་སེམས་མཁྱེན༌པས། རང་འགན་བསྐྱུར་ཏེ་རང་གནས་སུ་ཕྱིན་པའི་དད་ལོག་པ་ཡུ་དཱའི་ཚབ༌ཏུ། ཁྱེད་ཀྱིས་མི་འདི་གཉིས་ལས་སུ་ཞིག་ཁྱེད་ཀྱི་སྐུ་ཚབ་པའི་ལས་འགན་སྒྲུབ་མཁན་དུ་བདམས་པ་ངེད་ཅག་ལ་སྟོན་པར་མཛོད་ཅེས་གསོལ་བ་བཏབ་བོ།། 26 དེ་ནས་ཁོ་རྣམས་ཀྱིས་རྒྱན་བླངས་ནས་མད་ཐི་ཡཱ་ལ་བབས་པས་ཁོ་རང་ཡང་སྐུ་ཚབ་པ་བཅུ་གཅིག་པོའི་གྲས་སུ་བཞག༌གོ།

ལེའུ་གཉིས༌པ།

དམ་པའི་ཐུགས་ཉིད་འབྱོན་པའི༌སྐོར།

1 དེ་ནས་ལྔ་བཅུའི་དུས་ཆེན་*ལ་སླེབས་པ༌ན། དད་ལྡན་ཐམས་ཅད་གནས་གཅིག་ཏུ་འཛོམས་པ༌དང༌། 2 གློ་བུར་ཉིད་དུ་ནམ་མཁའ་ནས་རླུང་ཆེན་གཡུགས་པ་ལྟ་བུའི་སྒྲ་ཞིག་བྱུང༌སྟེ། ཁོ་རྣམས་སྡོད་པའི་ཁང་པའི་ནང་དུ་ཁྱབ་པ་རེད། 3 དེ་ནས་མེ་ལྟ་བུའི་ལྕེ་རྣམས་མངོན་ཞིང་སོ་སོར་མི་རེ་རེའི་སྟེང་དུ་བབས་ཏེ་གནས་པ་ལ། 4 མི་དེ་ཐམས་ཅད་ལ་དམ་པའི་ཐུགས་ཉིད་ཀྱིས་ཁྱབ་པར་གྱུར༌ཏེ། དམ་པའི་ཐུགས་ཉིད་ཀྱིས་གནང་བའི་ནུས་པ་བཞིན་སྐད་རིགས་གཞན་དག་སྨྲས༌སོ།།

5 དེའི་དུས༌སུ། དཀོན་མཆོག་ལ་དད་མོས་ཡོད་པའི་ཡ་ཧུ་དཱ་པ་མང་པོ་ཞིག་གནམ་འོག་གི་རྒྱལ་ཁབ་སོ་སོ་ནས་ཡོང་སྟེ་ཡེ་རུ་སཱ་ལེམ་དུ་གནས་སོ།། 6 ཡང་དེ་དག་གིས་སྒྲ་གྲགས་པ་དེ་ཐོས་ནས་མི་མང་པོ་ལྷན་དུ་འདུས་ཤིང་། མི་རེ་རེས་དད་ལྡན་རྣམས་ཀྱིས་ཁོ་རྣམས་རང་རང་གི་སྐད་རིགས་སྨྲས་པ་ཐོས་པས་ཐེ་ཚོམ་སྐྱེས་པ་རེད། 7 མི་ཚོགས་ཧ་ལས་ཤིང་ངོ་མཚར་བར་གྱུར་ཏེ་ན༌རེ། གཏམ་བཤད་མཁན་འདི་རྣམས་ག་ལིལ་པ་མ་ཡིན༌ནམ། 8 ཁོ་རྣམས་ཀྱིས་རང་རེའི་ཕ་སྐད་སྨྲས་པ་ངེད་ཅག་གིས་ཐོས་པ་དེ་ཅི་ཡིན༌ནམ། 9 ངེད་རྣམས་ནི་པཱར་ཐ་པ་དང༌། མཱ་ཏི༌པ། ཨེ་ལཱམ༌པ་བཅས་དང་། ཡང་མོ་སོ་པའོ་ཐ་མེ་ཡཱ་དང་། ཡ་ཧུ་དཱ། ཀ་པ་ཏོ་ཡཱ། ཕོན་ཐུ། ཨེ་ཞི་ཡཱ། 10 ཕུ་ཀེ་ཡཱ། ཕཱམ་ཕིལ་ཡ། ཨེ་ཅིབ་བཅས་སུ་སྡོད་པ་ཡིན༌ཞིང༌། ཀི་རེ་ནེ་དང་ཉེ་བའི་ལེབ་ཡཱ་ས་ཁུལ་གྱི་མི༌དང༌། རོ་མཱ་ནས་ཡོང་བའི་སྐུ་མགྲོན་ཁྲོད་ཀྱི་ཡ་ཧུ་དཱ་པ་དང་ཡ་ཧུ་དཱ་པའི་ཆོས་ལུགས་ལ་ཞུགས་པའི་མི་རྣམས་དང་། 11 ཀཱ་རེ་ཏ་པ་དང་ཨ་རབ་པ་བཅས་ཡིན༌ཏེ། མི་དེ་རྣམས་ཀྱིས་རང་རེའི་ཕ་སྐད་སྨྲས་ནས་དཀོན་མཆོག་གི་མཛད་པ་རླབས་ཆེན་སྒྲོག་པ་ངེད་ཅག་གིས་ཐོས་ཞེས་སྨྲས༌ཤིང༌། 12 ཡང་མི་ཐམས་ཅད་དོན་དེར་ཧ་ལས་ཤིང་ཐེ་ཚོམ་སྐྱེ་བཞིན་ཕན་ཚུན་ན༌རེ། འདིའི་དོན་ཅི་ཡིན་ནམ་ཞེས་གླེང༌ནའང་། 13 མི་གཞན་འགའ་ན༌རེ། མི་དེ་རྣམས་རྒུན་ཆང་གསར་པས་བཟི་བ་རེད་ཅེས་འཕྱ་དམོད་བྱས༌སོ།།

སྐུ་ཚབ་པ་པེ་ཏྲོས་མི་ཚོགས་ལ་ཆོས་གསུངས༌པ།

14 དེ་ནས་པེ་ཏྲོ་དང་སྐུ་ཚབ་པ་གཞན་བཅུ་གཅིག་པོ་ཡར་ལངས་ཤིང་པེ་ཏྲོས་སྐད་ཆེན་པོས་མི་ཚོགས་ལ་འདི་སྐད༌དུ། ཡ་ཧུ་དཱའི་ཡུལ་མི་དང་ཡེ་རུ་སཱ་ལེམ་དུ་གནས་པའི་མི་རྣམས༌ཀུན། ཁྱོད་ཅག་གིས་དོན་འདི་རྟོགས་འོས་ཤིང་ངས་སྨྲས་པ་ལའང་རྣ་བ་བླགས་ནས་ཉོན༌ཅིག 15 ད་ལྟ་སྔ་དྲོའི་ཆུ་ཚོད་དགུ་ཙམ་ཡིན་པས་ཁྱོད་རྣམས་ཀྱིས་མི་འདི་དག་ཆང་གིས་བཟི་བ་རེད་བསམས་ནའང་དེ་བཞིན་མ་ཡིན༌ཏེ། 16 འདི་ནི་ལུང་སྟོན་པ་ཡོ་ཨེལ་བརྒྱུད་ནས་ཇི་སྐད༌དུ།

17 དེ་ཡང་དཀོན་མཆོག་ཉིད་ཀྱིས་འདི་སྐད༌དུ།།

མཐའ་མའི་ཉིན་མོ་དག་ལ་སླེབས་དུས་སུ།།

བདག་གིས་རང་གི་ཐུགས་ཉིད་ཀུན་ལ༌སྩོལ།།

ཁྱོད་ཀྱི་བུ་དང་བུ་མོས་ལུང་བསྟན༌འཆད།།

ཁྱོད་ཀྱི་གཞོན་ནུས་ངོ་མཚར་ཞལ་གཟིགས༌མཐོང༌།།

ཁྱོད་ཀྱི་བགྲེས་པོར་རྨི་ལམ་འབྱུང་བ་ཡིན།།

18 དུས་དེར་བདག་གིས་རང་གི་ཐུགས་ཉིད༌མཆོག །

ང་ཡི་ཞབས་ཕྱི་དད་ལྡན་ཕོ་མོ༌ལ།།

སྩོལ་ཞིང་དེ་ཚོས་ལུང་བསྟན་འཆད་པར༌ངེས།།

19 བདག་གིས་ནམ་མཁའི་དབྱིངས་སུ་ངོ་མཚར༌དང༌།།

ས་གཞིར་ཁྱད་རྟགས་ཅི་ཡང་སྟོན་པར༌འགྱུར།།

ཁྲག་དང་མེ་དང་དུད་སྨུག་འབྱུང་བར༌ངེས།།

20 ཁྲི་གདུགས་ཉི་མ་སྐད་ཅིག་ནག་པོར༌བསྒྱུར།།

བསིལ་ཟེར་ཟླ་བ་སྐད་ཅིག་ཁྲག་ཏུ༌བསྒྱུར།།

གཙོ་བོའི་ཉིན་མོ་ངོ་མཚར་འགངས་ཆེན༌དེ།།

མ་སླེབས་གོང་དུ་དོན་ཆེན་དེ་རྣམས༌འབྱུང༌།།

21 དུས་དེར་གཙོ་བོའི་མཚན་ནས་འབོད་པ༌ཚོར།།

ཁོང་གིས་སྐྱོབ་ཅིང་ཐར་པ་གནང་ངེས༌ཡིན།།

ཞེས་གསུངས་པ་ལྟར་ལགས་སོ།།

22 ཡང་ཡེས་ར་ཨེལ་པ་རྣམས་ཀྱིས་ངའི་གཏམ་ལ་ཉོན༌ཅིག ནཱ་ཙ་རེལ་པ་ཡེ་ཤུ་ནི་དཀོན་མཆོག་གིས་ཁོང་བརྒྱུད་ནས་ཁྱོད་རྣམས་ཀྱི་ཁྲོད་དུ་ནུས་མཐུ༌དང༌། ངོ་མཚར་བའི་དོན༌དང༌། གྲུབ་རྟགས་བཅས་མཛད་དེ་བདེན་དཔང་མཛད་པའི་མི་དེ་ཡིན་ལ། ཁྱོད་ཅག་གིས་ཀྱང་ཤེས༌པ་ཡིན། 23 ཁོང་ནི་དཀོན་མཆོག་གི་དགོངས་པ་དང་མངོན་མཁྱེན་བཞིན་ཁྱོད་རྣམས་ལ་གཏད༌ཅིང༌། ཁྱོད་རྣམས་ཀྱིས་ཀྱང་ཁོང་ཉིད་ཁྲིམས་མེད་ལུགས་མེད་རྣམས་ཀྱི་ལག་ཏུ་སྤྲད་དེ་ཤིང་རྒྱ་གྲམ་གྱི་སྟེང་དུ་བརྡབས་ནས་བཀྲོངས༌མོད། 24 འོན་ཀྱང་དཀོན་མཆོག་གིས་ཁོང་ཉིད་འཆི་བའི་སྡུག་བསྔལ་ལས་བསྐྱབས་ཏེ་སླར་གསོན་པར་མཛད་དོ།། རྒྱུ་མཚན་ནི་འཆི་བས་ཁོང་ཉིད་གཟུང་མི་ནུས་པའི་ཕྱིར༌རོ།། 25 དེ་ཡང་དཱ་བིད་ཀྱིས་སྐྱབས་མགོན་ཡེ་ཤུའི་སྐོར་ལ་ཇི་སྐད༌དུ།

བདག་གི་མིག་སྔར་གཙོ་བོ་ཁོང་ཉིད་རྒྱུན་དུ༌མཐོང༌།།†

བདག་གི་གཡས་སུ་བཞུགས་པས་ང་རང་གཡོ་བ༌མེད།།

26 དེའི་ཕྱིར་རང་སེམས་དགའ་ཞིང་ངག་ནས་སྤྲོ་བ༌བརྗོད།།

བདག་གི་ལུས་པོ་འདི་ཡང་རེ་འདུན་ནང་དུ༌གནས།།

27 ང་ཡི་རྣམ་ཤེས་གཤིན་པོའི་གནས་སུ་མི་བསྐྱུར༌ཞིང༌།།

ཁྱེད་ཀྱི་སྐྱེས་བུ་དམ་པའི་ལུས་པོའང་རུལ་མི༌འཇུག །

28 ཁྱེད་ཀྱིས་སྲོག་གི་འགྲོ་ལམ་བདག་ལ་བསྟན་མཛད༌པས།།

ཁྱེད་ཀྱི་དྲུང་དུ་ང་རང་དགའ་བས་མྱོས་པར༌འགྱུར།།

ཞེས་གསུངས་མྱོང༌ངོ༌།།

29 ཡང་སྤུན་ཟླ༌རྣམས། ངས་མེས་པོ་དཱ་བིད་ཀྱི་སྐོར་ཁྱོད་རྣམས་ལ་གསལ་པོར༌སྨྲ་བར་བྱ་སྟེ། ཁོང་སྐུ་གྲོངས་ནས་དུར་དུ་སྦས༌ཤིང༌། ཁོང་གི་དུར་ས་ད་ལྟའི་བར་དུ་བདག་ཅག་གི་གནས་འདིར་ཡོད། 30 དེའི་ཕྱིར་དཱ་བིད་ནི་ལུང་སྟོན་པ་ཞིག་ཡིན་ཞིང་དཀོན་མཆོག་གིས་དེ་སྔར་ཁོ་ལ་དམ་བཅས་པ༌དང༌། དཱ་བིད་ཀྱི་རིགས་རྒྱུད་ལས་བུ་གཅིག་ཁོའི་རྒྱལ་ཁྲིའི་སྟེང་དུ་བསྐོ་ངེས་པ་ཤེས༌པས། 31 ཁོས་མངོན་པར་རྟོགས་ཤིང་སྐྱབས་མགོན་མཱ་ཤི་ཀ་སླར་གསོན་པའི་སྐོར་གསུངས༌ཏེ། མཱ་ཤི་ཀ་ཁོང་ཉིད་གཤིན་པོའི་གནས་སུ་མ་བསྐྱུར་ལ་ལུས་པོའང་རུལ་དུ་མ་བཅུག་ཅེས༌པའོ།། 32 སྐྱབས་མགོན་ཡེ་ཤུ་ཁོང་ཉིད་ནི་དཀོན་མཆོག་གིས་སླར་གསོན་པར་མཛད་ཅིང་ངེད་ཅག་ཐམས་ཅད་ཀྱིས་ཀྱང་དོན་དེ་ལ་བདེན་དཔང་བྱེད༌པ་ཡིན། 33 དེའི༌ཕྱིར། དཀོན་མཆོག་གིས་སྐྱབས་མགོན་ཡེ་ཤུ་རང་གི་གཡས་ཕྱོགས་སུ་དྲངས་ཤིང་། ཁོང་ལ་རང་གི་ཡབ་ནས་ཞལ་བཞེས་གནང་ཡོད་པ་བཞིན་དམ་པའི་ཐུགས་ཉིད་ཐོབ་སྟེ། ཁྱོད་རྣམས་ཀྱིས་མཐོང་ཐོས་སུ་གྱུར་པ་བཞིན་ངེད་རྣམས་ལ་གནང་བ་ཡིན་ནོ།། 34 ཡང་དཱ་བིད་ནམ་མཁའི་ཞིང་ཁམས་སུ་འཕགས་མ་མྱོང་ཡང་འདི་སྐད༌དུ།

དཀོན་མཆོག་གིས་ནི་ང་ཡི་གཙོ་བོ༌ལ།།

35 བདག་གིས་ཁྱོད་ཀྱི་བསྟན་དགྲ་ཐམས་ཅད༌ཀུན།།

ཁྱོད་ཀྱི་ཞབས་ཀྱི་སྟེགས་སུ་བསྒྱུར་བའི༌བར།།

བདག་གི་གཡས་སུ་བཞུགས་ཤིང་སྒུག་པར༌བྱའོ།།

ཞེས་གསུངས་མྱོང༌ངོ༌།། 36 དེ་བས་ཡེས་ར་ཨེལ་ཁྱིམ་རྒྱུད་ཀྱི་མི་ཐམས་ཅད་ཀྱིས་དངོས་གནས་ཤེས་དགོས་པ་ནི་ཁྱོད་ཅག་གིས་ཤིང་རྒྱ་གྲམ་གྱི་སྟེང་དུ་བརྡབས་པའི་སྐྱབས་མགོན་ཡེ་ཤུ༌ནི། དཀོན་མཆོག་གིས་གཙོ་བོ་དང་སྐྱབས་མགོན་མཱ་ཤི་ཀ་རུ་བསྐོས་པ་ལགས་ཞེས་གསུངས༌སོ།།

37 དེ་ནས་མི་ཚོགས་ཀྱིས་གཏམ་དེ་ཐོས་པ་དང་སེམས་ལ་ན་ཟུག་སྐྱེས༌ཏེ། པེ་ཏྲོ་དང་སྐུ་ཚབ་པ་གཞན་རྣམས་ལ་འདི་ལྟར་དྲིས༌པ་སྟེ། སྤུན་ཟླ༌རྣམས། དེས་ན་ངེད་ཅག་གིས་ཅི་ཞིག་བྱ་འོས་སམ་ཞེས་པ༌ལ། 38 པེ་ཏྲོས་འདི་ལྟར༌གསུངས་པ་སྟེ། སྡིག་བསལ་འཐོབ་པའི༌ཕྱིར། ཁྱོད་ཅག་རེ་རེས་འགྱོད་བཤགས་བྱོས་ཤིག ཡེ་ཤུ་མཱ་ཤི་ཀའི་མཚན་ལ་བརྟེན་ནས་ཁྲུས་གསོལ་ལ་ཞུགས༌དང༌། དཀོན་མཆོག་གི་གནང་སྦྱིན་ཏེ་དམ་པའི་ཐུགས་ཉིད་འཐོབ་ངེས༌ཡིན། 39 ཅིའི་ཕྱིར་ཞེ༌ན། ཞལ་བཞེས་དེ་ནི་ཁྱོད་ཅག་དང་ཁྱོད་ཅག་གི་བུ་རབས་ཚ༌རྒྱུད། རྒྱང་རིང་དུ་གནས་པའི་མི་ཐམས་ཅད༌དེ། གཙོ་བོ་སྟེ་རང་རེའི་དཀོན་མཆོག་གིས་རང་ཉིད་ཀྱི་དྲུང་དུ་འབོད་པར་འགྱུར་བའི་མི་ཀུན་ལའང་གནང་བ་ཡིན་ཞེས་པའོ།། 40 ཡང་པེ་ཏྲོས་གཏམ་གཞན་མང་པོ་སྨྲས་ནས་བདེན་དཔང་བྱས༌ཏེ། ཁྱོད་ཅག་གིས་རང་ཉིད་བསྐྱབས་ནས་མི་རབས་ངན་པ་འདི་ལས་ཐར་བར་གྱུར་ཅིག་ཅེས་བསྐུལ། 41 དེ་ནས་པེ་ཏྲོའི་གཏམ་དང་དུ་བླངས་པ་རྣམས་ལ་ཁྲུས་གསོལ་ཐོབ༌ཅིང༌། ཉིན༌དེར་མི་གྲངས་སུམ་སྟོང་ཙམ་དད་ལྡན་གྱི་གྲས་སུ་ཞུགས༌སོ།།

དད་ལྡན་རྣམས་ཀྱིས་ཕན་ཚུན་ལ་འབྲེལ་འདྲིས་བྱེད་པའི༌སྐོར།

42 ཡང་དེ་རྣམས་ཀྱིས་སྙིང་རུས་བསྐྱེད་ནས་རྟག་ཏུ་སྐུ་ཚབ་པ་རྣམས་ཀྱི་ཆོས་བསླབ་པ་དང༌། ཕན་ཚུན་ལ་འབྲེལ་འདྲིས་བྱས་པ༌དང༌། བག་ལེབ་ལོངས་སུ་སྤྱད༌ཅིང་། གསོལ་བ་བཏབ་ནས་བསྡད་དོ།། 43 སྐུ་ཚབ་པ་རྣམས་བརྒྱུད་ནས་ངོ་མཚར་བའི་དོན་དང་གྲུབ་རྟགས་མང་པོ་བསྟན༌པས། མི་ཐམས་ཅད་གུས་ཞུམ་ལྡན་པར་གྱུར་ཏོ།། 44 ཡང་དད་ལྡན་ཐམས་ཅད་ལྷན་དུ་གནས་ཤིང་དངོས་པོ་ཡོད་ཚད་སྤྱི་གཞུང་ལ་དབང་བར་བྱས༌ཏེ། 45 ནོར་རྫས་དང་ས་ཞིང་བཙོངས་ནས་སུ་ཞིག་ལ་དགོས་མཁོ་ཡོད་ན་དེ་བཞིན་སོ་སོར་བགོས་སོ།། 46 ད་དུང་ཁོ་རྣམས་ཀྱིས་ཉིན་རེ་བཞིན་བློ་སེམས་གཅིག་མཐུན་ངང་མཆོད་ཁང་དུ་འཛོམས་པ༌དང༌། ཁྱིམ་གང་དུའང་བག་ལེབ་ལོངས་སུ་སྤྱད༌ཅིང་། དགའ་སྤྲོ་དང་གཞུང་དྲང་གི་སེམས་བཅངས་ནས་མཉམ་དུ་ཟས་སྤྱད༌པ་དང་། 47 དཀོན་མཆོག་ལ་བསྟོད་ཅིང་བསྔགས་པ་དང་མི་ཐམས་ཅད་ཀྱང་ཁོ་རྣམས་ལ་དགའ་བར༌གྱུར། གཙོ་བོས་ཀྱང་ཉིན་རེ་བཞིན་ཁོང་གིས་བསྐྱབས་པ་རྣམས་དད་ལྡན་གྱི་གྲས་སུ་ཞུགས་པར་མཛད༌དོ།།

ལེའུ་གསུམ༌པ།

སྐུ་ཚབ་པ་པེ་ཏྲོས་སྤྲང་པོ་ཡིན་པའི་ཞ་བོ་ཞིག་གསོས༌པ།

1 དེ་ནས་ཉིན་ཞིག་གི་ཕྱི་དྲོའི་ཆུ་ཚོད་གསུམ་གྱི་སྟེང་སྨོན་ལམ་འདེབས༌སྐབས། པེ་ཏྲོ་དང་ཡོ་ཧ་ནན་གཉིས་ཡར་མཆོད་ཁང་དུ་སོང་བ༌དང༌། 2 སྐྱེས་མ་ཐག་ནས་གྱོལ་པོ་ཡིན་པའི་མི་ཞིག་ཡོད་པ་དེ་མི་གཞན་རྣམས་ཀྱིས་ཉིན་རེ་བཞིན་ཁུར་ཡོང་སྟེ། མཆོད་ཁང་དུ་འགྲོ་མཁན་རྣམས་ལ་སློང་མོ་བྱེད་བདེ་བའི༌ཕྱིར། མཆོད་ཁང་གི་ལྟ་ན་སྡུག་པ་ཞེས་པའི་སྒོ་འགྲམ་དུ་འཇོག་པ་ཡིན། 3 ཁོས་པེ་ཏྲོ་དང་ཡོ་ཧ་ནན་གཉིས་མཆོད་ཁང་དུ་འགྲོ་གྲབས་ཡོད་པ་མཐོང་སྟེ་སློང་མོ་བྱས་པ༌ལ། 4 པེ་ཏྲོ་དང་ཡོ་ཧ་ནན་གཉིས་ཀྱིས་ཁོ་ལ་ཞིབ་ཏུ་བལྟས༌ཤིང༌། པེ་ཏྲོས་འདི་སྐད་དུ། ཁྱོད་ཀྱིས་ངེད་གཉིས་ལ་ལྟོས་ཤིག་ཅེས་གསུངས་པ༌དང༌། 5 མི་དེས་རང་ལ་ཅི་འཐོབ་པར་རེ་བ་བྱས་ནས་མིག་ཅེ་རེར་ཁོ་གཉིས་ལ་བལྟས་སོ།། 6 ཡང་པེ་ཏྲོས་འདི་སྐད་དུ། བདག་ལ་གསེར་དངུལ་སོགས་ཅི་ཡང༌མེད། གང་ཞིག་ཡོད་པ་དེ་ཁྱོད་ལ་སྟེར་བར༌བྱ་སྟེ། ནཱ་ཙ་རེལ་པ་ཡེ་ཤུ་མཱ་ཤི་ཀའི་མཚན་ལ་བརྟེན་ནས་ཁྱོད་ཡར་ལོངས་ལ་སྐྱོད་ཅིག་ཅེས་གསུངས་པ༌དང༌། 7 མི་དེའི་ལག་གཡས་པར་འཇུས་ནས་ཡར་བསྐྱོར་ཏེ་ལངས་སུ་བཅུག་མ༌ཐག ཁོའི་རྐང་པ་དང་རྐང་པའི་ཚིགས་རྡོག་ལ་ཤེད་རྒྱས་པར་གྱུར༌པས། 8 ཁོ་རང་ཡར་ལྡིང་སྟེ་ལངས་ནས་འགྲོ་ཐུབ་པར་གྱུར་པ༌དང༌། ཡང་པེ་ཏྲོ་དང་ཡོ་ཧ་ནན་གཉིས་དང་འགྲོགས་ནས་མཆོངས་ལྡིང་བྱེད་བཞིན་འགྲོ་བ་དང་དཀོན་མཆོག་ལ་བསྟོད་བསྔགས་བརྗོད་བཞིན་མཆོད་ཁང་དུ་སོང༌ངོ་།། 9 དེ་ནས་མི་ཀུན་གྱིས་ཀྱང་ཁོ་རང་འགྲོ་བཞིན་དཀོན་མཆོག་ལ་བསྟོད་བསྔགས་བརྗོད་པ་མཐོང་བ༌དང༌། 10 ཁོ་ནི་སྔོན་ཆད་མཆོད་ཁང་གི་ལྟ་ན་སྡུག་པ་ཞེས་པའི་སྒོ་འགྲམ་དུ་བཙོག་སྟེ་སློང་མོ་བྱེད་བཞིན་པའི་མི་དེ་ཡིན་པ་ཤེས༌ནས། ཁོ་རང་ལ་ཅི་ཞིག་བྱུང་བར་ཤིན་ཏུ་ཧ་ལས་ཤིང་ངོ་མཚར་བར་གྱུར༌ཏོ།།

སྐུ་ཚབ་པ་པེ་ཏྲོས་མཆོད་ཁང་དུ་ཆོས་གསུངས༌པ།

11 དེ་ནས་མི་དེས་སོ་ལོ་མོན་གྱི་ཁྱམས་ར་ནས་པེ་ཏྲོ་དང་ཡོ་ཧ་ནན་གཉིས་ལ་འཇུས་ཏེ་འགྲོ་བཞིན་པའི་སྐབས༌སུ། མི་ཐམས་ཅད་ཁོ་རྣམས་ཀྱི་གམ་དུ་བརྒྱུགས་ཡོང་བ་དང་ཤིན་ཏུ་ཧ་ལས་པ་རེད། 12 པེ་ཏྲོས་དོན་དེ་མཐོང་ནས་མི་རྣམས་ལ་འདི་སྐད་དུ། ཡེས་ར་ཨེལ་པ༌རྣམས། ཅིའི་ཕྱིར་དོན་འདི་ངོ་མཚར་ཅན་དུ་བརྩིས༌སམ། ཅིའི་ཕྱིར་ངེད་ཅག་ལ་ཞིབ་ཏུ༌ལྟའམ། ངེད་གཉིས་ཀྱིས་རང་གི་ནུས་མཐུའམ་དད་སེམས་ལ་བརྟེན་ནས་ཁོ་རང་འགྲོ་རུ་བཅུག་པ་རེད་སྙམ༌མམ། 13 ཨབ་ར་ཧམ༌དང༌། ཨི༌སཱག ཡ་ཀོབ་བཅས་ཀྱི་དཀོན་མཆོག་ནི་བདག་ཅག་གི་ཕ་མེས་ཡང་མེས་ཀྱི་དཀོན་མཆོག་ཡིན༌ཞིང༌། ཁོང་གིས་རང་གི་ཞབས་ཕྱི་པ་ཡེ་ཤུ་གཟི་བརྗིད་དང་ལྡན་པར་མཛད། འོན་ཀྱང་ཁྱོད་ཅག་གིས་ཁོང་ཉིད་པི་ལ་ཏུ་ཡི་ལག་ཏུ་སྤྲད་ཅིང་པི་ལ་ཏུས་ཁོང་ཉིད་བཙོན་ལས་དགྲོལ་བར་ཐག་བཅད་ཀྱང་ཁྱོད་ཅག་གིས་དེའི་མདུན་ནས་ཁོང་ཉིད་རིང་དུ་དོར༌བ་ཡིན། 14 ཁྱོད་ཅག་གིས་སྐྱེས་བུ་རྣམ་དག་*དེ་ཉིད་དོར་ཅིང་། ཉེས་ཅན་ལག་དམར་བཙོན་ལས་གཏོང་བར་ཞུས་པ༌དང༌། 15 ཚེ་སྲོག་སྐྲུན་མཁན་དེ་ཉིད་གསོད་དུ་བཅུག་གོ། འོན་ཀྱང་དཀོན་མཆོག་གིས་ཁོང་ཉིད་གྲོངས་པ་ནས་སླར་གསོན་པར་མཛད་ཅིང་ངེད་རྣམས་ཀྱིས་ཀྱང་དོན་དེར་བདེན་དཔང་བྱེད་པ༌ཡིན། 16 ཁོང་གི་མཚན་ལ་དད་པ་བྱས་པས་ཁོང་གི་མཚན་གྱིས་ཁྱོད་ཅག་གིས་མཐོང་ཞིང་ངོ་ཤེས་པའི་མི་འདི་ལུས་སྟོབས་རྒྱས་པར་མཛད་པ༌དང༌། ཁོང་ཉིད་བརྒྱུད་ནས་བྱུང་བའི་དད་པས་ཁྱོད་ཅག་གི་མིག་མདུན་ནས་མི་འདི་ཡོངས་སུ་སོས་པར་མཛད༌དོ།།

17 སྤུན་ཟླ༌རྣམས། ཁྱོད་རྣམས་ཀྱིས་དོན་དེ་ཅི་ཡིན་མ་ཤེས་པར་བྱས་པ༌དང༌། ཁྱོད་ཅག་གི་འགོ་དཔོན་གྱིས་ཀྱང་དེ་ལྟར་བྱས་པ་བདག་གིས་ཤེས་སོ།། 18 འོན་ཀྱང་དཀོན་མཆོག་གིས་སྔར་ནས་ལུང་སྟོན་པ་ཐམས་ཅད་ཀྱི་ངག་བརྒྱུད་ནས་ཁོང་གི་མཱ་ཤི་ཀས་སྡུག་བསྔལ་མྱང་དགོས་ཞེས་ལུང་བསྟན་གནང་བ་བཞིན་ཁོང་གིས་དེ་ལྟར་བསྒྲུབས༌པ་ཡིན། 19 དེ་བས་ཁྱོད་ཅག་གི་སྡིག་པ་བསལ༌ཕྱིར། འགྱོད་བཤགས་བྱས་ནས་ཕྱིར་འཁོར༌ཅིག 20 དེ་ནི་ངལ་གསོ་བའི་དུས་དེ་གཙོ་བོའི་སྤྱན་སྔ་ནས་སླེབ་པར་འགྱུར༌ཞིང༌། ཁོང་གིས་ཁྱོད་ཅག་གི་དོན་དུ་བསྐོས་པའི་སྐྱབས་མགོན་མཱ་ཤི་ཀ་སྟེ་ཡེ་ཤུའང་མངག་སྲིད་པའི་ཕྱིར༌རོ།། 21 སྐྱབས་མགོན་ཡེ་ཤུ་ནི་འཇིག་རྟེན་གྱི་དངོས་པོ་མཐའ་དག་བསྐྱར་དར་མཛད་པའི་དུས་དེ་སླེབས་པའི་བར་དུ་ནམ་མཁའི་ཞིང་ཁམས་སུ་བཞུགས་དགོས་པ༌དང༌། དེ་ནི་དཀོན་མཆོག་གིས་གནའ་བོའི་དུས་ནས་ལུང་སྟོན་པ་དམ་པ་རྣམས་ཀྱི་ངག་བརྒྱུད་ནས་གསུངས་པ་བཞིན་ཡིན་ནོ།། 22 མོ་ཤེ་ཡིས་ཇི་སྐད༌དུ། གཙོ་བོ་དཀོན་མཆོག་གིས་ཁྱོད་ཅག་གི་དོན་དུ་བདག་དང་འདྲ་བའི་ལུང་སྟོན་པ་ཞིག་ཁྱོད་ཅག་གི་སྤུན་ཟླ་རྣམས་ཀྱི་ཁྲོད་དུ་བཞུགས་པར་མཛད༌ཅིང༌། ཁོང་གིས་ཅི་གསུངས་པ་ཐམས་ཅད་ལ་ཁྱོད་ཅག་གིས་ཉོན༌ཅིག 23 ལུང་སྟོན་པ་དེའི་གསུང་ལ་མི་ཉན་པ་ཐམས་ཅད་མི་སྡེའི་ཁྲོད་ནས་བཏོན་ཏེ་རྩ་མེད་དུ་གཏོང་བར་ངེས་ཞེས་གསུངས་སོ།། 24 སཱ་མུ༌ཨེལ་དང་ཁོང་གི་རྗེས་སུ་བྱོན་པའི་ལུང་སྟོན་པ་ཐམས་ཅད་ཀྱིས་ཀྱང་ལུང་བསྟན་གནང་བ་ལས་ཉིན་མོ་དེ་རྣམས་ཀྱི་སྐོར་གླེང་མྱོང༌། 25 ཁྱོད་ཅག་ནི་ལུང་སྟོན་པ་རྣམས་ཀྱི་བུ་རབས་ཚ་རྒྱུད་ཡིན༌ལ། དཀོན་མཆོག་གིས་ཁྱོད་ཅག་གི་ཕ་མེས་ཡང་མེས་ལ་བཞག་པའི་ཞལ་ཆད་ཐོབ་མཁན་ཡང་ཡིན༌ཏེ། ཁོང་གིས་ཨབ་ར་ཧམ་ལ་འདི་སྐད༌དུ། ཁྱོད་ཀྱི་བུ་རྒྱུད་བརྒྱུད་ནས་ས་སྟེང་གི་མི་རིགས་ཐམས་ཅད་ལ་བྱིན་རླབས་འཐོབ་པར་འགྱུར་ཞེས་གསུངས་པ༌བཞིན། 26 དཀོན་མཆོག་གིས་རང་ཉིད་ཀྱི་ཞབས་ཕྱི་པ་འབྱོན་པར་མཛད་ཅིང་། ཁྱོད་ཅག་ཐམས་ཅད་རང་རང་གི་སྤྱོད་ངན་ལས་སེམས་བསྒྱུར་བར་མཛད་པའི་སྒོ་ནས་ཐོག་མར་ཁྱོད་རྣམས་ལ་བྱིན་གྱིས་རླབས་པར་མངགས་པ་ཡིན་ཞེས་གསུངས༌སོ།།

ལེའུ་བཞི༌པ།

སྐུ་ཚབ་པ་པེ་ཏྲོ་དང་ཡོ་ཧ་ནན་གཉིས་ལ་འདྲི་དཔྱོད་བྱས༌པ།

1 དེ་ཡང་སྐུ་ཚབ་པ་པེ་ཏྲོ་དང་ཡོ་ཧ་ནན་གཉིས་ཀྱིས་མི་རྣམས་ལ་དེ་ལྟར་བརྗོད་པའི་དུས༌སུ། མཆོད་དཔོན་རྣམས་དང་མཆོད་ཁང་གི་སྲུང་དམག་འགོ་དཔོན༌དང༌། སཱ་ཅུ་སེ་པ་དག་ཀྱང་ཁོང་གཉིས་ཀྱི་དྲུང་དུ་སླེབས༌པ་རེད། 2 ཁོང་གཉིས་ཀྱིས་མི་རྣམས་ལ་ཆོས་གསུངས༌ཤིང༌། སྐྱབས་མགོན་ཡེ་ཤུར་བརྟེན་ནས་གཤིན་པོ་རྣམས་སླར་གསོན་པར་འགྱུར་བའི་དོན་དེ་བསྒྲགས༌པས། དཔོན་རིགས་རྣམས་སུན་སྣང་ཆེན་པོ་སྐྱེས༌ཏེ། 3 ཁོང་གཉིས་བཟུང་ཞིང་མཚན་མོའི་དུས་ལ་སླེབས་པས་ཕྱི་ཉིན་བར་དུ་བཙོན་ལ་བཅུག་གོ། 4 འོན་ཀྱང་ཆོས་ལ་ཉན་མཁན་རྣམས་ལས་མི་མང་པོ་དད་པར་གྱུར༌ཏེ། དད་ལྡན་པ་སྐྱེས་པའི་གྲངས་ནི་ལྔ་སྟོང་ཙམ་ལ་སླེབས༌སོ།།

5 དེའི་ཕྱི༌ཉིན། འགོ་དཔོན་དང་རྒན༌པོ། མཁན་པོ་བཅས་རྣམས་ཡེ་རུ་སཱ་ལེམ་དུ་འདུས༌ཤིང༌། 6 མཆོད་དཔོན་ཆེན་པོ་ཨ་ནཱ་སི༌དང༌། ཀ་ཡ༌ཕཱ། ཡོ་ཧ༌ནན། ཨ་ལིག་སན་དིར་བཅས༌དང༌། མཆོད་དཔོན་ཆེན་པོའི་ཉེ་འབྲེལ་གཞན་རྣམས་ཀྱང་གནས་དེར་ཡོད༌པ་རེད། 7 དེ་དག་གིས་སྐུ་ཚབ་པ་ཁོང་གཉིས་དཀྱིལ་དབུས་སུ་བསླངས༌ཏེ། ཁྱོད་གཉིས་ཀྱིས་དབང་གང༌ངམ། ཡང་ན་སུའི་མིང་ལ་བརྟེན་ནས་དོན་འདི་བྱས་པ་ཡིན་ནམ་ཞེས་དྲིས་སོ།། 8 དེ་ནས་པེ་ཏྲོ་ལ་དམ་པའི་ཐུགས་ཉིད་ཀྱིས་ཁྱབ་པར་གྱུར་ཏེ་འདི་སྐད་དུ། འབངས་མི་སེར་གྱི་འགོ་དཔོན་དང་རྒན་པོ༌རྣམས། 9 དེ་རིང་ངེད་གཉིས་ཀྱིས་དབང་བོ་སྐྱོན་ཅན་གྱི་ལུས་སྟེང་དུ་བསྒྲུབས་པའི་དོན་བཟང་གི་རྐྱེན་གྱིས། མི་འདི་ཅི་ལྟར་སོས་པར་རྩད་གཅོད་བྱེད་ན། 10 ཁྱོད་ཅག་གི་མིག་མདུན་དུ་ལངས་ནས་སྡོད་པའི་མི་འདི༌ནི། ཁྱོད་ཅག་གིས་ཤིང་རྒྱ་གྲམ་གྱི་སྟེང་དུ་བརྡབས་པ༌དང༌། དཀོན་མཆོག་གིས་གྲོངས་པ་ནས་སླར་གསོན་པར་མཛད་པའི་ནཱ་ཙ་རེལ་པ་ཡེ་ཤུ་མཱ་ཤི་ཀའི་མཚན་ལ་བརྟེན་ནས་ལུས་ཁམས་བདེ་བར་གྱུར་པ་ཁྱོད་ཅག་དང་བཅས་པའི་ཡེས་ར་ཨེལ་གྱི་མི་ཐམས་ཅད་ཀྱིས་ཤེས་དགོས་སོ།། 11 སྐྱབས་མགོན་ཡེ་ཤུ་ནི། ཁྱོད་ཅག་བཟོ་བ་རྣམས་ཀྱིས་སྤངས་པའི་རྡོ་ནི་ཁང་པའི་ཟུར་གྱི་རྨང་རྡོར་གྱུར་ཅེས་པ་དེ་ཡིན། 12 ཁོང་ཉིད་ལས་གཞན་ཐར་པ་མེད་དེ། རྒྱུ་མཚན་ནི་གནམ་འོག་ཀུན་ཏུ་ཁོང་ལས་གཞན་བདག་ཅག་ཐར་བར་མཛད་ནུས་པའི་མིང་ཞིག་མིའི་རིགས་ལ་གནང་མེད་པའི་ཕྱིར་ཡིན་ཞེས་གསུངས༌སོ།།

13 དེ་ནས་དཔོན་རིགས་རྣམས་ཀྱིས་པེ་ཏྲོ་དང་ཡོ་ཧ་ནན་གཉིས་ཀྱི་སྤོབས་པ་མཐོང་བ༌དང༌། ཡང་ཁོང་གཉིས་ནི་རིག་པ་མ་བསླབས་པ་དང་མི་སེར་ཡིན་པ་ཤེས་ནས་ངོ་མཚར་བར་གྱུར་ཅིང༌། དེ་གཉིས་སྐྱབས་མགོན་ཡེ་ཤུ་དང་ལྷན་དུ་འགྲོགས་མྱོང་བའང་གསལ་པོར་རྟོགས་སོ།། 14 ཡང་ནད་གསོས་པའི་མི་དེའང་ཁོང་གཉིས་ཀྱི་གམ་དུ་ལངས་སྡོད་པ་མཐོང༌སྟེ། དེ་དག་གིས་སྐྱོན་ཅི་ཡང་བརྗོད་མ་ནུས་སོ།། 15 དེ་ནས་ཁོང་གཉིས་དཔོན་རིགས་ཚོགས་པའི་ཚོགས་ར་ལས་ཕྱིར་ཕུད་ཅིང་ན༌རེ། 16 བདག་ཅག་གིས་མི་འདི་གཉིས་ལ་ཅི༌བྱའམ། ཁོ་གཉིས་ཀྱིས་དངོས་གནས་ངོ་མཚར་བའི་མཛད་པ་མངོན་གསལ་དུ་བསྟན༌ཅིང་། ཡེ་རུ་སཱ་ལེམ་དུ་གནས་པའི་མི་ཐམས་ཅད་ཀྱིས་ཀྱང་དོན་དེ་ཤེས་པས་བདག་ཅག་གིས་དེ་ལྟར་མ་བྱུང་ཟེར་མི་ནུས། 17 འོན་ཀྱང་དོན་འདི་དམངས་ཁྲོད་དུ་སྔར་ལས་ལྷག་པར་ཁྱབ་ཉེན་ཡོད་པས། ཁོ་གཉིས་ལ་ཕྱིན་ཆད་མི་དེའི་མིང་ལ་བརྟེན་ནས་མི་གཞན་ལ་གླེང་མོལ་མི་བྱེད་པའི་ཕྱིར་ནན་གྱིས་བསྐུལ་བར་བྱའོ་ཞེས་ཕན་ཚུན་གྲོས་བསྡུར་བྱས་སོ།། 18 དེ་ནས་ཁོང་གཉིས་བོས༌ཏེ། ཡེ་ཤུའི་མིང་ལ་བརྟེན་ནས་མི་གཞན་ལ་ནམ་ཡང་གླེང་མོལ་བྱེད་པའམ་ཆོས་གསུང་མི་ཆོག་པའི་བཀའ་བབས༌པ་རེད། 19 འོན༌ཀྱང༌། པེ་ཏྲོ་དང་ཡོ་ཧ་ནན་གཉིས་ཀྱིས་འདི་སྐད་དུ། དཀོན་མཆོག་གི་བཀའ་ལ་མི་ཉན་པར་ཁྱོད་ཅག་གི་གཏམ་ལ་ཉན་པ་ནི་དཀོན་མཆོག་གི་སྤྱན་སྔར་འོས་འཚམ་ཡིན་མིན་ཁྱོད་ཅག་གིས་སོམས༌ཤིག 20 ངེད་གཉིས་ཀྱིས་གང་ཞིག་མཐོང་ཞིང་ཐོས་པ་ཐམས་ཅད་མི་བཤད་ཐབས་མེད་ཡིན་ཞེས་གསུངས་སོ།། 21 དེ་ནས་དཔོན་རིགས་རྣམས་ཀྱིས་ཁོང་གཉིས་ལ་ཡང་བསྐྱར་འཇིགས་བསྐུལ་རྗེས་ཕྱིར་བཏང༌། རྒྱུ་མཚན་ནི་མི་རྣམས་ཀྱིས་དོན་ངོ་མཚར་ཅན་དེ་མཐོང་ནས་དཀོན་མཆོག་ལ་བསྟོད་བསྔགས་ཕུལ་བས་དཔོན་རིགས་རྣམས་ཀྱང་མི་རྣམས་ལ་འཇིགས་པ་དང་ཁོང་གཉིས་ལ་ཉེས་ཆད་གཅོད་པའི་རྒྱུ་ཡང་མ་རྙེད་པའི་ཕྱིར༌ཡིན། 22 ངོ་མཚར་བའི་ལས་ཀྱིས་གསོས་པའི་མི་དེ་ནི་ལོ་བཞི་བཅུ་ལྷག་ལ་སོན་པ་ཞིག་ཡིན༌ནོ།།

དད་ལྡན་རྣམས་ཀྱི་གསོལ༌འདེབས།

23 དེ་ནས་པེ་ཏྲོ་དང་ཡོ་ཧ་ནན་གཉིས་ཕྱིར་བཏང་བ་དང་ཆོས་གྲོགས་རྣམས་ཀྱི་གམ་དུ་ཕྱིན༌ཏེ། མཆོད་དཔོན་ཆེན་པོ་དག་དང་རྒན་པོ་རྣམས་ཀྱིས་ཅི་སྨྲས་པ་ཐམས་ཅད་ཁོ་རྣམས་ལ་སྨྲས་སོ།། 24 ཁོ་རྣམས་ཀྱིས་ཀྱང་གཏམ་དེ་ཐོས་ནས་བློ་སེམས་གཅིག་མཐུན་སྒོས་སྐད་གསང་མཐོན་པོས་དཀོན་མཆོག་ལ་འདི་སྐད༌དུ། ཀྱེ། གཙོ་བོ༌ལགས། ཁྱེད་ནི་ནམ་མཁའ་དང་ས་གཞི་རྒྱ་མཚོ་བཅས་པ་དང་དེ་དག་ཏུ་ཡོད་པ་ཐམས་ཅད་འགོད་མཁན་ལགས། 25 ཁྱེད་ཀྱིས་དམ་པའི་ཐུགས་ཉིད་ཀྱི་སྒོ་ནས་ཉིད་ཀྱི་ཞབས་ཕྱི་པ༌སྟེ། ངེད་ཅག་གི་མེས་པོ་དཱ་བིད་ཀྱི་ངག་བརྒྱུད་ནས་ཇི་སྐད༌དུ།

ཅིའི་ཕྱིར་ཕྱི་ཕྱོགས་པ་རྣམས་འཁོན་ཅིང༌འཛིང༌།།

ཅིའི་ཕྱིར་མི་རྣམས་དོན་མེད་ཐབས་ལ༌འཇུག །

26 དེ་ཡང་གཙོ་བོ་དཀོན་མཆོག་ཁོང་ཉིད༌དང༌།།

ཁོང་གིས་བསྐོས་པའི་སྐྱབས་མགོན་མཱ་ཤི༌ཀར།།

རྒོལ་ཕྱིར་འཇིག་རྟེན་སྐྱོང་བའི་རྒྱལ་པོ༌དང༌།།

མངའ་བདག་དཔོན་རིགས་རྣམས་ཀྱང་ལྷན་དུ༌འདུས།།

ཞེས་གསུངས་མྱོང༌ངོ༌།། 27 དེ་བཞིན་ཧེ་རོ་དཱ་དང་ཕོན་ཏིའུ་པི་ལ༌ཏུ། ཕྱི་ཕྱོགས་པ་དང་ཡེས་ར་ཨེལ་གྱི་མི་དང་བཅས་པ་དངོས་གནས་གྲོང་ཁྱེར་འདིར་འདུས་ཏེ་ཁྱེད་ཀྱིས་བྱུགས་པའི་ཞབས་ཕྱི་དམ་པ་ཡེ་ཤུ་ལ་རྒོལ༌བཞིན་ནོ།། 28 དེ་ནི་ཁྱེད་ཀྱི་དབང་དང་ཐུགས་དགོངས་ཀྱིས་དོན་ཆེན་གང་དེ་སྔར་ནས་འབྱུང་བར་ཐག་གིས་བཅད་པ་བཞིན་དེ་རྣམས་ཀྱིས་ཀྱང་འགྲུབ་པར་བྱས་པ་ཡིན། 29 ད་ལྟ་དེ་རྣམས་ཀྱིས་ངེད་ཅག་ལ་འཇིགས་བསྐུལ་བས་གཙོ་བོ་ཁྱེད་ཀྱིས་གཟིགས་པར༌ཞུ། ཁྱེད་ཀྱིས་རང་གི་ཞབས་ཕྱི་པ་ངེད་རྣམས་ལ་ཁྱེད་ཀྱི་བཀའ་སྒྲོག་པའི་སྤོབས་པ་གནང་བ༌དང༌། 30 ཕྱག་བརྐྱངས་ནས་ནད་རིགས་སྣ་ཚོགས་འཇོམས༌ཤིང༌། གྲུབ་རྟགས་དང་ངོ་མཚར་ཅན་གྱི་དོན་རྣམས་རང་གི་ཞབས་ཕྱི་དམ་པ་ཡེ་ཤུའི་མཚན་ལ་བརྟེན་ནས་འགྲུབ་པར་ཤོག་ཅེས་གསོལ་བ་བཏབ་བོ།། 31 ཁོ་རྣམས་ཀྱིས་དེ་ལྟར་གསོལ་བ་བཏབ་རྗེས་འཚོགས་སའི་གནས་དེ་གཡོ་བར་གྱུར་པ་དང༌། མི་དེ་ཐམས་ཅད་ལའང་དམ་པའི་ཐུགས་ཉིད་ཀྱིས་ཁྱབ་པར་གྱུར་པས་སྤོབས་པ་བསྐྱེད་ནས་དཀོན་མཆོག་གི་བཀའ་བསྒྲགས༌སོ།།

དད་ལྡན་པ་སྤྱི་ལ་དབང་བའི་ནོར༌རྫས།

32 དེ་ཡང་དད་ལྡན་དེ་ཐམས་ཅད་བློ་སེམས་གཅིག་མཐུན་ཡིན་པ༌དང༌། སུས་ཀྱང་རང་གི་རྒྱུ་རྫས་རང་ཉིད་ཀྱི་ཡིན་མི་ཟེར་བར་དེ་ཐམས་ཅད་སྤྱི་གཞུང་གིས་སྤྱོད༌པ་རེད། 33 སྐུ་ཚབ་པ་རྣམས་ཀྱིས་ནུས་མཐུ་ཆེན་པོའི་ངང་ནས་གཙོ་བོ་ཡེ་ཤུ་སླར་གསོན་པའི་དོན་དེ་ལ་བདེན་དཔང་བྱས་པ༌དང༌། མི་ཐམས་ཅད་ལའང་ཐུགས་རྗེ་ཆེན་པོ་ཐོབ། 34 ཡང་ཁོ་རྣམས་ཀྱི་ཁྲོད་དུ་དབུལ་པོ་གཅིག་ཀྱང་མེད༌དེ། རྒྱུ་མཚན་ནི་རང་ལ་དབང་བའི་ས་ཞིང་དང་ཁང་པ་ཐམས་ཅད་བཙོངས༌ཏེ་རིན་དོད་ཚང་མ་ཁྱེར་ཡོང་ནས། 35 སྐུ་ཚབ་པ་རྣམས་ཀྱི་ཞབས་དྲུང་དུ་བཞག་པ༌དང༌། ཁོང་རྣམས་ཀྱིས་ཀྱང་སུ་ཞིག་ལ་དགོས་མཁོ་ཡོད་ན་དེ་བཞིན་སོ་སོར་བགོས་སོ།། 36 གནས་དེར་མིང་ལ་ཡོ་སེབ་བྱ་བ་ཀིབ་རིས་ནས་སྐྱེས་པའི་ལེ་ཝི་པ་ཞིག་ཡོད་པ་ལ་སྐུ་ཚབ་པ་རྣམས་ཀྱིས་པཱར་ན་པཱ་ཞེས་འབོད་ཅིང་། དོན་ནི་སེམས་གསོ་མཁན་ཞེས༌པ་ཡིན། 37 ཁོ་ལ་ས་ཞིང་ཡོད་པའང་བཙོངས་ཏེ་རིན་ཚང་མ་སྐུ་ཚབ་པ་རྣམས་ཀྱི་ཞབས་དྲུང་དུ་བཞག་གོ།

ལེའུ་ལྔ༌པ།

དད་ལྡན་པ་ཨ་ནན་ཡཱ་དང་ཁོའི་ཆུང་མ་སབ་ཕི་རཱའི༌སྐོར།

1 དེ་ཡང་ཨ་ནན་ཡཱ་ཟེར་བའི་མི་ཞིག་ཡོད་པ་དེས་རང་གི་ཆུང་མ་སབ་ཕི་རཱ་དང་མཉམ་དུ་ས་ཞིང་བཙོངས༌ཤིང༌། 2 ས་རིན་ཁག་ཅིག་རང་ལ་བཞག་ཅིང་ཆུང་མས་ཀྱང་དོན་དེ་ཤེས༌ལ། ས་རིན་ཁག་གཞན་པ་ཁྱེར་ཡོང་ནས་སྐུ་ཚབ་པ་རྣམས་ཀྱི་ཞབས་དྲུང་དུ་བཞག་གོ། 3 དེ་ནས་པེ་ཏྲོས་འདི་སྐད༌དུ། ཨ་ནན༌ཡཱ། ཁྱོད་ཀྱི་སེམས་ནི་བདུད་སཱ་ཏན་གྱིས་ཁྱབ༌སྟེ། དམ་པའི་ཐུགས་ཉིད་ལ་རྫུན་སྨྲས་ཤིང་ས་རིན་ཁ་ཤས་རང་ལ་བཞག་པ་དེ་ཅི༌ཡིན། 4 ས་ཞིང་མ་བཙོངས་པའི་སྔོན་དུ་ཁྱོད་རང་གི་ཡིན༌ཞིང༌། བཙོངས་རྗེས་ས་རིན་ཡང་ཁྱོད་ལ་དབང་བ་མ་ཡིན༌ནམ། ཁྱོད་ཀྱིས་སེམས་ལ་འདི་ལྟར་དྲན་པ་ཅི་ཡིན༌ནམ། ཁྱོད་ཀྱིས་མི་ལ་རྫུན་སྨྲས་པ་མ་ཡིན་པར་དཀོན་མཆོག་ལ་རྫུན་སྨྲས་པ་ཡིན་ཞེས་གསུངས་པ༌དང༌། 5 ཨ་ནན་ཡཱས་གསུང་དེ་ཐོས་མ་ཐག་སར་འགྱེལ་ཏེ་དབུགས་ཆད་ཅིང་གཏམ་འདི་ཐོས་པའི་མི་ཐམས་ཅད་ཤིན་ཏུ་འཇིགས་སོ།། 6 དེ་ནས་ན་གཞོན་འགའ་ཞིག་ཡོང་ནས་ཁོའི་བེམ་པོ་རས་ཀྱིས་བཏུམས་ཏེ་ཕྱི་རོལ་ཏུ་ཁུར་ནས་དུར་ལ་བཅུག༌གོ།

7 དེ་ནས་ཆུ་ཚོད་གསུམ་ཙམ་འགོར་བ༌ན། ཨ་ནན་ཡཱའི་ཆུང་མ་སླེབས་ཤིང་ཁོ་མོས་དོན་དེ་མི་ཤེས༌པ་དང་། 8 པེ་ཏྲོས་འདི་སྐད༌དུ། ཁྱོད་ཀྱིས་ཤོད༌དང༌། ས་ཞིང་བཙོངས་པའི་ས་རིན་འདི་ཙམ་ཡིན་ནམ་ཞེས་དྲིས་པ༌ལ། ཁོ་མོ་ན༌རེ། དེ་ཙམ་ཡིན་ཞེས་སྨྲས་སོ།། 9 ཡང་པེ་ཏྲོས་འདི་སྐད༌དུ། ཁྱོད་གཉིས་ཀྱིས་ཅིའི་ཕྱིར་བློ་གཅིག་སེམས་གཅིག་གིས་གཙོ་བོའི་ཐུགས་ཉིད་ལ་ཚོད་བགམས་པ་ཡིན༌ནམ། ཁྱོད་ཀྱི་སྐྱེས་པ་དུར་དུ་འཇུག་མཁན་རྣམས་ཕྱིར་སྒོ་ཁར་སླེབས་ཟིན༌ལ། དེ་དག་གིས་ཁྱོད་རང་ཡང་ཕྱི་རུ་འཁྱེར་ངེས་ཡིན་ཞེས་གསུངས་མ༌ཐག 10 བུད་མེད་དེའང་པེ་ཏྲོའི་ཞབས་དྲུང་དུ་སར་འགྱེལ་ཏེ་དབུགས་ཆད་ཅིང༌། ན་གཞོན་དེ་རྣམས་ནང་དུ་སླེབས་ཏེ་ཁོ་མོ་ཤི་ཟིན་པ་མཐོང༌ནས། ཕྱི་རོལ་ཏུ་ཁུར་ཞིང་སྐྱེས་པའི་དུར་སའི་ཉེ་འགྲམ་དུ་དུར་ལ་བཅུག་གོ། 11 དེ་ནས་ཆོས་ཚོགས་ཀྱི་མི་རྣམས་དང་དོན་དེ་ཐོས་པའི་མི་ཐམས་ཅད་ཤིན་ཏུ་འཇིགས༌སོ།།

སྐུ་ཚབ་པ་རྣམས་ཀྱིས་ནད་གསོས་པ།

12 དེ་ཡང་སྐུ་ཚབ་པ་རྣམས་ཀྱི་ལག་པ་བརྒྱུད་ནས་མི་རྣམས་ཀྱི་ཁྲོད་དུ་གྲུབ་རྟགས་དང་དོན་ངོ་མཚར་ཅན་མང་པོ་བསྟན༌ཅིང་། དད་ལྡན་ཐམས་ཅད་བློ་སེམས་གཅིག་མཐུན་སྒོས་སོ་ལོ་མོན་གྱི་ཁྱམས་ར་ནས་བསྡད་དོ།། 13 མི་གཞན་རྣམས་ལས་སུ་ཞིག་ཀྱང་དད་ལྡན་རྣམས་དང་འགྲོགས་མ་ཕོད༌ནའང༌། མི་རྣམས་ཀྱིས་དེ་རྣམས་ལ་བརྩི་བཀུར་བྱས་པ་རེད། 14 ཡང་གཙོ་བོ་ལ་དད་པའི་མི་གྲངས་དེ་བས་འཕེལ་ཞིང་སྐྱེས་པ་དང་བུད་མེད་ཤིན་ཏུ་མང་པོ་ཡོད་པ༌དང༌། 15 ཐ་ན་མི་རྣམས་ཀྱིས་ནད་པ་རྣམས་ཁྲོམ་སྲང་དུ་ཁུར་ཡོང་ནས་ཉལ་ཁྲི་དང་ཉལ་སྟན་གྱི་སྟེང་དུ་བཞག༌སྟེ། པེ་ཏྲོ་ཕེབས་སྐབས་ཁོང་གི་གྲིབ་མ་ཙམ་ཡང་དེ་རྣམས་ལས་ནད་པ་ཁ་ཤས་ལ་ཕོག་པར་རེ་ལྟོས་བྱས། 16 ཡང་མི་མང་པོས་ནད་པ་དང་གདོན་འདྲེས་བཟུང་བའི་མི་རྣམས་ཡེ་རུ་སཱ་ལེམ་མཐའ་འཁོར་གྱི་གྲོང་རྡལ་དག་ནས་ཁྲིད་ཡོང༌ཞིང༌། དེ་ཐམས་ཅད་སོས་པར་གྱུར༌ཏོ།།

སྐུ་ཚབ་པ་རྣམས་བཙོན་དུ་སྦྱར༌བ།

17 དེ་ནས་མཆོད་དཔོན་ཆེན་པོ་ཡར་ལངས་ཤིང་། ཁོ་དང་མཉམ་དུ་ཡོད་པའི་མི་ནི་སཱ་ཅུ་སེ་པའི་གྲུབ་མཐའ་ལ་གཏོགས་པ་རྣམས་ཡིན༌ཞིང༌། དེ་རྣམས་དོན་དེར་མ་དགའ་བར་ཕྲག་དོག་གིས་ཁེངས༌ཏེ། 18 སྐུ་ཚབ་པ་རྣམས་བཟུང་ནས་སྤྱི་བའི་བཙོན་ཁང་དུ་བཅུག་གོ། 19 འོན༌ཀྱང༌། མཚན༌མོར་གཙོ་བོའི་ཕོ་ཉ་ཞིག་ཡོང་ནས་བཙོན་ཁང་གི་སྒོ་ཕྱེས་ཤིང་ཁོང་རྣམས་ཕྱི་རོལ་ཏུ་ཁྲིད་དེ་འདི་སྐད༌དུ། 20 ཁྱོད་རྣམས་མཆོད་ཁང་དུ་སོང་ནས་ཚེ་སྲོག་གི་བཀའ་འདི་མི་རྣམས་ལ་ཤོད་ཅིག་ཅེས་གསུངས་སོ།། 21 སྐུ་ཚབ་པ་རྣམས་ཀྱིས་ཀྱང་གསུང་དེ་ཐོས་ནས་སྐྱ་རེངས་ཤར་བའི་དུས་སུ་མཆོད་ཁང་དུ་སོང་སྟེ་མི་རྣམས་ལ་ཆོས་གསུངས་སོ།། དེ་ནས་མཆོད་དཔོན་ཆེན་པོ་དང་མཉམ་དུ་འགྲོགས་པའི་མི་རྣམས་ཡོང༌སྟེ། དཔོན་རིགས་ཚོགས་པའི་ཚོགས་མི་དང་ཡེས་ར་ཨེལ་མི་རིགས་ཀྱི་རྒན་པོ་ཐམས་ཅད་བསྡུས་ནས་མི་ཁ་ཤས་བཙོན་ཁང་ལ་སྐུ་ཚབ་པ་རྣམས་ཕྱིར་འཁྲིད་དུ་མངགས། 22 འོན༌ཀྱང༌། དམག་མི་རྣམས་བཙོན་ཁང་དུ་སླེབས་ཀྱང་སྐུ་ཚབ་པ་རྣམས་མ་མཐོང་བས་ཕྱིར་ལོག་སྟེ་ན༌རེ། 23 ངེད་ཅག་གིས་བཙོན་ཁང་གི་སྒོ་དམ་པོར་བརྒྱབ༌ཅིང༌། སྒོ་སྲུང་མཁན་ཡང་སྒོ་འགྲམ་དུ་ལངས་ནས་བསྡད་པ་མཐོང༌ནའང༌། སྒོ་ཕྱེས་དུས་བཙོན་ཁང་ནང་དུ་མི་གཅིག་ཀྱང་མཐོང་མ་བྱུང་ཞེས་ཞུས་སོ།། 24 དེ་ནས་མཆོད་ཁང་གི་སྲུང་དམག་དཔོན་པོ་དང་མཆོད་དཔོན་ཆེན་པོ་རྣམས་ཀྱིས་གཏམ་དེ་ཐོས་ནས་དོན་འདི་མ་འོངས་པར་ཅི་ལྟ་བུ་ཞིག་ཏུ་འགྱུར་རམ་སྙམ་སྟེ་ཅི་བྱ་གཏོལ་མེད་དུ་གྱུར་པ༌ན། 25 ཡང་མི་ཞིག་ཡོང་སྟེ་ན༌རེ། ཁྱོད་ཅག་གིས་བཙོན་དུ་བཅུག་པའི་མི་དེ་དག་གིས་ད་ལྟ་མཆོད་ཁང་དུ་མི་རྣམས་ལ་ཆོས་གསུང་བཞིན་འདུག་ཅེས་ཞུས་སོ།། 26 དེ་ནས་མཆོད་ཁང་གི་སྲུང་དམག་དཔོན་པོ་དང་དམག་མི་རྣམས་ཕྱིར་སོང་བ༌དང༌། མི་རྣམས་ཀྱིས་ཁོ་རྣམས་ལ་རྡོས་རྒྱག་པར་འཇིགས་ནས་བཙན་ཤེད་མ་བཀོལ་བར་སྐུ་ཚབ་པ་རྣམས་ཁྲིད་ཡོང༌སྟེ། 27 དཔོན་རིགས་ཚོགས་པའི་ཚོགས་མི་རྣམས་ཀྱི་མདུན་དུ་ཡར་བསླངས་པ་དང་མཆོད་དཔོན་ཆེན་པོ་ན༌རེ། 28 ངེད་ཅག་གིས་ཁྱོད་རྣམས་ལ་མི་དེའི་མིང་ལ་བརྟེན་ནས་མི་གཞན་དག་ལ་ཆོས་མ་བརྗོད་ཅེས་ནན་བཤད་བྱས་ནས་བཀའ་བསྒོས་པ་མ་ཡིན༌ནམ། འོན་ཀྱང་ཁྱོད་རྣམས་ཀྱིས་ཡེ་རུ་སཱ་ལེམ་ཡོངས་ལ་ཁྱོད་ཅག་རང་གི་ཆོས་ཁྱབ་ཏུ་བཅུག༌སྟེ། མི་དེའི་ཁྲག་ལན་ངེད་ཅག་ལ་དགལ་བར་འདོད་ཅེས་སྨྲས་པ༌ལ། 29 པེ་ཏྲོ་དང་སྐུ་ཚབ་པ་གཞན་རྣམས་ཀྱིས། ངེད་རྣམས་ཀྱིས་དཀོན་མཆོག་གི་བཀའ་ལ་མཉན་པ་ལས་མིའི་ངག་ལ་མཉན་མི་འོས་སོ།། 30 ཁྱོད་ཅག་གིས་སྡོང་པོའི་སྟེང་དུ་བརྐྱངས་ཏེ་བཀྲོངས་པའི་ཡེ་ཤུ་ཁོང་ཉིད་ནི་བདག་ཅག་གི་མེས་པོའི་དཀོན་མཆོག་གིས་སླར་གསོན་པར་མཛད། 31 དཀོན་མཆོག་གིས་སྐྱབས་མགོན་ཡེ་ཤུ་རང་གི་གཡས་ཕྱོགས་སུ་འཕགས་པར་མཛད་ནས་དབུ་ཁྲིད་དང་སྐྱབས་མགོན་དུ་བསྐོས༌ཏེ། ཡེས་ར་ཨེལ་གྱི་མི་རྣམས་ལ་འགྱོད་བཤགས་བྱེད་པ་དང་སྡིག་པ་བསལ་བའི་ཐུགས་རྗེ་གནང་བའི་ཕྱིར༌རོ།། 32 ངེད་རྣམས་ཀྱིས་ཀྱང་དོན་འདི་དག་ལ་བདེན་དཔང་བྱེད༌ཅིང༌། དཀོན་མཆོག་གིས་རང་ཉིད་ཀྱི་བཀའ་ལ་ཉན་པ་ཐམས་ཅད་ལ་གནང་བའི་དམ་པའི་ཐུགས་ཉིད་ཀྱིས་ཀྱང་བདེན་དཔང་མཛད་ཅེས་གསུངས༌སོ།།

33 དེ་ནས་དཔོན་རིགས་ཚོགས་པའི་ཚོགས་མི་རྣམས་ཀྱིས་གཏམ་དེ་ཐོས་ནས་ཤིན་ཏུ་ཁྲོས་ཏེ་སྐུ་ཚབ་པ་རྣམས་གསོད་པར་སྙམ༌མོད། 34 འོན་ཀྱང་གནས་དེར་མི་ཐམས་ཅད་ཀྱིས་གུས་བཀུར་བྱེད་པའི་བཀའ་ཁྲིམས་ཀྱི་དགེ་རྒན་ཏེ། མིང་ལ་གཱ་མ་ཨེལ་ཟེར་བའི་ཕ་རུ་ཤི་པ་ཞིག་ཡོད་པ་དེ་ཚོགས་མིའི་ཁྲོད་དུ་ཡར་ལངས༌ནས། སྐུ་ཚབ་པ་རྣམས་རེ་ཞིག་ཕྱི་རོལ་ཏུ་འཁྲིད་དགོས་པའི་བཀའ་གནང་བ༌དང༌། 35 དཔོན་རིགས་དེ་རྣམས་ལ་འདི་སྐད༌དུ། ཀྱེ། ཡེས་ར་ཨེལ་པ༌རྣམས། ཁྱོད་ཅག་གིས་མི་འདི་དག་ལ་ཅི་ལྟར་ཐག་གཅོད་བྱེད་པར་གཟབ་གཟབ་བྱོས༌ཤིག 36 རྒྱུ་མཚན་ནི་སྔོན་ཆད་ཐེའུ་དཱ་བྱ་བ་ཞིག་ཡོད་པ་དེས་ངོ་རྒོལ་བྱས་ཤིང་རང་རློམ་ཆེ་བས་མི་བཞི་བརྒྱ་ཙམ་འཁོར་དུ་བསྡུས༌མྱོང༌། མཇུག་མཐར་གཞན་གྱིས་ཁོ་རང་བསད་པ་དང་ཁོའི་ཕྱོགས་ཀྱི་མི་ཐམས་ཅད་ཀྱང་ཁ་ཐོར་དུ་སོང་ནས་དོན་དེ་མེད་པར་གྱུར་ཏོ།། 37 དེའི་རྗེས༌སུ། མི་གྲངས་ལེན་པའི་སྐབས༌སུ། ག་ལིལ་ཡུལ་གྱི་ཡུ་དཱས་ངོ་རྒོལ་བྱས༌ཏེ། མི་མང་ཙམ་སླུ་བྲིད་བྱས་ནས་ཁོའི་ཕྱོགས་སུ་བསྐོར༌ཀྱང་། མཇུག་མཐར་ཁོ་རང་ཡང་མེད་པར་བྱས་པ་དང་ཁོའི་ཕྱོགས་ཀྱི་མི་ཐམས་ཅད་ཀྱང་ཁ་ཐོར་དུ་སོང༌། 38 དེའི༌ཕྱིར། ངས་ཁྱོད་རྣམས་ལ་སྨྲ་བར༌བྱ་སྟེ། མི་འདི་དག་ལ་ཅི་ཡང་མི་བྱེད་པར་སྐྱུར༌ཅིག གལ༌ཏེ། ཁོ་རྣམས་ཀྱིས་ཅི་བསམས་པ་དང་ཅི་བྱེད་པ་འདི་ནི་མི་ནས་བྱུང་བ་ཡིན་ན་ཉམས་པར་འགྱུར་ངེས། 39 གལ༌ཏེ། དཀོན་མཆོག་ནས་བྱུང་བ་ཡིན༌ན། ཁྱོད་ཅག་གིས་དེ་རྣམས་མེད་པར་བྱེད་མི་ནུས༌ཤིང༌། ཐ་ན་ཁྱོད་ཅག་དཀོན་མཆོག་ལ་ངོ་རྒོལ་བྱེད་མཁན་དུ་འགྱུར་ཉེན་ཡོད་ཅེས་སྨྲས་སོ།། 40 དེ་ནས་ཚོགས་མི་རྣམས་ཀྱིས་གཱ་མ་ཨེལ་གྱི་ཁ་ལ་མཉན་ནས་སྐུ་ཚབ་པ་རྣམས་བོས་ཏེ། གཅར་རྡུང་བྱས་རྗེས་ཡེ་ཤུའི་མིང་ལ་བརྟེན་ནས་གཏམ་སྨྲ་མི་ཆོག་པའི་བཀའ་བསྒོས་ཏེ་ཕྱིར་བཏང༌ངོ་༎ 41 དེ་ནས་སྐུ་ཚབ་པ་རྣམས་ཚོགས་མི་དང་ཁ་བྲལ་ཞིང་རང་ཉིད་ནི་སྐྱབས་མགོན་ཡེ་ཤུའི་མཚན་གྱི་ཕྱིར་སྡུག་བསྔལ་མྱོང་འོས་པར་བརྩིས་པས་སེམས་ཤིན་ཏུ༌དགའ་བ་རེད། 42 སྐུ་ཚབ་པ་རྣམས་ཀྱིས་ཉིན་རེ་བཞིན་མཆོད་ཁང་དང་ཁྱིམ་ཚང་གང་དུའང་མི་རྣམས་ལ་རྒྱུན་ཆད་མེད་པར་ཡེ་ཤུ་ནི་སྐྱབས་མགོན་མཱ་ཤི་ཀ་ཡིན་པའི་ཆོས་གསུངས་ཤིང་དོན་དེ་བསྒྲགས༌སོ།།

ལེའུ་དྲུག༌པ།

ལས་འཛིན་པ་བདུན་བདམས་པའི༌སྐོར།

1 དེའི་དུས༌སུ། རྗེས་འབྲང་པ་མང་དུ་འཕེལ་བ༌ན། གྷི་རིག་པའི་སྐད་རིགས་སྨྲ་མཁན་གྱི་ཨིབ་རི་པས་ནི་ཨིབ་རིའི་མི་རིགས་རང་གི་སྐད་སྨྲ་མཁན་ལ་སྨྲེ་ངག་བཏོན་ནོ།། རྒྱུ་མཚན་ནི་ཉིན་རེ་བཞིན་བགོ་སྐལ་གནང་སྐབས་ཨིབ་རི་པའི་ཡུགས་མོ་རྣམས་སྣང་མེད་དུ་བསྐྱུར་བའི་ཕྱིར༌ཡིན། 2 དེ་ནས་སྐུ་ཚབ་པ་བཅུ་གཉིས་པོས་ཆོས་ཚོགས་ཀྱི་རྗེས་འབྲང་པ་ཐམས་ཅད་བོས་ཏེ་འདི་སྐད༌དུ། ངེད་ཅག་གིས་དཀོན་མཆོག་གི་བཀའ་བསྐྱུར་ནས་ཟས་སྐལ་གཉེར་པ་ནི་མི་འོས་སོ།། 3 དེའི༌ཕྱིར། སྤུན་ཟླ༌རྣམས། ཁྱོད་ཅག་གི་ཁྲོད་ནས་མཚན་སྙན་གྲགས་ལྡན་པ་དང་དམ་པའི་ཐུགས་ཉིད་དང་ཤེས་རབ་ཀྱིས་ཁྱབ་པའི་སྐྱེས་པ་བདུན་འདེམས༌དང༌། ངེད་ཅག་གིས་མི་དེ་རྣམས་དོན་འདི་བདག་གཉེར་བྱེད་མཁན་དུ༌བསྐོ་བར་བྱའོ།། 4 འོན༌ཀྱང༌། ངེད་ཅག་གིས་དཀོན་མཆོག་ལ་གསོལ་བ་འདེབས་པ་དང་དཀོན་མཆོག་གི་བཀའ་སྒྲོག་པའི་ཞབས་ཏོག་ལ་བརྩོན་པར་བྱའོ་ཞེས་གསུངས༌སོ།། 5 དེ་ནས་མི་ཚོགས་ཐམས་ཅད་གསུང་དེར་ཡི་རང་བར་གྱུར༌ཏེ། དད་པ་ཆེ་ཞིང་དམ་པའི་ཐུགས་ཉིད་ཀྱིས་ཁྱབ་པའི་སི་ཏེ་ཕཱན་དང༌། གཞན༌ཡང༌། ཕི་ལིབ༌དང༌། ཕོ་རོ་ཁོ༌རུ། ནེ་ཀཱ༌ནོར། ཐི༌མོན། ཕར་མེན༌ནཱ། དེ་སྔར་ཡ་ཧུ་དཱ་པའི་ཆོས་ལུགས་ལ་ཞུགས་པའི་ཨན་ཏི་ཡོག་ཡཱ་ཡུལ་གྱི་ནེ་ཀོ་ལཱ་བཅས་བདམས༌ཤིང༌། 6 དེ་རྣམས་སྐུ་ཚབ་པ་རྣམས་ཀྱི་དྲུང་དུ་ཁྲིད༌ཅིང༌། ཁོང་རྣམས་ཀྱིས་གསོལ་བ་འདེབས་བཞིན་དེ་དག་གི་ལུས་ལ་ཕྱག་བཞག་ *པ་དང་། 7 དེ་ནས་དཀོན་མཆོག་གི་བཀའ་རིམ་བཞིན་དར་བ་དང་ཡེ་རུ་སཱ་ལེམ་དུ་རྗེས་འབྲང་པའི་མི་གྲངས་ཤིན་ཏུ་མང་པོར་འཕེལ༌ཞིང༌། མཆོད་དཔོན་མང་པོ་ཞིག་གིས་ཀྱང་དད་པ་འདི་ལ་བསྟུན་ནོ།།

སི་ཏེ་ཕཱན་བཟུང་བ།

8 དེ་ཡང་སི་ཏེ་ཕཱན་ལ་ཐུགས་རྗེ་དང་མཐུ་སྟོབས་ཀྱིས་ཁྱབ༌པས། མི་རྣམས་ཀྱི་ཁྲོད་དུ་ངོ་མཚར་ཆེ་བའི་དོན་དང་གྲུབ་རྟགས་བསྟན་ཏོ།། 9 འོན༌ཀྱང༌། རང་དབང་ཅན་ཟེར་བའི་ཆོས་ཁང་ལ་གཏོགས་པའི་ཀི་རེ་ནེ་དང་ཨ་ལིག་སན་དྲི་ཡཱའི་མི་འགའ་ཤས༌དང་། གཞན༌ཡང༌། ཀི་ལིག་ཡཱ་དང་ཨེ་ཞི་ཡཱའི་ཡུལ་མི་ཁ་ཤས་ཀྱིས་སི་ཏེ་ཕཱན་ལ་རྩོད་པ་བྱས༌ནའང༌། 10 སི་ཏེ་ཕཱན་གྱིས་ཤེས་རབ་དང་དམ་པའི་ཐུགས་ཉིད་ཀྱི་སྒོ་ནས་གཏམ་སྨྲས་པ་ལ་དེ་དག་གིས་རྒོལ་མ་ནུས་པས། 11 མི་གཞན་ལ་ལྐོག་ནས་ངན་བསྐུལ་ཏེ་མི་འདིས་མོ་ཤེ་དང་དཀོན་མཆོག་ལ་སྐུར་བ་འདེབས་པའི་གཏམ་སྨྲས་པ་ངེད་ཀྱིས་ཐོས་པ་ཡིན་ཞེས་སྨྲ་རུ་བཅུག་གོ། 12 ཡང་དེ་དག་གིས་མི་རྣམས༌དང༌། རྒན༌པོ། མཁན་པོ་བཅས་ལ་ངན་སྐུལ་བྱས་ཤིང་གློ་བུར་ཡོང་ནས་ཁོ་རང་བཟུང་སྟེ་དཔོན་རིགས་ཚོགས་པའི་ཚོགས་མིའི་མདུན་དུ་བཙན་ཁྲིད་བྱས་པ༌དང༌། 13 དཔང་པོ་རྫུན་མ་བཙལ་ཏེ་ན༌རེ། མི་འདིས་རྟག་ཏུ་གནས་མཆོག་འདི་དང་བཀའ་ཁྲིམས་ལ་དམའ་འབེབས་བྱེད༌ཅིང༌། 14 སྔོན་ཆད་ནཱ་ཙ་རེལ་པ་ཡེ་ཤུ་དེས་གནས་འདི་བཤིག་སྟེ་མོ་ཤེ་ཡིས་ངེད་རྣམས་ལ་སྤྲད་པའི་གོམས་སྲོལ་རྣམས་ཀྱང་བསྒྱུར་བར་བྱའོ་ཞེས་ཟེར་བ་ངེད་ཀྱིས་ཐོས་པ་ཡིན་ཞེས་སྨྲས་པ༌དང༌། 15 ཚོགས་རའི་ནང་དུ་སྡོད་པའི་མི་ཐམས་ཅད་ཀྱིས་མིག་ཅེ་རེར་སི་ཏེ་ཕཱན་ལ་བལྟས་པ༌ན། ཁོའི་གདོང་ནི་ཕོ་ཉའི་ཞལ་རས་དང་མཚུངས་པ་མཐོང༌ངོ༌།།

ལེའུ་བདུན༌པ།

སི་ཏེ་ཕཱན་གྱིས་རྩོད་ལན་སློག༌པ།

1 དེ་ནས་མཆོད་དཔོན་ཆེན་པོས་སི་ཏེ་ཕཱན་ལ་དོན་འདི་དག་བདེན་ནམ་ཞེས་དྲིས་པ༌ལ། 2 ཁོ་ན༌རེ། ཕ་ཁུ་དང་སྤུན་ཟླ་རྣམས་ཀྱིས་ཉོན༌ཅིག སྔོན་ཆད་བདག་ཅག་གི་མེས་པོ་ཨབ་ར་ཧམ་ནི་ཧཱ་རན་དུ་ཁྱིམ་གཞི་མ་སྤར་བའི་སྔོན༌ལ། མོ་སོ་པའོ་ཐ་མེ་ཡཱ་ཡུལ་དུ་སྡོད་པའི་དུས༌དེར། གཟི་བརྗིད་དང་ལྡན་པའི་དཀོན་མཆོག་མངོན་སུམ་དུ་སྣང་སྟེ་ཨབ་ར་ཧམ་ལ་འདི་སྐད༌དུ། 3 ཁྱོད་ནི་རང་གི་ཕ་ཡུལ་དང་ཉེ་འབྲེལ་རྣམས་དང་ཁ་བྲལ་ནས་བདག་གིས་ཁྱོད་ལ་སྟོན་པར་འགྱུར་བའི་ཡུལ་དེར་སོང༌ཞིག་ཅེས་གསུངས་མྱོང༌བ་དང་། 4 དེ་ནས་ཨབ་ར་ཧམ་ནི་ཀལ་དི་པ་རྣམས་ཀྱི་ཡུལ་*དེ་དང་བྲལ་ནས་ཧཱ་རན་དུ་གནས་བཅས་སོ།། ཁོའི་ཕ་སྐུ་གྲོངས་རྗེས་དཀོན་མཆོག་གིས་ཁོ་རང་གནས་དེ་ནས་ད་ལྟ་ཁྱོད་རྣམས་སྡོད་པའི་ཡུལ་འདིར་གནས་སྤར༌ཞིང༌། 5 ཡུལ་འདིར་དཀོན་མཆོག་གིས་ཁོ་རང་ལ་བགོ་སྐལ་ཅི་ཡང་མ་གནང༌ཞིང༌། རྐང་པ་འཇོག་སའི་ས་ཙམ་ཡང་མ་གནང་ངོ༌།། འོན༌ཀྱང༌། ཁོང་གིས་ཡུལ་འདི་ནི་ཁོ་དང་ཁོའི་བུ་རབས་ཚ་རྒྱུད་ལ་ས་སྐལ་དུ་གནང་ངེས་པ་ཞལ་གྱིས་བཞེས་པ༌དང༌། སྐབས་དེར་ཁོ་རང་ལ་བུའང་མེད༌པ་རེད། 6 དེ་ཡང་དཀོན་མཆོག་གིས་ཁོའི་བུ་རབས་ཚ་རྒྱུད་ཡུལ་གཞན་དུ་བྱེས་སུ་སྡོད་ཅིང་། ཡུལ་དེའི་མི་རྣམས་ཀྱིས་ཁོ་རྣམས་བྲན་གཡོག་ཏུ་བྱས་ནས་ལོ་བཞི་བརྒྱའི་རིང་ལ་མནར་གཅོད་གཏོང་བར་འགྱུར་ཞེས་གསུངས་མྱོང་བ༌དང༌། 7 ཡང་དཀོན་མཆོག་གིས་འདི་སྐད༌དུ། ཁོ་རྣམས་བྲན་གཡོག་ཏུ་བྱེད་པའི་རྒྱལ་ཁབ་དེ་ལ་ངས་ཉེས་ཆད་གཅོད༌ཅིང༌། རྗེས་སུ་ཁོ་རྣམས་ཕྱིར་བུད་དེ་གནས་འདི་ནས་བདག་ལ་བསྙེན་བཀུར་བྱེད་པར་འགྱུར་ཞེས་གསུངས་མྱོང༌བ་ཡིན། 8 ཡང་ཁོང་གིས་ཨབ་ར་ཧམ་ལ་མཚན་སྐྱི་གཅོད་པའི་ཞལ་ཆད་ཀྱང་གནང་མྱོང༌བས། ཨབ་ར་ཧམ་ལ་བུ་ཨི་སཱག་བྱུང་སྟེ་ཉིན་བརྒྱད་པ་ལ་བུ་དེའི་མཚན་སྐྱི་བཅད་པ༌དང༌། ཨི་སཱག་ལ་བུ་ཡ་ཀོབ་སྐྱེས༌ཤིང༌། ཡ་ཀོབ་ལས་མེས་པོ་བཅུ་གཉིས་བྱུང༌ངོ༌།།

9 དེ་ནས་མེས་པོ་གཞན་རྣམས་ཡོ་སེབ་ལ་ཕྲག་དོག་སྐྱེས་ནས་ཁོ་རང་ཨེ་ཅིབ་རྒྱལ་ཁབ་ཏུ་བཙོངས༌ནའང༌། དཀོན་མཆོག་ནི་ཁོ་དང་མཉམ་དུ་བཞུགས༌ཏེ། 10 ཁོ་རང་དཀའ་སྡུག་ཐམས་ཅད་ལས་བསྐྱབས་པ༌དང༌། ཁོ་ལ་ཨེ་ཅིབ་རྒྱལ་པོ་ཕཱར་ཨོལ་གྱི་དྲུང་དུ་ཐུགས་རྗེ་དང་ཤེས་རབ་གནང༌བས། རྒྱལ་པོས་ཁོ་རང་ཨེ་ཅིབ་རྒྱལ་ཁབ་ཀྱི་སྤྱི་དཔོན་དང་ཕོ་བྲང་ཡོངས་ཀྱི་གཉེར་པར་བསྐོས་སོ།། 11 དེའི་རྗེས༌སུ། ཨེ་ཅིབ་དང་ཀ་ན་ཨན་ཡུལ་ཀུན་ཏུ་མུ་གེ་བྱུང་སྟེ་མི་རྣམས་ཀྱིས་དཀའ་སྡུག་ཆེན་པོ་མྱངས༌ཤིང་། བདག་ཅག་གི་ཕ་མེས་ཡང་མེས་རྣམས་ལ་ཟས་ཀྱང་ཆད་པ་ཡིན། 12 དེ་ནས་ཡ་ཀོབ་ཀྱིས་ཨེ་ཅིབ་ཏུ་འབྲུ་རིགས་ཡོད་པ་ཐོས༌ཏེ། ཕ་མེས་ཡང་མེས་རྣམས་ཐེངས་དང་པོར་ཡུལ་དེར་བཏང༌ངོ་།། 13 དེ་ནས་ཐེངས་གཉིས་པར་ཡོང་དུས་ཡོ་སེབ་ཀྱིས་རང་གི་སྤུན་རྣམས་ལ་ཁོ་སུ་ཡིན་པ་སྨྲས་ཤིང་ཕཱར་ཨོལ་གྱིས་ཀྱང་ཁོའི་གཉེན་ཉེ་རྣམས་ཤེས༌པ་རེད། 14 དེ་ནས་ཡོ་སེབ་ཀྱིས་རང་གི་སྤུན་རྣམས་མངགས་ནས་རང་གི་ཕ་ཡ་ཀོབ་དང་ཁྱིམ་མི་བདུན་ཅུ་དོན་ལྔ་བཅས་གདན་དྲངས༌པ་དང་། 15 དེ་ནས་ཡ་ཀོབ་ཨེ་ཅིབ་ཡུལ་དུ་ཕྱིན་པ་དང་རྗེས་སུ་ཁོང་དང་བདག་ཅག་གི་མེས་པོ་རྣམས་ཀྱང་དེ་རུ་ཚེ་ལས་འདས༌ཤིང༌། 16 ཁོང་རྣམས་ཀྱིས་སི་ཀེམ་ཡུལ་དུ་བེམ་པོ་ཁུར༌ཏེ། སྔོན་ཆད་ཨབ་ར་ཧམ་གྱིས་སི་ཀེམ་ཡུལ་གྱི་ཧ་མོར་གྱི་བུ་རབས་ཚ་རྒྱུད་རྣམས་ལས་ཉོས་པའི་དུར་དེར་བཅུག༌གོ།

17 དེ་ཡང་དཀོན་མཆོག་གིས་ཨབ་ར་ཧམ་ལ་ཞལ་གྱིས་བཞེས་པའི་དུས་སླེབས་ལ་ཉེ་བའི་སྐབས༌དེར། ཡེས་ར་ཨེལ་མི་རིགས་ནི་ཨེ་ཅིབ་ཡུལ་ནས་མང་དུ་འཕེལ་ལོ།། 18 དེ་ནས་ཡོ་སེབ་ལ་རྒྱུས་མི་མངའ་བའི་ཨེ་ཅིབ་ཀྱི་རྒྱལ་པོ་གསར་པ་ཞིག་བྱུང༌སྟེ། 19 དེས་བདག་ཅག་གི་རུས་རྒྱུད་ལ་གཡོ་སྒྱུ་བྱེད༌ཅིང༌། རང་རེའི་ཕ་མེས་ལའང་གནོད་འཚེ་བཏང་བ༌དང༌། ཁོ་རྣམས་ཀྱི་ཕྲུ་གུ་རྣམས་གསོད་པའི་ཆེད་དུ་ཕྱི་རོལ་ཏུ་འདོར་དགོས་པའི་བཀའ་གནང༌ངོ་།། 20 དེའི་དུས༌སུ། མོ་ཤེ་འཁྲུངས་པ་དང་ཁོང་ནི་དཀོན་མཆོག་གི་སྤྱན༌སྔར་ཤིན་ཏུ་མཛེས་སོ༎ ཕ་གཞིས་སུ་ཟླ་བ་གསུམ་ལ་བསྐྱངས༌ཏེ། 21 ཕྱི་རོལ་ཏུ་འདོར་སྐབས་ཕཱར་ཨོལ་གྱི་སྲས་མོས་ཚུར་བླངས་ཏེ་རང་གི་བུ་སྐལ་དུ་བསྙོར་བའོ།། 22 དེ་ནས་མོ་ཤེ་ཡིས་ཨེ་ཅིབ་པ་རྣམས་ཀྱི་ཤེས་བྱ་ཐམས་ཅད་བསླབས་ནས་གཏམ་སྤྱོད་གཉིས་ཀྱི་ཆ་ལ་འཇོན་ཐང་ལྡན་པར་གྱུར༌ཏོ།།

23 དེ་ནས་མོ་ཤེ་ལོ་བཞི་བཅུར་སོན་པ༌ན། ཁོང་གི་སེམས་སུ་རང་གི་སྤུན་ཟླ་སྟེ་ཡེས་ར་ཨེལ་གྱི་བུ་རྒྱུད་ལ་བལྟ་རུ་འགྲོ་བར་བསམས་པ་རེད། 24 ཁོང་གནས་དེར་སླེབས་ཚེ་ཨེ་ཅིབ་ཀྱི་མི་ཞིག་གིས་དོན་མེད་དུ་ཡེས་ར་ཨེལ་གྱི་མི་ཞིག་ལ་གནོད་འཚེ་བྱེད་པ་མཐོང་བ་དང་མི་དེ་བསྐྱབས༌ཤིང༌། གནོད་འཚེ་བྱས་པའི་ལན་དུ་ཨེ་ཅིབ་ཀྱི་མི་དེ་བསད་དོ།། 25 ཁོང་གི་སེམས་སུ་རང་ཉིད་ཀྱི་ལག་པ་བརྒྱུད་ནས་དཀོན་མཆོག་གིས་ཁོ་རྣམས་སྐྱོབ་བཞིན་པའི་དོན་དེ་སྤུན་ཟླ་རྣམས་ཀྱིས་ཤེས་ངེས་ཡིན་སྙམ་ནའང་དེ་རྣམས་ཀྱིས་མ་ཤེས་སོ།། 26 དེའི་ཕྱི༌ཉིན། ཁོང་ཉིད་ཡེས་ར་ཨེལ་པ་གཉིས་ཀྱིས་འཛིང་རེས་བྱེད་བཞིན་ཡོད་པའི་གམ་དུ་སླེབས་ཤིང་འགྲིག་མཐུན་ཡོང་བར་ཁ་བསྒོ་འདི་ལྟར་བཏང༌བ་སྟེ། ཁྱོད་གཉིས་ནི་སྤུན་ཟླ་ཡིན་པས་ཅིའི་ཕྱིར་ཕན་ཚུན་ལ་བརྙས་བཅོས་བྱེད་པ་ཡིན་ཞེས་སྨྲས་པ༌ན། 27 སྤུན་ཟླ་ལ་བརྙས་བཅོས་བྱེད་མཁན་དེས་མོ་ཤེ་ལ་ཕུད་རྒྱག་བྱས་ཏེ་ན༌རེ། སུ་ཞིག་གིས་ཁྱོད་རང་ངེད་ཅག་གི་འགོ་པ་དང་ཁྲིམས་དཔོན་དུ་བསྐོས་པ་ཡིན༌ནམ། 28 ཁྱོད་ཀྱིས་ཁ་སང་ཨེ་ཅིབ་ཀྱི་མི་དེ་བསད་པ་བཞིན་དུ་ང་རང་ཡང་གསོད་འདོད་པ་ཡིན་ནམ་ཞེས་སྨྲས་པ༌དང༌། 29 མོ་ཤེས་གཏམ་དེ་ཐོས་མ་ཐག་མིད༌ཡཱན་ཡུལ་དུ་བྲོས་ཏེ་བྱེས་སུ་བསྡད་པ༌དང༌། ཡུལ་དེ་རུ་ཁོང་ལ་བུ་གཉིས་སྐྱེས༌སོ།།

30 དེ་ནས་ལོ་བཞི་བཅུ་འགོར་བ༌དང༌། སི་ནཱ་རི་བོའི་དབེན་སྟོང་དུ་ཚེར་སྡོང་འབར་བའི་མེ་ལྕེ་ཁྲོད་ནས་ཕོ་ཉ་ཞིག་ཁོང་ལ་གསལ་པོར་མངོན༌ཞིང་། 31 མོ་ཤེ་ཡིས་དོན་དེ་མཐོང་བ་དང་ངོ་མཚར་སྐྱེས་ནས་ཉེ་སར་བལྟ་རུ་བཅར་བ༌ལ། གཙོ་བོའི་གསུང་སྐད་བྱུང༌སྟེ། 32 བདག་ནི་ཁྱོད་ཀྱི་མེས་པོ་རྣམས་ཀྱི་དཀོན་མཆོག༌སྟེ། ཨབ་ར་ཧམ༌དང༌། ཨི༌སཱག ཡ་ཀོབ་བཅས་ཀྱི་དཀོན་མཆོག་ཡིན་ཞེས་གསུངས་པ༌དང༌། མོ་ཤེ་ཤིན་ཏུ་སྐྲག་ཅིང་འདར་ནས་བལྟ་ཡང་མ་ནུས་སོ།། 33 དེ་ནས་གཙོ་བོས་ཁོང་ལ་འདི་སྐད༌དུ། ཁྱོད་རང་ལངས་ནས་འདུག་ས་འདི་ནི་གནས་དམ་པ་ཡིན་པས། ཁྱོད་ཀྱིས་བསིལ་ལྷམ་དེ་ཕུད་ཅིག 34 ངའི་མི་རྣམས་ཀྱིས་ཨེ་ཅིབ་ཡུལ་དུ་མྱངས་པའི་དཀའ་སྡུག་དེ་ངས་དངོས་སུ་མཐོང༌ཞིང༌། དེ་དག་གིས་སྐྱོ་གདུང་གི་ངུ་སྐད་འབྱིན་པའང་ཐོས། ད་ལྟ་ང་རང་མར་ཁོ་རྣམས་སྐྱོབ་ཏུ་ཡོང༌བས། ཤོག༌དང༌། ངས་ཁྱོད་རང་ཨེ་ཅིབ་ཡུལ་དུ་མངག་པར་བྱའོ་ཞེས་གསུངས་མྱོང༌ངོ༌།། 35 དེ་ཡང་མི་རྣམས་ཀྱིས་མོ་ཤེ་རིང་དུ་སྤངས་ཏེ་ན༌རེ། སུ་ཞིག་གིས་ཁྱོད་རང་ངེད་ཅག་གི་འགོ་པ་དང་ཁྲིམས་དཔོན་དུ་བསྐོས་པ་ཡིན་ནམ་ཞེས་སྨྲས༌ནའང༌། དཀོན་མཆོག་གིས་ཚེར་སྡོང་གི་ཁྲོད་དུ་ཁོང་གི་ཕོ་ཉ་གསལ་པོར་མངོན་པའི་སྒོ་ནས་མོ་ཤེ་ནི་འགོ་པ་དང་མགོན་སྐྱབས་སུ་མངགས་སོ།། 36 ཡང་མོ་ཤེས་མི་རྣམས་ཕྱི་རོལ་ཏུ་ཁྲིད༌དེ། ཨེ་ཅིབ༌དང༌། རྒྱ་མཚོ་དམར༌པོ། དབེན་སྟོང་ཡུལ་བཅས་ནས་ལོ་ངོ་བཞི་བཅུའི་རིང་ལ་ངོ་མཚར་བའི་དོན་དང་གྲུབ་རྟགས་སྣ་ཚོགས་བསྟན་ཏོ།། 37 ཡང་མོ་ཤེ་ནི་སྔོན་ཆད་ཡེས་ར་ཨེལ་གྱི་མི་རྣམས་ལ་འདི་ལྟར། དཀོན་མཆོག་གིས་ཁྱོད་ཅག་གི་དོན་དུ་བདག་དང་འདྲ་བའི་ལུང་སྟོན་པ་ཞིག་ཁྱོད་ཀྱི་སྤུན་ཟླ་རྣམས་ཀྱི་ཁྲོད་དུ་བཞུགས་པར་མཛད་ཅེས་གསུངས་མཁན་དེ་ཉིད་ཡིན། 38 ཡང་མོ་ཤེ་ནི་དབེན་སྟོང་ཡུལ་དུ་མི་ཚོགས་ནང་དུ་གནས༌ཤིང༌། ཡང་སི་ནཱ་རི་བོའི་རི་མགོར་ཕོ་ཉ་དང་མཉམ་དུ་བསྡད་ནས་ཕོ་ཉས་ཁོང་ལ་གསུང་མོལ་གནང༌ཞིང་། ཁོང་ཉིད་བདག་ཅག་གི་མེས་པོ་དང་ལྷན་དུ་བཞུགས་པ༌དང༌། ཡང་ཁོང་གིས་གསོན་ཤུགས་ལྡན་པའི་བཀའ་དང་དུ་བླངས་ནས་བདག་ཅག་ལའང་བསྒྲགས་སོ།། 39 འོན༌ཀྱང༌། བདག་ཅག་གི་མེས་པོ་རྣམས་ཀྱིས་ཁོང་གི་གསུང་དེ་ལ་མི་ཉན་པར་ཁོང་ཉིད་སྤངས་ཤིང་ཡིད་སེམས་ཨེ་ཅིབ་ཀྱི་ཕྱོགས་སུ་འཁོར༌ཏེ། 40 ཨ་རོན་ལ་ན་རེ། ངེད་རྣམས་ཨེ་ཅིབ་ཡུལ་ནས་ཕྱི་རོལ་ཏུ་ཁྲིད་ཡོང་བའི་མོ་ཤེ་དེ་ལ་ཅི་བྱུང་བ་མི་ཤེས༌པས། ཁྱོད་ཀྱིས་ངེད་ཅག་ལ་ལམ་འཁྲིད་པའི་ཆེད་དུ་ལྷ་སྐུ་འགའ་བཞེང་བར་མཛོད་ཅེས་ཞུས་མྱོང་། 41 དེའི་དུས༌སུ། ཁོ་རྣམས་ཀྱིས་བ་ཕྲུག་ཅིག་གི་བླུགས་བརྙན་བྱས༌ཤིང༌། དེ་ལ་མཆོད་པ་ཕུལ་ཏེ་རང་གི་ལག་པས་བཟོས་པ་ལ་དགའ་སྣང་ཆེན་པོ་སྐྱེས། 42 དེའི༌ཕྱིར། དཀོན་མཆོག་གིས་དེ་དག་ལ་རྒྱབ་ཕྱོགས་ནས་རང་འདོད་དུ་ནམ་མཁའི་ཉི་ཟླ་སྐར་གསུམ་ལ་དད་མོས་བྱེད་དུ་བཅུག དེ་ནི་ལུང་སྟོན་པའི་མདོ་ལས་ཇི་སྐད༌དུ།

ཀྱེ་ཀྱེ་ཡེས་ར་ཨེལ་གྱི་ཁྱིམ་རྒྱུད༌ཁྱོད།།

དབེན་སྟོང་ཡུལ་ནས་བགྲང་བྱ་བཞི་བཅུའི༌རིང༌།།

དམར་མཆོད་དང་ནི་མཆོད་པ་སྣ་ཚོགས༌པ།།

བདག་ལ་ཕུལ་བ་གཏན་ནས་མ་ཡིན༌ནོ།།

43 མའོ་ལག་ཅེས་པའི་ལྷ་སྐུའི་གུར་ཁང༌དང༌།།

གཟའ་སྐར་རེམ་ཕཱའི་ལྷ་སྐུ་གྱེན་དུ༌བཏེགས།།

ཁྱོད་རྣམས་ལྷ་སྐུ་བཟོས་པར་ཕྱག་འཚལ༌ཕྱིར།།

བདག་གིས་ཁྱོད་དང་ཁྱོད་ཀྱི་མི་རྣམས༌ཀུན།།

པཱ་པེལ་ལོན་གྱི་མཐའ་ལ་སྤྱུག་པར༌བྱ།།

ཞེས་བཀོད་པ་བཞིན༌ནོ།།

44 དབེན་སྟོང་ཡུལ་དུ་བདག་ཅག་གི་མེས་པོ་ལ་དཔང་པོའི་གུར་མཆོག་ཡོད༌ཅིང༌། དེ་ནི་དཀོན་མཆོག་གིས་མོ་ཤེ་ལ་བཀའ་གནང་བ་དང་དཔེ་བསྟན་པ་བཞིན་མེས་པོ་རྣམས་ཀྱིས་བཟོས༌པའང་ཡིན། 45 མེས་པོ་དེ་དག་གི་བུ་རབས་ཚ་རྒྱུད་ལའང་གུར་མཆོག་དེ་ཐོབ་པ་དང་དཀོན་མཆོག་གིས་ཁོ་རྣམས་ཀྱི་མདུན་ནས་ཕྱི་ཕྱོགས་ཀྱི་མི་རིགས་སོ་སོ་ས་མཐར་སྤྱུགས༌ཤིང༌། མེས་པོ་རྣམས་ཀྱིས་ཀྱང་མི་རིགས་དེ་དག་ལ་བཙན་འཛུལ་བྱེད་པའི་སྐབས༌སུ། ཁོ་རྣམས་ཀྱིས་ཡོ་ཤུ་ཨ་དང་མཉམ་དུ་གུར་མཆོག་དེ་ཡུལ་འདིར་ཁུར་ཅིང་། དེ་ནི་དཱ་བིད་ཀྱི་བར་དུ་གནས་པར་གྱུར་ཏོ།། 46 དེ་ནས་དཱ་བིད་ལ་དཀོན་མཆོག་གི་ཐུགས་རྗེ་ཐོབ༌ཅིང༌། ཁོས་མེས་པོ་ཡ་ཀོབ་ཀྱིས་དད་པ་བྱེད་པའི་དཀོན་མཆོག་ལ་བཞུགས་གནས་ཤིག་བཞེང་རྒྱུའི་རེ་འདུན་ཞུས༌མོད། 47 འོན་ཀྱང་དཀོན་མཆོག་ལ་བཞུགས་གནས་བཞེང་མཁན་ནི་སོ་ལོ་མོན་ཡིན། 48 དོན་དམ་དུ་བླ་ན་མེད་པའི་དཀོན་མཆོག་ནི་མིའི་ལག་པས་བརྩིགས་པའི་ཁང་པར་མི་བཞུགས༌ཏེ། དེ་ནི་ལུང་སྟོན་པས་ཇི་སྐད༌དུ།

49 ནམ་མཁའི་བང་རིམ་ང་ཡི་བཞུགས་ཁྲི༌དང༌།།

དོག་མོ་ས་གཞི་ང་ཡི་ཞབས་སྟེགས༌ཏེ།།

ཁྱོད་ཀྱིས་བདག་ལ་བཞུགས་གནས་ཅི་འདྲ༌བཞེང་།།

བདག་གི་བསྟི་གནས་དེ་ནི་གང་དུ༌འདུག །

50 འཇིག་རྟེན་ཐམས་ཅད་བདག་གིས་བཟོས་མིན༌ནམ།།

གཙོ་བོ་ལགས་ཀྱིས་དེ་སྐད༌གསུངས་པ་ཡིན།།

ཞེས་གསུངས་པ་བཞིན༌ནོ།།

51 ཁྱོད་རྣམས་ནི་ཇི་འདྲའི་ཨུ་ཚུགས་ཆེ་བ༌དང༌། སེམས་དང་རྣ་བ་བཏུལ་མེད་པ་རྣམས་ཀྱིས་རྟག་ཏུ་དམ་པའི་ཐུགས་ཉིད་ལ་རྒོལ་བར་བྱེད༌དེ། ཁྱོད་ཅག་གི་མེས་པོས་ཅི་ལྟར་བྱས་ན་ཁྱོད་རྣམས་ཀྱིས་ཀྱང་དེ་ལྟར་བྱེད༌པ་ཡིན། 52 ལུང་སྟོན་པ་སུ་ཞིག་ལ་ཁྱོད་ཅག་གི་མེས་པོ་རྣམས་ཀྱིས་གནོད་འཚེ་མ་བྱས་སམ། སྔ་མོ་ནས་སྐྱེས་བུ་རྣམ་དག་དེ་ཉིད་ཕེབས་པར་འགྱུར་ཚུལ་སྒྲོག་མཁན་ཡང་ཁྱོད་ཅག་གི་མེས་པོས་བསད་པ་མ་ཡིན༌ནམ། ད་ལྟའང་ཁྱོད་ཅག་གིས་སྐྱེས་བུ་རྣམ་དག་དེ་ཉིད་ལ་ངོ་ལོག་བྱས་ཤིང་བཀྲོངས༌པ་དང་། 53 གཞན་ཡང་ཁྱོད་ཅག་ལ་ཕོ་ཉ་ལས་བཀའ་ཁྲིམས་ཐོབ་ནའང་དེ་མ་བསྲུངས་པ་རེད་ཅེས་གསུངས༌སོ།།

སི་ཏེ་ཕཱན་རྡོ་རུབ་བཏང་བ།

54 དེ་ནས་མི་རྣམས་ཀྱིས་གཏམ་དེ་དག་ཐོས་པ་དང་ཤིན་ཏུ་ཁྲོས་ཏེ་སི་ཏེ་ཕཱན་གྱི་ཐོག་ཨམ་གཙིགས་བསྡམས༌པ་རེད། 55 འོན༌ཀྱང༌། སི་ཏེ་ཕཱན་ལ་དམ་པའི་ཐུགས་ཉིད་ཀྱིས་ཁྱབ༌ཅིང༌། ཁོང་གིས་ནམ་མཁའི་ཞིང་ཁམས་ལ་ཅེ་རེར་བལྟས་པ༌ན། དཀོན་མཆོག་གི་གཟི་བརྗིད་མཐོང་ཞིང་སྐྱབས་མགོན་ཡེ་ཤུའང་དཀོན་མཆོག་གི་གཡས་ཕྱོགས་སུ་བཞེངས་འདུག་པ་མཐོང༌བས། ཁོ་ན༌རེ། 56 ལྟོས་དང་། ནམ་མཁའི་ཞིང་ཁམས་ཀྱི་སྒོ་ཕྱེས་ཡོད༌ཅིང༌། མིའི་བུ་དཀོན་མཆོག་གི་གཡས་ཕྱོགས་སུ་བཞེངས་འདུག་པའང་བདག་གིས་མཐོང་ཞེས་གསུངས་པ༌ལ། 57 མི་དེ་རྣམས་ཀྱིས་གཏམ་དེར་ཉན་འདོད་མེད་པར་སྐད་ཆེན་པོས་འུར་བརྒྱབ༌ཅིང༌། ལག་པས་རྣ་བ་བཀབ་པ་དང་མཉམ་དུ་སི་ཏེ་ཕཱན་གྱི་མདུན་དུ་བརྒྱུགས༌ཏེ། 58 ཁོང་ཉིད་གྲོང་ཁྱེར་ཕྱི་རོལ་ཏུ་བསྐྲད་ནས་རྡོ་རུབ་བཏང་བ༌དང༌། དཔང་པོ་བྱེད་མཁན་རྣམས་ཀྱིས་ཀྱང་རང་གི་ཕྱི་གོས་ཕུད་དེ་སོ་ལོ་ཞེས་པའི་ན་གཞོན་ཞིག་གི་མདུན་དུ་བཞག་གོ། 59 དེ་རྣམས་ཀྱིས་སི་ཏེ་ཕཱན་རྡོ་རུབ་གཏོང་བཞིན་པའི་དུས༌སུ། སི་ཏེ་ཕཱན་གྱིས། ཀྱེ། གཙོ་བོ་ཡེ་ཤུ༌ལགས། བདག་གི་རྣམ་ཤེས་ཁུར་དུ་བཞེས་པར་མཛོད་ཅེས་གསོལ་བ་བཏབ་པ༌དང༌། 60 ཡང་པུས་མོ་སར་བཙུགས་ཏེ་སྐད་ཆེན༌པོས། ཀྱེ། གཙོ་བོ་ལགས། ཉེས་པ་འདི་ཁོ་རྣམས་ལ་མི་འགེལ་བར་མཛོད་ཅེས་གསུངས་པ་དང་གཟིམས༌སོ།།

ལེའུ་བརྒྱད༌པ།

ཡེ་རུ་སཱ་ལེམ་གྱི་ཆོས་ཚོགས་གཏོར༌བ།

1 སི་ཏེ་ཕཱན་བསད་པའི་དོན་དེར་སོ་ལོའང་ཡིད་འཐད༌དོ།། ཉིན༌དེར། ཡེ་རུ་སཱ་ལེམ་གྱི་ཆོས་ཚོགས་ལ་གནོད་འཚེ་ཆེན་པོ་ཐེབས༌ཏེ། སྐུ་ཚབ་པ་རྣམས་ལས་གཞན་རྗེས་འབྲང་པ་ཐམས་ཅད་ཡ་ཧུ་དཱ་དང་སཱ་མར་ཡ་ཡུལ་སོ་སོར་ཁ་ཐོར་དུ་སོང༌བ་རེད། 2 དད་གུས་ཡོད་པའི་མི་རྣམས་ཀྱིས་སི་ཏེ་ཕཱན་གྱི་བེམ་པོ་དུར་ལ་སྦས་ཤིང་མྱ་ངན་དྲག་ཏུ་ཞུས་སོ།། 3 འོན༌ཀྱང༌། སོ་ལོ་ཡིས་ཆོས་ཚོགས་ལ་གནོད་པ་ཆེན་པོ་བཟོས༌ཤིང༌། ཁྱིམ་ཚང་རེ་རེར་སོང་ནས་སྐྱེས་ཕོ་མོ་རྣམས་བཙན་ཁྲིད་བྱས་ཏེ་བཙོན་དུ་བཅུག༌གོ།

ཕི་ལིབ་ཀྱིས་སཱ་མར་ཡ་ཡུལ་དུ་ཆོས་གསུངས༌པ།

4 དེ་ནས་ཁ་ཐོར་དུ་སོང་བའི་མི་དེ་རྣམས་ཡུལ་སོ་སོར་སོང་ནས་དཀོན་མཆོག་གི་བཀའ་བསྒྲགས་སོ།། 5 ཕི་ལིབ་ཀྱང་མར་སཱ་མར་ཡ་གྲོང་ཁྱེར་དུ་སོང་ནས་སྐྱབས་མགོན་མཱ་ཤི་ཀའི་ཆོས་བསྒྲགས༌ཤིང༌། 6 མི་ཚོགས་ཀྱིས་ཆོས་ཐོས་པ་དང་ཕི་ལིབ་ཀྱིས་བསྟན་པའི་གྲུབ་རྟགས་རྣམས་ཀྱང་མཐོང་སྟེ་བློ་སེམས་གཅིག་མཐུན་གྱིས་ཁོང་གི་གསུང་ལ་མཉན་ཏོ།། 7 མི་མང་པོ་གདོན་འདྲེས་བཟུང་ཡོད་ཅིང་གདོན་འདྲེ་དེ་དག་གིས་སྐད་ཆེན་པོ་བརྒྱབ༌སྟེ། ཁོ་རྣམས་ཀྱི་ལུས་ནས་ཕྱིར་བུད་པ༌དང༌། གཞན༌ཡང༌། ཞ་བོ་དང་གྱོལ་པོ་མང་པོ་ཡོད་པ་རྣམས་ཀྱང་ནད་ལས་ཐར་བས། 8 གྲོང་ཁྱེར་དེའི་ནང་དུ་དགའ་སྤྲོ་ཆེན་པོ་བྱུང༌ངོ༌།།

རྫུ་འཕྲུལ་པ་སི་མོན་གྱི༌སྐོར།

9 དེ་ཡང་མིང་ལ་སི་མོན་ཟེར་བའི་མི་ཞིག་ཡོད་པ༌དེས། སྔར་ནས་གྲོང་ཁྱེར་དེ་རུ་རྫུ་འཕྲུལ་བསྟན་ཅིང་རང་རློམ་ཆེ་བས་སཱ་མར་ཡ་པ་རྣམས་ཧ་ལས་སུ་བཅུག་གོ། 10 རྒན་གཞོན་ཡོངས་ཀྱིས་ཀྱང་ཁོའི་གཏམ་ལ་ཉན༌ཞིང༌། མི་འདི་ནི་དཀོན་མཆོག་གི་ནུས་མཐུ་ཆེན་པོ་ཟེར་བ་དེ་ཡིན་ཞེས་སྨྲས་སོ།། 11 ཁོས་ཡུན་རིང་པོར་མི་དེ་རྣམས་ལ་རྫུ་འཕྲུལ་བསྟན་ནས་ཁོ་རྣམས་ཧ་ལས་སུ་བཅུག་པས་མི་རྣམས་ཀྱིས་ཁོའི་གཏམ་ལའང་མཉན་པ་རེད། 12 འོན་ཀྱང་ཕི་ལིབ་ཀྱིས་དཀོན་མཆོག་གི་རྒྱལ་སྲིད་སྐོར་གྱི་འཕྲིན་བཟང་དང་ཡེ་ཤུ་མཱ་ཤི་ཀའི་མཚན་བསྒྲགས་པ་ལ་མི་དེ་རྣམས་ཀྱིས་དད་པ་བྱས་ཏེ་སྐྱེས་ཕོ་མོ་རྣམས་ཁྲུས་གསོལ་ལ་ཞུགས་པ༌དང༌། 13 སི་མོན་རང་ཉིད་ཀྱང་དད་པར་གྱུར་ནས་ཁྲུས་གསོལ་ལ་ཞུགས་ཤིང་རྟག་ཏུ་ཕི་ལིབ་ལ་འགྲོགས་པ༌དང༌། ཕི་ལིབ་ཀྱིས་བསྟན་པའི་གྲུབ་རྟགས་དང་ངོ་མཚར་ཆེ་བའི་དོན་རྣམས་མཐོང་ནས་ཧ་ལས་པར་གྱུར༌ཏོ།།

14 དེ་ཡང་ཡེ་རུ་སཱ་ལེམ་དུ་སྡོད་པའི་སྐུ་ཚབ་པ་རྣམས་ཀྱིས་སཱ་མར་ཡ་པ་རྣམས་ཀྱིས་དཀོན་མཆོག་གི་བཀའ་དང་དུ་བླངས་པ་ཐོས༌ཏེ། པེ་ཏྲོ་དང་ཡོ་ཧ་ནན་གཉིས་དེ་དག་གི་གམ་དུ་མངགས་སོ།། 15 དེ་ནས་ཁོང་གཉིས་གནས་དེར་སླེབས་པ་དང་མི་དེ་རྣམས་ལ་དམ་པའི་ཐུགས་ཉིད་འཐོབ་པའི་ཕྱིར་གསོལ་བ་བཏབ། 16 རྒྱུ་མཚན་ནི་ཁོ་རྣམས་གཙོ་བོ་ཡེ་ཤུའི་མཚན་ལ་བརྟེན་ནས་ཁྲུས་གསོལ་ལ་ཞུགས༌ཀྱང༌། སྐབས༌དེར། དམ་པའི་ཐུགས་ཉིད་ད་དུང་མི་སུ་ཞིག་གི་སྟེང་དུའང་མ་བབས༌སོ།། 17 དེ་ནས་སྐུ་ཚབ་པ་གཉིས་ཀྱིས་མི་དེ་རྣམས་ཀྱི་ལུས་ལ་ཕྱག་བཞག་པ་དང་དེ་རྣམས་ལ་དམ་པའི་ཐུགས་ཉིད་ཐོབ་པ་རེད། 18 དེ་ནས་སྐུ་ཚབ་པ་གཉིས་ཀྱིས་མི་རྣམས་ཀྱི་ལུས་ལ་ཕྱག་བཞག་ནས། དམ་པའི་ཐུགས་ཉིད་ཐོབ་པ་སི་མོན་གྱིས་ཀྱང་མཐོང་བས། ཁོང་གཉིས་ལ་དངུལ་འབུལ་གྲབས་བྱས་ཏེ་ན༌རེ། 19 ངས་ཀྱང་མི་སུ་ཞིག་གི་ལུས་ལ་ལག་པ་བཞག༌ན། དེ་ལ་དམ་པའི་ཐུགས་ཉིད་འཐོབ་ཕྱིར་དབང་འདི་བདག་ལ་གནང་བར་མཛོད་ཅེས་ཞུས་པ༌ལ། 20 པེ་ཏྲོས་འདི་སྐད༌དུ། ཁྱོད་ཀྱིས་དཀོན་མཆོག་གི་གནང་སྦྱིན་ནི་དངུལ་ལ་བརྟེན་ནས་ཉོ་ཐུབ་པར་བསམས༌པས། ཁྱོད་ཀྱི་དངུལ་དང་ཁྱོད་རང་གཉིས་མཉམ་དུ་མེད་པར་གྱུར༌ཅིག 21 དཀོན་མཆོག་གི་དྲུང་དུ་ཁྱོད་ནི་སེམས་རྒྱུད་མི་དྲང་བས་ཁྱོད་ལ་ལས་འགན་འདིའི་སྟེང་དུ་སྐལ་བ་དང་འབྲེལ་བ་ཅི་ཡང་མེད། 22 ཁྱོད་ཀྱིས་རང་གི་ནག་ཉེས་འདི་ལས་འགྱོད་བཤགས་བྱོས་དང་། གཙོ་བོ་ལ་གསོལ་བ་ཐོབས་ཤིག དེ་ནས་ཁྱོད་ཀྱི་སེམས་ཁོང་གི་བསམ་ཚུལ་ལ་གུ་ཡངས་འཐོབ་ཀྱང་སྲིད་དོ།། 23 ཁྱོད་ནི་ཕྲག་དོག་གིས་ཁེངས་ཤིང་སྡིག་པས་བཅིངས་ཡོད་པའང་ངས་མཐོང་བ་ཡིན་ཞེས་གསུངས་སོ།། 24 དེ་ནས་སི་མོན་ན༌རེ། ཁྱོད་ཅག་གིས་བཤད་པ་རྣམས་ངའི་སྟེང་དུ་ཅི་ཡང་མི་འབྱུང་བའི༌ཕྱིར། ངའི་དོན་དུ་གཙོ་བོ་ལ་གསོལ་བ་འདེབས་པར་མཛོད་ཅེས་ཞུས་སོ།། 25 དེ་ནས་སྐུ་ཚབ་པ་པེ་ཏྲོ་དང་ཡོ་ཧ་ནན་གཉིས་ཀྱིས་གཙོ་བོའི་བཀའ་ལ་བདེན་དཔང་དང་བརྒྱུད་སྒྲོག་བྱས༌ཤིང༌། ཕྱིར་ཡེ་རུ་སཱ་ལེམ་དུ་ལོག་པ་དང་ལམ་བར་དུ་སཱ་མར་ཡ་ཡུལ་གྱི་གྲོང་སྡེ་མང་པོ་ལ་འཕྲིན་བཟང་བསྒྲགས༌སོ།།

ཕི་ལིབ་དང་ཨེ་ཐི་ཨོ་པི་ཡཱའི་རྒྱལ་ཁབ་ཀྱི་ཉུག་རུམ༌པ།

26 དེ་ཡང་གཙོ་བོའི་ཕོ་ཉ་ཞིག་གིས་ཕི་ལིབ་ལ་འདི་སྐད༌དུ། ཡར་ལོངས༌དང༌། ལྷོ་ཕྱོགས་སུ་ཡོད་པའི་ཡེ་རུ་སཱ་ལེམ་ནས་ག་ཟཱ་རུ་འགྲོ་བའི་དབེན་སྟོང་གི་ལམ་དེར་སོང་ཞིག་ཅེས་བཀའ་བསྩལ་ཏོ།། 27 དེ་ནས་ཕི་ལིབ་ལམ་ལ་ཆས་པ༌ན། ལམ་བར༌དུ། ཨེ་ཐི་ཨོ་པི་ཡཱ་རྒྱལ་ཁབ་ཀྱི་དབང་ཐང་ཅན་གྱི་ཉུག་རུམ་པ༌སྟེ། རྒྱལ་ཁབ་དེའི་ཀན་དཱ་ཀེ་བྱ་བའི་རྒྱལ་མོའི་དངུལ་མཛོད་ཁང་གི་སྤྱི་གཉེར་པ་དེ་ཉིད་ཡེ་རུ་སཱ་ལེམ་ལ་མཇལ་དུ་སོང༌ཞིང༌། 28 ད་ལྟ་ཤིང་རྟར་བསྡད་ནས་ཕྱིར་ལོག་པའི་ལམ་དུ་ལུང་སྟོན་པ་ཡེ་ཤ་ཡཱའི་མདོ་ཀློག་གིན་ཡོད་པ་རེད། 29 དེ་ནས་དམ་པའི་ཐུགས་ཉིད་ཀྱིས་ཕི་ལིབ་ལ་འདི་སྐད༌དུ། ཁྱོད་རང་ཤིང་རྟ་དེའི་གམ་དུ་སོང་ཞིག་ཅེས་གསུངས་པ༌དང༌། 30 ཕི་ལིབ་ཀྱང་དེ་བཞིན་དུ་ཉུག་རུམ་པའི་གམ་དུ་བརྒྱུགས༌ཤིང༌། དེས་ལུང་སྟོན་པ་ཡེ་ཤ་ཡཱའི་མདོ་ཀློག་གིན་ཡོད་པ་ཐོས་ཏེ་ན༌རེ། ཁྱོད་ཀྱིས་ཀློག་བཞིན་པའི་དོན་དེ་རྟོགས་སམ་ཞེས་དྲིས་པ༌ན། 31 ཁོ་ན༌རེ། བདག་ལ་ཁྲིད་སྟོན་བྱེད་མཁན་མེད༌པས། ངས་ཅི་ལྟར་རྟོགས་ནུས་ཞེས་སྨྲས༌ཤིང༌། ཕི་ལིབ་ཤིང་རྟའི་ནང་དུ་ཁོ་དང་མཉམ་དུ་བཞུགས༌པར་གདན་དྲངས་པ་དང་། 32 ཁོས་ཀློག་བཞིན་པའི་མདོ་ནི་འདི་ལྟ༌སྟེ།

ཁོང་ནི་ཤན་པའི་མདུན་དུ་ལུག་ལྟར༌ཁྲིད།།

བལ་འབྲེག་པ་ཡི་གམ་གྱི་ལུ་གུ༌བཞིན།།

སྐད་སྒྲ་མེད་པར་ཁོང་གིས་ཅང་མི༌སྨྲ།།

33 གཞན་གྱིས་ཁོང་ལ་འཕྱ་ཞིང་དམོད་པ༌དང༌།།

བདེན་པའི་ཁྲིམས་ཐག་གཏན་ནས་མེད་པར༌བཟོས།།

ཁོང་གི་ཚེ་སྲོག་ས་ལས་བཅད་པའི༌ཕྱིར།།

ཁོང་གི་གདུང་རྒྱུད་སུ་ཡིས་འཆད་ནུས༌སམ།།

ཞེས་གསུངས་ཡོད་པ༌དེའོ།། 34 དེ་ནས་ཉུག་རུམ་པ་ན༌རེ། ལུང་སྟོན་པས་ལུང་བསྟན་འདི་ནི་རང་གཞན་སུ་ལ་གསུངས་པ་བདག་ལ་གསུང་བར་མཛོད་ཅེས་སྨྲས་པ༌དང༌། 35 ཕི་ལིབ་ཀྱིས་མདོ་དེ་ནས་འགོ་བཟུང་སྟེ་སྐྱབས་མགོན་ཡེ་ཤུའི་དོན་རྣམས་ཉུག་རུམ་པར་གསུངས་སོ།། 36 དེ་ནས་ཁོ་གཉིས་མདུན་དུ་སྐྱོད་བཞིན་ཆུ་ཡོད་པའི་ས་ཆ་ཞིག་ཏུ་སླེབས་པ༌ན། ཉུག་རུམ་པ་ན༌རེ། ལྟོས༌དང༌། འདི་རུ་ཆུ་ཡོད༌དེ། ང་རང་ཁྲུས་གསོལ་ལ་ཞུགས་ན་མི་འོས་པ་ཅི་ཡོད་ཅེས་སྨྲས་པ༌ལ། 37 ཕི་ལིབ་ན༌རེ། ཁྱོད་ཀྱིས་བློ་སེམས་རྩེ་གཅིག་གིས་དད་པ་བྱས་ན་ཆོག་པ་ཡིན་ཞེས་བཤད་ཅིང༌། ཁོས་ཀྱང་ཡེ་ཤུ་མཱ་ཤི་ཀ་ནི་དཀོན་མཆོག་གི་སྲས་ཡིན་པར་ངས་དད་པ་བྱེད་ཅེས་སྨྲས་པ༌དང༌། 38 ཤིང་རྟ་བགྲོད་མཚམས་འཇོག་པར་བཀའ་བསྒོས༌ཏེ། ཁོ་གཉིས་ཆུ་རུ་ཞུགས་ཤིང་ཕི་ལིབ་ཀྱིས་ཁོ་ལ་ཁྲུས་གསོལ་མཛད་དོ།། 39 དེ་ནས་ཁོ་གཉིས་ཆུ་ལས་ཕྱིར་འབུད་པའི་དུས༌སུ། གཙོ་བོའི་ཐུགས་ཉིད་ཀྱིས་གློ་བུར་ཉིད་ལ་ཕི་ལིབ་གནས་གཞན་དུ་དྲངས༌ཤིང༌། ཉུག་རུམ་པས་ཕི་ལིབ་མ་མཐོང་ཡང་དགའ་སྤྲོའི་ངང་ལམ་ལ་ཆས་སོ།། 40 ཕྱིས༌སུ། ཨ་ཟོད་ཅེས་པའི་གྲོང་ཁྱེར་ལ་ཕི་ལིབ་མངོན་སུམ་དུ་སླེབས་པ་དང་། ཁོ་རང་གྲོང་ཁྱེར་ཀུན་ཏུ་རྒྱུ་ཞིང་ཀེ་སར་ཡཱ་རུ་སླེབས་པའི་བར་དུ་འཕྲིན་བཟང་བསྒྲགས༌སོ།།

ལེའུ་དགུ༌པ།

སོ་ལོ་སྐྱབས་མགོན་ཡེ་ཤུར་དད༌པ།

1 དེའི་དུས༌སུ། སོ་ལོ་ཡིས་མུ་མཐུད་དུ་གཙོ་བོའི་རྗེས་འབྲང་པ་རྣམས་ལ་འཇིགས་སྐུལ་བྱས་ནས་དམར་གསོད་ཀྱི་གཏམ་སྨྲ་བཞིན་ཡོད་པ༌དང༌། མཆོད་དཔོན་ཆེན་པོའི་དྲུང་དུ་སོང༌སྟེ། 2 མཱ་ཤི་ཀའི་ཆོས་ཀྱི་ལམ་དེ་ལ་ཞུགས་མཁན་ཡོད༌ན། ཕོ་མོ་གང་ཡིན་ཡང་བཙན་བཟུང་བྱས་ནས་ཡེ་རུ་སཱ་ལེམ་དུ་འཁྲིད་ཆོག་པའི༌ཕྱིར། དཱ་མེ་སེག་ཏུ་ཡོད་པའི་ཆོས་ཁང་སོ་སོ་ལ་འཕྲིན་ཡིག་གནང་བར་ཞུས། 3 དེ་ནས་སོ་ལོ་ལམ་ལ་ཆས་ཏེ་དཱ་མེ་སེག་གི་ཉེ་སར་སླེབས་པ༌ན། གློ་བུར༌ཉིད་དུ་ནམ་མཁའི་ཞིང་ཁམས་ནས་ཁོའི་ཕྱོགས་བཞིར་འོད་འཁྱུགས་ཤིང་འཚེར་བ༌དང༌། 4 ཁོ་རང་སར་འགྱེལ་ཞིང་སྐད་སྒྲ་ཞིག་གིས་འདི་སྐད་དུ། ཀྱེ། སོ༌ལོ། སོ་ལོ། ཁྱོད་ཀྱིས་བདག་ལ་གནོད་འཚེ་བྱེད་དོན་ཅི་ཡིན་ནམ་ཞེས་གསུངས་པ་ཐོས༌ནས། 5 ཁོ་ན༌རེ། ཀྱེ་གཙོ་བོ༌ལགས། ཁྱེད་རང་སུ་ཡིན་ནམ་ཞེས་ཞུས་པ༌ལ། ཁོང་གིས་འདི་སྐད༌དུ། བདག་ནི་ཁྱོད་ཀྱིས་གནོད་འཚེ་བྱེད་བཞིན་པའི་ཡེ་ཤུ་ཡིན། 6 ཁྱོད་ཡར་ལངས་ནས་གྲོང་ཁྱེར་དེར་སོང༌དང༌། ཁྱོད་ཀྱིས་ཅི་བྱ་དགོས་པ་དེ་མི་གཞན་གྱིས་ཁྱོད་ལ་སྨྲ་བར་ངེས་ཞེས་གསུངས་སོ།། 7 ལམ་གྲོགས་རྣམས་ཀྱིས་ཀྱང་སྐད་དེ་ཐོས་པ་ལས་མི་སུ་ཡང་མ་མཐོང་བས་ཡར་ལངས་ནས་བསྡད་ཅིང་ཅི་ཡང་སྨྲ་མ་ནུས་སོ།། 8 དེ་ནས་སོ་ལོ་ས་ནས་ཡར་ལངས་ཏེ་མིག་ཕྱེས་ཚེ་ཅི་ཡང་མ་མཐོང༌ཞིང་། ལམ་གྲོགས་རྣམས་ཀྱིས་ཁོའི་ལག་པར་འཇུས་ནས་དཱ་མེ་སེག་ཏུ་ཁྲིད་པ༌དང༌། 9 ཁོས་ཉིན་གསུམ་གྱི་རིང་ལ་མིག་གིས་ཅི་ཡང་མ་མཐོང་ཞིང་བཟའ་བཏུང་ཅི་ཡང་མ་སྤྱད༌དོ།།

10 དེ་ཡང་དཱ་མེ་སེག་ཏུ་མིང་ལ་ཨ་ནན་ཡཱ་ཟེར་བའི་རྗེས་འབྲང་པ་ཞིག་ཡོད༌ཅིང༌། ཁོ་ལ་ཞལ་གཟིགས་གནང་ནས་གཙོ་བོས་ཁོ་རང་ལ་ཨ་ནན་ཡཱ་ཞེས་བོས་པ༌དང༌། ཁོས་གཙོ་བོ༌ལགས། ང་རང་འདི་རུ་ཡོད་ཅེས་ཞུས་སོ།། 11 ཡང་གཙོ་བོས་འདི་སྐད༌དུ། ཡར་ལངས་ནས་སྲང་ལམ་དྲང་པོ་དེར་སོང༌སྟེ། ཡུ་དཱའི་ཁྱིམ་ནས་ཐཱར་ཟི་ཡི་མི་སྟེ། མིང་ལ་སོ་ལོ་ཟེར་བ་དེ་ཚོལ༌དང༌། ད་ལྟ་ཁོས་གསོལ་བ་འདེབས་ཀྱིན་ཡོད་པ༌དང༌། 12 རང་གི་མིག་གིས་སླར་ཡང་མཐོང་ཐུབ་པའི༌ཕྱིར། སོ་ལོ་ལ་གནང་བའི་ཞལ་གཟིགས་ནས་ཨ་ནན་ཡཱ་ཞེས་པའི་མི་ཞིག་ཁོའི་སྡོད་སར་ཡོང་སྟེ་ལག་པ་ཁོའི་ལུས་སྟེང་ལ་བཞག་པ་མཐོང་ཡོད་ཅེས་གསུངས་ནའང་། 13 ཨ་ནན་ཡཱ་ན༌རེ། གཙོ་བོ༌ལགས། ངས་མི་གཞན་མང་པོའི་ངག་ལས་མི་འདིའི་སྐོར་གོ་བྱུང་སྟེ་ཡེ་རུ་སཱ་ལེམ་དུ་ཁྱེད་ཀྱི་དད་ལྡན་དམ་པ་རྣམས་ལ་གནོད་འཚེ་ཅི་ཙམ་བཏང་བ༌དང༌། 14 ཡང་ཁོས་མཆོད་དཔོན་ཆེན་པོ་རྣམས་ཀྱི་དྲུང་ནས་ཁྱེད་ཀྱི་མཚན་ནས་འབོད་མཁན་གྱི་མི་རྣམས་བཟུང་ཆོག་པའི་དབང་ཆ་བླངས་ཏེ་འདི་རུ་ཡོད་པའང་ཐོས་ཞེས་ཞུས་ཀྱང༌། 15 གཙོ་བོས་འདི་སྐད༌དུ། ཁྱོད་རང་སོང༌དང༌། ཁོ་ནི་ངས་བདམས་པའི་སྣོད་ལྡན་ཞིག༌སྟེ། ཁོས་ཕྱི་ཕྱོགས་པ་རྣམས༌དང༌། རྒྱལ་པོ༌རྣམས། གཞན་ཡང་ཡེས་ར་ཨེལ་གྱི་བུ་རྒྱུད་བཅས་ཀྱི་མདུན་དུ་བདག་གི་མིང་བསྒྲག་པར་འགྱུར༌ཞིང༌། 16 ངས་ཀྱང་ཁོ་རང་ལ་ངའི་མིང་གི་ཆེད་དུ་ངེས་པར་སྡུག་བསྔལ་ཇི་ཙམ་མྱང་དགོས་པ་སྟོན་པར་བྱའོ་ཞེས་གསུངས་སོ།། 17 དེ་ནས་ཨ་ནན་ཡཱ་ཁྱིམ་དེར་སོང་ནས་སོ་ལོའི་ལུས་ལ་ལག་པ་བཞག༌སྟེ། སྤུན་ཟླ་སོ་ལོ༌ལགས། ལམ་བར་དུ་ཁྱོད་ལ་གསལ་པོར་མངོན་པའི་གཙོ་བོ་ཡེ་ཤུ་ཁོང་ཉིད་ཀྱིས་ཁྱོད་ཀྱི་མིག་གིས་སླར་ཡང་མཐོང་ཐུབ་པ༌དང༌། ཁྱོད་ལ་དམ་པའི་ཐུགས་ཉིད་ཀྱིས་ཁྱབ་པའི་ཕྱིར་ང་རང་མངགས་པ་ཡིན་ཞེས་སྨྲས༌ཤིང༌། 18 དེ་མ་ཐག་སོ་ལོའི་མིག་ལས་ཤུན་སྐོགས་ལྟ་བུ་རེ་ལྷུང་བ་དང་མིག་གིས་སླར་ཡང་མཐོང་ཐུབ་པར་གྱུར་ཏོ།། དེ་ནས་སོ་ལོ་ཡར་ལངས་ནས་ཁྲུས་གསོལ་ལ་ཞུགས་པ༌དང༌། 19 ཁ་ཟས་ལ་རོལ་རྗེས་ལུས་སྟོབས་རྒྱས༌པ་རེད།

སོ་ལོ་ཡིས་དཱ་མེ་སེག་ཏུ་ཆོས་བསྒྲགས་པ།

སོ་ལོ་དང་དཱ་མེ་སེག་ཏུ་ཡོད་པའི་རྗེས་འབྲང་པ་རྣམས་མཉམ་དུ་ཉིན་ཁ་ཤས་ལ་བསྡད༌པ་དང་། 20 དེ་མ་ཐག་ཁོང་ཉིད་ཆོས་ཁང་སོ་སོར་སོང་ནས་སྐྱབས་མགོན་ཡེ་ཤུ་ནི་དཀོན་མཆོག་གི་སྲས་ཡིན་པ་བསྒྲགས༌ཤིང༌། 21 གཏམ་དེ་ཐོས་པའི་མི་ཐམས་ཅད་ངོ་མཚར་སྐྱེས་ཏེ་ན༌རེ། མི་འདི་ནི་ཡེ་རུ་སཱ་ལེམ་ནས་སྐྱབས་མགོན་ཡེ་ཤུའི་མཚན་ལ་ཞུ་མཁན་རྣམས་ལ་གནོད་འཚེ་ཆེན་པོ་བཏང་བ༌དང༌། དད་ལྡན་རྣམས་བཟུང་སྟེ་མཆོད་དཔོན་ཆེན་པོ་རྣམས་ཀྱི་གམ་དུ་འཁྲིད་པའི་ཕྱིར་འདིར་ཡོང་བ་དེ་མ་ཡིན་ནམ་ཞེས་སྨྲས་སོ།། 22 འོན་ཀྱང་སོ་ལོ་ལ་ནུས་མཐུ་ཇེ་ཆེ་ནས་ཇེ་ཆེར་གྱུར་པ༌དང༌། ཡེ་ཤུ་ནི་སྐྱབས་མགོན་མཱ་ཤི་ཀ་ཡིན་པར་བདེན་དཔང་བྱས་ཏེ་དཱ་མེ་སེག་ཏུ་ཡོད་པའི་ཡ་ཧུ་དཱ་པ་རྣམས་དགག་པས་བཏུལ་བའོ།།

23 དེ་ནས་ཉིན་མང་པོ་འགོར་བ་དང་ཡ་ཧུ་དཱ་པ་རྣམས་ཀྱིས་སོ་ལོ་གསོད་པར་གྲོས་བྱས༌ནའང༌། 24 སོ་ལོས་ཁོ་རྣམས་ཀྱི་ཇུས་ངན་ཤེས༌པ་དང་། དེ་དག་གིས་སོ་ལོ་གསོད་པའི་ཕྱིར་ཉིན་མཚན་མེད་པར་གྲོང་ཁྱེར་གྱི་མཁར་སྒོ་ཐམས་ཅད་བསྲུངས་མོད། 25 འོན་ཀྱང་སོ་ལོའི་རྗེས་འབྲང་པ་རྣམས་ཀྱིས་མཚན་མོའི་དུས་སུ་ཁོང་ཉིད་སླེ་བོའི་ནང་དུ་བཞག་སྟེ་མཁར་གྱང་ནས་མར་དཔྱངས་སོ།།

26 དེ་ནས་སོ་ལོ་ཁོང་ཉིད་ཡེ་རུ་སཱ་ལེམ་དུ་སླེབས་ནས་རྗེས་འབྲང་པ་རྣམས་དང་འགྲོགས་འདོད༌ཀྱང༌། དེ་རྣམས་ཁོང་ལ་འཇིགས་ཤིང་རྗེས་འབྲང་པ་ཡིན་པར་ཡིད་མ་ཆེས་པ་རེད། 27 འོན༌ཀྱང༌། པཱར་ན་པཱ་ཡིས་ཁོང་ཉིད་སྐུ་ཚབ་པ་རྣམས་ཀྱི་མདུན་དུ་ཁྲིད༌ཅིང༌། དེ་སྔར་སོ་ལོས་ལམ་བར་ནས་གཙོ་བོ་ཁོང་ཉིད་ཇི་ལྟར་མཐོང་ཞིང་ཁོང་གིས་ཁོ་རང་ལ་གསུང་གླེང་ཅི་གནང་བ༌དང༌། ཡང་སོ་ལོས་དཱ་མེ་སེག་ནས་སྙིང་སྟོབས་ཆེན་པོས་སྐྱབས་མགོན་ཡེ་ཤུའི་མཚན་ལ་བརྟེན་ནས་ཆོས་བསྒྲགས་པ་སོགས་སྨྲས་སོ།། 28 དེ་ནས་སོ་ལོ་དང་སྐུ་ཚབ་པ་རྣམས་མཉམ་དུ་འགྲོགས༌ཏེ། ཡེ་རུ་སཱ་ལེམ་དུ་རྒྱུ་ཞིང་གཙོ་བོའི་མཚན་ལ་བརྟེན་ནས་སྤོབས་པ་ཆེན་པོས་ཆོས་བསྒྲགས་པ༌དང༌། 29 གྷི་རིག་སྐད་སྨྲ་མཁན་ཡ་ཧུ་དཱ་པ་རྣམས་ལའང་རྩོད་གླེང་བྱས་ཤིང་དེ་རྣམས་ཀྱིས་སོ་ལོ་གསོད་པའི་ཐབས་བཙལ། 30 སྤུན་ཟླ་རྣམས་ཀྱིས་དོན་དེ་ཤེས་ནས་ཁོང་ཉིད་མར་ཀེ་སར་ཡཱ་རུ་བསྐྱལ་ཏེ་ཐཱར་ཟི་ལ་འགྲོ་རུ་བཅུག་གོ། 31 དེའི་དུས༌སུ། ཡ་ཧུ་དཱ༌དང༌། ག༌ལིལ། སཱ་མར་ཡ་བཅས་ཡུལ་སོ་སོའི་ཆོས་ཚོགས་རྣམས་ལ་ཞི་བདེ་ཡོད་ཅིང་ཡར་བསྐྱེད་ཐོབ་པ༌དང༌། གཙོ་བོ་ལ་གུས་ཤིང་འཇིགས་པ་དང་དམ་པའི་ཐུགས་ཉིད་ཀྱིས་སེམས་གསོ་མཛད་པའི་ངང་ནས་མི་གྲངས་ཀྱང་ཇེ་མང་དུ་འཕེལ་ཏོ།།

པེ་ཏྲོའི་འཕྲིན་ལས་ཀྱི་སྐོར།

32 དེ་ཡང་པེ་ཏྲོ་ཡུལ་ཕྱོགས་ཀུན་ཏུ་རྒྱུ་བའི་དུས་སུ་ལད་རྡ་རུ་གནས་པའི་དད་ལྡན་དམ་པ་རྣམས་ཀྱི་དྲུང་དུ་ཕྱིན་པ༌དང༌། 33 དེ་རུ་མིང་ལ་ཨེ་ནེ་ཡཱ་བྱ་བ་ནད་བྱུང་ནས་ལོ་བརྒྱད་ལ་ཉལ་སར་ལྷུང་བའི་ཞ་བོ་ཞིག་ཡོད་པ་དང་ཕྲད་ཅིང༌། 34 པེ་ཏྲོ་ན༌རེ། ཨེ་ནེ༌ཡཱ། ཡེ་ཤུ་མཱ་ཤི་ཀས་ཁྱོད་ཀྱི་ནད་གསོས་པས་ཡར་ལངས་ནས་རང་གི་མལ་སྟན་བདག་གཉེར་གྱིས་ཞེས་གསུངས་མ་ཐག་ཁོ་རང་ཡར་ལངས་པ་དང་། 35 ལད་རྡ་དང་ཤཱ་རོན་དུ་གནས་པའི་མི་ཐམས་ཅད་ཀྱིས་ཨེ་ནེ༌ཡཱ་མཐོང་སྟེ་གཙོ་བོའི་ཕྱོགས་སུ་འཁོར༌ཏོ།།

36 དེ་ནས་ཡོ་ཕཱ་རུ་མིང་ལ་ཐཱ་པི་ཐ་ཟེར་བའི་བུད་མེད་རྗེས་འབྲང་པ་ཞིག་ཡོད༌ཅིང༌། མིང་དེ་གྷི་རིག་སྐད་དུ་བསྒྱུར་ན་དོར་ཀི་ཞེས་ཀྱང༌ཟེར། ཁོ་མོས་རྟག་ཏུ་ལས་བཟང་པོ་བསྒྲུབས་པ་དང་སྦྱིན་པ་མང་པོ་བཏང་ངོ༌།། 37 དུས༌དེར། ཁོ་མོར་ན་ཚ་བྱུང་ནས་ཚེ་ལས་འདས་པ་དང་མི་རྣམས་ཀྱིས་ཁོ་མོའི་བེམ་པོ་བཀྲུས་ཏེ་ཐོག་ཁང་ཞིག་གི་ནང་དུ་བཞག་གོ། 38 ཡོ་ཕཱ་ནི་ལད་རྡ་དང་བར་ཐག་ཉེ་བས་རྗེས་འབྲང་པ་རྣམས་ཀྱིས་པེ་ཏྲོ་ཁོང་ཉིད་ལད་རྡ་རུ་ཡོད་པ་ཐོས་ནས་མི་གཉིས་ཁོང་གི་དྲུང་དུ་མངགས༌ཏེ། དུས་མི་འགྱངས་པར་ངེད་ཅག་གི་གམ་དུ་ཕེབས་རོགས་ཞེས་ནན་གྱིས་ཞུས་སོ།། 39 དེ་ནས་པེ་ཏྲོ་ཡར་ལངས་ནས་དེ་དག་དང་མཉམ་དུ་ལམ་ལ་ཆས། ཡོ་ཕཱ་རུ་སླེབས་ཤིང་མི་རྣམས་ཀྱིས་ཁོང་ཉིད་ཐོག་ཁང་ནང་དུ་ཁྲིད་པ༌དང༌། ཡུགས་མོ་རྣམས་ཁོང་གི་གམ་དུ་ཡར་ལངས་ནས་ངུས༌ཤིང༌། བུད་མེད་དོར་ཀི་དེ་སྔར་ཁོ་མོ་རྣམས་དང་མཉམ་དུ་ཡོད་དུས་བཟོས་པའི་ནང་གོས་དང་ཕྱི་གོས་རྣམས་ཁོང་ལ་བསྟན་པ་རེད། 40 འོན་ཀྱང་པེ་ཏྲོས་ཁོ་མོ་རྣམས་ཕྱིར་འགྲོ་རུ་བཅུག༌རྗེས། པུས་མོ་སར་བཙུགས་ཏེ་དཀོན་མཆོག་ལ་གསོལ་བ་བཏབ༌ཅིང༌། ཞལ་ཕྱིར་འཁོར་ནས་བེམ་པོ་ལ་འདི་སྐད༌དུ། ཐཱ་པི༌ཐ། ཡར་ལོངས་ཤིག་ཅེས་གསུངས་པ༌ན། ཁོ་མོས་མིག་ཕྱེས་ཏེ་པེ་ཏྲོ་མཐོང་བ་དང་ཡར་ཙོག་པུར་བསྡད་དོ།། 41 དེ་ནས་པེ་ཏྲོས་ཁོ་མོའི་ལག་པར་འཇུས་ནས་ཡར་བསླངས་ཤིང་དད་ལྡན་དམ་པ་དང་ཡུགས་མོ་རྣམས་ནང་ལ་བོས༌ཏེ། ཁོ་མོ་གསོན་པོར་དེ་རྣམས་ལ་སྤྲད། 42 དོན་དེ་ཡོ་ཕཱ་ཡོངས་སུ་ཁྱབ་པ་དང་མི་མང་པོས་གཙོ་བོ་ལ་དད་པ་བྱས་སོ།། 43 དོན་དེ་བྱུང་བའི་རྗེས༌སུ། པེ་ཏྲོ་ཁོང་ཉིད་ཡོ་ཕཱ་ཡི་སི་མོན་ཟེར་བའི་ཀོ་བཟོ་བ་ཞིག་གི་ཁྱིམ་དུ་ཉིན་མང་པོར་བཞུགས༌སོ།།

ལེའུ་བཅུ༌པ།

བརྒྱ་དཔོན་ཀོར་ནེ་ལིའུ་ཡིས་སྐུ་ཚབ་པ་པེ་ཏྲོ་གདན་དྲངས༌པ།

1 དེ་ཡང་ཀེ་སར་ཡཱ་ཞེས་པར་ཨི་ཏ་ལི་དཔུང་ཁག་གི་བརྒྱ་དཔོན་མིང་ལ་ཀོར་ནེ་ལིའུ་ཞེས་པ་ཞིག་ཡོད༌དེ། 2 ཁོ་ནི་དད་མོས་ཡོད་པ་ཞིག་ཡིན༌ལ། ཁོ་དང་བཟའ་མི་ཐམས་ཅད་ཀྱང་དཀོན་མཆོག་ལ་དད་གུས་ཆེ༌བས། མི་རྣམས་ལ་སྦྱིན་པ་མང་པོ་བཏང་བ་དང་དུས་རྟག་ཏུ་དཀོན་མཆོག་ལ་གསོལ་བ་བཏབ་བོ།། 3 དེ་ཡང་ཉིན་ཞིག་གི་ཕྱི་དྲོའི་ཆུ་ཚོད་གསུམ་ཡས་མས་སུ་ཁོ་ལ་ཞལ་གཟིགས་གནང་ནས། དཀོན་མཆོག་གི་ཕོ་ཉ་ཞིག་རང་གི་གམ་དུ་ཕེབས་པ་གསལ་པོར་མཐོང་བ་དང་ཕོ་ཉས་ཀོར་ནེ་ལིའུ་ཞེས་བོས། 4 དེ་ནས་ཁོས་མིག་ཅེ་རེར་ཕོ་ཉ་ལ་བལྟས་ཤིང་དངངས་སྐྲག༌ངང༌། ཇོ་བོ༌ལགས། དོན་ཅི་ཡོད་ཅེས་ཞུས་པ༌ལ། ཕོ་ཉ་ན༌རེ། ཁྱོད་ཀྱི་གསོལ་འདེབས་དང་སྦྱིན་པ་ནི་དཀོན་མཆོག་གི་དྲུང་དུ་དྲན་རྟེན་བཞིན་དུ་སླེབས༌འདུག 5 ད་ལྟ་ཁྱོད་ཀྱིས་ཡོ་ཕཱ་རུ་མི་མངགས་ཏེ་པེ་ཏྲོ་ཞེས་ཀྱང་འབོད་པའི་སི་མོན་གདན་དྲོངས༌ཤིག 6 ཁོ་རང་ནི་རྒྱ་མཚོའི་འགྲམ་དུ་གནས་པའི་ཀོ་བཟོ་བ་སི་མོན་གྱི་ཁྱིམ་དུ་བཞུགས་པ་ཡིན་ཞེས་གསུངས་པ༌དང༌། 7 ཁོ་ལ་གཏམ་གླེང་བའི་ཕོ་ཉ་ཕྱིར་ཕེབས༌རྗེས། ཁོས་རང་ཁྱིམ་གྱི་ཞབས་ཕྱི་པ་གཉིས་དང་རྟག་ཏུ་རང་གི་མདུན་དུ་སྡོད་པའི་དམག་མི་རྣམས་ལས་དད་མོས་ཡོད་པ་ཞིག་བོས༌ཏེ། 8 དོན་དེ་ཐམས་ཅད་ཁོ་རྣམས་ལ་བཤད་པ་དང་ཡོ་ཕཱ་རུ་མངགས༌སོ།།

སྐུ་ཚབ་པ་པེ་ཏྲོས་མཐོང་བའི་ཞལ་གཟིགས།

9 དེའི་ཕྱི༌ཉིན། ཁོ་རྣམས་ལམ་དུ་ཆས་ཤིང་ཡོ་ཕཱ་གྲོང་ཁྱེར་དང་ཉེ་བར་སླེབས་པ༌དང༌། ཉིན་གུང་ཙམ་གྱི་དུས༌སུ། པེ་ཏྲོ་ཁང་ཐོག་ཏུ་གསོལ་བ་འདེབས་སུ་སོང་བ༌དང༌། 10 ཁོང་གི་ལྟོ་བ་བཀྲེས་པ་དང་ཁ་ཟས་སྤྱོད་འདོད༌ཅིང༌། ཁྱིམ་ཚང་དེས་ཀྱང་ཁ་ཟས་གྲ་སྒྲིག་བྱེད་བཞིན་པའི་དུས༌སུ། པེ་ཏྲོའི་དྲན་པ་འཆལ་ནས། 11 ནམ་མཁའི་སྒོ་ཕྱེས་པ་དང་སྣེ་བཞི་བསྡམས་པའི་རས་གྲུ་བཞི་ཆེན་པོ་དང་འདྲ་བའི་དངོས་པོ་ཞིག་ས་སྟེང་ལ་མར་དཔྱངས་པ་མཐོང༌། 12 དེའི་ནང་དུ་ས་སྟེང་གི་སུག་བཞི་ཅན་གྱི་སྲོག་ཆགས༌དང༌། ལྟོ་འགྲོའི༌རིགས། གཞན་ཡང་ནམ་མཁའི་བྱ་རྣམས་ཡོད༌ཅིང༌། 13 ཡང་སྐད་སྒྲ་ཞིག་གྲགས༌ཏེ། པེ༌ཏྲོ། ཡར་ལོངས༌དང༌། དེ་དག་བཤས་ནས་ཟོ་ཞིག་ཅེས་གསུངས་སོ།། 14 འོན༌ཀྱང༌། པེ་ཏྲོ་ན༌རེ། གཙོ་བོ༌ལགས། དེ་ལྟར་བྱེད་ག་ལ༌རུང༌། ངས་ཁ་ཟས་སུ་མི་རུང་བ་དང་མི་གཙང་བ་ཞིག་གཏན་ནས་ཟོས་མ་མྱོང་ཞེས་སྨྲས་པ༌ལ། 15 ཡང་སྐད་སྒྲ་ཞིག་གྲགས་ཏེ་འདི་སྐད༌དུ། དཀོན་མཆོག་གིས་གཙང་མར་མཛད་པ་རྣམས་ཁྱོད་ཀྱིས་མི་གཙང་བར་བརྩི་མི་འོས་ཞེས་གསུངས་སོ།། 16 དེ་ལྟར་བསྟུད་མར་ཐེངས་གསུམ་ལ་སྐད་སྒྲ་བྱུང་མ་ཐག་རས་ལེབ་ཆེན་པོ་དེ་ཕྱིར་ནམ་མཁར་དྲངས༌སོ།།

17 དེ་ནས་པེ་ཏྲོས་རང་ལ་ཞལ་གཟིགས་གནང་བ་ལས་མཐོང་བའི་དོན་དེ་རྣམས་ཅི་ཡིན་མ་ཤེས་པར་ཐེ་ཚོམ་སྐྱེ་བའི་སྐབས༌སུ། ཀོར་ནེ་ལིའུ་ཡིས་མངགས་པའི་མི་དེ་རྣམས་ཀོ་བཟོ་བ་སི་མོན་གྱི་ཁྱིམ་ཚང་གང་ཡིན་དྲིས་ནས་སྒོ་ཁར་སླེབས་ཏེ། 18 སྐད་མཐོན་པོས་པེ་ཏྲོ་ཟེར་བའི་སི་མོན་འདིར་བཞུགས་སམ་ཞེས་དྲིས་སོ།། 19 པེ་ཏྲོས་ད་དུང་ཞལ་གཟིགས་དེའི་སྐོར་ལ་བསམ་བློ་གཏོང་བཞིན་པའི་དུས་སུ་དམ་པའི་ཐུགས་ཉིད་ཀྱིས་འདི་སྐད༌དུ། ལྟོས༌དང༌། མི་གསུམ་གྱིས་ཁྱོད་རང་འཚོལ་བཞིན་ཡོད༌པས། 20 ཡར་ལངས་ནས་མར་བབས་ཏེ་ཐེ་ཚོམ་མི་བྱེད་པར་དེ་དག་དང་མཉམ་དུ་སོང༌ཞིག རྒྱུ་མཚན་ནི་ཁོ་རྣམས་ངས་མངགས་པ་ཡིན་ཞེས་གསུངས་སོ།། 21 དེ་ནས་པེ་ཏྲོ་མར་བབས་ནས་མི་དེ་རྣམས་དང་ཕྲད་དེ་འདི་སྐད་དུ། ང་རང་ནི་ཁྱོད་ཅག་གིས་འཚོལ་བཞིན་པའི་མི་དེ་ཡིན། ཁྱོད་ཅག་འདིར་ཡོང་དོན་ཅི་ཡིན་ནམ་ཞེས་གསུངས་པ༌ལ། 22 དེ་རྣམས་ན༌རེ། བརྒྱ་དཔོན་ཀོར་ནེ་ལིའུ་ནི་མི་གཞུང་རྒྱུད་དྲང་ཞིང་དཀོན་མཆོག་ལ་དད་གུས་ཆེ་བ་དང་ཡ་ཧུ་དཱའི་མི་རིགས་ཐམས་ཅད་ཀྱིས་གཟེངས་བསྟོད་བྱེད་ས་ཞིག་ཡིན། དེ་སྔར་ཕོ་ཉ་དམ་པ་ཞིག་གིས་ཀོར་ནེ་ལིའུ་ལ། ཁྱེད་རང་ཁོའི་ཁྱིམ་དུ་གདན་དྲངས་ཏེ་ཁྱེད་ཀྱིས་གང་གསུང་ལ་ཉན་དགོས་པའི་བཀའ་བསྩལ་ཞེས་ཞུས་སོ།། 23 དེ་ནས་པེ་ཏྲོས་དེ་རྣམས་ཁྱིམ་དུ་བོས་ཏེ་ཞག་གཅིག་ལ་སྡོད་དུ་བཅུག་པ༌དང༌། དེའི་ཕྱི༌ཉིན་ཁོ་རྣམས་དང་མཉམ་དུ་ལམ་ལ་ཆས༌ཤིང༌། ཡོ་ཕཱ་ཡི་སྤུན་ཟླ་ཁ་ཤས་ཀྱང་ཁོ་རྣམས་དང་ལྷན་དུ་སོང༌ངོ༌།།

སྐུ་ཚབ་པ་པེ་ཏྲོ་བརྒྱ་དཔོན་ཀོར་ནེ་ལིའུ་ཡི་ཁྱིམ་དུ་ཕེབས༌པ།

24 ཡང་དེའི་ཕྱི་ཉིན་ཁོང་རྣམས་ཀེ་སར་ཡཱ་རུ་སླེབས་པ༌དང༌། ཀོར་ནེ་ལིའུ་ཡིས་རང་གི་གཉེན་ཉེ་དང་གྲོགས་དམ་པ་རྣམས་བསྡུས་ཏེ་བསྒུགས་ཡོད་པ་རེད། 25 དེ་ནས་པེ་ཏྲོ་སླེབས་མ་ཐག་ཀོར་ནེ་ལིའུ་ཡིས་ཁོང་ལ་དགའ་བསུ་བྱས་པ་དང་ཁོང་གི་ཞབས་དྲུང་དུ་ཕྱག་བཙལ་ཏོ།། 26 འོན་ཀྱང་པེ་ཏྲོས་ཁོ་རང་ཡར་བསླངས་ཏེ་ཁྱོད་ཡར་ལོངས༌དང༌། ང་རང་ཡང་མི་ཡིན་ནོ་ཞེས་གསུངས་པ༌དང༌། 27 ཁོང་གཉིས་ཀྱིས་གཏམ་གླེང་བཞིན་ཁྱིམ་དུ་སོང་བ༌ན། པེ་ཏྲོས་མི་མང་པོའང་གནས་དེར་འཛོམས་ཡོད་པ་མཐོང༌སྟེ། 28 དེ་རྣམས་ལ་འདི་ལྟར། ཆོས་ཁྲིམས་ལྟར་ན་ཡ་ཧུ་དཱ་པ་རྣམས་མི་རིགས་གཞན་དང་འགྲོགས་པའམ་དེ་དག་གི་ཁྱིམ་དུ་འགྲོ་མི་རུང་བ་ནི་ཁྱོད་རྣམས་ཀྱིས་ཤེས༌པ་ཡིན། འོན་ཀྱང་དཀོན་མཆོག་གིས་ང་ལ་མི་སུ་ཡིན་ཡང་འགྲོགས་མི་རུང་བའམ་མི་གཙང་བར་བརྩི་མི་འོས་པར་བསྟན་ཏོ།། 29 དེའི་ཕྱིར་ང་རང་ཡང་ཐེ་ཚོམ་མེད་པར་གདན་ཞུ་ལྟར་ཡོང་བ་ཡིན༌ཏེ། ཁྱོད་ཅག་གིས་ང་རང་འབོད་དོན་ཅི་ཡིན་ནམ་ཞེས་གསུངས་པ༌ན། 30 ཀོར་ནེ་ལིའུ་ན༌རེ། ཉིན་བཞིའི་སྔོན་གྱི་དུས༌འདིར། ངས་ཕྱི་དྲོའི་ཆུ་ཚོད་གསུམ་གྱི་སྟེང་རང་ཁྱིམ་ནས་གསོལ་བ་འདེབས་པའི༌ཚེ། གློ་བུར་ཉིད་དུ་འོད་མདངས་འཕྲོ་བའི་གོས་གྱོན་པའི་མི་ *ཞིག་ངའི་མདུན་དུ་སླེབས་ཏེ་འདི་སྐད༌དུ། 31 ཀོར་ནེ་ལིའུ། དཀོན་མཆོག་གིས་ཁྱོད་ཀྱི་གསོལ་འདེབས་ལ་གསན་པ༌དང༌། ཁྱོད་ཀྱིས་སྦྱིན་པ་བཏང་བའང་ཁོང་གི་ཐུགས་སུ་བཟུང་འདུག 32 དེའི་ཕྱིར། ཁྱོད་ཀྱིས་ཡོ་ཕཱ་རུ་མི་མངགས་ཏེ་པེ་ཏྲོ་ཞེས་ཀྱང་འབོད་པའི་སི་མོན་གདན་དྲོངས༌ཤིག ཁོ་རང་ནི་རྒྱ་མཚོའི་འགྲམ་གྱི་ཀོ་བཟོ་བ་སི་མོན་གྱི་ཁྱིམ་དུ་བཞུགས་ཞེས་གསུངས་པས། 33 ངས་མྱུར་བར་ཁྱེད་ཀྱི་དྲུང་དུ་མི་མངགས་པ་ཡིན། ཁྱེད་རང་འདིར་ཕེབས་པ་ལེགས་སོ།། གཙོ་བོས་ཁྱེད་ལ་གནང་བའི་བཀའ་ཐམས་ཅད་ལ་མཉན་པའི༌ཕྱིར། ད་ལྟ་ངེད་ཅག་ཚང་མ་དཀོན་མཆོག་གི་སྤྱན་སྔར་འཛོམས་པ་ཡིན་ཞེས་ཞུས༌སོ།།

34 དེ་ནས་པེ་ཏྲོས་འདི་སྐད༌དུ། དཀོན་མཆོག་གིས་ཕྱོགས་རིས་མི་མཛད་པ་ངས་དངོས་གནས་རྟོགས༌ཤིང་། 35 མ་གཞི་མི་རིགས་སོ་སོའི་ཁྲོད་དུ་ཁོང་ལ་དད་གུས་བྱེད་པ་དང་བདེན་དོན་སྒྲུབ་མཁན་རྣམས་ལ་ཁོང་ཐུགས་མཉེས༌པ་ཡིན་ནོ།། 36 དཀོན་མཆོག་གིས་ཐམས་ཅད་ཀྱི་གཙོ་བོ་སྟེ་ཡེ་ཤུ་མཱ་ཤི་ཀ་བརྒྱུད་ནས་ཞི་བདེའི་འཕྲིན་བཟང་བསྒྲགས་ཤིང་བཀའ་དེ་ཡེས་ར་ཨེལ་གྱི་བུ་རྒྱུད་ལ་གནང༌། 37 ཡང་ཡོ་ཧ་ནན་གྱིས་ཁྲུས་གསོལ་གྱི་ཆོས་བསྒྲགས་པའི་རྗེས༌སུ། ག་ལིལ་ཡུལ་ནས་ཡ་ཧུ་དཱའི་ཡུལ་ཀུན་ཏུ་ཁྱབ་པའི་དོན་ཆེན་དང་། 38 ནཱ་ཙ་རེལ་གྱི་ཡེ་ཤུ་ལ་དཀོན་མཆོག་གིས་དམ་པའི་ཐུགས་ཉིད་དང་ནུས་མཐུས་ཅི་ལྟར་བྱུགས་པར་མཛད་པ་དེ་ནི་ཁྱོད་རྣམས་ཀྱིས་ཤེས་ཏེ། དཀོན་མཆོག་ནི་སྐྱབས་མགོན་ཡེ་ཤུ་དང་ལྷན་དུ་བཞུགས༌པས། ཁོང་ཉིད་ཡུལ་ཕྱོགས་ཀུན་ཏུ་ཕེབས་ནས་དོན་བཟང་མཛད༌ཅིང༌། བདུད་ཀྱི་དབང་འོག་ཏུ་མནན་པའི་མི་ཐམས་ཅད་ཀྱང་གསོས་པའོ།། 39 ངེད་རྣམས་ནི་ཡེ་ཤུ་ཁོང་གིས་ཡ་ཧུ་དཱ་པའི་ཡུལ་དང་ཡེ་རུ་སཱ་ལེམ་དུ་མཛད་པའི་དོན་འདི་ཐམས་ཅད་ལ་བདེན་དཔང་བྱེད་མཁན་ཡིན། མི་རྣམས་ཀྱིས་ཁོང་ཉིད་སྡོང་པོའི་སྟེང་དུ་བརྡབས་ནས་བཀྲོངས༌ཤིང༌། 40 ཉིན་གསུམ་པར་དཀོན་མཆོག་གིས་ཁོང་ཉིད་སླར་གསོན་པར་མཛད་དེ་ཁོང་གི་སྐུ་གཟུགས་མངོན་སུམ་དུ་བསྟན་པའོ།། 41 དེ་ནི་མི་ཐམས་ཅད་ལ་མངོན་སུམ་དུ་བསྟན་པ་མ་ཡིན༌པར། དཀོན་མཆོག་གིས་སྔ་མོ་ནས་དཔང་པོ་རུ་བདམས་པའི་མི༌སྟེ། ཁོང་ཉིད་གྲོངས་པ་ནས་སླར་གསོན་རྗེས་ཁོང་དང་ལྷན་དུ་བཟའ་བཏུང་སྤྱད་པ་ངེད་རྣམས་ལ་མངོན་སུམ་དུ་བསྟན༌པ་ཡིན། 42 ཁོང་གིས་གནང་བའི་བཀའ་ལྟར་ངེད་ཅག་གིས་མི་རྣམས་ལ་འཕྲིན་བཟང་བསྒྲག་པ་དང་། ཁོང་ནི་དཀོན་མཆོག་གིས་ཤི་གསོན་གཉིས་ལ་ལེགས་ཉེས་ཀྱི་ཁྲིམས་ཐག་གཅོད་པའི་གཙོ་བོར་བསྐོས་པ་ལ་བདེན་དཔང་བྱེད་དགོས༌པ་ཡིན། 43 ལུང་སྟོན་པ་ཀུན་གྱིས་སྐྱབས་མགོན་ཡེ་ཤུར་དད་པ་བྱེད་མཁན་ཐམས་ཅད་ལ་ཁོང་གི་མཚན་ལ་བརྟེན་ནས་སྡིག་པ་བསལ་ངེས་པར་བདེན་དཔང་མཛད་པ་ཡིན་ཞེས་གསུངས་ཤིང་། 44 པེ་ཏྲོས་དེ་ལྟར་གསུང་བཞིན་པའི་དུས༌སུ། དམ་པའི་ཐུགས་ཉིད་ནི་བཀའ་དེར་ཉན་པའི་མི་ཐམས་ཅད་ཀྱི་སྟེང་དུ་བབས༌སོ།། 45 པེ་ཏྲོ་དང་མཉམ་དུ་ཡོང་བའི་མཚན་སྐྱི་བཅད་པའི་དད་ལྡན་རྣམས་†ཀྱིས་ཕྱི་ཕྱོགས་པ་རྣམས་ལའང་དམ་པའི་ཐུགས་ཉིད་ཀྱི་གནང་སྦྱིན་ཐོབ་པ་མཐོང་ནས་ངོ་མཚར་སྐྱེས། 46 རྒྱུ་མཚན་ནི་མི་དེ་རྣམས་ཀྱིས་སྐད་གཞན་སྨྲ་བ་དང་དཀོན་མཆོག་ལ་བསྟོད་ཅིང་བསྔགས་པའང་ཐོས་པས༌སོ། །དེ་ནས་པེ་ཏྲོས་འདི་སྐད་དུ། 47 མི་འདི་རྣམས་ནི་ངེད་ཅག་དང་མཚུངས་པར་དམ་པའི་ཐུགས་ཉིད་ཐོབ་པ་ཡིན༌པས། ཁོ་རྣམས་ལ་ཆུས་ཁྲུས་གསོལ་བྱེད་པ་སུ་ཞིག་གིས་འགོག་ནུས་སམ་ཞེས་གསུངས་པ༌དང༌། 48 ཡེ་ཤུ་མཱ་ཤི་ཀའི་མཚན་ལ་བརྟེན་ནས་ཁོ་རྣམས་ལ་ཁྲུས་གསོལ་བྱེད་པའི་བཀའ་གནང༌ཞིང་། དེ་ནས་ཁོ་རྣམས་ཀྱིས་པེ་ཏྲོ་གནས་དེར་ཉིན་འགར་བཞུགས་པར་ཞུས༌སོ།།

ལེའུ་བཅུ་གཅིག༌པ།

སྐུ་ཚབ་པ་པེ་ཏྲོས་རང་གི་མཛད་དོན་གསུངས༌པ།

1 དེ་ཡང་སྐུ་ཚབ་པ་དང་ཡ་ཧུ་དཱའི་ཡུལ་དུ་ཡོད་པའི་སྤུན་ཟླ་རྣམས་ཀྱིས་ཕྱི་ཕྱོགས་པ་རྣམས་ཀྱིས་ཀྱང་དཀོན་མཆོག་གི་བཀའ་དང་དུ་བླངས་པ་ཐོས༌ཤིང༌། 2 སྐུ་ཚབ་པ་པེ་ཏྲོ་ཡར་ཡེ་རུ་སཱ་ལེམ་དུ་སླེབས་པ་དང་མཚན་སྐྱི་བཅད་པའི་དད་ལྡན་འགའ་ཞིག་ན༌རེ། 3 ཁྱོད་རང་ཕྱི་ཕྱོགས་པའི་ཁྱིམ་དུ་སོང་བ་དང་དེ་དག་དང་མཉམ་དུ་ཁ་ཟས་ལ་རོལ་བ་རེད་ཅེས་རྩོད་པ་བྱས་སོ།། 4 དེ་ནས་པེ་ཏྲོས་དོན་དེ་རིམ་བཞིན་ཁོ་རྣམས་ལ་འགྲེལ་བཤད་བྱས་པ་འདི་ལྟ༌སྟེ། 5 ངས་ཡོ་ཕཱ་གྲོང་ཁྱེར་ནས་གསོལ་བ་བཏབ་པའི་དུས༌སུ། དྲན་པ་འཆལ་ཞིང་ངོ་མཚར་བའི་ཞལ་གཟིགས་བྱུང་བ་འདི༌ལྟར། སྣེ་བཞི་བསྡམས་པའི་རས་གྲུ་བཞི་ཆེན་པོ་དང་འདྲ་བའི་དངོས་པོ་ཞིག་ནམ་མཁའ་ནས་མར་དཔྱངས་པ་དང་ངའི་མདུན་དུ་བབས་པ་མཐོང༌བྱུང་། 6 ངས་ཞིབ་ཏུ་བལྟས་པ་ན་དེའི་ནང་དུ་ས་སྟེང་གི་སུག་བཞི་ཅན་གྱི་སྲོག་ཆགས་དང་། གཅན་གཟན། ལྟོ་འགྲོའི༌རིགས། གཞན་ཡང་ནམ་མཁའི་བྱ་རྣམས་ཡོད༌ཅིང༌། 7 ཡང་སྐད་སྒྲ་ཞིག་གྲགས༌ཏེ། པེ༌ཏྲོ། ཡར་ལོངས་ལ་དེ་དག་བཤས་ནས་ཟོ་ཞིག་ཅེས་བདག་ལ་གསུངས་པ་ཐོས༌བྱུང་ངོ་།། 8 དེ་ནས་ངས་གཙོ་བོ༌ལགས། དེ་ལྟར་བྱེད་ག་ལ༌རུང༌། ཟས་སུ་མི་རུང་བའམ་མི་གཙང་བ་ཞིག་ངའི་ཁ་ནང་དུ་གཏན་ནས་སོང་མ་མྱོང་ཞེས་ཞུས་པ༌ལ། 9 ཡང་ནམ་མཁའ་ནས་སྐད་སྒྲ་ཞིག་བྱུང༌སྟེ། དཀོན་མཆོག་གིས་གཙང་མར་མཛད་པ་རྣམས་ཁྱོད་ཀྱིས་མི་གཙང་བར་བརྩི་མི་འོས་ཞེས་གསུངས་སོ།། 10 དེ་ལྟར་བསྟུད་མར་ཐེངས་གསུམ་ལ་སྐད་སྒྲ་བྱུང་རྗེས་ཐམས་ཅད་ཕྱིར་ནམ་མཁར་དྲངས་སོ།། 11 དུས་དེ་ཉིད་ལ། ཀེ་སར་ཡཱ་ནས་བདག་གི་གམ་དུ་མངགས་པའི་མི་གསུམ་པོའང་ངེད་ཅག་སྡོད་སའི་ཁང་པའི་སྒོ་མདུན་དུ་སླེབས་ཤིང༌། 12 དམ་པའི་ཐུགས་ཉིད་ཀྱིས་ང་རང་ལ་ཐེ་ཚོམ་མི་བྱེད་པར་དེ་རྣམས་དང་མཉམ་དུ་འགྲོ་དགོས་པའི་བཀའ་བསྩལ་པ༌དང༌། སྤུན་ཟླ་དྲུག་པོ་འདི་དག་ཀྱང་བདག་དང་མཉམ་དུ་ཀོར་ནེ་ལིའུ་ཡི་ཁྱིམ་དུ་སོང༌ངོ་༎ 13 དེ་ནས་ཁོས་ཕོ་ཉ་ཞིག་རང་གི་ཁང་པའི་ནང་དུ་ཇི་ལྟར་ལངས་བསྡད་ཡོད་པ་མཐོང་བ༌དང༌། ཕོ་ཉས་ཁོ་རང་ལ་འདི་སྐད༌དུ། ཁྱོད་ཀྱིས་ཡོ་ཕཱ་རུ་མི་མངགས་ཏེ་པེ་ཏྲོ་ཞེས་ཀྱང་འབོད་པའི་སི་མོན་གདན་དྲོངས༌ཤིག 14 ཁོང་གིས་ཁྱོད་དང་ཁྱོད་ཀྱི་ཁྱིམ་མི་ཐམས་ཅད་ཐར་བར་བྱེད་པའི་གཏམ་ཁྱོད་ལ་སྨྲ་བར་འགྱུར་ཞེས་གསུངས་པའི་གཏམ་དེ་ངེད་རྣམས་ལ་སྨྲས། 15 ངས་དེ་རྣམས་ལ་གཏམ་སྨྲ་བར་བརྩམས་པའི༌ཚེ། དམ་པའི་ཐུགས་ཉིད་ཐོག་མར་ངེད་ཅག་གི་སྟེང་དུ་ཅི་ལྟར་བབས་པ་བཞིན་ཁོ་རྣམས་ཀྱི་སྟེང་དུའང་བབས་སོ།། 16 དེ་སྔར་གཙོ་བོས་འདི་སྐད༌དུ། ཡོ་ཧ་ནན་གྱིས་ཆུས་ཁྲུས་གསོལ་བྱས༌མོད། འོན་ཀྱང་ཁྱོད་རྣམས་ལ་དམ་པའི་ཐུགས་ཉིད་ཀྱི་ཁྲུས་གསོལ་འཐོབ་པར་འགྱུར་ཞེས་གསུངས་པ་བདག་གིས་དྲན་ནོ།། 17 བདག་ཅག་གིས་གཙོ་བོ་ཡེ་ཤུ་མཱ་ཤི་ཀ་ལ་དད་པ་བྱེད་པའི༌ཚེ། དཀོན་མཆོག་གིས་བདག་ཅག་ལ་ཇི་ལྟར་གནང་སྦྱིན་གནང་བ་བཞིན་དེ་རྣམས་ལའང་གནང་བ་ཡིན༌པས། ངས་དཀོན་མཆོག་ཅི་ལྟར་འགོག་ནུས་སམ་ཞེས་གསུངས་སོ།། 18 མི་རྣམས་ཀྱིས་གསུང་དེ་ཐོས་ནས་གཏམ་ཅི་ཡང་མི་སྨྲ༌བར། དཀོན་མཆོག་གིས་ད་ལྟ་ཕྱི་ཕྱོགས་པ་རྣམས་ལའང་མཐའ་མེད་པའི་ཚེ་སྲོག་འཐོབ་པའི༌ཕྱིར། འགྱོད་བཤགས་ཀྱི་སེམས་གནང་བ་རེད་ཅེས་དཀོན་མཆོག་ལ་བསྟོད་བསྔགས་བརྗོད༌དོ།།

ཨན་ཏི་ཡོག་ཡཱ་གྲོང་ཁྱེར་གྱི་ཆོས༌ཚོགས།

19 དེ་ཡང་སི་ཏེ་ཕཱན་གྱི་དོན་རྐྱེན་གྱི་དབང་གིས་གནོད་འཚེ་མྱངས་ཤིང་ཕྱོགས་བཞིར་ཐོར་བའི་དད་ལྡན་རྣམས་ཕོའོ་ནེ་ཀེ་དང་ཀིབ་རིས། གཞན་ཡང་ཨན་ཏི་ཡོག་ཡཱ་རུ་ཕྱིན༌ནས། གཞན་སུ་ལའང་དཀོན་མཆོག་གི་བཀའ་མ་བསྒྲགས་པར་ཡ་ཧུ་དཱ་པ་ཁོ་ནར་བསྒྲགས་སོ། 20 འོན༌ཀྱང༌། དེ་དག་གི་ཁྲོད་དུ་ཡོད་པའི་ཀིབ་རིས་དང་ཀི་རེ་ནེ་ཡི་མི་ཁ་ཤས་ཨན་ཏི་ཡོག་ཡཱ་རུ་སླེབས༌ཏེ། གྷི་རིག་པ་རྣམས་ལའང་གཙོ་བོ་ཡེ་ཤུའི་སྐོར་བསྒྲགས་པ༌དང༌། 21 གཙོ་བོའི་ཕྱག་ནི་མི་དེ་རྣམས་དང་ལྷན་དུ་བཞུགས༌ཤིང༌། མི་ཤིན་ཏུ་མང་པོའང་དད་ཅིང་གཙོ་བོའི་ཕྱོགས་སུ་འཁོར་བར་གྱུར་ཏོ།། 22 དོན་དེ་ཡེ་རུ་སཱ་ལེམ་དུ་ཡོད་པའི་ཆོས་ཚོགས་ཀྱི་རྣ་བས་ཐོས་ཏེ་པཱར་ན་པཱ་བྱ་བ་ཨན་ཏི་ཡོག་ཡཱ་རུ་མངགས༌པ་དང་། 23 ཁོ་རང་ཡུལ་དེར་སླེབས་ནས་དཀོན་མཆོག་གིས་མི་རྣམས་ལ་གནང་བའི་ཐུགས་རྗེ་མཐོང་སྟེ་སེམས་དགའ་བར་གྱུར་ནས། མི་རྣམས་ལ་བློ་སེམས་འགྱུར་མེད་ཀྱིས་གཙོ་བོ་ལ་བརྟེན་པར་སྐུལ་མ་གནང་ངོ༌།། 24 པཱར་ན་པཱ་ནི་རང་གཤིས་བཟང་ཞིང་དམ་པའི་ཐུགས་ཉིད་ཀྱིས་ཁྱབ་ཡོད་པ་དང་དད་སེམས་ཆེ་བ་ཞིག་ཡིན་པས་མི་མང་པོས་ཀྱང་གཙོ་བོ་ལ་དད་པ་བྱས༌པ་རེད། 25 དེ་ནས་ཁོ་རང་ཐཱར་ཟི་ཞེས་པར་སོ་ལོ་འཚོལ་དུ་སོང༌ཞིང༌། 26 ཁོང་བཙལ་ནས་རྙེད་པ་དང་ཨན་ཏི་ཡོག་ཡཱ་རུ་ཁྲིད་ཡོང་ཞིང་། དེ་ནས་ཁོང་གཉིས་ལོ་གཅིག་གི་རིང་ལ་ཆོས་ཚོགས་དང་མཉམ་དུ་འཚོགས་ཏེ་མི་མང་པོར་ཆོས་གསུངས་སོ།། རྗེས་འབྲང་པ་རྣམས་ལ་མཱ་ཤི་ཀ་པ་ཞེས་པའི་མིང་ནི་ཐོག་མར་ཨན་ཏི་ཡོག་ཡཱ་ནས་ཐོགས༌པའོ།།

27 ཉིན་དེ་དག་གི་རིང༌ལ། ལུང་སྟོན་པ༌ཁ་ཤས་ཡེ་རུ་སཱ་ལེམ་ནས་མར་ཨན་ཏི་ཡོག་ཡཱ་རུ་བྱོན་པ༌དང༌། 28 དེ་རྣམས་ཀྱི་ཁྲོད་དུ་ཨ་གཱ་པུ་བྱ་བ་ཞིག་ཡོད་པ་དེས་དམ་པའི་ཐུགས་ཉིད་ཀྱི་ནུས་མཐུར་བརྟེན་ནས་ས་གཞི་ཐམས་ཅད་ལ་མུ་གེ་ཆེན་པོ་འབྱུང་ངེས་པའི་ལུང་བསྟན་གནང༌། དོན་དེ་ཀཱ་ལོ་དི་རྒྱལ་པོའི་དུས་སུ་དངོས་གནས་བྱུང་མྱོང༌བ་ཡིན་ནོ།། 29 དེ་ནས་རྗེས་འབྲང་པ་རྣམས་ཀྱིས་རང་རང་གི་ཅི་ནུས་བཞིན་ཞལ་འདེབས་ཕུལ་ནས་ཡ་ཧུ་དཱའི་ཡུལ་དུ་གནས་པའི་སྤུན་ཟླ་རྣམས་ལ་རོགས་སྐྱོར་བྱེད་རྒྱུ་ཐག་གིས་བཅད༌ཅིང༌། 30 ཁོ་རྣམས་ཀྱིས་རྒྱུ་ནོམ་པ་ཅི་ཙམ་བསྡུས་པ་ཐམས་ཅད་པཱར་ན་པཱ་དང་སོ་ལོ་གཉིས་ལ་བཅོལ༌ཏེ། ཆོས་ཚོགས་ཀྱི་རྒན་པོ་རྣམས་ལ་སྤྲོད་དུ་བཅུག༌གོ།

ལེའུ་བཅུ་གཉིས༌པ།

སྐུ་ཚབ་པ་པེ་ཏྲོ་བཙོན་ནས་ཐར་བ།

1 དུས་དེར། ས་གནས་རྒྱལ་པོ་ཧེ་རོ་དཱས་ཆོས་ཚོགས་ཀྱི་མི་ཁ་ཤས་ལ་གདུག་རྩུབ་བཀོལ་བ༌དང༌། 2 ཡོ་ཧ་ནན་གྱི་གཅེན་པོ་ཡ་ཀོབ་ཟེར་བ་ལ་རལ་གྲིས་བརྒྱབ་ནས་བསད་དོ།། 3 ཧེ་རོ་དཱས་ཡ་ཧུ་དཱ་པ་རྣམས་དོན་དེར་དགའ་བ་མཐོང་ནས་པེ་ཏྲོའང་བཟུང༌ཞིང་། དུས་དེ་ནི་སྐྱུར་མེད་བག་ལེབ་ཀྱི་ཉིན་མོ་དག་ཡིན། 4 དེ་ཡང་པེ་སག་གི་དུས་ཆེན་མཇུག་རྫོགས༌རྗེས། མི་རྣམས་ཀྱི་མིག་མདུན་ནས་ཁོང་ཉིད་ཁྲིམས་ལ་སྦྱོར་བའི་ཆེད༌དུ། ཧེ་རོ་དཱས་པེ་ཏྲོ་བཟུང་སྟེ་བཙོན་དུ་བཅུག༌ཅིང༌། དམག་མི་བཞི་རེ་ཅན་གྱི་དམག་ཁག་བཞི་ལ་སྲུང་དུ་བཅུག 5 དེ་བས་པེ་ཏྲོ་བཙོན་དུ་བཅུག་ནའང་ཆོས་ཚོགས་ཀྱིས་ཁོང་གི་དོན་དུ་དཀོན་མཆོག་ལ་གསོལ་བ་ཤུགས་དྲག་གིས་བཏབ༌བོ།།

6 དེ་ཡང་ཧེ་རོ་དཱས་པེ་ཏྲོ་ཁྲིམས་ལ་མ་སྦྱར་སྔོན་གྱི་ཉིན་དེའི་མཚན༌མོར། པེ་ཏྲོ་ནི་ལྕགས་ཐག་གཉིས་ཀྱིས་བཀྱིགས་པ་དང་དམག་མི་གཉིས་ཀྱི་བར་དུ་གཉིད་ལ་ཡུར༌ཅིང་། སྲུང་དམག་རྣམས་ཀྱིས་ཀྱང་སྒོའི་ཕྱི་རོལ་ཏུ་བསྲུངས་ཡོད༌པ་རེད། 7 གློ་བུར༌ཉིད་དུ་གཙོ་བོའི་ཕོ་ཉ་ཞིག་མངོན་སུམ་དུ་བྱུང་བ་དང་ཁང་པའི་ནང་དུ་འོད་འཚེར་བར་གྱུར་ཏོ།། དེ་ནས་ཕོ་ཉས་པེ་ཏྲོའི་གཞོགས་ནས་བསྒུལ་ཏེ་ཁོང་གཉིད་ལས་བསླངས་རྗེས་འདི་སྐད༌དུ། མྱུར་དུ་ཡར་ལོངས་ཤིག་ཅེས་གསུངས་པ་དང་ལྕགས་ཐག་རང་ཤུགས་ཀྱིས་ཁོང་གི་ལག་པ་ནས་གྲོལ་ཏོ།། 8 ཡང་ཕོ་ཉས་ཁོང་ལ་སྐེ་རགས་ཆོངས་ཤིག བསིལ་ལྷམ་གྱོན་ཞིག་ཅེས་གསུངས་པ་བཞིན་ཁོང་གིས་ཀྱང་དེ་ལྟར་བྱས། ཡང་ཕོ་ཉས་ཁྱོད་ཀྱིས་ཕྱི་གོས་གྱོན་ནས་ངའི་རྗེས་སུ་ཤོག་ཅིག་ཅེས་གསུངས་སོ།། 9 དེ་ནས་པེ་ཏྲོ་ཕྱི་རུ་བུད་དེ་ཁོང་གི་རྗེས་སུ་འབྲངས༌ནའང༌། ཕོ་ཉས་མཛད་པའི་དོན་དེ་བདེན་པ་ཡིན་པ་མ་ཤེས་པར་ཞལ་གཟིགས་མཐོང་བ་རེད་སྙམ། 10 དེ་ནས་ཁོང་གཉིས་སྲུང་དམག་རིམ་པ་དང་པོ་དང་གཉིས་པ་བརྒལ་ནས་གྲོང་ཁྱེར་དུ་འགྲོ་བའི་ལྕགས་སྒོར་སླེབས་པ་དང་སྒོ་ཆེན་དེ་ཡང་རང་ཤུགས་ཀྱིས་ཕྱེས༌ཤིང༌། ཁོང་གཉིས་ཕྱི་རོལ་ཏུ་བུད་དེ་སྲང་ལམ་ཞིག་ཏུ་འགྲོ་བ་ན་ཕོ་ཉ་དེ་ཁོང་དང་བྲལ་ནས་སོང་ངོ་།། 11 དེ་ནས་པེ་ཏྲོ་གོ་རྟོགས་སད་དེ་ན་རེ། ད་ལྟ་ངས་གཙོ་བོས་རང་གི་ཕོ་ཉ་མངགས་ཏེ་ཧེ་རོ་དཱའི་དབང་ཤེད་དང་ཡ་ཧུ་དཱ་པ་རྣམས་ཀྱི་རེ་དོན་ཐམས་ཅད་ལས་ང་རང་བསྐྱབས་པ་དངོས་གནས་ཤེས་ཞེས་གསུངས་སོ།། 12 དེ་ནས་ཁོང་གིས་དོན་དེ་ཤེས་ནས་མཱར་ཀུ་ཞེས་ཀྱང་འབོད་པའི་ཡོ་ཧ་ནན་གྱི་ཡུམ༌སྟེ། མིར་ཡམ་ཟེར་བ་དེའི་ཁྱིམ་དུ་སོང་བ་དང་གནས་དེར་མི་མང་པོ་འཛོམས་ཤིང་གསོལ་བ་འདེབས་ཀྱིན་འདུག 13 པེ་ཏྲོས་ཁྱིམ་དེའི་རྒྱལ་སྒོ་བརྡུངས་པ་ན་རའོ་དཱ་ཟེར་བའི་གཡོག་མོ་ཞིག་ཡོང་ནས་སུ་ཡིན་པར་བརྟགས་སོ།། 14 ཁོ་མོས་པེ་ཏྲོའི་སྐད་ཡིན་པ་ཤེས་ཏེ་ཤིན་ཏུ་དགའ་བར་གྱུར་ནས་སྒོ་འབྱེད་ཁོམ་ཡང་མ་བྱུང་བར་ཁྱིམ་ནང་དུ་བརྒྱུགས༌ནས། པེ་ཏྲོ་སྒོ་ཁར་སླེབས་འདུག་ཅེས་སྨྲས་པ༌ལ། 15 དེ་རྣམས་ཀྱིས་ཁྱོད་རང་སྨྱོས་པ་རེད་ཅེས་སྨྲས༌ནའང༌། གཡོག་མོས་དངོས་གནས་ཁོང་རེད་ཅེས་ནན་གྱིས་བརྗོད་པ༌དང༌། དེ་དག་གིས་ཁོང་གི་ཕོ་ཉ་ཡིན་པར་ངེས་ཞེས་སྨྲས་སོ།། 16 པེ་ཏྲོས་མུ་མཐུད་དུ་སྒོ་བརྡུངས་པ་ན་ཁོ་རྣམས་ཀྱིས་སྒོ་ཕྱེས་ཤིང་པེ་ཏྲོ་མཐོང་བ་དང་ངོ་མཚར་བར་གྱུར་ཏོ།། 17 དེ་ནས་པེ་ཏྲོས་ཁོ་རྣམས་ལ་ཅི་ཡང་མི་སྨྲ་བའི་ལག་བརྡ་བྱས༌ཏེ། གཙོ་བོས་ཁོང་ཉིད་ཇི་ལྟར་བཙོན་ཁང་ལས་ཕྱི་རུ་ཁྲིད་ཚུལ་སྨྲས༌ཤིང༌། ཡང་ཁྱོད་རྣམས་ཀྱིས་དོན་འདི་ཡ་ཀོབ་ *དང་སྤུན་ཟླ་རྣམས་ལ་ཤོད་ཅིག་ཅེས་གསུངས་པ་དང་སྒོའི་ཕྱི་རུ་བུད་དེ་ཡུལ་གཞན་དུ་སོང༌ངོ༌།།

18 དེ་ནས་ནམ་ལངས་པ་དང་སྲུང་དམག་རྣམས་ཀྱིས་པེ་ཏྲོ་གང་དུ་ཕྱིན་པ་མ་ཤེས་པས་ཟང་ཟིང་ལང་ལོང་དུ་གྱུར་ཏོ།། 19 ཧེ་རོ་དཱས་ཀྱང་ཁོང་བཙལ་ཀྱང་མ་རྙེད་པས་སྲུང་དམག་ལ་འདྲི་རྩད་བྱས་ཤིང་དེ་རྣམས་གསོད་དགོས་པའི་བཀའ་ཕབ། དེའི་རྗེས༌སུ། ཧེ་རོ་དཱ་ཁོ་རང་ཡང་ཡ་ཧུ་དཱའི་ཡུལ་དང་བྲལ་ནས་མར་ཀེ་སར་ཡཱ་རུ་སོང་སྟེ་གནས་བཅས༌སོ།།

ཧེ་རོ་དཱ་ཤི་བའི༌སྐོར།

20 ཐཱར་དང་ཚི་ཏུན་པ་རྣམས་ལ་ཧེ་རོ་དཱ་ཤིན་ཏུ་ཁྲོས་པར་གྱུར༌ཅིང་། གྲོང་ཁྱེར་དེ་དག་གི་འབྲུ་རིགས་ནི་ས་གནས་རྒྱལ་པོ་ཧེ་རོ་དཱའི་ཡུལ་ནས་ཐོབ་པ་ཡིན༌པས། མི་དེ་རྣམས་འདུས་ནས་རྒྱལ་པོའི་ནང་བློན་པཱ་ལོས་ཐོ་ལ་བློ་བཅོལ་ཞིང་རྒྱལ་པོའི་དྲུང་དུ་སོང་ནས་བློ་གཅིག་སེམས་གཅིག་གིས་འདུམ་འགྲིག་བྱེད་པའི་ཞུ་བ་ཞུས་སོ།། 21 དེ་ཡང་ཧེ་རོ་དཱས་ཐག་གིས་བཅད་པའི་ཉིན་མོར་རྒྱལ་པོའི་གོས་ཆེན་མནབས་ནས་ཁྲི་ལ་བཞུགས་ཏེ་མི་རྣམས་ལ་གཏམ་སྨྲས་པ༌དང༌། 22 མི་རྣམས་ཀྱིས་སྐད་གསང་མཐོན་པོས་འདི་ནི་ལྷའི་གསུང་སྐད་ཡིན་པ་ལས་མིའི་སྐད་མིན་ཞེས་བརྗོད་དོ།། 23 ཧེ་རོ་དཱས་དཀོན་མཆོག་ལ་བསྟོད་པ་མ་ཕུལ༌བས། དེ་མ་ཐག་གཙོ་བོའི་ཕོ་ཉ་ཞིག་གིས་ཁོ་ལ་ཉེས་ཆད་བཅད་པ༌དང༌། ཁོ་རང་འབུ་སྲིན་གྱིས་ཟོས་ནས་ཤི་བར་གྱུར་ཏོ།། 24 འོན་ཀྱང་དཀོན་མཆོག་གི་བཀའ་རིམ་བཞིན་དར་ཞིང་རྒྱས༌པ་རེད། 25 པཱར་ན་པཱ་དང་སོ་ལོ་གཉིས་ཀྱིས་མངག་བཅོལ་ལྟར་རོགས་སྐྱོར་གྱི་ལས་འགན་བསྒྲུབས་རྗེས། ཡེ་རུ་སཱ་ལེམ་ནས་མཱར་ཀུ་ཞེས་ཀྱང་འབོད་པའི་ཡོ་ཧ་ནན་ཁྲིད་ནས་ཕྱིར་ལོག༌གོ།

ལེའུ་བཅུ་གསུམ༌པ།

ཕོལ་ལོལ་ཐེངས་དང་པོར་ཆོས་སྤེལ་དུ་ཕྱིན་པ།

1 དེ་ཡང་ཨན་ཏི་ཡོག་ཡཱ་ཡི་ཆོས་ཚོགས་ཀྱི་ནང་དུ་ལུང་སྟོན་པ་དང་སློབ་དཔོན་འགའ་ཡོད༌དེ། པཱར་ན་པཱ༌དང༌། ནེ་གེར་ཞེས་ཀྱང་འབོད་པའི་སི་མུ༌ཨོན། ཀི་རེ་ནེ་ཞེས་པའི་ལོ་ཀེ༌ཨོ། ས་གནས་དཔོན་པོ་ཧེ་རོ་དཱ་དང་མཉམ་དུ་བསྙོར་བའི་མཱ་ན་ཧེན་དང་སོ་ལོ་བཅས༌ཡིན་ནོ།། 2 ཁོང་རྣམས་ཀྱིས་གཙོ་བོ་ལ་བསྙེན་བཀུར་བྱེད༌ཅིང༌སྨྱུང་གནས་སྲུང་བའི་དུས་སུ། དམ་པའི་ཐུགས་ཉིད་ཀྱིས་འདི་སྐད༌དུ། བདག་གི་ཆེད་དུ་ཁྱོད་རྣམས་ཀྱིས་པཱར་ན་པཱ་དང་སོ་ལོ་གཉིས་བདག་གིས་བསྐུལ་བའི་ཆོས་དོན་བསྒྲུབ་པར་སྐོས་ཤིག་ཅེས་གསུངས་སོ།། 3 དེ་ནས་ཁོང་རྣམས་ཀྱིས་ཀྱང་སྨྱུང་གནས་བསྲུངས་ཏེ་གསོལ་བ་བཏབ་པ་དང་ཁོང་གཉིས་ཀྱི་ལུས་ལ་ཕྱག་བཞག་རྗེས་ཡུལ་གཞན་དུ་བཏང༌ངོ༌།།

4 དེ་ནས་ཁོང་གཉིས་དམ་པའི་ཐུགས་ཉིད་ཀྱིས་མངགས་ཏེ་མར་སི་ལོ་ཡཱ་རུ་སོང༌ཞིང༌། དེ་ནས་གྲུ་གཟིངས་ལ་བསྡད་དེ་ཀིབ་རིས་ལ་ཕྱིན་པ་རེད། 5 ཁོང་གཉིས་སཱ་ལ་མུ་རུ་སླེབས༌ཏེ། ཡ་ཧུ་དཱ་པའི་ཆོས་ཁང་སོ་སོ་ནས་དཀོན་མཆོག་གི་བཀའ་བསྒྲགས༌ཤིང༌། ཡོ་ཧ་ནན་ཡང་ཁོང་གཉིས་ཀྱི་ལས་གྲོགས་སུ་གྱུར་ཏོ།། 6 ཁོང་རྣམས་གླིང་ཕྲན་ཡོངས་སུ་བརྒྱུད་པའི༌མཐར། པཱ་ཕོ་རུ་སླེབས་པ་དང་དེ་རུ་སྒྱུ་མ་མཁན་ཡིན་པའི་ཡ་ཧུ་དཱ་པའི་ལུང་སྟོན་པ་རྫུས་མ་ཞིག་དང་ཕྲད་ཅིང་དེའི་མིང་ལ་པཱར་ཡེ་ཤུ་ཟེར། 7 མི་དེ་ནི་དུས་རྒྱུན་སྤྱི་དཔོན་སུར་ཀེ་ཕོལ་ལོལ་དང་མཉམ་དུ་གནས༌ཤིང༌། སྤྱི་དཔོན་དེ་ནི་བློ་གྲོས་དང་ལྡན་པ་ཞིག་ཡིན༌ཏེ། ཁོས་དཀོན་མཆོག་གི་བཀའ་ལ་མཉན་པའི༌ཕྱིར། པཱར་ན་པཱ་དང་སོ་ལོ་གཉིས་གདན་དྲངས༌པ་རེད། 8 འོན༌ཀྱང༌། གྷི་རིག་སྐད་ཀྱི་ཨི་ལི་མཱ་བྱ་བའི་སྒྱུ་མ་མཁན་ *དེས་སྤྱི་དཔོན་ཁོང་ཉིད་དད་པ་ལས་བཟློག་པར་བསམས་ནས་ཁོང་གཉིས་ལ་འགོག་རྒོལ་བྱས་སོ།། 9 དེ་ནས་ཕོལ་ལོལ་ཞེས་ཀྱང་འབོད་པའི་སོ་ལོ་ལ་དམ་པའི་ཐུགས་ཉིད་ཀྱིས་ཁྱབ༌ཅིང༌། ཁོང་གིས་མི་དེ་ལ་ཞིབ་ཏུ་བལྟས་ཏེ་འདི་སྐད༌དུ། 10 གཡོ་སྒྱུ་དང་ཁྲམ་སེམས་ཀྱིས་ཁེངས་པའི་བདུད་ཀྱི༌བུ། དྲང་བདེན་ཐམས་ཅད་ཀྱི་དགྲ་བོ་ཁྱོད་ཀྱིས་དཀོན་མཆོག་གི་ལམ་ཡང་དག་པ་དེ་འཁྱོག་བཤད་བྱས་ནས་ད་དུང་མཚམས་མི་འཇོག༌གམ། 11 ད་ལྟ་གཙོ་བོའི་ཕྱག་གིས་ཁྱོད་ཀྱི་མིག་ལོང་བར་བྱས་ནས་རེ་ཞིག་ཉི་མའི་འོད་མི་མཐོང་བར་འགྱུར་ཞེས་སྨྲས་མ་ཐག ཁོའི་མིག་ལ་མུན་ནག་འཐིབས་ཏེ་ཅི་ཡང་མ་མཐོང་བས་ཕྱོགས་བཞིར་ལམ་ཁྲིད་པ་འཚོལ་བཞིན་གདའོ།། 12 དེ་ནས་སྤྱི་དཔོན་གྱིས་དོན་དེ་མཐོང་ནས་གཙོ་བོའི་བཀའ་ཆོས་ལ་ཤིན་ཏུ་ངོ་མཚར་ཞིང་དད་པར་གྱུར༌ཏོ།།

ཕུ་སིད་ཡཱ་ཡུལ་གྱི་ཨན་ཏི་ཡོག་ཡཱ་གྲོང་ཁྱེར་དུ་ཆོས་སྤེལ༌བ།

13 དེ་ནས་ཕོལ་ལོལ་དང་ཁོང་གི་ཆོས་གྲོགས་རྣམས་པཱ་ཕོ་ནས་གྲུ་གཟིངས་ལ་བསྡད་དེ་ཕཱམ་ཕིལ་ཡ་ཡུལ་གྱི་ཕིར་གེ་རུ་སླེབས༌རྗེས། ཡོ་ཧ་ནན་ཁོང་རྣམས་དང་ཁ་བྲལ་ནས་ཡེ་རུ་སཱ་ལེམ་དུ་ལོག་གོ། 14 དེ་ནས་ཁོང་རྣམས་ཕིར་གེ་དང་ཁ་བྲལ་ནས་ཕུ་སིད་ཡཱ་ཡུལ་གྱི་ཨན་ཏི་ཡོག་ཡཱ་རུ་ཕྱིན༌ཏེ། ངལ་གསོ་བའི་ཉིན་མོར་ཆོས་ཁང་དུ་སོང་ནས་བཞུགས་པ་རེད། 15 དེ་ནས་བཀའ་ཁྲིམས་དང་ལུང་སྟོན་པའི་མདོ་ལས་ཚན་པ་ཞིག་བཀླགས་ཚར་བ༌ན། ཆོས་ཁང་གི་དབུ་འཛིན་པས་མི་མངགས་ཏེ་ན༌རེ། སྤུན་ཟླ༌རྣམས། གལ་ཏེ་ཁྱེད་ཅག་ལ་མི་རྣམས་ཀྱི་སེམས་སྐུལ་བའི་གཏམ་ཡོད་ན་གསུང་རོགས་ཞུ་ཞེས་ངག་འཕྲིན་བསྐུར༌ཏོ།།

16 དེ་ནས་ཕོལ་ལོལ་ཡར་ལངས་ནས་ལག་བརྡ་བྱས་ཏེ་འདི་སྐད༌དུ། ཡེས་ར་ཨེལ་པ་རྣམས་དང་དཀོན་མཆོག་ལ་དད་གུས་ཡོད་པའི་མི་ཐམས་ཅད་ཀྱིས་ཉོན༌ཅིག 17 རང་རེ་ཡེས་ར་ཨེལ་མི་རིགས་ཀྱི་དཀོན་མཆོག་གིས་བདག་ཅག་གི་ཕ་མེས་རྣམས་བདམས༌ཤིང༌། མི་དེ་རྣམས་ཨེ་ཅིབ་ཡུལ་དུ་སྡོད་པའི༌ཚེ་ཁོ་རྣམས་ཆེན་པོར་མཛད་པ༌དང༌། ནུས་མཐུ་ལྡན་པའི་སྒོ་ནས་ཡུལ་དེ་ནས་ཕྱིར་ཁྲིད༌ཅིང༌། 18 ཡང་དབེན་སྟོང་ཡུལ་ནས་ལོ་ངོ་བཞི་བཅུ་ལྷག་གི་རིང༌ལ་མེས་པོ་རྣམས་ལ་བཟོད་སྒོམ་མཛད༌པ་དང་། 19 ཡང་ཁོང་གིས་ཀ་ན་ཨན་ཡུལ་གྱི་མི་རིགས་བདུན་པོ་རྡུལ་དུ་བརླག༌ཅིང༌། ཡུལ་དེ་ཡེས་ར་ཨེལ་པ་རྣམས་ལ་བགོ་སྐལ་དུ་གནང༌བ་ཡིན། 20 དོན་དེ་ཐམས་ཅད་ནི་ལོ་ངོ་བཞི་བརྒྱ་ལྔ་བཅུ་ཙམ་གྱི་རིང་ལ་བྱུང་བ་ཡིན། དེའི་རྗེས༌སུ། ཁོང་གིས་ལུང་སྟོན་པ་སཱ་མུ༌ཨེལ་གྱི་བར་དུ་མེས་པོ་དག་ལ་ཁྲིམས་དཔོན་བསྐོས༌པ་དང་། 21 ཕྱིས་སུ། ཁོ་རྣམས་ཀྱིས་རྒྱལ་པོ་ཞིག་གནང་བར་ཞུ་བ་ཞུས་པ༌ལ། དཀོན་མཆོག་གིས་པེན་ཡཱ་མེན་གྱི་ཚོ་པར་གཏོགས་པའི་ཁི་སི་ཞེས་པའི་བུ༌སྟེ། སོ་ལོ་ཟེར་བ་དེ་ལོ་བཞི་བཅུའི་རིང་ཁོ་རྣམས་ཀྱི་རྒྱལ་པོར་གནང༌ངོ་།། 22 ཡང་ཁོང་གིས་སོ་ལོ་ཕྱིར་བཏོན་པར་མཛད་ནས་དཱ་བིད་ཁོ་རྣམས་ཀྱི་རྒྱལ་པོར་བསྐོས༌ཤིང༌། དེ་ལ་དཔང་པོ་མཛད་ནས་འདི་སྐད༌དུ། ངས་ཡེ་སེའི་བུ་དཱ་བིད་རྙེད་དེ་ཁོ་ནི་ངའི་ཐུགས་སུ་འབྱོན་པའི་མི་ཞིག་ཡིན་ཞིང༌། ཁོས་བདག་གི་དགོངས་དོན་ཐམས་ཅད་ཇི་བཞིན་དུ་བསྒྲུབ་པར་འགྱུར་ཞེས་གསུངས་སོ།། 23 དཱ་བིད་ཀྱི་རིགས་རྒྱུད་ལས་དཀོན་མཆོག་གིས་རང་ཉིད་ཀྱི་ཞལ་བཞེས༌ལྟར། ཡེས་ར་ཨེལ་པ་རྣམས་ལ་སྐྱབས་མགོན་དུ་ཡེ་ཤུ་མངགས་པ་ཡིན་ནོ།། 24 ཁོང་མ་བྱོན་པའི་སྔོན༌ལ། ཡོ་ཧ་ནན་གྱིས་ཡེས་ར་ཨེལ་པ་ཐམས་ཅད་ལ་འགྱོད་བཤགས་ཀྱི་རྟགས་སུ་ཁྲུས་གསོལ་གྱི་ཆོས་བསྒྲགས༌ཤིང༌། 25 ཡོ་ཧ་ནན་གྱིས་དོན་འདི་བསྒྲུབས་ཚར་ལ་ཉེ་བའི་དུས་སུ་འདི་ལྟར་གསུངས་པ་སྟེ། ཁྱོད་ཅག་གིས་ང་རང་སུ་རེད་འདོད༌དམ། ང་ནི་སྐྱབས་མགོན་མཱ་ཤི་ཀ་མིན། ངས་རང་གི་རྗེས་སུ་ཕེབས་ངེས་པ་ཁོང་གི་ལྷམ་མདུད་ཀྱང་དགྲོལ་བར་མི་འོས་ཞེས་པའོ།།

26 ཡང་ཕོལ་ལོལ་ན༌རེ། སྤུན་ཟླ་རྣམ་པ། ཨབ་ར་ཧམ་གྱི་བུ་རྒྱུད༌དང་། ཁྱོད་ཅག་ལས་དཀོན་མཆོག་ལ་དད་གུས་ཡོད་པའི་མི༌རྣམ་པ། དཀོན་མཆོག་གིས་འཇིག་རྟེན་སྐྱོབ་པར་བྱེད་པའི་བཀའ་འདི་བདག་ཅག་ལ་གནང་བ་ཡིན་ནོ།། 27 ཡེ་རུ་སཱ་ལེམ་དུ་སྡོད་པའི་མི་རྣམས་དང་དེ་དག་གི་དཔོན་རིགས་རྣམས་ཀྱིས་གཙོ་བོ་ཡེ་ཤུ་སུ་ཡིན་མ་ཤེས༌ལ། ངལ་གསོ་བའི་ཉིན་རེ་རེར་བཀླགས་པའི་ལུང་སྟོན་པ་རྣམས་ཀྱི་གསུང་ཡང་མ་གོ༌བར། ཁོང་ལ་སྲོག་ཆད་བཅད་ནས་ལུང་བསྟན་ལྟར་འགྲུབ་པར་བྱས་པ་རེད། 28 དེ་དག་གིས་ཁོང་ལ་སྲོག་ཆད་གཅོད་དགོས་པའི་ཉེས་སྐྱོན་ཅི་ཡང་མ་རྙེད༌ནའང༌། པི་ལ་ཏུ་ལ་ཁོང་ཉིད་དགྲོང་དགོས་པའི་རེ་བ་ཞུས་སོ།། 29 དེ་ཡང་ཁོ་རྣམས་ཀྱིས་གསུང་རབ་ལས་སྐྱབས་མགོན་ཡེ་ཤུའི་སྐོར་བཀོད་ཡོད་པའི་དོན་ཐམས་ཅད་བསྒྲུབས༌རྗེས། མི་གཞན་རྣམས་ཀྱིས་ཁོང་གི་སྐུ་པུར་སྡོང་པོ་ལས་མར་བླངས་ཏེ་དུར་ཁུང་ཞིག་ཏུ་དུར་ལ་བཅུག་གོ། 30 འོན༌ཀྱང༌། དཀོན་མཆོག་གིས་ཁོང་ཉིད་གྲོངས་པ་ནས་སླར་གསོན་པར་མཛད་པ༌དང༌། 31 དེ་སྔར་ག་ལིལ་ཡུལ་ནས་ཁོང་དང་མཉམ་དུ་ཡེ་རུ་སཱ་ལེམ་ལ་ཡོང་མཁན་རྣམས་ཀྱིས་ཀྱང་ཉིན་མང་པོར་ཁོང་ཉིད་མཐོང་མྱོང་བ༌དང༌། མི་དེ་དག་ནི་ད་ལྟ་མི་རྣམས་ཀྱི་མདུན་དུ་ཁོང་ལ་བདེན་དཔང་བྱེད་མཁན་ཡང་ཡིན་ནོ།། 32 ངེད་རྣམས་ཀྱིས་ཀྱང་ཁྱོད་ཅག་ལ་འཕྲིན་བཟང་འཆད་པར༌བྱ་སྟེ། དེ་སྔར་དཀོན་མཆོག་གིས་བདག་ཅག་གི་ཕ་མེས་ཡང་མེས་ལ་ཞལ་བཞེས་གནང་བ་དེ༌ནི། 33 དཀོན་མཆོག་གིས་ཀྱང་བདག་ཅག་བུ་རབས་ཚ་རྒྱུད་རྣམས་ཀྱི་དུས་འདིར་སྐྱབས་མགོན་ཡེ་ཤུ་སླར་གསོན་པར་མཛད་པའི་སྒོ་ནས་བསྒྲུབས༌པ་ལགས། དེ་ལ་གསུང་མགུར་གཉིས་པ༌ལས།

ཁྱོད་ནི་བདག་གི་སྲས་ཡིན༌ཞིང༌།།

དེ་རིང་བདག་ལ་འཁྲུངས་པ་ཡིན།།

ཞེས་གསུངས་པ་བཞིན༌ནོ།། 34 ཡང་དཀོན་མཆོག་གིས་ཁོང་ཉིད་གྲོངས་པ་ནས་སླར་གསོན་པར་མཛད་ཅིང་དུས་ནམ་ཡང་མི་འཇིག་པའི་སྐོར་ལ་ཇི་སྐད༌དུ།

ཡང་དག་བདེན་པའི་བྱིན་གྱིས་བརླབས་པ༌ནི།།

དཱ་བིད་ཁོང་ལ་ཇི་ལྟར་གནང་བ༌བཞིན།།

བདག་གིས་ཁྱོད་ཚོར་དེ་ལྟར་སྦྱིན་པར༌བྱ།།

ཞེས་གསུངས༌པའོ།། 35 དེའི༌ཕྱིར། གསུང་མགུར་གཞན་ལས་ཀྱང་ཇི་སྐད༌དུ།

ཁྱོད་ཀྱིས་རང་གི་སྐྱེས་བུ་དམ་པ༌ནི།།

ནམ་ཡང་རུལ་དུ་འཇུག༌པ་མ་ཡིན་ནོ།།

ཞེས་གསུངས༌སོ།། 36 དཱ་བིད་འཚོ་གཞེས་ཀྱི་དུས༌སུ། དཀོན་མཆོག་གི་དགོངས་པ་བཞིན་དུ་ཞབས་ཕྱི་བསྒྲུབས༌རྗེས། ཁོང་ཚེ་ལས་འདས་པ་དང་རང་གི་ཕ་མེས་ཡང་མེས་དང་མཉམ་དུ་དུར་ལ་བཅུག་པ་དང་བེམ་པོའང་འཇིག་པར་གྱུར་ཏོ།། 37 འོན༌ཀྱང༌། དཀོན་མཆོག་གིས་སླར་གསོན་པར་མཛད་པ་དེ་ཉིད་འཇིག་པར་མ་གྱུར་ཏོ།། 38 དེའི༌ཕྱིར། སྤུན་ཟླ༌རྣམས། དོན་འདི་ཤེས་པར༌གྱིས། སྡིག་པ་སེལ་བའི་བཀའ་ནི་སྐྱབས་མགོན་ཡེ་ཤུ་བརྒྱུད་ནས་ཁྱོད་རྣམས་ལ་སྒྲོག་པར་བྱེད། 39 མོ་ཤེའི་བཀའ་ཁྲིམས་ལ་བརྟེན་ནས་ཁྱོད་ཅག་རྣམ་དག་ཏུ་བརྩི་མི་ནུས༌ཤིང༌། སྐྱབས་མགོན་ཡེ་ཤུ་བརྒྱུད༌ནས་དད་པ་བྱེད་མཁན་ཐམས་ཅད་རྣམ་དག་ཏུ་རྩི་བར་མཛད་དོ།། 40 དེ་བས་ལུང་སྟོན་པའི་ལུང་བསྟན་ལས་གསུངས་པ་རྣམས་ཁྱོད་ཅག་ལ་མི་འཕོག་པའི་ཕྱིར་གཟབ་པར༌གྱིས། 41 དེ་ལ་ཇི་སྐད༌དུ།

བདག་གིས་ཁྱོད་ཚོའི་དུས་འདི༌རུ།།

དོན་ཞིག་བསྒྲུབ་ཀྱང་ཁྱོད་རྣམས༌ལ།།

གཞན་གྱིས་དོན་དེ་བརྗོད་ན༌ཡང༌།།

ཁྱོད་ཅག་ཡིད་ཆེས་མེད་པའི༌ཕྱིར།།

འཕྱ་མཁན་ཁྱོད་རྣམས་ལྟོས་ཤིག༌ཀྱེ།།

ངོ་མཚར་བ་དང་འཇིག་པར༌ཤོག །

ཅེས་པའོ་ཞེས་གསུངས༌སོ།།

42 དེ་ནས་ཁོང་རྣམས་ཆོས་ཁང་ལས་ཕྱིར་བུད་པ༌དང༌། མི་དེ་རྣམས་ཀྱིས་ངལ་གསོ་བའི་ཉིན་རྗེས་མར་ཡང་དོན་འདིའི་སྐོར་ཁོང་རྣམས་ལ་གསུང་བའི་རེ་བ་ཞུས༌ཤིང་། 43 ཆོས་ཁང་གི་ཚོགས་གྲོལ༌རྗེས། ཡ་ཧུ་དཱ་པ་དང་ཡ་ཧུ་དཱ་པའི་ཆོས་ལུགས་ལ་ཞུགས་པའི་མི་མང་པོ་ཞིག་ཕོལ་ལོལ་དང་པཱར་ན་པཱ་གཉིས་ཀྱི་རྗེས་སུ་འབྲངས་པ༌དང༌། ཁོང་གཉིས་ཀྱིས་ཀྱང་མི་དེ་རྣམས་ལ་དུས་རྟག་ཏུ་དཀོན་མཆོག་གི་ཐུགས་རྗེའི་ནང་གནས་པར་སྐུལ་མ་མཛད༌དོ།།

44 དེ་ནས་གཟའ་འཁོར་རྗེས་མའི་ངལ་གསོ་བའི་ཉིན་མོར་གྲོང་ཁྱེར་གྱི་མི་མང་ཤོས་ནི་དཀོན་མཆོག་གི་བཀའ་ལ་མཉན་ཕྱིར་ལྷན་དུ་འདུས༌པ་རེད། 45 འོན༌ཀྱང༌། ཡ་ཧུ་དཱ་པ་རྣམས་ཀྱིས་མི་དེ་འདྲ་མང་བ་མཐོང་ནས་ཕྲག་དོག་སྐྱེས༌ཏེ། ཕོལ་ལོལ་གྱིས་གསུངས་པ་ལ་དགག་ཅིང་དམའ་འབེབས་བྱས་སོ།། 46 དེ་ནས་ཕོལ་ལོལ་དང་པཱར་ན་པཱ་གཉིས་ཀྱིས་སྤོབས་པ་ཆེན་པོས་འདི་སྐད༌དུ། དཀོན་མཆོག་གི་བཀའ་ནི་ཐོག་མར་ཁྱོད་རྣམས་ལ་བསྒྲག་འོས་པ་ཡིན༌མོད། འོན་ཀྱང་ཁྱོད་རྣམས་ཀྱིས་བཀའ་དེ་སྤངས༌ཤིང༌། རང་ཉིད་ལ་མཐའ་མེད་པའི་ཚེ་སྲོག་འཐོབ་མི་འོས་པའི་ཁ་ཚོན་བཅད༌པས། ལྟོས་དང་། ངེད་ཅག་ཕྱི་ཕྱོགས་པ་རྣམས་ལ་བཀའ་བསྒྲག་པར༌འགྲོའོ།། 47 རྒྱུ་མཚན་ནི་གཙོ་བོས་ངེད་ཅག་ལ་འདི་སྐད༌དུ།

ས་མཐའི་བར་དུ་ཐར་པའི་ཆོས་བསྒྲག༌ཕྱིར།།

བདག་གིས་ཁྱོད་ནི་ཕྱི་ཕྱོགས་མི་རྣམས༌ལ།།

འཕྲོ་བར་བྱེད་པའི་འོད་དུ་བསྐོས་པ༌ཡིན།།

ཞེས་བཀའ་གནང༌ངོ༌།། 48 དེ་ནས་ཕྱི་ཕྱོགས་པ་རྣམས་ཀྱིས་གསུང་དེ་ཐོས་ནས་ཤིན་ཏུ་དགའ་བར་གྱུར་ཏེ་གཙོ་བོའི་བཀའ་ལ་བསྟོད་ཅིང་བསྔགས་པ༌དང༌། དཀོན་མཆོག་ཉིད་ཀྱིས་སྔར་ནས་མཐའ་མེད་པའི་ཚེ་སྲོག་འཐོབ་པར་ཅི་ཙམ་ཐག་གིས་བཅད་པ་བཞིན་མི་རྣམས་ཁོང་ལ་དད་པར་གྱུར༌པས། 49 གཙོ་བོའི་བཀའ་ཡུལ་དེ་ཐམས་ཅད་ལ་ཁྱབ་པར་གྱུར་ཏོ།། 50 འོན་ཀྱང་ཡ་ཧུ་དཱ་པ་རྣམས་ཀྱིས་གྲོང་ཁྱེར་ནང་གི་དད་མོས་ཡོད་པ་དང་བཀུར་འོས་པའི་བུད་མེད་དང་དཔོན་རིགས་རྣམས་ལ་ངན་སྐུལ་བྱས༌ཏེ། ཕོལ་ལོལ་དང་པཱར་ན་པཱ་གཉིས་ལ་བཙན་ཤུགས་བཀོལ་ནས་ཡུལ་དེ་ལས་ཕྱིར་བཏོན་ནོ།། 51 དེ་བས་ཁོང་གཉིས་ཀྱིས་མི་དེ་དག་གི་ཕྱོགས་སུ་རྐང་པའི་སྟེང་གི་ས་རྡུལ་སྤྲུགས་ཏེ་ཨི་ཀོན་ཡུ་རུ་ཕྱིན༌པ་དང་། 52 རྗེས་འབྲང་པ་རྣམས་ཀྱི་སེམས་ལ་དགའ་སྤྲོས་ཁེངས་ཤིང་དམ་པའི་ཐུགས་ཉིད་ཀྱིས་ཁྱབ་པར་གྱུར༌ཏོ།།

ལེའུ་བཅུ་བཞི༌པ།

ཕོལ་ལོལ་དང་པཱར་ན་པཱ་གཉིས་ཨི་ཀོན་ཡུ་གྲོང་ཁྱེར་དུ་བཞུགས༌པ།

1 དེ་ནས་ཕོལ་ལོལ་དང་པཱར་ན་པཱ་གཉིས་མཉམ་དུ་ཨི་ཀོན་ཡུ་ལ་ཡོད་པའི་ཡ་ཧུ་དཱ་པའི་ཆོས་ཁང་ལ་སོང་ནས། དེར་བཀའ་ལེགས་པར་གསུངས་པས་ཡ་ཧུ་དཱ་པ་དང་གྷི་རིག་པ་ཤིན་ཏུ་མང་པོ་དད་པར་གྱུར་ཏོ།། 2 འོན༌ཀྱང༌། དད་པ་མེད་པའི་ཡ་ཧུ་དཱ་པ་རྣམས་ཀྱིས་ཕྱི་ཕྱོགས་པ་རྣམས་ལ་ངན་སྐུལ་བྱས་ཏེ། སྤུན་ཟླ་རྣམས་དང་དེ་རྣམས་ཀྱི་བར་ལ་ཕྲ་མ་བཅུག 3 ཁོང་གཉིས་ཡུལ་དེར་ཡུན་རིང་དུ་བཞུགས༌ཤིང༌། གཙོ་བོ་ལ་བརྟེན་ནས་སྤོབས་པ་ཆེན་པོས་བཀའ་གསུངས་པ༌དང༌། གཙོ་བོས་ཀྱང་ཁོང་གཉིས་བརྒྱུད་ནས་གྲུབ་རྟགས་དང་ངོ་མཚར་བའི་དོན་བསྟན་ཏེ་རང་ཉིད་ཀྱི་ཐུགས་རྗེའི་བཀའ་ལ་བདེན་དཔང་མཛད་དོ།། 4 དེ་ནས་གྲོང་ཁྱེར་གྱི་མི་དེ་རྣམས་ཕྱོགས་གཉིས་སུ་གྱེས༌ཏེ། ལ་ལ་ནི་ཡ་ཧུ་དཱ་པའི་ཕྱོགས༌དང༌། ལ་ལ་ནི་སྐུ་ཚབ་པའི་ཕྱོགས་སུ་འཁོར། 5 དུས༌དེར། ཕྱི་ཕྱོགས་པ་དང་ཡ་ཧུ་དཱ་པ་རྣམས༌དང༌། གཞན༌ཡང༌། དེ་དག་གི་འགོ་དཔོན་རྣམས་དང་བཅས་པས་ཕོལ་ལོལ་དང་པཱར་ན་པཱ་གཉིས་ལ་བརྙས་བཅོས་བྱེད་པ་དང་རྡོ་རུབ་གཏོང་བར་རྩོམ་པ༌ལ། 6 ཁོང་གཉིས་ཀྱིས་དོན་དེ་ཤེས་ནས་ལི་ཀ་ཨོན་ཡཱ་ཡུལ་གྱི་ལིས་ཏྲ་དང་དིར་སྦེ་གྲོང་ཁྱེར་གཉིས་དང་དེའི་མཐའ་འཁོར་གྱི་ཡུལ་དུ་བྲོས༌ཤིང༌། 7 གནས་དེ་ནས་ཀྱང་མུ་མཐུད་དུ་འཕྲིན་བཟང་བསྒྲགས༌སོ།།

ལིས་ཏྲ་དང་དིར་སྦེ་གྲོང་ཁྱེར་དུ་ཆོས་སྤེལ་བའི༌ཚུལ།

8 དེ་ཡང་ལིས་ཏྲ་གྲོང་ཁྱེར་དུ་རྐང་པར་ཤེད་ཤུགས་མེད་ཅིང་སྐྱེས་མ་ཐག་ནས་རྐང་པ་ཞ་བ་དང་གོམ་པའི་འདེགས་འཇོག་བསྒྱུར་མ་མྱོང་བའི་མི་ཞིག་ཡོད༌དེ། 9 ཁོས་ཕོལ་ལོལ་གྱིས་ཆོས་འཆད་པ་ལ་མཉན༌ཞིང༌། ཕོལ་ལོལ་གྱིས་ཀྱང་ཞ་བོ་དེ་ལ་ཞིབ་ལྟ་བྱས་པ༌ན། ཞ་བོ་དེ་ལ་རང་གི་ནད་གསོ་ཐུབ་པའི་དད་པ་ཡོད་པ་མཐོང༌སྟེ། 10 གསུང་སྐད་ཆེན་པོས་འདི་ལྟར། ཁྱོད་ཀྱིས་རང་གི་རྐང་པ་སར་བཙུགས་ནས་དྲང་མོར་ལོངས་ཤིག་ཅེས་གསུངས་པ༌ལ། ཞ་བོ་དེ་ཡར་ལྡིང་ཞིང་འགྲོ་བར་བྱས་སོ།། 11 དེ་ནས་ཕོལ་ལོལ་གྱིས་མཛད་པའི་དོན་དེ་མི་ཚོགས་ཀྱིས་མཐོང་ནས་སྐད་ཆེན་པོས་ལི་ཀ་ཨོན་ཡཱ་ཞེས་པའི་ཡུལ་སྐད༌དུ། ལྷ་རྣམས་མི་རུ་སྤྲུལ་ནས་བདག་ཅག་གི་ཁྲོད་དུ་བབས་ཞེས་བཤད་པ༌དང༌། 12 པཱར་ན་པཱའི་མིང་ལ་བཟོའུ་ཟི་*ཞེས་བཏགས་པ༌དང༌། ཕོལ་ལོལ་ནི་གསུང་མཁན་གཙོ་བོ་ཡིན་པས་མིང་ལ་ཧུར་མེ་ †ཞེས་བཏགས༌སོ།། 13 གྲོང་ཁྱེར་གྱི་ཕྱི་རོལ་ཏུ་ཡོད་པའི་བཟོའུ་ཟི་ལྷ་ཁང་གི་མཆོད་དཔོན་གྱིས་མི་རྣམས་དང་མཉམ་དུ་སྐུ་ཚབ་པ་ལ་མཆོད་པ་འབུལ་བའི༌ཕྱིར། བ་གླང་འགའ་ཁྲིད་ཅིང་མེ་ཏོག་གི་ཕྲེང་བ་བཟུང་ནས་སྒོ་འགྲམ་དུ་སླེབས་སོ།། 14 འོན༌ཀྱང༌། སྐུ་ཚབ་པ་པཱར་ན་པཱ་དང་ཕོལ་ལོལ་གཉིས་ཀྱིས་དོན་དེ་ཤེས་ནས་རང་གི་ཕྱི་གོས་གཤགས་ཏེ་མི་ཚོགས་ཀྱི་ཁྲོད་དུ་བརྒྱུགས་ཤིང་སྐད་གསང་མཐོན་པོས་འདི་སྐད༌དུ། 15 མི་ཚོགས༌ཀྱེ། ཁྱོད་ཅག་གིས་འདི་ལྟར་བྱེད༌དོན་ཅི་ཡིན་ནམ། ངེད་གཉིས་ཀྱང་ཁྱོད་རྣམས་དང་འདྲ་བར་མིའི་རང་བཞིན་དང་ལྡན༌ཞིང༌། ཁྱོད་རྣམས་ལ་འཕྲིན་བཟང་སྒྲོག་དོན་ནི་ཁྱོད་རྣམས་ཀྱིས་ཁུངས་ལུང་མེད་པའི་དོན་འདི་རྣམས་སྤངས༌ཏེ། གཏན་དུ་གསོན་པོར་བཞུགས་པའི་དཀོན་མཆོག་གི་ཕྱོགས་སུ་འཁོར་དགོས་པ་དེ་ཡིན། དཀོན་མཆོག་ནི་ནམ་མཁའ་དང་ས༌གཞི། རྒྱ་མཚོ་བཅས་དང་དེ་དག་ལ་ཡོད་པའི་དངོས་པོ་ཐམས་ཅད་སྐྲུན་མཁན་ཡིན༌ལ། 16 ཁོང་གིས་འདས་ཟིན་པའི་དུས་དེར་མི་རིགས་ཀུན་ལ་རང་རང་གི་འདོད་མོས་བཞིན་བྱེད་ན་བྱེད་དུ་བཅུག་གོ། 17 འོན་ཀྱང་ཁོང་གིས་ཁྱོད་རྣམས་ལ་དུས་རྟག་ཏུ་ཐུགས་རྗེ་གནང་ཞིང་གནམ་ལས་ཆར་བ་དང་ས་ལས་ལོ་ལེགས་གནང༌སྟེ། ཁྱོད་རྣམས་ལ་བཟའ་བཏུང་རང་གྲུབ་དང་ཡིད་སེམས་དགའ་སྤྲོས་ཁེངས་པར་མཛད་པའི་སྒོ་ནས་ཁོང་རང་ཉིད་ལ་བདེན་དཔང་མཛད་ཅེས་གསུངས་སོ།། 18 ཁོང་གཉིས་ཀྱིས་དེ་ལྟར་གསུངས་ནས་མཆོད་པ་འབུལ་བའི་ལས་དེ་དཀའ་ཚེགས་དང་བཅས་བཀག་པ་རེད། 19 དེ་ནས་ཨན་ཏི་ཡོག་ཡཱ་དང་ཨི་ཀོན་ཡུ་ནས་ཡོང་བའི་ཡ་ཧུ་དཱ་པ་ཁ་ཤས་ཀྱིས་མི་རྣམས་ལ་ངན་སྐུལ་བྱས༌ཤིང༌། དེ་རྣམས་ཀྱིས་ཕོལ་ལོལ་རྡོ་རུབ་བཏང་སྟེ་ཤི་བར་གྱུར་སྙམ་ནས་གྲོང་ཁྱེར་ཕྱི་རོལ་ཏུ་དྲུད་ནས་བཞག་གོ། 20 འོན༌ཀྱང༌། རྗེས་འབྲང་པ་རྣམས་ཀྱིས་ཁོང་གི་མཐའ་བསྐོར་ནས་སྡོད་པ་ལ། ཕོལ་ལོལ་ཡར་ལངས་ཏེ་ལིས་ཏྲ་གྲོང་ཁྱེར་དུ་ཕེབས༌ཤིང་། དེའི་ཕྱི༌ཉིན། པཱར་ན་པཱ་དང་མཉམ་དུ་དིར་སྦེ་རུ་ཕྱིན༌ཏོ།།

ཕུ་སིད་ཡཱ་ཡུལ་གྱི་ཨན་ཏི་ཡོག་ཡཱ་གྲོང་ཁྱེར་དུ་ཕྱིར་ཕེབས༌པ།

21 ཕོལ་ལོལ་དང་པཱར་ན་པཱ་གཉིས་ཀྱིས་གྲོང་ཁྱེར་དེའི་མི་རྣམས་ལ་འཕྲིན་བཟང་བསྒྲགས་ཏེ་མི་མང་པོ་སྐྱབས་མགོན་ཡེ་ཤུའི་རྗེས་སུ་འབྲང་དུ་བཅུག་གོ། དེ་ནས་ཁོ་གཉིས་ལིས་ཏྲ་དང་ཨི་ཀོན༌ཡུ། ཨན་ཏི་ཡོག་ཡཱ་བཅས་སུ་ཕྱིར་ལོག༌སྟེ། 22 རྗེས་འབྲང་པ་རྣམས་ཀྱི་སེམས་བརྟན་པོར་བྱས་ཤིང་དད་པ་ལ་གཏན་དུ་གནས་པར་བསྐུལ་ཏེ། བདག་ཅག་ནི་དཀོན་མཆོག་གི་རྒྱལ་སྲིད་དུ་ཞུགས༌ན། ངེས་པར་དཀའ་སྡུག་མང་པོ་མྱང་དགོས་ཞེས་གསུངས་སོ།། 23 དེ་ནས་ཁོང་གཉིས་ཀྱིས་ཆོས་ཚོགས་སོ་སོར་རྒན་པོ་འགའ་རེ་བསྐོས་ཤིང་སྨྱུང་གནས་བསྲུངས་པ་དང་གསོལ་བ་བཏབ༌ནས། དེ་རྣམས་རང་གི་དད་པ་བྱེད་ཡུལ་ཏེ་གཙོ་བོ་ལ་བཅོལ༌བ་རེད། 24 དེ་ནས་ཁོང་གཉིས་ཕུ་སིད་ཡཱ་ཡུལ་བརྒྱུད་ནས་ཕཱམ་ཕིལ་ཡ་ཡུལ་དུ་འབྱོར་པ༌དང༌། 25 ཕིར་གེ་རུ་དཀོན་མཆོག་གི་བཀའ་བསྒྲགས༌རྗེས། མར་ཨ་ཏལ་ཡཱ་རུ་ཕེབས༌ཤིང༌། 26 དེར་གྲུ་གཟིངས་ལ་བསྡད་ཅིང་ཨན་ཏི་ཡོག་ཡཱ་གྲོང་ཁྱེར་དུ་ཕྱིར་ལོག ཨན་ཏི་ཡོག་ཡཱ་ནི་དེ་སྔར་ཁོང་གཉིས་ཀྱིས་བསྒྲུབས་ཟིན་པའི་དོན་དེ་དག་གི༌ཕྱིར་དུ་མི་རྣམས་ཀྱིས་ཁོང་གཉིས་དཀོན་མཆོག་གི་ཐུགས་རྗེ་ལ་བཅོལ་བའི་ཡུལ་ཡིན། 27 ཁོང་གཉིས་དེར་སླེབས༌རྗེས་ཆོས་ཚོགས་ཀྱི་མི་རྣམས་བསྡུས༌ཏེ། དཀོན་མཆོག་གིས་ཁོང་གཉིས་དང་ལྷན་དུ་མཛད་པའི་དོན་ཐམས་ཅད༌དང༌། གཞན༌ཡང༌། ཕྱི་ཕྱོགས་པ་རྣམས་ལ་དད་པའི་སྒོ་ཇི་ལྟར་ཕྱེ་བར་མཛད་པའི་ཚུལ་རྣམས་སྨྲས་ཤིང་། 28 ཁོང་གཉིས་གྲོང་ཁྱེར་དེ་རུ་རྗེས་འབྲང་པ་རྣམས་དང་མཉམ་དུ་ཡུན་རིང་པོར་བཞུགས༌སོ།།

ལེའུ་བཅོ་ལྔ༌པ།

ཡེ་རུ་སཱ་ལེམ་གྱི་གྲོས༌ཚོགས།

1 དེ་ཡང་ཡ་ཧུ་དཱའི་ཡུལ་ནས་ཡོང་བའི་མི་ཁ་ཤས་ཀྱིས་སྤུན་ཟླ་རྣམས་ལ་ཁྱོད་རྣམས་ཀྱིས་མོ་ཤེའི་བཀའ་ཁྲིམས་བཞིན་དུ་མཚན་སྐྱི་མ་བཅད་ན་ཐར་པ་འཐོབ་མི་སྲིད་ཅེས་བསླབ་བྱ་བཏང་ངོ༌།། 2 ཕོལ་ལོལ་དང་པཱར་ན་པཱ་གཉིས་ཀ་དེ་རྣམས་དང་ཤིན་ཏུ་མ་མཐུན་པར་རྩོད་པ་བྱས་པ༌ལ། རྗེས་འབྲང་པ་རྣམས་ཀྱིས་ཕོལ་ལོལ་དང་པཱར་ན་པཱ་གཉིས་དང་རང་གི་ཆོས་ཚོགས་ཀྱི་མི་འགའ་ཞིག་རྩོད་གླེང་དེའི་དོན་སྐུ་ཚབ་པ་དང་རྒན་པོ་རྣམས་ལ་འདྲི་བའི༌ཕྱིར། ཡེ་རུ་སཱ་ལེམ་དུ་འགྲོ་རུ་འཇུག་རྒྱུ་ཐག་གིས༌བཅད་དོ།། 3 དེ་ནས་ཆོས་ཚོགས་ཀྱིས་མི་དེ་རྣམས་ལམ་དུ་བརྫངས་པ༌དང༌། དེ་རྣམས་ཕོའོ་ནེ་ཀེ་དང་སཱ་མར་ཡ་ཡུལ་གཉིས་བརྒྱུད་ནས་གང་སར་ཕྱིན་ཅིང་ཕྱི་ཕྱོགས་པ་རྣམས་སྐྱབས་མགོན་ཡེ་ཤུ་ལ་དད་པར་གྱུར་པའི་གནས་ཚུལ་བཤད་དེ་སྤུན་ཟླ་རྣམས་ཤིན་ཏུ་སྤྲོ་བར་བྱས། 4 དེ་ནས་ཁོང་རྣམས་ཡེ་རུ་སཱ་ལེམ་དུ་སླེབས་པ་དང་ཆོས་ཚོགས༌དང༌། སྐུ་ཚབ༌པ། རྒན་པོ་རྣམས་ཀྱིས་སྣེ་ལེན་བྱས༌ཤིང༌། ཁོང་རྣམས་ཀྱིས་ཀྱང་དཀོན་མཆོག་གིས་ཁོང་རྣམས་དང་ལྷན་དུ་མཛད་པའི་དོན་ཐམས་ཅད་བཤད་མོད། 5 འོན་ཀྱང་ཕ་རུ་ཤི་པའི་གྲུབ་མཐའ་ལ་གཏོགས་པའི་དད་ལྡན་འགའ་ཞིག་ཡར་ལངས་ཏེ་ན༌རེ། ངེས་པར་ཕྱི་ཕྱོགས་པ་རྣམས་ལ་མཚན་སྐྱི་གཅོད་དགོས་པ་དང་མོ་ཤེའི་བཀའ་ཁྲིམས་ལྟར་བསྲུང་དགོས་ཚུལ་བསྐུལ་འོས་ཞེས་སྨྲས༌སོ།།

6 དེ་ནས་སྐུ་ཚབ་པ་དང་རྒན་པོ་རྣམས་དོན་དེར་གྲོས་བྱེད་པའི་ཕྱིར་ལྷན་དུ་འདུས༌པ་རེད། 7 དེ་རྣམས་ཀྱིས་རྩོད་གླེང་བྱས་ནས་དུས་རིང་པོ་འགོར་བ༌ན། པེ་ཏྲོ་ཡར་ལངས་ཏེ་འདི་སྐད༌དུ། སྤུན་ཟླ༌རྣམ་པ། ཁྱོད་ཅག་གིས་ཤེས་གསལ༌ལྟར། དཀོན་མཆོག་གིས་ཕྱི་ཕྱོགས་པ་རྣམས་ལ་ངའི་ངག་ནས་འཕྲིན་བཟང་ཐོས་ཤིང་སྐྱབས་མགོན་ཡེ་ཤུ་ལ་དད་པ་བྱ༌ཆེད། ཁོང་གིས་སྔ་མོ་ནས་ཁྱོད་རྣམས་ཀྱི་ཁྲོད་ནས་ང་རང་བདམས༌པ་ཡིན་ནོ།། 8 ཡང་མི་སེམས་མཁྱེན་པའི་དཀོན་མཆོག་གིས་བདག་ཅག་ལ་དམ་པའི་ཐུགས་ཉིད་གནང་བ་བཞིན༌དུ། ཕྱི་ཕྱོགས་པ་རྣམས་ལའང་དམ་པའི་ཐུགས་ཉིད་གནང༌སྟེ། ཁོ་རྣམས་ལ་བདེན་དཔང་མཛད་དོ།། 9 ཡང་ཁོང་གིས་བདག་ཅག་དང་ཁོ་རྣམས་ཀྱི་བར་དུ་ཁྱད་པར་ཅི་ཡང་མ་ཕྱེས་པར། དད་པའི་སྒོ་ནས་ཕྱི་ཕྱོགས་པ་རྣམས་ཀྱི་སེམས་ཀྱང་འདག་པར་མཛད་དོ།། 10 ད་ལྟ་ཅིའི་ཕྱིར་བདག་ཅག་གི་ཕ་མེས་ཡང་མེས་དང་བདག་ཅག་གིས་ཀྱང་འཁུར་དཀའ་བའི་གཉའ་ཤིང་དེ་རྗེས་འབྲང་པ་རྣམས་ཀྱི་གཉའ་ལ་བཀལ་ནས་དཀོན་མཆོག་ལ་ཚོད་བགམ་མམ། 11 བདག་ཅག་ཀྱང་ཕྱི་ཕྱོགས་པ་དང་འདྲ་བར་གཙོ་བོ་ཡེ་ཤུའི་ཐུགས་རྗེའི་སྒོ་ནས་ཐར་པ་ཐོབ་པ་ལ་ཡིད་ཆེས་པ་ཡིན་ཞེས་གསུངས་སོ།། 12 དེ་ནས་མི་རྣམས་ཀྱིས་ཅི་ཡང་མི་སྨྲ་བར། པཱར་ན་པཱ་དང་ཕོལ་ལོལ་གཉིས་ཀྱིས་གསུངས་པའི་གཏམ༌སྟེ། དེ་སྔར་དཀོན་མཆོག་གིས་ཁོང་གཉིས་བརྒྱུད་ནས་ཕྱི་ཕྱོགས་པའི་ཁྲོད་དུ་མཛད་པའི་གྲུབ་རྟགས་དང་ངོ་མཚར་བའི་དོན་ཐམས་ཅད་ལ་མཉན༌ཏོ།།

13 དེ་ནས་ཁོང་གཉིས་ཀྱིས་དེ་ལྟར་གསུངས་རྗེས་ཡ་ཀོབ་ཀྱིས་འདི་སྐད༌དུ། སྤུན་ཟླ་རྣམས་ཀྱིས་བདག་ལ་ཉོན༌ཅིག 14 དཀོན་མཆོག་གིས་ཐོག་མར་ཇི་ལྟར་ཕྱི་ཕྱོགས་པ་རྣམས་ལ་ཐུགས་རྗེས་གཟིགས༌ཤིང༌། དེ་རྣམས་ལས་མི་རྣམས་རང་ཉིད་ཀྱི་མཚན་གྱི་འོག་ཏུ་ཇི་ལྟར་དྲངས་པའི་སྐོར་སི་མོན་གྱིས་གསུངས༌ཤིང་། 15 དེ་ནི་ལུང་སྟོན་པ་རྣམས་ཀྱི་ལུང་བསྟན་དང་མཐུན༌ཏེ། 16 གསུང་རབ་ཀྱི་མདོ་ལས་ཇི་སྐད༌དུ།

དེ་ཡང་རྗེས་སུ་ང་རང་ཕྱིར་ལོག༌སྟེ།།

དཱ་བིད་གུར་མཆོག་བརྡིབས་པ་བསྐྱར་བཟོ༌བྱེད།།

གཏོར་ཅིང་བརླག་པའི་གུར་མཆོག་རྗེས་ཤུལ༌དེ།།

ང་ཡིས་སླར་ཡང་བཟོ་ཞིང་བསྐྲུན་པར༌བྱེད།།

17 དེ་ནི་མིའི་རིགས་གཞན་རྣམས་ཐམས་ཅད༌དེ།།

ངའི་མིང་ཐོགས་པའི་ཕྱི་ཕྱོགས་མི་ཀུན༌གྱིས།།

གཙོ་བོ་ཁོང་ཉིད་འཚོལ་བའི་ཕྱིར༌ཡིན་ནོ།།

18 མངོན་མཛད་འདི་དག་གདོད་ནས་གཙོ་བོས་*གསུངས།།

ཞེས་བཀོད་པའོ།། 19 དེའི༌ཕྱིར། བདག་གི་བསམ་ཚུལ་ནི། བདག་ཅག་གིས་དཀོན་མཆོག་གི་ཕྱོགས་སུ་འཁོར་བཞིན་ཡོད་པའི་ཕྱི་ཕྱོགས་པ་རྣམས་ལ་འོ་བརྒྱལ་མི་བཟོ༌བར། 20 ཁོ་རྣམས་ལ་ལྷ་སྐུ་དང་འབྲེལ་བའི་མི་གཙང་བ་དང༌། མི་ཚངས་སྤྱོད་པ། མིད་པ་བསྒགས་ནས་བསད་པའི་ཕྱུགས་ཟོག་གི་ཤ་དང་ཁྲག་བཅས་སྤང་དགོས་པའི་འཕྲིན་ཡིག་འབྲི་འོས༌ཏེ། 21 རྒྱུ་མཚན་ནི་མོ་ཤེའི་མདོ་རྣམས་ནི་སྔ་མོ་ནས་མི་རྣམས་ཀྱིས་གྲོང་ཁྱེར་སོ་སོ་ནས་བསྒྲགས༌ཏེ། ངལ་གསོ་བའི་ཉིན་མོ་རེ་རེར་ཆོས་ཁང་ནས་ཀློག་འདོན་བྱེད་པའི་ཕྱིར་ཡིན་ཞེས་གསུངས༌སོ།།

གྲོས་ཚོགས་ཀྱིས་ཕྱི་ཕྱོགས་ཀྱི་དད་ལྡན་རྣམས་ལ་སྤྲིངས་པའི་འཕྲིན་ཡིག

22 དུས་དེར་སྐུ་ཚབ་པ་དང་རྒན༌པོ། ཆོས་ཚོགས་ཡོངས་བཅས་ཀྱིས་རང་གི་ཚོགས་པ་ལས་དད་ལྡན་བདམས༌ཏེ། ཕོལ་ལོལ་དང་པཱར་ན་པཱ་གཉིས་དང་མཉམ༌དུ། སིར་ཡཱ་ཡུལ་གྱི་ཨན་ཏི་ཡོག་ཡཱ་རུ་མངག་རྒྱུ་ཐག་གིས་བཅད་དོ།། ཁོ་རྣམས་ཀྱིས་བདམས་པའི་མི་ནི་སྤུན་ཟླ་རྣམས་ཀྱི་ཁྲོད་ནས་དཔོན་རིགས་སུ་གྱུར་པའི་པཱར་ས་པཱ་ཞེས་ཀྱང་འབོད་པའི་ཡུ་དཱ་དང་སི་ལཱའོ།། 23 ཁོ་གཉིས་ལ་སྤྲད་པའི་འཕྲིན་ཡིག་གི་ནང་དུ་འདི་ལྟར་བྲིས་ཡོད༌དེ།

༄༅། །ཨན་ཏི་ཡོག་ཡཱ༌དང༌། སིར་ཡཱ༌ཡུལ། ཀི་ལིག་ཡཱ་ཡུལ་བཅས་སུ་གནས་པའི་ཕྱི་ཕྱོགས་ཀྱི་སྤུན་ཟླ་རྣམས༌ཀྱེ།

ཐོག་མར་ཁྱོད་རྣམས་ལ་འཚམས་འདྲི་ཞུ་ཞེས་ཁྱོད་ཅག་གི་སྤུན་ཟླ་སྟེ་སྐུ་ཚབ་པ་དང་རྒན་པོ་བཅས་ནས་བསྐུར༌དོན།

24 དེ་ཡང་ངེད་རྣམས་ཀྱིས་གོ་ཐོས་ལྟར༌ན། ངེད་ཅག་གི་ཆོས་ཚོགས་འདི་ནས་སོང་བའི་མི་ཁ་ཤས་ཀྱིས་ཁྱོད་རྣམས་ལ་ངེས་པར་མཚན་སྐྱི་གཅོད་དགོས་པ༌དང༌། མོ་ཤེའི་བཀའ་ཁྲིམས་བསྲུང་དགོས་ཞེས་པའི་གཏམ་བརྗོད་དེ་ཁྱོད་རྣམས་ཀྱི་སེམས་ཤིན་ཏུ་དཀྲུགས་འདུག་ཟེར། འོན༌ཀྱང༌། ངེད་ཅག་གིས་དེ་ལྟར་མ་མངགས་སོ།། 25 དེ་བས་ངེད་ཅག་གིས་བློ་སེམས་གཅིག་མཐུན་སྒོས་དད་ལྡན་པ་འགའ་ཤས་བདམས་ཤིང༌། བདག་ཅག་གིས་སྙིང་ནས་བརྩེ་བའི་པཱར་ན་པཱ་དང་ཕོལ་ལོལ་གཉིས་དང་མཉམ་དུ་ཁྱོད་རྣམས་ཀྱི་དྲུང་དུ་མངག་རྒྱུ་ཐག་གིས་བཅད་དོ།། 26 ཁོ་གཉིས་ཀྱིས་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཆེད་དུ་རང་སྲོག་ལའང་མ་འཛེམས་པ་ཡིན། 27 དེའི༌ཕྱིར། ངེད་ཅག་གིས་ཡུ་དཱ་དང་སི་ལཱ་གཉིས་མངགས༌ཤིང༌། ཁོ་གཉིས་ཀྱིས་དངོས་སུ་དོན་འདི་དག་ཁྱོད་རྣམས་ལ་སྨྲ་བར་འགྱུར། 28 རྒྱུ་མཚན་ནི་ངེད་ཅག་གི་སེམས་ནི་དམ་པའི་ཐུགས་ཉིད་དང་མཐུན་པར་དོན་གལ་ཆེན་འདི་རྣམས་ལས༌གཞན། ཁུར་བོ་ལྷག་མ་ཞིག་ཁྱོད་ཅག་གི་ཕྲག་ལ་མི་དགལ་བར་ཐག་གིས་བཅད༌ཅིང༌། 29 དེ་ནི་ལྷ་སྐུའི་མདུན་དུ་ཕུལ་བའི་མཆོད་རྫས་དང༌། ཁྲག དེ་མིན་མིད་པ་བསྒགས་ནས་བསད་པའི་ཕྱུགས་ཟོག་གི༌ཤ་དང༌མི་ཚངས་སྤྱོད་པ་བཅས་སྤང་དགོས། གལ༌ཏེ། ཁྱོད་རྣམས་ཀྱིས་ལས་དེ་དག་སྤངས་ནས་དོན་དེ་དང་མི་འགལ་བར་བྱེད་པ་ཡིན་ན་ལེགས། མཇུག་མཐར་ཁྱོད་རྣམས་བདེ་བར༌སྨོན། ཞེས༌པའོ།།

30 དེ་ནས་མངག་བཅོལ་ལྟར་ཁོང་རྣམས་སིར་ཡཱ་ཡུལ་གྱི་ཨན་ཏི་ཡོག་ཡཱ་རུ་ཕྱིན་ཏེ་དད་ལྡན་རྣམས་བསྡུས་ཤིང་འཕྲིན་ཡིག་སྤྲད་པ༌དང༌། 31 དེ་རྣམས་ཀྱིས་ཀྱང་འཕྲིན་ཡིག་བཀླགས་པ་དང་སེམས་གསོའི་གཏམ་གྱིས་ཡིད་དགའ་བར་གྱུར་ཏོ།། 32 ཡུ་དཱ་དང་སི་ལཱ་གཉིས་ནི་ལུང་སྟོན་པ་ཡང་ཡིན༌པས། གཏམ་མང་པོ་སྨྲས་ཏེ་སྤུན་ཟླ་རྣམས་ལ་སྐུལ་མ་མཛད་ཅིང་དད་པ་བརྟན་པོར་བྱས་སོ།། 33 དེ་ནས་གནས་དེར་ཉིན་ཞག་དུ་མར་བཞུགས༌རྗེས། སྤུན་ཟླ་རྣམས་ཀྱིས་ཁོང་གཉིས་ཕྱིར་མངགས་མཁན་རྣམས་ཀྱི་དྲུང་དུ་བདེ་བར་ལོག་ཏུ་བཅུག 34 འོན་ཀྱང་སི་ལཱ་ཡིས་ད་དུང་གནས་འདིར་སྡོད་པའི་སེམས་ཐག་བཅད༌དོ།། 35 ཕོལ་ལོལ་དང་པཱར་ན་པཱ་གཉིས་སྔར་བཞིན་ཨན་ཏི་ཡོག་ཡཱ་རུ་བཞུགས༌ཤིང༌། ཆོས་གྲོགས་གཞན་མང་པོ་དང་ལྷན་དུ་མི་རྣམས་ལ་གཙོ་བོའི་བཀའ་གསུངས་པ་དང་ཆོས་བསྒྲགས༌སོ།།

ཕོལ་ལོལ་ཐེངས་གཉིས་པར་ཆོས་སྤེལ་དུ་ཕྱིན་པ།

36 དེ་ནས་ཉིན་འགའ་འགོར༌རྗེས། ཕོལ་ལོལ་གྱིས་པཱར་ན་པཱ་ལ་འདི་སྐད༌དུ། འུ་གཉིས་གཙོ་བོའི་བཀའ་བསྒྲགས་མྱོང་སའི་གྲོང་ཁྱེར་སོ་སོའི་སྤུན་ཟླ་རྣམས་ཀྱི་གནས་ཚུལ་ཅི་འདྲ་ཡིན་པར་ཡང་བསྐྱར་བལྟ་རུ་འགྲོའོ་ཞེས་སྨྲས་པ༌ལ། 37 པཱར་ན་པཱ་ཡིས་མཱར་ཀུ་ཞེས་ཀྱང་འབོད་པའི་ཡོ་ཧ་ནན་འཁྲིད་འདོད༌པ་རེད། 38 འོན༌ཀྱང༌། ཕོལ་ལོལ་གྱི་སེམས་ལ་མཱར་ཀུ་ནི་སྔོན་ཆད་ཕཱམ་ཕིལ་ཡ་ཡུལ་ནས་ཁོང་གཉིས་དང་མཉམ༌དུ་ཆོས་དོན་བསྒྲུབ་ཏུ་མ་སོང་བར་ཁ་བྲལ་བའི་རྐྱེན་གྱིས་ད་ལྟ་ཁོ་རང་ཁྲིད་ན་མི་འོས་སྙམ་མོ།། 39 དེ་ནས་ཁོང་གཉིས་དོན་དེར་སེམས་མ་མཐུན་པར་རྩོད་གླེང་དྲག་པོ་བྱུང་བ་དང་ཐ་ན་སོ་སོར་གྱེས་པ་རེད། དེ་ནས་པཱར་ན་པཱ་ཡིས་མཱར་ཀུ་ཁྲིད་དེ་གྲུ་གཟིངས་ལ་བསྡད་ནས་ཀིབ་རིས་ལ་ཕྱིན་པ༌དང༌། 40 ཕོལ་ལོལ་གྱིས་ཀྱང་སི་ལཱ་བདམས་ཤིང་སྤུན་ཟླ་རྣམས་ཀྱིས་ཁོང་ཉིད་གཙོ་བོའི་ཐུགས་རྗེ་ལ་བཅོལ༌རྗེས། ཁོང་གཉིས་ལམ་ལ་ཆས༌ཏེ། 41 སིར་ཡཱ་ཡུལ་དང་ཀི་ལིག་ཡཱ་ཡུལ་བརྒྱུད་ནས་ཆོས་ཚོགས་རྣམས་ཀྱི་དད་པ་བརྟན་པོར་བྱས༌སོ།།

ལེའུ་བཅུ་དྲུག༌པ།

ཐི་མོ་ཐེ་བྱ་བ་ཕོལ་ལོལ་དང་སི་ལཱ་གཉིས་ལ་འགྲོགས༌པ།

1 ཕྱིས་སུ་ཕོལ་ལོལ་ནི་དིར་སྦེ་དང་དེ་ནས་ལིས་ཏྲ་རུ་ཕེབས་པ༌ལ། གནས་དེར་ཐི་མོ་ཐེ་ཟེར་བའི་རྗེས་འབྲང་པ་ཞིག་ཡོད་ཅིང་། ཁོ་ནི་སྐྱབས་མགོན་ཡེ་ཤུར་དད་པ་ཡོད་པའི་ཡ་ཧུ་དཱ་པའི་བུད་མེད་ཅིག་གི་བུ་ཡིན་ཡང་ཁོའི་ཕ་ནི་གྷི་རིག་པ་ཡིན། 2 ལིས་ཏྲ་དང་ཨི་ཀོན་ཡུ་རུ་ཡོད་པའི་སྤུན་ཟླ་རྣམས་ཀྱིས་ཐི་མོ་ཐེ་ལ་བསྟོད་པ་བྱས་པ་རེད། 3 ཕོལ་ལོལ་གྱིས་ཐི་མོ་ཐེ་ཡང་འཁྲིད་འདོད་ཀྱང་ཡུལ་དེའི་ཡ་ཧུ་དཱ་པ་རྣམས་ཀྱིས་ཁོའི་ཕ་ནི་གྷི་རིག་པ་ཡིན་པ་ཤེས་པས། ཕོལ་ལོལ་གྱིས་ཁོའི་མཚན་སྐྱི་བཅད་དོ།། 4 དེ་ནས་ཁོང་རྣམས་གྲོང་ཁྱེར་སོ་སོ་བརྒྱུད་ནས་ཡེ་རུ་སཱ་ལེམ་གྱི་སྐུ་ཚབ་པ་དང་རྒན་པོ་རྣམས་ཀྱིས་གཏན་ལ་ཕབ་པའི་ཁྲིམས་སྲོལ་དད་ལྡན་རྣམས་ལ་སྤྲད་ནས་བསྲུང་དུ་བཅུག༌པས། 5 ཆོས་ཚོགས་རྣམས་ཀྱི་དད་སེམས་དེ་བས་ཇེ་བརྟན་དུ་གྱུར་ཅིང་མི་གྲངས་ཀྱང་ཉིན་རེ་བཞིན་ཇེ་མང་དུ་འཕེལ་ཏོ།།

ཕོལ་ལོལ་གྱིས་མ་ཀེ་དོན་ཡཱ་ཡུལ་ནས་མཐོང་བའི་ཞལ་གཟིགས།

6 དེ་ཡང་དམ་པའི་ཐུགས་ཉིད་ཀྱིས་ཁོང་རྣམས་ལ་ཨེ་ཞི་ཡཱ་ཡུལ་ནས་དཀོན་མཆོག་གི་བཀའ་བསྒྲག་མི་རུང་བར་མཛད༌པས། ཁོང་རྣམས་ཕུ་ཀེ་ཡཱ་དང་ག་ལད་ཡཱ་ཡུལ་གཉིས་ཀྱི་ས་ཕྱོགས་བརྒྱུད༌ནས། 7 མོ་སི་ཡཱ་ཡུལ་གྱི་ས་མཚམས་སུ་སླེབས་ཏེ་པི་ཐིན་ཡཱ་ཡུལ་དུ་འགྲོ་འདོད༌ནའང༌། སྐྱབས་མགོན་ཡེ་ཤུའི་ཐུགས་ཉིད་ *ཀྱིས་འགྲོ་རུ་མ་བཅུག་གོ། 8 དེ་ནས་ཁོང་རྣམས་མོ་སི་ཡཱ་ཡུལ་བརྒྱུད་ནས་ཏྲོ་ཡཱ་ཞེས་པར་ཕྱིན་པ་རེད། 9 གནས་དེར་ཞག་སྡོད་བྱེད་པའི༌ཚེ། ཕོལ་ལོལ་ལ་ཞལ་གཟིགས་གནང་བ༌སྟེ། མ་ཀེ་དོན་ཡཱ་ཡུལ་གྱི་མི་ཞིག་ལངས་ནས་བསྡད་དེ་འདི་ལྟར། ཁྱེད་རང་མ་ཀེ་དོན་ཡཱ་ཡུལ་དུ་ཕེབས་ནས་ངེད་ཅག་ལ་རོགས་རམ་བྱེད་པར་མཛོད་ཅེས་ཞུ་བ་ཞུས། 10 ཁོང་གིས་ཞལ་གཟིགས་དེ་མཐོང་བ༌དང༌། ངེད་ཅག་ †མྱུར་དུ་མ་ཀེ་དོན་ཡཱ་ཡུལ་དུ་འགྲོ་བར༌བརྩམས། རྒྱུ་མཚན་ནི་དཀོན་མཆོག་གིས་ངེད་རྣམས་ཡུལ་དེའི་མི་རྣམས་ལ་འཕྲིན་བཟང་བསྒྲག་པར་བཀའ་གནང་བ་ངེད་ཅག་གིས་ཐག་གིས་ཆོད་པས༌སོ།།

ལིད་ཡཱ་ཞེས་པའི་བུད་མེད་ཅིག་དད་པར་གྱུར༌པ།

11 དེ་ནས་ངེད་ཅག་ཏྲོ་ཡཱ་ནས་གྲུ་གཟིངས་ལ་བསྡད་དེ་ཐད་ཀར་སཱ་མོ་ཏྲེ་ཀེ་རུ་སླེབས་པ༌དང༌། དེའི་ཕྱི༌ཉིན། ནེ་ཨ་པོ་ལི་རུ་སླེབས་པ་ཡིན། 12 དེ་ནས་ཕི་ལིབ་པི་རུ་སོང་བ་དང་དེ་ནི་མ་ཀེ་དོན་ཡཱ་ཡུལ་གྱི་གྲོང་ཁྱེར་ཆེན་པོ་ཞིག༌སྟེ། རོ་མཱ་གོང་མའི་རྒྱལ་ཁོངས་ཀྱི་གྲོང་ཁྱེར་ཡིན། ངེད་ཅག་གྲོང་ཁྱེར་དེ་རུ་ཉིན་འགར་བསྡད༌པ་ཡིན། 13 དེ་ཡང་ངལ་གསོ་བའི་ཉིན་ལ་ངེད་རྣམས་གྲོང་ཁྱེར་གྱི་མཁར་སྒོའི་ཕྱི་རོལ་ཏུ་ཕྱིན༌ཅིང༌། ཆུ་འགྲམ་དུ་གསོལ་བ་འདེབས་ས་ཞིག་ཡོད་པར་བསམས༌ཏེ། གནས་དེར་སོང་ནས་བསྡད་པ༌དང༌། དེར་འཛོམས་པའི་བུད་མེད་རྣམས་ལ་བཀའ་གསུངས་སོ།། 14 ཡང་གནས་དེར་རས་རྒྱ་སྨུག་ཚོང་མཁན་མིང་ལ་ལིད་ཡཱ་ཞེས་པའི་བུད་མེད་ཅིག་ཡོད༌ལ། ཁོ་མོ་ནི་ཐི་ཨ་ཏེ་རཱ་གྲོང་ཁྱེར་གྱི་མི་ཡིན་པ་དང་དཀོན་མཆོག་ལ་བསྙེན་བཀུར་བྱེད་མཁན་ཞིག་ཀྱང༌ཡིན། ཁོ་མོས་ངེད་ཅག་གི་གཏམ་ཐོས་ཤིང་དཀོན་མཆོག་གིས་ཁོ་མོའི་བློ་སྒོ་ཕྱེས་པ་དང་ཁོ་མོས་ཀྱང་སེམས་གཏད་ནས་ཕོལ་ལོལ་གྱི་གསུང་ལ་མཉན་ཏོ།། 15 དེ་ནས་ཁོ་མོ་དང་ཁོ་མོའི་ཁྱིམ་མི་རྣམས་ཁྲུས་གསོལ་ལ་ཞུགས་རྗེས་ཁོ་མོ་ན༌རེ། གལ་ཏེ་ཁྱེད་རྣམས་ཀྱིས་ང་རང་གཙོ་བོ་ལ་དད་པ་ཡོད་པ་བདེན་པར་དགོངས༌ན། ངའི་ཁྱིམ་དུ་ཕེབས་ཏེ་བཞུགས་པར་མཛོད་ཅེས་ཞུས་ཤིང་ངེད་ཅག་ནན་གྱིས་བཀག་པའོ།།

ཕོལ་ལོལ་དང་སི་ལཱ་གཉིས་བཙོན་དུ་བཅུག་པ།

16 དེའི་རྗེས༌སུ། ངེད་ཅག་གསོལ་བ་འདེབས་པའི་གནས་དེར་འགྲོ༌སྐབས། མངོན་ཤེས་ཀྱི་གདོན་འདྲེས་བཟུང་བའི་གཡོག་མོ་ཞིག་ངེད་ཅག་གི་མདུན་སར་སླེབས་ཤིང་། ཁོ་མོས་མོ་འདེབས་པ་ལ་བརྟེན་ནས་རང་གི་བདག་པོ་རྣམས་ལ་རྒྱུ་ནོར་མང་པོ་ཐོབ་པར་བྱས་མྱོང་། 17 ཁོ་མོ་ཕོལ་ལོལ་དང་ངེད་ཅག་གི་རྗེས་སུ་འབྲངས་ནས་སྐད་ཆེན༌པོས། མི་འདི་རྣམས་ནི་བླ་ན་མེད་པའི་དཀོན་མཆོག་གི་ཞབས་ཕྱི་པ་ཡིན༌ཏེ། ཁོང་རྣམས་ཀྱིས་ཁྱོད་ཅག་ལ་ཐར་པའི་ལམ་གསུང་བཞིན་ཡོད་ཅེས་ཡང་ཡང་སྨྲས་པ༌དང༌། 18 ཁོ་མོས་དེ་ལྟར་ཉིན་མང་པོར་འུར་བརྒྱབ་པས་ཕོལ་ལོལ་སུན་སྣང་ཆེན་པོ་སྐྱེས༌ཏེ། ཁ་ཕྱིར་འཁོར་ནས་གདོན་འདྲེ་དེ་ལ་འདི་ལྟར། ངས་ཡེ་ཤུ་མཱ་ཤི་ཀའི་མཚན་ལ་བརྟེན་ནས་ཁྱོད་རང་ཁོ་མོ་ལས་ཕྱིར་བུད་ཅིག་ཅེས་བཀའ་བསྒྲགས་པ་ཡིན་ཞེས་གསུངས་མ་ཐག་གདོན་འདྲེ་དེ་ཁོ་མོ་ལས་ཕྱིར་ཐོན་ནོ།། 19 དེ་ནས་གཡོག་མོ་དེའི་བདག་པོ་རྣམས་ཀྱིས་རྒྱུ་ནོར་འཐོབ་པའི་རེ་བ་མེད་པར་གྱུར་པ་མཐོང༌ནས། ཕོལ་ལོལ་དང་སི་ལཱ་གཉིས་བཟུང་སྟེ། གྲོང་ཁྱེར་གྱི་ཁྲོམ་རའི་ནང་དུ་ཡོད་པའི་འགོ་དཔོན་དག་གི་མདུན་དུ་བཙན་ཁྲིད་བྱས་པ་དང་། 20 ཡང་ཁྲིམས་དཔོན་རྣམས་གྱི་མདུན་དུ་ཁྲིད་ནས་ན་རེ། མི་འདི་གཉིས་ནི་ཡ་ཧུ་དཱ་པ་ཡིན་ཞིང་རང་རེའི་གྲོང་ཁྱེར་ནང་དུ་ཟིང་ཆ་བསླངས༌ཏེ། 21 བདག་ཅག་རོ་མཱ་པ་རྣམས་ཀྱིས་ཁྲིམས༌ལྟར་ན་དང་དུ་ལེན་མི་རུང་བའམ་བསྲུང་མི་རུང་བའི་གོམས་སྲོལ་རྣམས་བསྒྲགས་པ་ཡིན་ཞེས་སྨྲས་པ༌ལ། 22 མི་ཚོགས་ཀྱིས་ཀྱང་ལྷན་དུ་ཁོང་གཉིས་ལ་རྒོལ་ཅིང་དགག་པ༌དང༌། ཁྲིམས་དཔོན་དེ་དག་གིས་ཁོང་གཉིས་ཀྱི་ཕྱི་གོས་བཤུས་ཏེ་དབྱུག་པས་རྡེག་པའི་བཀའ་བསྒོས་སོ།། 23 དེ་ནས་ཁོང་གཉིས་ལ་དབྱུག་པས་མང་དུ་བརྡེགས་པ་དང་བཙོན་དུ་བཅུག་ཅིང་བཙོན་སྲུང་དམག་ལ་དམ་པོར་བསྲུང་དགོས་པར་གདམས། 24 བཙོན་སྲུང་དམག་གིས་ཀྱང་བཀའ་ལྟར་ཁོང་གཉིས་བཙོན་ཁང་གི་ཕུགས་སུ་བཅུག་པ་དང་ཨན་གཏད་བརྒྱབ་ནས་བཞག༌གོ།

25 དེ་ནས་ནམ་ཕྱེད་ཙམ་ལ་ཕོལ་ལོལ་དང་སི་ལཱ་གཉིས་ཀྱིས་དཀོན་མཆོག་ལ་གསོལ་བ་བཏབ་པ་དང་བསྟོད་དབྱངས་ཕུལ་བ༌ན། བཙོན་པ་གཞན་རྣམས་ཀྱིས་ཀྱང་རྣ་བ་བླགས་ཏེ་ཉན། 26 གློ་བུར༌ཉིད་དུ་ས་འགུལ་དྲག་པོ་ཞིག་བྱུང་སྟེ་བཙོན་ཁང་གི་རྨང་གཞི་ཡང་ཤིན་ཏུ་གཡོས༌ཤིང༌། བཙོན་ཁང་གི་སྒོ་ཚང་མའང་དེ་མ་ཐག་ཕྱེས་ནས་བཙོན་པ་ཡོངས་ཀྱི་ལྕགས་ཐག་ཀྱང་ལྷོད་པར་གྱུར་ཏོ།། 27 དེ་ནས་བཙོན་སྲུང་དམག་གཉིད་ལས་སད་དེ་བཙོན་ཁང་གི་སྒོ་ཐམས་ཅད་ཕྱེས་ཡོད་པ་མཐོང༌ནས། བཙོན་པ་ཐམས་ཅད་བྲོས་སོ་སྙམ་སྟེ་རལ་གྲི་ཕྱུང་ནས་རང་སྲོག་གཅོད་པར་རྩོམ་པ༌ལ། 28 ཕོལ་ལོལ་གྱིས་སྐད་ཆེན་པོས་འདི་སྐད༌དུ། རང་ལ་གནོད་པ་མ༌བྱེད་ཅིག ངེད་ཅག་ཐམས་ཅད་འདི་རུ་ཡོད་ཅེས་བོས༌པ་རེད། 29 དེ་ནས་བཙོན་སྲུང་དམག་གིས་མི་གཞན་ལ་སྒྲོན་མེ་འཁྱེར་ཡོང་བར་བསྐུལ༌ཏེ། མྱུར་དུ་བཙོན་ཁང་ནང་དུ་སོང་ནས་སྐྲག་བཞིན་འདར་བཞིན་ཕོལ་ལོལ་དང་སི་ལཱ་གཉིས་ཀྱི་དྲུང་དུ་པུས་མོ་སར་བཙུགས༌ཤིང༌། 30 ཡང་ཁོང་གཉིས་བཙོན་ཁང་གི་ཕྱི་རོལ་ཏུ་ཁྲིད་དེ་ན༌རེ། ཇོ་བོ༌ལགས། བདག་ལ་ཐར་པ་འཐོབ་ཆེད་ངས་ཅི་ཞིག་བྱ་འོས་སམ་ཞེས་ཞུས་པ༌ལ། 31 ཁོང་གཉིས་ཀྱིས་འདི་སྐད༌དུ། གཙོ་བོ་ཡེ་ཤུ་ལ་དད་པ་བྱོས༌དང༌། ཁྱོད་དང་ཁྱིམ་མི་ཐམས་ཅད་ལ་ཐར་པ་འཐོབ་ངེས་ཡིན་ཞེས་གསུངས་པ༌དང༌། 32 ཁོང་གཉིས་ཀྱིས་གཙོ་བོའི་བཀའ་དེ་བཙོན་སྲུང་དམག་དང་ཁོའི་ཁྱིམ་མི་ཐམས་ཅད་ལ་གསུངས་སོ།། 33 ཉིན་དེའི་མཚན་མོར། བཙོན་སྲུང་དམག་དེས་ཕོལ་ལོལ་དང་སི་ལཱ་གཉིས་ཕྱིར་ཁྲིད་དེ་ལུས་སྟེང་གི་རྨ་ཁ་བཀྲུས༌ཤིང་། བཙོན་སྲུང་དམག་དང་ཁོའི་ཁྱིམ་མི་ཐམས་ཅད་ལའང་དེ་མ་ཐག་ཁྲུས་གསོལ་ཐོབ་པ་རེད། 34 དེ་ནས་བཙོན་སྲུང་དམག་གིས་ཁོང་གཉིས་རང་ཁྱིམ་དུ་ཁྲིད་དེ་ཞལ་ཟས་དྲངས་པ༌དང༌། ཁོ་དང་ཁོའི་ཁྱིམ་མི་ཐམས་ཅད་དཀོན་མཆོག་ལ་དད་པར་གྱུར་པས་ཀུན་པོ་ཤིན་ཏུ་དགའ་བར་གྱུར༌ཏོ།།

35 དེ་ཡང་ཕྱི་ཉིན་ནམ་ལངས་པ་དང་ཁྲིམས་དཔོན་དག་གིས་རང་རང་གི་ཁྲིམས་གཡོག་མངགས༌ཏེ། མི་དེ་གཉིས་བཙོན་ལས་ཐོངས་ཤིག་ཅེས་བཀའ་གནང་བ༌དང༌། 36 བཙོན་སྲུང་དམག་གིས་ཀྱང་གཏམ་དེ་ཕོལ་ལོལ་ལ་འདི་ལྟར་སྨྲས༌པ། ཁྲིམས་དཔོན་དག་གིས་མི་མངགས་ཡོང་སྟེ་ཁྱེད་གཉིས་བཙོན་ལས་གཏོང་བའི་བཀའ་གནང༌བྱུང་། ད་ལྟ་ཉིད་དུ་བཙོན་ཁང་ནས་ཕྱིར་བུད་དེ་བདེ་བར་ཕེབས་རོགས་ཞེས་ཞུས་སོ།། 37 འོན་ཀྱང་ཕོལ་ལོལ་གྱིས་འདི་ལྟར༌གསུངས་པ་སྟེ། ངེད་གཉིས་ནི་རོ་མཱ་པ་ཡིན༌ཡང༌། ཁྲིམས་དཔོན་དེ་དག་གིས་ངེད་གཉིས་ལ་ཉེས་སྐྱོན་མེད་པར་མི་གཞན་རྣམས་ཀྱི་མིག་མདུན་ནས་གཅར་རྡུང་བཏང་སྟེ་བཙོན་དུ༌བཅུག ད་ལྟ་གསང་བའི་ངང་ནས་ངེད་གཉིས་ཕྱི་རུ་འདོན༌ནམ། དེ་ལྟར་གཏན་ནས་བྱ་མི་ཆོག༌སྟེ། ཁོ་རྣམས་རང་ཉིད་ཡོང་ནས་ངེད་གཉིས་བཙོན་ཁང་ལས་ཕྱིར་འཁྲིད་དགོས་ཞེས་པ༌དང༌། 38 ཁྲིམས་གཡོག་དེ་དག་གིས་ཀྱང་གསུང་དེ་ཁྲིམས་དཔོན་རྣམས་ལ་ཞུས༌ཤིང༌། དེ་རྣམས་ཀྱིས་ཀྱང་ཁོང་གཉིས་ནི་རོ་མཱ་པ་ཡིན་པ་ཐོས་ནས་འཇིགས་པར་གྱུར༌ཏེ། 39 ཁོང་གཉིས་ཀྱི་དྲུང་དུ་ཡོང་ནས་བསྐུལ་མ་བཏང་ཞིང་བཙོན་ཁང་ལས་ཕྱི་རོལ་ཏུ་ཁྲིད་པ་དང་གྲོང་ཁྱེར་དེ་དང་ཁ་འབྲལ་དགོས་ཞེས་ཞུས་སོ།། 40 དེ་ནས་ཁོང་གཉིས་བཙོན་ཁང་ལས་ཕྱི་རུ་བུད་པ་དང་ལིད་ཡཱའི་ཁྱིམ་དུ་ཕེབས་ཤིང་སྤུན་ཟླ་རྣམས་དང་ལྷན་དུ༌འདུས། དེ་དག་ལ་སེམས་གསོ་བྱས་རྗེས་ཁ་བྲལ༌ཏོ།།

ལེའུ་བཅུ་བདུན༌པ།

ཐེ་སཱ་ལོ་ནེ་ཀེ་གྲོང་ཁྱེར་དུ་ཕེབས༌པ།

1 དེ་ནས་ཕོལ་ལོལ་དང་སི་ལཱ་གཉིས་ཨམ་ཕི་པོ་ལི་དང་ཨ་པོལ་ལོན་ཡཱ་བརྒྱུད་ནས་ཐེ་སཱ་ལོ་ནེ་ཀེ་རུ་ཕྱིན་པ༌དང༌། དེ་རུ་ཡ་ཧུ་དཱ་པའི་ཆོས་ཁང་ཞིག་ཡོད༌ལ། 2 ཕོལ་ལོལ་ནི་རང་གི་རྒྱུན་གྱི་གོམས་སྲོལ་ལྟར་ཆོས་ཁང་དེར་ཕེབས༌ཤིང༌། ངལ་གསོ་བའི་ཉིན་མོ་གསུམ་ལ་བསྟུད་མར་གསུང་རབ་ལ་བརྟེན་ནས་མི་དེ་རྣམས་ལ་རྩོད་གླེང་བྱས་པ༌དང༌། 3 སྐྱབས་མགོན་མཱ་ཤི་ཀས་ངེས་པར་སྡུག་བསྔལ་མྱངས༌ཤིང༌། སྐུ་གྲོངས་པ་ནས་སླར་གསོན་པའི་སྐོར་འགྲེལ་བཤད་བྱས་པ་དང་རྒྱུ་མཚན་བསྟན་ཏེ་ཡང་འདི་སྐད༌དུ། ངས་ཁྱོད་རྣམས་ལ་སྨྲས་པའི་ཡེ་ཤུ་ཞེས་པ་འདི་ནི་སྐྱབས་མགོན་མཱ་ཤི་ཀ་ཡིན་ཞེས་གསུངས་སོ།། 4 མི་དེ་རྣམས་ལས་འགའ་ཞིག་ལ་སེམས་འགུལ་ཐེབས་ནས་ཕོལ་ལོལ་དང་སི་ལཱ་གཉིས་ཀྱི་རྗེས་སུ་འབྲངས་པ་དང་། གཞན་ཡང་དཀོན་མཆོག་ལ་དད་གུས་ཆེ་བའི་གྷི་རིག་པ་མང་པོ༌དང༌། བཀུར་འོས་པའི་བུད་མེད་ཀྱང་མི་ཉུང་བ་ཞིག་ཡོད་དོ།།

5 འོན༌ཀྱང༌། ཡ་ཧུ་དཱ་པ་རྣམས་ཕྲག་དོག་སྐྱེས་ནས་ཁྲོམ་སྲང་གི་མི་ངན་འགའ་བསྡུས་ཤིང་དཔུང་ཁག་བསྒྲིགས༌ཏེ། གྲོང་ཁྱེར་དེ་ལ་ཟིང་ཆ་བཟོས་པ་དང་ཡཱ་སོན་གྱི་ཁྱིམ་དུ་བཙན་གྱིས་འཛུལ༌ཏེ། ཕོལ་ལོལ་དང་སི་ལཱ་གཉིས་བཙན་བཟུང་བྱས་ནས་མི་རྣམས་ཀྱི་མདུན་དུ་འཁྲིད་འདོད༌ཀྱང༌། 6 ཁོང་གཉིས་བཙལ་ནས་མ་རྙེད་པས་ཡཱ་སོན་དང་སྤུན་ཟླ་ཁ་ཤས་བཟུང༌སྟེ། གྲོང་ཁྱེར་དེའི་དཔོན་རིགས་དག་གི་མདུན་དུ་བཙན་ཁྲིད་བྱས་ཏེ་སྐད་ཆེན་པོས་འདི་ལྟར་སྨྲས༌པ། གནམ་འོག་ཀུན་དཀྲུགས་པར་བྱེད་པའི་མི་དེ་རྣམས་རང་རེའི་ཡུལ་འདི་ལའང་སླེབས༌ཤིང༌། 7 ཡཱ་སོན་ཟེར་བ་འདིས་མི་དེ་རྣམས་ལ་སྣེ་ལེན་བྱས་ཏེ་སྡོད་དུ་བཅུག༌པ་རེད། མི་འདི་ཐམས་ཅད་སེ་བཟིར་གྱི་བཀའ་དང་འགལ༌ནས། ཡེ་ཤུ་བྱ་བའི་རྒྱལ་པོ་གཞན་ཞིག་ཡོད་ཟེར་ཞེས༌པའོ།། 8 དེ་ནས་མི་ཚོགས་དང་གྲོང་ཁྱེར་དེའི་དཔོན་རིགས་རྣམས་ཀྱིས་གཏམ་དེ་ཐོས་པ་དང་སེམས་འཁྲུགས་པར་གྱུར༌པས། 9 ཡཱ་སོན་དང་མི་གཞན་རྣམས་ལས་གཏའ་མ་བླངས་ཏེ་ཁོ་རྣམས་ཕྱིར་བཏང༌ངོ༌།།

པུ་རེ་ཡཱ་གྲོང་ཁྱེར་དུ་ཕེབས༌པ།

10 དེ་ནས་སྤུན་ཟླ་རྣམས་ཀྱིས་མཚན་མོའི་དུས་ལ་སླེབས་མ་ཐག་ཕོལ་ལོལ་དང་སི་ལཱ་གཉིས་པུ་རེ་ཡཱ་རུ་འགྲོ་བར་བཅུག་གོ། ཁོང་གཉིས་གནས་དེར་སླེབས་པ་དང་ཡ་ཧུ་དཱ་པའི་ཆོས་ཁང་དུ་ཕྱིན༌ཅིང་། 11 གནས་འདིའི་མི་རྣམས་ནི་ཐེ་སཱ་ལོ་ནེ་ཀེའི་མི་རྣམས་དང་བསྡུར༌ན་སེམས་རྒྱ་ཆེ་བ་དང་། དཀོན་མཆོག་གི་བཀའ་ལ་མཉན་པར་ཤིན་ཏུ་དགའ༌ཞིང༌། ཉིན་རེ་བཞིན་ཕོལ་ལོལ་གྱིས་གསུངས་པ་དེ་ནི་གསུང་རབ་དང་མཐུན་མིན་ལ་བརྟག་ཅིང་དཔྱོད་པ་རེད། 12 དེ་བས་ཁོ་རྣམས་ལས་མི་མང་པོ་ཞིག༌དང༌། གྷི་རིག་གི་མི་རིགས་ལས་བཀུར་འོས་པའི་བུད་མེད་དང་སྐྱེས་པ་འགའ་ཤས་ཀྱང་དད་པར་གྱུར་ཏོ།། 13 འོན༌ཀྱང༌། ཐེ་སཱ་ལོ་ནེ་ཀེ་ཞེས་པའི་ཡ་ཧུ་དཱ་པ་རྣམས་ཀྱིས་ཕོལ་ལོལ་གྱིས་པུ་རེ་ཡཱ་རུའང་དཀོན་མཆོག་གི་བཀའ་སྒྲོག་བཞིན་པ་ཤེས༌ཏེ། ཡང་གནས་དེར་སོང་ནས་མི་ཚོགས་ལ་ངན་སྐུལ་བྱས་ཤིང་ཟིང་ཆ་བཟོས་སོ།། 14 དེ་ནས་སྤུན་ཟླ་རྣམས་ཀྱིས་ཕོལ་ལོལ་རྒྱ་མཚོའི་འགྲམ་དུ་བསྐྱལ་བ༌དང༌། སི་ལཱ་དང་ཐི་མོ་ཐེ་གཉིས་སྔར་བཞིན་པུ་རེ་ཡཱ་རུ་བསྡད། 15 དེ་ཡང་སྐྱེལ་མ་བྱེད་མཁན་རྣམས་ཀྱིས་ཕོལ་ལོལ་བྱ་བ་ཡ་ཏེན་དུ་བསྐྱལ་བ་དང་། ཕོལ་ལོལ་གྱིས་སི་ལཱ་དང་ཐི་མོ་ཐེ་གཉིས་ཀྱང་མྱུར་དུ་ཁོང་གི་དྲུང་དུ་ཡོང་དགོས་པའི་བཀའ་གནང་ཞིང་སྐྱེལ་མ་རྣམས་ཕྱིར་ལོག༌གོ།

ཡ་ཏེན་གྲོང་ཁྱེར་དུ་བཞུགས༌པ།

16 དེ་ཡང་ཕོལ་ལོལ་གྱིས་ཡ་ཏེན་དུ་སི་ལཱ་དང་ཐི་མོ་ཐེ་གཉིས་ལ་སྒུག་པའི་དུས༌སུ། གྲོང་ཁྱེར་ཡོངས་སུ་ལྷ་སྐུ་སྣ་ཚོགས་ཀྱིས་གང་ཡོད་པ་མཐོང་སྟེ་སེམས་འཁྲུག་པར་གྱུར༌པས། 17 ཡ་ཧུ་དཱ་པའི་ཆོས་ཁང་ནས་ཡ་ཧུ་དཱ་པ་དང་དཀོན་མཆོག་ལ་དད་གུས་ཡོད་པའི་ཕྱི་ཕྱོགས་པ༌དང༌། གཞན་ཡང་ཉིན་རེ་བཞིན་ཁྲོམ་སྲང་ནས་ཕྲད་པའི་མི་རྣམས་ལ་རྩོད་གླེང་བྱས་སོ།། 18 ཡང་གནས་དེར་ཨེ་པི་ཀུར་དང་སི་ཏོ་ཀེ་ཞེས་གྲགས་པའི་མཚན་ཉིད་རིག་པའི་གྲུབ་མཐའི་ལྟ་བ་འཛིན་མཁན་འགའ་ཞིག་གིས་ཕོལ་ལོལ་ལ་རྩོད་གླེང་འདི་ལྟར་བྱས་པ༌སྟེ། ལ་ལ་ན༌རེ། མི་བཤད་དགུ་བཤད་བྱེད་མཁན་འདིས་ཅི་སྨྲའམ་ཞེས་ཟེར་བ༌དང༌། ཡང་ལ་ལ་ན༌རེ། ཁོས་ཕལ་ཆེར་ཕྱི་ཕྱོགས་ཀྱི་ལྷའི་སྐོར་སྨྲ་བ་རེད་ཅེས་སྨྲས་སོ།། དེ་ནི་ཕོལ་ལོལ་གྱིས་སྐྱབས་མགོན་ཡེ་ཤུ་དང་ཁོང་གྲོངས་པ་ནས་སླར་གསོན་པའི་སྐོར་གྱི་ཆོས་བསྒྲགས་པའི་རྐྱེན་ཡིན་ནོ།། 19 དེ་ནས་མི་དེ་རྣམས་ཀྱིས་ཕོལ་ལོལ་ཁོང་ཉིད་ཨེ་རུ་ཕ་ཀའོ་ཚོགས་པ་དེར་ཁྲིད་དེ་ན༌རེ། ཁྱོད་ཀྱིས་སྨྲ་བཞིན་པའི་ལྟ་བ་གསར་པ་འདི་དག་ངེད་ཅག་གིས་ཤེས་རུང༌ངམ། 20 རྒྱུ་མཚན་ནི་ཁྱོད་ཀྱི་ངོ་མཚར་བའི་དོན་འགའ་ངེད་རྣམས་ཀྱི་རྣ་བས་ཀྱང་ཐོས་བྱུང༌བས། ད་ལྟ་དོན་དེ་ཅི་ཡིན་པ་ཤེས་འདོད་ཅེས་སྨྲས་སོ།། 21 སྤྱིར་ཡ་ཏེན་གྱི་མི་དང་ཡུལ་དེར་གནས་སྐོར་དུ་ཡོང་བའི་མི་རྣམས་ཀྱིས་དོན་གཞན་ཅི་ཡང་མི་སྒྲུབ་པར་གཏམ་གསར་པ་ཁོ་ནར་ཉན་ཞིང༌སྨྲའོ།།

22 དེ་ནས་ཕོལ་ལོལ་ཁོང་ཉིད་ཨེ་རུ་ཕ་ཀའོ་ཚོགས་པའི་དབུས་སུ་ཡར་བཞེངས་ཏེ་འདི་སྐད༌དུ། ཡ་ཏེན་གྱི་མི༌རྣམས། ངས་ཁྱོད་རྣམས་ཕྱོགས་ཀུན་ནས་ཆོས་ལ་ཤིན་ཏུ་དགའ་བ་མཐོང༌། 23 ང་རང་ཕྱོགས་བཞིར་འགྲིམས་པའི་དུས༌སུ། ཁྱོད་རྣམས་ཀྱིས་བསྙེན་བཀུར་བྱེད་པའི་རྟེན་དེ་དག་ལ་བལྟས༌ཚེ། མཆོད་ཁྲི་ཞིག་གི་སྟེང་དུ་རྒྱུས་མི་མངའ་བའི་དཀོན་མཆོག་གི་ཕྱིར་ *ཞེས་ཡི་གེ་བརྐོས་འདུག་པ་མཐོང༌བྱུང༌། ཁྱོད་ཅག་གིས་མ་ཤེས་པར་བསྙེན་བཀུར་བྱེད་ཅིང་བདག་གིས་དོན་དེ་ཁྱོད་རྣམས་ལ་སྨྲ་བར༌བྱ་སྟེ། 24 དེ་ཡང་འཇིག་རྟེན་ཁམས་དང་གནས་དེར་ཡོད་པའི་དངོས་པོ་ཐམས་ཅད་སྐྲུན་མཁན་དཀོན་མཆོག་ནི་གནམ་ས་གཉིས་ཀྱི་བདག་པོ་ཡིན༌པས། ཁོང་ནི་མིའི་ལག་པས་བཟོས་པའི་མཆོད་ཁང་དུ་བཞུགས་པ་མིན་ནོ།། 25 ཡང་ཁོང་གིས་མི་རྣམས་ལ་ཚེ་སྲོག༌དང༌། དབུགས། དངོས་པོ་ཐམས་ཅད་བཅས་གནང༌བས། ཁོང་ལ་དགོས་མཁོ་ཅི་ཡང་མེད་ཅིང་མིའི་ལག་པས་ཁོང་ལ་ཞབས་ཕྱི་ཅི་ཡང་བསྒྲུབ་མི་དགོས་སོ།། 26 ཁོང་གིས་མི་གཅིག་ནས་མིའི་རིགས་ཐམས་ཅད་བསྐྲུན་ཏེ་ས་གཞིའི་སྟེང་དུ་ཡོངས་སུ་གནས་པར་མཛད༌ཅིང༌། དེ་རྣམས་ཀྱི་ཚེ་ཚད་དང་སྡོད་མཚམས་ཀྱང་སྔར་ནས་ཐག་གིས་བཅད༌པ་ཡིན། 27 དཀོན་མཆོག་གིས་དེ་ལྟར་མཛད་དོན་ནི་མི་རྣམས་ཀྱིས་ཁོང་ཉིད་འཚོལ་ཞིང་ཡང་ཡང་བཙལ་ན་རྙེད་སྲིད་པའི་ཕྱིར་ཡིན༌ལ། དོན་དམ་དུ་ཁོང་ནི་བདག་ཅག་མི་རེ་རེ་དང་རྒྱང་ཐག་མི་རིང་བའི་གནས་སུ་བཞུགས་ཡོད། 28 དེ་ཡང་ཇི་སྐད༌དུ།

ངེད་རྣམས་འཚོ་ཞིང་འགུལ་སྐྱོད་བྱེད་པ༌དང༌།།

གནས་པ་འདི་ནི་ཁོང་ལ་བརྟེན་པ༌ཡིན།།

ཞེས༌པའོ།། དེ་ཡང་ཁྱོད་ཅག་ལས་སྙན་ངག་པ་ལ་ལ་ན༌རེ།

བདག་ཅག་ཀྱང་ནི་ཁོང་གི་བུ་ཕྲུག་ཡིན།།

ཞེས་སྨྲས་པ་དང་མཚུངས་སོ།། 29 དེའི༌ཕྱིར། བདག་ཅག་ནི་དཀོན་མཆོག་གི་བུ་ཕྲུག་ཡིན་པས་དཀོན་མཆོག་གི་ངོ་བོ་ནི་མིས་རང་གི་ལག་རྩལ་དང་བློ་རིག་ལ་བརྟེན་ནས་གསེར༌དང༌དངུལ། རྡོ་སོགས་ལ་བརྐོས་པའི་སྐུ་དང་འདྲ་བར་བསམ་མི་རུང་ངོ༌།། 30 དེ་ཡང་འཇིག་རྟེན་པ་རྣམས་རྨོངས་པའི་དུས་སུ་དཀོན་མཆོག་གིས་དེ་དག་ལ་རྩད་ཞིབ་མ་མཛད༌ཀྱང༌། ད་ལྟ་ཡུལ་ཕྱོགས་སོ་སོའི་མི་ཐམས་ཅད་ལ་འགྱོད་བཤགས་བྱེད་དགོས་པའི་བཀའ་གནང༌བ་རེད། 31 རྒྱུ་མཚན་ནི་ཁོང་གིས་སྔ་མོ་ནས་ཐག་གིས་བཅད་པ་བཞིན། ཉིན་ཞིག་ལ་རང་གིས་བསྐོས་པའི་སྐྱེས་བུ་དམ་པ་དེ་བརྒྱུད༌ནས། འཇིག་རྟེན་གྱི་མི་ཀུན་ལ་དྲང་བདེན་གྱི་ངང་ནས་ལེགས་ཉེས་ཀྱི་ཁྲིམས་ཐག་གཅོད་པར་འགྱུར་བ༌དང༌། སྐྱེས་བུ་དམ་པ་དེ་གྲོངས་པ་ནས་སླར་གསོན་པར་མཛད་པའི་སྒོ་ནས་མི་ཐམས་ཅད་ལ་བདེན་དཔང་མཛད་མྱོང་ཞེས་གསུངས༌སོ།།

32 མི་དེ་རྣམས་ཀྱིས་གྲོངས་པ་ནས་སླར་གསོན་པའི་གཏམ་དེ་ཐོས་ནས་མི་འགའ་ཞིག་གིས་འཕྱ་ཞིང་སྨོད་པ༌དང༌། ཡང་མི་འགའ་ཞིག་གིས་ཁྱོད་ཀྱི་གཏམ་དེ་ལ་ངེད་ཅག་གིས་ཡང་བསྐྱར་མཉན་པར་བྱའོ་ཞེས་སྨྲས་སོ།། 33 དེ་ནས་ཕོལ་ལོལ་མི་ཚོགས་ཀྱི་ཁྲོད་ནས་ཕྱི་རོལ་ཏུ་ཕེབས་སོ།། 34 འོན༌ཀྱང༌། མི་ཁ་ཤས་ཁོང་དང་འགྲོགས་ཤིང་གཙོ་བོ་ལ་དད་པར་གྱུར་ཏོ།། དེ་དག་གི་ཁྲོད་དུ་ཨེ་རུ་ཕ་ཀའོ་ཚོགས་པ་ལ་གཏོགས༌ཤིང༌མིང་ལ་ཏཱ་ཨོ་ནེ་སི་ཞེས་འབོད་པ་དེ༌དང༌། ཡང་མིང་ལ་ཏཱ་མ་རོས་ཞེས་འབོད་པའི་བུད་མེད་ཅིག༌དང༌། གཞན་ཡང་མི་འགའ་ཤས་ཡོད༌དོ།།

ལེའུ་བཅོ་བརྒྱད༌པ།

ཀོ་རིན་ཐུ་གྲོང་ཁྱེར་དུ་ཕེབས༌པ།

1 དོན་དེའི་རྗེས༌སུ། ཕོལ་ལོལ་བྱ་བ་ཡ་ཏེན་དང་ཁ་བྲལ་ནས་ཀོ་རིན་ཐུ་རུ་ཕྱིན་པ༌ལ། 2 མིང་ལ་ཨ་ཀུ་ལཱ་ཞེས་པའི་ཡ་ཧུ་དཱ་པ་ཞིག་དང་ཕྲད་ཅིང་ཁོ་ནི་ཕོན་ཐུ་ཡུལ་ནས་སྐྱེས༌ཤིང་། དེ་ཡང་ཀཱ་ལོ་དི་ཞེས་པ་དེས་ཡ་ཧུ་དཱ་པ་ཐམས་ཅད་རོ་མཱ་རུ་སྡོད་མི་ཆོག་པའི་བཀའ་ཕབ་པས། ཨ་ཀུ་ལཱ་ཞེས་པས་རང་གི་ཆུང་མ་ཕུར་སི་ལཱ་ཁྲིད་དེ་ཨི་ཏ་ལི་ཡུལ་ནས་ཀོ་རིན་ཐུ་རུ་ཡོང་ངོ༌།། དེ་ནས་ཕོལ་ལོལ་བཟའ་ཟླ་དེ་གཉིས་ཀྱི་གམ་དུ་ཕྱིན་པ་རེད། 3 ཁྱོ་ཤུག་དེ་གཉིས་གུར་བཟོ་མཁན་ཡིན་ཞིང་ཕོལ་ལོལ་ཡང་དེ་གཉིས་དང་ལས་རིགས་མཚུངས་པས་ན་མཉམ་དུ་བསྡད་ནས་ལས་ཀ་བསྒྲུབས་སོ།། 4 དེ་ནས་ཕོལ་ལོལ་གྱིས་ངལ་གསོ་བའི་ཉིན་རེ་རེར་ཆོས་ཁང་ནས་ཡ་ཧུ་དཱ་པ་དང་གྷི་རིག་པ་རྣམས་ལ་རྩོད་གླེང་བྱས་ཏེ་སྐུལ་མ་མཛད༌དོ།།

5 དེ་ནས་སི་ལཱ་དང་ཐི་མོ་ཐེ་གཉིས་མ་ཀེ་དོན་ཡཱ་ཡུལ་ནས་སླེབས་པ༌ལ། ཕོལ་ལོལ་ནི་དཀོན་མཆོག་གི་བཀའ་སྒྲོག་པ་ཁོ་ནར་བྲེལ༌ཞིང༌། ཡ་ཧུ་དཱ་པ་རྣམས་ལ་ཡེ་ཤུ་ནི་སྐྱབས་མགོན་མཱ་ཤི་ཀ་ཡིན་པར་བདེན་དཔང་མཛད་ཀྱིན་འདུག 6 འོན༌ཀྱང༌། མི་དེ་རྣམས་ཀྱིས་ཁོང་ལ་ངོ་རྒོལ་དང་འཕྱ་དམོད་བྱས་པ༌ན། ཕོལ་ལོལ་གྱིས་རང་གི་གྱོན་གོས་སྤྲུགས་ཀྱིན་འདི་སྐད༌དུ། ཁྱོད་ཅག་གི་ཁྲག་རང་རང་གི་མགོ་ལ་འཕོག་པར་གྱུར༌ཅིག བདག་ལ་ཉེས་པ་ཅི་ཡང༌མེད། * དུས་ད་ནས༌བཟུང༌། ང་རང་ཕྱི་ཕྱོགས་པ་རྣམས་ཡོད་སར་འགྲོ་ཞེས་གསུངས་སོ།། 7 དེ་ནས་ཕོལ་ལོལ་གནས་དེ་དང་ཁ་བྲལ་ནས་མིང་ལ་ཐེ་ཏུ་ཡུས་ཐོ་ཞེས་འབོད་པའི་མི་ཞིག་གི་ཁྱིམ་དུ་སོང་བ༌དང༌། མི་དེ་ནི་དཀོན་མཆོག་ལ་བསྙེན་བཀུར་བྱེད་མཁན་ཞིག་ཡིན༌ཞིང༌། ཁོའི་ཁྱིམ་ཚང་ཡང་ཆོས་ཁང་དེའི་འགྲམ་དུ་ཡོད། 8 ཡང་ཆོས་ཁང་དེའི་དབུ་འཛིན་པ་ཀཱ་རིས་པི་ཞེས་པ་ཞིག་ཡོད་པ་དེ་དང་ཁོའི་ཁྱིམ་མི་ཐམས་ཅད་གཙོ་བོ་ལ་དད་པར་གྱུར་པ༌དང༌། གཞན༌ཡང༌། ཀོ་རིན་ཐུ་པ་མང་པོས་ཀྱང་ཆོས་ལ་མཉན་ནས་དད་པར་གྱུར་ཅིང་ཁྲུས་གསོལ་ལ་ཞུགས་སོ།། 9 ཡང་མཚན་མོ་ཞིག༌ལ། ཞལ་གཟིགས་གནང་བ་ལས་གཙོ་བོས་ཕོལ་ལོལ་ལ་འདི་སྐད༌དུ། མ་འཇིགས༌ཤིག ཁ་རོག་ཏུ་མི་འདུག་པར་བདག་གི་བཀའ་མཚམས་མེད་པར་སྒྲོགས༌ཤིག 10 གྲོང་ཁྱེར་འདི་རུ་བདག་ལ་མི་མང་པོ་ཡོད་ཅིང་ང་རང་ཡང་ཁྱོད་དང་མཉམ་དུ་གནས༌པས། སུ་ཞིག་གིས་ཀྱང་ཁྱོད་ལ་རྒོལ་བ་དང་གནོད་འཚེ་བྱ་མི་ནུས་ཞེས་གསུངས་སོ།། 11 ཕོལ་ལོལ་ཡང་ལོ་གཅིག་དང་ཟླ་བ་དྲུག་གི་རིང༌ལ་གནས་དེར་བསྡད་ནས་མི་རྣམས་ལ་དཀོན་མཆོག་གི་བཀའ་བསླབས༌སོ།།

12 དེ་ཡང་གལ་ལེ་ཨོན་བྱ་བ་ཨ་ཀ་ཡཱ་ཡུལ་གྱི་སྤྱི་དཔོན་ཡིན་པའི་དུས༌སུ། ཡ་ཧུ་དཱ་པ་རྣམས་ཀྱིས་ངན་སེམས་གཅིག་མཐུན་གྱིས་ཕོལ་ལོལ་ལ་ངོ་རྒོལ་བྱས་ནས་ཁྲིམས་དཔོན་གྱི་ཁྲིའི་མདུན་དུ་ཁྲིད་དེ་ན༌རེ། 13 འདིས་མི་རྣམས་ལ་བཀའ་ཁྲིམས་དང་མི་མཐུན་པའི་སྒོ་ནས་དཀོན་མཆོག་ལ་བསྙེན་བཀུར་བྱེད་པར་བསྐུལ་བ་རེད་ཅེས་སྨྲས་པ༌ན། 14 ཕོལ་ལོལ་གྱིས་གཏམ་བརྗོད་པར་རྩོམ་པ༌ལ། གལ་ལེ་ཨོན་གྱིས་ཡ་ཧུ་དཱ་པ་དེ་རྣམས་ལ་འདི་ལྟར། ཀྱེ། ཡ་ཧུ་དཱ་པ་ཁྱོད༌རྣམས། གལ་ཏེ་གཏུགས་བཤེར་བྱས་པའི་དོན་འདི་ངན་པའམ་ཡང་ན་ཉེས་སྐྱོན་ཆེ་ཆུང་གང་ཞིག་ཡིན་ན་ཁྱོད་ཅག་གི་ཞུ་བར་ངས་མཉན་སྲིད་མོད། 15 འོན་ཀྱང་ཁྱོད་ཅག་གི་རྩོད་གཞི་ནི་ཚིག་རྩོད༌དང༌། མིང༌ངམ། ཡང་ན་ཁྱོད་ཅག་གི་ཆོས་ཁྲིམས་བཅས་ཀྱི་སྐོར་ཡིན༌ན། དོན་དེ་ཁྱོད་ཅག་རང་གིས་སྒྲུབས༌ཤིག བདག་གིས་དོན་འདི་ལྟ་བུ་ལ་ཁྲིམས་གཅོད་བྱེད་མི་འདོད་ཅེས་སྨྲས༌ཏེ། 16 མི་དེ་རྣམས་ཁྲིམས་དཔོན་གྱི་ཁྲིའི་རྩ་ནས་ཕྱི་རོལ་ཏུ་བསྐྲད་དོ།། 17 དེ་ནས་མི་དེ་རྣམས་ཀྱིས་ཆོས་ཁང་གི་དབུ་འཛིན་པ་སའོ་ཐེ་ནེ་ཞེས་པ་བཙན་བཟུང་བྱས་ཏེ་ཁྲིམས་དཔོན་གྱི་ཁྲིའི་མདུན་དུ་གཅར་རྡུང་བྱས། འོན་ཀྱང་གལ་ལེ་ཨོན་གྱིས་དོན་དེ་རྣམས་ལ་དོ་སྣང་མ་བྱས༌སོ།།

ཕོལ་ལོལ་ཕྱིར་སིར་ཡཱ་ཡུལ་གྱི་ཨན་ཏི་ཡོག་ཡཱ་གྲོང་ཁྱེར་དུ་ཕེབས༌པ།

18 ཡང་ཕོལ་ལོལ་ཁོང་ཉིད་ཀོ་རིན་ཐུ་རུ་ཉིན་མང་པོར་བཞུགས་རྗེས་སྤུན་ཟླ་རྣམས་དང་ཁ་གྱེས༌ཏེ། གྲུ་གཟིངས་ལ་བསྡད་ནས་སིར་ཡཱ་ཡུལ་གྱི་ལམ་ལ་ཆས་ཤིང་། ཕུར་སི་ལཱ་དང་ཨ་ཀུ་ལཱ་གཉིས་ཀྱང་ཁོང་དང་མཉམ་དུ་ཕྱིན་ཏོ།། ཁོང་གིས་དེ་སྔར་དམ་བཅས་པ་བཞིན་ཀེན་གྲེ་ཞེས་པའི་གྲུ༌ཁ་ནས་དབུ་སྐྲ་བྲེགས་པ་རེད། 19 དེ་ནས་ཨེ་ཕེ་སི་རུ་སླེབས་པ་དང་ཕོལ་ལོལ་གྱིས་ཁོ་གཉིས་གནས་དེར་བསྐྱུར༌ཏེ། རང་ཁོ་ན་ཡ་ཧུ་དཱ་པའི་ཆོས་ཁང་དུ་ཕྱིན་ནས་ཡ་ཧུ་དཱ་པ་རྣམས་ལ་རྩོད་གླེང་བྱས་སོ།། 20 མི་རྣམས་ཀྱིས་ཁོང་ཉིད་ཉིན་འགར་བཞུགས་པར་ཞུས་ཀྱང་ཁོང་འཐད༌པ་མ་བྱུང་། 21 འོན་ཀྱང་ཁོང་ཉིད་དེ་རྣམས་དང་ཁ་འབྲལ་སྐབས་འདི་སྐད༌དུ། གལ་ཏེ་དཀོན་མཆོག་གི་ཐུགས་དགོངས་ཡིན་ན་ང་རང་སླར་ཡང་གནས་འདིར་ཡོང་ངེས་པ་ཡིན་ཞེས་གསུངས་རྗེས་གྲུ་གཟིངས་ལ་བསྡད་དེ་ཨེ་ཕེ་སི་དང་བྲལ་ཏོ།། 22 དེ་ནས་ཀེ་སར་ཡཱ་རུ་སླེབས་པ་དང་ཁོང་ཉིད་གྲུ་ལས་བབས་ཏེ་ཡར་ཆོས་ཚོགས་ལ་འཚམས་འདྲི་ཞུ་བར་ཕྱིན་པ༌དང༌། དེ་རྗེས་མར་ཨན་ཏི་ཡོག་ཡཱ་རུ་བྱོན༌ཏོ།།

ཕོལ་ལོལ་ཐེངས་གསུམ་པར་ཆོས་སྤེལ་དུ་ཕྱིན་པ།

23 གནས་དེར་ཉིན་འགར་བསྡད༌རྗེས། དེ་དང་ཁ་བྲལ་ནས་རིམ་བཞིན་ག་ལད་ཡཱ་དང་ཕུ་ཀེ་ཡཱ་ཡུལ་བརྒྱུད་ནས་རྗེས་འབྲང་པ་རྣམས་ཀྱི་དད་སེམས་བརྟན་པོར་བྱས༌སོ།།

24 དེ་ཡང་མིང་ལ་ཨ་པོལ་ལོ་ཟེར་བའི་ཡ་ཧུ་དཱ་པ་ཞིག་ཡོད་པ་དེ་ཨེ་ཕེ་སི་རུ་སླེབས། ཁོང་ནི་ཨ་ལིག་སན་དྲི་ཡཱ་ནས་སྐྱེས་ཤིང་ཁ་ལྕེ་ཅན་ཞིག་སྟེ་གསུང་རབ་ལའང་མཁས༌པ་རེད། 25 ཁོང་གིས་སྐྱབས་མགོན་ཡེ་ཤུའི་ཆོས་ཀྱི་སྐོར་བསླབས༌པས། སེམས་ལ་སྟོབས་ཤུགས་རྒྱས་ཤིང་སྐྱབས་མགོན་ཡེ་ཤུའི་མཛད་དོན་སྐོར་མི་གཞན་ལ་ཞིབ་ཏུ་སྨྲས་ཤིང་བསྟན་མོད། འོན༌ཀྱང༌། ཁོང་གིས་ཡོ་ཧ་ནན་གྱི་ཁྲུས་གསོལ་ཁོ་ན་ཤེས༌པ་རེད། 26 དེ་ནས་ཁོང་གིས་ཡ་ཧུ་དཱ་པའི་ཆོས་ཁང་ནས་སྤོབས་པ་ཆེན་པོས་སྐྱབས་མགོན་ཡེ་ཤུའི་ཆོས་གསུངས་པ༌ན། ཕུར་སི་ལཱ་དང་ཨ་ཀུ་ལཱ་གཉིས་ཀྱིས་གསུང་དེ་ཐོས་ནས་ཁོང་ཉིད་རང་ཁྱིམ་དུ་གདན་དྲངས༌ཏེ། དཀོན་མཆོག་གི་ཆོས་དེ་ཉིད་སྔར་ལས་ཀྱང་ཁོང་ལ་ཞིབ་ཏུ་སྨྲས་སོ།། 27 དེ་ནས་ཁོང་ཉིད་ཨ་ཀ་ཡཱ་ཡུལ་དུ་འགྲོ་འདོད་པ༌ན། སྤུན་ཟླ་རྣམས་ཀྱིས་ཀྱང་སྐུལ་མ་མཛད་པ་དང་ཡུལ་དེའི་རྗེས་འབྲང་པ་རྣམས་ལ་ཁོང་ལ་སྣེ་ལེན་བྱེད་དགོས་པའི་འཕྲིན་ཡིག་བྲིས་སོ།། དེ་ནས་ཁོང་ཉིད་ཡུལ་དེར་སླེབས་ཏེ་ཐུགས་རྗེ་བརྒྱུད་ནས་དད་པར་གྱུར་པ་རྣམས་ལ་རོགས་རམ་མང་དུ་མཛད། 28 རྒྱུ་མཚན་ནི་ཁོང་གིས་མི་ཚོགས་ཀྱི་མདུན་དུ་མཐུ་སྟོབས་ལྡན་པའི་ངང་ནས་ཡ་ཧུ་དཱ་པ་རྣམས་དགག་པས་བཏུལ་ཏེ། གསུང་རབ་ལས་ལུང་དྲངས་ནས་ཡེ་ཤུ་ཁོང་ཉིད་ནི་སྐྱབས་མགོན་མཱ་ཤི་ཀ་ཡིན་པ་གསལ་པོར་བསྟན་ཏོ།།

ལེའུ་བཅུ་དགུ༌པ།

ཨེ་ཕེ་སི་གྲོང་ཁྱེར་དུ་ཕོལ་ལོལ་བཞུགས༌པ།

1 དེ་ཡང་ཨ་པོལ་ལོ་ཞེས་བྱ་བ་ཀོ་རིན་ཐུ་རུ་བཞུགས་པའི་དུས༌དེར། ཕོལ་ལོལ་ཁོང་ཉིད་ག་ལད་ཡཱ་དང་ཕུ་ཀེ་ཡཱ་ཡུལ་བརྒྱུད་ནས་ཨེ་ཕེ་སི་རུ་སླེབས་པ༌དང༌། གནས་དེ་རུ་རྗེས་འབྲང་པ་འགར་ཕྲད་ཅིང༌། 2 ཁོང་གིས་དེ་རྣམས་ལ་འདི་སྐད༌དུ། ཁྱོད་ཅག་གིས་དད་པ་བྱེད་པའི་དུས་སུ་དམ་པའི་ཐུགས་ཉིད་ཐོབ་མྱོང་ངམ་ཞེས་དྲིས་པ༌ལ། དེ་རྣམས་ན༌རེ། ཐོབ་མ་མྱོང་ལ། དམ་པའི་ཐུགས་ཉིད་ཅེས་པ་ཞིག་ཡོད་པ་ཐོས་ཀྱང་མ་མྱོང་ཞེས་ཞུས་སོ།། 3 དེ་ནས་ཕོལ་ལོལ་གྱིས་འདི་སྐད༌དུ། དེས་ན་ཁྱོད་རྣམས་ལ་ཁྲུས་གསོལ་གང་ཐོབ་པ་ཡིན་ནམ་ཞེས་གསུངས་པ༌ན། དེ་རྣམས་ཀྱིས་ཡོ་ཧ་ནན་གྱི་ཁྲུས་གསོལ་ཐོབ་པ་ཡིན་ཞེས་ཞུས་སོ།། 4 ཡང་ཕོལ་ལོལ་གྱིས་འདི་སྐད༌དུ། ཡོ་ཧ་ནན་གྱིས་འགྱོད་བཤགས་ཀྱི་རྟགས་སུ་ཁྲུས་གསོལ་བྱས་པ༌དང༌། མི་རྣམས་ལ་རང་གི་རྗེས་སུ་འབྱོན་ངེས་པ་སྟེ་སྐྱབས་མགོན་ཡེ་ཤུ་ལ་དད་པ་བྱེད་དགོས་པར་བསྐུལ་བ་ཡིན་ཞེས་གསུངས་སོ།། 5 དེ་རྣམས་ཀྱིས་གསུང་དེ་ཐོས་པ་དང་གཙོ་བོ་ཡེ་ཤུའི་མཚན་ལ་བརྟེན་ནས་ཁྲུས་གསོལ་ལ་ཞུགས་ཤིང༌། 6 ཕོལ་ལོལ་གྱིས་དེ་རྣམས་ཀྱི་ལུས་ལ་ཕྱག་བཞག་པ་དང་དེ་རྣམས་ལ་དམ་པའི་ཐུགས་ཉིད་ཐོབ་ཅིང༌། ངག་ནས་སྐད་གཞན་སྨྲ་ཞིང་ལུང་ཡང་བསྟན་ཏོ།། 7 བསྡོམས་པས་མི་བཅུ་གཉིས་ཙམ་ཡོད༌དོ།།

8 དེ་ནས་ཕོལ་ལོལ་ཆོས་ཁང་དུ་ཕྱིན་ཏེ། ཟླ་བ་གསུམ་གྱི་རིང༌ལ་རྒྱུན་ཆད་མེད་པར་སྙིང་སྟོབས་ཆེན་པོས་ཆོས་གསུངས་པ༌དང༌། དཀོན་མཆོག་གི་རྒྱལ་སྲིད་སྐོར་ལ་རྩོད་གླེང་བྱས་ཏེ་མི་རྣམས་ལ་སྐུལ་མ་གནང༌མོད། 9 འོན༌ཀྱང༌། ཕྱིས་སུ་མི་ལ་ལའི་སེམས་རྒྱུད་གྱོང་པོར་གྱུར་པ་དང་དད་པའང་མ་བྱས༌པས། མི་ཚོགས་ཀྱི་མདུན་དུ་མཱ་ཤི་ཀའི་ཆོས་ཀྱི་ལམ་དེ་ལ་འཕྱ་སྨོད་བྱས་སོ།། དེ་ནས་ཕོལ་ལོལ་གྱིས་རྗེས་འབྲང་པ་རྣམས་ཁྲིད་ཅིང་དེ་དག་དང་ཁ་བྲལ༌ནས། ཉིན་རེ་བཞིན་ཐཱ་རན་ནུ་ཞེས་པའི་སློབ་གླིང་དུ་རྩོད་གླེང་བྱས། 10 ཁོང་གིས་ལོ་གཉིས་ཀྱི་རིང་ལ་དེ་ལྟར་མཛད་པས་ཨེ་ཞི་ཡཱ་ཡུལ་དུ་གནས་པའི་ཡ་ཧུ་དཱ་པ་དང་གྷི་རིག་པ་ཐམས་ཅད་ཀྱིས་ཀྱང་གཙོ་བོའི་བཀའ་ཐོས༌སོ།།

11 དེ་ཡང་དཀོན་མཆོག་གིས་ཕོལ་ལོལ་གྱི་ཕྱག་བརྒྱུད་ནས་ཤིན་ཏུ་ངོ་མཚར་ཆེ་བའི་དོན་རྣམས་མཛད་པ༌དང༌། 12 ཐ་ན་མི་ལ་ལས་ཕོལ་ལོལ་གྱི་ལུས་ནས་ལག་ཕྱིས་དང་པང་ཁེབས་བླངས༌ཏེ། ནད་པའི་ལུས་སྟེང་དུ་བཀབ་མ་ཐག་ནད་བསལ་ཞིང་གདོན་འདྲེའང་ཕྱིར་ཐོན་པ་རེད། 13 དུས༌དེར། ཡུལ་ཕྱོགས་ཀུན་ཏུ་འགྲིམས་ཤིང་སྔགས་བརྒྱབ་སྟེ་གདོན་འདྲེ་ཕྱིར་སྐྲོད་པའི་ཡ་ཧུ་དཱ་པ་འགའ་ཞིག་གིས་གདོན་འདྲེས་བཟུང་བའི་མི་རྣམས་ལ་རང་དགར་གཙོ་བོ་ཡེ་ཤུའི་མཚན་བརྗོད་ཅིང་འདི་ལྟར་སྨྲས༌པ། ངས་ཕོལ་ལོལ་གྱིས་བསྒྲགས་པའི་སྐྱབས་མགོན་ཡེ་ཤུའི་མཚན་ལ་བརྟེན་ནས་གདོན་འདྲེ་ཁྱོད་རྣམས་ཕྱིར་བུད་ཅིག་ཅེས་སྨྲས་པ་ཡིན་ཞེས༌པའོ།། 14 དེ་ལྟར་བྱེད་མཁན་ནི་ཡ་ཧུ་དཱ་པའི་མཆོད་དཔོན་ཆེན་པོ་སི་རྐེ་བཱ་ཞེས་པའི་བུ་བདུན་ཡིན༌ལ། 15 གདོན་འདྲེས་ཁོ་རྣམས་ལ་ངས་སྐྱབས་མགོན་ཡེ་ཤུ་དང་ཕོལ་ལོལ་གཉིས་ཀ་སུ་ཡིན་པ་ཤེས། འོན༌ཀྱང༌ཁྱོད་ཅག་སུ་ཡིན་ནམ་ཞེས་སྨྲས་པ༌དང༌། 16 གདོན་འདྲེས་བཟུང་བའི་མི་དེ་ཁོ་རྣམས་ཀྱི་ལུས་སྟེང་དུ་མཆོངས་པ་དང་དེ་དག་ལས་རྣམ་པར་རྒྱལ་ཞིང་ཁོ་རྣམས་ལ་དབང་བསྒྱུར༌བས། དེ་རྣམས་ལ་རྨས་ཕོགས་ཤིང་ལུས་གཅེར་བུར་ཁང་པ་ལས་ཕྱིར་བྲོས་སོ།། 17 ཨེ་ཕེ་སི་རུ་སྡོད་པའི་ཡ་ཧུ་དཱ་པ་དང་གྷི་རིག་པ་ཐམས་ཅད་ཀྱིས་དོན་དེ་ཤེས་ནས་འཇིགས་པར་གྱུར་པ༌དང༌། གཙོ་བོ་ཡེ་ཤུའི་མཚན་སྙན་གྲགས་ཀྱང་ཤིན་ཏུ་རྒྱས་པར་གྱུར་ཏོ།། 18 དེ་ནས་དད་པ་བྱེད་མཁན་གསར་པ་མང་པོ་ཞིག་ཡོང་ནས་རང་གིས་བྱས་པའི་ཉེས་སྐྱོན་ཁས་བླངས་ཤིང་མཐོལ་བཤགས་བྱས་པ་རེད། 19 ཡང་སྒྱུ་མ་མཁན་མང་པོས་ཀྱང་མི་རྣམས་ཀྱི་མདུན་དུ་རང་གི་དཔེ་ཆ་སྤུངས་ནས་མེར་བསྲེགས་ཤིང་། དེ་དག་གིས་མེར་བསྲེགས་པའི་དཔེ་རིན་བརྩིས་པ་ལ་བསྡོམས་པས་དངུལ་སྒོར་ཁྲི་ལྔ་ཡོད་པ་ཤེས་སོ།། 20 དེ་ལྟར་གཙོ་བོའི་བཀའ་ཤིན་ཏུ་དར་ཞིང་རྒྱས་པ་དང་མི་མཐུན་ཕྱོགས་ལས་རྣམ་པར་རྒྱལ༌ཏོ།།

ཨེ་ཕེ་སི་གྲོང་ཁྱེར་དུ་ཟིང་ཆ་བྱུང༌བ།

21 དོན་དེ་རྣམས་མཇུག་རྫོགས༌རྗེས། ཕོལ་ལོལ་གྱིས་རང་ཉིད་མ་ཀེ་དོན་ཡཱ་དང་ཨ་ཀ་ཡཱ་ཡུལ་བརྒྱུད་ནས་ཡེ་རུ་སཱ་ལེམ་དུ་འགྲོ་བར་སེམས་ཐག་བཅད་དེ། ང་རང་དེ་རུ་སླེབས་རྗེས་ངེས་པར་རོ་མཱ་ལ་བལྟ་རུ་འགྲོའོ་ཞེས་གསུངས་སོ།། 22 དེ་ནས་ཁོང་ལ་རོགས་བྱེད་མཁན་རྣམས་ལས་ཐི་མོ་ཐེ་དང་ཨེ་རས་ཏི་གཉིས་མ་ཀེ་དོན་ཡཱ་ཡུལ་དུ་མངགས༌ཤིང༌། རང་ཉིད་རེ་ཞིག་ཨེ་ཞི་ཡཱ་ཡུལ་དུ་བཞུགས༌སོ།།

23 དུས༌དེར། མཱ་ཤི་ཀའི་ཆོས་ཀྱི་ལམ་དེའི་རྐྱེན་གྱིས་ཟིང་ཆ་ཆེན་པོ་བྱུང༌བ་རེད། 24 མིང་ལ་ཏི་མེ་ཏྲེ་ཟེར་བའི་དངུལ་མགར་ཞིག་ཡོད་པ་དེ་ནི་རྒྱུན་དུ་ལྷ་མོ་ཨར་ཏེ་མེ་ཞེས་པའི་མཆོད་ཁང་གི་འདྲ་གཟུགས་དངུལ་གྱིས་བཟོ་མཁན་ཞིག་ཡིན༌པས། དངུལ་མགར་རྣམས་ལ་ཁེ་བཟང་ཆེན་པོ་ཐོབ༌པར་བྱས། 25 ཁོས་ལས་གྲོགས་དེ་དག་དང་དངུལ་མགར་གཞན་རྣམས་བསྡུས་ཏེ་ན༌རེ། གྲོགས་པོ༌རྣམ་པ། བདག་ཅག་ལས་ཀ་འདི་ཁོ་ནར་བརྟེན་ནས་འབྱོར་བ་རྒྱས་པ་ཁྱོད་རྣམས་ཀྱིས་ཤེས༌པ་ཡིན། 26 ཕོལ་ལོལ་གྱིས་ཨེ་ཕེ་སི་ལས༌གཞན། ད་དུང་ཨེ་ཞི་ཡཱ་ཡུལ་གྱི་སྐྱེ་བོ་ཕལ་མོ་ཆེ་ནས་མིའི་ལག་པས་བཟོས་པ་དེ་དག་ལྷ་ནི་མ་ཡིན་ཞེས་སྨྲས་ཤིང་མི་མང་པོར་བསླུ་བྲིད་བྱས་པ་ཁྱོད་ཅག་གིས་ཀྱང་མཐོང་ཐོས་སུ་མྱོང༌ངོ་།། 27 དེ་ལྟར་བྱས་ན་བདག་ཅག་གི་ལས་ཀ་འདིར་མི་གཞན་རྣམས་ཀྱིས་མཐོང་ཆུང་བྱེད་སྲིད་པར་མ༌ཟད། ལྷ་མོ་ཆེན་མོ་ཨར་ཏེ་མེའི་མཆོད་ཁང་ཡང་སྣང་མེད་དུ་འཇོག་སྲིད༌ཅིང༌། ཨེ་ཞི་ཡཱ་ཡུལ་དང་བཅས་པའི་འཇིག་རྟེན་གྱི་མི་ཐམས་ཅད་ཀྱིས་བསྙེན་བཀུར་བྱེད་པའི་ལྷ་མོ་ཆེན་མོའི་གཟི་བརྗིད་ཀྱང་ཉམས་པར་འགྱུར་ཞེས་སྨྲས་པ༌དང༌། 28 མི་རྣམས་ཀྱིས་གཏམ་དེ་ཐོས་པ་དང་ཤིན་ཏུ་ཁྲོས་ཏེ་སྐད་ཆེན༌པོས། ཀྱེ། ཨེ་ཕེ་སི་ཞེས་པའི་ལྷ་མོ་ཨར་ཏེ་མེ་མཆོག་ཏུ་གྱུར་པ་ཡིན་ཞེས་འུར་བརྒྱབ་བོ།། 29 དེ་ལྟར་གྲོང་ཁྱེར་ཡོངས་ལ་ཟིང་ཆ་ལངས་པ༌དང༌། མི་དེ་རྣམས་ཀྱིས་ཕོལ་ལོལ་གྱི་ལམ་གྲོགས་ཏེ་མ་ཀེ་དོན་ཡཱ་ཡུལ་གྱི་ཀེ་ཡུ་དང་ཨ་རི་སྟར་ཀུ་གཉིས་བཟུང་ནས་ཟློས་གར་ཚོགས་རའི་ནང་མཉམ་དུ་བཙན་གྱིས་ཁྲིད། 30 ཕོལ་ལོལ་ཡང་མི་དེ་རྣམས་ཀྱི་ཁྲོད་དུ་འགྲོ་བསམས་ཀྱང་རྗེས་འབྲང་པ་རྣམས་ཀྱིས་ཁོང་ཉིད་འགྲོ་རུ་མ་བཅུག་གོ། 31 ཕོལ་ལོལ་གྱི་གྲོགས་པོ་ཨེ་ཞི་ཡཱ་ཡུལ་གྱི་ས་གནས་དཔོན་པོ་ཁ་ཤས་ཀྱིས་ཀྱང་མི་མངགས་ཏེ་ཁོང་ཉིད་ཟློས་གར་ཚོགས་རར་མི་འགྲོ་བར་ནན་གྱིས་བསྐུལ་བ་རེད། 32 དེ་ནས་ཚོགས་ར་དེར་འདུས་པའི་མི་དེ་རྣམས་ཟང་ཟིང་ལང་ལོང་དུ་གྱུར༌པས། མི་མང་ཤོས་ཀྱིས་ཅིའི་ཕྱིར་འདུས་པ་མ་ཤེས་པར་ཅི་བཤད་འདི་བཤད་མེད་པར་སྐད་ཅོར་བརྒྱབ་བོ།། 33 ཡ་ཧུ་དཱ་པ་རྣམས་ཀྱིས་ཨ་ལིག་སན་དིར་ཞེས་པ་མདུན་དུ་གཏད༌ཅིང༌། མི་ཚོགས་ལས་འགའ་ཞིག་གིས་ཀྱང་ཁོ་རང་ལ་ངན་སྐུལ་བྱས་པས། ཨ་ལིག་སན་དིར་གྱིས་མི་ཚོགས་ལ་དག་འབུད་བྱེད་པར་ལག་བརྡ་བྱས༌ནའང༌། 34 མི་དེ་རྣམས་ཀྱིས་ཁོ་རང་ཡ་ཧུ་དཱ་པ་ཡིན་པ་ཤེས་ནས་ཚང་མས་མགྲིན་གཅིག༌ཏུ། ཀྱེ། ཨེ་ཕེ་སི་ཡི་ལྷ་མོ་ཨར་ཏེ་མེ་མཆོག་ཏུ་གྱུར་པ་ཡིན་ཞེས་ཆུ་ཚོད་གཉིས་ཙམ་རིང་ལ་འུར་བརྒྱབ་བོ།། 35 དེ་ནས་གྲོང་ཁྱེར་དེའི་དྲུང་ཡིག་པས་མི་དེ་རྣམས་ཁ་རོག་ལ་སྡོད་དུ་བཅུག་སྟེ་འདི་ལྟར། ཀྱེ། ཨེ་ཕེ་སི་པ༌རྣམས། ཨེ་ཕེ་སི་ནི་ལྷ་མོ་ཆེན་མོ་ཨར་ཏེ་མེའི་མཆོད་ཁང་དང་ནམ་མཁའ་ནས་ལྷུང་བའི་ཨར་ཏེ་མེའི་ལྷ་སྐུ་སྲུང་མཁན་ཡིན་པ་སུས་མི་ཤེས༌སམ། 36 དོན་དེ་སུས་ཀྱང་བཟློག་ཐབས་མེད་པས་ཁྱོད་རྣམས་ལྷོད་འཇགས་སུ་སྡོད་པ་ལས་ཧོལ་རྒྱུག་བྱ་མི་རུང༌། 37 ཁྱོད་ཅག་གིས་འདིར་བཙན་ཁྲིད་བྱས་པའི་མི་འདི་རྣམས་ཀྱིས་མཆོད་ཁང་ནས་དངོས་རྫས་མ་བརྐུས་ལ་བདག་ཅག་གི་ལྷ་མོར་སྐུར་བའང་མ་བཏབ། 38 གལ༌ཏེ། ཏི་མེ་ཏྲེ་དང་ཁོའི་ལས་གྲོགས་རྣམས་ལ་གཏུག་བཤེར་བྱེད་པའི་དོན་ཡོད༌ན། ཁྲིམས་ར་དང་ཁྲིམས་དཔོན་རྣམས་ཀྱང་ཡོད་པས་ཕན་ཚུན་གཏུག་རེས་བྱས་ཆོག 39 གལ༌ཏེ། ཁྱོད་རྣམས་ལ་དོན་གཞན་ཡོད༌ན། རྒྱུན་སྲོལ་ལྟར་ཁྲིམས་རར་འདུས་ནས་ཐག་གཅོད་བྱ༌དགོས། 40 དེ་རིང་གི་ཟིང་ཆ་འདི་ལ་རྒྱུ་རྐྱེན་ཅི་ཡང་མེད་པས་ངེད་ཅག་ལའང་གོང་རིམ་གྱིས་འདྲི་གཅོད་བྱེད་ཉེན༌ཆེ། མི་ཚོགས་འདུས་པའི་ཟིང་ཆ་འདིར་ངེད་ཅག་ལའང་རྒྱུ་མཚན་བཤད་རྒྱུ་མེད་ཅེས་སྨྲས་པ༌དང༌། 41 མི་དེ་རྣམས་སོ་སོར་གྱེས་སུ་བཅུག༌གོ།

ལེའུ་ཉི་ཤུ༌པ།

ཕོལ་ལོལ་གྱིས་མ་ཀེ་དོན་ཡཱ་དང་གྷི་རིག་ཡུལ་བརྒྱུད་ནས་ཆོས་སྤེལ༌བ།

1 དེ་ཡང་ཟིང་ཆ་ཞི་འཇགས་སུ་གྱུར་རྗེས་ཕོལ་ལོལ་གྱིས་རྗེས་འབྲང་པ་རྣམས་བོས་ཏེ་སྐུལ་མ་གནང༌རྗེས། དེ་རྣམས་དང་ཁ་གྱེས་ནས་མ་ཀེ་དོན་ཡཱ་ཡུལ་དུ་ལམ་ལ་ཆས་སོ།། 2 ཁོང་ཉིད་ཡུལ་དེ་དག་བརྒྱུད་ནས་མི་དེ་རྣམས་ལ་བཀའ་མང་པོས་སྐུལ་མ་གནང་རྗེས་གྷི་རི་སི་*ཡུལ་དུ་ཕེབས༌པ་རེད། 3 གནས་དེར་ཟླ་བ་གསུམ་རིང་བཞུགས་རྗེས། གྲུ་གཟིངས་ལ་བརྟེན་ནས་སིར་ཡཱ་ཡུལ་དུ་བཞུད་པར་རྩོམ་པ༌ལ། ཡ་ཧུ་དཱ་པ་རྣམས་ཀྱིས་ཁོང་ལ་གནོད་འཚེ་བྱེད་པའི་ཇུས་ངན་བཀོད༌པས། ཁོང་ཉིད་མ་ཀེ་དོན་ཡཱ་ཡུལ་བརྒྱུད་ནས་ཕྱིར་ཕེབས་པར་ཐག་གིས་བཅད་དོ།། 4 ཁོང་དང་ལྷན་དུ་འགྲོ་མཁན་རྣམས་ནི་པུ་རེ་ཡཱ་པ་ཕོར་རོའི་བུ་སའོ་པ་ཏེར༌དང༌། ཐེ་སཱ་ལོ་ནེ་ཀེ་པ་ཨ་རི་སྟར་ཀུ་དང་སེ་ཀིན་ཏི༌དང༌། གཞན༌ཡང༌། དིར་སྦེ་ཡུལ་གྱི་ཀེ་ཡུ་དང་། ཐི་མོ༌ཐེ། ཨེ་ཞི་ཡཱ་པ་ཐི་ཀེ་ཀུ་དང་ཏྲོ་ཕེ་མུ་བཅས་ཡོད༌ལ། 5 མི་དེ་རྣམས་སྔོན་དུ་སོང་སྟེ་ཏྲོ་ཡཱ་ནས་ངེད་རྣམས་ལ་བསྒུགས་སོ། ། 6 དེ་ནས་སྐྱུར་མེད་བག་ལེབ་ཀྱི་དུས་ཆེན་མཇུག་རྫོགས༌རྗེས། ངེད་རྣམས་ཕི་ལིབ་པི་ནས་གྲུ་གཟིངས་ལ་བསྡད་དེ་ཉིན་ལྔ་ལ་སོང་བ་དང་ཏྲོ་ཡཱ་རུ་སླེབས་ཤིང༌། ཁོ་རྣམས་ལ་ཕྲད་པ་དང་དེ་རུ་ཉིན་བདུན་ལ་བསྡད༌དོ།།

ཕོལ་ལོལ་གྱིས་ཏྲོ་ཡཱ་གྲོང་ཁྱེར་དུ་ཨིའུ་ཏི་ཀུ་སླར་གསོན་པར་མཛད༌པ།

7 གཟའ་འཁོར་གཅིག་གི་ཉིན་དང་པོར་བག་ལེབ་ལོངས་སུ་སྤྱོད་པའི༌ཕྱིར། ངེད་རྣམས་ལྷན་དུ་འཛོམས་པའི་དུས༌སུ། ཕོལ་ལོལ་གྱིས་ཕྱི་ཉིན་ཡུལ་གཞན་དུ་འགྲོ་དགོས་པས༌དེ་རྣམས་ལ་ནམ་ཕྱེད་ཀྱི་བར་དུ་ཆོས་གསུངས་སོ།། 8 ངེད་ཅག་ལྷན་དུ་འཛོམས་སའི་ཐོག་ཁང་དེའི་ནང་དུ་སྒྲོན་མེ་མང་པོ་བསྒྲོན་ཡོད༌ཅིང༌། 9 སྐབས༌དེར། མིང་ལ་ཨིའུ་ཏི་ཀུ་ཟེར་བའི་གཞོན་ནུ་ཞིག་ཡོད་པ་དེ་སྒེའུ་ཁུང་གི་སྟེགས་བུའི་སྟེང་དུ་བསྡད་ཡོད་ཅིང་གཉིད་དུ་ཡུར་བ༌དང༌། ཕོལ་ལོལ་གྱིས་ཆོས་གསུངས་ཏེ་ཡུན་རིང་འགོར་བ༌ན། གཞོན་ནུ་དེར་གཉིད་སྟུག་པོ་ཁུག་པ་དང་སུམ་ཐོག་ནས་སར་ལྷུང༌ངོ་༎ དེ་ནས་ཡར་བསྐྱོར་བ་ན་ཁོ་རང་ཤི་ཟིན༌པ་རེད། 10 ཕོལ་ལོལ་ཡང་མར་སོང་སྟེ་རང་ལུས་ཀྱིས་བེམ་པོ་བཀབ་ཅིང་དེ་ལ་འཐམས་ནས་འདི་སྐད༌དུ། ཁྱོད་རྣམས་དངངས་སྐྲག་མ༌སྐྱེས། གཞོན་ནུ་འདིར་ད་དུང་སྲོག་ཡོད་ཅེས་གསུངས༌ཤིང༌། 11 སླར་ཡང་ཐོག་ཁང་དུ་ཕེབས་ཏེ་མི་གཞན་དང་ལྷན་དུ་བག་ལེབ་ལོངས་སུ་སྤྱད་པ༌དང༌། ནམ་ལངས་པའི་བར་དུ་གསུང་གླེང་མང་པོ་མཛད་རྗེས་ད་གཟོད་ཡུལ་གཞན་དུ་ཕེབས་སོ།། 12 དེ་ནས་མི་དེ་རྣམས་ཀྱིས་གཞོན་ནུ་དེ་གསོན་པོར་ཁྲིད་སོང་བས་སེམས་གསོ་ཆེན་པོ་ཐོབ༌བོ།།

ཕོལ་ལོལ་གྱིས་ཆོས་ཚོགས་ཀྱི་རྒན་པོ་རྣམས་ལ་སྐུལ་མ་གནང༌བ།

13 དེ་ནས་ངེད་རྣམས་ཐོག་མར་གྲུ་གཟིངས་ལ་བསྡད་དེ་ཨ་ཟི་རུ་སོང༌ཞིང༌། ཡུལ་དེ་ནས་ཕོལ་ལོལ་གྲུ་ལ་བཞུགས་པར་བསུ་བ་བྱེད་པར་བརྩམས་སོ།། རྒྱུ་མཚན་ནི་ཁོང་གིས་སྔར་ནས་དེ་ལྟར་བཀོད་སྒྲིག་བྱས་ཤིང་ཁོང་རང་ཉིད་རྐང་ཐང་ལ་འགྲོ་རྩིས་ཡོད་པ་རེད། 14 དེ་ནས་ཨ་ཟི་རུ་ཁོང་ཉིད་ངེད་ཅག་དང་ཕྲད༌ནས། གྲུ་གཟིངས་ནང་དུ་གདན་དྲངས་ཏེ་མུ་ཏི་ལེ་ནེ་རུ་སོང༌། 15 ཡང་དེར་སླེབས་པའི་ཕྱི༌ཉིན། ངེད་རྣམས་གྲུར་བསྡད་ནས་ཀེའུ་ཡོ་ཡི་ཕར་ཕྱོགས་སུ་སླེབས་པ༌དང༌། ཡང་དེའི་ཕྱི་ཉིན་སཱ་མོ་རུ་སླེབས་ཤིང༌། དེའི་ཕྱི་ཉིན་མུ་ལེ་ཐུ་རུ་སླེབས་སོ།། 16 རྒྱུ་མཚན་ནི་ཕོལ་ལོལ་གྱིས་ཨེ་ཞི་ཡཱ་ཡུལ་དུ་དུས་འགྱངས་པར་བསམས་ནས་ཨེ་ཕེ་སི་རུ་མི་འགྲོ་བར་ཐག་གིས་བཅད༌དེ། མྱུར་བ་མྱུར་དུ་ལྔ་བཅུའི་དུས་ཆེན་གྱི་སྐབས་སུ་ཡེ་རུ་སཱ་ལེམ་དུ་སླེབ་ཐུབ་ན་ཅི་མ་རུང་དགོངས་སོ།།

17 དེ་ནས་ཕོལ་ལོལ་གྱིས་མུ་ལེ་ཐུ་ནས་ཨེ་ཕེ་སི་རུ་མི་མངགས་ཏེ་ཆོས་ཚོགས་ཀྱི་རྒན་པོ་རྣམས་བོས༌ཤིང༌། 18 མི་དེ་རྣམས་སླེབས་རྗེས་ཁོང་གིས་འདི་སྐད༌དུ། ང་རང་ཨེ་ཞི་ཡཱ་ཡུལ་དུ་སླེབས་པའི་ཉིན་ནས༌བཟུང༌། ཁྱོད་རྣམས་ཀྱི་ཁྲོད་དུ་བདག་གི་སྤྱོད་ལམ་ནམ་རྒྱུན་ཅི་འདྲ་ཡིན་པ་ཁྱོད་ཅག་གིས་ཤེས༌ཏེ། 19 ངས་ཕྱོགས་ཀུན་ནས་ཁེངས་སྐྱུང་གིས་གཙོ་བོ་ལ་ཞབས་ཕྱི་བསྒྲུབས་པ་དང་མིག་ལས་མཆི་མ་བཞུར་ཞིང༌། ཡ་ཧུ་དཱ་པའི་ཇུས་ངན་དེ་དག་བདག་ལ་ཕོག་ནས་ཚོད་བགམ་ཡང་མྱངས༌པ་ཡིན་ནོ།། 20 ངས་ཁྱོད་རྣམས་ལ་ཕན་ཐོགས་པའི་དོན་གང་ཞིག་འཛེམ་བག་མེད་པར་སྨྲས༌ཤིང༌། མི་ཚོགས་ཀྱི་མདུན་དང་ཡང་ན་མི་རེ་རེའི་ཁྱིམ་ཚང་དུའང་ཆོས་གསུངས་མྱོང༌བ་ཁྱོད་རྣམས་ཀྱིས་ཀྱང་ཤེས་སོ།། 21 ཡང་དཀོན་མཆོག་གི་ཕྱོགས་སུ་འགྱོད་བཤགས་བྱེད་པ༌དང༌། བདག་ཅག་གི་གཙོ་བོ་ཡེ་ཤུ་མཱ་ཤི་ཀ་ལ་དད་པ་བྱེད་དགོས་པ་དེ་ཡ་ཧུ་དཱ་པ་དང་གྷི་རིག་པ་རྣམས་ལ་བདེན་དཔང་བྱས་མྱོང༌། 22 ད་ལྟ་ལྟོས༌དང༌། དམ་པའི་ཐུགས་ཉིད་ཀྱིས་བསྐུལ་བ་བཞིན་ང་རང་ཡེ་རུ་སཱ་ལེམ་དུ་འགྲོ་བཞིན་ཡོད༌ཅིང༌། གནས་དེར་དོན་ཅི་ཞིག་དང་འཕྲད་ངེས་པ་མི་ཤེས༌ཀྱང༌། 23 དམ་པའི་ཐུགས་ཉིད་ཀྱིས་དེ་སྔར་གྲོང་ཁྱེར་སོ་སོ་ནས་བདག་ལ་བདེན་དཔང་མཛད་པ་ལྟར། ང་རང་བཙོན་དུ་འཇུག་པ་དང་དཀའ་སྡུག་སྣ་ཚོགས་དང་འཕྲད་ངེས་པའང་བདག་གིས་ཤེས་སོ།། 24 འོན༌ཀྱང༌། ང་རང་སྲོག་ལ་ཞེན་མི་ཆགས་ཞིང་དེ་རིན་ཐང་དང་ལྡན་པ་ཞིག་ཏུའང་མི་བརྩི༌བར། རང་གི་ལམ་ཐག་མཇུག་རྫོགས་དགོས༌ཏེ། དེ་ནི་གཙོ་བོ་ཡེ་ཤུས་བདག་ལ་གནང་བའི་དཀོན་མཆོག་གི་ཐུགས་རྗེའི་འཕྲིན་བཟང་ལ་བདེན་དཔང་བྱེད་པའི་ཆོས་ཀྱི་ལས་འགན་ཡིན༌ནོ།།

25 ཡང་ལྟོས༌དང༌། ང་རང་རྒྱུན་དུ་ཁྱོད་ཅག་གི་ཁྲོད་ནས་འགྲོ་འོང་བྱས་ཏེ་དཀོན་མཆོག་གི་རྒྱལ་སྲིད་སྐོར་བསྒྲགས་མྱོང་ལ། ད་ལྟ་ངས་ཤེས་པ་ནི་ཕྱིས་སུ་ཁྱོད་ཅག་ཐམས་ཅད་ཀྱིས་ང་རང་མཐོང་བར་མི་འགྱུར༌བས། 26 ངས་དེ་རིང་ཁྱོད་ཅག་ལ་བདེན་དཔང་བྱེད༌དེ། བདག་ལ་མི་ཐམས་ཅད་ཀྱི་ཁྲག་བཞུར་བའི་ཐད་ཉེས་པ་ཅི་ཡང་མེད་དོ།། 27 རྒྱུ་མཚན་ནི་ངས་དཀོན་མཆོག་གི་དགོངས་པ་ཐམས་ཅད་འཛེམ་བག་མེད་པར་ཁྱོད་རྣམས་ལ་སྨྲས༌པ་ཡིན། 28 དམ་པའི་ཐུགས་ཉིད་ཀྱིས་ཁྱོད་རྣམས་ནི་དད་ལྡན་ཀུན་ལ་དོ་དམ་བྱེད་པར་བསྐོས༌པས། ཁྱོད་ཅག་གིས་རང་ཉིད་དང་དད་ལྡན་རྣམས་ཀྱི་ཕྱིར་གཟབ་གཟབ་གྱིས། དཀོན་མཆོག་གིས་རང་ཉིད་ཀྱི་སྐུ་ཁྲག་གིས་བླུས་པའི་ཆོས་ཚོགས་དེ་ཁྱོད་ཅག་གིས་བདག་སྐྱོང་བྱེད་དགོས་སོ།། 29 ཡང་ང་རང་སོང་བའི་རྗེས༌སུ། གདུག་རྩུབ་ཆེ་བའི་སྤྱང་ཀི་ལྟ་བུ་རྣམས་ཁྱོད་ཅག་གི་ཁྲོད་དུ་འཛུལ་ཏེ་ཆོས་ཚོགས་ལ་མི་ཕངས་པའང་བདག་གིས་ཤེས་པ༌དང༌། 30 ཐ་ན་ཁྱོད་ཅག་གི་ཁྲོད་དུའང་མི་འགའ་ཞིག་འབྱུང་ངེས༌ཤིང༌། རྗེས་འབྲང་པ་རྣམས་ཀྱང་དེ་དག་གི་རྗེས་སུ་འབྲང་དུ་འཇུག་པའི༌ཕྱིར། ཁུངས་ལུང་མེད་པའི་གཏམ་སྨྲ་བར་འགྱུར་རོ།། 31 དེ་བས་ཁྱོད་ཅག་གིས་གཟབ་པར༌གྱིས། ངས་ལོ་གསུམ་གྱི་རིང་ལ་ཉིན་མཚན་ཀུན་ཏུ་མཆི་མ་དང་བཅས་ཁྱོད་ཅག་མི་རེ་རེར་བསླབ་བྱ་གནང་བ་དེ་དག་མི་བརྗེད་པར་ཡིད་ལ༌ཟུངས། 32 ད་ལྟ་ངས་ཁྱོད་རྣམས་དཀོན་མཆོག་དང་ཁོང་གི་ཐུགས་རྗེའི་བཀའ་ལ་བཅོལ་བར༌བྱའོ།། བཀའ་འདིས་ཁྱོད་རྣམས་ཀྱི་དད་པ་བརྟན་པོར་བྱེད་ནུས་པ༌དང༌། དམ་པར་གྱུར་པའི་མི་ †རྣམས་དང་མཉམ་དུ་ཁྱོད་རྣམས་ལའང་བགོ་སྐལ་འཐོབ་པར་མཛད་ནུས༌པ་ཡིན་ནོ།། 33 ངས་མི་སུ་ཞིག་གི་གསེར་རམ༌དངུལ། ཡང་ན་གྱོན་གོས་བཅས་ལ་ཧམ་སེམས་བཅངས་མ་མྱོང༌ལ། 34 རང་གི་ལག་པ་འདི་གཉིས་ལ་བརྟེན་ནས་ང་རང་དང་མཉམ་དུ་ཡོད་པའི་མི་གཞན་རྣམས་ཀྱི་དགོས་མཁོ་བསྐངས་པ་ནི་ཁྱོད་རྣམས་ཀྱིས་ཀྱང་ཤེས༌པ་ཡིན། 35 ངས་ཕྱོགས་ཀུན་ནས་འདི་ལྟར་ལས་ལ་བརྩོན་ནས་མི་གཉོམ་ཆུང་ཀུན་ལ་རོགས་རམ་བྱེད་དགོས་ཚུལ་ཁྱོད་རྣམས་ལ་མིག་དཔེ་བསྟན༌ཅིང༌། གཞན་ཡང་གཙོ་བོ་ཡེ་ཤུའི་གསུང༌སྟེ། ཚུར་ལེན་པ་ལས་ཕར་སྦྱིན་པ་བྱིན་རླབས་ཆེ་ཞེས་གསུངས་པ་དེ་ཉིད་ཡིད་ལ་འཛིན་པར་འོས་ཞེས་གསུངས༌སོ།།

36 ཕོལ་ལོལ་གྱིས་དེ་སྐད་གསུངས༌རྗེས། པུས་མོ་ས་ལ་བཙུགས་ནས་མི་ཐམས་ཅད་དང་མཉམ་དུ་གསོལ་བ་བཏབ་བོ།། 37 དེ་ནས་མི་ཀུན་ངུ་ཞིང་ཕོལ་ལོལ་ལ་འཐམས་ནས་འགྲམ་པར་འོ་བྱས་སོ།། 38 མི་དེ་རྣམས་ཆེས་ཡིད་སྐྱོ་བ་ནི་ཁོང་གིས་འདི་སྐད༌དུ། ཕྱིས་སུ་ཁྱོད་ཅག་ཐམས་ཅད་ཀྱིས་ང་རང་མཐོང་བར་མི་འགྱུར་ཞེས་གསུངས་པ་དེ་ཡིན་ནོ།། དེ་ནས་མི་དེ་རྣམས་ཀྱིས་ཁོང་ཉིད་གྲུ་གཟིངས་ནང་དུ་བསྐྱལ༌ཏོ།།

ལེའུ་ཉེར་གཅིག༌པ།

ཕོལ་ལོལ་ཁོང་ཉིད་ཡེ་རུ་སཱ་ལེམ་དུ་ཆས༌པ།

1 དེ་ནས་ངེད་ཅག་མི་རྣམས་དང་ཁ་བྲལ༌ཏེ། གྲུ་གཟིངས་ལ་བསྡད་ནས་ཐད་ཀར་ཀོ་ཟི་རུ་ཕྱིན་པ་ཡིན། དེའི་ཕྱི༌ཉིན་རའོ་ཏི་རུ་སླེབས་ཤིང་དེ་ནས་ཕཱ་ཏ་ར་རུ་སླེབས་པ༌དང༌། 2 དེར་ཕོའོ་ནེ་ཀེ་ཡུལ་དུ་འགྲོ་བའི་གྲུ་གཟིངས་ཤིག་དང་ཕྲད་ནས་དེ་ལ་བསྡད་དེ་སོང་ངོ༌།། 3 ཀིབ་རིས་ཀྱི་མཐོང་སར་ཕྱིན༌ཅིང༌། དེའི་ལྷོ་ཕྱོགས་བརྒྱུད་ནས་སིར་ཡཱ་ཡུལ་དུ་སོང་སྟེ་ཐཱར་ཞེས་པར་སླེབས་པ༌དང༌། གྲུ་གཟིངས་ནང་གི་ཚོང་རྫས་རྣམས་དེ་རུ་མར་དབོག་དགོས་པས་ངེད་རྣམས་ཀྱང་གྲུ་ལས་བབས་སོ།། 4 དེ་ནས་ངེད་ཅག་གིས་རྗེས་འབྲང་པ་རྣམས་བཙལ་ནས་རྙེད་ཅིང་གནས་དེར་ཉིན་བདུན་ལ་བསྡད་པ༌དང༌། རྗེས་འབྲང་པ་རྣམས་ཀྱིས་དམ་པའི་ཐུགས་ཉིད་ཀྱི་སྒོ་ནས་ཕོལ་ལོལ་ལ་ཡེ་རུ་སཱ་ལེམ་དུ་མི་ཕེབས་པར་ཞུ་བ་ནན་གྱིས་ཞུས་སོ།། 5 ཉིན་དེ་དག་གི་རྗེས་སུ་ངེད་ཅག་ལམ་དུ་ཆས་པ༌ལ། རྗེས་འབྲང་པ་ཐམས་ཅད་དང་ཁོ་རྣམས་ཀྱི་ཆུང་མ་བུ་ཕྲུག་བཅས་ཀྱིས་ངེད་རྣམས་གྲོང་ཁྱེར་ཕྱི་རོལ་བར་སྐྱེལ་མ་བྱས༌ཤིང༌། ངེད་ཅག་གིས་རྒྱ་མཚོའི་འགྲམ་ནས་པུས་མོ་སར་བཙུགས༌ཏེ་གསོལ་བ་བཏབ་པ་དང་ཕན་ཚུན་ལ་གྱེས་ཕྱག་ཕུལ་བ་ཡིན། 6 དེ་ནས་ངེད་རྣམས་སླར་ཡང་གྲུ་གཟིངས་དེར་བསྡད་ནས་སོང་བ་དང་ཁོ་རྣམས་ཕྱིར་རང་ཁྱིམ་དུ་ལོག༌གོ།

7 ངེད་རྣམས་ཐཱར་ཞེས་པ་ནས་མཚོ་ལམ་བརྒྱུད༌དེ། ཕེ་ཏོ་ལེ་མཱ་རུ་སླེབས་པ་དང་མཚོ་ཐོག་གི་འགྲོ་ལམ་མཇུག་རྫོགས་པ་རེད། དེ་ནས་གནས་དེའི་སྤུན་ཟླ་རྣམས་ལ་འཚམས་འདྲི་བྱས༌ཤིང༌། ཁོ་རྣམས་དང་མཉམ་དུ་ཉིན་གཅིག་ལ་བསྡད། 8 དེའི་ཕྱི༌ཉིན། ངེད་ཅག་གནས་དེ་དང་ཁ་བྲལ་ནས་ཀེ་སར་ཡཱ་རུ་སླེབས་ཤིང༌། འཕྲིན་བཟང་སྒྲོག་མཁན་ཕི་ལིབ་ཀྱི་ཁྱིམ་དུ་སོང་ནས་ཁོ་དང་མཉམ་དུ་བསྡད། ཕི་ལིབ་ཅེས་བྱ་བ་ནི་ལས་འཛིན་པ་བདུན་ཡོད་པ་ལས་གཅིག་ཡིན། 9 ཁོ་ལ་ན་ཆུང་བུ་མོ་བཞི་ཡོད་པ་རེ་རེ་བཞིན་ལུང་སྟོན་མཁན་ཡིན༌པ་རེད། 10 ངེད་རྣམས་དེ་ནས་ཉིན་འགར་བསྡད་པ་ལ་ཨ་གཱ་པུ་ཞེས་པའི་ལུང་སྟོན་པ་ཞིག་ཡ་ཧུ་དཱའི་ཡུལ་ནས་ཡོང་བ༌དང༌། 11 ཁོ་རང་ངེད་ཅག་གི་གནས་འདིར་སླེབས་རྗེས། ཕོལ་ལོལ་གྱི་སྐེ་རགས་བླངས་ནས་རང་གི་རྐང་ལག་བསྡམས་ཏེ་ན༌རེ། དམ་པའི་ཐུགས་ཉིད་ཀྱིས་འདི་སྐད་དུ་གསུངས་པ་སྟེ། ཡ་ཧུ་དཱ་པ་རྣམས་ཀྱིས་ཡེ་རུ་སཱ་ལེམ་དུ་སྐེ་རགས་འདིའི་བདག་པོའང་འདི་ལྟར་བསྡམས༌ཏེ་ཕྱི་ཕྱོགས་པ་རྣམས་ཀྱི་ལག་ཏུ་སྤྲོད་པར་འགྱུར་ཞེས་པའོ་ཞེས་སྨྲས་སོ།། 12 ངེད་ཅག་དང་གནས་དེའི་མི་རྣམས་ཀྱིས་ལུང་བསྟན་འདི་ཐོས༌རྗེས། ཕོལ་ལོལ་ཁོང་ཉིད་ཡེ་རུ་སཱ་ལེམ་དུ་མི་འགྲོ་བར་ཞུ་བ་ནན་གྱིས་ཞུས༌ནའང༌། 13 ཕོལ་ལོལ་གྱིས་འདི་སྐད༌དུ། ཁྱོད་རྣམས་འདི་ལྟར་ངུས་ཏེ་ངའི་སེམས་སྐྱོ་རུ་འཇུག༌པ་ཅི་ཡིན་ནམ། ང་རང་ནི་གཙོ་བོ་ཡེ་ཤུའི་མཚན་གྱི་དོན་དུ་མི་གཞན་གྱིས་བཙན་བཟུང་བྱེད་པ༌དང༌། ཐ་ན་ཡེ་རུ་སཱ་ལེམ་ནས་རང་སྲོག་འཆོར་དགོས་ཀྱང་འགྱོད་པ་སྤུ་ཙམ་ཡང་མེད་ཅེས་གསུངས་སོ།། 14 ཁོང་གིས་མི་གཞན་གྱི་ངག་ལ་མི་ཉན་པས་ངེད་རྣམས་ཀྱང་འུ་ཐུག༌ནས། གཙོ་བོའི་དགོངས་པ་བཞིན་དུ་འགྲུབ་པར་སྨོན་ཞེས་སྨྲས་པ་དང་ཞུ་བ་བྱེད་མཚམས་བཞག༌གོ།

15 ཡང་ཉིན་དེ་དག་གི་རྗེས༌སུ། ངེད་རྣམས་ཀྱིས་གྲ་སྒྲིག་བྱས་ཏེ་ཡེ་རུ་སཱ་ལེམ་དུ་ཆས་པའི་ཚེ། 16 ཀེ་སར་ཡཱ་ཡི་རྗེས་འབྲང་པ་འགའ་ཡང་ངེད་ཅག་དང་མཉམ་དུ་སོང༌ཞིང༌། ངེད་ཅག་ཀིབ་རིས་གླིང་ཕྲན་གྱི་མཱ་སིན་ཞེས་པའི་ཁྱིམ་དུ་སྡོད་པའི་ཕྱིར་ཁྲིད་པ་ཡིན། མཱ་སིན་ནི་སྔ་རོལ་ནས་རྗེས་འབྲང་པ་ཞིག་ཡིན༌ནོ།།

ཕོལ་ལོལ་ཁོང་ཉིད་ཡེ་རུ་སཱ་ལེམ་དུ་སླེབས༌པ།

17 དེ་ནས་ངེད་རྣམས་ཡེ་རུ་སཱ་ལེམ་དུ་སླེབས་པ་དང་སྤུན་ཟླ་རྣམས་ཀྱིས་དགའ་སྤྲོའི་ངང་ནས་བསུ་བ་བྱས་སོ།། 18 དེའི་ཕྱི༌ཉིན། ཕོལ་ལོལ་དང་ངེད་རྣམས་ལྷན་དུ་ཡ་ཀོབ་ཀྱི་དྲུང་དུ་ཕྱིན་པ་དང་ཆོས་ཚོགས་ཀྱི་རྒན་པོ་ཐམས་ཅད་ཀྱང་དེར་བཞུགས༌པ་རེད། 19 ཕོལ་ལོལ་གྱིས་དེ་རྣམས་ལ་འཚམས་འདྲི་བྱས་ཤིང་དཀོན་མཆོག་གིས་ཕོལ་ལོལ་གྱི་ལས་འགན་བརྒྱུད་ནས་ཕྱི་ཕྱོགས་པའི་ཁྲོད་དུ་དོན་ཇི་ལྟར་མཛད་པ་རྣམས་རེ་རེ་བཞིན་སྨྲས་སོ།། 20 རྒན་པོ་རྣམས་ཀྱིས་གཏམ་དེ་ཐོས་ནས་དཀོན་མཆོག་ལ་བསྟོད་བསྔགས་བརྗོད་ཅིང་ཕོལ་ལོལ་ལ་འདི་སྐད༌དུ། སྤུན་ཟླ༌ལགས། ཁྱེད་ཀྱིས་གཟིགས༌དང༌། ཡ་ཧུ་དཱ་པའི་ཁྲོད་དུ་གཙོ་བོ་ཡེ་ཤུ་ལ་དད་པ་བྱེད་མཁན་ཁྲི་ཕྲག་མང་ཙམ་ཡོད་པ༌དང༌། དེ་ཐམས་ཅད་ཀྱིས་བརྩོན་སེམས་སྒོས་བཀའ་ཁྲིམས་སྲུང་བཞིན་ཡོད། 21 ཡ་ཧུ་དཱ་པའི་དད་ལྡན་དེ་རྣམས་ཀྱིས་ཁྱེད་ཀྱི་སྐོར་ཐོས༌འདུག་སྟེ། ཁྱེད་ཀྱིས་ཕྱི་ཕྱོགས་སུ་ཡོད་པའི་ཡ་ཧུ་དཱ་པ་ཐམས་ཅད་ལ་མོ་ཤེ་འདོར་རུང༌ཞིང་། བྱིས་པ་རྣམས་ཀྱི་མཚན་སྐྱི་མ་གཅོད་ཅེས་པ་དང༌། གོམས་སྲོལ་ཡང་བསྲུང་མི་དགོས་ཞེས་སྨྲས་པ་དེ་ཡིན། 22 ཡ་ཧུ་དཱ་པ་དེ་དག་གིས་ད་ལྟ་ཁྱེད་རང་འདིར་ཕེབས་པའང་ཤེས་ངེས་པས་ཅི༌བྱའམ། 23 དེ་བས་ཁྱེད་ཀྱིས་ངེད་ཅག་གིས་སྨྲས་པ་བཞིན་དུ་བསྒྲུབ་པར༌མཛོད། འདིར་དམ་བཅའ་པ་བཞི་ཡོད༌དེ། 24 ཁྱེད་ཀྱིས་དམ་བཅའ་པ་དེ་རྣམས་ཁྲིད་ནས་མཉམ་དུ་ཆོས་ཀྱི་གཙང་སྦྲ་བྱོས༌དང༌། ཁོ་རྣམས་ཀྱི་སྐྲ་གཞར་བའི༌ཕྱིར། ཁོ་རྣམས་ཀྱི་ཚབ་ཏུ་འགྲོ་སོང་ཐམས་ཅད་ཕུལ༌ཅིག དེ་ལྟར་བྱས་ན་མི་ཐམས་ཅད་ཀྱིས་དེ་སྔར་ཁྱེད་ཀྱི་སྐོར་ཐོས་པའི་གཏམ་དེ་མི་བདེན་པ༌དང༌། ཁྱེད་རང་བག་ཡོད་ཚུལ་ལྡན་ཡིན་པ་དང་ཁྱེད་ཀྱིས་ཀྱང་མོ་ཤེའི་བཀའ་ཁྲིམས་བཞིན་སྒྲུབ་པ་ཤེས་ཐུབ་བོ།། 25 ཡང་ངེད་ཅག་གིས་གཙོ་བོ་ཡེ་ཤུར་དད་པ་ཡོད་པའི་ཕྱི་ཕྱོགས་པ་རྣམས་ཀྱི་སྐོར་སྨྲ་བར༌བྱ་སྟེ། ལྷ་སྐུའི་མདུན་དུ་ཕུལ་བའི་མཆོད་རྫས་དང༌ཁྲག མིད་པ་བསྒགས་ནས་བསད་པའི་ཕྱུགས་ཟོག་གི་ཤ༌དང༌མི་ཚངས་སྤྱོད་པ་བཅས་སྤང་དགོས་པར་ཐག་གིས་བཅད་པ་ལྟར་འཕྲིན་ཡིག་བྲིས་ཟིན་ཞེས་སྨྲས། 26 དེ་ནས་ཕོལ་ལོལ་གྱིས་མི་དེ་བཞི་པོ་ཁྲིད་ཅིང་དེའི་ཕྱི་ཉིན་ཁོ་རྣམས་དང་མཉམ་དུ་ཆོས་ཀྱི་གཙང་སྦྲའི་ལས་བསྒྲུབས༌རྗེས། མཆོད་ཁང་དུ་སོང༌སྟེ་ཁོ་རྣམས་རེ་རེའི་ཆེད་དུ་མཆོད་པ་འབུལ་བ་དང་གཙང་སྦྲ་འགྲུབ་པའི་དུས་སླེབས་ལ་ཉེ་བའི་དོན་དེ་མཆོད་དཔོན་ལ་སྨྲས༌སོ།།

ཕོལ་ལོལ་བཟུང་བ།

27 དེ་ཡང་ཉིན་བདུན་པོ་མཇུག་རྫོགས་ལ་ཉེ་བའི་དུས༌སུ། ཨེ་ཞི་ཡཱ་ཡུལ་ནས་ཡོང་བའི་ཡ་ཧུ་དཱ་པ་རྣམས་ཀྱིས་ཕོལ་ལོལ་མཆོད་ཁང་དུ་ཡོད་པ་མཐོང༌སྟེ། མི་ཚོགས་ཐམས་ཅད་ལ་ངན་སྐུལ་བྱས་ཤིང་ཁོང་ཉིད་འཛིན༌པའི་ཚེ། 28 སྐད་ཆེན་པོ་བརྒྱབ་སྟེ་ན༌རེ། ཡེས་ར་ཨེལ་པ་རྣམས་ཀྱིས་ངེད་ཅག་ལ་རོགས་རམ་བྱོས༌ཤིག མི་འདི་ནི་ཡུལ་ཕྱོགས་ཀུན་གྱི་མི་ཐམས་ཅད་ལ་ཆོས་བསྒྲགས་ནས་བདག་ཅག་གི་མི་སེར་དང་བཀའ༌ཁྲིམས། གནས་འདི་བཅས་ལ་དམའ་འབེབས་བྱེད་མཁན་ཞིག་གོ། ཡང་ཁོས་གྷི་རིག་པ་རྣམས་མཆོད་ཁང་ནང་དུ་ཁྲིད་ནས་གནས་མཆོག་འདི་མི་གཙང་བར་བྱས་ཞེས་སྨྲས་སོ།། 29 ཡ་ཧུ་དཱ་པ་རྣམས་ཀྱིས་དེ་སྔར་ཨེ་ཕེ་སི་པ་ཏྲོ་ཕེ་མུ་ཞེས་པ༌དང༌ཕོལ་ལོལ་གཉིས་མཉམ་དུ་གྲོང་ཁྱེར་འདིར་ཡོད་པ་མཐོང༌བས། ཕོལ་ལོལ་གྱིས་ཁོ་རང་མཆོད་ཁང་དུ་ཁྲིད་པ་ཡིན་པར་བསམས་ཏེ་འདི་ལྟར་སྨྲས༌པ་རེད། 30 དེ་ནས་གྲོང་ཁྱེར་ཡོངས་ལ་ཟིང་ཆ་བྱུང་ཞིང་མི་རྣམས་བརྒྱུགས་ནས་ཕོལ་ལོལ་བཟུང་སྟེ། མཆོད་ཁང་ལས་ཕྱིར་དྲུད་མ་ཐག་ཏུ་མཆོད་ཁང་གི་སྒོ་ཐམས་ཅད་བརྒྱབ། 31 མི་ཚོགས་དེས་ཕོལ་ལོལ་གསོད་རྩིས་བྱས་པ༌ལ། མི་གཞན་གྱིས་སྟོང་དཔོན་ལ་ཡེ་རུ་སཱ་ལེམ་ཡོངས་སུ་ཟིང་ཆ་བྱུང་བའི་གཏམ་ཞུས་པ༌དང༌། 32 སྟོང་དཔོན་གྱིས་མྱུར་དུ་བརྒྱ་དཔོན་འགའ་དང་དམག་མི་ཁྲིད་ནས་བརྒྱུགས་ཏེ་མི་ཚོགས་ཀྱི་གམ་དུ་སླེབས། དེ་རྣམས་ཀྱིས་སྟོང་དཔོན་དང་དམག་མི་མཐོང་བ་དང་ཕོལ་ལོལ་ལ་གཅར་རྡུང་བྱེད་མཚམས་བཞག་གོ། 33 དེ་ནས་སྟོང་དཔོན་གྱིས་ཕོལ་ལོལ་བཟུང་བ་དང་ལྕགས་སྒྲོག་གཉིས་ཀྱིས་བསྒྲོག་པའི་བཀའ་བསྒྲགས༌ཤིང༌། ཁོང་སུ་ཡིན་པ་དང་ལས་ཅི་ཞིག་བྱས་པའི་གཏམ་དྲིས་སོ།། 34 མི་ཚོགས་ཀྱི་ཁྲོད་ནས་ཅི་བཤད་འདི་བཤད་མེད་པར་སྐད་ཅོར་བརྒྱབ་པ༌ལ། སྟོང་དཔོན་གྱིས་འུར་སྒྲའི་ཁྲོད་ནས་གནས་ཚུལ་དངོས་དེ་ཤེས་མ་ཐུབ༌པས། ཕོལ་ལོལ་དམག་སྒར་དུ་འཁྲིད་པའི་བཀའ་བབས་སོ།། 35 དེ་ནས་ཕོལ་ལོལ་ཁྲིད་དེ་རྡོ་སྐས་ཡོད་སར་སླེབས་པ༌དང༌། མི་ཚོགས་ཀྱིས་ཀྱང་རྗེས་དེད་ནས་འཚང་ཁ་ཤིག་ཤིག་བརྒྱབ་པས། དམག་མི་རྣམས་ཀྱིས་ཁོང་ཉིད་ཡར་བཏེགས་ནས་མི་འགྲོ་ཐབས་མེད་བྱུང༌། 36 མི་ཚོགས་རྗེས་སུ་འབྲངས་པ་དང་ཁོ་རང་སོད་ཅིག་ཅེས་འུར་བརྒྱབ་པའོ།།

37 ཕོལ་ལོལ་དམག་སྒར་གྱི་ནང་དུ་འཁྲིད་བཞིན་པའི་དུས༌སུ། ཁོང་གིས་སྟོང་དཔོན་ལ་འདི་སྐད༌དུ། ངས་ཁྱེད་ལ་གཏམ་ཞིག་ཞུས་ན་ཆོག་གམ་ཞེས་གསུངས་པ༌ན། དམག་དཔོན་ན༌རེ། ཁྱོད་ཀྱིས་གྷི་རིག་སྐད་སྨྲ་ཤེས༌སམ། 38 དེས་ན་ཁྱོད་ནི་སྔོན་ཆད་མི་རྣམས་ལ་ཟིང་ཆ་ལངས་སུ་བཅུག་པ་དང་། ལག་དམར་བཞི་སྟོང་དབེན་གནས་སུ་ཁྲིད་པའི་ཨེ་ཅིབ་པ་དེ་མ་ཡིན་ནམ་ཞེས་དྲིས༌སོ།། 39 ཡང་ཕོལ་ལོལ་གྱིས་འདི་སྐད༌དུ། ང་རང་ཀི་ལིག་ཡཱ་ཡུལ་གྱི་ཐཱར་ཟི་ནས་སྐྱེས་པའི་ཡ་ཧུ་དཱ་པ་ཞིག་ཡིན༌ལ། གྲོང་ཁྱེར་ཕལ་བ་ཞིག་གི་མི་མ་ཡིན༌ནོ།། ང་མི་འདི་རྣམས་ལ་གཏམ་ཞིག་བརྗོད་དུ་འཇུག་པར་མཛོད་ཅེས་ཞུས་པ༌ལ། 40 སྟོང་དཔོན་གྱིས་ཀྱང་ཆོག་མཆན་གནང༌བས། ཕོལ་ལོལ་རྡོ་སྐས་ཀྱི་སྟེང་དུ་ཡར་ལངས་ནས་མི་རྣམས་ལ་ཕྱག་བརྡ་བྱས་པ་དང་མི་ཐམས་ཅད་དལ་ཅག་གེར་བསྡད༌དོ།།

ལེའུ་ཉེར་གཉིས༌པ།

ཕོལ་ལོལ་གྱིས་མི་ཚོགས་ལ་གཏམ་སྨྲས༌པ།

1 དེ་ནས་ཕོལ་ལོལ་གྱིས་ཨིབ་རིའི་མི་རིགས་ཀྱི་སྐད་ཀྱིས་མི་ཚོགས་ལ་འདི་ལྟར་གསུངས་པ་སྟེ། ཕ་ཁུ་སྤུན་ཟླ༌རྣམ་པ། ངས་ད་ལྟ་ཁྱོད་རྣམས་ལ་དག་འབུད་བྱེད་པར་ཉོན་ཅིག་ཅེས་གསུངས་པ༌དང༌། 2 མི་རྣམས་ཀྱིས་ཁོང་གིས་ཨིབ་རིའི་མི་རིགས་ཀྱི་སྐད་སྨྲས་པ་ཐོས་ནས་སྔར་ལས་ཀྱང་གྲགས་འགུལ་མེད་པར་གྱུར་ཏོ།། ཡང་ཕོལ་ལོལ་གྱིས་འདི་སྐད༌དུ། 3 ང་རང་ཡང་ཡ་ཧུ་དཱའི་མི་རིགས་ཡིན་ཞིང་ཀི་ལིག་ཡཱ་ཡུལ་གྱི་ཐཱར་ཟི་རུ་སྐྱེས༌ལ། གྲོང་ཁྱེར་འདི་ནས་ནར་སོན་པ༌དང༌། གཱ་མ་ཨེལ་གྱི་ཞབས་དྲུང་ནས་བདག་ཅག་གི་ཕ་མེས་ཀྱི་བཀའ་ཁྲིམས་དམ་པོ་བཞིན་སྦྱངས༌པ་བྱས་ཤིང༌། ཁྱོད་རྣམས་ཀྱིས་དེ་རིང་ཅི་ལྟར་བྱེད་པ་བཞིན་ངས་ཀྱང་དཀོན་མཆོག་ལ་བརྩོན་སེམས་ཆེན་པོ་བཅངས་མྱོང༌བ་ཡིན། 4 ངས་ཀྱང་མཱ་ཤི་ཀའི་ཆོས་ཀྱི་ལམ་དེ་ལ་ཞུགས་པའི་མི་རྣམས་ལ་གནོད་འཚེ་བྱས་ཤིང་འཆི་ལམ་དུ་བརྫངས་པ༌དང༌། སྐྱེས་ཕོ་མོ་སུ་ཡིན་ཡང་བཙན་བཟུང་བྱས་ནས་བཙོན་དུའང་བཅུག་མྱོང༌། 5 བདག་གི་དོན་འདིར་མཆོད་དཔོན་ཆེན་པོ་དང་རྒན་པོ་ཐམས་ཅད་ཀྱིས་ཀྱང་བདེན་དཔང་བྱས་ཆོག༌ལ། ངས་ཁོང་རྣམས་ཀྱིས་དཱ་མེ་སེག་གི་སྤུན་ཟླ་རྣམས་ལ་བྲིས་པའི་འཕྲིན་ཡིག་ཁྱེར༌ཏེ། དེར་ཡོད་པའི་རྗེས་འབྲང་པ་རྣམས་བཙན་བཟུང་བྱས་ནས་ཉེས་ཆད་གཅོད་པ་དང་དེ་དག་ཡེ་རུ་སཱ་ལེམ་དུ་ཚུར་འཁྲིད་པའི་ཕྱིར་དཱ་མེ་སེག་ལ་ཆས་པ་དང༌། 6 ང་རང་དཱ་མེ་སེག་ཏུ་སླེབས་ལ་ཉེ་བའི་ལམ་དུ་ཉིན་གུང་ཙམ་ལ། གློ་བུར་ཉིད་ལ་ནམ་མཁའི་ཞིང་ཁམས་ནས་འོད་ཆེན་པོ་ཞིག་བདག་གི་ཕྱོགས་བཞིར་འཁྱུགས་ཤིང་འཚེར་བ་དང་། 7 ང་རང་སར་འགྱེལ་ཞིང་སྐད་སྒྲ་ཞིག་གྲགས་པ༌སྟེ། ཀྱེ། སོ༌ལོ། སོ་ལོ། ཁྱོད་ཀྱིས་བདག་ལ་གནོད་འཚེ་བྱེད་དོན་ཅི་ཡིན་ནམ་ཞེས་གསུངས་པ་ཐོས་ཤིང༌། 8 ངས་གཙོ་བོ་ལགས་ཁྱེད་རང་སུ་ཡིན་ནམ་ཞེས་ཞུས་པ༌ལ། ཁོང་གིས་འདི་སྐད༌དུ། བདག་ནི་ཁྱོད་ཀྱིས་གནོད་འཚེ་བྱེད་བཞིན་པའི་ནཱ་ཙ་རེལ་པ་ཡེ་ཤུ་ཡིན་ཞེས་གསུངས་སོ།། 9 ངའི་ལམ་གྲོགས་རྣམས་ཀྱིས་ཀྱང་འོད་དེ་མཐོང༌ནའང༌། བདག་ལ་བཀའ་གསུང་མཁན་གྱི་སྐད་དེའི་དོན་མ་ཤེས་སོ།། 10 དེ་ནས་ངས་གཙོ་བོ༌ལགས། ངས་ཅི་བྱ་འོས་སམ་ཞེས་ཞུས་པ༌ལ། ཡང་ཁོང་གིས་འདི་སྐད༌དུ། ཁྱོད་ཡར་ལངས་ནས་དཱ་མེ་སེག་ལ་སོང༌དང༌། དེ་རུ་ཁྱོད་ཀྱིས་ཅི་བྱ་དགོས་པ་ཐམས་ཅད་ཁྱོད་ལ་སྟོན་ངེས་ཡིན་ཞེས་གསུངས་སོ།། 11 འོད་ཆེན་པོ་དེའི་གཟི་མདངས་ཀྱི་རྐྱེན་གྱིས་ངའི་མིག་གིས་ཅི་ཡང་མཐོང་མ་ཐུབ༌པས། ལམ་གྲོགས་དག་གིས་ངའི་ལག་པར་འཇུས་ཏེ་ང་རང་དཱ་མེ་སེག་ལ་ཁྲིད་དོ།། 12 གནས་དེར་མིང་ལ་ཨ་ནན་ཡཱ་བྱ་བ་བཀའ་ཁྲིམས་ལྟར་དཀོན་མཆོག་ལ་དད་མོས་ཡོད་པ༌དང༌། ཁོ་རང་ནི་གནས་དེའི་ཡ་ཧུ་དཱ་པ་ཐམས་ཅད་ཀྱིས་བསྟོད་བསྔགས་བྱེད་པའི་མི་ཞིག་ཀྱང༌ཡིན། 13 དེ་ནས་ཁོ་རང་བདག་གི་གམ་དུ་ཡོང་སྟེ་ན༌རེ། སྤུན་ཟླ་སོ་ལོ༌ལགས། ཁྱོད་ཀྱི་མིག་གིས་མཐོང་ནུས་པར་གྱུར་ཅིག་ཅེས་གསུངས་པའི་དུས་དེ་ཉིད་ལ་ངས་ཀྱང་ཁོ་རང་མཐོང་བར་གྱུར་ཏོ།། 14 ཡང་ཨ་ནན་ཡཱ་ན༌རེ། བདག་ཅག་གི་མེས་པོའི་དཀོན་མཆོག་གིས་རང་ཉིད་ཀྱི་དགོངས་པ་རྟོགས་པ་དང་སྐྱེས་བུ་རྣམ་དག་དེ་ཉིད་ལ་མཇལ་བ་དང་ཁོང་གི་ཞལ་ནས་གསུངས་པའི་བཀའ་ཐོས་པའི་ཕྱིར་ཁྱོད་རང་བདམས་པར་མཛད། 15 རྒྱུ་མཚན་ནི་ཁྱོད་ཀྱིས་གང་ཞིག་མཐོང་ཐོས་སུ་གྱུར་པ་རྣམས་མི་ཐམས་ཅད་ལ་སྨྲས་ཏེ་ཁོང་ཉིད་ལ་བདེན་དཔང་བྱེད་ངེས་པའི་ཕྱིར༌རོ།། 16 ད་ལྟ་ཁྱོད་ཀྱིས་དུས་འགྱངས་བྱེད་དོན༌ཅི། ཡར་ལོངས༌དང༌། ཁྲུས་གསོལ་ལ་ཞུགས༌དང༌། སྐྱབས་མགོན་ཡེ་ཤུའི་མཚན་ལ་ཞུས་ནས་རང་གི་སྡིག་པ་འདག་པར་གྱིས་ཞེས་སྨྲས༌སོ།།

17 དེའི་རྗེས་སུ་ང་རང་ཡེ་རུ་སཱ་ལེམ་དུ་ཕྱིར་ལོག༌སྟེ། མཆོད་ཁང་ནས་གསོལ་བ་འདེབས་པའི་ཚེ༌ན། དྲན་པ་འཆལ་བར་གྱུར་ཅིང༌། 18 གཙོ་བོས་བདག་ལ་འདི་སྐད༌དུ། ཁྱོད་ཀྱིས་ང་རང་ལ་བདེན་དཔང་བྱེད་པའི་དོན་འདི་མི་དེ་རྣམས་ཀྱིས་དང་དུ་མི་ལེན༌པས། ཁྱོད་རང་མྱུར་དུ་ཡེ་རུ་སཱ་ལེམ་དང་འབྲལ་བར་གྱིས་ཞེས་གསུངས་པ་མཐོང་ལམ་དུ་མངོན་ནོ།། 19 དེ་ནས་ངས་འདི་ལྟར་ཞུས༌པ་སྟེ། ཀྱེ་གཙོ་བོ་ལགས། ངས་དེ་སྔར་ཁྱེད་ལ་དད་པའི་མི་རྣམས་ཆོས་ཁང་རེ་རེ་ནས་བཙོན་དུ་བཅུག་ཅིང་གཅར་རྡུང་བྱས་མྱོང་བ༌དང༌། 20 ཁྱེད་ལ་བདེན་དཔང་བྱེད་མཁན་སི་ཏེ་ཕཱན་གྱི་ཁྲག་བཞུར་བའི་དུས༌སུ། ང་རང་ཡང་གནས་དེར་ལངས་བསྡད་ཡོད་པ་དང་དགའ་སྤྲོ་སྐྱེས། ངས་ཁོ་རང་གསོད་མཁན་དག་གི་གྱོན་གོས་བདག་གཉེར་བྱས་པའང་མི་དེ་རྣམས་ཀྱིས་ཤེས་པ་ཡིན་ཞེས་ཞུས་པ༌ན། 21 ཡང་ཁོང་གིས་བདག་ལ་འདི་སྐད༌དུ་གསུངས་པ་སྟེ། ཁྱོད་རང་སོང༌དང༌། ངས་ཁྱོད་རང་རྒྱང་ཐག་རིང་བའི་ཕྱི་ཕྱོགས་པ་རྣམས་ཀྱི་གམ་དུ་མངག་པར་བྱའོ་ཞེས་པའོ་ཞེས་གསུངས་སོ།།

ཕོལ་ལོལ་ནི་རོ་མཱ་གོང་མའི་རྒྱལ་ཁབ་ཀྱི་མི་དངོས་ཡིན་པའི༌སྐོར།

22 དེ་ནས་ཕོལ་ལོལ་གྱིས་དེ་སྐད་གསུངས་ནས་མཚམས་འདིར་སླེབས་ཤིང་མི་ཚོགས་ཀྱིས་གཏམ་དེར་མཉན་པ་དང་སྐད་ཆེན་པོ་བརྒྱབ་སྟེ་ན༌རེ། མི་འདི་ལྟ་བུ་ནི་འཇིག་རྟེན་འདིར་གསོན་མི་འོས་པས་སོད་ཅིག་ཅེས་སྨྲས༌ཤིང༌། 23 འུར་རྒྱག་བཞིན་རང་གི་ཕྱི་གོས་གཡུགས་པ་དང་ས་རྡུལ་བར་སྣང་ལ་གཏོར་ཏོ།། 24 དེ་ནས་སྟོང་དཔོན་གྱིས་ཁོང་ཉིད་དམག་སྒར་གྱི་ནང་ལ་འཁྲིད་དུ་བཅུག་པ༌དང༌། མི་ཚོགས་ཀྱིས་ཁོང་ཉིད་ལ་དེ་ལྟར་འུར་རྒྱག་པའི་དོན་ཅི་ཡིན་པ་ཤེས་པའི༌ཕྱིར། རྟ་ལྕག་གིས་གཞུས་ཏེ་ནན་འདྲི་བྱེད་པའི་བཀའ་བསྒོས་སོ།། 25 དེ་ནས་ཕོལ་ལོལ་ཁོང་ཉིད་རྒྱུན་བུས་བཀྱིགས་མ་ཐག་རང་ཉིད་ཀྱི་གམ་དུ་ལངས་སྡོད་པའི་བརྒྱ་དཔོན་ལ་འདི་སྐད༌དུ། ཁྱོད་ཅག་གིས་བཅའ་ཁྲིམས་ལྟར་རོ་མཱ་པ་ཞིག་ལ་ཉེས་ཆད་མ་བཅད་ནའང་གཅར་རྡུང་བྱས་ཆོག་གམ་ཞེས་གསུངས་པ༌ལ། 26 བརྒྱ་དཔོན་གྱིས་གཏམ་དེ་ཐོས་པ་དང་སྟོང་དཔོན་གྱི་དྲུང་དུ་སོང་སྟེ་ན༌རེ། མི་འདི་ནི་རོ་མཱ་པ་ཞིག་ཡིན་པས་ཁྱེད་ཀྱིས་ཅི་བྱེད་འདོད་དམ་ཞེས་སྨྲས་སོ།། 27 དེ་ནས་སྟོང་དཔོན་ཕོལ་ལོལ་གྱི་དྲུང་དུ་སོང་སྟེ་ན་རེ། ཁྱོད་ནི་རོ་མཱ་པ་ཞིག་ཡིན་མིན་བདག་ལ་ཤོད་ཅིག་ཅེས་དྲིས་པ༌དང༌། ཁོང་གིས་ཡིན་ཞེས་གསུངས་སོ།། 28 ཡང་སྟོང་དཔོན་ན༌རེ། བདག་ནི་དངུལ་གྱི་རྫོངས་པ་མང་པོ་བཏང་ནས་རོ་མཱ་རྒྱལ་ཁབ་ཀྱི་རྒྱལ་ཁོངས་སུ་ཞུགས་པ་ཞིག་ཡིན་ཞེས་སྨྲས་པ༌ན། ཕོལ་ལོལ་གྱིས་ང་རང་ནི་སྐྱེས་དུས་ནས་རོ་མཱ་པ་ཞིག་ཡིན་ཞེས་གསུངས་སོ།། 29 དེ་མ་ཐག་ཕོལ་ལོལ་ལ་འདྲི་གཅོད་བྱེད་པའི་དམག་མི་རྣམས་ཁོང་དང་རྒྱང་བཀྱེད༌པ་རེད། སྟོང་དཔོན་གྱིས་ཀྱང་ཕོལ་ལོལ་ནི་རོ་མཱ་པ་ཞིག་ཡིན་པ་ཤེས་པ་དང་ཐག་པས་བཀྱིགས་པའི་རྐྱེན་གྱིས་འཇིགས་པར་གྱུར༌ཏོ།།

30 དེའི་ཕྱི༌ཉིན། སྟོང་དཔོན་གྱིས་ཡ་ཧུ་དཱ་པ་རྣམས་ཀྱིས་ཕོལ་ལོལ་གཏུག་བཤེར་བྱེད་པའི་རྒྱུ་རྐྱེན་གང་ཡིན་པ་ངེས་པར་ཤེས་ཕྱིར། ཁོང་ཉིད་བཙོན་ལས་ཕྱིར་ཁྲིད༌ཅིང༌། མཆོད་དཔོན་ཆེན་པོ་རྣམས་དང་དཔོན་རིགས་ཚོགས་པའི་ཚོགས་མི་ཐམས་ཅད་ལྷན་དུ་འདུ་དགོས་པའི་བཀའ་བསྒོས་པ༌དང༌། ཕོལ་ལོལ་ཡང་དེ་རྣམས་ཀྱི་མདུན་དུ་ཁྲིད་དེ་ཡར་བསླངས་པའོ།།

ལེའུ་ཉེར་གསུམ༌པ།

ཕོལ་ལོལ་ལ་འདྲི་གཅོད་བྱེད༌པ།

1 དེ་ནས་ཕོལ་ལོལ་གྱིས་དཔོན་རིགས་ཚོགས་པའི་ཚོགས་མི་རྣམས་ལ་མིག་གིས་ཕུར་ཚུགས་སུ་གཟིགས་ཏེ་འདི་སྐད༌དུ། སྤུན་ཟླ༌རྣམ་པ། ངས་དཀོན་མཆོག་གི་སྤྱན་སྔ་ནས་བྱ་བ་ཀུན་ལ་ད་ལྟའི་བར་དུ་བསམ་པ་རྣམ་དག་བཅངས་པ་ཡིན་ཞེས་གསུངས་པ༌ལ། 2 མཆོད་དཔོན་ཆེན་པོ་ཨ་ནན་ཡཱ་ཡིས་ཕོལ་ལོལ་གྱི་ཉེ་འགྲམ་དུ་ལངས་ནས་སྡོད་པའི་མི་རྣམས༌ལ། ཕོལ་ལོལ་གྱི་ཞལ་ལ་རྡེག་དགོས་པའི་བཀའ་བསྒོས༌ཤིང༌། 3 ཕོལ་ལོལ་གྱིས་ཁོ་རང་ལ་འདི་སྐད༌དུ། ཚོན་རྩི་དཀར་པོས་བརྒྱན་པའི་རྩིག་ངོས་དང་འདྲ་བ་ཁྱོད་ལའང་དཀོན་མཆོག་གིས་རྡེག་པར་འགྱུར༌ཏེ། ཁྱོད་རང་བཀའ་ཁྲིམས་ལྟར་བདག་ལ་འདྲི་གཅོད་བྱེད་པར་བསྡད་ཡོད་དམ། ཡང་ན་བཀའ་ཁྲིམས་དང་འགལ་ནས་བདག་ལ་རྡུང་བའི་བཀའ་བསྒོ་བ་ཡིན་ཞེས་གསུངས། 4 ཉེ་འགྲམ་དུ་ལངས་སྡོད་པའི་མི་རྣམས་ན༌རེ། ཁྱོད་ཀྱིས་དཀོན་མཆོག་གི་མཆོད་དཔོན་ཆེན་པོ་ལ་དམའ་འབེབས་བྱེད་དམ་ཞེས་སྨྲས་པ༌དང༌། 5 ཡང་ཕོལ་ལོལ་གྱིས་འདི་སྐད༌དུ། སྤུན་ཟླ༌རྣམ་པ། ངས་ཁོ་རང་མཆོད་དཔོན་ཆེན་པོ་ཡིན་པ་མ་ཤེས༌ལ། གསུང་རབ་ཀྱི་མདོ་ལས་ཇི་སྐད༌དུ། ཁྱོད་ཀྱིས་རང་གི་ཡུལ་མིའི་འགོ་དཔོན་ལ་འཕྱ་དམོད་བྱ་མི་འོས་ཞེས་བཀོད་ཡོད་ཅེས་སྨྲས༌སོ།།

6 དེ་ནས་ཕོལ་ལོལ་གྱིས་མི་དེ་རྣམས་ལས་འགའ་ཤས་ནི་སཱ་ཅུ་སེ་པ་དང་འགའ་ཤས་ནི་ཕ་རུ་ཤི་པ་ཡིན་པ་ཤེས༌ཏེ། དཔོན་རིགས་ཚོགས་པའི་ཚོགས་མིའི་ཁྲོད་དུ་སྐད་ཆེན་པོས་འདི་སྐད༌དུ། སྤུན་ཟླ༌རྣམ་པ། ང་རང་ནི་ཕ་རུ་ཤི་པ་ཡིན་པ་དང་ཕ་རུ་ཤི་པའི་བུ་རྒྱུད་ཀྱང་ཡིན༌ཏེ། ངས་ད་ལྟ་འདྲི་གཅོད་མྱོང་བ་ནི་གཤིན་པོ་རྣམས་སླར་གསོན་པར་འགྱུར་བའི་དོན་དེ་ལ་རེ་སྨོན་བྱེད་པའི་ཕྱིར་ཡིན་ཞེས་གསུངས་པ༌དང༌། 7 ཕ་རུ་ཤི་པ་དང་སཱ་ཅུ་སེ་པ་གཉིས་ཀྱི་བར་ལ་རྩོད་པ་བྱུང་སྟེ་ཚོགས་པ་འདི་ཕྱོགས་ཁག་གཉིས་སུ་གྱུར་ཏོ།། 8 རྒྱུ་མཚན་ནི་སཱ་ཅུ་སེ་པ་རྣམས་ཀྱིས་གཤིན་པོ་རྣམས་སླར་གསོན་པར་འགྱུར་བའི་དོན་དེ་མེད༌ཅིང༌། ཕོ་ཉ་དང་སེམས་ཉིད་ཀྱང་མེད་ཅེས་སྨྲ་བ༌དང༌། ཕ་རུ་ཤི་པ་རྣམས་ཀྱིས་དོན་དེ་ཐམས་ཅད་ཡོད་པར་སྨྲ་བའི་ཕྱིར༌ཡིན། 9 དེ་ནས་རྩོད་པའི་འུར་སྒྲ་ཇེ་ཆེར་སོང་ཞིང་ཕ་རུ་ཤི་པའི་ཕྱོགས་ཀྱི་མཁན་པོ་འགའ་ཡར་ལངས་ཏེ་ན༌རེ། ངེད་ཅག་གིས་མི་འདི་ལས་ཉེས་སྐྱོན་ཅི་ཡང་མ་རྙེད། གལ་ཏེ་སེམས་ཉིད་དམ་ཕོ་ཉ་ཞིག་གིས་ཁོ་རང་ལ་གཏམ་སྨྲས་ན་ག་འདྲ་ཡིན་ཞེས་སྨྲས་སོ།། 10 སྐབས༌དེར། རྩོད་པ་ཆེན་པོ་བྱུང་བས་སྟོང་དཔོན་གྱིས་ཕོལ་ལོལ་རས་བཞིན་དུམ་བུར་གཤག་པར་དོགས་ནས། དམག་མི་རྣམས་ལ་ཁོང་ཉིད་མི་ཚོགས་ལས་བཙན་གྱིས་ཕྲོགས་ཏེ་དམག་སྒར་དུ་འཁྲིད་དགོས་པའི་བཀའ་གནང༌ངོ༌།།

11 མཚན་མོ༌དེར། གཙོ་བོ་ཁོང་ཉིད་ཕོལ་ལོལ་གྱི་གམ་དུ་ཕེབས་ཏེ་འདི་སྐད༌དུ། སེམས་བདེ་བར༌གྱིས། ཁྱོད་ཀྱིས་ཡེ་རུ་སཱ་ལེམ་ནས་བདག་ལ་ཇི་ལྟར་བདེན་དཔང་བྱས་པ་བཞིན་རོ་མཱ་རུའང་དེ་བཞིན་དུ་བདེན་དཔང་བྱེད་དགོས་ཞེས་གསུངས༌སོ།།

ཕོལ་ལོལ་གསོད་པའི་ཇུས༌ངན།

12 དེ་ཡང་ནམ་ལངས་པ་དང་ཡ་ཧུ་དཱ་པ་རྣམས་ཀྱིས་མཉམ་དུ་གྲོས་བྱས༌ཏེ། ཕོལ་ལོལ་མ་བསད་ན་བཟའ་བཏུང་ཅི་ཡང་མི་སྤྱོད་ཅེས་དམ་བཅས༌པ་རེད། 13 དེ་ལྟར་བློ་སེམས་གཅིག་མཐུན་སྒོས་དམ་བཅའ་འཇོག་མཁན་མི་བཞི་བཅུ་ལྷག་ཡོད་དོ།། 14 དེ་ནས་མི་དེ་རྣམས་མཆོད་དཔོན་ཆེན་པོ་དག་དང་རྒན་པོ་རྣམས་ཀྱི་གམ་དུ་སོང་སྟེ་ན༌རེ། ངེད་ཅག་གིས་ཕོལ་ལོལ་མ་བསད་ན་ཟས་ཅི་ཡང་མི་སྤྱོད་ཅེས་དམ་བཅའ་ཆེན་པོ་བཞག་ཅིང་། 15 ད་ལྟ་ཁྱོད་ཅག་དང་དཔོན་རིགས་ཚོགས་པའི་ཚོགས་མི་རྣམས་ཀྱིས་སྟོང་དཔོན༌ལ། ཕོལ་ལོལ་ལ་ཞིབ་ཏུ་རྟོག་དཔྱོད་བྱ་ཁུལ་བྱེད་པའི་ཆེད་དུ་འདིར་འཁྲིད་ཡོང་དགོས་པའི་སྐད་གཏོང་བར༌གྱིས། ངེད་ཅག་གིས་གྲ་སྒྲིག་བྱས་ཟིན་པས་ཁོ་རང་གནས་འདིར་མ་སླེབས་པའི་སྔོན་ལ་གསོད་པར་བྱའོ་ཞེས་སྨྲས་སོ།། 16 འོན་ཀྱང་། ཕོལ་ལོལ་གྱི་ཚ་བོས་དེ་དག་གིས་ལྐོག་འཇབ་བྱེད་རྩིས་ཡོད་པ་ཐོས་ཏེ་དམག་སྒར་དུ་སོང་ནས་དོན་དེ་ཕོལ་ལོལ་ལ་སྨྲས་པ་རེད། 17 དེ་ནས་ཕོལ་ལོལ་གྱིས་བརྒྱ་དཔོན་ཞིག་བོས་ཏེ་འདི་སྐད༌དུ། ཁྱོད་ཀྱིས་ན་གཞོན་འདི་སྟོང་དཔོན་གྱི་དྲུང་དུ་ཁྲིད༌ཅིག ཁོ་ལ་ཞུ་རྒྱུའི་དོན་ཞིག་ཡོད་ཅེས་གསུངས་པ༌དང༌། 18 དེས་ཀྱང་ན་གཞོན་དེ་སྟོང་དཔོན་གྱི་དྲུང་དུ་ཁྲིད་དེ་ན༌རེ། བཙོན་པ་ཕོལ་ལོལ་གྱིས་ང་རང་ཁོའི་གམ་དུ་བོས་ཏེ་ན་གཞོན་འདི་ཁྱེད་ཀྱི་དྲུང་དུ་ཁྲིད༌ཅིག ཁོ་ལ་ཞུ་རྒྱུའི་དོན་ཞིག་ཡོད་པར་ཞུས་བྱུང་ཞེས་སྨྲས་པ༌དང༌། 19 སྟོང་དཔོན་གྱིས་ན་གཞོན་དེའི་ལག་པར་འཇུས་ནས་ཟུར་དུ་ཁྲིད་དེ་ན༌རེ། བདག་ལ་ཞུ་རྒྱུའི་དོན་ཅི་ཞིག་ཡོད་ཅེས་ལྐོག་ཏུ་དྲིས་པ༌ལ། 20 ན་གཞོན་ན༌རེ། ཡ་ཧུ་དཱ་པ་རྣམས་ཀྱིས་སང་ཉིན་ཁྱེད་ལ་ཕོལ་ལོལ་དཔོན་རིགས་ཚོགས་པའི་ཚོགས་མི་རྣམས་ཀྱི་གམ་དུ་འཁྲིད༌པའི་རེ་བ་ཞུས་ནས། ཁོང་གི་དོན་ལ་ཞིབ་ཏུ་རྟོག་དཔྱོད་བྱ་ཁུལ་བྱེད་པར་གྲོས་བྱས༌ཟིན། 21 མི་བཞི་བཅུ་ལྷག་གིས་ཕོལ་ལོལ་མ་བསད་ན་བཟའ་བཏུང་ཅི་ཡང་མི་སྤྱོད་ཅེས་དམ་བཅས་ནས་ལྐོག་འཇབ་བྱེད་རྩིས་ཡོད༌ཅིང༌། ད་ལྟ་གྲ་སྒྲིག་ཀྱང་བྱས་ཚར་ནས་ཁྱེད་ཀྱིས་ཆོག་མཆན་འགོད་པ་ཁོ་ནར་བསྒུགས་ཡོད༌པས། ཁྱེད་ཀྱིས་དེ་དག་གི་འདོད་ལ་མི་བསྟུན་པར་འཚལ་ཞེས་ཞུས་སོ།། 22 དེ་ནས་སྟོང་དཔོན་གྱིས་ན་གཞོན་དེ༌ལ། ཁྱོད་ཀྱིས་དོན་འདི་བདག་ལ་སྨྲས་པ་ནི་མི་གཞན་སུ་ལའང་སྨྲ་བར་མི་བྱའོ་ཞེས་གདམས་ཏེ་འགྲོ་རུ་བཅུག༌གོ།

ཕོལ་ལོལ་ཁོང་ཉིད་ཀེ་སར་ཡཱ་གྲོང་ཁྱེར་དུ་ཁྲིད༌པ།

23 དེ་ནས་སྟོང་དཔོན་གྱིས་བརྒྱ་དཔོན་གཉིས་བོས་ཏེ་ན༌རེ། རྐང་དམག་ཉིས་བརྒྱ༌དང༌། རྟ་དམག་བདུན༌ཅུ། མདུང་རིང་ཐོགས་པའི་རྐང་དམག་ཉིས་བརྒྱ་བཅས་སྟ་གོན་བྱོས༌དང༌། མཚན་མོའི་ཆུ་ཚོད་དགུའི་སྟེང་དུ་ཀེ་སར་ཡཱ་རུ་སྐྱོད༌ཅིག 24 གཞན༌ཡང༌། ཕོལ་ལོལ་ལ་ཞོན་པ་འགའ་གྲ་སྒྲིག་བྱས་ནས་སྤྱི་དཔོན་ཕེ་ལིག་གི་དྲུང་དུ་བདེ་བར་སྐྱོལ་ཅིག་ཅེས་བཀའ་བསྒོས་པ༌དང༌། 25-26 འཕྲིན་ཡིག་ཅིག་བྲིས་ཤིང་ནང་དོན་མདོར་བསྡུས་འདི་ལྟ༌སྟེ།

༄༅། །གུས་པར་འོས་པའི་སྤྱི་དཔོན་ཕེ་ལིག་གི་སྤྱན་དྲུང༌དུ།

ཐོག་མར་ཁྱེད་ལ་འཚམས་འདྲི་ཞུ་ཞེས་ཀཱ་ལོ་དི་ལི་སི་ཨ་ནས་སྤྲིངས༌དོན།

27 དེ་ཡང་མི་འདི་ནི་ཡ་ཧུ་དཱ་པ་དག་གིས་བཙན་གྱིས་བཟུང་ཞིང་གསོད་པར་རྩོམ་པའི་དུས༌སུ། བདག་གིས་ཁོ་རང་ནི་རོ་མཱ་པ་ཞིག་ཡིན་པ་ཤེས་ནས་དམག་མི་དང་བཅས་པ་གནས་དེར་སོང་སྟེ་ཁོ་རང་བསྐྱབས༌པ་དང་། 28 ཡ་ཧུ་དཱ་པ་དག་གིས་ཁོ་རང་གཏུག་བཤེར་བྱེད་པའི་རྒྱུ་མཚན་ཅི་ཡིན་པ་བདག་གིས་ཤེས་འདོད༌དེ། ཡ་ཧུ་དཱ་པའི་དཔོན་རིགས་ཚོགས་པའི་ཚོགས་མིའི་མདུན་དུ་ཁྲིད་པ༌ན། 29 ཁོ་རང་གཏུགས་དོན་ནི་ཡ་ཧུ་དཱ་པའི་ཆོས་ཀྱི་བཀའ་ཁྲིམས་ཐད་ལ་རྩོད་པ་བྱུང་བ་ཙམ༌ལས། བཙོན་དུ་འཇུག་པའམ་སྲོག་ཆད་གཅོད་དགོས་པའི་ཉེས་སྐྱོན་ཅི་ཡང་མེད་པ་ཤེས་སོ།། 30 ཕྱིས་སུ་ཁོ་རང་ལྐོག་གསོད་བྱེད་པའི་ཇུས་ངན་དེ་མི་ཞིག་གིས་བདག་ལ་སྨྲས་པ་དང་ངས་ཀྱང་འཕྲལ་དུ་ཁོ་རང་ཁྱེད་ཀྱི་དྲུང་དུ་བསྐྱལ༌ཞིང༌། ཁོ་རང་གཏུག་མཁན་རྣམས་ལའང་ཁྱེད་ཀྱི་དྲུང་ནས་ཁོ་རང་གཏུགས་ཤིག་ཅེས་ཁ་བསྒོ་བྱས་པ་ཡིན། མཇུག་མཐར་ཁྱེད་ཀྱི་སྐུ་ཁམས་བདེ་བར༌སྨོན། ཞེས༌པའོ།།

31 དེ་ནས་དམག་མི་རྣམས་ཀྱིས་བཀའ་བཞིན་དུ་མཚན་མོའི་དུས༌སུ་ཕོལ་ལོལ་ཁྲིད་ནས་ཨན་ཏི་པཱ་ཏྲི་རུ་སླེབས། 32 དེའི་ཕྱི༌ཉིན། རྟ་དམག་རྣམས་ཀྱིས་ཕོལ་ལོལ་བསྐྱལ་བ་དང་གཞན་རྣམས་ཕྱིར་དམག་སྒར་དུ་ལོག་གོ། 33 རྟ་དམག་རྣམས་ཀྱིས་ཕོལ་ལོལ་བསྐྱལ་ནས་ཀེ་སར་ཡཱ་རུ་སླེབས་པ་དང་འཕྲིན་ཡིག་དེ་སྤྱི་དཔོན་ལ་ཕུལ་ཞིང་ཕོལ་ལོལ་ཡང་ཁོའི་མདུན་དུ་བསླངས་སོ།། 34 སྤྱི་དཔོན་གྱིས་འཕྲིན་ཡིག་བཀླགས༌རྗེས། ཕོལ་ལོལ་ཡུལ་གང་ནས་ཡིན་པ་དྲིས་པ་དང་ཀི་ལིག་ཡཱ་ཡུལ་གྱི་ཡིན་པ་ཤེས༌ཏེ། 35 ཁྱོད་རང་གཏུག་མཁན་གྱི་མི་རྣམས་ཀྱང་སླེབས་པའི་ཚེ། ངས་ཁྱོད་ཀྱི་དོན་ལ་ཞིབ་ཏུ་མཉན་པར་བྱའོ་ཞེས་སྨྲས་པ༌དང༌། ཧེ་རོ་དཱའི་ཕོ་བྲང་དུ་ཕོལ་ལོལ་བཙོན་ལ་འཇུག་དགོས་པའི་བཀའ་གནང༌ངོ༌།།

ལེའུ་ཉེར་བཞི༌པ།

སྤྱི་དཔོན་ཕེ་ལིག་གི་མདུན་ནས་ཕོལ་ལོལ་ལ་འདྲི་གཅོད་བྱེད༌པ།

1 དེ་ནས་ཉིན་ལྔ་འགོར༌རྗེས། མཆོད་དཔོན་ཆེན་པོ་ཨ་ནན་ཡཱ་དང་རྒན་པོ་འགའ་ཤས་ཁྲིམས་རྩོད་པ་ཐུར་ཐོ་ལོ་དང་མཉམ་དུ་སླེབས་ཏེ། སྤྱི་དཔོན་གྱི་དྲུང་དུ་ཕོལ་ལོལ་གཏུག་བཤེར་བྱས་སོ།། 2 དེ་ནས་ཕོལ་ལོལ་བོས་ཡོང་བ་དང་ཐུར་ཐོ་ལོ་ན༌རེ། དཔོན་ཆེན་ཕེ་ལིག༌ལགས། ཁྱེད་ཀྱི་བཀའ་དྲིན་ལས་ངེད་རྣམས་ཀྱིས་ཡུན་རིང་ལ་ཞི་བདེའི་དཔལ་ལ་རོལ་བ༌དང༌། ཡུལ་འདིའི་ཞན་ཆ་ཡང་ཁྱེད་ཀྱི་མངོན་ཤེས་ཀྱིས་རྟོགས་ཏེ་ཡོ་བསྲང་བྱས༌པས། 3 ངེད་ཅག་གིས་ཀྱང་དུས་དང་རྣམ་པ་ཀུན་ཏུ་དོན་འདི་ཁས་ལེན་པ་དང་སེམས་གཏིང་ནས་ཁྱེད་ལ་བཀའ་དྲིན་ཞུའོ།། 4 འོན༌ཀྱང༌། ཁྱེད་ལ་ལྷག་ཏུ་སུན་སྣང་མི་བསྐྱེད་པའི༌ཕྱིར། ཁྱེད་ཀྱིས་ཐུགས་བག་ཕེབས་ངང་ངེད་ཅག་གི་ཚིག་འགའ་ལ་གསན་རོགས༌ཞུ། 5 མི་འདི་ནི་འགོས་ནད་ལྟ་བུ་ཞིག་ཡིན༌ཏེ། མི་འདིས་ས་གཞི་ཡོངས་སུ་སྡོད་པའི་ཡ་ཧུ་དཱ་པ་ཐམས་ཅད་ལ་ངན་སྐུལ་བྱས་ཤིང་ཟིང་ཆ་བཟོས་པ༌དང༌། ཁོ་ནི་ནཱ་ཙ་རེལ་གྱི་གྲུབ་མཐའི་འགོ་པའང༌ཡིན་ནོ།། 6 ཐ་ན་ཁོས་མཆོད་ཁང་ཡང་མི་གཙང་བར་བྱེད་འདོད་པས། སྔར་ངེད་ཅག་གིས་ཁོ་རང་བཟུང༌སྟེ། རང་གི་བཀའ་ཁྲིམས་བཞིན་ཐག་གིས་གཅོད་པར་བསམས༌མོད། 7 འོན་ཀྱང་སྟོང་དཔོན་ལི་སི་ཨ་སླེབས་ཏེ། བཙན་ཤེད་ཀྱིས་ཕོལ་ལོལ་ངེད་ཅག་གི་ལག་ནས་ཕྲོགས་ཤིང༌། ཁོ་རང་གཏུགས་པའི་མི་རྣམས་ལ་ཁྱེད་ཀྱི་དྲུང་དུ་སོང་ཞེས་བཀའ་བསྒོས་པ་དང་། 8 ཁྱེད་ཀྱིས་ཁོ་ལ་ཞིབ་ཏུ་འདྲི་གཅོད་མཛད༌ན། ངེད་ཅག་གིས་ཁོ་རང་གཏུགས་པའི་རྒྱུ་མཚན་ཐམས་ཅད་རྟོགས་ནུས་པ་ཡིན་ཞེས་གཏུགས། 9 ཡ་ཧུ་དཱ་པ་རྣམས་ཀྱིས་ཀྱང་དེ་དང་བསྟུན་ནས་དངོས་གནས་དེ་ལྟར་ཡིན་ཞེས་ཁོང་ཉིད་གཏུགས་སོ།།

10 དེ་ནས་སྤྱི་དཔོན་ཕེ་ལིག་གིས་ཕོལ་ལོལ་ལ་གཏམ་སྨྲ་རུང་བའི་བརྡ་བསྟན་པ༌ན། ཁོང་ན་རེ། ངས་ཁྱེད་རང་ནི་ལོ་མང་པོར་མི་རིགས་འདིའི་ཁྲིམས་དཔོན་ཡིན་པ་ཤེས༌པས། དགའ་སྤྲོའི་ངང་ནས་རང་ཉིད་ལ་དག་འབུད་བྱེད་པའོ།། 11 ཁྱེད་ཀྱིས་རྩད་གཅོད་བྱས་ན་རྟོགས་ནུས༌ཏེ། ང་རང་ཡེ་རུ་སཱ་ལེམ་ལ་མཇལ་དུ་སོང་བ་དང་ད་ལྟའི་བར་དུ་ཉིན་བཅུ་གཉིས་ལས་མ་འགོར༌ལ། 12 ངས་མཆོད་ཁང་དང་ཆོས༌ཁང༌། ཡང་ན་གྲོང་ཁྱེར་བཅས་ནས་མི་གཞན་དང་རྩོད་གླེང་མ་བྱས་ཤིང་ཟིང་ཆ་བཟོས་མ་མྱོང་ལ་ཁོ་རྣམས་ཀྱིས་ཀྱང་མ་མཐོང༌བ་ཡིན་ནོ།། 13 ད་ལྟ་ང་རང་ཁྱེད་ལ་གཏུགས་པའི་དོན་དེར་ཁོ་རྣམས་ཀྱིས་ཀྱང་བདེན་དཔང་བྱེད་མི་ནུས་སོ།། 14 འོན་ཀྱང་ངས་ཁྱེད་ལ་དོན་ཞིག་ཁས་ལེན་པར་བྱེད༌དེ། ཁོ་རྣམས་ཀྱིས་མཱ་ཤི་ཀའི་ཆོས་ཀྱི་ལམ་དེ་ལོག་ལྟ་ཡིན་ཟེར༌ཡང༌། ངས་ཆོས་དེ་བཞིན་དུ་ངེད་ཅག་གི་ཕ་མེས་ཀྱི་དཀོན་མཆོག་ལ་བསྙེན་བཀུར་བྱེད༌ཅིང༌། བཀའ་ཁྲིམས་དང་ལུང་སྟོན་པའི་མདོ་ལས་བཀོད་ཡོད་པ་ཐམས་ཅད་ལའང་མཐུན་པར་དད་པ་བྱེད་དོ།། 15 གཞན༌ཡང༌། ཡ་ཧུ་དཱ་པ་འདི་རྣམས་དང་འདྲ་བར་ངས་དཀོན་མཆོག་ལ་རེ་སྨོན་བྱེད༌དེ། མི་རྣམ་དག་དང་མི་ངན་པ་གང་ཡིན་ཡང་གཤིན་པོ་རྣམས་སླར་གསོན་པར་འགྱུར་ངེས༌ཡིན་ནོ།། 16 དེའི༌ཕྱིར། ངས་དུས་རྟག་ཏུ་དཀོན་མཆོག་དང་མི་གཞན་དག་གི་མདུན་དུ་བསམ་པ་རྣམ་དག་འཆང་བར་བརྩོན༌ཞིང་། 17 ལོ་འགའི་རྗེས༌སུ། ངས་རང་གི་མི་རིགས་ལ་རོགས་སྐྱོར་བྱེད་པའི་ཞལ་འདེབས་འབུལ་བ་དང༌། དཀོན་མཆོག་ལ་མཆོད་པ་འབུལ་ཆེད་ཡེ་རུ་སཱ་ལེམ་དུ་སོང་བ༌དང༌། 18 མཆོད་པ་འབུལ་བཞིན་པའི་སྒང༌ལ། ངས་མཆོད་ཁང་ནས་ཆོས་ཀྱི་གཙང་སྦྲའི་ཆོ་ག་བསྒྲུབས་ཟིན་པ་དེ་ཨེ་ཞི་ཡཱ་ཡུལ་ནས་ཡོང་བའི་ཡ་ཧུ་དཱ་པ་འགའ་ཞིག་གིས་མཐོང༌ཡང༌། གནས་དེར་མི་མང་པོ་མ་འདུས་ཤིང་འུར་ཡང་མ་བརྒྱབ་བོ།། 19 གལ་ཏེ་ཁོ་རྣམས་ལ་ང་རང་གཏུག་རྒྱུའི་དོན་ཞིག་ཡོད༌ན། ཁྱེད་ཀྱི་དྲུང་དུ་ཡོང་ནས་གཏུག་འོས༌ཤིང༌། 20 ཡང་ན་ང་རང་དཔོན་རིགས་ཚོགས་པའི་ཚོགས་མི་རྣམས་ཀྱི་མདུན་དུ་སྡོད་པའི་སྐབས༌སུ། མི་འདི་རྣམས་ཀྱིས་བདག་ལ་ཉེས་སྐྱོན་གང་ཞིག་ཡོད་པ་རྙེད་ན་ཁོ་ཚོ་རང་གིས་གསལ་བཤད་བྱས་ཆོག 21 གལ་ཏེ་ཉེས་སྐྱོན་ཡོད་པའི་དབང་དུ་བཏང༌ནའང༌། སྔར་ནས་ང་རང་ཁོ་རྣམས་ཀྱི་ཁྲོད་དུ་ཡར་ལངས་ཏེ་སྐད་ཆེན༌པོས། དེ་རིང་གི་དུས་འདིར་ཁྱོད་རྣམས་ཀྱི་མདུན་ནས་ངས་འདྲི་གཅོད་མྱོང་བ་ནི། གཤིན་པོ་རྣམས་སླར་གསོན་པར་འགྱུར་བའི་དོན་དེའི་གནས་ལུགས་ཀྱི་ཕྱིར་རོ་ཞེས་སྨྲས་པའི་གཏམ་དེ་ཁོ་ན་ཡིན་ཞེས་གསུངས༌སོ།།

22 དེ་ནས་ཕེ་ལིག་ནི་མཱ་ཤི་ཀའི་ཆོས་ཀྱི་ལམ་དེ་ལ་ཆ་རྒྱུས་གསལ་པོ་ཡོད་ནའང་ཁོ་ན༌རེ། སྟོང་དཔོན་ལི་སི་ཨ་འདིར་ཕེབས༌ཚེ། ངས་ཁྱོད་རྣམས་ཀྱི་དོན་འདིར་ཁྲིམས་ཐག་གཅོད་ངེས་ཡིན་ཞེས་སྨྲས་རྗེས་གྲོལ་བ༌དང༌། 23 བརྒྱ་དཔོན་ལ་ཕོལ་ལོལ་སྲུང་སྐྱོབ་བྱེད་པ་དང་རང་དབང་ཅུང་ཙམ་ཡོད་པར་བྱེད་པ་དང༌། ཁོང་གི་གྲོགས་རྣམས་ཀྱང་ཁོང་ལ་ཞབས་ཏོག་བསྒྲུབ་ཏུ་ཡོང་ཆོག་པའི་བཀའ་བསྒོས༌པ་རེད། 24 དེ་ནས་ཉིན་འགའ་འགོར༌རྗེས། ཕེ་ལིག་དང་ཁོའི་ཡ་ཧུ་དཱ་པའི་ཆུང་མ་དྲུ་སིལ་ལཱ་གཉིས་མཉམ་དུ་ཕེབས་ཤིང་ཕོལ་ལོལ་བོས༌ཏེ། ཁོང་གིས་མཱ་ཤི་ཀ་ཡེ་ཤུ་ལ་དད་པ་བྱེད་པའི་སྐོར་གྱི་ཆོས་གསུངས་པ་ལ་མཉན། 25 ཕོལ་ལོལ་གྱིས་དྲང་བདེན་གྱི་ལས་དང་རང་ཚོད་ཟིན་དགོས༌ཚུལ། མ་འོངས་པར་ཁྲིམས་ཐག་གཅོད་པའི་སྐོར་བཅས་ཀྱི་ཆོས་གསུངས་པ༌ན། ཕེ་ལིག་དོན་དེ་དག་ལ་འཇིགས་ཏེ་ན༌རེ། ཁྱེད་རང་གནས་སྐབས་སུ་ཕྱིར་ལོག༌དང༌། བདག་ལ་ཁོམ་ལོང་བྱུང་ན་ཁྱེད་ཉིད་ཡང་བསྐྱར་འབོད་པར་བྱའོ་ཞེས་སྨྲས་སོ།། 26 ཡང་དུས་དེ་ལ་ཕེ་ལིག་གིས་ཕོལ་ལོལ་ལས་ལྐོག་རྔན་ལེན་པར་རེ་བ་བཅངས་པས་ཐེངས་མང་པོར་ཁོང་ཉིད་བོས་ནས་གླེང་མོལ་བྱས་སོ།། 27 དེ་ནས་ལོ་གཉིས་འགོར༌རྗེས། ཕོར་ཀེའུ་ཨོ་ཕེ་ཏི་ཞེས་པ་ཕེ་ལིག་གི་ཚབ་ལ་སྤྱི་དཔོན་དུ་བསྐོས། འོན་ཀྱང་ཕེ་ལིག་གིས་ཡ་ཧུ་དཱ་པ་རྣམས་ཀྱི་ངོ་སོ་ལེན་པའི་ཕྱིར་ཕོལ་ལོལ་མ་བཏང་བར་བཙོན་དུ་བཞག༌གོ།

ལེའུ་ཉེར་ལྔ༌པ།

སྤྱི་དཔོན་ཕེ་ཏིའི་མདུན་དུ་ཕོལ་ལོལ་ལ་འདྲི་གཅོད་བྱས༌པ།

1 དེ་ཡང་སྤྱི་དཔོན་ཕེ་ཏི་ཡུལ་ལྗོངས་དེར་སླེབས་ནས་ཉིན་གསུམ་གྱི་རྗེས༌སུ། ཀེ་སར་ཡཱ་ནས་ཡར་ཡེ་རུ་སཱ་ལེམ་དུ་སོང་བ༌དང༌། 2 མཆོད་དཔོན་ཆེན་པོ་དག་དང་ཡ་ཧུ་དཱ་པའི་དཔོན་རིགས་རྣམས་ཀྱིས་ཁོ་ལ་ཕོལ་ལོལ་གཏུགས༌ཤིང༌། 3 ཕོལ་ལོལ་ཁོང་ཉིད་ཡེ་རུ་སཱ་ལེམ་དུ་འཁྲིད་ཡོང་བར་རེ་བ་ཡང་ཡང་ཞུས། ཅིའི་ཕྱིར་ཞེ་ན། ཡ་ཧུ་དཱ་པའི་དཔོན་རིགས་དེ་དག་གིས་ལམ་བར་དུ་ཁོང་ཉིད་གསོད་པར་ལྐོག་འཇབ་བྱས་ཡོད་པའི་ཕྱིར༌ཡིན། 4 འོན༌ཀྱང༌། ཕེ་ཏི་ན༌རེ། ཕོལ་ལོལ་བྱ་བ་ཀེ་སར་ཡཱ་ནས་བཙོན་ལ་བཅུག་ཡོད་ཅིང་ང་རང་ཅང་མ་འགོར་བར་དེ་རུ་འགྲོ་བ་ཡིན། 5 དེ་བས་ཁྱོད་རྣམས་ལས་མི་དབང་ཐང་ཅན་རྣམས་བདག་དང་མཉམ་དུ༌འགྲོའོ།། གལ་ཏེ་མི་དེ་ལ་ཉེས་སྐྱོན་ཡོད་ན་གཏུག་ཆོག་ཅེས་སྨྲས༌སོ།།

6 དེ་ནས་ཕེ་ཏི་བྱ་བ་ཡེ་རུ་སཱ་ལེམ་དུ་ཉིན་བརྒྱད་ནས་བཅུ་ཙམ་ལ་བསྡད་པ་དང་མར་ཀེ་སར་ཡཱ་རུ་སོང༌ཞིང༌། དེའི་ཕྱི་ཉིན་ཁྲིམས་དཔོན་གྱི་ཁྲིའི་སྟེང་དུ་བཞུགས་ཤིང་ཕོལ་ལོལ་འཁྲིད་ཡོང་དགོས་པའི་བཀའ་གནང༌ངོ་།། 7 ཕོལ་ལོལ་ཁྲིམས་ཁང་དུ་ཡོང་བ་དང་ཡེ་རུ་སཱ་ལེམ་ནས་མར་ཡོང་བའི་ཡ་ཧུ་དཱ་པ་རྣམས་ཀྱང་སླེབས་ཏེ། ཕོལ་ལོལ་གྱི་མཐའ་བསྐོར་ཞིང་དོན་རྐྱེན་ཚབས་ཆེན་མང་པོ་གླེང་ནས་ཁོང་ཉིད་གཏུགས་ནའང་བདེན་དཔང་བྱེད་མ་ནུས་སོ།། 8 ཕོལ་ལོལ་གྱིས་དག་འབུད་བྱས་ནས་འདི་ལྟར་སྨྲས༌པ་སྟེ། ང་རང་ནི་ཡ་ཧུ་དཱ་པའི་བཀའ་ཁྲིམས༌དང༌མཆོད༌ཁང༌། ཡང་ན་སེ་བཟིར་བཅས་གང་ལའང་འགལ་མ་མྱོང་ཞེས་པའོ།། 9 འོན༌ཀྱང༌། ཕེ་ཏིས་ཡ་ཧུ་དཱ་པ་རྣམས་ཀྱི་ངོ་སོ་ལེན་པའི་ཕྱིར་ན༌རེ། ཁྱོད་རང་ཡར་ཡེ་རུ་སཱ་ལེམ་དུ་སོང༌ནས། བདག་གིས་ཁྱོད་ཀྱི་དོན་འདིར་ཁྲིམས་ཐག་བཅད་ན་ཁྱོད་རང་འཐད་པ་ཡིན་ནམ་ཞེས་དྲིས་པ༌དང༌། 10 ཕོལ་ལོལ་གྱིས་འདི་སྐད༌དུ། ང་རང་ནི་སེ་བཟིར་གྱི་ཁྲིའི་མདུན་དུ་བསྡད་ཡོད༌ཅིང༌། འདི་ནི་བདག་ལ་འདྲི་གཅོད་བྱེད་འོས་པའི་གནས་ཀྱང༌ཡིན། ངས་ཡ་ཧུ་དཱ་པ་རྣམས་ལ་གནོད་པའི་བྱ་བ་ཅི་ཡང་བྱས་མ་མྱོང་བ་ཁྱེད་ཀྱིས་ཀྱང་གསལ་པོར་ཤེས༌པ་ཡིན་ནོ།། 11 གལ་ཏེ་ང་རང་ཉེས་ཅན་ཡིན་པ་དང་ངས་སྲོག་ཆད་གཅོད་འོས་པའི་ཉེས་པ་གང་ཞིག་བྱས་ཡོད༌ན། ང་རང་འཆི་དགོས་ཀྱང་རང་སྲོག་ལ་འཛེམ་པར་མི༌བྱའོ།། གལ་ཏེ་ཁོ་རྣམས་ཀྱིས་ང་རང་གཏུགས་པའི་དོན་དེ་རྣམས་བདེན་པ་མ་ཡིན་ན་སུས་ཀྱང་ང་རང་ཁོ་རྣམས་ལ་སྤྲོད་མི་རུང༌སྟེ། ངས་ཀྱང་སེ་བཟིར་ལ་གཏུག་བཤེར་ཞུ་རྒྱུ་ཡིན་ཞེས་གསུངས༌ཤིང༌། 12 ཕེ་ཏིས་རང་གི་གྲོས་ཚོགས་ཀྱི་མི་རྣམས་དང་གྲོས་བྱས་ཏེ་ན༌རེ། ཁྱོད་ཀྱིས་སེ་བཟིར་ལ་གཏུག་བཤེར་ཞུ་འདོད་ན་ཁོང་གི་དྲུང་དུ་འགྲོ་དགོས་ཞེས་སྨྲས༌སོ།།

སྤྱི་དཔོན་ཕེ་ཏི་དང་ས་གནས་རྒྱལ་པོ་ཨག་རི་པཱ་གཉིས་བར་གྱི་གླེང༌མོལ།

13 དེ་ནས་ཉིན་ཁ་ཤས་འགོར༌རྗེས། ས་གནས་རྒྱལ་པོ་ཨག་རི་པཱ་དང་པུར་ནེ་ཀེ་གཉིས་ཀེ་སར་ཡཱ་རུ་ཕེབས་ཏེ་ཕེ་ཏི་ལ་འཚམས་འདྲི་བྱས༌ཤིང༌། 14 ཁོ་གཉིས་ཉིན་མང་པོར་བཞུགས་པ་དང་ཕེ་ཏི་ཡིས་ཕོལ་ལོལ་གྱི་གནས་ཚུལ་ས་གནས་རྒྱལ་པོ་ལ་འདི་ལྟར་ཞུས་པ༌སྟེ། འདིར་ཕེ་ལིག་གིས་བཙོན་དུ་བཅུག་པའི་མི་ཞིག་ཡོད་པ༌དང༌། 15 ང་རང་ཡེ་རུ་སཱ་ལེམ་དུ་སྡོད་པའི་དུས༌སུ། མཆོད་དཔོན་ཆེན་པོ་དག་དང་ཡ་ཧུ་དཱ་པའི་རྒན་པོ་རྣམས་ཀྱིས་མི་དེ་གཏུགས་ཤིང་ཁོ་རང་ལ་ཉེས་ཆད་གཅོད་པའི་རེ་བ་ཞུས། 16 ངས་དེ་རྣམས་ལ་འདི་ལྟར་སྨྲས་པ༌སྟེ། མི་སུ་ཞིག་ཡིན་ཡང་གྱོད་ཡ་དང་གཏུག་མཁན་གཉིས་ཀྱིས་གདོང་ཐུག་ནས་ར་སྤྲོད་མ་བྱས་པ༌དང༌། རང་ཉིད་གཏུགས་པའི་དོན་དེར་དག་འབུད་བྱེད་པའི་གོ་སྐབས་མ་བྱུང་སྔོན༌དུ། མི་དེར་ཉེས་ཆད་གཅོད་པ་ནི་རོ་མཱ་པའི་སྲོལ་མིན་ཞེས་བཤད་པ༌ཡིན། 17 དེ་ནས་གཏུག་མཁན་རྣམས་འདིར་སླེབས་པ་དང་ངས་དུས་འགྱངས་མ་བྱས༌པར། དེའི་ཕྱི་ཉིན་ང་རང་ཁྲིམས་དཔོན་གྱི་ཁྲིའི་སྟེང་དུ་བསྡད་ནས་མི་དེ་འཁྲིད་ཡོང་དགོས་པའི་བཀའ་བསྒོས་པ༌དང༌། 18 གཏུག་མཁན་རྣམས་ཡར་ལངས་ཏེ་ཁོ་རང་གཏུགས༌ཤིང༌། དེ་རྣམས་ཀྱིས་གཏུགས་པའི་དོན་དེ་དག་ནི་ངས་ཚོད་དཔག་བྱས་པའི་ཉེས་པ་དེའི་རིགས་ནི་མིན་ནོ།། 19 འོན༌ཀྱང༌། ཁོ་རྣམས་ཀྱི་བར་དུ་རང་གི་ཆོས་ལུགས་ཐད་ནས་རྩོད་པ༌འགའ་ཤས་བྱུང་བ་སྟེ། ཡེ་ཤུ་ཟེར་བའི་མི་ཞིག་ཡོད་པ་ཤི་ཟིན་ནའང་ཕོལ་ལོལ་གྱིས་དེ་གསོན་པོ་ཡིན་ཞེས་ཟེར། 20 ངས་དོན་འདིའི་རིགས་ལ་ཇི་ལྟར་རྩད་གཅོད་བྱེད་པ་མ་ཤེས་པས་ཁོ་ལ་འདི་ལྟར་དྲིས༌པ་སྟེ། ཁྱོད་རང་ཡེ་རུ་སཱ་ལེམ་དུ་སོང་ནས་བདག་གིས་ཁྱོད་ཀྱི་དོན་འདི་ཐག་བཅད་ན་ཁྱོད་རང་འཐད་དམ་ཞེས༌པའོ།། 21 འོན༌ཀྱང༌། ཕོལ་ལོལ་གྱིས་རང་ཉིད་འདི་རུ་བཙོན་དུ་བཅུག་ནས་བསྲུང་བ་དང་གོང་མ་རྒྱལ་པོས་ཁྲིམས་ཐག་གཅོད་པར་རེ་བ་ཞུས༌པས། ངས་ཀྱང་ཁོ་རང་སེ་བཟིར་གྱི་དྲུང་དུ་བསྐྱལ་བའི་བར་དུ་འདི་ནས་བཙོན་དུ་བཅུག་ནས་བསྲུང་དགོས་པའི་བཀའ་གནང་བ་ཡིན་ཞེས་སྨྲས་སོ།། 22 དེ་ནས་ཨག་རི་པཱས་སྤྱི་དཔོན་ཕེ་ཏི༌ལ། ང་རང་ཡང་མི་འདིའི་གཏམ་ལ་མཉན་པར་དགའ་ཞེས་སྨྲས་པ༌དང༌། ཕེ་ཏི་ན༌རེ། དེས་ན་སང་ཉིན་ཁྱེད་ཀྱིས་ཀྱང་གསན་པར་འགྱུར་ཞེས་སྨྲས༌སོ།།

ཕོལ་ལོལ་རྒྱལ་པོ་ཨག་རི་པཱའི་དྲུང་དུ་ཁྲིད༌པ།

23 དེའི་ཕྱི༌ཉིན། ཨག་རི་པཱ་དང་པུར་ནེ་ཀེ་གཉིས་བརྗིད་ཉམས་ཆེན་པོའི་ངང་ནས་ཕེབས༌ཤིང༌། སྟོང་དཔོན་དང་གྲོང་ཁྱེར་གྱི་སྐུ་དྲག་རྣམས་དང་མཉམ་དུ་ཚོགས་ཁང་དུ་ཕྱིན་པ༌དང༌། ཕེ་ཏིས་བཀའ་བསྒྲགས་པ་དང་ཕོལ་ལོལ་ཁྲིད་ཡོང༌བ་རེད། 24 དེ་ནས་ཕེ་ཏི་ན༌རེ། འདིར་བཞུགས་པའི་རྒྱལ་པོ་ཨག་རི་པཱ་དང་སྐུ་ཞབས་རྣམ༌པ། ཁྱེད་ཅག་གིས་གཟིགས༌དང༌། མི་འདི་ནི་བདག་ལ་ཡ་ཧུ་དཱ་པ་ཐམས་ཅད་ཀྱིས་ཡེ་རུ་སཱ་ལེམ་དང་གནས་འདི་ནས་ཁོ་རང་གསོན་པོར་བསྐྱུར་མི་རུང་ཞེས་ནན་ཞུ་བྱས་ཤིང་འུར་བརྒྱབ་པ་དེ་ཡིན། 25 འོན༌ཀྱང༌། ངས་མི་འདིར་སྲོག་ཆད་གཅོད་འོས་པའི་ཉེས་པ་ཅི་ཡང་མ་རྙེད་པ༌དང༌། ཁོས་གོང་མ་རྒྱལ་པོ་ལ་གཏུག་བཤེར་ཞུ་རྒྱུ་ཡིན་ཞེས་སྨྲས༌པས། ངས་ཀྱང་ཁོ་རང་གོང་མ་རྒྱལ་པོའི་དྲུང་དུ་གཏོང་རྒྱུ་ཐག་གིས་བཅད་དོ།། 26 བདག་ལ་མི་འདིའི་སྐོར་གྱི་གནས་ཚུལ་གསལ་པོ་ཞིག་ཡི་གེར་བཀོད་ནས་བདག་གི་རྗེ་བོར་འབུལ་རྒྱུ་མེད༌པས། ཁོ་རང་ཁྱེད་རྣམས་དང་ལྷག་པར་རྒྱལ་པོ་ཨག་རི་པཱ་ཁྱེད་ཀྱི་དྲུང་དུ་ཁྲིད་ཡོང༌ཞིང༌། དེ་ནི་མི་འདི་ལ་འདྲི་གཅོད་བྱས་རྗེས་ཡར་ཞུ་བྱེད་བདེ་བའི་ཆེད་དུ༌ཡིན། 27 ངས་བལྟས་ན་བཙོན་པ་ཞིག་ལ་ཉེས་པ་ཅི་ཡོད་པ་མ་བསྟན་པར་གོང་མ་རྒྱལ་པོའི་དྲུང་དུ་འཁྲིད་པ་ནི་གནས་ལུགས་དང་མི་མཐུན་ཞེས་སྨྲས༌སོ།།

ལེའུ་ཉེར་དྲུག༌པ།

ཕོལ་ལོལ་གྱིས་རྒྱལ་པོ་ཨག་རི་པཱའི་དྲུང་དུ་རང་ལ་དག་འབུད་བྱས༌པ།

1 དེ་ནས་ཨག་རི་པཱ་བྱ་བས་ཕོལ་ལོལ་ལ། ཁྱོད་ཀྱིས་རང་གི་རྒྱུ་མཚན་བཤད་ཆོག་ཅེས་སྨྲས་པ༌དང༌། ཕོལ་ལོལ་གྱིས་ལག་བརྡ་བྱེད་བཞིན་དག་འབུད་བྱེད་པའི་གཏམ་འདི་ལྟར་སྨྲས༌པ། 2 ཀྱེ། རྒྱལ་པོ་ཨག་རི་པཱ༌ལགས། ངས་དེ་རིང་གི་དུས་འདིར་ཡ་ཧུ་དཱ་པ་རྣམས་ཀྱིས་ང་རང་གཏུགས་པའི་དོན་དེ་ཐམས་ཅད་ཁྱེད་ཀྱི་དྲུང་དུ་དག་འབུད་བྱེད་ཐུབ་པ་ནི་དངོས་གནས་སྟབས་ལེགས༌པ་རེད། 3 དེ་ལས་ཀྱང་ཤིན་ཏུ་ལེགས་པ་ནི་ཁྱེད་ཀྱིས་ཡ་ཧུ་དཱ་པའི་ལུགས་སྲོལ་དང་ཁོ་རྣམས་ཀྱི་རྩོད་གླེང་གི་ནང་དོན་ཡང་རྟོགས་པས་ཁྱེད་ཀྱིས་ཐུགས་མི་སུན་པར་བདག་ལ་གསན་རོགས༌ཞུ། 4 ང་རང་ནི་ཆུང་དུས་ནས༌བཟུང༌། རང་ཡུལ་གྱི་མི་རྣམས་ཀྱི་ཁྲོད་དང་ཡེ་རུ་སཱ་ལེམ་དུ་སྤྱོད་ལམ་ག་འདྲ་ཡིན་པ་ཡ་ཧུ་དཱ་པ་ཐམས་ཅད་ཀྱིས་ཤེས༌པ་ཡིན། 5 གལ་ཏེ་ཁོ་རྣམས་ཀྱིས་བདེན་དཔང་བྱེད་འདོད༌ན། ང་ནི་སྔོན་ཆད་ངེད་ཅག་གི་ཆོས་ལུགས་ལྟར་ཆོས་ཁྲིམས་ཆེས་དམ་པོའི་ཕ་རུ་ཤི་པའི་གྲུབ་མཐའ་རུ་ཞུགས་མྱོང་བ་རྟོགས་སོ།། 6 ད་ལྟ་ངས་གནས་འདི་ནས་འདྲི་གཅོད་མྱོང་བ་ནི་དཀོན་མཆོག་གིས་བདག་ཅག་གི་ཕ་མེས་ལ་ཞལ་གྱིས་བཞེས་པར་རེ་སྨོན་བཅངས་པའི་ཕྱིར་ཡིན༌ཏེ། 7 ངེད་ཅག་ཚོ་པ་བཅུ་གཉིས་ཐམས་ཅད་ཀྱིས་ཉིན་མཚན་ཀུན་ཏུ་འབད་པ་ལྷུར་ལེན་སྒོས་དཀོན་མཆོག་ལ་བསྙེན་བཀུར་བྱས་ནས་ཞལ་བཞེས་དེ་འཐོབ་པར་རེ་སྨོན་བྱེད། རྒྱལ་པོ༌ལགས། ཡ་ཧུ་དཱ་པས་ང་རང་གཏུགས་པ་ནི་རེ་སྨོན་འདིའི་རྐྱེན་ཡིན། 8 དཀོན་མཆོག་གིས་གཤིན་པོ་རྣམས་སླར་གསོན་པར་མཛད་པའི་དོན་དེར་ཁྱོད་རྣམས་ཀྱིས་ཅིའི་ཕྱིར་ཡིད་རྟོན་མི་བྱེད་དམ།

9 སྔོན་ཆད་ངས་ཀྱང་ཕྱོགས་གང་མང་ནས་ནཱ་ཙ་རེལ་གྱི་ཡེ་ཤུའི་མཚན་ལ་ངོ་རྒོལ་བྱ་འོས་པར་སྙམ༌ཞིང༌། 10 ཡེ་རུ་སཱ་ལེམ་དུའང་དེ་ལྟར་བྱས་མྱོང༌སྟེ། མཆོད་དཔོན་ཆེན་པོ་རྣམས་ལས་དབང་ཆ་ཐོབ་པ་དང་དད་ལྡན་དམ་པ་མང་པོ་བཙོན་དུ་བཅུག་ཅིང་དེ་རྣམས་དམར་གསོད་བྱེད་པ་ལའང་ཡིད་འཐད་བྱུང་བ༌ཡིན། 11 ངས་ཆོས་ཁང་སོ་སོ་ནས་ཐེངས་མང་པོར་ལུས་ཆད་བཅད་པ་དང་བཙན་ཤེད་ཀྱིས་དེ་རྣམས་ལ་གཙོ་བོ་ཡེ་ཤུར་སྐུར་འདེབས་ཀྱི་གཏམ་སྨྲ་བར་བསྐུལ་བ༌དང༌། ཡང་དད་ལྡན་དམ་པ་དེ་རྣམས་ལ་ཞེ་སྡང་གིས་སྤྱོས་ཤིང་ཕྱི་ཕྱོགས་ཀྱི་གྲོང་ཁྱེར་དག་ལ་དེད་ནས་སོང་མྱོང༌ངོ་།། 12 སྐབས༌དེར། ངས་མཆོད་དཔོན་ཆེན་པོ་རྣམས་ཀྱི་དབང་ཆ་དང་བཀའ་དང་དུ་བླངས་ཏེ་དཱ་མེ་སེག་ཏུ་སོང་བ༌ཡིན། 13 རྒྱལ་པོ་ལགས། ལམ་དུ་ཆས་པའི་ཉིན་གུང་གི་དུས༌སུ། ངས་ནམ་མཁའི་ཞིང་ཁམས་ནས་ཉི་མ་ལས་ཀྱང་ཤིན་ཏུ་གསལ་བའི་འོད་ཅིག་འཕྲོས་པ་མཐོང༌ཞིང༌། འོད་དེ་ང་དང་ངའི་ལམ་གྲོགས་རྣམས་ཀྱི་ཕྱོགས་བཞིར་ཤར་ཏོ།། 14 དེ་མ་ཐག་ངེད་རྣམས་ས་རུ་འགྱེལ་བ་དང་ཨིབ་རིའི་མི་རིགས་ཀྱི་སྐད་ཀྱིས་བདག་ལ་འདི་སྐད༌དུ། ཀྱེ། སོ༌ལོ། སོ་ལོ། ཁྱོད་ཀྱིས་བདག་ལ་གནོད་འཚེ་བྱེད་དོན་ཅི་ཡིན༌ནམ། དབྱུག་ལྕག་ལ་རྡོག་ཐོས་བརྒྱབ་ན་ཁྱོད་ཀྱིས་དཀའ་ཞེས་པའི་སྐད་སྒྲ་ཞིག་གྲགས་པ་ཐོས༌བྱུང་ངོ༌།། 15 དེ་ནས་ངས་གཙོ་བོ༌ལགས། ཁྱེད་རང་སུ་ཡིན་ནམ་ཞེས་ཞུས་པ༌ན། གཙོ་བོས་འདི་སྐད༌དུ། བདག་ནི་ཁྱོད་ཀྱིས་གནོད་འཚེ་བྱེད་བཞིན་པའི་ཡེ་ཤུ་ཡིན། 16 ཁྱོད་ཡར་ལངས་ནས་སྡོད༌ཅིག ང་རང་ཆེད་དུ་ཁྱོད་ལ་མངོན་པར་བྱེད༌དེ། ཁྱོད་ཀྱིས་བདག་ལ་ཞབས་ཕྱི་བྱེད་པ༌དང༌། ཁྱོད་ཀྱིས་མཐོང་བའི་དོན་འདི་དག༌དང༌། ངས་རྗེས་སུ་ཁྱོད་ལ་སྟོན་པར་འགྱུར་བའི་དོན་ཐམས་ཅད་ལ་བདེན་དཔང་བྱེད་པར་བསྐོ་བའི་ཕྱིར༌ཡིན། 17 ཡང་ངས་ཁྱོད་རང་ཡ་ཧུ་དཱ་པ་དང་ཕྱི་ཕྱོགས་པ་རྣམས་ཀྱི་ལག་ནས་སྐྱོབ་ཅིང༌། ད་ལྟ་མི་དེ་རྣམས་ཀྱི་གམ་དུ་མངག་པར་བྱ༌སྟེ། 18 ཁྱོད་ཀྱིས་མི་དེ་རྣམས་ཀྱི་མིག་འབྱེད་པའི་ཕྱིར༌རོ།། དེ་ནས་དེ་རྣམས་མུན་པ་ལས་འོད་སྣང་གི་ཕྱོགས་སུ་འཁོར་བ༌དང༌། བདུད་སཱ་ཏན་གྱི་དབང་འོག་ནས་དཀོན་མཆོག་གི་ཕྱོགས་སུ་བསྒྱུར་བ༌དང༌། སྡིག་པ་བསལ་བ༌དང༌། བདག་ལ་དད་པའི་སྒོ་ནས་དམ་པར་གྱུར་པའི་མི་རྣམས་དང་ལྷན་དུ་བགོ་སྐལ་འཐོབ་པར་འགྱུར་ཞེས་གསུངས་མྱོང་ངོ་།།

19 རྒྱལ་པོ་ཨག་རི་པཱ༌ལགས། དེའི་ཕྱིར་ང་རང་ནམ་མཁའི་ཞིང་ཁམས་ལས་གནང་བའི་ཞལ་གཟིགས་དེ་དང་འགལ་མ་མྱོང༌། 20 ངས་ཐོག་མར་དཱ་མེ་སེག་དང༌། ཕྱིས་སུ་ཡེ་རུ་སཱ་ལེམ༌དང༌། ཡ་ཧུ་དཱའི་ཡུལ་ཐམས་ཅད༌དང༌། གཞན་ཡང་ཕྱི་ཕྱོགས་པ་རྣམས་ལ་ཆོས་བསྒྲགས༌ཏེ། དེ་རྣམས་ཀྱིས་འགྱོད་བཤགས་བྱེད་དགོས་པ་དང་རང་སེམས་དཀོན་མཆོག་གི་ཕྱོགས་སུ་འཁོར་བ༌དང༌། འགྱོད་བཤགས་ཀྱི་སེམས་དང་མཐུན་པའི་ལས་བྱེད་པར་བསྐུལ་ཏོ།། 21 དེའི༌ཕྱིར། ཡ་ཧུ་དཱ་པ་རྣམས་ཀྱིས་ང་རང་མཆོད་ཁང་གི་ནང་དུ་སྡོད་དུས་བཟུང་ནས་གསོད་པར་བརྩམས་མོད། 22 འོན༌ཀྱང༌། དཀོན་མཆོག་གིས་ང་རང་སྐྱབས་སུ་བཟུང་བས་དེ་རིང་གི་བར་དུ་བདག་ནི་གསོན་པོར་བསྡད་ཡོད་པ་དང་མི་མཐོ་དམན་རྒན་གཞོན་ཀུན་ལ་བདེན་དཔང་བྱེད་པ༌ཡིན། ངས་ལུང་སྟོན་པ་རྣམས་དང་མོ་ཤེ་ཡིས་གསུངས་པ་ལྟར་རྗེས་སུ་འབྱུང་ངེས་པའི་དོན་དེ་ཁོ་ན་སྨྲས་པ་ཡིན༌ལ། 23 དེ་ནི་སྐྱབས་མགོན་མཱ་ཤི་ཀས་སྡུག་བསྔལ་མྱང་དགོས་པ་དང་ཁོང་ནི་གྲོངས་པ་ནས་སླར་གསོན་པའི་ཐོག་མའང་ཡིན༌ཏེ། འོད་ཟེར་དང་ལྡན་པའི་བཀའ་དེ་ཡ་ཧུ་དཱ་པ་དང་ཕྱི་ཕྱོགས་པ་རྣམས་ལ་སྒྲོག་པར་འགྱུར་བ་དེ་ཡིན་ཞེས་གསུངས༌སོ།།

24 དེ་ནས་ཕོལ་ལོལ་གྱིས་དེ་ལྟར་དག་འབུད་བྱས་པ༌ལ། ཕེ་ཏིས་སྐད་ཆེན༌པོས། ཕོལ་ལོལ་ཁྱོད་རང་སྨྱོས་པ་མིན༌ནམ། ཁྱོད་ལ་ཡོན་ཏན་མང་དྲགས་པས་ཁྱོད་རང་སྨྱོས་པ་རེད་ཅེས་སྨྲས་པ༌དང༌། 25 ཡང་ཕོལ་ལོལ་གྱིས་འདི་སྐད༌དུ། གུས་པར་འོས་པའི་སྤྱི་དཔོན་ཕེ་ཏི༌ལགས། ང་རང་སྨྱོས་པ་མིན༌ཏེ། ངས་བདེན་གཏམ་གསལ་པོར་སྨྲས་པ་ཡིན། 26 རྒྱལ་པོ་ཁོང་གིས་ཀྱང་དོན་འདི་དག་རྟོགས་པས་ངས་སྙིང་སྟོབས་བསྐྱེད་ནས་འཛེམ་བག་མེད་པར་ཁོང་ལ་ཞུས་པ༌ཡིན། དོན་འདི་ཐམས་ཅད་ལྐོག་ཏུ་བསྒྲུབས་པ་མ་ཡིན་པས་རྒྱལ་པོ་ཁོང་ལ་སྦ་གསང་བྱས་པ་གཅིག་ཀྱང་མེད་པར་ང་རང་ཡིད་ཆེས༌ཟབ་མོ་ཡོད། 27 རྒྱལ་པོ་ཨག་རི་པཱ༌ལགས། ཁྱེད་རང་ལུང་སྟོན་པ་རྣམས་ལ་ཡིད་ཆེས༌སམ། ཁྱེད་རང་ཡིད་ཆེས་པ་བདག་གིས་ཤེས་ཞེས་གསུངས༌སོ།། 28 ཡང་ཨག་རི་པཱ་ན༌རེ། ཁྱོད་ཀྱིས་དུས་ཐུང་ངུ་ལ་བསྐུལ་བ་ཙམ་གྱིས་ང་རང་མཱ་ཤི་ཀ་པ་ཞིག་ཏུ་འགྱུར་འདོད་དམ་ཞེས་སྨྲས་པ༌ལ། 29 ཡང་ཕོལ་ལོལ་གྱིས་འདི་སྐད༌དུ། དུས་རིང་ཐུང་ཅི་ཙམ་ལ་བསྐུལ་ནའང་བདག་གིས་དཀོན་མཆོག་ལ་གསོལ་བ་འདེབས་པ་ནི་ཁྱེད་ཁོ་ནའི་ཆེད་དུ་མ་ཡིན༌པར། དེ་རིང་བདག་གི་གཏམ་ལ་ཉན་པ་ཐམས་ཅད་ཀྱི་ཆེད་དུ་ཡིན༌ཏེ། ཁྱོད་རྣམས་ལ་བདག་ལྟར་དུ་ལྕགས་སྒྲོག་མི་རྒྱག་པ་ལས་གཞན། བདག་དང་འདྲ་བར་གྱུར་ཅིག་ཅེས་གསུངས༌སོ།།

30 དེ་ནས་ས་གནས་རྒྱལ་པོ་དང་སྤྱི་དཔོན། གཞན་ཡང་པུར་ནེ་ཀེ་དང་མཉམ་དུ་སྡོད་པའི་མི་ཐམས་ཅད་ཡར་ལངས༌ཏེ། 31 ཟུར་དུ་བུད་ནས་ཕན་ཚུན་ན༌རེ། མི་འདིས་བཙོན་དུ་སྦྱོར་བ་དང་གསོད་དགོས་པའི་ཉེས་པ་གང་ཡང་བྱས་མེད་ཅེས་སྨྲས་སོ།། 32 དེ་ནས་ཨག་རི་པཱ་བྱ་བས་ཕེ་ཏི་ལ་འདི་ལྟར༌སྨྲས་པ། གལ་ཏེ་མི་འདིས་སེ་བཟིར་ལ་གཏུག་བཤེར་མ་ཞུས་ན་བཙོན་གྲོལ་བཏང་ཆོག་ཅེས་པའོ།།

ལེའུ་ཉེར་བདུན༌པ།

ཕོལ་ལོལ་ཁོང་ཉིད་རོ་མཱ་གྲོང་ཁྱེར་དུ་ཁྲིད༌པ།

1 དེ་ནས་ཕེ་ཏི་ཡིས་ངེད་རྣམས་གྲུ་གཟིངས་ལ་བསྡད་ནས་ཨི་ཏ་ལི་ཡུལ་དུ་འགྲོ་རུ་འཇུག་པར་ཐག་གིས་བཅད་པ༌ན། ཕོལ་ལོལ་དང་བཙོན་པ་གཞན་རྣམས་སེ་བཟིར་རྒྱལ་པོའི་དམག་དཔུང་གི་བརྒྱ་དཔོན་ཡུ་ལི་ཞེས་པ་ལ་སྤྲད་དོ།། 2 དེ་ཡང་ཨ་དྲ་མིད་ཅེས་པའི་གྲུ་ཁ་ནས་ཡོང་བའི་གྲུ་གཟིངས་ཤིག་ཨེ་ཞི་ཡཱ་ཡུལ་གྱི་མཚོ་འགྲམ་གྱི་གནས་རྣམས་བརྒྱུད་ནས་བསྐྱོད་པ༌ལ། ངེད་རྣམས་ཀྱང་གྲུ་དེར་བསྡད་ནས་འགྲོ་བར་བརྩམས་ཤིང་མ་ཀེ་དོན་ཡཱ་ཡུལ་གྱི་ཐེ་སཱ་ལོ་ནེ་ཀེ་གྲོང་ཁྱེར་གྱི་ཨ་རི་སྟར་ཀུའང་ངེད་ཅག་དང་མཉམ་དུ་ཕྱིན་ཏོ།། 3 དེའི་ཕྱི༌ཉིན། ཚི་ཏུན་དུ་སླེབས་པ་དང་ཡུ་ལི་བྱ་བས་ཕོལ་ལོལ་གུ་ཡངས་བཏང༌སྟེ། ཁོང་ཉིད་རང་གི་གྲོགས་པོའི་གམ་དུ་བདག་སྐྱོང་འཐོབ་པའི་ཕྱིར་འགྲོ་ཆོག་པར་བྱས་པ་ཡིན། 4 ཡང་དེ་ནས་གྲུ་གཟིངས་ལ་བསྡད་དེ་འགྲོ་བར་བརྩམས་པ༌ལ། ལྡོག་རླུང་དང་ཕྲད་པས་ཀིབ་རིས་ཀྱི་མཚོ་སྐྱིབས་བརྒྱུད་ནས་སོང༌ངོ་།། 5 དེ་ནས་ཀི་ལིག་ཡཱ་དང་ཕཱམ་ཕིལ་ཡ་ཡུལ་གཉིས་ཀྱི་མདུན་ཕྱོགས་ཀྱི་རྒྱ་མཚོ་བརྒལ་ནས་ལིག་ཡཱ་ཡུལ་གྱི་མུ་ར་བྱ་བར་སླེབས༌ཤིང༌། 6 གནས་དེ་ནས་བརྒྱ་དཔོན་གྱིས་ཨི་ཏ་ལི་ཡུལ་དུ་འགྲོ་བའི་ཨ་ལིག་སན་དྲི་ཡཱ་ཡི་གྲུ་གཟིངས་ཤིག་རྙེད་ཅིང་ངེད་རྣམས་ཀྱང་གྲུ་དེར་སྡོད་དུ་བཅུག་གོ། 7 དེ་ནས་ཉིན་མང་པོར་གྲུ་གཟིངས་དལ་གྱིས་བསྐྱོད་ཅིང་དཀའ་ཚེགས་ཀྱི་ངང་ནས་ཀེ་ནེ་ཏི་ཡི་མདུན་ཕྱོགས་སུ་སླེབས་པ༌དང༌། ཡང་མཚོ་རླུང་གི་བཀག་རྒྱ་ཐེབས་ཏེ་མདུན་དུ་འགྲོ་མ་ནུས༌པས། ཀཱ་རེ་ཏ་གླིང་ཕྲན་གྱི་མཚོ་སྐྱིབས་བརྒྱུད་ནས་སོང་བ༌དང་། སཱལ་མོ་ནེ་ཕར་ཕྱོགས་སུ་སྐྱོད་ཅིང་། 8 ངེད་རྣམས་ཀྱང་དཀའ་ཚེགས་ངང་མཚོ་འགྲམ་བརྒྱུད་ནས་སོང་བ༌དང༌། གྲོང་ཁྱེར་ལཱ་ས་ཡ་དང་ཉེ་བའི་བདེ་ཅན་ཞེས་པའི་གྲུ་ཁར་སླེབས་སོ།།

9 དེ་ལྟར་དུས་ཡུན་རིང་པོ་འགོར་བ་དང་སྨྱུང་གནས་དུས་ཆེན་གྱི་ཉིན་ཡང་སྔར་ནས་བརྒལ་བ༌དང༌། གྲུ་གཟིངས་བསྐྱོད་པ་ལའང་ཉེན་ཁ་ཡོད་པས་ཕོལ་ལོལ་གྱིས་མི་རྣམས་ལ་འདི་ལྟར་བསྐུལ་བ་སྟེ། 10 རྣམ་པ་ཚོ། ཐེངས་འདིར་གྲུ་གཟིངས་བསྐྱོད་པ་ལ་ཉེན་ཁ་ཆེ༌སྟེ། ཚོང་རྫས་དང་གྲུ་གཟིངས་ལ་གྱོང་གུད་དང་གཏོར་བཤིག་ཐེབས་ངེས༌ཤིང༌། ཐ་ན་བདག་ཅག་གི་ཚེ་སྲོག་ལའང་བར་ཆད་འབྱུང་ངེས་པར་བསམ་ཞེས་སྨྲས༌མོད། 11 འོན་ཀྱང་བརྒྱ་དཔོན་ནི་གྲུ་གཟིངས་གཏོང་མཁན་དང་གྲུ་བདག་ལ་ཡིད་ཆེས་པ་ལས་ཕོལ་ལོལ་གྱི་གསུང་ལ་ཡིད་མ་ཆེས། 12 གྲུ་ཁ་འདི་ནས་དགུན་བསྐྱལ་ན་མི་ལེགས་པས་གྲུ་གཟིངས་ནང་གི་མི་མང་ཤོས་ན༌རེ། ཅི་ལྕོགས་ཀྱིས་གནས་འདི་དང་ཁ་བྲལ་ནས་ཕེ་ནིག་ཅེས་པའི་གྲུ་ཁར་སོང་ན་ལེགས་ཞེས་གཏམ༌སྨྲས། ཕེ་ནིག་ཅེས་པ་ནི་ཀཱ་རེ་ཏ་ཡི་གྲུ་ཁ་ཞིག་སྟེ་སྣེ་མོ་གཅིག་ནི་ལྷོ་ནུབ་ཀྱི་མཚམས་དང་གཅིག་ནི་ནུབ་བྱང་གི་ཕྱོགས་སུ་འཁོར་ཡོད༌དོ།།

རླུང་ཆེན་ལ་ཕྲད་པའི༌ཚུལ།

13 དུས༌དེར། ལྷོ་རླུང་དལ་གྱིས་ལྡང་བ་དང་ཁོ་རྣམས་ཀྱིས་བསམ་དོན་གྲུབ་བོ་སྙམ༌སྟེ། གཏིང་རྡོ་བླངས་ནས་ཀཱ་རེ་ཏ་ཡི་ཉེ་སར་འགྲོ་བཞིན་ཡོད་དོ།། 14 དེ་ནས་ཅང་མ་འགོར་བར་གླིང་ཕྲན་གྱི་ངོས་ནས་ཨེའུ་ར་ཀི་ལོ་ཞེས་པའི་ཤར་བྱང་གི་དྲག་རླུང་གཡུགས་སོ།། 15 ཡང་གྲུ་གཟིངས་རླུང་ཆེན་དྲག་པོའི་དབང་དུ་སོང་བ༌དང༌། རླུང་གི་ཕྱོགས་སུ་གྲུ་ལ་ཁ་ལོ་བསྒྱུར་མ་ནུས་པས་རླུང་གིས་གང་སར་དེད་དོ།། 16 དེ་ནས་ཀོ་ཏཱ་ཞེས་པའི་གླིང་ཕྲན་ཆུང་ངུ་ཞིག་གི་མཚོ་སྐྱིབས་སུ་ཁུར་ཞིང་། གྲུ་གཟིངས་ཀྱི་རྗེས་སུ་དྲུད་པའི་གྲུ་ཆུང་ཡང་དཀའ་ཚེགས་ངང་འཛིན་ཐུབ་པ་བྱུང་། 17 གྲུ་ཆུང་བླངས་པའི་རྗེས་སུ་གྲུ་ཆེན་གྱི་ཞབས་ཐག་པས་བསྡམས་པ༌དང༌། ཡང་སིར་ཏི་ཞེས་པའི་མཚོ་ཞབས་ཀྱི་བྱེ་འདམ་དུ་གྲུ་གཟིངས་ཟུག་པར་དོགས་ནས་གཡོར་མོ་མར་ཕབ་སྟེ་གྲུ་གཟིངས་གང་སར་བསྐྱོད་དུ་བཅུག་གོ། 18 དེའི་ཕྱི༌ཉིན། རླུང་ཆེན་དྲག་པོས་གྲུ་གཟིངས་ཡོམ་ཡོམ་དུ་གཡུགས༌པས། མི་རྣམས་ཀྱིས་ཚོང་རྫས་མཚོ་ནང་དུ་འཕང་བར་བརྩམས་པ༌དང༌། 19 ཉིན་གསུམ་པར་ཡང་ཁོ་རྣམས་ཀྱིས་གྲུ་གཟིངས་སྟེང་གི་ཡོ་བྱད་རྣམས་ཀྱང་དངོས་སུ་མཚོ་ནང་དུ་འཕངས་སོ།། 20 དེ་ལྟར་ཉི་མ་དང་སྐར་མ་མ་མཐོང་བར་ཉིན་མང་པོ་འགོར་བ་དང་རླུང་འཚུབ་དྲག་པོས་ཀྱང་ངེད་རྣམས་སྡུག་ལ་སྦྱར་བས་སྲོག་ཐར་བའི་རེ་བ་ཡོངས་སུ་ཟད་དོ།།

21 དེ་ནས་མི་རྣམས་ཀྱིས་ཉིན་མང་པོར་བཟའ་བཏུང་ཡང་སྤྱད་མེད༌པས། ཕོལ་ལོལ་དེ་དག་གི་དཀྱིལ་ནས་ཡར་ལངས་ཏེ་འདི་སྐད༌དུ། རྣམ་པ་ཚོ། ཁྱོད་རྣམས་ཀྱིས་སྔར་ནས་བདག་གི་གཏམ་ལ་མཉན༌ཏེ། ཀཱ་རེ་ཏ་རུ་བསྡད་པ་ཡིན་ན་འདི་ལྟ་བུའི་གྱོང་གུད་དང་གཏོར་བཤིག་བྱུང་མེད་དོ།། 22 ངས་ད་ལྟའང་ཁྱོད་རྣམས་ཀྱི་སེམས་བདེ་བར་བསྐུལ༌ཏེ། གྲུ་གཟིངས་ཁོ་ན་མ་གཏོགས་ཁྱོད་རྣམས་ཀྱི་ཚེ་སྲོག་གཅིག་ཀྱང་འཆོར་བར་མི་འགྱུར། 23 ཅིའི་ཕྱིར་ཞེ་ན། བདག་ནི་དཀོན་མཆོག་ལ་གཏོགས་པ་དང་ངས་ཁོང་ལ་བསྙེན་བཀུར་བྱེད༌ཅིང༌། ཁོང་གི་ཕོ་ཉ་ཞིག་མདང་དགོང་བདག་གི་གམ་དུ་ཕེབས་ཏེ་འདི་སྐད༌དུ། 24 ཕོལ་ལོལ་ཁྱོད་རང་འཇིགས་མི་དགོས༌ཏེ། ཁྱོད་རང་ཅིས་ཀྱང་སེ་བཟིར་གྱི་མདུན་དུ་ལངས་དགོས་པ་ཡིན། ལྟོས༌དང༌། ཁྱོད་དང་མཉམ་དུ་གྲུ་གཟིངས་ནང་དུ་ཡོད་པའི་མི་ཐམས་ཅད་ཀྱང་དཀོན་མཆོག་གིས་སྐྱོབ་པར་མཛད་ཅེས་གསུངས་པའི་ཕྱིར༌རོ།། 25 དེའི༌ཕྱིར། ཁྱོད་རྣམས་ཀྱི་སེམས་བདེ་བར༌གྱིས། དཀོན་མཆོག་གིས་བདག་ལ་ཇི་ལྟར་གསུངས་པ་དེ་ལྟར་འགྲུབ་པར་མཛད་པ་ལ་ང་རང་ཡིད་ཆེས༌པ་ཡིན། 26 འོན༌ཀྱང༌། བདག་ཅག་གི་གྲུ་འདི་ངེས་པར་གླིང་ཕྲན་ཞིག་ལ་ཐོགས་པར་འགྱུར་ཞེས་གསུངས༌སོ།།

གྲུ་གཟིངས་ཆག་གྲུམ་བྱུང་བ།

27 རླུང་ཆེན་གཡུགས་ནས་ཉིན་བཅུ་བཞི་པའི་མཚན་མོ་དེར་གྲུ་གཟིངས་ཀྱང་ཨ་དྲི་ཡཱ་རྒྱ་མཚོའི་སྟེང་ནས་ཡོམ་ཡོམ་དུ་འགུལ་ཏོ།། ནམ་ཕྱེད་ཙམ་ལ་གྲུ་པ་དག་གིས་སྐམ་ས་དང་ཉེ་བར་སླེབས་པ་རེད་སྙམ༌སྟེ། 28 རྒྱ་མཚོའི་ཟབ་ཚད་འཇལ་བ་ན་འདོམ་ཉི་ཤུ་ཡོད་པ༌དང༌། ཡང་གྲུ་གཟིངས་ཅུང་ཙམ་མདུན་དུ་བསྐྱོད་པ་དང་ཟབ་ཚད་འཇལ་བ་ན་འདོམ་བཅོ་ལྔ་ཡོད་པ་ཤེས༌ཏེ། 29 གྲུ་གཟིངས་རྡོ་ཕ་བོང་ལ་ཐོགས་པར་འཇིགས་ཏེ་གྲུའི་མཇུག་ནས་གཏིང་རྡོ་བཞི་མཚོ་ནང་དུ་འཕངས་རྗེས་ནམ་ལངས་པར་རེ་སྒུག་བྱས་སོ།། 30 དེ་ནས་གྲུ་པ་རྣམས་གྲུ་གཟིངས་ལས་འབྲོ་བར་བསམས༌ཏེ། གྲུ་ཆུང་ཞིག་མཚོ་ནང་དུ་དཔྱངས་པ་དང་གྲུའི་མགོ་ནས་ཀྱང་གཏིང་རྡོ་འགའ་འཕེན་ཁུལ་བྱས་པ༌ལ། 31 ཕོལ་ལོལ་གྱིས་བརྒྱ་དཔོན་དང་དམག་མི་རྣམས་ལ་འདི་སྐད༌དུ། གལ་ཏེ་མི་འདི་རྣམས་གྲུ་གཟིངས་ཀྱི་སྟེང་ནས་མ་བསྡད༌ན། ཁྱོད་ཅག་སུ་ཡིན་ཡང་ཉེན་ཁ་ལས་ཐར་མི་ཐུབ་ཅེས་གསུངས༌པས། 32 དམག་མི་རྣམས་ཀྱིས་གྲུ་ཆུང་གི་ཐག་པ་བཅད་དེ་ཆུར་བཏང༌ངོ༌།།

33 དེ་ནས་སྐྱ་རེངས་ཤར་བའི་དུས༌སུ། ཕོལ་ལོལ་གྱིས་མི་ཀུན་ལ་བཟའ་བཏུང་སྤྱོད་འོས་ཚུལ་འདི་ལྟར་བསྐུལ་བ་སྟེ། ཁྱོད་རྣམས་བཀྲེས་ཤིང་ལྟོགས་ནའང་སེམས་ཁྲལ་བྱས་ནས་བཟའ་བཏུང་མ་སྤྱད་པར་ཉིན་བཅུ་བཞི་སོང༌། 34 དེའི༌ཕྱིར། ངས་ཁྱོད་རྣམས་ལ་བཟའ་བཏུང་སྤྱོད་པར་བསྐུལ༌ཏེ། འདི་ནི་ཁྱོད་ཅག་གི་སྲོག་སྐྱོབ་པའི་ཕྱིར་ཡིན། རྒྱུ་མཚན་ནི་ཁྱོད་ཅག་གི་སྐྲའི་ཉག་མ་གཅིག་ལའང་གནོད་པ་མི་འབྱུང་ཞེས་གསུངས་སོ།། 35 ཕོལ་ལོལ་གྱིས་དེ་སྐད་གསུངས་པ་དང་བག་ལེབ་ཅིག་བླངས་ཏེ། མི་རྣམས་ཀྱི་མདུན་ནས་དཀོན་མཆོག་ལ་བཀའ་དྲིན་ཞུས་ཤིང་དུམ་བུར་བྱས་ནས་ཟོས་པ༌དང༌། 36 མི་ཐམས་ཅད་ཀྱང་སེམས་བདེ་བར་གྱུར་ཏེ་བག་ལེབ་ཟོས། 37 ངེད་ཅག་གི་གྲུ་གཟིངས་ནང་དུ་བསྡོམས་པས་མི་ཉིས་བརྒྱ་དང་བདུན་ཅུ་དོན་དྲུག་ཡོད༌ཅིང༌། 38 ཁོ་རྣམས་ཀྱི་ལྟོ་བ་འགྲངས་རྗེས་གྲུ་གཟིངས་ཇེ་ཡང་དུ་གཏོང༌ཆེད། གྲུ་གཟིངས་ནང་གི་གྲོ་ནི་རྒྱ་མཚོའི་ནང་དུ་འཕངས་སོ།། 39 དེ་ནས་ནམ་ལངས་པ་ན་ཁོ་རྣམས་ཀྱིས་གནས་དེ་གང་ཡིན་མ་ཤེས་ཀྱང་བྱེ་མ་ཡོད་པའི་མཚོ་ཁུག་ཅིག་མཐོང་བ༌དང༌། གྲུ་གཟིངས་དེ་རུ་བསྐྱོད་ཐུབ་མིན་ལ་བལྟ་བར་གྲོས་བྱས་ཏེ་ཐག་བཅད་དོ།། 40 དེ་ནས་གཏིང་རྡོ་དག་བཀྲོལ་ནས་མཚོ་ནང་དུ་བསྐྱུར་བ་དང་མཉམ༌དུ། གྲུ་སྐྱའི་ཐག་པ་ལྷོད་ཅིང་གཡོར་མོ་བསྒྲེངས་ཏེ་རླུང་དང་བསྟུན་ནས་མཚོ་འགྲམ་གྱི་ཕྱོགས་སུ་བསྐྱོད་དོ།། 41 འོན༌ཀྱང༌། གློ་བུར་ཉིད་ལ་ཆུ་འཁོར་གཉིས་ཀྱི་བར་དུ་གྲུ་གཟིངས་བྱེ་འདམ་ནང་དུ་ཟུག་སྟེ། གྲུ་མགོ་འགུལ་རྒྱུ་མེད་པར་གྱུར་ཅིང་གྲུ་མཇུག་མཚོ་རླབས་དྲག་པོས་གཏོར་བའོ།། 42 དེ་ནས་བཙོན་པ་རྣམས་ཆུ་ལ་རྐྱལ་ནས་འབྲོ་བར་དོགས་ཏེ་དམག་མི་རྣམས་ཀྱིས་དེ་དག་གསོད་དགོས་པར་སྙམ་མོད། 43 འོན༌ཀྱང༌། བརྒྱ་དཔོན་གྱིས་ཕོལ་ལོལ་སྐྱོབ་བསམས་ནས་དམག་མི་དག་གི་ལྟ་ཚུལ་བཀག་སྟེ། ཆུ་ལ་རྐྱལ་ཤེས་པ་རྣམས་སྔོན་ལ་ཆུའི་ནང་དུ་མཆོངས་ནས་སྐམ་སར་འགྲོ་བ༌དང༌། 44 གཞན་རྣམས་ཤིང་ལེབ་དང་གྲུའི་སྟེང་གི་བཀོལ་ཐུབ་པའི་དངོས་པོ་རྩག་རྩིག་ལ་བརྟེན་ནས་སྐམ་སར་འགྲོ་དགོས་པའི་བཀའ་གནང༌བས། ངེད་ཐམས་ཅད་དེ་ལྟར་ཉེན་ཁ་ལས་ཐར་ཏེ་སྐམ་སར་སོང༌ངོ༌།།

ལེའུ་ཉེར་བརྒྱད༌པ།

ཕོལ་ལོལ་དང་བཅས་པ་མཱལ་ཏ་གླིང་ཕྲན་དུ་འབྱོར༌བ།

1 ངེད་རྣམས་ཉེན་ཁ་ལས་ཐར་བ་དང་ད་གཟོད་གླིང་ཕྲན་དེའི་མིང་ལ་མཱལ་ཏ་ཞེས་ཟེར་བ་ཤེས་སོ།། 2 གླིང་ཕྲན་དེའི་ཡུལ་མི་རྣམས་ཀྱིས་ངེད་ཅག་ལ་དགའ་བསུ་ཆེན་པོ༌བྱས་ཤིང་། དུས༌དེར། ཆར་བ་བབས་པ་དང་གནམ་གཤིས་ཀྱང་འཁྱགས་པས་མི་དེ་རྣམས་ཀྱིས་མེ་སྦར་ནས་ངེད་ཅག་ལ་སྣེ་ལེན་བྱས་སོ།། 3 སྐབས༌དེར། ཕོལ་ལོལ་གྱིས་མེ་ཤིང་ཕོན་པོ་ཞིག་བླངས་ནས་མེའི་སྟེང་དུ་བཞག་པ་དང་། དུག་སྦྲུལ་ཞིག་ཚ་བས་མ་བཟོད་པར་ཕྱིར་ཐོན་ཏེ་ཁོང་གི་ཕྱག་ལ་སོ་བཏབ་ནས་འབྱར་བ་རེད། 4 ཡུལ་མི་རྣམས་ཀྱིས་དུག་སྦྲུལ་དེ་ཁོང་གི་ཕྱག་ནས་མར་དཔྱངས་ཡོད་པ་མཐོང་སྟེ་ཕན་ཚུན་ན༌རེ། མི་འདི་ནི་ལག་དམར་ཞིག་ཡིན་པར་གདོན་མི་ཟ༌སྟེ། ཁོ་རང་རྒྱ་མཚོ་ལས་ཐར་ནའང་བདེན་ལུགས་ཀྱིས་ཁོ་རང་གསོན་དུ་མི་འཇུག་ཅེས་སྨྲས་སོ།། 5 འོན༌ཀྱང༌། ཕོལ་ལོལ་གྱིས་དུག་སྦྲུལ་དེ་མེའི་ནང་དུ་གཡུགས་ཤིང་རང་ལ་གནོད་པ་ཅི་ཡང་མ་བྱུང༌བ་རེད། 6 ཡུལ་མི་རྣམས་ཀྱིས་ཁོང་གི་ལུས་པོ་སྐྲངས༌པའམ། ཡང་ན་གློ་བུར་ས་ལ་འགྱེལ་ནས་འཆི་ངེས་པར་སྙམ༌ཞིང༌། ཡུན་རིང་ལ་བལྟས་ཀྱང་ཁོང་ལ་གནོད་པ་ཅི་ཡང་མེད་པ་མཐོང༌རྗེས། བློ་འགྱུར་ནས་ཁོང་ནི་ལྷ་ཞིག་རེད་ཅེས་སྨྲས་སོ།། 7 གནས་དེ་དང་ཐག་མི་རིང་བའི་སར། གླིང་ཕྲན་འདིའི་འགོ་དཔོན་ཕུབ་ལེ་ཨོ་བྱ་བའི་ས་ཞིང་ཞིག་ཡོད༌ཅིང༌། ཁོས་ངེད་ཅག་བསུས་ཏེ་ཉིན་གསུམ་ལ་སྣེ་ལེན་གཟབ་རྒྱས་བྱས། 8 དུས༌དེར། ཕུབ་ལེ་ཨོ་ཡི་ཕ་ལ་ཚ་ནད་དང་བཤལ་ནད་བྱུང་སྟེ་ཉལ་ཡོད༌པས། ཕོལ་ལོལ་ཁྱིམ་ནང་དུ་ཕེབས་ནས་དཀོན་མཆོག་ལ་གསོལ་བ་བཏབ༌ཅིང༌། ཁོའི་ལུས་ལ་ཕྱག་ཟུང་བཞག་སྟེ་ནད་གསོས་སོ།། 9 དེ་ནས་གླིང་ཕྲན་སྟེང་གི་ནད་པ་གཞན་རྣམས་ཀྱང་ཡོང་བ་དང་ནད་ལས་ཐར་བ་རེད། 10 མི་དེ་རྣམས་ཀྱིས་གང་ཅིའི་ཐད་ནས་ངེད་ཅག་ལ་གུས་པ་བྱས་ཤིང༌། གྲུ་གཟིངས་སྐྱོད་རན་པའི་དུས་སུའང་ངེད་ཅག་ལ་མཁོ་བ་ཐམས་ཅད་གྲུའི་ནང་དུ་བསྐྱལ་ཡོང༌ངོ༌།།

རོ་མཱ་གྲོང་ཁྱེར་དུ་སླེབས༌པ།

11 དེ་ནས་ཟླ་བ་གསུམ་འགོར༌རྗེས། ངེད་རྣམས་ཨ་ལིག་སན་དྲི་ཡཱ་ཡི་གྲུ་གཟིངས་ལ་བསྡད་དེ་སོང་བ་ཡིན། གྲུ་དེའི་གྲུ་མགོར་ལྷའི་བུ་མཚེ་མ་ *ཞེས་པའི་རྟགས་བཀོད༌ཡོད། དགུན་ཁར་གྲུ་གཟིངས་དེ་གླིང་ཕྲན་འདི་རུ་བསྡད་ཅིང་། 12 དེ་ནས་སི་ར་ཀུར་སླེབས་ནས་ཉིན་གསུམ་ལ་བསྡད་དོ།། 13 ཡང་དེ་ནས་མཚོ་ལམ་བརྒྱུད་དེ་རཱ་ག་ཨུམ་དུ་སླེབས་ནས་ཉིན་གཅིག་ལ་བསྡད་པ་དང་ལྷོ་རླུང་གཡུགས༌པས། དེའི་ཕྱི༌ཉིན་ཕུ་ཏོ་ལེ་རུ་ཕྱིན་པ་རེད། 14 གནས་དེར་སྤུན་ཟླ་རྣམས་དང་ཕྲད་ཅིང་ཁོ་རྣམས་ཀྱི་གདན་ཞུ༌ལྟར། ངེད་རྣམས་ཉིན་བདུན་ལ་ཁོ་རྣམས་དང་མཉམ་དུ་བསྡད་རྗེས་རོ་མཱ་ཡི་ལམ་ལ་ཆས་སོ།། 15 དེ་ནས་རོ་མཱ་ཡི་སྤུན་ཟླ་རྣམས་ཀྱིས་ངེད་ཅག་གི་གནས་ཚུལ་ཐོས༌ཏེ། ཨ་ཕེ་ཨོ་ཁྲོམ་ར་དང་མགྲོན་ཁང་གསུམ་ཞེས་པའི་གནས་སུ་ཡོང་ནས་ངེད་ཅག་ལ་བསུ་བ་བྱས། དེ་ནས་ཕོལ་ལོལ་གྱིས་མི་དེ་རྣམས་མཐོང་སྟེ་དཀོན་མཆོག་ལ་བཀའ་དྲིན་ཞུས་པ་དང་བློ་སེམས་བདེ་ཞིང་སྤོབས་པ་དང་ལྡན་པར་གྱུར་ཏོ།། 16 དེ་ནས་རོ་མཱ་གྲོང་ཁྱེར་དུ་སླེབས་པ་དང་ཕོལ་ལོལ་ལ་ཆོག་མཆན་ཐོབ་སྟེ། སྲུང་དམག་གཅིག་དང་མཉམ་དུ་མི་སྒེར་གྱི་ཁང་པ་ཞིག་ལ་སྡོད་དུ་བཅུག༌གོ།

ཕོལ་ལོལ་གྱིས་རོ་མཱ་གྲོང་ཁྱེར་དུ་ཆོས་གསུངས༌པ།

17 དེ་ནས་ཉིན་གསུམ་འགོར༌རྗེས། ཕོལ་ལོལ་གྱིས་ཡ་ཧུ་དཱ་པའི་དཔོན་རིགས་རྣམས་བོས་ཤིང་དེ་རྣམས་ལྷན་དུ་འདུས་ཚེ་འདི་སྐད༌དུ། སྤུན་ཟླ༌རྣམ་པ། ངས་རང་རེའི་ཡུལ་གྱི་མི་རྣམས་དང་བདག་ཅག་གི་ཕ་མེས་ཀྱི་ལུགས་སྲོལ་དང་འགལ་བའི་ལས་ཅི་ཡང་མ་བྱས༌ཀྱང༌། ང་རང་ཡེ་རུ་སཱ་ལེམ་ནས་བཙོན་དུ་བཅུག་ཅིང་རོ་མཱ་པའི་ལག་ཏུ་སྤྲད་པ༌དང༌། 18 ང་རང་ལ་སྲོག་ཆད་གཅོད་དགོས་པའི་ཉེས་པ་ཅི་ཡང་མེད༌པས། དེ་དག་གིས་འདྲི་གཅོད་བྱས་རྗེས་ང་རང་བཙོན་ལས་དགྲོལ་བར་བསམས༌ནའང༌། 19 ཡ་ཧུ་དཱ་པ་རྣམས་ཀྱིས་དོན་དེར་དགྲ་བྱས༌པས། ངས་ཀྱང་སེ་བཟིར་ལ་གཏུག་བཤེར་མི་ཞུ་ཀ་མེད༌བྱུང༌། འོན༌ཀྱང༌། རང་གི་མི་རིགས་གཏུག་བཤེར་བྱེད་པའི་དོན་ཅི་ཡང༌མེད་དོ།། 20 དེའི༌ཕྱིར། ངས་ཁྱོད་རྣམས་བོས་ཏེ་ཁ་རི་ཁ་ཐུག་ཏུ་གཏམ་སྨྲ་བར་འདོད། སྤྱིར་ང་རང་ནི་ཡེས་ར་ཨེལ་གྱི་མི་རྣམས་ཀྱི་རེ་བ་དེའི་ཆེད་དུ་ལྕགས་སྒྲོག་གིས་བཀྱིགས་པ་ཡིན་ཞེས་གསུངས་པ༌ན། 21 དེ་རྣམས་ན༌རེ། ངེད་ཅག་ལ་ཡ་ཧུ་དཱའི་ཡུལ་ནས་ཁྱོད་ཀྱི་སྐོར་གླེང་བའི་འཕྲིན་ཡིག་མ་འབྱོར༌ལ། གནས་འདིར་ཡོང་བའི་སྤུན་ཟླ་གཞན་གྱིས་ཀྱང་ཁྱོད་ཀྱི་སྐོར་ལ་གཏམ་ངན་སྨྲས་པ་མེད། 22 འོན་ཀྱང་ངེད་རྣམས་ཀྱིས་ད་ལྟ་ཁྱོད་ཀྱི་བསམ་འཆར་ག་འདྲ་ཡིན་པར་མཉན་འདོད༌དེ། རྒྱུ་མཚན་ནི་ཆོས་ལུགས་གྲུབ་མཐའ་དེ་ལ་ཡུལ་ཀུན་གྱི་མི་རྣམས་ཀྱིས་དམའ་འབེབས་བྱེད་བཞིན་ཡོད་པ་ངེད་ཅག་གིས་ཤེས་པ་ཡིན་ཞེས་སྨྲས༌སོ།།

23 དེ་ནས་དཔོན་རིགས་རྣམས་ཀྱིས་ཕོལ་ལོལ་དང་ཉི་ཆད་བགོས༌ཤིང༌། ཉིན་དེར་མི་མང་པོའང་ཁོང་གི་ཤག་ཏུ་ཡོང་བ༌དང༌། ཕོལ་ལོལ་གྱིས་ཞོགས་པའི་དུས་ནས་མཚན་མོའི་བར་དུ་དོན་རྣམས་འགྲེལ་ཞིང་དཀོན་མཆོག་གི་རྒྱལ་སྲིད་ལ་བདེན་དཔང་བྱས་པ༌དང༌། མོ་ཤེའི་བཀའ་ཁྲིམས་དང་ལུང་སྟོན་པ་རྣམས་ཀྱི་མདོ་ལས་སྐྱབས་མགོན་ཡེ་ཤུའི་སྐོར་གྱི་ཆོས་གསུངས་ཏེ་ཁོ་རྣམས་ལ་སྐུལ་མ་མཛད་དོ།། 24 ཁོང་གི་གསུང་དེར་ལ་ལ་ཡིད་ཆེས་ཤིང་ལ་ལ་ཡིད་མ་ཆེས་སོ།། 25 དེ་རྣམས་ཕན་ཚུན་ལྟ་བ་མ་མཐུན་པར་སོ་སོར་གྱེས༌ཤིང༌། སོ་སོར་མ་གྱེས་པའི་སྔོན་ལ་ཕོལ་ལོལ་གྱིས་འདི་སྐད༌དུ། དམ་པའི་ཐུགས་ཉིད་ཀྱིས་ལུང་སྟོན་པ་ཡེ་ཤ་ཡཱ་བརྒྱུད་ནས་ཁྱོད་ཅག་གི་ཕ་མེས་ལ་ལེགས་པར་གསུངས༌ཤིང༌། 26 འདི་སྐད༌དུ།

ཁྱོད་ཀྱིས་མི་རྣམས་དེ་ལ་འདི་ལྟར༌ཤོད།།

ཁྱོད་ཚོས་རྣ་བས་ཐོས་ཀྱང་དོན་མི༌རྟོགས།།

འདྲེན་བྱེད་མིག་གིས་མཐོང་ཡང་ཤེས་མི༌འགྱུར།།

27 དེ་རྣམས་སེམས་ནི་གྱོང་པོར་གྱུར་པ༌དང༌།།

རྣ་བས་མི་མཉན་མིག་ཟུང་བཙུམས་པས༌སོ།།

དེ་ལྟར་མིན་ཚེ་མིག་གིས་མཐོང་བ་དང་༎

རྣ་བས་ཐོས༌ཤིང་བློ་ཡིས་རྟོགས་པ་དང་༎

ཕྱིར་དུ་འཁོར་ནས་ངས་ཀྱང་དེ་རྣམས་ནི༎

གསོ་ཞིང་དྲག་པར་བྱེད་པ་ཡིན་ལགས་སོ༎

ཞེས༌པའོ།། 28 དེའི༌ཕྱིར། དཀོན་མཆོག་གི་ཐར་པའི་ཆོས་འདི་ནི་ད་ལྟ་ཕྱི་ཕྱོགས་པ་རྣམས་ལ་གསུངས༌ཤིང༌། དེ་རྣམས་ཀྱིས་ཀྱང་མཉན་ཞིང་དང་དུ་ལེན་ངེས་པ་ཁྱོད་ཅག་གིས་ཤེས་དགོས་ཞེས་གསུངས་སོ།། 29 ཁོང་གིས་དེ་སྐད་གསུངས་པ་དང་ཡ་ཧུ་དཱ་པ་རྣམས་ཀྱིས་དོན་དེར་རྩོད་གླེང་ཆེན་པོ་བྱེད་བཞིན་སོང༌ངོ༌།།

30 དེ་ནས་ཕོལ་ལོལ་མཆོག་རང་གིས་གླས་པའི་ཁང་པ་ནས་ལོ་གཉིས་ཏག་ཏག་ལ་བཞུགས༌ཤིང༌། རང་གི་ཁང་པའི་ནང་དུ་ཡོང་བའི་མི་ཐམས་ཅད་ལ་སྣེ་ལེན་བྱས་པ༌དང༌། 31 སྙིང་རུས་བསྐྱེད་ནས་དཀོན་མཆོག་གི་རྒྱལ་སྲིད་ཀྱི་ཆོས་བསྒྲགས་པ༌དང༌། གཙོ་བོ་ཡེ་ཤུ་མཱ་ཤི་ཀའི་སྐོར་གསུངས་པ་ལ་བར་ཆད་ཅི་ཡང་མ་བྱུང༌ངོ༌།། །།

* ལེའུ་དང༌པོ།:1 ངས་ཞེས་པ་འདི་ནི་ལོ་ཀུ་སྟེ་སྐྱབས་མགོན་ཡེ་ཤུའི་རྗེས་འབྲང་པ་ཞིག་ཡིན༌ལ། ལོ་ཀུའི་འཕྲིན་བཟང(ལོ་ཀུའི་འཕྲིན་བཟང་ཞེས་བྱ་བ་ལའང་གཟིགས༌རོགས།)ཡིག་ཐོག་ཏུ་འགོད་མཁན་ཡང༌ཡིན།

† ལེའུ་དང༌པོ།:10 སྐབས་འདིའི་གོས་དཀར་པོ་གྱོན་པའི་མི་གཉིས་ཞེས་པ་ནི་དཀོན་མཆོག་གིས་མངགས་པའི་ཕོ་ཉ་ཡིན།

* ལེའུ་གཉིས༌པ།:1 ལྔ་བཅུའི་དུས་ཆེན་ཞེས་པ་ནི་གནའ་བོའི་ཡ་ཧུ་དཱའི་མི་རིགས་ཀྱི་དུས་ཆེན་ཞིག་སྟེ། པེ་སག་གི་དུས་ཆེན་ནས་ཉིན་ལྔ་བཅུ་འགོར་བའི་རྗེས་ཀྱི་དུས་ཆེན་ཞིག་ཡིན་ལ། ཐོག་ཕུད་དུས་ཆེན་དང་བདུན་ཕྲག་དུས་ཆེན་ཡང་ཟེར། པེ་སག་གི་དུས་ཆེན་གྱི་མཆན་ལའང་གཟིགས་རོགས།

† ལེའུ་གཉིས༌པ།:25 ཚིག་རྐང་འདིར་འབྱུང་བའི་བདག་ཅེས་པ་ནི་སྐྱབས་མགོན་ཡེ་ཤུ་ལ་གོ་དགོས༌ཤིང༌། གཙོ་བོ་ཞེས་པ་ནི་ཡབ་དཀོན་མཆོག་ལ་གོ༌དགོས། སྐབས་དེར་སྐུ་ཚབ་པ་པེ་ཏྲོས་རྒྱལ་པོ་དཱ་བིད་ཀྱི་ལུང་བསྟན་དྲངས་ནས་སྐྱབས་མགོན་ཡེ་ཤུའི་སྐོར་བརྗོད་པ༌རེད།

* ལེའུ་གསུམ༌པ།:14 སྐྱེས་བུ་རྣམ་དག་ཅེས་པ་ནི་ཡེ་ཤུ་མཱ་ཤི་ཀའི་མཚན་གཞན་ཡིན།

* ལེའུ་དྲུག༌པ།:6 གསོལ་བ་འདེབས་བཞིན་དེ་དག་གི་ལུས་ལ་ཕྱག་བཞག་ཅེས་པ་ནི་ལས་འགན་བསྐོ་བའི་རྣམ་པ༌ཡིན།

* ལེའུ་བདུན༌པ།:4 ཀལ་དི་པ་རྣམས་ཀྱི་ཡུལ་ཞེས་པ་ནི་གོང་ནས་བྱུང་བའི་མོ་སོ་པའོ་ཐ་མེ་ཡཱ་ཞེས་པའི་ཡུལ་དེའི་མིང་གཞན༌ཡིན།

* ལེའུ་བཅུ༌པ།:30 འོད་མདངས་འཕྲོ་བའི་གོས་གྱོན་པའི་མི་ཞེས་པ་ནི་དཀོན་མཆོག་གིས་མངགས་པའི་ཕོ་ཉ་ཞིག༌ཡིན།

† ལེའུ་བཅུ༌པ།:45 མཚན་སྐྱི་བཅད་པའི་དད་ལྡན་རྣམས་ཞེས་པ་ནི་ཡ་ཧུ་དཱ་པའི་དད་ལྡན་ལ་གོ་དགོས།

* ལེའུ་བཅུ་གཉིས༌པ།:17 ཡ་ཀོབ་བྱ་བ་ནི་སྐྱབས་མགོན་ཡེ་ཤུའི་གཅུང་པོ༌སྟེ། ཡེ་རུ་སཱ་ལེམ་གྱི་ཡེ་ཤུའི་ཆོས་ཚོགས་ཀྱི་ཆོས་དཔོན་ཞིག༌ཡིན།

* ལེའུ་བཅུ་གསུམ༌པ།:8 གྷི་རིག་སྐད་ཀྱི་ཨི་ལི་མཱ་ཞེས་པ་ནི་གོང་གི་པཱར་ཡེ་ཤུ་ཞེས་ཟེར་བ་ལ་ངོས་འཛིན༌དགོས།

* ལེའུ་བཅུ་བཞི༌པ།:12 བཟོའུ་ཟི་ཞེས་པ་ནི་གཞི་བདག་གམ་སྲུང་མ་ལྟ་བུར༌གོ

† ལེའུ་བཅུ་བཞི༌པ།:12 ཧུར་མེ་ཞེས་པའང་བཟོའུ་ཟི་དང་འདྲ་བར་ལྷ་ཞིག༌ཡིན།

* ལེའུ་བཅོ་ལྔ༌པ།:18 འདིར་གཙོ་བོ་ཞེས་པ་གཙོ་བོ་དཀོན་མཆོག་སྟེ་ཡབ་དཀོན་མཆོག་ལ༌གོ་བ་ཡིན།

* ལེའུ་བཅུ་དྲུག༌པ།:7 སྐྱབས་མགོན་ཡེ་ཤུའི་ཐུགས་ཉིད་ཅེས་པ་ནི་དམ་པའི་ཐུགས་ཉིད་དང་དོན༌གཅིག (དམ་པའི་ཐུགས་ཉིད་ཅེས་པའི་མཆན་ལ་གཟིགས༌རོགས།)

† ལེའུ་བཅུ་དྲུག༌པ།:10 ངེད་ཅག་ཅེས་པའི་དོན་ནི། སྐབས་འདིར་མདོ་འདི་ཡི་གེར་འགོད་མཁན་ལོ་ཀུ་དང་མདོ་འདིའི་ནང་གི་མི་སྣ་དག་ལྷན་གཅིག་ཏུ་ཐུག་པས་ན། འདིའི་ཡན་ཆད་དུ་ཁོ་རྣམས་ཞེས་དང་འདི་ནས་བཟུང་སྟེ་ངེད་ཅག་ཅེས་འབྱུང་བ་ཡིན།

* ལེའུ་བཅུ་བདུན༌པ།:23 རྒྱུས་མི་མངའ་བའི་དཀོན་མཆོག་གི་ཕྱིར་ཞེས་པ་འདི་ནི་གནའ་བོའི་གྷི་རིག་པའི་སྲོལ་རྒྱུན་གྱི་ལྟ་ཚུལ་ཞིག༌སྟེ། དེ་རྣམས་ལ་ལྷ་འདྲེ་གདོན་བགེགས་ཀྱི་བཤད་རྒྱུན་ཡོད་ཅིང་ལྷ་འདྲེ་སོགས་ལ་ཆེས་ཆེར་འཇིགས་པས་རང་ལ་གནོད་པ་མི་འབྱུང་བའི་ཆེད༌དུ། རྒྱུས་མི་མངའ་བའི་དཀོན་མཆོག་གི་ཕྱིར་ཞེས་རྡོ་ལ་ཡི་གེ་བརྐོས༌ཏེ། མཆོད་སྦྱིན་དང་དད་གུས་ལ་བརྟེན་ནས་རང་ཉིད་སྐྱབས་སུ་འཛིན་པར་རེ་བའི་བྱེད་ཐབས་ཤིག༌ཡིན། མཁས་པ་རྣམས་ཀྱིས་དོན་དམ་དུ་གྷི་རིག་པ་རྣམས་ཀྱིས་དཀོན་མཆོག་ཉིད་ཀྱི་དགོངས་པ་དང་མཐུ་སྟོབས་སོགས་མི་ཤེས་པར༌བཤད།

* ལེའུ་བཅོ་བརྒྱད༌པ།:6 ཚིག་འབྲུ་འདིར་མ་ཕྱི་ལས་ཁྱོད་ཅག་གི་ཁྲག་རང་རང་གི་མགོ་ལ་ཡོད་པར་གྱུར༌ཅིག བདག་ནི་གཙང་ངོ་ཞེས༌འབྱུང༌། དོན་ནི་ཆོས་ལ་ཉན་མཁན་དེ་དག་གིས་ཡེ་ཤུར་དད་པ་མ་བྱས༌པས། ཁྱོད་ཅག་གི་ཁྲག་རང་རང་གི་མགོ་ལ་ཡོད་པར་གྱུར་ཅིག་ཅེས་ཁྱོད་ཅག་ལ་དཀོན་མཆོག་གི་ཆད་པ་འཕོག་ངེས་པ་དེ་ཁྱོད་ཅག་གིས་འགན་འཁུར་དགོས་པར་བསྟན༌ཅིང༌། བདག་ནི་གཙང་ངོ་ཞེས་པ་ནི་བདག་ལ་ཉེས་པ་མེད་ཅེས་པའི་དོན༌ཡིན།

* ལེའུ་ཉི་ཤུ༌པ།:2 གྷི་རི་སི་ཞེས་པ་ནི་ཨ་ཀ་ཡཱ་ཡུལ་གྱི་མིང་གཞན་ཞིག་ཡིན་ལ། དམ་པའི་གསུང་རབ་ལ་མཁས་པ་མང་ཤོས་ཀྱིས་སྐབས་དེར་སྐུ་ཚབ་པ་ཕོལ་ལོལ་ནི་ཀོ་རིན་ཐུ་གྲོང་ཁྱེར་དུ་བཞུགས་པ་དང་རོ་མཱ་པ་རྣམས་ལ་སྤྲིངས་པའི་འཕྲིན་ཡིག་དེ་ཡང་ཡི་གེར་བཀོད་པ་ཡིན་ཞེས་བཤད།

† ལེའུ་ཉི་ཤུ༌པ།:32 འདིའི་དོན་ནི། མི་ཀུན་གྱི་སྡིག་པ་བསལ་བའི་ཆེད་དུ་གཙོ་བོ་ཡེ་ཤུ་ཤིང་རྒྱ་གྲམ་གྱི་སྟེང་དུ་བཀྲོངས་པ་དེར་ཡིད་ཆེས་དང་དད་པ་བྱེད་པའི་མི་ནི་སྐྱབས་མགོན་ཡེ་ཤུ་ལ་གཏོགས༌པས། མི་དེ་ལ་ཡབ་དཀོན་མཆོག་གིས་དམ་པར་གྱུར་པའི་མི་ཞེས་བསྒྲགས་པ་དེ་ལ༌གོ

* ལེའུ་ཉེར་བརྒྱད༌པ།:11 འདིར་བརྗོད་པའི་ལྷའི་བུ་མཚེ་མ་ཞེས་པ་ནི་མ་ཕྱི་ལས་ཏོའོ་སི་ཀེའོ་ཞེས་མཐོང་། དེ་ནི་གནའ་བོའི་གྷི་རིག་པའི་ལྷ་སྒྲུང་ནང་གི་ལྷ་ཆེན་པོ་བཟོའུ་ཟི་ཞེས་བྱ་བའི་བུ་མཚེ་མ་སྟེ་ཁཱ་སི་དིར་དང་ཕོལ་ལག་གཉིས་ཡིན།

རོ་མཱ་པ།

1

2

3

4

5

6

7

8

9

10

11

12

13

14

15

16

༄༅། །རོ་མཱ་པ་རྣམས་ལ་སྤྲིངས་པའི་འཕྲིན་ཡིག

རོ་མཱ་པ་རྣམས་ལ་སྤྲིངས་པའི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

འཕྲིན་ཡིག་འདི་ཡི་གེར་འགོད་དུས་ཕོལ་ལོལ་ཁོང་ཉིད་ཀོ་རིན་ཐུ་གྲོང་ཁྱེར་དུ་བཞུགས་ཡོད་པ་དང་། དེ་ནི་ཁོང་ཉིད་ཐེངས་གསུམ་པར་ཆོས་སྤེལ་དུ་བསྐྱོད་པའི་སྐབས་ཡིན་པར་དགོངས། ཁོང་གིས་ས་དབུས་རྒྱ་མཚོའི་ཤར་ཕྱོགས་ཀྱི་ལས་འགན་རྣམས་བསྒྲུབས་ནས་འགྲུབ་ལ་ཉེ་བ་དང་། རོ་མཱ་གྲོང་ཁྱེར་གྱི་ཆོས་ཚོགས་ལ་གཟིགས་སྐོར་དུ་འགྲོ་བའི་འདུན་པ་ཚད་མེད་སྐྱེས་ནའང་། སྐབས་དེར་ཁོང་རོ་མཱ་གྲོང་ཁྱེར་ལ་འགྲོ་མ་ནུས་པས་འཕྲིན་ཡིག་འདི་སྤྲིངས་པ་ཡིན། མ་འོངས་པར་སི་ཕེན་ཡཱ་ལ་ཆོས་སྤེལ་བར་འགྲོ་བའི་ལམ་ནས་ཁོང་རོ་མཱ་གྲོང་ཁྱེར་ལ་གཟིགས་སྐོར་དུ་འགྲོ་བརྩིས་ཡོད། འཕྲིན་ཡིག་འདི་ལས་ཆོས་ཀྱི་གཞུང་ལུགས་ངོ་སྤྲོད་བྱས་ཡོད་པ་དང་། ཕྱིས་སུ་ཁོང་གིས་དེ་དག་ལ་ཆོས་ཀྱི་ཞབས་ཕྱི་བསྒྲུབ་འདོད་པའི་རེ་བའང་བརྗོད་ཡོད།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཡི་གེར་འགོད་མཁན་ནི་སྐུ་ཚབ་པ་ཕོལ་ལོལ་ཡིན་པ་དང་། འཕྲིན་ཡིག་འདི་ནི་སྤྱི་ལོ་57ལོའི་དཔྱིད་ཚུགས་དུས་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

རོ་མཱ་པའི་འཕྲིན་ཡིག་ནང་ཕོལ་ལོལ་གྱི་བརྗོད་བྱའི་སྙིང་པོ་ནི་འཕྲིན་བཟང་ཡིན་པ་སྟེ། དཀོན་མཆོག་གི་ཐུགས་དགོངས་བཞིན་ཁོང་གི་ཐར་པ་དང་རྣམ་པར་དག་པ་དེ་ཡ་ཧུ་དཱ་དང་ཕྱི་ཕྱོགས་པ་ཚུད་པའི་འཇིག་རྟེན་གྱི་མི་ཐམས་ཅད་ལ་གནང་བ་ཡིན། དཀོན་མཆོག་གི་འཕྲིན་བཟང་ནི་དད་པ་བརྒྱུད་ནས་མི་རྣམ་དག་ཏུ་བརྩིས་པའི་ཆོས་གཞུང་ཞིག་ཡིན་པར་མ་ཟད། མི་ཚང་མ་སྡིག་ཅན་ཡིན་པ་དང་དད་ལྡན་རྣམས་དམ་པར་འགྱུར་བ་སོགས་ཀྱི་གཞུང་ལུགས་ཤིག་ཀྱང་ཡིན། རོ་མཱ་པའི་འཕྲིན་ཡིག་འདི་ནི་དམ་པའི་གསུང་རབ་ནང་དུ་ཆེས་གསལ་ཞིང་གོ་རིམ་ལྡན་པའི་ཡེ་ཤུའི་ཆོས་ལུགས་ཀྱི་གསུང་འཕྲིན་ཞིག་ཡིན།

འཆར་ཟིན།

1. ངོ་སྤྲོད། ༼1:1-15༽

2. བརྗོད་བྱའི་སྙིང་པོ་སྟེ། དཀོན་མཆོག་ནས་བྱུང་བའི་རྣམ་པར་དག་པ། ༼1:16-17༽

3. མིའི་རིགས་ཀྱི་ཁྲོད་དུ་གཞུང་རྒྱུད་དྲང་བའི་མི་གཅིག་ཀྱང་མེད་པའི་སྐོར། ༼1:18-3:20༽

4. མི་རྣམ་དག་ཏུ་བརྩི་བའི་སྐོར། ༼3:21-5:21༽

5. དམ་པར་འགྱུར་བའི་སྐོར། ༼6:1-8:39༽

6. ཡེས་ར་ཨེལ་མི་རིགས་ཀྱི་དོན་རྣམས་བརྗོད་པ། ༼9:1-11:36༽

7. དད་ལྡན་རྣམས་ཀྱིས་ཆོས་ལག་ལེན་དུ་འདེབས་པ། ༼12:1-15:13༽

8. མཇུག་སྡོམ། ༼15:14-33༽

9. བསྔགས་བརྗོད་དང་ཁམས་འདྲི། ༼16:1-27༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་ཕོལ་ལོལ་ང་རང་ནི་མཱ་ཤི་ཀ་ཡེ་ཤུའི་ཞབས་ཕྱི་པ་ཞིག་ཡིན༌ཞིང༌། སྐུ་ཚབ་པར་ཞལ་འབོད་གནང་སྟེ་དཀོན་མཆོག་གི་འཕྲིན་བཟང་བསྒྲག་པར་ཆེད་དུ་བསྐོས་པ་ལགས། 2 འཕྲིན་བཟང་འདི་ནི་དཀོན་མཆོག་གིས་སྔོན་ཆད་རང་ཉིད་ཀྱི་ལུང་སྟོན་པ་རྣམས་བརྒྱུད་ནས་དམ་པའི་གསུང་རབ་ཏུ་ཞལ་བཞེས་གནང༌ཞིང་། 3 ཁོང་གི་སྲས་ཀྱི་སྐོར་ཡང་ཡིན་ལ། ལུས་ཕུང་ལྟར་སྨྲས་ན། ཁོང་ནི་དཱ་བིད་ཀྱི་གདུང་རྒྱུད་ནས་སྐུ་འཁྲུངས་ཤིང་། 4 དམ་པའི་ཐུགས་ཉིད་ལྟར་སྨྲས་ན། གྲོངས་པ་ནས་སླར་གསོན་པར་གྱུར་པའི་རྐྱེན་གྱིས། མཐུ་སྟོབས་ཆེན་པོའི་ངང་ནས་དཀོན་མཆོག་གི་སྲས་ཡིན་པར་བསྟན༌ཅིང་། ཁོང་ཉིད་ནི་བདག་ཅག་གི་གཙོ་བོ་ཡེ་ཤུ་མཱ་ཤི་ཀ་ལགས་སོ༎ 5 ངེད་ཅག་ལ་ཁོང་ཉིད་བརྒྱུད་ནས་ཐུགས་རྗེ་དང་སྐུ་ཚབ་པའི་འགན་འཁྲི་ཐོབ༌ཅིང་། དེ་ནི་ཁོང་གི་མཚན་གྱི༌ཕྱིར་ཕྱི་ཕྱོགས་ཀྱི་མི་རིགས་ཐམས་ཅད་ཀྱི་ཁྲོད་དུ། ཁོ་རྣམས་དད་པའི་བཀའ་ལ་མཉན་དུ་འཇུག་པའི་ཆེད་ཡིན། 6 དེ་ལས་ཡེ་ཤུ་མཱ་ཤི་ཀར་གཏོགས་པར་ཞལ་འབོད་ཐོབ་མཁན་ཁྱོད་རྣམས་ཀྱང་མཆིས། 7 བདག་གིས་འཕྲིན་ཡིག་འདི་ནི་དཀོན་མཆོག་གིས་གཅེས་ཤིང་དད་ལྡན་དམ་པར་ཞལ་འབོད་གནང་བའི་རོ་མཱའི་མི་རྣམས་ལ་འདི་ལྟར་སྤྲིངས་པ༌སྟེ། བདག་ཅག་གི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར༌སྨོན།

རོ་མཱ་གྲོང་ཁྱེར་དུ་ཕོལ་ལོལ་ཕེབས་པར་རྩོམ༌པ།

8 དེ་ཡང་ཐོག་མར་ཁྱོད་ཅག་གི་དད་པ་ནི་འཇིག་རྟེན་ཡོངས་ལ་ཁྱབ་ཡོད༌པས། བདག་གིས་ཡེ་ཤུ་མཱ་ཤི་ཀར་བརྟེན་ནས་ཁྱོད་ཅག་ཐམས་ཅད་ཀྱི་ཆེད་དུ་རང་གི་དཀོན་མཆོག་ལ་བཀའ་དྲིན་ཞུའོ།། 9 ངས་ཁོང་གི་སྲས་ཀྱི་འཕྲིན་བཟང་སྒྲོག་ཅིང་དེ་ལ་བརྟེན་ནས། སེམས་གཏིང་ནས་བསྙེན་བཀུར་བྱེད་པའི་དཀོན་མཆོག་ནི་བདག་གིས་གསོལ་བ་འདེབས་པའི་དུས༌སུ་རྒྱུན་ཆད་མེད་པར་ཁྱོད་ཅག་གླེང་བའི་དོན་དེར་བདེན་དཔང་མཛད་མཁན་ཡིན་ལ། 10 ངས་རྟག་ཏུ་ཞུ་བ་བྱེད་པ་དེ་དཀོན་མཆོག་གི་དགོངས་པ་ལྟར་ཡིན༌ན། ང་རང་མཐའ་མར་ཁྱོད་ཅག་གི་གམ་དུ་འགྲོ་བར་ལམ་བདེ་མོ་ཞིག་ཡོད་པར་འགྱུར། 11 ང་ལ་ཁྱོད་རྣམས་མཐོང་འདོད་ཆེན་པོ་ཡོད་དེ། དམ་པའི་ཐུགས་ཉིད་ཀྱི་གནང་སྦྱིན་གང་ཞིག་ཁྱོད་ཅག་ལ་སྦྱིན་པ༌དང༌། ཁྱོད་ཅག་གི་དད་པ་ཇེ་བརྟན་དུ་གཏོང༌བའི་ཕྱིར་ཡིན། 12 དེ་ལྟར་བྱས༌ན། ང་ནི་ཁྱོད་ཅག་གི་ཁྲོད་དུ་གནས༌ཤིང༌། བདག་ཅག་ཕན་ཚུན་བར་གྱི་དད་སེམས་ཀྱི་རྐྱེན༌གྱིས། བདག་ཅག་ལ་མཉམ་དུ་སེམས་གསོ་འཐོབ་པར་འགྱུར་རོ།། 13 སྤུན་ཟླ༌རྣམས། ངས་ཁྱོད་རྣམས་ལ་གང་ཞིག་ཤེས་སུ་འཇུག་འདོད་པ༌ནི། ང་རང་ཁྱོད་ཅག་གི་གམ་དུ་ཡང་ཡང་འགྲོ་བར་རྩོམ༌ཞིང༌། ཁྱོད་རྣམས་ཀྱི་ཁྲོད་ནས་འབྲས་བུ་འགའ་རེ་འཐོབ་འདོད་ཅིང་། དེ་ནི་ཕྱི་ཕྱོགས་པ་གཞན་དག་ལས་འཐོབ་འདོད་པ་དང་མཚུངས་ནའང་ད་ལྟའི་བར་དུ་བཀག་རྒྱ༌ཡོད་པ་ཡིན། 14 གྷི་རིག་པ་དང་མཐའ་འཁོབ༌པ། རིག་པ་ཅན་དང་རིག་རྟུལ་ཅན་བཅས་གང་ཡིན༌ཡང༌། བདག་གིས་དེ་དག་ལ་འགན་འཁུར་དགོས༌པས། 15 ངས་རང་ནུས་ཅི་ལྕོགས་ཀྱིས་རོ་མཱ་རུ་ཡོད་པ་ཁྱོད་རྣམས་ལའང་དཀོན་མཆོག་གི་འཕྲིན་བཟང་བསྒྲག་འདོད་དོ༎

16 རྒྱུ་མཚན་ནི་བདག་གིས་འཕྲིན་བཟང་ངོ་ཚ་ཞིག་ཏུ་མི་བརྩིའོ།། འཕྲིན་བཟང་ནི་ཐོག་མར་ཡ་ཧུ་དཱ་པ་དང་ཕྱིས་སུ་གྷི་རིག་པ་སྟེ། དད་པ་ཅན་ཐམས་ཅད་སྐྱོབ་པར་བྱེད་པའི་དཀོན་མཆོག་གི་ནུས་མཐུ་ཆེན་པོ་ཡིན༌པའི་ཕྱིར་རོ།། 17 དེ་ནི་དཀོན་མཆོག་གི་རྣམ་པར་དག་པ་ནི་འཕྲིན་བཟང་ལ་བརྟེན་ནས་མངོན་པ་ཡིན༌ཞིང་། དད་པ་ལས་བྱུང་ཞིང་སླར་ཡང་དད་པ་ལ་བརྟེན་པའི་ཕྱིར་ཡིན། དེ་ལ་གསུང་རབ་ཀྱི་མདོ་ལས་ཇི་སྐད༌དུ། མི་རྣམ་དག་ནི་དད་པའི་སྒོ་ནས་འཚོ་བར་འགྱུར་ *ཞེས་བཀོད་ཡོད་པ་བཞིན༌ནོ།།

དཀོན་མཆོག་མིའི་རིགས་ལ་ཐུགས་ཁྲོ་བ།

18 དེ་ཡང་དཀོན་མཆོག་གི་ཐུགས་ཁྲོ་ནི་ནམ་མཁའི་ཞིང་ཁམས་ནས་དད་གུས་མེད་པ་དང་རང་གཤིས་མི་དྲང་བ་ཐམས་ཅད་ཀྱི་སྟེང་དུ་མངོན་པར་བྱེད་པ་ཡིན་ནོ།། དེ་དག་ནི་ལས་ངན་པ་བྱས་ནས་དཀོན་མཆོག་གི་བདེན་པ་ཉིད་མར་གནོན་མཁན་ཡིན། 19 རྒྱུ་མཚན་ནི་དཀོན་མཆོག་གི་སྐོར་ཤེས་ཐུབ་པ་ནི་མི་དེ་དག་གི་སེམས་ཁོང་དུ་མངོན་ཡོད་པ་ཡིན༌ལ། དེ་ནི་དཀོན་མཆོག་གིས་མི་དེ་དག་ལ་མངོན་པར་མཛད་ཡོད་པའི་ཕྱིར་ཡིན་ཞིང་། 20 འཇིག་རྟེན་ཁམས་བསྐྲུན་པའི་ཚུན༌ལ། དཀོན་མཆོག་གི་ཐོག་མཐའ་མེད་པའི་མཐུ་སྟོབས་དང་ཁྱད་དུ་འཕགས་པའི་རང་གཤིས་ནི་མཐོང་དུ་མེད་ནའང་། དངོས་གནས་གསལ་པོར་ཤེས་ཐུབ༌སྟེ། དངོས་པོ་བསྐྲུན་ཡོད་པ་དེ་དག་ལ་བལྟས་ནས་ཤེས་ཐུབ་པས་མི་དེ་ཐམས་ཅད་ལ་ཁག་དཀྲི་ས་མེད་དོ།། 21 ཅིའི་ཕྱིར་ཞེ་ན། མི་དེ་དག་གིས་དཀོན་མཆོག་ངོ་ཤེས་ནའང་། ཁོང་ནི་དཀོན་མཆོག་ཏུ་མ་བརྩིས་ཤིང་ཁོང་ལ་འབུལ་འོས་པའི་བསྟོད་པ་མ་ཕུལ་བ་དང་བཀའ་དྲིན་ཡང་མ་ཞུས་པ་རེད། ཁོ་རྣམས་ཀྱི་དྲན་ཚུལ་ནི་སྟོང་བར་གྱུར་པ་དང་བླུན་པོའི་སེམས་ལའང་མུན་པས་ཁེངས་ཡོད་པའི་ཕྱིར༌རོ།། 22 རང་ཉིད་རིག་པ་ཅན་དུ་རློམ་ནའང་དོན་དུ་བླུན་པོ་རུ་གྱུར་པ༌དང༌། 23 རྟག་པའི་དཀོན་མཆོག་གི་གཟི་བརྗིད་རིང་དུ་སྤངས་ཏེ། དེའི་ཚབ་ཏུ་མི་རྟག་པའི་མི༌དང༌། འདབ༌ཆགས། སུག་བཞི་ཅན་གྱི་སྲོག་ཆགས། ལྟོ་འགྲོ་སོགས་ཀྱི་གཟུགས་བརྙན་ལ་བརྟེན་པའོ།།

24 དེའི༌ཕྱིར། མི་དེ་དག་གིས་སེམས་ནང་གི་འདོད་ཆགས་ལྟར་མི་གཙང་བ་བྱེད་པ་དང༌། ཐ་ན་ཁོ་རྣམས་ཀྱིས་ཕན་ཚུན་གྱི་ལུས་པོ་བཙོག་པར་བཟོས་པའང་དཀོན་མཆོག་གིས་སྣང་མེད་དུ་བསྐྱུར་ཏོ།། 25 དེ་ནི་ཁོ་རྣམས་ཀྱིས་དཀོན་མཆོག་གི་བདེན་པ་ཉིད་སྤངས༌ཏེ། དེའི་ཚབ་ཏུ་རྫུན་ལ་བརྟེན་ནས་དཀོན་མཆོག་གིས་བསྐྲུན་པའི་དངོས་པོ་ལ་བསྙེན་བཀུར་བྱེད་པ༌ལས། འཇིག་རྟེན་ཁམས་འགོད་མཁན་དཀོན་མཆོག་ལ་དད་པ་མི་བྱེད་པའི་ཕྱིར༌ཡིན། དཀོན་མཆོག་ལ་ནམ་ཡང་བསྔགས་བརྗོད་བྱ་འོས༌སོ།། ཨ༌མེན།

26 དེ་བས་ན་མི་དེ་རྣམས་ཀྱིས་ངོ་གནོང་བའི་འདོད་ཆགས་བག་མེད་དུ་སྤྱོད་པའང་དཀོན་མཆོག་གིས་སྣང་མེད་དུ་བསྐྱུར་ཏོ།། མི་དེ་དག་གི་བུད་མེད་རྣམས་ཀྱིས་ལས་སུ་རུང་བ་སྤངས་ཏེ། དེའི་ཚབ་ཏུ་ལས་མི་རུང་བ་སྤྱོད༌པ་རེད། 27 སྐྱེས་པ་རྣམས་ཀྱང་དེ་བཞིན༌ཏེ། བུད་མེད་སྤྱོད་འོས་པ་རིང་དུ་སྤངས་ནས། འདོད་ཆགས་ཀྱི་མེ་ལྕེ་སེམས་སུ་འབར་ཞིང་། སྐྱེས་པ་ཕན་ཚུན་ལ་ཞེན་ཆགས་པ༌དང༌། སྐྱེས་པས་སྐྱེས་པ་ལ་ངོ་གནོང་དགོས་པའི་ལས་བྱས་པས། རང་གི་ལུས་སྟེང་དུ་ལོག་སྤྱོད་དེ་ལྟ་བུ་བྱེད་པ་ལ་ཉེས་ཆད་བྱུང༌ངོ༌།།

28 མི་དེ་དག་གིས་བསམ་བཞིན་དཀོན་མཆོག་ཤེས་མི་འདོད༌པས། ཁོང་གིས་དེ་དག་གི་སེམས་སུ་ལོག་སེམས་བཅངས་པ་དང་ལུགས་དང་འགལ་བའི་ལས་བྱེད་པའང་སྣང་མེད་དུ་བསྐྱུར་ཏོ།། 29 མི་དེ་དག་གི་སེམས་སུ་དྲང་བདེན་མ་ཡིན་པ༌དང༌། སྡིག༌པ། བརྣབ༌སེམས། ངན༌སེམས། ཕྲག༌དོག མི་གསོད་པ། འགྲན༌རྩོད། གཡོ༌སྒྱུ། གདུག་རྩུབ་བཅས་སྣ་ཚོགས་ཀྱིས་བཀང་བ༌དང༌། ཡང་མི་དེ་དག་ནི་ཕྲ་མ་བྱེད་མཁན༌དང༌། 30 ལྐོག་ནས་གཏམ་ངན་སྨྲ༌མཁན། དཀོན་མཆོག་ལ་སྡང༌མཁན། བརྙས་བཅོས་བྱེད༌མཁན། ང་རྒྱལ༌ཅན། རང་བསྟོད༌མཁན། ལས་ངན་པ་བཟོ༌མཁན། ཕ་མའི་ངག་ལ་མི་ཉན་པ། 31 ཤེས་པས་རྨོངས་ཤིང་ཡིད་རྟོན་མེད་པ། བརྩེ་སེམས་དང་སྙིང་རྗེ་མེད་པ་བཅས་ཡིན་ནོ།། 32 དེ་རྣམས་ཀྱིས་སྡིག་པའི་ལས་དེ་ལྟ་བུ་བྱེད་མཁན་ནི་འཆི་འོས་པ་ཡིན་ཞེས་དཀོན་མཆོག་གི་བཀའ་ལས་གསུངས་ཡོད་པ་ཤེས༌ནའང༌། རང་རང་གིས་སྡིག་པའི་ལས་བྱེད་པར་མ༌ཟད། མི་གཞན་གྱིས་དེ་བཞིན་བྱེད་པ་ལའང༌དགའོ།།

ལེའུ་གཉིས༌པ།

དཀོན་མཆོག་གིས་ཁྲིམས་ཐག་གཅོད་པར་འགྱུར་བའི་སྐོར།

1 དེ་བས་ན་མི་ལ་ཁ་ཚོན་གཅོད་མཁན་ཁྱོད་ནི་སུ་ཡིན་ཡང་ཁག་དཀྲི་ས་མེད༌དེ། ཁྱོད་ཀྱིས་དོན་གང་གི་ཆ་ནས་མི་ལ་ཁ་ཚོན་བཅད༌ན། དོན་དེའི་སྟེང་ནས་ཁྱོད་ཀྱིས་རང་གིས་རང་ལའང་ཉེས་ཆད་བཅད༌དོ།། ཅིའི་ཕྱིར་ཞེ་ན། ཁྱོད་ཀྱིས་མི་ལ་ཁ་ཚོན་གཅོད་ནའང་། རང་གི་སྤྱོད་པ་ནི་མི་གཞན་དང་མཚུངས་པའི་ཕྱིར༌རོ།། 2 དཀོན་མཆོག་གིས་ལས་དེ་ལྟར་བྱེད་མཁན་ལ་ཁྲིམས་ཐག་གཅོད་པ་ནི་བདེན་པ་དང་མཐུན་པ་བདག་ཅག་གིས་ཤེས༌སོ།། 3 ཀྱེ་ཧོ། ཁྱོད་ཀྱིས་ལས་དེ་ལྟར་བྱེད་མཁན་ལ་ཁ་ཚོན་བཅད༌ནའང༌། རང་གི་སྤྱོད་པ་ནི་མི་གཞན་དང་མཚུངས༌པས། ཁྱོད་ནི་དཀོན་མཆོག་གི་ཁྲིམས་ཐག་ལས་ཤོར་ཐུབ་པར་འདོད་དམ། 4 ཡང་ན་ཁྱོད་ཀྱིས་དཀོན་མཆོག་གི་ཐུགས་རྗེ་ཆེན་པོ༌དང༌། བཟོད་སྒོམ། ངང་རྒྱུད་རིང་པོ་བཅས་ལ་མཐོང་ཆུང་བྱེད་པ༌དང༌། ཁོང་གི་ཐུགས་རྗེ་ཡིས་ཁྱོད་ནི་འགྱོད་བཤགས་ཀྱི་ལམ་དུ་ཁྲིད་པའང་མི་ཤེས༌སམ། 5 འོན༌ཀྱང༌། ཁྱོད་ཀྱིས་རང་གི་རྒྱུད་གྱོང་ཞིང་འགྱོད་བཤགས་མི་བྱེད་པའི་སེམས་རྒྱ་ཡན་དུ་བཏང་བས། དཀོན་མཆོག་གི་ཐུགས་ཁྲོའི་ཉིན་མོའི་ཆེད༌དུ། རང་གིས་རང་ལ་ཐུགས་ཁྲོ་གསོག་པར་བྱེད་ཅིང་། ཉིན་དེར་དཀོན་མཆོག་གི་དྲང་བདེན་གྱི་ཁྲིམས་ཐག་མངོན་པར་འགྱུར་ངེས༌ཤིང༌། 6 ཁོང་གིས་མི་རེ་རེའི་སྤྱོད་པ་བཞིན་དུ་ལན་གནང་བར་འགྱུར༌ཏེ། 7 སྙིང་རུས་ལ་བརྟེན་ནས་དོན་ལེགས་པོ་སྒྲུབ་ཅིང༌། གཟི་བརྗིད་དང་བཀུར༌བསྟི། འཇིག་པ་མེད་པ་བཅས་འཚོལ་མཁན་རྣམས་ལ་མཐའ་མེད་པའི་ཚེ་སྲོག་གནང་བར་འགྱུར་མོད། 8 འོན༌ཀྱང༌། སྒེར་སེམས་བཅངས་ནས་བདེན་པ་ཉིད་ལ་བློ་མི་བསྟུན༌པར། དྲང་བདེན་མ་ཡིན་པར་བློ་བསྟུན་མཁན་རྣམས་ལ་ཐུགས་ཁྲོ་དང་ཁྲོ་གཏུམ་འཕོག་པར་འགྱུར་རོ།། 9 དེ་ཡང་དཀའ་སྡུག་དང་དཀའ་ངལ་ནི་ངན་པའི་ལས་བྱེད་མཁན་ཐམས་ཅད༌དེ། ཐོག་མར་ཡ་ཧུ་དཱ་པ་དང་ཕྱིས་སུ་གྷི་རིག་པ་རྣམས་ལ་སྦྱོར་བར་འགྱུར༌མོད། 10 འོན༌ཀྱང༌། གཟི་བརྗིད་དང་བཀུར༌བསྟི། ཞི་བདེ་བཅས་ནི་ལས་བཟང་པོ་བྱེད་མཁན་ཐམས་ཅད༌དེ། ཐོག་མར་ཡ་ཧུ་དཱ་པ་དང་ཕྱིས་སུ་གྷི་རིག་པ་རྣམས་ལ་གནང་བར་འགྱུར། 11 རྒྱུ་མཚན་ནི་དཀོན་མཆོག་ལ་ཕྱོགས་རིས་མེད་པའི་ཕྱིར༌རོ།།

12 བཀའ་ཁྲིམས་མེད་པར་ཉེས་པ་བྱེད་མཁན་ཐམས་ཅད་ནི་བཀའ་ཁྲིམས་དང་བྲལ་ནས་འཇིག་པར་འགྱུར་བ༌དང༌། བཀའ་ཁྲིམས་ཡོད་ཀྱང་ཉེས་པ་བྱེད་མཁན་ཐམས་ཅད་ལ་བཀའ་ཁྲིམས་ལྟར་ཉེས་ཆད་གཅོད་པར་འགྱུར། 13 ཅིའི་ཕྱིར་ཞེ་ན། དཀོན་མཆོག་གི་དྲུང་ནས་བཀའ་ཁྲིམས་ཐོས་པ་རྣམས་མི་རྣམ་དག་ཏུ་བརྩི་བ་མིན༌ལ། བཀའ་ཁྲིམས་ལྟར་བྱེད་པ་རྣམས་མི་རྣམ་དག་ཏུ་བརྩི་བར་འགྱུར་བའི་ཕྱིར་རོ།། 14 སྤྱིར་བཀའ་ཁྲིམས་མེད་པའི་ཕྱི་ཕྱོགས་པ་རྣམས་ཀྱིས་བཀའ་ཁྲིམས་ཀྱི་ནང་དོན་དག་རང་བཞིན་གྱིས་བསྒྲུབས་པ༌ན། མི་དེ་དག་ལ་བཀའ་ཁྲིམས་མེད༌ནའང༌། མི་རང་རང་ནི་རང་ཉིད་ཀྱི་བཀའ་ཁྲིམས་ཡིན་ལ། 15 མི་དེ་རྣམས་ཀྱིས་རང་གི་སེམས་སུ་བཀའ་ཁྲིམས་ཀྱི་ཕན་ནུས་བརྐོས་ཡོད་པ་མངོན་ཞིང་། ཁོ་རྣམས་ཀྱི་བསམ་པས་རང་ཉིད་ལ་བདེན་དཔང་བྱེད་ཅིང་། ཁོ་རྣམས་ཀྱི་དྲན་པས་སྐབས་འགར་རང་ལ་རང་སྐྱོན་བརྗོད་པ་དང་སྐབས་འགར་རང་ལ་དག་འབུད་བྱེད་པ་ཡིན་ནོ།། 16 བདག་གིས་སྒྲོག་པའི་འཕྲིན་བཟང༌བཞིན། དཀོན་མཆོག་གིས་མཱ་ཤི་ཀ་ཡེ་ཤུ་བརྒྱུད་ནས་མིའི་རིགས་ཀྱི་གསང་བའི་ལས་ལ་ཁྲིམས་ཐག་གཅོད་པའི་ཉིན་མོར་དེ་ལྟར་མཛད་པར་འགྱུར༌རོ།།

ཡ་ཧུ་དཱ་པ་དང་བཀའ་ཁྲིམས་ཀྱི༌སྐོར།

17 ཁྱོད་ཀྱིས་རང་ཉིད་ལ་ཡ་ཧུ་དཱ་པ་ཟེར་བ་དང་བཀའ་ཁྲིམས་ལ་བརྟེན༌ཅིང༌། ངག་ལས་དཀོན་མཆོག་གི་ཕྱོགས་ནས་ཁ་ཕོ་བརྗོད་པ་དང་། 18 ཁྱོད་ལ་བཀའ་ཁྲིམས་ལས་བསླབ་བྱ་ཐོབ་ཅིང་། དཀོན་མཆོག་གི་དགོངས་པ་ཤེས་ཤིང་ཡིན་མིན་བདེན་རྫུན་ཡང་ཤེས༌པ་དང་། 19 ཡང་རང་ཉིད་ནི་ལོང་བ་རྣམས་ཀྱི་ལམ་ཁྲིད་པ་དང་། མུན་ནག་ནང་དུ་སྡོད་པའི་མི་རྣམས་ཀྱི་འོད་ཟེར༌དང༌། 20 བླུན་པོ་དག་གི་སློབ༌དཔོན། བྱིས་པ་རྣམས་ཀྱི་དགེ༌རྒན། བཀའ་ཁྲིམས་ཀྱི་ཐད་ནས་ཤེས་ཡོན་ཕུན་སུམ་ཚོགས་པ་ལྡན་པ་དང་བདེན་པ་ཉིད་ཀྱི་མིག་དཔེ་བཅས་ཡིན་པར་ཡིད་ཆེས་བརྟན་པོ་ཡོད། 21 དེས་ན། ཁྱོད་ཀྱིས་མི་གཞན་ལ་ཁྲིད་སྟོན་བྱེད་ཀྱང་རང་ལ་ཁྲིད་སྟོན་མི་བྱེད་པ༌ཅི། ཁྱོད་ཀྱིས་མི་གཞན་ལ་རྐུ་མ་བྱེད་ཅེས་སྒྲོག་ཀྱང་རང་གིས་རྐུ་བྱེད་པ༌ཅི། 22 ཁྱོད་ཀྱིས་མི་གཞན་ལ་ལོག་གཡེམ་མ་བྱེད་ཅེས་སྨྲས་ཀྱང་རང་གིས་ལོག་གཡེམ་བྱེད་པ༌ཅི། ཁྱོད་ནི་ལྷ་སྐུར་ཞེན་པ་ལོག་ཀྱང་ལྷ་ཁང་ལས་དངོས་པོ་རྐུ་བ༌ཅི། 23 ཁྱོད་ཀྱིས་ངག་ལས་བཀའ་ཁྲིམས་ཀྱི་ཕྱོགས་ནས་ཁ་ཕོ་བརྗོད་ཀྱང་། བཀའ་ཁྲིམས་དང་འགལ་བའི་ལས་བྱས་ནས་དཀོན་མཆོག་ལ་དམའ་འབེབས་བྱེད་པ་ཡིན་ནམ། 24 དེ་ལ་གསུང་རབ་ཀྱི་མདོ་ལས་ཇི་སྐད༌དུ། ཁྱོད་ཅག་གི་རྐྱེན་གྱིས་ཕྱི་ཕྱོགས་པ་རྣམས་ཀྱིས་དཀོན་མཆོག་གི་མཚན་ལ་སྐུར་བ་བཏབ་པ་ཡིན་ཞེས༌བཀོད་ཡོད་པ་བཞིན༌ནོ།།

25 གལ༌ཏེ། ཁྱོད་ཀྱིས་བཀའ་ཁྲིམས་ལྟར་བྱེད་ན་མཚན་སྐྱི་གཅོད་པ་ནི་ཁྱོད་ལ་ཕན་ཐོགས་ཡོད༌ལ། ཁྱོད་ཀྱིས་བཀའ་ཁྲིམས་དང་འགལ་བར་བྱེད་ན། ཁྱོད་ཀྱིས་མཚན་སྐྱི་བཅད་པ་ནི་མཚན་སྐྱི་གཅོད་པ་དངོས་མིན། 26 དེའི༌ཕྱིར། མཚན་སྐྱི་མ་བཅད་པ་ཞིག་གིས་བཀའ་ཁྲིམས་ཀྱི་ནང་དོན་བསྲུངས༌ན། མི་དེ་ཡིས་མཚན་སྐྱི་མ་བཅད་ནའང་མཚན་སྐྱི་བཅད་པ་ཞིག་ཏུ་བརྩི་བ་མ་ཡིན༌ནམ། 27 གལ༌ཏེ། མཚན་སྐྱི་མ་བཅད་པ་ཞིག་གིས་བཀའ་ཁྲིམས་བསྲུངས༌ན། ཁྲིམས་ཡིག་ཡོད་པ་དང་མཚན་སྐྱི་གཅོད་པའི་ལུགས་སྲོལ་ཡོད་བཞིན༌དུ། ད་དུང་བཀའ་ཁྲིམས་དང་འགལ་བར་བྱེད་མཁན་ཁྱོད་ལ་མི་དེ་ཡིས་ཁྲིམས་ཐག་གཅོད་པར་འགྱུར་བ་མ་ཡིན༌ནམ། 28 ཅིའི་ཕྱིར་ཞེ་ན། ཕྱིའི་རྣམ་པ་ཡ་ཧུ་དཱ་པ་ཡིན་ན་ཡ་ཧུ་དཱ་པ་དངོས་མིན༌ལ། ཕྱིའི་ལུས་ཕུང་ལ་མཚན་སྐྱི་གཅོད་པ་ནི་མཚན་སྐྱི་བཅད་པ་དངོས་མིན་པའི་ཕྱིར༌རོ།། 29 འོན༌ཀྱང༌། ནང་སེམས་ནས་ཡ་ཧུ་དཱ་པ་ཡིན་པ་ནི་ད་གཟོད་ཡ་ཧུ་དཱ་པ་དངོས་ཡིན༌ལ། མཚན་སྐྱི་གཅོད་པའང་ནང་སེམས་དང་དམ་པའི་ཐུགས་ཉིད་ལ་བརྟེན་པ་ལས་ཁྲིམས་ཡིག་ལ་བརྟེན་པ་མ་ཡིན་པས། མི་དེའི་རིགས་ཀྱི་བསྟོད་པ་ནི་མི་ལས་བྱུང་བ་མ་ཡིན་པར་དཀོན་མཆོག་ནས་བྱུང་བའོ།།

ལེའུ་གསུམ༌པ།

དཀོན་མཆོག་ནི་ཡིད་རྟོན་རུང་བ་ཡིན་པ།

1 དེས་ན་ཡ་ཧུ་དཱ་པ་རྣམས་ལ་བཟང་ཆ་ཅི་ཡོད་པ༌དང༌། མཚན་སྐྱི་གཅོད་པ་ལ་ཕན་ཡོན་ཅི་ཡོད་ཅེ༌ན། 2 ཕྱོགས་གང་གི་ཆ་ནས་ཀྱང་ཕན་ནུས་ཆེན་པོ་ཡོད༌དེ། ཕན་ནུས་གཙོ་བོ་ནི་དཀོན་མཆོག་གི་གསུང་མོལ་ཡ་ཧུ་དཱ་པ་རྣམས་ལ་བཅོལ་བ༌དེ་ཡིན་ནོ།། 3 དཀོན་མཆོག་ལ་དད་པ་མི་བྱེད་པ་འགའ་ཤས་ཡོད་ན་མི་འགྲིག་པ་ཅི་ཡོང་། མི་དེ་རྣམས་ལ་དད་པ་མེད་པའི་རྐྱེན་གྱིས་དཀོན་མཆོག་གི་ལྷག་བསམ་ཡང་མེད་པར་བཟོའམ་ཞེ༌ན། 4 གཏན་ནས་མི་བཟོ༌སྟེ། དཀོན་མཆོག་ནི་དངོས་གནས་བདེན་པ་ཡིན༌ཞིང་མིའི་རིགས་ཐམས་ཅད་ནི་རྫུན་བཤད་མཁན་ཡིན་པར་ངེས་སོ།། དེ་ལ་གསུང་རབ་ཀྱི་མདོ་ལས་ཇི་སྐད༌དུ།

ཁྱེད་ཀྱིས་བཀའ་བཀྱོན་གནང་བའི་དུས།།

ལྷག་བསམ་རྣམ་དག་མངོན་པར༌འགྱུར།།

ཁྱེད་ལ་ཁ་ཚོན་གཅོད་པའི༌དུས།།

ཁྱེད་ནི་རྣམ་པར་རྒྱལ་བར༌འགྱུར།།

ཞེས༌བཀོད་པའོ།། 5 བདག་གིས་མིའི་བཤད་སྲོལ་ལྟར་སྨྲ་བར་བྱ༌སྟེ། བདག་ཅག་གི་རང་གཤིས་མི་དྲང་བ་འདིས་དཀོན་མཆོག་གི་རྣམ་པར་དག་པ་མངོན་པར་གྱུར༌ན། བདག་ཅག་གིས་ཅི་ལྟར༌སྨྲའམ། ཐུགས་ཁྲོ་འབེབ་པར་མཛད་པའི་དཀོན་མཆོག་ནི་རྣམ་དག་མིན་ནམ་ཞེ་ན། 6 དེ་ལྟར་གཏན་ནས་སྨྲ་མི་རུང༌། གལ་ཏེ་རྣམ་དག་མིན་ཚེ། དཀོན་མཆོག་གིས་འཇིག་རྟེན་ཡོངས་ལ་ཁྲིམས་ཆད་ཅི་ལྟར་གཅོད༌དམ། 7 གལ་ཏེ་ངའི་རྫུན་གྱི་སྒོ་ནས་དཀོན་མཆོག་གི་བདེན་པ་ལྷག་ཏུ་མངོན་ཞིང་ཁོང་གི་གཟི་བརྗིད་ཀྱང་འཕེལ་བར་བྱེད༌ན། ཅིའི་ཕྱིར་བདག་ལ་ཉེས་ཅན་བཞིན་དུ་ཉེས་ཆད་གཅོད༌དམ། 8 ཅིའི་ཕྱིར་ངེད་ཅག་གིས་དོན་བཟང་འབྱུང་བའི་ཕྱིར་དོན་ངན་སྒྲུབ་པ་ཡིན་ཞེས་མི༌སྨྲའམ། དེ་ནི་ཕྲ་མ་བྱེད་མཁན་དུ་མས་ངེད་ཅག་ལ་དེ་ལྟར་སྨྲས་པ་ཡིན༌ལ། མི་དེ་ལྟ་བུ་རྣམས་ལ་ཁྲིམས་ཆད་འཕོག་འོས༌སོ།།

མི་གཞུང་དྲང་གཅིག་ཀྱང་མེད་པ།

9 དེས་ན་ཅི་ལྟར་ཡིན་ནམ། བདག་ཅག་ནི་ཁོ་རྣམས་ལས་ཀྱང་བཟང་པོ་ཡིན་ནམ་ཞེ༌ན། གཏན་ནས་མ་ཡིན་ནོ།། རྒྱུ་མཚན་ནི་ངེད་ཅག་གིས་བདེན་དཔང་བྱས་ཟིན༌ཏེ། ཡ་ཧུ་དཱ་པ་དང་གྷི་རིག་པ་ཐམས་ཅད་སྡིག་པའི་འོག་ཏུ་ཡོད་པ་ཡིན། 10 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

གཞུང་དྲང་མི་ནི་ཡོད་པ་མ་ཡིན་ལ༎

དེ་འདྲ་གཅིག་ཀྱང༌ཡོད་པ་མ་ཡིན་ནོ༎

11 གོ་བ་ཡོད་པའི་མི་ནི་གཅིག་ཀྱང་མེད།།

དཀོན་མཆོག་འཚོལ༌མཁན་མི་ཡང་གཅིག་ཀྱང་མེད།།

12 ཐམས་ཅད་ཁོང་དང་བྲལ་ནས་ལོག་ལམ༌ཞུགས།།

དེ་འདྲའི་སྐྱེ་བོ་ཚང་མ་མཁོ་མེད་གྱུར།།

ལས་བཟང་སྒྲུབ་མཁན་ཡོད་པ་མ་ཡིན་ལ༎

དེ་འདྲ་གཅིག་ཀྱང༌ཡོད་པ་མ་ཡིན་ནོ།།

13 སྐྱེ་བོ་དེ་ཡི་མིད་ཐག་ཕྲ་མོ༌ནི།།

སྒོ་ཆེན་ཕྱེ་བའི་དུར་ཁུང་དང༌མཚུངས་ཤིང་།།

ལྕེ་ལ་བརྟེན་ནས་གཡོ་སྒྱུའི་སྦྱོར་བ༌སྤེལ།།

ཁ་ཡི་ནང་དུ་དུག་སྦྲུལ་རླངས་པ༌འཕྱུར།།

14 ངག་ཏུ་སྡིགས་དམོད་དང་ནི་ཚིག་རྩུབ་གང་།།

15 དམར་གསོད་ལས་ལ་རྐང་པ་ཕྱོགས་བཞིར༌བྲེལ།།

16 བརྒྱུགས་ཤུལ་ཀུན་ཏུ་དྲག་རྩུབ་སྡུག་གིས༌ཁྱབ།།

17 ཞི་བདེའི་ལམ་ནི་དེ་ཚོས་མི་རྟོགས་ཤིང་།།

18 དེ་ཚོའི་མིག་མདུན་དཀོན་མཆོག་འཇིགས་པ་མེད།།

ཅེས་བཀོད་པའོ།།

19 དེ་ཡང་བཀའ་ཁྲིམས་ཀྱི་གསུང་མོལ་ཐམས་ཅད་ནི་བཀའ་ཁྲིམས་འོག་ཏུ་གནས་པ་རྣམས་ལ་གསུངས་པ་བདག་ཅག་གིས་ཤེས༌ཤིང་། དེ་ནི་མི་རེ་རེའི་སྨྲ་སྒོ་བཅད་ནས་འཇིག་རྟེན་པ་ཐམས་ཅད་དཀོན་མཆོག་གི་ཉེས་ཁྲིམས་འོག་ཏུ་འཇུག་པའི་ཕྱིར༌ཡིན། 20 དེ་བས་བཀའ་ཁྲིམས་ནི་མི་ལ་སྡིག་པ་ཤེས་སུ་འཇུག་པའི་ཕྱིར་ཡིན༌པས། མི་སུ་ཡིན་ཡང་བཀའ་ཁྲིམས་ལྟར་བསྒྲུབས༌པ་ལ་བརྟེན་ནས། དཀོན་མཆོག་གི་སྤྱན་སྔར་རྣམ་དག་ཏུ་བརྩི་ཐུབ་པ་གཅིག་ཀྱང་མེད༌དོ།།

དད་པའི་དབང་གིས་མི་རྣམ་དག་ཏུ་བརྩི༌བ།

21 འོན་ཀྱང་། ད་ལྟ་དཀོན་མཆོག་གི་རྣམ་པར་དག་པ་ནི་བཀའ་ཁྲིམས་ལ་མི་བརྟེན་པ་གསལ་པོར་མངོན་པ༌དང༌། བཀའ་ཁྲིམས་དང་ལུང་སྟོན་པའི་མདོ་རྣམས་ཀྱིས་ཀྱང་བདེན་དཔང་བྱེད༌དེ། 22 དཀོན་མཆོག་གི་རྣམ་པར་དག་པ་ནི་ཡེ་ཤུ་མཱ་ཤི་ཀར་དད་པ་བྱས་པ་བརྒྱུད་ནས་ཐོབ་ཅིང་། དད་པ་བྱེད་མཁན་ཐམས་ཅད་ལ་ཁྱད་པར་མེད་པར་གནང༌ངོ་༎ 23 ཅིའི་ཕྱིར་ཞེ་ན། མི་ཐམས་ཅད་ཀྱིས་སྡིག་པ་བྱས་ཏེ་དཀོན་མཆོག་གི་གཟི་བརྗིད་དང་བྲལ༌ནའང༌། 24 ད་ལྟ་ཁོང་གི་ཐུགས་རྗེའི་རྐྱེན་དང་། མཱ་ཤི་ཀ་ཡེ་ཤུས་བླུས་པ་ལ་བརྟེན་ནས་རིན་མེད་དུ་མི་རྣམ་དག་ཏུ་བརྩིས་པའི་ཕྱིར༌ཡིན། 25 དཀོན་མཆོག་གིས་སྐྱབས་མགོན་ཡེ་ཤུའི་སྐུ་ཁྲག་ལ་བརྟེན་ཅིང་མིའི་དད་པ་བརྒྱུད་ནས། སྐྱབས་མགོན་ཡེ་ཤུ་ནི་མིའི་མིག་མདུན་དུ་ཉེས་ཆད་བསལ་བའི་མཆོད་རྫས་སུ་གསལ་པོར་བཤམས་སོ།། དེ་ནི་དཀོན་མཆོག་གི་རྣམ་པར་དག་པ་གསལ་པོར་མངོན༌པའི་ཕྱིར་ཡིན། རྒྱུ་མཚན་ནི་དཀོན་མཆོག་གིས་བཟོད་པ་བསྒོམས་ནས་མིས་སྔར་བྱས་ཀྱི་སྡིག་པར་གུ་ཡངས་གནང་བ་སྟེ། 26 ད་ལྟ་ཁོང་གི་རྣམ་པར་དག་པ་གསལ་པོར་མངོན་པ་དང་། མི་རྣམས་ལ་ཁོང་ཉིད་ནི་རྣམ་པར་དག་པ་ཡིན་ཞིང༌། སྐྱབས་མགོན་ཡེ་ཤུ་ལ་དད་པ་བྱེད་མཁན་རྣམས་མི་རྣམ་དག་ཏུ་བརྩི་མཁན་ཡང་ཡིན་པ་ཤེས་སུ་འཇུག་པའི་ཕྱིར༌རོ།།

27 དེ་འདྲ་ཡིན་ན་རང་གིས་རང་ལ་བསྟོད་འོས་པ་ཅི་ཡོད་དམ་ཞེ༌ན། རང་བསྟོད་བྱ་འོས་པ་ཅི་ཡང་མེད་དོ།། འོ་ན་རང་བསྟོད་བྱ་མི་འོས་པ་ཐབས་གང་ཞིག་ལ་བརྟེན་པ་ཡིན༌ནམ། རང་བྱས་ཀྱི་ལས་ལ་བརྟེན་པའི་ཐབས་བཀོལ་བ་ཡིན་ནམ་ཞེ༌ན། དེ་ཡང་མིན༌ཏེ། དད་པ་ལ་བརྟེན་པའི་ཐབས་བཀོལ་བ་ཡིན། 28 དེའི༌ཕྱིར། ངེད་ཅག་གིས་མཐའ་གཅིག་ཏུ་ངོས་བཟུང་བ་ནི། མི་རྣམ་དག་ཏུ་བརྩི་བ་ཐམས་ཅད་དད་པ་ལ་བརྟེན་པ་ལས་བཀའ་ཁྲིམས་བརྩི་སྲུང་བྱས་པར་རག་ལས་པ་མ་ཡིན་ནོ།། 29 དེ་ཡང་དཀོན་མཆོག་ནི་ཡ་ཧུ་དཱའི་མི་རིགས་ཁོ་ནའི་དཀོན་མཆོག་ཡིན༌ནམ། ཁོང་ནི་ཕྱི་ཕྱོགས་པ་རྣམས་ཀྱི་དཀོན་མཆོག་ཀྱང་མ་ཡིན་ནམ་ཞེ༌ན། ཁོང་ནི་ཕྱི་ཕྱོགས་པ་རྣམས་ཀྱི་དཀོན་མཆོག་ཀྱང་ཡིན་ནོ།། 30 དཀོན་མཆོག་ནི་གཅིག་རང་ཡིན་པས། ཁོང་གིས་མཚན་སྐྱི་བཅད་པ་རྣམས་དད་པའི་དབང་གིས་མི་རྣམ་དག་ཏུ་བརྩི༌ཞིང༌། མཚན་སྐྱི་མ་བཅད་པ་རྣམས་ཀྱང་དད་པའི་དབང་གིས་མི་རྣམ་དག་ཏུ་བརྩི་ངེས༌ཡིན་ནོ།། 31 དེས་ན་བདག་ཅག་གིས་དད་པ་བརྒྱུད་ནས་བཀའ་ཁྲིམས་མེད་པར་བཟོའམ་ཞེ༌ན། གཏན་ནས་མི་བཟོ་སྟེ། བཀའ་ཁྲིམས་དེ་ལས་ཀྱང་བརྟན་པོར་བྱེད་པ་ཡིན༌ནོ།།

ལེའུ་བཞི༌པ།

མེས་པོ་ཨབ་ར་ཧམ་དད་པའི་དབང་གིས་མི་རྣམ་དག་ཏུ་བརྩིས༌པ།

1 དེས་ན་ངེད་ཅག་གིས་ཅི་ཞིག་སྨྲའམ། ལུས་པོའི་ཆ་ནས་བདག་ཅག་གི་མེས་པོ་ཡིན་པའི་ཨབ་ར་ཧམ་ལ་ཅི་ཞིག་ཐོབ་བམ། 2 གལ༌ཏེ། ཨབ་ར་ཧམ་ནི་བྱ་སྤྱོད་ལ་བརྟེན་ནས་མི་རྣམ་དག་ཏུ་བརྩིས་པ་ཡིན༌ན། ཁོང་ལ་བསྟོད་འོས་པ་ཡིན། འོན༌ཀྱང༌། དཀོན་མཆོག་གི་སྤྱན་སྔར་བསྟོད་འོས་པ་ཅི་ཡང་མེད་དོ།། 3 གསུང་རབ་ཀྱི་མདོ་ལས་ཇི་ལྟར་གསུངས་སམ་ཞེ༌ན། འདི་སྐད༌དུ། ཨབ་ར་ཧམ་གྱིས་དཀོན་མཆོག་ལ་དད་པ་བྱས་པ༌དང༌། དཀོན་མཆོག་གིས་ཀྱང་ཁོང་ནི་མི་རྣམ་དག་ཏུ་བརྩིས་པ་ཡིན་ཞེས་གསུངས་སོ།། 4 སྤྱིར་ལས་ཀ་བྱེད་མཁན་ལ་གླ་ཆ་འཐོབ་འོས་པ༌དང༌། དེ་ནི་བཀའ་དྲིན་མ་ཡིན་པར་ལས་ཀ་ལྟར་གླ་ཆ་འཐོབ་འོས་པ་ཡིན། 5 འོན༌ཀྱང༌། ངལ་དུབ་མི་བྱེད་ཅིང་དད་གུས་མེད་པ་ཞིག་མི་རྣམ་དག་ཏུ་བརྩི་བའི་དཀོན་མཆོག་ལ་དད་པ་བྱས༌ན། དད་པའི་དབང་གིས་ཁོ་ནི་མི་རྣམ་དག་ཏུ་བརྩིས་པ་ཡིན་ནོ།། 6 དེ་ཡང་དཀོན་མཆོག་གིས་བྱ་སྤྱོད་ལ་མ་གཟིགས༌པར། རྣམ་དག་ཏུ་བརྩིས་ཤིང་བྱིན་གྱིས་བརླབས་པའི་མི་ཡི་སྐོར་ལ་དཱ་བིད་ཀྱིས་ཀྱང་འདི་སྐད༌དུ།

7 གང་གི་ཉེས་པ་བསལ་བས་བྱིན་རླབས༌ཆེ།།

གང་གི་སྡིག་པ་བཀབ་པས་མི་དེ༌བདེ།།

8 དཀོན་མཆོག་ཉིད་ཀྱིས་སྡིག་པར་མི་བརྩི༌བའི།།

མི་དེ་རྣམས་ནི་བྱིན་རླབས༌ཆེ་བ་ཡིན།།

ཞེས་པའོ།། 9 དེས༌ན། བྱིན་རླབས་དེ་ནི་མཚན་སྐྱི་བཅད་པའི་མི་རྣམས་ཁོ་ནར་གནང༌ངམ། མཚན་སྐྱི་མ་བཅད་པའི་མི་རྣམས་ལའང་གནང་བ་མ་ཡིན༌ནམ། ངེད་ཅག་གིས། ཨབ་ར་ཧམ་གྱི་དད་པས་ཁོང་ནི་མི་རྣམ་དག་ཏུ་བརྩིས་པ་ཡིན་ཞེས་སྨྲ་བས་སོ།། 10 དེ་ནི་ཅི་ལྟར་བརྩིས༌སམ། ཁོང་ལ་མཚན་སྐྱི་གཅོད་པའི་དུས་ཡིན༌ནམ། ཡང་ན་ཁོང་ལ་མཚན་སྐྱི་མ་བཅད་པའི་དུས་ཡིན་ནམ་ཞེ༌ན། མཚན་སྐྱི་གཅོད་པའི་དུས་མ་ཡིན་པར་མཚན་སྐྱི་མ་བཅད་པའི་དུས་ཡིན་ལ། 11 ཁོང་ལ་མཚན་སྐྱི་བཅད་པའི་དཔང་རྟགས་ཐོབ་པ་ཡིན། དེ་ནི་མཚན་སྐྱི་མ་བཅད་པའི་དུས་སུ་དད་པ་ལ་བརྟེན་ནས་མི་རྣམ་དག་ཏུ་བརྩིས་པའི་རྟགས་མཚན་ཞིག་ཡིན་ཏེ། ཁོང་ནི་མཚན་སྐྱི་མ་བཅད་ཅིང་དད་པ་ཡོད་པའི་མི་ཐམས་ཅད་ཀྱི་མེས་པོར་གྱུར་པ༌དང༌། མི་དེ་རྣམས་ཀྱང་མི་རྣམ་དག་ཏུ་བརྩི་བར་མཛད་པའི་ཕྱིར༌ཡིན། 12 ཡང་ཁོང་ནི་མཚན་སྐྱི་བཅད་པ་རྣམས་ཀྱི་མེས་པོར་གྱུར་ཏེ། མཚན་སྐྱི་བཅད་ཟིན་པར་མ༌ཟད། ཁོང་གི་དད་པའི་རྗེས་སུ་འབྲངས་པའི་མི་རྣམས་ཀྱི་མེས་པོ་ཡང་ཡིན་ལ། བདག་ཅག་གི་མེས་པོ་ཨབ་ར་ཧམ་ལ་མཚན་སྐྱི་མ་བཅད་པའི་དུས་སུ་དད་པ་དེ་ཡོད་པའོ།།

13 རྒྱུ་མཚན་ནི་དཀོན་མཆོག་གིས་ཨབ་ར་ཧམ་དང་ཁོང་གི་རིགས་རྒྱུད་ཕྱི་མ་རྣམས་ལ་འཇིག་རྟེན་གྱི་རྒྱུན་འཛིན་མཁན་དུ་འགྱུར་བའི་ཞལ་བཞེས་གནང༌ཞིང༌། དེ་ནི་བཀའ་ཁྲིམས་ལ་བརྟེན་པ་མ་ཡིན་པར། དད་པའི་དབང་གིས་མི་རྣམ་དག་ཏུ་བརྩིས་པ་དེ་ལ་བརྟེན་པའི་ཕྱིར༌རོ།། 14 གལ༌ཏེ། བཀའ་ཁྲིམས་ལ་གཏོགས་པའི་མི་དེ་ད་བཟོད་རྒྱུན་འཛིན་མཁན་ཡིན༌ན། དད་པ་ནི་སྟོང་བར་འགྱུར་ཞིང་ཞལ་བཞེས་ཀྱང་མེད་པར་འགྱུར། 15 ཅིའི་ཕྱིར་ཞེ་ན། བཀའ་ཁྲིམས་ནི་ཁྲོ་བའི་རྒྱུ་ཡིན༌ཏེ། བཀའ་ཁྲིམས་མེད་ན་དེ་དང་འགལ་བའི་ལས་ཀྱང་མེད་པའི་ཕྱིར༌རོ།།

16 དེ་བས་རྒྱུན་འཛིན་མཁན་དུ་གྱུར་པ་ནི་དད་པའི་དབང་གིས་ཡིན༌ཏེ། ཐུགས་རྗེ་ལ་གཏོགས་པའི་ཕྱིར༌རོ།། དེ་ནི་རིགས་རྒྱུད་ཕྱི་མ་ཐམས་ཅད་ལས་བཀའ་ཁྲིམས་ལ་གཏོགས་པའི་མི་རྣམས་ལ་ཞལ་བཞེས་གནང་ངེས་པར་མ༌ཟད། ཨབ་ར་ཧམ་གྱི་དད་པ་ལྟར་དད་པ་བྱེད་མཁན་ལའང་ཞལ་བཞེས་གནང༌བ་ཡིན། ཨབ་ར་ཧམ་ནི་བདག་ཅག་ཐམས་ཅད་ཀྱི་མེས་པོ་ཡིན་ནོ།། 17 དེ་ལ་གསུང་རབ་ཀྱི་མདོ་ལས་ཇི་སྐད༌དུ། བདག་གིས་ཁྱོད་ནི་མི་རིགས་མང་པོའི་མེས་པོར་བྱེད་ཅེས་བཀོད་པ་བཞིན། ཁོང་ཉིད་ནི་དཀོན་མཆོག་གི་སྤྱན་སྔ་ནས་བདག་ཅག་གི་མེས་པོར་མཛད༌པ་དང་། ཁོང་གི་དད་ཡུལ་ནི་འཆི་བ་ལ་ཚེ་སྲོག་གནང་བ་དང་། མེད་པ་ནི་ཡོད་པར་མཛད་པའི་དཀོན་མཆོག་ཡིན། 18 ཁོང་ལ་རེ་སྒུག་མེད་པའི་དུས༌སུ། དད་པའི་དབང་གིས་རེ་སྒུག་བྱེད༌ཅིང༌། དེ་སྔར་ཁྱོད་ཀྱི་རིགས་རྒྱུད་ཀྱང་དེ་བཞིན་དུ་འབྱུང་བར་འགྱུར་ཞེས་གསུངས་པ་ལྟར་མི་རིགས་མང་པོའི་མེས་པོར་གྱུར་ཏོ།། 19 ཁོང་ཉིད་དགུང་ལོ་བརྒྱ་ཙམ་དུ་སོན་པའི་དུས༌སུ། རང་གི་ལུས་པོ་ནི་འཆི་བ་དང་མཚུངས་པར་བསམས༌ཏེ། སཱ་ར་ལ་མངལ་སྦྲུམ་མཚམས་ཆད་འདུག༌ནའང༌། ཁོང་གི་དད་པ་ནི་ད་དུང་བརྟན་པོ་ཡིན༌ལ། 20 དཀོན་མཆོག་གི་ཞལ་བཞེས་ལ་རེ་སྒུག་བྱེད་ཅིང་དད་པ་མེད་པའི་དབང་གིས་དེ་ལ་ཐེ་ཚོམ་སྐྱེས་པ༌མིན། དད་སེམས་བརྟན་པོར་གྱུར་ནས་དཀོན་མཆོག་ལ་བསྟོད་བསྔགས་བརྗོད༌ཅིང་། 21 སེམས་གཏིང་ནས་དཀོན་མཆོག་གིས་ཞལ་བཞེས་གནང་བ་ལྟར་མཛད་ནུས་པར་ཡིད་ཆེས༌པ་ཡིན་ནོ།། 22 དེའི༌ཕྱིར། དད་པའི་རྐྱེན་གྱིས་དཀོན་མཆོག་གིས་ཁོང་ནི་མི་རྣམ་དག་ཏུ་བརྩིས་པ་ཡིན། 23 དེ་ལྟར་བརྩིས་པ་ཡིན་ཞེས་པའི་ཚིག་ནི་ཁོང་ཉིད་ཁོ་ནའི་ཕྱིར་ཡི་གེར་བཀོད་པ་མིན༌པར། 24 བདག་ཅག་གི་ཆེད་དུའང་ཡི་གེར་བཀོད་པ་ཡིན༌ཏེ། རང་རེའི་གཙོ་བོ་ཡེ་ཤུ་གྲོངས་པ་ནས་སླར་གསོན་པར་མཛད་མཁན་དཀོན་མཆོག་ལ་དད་པ་བྱེད་པ་དང་། ཕྱིས་སུ་མི་རྣམ་དག་ཏུ་བརྩི་བར་འགྱུར་བ་ནི་བདག་ཅག་ཡིན། 25 གཙོ་བོ་ཡེ་ཤུ་ནི་བདག་ཅག་གི་སྡིག་པའི་ཕྱིར་མི་གཞན་ལ་སྤྲད༌ཅིང༌། ཁོང་ཉིད་སླར་གསོན་པའང་བདག་ཅག་མི་རྣམ་དག་ཏུ་བརྩི་བའི་ཕྱིར་ཡིན༌ནོ།།

ལེའུ་ལྔ༌པ།

འདུམ་འགྲིག་དང༌དགའ་སྤྲོ།

1 དེ་བས་ན། བདག་ཅག་དད་པའི་དབང་གིས་མི་རྣམ་དག་ཏུ་བརྩིས༌པས། བདག་ཅག་གི་གཙོ་བོ་ཡེ་ཤུ་མཱ་ཤི་ཀ་བརྒྱུད་ནས་དཀོན་མཆོག་ལ་འདུམ་འགྲིག་བྱུང་ངོ༌།། 2 ཡང་བདག་ཅག་ཁོང་ལ་བརྟེན་ནས་དད་པའི་དབང་གིས་ད་ལྟ་ཐུགས་རྗེའི་ནང་དུ་ལངས་ནས་སྡོད་ཅིང་། དགའ་དགའ་སྤྲོ་སྤྲོའི་ངང་དཀོན་མཆོག་གི་གཟི་བརྗིད་ལ་རེ་སྨོན་བྱེད༌པ་ཡིན། 3 དེ་ལས༌གཞན། དཀའ་སྡུག་ལ་ཕྲད་པའི་དུས་སུའང་དགའ་སྤྲོས་ཁེངས༌ཏེ། དཀའ་སྡུག་གི་དབང་གིས་བཟོད་པ་དང༌། 4 བཟོད་པའི་དབང་གིས་ཚོད་བགམ་ཐེག་ཐུབ་པ། ཚོད་བགམ་ཐེག་ཐུབ་པའི་དབང་གིས་རེ་བ་འབྱུང་བ་བཅས་ཡིན། 5 རེ་བ་ཡིས་ངོ་གནོང་བར་མི་བྱེད༌པ་བདག་ཅག་གིས་ཤེས་ཤིང་། དེ་ནི་བདག་ཅག་ལ་གནང་བའི་དམ་པའི་ཐུགས་ཉིད་ཀྱིས་དཀོན་མཆོག་གི་བྱམས་པ་བདག་ཅག་གི་སེམས་སུ་ལྷག་པར་བླུགས་པའི་ཕྱིར༌རོ།།

6 དེ་ཡང་བདག་ཅག་ཉམ་ཐག་པའི་དུས༌སུ། སྐྱབས་མགོན་མཱ་ཤི་ཀ་ནི་དུས་བཅད་ལྟར་སྡིག་ཅན་རྣམས་ཀྱི་དོན་དུ་སྐུ་གྲོངས༌པ་ཡིན་ནོ།། 7 སྤྱིར་མི་གཞུང་དྲང་གི་དོན་དུ་འཆི་བ་ཉུང་ཞིང་མི་བཟང་པོའི་དོན་དུ་འཆི་ཕོད་པ་ཡོད་སྲིད་མོད། 8 འོན་ཀྱང་སྐྱབས་མགོན་མཱ་ཤི་ཀ་ནི་བདག་ཅག་ད་དུང་སྡིག་ཅན་ཡིན་པའི་དུས༌སུ། བདག་ཅག་གི་དོན་དུ་སྐུ་གྲོངས༌པ་ཡིན། དེ་ལས་དཀོན་མཆོག་གིས་ཁོང་གི་བྱམས་པ་ནི་བདག་ཅག་ལ་མངོན་པར་མཛད༌དོ།།

9 ད་ལྟ་བདག་ཅག་ནི་སྐྱབས་མགོན་ཡེ་ཤུའི་སྐུ་ཁྲག་བརྒྱུད་ནས་མི་རྣམ་དག་ཏུ་བརྩིས་ཡོད༌པས། དེ་ལས་ལྷག་པར་ཁོང་ལ་བརྟེན་ནས་དཀོན་མཆོག་གི་ཐུགས་ཁྲོ་ལས་བདག་ཅག་ཐར་བར་འགྱུར་རོ།། 10 ཅིའི་ཕྱིར་ཞེ་ན། བདག་ཅག་དགྲ་བོ་ཡིན་པའི་དུས༌སུ། དཀོན་མཆོག་གི་སྲས་སྐུ་གྲོངས་པ་བརྒྱུད་ནས་དཀོན་མཆོག་དང་འདུམ་འགྲིག་བྱུང༌བས་ན། དེ་ལས་ལྷག་པར་ཁོང་ཉིད་སླར་གསོན་པ་ལ་བརྟེན་ནས་བདག་ཅག་ཐར་བར་མཛད་ངེས་ཡིན། 11 དེར་མ་ཟད། བདག་ཅག་ནི་རང་རེའི་གཙོ་བོ་ཡེ་ཤུ་མཱ་ཤི་ཀ་བརྒྱུད་ནས་དཀོན་མཆོག་ལ་འདུམས་པ་དང་། ཡང་ཁོང་ཉིད་བརྒྱུད་ནས་བདག་ཅག་དཀོན་མཆོག་ལ་དགའ་མགུ་བྱུང་ངོ་།།

ཨ་དམ་ལས་འཆི་བ་དང་སྐྱབས་མགོན་མཱ་ཤི་ཀ་ལས་མཐའ་མེད་པའི་ཚེ་སྲོག་བྱུང༌བ།

12 དེའི༌ཕྱིར། སྡིག་པ་ནི་མི་གཅིག་བརྒྱུད་ནས་འཇིག་རྟེན་འདིར་བྱུང་བ་དང་འཆི་བའང་སྡིག་པ་ལས་བྱུང་བ༌ལྟར། མི་ཐམས་ཅད་ཀྱིས་སྡིག་པ་བྱས་པའི་དབང་གིས་མི་ཀུན་ལ་འཆི་བ་བྱུང་ངོ༌།། 13 བཀའ་ཁྲིམས་མ་གནང་བའི་སྔོན་ལ་འཇིག་རྟེན་དུ་སྡིག་པ་ཡོད༌ནའང༌། བཀའ་ཁྲིམས་མེད་པའི་རྐྱེན་གྱིས་སྡིག་པའང་སྡིག་པ་རུ་མ༌བརྩིས་སོ།། 14 འོན༌ཀྱང༌། ཨ་དམ་ནས་མོ་ཤེའི་བར༌དུ། ཨ་དམ་ལྟ་བུའི་སྡིག་པ་མ་བྱས་པ་རྣམས་ཀྱང་འཆི་བའི་དབང་འོག་ཏུ་ལྷུང༌། ཨ་དམ་ནི་ཁོའི་རྗེས་སུ་ཕེབས་པར་འགྱུར་བ་དེ་ཉིད་ཀྱི་དཔེ་གཞི་ཡིན། 15 འོན༌ཀྱང༌། སྡིག་པ་ནི་ཐུགས་རྗེའི་གནང་སྦྱིན་དང་མི་མཚུངས༌པར། མི་གཅིག་གི་སྡིག་པའི་རྐྱེན་གྱིས་མི་ཐམས་ཅད་འཆི་བ་ཡིན༌ན། མི་གཅིག་སྟེ་ཡེ་ཤུ་མཱ་ཤི་ཀའི་ཐུགས་རྗེའི་དབང་གིས་དཀོན་མཆོག་གི་ཐུགས་རྗེ་དང་གནང་སྦྱིན་ནི་དེ་ལས་ལྷག་པར་མི་རྣམས་ལ་འཐོབ་པ་མ་ཡིན༌ནམ། 16 ཡང་གནང་སྦྱིན་ནི་མི་གཅིག་གི་སྡིག་པའི་འབྲས་བུ་དང་མི་འདྲ༌སྟེ། ཁྲིམས་ཐག་གཅོད་པ་ནི་མི་གཅིག་གི་རྐྱེན་གྱིས་ཉེས་ཆད་ཕོག་པ་ཡིན༌ལ། ཐུགས་རྗེའི་གནང་སྦྱིན་ནི་ཉེས་པ་མང་པོའི་ཁྲོད་ནས་བྱུང་ཞིང་མཇུག་མཐར་མི་རྣམ་དག་ཏུ་མཛད་པ་ཡིན་ནོ།། 17 ཡང་མི་གཅིག་གི་ཉེས་པའི་རྐྱེན་གྱིས་འཆི་བའི་དབང་འོག་ཏུ་ལྷུང༌ན། ཐུགས་རྗེ་ཆེན་པོ་དང་གནང་སྦྱིན་རྣམ་པར་དག་པ་ཐོབ་པ་རྣམས་ཀྱིས་དེ་ལས་ལྷག་པར་ཡེ་ཤུ་མཱ་ཤི་ཀ་ཁོ་ན་བརྒྱུད་ནས་ཚེ་སྲོག་ལ་དབང་བསྒྱུར༌བའོ།། 18 དེའི༌ཕྱིར། ཉེས་པ་ཐེངས་གཅིག་བྱས་པའི་རྐྱེན་གྱིས་མི་ཐམས་ཅད་ལ་ཉེས་ཆད་ཕོག་པ༌དང༌། དེ་བཞིན་དུ་སྤྱོད་བཟང་ཐེངས་གཅིག་གིས་མི་ཐམས་ཅད་རྣམ་དག་ཏུ་བརྩིས་ནས་ཚེ་སྲོག་ཐོབ་པ་ཡིན། 19 མི་གཅིག་གིས་བཀའ་མ་བརྩིས་པས་མི་མང་པོ་སྡིག་ཅན་དུ་གྱུར་པ༌དང༌། དེ་བཞིན༌དུ། མི་གཅིག་གིས་བཀའ་ལ་མཉན་པས་མི་མང་པོ་མི་རྣམ་དག་ཏུ་འགྱུར༌བ་ཡིན། 20 བཀའ་ཁྲིམས་ནི་ཉེས་པ་མང་དུ་མངོན་པའི་ཕྱིར་བསྣན་པ༌སྟེ། གང་ནས་སྡིག་པ་མང་དུ་མངོན་ན། ཐུགས་རྗེའང་དེ་ལས་མང༌དུ་མངོན་ནོ།། 21 དེའི་ཕྱིར། སྡིག་པས་དབང་བཟུང་སྟེ་མི་རྣམས་འཆི་རུ་བཅུག་པ༌དང༌། དེ་བཞིན་དུ་ཐུགས་རྗེས་ཀྱང་རྣམ་པར་དག་པ་བརྒྱུད་ནས་དབང་བཟུང༌ཞིང༌། བདག་ཅག་གི་གཙོ་བོ་ཡེ་ཤུ་མཱ་ཤི་ཀ་བརྒྱུད་ནས་མི་རྣམས་ལ་མཐའ་མེད་པའི་ཚེ་སྲོག་འཐོབ་པར་མཛད་པའོ།།

ལེའུ་དྲུག༌པ།

སྡིག་པའི་ཕྱོགས་སུ་འཆི་དགོས་པ་དང་སྐྱབས་མགོན་མཱ་ཤི་ཀའི་ནང་དུ་གསོན་པ།

1 དེས་ན་ངེད་ཅག་གིས་ཅི་ཞིག༌སྨྲའམ། ཐུགས་རྗེ་སྔར་ལས་མང་དུ་འཐོབ་ཕྱིར་བདག་ཅག་ནི་སྔར་བཞིན་སྡིག་པའི་ནང་དུ་གནས་པར་བྱེད་དམ་ཞེ༌ན། 2 གཏན་ནས་མི་བྱེད༌དེ། བདག་ཅག་ནི་སྡིག་པའི་ཆ་ནས་ཤི་ཟིན་པ་ཡིན༌པས། སྔར་བཞིན་སྡིག་པའི་ནང་དུ་འཚོ་ག་ལ༌རུང་། 3 མཱ་ཤི་ཀ་ཡེ་ཤུའི་ནང་དུ་ཁྲུས་གསོལ་ལ་ཞུགས་མཁན་བདག་ཅག་ཐམས་ཅད་ནི། ཁོང་གི་སྐུ་གྲོངས་པའི་ཁྲུས་གསོལ་ལའང་ཞུགས་པ་ཁྱོད་ཅག་གིས་མི་ཤེས་སམ། 4 དེའི༌ཕྱིར། བདག་ཅག་ཁོང་གི་སྐུ་གྲོངས་པའི་ཁྲུས་གསོལ་བརྒྱུད་ནས་ཁོང་དང་མཉམ་དུ་དུར་ལ་བཅུག ཅིའི་ཕྱིར་ཞེ་ན། སྐྱབས་མགོན་མཱ་ཤི་ཀ་ནི་ཡབ་ཀྱི་གཟི་བརྗིད་བརྒྱུད་ནས་སྐུ་གྲོངས་པ་ལས་སླར་གསོན་པ༌བཞིན། བདག་ཅག་གིས་ཀྱང་མི་ཚེ་གསར་པ་ཞིག་རོལ་དགོས་པའི་ཕྱིར་ཡིན། 5 གལ༌ཏེ། བདག་ཅག་ནི་ཁོང་ཉིད་སྐུ་གྲོངས་པ་དང་མཚུངས་པར་ཁོང་དང་མཉམ་འབྲེལ་བྱས་པ་ཡིན༌ན། ཁོང་ཉིད་སླར་གསོན་པ་དང་མཚུངས་པར་ཡང་ཁོང་དང་མཉམ་འབྲེལ་བྱེད་ངེས་ཡིན། 6 བདག་ཅག་སྡིག་པའི་བྲན་དུ་མི་ཚུད་པ་དང་སྡིག་པ་ཅན་གྱི་ལུས་པོ་དབང་མེད་པར་བཟོ་བའི༌ཕྱིར། རང་གཤིས་རྙིང་པ་ནི་ཁོང་དང་མཉམ་དུ་ཤིང་རྒྱ་གྲམ་གྱི་སྟེང་དུ་བརྡབས་ཟིན་པ་བདག་ཅག་གིས་ཤེས༌ཏེ། 7 ཤི་ཟིན་པ་རྣམས་སྡིག་པ་ལས་ཐར་བའི་ཕྱིར༌རོ།།

8 བདག་ཅག་སྐྱབས་མགོན་མཱ་ཤི་ཀ་དང་ལྷན་དུ་ཤི་བ་ཡིན༌པས་ན། ཁོང་དང་མཉམ་དུ་གསོན་པོར་གནས་པ་ལའང་ཡིད་ཆེས༌ཡོད། 9 ཅིའི་ཕྱིར་ཞེ་ན། སྐྱབས་མགོན་མཱ་ཤི་ཀ་སྐུ་གྲོངས་པ་ནས་སླར་གསོན་པ་ཡིན་པས། སླར་ཡང་སྐུ་གྲོངས་པར་མི་འགྱུར༌ཞིང༌། འཆི་བས་ཀྱང་ཡང་བསྐྱར་ཁོང་ལ་དབང་བསྒྱུར་མི་ནུས་པ་བདག་ཅག་གིས་ཤེས་པའི་ཕྱིར༌ཡིན། 10 ཁོང་ཉིད་སྐུ་གྲོངས་པ་ནི་སྡིག་པའི་ཕྱོགས་སུ་ཐེངས་གཅིག་ལ་སྐུ་གྲོངས་ཤིང་། ཁོང་ཉིད་སྐུ་གསོན་པོར་བཞུགས་པ་ནི་དཀོན་མཆོག་གི་ཕྱོགས་སུ་གནས་པ་ཡིན༌ནོ།།

11 དེ་ལྟར་ཁྱོད་ཅག་གིས་ཀྱང་སྡིག་པའི་ཕྱོགས་ནས་རང་ཉིད་ཤི་ཟིན་པར་བརྩི་དགོས་པ༌དང༌། དཀོན་མཆོག་གི་ཕྱོགས་ནས་ཁྱོད་ཅག་ནི་མཱ་ཤི་ཀ་ཡེ་ཤུའི་ནང་དུ་གནས་པས་རང་ཉིད་གསོན་པོ་ཡིན་པར་བརྩི་དགོས་སོ།། 12 དེའི༌ཕྱིར། ལུས་ཀྱི་འདོད་པའི་དབང་དུ་མི་འགྲོ་བའི་ཕྱིར། ཁྱོད་ཅག་གི་འཆི་བར་འགྱུར་བའི་ལུས་སྟེང་དུ་སྡིག་པས་གང་འདོད་དུ་དབང་མི་བསྒྱུར་བར༌གྱིས། 13 དྲང་བདེན་མིན་པའི་ལས་བྱེད་པ་ལ་ཁྱོད་ཅག་གི་ཡན་ལག་རྣམས་སྡིག་པའི་ཡོ་བྱད་དུ་མི་སྤྲོད༌པར། ཤི་ནས་སླར་གསོན་པ་ལྟར་རང་ཉིད་ནི་དཀོན་མཆོག་ལ་འབུལ་དགོས་པར་མ༌ཟད། ཡན་ལག་རྣམས་ཀྱང་དྲང་བདེན་གྱི་ལས་བྱེད་པའི་ཡོ་བྱད་དུ་དཀོན་མཆོག་ལ་འབུལ་དགོས། 14 རྒྱུ་མཚན་ནི་ཁྱོད་རྣམས་བཀའ་ཁྲིམས་ཀྱི་འོག་ཏུ་མི་འདུག་པར་ཐུགས་རྗེའི་འོག་ཏུ་ཡོད་པའི་རྐྱེན༌གྱིས། སྡིག་པས་ཁྱོད་རྣམས་ལ་དབང་བསྒྱུར་མི་ནུས་པའི་ཕྱིར༌རོ།།

15 དེས་ན་ཅི་ལྟར་ཡིན་ནམ། བདག་ཅག་ནི་ཐུགས་རྗེའི་འོག་ཏུ་ཡོད་པ༌ལས། བཀའ་ཁྲིམས་ཀྱི་འོག་ཏུ་མི་འདུག་པས་སྡིག་པ་བྱེད་རུང་ངམ་ཞེ༌ན། གཏན་ནས་མི་རུང༌སྟེ། 16 ཁྱོད་རྣམས་ཀྱིས་རང་ཉིད་གཡོག་པོ་བྱེད་པར་འབུལ༌ཞིང༌། སུ་ཡི་བཀའ་ལ་མཉན་ན་དེའི་གཡོག་པོ་ཡིན་པ་མི་ཤེས༌སམ། སྡིག་པའི་གཡོག་པོ་བྱས་ན་འཆི་བར་འགྱུར་བ༌དང༌། བཀའ་ལ་ཉན་པའི་གཡོག་པོ་བྱས་ན་མི་རྣམ་དག་ཏུ་འགྱུར༌བ་ཡིན་ནོ།། 17 སྔོན་ཆད་ཁྱོད་རྣམས་ནི་སྡིག་པའི་གཡོག་པོ་ཡིན༌ཡང༌། ད་ལྟ་ཁྱོད་ཅག་ལ་བསྟན་པའི་ཆོས་དེ་སེམས་གཏིང་ནས་ཁས་བླངས་པའི་རྐྱེན་གྱིས་དཀོན་མཆོག་ལ་བཀའ་དྲིན་ཞུ་བར༌བྱའོ།། 18 ཁྱོད་རྣམས་སྡིག་པ་ནས་ཐར་ཏེ་རྣམ་པར་དག་པའི་གཡོག་པོར་གྱུར༌པ་ཡིན། 19 ཁྱོད་ཅག་གི་ཤ་གཟུགས་ཀྱི་ཕུང་བོར་ནུས་ཤུགས་ཞན་པས། བདག་གིས་མིའི་བཤད་སྲོལ་ལྟར་ཁྱོད་ཅག་ལ་སྨྲ་བར་བྱ་སྟེ། ཁྱོད་ཅག་གིས་སྔོན་ཆད་རང་གི་ཡན་ལག་རྣམས་ཇི་ལྟར་མི་གཙང་བ༌དང༌། ཁྲིམས་མེད་ལུགས་མེད་ཀྱི་གཡོག་པོ་བྱེད་པར་སྤྲད་པས་ཁྲིམས་མེད་ལུགས་མེད་དུ་གྱུར་པ༌བཞིན། ད་ལྟ་དམ་པར་འགྱུར་བའི༌ཕྱིར། ཡང་རང་གི་ཡན་ལག་རྣམས་རྣམ་པར་དག་པའི་བྲན་གཡོག་ཏུ་ཕུལ༌ཞིག 20 ཅིའི་ཕྱིར་ཞེ་ན། ཁྱོད་རྣམས་སྡིག་པའི་བྲན་གཡོག་ཡིན་དུས། རྣམ་དག་གིས་གཅུན་པར་མཛད་མེད་དོ།། 21 དེས་ན་ད་ལྟ་ཁྱོད་ཅག་གིས་ངོ་ཚར་བརྩིས་པའི་དོན་རྣམས་མཐོང༌དུས། འབྲས་བུ་ཅི་ཡོད་ཅེ༌ན། དོན་དེ་དག་གི་མཇུག་འབྲས་ནི་འཆི་བ་ཡིན་ནོ།། 22 འོན༌ཀྱང༌། ད་ལྟ་ཁྱོད་རྣམས་སྡིག་པ་ལས་ཐར་ཞིང་དཀོན་མཆོག་གི་གཡོག་པོར་གྱུར༌པས། ཁྱོད་རྣམས་ལ་དམ་པར་འགྱུར་བའི་འབྲས་བུ་ཐོབ༌པ་དང་། དེའི་མཇུག་འབྲས་ནི་མཐའ་མེད་པའི་ཚེ་སྲོག་ཡིན་ནོ།། 23 དེས་ན་སྡིག་པའི་གླ་ཆ་འཆི་བ་ཡིན༌ཡང༌། དཀོན་མཆོག་གི་ཐུགས་རྗེའི་གནང་སྦྱིན་ནི་བདག་ཅག་གི་གཙོ་བོ་མཱ་ཤི་ཀ་ཡེ་ཤུའི་ནང་དུ་ཡོད༌པའི་མཐའ་མེད་པའི་ཚེ་སྲོག་དེ་ཡིན་ནོ།།

ལེའུ་བདུན༌པ།

ཁྱོ་ཤུག་གི༌དཔེ།

1 སྤུན་ཟླ༌རྣམས། བདག་གིས་ད་ལྟ་བཀའ་ཁྲིམས་ཀྱི་དོན་རྟོགས་མཁན་རྣམས་ལ་སྨྲ་བར་བྱ༌སྟེ། བཀའ་ཁྲིམས་ཀྱིས་མི་གསོན་པའི་དུས་སུ་བདག་སྐྱོང་མཛད་པ་ནི་ཁྱོད་ཅག་གིས་མི་ཤེས༌སམ། 2 དཔེར༌ན། བུད་མེད་ཅིག་ལ་ཁྱོ་ག་ཡོད་པ་དང་ཁྱོ་ག་གསོན་པའི་དུས༌སུ། ཁོ་མོ་ནི་བཀའ་ཁྲིམས་ཀྱིས་གཅུན་པ་དང༌། གལ་ཏེ་ཁྱོ་ག་ཚེ་ལས་འདས༌ན། བུད་མེད་དེ་ནི་ཁྱོ་གའི་སྐོར་གྱི་བཀའ་ཁྲིམས་དང་ཁ་བྲལ་བ་དང་འདྲའོ།། 3 དེའི༌ཕྱིར། ཁྱོ་ག་གསོན་པའི་དུས་སུ་ཁོ་མོ་སྐྱེས་པ་གཞན་དང་འགྲོགས༌ན། བུད་མེད་དེ་ལ་གཡེམ་མ་ཟེར། གལ༌ཏེ་ཁྱོ་ག་ཚེ་ལས་འདས་ན་ཁོ་མོ་ནི་ཁྱོ་གའི་སྐོར་གྱི་བཀའ་ཁྲིམས་དང་ཁ་བྲལ་བས་སྐྱེས་པ་གཞན་དང་འགྲོགས༌ནའང༌། བུད་མེད་དེ་ལ་གཡེམ་མ་མི་ཟེར༌རོ།།

4 དེའི་ཕྱིར། བདག་གི་སྤུན་ཟླ༌རྣམས། དེ་ལྟར་སྨྲས༌ན། སྐྱབས་མགོན་མཱ་ཤི་ཀའི་སྐུ་ལུས་ལ་བརྟེན་ནས་ཁྱོད་རྣམས་ཀྱང་བཀའ་ཁྲིམས་ཀྱི་ཆ་ནས་ཤི༌བ་ཡིན་ནོ།། དེ་ནི་ཁྱོད་རྣམས་གཞན་ལ་གཏོགས་པ་དང་། ངེད་ཅག་ལ་འབྲས་བུ་བྱུང་ནས་དཀོན་མཆོག་ལ་འབུལ་བའི༌ཕྱིར། སྐུ་གྲོངས་པ་ནས་སླར་གསོན་པ་དེ་ཉིད་ལ་གཏོགས་སོ།། 5 ཅིའི་ཕྱིར་ཞེ་ན། བདག་ཅག་ནི་ཤ་གཟུགས་ཀྱི་ཕུང་བོར་གཏོགས་པའི་དུས༌སུ། བཀའ་ཁྲིམས་ཀྱི་རྒྱུ་རྐྱེན་ལས་བྱུང་བའི་འདོད་ངན་གྱིས་བདག་ཅག་གི་ཡན་ལག་ལ་སྐུལ་སློང་བྱས་ཏེ་འཆི་བའི་འབྲས་བུ་བསྐྱེད༌པའི་ཕྱིར་ཡིན། 6 འོན༌ཀྱང༌། བདག་ཅག་འཆིང་བར་བྱེད་པའི་བཀའ་ཁྲིམས་སྟེང་ནས་ཤི་བར་གྱུར༌ཏེ། ད་ལྟ་བཀའ་ཁྲིམས་ལས་གྲོལ་བ་ཡིན༌པས། བདག་ཅག་གིས་དམ་པའི་ཐུགས་ཉིད་ཀྱི་སྲོལ་གསར་པ་ལྟར་ཞབས་ཕྱི་བསྒྲུབ་པ༌ལས། ཁྲིམས་ཡིག་གི་སྲོལ་རྙིང་པ་ལྟར་ཞབས་ཕྱི་བསྒྲུབ་པར་མི༌བྱའོ།།

སྡིག་པར་འཐབ་པ།

7 དེས་ན་ངེད་ཅག་གིས་ཅི་ཞིག༌སྨྲའམ། བཀའ་ཁྲིམས་ནི་སྡིག་པ་ཡིན་ནམ་ཞེ༌ན། གཏན་ནས་མིན༌ནོ།། འོན་ཀྱང་བཀའ་ཁྲིམས་མེད་ན་ངས་སྡིག་པ་ནི་ཅི་ཞིག་ཡིན་པ་མི་ཤེས། བཀའ་ཁྲིམས་ལས་ཇི་སྐད༌དུ། འདོད་ཧམ་བཅང་མི་རུང་ཞེས་གསུངས་པ་མིན༌ན། བདག་གིས་འདོད་ཧམ་ནི་ཅི་ཞིག་ཡིན་པ་མི་ཤེས་སོ།། 8 འོན༌ཀྱང༌། སྡིག་པས་གོ་སྐབས་དང་བསྟུན་ཞིང་བཀའ་དེ་ལ་བརྟེན༌ནས། བདག་གི་སེམས་ནང་དུ་འདོད་ཧམ་སྣ་ཚོགས་སྐྱེ་བར་སྐུལ་སློང་བྱས་པ་ཡིན། ཅིའི་ཕྱིར་ཞེ་ན། བཀའ་ཁྲིམས་མེད་ན་སྡིག་པ་ནི་ཤི༌བ་ཡིན་པའི་ཕྱིར་རོ།། 9 སྔོན་ཆད་བཀའ་ཁྲིམས་མེད་པའི་དུས་སུ་བདག་ནི་གསོན་པོར་འཚོ༌ཡང༌། བཀའ་དེ་ཉིད་བྱུང་བ་དང་སྡིག་པ་ནི་གསོན་པར་གྱུར་པ་དང་། བདག་ནི་ཤི༌བར་གྱུར། 10 མ་གཞི་མི་གསོན་དུ་འཇུག་པའི་བཀའ་དེ་ཡིས་བདག་ནི་འཆི་བར་མཛད་དོ།། 11 རྒྱུ་མཚན་ནི་སྡིག་པས་གོ་སྐབས་དང་བསྟུན་ཞིང་བཀའ་དེ་ལ་བརྟེན་ནས་ང་རང་བསླུས་ཏེ་བསད༌པ་ཡིན། 12 དེ་ལྟར་བལྟས༌ན། བཀའ་ཁྲིམས་ནི་དམ་པ་ཡིན༌ལ། བཀའ་དེ་ཡང་དམ་པ༌དང༌བདེན༌དྲང༌། ལེགས་པོ་བཅས་ཡིན༌ནོ།།

13 དེ་འདྲ་ཡིན༌ན། ལེགས་པོ་ཡིན་པ་དེ་ཉིད་ནི་ང་རང་འཆི་བའི་རྒྱུ་རྐྱེན་ཡིན་ནམ་ཞེ༌ན། གཏན་ནས་མིན༌ཏེ། ང་རང་འཆི་བར་བྱེད་པའི་རྒྱུ་རྐྱེན་ནི་སྡིག་པ་ཡིན་ནོ།། འོན༌ཀྱང༌། སྡིག་པས་ལེགས་པོ་ཡིན་པ་དེ་ཉིད་བརྒྱུད་ནས་ང་རང་འཆི་བར་བྱས༌པས། དེ་ནི་སྡིག་པ་ཡིན་པ་དངོས་སུ་བསྟན༌ཞིང༌། བཀའ་དེ་ཡིས་སྔར་ལས་ཀྱང་སྡིག་པ་ནི་ཤིན་ཏུ་ངན་པ་ཡིན་པར་མཚོན༌པའོ།།

14 བདག་ཅག་གིས་བཀའ་ཁྲིམས་ནི་ཐུགས་ཉིད་ལ་གཏོགས་པ་ཤེས༌ནའང༌། བདག་ནི་ཤ་གཟུགས་ཀྱི་ཕུང་བོར་གཏོགས་ཤིང་སྡིག་པའི་བྲན་གཡོག་ཏུ་བཙོངས་པ་ཡིན་ནོ།། 15 རྒྱུ་མཚན་ནི་ངས་ཅི་བྱེད་པ་རང་གིས་ཀྱང་མི་ཤེས༌ཏེ། ངས་རང་གིས་བྱེད་འདོད་པའི་ལས་དེ་མི་བྱེད༌པར། རང་ཉིད་སྡང་བའི་ལས་དེ་བྱེད་དོ།། 16 གལ༌ཏེ། ངས་བྱས་པའི་ལས་དེ་ནི་རང་གིས་བྱེད་མི་འདོད་པ་ཡིན༌ན། ངས་བཀའ་ཁྲིམས་ནི་ལེགས་པོ་ཡིན་པ་ཁས་བླངས༌པ་ཡིན། 17 དེ་བས། དེ་ལྟར་བྱེད་མཁན་ནི་ང་རང་མིན༌ཏེ། ངའི་སེམས་ནང་དུ་གནས་པའི་སྡིག་པས་བྱས་པ་ཡིན་ནོ།། 18 ངས་དོན་བཟང་བསྒྲུབ་པའི་སེམས་ཐག་གཅོད་ནུས་ཀྱང་དེ་ལྟར་བསྒྲུབ་མི་ཐུབ༌པས། ངའི་ཤ་གཟུགས་ཀྱི་ཕུང་བོའི་ནང་དུ་ལེགས་པོ་ཅི་ཡང་མེད་པ་བདག་གིས་ཤེས་སོ།། 19 དེའི༌ཕྱིར། ངས་རང་གིས་བསྒྲུབ་འདོད་པའི་དོན་བཟང་མི་བསྒྲུབ༌པར། བསྒྲུབ་མི་འདོད་པའི་དོན་ངན་བསྒྲུབ་པར་བྱེད། 20 གལ༌ཏེ། ངས་རང་གིས་བསྒྲུབ་མི་འདོད་པའི་ལས་ཤིག་བསྒྲུབས༌ན། ལས་དེ་ནི་བདག་གིས་བྱས་པ་མ་ཡིན༌པར། ངའི་སེམས་ནང་དུ་གནས་པའི་སྡིག་པས་བྱས་པ་ཡིན༌ནོ།།

21 དེའི༌ཕྱིར། ངས་ཆོས་ཉིད་ཅིག་ཡོད་པ་ཤེས༌ཏེ། ངས་དོན་བཟང་བསྒྲུབ་འདོད་པའི་དུས༌སུ། ངན་པའང་བདག་དང་མཉམ་དུ་གནས་སོ།། 22 ངའི་ནང་གི་བསམ་པ་ལྟར༌ན། བདག་ནི་དཀོན་མཆོག་གི་ཆོས་ཉིད་ལ༌དགའ་བ་ཡིན། 23 འོན༌ཀྱང༌། བདག་གི་ཡན་ལག་ཁྲོད་དུ་ཆོས་ཉིད་གཞན་ཞིག་ཡོད༌དེ། ངའི་སེམས་ནང་གི་ཆོས་ཉིད་དང་འཐབ་སྟེ། ང་ནི་ཡན་ལག་ནང་གི་སྡིག་པའི་ཆོས་ཉིད་ཀྱི་དབང་དུ་གྱུར་པ་དང་། དེས་ང་རང་བཙན་བཟུང་བྱས་པ་བདག་གིས་ཤེས་སོ།། 24 བདག་ནི་ཇི་འདྲའི་ཐ་ཤལ་བ་ཞིག་རེད་ཨང་། སུ་ཞིག་གིས་ང་རང་འཆི་བར་འགྱུར་བའི་ལུས་པོ་འདི་ལས་སྐྱོབ་པར་བྱེད༌དམ་ཞེ་ན། 25 བདག་ཅག་གི་གཙོ་བོ་ཡེ་ཤུ་མཱ་ཤི་ཀར་བརྟེན་ནས་དཀོན་མཆོག་ལ་ཐུགས་རྗེ༌ཆེ་ཞུའོ།། མདོར་ན། བདག་གི་སེམས་སུ་དཀོན་མཆོག་གི་ཆོས་ཉིད་ལ་བསྟུན་ན་ཡང༌། བདག་གི་ཤ་གཟུགས་ཀྱི་ཕུང་བོས་སྡིག་པའི་ཆོས་ཉིད་ལ་བསྟུན་པའོ།།

ལེའུ་བརྒྱད༌པ།

དམ་པའི་ཐུགས་ཉིད་ལ་བརྟེན་པའི་ཚེ༌སྲོག

1 དེ་བས་ན། ད་ལྟ་མཱ་ཤི་ཀ་ཡེ་ཤུའི་ནང་དུ་གནས་པ་རྣམས་ལ་ཉེས་ཆད་ཕོག་པ་ཅི་ཡང་མེད་དོ།། 2 ཅིའི་ཕྱིར་ཞེ་ན། མཱ་ཤི་ཀ་ཡེ་ཤུའི་ནང་དུ་ཡོད་པའི་ཚེ་སྲོག་གནང་མཁན་ཏེ་དམ་པའི་ཐུགས་ཉིད་ཀྱི་ཆོས་ཉིད་ཀྱིས། ཁྱོད་རང་ *སྡིག་པ་དང་འཆི་བའི་ཆོས་ཉིད་ལས་ཐར་བར་མཛད་པའི་ཕྱིར༌ཡིན། 3 ཤ་གཟུགས་ཀྱི་ཕུང་བོའི་ནུས་ཤུགས་ཞན་པའི་དབང་གིས་བཀའ་ཁྲིམས་ཀྱིས་བསྒྲུབ་མ་ཐུབ་པ་དེ་དཀོན་མཆོག་གིས་བསྒྲུབས་ཏེ། ཁོང་གིས་རང་གི་སྲས་ནི་སྡིག་པའི་ལུས་ཀྱི་རྣམ་པ་དང་འདྲ་བའི་སྡིག་པའི་བཤགས་མཆོད་དུ་མངགས༌ཤིང་། ཤ་གཟུགས་ཀྱི་ཕུང་བོའི་ནང་དུ་སྡིག་པར་ཉེས་ཆད་བཅད་དོ།། 4 དེ་ནི་བཀའ་ཁྲིམས་ཀྱིས་བཏོན་པའི་རྣམ་པར་དག་པའི་བླང་བྱ་ནི་བདག་ཅག་གིས་ཤ་གཟུགས་ཀྱི་ཕུང་བོ་དང་མི་བསྟུན་པར། དམ་པའི་ཐུགས་ཉིད་ལ་བསྟུན་ནས་སྐྱོད་མཁན་རྣམས་ཀྱི་སྟེང་དུ་འགྲུབ་པར་མཛད་པའི་ཕྱིར༌ཡིན། 5 ཅིའི་ཕྱིར་ཞེ་ན། ཤ་གཟུགས་ཀྱི་ཕུང་བོར་བསྟུན་མཁན་གྱིས་ཤ་གཟུགས་ཀྱི་ཕུང་བོའི་དོན་བསམ༌ཞིང༌། དམ་པའི་ཐུགས་ཉིད་ལ་བསྟུན་མཁན་གྱིས་དམ་པའི་ཐུགས་ཉིད་ཀྱི་དོན་བསམ་པས༌སོ།། 6 ཡང་ཤ་གཟུགས་ཀྱི་ཕུང་བོ་བསམ་པའི་མཇུག་འབྲས་ནི་འཆི་བ༌དང༌། དམ་པའི་ཐུགས་ཉིད་བསམ་པའི་མཇུག་འབྲས་ནི་ཚེ་སྲོག་དང་ཞི་བདེ་ཡིན། 7 མ་གཞི་ཤ་གཟུགས་ཀྱི་ཕུང་བོ་བསམ་པ་རྣམས་ཀྱིས་དཀོན་མཆོག་གི་བཀའ་ཁྲིམས་ལ་མི་བསྟུན་པ་དང་བསྟུན་ཡང་མི་ནུས་པས་དཀོན་མཆོག་ནི་དགྲ་རུ་བཟུང༌བ་ཡིན་ནོ།། 8 དེར་མ༌ཟད། ཤ་གཟུགས་ཀྱི་ཕུང་བོར་གཏོགས་པ་རྣམས་ཀྱིས་དཀོན་མཆོག་གི་ཐུགས་དགྱེས་པར་བྱ་མི་ནུས་སོ།།

9 འོན་ཀྱང་། དཀོན་མཆོག་གི་ཐུགས་ཉིད་ནི་དངོས་གནས་ཁྱོད་ཅག་གི་ནང་དུ་བཞུགས་པ་ཡིན༌ན། ཁྱོད་ཅག་ཤ་གཟུགས་ཀྱི་ཕུང་བོར་མི་གཏོགས་པར་དམ་པའི་ཐུགས་ཉིད་ལ་གཏོགས༌ཤིང་། མི་ཞིག་ལ་སྐྱབས་མགོན་མཱ་ཤི་ཀའི་ཐུགས་ཉིད་མི་ལྡན༌ན། མི་དེ་ནི་ཁོང་ལ་མི་གཏོགས༌པ་ཡིན་ནོ།། 10 སྐྱབས་མགོན་མཱ་ཤི་ཀ་ཁྱོད་ཅག་གི་ནང་དུ་བཞུགས༌ན། ཁྱོད་ཅག་གི་ལུས་པོ་ནི་སྡིག་པའི་རྐྱེན་གྱིས་ཤི་ཡང༌། ཁྱོད་ཅག་གི་སེམས་ནི་རྣམ་པར་དག་པའི་དབང་གིས་གསོན༌པ་ཡིན་ནོ།། 11 འོན༌ཀྱང༌། མཱ་ཤི་ཀ་ཡེ་ཤུ་སྐུ་གྲོངས་པ་ནས་སླར་གསོན་པར་མཛད་མཁན༌དཀོན་མཆོག་གི་ཐུགས་ཉིད་ནི་ཁྱོད་ཅག་གི་ནང་དུ་བཞུགས་པ་ཡིན༌ན། ཁོང་གིས་ཀྱང་ཁྱོད་ཅག་གི་ནང་དུ་བཞུགས་པའི་དམ་པའི་ཐུགས་ཉིད་བརྒྱུད༌ནས། ཁྱོད་ཅག་གི་འཆི་བར་འགྱུར་བའི་ལུས་པོ་དེ་སླར་ཡང་གསོན་པར་མཛད་ངེས༌སོ།།

12 སྤུན་ཟླ༌རྣམས། འདི་ལྟར་བལྟས༌ན། བདག་ཅག་གིས་ཤ་གཟུགས་ཀྱི་ཕུང་བོར་བུ་ལོན་ཆད་པ་མ་ཡིན་ལ་དེར་བསྟུན་ནས་འཚོ་བའང་མིན་ནོ།། 13 གལ༌ཏེ། ཁྱོད་རྣམས་ཤ་གཟུགས་ཀྱི་ཕུང་བོར་བསྟུན་ནས་འཚོ་བ་ཡིན་ན་ངེས་པར༌འཆི་བ་དང་། གལ༌ཏེ། དམ་པའི་ཐུགས་ཉིད་ལ་བརྟེན་ནས་ལུས་པོའི་སྤྱོད་ངན་བཅོམ་ན་གསོན་པར་འགྱུར་རོ།། 14 རྒྱུ་མཚན་ནི་དཀོན་མཆོག་གི་ཐུགས་ཉིད་ཀྱིས་ཁྲིད་པར་མཛད་པའི་མི་ཐམས་ཅད་ནི་དཀོན་མཆོག་གི་བུ་དང་བུ་མོ་ཡིན་པའི་ཕྱིར༌རོ།། 15 ཁྱོད་རྣམས་ལ་སྔར་བཞིན་འཇིགས་སྣང་དུ་འཇུག་པའི་བྲན་གཡོག་གི་སེམས་ཐོབ་པ་མ་ཡིན་པས། ཁྱོད་རྣམས་ལ་དཀོན་མཆོག་གི་བུ་སྐལ་དུ་གྱུར་པའི་སེམས་ཐོབ་ཅིང་དེ་ལ་བརྟེན་ནས། བདག་ཅག་གིས་དཀོན་མཆོག་ལ་ཨབ་བཱ་ལགས། ཡབ་ལགས་ཞེས་འབོད་པའོ།། 16 དམ་པའི་ཐུགས་ཉིད་ཀྱིས་བདག་ཅག་གི་སེམས་དང་མཉམ་འབྲེལ་བྱས་ནས་བདག་ཅག་ནི་དཀོན་མཆོག་གི་བུ་ཕྲུག་ཡིན་པར་བདེན་དཔང་མཛད། 17 ཡང་བུ་ཕྲུག་ཡིན་ན་ཕྱིས་སུ་རྒྱུན་འཛིན་མཁན་ཡང་ཡིན་ཏེ། དཀོན་མཆོག་གི་རྒྱུན་འཛིན་མཁན་ཡིན༌ཞིང་། སྐྱབས་མགོན་མཱ་ཤི་ཀ་དང་མཉམ་དུ་རྒྱུན་འཛིན་མཁན་ཡིན། བདག་ཅག་ལ་ཁོང་དང་མཉམ་དུ་གཟི་བརྗིད་འཐོབ་པར་འགྱུར་ན། བདག་ཅག་གིས་ཁོང་དང་མཉམ་དུ་སྡུག་བསྔལ་མྱང་དགོས་སོ།།

མ་འོངས་པའི་གཟི༌བརྗིད།

18 བདག་གིས་བསམས༌ན། ད་ལྟའི་སྡུག་བསྔལ་འདི་ནི་མ་འོངས་པའི་དུས་སུ་བདག་ཅག་ལ་མངོན་པར་འགྱུར་བའི་གཟི་བརྗིད་དང་བསྡུར་མི་འོས་སོ།། 19 བསྐྲུན་པའི་དངོས་པོ་ཐམས་ཅད་ཀྱིས་དཀོན་མཆོག་གི་བུ་ཕྲུག་རྣམས་མངོན་པར་རེ་བ་ཆེན་པོས་སྒུག་འདུག 20 རྒྱུ་མཚན་ནི་བསྐྲུན་པའི་དངོས་པོ་རྣམས་སྙིང་པོ་མེད་པའི་དབང་དུ་ཚུད་པ་ནི་རང་ཉིད་ཀྱི་འདོད་པ་ལྟར་མ་ཡིན༌པར། དེ་ལྟར་མཛད་མཁན་དཀོན་མཆོག་གི་ཐུགས་དགོངས་བཞིན་ཡིན་པས༌སོ།། 21 འོན༌ཀྱང༌། བསྐྲུན་པའི་དངོས་པོ་དག་གིས་ངན་རུལ་གྱི་དབང་ཤེད་ལས་ཐར་ནས། དཀོན་མཆོག་གི་བུ་ཕྲུག་རྣམས་ཀྱི་ཐར་པའི་གཟི་བརྗིད་ལོངས་སུ་སྤྱོད་ཐུབ་པར་རེ་སྒུག་བྱེད༌དོ།།

22 ད་ལྟའི་བར་དུ་དངོས་པོ་བསྐྲུན་པ་ཐམས་ཅད་ཀྱིས་ལྷན་དུ་དབུགས་རིང་ཕྱུང་ཞིང་དཀའ་སྡུག་མྱངས་པ་བདག་ཅག་གིས་ཤེས་སོ།། 23 དེར་མ༌ཟད། དམ་པའི་ཐུགས་ཉིད་ཀྱི་འབྲས་བུ་ཐོག་མ་ཡོད་པ་བདག་ཅག་གིས་ཀྱང་སེམས་སུ་དབུགས་རིང་འབྱིན༌པ་དང༌། བུ་སྐལ་འཐོབ་པར་རེ་སྒུག་བྱེད་ཅིང་། དེ་ནི་བདག་ཅག་གི་ལུས་པོ་ཐར་བ་ཡིན་ནོ།། 24 ཡང་བདག་ཅག་ནི་རེ་བ་ལ་བརྟེན་ནས་ཐར༌ཞིང་། མིག་གིས་མཐོང་བའི་རེ་བ་ནི་རེ་བ་མིན༌ཏེ། སུ་ཞིག་གིས་མིག་གིས་མཐོང་བ་དེ་ལ་རེ་བ་བྱེད༌དམ། 25 འོན༌ཀྱང༌། བདག་ཅག་གིས་མིག་གིས་མི་མཐོང་བ་དེ་ལ་རེ་བ་བྱེད༌ན། ངང་རྒྱུད་རིང་པོས་སྒུག་པ་ཡིན་ནོ།།

26 དེ་བཞིན༌དུ། དམ་པའི་ཐུགས་ཉིད་ཀྱིས་བདག་ཅག་གི་ཉམས་ཞན་ཡིན་པའི་ཆ་ལ་རོགས་སྐྱོར་གནང༌སྟེ། བདག་ཅག་གིས་ཅི་ལྟར་གསོལ་བ་འདེབས་པ་མི་ཤེས༌ཀྱང་། དམ་པའི་ཐུགས་ཉིད་ཀྱིས་དངོས་སུ་སྨྲ་མི་ནུས་པའི་དབུགས་རིང་ལ་བརྟེན་ནས་བདག་ཅག་གི་ཚབ་ཏུ་གསོལ་བ་འདེབས་པ་ཡིན་ནོ།། 27 དམ་པའི་ཐུགས་ཉིད་ཀྱིས་དཀོན་མཆོག་གི་ཐུགས་དགོངས་བཞིན་དུ་དད་ལྡན་དམ་པ་རྣམས་ཀྱི་ཚབ་ཏུ་གསོལ་བ་བཏབ༌པས། མིའི་སེམས་ལ་རྟོག་དཔྱོད་མཛད་མཁན་གྱིས་དམ་པའི་ཐུགས་ཉིད་ཀྱི་དགོངས་པ་མཁྱེན༌ནོ།།

རྣམ་པར་རྒྱལ་བ་ལས་ལྷག་པ།

28 དཀོན་མཆོག་ལ་གཅེས་པའི་མི་སྟེ་ཁོང་གི་ཐུགས་དགོངས་བཞིན་ཞལ་འབོད་ཐོབ་པའི་མི་རྣམས་ཀྱི་དོན་ཐམས་ཅད་ནི། དཀོན་མཆོག་གིས་ཕན་ཚུན་ལ་ཕན་ཐོགས་པར་མཛད་ཡོད་པ་བདག་ཅག་གིས་ཤེས་སོ།། 29 རྒྱུ་མཚན་ནི་དཀོན་མཆོག་གིས་སྔར་ནས་མཁྱེན་པའི་མི་རྣམས་རང་གི་སྲས་ཀྱི་སྣང་བརྙན༌དང་འདྲ་བར་འགྱུར༌ཆེད་སྔ་མོ་ནས་ཐག་གིས་བཅད་ཅིང༌། སྲས་དེ་ཉིད་སྤུན་ཟླ་མང་པོའི་ཁྲོད་དུ་སྐྱེས་འགོ་རུ་མཛད་པའི་ཕྱིར༌ཡིན། 30 ཡང་སྔ་མོ་ནས་ཐག་གིས་བཅད་པ་རྣམས་ལའང་ཞལ་འབོད་གནང༌ཞིང༌། ཞལ་འབོད་གནང་བ་རྣམས་ཀྱང་རྣམ་པར་དག་པར་བརྩིས་པ༌དང༌། རྣམ་པར་དག་པར་བརྩིས་པ་རྣམས་ཀྱང་གཟི་བརྗིད་དང་ལྡན་པར་མཛད༌དོ།།

31 དེ་འདྲ་ཡིན༌ན། ད་དུང་ཅི་ཞིག་སྨྲ་བར༌བྱའམ། དཀོན་མཆོག་ནི་བདག་ཅག་གི་ཕྱོགས་ཡིན༌ན། སུ་ཞིག་གིས་བདག་ཅག་ལ་རྒོལ་ནུས༌སམ། 32 དཀོན་མཆོག་གིས་རང་ཉིད་ཀྱི་སྲས་ལ་མ་ཕངས་པར་བདག་ཅག་ཐམས་ཅད་ཀྱི་ཆེད་དུ་བློས་བཏང་བས་ན། དངོས་པོ་ཐམས་ཅད་དང་སྲས་ཁོང་ཉིད་དང་བཅས་པ་བདག་ཅག་ལ་ཕངས་མེད་དུ་གནང་བར་འགྱུར་བ་མ་ཡིན༌ནམ། 33 སུ་ཞིག་གིས་དཀོན་མཆོག་གི་བདམས་པ་རྣམས་ཁྲིམས་ལ་སྦྱོར་ནུས༌སམ། དཀོན་མཆོག་ནི་མི་རྣམ་དག་ཏུ་བརྩི་མཁན་ཡིན་ནོ།། 34 མཱ་ཤི་ཀ་ཡེ་ཤུ་སྐུ་གྲོངས་པར་མ་ཟད། སླར་ཡང་གསོན༌ཞིང༌ད་ལྟ་དཀོན་མཆོག་གི་གཡས་ཕྱོགས་སུ་བཞུགས༌ཏེ། བདག་ཅག་གི་དོན་དུ་གསོལ་བ་འདེབས་བཞིན་ཡོད༌པས། སུ་ཞིག་གིས་བདག་ཅག་ལ་ཉེས་ཆད་གཅོད་ནུས༌སམ། 35 ཡང་སུ་ཞིག་གིས་བདག་ཅག་སྐྱབས་མགོན་མཱ་ཤི་ཀའི་བྱམས་པ་དང་ཕྲལ་ནུས༌སམ། དེ་ནི་དཀའ་སྡུག་ཡིན༌ནམ། ཡང་ན་སེམས་ཁྲལ་ཡིན༌ནམ། ཡང་ན་བཙན་གནོན་ཡིན༌ནམ། ཡང་ན་བཀྲེས་ལྟོགས་ཡིན༌ནམ། ཡང་ན་གོས་མེད་གཅེར་བུ་ཡིན༌ནམ། ཡང་ན་ཉེན་ཁ་ཡིན༌ནམ། ཡང་ན་རལ་གྲི་ཡིན་ནམ། 36 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

ཁྱེད་ཀྱི་རྐྱེན་གྱིས་ངེད་རྣམས་ཉིན་རྒྱུན་གསོད༎

གཞན་གྱིས་ངེད་རྣམས་བཤས་ལུག་ལྟ་བུར་བརྩིས།།

ཞེས་བཀོད་པ་བཞིན༌ནོ།།

37 འོན༌ཀྱང༌། བདག་ཅག་གཅེས་སུ་འཛིན་མཁན་ཁོང་ཉིད་ལ་བརྟེན་ནས། དོན་འདི་ཐམས་ཅད་ཀྱི་སྟེང་ནས་བདག་ཅག་རྣམ་པར་རྒྱལ༌བ་ལས་ཀྱང་ལྷག་པ་ཡིན་ནོ།། 38 ཅིའི་ཕྱིར་ཞེ་ན། བདག་ལ་ཡིད་ཆེས་བརྟན་པོ་ཡོད་པ༌ནི། འཆི་བ༌དང༌། གསོན༌པ། ནམ་མཁའི་ཕོ༌ཉ། དབང་འཛིན༌མཁན། ད་ལྟའི༌དོན་རྣམས། མ་འོངས་པའི༌དོན་དག མཐུ་སྟོབས༌ཅན། 39 མཐོ་སར་གནས༌པ། དམའ་སར་གནས༌པ། བསྐྲུན་པའི་དངོས་པོ་གཞན་གང་གིས༌ཀྱང༌། བདག་ཅག་དཀོན་མཆོག་གི་བྱམས་པ་དང་ཕྲལ་མི་ནུས༌ཏེ། བྱམས་པ་འདི་ནི་བདག་ཅག་གི་གཙོ་བོ་མཱ་ཤི་ཀ་ཡེ་ཤུའི་ནང་དུ་གནས་པས་སོ།།

ལེའུ་དགུ༌པ།

དཀོན་མཆོག་ལ་ཐག་གིས་གཅོད་པའི་དབང་ཐམས་ཅད་མངའ་བ།

1 བདག་གིས་སྐྱབས་མགོན་མཱ་ཤི་ཀའི་ནང་དུ་བདེན་གཏམ་བརྗོད་པ་ལས་རྫུན་མི་སྨྲ༌ཞིང༌། བདག་གི་སེམས་ཀྱིས་དམ་པའི་ཐུགས་ཉིད་ལ་བརྟེན་ནས་བདག་ལ་བདེན་དཔང་བྱེད་པ་ཡིན་ཏེ། 2 བདག་གི་སེམས་སུ་སྡུག་བསྔལ་ཆེ་ཞིང་རྟག་ཏུ༌སྐྱོའོ།། 3 བདག་དང་རིགས་རྒྱུད་གཅིག་པའི་སྤུན་ཟླའི་དོན༌དུ། རང་ཉིད་ལ་དམོད་པ་ཐེབས་ཞིང་སྐྱབས་མགོན་མཱ་ཤི་ཀ་དང་བྲལ་ནའང་བདག་ལ་འགྱོད་པ་མེད༌དེ། 4 མི་དེ་རྣམས་ནི་ཡེས་ར་ཨེལ་གྱི་མི་རིགས་ཡིན༌ཞིང༌། བུ་སྐལ་གྱི་མིང་དང་། གཟི༌བརྗིད། ཞལ༌ཆད་རྣམས། བཀའ༌ཁྲིམས་གཏན་ལ་འབེབས་པ། གུས་སྲོལ། ཞལ་བཞེས་ཐམས་ཅད་དེ་དག་གི་ཡིན༌ལ། 5 མེས་པོ་རྣམས་ཀྱང་དེ་དག་གི་མེས་པོ་ཡིན། ལུས་ཕུང་གི་ཆ་ནས་སྨྲས༌ནའང༌། སྐྱབས་མགོན་མཱ་ཤི་ཀ་ཡང་དེ་རྣམས་ལས་བྱུང༌ཞིང༌། ཁོང་ནི་ཀུན་ལས་བླ་ན་འཕགས་པ་དང་དུས་རྟག་ཏུ་བསྔགས་པར་འོས་པའི་དཀོན་མཆོག་ལགས༌སོ། །ཨ༌མེན།

6 དེ་ལྟར་སྨྲས་པ་ནི་དཀོན་མཆོག་གི་བཀའ་སྟོང་བར་གྱུར་པ་མ་ཡིན་ནོ།། རྒྱུ་མཚན་ནི་ཡེས་ར་ཨེལ་ནས་སྐྱེས་པ་ཐམས་ཅད་ཡེས་ར་ཨེལ་གྱི་མི་ཡིན་པའི་ངེས་པ་མེད༌ལ། 7 ཨབ་ར་ཧམ་གྱི་རིགས་རྒྱུད་ཡིན་པ་ཐམས་ཅད་ཀྱང་ཁོང་གི་བུ་ཕྲུག་ཡིན་པར་མ་ངེས་པའི་ཕྱིར༌རོ། །དེ་ལ་ཇི་སྐད༌དུ། ཨི་སཱག་བརྒྱུད་ནས་ཁྱོད་ཀྱི་རིགས་རྒྱུད་ཀྱི་མིང་ཐོན་པར་འགྱུར་ཞེས་གསུངས་སོ།། 8 དེ་ནི་ལུས་ཕུང་ལས་སྐྱེས་པའི་བུ་དང་བུ་མོ་རྣམས་དཀོན་མཆོག་གི་བུ་ཕྲུག་མ་ཡིན༌ཞིང༌། ཞལ་བཞེས་ཐོབ་པ་རྣམས་ནི་ད་གཟོད་རིགས་རྒྱུད་དུ་བརྩིས༌པ་ཡིན། 9 ཅིའི་ཕྱིར་ཞེ་ན། ཞལ་བཞེས་གནང་བའི་བཀའ་ནི་འདི་ལྟ༌སྟེ། སང་ལོའི་དུས་འདི༌ལ་ང་རང་ཡོང་ངེས༌ཤིང༌། སཱ་ར་ལ་བུ་ཞིག་སྐྱེ་བར་འགྱུར་ཞེས་གསུངས་པའི་ཕྱིར༌རོ།། 10 གཞན༌ཡང༌། རིབ་ཀཱ་ནི་བདག་ཅག་གི་མེས་པོ་ཨི་སཱག་གཅིག་པུ་ལས་མངལ་ཆགས༌ཏེ། 11 སྐབས་དེར་བུ་མཚེ་མ་སྐྱེས་མེད་ཅིང་ལས་བཟང་ངན་གང་ཡང་མ་བྱས་པའི་སྔོན་ལ། དཀོན་མཆོག་གིས་བདམས་པར་མཛད་པའི་ཐུགས་དགོངས་མངོན་ཞིང་བརྟན་པོར་གནས་པའི༌ཕྱིར། མིའི་བྱ་སྤྱོད་ལ་འབྲེལ་བ་མེད་ཅིང་མི་ལ་ཞལ་འབོད་གནང་མཁན་དཀོན་མཆོག་ལ་རག་ལས༌པ་ཡིན་ལ། 12 དཀོན་མཆོག་གིས་རིབ་ཀཱ་ལ་འདི་སྐད༌དུ། མ་འོངས་པར་བུ་ཆེ་བས་བུ་ཆུང་བ་ལ་ཞབས་ཕྱི་བྱེད་པར་འགྱུར་ཞེས་གསུངས་སོ།། 13 དེ་ལ་གསུང་རབ་ཀྱི་མདོ་ལས་ཇི་སྐད༌དུ། ཡ་ཀོབ་ནི་བདག་གིས་གཅེས་སུ་འཛིན་པ༌དང༌། ཨེ་སཱབ་ནི་བདག་གིས་འཁོན་དུ་འཛིན་པ་ཡིན་ཞེས་བཀོད་ཡོད་པ་བཞིན༌ནོ།།

14 དེས་ན་ངེད་ཅག་གིས་ཅི་ཞིག་སྨྲའམ། དཀོན་མཆོག་ལ་དྲང་བདེན་མ་ཡིན་པ་ཡོད་དམ་ཞེ༌ན། གཏན་ནས་མེད་དོ།། 15 ཅིའི་ཕྱིར་ཞེ་ན། དཀོན་མཆོག་གིས་མོ་ཤེ་ལ་འདི་སྐད༌དུ། ངས་སུ་ཞིག་ལ་སྙིང་རྗེ་བར་འདོད་ན་དེ་ལ་སྙིང་རྗེ་བར༌བྱའོ།། ཡང་སུ་ཞིག་ལ་བརྩེ་བར་བསམ་ན་དེ་ལ་བརྩེ་བར་བྱའོ་ཞེས་གསུངས་པས༌སོ།། 16 དེའི༌ཕྱིར། དོན་དེ་ནི་ཐུགས་རྗེ་གནང་མཁན་དཀོན་མཆོག་ལ་རག་ལས་པ༌ལས། མིའི་འདོད་པའམ་རྩོལ་བ་ལ་རག་མི་ལས་པ་ཡིན། 17 རྒྱུ་མཚན་ནི་གསུང་རབ་ཀྱི་མདོ༌ལས། ཕཱར་ཨོལ་ལ་འདི་སྐད༌དུ། ཁྱོད་ཀྱི་སྟེང་ནས་བདག་གི་མཐུ་སྟོབས་མངོན་པར་བྱེད༌ཅིང༌། བདག་གི་མིང་ནི་གནམ་འོག་ཀུན་ཏུ་བསྒྲག་པའི་ཕྱིར་བདག་གིས་ཁྱོད་དར་བར་བྱས༌པ་ཡིན་ཞེས་གསུངས་པའི་ཕྱིར༌རོ།། 18 དེ་བས༌ན། དཀོན་མཆོག་གིས་སུ་ཞིག་ལ་ཐུགས་རྗེ་གནང་བར་དགོངས་ན་དེ་ལ་ཐུགས་རྗེ་གནང་བ༌དང༌། སུ་ཞིག་གི་སེམས་རྒྱུད་གྱོང་པོར་མཛད་པར་དགོངས༌ན་དེའི་སེམས་རྒྱུད་གྱོང་པོར་མཛད༌པའོ།།

19 དེ་ལྟར༌ཡིན་ན། དཀོན་མཆོག་གིས་ཅིའི་ཕྱིར་ད་དུང་མི་ལ་སྐྱོན་བརྗོད་གནང་བ་ཡིན༌ནམ། སུ་ཞིག་གིས་ཁོང་གི་ཐུགས་དགོངས་ལ་རྒོལ་ནུས་སམ་ཞེས་ཁྱོད་ཀྱིས་བདག་ལ་སྨྲ་ངེས་པ་ཡིན་ནོ།། 20 འོན་ཀྱང་། ཁྱོད་ནི་མི་སུ་ཞིག་ཡིན༌འདོད་དམ། ཁྱོད་ཀྱིས་དཀོན་མཆོག་ལ་ཚིག་ལོག་བརྗོད་ནུས༌སམ། དཔེར་ན། བསྐྲུན་པའི་དངོས་པོ་དེས་སྐྲུན་མཁན༌ལ། ཁྱེད་ཀྱིས་ཅིའི་ཕྱིར་ང་རང་འདི་ལྟར་བཟོས་སམ་ཞེས༌སྨྲའམ། 21 ཡང་ན་རྫ་ཆས་བཟོ་མཁན་གྱིས་འདམ་ཉུང་ཙམ་བླངས་ནས་སྣོད་ཆས་བཟོས་ཏེ་མཆོག་དམན་གང་ཞིག་ཏུ་བཀོལ་བའི་དབང་ཆ་ཁོ་ལ་མེད༌དམ། 22 འོན་ཀྱང་། དཀོན་མཆོག་གིས་རང་ཉིད་ཀྱི་ཐུགས་ཁྲོ་དང་ནུས་མཐུ་མངོན་པར་དགོངས༌ན། ཐུགས་ཁྲོ་བར་རུང་ཞིང་འཇིག་པར་འགྱུར་བར་སྟ་གོན་མཛད་པའི་སྣོད་ཆས་དག་ལ་ངང་རྒྱུད་རིང་པོས་བཟོད་སྒོམ་ཆེན་པོ་གནང་བ༌དང༌། 23 ཡང་ཁོང་གིས་ཕུན་སུམ་ཚོགས་པའི་གཟི་བརྗིད་དེ་ནི་ཐུགས་རྗེ་འཐོབ་པར་འགྱུར་བའི་སྣོད་ཆས་དག་གི་སྟེང་དུ་མངོན་པའི་ཕྱིར་དེ་ལྟར་མཛད༌ཅིང༌། ཁོང་གིས་སྔ་མོ་ནས་དེ་དག་གཟི་བརྗིད་ལྡན་པར་འགྱུར་བའི་ཕྱིར་སྟ་གོན་མཛད༌པ་ཡིན་ཏེ། 24 སྣོད་ཆས་དེ་ནི་དཀོན་མཆོག་གིས་ཡ་ཧུ་དཱ་པ་ཙམ་མ༌ཟད། ཕྱི་ཕྱོགས་ཀྱི་མི་རིགས་དག་ལས་བདག་ཅག་ལ་ཞལ་འབོད་གནང་བ་ཡིན༌པས། དེ་ལ་མི་རུང་བ་ཅི་ཡོད་དམ་ཞེ༌ན། 25 དཀོན་མཆོག་གིས་ཧོ་ཤེ་ཨ་ཡི་མདོ་ལས་འདི་སྐད༌དུ།

གཞི་ནས་བདག་གི་མི་སྡེ་མིན༌པ་རྣམས།།

བདག་གི་མི་སྡེ་ཡིན་ཞེས་བདག་གིས༌སྒྲོག །

གཞི་ནས་བརྩེ་བ་མེད་པའི་ཁོ་མོ༌ལ།།

བདག་གིས་བརྩེ་བས་སྐྱོང་ཞེས་བདག་ནི༌སྨྲ།།

26 ཁྱོད་རྣམས་བདག་གི་མི་སྡེ་མ་ཡིན༌ཞེས།།

སྔོན་ཆད་ཡུལ་སྡེ་གང་ནས་སྨྲས་གྱུར་ན།།

རྟག་བརྟན་དཀོན་མཆོག་ཁོང་གི་བུ་ཡིན༌ཞེས།།

མ་འོངས་པར་ཡང་ཡུལ་དེར་དེ་ལྟར༌སྨྲ།།

ཞེས༌པའོ།།

27 དེ་ཡང་ཡེ་ཤ་ཡཱ་ཡིས་ཡེས་ར་ཨེལ་གྱི་མི་རྣམས་ལ་སྐད་ཆེན་པོས་འདི་སྐད༌དུ། ཡེས་ར་ཨེལ་གྱི་བུ་རྒྱུད་ནི་མཚོ་འགྲམ་གྱི་བྱེ་མ་ལྟར་མང༌ནའང༌། དེ་རྣམས་ལས་ཐར་པ་ཐོབ་མཁན་ནི་ལྷག་འཕྲོ་ཙམ༌ཡིན། 28 ཅིའི་ཕྱིར་ཞེ་ན། གཙོ་བོས་འཇིག་རྟེན་སྟེང་དུ་རང་ཉིད་ཀྱི་བཀའ་ཡོངས་སུ་རྫོགས་ཤིང་མྱུར་བ་མྱུར་དུ་ལག་བསྟར་མཛད༌ངེས་ཡིན་ཞེས་གསུངས་པའི་ཕྱིར༌རོ།། 29 དེ་ལ་ཡང་ཡེ་ཤ་ཡཱ་ཡིས་དེ་སྔར་འདི་སྐད༌དུ།

དཔུང་ཚོགས་ཀུན་གྱི་གཙོ་བོས་བདག་ཅག༌ལ།།

རྒྱུད་ཀྱི་ས་བོན་བསྐྱུར་བ་མ་ཡིན༌ན།།

སཱ་དོམ་དང་ནི་གཱ་མོ་ར་ཇི་བཞིན།།

བདག་ཅག་ཀྱང་ནི་དེ་བཞིན་གྱུར་པ༌ཡིན།།

ཞེས་གསུངས༌པའོ།།

ཡེས་ར་ཨེལ་མི་རིགས་ཀྱི་དད༌པ།

30 དེས་ན་ངེད་ཅག་གིས་ཅི་ཞིག་སྨྲའམ། གཏན་ནས་རྣམ་དག་ལ་བརྩོན་པར་མི་བྱེད་པའི་ཕྱི་ཕྱོགས་པ་རྣམས་ལ་དད་པ་ལས་བྱུང་བའི་རྣམ་དག་ཐོབ༌ཀྱང༌། 31 ཡེས་ར་ཨེལ་གྱི་མི་རིགས་ཀྱིས་བཀའ་ཁྲིམས་ཀྱི་རྣམ་དག་དེ་ཉིད་བརྩོན་ལེན་བྱས་ནའང་རྣམ་དག་དེ་ཉིད་མ་ཐོབ་བོ།། 32 རྒྱུ་མཚན་ཅི་ཞེ༌ན། དེ་དག་གིས་དད་པ་ལ་བརྟེན་ནས་བརྩོན་ལེན་མི་བྱེད༌པར། མིའི་ལས་ཁོ་ནར་བརྟེན་ནས་བརྩོན་ལེན་བྱེད་པ་ཡིན༌པས། མི་དེ་རྣམས་ཀྱི་རྐང་པ་ནི་འདྲེད་པའི་རྡོ་དེར་ཐོགས༌པ་ཡིན་ནོ།། 33 དེ་ལ་གསུང་རབ་ཀྱི་མདོ་ལས་ཇི་སྐད༌དུ། ལྟོས་དང་།

བདག་གིས་ཛ་ཡན་ཡུལ་དུ་རྡོ་ཞིག༌བཞག །

དེ་ནི་རྐང་པ་འདྲེད་པའི་རྡོ་ཞིག༌དང༌།།

ས་ལ་སྒྱེལ་བའི་ཕ་བོང་ཡང་ཡིན་ཏེ།།

ཁོང་ལ་བརྟེན་ཅིང་དད་པ་བྱེད་མཁན༌ཀུན།།

ཁ་ནི་མི་སྐྱེངས་ངོ་ཡང་མི་གནོང༌ངོ༌།།

ཞེས་བཀོད་པ་བཞིན༌ནོ།།

ལེའུ་བཅུ༌པ།

ཐར་པ་ཐོབ་པའི་རྒྱུ༌རྐྱེན།

1 སྤུན་ཟླ༌རྣམས། ངའི་སེམས་ཀྱི་འདོད་མོས་དང་དཀོན་མཆོག་ལ་གསོལ་བ་འདེབས་པ་ནི་ཡེས་ར་ཨེལ་གྱི་མི་རིགས་ལ་ཐར་པ་འཐོབ་རྒྱུ་དེ་ཡིན་ནོ།། 2 མི་དེ་རྣམས་དཀོན་མཆོག་ལ་སྤྲོ་སེམས་ཆེ་ནའང་ཤེས་བྱ་བཞིན་དུ་མ་ཡིན་པ་ནི་བདག་གིས་བདེན་དཔང་བྱེད་དོ།། 3 རྒྱུ་མཚན་ནི་དཀོན་མཆོག་གི་རྣམ་དག་མ་ཤེས་པར་རང་ཉིད་ཀྱི་རྣམ་དག་གཏན་ལ་འབེབ་འདོད་པས་དཀོན་མཆོག་གི་རྣམ་དག་ལ་མི་བསྟུན་པའི་ཕྱིར༌རོ།། 4 བཀའ་ཁྲིམས་ཀྱི་མཐར་ཐུག་ནི་སྐྱབས་མགོན་མཱ་ཤི་ཀ་ཡིན༌ཞིང༌། ཁོང་ལ་དད་པ་བྱེད་མཁན་ཐམས་ཅད་རྣམ་དག་ཏུ་བརྩི་བར་འགྱུར་རོ།།

5 དེ་ལ་མོ་ཤེ་ཡིས་འདི་ལྟར་བྲིས་ཡོད་དེ། སུ་ཞིག་གིས་བཀའ་ཁྲིམས་ལས་བྱུང་བའི་རྣམ་དག་བཞིན་དུ་བྱེད༌ན། མི་དེའང་དེ་ལ་བརྟེན་ནས་སྲོག་འཚོ་བར་ངེས་ཞེས་པའོ།། 6 འོན༌ཀྱང༌། དད་པ་ལས་བྱུང་བའི་རྣམ་དག་གིས་འདི་སྐད༌དུ་གསུངས་པ་སྟེ། ཁྱོད་ཀྱིས་རང་གི་སེམས་ནང༌དུ། སུ་ཞིག་ནམ་མཁའི་ཞིང་ཁམས་སུ་འཕགས་པར་འགྱུར་རམ་ཞེས་སྨྲ་བར་མི་བྱའོ༎ དེ་ནི་སྐྱབས་མགོན་མཱ་ཤི་ཀ་མར་སྤྱན་དྲངས་ཡོང༌བ་ཡིན་ཞེས་པ་དང་། 7 ཡང་ན་འདི་སྐད་དུ། སུ་ཞིག་མར་ཞབས་མེད་པའི་དོང་དུ་འགྲོ་བར་འགྱུར་རམ་ཞེས་སྨྲ་བར་མི་བྱའོ༎ དེ་ནི་སྐྱབས་མགོན་མཱ་ཤི་ཀ་གཤིན་པོའི་ཡུལ་ནས་ཡར་སྤྱན་དྲངས་ཡོང་བ་ཡིན་ཞེས་པའོ།། 8 དོན་དམ་དུ་ཇི་ལྟར་གསུང་ངམ་ཞེ༌ན། བཀའ་དེ་ནི་ཁྱོད་དང་ཉེ༌ཞིང༌། ཁྱོད་ཀྱི་སྨྲ་སྒོ་དང་ཡ་ཆུང་སེམས་ཀྱི་ནང་དུ་བཞུགས་ཞེས་གསུངས་སོ།། དེ་ནི་ངེད་ཅག་གིས་སྒྲོག་པའི་དད་པའི་བཀའ་ཡིན༌ཏེ། 9 ཁྱོད་ཀྱིས་ངག་ནས་སྐྱབས་མགོན་ཡེ་ཤུ་ནི་གཙོ་བོ་ཡིན་པར་ཁས་ལེན༌ཞིང༌། དཀོན་མཆོག་གིས་ཁོང་ཉིད་གྲོངས་པ་ནས་སླར་གསོན་པར་མཛད་པ་ལ་སེམས་ནས་དད་པ་བྱེད་ན་ཁྱོད་རང་ཐར་བར་འགྱུར་རོ།། 10 ཅིའི་ཕྱིར་ཞེ་ན། སེམས་ནས་དད་པ་བྱས་ན་རྣམ་དག་ཏུ་བརྩི༌ཞིང༌། ངག་ནས་ཁས་བླངས་ན་ཐར་པ་འཐོབ་ངེས་པའི་ཕྱིར༌རོ།། 11 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

ཁོང་ལ་བརྟེན་ཅིང་དད་པ་བྱེད་མཁན༌ཀུན།།

ཁ་ནི་མི་སྐྱེངས་ངོ་ཡང་མི་གནོང༌ངོ༌།།

ཞེས་གསུངས༌པའོ།། 12 རྒྱུ་མཚན་ནི་ཡ་ཧུ་དཱའི་མི་རིགས་དང་གྷི་རིག་གི་མི་རིགས་གཉིས་ལ་ཁྱད་པར་མེད༌དེ། མི་ཐམས་ཅད་ལ་གཙོ་བོ་གཅིག་ཁོ་ན་ཡོད༌ཅིང༌། ཁོང་གིས་རང་ཉིད་ལ་ཞུ་བ་འབུལ་མཁན་ཀུན་ལ་དཔག་ཏུ་མེད་པ་གནང་བའི་ཕྱིར་རོ༎ 13 དེ་ནི་ཇི་སྐད་དུ། གཙོ་བོའི་མཚན་ནས་འབོད་མཁན་ཐམས་ཅད་ཐར་བར་འགྱུར་ཞེས་གསུངས་པས་སོ།།

14 འོ་ན། ཁོང་ལ་དད་པ་མ་བྱས་པ་རྣམས་ཀྱིས་ཁོང་ལ་ཞུ་བ་ཇི་ལྟར༌འབུལ་ལམ། ཁོང་ཉིད་ཐོས་མ་མྱོང་བ་རྣམས་ཀྱིས་ཁོང་ལ་དད་པ་ཇི་ལྟར་བྱེད༌དམ། བཀའ་སྒྲོག་མཁན་མེད་ན་ཇི་ལྟར་ཐོས༌སམ། 15 མངགས་པ་མིན༌ན་འཕྲིན་བཟང་ཇི་ལྟར་སྒྲོག༌གམ། དེ་ལ་གསུང་རབ་ཀྱི་མདོ་ལས་ཇི་སྐད༌དུ། དོན་ལེགས་པོའི་འཕྲིན་བཟང་སྒྲོག་མཁན་གྱི་རྐང་པ་ནི་ཇི་འདྲའི་མཛེས་ཤིང་སྡུག་པ་ལ་ཨང་ཞེས་བཀོད་པ་ལྟར༌རོ།།

16 འོན༌ཀྱང༌། ཡེ་ཤ་ཡཱ་ཡིས་འདི་སྐད༌དུ།

གཙོ་བོ་ལགས་ཀྱིས༌འདི་ལ་གསན་རོགས་གནང་།།

ངེད་ཚོས་བསྒྲགས་པའི་གཏམ་ལ་སུ་ཡིས་དད།།

ཞེས་གསུངས་པས། མི་དེ་རྣམས་ལས་ཐམས་ཅད་ཀྱིས་འཕྲིན་བཟང་ལ་ཉན༌པ་མ་ཡིན། 17 དེའི༌ཕྱིར། དད་པ་ནི་ཐོས་པ་ལས་འབྱུང་ཞིང༌། ཐོས་པ་དེ་ནི་སྐྱབས་མགོན་མཱ་ཤི་ཀའི་བཀའ་ལས་འབྱུང༌བ་ཡིན་ནོ།།

18 འོན༌ཀྱང༌། བདག་གིས་འདི་ལྟར་སྨྲ་བར་བྱ༌སྟེ། མི་དེ་རྣམས་ཀྱིས་འཕྲིན་བཟང་མ་ཐོས་སམ་ཞེ༌ན། ཁོ་རྣམས་ཀྱིས་ཐོས་མྱོང་བར་གདོན་མི་ཟ༌སྟེ།

དེ་ཚོའི་སྐད་གདངས་གནམ་འོག་ཀུན་ཏུ༌ཁྱབ།།

དེ་ཚོའི་སྨྲ་བརྗོད་ས་མཐའི་བར་དུ༌སླེབས།།

ཞེས་གསུངས་པ་བཞིན༌ནོ།། 19 ཡང་བདག་གིས་འདི་ལྟར་སྨྲ་བར་བྱ༌སྟེ། ཡེས་ར་ཨེལ་མི་རིགས་ཀྱིས་དོན་དེ་མི་ཤེས་སམ་ཞེ༌ན། དེ་ལ་སྔར་ནས་མོ་ཤེ་ཡིས་འདི་སྐད༌དུ།

དེ་བས་བདག་གིས་འབངས་མི་མ་ཡིན་པའི།།

རིགས་ལ་བརྟེན་ནས་ཁྱོད་ཚོར་ཕྲག་དོག༌སློང་།།

བླུན་རྨོངས་མི་རིགས་རྣམས་ཀྱིས་ཁོང་ཁྲོ་སློང་།།

ཞེས་གསུངས་པ་བཞིན༌ནོ།། 20 ཡང་ཡེ་ཤ་ཡཱ་ཡིས་སྤོབས་པ་ཆེན་པོས་འདི་སྐད༌དུ།

ང་རང་མི་འཚོལ་མཁན་གྱིས་བདག་ནི་རྙེད།།

ང་ལ་མི་ཞུ་མཁན་ལ་བདག་ནི༌མངོན།།

ཞེས་གསུངས༌པའོ།། 21 འོན༌ཀྱང༌། ཁོང་གིས་ཡེས་ར་ཨེལ་གྱི་མི་རིགས་ཀྱི་སྐོར་ལ་འདི་སྐད༌དུ།

བཀའ་དང་འགལ་བའི་གྱེན་ལྡོག༌དང༌།།

གཉའ་རེངས་ཅན་གྱི་མི་སྡེ་ལ།།

བདག་གིས་ཉིན་རྒྱུན་ལག་ཟུང་བརྐྱངས།།

ཞེས་གསུངས༌པའོ།།

ལེའུ་བཅུ་གཅིག༌པ།

ཡེས་ར་ཨེལ་གྱི་མི་རིགས་འཕྲོ་མ་སྐོར།

1 བདག་གིས་འདི་ལྟར་སྨྲ་བར་བྱ༌སྟེ། དཀོན་མཆོག་གིས་རང་ཉིད་ཀྱི་མི་རྣམས་སྤངས་སམ་ཞེ༌ན། གཏན་ནས་མ་སྤངས༌ཏེ། ང་རང་ཡང་ཡེས་ར་ཨེལ་གྱི་མི་ཡིན་པ་དང་ཨབ་ར་ཧམ་གྱི་རིགས་རྒྱུད་ཡིན༌ལ། པེན་ཡཱ་མེན་གྱི་ཚོ་པ་ལ་གཏོགས་པའི་ཕྱིར༌རོ།། 2 དཀོན་མཆོག་གིས་སྔར་ནས་མཁྱེན་པའི་རང་ཉིད་ཀྱི་མི་རྣམས་མ་སྤངས་སོ།། ཁྱོད་ཅག་གིས་གསུང་རབ་ལས་ཨེ་ལི་ཡཱའི་སྐོར་ལ་ཇི་ལྟར་གསུངས་པ་མི་ཤེས༌སམ། ཁོང་གིས་དཀོན་མཆོག་གི་སྤྱན་སྔ་ནས་ཡེས་ར་ཨེལ་པ་རྣམས་འདི་ལྟར་གཏུགས་བཤེར་བྱས་མྱོང་བ༌སྟེ། 3 གཙོ་བོ༌ལགས། ཁོ་རྣམས་ཀྱིས་ཁྱེད་ཀྱི་ལུང་སྟོན་པ་རྣམས་བསད་པ༌དང༌། ཁྱེད་ཀྱི་མཆོད་ཁྲི་དག་ཀྱང་བཤིགས་ཏེ་ང་རང་གཅིག་པུར༌ལུས། ད་ལྟ་བདག་གི་སྲོག་ཀྱང་ལེན་པར་འདོད་པ་རེད་ཅེས་ཞུས་པ༌ལ། 4 དཀོན་མཆོག་གིས་ལན་ཇི་ལྟར་བཏབ་བམ་ཞེ༌ན། འདི་སྐད་དུ། ངས་པཱ་ཨལ་ལ་ཕྱག་མ་བཙལ་བའི་མི་བདུན་སྟོང་རང་ཉིད་ཀྱི་དོན་དུ་བསྐྱུར་ཡོད་ཅེས་གསུངས་སོ།། 5 ད་ལྟའང་དེ་བཞིན་དུ་ཐུགས་རྗེ་ཡིས་བདམས་པ་འཕྲོ་མའང་ཡོད༌པ་ཡིན། 6 ཐུགས་རྗེ་ལས་བྱུང་བ་ཡིན་ན་མིའི་ལས་ལ་རག་ལས་པ་མིན། དེ་ལྟར་མིན་ཚེ་ཐུགས་རྗེ་ནི་ཐུགས་རྗེ་མ་ཡིན་ནོ།། 7 དེས་ན་ཅི་ལྟར་ཡིན་ནམ། ཡེས་ར་ཨེལ་པ་རྣམས་ཀྱིས་བརྩོན་ལེན་བྱས་ཀྱང་མ་ཐོབ༌པར། ཐུགས་རྗེ་ཡིས་བདམས་པའི་མི་དེ་དག་ཁོ་ནར་ཐོབ་པ༌དང༌། གཞན་དག་ནི་སེམས་རྒྱུད་གྱོང་པོར་མཛད་དོ།། 8 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

དཀོན་མཆོག་གིས་ནི་དེ་རྣམས༌ལ།།

རྨོངས་པའི་བློ་དང་མིག་ལོང༌བ།།

རྣ་བས་མི་ཐོས་འོན་པ༌བཅས།།

ད་ལྟའི་བར་དུ་འདི་ལྟར༌མཛད།།

ཅེས་བཀོད༌པ་བཞིན༌ནོ།། 9 དེ་ལ་དཱ་བིད་ཀྱིས་ཀྱང་འདི་སྐད༌དུ།

དེ་རྣམས་གསོལ་ལྕོག་དེ་ཚོར་རྙི་རྒྱ༌དང༌།།

ལྕགས་ཀྱུ་དང་ནི་ས་རུ་འགྱེལ་བ༌ཡི།།

བཀག་རྡོར་གྱུར་ཅིང་ངན་འབྲས་ཐོབ་པ་དང་།།

10 དེ་རྣམས་མིག་ནི་ལོང་སྟེ་མི་མཐོང༌ཞིང༌།།

རྟག་ཏུ་སྒལ་ཚིགས་སྨད་དུ་བསྒུར་བར༌མཛོད།།

ཅེས་གསུངས༌པའོ།།

ཡལ་ག་མཐུད་པའི༌དཔེ།

11 བདག་གིས་འདི་ལྟར་སྨྲ་བར་བྱ༌སྟེ། ཡེས་ར་ཨེལ་པ་རྣམས་ཀྱི་རྐང་པ་འདྲེད་པ་ནི་ས་ལ་འགྱེལ་བའི་ཕྱིར་ཡིན་ནམ་ཞེ༌ན། གཏན་ནས་མིན༌ཏེ། ཁོ་རྣམས་ཀྱི་ཉེས་སྐྱོན་གྱི་དབང་གིས་ཕྱི་ཕྱོགས་པ་རྣམས་ལ་ཐར་པ་འཐོབ་པའི་གོ་སྐབས་བྱུང་བ༌དང༌། ཁོ་རྣམས་ལ་ཕྲག་དོག་བསྐྱེད་པའི་ཕྱིར༌ཡིན། 12 ཁོ་རྣམས་ཀྱི་ཉེས་སྐྱོན་ནི་འཇིག་རྟེན་ལ་ཐོབ་པའི་ནོར་བུ་དང༌། ཁོ་རྣམས་ཀྱི་གྱོང་གུད་ནི་ཕྱི་ཕྱོགས་པ་རྣམས་ལ་ཐོབ་པའི་ནོར་བུ་ཡིན༌ན། ཁོ་རྣམས་ཁ་ཚང་བར་ཡོང་བ་ནི་ལྟ་ཅི༌སྨོས། 13 ངས་ཁྱོད་ཅག་ཕྱི་ཕྱོགས་པ་རྣམས་ལ་འདི་ལྟར་སྨྲ་བ༌ནི། ང་རང་ཡང་ཕྱི་ཕྱོགས་པ་རྣམས་ཀྱི་ཆེད་དུ་སྐུ་ཚབ་པ་ཡིན༌པས། ངས་རང་གི་ལས་འགན་ལ་བརྩི་འཇོག་བྱེད་པ་ཡིན༌ལ། 14 ང་དང་ཤ་རུས་གཅིག་པའི་སྤུན་ཟླ་རྣམས་ལ་འགྲན་སེམས་བསྐྱེད་དུ་བཅུག་སྟེ། ཁོ་རྣམས་ལས་མི་ཁ་ཤས་སྐྱོབ་ནུས་ཀྱང་སྲིད། 15 ཁོ་རྣམས་སྤངས་པ་ནི་འཇིག་རྟེན་གྱི་མི་ཐམས་ཅད་དཀོན་མཆོག་དང་འདུམ་པའི་རྒྱུ་ཡིན༌ན། ཁོ་རྣམས་ཁས་ལེན་པ་ནི་འཆི་བ་ལས་སླར་གསོན་པ་མ་ཡིན༌ནམ། 16 བག་ཕྱེ་ཐོག་མ་ནི་དམ་པ་ཡིན༌ན་བག་ཕྱེ་ཐམས་ཅད་ཀྱང་དམ་པ་ཡིན། ཤིང་སྡོང་གི་རྩ་བ་དམ་པ་ཡིན༌ན་ཡལ་གའང་དམ་པ་ཡིན་ནོ།།

17 འོན་ཀྱང་། ཡལ་ག་ཁ་ཤས་བཅད་པ་དང་། དེའི་ཤུལ་དུ་རི་སྐྱེས་སྐྱུ་རུ་ར་ཁྱོད་རང་ནི་ཁོ་རྣམས་དང་མཐུད་པ་དང་། ཁོ་རྣམས་དང་ལྷན་དུ་སྐྱུ་རུ་རའི་ཤིང་གི་རྩ་བའི་བཅུད་བཟང་ཐོབ་པ་ཡིན་ན། 18 ཁྱོད་ཀྱིས་ཡལ་ག་རྣམས་ལ་ཁ་ཕོ་མ་བྱེད་ཅིག གལ་ཏེ་ཁ་ཕོ་བྱེད་ན། ཁྱོད་རང་རྩ་བར་བརྟེན་པ་ལས་རྩ་བ་ཁྱོད་ལ་བརྟེན་པ་མ་ཡིན་པ་ཤེས་དགོས་སོ།། 19 ཁྱོད་ན་རེ། ང་རང་དེའི་ཤུལ་དུ་མཐུད་པའི་ཕྱིར་ཡལ་ག་དེ་རྣམས་བཅད་པ་ཡིན་ཟེར་ན། 20 དེ་ནི་བདེན་པ་ཡིན། ཁོ་རྣམས་ཀྱིས་དད་པ་མ་བྱས་པའི་རྐྱེན་གྱིས་བཅད་པ་དང་། ཁྱོད་ཀྱིས་དད་པ་བྱེད་པའི་དབང་གིས་བརྟན་པོར་ཚུགས་པ་ཡིན་པས། ཁྱོད་ཀྱིས་ང་རྒྱལ་མི་བྱེད་པར་དཀོན་མཆོག་ལ་འཇིགས་པར་གྱིས་ཤིག 21 དཀོན་མཆོག་གིས་ཡལ་ག་དངོས་མ་དེ་རྣམས་མ་བསྐྱུར་བར་བཅད་པ་ཡིན་ན། ཁྱོད་རང་ཡང་མི་བསྐྱུར་བར་གཅོད་ཀྱང་སྲིད། 22 ལྟོས་དང་། དཀོན་མཆོག་གི་བྱམས་སྙིང་རྗེ་དང་དྲག་རྩུབ་ནི་འདི་ལྟ་སྟེ། ས་རུ་འགྱེལ་པ་རྣམས་ལ་དྲག་རྩུབ་ཡིན་པ་དང་། ཁྱོད་ནི་རྟག་ཏུ་ཁོང་གི་བྱམས་སྙིང་རྗེའི་ནང་དུ་གནས་ན། ཁྱོད་ལ་བྱམས་སྙིང་རྗེ་ལྡན་པར་འགྱུར། དེ་ལས་ལྡོག་ན་ཁྱོད་རང་ཡང་གཅོད་པར་འགྱུར་རོ།། 23 གལ་ཏེ། ཡེས་ར་ཨེལ་གྱི་མི་རིགས་ནི་རྟག་ཏུ་དད་པ་མེད་པར་བསྡད་པ་མ་ཡིན་ན། དཀོན་མཆོག་གིས་ཁོ་རྣམས་ཡང་བསྐྱར་མཐུད་ནུས་པས་སྔར་བཞིན་མཐུད་པར་འགྱུར། 24 ཁྱོད་ནི་རང་བཞིན་གྱི་རི་སྐྱེས་སྐྱུ་རུ་རའི་ཤིང་ལས་བཅད་ནས། རང་བཞིན་ལས་ལྡོག་སྟེ་བདག་གཉེར་བྱེད་པའི་སྐྱུ་རུ་རའི་ཤིང་ལ་མཐུད་པ་ཡིན་ན། ཡལ་ག་དངོས་མ་དེ་ནི་ལྷག་པར་རང་གི་རིགས་ཀྱི་སྐྱུ་རུ་རའི་ཤིང་ལ་མཐུད་ངེས་སོ།།

ཡེས་ར་ཨེལ་གྱི་མི་ཐམས་ཅད་སྐྱོབ་པར་འགྱུར་བའི༌སྐོར།

25 སྤུན་ཟླ༌རྣམས། ཁྱོད་ཅག་གིས་རང་ཉིད་གྲུང་པོ་ཡིན་པར་མི་བསམ་པའི༌ཕྱིར། བདག་གིས་གསང་བ་འདི་ཁྱོད་རྣམས་ལ་ཤེས་སུ་འཇུག་པར་འདོད་དེ། ནང་དུ་ཡོང་བའི་ཕྱི་ཕྱོགས་པའི་གྲངས་ཀ་ཚང་བའི་བར༌དུ། ཡེས་ར་ཨེལ་མི་རིགས་ལས་སྐོར་ཞིག་གི་སེམས་རྒྱུད་གྱོང་པོ་ཡིན༌ནའང་། 26 ཕྱིས་སུ་ཡེས་ར་ཨེལ་གྱི་མི་ཐམས་ཅད་ཐར་བར་འགྱུར་རོ།། དེ་ལ་གསུང་རབ་ཀྱི་མདོ་ལས་ཇི་སྐད༌དུ།

ཛ་ཡན་ཡུལ་ནས་སྐྱབས་མགོན་ཕེབས་ངེས༌ཤིང༌།།

ཡ་ཀོབ་ཚང་གི་དད་གུས་མེད་པ་བསལ།།

ཞེས༌དང༌། ཡང་ཇི་སྐད༌དུ།

27 བདག་གིས་དེ་དག་སྡིག་པ་བསལ་བའི༌དུས།།

དེ་ནི་ཁོ་ཚོའི་བར་གྱི་ཁ་ཆད༌ཡིན།།

ཞེས་བཀོད་པ་བཞིན༌ནོ།།

28 འཕྲིན་བཟང་གི་གསུང་ཚུལ་ལྟར་སྨྲས༌ན། ཁོ་རྣམས་ནི་ཁྱོད་ཅག་གི་ཕྱིར་དུ་དགྲ་རུ་གྱུར་པ༌དང༌། དཀོན་མཆོག་གིས་བདམས་པའི་གསུང་ཚུལ་ལྟར་སྨྲས༌ན། ཁོ་རྣམས་ནི་མེས་པོ་རྣམས་ཀྱི་ཕྱིར་དུ་གཅེས་སུ་འཛིན༌པ་ཡིན་ནོ།། 29 ཅིའི་ཕྱིར་ཞེ་ན། དཀོན་མཆོག་གིས་རང་གི་གནང་སྦྱིན་དང་ཞལ་འབོད་མཛད་པ་ནི་ཕྱིར་མི་ལེན་པའི་ཕྱིར༌རོ།། 30 སྔོན་ཆད་ཁྱོད་ཅག་གིས་དཀོན་མཆོག་གི་བཀའ་ལ་མ་མཉན་ཞིང༌། ད་ལྟ་ཁོ་རྣམས་ཀྱིས་མ་མཉན་པའི་རྐྱེན་གྱིས་ཁྱོད་ཅག་ལ་ཐུགས་རྗེ་གནང་བ༌བཞིན། 31 དེ་དག་གིས་ཀྱང་ཁོང་གི་བཀའ་ལ་མི་ཉན༌ཞིང༌། ཁྱོད་རྣམས་ལ་ཐུགས་རྗེ་གནང་བའི་རྐྱེན་གྱིས། ཁོ་རྣམས་ལའང་ཐུགས་རྗེ་གནང་བར་འགྱུར་རོ།། 32 རྒྱུ་མཚན་ནི་དཀོན་མཆོག་གིས་མི་ཐམས་ཅད་ལ་ཐུགས་རྗེ་གནང་བའི༌ཕྱིར། མི་ཐམས་ཅད་ནི་བཀའ་ལ་མི་ཉན་པའི་གྲས་སུ་བཞག༌པའོ།།

བསྟོད་བསྔགས་བརྗོད་པ།

33 ཀྱེ་ཀྱེ་བླ་མེད་དཀོན་མཆོག༌གི།

མཁྱེན་རབ་དང་ནི་ཡོན་ཏན༌དེ།།

ཇི་འདྲའི་ཕུན་སུམ་ཚོགས་པ༌དང༌།།

རྒྱ་ནི་ཆེ་ཞིང་གཏིང་ནི་ཟབ།།

ཁོང་གི་དཔྱད་ཁྲ་དཔག་དཀའ༌ཞིང༌།།

ཁོང་གི་འཕྲིན་ལས་བསམ་མི་ཁྱབ།།

34 སུ་ཡིས་ཁོང་གི་ཐུགས་རྟོགས༌ཤིང༌།།

སུ་ཡིས་ཁོང་ལ་བློ་བཏོན༌ནམ།།

35 ཁོང་གིས་མི་ལ་སྐྱིན་ཚབ་གནང་བའི༌ཕྱིར།།

སྔོན་དུ་ཁོང་ལ་ཕུལ་བ་སུ་ཡོད་དམ།།

36 ཅི་ཡོད་ཐམས་ཅད་ཁོང་ལས་བྱུང་བ༌དང༌།།

ཁོང་ལ་བརྟེན་ཅིང་ཁོང་ལ་དབང་བའི༌ཕྱིར།།

གཏན་དུ་ཁོང་ལ་བསྟོད་བསྔགས་བརྗོད་པར༌སྨོན།།

ཨ༌མེན།།

ལེའུ་བཅུ་གཉིས༌པ།

གསོན་མཆོད།

1 སྤུན་ཟླ༌རྣམས། དེ་ལྟར་ཡིན་པས། ངས་དཀོན་མཆོག་གི་ཐུགས་རྗེ་ལ་བརྟེན་ནས་ཁྱོད་རྣམས་ལ་བསྐུལ་བར་བྱ༌སྟེ། ཁྱོད་ཅག་གིས་རང་གི་ལུས་པོ་ནི་གསོན་མཆོད་དུ་ཕུལ༌ཞིག དེ་ནི་དམ་པ་ཡིན་ཞིང་དཀོན་མཆོག་ཐུགས་མཉེས༌པ་དང་། ཁྱོད་ཅག་གི་སེམས་ཉིད་ཀྱི་བསྙེན་བཀུར་ཡིན་ནོ།། 2 དཀོན་མཆོག་གི་ཐུགས་དགོངས་བཟང་པོ༌དང༌། ཡིད་དུ་འོང༌བ། ཕུན་སུམ་ཚོགས་པ་བཅས་རྟོགས་པའི༌ཕྱིར། འཇིག་རྟེན་འདིའི་ལུགས་བཞིན་མི་བྱེད་པར། སེམས་གསར་པར་བསྒྱུར་པ་ལ་བརྟེན་ནས་གཤིས་སྤྱོད་ཀྱང་སྒྱུར་ཅིག 3 ངས་རང་ཉིད་ལ་གནང་བའི་ཐུགས་རྗེར་བརྟེན་ནས་ཁྱོད་ཅག་མི་རེ་རེར་འདི་ལྟར་སྨྲ་བར་བྱ༌སྟེ། མི་སུས་ཀྱང་རང་ཉིད་ཇི་འདྲ་ཡིན་པར་བསམ་འོས་པ་ལས་མཐོ་བར་མི་བསམ་པར། དཀོན་མཆོག་གིས་མི་རེ་རེར་གནང་བའི་དད་པའི་ཆེ་ཆུང་བཞིན་ཚད་དང་མཐུན་པར་བསམ་དགོས་སོ།། 4 དཔེར༌ན། བདག་ཅག་གི་ལུས་པོ་གཅིག་ལ་ཡན་ལག་མང་པོ་ཡོད་པ༌དང༌། ཡན་ལག་ཐམས་ཅད་ཀྱི་བྱེད་ནུས་མི་མཚུངས་པ་བཞིན། 5 བདག་ཅག་མི་མང་པོ་ནི་སྐྱབས་མགོན་མཱ་ཤི་ཀའི་ནང་དུ་སྐུ་ལུས་གཅིག་ཡིན་ཞིང་ཡན་ལག་ཕན་ཚུན་ལ་འབྲེལ༌བ་ཡིན་ནོ།། 6 བདག་ཅག་མི་རེ་རེར་ཐུགས་རྗེ་གནང་བ་བཞིན་དུ་གནང་སྦྱིན་ཡང་མི་འདྲ༌སྟེ། ལུང་སྟོན་པས་དད་པ་བཞིན་ལུང་བསྟན་གནང་བ༌དང༌། 7 ཞབས་ཕྱི་པས་ཞབས་ཕྱི་བྱེད་པ༌དང༌། སློབ་སྟོན་པས་བསླབ་བྱ་གནང་བ༌དང༌། 8 སྐུལ་མ་གནང་མཁན་གྱིས་སྐུལ་བར་བྱེད་པ༌དང༌། སྦྱིན་པ་གཏོང་མཁན་གྱིས་ལྷག་བསམ་རྣམ་དག་གིས་སྦྱིན་པ་གཏོང་བ༌དང༌། འགོ་དཔོན་གྱིས་ཧུར་བརྩོན་བྱེད་པ༌དང༌། སྙིང་རྗེ་བྱེད་མཁན་གྱིས་དགའ་མགུའི་ངང་ནས་སྙིང་རྗེ་བྱེད་དགོས་པ་བཅས༌སོ།།

བྱམས་བརྩེའི༌སྐོར།

9 བྱམས་པ་ནི་བཅོས་མ་ཡིན་མི་རུང༌ལ། ངན་པར་ཞེ་མེར་ཞིང་བཟང་པོར་ཉེ་འབྲེལ་བྱེད་དགོས་སོ།། 10 སྤུན་ཟླའི་གཅེས་སེམས་ཀྱིས་ཕན་ཚུན་ལ་སྙིང་ཉེ་བ་དང་། མི་གཞན་ལ་བཀུར་ཏེ་ཕན་ཚུན་ལ་བག་ཡོད་པར་བྱ་དགོས་སོ།། 11 སྒྱིད་ལུག་མི་བྱེད་པར་ཡིད་སེམས་སྤྲོ་བའི་ངང་ནས་རྟག་ཏུ་གཙོ་བོ་ལ་བསྙེན་བཀུར་བྱེད་དགོས། 12 རེ་སྒུག་གི་ཁྲོད་ནས་དགའ་བ་དང་དཀའ་སྡུག་གི་ཁྲོད་དུ་བཟོད་བསྲན་ཡོད་པ༌དང༌། གསོལ་བ་འདེབས་པར་བརྩོན་འགྲུས་ཡོད་དགོས། 13 དད་ལྡན་དམ་པ་རྣམས་ཀྱི་དགོས་མཁོ་སྐོང་ཞིང་མགྲོན་ལ་སྣེ་ལེན་བྱེད་པར་བརྩོན་དགོས༌སོ།།

14 ཁྱོད་ཅག་ལ་བཙན་གནོན་བྱེད་མཁན་དག་གི་ཆེད་དུ་བྱིན་རླབས་ཞུས་ཤིག་དང་། བྱིན་རླབས་ཞུ་བ་ཁོ་ན་ལས་སྡིགས་དམོད་མ་བྱེད༌ཅིག 15 སེམས་སྤྲོ་བ་རྣམས་དང་མཉམ་དུ་སྤྲོ་བར་བྱེད༌ཅིང༌། ཡིད་སྐྱོ་ནས་ངུ་བ་རྣམས་དང་མཉམ་དུ་ངུ་བར༌བྱའོ།། 16 ཕན་ཚུན་བློ་སེམས་གཅིག་ཏུ་མཐུན་ཞིང་ང་རྒྱལ་མི་བྱེད་པར། གོ་གནས་དམའ་བའི་མི་ལ་བསྟུན་དགོས་པ༌ལས། རང་ཉིད་གྲུང་པོ་ཡིན་པར་མ་སེམས༌ཤིག 17 ངན་ལན་ངན་འཇལ་མ་བྱེད༌ཅིག མི་ཀུན་གྱིས་ལེགས་པར་སྙམ་པའི་དོན་དེ་གཟབ་གཟབ་ཀྱིས་བསྒྲུབ་དགོས། 18 གལ༌ཏེ། རང་གིས་བསྒྲུབ་ནུས་པ་ཡིན་ན། གང་ནུས་ཅི་ཐུབ་ཀྱིས་མི་ཐམས་ཅད་ལ་འགྲིག་མཐུན་ཡོང་བར་བྱ༌དགོས། 19 སྙིང་ཉེ་བའི་སྤུན་ཟླ༌རྣམས། ཁྱོད་ཅག་གིས་གནོད་ལན་གནོད་འཇལ་མི་བྱེད་པར། བཟོད་པ་བསྒོམས་ནས་དཀོན་མཆོག་གི་ཐུགས་ཁྲོ་བའི་བར་དུ་སྒུགས་ཤིག ཅིའི་ཕྱིར་ཞེ་ན། གསུང་རབ་ཀྱི་མདོ༌ལས། གཙོ་བོས་འདི་སྐད༌དུ། གནོད་ལན་གནོད་འཇལ་ནི་བདག་ལ་རག་ལས་ཤིང་ངས་ལན་འཇལ་ངེས་ཡིན་ཞེས་གསུངས་པ་བཀོད་ཡོད་པའི་ཕྱིར༌རོ།། 20 དེ་ལས་ལྡོག་སྟེ་ཇི་སྐད༌དུ།

དགྲ་ཟླ་བཀྲེས་ཤིང་ལྟོགས་པ༌ན།།

དེ་ལ་ཁ་ཟས་གནང་བར༌གྱིས།།

དགྲ་ཟླ་སྐོམ་ཞིང་གདུང་བ༌ན།།

དེ་ལ་བཏུང་བ་གནང་བར༌གྱིས།།

ཅིའི་ཕྱིར་དེ་ལྟར་བསྒྲུབ་ཟེར༌ན།།

མགོ་ལ་སོལ་མེ་སྤུངས་པ་*བཞིན།།

ཞེས༌པའོ།།

21 ཁྱོད་ནི་ངན་པས་ཕམ་དུ་མི་འཇུག་པར། ལས་བཟང་པོར་བརྟེན་ནས་ངན་པ་ལས་རྒྱལ་བར༌བྱའོ།།

ལེའུ་བཅུ་གསུམ༌པ།

མངའ་བདག་གི་བཀའ་ལ་མཉན་དགོས་པའི༌སྐོར།

1 མི་ཀུན་གྱིས་མངའ་བདག་གི་བཀའ་བརྩི་དགོས༌ཏེ། དབང་ཆ་གང་ཞིག་ཡིན་ཡང་དཀོན་མཆོག་ལས་མ་བྱུང་བ་མེད༌ལ། མངའ་བདག་ཐམས་ཅད་ནི་དཀོན་མཆོག་གིས་བསྐོས་པའི་ཕྱིར༌ཡིན། 2 དེའི༌ཕྱིར། སུ་ཞིག་གིས་མངའ་བདག་ལ་ངོ་རྒོལ་བྱེད༌ན། དེས་དཀོན་མཆོག་གི་ཁྲིམས་ལ་ངོ་རྒོལ་བྱེད་པ་ཡིན༌ལ། རང་གིས་རང་ལ་ཉེས་ཆད་སློང་བའང་ཡིན་ནོ།། 3 སྤྱིར་ལས་ངན་པ་བྱེད་མཁན་མ༌གཏོགས། ལས་བཟང་པོ་བྱེད་མཁན་ནི་དཔོན་རིགས་ལ་འཇིགས་མི་དགོས། ཁྱོད་རང་མངའ་བདག་ལ་འཇིགས་མི་འདོད༌དམ། ཁྱོད་ཀྱིས་ལས་བཟང་པོ་བྱས༌ན་ཁོང་གིས་ཁྱོད་ལ་གཟེངས་བསྟོད་བྱེད་པར་འགྱུར་རོ།། 4 ཅིའི་ཕྱིར་ཞེ་ན། དཔོན་རིགས་དེ་ནི་དཀོན་མཆོག་གི་ཞབས་ཕྱི་པ་ཡིན་ཞིང་ཁྱོད་ལ་ཕན་ཐོགས་པ༌དང༌། ཁྱོད་ཀྱིས་ལས་ངན་པ་བྱེད་ན་འཇིགས་འོས༌ཏེ། ཁོང་ནི་དོན་མེད་དུ་རལ་གྲི་འདོགས་མཁན་མ་ཡིན༌པར། དེ་ནི་དཀོན་མཆོག་གི་ཞབས་ཕྱི་པ༌དང༌། གནོད་ལན་གནོད་འཇལ་བྱེད་མཁན་ཏེ་ལས་ངན་པ་བྱེད་མཁན་ལ་ཉེས་ཆད་གཅོད་མཁན་བཅས་ཡིན་པའི་ཕྱིར༌རོ།། 5 དེའི༌ཕྱིར། ཁྱོད་ཀྱིས་ངེས་པར་དཔོན་རིགས་ཀྱི་བཀའ་བརྩི་དགོས༌ཤིང༌། དེ་ནི་ཉེས་ཆད་ཁོ་ནའི་ཆེད་དུ་མ་ཡིན༌པར། སེམས་ཀྱི་ཆེད་དུའང་ཡིན། 6 ཁྱོད་ཅག་གིས་མངའ་བདག་ལ་ཁྲལ་འཇལ་བའང་འདིའི་རྐྱེན་ཡིན༌ཏེ། ཁོང་རྣམས་ནི་དཀོན་མཆོག་གི་ཞབས་ཕྱི་པ་ཡིན་པས་རྟག་པར་ཆེད་དུ་དོན་དེ་གཉེར༌བ་ཡིན། 7 མི་སུ་ཞིག་ལ་འཐོབ་འོས་ན་འབུལ་བ༌དང༌། ཁྲལ་འཐོབ་འོས་ན་ཁྲལ་འཇལ་བ༌དང༌། ཚོང་ཁྲལ་འཐོབ་འོས་ན་ཚོང་ཁྲལ་འཇལ་བ༌དང༌། འཇིགས་འོས་ན་འཇིགས་པ༌དང༌། བཀུར་འོས་ན་བཀུར་བར༌བྱའོ།།

ཕན་ཚུན་གཅེས་སུ་འཛིན་འོས༌པ།

8 སྤྱིར་ཕན་ཚུན་གཅེས་སུ་འཛིན་པ་ལས༌གཞན། དོན་གང་གི་ཆ་ནས་ཀྱང་མི་གཞན་ལ་བུ་ལོན་ཆད་མི་རུང༌། རྒྱུ་མཚན་ནི་མི་གཞན་ལ་བྱམས་ཤིང་གཅེས་མཁན་གྱིས་བཀའ་ཁྲིམས་བསྒྲུབས་པའི་ཕྱིར༌རོ།། 9 དེ་ནི་ཇི་སྐད༌དུ། ལོག་གཡེམ་མ༌བྱེད། མི་མ་གསོད། རྐུ་མ༌བྱེད། འདོད་ཧམ་མ་བཅང་ཞེས་གསུངས༌པ་དང་། ཡང་ན་བཀའ་ཁྲིམས་གཞན་གང་ཡོད་པ་ཐམས་ཅད༌ནི། ཁྱོད་ཀྱིས་ཁྱིམ་མཚེས་ལ་རང་དང་འདྲ་བར་གཅེས་ཤིག་ཅེས་པའི་བཀའ་འདིའི་ནང་དུ་འདུས༌ཡོད། 10 བྱམས་པས་ཁྱིམ་མཚེས་ལ་གནོད་པ་མི་བྱེད༌པས། བྱམས་པས་བཀའ་ཁྲིམས་འགྲུབ་པར་བྱས༌སོ།།

11 གཞན༌ཡང༌། ཁྱོད་ཅག་གིས་ད་ནི་སྔ་མོ་ནས་གཉིད་ལས་སད་འོས་པའི་དུས་ཡིན་པ་ཤེས་དགོས༌ཏེ། ད་ལྟ་ནི་ཐོག་མར་དད་པའི་དུས་ལས་བརྒལ་ནས་ཐར་པའི་དུས་དེ་ཉེ་བར་སླེབས་པས༌སོ།། 12 མཚན་མོ་འདས་ཤིང་ཉིན་མོ་སླེབས་ལ་ཉེ༌བས། བདག་ཅག་གིས་མུན་ནག་གི་བྱ་སྤྱོད་སྤངས་ནས་འོད་ཟེར་གྱི་གོ་མཚོན་སྤྲ་དགོས། 13 ཉིན་མོར་བགྲོད་པ་བཞིན་སྤྱོད་ལམ་དྲང་པོ་ཡིན་དགོས་ལ། བག་མེད་དང་ར༌བཟི། གཡེམ་སྦྱོར་དང་འདོད་ཆགས། རྩོད་གླེང་དང་ཕྲག་དོག་བཅས་མི་བྱེད༌པར། 14 གཙོ་བོ་ཡེ་ཤུ་མཱ་ཤི་ཀ་ནི་གོས་བཞིན་དུ་ལུས་ལ་གྱོན༌ཏེ། ཤ་གཟུགས་ཀྱི་ཕུང་བོའི་འདོད་པ་ཚིམ་པར་བྱེད་པའི་བསམ་པ་སྤོངས་ཤིག།།

ལེའུ་བཅུ་བཞི༌པ།

སྤུན་ཟླའི་དོན་ལ་ཁ་ཚོན་གཅོད་མི་རུང་བའི་སྐོར།

1 ཁྱོད་ཅག་གིས་དད་སེམས་ཆུང་བ་རྣམས་རང་གི་གྲས་སུ་ལོངས༌དང༌། འོན༌ཀྱང༌། བསམ་ཚུལ་མི་འདྲ་བ་ལ་རྩོད་པ་མ་བྱེད༌ཅིག 2 མི་ལ་ལ་དངོས་པོ་མཐའ་དག་ཟ་རུང་བར་ཡིད་ཆེས༌ནའང༌། དད་སེམས་ཆུང་བ་རྣམས་ཀྱིས་སྔོ་ཚལ་ལས་གཞན་ཅི་ཡང་མི༌ཟའོ།། 3 ཅི་ཡང་ཟ་བའི་མི་དག་གིས་མི་ཟ་བའི་མི་ལ་མཐོང་ཆུང་བྱེད་མི་རུང༌ལ། མི་ཟ་བའི་མི་དེ་ཡིས་ཅི་ཡང་ཟ་བའི་མི་ལ་ཁ་ཚོན་ཡང་གཅོད་མི་རུང༌སྟེ། རྒྱུ་མཚན་ནི་དཀོན་མཆོག་སྔར་ནས་མི་དེ་ལ་དགྱེས་པའི་ཕྱིར༌རོ།། 4 ཁྱོད་ནི་སུ་ཞིག་ཡིན༌འདོད་དམ། ཁྱོད་ཀྱིས་མི་གཞན་གྱི་ཞབས་ཕྱི་པ་ལ་ཁ་ཚོན་གཅོད༌དམ། ཁོ་ནི་བརྟན་པོར་སྡོད་པའམ་ས་རུ་འགྱེལ་ནའང་ཁོ་ལ་བདག་པོ་ཡོད༌པ་དང་། ཁོ་ནི་བརྟན་པོར་སྡོད་སྲིད༌དེ། གཙོ་བོས་ཁོ་རང་བརྟན་པོར་མཛད་ནུས་པས་ཁོ་ནི་བརྟན་པོར་སྡོད་ངེས༌སོ།།

5 མི་ལ་ལས་ཉིན་མོ་འདི་ནི་ཉིན་མོ་དེ་ལས་ལེགས་པར་འདོད༌ཅིང༌། ཡང་མི་ལ་ལས་ཉིན་མོ་ཐམས་ཅད་གཅིག་མཚུངས་ཡིན་པར་འདོད༌པ་རེད། འོན༌ཀྱང་མི་རེ་རེའི་སེམས་པ་བརྟན་པོ་ཡིན་དགོས། 6 ཉིན་མོ་སྲུང་མཁན་གྱིས་གཙོ་བོའི་དོན་དུ་སྲུང༌ཞིང༌། ཟས་ཟ་མཁན་གྱིས་དཀོན་མཆོག་ལ་བཀའ་དྲིན་ཞུ་བ་ཡིན་པས་གཙོ་བོའི་དོན་དུ་ཟ་བ༌དང༌། ཟས་མི་ཟ་བ་དེས་ཀྱང་གཙོ་བོའི་དོན་དུ་མི་ཟ་ཞིང་དཀོན་མཆོག་ལ་བཀའ་དྲིན་ཞུ་བའོ།། 7 བདག་ཅག་ལས་རང་གི་དོན་དུ་འཚོ་བ་ནི་གཅིག་ཀྱང་མེད༌ལ། རང་གི་དོན་དུ་འཆི་བའང་གཅིག་ཀྱང་མེད། 8 བདག་ཅག་འཚོ་ན་གཙོ་བོའི་དོན་དུ་འཚོ༌ཞིང༌། ཤི་ནའང་གཙོ་བོའི་དོན་དུ་ཤི་བ་ཡིན༌པས། བདག་ཅག་ནི་ཤི་གསོན་གང་ཡིན་ཡང་གཙོ་བོའི་མི་ཡིན་ནོ།། 9 དེའི༌ཕྱིར། གསོན་པོ་དང་གཤིན་པོ་གཉིས་ཀྱི་གཙོ་བོར་འགྱུར་བའི༌ཕྱིར། སྐྱབས་མགོན་མཱ་ཤི་ཀ་ནི་སྐུ་གྲོངས་པ་ནས་སླར་གསོན༌པ་ཡིན། 10 དེས་ན། ཁྱོད་ཀྱིས་ཅིའི་ཕྱིར་སྤུན་ཟླ་ལ་ཁ་ཚོན་གཅོད༌དམ། ཡང་ཅིའི་ཕྱིར་སྤུན་ཟླ་ལ་མཐོང་ཆུང་བྱེད༌དམ། རྒྱུ་མཚན་ནི་བདག་ཅག་ཐམས་ཅད་དཀོན་མཆོག་གི་ལེགས་ཉེས་ཀྱི་ཁྲིམས་ཐག་གཅོད་པའི་བཞུགས་ཁྲིའི་མདུན་དུ་ལངས་ནས་སྡོད་ངེས་སོ།། 11 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

གཙོ་བོ་དཀོན་མཆོག་གིས་ནི་འདི་སྐད༌དུ།།

བདག་གིས་རང་གི་ཚེ་སྲོག་དཔངས་བཙུགས་ནས།།

དམ་བཅའ་འདི་ལྟར་བཞག་པ་ཡིན་ལགས་ཏེ།།

པུས་མོ་ཀུན་གྱིས་བདག་ལ་ཕྱག་འཚལ༌ཞིང༌།།

ཀུན་གྱི་ངག་ནས་བདག་ནི་ཁས་ལེན༌བྱེད།།

ཅེས༌བཀོད་པའོ།། 12 དེའི༌ཕྱིར། བདག་ཅག་མི་རེ་རེས་རང་གི་དོན་རྣམས་དཀོན་མཆོག་གི་དྲུང་དུ་རྒྱུ་མཚན་གསལ་པོར་བཤད་པར་ངེས་སོ།།

13 དེ་ལྟར་ཡིན་པས། ཕྱིན་ཆད་བདག་ཅག་གིས་ཕན་ཚུན་ལ་ཁ་ཚོན་གཅོད་མི་རུང༌ལ། སུས་ཀྱང་སྤུན་ཟླའི་མདུན་དུ་བཀག་རྒྱའམ་ས་ལ་འགྱེལ་བྱེད་ཀྱི་དངོས་པོ་ཅི་ཡང་མི་འཇོག་པར་སེམས་ཐག་ཆོད༌ཅིག 14 མི་གཙང་བའི་དངོས་པོ་གཞི་ནས་མེད་པ་ནི་བདག་གིས་གཙོ་བོ་ཡེ་ཤུར་བརྟེན་ནས་ཤེས་ཤིང་དོན་དེར་ཡིད་ཆེས་བརྟན་པོ་ཡོད་དོ།། འོན༌ཀྱང༌། སུ་ཞིག་གིས་དངོས་པོ་གང་ཞིག་མི་གཙང་བར་བསམས༌ན། མི་དེའི་རྐྱེན་གྱིས་དངོས་པོ་དེ་ནི་མི་གཙང་བ་ཡིན། 15 གལ༌ཏེ། ཁྱོད་ཀྱི་ཁ་ཟས་ཀྱིས་སྤུན་ཟླའི་ཡིད་སྐྱོ་བར་བྱེད༌ན། དེ་ནི་བྱམས་པ་བཞིན་དུ་སྤྱད་པ་སྤྱོད་པ་མ་ཡིན། སྐྱབས་མགོན་མཱ་ཤི་ཀ་ནི་ཁོའི་དོན་དུ་སྐུ་གྲོངས༌པས། ཁྱོད་ཀྱི་ཁ་ཟས་ཀྱིས་སྤུན་ཟླ་དེ་ནི་འཕུང་དུ་འཇུག་མི་རུང་ངོ༌།། 16 དེའི་ཕྱིར། མི་གཞན་ལ་ཁྱོད་ཀྱི་བཟང་དེར་དམའ་འབེབས་བྱེད་དུ་འཇུག་མི་རུང༌སྟེ། 17 དཀོན་མཆོག་གི་རྒྱལ་སྲིད་ནི་བཟའ་བཏུང་ལ་བརྟེན་པ་མིན༌པར། དེ་ནི་དྲང༌བདེན་དང་ཞི༌བདེ། དམ་པའི་ཐུགས་ཉིད་ནང་གི་དགའ་སྤྲོ་བཅས་ལ་རག་ལས་པའི་ཕྱིར༌ཡིན། 18 དོན་འདི་ལྟ་བུའི་སྟེང་ནས་སྐྱབས་མགོན་མཱ་ཤི་ཀར་ཞབས་ཕྱི་བྱས་ན། དཀོན་མཆོག་གི་ཐུགས་དགྱེས་ཤིང་མི་རྣམས་ཀྱིས་ཀྱང་ཁས་ལེན་ནོ།།

19 དེའི༌ཕྱིར། བདག་ཅག་གིས་ངེས་པར་འགྲིག་མཐུན་ཡོང་བ་དང་ཕན་ཚུན་ཡར་བསྐྱེད་པའི་དོན་དེར་བརྩོན་དགོས་པ༌ལས། 20 ཁ་ཟས་ཀྱི་དབང་གིས་དཀོན་མཆོག་གི་མཛད་འཕྲིན་ལ་གཏོར་བརླག་གཏོང་མི་རུང་ངོ༌།། དངོས་པོ་ཐམས་ཅད་གཙང་བ་ནི་སྨོས་མ་དགོས༌ཀྱང༌། སུ་ཞིག་གིས་ཁ་ཟས་ཀྱི་རྐྱེན་གྱིས་མི་གཞན་སར་འགྱེལ་དུ་འཇུག་པ་ཡིན༌ན། དེ་ནི་ཁོའི་ཉེས་སྐྱོན་ཡིན་ནོ།། 21 ཡང་ན་ཤ་ཟ་བ་དང་ཆང་འཐུང་བ་སོགས་དོན་གཞན་གང་ཡིན༌ཡང༌། སྤུན་ཟླ་སར་འགྱེལ་དུ་འཇུག་པ་ཡིན༌ན། དོན་དེ་ཐམས་ཅད་སྤང་ན་ལེགས། 22 ཁྱོད་ལ་ཡོད་པའི་དད་པ་དེ་དཀོན་མཆོག་གི་དྲུང་ནས་སེམས་སུ་ཟུངས༌ཤིག སུས་ཀྱང་རང་ཉིད་ཀྱིས་སྒྲུབ་ཆོག་པར་འདོད་པའི་དོན་གྱི་ཆ༌ནས། རང་གིས་རང་ལ་ཉེས་སྐྱོན་མི་འཛུགས་མཁན་ལ་བྱིན་རླབས་ཐོབ༌པ་ཡིན་ནོ།། 23 གལ༌ཏེ། དོགས་པ་ཅན་གྱིས་ཟོས་ན། དེ་ནི་དད་པའི་སྒོ་ནས་ཟོས་པ་མ་ཡིན་པས་ཉེས་སྐྱོན་ཡོད་ངེས༌ལ། དད་པ་ལས་བྱུང་བ་མིན་པ་ཐམས་ཅད་ནི་སྡིག་པ་ཡིན༌ནོ།།

ལེའུ་བཅོ་ལྔ༌པ།

རང་ཉིད་དགའ་བར་བྱེད་མི་འོས་པའི༌སྐོར།

1 དེ་ཡང་བདག་ཅག་བརྟན་པོ་རྣམས་ཀྱིས་བརྟན་པོ་མིན་པ་རྣམས་ཀྱི་ཉམས་ཞན་ལ་བཟོད་བསྲན་བྱེད་འོས་པ༌ལས། རང་ཉིད་དགའ་བར་མི༌བྱའོ།། 2 བདག་ཅག་མི་རེ་རེས་རང་གི་ཁྱིམ་མཚེས་ལ་ཕན་འདོགས་པ་དང་ཡར་སྐྱེད་ཡོང་བའི༌ཕྱིར། ཁྱིམ་མཚེས་དགའ་བར་གྱིས༌ཤིག 3 ཅིའི་ཕྱིར་ཞེ་ན། སྐྱབས་མགོན་མཱ་ཤི་ཀས་ཀྱང་རང་ཉིད་དགའ་བར་མ་མཛད་པའི་ཕྱིར༌རོ།། དེ་ལ་གསུང་རབ་ཀྱི་མདོ་ལས་ཇི་སྐད༌དུ། ཁྱོད་ལ་དམའ་འབེབས་བྱེད་མཁན་གྱི་སྨྲ་བརྗོད་མཐའ་དག་ནི་བདག་ལ་ཕོག་པ་ཡིན་ཞེས་བཀོད་པ༌བཞིན་ནོ།། 4 རྒྱུ་མཚན་ནི་སྔོན་ཆད་ཡི་གེར་བཀོད་པ་ཐམས་ཅད་བདག་ཅག་ལ་བསླབ་བྱ་གནང་བའི་ཕྱིར་ཡིན༌ཏེ། བཟོད་པ་དང་གསུང་རབ་ལས་བྱུང་བའི་སེམས་གསོ་བརྒྱུད་ནས་བདག་ཅག་ལ་རེ་བ་ཐོབ་པའི་ཕྱིར༌རོ།།

5 དེ་ཡང་བཟོད་པ་དང་སེམས་གསོ་གནང་མཁན་དཀོན་མཆོག་གིས་མཱ་ཤི་ཀ་ཡེ་ཤུ་བཞིན་དུ་ཁྱོད་རྣམས་ཕན་ཚུན་མཐུན་པར་མཛད་པར༌སྨོན། 6 དེ་ནི་ཁྱོད་ཅག་གིས་ཁ་ཞེ་གཉིས་མེད་སྒོས་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཡབ་དཀོན་མཆོག་ལ་བསྟོད་བསྔགས་བརྗོད་པའི་ཕྱིར༌རོ།།

7 དེའི༌ཕྱིར། སྐྱབས་མགོན་མཱ་ཤི་ཀས་ཁྱོད་རྣམས་བསུས་པ༌བཞིན། ཁྱོད་ཅག་གིས་ཀྱང་ཕན་ཚུན་བསུས་ནས་དཀོན་མཆོག་གི་གཟི་བརྗིད་མངོན་པར༌བྱའོ།། 8 བདག་གིས་སྨྲ་བར་བྱ༌སྟེ། སྐྱབས་མགོན་མཱ་ཤི་ཀ་ནི་དཀོན་མཆོག་གི་བདེན་པ་ཉིད་ཀྱི༌ཆེད་དུ། མཚན་སྐྱི་བཅད་པ་རྣམས་ལ་ཞབས་ཕྱི་སྒྲུབ་མཁན་དུ་གྱུར་ཅིང་། དེ་ནི་ཕ་མེས་ཡང་མེས་རྣམས་ལ་གནང་བའི་ཞལ་བཞེས་ཀྱི་བཀའ་རྣམས་ལ་བདེན་དཔང་མཛད༌པའི་ཕྱིར་དང་། 9 ཕྱི་ཕྱོགས་པ་རྣམས་ཀྱིས་དཀོན་མཆོག་གི་ཐུགས་རྗེའི་རྐྱེན་གྱིས་ཁོང་ལ་བསྟོད་བསྔགས་བརྗོད་པའི་ཕྱིར་ཡང་ཡིན་ནོ།། དེ་ལ་གསུང་རབ་ཀྱི་མདོ་ལས་ཇི་སྐད༌དུ།

དེ་ཡི་ཕྱིར་ན་བདག་གིས༌ནི།།

ཕྱི་ཕྱོགས་པ་ཡི་ནང་ཁུལ༌དུ།།

ཁྱོད་ལ་བསྔགས་བརྗོད་བྱེད་པ་དང་།།

ཁྱོད་མཚན་བསྟོད་དབྱངས་འབུལ་བར་བྱ།།

10 ཡང་ཇི་སྐད༌དུ།

ཁྱོད་ཅག་ཕྱི་ཕྱོགས་མི་རྣམས༌ནི།།

གཙོ་བོ་དཀོན་མཆོག༌ཁོང་ཉིད་ཀྱི།།

འབངས་མི་རྣམས་དང་ལྷན་ཅིག༌ཏུ།།

དགའ་ཞིང་སྤྲོ་བར་གྱུར་ཅིག༌གུ།།

11 ཡང་ཇི་སྐད༌དུ།

ཕྱི་མི་ཚང་མས་གཙོ་བོ༌ལ།།

བསྟོད་ཅིང་བསྔགས་པར་འོས་སོ༌ལོ།།

མི་རིགས་ཀུན་གྱིས་གཙོ་བོ༌ལ།།

བསྟོད་ཅིང་བསྔགས་པར་འོས་སོ༌ལོ།།

12 ཡང་ཡེ་ཤ་ཡཱ་ཡིས་འདི་སྐད༌དུ།

མ་འོངས་པ་ན་ཡེ་སེ༌ཡི།།

རྩ་བ་དེ་ཡིས་ཕྱི་ཕྱོགས༌པར།།

དབང་སྒྱུར་བྱེད་ཅིང་དེ་རྣམས༌ཀྱིས།།

ཁོང་ལ་རེ་བ་འཛིན་པར༌ངེས།།

ཞེས༌གསུངས་པའོ།། 13 ཁྱོད་ཅག་ལ་དམ་པའི་ཐུགས་ཉིད་ཀྱི་མཐུ་སྟོབས་བརྒྱུད་ནས་རེ་བ་ཆེན་པོ་འཐོབ་པའི༌ཕྱིར། ད་ནི་རེ་བ་གནང་མཁན་དཀོན་མཆོག་གིས་ཁྱོད་རྣམས་ཀྱི་དད་པ་བརྒྱུད་ནས་ཁྱོད་ཅག་ལ་དགའ་སྤྲོ་དང་ཞི་བདེ་ཕུན་སུམ་ཚོགས་པ་གནང་བར༌སྨོན།

ཕོལ་ལོལ་ཁོང་ཉིད་ཕྱི་ཕྱོགས་པ་རྣམས་ཀྱི་ཞབས་ཕྱི་པར་གྱུར༌པ།

14 སྤུན་ཟླ༌རྣམས། ཁྱོད་ཅག་ནི་བཟང་པོས་བལྟམས་ཤིང་། ཤེས་ཡོན་ཀུན་གྱིས་ཁྱབ་པ་དང་། ཕན་ཚུན་ལ་སྐུལ་མའང་གཏོང་ཐུབ་པར་བདག་ལ་ཡིད་ཆེས་བརྟན་པོ་ཡོད༌མོད། 15 འོན་ཀྱང་ངས་ཁྱོད་ཅག་ལ་དྲན་སྐུལ་བྱེད་པའི༌ཕྱིར། དོན་ཁ་ཤས་ཀྱི་ཆེད་དུ་སྤོབས་པ་བསྐྱེད་ནས་འཕྲིན་ཡིག་འདི་བྲིས་པ༌དང༌། ཁྱད་པར་དཀོན་མཆོག་གིས་ང་རང་ལ་ཐུགས་རྗེ་གནང་བ་བཞིན༌དུ། 16 མཆོད་དཔོན་ལྟར་དཀོན་མཆོག་གི་འཕྲིན་བཟང་ལ་ཞབས་ཕྱི་བྱས་ནས། བདག་ནི་ཕྱི་ཕྱོགས་པ་རྣམས་ཀྱི་དོན་དུ་མཱ་ཤི་ཀ་ཡེ་ཤུའི་ཞབས་ཕྱི་པ་ཡིན་ལ། དེ་ནི་ཕྱི་ཕྱོགས་པ་རྣམས་དམ་པའི་ཐུགས་ཉིད་ཀྱི་སྒོ་ནས་དམ་པར་མཛད༌དེ། དཀོན་མཆོག་ཐུགས་མཉེས་པའི་མཆོད་རྫས་སུ་འགྱུར་བའི་ཕྱིར་རོ།། 17 དེ་བས་དཀོན་མཆོག་གི་མཛད་དོན་སྐོར་གླེང༌ན། མཱ་ཤི་ཀ་ཡེ་ཤུའི་ནང་དུ་བདག་ལ་ངོམ་ཆོག་པ་ཞིག་ཡོད་ལ། 18 སྐྱབས་མགོན་མཱ་ཤི་ཀས་ང་རང་བརྒྱུད་ནས་མཛད་པའི་དོན་དག་ལས༌གཞན། ངས་ཅི་ཡང་གླེང་མི་ཕོད༌དེ། ཁོང་གིས་ངའི་སྨྲ་བརྗོད་དང་བྱ་སྤྱོད་བརྒྱུད༌ནས། 19 གྲུབ་རྟགས་དང་ངོ་མཚར་ཅན་གྱི་དོན་རྣམས་ཀྱི་ནུས་མཐུ་དང༌། དམ་པའི་ཐུགས་ཉིད་ཀྱི་ནུས་མཐུའི་སྒོ་ནས། ཕྱི་ཕྱོགས་པ་རྣམས་དཀོན་མཆོག་གི་བཀའ་ལ་བསྟུན་པར་མཛད། ཐ་ན་བདག་གིས་ཡེ་རུ་སཱ་ལེམ་ནས་ཨིལ་ལི་རི་ཀུམ་ཡུལ་བར་དུ་སྐྱབས་མགོན་མཱ་ཤི་ཀའི་འཕྲིན་བཟང་ཡོངས་སུ་བསྒྲགས་སོ།། 20 ཡང་མི་གཞན་གྱིས་བཙུགས་པའི་རྨང་གཞིའི་སྟེང་དུ་མི་བརྩིག་པའི༌ཕྱིར། བདག་གིས་སྐྱབས་མགོན་མཱ་ཤི་ཀའི་མཚན་ཐོས་མ་མྱོང་བའི་ཡུལ་གྲུར་འཕྲིན་བཟང་བསྒྲག་རྒྱུའི་བློ་ཐག་བཅད་པ་ཡིན། 21 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

ཁོང་ལ་རྒྱུས་མེད་རྣམས་ཀྱིས་མཐོང་འགྱུར༌ཞིང༌།།

གོ་ཐོས་མེད་པ་རྣམས་ཀྱིས་རྟོགས་པར༌འགྱུར།།

ཞེས་བཀོད་པ་བཞིན༌ནོ།།

22 ང་རང་ཐེངས་མང་པོར་བཀག་བྱུང་བས། ཁྱོད་ཅག་གི་མདུན་དུ་གཏན་ནས་འགྲོ་མ་ནུས༌སོ།།

རོ་མཱ་གྲོང་ཁྱེར་དུ་འགྲོ་བའི་འཆར༌གཞི།

23 འོན་ཀྱང་། ད་ལྟ་ཡུལ་འདི་དག་ཏུ་ང་ལ་ལས་དོན་སྒྲུབ་ས་གཞན་མེད༌དེ། ལོ་དུ་མའི་རིང༌ལ། བདག་ནི་སི་ཕེན་ཡཱ་ཡུལ་དུ་འགྲོ་བའི་དུས་སུ་ཁྱོད་ཅག་གི་མདུན་དུ་ཡོང་འདོད་པ༌དང༌། 24 ཁྱོད་ཅག་གི་ཡུལ་དེ་བརྒྱུད་ནས་ཁྱོད་རྣམས་ལ་འཕྲད་པར་འགྱུར་བ་དང༌། ཐོག་མར་ཕན་ཚུན་འབྲེལ་འདྲིས་བྱས་ཏེ་ཅུང་ཙམ་ཡིད་ཚིམས༌རྗེས། ཁྱོད་རྣམས་ཀྱིས་ང་རང་ལ་སྐྱེལ་མ་བྱེད་པར་རེ་བ་བྱེད། 25 འོན༌ཀྱང༌། ད་ནི་ང་རང་ཡེ་རུ་སཱ་ལེམ་དུ་དད་ལྡན་དམ་པ་རྣམས་ལ་རོགས་རམ་བྱེད་དུ༌འགྲོའོ།། 26 ཅིའི་ཕྱིར་ཞེ་ན། མ་ཀེ་དོན་ཡཱ་དང་ཨ་ཀ་ཡཱ་ཡུལ་གཉིས་ཀྱི་མི་རྣམས་ཀྱིས་ཡེ་རུ་སཱ་ལེམ་དུ་ཡོད་པའི་དད་ལྡན་དམ་པ་རྣམས་ཀྱི་ཁྲོད་ནས་དབུལ་པོ་རྣམས་ལ་སྦྱིན་པ་གཏོང་འདོད་པའི་ཕྱིར༌རོ།། 27 དེ་ནི་ཁོ་རྣམས་དགའ་བར་གྱུར་པ་སྨོས་མ་དགོས༌ཏེ། དོན་ལ་དེ་ནི་བུ་ལོན་ལྟ་བུའང་ཡིན། ཅིའི་ཕྱིར་ཞེ་ན། ཕྱི་ཕྱོགས་པ་རྣམས་ལ་ཡ་ཧུ་དཱ་པའི་སེམས་ཉིད་ཀྱི་བགོ་སྐལ་བཟང་པོ་ཐོབ་ཡོད༌ན། དེ་ཚོས་ཀྱང་ཡ་ཧུ་དཱ་པ་རྣམས་ལ་འཚོ་བྱེད་ཀྱི་དངོས་པོ་སྦྱིན་པ་གཏོང་འོས་སོ།། 28 དེའི༌ཕྱིར། བདག་གིས་དོན་འདི་བསྒྲུབས་ཏེ་ཞལ་འདེབས་འདི་ཁོ་རྣམས་ལ་རྩིས་གསལ་པོར་སྤྲད༌རྗེས། ང་རང་ཁྱོད་ཅག་གི་ཡུལ་བརྒྱུད་ནས་སི་ཕེན་ཡཱ་ཡུལ་དུ་འགྲོ་བར༌བྱ། 29 ང་རང་ཁྱོད་ཅག་གི་ཡུལ་དེར་ཡོང་བའི་དུས༌སུ། སྐྱབས་མགོན་མཱ་ཤི་ཀའི་ཕུན་སུམ་ཚོགས་པའི་བྱིན་རླབས་དང་བཅས་ཏེ་ཡོང་ངེས་པ་ནི་བདག་གིས་ཤེས༌སོ།།

30 སྤུན་ཟླ༌རྣམས། ངས་བདག་ཅག་གི་གཙོ་བོ་ཡེ་ཤུ་མཱ་ཤི་ཀ་དང་དམ་པའི་ཐུགས་ཉིད་ཀྱི་བྱམས་པར་བརྟེན༌ནས། ཁྱོད་རྣམས་ཀྱིས་བདག་གི་དོན༌དུ། བདག་དང་ལྷན་དུ་དཀོན་མཆོག་ལ་གསོལ་བ་འདེབས་པར་བརྩོན་དགོས་ཞེས་བསྐུལ༌ཏེ། 31 བདག་ནི་ཡ་ཧུ་དཱའི་ཡུལ་གྱི་བཀའ་ལ་མི་ཉན་པའི་མི་རྣམས་ལས་ཐར་བ༌དང༌། ངས་ཡེ་རུ་སཱ་ལེམ་གྱི་དོན་དུ་བསྡུས་པའི་ཞལ་འདེབས་དེ་དད་ལྡན་དམ་པ་རྣམས་ཀྱིས་དགའ་སྤྲོའི་ངང་ནས་ལེན་པ༌དང༌། 32 བདག་ནི་དཀོན་མཆོག་གི་ཐུགས་དགོངས་བཞིན༌དུ། དགའ་དགའ་སྤྲོ་སྤྲོའི་ངང་ཁྱོད་ཅག་གི་ཡུལ་དེར་ཡོང་སྟེ། ཁྱོད་རྣམས་དང་མཉམ་དུ་ངལ་གསོ་འཐོབ་པ་བཅས་ཀྱི་ཕྱིར་གསོལ་བ་འདེབས་པར༌གྱིས། 33 ཞི་བདེ་གནང་མཁན་དཀོན་མཆོག་ནི་ཁྱོད་ཅག་ཐམས་ཅད་དང་མཉམ་དུ་བཞུགས་པར༌སྨོན། ཨ༌མེན།

ལེའུ་བཅུ་དྲུག༌པ།

ཕོལ་ལོལ་གྱིས་འཚམས་འདྲི་ཞུ༌བ།

1 བདག་གིས་ཁྱོད་རྣམས་ལ་ངེད་ཅག་གི་ལྕམ་སྲིང་ཕོའོ་པེ་མཚམས་སྦྱོར་བྱ་སྟེ། ཁོ་མོ་ནི་ཀེན་གྲེའི་ཆོས་ཚོགས་ཀྱི་ལས་འཛིན་མཁན་ཡིན༌ལ། 2 ཁྱོད་ཅག་གིས་དད་ལྡན་དམ་པའི་ལུགས་དང་མཐུན་པར་ཁོ་མོར་གཙོ་བོའི་ནང་དུ་སྣེ་ལེན་བྱེད་པར༌འཚལ། ཁོ་མོས་སྔར་ནས་མི་མང་པོ་དང་ང་རང་ལའང་རོགས་རམ་བྱས༌པས། ཁོ་མོར་ཕྱོགས་གང་ནས་རོགས་རམ་བྱེད་དགོས༌ན། ཁྱོད་རྣམས་ཀྱིས་ཁོ་མོར་རོགས་རམ་གྱིས༌ཤིག།

3 ཕུར་སི་ལཱ་དང་ཨ་ཀུ་ལཱ་གཉིས་ལ་འཚམས་འདྲི༌ཞུའོ།། ཁོ་གཉིས་ནི་མཱ་ཤི་ཀ་ཡེ་ཤུའི་ནང་དུ་བདག་གི་ཆོས་གྲོགས་ཡིན༌ལ། 4 ཁོ་གཉིས་ཀྱིས་བདག་གི་དོན་དུ་རང་སྲོག་བློས་གཏོང་བར་ཡང་འཛེམས་མ་མྱོང༌། བདག་གིས་ཁོ་གཉིས་ལ་བཀའ་དྲིན་ཞུ་བར་མ༌ཟད། ཕྱི་ཕྱོགས་པ་རྣམས་ཀྱི་ཆོས་ཚོགས་དག་གིས་ཀྱང་ཁོ་གཉིས་ལ་བཀའ་དྲིན༌ཞུས་སོ།། 5 དེ་ནས་ཁོ་གཉིས་ཀྱི་ཁྱིམ་དུ་ཡོད་པའི་ཆོས་ཚོགས་ལའང་འཚམས་འདྲི༌ཞུའོ།། བདག་གིས་གཅེས་སུ་འཛིན་པའི་ཨེ་པེ་ནེ་ཐུ་ལ་འཚམས་འདྲི་བྱོས་ཤིག ཁོ་རང་ནི་ཨེ་ཞི་ཡཱ་ཡུལ་ནས་སྐྱབས་མགོན་མཱ་ཤི་ཀར་དད་པ་བྱེད་མཁན་ཐོག་མ་ཡིན། 6 མིར་ཡམ་ལའང་འཚམས་འདྲི༌ཞུའོ།། ཁོ་མོས་ཁྱོད་རྣམས་ཀྱི་དོན་དུ་དཀའ་ཚེགས་མང་པོ་མྱངས༌པ་ཡིན། 7 བདག་གི་ཡུལ་མི་སྟེ་བཙོན་གྲོགས་ཨན་དྲོ་ནེ་ཀུ་དང་ཡུན་ཡཱ་གཉིས་ལའང་འཚམས་འདྲི༌ཞུའོ།། ཁོ་གཉིས་ནི་སྐུ་ཚབ་པ་རྣམས་ཀྱི་ཁྲོད་དུ་མིང་གྲགས་ཆེ༌ཞིང༌། བདག་གི་སྔོན་དུ་སྐྱབས་མགོན་མཱ་ཤི་ཀའི་ནང་དུ་ཡོད་པ་ཡིན། 8 བདག་གིས་གཙོ་བོའི་ནང་དུ་སྙིང་ནས་གཅེས་པའི་ཨམ་པིལ་ཨ་ལའང་འཚམས་འདྲི༌བྱོས་ཤིག 9 སྐྱབས་མགོན་མཱ་ཤི་ཀའི་ནང་གི་བདག་ཅག་གི་ཆོས་གྲོགས་ཨུར་པཱ་ནོ་སི༌དང༌། བདག་གིས་གཅེས་སུ་འཛིན་པའི་སིར་ཏི་གཉིས་ལའང་འཚམས་འདྲི༌ཞུའོ།། 10 སྐྱབས་མགོན་མཱ་ཤི་ཀའི་ནང་དུ་ཚོད་བགམ་ཐེག་མཁན་ཨ་པེལ་ལེ་ལའང་འཚམས་འདྲི༌ཞུའོ།། ཨ་རིས་ཏོ་བུལ་གྱི་ཁྱིམ་མི་རྣམས་ལ་འཚམས་འདྲི༌ཞུའོ།། 11 བདག་གི་ཡུལ་མི་ཧེ་རོད་ཡོན་ལའང་འཚམས་འདྲི༌ཞུའོ།། གཙོ་བོའི་ནང་དུ་ནར་ཀིས་ཀྱི་ཁྱིམ་མི་རྣམས་ལ་འཚམས་འདྲི༌ཞུའོ།། 12 གཙོ་བོའི་ནང་དུ་དཀའ་སྡུག་མྱོང་མཁན་ཏྲི་ཕེ་ནཱ་དང་ཏྲི་ཕོ་སཱ་གཉིས་ལའང་འཚམས་འདྲི༌ཞུའོ།། གཅེས་སུ་འོས་ཤིང་གཙོ་བོའི་ནང་དུ་དཀའ་ཚེགས་མང་པོ་མྱངས་མཁན་པེར་སི་ལའང་འཚམས་འདྲི༌ཞུའོ།། 13 གཙོ་བོའི་ནང་དུ་བདམས་པའི་རུ་ཕུ་དང་ཁོའི་ཡུམ་གཉིས་ལའང་འཚམས་འདྲི༌ཞུའོ།། ཁོའི་ཡུམ་ནི་བདག་གི་ཡུམ་ལྟ་བུའང་ཡིན༌ནོ།། 14 ཨ་སིན་ཀྲི་ཏི༌དང༌། ཕི་ལེ༌ཀོན། ཧུར༌མེ། པ་ཏྲོ༌པཱ། ཧེར་མཱ་བཅས༌དང༌། ཁོ་རྣམས་དང་མཉམ་དུ་ཡོད་པའི་སྤུན་ཟླ་རྣམས་ལའང་འཚམས་འདྲི༌ཞུའོ།། 15 ཕི་ལོ་ལོ་ཀི་དང་ཡུ་ལེ༌ཡཱ། ནེ་རེ་དང་ཁོའི་སྲིང༌མོ། ཨོ་ལིམ་པཱ་བཅས༌དང༌། ཁོ་རྣམས་དང་མཉམ་དུ་ཡོད་པའི་དད་ལྡན་དམ་པ་རྣམས་ལའང་འཚམས་འདྲི༌ཞུའོ།། 16 ཁྱོད་རྣམས་ཀྱིས་ཕན་ཚུན་ལ་དམ་པའི་འོ་བྱས་ནས་འཚམས་འདྲི་བྱེད་པར༌གྱིས། སྐྱབས་མགོན་མཱ་ཤི་ཀའི་ཆོས་ཚོགས་ཐམས་ཅད་ཀྱིས་ཁྱོད་རྣམས་ལའང་འཚམས་འདྲི༌ཞུ་བའོ།།

17 སྤུན་ཟླ༌རྣམས། བསླབས་པའི་བཀའ་དང་འགལ་བའི་མི་རྣམས་ཀྱིས་ཁྱོད་ཅག་ལ་དབྱེན་བྱེད་པ་དང་སར་འགྱེལ་དུ་འཇུག༌པས། ཁྱོད་ཅག་གིས་མི་དེ་རྣམས་ལ་དོགས་ཟོན་བྱས་ནས་གཡོལ་དགོས་པར་བདག་གིས་བསྐུལ༌བ་ཡིན་ནོ།། 18 རྒྱུ་མཚན་ནི་མི་དེ་ལྟ་བུ་རྣམས་ཀྱིས་བདག་ཅག་གི་སྐྱབས་མགོན་མཱ་ཤི་ཀ་ལ་ཞབས་ཕྱི་མི་བྱེད༌པར། རང་ཉིད་ཀྱི་འདོད་བློ་ཁོ་ནར་ཞབས་ཕྱི་བྱེད་ཅིང་ཁ་ཡག་ཚིག་སྙན་གྱིས་གཡོ་སྒྱུ་མེད་པ་རྣམས་བསླུ་བར་བྱེད་པ་ཡིན། 19 ཁྱོད་ཅག་གིས་བཀའ་ལ་ཉན་པའི་གཏམ་ནི་མི་ཐམས་ཅད་ལ་ཁྱབ་པར་གྱུར༌པས། བདག་ནི་ཁྱོད་ཅག་གི་ཕྱིར་སྤྲོ་བར་གྱུར་ཏོ།། འོན༌ཀྱང༌། བདག་གི་སེམས་སུ་ཁྱོད་རྣམས་དོན་བཟང་པོའི་ཆ་ནས་གྲུང་པོ༌དང༌། དོན་ངན་པའི་ཆ་ནས་བླུན་པོ་ཡིན་པར་འདོད༌དོ།།

20 ཞི་བདེ་གནང་མཁན་དཀོན་མཆོག་གིས་མི་འགྱང་བར་བདུད་སཱ་ཏན་ནི་ཁྱོད་ཅག་གི་རྐང་འོག་ཏུ་བརྫི་བར་འགྱུར༌ཞིང༌། བདག་ཅག་གི་གཙོ་བོ་ཡེ་ཤུའི་ཐུགས་རྗེ་ནི་ནམ་ཡང་ཁྱོད་ཅག་དང་མཉམ་དུ་བཞུགས་པར༌སྨོན།

21 བདག་གི་ཆོས་གྲོགས་ཐི་མོ་ཐེ༌དང༌། བདག་གི་ཡུལ་མི་ལོ་ཀེ༌ཨོ༌དང༌། ཡཱ༌སོན། སོ་སི་པཱ་ཏེར་བཅས་ཀྱིས་ཁྱོད་རྣམས་ལ་འཚམས་འདྲི༌ཞུ་བ་ཡིན་ནོ།།

22 འཕྲིན་ཡིག་འབྲི་མཁན་ཏེར་ཏི་ང་ཡིས་ཀྱང་གཙོ་བོའི་ནང་དུ་ཁྱོད་རྣམས་ལ་འཚམས་འདྲི༌ཞུ་བ་ཡིན།

23 བདག་དང་ཆོས་ཚོགས་ཡོངས་ལ་སྣེ་ལེན་བྱེད་མཁན་ཀེ་ཡུ་ཡིས་ཀྱང་ཁྱོད་ཅག་ལ་འཚམས་འདྲི༌ཞུའོ།།

24 གྲོང་ཁྱེར་ནང་གི་དངུལ་མཛོད་ལ་དོ་དམ་བྱེད་མཁན་ཨེ་རས་ཏི་དང་སྤུན་ཟླ་ཁིར་ཐི་གཉིས་ཀྱིས་ཁྱོད་རྣམས་ལ་འཚམས་འདྲི༌ཞུའོ།།

བསྟོད་པ་འབུལ༌བ།

25 དེ་ཡང་བདག་གིས་སྒྲོག་པའི་འཕྲིན་བཟང་དང་ཡེ་ཤུ་མཱ་ཤི་ཀ་སྒྲོག་པ་བཞིན་དང་། གནའ་ནས་གབ་པའི་གསང་བ་དེ་ཉིད་བསྟན་པ་བཞིན། དཀོན་མཆོག་ཁོང་ཉིད་ཀྱིས་ཁྱོད་ཅག་གི་སེམས་ཀྱང་བརྟན་པོར་མཛད་ནུས༌པ་དང་། 26 གསང་བ་དེ་ནི་ད་ལྟ་མངོན་པར་གྱུར་པ༌དང༌། ཐོག་མཐའ་མེད་པའི་དཀོན་མཆོག་གི་བཀའ་བཞིན་དང་ལུང་སྟོན་པ་དག་གི་མདོ་རྣམས་བརྒྱུད་ནས་མི་རིགས་ཀུན་ལ་བསྟན༌ཞིང༌། དེ་ནི་མི་རིགས་དེ་རྣམས་ཀྱིས་དད་པའི་ཁས་ལེན་བྱེད་དགོས་པའི་ཕྱིར༌རོ།། 27 ཡེ་ཤུ་མཱ་ཤི་ཀ་བརྒྱུད་ནས་ཀུན་མཁྱེན་དཀོན་མཆོག་ཁོ་ན་ལ་ཇི་སྲིད་བར་དུ་བསྟོད་བསྔགས་བརྗོད་པར༌སྨོན། ཨ༌མེན།། །།

* ལེའུ་དང༌པོ།:17 མི་རྣམ་དག་ནི་དད་པའི་སྒོ་ནས་འཚོ་བར་འགྱུར་ཞེས་པ་ལ། མི་རྣམ་དག་ནི་དད་པའི་རྐྱེན་གྱིས་འཚོ་བར་འགྱུར་ཞེས་ཀྱང་གོ་རུང་བར་གསུངས།

* ལེའུ་བརྒྱད༌པ།:2 ཁྱོད་རང་ཞེས་པར་མ་ཕྱི་ལ་ལར་ང་རང་ཞེས་བཀོད་ཡོད།

* ལེའུ་བཅུ་གཉིས༌པ།:20 མགོ་ལ་སོལ་མེ་སྤུངས་པ་ཞེས་པ་ནི་དགྲ་ཟླ་ངོ་ཚར་སྦྱོར་བའི་དོན་ཡིན།

ཀོ་རིན་ཐུ་པ་དང་པོ།

1

2

3

4

5

6

7

8

9

10

11

12

13

14

15

16

༄༅། །ཀོ་རིན་ཐུ་པ་རྣམས་ལ་སྤྲིངས་པའི་འཕྲིན་ཡིག་དང་པོ།

ཀོ་རིན་ཐུ་པ་རྣམས་ལ་སྤྲིངས་པའི་འཕྲིན་ཡིག་དང་པོའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཀོ་རིན་ཐུ་གྲོང་ཁྱེར་ནི་འབྱོར་ལྡན་ཚོང་འབྲེལ་གྱི་ལྟེ་གནས་ཤིག་ཡིན་པ་དང་། དེ་ནི་ཀོ་རིན་ཐུའི་མཚོ་ཁུག་དང་སཱ་ར་ནེ་ཁིའི་མཚོ་ཁུག་བར་དུ་ཆགས་ཡོད། གྲོང་ཁྱེར་དེ་རོ་མཱ་གོང་མའི་རྒྱལ་ཁབ་ཀྱི་ཡུལ་གྲུ་ཀུན་ཏུ་གྲོང་ཁྱེར་གདུག་པ་ཅན་ཞེས་གྲགས་ཤིང་། ཀོ་རིན་ཐུའི་ཆོས་ཚོགས་ནི་གསར་པ་ཡིན་པས། ཡེ་ཤུའི་ཆོས་ལུགས་པ་རྣམས་ལ་གྲོང་ཁྱེར་དེའི་མི་རྣམས་ཀྱི་བྱ་སྤྱོད་ངན་པའི་ཤན་ཞུགས་པར་བརྟེན་ཆོས་ཚོགས་ལ་གནད་དོན་འགའ་རེ་བྱུང་ཡོད་པ་རེད།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཡི་གེར་འགོད་མཁན་ནི་ཕོལ་ལོལ་ཡིན་པར་གསུངས་པ་དང་། སྔ་རབས་ཆོས་ཚོགས་ཀྱི་ཕ་ཡབ་རྣམས་ཀྱང་དེ་ལ་མོས་མཐུན་བྱུང་ཡོད། འཕྲིན་ཡིག་འདི་ནི་ཕོལ་ལོལ་ཁོང་ཉིད་ཨེ་ཕེ་སི་གྲོང་ཁྱེར་དུ་ལོ་གསུམ་གྱི་རིང་ལ་བསྡད་པའི་དུས་སྐབས་ཏེ། སྤྱི་ལོ་55ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

འཕྲིན་ཡིག་འདིའི་བརྗོད་བྱ་ནི་ཡེ་ཤུའི་ཆོས་ལུགས་པའི་སྤྱོད་ལམ་གྱི་གནད་དོན་སྐོར་ཡིན་ལ། གཞུང་འདི་ལ་བརྟེན་ནས་རང་སེམས་རིམ་བཞིན་དམ་པར་འགྱུར་བར་བྱེད་པ་དང་། མུ་མཐུད་དུ་རང་གཤིས་ཡང་དག་པ་ཞིག་ཆགས་པར་འབད་བརྩོན་བྱེད་དགོས་པ་དེ་ཡིན། ཕོལ་ལོལ་རང་ངོས་ནས་ཡེ་ཤུའི་ཆོས་ལུགས་པའི་གནད་དོན་ལ་ཐུགས་ཁུར་གནང་ཡོད་པ་སྨོས་ཅི་དགོས། ཐུགས་ཁུར་དེ་ལ་བརྟེན་ནས་བདག་སྐྱོང་པ་ངོ་མ་ཞིག་གི་སེམས་མངོན་པར་བྱས་ཡོད། གཞུང་འདི་ལས་གནད་དོན་མང་པོ་ཞིག་གསུངས་ཡོད་ནའང་། དད་ལྡན་རྣམས་ལ་དམ་པའི་གསུང་རབ་ཧྲིལ་པོ་ནས་རྒྱུས་ལོན་ཆེས་ཟབ་ཅིང་ཆེས་དགའ་བའི་ལེའུ་ཁ་ཤས་ཀྱང་གཞུང་འདིའི་ནང་དུ་ཡོད་པ་སྟེ། དཔེར་ན། ལེའུ་བཅུ་གསུམ་པའི་བྱམས་བརྩེའི་སྐོར་དང་། ལེའུ་བཅོ་ལྔ་ཡི་སླར་གསོན་གྱི་སྐོར་ལྟ་བུ།

འཆར་ཟིན།

1. འཕྲིན་ཡིག་གི་ངོ་སྤྲོད་དེ། ཁམས་འདྲི་དང་བཀའ་དྲིན་ཞུ་བ། ༼1:1-9༽

2. ཆོས་ཚོགས་ནང་དུ་འགལ་ཟླ་བྱུང་བའི་སྐོར། ༼1:10-4:21༽

3. སེམས་དང་བླང་དོར་གྱི་རྣམ་གཞག་འཁྲུག་པའི་སྐོར། ༼5:1-6:20༽

4. གཉེན་སྒྲིག་སྐོར་གྱི་སློབ་སྟོན། ༼7:1-40༽

5. བྱ་སྤྱོད་མི་ལེགས་པ་སྤོང་དགོས་པའི་སྐོར་གྱི་སློབ་སྟོན། ༼8:1-11:1༽

6. ཆོས་ཚོགས་ཀྱི་ཚོགས་མིའི་བྱ་སྤྱོད་སྐོར་གྱི་སློབ་སྟོན། ༼11:2-14:40༽

ཀ སྐབས་དེའི་ཆོས་ཚོགས་ཀྱི་ཕོ་མོའི་བྱ་སྤྱོད་སྐོར། ༼11:2-16༽

ཁ། གཙོ་བོ་ཡེ་ཤུའི་རྗེས་དྲན་གྱི་ཞལ་ཟས་སྐོར། ༼11:17-34༽

ག དམ་པའི་ཐུགས་ཉིད་ཀྱི་གནང་སྦྱིན་སྐོར། ༼12:1-14:40༽

7. སླར་གསོན་པའི་སྐོར་གྱི་སློབ་སྟོན། ༼15:1-58༽

8. མཇུག་སྡོམ། དངོས་སུ་བསྒྲུབ་དགོས་པ་དང་མི་སྒེར་གྱི་དོན་རྣམས། ༼16:1-24༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་ཕོལ་ལོལ་ང་རང་ནི་དཀོན་མཆོག་གི་ཐུགས་དགོངས་བཞིན་མཱ་ཤི་ཀ་ཡེ་ཤུའི་སྐུ་ཚབ་པར་ཞལ་འབོད་གནང་བ་ཞིག༌ཡིན། ང་རང་དང་བདག་ཅག་གི་སྤུན་ཟླ་སའོ་ཐེ་ནེ་གཉིས༌ཀྱིས། 2 ཀོ་རིན་ཐུ་རུ་གནས་པའི་དཀོན་མཆོག་གི་ཆོས་ཚོགས༌ཏེ། མཱ་ཤི་ཀ་ཡེ་ཤུའི་ནང་དུ་དམ་པར་གྱུར་ཅིང་དད་ལྡན་དམ་པར་ཞལ་འབོད་གནང་བའི་མི་རྣམས༌དང༌། ཡུལ་སོ་སོ་ནས་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་མཚན་ནས་འབོད་མཁན་ཐམས་ཅད་ལ་འཕྲིན་ཡིག་འདི་སྤྲིངས༌པ་ཡིན། གཙོ་བོ་ཡེ་ཤུ་མཱ་ཤི་ཀ་ནི་ཁོ་རྣམས་ཀྱི་གཙོ་བོ་ཡིན༌ལ། ངེད་གཉིས་ཀྱི་གཙོ་བོའང་ཡིན༌ནོ།།

3 བདག་ཅག་གི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར༌སྨོན།

དཀོན་མཆོག་གི་ཐུགས་རྗེ་དྲན༌པ།

4 ཁྱོད་ཅག་གི་ཆེད་དུ་ངས་དུས་རྟག་ཏུ་རང་གི་དཀོན་མཆོག་ལ་བཀའ་དྲིན༌ཞུ་བ་ཡིན་ནོ།། ཅིའི་ཕྱིར་ཞེ་ན། དཀོན་མཆོག་གིས་མཱ་ཤི་ཀ་ཡེ་ཤུའི་ནང་དུ་ཁྱོད་རྣམས་ལ་ཐུགས་རྗེ་གནང་བ༌དང༌། 5 ཡང་ཁོང་གི་ནང་དུ་རྣམ་པ་ཀུན་ཏུ་ཁྱོད་རྣམས་ལ་སྨྲ་བར་མཁས༌ཤིང་ཡོན་ཏན་ཕུན་སུམ་ཚོགས་པའི་འབྱོར་བ་བཅས་གནང་བའི་ཕྱིར༌རོ།། 6 དེ་ནི་ངེད་ཅག་གིས་སྐྱབས་མགོན་མཱ་ཤི་ཀའི་སྐོར་བདེན་དཔང་བྱས་པ༌ནི་ཁྱོད་རྣམས་ཀྱི་སེམས་ནང་དུ་བརྟན་པོར་གྱུར༌པ་བཞིན་ནོ།། 7 དེའི༌ཕྱིར། ཁྱོད་རྣམས་ཀྱིས་བདག་ཅག་གི་གཙོ་བོ་ཡེ་ཤུ་མཱ་ཤི་ཀ་ཕྱིར་མངོན་པར་རེ་བ་ཆེན་པོས་སྒུག་བཞིན་པའི་དུས་སུ། ཁྱོད་རྣམས་ལ་གནང་སྦྱིན་གྱི་ཆ་ནས་མི་འདང་བ་མེད། 8 ཁོང་གིས་ཀྱང་དུས་ཀྱི་མཐའ་མའི་བར་དུ་ཁྱོད་རྣམས་བརྟན་པོར་མཛད༌པས། བདག་ཅག་གི་གཙོ་བོ་ཡེ་ཤུ་མཱ་ཤི་ཀ་ཕེབས་ཡོང་བའི་ཉིན༌མོར། ཁྱོད་རྣམས་ལ་སྐྱོན་ཅི་ཡང་མེད་དོ།། 9 དཀོན་མཆོག་ནི་ཡིད་རྟོན་རུང་བ་ཡིན༌ཞིང་། ཁོང་གིས་ཁྱོད་རྣམས་ནི་རང་ཉིད་ཀྱི་སྲས་ཏེ་བདག་ཅག་གི་གཙོ་བོ་ཡེ་ཤུ་མཱ་ཤི་ཀ་དང་འབྲེལ་བར་ཞལ་འབོད་གནང༌ངོ༌།།

ཆོས་ཚོགས་ཀྱི་རྩོད༌གཞི།

10 སྤུན་ཟླ༌རྣམས། བདག་གིས་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་མཚན་ལ་བརྟེན་ནས་ཁྱོད་རྣམས་ལ་གདམས་པར་བྱ༌སྟེ། ཁྱོད་རྣམས་ཀྱིས་གཏམ་མཐུན་པར་སྨྲ་ཞིང་དབྱེན་མི་བྱེད་པར་བློ་སེམས་མཐུན་ཞིང་ཕན་ཚུན་འགྲིག་དགོས་སོ།། 11 ཅིའི་ཕྱིར་ཞེ་ན། ཀི་ལོར་ཚང་གི་མི་རྣམས་ཀྱིས་ངའི་སྤུན་ཟླ་རྣམས་གླེང་སྟེ། ཁྱོད་ཅག་གི་ཁྲོད་དུ་རྩོད་གླེང་བྱུང་ཡོད་ཅེས་བདག་ལ་སྨྲས་མྱོང༌བའི་ཕྱིར་རོ།། 12 བདག་གི་བརྗོད་དོན་ནི་འདི་ལྟ་སྟེ། ཁྱོད་རྣམས་ལས་ཁ་ཅིག༌གིས། ང་ནི་སྐུ་ཚབ་པ་ཕོལ་ལོལ་གྱི་ཡིན་ཞེས༌དང༌། ཡང་ཁ་ཅིག༌གིས། ང་ནི་སློབ་དཔོན་ཨ་པོལ་ལོའི་ཡིན་ཞེས༌དང༌། ཡང་ཁ་ཅིག༌གིས། ང་ནི་སྐུ་ཚབ་པ་ཀེ་ཕཱའི་ཡིན་ཞེས༌དང༌། ཡང་ཁ་ཅིག༌གིས། ང་ནི་སྐྱབས་མགོན་མཱ་ཤི་ཀའི་ཡིན་ཞེས་ཟེར། 13 སྐྱབས་མགོན་མཱ་ཤི་ཀ་ནི་སོ་སོར་གྱེས་པ་ཡིན༌ནམ། ཕོལ་ལོལ་ཁྱོད་རྣམས་ཀྱི་དོན་དུ་ཤིང་རྒྱ་གྲམ་གྱི་སྟེང་དུ་བརྡབས༌སམ། ཁྱོད་རྣམས་ཀྱང་ཕོལ་ལོལ་གྱི་མིང་ལ་བརྟེན་ནས་ཁྲུས་གསོལ་ཐོབ་པ་ཡིན་ནམ་ཞེ༌ན། གཏན་ནས་མ་ཡིན་ནོ།། 14 བདག་གིས་སྔོན་ཆད་ཀཱ་རིས་པི་དང་ཀེ་ཡུ་གཉིས་མ༌གཏོགས། ཁྱོད་རྣམས་ལས་མི་གཅིག་ལའང་ཁྲུས་གསོལ་བྱས་མ་མྱོང༌བས། བདག་གིས་དཀོན་མཆོག་ལ་བཀའ་དྲིན་ཞུ༌སྟེ། 15 མི་གཞན་རྣམས་ན༌རེ། ཁྱོད་ཅག་ནི་བདག་གི་མིང་ལ་བརྟེན་ནས་ཁྲུས་གསོལ་བྱས་པ་ཡིན་ཞེས་མི་སྨྲ་བའི་ཕྱིར༌རོ།། 16 འོ། ངས་སི་ཕ་ནཱའི་ཁྱིམ་མི་རྣམས་ལའང་ཁྲུས་གསོལ་བྱས་མྱོང་བ༌ལས། མི་གཞན་དག་ལ་ཁྲུས་གསོལ་བྱས་མྱོང་མིན་ཡིད་ལ་མི་དྲན་ནོ།། 17 དོན་དམ་དུ་སྐྱབས་མགོན་མཱ་ཤི་ཀས་ང་རང་ནི་ཁྲུས་གསོལ་བྱེད་དུ་མངགས་པ་མ་ཡིན༌པར། འཕྲིན་བཟང་སྒྲོག་པར་མངགས་པ་ཡིན༌ཏེ། སྐྱབས་མགོན་མཱ་ཤི་ཀ་ཁོང་ཉིད་ཤིང་རྒྱ་གྲམ་གྱི་སྟེང་དུ་སྐུ་གྲོངས་པའི་དོན་དེ་སྟོང་བར་མི་འགྱུར་བའི༌ཆེད་དུ་སྤྱང་གྲུང་ལ་བརྟེན་ནས་གཏམ་མི་སྨྲའོ།།

དཀོན་མཆོག་གི་ཤེས་རབ་དང་མཐུ༌སྟོབས།

18 ཅིའི་ཕྱིར་ཞེ་ན། ཤིང་རྒྱ་གྲམ་གྱི་དོན་དེ་ནི་འཇིག་པར་འགྱུར་བཞིན་པའི་མི་རྣམས་ཀྱིས་བླུན་པོའི་རྫུན་གཏམ་དུ་བརྩི༌ཞིང༌། བདག་ཅག་ཐར་པ་འཐོབ་བཞིན་པ་རྣམས་ལ་མཚོན༌ན། དོན་དེ་ནི་དཀོན་མཆོག་གི་མཐུ་སྟོབས་ཆེན་པོ་ཡིན་པའི་ཕྱིར༌རོ།། 19 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

ང་ཡིས་ཤེས་རབ་ཅན་གྱི་ཤེས་རབ༌མེད་པར་བྱ།།

ང་ཡིས་རིག་པ་ཅན་གྱི་རིག་པ་འདོར་བར༌བྱ།།

ཞེས་བཀོད་པའོ།། 20 མི་ཤེས་རབ་ཅན་ནི་གང་དུ་མཆིས༌སམ། མཁན་པོ་ནི་གང་དུ་ཡོད༌དམ། འཇིག་རྟེན་འདིའི་རྩོད་པར་མཁས་པ་ནི་གང་དུ་འདུག༌གམ། དཀོན་མཆོག་གིས་འཇིག་རྟེན་འདིའི་ཤེས་རབ་ནི་རྨོངས་པར་མཛད་པ་མ་ཡིན༌ནམ། 21 འཇིག་རྟེན་གྱི་མི་རྣམས་ཀྱིས་རང་གི་ཤེས་རབ་ལ་བརྟེན་ནས་དཀོན་མཆོག་ངོ་མི་ཤེས༌པས། དཀོན་མཆོག་གིས་བླུན་པོའི་ཆོས་ཞེས་ཟེར་བ་དེ་བསྒྲགས་པ་ལ་བརྟེན༌ནས། ཁོང་ལ་དད་པ་བྱེད་མཁན་རྣམས་ལ་ཐར་པ་འཐོབ་པར་བྱེད་ཅིང་ཐུགས་དགྱེས༌ལ། དེ་ནི་དཀོན་མཆོག་གི་མཁྱེན་རབ་ལགས་སོ།། 22 ཡ་ཧུ་དཱ་པ་རྣམས་ཀྱིས་ངོ་མཚར་བའི་དོན་ལ་རེ་བ་བྱེད༌ཅིང༌། གྷི་རིག་པ་རྣམས་ཀྱིས་ཤེས་རབ་འཚོལ་འདོད༌མོད། 23 འོན་ཀྱང་ངེད་ཅག་གིས་སྐྱབས་མགོན་མཱ་ཤི་ཀ་ཤིང་རྒྱ་གྲམ་གྱི་སྟེང་དུ་བརྡབས་པའི་ཆོས་དེ་སྒྲོག༌པ་ཡིན། དོན་དེ་ནི་ཡ་ཧུ་དཱ་པ་རྣམས་ལ་མཚོན་ན་བཀག་རྡོ༌དང༌། ཕྱི་ཕྱོགས་པ་རྣམས་ལ་མཚོན་ན་གླེན་རྟགས་ཡིན་པར་སྙམ་མོ།། 24 འོན་ཀྱང་ཡ་ཧུ་དཱ་པ་དང་གྷི་རིག་པའི་མི་སུ་ཞིག་ཡིན༌ཡང༌། ཞལ་འབོད་གནང་བ་རྣམས་ལ་མཚོན༌ན། སྐྱབས་མགོན་མཱ་ཤི་ཀ་ནི་དཀོན་མཆོག་གི་མཐུ་སྟོབས་དང་མཁྱེན་རབ་ལགས་སོ།། 25 ཅིའི་ཕྱིར་ཞེ་ན། དཀོན་མཆོག་གི་གླེན་རྟགས་ཟེར་བ་དེ་ནི་མིའི་ཤེས་རབ་ལས་མཆོག་ཏུ་གྱུར་པ་དང༌། དཀོན་མཆོག་གི་ཉམ་ཐག་ཟེར་བ་དེ་ནི་མི་ལས་ཀྱང་སྟོབས་ཤུགས་ཆེ་བའི་ཕྱིར༌རོ།།

26 སྤུན་ཟླ༌རྣམས། ཁྱོད་རྣམས་ལ་ཞལ་འབོད་གནང་བའི་དོན་ལ་སོམས་དང་། མིའི་ལྟ་ཚུལ་ལྟར༌ན། ཤེས་རབ་ཅན༌དང༌། ནུས་མཐུ༌ཅན། གོ་ས་ཅན་མང་པོ་མེད་པའང་ཤེས་ཐུབ་བོ།། 27 འོན༌ཀྱང༌། དཀོན་མཆོག་གིས་ཤེས་རབ་ཅན་རྣམས་ལ་ངོ་གནོང་བར་མཛད་པའི༌ཕྱིར། འཇིག་རྟེན་གྱི་བླུན་པོ་ཡིན་པ་རྣམས་བདམས་པ༌དང༌། ཡང་སྟོབས་ལྡན་རྣམས་ལ་ངོ་གནོང་བར་མཛད་པའི༌ཕྱིར། འཇིག་རྟེན་གྱི་ཉམ་ཐག་ཡིན་པ་རྣམས་བདམས་པ༌དང༌། 28 ཡང་ཡོད་པ་རྣམས་ལ་མེད་པར་མཛད་པའི༌ཕྱིར། འཇིག་རྟེན་གྱི་མི་ཐ་མལ་བ་དང༌། ཉམ་ཆུང༌པ། དམན་པ་རྣམས་ཀྱང་བདམས༌ཏེ། 29 ཤ་ཁྲག་གདོས་བཅས་སུ་གྲུབ་པ་སུ་ཞིག་གིས་ཀྱང་དཀོན་མཆོག་གི་དྲུང་ནས་རང་རློམ་བྱེད་མི་ཐུབ་པའི་ཕྱིར༌རོ།། 30 འོན༌ཀྱང༌། དཀོན་མཆོག་གི་རྐྱེན་གྱིས་ཁྱོད་རྣམས་ནི་མཱ་ཤི་ཀ་ཡེ་ཤུའི་ནང་དུ་གནས༌པ་ཡིན་ནོ།། ཡང་ཡེ་ཤུ་མཱ་ཤི་ཀ་ནི་བདག་ཅག་གི་ཤེས་རབ༌དང༌། རྣམ་པར་དག་པ། དམ༌པ། ཐར་ལམ་བཅས་སུ་གྱུར་པ་ལགས་སོ།། 31 དེ་ལ་གསུང་རབ་ཀྱི་མདོ་ལས་ཇི་སྐད༌དུ། བསྔགས་བརྗོད་བྱེད་མཁན་སུས་ཀྱང་གཙོ་བོ་ལ་བསྔགས་པར་གྱིས་ཞེས་བཀོད་པ་བཞིན་ནོ།།

ལེའུ་གཉིས༌པ།

ཕོལ་ལོལ་གྱིས་ཆོས་བསྒྲགས༌ཚུལ།

1 སྤུན་ཟླ༌རྣམས། སྔོན་ཆད་ང་རང་ཁྱོད་ཅག་གི་གམ་དུ་ཡོང་བའི་དུས༌སུ། ཁྱོད་ཅག་ལ་དཀོན་མཆོག་གི་གསང་བ་ནི་མཁས་པའི་གཏམ་དང་ཤེས་རབ་ཀྱི་སྒོ་ནས་བསྒྲགས་པ་མིན་ནོ།། 2 ཅིའི་ཕྱིར་ཞེ་ན། ངས་སྔར་ནས་ཡེ་ཤུ་མཱ་ཤི་ཀ་དང་ཁོང་ཉིད་ཤིང་རྒྱ་གྲམ་གྱི་སྟེང་དུ་བརྡབས་པའི་དོན་དེ་ཤེས་པ་ལས༌གཞན། ཁྱོད་རྣམས་ཀྱི་ཁྲོད་དུ་ཅི་ཡང་མི་ཤེས་ཞེས་སེམས་ཐག་བཅད་པའི་ཕྱིར༌རོ།། 3 བདག་ནི་ཁྱོད་ཅག་དང་མཉམ་དུ་ཡོད་པའི་དུས༌སུ། ཉམ་ཐག་པ༌དང༌། འཇིགས་ཤིང་སྐྲག༌པ། འདར་འདར་ཞུམ་ཞུམ་གྱི་ངང་ནས་བསྡད་པ༌དང༌། 4 བདག་གིས་གཏམ་སྨྲས་པ་དང་ཆོས་བསྒྲགས་པ་ནི་ཤེས་རབ་དང་གནས་ལུགས་ལ་བརྟེན་པ་མ་ཡིན༌པར། དམ་པའི་ཐུགས་ཉིད་དང་མཐུ་སྟོབས་ཆེན་པོའི་བདེན་དཔང་ཡིན༌ལ། 5 དེ་ནི་ཁྱོད་ཅག་གི་དད་པ་ནི་མིའི་ཤེས་རབ་ལ་རག་མི་ལས༌པར། དཀོན་མཆོག་གི་མཐུ་སྟོབས་ཆེན་པོར་རག་ལས་པའི་ཕྱིར༌རོ།།

དམ་པའི་ཐུགས་ཉིད་ནས་བྱུང་བའི་ཤེས་རབ༌སྐོར།

6 དེ་ལྟར་སྨྲས༌ནའང༌། ངེད་ཅག་གིས་དད་པ་བརྟན་པོ་རྣམས་ཀྱི་ཁྲོད་ནས་ཤེས་རབ་སྐོར༌སྨྲ་བ་ཡིན་མོད། འོན་ཀྱང་དེ་ནི་འཇིག་རྟེན་འདིའི་ཤེས་རབ་མ་ཡིན༌ལ། འཇིག་རྟེན་འདིའི་དབང་དང་གོ་གནས་ཡོད་ཀྱང་ཕྱིས་སུ་ཕམ་ཞིང་འཇིག་པར་འགྱུར་བ་རྣམས་ཀྱི་ཤེས་རབ་ཀྱང་མིན༌ཏེ། 7 ངེད་ཅག་གིས་སྨྲ་བའི་ཤེས་རབ་ནི་ཐོག་མ་ཉིད་ཀྱི་སྔ་རོལ་ནས་དཀོན་མཆོག་གིས་ཐག་གིས་བཅད་ཅིང་། བདག་ཅག་ལ་གཟི་བརྗིད་འཐོབ་པའི༌ཕྱིར། ཁོང་གིས་གསང་བར་མཛད་པའི་ཤེས་རབ་དེ་ཉིད་ཡིན་ནོ།། 8 འཇིག་རྟེན་འདིའི་དབང་དང་གོ་གནས་ཡོད་པ་རྣམས་ལས་ཤེས་རབ་དེ་ཉིད་རྟོགས་མཁན་གཅིག་ཀྱང་མ་མཆིས། གལ༌ཏེ། དེ་རྣམས་ཀྱིས་རྟོགས་པ་ཡིན༌ན། གཟི་བརྗིད་ལྡན་པའི་གཙོ་བོ་ནི་ཤིང་རྒྱ་གྲམ་གྱི་སྟེང་དུ་བརྡབས་མེད་དོ།། 9 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

དཀོན་མཆོག་གིས་ནི་རང་ཉིད༌ལ།།

གཅེས་མཁན་དག་ལ་སྟ་གོན༌མཛད།།

དེ་ནི་མིག་གིས་མ་མཐོང་ཞིང་།།

རྣ་བས་ཐོས་པར་མ་གྱུར་ལ།།

སེམས་སུ་དྲན་ཡང་མ་མྱོང་ངོ་།།

ཞེས་བཀོད་པ་བཞིན་ནོ།། 10 འོན༌ཀྱང༌། དོན་དེ་རྣམས་ནི་དཀོན་མཆོག་གིས་དམ་པའི་ཐུགས་ཉིད་ཀྱི་ངང་ནས་བདག་ཅག་ལ་གསལ་པོར་མངོན་པར་མཛད༌པ་ཡིན། ཅིའི་ཕྱིར་ཞེ་ན། དམ་པའི་ཐུགས་ཉིད་ཀྱིས་དོན་ཀུན་མཁྱེན༌ཞིང་། དཔོག་པར་དཀའ་བའི་དཀོན་མཆོག་གི་གསང་བའི་དོན་རྣམས་ཀྱང་མཁྱེན་པའི་ཕྱིར༌རོ།། 11 མིའི་སེམས་ནང་གི་སེམས་ཉིད་ལས༌གཞན། སུ་ཞིག་གིས་མི་དེའི་བསམ་པ་ཤེས༌སམ། དེ་བཞིན་དུ་དཀོན་མཆོག་གི་དམ་པའི་ཐུགས་ཉིད་ལས༌གཞན། སུ་ཞིག་གིས་ཀྱང་དཀོན་མཆོག་གི་ཐུགས་དགོངས་མི་རྟོགས་སོ།། 12 བདག་ཅག་ལ་ཐོབ་པ་ནི་འཇིག་རྟེན་གྱི་སེམས་ཉིད་མ་ཡིན༌པར། དཀོན་མཆོག་ནས་བྱུང་བའི་ཐུགས་ཉིད་ཡིན༌ཏེ། དཀོན་མཆོག་གིས་བདག་ཅག་ལ་གནང་བའི་གནང་སྦྱིན་དེ་དག་བདག་ཅག་གིས་རྟོགས་ཐུབ་པའི་ཕྱིར་ཡིན༌ལ། 13 ངེད་ཅག་གིས་དོན་དེ་རྣམས་སྨྲ་བ་ཡིན་ཞིང་། དེ་ནི་མིའི་ཤེས་རབ་ཀྱིས་བསྟན་པའི་ཚིག་བཞིན་མ་ཡིན༌པར། དམ་པའི་ཐུགས་ཉིད་ཀྱིས་བསྟན་པ༌བཞིན། དམ་པའི་ཐུགས་ཉིད་དང་ལྡན་པའི་མི་རྣམས་ལ་དམ་པའི་ཐུགས་ཉིད་ཀྱི་དོན་འགྲེལ་བ་ཡིན་ནོ།། 14 འོན་ཀྱང་ཤ་ཁྲག་གི་ཕུང་བོར་གཏོགས་པའི་མི་རྣམས་ཀྱིས་དཀོན་མཆོག་གི་དམ་པའི་ཐུགས་ཉིད་ཀྱི་དོན་རྣམས་ཁས་མི་ལེན་ཞིང་། དེ་ནི་རྨོངས་པར་འདོད་པ་ལས་ཅི་ཡང་ཤེས་མི་ནུས་སོ།། ཅིའི་ཕྱིར་ཞེ་ན། དོན་དེ་དག་ནི་དམ་པའི་ཐུགས་ཉིད་ཁོ་ནར་བརྟེན་ནས་རྟོགས་ཐུབ་པའི་ཕྱིར་རོ།། 15 འོན༌ཀྱང༌། དམ་པའི་ཐུགས་ཉིད་ལྡན་པའི་མི་རྣམས་ཀྱིས་དོན་ཀུན་གསལ་པོར་རྟོགས་ཐུབ༌ནའང༌། གཞན་སུས་ཀྱང་མི་དེ་ནི་གསལ་པོར་རྟོགས་མི་ནུས་ལ། 16 དེ་ལ་ཇི་སྐད༌དུ། གཙོ་བོའི་ཐུགས་ནི་སུ་ཡིས༌རྟོགས། ཁོང་ལ་བསླབ་བྱ་སུ་ཡིས༌སྟོན་ཞེས་གསུངས་པ་ལྟར༌ཡིན། འོན༌ཀྱང༌། བདག་ཅག་ནི་སྐྱབས་མགོན་མཱ་ཤི་ཀའི་ཐུགས་དང་ལྡན་པར་གྱུར༌པའོ།།

ལེའུ་གསུམ༌པ།

ཆོས་ཚོགས་ནང་གི་རྩོད་གཞི༌སྐོར།

1 སྤུན་ཟླ༌རྣམས། ངས་སྔོན་ཆད་ཁྱོད་རྣམས་དམ་པའི་ཐུགས་ཉིད་ལྡན་པའི་མི་རྣམས་དང་འདྲ་བར་སྨྲ་མ་ནུས་ལ། ཁྱོད་ཅག་ནི་ཤ་གཟུགས་ཀྱི་ཕུང་བོར་གཏོགས་ཤིང༌། སྐྱབས་མགོན་མཱ་ཤི་ཀའི་ནང་དུ་ཕྲུ་གུ་དང་འདྲ་བར་སྨྲས་སོ།། 2 བདག་གིས་ཁྱོད་རྣམས་འོ་མས་གསོས་པ་ལས་བཟའ་བཏུང་གིས་གསོས་པ་མ་ཡིན། དེའི་དུས་སུ་ཁྱོད་རྣམས་ཀྱིས་ཟས་ཟ་བར་མ་ནུས༌ལ། ད་ལྟའང་སྔར་བཞིན་ཟ་བར་མི་ནུས་སོ།། 3 ཁྱོད་ཅག་ནི་ད་དུང་ཤ་གཟུགས་ཀྱི་ཕུང་བོར་གཏོགས་ཏེ། ཁྱོད་ཅག་གི་ཁྲོད་དུ་ཕྲག་དོག་དང་རྩོད་གླེང་ཡོད༌པས། དེ་ནི་ཤ་གཟུགས་ཀྱི་ཕུང་བོ་དང་མཚུངས་ཤིང་། འཇིག་རྟེན་གྱི་མིའི་སྤྱོད་ཚུལ་བཞིན་དུ་བྱེད་པ་མ་ཡིན༌ནམ། 4 མི་ལ་ལ་ན༌རེ། ང་ནི་ཕོལ་ལོལ་གྱི་ཡིན་ཞེས༌དང༌། ཡང་མི་ལ་ལ་ན༌རེ། ང་ནི་ཨ་པོལ་ལོའི་ཡིན་ཞེས་ཟེར༌ན། ཁྱོད་རྣམས་ནི་འཇིག་རྟེན་གྱི་མི་དང་མཚུངས་པ་མ་ཡིན༌ནམ།

5 ཨ་པོལ་ལོ་དང་ཕོལ་ལོལ་གཉིས་ནི་མི་ག་འདྲ་ཞིག་ཡིན་ཞེ༌ན། དེ་ནི་གཙོ་བོས་ངེད་ཅག་མི་རེ་རེར་ལས་འགན་གནང་བ༌བཞིན། ཁྱོད་རྣམས་དད་པའི་ལམ་དུ་ཁྲིད་པའི་ཞབས་ཕྱི་པ་ཡིན། 6 བདག་གིས་ས་བོན་བཏབ་ཅིང་ཨ་པོལ་ལོ་ཡིས་ཆུ་བཏང༌ནའང༌། ས་བོན་སྐྱེ་རུ་འཇུག་མཁན་ནི་དཀོན་མཆོག་ཡིན་ནོ།། 7 དེའི༌ཕྱིར། ས་བོན་འདེབས་མཁན་ནམ་ཆུ་གཏོང་མཁན་ནི་ཅི་ཡང་མིན༌ཏེ། ས་བོན་སྐྱེ་རུ་འཇུག་མཁན་དཀོན་མཆོག་ནི་གལ་ཆེའོ།། 8 ས་བོན་འདེབས་མཁན་དང་ཆུ་གཏོང་མཁན་གཉིས་ནི་གཅིག་མཚུངས་ཡིན༌ཡང༌། ཕྱིས་སུ་རང་རང་གི་རྩོལ་བ་བཞིན་དུ་བྱ་དགའ་འཐོབ་པར་འགྱུར་རོ།། 9 ཅིའི་ཕྱིར་ཞེ་ན། ངེད་ཅག་ནི་དཀོན་མཆོག་གི་ལས་གྲོགས་ཡིན༌ལ། ཁྱོད་རྣམས་ནི་དཀོན་མཆོག་གིས་རྨོས་པའི་ས་ཞིང༌དང༌། ཁོང་གིས་བཀོད་པ་དེ་ཡིན་པའི་ཕྱིར༌རོ།།

10 དཀོན་མཆོག་གིས་བདག་ལ་གནང་བའི་ཐུགས་རྗེ་བཞིན༌དུ། བདག་གིས་སྤྱང་གྲུང་ལྡན་པའི་བཟོ་དཔོན་ཞིག་དང་འདྲ་བར་རྨང་གཞི་བཙུགས་པ༌དང༌། རྨང་གཞི་དེའི་སྟེང་ནས་མི་གཞན་ཞིག་གིས་བཟོ༌བཞིན་ཡོད། འོན༌ཀྱང༌། མི་སོ་སོས་རྨང་གཞིའི་སྟེང་ནས་ཅི་ལྟར་བཟོ་བར་གཟབ་དགོས་སོ།། 11 ཅིའི་ཕྱིར་ཞེ་ན། རྨང་གཞི་བཏིངས་ཟིན་པ་དེ་ནི་ཡེ་ཤུ་མཱ་ཤི་ཀ་འབའ་ཞིག༌ཡིན། ཁོང་ཉིད་ལས་གཞན་མི་སུས་ཀྱང་རྨང་གཞི་གཞན་འཛུགས་མི་ནུས་པའི་ཕྱིར༌རོ།། 12 གལ༌ཏེ། སུ་ཞིག་གིས་རྨང་གཞི་དེའི་སྟེང་དུ་གསེར༌རམ། ཡང་ན་དངུལ། རིན་པོ༌ཆེ། ཤིང༌། རྩྭ། སོག་མ་བཅས་ཀྱིས་བཟོས༌ན། 13 མི་རྣམས་ཀྱིས་བཟོས་པ་དེ་ནི་ག་འདྲ་ཡིན་པ་གསལ་པོར་མངོན་པར་འགྱུར་ངེས༌ཡིན། རྒྱུ་མཚན་ནི་ཉིན་མོ་དེ་ཡིས་མངོན་པར་མཛད་པ་དང་། མེ་བྱུང་ནས་མི་རེ་རེས་བཟོས་པའི་བཟོ་བཀོད་དེ་ཅི་འདྲ་ཡིན་པར་མེ་ཡིས་ཚོད་བགམ་བྱེད་པར་འགྱུར་བའི་ཕྱིར༌རོ།། 14 གལ༌ཏེ། སུ་ཞིག་གིས་རྨང་གཞི་དེའི་སྟེང་དུ་བསྐྲུན་པའི་བཟོ་བཀོད་གནས་པ་ཡིན༌ན། ཁོ་རང་ལ་བྱ་དགའ་འཐོབ་པར་འགྱུར། 15 འོན༌ཀྱང༌། སུ་ཞིག་གིས་བསྐྲུན་པའི་བཟོ་བཀོད་དེ་མེར་ཚིག་པ་ཡིན༌ན། གྱོང་གུད་ཐེབས་ཀྱང་ཁོ་རང་ནི་ཐར་བར་འགྱུར། དེ་ནི་མེ་ཕུང་བརྒྱུད་ནས་འགྲོ་བ་ལྟར་ཐར་བར་འགྱུར་རོ།། 16 ཁྱོད་རྣམས་ནི་དཀོན་མཆོག་གི་མཆོད་ཁང་ཡིན༌ཞིང༌། དཀོན་མཆོག་གི་དམ་པའི་ཐུགས་ཉིད་ཁྱོད་ཅག་གི་ནང་དུ་བཞུགས་པ་མི་ཤེས༌སམ། 17 གལ༌ཏེ། སུ་ཞིག་གིས་མཆོད་ཁང་དེ་བཤིག༌ན། དཀོན་མཆོག་གིས་མི་དེའང་མེད་པར་མཛད་ངེས༌ཡིན། རྒྱུ་མཚན་ནི་དཀོན་མཆོག་གི་མཆོད་ཁང་ནི་དམ་པ་ཡིན༌ལ། མཆོད་ཁང་དེ་ནི་ཁྱོད་རྣམས་ཡིན་པའི་ཕྱིར༌རོ།།

18 མི་སུས་ཀྱང་རང་མགོ་རང་གིས་གཡོག་མི་འོས་སོ།། ཁྱོད་རྣམས་ཀྱི་ཁྲོད་ནས་སུ་ཞིག་གིས་འཇིག་རྟེན་འདིར་རང་ཉིད་ནི་མཁས་པ་ཡིན་པར་འདོད་ན། ཤེས་རབ་ལྡན་པར་འགྱུར་བའི༌ཕྱིར། བླུན་པོ་ཞིག་ཏུ་བྱས་ན་ལེགས། 19 ཅིའི་ཕྱིར་ཞེ་ན། འཇིག་རྟེན་འདིའི་ཤེས་རབ་ནི་དཀོན་མཆོག་གི་སྤྱན་སྔར་བླུན་རྨོངས་ཡིན༌ཏེ། གསུང་རབ་ཀྱི་མདོ་ལས་ཇི་སྐད༌དུ།

དཀོན་མཆོག་གིས་ནི་ཤེས་རབ་ཅན་དེ་རྣམས།།

རང་ཉིད་རང་གི་གཡོ་སྒྱུར་ཚུད་པར༌མཛད།།

ཅེས་བཀོད་པའི་ཕྱིར༌རོ།། 20 ཡང་ཇི་སྐད༌དུ།

ཤེས་རབ་ཅན་གྱི་འདོད་བློ་སྟོང་བ༌དེ།།

གཙོ་བོ་ལགས་ཀྱིས་ཇི་བཞིན༌མཁྱེན་པའོ། །

ཞེས་གསུངས༌སོ།། 21 དེའི༌ཕྱིར། སུས་ཀྱང་མི་གཞན་ལ་བསྔགས་བརྗོད་བྱ་མི་རུང་སྟེ། དངོས་པོ་མཐའ་དག་ནི་ཁྱོད་ཅག་ལ་གཏོགས་པས་སོ།། 22 ཕོལ་ལོལ༌ལམ། ཡང་ན་ཨ་པོལ་ལོ། ཀེ་ཕཱ། འཇིག་རྟེན། གསོན་པ། འཆི༌བ། ད་ལྟའི་དོན། མ་འོངས་པའི་དོན་བཅས་ཐམས་ཅད་ཁྱོད་ཅག་ལ་གཏོགས་ཤིང༌། 23 ཁྱོད་ཅག་ནི་སྐྱབས་མགོན་མཱ་ཤི་ཀར་གཏོགས་པ༌དང༌། སྐྱབས་མགོན་མཱ་ཤི་ཀ་ནི་དཀོན་མཆོག་ལ་གཏོགས༌སོ།།

ལེའུ་བཞི༌པ།

སྐྱབས་མགོན་མཱ་ཤི་ཀའི་སྐུ་ཚབ༌པ།

1 མི་སུས་ཀྱང་ངེད་ཅག་ནི་སྐྱབས་མགོན་མཱ་ཤི་ཀའི་ཞབས་ཕྱི་པ་དང་དཀོན་མཆོག་གི་གསང་བའི་དོན་རྣམས་ཀྱི་གཉེར་པ་རུ་བརྩི་རུང༌ཞིང༌། 2 ལྷག་པར་གཉེར་པ་ནི་བསམ་པ་རྣམ་དག་ཡིན་དགོས་སོ།། 3 ཁྱོད་ཅག་གམ་མིའི་ཁྲིམས་ར་གང་ཞིག་གིས་བདག་ལ་ཁ་ཚོན་བཅད༌ཀྱང༌། བདག་གིས་དེ་ནི་དོན་ཆུང་ངུ་ཞིག་ཏུ་རྩི་ཞིང་རང་གིས་ཀྱང་རང་ལ་ཁ་ཚོན་མི་གཅོད་དེ། 4 ངས་རང་ཉིད་ལ་ནོར་འཁྲུལ་ཡོད་པ་མ་ཚོར༌ཡང༌། དེའི་རྐྱེན་གྱིས་ང་རང་ནི་སྐྱོན་མེད་པ་ཞིག་མིན༌ཏེ། བདག་ལ་བརྡར་ཤ་གཅོད་པར་མཛད་མཁན་ནི་གཙོ་བོ་ལགས་སོ།། 5 དེའི༌ཕྱིར། དུས་མ་རན་པར་མི་སུས་ཀྱང་ཁ་ཚོན་གཅོད་པར་མི༌བྱའོ།། གཙོ་བོ་ཁོང་ཉིད་ཕེབས་ཡོང་བར་སྒུག༌སྟེ། ཁོང་གིས་མུན་པའི་ནང་གི་གསང་བའི་གནས་ཚུལ་ཐམས་ཅད་ཕྱིར་མངོན་པར་མཛད་ཅིང༌། མིའི་སེམས་ནང་གི་དམིགས་ཡུལ་ཡང་ཕྱིར་མངོན་པར་མཛད། དེའི་དུས༌སུ། མི་རེ་རེར་དཀོན་མཆོག་ནས་གཟེངས་བསྟོད་འཐོབ་པར་འགྱུར༌རོ།།

6 སྤུན་ཟླ༌རྣམས། ཁྱོད་ཅག་གི་ཕྱིར་དུ། ངས་དོན་དེ་རྣམས་ང་རང་དང་ཨ་པོལ་ལོ་གཉིས་ལ་སྦྱར་བ་ཡིན༌ཏེ། ཁྱོད་རྣམས་ཀྱིས་ངེད་གཉིས་མིག་དཔེར་འཛིན་དགོས༌ཤིང༌། གསུང་རབ་ཀྱི་ནང་དུ་གསུངས་ཡོད་པ་དེ་ལས་བརྒལ་མི་རུང་། དེ་ནི་ཁྱོད་རྣམས་ཀྱིས་ཕན་ཚུན་ལ་ང་རྒྱལ་ཁེངས་དྲེགས་མི་བྱེད་པ༌དང༌། ཕྱོགས་རིས་མི་འཛིན་པའི་ཕྱིར༌རོ།། 7 ཁྱོད་རྣམས་མི་གཞན་དང་མི་འདྲ་བར་བྱེད་མཁན་ནི་སུ་ཡིན༌ནམ། ཁྱོད་ཅག་ལ་ཡོད་པ་ཐམས་ཅད་ཐོབ་ནས་ཡོང་བ་མ་ཡིན༌ནམ། ཐོབ་ནས་ཡོང་བ་ཡིན༌ན། ཅིའི་ཕྱིར་ཐོབ་ནས་ཡོང་བ་མ་ཡིན་པ་ལྟར་རང་རློམ་བྱེད་པ་ཡིན༌ནམ།

8 ད་ལྟ་ཁྱོད་རྣམས་ཡིད་ཚིམ་པ་དང་ཕུན་སུམ་ཚོགས་པར་གྱུར་ལ། ངེད་ཅག་ལ་མི་བརྟེན་པར་རང་ཉིད་རྒྱལ་པོ་བཞིན་སྡོད་པ་མ་ཡིན༌ནམ། ངེད་ཅག་གིས་ཁྱོད་རྣམས་ནི་དངོས་གནས་རྒྱལ་པོར་བྱེད༌ཅིང༌། ངེད་ཅག་གིས་ཀྱང་ཁྱོད་རྣམས་དང་མཉམ་དུ་རྒྱལ་པོའི་སྲིད་དབང་བཟུང་ན་ཅི་མ་རུང་སྙམ། 9 དཀོན་མཆོག་གིས་སྐུ་ཚབ་པ་ངེད་རྣམས་ནི་མི་ཀུན་ལས་ཐ་མ་དང་སྲོག་ཆད་བཅད་པའི་བཙོན་པ་ལྟ་བུར་མཛད་ཅེས་བདག་གིས་བསམས་སོ།། ཅིའི་ཕྱིར་ཞེ་ན། ངེད་ཅག་ནི་འཇིག་རྟེན་གྱི་མི་རྣམས་དང་ཕོ་ཉ་དག་གི་ལྟད་མོར་གྱུར་པས་སོ།། 10 སྐྱབས་མགོན་མཱ་ཤི་ཀའི༌ཕྱིར། ངེད་ཅག་ནི་བླུན་པོ་ཡིན་ཡང་ཁྱོད་ཅག་ནི་སྐྱབས་མགོན་མཱ་ཤི་ཀའི་ནང་དུ་ཤེས་རབ་ལྡན༌པ་ཡིན། ངེད་ཅག་ནི་ཉམ་ཐག་ཀྱང་ཁྱོད་ཅག་ནི་སྟོབས་དང་ལྡན་པ་ཡིན། ཁྱོད་ཅག་ལ་གཟི་བརྗིད་ཐོབ་ཀྱང་ངེད་ཅག་ལ་མཐོང་ཆུང་བྱེད་པ་མ་ཡིན༌ནམ། 11 ད་ལྟའི་བར༌དུ། ངེད་ཅག་ནི་བཀྲེས་ཤིང་སྐོམ་ལ། གོས་ཧྲལ་ཧྲུལ་གྱོན་པ༌དང༌། གཅར་རྡུང་མྱངས་པ༌དང༌། སྡོད་སའི་ཁང་པ་མེད་པ༌དང༌། 12 དཀའ་སྡུག་ཆེན་པོའི་ངང་རང་གི་ལག་པར་བརྟེན་ནས་ལས་ཀ་བྱེད༌པ་དང་། མི་གཞན་གྱིས་སྡིགས་དམོད་བྱེད་དུས་ངེད་ཅག་གིས་བྱིན་རླབས་ཞུ་ཞིང༌། མི་གཞན་གྱིས་གཉའ་གནོན་བྱེད་དུས་ངེད་ཅག་གིས་བཟོད་བསྲན་བྱེད༌པ་ཡིན། 13 མི་གཞན་གྱིས་འཕྱ་སྨོད་བྱེད་དུས། ངེད་ཅག་གིས་སེམས་པ་བཟང་པོས་འདུམ་པར་བསྐུལ་བ་ཡིན། ད་ལྟའི་བར༌དུ། ད་དུང་མི་གཞན་དག་གིས་ངེད་ཅག་ནི་འཇིག་རྟེན་གྱི་གད་སྙིགས་དང་དངོས་པོ་ནང་གི་སྙིགས་མར་བརྩིས༌པའོ།།

14 བདག་གིས་དོན་འདི་རྣམས་ཡི་གེར་འགོད་པའི་དམིགས་ཡུལ་ནི་ཁྱོད་རྣམས་ལ་ངོ་གནོང་དུ་འཇུག་པ་མ་ཡིན༌ཏེ། ངས་སྙིང་ནས་གཅེས་པའི་བུ་ཕྲུག་ལ་བསྐུལ་བ༌བཞིན། ཁྱོད་ཅག་ལ་ཉེན་བརྡ་གཏོང་བའི་ཕྱིར་ཡིན། 15 བདག་ནི་མཱ་ཤི་ཀ་ཡེ་ཤུའི་ནང་དུ་ཁོང་གི་འཕྲིན་བཟང་བརྒྱུད་ནས་ཁྱོད་ཅག་གི་ཕ་རུ་གྱུར་པས། ཁྱོད་རྣམས་ལ་སྐྱབས་མགོན་མཱ་ཤི་ཀའི་ཆོས་གཞུང་གི་ཟུར་ཁྲིད་སློབ་དཔོན་ཆིག་ཁྲི་ཙམ་ཡོད་ཀྱང་ཕ་ལ་རུང་བ་ནི་མང་པོ་མེད༌དོ།། 16 དེ་བས་ཁྱོད་རྣམས་ཀྱིས་ང་རང་མིག་དཔེར་འཛིན་པར་བདག་གིས་བསྐུལ༌བ་ཡིན། 17 དེའི་རྐྱེན༌གྱིས། ངས་ཐི་མོ་ཐེ་ཁྱོད་ཅག་གི་གམ་དུ་མངགས༌ཤིང༌། ཁོ་རང་ནི་གཙོ་བོའི་ནང་དུ་བདག་གིས་སྙིང་ནས་གཅེས་ཤིང་བློ་སེམས་དཀར་བའི་བུ་ཕྲུག་ཅིག་ཀྱང་ཡིན། བདག་གིས་སྐྱབས་མགོན་མཱ་ཤི་ཀའི་ནང་དུ་ཅི་ལྟར་སྤྱད་པ་སྤྱོད་པ༌དང༌། ཡུལ་ཀུན་དང་ཆོས་ཚོགས་སོ་སོ་ནས་ཅི་ལྟར་སློབ་སྟོན་བྱས་པའི་ཚུལ༌ནི། ཁོས་ཁྱོད་རྣམས་ལ་དྲན་སྐུལ་བྱེད་པར་འགྱུར༌རོ།།

18 ཁྱོད་རྣམས་ལས་འགའ་ཞིག་གིས་རང་རློམ་བྱེད༌ཅིང༌། བདག་ནི་ཁྱོད་ཅག་གི་གམ་དུ་མི་ཡོང་བར་བསམས༌མོད། 19 འོན་ཀྱང་གཙོ་བོའི་ཐུགས་དགོངས་བཞིན་ཡིན༌ན། ང་རང་མྱུར་བ་མྱུར་དུ་ཁྱོད་ཅག་གི་གམ་དུ་ཡོང་ངེས་པར་མ༌ཟད། བདག་གིས་ཤེས་འདོད་པ་ནི་རང་རློམ་བྱེད་མཁན་རྣམས་ཀྱི་ངག་ཚིག་མ་ཡིན་པར། ཁོ་རྣམས་ཀྱི་དབང་ཤུགས་ནི་ཅི་ལྟ་བུ་ཡིན་པ་དེའོ།། 20 ཅིའི་ཕྱིར་ཞེ་ན། དཀོན་མཆོག་གི་རྒྱལ་སྲིད་ནི་སྨྲ་བརྗོད་ལ་རག་ལས་པ་མ་ཡིན་པར་མཐུ་སྟོབས་ལ་རག་ལས་པའི་ཕྱིར༌རོ།། 21 ཁྱོད་ཅག་གིས་ཅི་ཞིག་བྱེད་འདོད༌དམ། བདག་གིས་དབྱུག་པ་བཟུང་ནས་ཁྱོད་ཅག་གི་གམ་དུ་ཡོང་འདོད༌དམ། ཡང་ན་བྱམས་བརྩེ་དང་ཞི་འཇམ་གྱི་བསམ་པ་བཅངས་ནས་ཁྱོད་རྣམས་ཀྱི་གམ་དུ་ཡོང་འདོད༌པ་ཡིན།

ལེའུ་ལྔ༌པ།

ཕོལ་ལོལ་གྱིས་ལོག་གཡེམ་ཅན་གྱི་སྤུན་ཟླ་ཕྱིར་སྐྲོད་པའི༌སྐོར།

1 དེ་ཡང་གོ་ཐོས༌ལྟར་ན་ཁྱོད་ཅག་གི་ཁྲོད་དུ་ལོག་གཡེམ་བྱེད་པའི་དོན་བྱུང་ཡོད་ལ། ལོག་གཡེམ་གྱི་སྤྱོད་པ་དེ་ལྟ་བུ་ནི་ཕྱི་ཕྱོགས་པའི་ཁྲོད་དུའང་མེད་དེ། ཁྱོད་ཅག་གི་ཁྲོད་ནས་མི་ཞིག་གིས་རང་གི་མ་གཡར་ལ་ལུས་འབྲེལ་བྱེད་བཞིན་འདུག་པའོ།། 2 ཁྱོད་ཅག་གིས་ད་དུང་རང་རློམ་བྱེད་པ་ལས་འགྱོད་གདུང་བྱས་ནས། དེ་ལྟར་བྱེད་མཁན་ནི་ཁྱོད་ཅག་གི་ཁྲོད་ནས་ཕྱིར་སྐྲོད༌དགོས་པ་མ་ཡིན་ནམ། 3 བདག་གི་ལུས་པོ་ཁྱོད་ཅག་དང་མཉམ་དུ་མེད༌ནའང༌། བདག་གི་སེམས་ཁྱོད་རྣམས་དང་ལྷན་དུ་ཡོད༌དེ། བདག་ནི་དངོས་སུ་ཁྱོད་ཅག་དང་མཉམ་དུ་ཡོད་པ༌བཞིན། དེ་ལྟར་བྱེད་མཁན་ལ་ཐག་བཅད༌པ་ཡིན། 4 ཁྱོད་རྣམས་འཚོགས་པའི་དུས༌སུ། བདག་གི་སེམས་ནི་ཁྱོད་ཅག་དང་མཉམ་དུ་མཆིས༌ཤིང༌། བདག་ཅག་གི་གཙོ་བོ་ཡེ་ཤུའི་མཚན་དང་ཁོང་གི་མཐུ་སྟོབས་ལ་བརྟེན༌ནས། 5 མི་དེ་ལྟ་བུ་ནི་བདུད་སཱ་ཏན་ལ་སྤྲད༌དེ། གཙོ་བོའི་ཉིན་མོར་ཁོའི་རྣམ་ཤེས་ལ་ཐར་པ་འཐོབ་པའི་ཕྱིར། ཁོའི་ལུས་ཕུང་ཉམས་དམས་སུ་གཏོང་བར་བྱའོ།།

6 ཁྱོད་ཅག་གིས་རང་རློམ་བྱེད་པ་ནི་མི་ལེགས༌ཏེ། སྐྱུར་རྩི་ཉུང་ཙམ་གྱིས་བག་ཕྱེ་ཚང་མ་སྐྱུར་ལང་དུ་འཇུག་པ་དེ་ཁྱོད་ཅག་གིས་མི་ཤེས༌སམ། 7 ཁྱོད་ཅག་ནི་སྐྱུར་རྩི་མེད་པའི་བག་ཕྱེ་གསར་པ་ཞིག་ཏུ་འགྱུར་བའི༌ཕྱིར། སྐྱུར་རྩི་རྙིང་པ་དེ་རྩ་བ་ནས་དོར་ཅིག དོན་དམ་དུ་ཁྱོད་ཅག་ནི་སྐྱུར་རྩི་མེད་པའི་བག་ཕྱེ་ཡིན་ནོ།། ཅིའི་ཕྱིར་ཞེ་ན། བདག་ཅག་གི་པེ་སག་དུས་ཆེན་གྱི་མཆོད་པའི་ལུ་གུ༌སྟེ། སྐྱབས་མགོན་མཱ་ཤི་ཀ་ནི་མཆོད་པར་ཕུལ་ཟིན་པའི་ཕྱིར༌རོ།། 8 དེ་བས་བདག་ཅག་དུས་ཆེན་དེ་ལ་རོལ་བ༌ན། སྐྱུར་རྩི་རྙིང་པ་དང་། ངན་སེམས་དང་གདུག་རྩུབ་ཀྱི་སྐྱུར་རྩི་མི་བཀོལ༌བར། ལྷག་བསམ་དང་བདེན་པ་ཡིན་པའི་སྐྱུར་མེད་བག་ལེབ་བཀོལ་ནས་རོལ་དགོས༌སོ།།

9 དེ་སྔོན་བདག་གིས་ཁྱོད་ཅག་ལ་ལོག་གཡེམ་བྱེད་པའི་མི་དང་འགྲོག་པར་མི་བྱའོ་ཞེས་རང་གི་འཕྲིན་ཡིག་ནང་དུ་བྲིས་མྱོང༌ལ། 10 གཏམ་དེ་ནི་འཇིག་རྟེན་འདི་རུ་ལོག་གཡེམ་བྱེད་པའི་མི༌དང༌། འདོད་རྔམ༌ཅན། མགོ་སྐོར་གཏོང༌མཁན། ཡང་ན་སྐུ་འདྲར་བརྟེན་མཁན་བཅས་ལ་འགྲོག་མི་རུང་ཞེས་པའི་དོན་མིན༌ཏེ། དེ་ལྟར་བྱས༌ན། ཁྱོད་ཅག་ནི་འཇིག་རྟེན་འདི་དང་ཁ་འབྲལ་དགོས་པ་ཡིན་ནོ།། 11 འོན༌ཀྱང༌། ད་ལྟ་ངས་ཁྱོད་ཅག་ལ་འཕྲིན་ཡིག་བྲིས༌ཏེ། དད་ལྡན་སྤུན་ཟླའི་མིང་ཐོགས་པ་ཞིག་གིས་ལོག་གཡེམ་བྱེད་པ༌དང༌། འདོད་རྔམ་བཅངས་པ། ཡང་ན་སྐུ་འདྲར་བརྟེན་པ། ཚིག་ངན་སྨྲ༌བ། ཆང་གིས་ར་རོར་གྱུར༌པ། མགོ་སྐོར་གཏོང་བ་བཅས་བྱེད༌ན། མི་དེ་ལྟ་བུ་དང་འགྲོག་པར་མི་བྱ༌ཞིང༌། མི་དེ་དང་མཉམ་དུ་ཁ་ཟས་ཀྱང་ཟ་མི་འོས་ཞེས་སྨྲས༌པའོ།།

12 ཅིའི་ཕྱིར་ཞེ་ན། ཆོས་ཚོགས་ཕྱི་རོལ་གྱི་མི་རྣམས་ལ་ཁྲིམས་ཐག་གཅོད་པ་ནི་བདག་དང་འབྲེལ་བ་མེད༌ལ། ཆོས་ཚོགས་ནང་གི་མི་རྣམས་ལ་ཁྱོད་ཅག་གིས་ཁྲིམས་ཐག་གཅོད་དགོས་པ་མ་ཡིན་ནམ། 13 འོན༌ཀྱང༌། དཀོན་མཆོག་གིས་ཆོས་ཚོགས་ཕྱི་རོལ་གྱི་མི་རྣམས་ལ་ཁྲིམས་ཐག་གཅོད་པར་འགྱུར། དེ་ལ་གསུང་རབ་ཀྱི་མདོ་ལས་ཇི་སྐད༌དུ། ཁྱོད་རྣམས་ཀྱིས་སྡིག་ཅན་དེ་ཁྱོད་ཅག་གི་ཁྲོད་ནས་ཕྱིར་སྐྲོད་ཅིག་ཅེས་གསུངས་པ་བཞིན༌ནོ།།

ལེའུ་དྲུག༌པ།

དད་ལྡན་ཕན་ཚུན་ཁྲིམས་རར་གཏུག་མི་རུང་བའི༌སྐོར།

1 དེ་ཡང་ཁྱོད་ཅག་གི་ཁྲོད་དུ་ཕན་ཚུན་བར་ལ་རྩོད་གཞི་བྱུང་ན་དད་ལྡན་དམ་པ་རྣམས་ལ་མི་ཞུ༌བར། དྲང་བདེན་མིན་པའི་མི་རྣམས་ཀྱི་མདུན་ནས་ཁྲིམས་རར་གཏུག་ནུས༌སམ། 2 མ་འོངས་པའི་དུས༌སུ། དད་ལྡན་དམ་པ་རྣམས་ཀྱིས་འཇིག་རྟེན་ལ་ཁྲིམས་ཐག་གཅོད་པར་འགྱུར་བ་ཁྱོད་ཅག་གིས་མི་ཤེས༌སམ། ཁྱོད་ཅག་གིས་འཇིག་རྟེན་ལ་ཁྲིམས་ཐག་གཅོད་པར་བྱེད༌ན། ཁྱོད་ཅག་གིས་ཀྱང་རྩོད་གཞི་ཆུང་ངུ་ཞིག་ཐག་གཅོད་བྱེད་མི་ཐུབ་བམ། 3 མ་འོངས་པའི་དུས༌སུ། བདག་ཅག་གིས་ཕོ་ཉ་དག་ལ་ཁྲིམས་ཐག་གཅོད་པར་འགྱུར་བ་དེ་ཁྱོད་ཅག་གིས་མི་ཤེས༌སམ། དེ་ལྟར་ཡིན༌ན། ད་ལྟའི་དོན་རྣམས་སྨོས་ཅི༌དགོས། 4 དེའི༌ཕྱིར། ཁྱོད་ཅག་གིས་ད་ལྟའི་དོན་རྣམས་ལ་ཁྲིམས་ཐག་གཅོད༌ན། ཆོས་ཚོགས་ཀྱིས་མཐོང་ཆུང་བྱེད་པའི་མི་ཞིག་བདམས་ནས་ཁྲིམས་ཐག་གཅོད་པར་མངག༌གམ། 5 བདག་གིས་འདི་སྐད་སྨྲས་པ༌ནི། ཁྱོད་རྣམས་ལ་ངོ་གནོང་དུ་འཇུག་པའི་ཕྱིར་ཡིན༌ཏེ། ཁྱོད་ཅག་གི་ཁྲོད་དུ་སྤུན་ཟླའི་བར་གྱི་རྩོད་གཞི་རྣམས་ཐག་གིས་གཅོད་ནུས་པའི་ཤེས་རབ་ཅན་གཅིག་ཀྱང་མེད༌དམ། 6 ཁྱོད་རྣམས་ཀྱིས་སྤུན་ཟླ་དང་སྤུན་ཟླའི་བར་དུ་གཏུག་རེས་བྱེད་པར་མ༌ཟད། དད་མེད་རྣམས་ཀྱི་མདུན་ནས་གཏུག་པར་བྱེད༌དོ།།

7 ཁྱོད་ཅག་གིས་ཕན་ཚུན་གཏུག་རེས་བྱེད་པ་ནི་རྩ་བ་ནས་ནོར་བ་ཡིན། ཁྱོད་ཅག་གིས་ཅིའི་ཕྱིར་བརྙས་བཅོས་དང་གྱོང་གུད་འཁུར་མི་རུང་ངམ། 8 དེ་ལས་ལྡོག་སྟེ། ཁྱོད་ཅག་གིས་མི་གཞན་ལ་བརྙས་བཅོས་བྱེད་པ་དང་གྱོང་གུད་བཟོ་བར་མ་ཟད། དེ་ལྟར་བྱེད་ཡུལ་ནི་རང་གི་སྤུན་ཟླ་རྣམས་ཡིན༌ནོ།།

9 དྲང་བདེན་མིན་པའི་མི་རྣམས་ལ་དཀོན་མཆོག་གི་རྒྱལ་སྲིད་འཐོབ་མི་སྲིད་པ་ནི་ཁྱོད་ཅག་གིས་མི་ཤེས༌སམ། རང་གིས་རང་ལ་མགོ་སྐོར་མི་གཏོང་བར༌གྱིས། མི་ཚངས་སྤྱོད་པ༌དང༌། སྐུ་འདྲར་བརྟེན་པ། ལོག་གཡེམ་བྱེད༌པ། སྐྱེས་པ་སྨད་འཚོང་མཁན། * ཕོ་ཡིས་ཕོ་ལ་འཁྲིག་པ་སྤྱོད་པ། 10 རྐུ་བྱེད༌པ། འདོད་རྔམ་བཅངས༌པ། ཆང་གིས་ར་རོར་གྱུར༌པ། ཚིག་ངན་སྨྲ༌བ། མགོ་སྐོར་གཏོང་མཁན་རྣམས་ལ་དཀོན་མཆོག་གི་རྒྱལ་སྲིད་འཐོབ་པར་མི་འགྱུར་རོ།། 11 ཁྱོད་ཅག་གི་ཁྲོད་དུའང་མི་ཁ་ཤས་ནི་སྔོན་ཆད་དེ་ལྟ་བུ་ཡིན༌མོད། འོན་ཀྱང་ད་ལྟ་གཙོ་བོ་ཡེ་ཤུ་མཱ་ཤི་ཀའི་མཚན་ལ་བརྟེན་པ༌དང༌། བདག་ཅག་གི་དཀོན་མཆོག་གི་དམ་པའི་ཐུགས་ཉིད་ལ་བརྟེན༌ནས། ཁྱོད་ཅག་ནི་གཙང་མར་བཀྲུས་པ༌དང༌། དམ་པར་གྱུར༌པ། མི་རྣམ་དག་ཏུ་གྱུར༌པའོ།།

ལོག་གཡེམ་གྱི་སྐོར་བཤད༌པ།

12 ངས་ལས་ཅི་ཡང་བྱ་རུང་བ་ཡིན་ཟེར་ཡང་། ལས་ཐམས་ཅད་ལ་ཕན་ཐོགས་ཡོད་པ་མ་ཡིན། ངས་ལས་ཅི་ཡང་བྱ་རུང་བ་ཡིན་ཟེར་ཡང་། ལས་གང་ཞིག་ཡིན་ཡང་བདག་ནི་དེའི་དབང་དུ་མི༌འགྲོའོ།། 13 ཟས་ནི་ལྟོ་བའི་ཕྱིར་དང་ལྟོ་བ་ནི་ཟས་ཀྱི་ཕྱིར་ཡིན་ཟེར༌ནའང་། དཀོན་མཆོག་གིས་དེ་གཉིས་མེད་པར་མཛད་ངེས་སོ།། འོན༌ཀྱང༌། ལུས་པོ་ནི་ལོག་གཡེམ་བྱེད་པའི་ཕྱིར་མ་ཡིན་པར་གཙོ་བོའི་ཕྱིར་ཡིན༌ལ། གཙོ་བོ་ཁོང་ཉིད་ཀྱང་ལུས་པོའི་ཕྱིར་ཡིན། 14 དེར་མ༌ཟད། དཀོན་མཆོག་གིས་གཙོ་བོ་སླར་གསོན་པར་མཛད་པ༌དང༌། བདག་ཅག་ཀྱང་ཁོང་གི་མཐུ་སྟོབས་ཀྱིས་སླར་གསོན་པར་མཛད་ངེས༌ཡིན། 15 ཁྱོད་རྣམས་ཀྱིས་རང་གི་ལུས་པོ་ནི་སྐྱབས་མགོན་མཱ་ཤི་ཀའི་ཡན་ལག་ཡིན་པ་མི་ཤེས༌སམ། བདག་གིས་སྐྱབས་མགོན་མཱ་ཤི་ཀའི་ཡན་ལག་དེ་ནི་སྨད་འཚོང་མའི་ཡན་ལག་ཏུ་བྱེད་རུང་ངམ་ཞེ༌ན། གཏན་ནས་མི་རུང༌ངོ་།། 16 དེ་ཡང་གསུང་རབ་ཀྱི་མདོ་ལས་ཇི་སྐད༌དུ། ཁོ་གཉིས་ཀྱི་ལུས་པོ་གཅིག་ཏུ་འགྱུར་བ་ཡིན་ཞེས་གསུངས་ཡོད༌པས། མི་ཞིག་སྨད་འཚོང་མ་དང་འགྲོགས༌ན། དེ་གཉིས་ཀྱི་ལུས་པོ་གཅིག་ཏུ་འགྱུར་བའང་ཁྱོད་ཅག་གིས་མི་ཤེས༌སམ། 17 འོན༌ཀྱང༌། མི་ཞིག་གིས་གཙོ་བོ་ལ་འབྲེལ་བ་བཙུགས༌ན། མི་དེ་ནི་ཁོང་གི་ཐུགས་ཉིད་དང་གཅིག་ཏུ་གྱུར༌པའོ།།

18 དེའི༌ཕྱིར། ཁྱོད་རྣམས་ཀྱིས་ལོག་གཡེམ་རྩ་བ་ནས་སྤོངས༌ཤིག མི་རྣམས་ཀྱིས་ནག་ཉེས་གང་ཞིག་བྱེད་ཀྱང་དེ་དག་ཐམས་ཅད་ནི་ལུས་པོའི་ཕྱི་རོལ་ཡིན༌མོད། འོན་ཀྱང་ལོག་གཡེམ་བྱས་ན་རང་གི་ལུས་པོར་འགལ་བའི་སྡིག་པ་བྱེད༌པ་ཡིན་ནོ།། 19 ཁྱོད་ཅག་གི་ལུས་པོ་ནི་དམ་པའི་ཐུགས་ཉིད་ཀྱི་མཆོད་ཁང་ཡིན་པ་མི་ཤེས༌སམ། དམ་པའི་ཐུགས་ཉིད་ནི་དཀོན་མཆོག་གིས་གནང་ཞིང་ཁྱོད་ཅག་གི་སེམས་ནང་དུ་བཞུགས་པ་ཡིན། ཁྱོད་ཅག་ནི་རང་ཉིད་ལ་དབང་བ་མ་ཡིན༌ཏེ། 20 རིན་ཆེན་པོ་བཏང་ནས་ཉོས་པ་ཡིན༌པས། ཁྱོད་ཅག་གི་ལུས་སྟེང་ནས་དཀོན་མཆོག་ལ་བཀུར་སྟི་བྱེད་པར་གྱིས་ཤིག།

ལེའུ་བདུན༌པ།

གཉེན་སྒྲིག་གི༌སྐོར།

1 དེ་ཡང་ཁྱོད་རྣམས་ཀྱིས་བདག་ལ་བསྐུར་བའི་འཕྲིན་ཡིག་གི་ནང་དུ་བྲིས་པའི་དོན༌དེར་མཚོན་ན། ད་ལྟ་བདག་གིས་ཀྱང་དོན་དེའི་སྐོར་ཁྱོད་ཅག་ལ་སྨྲ་བར་བྱ༌སྟེ། སྤྱིར་སྐྱེས་པ་ནི་བུད་མེད་དང་མ་འགྲོགས་ན་བཟང་མོད། 2 འོན་ཀྱང་ལོག་གཡེམ་གྱི་དོན་དག་མི་འབྱུང་བའི༌ཕྱིར། སྐྱེས་པ་རེ་ལ་ཆུང་མ་རེ་དང་། བུད་མེད་རེ་ལའང་སྐྱེས་པ་རེ་ཡོད་ན་འོས་སོ།། 3 བྱ་འོས་པའི་ཆགས་པ་ནི་ཁྱོ་གས་ཆུང་མ་ལ་དེ་བཞིན་བྱེད་དགོས༌ལ། ཆུང་མས་ཀྱང་ཁྱོ་ག་ལ་དེ་ལྟར་བྱེད་འོས་པ་ཡིན། 4 ཆུང་མའི་ལུས་པོ་ནི་རང་ཉིད་ལ་མི་དབང་བར་ཁྱོ་ག་ལ་དབང་བ༌དང༌། དེ་བཞིན་དུ་ཁྱོ་གའི་ལུས་པོའང་རང་ཉིད་ལ་མི་དབང་བར་ཆུང་མ་ལ་དབང༌བ་ཡིན། 5 དེའི༌ཕྱིར། ཁྱོད་རྣམས་ལས་སུ་ཞིག་བཟའ་ཟླ་ཡིན༌ན་སོ་སོར་སྡོད་པར་མི༌བྱའོ།། ཁོ་གཉིས་གྲོས་མཐུན་བྱུང་ནས་བློ་སེམས་རྩེ་གཅིག་གིས་གསོལ་བ་འདེབས་པའི་ཕྱིར་རེ་ཞིག་སོ་སོར་སྡོད་རུང༌ལ། དེའི་རྗེས་སུ་ཁོ་གཉིས་སླར་ཡང་མཉམ་དུ་སྡོད་དགོས་པ་ཡིན། དེ་ནི་ཁྱོད་རྣམས་ཀྱིས་རང་ཚོད་མི་ཟིན་པ་དང་། བདུད་སཱ་ཏན་གྱིས་གོ་སྐབས་དང་བསྟུན་ནས་ཁྱོད་ཅག་མི་བསླུ་བའི་ཕྱིར༌རོ།། 6 བདག་གིས་འདི་ལྟར་སྨྲས་པ་ནི་ཁྱོད་ཅག་ལ་བཟོད་སྒོམ་གནང་བ༌ལས་བཀའ་ཕབ་པ་མ་ཡིན། 7 སྤྱིར་མི་ཐམས་ཅད་ནི་བདག་དང་མཚུངས་ན་ལེགས་སྙམ༌མོད། འོན་ཀྱང་མི་རེ་རེར་དཀོན་མཆོག་ནས་ཐོབ་པའི་གནང་སྦྱིན་མི་མཚུངས༌ཏེ། མི་ལ་ལར་འདི་ལྟར་ཐོབ་པ་དང་ལ་ལར་དེ་ལྟར་ཐོབ༌པའོ།།

8 བདག་གིས་གཉེན་སྒྲིག་བྱས་མེད་པའི་མི་དང་ཡུགས་མོ་རྣམས་ལ་སྨྲ་བར་བྱ༌སྟེ། ཁོ་རྣམས་རྒྱུན་དུ་བདག་དང་མཚུངས་ན་ལེགས། 9 འོན་ཀྱང་། རང་ཚོད་རང་གིས་མི་ཟིན་ན་གཉེན་སྒྲིག་བྱེད་རུང༌ཞིང་། འདོད་ཆགས་ཀྱི་དབང་གིས་སྨྱོ་བ་ལས་གཉེན་སྒྲིག་བྱས་ན་ལེགས༌སོ།།

10 བདག་གིས་གཉེན་སྒྲིག་བྱས་ཟིན་པ་རྣམས་ལ་འདི་ལྟར་བཀའ་བསྒོ་བར༌བྱ་སྟེ། དོན་དམ་དུ་བདག་གི་བཀའ་མ་ཡིན་པར་གཙོ་བོའི་བཀའ་ཡིན༌ཏེ། ཆུང་མ་ནི་རང་གི་ཁྱོ་ག་དང་བཟའ་ཐོར་བྱེད་མི་རུང༌ལ། 11 གལ༌ཏེ། བཟའ་ཐོར་བྱས་ན་སྐྱེས་པ་གཞན་དང་གཉེན་སྒྲིག་བྱེད་མི་རུང༌། ཡང་ན་རང་གི་ཁྱོ་གར་འགྲིག་མཐུན་ཡོང་ན་ལེགས། དེ་བཞིན་དུ་ཁྱོ་གའང་རང་གི་ཆུང་མ་དང་བཟའ་ཐོར་བྱེད་མི་རུང༌ངོ༌།།

12 བདག་གིས་མི་གཞན་དག་ལ་སྨྲ་བར༌བྱ་སྟེ། དོན་དམ་དུ་གཙོ་བོས་གསུངས་པ་མིན༌ཏེ། དད་ལྡན་ཞིག་ལ་དད་པ་མེད་པའི་ཆུང་མ་ཞིག་ཡོད༌པ་དང་། ཁོ་མོའང་དད་ལྡན་དེ་དང་མཉམ་དུ་སྡོད་པར་འདོད༌ན། ཁོས་ཆུང་མ་དེ་དང་བཟའ་ཐོར་བྱེད་མི་རུང་ངོ༌།། 13 ཡང་དད་ལྡན་བུད་མེད་ཅིག་ལ་དད་པ་མེད་པའི་ཁྱོ་ག་ཞིག་ཡོད༌པ་དང་། ཁྱོ་ག་དེའང་ཁོ་མོ་དང་མཉམ་དུ་སྡོད་པར་འདོད༌ན། ཁོ་མོས་ཀྱང་ཁྱོ་ག་དེ་དང་བཟའ་ཐོར་བྱེད་མི་རུང་ངོ༌།། 14 ཅིའི་ཕྱིར་ཞེ་ན། དད་པ་མེད་པའི་ཁྱོ་ག་དེ་ནི་ཆུང་མའི་རྐྱེན་གྱིས་དམ་པར་གྱུར་པ༌དང༌། དད་པ་མེད་པའི་ཆུང་མ་དེའང་ཁྱོ་གའི་རྐྱེན་གྱིས་དམ་པར་གྱུར་པའི་ཕྱིར༌རོ།། དེ་ལྟར་མིན༌ཚེ། ཁྱོད་ཅག་གི་བུ་ཕྲུག་ནི་གཙང་མ་མིན༌མོད་ཀྱང༌། ད་ལྟ་ཁོ་རྣམས་ནི་དམ་པར་གྱུར༌པའོ།། 15 འོན་ཀྱང་། དད་པ་མེད་པའི་མི་སུ་ཞིག་རང་གི་བཟའ་ཟླ་དང་ཁ་འབྲལ་འདོད་ན་དེ་ལྟར་བྱེད་པར༌གྱིས། དད་པ་དང་ལྡན་པའི་ཁྱོ་གའམ་ཆུང་མ་སུ་ཞིག་ཡིན༌ཡང༌། དོན་དེ་ལྟ་བུར་ཕྲད་ནའང་རང་དབང་ཡོད་པར༌གྱིས། དཀོན་མཆོག་གིས་བདག་ཅག་འགྲིག་མཐུན་ངང་ནས་འཚོ་ཞིང་གཞེས་པར་ཞལ་འབོད་གནང་བ་ཡིན། 16 ཁྱོད་ཆུང་མ་རྣམས་ཀྱིས་རང་གི་ཁྱོ་ག་སྐྱོབ་མི་ནུས་པ་ཅི་ལྟར་ཤེས༌སམ། ཁྱོད་ཁྱོ་ག་རྣམས་ཀྱིས་ཀྱང་རང་གི་ཆུང་མ་སྐྱོབ་མི་ནུས་པ་ཅི་ལྟར་ཤེས༌སམ།

17 དེ་ཡང་གཙོ་བོས་མི་རེ་རེར་གནང་བའི་བགོ་སྐལ་དང་དཀོན་མཆོག་གིས་མི་རེ་རེར་ཞལ་འབོད་གནང་བ་བཞིན་དུ་སྤྱད་པ་སྤྱོད༌ཅིག བདག་གིས་ཀྱང་ཆོས་ཚོགས་ཐམས་ཅད་ལ་དེ་ལྟར་ཁ་བསྒོ་གནང༌བ་ཡིན་ནོ།། 18 མི་སུ་ཡིན་ཡང་མཚན་སྐྱི་བཅད་རྗེས་ཞལ་འབོད་ཐོབ་པ་ཡིན༌ན། མཚན་སྐྱི་བཅད་པའི་རྟགས་ནི་འདོར་བར་མི༌བྱའོ།། མི་སུ་ཡིན་ཡང་མཚན་སྐྱི་མ་བཅད་པའི་དུས་སུ་ཞལ་འབོད་ཐོབ་པ་ཡིན༌ན། མཚན་སྐྱི་གཅོད་པར་མི༌བྱའོ།། 19 མཚན་སྐྱི་གཅོད་མིན་གང་ཡང༌རུང༌། དེ་ནི་ཅི་ཡང་མིན༌ཏེ། དཀོན་མཆོག་གི་བཀའ་བསྲུང་བར་བྱ་རྒྱུ་ནི་གལ༌ཆེ་བ་ཡིན། 20 དོན་དམ་དུ་ཁྱོད་ཅག་མི་རེ་རེ་ནི་ཞལ་འབོད་ཐོབ་པའི་དུས༌སུ་ཅི་འདྲ་ཡིན་ན་དེ་ལྟར་སྡོད་པར༌བྱའོ།། 21 དད་ལྡན་པ་ཁྱོད་ནི་བྲན་གཡོག་ཡིན་པའི་དུས་སུ་ཞལ་འབོད་ཐོབ་པ་ཡིན༌ན། དེ་ལ་སེམས་ཁུར་བྱ་མི་འོས། གལ༌ཏེ། ཁྱོད་ལ་བྲན་གཡོག་ལས་ཐར་བའི་གོ་སྐབས་བྱུང༌ན། དེ་ནི་ཤིན་ཏུ་ལེགས་སོ།། 22 ཅིའི་ཕྱིར་ཞེ་ན། སུ་ཡང་བྲན་གཡོག་ཡིན་པའི་དུས་སུ་གཙོ་བོའི་ཞལ་འབོད་ཐོབ་པ་ཡིན༌ན། བྲན་གཡོག་དེ་ནི་གཙོ་བོའི་རང་དབང་ལྡན་པ་ཡིན༌ལ། དེ་ལྟར་སུ་ཡང་རང་དབང་ལྡན་པ་ཡིན་པའི་དུས་སུ་ཞལ་འབོད་ཐོབ་པ་ནི་སྐྱབས་མགོན་མཱ་ཤི་ཀའི་བྲན་གཡོག་ཡིན་པའི་ཕྱིར༌རོ།། 23 ཁྱོད་ཅག་ནི་རིན་ཆེན་པོ་བཏང་ནས་ཉོས་པ་ཡིན༌པས། འཇིག་རྟེན་གྱི་མིའི་བྲན་གཡོག་ནི་མི༌བྱའོ།། 24 སྤུན་ཟླ༌རྣམས། ཁྱོད་ཅག་ལ་ཞལ་འབོད་གནང་བའི་དུས༌སུ་རང་རང་ཅི་འདྲ་ཡིན་ན། དཀོན་མཆོག་གི་དྲུང་དུའང་དེ་བཞིན་དུ་སྡོད་པར༌བྱའོ།།

25 དེ་ཡང་ན་ཆུང་བུ་མོ་རྣམས་ཀྱི་སྐོར་ལ་གཙོ་བོའི་བཀའ་ནི་བདག་ལ་མེད༌ཀྱང༌། ངས་གཙོ་བོའི་ཐུགས་རྗེའི་ངང་རང་ཉིད་ནི་བློ་སེམས་དཀར་བའི་མི་ཡིན་པའི་ཆ༌ནས། རང་གི་བསམ་ཚུལ་ཁྱོད་ཅག་ལ་སྨྲ་བར༌བྱ་སྟེ། 26 ཅིའི་ཕྱིར་ཞེ་ན། བདག་གིས་ད་ལྟའི་དཀའ་སྡུག་ལ་བལྟས༌ན། མི་སུ་ཞིག་ཡིན་ཡང་རང་གི་རྒྱུན་ལྡན་གྱི་འཚོ་བ་ཅི་འདྲ་ཡིན་པ་དེ་ལྟར་བསྡད་ན་ལེགས་སྙམ། 27 ཁྱོད་ལ་ཆུང་མ་ཡོད་ན་ཁོ་མོ་དང་བཟའ་ཐོར་མི༌བྱའོ།། ཁྱོད་ལ་ཆུང་མ་མེད་ན་ཆུང་མ་འཚོལ་བར་མི༌བྱའོ།། 28 གལ༌ཏེ། ཁྱོད་ཀྱིས་ཆུང་མ་བླངས་ན་དེ་ནི་ཉེས་པ་མིན༌ལ། ན་ཆུང་བུ་མོ་བག་མར་སོང་ནའང་ཉེས་པ་མིན། འོན༌ཀྱང༌། གཉེན་བསྒྲིགས་ཟིན་པ་རྣམས་ཀྱིས་མི་ཚེ་འདིར་སྡུག་བསྔལ་མྱང་ངེས༌པས། ངས་ཁྱོད་ཅག་ནི་སྡུག་བསྔལ་དེ་ལས་སྐྱོབ་འདོད༌དོ།།

29 སྤུན་ཟླ༌རྣམས། བདག་གིས་ཁྱོད་ཅག་ལ་སྨྲ་བར་བྱ༌སྟེ། དུས་ཚོད་ཐུང་ཐུང་ཡིན་པས། ད་ནས༌བཟུང༌སྟེ་ཆུང་མ་ཡོད་པ་རྣམས་ཀྱིས་ཆུང་མ་མེད་པ་ལྟར་བྱེད༌ཅིང༌། 30 ངུ་མཁན་རྣམས་ཀྱིས་མི་ངུ་བ་ལྟར་བྱེད་པ༌དང༌། དགའ་སྤྲོ་དང་ལྡན་པ་རྣམས་ཀྱིས་དགའ་སྤྲོ་མེད་པ་ལྟར་བྱེད་པ༌དང༌། ཉོ་མཁན་རྣམས་ཀྱིས་ཅི་ཡང་མ་ཐོབ་པ་ལྟར་བྱེད་པ༌དང༌། 31 འཇིག་རྟེན་གྱི་དངོས་པོ་བཀོལ་མཁན་རྣམས་ཀྱིས་མི་བཀོལ་བ་བཞིན་དུ་བྱེད་པར༌གྱིས། ཅིའི་ཕྱིར་ཞེ་ན། འཇིག་རྟེན་འདིའི་རྣམ་པ་ནི་མེད་པར་འགྱུར་བའི་ཕྱིར༌རོ།།

32 བདག་གིས་ཁྱོད་རྣམས་ལ་སེམས་ཁུར་ཅི་ཡང་མེད་པར་འདོད༌དེ། ཆུང་མ་མེད་པ་རྣམས་ཀྱིས་གཙོ་བོའི་དོན་ལ་སེམས་ཁུར་བྱེད༌ཅིང༌། དེ་ནི་གཙོ་བོ་ཇི་ལྟར་ཐུགས་དགྱེས་སུ་འཇུག་པར་སེམས་ཁུར་བྱེད༌པ་ཡིན་ནོ།། 33 ཆུང་མ་ཡོད་པ་རྣམས་ཀྱིས་འཇིག་རྟེན་གྱི་དོན་ལ་སེམས་ཁུར་བྱེད༌ཅིང༌། དེ་ནི་རང་གི་ཆུང་མ་ཇི་ལྟར་དགའ་རུ་འཇུག་པར་སེམས་ཁུར་བྱེད་པས། 34 ཁོའི་སེམས་ནི་སོ་སོར་གྱེས༌པའོ།། གཉེན་སྒྲིག་མ་བྱས་པའི་བུད་མེད་དང་ན་ཆུང་བུ་མོ་གཉིས་ཀྱིས་གཙོ་བོའི་དོན་ལ་སེམས་ཁུར་བྱེད༌ཅིང༌། དེ་ནི་ལུས་སེམས་གཉིས་ཀ་གཙང་མ་ཡིན་པར་དམིགས༌པ་དང་། གཉེན་སྒྲིག་བྱས་པའི་བུད་མེད་ཀྱིས་འཇིག་རྟེན་གྱི་དོན་ལ་སེམས་ཁུར་བྱེད༌ཅིང༌། དེ་ནི་རང་གི་སྐྱེས་པ་ཇི་ལྟར་དགའ་རུ་འཇུག་པར་སེམས་ཁུར་བྱེད༌པ་ཡིན། 35 བདག་གིས་དེ་ལྟར་སྨྲས་པ་ནི་ཁྱོད་རྣམས་ལ་ཕན་འདོགས་པའི་ཕྱིར་ཡིན་པ་ལས་ཁྱོད་ཅག་འཆིང་བའི་ཕྱིར་མིན༌ཏེ། ཁྱོད་ཅག་གིས་སྤྱོད་ལམ་བཟང་ཞིང་སེམས་མི་གཡེང་བར་ནན་ཏན་ངང་གཙོ་བོ་ལ་ཞབས་ཕྱི་བསྒྲུབ་དགོས་པའི་ཕྱིར་ཡིན༌ནོ།།

36 གལ་ཏེ། སུ་ཞིག་གིས་རང་གི་ན་ཆུང་བུ་མོར་ *ལྟ་ཚུལ་མི་འོས་པ་བཟུང་ཡོད་པར་འདོད་ཅིང༌། བུ་མོ་དེའང་ན་ཚོད་ལས་བརྒལ་ཚེ། གཉེན་སྒྲིག་བྱེད་དུ་འཇུག་འདོད་ན་དེ་ལྟར་བྱས་ཀྱང་ཉེས་པ་མེད༌པས། ཁོ་གཉིས་གཉེན་སྒྲིག་བྱེད་དུ་བཅུག་ན་ལེགས། 37 གལ༌ཏེ། མི་སུ་ཞིག་གི་བསམ་པ་བརྟན་ཅིང་བསྒྲུབ་དགོས་པའི་དོན་གཞན་མེད་པ༌དང༌། རང་གི་སེམས་ལ་རང་དབང་ཡོད༌ཅིང་། བུ་མོ་དེ་མནའ་མ་མི་སྟེར་བའི་སེམས་ཐག་བཅད་ན་དེ་ལྟར་བྱས་ཀྱང་ལེགས། 38 དེ་ལྟར་ཡིན་ན། རང་གི་ན་ཆུང་བུ་མོ་མནའ་མར་སྟེར་བ་ནི་བཟང༌ཡང༌། མ་བྱིན་ན་ལྷག་ཏུ་བཟང༌ངོ༌།།

39 དེ་ཡང་ཁྱོ་ག་གསོན་པའི་དུས་སུ་ཆུང་མ་ལ་ཚོད་འཛིན་ཐེབས་ཡོད༌ཀྱང༌། ཁྱོ་ག་ཤི་བར་གྱུར་ན། ཆུང་མར་གཙོ་བོ་ནང་གི་མི་དང་གཉེན་སྒྲིག་བྱེད་པའི་རང་དབང་ཡོད། 40 འོན༌ཀྱང༌། བདག་གི་བསམ་ཚུལ་ནི། ཁོ་མོ་ནི་ནམ་རྒྱུན་ལྟར་བསྡད་ན་ལྷག་ཏུ་བདེ༌ཞིང༌། ངས་རང་ཉིད་ཀྱི་སེམས་སུ་དཀོན་མཆོག་གི་དམ་པའི་ཐུགས་ཉིད་ཡོད་པར་བསམས༌སོ།།

ལེའུ་བརྒྱད༌པ།

མཆོད༌རྫས་ཀྱི་སྐོར།

1 དེ་ཡང་སྐུ་འདྲ་ལ་ཕུལ་བའི་མཆོད་རྫས་སྐོར་སྨྲས་ན། བདག་ཅག་ཐམས་ཅད་ལ་ཤེས་བྱ་ངེས་ཅན་ཞིག་ཡོད་པ་དེ་བདག་ཅག་གིས་ཤེས་སོ།། འོན༌ཀྱང༌། ཤེས་བྱ་ཡིས་ང་རྒྱལ་སྐྱེ་རུ་འཇུག༌ཅིང༌། བྱམས་པ་ཡིས་མི་སྐྱེད་བསྲིང་བྱེད༌པ་ཡིན། 2 མི་ཞིག་གིས་རང་ཉིད་ནི་ཤེས་མཁན་ཞིག་ཡིན་སྙམ༌ན། ཁོས་ཤེས་དགོས་པ་ལྟར་ད་དུང་ཅི་ཡང་མི་ཤེས། 3 མི་ཞིག་གིས་དཀོན་མཆོག་ལ་གཅེས་པར་བྱེད༌ན། དཀོན་མཆོག་གིས་མི་དེ་ཉིད་མཁྱེན༌ཏོ།།

4 ད་ལྟ་སྐུ་འདྲ་ལ་ཕུལ་བའི་མཆོད་རྫས་བཟའ་བའི་སྐོར་བརྗོད༌ན། འཇིག་རྟེན་འདིའི་སྐུ་འདྲ་ལ་སྙིང་པོ་ཅི་ཡང་མེད་པ༌དང༌། དཀོན་མཆོག་གཅིག་རང་ལས་གཞན་མེད་པ་བདག་ཅག་གིས་ཤེས༌སོ།། 5 ཅིའི་ཕྱིར་ཞེ་ན། གནམ་ས་གཉིས་སུ་ལྷ་བྱ་བ་ཞིག་ཡོད་ཟེར་ཀྱང་། ལྷ་མང་པོ་དང་གཞི་བདག་མང་པོ་ཡོད༌པའི་དབང་དུ་བཏང་ནའང༌། 6 བདག་ཅག་ལ་དཀོན་མཆོག་གཅིག་རང་ཡོད་པ་ནི་ཡབ་ལགས༌ཏེ། འཇིག་རྟེན་གྱི་དངོས་པོ་ཐམས་ཅད་ནི་ཁོང་ནས་བྱུང་ཞིང་། བདག་ཅག་ཀྱང་ཁོང་གི་ཆེད་དུ་གནས་པ་ཡིན། བདག་ཅག་ལ་གཙོ་བོ་གཅིག་རང་ཡོད་པ་ནི་ཡེ་ཤུ་མཱ་ཤི་ཀ་ཡིན༌ཏེ། དངོས་པོ་ཐམས་ཅད་ནི་ཡེ་ཤུ་མཱ་ཤི་ཀ་བརྒྱུད་ནས་བྱུང་བ་དང་། བདག་ཅག་ཀྱང་ཁོང་ལ་བརྟེན་ནས་གནས་པ་ཡིན་ནོ།།

7 འོན༌ཀྱང༌། མི་ཐམས་ཅད་ལ་ཤེས་བྱ་འདི་ཡོད་པ་མིན༌ཏེ། མི་ལ་ལ་ནི་ད་ལྟའི་བར་དུ་སྐུ་འདྲ་ལ་དད་གུས་བྱས་ནས་གོམས་ཡོད༌པས། ཁོ་རྣམས་ཀྱིས་ཟོས་པ་ནི་སྐུ་འདྲ་ལ་ཕུལ་བའི་མཆོད་རྫས་ཡིན་པར་འདོད༌དེ། ཁོ་རྣམས་ཀྱི་སེམས་ཉམས་པ་དང་རང་ཉིད་ཀྱང་མི་གཙང་བར་གྱུར་པ་རེད་སྙམ། 8 དོན་དམ་དུ་ཟས་ལ་བརྟེན་ནས་བདག་ཅག་དཀོན་མཆོག་གི་ཐུགས་སུ་འཛིན་པ་མིན༌ཏེ། བདག་ཅག་གིས་ཟས་མ་ཟོས་ཀྱང་གནོད་པ་མེད་ལ་ཟོས་ནའང་ཕན་ཐོགས་མེད་པའི་ཕྱིར༌རོ།།

9 འོན༌ཀྱང༌། ཁྱོད་ཅག་གི་རང་དབང་འདི་དད་པ་བརྟན་པོ་མེད་པ་རྣམས་ལ་བཀག་རྡོ་རུ་མི་འགྱུར་བའི་ཕྱིར་གཟབ་གཟབ༌གྱིས། 10 གལ་ཏེ། དད་པ་མི་བརྟན་པ་ཞིག་གིས་ཤེས་བྱ་དེ་ལྟ་བུ་ལྡན་མཁན་ཁྱོད་ཀྱིས་ལྷ་ཁང་ནས་མཆོད་རྫས་ཟ་བཞིན་ཡོད་པ་མཐོང༌ཞིང་མི་དེའི་སེམས་ཉམས་ཞན་ཡིན་ཚེ། ཁོས་སྙིང་སྟོབས་བསྐྱེད་ནས་སྐུ་འདྲ་ལ་ཕུལ་བའི་མཆོད་རྫས་བཟའ་བ་མ་ཡིན་ནམ། 11 དེ་བས་ཁྱོད་ཀྱི་ཤེས་བྱའི་དབང་གིས་དད་པ་མི་བརྟན་པའི་སྤུན་ཟླ་དེ་འཇིག་པར་བྱས་པ༌དང༌། སྐྱབས་མགོན་མཱ་ཤི་ཀ་ནི་ཁོའི་དོན་དུ་སྐུ་གྲོངས་པ་ཡིན། 12 ཁྱོད་ཀྱིས་དེ་ལྟར་སྤུན་ཟླ་རྣམས་ལ་འགལ་བའི་སྡིག་པ་བྱེད་ཅིང༌། ཁོ་རྣམས་ཀྱི་ཉམས་ཞན་དུ་གྱུར་པའི་སེམས་ལ་གནོད་པ་བསྐྱལ༌ན། སྐྱབས་མགོན་མཱ་ཤི་ཀ་ལ་འགལ་བའི་སྡིག་པའང་བྱས༌པ་ཡིན། 13 དེའི༌ཕྱིར། ཁ་ཟས་ཀྱིས་བདག་གི་སྤུན་ཟླ་སར་འགྱེལ་དུ་འཇུག༌ན། ངས་རང་གི་སྤུན་ཟླ་སར་འགྱེལ་དུ་མི་འཇུག་པའི་ཕྱིར་ནམ་ཡང་ཤ་མི༌ཟའོ།།

ལེའུ་དགུ༌པ།

སྐུ་ཚབ་པའི་དབང་ཆ་དང་ལས་འགན༌གྱི་སྐོར།

1 བདག་ལ་རང་དབང་ཡོད་པ་མིན༌ནམ། བདག་ནི་སྐུ་ཚབ་པ་མ་ཡིན༌ནམ། བདག་ནི་བདག་ཅག་གི་གཙོ་བོ་ཡེ་ཤུར་མཇལ་མྱོང་བ་མིན༌ནམ། ཁྱོད་ཅག་ནི་གཙོ་བོའི་ནང་དུ་ང་ཡི་ལེགས་པར་བཅོས་པ་མ་ཡིན་ནམ། 2 མི་གཞན་ལ་མཚོན་ན་བདག་ནི་སྐུ་ཚབ་པ་མིན༌ནའང༌། ཁྱོད་ཅག་ལ་མཚོན་ན་བདག་ནི་སྐུ་ཚབ་པ་ཡིན་ཏེ། ཁྱོད་ཅག་ནི་གཙོ་བོའི་ནང་དུ་ང་རང་སྐུ་ཚབ་པ་ཡིན་པའི་དཔང་རྟགས་ཡིན༌ནོ།།

3 ངས་རང་ལ་འདྲི་རྩད་བྱེད་པའི་མི་རྣམས་ལ་འདི་ལྟར་དག་འབུད་བྱེད་པ༌སྟེ། 4 ངེད་ཅག་ལ་བཟའ་བཏུང་སྤྱོད་པའི་དབང་ཆ་ཡོད་པ་མིན༌ནམ། 5 ངེད་ཅག་ལ་སྐུ་ཚབ་པ་གཞན་དག་དང་གཙོ་བོའི་སྤུན་ཟླ་རྣམས། ཀེ་ཕཱ་བཅས་དང་འདྲ་བར་དད་ལྡན་ཆུང་མ་ཁྲིད་ནས་མཉམ་དུ་འགྲོ་བའི་དབང་ཆ་ཡོད་པ་མིན༌ནམ། 6 བདག་དང་པཱར་ན་པཱ་ཁོ་ནར་ངལ་རྩོལ་མི་བྱེད་པའི་དབང་ཆ་མེད་པ་ཡིན༌ནམ།

7 སུ་ཞིག་དམག་ལ་ཞུགས་ཤིང་འགྲོ་སོང་རང་གིས་གཏོང༌ངམ། སུ་ཞིག་གིས་རྒུན་ཚལ་བཙུགས་ཀྱང་འབྲས་བུ་མི༌ཟའམ། སུ་ཞིག་གིས་ཕྱུགས་ཁྱུ་འཚོས་ཀྱང་དེའི་འོ་མ་མི་འཐུང༌ངམ། 8 བདག་གིས་དེ་ལྟར་སྨྲས་པ་ནི་མིའི་བསམ་ཚུལ་བཞིན་སྨྲས་པ་ཡིན༌ནམ། བཀའ་ཁྲིམས་ལས་ཀྱང་དེ་ལྟར་གསུངས་པ་མིན༌ནམ། 9 མོ་ཤེའི་བཀའ་ཁྲིམས་ལས་ཇི་སྐད༌དུ།

གཡུལ་ཁ་གཅོག་པའི་དུས༌སུ། །

བ་གླང་མཆུ་ཏོ་མ༌སྡོམ། །

ཞེས་བཀོད་པའི་དཔེ་དེ༌ལས། དཀོན་མཆོག་གིས་བ་གླང་ལ་ཐུགས་ཁུར་མཛད་པ་ཡིན༌ནམ། 10 དེ་ཐམས་ཅད་ནི་བདག་ཅག་གི་དོན་དུ་གསུངས་པ་མ་ཡིན་ནམ་ཞེ་ན་ཡིན་ཏེ། ཞིང་རྨོ་མཁན་དང་གཡུལ་གཅོག་མཁན་གྱིས་ལོ་ཏོག་གི་སྐལ་འཐོབ་པར་རེ་བ་བཅངས་ནས་ཞིང་རྨོ་བ་དང་གཡུལ་གཅོག་པའི་ཕྱིར༌རོ།། 11 དེ་བཞིན་དུ་ངེད་ཅག་གིས་ཐུགས་ཉིད་དང་ལྡན་པའི་ས་བོན་དེ་ཁྱོད་ཅག་གི་སེམས་སུ་བཏབ༌ཅིང༌། ཁྱོད་ཅག་ལས་འཇིག་རྟེན་གྱི་རྒྱུ་ནོར་བསྡུས་པ་དེ་ནི་དོན་ཆེན་ཞིག་མ་ཡིན། 12 མི་གཞན་ལ་ཁྱོད་རྣམས་ལས་འཇིག་རྟེན་གྱི་རྒྱུ་ནོར་འཐོབ་པའི་དབང་ཆ་ཡོད༌ན། ངེད་ཅག་ལ་དབང་ཆ་དེ་ལྟ་བུ་ནི་ལྷག་པར་ཡོད། འོན༌ཀྱང༌། ངེད་ཅག་གིས་དབང་ཆ་དེ་ནི་བཀོལ་མ་མྱོང༌སྟེ། སྐྱབས་མགོན་མཱ་ཤི་ཀའི་འཕྲིན་བཟང་སྒྲོག་པར་བར་ཆད་མི་བཟོ་བའི༌ཕྱིར། ངེད་ཅག་གིས་དོན་ཀུན་ལའང་བཟོད་བསྲན་བྱས་སོ༎ 13 དེ་ཡང་མཆོད་ཁང་གི་གཉེར་པས་མཆོད་རྫས་ཟས་སུ་བྱེད་པ༌དང༌། མཆོད་རྫས་འབུལ་མཁན་ལ་མཆོད་ཁྲི་ནས་བགོ་སྐལ་འཐོབ་པ་ནི་ཁྱོད་རྣམས་ཀྱིས་མི་ཤེས༌སམ། 14 དེ་བཞིན་དུ་གཙོ་བོས་ཀྱང་འཕྲིན་བཟང་སྒྲོག་མཁན་རྣམས་ནི་འཕྲིན་བཟང་སྒྲོག་པའི་ལས་ལ་བརྟེན་ནས་འཚོ་དགོས་པའི་བཀའ་གནང༌ངོ༌།།

15 འོན༌ཀྱང༌། བདག་གིས་དབང་ཆ་དེ་དག་བཀོལ་མ་མྱོང༌། ཁྱོད་རྣམས་ཀྱིས་བདག་ལ་དེ་ལྟར་བྱེད་པའི༌ཕྱིར། ངས་དོན་དེ་རྣམས་བྲིས་པ་མིན༌ཏེ། བདག་གིས་བསྔགས་པའི་དོན་དེ་མི་གཞན་གྱིས་སྟོང་བར་བྱེད་པ༌ལས། ང་རང་འཆི་བར་གྱུར་ན་ལེགས་པས༌སོ།། 16 འོན༌ཀྱང༌། བདག་གིས་འཕྲིན་བཟང་སྒྲོག་ན་ང་ལ་ངོམ་པའི་རྒྱུ་མེད༌དེ། བདག་ནི་དེ་ལྟར་མི་བྱེད་ཐབས་མེད་ཡིན། བདག་གིས་འཕྲིན་བཟང་མ་བསྒྲགས་ན་བདག་ལ་ཆག་སྒོ་འབྱུང་ངེས༌ཡིན། 17 ང་རང་འཕྲིན་བཟང་སྒྲོག་པར་འཐད་པ་བྱུང༌ན་བདག་ལ་བྱ་དགའ་འཐོབ་སྲིད༌ཅིང༌། ང་རང་དོན་དེར་འཐད་པ་མ་བྱུང༌ཡང་ལས་འགན་བདག་ལ་བཅོལ༌ཟིན་པ་ཡིན། 18 དེའི༌ཕྱིར། བདག་གི་བྱ་དགའ་ནི་ཅི་ཡིན་ཞེ༌ན། ངས་འཕྲིན་བཟང་སྒྲོག་པའི་དུས༌སུ། འཕྲིན་བཟང་སྒྲོག་པའི་དབང་ཆ་དེ་ཉིད་མི་ཟད་པའི༌ཕྱིར། རིན་མེད་པར་མི་རྣམས་ལ་འཕྲིན་བཟང་འཐོབ་པར་བྱེད་པ༌དེའོ།།

19 བདག་ལ་རང་དབང་ཡོད་ཅིང་མི་གཞན་གྱི་མངའ་འོག་ཏུ་མེད༌མོད། འོན་ཀྱང་མི་མང་པོའི་སེམས་འགུག་པའི༌ཕྱིར། བདག་ནི་དགའ་བའི་ངང་མི་རྣམས་ཀྱི་གཡོག་པོར་གྱུར་པ༌དང་། 20 ཡ་ཧུ་དཱ་པ་རྣམས་ཀྱི་སེམས་འགུག་པའི༌ཕྱིར། བདག་གིས་ཡ་ཧུ་དཱ་པ་དང་འདྲ་བར་བྱས༌ཤིང་། བཀའ་ཁྲིམས་ཀྱི་འོག་ཏུ་ཡོད་པ་རྣམས་ཀྱི་སེམས་འགུག་པའི༌ཕྱིར། བདག་ནི་བཀའ་ཁྲིམས་འོག་ཏུ་མེད་ཀྱང་བཀའ་ཁྲིམས་འོག་ཏུ་ཡོད་པ་ལྟར་བྱས༌པ་དང་། 21 བཀའ་ཁྲིམས་མེད་པ་རྣམས་ཀྱི་སེམས་འགུག་པའི༌ཕྱིར། བདག་གིས་བཀའ་ཁྲིམས་མེད་པའི་མི་ལྟར་བྱས༌པ་ཡིན། དོན་དམ་དུ་བདག་ནི་དཀོན་མཆོག་གི་བཀའ་ཁྲིམས་མེད་པ་མིན༌ཏེ། སྐྱབས་མགོན་མཱ་ཤི་ཀའི་བཀའ་ཁྲིམས་འོག་ཏུ་གནས༌པ་ཡིན། 22 ཉམ་ཆུང་རྣམས་ཀྱི་སེམས་འགུག་པའི༌ཕྱིར། བདག་གིས་ཉམ་ཆུང་ལྟར་བྱས་སོ།། ཐབས་སྣ་ཚོགས་ཀྱི་སྒོ་ནས་མི་ཁ་ཤས་སྐྱོབ་པའི༌ཕྱིར། བདག་གིས་མི་གང་དང་ཅི་ལྟ་བུ་ཡིན་པ་དེ་བཞིན་དུ་བྱས༌པ་ཡིན། 23 བདག་གིས་ལས་བྱེད་པ་ཐམས་ཅད་ནི་འཕྲིན་བཟང་གི་རྐྱེན༌དང༌། མི་གཞན་རྣམས་དང་མཉམ་དུ་འཕྲིན་བཟང་གི་དགེ་མཚན་འཐོབ་པའི་ཕྱིར་ཡིན༌ནོ།།

24 དེ་ཡང་རྒྱུགས་ར་ནས་འགྲན་རྒྱུག་བྱེད་མཁན་ཐམས་ཅད་བརྒྱུགས༌ནའང༌། བྱ་དགའ་འཐོབ་མཁན་ནི་གཅིག་ཁོ་ན་ཡིན་པ་ཁྱོད་ཅག་གིས་མི་ཤེས༌སམ། ཁྱོད་རྣམས་ཀྱང་བྱ་དགའ་འཐོབ་པའི་ཕྱིར་དེ་ལྟར་རྒྱུགས༌ཤིག 25 འགྲན་སྡུར་ལ་ཞུགས་མཁན་ཐམས་ཅད་ཀྱིས་རྒྱལ་ཁ་ལེན་པའི༌ཕྱིར། བྱ་བ་ཀུན་ལ་རང་ཚོད་ཟིན་པར་བྱེད༌ཅིང༌། དེ་རྣམས་ཀྱིས་འཇིག་པར་འགྱུར་བའི་ཅོད་པན་འཐོབ་པའི་ཕྱིར་དེ་ལྟར་བྱེད༌མོད། འོན་ཀྱང་བདག་ཅག་གིས་འཇིག་པ་མེད་པའི་ཅོད་པན་འཐོབ་ཕྱིར་དེ་ལྟར་བྱེད༌པ་ཡིན་ནོ།། 26 དེའི༌ཕྱིར། ང་རང་རྒྱུགས་པ་ལ་དམིགས་འབེན་མེད་པ་མིན༌ཞིང༌། ཁུ་ཚུར་གྱིས་རྒྱག་པའང་བར་སྣང་ལ་རྒྱག་པ་ལྟར་མིན༌ཏེ། 27 བདག་གི་ལུས་པོ་རང་ལ་བསྟུན་པའི༌ཕྱིར། རང་གིས་རང་ཉིད་འདུལ་བར་བྱེད། དེ་ནི་བདག་གིས་མི་གཞན་རྣམས་ལ་འཕྲིན་བཟང་བསྒྲགས་རྗེས་རང་ཉིད་མི་འདོར་བའི་ཕྱིར་ལགས༌སོ།།

ལེའུ་བཅུ༌པ།

ཡེས་ར་ཨེལ་གྱི་ལོ་རྒྱུས་དྲངས་ནས་ཉེན་བརྡ་གཏོང་བ།

1 སྤུན་ཟླ༌རྣམས། བདག་གིས་ཁྱོད་རྣམས་ལ་ཤེས་སུ་འཇུག་འདོད་པ་ནི། སྔོན་ཆད་བདག་ཅག་གི་ཕ་མེས་ཡང་མེས་ཐམས་ཅད་སྤྲིན་འོག་ཏུ་གནས་ཤིང་ཐམས་ཅད་རྒྱ་མཚོ་བརྒྱུད་ནས་སོང་སྟེ། 2 ཐམས་ཅད་སྤྲིན་དང་རྒྱ་མཚོ་བརྒྱུད་ནས་ཁྲུས་གསོལ་ལ་ཞུགས་ཤིང་མོ་ཤེ་ལ་གཏོགས་པར་གྱུར་པ་དང་། 3 ཡང་ཐམས་ཅད་ཀྱིས་ཐུགས་ཉིད་ཀྱི་ཁ་ཟས་གཅིག་མཚུངས་ཟོས༌ཤིང༌། 4 ཡང་ཐམས་ཅད་ཀྱིས་ཐུགས་ཉིད་ཀྱི་བཏུང་བྱ་གཅིག་མཚུངས་བཏུངས་མྱོང༌བ་ཡིན། ཐུགས་ཉིད་ཀྱི་བཏུང་བྱ་དེ་ནི་ཁོ་རྣམས་དང་ལྷན་དུ་བྱོན་པའི་ཐུགས་ཉིད་ཀྱི་བྲག་རྡོ་ལས་བྱུང་བ་ཡིན༌ཏེ། བྲག་རྡོ་དེ་ནི་སྐྱབས་མགོན་མཱ་ཤི་ཀ་ལགས་སོ།། 5 འོན༌ཀྱང༌། ཕ་མེས་ཡང་མེས་ཁྲོད་ཀྱི་མི་མང་ཤོས་ལ་དཀོན་མཆོག་ཐུགས་མ་དགྱེས་པས་དེ་དག་གི་བེམ་པོ་དབེན་སྟོང་དུ་བསྐྱུར་བ་ཡིན་ནོ།།

6 དོན་དེ་དག་ནི་བདག་ཅག་གི་ཕྱི་འདོམས་ཀྱི་མེ་ལོང་ཡིན༌ཏེ། བདག་ཅག་གིས་འདོད་ངན་མི་བྱེད་པའི༌ཕྱིར། ཁོ་རྣམས་ཀྱིས་འདོད་ངན་བྱེད་པ་བཞིན་བྱ་མི་རུང་ངོ༌།། 7 མི་དེ་དག་ལས་འགའ་ཞིག་གིས་སྐུ་འདྲར་བརྟེན་པ༌བཞིན། ཁྱོད་ཅག་གིས་སྐུ་འདྲར་བརྟེན་མི་རུང་། དེ་ལ་གསུང་རབ་ཀྱི་མདོ་ལས་ཇི་སྐད༌དུ།

འབངས་རྣམས་བཟའ་བཏུང་རོལ་ཕྱིར༌བསྡད།།

རྩེད་མོར་གཡེང་ཕྱིར་ཡར་ལངས༌སོ།།

ཞེས་བཀོད་པ་བཞིན༌ཡིན། 8 མི་དེ་རྣམས་ལས་ཁ་ཤས་ཀྱིས་ལོག་གཡེམ་བྱས་པས་ཉིན་གཅིག་ལ་མི་ཉིས་ཁྲི་སུམ་སྟོང་ཤི་བ༌བཞིན། བདག་ཅག་གིས་ལོག་གཡེམ་མི༌བྱའོ།། 9 ཡང་མི་ཁ་ཤས་ཀྱིས་གཙོ་བོ་ལ་ཚོད་བགམ་བྱས་པས་དེ་རྣམས་དུག་སྦྲུལ་དག་གིས་བསད་པ༌བཞིན། བདག་ཅག་གིས་ཁོང་ལ་ཚོད་བགམ་མི༌བྱའོ།། 10 ཡང་མི་འགའ་ཞིག་གིས་འཁང་ར་བྱས་པས་ཁོ་རྣམས་སྲོག་གཅོད་མཁན་གྱིས་བསད་པ༌བཞིན། བདག་ཅག་གིས་འཁང་ར་མི༌བྱའོ།།

11 དོན་དམ་དུ་མི་དེ་རྣམས་ཕྲད་པའི་དོན་འདི་དག་ནི་བདག་ཅག་གི་ཕྱི་འདོམས་ཀྱི་མེ་ལོང་ཡིན༌ཏེ། གསུང་རབ་ཀྱི་ནང་དུ་བཀོད་ཅིང་བདག་ཅག་ལ་བསྐལ་པའི་མཐའ་མ་དེ་སླེབས་པར་ཉེན་བརྡ་བརྒྱབ་པའང་ཡིན་ནོ།། 12 དེའི༌ཕྱིར། སུ་ཞིག་གིས་རང་ཉིད་ཀྱི་དད་པ་བརྟན་པོ་ཡིན་སྙམ༌ན། རང་ཉིད་སྡིག་པའི་ནང་དུ་མི་ལྷུང་བའི་ཕྱིར་གཟབ་གཟབ་བྱ་དགོས། 13 ཁྱོད་ཅག་ལ་ཐེབས་པའི་ཉམས་ཚོད་ནི་མི་གཞན་རྣམས་ལའང་ཐེབས་མྱོང༌བ་ཡིན། དཀོན་མཆོག་ནི་ཡིད་རྟོན་རུང་བ་ཡིན༌ཏེ། ཁྱོད་རྣམས་ལ་བཟོད་བསྲན་བྱ་མི་ནུས་པའི་ཉམས་ཚོད་ཐེབས་སུ་མི་འཇུག ཉམས་ཚོད་ཐེབས་པའི་དུས༌སུ། ཁྱོད་ཅག་གིས་བཟོད་བསྲན་བྱེད་ཐུབ་པའི༌ཕྱིར། ཁྱོད་རྣམས་ལ་ཐར་པའི་ལམ་ཞིག་གནང་ངེས༌སོ།།

གཙོ་བོ་ཡེ་ཤུའི་རྗེས་དྲན་གྱི་ཞལ་ཟས་དང་མཆོད༌རྫས།

14 དེ་བས་ན། བདག་གི་སྙིང་ཉེ་བའི་སྤུན་ཟླ༌རྣམས། ཁྱོད་ཅག་གིས་སྐུ་འདྲ་ལ་ཅི་ནས་ཀྱང་མ་བརྟེན༌ཅིག 15 བདག་གིས་ཤེས་རབ་ཅན་རྣམས་ལ་དོན་འདི་སྨྲས་པ་ཡིན༌ཏེ། ཁྱོད་རྣམས་ཀྱིས་བདག་གི་གཏམ་ལ་ལེགས་ཉེས་འབྱེད་པར༌གྱིས། 16 བདག་ཅག་གིས་བཀའ་དྲིན་ཞུས་པའི་ཕོར་བ་ནི་སྐྱབས་མགོན་མཱ་ཤི་ཀའི་སྐུ་ཁྲག་ལྷན་དུ་འཐུང་བ་མ་ཡིན་ནམ། བདག་ཅག་གིས་བག་ལེབ་དུམ་བུར་བགོས་པ་ནི་སྐྱབས་མགོན་མཱ་ཤི་ཀའི་སྐུ་ལུས་མཉམ་དུ་དང་ལེན་བྱེད་པ་མ་ཡིན་ནམ། 17 བདག་ཅག་གི་མི་གྲངས་ཇི་འདྲ་མང་ཡང་བག་ལེབ་གཅིག་ཡོད༌པས། བདག་ཅག་ནི་སྐུ་ལུས་གཅིག་ཡིན༌ཏེ། བདག་ཅག་ཡོངས་ལ་བག་ལེབ་དེ་དུམ་བུར་བགོས་ནས་ཐོབ༌པ་ཡིན་ནོ།། 18 ཁྱོད་རྣམས་ཀྱིས་ཡེས་ར་ཨེལ་པ་རྣམས་ལ་ལྟོས་དང་། མཆོད་རྫས་ཟ༌མཁན་དེ་རྣམས་མཆོད་ཁྲི་ནས་བགོ་སྐལ་འཐོབ་མཁན་མ་ཡིན༌ནམ། 19 བདག་གིས་འདི་ལྟར་སྨྲས་པའི་དོན་ཅི་ཡིན་ཟེར༌ན། སྐུ་འདྲར་ཕུལ་བའི་མཆོད་རྫས་ལ་སྙིང་པོ་ལྡན༌ནམ། ཡང་ན་སྐུ་འདྲ་དེ་ལ་སྙིང་པོ་ཡོད་དམ་ཞེ་ན་མེད༌པ་ཡིན། 20 བདག་གིས་འདི་ལྟར་སྨྲ་བ་ནི། ཕྱི་ཕྱོགས་པ་རྣམས་ཀྱིས་དཀོན་མཆོག་ལ་མཆོད་པ་ཕུལ་བ་མ་ཡིན༌པར། གདོན་འདྲེ་ལ་མཆོད་པ་ཡིན། ཁྱོད་རྣམས་གདོན་འདྲེ་དང་འབྲེལ་བ་བྱེད་པར་ང་རང་མི༌དགའོ།། 21 ཁྱོད་རྣམས་ཀྱིས་གཙོ་བོའི་ཕོར་བ་དང་གདོན་འདྲེའི་ཕོར་བ་གཉིས་ཀ་ལས་འཐུང་མི་རུང༌ལ། གཙོ་བོའི་ཞལ་ཟས་དང་གདོན་འདྲེའི་ཁ་ཟས་གཉིས་ཀ་མཉམ་དུ་ཟ་མི་རུང༌། 22 བདག་ཅག་གིས་གཙོ་བོ་ལ་ཕྲག་དོག་སློང་བར་མི་འགྱུར་རམ། བདག་ཅག་ཁོང་ལས་ཀྱང་མཐུ་སྟོབས་ཆེའམ་ཞེ་ན་མི་ཆེའོ།།

དད་ལྡན་གྱི་རང་དབང༌སྐོར།

23 ལས་ཅི་ཡང་བྱེད་རུང་ཟེར་ཡང་། ལས་ཐམས་ཅད་ལ་ཕན་ཐོགས་ཡོད་པ་མིན། ལས་ཅི་ཡང་བྱེད་རུང་ཟེར་ཡང་། ལས་ཐམས་ཅད་ཀྱིས་མི་གསོ་སྐྱོང་བྱེད་པ་མིན་ནོ།། 24 མི་སུ་ཡིན་ཡང་རང་གི་ཁེ་ཕན་མི་སེམས་པར་མི་གཞན་གྱི་ཁེ་ཕན་བསམ་དགོས། 25 ཤ་བཙོང་བའི་ཁྲོམ་ར་ནས་ཉོས་པ་ཐམས་ཅད་བཟའ་རུང༌བ་ཡིན། དེ་ལ་སེམས་ཀྱི་རྐྱེན་གྱིས་དོན་ཅི་ཡང་འདྲི་བར་མི༌བྱེད་དོ།། 26 ཅིའི་ཕྱིར་ཞེ་ན། ཇི་སྐད༌དུ། ས་གཞི་དང་ནི་སྣོད་བཅུད་མ་ལུས་པ་ཐམས་ཅད་གཙོ་བོ་ལ་དབང་བ་ཡིན་ཞེས་གསུངས་ཡོད་པའི་ཕྱིར༌རོ།། 27 གལ༌ཏེ། དད་པ་མེད་པ་ཞིག་གིས་ཁྱོད་ཅག་མགྲོན་དུ་བོས་པ༌དང༌། ཁྱོད་རྣམས་ཀྱང་མགྲོན་ལ་འགྲོ་འདོད་པ་ཡིན༌ན། ཁྱོད་ཅག་གིས་རང་གི་མདུན་དུ་བཤམས་པ་ཐམས་ཅད་བཟའ་རུང༌། དེ་ལ་སེམས་ཀྱི་རྐྱེན་གྱིས་དོན་ཅི་ཡང་འདྲི་བར་མི༌བྱའོ།། 28 གལ༌ཏེ། མི་ཞིག་གིས་ཁྱོད་རྣམས་ལ་འདི་ནི་མཆོད་པར་ཕུལ་བའི་མཆོད་རྫས་ཡིན་ཟེར༌ན། དེ་ལྟར་སྨྲ་མཁན་དང་དེའི་སེམས་ཀྱི་ཕྱིར་བཟའ་བར་མི༌བྱའོ།། 29 བདག་གིས་སེམས་ཞེས་སྨྲས་པ་ནི་ཁྱོད་ཅག་གི་ཆེད་དུ་མ་ཡིན་པར་མི་གཞན་གྱི་ཕྱིར་ཡིན། ཅིའི་ཕྱིར་བདག་གི་རང་དབང་འདི་ལ་མི་གཞན་གྱི་སེམས་ཀྱིས་ཚོད་འཛིན་བྱེད༌དམ། 30 གལ༌ཏེ། བདག་གིས་དཀོན་མཆོག་ལ་བཀའ་དྲིན་ཞུས་རྗེས་མཆོད་རྫས་ཟོས་པར་གྱུར༌ན། ཅིའི་ཕྱིར་མི་གཞན་གྱིས་བདག་ལ་སྡིགས་དམོད་བྱེད་པ་ཡིན༌ནམ། 31 དེའི༌ཕྱིར། ཁྱོད་རྣམས་ཀྱིས་བཟའ་བཏུང་ངམ་ལས་གང་ཞིག་བྱེད་ཀྱང་དཀོན་མཆོག་ལ་བསྟོད་བསྔགས་བརྗོད་པའི་ཕྱིར་བསྒྲུབ་པར༌བྱའོ།། 32 ཡ་ཧུ་དཱ་པའམ་གྷི་རིག་པ། ཡང་ན་དཀོན་མཆོག་གི་ཆོས་ཚོགས་བཅས་གང་ཡིན༌ཡང༌། ཁྱོད་ཅག་གིས་དེ་རྣམས་སར་འགྱེལ་དུ་འཇུག་པར་མི༌བྱའོ།། 33 དེ་ནི་བདག་གིས་ལས་གང་ཞིག་བྱེད་ཀྱང་མི་གཞན་ཐམས་ཅད་དགའ་བར་བྱེད་པ༌དང༌། མི་དེ་རྣམས་ལ་ཐར་པ་འཐོབ་པའི་ཕྱིར། རང་གི་ཁེ་ཕན་མི་སེམས་པར་མི་གཞན་ཐམས་ཅད་ཀྱི་ཁེ་ཕན་བསམས༌པ་བཞིན༌ནོ།།

ལེའུ་བཅུ་གཅིག༌པ།

ཆོས་ཚོགས་ནང་གི་ཚོགས་མིའི་བྱ༌སྤྱོད།

1 དེ་ཡང་བདག་གིས་སྐྱབས་མགོན་མཱ་ཤི་ཀ་མིག་ལྟོས་སུ་བཟུང་བ༌ལྟར། ཁྱོད་རྣམས་ཀྱིས་ཀྱང་ང་རང་མིག་ལྟོས་སུ་འཛིན་པར༌གྱིས། 2 ཁྱོད་རྣམས་ཀྱིས་དོན་ཀུན་གྱི་ཐད་ནས་ང་རང་དྲན༌ཞིང༌། བདག་གིས་ཁྱོད་ཅག་ལ་གནང་བའི་སྲོལ་རྒྱུན་རྣམས་ཀྱང་བརྟན་པོར་སྲུང་བའི༌ཕྱིར། ངས་ཁྱོད་ཅག་ལ་བསྔགས་བརྗོད༌བྱེད་པའོ།། 3 བདག་གིས་དོན་འདི་ཁྱོད་རྣམས་ལ་ཤེས་སུ་འཇུག་འདོད༌དེ། སྐྱབས་མགོན་མཱ་ཤི་ཀ་ནི་སྐྱེས་པ་རྣམས་ཀྱི་དབུ་ཡིན༌ཞིང༌། སྐྱེས་པ་ནི་སྐྱེས་མ་རྣམས་ཀྱི་མགོ་ཡིན༌ལ། དཀོན་མཆོག་ནི་སྐྱབས་མགོན་མཱ་ཤི་ཀའི་དབུ་ཡིན་ནོ།། 4 སྐྱེས་པ་རྣམས་ཀྱིས་གསོལ་བ་འདེབས་པའམ་ལུང་བསྟན་གནང་བའི་དུས༌སུ། རང་གི་མགོའི་སྐྲ་བཏུམས་པར་བྱེད༌ན། དེ་ནི་རང་གི་མགོ་ངོ་གནོང་བར་བྱེད༌པ་ཡིན། 5 སྐྱེས་མ་རྣམས་ཀྱིས་གསོལ་བ་འདེབས་པའམ་ལུང་བསྟན་གནང་བའི་དུས༌སུ། རང་གི་མགོའི་སྐྲ་མ་བཏུམས༌ན། དེ་ནི་རང་གི་མགོ་ངོ་གནོང་བར་བྱེད༌པ་ཡིན། ཅིའི་ཕྱིར་ཞེ་ན། དེ་ནི་སྐྲ་བཞར་བ་དང་མཚུངས་ *པའི་ཕྱིར༌རོ།། 6 གལ༌ཏེ། སྐྱེས་མ་རྣམས་ཀྱིས་མགོའི་སྐྲ་བཏུམ་པར་མི་བྱེད༌ན། ཁོ་མོའི་སྐྲ་ནི་བཞར་འོས༌ཏེ། སྐྱེས་མ་རྣམས་ཀྱིས་སྐྲ་འབྲེག་པའམ་སྐྲ་བཞར་བ་ནི་ངོ་ཚ་ཞིག་ཏུ་འདོད་ན་མགོའི་སྐྲ་བཏུམ་དགོས་སོ།། 7 སྐྱེས་པ་རྣམས་ནི་དཀོན་མཆོག་གི་སྣང་བརྙན་དང་གཟི་བརྗིད་ཡིན༌པས། སྐྱེས་པ་རྣམས་ཀྱིས་མགོའི་སྐྲ་བཏུམ་པར་མི་འོས་སོ།། འོན༌ཀྱང༌། སྐྱེས་མ་རྣམས་ནི་སྐྱེས་པའི་གཟི་བརྗིད་ཡིན༌ཏེ། 8 ཐོག་མར་སྐྱེས་པ་ནི་སྐྱེས་མ་ལས་བྱུང་བ་མ་ཡིན༌པར། སྐྱེས་མ་ནི་སྐྱེས་པ་ལས་བྱུང་བ་ཡིན༌ལ། 9 སྐྱེས་པ་ནི་སྐྱེས་མའི་ཆེད་དུ་བཀོད་པ་མ་ཡིན༌པར། སྐྱེས་མ་ནི་སྐྱེས་པའི་ཆེད་དུ་བཀོད༌པ་ཡིན། 10 དེའི༌ཕྱིར། སྐྱེས་མ་དག་ནི་ཕོ་ཉའི་རྐྱེན༌གྱིས། ཁོ་མོ་རྣམས་ཀྱི་མགོ་ལ་དབང་ཆར་གཏོགས་པའི་རྟགས་ཤིག་བརྒྱན་ན་འོས༌སོ།།

11 འོན༌ཀྱང༌། གཙོ་བོའི་ཐུགས་བཀོད་ལྟར་ན་སྐྱེས་མ་ནི་སྐྱེས་པ་དང་འབྲེལ་བ་མེད་པ་མིན༌ལ། སྐྱེས་པའང་སྐྱེས་མ་དང་འབྲེལ་བ་མེད་པ་མིན་ནོ།། 12 ཅིའི་ཕྱིར་ཞེ་ན། སྐྱེས་མ་ནི་སྐྱེས་པ་ལས་བྱུང་བ༌དང༌། སྐྱེས་པ་ནི་བུད་མེད་ཀྱིས་བཙས་པ་ཡིན༌མོད། འོན་ཀྱང་དངོས་པོ་ཐམས་ཅད་ནི་དཀོན་མཆོག་ནས་བྱུང་བའི་ཕྱིར༌རོ།། 13 དེས་ན་ཁྱོད་ཅག་གིས་བརྟག་པར་བྱ༌སྟེ། སྐྱེས་མ་རྣམས་ཀྱིས་དཀོན་མཆོག་ལ་གསོལ་བ་འདེབས་པའི་དུས༌སུ། མགོའི་སྐྲ་མ་བཏུམས་ན་འོས༌སམ། 14 རང་གཤིས་ཀྱིས་ཀྱང་ཁྱོད་ཅག་ལ་བསྟན་པ་བཞིན། སྐྱེས་པ་རྣམས་ཀྱི་མགོའི་སྐྲ་རིང་ན་དེ་ནི་ཁོ་རྣམས་ཀྱི་ངོ་ཚ་མ་ཡིན་ནམ། 15 འོན༌ཀྱང༌། སྐྱེས་མ་རྣམས་ལ་སྐྲ་རིང་པོ་ཡོད༌ན། དེ་ནི་སྐྱེས་མ་རྣམས་ཀྱི་གཟི་བརྗིད་ཡིན༌ཏེ། སྐྲ་རིང་པོ་ནི་སྐྱེས་མ་རྣམས་ལ་མགོ་བཏུམ་བྱེད་དུ་གནང་བའི་ཕྱིར༌ཡིན། 16 གལ༌ཏེ། མི་ཞིག་གིས་འདིའི་སྐོར་ལ་རྩོད་པ་བྱེད་འདོད༌ན། ངེད་ཅག་ལ་ལུགས་སྲོལ་དེ་ལྟ་བུ་མེད༌ལ། དཀོན་མཆོག་གི་ཆོས་ཚོགས་དག་ལའང་ལུགས་སྲོལ་དེ་ལྟ་བུ་མེད༌དོ།།

གཙོ་བོ་ཡེ་ཤུའི་རྗེས་དྲན་གྱི་ཞལ་ཟས༌སྐོར།

17 ད་ལྟ་བདག་གིས་ཁྱོད་རྣམས་ལ་ཁ་བསྒོ་གནང་བ་ནི་ཁྱོད་ཅག་ལ་བསྔགས་པ་མིན༌ཏེ། ཁྱོད་ཅག་མཉམ་དུ་འཚོགས་པ་ལ་དགེ་མཚན་ལས་གནོད་པ་ཡོད་དོ།། 18 བདག་གིས་གོ་ཐོས་ལྟར༌ན། ཁྱོད་རྣམས་ཀྱི་ཆོས་ཚོགས་མཉམ་དུ་འཚོགས་པའི་དུས་སུ་ནང་མཐུན་མེད་ཟེར། བདག་ཀྱང་དོན་དེར་ཅུང་ཙམ་ཡིད་ཆེས་པ་ཡིན། 19 ཁྱོད་ཅག་གི་ཁྲོད་དུ་ཚོད་བགམ་འཐེག་པའི་དད་ལྡན་རྣམས་གསལ་པོར་མངོན་པའི༌ཕྱིར། ཕྱོགས་ཁག་སྒྲིག་པའི་དོན་དེ་འབྱུང་ངེས༌པ་ཡིན། 20 དེ་ལྟར་ཡིན་པས། ཁྱོད་ཅག་མཉམ་དུ་འཚོགས་པའི་དུས༌སུ། ཁྱོད་ཅག་གིས་ཟ་བ་ནི་གཙོ་བོའི་རྗེས་དྲན་གྱི་ཞལ་ཟས་མིན། 21 ཅིའི་ཕྱིར་ཞེ་ན། ཁ་ཟས་བཟའ་བའི་དུས་སུ་མི་རྣམས་ཀྱིས་རང་གི་ཁ་ཟས་སྔོན་ལ་ཟ་བ༌དང༌། ཐ་ན་མི་ལ་ལ་ལྟོགས་ཤིང་ལ་ལ་ཆང་གིས་བཟི་བའི་ཕྱིར༌རོ།། 22 ཁྱོད་རྣམས་བཟའ་བཏུང་ལ་རོལ་ན་ཁྱོད་ཅག་ལ་ཁྱིམ་ཚང་མེད༌དམ། ཡང་ན་དཀོན་མཆོག་གི་ཆོས་ཚོགས་ལ་མཐོང་ཆུང་དང་དབུལ་པོ་རྣམས་ངོ་ཚ་བར་བྱེད་དམ། བདག་གིས་ཁྱོད་ཅག་ལ་ཅི་ལྟར་སྨྲའམ། བདག་གིས་ཁྱོད་ཅག་ལ་བསྟོད་བསྔགས་བྱེད་དམ་ཞེ༌ན། བསྟོད་བསྔགས་གཏན་ནས་མི་བྱེད༌དོ།།

23 དེ་ཡང་བདག་གིས་སྔོན་ཆད་ཁྱོད་ཅག་ལ་ཆོས་གསུངས་མྱོང་བ་དེ་ནི་གཙོ་བོ་ནས་ཐོབ་པ་ཡིན༌ཏེ། གཙོ་བོ་ཡེ་ཤུ་ལ་ངོ་ལོག་བྱེད་པའི་མཚན་མོ་དེར་ཁོང་གིས་ཕྱག་ཏུ་བག་ལེབ་བསྣམས༌ཤིང༌། 24 བཀའ་དྲིན་ཞུས་རྗེས་དུམ་བུར་བགོས་ཏེ་འདི་སྐད༌དུ། འདི་ནི་བདག་གི་ལུས་པོ་ཡིན་ཏེ་ཁྱོད་རྣམས་ཀྱི་ཆེད་དུ་སྦྱིན་པ༌ཡིན། ང་རང་རྗེས་སུ་དྲན་པའི་ཕྱིར་ཁྱོད་རྣམས་ཀྱིས་ཀྱང་འདི་ལྟར་བྱོས་ཤིག་ཅེས་གསུངས་སོ།། 25 དེ་ནས་ཁོང་གིས་ཞལ་ཟས་བཞེས་ཚར་རྗེས་སྔར་བཞིན་ཕོར་བ་ཕྱག་ཏུ་བསྣམས་ཏེ་འདི་སྐད༌དུ། ཕོར་བ་འདི་ནི་བདག་གི་ཁྲག་གིས་བཞག་པའི་ཞལ་ཆད་གསར་པ་ཡིན༌ལ། ཁྱོད་རྣམས་ཀྱིས་འཐུང་ཐེངས་རེ་རེར་ང་རང་རྗེས་སུ་དྲན་པའི་ཕྱིར་འདི་ལྟར་བྱོས་ཤིག་ཅེས་གསུངས༌པའོ།། 26 དེ་ནི་གཙོ་བོ་ཡེ་ཤུ་ཁོང་ཉིད་ཕེབས་ཡོང་བའི་བར༌དུ། ཁྱོད་ཅག་གིས་བག་ལེབ་འདི་ཉིད་ཟ་ཞིང་ཕོར་བ་འདི་ལས་འཐུང་ཐེངས་རེ༌རེར་གཙོ་བོ་སྐུ་གྲོངས་པའི་གནས་ཚུལ་དེ་གསལ་པོར་སྟོན་པའི་ཕྱིར༌རོ།།

27 དེའི༌ཕྱིར། མི་སུས་ཀྱང་ལུགས་དང་མི་མཐུན་པར་གཙོ་བོའི་བག་ལེབ་ཟ་ཞིང་ཕོར་བ་ལས་འཐུང་བ་ཡིན༌ན། མི་དེ་གཙོ་བོའི་སྐུ་ལུས་དང་སྐུ་ཁྲག་གཉིས་ཀྱི་དོན་དང་འགལ༌བའོ།། 28 མི་སུས་ཀྱང་རང་ལ་བརྟགས་རྗེས་བག་ལེབ་དེ་ཟ་ཞིང་ཕོར་བ་དེ་ལས་འཐུང་འོས་པ་ཡིན། 29 ཅིའི་ཕྱིར་ཞེ་ན། གཙོ་བོའི་སྐུ་ལུས་ཡིན་པ་མ་རྟོགས༌པར། བག་ལེབ་ཟ་ཞིང་ཕོར་བ་ལས་འཐུངས་ན་རང་ལ་ཉེས་ཆད་འཕོག་པའི་ཕྱིར༌ཡིན། 30 དེ་བས་ཁྱོད་ཅག་གི་ཁྲོད་དུ་ལུས་སྟོབས་ཞན་པ་དང་ནད༌པ། ཚེ་ལས་འདས་པའང་མང་ངོ་།། 31 བདག་ཅག་གིས་སྔོན་དུ་རང་ལ་བརྟགས་ན་ཉེས་ཆད་འཕོག་པར་མི་འགྱུར་རོ།། 32 འོན༌ཀྱང༌། བདག་ཅག་ལ་ཁྲིམས་ཐག་གཅོད་པའི་དུས༌སུ། གཙོ་བོས་འཇིག་རྟེན་པ་དང་བདག་ཅག་ལ་མཉམ་དུ་ཉེས་ཆད་མི་གཅོད་པའི་ཕྱིར། ཁོང་གིས་བདག་ཅག་ལ་ཆད་པ་གནང་ངོ་།།

33 བདག་གི་སྤུན་ཟླ༌རྣམས། ཁྱོད་ཅག་མཉམ་དུ་འཚོགས་ནས་གཙོ་བོའི་རྗེས་དྲན་གྱི་ཞལ་ཟས་ལ་རོལ་བའི་དུས༌སུ། ཕན་ཚུན་ལའང་སྒུག་དགོས་སོ།། 34 གལ༌ཏེ། མི་ལ་ལ་བཀྲེས་ཤིང་ལྟོགས་པ་ཡིན༌ན། ཁྱོད་ཅག་མཉམ་དུ་འཚོགས་ནས་དཀོན་མཆོག་གི་ཉེས་ཆད་མི་འཕོག་པའི༌ཕྱིར། རང་ཁྱིམ་དུ་སྔོན་ལ་ཁ་ཟས་བཟའ་རུང༌། དོན་གཞན་དག་ནི་ང་རང་ཁྱོད་ཅག་གི་གམ་དུ་ཡོང་བའི་དུས་སུ་བཀོད་སྒྲིག༌བྱའོ།།

ལེའུ་བཅུ་གཉིས༌པ།

དམ་པའི་ཐུགས་ཉིད་ཀྱི་གནང༌སྦྱིན།

1 སྤུན་ཟླ༌རྣམས། ཁྱོད་ཅག་ལ་དམ་པའི་ཐུགས་ཉིད་ཀྱི་གནང་སྦྱིན་སྐོར་ལེགས་པར་ཤེས་སུ་འཇུག་འདོད་དོ།། 2 དེ་ཡང་ཁྱོད་རྣམས་ཀླ་ཀློ་ཡིན་པའི་དུས༌སུ། གཞན་གྱིས་ཁྲིད་ཅིང་བསླུ་བྲིད་ཐེབས་པ༌དང༌། སྐུ་འདྲ་ལྐུགས་པ་དག་ལ་བསྙེན་བཀུར་བྱས་པ་ནི་ཁྱོད་ཅག་གིས་ཤེས༌པ་ཡིན། 3 དེའི༌ཕྱིར། ངས་ཁྱོད་རྣམས་ལ་སྨྲ་བར་བྱ༌སྟེ། དཀོན་མཆོག་གི་དམ་པའི་ཐུགས་ཉིད་ལ་བརྟེན་ནས་སྨྲ་མཁན་སུ་ཞིག་གིས་ཀྱང་སྐྱབས་མགོན་ཡེ་ཤུ་ལ་དམོད་པ་བྱའོ་ཞེས་སྨྲ་མི་ནུས༌ལ། ཡང་དམ་པའི་ཐུགས་ཉིད་ལ་བརྟེན་ནས་སྨྲ་བ་ལས་གཞན། སུ་ཞིག་གིས་ཀྱང་སྐྱབས་མགོན་ཡེ་ཤུ་ནི་གཙོ་བོ་ལགས་ཞེས་སྨྲ་མི་ནུས་སོ།།

4 གནང་སྦྱིན་གྱི་རྣམ་པ་ཐ་དད་ཡིན༌ཡང༌། དམ་པའི་ཐུགས་ཉིད་ནི་གཅིག་པུ་ལགས། 5 ཞབས་ཕྱི་སྒྲུབ་ཚུལ་གྱི་རྣམ་པ་ཐ་དད་ཡིན༌ཡང༌། གཙོ་བོ་ནི་གཅིག་པུ་ཡིན། 6 ཕན་ནུས་ཀྱི་རྣམ་པ་ཐ་དད་ཡིན༌ཡང༌། དཀོན་མཆོག་ནི་གཅིག་པུ་ལགས༌པས། མི་ཚོགས་ཀྱི་ནང་དུ་འཕྲིན་ལས་ཐམས་ཅད་མཛད༌པའོ།།

7 མི་རེ་རེ་ལ་དམ་པའི་ཐུགས་ཉིད་མངོན་པ་ནི་མི་ཐམས་ཅད་ལ་ཕན་ཐོགས་པའི་ཕྱིར་ཡིན། 8 ཅིའི་ཕྱིར་ཞེ་ན། མི་ཞིག་ལ་དམ་པའི་ཐུགས་ཉིད་ཀྱིས་ཤེས་རབ་ལྡན་པའི་སྨྲ་བརྗོད་གནང་བ༌དང༌། མི་གཞན་ཞིག་ལ་དམ་པའི་ཐུགས་ཉིད་གཅིག་ཁོ་ནས་ཤེས་རྟོགས་ལྡན་པའི་སྨྲ་བརྗོད་གནང༌བ་དང་། 9 མི་གཞན་ཞིག་ལ་དམ་པའི་ཐུགས་ཉིད་གཅིག་ཁོ་ནས་དད་པ་བརྟན་པོ་གནང་བ༌དང༌། མི་གཞན་ཞིག་ལ་དམ་པའི་ཐུགས་ཉིད་གཅིག་ཁོ་ནས་ནད་གསོ་བའི་གནང་སྦྱིན་བསྩལ༌པ་དང་། 10 མི་གཞན་ཞིག་ལ་དོན་ངོ་མཚར་ཅན་སྒྲུབ་པའི་ནུས་མཐུ་གནང་བ༌དང༌། མི་གཞན་ཞིག་ལ་ལུང་བསྟན་གནང་བའི་ནུས་པ་བསྩལ་པ་དང་། མི་གཞན་ཞིག་ལ་སེམས་ཉིད་སྣ་ཚོགས་ལ་རྣམ་པར་བརྟག་པའི་ནུས་པ་གནང་བ༌དང༌། མི་གཞན་ཞིག་ལ་སྐད་སྣ་ཚོགས་སྨྲ་བའི་ནུས་པ་གནང་ཞིང༌། མི་གཞན་ཞིག་ལ་སྐད་སྒྱུར་བའི་ནུས་པ་གནང་བའི་ཕྱིར༌རོ།། 11 དེ་དག་ཐམས་ཅད་ནི་དམ་པའི་ཐུགས་ཉིད་གཅིག་ཁོ་ན་ཡིས་མཛད་ཅིང་ཁོང་གི་ཐུགས་དགོངས་བཞིན་དུ་མི་སོ་སོར་གནང༌བའོ།།

ལུས་པོ་གཅིག་ལ་ཡན་ལག་མང་བའི༌དཔེ།

12 དེ་ཡང་ལུས་པོ་ནི་གཅིག་ཡིན་ཡང་དེ་ལ་ཡན་ལག་དུ་མ་ཡོད༌ཅིང༌། ཡན་ལག་ཐམས་ཅད་ནི་མང་ཡང་ལུས་པོ་གཅིག་གི་ཆ་ཤས་ཡིན༌ཏེ། སྐྱབས་མགོན་མཱ་ཤི་ཀའང་དེ་བཞིན་ལགས་སོ།། 13 བདག་ཅག་ནི་ཡ་ཧུ་དཱ༌པའམ། གྷི་རིག་པའམ། བྲན་གཡོག༌གམ། རང་དབང་ཅན་བཅས་གང་ཞིག་ཡིན༌ཡང༌། ཐམས་ཅད་ལ་དམ་པའི་ཐུགས་ཉིད་གཅིག་ནས་སྐུ་ལུས་གཅིག་གི་ནང་ཁྲུས་གསོལ་ལ་ཞུགས་ཤིང་དམ་པའི་ཐུགས་ཉིད་གཅིག་ཁོ་ནའི་བཏུང་བྱ་གནང་བའོ༎

14 དེ་ཡང་ལུས་པོ་ནི་ཡན་ལག་གཅིག་ཁོ་ན་མ་ཡིན་པར་དེ་ལ་ཡན་ལག་མང་པོ་ཡོད༌དེ། 15 རྐང་པ་ན༌རེ། བདག་ནི་ལག་པ་མིན༌པས། ལུས་པོར་མི་གཏོགས་ཞེས་ཟེར༌བའི་དབང་དུ་བཏང་ན། དེའི་རྐྱེན་གྱིས་རྐང་པ་དེ་ནི་ལུས་པོར་མི་གཏོགས་པ་ཞིག་མིན་ནོ།། 16 ཡང་རྣ་བ་ན༌རེ། བདག་ནི་མིག་མིན༌པས། ལུས་པོར་མི་གཏོགས་ཞེས་ཟེར༌བའི་དབང་དུ་བཏང་ན། དེའི་རྐྱེན་གྱིས་རྣ་བ་དེ་ནི་ལུས་པོར་མི་གཏོགས་པ་ཞིག་མིན། 17 ཡང་ལུས་ཧྲིལ་པོ་མིག་ཡིན༌ན། སྒྲ་ལ་ཉན་པའི་དབང་པོ་གང་དུ་ཡོད༌དམ། ཡང་ལུས་ཧྲིལ་པོ་རྣ་བ་ཡིན༌ན། དྲི་མ་སྣོམ་པའི་དབང་པོ་གང་དུ་ཡོད༌དམ། 18 འོན༌ཀྱང༌། དཀོན་མཆོག་གིས་རང་ཉིད་ཀྱི་ཐུགས་དགོངས༌ལྟར། ཡན་ལག་རེ་རེ་བཞིན་ལུས་ཀྱི་གནས་སོ་སོར་བཞག༌པ་ཡིན་ནོ།། 19 གལ༌ཏེ། ཡན་ལག་ཐམས་ཅད་ནི་ཡན་ལག་གཅིག་ཡིན༌ན། ལུས་པོ་ནི་གང་དུ་ཡོད༌དམ། 20 འོན༌ཀྱང༌། ད་ལྟ་ཡན་ལག་ནི་མང་པོ་ཡོད་ཀྱང་ལུས་པོ་ནི་གཅིག་པུ་ལགས༌སོ།།

21 ཡང་མིག་ན༌རེ། བདག་ལ་ཁྱོད་དགོས་དོན་མེད་ཅེས་ལག་པ་ལ་དེ་ལྟར་ཟེར་མི་ནུས༌ལ། མགོ་བོ་ན༌རེ། བདག་ལ་ཁྱོད་དགོས་དོན་མེད་ཅེས་རྐང་པ་ལའང་དེ་ལྟར་ཟེར་མི་ནུས་སོ།། 22 དེ་ལས་ལྡོག་སྟེ། མི་རྣམས་ཀྱིས་ལུས་སྟེང་གི་ཡན་ལག་ཁ་ཤས་ལ་ནུས་པ་མེད་པར་བསམས༌ཀྱང༌། དོན་ལ་ཡན་ལག་དེ་དག་ནི་ལྷག་ཏུ་མེད་མི་རུང་བ་ཞིག་ཡིན། 23 བདག་ཅག་གིས་ལུས་སྟེང་གི་ངོ་ཚར་རྩི་བའི་ཡན་ལག་ནི་དེ་ལས་ཀྱང་མཛེས་པར་བརྩིས་པ་དང་། ཡན་ལག་མི་མཛེས་པ་དག་ནི་ལྷག་ཏུ་མཛེས་ཤིང་སྡུག་པར་བྱེད་པ་ཡིན། 24 བདག་ཅག་གི་མཛེས་ཤིང་སྡུག་པའི་ཡན་ལག་ལ་རྒྱན་ཆས་བརྒྱན་དགོས་དོན་མེད་མོད། འོན༌ཀྱང༌དཀོན་མཆོག་གིས་ལུས་པོ་ལེགས་པར་བསྒྲིགས་ཤིང་། ཡན་ལག་ཉམས་ཞན་ཡིན་པ་དེ་ལྡབ་འགྱུར་གྱིས་མཛེས་ཤིང་སྡུག་པར་མཛད་དེ། 25 ལུས་པོའི་ནང་དུ་རིགས་མི་མཐུན་པ་མི་འབྱུང༌ཞིང༌། ཡན་ལག་དང་ཡན་ལག་བར་ལ་གཟིགས་སྐྱོང་བྱེད་པའི་ཕྱིར༌རོ།། 26 གལ༌ཏེ། ཡན་ལག་གཅིག་གིས་སྡུག་བསྔལ་མྱོང་ན། ཡན་ལག་ཐམས་ཅད་ཀྱིས་ཀྱང་ལྷན་དུ་སྡུག་བསྔལ་མྱོང་བ་ཡིན། གལ༌ཏེ། ཡན་ལག་གཅིག་ལ་གཟི་བརྗིད་ཐོབ་ན། ཡན་ལག་ཐམས་ཅད་ཀྱང་མཉམ་དུ་སྤྲོ་བར་འགྱུར༌རོ།།

27 ཁྱོད་ཅག་ནི་སྐྱབས་མགོན་མཱ་ཤི་ཀའི་སྐུ་ལུས་ཡིན༌ཞིང༌། མི་རེ་རེ་ནི་ཁོང་གི་ཡན་ལག་ཡིན་ནོ།། 28 དེ་ཡང་དཀོན་མཆོག་གིས་ཆོས་ཚོགས་ནང་དུ་བསྐོས་པ་དང་པོ་ནི་སྐུ་ཚབ་པ༌དང༌། གཉིས་པ་ནི་ལུང་སྟོན༌པ། གསུམ་པ་ནི་སློབ་དཔོན་བཅས་ཡིན༌ལ། དེ་ནས་རིམ་བཞིན་ངོ་མཚར་བའི་དོན་བྱེད་མཁན༌དང༌། ནད་གསོ་བའི་གནང་སྦྱིན་ཐོབ་མཁན། རོགས་རམ་བྱེད༌མཁན། བྱ་བ་གཉེར་མཁན། སྐད་སྣ་ཚོགས་སྨྲ་མཁན་བཅས་ལགས་སོ།། 29 འོན༌ཀྱང༌། དེ་དག་ཐམས་ཅད་ནི་སྐུ་ཚབ་པ་ཡིན༌ནམ། དེ་དག་ཐམས་ཅད་ནི་ལུང་སྟོན་པ་ཡིན༌ནམ། དེ་དག་ཐམས་ཅད་ནི་སློབ་དཔོན་ཡིན༌ནམ། དེ་དག་ཐམས་ཅད་ནི་ངོ་མཚར་བའི་དོན་བྱེད་མཁན་ཡིན་ནམ་ཞེ་ན་མ་ཡིན། 30 ཡང་དེ་དག་ཐམས་ཅད་ལ་ནད་གསོ་བའི་གནང་སྦྱིན་ཐོབ་ཡོད༌དམ། དེ་དག་ཐམས་ཅད་ནི་སྐད་གཞན་སྨྲ་བ་ཡིན༌ནམ། དེ་དག་ཐམས་ཅད་ནི་སྐད་སྒྱུར་པ་ཡིན་ནམ་ཞེ་ན་མ་ཡིན་ནོ།། 31 འོན༌ཀྱང༌། ཁྱོད་ཅག་གིས་ངེས་པར་གནང་སྦྱིན་ཆེན་པོར་དམིགས་དགོས་ལ། བདག་གིས་ད་ལྟ་ཁྱོད་ཅག་ལ་ལམ་ཕུལ་དུ་བྱུང་བ་ཞིག་སྟོན་པར༌བྱའོ།།

ལེའུ་བཅུ་གསུམ༌པ།

བྱམས་པའི༌སྐོར།

1 དེ་ཡང་བདག་གིས་མི་དང་ཕོ་ཉ་རྣམས་ཀྱི་སྐད་སྣ་ཚོགས་སྨྲ་ཡང་བྱམས་པ་མེད༌ན། བདག་ནི་འཁར་རྔ་དང་སྦུབ་ཆ་རྡུང་བའི་སྒྲ་གྲགས་པ་ལྟ་བུར་གྱུར་པ་ཡིན་ནོ།། 2 གལ༌ཏེ། བདག་ལ་ལུང་བསྟན་གནང་བའི་ནུས་པ་ལྡན༌ཞིང༌། གསང་བ་དང་ཤེས་བྱ་ཐམས་ཅད་རྟོགས་པ་དང་། རི་བོ་སྤོར་ནུས་པའི་དད་པ་ཡོད་ཀྱང་བྱམས་པ་མེད༌ན། བདག་ནི་ཅི་ཡང་མ་ཡིན། 3 གལ༌ཏེ། བདག་གིས་རང་ལ་ཡོད་པ་ཐམས་ཅད་དབུལ་པོ་རྣམས་ལ་སྦྱིན༌ཞིང༌། རང་ལུས་སྤངས་ནས་མེ་རུ་བསྲེགས༌ཀྱང༌། བྱམས་པ་མེད༌ན། བདག་ལ་ཕན་ཐོགས་ཅི་ཡང་མེད༌དོ།།

4 བྱམས་པ་ནི་རྟག་བརྟན་གྱི་བཟོད་བསྲན༌དང༌། སྙིང་རྗེ་ལྡན༌པ། ཕྲག་དོག་མེད༌པ། རང་བསྟོད་མི་བྱེད༌པ། ང་རྒྱལ་མེད༌པ། 5 ངོ་གནོང་བའི་ལས་མི་བྱེད༌པ། རང་དོན་མི་སེམས༌པ། རང་དགར་མི་ཁྲོ༌བ། གཞན་གྱི་ཉེས་སྐྱོན་སེམས་སུ་མི་འཛིན༌པ། 6 དྲང་བདེན་མིན་པར་མི་དགའ་ཞིང་བདེན་པ་ཁོ་ནར་དགའ༌བ། 7 དོན་ཀུན་ལ་ཐུགས་རྒྱ་ཡངས༌པ། དོན་ཀུན་ལ་ཡིད་ཆེས༌པ། དོན་ཀུན་ལ་རེ་སྒུག་བྱེད༌པ། དོན་ཀུན་ལ་བཟོད་བསྲན་བྱེད་པ་ཞིག་ཡིན༌ནོ།།

8 བྱམས་པ་ལ་ཟད་མཐའ་མེད༌ཀྱང༌། ལུང་བསྟན་གནང་བའི་ནུས་པ་ནི་མཐའ་མར་རྫོགས་པར་འགྱུར༌ལ། སྐད་གཞན་སྨྲ་བའི་ནུས་པ་མཐའ་མར་མཚམས་ཆད་པ༌དང༌། ཤེས་བྱ་ཡང་མཐའ་མར་མེད་པར་འགྱུར་ངེས༌ཡིན། 9 རྒྱུ་མཚན་ནི་ད་ལྟ་བདག་ཅག་གིས་རྟོགས་པའི་ཤེས་བྱ་ཆ་མི་ཚང༌ལ། ལུང་བསྟན་གནང་བའང་ཆ་མི་ཚང་ངོ་།། 10 འོན་ཀྱང་། ཕུན་སུམ་ཚོགས་པ་དེ་ཉིད་ཡོང་བའི་ཚེ། ཆ་མི་ཚང་བ་དེ་དག་མེད་པར་འགྱུར། 11 ང་རང་བྱིས་པ་ཡིན་དུས། བདག་གི་སྨྲ་བརྗོད༌དང༌སེམས༌པ། བསམ་གཞིགས་བཅས་ནི་བྱིས་པ་དང་འདྲ༌ཞིང༌། ན་ཚོད་ཇེ་ཆེར་སོང་བ་ན་བྱིས་པའི་ངང་ཚུལ་སྤངས༌པ་ཡིན། 12 ད་ལྟ་བདག་ཅག་གིས་མེ་ལོང་གི་ངོས་ལས་རབ་རིབ་ཀྱི་གཟུགས་བརྙན་མཐོང་བ་དང་མཚུངས༌མོད། འོན༌ཀྱང༌། དུས༌དེ་སླེབས་པ་ན། བདག་ཅག་གིས་ཁ་རི་ཁ་ཐུག་ཏུ་མཐོང་བར་ངེས། ད་ལྟ་བདག་གིས་ཤེས་པ་ནི་ཆ་མི་ཚང་ཡང༌། ཁོང་གིས་ང་རང་ཡོངས་སུ་མཁྱེན་པ༌བཞིན། དུས་དེ་ལ་བདག་གིས་ཡོངས་སུ་རྟོགས་པར་འགྱུར་རོ།། 13 ད་ལྟ་ནམ་རྒྱུན་ཡོད་པ་ནི་དད་པ༌དང༌། རེ༌བ། བྱམས་པ་གསུམ་པོ་ཡིན༌ལ། དེ་ལས་ཆེས་མཆོག་ཏུ་གྱུར་པ་ནི་བྱམས་པ་ཡིན༌ནོ།།

ལེའུ་བཅུ་བཞི༌པ།

ལུང་བསྟན་དང་སྐད་གཞན་སྨྲ་བའི་གནང་སྦྱིན༌སྐོར།

1 ཁྱོད་ཅག་གིས་བྱམས་པ་ལ་བརྩོན་པར་བྱ༌ཞིང༌། དམ་པའི་ཐུགས་ཉིད་ཀྱི་གནང་སྦྱིན་ལའང་བརྩོན་པ༌དང༌། དེ་ལས་ཀྱང་ལུང་བསྟན་གནང་བར་བརྩོན་པར༌བྱའོ།། 2 རྒྱུ་མཚན་ནི་སྐད་གཞན་སྨྲ་མཁན་གྱིས་མི་གཞན་དག་ལ་སྨྲས་པ་མ་ཡིན༌པར། དཀོན་མཆོག་ལ་ཞུས་པ་ཡིན་པས་མི་སུས་ཀྱང་དོན་གོ་མ་ཐུབ༌ནའང༌། ཁོས་དམ་པའི་ཐུགས་ཉིད་ལ་བརྟེན་ནས་གསང་བ་སྣ་ཚོགས་སྨྲ་བར་བྱེད། 3 འོན༌ཀྱང༌། ལུང་སྟོན་པར་བྱེད་པ་ནི་མི་གཞན་རྣམས་ལ་སྨྲ་བ་ཡིན༌ཏེ། མི་སྐྱེད་སྲིང་བྱེད་པ༌དང༌། མི་ལ་སྐུལ་མ་གནང་བ། མི་ལ་སེམས་གསོ་བྱེད༌པ་བཅས༌ཡིན། 4 སྐད་གཞན་སྨྲ་མཁན་གྱིས་རང་ཉིད་ཡར་སྐྱེད་བྱེད༌ཅིང༌། ལུང་སྟོན་པས་ཆོས་ཚོགས་ཡར་སྐྱེད་བྱེད༌པ་ཡིན་ནོ།། 5 བདག་གི་རེ་བ་ནི་ཁྱོད་ཅག་ཚང་མས་སྐད་གཞན་སྨྲ་བ༌དང༌། དེ་བས་ཀྱང་ལུང་བསྟན་གནང་མཁན་དུ་བྱས་ན་ལེགས་སོ།། ཅིའི་ཕྱིར་ཞེ་ན། སྐད་གཞན་སྨྲ་མཁན་གྱི་ཚིག་དོན་ལ་སྐད་སྒྱུར་མ་བྱས༌ན། ཆོས་ཚོགས་སྐྱེད་སྲིང་བྱེད་པར་མི་ཕན༌པས། ལུང་སྟོན་པ་ནི་སྐད་གཞན་སྨྲ་མཁན་ལས་མཆོག་ཏུ་གྱུར་པའི་ཕྱིར༌རོ།།

6 སྤུན་ཟླ༌རྣམས། གལ༌ཏེ། ང་རང་ཁྱོད་ཅག་གི་གམ་དུ་ཡོང་ནས་སྐད་གཞན་ཁོ་ན་སྨྲ༌ཞིང༌། གསང་བ་མངོན་པའམ། ཤེས་རྟོགས་སམ། ལུང༌བསྟན་ནམ། ཁྲིད་སྟོན་བཅས་ཀྱི་སྒོ་ནས་གསལ་བཤད་མ་བྱས༌ན། བདག་ནི་ཁྱོད་རྣམས་ལ་ཕན་ཐོགས་ཅི་ཡོད་དམ། 7 སེམས་མེད་ཀྱི་དངོས་པོ་གླིང་བུའམ་རྒྱུད་མངས་སོགས་ལས་བྱུང་བའི་སྒྲ་དབྱངས་དང་ཁྱད་པར་མེད༌ན། གང་ཞིག་གླིང་བུའི་སྒྲ་དང་གང་ཞིག་རྒྱུད་མངས་ཀྱི་སྒྲ་ཡིན་པ་ཇི་ལྟར་ཤེས༌སམ། 8 གལ༌ཏེ། དུང་བརྡ་མི་གསལ་བ་ཞིག་བཏང༌ན། སུ་ཞིག་གིས་དམག་འཐབ་ལ་སྟ་གོན་བྱེད༌དམ། 9 དེ་བཞིན་དུ་ཁྱོད་ཅག་གིས་ཀྱང་སྨྲ་བརྗོད་གསལ་པོར་མ་སྨྲས༌ན། ཁྱོད་ཅག་གིས་ཅི་ཞིག་སྨྲ་བ་སུ་ཞིག་གིས་ཤེས༌སམ། དེ་ནི་བར་སྣང་ལ་གཏམ་བཤད་པ་བཞིན༌ནོ།། 10 འཇིག་རྟེན་དུ་སྐད་རིགས་ཅི་འདྲ་མང༌ཡང༌། ནང་དོན་མེད་པའི་སྐད་རིགས་གཅིག་ཀྱང་མེད། 11 གལ༌ཏེ། ངས་མི་གཞན་གྱིས་སྨྲས་པའི་སྐད་རིགས་མ་གོ༌ན། སྨྲ་མཁན་དེ་ནི་ངའི་མདུན་དུ་མཐའ་འཁོབ་པ་ལྟ་བུ་ཡིན༌ཞིང༌། སྨྲ་མཁན་དེའི་མདུན་དུ་ང་རང་ཡང་མཐའ་འཁོབ་པ་ལྟ་བུ་ཡིན་ནོ།། 12 དེ་བས་ཁྱོད་རྣམས་ཀྱང་དེ་བཞིན༌ཏེ། དམ་པའི་ཐུགས་ཉིད་ཀྱི་གནང་སྦྱིན་འཐོབ་པར་བརྩོན༌པས། ཆོས་ཚོགས་སྐྱེད་སྲིང་བྱེད་པའི་གནང་སྦྱིན་འཐོབ་པ་ལ་ལྷག་ཏུ་བརྩོན་པར་གྱིས༌ཤིག།

13 དེའི༌ཕྱིར། སྐད་གཞན་སྨྲ་མཁན་གྱིས་དེ་ལ་སྐད་སྒྱུར་བྱེད་ནུས་པའི་ཕྱིར་གསོལ་བ་འདེབས་པར༌བྱའོ།། 14 གལ༌ཏེ། བདག་གིས་སྐད་གཞན་སྨྲ་བའི་ངང་ནས་གསོལ་བ་བཏབ༌ན། ངའི་སེམས་ཉིད་ཀྱི་ངང་ནས་གསོལ་བ་བཏབ་པ་ཡིན༌ཡང༌། བདག་གི་བློ་གྲོས་ལ་ཕན་ཐོགས་མེད། 15 དེ་ལྟར་ཡིན༌ན། བདག་གིས་ཅི་བྱའམ། ངས་སེམས་ཉིད་ཀྱི་ངང་ནས་གསོལ་བ་འདེབས་དགོས་ལ། བློ་གྲོས་ཀྱི་ངང་ནས་ཀྱང་གསོལ་བ་འདེབས་དགོས། ཡང་སེམས་ཉིད་ཀྱི་ངང་ནས་གླུ་ལེན་དགོས་ལ། བློ་གྲོས་ཀྱི་ངང་ནས་ཀྱང་གླུ་ལེན་དགོས། 16 དེ་ལྟར་མ་ཡིན༌ན། ཁྱོད་ཅག་གིས་སེམས་ཉིད་ཀྱི་ངང་ནས་བསྟོད་བསྔགས་བརྗོད་པའི༌ཚེ། གནས་དེར་ཡོད་པའི་སྐད་གཞན་མི་གོ་བ་རྣམས་ཀྱིས་ཁྱོད་ཀྱི་སྐད་ཆ་མི་གོ༌བས། ཁྱོད་ཀྱིས་དྲིན་ལན་གྱི་ཞུ་ཚིག་འབུལ་དུས་སུ་ཞིག་གིས་ཨ་མེན་ཞེས་སྨྲ་བར་ནུས་སམ། 17 ཁྱོད་ཅག་གིས་དྲིན་ལན་གྱི་ཞུ་ཚིག་ཕུལ་བ་ནི་ལེགས༌ནའང༌། མི་གཞན་སྐྱེད་སྲིང་བྱེད་པར་ཕན་ཐོགས་ཅི་ཡང་མེད༌དོ།།

18 བདག་གིས་སྐད་གཞན་སྨྲ་བ་ནི་ཁྱོད་ཅག་ཐམས་ཅད་ལས་ཀྱང་མང་བས་ངས་དཀོན་མཆོག་ལ་ཐུགས་རྗེ༌ཆེ་ཞུའོ།། 19 འོན༌ཀྱང༌། ཆོས་ཚོགས་ཀྱི་ནང་དུ་བློ་གྲོས་ལ་བརྟེན་ནས་མི་གཞན་ལ་ཁྲིད་སྟོན་བྱེད་པའི་ཚིག་ལྔ་སྨྲ་འདོད་ཅིང་། དེ་ནི་སྐད་གཞན་ཆིག་ཁྲི་སྨྲས་པ་ལས་ཀྱང་མཆོག་ཏུ་གྱུར་པ་ཡིན༌ནོ།།

20 སྤུན་ཟླ༌རྣམས། བསམ་བློའི་ཆ་ནས་བྱིས་པ་བཞིན་དུ་མ་ཡིན༌པར། དོན་ངན་པའི་ཆ་ནས་བྱིས་པ་ལྟ་བུ་ཡིན་དགོས༌ཀྱང༌། བསམ་བློའི་ཆ་ནས་མི་དར་མ་བཞིན་དུ་ཡིན་པར༌གྱིས། 21 དེ་ལ་དཀོན་མཆོག་གི་བཀའ་ཁྲིམས་ཀྱི་མདོ༌ལས། གཙོ་བོས་འདི་སྐད༌དུ།

བདག་གིས་ཕྱི་ཕྱོགས་མི་རྣམས༌ཀྱི།།

སྐད་གཞན་དང་ནི་སྨྲ་སྒོ༌བཞིན།།

སྨྲ་བར་བྱ་ཡང་མི་རྣམས་ཀྱིས།།

བདག་གི་གཏམ་ལ་མི་མཉན༌ནོ།།

ཞེས་གསུངས༌པ་བཀོད་ཡོད་དོ།།

22 དེས༌ན། སྐད་གཞན་སྨྲ་བ་ནི་དད་ལྡན་རྣམས་ལ་བདེན་དཔང་བྱེད་པའི་ཕྱིར་མ་ཡིན༌པར། དད་པ་མེད་པ་རྣམས་ལ་བདེན་དཔང་བྱེད་པའི་ཕྱིར་ཡིན༌ལ། ལུང་བསྟན་གནང་བ་ནི་དད་པ་མེད་པ་རྣམས་ལ་བདེན་དཔང་བྱེད་པའི་ཕྱིར་མ་ཡིན༌པར། དད་ལྡན་རྣམས་ལ་བདེན་དཔང་བྱེད་པའི་ཕྱིར་ཡིན་ནོ།། 23 དེའི༌ཕྱིར། ཆོས་ཚོགས་ཀྱི་མི་ཐམས་ཅད་གནས་གཅིག་ཏུ་འཛོམས་ཤིང་ཀུན་གྱིས་སྐད་གཞན་སྨྲ་བ༌ན། སྟབས་དབང་གིས་སྐད་གཞན་མི་གོ་བའམ་དད་པ་མེད་པའི་མི་འགའ་ཡོང༌ཚེ། ཁྱོད་རྣམས་སྨྱོས་འདུག་ཅེས་ཟེར་བ་མིན༌ནམ། 24 གལ༌ཏེ། མི་ཐམས་ཅད་ཀྱིས་ལུང་བསྟན་གནང་བའི་དུས་སུ། གློ་བུར་ཉིད་དུ་དད་པ་མེད་པའམ་སྐད་གཞན་མི་གོ་བའི་མི་ཞིག་ཡོང༌ཚེ། མི་ཚོགས་ཐམས་ཅད་ཀྱིས་དེ་ལ་ཁ་ཏ་བསླབ་བྱ་གཏོང་བ་དང་དྲི་བ་དྲིས་ཏེ། 25 རང་སེམས་ཀྱི་གསང་བ་ཕྱིར་མངོན་པར་འགྱུར༌བས། མི་དེས་ལུས་པོ་སར་བཏུད་ནས་དཀོན་མཆོག་ལ་ཕྱག་བཙལ་ཏེ། དཀོན་མཆོག་ནི་དངོས་གནས་ཁྱོད་ཅག་གི་ཁྲོད་དུ་བཞུགས་ཞེས་བསྔགས་བརྗོད་བྱ་ངེས༌སོ།།

ཆོས་ཚོགས་ཀྱི་སྒྲིག༌ལམ།

26 སྤུན་ཟླ༌རྣམས། དེས་ན་འདི་ནི་ཅི་ལྟར་ཡིན༌ནམ། ཁྱོད་ཅག་མཉམ་དུ་འཛོམས་པའི་དུས༌སུ། མི་ལ་ལས་བསྟོད་དབྱངས་འབུལ་བ༌དང༌། ལ་ལས་ཆོས་འཆད་པ། ལ་ལས་གསང་བ་མངོན་པ། ལ་ལས་སྐད་གཞན་སྨྲ༌བ། ལ་ལས་སྐད་སྒྱུར་བྱེད་པ་བཅས་ཐམས་ཅད་ཀྱིས་མི་རྣམས་སྐྱེད་སྲིང་བྱེད་དགོས་སོ།། 27 གལ༌ཏེ། སྐད་གཞན་སྨྲ་མཁན་ཡོད༌ན། མི་གཉིས་སམ་མང་ན་མི་གསུམ་གྱིས་རེས་མོས་ངང་ནས་སྨྲ་ཞིང་མི་ཞིག་གིས་སྐད་སྒྱུར་བྱེད་དགོས། 28 གལ༌ཏེ། སྐད་སྒྱུར་བྱེད་མཁན་མེད༌ན། སྐད་གཞན་སྨྲ་མཁན་གྱིས་ཆོས་ཚོགས་ནང་དུ་ཅི་ཡང་མི་སྨྲ༌བར། རང་ཉིད་དང་དཀོན་མཆོག་ཁོ་ནར་སྨྲ་བར༌བྱའོ།།

29 ལུང་སྟོན་པ་མི་གཉིས་སམ་གསུམ་གྱིས་ལུང་བསྟན་གནང་བར་བྱ༌ཞིང༌། གཞན་དག་གིས་བསམ་གཞིགས་བཏང་ནས་རྟོག་དཔྱོད༌བྱའོ།། 30 གལ༌ཏེ། གནས་དེར་སྡོད་མཁན་གྱི་མི་གཞན་ཞིག་ལ་མངོན་པར་གྱུར་ན། སྔོན་དུ་ལུང་སྟོན་མཁན་དེ་ནི་ཁ་རོག་ཏུ་སྡོད་འོས༌པ་ཡིན། 31 ཅིའི་ཕྱིར་ཞེ་ན། ཁྱོད་ཐམས་ཅད་ཀྱིས་རེ་རེ་བཞིན་ལུང་བསྟན་གནང་བར་བྱ་སྟེ། མི་ཀུན་གྱིས་བསླབ་ཅིང་སྐུལ་མ་ཐེབས་པའི་ཕྱིར༌རོ།། 32 ལུང་སྟོན་པའི་སེམས་ཉིད་ནི་མ་གཞི་ལུང་སྟོན་པ་རྣམས་ལ་བསྟུན་པ་ཡིན་ཏེ། 33 དཀོན་མཆོག་ནི་མི་ལ་མགོ་རྙོག་པར་མཛད་པའི་དཀོན་མཆོག་མ་ཡིན༌པར། མི་ལ་ཞི་མཐུན་ཡོང་བར་མཛད་པའི་དཀོན་མཆོག་ཡིན་པས༌སོ།།

དད་ལྡན་དམ་པ་རྣམས་ཀྱི་ཆོས་ཚོགས་ཐམས་ཅད་ཀྱི་ནང་དུ། 34 བུད་མེད་དག་གིས་གཏམ་མི་སྨྲ་བར་གྱིས། ཅིའི་ཕྱིར་ཞེ་ན། བཀའ་ཁྲིམས་ལས་གསུངས་པ༌བཞིན་དུ། ཁོ་མོ་རྣམས་ཀྱིས་གཏམ་མི་སྨྲ་ཞིང་རྣམ་པ་ཀུན་ཏུ་བསྟུན་དགོས་སོ།། 35 གལ༌ཏེ། ཁོ་མོ་རྣམས་ཀྱིས་གང་ཞིག་བསླབ་འདོད༌ན། རང་གི་ཁྱིམ་ནས་རང་ཉིད་ཀྱི་ཁྱོ་གར་དྲི་བར་བྱ༌སྟེ། བུད་མེད་རྣམས་ཀྱིས་ཆོས་ཚོགས་ནང་དུ་གཏམ་སྨྲ་བ་ནི་ངོ་གནོང་བ་ཞིག་ཡིན་པའི་ཕྱིར༌རོ།།

36 དཀོན་མཆོག་གི་བཀའ་ནི་ཁྱོད་ཅག་ལས་བྱུང་བ་ཞིག་ག་ནས༌ཡིན། ཁྱོད་ཅག་ཁོ་ན་ལ་ཐོབ་པ་ཞིག་ཀྱང་ག་ནས༌ཡིན། 37 གལ༌ཏེ། མི་ཞིག་གིས་རང་ཉིད་ནི་ལུང་སྟོན༌པའམ། ཡང་ན་ཐུགས་ཉིད་དང་ལྡན་པ་ཞིག་ཡིན་པར་འདོད༌ན། བདག་གིས་ཁྱོད་རྣམས་ལ་བྲིས་པ་དེ་དག་ནི་གཙོ་བོའི་བཀའ་ཡིན་པ་ཤེས་པར་གྱིས། 38 གལ༌ཏེ། སུ་ཞིག་གིས་དོན་འདི་ལ་དོ་སྣང་མི་བྱེད་ན། མི་དེ་ལའང་དོ་སྣང་བྱེད་མི་དགོས་སོ།།

39 དེའི༌ཕྱིར། བདག་གི་སྤུན་ཟླ༌རྣམས། ཁྱོད་རྣམས་ཀྱིས་ལུང་བསྟན་གནང་བར་བརྩོན་པ༌དང༌། སྐད་གཞན་སྨྲ་བའང་འགོག་པར་མི༌བྱ་བར། 40 དོན་ཐམས་ཅད་ཚུལ་དང་མཐུན་པའི་སྒོ་ནས་གོ་རིམ་བཞིན་དུ་བསྒྲུབ་དགོས༌སོ།།

ལེའུ་བཅོ་ལྔ༌པ།

ཡེ་ཤུ་མཱ་ཤི་ཀའི་སླར་གསོན༌སྐོར།

1 སྤུན་ཟླ༌རྣམས། ད་ལྟ་བདག་གིས་སྔོན་ཆད་ཁྱོད་རྣམས་ལ་བསྒྲགས་མྱོང་བའི་འཕྲིན་བཟང་ཁྱོད་རྣམས་ཀྱིས་རྟོགས་དགོས་པ་དེ་སྨྲ་བར༌བྱ་སྟེ། འཕྲིན་བཟང་དེ་ནི་ཁྱོད་ཅག་གིས་དང་དུ་བླངས་ཤིང་དེ་ལ་བརྟེན་ནས་དད་པ་བརྟན་པོར་གནས༌པ་ཡིན་ནོ།། 2 བདག་གིས་བསྒྲགས་པའི་འཕྲིན་བཟང་དེ་ཉིད་ཁྱོད་རྣམས་ཀྱིས་རྒྱུན་འཁྱོངས་བྱས༌ན། འཕྲིན་བཟང་དེ་ལ་བརྟེན་ནས་ཁྱོད་ཅག་ལ་ཐར་པ་འཐོབ་ངེས༌ཤིང༌། དེ་ལྟར་མ་ཡིན༌ན། ཁྱོད་ཅག་གིས་དད་པ་བྱས་པར་སྙིང་པོ་མེད༌དོ།།

3 དེ་ཡང་སྔོན་ཆད་བདག་གིས་འཕྲིན་བཟང་གལ་ཆེན་དེ་ཉིད་དང་དུ་བླངས་ཤིང་ཁྱོད་རྣམས་ལའང་བསྒྲགས་མྱོང༌སྟེ། གསུང་རབ་ལས་གསུངས་པ༌བཞིན། སྐྱབས་མགོན་མཱ་ཤི་ཀ་ནི་བདག་ཅག་གི་སྡིག་པའི་ཕྱིར་སྐུ་གྲོངས༌ཤིང༌། 4 སྐུ་གདུང་དུར་དུ་བཅུག་པ་ཡིན། ཡང་གསུང་རབ་ལས་གསུངས་པ༌བཞིན། ཉིན་གསུམ་པར་ཁོང་ཉིད་སླར་གསོན་དུ་མཛད་པར་མ༌ཟད། 5 ཀེ་ཕཱ་ལ་མངོན་པར་མཛད་པ༌དང༌། དེ་ནས་སྐུ་ཚབ་པ་བཅུ་གཉིས་ལ་མངོན་པར་མཛད་དོ།། 6 དེའི༌རྗེས་སུ། དུས་གཅིག་ཏུ་སྤུན་ཟླ་ལྔ་བརྒྱ་ལྷག་ལ་མངོན་པར་མཛད༌ཅིང༌། རྗེས་འབྲང་པ་དེ་དག་ལས་འགའ་ཞིག་ཚེ་ལས་འདས༌ཀྱང༌། མང་ཤོས་ནི་ད་ལྟའི་བར་དུ་བཞུགས༌པ་ཡིན། 7 དེའི་རྗེས༌སུ། ཡ་ཀོབ་ལ་མངོན་པར་མཛད་པ༌དང༌། དེ་ནས་སྐུ་ཚབ་པ་ཐམས་ཅད་ལའང་མངོན་པར་མཛད་ཅིང་། 8 མཇུག་མཐར་བདག་ནི་སྐྱེ་རན་ལ་མ་ཐོན་པར་སྐྱེས་པའི་ཕྲུ་གུ་དང་མཚུངས་པར་བདག་ལའང་མངོན་པར་མཛད་དོ།། 9 བདག་གིས་སྔོན་ཆད་དཀོན་མཆོག་གི་ཆོས་ཚོགས་ལ་གཉའ་གནོན་བྱས་མྱོང༌བས། བདག་ནི་སྐུ་ཚབ་པ་ཐམས་ཅད་ལས་ཆེས་ཆུང་བ་ཡིན༌ལ། སྐུ་ཚབ་པ་ཞེས་པའི་མིང་ཡང་ཐོགས་མི་འོས་སོ།། 10 འོན༌ཀྱང༌། ད་ལྟ་བདག་མི་ཅི་ལྟ་བུ་ཞིག་ཏུ་གྱུར་པ་ནི་དཀོན་མཆོག་གི་ཐུགས་རྗེའི་དབང་གིས་ཡིན༌ལ། ཁོང་གིས་བདག་ལ་གནང་བའི་ཐུགས་རྗེ་ནི་སྙིང་པོ་མེད་པ་ཞིག་མིན༌ཏེ། བདག་གིས་སྐུ་ཚབ་པ་གཞན་དག་ལས་ཀྱང་ངལ་དུབ་མང་པོ་མྱངས། དོན་དམ་དུ་ང་རང་མིན༌ཏེ། དཀོན་མཆོག་གི་ཐུགས་རྗེ་བདག་དང་ལྷན་དུ་གནས་པ་ལགས། 11 བདག་དང་སྐུ་ཚབ་པ་གཞན་སུ་ཞིག་ཡིན༌ཡང༌། ངེད་ཅག་གིས་དེ་ལྟར་ཆོས་བསྒྲགས་ཤིང་ཁྱོད་རྣམས་ཀྱིས་ཀྱང་དེ་ལྟར་དད་པ་བྱས༌སོ།།

གཤིན་པོ་རྣམས་སླར་གསོན་པའི༌དོན།

12 དེ་ཡང་སྐྱབས་མགོན་མཱ་ཤི་ཀ་ནི་སྐུ་གྲོངས་པ་ནས་སླར་གསོན་པ་ཡིན་ཞེས་སྒྲོག་བཞིན་ཡོད༌ན། ཁྱོད་ཅག་གི་ཁྲོད་དུ་མི་ཁ་ཤས་ཀྱིས་གཤིན་པོ་རྣམས་སླར་གསོན་པར་འགྱུར་བའི་དོན་དེ་མེད་ཟེར་བ༌ཅི། 13 གལ༌ཏེ། གཤིན་པོ་རྣམས་སླར་གསོན་པར་མི་འགྱུར༌ན། སྐྱབས་མགོན་མཱ་ཤི་ཀའང་སླར་གསོན་པ་མིན། 14 སྐྱབས་མགོན་མཱ་ཤི་ཀ་སླར་གསོན་པ་མིན༌ན། ངེད་ཅག་གིས་ཆོས་སྒྲོག་པར་སྙིང་པོ་མེད༌ཅིང༌། ཁྱོད་ཅག་གིས་དད་པ་བྱས་པ་ལའང་སྙིང་པོ་མེད་དོ།། 15 ད་དུང་གཤིན་པོ་རྣམས་སླར་གསོན་པར་མི་འགྱུར་ཞེས་པ་དེ་བདེན་པ་ཡིན་ན། དཀོན་མཆོག་གིས་ཀྱང་སྐྱབས་མགོན་མཱ་ཤི་ཀ་སླར་གསོན་པར་མཛད་པ་མིན༌ལ། དཀོན་མཆོག་གིས་སྐྱབས་མགོན་མཱ་ཤི་ཀ་སླར་གསོན་པར་མཛད་པ་ལ་ངེད་ཅག་གིས་བདེན་དཔང་བྱས༌པས། ངེད་ཅག་ནི་དཀོན་མཆོག་ལ་རྫུན་གྱི་དཔང་པོ་བྱེད་མཁན་ཡིན་པ་གསལ་པོར་མངོན། 16 རྒྱུ་མཚན་ནི་གཤིན་པོ་རྣམས་སླར་གསོན་པ་མིན༌ན། སྐྱབས་མགོན་མཱ་ཤི་ཀའང་སླར་གསོན་པ་མ་ཡིན་པའི་ཕྱིར༌རོ།། 17 གལ༌ཏེ། སྐྱབས་མགོན་མཱ་ཤི་ཀ་སླར་གསོན་པ་མིན༌ན། ཁྱོད་ཅག་གིས་དད་པ་བྱས་པར་སྙིང་པོ་མེད༌ཅིང༌། ཁྱོད་རྣམས་ནི་ད་དུང་སྡིག་པའི་ནང་དུ་ཡོད༌དེ། 18 སྐྱབས་མགོན་མཱ་ཤི་ཀའི་དད་ལྡན་འདས་པོ་རྣམས་འཇིག༌པ་ཡིན་ནོ།། 19 གལ༌ཏེ། བདག་ཅག་གིས་ཚེ་འདི་ཁོ་ནའི་ཆེད་དུ་སྐྱབས་མགོན་མཱ་ཤི་ཀར་སྐྱབས་སུ་བཅོལ་བ་ཡིན༌ན། མི་ཐམས་ཅད་ལས་ཀྱང་བདག་ཅག་སྙིང་རེ༌རྗེའོ།།

20 འོན༌ཀྱང༌། སྐྱབས་མགོན་མཱ་ཤི་ཀ་སྐུ་གྲོངས་པ་ནས་སླར་གསོན༌ཏེ། དད་ལྡན་འདས་པོ་རྣམས་ཀྱི་འབྲས་བུ་ཐོག་མར་གྱུར་པ་ཡིན་ནོ།། 21 དེ་ཡང་མི་གཅིག་གི་རྐྱེན་ལས་འཆི་བ་བྱུང་བ༌བཞིན། མི་གཅིག་གི་རྐྱེན་ལས་གཤིན་པོ་རྣམས་སླར་གསོན་པའི་དོན་དེའང་བྱུང་སྟེ། 22 ཨ་དམ་བརྒྱུད་ནས་མི་ཐམས་ཅད་ཤི་བ༌ལྟར། སྐྱབས་མགོན་མཱ་ཤི་ཀ་བརྒྱུད་ནས་མི་ཐམས་ཅད་སླར་གསོན་པར་འགྱུར་ངེས༌ཡིན། 23 འོན༌ཀྱང༌། མི་ཐམས་ཅད་ནི་རིམ་པ་ལྟར་སླར་གསོན་ངེས༌ཏེ། འབྲས་བུ་ཐོག་མར་གྱུར་པ་ནི་སྐྱབས་མགོན་མཱ་ཤི་ཀ་ལགས༌ཤིང༌། ཕྱིས་སུ་ཁོང་ཉིད་ཕེབས་ཡོང་བའི་དུས་སུ། ཁོང་ལ་གཏོགས་པ་རྣམས་སླར་གསོན་པར་འགྱུར་ངེས༌ཡིན། 24 དེའི་རྗེས༌སུ། སྐྱབས་མགོན་མཱ་ཤི་ཀས་སྲིད་འཛིན་མཁན༌དང༌། དབང་འཛིན༌མཁན། ནུས་མཐུ་ཅན་ཐམས་ཅད་ཕམ་པར་མཛད༌དེ། རྒྱལ་སྲིད་དེ་ཉིད་ཡབ་དཀོན་མཆོག་ལ་འབུལ་བའི་སྐབས་སུ་མཐའ་མའི་དུས་ལ་སླེབས་པ་ཡིན། 25 ཅིའི་ཕྱིར་ཞེ་ན། དཀོན་མཆོག་གིས་དགྲ་བོ་ཐམས་ཅད་སྐྱབས་མགོན་མཱ་ཤི་ཀའི་ཞབས་འོག་ཏུ་གནོན་པའི་བར༌དུ། ཁོང་ཉིད་རྒྱལ་པོར་བཞུགས་པའི་ཕྱིར༌རོ།། 26 ཆེས་མཐའ་མར་མེད་པར་མཛད་པའི་དགྲ་བོ་ནི་འཆི་བ་ཡིན། 27 དེ་ལ་གསུང་རབ་ཀྱི་མདོ་ལས་ཇི་སྐད༌དུ། དཀོན་མཆོག་གིས་འཇིག་རྟེན་གྱི་དངོས་པོ་ཐམས་ཅད་ཁོང་གི་ཞབས་འོག་ཏུ་གནོན་པར་མཛད་ཅེས་གསུངས་པས། དངོས་པོ་ཐམས་ཅད་ཁོང་གི་ཞབས་འོག་ཏུ་གནོན་པར་མཛད་མཁན་དཀོན་མཆོག་ནི་དེའི་ནང་དུ་མི་འདུས་སོ།། 28 འཇིག་རྟེན་གྱི་དངོས་པོ་ཐམས་ཅད་ནི་སྐྱབས་མགོན་མཱ་ཤི་ཀའི་དབང་དུ་གཏོགས༌ཤིང༌། དེའི་དུས༌སུ། དཀོན་མཆོག་གི་སྲས་རང་ཉིད་ཀྱང་དངོས་པོ་ཐམས་ཅད་དབང་དུ་སྡུད་མཁན་དཀོན་མཆོག་གི་དབང་དུ་གཏོགས་པར་འགྱུར༌ཏེ། དཀོན་མཆོག་ནི་དངོས་པོ་ཐམས་ཅད་ལས་བླ་ན་མཐོ་ཞིང༌། དངོས་པོ་ཐམས་ཅད་ཀྱི་བདག་པོར་འགྱུར་བའི་ཕྱིར༌རོ།།

29 དེ་ལྟར་མ་ཡིན༌ན། འདས་པོ་རྣམས་ལ་ཁྲུས་གསོལ་བྱེད་མཁན་དག་ *གིས་མ་འོངས་པར་ཅི་བྱེད༌དམ། འདས་པོ་རྣམས་དངོས་གནས་སླར་མ་གསོན༌ན། ཅིའི་ཕྱིར་དེ་རྣམས་ལ་ཁྲུས་གསོལ་བྱེད༌དམ། 30 ཅིའི་ཕྱིར་ངེད་ཅག་གིས་རྒྱུན་དུ་ཉེན་ཁར་ཁ་གཏོད༌དམ། 31 སྤུན་ཟླ༌རྣམས། ངས་བདག་ཅག་གི་གཙོ་བོ་མཱ་ཤི་ཀ་ཡེ་ཤུར་བརྟེན༌ནས། ཁྱོད་ཅག་གི་སྐོར་ལ་བསྔགས་བརྗོད་བྱས་པས། བདག་ནི་ཉིན་རེ་བཞིན་འཆི་བའི་ཉེན་ཁར་ཕྲད་ཡོད་ཅེས་བདེན་དཔང་བྱེད་པའོ།། 32 བདག་ནི་མི་ཕལ་བ་བཞིན་དུ་ཨེ་ཕེ་སི་ནས་གཅན་གཟན་དང་འཐབ༌ན། བདག་ལ་ཕན་ཐོགས་ཅི་ཡོད༌དམ། འདས་པོ་རྣམས་སླར་གསོན་པ་མིན༌ན། དེ་ལ་ཇི་སྐད་དུ།

སང་ཉིན་བདག་ཅག་འཆི་ངེས༌པས།།

བཟའ་བཏུང་ལ་ནི་ཅི་དགར༌རོལ།།

ཞེས་པ་བཞིན་དུ་བྱ་འོས༌སོ།། 33 ཁྱོད་ཅག་གིས་རང་ཉིད་བསླུ་བར་མི༌བྱའོ།། གྲོགས་ངན་པར་འགྲོགས་ན་སྤྱོད་བཟང་བརླག་པར་འགྱུར། 34 ཁྱོད་རྣམས་ལས་མི་ཁ་ཤས་ཀྱིས་དཀོན་མཆོག་ངོ་མི་ཤེས་པས་གོ་རྟོགས་སད་ཅིང་སྡིག་པ་མི་བྱེད་པར་ལས་བཟང་པོ་བྱ་འོས་པ་ཡིན། ཁྱོད་ཅག་ངོ་གནོང་བའི་ཕྱིར་བདག་གིས་དེ་ལྟར་སྨྲས༌པའོ།།

སླར་གསོན་པའི་ལུས་པོའི༌སྐོར།

35 འདས་པོ་རྣམས་ཅི་ལྟར་སླར་གསོན་པར་འགྱུར༌རམ། དེ་དག་གིས་ལུས་པོ་ཅི་ལྟ་བུ་ཞིག་ཁྱེར་ཡོང་ངམ་ཞེས་འདྲི་མཁན་ཡོད་སྲིད་ཅིང་། 36 ཀྱེ། བླུན་པོ༌ཁྱོད། ཁྱོད་ཀྱིས་བཏབ་པའི་ས་བོན་ནི་འཆི་བར་མ་གྱུར་ན་སྐྱེ་བར་མི་འགྱུར་རོ།། 37 ཁྱོད་ཀྱིས་བཏབ་པ་ནི་མ་འོངས་པར་སྐྱེ་བར་འགྱུར་བའི་གཟུགས་དེ་མིན༌ལ། གྲོའམ་འབྲུ་རིགས་གཞན་ལ་སོགས་པའི་འབྲུ་རྡོག་ཙམ་ཡིན། 38 འོན༌ཀྱང༌། དཀོན་མཆོག་གིས་རང་ཉིད་ཀྱི་ཐུགས་དགོངས་བཞིན་ས་བོན་དེ་ལ་གཟུགས་དབྱིབས་གནང་བ༌དང༌། འབྲུ་རྡོག་རེ་རེར་རང་རང་གི་གཟུགས་དབྱིབས་ཡོད་པར་མཛད་དོ།། 39 ལུས་ཕུང་ཐམས་ཅད་མི་འདྲ༌སྟེ། མི༌དང༌། ཕྱུགས་ཟོག འདབ༌ཆགས། ཉ་བཅས་ནི་རྣམ་པ་མི་འདྲ་བ་རེ་རེ་ཡིན། 40 ནམ་མཁའི་གཟུགས་དབྱིབས་ཡོད་པ༌དང༌། ས་གཞིའི་གཟུགས་དབྱིབས་ཀྱང་ཡོད། འོན༌ཀྱང༌། ནམ་མཁའི་གཟུགས་དབྱིབས་ཀྱི་གཟི་འོད་ནི་སྣ་གཅིག་ཡིན་ལ། ས་གཞིའི་གཟུགས་དབྱིབས་ཀྱི་གཟི་འོད་ཀྱང་སྣ་གཅིག་ཡིན། 41 ཉི་མ་ལ་ཉི་མའི་གཟི་འོད་ཡོད་པ༌དང༌། ཟླ་བ་ལ་ཟླ་བའི་གཟི་འོད་ཡོད༌ལ། སྐར་མ་ལ་སྐར་མའི་གཟི་འོད་ཡོད༌དེ། སྐར་མ་སོ་སོའི་གཟི་འོད་ལའང་ཁྱད་པར་ཡོད༌དོ།།

42 གཤིན་པོ་རྣམས་སླར་གསོན་པར་འགྱུར་བའང་དེ་བཞིན༌ཏེ། ས་འོག་ཏུ་བཅུག་པ་ནི་ངེས་པར་འཇིག་སྲིད༌ཅིང༌། སླར་གསོན་པའི་ལུས་པོ་ལ་འཇིག་པ་མེད་དོ།། 43 ས་འོག་ཏུ་བཅུག་པ་ནི་ངོ་གནོང་བ་ཡིན༌ཞིང༌། སླར་གསོན་པའི་ལུས་པོར་གཟི་བརྗིད་ལྡན་ལ། ས་འོག་ཏུ་བཅུག་པ་ཉམ་ཐག༌ཅིང༌། སླར་གསོན་པའི་ལུས་པོར་སྟོབས་དང་ལྡན་ནོ།། 44 ས་འོག་ཏུ་བཅུག་པ་ནི་ཤ་ཁྲག་གི་ཕུང་བོ་ཡིན༌ཞིང༌། སླར་གསོན་པའི་ལུས་པོ་ནི་སེམས་ཉིད་ཀྱི་ལུས་པོ་ཡིན། ཤ་ཁྲག་གི་ལུས་པོ་ཡོད་ན། སེམས་ཉིད་ཀྱི་ལུས་པོའང་ཡོད་ངེས་པ་ཡིན་ནོ།། 45 དེའི༌ཕྱིར། གསུང་རབ་ཀྱི་མདོ་ལས་ཇི་སྐད༌དུ། མིའི་ཐོག་མ་ཨ་དམ་ནི་སྲོག་དང་ལྡན་པའི་མི་ཞིག་ཏུ་གྱུར་པ་ཡིན་ཞེས་བཀོད་ཡོད། ཨ་དམ་ཕྱི་མ་སྟེ་སྐྱབས་མགོན་ཡེ་ཤུ་ནི་མི་རྣམས་གསོན་པར་མཛད་པའི་ཐུགས་ཉིད་ཅིག་ཏུ་གྱུར༌པ་ཡིན། 46 འོན༌ཀྱང༌། སེམས་ཉིད་ཡིན་པ་དེ་ནི་སྔ་མ་མིན༌ཏེ། ཤ་ཁྲག་ཡིན་པ་དེ་ནི་སྔ་མ་ཡིན༌ཞིང༌། ཕྱིས་སུ་སེམས་ཉིད་ཡིན་པ་དེ་ཉིད་བྱུང༌བ་ཡིན། 47 མིའི་ཐོག་མ་དེ་ནི་ས་ལས་བཟོས་ཤིང་ས་ལ་གཏོགས༌པ་དང་། མི་ཕྱི་མ་དེ་ནི་ནམ་མཁའི་ཞིང་ཁམས་ནས་བྱོན༌པ་ཡིན། 48 ས་ལ་གཏོགས་པ་དེ་ནི་ཅི་འདྲ་ཡིན༌ན། ས་ལ་གཏོགས་པའི་མི་ཐམས་ཅད་ཀྱང་དེ་ལྟར་ཡིན༌ལ། ནམ་མཁའི་ཞིང་ཁམས་ལ་གཏོགས་པ་ནི་ཅི་འདྲ་ཡིན༌ན། ནམ་མཁའི་ཞིང་ཁམས་ལ་གཏོགས་པའི་མི་ཐམས་ཅད་ཀྱང་དེ་ལྟར་ཡིན། 49 བདག་ཅག་ས་ལ་གཏོགས་པའི་གཟུགས་དབྱིབས་དང་ལྡན༌པས། མ་འོངས་པར་ནམ་མཁའི་ཞིང་ཁམས་ལ་གཏོགས་པའི་གཟུགས་དབྱིབས་ཀྱང་ངེས་པར་ཡོད་སྲིད༌དོ།།

50 སྤུན་ཟླ༌རྣམས། བདག་གིས་ཁྱོད་རྣམས་ལ་སྨྲ་བར་བྱ༌སྟེ། ཤ་ཁྲག་གི་ཕུང་བོར་དཀོན་མཆོག་གི་རྒྱལ་སྲིད་འཐོབ་མི་སྲིད༌ལ། ངེས་པར་འཇིག་སྲིད་པ་ལ་འཇིག་པ་མེད་པ་དེའང་འཐོབ་མི་སྲིད། 51 ལྟོས༌དང༌། ད་ལྟ་བདག་གིས་ཁྱོད་རྣམས་ལ་གསང་བའི་དོན་ཞིག་སྨྲ་བར༌བྱ། བདག་ཅག་ཐམས་ཅད་འཆི་བར་འགྱུར་བ་མིན༌ཏེ། 52 མཇུག་མཐའི་དུང་སྒྲ་གྲགས་པའི་དུས༌སུ། སྐད་ཅིག་མའམ་མིག་རྡེབ་དབང་ཙམ་ལ་བདག་ཅག་ཐམས་ཅད་ཀྱི་ལུས་པོ་འགྱུར་ངེས༌སོ།། དུང་སྒྲ་དེ་གྲགས་པ་དང་། འདས་པོ་རྣམས་སླར་གསོན་པར་མཛད་ཅིང་ནམ་ཡང་འཇིག་པར་མི་འགྱུར༌ཏེ། བདག་ཅག་གི་ལུས་པོའང་འགྱུར་ངེས་ཡིན། 53 འཇིག་པར་འགྱུར་བའི་ལུས་པོ་འདི་ཡིས་ནམ་ཡང་འཇིག་པ་མེད་པ་གྱོན་དགོས་ཤིང༌། འཆི་བར་འགྱུར་བའི་ལུས་པོ་འདི་ཡིས་ནམ་ཡང་འཆི་བ་མེད་པ་གྱོན་དགོས་སོ།། 54 ཡང་འཇིག་པར་འགྱུར་བའི་ལུས་པོ་འདི་ཡིས་ནམ་ཡང་འཇིག་པ་མེད་པ་གྱོན་པ་དང་། འཆི་བར་འགྱུར་བའི་ལུས་པོ་འདི་ཡིས་ནམ་ཡང་འཆི་བ་མེད་པ་གྱོན་པའི་ཚེ། གསུང་རབ་ཀྱི་མདོ་ལས་ཇི་སྐད༌དུ།

རྒྱལ་ཁས་འཆི་བ་ལ་ནི་ཁྱུར་མིད༌བཏང༌།།

ཞེས་གསུངས་པ་ལྟར་འགྲུབ་པར་འགྱུར༌རོ།། 55 ཡང་ཇི་སྐད༌དུ།

ཀྱེ་མ་འཆི་བ་ཁྱོད་ལ་རྒྱལ་ཁ་ཡོད་སྲིད་དམ།།

ཀྱི་ཧུད་འཆི་བ་ཁྱོད་ལ་དུག་མདུང་ཡོད་སྲིད་དམ།།

ཞེས་གསུངས་སོ།། 56 འཆི་བའི་དུག་མདུང་ནི་སྡིག་པ་ཡིན༌ལ། སྡིག་པའི་དབང་ཤུགས་ནི་བཀའ་ཁྲིམས་ཡིན། 57 འོན༌ཀྱང༌། དཀོན་མཆོག་གིས་བདག་ཅག་གི་གཙོ་བོ་ཡེ་ཤུ་མཱ་ཤི་ཀ་བརྒྱུད༌ནས། བདག་ཅག་རྒྱལ་བར་མཛད་པས་ཁོང་ལ་ཐུགས་རྗེ་ཆེ༌ཞུའོ།།

58 དེའི༌ཕྱིར། བདག་གི་སྙིང་ཉེ་བའི་སྤུན་ཟླ༌རྣམས། ཁྱོད་རྣམས་ངེས་པར་འགྱུར་མེད་བརྟན་པོར་སྡོད་པར༌གྱིས། གཙོ་བོའི་ནང་དུ་སྒྲུབ་པའི་ངལ་བའི་ལས་ནི་དོན་མེད་དུ་མི་འགྱུར་བ་ཤེས་པ་བཞིན། ཁྱོད་ཅག་གིས་གཙོ་བོའི་ལས་དོན་འབད་པས་སྒྲུབས་ཤིག །

ལེའུ་བཅུ་དྲུག༌པ།

དད་ལྡན་དམ་པར་ཞལ་འདེབས་འབུལ་བའི༌སྐོར།

1 སྔོན་ཆད་བདག་གིས་དད་ལྡན་དམ་པ་རྣམས་ལ་ཅི་ལྟར་ཞལ་འདེབས་འབུལ་དགོས་པའི་སྐོར་ག་ལད་ཡཱ་ཡུལ་གྱི་ཆོས་ཚོགས་སོ་སོར་ཁ་བསྒོ་བཏང་བ༌བཞིན། ཁྱོད་རྣམས་ཀྱིས་ཀྱང་དེ་ལྟར་བྱ་འོས༌ཏེ། 2 གཟའ་འཁོར་རེ་རེའི་ཉིན་དང་པོ་ལ། ང་རང་ཡོང་བའི་ཉིན་དེར་ཞལ་འདེབས་མི་བསྡུ་བའི༌ཕྱིར། མི་སོ་སོས་རང་རང་གི་ཡོང་འབབ་བཞིན་ཟུར་དུ་བླངས་ཏེ་བསྐྱུར་བར༌གྱིས། 3 ང་རང་ཡོང༌ཚེ། ཁྱོད་ཅག་གིས་ཡི་གེ་བྲིས་ཏེ་མི་འགའ་ཞིག་གདམ༌པར་བྱེད་ན། ངས་མི་དེ་རྣམས་ཡེ་རུ་སཱ་ལེམ་ལ་ཁྱོད་རྣམས་ཀྱི་ཞལ་འདེབས་སྐྱེལ་མཁན་དུ་མངག་པར༌བྱའོ།། 4 གལ༌ཏེ། ང་རང་འགྲོ་དགོས་བྱུང༌ན། མི་དེ་དག་བདག་དང་མཉམ་དུ་འགྲོ་བར༌བྱའོ།།

ཕོལ་ལོལ་གྱིས་རང་གི་རེ་འདུན་གླེང༌བ།

5 ང་རང་མ་ཀེ་དོན་ཡཱ་ཡུལ་བརྒྱུད་ནས་འགྲོ་རྒྱུ་ཡིན་ཞིང་། དེའི་རྗེས་སུ་ཁྱོད་ཅག་གི་གམ་དུ་ཡོང་ངོ་།། 6 ཁྱོད་ཅག་དང་མཉམ་དུ་རེ་ཞིག་སྡོད༌པའམ། ཡང་ན་དགུན་སྐྱེལ་ཡང་སྲིད༌ལ། ང་རང་གང་དུ་འགྲོ་ནའང་ཁྱོད་ཅག་གིས་སྐྱེལ་མ་བྱེད་རུང་བ་ཡིན། 7 ད་ལྟ་བདག་ནི་ལམ་བར་ནས་ཁྱོད་ཅག་དང་འཕྲད་མི་འདོད༌དེ། གཙོ་བོས་བདག་ལ་དགོངས་པ་གནང་བ་ཡིན༌ན། བདག་ནི་ཡུན་རིང་ཞིག་ལ་ཁྱོད་ཅག་དང་མཉམ་དུ་སྡོད་འདོད༌པ་ཡིན། 8 འོན༌ཀྱང༌། ལྔ་བཅུའི་དུས་ཆེན་གྱི་བར་དུ་ང་རང་ཨེ་ཕེ་སི་ནས་སྡོད་ངེས་ཡིན། 9 དེ་ནི་བདག་ལ་ཁོད་རྒྱ་ཆེ་ཞིང་ཕན་ནུས་ལྡན་པའི་སྒོ་ཞིག་ཕྱེས་ཡོད༌ལ། ངོ་རྒོལ་བྱེད་མཁན་ཡང་མང་པོ་ཞིག་ཡོད་པའི་ཕྱིར༌རོ།།

10 གལ༌ཏེ། ཐི་མོ་ཐེ་ཡོང་ན། ཁོས་ཀྱང་བདག་དང་འདྲ་བར་གཙོ་བོའི་ཆོས་དོན་སྒྲུབ་བཞིན་ཡོད༌པས། ཁོ་རང་ནི་ཁྱོད་ཅག་གི་གམ་དུ་མི་འཇིགས་པར་སྡོད་པའི༌ཕྱིར། ཁྱོད་རྣམས་ཀྱིས་མཉམ་འཇོག་བྱ་འོས་སོ།། 11 དེའི༌ཕྱིར། མི་སུས་ཀྱང་ཁོ་རང་ལ་མཐོང་ཆུང་མི་བྱེད་ཅིང་བདག་གི་གམ་དུ་བདེ་བར་ཡོང་བར༌གྱིས། ཅིའི་ཕྱིར་ཞེ་ན། ངས་ཁོ་རང་དང་སྤུན་ཟླ་རྣམས་མཉམ་དུ་ཡོང་བར་རེ་སྒུག་བྱེད་བཞིན་ཡོད་པའི་ཕྱིར༌རོ།།

12 བདག་གིས་སྤུན་ཟླ་ཨ་པོལ་ལོ་ནི་དད་ལྡན་གཞན་དག་དང་མཉམ༌དུ། ཁྱོད་ཅག་གི་གམ་དུ་འགྲོ་བར་ཡང་ཡང་བསྐུལ༌མོད། འོན་ཀྱང་ད་ལྟ་ཁོ་རང་འགྲོ་འདོད་མེད༌ནའང༌། ནམ་ཞིག་ལ་གོ་སྐབས་ལྡན་ཚེ་ཁོ་རང་འགྲོ་ངེས༌སོ།།

13 དད་པའི་ནང་དུ་བརྟན་པོར་སྡོད༌ཅིང༌། སྐྱེས་བུ་དམ་པའི་ངང་ཚུལ་གྱིས་དཔའ་ངར་བསྐྱེད་པའི༌ཕྱིར། ཁྱོད་ཅག་གིས་ངེས་པར་དོགས་ཟོན་བྱེད་པར༌གྱིས། 14 ཁྱོད་ཅག་གིས་ལས་གང་ཞིག་བྱེད་ནའང་ཐམས་ཅད་བྱམས་པ་ལ་བརྟེན་ནས་བསྒྲུབ་པར༌བྱའོ།།

15 སྤུན་ཟླ༌རྣམས། སི་ཕ་ནཱའི་ཁྱིམ་མི་དག་ནི་ཨ་ཀ་ཡཱ་ཡུལ་གྱི་འབྲས་བུ་ཐོག་མར་གྱུར་པ་ཡིན༌ལ། ཁོ་རྣམས་ཀྱིས་ཆེད་དུ་དད་ལྡན་དམ་པ་རྣམས་ལ་ཞབས་ཕྱི་བྱེད་པ་ཁྱོད་ཅག་གིས་ཤེས་པས། 16 བདག་གིས་ཁྱོད་རྣམས་མི་དེ་ལྟ་བུ་དང་ཆོས་གྲོགས་ཐམས་ཅད་ལ་བསྟུན་པར་བསྐུལ་བར་བྱའོ།། 17 སི་ཕ་ནཱ༌དང༌། ཕཱོར་ཏི༌ན། ཨ་ཁཱ་ཡ་ཀུ་གསུམ་པོ་འདིར་སླེབས་བྱུང་བས་ང་རང་ཤིན་ཏུ་དགའ༌སྟེ། ཁྱོད་ཅག་ལ་མི་ཚང་བ་དག་ཁོ་རྣམས་ཀྱིས་ཁ་བསྐངས་པའི་ཕྱིར༌རོ།། 18 ཁོ་རྣམས་ཀྱིས་བདག་དང་ཁྱོད་རྣམས་ཡིད་སེམས་སྤྲོ་བར་བྱས༌པས། ཁྱོད་ཅག་གིས་ངེས་པར་མི་དེ་ལྟ་བུ་རྣམས་ལ་བརྩི་བཀུར་བྱ་དགོས༌སོ།།

མཇུག་མཐའི་འཚམས༌ཞུ།

19 ཨེ་ཞི་ཡཱ་ཡུལ་གྱི་ཆོས་ཚོགས་དག་གིས་ཁྱོད་རྣམས་ལ་འཚམས་འདྲི༌ཞུའོ།། ཨ་ཀུ་ལཱ་དང་ཕུར་སི་ལཱ་གཉིས༌དང༌། ཁོ་གཉིས་ཀྱི་ཁྱིམ་དུ་ཡོད་པའི་ཆོས་ཚོགས་ཀྱི་མི་དག་གིས་ཀྱང་གཙོ་བོའི་ནང་དུ་ཁྱོད་ཅག་ལ་འཚམས་འདྲི་ཡང་ཡང༌ཞུའོ།། 20 འདིར་སྡོད་པའི་སྤུན་ཟླ་རྣམས་ཀྱིས་ཀྱང་ཁྱོད་ཅག་ལ་འཚམས་འདྲི༌ཞུའོ།། ཁྱོད་ཅག་གིས་ཀྱང་ཕན་ཚུན་ལ་དམ་པའི་འོ་བྱས་ནས་འཚམས་འདྲི་བྱ་འོས༌སོ།།

21 ཕོལ་ལོལ་བདག་གིས་འཚམས་འདྲི་ཞུ་བ་འདི་ནི་དངོས་སུ་བྲིས་པ་ཡིན།

22 གཙོ་བོ་གཅེས་སུ་མི་འཛིན་པ་ཡོད༌ན། དེ་ལ་དམོད་མོ་ཐེབས་པར་གྱུར༌ཅིག གཙོ་བོ་ལགས། ཁྱེད་ཉིད་ཕེབས་པར་ཤོག།

23 གཙོ་བོ་ཡེ་ཤུའི་ཐུགས་རྗེ་ནི་ནམ་ཡང་ཁྱོད་ཅག་དང་མཉམ་དུ་གནས་པར༌སྨོན།

24 བདག་གི་བརྩེ་བ་ནི་མཱ་ཤི་ཀ་ཡེ་ཤུའི་ནང་དུ་ཁྱོད་ཅག་ཐམས་ཅད་དང་མཉམ་དུ་གནས་པར༌སྨོན། ཨ༌མེན།། །།

* ལེའུ་དྲུག༌པ།:9 སྐྱེས་པ་སྨད་འཚོང་མཁན་ཞེས་པར་མ་ཕྱི་ལས་སྒེག་ཉམས་ལྡན་པ་ཞེས་བཀོད་ཡོད་ཅིང་། ཧ་ལམ་ལྷ་ཁང་ནང་གི་སྐྱེས་པ་སྨད་འཚོང་མཁན་ལ་གོ་དགོས།

* ལེའུ་བདུན༌པ།:36 འདིར་རང་གི་ན་ཆུང་བུ་མོ་ཞེས་པར་གཉེན་རྟགས་བརྒྱབ་པའི་བུད་མེད་ཅེས་བསྒྱུར་ཡང་རུང་།

* ལེའུ་བཅུ་གཅིག༌པ།:5 སྐྲ་བཞར་བ་དང་མཚུངས་ཞེས་པར་འགྲེལ་ཚུལ་དུ་མ་ཡོད༌ཀྱང༌། འདིར་སྐུ་ཚབ་པ་ཕོལ་ལོལ་གྱི་དུས་སུ་བུད་མེད་རྣམས་ཀྱིས་མགོའི་སྐྲ་མ་བཏུམས་པར་ཚོགས་རར་སོང་ན་སྨད་འཚོང་མ་ཡིན་པར་གོ༌སྟེ། རྒྱུ་མཚན་ནི་སྨད་འཚོང་མ་རྣམས་ཀྱིས་སྐྲ་བཞར་ནས་མགོ་རྗེན་ཡིན་པའི་ཕྱིར་ཡིན།

* ལེའུ་བཅོ་ལྔ༌པ།:29 ཡེ་ཤུའི་ཆོས་ལུགས་སུ་འདས་པོ་རྣམས་ལ་ཁྲུས་གསོལ་བྱེད་པའི་སྲོལ་མེད་མོད། དེ་ནི་སྐབས་དེའི་ཀོ་རིན་ཐུ་པ་རྣམས་ཀྱི་ལོག་པའི་ལུགས་སྲོལ་ཡིན་པར་གོ་དགོས།

ཀོ་རིན་ཐུ་པ་གཉིས་པ།

1

2

3

4

5

6

7

8

9

10

11

12

13

༄༅། །ཀོ་རིན་ཐུ་པ་རྣམས་ལ་སྤྲིངས་པའི་འཕྲིན་ཡིག་གཉིས་པ།

ཀོ་རིན་ཐུ་པ་རྣམས་ལ་སྤྲིངས་པའི་འཕྲིན་ཡིག་གཉིས་པའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

འཕྲིན་ཡིག་འདི་ནི་འཕྲིན་ཡིག་དང་པོའི་གཞུག་གི་ཟླ་བ་འགའི་རྗེས་སུ་ཡི་གེར་བཀོད་པ་ཡིན། ཀོ་རིན་ཐུ་པའི་འཕྲིན་ཡིག་དང་པོའི་ནང་བརྗོད་པའི་འགལ་ཟླ་དང་ཉོག་དྲ་དག་ཀོ་རིན་ཐུ་ཆོས་ཚོགས་ཀྱི་ནང་དུ་སྔར་བཞིན་གནས་ཏེ། དགེ་རྒན་རྫུན་མ་དག་གིས་ཕོལ་ལོལ་གྱི་བྱ་སྤྱོད་ཡང་དག་དང་ཁོང་གི་སྐུ་ཚབ་པའི་དབང་ཆ་ལ་རྒོལ་བ་བཏང་ནས། ཁོང་ནི་སྐུ་ཚབ་པ་ངོ་མ་ཞིག་མིན་པ་དང་། ཡེ་རུ་སཱ་ལེམ་གྱི་དབུལ་པོ་དད་ལྡན་རྣམས་ཀྱི་ཆེད་དུ་བསྡུས་པའི་གཞུང་དངུལ་རྣམས་ཁོང་གིས་ལྐོག་ཟ་བྱས་པ་རེད་ཅེས་སྙད་བརྐོས།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཡི་གེར་འགོད་མཁན་ནི་སྐུ་ཚབ་པ་ཕོལ་ལོལ་ཡིན་པ་དང་། འཕྲིན་ཡིག་འདི་ལ་ཁོང་གི་རྩོམ་སྟངས་ཀྱི་ཁྱད་ཆོས་ལྡན། གཞུང་འདིའི་ནང་དུ་རང་གི་སེམས་སུ་བྱུང་བའི་གནས་ཚུལ་རྣམས་ཇི་མ་ཇི་བཞིན་དུ་བཀོད་ཡོད་པས་འཕྲིན་ཡིག་གཞན་དག་དང་བསྡུར་ན་ཧ་ཅང་མངོན་གསལ་ཡིན། ཞིབ་འཇུག་དང་བདེན་དཔང་མཛད་པ་ལྟར་ན་ཀོ་རིན་ཐུ་པའི་འཕྲིན་ཡིག་དང་པོ་ནི་སྤྱི་ལོ་55ལོའི་དཔྱིད་ཀར་ཡི་གེར་བཀོད་པ་དང་། ཀོ་རིན་ཐུ་པའི་འཕྲིན་ཡིག་གཉིས་པ་ནི་ལོ་དེའི་སྟོན་དུས་སུ་ཡི་གེར་བཀོད་པ་ཡིན་པར་དགོངས།

བརྗོད་སྙིང་དང་གསུང་འཕྲིན།

འཕྲིན་ཡིག་གཞན་དང་བསྡུར་ན་འདིའི་ནང་དུ་ཕོལ་ལོལ་གྱིས་རང་གི་མྱོང་ཚོར་ཤུགས་ཆེན་པོས་བརྗོད་ཡོད་པ་དང་། ཁོང་གི་སེམས་སྐྱོ་བ་ནས་དགའ་སྤྲོ་དཔག་མེད་ཐོབ་པའི་སྐོར་བྲིས་ཡོད། འཕྲིན་ཡིག་འདི་ནི་སྡེ་ཚན་གསུམ་དུ་བཀར་ཡོད་པ་སྟེ།

༼1༽ ལེའུ་དང་པོ་ནས་བདུན་པའི་བར། ཕོལ་ལོལ་གྱིས་རང་གི་འགྲུལ་སྐྱོད་ཀྱི་འཆར་གཞི་ལ་འགྱུར་བ་བཏང་བའི་དགོས་པ་དང་རྒྱུ་མཚན་གསལ་བཤད་གནང་ཡོད།

༼2༽ ལེའུ་བརྒྱད་པ་ནས་དགུ་པའི་བར། ཁོང་གིས་ཀོ་རིན་ཐུ་པ་རྣམས་ལ་རང་ཉིད་གནས་དེར་མ་སླེབས་སྔོན་དུ་ཞལ་འདེབས་བསྡུ་ཆ་བརྒྱབ་ནས་ཚར་དགོས་པའི་སྐུལ་མ་བཏང་ཡོད།

༼3༽ ལེའུ་བཅུ་པ་ནས་བཅུ་གསུམ་པའི་བར། ཁོང་གནས་དེར་སླེབས་ལ་ཉེ་བ་དང་། ཁོང་ནི་སྐུ་ཚབ་པ་ངོ་མ་ཞིག་ཡིན་ལ། གལ་སྲིད་དགོས་པར་གྱུར་ན་སྐུ་ཚབ་པའི་གོ་གནས་བཞིན་སྒྲིག་ཁྲིམས་འཇོག་པར་སྟ་གོན་ཡང་བྱས་ཡོད་པ་བཅས་ནན་གྱིས་བརྗོད་ཡོད།

འཆར་ཟིན།

1. འཕྲིན་ཡིག་གི་ངོ་སྤྲོད་དེ། ཁམས་འདྲི་དང་བཀའ་དྲིན་ཞུ་བ། ༼1:1-11༽

2. ཕོལ་ལོལ་གྱིས་རང་གི་བྱ་སྤྱོད་དང་སྐུ་ཚབ་པའི་ལས་འགན་གསལ་བཤད་བྱས་པ། ༼1:12-7:16༽

3. ཡེ་རུ་སཱ་ལེམ་གྱི་ཡེ་ཤུའི་ཆོས་ལུགས་པ་རྣམས་ལ་ཞལ་འདེབས་ཀྱི་དངུལ་ཕུལ་བ། ༼8:1-9:15༽

4. ཕོལ་ལོལ་གྱིས་རང་ཉིད་སྐུ་ཚབ་པ་ཡིན་པར་བདེན་དཔང་བྱས་པ། ༼10:1-13:10༽

5. མཇུག་སྡོམ། ༼13:11-14༽

ལེའུ་དང༌པོ།

འཕྲིན་ཡིག་འབྱོར་ཡུལ།

1 དེ་ཡང་ཕོལ་ལོལ་ང་རང་ནི་དཀོན་མཆོག་གི་ཐུགས་དགོངས་བཞིན་མཱ་ཤི་ཀ་ཡེ་ཤུའི་སྐུ་ཚབ་པ་ཞིག་ཡིན༌ལ། སྤུན་ཟླ་ཐི་མོ་ཐེ་ངེད་གཉིས༌ཀྱིས། ཀོ་རིན་ཐུ་རུ་ཡོད་པའི་དཀོན་མཆོག་གི་ཆོས་ཚོགས༌དང༌། ཨ་ཀ་ཡཱ་ཡུལ་ཀུན་ཏུ་ཡོད་པའི་དད་ལྡན་དམ་པ་རྣམས་ལ་འཕྲིན་ཡིག་འདི་ཉིད་སྤྲིངས་པ༌སྟེ། 2 བདག་ཅག་གི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར༌སྨོན།

སེམས་གསོ་ཇི་སྙེད་གནང་མཁན་གྱི་དཀོན༌མཆོག

3 བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཡབ་དཀོན་མཆོག༌སྟེ། ཐུགས་རྗེའི་ཡབ་དང་སེམས་གསོ་ཇི་སྙེད་གནང་མཁན་དཀོན་མཆོག་ལ་བསྔགས་བརྗོད་བྱའོ།། 4 བདག་ཅག་དཀའ་སྡུག་སྣ་ཚོགས་ཀྱི་ནང་དུ་ཡོད་དུས། ཁོང་གིས་བདག་ཅག་ལ་སེམས་གསོ་གནང༌ཞིང༌། དེ་ནི་བདག་ཅག་གིས་ཀྱང་དཀོན་མཆོག་ནས་ཐོབ་པའི་སེམས་གསོ་ལ་བརྟེན༌ནས། དཀའ་སྡུག་སྣ་ཚོགས་མྱོང་མཁན་གཞན་དག་ལའང་སེམས་གསོ་བྱེད་ནུས་པའི་ཕྱིར་རོ།། 5 བདག་ཅག་གིས་སྐྱབས་མགོན་མཱ་ཤི་ཀའི་སྡུག་བསྔལ་དེ་མང་པོ་མྱངས༌ན། སྐྱབས་མགོན་མཱ་ཤི་ཀར་བརྟེན་ནས་སེམས་གསོའང་དེ་འདྲ་མང་པོ་འཐོབ་པའོ།། 6 ངེད་ཅག་གིས་དཀའ་སྡུག་མྱོང་བ་ཡིན་ན། དེ་ནི་ཁྱོད་རྣམས་ལ་སེམས་གསོ་དང་ཐར་པ་འཐོབ་པའི་ཕྱིར་ཡིན༌ལ། ངེད་ཅག་ལ་སེམས་གསོ་ཐོབ་པ་ཡིན་ན། དེ་ནི་ཁྱོད་རྣམས་ལའང་སེམས་གསོ་འཐོབ་པའི་ཕྱིར་ཡིན། སེམས་གསོ་དེ་ཡིས་ངེད་ཅག་གིས་མྱངས་པའི་སྡུག་བསྔལ་དང་འདྲ་བར་ཁྱོད་ཅག་གིས་ཀྱང་བཟོད་བསྲན་ངང་ནས་མྱང་ཐུབ་པར་བྱེད། 7 ངེད་ཅག་གིས་ཁྱོད་རྣམས་ལ་རེ་བ་བརྟན་པོ་བཅངས་ཡོད་དེ། ཁྱོད་ཅག་གིས་ངེད་ཅག་དང་མཉམ་དུ་སྡུག་བསྔལ་མྱངས༌ཤིང༌། ངེད་ཅག་དང་མཉམ་དུ་སེམས་གསོ་འཐོབ་ངེས་པའང་ངེད་ཅག་གིས་ཤེས་པའི་ཕྱིར༌རོ།།

8 སྤུན་ཟླ༌རྣམས། དེ་སྔར་ངེད་ཅག་གིས་ཨེ་ཞི་ཡཱ་ཡུལ་ནས་མྱངས་པའི་དཀའ་སྡུག་དེ་ཁྱོད་རྣམས་ཀྱིས་ཀྱང་ཤེས་དགོས༌ཏེ། དུས་དེར་ངེད་ཅག་གིས་གནོན་ཤུགས་བཟོད་ཐབས་མེད་པ་མྱངས་ཤིང་ལུས་སྟོབས་ཟད་པ༌དང༌། ཐ་ན་གསོན་པའི་རེ་བའང་ཡོངས་སུ་ཆད་པ༌དང༌། 9 རང་སེམས་ནས་ཀྱང་འཆི་ངེས་ཡིན་སྙམ་མོ།། དེ་ནི་ངེད་ཅག་གིས་རང་ལ་མི་བརྟེན༌པར། འདས་པོ་རྣམས་སླར་གསོན་པར་མཛད་མཁན་དཀོན་མཆོག་ཁོ་ནར་བརྟེན་དགོས་པའི་ཕྱིར་ཡིན། 10 དཀོན་མཆོག་གིས་དེ་སྔོན་ངེད་རྣམས་འཆི་བའི་ཉེན་ཁ་ལས་བསྐྱབས༌ཤིང༌། ད་ལྟའང་སྐྱོབ་པར་མཛད་པ༌དང༌། མ་འོངས་པའི་དུས་སུའང་སྐྱོབ་པའི་ཕྱིར་ངེད་ཅག་གིས་ཁོང་ལ་རེ་བ་བྱེད་དོ།། 11 མི་མང་པོས་དཀོན་མཆོག་ལ་བཀའ་དྲིན་ཞུ་བ་དང་། སྨོན་ལམ་མང་པོར་བརྟེན་ནས་ངེད་ཅག་ལ་བྱིན་རླབས་འཐོབ༌པའི་ཕྱིར། ཁྱོད་རྣམས་ཀྱིས་ཀྱང་གསོལ་བ་འདེབས་པའི་སྒོ་ནས་ངེད་ཅག་ལ་རོགས་རམ་བྱེད་དགོས༌སོ།།

ཕོལ་ལོལ་གྱིས་འཆར་གཞི་བསྒྱུར༌པ།

12 ངེད་ཅག་གི་བསྔགས་བརྗོད་ནི་འདི་ལྟ་སྟེ། ངེད་ཅག་གིས་འཇིག་རྟེན་འདི་ནས་དཀོན་མཆོག་གི་རྣམ་དག་དང་ཐུགས་རྒྱུད་དྲང་མོར་བརྟེན་པ་ལས། མིའི་བློ་གྲོས་ལ་མི་བརྟེན་པར་དཀོན་མཆོག་གི་ཐུགས་རྗེ་ལ་བརྟེན་ནས་ལེགས་པར་སྤྱད་པ་དང༌། ཁྱོད་རྣམས་ལ་དེ་ལས་ལྷག་ཏུ་ལེགས་པར་སྤྱད་པ་ལ་རང་གི་བསམ་པས་བདེན་དཔང་བྱས་པ་ཡིན། 13 ངེད་ཅག་གིས་ད་ལྟ་ཁྱོད་རྣམས་ལ་ཡི་གེ་བྲིས་པ་ནི་ཁྱོད་རྣམས་ཀྱིས་ཀློག་པ་དང་ཤེས་ཐུབ་པའི་ཕྱིར་ཡིན༌ལ། ཁྱོད་རྣམས་ཀྱིས་རྩ་བ་ནས་ཤེས་པར་བདག་གིས་རེ་བ་བྱེད་དོ༎ 14 ཁྱོད་ཅག་གིས་ངེད་རྣམས་ཏོག་ཙམ་ཤེས་པ་དང་། གཙོ་བོ་ཡེ་ཤུའི་ཉིན་མོར་ངེད་རྣམས་ཁྱོད་ཅག་གི་གཟི་བརྗིད་དུ་འགྱུར་བ་ལྟར་ཁྱོད་རྣམས་ཀྱང་ངེད་ཅག་གི་གཟི་བརྗིད་དུ་འགྱུར་རོ།།

15 བདག་ལ་དེ་ལྟ་བུའི་ཡིད་ཆེས་བརྟན་པོ་ཡོད༌པས། ཁྱོད་རྣམས་ལ་སླར་ཡང་ཕན་ཐོགས་པའི༌ཕྱིར། བདག་ནི་སྔ་མོ་ནས་ཁྱོད་རྣམས་ཀྱི་གམ་དུ་འགྲོ་འདོད༌ཅིང༌། 16 ཁྱོད་ཚོའི་ཡུལ་བརྒྱུད་ནས་མ་ཀེ་དོན་ཡཱ་ཡུལ་དུ་འགྲོ་བ༌དང༌། མ་ཀེ་དོན་ཡཱ་ཡུལ་ནས་སླར་ཡང་ཁྱོད་ཅག་གི་གམ་དུ་ལོག༌སྟེ། ཁྱོད་རྣམས་ཀྱིས་ང་རང་ཡ་ཧུ་དཱའི་ཡུལ་དུ་སྐྱེལ་མ་བྱེད་པར་རེ་བ་བྱས་པ་ཡིན། 17 དེའི་ཕྱིར། བདག་གིས་དེ་ལྟར་བྱེད་འདོད་པ་ལ་ཐེ་ཚོམ་སྐྱེས་སམ། ཡང་ན་བདག་གི་དམིགས་པ་ནི་རང་གི་འདོད་བློ་ལས་བྱུང༌སྟེ། ཡིན་མིན་གྱི་ཤན་འབྱེད་མི་ཐུབ་བམ་ཞེ་ན་མ་ཡིན་ནོ།།

18 དཀོན་མཆོག་ནི་ཡིད་རྟོན་རུང་བ་ཡིན་ཞིང་། ངེད་ཅག་གིས་ཁྱོད་རྣམས་ལ་བསྒྲགས་པའི་བཀའ་ནི་ཡིན་མིན་གཉིས་ལྡན་ཞིག་མ་ཡིན་ནོ།། 19 ཅིའི་ཕྱིར་ཞེ་ན། བདག་དང༌། སིལ་ཝ་ནཱ། * ཐི་མོ་ཐེ་བཅས་ཀྱིས་ཁྱོད་ཅག་གི་ཁྲོད་དུ་བསྒྲགས་པའི་དཀོན་མཆོག་གི་སྲས་ཡེ་ཤུ་མཱ་ཤི་ཀ་ནི་ཅིས་ཀྱང་ཡིན་མིན་གཉིས་ལྡན་ཞིག་མ་ཡིན༌པར། ཁོང་ལ་བརྟེན་ནས་ཡིན་པ་ཁོ་ན་ལགས་པའི་ཕྱིར༌རོ།། 20 དཀོན་མཆོག་གི་ཞལ་བཞེས་ཅི་ཙམ་ཡོད་ནའང་། སྐྱབས་མགོན་མཱ་ཤི་ཀ་ལ་བརྟེན་ནས་ཐམས་ཅད་ཡིན་པ་ལགས༌པས། བདག་ཅག་བརྒྱུད་ནས་དཀོན་མཆོག་ལ་བསྟོད་བསྔགས་འབུལ་བའི་ཕྱིར། ངེད་ཅག་གིས་སྐྱབས་མགོན་མཱ་ཤི་ཀར་བརྟེན་ནས་ཨ་མེན་ཞེས༌སྨྲ་བ་ཡིན། 21 དཀོན་མཆོག་ནི་སྐྱབས་མགོན་མཱ་ཤི་ཀའི་ནང་དུ་ངེད་ཅག་དང་ཁྱོད་རྣམས་བརྟན་པོར་མཛད་མཁན་དང༌། བདག་ཅག་ལ་འབྱུག་མཁན་ཡང་ཡིན། 22 ཡང་ཁོང་གིས་བདག་ཅག་ལ་ཐེལ་བརྒྱབ་པ་དང་དམ་པའི་ཐུགས་ཉིད་བདག་ཅག་གི་སེམས་སུ་གཏའ་མར་གནང༌ངོ༌།།

23 ཁྱོད་རྣམས་ལ་བཟོད་པ་སྒོམ་པའི་ཕྱིར་ང་རང་ཀོ་རིན་ཐུ་རུ་མ་ཡོང༌སྟེ། ངས་རང་གི་ཚེ་སྲོག་དཔང་དུ་བཙུགས་ནས་དཀོན་མཆོག་གི་བདེན་དཔང་ཞུས་པ་ཡིན། 24 ངེད་ཅག་གིས་ཁྱོད་རྣམས་ཀྱི་དད་སེམས་ལ་ཚོད་འཛིན་བྱེད་འདོད་པ་མིན༌པར། ངེད་ཅག་ནི་ཁྱོད་རྣམས་དགའ་ཞིང་སྤྲོ་བར་བྱེད་པའི་ལས་གྲོགས་ཡིན་ལ། དེ་ནི་ཁྱོད་རྣམས་དད་པར་བརྟེན་ནས་བརྟན་པོར་གནས་ཐུབ་པའི་ཕྱིར་རོ།།

ལེའུ་གཉིས༌པ།

ཕོལ་ལོལ་གྱི་བྱམས་པ།

1 བདག་གིས་སེམས་ཐག་བཅད་རྗེས། ཕྱིས་སུ་སླར་ཡང་སྐྱོ་སྡུག་ངང་ཁྱོད་ཅག་གི་གམ་དུ་མི་ཡོང་ངོ་།། 2 གལ༌ཏེ། བདག་གིས་ཁྱོད་ཅག་ལ་སེམས་སྐྱོ་བར་བྱེད༌ན། བདག་གིས་གང་ཞིག་ལ་སེམས་སྐྱོ་བར་བྱེད་པ་དེ་ལས་གཞན། སུ་ཞིག་གིས་བདག་ལ་དགའ་ཞིང་སྤྲོ་བར་བྱེད་ནུས༌སམ། 3 ང་རང་སླེབ་པའི་དུས༌སུ། ང་རང་དགའ་བར་བྱེད་འོས་པ་རྣམས་ཀྱིས་བདག་གི་སེམས་སྐྱོ་བར་མི་བྱེད་པའི༌ཕྱིར། བདག་གིས་སྔོན་ཆད་དོན་འདི་ཁྱོད་རྣམས་ལ་འཕྲིན་ཡིག་ཏུ་བྲིས༌པ་ཡིན། ང་རང་དགའ་ཞིང་སྤྲོ་བ་ལ་བརྟེན་ནས་ཁྱོད་རྣམས་ཀྱང་དགའ་ཞིང་སྤྲོ་བར་འགྱུར་བ་བདག་ལ་ཡིད་ཆེས་བརྟན་པོ་ཡོད། 4 དེ་སྔར་བདག་གིས་སེམས་སྡུག་ཆེན་པོ་དང་སྐྱོ་བའི་ངང་ནས་མཆི་མ་མང་པོ་བཞུར་གྱིན་ཁྱོད་རྣམས་ལ་འཕྲིན་ཡིག་བྲིས༌ཤིང༌། དེ་ནི་ཁྱོད་ཅག་གི་སེམས་སྐྱོ་རུ་འཇུག་པའི་ཕྱིར་མ་ཡིན༌པར། བདག་གིས་ཁྱོད་ཅག་ལ་ཤིན་ཏུ་གཅེས་པ་ནི་ཁྱོད་ཅག་ལ་ཤེས་སུ་འཇུག་པའི་ཕྱིར༌ཡིན་ནོ།།

སྡིག་ཅན་ལ་གུ་ཡངས་གཏོང༌དགོས་པའི་སྐོར།

5 སུ་ཞིག་གིས་མི་སེམས་སྐྱོ་བར་བྱེད༌ན། མི་དེ་ཡིས་བདག་སེམས་སྐྱོ་བར་བྱས་པར་མ་ཟད། ཁྱོད་ཅག་ཐམས་ཅད་ལའང་སེམས་ཅུང་ཙམ་སྐྱོ་རུ་འཇུག༌པ་ཡིན། བདག་གིས་དེ་ལྟར་སྨྲས་པ་ཕལ་ཆེར་འུད་ཆེ་ཡང་སྲིད༌མོད། 6 འོན་ཀྱང་མི་དེ་ལྟ་བུར་མི་མང་ཤས་ཀྱི་ཆད་པ་འཕོག་པས་ཆོག་ལ། 7 ཁོ་རང་སྐྱོ་སྡུག་ཆེན་པོས་མནར་ནས་ཡོངས་སུ་མི་ཕམ་པའི༌ཕྱིར། དེ་ལས་ལྡོག་པར་ཁོ་ལ་གུ་ཡངས་གཏོང་བ་དང་སེམས་གསོ་བྱ་འོས་སོ།། 8 དེའི༌ཕྱིར། ཁྱོད་རྣམས་ཀྱིས་ཁོ་ལ་ཡང་བསྐྱར་བྱམས་པ་གནང་བར་བྱའོ་ཞེས་བདག་གིས་བསྐུལ༌བ་ཡིན། 9 བདག་གིས་དེ་སྔར་ཁྱོད་རྣམས་ལ་འཕྲིན་ཡིག་འབྲི་དོན་ནི་ཁྱོད་རྣམས་ཀྱིས་དོན་ཀུན་ནས་བདག་དང་བསྟུན་མིན་ལ་བརྟགས༌པ་ཡིན། 10 ཁྱོད་རྣམས་ཀྱིས་མི་སུ་ཞིག་ལ་གུ་ཡངས་བཏང་ན། བདག་གིས་ཀྱང་དེ་ལྟར་གུ་ཡངས་གཏོང༌བ་དང་། བདག་གིས་དོན་གང་ཞིག་ལ་གུ་ཡངས་བཏང་བ་ཡིན༌ན། དེ་ནི་སྐྱབས་མགོན་མཱ་ཤི་ཀའི་སྤྱན་དྲུང་ནས་ཁྱོད་རྣམས་ཀྱི་ཆེད་དུ་གུ་ཡངས་བཏང་བ་ཡིན༌ཏེ། 11 བདུད་སཱ་ཏན་གྱིས་གླགས་བཙལ་ནས་བདག་ཅག་ལས་མི་རྒྱལ་བའི་ཕྱིར་དེ་ལྟར་བྱ་དགོས་སོ།། རྒྱུ་མཚན་ནི་བདག་ཅག་གིས་བདུད་ཀྱི་གཡོ་ཐབས་མི་ཤེས་པ་མ་ཡིན་པའི་ཕྱིར༌རོ།།

12 སྔོན་ཆད་བདག་ནི་སྐྱབས་མགོན་མཱ་ཤི་ཀའི་འཕྲིན་བཟང་སྒྲོག་པའི་དོན་དུ་ཏྲོ་ཡཱ་རུ་སོང་བ་ན། གཙོ་བོས་ཀྱང་བདག་ལ་སྒོ༌ཕྱེས་བྱུང་། 13 དུས༌དེར། བདག་གི་སྤུན་ཟླ་ཐེ་ཏུ་དང་མ་ཕྲད་པས། ངའི་སེམས་མ་བདེ་བར་ཡུལ་དེའི་མི་རྣམས་དང་ཁ་བྲལ་ནས་མ་ཀེ་དོན་ཡཱ་ཡུལ་དུ་སོང༌ངོ༌།།

14 དཀོན་མཆོག་གིས་རྟག་ཏུ་སྐྱབས་མགོན་མཱ་ཤི་ཀའི་ནང་དུ་བདག་ཅག་ཁྲིད་དེ་རྣམ་པར་རྒྱལ་བར་མཛད་པ༌དང༌། བདག་ཅག་བརྒྱུད་ནས་ཡུལ་ཀུན་ཏུ་སྐྱབས་མགོན་མཱ་ཤི་ཀ་ངོ་ཤེས་པའི་དྲི་ཞིམ་ཁྱབ་པར་མཛད་པས་ཁོང་ལ་ཐུགས་རྗེ་ཆེ༌ཞུའོ།། 15 བདག་ཅག་ནི་དཀོན་མཆོག་གི་སྤྱན་དྲུང༌དུ། ཐར་པ་འཐོབ་བཞིན་པ་དང་འཇིག་བཞིན་པའི་མི་རྣམས་ལ་སྐྱབས་མགོན་མཱ་ཤི་ཀའི་དྲི་ཞིམ་ཡིན་ལ། 16 མི་གཅིག་ལ་འཆི་རུ་འཇུག་པའི་དྲི་མ༌དང༌། མི་གཞན་ལ་གསོན་དུ་འཇུག་པའི་དྲི་མའང་ཡིན། སུ་ཞིག་གིས་དོན་དེ་ལྟ་བུ་བསྒྲུབ་ནུས༌སམ་ཞེ་ན་མི་ནུས་སོ།། 17 ངེད་ཅག་ནི་ཁེ་ཕན་གྱི་དོན་དུ་དཀོན་མཆོག་གི་བཀའ་ལ་ལྷད་འཇུག་མཁན་གྱི་མི་མང་པོ་དང་མི་འདྲ༌སྟེ། ངེད་ཅག་ནི་གཤིས་རྒྱུད་དྲང་ཞིང་དཀོན་མཆོག་ནས་ཡོང་བ༌དང༌། དཀོན་མཆོག་གི་སྤྱན་དྲུང་དུ་སྐྱབས་མགོན་མཱ་ཤི་ཀར་བརྟེན་ནས་བཀའ་སྒྲོག་མཁན་ཡིན༌ནོ།།

ལེའུ་གསུམ༌པ།

ཞལ་ཆད་གསར་པའི་ཞབས་ཕྱི༌པ།

1 ངེད་ཅག་གིས་སླར་ཡང་རང་ལ་བསྟོད་པ་བྱེད༌དམ། མི་གཞན་དག་ལྟར་ངེད་ཅག་གི་མཚམས་སྦྱོར་ཡི་གེ་ཁྱོད་རྣམས་ལ་སྤྲོད༌པའམ། ཡང་ན་ཁྱོད་ཅག་གི་མཚམས་སྦྱོར་ཡི་གེ་མི་གཞན་ལ་སྤྲོད་དགོས་སམ་ཞེ་ན་མི་དགོས་སོ།། 2 ཁྱོད་རྣམས་ནི་ངེད་ཅག་གི་སེམས་སུ་བྲིས་པའི་ངོ་སྤྲོད་ཡི་གེ་ཡིན༌ཏེ། མི་ཀུན་གྱིས་ཤེས་ཤིང་ཀློག༌པ་ཡིན། 3 ཁྱོད་ཅག་ནི་སྐྱབས་མགོན་མཱ་ཤི་ཀའི་འཕྲིན་ཡིག་ཡིན་པར་མངོན་ཞིང་། ངེད་ཅག་ལ་བརྟེན་ནས་བྱུང་བ་ཡིན་ལ། དེ་ནི་སྣག་ཚས་བྲིས་པ་མ་ཡིན་པར་གཏན་དུ་གསོན་པོར་བཞུགས་པའི་དཀོན་མཆོག་གི་ཐུགས་ཉིད་ཀྱིས་ཕྱག་བྲིས་གནང༌ཞིང༌། རྡོ་ལེབ་སྟེང་དུ་བྲིས་པ་མ་ཡིན་པར་མིའི་སེམས་ནང་དུ་བྲིས་པ་ཡིན༌ནོ།།

4 སྐྱབས་མགོན་མཱ་ཤི་ཀ་བརྒྱུད་ནས་ངེད་ཅག་ལ་དཀོན་མཆོག་གི་སྤྱན་དྲུང་དུ་ཡིད་ཆེས་དེ་འདྲ་ཡོད་པ་ཡིན། 5 ངེད་ཅག་གིས་རང་ལ་བརྟེན་ནས་གང་ཞིག་བསྒྲུབ་ནུས་པར་བསམ་པ་མིན༌ཏེ། གང་ཞིག་བསྒྲུབ་ནུས་པ་ནི་དཀོན་མཆོག་ལ་བརྟེན་ནས་བྱུང༌བ་ཡིན། 6 ཁོང་གིས་ཀྱང་ངེད་ཅག་ནི་ཞལ་ཆད་གསར་པའི་ཞབས་ཕྱི་པ་བྱེད་ནུས་པར་མཛད༌ཅིང༌། དེ་ནི་བཀའ་ཁྲིམས་ལས་བྱུང་བ་མ་ཡིན་པར་དམ་པའི་ཐུགས་ཉིད་ལས་བྱུང་བ་ཡིན༌ཏེ། བཀའ་ཁྲིམས་ཀྱིས་འཆི་རུ་འཇུག་པ༌དང༌། དམ་པའི་ཐུགས་ཉིད་ཀྱིས་གསོན་དུ་འཇུག་པའི་ཕྱིར༌རོ།།

ཞལ་ཆད་གསར་པའི་གཟི༌འོད།

7 སྔོན་ཆད་རྡོའི་སྟེང་དུ་ཡི་གེ་བརྐོས་ཤིང་འཆི་བར་གཏོགས་པའི་ཞབས་ཏོག་དེ་ལ་གཟི་འོད་ཡོད་པ༌དང༌། མོ་ཤེའི་གདོང་གི་གཟི་འོད་ཉམས་བཞིན་ཡོད་ཀྱང་ད་དུང་གཟི་འོད་ཡོད༌པས། ཡེས་ར་ཨེལ་གྱི་བུ་རྒྱུད་ཀྱིས་ཁོང་གི་གདོང་ལ་མིག་གིས་ཐད་ཀར་ལྟ་མ་ནུས༌ན། 8 དམ་པའི་ཐུགས་ཉིད་ཀྱི་ཞབས་ཏོག་ལ་ལྷག་ཏུ་གཟི་འོད་ལྡན་པ་མ་ཡིན༌ནམ། 9 གལ༌ཏེ། ཉེས་ཆད་གཅོད་པའི་ཞབས་ཏོག་ལ་གཟི་འོད་ཡོད༌ན། རྣམ་པར་དག་པ་ལ་གཏོགས་པའི་ཞབས་ཏོག་ལ་དེ་བས་ཀྱང་གཟི་འོད༌ཆེའོ།། 10 སྔོན་ཆད་གཟི་འོད་ཡོད་པ་དེ་ནི་ད་ལྟའི་གཟི་འོད་ཆེན་པོ་འདིའི་དབང་གིས་གཟི་འོད་ལྡན་པར་གྱུར་པ་མིན། 11 དེ་སྔར་ཉམས་པར་གྱུར་པ་དེ་ལ་གཟི་འོད་ཡོད་ན། གཏན་དུ་བཞུགས་པ་དེ་ལ་ལྷག་ཏུ་གཟི་འོད་ལྡན་པ་ཡིན༌ནོ།།

12 དེའི་ཕྱིར། ངེད་ཅག་ལ་རེ་བ་དེ་ལྟ་བུ་ཡོད་པས་སྤོབས་པ་ཆེན་པོས༌སྨྲ་བ་ཡིན་ནོ།། 13 དེ་ནི་མོ་ཤེ་ཡིས་རང་གི་གདོང་ལ་སེང་རས་བཀབ་སྟེ་ཡེས་ར་ཨེལ་གྱི་བུ་རྒྱུད་ལ་ཉམས་པར་འགྱུར་བའི་གཟི་འོད་ཐད་ཀར་མི་མཐོང་བར་བྱས་པ་དང་མི་མཚུངས་སོ།། 14 འོན༌ཀྱང༌། དེ་དག་གི་སེམས་རྒྱུད་གྱོང་པོ་ཡིན༌ཏེ། ད་ལྟའི་བར་དུ་ཞལ་ཆད་རྙིང་པའི་གཞུང་དོན་བཀླགས་ནའང་སེང་རས་དེ་བླངས་མེད་དོ།། རྒྱུ་མཚན་ནི་སྐྱབས་མགོན་མཱ་ཤི་ཀའི་ནང་ནས་སེང་རས་དེ་ལེན་ནུས༌པའི་ཕྱིར་རོ།། 15 དེང་གི་བར་དུ་མོ་ཤེའི་མདོ་ཀློག་ཐེངས་རེ༌རེར། སེང་རས་དེས་ཡེས་ར་ཨེལ་མི་རྣམས་ཀྱི་སེམས་གཡོགས་འདུག 16 འོན༌ཀྱང༌། སུ་ཞིག་དུས་ནམ་ཞིག་ལ་གཙོ་བོའི་ཕྱོགས་སུ་འཁོར༌ན། དེའི་དུས་སུ་སེང་རས་དེ་ཡང་ལེན་ངེས༌ཡིན། 17 གཙོ་བོ་ནི་ཐུགས་ཉིད༌ཡིན། གཙོ་བོའི་ཐུགས་ཉིད་དེ་གང་དུ་བཞུགས་ན་དེ་རུ་རང་དབང་ཡོད་དོ།། 18 བདག་ཅག་ཐམས་ཅད་ཀྱིས་གདོང་མ་གཡོགས་པར་གཙོ་བོའི་གཟི་འོད་མཐོང་བ་ནི་མེ་ལོང་ལས་ཕྱིར་སྣང་བ་དང་མཚུངས༌ཤིང༌། བདག་ཅག་ཐམས་ཅད་ནི་གཙོ་བོའི་སྣང་བརྙན་དང་མཚུངས་པར་འགྱུར་བཞིན་པ༌དང༌། དེ་ནི་རིམ་བཞིན་གཟི་བརྗིད་ཀྱི་སྟེང་དུ་གཟི་བརྗིད་བསྣན་པར་འགྱུར་ཞིང་ཐུགས་ཉིད་ཡིན་པའི་གཙོ་བོ་ནས་བྱུང་ངོ་།།

ལེའུ་བཞི༌པ།

རྫ་ཆས་ནང་གི་རིན་པོ་ཆེའི༌དཔེ།

1 དེ་ལྟར་ཡིན་པས། ངེད་ཅག་ལ་ཐུགས་རྗེའི་སྒོ་ནས་ཞབས་ཏོག་བྱེད་པའི་ལས་འགན་འདི་ཐོབ་པས་དཔའ་མི་ཞུམ༌པར། 2 ལྐོག་གྱུར་དང་ངོ་ཚའི་དོན་རྣམས་སྤངས་ཤིང་གཡོ་སྒྱུ་མི་བྱེད་པ་དང་དཀོན་མཆོག་གི་བཀའ་ལའང་ལྷད་ཞུགས་སུ་མི་འཇུག༌པར། དཀོན་མཆོག་གི་བདེན་པ་ཉིད་ཁོ་ན་གསལ་པོར་བསྟན༌ཏེ། དཀོན་མཆོག་གི་སྤྱན་སྔར་རང་ཉིད་ནི་མི་ཚང་མའི་བསམ་པ་ལ་གཏོད་པར་བརྩོན་པ་ཡིན་ནོ།། 3 གལ༌ཏེ། ངེད་ཅག་གི་འཕྲིན་བཟང་བསྒྲིབས་པར་གྱུར༌ན། འཇིག་པར་འགྱུར་བའི་མི་རྣམས་ཀྱི་ཁྲོད་དུ་བསྒྲིབས༌པ་ཡིན། 4 འཇིག་རྟེན་འདིའི་ལྷ་ཡིས་དད་པ་མེད་པའི་མི་རྣམས་ཀྱི་སེམས་རྨོངས་པར་བྱས༌ཏེ། སྐྱབས་མགོན་མཱ་ཤི་ཀའི་གཟི་བརྗིད་དང་ལྡན་པའི་འཕྲིན་བཟང་གི་འོད་སྣང་ཁོ་རྣམས་ལ་འཕྲོ་རུ་མི་འཇུག༌པའི་ཕྱིར་རོ།། སྐྱབས་མགོན་མཱ་ཤི་ཀ་ནི་དཀོན་མཆོག་གི་སྣང་བརྙན་ཡིན། 5 ངེད་ཅག་གིས་རང་ཉིད་སྒྲོག་པ་མ་ཡིན༌པར། ཡེ་ཤུ་མཱ་ཤི་ཀ་ནི་གཙོ་བོ་ཡིན༌པ་དང་། སྐྱབས་མགོན་ཡེ་ཤུའི་དོན་དུ་ངེད་ཅག་ནི་ཁྱོད་རྣམས་ཀྱི་གཡོག་པོ་ཡིན་པ་སྒྲོག༌པ་ཡིན། 6 ཡེ་ཤུ་མཱ་ཤི་ཀའི་ཞལ་རས་ནས་མངོན་པའི་དཀོན་མཆོག་གི་གཟི་འོད་དེ་བདག་ཅག་ལ་ཤེས་སུ་འཇུག་པའི་ཕྱིར། མུན་པའི་ཁྲོད་ནས་འོད་སྤྲོ་བར་བཀའ་གནང་མཁན་དཀོན་མཆོག་ནི་བདག་ཅག་གི་སེམས་ནང་དུ་འཕྲོས༌སོ༎

7 འོན་ཀྱང་། དཔག་ཏུ་མེད་པའི་ནུས་མཐུ་ནི་དཀོན་མཆོག་ནས་བྱུང་བ་ལས་བདག་ཅག་ལས་བྱུང་བ་མ་ཡིན༌པའི་དོན་དེ་མངོན་པའི་ཕྱིར། བདག་ཅག་གི་ནོར་བུ་འདི་ནི་རྫ་ཆས་ནང་དུ་བཞག་ཡོད༌པ་ཡིན༌ནོ།། 8 ངེད་ཅག་ལ་ཕྱོགས་བཞི་ནས་དཀའ་སྡུག་གིས་མནན་ཡང་བཙིར་མི་ནུས་ལ། སེམས་ནི་ཅི་བྱ་གཏོལ་མེད་དུ་གྱུར་ནའང་བློ་མི༌ཕམ་མོ།། 9 གཉའ་གནོན་མྱངས་ཀྱང་འདོར་བ་མིན། ས་རུ་བསྒྱེལ་ཡང་འཆི་བར་གྱུར་མེད་དོ།། 10 སྐྱབས་མགོན་ཡེ་ཤུའི་ཚེ་སྲོག་ཀྱང་ངེད་ཅག་གི་སྟེང་དུ་གསལ་པོར་མངོན་པར་བྱེད༌པའི་ཕྱིར། ངེད་ཅག་གིས་རྟག་ཏུ་སྐྱབས་མགོན་ཡེ་ཤུ་སྐུ་གྲོངས་པའི་དོན་དེ་ལུས་ལ་འཁུར༌བ་ཡིན། 11 ཡང་ཁོང་ཉིད་ཀྱི་ཚེ་སྲོག་དེ་ངེད་ཅག་གི་འཆི་བར་འགྱུར་བའི་ལུས་སྟེང་ནས་གསལ་པོར་མངོན་པའི་ཕྱིར། ངེད་ཅག་གསོན་པོར་གནས༌ཀྱང༌། རྟག་ཏུ་སྐྱབས་མགོན་ཡེ་ཤུའི་དོན་དུ་འཆི་ལམ་ལ་བརྫངས༌པ་ཡིན་ནོ།། 12 དེའི༌ཕྱིར། འཆི་བས་ངེད་ཅག་གི་ནང་དུ་ལས་བྱེད་ཀྱང༌། ཚེ་སྲོག་གིས་ཁྱོད་ཅག་གི་ནང་དུ་ལས་བྱེད་དོ།།

13 འོན༌ཀྱང༌། ངེད་ཅག་ལ་དད་སེམས་ཡོད༌དེ། གསུང་རབ་ཀྱི་མདོ་ལས་ཇི་སྐད༌དུ། བདག་གིས་དད་པ་བྱེད་པས་གཏམ་འདི་ལྟར་སྨྲས་པ་ཡིན་ཞེས་གསུངས་པ༌བཞིན། ངེད་ཅག་ལའང་དད་པའི་སེམས་དང་ལྡན་པས་གཏམ༌སྨྲ་བ་ཡིན་ནོ།། 14 སྐྱབས་མགོན་ཡེ་ཤུ་སླར་གསོན་པར་མཛད་མཁན་གྱིས་བདག་ཅག་ཀྱང་སྐྱབས་མགོན་ཡེ་ཤུ་དང་མཉམ་དུ་སླར་གསོན་པར་མཛད་ངེས་པར་མ༌ཟད། ངེད་ཅག་དང་ཁྱོད་རྣམས་ལྷན་དུ་ཁོང་གི་སྤྱན་སྔར་མཉམ་དུ་སྡོད་པར་མཛད་ངེས་པའང་བདག་ཅག་གིས་ཤེས་སོ།། 15 ཐུགས་རྗེས་མི་གྲངས་ཇེ་མང་དུ་སོང་བ་དང་བསྟུན༌ནས། ལྷག་ཏུ་བཀའ་དྲིན་ཞུ་མཁན་མང་དུ་མངོན་ཞིང་དཀོན་མཆོག་ལ་བསྟོད་བསྔགས་འབུལ་བར་འགྱུར་བའི་ཕྱིར། དོན་ཐམས་ཅད་ཁྱོད་ཅག་གི་ཆེད་དུ་ཡིན༌ནོ།།

16 དེའི༌ཕྱིར། བདག་ཅག་དཔའ་མི་ཞུམ་ལ། ཕྱིའི་ལུས་པོ་རླག་དང་བརླག་པར་འགྱུར་ནའང་ནང་སེམས་ནི་ཉིན་རེ་བཞིན་གསར་དུ་སྒྱུར་བ་ཡིན་ནོ།། 17 བདག་ཅག་གི་ཡུད་ཙམ་གྱི་སྡུག་བསྔལ་ཆུང་ངུ་འདིས་བདག་ཅག་ལ་བླ་ན་མེད་པ་དང་མཐའ་ཡས་པའི་གཟི་བརྗིད་འཐོབ་པར་བྱེད། 18 མིག་གིས་མཐོང་བ་དག་ནི་གནས་སྐབས་ཙམ་དང་མི་མཐོང་བ་དག་ནི་གཏན་དུ་གནས༌པས། བདག་ཅག་གིས་མིག་གིས་མཐོང་བ་དག་ལ་མི་བལྟ་བར་མིག་གིས་མི་མཐོང་བ་དག་ལ་བལྟ༌བར་བྱའོ།།

ལེའུ་ལྔ༌པ།

ནམ་མཁའི་ཞིང་ཁམས་ཀྱི་སྡོད༌གནས།

1 དེ་ལྟར་ཡིན་པས། བདག་ཅག་གི་ས་སྟེང་གི་ཁང་པ་ཡིན་པའི་གུར་འདི་བཤིག་པར་འགྱུར༌ཚེ། དཀོན་མཆོག་གིས་བསྐྲུན་པའི་སྡོད་གནས་ཤིག་བདག་ཅག་ལ་ཡོད་པ་དང་། དེ་ནི་མིའི་ལག་པས་བསྐྲུན་པ་མ་ཡིན༌ཞིང༌། ནམ་མཁའི་ཞིང་ཁམས་སུ་གཏན་དུ་གནས་པའི་ཁང་པ་ཞིག་འཐོབ་ངེས་པ་བདག་ཅག་གིས་ཤེས་སོ།། 2 བདག་ཅག་གིས་གུར་འདིའི་ནང་དུ་ཤུགས་རིང་འབྱིན་ཞིང་། ནམ་མཁའི་ཞིང་ཁམས་ནས་འཐོབ་པའི་སྡོད་གནས་དེ་ནི་གོས་བཞིན་དུ་གྱོན་འདོད༌པ་དང་། 3 གོས་དེ་གྱོན་པ་ཡིན་ན་གཅེར་བུར་མི་ལུས་སོ།། 4 བདག་ཅག་གིས་གུར་འདིའི་ནང་དུ་དཀའ་སྡུག་མྱོང་བཞིན་ཤུགས་རིང་འབྱིན༌མོད། འོན་ཀྱང་མི་རྟག་པ་ནི་མཐའ་མེད་པའི་ཚེ་སྲོག་གིས་ཁྱུར་མིད་བྱེད་པའི༌ཕྱིར། གོས་འདི་ཕུད་འདོད་པ་མ་ཡིན་པར་གོས་དེ་གྱོན་འདོད༌པ་ཡིན། 5 དོན་འདི་བདག་ཅག་གི་ཕྱིར་དུ་སྟ་གོན་མཛད་མཁན་ནི་དཀོན་མཆོག་ཡིན༌ལ། ཁོང་གིས་དམ་པའི་ཐུགས་ཉིད་བདག་ཅག་ལ་གཏའ་མར་གནང༌ངོ༌།།

6 དེའི༌ཕྱིར། བདག་ཅག་རྒྱུན་དུ་སྙིང་སྟོབས་ཆེ་བར་མ༌ཟད། ལུས་པོའི་ནང་སྡོད༌པ་ན་གཙོ་བོ་དང་ཁ་གྱེས་པའང་ཤེས་སོ།། 7 ཅིའི་ཕྱིར་ཞེ་ན། བདག་ཅག་གིས་དད་པར་བརྟེན་ནས་སྤྱོད་པ༌ལས། མིག་གིས་མཐོང་བ་ལ་བརྟེན་ནས་སྤྱོད་པ་མ་ཡིན་པའི་ཕྱིར༌རོ།། 8 བདག་ཅག་དཔའ་ངར་ཞུམ་མེད་དུ་གནས༌ཤིང༌། དེ་ལས་ཀྱང་ལུས་པོ་དང་ཁ་བྲལ་ནས་གཙོ་བོ་དང་ལྷན་དུ་སྡོད་འདོད༌པས། 9 ལུས་པོའི་ཕྱི་ནང་གང་དུ་བསྡད་ཀྱང་བདག་ཅག་གིས་ཕུགས་འདུན་བཅངས་ཏེ། སྐྱབས་མགོན་མཱ་ཤི་ཀའི་ཐུགས་དགྱེས་པ་དེ་ཉིད་འཐོབ་པར་བརྩོན༌པ་ཡིན། 10 རྒྱུ་མཚན་ནི་བདག་ཅག་ཐམས་ཅད་སྐྱབས་མགོན་མཱ་ཤི་ཀའི་ལེགས་ཉེས་ཀྱི་ཁྲིམས་ཐག་གཅོད་པའི་བཞུགས་ཁྲིའི་མདུན་དུ་ལང་དགོས་ཤིང་། ལུས་པོའི་ནང་གསོན་པའི་དུས་སུ་རང་རང་གིས་ཅི་བྱས་བཞིན་མི་རེ་རེར་བཟང་ངན་གང་རུང་གི་འབྲས་བུ་འཐོབ་པར་འགྱུར་བའི་ཕྱིར༌རོ།།

འདུམ་སྒྲིག་གི་ལས་འགན།

11 དེ་བས་ན། ངེད་ཅག་གིས་གཙོ་བོ་ལ་འཇིགས་པ་ཤེས་པས་མི་རྣམས་ལ་བསྐུལ་བར༌བྱའོ།། འོན་ཀྱང་ངེད་རྣམས་དཀོན་མཆོག་གི་སྤྱན་སྔར་མངོན་པར་གསལ་བ་བཞིན༌དུ། ཁྱོད་ཅག་གི་བསམ་པ་ལའང་མངོན་པར་གསལ་བའི་རེ་བ་བྱའོ།། 12 ངེད་ཅག་གིས་ཁྱོད་རྣམས་ལ་རང་གིས་རང་ལ་འུད་བསྟོད་བྱེད་པ་མིན༌ཏེ། སེམས་ལ་མི་བརྟེན་པར་ཕྱིའི་རྣམ་པར་བརྟེན་ནས་འུད་བསྟོད་བྱེད་མཁན་དག་ལ་ལན་ཡོད་པར་འགྱུར་བའི༌ཕྱིར་དུ། ཁྱོད་ཅག་གིས་ངེད་ཅག་ལ་བསྟོད་པ་བྱ་བའི་གོ་སྐབས་ཤིག་སྟེར་རོ།། 13 གལ༌ཏེ། ངེད་ཅག་སྨྱོས་པ་ཡིན་ན་དཀོན་མཆོག་གི་ཆེད་དུ་ཡིན༌ལ། དྭངས་གསལ་ཡིན་ན་ཁྱོད་ཅག་གི་དོན་དུ་ཡིན། 14 ངེད་ཅག་གི་སེམས་སུ་མི་ཐམས་ཅད་ཀྱི་ཚབ་ཏུ་མི་གཅིག་སྐུ་གྲོངས་པ་ཡིན་ན་མི་ཐམས་ཅད་ཀྱང་ཤི་བ་ཐག་གིས་ཆོད་པས། སྐྱབས་མགོན་མཱ་ཤི་ཀའི་བྱམས་པས་ངེད་ཅག་ལ་ངར་ཤུགས་སློང་བ་ཡིན། 15 སྐྱབས་མགོན་ཡེ་ཤུ་ནི་མི་ཐམས་ཅད་ཀྱི་ཆེད་དུ་སྐུ་གྲོངས་པ་ཡིན༌ཏེ། གསོན་པོར་གནས་པ་རྣམས་ནི་དེང་ཕྱིན་རང་ཉིད་ཀྱི་དོན་དུ་མི་གསོན༌པར། ཁོ་རྣམས་ཀྱི་ཆེད་དུ་སྐུ་གྲོངས་ཤིང་སླར་གསོན་པ་ཁོང་ཉིད་ཀྱི་དོན་དུ་གསོན་དགོས་པའི་ཕྱིར༌རོ།།

16 དེའི༌ཕྱིར། བདག་ཅག་གིས་ད་ནས་བཟུང་མིའི་ཕྱི་ཡི་རྣམ་པར་མི༌བལྟའོ།། དེ་སྔོན་ཕྱིའི་རྣམ་པར་བལྟས་ནས་སྐྱབས་མགོན་མཱ་ཤི་ཀ་ངོས་བཟུང་མྱོང་ཡང་ད་ལྟ་དེ་ལྟར་ངོས་མི་འཛིན་པས། 17 སུ་ཞིག་སྐྱབས་མགོན་མཱ་ཤི་ཀའི་ནང་དུ་ཡོད༌ན། མི་དེ་ནི་གསར་དུ་བསྐྲུན་པའི་མི་ཡིན༌ལ། འདས་དོན་ཚང་མ་མེད་པར་གྱུར་ཅིང་། ལྟོས་དང་། གསར་པ་དེ་བྱུང་འདུག་གོ། 18 དོན་ཐམས་ཅད་ནི་དཀོན་མཆོག་ནས་བྱུང་བ༌སྟེ། ཁོང་གིས་སྐྱབས་མགོན་མཱ་ཤི་ཀ་བརྒྱུད་ནས་བདག་ཅག་ཁོང་དང་འདུམ་པར་མཛད་པ༌དང༌། མི་རྣམས་ཁོང་དང་འདུམ་པར་མཛད་པའི་ལས་འགན་ཡང་བདག་ཅག་ལ་གནང༌བ་ཡིན། 19 དེ་ནི་དཀོན་མཆོག་གིས་སྐྱབས་མགོན་མཱ་ཤི་ཀའི་ནང་དུ་འཇིག་རྟེན་གྱི་མི་རྣམས་ཁོང་ཉིད་དང་འདུམ་པར་མཛད༌ཅིང༌། ཁོ་རྣམས་ཀྱི་ཉེས་སྐྱོན་ཁོ་རྣམས་ལ་མི་འགེལ༌བར། འདུམ་པར་མཛད་པའི་བཀའ་ཡང་བདག་ཅག་ལ་བཅོལ་བ་ཡིན། 20 དེ་བས་ངེད་ཅག་ནི་སྐྱབས་མགོན་མཱ་ཤི་ཀའི་སྐུ་ཚབ་པ་ཡིན༌ལ། དཀོན་མཆོག་གིས་ངེད་ཅག་བརྒྱུད་ནས་ཁྱོད་རྣམས་ལ་བསྐུལ་བ༌བཞིན། ངེད་ཅག་གིས་སྐྱབས་མགོན་མཱ་ཤི་ཀའི་ཚབ་བྱས་ནས་ཁྱོད་རྣམས་དཀོན་མཆོག་དང་འདུམ་པར༌ཞུའོ།། 21 བདག་ཅག་སྐྱབས་མགོན་མཱ་ཤི་ཀའི་ནང་ནས་དཀོན་མཆོག་གི་མི་རྣམ་དག་ཏུ་འགྱུར་བའི༌ཕྱིར། དཀོན་མཆོག་གིས་སྡིག་པ་མེད་པ་དེ་ཉིད་བདག་ཅག་གི་ཚབ་ཏུ་སྡིག་པར་མཛད༌དོ།།

ལེའུ་དྲུག༌པ།

སྐུ་ཚབ་པ་ཕོལ་ལོལ་གྱི་དཀའ༌ཚེགས།

1 དཀོན་མཆོག་གི་ལས་གྲོགས་ཡིན་པ་ངེད་ཅག་གིས་ཁྱོད་རྣམས་ལ་ཁོང་གི་ཐུགས་རྗེ་དོན་མེད་དུ་དང་ལེན་མི་བྱེད་པར་བསྐུལ༌བ་ཡིན་ནོ།། 2 ཅིའི་ཕྱིར་ཞེ་ན། དཀོན་མཆོག་གིས་འདི་སྐད༌དུ།

ཐུགས་དགྱེས་དུས་སུ་བདག་གིས་ཁྱོད་ཀྱི་སྨོན་ལམ༌བསྐངས།།

སྐྱོབ་པའི་ཉིན་མོར་བདག་གིས་ཁྱོད་ལ་རོགས་རམ༌མཛད།།

ཅེས་གསུངས་པའི་ཕྱིར༌རོ།། ལྟོས༌དང༌། ད་ནི་འོས་ཤིང་འཚམ་པའི་དུས་ལ་བབས། ལྟོས་དང་། ད་ལྟ་ནི་སྐྱོབ་པའི་ཉིན་མོ་ཡིན༌ནོ།།

3 ངེད་ཅག་གི་ཞབས་ཏོག་བྱེད་པའི་ལས་འགན་འདི་ལ་མི་གཞན་གྱིས་སྐྱོན་བརྗོད་མི་བྱེད་པའི༌ཕྱིར། ངེད་ཅག་གིས་ལས་གང་གི་ཆ་ནས་ཀྱང་བར་ཆད་མི༌བཟོ་ལ། 4 དོན་ཐམས་ཅད་ཀྱི་ཐད་ནས་ཀྱང་རང་ཉིད་ནི་དཀོན་མཆོག་གི་ཞབས་ཕྱི་པ་ཡིན་པ་གསལ་པོར་སྟོན་པ༌སྟེ། དཔེར༌ན། བཟོད་བསྲན༌དང༌། དཀའ༌སྡུག ཉམ་ཐག ཆག་སྒོ། 5 གཅར༌རྡུང༌། བཙོན༌འཇུག ཟིང༌སློང༌། ལས་ལ་བརྩོན་པ། གཉིད་མི་ཁུག༌པ། ཟས་མི་སྤྱོད༌པ། 6 སྤྱོད་གཙང༌། ཡོན༌ཏན། བཟོད༌པ། སྙིང༌རྗེ། དམ་པའི་ཐུགས་ཉིད། བཅོས་མ་མིན་པའི་བྱམས༌པ། 7 གཏམ་བདེན༌པ། དཀོན་མཆོག་གི་ནུས་མཐུ་ཆེན༌པོ། ལག་པ་གཡས་གཡོན་དུ་ཡོད་པའི་དྲང་བདེན་གྱི་མཚོན༌ཆ། 8 གཟི༌བརྗིད། ངོ༌ཚ། མིང༌ངན། མཚན༌སྙན། བལྟས་ན་བསླུ་བྲིད་ཡིན་ཡང་དོན་ལ་དྲང་པོ་ཡིན༌པ། 9 བལྟས་ན་ཅང་གིས་ངོ་མི་ཤེས་ཀྱང་དོན་ལ་ཀུན་གྱིས་ངོ་ཤེས་པ། བལྟས་ན་འཆི་ལ་ཉེ་ཡང་དོན་ལ་གསོན་པོ་ཡིན༌ལ། བལྟས་ན་ཉེས་ཆད་ཕོག་ཀྱང་དོན་ལ་སྲོག་མི་འཆོར་བ། 10 བལྟས་ན་སེམས་སྐྱོ་ཡང་དོན་ལ་ནམ་རྒྱུན་དགའ་སྤྲོས་ཁེངས༌པ། བལྟས་ན་དབུལ་ཕོངས་ཡིན་ཡང་དོན་ལ་མི་མང་པོ་ཕྱུག་པར་བྱེད༌པ། བལྟས་ན་ཅི་ཡང་མེད་ཀྱང་དོན་ལ་ཐམས་ཅད་འཛོམས་པ་ལྟ༌བུའོ།།

11 ཀོ་རིན་ཐུ་པ་རྣམས། ངེད་ཅག་གིས་ཁྱོད་རྣམས་ལ་གཏམ་དྲང་པོར་སྨྲ་ཞིང་སེམས་རྒྱ་ནི༌ཆེའོ།། 12 ཁྱོད་རྣམས་གུ་དོག་པ་ནི་ངེད་ཅག་གི་རྐྱེན་གྱིས་མིན༌ཏེ། ཁྱོད་ཅག་གི་སེམས་རྒྱ་ཆུང་བ་ལ་རག་ལས༌པ་ཡིན། 13 ཁྱོད་ཅག་གིས་ཀྱང་སེམས་རྒྱ་ཆེ་བའི་ངང་ནས་ངེད་རྣམས་ལ་དྲིན་ལན་གཞལ་དགོས༌ཏེ། བདག་གི་གཏམ་འདི་ནི་བུ་ཕྲུག་ལ་སྨྲ་བ་དང་མཚུངས༌སོ།།

དད་མེད་རྣམས་དང་མཉམ་དུ་གཉའ་ཤིང་མི་འཁུར་བ།

14 ཁྱོད་ཅག་གིས་དད་མེད་རྣམས་དང་མཉམ་དུ་གཉའ་ཤིང་མ་ཁུར༌ཅིག དྲང་བདེན་དང་ཁྲིམས་མེད་ལུགས་མེད་གཉིས་ལ་འབྲེལ་བ་ཅི་ཡོད་དམ། འོད་དང་མུན་པ་གཉིས་ལ་འབྲེལ་བ་ཡོད་ནུས་སམ། 15 སྐྱབས་མགོན་མཱ་ཤི་ཀ་དང་པེལ་ལེ་ཨར་*གཉིས་ལ་གཞི་མཐུན་ས་ཅི་ཡོད༌དམ། དད་པ་བྱེད་མཁན་དང་དད་པ་མི་བྱེད་མཁན་གཉིས་ལ་འབྲེལ་བ་ཅི་ཡོད༌དམ། 16 དཀོན་མཆོག་གི་མཆོད་ཁང་དང་སྐུ་འདྲ་གཉིས་ལ་མཐུན་ས་ཡོད་དམ་ཞེ་ན་མེད་དོ།། ཅིའི་ཕྱིར་ཞེ་ན། བདག་ཅག་ནི་གཏན་དུ་གསོན་པོར་བཞུགས་པའི་དཀོན་མཆོག་གི་མཆོད་ཁང་ཡིན༌ཏེ། སྔར་དཀོན་མཆོག་གིས་འདི་སྐད༌དུ།

བདག་ནི་དེ་རྣམས་ནང་དུ་སྡོད་པ༌དང༌།།

དེ་དག་ཁྲོད་ནས་འགྲོ་འོང་བྱེད་པ༌དང༌།།

བདག་ནི་དེ་ཚོའི་དཀོན་མཆོག་བྱེད་པ༌དང༌།།

དེ་རྣམས་བདག་གི་འབངས་མི་ཡིན་པར༌འགྱུར།།

ཞེས༌དང༌། 17 ཡང་གཙོ་བོ་ལགས་ཀྱིས་འདི་སྐད༌དུ།

དེའི༌ཕྱིར་ཁྱོད་རྣམས་དེ་དག་ལས་ཐོན་ཤོག །

དེ་དག་ལ་ནི་དབྱེ་བ་འབྱེད་པར༌ཤོག །

མི་གཙང་བ་ལ་རེག་པར་མ་བྱེད༌ཅིག །

བདག་གིས་ཁྱོད་རྣམས་དྲུང་དུ་ལེན་པར༌བྱེད།།

18 བདག་ནི་ཁྱོད་ཚོའི་ཕ་རུ་བྱེད་པ༌དང༌།།

ཁྱོད་རྣམས་བདག་གི་བུ་དང་བུ་མོར༌འགྱུར།།

ཞེས་ཀུན་དབང་གཙོ་བོས་བཀའ་བསྩལ༌པའོ།།

ལེའུ་བདུན༌པ།

སྐུ་ཚབ་པ་ཕོལ་ལོལ་གྱི་དགའ༌སྤྲོ།

1 དེ་བས་ན། སྙིང་ཉེ་བའི་སྤུན་ཟླ༌རྣམས། བདག་ཅག་ལ་དེ་ལྟ་བུའི་ཞལ་བཞེས་ཡོད་པས་རང་ཉིད་གཙང་མར་བྱས༌ཏེ། ལུས་སེམས་ཀྱི་མི་གཙང་བ་ཐམས་ཅད་དོར་ནས་དཀོན་མཆོག་ལ་གུས་ཤིང་འཇིགས་པའི་ངང་ནས་དམ་པ་རུ་འགྱུར་བར་བྱེད་དགོས་སོ།།

2 ཁྱོད་རྣམས་ཀྱིས་སེམས་རྒྱ་བསྐྱེད་ནས་ངེད་ཅག་དང་ལེན་བྱེད་པར༌གྱིས། ངེད་ཅག་གིས་མི་སུ་ལའང་གྱོང་གུད་མ༌བཟོས། སུ་ཡང་ཉམས་དམས་སུ་མ་བཏང་། སུ་ལས་ཀྱང་ཁེ་བཟང་མ་བླངས་སོ།། 3 བདག་གིས་འདི་ལྟར་སྨྲས་པ་ནི་ཁྱོད་རྣམས་ལ་སྐྱོན་སྨྲ་བའི་ཕྱིར་མིན༌ཏེ། ཁྱོད་རྣམས་རྟག་ཏུ་ངེད་ཅག་གི་སེམས་སུ་གནས༌ཤིང༌། བདག་ཅག་གསོན་ན་མཉམ་གསོན་དང་ཤི་ན་མཉམ་ཤི་བྱེད་པར་དགའ་ཞེས་དེ་སྔར་བདག་གིས་སྨྲས་མྱོང༌། 4 བདག་གིས་སྤོབས་པ་ཆེན་པོས་ཁྱོད་རྣམས་ལ་གཏམ་སྨྲས༌ཤིང༌། ཁྱོད་ཅག་གི་རྐྱེན་གྱིས་བསྟོད་པ་མང་པོ་བརྗོད་ཅིང་སེམས་གསོ་ཆེན་པོ་ཐོབ༌པ་དང་། ངེད་ཅག་ལ་དཀའ་སྡུག་ཐམས་ཅད་ཀྱི་ཁྲོད་ནས་དགའ་སྤྲོ་དཔག་མེད་བྱུང༌ངོ༌།།

5 དེ་ཡང་སྔོན་ཆད་ངེད་ཅག་མ་ཀེ་དོན་ཡཱ་ཡུལ་དུ་སླེབས་པའི་དུས༌སུ། རང་གི་ལུས་པོར་ངལ་གསོ་གང་ཡང་མ་བྱུང་བར། ཕྱོགས་བཞི་ནས་དཀའ་སྡུག་སྣ་ཚོགས་ལ༌ཕྲད་ཅིང་། ཕྱི་རུ་འཁྲུག་རྩོད་དང་ནང་དུ་འཇིགས་པ༌ཡོད་དོ།། 6 འོན༌ཀྱང༌། ཡིད་སྐྱོ་བ་རྣམས་ལ་སེམས་གསོ་གནང་མཁན་དཀོན་མཆོག་གིས་ཐེ་ཏུ་སླེབས་པ་བརྒྱུད་ནས་ངེད་ཅག་ལ་སེམས་གསོ་མཛད་པར་མ༌ཟད། 7 ཐེ་ཏུ་ཡིས་ཁྱོད་ཅག་ནས་ཐོབ་པའི་སེམས་གསོར་བརྟེན་ནས་ངེད་ཅག་ལ་སེམས་གསོ་བྱས་པ་ཡིན། ཁོས་ཁྱོད་ཅག་གི་དུང་སེམས༌དང༌། སེམས་སྡུག བདག་ལ་བཅངས་པའི་སྤྲོ་སེམས་ཐམས་ཅད་བདག་ལ་སྨྲས༌པས། ང་རང་སྔར་ལས་ལྷག་ཏུ་དགའ་བར་གྱུར་ཏོ།།

8 དེ་སྔར་བདག་གིས་འཕྲིན་ཡིག་བྲིས་ཏེ་ཁྱོད་རྣམས་ལ་སེམས་སྐྱོ་རུ་བཅུག་པས་ང་རང་རེ་ཞིག་འགྱོད་བྱུང་ལ། འཕྲིན་ཡིག་དེས་ཁྱོད་རྣམས་ལ་སེམས་སྐྱོ་རུ་བཅུག་པ་ནི་གནས་སྐབས་ཙམ་ཡིན་པ་བདག་གིས་ཤེས༌པས། ད་ནི་བདག་ལ་འགྱོད་པ་མེད་དོ།། 9 ད་ལྟ་ང་རང་དགའ་བ་ནི་ཁྱོད་ཅག་གི་སེམས་སྐྱོ་བའི་ཕྱིར་མིན༌ཏེ། ཁྱོད་ཅག་གིས་སྐྱོ་སེམས་ཀྱི་ཁྲོད་ནས་འགྱོད་བཤགས་བྱས་པའི་ཕྱིར༌ཡིན། རྒྱུ་མཚན་ནི་དཀོན་མཆོག་གི་ཐུགས་དགོངས་བཞིན་ཁྱོད་ཅག་གི་སེམས་སྐྱོ༌ཞིང༌། ལས་གང་ལའང་ངེད་ཅག་གི་རྐྱེན་གྱིས་གྱོང་གུད་ཐེབས་མི་སྲིད་པའི་ཕྱིར༌ཡིན། 10 དཀོན་མཆོག་གི་ཐུགས་དགོངས་བཞིན་སེམས་སྐྱོ་བ་ཡིས་ཐར་ལམ་ལ་འཁྲིད་པའི་འགྱོད་བཤགས་འབྱུང་དུ་འཇུག་ཅིང་། དོན་དེར་འགྱོད་པ་གཅིག་ཀྱང་མེད་དོ།། འོན་ཀྱང་། འཇིག་རྟེན་གྱི་སྐྱོ་གདུང་གིས་མི་རྣམས་འཆི་བར་བྱེད་པ་ཡིན། 11 ལྟོས༌དང༌། དཀོན་མཆོག་གི་ཐུགས་དགོངས་བཞིན་ཁྱོད་ཅག་གི་སེམས་སྐྱོ་བར་གྱུར་པ་ནས༌བཟུང༌། ཁྱོད་རྣམས་ལ་བརྩོན་འགྲུས༌དང༌། ཉེས་སྐྱོན་མེད་པ། ཁྲོ་གཏུམ། འཇིགས༌སྣང༌། དུང༌སེམས། སྤྲོ༌སེམས། རང་ལ་ཆད་པ་གཅོད་པ་བཅས་བྱུང་བ༌དང༌། དོན་དེ་ཐམས་ཅད་ལས་ཁྱོད་ཅག་གཙང་མ་ཡིན་པ་གསལ་པོར་མངོན་ནོ།། 12 བདག་གིས་སྔོན་ཆད་ཁྱོད་རྣམས་ལ་འཕྲིན་ཡིག་བྲིས༌ཤིང༌། དེ་ནི་ཉེས་སྐྱོན་བཟོ་མཁན་དེའི་ཆེད་དུ་མིན༌ལ། ཉེས་སྐྱོན་ཐེབས་མཁན་གྱི་དོན་དུའང་མ་ཡིན༌པར། དཀོན་མཆོག་གི་སྤྱན་སྔར་ཁྱོད་རྣམས་ཀྱིས་ངེད་ཅག་ལ་སེམས་ཁུར་བྱས་པའི་སྤྲོ་སེམས་དེ་ཉིད་ཁྱོད་ཅག་ལ་གསལ་པོར་མངོན་པའི་ཕྱིར་ཡིན༌པས། 13 ངེད་ཅག་ལ་སེམས་གསོ་ཐོབ་པར་མ༌ཟད། ཁྱོད་རྣམས་ཀྱིས་ཐེ་ཏུའི་ཡིད་སེམས་སྤྲོ་བར་བྱས་ཤིང་ཁོ་རང་དགའ་བར་གྱུར་པས་ངེད་ཅག་ལྷག་ཏུ་དགའ་ཞིང་སྤྲོ་བར་གྱུར་ཏོ།། 14 བདག་གིས་ཐེ་ཏུའི་མདུན་ནས་ཁྱོད་རྣམས་ལ་བསྔགས་བརྗོད་གང་ཞིག་བྱས་པ་ཡིན༌ན། བདག་ལ་ངོ་གནོང་བའི་དོན་མེད༌དེ། བདག་གིས་ཁྱོད་རྣམས་ལ་སྨྲས་པ་ཐམས་ཅད་བདེན་པ་ཡིན་པ༌ལྟར། ཐེ་ཏུའི་མདུན་ནས་ཁྱོད་རྣམས་ལ་བསྔགས་བརྗོད་བྱས་པའང་བདེན་པ་ཡིན། 15 ཐེ་ཏུས་ཁྱོད་རྣམས་ཐམས་ཅད་ཀྱིས་ཁོའི་ངག་ལ་མཉན་པ་དང་སྐྲག་ཅིང་འདར་བའི་ངང་ནས་ཁོ་ལ་སྣེ་ལེན་བྱས་པ་དྲན༌པས། ཁོ་རང་ཁྱོད་རྣམས་ལ་ལྷག་ཏུ༌དགའ་བར་གྱུར་པ་ཡིན། 16 དོན་ཀུན་ནས་ང་རང་ཁྱོད་རྣམས་ལ་ཡིད་ཆེས་པས་དགའོ།།

ལེའུ་བརྒྱད༌པ།

ཞལ་འདེབས་འབུལ་མཁན་ལ་སྐུལ་མ་གནང་བའི༌སྐོར།

1 ཀྱེ། སྤུན་ཟླ༌རྣམས། དཀོན་མཆོག་གིས་མ་ཀེ་དོན་ཡཱ་ཡུལ་གྱི་ཆོས་ཚོགས་དག་ལ་གནང་བའི་ཐུགས་རྗེ་དེ་ངེད་ཅག་གིས་ཁྱོད་རྣམས་ལ་འཆད་པར༌བྱའོ།། 2 ཆོས་ཚོགས་དེ་དག་ལ་དཀའ་སྡུག་གི་ཁྲོད་དུ་ཚོད་བགམ་ཆེན་པོ་ཐེབས་པའི་དུས་སུའང་དགའ་སྤྲོ་དཔག་མེད་ཡོད་པ༌དང༌། ཁོ་རྣམས་ཤིན་ཏུ་དབུལ་བའི་དུས་སུའང་ཞལ་འདེབས་འབུལ་བར་དགའ་བས་ཁོ་རྣམས་ཀྱི་བཀའ་དྲིན་ལྷག་ཏུ་ཆེའོ།། 3 ཁོ་རྣམས་ཀྱིས་རང་གི་ནུས་པ་བཞིན་བསྒྲུབས་པར་མ༌ཟད། ནུས་པ་ལས་བརྒལ་ནའང་ཞལ་འདེབས་འབུལ་བར་སེམས་དགའ་བ༌དང༌། 4 དད་ལྡན་དམ་པ་གཞན་དག་ལ་འབུལ་བ་ཕུལ་བའི་ཐུགས་རྗེའི་ནང་དུ་ཞུགས་པའི་རེ་བ་ཡང་ཡང་ཞུས་མྱོང་བར་བདག་གིས་བདེན་དཔང་བྱ་ནུས༌པ་ཡིན། 5 གཞན༌ཡང༌། ཁོ་རྣམས་ཀྱིས་ངེད་ཅག་གི་རེ་བ་ལས་ལྷག་པ་བསྒྲུབས་པར་མ༌ཟད། དཀོན་མཆོག་གི་ཐུགས་དགོངས་བཞིན་ཐོག་མར་རང་ཉིད་གཙོ་བོ་ལ་ཕུལ་བ༌དང༌། ངེད་ཅག་ལའང་གཏོགས་པར་བྱས་སོ།། 6 དེའི༌ཕྱིར། ངེད་རྣམས་ཀྱིས་ཐེ་ཏུ་ལ། ཁོས་སྔར་ནས་འགོ་བརྩམས་པ་ལྟར་ཁྱོད་ཅག་གི་ཁྲོད་དུ་བྱམས་སྙིང་རྗེའི་དོན་དེ་ཉིད་ཀྱང་སྒྲུབས་ཤིག་ཅེས་སྐུལ་མ་གནང༌བ་ཡིན་ལ། 7 ཁྱོད་ཅག་གིས་དད་སེམས༌དང༌། སྨྲ༌བརྗོད། ཤེས༌བྱ། བརྩོན༌སེམས། ངེད་ཅག་ལ་བཅངས་པའི་བྱམས་པ་བཅས་ལས་ཕུན་སུམ་ཚོགས་པ་མངོན༌པ་བཞིན། བྱམས་སྙིང་རྗེའི་དོན་འདིའི་སྟེང་དུའང་ཕུན་སུམ་ཚོགས་པར་གྱུར་ཅིག།

8 བདག་གིས་དེ་ལྟར་སྨྲས་པ་ནི་ཁྱོད་རྣམས་ལ་བཀའ་ཕབ་པ་མིན༌ཏེ། མི་གཞན་གྱི་བརྩོན་སེམས་ལ་བརྟེན་ནས་ཁྱོད་ཅག་གི་བྱམས་པ་དངོས་མ་ཡིན་མིན་ལ་ཚོད་བགམ་བྱེད༌པ་ཡིན་ནོ།། 9 བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ནི་ཁྱོད་རྣམས་ཀྱིས་ཀྱང་ཤེས༌ཏེ། ཁོང་ནི་ཕྱུག་པོ་ཡིན༌ཡང༌། ཁྱོད་ཅག་གི་ཆེད་དུ་དབུལ་ཞིང་ཕོངས་པར་གྱུར་པ༌དང༌། དེ་ནི་ཁོང་ཉིད་དབུལ་བར་བརྟེན་ནས་ཁྱོད་རྣམས་འབྱོར་བ་དང་ལྡན་པར་འགྱུར་བའི་ཕྱིར་རོ།།

10 བདག་གིས་དོན་འདིའི་སྟེང་ནས་རང་གི་དྲན་འཆར་ཁྱོད་ཅག་ལ་སྨྲ་ཞིང་དེ་ནི་ཁྱོད་རྣམས་ལ་ཕན་ཐོགས་ཡོད་དེ། ཁྱོད་ཅག་གིས་དོན་དེ་འགོ་བརྩམས་ཤིང་དེ་བསྒྲུབ་འདོད་ཀྱི་སེམས་ཀྱང་བྱུང་ནས་ལོ་གཅིག་ཙམ་འགོར༌བས། 11 སྔོན་ལ་ཇི་ལྟར་བསྒྲུབ་འདོད་པའི་སེམས་ཡོད༌ན། ད་ལྟ་དོན་དེ་བསྒྲུབ་འོས༌ཏེ། ཁྱོད་ཅག་གིས་ནུས་པ་བཞིན་དུ་བསྒྲུབ་འོས་སོ།། 12 མི་ལ་བསྒྲུབ་འདོད་ཀྱི་སེམས་ཡོད༌ན། དེ་ནི་རང་ལ་ཅི་ཡོད་པ་བཞིན་འབུལ་བས་ཆོག་སྟེ། རང་ལ་གང་ཞིག་མེད་པ་ལྟར་འབུལ་བ་མིན། 13 བདག་གིས་སྨྲས་པའི་དོན་ནི་མི་གཞན་དག་གི་ཁུར་པོ་ཇེ་ཡང་དུ་གཏོང་བ་དང་། ཁྱོད་ཅག་ལ་དཀའ་སྡུག་མྱང་དུ་འཇུག་པའི་ཕྱིར་མ་ཡིན་པར་ཆ་སྙོམས་ཡོང་བའི་ཕྱིར་ཡིན། 14 མ་འོངས་པར་ཁྱོད་རྣམས་ཀྱི་མི་འདང་ས་དེ་ཁོ་རྣམས་ཀྱི་འབྱོར་བ་ལས་ཁ་བསྐང་བར་འགྱུར་བའི་ཕྱིར། ད་ལྟ་ཁྱོད་ཅག་གི་འབྱོར་བས་ཁོ་རྣམས་ཀྱི་དགོས་མཁོ་སྐོང་འོས༌ཤིང༌། དེ་ལྟར་བྱས་ན་ཆ་སྙོམས་སུ་འགྱུར་རོ།། 15 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

མང་པོ་བསྡུས་ཀྱང་ཁོ་ལ་ལྷག་མ་མེད༎

ཉུང་ངུ་བསྡུས་ཀྱང་ཁོ་ལ་མི་འདང་མེད།།

ཅེས་བཀོད་པ་བཞིན༌ནོ།།

ཀོ་རིན་ཐུ་གྲོང་ཁྱེར་དུ་ཐེ་ཏུ་མངགས༌པ།

16 དཀོན་མཆོག་གིས་ཐེ་ཏུ་ལ་སེམས་འགུལ་ཐེབས་པར་མཛད་དེ་བདག་དང་མཚུངས་པར་ཁྱོད་ཅག་ལ་སྤྲོ་སེམས་བཅངས༌ཡོད་པས། དཀོན་མཆོག་ལ་ཐུགས་རྗེ་ཆེ༌ཞུའོ།། 17 ཐེ་ཏུས་བདག་གི་ངག་ལ་མཉན་པ་དང་དེ་ལས་ཀྱང་སྤྲོ་སེམས་ཆེ་ཞིང་ཁྱོད་རྣམས་ཀྱི་གམ་དུ་ཕྱིན་པ་ཡིན། 18 ངེད་ཅག་གིས་སྤུན་ཟླ་གཞན་ཞིག་ཀྱང་ཁོ་དང་མཉམ་དུ་མངགས་ཤིང༌། སྤུན་ཟླ་དེ་ནི་འཕྲིན་བཟང་གི་ཕྱོགས་ནས་ཆོས་ཚོགས་ཀུན་གྱི་བསྔགས་བརྗོད་ཐོབ་མྱོང་བ་ཞིག་ཡིན༌པར་མ་ཟད། 19 ཁོ་རང་ཡང་ཆོས་ཚོགས་དག་གིས་བདམས་ནས་ངེད་རྣམས་དང་མཉམ་དུ་འགྲོ་བར་མཛད་པ༌དང༌། ངེད་རྣམས་ལ་བཅོལ་བའི་ཞལ་འདེབས་ཁྱེར་ནས་སླེབ་དགོས་པ་སྟེ། གཙོ་བོ་ལ་གཟི་བརྗིད་མང་དུ་འབུལ་བ་དང་ངེད་ཅག་གི་བསྒྲུབ་པར་དགའ་བའི་སེམས་པའང་གསལ་པོར་མངོན༌པའི་ཕྱིར་རོ།། 20 དེ་ནི་ངེད་ཅག་གིས་ཞལ་འདེབས་དངུལ་སྒོར་མང་པོ་བསྡུས་པས་སུས་ཀྱང་ངེད་ཅག་ལ་སྐྱོན་མི་འཛུགས་པའི་ཆེད་དུ་ཡིན༌ལ། 21 ངེད་ཅག་གིས་ནན་ཏན་གྱི་ངང་ནས་དོན་ལེགས་པོར་བསྒྲུབ༌པར་དམིགས་ཤིང༌། གཙོ་བོའི་སྤྱན་སྔར་དེ་ལྟར་སྒྲུབ་པ་དང་མི་རྣམས་ཀྱི་མིག་མདུན་དུའང་དེ་ལྟར་སྒྲུབ་བཞིན་ཡོད་དོ།།

22 ཡང་ངེད་ཅག་གིས་སྤུན་ཟླ་གཞན་ཞིག་ཀྱང་ཁོ་གཉིས་དང་མཉམ་དུ་མངགས་སོ།། ངེད་ཅག་གིས་དོན་དག་མང་པོ་ཞིག་ནས་ཁོ་ལ་ཚོད་བགམས་མྱོང༌ལ། ཁོ་ནི་བརྩོན་སེམས་ཆེ་བ་ཞིག་ཡིན། ད་ལྟ་ཁོས་ཁྱོད་རྣམས་ལ་ཡིད་ཆེས་ཆེན་པོ་བྱེད་པས་ཁོའི་བརྩོན་སེམས་ནི་སྔར་ལས་ཀྱང༌ཆེའོ།། 23 ཐེ་ཏུ་གླེང་ན། ཁོ་ནི་བདག་གི་ལས་གྲོགས་ཡིན༌ལ། བདག་དང་མཉམ་དུ་ཁྱོད་ཅག་ལ་ཞབས་ཕྱི་སྒྲུབ་མཁན་ཞིག་ཀྱང་ཡིན། སྤུན་ཟླ་གཞན་གཉིས་ཀ་གླེང་ན། ཁོ་གཉིས་ནི་ཆོས་ཚོགས་དག་གི་བང་ཆེན་དང་སྐྱབས་མགོན་མཱ་ཤི་ཀའི་གཟི་བརྗིད་ཀྱང་ཡིན། 24 དེའི༌ཕྱིར། ཁྱོད་ཅག་གིས་ངེས་པར་ཆོས་ཚོགས་དག་གི་དྲུང་དུ་མངོན་པའི་བྱམས་པ་ལ་བདེན་དཔང་བྱེད་པ༌དང༌། ངེད་རྣམས་ཀྱིས་ཁྱོད་ཅག་ལ་བསྔགས་བརྗོད་བྱས་པའི་རྒྱུ་མཚན་ཡང་སྟོན་དགོས༌སོ།།

ལེའུ་དགུ༌པ།

ཞལ་འདེབས་འབུལ༌ཚུལ།

1 དད་ལྡན་དམ་པ་རྣམས་ལ་འབུལ་བའི་ཞབས་ཏོག་སྒྲུབ་པའི་སྐོར་ནས་བདག་གིས་ཁྱོད་ཅག་ལ་འཕྲིན་ཡིག་འབྲི་དགོས་དོན་མེད་དོ།། 2 ཅིའི་ཕྱིར་ཞེ་ན། ཁྱོད་རྣམས་ཀྱི་བསྒྲུབ་པར་དགའ་བའི་སེམས་ནི་བདག་གིས་ཤེས་ཏེ། ཨ་ཀ་ཡཱ་ཡུལ་གྱི་མི་རྣམས་ཀྱིས་གྲ་སྒྲིག་བྱས་ནས་ལོ་གཅིག་འགོར་ཟིན་ཞེས་སྨྲས་ནས། རྒྱུན་དུ་མ་ཀེ་དོན་ཡཱ་ཡུལ་གྱི་མི་རྣམས་ཀྱི་མདུན་ནས་ཁྱོད་ཅག་ལ་བསྔགས་བརྗོད་བྱེད༌ཅིང༌། ཁྱོད་ཅག་གི་བརྩོན་སེམས་ཀྱིས་མི་མང་པོར་སེམས་འགུལ་ཐེབས་སུ་བཅུག་པའི་ཕྱིར༌རོ།། 3 འོན༌ཀྱང༌། ངེད་ཅག་གིས་དོན་འདིའི་ཆ་ནས་ཁྱོད་རྣམས་ལ་བསྔགས་བརྗོད་བྱས་པའི་གཏམ་དེ་སྟོང་བར་མི་འགྱུར༌བར། བདག་གིས་སྨྲས་པ་བཞིན་ཁྱོད་རྣམས་ཀྱིས་གྲ་སྒྲིག་ལེགས་པོ་བྱེད་པའི༌ཕྱིར། བདག་གིས་སྤུན་ཟླ་འདི་དག་མངགས༌པ་ཡིན། 4 གལ༌ཏེ། མ་ཀེ་དོན་ཡཱ་ཡུལ་གྱི་མི་འགའ་ཤས་བདག་དང་མཉམ་དུ་ཡོང༌སྟེ། ཁྱོད་ཅག་གིས་གྲ་སྒྲིག་བྱས་མེད་པ་མཐོང༌ན། ངེད་ཅག་གིས་ཡིད་ཆེས་བརྟན་པོ་བྱས་པ་དེ་ནི་ངོ་གནོང་བར་འགྱུར་བ༌དང༌། ཁྱོད་རྣམས་ངོ་གནོང་བ་ནི་དེ་བས་ཀྱང་སྨོས་མ་དགོས་སོ།། 5 དེའི༌ཕྱིར། བདག་གིས་སྤུན་ཟླ་དེ་རྣམས་ཐོག་མར་ཁྱོད་ཅག་གི་གམ་དུ་སོང༌སྟེ། སྔོན་ཆད་ཁས་བླངས་པའི་ཞལ་འདེབས་གྲ་སྒྲིག་ལེགས་པོ་བྱེད་པར་ཞུ་བ་མི་བྱེད་ཐབས་མེད་རེད་བསམས༌ཤིང༌། དེ་ནས་ཁྱོད་ཅག་གིས་ཕུལ་བའི་ཞལ་འདེབས་ནི་དགའ་མོས་ཡིན་པ་ལས་འུ་ཐུག་གིས་མིན་པ་མཚོན་ནུས༌སོ།།

ས་བོན་སྣ་ཚོགས་ཀྱི༌དཔེ།

6 དོན་ནི་འདི་ཡིན་ཏེ། ས་བོན་ཉུང་ངུ་བཏབ་ན་ལོ་ཏོག་ཉུང་ངུ་བསྡུ༌ཞིང༌། ས་བོན་མང་པོ་བཏབ་ན་ལོ་ཏོག་མང་པོ་བསྡུ་ཞེས་པའོ།། 7 ཡིད་སེམས་དགའ་མོས་ངང་ནས་ཞལ་འདེབས་ཕུལ་བ་ལ་དཀོན་མཆོག་ཐུགས་དགྱེས་པ་ཡིན༌པས། མི་སོ་སོས་རང་སེམས་ནས་ཐག་གིས་བཅད་པ་ལྟར་འབུལ་དགོས་པ༌ལས། སེམས་སྡུག་གམ་ཨུ་ཚུགས་ཀྱི་ངང་ནས་འབུལ་མི་འོས་པ་ཡིན། 8 དཀོན་མཆོག་གིས་ཐུགས་རྗེ་སྣ་ཚོགས་ཁྱོད་རྣམས་ལ་མང་དུ་གནང༌ནུས་ཏེ། རྟག་ཏུ་དོན་གང་ཅིའི་ཐད་ནས་ཁྱོད་རྣམས་ལ་མི་འདང་ས་མེད་ཅིང་དོན་བཟང་མང་དུ་བསྒྲུབ་ཐུབ་པའི་ཕྱིར་རོ།། 9 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

རྒྱུ་ནོར་བཏང་ནས་དབུལ་པོ་སྐྱོབ་བྱེད༌པས།།

ཁོང་གི་དྲང་བདེན་ཇི་སྲིད་བར་དུ༌གནས།།

ཞེས་བཀོད་པ་བཞིན༌ནོ།།

10 ཞིང་འདེབས་མཁན་ལ་ས་བོན་དང་མི་ལ་བག་ལེབ་གནང་མཁན་གྱིས་ཁྱོད་རྣམས་ལ་གདབ་བྱའི་ས་བོན་སྦྱོར་ཞིང་སྤེལ་ཏེ། ཁྱོད་རྣམས་ཀྱི་དྲང་བདེན་གྱི་འབྲས་བུའང་འཕེལ་བར་མཛད་ངེས༌སོ།། 11 ཁྱོད་ཅག་གིས་ཀྱང་སྦྱིན་པ་མང་པོ་གཏོང་བའི་ཕྱིར། ཁྱོད་རྣམས་དོན་གང་ཅིའི་ཐད་ནས་ཕུན་སུམ་ཚོགས་པར་མཛད༌པར་འགྱུར་ཞིང༌། དེ་ནས་ངེད་ཅག་བརྒྱུད་ནས་དཀོན་མཆོག་ལ་བཀའ་དྲིན་ཞུ་བའི་སེམས་འབྱུང་ངོ་།། 12 ཅིའི་ཕྱིར་ཞེ་ན། འབུལ་བའི་ཞབས་ཏོག་འདི་བསྒྲུབས༌ན། དད་ལྡན་དམ་པ་རྣམས་ཀྱི་དགོས་མཁོ་བསྐངས་པར་མ༌ཟད། མི་མང་པོས་ལྷག་ཏུ་དཀོན་མཆོག་ལ་བཀའ་དྲིན་ཞུ་བའི་ཕྱིར༌རོ།། 13 ཁོ་རྣམས་ལ་འབུལ་བའི་ཞབས་ཏོག་གི་ཆ་ནས་བདེན་དཔང་ཐོབ༌ཅིང༌། ཁྱོད་ཅག་གིས་སྐྱབས་མགོན་མཱ་ཤི་ཀའི་འཕྲིན་བཟང་ཁས་ལེན་པ༌དང༌། དེ་ལ་བསྟུན༌པ། ཁོ་རྣམས་དང་མི་གཞན་དག་ལ་ཞལ་འདེབས་མང་པོ་ཕུལ་བའང་ཁོ་རྣམས་ཀྱིས་ཤེས་པར་འགྱུར༌བས། དཀོན་མཆོག་ལ་བསྟོད་བསྔགས་བརྗོད་པར༌འགྱུར་ལ། 14 དཀོན་མཆོག་གི་བླ་ན་མེད་པའི་ཐུགས་རྗེ་དེ་ཁྱོད་ཅག་གི་སེམས་ནང་དུ་མངོན་པར་གྱུར༌པས། ཁོ་རྣམས་ཀྱིས་ཁྱོད་ཅག་ཤིན་ཏུ་དྲན༌ཏེ། ཁྱོད་ཅག་གི་ཆེད་དུ་གསོལ་བ་འདེབས་པར་ངེས། 15 དཀོན་མཆོག་ལ་བརྗོད་ཀྱིས་མི་ལང་བའི་གནང་སྦྱིན་ཡོད་པས་ཁོང་ལ་ཐུགས་རྗེ༌ཆེ་ཞུའོ།།

ལེའུ་བཅུ༌པ།

ཕོལ་ལོལ་གྱིས་རང་གི་ལས་འགན་ལ་བདེན་དཔང་བྱེད༌པ།

1 དེ་ཡང་ཕོལ་ལོལ་བདག་ནི་ཁྱོད་རྣམས་དང་ངོ་ཕྲད་པའི་དུས་སུ་ཁེངས་ཆུང་ཡིན༌ལ། ཁྱོད་ཅག་གི་གམ་དུ་མེད་པའི་དུས་སུ་ཁྱོད་ཅག་ལ་སྤོབས་པ་ཆེ་བ༌དང༌། ད་ལྟ་རང་གིས་དངོས་སུ་སྐྱབས་མགོན་མཱ་ཤི་ཀའི་ཞི་ཞིང་དུལ་བའི་རང་བཞིན་ལ་བརྟེན་ནས་ཁྱོད་ཅག་ལ་སྐུལ་མ་གཏོང་ངོ་།། 2 མི་ལ་ལས་ངེད་ཅག་གིས་ངར་ཤུགས་ལ་བརྟེན་ནས་སྤྱད་པ་སྤྱོད་པར་སྙམ་ལ། ངས་མི་དེའི་རིགས་ལ་ངེས་པར་སྤོབས་པར་བརྟེན་ནས་སྐུལ་ལྕག་གཏོང་དགོས་པར༌བསམས་མོད། འོན་ཀྱང་ང་རང་ཁྱོད་ཅག་དང་མཉམ་དུ་ཡོད་དུས། དེ་ལྟར་སྤོབས་པ་ལྡན་མི་དགོས་པའི་ཚུལ་ཁྱོད་ཅག་ལ་ཞུའོ།། 3 ངེད་ཅག་གིས་ངར་ཤུགས་ལ་བརྟེན་ནས་སྤྱད་པ་སྤྱོད༌ནའང༌། ངར་ཤུགས་ལ་བརྟེན་ནས་འཐབ་པར་མི་བྱེད། 4 ངེད་ཅག་གིས་འཐབ་པར་བྱེད་པའི་གོ་མཚོན་ནི་ངར་ཤུགས་ཀྱི་གོ་མཚོན་མ་ཡིན༌པར། དཀོན་མཆོག་གི་མཐུ་སྟོབས་དང་ལྡན་པས་བཙན་རྫོང་རྣམས་ཀྱང་གཏོར་ནུས༌ཤིང༌། 5 དཀོན་མཆོག་ཤེས་པར་བཀག་འགོག་བྱེད་པའི་ཇུས་ངན་སྣ་ཚོགས་དང་ང་རྒྱལ་ཅན་གྱི་དོན་ཐམས་ཅད་ཀྱང་ངེད་ཅག་གིས་འཇོམས་པ་དང་། བསམ་པ་ཐམས་ཅད་ཕྱིར་བཀུག་ནས་སྐྱབས་མགོན་མཱ་ཤི་ཀ་ལ་བསྟུན་དུ་འཇུག་པ་ཡིན། 6 ཡང་ཁྱོད་ཅག་གིས་བཀའ་ཡོངས་སུ་བརྩི་བའི་དུས༌སུ། ངེད་ཅག་གིས་བཀའ་མི་བརྩི་བ་ཐམས་ཅད་ལ་ཉེས་ཆད་གཅོད་པར་སྟ་གོན་བྱས་ཟིན༌ཏོ།།

7 ཁྱོད་ཅག་གིས་ཕྱིའི་རྣམ་པ་ཁོ་ནར༌ལྟའམ། གལ༌ཏེ། མི་ཞིག་ལ་རང་ཉིད་ནི་སྐྱབས་མགོན་མཱ་ཤི་ཀར་གཏོགས་པར་ཡིད་ཆེས་བརྟན་པོ་ཡོད༌ན། ད་དུང་བསམ་བློ་གཏོང་དགོས༌ཏེ། ཁོ་ནི་སྐྱབས་མགོན་མཱ་ཤི་ཀར་ཇི་ལྟར་གཏོགས་པ༌བཞིན། ངེད་ཅག་ཀྱང་དེ་ལྟར་སྐྱབས་མགོན་མཱ་ཤི་ཀར་གཏོགས༌པ་ཡིན་ནོ།། 8 གཙོ་བོས་ངེད་ཅག་ལ་དབང་ཆ་གནང༌བ་ནི་ཁྱོད་རྣམས་སྐྱེད་སྲིང་བྱེད་པ་ལས་ཉམས་དམས་སུ་གཏོང་ཕྱིར་མ་ཡིན། ངས་དབང་ཆ་འདི་ལ་བསྔགས་བརྗོད་ཅུང་ཙམ་བྱས་ཀྱང་ང་རང་ངོ་གནོང་བར་མི་འགྱུར། 9 ངས་དེ་ལྟར་སྨྲས་དོན༌ནི། བདག་གིས་འཕྲིན་ཡིག་བྲིས་ནས་ཁྱོད་ཅག་ལ་འཇིགས་སྣང་བསྐུལ་བའི་ཕྱིར་མ་ཡིན། 10 ཅིའི་ཕྱིར་ཞེ་ན། མི་འགའ་ཤས་ན༌རེ། ཁོའི་འཕྲིན་ཡིག་གི་ནང་དོན་ལྕི་ཞིང་དྲག་རྩུབ་ཆེ༌ཡང༌། ཁོ་དང་ངོ་ཕྲད་ན། ཁོ་རང་ནི་སྐྱེས་གཟུགས་ཞན་ཞིང་ཚིག་ཐ་མལ་སྨྲ་མཁན་ཡིན་ཞེས་ཟེར་བའི་ཕྱིར༌རོ།། 11 མི་འདི་ལྟ་བུ་རྣམས་ཀྱིས་ངེད་ཅག་གནས་དེར་མེད་པའི་དུས་སུ་འཕྲིན་ཡིག་གི་རྗོད་བྱེད་ཀྱི་ཚིག་ཇི་ལྟར་ཡིན༌ན། ངོ་འཕྲད་པའི་དུས་སུའང་དོན་དེ་བཞིན་དུ་བསྒྲུབ་ངེས་པར་བསམ་བློ་གཏོང་དགོས༌སོ།།

12 ཅིའི་ཕྱིར་ཞེ་ན། ངེད་ཅག་གིས་རང་ཉིད་ནི་རང་བསྟོད་བྱེད་པའི་མི་རྣམས་ལ་བརྩི་བའམ་བསྡུར་མི་ཕོད༌དེ། མི་དེ་རྣམས་ཀྱིས་རང་གིས་རང་ལ་ཚད་འཇལ་ཞིང་རང་གིས་རང་ལ་བསྡུར་བར་བྱེད་པ་ནི་བློ་དམན༌པ་ཡིན་ནོ།། 13 ངེད་ཅག་གིས་ཚད་ལས་འདས་པར་བསྔགས་བརྗོད་བྱ་མི་འདོད༌དེ། དཀོན་མཆོག་གིས་ངེད་ཅག་ལ་བསྩལ་པའི་དབྱེ་མཚམས་ལྟར་བསྔགས་བརྗོད་བྱ་ཞིང་ཁྱོད་ཅག་ཀྱང་དེའི་ནང་དུ་གནས་སོ།། 14 ངེད་ཅག་ཐོག་མ་ནས་ཁྱོད་ཅག་གི་གམ་དུ་སླེབས་ཏེ་སྐྱབས་མགོན་མཱ་ཤི་ཀའི་འཕྲིན་བཟང་བསྒྲགས་པ་ཡིན་པས། ངེད་རྣམས་ཀྱི་དབྱེ་མཚམས་ནི་ཁྱོད་རྣམས་ཀྱི་བར་དུ་མ་སླེབས་པ་ལྟར། ངེད་ཅག་ནི་རང་གི་དབྱེ་མཚམས་ལས་བརྒལ་བ་མ་ཡིན། 15 ངེད་ཅག་གིས་མི་གཞན་གྱི་དཀའ་ཚེགས་ལ་བརྟེན་ནས་བསྔགས་བརྗོད་ཚད་བརྒལ་མི་བྱེད༌ནའང༌། ཁྱོད་ཅག་གི་དད་པ་ཇེ་བརྟན་དུ་འགྲོ་བའི་དུས༌སུ། ངེད་ཅག་གི་དབྱེ་མཚམས་ནི་ཁྱོད་ཅག་གི་རྐྱེན་གྱིས་རྒྱ་ཆེ་རུ་འགྲོ་བ་དང༌། 16 ཁྱོད་ཅག་གི་ཡུལ་ལས་གཞན་པའི་ཡུལ་རྣམས་ལ་འཕྲིན་བཟང་སྒྲོག་ནུས་པར་རེ་བ་བྱེད། དེ་ནི་མི་གཞན་གྱི་དབྱེ་མཚམས་ནང་དུ་བསྒྲུབས་ཟིན་པའི་དོན་ལ་བརྟེན་ནས་བསྔགས་བརྗོད་བྱེད་པའང་མིན་ནོ།། 17 འོན༌ཀྱང༌། བསྔགས་བརྗོད་བྱེད་མཁན་སུས་ཀྱང་གཙོ་བོ་ལ་བསྔགས་འོས༌སོ།། 18 ཅིའི་ཕྱིར་ཞེ་ན། དཀོན་མཆོག་གི་ཐུགས་ལ་ལྡན་པ་ནི་རང་བསྟོད་བྱེད་མཁན་གྱིས་བསྟོད་པ་མ་ཡིན༌པར། གཙོ་བོས་བསྟོད་ཅིང་བསྔགས་པ་དེ་ཡིན་པའི་ཕྱིར༌རོ།།

ལེའུ་བཅུ་གཅིག༌པ།

ཕོལ་ལོལ་དང་སྐུ་ཚབ་པ་རྫུས་མའི༌སྐོར།

1 དེ་ཡང་བདག་གི་གླེན་རྟགས་ཕྲན་བུ་འདིར་ཁྱོད་རྣམས་ཀྱིས་བཟོད་སྒོམ་གནང་བར༌སྨོན། དོན་དངོས་སུ་ཁྱོད་ཅག་གིས་བདག་ལ་བཟོད་སྒོམ་གནང༌བ་ཡིན་ནོ།། 2 བདག་གིས་དཀོན་མཆོག་གི་ཕྲག་དོག་སྤྱད་ནས་ཁྱོད་རྣམས་ལ་གཅེས་པ་ཡིན། ཅིའི་ཕྱིར་ཞེ་ན། སྔོན་ཆད་བདག་གིས་ཁྱོད་རྣམས་མག་གསར་གཅིག་ལ་གཉེན་རྟགས་བརྒྱབ་པ༌དང༌། ཁྱོད་ཅག་ན་ཆུང་བུ་མོ་གཙང་མ་ཞིག་ཡིན་པ་བཞིན་དུ་སྐྱབས་མགོན་མཱ་ཤི་ཀར་འབུལ་ཐུབ་པའི་ཕྱིར༌རོ།། 3 འོན༌ཀྱང༌། སྦྲུལ་གྱིས་གཡོ་སྒྱུར་བརྟེན་ནས་ཧ་ཝཱ་བསླུས་པ༌ལྟར། ཁྱོད་ཅག་གི་བསམ་པའང་སྐྱབས་མགོན་མཱ་ཤི་ཀར་བཅངས་པའི་དད་སེམས་དྲང་པོ་དང་གཙང་མ་དེ་ནས་ངན་ཕྱོགས་སུ་འཁོར་བར་ང་རང་འཇིགས༌པ་ཡིན། 4 རྒྱུ་མཚན་ནི་མི་ཞིག་ཡོང་ནས་ཁྱོད་རྣམས་ལ་ངེད་ཅག་གིས་བསྒྲགས་པ་མ་ཡིན་པའི་ཡེ་ཤུ་གཞན་ཞིག་བསྒྲགས༌པའམ། ཡང་ན་ཁྱོད་ཅག་ལ་སྔར་ཐོབ་མ་མྱོང་བའི་ཐུགས་ཉིད་གཞན་ཞིག་ཐོབ༌པ། ཡང་ན་ཁྱོད་རྣམས་ལ་སྔར་ཐོབ་མ་མྱོང་བའི་འཕྲིན་བཟང་གཞན་ཞིག་ཐོབ༌ན། ཁྱོད་རྣམས་དགའ་ཞིང་དེའི་དབང་དུ་འགྲོ་བའོ།། 5 འོན༌ཀྱང༌། ངས་རང་ཉིད་ནི་མཆོག་ཏུ་གྱུར་པའི་སྐུ་ཚབ་པ་ཞེས་པ་དག་ལས་ཅུང་ཙམ་ཡང་མི་དམན་སྙམ། 6 བདག་གི་སྨྲ་བརྗོད་ནི་ཕལ་བ་ཡིན༌ཡང༌། བདག་གི་ཡོན་ཏན་ནི་ཕལ་བ་མ་ཡིན། འདི་ནི་ངེད་ཅག་གིས་ལས་ཀུན་ནས་ཁྱོད་རྣམས་ལ་གསལ་པོར་བསྟན་པ་ཡིན༌ནོ།།

7 བདག་གིས་དཀོན་མཆོག་གི་འཕྲིན་བཟང་ནི་རིན་མེད་པར་ཁྱོད་རྣམས་ལ་བསྒྲགས༌ཤིང༌། ཁྱོད་ཅག་མཐོ་སར་འཕར་བའི༌ཕྱིར་ང་རང་དམའ་སར་བསྡད་པ་ནི་བདག་གིས་སྡིག་པ་བྱས་པ་ཡིན་ནམ། 8 བདག་གིས་ཆོས་ཚོགས་གཞན་ལ་གྱོང་གུད་བཟོས་ཤིང༌། ཁོ་རྣམས་ལས་གླ་ཕོགས་བླངས་ཏེ་ཁྱོད་ཅག་ལ་ཞབས་ཕྱི་སྒྲུབ༌པ་ཡིན། 9 ང་རང་ལ་ཁྱོད་ཅག་གི་གམ་དུ་དགོས་མཁོ་བྱུང་བའི་དུས༌སུ། མ་ཀེ་དོན་ཡཱ་ཡུལ་ནས་ཡོང་བའི་སྤུན་ཟླ་རྣམས་ཀྱིས་བདག་གི་དགོས་མཁོ་བསྐངས༌པས། ངས་ཁྱོད་རྣམས་སུ་ལའང་དཀའ་ལས་མ་གཏད། བདག་གིས་དེ་སྔར་ལས་ཀུན་ནས་གཟབ་གཟབ་བྱས་ཤིང་ཕྱིས་སུའང་དེ་ལྟར་བྱས་ཏེ་ཁྱོད་རྣམས་ལ་ཅིས་ཀྱང་དཀའ་ལས་མི་གཏོད། 10 སྐྱབས་མགོན་མཱ་ཤི་ཀའི་ཐུགས་རྒྱུད་དྲང་པོ་དེ་ཉིད་བདག་གི་སེམས་ཁོང་དུ་བཞུགས༌པས། མི་སུས་ཀྱང་ཨ་ཀ་ཡཱ་ཡུལ་ནས་བདག་གི་རང་བསྟོད་དེ་ནི་འགོག་མི་ནུས་སོ།། 11 ཅིའི་ཕྱིར་ཞེ་ན། ངས་ཁྱོད་རྣམས་ལ་མི་གཅེས་པའི་རྐྱེན་གྱིས་མིན༌ཏེ། དོན་དེ་ནི་དཀོན་མཆོག་གིས་མཁྱེན་ནོ།།

12 འོན་ཀྱང་། མི་གཞན་རྣམས་ཀྱིས་རང་བསྟོད་བྱེད་པའི་ཐད་ནས་ངེད་ཅག་དང་འདྲ་བར་འདོད༌ཀྱང༌། གོ་སྐབས་འཚོལ་བ་དེ་དག་གི་གོ་སྐབས་མེད་པར་བཟོ་བའི༌ཕྱིར། བདག་གིས་ད་ལྟ་ཅི་ལྟར་བྱེད་པ༌བཞིན། ཕྱིས་སུའང་དེ་ལྟར་བྱེད་པར་བྱའོ༎ 13 མི་དེ་ལྟ་བུ་རྣམས་ནི་སྐུ་ཚབ་པ་རྫུས་མ་ཡིན༌ཏེ། ལས་ཀུན་སྒྲུབ་པར་གཡོ་སྒྱུ་ཆེ་ཞིང་སྐྱབས་མགོན་མཱ་ཤི་ཀའི་སྐུ་ཚབ་པ་ཡིན་ཁུལ་བྱེད་པ་ཡིན། 14 དེ་ལ་ངོ་མཚར་བ་མེད༌དེ། བདུད་སཱ་ཏན་གྱིས་ཀྱང་འོད་སྣང་གི་ཕོ་ཉ་ཡིན་ཁུལ་བྱེད་པའི་ཕྱིར༌ཡིན། 15 དེ་བས་བདུད་ཀྱི་གཡོག་པོ་དག་གིས་ཀྱང་དྲང་བདེན་གྱི་ཞབས་ཕྱི་པ་ཡིན་ཁུལ་བྱེད༌པས། དེ་ལའང་ངོ་མཚར་བ་མེད། དེ་དག་གི་མཐའ་འབྲས་ནི་དེ་དག་གི་སྤྱོད་ལམ་བཞིན་དུ་འབྱུང་ངེས༌སོ།།

སྐུ་ཚབ་པ་ཕོལ་ལོལ་གྱི་དཀའ༌ཚེགས།

16 བདག་གིས་ཡང་བསྐྱར་སྨྲ་བར་བྱ༌སྟེ། མི་སུས་ཀྱང་བདག་ནི་བླུན་པོར་བརྩི་བར་མི༌བྱའོ། །གལ༌ཏེ། བླུན་པོར་བརྩིས་པའི་དབང་དུ་བཏང༌ནའང༌། བདག་གིས་ཀྱང་རང་བསྟོད་ཅུང་ཙམ་བྱེད་ཐུབ་པའི༌ཕྱིར། ང་རང་བླུན་པོར་བརྩིས་ཀྱང་སྣེ་ལེན་བྱེད་པར་རིགས་སོ།། 17 གཏམ་འདི་ནི་བདག་གིས་གཙོ་བོའི་བཀའ་ལྟར་སྨྲས་པ་མ་ཡིན༌ལ། མི་གླེན་པ་ཞིག་དང་མཚུངས་པར་ཅི་མི་སྙམ་པར་རང་བསྟོད་བྱས༌པ་ཡིན། 18 མི་མང་པོས་རང་གི་ངར་ཤུགས་ལ་བརྟེན་ནས་རང་བསྟོད་བྱེད༌པས། ངས་ཀྱང་རང་བསྟོད་བྱའོ།། 19 ཁྱོད་ཅག་ནི་མཁས་མཛངས་ཅན་ཡིན་པས་བླུན་པོ་རྣམས་ལའང་བཟོད་པ་སྒོམ་པར་དགའ་བ་མ་ཡིན༌ནམ། 20 གལ༌ཏེ། མི་ཞིག་གིས་ཁྱོད་རྣམས་བཙན་གྱིས་བྲན་དུ་བཀོལ༌བའམ། ཡང་ན་ཁྱོད་ཅག་ཧམ་བཟུང་བྱེད༌པ། ཡང་ན་ཁྱོད་རྣམས་འཕྲོག་བཅོམ་བྱེད་པ། ཡང་ན་ཁྱོད་ཅག་ལ་བརྙས་བཅོས་བྱེད༌པ། ཡང་ན་ཁྱོད་རྣམས་ལ་འགྲམ་ལྕག་གིས་གཞུ་བ་བཅས་བྱེད༌ཀྱང༌། ཁྱོད་ཅག་གིས་ཁོ་རྣམས་ལ་བཟོད་བསྲན་བྱེད་པ་ཡིན། 21 གཏམ་འདི་ནི་རང་གིས་རང་ལ་ངོ་གནོང་བའི་ཕྱིར་སྨྲས་པ་ཡིན༌ལ། སྔོན་ཆད་ངེད་ཅག་ནི་གཉོམ་ཆུང་ཡིན་པ༌འདྲ་མོད། འོན༌ཀྱང༌། མི་སུ་ཞིག་དོན་གང་གི་ཆ་ནས་སྤོབས་པ་ཅན་ཡིན༌ན། ངས་ཀྱང་བླུན་གཏམ་ཞིག་སྨྲ་བར་བྱ༌སྟེ། ང་རང་ཡང་སྤོབས་པ་ཅན་ཡིན་ནོ།། 22 དེ་རྣམས་ནི་ཨིབ་རི་པ་མ་ཡིན༌ནམ། ང་རང་ཡང་ཨིབ་རི་པ་ཡིན། དེ་རྣམས་ནི་ཡེས་ར་ཨེལ་པ་མ་ཡིན༌ནམ། ང་ཪང་ཡང་ཡེས་ར་ཨེལ་པ་ཡིན། དེ་རྣམས་ནི་ཨབ་ར་ཧམ་གྱི་རིགས་རྒྱུད་མ་ཡིན༌ནམ། ང་རང་ཡང་ཨབ་ར་ཧམ་གྱི་རིགས་རྒྱུད་ཡིན། 23 དེ་རྣམས་ནི་སྐྱབས་མགོན་མཱ་ཤི་ཀའི་ཞབས་ཕྱི་པ་མ་ཡིན༌ནམ། ཡང་ངས་སྨྱོ་གཏམ་ལྟ་བུ་ཞིག་སྨྲ་བར་བྱ༌སྟེ། ང་རང་ཡང་ལྷག་ཏུ་ཞབས་ཕྱི་པ་ཡིན། བདག་གིས་ཁོ་རྣམས་ལས་ཀྱང་དཀའ་ངལ་མང་དུ་མྱངས༌ཤིང༌། བཙོན་ཁང་དུ་ཐེངས་མང་པོར་བཅུག་པ༌དང༌། གཅར་རྡུང་ཚབས་ཆེན༌མྱངས། ཐེངས་དུ་མར་འཆི་བའི་ཉེན་ཁར་ཐུག 24 ཡ་ཧུ་དཱ་པས་བདག་ལ་གཅར་རྡུང་ཐེངས་ལྔ་བྱས༌པ་དང་། ཐེངས་རེར་རྟ་ལྕག་བཞི་བཅུ་གཞུས་ཤིང་དེའི་ནང་ནས་རྟ་ལྕག་གཅིག་བླངས། 25 ཡང་དབྱུག་པས་ཐེངས་གསུམ་ལ་བརྒྱབ། རྡོ་རུབ་ཐེངས་གཅིག་ལ་བཏང་། གྲུ་གཟིངས་ཐེངས་གསུམ་ལ་ཆག་གྲུམ་བྱུང༌སྟེ། ཉིན་ཞག་གཅིག་ལ་རྒྱ་མཚོའི་འཇིངས་སུ་ལུས། 26 ཡང་ཐེངས་དུ་མར་ལམ་ཐག་རིང་པོར་འགྲོ༌དུས། ཆུ་བོའི་ཉེན་ཁ༌དང༌། ཇག་པའི་ཉེན༌ཁ། ཡུལ་མི་རྣམས་ཀྱི་ཉེན༌ཁ། ཕྱི་ཕྱོགས་པ་རྣམས་ཀྱི་ཉེན༌ཁ། གྲོང་ཁྱེར་གྱི་ཉེན༌ཁ། དབེན་སྟོང་གི་ཉེན༌ཁ། རྒྱ་མཚོའི་ནང་གི་ཉེན༌ཁ། སྤུན་ཟླ་རྫུས་མའི་ཉེན་ཁ་བཅས་དང་ཕྲད། 27 ཡང་དཀའ་ཚེགས་དང་ངལ་བ་མྱངས་ཤིང་ཐེངས་མང་པོར་གཉིད་མ་ཁུག་པ༌དང༌། ཟས་མེད་པར་བཀྲེས་སྐོམ༌མྱངས། གྲངས་ངར་མྱངས་ཤིང་གཅེར་བུར་ལུས། 28 དོན་དེ་དག་ལས༌གཞན། བདག་གིས་ཆོས་ཚོགས་ཐམས་ཅད་ཀྱི་དོན་ལ་སེམས་ཁྲལ་བྱས་པས། ཉིན་རེར་སེམས་ཀྱི་ཁུར་བོའང་ཤིན་ཏུ༌ལྕི་མོ་ཡིན། 29 སུ་ཞིག་སྟོབས་ཞན་པར་གྱུར༌ན། ང་རང་ཞན་པར་མི་འགྱུར༌རམ། སུ་ཞིག་སར་འགྱེལ་ན། ང་རང་སེམས་འཚབ་པར་མི་འགྱུར༌རམ།

30 གལ༌ཏེ། བདག་གིས་ངེས་པར་རང་བསྟོད་བྱེད་དགོས༌ན། ང་རང་གཉོམ་ཆུང་ཡིན་པའི་ཐད་ལ་བསྟོད་པར་བྱ༌སྟེ། 31 ངས་རྫུན་མི་སྨྲ་བ་ནི་དུས་རྟག་ཏུ་བསྔགས་པར་འོས་པའི་གཙོ་བོ་ཡེ་ཤུའི་ཡབ་དཀོན་མཆོག་གིས་མཁྱེན༌ཏོ།། 32 དཱ་མེ་སེག་གི་རྒྱལ་པོ་ཨ་རེ་ཏའི་བློན་ཆེན་གྱིས་དཱ་མེ་སེག་མཁར་གྲོང་བསྲུངས་ནས་ང་རང་འཛིན་འདོད་པ༌ལ། 33 བདག་ནི་སླེ་བོའི་ནང་དུ་བསྡད་ཅིང་མཁར་གྱི་སྒེའུ་ཁུང་ལས་མར་དཔྱངས་ཏེ་བློན་ཆེན་གྱི་ལག་ནས་ཐར་བར་གྱུར༌ཏོ།།

ལེའུ་བཅུ་གཉིས༌པ།

ཕོལ་ལོལ་གྱི་ཞལ་གཟིགས་དང་ལུས་ཀྱི་ཚེར་མའི༌དཔེ།

1 དེ་ཡང་རང་བསྟོད་བྱས་ན་ཕན་ཐོགས་མེད་ཀྱང་བདག་གིས་དེ་ལྟར་མི་བྱེད་ཀ་མེད་བྱུང༌ངོ་༎ ད་ལྟ་བདག་གིས་གཙོ་བོའི་ཞལ་གཟིགས་དང་ཁོང་གི་མངོན་པར་གསལ་བའི་དོན་རྣམས་སྨྲ་བར༌བྱ་སྟེ། 2 བདག་གིས་སྐྱབས་མགོན་མཱ་ཤི་ཀའི་ནང་དུ་གནས་པའི་མི་ཞིག་ངོ་ཤེས༌ཏེ། ཁོ་རང་ནི་ལོ་བཅུ་བཞིའི་སྔོན་ལ་ནམ་མཁའི་ཞིང་ཁམས་ཀྱི་རིམ་པ་གསུམ་པར་དྲངས། ཁོ་རང་ནི་ལུས་ཕྱི་ནང་གང་དུ་ཡོད་པ་བདག་གིས་མི་ཤེས་ཀྱང་དཀོན་མཆོག་གིས་མཁྱེན༌ཏོ།། 3 ངས་མི་དེ་ངོ་ཤེས་པ་དང་ཁོ་རང་ལུས་ཕྱི་ནང་གང་དུ་ཡོད་པ་མི་ཤེས༌ཀྱང༌། དཀོན་མཆོག་གིས་མཁྱེན་ཏེ། 4 ཁོ་རང་ནི་ནམ་མཁའི་ཞིང་ཁམས་ཀྱི་དགའ་བདེའི་ལྡུམ་རར་དྲངས༌ཤིང༌། གསང་བའི་སྐད་ཆ་ཐོས་པ༌དང༌། དེ་ནི་མིས་སྨྲ་མི་རུང་བ་ཞིག་ཡིན། 5 བདག་གིས་མི་དེའི་དོན་དུ་བསྔགས་པར༌བྱའོ།། འོན་ཀྱང་བདག་གི་དོན་དུ་རང་ཉིད་གཉོམ་ཆུང་ཡིན་པ་དེ་ལས༌གཞན། བདག་ལ་བསྔགས་པར་བྱ་བ་ཅི་ཡང་མེད། 6 བདག་གིས་བདེན་གཏམ་སྨྲ་ངེས༌པས། རང་བསྟོད་བྱེད་འདོད་ནའང་དེ་ནི་བླུན་རྟགས་མ་ཡིན། མི་གཞན་གྱིས་བདག་ལས་བྱུང་བའི་མཐོང་ཐོས་བརྒལ་ནས་ང་རང་ཆེན་པོར་མི་བརྩི་བའི༌ཕྱིར། བདག་གིས་རང་བསྟོད་མི༌བྱའོ།།

7 ཡང་བདག་ལ་མངོན་པར་གསལ་བའི་དོན་རྣམས་རླབས་ཤིན་ཏུ་ཆེ་བས། ང་རྒྱལ་མི་སྐྱེ་བའི༌ཕྱིར། ངའི་ལུས་སྟེང་དུ་ཚེར་མ་ཞིག་གནང་བ་ཡིན་ལ། དེ་ནི་བདུད་སཱ་ཏན་གྱི་ཕོ་ཉས་བདག་ལ་རྡུང་རྡེག་བཏང༌བ་ཡིན་ཏེ་བདག་ང་རྒྱལ་མི་སྐྱེ་བའི་ཕྱིར་རོ།། 8 དོན་འདིའི་ཆེད་དུ་བདག་གིས་གཙོ་བོར་ཐེངས་གསུམ་ལ་ཚེར་མ་དེ་བདག་ལས་ལེན་པར་ཞུ་བ་བྱས༌པ་དང་། 9 ཁོང་གིས་བདག་ལ་འདི་སྐད༌དུ། ཁྱོད་ལ་བདག་གི་ཐུགས་རྗེ་ཡོད་པས་འདང༌སྟེ། བདག་གི་ནུས་མཐུ་ནི་མི་གཉོམ་ཆུང་རྣམས་ལ་ཡོངས་སུ་རྫོགས་པར་མངོན་པ་ཡིན་ཞེས་གསུངས༌པས། སྐྱབས་མགོན་མཱ་ཤི་ཀའི་ནུས་མཐུ་བདག་གི་སྟེང་དུ་བཞུགས་པའི༌ཕྱིར། བདག་ནི་རང་ཉིད་ཀྱི་གཉོམ་ཆུང་ལ་བསྔགས་པར་ལྷག་ཏུ༌དགའོ།། 10 དེའི་ཕྱིར་བདག་གིས་སྐྱབས་མགོན་མཱ་ཤི་ཀའི་ཆེད་དུ། གཉོམ་ཆུང༌དང༌། བརྙས༌བཅོས། དཀའ༌སྡུག གཉའ་གནོན། དཀའ་ཚེགས་བཅས་ནི་དགའ་འོས་པར་བརྩིས། རྒྱུ་མཚན་ནི་ང་རང་དུས་ནམ་ཞིག་ལ་གཉོམ་ཆུང་ཡིན༌ན། དུས་དེ་ལ་བདག་ནི་སྟོབས་ཅན་ཡིན་པའི་ཕྱིར༌རོ།།

ཕོལ་ལོལ་གྱིས་ཆོས་ཚོགས་ལ་གཟིགས་སྐྱོང་མཛད༌པ།

11 སྤྱིར་ཁྱོད་ཅག་གིས་བདག་ལ་བཟང་སྨྲས་ན་འགྲིག༌མོད། འོན་ཀྱང་ད་ལྟ་ང་རང་བླུན་པོར་གྱུར་པ་ནི་ཁྱོད་ཅག་གིས་བཙན་སྐུལ་བྱས༌པ་ཡིན། བདག་ནི་ཅི་ཡང་མིན་ནའང་མཆོག་ཏུ་གྱུར་པའི་སྐུ་ཚབ་པ་ཞེས་པ་དག་ལས་དོན་གང་གི་ཐད་ནས་ཀྱང་མི་དམན་ནོ།། 12 བདག་གིས་ཁྱོད་ཅག་གི་ཁྲོད་དུ་བཟོད་བསྲན་ཚད་མེད་བྱས༌ནས། གྲུབ་རྟགས༌དང༌། དོན་ངོ་མཚར༌ཅན། ངོ་མཚར་བའི་ནུས་མཐུ་བཅས་ལ་བརྟེན་ནས་སྐུ་ཚབ་པ་དངོས་མའི་རྟགས་བསྟན༌པ་ཡིན། 13 བདག་གིས་ཁྱོད་ཅག་ལ་དཀའ་ལས་མ་གཏད་པ་འདི་ལས༌གཞན། ཁྱོད་རྣམས་དོན་གང་གི་ཆ་ནས་ཆོས་ཚོགས་གཞན་ལ་མི་དོའམ། འདྲ་མཉམ་མིན་པའི་ཆ་དེ་ལ་ཁྱོད་ཅག་གིས་གུ་ཡངས་གཏོང་བར༌ཞུའོ།།

14 ད་ལྟ་བདག་ནི་ཐེངས་གསུམ་པར་ཁྱོད་ཅག་གི་གམ་དུ་འགྲོ་རྩིས་ཡོད༌ཀྱང༌། ཁྱོད་རྣམས་ལ་དཀའ་ལས་གཏོད་མི་སྲིད་དོ།། ཅིའི་ཕྱིར་ཞེ་ན། བདག་གི་རེ་བ་ནི་ཁྱོད་ཅག་ཡིན་པ་ལས་ཁྱོད་ཅག་གི་རྒྱུ་ནོར་མ་ཡིན། ཕ་མས་བུ་ཕྲུག་གི་དོན་དུ་རྒྱུ་ནོར་གསོག་དགོས་པ༌ལས། བུ་ཕྲུག་གིས་ཕ་མའི་དོན་དུ་རྒྱུ་ནོར་གསོག་དགོས་པ་མ་ཡིན། 15 ཁྱོད་རྣམས་ཀྱི་ཚེ་སྲོག་གི་ཆེད༌དུ། བདག་ནི་རྒྱུ་ནོར་དང་ནུས་ཤུགས་གཉིས་ཀ་ཕུད་པར་ཤིན་ཏུ༌དགའོ།། ངས་ཁྱོད་རྣམས་ལ་ལྷག་ཏུ་བྱམས་ཤིང་གཅེས་པ་ཡིན༌ན། བདག་ལ་ཁྱོད་ཅག་གི་བྱམས་བརྩེ་དེ་བས་ཉུང་བ་ཞིག་འཐོབ༌བམ། 16 བདག་གིས་ཁྱོད་རྣམས་དཀའ་ལས་ལ་མ་སྦྱར༌ཡང༌། མི་ལ་ལས་བདག་ནི་གཡོ་སྒྱུ་ཅན་ཡིན་པས། གཡོ་ཐབས་ཀྱིས་ཁྱོད་རྣམས་དྲ་བར་ཚུད་དུ་བཅུག་ཟེར། 17 ངས་ཁྱོད་རྣམས་ཀྱི་གམ་དུ་མངགས་པའི་མི་སུ་ཞིག་ལ་བརྟེན་ནས་ཁྱོད་ཅག་ལས་ཁེ་བཟང་བླངས༌མྱོང་ངམ། 18 བདག་གིས་ཐེ་ཏུ་ཁྱོད་ཅག་གི་གམ་དུ་འགྲོ་བར་བསྐུལ༌ཞིང༌། སྤུན་ཟླ་གཞན་ཡང་ཁོ་དང་མཉམ་དུ་འགྲོ་བར་མངགས་མྱོང༌། ཐེ་ཏུས་ཁྱོད་རྣམས་ལས་ཁེ་བཟང་བླངས་མྱོང༌ངམ། ངེད་ཅག་གིས་སེམས་གཅིག་དང་སྤྱོད་ལམ་གཅིག་གི་སྒོ་ནས་དོན་བསྒྲུབས་པ་མ་ཡིན༌ནམ།

19 ཁྱོད་རྣམས་ཀྱིས་ད་ལྟའི་བར་དུ་ངེད་ཅག་གིས་ཁྱོད་རྣམས་ཀྱི་མདུན་དུ་རང་ཉིད་ལ་དག་འབུད་བྱེད་པ་རེད་སྙམ༌མམ། ངེད་ཅག་གིས་སྐྱབས་མགོན་མཱ་ཤི་ཀར་བརྟེན་ནས་དཀོན་མཆོག་གི་སྤྱན་སྔ་ནས་གཏམ་སྨྲས༌པ་ཡིན། སྙིང་ཉེ་བའི་སྤུན་ཟླ༌རྣམས། དོན་འདི་ཐམས་ཅད་ནི་ཁྱོད་ཅག་སྐྱེད་སྲིང་བྱེད་པའི་ཆེད་དུ་ཡིན་ནོ།། 20 ང་རང་ཡོང་བའི་དུས༌སུ། ངས་ཁྱོད་རྣམས་མཐོང་ན་ཁྱོད་ཅག་ནི་བདག་གི་རེ་བ་དང་མི་མཐུན༌ཞིང༌། ཁྱོད་རྣམས་ཀྱིས་ང་རང་མཐོང་ན་བདག་ནི་ཁྱོད་ཅག་གི་རེ་བ་དང་མི་མཐུན་པར་སྙམ་པ་ལ་བདག་ནི་འཇིགས༌ཏེ། ཁྱོད་ཅག་ནང་ཁུལ་དུའང་རྩོད་པ༌དང༌། ཕྲག༌དོག ཁོང༌ཁྲོ། སྒེར་སེམས། འཕྱ༌སྨོད། ཕྲ༌མ། ང༌རྒྱལ། རྙོག་འཛིང་ཆེ་བ་བཅས་ཀྱི་དོན་དག་འབྱུང་བར་ཡང་འཇིགས་སོ།། 21 ང་རང་ཡོང་བའི་དུས༌སུ། བདག་གི་དཀོན་མཆོག་གིས་ང་ནི་ཁྱོད་རྣམས་ཀྱི་མདུན་ནས་ངོ་གནོང་དུ་འཇུག་པ་ལའང་ང་རང་འཇིགས་པ༌དང༌། ཡང་མི་མང་པོས་སྔོན་ཆད་མི་གཙང་བ༌དང༌། ལོག༌གཡེམ། འདོད་ཆགས་བཅས་སྡིག་པའི་ལས་བྱས་ཀྱང་འགྱོད་བཤགས་མི་བྱེད༌པས། ང་རང་ཡིད་སྐྱོ་བར་ཡང་འཇིགས་སོ།།

ལེའུ་བཅུ་གསུམ༌པ།

མཇུག་མཐའི་གདམས༌པ།

1 ད་ནི་ང་རང་ཐེངས་གསུམ་པར་ཁྱོད་ཅག་གི་གམ་དུ་ཡོང་བ་ཡིན་ལ། མི་གཉིས་གསུམ་ཞིག་གི་ངག་ལས་བདེན་དཔང་བྱེད་པར་བརྟེན༌ནས། ཚིག་རེ་རེ་བཞིན་གཏན་ལ་དབབ་དགོས་ཞེས་པ༌ལྟར། 2 བདག་གིས་སྔོན་ཆད་སྨྲས་མྱོང་ཞིང་ད་ལྟ་ང་རང་ཁྱོད་ཅག་གི་གམ་དུ་མེད༌ནའང༌། བདག་གིས་ཐེངས་གཉིས་པར་ཁྱོད་རྣམས་མཐོང་བའི་དུས་སུ་སྨྲས་པ༌བཞིན། སྡིག་པའི་ལས་བྱེད་མཁན་དང་མི་གཞན་ཐམས་ཅད་ལ་འདི་ལྟར༌སྨྲ་བར་བྱ༌སྟེ། ང་རང་ཡང་བསྐྱར་ཡོང་བ༌ན། བཟོད་པ་སྒོམ་པར་མི་བྱེད་ཅེས༌པའོ།། 3 རྒྱུ་མཚན་ནི་ཁྱོད་ཅག་གིས་སྐྱབས་མགོན་མཱ་ཤི་ཀས་བདག་གི་སེམས་ནང་ནས་གསུངས་པའི་དཔང་རྟགས་འཚོལ་བའི་ཕྱིར་རོ།། སྐྱབས་མགོན་མཱ་ཤི་ཀ་ནི་ཁྱོད་ཅག་གི་ཆ་ནས་གཉོམ་ཆུང་མ་ཡིན་པར་ནུས་མཐུ་ཆེན་པོ་མངའ་བ་ཡིན། 4 ཁོང་ནི་གཉོམ་ཆུང་གི་ངང་ནས་ཤིང་རྒྱ་གྲམ་གྱི་སྟེང་དུ་བརྡབས༌ནའང༌། དཀོན་མཆོག་གི་ནུས་མཐུ་ཆེན་པོར་བརྟེན་ནས་ད་དུང་སྐུ་གསོན༌པོར་བཞུགས། ངེད་ཅག་ཀྱང་ཁོང་གི་ནང་ནས་གཉོམ་ཆུང་ཡིན༌མོད། འོན་ཀྱང་དཀོན་མཆོག་གིས་ཁྱོད་ཅག་ལ་བསྟན་པའི་ནུས་མཐུ་ཆེན་པོའི་དབང་གིས། ངེད་རྣམས་ནི་སྐྱབས་མགོན་མཱ་ཤི་ཀ་དང་ལྷན་དུ་གསོན༌པར་འགྱུར་རོ།།

5 ཁྱོད་རྣམས་ཀྱིས་རྟག་པར་རང་ཉིད་དད་པའི་ནང་དུ་ཡོད་མེད་ལ་བརྟག༌དགོས་ཤིང༌། རང་གིས་རང་ལ་ཚོད་ལྟའང་བྱ་འོས་སོ།། ཁྱོད་ཅག་ནི་ཚོད་བགམ་ཐེག་མི་ཐུབ་པ་ཡིན༌པ་མ་གཏོགས། ཁྱོད་ཅག་གི་སེམས་སུ་ཡེ་ཤུ་མཱ་ཤི་ཀ་བཞུགས་ཡོད་པ་མི་ཤེས༌སམ། 6 ཁྱོད་རྣམས་ཀྱིས་ངེད་ཅག་ནི་ཚོད་བགམ་མི་ཐེག་པའི་མི་མ་ཡིན་པ་ཤེས་པའི་ཕྱིར་བདག་གིས་རེ་བ་བྱེད། 7 ཁྱོད་ཅག་གིས་ལས་ངན་པ་ཅི་ཡང་མི་བྱེད་པའི༌ཕྱིར། ངེད་ཅག་གིས་དཀོན་མཆོག་ལ་གསོལ་བ་འདེབས། འདི་ནི་ངེད་ཅག་ཚོད་བགམ་ཐེག་ཐུབ་པའི་མི་ཡིན་པ་མངོན་པའི་ཆེད་དུ་མ་ཡིན༌པར། ཁྱོད་ཅག་གི་སྤྱོད་ལམ་དྲང་པོ་བྱེད་པའི་ཆེད་དུ་ཡིན༌པས། མི་གཞན་དག་གིས་ངེད་ཅག་ཚོད་བགམ་མི་ཐེག་པར་འདོད་ནའང་རུང༌། 8 ངེད་ཅག་གིས་རྟག་ཏུ་བདེན་པ་སྐྱོང་བ་ལས་བདེན་པ་ལ་ངོ་རྒོལ་བྱེད༌མི་ནུས། 9 ངེད་ཅག་གཉོམ་ཆུང་ཡིན༌ནའང་ཁྱོད་ཅག་སྟོབས་ཅན་ཡིན་ན་ངེད་ཅག་དགའ། ངེད་ཅག་གི་རེ་སྨོན་ནི་ཁྱོད་རྣམས་མི་ཡོངས་སུ་རྫོགས་པ་ཞིག་ཏུ་འགྱུར་བ་དེ་ཡིན་ནོ།། 10 དེའི༌ཕྱིར། ང་རང་ཁྱོད་ཅག་གི་གམ་དུ་མེད་པའི་དུས་སུ་ཁྱོད་རྣམས་ལ་དོན་འདི་དག་བྲིས་པ༌ནི། ང་རང་ཁྱོད་ཅག་དང་འཕྲད་པའི་དུས༌སུ། གཙོ་བོས་བདག་ལ་གནང་བའི་དབང༌ལྟར། བདག་གིས་ཁྱོད་རྣམས་ལ་བཙན་སྐུལ་བྱེད་མི་དགོས་པའི་ཕྱིར་ཡིན༌ལ། དབང་དེ་ནི་མི་རྣམས་ཉམས་དམས་སུ་གཏོང་བའི་ཕྱིར་མ་ཡིན༌པར། མི་རྣམས་སྐྱེད་སྲིང་བྱེད་པའི་ཆེད་དུ་གནང་བ་ལགས༌སོ།།

མཇུག་མཐའི་འཚམས༌ཞུ།

11 སྤུན་ཟླ་རྣམས། མཐར་ཁྱོད་རྣམས་དགའ་ཞིང་སྤྲོ་བར༌གྱིས། ཁྱོད་ཅག་ནི་མི་ཡོངས་སུ་རྫོགས་པ་ཞིག་བྱེད་པ༌དང༌། སེམས་གསོ་ཐོབ་པ། བློ་སེམས་མཐུན༌པ། ཕན་ཚུན་འགྲིག་མཐུན་ཡོང་བ་བཅས་བྱེད་པར༌གྱིས། དེ་ནས་བྱམས་པ་དང་ཞི་བདེ་མངའ་བའི་དཀོན་མཆོག་ནི་ཁྱོད་རྣམས་དང་ལྷན་དུ་བཞུགས་ངེས༌སོ།།

12 ཁྱོད་ཅག་གིས་ཕན་ཚུན་བར་དུ་དམ་པའི་འོ་བྱས་ནས་འཚམས་འདྲི་ཞུ་བར༌གྱིས། 13 དད་ལྡན་དམ་པ་མཐའ་དག་གིས་ཀྱང་ཁྱོད་ཅག་ལ་འཚམས་འདྲི༌ཞུའོ།།

14 གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ༌དང༌། དཀོན་མཆོག་གི་བྱམས༌པ། དམ་པའི་ཐུགས་ཉིད་ཀྱི་འབྲེལ་འདྲིས་བཅས་ནི་ཁྱོད་ཅག་ཐམས་ཅད་དང་མཉམ་དུ་བཞུགས་པར༌སྨོན།། །།

* ལེའུ་དང༌པོ།:19 སིལ་ཝ་ནཱ་ཞེས་པ་ནི་སི་ལཱ་ཞེས་པའི་མིང་གཞན་ཞིག་ཡིན།

* ལེའུ་དྲུག༌པ།:15 འདིར་བརྗོད་པའི་པེལ་ལེ་ཨར་ཞེས་པ་ནི་བདུད་སཱ་ཏན་གྱི་མིང་གཞན་ཞིག་ཡིན།

ག་ལད་ཡཱ་པ།

1

2

3

4

5

6

༄༅། །ག་ལད་ཡཱ་པ་རྣམས་ལ་སྤྲིངས་པའི་འཕྲིན་ཡིག

ག་ལད་ཡཱ་པ་རྣམས་ལ་སྤྲིངས་པའི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྐབས་དེར་ཡ་ཧུ་དཱ་མི་རིགས་ལས་མི་མང་པོ་ཞིག་གིས་ཡེ་ཤུའི་ཆོས་ལུགས་ལ་དད་པ་བྱས་པ་དང་། དེ་རྣམས་ལས་མི་འགའ་ཞིག་གིས་ཞལ་ཆད་རྙིང་པའི་ཁྲིམས་སྲོལ་སྣ་ཚོགས་བསྲུང་དགོས་པའི་ལྟ་ཚུལ་བཏོན་ཏེ། ཞལ་ཆད་གསར་པའི་སྐབས་ཀྱི་ཆོས་ཚོགས་ཀྱིས་དེ་ལ་བསྟུན་དགོས་པར་བརྗོད་པ་རེད། ཕོལ་ལོལ་གྱིས་ག་ལད་ཡཱ་ཡུལ་དུ་འཕྲིན་བཟང་སྤེལ་བའི་རྗེས་སུ། ལྟ་ཚུལ་དེ་འདོན་མཁན་དག་གིས་ཡེ་ཤུའི་ཆོས་ལུགས་ལ་དད་པའི་ཕྱི་ཕྱོགས་པ་རྣམས་ཀྱིས་ཞལ་ཆད་རྙིང་པའི་ཁྲིམས་སྲོལ་ལ་ལ་བསྲུང་དགོས་པ་དང་། ལྷག་པར་དུ་མཚན་སྐྱི་གཅོད་པའི་ཁྲིམས་སྲོལ་བསྲུང་དགོས་པ་ནན་གྱིས་བརྗོད། ཡང་དེ་དག་གིས་ཕོལ་ལོལ་ནི་སྐུ་ཚབ་པ་ངོ་མ་ཞིག་མིན་པ་དང་། ཁོང་གིས་ཕྱི་ཕྱོགས་པ་རྣམས་འཕྲིན་བཟང་ལ་དགའ་བའི་ཆེད་དུ་འཕྲིན་བཟང་ལས་བསྲུང་དགོས་པའི་ཁྲིམས་སྲོལ་འགའ་མེད་པར་བཟོས་པ་རེད་ཅེས་རྫུན་བཤད་པ་རེད། དེ་བས་ཕོལ་ལོལ་གྱིས་འཕྲིན་ཡིག་འདི་བརྒྱུད་ནས་དེ་དག་ལ་དགག་ལན་བརྒྱབ།

ཡི་གེར་འགོད་མཁན་དང་འགོད་དུས།

གཞུང་འདིའི་ཚིག་རྐང་དང་པོ་ལས་འཕྲིན་ཡིག་འདི་ཡི་གེར་འགོད་མཁན་ཕོལ་ལོལ་ཡིན་པར་ངོས་འཛིན་བྱས་ཡོད། སྤྱིར་འཕྲིན་ཡིག་འདི་ཡེ་གེར་བཀོད་པའི་ལོ་ཚིགས་ཀྱི་ཐད་ལ་བཞེད་ཚུལ་མི་མཐུན་པ་འགའ་ཞིག་ཡོད་ནའང་། ཡོངས་གྲགས་སུ་སྤྱི་ལོ་50ལོའི་ཡས་མས་སུ་ཡི་གེར་བཀོད་པ་ཡིན་པར་དགོངས།

བརྗོད་སྙིང་དང་གསུང་འཕྲིན།

ཞལ་ཆད་གསར་པའི་བདེན་པའི་ལྟ་བ་སྟེ། སྐྱབས་མགོན་ཡེ་ཤུར་དད་པ་ཁོ་ན་བརྒྱུད་ནས་དཀོན་མཆོག་གིས་བདག་ཅག་མི་རྣམ་དག་ཏུ་བརྩིས་པ་ཞེས་པ་དེ་ག་ལད་ཡཱ་པའི་འཕྲིན་ཡིག་གི་བཀའ་གསུང་གིས་ངག་གི་མཐུ་ནུས་ལ་བརྟེན་ནས་ནན་གྱིས་སྲུང་སྐྱོབ་མཛད་པར་མ་ཟད། དམ་པའི་ཐུགས་ཉིད་དང་སྐྱབས་མགོན་ཡེ་ཤུའི་ཐུགས་རྗེ་བརྒྱུད་ནས་དཀོན་མཆོག་གིས་ཀྱང་བདག་ཅག་མི་དམ་པར་བཟོས་པ་བཅས་བརྗོད་ཡོད། ཡང་མི་འགའ་ཞིག་གིས་འཕྲིན་ཡིག་འདི་ལ་ཡེ་ཤུའི་ཆོས་ལུགས་པའི་རང་དབང་ལྡན་པའི་འཕྲིན་ཡིག་ཅེས་ཀྱང་བརྗོད་དོ།།

འཆར་ཟིན།

1. ངོ་སྤྲོད་བྱེད་པ་སྟེ། ཁམས་འདྲི་དང་སྐྱོན་བརྗོད་པ། ༼1:1-9༽

2. ཕོལ་ལོལ་ཇི་ལྟར་སྐུ་ཚབ་པར་གྱུར་པའི་སྐོར། ༼1:10-2:21༽

3. ཁྲིམས་སྲོལ་གྱི་རང་དབང་དང་ཆོས་ཀྱི་དད་པའི་གཞུང་ལུགས་འཆད་པའི་རྒྱུ་མཚན། ༼3:1-4:31༽

4. མི་ཚེའི་རང་དབང་དང་ཆོས་ཀྱི་དད་པའི་སྦྱོང་བརྡར་སྐོར། ༼5:1-6:10༽

5. མཇུག་སྡོམ། ༼6:11-18༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་སྐུ་ཚབ་པ་ཕོལ་ལོལ་ང་རང་ནི་མི་དང་མིའི་རྐྱེན་ལ་བརྟེན་ནས་སྐུ་ཚབ་པར་གྱུར་པ་ཞིག་མིན༌པར། ཡེ་ཤུ་མཱ་ཤི་ཀ་དང་ཁོང་ཉིད་གྲོངས་པ་ནས་སླར་གསོན་པར་མཛད་པའི་ཡབ་དཀོན་མཆོག་གིས་སྐུ་ཚབ་པར་བསྐོས་པ་ཞིག་ཡིན། 2 བདག་དང་མཉམ་དུ་ཡོད་པའི་སྤུན་ཟླ་རྣམས་ཀྱིས་ག་ལད་ཡཱ་ཡུལ་གྱི་ཆོས་ཚོགས་སོ་སོར་སྤྲིངས་པའི་འཕྲིན་ཡིག་འདི་ལྟ༌སྟེ། 3 བདག་ཅག་གི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར༌སྨོན། 4 སྐྱབས་མགོན་མཱ་ཤི་ཀས་བདག་ཅག་གི་ཡབ་དཀོན་མཆོག་གི་ཐུགས་དགོངས༌བཞིན། བདག་ཅག་གི་སྡིག་པའི་ཕྱིར་རང་སྲོག་བློས་བཏང༌སྟེ། བདག་ཅག་བསྐལ་པ་ངན་པ་འདི་ལས་སྐྱོབ་པར་མཛད༌པས། 5 དཀོན་མཆོག་ལ་ཇི་སྲིད་བར་དུ་བསྟོད་བསྔགས་བརྗོད་པར༌བྱའོ།། ཨ༌མེན།

དཀོན་མཆོག་གི་འཕྲིན་བཟང་འདི་མ་གཏོགས་མེད་པར་བརྗོད༌པ།

6 སྐྱབས་མགོན་མཱ་ཤི་ཀའི་ཐུགས་རྗེ་བརྒྱུད་ནས་དཀོན་མཆོག་གིས་ཁྱོད་རྣམས་ལ་ཞལ་འབོད་གནང༌ཡང༌། ཁྱོད་རྣམས་ཀྱིས་འདི་ལྟར་མགྱོགས་མྱུར་ངང་ཁོང་ཉིད་རིང་དུ་དོར་ཏེ་འཕྲིན་བཟང་གཞན་ལ་བློ་ཕྱོགས་པར་ང་རང་ཧ་ལས༌བྱུང་། 7 དོན་དམ་དུ་དེ་ནི་འཕྲིན་བཟང་མ་ཡིན༌ཏེ། མི་ལ་ལས་ཁྱོད་རྣམས་ལ་གནོད་འཚེ་བཏང་ནས་སྐྱབས་མགོན་མཱ་ཤི་ཀའི་འཕྲིན་བཟང་ལ་བཟོ་བཅོས་བྱ་འདོད༌པ་ཡིན་ནོ།། 8 འོན༌ཀྱང༌། ངེད་ཅག་གམ་ནམ་མཁའི་ཞིང་ཁམས་ནས་ཕེབས་པའི་ཕོ་ཉ་གང་ཞིག་ཡིན༌ཡང༌། སྔོན་ཆད་ངེད་ཅག་གིས་བསྒྲགས་པའི་འཕྲིན་བཟང་དང་མི་འདྲ་བའི་འཕྲིན་བཟང་གཞན་ཞིག་ཁྱོད་རྣམས་ལ་སྒྲོག་པ་ཡིན༌ན། དེ་ལ་དམོད་མོ་ཐེབས་པར་གྱུར༌ཅིག 9 ངེད་ཅག་གིས་དེ་སྔར་སྨྲས་པ་བཞིན་ད་ལྟ་ཡང་སྨྲ་བར་བྱ༌སྟེ། སུ་ཞིག་གིས་ཁྱོད་རྣམས་ལ་འཕྲིན་བཟང་བསྒྲགས༌ཀྱང༌། དེ་ནི་ཁྱོད་ཅག་ལ་ཐོབ་པའི་འཕྲིན་བཟང་དང་མི་མཐུན༌ན། མི་དེ་ལའང་དམོད་མོ་ཐེབས་པར་གྱུར༌ཅིག 10 ད་ལྟ་བདག་གིས་མི་རྣམས་ཀྱི་སེམས་དགའ་བར་བྱེད༌དམ། ཡང་ན་དཀོན་མཆོག་གི་ཐུགས་དགྱེས་པར་བྱ། བདག་གིས་ད་དུང་མི་རྣམས་དགའ་བར་བྱེད་འདོད་པ་ཡིན༌ནམ། གལ་ཏེ་བདག་གིས་ད་དུང་མི་རྣམས་དགའ་བར་བྱེད་འདོད་པ་ཡིན་ན། ང་རང་ནི་སྐྱབས་མགོན་མཱ་ཤི་ཀའི་ཞབས་ཕྱི་པ་མ་ཡིན༌ནོ།།

ཕོལ་ལོལ་ཇི་ལྟར་སྐུ་ཚབ་པར་གྱུར་པའི༌སྐོར།

11 སྤུན་ཟླ༌རྣམས། ངས་ཁྱོད་རྣམས་ལ་ཤེས་སུ་འཇུག་པར་འདོད་དེ། བདག་གིས་སྔར་ཁྱོད་རྣམས་ལ་བསྒྲགས་པའི་འཕྲིན་བཟང་དེ་ནི་མིའི་བློ་ལས་བྱུང་བ་མ་ཡིན་ནོ།། 12 ཅིའི་ཕྱིར་ཞེ་ན། འཕྲིན་བཟང་དེ་ནི་མི་ལས་ཐོབ་པ་མིན༌ལ། མིས་བདག་ལ་ཁྲིད་སྟོན་བྱས་པའང་མ་ཡིན༌པར། བདག་ལ་ཡེ་ཤུ་མཱ་ཤི་ཀ་མངོན་པའི་སྒོ་ནས་ཐོབ་པའི་ཕྱིར༌ཡིན། 13 བདག་གིས་སྔོན་ཆད་ཡ་ཧུ་དཱའི་མི་རིགས་ཀྱི་ཆོས་ལུགས་ལ་དད་པ་བྱེད༌དུས། སྤྱོད་ལམ་ཅི་འདྲ་ཡིན་པ་དང་ཐབས་གང་ཡོད་ཀྱིས་དཀོན་མཆོག་གི་ཆོས་ཚོགས་ལ་ཇི་ལྟར་གཉའ་གནོན་ཚད་མེད་བྱས་པ༌དང༌། དེ་འཇོམས་པར་འབད་མྱོང་བ་ནི་ཁྱོད་ཅག་གིས་ཀྱང་ཐོས་པ་ཡིན། 14 བདག་ནི་ཡ་ཧུ་དཱ་པའི་ཆོས་ལུགས་ཀྱི་ཁྲོད༌དུ། རང་རིགས་ཀྱི་ན་ཟླ་མང་པོ་ལས་ཡ་ཧུ་དཱ་པའི་ཆོས་གཞུང་གི་ཡོན་ཚད་མཐོ༌ཞིང༌། རང་གི་ཕ་མེས་ཡང་མེས་ཀྱི་ལུགས་སྲོལ་ལའང་ལྷག་ཏུ་བརྩོན་པ་བྱས་མྱོང༌ངོ་།། 15 འོན༌ཀྱང༌། དཀོན་མཆོག་གིས་ང་རང་མའི་མངལ་དུ་ཡོད་པ་ནས༌བཟུང༌ལོགས་སུ་བཀར་ཞིང་། ཁོང་གི་ཐུགས་རྗེས་ང་རང་ལ་ཞལ་འབོད་གནང་བ༌དང༌། 16 ངས་སྐྱབས་མགོན་ཡེ་ཤུ་ཕྱི་ཕྱོགས་པ་རྣམས་ལ་སྒྲོག་པའི༌ཕྱིར། དཀོན་མཆོག་གིས་ཐུགས་དགྱེས་པའི་ངང་ནས་རང་ཉིད་ཀྱི་སྲས་བདག་གི་སེམས་སུ་མངོན་པར་མཛད་པ༌ན། ངས་དོན་འདི་ཤ་ཁྲག་ལྡན་པའི་མི་རྣམས་ལ་གྲོས་མ་བྱས༌ཤིང༌། 17 ཡར་ཡེ་རུ་སཱ་ལེམ་དུ་བདག་གི་སྔོན་ལ་སྐུ་ཚབ་པར་གྱུར་པ་དེ་རྣམས་ཀྱི་དྲུང་དུའང་མ་སོང༌བར། ཨ་རབ་ཡུལ་ཁོ་ནར་སོང་བ་དང་དེ་ནས་སླར་ཡང་དཱ་མེ་སེག་ཏུ་ལོག་པ་ཡིན༌ནོ།།

18 དེ་ནས་ལོ་གསུམ་འགོར༌རྗེས། ང་རང་ད་གཟོད་ཡར་ཡེ་རུ་སཱ་ལེམ་དུ་སྐུ་ཚབ་པ་ཀེ་ཕཱ་ལ་ངོ་འཕྲད་དུ་སོང་ནས་ཁོ་དང་མཉམ་དུ་ཉིན་བཅོ་ལྔར་བསྡད༌དོ།། 19 དེ་རུ་སྐྱབས་མགོན་ཡེ་ཤུའི་ནུ་བོ་ཡ་ཀོབ་ལས་སྐུ་ཚབ་པ་གཞན་སུ་ཡང་མ་མཐོང༌། 20 བདག་གིས་ཁྱོད་རྣམས་ལ་བྲིས་པ་འདི་ནི་རྫུན་གཏམ་མིན༌ཏེ། ངས་དཀོན་མཆོག་གི་སྤྱན་སྔར་སྨྲས༌པ་དང་། 21 དེའི་རྗེས༌སུ། ང་རང་སིར་ཡཱ་དང་ཀི་ལིག་ཡཱ་ཡུལ་དུ་སོང༌བ་ཡིན། 22 དུས༌དེར། ཡ་ཧུ་དཱའི་ཡུལ་དུ་སྐྱབས་མགོན་མཱ་ཤི་ཀའི་ནང་དུ་ཡོད་པའི་ཆོས་ཚོགས་སོ་སོས་ང་རང་མཐོང་མ་མྱོང༌ཡང༌། 23 སྔོན་ཆད་བདག་ཅག་ལ་གནོད་འཚེ་བྱེད་མཁན༌དེས། ད་ལྟ་ཁོས་དེ་སྔར་འཇོམས་པར་འབད་པའི་ཆོས་དེ་སྒྲོག་གིན་འདུག་ཅེས་སྨྲས་པ་ཐོས་ཤིང་། 24 དེ་རྣམས་ཀྱིས་ཀྱང་བདག་གི་རྐྱེན་གྱིས་དཀོན་མཆོག་ལ་བསྟོད་བསྔགས་བརྗོད༌དོ།།

ལེའུ་གཉིས༌པ།

སྐུ་ཚབ་པ་རྣམས་ཀྱིས་ཕོལ་ལོལ་དང་དུ་བླངས་པ།

1 དེ་ནས་ལོ་བཅུ་བཞི་འགོར༌རྗེས། བདག་དང་པཱར་ན་པཱ་གཉིས་ཀྱིས་ཐེ་ཏུ་ཁྲིད་ནས་སླར་ཡང་ཡར་ཡེ་རུ་སཱ་ལེམ་དུ་སོང༌ངོ་༎ 2 ང་རང་ནི་མངོན་པར་མཛད་པ་བཞིན་སོང༌སྟེ། ཕྱི་ཕྱོགས་པ་རྣམས་ལ་སྒྲོག་བཞིན་པའི་འཕྲིན་བཟང་དེ་སྤུན་ཟླ་རྣམས་ལ་སྨྲས་པ༌དང༌། རང་གིས་འདས་པ་དང་ད་ལྟར་ཅི་བྱས་པ་ཐམས་ཅད་དོན་མེད་དུ་མི་འགྱུར་བའི༌ཕྱིར། ཆོས་དཔོན་གྲགས་ཆེན་རྣམས་ལའང་ཟུར་དུ་སྨྲས༌པའོ།། 3 འོན༌ཀྱང༌། བདག་དང་མཉམ་དུ་འགྲོ་བའི་ཐེ་ཏུ་ནི་གྷི་རིག་པ་ཡིན༌ཡང༌། ཁོ་རང་ལ་བཙན་གྱིས་མཚན་སྐྱི་གཅོད་དུ་མ་བཅུག 4 དེ་ནི་སྤུན་ཟླ་རྫུས་མ་འགའ་ཞིག་ལྐོག་འཛུལ་གྱིས་ཡོང་ནས་བདག་ཅག་བྲན་གཡོག་ཏུ་བསྒྱུར་བའི༌ཆེད་དུ། མཱ་ཤི་ཀ་ཡེ་ཤུའི་ནང་གི་ང་ཚོའི་རང་དབང་ལ་ལྐོག་ལྟ་བྱས༌པའི་ཕྱིར་ཡིན། 5 འཕྲིན་བཟང་གི་བདེན་པ་ཉིད་དེ་ཁྱོད་རྣམས་ཀྱི་ཁྲོད་དུ་སྔར་བཞིན་གནས་པའི༌ཕྱིར། ངེད་ཅག་གིས་ཡུད་ཙམ་ལའང་དེ་དག་གི་གཏམ་ལ་མ་བསྟུན་མོད། 6 འོན་ཀྱང་མི་གྲགས་ཆེན་དེ་དག་ནི་མི་ཅི་ལྟ་བུ་ཞིག་ཡིན་ཡང་བདག་ལ་འབྲེལ་བ་མེད༌དེ། དཀོན་མཆོག་ལ་ཕྱོགས་རིས་མེད་ཅིང་། མི་གྲགས་ཆེན་དེ་རྣམས་ཀྱིས་ཀྱང་ང་ལ་ཁ་སྣོན་ཅི་ཡང་མ་བརྒྱབ༌པར། 7 དཀོན་མཆོག་གིས་སྐུ་ཚབ་པ་པེ་ཏྲོ་ཁོང་ཉིད་མཚན་སྐྱི་བཅད་པ་རྣམས་ལ་འཕྲིན་བཟང་སྒྲོག་པར་མངགས་བཅོལ་གནང་བ༌ལྟར། ང་རང་ཡང་ཕྱི་ཕྱོགས་པ་རྣམས་ལ་འཕྲིན་བཟང་སྒྲོག་པར་མངགས་བཅོལ་གནང་ཡོད་པ་ཁོ་རྣམས་ཀྱིས་ཤེས་སོ།། 8 ཅིའི་ཕྱིར་ཞེ་ན། མཚན་སྐྱི་བཅད་པ་རྣམས་ལ་སྐུ་ཚབ་པའི་ལས་བསྒྲུབ་པར་པེ་ཏྲོ་ཁོང་ཉིད་ལ་སྐུལ་སློང་གནང་མཁན་དེ་ཉིད་ཀྱིས། ཕྱི་ཕྱོགས་པ་རྣམས་ལ་སྐུ་ཚབ་པའི་ལས་བསྒྲུབ་པར་ང་རང་ལའང་སྐུལ་སློང་གནང་བའི་ཕྱིར་རོ༎ 9 ང་རང་ལ་གནང་བའི་ཐུགས་རྗེ་དེ་ནི་ཆོས་དཔོན་རྣམས་ཀྱིས་ཤེས༌ཤིང་། ཆོས་ཚོགས་ཀྱི་ཀ་བ་ཡིན་ཟེར་བའི་ཡ་ཀོབ༌དང༌། ཀེ་ཕཱ། ཡོ་ཧ་ནན་བཅས་ཀྱིས་ང་དང་པཱར་ན་པཱ་གཉིས་མཉམ་གྲོགས་ཡིན་པའི་རྟགས་སུ་ངེད་གཉིས་ལ་གཡས་ལག་གིས་ལག་འཇུ་བྱས༌ཏེ། ངེད་གཉིས་ཕྱི་ཕྱོགས་པ་རྣམས་ལ་ཆོས་སྤེལ་བ་དང་ཁོ་རྣམས་མཚན་སྐྱི་བཅད་པ་རྣམས་ལ་ཆོས་སྤེལ་དུ་འགྲོ་བར་ཐག་བཅད། 10 ཁོ་རྣམས་ཀྱིས་ངེད་གཉིས་ལ་དབུལ་པོ་རྣམས་སེམས་ལ་འཛིན་དགོས་པར་བསྐུལ༌ཞིང༌། དེ་ནི་བདག་གིས་བརྩོན་སེམས་ཆེན་པོས་བསྒྲུབ་འདོད་པའང་ཡིན༌ནོ།།

ཕོལ་ལོལ་གྱིས་པེ་ཏྲོ་ལ་འགོག་རྒོལ་བྱས་པ།

11 དོན་དེའི་རྗེས༌སུ། ཀེ་ཕཱ་ནི་ཨན་ཏི་ཡོག་ཡཱ་རུ་སླེབས་པ༌དང༌། ཁོ་རང་ལ་ནོར་འཁྲུལ་གྱི་ཆ་ཡོད་པས་བདག་གིས་ཁ་རི་ཁ་ཐུག་གིས་ཁོ་ལ་འགོག་རྒོལ་བྱས་པ་ཡིན་ནོ།། 12 རྒྱུ་མཚན་ནི་ཡ་ཀོབ་ཀྱི་ཕྱོགས་ནས་ཡོང་བའི་མི་རྣམས་མ་སླེབས་པའི་སྔོན༌ལ། ཁོས་ཕྱི་ཕྱོགས་པ་རྣམས་དང་མཉམ་དུ་ཁ་ཟས་སྤྱད་ཅིང༌། ཡང་མི་དེ་རྣམས་སླེབས་པ༌དང༌། ཁོ་རང་མཚན་སྐྱི་བཅད་པ་རྣམས་ལ་འཇིགས་ཏེ་ཕྱི་ཕྱོགས་པ་རྣམས་དང་ཁ་བྲལ་ནས་སོང་བའི་ཕྱིར༌རོ།། 13 དེ་ནས་ཡ་ཧུ་དཱ་པ་གཞན་རྣམས་ཀྱིས་ཀྱང་ཁོ་དང་མཉམ་དུ་ཚུལ་འཆོས་བྱས་ཤིང༌། པཱར་ན་པཱ་ཡིས་ཀྱང་དེ་དག་དང་ལྷན་དུ་ཚུལ་འཆོས་བྱས་པ་ཡིན། 14 འོན༌ཀྱང༌། བདག་གིས་ཁོ་རྣམས་ཀྱི་སྤྱོད་ལམ་མི་དྲང་བ་དེ་ནི་འཕྲིན་བཟང་གི་བདེན་ལུགས་དང་མི་མཐུན་པ་མཐོང༌བས། མི་ཚོགས་ཀྱི་མདུན་ནས་ཀེ་ཕཱ་ལ་འདི་ལྟར༌དུ། ཁྱོད་ནི་ཡ་ཧུ་དཱ་པ་ཞིག་ཡིན་ཡང་ཡ་ཧུ་དཱ་པའི་ཆོས་ཀྱི་ལུགས་སྲོལ་དོར་ནས་ཕྱི་ཕྱོགས་པ་ལྟར་སྤྱད་པ་སྤྱོད་ན། ད་དུང་བཙན་གྱིས་ཕྱི་ཕྱོགས་པ་རྣམས་ལ་ཡ་ཧུ་དཱ་པ་ལྟར་སྤྱད་པ་སྤྱོད་པར་བསྐུལ་བ་དེ་ཅི་ཡིན་ནམ་ཞེས་སྨྲས༌ཤིང༌། 15 བདག་ཅག་ནི་སྐྱེས་མ་ཐག་ནས་ཡ་ཧུ་དཱ་པ་ཡིན་པ༌ལས། ཕྱི་ཕྱོགས་པ་སྡིག་ཅན་ལྟ་བུ་ཞིག་མིན༌ཡང༌། 16 མི་རྣམ་དག་ཏུ་བརྩི་བ་ནི་བཀའ་ཁྲིམས༌ལྟར་བསྒྲུབས་པའི་རྐྱེན་གྱིས་མ་ཡིན༌ཏེ། ཡེ་ཤུ་མཱ་ཤི་ཀ་ལ་དད་པ་བྱས་པའི་རྐྱེན་ཡིན་པ་ངེད་ཅག་གིས་ཤེས་པས། བདག་ཅག་ཀྱང་བཀའ་ཁྲིམས་ལྟར་བསྒྲུབས་པའི་རྐྱེན་གྱིས་མ་ཡིན་པར། སྐྱབས་མགོན་མཱ་ཤི་ཀ་ལ་དད་པའི་སྒོ་ནས་མི་རྣམ་དག་ཏུ་བརྩི་བའི༌ཕྱིར། མཱ་ཤི་ཀ་ཡེ་ཤུ་ལ་དད་པ་བྱས་སོ༎ རྒྱུ་མཚན་ནི་ཤ་ཁྲག་ལྡན་པའི་མི་སུ་ཡིན་ཡང་བཀའ་ཁྲིམས་ལྟར་བསྒྲུབས་ནས་མི་རྣམ་དག་ཏུ་གྱུར་པ་ནི་གཅིག་ཀྱང་མེད་པའི་ཕྱིར༌རོ།། 17 བདག་ཅག་ནི་སྐྱབས་མགོན་མཱ་ཤི་ཀར་དད་པ་བྱས་ནས་མི་རྣམ་དག་ཏུ་བརྩི་འདོད༌ཀྱང༌། ད་དུང་བདག་ཅག་མི་སྡིག་ཅན་ཡིན་པར་བརྩིས་ན། སྐྱབས་མགོན་མཱ་ཤི་ཀས་མི་ལ་སྡིག་པ་བྱེད་དུ་འཇུག་པ་ཡིན་ནམ་ཞེ༌ན། དེ་འདྲ་གཏན་ནས་མ་ཡིན༌ཏེ། 18 བདག་གིས་སྔར་ནས་བཤིགས་པ་དེ་ཡང་བསྐྱར་བརྩིགས་པ་ཡིན༌ན། དེ་ནི་ང་རང་ཉེས་པ་བྱེད་མཁན་ཡིན་པར་བདེན་དཔང་བྱས་པ་ཡིན། 19 ཅིའི་ཕྱིར་ཞེ་ན། བཀའ་ཁྲིམས་བརྒྱུད་ནས་དེའི་ཕྱོགས་སུ་རང་ཉིད་ཤི་བ་སྟེ། བདག་ *ནི་དཀོན་མཆོག་གི་ཕྱོགས་སུ་གསོན་པོར་གནས་ཐུབ་པའི་ཕྱིར༌རོ།། 20 བདག་ནི་སྐྱབས་མགོན་མཱ་ཤི་ཀ་དང་མཉམ་དུ་ཤིང་རྒྱ་གྲམ་གྱི་སྟེང་དུ་བརྡབས་ཟིན། ད་ལྟ་གསོན་པོར་གནས་པ་ནི་ང་རང་མིན༌ཏེ། སྐྱབས་མགོན་མཱ་ཤི་ཀ་བདག་གི་སེམས་སུ་གསོན་པོར་བཞུགས་པ་ཡིན། ད་ལྟ་བདག་གི་ལུས་ཕུང་གསོན་ཞིང་འཚོ་བཞིན་ཡོད་པ་ནི་དཀོན་མཆོག་གི་སྲས་ལ་དད་པ་བྱས་པར་བརྟེན་ནས་འཚོ་ཞིང་གཞེས་པ་ཡིན༌ལ། ཁོང་གིས་ང་རང་ལ་བྱམས་ཤིང་གཅེས་པས་བདག་གི་དོན་དུ་རང་སྲོག་ཀྱང་བློས་བཏང༌ངོ་།། 21 དེའི༌ཕྱིར། བདག་གིས་དཀོན་མཆོག་གི་ཐུགས་རྗེ་མི་འདོར། གལ༌ཏེ། མི་རྣམ་དག་ཏུ་བརྩི་བ་ནི་བཀའ་ཁྲིམས་ཀྱི་སྒོ་ནས་བྱུང་བ་ཡིན༌ན། སྐྱབས་མགོན་མཱ་ཤི་ཀ་ནི་དོན་མེད་དུ་སྐུ་གྲོངས་པ་མ་ཡིན་ནམ་ཞེས་སྨྲས༌པའོ།།

ལེའུ་གསུམ༌པ།

དད་པ་དང་བཀའ་ཁྲིམས་གཉིས་ཀྱི་གཤིབ༌བསྡུར།

1 ཀྱེ། ག་ལད་ཡཱ་པ༌བླུན་པོ་རྣམས། ཡེ་ཤུ་མཱ་ཤི་ཀ་ཇི་ལྟར་ཤིང་རྒྱ་གྲམ་གྱི་སྟེང་དུ་བརྡབས་པའི་དོན་དེ་ཁྱོད་ཅག་གི་མིག་མདུན་དུ་གསལ་པོར་བཤམས༌ནའང༌། སུ་ཞིག་གིས་ཁྱོད་རྣམས་བསླུས་པ་ཡིན༌ནམ། 2 ངས་ཁྱོད་རྣམས་ལ་དོན་གཅིག་ཁོ་ན་དྲི་བར་བྱ༌སྟེ། ཁྱོད་རྣམས་ལ་དམ་པའི་ཐུགས་ཉིད་ཐོབ་པ་ནི་བཀའ་ཁྲིམས་ལྟར་བསྒྲུབས་པའི་རྐྱེན་གྱིས་ཡིན༌ནམ། ཡང་ན་འཕྲིན་བཟང་ལ་མཉན་ནས་དད་པ་བྱས་པའི་རྐྱེན་གྱིས་ཡིན། 3 ཁྱོད་ཅག་གིས་དམ་པའི་ཐུགས་ཉིད་ལ་བརྟེན་ནས་འགོ་བརྩམས༌མོད། འོན་ཀྱང་ད་ལྟ་ཁྱོད་ཅག་གིས་ཤ་ཁྲག་གི་ཕུང་བོར་བརྟེན་ནས་ལས་དེ་བསྒྲུབ་ཐུབ་བམ་ཞེ་ན་མི་ཐུབ། ཁྱོད་ཅག་ནི་ཇི་འདྲའི་བླུན་པ་ལ༌ཨང༌། 4 ཁྱོད་ཅག་གིས་སྡུག་བསྔལ་དེ་འདྲ་མང་པོ་མྱངས་པར་སྙིང་པོ་མེད་དམ་ཞེ༌ན། སྙིང་པོ་མེད་པ་ཞིག་གཏན་ནས་མ་ཡིན། 5 དཀོན་མཆོག་གིས་ཁྱོད་ཅག་ལ་དམ་པའི་ཐུགས་ཉིད་གནང་ཞིང་། ཁྱོད་རྣམས་ཀྱི་ཁྲོད་དུ་ངོ་མཚར་བའི་འཕྲིན་ལས་མཛད་པ་ནི་ཁྱོད་ཅག་གིས་བཀའ་ཁྲིམས་ལྟར་བསྒྲུབས་པའི་ཕྱིར་མིན༌ཏེ། འཕྲིན་བཟང་ལ་མཉན་ནས་དད་པ་བྱས་པའི་ཕྱིར་ཡིན༌ནོ།།

6 དེ་ལྟར་ཨབ་ར་ཧམ་གྱི་སྐོར་ལ་ཇི་སྐད་དུ། ཁོང་གིས་དཀོན་མཆོག་ལ་དད་པ་བྱས་པ་དང༌། དཀོན་མཆོག་གིས་ཀྱང་ཁོང་ནི་མི་རྣམ་དག་ཏུ་བརྩིས་པ་ཡིན་ཞེས་གསུངས་ཡོད༌པས། 7 ཁྱོད་ཅག་གིས་ཤེས་དགོས་པ་ནི་དད་པ་བྱེད་མཁན་གྱི་མི་རྣམས་ཨབ་ར་ཧམ་གྱི་བུ་རབས་ཚ་རྒྱུད་ཡིན་པ་དང་། 8 གསུང་རབ་ལས་ཀྱང་སྔོན་ལ་བསྟན་ཡོད་དེ། དཀོན་མཆོག་གིས་ཕྱི་ཕྱོགས་པ་རྣམས་དད་པའི་སྒོ་ནས་མི་རྣམ་དག་ཏུ་བརྩི་ངེས་པའི་སྐོར༌ལ། སྔར་ནས་ཨབ་ར་ཧམ་ལ་ཇི་སྐད༌དུ། ཁྱོད་རང་བརྒྱུད་ནས་ས་སྟེང་གི་མི་རིགས་ཐམས་ཅད་ལ་བྱིན་རླབས་འཐོབ་པར་འགྱུར་ཞེས་འཕྲིན་བཟང་བསྒྲགས༌པས། 9 དད་པ་བྱེད་མཁན་རྣམས་ལ་དད་པ་ཅན་ཨབ་ར་ཧམ་དང་མཉམ་དུ་བྱིན་རླབས་ཐོབ་པའང་ཤེས་ནུས༌སོ།།

10 དེ་ཡང་བཀའ་ཁྲིམས་ཀྱི་ལས་ལ་བརྟེན་མཁན་ཐམས་ཅད་ལ་དམོད་མོ་ཐེབས་འོས་སོ།། ཅིའི་ཕྱིར་ཞེ་ན། གསུང་རབ་ཀྱི་མདོ་ལས་ཇི་སྐད༌དུ། རྟག་ཏུ་བཀའ་ཁྲིམས་ཀྱི་མདོ་ལས་གསུངས་ཡོད་པ་མཐའ་དག་བཞིན་མི་སྒྲུབ་མཁན་ཐམས་ཅད་ལ་དམོད་མོ་ཐེབས་འོས་ཞེས་བཀོད་པའི་ཕྱིར༌ཡིན། 11 ཡང་གསུང་རབ་ཀྱི་མདོ་ལས་ཇི་སྐད༌དུ། མི་རྣམ་དག་ནི་དད་པའི་སྒོ་ནས་འཚོ་བར་འགྱུར་ཞེས་གསུངས༌པས། བཀའ་ཁྲིམས་ལ་བརྟེན་ནས་དཀོན་མཆོག་གི་དྲུང་དུ་མི་རྣམ་དག་ཏུ་གྱུར་པ་ནི་གཅིག་ཀྱང་མེད་པ་གསལ་ལོ།། 12 བཀའ་ཁྲིམས་ནི་དད་པ་ལ་བརྟེན་ནས་བྱུང་བ་མ་ཡིན༌ཏེ། ཇི་སྐད༌དུ། བཀའ་ཁྲིམས་བཞིན་དུ་སྒྲུབ་མཁན་གྱིས་བཀའ་ཁྲིམས་ལ་བརྟེན་ནས་འཚོ་བ་རོལ་དགོས་པ་ཡིན་ཞེས་གསུངས་པའི་ཕྱིར༌རོ།། 13 ཡང་གསུང་རབ་ཀྱི་མདོ་ལས་ཇི་སྐད༌དུ། སྡོང་པོའི་སྟེང་དུ་དཔྱངས་པ་ཐམས་ཅད་ནི་དམོད་མོ་ཐེབས་པ་ཡིན་ཞེས་བཀོད་ཡོད༌པས། སྐྱབས་མགོན་མཱ་ཤི་ཀ་ནི་བདག་ཅག་གི་ཆེད་དུ་དམོད་མོ་རུ་གྱུར༌ཏེ། བདག་ཅག་བཀའ་ཁྲིམས་ཀྱི་དམོད་མོ་ལས་བླུས་པ་ཡིན། 14 དེ་ནི་ཨབ་ར་ཧམ་ལ་གནང་བའི་བྱིན་རླབས་དེ་མཱ་ཤི་ཀ་ཡེ་ཤུ་བརྒྱུད་ནས་ཕྱི་ཕྱོགས་པ་རྣམས་ལ་འཐོབ་པར་འགྱུར༌ཞིང༌། བདག་ཅག་ལའང་དད་པའི་སྒོ་ནས་ཞལ་བཞེས་གནང་བའི་དམ་པའི་ཐུགས་ཉིད་འཐོབ་པར་འགྱུར་བའི་ཕྱིར༌རོ།།

དཀོན་མཆོག་གི་ཞལ་བཞེས་དང་བཀའ༌ཁྲིམས།

15 སྤུན་ཟླ༌རྣམས། ངས་མི་ཡི་བཤད་སྲོལ་ལྟར་སྨྲ་བར་བྱ༌སྟེ། མི་དང་མིའི་བར་གྱི་གྲོས་འཆམ་ཡི་གེ་ཞིག་ལ་མཚོན༌ན། གཏན་ལ་ཕབ་རྗེས་འདོར་བའམ་ཁ་སྣོན་བྱས་མི་ཆོག 16 ཞལ་བཞེས་གནང་བ་རྣམས་ནི་ཨབ་ར་ཧམ་དང་ཁོའི་བུ་རྒྱུད་ལ་གསུངས་པ་ཡིན༌མོད། འོན་ཀྱང་བུ་རྒྱུད་རྣམས་ཞེས་གསུངས་མེད༌ཅིང༌། དེ་ནི་མི་མང་པོ་བསྟན་པ་མ་ཡིན༌པར། ཁྱོད་ཀྱི་བུ་རྒྱུད་ཅེས་གསུངས༌ཏེ། མི་གཅིག་ཁོ་ན་བསྟན་པ་ཡིན་ཞིང་དེ་ནི་སྐྱབས་མགོན་མཱ་ཤི་ཀ་ལགས་སོ།། 17 བདག་གི་སྨྲ་བའི་དོན་ནི་འདི་ལྟ་སྟེ། དཀོན་མཆོག་གིས་སྔ་མོ་ནས་གཏན་ལ་ཕབ་པའི་ཞལ་ཆད་དེ་ནི། ལོ་ངོ་བཞི་བརྒྱ་སུམ་ཅུའི་རྗེས་སུ་བྱུང་བའི་བཀའ་ཁྲིམས་ཀྱིས་མེད་པར་བཟོ་མི་ནུས༌ལ། ཞལ་བཞེས་ཀྱང་སྟོང་བར་བྱ་མི་ནུས་ཏེ། 18 བགོ་སྐལ་ནི་བཀའ་ཁྲིམས་ལས་ཐོབ་པ་ཡིན༌ན། ཞལ་བཞེས་གནང་བ་ལས་ཐོབ་པ་མིན་པའི་ཕྱིར༌ཡིན། འོན༌ཀྱང༌། དཀོན་མཆོག་གིས་ཞལ་བཞེས་གནང་བ་ལྟར་བགོ་སྐལ་དེ་ཨབ་ར་ཧམ་ལ་གནང་བ་ཡིན༌ནོ།།

19 དེས་ན་ཅིའི་ཕྱིར་བཀའ་ཁྲིམས་བྱུང་བ་ཡིན་ཞེ༌ན། ཞལ་བཞེས་གནང་བའི་ས་བོན་དེ་ཉིད་ཕེབས་ཡོང་བའི་བར༌དུ། མི་རྣམས་ཀྱིས་ཉེས་སྐྱོན་བྱས་པའི་དབང་གིས་ཆེད་དུ་གནང་བ་ཡིན༌ཞིང༌། ཕོ་ཉ་རྣམས་ཀྱིས་བར་མི་དེ་ཉིད་བརྒྱུད་ནས་གཏན་ལ་ཕབ་ཅིང་བསྒྲགས༌པ་ཡིན། 20 སྤྱིར་བར་མི་ནི་ཕྱོགས་གཅིག་ལ་བྱེད་པ་མ་ཡིན༌མོད། འོན་ཀྱང་དཀོན་མཆོག་ནི་གཅིག་རང་ཡིན་ནོ།། 21 དེས་ན་བཀའ་ཁྲིམས་ནི་དཀོན་མཆོག་གི་ཞལ་བཞེས་དང་འགལ་བ་ཡིན་ནམ་ཞེ༌ན། གཏན་ནས་མི་འགལ་ལོ།། མི་ཞིག་ལ་ཚེ་སྲོག་གནང་བར་བྱེད་ནུས་པའི་བཀའ་ཁྲིམས་ཤིག་གནང་ཡོད་པ་ཡིན༌ན། མི་རྣམ་དག་ཏུ་བརྩི་བ་ནི་བཀའ་ཁྲིམས་ཀྱི་སྒོ་ནས་བྱུང་བ་མ་ཡིན༌ནམ། 22 ཞལ་བཞེས་དེ་ནི་ཡེ་ཤུ་མཱ་ཤི་ཀར་དད་པའི་སྒོ་ནས་དད་ལྡན་རྣམས་ལ་གནང་བར་འགྱུར་བའི་ཕྱིར། གསུང་རབ་ཀྱིས་འཇིག་རྟེན་གྱི་མི་ཐམས་ཅད་སྡིག་པའི་ཁོངས་སུ་བསྡུས་པ་ཡིན་ནོ།།

23 འོན༌ཀྱང༌། དད་པ་བྱེད་པའི་དུས་དེ་མ་སླེབས་པའི་སྔོན༌ལ། བཀའ་ཁྲིམས་ཀྱིས་བདག་ཅག་ཐམས་ཅད་དབང་དུ་བསྡུས༌ཤིང༌། མ་འོངས་པར་དད་པ་དེ་གསལ་པོར་མངོན་པའི་བར་དུ་བསྲུངས་སོ།། 24 དེ་བས་བདག་ཅག་དད་པའི་སྒོ་ནས་མི་རྣམ་དག་ཏུ་བརྩི་བར་མཛད་པའི་ཕྱིར། བཀའ་ཁྲིམས་ནི་བདག་ཅག་ལ་སློབ་སྟོན་གནང་བའི་སློབ་དཔོན་ཡིན༌ཏེ། བདག་ཅག་སྐྱབས་མགོན་མཱ་ཤི་ཀའི་དྲུང་དུ་འདྲེན་པ་ཡིན། 25 འོན༌ཀྱང༌། དད་པ་བྱེད་པའི་དུས་དེ་སླེབས་པ་དང་བདག་ཅག་ནི་སློབ་དཔོན་གྱི་དབང་འོག་ཏུ་ཡོད་པ་མ་ཡིན༌ནོ།།

དཀོན་མཆོག་གི་བུ་དང་བུ༌མོ།

26 དེའི༌ཕྱིར། ཁྱོད་རྣམས་ཀྱིས་མཱ་ཤི་ཀ་ཡེ་ཤུར་དད་པ་བྱས་པའི་དབང༌གིས། ཐམས་ཅད་དཀོན་མཆོག་གི་བུ་དང་བུ་མོ་ཡིན་ནོ།། 27 སྐྱབས་མགོན་མཱ་ཤི་ཀའི་ནང་ནས་ཁྲུས་གསོལ་ལ་ཞུགས་མཁན་ཐམས་ཅད་ཀྱིས་སྐྱབས་མགོན་མཱ་ཤི་ཀ་ནི་གོས་བཞིན་དུ་རང་གི་ལུས་ལ་གྱོན་པ་ཡིན། 28 ཁྱོད་རྣམས་ནི་ཡ་ཧུ་དཱ་པ༌དང༌། གྷི་རིག་པ། བདག་པོའམ་བྲན༌གཡོག ཕོ་མོའི་དབྱེ་བ་བཅས་མི་མཛད་པར། དད་ལྡན་ཐམས་ཅད་མཱ་ཤི་ཀ་ཡེ་ཤུའི་ནང་གཅིག་ཏུ་བསྒྲིལ་ལོ།། 29 ཁྱོད་ཅག་ནི་སྐྱབས་མགོན་མཱ་ཤི་ཀར་གཏོགས༌པ་ཡིན་ན། ཁྱོད་ཅག་ཨབ་ར་ཧམ་གྱི་བུ་རབས་ཚ་རྒྱུད་ཡིན་ཞིང་། ཞལ་བཞེས་གནང་བ་ལྟར་ཕ་ཤུལ་འཛིན་མཁན་དུ་གྱུར་པའང་ཡིན༌ནོ།།

ལེའུ་བཞི༌པ།

སྐྱབས་མགོན་ཡེ་ཤུའི་དད་ལྡན༌སྐོར།

1 དེ་ཡང་བདག་གིས་ཕ་ཤུལ་འཛིན་མཁན་ཞེས་བརྗོད་པ་ནི་རྒྱུ་ནོར་ཐམས་ཅད་ཀྱི་བདག་པོ་ལ་གོ་བ་ཡིན༌ཡང༌། བྱིས་པའི་དུས་སུ་གཡོག་པོ་ཞིག་དང་ཁྱད་པར་གང་ཡང་མེད་དེ། 2 རང་གི་ཕ་ཡིས་གཏན་ཁེལ་བྱས་པའི་དུས་དེ་སླེབས་པའི་བར༌དུ། དགེ་རྒན་དང་གཉེར་པའི་དབང་འོག་ཏུ་སྡོད་པ་ཡིན་ནོ།། 3 དེ་བཞིན་དུ་བདག་ཅག་ཀྱང་བྱིས་པ་ལྟ་བུའི་དུས་སུ་འཇིག་རྟེན་གྱི་ཤེས་ཡོན་ཕྲན་བུ་དག་གི་དབང་འོག་ཏུ་སྡོད༌པ་ཡིན། 4 འོན༌ཀྱང༌། དུས་ལོངས༌པའི་ཚེ། དཀོན་མཆོག་གིས་རང་ཉིད་ཀྱི་སྲས་འཇིག་རྟེན་དུ་མངགས༌ཤིང༌། བུ་མོ་ཞིག་གི་མངལ་ལས་འཁྲུངས་པ་དང་། བཀའ་ཁྲིམས་ཀྱི་ལུགས་སྲོལ་འོག་ཏུ་འཁྲུངས་པའང་ཡིན་ཏེ། 5 བཀའ་ཁྲིམས་ཀྱི་དབང་འོག་ཏུ་ཡོད་པ་རྣམས་བླུས་ནས། བདག་ཅག་ཁོང་གི་བུ་དང་བུ་མོར་མཛད་པའི༌ཕྱིར་རོ།། 6 ཁྱོད་ཅག་ནི་དཀོན་མཆོག་གི་བུ་དང་བུ་མོ་ཡིན༌པས། དཀོན་མཆོག་གིས་རང་གི་སྲས་ཀྱི་ཐུགས་ཉིད་དེ་ཁྱོད་རྣམས་ཀྱི་སེམས་སུ་མངགས༌ཤིང༌། ཨབ་བཱ་ལགས། ཡབ་ལགས་ཞེས་འབོད་པར་བསྐུལ་ལོ།། 7 དེའི༌ཕྱིར། དུས་དེ་ནས༌བཟུང༌། ཁྱོད་ཅག་ནི་གཡོག་པོ་མ་ཡིན་པར་དཀོན་མཆོག་གི་བུ་དང་བུ་མོ་ཡིན། དེ་ལྟར་ལགས༌ན། ཁྱོད་ཅག་ནི་དཀོན་མཆོག་གི་རྐྱེན་གྱིས་ཕ་ཤུལ་འཛིན་མཁན་ཡང་ཡིན༌ནོ།།

ཕོལ་ལོལ་གྱིས་དད་ལྡན་རྣམས་ལ་སེམས་ཁྲལ་བྱས༌པ།

8 སྔོན་ཆད་ཁྱོད་ཅག་གིས་དཀོན་མཆོག་ངོ་མི་ཤེས་པའི་དུས༌སུ། ངོ་བོ་ལྟར་དཀོན་མཆོག་མ་ཡིན་པ་དག་གི་གཡོག་པོ་བྱས༌པ་ཡིན་ནོ།། 9 ད་ལྟ་ཁྱོད་ཅག་གིས་དཀོན་མཆོག་ངོ་ཤེས༌ཤིང༌། དོན་དམ་དུ་དཀོན་མཆོག་གིས་ཀྱང་ཁྱོད་རྣམས་མཁྱེན༌པ་ཡིན་པས། ཁྱོད་རྣམས་སླར་ཡང་ནུས་པ་མེད་པའི་ཤེས་ཡོན་ཕྲན་བུའི་དབང་འོག་ཏུ་འཇུག་དོན༌ཅི། ཁྱོད་ཅག་གིས་སླར་ཡང་དེར་གཡོག་བྱེད་པར་འདོད་དམ། 10 ཁྱོད་རྣམས་ཀྱིས་ཚེས༌དང༌། ཟླ༌བ། དུས༌ཚིགས། ལོ་འཁོར་བཅས་གཟབ་གཟབ་ངང་ནས་བསྲུངས་པས། 11 སྔར་བདག་གིས་ཁྱོད་རྣམས་ཀྱི་ཕྱིར་བརྩོན་པའི་ལས་དེ་རྣམས་དོན་མེད་དུ་གྱུར་པ་ལ་སེམས་ཁྲལ་བྱེད་དོ།། 12 སྤུན་ཟླ༌རྣམས། དེ་སྔར་ང་རང་ཁྱོད་རྣམས་དང་འདྲ་བར་གྱུར་མྱོང་བས། ཁྱོད་ཅག་ང་དང་འདྲ་བར་གྱུར་ཅིག་ཅེས་ཞུའོ།། ཁྱོད་ཅག་གིས་བདག་ལ་འགལ་བའི་ལས་ཅི་ཡང་བྱས་མ་མྱོང༌། 13 བདག་གིས་ཐེངས་དང་པོར་ཁྱོད་རྣམས་ལ་འཕྲིན་བཟང་བསྒྲགས་པའི་དོན་དེ་ཁྱོད་ཅག་གིས་ཀྱང་ཤེས༌ཏེ། སྐབས་དེར་བདག་ལ་ན་ཚ་བྱུང་ཡོད་པས། 14 བདག་གི་ལུས་པོའི་རྐྱེན་གྱིས་ཁྱོད་ཅག་ལ་དཀའ་སྡུག་བྱུང་ནའང་ཁྱོད་རྣམས་ཀྱིས་བདག་ལ་མཐོང་ཆུང་མ་བྱས་ཤིང་ང་རང་མ་དོར༌བར། དཀོན་མཆོག་གི་ཕོ་ཉ་དང་མཱ་ཤི་ཀ་ཡེ་ཤུ་བཞིན་དུ་སྣེ་ལེན་བཟང་པོ་བྱས་སོ།། 15 དེས་ན་སྔོན་ཆད་ཁྱོད་ཅག་གི་སྤྲོ་སྣང་དེ་གང་དུ་ཡོད༌དམ། དེའི་དུས༌སུ། བསྒྲུབ་ནུས་པ་ཡིན་ན་ཁྱོད་རྣམས་ཀྱིས་རང་གི་མིག་བཏོན་ནས་བདག་ལ་སྟེར་བར་ངེས་ཤིང་། དོན་འདིར་བདག་གིས་བདེན་དཔང་བྱེད་པ་ཡིན། 16 ད་ལྟ་བདག་གིས་ཁྱོད་ཅག་ལ་བདེན་ལུགས་སྨྲས་པའི་རྐྱེན་གྱིས་བདག་ནི་ཁྱོད་རྣམས་ཀྱི་དགྲ་བོར་གྱུར་པ་ཡིན༌ནམ། 17 ད་ལྟ་ཁྱོད་ཅག་ལ་འབྲེལ་བ་འཛུགས་པར་བརྩོན་མཁན་རྣམས་ཀྱི་དམིགས་ཡུལ་མི་བཟང༌སྟེ། དེ་དག་གིས་བདག་ཅག་ཕྲལ་ནས་ཁོ་རྣམས་ལ་འབྲེལ་བ་འཛུགས་འདོད༌ཅིང་། 18 སྤྱིར་རྟག་ཏུ་དོན་བཟང་པོར་བརྩོན་པ་བྱས་ན་ལེགས། འོན༌ཀྱང༌། བདག་ཁྱོད་རྣམས་དང་ལྷན་དུ་ཡོད༌དུས་ཁོ་ནར་དེ་ལྟར་བྱ་མི་འོས་སོ།། 19 བདག་གི་བུ་ཕྲུག༌རྣམས། ཁྱོད་ཅག་གི་སེམས་ནང་དུ་སྐྱབས་མགོན་མཱ་ཤི་ཀའི་གཤིས་རྒྱུད་འཆག་པའི་བར༌དུ། ངས་ཁྱོད་ཅག་གི་ཆེད་དུ་ཕྲུ་གུ་བཙའ་བའི་ཟུག་གཟེར་ཡང་བསྐྱར་མྱོང་བ་ཡིན། 20 བདག་གི་སེམས་ནི་ཁྱོད་རྣམས་ཀྱི་ཕྱིར་ཅི་བྱ་གཏོལ་མེད་དུ་གྱུར་པས། བདག་ནི་ད་ལྟ་ཁྱོད་རྣམས་དང་མཉམ་དུ་འགྲོགས་ནས་རང་གི་སྨྲ་ཚུལ་བསྒྱུར་འདོད་དོ།།

གཡོག་མོ་ཧ་གར་དང་བདག་མོ་སཱ་རའི༌སྐོར།

21 དེ་ཡང་བཀའ་ཁྲིམས་ཀྱི་དབང་འོག་ཏུ་སྡོད་འདོད་པ་ཁྱོད་རྣམས་ཀྱིས་བདག་ལ་ཤོད༌དང༌། ཁྱོད་ཅག་གིས་བཀའ་ཁྲིམས་ཐོས་པ་མ་ཡིན་ནམ། 22 གསུང་རབ་ལས་འདི་ལྟར་བཀོད་ཡོད༌དེ། ཨབ་ར་ཧམ་ལ་བུ་གཉིས་ཡོད༌ཅིང༌། བུ་གཅིག་ནི་གཡོག་མོ་ལས་སྐྱེས་པ་ཡིན་ལ། ཅིག་ཤོས་ནི་རང་དབང་ལྡན་པའི་བུད་མེད་ལས་སྐྱེས་པ་ཡིན་ནོ།། 23 འོན༌ཀྱང༌། གཡོག་མོ་ལས་སྐྱེས་པ་ནི་ཤ་ཁྲག་གི་ཕུང་བོར་བརྟེན་ནས་སྐྱེས་པ༌དང༌། རང་དབང་ལྡན་པའི་བུད་མེད་ལས་སྐྱེས་པ་ནི་ཞལ་བཞེས་གནང་བ་ལྟར་སྐྱེས་པ་ཡིན། 24 དེ་ནི་འདྲ་དཔེའི་སྒོ་ནས་གསུངས་པ༌ཞིག་སྟེ། བུད་མེད་དེ་གཉིས་ནི་ཞལ་ཆད་གཉིས་ཡིན༌ལ། རི་བོ་སི་ནཱ་ལས་བྱུང་བའི་ཞལ་ཆད་ནི་གཡོག་མོ་ཧ་གར་ཡིན༌ལ། ཁོ་མོ་ལས་སྐྱེས་པའི་བུ་ཕྲུག་དག་ནི་གཡོག་པོ་ཡིན། 25 ཧ་གར་ཞེས་པའི་ཡིག་འབྲུ་འདིས་ཨ་རབ་ཡུལ་གྱི་རི་བོ་སི་ནཱ་བསྟན་ཅིང་དེང་གི་ཡེ་རུ་སཱ་ལེམ་མཚོན་པ་ཡིན་ཏེ། ད་ལྟའི་ཡེ་རུ་སཱ་ལེམ་དང་གནས་དེར་ཡོད་པའི་བུ་ཕྲུག་ཐམས་ཅད་ནི་གཡོག་པོ་ཡིན་པས་སོ།། 26 འོན༌ཀྱང༌། སྟེང་གི་ཡེ་རུ་སཱ་ལེམ་ནི་རང་དབང་ལྡན་པ༌ཞིག་ཡིན་པ་དང༌། བདག་ཅག་ཐམས་ཅད་ཀྱི་ཡུམ་ཡིན། 27 རྒྱུ་མཚན་ནི་གསུང་རབ་ཀྱི་མདོ་ལས་ཇི་སྐད༌དུ།

མངལ་ཡང་མ་སྦྲུམ་བུ་ཡང་མ་སྐྱེས༌ན།།

བུད་མེད་ཁྱོད་ནི་དགའ་ཞིང་རངས་པར་གྱིས།།

ཕྲུ་གུ་བཙའ་བའི་ཟུག་གཟེར་མ་མྱངས་ན།།

དགའ་སྤྲོའི་འབོད་སྒྲ་ཁྱོད་ཀྱིས་མཐོན་པོར༌སྒྲོགས།།

རྒྱུ་མཚན་ཁྱོ་ག་མེད་པའི་བུད་མེད༌ལ།།

ཁྱོ་ག་ཅན་ལས་བུ་ཕྲུག་མང་དུ༌འབྱུང༌།།

ཞེས་བཀོད་པའི་ཕྱིར༌རོ།།

28 སྤུན་ཟླ༌རྣམས། བདག་ཅག་ནི་ཨི་སཱག་བཞིན་དུ་དཀོན་མཆོག་གི་ཞལ་བཞེས་ལ་བརྟེན་ནས་ཁོང་གི་བུ་ཕྲུག་ཏུ་གྱུར་པ་ཡིན། 29 སྐབས་དེར། ཤ་ཁྲག་གི་ཕུང་བོ་ལས་སྐྱེས་པའི་བུ་ཡིས། དམ་པའི་ཐུགས་ཉིད་བརྒྱུད་ནས་འཁྲུངས་པའི་བུ་ལ་གནོད་འཚེ་བྱས་པ་བཞིན་ད་ལྟའང་དེ་ལྟར་བྱེད་དོ།། 30 དེས་ན་གསུང་རབ་ལས་ཇི་ལྟར་གསུངས་འདུག་ཅེ༌ན། འདི་ལྟ༌སྟེ། གཡོག་མོའི་བུ་ཡིས་རང་དབང་ལྡན་པའི་བུད་མེད་ཀྱི་བུ་དང་མཉམ་དུ་ཁྱིམ་རྒྱུད་འཛིན་མི་རུང༌བས། གཡོག་མོ་མ་བུ་གཉིས་ཀ་ཕྱིར་ཕུད་ཅིག་ཅེས་པ་ཡིན། 31 སྤུན་ཟླ༌རྣམས། དེའི༌ཕྱིར། བདག་ཅག་ནི་གཡོག་མོའི་བུ་ཕྲུག་མ་ཡིན༌པར། རང་དབང་ལྡན་པའི་བུད་མེད་ཀྱི་བུ་ཕྲུག་ཡིན༌ནོ།།

ལེའུ་ལྔ༌པ།

སྐྱབས་མགོན་མཱ་ཤི་ཀའི་ནང་གི་རང་དབང༌སྐོར།

1 དེ་ཡང་སྐྱབས་མགོན་མཱ་ཤི་ཀས་བདག་ཅག་རང་དབང་ནང་དུ་གནས་པའི༌ཕྱིར་གྲོལ་བར་མཛད༌པས། ཁྱོད་རྣམས་བརྟན་པོར་ལངས་ནས་སྡོད་པ་ལས་སླར་ཡང་བྲན་གཡོག་གི་གཉའ་ཤིང་འོག་ཏུ་འཛུལ་མི་འོས་སོ།། 2 ལྟོས་དང་། ཕོལ་ལོལ་ངས་ཁྱོད་རྣམས་ལ་འདི་ལྟར་སྨྲ་བར་བྱ༌སྟེ། ཁྱོད་རྣམས་ཀྱིས་མཚན་སྐྱི་གཅོད་པའི་ལུགས་སྲོལ་བཞིན་དུ་བྱས༌ན། སྐྱབས་མགོན་མཱ་ཤི་ཀ་ནི་ཁྱོད་ཅག་ལ་ཕན་ཐོགས་ཅི་ཡང་མེད། 3 ཡང་ངས་མཚན་སྐྱི་གཅོད་པའི་ལས་ལ་ཞུགས་མཁན་ཐམས་ཅད་ལ་བདེན་པར་སྨྲ༌སྟེ། ཁྱོད་རྣམས་ཀྱིས་བཀའ་ཁྲིམས་ཐམས་ཅད་སྲུང་བའི་འགན་འཁུར་དགོས། 4 བཀའ་ཁྲིམས་ལ་བརྟེན་ནས་མི་རྣམ་དག་ཏུ་བརྩི་བར་འདོད་པ་མཐའ་དག་ནི་སྐྱབས་མགོན་མཱ་ཤི་ཀ་དང་ཁ་གྱེས༌ཤིང༌། ཐུགས་རྗེ་ལའང་རིང་དུ་བྲལ་ཏོ།། 5 འོན་ཀྱང་། བདག་ཅག་གིས་དམ་པའི་ཐུགས་ཉིད་བརྒྱུད་ཅིང་དད་པ་ལ་བརྟེན་ནས་མི་རྣམ་དག་ཏུ་འགྱུར་བར་རེ་སྒུག་བྱེད༌པ་ཡིན། 6 རྒྱུ་མཚན་ནི་མཱ་ཤི་ཀ་ཡེ་ཤུའི་ནང་དུ། མཚན་སྐྱི་གཅོད་མིན་ལ་སྙིང་པོ་ཅི་ཡང་མེད༌དེ། བྱམས་བརྩེའི་སྒོ་ནས་མཚོན་དགོས་པའི་དད་པ་ཁོ་ནར་དོན་སྙིང་ཆེན་པོ་ལྡན་པའི་ཕྱིར༌རོ།།

7 སྤྱིར་ཁྱོད་རྣམས་རྒྱུགས་པ་མགྱོགས་ནའང་སུ་ཞིག་གིས་ཁྱོད་རྣམས་བདེན་པ་ཉིད་ལ་བསྟུན་པར་བཀག་རྒྱ་བཟོས༌སམ། 8 སྐུལ་སློང་དེ་ནི་ཁྱོད་རྣམས་ལ་ཞལ་འབོད་གནང་མཁན་དེ་ཉིད་ནས་བྱུང་བ་མིན༌ནོ།། 9 སྐྱུར་རྩི་ཉུང་ཙམ་གྱིས་བག་ཕྱེ་ཚང་མ་སྐྱུར་ལང་དུ་འཇུག་པ་ཡིན། 10 བདག་གིས་གཙོ་བོ་ལ་བརྟེན་ནས་ཁྱོད་རྣམས་ལ་ཡིད་རྟོན་བྱེད༌དེ། ཁྱོད་རྣམས་ཀྱིས་བསམ་ཚུལ་གཞན་མི་བཅང་མོད། འོན་ཀྱང་ཁྱོད་རྣམས་ལ་གནོད་འཚེ་བྱེད་མཁན་སུ་ཞིག་ཡིན་ཡང་དེ་ལ་ཉེས་ཆད་གཅོད་ངེས་ཡིན། 11 སྤུན་ཟླ༌རྣམས། ངས་ད་ལྟའང་མཚན་སྐྱི་གཅོད་འོས་པའི་བཀའ་བསྒྲགས༌ན། ཅིའི་ཕྱིར་ད་དུང་བདག་ལ་མནར་གཅོད་བྱེད༌དམ། གལ༌སྲིད་དེ་ལྟར་ཡིན༌ན། ཤིང་རྒྱ་གྲམ་གྱིས་མི་སར་འགྱེལ་དུ་འཇུག་པའི་དོན་ནི་མེད་དོ།། 12 དེའི༌ཕྱིར། ཁྱོད་རྣམས་ལ་གནོད་འཚེ་བྱེད་མཁན་དེ་དག་ནི་རང་གིས་རང་ཉིད་ཉུག་རུམ་པར་བཟོས་ན་ཅི་མ་རུང༌། 13 སྤུན་ཟླ༌རྣམས། ད་ལྟ་ཁྱོད་རྣམས་རང་དབང་ལྡན་པར་ཞལ་འབོད་གནང༌བ་ཡིན། འོན༌ཀྱང༌། རང་དབང་དེ་ནི་ཤ་གཟུགས་ཀྱི་འདོད་ཆགས་ལ་གཡེང་བའི་གོ་སྐབས་ཤིག་ཏུ་མི་འཛིན༌པར། དུས་རྒྱུན་བྱམས་བརྩེ་ལ་བརྟེན་ནས་ཕན་ཚུན་ལ་ཞབས་ཕྱི་བྱ་འོས་སོ།། 14 རྒྱུ་མཚན་ནི་བཀའ་ཁྲིམས་ཐམས་ཅད་ཀྱི་ནང་དོན་གཅིག་ཏུ་བསྡུས་ན་འདི་ལྟ༌སྟེ། ཁྱོད་ཀྱིས་ཁྱིམ་མཚེས་ལ་རང་དང་འདྲ་བར་གཅེས་ཤིག་ཅེས་གསུངས་པ་འདི་ཡིན་པའི་ཕྱིར༌རོ།། 15 འོན༌ཀྱང༌། ཁྱོད་ཅག་གིས་མཉམ་འཇོག་དགོས་པ་ཞིག༌ནི། ཁྱོད་རྣམས་ཀྱིས་ཕན་ཚུན་ལ་སོ་བཏབ་ནས་གསོད་རེས་བྱས༌ན། མཐའ་མར་ཐམས་ཅད་བརླག་པར་འགྱུར་བ༌དེའོ།།

དམ་པའི་ཐུགས་ཉིད་ལ་བསྟུན་པ།

16 ཡང་བདག་གིས་འདི་ལྟར་སྨྲ་བར་བྱ༌སྟེ། ཁྱོད་རྣམས་ཀྱིས་དམ་པའི་ཐུགས་ཉིད་ལ་བསྟུན་ནས་སྤྱད་པ་སྤྱོད༌ན། ཤ་གཟུགས་ཀྱི་འདོད་ཆགས་ཀྱི་དབང་དུ་མི་འགྲོའོ།། 17 ཅིའི་ཕྱིར་ཞེ་ན། ཤ་གཟུགས་ཀྱི་འདོད་ཆགས་ཀྱིས་དམ་པའི་ཐུགས་ཉིད་ལ་འགྲན་རྩོད་བྱེད་པ༌དང༌། དམ་པའི་ཐུགས་ཉིད་ཀྱིས་ཀྱང་དེ་ལ་འགྲན་རྩོད་བྱེད༌པ་ཡིན། དེ་གཉིས་ནི་འགལ་བ་ལྟག་སྤྲོད་ཡིན་པས་ཁྱོད་ཅག་གིས་རང་གི་འདོད་བློ་ལྟར་བསྒྲུབ་མི་ནུས་པའི་ཕྱིར༌རོ།། 18 འོན༌ཀྱང༌། དམ་པའི་ཐུགས་ཉིད་ཀྱིས་ཁྱོད་རྣམས་འཁྲིད་པར་མཛད༌ན། ཁྱོད་ཅག་ནི་བཀའ་ཁྲིམས་ཀྱི་དབང་འོག་ཏུ་མེད་དོ།། 19 ཤ་གཟུགས་ཀྱི་འདོད་ཆགས་ཀྱི་ལས་རྣམས་ནི་མངོན་གསལ་ཡིན༌ཏེ། ལོག་གཡེམ༌དང༌། མི་ཚངས༌སྤྱོད། འཆལ་སྤྱོད། 20 ལྷ་སྐུར་བརྟེན༌པ། རྫུ༌འཕྲུལ། ཞེ༌འཁོན། འགྲན༌རྩོད། ཕྲག༌དོག ཞེ༌སྡང༌། སྒེར་སེམས། དབྱེན་འབྱེད། ལོག༌ལྟ། 21 འགྲན་སེམས། ར་རོར་གྱུར༌པ། གསོལ་སྟོན་ལ་བག་མེད་དུ་ཞུགས་པ་སོགས༌ཡིན། བདག་གིས་སྔོན་ཆད་ཁྱོད་རྣམས་ལ་སྨྲས་མྱོང་ཞིང་ད་ལྟའང་སྨྲ་བར་བྱ༌སྟེ། ལས་ངན་པ་འདི་ལྟ་བུ་བྱེད་པ་རྣམས་ལ་དཀོན་མཆོག་གི་རྒྱལ་སྲིད་ནམ་ཡང་མི་འཐོབ་བོ།། 22 འོན༌ཀྱང༌། དམ་པའི་ཐུགས་ཉིད་ལས་སྨིན་པའི་འབྲས་བུ་ནི་འདི་ལྟ༌སྟེ། བྱམས་པ༌དང༌། དགའ༌སྤྲོ། ཞི༌བདེ། བཟོད༌བསྲན། སྙིང༌རྗེ། གཤིས་བཟང་། ཡིད་རྟོན་རུང་བ། 23 ཞི༌འཇམ། རང་ཚོད་ཟིན་པ་བཅས་ཡིན། དོན་འདིའི་ཐད་ལ་བཀའ་ཁྲིམས་ཅི་ཡང་མེད། 24 མཱ་ཤི་ཀ་ཡེ་ཤུར་གཏོགས་པ་རྣམས་ཀྱིས་ཤ་གཟུགས་ཀྱི་ཕུང་བོ་དང་དེར་འབྲེལ་བའི་འདོད་ཆགས་དེའང་ཤིང་རྒྱ་གྲམ་གྱི་སྟེང་མཉམ་དུ་བརྡབས༌པ་ཡིན། 25 བདག་ཅག་དམ་པའི་ཐུགས་ཉིད་ལ་བརྟེན་ནས་འཚོ་ཞིང་གཞེས་པ་ཡིན༌ན། ངེས་པར་དམ་པའི་ཐུགས་ཉིད་བཞིན་སྤྱད་པ་སྤྱོད་དགོས་པ༌ལས། 26 རང་གི་མཚན་སྙན་གྲགས་ཙམ་ལ་བརྩོན་པ༌དང༌། ཕན་ཚུན་ལ་ཁོང་ཁྲོ་སློང༌བ། ཕན་ཚུན་ལ་ཕྲག་དོག་བྱེད་པ་བཅས་ནི་མི་རུང༌ངོ༌།།

ལེའུ་དྲུག༌པ།

ཀུན་ལ་དོན་བཟང་པོ་བྱེད་པར་བསྐུལ་བ།

1 སྤུན་ཟླ༌རྣམས། ཁྱོད་རྣམས་ལས་མི་ཞིག་གློ་བུར་སྡིག་པའི་དབང་དུ་ལྷུང༌བ་ཡིན་ན། དམ་པའི་ཐུགས་ཉིད་དང་ལྡན་པ་ཁྱོད་རྣམས་ཀྱིས་ཞི་འཇམ་གྱི་སེམས་དང་བཅས་མི་དེ་བསྐྱབ་འོས་སོ།། འོན༌ཀྱང༌། ཁྱོད་རྣམས་བསླུ་བྲིད་ཀྱི་དབང་དུ་མི་ལྷུང་བའི་ཕྱིར་རང་གིས་ཀྱང་སེམས་ཆུང་བྱ་འོས། 2 ཁྱོད་རྣམས་ཀྱིས་ཕན་ཚུན་ལ་སྡུག་གི་ཁུར་པོ་མཉམ་ཁུར་བྱེད་དགོས༌ཏེ། འདི་ལྟར་བྱས་ན། ད་གཟོད་སྐྱབས་མགོན་མཱ་ཤི་ཀའི་བཀའ་དེ་བསྒྲུབས་པ་ཡིན། 3 གལ༌ཏེ། མི་ཞིག་ཅི་ཡང་མིན་ནའང་རང་ཉིད་ཆེན་པོར་རློམ་ན། དེ་ནི་རང་མགོ་རང་གིས་གཡོག༌པ་ཡིན། 4 ཡང་མི་སུ་ཞིག་ཡིན་རུང་རང་གི་བྱ་སྤྱོད་ལ་ཞིབ་བཤེར་བྱ་དགོས༌ཏེ། ལས་བཟང་པོ་བསྒྲུབས་ན་རང་གི་ཡིད་ཚིམ་པར་འགྱུར༌ཡང༌། དེ་ནི་མི་གཞན་གྱི་བྱ་སྤྱོད་ལ་བསྡུར་མི་དགོས་སོ།། 5 ཅིའི་ཕྱིར་ཞེ་ན། མི་ཀུན་གྱིས་རང་གི་ཁུར་པོ་རང་གིས་འཁུར་དགོས་པའི་ཕྱིར༌རོ།།

6 ཆོས་སློབ་མཁན་གྱིས་ཆོས་འཆད་མཁན་གྱི་སློབ་དཔོན་ལ་གང་མཁོ་བའི་རྒྱུ་ནོམ་པ་ཐམས་ཅད་འབུལ་དགོས་སོ།། 7 རང་མགོ་རང་གིས་གཡོག་མི༌རུང༌། དཀོན་མཆོག་ལ་འཕྱ་དམོད་བྱ་མི༌རུང༌། རྒྱུ་མཚན་ནི་མིས་ས་བོན་གང་ཞིག་བཏབ་ན་འབྲས་བུའང་དེ་འབྱུང་བའི་ཕྱིར༌རོ།། 8 སུ་ཞིག་གིས་ཤ་གཟུགས་ཀྱི་ཕུང་བོ་ལ་བསྟུན་ནས་ས་བོན་བཏབ་ན། ཤ་གཟུགས་ཀྱི་ཕུང་བོ་ལས་འཇིག་པའི་འབྲས་བུ་འབྱུང༌ལ། སུ་ཞིག་གིས་དམ་པའི་ཐུགས་ཉིད་ལ་བསྟུན་ནས་ས་བོན་བཏབ་ན། དམ་པའི་ཐུགས་ཉིད་ལས་མཐའ་མེད་པའི་ཚེ་སྲོག་འཐོབ་ངེས༌སོ༎ 9 བདག་ཅག་གིས་དོན་བཟང་པོ་གང་ཞིག་བྱེད་ནའང་ཡིད་ཕམ་མི་རུང༌སྟེ། ཡིད་མ་ཕམ་ན་དུས་གང་ཞིག་སླེབས་པ་དང་འབྲས་བུ་དེའང་ལེན་ཐུབ། 10 དེའི༌ཕྱིར། ད་ལྟ་བདག་ཅག་ལ་གོ་སྐབས་བྱུང༌ན་མི་ཐམས་ཅད་ལ་ལས་བཟང་པོ་བྱེད་དགོས༌པ་དང༌། ནང་སྒོས་སུ་དད་ལྡན་ཁྱིམ་མི་རྣམས་ལ་ལྷག་པར་ལས་བཟང་པོ་བྱེད་དགོས༌སོ།།

མི་གསར་པ་ཞིག་ཡིན་པའི༌སྐོར།

11 བདག་གིས་དངོས་སུ་བྲིས་པའི་ཡི་གེ་ཆེན་པོ་འདིར་ཁྱོད་རྣམས་ཀྱིས་ལྟོས༌ཤིག 12 ཡང་སྐྱབས་མགོན་མཱ་ཤི་ཀའི་ཤིང་རྒྱ་གྲམ་གྱི་དོན་དེ་ལས་རང་རང་ལ་གནོད་འཚེ་ཐེབས་པར་འཇིགས་པའི་ཕྱིར། མིའི་ཕྱི་ཚུགས་འདྲ་ཆགས་པོར་བཅོས་པ་དག་གིས་ཁྱོད་རྣམས་ལ་མཚན་སྐྱི་གཅོད་དགོས་པར་ནན་གྱིས་བསྐུལ་ལོ༎ 13 མཚན་སྐྱི་བཅད་ཟིན་པའི་མི་དེ་དག་རང་གིས་བཀའ་ཁྲིམས་མི་སྲུང༌ནའང༌། ཁྱོད་ཅག་གི་ཤ་ཁྲག་གི་ཕུང་བོར་བརྟེན་ནས་ཁ་ཕོ་བཤད་པའི༌ཕྱིར། ཁྱོད་རྣམས་ལ་མཚན་སྐྱི་གཅོད་པར་རེ་བ་བྱེད་དོ།། 14 འོན༌ཀྱང༌། བདག་གིས་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཤིང་རྒྱ་གྲམ་སྐོར་ལ་བསྟོད་བསྔགས་བརྗོད་པ་ལས་གཞན་འཆད་པར་མི་འགྱུར་བར་སྨོན། ཤིང་རྒྱ་གྲམ་གྱི་དབང་གིས། བདག་ལ་མཚོན་ན་འཇིག་རྟེན་འདི་ནི་སྔར་ནས་ཤིང་རྒྱ་གྲམ་གྱི་སྟེང་དུ་བརྡབས་ཟིན། འཇིག་རྟེན་ལ་མཚོན་ན་ང་རང་ཡང་སྔར་ནས་ཤིང་རྒྱ་གྲམ་གྱི་སྟེང་དུ་བརྡབས་ཟིན། 15 མཚན་སྐྱི་གཅོད་མིན་ལ་སྙིང་པོ་ཅི་ཡང་མེད༌དེ། གལ་ཆེ་བ་ནི་གསར་དུ་བསྐྲུན་པའི་མི་ཞིག་ཡིན་པ་དེའོ།། 16 གནས་ལུགས་དེ་བཞིན་དུ་སྒྲུབ་མཁན་རྣམས་དང་དཀོན་མཆོག་གི་ཡེས་ར་ཨེལ་པ་རྣམས་ལ་ཞི་བདེ་དང་ཐུགས་རྗེ་འཐོབ་པར༌སྨོན།

17 བདག་གི་ལུས་སྟེང་དུ་སྐྱབས་མགོན་ཡེ་ཤུའི་རྟགས་མཚན་*ཡོད་པས། དུས་ད་ནས༌བཟུང༌། ཁྱོད་རྣམས་ཀྱིས་མི་སུ་ལའང་བདག་ལ་བར་ཆད་བཟོ་རུ་མ་འཇུག་ཅིག།

18 སྤུན་ཟླ༌རྣམས། བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ནམ་ཡང་ཁྱོད་ཅག་གི་སེམས་སུ་གནས་པར༌སྨོན། །ཨ༌མེན།། །།

* ལེའུ་གཉིས༌པ།:19 འདིར་ཕོལ་ལོལ་གྱིས་བདག་ཅེས་གསུངས་ཤིང་དེའི་ཤུགས་སུ་བདག་ཅག་ཐམས་ཅད་ཀྱང་བསྟན་ཡོད། ཚིག་རྐང་ཉི་ཤུ་ཡང་འདི་དང༌མཚུངས།

* ལེའུ་དྲུག༌པ།:17 འདིའི་དོན་ནི་སྐུ་ཚབ་པ་ཕོལ་ལོལ་གྱིས་སྐྱབས་མགོན་ཡེ་ཤུ་ལ་དད་པ་བྱས་ཤིང་ཁོང་གི་འཕྲིན་བཟང་སྤེལ་བའི་དུས་སུ་དད་པ་མེད་པ་རྣམས་ཀྱིས་ཁོང་ལ་གཅར་རྡུང་བྱས་ཏེ་སྡུག་བསྔལ་མང་དུ་མྱངས་ཤིང་ལུས་སྟེང་དུ་རྨ་ཤུལ་ཡོད་པ་དེ་བསྟན་པ་ཡིན།

ཨེ་ཕེ་སི་པ།

1

2

3

4

5

6

༄༅། །ཨེ་ཕེ་སི་པ་རྣམས་ལ་སྤྲིངས་པའི་འཕྲིན་ཡིག

ཨེ་ཕེ་སི་པ་རྣམས་ལ་སྤྲིངས་པའི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཨེ་ཕེ་སི་ནི་ཨེ་ཞི་ཡཱ་ནུབ་ཁུལ་གྱི་གྲོང་ཁྱེར་ཆེས་གལ་ཆེན་ཞིག་ཡིན་ལ། ༼དེང་གི་ཐུར་ཁེ་རྒྱལ་ཁབ།༽ གྲོང་ཁྱེར་དེ་ནི་ཚོང་པ་མང་པོ་འཁོར་བའི་བཞི་མདོ་ཞིག་ཡིན་པས་ཚོང་ལས་ཁྱབ་སའི་ལྟེ་གནས་ཤིག་ཏུ་གྱུར་ཡོད་པ་རེད། གྲོང་ཁྱེར་དེ་རུ་ཕྱི་རོལ་པའི་རོ་མཱའི་ལྷ་མོ་ཨར་ཏེ་མེའི་ལྷ་ཁང་སྐད་གྲགས་ཅན་ཞིག་ཡོད་ཅིང་། ཕོལ་ལོལ་གྱིས་ཨེ་ཕེ་སི་གྲོང་ཁྱེར་དུ་ཆོས་སྤེལ་ནས་ལོ་གསུམ་གྱི་རིང་ལ་བཞུགས་པ་ཡིན། གཅིག་བྱས་ན་འཕྲིན་ཡིག་འདི་ཨེ་ཕེ་སི་རུ་ཡོད་པའི་ཆོས་ཚོགས་ཁོ་ནར་སྤྲིངས་པ་ཞིག་མ་ཡིན་པར། ཨེ་ཞི་ཡཱའི་ཡུལ་དུ་ཡོད་པའི་ཆོས་ཚོགས་རྣམས་ལའང་སྤྲིངས་པ་དང་། ཕོལ་ལོལ་ཡུལ་དེར་ཐེངས་གསུམ་ལ་ཆོས་སྤེལ་དུ་སོང་བ་རེད།

ཡི་གེར་འགོད་མཁན་དང་འགོད་དུས།

དམ་པའི་གསུང་རབ་ཀྱི་མཁས་པ་རྣམས་ཀྱི་བཞེད་ཚུལ་ལྟར་ན། ཕོལ་ལོལ་གྱིས་འཕྲིན་ཡིག་འདི་ནི་སྤྱི་ལོ་60ལོའི་ཡས་མས་ཏེ། ཁོང་ཉིད་རོ་མཱ་གྲོང་ཁྱེར་དུ་བཙོན་ལ་སྦྱར་ནས་ལོ་གཉིས་རིང་བཞུགས་པའི་སྐབས་སུ་ཡི་གེར་བཀོད་པ་ཡིན་པར་དགོངས།

བརྗོད་སྙིང་དང་གསུང་འཕྲིན།

འཕྲིན་ཡིག་འདིའི་ནང་དུ་ཕོལ་ལོལ་གྱིས་འཕྲིན་ཡིག་གཞན་དག་ལྟར་སྐྱོན་དང་ལོག་ཆོས་ཀྱི་ལྟ་བ་གང་ཡང་བརྗོད་མེད། ཁོང་གིས་ཀློག་པ་པོ་རྣམས་ལ་དཀོན་མཆོག་གི་ཐོག་མཐའ་མེད་པའི་དགོངས་པ་དང་ཐུགས་རྗེ། དཀོན་མཆོག་གིས་ཆོས་ཚོགས་ཀྱི་ཆེད་དུ་བཅངས་པའི་བླ་ན་མེད་པའི་ཐུགས་འདུན་ལ་དུངས་ཤིང་མངོན་པར་བསྟོད་འོས་པའི་སྐོར་ཡི་གེར་བཀོད་པ་ཡིན། ཕོལ་ལོལ་གྱི་བརྗོད་བྱ་གལ་ཆེན་ཞིག་ནི་ཡེ་ཤུའི་ཆོས་ལུགས་པ་ཐམས་ཅད་ཀྱིས་འགྲིག་མཐུན་ངང་ནས་སྐྱབས་མགོན་ཡེ་ཤུའི་ནང་དུ་ཁྱིམ་ཚང་གཅིག་གི་མི་ནང་བཞིན་ཕན་ཚུན་བརྩེ་བར་བྱེད་དགོས་པ་དེ་ཡིན། ཁོང་གིས་ཆོས་ཚོགས་ཀྱི་སྐོར་བྲིས་ཡོད་པ་ལས་ཆོས་ཁང་གི་སྐོར་བྲིས་མེད་དེ། ཡེ་ཤུའི་ཆོས་ལུགས་པ་ཐམས་ཅད་ལ་མི་རབས་ནས་མི་རབས་བར་བཞེངས་པའི་ཆོས་ཚོགས་ཀྱི་སྐོར་ཡི་གེར་བཀོད་ཡོད།

འཆར་ཟིན།

1. ཁམས་འདྲི་གནང་བའི་སྐོར། ༼1:1-2༽

2. ཐུགས་ཉིད་ཀྱི་བྱིན་རླབས་སྐོར། ༼1:3-14༽

3. ཆོས་ཚོགས་ཀྱི་ཆེད་དུ་གསོལ་བ་འདེབས་དགོས་པའི་སྐོར། ༼1:15-23༽

4. དད་ལྡན་རྣམས་ཀྱི་སྡོད་གནས་སྐོར། ༼2:1-3:21༽

5. དད་ལྡན་རྣམས་ཀྱི་སྤྱོད་ལམ་སྐོར། ༼4:1-6:20༽

6. མཇུག་སྡོམ། ༼6:21-24༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་ཕོལ་ལོལ་བདག་ནི་དཀོན་མཆོག་གི་ཐུགས་དགོངས་བཞིན་མཱ་ཤི་ཀ་ཡེ་ཤུའི་སྐུ་ཚབ་པ་ཞིག་ཡིན་ནོ།། བདག་གིས་ཨེ་ཕེ་སི་རུ་ཡོད་པའི་མཱ་ཤི་ཀ་ཡེ་ཤུའི་ནང་དུ་བློ་སེམས་དཀར་བའི་དད་ལྡན་དམ་པ་རྣམས་ལ་འཕྲིན་ཡིག་སྤྲིངས་པ་ནི་འདི་ལྟ༌སྟེ། 2 བདག་ཅག་གི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར༌སྨོན།

ཐུགས་ཉིད་ཀྱི་བྱིན་རླབས༌སྐོར།

3 བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཡབ་དཀོན་མཆོག་ལ་བསྟོད་བསྔགས་བརྗོད་པར༌ཤོག དཀོན་མཆོག་གིས་སྐྱབས་མགོན་མཱ་ཤི་ཀའི་ནང་དུ་ནམ་མཁའི་ཞིང་ཁམས་སུ་ཡོད་པའི་ཐུགས་ཉིད་ཀྱི་བྱིན་རླབས་ཐམས་ཅད་བདག་ཅག་ལ་གནང༌ཞིང༌། 4 ཁོང་གི་སྤྱན་སྔར་བདག་ཅག་ནི་དམ་པ་དང་སྐྱོན་གྱི་དྲི་མས་མ་གོས་པ་ཞིག་ཏུ་འགྱུར་བའི་ཕྱིར། ཁོང་གིས་འཇིག་རྟེན་ཁམས་མ་བཀོད་པའི་སྔོན་ལ། སྐྱབས་མགོན་མཱ་ཤི་ཀའི་ནང་དུ་བདག་ཅག་བདམས་པ་ཡིན་ནོ།། 5 ཡང་ཁོང་གིས་སྔ་མོ་ནས་རང་ཉིད་ཐུགས་དགྱེས་པ་བཞིན། བདག་ཅག་ཡེ་ཤུ་མཱ་ཤི་ཀ་བརྒྱུད་ནས་ཁོང་གི་བུ་སྐལ་དུ་འགྱུར་བར་བྱམས་པའི་ངང་ནས་ཐག་གིས་བཅད༌ཟིན་ལ། 6 དེ་ནི་ཁོང་གི་གཟི་བརྗིད་དང་ལྡན་པའི་ཐུགས་རྗེ་ལ་བསྟོད་བསྔགས་བརྗོད་པར་འགྱུར་བའི་ཕྱིར༌ཡིན་ལ། ཐུགས་རྗེ་དེ་ནི་ཁོང་གིས་རང་གི་གཅེས་པའི་སྲས་བརྒྱུད་ནས་བདག་ཅག་ལ་ཕངས་མེད་དུ་གནང་ངོ་།། 7 ཡང་བདག་ཅག་ནི་ཁོང་གི་ནང་དུ་ཉིད་ཀྱི་སྐུ་ཁྲག་ལ་བརྟེན་ནས་བླུས་ཤིང་སྡིག་པ་བསལ་བ་ཡིན། དེ་ནི་དཀོན་མཆོག་གི་ཐུགས་རྗེ་ཕུན་སུམ་ཚོགས་པ༌བཞིན་ཏེ། 8 ཁོང་གིས་ཤེས་རབ་དང་བློ་རིག་སྣ་ཚོགས་ཀྱི་སྒོ་ནས་བདག་ཅག་ལ་ཕངས་མེད་དུ་གནང༌ངོ་༎ 9 ཡང་དཀོན་མཆོག་གིས་སྐྱབས་མགོན་མཱ་ཤི་ཀའི་ནང་དུ་སྔར་ནས་དམིགས་པའི་རང་ཉིད་ཀྱི་ཐུགས་དགོངས་ལེགས་པོ༌བཞིན། བདག་ཅག་ལ་ཁོང་གི་ཐུགས་དགོངས་ཀྱི་གསང་བ་དེ་མངོན་པར་མཛད་ཅིང་། 10 དེ་ནི་དཀོན་མཆོག་གི་ཐུགས་བཀོད་ལྟར་ཁོང་གི་དུས་དེ་ལོངས༌པའི་ཚེ། ཁོང་གིས་གནམ་ས་གཉིས་ཀྱི་དངོས་པོ་ཐམས་ཅད་སྐྱབས་མགོན་མཱ་ཤི་ཀའི་དབང་འོག་ཏུ་གཅིག་གྱུར་མཛད་པ་ཡིན་ནོ།། 11 ཡང་སྐྱབས་མགོན་མཱ་ཤི་ཀའི་ནང་དུ་བདག་ཅག་ལའང་བགོ་སྐལ་ཐོབ་པ་ཡིན། དོན་དེ་ནི་སྔ་མོ་ནས་ཁོང་གི་ཐུགས་དགོངས་ལྟར་ཐག་གིས་བཅད༌ཅིང༌། ཁོང་གིས་ཐུགས་དགོངས་བཞིན་དུ་དོན་ཐམས་ཅད་མཛད༌པ་སྟེ། 12 ཐོག་མར་སྐྱབས་མགོན་མཱ་ཤི་ཀར་རེ་བ་ལྡན་པ་ངེད་རྣམས་ཀྱིས་དཀོན་མཆོག་གི་གཟི་བརྗིད་ལ་བསྟོད་བསྔགས་བརྗོད་པའི་ཕྱིར༌ཡིན། 13 ཡང་སྐྱབས་མགོན་མཱ་ཤི་ཀའི་ནང་དུ། ཁྱོད་ཅག་གིས་ཀྱང་བཀའ་བདེན་པ་སྟེ་ཁྱོད་རྣམས་སྐྱོབ་པར་བྱེད་པའི་འཕྲིན་བཟང་དེ་ཐོས་ཤིང༌ཁོང་ལ་དད་པར་གྱུར་པ་དང་། ཁྱོད་ཅག་ལ་ཞལ་བཞེས་གནང་བའི་དམ་པའི་ཐུགས་ཉིད་ཀྱི་ཕྱག་རྒྱས་བཏབ་པ་ཡིན། 14 དཀོན་མཆོག་གིས་ཁོང་ཉིད་ཀྱི་མི་སྡེ་ཐར་བར་མཛད་པའི་བར༌དུ། དམ་པའི་ཐུགས་ཉིད་ནི་བདག་ཅག་ལ་བགོ་སྐལ་གྱི་གཏའ་མའི་དཔང་རྟགས་སུ་གནང་བ་ཡིན་ཏེ། དཀོན་མཆོག་གི་གཟི་བརྗིད་ལ་བསྟོད་བསྔགས་བརྗོད་པའི་ཕྱིར་རོ།།

ཕོལ་ལོལ་གྱི་གསོལ༌འདེབས།

15 དེའི༌ཕྱིར། བདག་གིས་ཀྱང་ཁྱོད་རྣམས་གཙོ་བོ་ཡེ་ཤུར་དད་པ་ཡོད་པ༌དང༌། དད་ལྡན་དམ་པ་ཐམས་ཅད་ལའང་བྱམས་ཤིང་གཅེས་པའི་དོན་དེ་ཐོས༌པས། 16 བདག་གིས་གསོལ་བ་འདེབས་པའི་དུས༌སུ། ཁྱོད་རྣམས་གླེང་བ་དང་རྒྱུན་དུ་ཁྱོད་ཅག་གི་ཆེད་དུ་དཀོན་མཆོག་ལ་བཀའ་དྲིན་ཞུས་པ་སྟེ། 17 བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་དཀོན་མཆོག་སྟེ་གཟི་བརྗིད་ཆེ་བའི་ཡབ་དེ་ཉིད༌ཀྱིས། ཁྱོད་རྣམས་ཀྱིས་དངོས་གནས་དཀོན་མཆོག་གི་ངོ་བོ་རྟོགས་པའི་ཕྱིར། ཤེས་རབ་དང་བློ་སྒོ་འབྱེད་པའི་སེམས་དེ་ཁྱོད་ཅག་ལ་སྩོལ་བར༌སྨོན། 18 གཞན༌ཡང༌། ཁྱོད་རྣམས་ཀྱི་སེམས་ཁོང་གི་མིག་ཟུང་གསལ་པོར་མཛད་པར༌ཞུའོ།། དེ་ནི་དཀོན་མཆོག་གིས་ཁྱོད་རྣམས་ལ་ཞལ་འབོད་གནང༌ཞིང༌། ཁྱོད་རྣམས་ཀྱིས་ཀྱང་དེ་ལ་རེ་བ་ག་འདྲ་ལྡན་པ་དང༌། དད་ལྡན་དམ་པ་རྣམས་ཀྱི་ཁྲོད་དུ་དཀོན་མཆོག་གི་གཟི་བརྗིད་ཆེན་པོའི་བགོ་སྐལ་ཅི་འདྲ་ཡོད་པ། 19 ཁོང་གིས་རང་རེ་དད་ལྡན་རྣམས་ལ་མཐུ་རྩལ་མངོན་པ་ནི་ཇི་འདྲའི་ཆེ་བ་བཅས་རྟོགས་པའི་ཕྱིར་གསོལ་བ་བཏབ༌པའོ།། དེ་ནི་ཁོང་གི་མཐུ་དང་ནུས་པ་བཞིན་ཡིན༌ཏེ། 20 ཁོང་གིས་སྐྱབས་མགོན་མཱ་ཤི་ཀའི་སྐུ་ལུས་སྟེང་དུ་མཐུ་རྩལ་ཆེན་པོ་མངོན་པར་མཛད་པ༌དང༌། སྐྱབས་མགོན་མཱ་ཤི་ཀ་འཆི་བ་ལས་སླར་གསོན་པར་མཛད༌ཅིང་། ནམ་མཁའི་ཞིང་ཁམས་ནས་ཁོང་གི་གཡས་ཕྱོགས་སུ་བཞུགས་པར་མཛད༌པས། 21 སྐྱབས་མགོན་མཱ་ཤི་ཀ་ནི་བསྐལ་པ་འདི་དང་བསྐལ་པ་འབྱུང་འགྱུར་དུའང༌། འཇིག་རྟེན་གྱི་སྲིད་འཛིན་མཁན༌དང༌། དབང་འཛིན༌མཁན། མཐུ་སྟོབས༌ཅན། དབང་སྒྱུར་མཁན། མཚན་དང་ལྡན་པ་ཐམས་ཅད་ལས་ཀྱང་ཆེས་ཁྱད་དུ་འཕགས་ཤིང་བླ་ན༌མཐོ་བའོ།། 22 ཡང་དཀོན་མཆོག་གིས་འཇིག་རྟེན་གྱི་དངོས་པོ་ཐམས་ཅད་སྐྱབས་མགོན་མཱ་ཤི་ཀའི་ཞབས་འོག་ཏུ་གནོན་པར་མཛད༌ཅིང༌། ཁོང་ནི་ཆོས་ཚོགས་ཀྱི་ཆེད་དུ་འཇིག་རྟེན་གྱི་དངོས་པོ་ཐམས་ཅད་ཀྱི་དབུ་རུ་བསྐོས༌པ་ཡིན། 23 ཆོས་ཚོགས་ནི་ཁོང་གི་སྐུ་ལུས་ཡིན༌ཞིང༌། འཇིག་རྟེན་སྣོད་བཅུད་མ་ལུས་པར་ཡོངས་སུ་ཁྱབ་པ་དེ་ཉིད་ཀྱིས་ཁྱབ་པའང་ཡིན་ནོ།།

ལེའུ་གཉིས༌པ།

སྐྱབས་མགོན་མཱ་ཤི་ཀ་དང་ལྷན་དུ་གསོན་པར་མཛད༌པ།

1 དེ་སྔར་ཁྱོད་ཅག་ནི་སྡིག་པ་དང་ཉེས་པའི་ཁྲོད་དུ་ཤི་བ་ཡིན་ནོ།། 2 དུས་དེར་ཁྱོད་རྣམས་ཀྱིས་འཇིག་རྟེན་གྱི་ལུགས་སྲོལ་ངན་པ་ལྟར་བྱེད་པ༌དང༌། བར་སྣང་ཁམས་སུ་དབང་འཛིན་མཁན་ལ་བསྟུན་པ་ཡིན། དེ་ནི་ད་ལྟ་དཀོན་མཆོག་གི་བཀའ་ལ་མི་ཉན་པ་རྣམས་ཀྱི་སེམས་སུ་ལས་བྱེད་པའི་སེམས་ཉིད་ངན་པ་ཡིན། 3 བདག་ཅག་ཐམས་ཅད་ཀྱིས་ཀྱང་སྔར་མི་དེ་དག་གི་ཁྲོད་ནས་ཤ་གཟུགས་ཀྱི་ཆགས་ཞེན་དང༌། ལུས་སེམས་གཉིས་ལས་ཇི་ལྟར་འདོད་པ་བཞིན་བྱས་མྱོང༌ལ། རང་བཞིན་གྱིས་དཀོན་མཆོག་ཐུགས་ཁྲོ་བར་འགྱུར་བའི་བུ་ཡིན་ཞིང་། མི་གཞན་དང་ཁྱད་པར་མེད་དོ།། 4 འོན༌ཀྱང༌། དཀོན་མཆོག་ལ་ཐུགས་རྗེ་ཕུན་སུམ་ཚོགས་པ་ཡོད་པ་དང་བདག་ཅག་ལ་ཤིན་ཏུ་བྱམས་ཤིང་གཅེས༌པས། 5 སྔར་བདག་ཅག་ཉེས་པའི་ཁྲོད་དུ་ཤི་བའི་དུས་སུ། བདག་ཅག་སྐྱབས་མགོན་མཱ་ཤི་ཀ་དང་ལྷན་དུ་གསོན་པར་མཛད། དེ་ནི་ཐུགས་རྗེས་ཁྱོད་རྣམས་ལ་ཐར་པ་འཐོབ་པར་མཛད༌པ་ཡིན་ནོ།། 6 ཡང་དཀོན་མཆོག་གིས་བདག་ཅག་མཱ་ཤི་ཀ་ཡེ་ཤུའི་ནང་དུ་ཁོང་དང་མཉམ་དུ་སླར་གསོན་པ༌དང༌། ཁོང་དང་ལྷན་ཅིག་ནམ་མཁའི་ཞིང་ཁམས་སུ་སྡོད་པར་མཛད། 7 དེ་ནི་དཀོན་མཆོག་གིས་རང་གི་ཐུགས་རྗེ་ཕུན་སུམ་ཚོགས་པ༌སྟེ། མཱ་ཤི་ཀ་ཡེ་ཤུའི་ནང་དུ་བདག་ཅག་ལ་གནང་བའི་སྙིང་རྗེ་དེ་ནི་བསྐལ་པ་འབྱུང་འགྱུར་དུ་མངོན་པར་མཛད་པའི་ཕྱིར༌ཡིན། 8 མདོར་ན། དད་པའི་སྒོ་ནས་ཐུགས་རྗེས་ཁྱོད་རྣམས་ལ་ཐར་པ་འཐོབ་པར་མཛད་པ༌ལས། རང་ལ་བརྟེན་པ་མ་ཡིན་པར་དཀོན་མཆོག་གིས་གནང་བ་ཡིན་ནོ།། 9 དེ་ནི་རང་བྱས་ཀྱི་ལས་ལ་བརྟེན་པ་མ་ཡིན༌ལ། མི་སུ་ཡིན་ཡང་ཁ་ཕོ་མི་བཤད་པའི་ཕྱིར་ཡིན། 10 དོན་དམ་དུ་བདག་ཅག་ནི་དཀོན་མཆོག་གིས་ལེགས་པར་བཅོས་པ་ཡིན༌ཏེ། མཱ་ཤི་ཀ་ཡེ་ཤུའི་ནང་དུ་དོན་བཟང་པོ་བསྒྲུབ་པའི་ཕྱིར་བདག་ཅག་བཀོད་པ་ཡིན་ལ། དོན་བཟང་པོ་དེ་དག་ནི་བདག་ཅག་གིས་བསྒྲུབ་པའི་ཕྱིར་དཀོན་མཆོག་གིས་སྔ་མོ་ནས་སྟ་གོན་མཛད༌པའོ།།

སྐྱབས་མགོན་མཱ་ཤི་ཀའི་ནང་དུ་གཅིག་གྱུར་བྱུང༌བ།

11 དེའི༌ཕྱིར། ཁྱོད་རྣམས་ཀྱིས་སེམས་སུ་འཛིན་དགོས་པ༌ནི། སྔར་ཤ་ཁྲག་གི་ཕུང་བོའི་ཐད་ནས་ཁྱོད་རྣམས་ཕྱི་ཕྱོགས་པ་ཡིན༌ལ། རང་གིས་རང་ལ་མཚན་སྐྱི་གཅོད་པའི་མི་ཞེས་འབོད་པ་རྣམས་ཀྱིས་ཁྱོད་ཅག་ལ་མཚན་སྐྱི་མི་གཅོད་པའི་མི་ཞེས་འབོད༌པ་དང་། མཚན་སྐྱི་གཅོད་པ་ནི་མིའི་རང་གི་ལག་པས་རང་ལུས་ལ་གཤག་བཅོས་བྱེད་པ༌དེ་ཡིན། 12 དུས་དེར་ཁྱོད་རྣམས་ནི་སྐྱབས་མགོན་མཱ་ཤི་ཀ་དང་འབྲེལ་བ་མེད༌དེ། ཡེས་ར་ཨེལ་མི་རིགས་ཀྱི་འབངས་སུའང་མི་གཏོགས༌ཤིང༌། ཞལ་བཞེས་ཀྱི་ཞལ་ཆད་རྣམས་ལ་རྒྱུས་ལོན་ཡང་མེད༌ལ། ཁྱོད་རྣམས་ལ་རེ་བ་མེད་ཅིང་འཇིག་རྟེན་དུ་གསོན་པོར་སྡོད་ཀྱང་དཀོན་མཆོག་དང་འབྲེལ་བ་མེད་དོ།། 13 འོན༌ཀྱང༌། སྔར་ཁྱོད་རྣམས་ནི་རྒྱང་རིང་དུ་གནས་པའི་མི་ཡིན་ཞིང་ད་ལྟ་མཱ་ཤི་ཀ་ཡེ་ཤུའི་ནང་དུ། ཁོང་གི་སྐུ་ཁྲག་ལ་བརྟེན་ནས་ཉེ་སར་དྲངས༌པ་ཡིན། 14 ཅིའི་ཕྱིར་ཞེ་ན། སྐྱབས་མགོན་ཡེ་ཤུ་ནི་བདག་ཅག་སྡུམ་མཁན་ཡིན་ཞིང༌། འགལ་ཟླའི་བར་གྱང་བཤིགས་ནས་ཡ་ཧུ་དཱ་པ་དང་ཕྱི་ཕྱོགས་པ་གཉིས་ཀ་རྣམ་པ་གཅིག་ཏུ་མཛད་དེ། 15 ད་དུང་ཁོང་ཉིད་ཀྱི་སྐུ་ལུས་ཀྱིས་ཞེ་འཁོན་བསལ་ཞིང་། བཀའ་ཁྲིམས་དང་དེ་ལས་ཕབ་པའི་ཁྲིམས་སྲོལ་ཐམས་ཅད་ལ་ནུས་པ་མེད་པར་མཛད་དོ།། དེ་ནི་སྐྱབས་མགོན་ཡེ་ཤུ་རང་ཉིད་ཀྱི་སྐུ་ལུས་བརྒྱུད་ནས་དེ་གཉིས་ཀ་མི་གསར་པ་ཞིག་ཏུ་བསྐྲུན་ཏེ་བསྡུམས་པ༌དང༌། 16 ཡང་ཤིང་རྒྱ་གྲམ་བརྒྱུད་ནས་དེ་གཉིས་བར་གྱི་ཞེ་འཁོན་མེད་པར་མཛད་ཅིང་། དེ་གཉིས་ཀ་སྐུ་ལུས་གཅིག་ཏུ་བྱས་ཏེ་དཀོན་མཆོག་དང་བསྡུམས་པའི་ཕྱིར་ཡིན། 17 སྐྱབས་མགོན་ཡེ་ཤུ་ཡུལ་འདིར་ཕེབས་ནས་དཀོན་མཆོག་དང་རྒྱང་དུ་གནས་པ་ཁྱོད་རྣམས་དང༌། ཉེ་སར་ཡོད་པའི་མི་གཞན་དག་ལའང་ཞི་བདེའི་འཕྲིན་བཟང་བསྒྲགས་མྱོང༌། 18 རྒྱུ་མཚན་ནི་བདག་ཅག་མི་རིགས་གཉིས་ཀ་སྐྱབས་མགོན་ཡེ་ཤུ་བརྒྱུད༌དེ། དམ་པའི་ཐུགས་ཉིད་གཅིག་གི་སྒོ་ནས་ཡབ་ཀྱི་དྲུང་དུ་འབྱོན་པའི་ལམ་བུ་བྱུང༌བའི་ཕྱིར་རོ།།

19 དེའི༌ཕྱིར། ད་ལྟ་ཁྱོད་ཅག་ཐམས་ཅད་ནི་ཕྱི་མི་དང་མགྲོན་པོ་མ་ཡིན༌པར། དཀོན་མཆོག་གི་དད་ལྡན་དམ་པ་དང་ཡུལ་ཕྱོགས་མཚུངས༌ཤིང༌། དཀོན་མཆོག་གི་ཁྱིམ་གཞིས་ལ་གཏོགས་པའི་མི་ཡིན་པ༌དང༌། 20 སྐུ་ཚབ་པ་དང་ལུང་སྟོན་པ་རྣམས་ཀྱི་རྨང་གཞིའི་སྟེང་ནས་ཁྱོད་རྣམས་བསྐྲུན་པ་ཡིན། ཁང་པའི་ཟུར་གྱི་རྨང་རྡོ་ནི་མཱ་ཤི་ཀ་ཡེ་ཤུ་རང་ཉིད་ལགས་སོ།། 21 ཁང་པའི་བཟོ་བཀོད་དེ་ཐམས་ཅད་ནི་ཁོང་གི་ནང་དུ་ལེགས་པར་སྦྲེལ༌ཞིང༌། རིམ་བཞིན་གཙོ་བོའི་ནང་དུ་མཆོད་ཁང་དམ་པ་ཞིག་ཏུ་འགྱུར་གྱིན་ཡོད། 22 ཁྱོད་རྣམས་ཀྱང་དད་ལྡན་གཞན་དག་དང་ལྷན༌དུ། སྐྱབས་མགོན་ཡེ་ཤུའི་ནང་དུ་དཀོན་མཆོག་ལ་བཞུགས་གནས་ཤིག་སྐྲུན་བཞིན་ཡོད༌དེ། དཀོན་མཆོག་ནི་དམ་པའི་ཐུགས་ཉིད་བརྒྱུད་ནས་གནས་དེར་བཞུགས་པ་ཡིན་ནོ།།

ལེའུ་གསུམ༌པ།

ཕོལ་ལོལ་གྱི་འགན་འཁྲིའི་སྐོར།

1 དེའི༌ཕྱིར། ཕྱི་ཕྱོགས་པ་ཁྱོད་རྣམས་ཀྱི་དོན་དུ་ཕོལ་ལོལ་བདག་ནི་མཱ་ཤི་ཀ་ཡེ་ཤུའི་བཙོན་པར་གྱུར་པ་ཡིན་ནོ།། 2 ཡང་དཀོན་མཆོག་གིས་ཁྱོད་རྣམས་ཀྱི་ཆེད་དུ་ཁོང་ཉིད་ཀྱི་ཐུགས་རྗེའི་ལས་འགན་བདག་ལ་གནང་བ་ནི་ཁྱོད་ཅག་གིས་ཀྱང་ཐོས་ཡོད་པ༌དང༌། 3 དེ་སྔར་བདག་གིས་རགས་ཙམ་བྲིས་པ་བཞིན༌དུ། དཀོན་མཆོག་གིས་གསང་བ་དེ་བདག་ལ་མངོན་པར་མཛད༌ཅིང༌། 4 ཁྱོད་ཅག་གིས་ཡི་གེ་དེ་བཀླགས་པ་ཡིན༌ན། བདག་གིས་སྐྱབས་མགོན་མཱ་ཤི་ཀའི་གསང་བ་གསལ་པོར་རྟོགས་པའང་ཤེས་པར་ནུས། 5 གསང་བ་དེ་མི་རབས་སྔ་མའི་མི་རྣམས་ལ་མངོན་པར་མ་མཛད༌ཅིང༌། ད་ལྟ་དམ་པའི་ཐུགས་ཉིད་བརྒྱུད་ནས་ཁོང་གི་སྐུ་ཚབ་དམ་པ་དང་ལུང་སྟོན་པ་རྣམས་ལ་མངོན་པར་མཛད༌པ་ཡིན། 6 དེ་ནི་མཱ་ཤི་ཀ་ཡེ་ཤུའི་ནང་དུ་མཆིས་ཤིང་འཕྲིན་བཟང་བརྒྱུད༌ནས། ཕྱི་ཕྱོགས་པ་རྣམས་ནི་ཡ་ཧུ་དཱ་པ་རྣམས་དང་ལྷན༌དུ་རྒྱུན་འཛིན་མཁན༌དང༌། སྐུ་ལུས་གཅིག་ཏུ་ཞུགས་པ༌དང༌། ཞལ་བཞེས་ཐོབ་མཁན་ཡང་ཡིན༌ནོ།།

7 ང་རང་འཕྲིན་བཟང་ལ་ཞབས་ཕྱི་བྱེད་མཁན་དུ་གྱུར་པ་ནི་དཀོན་མཆོག་གི་ཐུགས་རྗེའི་གནང་སྦྱིན་བཞིན་དུ་ཐོབ་པ་ཡིན༌ཞིང༌། དེ་ནི་ཁོང་གི་མཐུ་སྟོབས་བཞིན་དུ་བདག་ལ་གནང་ངོ་།། 8 བདག་ནི་དད་ལྡན་དམ་པ་ཐམས་ཅད་ལས་ཆེས་ཆུང་བ་ལས་ཀྱང་ཕྲན་བུ་ཡིན༌ཡང༌། དཀོན་མཆོག་གིས་བདག་ལ་ཐུགས་རྗེ་དེ་གནང་བའི་རྒྱུ་མཚན་ནི་འདི་ལྟ༌སྟེ། བདག་གིས་སྐྱབས་མགོན་མཱ་ཤི་ཀའི་བསམ་གྱིས་མི་ཁྱབ་པའི་ཐུགས་རྗེ་ཆེན་པོ་དེ་ཕྱི་ཕྱོགས་པ་རྣམས་ལ་སྒྲོག་པ༌དང༌། 9 གསང་བ་དེ་མངོན་པར་བྱེད་པའི་ལས་འགན་ནི་ངས་མི་ཐམས་ཅད་ལ་ཤེས་སུ་འཇུག་པའི་ཕྱིར༌ཡིན། གསང་བ་དེ་ནི་བསྐལ་པའི་ཐོག་མ་ནས་བཟུང༌། འཇིག་རྟེན་མཐའ་དག་ཡོངས་སུ་འགོད་མཁན་དཀོན་མཆོག་གི་ཐུགས་དགོངས་ནང་དུ་སྦས་ཡོད་ལ། 10 དེ་ནི་ཁོང་ཉིད་ཀྱི་མཁྱེན་རབ་སྣ་ཚོགས་ད་ལྟ་ཆོས་ཚོགས་བརྒྱུད༌ནས། ནམ་མཁའི་སྲིད་འཛིན་མཁན་དང་དབང་འཛིན་མཁན་རྣམས་ལ་ཤེས་སུ་འཇུག་པའི་ཕྱིར༌རོ།། 11 ཡང་དེ་ནི་དཀོན་མཆོག་གིས་ཁོང་ཉིད་ཀྱི་མཐའ་མེད་པའི་ཐུགས་དགོངས་བཞིན། བདག་ཅག་གི་གཙོ་བོ་མཱ་ཤི་ཀ་ཡེ་ཤུའི་ནང་དུ་འགྲུབ་པར་མཛད་པ་ཞིག་ཀྱང་ཡིན། 12 སྐྱབས་མགོན་ཡེ་ཤུར་དད་པ་བྱེད་པ་དང་ཁོང་ཉིད་ཀྱི་ནང་དུ། བདག་ཅག་དཀོན་མཆོག་གི་དྲུང་དུ་འགྲོ་ཐུབ་པར་སྙིང་ལ་ཞུམ་པ་མེད་ཅིང་བློ་ལ་གདེང་ཚོད་ཡོད། 13 དེའི༌ཕྱིར། ངས་ད་ལྟ་ཁྱོད་རྣམས་ཀྱི་དོན་དུ་དཀའ་སྡུག་མྱོང་བ་ནི་ཁྱོད་ཅག་གི་གཟི་བརྗིད་ཡིན༌པས། བདག་གིས་ཁྱོད་རྣམས་ལ་ཡིད་མ་ཕམ་ཞེས་ཞུ་བ་བྱེད༌དོ།།

དད་ལྡན་རྣམས་ཀྱི་དོན་དུ་གསོལ་བ་བཏབ༌པ།

14 དེའི༌ཕྱིར། བདག་གིས་ཡབ་ཀྱི་དྲུང་དུ་པུས་མོ་ས་ལ་བཙུགས་ནས་གསོལ་བ་བཏབ་ཅིང་། 15 ཁོང་ལ་བརྟེན་ནས་གནམ་ས་གཉིས་སུ་ཡོད་པའི་ཁྱིམ་གཞིས་ཐམས་ཅད་ལ་མིང་བྱུང༌བ་ཡིན་ནོ།། 16 གསོལ་འདེབས་ནི་འདི་ལྟ༌སྟེ། དཀོན་མཆོག་གི་གཟི་བརྗིད་ཆེན་པོ་བཞིན་ཁོང་གིས་དམ་པའི་ཐུགས་ཉིད་བརྒྱུད་ནས། ཁྱོད་རྣམས་ཀྱི་སེམས་ལ་སྟོབས་ཤུགས་རྒྱས་པར་མཛད༌ཅིང༌། 17 ཁྱོད་ཅག་གི་དད་པའི་སྒོ་ནས་སྐྱབས་མགོན་མཱ་ཤི་ཀ་ཁྱོད་ཅག་གི་སེམས་སུ་བཞུགས་པ་དང་། ཡང་ཁྱོད་ཅག་གི་བྱམས་པ་ལ་རྩ་བ་རྒྱས་ཤིང་བརྟན་པོར་གྱུར་ནས། 18 ཁྱོད་ཅག་དང་དད་ལྡན་དམ་པ་ཐམས་ཅད་ཀྱིས་ལྷན་དུ་སྐྱབས་མགོན་མཱ་ཤི་ཀའི་བྱམས་པ་ནི་ཇི་འདྲའི་ཡུན་རིང་ཞིང་རྒྱ་ཆེ་བ། ཚད་མཐོ་ཞིང་གཏིང་ཟབ་པ་ཞིག་ཡིན་པ་རྟོགས་ནུས༌པ་དང༌། 19 ཁོང་གི་བྱམས་པ་དེ་ནི་བློ་ཡུལ་དུ་མི་ཤོང་བ་ཞིག་ཡིན་པ་ཤེས་པར་གྱུར༌ནས། དཀོན་མཆོག་གི་ཕུན་སུམ་ཚོགས་པ་དེ་ཉིད་ཁྱོད་ཅག་ལའང་ཁྱབ་པར་སྨོན།

20 དཀོན་མཆོག་གིས་བདག་ཅག་གི་སེམས་སུ་མཛད་པའི་མཐུ་སྟོབས་ཆེན་པོ་བཞིན། བདག་ཅག་གིས་ཁོང་ལ་ཞུ་བའམ་སེམས་སུ་དྲན་པ་ལས༌ཀྱང༌། ཁོང་གིས་རྒྱ་ཆེ་ཞིང་ཕུན་སུམ་ཚོགས་པའི་སྒོ་ནས་དོན་ཐམས་ཅད་འགྲུབ་པར་མཛད་ནུས༌པས། 21 དཀོན་མཆོག་ལ་ཆོས་ཚོགས་དང་མཱ་ཤི་ཀ་ཡེ་ཤུ་བརྒྱུད་ནས། མི་རབས་ནས་མི་རབས་དང་ཡུན་ནས་ཡུན་དུ་བསྟོད་བསྔགས་བརྗོད་པར་སྨོན། ཨ༌མེན།

ལེའུ་བཞི༌པ།

ཆོས་ཚོགས་ནང་དུ་གཅིག་མཐུན་ཡོང་དགོས་པའི་སྐོར།

1 དེ་བས་ན། གཙོ་བོའི་ཆེད་དུ་བཙོན་ལ་སྦྱར་པ་བདག་གིས་ཁྱོད་རྣམས་ལ་བསྐུལ་བར༌བྱ་སྟེ། དཀོན་མཆོག་གི་ཞལ་འབོད་ཐོབ་པ་བཞིན་ཁྱོད་ཅག་གི་སྤྱོད་ལམ་ཡང་དེ་དང་མཐུན་དགོས་ཤིང་། 2 ཕྱོགས་ཀུན་ནས་ཁེངས་སྐྱུང༌དང༌ཞི༌འཇམ། ངང་རིང་བཅས་ལ་བརྟེན་ནས། བྱམས་པའི་ངང་ཕན་ཚུན་ལ་བཟོད་སྒོམ་བྱེད་དགོས་པ་དང༌། 3 འགྲིག་པོ་མཐུན་པོ་ཡོང་བའི་སྒོ་ནས། དམ་པའི་ཐུགས་ཉིད་ཀྱིས་གནང་བའི་གཅིག་མཐུན་གྱི་སེམས་པ་དེ་དམ་པོར་བསྲུང་དགོས༌ཏེ། 4 ཁྱོད་རྣམས་རེ་བ་གཅིག་གི་ནང་དུ་ཞལ་འབོད་གནང་བ༌ལྟར། སྐུ་ལུས་གཅིག༌དང༌། དམ་པའི་ཐུགས་ཉིད༌གཅིག 5 གཙོ་བོ་གཅིག དད་པ༌གཅིག ཁྲུས་གསོལ་གཅིག་བཅས༌དང༌། 6 དཀོན་མཆོག་གཅིག་སྟེ་ཐམས་ཅད་ཀྱི་ཡབ་ནི་མཐའ་དག་ལས་ཁྱད་དུ་འཕགས༌ཤིང༌། ཐམས་ཅད་ཀྱི་ཁྲོད་དུ་བརྒྱུད༌པ། ཐམས་ཅད་ཀྱི་ནང་དུ་བཞུགས་པ་བཅས་ཡིན་པའི་ཕྱིར༌རོ།།

7 འོན༌ཀྱང༌། བདག་ཅག་རེ་རེ་ལ་ཐུགས་རྗེ་གནང་བ་ནི་སྐྱབས་མགོན་མཱ་ཤི་ཀའི་གནང་སྦྱིན་གྱི་ཚད་བཞིན་དུ་གནང་བ་ཡིན༌ཞིང་། 8 དེའི་ཕྱིར། གསུང་རབ་ཀྱི་མདོ་ལས་ཇི་སྐད༌དུ།

འཇིག་རྟེན་སྐྱབས་མགོན་ནམ་མཁར་འཕགས་པའི༌དུས།།

བཙོན་པའི་དཔུང་ཚོགས་དེད་ནས་ཁྲིད་པ་དང་།།

གནང་སྦྱིན་སྣ་ཚོགས་འཇིག་རྟེན་མི་ལ༌གནང༌།།

ཞེས་གསུངས་པའོ།། 9 ནམ་མཁར་འཕགས་ཞེ༌ན། སྔོན་ལ་ས་འོག་གི་གནས་སུའང་བྱོན་པའི་དོན་མ་ཡིན༌ནམ། 10 ས་འོག་གི་གནས་སུ་བྱོན་པ་ཁོང་ནི་ནམ་མཁའ་ལས་ཀྱང་ཡར་འཕགས༌ཏེ། འཇིག་རྟེན་ཁམས་ཀྱི་དངོས་པོ་ཐམས་ཅད་ལ་ཁྱབ་པར་མཛད་པའི་ཕྱིར༌རོ།། 11 ཡང་ཁོང་གི་གནང་སྦྱིན་ནི་ལ་ལ་སྐུ་ཚབ་པ༌དང༌། ལ་ལ་ལུང་སྟོན༌པ། འགའ་ཞིག་འཕྲིན་བཟང་སྒྲོག༌མཁན། འགའ་ཞིག་བདག་སྐྱོང་པ་དང་དགེ་རྒན་བཅས་ཡིན་ཏེ། 12 ཞབས་ཕྱི་ཡི་ལས་འགན་སྣ་ཚོགས་བསྒྲུབ་པའི་ཆེད༌དུ། དད་ལྡན་དམ་པ་རྣམས་སྟ་གོན་བྱེད་པ་དང༌། སྐྱབས་མགོན་མཱ་ཤི་ཀའི་སྐུ་ལུས་གོང་དུ་སྤེལ་བ། 13 བདག་ཅག་ཐམས་ཅད་དད་པ་གཅིག་ཏུ་མཐུན་པ་དང༌། དཀོན་མཆོག་གི་སྲས་ཀྱི་ངོ་བོ་རྟོགས་པ། ནར་སོན་པ། སྐྱབས་མགོན་མཱ་ཤི་ཀའི་ཕུན་སུམ་ཚོགས་པའི་རང་བཞིན་གྱི་ཚད་ལྟར་ཡང་དག་པར་འགྱུར་བའི་བར་དུ་སྟ་གོན་བྱེད་དགོས་པའི་ཕྱིར༌རོ།།

14 དེས་ན། ད་ནས་བཟུང༌བདག་ཅག་ནི་མིའི་གཡོ་སྒྱུ་དང་བསླུ་བྲིད་འོག་ཏུ་ཚུད༌པ་དང༌། ཆོས་ལོག་རླུང་གིས་སྐྱོད་དེ་ཕར་གཡོ་ཚུར་གཡོ་བྱེད་ཅིང་། ལྟ་ངན་སྣ་ཚོགས་ཀྱི་དབང་དུ་འགྲོ་བའི་བྱིས་པ་ལྟ་བུ་ཞིག་མ་ཡིན༌པར། 15 བྱམས་པ་བཅངས་ནས་བདེན་གཏམ་སྨྲ༌བ་དང་། རྣམ་པ་ཀུན་ནས་དབུ་འཛིན་པ་སྐྱབས་མགོན་མཱ་ཤི་ཀའི་ཕྱོགས་སུ་ཡར་སྐྱེད་ཅིང་ཁོང་དང་འབྲེལ་བར་བྱའོ།། 16 སྐུ་ལུས་ཡོངས་ཀྱིས་ཁོང་ལ་བརྟེན་ཅིང༌། ལུས་པོའི་རུས་ཚིགས་རེ་རེ་སྒྲིག་སྦྱོར་འོས་མཐུན་བྱེད་པ་དང༌། ཡན་ལག་སོ་སོའི་ནུས་མཐུ་བཞིན་ཕན་ཚུན་ལ་རོགས་རམ་བྱས་ནས། སྐུ་ལུས་ཀྱང་བྱམས་པའི་ནང་རིམ་བཞིན་ཇེ་བརྟན་དུ་གཏོང་བར་འགྱུར་རོ།།

གཤིས་ཀ་གསར་རྙིང་གི༌སྐོར།

17 དེའི༌ཕྱིར། ངས་གཙོ་བོ་ལ་བརྟེན་ནས་གཟབ་ནན་ངང་ཁྱོད་རྣམས་ལ་སྨྲ༌སྟེ། ཁྱོད་ཅག་གིས་དེང་ཕྱིན་ཕྱི་ཕྱོགས་པ་རྣམས་དང་འདྲ༌བར། སྙིང་པོ་མེད་པའི་བསམ་པ་བཞིན་སྤྱོད་པར་མི༌བྱའོ།། 18 མི་དེ་ལྟ་བུ་རྣམས་ཀྱི་བློ་གྲོས་ནི་མུན་པའི་ནང་དུ་ལྷུང་བ༌དང་། རང་བཞིན་རྨོངས་ཤིང་སེམས་རྒྱུད་གྱོང་པོ་ཡིན་པས་དཀོན་མཆོག་གིས་གནང་བའི་ཚེ་སྲོག་དང་ཁ་བྲལ༌ཅིང༌། 19 ཚོར་བ་ཉམས་པས་འདོད་ཆགས་བག་ཡངས་སུ་བཏང་ནས། མི་གཙང་བའི་ལས་སྣ་ཚོགས་ལ་བག་མེད་དུ་ཞུགས་པའོ།། 20 འོན་ཀྱང༌། ཁྱོད་ཅག་གིས་སྐྱབས་མགོན་མཱ་ཤི་ཀའི་སྐོར་བསླབས་པ་ནི་དེ་འདྲ་མ་ཡིན་ནོ།། 21 བདེན་པ་ཉིད་ནི་སྐྱབས་མགོན་ཡེ་ཤུའི་ནང་དུ་གནས་པ་བཞིན། ཁྱོད་རྣམས་ཀྱིས་ཁོང་གི་བཀའ་ལ་མཉན་ཞིང་ཁོང་གི་ཆོས་བསླབས་པ་ཡིན་ན། 22 སྔོན་ཆད་ཀྱི་སྤྱོད་ལམ་ཐད་ཀྱི་གཤིས་ཀ་རྙིང་པ་འདོར་བར་གྱིས། གཤིས་ཀ་རྙིང་པ་དེ་ནི་ཆགས་ཞེན་གྱི་བསླུ་བྲིད་དབང་གིས་རྨོངས་ཤིང་རུལ་བར་གྱུར་པ་ཞིག་ཡིན། 23 ཁྱོད་རྣམས་ཀྱི་སེམས་ནི་གསར་པ་ཞིག་ཏུ་འགྱུར་དགོས༌ཤིང༌། 24 ཁྱོད་ཅག་གིས་ཀྱང་གཤིས་ཀ་གསར་པ་དེ་གྱོན༌པར་བྱའོ།། གཤིས་ཀ་གསར་པ་དེ་ནི་དཀོན་མཆོག་གི་སྣང་བརྙན་བཞིན། བདེན་པ་ཉིད་ཀྱི་དྲང་བདེན་དང་དམ་པའི་ངང་ནས་བཀོད༌པ་ལགས་སོ།།

25 དེའི༌ཕྱིར། བདག་ཅག་ནི་ཕན་ཚུན་གྱི་ཡན་ལག་ཡིན༌པས། ཁྱོད་ཅག་གིས་རྫུན་གཏམ་སྤངས་ནས་མི་རེ་རེས་རང་གི་ཁྱིམ་མཚེས་ལ་བདེན་གཏམ་སྨྲ་བར་གྱིས། 26 སེམས་ནས་ཁྲོས་ཀྱང་སྡིག་པ་མི་བྱ་ཞིང་། ཁོང་ཁྲོ་ལངས་ནའང་ཉི་མ་ནུབ་པའི་བར་དུ་ཞི་བར་བྱའོ།། 27 བདུད་ལ་གླགས་སྟེར་མི་རུང་ངོ་།། 28 སྔོན་ཆད་རྐུ་བྱས་མྱོང་བ་རྣམས་ཀྱིས་ཕྱིན་ཆད་རྐུ་བར་མི་བྱའོ།། འོན་ཀྱང༌རང་ཉིད་ཀྱི་ལག་པའི་རྩོལ་བ་ལ་བརྟེན༌ནས། དབུལ་པོ་རྣམས་ལ་སྦྱིན་པ་གཏོང་རྒྱུའང་ཡོད་པའི་ཕྱིར་ལས་བཟང་པོ་བྱེད་དགོས་སོ།། 29 ཉན་མཁན་རྣམས་ལ་ཕན་ཐོགས་པའི༌ཕྱིར། ངག་ནས་ཚིག་ངན་གཅིག་ཀྱང་མི་སྨྲ༌བར། དུས་དང་འཚམ་པར་མི་གཞན་དག་སྐྱེད་སྲིང་བྱེད་པའི་ཚིག་སྙན་སྨྲ་བར་བྱའོ།། 30 དཀོན་མཆོག་གི་དམ་པའི་ཐུགས་ཉིད་ཀྱི་སེམས་སྐྱོ་བར་མི་བྱའོ།། དམ་པའི་ཐུགས་ཉིད་ནི་ཐར་པའི་ཉིན་མོ་སླེབས་པའི་བར་དུ་ཐར་པ་ཐོབ་པའི་རྟགས་སུ་ཁྱོད་ཅག་ལ་གནང་ཡོད། 31 འཁོན་སེམས༌དང༌། ཁོང༌ཁྲོ། ཞེ༌སྡང༌། རྩོད་པའི་འུར༌སྒྲ། འཕྱ༌སྨོད། གདུག་རྩུབ་ཐམས་ཅད་བཅས་ཁྱོད་ཅག་གི་ཁྲོད་ནས་རིང་དུ་འདོར་བར་གྱིས། 32 ཁྱོད་ཅག་གིས་ཕན་ཚུན་ལ་གཅེས་པར༌བྱའོ།། ཡང་དཀོན་མཆོག་གིས་སྐྱབས་མགོན་མཱ་ཤི་ཀ་བརྒྱུད་ནས་ཁྱོད་ཅག་གི་སྡིག་པ་བསལ་བ༌བཞིན། ཁྱོད་རྣམས་ཀྱིས་ཀྱང་སེམས་སུ་སྙིང་རྗེ་བཅངས་ནས་ཕན་ཚུན་ལ་གུ་ཡངས་གཏོང་དགོས་སོ།།

ལེའུ་ལྔ༌པ།

ལས་བཟང་པོ་བྱེད་པར་གདམས༌པ།

1 དེའི༌ཕྱིར། ཁྱོད་རྣམས་ཀྱིས་བྱམས་སྐྱོང་ཐོབ་པའི་བུ་ཕྲུག་བཞིན་དུ་དཀོན་མཆོག་ཁོང་ཉིད་དཔེ་རུ་ལེན་འོས་སོ།། 2 ཡང་སྐྱབས་མགོན་མཱ་ཤི་ཀས་ཇི་ལྟར་བདག་ཅག་ལ་བྱམས་ཤིང་གཅེས་ཏེ་རང་སྲོག་བློས་བཏང་བ་དང་། དཀོན་མཆོག་ལ་དྲི་ཞིམ་གྱི་འབུལ་བ་དང་མཆོད་པ་ཕུལ་བ་བཞིན། ཁྱོད་ཅག་གིས་ཀྱང་དེ་ལྟར་བྱམས་པ་ལ་བརྟེན་ནས་སྤྱད་པ་སྤྱོད་དགོས། 3 འོན༌ཀྱང༌། གཡེམ༌སྦྱོར་རམ་མི་གཙང་བ་ཐམས༌ཅད། ཡང་ན་བརྣབ་སེམས་ཏེ་དད་ལྡན་དམ་པ་རྣམས་ཀྱི་སྤྱོད་ཚུལ་དང་མི་མཐུན་པའི་ལས་ནི་ཁྱོད་ཅག་གི་ཁྲོད་དུ་གླེང་ཡང་མི་རུང༌བ་ཡིན། 4 འདོད་གཏམ༌དང༌། འཆལ༌གཏམ། ཀུ་རེ་གཏམ་ངན་ཡང་སྨྲ་མི་འོས༌པར། རྟག་ཏུ་བཀའ་དྲིན་ཞུ་དགོས་སོ།། 5 རྒྱུ་མཚན་ནི་ལོག་གཡེམ་བྱེད་མཁན༌དང༌། མི་གཙང༌བ། སྐུ་འདྲར་བརྟེན་པ་དང་གཅིག་མཚུངས་ཡིན་པའི་བརྣབ་སེམས་ཅན་བཅས་ལ་སྐྱབས་མགོན་མཱ་ཤི་ཀ་དང་དཀོན་མཆོག་གི་རྒྱལ་སྲིད་ཀྱི་བགོ་སྐལ་ནམ་ཡང་འཐོབ་མི་སྲིད་པ་ཁྱོད་རྣམས་ཀྱིས་ཀྱང་གསལ་པོར་ཤེས༌པའི་ཕྱིར་རོ།། 6 མི་གཞན་གྱི་སྙིང་པོ་མེད་པའི་གཏམ་གྱི་གཡོ་འོག་ཏུ་ཚུད༌པར་མི་བྱའོ།། ལས་ངན་པ་དེ་དག་གི་རྐྱེན་གྱིས་དཀོན་མཆོག་གི་བཀའ་ལ་མི་ཉན་པ་རྣམས་ལ་ཁོང་ཉིད་ཀྱི་ཐུགས་ཁྲོ་འཕོག་པར་འགྱུར་ངེས་ཡིན། 7 དེའི༌ཕྱིར། ཁྱོད་རྣམས་མི་དེ་དག་དང་འགྲོགས་པར་མི༌བྱའོ།།

8 དེ་སྔར་ཁྱོད་རྣམས་ནི་མུན་པ་ཡིན༌ཡང༌། ད་ལྟ་གཙོ་བོ་ལ་གཏོགས་ཤིང་འོད་ཟེར་དང་ལྡན་པ་ཡིན༌པས། འོད་ཟེར་གྱི་བུ་ཕྲུག་བཞིན་དུ་སྤྱོད་འོས་སོ།། 9 འོད་ཟེར་ལས་བྱུང་བའི་འབྲས་བུ་ནི་ལས་བཟང་པོ༌དང༌། དྲང༌བདེན། བདེན་པ་ཐམས་ཅད་ཡིན། 10 ཁྱོད་རྣམས་ཀྱིས་ཀྱང་གཙོ་བོ་ཐུགས་དགྱེས་པའི་དོན་གང་ཞིག་འཚོལ་འོས་སོ།། 11 ཁྱོད་རྣམས་ཕན་ཐོགས་མེད་པའི་མུན་ནག་གི་བྱ་བ་ལ་མི་ཞུགས༌པར། བྱ་བ་ངན་པ་དེ་དག་མི་གཞན་ལ་རྗེན་པར་སྟོན་ཅིག 12 ཅིའི་ཕྱིར་ཞེ༌ན། དེ་དག་གིས་ལྐོག་ཏུ་སྒྲུབ་པ་ནི་ངག་ལས་སྨྲ་བའང་ངོ་གནོང་བ་ཞིག༌ཡིན། 13 འོན་ཀྱང༌། འོད་ཟེར་གྱིས་དོན་ཐམས་ཅད་རྗེན་པར་སྟོན་ཞིང་མངོན་པར་བྱེད། རྒྱུ་མཚན་ནི་མིག་གིས་མཐོང་བར་གྱུར་པ་ཐམས་ཅད་འོད་ཟེར་གྱིས་མངོན་པར་བྱེད་པའི་ཕྱིར་རོ།། 14 དེའི༌ཕྱིར། ཇི་སྐད༌དུ།

གཉིད་དུ་ཡུར་པ་གཉིད་ལས་སད་པར༌གྱིས།།

འཆི་བའི་བེམ་པོ་མྱུར་དུ་ལོངས་ཤིག་དང་།།

མཱ་ཤི་ཀ་ཡིས་ཁྱོད་ལ་འོད་ཟེར་སྤྲོ།།

ཞེས༌པའོ།།

15 དེ་ལྟར་ཡིན་པས། ཁྱོད་རྣམས་ཀྱིས་ཇི་ལྟར་སྤྱོད་པར་གཟབ་གཟབ་གྱིས། བླུན་པོ་དང་མི་འདྲ་བར་མཁས་པ་བཞིན་དུ་སྤྱོད་ཅིག 16 ད་ལྟ་ནི་དུས་ངན་པ་ཡིན་པས་དུས་ལ་དམ་འཛིན༌བྱ་དགོས། 17 བླུན་པོ་བཞིན་དུ་མི་འགྱུར་བར་གཙོ་བོའི་ཐུགས་དགོངས་ཅི་ཡིན་པ་ཤེས་པར་གྱིས། 18 ཆང་གིས་བཟི་བར་གྱུར་ན་བག་མེད་རྣམ་གཡེང་ཡིན༌པས། ཆང་གིས་བཟི་རུ་མི་འཇུག༌པར་དམ་པའི་ཐུགས་ཉིད་ཀྱིས་ཁྱབ་པར་གྱུར༌ཅིག 19 གསུང་མགུར་དང༌། བསྟོད༌དབྱངས། མགུར་གླུ་བཅས་ཀྱིས་ཕན་ཚུན་ལ་གཏམ་སྨྲ༌ཞིང༌། རང་གི་སེམས་ནས་གཙོ་བོ་ལ་བསྟོད་གླུ་དང་རོལ་དབྱངས་འབུལ་བར་བྱའོ།། 20 གཞན༌ཡང༌། དོན་ཐམས་ཅད་ཀྱི་ཆེད༌དུ་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་མཚན་གྱི་སྒོ་ནས་དུས་རྟག་ཏུ་ཡབ་དཀོན་མཆོག་ལ་བཀའ་དྲིན་ཞུ་བ་དང༌། 21 སྐྱབས་མགོན་མཱ་ཤི་ཀར་གུས་ཤིང་འཇིགས་པའི་ངང་ཕན་ཚུན་ལ་བསྟུན་པར་བྱ་འོས༌སོ།།

བཟའ་ཟླ་སྐོར་གྱི་བསླབ༌བྱ།

22 ཁྱོད་ཅག་ཆུང་མ་རྣམས་ཀྱིས་གཙོ་བོ་ལ་བསྟུན་པ་བཞིན་རང་རང་གི་ཁྱོ་ག་དང་བསྟུན་པར༌བྱའོ།། 23 ཅིའི་ཕྱིར་ཞེ་ན། སྐྱབས་མགོན་མཱ་ཤི་ཀ་ནི་སྐུ་ལུས་ཡོངས་ཀྱི་སྐྱབས་མགོན་དང་ཆོས་ཚོགས་ཀྱི་དབུ་ཡིན་པ་ལྟར། ཁྱོ་ག་ནི་ཆུང་མའི་མགོ་ཡིན་པའི་ཕྱིར༌རོ།། 24 ཆོས་ཚོགས་ཀྱིས་ཇི་ལྟར་སྐྱབས་མགོན་མཱ་ཤི་ཀ་ལ་བསྟུན་པ༌བཞིན། ཆུང་མས་ཀྱང་དེ་ལྟར་བྱ་བ་ཐམས་ཅད་རང་གི་ཁྱོ་ག་དང་བསྟུན་པར་བྱ་འོས་སོ།།

25 སྐྱབས་མགོན་མཱ་ཤི་ཀས་ཆོས་ཚོགས་ལ་ཇི་ལྟར་བྱམས་ཤིང་ཆོས་ཚོགས་ཀྱི་དོན་དུ་རང་སྲོག་བློས་བཏང་བ༌བཞིན། ཁྱོད་ཅག་ཁྱོ་ག་རྣམས་ཀྱིས་ཀྱང་རང་རང་གི་ཆུང་མ་ལ་དེ་ལྟར་བྱམས་ཤིང་གཅེས་དགོས་སོ།། 26 ཅིའི་ཕྱིར་ཞེ༌ན། སྐྱབས་མགོན་མཱ་ཤི་ཀས་བཀའ་ལ་བརྟེན་ནས་ཆུ་ཡིས་ཆོས་ཚོགས་གཙང་མར་བཀྲུས་ཤིང་དམ་པར་མཛད༌དེ། 27 སྨེ་བ་དང་གཉེར་མ་ལ་སོགས་མེད་པ༌དང་། ཆོས་ཚོགས་ནི་དམ་པ་ཡིན་པ་དང་སྐྱོན་གྱི་དྲི་མས་མ་གོས་པར་གཟི་བརྗིད་ལྡན་པ་ཞིག་རང་ཉིད་ལ་འབུལ་བའི་ཕྱིར༌ཡིན། 28 དཔེ་དེ་བཞིན་དུ་ཁྱོ་ག་རྣམས་ཀྱིས་ཀྱང་རང་གི་ལུས་པོར་ཇི་ལྟར་གཅེས་པ་བཞིན་ཆུང་མ་ལའང་དེ་ལྟར་གཅེས་དགོས། ཆུང་མར་གཅེས་ན་དོན་གྱིས་རང་ལ་གཅེས་པ་ཡིན། 29 ཐོག་མ་ཉིད་ནས་རང་གི་ལུས་ལ་ཞེ་སྡང་ལངས་མཁན་སུ་ཡང་མེད༌པར་རྟག་ཏུ་གཅེས་སྐྱོང་བྱེད་པ་དང་། དེ་ནི་སྐྱབས་མགོན་མཱ་ཤི་ཀས་ཆོས་ཚོགས་ལ་བྱམས་སྐྱོང་མཛད་པ་ལྟར༌ཡིན། 30 ཅིའི་ཕྱིར་ཞེ་ན། བདག་ཅག་ཐམས་ཅད་ནི་ཁོང་གི་སྐུ་ལུས་ཀྱི་ཡན་ལག་ཡིན་པའི་ཕྱིར༌རོ།། 31 དེའི༌ཕྱིར། སྐྱེས་པ་ནི་རང་གི་ཕ་མ་དང་ཁ་བྲལ་ནས་རང་གི་ཆུང་མར་འབྲེལ་ཏེ་ཁོ་གཉིས་ལུས་པོ་གཅིག་ཏུ་འགྱུར་ཞིང་། 32 འདི་ནི་གསང་བ་ཆེན་པོ་ཞིག་ཡིན༌ཡང༌། བདག་གིས་སྐྱབས་མགོན་མཱ་ཤི་ཀ་དང་ཆོས་ཚོགས་ལ་དམིགས་ནས་སྨྲས་པ་ཡིན་ནོ།། 33 འོན་ཀྱང༌། ཁྱོད་ཅག་མི་རེ་རེས་རང་ཉིད་ལ་གཅེས་པ་བཞིན་རང་གི་ཆུང་མ་ལའང་གཅེས༌ཤིང༌། ཆུང་མས་ཀྱང་རང་གི་ཁྱོ་ག་ལ་བརྩི་བཀུར་བྱ་འོས༌སོ།།

ལེའུ་དྲུག༌པ།

ཕ་མ་དང་བུ་ཕྲུག་སྐོར་གྱི་བསླབ༌བྱ།

1 དེ་ཡང་ཁྱོད་ཅག་བུ་ཕྲུག་རྣམས་ཀྱིས་གཙོ་བོའི་ནང་དུ་རང་གི་ཕ་མའི་ངག་ལ་མཉན་དགོས༌ཏེ། དེ་ནི་འོས་ཤིང་འཚམ་པའི་ཕྱིར༌རོ།། 2-3 ཁྱོད་རང་བདེ་ཞིང་ས་སྟེང་དུ་ཚེ་ཐག་རིང་བར་འགྱུར་བའི༌ཕྱིར། ཁྱོད་ཀྱིས་རང་གི་ཕ་མ་གཉིས་ལ་བཀུར་བསྟི་བྱེད་དགོས་ཞེས་པ་དེ་ནི་བཀའ་ཁྲིམས་ལས་ཁྱོད་ཅག་ལ་ཞལ་བཞེས་གནང་ཡོད་པའི་བཀའ་དང༌པོ་ཡིན་ནོ།། 4 ཁྱོད་ཅག་ཕ་ཡིན་པ་རྣམས་ཀྱིས་ཀྱང་རང་གི་བུ་ཕྲུག་ལ་ཁོང་ཁྲོ་མི་སློང༌བར། གཙོ་བོའི་བསླབ་བྱ་དང་ཞལ་གདམས་བཞིན་ཁོ་རྣམས་སྙོར་སྐྱོང་བྱའོ།།

བདག་པོ་དང་གཡོག་པོ་སྐོར་གྱི་བསླབ༌བྱ།

5 ཁྱོད་ཅག་གཡོག་པོ་རྣམས་ཀྱིས་སྐྱབས་མགོན་མཱ་ཤི་ཀའི་བཀའ་ལ་ཉན་པ༌བཞིན། སྐྲག་སྐྲག་འདར་འདར་དང་སེམས་རྒྱུད་དྲང་པོའི་ངང་ནས་རང་གི་ལུས་ཕུང་གི་བདག་པོ་དེའི་ངག་ལ་མཉན་དགོས་ཤིང༌། 6 ངོ་སོ་བྱེད་པ་ལྟར་མིག་མདུན་ཁོ་ནར་ཞབས་ཕྱི་མི་སྒྲུབ༌པར། སྐྱབས་མགོན་མཱ་ཤི་ཀའི་གཡོག་པོ་དང་འདྲ་བར་སེམས་གཏིང་ནས་དཀོན་མཆོག་གི་ཐུགས་དགོངས་བཞིན་དུ་བསྒྲུབ་དགོས་སོ།། 7 སེམས་གཏིང་ནས་ཞབས་ཕྱི་སྒྲུབ་ཅིང་མི་ལ་ཞབས་ཕྱི་བྱེད་པ་ལྟར་མ་ཡིན༌པར། གཙོ་བོ་ལ་ཞབས་ཕྱི་སྒྲུབ་པ་བཞིན་ཡིན་དགོས། 8 རྒྱུ་མཚན་ནི་བྲན་གཡོག་དང་མི་རང་དབང་ཅན་སུ་ཡིན༌ཡང༌། ལས་བཟང་པོ་བྱས་པ་བཞིན་དུ་མི་རེ་རེ་ལ་གཙོ་བོས་བྱ་དགའ་གནང་ངེས་པ་ཁྱོད་ཅག་གིས་ཀྱང་ཤེས་པས༌སོ།། 9 ཁྱོད་ཅག་བདག་པོ་རྣམས་ཀྱིས་ཀྱང་གཡོག་པོ་རྣམས་ལ་འཇིགས་སྣང་མི་བསྐུལ་བར་གོང་གི་ཚིག་བཞིན་དུ་བྱེད་དགོས། ཅི་ལ་ཞེ་ན། ཁྱོད་ཅག་དང་ཁོ་རྣམས་ཀྱི་བདག་པོ༌སྟེ། ནམ་མཁའི་ཞིང་ཁམས་སུ་བཞུགས་པ་ཁོང་ཉིད་ཀྱིས་ཕྱོགས་རིས་མི་འཛིན་པ་ཁྱོད་རྣམས་ཀྱིས་ཀྱང་ཤེས་པའི་ཕྱིར༌རོ།།

དཀོན་མཆོག་གི་གོ༌མཚོན་སྐོར།

10 མཐར་ཁྱོད་རྣམས་གཙོ་བོ་དང་ཁོང་གི་མཐུ་སྟོབས་ཆེན་པོར་བརྟེན་ནས་དཔའ་རྟུལ་ཅན་དུ་གྱུར༌ཅིག 11 བདུད་ཀྱི་གཡོ་ཐབས་བཟློག་པའི༌ཕྱིར། དཀོན་མཆོག་གི་གོ་མཚོན་ཆ་ཚང་ལུས་ལ་སྤྲ༌དགོས་སོ།། 12 ཅིའི་ཕྱིར་ཞེ་ན། བདག་ཅག་གི་འཐབ་འཁྲུག་ནི་ཤ་ཁྲག་ལྡན་པའི་མི་ལ་དམག་འཁྲུག་རྒྱག་པ་མ་ཡིན༌པར། སྲིད་དབང་འཛིན་མཁན༌དང༌། དབང་འཛིན༌མཁན། འཇིག་རྟེན་འདིའི་མུན་ནག་ལ་དབང་སྒྱུར་མཁན། མཁའ་དབྱིངས་སུ་རྒྱུ་བའི་གདོན་འདྲེའི་རིགས་སུ་གྱུར་པ་ཐམས་ཅད་ལ་གཡུལ་འགྱེད༌པའི་ཕྱིར་ཡིན། 13 དེ་བས་ན། མ་འོངས་པའི་དུས་ངན་པ༌ལ། དགྲ་བོ་ཕྱིར་བཟློག་སྟེ་དོན་ཐམས་ཅད་བསྒྲུབས་ནས་བརྟན་པོར་གནས་པའི༌ཕྱིར། དཀོན་མཆོག་གི་གོ་མཚོན་ཆ་ཚང་ལུས་ལ་སྤྲ༌དགོས་སོ།། 14 ཁྱོད་རྣམས་ཀྱིས་བདེན་པ་ཉིད་ནི་སྐ་རགས་སུ་བཅིངས་ནས་དྲང་བདེན་གྱི་བྲང་ཁྲབ་ལུས་ལ་གྱོན་ཏེ་བརྟན་པོར་གནས་པར༌གྱིས། 15 རྐང་པར་ལྷམ་གྱོན་པ་བཞིན་ཁྱོད་རྣམས་ཀྱིས་ཀྱང་ཞི་བདེའི་འཕྲིན་བཟང་སྒྲོག་པར་གྲ་སྒྲིག་བྱའོ།། 16 གཞན་ཡང༌། དད་པ་ནི་ཕུབ་ལྟར་ཟུངས་དང༌། བདུད་ངན་པའི་མེ་མདའ་ཐམས་ཅད་ཕྱིར་བཟློག་ནུས་སོ།། 17 ཐར་པའི་རྨོག་ཞྭ་མགོ་ལ་གྱོན༌པ་དང༌། དམ་པའི་ཐུགས་ཉིད་ཀྱི་རལ་གྲི་ལག་ལ༌འཛིན་པར་གྱིས། རལ་གྲི་དེ་ནི་དཀོན་མཆོག་གི་བཀའ་ལགས་སོ།།

18 ཡང་དམ་པའི་ཐུགས་ཉིད་ལ་བརྟེན་ནས་རྟག་ཏུ་གསོལ་བ་སྣ་ཚོགས་འདེབས་པ༌དང༌། དོན་དེ་སེམས་ལ་བཟུང་ནས་དད་ལྡན་དམ་པ་ཐམས་ཅད་ཀྱི་ཆེད༌དུ། གཟབ་གཟབ་ངང་ནས་གསོལ་བ་འདེབས་ཤིང་བརྩོན་དགོས་སོ།། 19 བདག་ལ་གཏམ་སྨྲ་བའི་ཁ་ལྕེ་ལྡན་པ་དང་། སྤོབས་པ་དང་བཅས་འཕྲིན་བཟང་གི་གསང་བ་གསལ་པོར་བརྗོད་ཐུབ་པའི་ཕྱིར། ཁྱོད་ཅག་གིས་གསོལ་བ་འདེབས་པར་གྱིས། 20 བདག་ནི་འཕྲིན་བཟང་དེའི་ཆེད་དུ་ལྕགས་སྒྲོག་གིས་བཅིངས་པའི་སྐུ་ཚབ་པ་ཞིག་ཏུ་གྱུར་པ་ཡིན་ལ། ངས་འཆད་འོས་པ་བཞིན་དུ་སྙིང་ལ་སྤོབས་པ་བསྐྱེད་ནས་ངག་ལས་འཕྲིན་བཟང་བསྒྲག་པའི་ཕྱིར། ཡང་གསོལ་བ་འདེབས་རོགས་ཞུའོ༎

མཇུག་མཐའི་འཚམས༌འདྲི།

21 མཛའ་ཞིང་བརྩེ་བའི་སྤུན་ཟླ་དང་གཙོ་བོ་ལ་ལྷག་བསམ་རྣམ་དག་གིས་ཞབས་ཕྱི་སྒྲུབ་མཁན་ཐི་ཀེ་ཀུ་ཞེས་བྱ༌བས། བདག་གི་དོན་རྣམས་དང་གནས་ཚུལ་ཐམས་ཅད་ཁྱོད་རྣམས་ལ་བརྗོད་ཅིང་ཤེས་སུ་འཇུག་པ་དང་། 22 ངས་ཁྱོད་རྣམས་ལ་ངེད་ཅག་གི་གནས་ཚུལ་ཤེས་སུ་འཇུག་པ་དང་ཁྱོད་རྣམས་ལ་སེམས་གསོ་འཐོབ་པའི༌ཕྱིར། ཁོ་རང་ཆེད་དུ་ཁྱོད་རྣམས་ཀྱི་གམ་དུ་མངགས༌པའོ།། 23 སྤུན་ཟླ་ཁྱོད་རྣམས་ལ་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཞི་བདེ་དང༌། དད་པ་དང་ལྡན་པའི་བྱམས་བརྩེ་འཐོབ་པར༌ཤོག 24 གཞན༌ཡང༌། བདག་ཅག་གི་གཙོ་བོ་ཡེ་ཤུ་མཱ་ཤི་ཀ་རྟག་ཏུ་གཅེས་པར་འཛིན་མཁན་ཐམས་ཅད་ལའང་ཐུགས་རྗེ་འཐོབ་པར༌སྨོན།། །།

ཕི་ལིབ་པི་པ།

1

2

3

4

༄༅། །ཕི་ལིབ་པི་པ་རྣམས་ལ་སྤྲིངས་པའི་འཕྲིན་ཡིག

ཕི་ལིབ་པི་པ་རྣམས་ལ་སྤྲིངས་པའི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཕི་ལིབ་པི་པ་རྣམས་ལ་སྤྲིངས་པའི་འཕྲིན་ཡིག་འདི་ནི་ཕོལ་ལོལ་ཐེངས་དང་པོར་རོ་མཱ་གྲོང་ཁྱེར་ནས་བཙོན་དུ་སྦྱར་ཡོད་པའི་སྐབས་སུ་ཡི་གེར་བཀོད་པ་ཡིན་ལ། འཕྲིན་ཡིག་འདི་དང་ཨེ་ཕེ་སི་པ། ཀོ་ལོ་སཱ་པ། ཕི་ལེ་མོན་བཅས་ལ་བཙོན་ནས་བྲིས་པའི་འཕྲིན་ཡིག་ཅེས་ཀྱང་ཟེར། སྔར་ཕི་ལིབ་པི་གྲོང་ཁྱེར་གྱི་ཆོས་ཚོགས་ཀྱིས་སྤུན་ཟླ་ཨེ་པབ་རོ་དི་བྱ་བ་བརྒྱུད་ནས་ཕོལ་ལོལ་ལ་ཞལ་འདེབས་ཀྱི་དངུལ་ཞིག་བསྐུར་བ་ལ། ཨེ་པབ་རོ་དི་ལ་རོ་མཱ་གྲོང་ཁྱེར་ནས་ན་ཚ་བྱུང་ཞིང་། ཕི་ལིབ་པི་གྲོང་ཁྱེར་གྱི་ཡེ་ཤུའི་ཆོས་ལུགས་པ་རྣམས་ཀྱིས་གནས་ཚུལ་དེ་ཐོས་ནས་ཁོ་ལ་སེམས་ཁུར་བྱས་པ་དང་། སྐབས་དེར་ཨེ་པབ་རོ་དི་ཕྱིར་ཕ་ཡུལ་ལ་ལོག་འདོད་ཀྱི་འདུན་པ་དྲག་པོ་སྐྱེས་པས། ཕོལ་ལོལ་གྱིས་ཕི་ལིབ་པི་གྲོང་ཁྱེར་དུ་ཡོད་པའི་དད་ལྡན་རྣམས་ལ་འཕྲིན་ཡིག་འདི་བྲིས་ཤིང་། དེ་རྣམས་ཀྱི་བྱམས་པ་དང་རོགས་སྐྱོར་ལ་ཆེད་དུ་བཀའ་དྲིན་ཞུས་པ་ཡིན།

ཡི་གེར་འགོད་མཁན་དང་འགོད་དུས།

གཞུང་འདིའི་ལེའུ་དང་པོའི་ཚིག་རྐང་དང་པོ་ལས་འཕྲིན་ཡིག་འདི་ཡི་གེར་འགོད་མཁན་ཕོལ་ལོལ་ཡིན་པ་ཁ་གསལ་ཡོད་ལ། ཡི་གེའི་འབྲི་སྟངས་ལས་ཀྱང་འཕྲིན་ཡིག་འདི་ཕོལ་ལོལ་གྱིས་བྲིས་པ་གསལ་པོ་ཡིན་པ་རེད། ཡི་གེར་འགོད་མཁན་གྱིས་རང་གི་དོན་དག་མང་པོ་ཞིག་བྲིས་ཡོད་པ་དེ་དང་། ང་ཚོས་ཞལ་ཆད་གསར་པའི་གཞུང་རྣམས་ལས་རྟོགས་པའི་ཕོལ་ལོལ་གྱི་སྐོར་དེ་གཉིས་ཧ་ཅང་མཐུན་པ་ཡིན། དམ་པའི་གསུང་རབ་ཀྱི་མཁས་པ་རྣམས་ཀྱི་བཞེད་ཚུལ་ལྟར་ན། འཕྲིན་ཡིག་འདི་ཡི་གེར་འགོད་པའི་ལོ་ཚིགས་ནི་སྤྱི་ལོ་61ལོའི་ཡས་མས་ཡིན་པར་འདོད།

བརྗོད་སྙིང་དང་གསུང་འཕྲིན།

འཕྲིན་ཡིག་འདིའི་བརྗོད་བྱའི་སྙིང་པོ་ནི་སྤྲོ་སྣང་ངམ་ཡང་ན་གཙོ་བོ་ཡེ་ཤུ་ལ་བརྟེན་ནས་དགའ་ཞིང་སྤྲོ་བར་གྱིས་ཞེས་པ་དེ་ཡིན། སྤྲོ་སྣང་ཞེས་པའི་ཚིག་འདི་རྣམ་པ་འདྲ་མིན་གྱི་སྒོ་ནས་ཐེངས་16ལ་བྱུང་ཡོད་ལ། དེ་དང་མཉམ་དུ་ཉེན་ཁ་ལའང་འཛེམ་དགོས་པ་སྟེ། ཆོས་ཚོགས་ཀྱི་ཕྱི་ནང་གཉིས་ཀར་དགྲ་ཟླ་ཡོད་པ་གསལ་པོར་བསྟན་ཡོད། ཕོལ་ལོལ་གྱིས་ཕི་ལིབ་པི་པ་རྣམས་ཀྱི་སོ་སོའི་སྒེར་སེམས་དང་ཁེངས་དྲེགས་ཀྱི་རྣམ་འགྱུར་ལ་ཉེན་བརྡ་བཏང་བ་དང་། དེ་གཉིས་ཀྱིས་ཆོས་ཚོགས་ཀྱི་ནང་དུ་འགལ་ཟླ་སློང་བར་འགྱུར་ཞེས་ཐ་ཚིག་བསྒྲགས་ཡོད། ཕི་ལིབ་པི་པའི་འཕྲིན་ཡིག་ལས་སྐྱབས་མགོན་ཡེ་ཤུ་མི་ཡི་གཟུགས་པོར་གྱུར་པའི་སྐོར་གྱི་གསུང་འཕྲིན་ཟབ་ཅིང་རྒྱས་པར་གསུངས་ཡོད། ༼ལེའུ་གཉིས་པའི་ཚིག་རྐང་ལྔ་པ་ནས་བཅུ་གཅིག་གི་བར་དུ་གཟིགས་རོགས།༽

འཆར་ཟིན།

1. ཁམས་འདྲི་གནང་བ་དང་བཀའ་དྲིན་ཞུ་བ། གསོལ་བ་འདེབས་པ་བཅས་ཀྱི་སྐོར། ༼1:1-11༽

2. ཕོལ་ལོལ་རང་ཉིད་ཀྱི་གནས་ཚུལ་སྐོར། ༼1:12-26༽

3. སྐུལ་མ་གཏོང་བ། ༼1:27-2:18༽

ཀ འཕྲིན་བཟང་དང་མཐུན་པར་སྤྱོད་དགོས་པའི་སྐོར། ༼1:27-30༽

ཁ། སྐྱབས་མགོན་ཡེ་ཤུ་མིག་དཔེར་འཛིན་དགོས་པ། ༼2:1-18༽

4. ཕོལ་ལོལ་གྱི་ཆོས་གྲོགས་གཉིས། ༼2:19-30༽

5. དམིགས་ཡུལ་འགྲུབ་པར་བརྩོན་པ། ༼3:1-4:1༽

6. མཇུག་མཐའི་སྐུལ་སློང་དང་བཀའ་དྲིན་ཞུ་བ། མཇུག་སྡོམ་བཅས་ཀྱི་སྐོར། ༼4:2-23༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་མཱ་ཤི་ཀ་ཡེ་ཤུའི་ཞབས་ཕྱི་པ་ཕོལ་ལོལ་ང་རང་དང་ཐི་མོ་ཐེ་གཉིས་ཀྱིས། ཕི་ལིབ་པི་རུ་ཡོད་པ་དང་མཱ་ཤི་ཀ་ཡེ་ཤུའི་ནང་གི་དད་ལྡན་དམ་པ་རྣམས༌དང༌། ཆོས་ཚོགས་ཀྱི་དོ་དམ་པ་རྣམས། ལས་འཛིན་པ་རྣམས་བཅས་ལ་འཕྲིན་ཡིག་འདི་སྤྲིངས༌པ་ཡིན། 2 བདག་ཅག་གི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར༌སྨོན།

ཐུགས་རྗེ་དང་གསོལ༌འདེབས།

3 བདག་གིས་ཁྱོད་རྣམས་དྲན་ཐེངས་རེ་རེར་ང་ཡི་དཀོན་མཆོག་ལ་བཀའ་དྲིན་ཞུས་ཤིང་། 4 ཁྱོད་ཅག་ཐམས་ཅད་ཀྱི་དོན་དུ་གསོལ་བ་འདེབས་ཐེངས་རེ་རེར། རྒྱུན་དུ་དགའ་སྤྲོའི་ངང་ནས་གསོལ་བ་བཏབ་པའོ།། 5 རྒྱུ་མཚན་ནི་ཉིན་དང་པོ་ནས་ད་ལྟའི་བར༌དུ། ཁྱོད་རྣམས་ཀྱིས་བློ་སེམས་གཅིག་མཐུན་གྱིས་འཕྲིན་བཟང་བདག་དང་མཉམ་འབྲེལ་སྤེལ་བའི་ཕྱིར༌རོ།། 6 ཁྱོད་རྣམས་ཀྱི་སེམས་སུ་ལས་བཟང་པོ་སྒྲུབ་འགོ་རྩོམ་མཁན་དེ་ཉིད་ཀྱིས། མཱ་ཤི་ཀ་ཡེ་ཤུའི་ཉིན་མོ་སླེབས་པའི་བར༌དུ། ལས་དེ་འགྲུབ་པར་མཛད་ངེས་པར་བདག་ལ་ཡིད་ཆེས་བརྟན་པོ་ཡོད་དོ།། 7 ངས་ཁྱོད་རྣམས་ལ་འདི་ལྟ་བུའི་བསམ་པ་བཅང་འོས་པ་ཡིན༌ཏེ། ཁྱོད་རྣམས་རྟག་ཏུ་ངའི་སེམས་སུ་གནས༌ཤིང༌། ང་རང་བཙོན་དུ་ཡོད་པའམ་འཕྲིན་བཟང་ལ་ཁུངས་བཅོལ༌ཞིང༌བདེན་དཔང་བྱེད་པའི་དུས་ནམ་ཞིག་ལའང་ཁྱོད་རྣམས་ཐམས་ཅད་ནི་བདག་དང་མཉམ་དུ་ཐུགས་རྗེ་ཐོབ་མཁན་ཡིན། 8 ངས་མཱ་ཤི་ཀ་ཡེ་ཤུའི་བྱམས་བརྩེ་བཞིན་དུ་སེམས་གཏིང་ནས་ཁྱོད་རྣམས་ཤིན་ཏུ་དྲན་པ༌དང༌། དོན་འདིར་དཀོན་མཆོག་གིས་ཀྱང་བདག་ལ་བདེན་དཔང་མཛད་པ་ལགས་སོ།། 9 ངས་གསོལ་བ་འདེབས་དོན་ནི་ཁྱོད་ཅག་གི་བྱམས་པ་དེ་ཤེས་ཡོན་དང་མཐོང་རྒྱ་སྣ་ཚོགས་ཀྱི་ཆ་ནས་སྔར་ལས་ལྷག་ཏུ་འཕེལ༌ཏེ། 10 ཁྱོད་རྣམས་ཀྱིས་བདེན་རྫུན་གྱི་དབྱེ་བ་འབྱེད་ཐུབ་པ༌དང༌། སྐྱབས་མགོན་མཱ་ཤི་ཀའི་ཉིན་མོ་སླེབས་པའི་བར༌དུ། གཞུང་དྲང་སྐྱོན་མེད་ཀྱི་མི་ཞིག་ཏུ་འགྱུར་བ༌དང༌། 11 ཡེ་ཤུ་མཱ་ཤི་ཀར་བརྟེན་ནས་དྲང་བདེན་གྱི་འབྲས་བུ་མང་དུ་བསྐྱེད༌དེ། དཀོན་མཆོག་ལ་གཟི་བརྗིད་དང་བསྟོད་བསྔགས་འབུལ་བའི་ཕྱིར༌རོ།།

འཕྲིན་བཟང་སྔར་ལས་འཕེལ་བ།

12 སྤུན་ཟླ༌རྣམས། ངས་ཁྱོད་རྣམས་ལ་ཤེས་སུ་འཇུག་འདོད་པ་ནི། བདག་ལ་བྱུང་བའི་དོན་དེས་འཕྲིན་བཟང་སྔར་ལས་འཕེལ་བར་བྱས༌ཤིང༌། 13 ཐ་ན་ང་རང་བཙོན་དུ་འཇུག་དོན་ཡང་ཕོ་བྲང་ནང་གི་དམག་མི་དང་མི་གཞན་ཐམས་ཅད་ཀྱི་ཁྲོད༌དུ། སྐྱབས་མགོན་མཱ་ཤི་ཀའི་ཆེད་དུ་ཡིན་པ་གསལ་པོར་མངོན་ནོ།། 14 གཞན༌ཡང༌། གཙོ་བོ་ནང་གི་སྤུན་ཟླ་མང་ཤོས་ཀྱང་ང་རང་བཙོན་དུ་སྦྱར་བའི་རྐྱེན་གྱིས་དད་མོས་ཆེ་ཞིང་ཐེ་ཚོམ་མེད་པ༌དང༌། སྔར་ལས་ཀྱང་སྙིང་སྟོབས་བསྐྱེད་ནས་དཀོན་མཆོག་གི་བཀའ་སྒྲོག་པ་ལ་འཇིགས་པ་ཅི་ཡང་མེད༌དོ།།

15 མི་ལ་ལས་སྐྱབས་མགོན་མཱ་ཤི་ཀའི་ཆོས་སྒྲོག་པ་ནི་ཕྲག་དོག་དང་འགྲན་སེམས་ཀྱི་རྐྱེན་ཡིན་པ༌དང༌། ལ་ལ་ནི་ཕན་འདོགས་པའི་སེམས་ཡིན༌ཏེ། 16-17 སྔ་མ་རྣམས་ཀྱིས་སེམས་དྲང་པོ་མ་བཅངས༌པར་སྒེར་སེམས་ངང་ནས་ཆོས་སྒྲོག༌ཅིང༌། བཙོན་དུ་བཅུག་པ་ང་རང་ལ་སྡུག་བསྔལ་ཇེ་ཆེར་གཏོང་འདོད༌པ་ཡིན། ཕྱི་མ་རྣམས་ཀྱིས་བྱམས་པའི་ངང་ནས་ཆོས་སྒྲོག་ཅིང་ང་རང་ནི་འཕྲིན་བཟང་ལ་བདེན་དཔང་བྱེད་པའི་ཆེད་དུ་བསྐོས་པ་ཤེས་སོ།། 18 དེར་སྐྱོན་ཅི་ཡོད་དམ། སྔ་ཕྱིའི་བདེན་རྫུན་གང་ཡིན་ཡང་མཐར་ཐུག་སྐྱབས་མགོན་མཱ་ཤི་ཀའི་ཆོས་བསྒྲགས་པ་ཡིན༌པས། ང་རང་ད་ལྟ་དགའ་ཞིང་ཕྱིས་སུའང་དགའ་བར་འགྱུར། 19 ཅིའི་ཕྱིར་ཞེ་ན། དོན་འདི་ནི་ཁྱོད་ཅག་གི་གསོལ་འདེབས་དང་ཡེ་ཤུ་མཱ་ཤི་ཀའི་ཐུགས་ཉིད་ཀྱིས་རོགས་རམ་མཛད་པ་བརྒྱུད༌ནས། མཇུག་མཐར་ང་རང་ཐར་བར་འགྱུར་བ་བདག་གིས་ཤེས་པས༌སོ།། 20 བདག་གིས་ཡིད་སྨོན་དང་རེ་འདུན་ཆེན་པོ་བཅངས་པ༌ལྟར། བདག་ལ་ངོ་གནོང་དགོས་པའི་དོན་གཅིག་ཀྱང་མེད༌དེ། བདག་ལ་ཤི་གསོན་གང་འདྲ་བྱུང་ནའང་སྤོབས་པ་ཆེན་པོ་བཅངས༌ཏེ། སྔར་བཞིན་ད་ལྟ་ཡང་ངའི་ལུས་སྟེང་ནས་སྐྱབས་མགོན་མཱ་ཤི་ཀའི་གཟི་བརྗིད་མངོན་པར༌འགྱུར་རོ།། 21 ཅིའི་ཕྱིར་ཞེ་ན། ང་རང་གསོན་པོར་འཚོ་བ་ནི་སྐྱབས་མགོན་མཱ་ཤི་ཀའི་ཆེད་དུ་ཡིན༌ལ། ང་རང་འཆི་བར་གྱུར་ནའང་བདག་ལ་ཕན་ཐོགས་ཡོད་པའི་ཕྱིར༌ཡིན། 22 འོན༌ཀྱང༌། ངའི་ལུས་པོ་གསོན་པོར་འཚོ༌ཞིང༌། བདག་གིས་འབད་པའི་ལས་ལ་འབྲས་བུ་བྱུང༌ནའང༌། ངས་གང་ཞིག་གདམ་རྒྱུ་མི་ཤེས། 23 ད་ནི་ང་རང་ཅི་བྱེད་འདི་བྱེད་མེད་པར་གྱུར༌ཅིང༌། འཇིག་རྟེན་དང་ཁ་བྲལ་ནས་སྐྱབས་མགོན་མཱ་ཤི་ཀ་དང་མཉམ་དུ་གནས་པ་ནི་དོན་ཀུན་གྱི་མཆོག་ཡིན་པས། ངས་དེ་ལྟར་བྱ་འདོད༌ནའང༌། 24 ཁྱོད་རྣམས་ཀྱི་ཆེད་དུ་བདག་གི་ལུས་པོ་གསོན་པོར་འཚོ་བ་ནི་དེ་བས་ཀྱང་གལ༌ཆེའོ།། 25 བདག་ལ་འདི་ལྟ་བུའི་ཡིད་ཆེས་ཟབ་མོ་ཡོད༌པས། ཁྱོད་ཅག་གི་དད་པ་ཇེ་བརྟན་དང་དགའ་སྤྲོའང་ཇེ་ཆེར་འགྱུར་བའི༌ཕྱིར། བདག་ནི་སྔར་བཞིན་འཇིག་རྟེན་དུ་གསོན་པོར་འཚོ་ཞིང་ཁྱོད་ཅག་དང་མཉམ་དུ་སྡོད་པར་འགྱུར་བའང་ཤེས། 26 ང་རང་སླར་ཡང་ཁྱོད་ཅག་གི་གམ་དུ་སླེབ་པར་འགྱུར་བའི་རྐྱེན༌གྱིས། ཁྱོད་ཅག་གིས་མཱ་ཤི་ཀ་ཡེ་ཤུའི་ནང་དུ་བསྔགས་པའི་དགའ་སྤྲོ་ནི་སྔར་ལས་ཀྱང་ཇེ་ཆེར་འགྱུར༌རོ།།

27 ཁྱོད་ཅག་གི་སྤྱོད་ལམ་ནི་སྐྱབས་མགོན་མཱ་ཤི་ཀའི་འཕྲིན་བཟང་དང་མཐུན་པར༌གྱིས། དེ་ནི་ང་རང་ཁྱོད་ཅག་གི་གམ་དུ་ཡོང༌བའམ། ཡང་ན་ཁྱོད་ཅག་གི་གམ་དུ་མེད་པ་གང་ཡིན་ཡང་ཁྱོད་ཅག་གི་གནས་ཚུལ་ཐོས༌ཤིང༌། ཁྱོད་ཅག་ལ་དམིགས་ཡུལ་གཅིག་མཚུངས་ཡོད་པ་དང་བརྟན་པོར་གནས་པར་བྱས༌ཏེ། བདག་ཅག་གིས་འཕྲིན་བཟང་གི་དད་པའི་ཆེད༌དུ། བློ་སེམས་རྩེ་གཅིག་གིས་ཧུར་བརྩོན་བྱེད་བཞིན་པའང་བདག་གིས་ཤེས་པར་འགྱུར་བའི་ཕྱིར༌ཡིན། 28 དོན་གང་ལ་ཕྲད་ནའང་དགྲ་བོའི་འཇིགས་སྐུལ་ལ་མི་སྐྲག་པར༌གྱིས། དེ་ནི་དགྲ་བོ་རྣམས་འཇིག་ཅིང་ཁྱོད་རྣམས་ལ་ཐར་པ་ཐོབ་པའི་རྟགས་ཡིན༌ལ། དེ་ནི་དཀོན་མཆོག་ནས་བྱུང་བ་ལགས་སོ།། 29 ཅིའི་ཕྱིར་ཞེ་ན། ཁྱོད་རྣམས་ཀྱིས་སྐྱབས་མགོན་མཱ་ཤི་ཀར་དད་པ་བྱེད་པ་ལས༌གཞན། ཁོང་གི་ཆེད་དུ་ཁྱོད་རྣམས་ལ་སྡུག་བསྔལ་མྱོང་བའི་ཐུགས་རྗེ་ཡང་གནང་བ༌དང༌། 30 ཁྱོད་ཅག་ལ་འབྱུང་བའི་འཁྲུག་རྩོད་ནི་ཁྱོད་ཅག་གིས་བདག་ལ་བྱུང་བའི་དོན་རྣམས་སྔོན་ཆད་མཐོང་ཞིང་ད་ལྟ་ཐོས་པ་དང་གཅིག་མཚུངས་ཡིན༌ནོ།།

ལེའུ་གཉིས༌པ།

སྐྱབས་མགོན་མཱ་ཤི་ཀ་མིག་དཔེར་འཛིན༌པ།

1 དེའི་ཕྱིར། སྐྱབས་མགོན་མཱ་ཤི་ཀའི་ནང་དུ་སྐུལ་མ་གང་ཞིག༌དང༌། བྱམས་པའི་སེམས་གསོ་གང༌ཞིག དམ་པའི་ཐུགས་ཉིད་ཀྱི་འབྲེལ་འདྲིས་གང༌ཞིག བྱམས་དང་སྙིང་རྗེ་གང་ཞིག་ཡོད་པ་ཡིན་ན། 2 ཁྱོད་རྣམས་ཀྱིས་བསམ་པ་གཅིག༌དང༌། བརྩེ་སེམས༌གཅིག དྲན་ཚུལ༌གཅིག བསམ་འདུན་གཅིག་ཡོད་པ་བཅས་བྱས་ནས་ངའི་དགའ་སྤྲོ་རྫོགས་པར་བྱ་འོས་སོ།། 3 སྒེར་སེམས་དང་སྙིང་པོ་མེད་པའི་གཟི་བརྗིད་ལ་འདོད་རྔམ་མི་བཅང་བར། ཁེངས་སྐྱུང་གི་བསམ་པ་བཅངས་ནས་རང་ལས་མི་གཞན་མཆོག་ཏུ་འཛིན་པར༌གྱིས། 4 མི་སུ་ཞིག་ཡིན་ཡང་རང་དོན་ཁོ་ན་མི་སེམས་པར་གཞན་དོན་ཡང་བསམ་དགོས་པ་ཡིན། 5 ཁྱོད་ཅག་གི་བསམ་པ་ནི་མཱ་ཤི་ཀ་ཡེ་ཤུའི་ཐུགས་དགོངས་བཞིན་ཡིན་དགོས་པ་འདི༌ལྟ་སྟེ།

6 དེ་ཡང་ཁོང་ཉིད་དཀོན་མཆོག་ཇི་བཞིན༌དུ།།

ཐོག་མ་ཉིད་ནས་རང་བཞིན་མཚུངས་ན༌ཡང༌།།

དཀོན་མཆོག་ཉིད་དང་མཉམ་པའི་གོ་འཕང༌དེར།།

འཕྲོག་ཅིང་རྩོད་པའི་འགྲན་སེམས་ཡེ་ནས༌མེད།།

7 རང་གི་གཟི་བརྗིད་དོར་ནས་ཁེངས་སྐྱུང༌གིས།།

རང་ཉིད་ཞབས་ཕྱི་པ་ཡི་རྣམ་པ༌བཞིན།།

འཇིག་རྟེན་ཕལ་བའི་མི་ཡི་གཟུགས་པོར༌གྱུར།།

8 ཕལ་བའི་རྣམ་འགྱུར་བཟུང་ཞིང་དམན་ཚུལ༌གྱིས།།

དཀོན་མཆོག་ཉིད་ཀྱི་བཀའ་ལུང་ཇི་བཞིན༌དུ།།

རྒྱ་གྲམ་ཤིང་གི་རྩེ་ནས་གྲོངས་པར༌མཛད།།

9 དེའི་ཕྱིར་དཀོན་མཆོག་ཉིད་ཀྱིས་ཁོང་ཉིད༌ནི།།

ཀུན་ལས་མཐོ་བའི་གནས་སུ་དྲངས་པ༌དང༌།།

ཀུན་ལས་འཕགས་པའི་མཚན་ཡང་གནང་བར༌གྱུར།།

10 དེ་ནི་ས་སྟེང་ས་འོག་ས་བླ་ཀུན༎

སྐྱབས་མགོན་ཡེ་ཤུའི་མཚན་ལ་བཀུར་བའི༌ཕྱིར།།

པུས་མོ་ས་ལ་བཙུགས་ནས་ཕྱག་འཚལ༌ཞིང་།།

11 ཡབ་ཆེན་དཀོན་མཆོག་ཉིད་ལ་བསྟོད་པའི༌ཕྱིར།།

ཀུན་གྱི་ངག་ལས་ཡེ་ཤུ་མཱ་ཤི༌ཀར།།

གཙོ་བོ་ལགས་ཞེས་སྨྲ་ཞིང་ཁས་ལེན༌བརྗོད།།

ཅེས་པ་བཞིན༌ནོ།།

སྤྱོད་ལམ་དྲང་པོར་གདམས༌པ།

12 དེ་བས་ན། བདག་གི་སྙིང་ཉེ་བའི་སྤུན་ཟླ༌རྣམས། ཁྱོད་ཅག་གིས་རྒྱུན་དུ་བདག་གི་གཏམ་ལ་མཉན་པ་ཡིན༌ན། ང་རང་ཁྱོད་ཅག་གི་གམ་དུ་ཡོད༌པའམ། ཡང་ན་ད་ལྟ་ཁྱོད་ཅག་གི་གམ་དུ་མེད་པའི་དུས་སུའང་ལྷག་ཏུ་བདག་གི་གཏམ་ལ་ཉན་པ༌བཞིན། ཁྱོད་ཅག་གིས་སྐྲག་སྐྲག་འདར་འདར་ངང་ནས་རང་ལ་ཐར་པ་ཐོབ་ཟིན་པའི་དོན་དེ་དང་མཐུན་པར་བསྒྲུབ་དགོས་སོ།། 13 རྒྱུ་མཚན་ནི་ཁྱོད་ཅག་གིས་ལས་གང་ཞིག་དྲན་ཞིང་སྒྲུབ་པར་བྱེད་པ་ནི་དཀོན་མཆོག་གི་ཐུགས་དགོངས་བཞིན་དུ་ཡིན་པའི་ཕྱིར། དཀོན་མཆོག་གིས་ཁྱོད་རྣམས་ཀྱི་སེམས་ནང་དུ་འཕྲིན་ལས་མཛད༌པས་སོ༎ 14 ཁྱོད་ཅག་གིས་འཁང་རའི་གཏམ་དང་རྩོད་གླེང་ཅི་ཡང་མེད་པར་ལས་ཐམས་ཅད་བསྒྲུབ་པར༌གྱིས། 15 ཅིའི་ཕྱིར་ཞེ་ན། ཁྱོད་རྣམས་ལ་སྐྱོན་བརྗོད་རྒྱུ་ཅི་ཡང་མེད་པ་དང་གཞུང་དྲང་ཟོལ་མེད་ཡིན༌པ། དཀར་ནག་གོ་ལྡོག་གི་དུས་རབས༌འདི་ལ། ཁྱོད་ཅག་ནི་སྐྱོན་གྱི་དྲི་མས་མ་གོས་པའི་དཀོན་མཆོག་གི་བུ་ཕྲུག་ཡིན་པའི་ཕྱིར༌རོ།། ཁྱོད་རྣམས་དུས་འདིར་མངོན་པ་ནི་འཇིག་རྟེན་ཀུན་ལ་འོད་ཟེར་འཕྲོས་པ་དང་མཚུངས་ཏེ། 16 ཁྱོད་ཅག་གིས་ཚེ་སྲོག་གི་བཀའ་དམ་པོར་ཟུངས་ཤིག་དང་། དེ་ནི་སྐྱབས་མགོན་མཱ་ཤི་ཀའི་ཉིན༌ལ། བདག་གི་ངལ་བ་འབྲས་མེད་དུ་མ་གྱུར་བར་བསྔགས་བརྗོད་བྱེད་པའི་ཕྱིར་ཡིན། 17 ང་རང་ནི་ཁྱོད་ཅག་གི་དད་པའི་བསྙེན་བཀུར་དང་མཆོད་རྫས་སྟེང་དུ་སྐྱེམས་མཆོད་གཏོར་བ་བཞིན་དུ་གྱུར༌ནའང༌། བདག་ནི་དགའ་ཞིང་ཁྱོད་རྣམས་དང་མཉམ་དུ༌སྤྲོ་བ་ཡིན་ནོ།། 18 ཁྱོད་རྣམས་ཀྱང་དེ་བཞིན་དུ་དགའ་ཞིང་བདག་དང་མཉམ་དུ་སྤྲོ་བར་གྱུར༌ཅིག།

ཆོས་གྲོགས་ཐི་མོ་ཐེ་དང་ཨེ་པབ་རོ་དི༌གཉིས།

19 དེ་ཡང་བདག་གིས་ཁྱོད་རྣམས་ཀྱི་གནས་ཚུལ་ཤེས་ནས་རང་ལ་སེམས་གསོ་འཐོབ་ཐུབ་པའི་ཕྱིར། བདག་གིས་གཙོ་བོ་ཡེ་ཤུར་བརྟེན་ནས་ཐི་མོ་ཐེ་མྱུར་བ་མྱུར་བར་ཁྱོད་རྣམས་ཀྱི་གམ་དུ་མངག་པའི་རེ་བ་བཅངས༌སོ།། 20 རྒྱུ་མཚན་ནི་ཁྱོད་རྣམས་ཀྱི་དོན་དུ་དངོས་གནས་སེམས་ཁྲལ་བྱེད་མཁན་ནི་བདག་དང་བློ་སེམས་མཐུན་པ་གཞན་མེད་པས༌སོ།། 21 མི་གཞན་རྣམས་ཀྱིས་རང་དོན་ཁོ་ན་ལས་མཱ་ཤི་ཀ་ཡེ་ཤུའི་དོན་དེ་མི་བསམས་མོད། 22 འོན༌ཀྱང༌། ཐི་མོ་ཐེ་ནི་བུས་ཕ་ལ་བསྙེན་བཀུར་བྱེད་པ༌བཞིན། ཁོས་ཀྱང་བདག་དང་མཉམ་དུ་འཕྲིན་བཟང་དར་སྤེལ་བྱས་མྱོང༌བས། ཁོས་ཚོད་བགམ་ཐེག་ཐུབ་པ་ཁྱོད་རྣམས་ཀྱིས་ཀྱང་ཤེས་པ་ཡིན། 23 དེའི༌ཕྱིར། བདག་གིས་རང་ལ་བྱུང་བའི་དོན་དེ་ཅི་ལྟ་བུ་ཞིག་ཏུ་འགྱུར་ངེས་པ་ཤེས་མ་ཐག ཁོ་རང་མྱུར་དུ་མངག་པར་རེ་བ་བྱེད༌ཅིང༌། 24 ང་རང་ཡང་གཙོ་བོ་ལ་བརྟེན་ནས་མྱུར་བ་མྱུར་བར་ཡོང་ཐུབ་པར་ཡིད་ཆེས་སོ།། 25 འོན༌ཀྱང༌། ད་ལྟ་བདག་གིས་ངེས་པར་ཁྱོད་རྣམས་ཀྱི་གམ་དུ་ཨེ་པབ་རོ་དི་མངག་དགོས་པར་འདོད༌དེ། ཁོ་ནི་བདག་གི་སྤུན་ཟླ་དང་ཆོས༌གྲོགས། དཔུང་གྲོགས་བཅས་ཡིན༌ལ། ཁྱོད་རྣམས་ཀྱིས་བདག་ལ་མངགས་པའི་མི༌དང༌། བདག་གི་དགོས་མཁོ་སྐོང་མཁན་ཡང་ཡིན། 26 ཁོས་ཁྱོད་རྣམས་ཤིན་ཏུ་དྲན་ཞིང་ཁྱོད་རྣམས་ཀྱིས་ཁོ་རང་ལ་ན་ཚ་བྱུང་བའི་གནས་ཚུལ་ཐོས་པས་ཁོའི་སེམས་ཤིན་ཏུ༌སྐྱོ་བ་རེད། 27 ཁོ་རང་ལ་དངོས་གནས་ན་ཚ་བྱུང་སྟེ་འཆི་ལ་ཉེ་བ་ཙམ་བྱུང་ནའང་དཀོན་མཆོག་གིས་ཁོ་རང་ལ་ཐུགས་རྗེ་གནང༌ཞིང༌། བདག་ལ་སྡུག་བསྔལ་གྱི་སྟེང་དུ་སྡུག་བསྔལ་མི་འབྱུང་བའི་ཕྱིར་ང་ལའང་ཐུགས་རྗེ་གནང༌ངོ་།། 28 དེའི༌ཕྱིར། བདག་གིས་དེ་ལས་མགྱོགས་མྱུར་ངང་ཁོ་རང་ཁྱོད་རྣམས་ཀྱི་གམ་དུ་མངགས་པ་སྟེ། ཁྱོད་རྣམས་ཀྱིས་ཁོ་རང་སླར་ཡང་མཐོང་ན་དགའ་ཞིང་སྤྲོ་བ་དང༌། བདག་གི་སེམས་ཁུར་ཡང་ཇེ་ཆུང་དུ་འགྲོ་ངེས་པའི་ཕྱིར༌ཡིན། 29 ཡང་ཁྱོད་རྣམས་ཀྱིས་གཙོ་བོའི་ནང་དུ་དགའ་དགའ་སྤྲོ་སྤྲོའི་ངང་ནས་ཁོ་རང་ལ་སྣེ་ལེན་བྱེད་དགོས༌ཤིང༌། མི་འདི་ལྟ་བུ་ལ་བརྩི་བཀུར་ཡང་བྱ་འོས་སོ།། 30 ཅིའི་ཕྱིར་ཞེ་ན། ཁོས་སྐྱབས་མགོན་མཱ་ཤི་ཀའི་ཆོས་དོན་སྒྲུབ་པའི་ཆེད་དུ་འཆི་ལ་ཉེ་བ་ཙམ་བྱུང༌ནའང༌། ཁྱོད་རྣམས་ཀྱིས་བདག་ལ་རོགས་རམ་བྱེད་མ་ནུས་པ་ཐམས་ཅད་ཁོས་རང་སྲོག་ལ་མ་འཛེམས་པར་བདག་ལ་རོགས་རམ་བྱས༌སོ།།

ལེའུ་གསུམ༌པ།

ཤ་གཟུགས་ཀྱི་ཕུང་བོར་བརྟེན་མི་འོས༌པ།

1 བདག་གི་སྤུན་ཟླ༌རྣམས། མཐར་ཁྱོད་ཅག་གཙོ་བོ་ལ་བརྟེན་ནས་དགའ་ཞིང་སྤྲོ་བར༌གྱིས། བདག་གིས་ཡང་བསྐྱར་གཏམ་འདི་རྣམས་ཁྱོད་ཅག་ལ་འབྲི་བར་དཀའ་ངལ་མེད༌ལ། ཁྱོད་ཅག་ལ་མཚོན་ན་འོས་ཤིང་འཚམ་པ་ཡིན་ནོ།།

2 ཁྱོད་རྣམས་ཀྱིས་ཁྱི་སྤྱང་ངན་པ་ལྟ་བུ་དང་ལས་ངན་པ་བྱེད་མཁན། རང་སྣང་ཆེན་པོས་མཚན་སྐྱི་གཅོད་མཁན་དག་ལ་དོགས་ཟོན་བྱོས༌ཤིག 3 ཅིའི་ཕྱིར་ཞེ་ན། བདག་ཅག་ནི་དངོས་གནས་མཚན་སྐྱི་གཅོད་པ་དག་ཡིན༌ལ། དཀོན་མཆོག་གི་ཐུགས་ཉིད་ལ་བརྟེན་ནས་བསྙེན་བཀུར་བྱེད༌ཅིང༌། མཱ་ཤི་ཀ་ཡེ་ཤུར་བསྔགས་མཁན་ཡང་ཡིན་པ༌ལས། ཤ་ཁྲག་གི་ཕུང་བོར་བརྟེན་མཁན་མ་ཡིན་པའི་ཕྱིར༌རོ།། 4 དོན་དམ་དུ། ངས་ཀྱང་ཤ་ཁྲག་གི་ཕུང་བོར་བརྟེན་རུང་སྟེ། མི་གཞན་ཞིག་གིས་ཤ་ཁྲག་གི་ཕུང་བོར་བརྟེན་རུང་བར་འདོད༌ན། བདག་ནི་ལྷག་ཏུ་བརྟེན་རུང་ངོ་།། 5 སྐྱེས་ནས་ཉིན་བརྒྱད་པ་ལ་ངའི་མཚན་སྐྱི་བཅད་ཅིང་། ང་ནི་ཡེས་ར་ཨེལ་གྱི་མི་རིགས་དང༌པེན་ཡཱ་མེན་གྱི་ཚོ་པ་ལའང་གཏོགས༌པ་དང་། ཨིབ་རིའི་མི་རིགས་ནས་མཆེད་པའི་རིགས་རྒྱུད་དངོས་མ་ཡང་ཡིན། བཀའ་ཁྲིམས་ཀྱི་ཕྱོགས་ནས་བཤད༌ན། ང་ནི་ཕ་རུ་ཤི་པའི་གྲུབ་མཐའ་ལ་གཏོགས་པ་ཡིན། 6 རང་གི་སྤྲོ་སེམས་ཐད་ནས་བཤད༌ན། ང་རང་ནི་ཆོས་ཚོགས་ལ་གནོད་འཚེ་ཆེན་པོ་བྱེད་མཁན་ཡིན་ལ། བཀའ་ཁྲིམས་ཀྱི་བདེན་ལུགས་ལྟར་བཤད༌ན། བདག་ནི་སྐྱོན་གྱི་དྲི་མས་མ་གོས་པ་ཡིན་ནོ།། 7 འོན༌ཀྱང༌། སྔོན་ཆད་བདག་གིས་ཁེ་ཕན་དུ་བསམས་པ་ཐམས་ཅད་ད་ལྟ་སྐྱབས་མགོན་མཱ་ཤི་ཀའི་རྐྱེན་གྱིས་གྱོང་གུད་དུ་མཐོང༌ངོ་།། 8 དེར་མ་ཟད་ངས་རང་གི་གཙོ་བོ་མཱ་ཤི་ཀ་ཡེ་ཤུ་ཁོང་ཉིད་ངོ་ཤེས༌པ་ནི་མཆོག་ཏུ་གྱུར་བར་བསམས་པས་དོན་གཞན་ཐམས་ཅད་གྱོང་གུད་དུ་བརྩིས་པ་ཡིན་ལ། བདག་ལ་སྐྱབས་མགོན་མཱ་ཤི་ཀ་འཐོབ་པའི་ཕྱིར། ངས་ཁོང་གི་ཆེད་དུ་དོན་གཞན་ཐམས་ཅད་སྤངས་ཤིང་སྙིགས་མར་བརྩིས་པ་དང་། 9 ང་རང་ཁོང་གི་ནང་དུ་གནས་པ་དང་། རང་ཉིད་ལའང་སྐྱབས་མགོན་མཱ་ཤི་ཀར་དད་པ་ནས་ཡོང་བའི་དྲང་བདེན་དེ་འཐོབ་པར་འགྱུར་ཞིང་། དྲང་བདེན་དེ་ནི་བཀའ་ཁྲིམས་ནས་བྱུང་བ་མ་ཡིན༌པར། དཀོན་མཆོག་ལས་བྱུང་ཞིང་དད་པའི་སྒོ་ནས་འཐོབ་པ་ཡིན་ལ། 10 དེ་ནི་ངས་སྐྱབས་མགོན་མཱ་ཤི་ཀ་ཁོང་ཉིད་ངོ་ཤེས་པ་དང་། ཁོང་ཉིད་སླར་གསོན་པའི་ནུས་མཐུ་ཆེན་པོའང་རྟོགས་ཤིང༌། ཁོང་གི་སྡུག་བསྔལ་ཡང་མཉམ་དུ་འཁུར་ཐུབ་པ་དང༌། ཁོང་ཉིད་སྐུ་གྲོངས་པ་མིག་དཔེར་བཟུང༌སྟེ། 11 ང་རང་ཡང་འཆི་བ་ལས་སླར་གསོན་པར་འགྱུར་བའི་ཕྱིར་རོ།།

དམིགས་ཡུལ་འགྲུབ་པར་བརྩོན༌པ།

12 བདག་ལ་དོན་དེ་དག་ཐོབ་ཟིན་པ་དང་ཕུལ་ཏུ་བྱུང་བ་ཡིན་ཞེས་པ་མིན༌ཏེ། མཱ་ཤི་ཀ་ཡེ་ཤུས་བདག་ལ་བསྩལ་པའི་དགོངས་དོན་དེར་སྙེག༌ཅིང༌། དོན་དེ་བསྒྲུབ་པའི་ཕྱིར་ངས་ཀྱང་བརྩོན་པ་བྱེད་དོ།། 13 སྤུན་ཟླ༌རྣམས། ངས་རང་ལ་དོན་དེ་ཐོབ་ཟིན་ཞེས་པ་མིན༌ཏེ། བདག་གིས་དོན་གཅིག་ཁོ་ན་སྒྲུབ་པ་ནི་འདས་པ་བསྐྱུར་ཞིང་མདུན་ལ་བརྩོན༌པ་ཡིན། 14 དེ་ནི་དཀོན་མཆོག་གིས་མཱ་ཤི་ཀ་ཡེ་ཤུའི་ནང༌ནས། ཁོང་གིས་ང་རང་ནམ་མཁའི་བྱ་དགའ་ལེན་པར་ཞལ་སྐུལ་གནང་བ་བཞིན་བདག་ཀྱང་དམིགས་འབེན་དེའི་ཕྱོགས་སུ་རྒྱུག་པ་ཡིན་ནོ།། 15 དེའི༌ཕྱིར། བདག་ཅག་གི་ཁྲོད་ནས་བསམ་ཤེས་རྣམས་ཀྱིས་དེ་ལྟ་བུའི་བསམ་པ་རྟག་ཏུ་བཅང་དགོས༌ཤིང༌། དོན་འདི་དང་བསམ་ཚུལ་མི་མཚུངས་པ་ཡོད༌ནའང༌། དཀོན་མཆོག་གིས་ཁྱོད་རྣམས་ལ་གསལ་པོར་སྟོན་པར་འགྱུར། 16 འོན༌ཀྱང༌། བདག་ཅག་ཚད་ག་འདྲ་ཞིག་ལ་སླེབས་ན་ཚད་དེ་བཞིན་དུ་བསྒྲུབ་དགོས༌སོ།།

17 སྤུན་ཟླ༌རྣམས། ཁྱོད་རྣམས་ཀྱིས་མཉམ་དུ་ང་རང་མིག་དཔེར་བཟུང༌ཞིང༌། ངེད་རྣམས་མིག་དཔེར་འཛིན་མཁན་དེ་རྣམས་ལའང་མཉམ་འཇོག་བྱ་འོས། 18 ཅིའི་ཕྱིར་ཞེ་ན། མི་མང་པོའི་སྤྱོད་སྟངས་ནི་སྐྱབས་མགོན་མཱ་ཤི་ཀའི་ཤིང་རྒྱ་གྲམ་གྱི་དགྲ་བོ་ཡིན་པའི་ཕྱིར༌རོ།། བདག་གིས་དོན་འདི་ཁྱོད་རྣམས་ལ་ཐེངས་མང་པོར་སྨྲས་མྱོང༌ལ། ད་ལྟ་ཡང་མིག་ལས་མཆི་མ་དང་བཅས་ཏེ་སྨྲས༌པ་ཡིན། 19 མི་དེ་རྣམས་ཀྱི་མཇུག་འབྲས་ནི་རང་ཉིད་འཇིག་པར་འགྱུར་བ༌དང༌། དེ་རྣམས་ཀྱི་དཀོན་མཆོག་ནི་རང་གི་ལྟོ་བ་ཁོ་ན་ཡིན། དེ་རྣམས་ཀྱིས་རང་གི་ངོ་ཚ་ནི་གཟི་བརྗིད་དུ་བརྩི་ཞིང་འཇིག་རྟེན་གྱི་ལས་ཁོ་ན་བསམས་མོད། 20 འོན༌ཀྱང༌། བདག་ཅག་ནི་ནམ་མཁའི་ཞིང་ཁམས་ཀྱི་འབངས་མི་ཡིན༌ལ། ཡང་སྐྱབས་མགོན་ཏེ་གཙོ་བོ་ཡེ་ཤུ་མཱ་ཤི་ཀ་ཕེབས་ཡོང་བར་རེ་བ་ཆེན་པོས་སྒུག༌པ་ཡིན། 21 ཁོང་གིས་འཇིག་རྟེན་གྱི་དངོས་པོ་ཐམས་ཅད་རང་ཉིད་ཀྱི་དབང་འོག་ཏུ་བསྡུ་ནུས་པའི་མཐུ་རྩལ་ཆེན་པོར་བརྟེན༌ནས། བདག་ཅག་གི་ལུས་པོ་ཐ་མལ་བ་འདིའི་རྣམ་པ་བསྒྱུར༌ཏེ། ཁོང་རང་ཉིད་ཀྱི་གཟི་བརྗིད་ལྡན་པའི་སྐུ་ལུས་དང་མཚུངས་པར་མཛད་ངེས༌སོ།།

ལེའུ་བཞི༌པ།

སྐུལ་མ་གནང༌བ།

1 དེ་ལྟར་ཡིན་པས། བདག་གི་སྙིང་ནས་བརྩེ་ཞིང་རྟག་ཏུ་དྲན་པའི་སྤུན་ཟླ༌རྣམས། ཁྱོད་ཅག་ནི་བདག་གི་དགའ་སྤྲོ་དང་གཙུག་རྒྱན་ཡིན། བདག་གི་སྙིང་ནས་བརྩེ་བ༌ལགས། ཁྱོད་རྣམས་ནི་གཙོ་བོ་ལ་བརྟེན་ནས་བརྟན་པོར་གནས་འོས་སོ།། 2 བདག་གིས་ཨོ་དི་ཡཱ་དང་སིན་ཏི་ཀེ་གཉིས༌ལ། གཙོ་བོའི་ནང་དུ་བློ་སེམས་མཐུན་དགོས་པར་སྐུལ་མ་གནང༌བ་ཡིན། 3 ངས་བློ་སེམས་དཀར་བའི་ཆོས་གྲོགས་ཁྱོད་ཀྱིས་ཀྱང་སྐྱེས་མ་འདི་གཉིས་ལ་རོགས་རམ་བྱེད་པར་བསྐུལ། རྒྱུ་མཚན་ནི་བདག་གིས་འཕྲིན་བཟང་སྤེལ་བའི་དུས༌སུ། དེ་གཉིས་ཀྱིས་བདག་དང་མཉམ་དུ་དཀའ་སྡུག་མྱངས་པ་དང་། ཡང་ཀཱ་ལེ་མེན་དང་ཆོས་གྲོགས་གཞན་རྣམས་མཉམ་དུའང་དཀའ་སྡུག་མྱངས་པས། ཚེ་སྲོག་གི་གླེགས་བམ་ནང་དུ་མི་དེ་རྣམས་ཀྱི་མིང་ཡང་བཀོད་ཡོད༌དོ།།

4 ཁྱོད་རྣམས་གཙོ་བོ་ལ་བརྟེན་ནས་རྟག་ཏུ་དགའ་ཞིང་སྤྲོ་བར༌གྱིས། ངས་ཡང་བསྐྱར་ཁྱོད་རྣམས་ལ་དགའ་ཞིང་སྤྲོ་བར་གྱིས་ཞེས་སྨྲས༌པའོ།། 5 ཁྱོད་རྣམས་ཀྱི་ཁེངས་སྐྱུང་གི་སེམས་དེ་མི་ཀུན་ལ་ཤེས་སུ་འཇུག་དགོས། གཙོ་བོ༌ཉེ་བར་བཞུགས་སོ།། 6 དོན་གང་ལའང་སེམས་ཁྲལ་མི་བྱ༌བར། དོན་ཐམས་ཅད་ཀྱི་ཆེད་དུ་གསོལ་བ་འདེབས་པ༌དང༌། སྨོན་ལམ་ཞུ༌བ། དྲིན་ལན་བརྗོད་པ་བརྒྱུད་ནས་ཁྱོད་ཅག་གི་དགོས་མཁོ་གང་ཞིག་དཀོན་མཆོག་ལ་ཞུས་དང༌། 7 མི་ཡི་བློ་ཡུལ་དུ་མི་ཤོང་བའི་དཀོན་མཆོག་གི་ཞི་བདེ་དེས། མཱ་ཤི་ཀ་ཡེ་ཤུའི་ནང་དུ་ཁྱོད་རྣམས་ཀྱི་སེམས་དང་བསམ་པ་བསྲུང་ངེས༌སོ།།

8 སྤུན་ཟླ༌རྣམས། མཐར་ཁྱོད་རྣམས་ཀྱིས་བདེན་པ༌དང༌། གུས་པར་འོས༌པ། དྲང༌བདེན། གཙང་མར་གྱུར༌པ། གཅེས་པར་འོས༌པ། སྙན་གྲགས་རྒྱས༌པ། གཤིས་སྤྱོད་ཕུལ་དུ་བྱུང༌བ། བསྟོད་པར་འོས་པ་བཅས་པའི་དོན་གང་ཡིན་ཡང་བསམ་བློ་གཏོང་དགོས་སོ།། 9 ཁྱོད་རྣམས་ཀྱིས་བདག་ལས་གང་ཞིག་བསླབས་པ་དང་ཐོབ༌པ། གང་ཞིག་མཐོང་བ་དང་ཐོས་པ་ཐམས་ཅད་ལག་ལེན་དུ་འདེབས་པར༌གྱིས་དང་། ཞི་བདེ་གནང་མཁན་དཀོན་མཆོག་ནི་ཁྱོད་རྣམས་དང་མཉམ་དུ་བཞུགས་ངེས༌སོ།།

དྲིན་ལན་བརྗོད༌པ།

10 ཁྱོད་རྣམས་ཀྱིས་ད་ལྟའང་བདག་གི་དོན་དུ་སེམས་ཁྲལ་བྱེད་བཞིན༌པས། ང་རང་གཙོ་བོ་ལ་བརྟེན་ནས་སེམས་སུ་དགའ་སྤྲོ་ཚད་མེད་སྐྱེས་སོ།། ཁྱོད་རྣམས་ཀྱིས་སྔར་ནས་བདག་ལ་སེམས་ཁྲལ་བྱས་ཀྱང་གོ་སྐབས་མ་བྱུང༌། 11 བདག་ལ་དགོས་མཁོ་གང་ཞིག་ཡོད་པའི་རྐྱེན་གྱིས་གཏམ་འདི་སྨྲས་པ་མིན༌ཏེ། བདག་ནི་གནས་ཚུལ་ཅི་འདྲའི་འོག་ཏུའང་རང་བློ་ཚིམ་པར་གོམས་ཡོད་ལ། 12 བདག་གིས་འབྱོར་བ་མེད་པའི་འཚོ་བ་དང་ལོངས་སྤྱོད་ཕུན་སུམ་ཚོགས་པའི་འཚོ་བ་ཅི་ལྟར་རོལ་དགོས་པ་ཤེས་ཏེ། རང་གི་ལྟོ་བ་འགྲངས་པའམ་ལྟོགས༌པ། རྒྱུ་ནོར་འཛོམས་པའམ་ཕོངས་པ་བཅས་དོན་གང་ཞིག་བྱུང༌ཡང༌། བདག་ནི་གོམས་པར་གྱུར་ཡོད། 13 ཅིའི་ཕྱིར་ཞེ་ན། བདག་གིས་རང་ལ་ནུས་མཐུ་གནང་མཁན་སྐྱབས་མགོན་ཡེ་ཤུར་བརྟེན་ནས་དོན་ཐམས་ཅད་བསྒྲུབ་ནུས་པའི་ཕྱིར༌རོ།། 14 འོན༌ཀྱང༌། ཁྱོད་རྣམས་ཀྱིས་བདག་དང་ལྷན་དུ་དཀའ་སྡུག་མྱོང་ཐུབ་པ་ནི་དོན་ལེགས་པོ་ཞིག་ཡིན་ནོ།།

15 ཕི་ལིབ་པི་པ༌རྣམས། བདག་གིས་ཐོག་མར་འཕྲིན་བཟང་བསྒྲགས་པའི་དུས༌དེར། མ་ཀེ་དོན་ཡཱ་ཡུལ་དང་ཁ་བྲལ་བའི་དུས་སུ། ཁྱོད་ཅག་གི་ཆོས་ཚོགས་ལས༌གཞན། ཆོས་ཚོགས་གང་གིས་ཀྱང་བདག་ལ་འབུལ་བ་མ་གནང་བ་ནི་ཁྱོད་རྣམས་ཀྱིས་ཤེས་སོ།། 16 ང་རང་ཐེ་སཱ་ལོ་ནེ་ཀེར་ཡོད་པའི་དུས༌སུའང༌། ཁྱོད་རྣམས་ཀྱིས་ཐེངས་འགར་མི་མངགས་ཏེ་ངའི་དགོས་མཁོ་བཞིན་དུ་འབུལ་བ་གནང་མྱོང༌། 17 ད༌ལྟ་བདག་གིས་འབུལ་བར་དམིགས་པ་མ་ཡིན་པར། ཁྱོད་རྣམས་ཀྱི་ལས་བཟང་པོའི་འབྲས་བུ་རིམ་བཞིན་ཇེ་མང་དུ་འགྱུར༌ཞིང༌། ཁྱོད་ཅག་གི་རྩིས་ཐོའི་སྟེང་དུ་འགོད་རྒྱུ་ཡོད་པར་དམིགས་པའི་ཕྱིར༌རོ།། 18 འོན༌ཀྱང༌། བདག་ལ་ཐམས་ཅད་འཛོམས་ཤིང་ལྷག་མའང་ཡོད་དེ་རང་བློའང་ཚིམས༌པ་ཡིན། བདག་གིས་ཨེ་པབ་རོ་དི་ཡིས་བསྐྱལ་ཡོང་བའི་ཁྱོད་ཅག་གི་འབུལ་བ་བླངས༌ཤིང༌། དེ་ནི་དཀོན་མཆོག་ལ་དྲི་ཞིམ་གྱི་འབུལ་བ་དང་ཐུགས་དགྱེས་པའི་མཆོད་པ་ཕུལ་བ་དང་མཚུངས་སོ།། 19 བདག་གི་དཀོན་མཆོག་གིས་ཁོང་ཉིད་ཀྱི་ཕུན་སུམ་ཚོགས་པའི་གཟི་བརྗིད་ཇི་བཞིན༌དུ། མཱ་ཤི་ཀ་ཡེ་ཤུའི་ནང་དུ་ཁྱོད་ཅག་གི་དགོས་མཁོ་ཐམས་ཅད་བསྐང་ངེས༌ཡིན། 20 བདག་ཅག་གི་ཡབ་དཀོན་མཆོག་ལ་ཇི་སྲིད་བར་དུ་བསྟོད་བསྔགས་བརྗོད་པར༌ཤོག ཨ༌མེན།

མཇུག་མཐའི་འཚམས༌ཞུ།

21 ཁྱོད་རྣམས་ཀྱིས་མཱ་ཤི་ཀ་ཡེ་ཤུའི་ནང་གི་དད་ལྡན་དམ་པ་ཐམས་ཅད་ལའང་འཚམས་འདྲི་ཞུ་བར་བྱའོ།། བདག་གི་གམ་དུ་ཡོད་པའི་སྤུན་ཟླ་རྣམས་ཀྱིས་ཀྱང་ཁྱོད་རྣམས་ལ་འཚམས་འདྲི༌ཞུའོ།། 22 འདིར་ཡོད་པའི་དད་ལྡན་དམ་པ་ཐམས་ཅད་ཀྱིས་ཀྱང་ཁྱོད་རྣམས་ལ་འཚམས་འདྲི༌ཞུའོ།། ལྷག་པར་སེ་བཟིར་གྱི་ཕོ་བྲང་ནང་དུ་ཡོད་པ་རྣམས་ཀྱིས་ཀྱང་ཆེད་དུ་ཁྱོད་ཅག་ལ་འཚམས་འདྲི༌ཞུའོ།།

23 གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ནམ་ཡང་ཁྱོད་ཅག་གི་སེམས་སུ་གནས་པར༌སྨོན།། །།

ཀོ་ལོ་སཱ་པ།

1

2

3

4

༄༅། །ཀོ་ལོ་སཱ་པ་རྣམས་ལ་སྤྲིངས་པའི་འཕྲིན་ཡིག

ཀོ་ལོ་སཱ་པ་རྣམས་ལ་སྤྲིངས་པའི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཕོལ་ལོལ་གྱིས་ཨེ་ཕེ་སི་གྲོང་ཁྱེར་ནས་ལོ་གསུམ་ལ་ཆོས་ཀྱི་ལས་དོན་སྒྲུབ་པའི་སྐབས་སུ། ཨེ་པབ་རཱ་ཡིས་སྐྱབས་མགོན་ཡེ་ཤུ་ལ་དད་པ་བྱས་པ་དང་ཀོ་ལོ་སཱ་གྲོང་ཁྱེར་ལ་འཕྲིན་བཟང་བསྒྲགས་པས་ཆོས་ཚོགས་གསར་པ་ཞིག་ཚུགས་པ་རེད། དེ་ནས་ཆོས་ལོག་སྤེལ་མཁན་ཚོས་ཆོས་ཚོགས་དེ་དམིགས་ཡུལ་དུ་བཟུང་ནས་ལོག་ལྟ་སྤེལ་བ་དང་། ལོག་ལྟ་དེ་ལ་ཀོ་ལོ་སཱ་པའི་ལོག་ལྟ་ཞེས་ཟེར། དེར་ཨེ་པབ་རཱ་ནི་རོ་མཱ་གྲོང་ཁྱེར་དུ་ཡོད་པའི་ཕོལ་ལོལ་ལ་བལྟ་བར་ཕྱིན་པ་དང་། ཕོལ་ལོལ་གྱིས་འཕྲིན་ཡིག་འདི་ཡི་གེར་བཀོད་པ་ཡིན།

ཡི་གེར་འགོད་མཁན་དང་འགོད་དུས།

མཁས་པ་འགའ་རེས་ཕོལ་ལོལ་གྱིས་ཀོ་ལོ་སཱ་པའི་འཕྲིན་ཡིག་འདི་ཨེ་ཕེ་སིའམ་ཡང་ན་ཀེ་སར་ཡཱ་ནས་ཡི་གེར་བཀོད་པའི་སྐོར་ནས་རྩོད་པ་བྱས་ནའང་། རོ་མཱ་གྲོང་ཁྱེར་ནས་ཡི་གེར་བཀོད་པ་ཡིན་པའི་བདེན་དཔང་མང་པོ་རྙེད་པ་རེད། འཕྲིན་ཡིག་འདི་ཡི་གེར་འགོད་པའི་ལོ་ཚིགས་ནི་ཕོལ་ལོལ་ཁོང་ཉིད་རོ་མཱ་གྲོང་ཁྱེར་ནས་བཙོན་འཇུག་ཐེངས་དང་པོ་བྱས་པའི་སྐབས་ཏེ་སྤྱི་ལོ་60ལོའི་ཡས་མས་ཡིན་པར་དགོངས།

བརྗོད་སྙིང་དང་གསུང་འཕྲིན།

ཕོལ་ལོལ་གྱི་དམིགས་ཡུལ་ནི་ཀོ་ལོ་སཱ་པའི་ལོག་ལྟ་ལ་དགག་པ་རྒྱག་པ་དེ་ཡིན། དེའི་ཕྱིར་ཁོང་གིས་སྐྱབས་མགོན་ཡེ་ཤུའི་དབུ་འཕང་ཡར་ལ་བསྟད་ཅིང་། ཁོང་ནི་ཕུན་སུམ་ཚོགས་པ་ཡིན་པར་ཁྱབ་བསྒྲགས་བྱས་པ་རེད། འཕྲིན་ཡིག་གི་བརྗོད་སྙིང་ནི་སྐྱབས་མགོན་ཡེ་ཤུ་ཕུན་སུམ་ཚོགས་པ་ཡིན་ཞིང་། མིའི་མཚན་ཉིད་རིག་པ་སོགས་གང་འདོད་དུ་སྨྲས་པ་རྣམས་ནི་ཕུན་སུམ་ཚོགས་པ་ཞིག་མིན་པར་བརྗོད་པ་དང་། སྐྱབས་མགོན་ཡེ་ཤུའི་ནང་དུ་ཁྱོད་རྣམས་ཀྱང་ཕུན་སུམ་ཚོགས་པར་མཛད་ཡོད། ༼ལེའུ་གཉིས་པའི་ཚིག་རྐང་བཅུ་བར་གཟིགས་རོགས།༽

འཆར་ཟིན།

1. ཁམས་འདྲི་གནང་བ་དང་བཀའ་དྲིན་ཞུ་བ། གསོལ་བ་འདེབས་པ་བཅས་ཀྱི་སྐོར། ༼1:1-14༽

2. བླ་ན་མེད་པའི་སྐྱབས་མགོན་ཡེ་ཤུའི་སྐོར། ༼1:15-23༽

3. ཕོལ་ལོལ་གྱིས་ཆོས་ཚོགས་ཀྱི་ཆེད་དུ་དཀའ་སྡུག་མྱངས་པའི་སྐོར། ༼1:24-2:7༽

4. དད་ལྡན་རྣམས་ཀྱི་མི་ཚེ་གསར་པའི་སྐོར། ༼2:8-23༽

5. དད་ལྡན་རྣམས་ཇི་ལྟར་འཚོ་དགོས་པའི་ཚད་གཞི། ༼3:1-4:6༽

6. མཇུག་མཐའི་འཚམས་ཞུ་དང་མཇུག་སྡོམ་གྱི་སྐོར། ༼4:7-18༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་ཕོལ་ལོལ་བདག་ནི་དཀོན་མཆོག་གི་ཐུགས་དགོངས་བཞིན་མཱ་ཤི་ཀ་ཡེ་ཤུའི་སྐུ་ཚབ་པ་ཞིག་ཡིན་ནོ།། བདག་དང་བདག་ཅག་གི་སྤུན་ཟླ་ཐི་མོ་ཐེ་གཉིས༌ཀྱིས། 2 ཀོ་ལོ་སཱ་རུ་གནས་པ་དང་སྐྱབས་མགོན་མཱ་ཤི་ཀའི་ནང་གི་བློ་སེམས་དཀར་བའི་སྤུན་ཟླ་དམ་པ་རྣམས་ལ་འཕྲིན་ཡིག་སྤྲིངས་པ༌འདི་ལྟ་སྟེ། བདག་ཅག་གི་ཡབ་དཀོན་མཆོག་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར༌སྨོན།

དཀོན་མཆོག་ལ་བཀའ་དྲིན་ཞུ༌བ།

3 ངེད་ཅག་གིས་ཁྱོད་རྣམས་ཀྱི་ཆེད་དུ་གསོལ་བ་འདེབས་པའི་དུས་སུ། རྟག་ཏུ་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཡབ་དཀོན་མཆོག་ལ་བཀའ་དྲིན་ཞུས༌པའོ།། 4 རྒྱུ་མཚན་ནི་ཁྱོད་རྣམས་མཱ་ཤི་ཀ་ཡེ་ཤུར་དད་པ་ཡོད་པ༌དང༌། དད་ལྡན་དམ་པ་ཐམས་ཅད་ལ་བརྩེ་སེམས་ཡོད་པའང་ངེད་ཅག་གིས་ཐོས་པའི་ཕྱིར༌རོ།། 5 འདི་ནི་ནམ་མཁའི་ཞིང་ཁམས་སུ་ཁྱོད་ཅག་གི་ཆེད་དུ་བཞག་ཡོད་པའི་རེ་འདུན་དེའི་ཕྱིར་ཡིན༌ལ། རེ་འདུན་དེ་ནི་སྔར་ཁྱོད་རྣམས་ཀྱིས་འཕྲིན་བཟང་སྟེ་བདེན་པའི་བཀའ་ལས་ཐོས་པ་དེ་ཡིན། 6 འཕྲིན་བཟང་དེ་ནི་ཁྱོད་ཅག་གི་གནས་སུ་ཁྱབ་ཅིང་ཁྱོད་རྣམས་ཀྱིས་ཀྱང་ཐོས༌ཏེ། དངོས་གནས་དཀོན་མཆོག་གི་ཐུགས་རྗེ་དེ་ཉིད་རྟོགས་པའི་ཉིན་མོ་ནས༌བཟུང༌། ཁྱོད་རྣམས་ཀྱི་ཁྲོད་དུ་འཕྲིན་བཟང་གི་འབྲས་བུ་མང་དུ་སྨིན་པ༌ལྟར། འཕྲིན་བཟང་དེ་ཉིད་འཇིག་རྟེན་ཀུན་ལ་བསྒྲགས་ཤིང་དེའི་འབྲས་བུའང་སྨིན་བཞིན་འདུག 7 ཁྱོད་རྣམས་ཀྱིས་འཕྲིན་བཟང་དེ་ནི་ངེད་ཅག་གི་སྙིང་ནས་བརྩེ་བའི་ཞབས་ཏོག་པ་ཨེ་པབ་རཱའི་ངག་ལས་བསླབས༌ཤིང༌། ཁོ་རང་ནི་ངེད་ཅག་གི་ཕྱིར་དུ་སྐྱབས་མགོན་མཱ་ཤི་ཀར་བློ་སེམས་དཀར་བའི་ཞབས་ཕྱི་པ་ཞིག་ཡིན༌ལ། 8 ཁོས་དམ་པའི་ཐུགས་ཉིད་ལས་བྱུང་བའི་ཁྱོད་ཅག་གི་བྱམས་པ་དེ་ངེད་ཅག་ལ་སྨྲས༌སོ།།

9 དེའི༌ཕྱིར། ངེད་རྣམས་ཀྱིས་གོང་གི་དོན་དེ་ཐོས་པའི་ཉིན་མོ་ནས༌བཟུང༌། རྟག་ཏུ་ཁྱོད་རྣམས་ཀྱི་དོན་དུ་འདི་ལྟར་གསོལ་བ་བཏབ་པ༌སྟེ། ཁྱོད་རྣམས་ཀྱིས་ཐུགས་ཉིད་ཀྱི་ཤེས་རབ་དང་ཤེས་རྟོགས་ཐམས་ཅད་ལ་བརྟེན༌ནས། དཀོན་མཆོག་གི་ཐུགས་དགོངས་གསལ་པོར་རྟོགས་པར༌སྨོན། 10 དེ་ནི་ཁྱོད་རྣམས་ཀྱི་སྤྱོད་ལམ་ནི་གཙོ་བོ་དང་མཐུན་འོས་ཤིང༌། དོན་ཀུན་ནས་ཁོང་གི་ཐུགས་དགྱེས་པར་བྱེད་པ༌དང༌། ལས་བཟང་པོ་ཐམས་ཅད་ནས་འབྲས་བུ་བསྐྱེད་ཅིང་རིམ་བཞིན་དཀོན་མཆོག་གི་ངོ་བོ་ལྷག་ཏུ་རྟོགས་པའི་ཕྱིར༌རོ།། 11 ཡང་དཀོན་མཆོག་གི་གཟི་བརྗིད་ལྡན་པའི་ནུས་མཐུར་བརྟེན༌ནས། ཁྱོད་རྣམས་དགའ་ཞིང་སྤྲོ་བའི་ངང་དོན་ཀུན་ལ་བཟོད་བསྲན་ཡོད་པའི༌ཕྱིར། ཁྱོད་ཅག་གི་སེམས་སུ་ནུས་མཐུ་སྣ་ཚོགས་སྔར་ལས་རྒྱས་པར༌སྨོན། 12 ཡང་ཡབ་ཀྱིས་བདག་ཅག་ལ་འོད་ཟེར་གྱི་ཁྲོད་ནས་དད་ལྡན་དམ་པ་རྣམས་དང་ལྷན་དུ་བགོ་སྐལ་འཐོབ་ཐུབ་པར་མཛད༌པས། དཀོན་མཆོག་ལ་བཀའ་དྲིན་ཞུ་བ་ཡིན་ནོ།།

13 དཀོན་མཆོག་གིས་བདག་ཅག་མུན་པའི་དབང་ལས་ཐར་བར་མཛད༌དེ། ཁོང་གི་གཅེས་པའི་སྲས་ཀྱི་རྒྱལ་སྲིད་དུ་བསྐྱལ་བར་མཛད༌ཅིང༌། 14 ཁོང་ཉིད་ཀྱི་གཅེས་པའི་སྲས་དེའི་ནང་དུ་བདག་ཅག་བླུས་ཤིང་སྡིག་པ་བསལ་བའོ།།

བླ་ན་མེད་པའི་ཡེ་ཤུ་མཱ་ཤི་ཀའི༌སྐོར།

15 གཅེས་པའི་སྲས་ནི་མིག་གིས་མཐོང་མི་ནུས་པའི་དཀོན་མཆོག་གི་སྣང་བརྙན་ཡིན༌ལ། འཇིག་རྟེན་དུ་བཀོད་པའི་དངོས་པོ་ཐམས་ཅད་ཀྱི་སྔོན་ལ་འཁྲུངས་ཡོད་པའོ།། * 16 རྒྱུ་མཚན་ནི་འཇིག་རྟེན་གྱི་དངོས་པོ་ཐམས་ཅད་ཁོང་ལ་བརྟེན་ནས་བཀོད་པ་ཡིན༌ཏེ། གནམ་ས་གང་ཁྱབ༌དང༌། མིག་གིས་མཐོང་ཐུབ༌མིན། རྒྱལ་ཁྲི་ཐོབ་མཁན། དབང་སྒྱུར༌མཁན། སྲིད་འཛིན༌མཁན། དབང་འཛིན་མཁན་བཅས་ཐམས་ཅད་ཁོང་ཉིད་བརྒྱུད་ནས་བཟོས་ཤིང་ཁོང་གི་ཆེད་དུ་བཀོད་པ་ལགས་སོ།། 17 ཁོང་ཉིད་ནི་དངོས་པོ་ཐམས་ཅད་མ་བཀོད་པའི་སྔོན་ལ་བཞུགས༌ཤིང༌། དངོས་པོ་ཐམས་ཅད་ཀྱང་ཁོང་ལ་བརྟེན་ནས་གནས༌པ་ཡིན། 18 ཡང་ཁོང་ནི་རང་ཉིད་ཀྱི་སྐུ་ལུས་ཡིན་པའི་ཆོས་ཚོགས་ཀྱི་དབུ་དང་། ཡང་ཁོང་ནི་ཐོག་མ་ཉིད་དང་། གཤིན་པོའི་ཁྲོད་ནས་སྔོན་དུ་འཁྲུངས་པ་ཡིན་ནོ༎ དེ་ནི་ཁོང་ཉིད་རྣམ་པ་ཀུན་ཏུ་མཆོག་གྱུར་ལགས་པའི་ཕྱིར་རོ།། 19 ཅིའི་ཕྱིར་ཞེ་ན། ཡབ་ཐུགས་དགྱེས་པ་ནི་འདི་ལྟ༌སྟེ། ཁོང་གིས་ཕུན་སུམ་ཚོགས་པ་ཐམས་ཅད་སྐྱབས་མགོན་ཡེ་ཤུའི་ཐུགས་རྒྱུད་དུ་གནས་པར་མཛད་པ༌དང༌། 20 སྐྱབས་མགོན་ཡེ་ཤུའི་སྐུ་ཁྲག་ཤིང་རྒྱ་གྲམ་གྱི་སྟེང་དུ་བཞུར་བ་ལ་བརྟེན་ནས་ཞི་བདེ་བསྐྲུན༌ཏེ། སྐྱབས་མགོན་ཡེ་ཤུ་བརྒྱུད་ནས་གནམ་ས་གང་ཁྱབ་ཏུ་ཡོད་པ་མཐའ་དག་ཁོང་དང་འདུམ་པར་མཛད་པའི་ཕྱིར༌རོ།།

21 དེ་སྔར་ཁྱོད་ཅག་ནི་དཀོན་མཆོག་དང་གཏན་དུ་བྲལ་ཞིང༌། ལས་ངན་པ་བྱས་ཏེ་སེམས་གཏིང་ནས་ཁོང་ཉིད་དགྲ་རུ་བཟུང༌མོད། 22 འོན་ཀྱང༌། ད་ལྟ་སྐྱབས་མགོན་ཡེ་ཤུའི་ཤ་ཁྲག་གི་སྐུ་ལུས་དང་ཁོང་ཉིད་སྐུ་གྲོངས་པ་བརྒྱུད་ནས། དཀོན་མཆོག་གིས་ཁྱོད་རྣམས་ཁོང་དང་བསྡུམས༌པའོ།། དེ་ནི་ཁྱོད་རྣམས་དམ་པ༌དང༌། སྐྱོན་གྱི་དྲི་མས་མ་གོས༌པ། སྐྱོན་བརྗོད་རྒྱུ་ཅི་ཡང་མེད་པར་ཁོང་གི་དྲུང་དུ་འདྲེན་པར་འགྱུར་བའི་ཕྱིར༌ཡིན། 23 གལ་ཏེ། ཁྱོད་རྣམས་ཀྱིས་དད་པ་ལ་སྙིང་རུས་བསྐྱེད་པ་དང་རྩ་བ་སྲ་ཞིང་བརྟན་པ༌དང༌། ཐེ་ཚོམ་མེད་པར་བརྟན་ཅིང་བརླིང་བ༌སྟེ། སྔར་ཐོས་མྱོང་བའི་འཕྲིན་བཟང་ལ་བཅངས་པའི་རེ་བ་དང་ཁ་འབྲལ་བར་མ་གྱུར༌ན། ཁྱོད་རྣམས་ཁོང་གི་དྲུང་དུ་འདྲེན་པར་འགྱུར་རོ།། འཕྲིན་བཟང་འདི་ནི་གནམ་འོག་གི་མི་ཐམས་ཅད་ལའང་བསྒྲགས་པར་མ༌ཟད། ཕོལ་ལོལ་ང་རང་ཡང་འཕྲིན་བཟང་འདིའི་ཞབས་ཕྱི་པར་བསྐོས་པ་ཡིན༌ནོ།།

ཕོལ་ལོལ་གྱིས་ཆོས་ཚོགས་ཀྱི་དོན་དུ་དཀའ་སྡུག་མྱོང༌བ།

24 ད་ལྟ་བདག་གིས་ཁྱོད་རྣམས་ཀྱི་ཆེད་དུ་དཀའ་སྡུག་མྱངས་ནའང་དགའ་སྣང་སྐྱེ་ཞིང༌། སྐྱབས་མགོན་མཱ་ཤི་ཀའི་སྐུ་ལུས་ཡིན་པའི་ཆོས་ཚོགས་ཀྱི་ཆེད༌དུ། ཁོང་གི་དཀའ་སྡུག་མི་འདང་བ་དེ་བདག་གི་ཤ་ཁྲག་གི་ཕུང་བོའི་སྟེང་ནས་རྫོགས་པར་བྱེད་དོ།། 25 དཀོན་མཆོག་གི་བཀའ་ཡོངས་སུ་བསྒྲག་པའི༌ཕྱིར། དཀོན་མཆོག་གིས་ཁྱོད་རྣམས་ཀྱི་ཆེད་དུ་བདག་ལ་གནང་བའི་ལས་འགན་བཞིན་ང་རང་ནི་ཆོས་ཚོགས་ཀྱི་ཞབས་ཕྱི་པར་བསྐོས༌པ་ཡིན། 26 བཀའ་དེ་ནི་བསྐལ་པ་ནས་བསྐལ་པ་དང༌། མི་རབས་ནས་མི་རབས་བར་དུ་སྦས་པའི་གསང་བ་ཡིན༌ཡང༌། ད་ལྟ་ཁོང་གི་དད་ལྡན་དམ་པ་རྣམས་ལ་མངོན་པར་མཛད། 27 དཀོན་མཆོག་གིས་གསང་བ་དེ་ནི་ཕྱི་ཕྱོགས་པ་རྣམས་ཀྱི་ཁྲོད་དུ་ཅི་འདྲའི་ཕུན་སུམ་ཚོགས་པའི་གཟི་བརྗིད་ཅིག་ཡིན་པ་དད་ལྡན་དམ་པ་རྣམས་ལ་ཤེས་སུ་འཇུག་པར་དགོངས་པ༌དང༌། གསང་བ་དེ་ནི་སྐྱབས་མགོན་མཱ་ཤི་ཀ་ཁོང་ཉིད་ཁྱོད་རྣམས་ཀྱི་ནང་དུ་བཞུགས༌ཤིང༌། གཟི་བརྗིད་དང་ལྡན་པར་འགྱུར་བའི་རེ་བའང་ཡིན་ནོ།། 28 སྐྱབས་མགོན་མཱ་ཤི་ཀའི་ནང་དུ་མི་རེ་རེ་ཕུལ་དུ་བྱུང་བ་ཡིན་པ་དཀོན་མཆོག་གི་དྲུང་དུ་འདྲེན་པའི༌ཕྱིར། ངེད་རྣམས་ཀྱིས་ཤེས་རབ་སྣ་ཚོགས་སྤྱད་ནས་མི་རེ་རེ་ལ་སྐུལ་སློང་དང་སློབ་སྟོན་གནང་སྟེ་སྐྱབས་མགོན་མཱ་ཤི་ཀ་སྒྲོག༌པ་དང་། 29 དོན་འདིའི་ཆེད་དུ་བདག་གིས་ཀྱང་ངལ་དུབ་མྱོང་ཞིང་རང་གི་སེམས་སུ་བཞུགས་པའི་སྐྱབས་མགོན་ཡེ་ཤུའི་ནུས་མཐུ་ཆེན་པོར་བརྟེན་ཏེ། སྟོབས་ཤུགས་ཡོད་རྒུ་བཏོན་ནས་བརྩོན་པའོ།།

ལེའུ་གཉིས༌པ།

ཕོལ་ལོལ་གྱིས་ཆོས་ཚོགས་ཀྱི་དོན་དུ་ཐུགས་ཁུར་གནང༌བ།

1 བདག་གིས་ཁྱོད་རྣམས་ལ་ཤེས་སུ་འཇུག་འདོད་པ་ནི། ཁྱོད་ཅག་དང་ལའོ་དི་ཀེ་ཡཱ་རུ་གནས་པའི་མི་རྣམས༌དང༌། བདག་དང་དངོས་སུ་ངོ་ཕྲད་མ་མྱོང་བ་རྣམས་ཀྱི་དོན༌དུ། བདག་གིས་ཅི་ལྟར་སྟོབས་ཤུགས་འདོན་པ༌དེ་ཡིན། 2 ཅིའི་ཕྱིར་ཞེ་ན། མི་དེ་རྣམས་ལ་སེམས་གསོ་ཐོབ༌ཅིང༌། བྱམས་པའི་དབང་གིས་ཕན་ཚུན་འབྲེལ་འདྲིས་བྱས༌ཏེ། ཤེས་རྟོགས་ཕུན་སུམ་ཚོགས་པའི་ཁྲོད་ནས་དད་སེམས་བརྟན་པོས་དཀོན་མཆོག་གི་གསང་བ་ནི་སྐྱབས་མགོན་མཱ་ཤི་ཀ་ཡིན་པ་ཤེས་ཐུབ་པར་འགྱུར་བའི་ཕྱིར༌རོ།། 3 ཤེས་རབ་དང་ཤེས་བྱའི་གཏེར་ཁ་ཐམས་ཅད་ནི་སྐྱབས་མགོན་མཱ་ཤི་ཀའི་ནང་དུ་སྦས་ཡོད། 4 བདག་གིས་འདི་ལྟར་སྨྲ་བ་ནི་མི་གཞན་གྱིས་ཁ་ཡག་ཚིག་གིས་ཁྱོད་རྣམས་འཁྲུལ་དུ་མི་འཇུག་པའི་ཕྱིར༌ཡིན། 5 བདག་གི་ལུས་པོ་ནི་ཁྱོད་ཅག་དང་ཁ་བྲལ༌ནའང༌། སེམས་ནི་ཁྱོད་ཅག་དང་མཉམ་དུ་གནས། ཁྱོད་རྣམས་ནི་བག་ཡོད་ཚུལ་དང་ལྡན༌ཞིང༌། སྐྱབས་མགོན་མཱ་ཤི་ཀ་ལ་དད་པའི་སེམས་ཀྱང་བརྟན་པོ་ཡིན་པ་ཤེས་པས་བདག་ནི་དགའ་ཞིང་སྤྲོ་བར་གྱུར༌ཏོ།།

དད་ལྡན་རྣམས་ཀྱི་མི་ཚེ་གསར་པའི༌སྐོར།

6 དེའི༌ཕྱིར། ཁྱོད་རྣམས་ཀྱིས་གཙོ་བོ་མཱ་ཤི་ཀ་ཡེ་ཤུ་དང་དུ་བླངས༌པས། ཁོང་ལ་བསྟུན་ནས་སྤྱད་པ་སྤྱོད་དགོས༌ཤིང༌། 7 ཁྱོད་ཅག་ལ་ཐོབ་པའི་བསླབ་བྱ་ལྟར། ཁྱོད་ཅག་ནི་ཁོང་གི་ནང་དུ་རྩ་བ་ཟབ་ཅིང་ཇེ་བརྟན་དུ་ཡོང་བ་དང༌། དད་སེམས་བརྟན་ཅིང་བརླིང༌བ། དྲིན་ཚོར་བའི་སེམས་ཀྱང་ལྷག་པར་འཕེལ་དགོས་སོ།། 8 སུ་ཞིག་གིས་མཚན་ཉིད་རིག་པ་དང་རྫུན་གཏམ་སྟོང་བར་བརྟེན་ནས་སྐྱབས་མགོན་མཱ་ཤི་ཀ་དང་མི་མཐུན༌པར། མིའི་རིགས་ཀྱི་སྲོལ་རྒྱུན་དང་འཇིག་རྟེན་གྱི་ཤེས་ཡོན་ཕྲན་བུ་དག་ལ་བརྟེན༌ན། ཁྱོད་རྣམས་བསླུ་ཉེན་ཆེ་བས་གཟབ་པར༌གྱིས། 9 ཅིའི་ཕྱིར་ཞེ་ན། དཀོན་མཆོག་གི་རང་བཞིན་ཕུན་སུམ་ཚོགས་པ་ཐམས་ཅད་ནི་གཟུགས་དང་ལྡན་པར་སྐྱབས་མགོན་མཱ་ཤི་ཀའི་ནང་དུ་བཞུགས་ཡོད་པ་དང་། 10 སྐྱབས་མགོན་མཱ་ཤི་ཀའི་ནང་དུ་ཁྱོད་རྣམས་ཀྱང་ཕུན་སུམ་ཚོགས་པར་མཛད་ཡོད་ཅིང༌། ཁོང་ནི་འཇིག་རྟེན་གྱི་སྲིད་འཛིན་མཁན་དང་དབང་འཛིན་མཁན་ཐམས་ཅད་ཀྱི་དབུ་ལགས་སོ།། 11 ཡང་ཁྱོད་ཅག་ནི་སྐྱབས་མགོན་མཱ་ཤི་ཀའི་ནང་དུ་མཚན་སྐྱི་གཅོད་པར་ཞུགས༌ཤིང༌། དེ་ནི་མི་ཡིས་ལག་པས་བྱས་པ་མ་ཡིན་པར། སྐྱབས་མགོན་མཱ་ཤི་ཀས་མཚན་སྐྱི་བཅད་པ་ཡིན་ཏེ། ཁྱོད་རྣམས་ལ་ཤ་གཟུགས་ཀྱི་འདོད་ཆགས་འདོར་དུ་བཅུག་པའོ།། 12 དེ་སྔར་ཁྱོད་རྣམས་ཁྲུས་གསོལ་ལ་ཞུགས་ནས་ཁོང་དང་མཉམ་དུ་དུར་ལ་སྦས་ཤིང་ཁོང་ཉིད་གྲོངས་པ་ནས་སླར་གསོན་པར་མཛད་མཁན་དཀོན་མཆོག་གི་མཐུ་སྟོབས་ལ་ཡིད་ཆེས༌བྱས་པས། ཁྱོད་རྣམས་ཀྱང་སྐྱབས་མགོན་མཱ་ཤི་ཀ་དང་ལྷན་དུ་སླར་གསོན་པ་ཡིན་ནོ།།

13 དེ་སྔར་ཁྱོད་རྣམས་ནི་སྡིག་པ་དང་མཚན་སྐྱི་མ་བཅད་པའི་ཤ་གཟུགས་ཀྱི་ཕུང་བོའི་ཁྲོད་དུ་ཤི་བའི་དུས་སུ། དཀོན་མཆོག་གིས་ཁྱོད་ཅག་གི་སྡིག་པ་ཐམས་ཅད་བསལ་ནས། ཁྱོད་ཅག་ནི་སྐྱབས་མགོན་མཱ་ཤི་ཀ་དང་ལྷན་དུ་སླར་གསོན༌པར་མཛད་པ་ཡིན་ནོ།། 14 ཡང་ཁྲིམས་ཡིག་ནང་དུ་བྲིས་པའི་བདག་ཅག་ལ་སྐྱོན་བརྗོད་པ་དང་བདག་ཅག་ལ་གནོད་པའི་དཔང་ཡིག་རྣམས་བླངས༌ཏེ། ཤིང་རྒྱ་གྲམ་གྱི་སྟེང་དུ་བརྡབས་ནས་མེད་པར་མཛད། 15 ཁོང་གིས་འཇིག་རྟེན་གྱི་སྲིད་འཛིན་མཁན་དང་དབང་འཛིན་མཁན་རྣམས་ལ་དབང་བསྒྱུར་བའི་དུས༌སུ། ཤིང་རྒྱ་གྲམ་གྱི་ནུས་མཐུ་ལ་བརྟེན༌ནས་དེ་དག་ལས་རྣམ་པར་རྒྱལ་བའི་དོན་ནི་མི་ཀུན་ལ་མངོན་པར་མཛད༌དོ།།

16 དེའི༌ཕྱིར། བཟའ་བཏུང༌དང༌། དུས༌ཆེན། ཚེས་གཅིག ངལ་གསོ་བའི་ཉིན་མོ་བཅས་གང་ཐད༌ནས། མི་གཞན་སུས་ཀྱང་ཁྱོད་ཅག་ལ་ཁ་ཚོན་གཅོད་མི་རུང་ངོ༌།། 17 དེ་དག་ནི་མ་འོངས་འབྱུང་འགྱུར་གྱི་དོན་རྣམས་ཀྱི་གྲིབ་གཟུགས་ཡིན༌ཡང༌། དོན་དམ་དུ་གཟུགས་པོ་ནི་སྐྱབས་མགོན་མཱ་ཤི་ཀ་ཡིན། 18 མི་སུ་ཞིག་ལའང་བསམ་བཞིན་ཁེངས་སྐྱུང་གི་ཟོལ་ལ་བརྟེན་པ་དང་ཕོ་ཉར་བསྙེན་བཀུར་བྱེད་པ་བརྒྱུད༌ནས། ཁྱོད་ཅག་གི་བྱ་དགའ་འཕྲོག་ཏུ་འཇུག་མི་རུང༌། མི་དེ་རྣམས་ཀྱིས་མཐོང་སྣང་ཙམ་ལ་བརྟེན་ནས། རང་མོས་གང་འདོད་ཀྱིས་དོན་མེད་ཀྱི་ང་རྒྱལ་ཆེ་རུ་འཛིན༌པ་ལས། 19 དབུ་དེ་ཉིད་ལ་མི་བརྟེན༌པ་རེད། དོན་དམ་དུ་སྐུ་ལུས་ཡོངས་ཀྱིས་ཁོང་ལ་བརྟེན༌ནས། རྒྱུས་པ་དང་རུས་ཚིགས་དག་གིས་འབྲེལ་མཐུད་སྒྲིག་སྦྱོར་བྱེད༌ཅིང༌། དཀོན་མཆོག་ལ་བརྟེན་ནས་རིམ་བཞིན་ཇེ་ཆེར་འགྱུར་བའོ།།

20 ཁྱོད་ཅག་ནི་སྐྱབས་མགོན་མཱ་ཤི་ཀ་དང་ལྷན་དུ་གྲོངས་ཟིན་ཅིང༌། འཇིག་རྟེན་གྱི་ཤེས་ཡོན་ཕྲན་བུ་དག་ལའང་ཁ་བྲལ་བས་ན། ད་དུང་འཇིག་རྟེན་དུ་འཚོ་བ་དང་མཚུངས༌པར། 21 འཁྱེར་མི་རུང་བ༌དང༌། བཟའ་མི་རུང༌བ། རེག་མི་རུང་བ་སོགས་ཀྱི་སྲུང་བྱ་དང་བསྟུན་པའི་རྒྱུ་མཚན་ཅི། 22 སྲུང་བྱ་དེ་དག་ནི་མི་ཡིས་བཀའ་བསྒོས་པ་དང་སློབ་སྟོན་བྱས་པ་ལྟར་ཡིན༌ལ། དངོས་པོ་དེ་དག་ཀྱང་བཀོལ་སྤྱོད་བྱེད་བཞིན་པའི་སྐབས་སུ་ཐམས་ཅད་འཇིག་པར་འགྱུར་རོ།། 23 སྲུང་བྱ་དེ་དག་གིས་མི་རྣམས་ལ་ཤེས་རབ་ལྡན་པའི་མིང་ཙམ༌དང༌། རང་འདོད་ཀྱིས་བསྙེན་བཀུར་བྱེད༌པ། ཁེངས་སྐྱུང་གི་ཟོལ་མངོན་པ། ལུས་ལ་དཀའ་ཐུབ་སྤྱོད་པ་བཅས་བྱེད་དུ་འཇུག༌པ་ཡིན། དོན་དམ་དུ་ཤ་གཟུགས་ཀྱི་འདོད་ཆགས་སྣ་ཚོགས་འགོག་པའི་ཐད་ལ་སྲུང་བྱ་དེ་དག་གིས་ཕན་ཅི་ཡང་མི་ཐོགས༌སོ།།

ལེའུ་གསུམ༌པ།

དད་ལྡན་རྣམས་ཇི་ལྟར་འཚོ་བའི་ཚད་གཞི།

1 དེའི་ཕྱིར་ཁྱོད་རྣམས་དངོས་གནས་སྐྱབས་མགོན་མཱ་ཤི་ཀ་དང་ལྷན་དུ་སླར་གསོན་པ་ཡིན༌ན། ནམ་མཁའི་ཞིང་ཁམས་ཀྱི་དོན་རྣམས་ལ་མུ་མཐུད་དུ་བརྩོན་པར༌གྱིས། སྐྱབས་མགོན་མཱ་ཤི་ཀ་ནི་གནས་དེ་རུ་དཀོན་མཆོག་གི་གཡས་ཕྱོགས་སུ་བཞུགས༌སོ།། 2 ཁྱོད་ཅག་གིས་འཇིག་རྟེན་གྱི་དོན་རྣམས་ལ་བསམ་བློ་མི་གཏོང༌བར། ནམ་མཁའི་ཞིང་ཁམས་ཀྱི་དོན་རྣམས་ལ་བསམ་བློ་གཏོང་དགོས། 3 རྒྱུ་མཚན་ནི་ཁྱོད་རྣམས་ཤི་ཟིན་པ་དང་རང་གི་ཚེ་སྲོག་སྐྱབས་མགོན་མཱ་ཤི་ཀ་དང་ལྷན་དུ་དཀོན་མཆོག་གི་ནང་དུ་སྦས་ཡོད་པས༌སོ།། 4 སྐྱབས་མགོན་མཱ་ཤི་ཀ་ནི་བདག་ཅག་གི་ཚེ་སྲོག་ཡིན༌ལ། ཁོང་ཉིད་ཕྱིར་མངོན་པའི་དུས༌སུ། ཁྱོད་རྣམས་ཀྱང་ཁོང་དང་ལྷན་ཅིག་གཟི་བརྗིད་ནང་དུ་མངོན་པར་འགྱུར༌རོ།།

5 དེའི༌ཕྱིར། ཁྱོད་རྣམས་ཀྱི་འཇིག་རྟེན་ཏུ་གཏོགས་པའི་ཡན་ལག་སྟེ། ལོག་གཡེམ༌དང༌། མི་ཚངས༌སྤྱོད། འདོད༌ཆགས། འདོད་ངན། བརྣབ་སེམས་སོགས་རྩ་བ་ནས་དོར༌ཅིག བརྣབ་སེམས་ནི་སྐུ་འདྲར་བརྟེན་པ་དང་མཚུངས་པའོ།། 6 དོན་དེ་དག་གི་དབང༌གིས། དཀོན་མཆོག་གི་བཀའ་ལ་མི་ཉན་པ་རྣམས་ལ་ཁོང་ཉིད་ཀྱི་ཐུགས་ཁྲོ་འཕོག་པར་འགྱུར༌ངེས་ཡིན། 7 དེ་སྔར་ཁྱོད་རྣམས་ཀྱང་དོན་དེ་དག་གི་ནང་དུ་འཚོ་བའི་སྐབས་སུ་དེ་ལྟར་བྱས་མྱོང༌མོད། 8 འོན་ཀྱང་ད་ལྟ་ཁྱོད་རྣམས་ཀྱིས་དོན་དེ་ཐམས་ཅད༌དང༌། གཞན་ཡང༌། ཞེ་སྡང༌དང༌། ཁོང༌ཁྲོ། གདུག༌རྩུབ། འཕྱ༌སྨོད། ངག་ནས་ཚིག་ངན་སྨྲ་བ་བཅས་རིང་དུ་དོར༌ཅིག 9 ཕན་ཚུན་ལ་རྫུན་སྨྲ་བར་མི༌བྱའོ།། རྒྱུ་མཚན་ནི་ཁྱོད་རྣམས་ཀྱིས་སྔར་གྱི་གཤིས་ཀ་རྙིང་པ་དང་དེའི་སྤྱོད་ངན་དོར་ཟིན་པས། 10 གཤིས་ཀ་གསར་པ་ནི་གྱོན་དགོས་ཤིང་། དེ་ནི་རང་ཉིད་སྐྲུན་མཁན་གྱི་སྣང་བརྙན་ལྟར། ཤེས་བྱའི་ཐད་ནས་རིམ་བཞིན་བསྐྱར་གསོ་མཛད་པ་ཡིན། 11 དོན་དེའི་ཐད་ནས་གྷི་རིག་པ་དང་ཡ་ཧུ་དཱ༌པ། མཚན་སྐྱི་བཅད་པའམ་མ་བཅད༌པ། མཐའ་འཁོབ་པ། སི་ཁེའུ་ཐེ་ཟི་པ། གཡོག་པོ། རང་དབང་ཅན་བཅས་ལ་ཁྱད་པར་ཅི་ཡང་མེད༌ཅིང༌། སྐྱབས་མགོན་མཱ་ཤི་ཀ་ནི་ཐམས་ཅད་ཀྱི་སྙིང་པོ་ཡིན་པ་དང་ཐམས་ཅད་ཀྱི་ནང་དུ་བཞུགས་སོ།།

12 དེའི༌ཕྱིར། ཁྱོད་རྣམས་ནི་དཀོན་མཆོག་གིས་བདམས་པའི་མི༌སྟེ། དམ་པ་དང་གཅེས་པར་འཛིན་པ་རྣམས་ཡིན་པས། སྙིང་རྗེ༌དང༌། བྱམས༌བརྩེ། ཁེངས༌སྐྱུང༌། ཞི༌དུལ། བཟོད་པ་བཅས་ཀྱི་སེམས་པ་གྱོན་དགོས༌ཤིང༌། 13 ཁྱོད་རྣམས་ལས་སུ་དང་སུ་ཞིག་གི་བར་དུ་འགལ་བ་ཡོད༌ན། གང་ལྟར་ཡང་ཕན་ཚུན་ལ་བཟོད་པ་དང་གུ་ཡངས་བྱེད་དགོས༌ཏེ། གཙོ་བོས་ཇི་ལྟར་ཁྱོད་རྣམས་ལ་དགོངས་དག་གནང་བ༌བཞིན། ཁྱོད་རྣམས་ཀྱིས་ཀྱང་དེ་ལྟར་མི་གཞན་ལ་གུ་ཡངས་གཏོང་དགོས། 14 དོན་དེ་ཐམས་ཅད་ལས༌གཞན། ཁྱོད་རྣམས་ཀྱིས་བྱམས་པ་གྱོན་དགོས༌ཏེ། བྱམས་པ་ནི་ཕན་ཚུན་མཐུན་པོ་ཡོང་བར་ཕུལ་དུ་བྱུང་བའི་སྦྲེལ་ཐག་ཡིན་ནོ།། 15 ཡང་ཁྱོད་རྣམས་ཀྱིས་སྐྱབས་མགོན་མཱ་ཤི་ཀའི་ཞི་བདེ་ནི་ཁྱོད་ཅག་གི་སེམས་ནང་དུ་དབང་སྒྱུར་མཁན་དུ་བྱ་དགོས། ཁྱོད་རྣམས་ཀྱང་དོན་དེའི་ཆེད་དུ་སྐུ་ལུས་གཅིག་གི་ནང་དུ་ཞལ་འབོད་གནང༌བ་ཡིན་ལ། ཁྱོད་ཅག་ལ་དྲིན་གཟོ་བའི་སེམས་དགོས་སོ།། 16 ཡང་ཁྱོད་རྣམས་ཀྱིས་སྐྱབས་མགོན་མཱ་ཤི་ཀའི་བཀའ་ནི་ཁྱོད་ཅག་གི་སེམས་ནང་དུ་གཏམས་པར་བཅུག༌སྟེ། ཤེས་རབ་སྣ་ཚོགས་ལ་བརྟེན་ནས་གསུང་མགུར༌དང༌། བསྟོད༌དབྱངས། མགུར་གླུ་བཅས་ཀྱི་ཚིག་དོན་བཀོལ་ནས་ཕན་ཚུན་ལ་སློབ་སྟོན་དང་སྐུལ་མ་གནང་བ་དང༌། བཀའ་དྲིན་དྲན་བཞིན་སེམས་གཏིང་ནས་དཀོན་མཆོག་ལ་བསྟོད་བསྔགས་བརྗོད་འོས་པ་ཡིན། 17 གཞན༌ཡང༌། གཏམ་སྨྲ་བའམ་དོན་གང་ཞིག་སྒྲུབ་ཀྱང་གཙོ་བོ་ཡེ་ཤུའི་མཚན་ལ་བརྟེན་ནས་བསྒྲུབ་དགོས་པ༌དང༌། ཁོང་ཉིད་བརྒྱུད་ནས་ཡབ་དཀོན་མཆོག་ལ་བཀའ་དྲིན་ཞུ་དགོས༌སོ།།

དད་ལྡན་པའི་ཁྱིམ་ཚང་གི་འགྲིག༌ལམ་སྐོར།

18 ཁྱོད་ཅག་ཆུང་མ་རྣམས་ཀྱིས་རང་རང་གི་ཁྱོ་ག་དང་བསྟུན་པར༌གྱིས། འདི་ནི་གཙོ་བོ་ལ་གཏོགས་པའི་མི་རྣམས་ལ་མཚོན་ན་འོས་ཤིང་འཚམ་པ་ཡིན། 19 ཁྱོད་ཅག་ཁྱོ་ག་རྣམས་ཀྱིས་རང་རང་གི་ཆུང་མར་བྱམས་ཤིང་གཅེས་དགོས་པ༌ལས། ཁོ་མོ་རྣམས་སྡུག་ལ་སྦྱར་མི་རུང༌ངོ་།། 20 ཁྱོད་ཅག་བུ་ཕྲུག་རྣམས་ཀྱིས་སྒོ་ཀུན་ནས་ཕ་མའི་ངག་ལ་མཉན་དགོས༌ཏེ། འདི་ལྟར་བྱས་ན་གཙོ་བོ་ཐུགས་མཉེས་པའི་ཕྱིར༌ཡིན། 21 ཁྱོད་ཅག་ཕ་ཡིན་པ་རྣམས་ཀྱིས་རང་གི་བུ་ཕྲུག་ལ་ཁོང་ཁྲོ་སློང་བར་མི་བྱ༌སྟེ། དེ་ལྟར་བྱས་ན་བུ་ཕྲུག་དག་གི་སེམས་ཕམ་པར་འགྱུར༌རོ།།

22 ཁྱོད་ཅག་གཡོག་པོ་རྣམས་ཀྱིས་སྒོ་ཀུན་ནས་རང་གི་ལུས་ཕུང་གི་བདག་པོ་དེའི་ངག་ལ་མཉན་དགོས་པ༌དང༌། བདག་པོ་ལ་ངོ་སོ་བྱེད་པ་ལྟར་མིག་མདུན་ཁོ་ནར་ཁ་ལེན་ཚིག་བརྩི་མི་བྱེད༌པར། གཙོ་བོ་ལ་གུས་ཤིང་འཇིགས་པ་བཞིན༌དུ་ལྷག་བསམ་རྣམ་དག་གིས་བརྩི་བཀུར་བྱ་དགོས། 23 ཁྱོད་རྣམས་ཀྱིས་དོན་གང་ཞིག་སྒྲུབ་ཀྱང་ལྷག་བསམ་རྣམ་དག་གིས་བསྒྲུབ་དགོས༌ཤིང༌། དེ་ནི་མི་གཞན་གྱི་ཆེད་དུ་མ་ཡིན་པར་གཙོ་བོའི་ཆེད་དུ་སྒྲུབ་པ་བཞིན་ཡིན་དགོས། 24 ཅིའི་ཕྱིར་ཞེ་ན། གཙོ་བོ་ནས་བགོ་སྐལ་གྱི་བྱ་དགའ་ཁྱོད་ཅག་ལ་འཐོབ་ངེས་པ་ཁྱོད་རྣམས་ཀྱིས་ཀྱང་ཤེས་པའི་ཕྱིར༌ཡིན། ཁྱོད་རྣམས་ཀྱིས་བསྙེན་བཀུར་བྱེད་པ་ནི་གཙོ་བོ་མཱ་ཤི་ཀ་ལགས་སོ།། 25 ངན་པ་བྱེད་མཁན་ལ་ངན་པ་བྱས་པའི་འབྲས་བུ་འཐོབ་པར་འགྱུར༌ཞིང༌། དཀོན་མཆོག་ལ་ཕྱོགས་རིས་ཅི་ཡང་མེད་དོ།།

ལེའུ་བཞི༌པ།

དད་ལྡན་རྣམས་ལ་གདམས༌པ།

1 ཁྱོད་ཅག་བདག་པོ་རྣམས་ཀྱིས་རང་རང་གི་གཡོག་པོ་རྣམས་དྲང་གཞག་དང་འདྲ་མཉམ་གྱི་ངང་ནས་སྐྱོང་དགོས། ཅིའི་ཕྱིར་ཞེ་ན། ཁྱོད་ཅག་གིས་རང་རང་ལའང་ནམ་མཁའི་ཞིང་ཁམས་སུ་བདག་པོ་ཞིག་ཡོད་པ་ཤེས་པའི་ཕྱིར༌རོ།།

2 ཁྱོད་རྣམས་ཀྱིས་གཟབ་གཟབ་ངང་བཀའ་དྲིན་དྲན་བཞིན་དཀོན་མཆོག་ལ་གསོལ་བ་འདེབས་པར་བརྩོན་པར་གྱིས། 3 ངེད་རྣམས་ཀྱི་ཆེད་དུའང་གསོལ་བ་འདེབས་དགོས༌ཤིང༌། སྐྱབས་མགོན་མཱ་ཤི་ཀའི་གསང་བ་དེ་ཉིད་འཆད་པའི༌ཕྱིར། དཀོན་མཆོག་གིས་ངེད་ཅག་ལ་བཀའ་སྒྲོག་པའི་སྒོ་ཕྱེ་བར་གསོལ་བ་འདེབས་པར་གྱིས། དོན་དེའི་ཕྱིར་ང་རང་བཙོན་དུ་སྦྱར༌བའོ།། 4 ཡང་བདག་གིས་བརྗོད་དགོས་པ་བཞིན་གསང་བ་འདི་གསལ་པོར་འཆད་ཐུབ་པའི་ཞུ་བ་ཕུལ༌ཞིག 5 ཡང་ཁྱོད་རྣམས་ཀྱིས་ཆུ་ཚོད་དམ་འཛིན་དང་བློ་གྲོས་ལྡན་པའི་སྒོ་ནས་ཕྱི་ཕྱོགས་པ་རྣམས་ལ་འབྲེལ་འདྲིས་བྱེད་དགོས། 6 ཁྱོད་ཅག་གི་ངག་གི་སྦྱོར་བ་ནི་སྙན་ཞིང་ལན་ཚྭ་བཏབ་པ་ལྟ་བུ་ཡིན་དགོས། དེ་ནས་མི་རེ་རེར་ཇི་ལྟར་ལན་འདེབས་དགོས་པ་ཤེས་པར་འགྱུར༌རོ།།

མཇུག་མཐའི་འཚམས༌ཞུ།

7 སྙིང་ནས་བརྩེ་བའི་སྤུན་ཟླ་ཐི་ཀེ་ཀུ་ཡིས་བདག་གི་གནས་ཚུལ་ཐམས་ཅད་ཁྱོད་རྣམས་ལ་སྨྲ་བར་འགྱུར་རོ།། ཁོ་རང་ནི་བློ་སེམས་དཀར་བའི་ཞབས་ཕྱི་པ་ཞིག༌དང༌། བདག་དང་མཉམ་དུ་གཙོ་བོའི་ཞབས་ཏོག་པ་ཞིག་ཀྱང་ཡིན། 8 ཁྱོད་རྣམས་ལ་ངེད་ཅག་གི་གནས་ཚུལ་ཤེས་སུ་འཇུག་པ་དང༌། ཁོས་ཁྱོད་ཅག་ལ་སེམས་གསོ་བྱེད་པའི༌ཕྱིར། བདག་གིས་ཁོ་རང་ཁྱོད་རྣམས་ཀྱི་གམ་དུ་ཆེད་མངགས་བྱས་པ་ཡིན། 9 ཡང་སྙིང་ནས་བརྩེ་ཞིང་བློ་སེམས་དཀར་བའི་སྤུན་ཟླ་ཨོ་ནེ་སི་མུ་ཡང་ཐི་ཀེ་ཀུ་དང་མཉམ་དུ་མངགས༌ཤིང༌། ཁོ་རང་ཡང་ཁྱོད་ཅག་གི་ཡུལ་དེ་གའི་མི་ཡིན༌ཞིང༌། ཁོ་གཉིས་ཀྱིས་ཡུལ་འདི་གའི་གནས་ཚུལ་ཐམས་ཅད་ཁྱོད་རྣམས་ལ་སྨྲ་བར་འགྱུར༌རོ།།

10 བདག་དང་མཉམ་དུ་ཡོད་པའི་བཙོན་གྲོགས་ཨ་རི་སྟར་ཀུ་དང༌། པཱར་ན་པཱའི་ཚ་བོ་མཱར་ཀུ་གཉིས་ཀྱིས་ཀྱང་ཁྱོད་རྣམས་ལ་འཚམས་འདྲི༌ཞུའོ།། མཱར་ཀུ་ཞེས་བྱ་བ་གླེང༌ན། འདིའི་སྐོར་གྱི་བཀའ་ནི་སྔར་ནས་ཁྱོད་ཅག་ལ་ཐོབ༌ཅིང༌། མཱར་ཀུ་ཁོ་རང་ཁྱོད་ཅག་གི་ཡུལ་དེར་སླེབས༌ན། ཁྱོད་ཅག་གིས་ཁོ་རང་ལ་བསུ་བ་བྱེད་དགོས། 11 མིང་གཞན་ལ་ཡུས་ཐོ་ཟེར་བའི་ཡེ་ཤུ་ཡིས་ཀྱང་ཁྱོད་ཅག་ལ་འཚམས་འདྲི༌ཞུའོ།། མཚན་སྐྱི་བཅད་པའི་དད་ལྡན་རྣམས་ཀྱི་ཁྲོད་ན་མི་འདི་གསུམ་པོ་ནི་དཀོན་མཆོག་གི་རྒྱལ་སྲིད་ཀྱི་དོན་དུ། བདག་དང་མཉམ་དུ་ཆོས་སྤེལ་མཁན་ཁོ་ན་ཡིན་ལ། བདག་ལ་སེམས་གསོ་བྱེད་མཁན་ཡང་ཡིན། 12 ཁྱོད་ཅག་གི་ཡུལ་མི་སྟེ་མཱ་ཤི་ཀ་ཡེ་ཤུའི་ཞབས་ཕྱི་པ་ཨེ་པབ་རཱ་བྱ་བས་ཀྱང་ཁྱོད་རྣམས་ལ་འཚམས་འདྲི༌ཞུའོ།། ཁོས་རྟག་ཏུ་ཁྱོད་རྣམས་ཀྱི་ཕྱིར་ནན་ཏན་གྱིས་འདི་ལྟར་གསོལ་བ་བཏབ་པ་སྟེ། དཀོན་མཆོག་གི་ཐུགས་དགོངས་ཡོངས་སུ་ཁྱོད་རྣམས་ཆ་ཚང་བ་དང༌། བློ་གདེང་དང་བཅས་ཚུགས་ཐུབ་པ་དེའོ།། 13 ཨེ་པབ་རཱ་ཡིས་ཁྱོད་ཅག༌དང༌། ཡང་ལའོ་དི་ཀེ་ཡཱ་དང་ཧི་རཱ་པོ་ལི་རུ་གནས་པའི་སྤུན་ཟླ་རྣམས་ཀྱི་དོན་དུ་འབད་པ་ཆེན་པོ་བྱེད་ཅིང་། བདག་གིས་ཀྱང་དོན་འདིར་བདེན་དཔང་བྱེད་ནུས༌པ་ཡིན། 14 སྙིང་ནས་བརྩེ་བའི་སྨན་པ་ལོ་ཀུ་དང་ཏི་མཱ་གཉིས་ཀྱིས་ཀྱང་ཁྱོད་ཅག་ལ་འཚམས་འདྲི༌ཞུའོ།། 15 ལའོ་དི་ཀེ་ཡཱ་རུ་ཡོད་པའི་སྤུན་ཟླ་རྣམས༌དང༌། ནིམ་ཕཱ་དང་ཁོ་མོའི་ཁྱིམ་དུ་འདུས་པའི་ཆོས་ཚོགས་བཅས་ལའང་འཚམས་འདྲི་ཞུ་བར༌བྱའོ།། 16 ཁྱོད་ཅག་གི་ཁྲོད་ནས་འཕྲིན་ཡིག་འདི་བཀླགས་ཚར༌རྗེས། ལའོ་དི་ཀེ་ཡཱ་རུ་ཡོད་པའི་ཆོས་ཚོགས་ལ་སྤྲད་ནས་ཁོ་རྣམས་ལའང་ཀློག་ཏུ་འཇུག་དགོས༌ཤིང༌། ཁྱོད་རྣམས་ཀྱིས་ཀྱང་ལའོ་དི་ཀེ་ཡཱ་ནས་བསྐུར་ཡོང་བའི་འཕྲིན་ཡིག་བཀླག་དགོས། 17 ཁྱོད་རྣམས་ཀྱིས་ཨར་ཀི་པུ་ལ། གཙོ་བོས་ཁྱོད་ལ་གནང་བའི་ལས་འགན་དེ་ནན་ཏན་གྱིས་བསྒྲུབ་དགོས་ཞེས་སྨྲ་བར༌མཛོད།

18 ཕོལ་ལོལ་བདག་གིས་ཁྱོད་རྣམས་ལ་འཚམས་འདྲི་ཞུ་བ་འདི་ནི་དངོས་སུ་བྲིས་པ་ཡིན། ཁྱོད་རྣམས་ཀྱིས་ང་རང་བཙོན་དུ་ཡོད་པ་དྲན་པར༌གྱིས། མཇུག་མཐར་ཐུགས་རྗེ་ནི་རྟག་ཏུ་ཁྱོད་ཅག་དང་མཉམ་དུ་གནས་པར༌སྨོན།། །།

* ལེའུ་དང༌པོ།:15 འཇིག་རྟེན་དུ་བཀོད་པའི་དངོས་པོ་ཐམས་ཅད་ཀྱི་སྔོན་ལ་འཁྲུངས་ཡོད་པའོ་ཞེས་པ་ནི་གཅེས་པའི་སྲས་ཏེ་སྐྱབས་མགོན་ཡེ་ཤུ་ནི་འཇིག་རྟེན་གྱི་དངོས་པོ་ཐམས་ཅད་ལས་བླ་ན་འཕགས་ཞེས་པའི་དོན་ཡིན།

ཐེ་སཱ་ལོ་ནེ་ཀེ་པ་དང་པོ།

1

2

3

4

5

༄༅། །ཐེ་སཱ་ལོ་ནེ་ཀེ་པ་རྣམས་ལ་སྤྲིངས་པའི་འཕྲིན་ཡིག་དང་པོ།

ཐེ་སཱ་ལོ་ནེ་ཀེ་པ་རྣམས་ལ་སྤྲིངས་པའི་འཕྲིན་ཡིག་དང་པོའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཕོལ་ལོལ་ཐེངས་གཉིས་པར་ཆོས་སྤེལ་དུ་ཕྱིན་པའི་སྐབས་སུ་ཐེ་སཱ་ལོ་ནེ་ཀེ་གྲོང་ཁྱེར་དུ་ཆོས་ཚོགས་ཚུགས་པ་རེད། ཁོང་གིས་ཐེ་སཱ་ལོ་ནེ་ཀེ་གྲོང་ཁྱེར་དུ་བདུན་ཕྲག་གསུམ་གྱི་རིང་ལ་ཆོས་འཆད་ནས་བཞུགས་སྐབས་སུ། ཡ་ཧུ་དཱ་པ་རྣམས་ཀྱིས་ཁོང་ལ་འགོག་རྒོལ་བྱས་པས་ཁོང་ཡུལ་དེ་ནས་གློ་བུར་གྱེས་དགོས་པ་བྱུང་སོང་། སྐབས་དེར་དད་ལྡན་རྣམས་ལ་ཕྱི་རོལ་པའི་ཆོས་ལུགས་ལས་བཙན་གནོན་ཐེབས་པ་དང་རྒྱབ་སྐྱོར་བྱེད་མཁན་མེད་པར་གྱུར། དེ་བས་ཕོལ་ལོལ་གྱིས་དེ་རྣམས་ཀྱི་དད་སེམས་སྲ་བརྟན་དུ་གཏོང་བ་དང་། བློ་སྟོབས་འཕེལ་བའི་ཆེད་དུ་འཕྲིན་ཡིག་འདི་བྲིས་པ་རེད།

ཡི་གེར་འགོད་མཁན་དང་འགོད་དུས།

ཕྱི་ནང་གཉིས་ཀྱི་རྒྱུ་མཚན་གང་ནས་བལྟས་ཀྱང་ཐེ་སཱ་ལོ་ནེ་ཀེ་པའི་འཕྲིན་ཡིག་འདི་ཡི་གེར་འགོད་མཁན་ནི་ཕོལ་ལོལ་ཡིན་ལ། དེའི་ལོ་ཚིགས་ནི་སྤྱི་ལོ་51ལོའི་ཡས་མས་ཡིན་པ་དང་། ག་ལད་ཡཱ་པའི་འཕྲིན་ཡིག་ནི་སྤྱི་ལོ་48ལོ་ནས་49ལོའི་བར་དུ་བྱུང་བའི་ལོ་ཚུགས་དེ་ཁས་མ་བླངས་ན། ཐེ་སཱ་ལོ་ནེ་ཀེ་པའི་འཕྲིག་ཡིག་དང་པོ་འདི་ནི་ཕོལ་ལོལ་གྱིས་བྲིས་པའི་འཕྲིན་ཡིག་ཆེས་སྔ་མ་ཡིན་པར་བརྗོད།

བརྗོད་སྙིང་དང་གསུང་འཕྲིན།

འཕྲིན་ཡིག་འདི་ལ་བརྗོད་བྱ་སྣ་ཚོགས་ཡོད་ནའང་། ཐེ་སཱ་ལོ་ནེ་ཀེ་པའི་འཕྲིན་ཡིག་དང་པོ་དང་གཉིས་པ་གང་ཡིན་རུང་དུས་ཀྱི་མཐའ་མའི་སྐོར་གྱི་བརྗོད་གཞི་འབུར་དུ་བཏོད་ཡོད། ཐེ་སཱ་ལོ་ནེ་ཀེ་པ་དང་པོའི་ལེའུ་རེ་རེའི་མཐའ་མར་སྐྱབས་མགོན་ཡེ་ཤུ་ཐེངས་གཉིས་པར་འབྱོན་པའི་སྐོར་གསུངས་ཡོད་པ་དང་། ལྷག་པར་དུ་ལེའུ་བཞི་པ་རུ་དུས་ཀྱི་མཐའ་མའི་སྐོར་ནན་གྱིས་གསུངས་ཡོད། དེ་ལྟར་ཁོང་ཉིད་ཡང་བསྐྱར་འབྱོན་པའི་གནས་ཚུལ་དེ་འཕྲིན་ཡིག་ཡོངས་སུ་ཁྱབ་པས། སྐྱབས་མགོན་ཡེ་ཤུ་ཡང་བསྐྱར་འབྱོན་པ་ནི་འཕྲིན་ཡིག་འདིའི་བརྗོད་བྱའི་སྙིང་པོ་ཡིན།

འཆར་ཟིན།

1. ཁམས་འདྲི་དང་བཀའ་དྲིན་ཞུ་བ། ༼1:1-10༽

2. ཕོལ་ལོལ་དད་ལྡན་རྣམས་ལ་འཕྲད་འདོད་ཀྱང་ཁོང་ཉིད་སླར་ཡང་ཕེབས་མ་ཐུབ་པའི་སྐོར། ༼2:1-3:13༽

3. སྐུལ་མ་གཏོང་བ། ༼4:1-5:22༽

ཀ དཀོན་མཆོག་ཐུགས་དགྱེས་པའི་ཆེད་དུ་སྲོག་འཚོ་བ། ༼4:1-12༽

ཁ། སྐྱབས་མགོན་ཡེ་ཤུ་ཕྱིར་འཇིག་རྟེན་ཏུ་ཕེབས་ངེས་པའི་སྐོར། ༼4:13-5:11༽

ག ཕན་ཚུན་འགྲིག་མཐུན་ཡོང་དགོས་པའི་སྐུལ་སློང་། ༼5:12-22༽

4. མཇུག་མཐའི་གདམས་པ། ༼5:23-28༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་ཕོལ་ལོལ་བདག་དང་སིལ་ཝ་ནཱ། ཐི་མོ་ཐེ་བཅས་ནས་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀའི་ནང་དུ་ཡོད་པའི་ཐེ་སཱ་ལོ་ནེ་ཀེ་པ་རྣམས་ཀྱི་ཆོས་ཚོགས་ལ་འཕྲིན་ཡིག་སྤྲིངས་པ་འདི་ལྟ༌སྟེ། ཐུགས་རྗེ་དང་ཞི་བདེ་ཁྱོད་རྣམས་ལ་གནང་བར༌སྨོན།

དཀོན་མཆོག་ལ་བཀའ་དྲིན་ཞུ༌བ།

2 ངེད་ཅག་གིས་ཁྱོད་རྣམས་ཐམས་ཅད་ཀྱི་ཆེད༌དུ། རྟག་ཏུ་དཀོན་མཆོག་ལ་བཀའ་དྲིན་ཞུས༌ཤིང༌། གསོལ་བ་འདེབས་པའི་དུས་སུའང་ཁྱོད་རྣམས་གླེང་བ༌དང༌། 3 བདག་ཅག་གི་ཡབ་དཀོན་མཆོག་གི་དྲུང་དུ་ཁྱོད་རྣམས་ཀྱིས་དད་སེམས་ལ་བརྟེན་ནས་བྱས་པའི་ལས༌དང༌། བྱམས་པ་ལ་བརྟེན་ནས་མྱངས་པའི་ངལ་དུབ། བདག་ཅག་གི་གཙོ་བོ་ཡེ་ཤུ་མཱ་ཤི་ཀ་ཁོང་ཉིད་ལ་རེ་སྨོན་བྱེད་པར་བརྟེན་ནས་བཅངས་པའི་བཟོད་བསྲན་བཅས་རྒྱུན་ཆད་མེད་པར་དྲན༌ཏོ།།

4 དཀོན་མཆོག་གིས་གཅེས་སུ་འཛིན་པའི་སྤུན་ཟླ༌རྣམས། ངེད་ཅག་གིས་ཁྱོད་རྣམས་ནི་ཁོང་གིས་བདམས་པ་ཡིན་པ་ཤེས་སོ།། 5 རྒྱུ་མཚན་ནི་དེ་སྔར་ངེད་རྣམས་ཀྱིས་ཁྱོད་ཅག་ལ་འཕྲིན་བཟང་བསྒྲགས་པ་ནི་གཏམ་ཁོ་ནར་རག་ལས་པ་མ་ཡིན༌པར། དབང་དང་དམ་པའི་ཐུགས༌ཉིད། དད་སེམས་ཆེན་པོ་བཅས་ལའང་རག་ལས་པའི་ཕྱིར༌རོ།། དེ་ནི་ངེད་རྣམས་ཀྱིས་ཁྱོད་ཅག་གི་དོན་དུ་ཅི་ལྟར་བྱས་པ་ཁྱོད་རྣམས་ཀྱིས་ཀྱང་ཤེས་གསལ་ལྟར་ཡིན་ནོ།། 6 གཞན༌ཡང༌། དཀའ་སྡུག་ཆེན་པོའི་ཁྲོད་དུ་ཁྱོད་རྣམས་ལ་དམ་པའི་ཐུགས་ཉིད་ཀྱིས་གནང་བའི་དགའ་སྤྲོ་ཐོབ་པ༌དང༌། འཕྲིན་བཟང་དང་དུ་བླངས་ནས་ངེད་ཅག་དང་གཙོ་བོ་ལ་ལད་མོ་བྱས༌ཤིང༌། 7 ཐ་ན་ཁྱོད་རྣམས་མ་ཀེ་དོན་ཡཱ་དང་ཨ་ཀ་ཡཱ་ཡུལ་གྱི་དད་ལྡན་ཐམས་ཅད་ཀྱི་མིག་དཔེ་རུ་གྱུར་པའོ།། 8 ཅིའི་ཕྱིར་ཞེ་ན། གཙོ་བོའི་བཀའ་ནི་ཁྱོད་ཅག་གི་ཁྲོད་ནས་མ་ཀེ་དོན་ཡཱ་དང་ཨ་ཀ་ཡཱ་ཡུལ་དུ་བསྒྲགས་པར་མ༌ཟད། ཁྱོད་རྣམས་ཀྱིས་དཀོན་མཆོག་ལ་དད་པ་བྱས་པའི་གཏམ་དེའང་ཡུལ་ཐམས་ཅད་ལ་ཁྱབ་འདུག་པས་ངེད་རྣམས་ཀྱིས་ཅི་ཡང་སྨྲ་མི་དགོས་པའི་ཕྱིར༌ཏེ། 9 ཁོ་རྣམས་ཀྱིས་ཀྱང་ཁྱོད་ཅག་གིས་ངེད་རྣམས་ལ་ཇི་ལྟར་བསུ་བ་བྱས་པ༌དང༌། ཁྱོད་ཅག་གིས་བདེན་ཞིང་གསོན་པོར་བཞུགས་པའི་དཀོན་མཆོག་ལ་ཞབས་ཕྱི་བསྒྲུབ་པའི་ཆེད༌དུ། ཇི་ལྟར་ལྷ་སྐུ་སྤངས་ནས་དཀོན་མཆོག་གི་ཕྱོགས་སུ་འཁོར་བ༌དང༌། 10 ཁྱོད་ཅག་གིས་ཀྱང་ཁོང་གི་སྲས་དེ་ཉིད་ནམ་མཁའི་ཞིང་ཁམས་ནས་འབྱོན་པར་སྒུག་པ་ཡིན་སྨྲས་པའི་ཕྱིར༌རོ།། དེ་ནི་དཀོན་མཆོག་གིས་རང་ཉིད་ཀྱི་སྲས་གྲོངས་པ་ནས་སླར་གསོན་པར་མཛད༌ཅིང༌། བདག་ཅག་མ་འོངས་པའི་ཐུགས་ཁྲོ་ལས་སྐྱོབ་པར་འགྱུར་བའི་སྐྱབས་མགོན་ཡེ་ཤུ་ཁོང་ཉིད་ཡིན༌ནོ།།

ལེའུ་གཉིས༌པ།

ཕོལ་ལོལ་གྱིས་དད་ལྡན་རྣམས་གཅེས་པར་བཟུང་བ།

1 སྤུན་ཟླ༌རྣམས། ངེད་རྣམས་དེ་སྔར་ཁྱོད་ཅག་གི་གམ་དུ་ཕྱིན་པ་ནི་སྙིང་པོ་མེད་པ་ཞིག་མིན་པ་ཁྱོད་རྣམས་ཀྱིས་ཤེས་སོ།། 2 སྔོན་ཆད་ཕི་ལིབ་པི་རུ་ངེད་ཅག་ལ་གནོད་འཚེ་དང་བརྙས་བཅོས་ཐེབས་པའང་ཁྱོད་ཅག་གིས་ཤེས༌པ་ཡིན། འོན༌ཀྱང༌། ངེད་རྣམས་ཀྱིས་བདག་ཅག་གི་དཀོན་མཆོག་ལ་བརྟེན་ནས་སྙིང་སྟོབས་བསྐྱེད༌ཅིང༌། འཁྲུག་རྩོད་ཆེན་པོའི་ཁྲོད་ནས་དཀོན་མཆོག་གི་འཕྲིན་བཟང་ཁྱོད་རྣམས་ལ་བསྒྲགས་མྱོང༌བས། 3 ངེད་ཅག་གི་སྐུལ་སློང་ནི་ནོར་འཁྲུལ་ཅན༌དང༌། མི་གཙང༌བ། གཡོ་སྒྱུ་བཅས་ལས་བྱུང་བ་མ་ཡིན༌པར། 4 དཀོན་མཆོག་གིས་ངེད་རྣམས་ལ་བརྟགས་ཤིང་གཟིགས་ཏེ་འཕྲིན་བཟང་བཅོལ་བ༌བཞིན། ངེད་རྣམས་ཀྱིས་ཀྱང་དེ་ལྟར་སྒྲོག༌ཅིང་། དེ་ནི་མི་རྣམས་དགའ་བར་བྱེད་པའི་ཕྱིར་མ་ཡིན༌པར། ངེད་ཅག་གི་སེམས་ལ་བརྟག་མཁན་དཀོན་མཆོག་ཁོང་ཉིད་ཐུགས་དགྱེས་པའི་ཕྱིར༌ཡིན་ནོ།། 5 རྒྱུ་མཚན་ནི་ངེད་ཅག་གིས་ནམ་ཡང་ངོ་དགའི་གཏམ་སྨྲས་མ་མྱོང་བ་ནི་ཁྱོད་རྣམས་ཀྱིས་ཤེས་པ༌དང༌། ཧམ་པའི་ཐབས་ཀྱང་མ་སྤྱད་པར་དཀོན་མཆོག་གིས་བདེན་དཔང་མཛད་དོ།། 6 ངེད་ཅག་ནི་སྐྱབས་མགོན་མཱ་ཤི་ཀའི་སྐུ་ཚབ་པ་ཡིན་པས་ཁྱོད་རྣམས་ལས་བརྩི་བཀུར་འཐོབ་འོས་ནའང༌། ཁྱོད་ཅག་གམ་མི་གཞན་སུ་ལས་ཀྱང་བཀུར་སྟི་བཙལ་མ་མྱོང༌ལ། 7 མ་ཡིས་རང་གི་བུ་ཕྲུག་སྐྱོང་བ་ལྟར་ཁྱོད་རྣམས་ཀྱི་ཁྲོད་དུ་ངེད་ཅག་ཞི་ཞིང་དུལ་བར་གནས་ཏེ། 8 ངེད་ཅག་གིས་ཁྱོད་རྣམས་ལ་དེ་ལྟར་གཅེས༌ཤིང༌། དཀོན་མཆོག་གི་འཕྲིན་བཟང་ཡང་ཁྱོད་ཅག་ལ་གནང་བ༌དང༌། ཁྱོད་རྣམས་ལ་ཤིན་ཏུ་བརྩེ་བའི༌ཕྱིར། ཐ་ན་རང་ཉིད་ཀྱི་ཚེ་སྲོག་ཀྱང་ཁྱོད་རྣམས་ལ་སྦྱིན་བསམས༌སོ།། 9 སྤུན་ཟླ༌རྣམས། ཁྱོད་ཅག་སུ་ལའང་འོ་བརྒྱལ་མི་བཟོ་བའི༌ཕྱིར། ཁྱོད་ཅག་ལ་དཀོན་མཆོག་གི་འཕྲིན་བཟང་བསྒྲགས་པའི་དུས༌སུ། ངེད་རྣམས་ཀྱིས་འབད་བརྩོན་བྱས་ཤིང་དཀའ་སྡུག་མྱངས༌པ་དང་། ཉིན་མཚན་མེད་པར་ལས་ཀ་བསྒྲུབས་པ་བཅས་ནི་ཁྱོད་རྣམས་ཀྱི་སེམས་སུ་བཟུང་ཡོད༌དོ།།

10 ཁྱོད་ཅག་དད་ལྡན་རྣམས་ཀྱི་དྲུང་དུ་ངེད་ཅག་གི་སྤྱོད་ལམ་ནི་ཅི་འདྲའི་རྣམ་པར་དག༌པ་དང༌། གཞུང་དྲང༌། སྐྱོན་བརྗོད་རྒྱུ་མེད་པ་ཞིག་ཡིན་པར་ཁྱོད་ཅག་གིས་བདེན་དཔང་བྱས་ཆོག་ལ། དཀོན་མཆོག་གིས་ཀྱང་བདེན་དཔང་མཛད་ཆོག་གོ། 11 ཡང་ཕ་ཡིས་རང་གི་བུ་ཕྲུག་ལ་ཅི་ལྟར་བྱེད་པ༌བཞིན། ངེད་ཅག་གིས་ཇི་ལྟར་ཁྱོད་རྣམས་ལ་སྐུལ་སློང་དང་སེམས་གསོ་བྱས༌པ། ཁྱོད་ཅག་མི་རེ་རེར་ཇི་ལྟར་གདམས་པའང་ཁྱོད་རྣམས་ཀྱིས་ཤེས་སོ།། 12 དེ་ནི་ཁྱོད་ཅག་གི་སྤྱོད་ལམ་ནི་དཀོན་མཆོག་དང་མཐུན་འོས་པའི་ཕྱིར༌ཡིན། དཀོན་མཆོག་ནི་ཁྱོད་རྣམས་ཁོང་གི་རྒྱལ་སྲིད་དུ་ཞུགས་པ་དང་ཁོང་གི་གཟི་བརྗིད་འཐོབ་པར་ཞལ་འབོད་གནང་མཁན་ལགས༌སོ།།

13 དེའི༌ཕྱིར། ངེད་རྣམས་ཀྱིས་བསྒྲགས་པའི་དཀོན་མཆོག་གི་བཀའ་ནི་ཁྱོད་ཅག་གིས་ཐོས་ཤིང་དང་དུ་བླངས༌པས། ངེད་ཅག་གིས་ཀྱང་རྒྱུན་ཆད་མེད་པར་དཀོན་མཆོག་ལ་བཀའ་དྲིན་ཞུ་བ་དང་། ཁྱོད་རྣམས་ཀྱིས་བཀའ་དེ་ནི་མི་ཡི་ངག་ལྟར་དང་དུ་མ་བླངས༌པར། ཁྱོད་ཅག་དད་ལྡན་རྣམས་ཀྱི་སེམས་སུ་འཕྲིན་ལས་མཛད་པ་དང་དཀོན་མཆོག་གི་བཀའ་དངོས་ཡིན་པ་བཞིན་དང་དུ་བླངས་སོ།། 14 ཅིའི་ཕྱིར་ཞེ་ན། ཡ་ཧུ་དཱའི་ཡུལ་དུ་གནས་ཤིང་མཱ་ཤི་ཀ་ཡེ་ཤུའི་ནང་དུ་ཡོད་པའི་དཀོན་མཆོག་གི་ཆོས་ཚོགས་སོ་སོར་ཡ་ཧུ་དཱ་པས་གནོད་འཚེ་བྱས་མྱོང་བ༌བཞིན། སྤུན་ཟླ་ཁྱོད་རྣམས་ལའང་རང་གི་ཡུལ་མི་རྣམས་ཀྱི་གནོད་འཚེ་ཐེབས་མྱོང༌བས། ཆོས་ཚོགས་དེ་དག་གི་དཔེ་རྣམས་ཁྱོད་ཅག་ལ་སྦྱར་བ་ཡིན། 15 ཡ་ཧུ་དཱ་པ་དེ་དག་གིས་གཙོ་བོ་ཡེ་ཤུ་དང་ལུང་སྟོན་པ་རྣམས་བཀྲོངས་ཤིང་ངེད་ཅག་ཀྱང་ཕྱི་རུ་བསྐྲད་པ༌དང༌། དཀོན་མཆོག་གི་ཐུགས་མཉེས་པར་མི་བྱེད་ཅིང་མི་ཐམས་ཅད་ལ་ངོ་རྒོལ་བྱེད་པ་རེད། 16 ཕྱི་ཕྱོགས་པ་རྣམས་ལ་ཐར་པ་འཐོབ་པའི་ཆེད༌དུ། ངེད་ཅག་གིས་དེ་རྣམས་ལ་ཆོས་བཤད་ཀྱང་ཡ་ཧུ་དཱ་པ་རྣམས་ཀྱིས་བཀག་འགོག་བྱེད༌པས། དེ་དག་གིས་རྒྱུན་དུ་སྡིག་པ་བསགས་ཤིང་སྡིག་པས་གང༌ངོ་།། འོན་ཀྱང་དཀོན་མཆོག་གི་ཐུགས་ཁྲོ་ཁོ་རྣམས་ཀྱི་སྟེང་དུ་ཡོངས་སུ་འཕོག་པར་གྱུར་ཏོ།།

དད་ལྡན་རྣམས་ལ་འཕྲད་པར་རེ་སྨོན་བྱས༌པ།

17 སྤུན་ཟླ༌རྣམས། ངེད་རྣམས་རེ་ཞིག་ཁྱོད་ཅག་དང་ཁ་འབྲལ་དུ་བཅུག་པ་ནི་ལུས་སོ་སོར་བྲལ་བ་ལས་སེམས་སོ་སོར་བྲལ་བ་མིན༌ལ། ངེད་ཅག་གིས་གང་ནུས་ཅི་ཐུབ་སྒོས་ཐབས་བཙལ་ནས་ཁྱོད་ཅག་དང་འཕྲད་འདོད་ཤིན་ཏུ་ཆེ༌བས། 18 ངེད་རྣམས་ཁྱོད་ཅག་གི་གམ་དུ་ཡོང་འདོད༌དེ། ཕོལ་ལོལ་ང་རང་ཡང་ཡང་འགྲོ་རྩིས་བྱས༌མོད། འོན་ཀྱང་བདུད་སཱ་ཏན་གྱིས་ངེད་རྣམས་བཀག༌བྱུང༌། 19 བདག་ཅག་གི་གཙོ་བོ་ཡེ་ཤུ་ཕེབས་ཡོང་བའི་དུས༌སུ། ཁོང་གི་སྤྱན་སྔར་ངེད་ཅག་གི་འདུན་པ༌དང༌། དགའ༌སྤྲོ། གཙུག་རྒྱན་བཅས་ནི་ཅི་ཡིན་ཞེ༌ན། དེ་ནི་ཁྱོད་རྣམས་ཡིན་པ་ཤ་སྟག་གོ། 20 ཅིའི་ཕྱིར་ཞེ་ན། ཁྱོད་རྣམས་ནི་ངེད་ཅག་གི་གཟི་བརྗིད་དང་དགའ་སྤྲོ་ཡིན་པའི་ཕྱིར༌རོ།།

ལེའུ་གསུམ༌པ།

ཆོས་གྲོགས་ཐི་མོ་ཐེ་མངགས་པའི་རྒྱུ༌རྐྱེན།

1 དེ་ལྟར་ཡིན་པས། ངེད་རྣམས་ཀྱིས་སེམས་ནས་མ་བཟོད༌དེ། ཡ་ཏེན་དུ་ངེད་རྣམས་གཅིག་པུར་སྡོད་པར་སེམས༌ཤིང༌། 2 ཁྱོད་རྣམས་དད་པའི་ཕྱོགས་ནས་བརྟན་པོར་གཏོང་བ་དང་དེ་ལ་བསྐུལ་སློང་བྱེད་པའི་ཕྱིར། ངེད་ཅག་གི་སྤུན་ཟླ་ཐི་མོ་ཐེ་ཁྱོད་ཅག་གི་གམ་དུ་མངགས༌ཤིང་། ཁོ་རང་ནི་སྐྱབས་མགོན་མཱ་ཤི་ཀའི་འཕྲིན་བཟང་གི་ཐད་དཀོན་མཆོག་གི་ཞབས་ཕྱི་པ་ཡིན་ནོ།། 3 དེ་ནི་སུ་ཞིག་གིས་དཀའ་སྡུག་མྱངས་ནའང་སེམས་མི་འཁྲུག་པའི་ཕྱིར༌ཏེ། བདག་ཅག་གིས་དཀའ་སྡུག་མྱོང་བ་ནི་དཀོན་མཆོག་གི་ཐུགས་དགོངས་བཞིན་ཡིན་པ་ཁྱོད་རྣམས་ཀྱིས་ཤེས་པའི་ཕྱིར༌རོ།། 4 དེ་སྔར་ངེད་རྣམས་ཁྱོད་ཅག་གི་གམ་དུ་ཡོད༌དུས། བདག་ཅག་གིས་དཀའ་སྡུག་མྱང་བར་ངེས་ཞེས་སྔ་མོ་ནས་ཁྱོད་ཅག་ལ་སྨྲས་མྱོང་བ༌དང༌། རྗེས་སུ་དངོས་གནས་དེ་བཞིན་དུ་བྱུང་བ་ཁྱོད་རྣམས་ཀྱིས་ཤེས་སོ།། 5 དེའི༌ཕྱིར། བདག་གིས་བཟོད་བསྲན་བྱེད་མ་ཐུབ་པ་དང་ཁྱོད་རྣམས་ཀྱི་དད་སེམས་ཅི་འདྲ་ཡིན་པ་ཤེས་པའི་ཕྱིར་ཁོ་རང་མངགས༌པ་དང་། དེ་ནི་བསླུ་བྲིད་བྱེད་མཁན་གྱིས་ཁྱོད་རྣམས་རྦད་དེ་བསླུས༌ནས། ངེད་ཅག་གིས་འབད་པའི་རྩོལ་བ་དེ་དོན་མེད་དུ་འགྲོ་བར་དོགས་པས༌སོ།།

6 འོན༌ཀྱང༌། ད་ལྟ་ཐི་མོ་ཐེ་ཁྱོད་རྣམས་ཀྱི་གམ་ནས་ཕྱིར་ངེད་ཅག་གི་མདུན་དུ་ལོག༌སྟེ། ཁྱོད་ཅག་གི་དད་པ་དང་བྱམས་པའི་སྐོར་གྱི་གཏམ་བཟང་སྨྲས༌ཤིང༌། ཡང་ཁྱོད་ཅག་གིས་རྟག་ཏུ་ངེད་རྣམས་སྙིང་ནས་དྲན་ཞིང་ངེད་ཅག་ནི་ཁྱོད་རྣམས་ལ་འཕྲད་འདོད་པ༌ལྟར། ཁྱོད་རྣམས་ཀྱང་ངེད་ཅག་དང་འཕྲད་འདོད་པའི་གཏམ་སྨྲས༌པས། 7 སྤུན་ཟླ༌རྣམས། ངེད་ཅག་ལ་རང་གི་སྡུག་བསྔལ་དང་དཀའ་སྡུག་སྣ་ཚོགས་ཁྲོད་ནས་ཁྱོད་ཅག་གི་དད་སེམས་ཀྱི་དབང་གིས་སེམས་གསོ་ཐོབ༌བྱུང་། 8 གལ༌ཏེ། ཁྱོད་རྣམས་གཙོ་བོ་ལ་བརྟེན་ནས་དད་པ་བརྟན་པོར་འདུག༌ན། ངེད་རྣམས་ཀྱང་དངོས་གནས་གསོན་པོ་ཡིན་ནོ།། 9 དཀོན་མཆོག་གི་སྤྱན་སྔར་ཁྱོད་ཅག་གི་རྐྱེན་གྱིས་ངེད་རྣམས་ཤིན་ཏུ་དགའ་སྤྲོ་སྐྱེས༌བྱུང་། དགའ་སྤྲོ་འདི་དག་གི༌ཕྱིར། ངེད་ཅག་གིས་ཁྱོད་རྣམས་ཀྱི་ཆེད་དུ་དཀོན་མཆོག་ལ་བཀའ་དྲིན་ཅི་ལྟ་བུ་ཞིག༌ཞུའམ། 10 ཁྱོད་ཅག་དང་ཕྲད་ནས་ཁྱོད་རྣམས་ཀྱི་དད་སེམས་ནང་མི་ཚང་བ་དེ་བསྐང་བའི་ཕྱིར། ངེད་རྣམས་ཀྱིས་ཉིན་མཚན་ཀུན་ཏུ་ནན་ཏན་སྒོས་གསོལ་བ་བཏབ་པ་ཡིན༌ནོ།།

11 བདག་ཅག་གི་ཡབ་དཀོན་མཆོག་དང་གཙོ་བོ་ཡེ་ཤུས་ངེད་རྣམས་ཁྱོད་ཅག་གི་གམ་དུ་འགྲོ་བར་ལམ་བུ་ཞིག་ཕྱེ་བར༌མཛོད། 12 ཡང་ངེད་ཅག་གིས་ཁྱོད་རྣམས་ལ་གཅེས་པ༌བཞིན། ཁྱོད་རྣམས་ཀྱི་ཁྲོད་དུ་ཕན་ཚུན་ལ་གཅེས་ཤིང་མི་ཐམས་ཅད་ཀྱང་གཅེས་པར་འཛིན་པའི་དོན་དེ་གཙོ་བོས་འཕེལ་ཞིང་རྒྱས་པར་མཛད་པར༌ཤོག 13 དེ་ནི་བདག་ཅག་གི་གཙོ་བོ་ཡེ་ཤུ་དང་ཁོང་གི་དད་ལྡན་དམ་པ་རྣམས་ཕེབས་ཡོང་བའི་དུས༌སུ། བདག་ཅག་གི་ཡབ་དཀོན་མཆོག་གི་སྤྱན་སྔར་ཁོང་གིས་ཁྱོད་རྣམས་ཀྱི་དད་སེམས་བརྟན་པོར་མཛད༌དེ། ཁྱོད་ཅག་ནི་དམ་པའི་ངང་ནས་སྐྱོན་མི་མངའ་བའི་མི་རུ་འགྱུར་བའི་ཕྱིར༌རོ།།

ལེའུ་བཞི༌པ།

དཀོན་མཆོག་ཐུགས་དགྱེས་པའི་ཆེད་དུ་སྲོག་འཚོ༌བ།

1 སྤུན་ཟླ༌རྣམས། མཐར་ངེད་ཅག་གིས་གཙོ་བོ་ཡེ་ཤུར་བརྟེན་ནས་ཁྱོད་རྣམས་ལ་ཞུ་བ་བྱེད་ཅིང་གདམས་པར༌བྱའོ།། དེ་སྔར་ཁྱོད་ཅག་གིས་ཇི་ལྟར་དཀོན་མཆོག་ཐུགས་དགྱེས་པར་བྱེད་དགོས་པ་ངེད་རྣམས་ལས་བསླབ་བྱ་བླངས་པ༌བཞིན། ད་ལྟ་ཁྱོད་ཅག་གིས་སྤྱོད་ལམ་དེ་ལྟར་བྱེད་ཅིང་དེ་ལས་ཀྱང་བརྩོན་པར༌གྱིས། 2 ཅིའི་ཕྱིར་ཞེ་ན། གཙོ་བོ་ཡེ་ཤུའི་དབང་ལ་བརྟེན་ནས་ངེད་རྣམས་ཀྱིས་ཁྱོད་ཅག་ལ་བཀའ་གང་ཞིག་བསྒྲགས་པ་ནི་ཁྱོད་རྣམས་ཀྱིས་ཀྱང་ཤེས་པའི་ཕྱིར༌ཡིན། 3 དཀོན་མཆོག་གི་ཐུགས་དགོངས་ནི་ཁྱོད་རྣམས་དམ་པར་འགྱུར་བ་སྟེ། ལོག་གཡེམ་རིང་དུ་སྤང་བ་དེ་ཡིན༌ལ། 4 ཁྱོད་ཅག་གིས་དམ་པ་དང་བཀུར་འོས་པའི་སྒོ་ནས་ཇི་ལྟར་རང་གི་ལུས་པོ་བསྲུང་དགོས་པ་རྟོགས༌ཤིང༌། 5 དཀོན་མཆོག་ངོ་མི་ཤེས་པའི་ཕྱི་ཕྱོགས་པ་རྣམས་བཞིན༌དུ། རང༌གི་འདོད་ངན་བག་ཡངས་སུ་མི་གཏོང་བ་དང༌། 6 མི་སུས་ཀྱང་དོན་དེའི་ཆ་ནས་རང་གི་སྤུན་ཟླར་འགལ་ནས་བསླུ་མི་རུང༌སྟེ། དོན་དེའི་རིགས་ཐམས་ཅད་ལ་གཙོ་བོས་ལན་མཛད་ངེས་པའི་ཕྱིར༌ཡིན་ཞིང་། དེ་ནི་ངེད་རྣམས་ཀྱིས་སྔར་ནས་ཁྱོད་ཅག་ལ་སྨྲས་ཤིང་ནན་ཏན་གྱིས་གདམས་པ་བཞིན༌ནོ།། 7 ཅིའི་ཕྱིར་ཞེ་ན། དཀོན་མཆོག་གིས་བདག་ཅག་ལ་ཞལ་འབོད་གནང་བ༌ནི། བདག་ཅག་མི་གཙང་བར་འགྱུར་བའི་ཆེད་དུ་མ་ཡིན༌གྱི། དམ་པར་འགྱུར་བའི་ཕྱིར་ཡིན༌པས། 8 བསླབ་བྱ་འདི་འདོར་མཁན་རྣམས་ཀྱིས་མིའི་རིགས་དོར་བ་མ་ཡིན༌པར། ཁྱོད་རྣམས་ལ་དམ་པའི་ཐུགས་ཉིད་གནང་མཁན་དཀོན་མཆོག་ཁོང་ཉིད་དོར༌བའོ།།

9 དེ་ཡང་དཀོན་མཆོག་གིས་ཁྱོད་རྣམས་ཕན་ཚུན་ལ་བྱམས་ཤིང་གཅེས་དགོས་པའི་བསླབ་བྱ་གནང་ཡོད༌པས། སྤུན་ཟླའི་བརྩེ་སེམས་སྐོར་ནས་ཁྱོད་ཅག་ལ་བྲི་མི་དགོས་སོ།། 10 ཁྱོད་ཅག་གིས་མ་ཀེ་དོན་ཡཱ་ཡུལ་ཐམས་ཅད་ཀྱི་སྤུན་ཟླ་རྣམས་ལ་དེ་བཞིན་དུ་བྱམས་ཤིང་གཅེས་པར་བྱེད༌ནའང༌། ངེད་རྣམས་ཀྱིས་སྤུན་ཟླ་ཁྱོད་རྣམས་ལ་དེ་ལས་ལྷག་པ་ཞིག་བྱེད་པར་བསྐུལ༌བ་ཡིན། 11 ཡང་ངེད་ཅག་གིས་དེ་སྔར་ཁྱོད་རྣམས་ལ་ཁ་བསྒོ་བཏང་བ༌བཞིན། ཁྱོད་ཅག་ནི་ཞི་ཞིང་དུལ་བའི་མི་ཞིག་བྱེད་པ༌དང༌། རང་དོན་བསྒྲུབ་ཅིང་རང་གི་ལག་པར་བརྟེན་ནས་ལས་བྱེད་པར་བརྩོན་དགོས། 12 དེ་ནི་ཁྱོད་ཅག་གིས་ཕྱི་མི་རྣམས་ལ་སྤྱོད་ལམ་བཟང་པོ་སྟོན་པ༌དང༌། རང་ཉིད་ལ་མི་འདང་ས་ཅི་ཡང་ཡོད་པར་མི་འགྱུར་བའི་ཕྱིར༌རོ།།

སྐྱབས་མགོན་ཡེ་ཤུ་ཕྱིར་འཇིག་རྟེན་ཏུ་ཕེབས་ངེས་པའི༌སྐོར།

13 སྤུན་ཟླ༌རྣམས། ཁྱོད་ཅག་གིས་རེ་ཐག་ཆད་པའི་མི་རྣམས་དང་འདྲ་བར་སེམས་སྡུག་མི་བྱེད་པའི་ཆེད༌དུ། ངེད་ཅག་གིས་འདས་པོ་རྣམས་ *ཀྱི་སྐོར་ཁྱོད་ཅག་ལ་ཤེས་སུ་འཇུག་པར་འདོད་དོ།། 14 རྒྱུ་མཚན་ནི་སྐྱབས་མགོན་ཡེ་ཤུ་སྐུ་གྲོངས་ནས་སླར་གསོན་པར་བདག་ཅག་གིས་ཡིད་ཆེས་བྱེད་པ༌ཡིན་ན། སྐྱབས་མགོན་ཡེ་ཤུའི་དད་ལྡན་འདས་པོ་རྣམས་ཀྱང་དཀོན་མཆོག་གིས་སྐྱབས་མགོན་ཡེ་ཤུ་དང་ལྷན་དུ་འཁྲིད་ཡོང་བར༌ངེས། 15 ད་ལྟ་ངེད་ཅག་གིས་གཙོ་བོའི་བཀའ་ལྟར་ཁྱོད་རྣམས་ལ་དོན་འདི་སྨྲ་བར༌བྱ་སྟེ། གཙོ་བོ་ཕེབས་ཡོང་བའི་བར༌དུ། བདག་ཅག་གསོན་པོར་གནས་པ་རྣམས༌ནི་སྔར་ནས་ཚེ་ལས་འདས་པའི་དད་ལྡན་རྣམས་ཀྱི་སྔོན་དུ་འགྲོ་མི་ནུས༌ཏེ། 16 གཙོ་བོ་ནི་འུར་སྒྲ་དང་ཕོ་ཉའི་མཆོག་གི་སྐད༌སྒྲ། དཀོན་མཆོག་གི་དུང་སྒྲ་དང་བཅས་ནམ་མཁའི་ཞིང་ཁམས་ནས་ཕྱིར་འབྱོན་པའི་དུས༌སུ། སྐྱབས་མགོན་མཱ་ཤི་ཀའི་དད་ལྡན་འདས་པོ་རྣམས་སྔོན་དུ་སླར་གསོན་པར་འགྱུར་བའི་ཕྱིར༌རོ།། 17 དེ་ནས་བདག་ཅག་གསོན་པོར་གནས་པ་རྣམས་གློ་བུར་དེ་རྣམས་དང་མཉམ་དུ་སྤྲིན་ཕུང་ནང་དུ་དྲངས༌ཏེ། བར་སྣང་ནས་གཙོ་བོ་ལ་མཇལ་ཞིང་གཏན་དུ་ཁོང་དང་ལྷན་ཅིག་གནས་པར་འགྱུར་བས། 18 ཁྱོད་རྣམས་ཀྱིས་གཏམ་འདི་དག་གིས་ཕན་ཚུན་ལ་སེམས་གསོ་བྱེད་པར༌གྱིས།

ལེའུ་ལྔ༌པ།

གཙོ་བོའི་ཉིན་མོའི༌སྐོར།

1 དེ་ཡང་དུས་དང་ཟླ་ཚེས་ཀྱི་སྐོར་སྤུན་ཟླ་ཁྱོད་རྣམས་ལ་ཅི་ཡང་བྲི་མི་དགོས༌ཏེ། 2 མཚན་མོའི་དུས་སུ་རྐུན་པོ་ཇི་ལྟར་གློ་བུར་སླེབས་པ༌བཞིན། གཙོ་བོའི་ཉིན་མོའང་དེ་ལྟར་སླེབ་ངེས་པ་ཁྱོད་ཅག་གིས་གསལ་པོར་ཤེས་པའི་ཕྱིར༌ཡིན། 3 མི་རྣམས་ཀྱིས་བདེ་འཇགས་ཡིན་ཞེས་སྨྲ་བའི་དུས༌སུ། བུད་མེད་མངལ་དང་ལྡན་པ་ལ་ན་ཟུག་འབྱུང་བ་བཞིན་དེ་རྣམས་ལ་འཕྲལ་དུ་ཆག་སྒོ་འབྱུང་ཞིང་དེ་ལས་གཏན་ནས་ཐར་མི་ནུས་སོ།། 4 འོན༌ཀྱང༌། སྤུན་ཟླ་ཁྱོད་རྣམས་ནི་མུན་པའི་ནང་དུ་མི་གནས༌པས། ཉིན་མོ་དེ་ནི་རྐུན་པོ་གློ་བུར་སླེབས་པ༌ལྟར་ཁྱོད་རྣམས་ཀྱི་སྟེང་དུ་སླེབ་པར་མི་འགྱུར། 5 ཅིའི་ཕྱིར་ཞེ་ན། ཁྱོད་ཅག་ཐམས་ཅད་ནི་འོད་ཟེར་དང་ཉིན་མོ་ལ་གཏོགས་པའི་མི་ཡིན་པ༌ལས། མཚན་མོ་དང་མུན་པར་གཏོགས་པའི་མི་མ་ཡིན་པའི་ཕྱིར༌རོ།། 6 དེ་བས་བདག་ཅག་མི་གཞན་དག་དང་འདྲ་བར་གཉིད་ལ་མི་ཤོར༌བར། རྟག་ཏུ་དོགས་ཟོན་དང་གཟབ་གཟབ་བྱ་འོས་པ་ཡིན། 7 རྒྱུ་མཚན་ནི་གཉིད་དུ་ལོག་པ་རྣམས་མཚན་མོར་གཉིད་ལ་ཡུར་བ༌དང༌། ཆང་གིས་བཟི་བ་རྣམས་ནི་མཚན་མོར་བཟི་བའི་ཕྱིར༌ཡིན། 8 འོན༌ཀྱང༌། བདག་ཅག་ནི་ཉིན་མོ་ལ་གཏོགས་པས་གཟབ་གཟབ་བྱེད་དགོས༌ཏེ། དད་པ་དང་བྱམས་པའི་བྲང་ཁྲབ་ལུས་ལ་གྱོན་པ༌དང༌། ཐར་པའི་རེ་སྨོན་གྱི་རྨོག་ཞྭ་མགོ་ལ་གྱོན་དགོས། 9 རྒྱུ་མཚན་ནི་དཀོན་མཆོག་གིས་བདག་ཅག་ཁོང་གི་ཐུགས་ཁྲོ་མྱོང་བར་བསྐོས་པ་མ་ཡིན༌པར། གཙོ་བོ་ཡེ་ཤུ་མཱ་ཤི་ཀ་བརྒྱུད་ནས་ཐར་པ་འཐོབ་པར་བསྐོས་པའི་ཕྱིར་རོ།། 10 བདག་ཅག་གསོན་པོར་གནས་པའམ་ཚེ་ལས་འདས་ཀྱང་སྐྱབས་མགོན་ཡེ་ཤུ་དང་ལྷན་ཅིག་ཏུ་གནས་པར་འགྱུར་བའི་ཕྱིར། ཁོང་ནི་བདག་ཅག་གི་དོན་དུ་སྐུ་གྲོངས༌པའོ།། 11 དེའི༌ཕྱིར། ཁྱོད་རྣམས་ཀྱིས་དུས་རྒྱུན་ནང་བཞིན་ཕན་ཚུན་ལ་སེམས་གསོ་བྱེད་པ༌དང༌། ཕན་ཚུན་གྱི་དད་པ་ཇེ་བརྟན་དུ་གཏོང་བར་གྱིས༌ཤིག།

མཇུག་མཐའི་གདམས༌པ།

12 སྤུན་ཟླ༌རྣམས། ངེད་ཅག་གིས་ཁྱོད་རྣམས་ལ་གདམས་པར༌བྱ་སྟེ། ཁྱོད་རྣམས་ཁྲོད་ཀྱི་ངལ་རྩོལ་བྱེད་མཁན་རྣམས་ལ་ཁྱོད་ཅག་གིས་བརྩི་བཀུར་བྱེད་དགོས༌ཤིང༌། དེ་རྣམས་ཀྱིས་གཙོ་བོའི་ཕྱོགས་ནས་ཁྱོད་རྣམས་ལ་འགོ་ཁྲིད་མཛད་པ་དང་བསླབ་བྱ་གནང༌བ་ཡིན་ནོ།། 13 ཡང་དེ་དག་གིས་ལས་ཀ་བྱེད་པའི༌ཕྱིར། ཁྱོད་ཅག་གིས་ཁོང་རྣམས་ལ་བྱམས་པ་བཅངས་ནས་ལྷག་ཏུ་བརྩི་བཀུར་བྱོས༌དང༌། ཡང་ཁྱོད་རྣམས་ཕན་ཚུན་འགྲིག་མཐུན་ཡོང་བར༌གྱིས། 14 ཡང་ངེད་ཅག་གིས་སྤུན་ཟླ་ཁྱོད་རྣམས་ལ་བསྐུལ་བར་བྱ༌སྟེ། འགྲིག་ལམ་མི་བརྩི་བ་དག་ལ་གདམས་པ་དང་། རེ་ཐག་ཆད་པ་རྣམས་ལ་སེམས་གསོ་བྱེད༌པ། གཉོམ་ཆུང་རྣམས་ལ་རོགས་རམ་དང་མི་ཐམས་ཅད་ལ་བཟོད་པ་བསྒོམ་དགོས་སོ།། 15 ཡང་ཁྱོད་ཅག་གིས་གཟབ་ནན་གྱིས༌ཏེ། མི་སུས་ཀྱང་ངན་ལན་ངན་འཇལ་བྱེད་མི་རུང༌ཞིང༌། ཁྱོད་ཅག་ཕན་ཚུན་བར༌དུའམ། ཡང་ན་རྟག་ཏུ་མི་གཞན་ཐམས་ཅད་ལ་ལས་བཟང་པོ་སྒྲུབ་པར་བརྩོན་དགོས༌སོ།། 16 ཡང་རྟག་ཏུ་དགའ་ཞིང་སྤྲོ་བར༌གྱིས། 17 རྒྱུན་ཆད་མེད་པར་གསོལ་བ་ཐོབས། 18 དོན་གང་ལ་ཕྲད་ནའང་བཀའ་དྲིན་ཞུ་དགོས། ཅིའི་ཕྱིར་ཞེ་ན། དེ་ནི་དཀོན་མཆོག་གིས་མཱ་ཤི་ཀ་ཡེ་ཤུའི་ནང་དུ་ཁྱོད་རྣམས་ལ་མཛད་པའི་ཐུགས་དགོངས་ཡིན་པའི་ཕྱིར༌རོ།། 19 ཡང་དམ་པའི་ཐུགས་ཉིད་ཞི་བར་མི༌བྱའོ།། 20 ཡང་ལུང་སྟོན་པ་རྣམས་ཀྱི་གསུང་གླེང་ལ་མཐོང་ཆུང་མི་བྱའོ།། 21 འོན་ཀྱང༌། ཐམས་ཅད་ལ་ལེགས་པར་བརྟགས་ནས་བཟང་པོ་གང་ཡིན་པ་དེ་རྒྱུན་འཁྱོངས༌དང༌། 22 ལས་ངན་པ་ཐམས་ཅད་རྩ་བ་ནས་སྤང་བར༌གྱིས།

23 ཞི་བདེ་གནང་མཁན་དཀོན་མཆོག་གིས་སྐུ་དངོས་སུ་ཁྱོད་རྣམས་ཡོངས་སུ་དམ་པར་མཛད་པར༌སྨོན། ཡང་བདག་ཅག་གི་གཙོ་བོ་ཡེ་ཤུ་མཱ་ཤི་ཀ་ཕེབས་ཡོང་བའི་དུས༌སུ། ཁྱོད་ཅག་གི་སེམས་ཉིད༌དང་རྣམ༌ཤེས། ལུས་པོ་བཅས་ལ་སྐྱོན་ཅི་ཡང་མེད་པར་བསྲུང་བར༌སྨོན། 24 ཁྱོད་རྣམས་ལ་ཞལ་འབོད་གནང་མཁན་ནི་ཡིད་རྟོན་རུང་བ་ཡིན༌པས། ཁོང་གིས་དེ་བཞིན་དུ་མཛད་ངེས༌སོ།། 25 སྤུན་ཟླ་ཁྱོད་རྣམས་ཀྱིས་ངེད་ཅག་གི་དོན་དུ་གསོལ་བ་ཐོབས༌ཤིག 26 སྤུན་ཟླ་ཐམས་ཅད་ལ་དམ་པའི་འོ་བྱས་ནས་འཚམས་འདྲི་བྱེད་པར༌གྱིས། 27 ངས་གཙོ་བོ་ལ་བརྟེན་ནས་ཁྱོད་རྣམས་ལ་འཕྲིན་ཡིག་འདི་སྤུན་ཟླ་གཞན་ཐམས་ཅད་ལ་བཀླག་པར་གྱིས་ཞེས་བསྐུལ༌བའོ།། 28 བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ནམ་ཡང་ཁྱོད་ཅག་དང་མཉམ་དུ་གནས་པར༌སྨོན།། །།

* ལེའུ་བཞི༌པ།:13 དམ་པའི་གསུང་རབ་ཀྱི་མ་ཕྱི་ལས་གཉིད་ཟིན་པའི་མི་ཞེས་འབྱུང༌ཡང༌། འདིར་འདས་པོ་རྣམས་ཞེས་དོན་སྒྱུར་བྱས་པ༌ཡིན།

ཐེ་སཱ་ལོ་ནེ་ཀེ་པ་གཉིས་པ།

1

2

3

༄༅། །ཐེ་སཱ་ལོ་ནེ་ཀེ་པ་རྣམས་ལ་སྤྲིངས་པའི་འཕྲིན་ཡིག་གཉིས་པ།

ཐེ་སཱ་ལོ་ནེ་ཀེ་པ་རྣམས་ལ་སྤྲིངས་པའི་འཕྲིན་ཡིག་གཉིས་པའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཐེ་སཱ་ལོ་ནེ་ཀེ་པ་དང་པོའི་ངོ་སྤྲོད་ལ་གཟིགས་རོགས།

ཡི་གེར་འགོད་མཁན་དང་འགོད་དུས།

ཐེ་སཱ་ལོ་ནེ་ཀེ་པའི་འཕྲིན་ཡིག་གཉིས་པ་ནི་འཕྲིན་ཡིག་དང་པོ་དང་འདྲ་བས། འདི་ནི་འཕྲིན་ཡིག་དང་པོའི་རྗེས་སུ་བྲིས་པ་ཡིན་པར་འདོད་ལ། སྤྱི་ལོ་51ལོའམ་ཡང་ན་སྤྱི་ལོ་52ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

ཐེ་སཱ་ལོ་ནེ་ཀེ་པའི་འཕྲིན་ཡིག་དང་པོ་དང་མཚུངས་པར་འཕྲིན་ཡིག་འདི་ལས་ཀྱང་དུས་ཀྱི་མཐའ་མའི་སྐོར་གྱི་བརྗོད་གཞི་འབུར་དུ་བཏོད་ཡོད། ཐེ་སཱ་ལོ་ནེ་ཀེ་པ་གཉིས་པ་ལ་ཁྱོན་བསྡོམས་ཚིག་རྐང་ཞེ་བདུན་ཡོད་པ་དང་། དེ་ལས་ཚིག་རྐང་བཅོ་བརྒྱད་ཀྱི་ནང་དུ་དུས་ཀྱི་མཐའ་མའི་སྐོར་གསུངས་ཡོད་པ་རེད། མི་ལ་ལས་ཕོལ་ལོལ་གྱི་སྐད་ཆ་ལ་གོ་བ་ལོག་པར་བླངས་ནས་སྐྱབས་མགོན་ཡེ་ཤུ་མྱུར་དུ་འབྱོན་པར་ཐེ་ཚོམ་མེད་སྙམ་སྟེ། ལས་ཀ་མཚམས་བཞག་ནས་སྐྱབས་མགོན་ཡེ་ཤུ་ཕྱིར་ཕེབས་པར་བསྒུགས་པ་རེད། དེ་བས་ཕོལ་ལོལ་གྱིས་གོ་བ་ལོག་པར་ལེན་མཁན་རྣམས་ལ་ཁ་ཏ་སློབ་གསོའི་འཕྲིན་ཡིག་འདི་བྲིས་པ་རེད།

འཆར་ཟིན།

1. ཁམས་འདྲི་གནང་བ་དང་བཀའ་དྲིན་ཞུ་བ། གསོལ་བ་འདེབས་པ་བཅས་ཀྱི་སྐོར། ༼1:1-12༽

2. སྐྱབས་མགོན་ཡེ་ཤུ་ཕྱིར་ཕེབས་པ་དང་ཡེ་ཤུའི་ཆོས་ལུགས་པའི་སྤྱོད་ལམ་སྐོར་གྱི་གདམས་ངག ༼2:1-17༽

3. གཞན་གྱི་ཚབ་ཏུ་གསོལ་བ་འདེབས་པ་དང་ལེ་ལོ་ཅན་ལ་སྐུལ་མ་གནང་བ། ༼3:1-15༽

4. མཇུག་མཐའི་སྨོན་ལམ། ༼3:16-18༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་ཕོལ་ལོལ་བདག་དང་སིལ་ཝ་ནཱ། ཐི་མོ་ཐེ་བཅས་ནས་བདག་ཅག་གི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀའི་ནང་དུ་ཡོད་པའི་ཐེ་སཱ་ལོ་ནེ་ཀེ་པ་རྣམས་ཀྱི་ཆོས་ཚོགས་ལ་འཕྲིན་ཡིག་སྤྲིངས་པ་འདི་ལྟ༌སྟེ། 2 ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར༌སྨོན།

དཀོན་མཆོག་ལ་བཀའ་དྲིན་ཞུ་འོས༌པ།

3 སྤུན་ཟླ༌རྣམས། ཁྱོད་རྣམས་ཀྱི་དད་སེམས་ལྷག་ཏུ་ཆེ་རུ་ཕྱིན་པ་དང་ཁྱོད་ཅག་ཐམས་ཅད་ཀྱིས་ཕན་ཚུན་ལ་བྱམས་ཤིང་གཅེས་པའི་སེམས་དེའང་ཇེ་ཆེར་འགྲོ་བཞིན་ཡོད༌པས། ངེད་ཅག་གིས་རྟག་ཏུ་ཁྱོད་རྣམས་ཀྱི་ཆེད་དུ་དཀོན་མཆོག་ལ་བཀའ་དྲིན་ཞུ་འོས་སོ།། 4 དེའི༌ཕྱིར། ངེད་ཅག་གིས་དཀོན་མཆོག་གི་ཆོས་ཚོགས་སོ་སོ་ནས་ཁྱོད་རྣམས་ལ་བསྔགས་བརྗོད་བྱས་པ་ཡིན༌ཏེ། ཁྱོད་ཅག་གིས་གཉའ་གནོན་དང་དཀའ་སྡུག་མང་པོ་མྱོང་བའི་ཁྲོད་དུའང་སྔར་བཞིན་བཟོད་བསྲན་དང་དད་སེམས་བཅངས་པའི་ཕྱིར༌རོ།།

5 དོན་དེ་ནི་དཀོན་མཆོག་གིས་མ་འོངས་པར་དྲང་བདེན་གྱི་ཁྲིམས་ཐག་གཅོད་པར་འགྱུར་བའི་རྟགས་ཡིན༌ཏེ། ཁྱོད་རྣམས་དཀོན་མཆོག་གི་རྒྱལ་སྲིད་དུ་ཞུགས་འོས་པར་བརྩི་བའི་ཕྱིར༌རོ།། ཁྱོད་རྣམས་ཀྱིས་རྒྱལ་སྲིད་དེའི་དོན་དུ་སྡུག་བསྔལ་ཡང་མྱོང༌བ་ཡིན། 6-7 དཀོན་མཆོག་ནི་དྲང་གཞག་ཡིན་པས་ན། ནམ་མཁའི་ཞིང་ཁམས་ནས་གཙོ་བོ་ཡེ་ཤུ་དང་ཁོང་གི་ཕོ་ཉ་མཐུ་སྟོབས་ཅན་འཁོར་དང་བཅས་པ་མེ་ལྕེའི་ཁྲོད་དུ་མངོན་པར་འགྱུར་བའི༌ཚེ། ཁྱོད་རྣམས་སྡུག་ལ་སྦྱོར་མཁན་དེ་དག་ལ་དཀོན་མཆོག་གིས་ཀྱང་དེ་བཞིན་དུ་ལན་གནང་བར་འགྱུར་བ༌དང༌། ཁོང་གིས་དཀའ་སྡུག་མྱོང་མཁན་ཁྱོད་ཅག་དང་ངེད་རྣམས་ལྷན་དུ་དེ་ལས་ཐར་བར་མཛད་ངེས་ཤིང༌། 8 དཀོན་མཆོག་ངོ་མི་ཤེས་པ་དང་བདག་ཅག་གི་གཙོ་བོ་ཡེ་ཤུའི་འཕྲིན་བཟང་ལ་མི་ཉན་པ་རྣམས་ལ་ལན་དུ་ཉེས་ཆད་གཅོད་པར་འགྱུར་བ༌དང༌། 9 དེ་དག་ལ་གཏན་དུ་འཇིག་པའི་ཉེས་ཆད་ཕོག་སྟེ། གཙོ་བོའི་ཞལ་རས་དང་ཁོང་གི་དབང་ཤེད་ཀྱི་གཟི་འོད་དང་ཁ་འབྲལ་བར་འགྱུར། 10 ཁོང་ཉིད་ཕེབས་ཡོང་བའི་ཉིན་ལ། དོན་དེ་རྣམས་འབྱུང་ངེས༌ཏེ། ཁོང་གི་དད་ལྡན་དམ་པ་རྣམས་ཀྱི་སྟེང་ནས་རང་ཉིད་ལ་གཟི་བརྗིད་འཐོབ་པ༌དང༌། ཡང་དད་ལྡན་ཐམས་ཅད་ཀྱི་ཁྲོད་ནས་ཁོང་ལ་ངོ་མཚར་བར་འགྱུར། དེ་སྔར་ངེད་ཅག་གིས་བདེན་དཔང་བྱས་པ་ལ་ཁྱོད་རྣམས་ཀྱང་ཡིད་ཆེས༌སོ།། 11 དེའི༌ཕྱིར། ངེད་རྣམས་ཀྱིས་རྟག་ཏུ་ཁྱོད་རྣམས་ཀྱི་དོན་དུ་འདི་ལྟར་གསོལ་བ་འདེབས་བཞིན་ཡོད༌དེ། བདག་ཅག་གི་དཀོན་མཆོག་གིས་ཁྱོད་རྣམས་ལ་ཞལ་འབོད་གནང་བ་ནི་འོས་པར་གཟིགས་པ༌དང༌། ཡང་ནུས་མཐུའི་སྒོ་ནས་ཁྱོད་རྣམས་ཀྱི་འདུན་པ་བཟང་པོ་ཐམས་ཅད༌དང༌། དད་སེམས་ལ་བརྟེན་ནས་བྱས་པའི་ལས་ཐམས་ཅད་འགྲུབ་པར་མཛད་ཕྱིར་ཞུས༌པ་ཡིན། 12 དེ་ནི་བདག་ཅག་གི་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་བཞིན༌དུ། ཁྱོད་ཅག་གི་སྟེང་ནས་བདག་ཅག་གི་གཙོ་བོ་ཡེ་ཤུའི་མཚན་ལ་གཟི་བརྗིད་ལྡན་པར་འགྱུར་བ༌དང༌། ཁྱོད་རྣམས་ལའང་ཁོང་ནས་གཟི་བརྗིད་འཐོབ་པར་འགྱུར་བའི་ཕྱིར༌རོ།།

ལེའུ་གཉིས༌པ།

ཁྲིམས་འགལ་ལུགས་འགལ་གྱི་མི་ཡི་སྐོར།

1 སྤུན་ཟླ༌རྣམས། བདག་ཅག་གི་གཙོ་བོ་ཡེ་ཤུ་མཱ་ཤི་ཀ་ཕེབས་ཡོང་བ་དང་བདག་ཅག་ཁོང་གི་དྲུང་དུ་འཛོམ་ངེས་པའི་སྐོར་ནི་ངེད་ཅག་གིས་ཁྱོད་རྣམས་ལ་འདི་ལྟར་བསྐུལ་བར་བྱ༌སྟེ། 2 ལུང་བསྟན་གནང་བ་དང༌། གཏམ་སྨྲ༌བ། ངེད་ཅག་གི་མིང་དུ་བརྫུས་ནས་བྲིས་པའི་འཕྲིན་ཡིག་བཅས་གང་དང་གང་གིས་གཙོ་བོའི་ཉིན་མོ་ད་ལྟ་སླེབས་ཟིན་ཞེས་ཟེར༌ན། ཁྱོད་རྣམས་བྱུང་རྒྱལ་དུ་སེམས་མི་འགུལ་ལ་འཇིགས་པར་ཡང་མི༌བྱའོ།། 3 མི་སུས་ཀྱང་ཐབས་གང་ཞིག་སྤྱད་ནའང་ཁྱོད་རྣམས་དེའི་གཡོ་འོག་ཏུ་མ་ཚུད༌ཅིག རྒྱུ་མཚན་ནི་ཉིན་མོ་དེ་མ་སླེབས་པའི་སྔོན༌དུ། དཀོན་མཆོག་ལ་ངོ་རྒོལ་བྱེད་པའི་དོན་དེ་འབྱུང་ངེས༌ཤིང༌། འཇིག་པའི་བུ་སྟེ་ཁྲིམས་མེད་ལུགས་མེད་བྱེད་མཁན་དེ་ཡང་ཕྱིར་མངོན་པར་འགྱུར་བ༌དང༌། 4 དེས་ལྷ་རུ་འབོད་པ་དང་དད་པའི་ཡུལ་ཐམས་ཅད་ལ་བཀག་འགོག་བྱེད་ཅིང་རང་ཉིད་དེ་རྣམས་ལས་མཆོག་གྱུར་ཏུ་བརྩི་བ་དང་། ཐ་ན་དཀོན་མཆོག་གི་མཆོད་ཁང་ནང་དུ་བསྡད་ནས་རང་ཉིད་དཀོན་མཆོག་ཡིན་ཞེས་ཀྱང་ཟེར་བར་འགྱུར་རོ།། 5 ང་རང་ཁྱོད་རྣམས་དང་མཉམ་དུ་ཡོད་དུས། ཁྱོད་རྣམས་ལ་དོན་འདི་རྣམས་སྨྲས་མྱོང་བ་ཁྱོད་ཅག་གིས་སེམས་སུ་མི་དྲན༌ནམ། 6 མི་དེ་ནི་དུས་འོས་འཚམ་ཞིག་ལ་ཕྱིར་མངོན་པར་འགྱུར་བའི༌ཕྱིར། ད་ལྟ་མི་དེ་འགོག་པའི་རྒྱུ་རྐྱེན་ཅི་ཡིན་པ་ཁྱོད་རྣམས་ཀྱིས་ཀྱང་ཤེས༌པ་ཡིན། 7 མ་གཞི་ཁྲིམས་མེད་ལུགས་མེད་ཀྱི་ལྐོག་ངན་བྱེད་འགོ་བརྩམས༌མོད། འོན་ཀྱང་ད་ལྟ་འགོག་མཁན་ཡོད་ཅིང་འགོག་མཁན་དེ་ཉིད་ཕྱིར་འདྲེན་པའི་བར་དུ་མུ་མཐུད་དུ་འགོག༌པའོ།། 8 དེ་ནས་ཁྲིམས་མེད་ལུགས་མེད་བྱེད་མཁན་ཕྱིར་མངོན་པར་འགྱུར་བ༌དང༌། གཙོ་བོས་རང་ཉིད་ཀྱི་ཞལ་ལས་ཐོན་པའི་དབུགས་ཀྱིས་ཁོ་རང་གཞོམ་པར་འགྱུར་བ༌དང༌། ཁོང་ཉིད་མངོན་སུམ་དུ་ཕེབས་ཡོང་བའི་བརྗིད་ཉམས་ཀྱིས་མི་དེ་འཇོམས་པར་མཛད་ངེས་སོ།། 9 ཁྲིམས་མེད་ལུགས་མེད་བྱེད་མཁན་དེ་ནི་བདུད་སཱ་ཏན་གྱིས་བསྐུལ་བ་བཞིན་ཡོང༌སྟེ། མཐུ་རྩལ་དང༌། གྲུབ༌རྟགས། རྫུ་འཕྲུལ་སྣ་ཚོགས་སྟོན་པ༌དང༌། 10 འཇིག་པར་འགྱུར་བའི་མི་རྣམས་ལ་མགོ་སྐོར་ངན་པ་སྣ་ཚོགས་གཏོང་བར་འགྱུར། རྒྱུ་མཚན་ནི་དེ་དག་གིས་བདེན་པ་ཉིད་ལ་དགའ་བའི་སེམས་དང་དུ་མ་བླངས་པས་དེ་རྣམས་ལ་ཐར་པ་ཐོབ་མེད་པའི་ཕྱིར༌རོ།། 11 དེ་བས་ན་དེ་རྣམས་རྫུན་ལ་ཡིད་ཆེས་པར་འགྱུར་བའི་ཕྱིར། དཀོན་མཆོག་གིས་དེ་རྣམས་ལ་འཁྲུལ་ཤེས་གནང་བར་ངེས། 12 དེ་ནི་བདེན་པ་ཉིད་ལ་དད་པ་མི་བྱེད་པར་སྤྱོད་ལམ་ངན་པར་དགའ་བ་ཐམས་ཅད་ལ་ཉེས་ཆད་གཅོད་པར་འགྱུར་བའི་ཕྱིར་ཡིན༌ནོ།།

དད་པ་བརྟན་པོར་གནས་དགོས་པར་བསྐུལ༌བ།

13 གཙོ་བོས་གཅེས་པར་འཛིན་པའི་སྤུན་ཟླ༌རྣམས། ངེད་ཅག་གིས་ནམ་རྒྱུན་ཁྱོད་རྣམས་ཀྱི་ཆེད་དུ་དཀོན་མཆོག་ལ་བཀའ་དྲིན་ཞུ་འོས་སོ།། རྒྱུ་མཚན་ནི་དམ་པའི་ཐུགས་ཉིད་ཀྱིས་ཁྱོད་རྣམས་དམ་པར་མཛད་པ་དང༌། ཁྱོད་རྣམས་བདེན་པ་ཉིད་ལ་དད་པའི་སྒོ་ནས་ཐར་པ་འཐོབ་པའི་ཕྱིར། དཀོན་མཆོག་གིས་ཐོག་མ་ཉིད་ནས་ཁྱོད་རྣམས་བདམས༌པ་ཡིན། 14 ཡང་དོན་འདིའི་ཆེད་དུ་ངེད་ཅག་གིས་བསྒྲགས་པའི་འཕྲིན་བཟང་བརྒྱུད་ནས་དཀོན་མཆོག་གིས་ཁྱོད་རྣམས་ལ་ཞལ་འབོད་གནང་བ་ཡིན༌ཏེ། བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་གཟི་བརྗིད་ཀྱང་ཁྱོད་རྣམས་ལ་ཐོབ་པར་འགྱུར་བའི་ཕྱིར༌རོ།། 15 དེ་བས་ན་སྤུན་ཟླ༌རྣམས། ཁྱོད་རྣམས་ཀྱིས་དད་པ་བརྟན་པོར་གྱིས༌དང༌། ངེད་ཅག་གིས་ངག་ནས་བསྒྲགས་པ་དང་འཕྲིན་ཡིག་ཏུ་བྲིས་པ་གང་ཡིན་ཡང་ཁྱོད་རྣམས་ལ་བསླབ་པའི་སྲོལ་རྒྱུན་ཐམས་ཅད་བརྟན་པོར་བསྲུང་བར༌བྱའོ།།

16 བདག་ཅག་གི་གཙོ་བོ་ཡེ་ཤུ་མཱ་ཤི་ཀ་དང༌། བདག་ཅག་ལ་གཅེས་ཤིང་ཐུགས་རྗེའི་སྒོ་ནས་མཐའ་མེད་པའི་སེམས་གསོ་དང་རེ་བ་བཟང་པོ་གནང་མཁན་དཀོན་མཆོག༌གིས། 17 ཁྱོད་རྣམས་ལ་སེམས་གསོ་མཛད་པ༌དང༌། ལས་བཟང་པོ་དང་སྨྲ་བརྗོད་ལེགས་པོ་ཐམས་ཅད་ཀྱི་ཐད་ནས་ཁྱོད་རྣམས་བརྟན་པོར་མཛད་པར༌སྨོན།

ལེའུ་གསུམ༌པ།

གཞན་གྱི་ཚབ་ཏུ་གསོལ་བ་འདེབས༌པ།

1 སྤུན་ཟླ༌རྣམས། མཐར་ཁྱོད་ཅག་གིས་ངེད་རྣམས་ཀྱི་དོན་དུ་གསོལ་བ་འདེབས་པར་ཞུའོ། །དེ་ཡང་ཁྱོད་ཅག་གི་ཁྲོད་ནས་ཇི་ལྟར་བྱུང་བ་བཞིན། གཙོ་བོའི་བཀའ་དེ་མྱུར་དུ་ཁྱབ་པ༌དང་གཟི་བརྗིད་ཀྱང་འཐོབ་ཅིང་། 2 ངེད་རྣམས་ལུགས་དང་མི་མཐུན་པའི་མི་ངན་དག་ལས་ཐར་བའི་ཕྱིར་གསོལ་བ་འདེབས་པར་གྱིས། མི་ཐམས་ཅད་ལ་དད་སེམས་ཡོད་པ་མིན་ནོ།། 3 གཙོ་བོ་ནི་ཡིད་རྟོན་རུང་བ་ཡིན༌པས། ཁོང་གིས་ཁྱོད་རྣམས་ཀྱི་དད་སེམས་བརྟན་པོར་མཛད་ཅིང་བདུད་ངན་དེ་ལས་བསྲུངས་ནས་སྐྱོབ་ངེས༌ཡིན། 4 ངེད་ཅག་གིས་གཙོ་བོ་ལ་བརྟེན་ནས་ཁྱོད་རྣམས་ཀྱིས་དུས་ད་ལྟ་མ་འོངས་གང་དུའང༌། ངེད་ཅག་གིས་ཁ་བསྒོ་བཏང་བ་བཞིན་ངེས་པར་བསྒྲུབ་པ་ལ་ཡིད་ཆེས་སོ།། 5 གཙོ་བོས་ཁྱོད་རྣམས་ཀྱི་སེམས་ནི་དཀོན་མཆོག་གི་བྱམས་པ་དང་སྐྱབས་མགོན་མཱ་ཤི་ཀའི་བཟོད་སྒོམ་ནང་དུ་འདྲེན་པར༌སྨོན།

ལེ་ལོ་ཅན་ལ་སྐུལ་མ་གནང༌བ།

6 སྤུན་ཟླ༌རྣམས། ངེད་ཅག་གིས་རང་རེའི་གཙོ་བོ་ཡེ་ཤུ་མཱ་ཤི་ཀའི་མཚན་གྱི་སྒོ་ནས་ཁྱོད་རྣམས་ལ་ཁ་བསྒོ་གཏོང་བར་བྱ༌སྟེ། སྤུན་ཟླ་སུ་ཞིག་ལེ་ལོ་ཡིན་པ་དང་ངེད་རྣམས་ལས་ཐོབ་པའི་སྲོལ་རྒྱུན་མི་བསྲུངས༌ན། མི་དེ་རྣམས་དང་རྒྱང་བཀྱེད་པར༌བྱའོ།། 7 ཅིའི་ཕྱིར་ཞེ་ན། ཁྱོད་ཅག་གིས་ཅི་ལྟར་ངེད་རྣམས་མིག་དཔེ་རུ་འཛིན་དགོས་པ་ཤེས༌ཏེ། སྔོན་ཆད་ངེད་རྣམས་ཁྱོད་ཅག་གི་ཁྲོད་དུ་ཡོད་པའི་དུས་སུ་ལེ་ལོ་ཅན་མིན་པ་དང༌། 8 རིན་མ་སྤྲད་པར་མི་གཞན་གྱི་ཟས་ཀྱང་མ་ཟོས༌ལ། ཁྱོད་རྣམས་སུ་ལའང་འོ་བརྒྱལ་མི་བཟོ་བའི༌ཕྱིར། འབད་བརྩོན་བྱས་ཤིང་དཀའ་སྡུག་མྱངས་ནས་ཉིན་མཚན་ཀུན་ཏུ་ལས་ཀ་བསྒྲུབས་པ་ཡིན། 9 འདི་ནི་ངེད་ཅག་ལ་དབང་ཤེད་མེད་པའི་རྐྱེན་མ་ཡིན༌གྱི། ངེད་ཅག་གིས་ཁྱོད་རྣམས་ལ་མིག་དཔེ་བསྟན་ཅིང་ཁྱོད་རྣམས་ཀྱིས་ཀྱང་ངེད་ཅག་ལ་ལད་མོ་བྱེད་པའི་ཕྱིར་ཡིན། 10 སྔོན་ཆད་ངེད་རྣམས་ཁྱོད་ཅག་གི་གམ་དུ་ཡོད་པའི་དུས༌སུ། སུ་ཞིག་གིས་ལས་ཀ་བྱེད་མི་འདོད༌ན། མི་དེ་ལ་ཁ་ཟས་སྟེར་མི་རུང་ཞེས་ཁྱོད་རྣམས་ལ་ཁ་བསྒོ་བཏང་མྱོང༌ངོ་།། 11 རྒྱུ་མཚན་ནི་ཁྱོད་རྣམས་ཀྱི་ཁྲོད་དུ་ལས་ཀ་ཅི་ཡང་མི་བྱེད༌པར། དོན་མེད་ཀྱི་ལས་ཁོ་ནར་བྲེལ་བའི་ལེ་ལོ་ཅན་ཡོད་པ་ངེད་རྣམས་ཀྱིས་ཐོས་པས༌སོ།། 12 ད་ལྟ་ངེད་ཅག་གིས་མི་དེ་ལྟ་བུ་རྣམས་ལ་གཙོ་བོ་ཡེ་ཤུ་མཱ་ཤི་ཀར་བརྟེན་ནས་ཁ་བསྒོ་དང་སྐུལ་མ་གཏོང་བར༌བྱའོ།། བློ་བདེ་བག་ཕེབས་ཀྱི་ངང་ནས་ལས་ཀ་བྱས་ཏེ་རང་ཁ་རང་གསོ་བྱེད་པར༌གྱིས། 13 སྤུན་ཟླ༌རྣམས། ཁྱོད་ཅག་ལས་བཟང་པོ་སྒྲུབ་པར་ཡིད་ཕམ་པར་མི་བྱའོ།། 14 མི་སུས་ཀྱང་ངེད་ཅག་གི་འཕྲིན་ཡིག་འདིའི་ནང་གི་བསླབ་བྱ་ལ་མི་ཉན༌ན། མི་དེ་ངོ་གནོང་བར་འགྱུར་བའི༌ཕྱིར། དོན་དེ་ཡིད་ལ་བཟུང་སྟེ་མི་དེ་དང་འབྲེལ་འདྲིས་མི་བྱེད་པར་གྱིས། 15 འོན༌ཀྱང༌། མི་དེ་ལ་དགྲ་བོ་ལྟ་བུའི་རྣམ་འགྱུར་མི་འཛིན་པར་སྤུན་ཟླ་བཞིན་དུ་སྐུལ་མ་གནང་བར༌མཛོད།

མཇུག་མཐའི་སྨོན༌ལམ།

16 ཞི་བདེ་གནང་མཁན་གཙོ་བོ་ཁོང་ཉིད་ཀྱིས་དུས་དང་རྣམ་པ་ཀུན་ཏུ་ཁྱོད་རྣམས་ལ་ཞི་བདེ་གནང་བར༌ཤོག གཙོ་བོ་ཁོང་ཉིད་ནམ་ཡང་ཁྱོད་རྣམས་དང་ལྷན་དུ་གནས་པར༌སྨོན།

17 ཕོལ་ལོལ་བདག་གིས་ཁྱོད་རྣམས་ལ་འཚམས་འདྲི་ཞུ་བ་འདི་དངོས་སུ་བྲིས་པ་ཡིན། བདག་གི་འཕྲིན་ཡིག་ཐམས་ཅད་ལ་རྟགས་འདི་ *ཡོད༌ཅིང༌། བདག་གི་འབྲི་སྟངས་འདི་ལྟར་ཡིན། 18 བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ནམ་ཡང་ཁྱོད་ཅག་ཐམས་ཅད་དང་མཉམ་དུ་གནས་པར༌སྨོན།། །།

* ལེའུ་གསུམ༌པ།:17 རྟགས་འདི་ཞེས་པ་ནི་སྐུ་ཚབ་པ་ཕོལ་ལོལ་གྱིས་ནམ་རྒྱུན་ཁོང་གིས་ངག་ནས་གསུངས་ཤིང་ཡིག་མཁན་ལ་ཡི་གེ་འབྲི་རུ་འཇུག་པ༌དང༌། ཁོང་གིས་དངོས་སུ་ཕྱག་བྲིས་མཛད་པའི་རྟགས་སུ་མཐར་འཕྲིན་ཡིག་གི་མཇུག་ཏུ་ཁོང་གིས་དངོས་སུ་ཚིག་དུམ་བུ་འགའ་ཕྱག་བྲིས་མཛད༌པ་དེ་ལ་གོ༌དགོས།

ཐི་མོ་ཐེ་དང་པོ།

1

2

3

4

5

6

༄༅། །ཐི་མོ་ཐེ་ལ་སྤྲིངས་པའི་འཕྲིན་ཡིག་དང་པོ།

ཐི་མོ་ཐེ་ལ་སྤྲིངས་པའི་འཕྲིན་ཡིག་དང་པོའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཕོལ་ལོལ་ཁོང་ཉིད་ཐེངས་བཞི་པར་ཆོས་སྤེལ་དུ་ཕྱིན་པའི་དུས་སུ། ཐི་མོ་ཐེ་ལ་ཨེ་ཕེ་སི་རུ་ཡོད་པའི་ཆོས་ཚོགས་ལ་བདག་སྐྱོང་བྱེད་པའི་སྐོར་ནས་སློབ་སྟོན་གནང་བ་ཡིན། དེ་ནི་ཕོལ་ལོལ་ཁོང་ཉིད་མ་ཀེ་དོན་ཡཱ་ཡུལ་དུ་འགྲོ་འདོད་པའི་དུས་ལ་ཁེལ་ཡོད། ཕོལ་ལོལ་གྱིས་རང་ཉིད་ཨེ་ཕེ་སི་ལ་སླར་ཡང་འགྲོ་མི་ཐུབ་པ་རྟོགས་ནས་ཐི་མོ་ཐེ་ལ་འཕྲིན་ཡིག་དང་པོ་འདི་བྲིས་པ་ཡིན། ཁོང་གིས་རང་ཉིད་ཐི་མོ་ཐེ་ལ་འཕྲད་དུ་འགྲོ་འདོད་པ་འཕྲིན་ཡིག་འདི་ལས་ཡང་དང་བསྐྱར་དུ་བརྗོད་པར་བལྟས་ན། འཕྲིན་ཡིག་འདི་འབྲི་དུས་ཕོལ་ལོལ་བཙོན་དུ་སྦྱར་མེད་པ་རྟོགས་ཐུབ།

ཡི་གེར་འགོད་མཁན་དང་འགོད་དུས།

སྔ་རབས་ཆོས་ཚོགས་ཀྱི་སྲོལ་རྒྱུན་དང་ཡེ་ཤུའི་ཆོས་ལུགས་ཀྱི་བདག་སྐྱོང་པའི་འཕྲིན་ཡིག་སྟེ་ཐི་མོ་ཐེ་དང་པོ་དང་གཉིས་པ། ཐེ་ཏུའི་འཕྲིན་ཡིག་བཅས་ཀྱི་ངོ་སྤྲོད་རྣམས་ལ་བལྟས་ན། འཕྲིན་ཡིག་འདི་ཡི་གེར་འགོད་མཁན་ནི་ཕོལ་ལོལ་ཡིན་པར་ར་སྤྲོད་བྱས་ཡོད་ལ། འཕྲིན་ཡིག་འདི་ནི་སྤྱི་ལོ་64ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

ཕོལ་ལོལ་གྱིས་ཐི་མོ་ཐེ་ལ་ཆོས་ཚོགས་ཇི་ལྟར་སྐྱོང་དགོས་པའི་སྐོར་གྱི་སློབ་སྟོན་གནང་ཞིང་། རང་གི་ཕྱག་རོགས་གཞོན་པ་ཐི་མོ་ཐེ་ལ་དགེ་རྒན་རྫུས་མ་རྣམས་ཀྱི་སྨྲ་སྒོ་གཅོད་དགོས་པ་དང་། ཨེ་ཕེ་སི་རུ་ཡོད་པའི་ཆོས་ཚོགས་ཀྱི་བྱ་བར་བདག་སྐྱོང་བྱེད་པའི་ལས་འགན་སྐོར་གསལ་པོར་སྨྲ་བའི་ཕྱིར་དུ་འཕྲིན་ཡིག་འདི་སྤྲིངས་པ་ཡིན། ཆོས་ཚོགས་དེའི་རྙོག་དྲ་གཙོ་བོ་ཞིག་ནི་ཆོས་ལོག་གི་གྲུབ་མཐའ་ནཱ་སི་ཊི་སེམ་༼Gnosticism༽ཞེས་པའི་གཞུང་ལུགས་དང་ཡ་ཧུ་དཱ་པའི་མི་རིགས་རིང་ལུགས། ཚངས་སྤྱོད་ཀྱི་ཉམས་ལེན་གསུམ་མཉམ་དུ་འདྲེས་ནས་ཆོས་ལོག་གཞན་ཞིག་བྱུང་ཡོད་པ་དེ་ཡིན།

འཆར་ཟིན།

1. དགེ་རྒན་རྫུས་མ་རྣམས་ཀྱི་སྐོར་ལ་ཉེན་བརྡ་གཏོང་བ། ༼1:1-11༽

2. དཀོན་མཆོག་གིས་ཕོལ་ལོལ་ལ་ཐུགས་རྗེས་གཟིགས་པའི་སྐོར། ༼1:12-17༽

3. བསམ་པ་རྣམ་དག་བཅང་དགོས་པར་གདམས་པ། ༼1:18-20༽

4. ཆོས་ཚོགས་ལ་སློབ་སྟོན་མཛད་པའི་སྐོར། ༼2:1-3:16༽

5. དགེ་རྒན་རྫུས་མ་རྣམས་ལ་དོགས་ཟོན་བྱེད་དགོས་པའི་སློབ་སྟོན་གནང་བ། ༼4:1-16༽

6. དད་ལྡན་རྣམས་སྐྱོང་བའི་འགན་འཁུར། ༼5:1-6:2༽

7. གནད་དོན་སྣ་ཚོགས་ཀྱི་སྐོར། ༼6:3-21༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་ཕོལ་ལོལ་ང་རང་ནི་བདག་ཅག་གི་སྐྱབས་མགོན་དཀོན་མཆོག་དང་བདག་ཅག་གིས་རེ་སྨོན་བྱེད་པའི་མཱ་ཤི་ཀ་ཡེ་ཤུའི་བཀའ་བཞིན་དུ་ཁོང་གི་སྐུ་ཚབ་པ་ཞིག་ཡིན་ནོ།། 2 འཕྲིན་ཡིག་འདི་ནི་དད་པ་བརྒྱུད་ནས་རང་གི་བུ་དངོས་སུ་གྱུར་པ་ཐི་མོ་ཐེ་ལ་སྤྲིངས་པ་ཡིན༌ཏེ། ཡབ་དཀོན་མཆོག་དང་བདག་ཅག་གི་གཙོ་བོ་མཱ་ཤི་ཀ་ཡེ་ཤུས་ཁྱོད་ལ་བྱམས་དང་སྙིང༌རྗེ། ཞི་བདེ་བཅས་གནང་བར༌སྨོན།

དགེ་རྒན་རྫུས་མར་དོགས་ཟོན་བྱེད༌པའི་སྐོར།

3 སྔོན་ཆད་ང་རང་མ་ཀེ་དོན་ཡཱ་ཡུལ་དུ་འགྲོ་བའི་དུས༌སུ། ཁྱོད་རང་སྔར་བཞིན་ཨེ་ཕེ་སི་རུ་སྡོད༌པར་ནན་གྱིས་བསྐུལ་མྱོང་བ་ཡིན། དེ་ནི་ཁྱོད་ཀྱིས་ལོག་ལྟ་ཅན་དེ་དག་ལ་ལོག་ཁྲིད་མི་བྱེད་པ༌དང༌། 4 ཁུངས་ལུང་མེད་པའི་གཏམ་རྒྱུད་དང༌། རྫོགས་མཐའ་མེད་པའི་ཁྱིམ་རྒྱུད་ཀྱི་སྟོང་བཤད་ལའང་མགོ་བོ་འཁོར་མི་རུང་ཞེས་ཁ་བསྒོ་གཏོང་ཐུབ་པའི་ཕྱིར༌ཡིན་ལ། ལས་འདི་རིགས་ཀྱིས་དོན་སྙིང་མེད་པའི་རྩོད་པ་སློང་བ་ལས། དད་པར་བརྟེན་ནས་བསྒྲུབ་འོས་པའི་དཀོན་མཆོག་གི་དགོངས་དོན་ཐད་ལ་ཕན་ཐོགས་ཅི་ཡང་མེད་དོ།། 5 འོན་ཀྱང༌། བཀའ་འདིའི་དམིགས་དོན་ནི་བྱམས་པ་ཡིན༌ཏེ། རྣམ་པར་དག་པའི་སེམས་དང༌། བསམ་པ་རྣམ་དག གཡོ་ཟོལ་མེད་པའི་དད་སེམས་བཅས་ལས་བྱུང་བ་ཡིན་ནོ།། 6 ཡང་མི་འགའ་ཤས་ཀྱིས་དོན་འདི་དག་དང་ཁ་བྲལ་ནས་སྙིང་པོ་མེད་པའི་གཏམ་སྨྲ་བར་བྱེད༌ཅིང༌། 7 བཀའ་ཁྲིམས་ཀྱི་དགེ་རྒན་བྱེད་འདོད༌ཀྱང༌། རང་གིས་ཅི་ཞིག་གླེང་བཞིན་པ་དང་སྤོབས་པའི་ངང་ནས་ཅི་ཞིག་བསྒྲག་པའང་མི་ཤེས༌སོ།།

8 སུ་ཞིག་གིས་བཀའ་ཁྲིམས་འོས་ཤིང་འཚམ་པར་བཀོལ༌ན། བཀའ་ཁྲིམས་དེ་ནི་ལེགས་པོ་ཡིན་པ་བདག་ཅག་གིས་ཤེས༌སོ།། 9 བཀའ་ཁྲིམས་ནི་མི་གཞུང་དྲང་རྣམས་ཀྱི་ཆེད་དུ་བཙུགས་པ་མ་ཡིན༌པར། ཁྲིམས་མེད་ལུགས་མེད་དང་བསླབ་བྱར་མི་ཉན༌པ། དཀོན་མཆོག་ལ་དད་གུས་མེད༌པ། སྡིག་པ༌ཅན། དམ་པ་མ་ཡིན་པ་དང་ཐ་མལ་བ་ལ་ཞེན་ཆགས་པ། ཕ་མ་དང་མི་གསོད༌མཁན། 10 ལོག་གཡེམ་བྱེད་མཁན། ཕོ་ཡིས་ཕོ་ལ་འཁྲིག་པ་སྤྱོད་མཁན། མི་ཚོང་རྒྱག་མཁན། རྫུན་སྨྲ༌མཁན། དམ་བཅའ་རྫུན་མ་འཇོག་མཁན་བཅས༌དང༌། ཡང་དག་པའི་བསྟན་པ་དང་མི་མཐུན་པའི་དོན་གང་ཞིག་གི་ཆེད་དུ་བཙུགས་པ་ནི་བདག་ཅག་གིས་ཀྱང་ཤེས༌པ་ཡིན། 11 དོན་འདི་ནི་བསྔགས་པར་འོས་པའི་དཀོན་མཆོག་གིས་གཟི་བརྗིད་ལྡན་པའི་འཕྲིན་བཟང་དེ་ཉིད་བདག་ལ་བཅོལ་བ་བཞིན༌ནོ།།

ཕོལ་ལོལ་གྱི་བདེན༌དཔང༌།

12 བདག་ལ་མཐུ་སྟོབས་གནང་མཁན་ཏེ་བདག་ཅག་གི་གཙོ་བོ་མཱ་ཤི༌ཀ་ཡེ་ཤུས། བདག་ནི་བློ་སེམས་དཀར་པོ་ཡིན་པ་གཟིགས་ནས་ཁོང་གི་ཞབས་ཕྱི་པར་བསྐོས་པས་ངས་ཁོང་ལ་ཐུགས་རྗེ༌ཆེ་ཞུའོ།། 13 སྔོན་ཆད་ང་རང་ནི་དཀོན་མཆོག་ལ་སྐུར་བ་འདེབས་མཁན༌དང༌། དད་ལྡན་རྣམས་ལ་གཉའ་གནོན་བྱེད་མཁན༌དང༌མི་གདུག་རྩུབ་ཅན་ཞིག་ཡིན༌མོད། འོན་ཀྱང་དེ་ནི་བདག་ལ་དད་པ་མེད་པ་དང་ཅི་ཡང་མི་ཤེས་པའི་དུས་སུ་བྱས་པ་ཡིན༌པས། དཀོན་མཆོག་གིས་བདག་ལ་ཐུགས་རྗེ་དགོངས་པ༌དང༌། 14 བདག་ཅག་གི་གཙོ་བོའི་ཐུགས་རྗེ་ནི་ལྷག་ཏུ་ཕུན་སུམ་ཚོགས་པ་ཡིན༌པས། བདག་ལའང་མཱ་ཤི་ཀ་ཡེ་ཤུའི་ནང་དུ་དད་སེམས་དང་བྱམས་པ་ལྡན་པར་གྱུར༌ཏོ།།

15 མཱ་ཤི་ཀ་ཡེ་ཤུ་ནི་སྡིག་ཅན་རྣམས་སྐྱོབ་པའི༌ཕྱིར། འཇིག་རྟེན་དུ་ཕེབས་པ་ཡིན་ཞེས་པའི་གཏམ་འདི་ལ་ཡིད་རྟོན་རུང་བ་དང་ཧ་ཅང་ཁས་ལེན་འོས་པ་ཞིག་ཡིན་ཞིང་། བདག་ནི་མི་སྡིག་ཅན་རྣམས་ཀྱི་ཁྲོད་དུ་གཏེ་བོ་ཞིག་ཡིན་ནོ།། 16 འོན་ཀྱང༌། ཡེ་ཤུ་མཱ་ཤི་ཀས་སྡིག་ཅན་རྣམས་ལས་གཏེ་བོ་ང་རང་ལྟ་བུའི་སྟེང་དུའང་ཁོང་གི་བཟོད་པ་ཚད་མེད་གནང་བ༌དང༌། ཕྱིས་སུ་ཁོང་ལ་དད་པ་བྱེད་ཅིང་མཐའ་མེད་པའི་ཚེ་སྲོག་ཐོབ་མཁན་རྣམས་ལ་ང་རང་མིག་དཔེ་རུ་མཛད་པའི༌ཕྱིར། ཁོང་གིས་བདག་ལ་ཐུགས་རྗེ་གནང༌བ་ཡིན་ནོ།། 17 ཐོག་མཐའ་མེད་པའི་རྒྱལ་པོ༌དང༌། འཇིག་པ་མེད༌པ། མཐོང་རེག་བྲལ་བའི་དཀོན་མཆོག་ཁོ་ན་ཉིད་ལ་རྟག་ཏུ་བཀུར་བསྟི་དང་བསྟོད་པ་འབུལ་བར༌སྨོན། ཨ༌མེན།

18 བདག་གི་བུ་ཐི་མོ་ཐེ། སྔོན་ཆད་ཁྱོད་ཀྱི་སྐོར་ལ་ལུང་བསྟན་གནང་བ་བཞིན། བདག་གིས་གོང་གི་བཀའ་དེ་ཁྱོད་ལ་གདམས་པར་བྱ༌སྟེ། ཁྱོད་ཀྱིས་ལུང་བསྟན་དེ་དག་ལ་བརྟེན་ནས་འཐབ་འཛིང་བཟང་པོ་བྱེད་པ༌དང༌། 19 རྒྱུན་དུ་དད་སེམས་དང་བསམ་པ་རྣམ་དག་བཅང་ཐུབ་པའི་ཕྱིར༌རོ།། མི་ལ་ལས་དེ་སྤངས་པ་ནི་མཚོ་གྲུ་བྲག་རྡོ་ལ་ཐོགས་པ་བཞིན་དད་པ་ཉམས་པའོ།། 20 དེ་དག་གི་ཁྲོད་དུ་ཧི་མེ་ནཱ་ཡུ་དང་ཨ་ལིག་སན་དིར་གཉིས་ཡོད༌དེ། ཁོ་གཉིས་ཀྱིས་དཀོན་མཆོག་ལ་སྐུར་བ་འདེབས་མི་རུང་བ་ཤེས་པའི་ཆེད༌དུ། ངས་དེ་གཉིས་བདུད་སཱ་ཏན་གྱི་ལག་ཏུ་སྤྲད་ཟིན༌ཏོ།།

ལེའུ་གཉིས༌པ།

གསོལ་འདེབས་ཀྱི་བསླབ༌བྱ།

1-2 དེ་བས་ན། བདག་གིས་ཁྱོད་རྣམས་ལ་སྐུལ་བར༌བྱ་སྟེ། བདག་ཅག་གིས་དད་གུས་བྱེད་པ་དང་ཚུལ་མཐུན་ངང་བག་ཕབ་ལྷིང་འཇགས་ཀྱི་འཚོ་བ་རོལ་ཐུབ་པའི་ཕྱིར། ཐོག་མར་ཁྱོད་རྣམས་ཀྱིས་མི་ཐམས་ཅད༌དང༌། རྒྱལ༌པོ། དབང་ཤེད་ཅན་མཐའ་དག་གི་ཆེད༌དུ། དཀོན་མཆོག་ལ་ཞུ་བ་བྱེད་པ་དང༌། གསོལ་བ་འདེབས༌པ། ཚབ་ཞུ་བྱེད༌པ། བཀའ་དྲིན་ཞུ་བ་བཅས་བྱེད་པར༌གྱིས། 3 དོན་འདི་ནི་བདག་ཅག་གི་སྐྱབས་མགོན་དཀོན་མཆོག་གི་སྤྱན་སྔར་ལེགས༌ཤིང་ཁོང་ཐུགས་དགྱེས༌པ་ཡིན། 4 ཁོང་གིས་མི་ཐམས་ཅད་ལ་ཐར་པ་འཐོབ་པ་དང་ཀུན་གྱིས་བདེན་པ་ཉིད་རྟོགས་ཐུབ་པར་དགོངས་སོ།། 5 ཅིའི་ཕྱིར་ཞེ་ན། དཀོན་མཆོག་གཅིག་ཁོ་ན་ཉིད་ལས་གཞན་མེད༌ཅིང༌། ཡང་དཀོན་མཆོག་དང་མིའི་རིགས་ཀྱི་བར་དུ་བར་མི་གཅིག་ལས་གཞན་མེད༌དེ། འཇིག་རྟེན་དུ་མི་རུ་འཁྲུངས་པའི་མཱ་ཤི་ཀ་ཡེ་ཤུ་ཡིན་པའི་ཕྱིར༌རོ།། 6 ཁོང་གིས་རང་ཉིད་འཇིག་རྟེན་གྱི་མི་ཐམས་ཅད་ལ་བླུ་རིན་དུ་གནང༌ཞིང༌། དུས་ལ་བབས་པ་ན། དོན་འདིར་བདེན་དཔང་བྱས་པ་ཡིན། 7 བདག་ནི་དོན་དེའི་ཆེད་དུ་ཆོས་སྒྲོག་མཁན༌དང༌སྐུ་ཚབ༌པར་བསྐོས་ཏེ། དད་པ་དང་བདེན་པ་ཉིད་ཀྱི་ཆ་ནས་ཕྱི་ཕྱོགས་པ་རྣམས་ཀྱི་དགེ་རྒན་ཡིན། དེ་ནི་བདག་གིས་བདེན་པར་སྨྲས་པ་ཡིན་གྱི་རྫུན་སྨྲས་པ་མ་ཡིན༌ནོ།།

8 དེའི༌ཕྱིར། བདག་གིས་སྐྱེས་པ་རྣམས་ཀྱིས་ཞེ་སྡང་དང་རྩོད་གླེང་མེད་པར་རྣམ་པར་དག་པའི་ལག་ཟུང་ཡར་བཏེགས་ནས། གནས་གང་རུང་དུ་གསོལ་བ་འདེབས་པར་བསམས་སོ།། 9 ཡང་བདག་གིས་བུད་མེད་རྣམས་ནི་ཁྲེལ་ཡོད་བག་ཡོད་ངང་ཚུལ་མཐུན་གྱི་གོས་གྱོན་པ༌ལས། མགོའི་སྐྲ་སླས་པ་དང་གསེར་དང་མུ་ཏིག་དང་གོས་ཆེན་སོགས་ཀྱིས་མི་བརྒྱན་པར༌སྨོན། 10 དཀོན་མཆོག་ལ་དད་པ་ཡོད་ཟེར་བའི་སྐྱེས་མ་རྣམས་ཀྱིས་ལུས་ལ་དོན་བཟང་པོས་བརྒྱན་ན་འོས་སོ།། 11 ཡང་བུད་མེད་རྣམས་ལྷོད་འཇགས་ངང་ཆོས་བསླབ་ཅིང་རྒྱུན་དུ་ངག་ལ་ཉན་པ་ཞིག་ཡིན་དགོས༌ཏེ། 12 བུད་མེད་རྣམས་ལྷོད་འཇགས་སུ་སྡོད་པ་ལས་སྐྱེས་པ་རྣམས་ལ་ཆོས་བཤད་པའམ་མགོ་ཁྲིད་བྱེད་མི་རུང་ཞེས་བདག་གིས་སྨྲས༌པའོ།། 13 ཅིའི་ཕྱིར་ཞེ་ན། ཐོག་མར་ཨ་དམ་དང་ཕྱིས་སུ་ཧ་ཝཱ་མཛད་པའི་ཕྱིར༌དང༌། 14 ཡང་ཨ་དམ་བསླུས་པ་མ་ཡིན་པར་བུད་མེད་དེ་བསླུས་ནས་སྡིག་པའི་ནང་དུ་ལྷུང་བའི་ཕྱིར༌རོ།། 15 འོན༌ཀྱང༌། བུད་མེད་རྣམས་ཀྱིས་རྟག་ཏུ་དད་སེམས་དང་བྱམས་པ་བཅངས་པ༌དང༌། སྤྱོད་ལམ་དྲང་ཞིང་བག་ཡོད་པ་ཡིན༌ན། ཕྲུ་གུ་བཙའ་བའི་དུས་སུ་ཁོ་མོ་རྣམས་ཐར་བར་འགྱུར་རོ།།

ལེའུ་གསུམ༌པ།

ཆོས་ཚོགས་ཀྱི་དོ་དམ་པ་དང་ལས་འཛིན་པའི༌སྐོར།

1 སུ་ཞིག་གིས་དོ་དམ་པའི་འགན་འཁུར་འདོད༌ན། དེ་ནི་ལས་བཟང་པོར་ཡིད་སྨོན་ཤོར་བ་ཡིན་ཞེས་པ་ཡིད་རྟོན་རུང་བའི་གཏམ་ཡིན་ནོ།། 2 དོ་དམ་པ་ནི་ངེས་པར་སྐྱོན་བརྗོད་རྒྱུ་ཅི་ཡང་མེད༌ཅིང༌། ཆུང་མ་གཅིག་ཁོ་ནའི་ཁྱོ་ག་ཡིན་པ༌དང༌། རང་ཚོད་ཟིན༌པ། བག་ཡོད༌པ། ཚུལ་མཐུན་ཡ་རབས་ཡིན༌པ། མགྲོན་པོ་བསུ་བར་དགའ༌བ། ཁྲིད་སྟོན་བྱེད་ནུས༌པ། 3 ཆང་རག་འཐུང་བར་མི་རྔམ༌པ། མི་ལ་གཅར་རྡུང་མི་བྱེད༌པ། ཞི་ཞིང་དུལ༌བ། འཁྲུག་རྩོད་མི་བྱེད༌པ། རྒྱུ་ནོར་ལ་མི་རྔམ་པ་བཅས་ཡིན་དགོས༌ཤིང༌། 4 རང་གི་ཁྱིམ་ཚང་བདག་སྐྱོང་ལེགས་པོ་བྱས་ཏེ་བུ་ཕྲུག་རྣམས་ལ་ཡ་རབས་སྤྱོད་བཟང་ཁྲིད་པ་དང་གུས་ལུགས་ཡོད་པ་ཞིག་ཡིན་དགོས། 5 གལ༌ཏེ། སུ་ཞིག་གིས་རང་གི་ཁྱིམ་ཚང་ཙམ་ཡང་བདག་སྐྱོང་བྱེད་མི་ཤེས༌ན། དཀོན་མཆོག་གི་ཆོས་ཚོགས་ནི་ཇི་ལྟར་སྐྱོང་ནུས༌སམ། 6 དད་ལྡན་གསར་པ་རྣམས་ནི་དོ་དམ་པ་བྱེད་མི་རུང༌སྟེ། མི་དེ་ནི་རང་རློམ་ཆེ་བར་འགྱུར་བ་དང་བདུད་ཀྱི་ཉེས་ཆད་ནང་དུ་ལྷུང་ཉེན་ཆེ་བས༌སོ།། 7 ཡང་མི་གཞན་གྱིས་སྐུར་བ་མི་འདེབས་པ༌དང༌། བདུད་ཀྱི་རྙི་རྒྱ་རུ་མི་ཚུད་པའི༌ཕྱིར། དོ་དམ་པ་དེ་ནི་ཕྱི་ཕྱོགས་པ་རྣམས་ཀྱི་ཁྲོད་དུའང་ངེས་པར་མཚན་སྙན་ཅན་ཞིག་ཡིན་དགོས༌སོ།།

8 ལས་འཛིན་པ་རྣམས་ཀྱང་དེ་བཞིན་ཡིན་ཏེ། ངེས་པར་ཡ་རབས་ཚུལ་དང་མཐུན་ཞིང་ཁ་ཞེ་གཉིས་མེད་ཡིན༌པ། ཆང་རག་མང་པོ་མི་འཐུང༌བ། རྒྱུ་ནོར་མི་གཙང་བ་ལ་མི་རྔམ་པ་བཅས་ཡིན་དགོས་པ༌དང༌། 9 བསམ་པ་རྣམ་དག་གིས་དད་པའི་སྙིང་པོ་བརྟན་པོར་བསྲུང་དགོས་སོ།། 10 མི་དེ་རྣམས་ལ་ཐོག་མར་བརྟག་དགོས༌ཤིང༌། སྐྱོན་བརྗོད་རྒྱུ་ཅི་ཡང་མེད་ན་མི་དེ་རྣམས་ལས་འཛིན་པར་བསྐོ་རུང་བ་ཡིན། 11 བུད་མེད་*རྣམས་ཀྱང་དེ་བཞིན་ཡིན་ཏེ། ངེས་པར་ཡ་རབས་ཚུལ་དང་མཐུན་ཞིང་ཕྲ་མ་མི་བྱེད༌པ། རང་ཚོད་ཟིན༌པ། དོན་ཀུན་ལ་བློ་སེམས་དཀར་བ་བཅས་ཡིན་དགོས་སོ།། 12 ལས་འཛིན་པ་ནི་ངེས་པར་ཆུང་མ་གཅིག་ཁོ་ནའི་ཁྱོ་ག་ཡིན་པ༌དང༌། བུ་ཕྲུག་དང་རང་གི་ཁྱིམ་ཚང་བདག་སྐྱོང་ལེགས་པོ་བྱེད་མཁན་ཞིག་ཡིན་དགོས། 13 ཅིའི་ཕྱིར་ཞེ་ན། ལས་འཛིན་པས་བྱ་བ་ལེགས་པར་བསྒྲུབས་ན་རང་ཉིད་ཡིད་དུ་འོང་བའི་གནས་སུ་སླེབས་པ༌དང༌། སྤོབས་པ་ཆེན་པོས་མཱ་ཤི་ཀ་ཡེ་ཤུ་ནང་གི་དད་པ་ལ་ཡིད་ཆེས་བརྟན་པོ་བྱེད་པའི་ཕྱིར༌རོ།།

14 ང་རང་ཁྱོད་ཀྱི་གམ་དུ་མྱུར་བ་མྱུར་བར་འགྲོ་འདོད་ཆེ་བས་སྔོན་ཚུད་ནས་དོན་འདི་རྣམས་ཁྱོད་ལ་ཡི་གེར་འབྲི་བཞིན་ཡོད༌དེ། 15 ང་རང་དུས་འགྱངས་ནས་མྱུར་དུ་མ་སླེབས་ན། ཁྱོད་ཀྱིས་ཀྱང་དཀོན་མཆོག་གི་ཁྱིམ་ཚང་ནང་དུ་ཇི་ལྟར་བྱེད་འོས་པ་ཤེས་པའི་ཕྱིར༌ཡིན་ཞིང་། ཁྱིམ་ཚང་དེ་ནི་གཏན་དུ་གསོན་པོར་བཞུགས་པའི་དཀོན་མཆོག་གི་ཆོས་ཚོགས༌དང༌། བདེན་པ་ཉིད་ཀྱི་ཀ་རྡོ་དང་རྨང་གཞི་ཡིན་ནོ།། 16 དད་གུས་ཀྱི་གསང་བ་ནི་རླབས་ཆེ་བ་ཞིག་ཡིན་པ་ཀུན་གྱིས་ཁས་ལེན་པར་གདོན་མི་ཟ༌སྟེ།

མི་ཡི་ཤ་གཟུགས་བརྒྱུད་ནས་སྐྱབས་མགོན༌མངོན།།

ཐུགས་ཉིད་ཀྱིས་ནི་རྣམ་དག་ཡིན་པ༌བསྟན།།

ཕོ་ཉ་རྣམས་ནི་ཁོང་ལ་མཇལ་བ༌ཡིན།།

མི་རིགས་དུ་མར་ཁོང་ཉིད་ཡོངས་སུ༌བསྒྲགས།།

འཇིག་རྟེན་མི་རྣམས་ཁོང་ལ་དད་པར༌གྱུར།།

གཟི་བརྗིད་ལྡན་པའི་ནམ་མཁའི་ཞིང་དུ༌དྲངས།།

ཞེས༌པའོ།།

ལེའུ་བཞི༌པ།

ཐི་མོ་ཐེ་ལ་སློབ་སྟོན་གནང༌བ།

1 དེ་ཡང་དམ་པའི་ཐུགས་ཉིད་ཀྱིས་འདི་སྐད༌དུ། དུས་ཕྱི༌མར་ཁ་ཅིག་གིས་དད་པ་རིང་དུ་སྤངས༌ཏེ། མི་ལ་བསླུ་བྲིད་བྱེད་པའི་ལོག་སེམས་དང་གདོན་འདྲེའི་ལོག་ལྟ་ལ་བརྟེན་ངེས་ཞེས་གསལ་པོར་གསུངས་སོ།། 2 དེ་ནི་རྫུན་སྨྲ་མཁན་རྣམས་ཀྱི་ཚུལ་འཆོས་ལས་བྱུང༌ཞིང༌། མི་དེ་རྣམས་ཀྱི་བསམ་པ་ནི་ངར་ལྕགས་ཀྱིས་བསྲེགས་པ་དང་མཚུངས༌པས་སོ།། 3 མི་དེ་དག་གིས་མནའ་མ་ཚུར་ལེན་ཕར་བསྐྱལ་བྱེད་མི་རུང་བ༌དང༌། ཁ་ཟས་ལ་ལ་བཟའ་མི་རུང་བར་བྱེད། འོན་ཀྱང༌། དད་པ་ཅན་དང་བདེན་པ་ཉིད་རྟོགས་མཁན་རྣམས་ཀྱིས་དྲིན་ལན་ཞུ་བའི་ངང་ནས་ལོངས་སུ་སྤྱོད་པའི༌ཕྱིར། དཀོན་མཆོག་གིས་ཁ་ཟས་དེ་དག་མཛད༌པ་ཡིན་ནོ།། 4 དཀོན་མཆོག་གིས་བསྐྲུན་པ་ཐམས་ཅད་ནི་ལེགས་པོ་ཡིན༌པས། བཀའ་དྲིན་ཞུ་བའི་ངང་ནས་དང་དུ་བླངས་ན་འདོར་འོས་པ་གཅིག་ཀྱང་མེད༌དེ། 5 ཅིའི་ཕྱིར་ཞེ་ན། དེ་རྣམས་དཀོན་མཆོག་གི་བཀའ་དང་མི་ཡིས་གསོལ་བ་བཏབ་པའི་དབང་གིས་དམ་པར་གྱུར་པའི་ཕྱིར༌རོ།།

6 ཡང་ཁྱོད་ཀྱིས་དོན་འདི་དག་སྤུན་ཟླ་རྣམས་ལ་དྲན་སྐུལ་བྱེད༌ན། ཁྱོད་ནི་མཱ་ཤི་ཀ་ཡེ་ཤུའི་ཞབས་ཕྱི་པ་བཟང་པོ་ཞིག་ཡིན༌ཞིང༌། དད་པའི་བཀའ་དང་ཁྱོད་ཀྱིས་སྔར་ནས་དང་ལེན་བྱས་པའི་ཡང་དག་པའི་བསྟན་པ་ལས་ཁྱོད་ལ་སློབ་གསོ་འཐོབ༌པ་ཡིན་ནོ།། 7 ཡང་འཇིག་རྟེན་པའི་བཤད་རྒྱུན་དང་རྒན་མོ་རྣམས་ཀྱི་ཁུངས་ལུང་མེད་པའི་འཆལ་གཏམ་དག་རིང་དུ་སྤངས༌ཏེ། དད་གུས་ཐད་ལ་རང་ཉིད་སྦྱོང་བརྡར་བྱོས༌ཤིག 8 ལུས་ཀྱིས་རྩལ་སྦྱོང་བྱས་ན་ཕན་ཐོགས་ཅུང་ཙམ་ཡོད༌ཀྱང༌། དད་གུས་ནི་དོན་ཐམས་ཅད་ལ་ཕན་ཐོགས་ཡོད༌དེ། མི་ཚེ་འདི་དང་མ་འོངས་པའི་ཚེ་སྲོག་གཉིས་ལ་ཞལ་བཞེས་གནང་ཡོད་པས༌སོ།། 9 གཏམ་འདི་ནི་ཡིད་རྟོན་རུང་བ་དང་ཧ་ཅང་ཁས་ལེན་བྱེད་འོས་པ་ཞིག་ཡིན་ནོ།། 10 ད་ལྟ་བདག་ཅག་གིས་དོན་དེར་ངལ་བས་བརྩོན་པར༌བྱའོ།། ཅིའི་ཕྱིར་ཞེ་ན། བདག་ཅག་གིས་གཏན་དུ་གསོན་པོར་བཞུགས་པའི་དཀོན་མཆོག་ལ་རེ་སྨོན་བྱེད༌པ་དང༌། ཁོང་ནི་མི་ཐམས་ཅད་ཀྱི་སྐྱབས་མགོན་ཡིན་ཞིང་ལྷག་ཏུ་དད་ལྡན་རྣམས་ཀྱི་སྐྱབས་མགོན་ཡིན་པའི་ཕྱིར༌རོ།།

11 ཁྱོད་ཀྱིས་དོན་འདི་དག་མི་གཞན་ལ་ཁ་བསྒོ་དང་སློབ་སྟོན་བྱེད་དགོས༌ཤིང༌། 12 ཁྱོད་ཀྱིས་རང་ཉིད་ལོ་ན་གཞོན་པར་སུ་ལའང་མཐོང་ཆུང་བྱེད་དུ་མི་འཇུག༌པར། སྨྲ་བརྗོད༌དང༌། བྱ༌སྤྱོད། བྱམས༌སེམས། དད༌སེམས། རྣམ་དག་ཡིན་པ་བཅས་ནས་དད་ལྡན་རྣམས་ལ་མིག་དཔེ་སྟོན་པར༌གྱིས། 13 ང་རང་ཡོང་བའི་བར་དུ་ཁྱོད་ཀྱིས་གསུང་རབ་ཀློག་འདོན་དང༌། སྐུལ་སློང༌། སློབ་སྟོན་བཅས་བྱེད་པ་ལ་བརྩོན་པར་བྱའོ།། 14 ཁྱོད་ཀྱི་སེམས་ཁོང་དུ་ཡོད་པའི་དམ་པའི་ཐུགས་ཉིད་ཀྱི་གནང་སྦྱིན་ཏེ། དེ་སྔར་ཆོས་ཚོགས་ཀྱི་རྒན་པོ་རྣམས་ཀྱིས་ལུང་བསྟན་བརྒྱུད་ནས་ཁྱོད་ཀྱི་ལུས་ལ་ལག་པ་བཞག་པའི་དུས་སུ་ཐོབ་ཟིན་པ་དེར་མཐོང་ཆུང་མི་བྱའོ།། 15 མི་ཐམས་ཅད་ཀྱིས་ཁྱོད་རང་ཡར་རྒྱས་སུ་འགྲོ་བ་མཐོང་བར་འགྱུར་བའི་ཕྱིར། ཁྱོད་ཀྱིས་དོན་འདི་རྣམས་ཧུར་ཐག་གིས་བསྒྲུབ་ཅིང་བློ་སེམས་རྩེ་གཅིག་བྱེད་པར༌གྱིས། 16 ཁྱོད་ཀྱིས་རང་ཉིད་དང་རང་གི་སློབ་སྟོན་ལ་གཟབ་གཟབ་བྱས་ནས་དོན་དེའི་ཐད་ལ་སྙིང་རུས་སྐྱེད༌ཅིག ཅིའི་ཕྱིར་ཞེ་ན། དེ་ལྟར་བྱས་ན་ཁྱོད་དང་ཁྱོད་ཀྱི་གཏམ་ལ་ཉན་མཁན་རྣམས་ཀྱང་བསྐྱབ་ནུས་པའི་ཕྱིར༌རོ།།

ལེའུ་ལྔ༌པ།

དད་ལྡན་རྣམས་སྐྱོང་བའི་འགན༌ཁུར།

1 དེ་ཡང་ཁྱོད་ཀྱིས་མི་རྒན་པ་ལ་སྐྱོན་བརྗོད་ནན་མོ་མི་བྱེད་པར་རང་གི་ཕ་བཞིན༌དང༌། ན་གཞོན་རྣམས་ལ་སྤུན་བཞིན༌དང༌། 2 བུད་མེད་རྒན་པ་རྣམས་ལ་མ་བཞིན༌དང༌། བུད་མེད་ན་གཞོན་རྣམས་ལ་ལྕམ་སྲིང་ལྟར་བསམ་པ་རྣམ་དག་གིས་ཁ་ཏ་བྱེད་པར༌གྱིས།

3 ཡུགས་མོ་དངོས་མ་རྣམས་ལ་བརྩི་བཀུར༌བྱའོ།། 4 འོན་ཀྱང༌། ཡུགས་མོ་ཞིག་ལ་བུ་ཕྲུག་དང་ཚ་བོའམ་ཚ་མོ་ཡོད༌ན། དེ་དག་གིས་ཐོག་མར་ཡུགས་མོ་ལ་རང་ཁྱིམ་ནས་སྲི་ཞུ་བྱེད་པ་དང༌། རང་གི་ཕ་མར་དྲིན་ལན་འཇལ་ཚུལ་ལ་གོམས་དགོས་པ་ཡིན། ཅིའི་ཕྱིར་ཞེ་ན། དེ་ནི་དཀོན་མཆོག་གི་སྤྱན་སྔར་དོན་བཟང་པོ་ཡིན་པའི་ཕྱིར་རོ།། 5 ཡུགས་མོ་དངོས་མ་ནི་ཁོ་མོ་གཅིག་པུར་ལུས་ཤིང་རྟེན་ས་གཞན་མེད་པ༌དང༌། དཀོན་མཆོག་ལ་རེ་སྨོན་བྱེད་ཅིང་ཉིན་མཚན་མེད་པར་ཞུ་བ་བྱེད་པ་དང་གསོལ་བ་བཏབ་ནས་སྡོད་པ་ཞིག་ཡིན། 6 འོན་ཀྱང༌། ལྟོ་གོས་གཏམ་ལ་ཆགས་པའི་ཡུགས་མོ་ནི་གསོན་པོའི་དུས་སུའང་ཤི་བ་དང༌འདྲའོ།། 7 དེ་རྣམས་ལ་སྐྱོན་བརྗོད་རྒྱུ་ཅི་ཡང་མེད་པར་བྱེད་པའི༌ཕྱིར། ཁྱོད་ཀྱིས་དོན་འདི་དག་གི་སྐོར་ནས་ཡུགས་མོ་རྣམས་ལ་ཁ་བསྒོ་གཏོང་བར༌གྱིས། 8 གལ༌ཏེ། སུ་ཞིག་གིས་རང་གི་གཉེན་ཉེ་ལ་ལྟ་སྐྱོང་མི་བྱེད་པ༌དང༌། ལྷག་པར་རང་གི་ཁྱིམ་མི་ལའང་ལྟ་སྐྱོང་མི་བྱེད༌ན། མི་དེ་ནི་དད་པ་དང་རིང་དུ་གྱེས༌ཤིང༌། དད་པ་མེད་པའི་མི་ལས་ཀྱང་ངན༌པའོ།།

9 ཡུགས་མོའི་མིང་ཐོ་ནང་དུ་མིང་འགོད༌ན། ཡུགས་མོ་ནི་ངེས་པར་ལོ་དྲུག་ཅུའི་ཡན་ལ་སླེབས་པ་ཞིག༌དང༌། སྐྱེས་པ་གཅིག་ཁོ་ནའི་ཆུང་མ་བྱས་མྱོང་བ་ཞིག༌དང༌། 10 དོན་བཟང་བསྒྲུབས་ནས་མཚན་སྙན་ཅན་ཞིག༌སྟེ། བུ་ཕྲུག་སྙོར་སྐྱོང་དང་མགྲོན་པོར་སྣེ་ལེན་བྱས་མྱོང་བ༌དང༌། དད་ལྡན་དམ་པ་རྣམས་ཀྱི་ཞབས་བཀྲུས་པ་དང་དཀའ་ངལ་ཅན་ལ་རོགས་རམ་བྱས་མྱོང༌བ། དོན་བཟང་པོའི་རིགས་ཐམས་ཅད་ཧུར་ཐག་གིས་བསྒྲུབས་མྱོང་བ་ཞིག་ཡིན་དགོས་སོ།། 11 འོན་ཀྱང༌། ལོ་ན་གཞོན་པའི་ཡུགས་མོ་རྣམས་མིང་ཐོ་ནང་དུ་འགོད་པར་མི༌བྱའོ།། ཅིའི་ཕྱིར་ཞེ་ན། ཡུགས་མོ་རྣམས་སྐྱབས་མགོན་མཱ་ཤི་ཀ་དང་འགལ་ནས་འདོད་ཆགས་རྒྱས་པའི་དུས༌སུ། གཉེན་སྒྲིག་བྱེད་འདོད་པའི་ཕྱིར་ཡིན༌ཏེ། 12 ཡུགས་མོ་རྣམས་སྔར་གྱི་དམ་བཅའ་དང་འགལ་བས་དེ་དག་ལ་སྐྱོན་འཛུགས་པར་འགྱུར། 13 ཁོ་མོ་རྣམས་ལེ་ལོའི་དབང་དུ་སོང་སྟེ་ཁྱིམ་ནས་ཁྱིམ་གཞན་རྣམས་སུ་ཉུལ༌ཞིང་། ལེ་ལོ་ཅན་ཡིན་པར་མ༌ཟད། ངག་ནས་མི་བཤད་དགུ་བཤད་དང་དོན་མེད་ཀྱི་བྱ་བར་ཇུས་གཏོགས་བྱེད་པར་དགའ་བ༌དང༌། སྨྲ་མི་འོས་པའི་གཏམ་ཡང༌སྨྲ་བ་ཡིན་ནོ།། 14 དེའི༌ཕྱིར། བདག་གིས་ལོ་ན་གཞོན་པའི་ཡུགས་མོ་རྣམས་ཀྱིས་ཡང་བསྐྱར་གཉེན་སྒྲིག་བྱས༌ཏེ། བུ་ཕྲུག་བཙའ་ཞིང་ཁྱིམ་སྐྱོང་བར་བསྐུལ་བ༌ཡིན། དེ་ནས་དགྲ་བོར་སྡིགས་དམོད་བྱེད་པའི་གླགས་མི་གཏོང་ངོ་།། 15 ཅིའི་ཕྱིར་ཞེ་ན། འགའ་ཤས་ཁ་ཕྱིར་འཁོར་ནས་བདུད་སཱ་ཏན་གྱི་རྗེས་སུ་འབྲངས་པའི་ཕྱིར༌རོ།། 16 ཆོས་ཚོགས་ཀྱིས་རྟེན་ས་མེད་པའི་ཡུགས་མོ་དངོས་མ་རྣམས་ལ་རོགས་རམ་བྱེད་པའི༌ཕྱིར། བུད་མེད་དད་ལྡན་གང་གི་ཁྱིམ་དུ་ཡུགས་མོ་ཡོད༌ན། ཁོ་མོར་རོགས་རམ་བྱེད་འོས་པ་ལས་ཆོས་ཚོགས་ལ་ཁག་འགེལ་མི་རུང༌ངོ་།།

17 དེ་ཡང་ཆོས་ཚོགས་ལ་བདག་སྐྱོང་ལེགས་པོ་བྱེད་པའི་རྒན་པོ་རྣམས་ལ་བཀུར་སྟི་ཆེན་པོ་བྱ་འོས༌ཤིང༌། དཀའ་སྡུག་ངང་ནས་དཀོན་མཆོག་གི་བཀའ་སྒྲོག་པ་དང་ཁྲིད་སྟོན་བྱེད་མཁན་ལ་དེ་བས་ཀྱང་བརྩི་བཀུར་བྱ་འོས་སོ།། 18 རྒྱུ་མཚན་ནི་གསུང་རབ་ཀྱི་མདོ་ལས་ཇི་སྐད༌དུ། གཡུལ་ཁ་གཅོག་པའི་དུས༌སུ་བ་གླང་གི་མཆུ་ཏོ་མ༌སྡོམ་ཞེས་གསུངས་པ༌དང༌། ཡང་ཇི་སྐད༌དུ། ལས་ཀ་བྱེད་མཁན་རྣམས་ལ་གླ་ཆ་སྟེར་འོས་ཞེས་གསུངས་པའི་ཕྱིར༌ཡིན། 19 རྒན་པོ་ཞིག་ལ་སྐྱོན་ཡོད་པར་སྨྲ་བའི་དུས༌སུ། བདེན་དཔང་བྱེད་མཁན་གྱི་མི་གཉིས་སམ་གསུམ་མེད་ན་ཁས་ལེན་བྱ་མི་རུང༌ངོ་།། 20 མི་གཞན་རྣམས་ཀྱང་འཇིགས་པའི༌ཕྱིར། མུ་མཐུད་དུ་སྡིག་པ་བྱེད་མཁན་ལ་མི་ཐམས་ཅད་ཀྱི་མདུན་དུ་སྐྱོན་བརྗོད༌ཅིག 21 ངས་དཀོན་མཆོག་དང་མཱ་ཤི་ཀ་ཡེ་ཤུ་དང་ཁོང་གིས་བདམས་པའི་ཕོ་ཉ་རྣམས་ཀྱི་སྤྱན་སྔར་ཁྱོད་ལ་གདམས་པར་བྱ༌སྟེ། ཕྱོགས་ལྷུང་མེད་པར་བསླབ་བྱ་འདི་དག་བསྲུང་བར༌གྱིས། ལས་གང་ཞིག་བྱེད་ནའང་ཕྱོགས་རིས་མ་འཛིན༌ཅིག 22 མི་ཡི་ལུས་ལ་ལག་པ་འཇོག་པར་བྲེལ་འཚབ་མི་ལངས་པར༌གྱིས། མི་གཞན་རྣམས་ཀྱི་སྡིག་པའི་ལས་ལ་མི་ཞུགས་པར་རང་ཉིད་རྣམ་དག་ཏུ་བསྲུང་བར༌གྱིས། 23 ཁྱོད་ཀྱི་ཕོ་བ་མི་བདེ་ཞིང་བསྟུད་མར་ན་ཚ་བྱུང༌བས་ན། ཕྱིས་སུ་ཆུ་ཁོ་ན་མི་འཐུང་བར་རྒུན་ཆང་ཡང་ཉུང་ཙམ་འཐུང་བར༌གྱིས། 24 མི་ཁ་ཤས་ཀྱི་སྡིག་པ་ནི་མངོན་གསལ་ཡིན༌ཏེ། སྔོན་ལ་ཁྲིམས་ཐག་གཅོད་སར་སླེབས་པ་ལྟ༌བུ་ཡིན་ནོ།། ཡང་མི་ཁ་ཤས་ཀྱི་སྡིག་པ་ནི་སྡིག་ཅན་དག་གི་རྗེས་སུ་འབྲངས་ནས་སླེབ་ངེས་སོ།། 25 དེ་བཞིན་དུ་ལས་བཟང་པོ་རྣམས་ཀྱང་མངོན་གསལ་ཡིན༌ཞིང༌། མངོན་གསལ་མ་ཡིན་པ་རྣམས་ཀྱང་སྦ་མི་ནུས༌སོ།།

ལེའུ་དྲུག༌པ།

གཡོག་པོའི་སྐོར་ལ་གདམས༌པ།

1 དེ་ཡང་དཀོན་མཆོག་གི་མཚན་དང་བསྟན་པ་ལ་སྐུར་བ་མི་འདེབས་པའི༌ཕྱིར། གཉའ་ཤིང་གི་འོག་ཏུ་ཡོད་པའི་གཡོག་པོ་ཐམས་ཅད་ཀྱིས་རང་རང་གི་བདག་པོ་རྣམས་ལ་ཕྱོགས་ཀུན་ནས་བརྩི་བཀུར་བྱེད་འོས་པར་རྩིས་ཤིག 2 གཡོག་པོ་སུ་ཞིག་ལ་དད་པ་དང་ལྡན་པའི་བདག་པོ་ཡོད༌ན། ཁོ་རང་སྤུན་ཟླ་ཡིན་པའི་དབང་གིས་བདག་པོར་མཐོང་ཆུང་མི་བྱེད༌པར། ཞབས་ཕྱི་ལས་ཕན་ཐོགས་པའི་བདག་པོ་རྣམས་ནི་དད་པ་ཅན་དང་གཅེས་སུ་འོས་པའི་མི་ཡིན༌པས། དེ་རྣམས་ལ་ལྷག་པར་ཞབས་ཕྱི་བསྒྲུབ་དགོས། ཁྱོད་ཀྱིས་དོན་དེ་རྣམས་མི་གཞན་དག་ལ་བསླབ་པ་དང་བསྐུལ་བར་བྱའོ།།

རྒྱུ་ནོར་ལ་རྔམ་པའི་ལོག་ལྟ་ཅན་གྱི༌སྐོར།

3 གལ༌ཏེ། སུ་ཞིག་གིས་ལྟ་བ་མི་མཐུན་པ་བསྒྲགས་ནས་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཡང་དག་པའི་གསུང་དང་དད་གུས་དང་མཐུན་པའི་ཆོས་དེ་ཁས་མི་ལེན༌ན། 4 མི་དེ་ནི་ང་རྒྱལ་ཆེ་བ་དང་ཅི་ཡང་མི་ཤེས་ཤིང་ནན་འདྲི་བྱེད་པ་དང་ཁ་རྩོད་ཚིག་རྩོད་བྱེད་པ་ཁོ་ནར་དགའ་བ་ཞིག་ཡིན། དེ་ལས་ཕྲག་དོག༌དང༌། རྩོད༌པ། དམོད༌ཚིག དོགས་པ་ངན་པ་བཅས་འབྱུང་བ༌དང༌། 5 བསམ་པ་ངན་པར་གྱུར་ཅིང་བདེན་པ་ཉིད་དང་བྲལ་བའི་རྩོད་པའང་རྒྱུན་ཆད་མེད་པར་འབྱུང༌། མི་དེ་དག་གིས་དད་གུས་བྱེད་པ་ནི་རྒྱུ་ནོར་འཐོབ་པའི་ཐབས་ལམ་ཡིན་པར་བསམས་སོ།། 6 འོན་ཀྱང༌། དད་གུས་བྱེད་པ་ལ་འདོད་ཆུང་ཆོག་ཤེས་ལྡན་ན་ཕན་ཐོགས་ཤིན་ཏུ་ཆེའོ།། 7 རྒྱུ་མཚན་ནི་བདག་ཅག་གིས་འཇིག་རྟེན་འདིར་ཅི་ཡང་ཁྱེར་མ་འོངས༌ལ། འཇིག་རྟེན་ནས་ཀྱང་ཅི་ཡང་འཁྱེར་མི་ནུས་པའི་ཕྱིར༌རོ།། 8 དེ་བས་ཁ་ལ་ཟས་དང་རྒྱབ་ལ་གོས་ཡོད་ན་ཡིད་ཚིམ་དགོས་སོ།། 9 འོན་ཀྱང༌། ཕྱུག་པོར་འགྱུར་འདོད་པ་རྣམས་ནི་ཉམས་ཚོད་དང་རྙི་རྒྱ་རུ་ཚུད༌པ་དང༌། བླུན་ཞིང་རྨོངས་པ་དང་གནོད་པ་ཆེ་བའི་འདོད་རྔམ་སྣ་ཚོགས་ཀྱི་ནང་དུ་ལྷུང་སྟེ་རང་ཉིད་བརླག་ཅིང་འཇིག་པར་འགྱུར་རོ།། 10 ཅིའི་ཕྱིར་ཞེ་ན། རྒྱུ་ནོར་ལ་རྔམ་པ་ནི་ལས་ངན་པ་སྣ་ཚོགས་ཀྱི་འབྱུང་རྩ་ཡིན༌ལ། མི་ཁ་ཤས་རྒྱུ་ནོར་ལ་ཞེན་ཆགས་ཏེ་དད་པ་དང་ཁ་བྲལ་ནས་རང་གིས་རང་ཉིད་སྡུག་བསྔལ་མང་པོས་བརྟོལ་བར་བྱེད་པའི་ཕྱིར་རོ།།

ཕོལ་ལོལ་གྱིས་ཐི་མོ་ཐེ་ལ་བསླབ་བྱ་གནང༌བ།

11 འོན་ཀྱང་། ཁྱོད་ནི་དཀོན་མཆོག་ལ་གཏོགས་པའི་མི་ཡིན་པས་གོང་གི་དོན་འདི་དག་དང་འབྲལ་བར༌གྱིས། དྲང་བདེན་དང་དད་གུས། དད་སེམས། བྱམས༌པ། བཟོད༌བསྲན། ཞི་དུལ་བཅས་བསྙེག་པར་བྱོས། 12 ཁྱོད་ཀྱིས་དད་པའི་ཆེད་དུ་འཐབ་འཛིང་བཟང་པོ་བྱེད་པ་དང་། མཐའ་མེད་པའི་ཚེ་སྲོག་ཀྱང་གཟུང་བར་གྱིས་ཤིག ཁྱོད་ནི་དེའི་ཆེད་དུ་ཞལ་འབོད་གནང་བ༌དང༌། ཁྱོད་ཀྱིས་ཀྱང་དཔང་པོ་བྱེད་མཁན་མང་པོའི་ཁྲོད་ནས་བདེན་དཔང་བཟང་པོ་བྱས་མྱོང༌བ་ཡིན། 13 བདག་གིས་སྲོག་ལྡན་ཐམས་ཅད་ལ་ཚེ་སྲོག་གནང་མཁན་དཀོན་མཆོག་གི་སྤྱན་དྲུང༌དང༌། ཕོན་ཏིའུ་པི་ལ་ཏུའི་མདུན༌དུ་བདེན་དཔང་བཟང་པོ་མཛད་མྱོང་མཁན་མཱ་ཤི་ཀ་ཡེ་ཤུའི་སྤྱན་སྔ་ནས་ཁྱོད་ལ་གདམས་པར་བྱ༌སྟེ། 14 ཁྱོད་ཀྱིས་བདག་ཅག་གི་གཙོ་བོ་ཡེ་ཤུ་མཱ་ཤི་ཀ་མངོན་སུམ་དུ་ཕེབས་ཡོང་བའི་བར༌དུ། བཀའ་དེ་ལ་སྐྱོན་དང་དྲི་མས་མ་གོས་པར་བསྲུང་བར་བྱའོ།། 15 དུས་ལ་བབས༌པ་ན། དཀོན་མཆོག་གིས་ཐམས་ཅད་མངོན་པར་མཛད་ངེས༌ཡིན་ལ། དཀོན་མཆོག་ནི་བསྟོད་པར་འོས་པ༌དང༌། ཀུན་ལ་དབང་མཛད་མཁན་ཁོ་ན༌ཉིད། རྒྱལ་པོ་རྣམས་ཀྱི་རྒྱལ་པོ་དང་གཙོ་བོ་རྣམས་ཀྱི་གཙོ་བོ༌སྟེ། 16 ཁོང་ནི་ནམ་ཡང་འཆི་བ་མེད་པ་ཁོ་ན༌ཉིད། མི་རྣམས་ཉེ་སར་ཙམ་ཡང་འགྲོ་ཐབས་མེད་པའི་འོད་ཟེར་ནང་དུ་བཞུགས་པ༌དང༌། མི་སུས་ཀྱང་མཐོང་མ་མྱོང་ཞིང་མཐོང་ཡང་མི་ནུས་པ་དེ་ཉིད་ལགས་སོ།། ཁོང་ལ་བཀུར་བསྟི་དང་རྫོགས་མཐའ་མེད་པའི་མངའ་ཐང་ལྡན་པར༌ཤོག ཨ༌མེན།

17 ཁྱོད་ཀྱིས་འཇིག་རྟེན་འདིར་ཕྱུག་པོ་ཡིན་པ་རྣམས་ལ་ང་རྒྱལ་མི་བྱེད་པ་དང་མི་རྟག་པའི་རྒྱུ་ནོར་ལ་བློ་མི་གཏོད༌པར། བདག་ཅག་ལ་རྒྱུ་ནོར་ལོངས་སྤྱོད་ཚད་མེད་གནང་མཁན་ཏེ་དཀོན་མཆོག་ཁོ་ནར་བརྟེན་འོས་པའི་བཀའ་བསྒོ་བར་བྱའོ།། 18 ཡང་ཁོ་རྣམས་ལ་ལས་བཟང་པོ་བྱེད་པ༌དང༌། དོན་བཟང་མང་དུ་བསྒྲུབ༌པ། གཏོང་ཕོད་ཆེ༌བ། མི་གཞན་ལ་སྦྱིན་པ་གཏོང་བར་དགའ་དགོས་པ་དང་། 19 དེ་བཞིན་དུ་ཚེ་སྲོག་དངོས་མ་དེ་ཉིད་འཛིན་པའི་ཕྱིར། རང་གི་ཆེད་དུ་མ་འོངས་པར་རྨང་གཞི་བརྟན་པོའི་ནོར་བུ་གསོག་དགོས་པ་བཅས་ཀྱི་བཀའ་བསྒོ་བར་བྱའོ།།

20 ཀྱེ། ཐི་མོ༌ཐེ། ཁྱོད་ལ་བཅོལ་ཞིང་གདམས་པ་རྣམས་བསྲུང་བར་བྱའོ།། འཇིག་རྟེན་གྱི་སྙིང་པོ་མེད་པའི་འཆལ་གཏམ༌དང༌། བདེན་པ་ཉིད་དང་འགལ་ཞིང་ཡོན་ཏན་དུ་རློམ་པའི་འཁྲུལ་ཤེས་བཅས་ལ་ཁ་འབྲལ་བར༌གྱིས། 21 མི་འགའ་ཞིག་གིས་རང་ཉིད་ལ་ཡོན་ཏན་དེ་ལྟ་བུ་ལྡན་པར་སྨྲ་ཞིང་དད་པ་དང་ཁ་བྲལ་བའོ།།

ཐུགས་རྗེ་ནི་རྟག་ཏུ་ཁྱོད་ཅག་དང་མཉམ་དུ་གནས་པར༌སྨོན།། །།

* ལེའུ་གསུམ༌པ།:11 འདིར་བུད་མེད་ཅེས་པ་ནི་མཁས་པ་རྣམས་ཀྱི་བཞེད་ཚུལ་ལྟར་ན་ལས་འཛིན་པའི་ཆུང་མ་དང་། བུད་མེད་ལས་འཛིན་པ། ལས་འཛིན་པ་བུད་མེད་ཅེས་ལ་གོ་རུང་བར་གསུངས།

ཐི་མོ་ཐེ་གཉིས་པ།

1

2

3

4

༄༅། །ཐི་མོ་ཐེ་ལ་སྤྲིངས་པའི་འཕྲིན་ཡིག་གཉིས་པ།

ཐི་མོ་ཐེ་ལ་སྤྲིངས་པའི་འཕྲིན་ཡིག་གཉིས་པའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྤྱི་ལོ་62ནས་63ལོའི་བར་དུ་རོ་མཱ་གྲོང་ཁྱེར་ནས་ཕོལ་ལོལ་བཙོན་གྲོལ་བཏང་རྗེས་ཁོང་ཉིད་ཐེངས་བཞི་པར་ཆོས་སྤེལ་དུ་ཕྱིན། སྐབས་དེར་ཐི་མོ་ཐེ་དང་པོ་དང་ཐེ་ཏུའི་འཕྲིན་ཡིག་གཉིས་ཡི་གེར་བཀོད་པ་དང་། དེ་ནས་སྤྱི་ལོ་66ནས་67ལོའི་ཡས་མས་སུ་རོ་མཱ་གོང་མའི་རྒྱལ་པོ་ནེ་རོལ་༼Nero༽ཞེས་བྱ་བས་ཕོལ་ལོལ་སླར་ཡང་རོ་མཱ་གྲོང་ཁྱེར་དུ་བཙོན་ལ་བཅུག ཁོང་ནི་མུན་གནག་ཅིང་གྲང་ངར་ཆེ་བའི་ས་འོག་གི་བཙོན་ཁང་ཞིག་ཏུ་བཅུག་པ་དང་། ཉམ་ཐག་ཅིང་ནག་ཉེས་བསགས་མཁན་དང་འདྲ་བར་ལྕགས་སྒྲོག་བརྒྱབ་པ་རེད། ཕོལ་ལོལ་གྱིས་རང་གི་ལས་དོན་བསྒྲུབས་ཚར་བ་དང་རང་ཉིད་ཀྱི་མི་ཚེའང་རྫོགས་ལ་ཉེ་བ་རྟོགས་ཡོད།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདིའི་ཚིག་རྐང་དང་པོ་ལས་གཞུང་འདི་ཡི་གེར་འགོད་མཁན་ནི་ཕོལ་ལོལ་ཡིན་པ་ཁ་གསལ་ཞིང་། འཕྲིན་ཡིག་གི་དུམ་མཚམས་མང་པོའི་ནང་དུ་དོན་དེ་ལ་བདེན་དཔང་མཛད་ཡོད། འཕྲིན་ཡིག་འདི་ནི་སྤྱི་ལོ་66ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

ཕོལ་ལོལ་གྱིས་དུས་སྐབས་འདིར་ཐི་མོ་ཐེ་ལ་འཕྲིན་ཡིག་འབྲི་བར་དམིགས་ཡུལ་གསུམ་ཡོད་དེ།

༼1༽ ཕོལ་ལོལ་ནི་རང་གི་གྲོགས་པོ་ཚོས་དོར་ནས་གྲོགས་མེད་ཁེར་རྐྱང་དུ་ལུས་པ་དང་། ཕོལ་ལོལ་གྱིས་ཐི་མོ་ཐེ་རང་དང་མཉམ་དུ་སྡོད་པར་རེ་བ་ཆེན་པོ་བཅངས་པ།

༼2༽ རོ་མཱའི་གོང་མ་རྒྱལ་པོ་ནེ་རོལ་གྱི་མངའ་འོག་ཏུ་ཆོས་ཚོགས་ལ་བཙན་གནོན་ཐེབས་པར་བརྟེན། ཁོང་གིས་ཆོས་ཚོགས་ཀྱི་བདེ་དོན་ལ་ཐུགས་ཁུར་གནང་བ་དང་། ཐི་མོ་ཐེ་ལ་སྡུག་བསྔལ་མྱང་དགོས་ཀྱང་ཡེ་ཤུའི་ཆོས་ལུགས་ཀྱི་འཕྲིན་བཟང་ལ་སྲུང་སྐྱོབ་བྱེད་དགོས་པར་བསྐུལ་སློང་བྱས།

༼3༽ སྐབས་དེར་ཕོལ་ལོལ་གྱིས་ཐི་མོ་ཐེ་བརྒྱུད་ནས་འཕྲིན་ཡིག་འདི་ཨེ་ཕེ་སི་གྲོང་ཁྱེར་གྱི་ཆོས་ཚོགས་ལ་འབྲི་འདོད་པ་ཡིན།

འཆར་ཟིན།

1. ཕོལ་ལོལ་གྱིས་ཐི་མོ་ཐེ་ལ་ཐུགས་ཁུར་གནང་བའི་སྐོར། ༼1:1-14༽

2. ཕོལ་ལོལ་གྱི་གནས་བབ་སྐོར། ༼1:15-18༽

3. ཐི་མོ་ཐེ་ལ་སློབ་སྟོན་མཛད་པའི་སྐོར། ༼2:1-26༽

4. མཐའ་མའི་ཉིན་མོ་དག་གི་སྤྱོད་ལམ་སྐོར། ༼3:1-17༽

5. ཕོལ་ལོལ་གྱི་གདམས་པ་དང་རེ་ཞུ། ཁམས་འདྲི་བཅས། ༼4:1-22༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་ཕོལ་ལོལ་བདག་ནི་དཀོན་མཆོག་གི་ཐུགས་དགོངས་དང་མཱ་ཤི་ཀ་ཡེ་ཤུའི་ནང་དུ་ཡོད་པའི་ཚེ་སྲོག་གི་ཞལ་བཞེས་གནང་བ་བཞིན་མཱ་ཤི་ཀ་ཡེ་ཤུའི་སྐུ་ཚབ་པ་ཞིག་ཡིན་ནོ།། 2 འཕྲིན་ཡིག་འདི་ནི་བདག་གི་སྙིང་ནས་བརྩེ་བའི་བུ་ཐི་མོ་ཐེ་ལ་སྤྲིངས་པ་ཡིན༌ཏེ། ཡབ་དཀོན་མཆོག་དང་བདག་ཅག་གི་གཙོ་བོ་མཱ་ཤི་ཀ་ཡེ་ཤུ་ནས་ཁྱོད་ལ་བྱམས་དང་སྙིང༌རྗེ། ཞི་བདེ་བཅས་འཐོབ་པར༌སྨོན།

བསམ་པ་དྲང་ཕྱོགས་སུ་བསྐུལ༌བ།

3 བདག་གིས་དཀོན་མཆོག་ལ་བཀའ་དྲིན༌ཞུའོ།། ངས་རང་གི་མེས་པོས་མཛད་པ་བཞིན་བསམ་པ་རྣམ་དག་གིས་དཀོན་མཆོག་ལ་བསྙེན་བཀུར་བྱེད་ཅིང༌། གསོལ་བ་འདེབས་པའི་ཚེ་ཁྱོད་རང་ཉིན་མཚན་མེད་པར་དྲན༌པ་དང༌། 4 དེ་སྔར་ཁྱོད་ཀྱི་མིག་ལས་མཆི་མ་བཞུར་མྱོང་བ་ཡིད་ལ་དྲན་ཞིང༌། བདག་གི་སེམས་ནི་དགའ་སྤྲོས་ཁེངས་པའི༌ཕྱིར། ཁྱོད་དང་ངོ་འཕྲད་འདོད་ཤིན་ཏུ་ཆེའོ།། 5 ཁྱོད་ཀྱི་བཅོས་མ་མིན་པའི་དད་པ༌ནི། ཐོག་མར་ཁྱོད་ཀྱི་རྨོ་མོ་ལོ་ཨེ་སི་དང་ཡུམ་ཨིའུ་ནེ་ཀེའི་སེམས་སུ་ཡོད་པ་དེ་ངས་ཡིད་ལ་ཤར༌ཞིང༌། ཁྱོད་ཀྱི་སེམས་སུའང་ཡོད་པར་བདག་ལ་ཡིད་ཆེས་བརྟན་པོ་ཡོད། 6 དེའི༌ཕྱིར། བདག་གིས་ཁྱོད་ལ་དྲན་སྐུལ༌བྱ་སྟེ། ངས་སྔོན་ཆད་རང་གི་ལག་པ་ཁྱོད་ཀྱི་ལུས་ལ་བཞག་པ་བརྒྱུད་ནས། ཁྱོད་ལ་ཐོབ་པའི་དཀོན་མཆོག་གི་གནང་སྦྱིན་དེ་ཁྱོད་ཀྱིས་སླར་ཡང་མེ་ལྟར་གསོ་བར༌གྱིས། 7 ཅིའི་ཕྱིར་ཞེ་ན། དཀོན་མཆོག་གིས་བདག་ཅག་ལ་སྡར་མའི་སེམས་གནང་བ་མ་ཡིན༌པར། ཞུམ་མེད་དང་བྱམས༌པ། རང་གཅུན་ཐུབ་པ་བཅས་ཀྱི་སེམས་གནང་བའི་ཕྱིར༌རོ།།

8 དེ་བས་ན། ཁྱོད་ཀྱིས་བདག་ཅག་གི་གཙོ་བོ་ལ་བདེན་དཔང་བྱེད་པ༌དང༌། ཡང་ན་ཁོང་གི་ཆེད་དུ་ང་རང་བཙོན་དུ་བཅུག་ཡོད་པ་ནི་ངོ་ཚ་ཞིག་ཏུ་མི་བརྩི༌བར། དཀོན་མཆོག་གི་ནུས་མཐུ་ལ་བརྟེན་ནས་འཕྲིན་བཟང་གི་ཆེད༌དུ། བདག་དང་ལྷན་ཅིག་སྡུག་བསྔལ་མྱོང་བར༌གྱིས། 9 དཀོན་མཆོག་གིས་བདག་ཅག་བསྐྱབས་ཤིང་དམ་པའི་ཞལ་འབོད་ཀྱིས་བོས་པ་ཡིན་ལ། དེ་ནི་བདག་ཅག་གིས་ཅི་བྱས་པ་བཞིན་ཐོབ་པ་མ་ཡིན༌པར། ཁོང་གི་ཐུགས་དགོངས་དང་ཐུགས་རྗེ་བཞིན་དུ་མཛད༌པ་ཡིན་ནོ།། ཐུགས་རྗེ་ནི་དུས་ཀྱི་ཐོག་མའི་སྔ་རོལ་ནས་མཱ་ཤི་ཀ་ཡེ་ཤུ་བརྒྱུད་ནས་བདག་ཅག་ལ་གནང་བ་ཡིན༌མོད། 10 འོན་ཀྱང་ད་ལྟ་བདག་ཅག་གི་སྐྱབས་མགོན་མཱ་ཤི་ཀ་ཡེ་ཤུ་དངོས་སུ་བྱོན་པ་བརྒྱུད་ནས་ཐུགས་རྗེ་དེ་ཕྱིར་མངོན་པ་ཡིན༌ལ། ཁོང་གིས་འཆི་བ་བཅོམ་ཞིང་འཕྲིན་བཟང་བརྒྱུད་ནས་འཇིག་པ་མེད་པའི་ཚེ་སྲོག་མངོན་གསལ་དུ་བསྟན་ཏོ།། 11 འཕྲིན་བཟང་འདིའི་ཆེད་དུ་ང་རང་ཆོས་སྒྲོག་མཁན༌དང༌། སྐུ་ཚབ༌པ། དགེ་རྒན་བཅས་སུ་བསྐོས་པ༌དང༌། 12 དོན་འདིའི་རྐྱེན་གྱིས་བདག་གིས་ཀྱང་སྡུག་བསྔལ་དེ་དག་མྱོང༌མོད། འོན་ཀྱང༌། ང་རང་དོན་འདིར་ངོ་མི་གནོང༌ངོ་།། ཅིའི་ཕྱིར་ཞེ་ན། བདག་གིས་སུ་ལ་དད་པ་བྱེད་པ་ཤེས་ཤིང་ཉིན་མོ་དེ་སླེབས་པའི་བར༌དུ། ཁོང་ལ་སྐྱབས་སུ་བཅོལ་བ་གང་ཞིག་ཁོང་གིས་བསྲུང་ནུས་པར་བདག་ལ་ཡིད་ཆེས་བརྟན་པོ་ཡོད་པའི་ཕྱིར༌རོ།།

13 ཡང་ཁྱོད་ཀྱིས་རྟག་ཏུ་མཱ་ཤི་ཀ་ཡེ་ཤུའི་ནང་དུ་ཡོད་པའི་དད་སེམས་དང་བྱམས་པ་ལ་བརྟེན་ནས། བདག་གི་ངག་ལས་ཐོས་པའི་ཡང་དག་པའི་བསྟན་པ་བསྲུང་བར་བྱའོ༎ 14 དེ་སྔར་ཁྱོད་ལ་བཅོལ་བའི་དོན་བཟང་པོ༌དེ། ཁྱོད་ཀྱིས་བདག་ཅག་གི་སེམས་ཁོང་དུ་བཞུགས་པའི་དམ་པའི་ཐུགས་ཉིད་ལ་བརྟེན་ནས་བརྟན་པོར་བསྲུང་བར༌གྱིས། 15 ཨེ་ཞི་ཡཱ་ཡུལ་དུ་ཡོད་པའི་མི་ཐམས་ཅད་ཀྱིས་ང་རང་སྤངས་པ་ནི་ཁྱོད་ཀྱིས་ཤེས་པ༌དང༌། དེ་དག་གི་ཁྲོད་དུ་ཕི་གེལ་ལུ་དང་ཧེར་མོ་གེ་ནཱ་གཉིས་ཀྱང་ཡོད་དོ།། 16 ཨོ་ནེ་སི་ཕུ་རུའི་ཁྱིམ་མི་རྣམས་ལ་གཙོ་བོས་ཐུགས་རྗེ་གནང་བར༌སྨོན། ཅིའི་ཕྱིར་ཞེ་ན། ཁྱིམ་བདག་དེས་ཐེངས་མང་པོར་བདག་ལ་སེམས་གསོ་གནང་ཞིང༌། ང་རང་ལྕགས་སྒྲོག་གིས་བཅིངས་པའི་དོན་དེ་ངོ་ཚ་ཞིག་ཏུ་མ་བརྩིས༌པར། 17 དེ་ལས་ལྡོག་སྟེ་ཁོ་རང་རོ་མཱ་རུ་ཡོད་པའི་དུས༌སུ། འབད་པའི་ངང་ནས་ང་རང་བཙལ་ནས་རྙེད་པའི་ཕྱིར༌རོ།། 18 མ་འོངས་པའི་ཉིན་མོ༌དེར། གཙོ་བོས་རང་ཉིད་ཀྱི་ཐུགས་རྗེ་ཁོ་རང་ལ་གནང་བར༌སྨོན། ཁོས་ཨེ་ཕེ་སི་ནས་བདག་ལ་ཇི་ལྟར་ཞབས་ཕྱི་མང་དུ་བྱས་པ་ཁྱོད་ཀྱིས་ཤེས་པ་ཡིན་ནོ༎

ལེའུ་གཉིས༌པ།

སྤོབས་པ་སྩོལ་བའི་སྐུལ༌མ།

1 དེ་ལྟར་ཡིན་པས། བདག་གི༌བུ། ཁྱོད་ནི་མཱ་ཤི་ཀ་ཡེ་ཤུའི་ནང་དུ་ཡོད་པའི་ཐུགས་རྗེ་ལ་བརྟེན་ནས་སྤོབས་པ་དང་ལྡན་པར་གྱུར༌ཅིག 2 ཁྱོད་ཀྱིས་དཔང་པོ་བྱེད་མཁན་མང་པོའི་མདུན༌དུ། བདག་གི་ངག་ལས་ཐོས་པའི་བསླབ་བྱ༌དག་ནི། མི་གཞན་ལ་སློབ་སྟོན་བྱེད་ནུས་པ་དང་ཡིད་རྟོན་རུང་བའི་མི་རྣམས་ལའང་བཅོལ་བར༌གྱིས། 3 ཁྱོད་ཀྱིས་མཱ་ཤི་ཀ་ཡེ་ཤུའི་དམག་མི་ཕུལ་བྱུང་ཅན་དང་མཚུངས་པར་བདག་དང་མཉམ་དུ་སྡུག་བསྔལ་མྱང༌དགོས་སོ།། 4 དམག་མི་སུས་ཀྱང་དམག་དཔོན་ཐུགས་དགྱེས་པར་བྱ༌ཆེད། རང་ཉིད་འཇིག་རྟེན་གྱི་བྱ་བའི་ནང་དུ་ལྷུང་བར་མི་བྱེད། 5 ཡང་སུ་ཞིག་གིས་ལུས་རྩལ་འགྲན་བསྡུར་བྱེད༌སྐབས། སྒྲིག་ལམ་བཞིན་དུ་འགྲན་བསྡུར་མ་བྱས་ན་དེ་ལ་རྒྱལ་ཁའི་ཅོད་པན་མི་འཐོབ་བོ།། 6 ཡང་ལུས་ཤུགས་ངལ་རྩོལ་བྱེད་པའི་ཞིང་པ་ལ་ཐོག་མར་འབྲུ་རིགས་ཀྱི་སྐལ་བ་འཐོབ་འོས། 7 གཙོ་བོས་ཁྱོད་ལ་དོན་ཀུན་རྟོགས་པའི་བློ་རིག་གནང་ངེས༌པས། བདག་གིས་སྨྲས་པ་རྣམས་ལ་ཁྱོད་ཀྱིས་ཀྱང་བསམ་མནོ་གཏོང་བར༌གྱིས།

8 ཁྱོད་ཀྱིས་ཡེ་ཤུ་མཱ་ཤི་ཀ་ཡིད་ལ་གཟུང་བར་བྱའོ།། བདག་གིས་སྒྲོག་པའི་འཕྲིན་བཟང་བཞིན། ཁོང་ནི་དཱ་བིད་ཀྱི་གདུང་རྒྱུད་ཡིན་ཞིང་སྐུ་གྲོངས་པ་ནས་སླར་གསོན་པ༌དེ་ཡིན། 9 འཕྲིན་བཟང་འདིའི་ཆེད་དུ་བདག་གིས་སྡུག་བསྔལ་མྱོང་བ་དང༌། ཐ་ན་ང་རང་ཉེས་ཅན་བཞིན་དུ་ལྕགས་སྒྲོག་གིས་ཀྱང་བཀྱིགས་མོད། འོན་ཀྱང་དཀོན་མཆོག་གི་བཀའ་ནི་འཁྱིག་མི་ཐུབ་བོ།། 10 དེའི༌ཕྱིར། བདམས་པའི་མི་རྣམས་ཀྱི་ཆེད༌དུ། བདག་གིས་དོན་ཀུན་ལ་བཟོད་བསྲན་བྱེད་བཞིན་ཡོད༌དེ། མི་དེ་རྣམས་ལའང་མཱ་ཤི་ཀ༌ཡེ་ཤུའི་ནང་དུ་ཡོད་པའི་ཐར་པ་དང་མཐའ་མེད་པའི་གཟི་བརྗིད་འཐོབ་པའི་ཕྱིར༌རོ།། 11 དེ་ལ་ཡིད་རྟོན་རུང་བའི་གཏམ་ཞིག་ཡོད་པ་འདི་ལྟ༌སྟེ།

བདག་ཅག་ཁོང་དང་ལྷན་ཅིག་གྲོངས་པས༌ན།།

ཁོང་དང་ལྷན་དུ་གསོན་པ་གདོན་མི༌ཟ།།

12 བདག་ཅག་གིས་ཀྱང་བཟོད་བསྲན་བྱེད་ནུས༌ན།།

ཁོང་དང་ལྷན་ཅིག་རྒྱལ་སྲིད་བསྐྱང་བར༌འགྱུར།།

བདག་ཅག་ཁོང་ལ་ངོ་ལོག་བྱས་གྱུར༌ན།།

ཁོང་གིས་བདག་ཅག་ཁས་ལེན་མི་མཛད་དོ།།

13 བདག་ཅག་ཁ་བཤད་ཚིག་ལ་མི་གནས༌ཀྱང་།།

ཁོང་ནི་རང་ཚིག་སྔ་ཕྱི་འགལ་མིན་པས༎

སྔར་བཞིན་རང་གི་གསུང་ལ་གནས་པར༌འགྱུར།།

ཞེས༌པའོ།།

དཀོན་མཆོག་ཐུགས་མཉེས་པའི་བཟོ་བ།

14 ཁྱོད་ཀྱིས་མི་གཞན་རྣམས་ལ་གོང་གི་དོན་དེ་དག་དྲན་སྐུལ་བྱོས། དཀོན་མཆོག་གི་སྤྱན་སྔར་ཁོ་རྣམས་ལ་ཚིག་རྩོད་མི་བྱེད་པའི་བཀའ་བསྒོ་བར་གྱིས། ཚིག་རྩོད་ཙམ་ལ་ཕན་པ་ཅི་ཡང་མེད་པ་དང་ཉན་མཁན་རྣམས་ཀྱི་སེམས་བརླག་པར་བྱེད་པའི་རྒྱུ་ཁོ༌ན་ཡིན་ནོ།། 15 ཁྱོད་ཀྱིས་དཀོན་མཆོག་གི་དྲུང་དུ་ཚོད་བགམ་ཐེག་པའི་མི་ཞིག་སྟེ། ངོ་གནོང་མི་དགོས་པའི་བཟོ་བ་ཞིག་བྱེད་པ་དང་། བདེན་པའི་བཀའ་ཡང་དག་པར་སྟོན་པ་ལ་བརྩོན་པར་བྱའོ།། 16 འཇིག་རྟེན་གྱི་སྙིང་པོ་མེད་པའི་འཆལ་གཏམ་གྱིས་སྔར་ལས་ཀྱང་དད་གུས་མེད་པའི་གནས་སུ་འདྲེན་པར་བྱེད༌པས། ཁྱོད་ནི་དེ་དག་དང་རིང་དུ་འབྲལ་བར༌གྱིས། 17 མི་དེ་དག་གི་གཏམ་ནི་འདྲུལ་ནད་དང་མཚུངས་པར་ཚབས་ཆེན་དུ་འགྲོ༌ཞིང༌། མི་དེ་དག་གི་ཁྲོད་དུ་ཧི་མེ་ནཱ་ཡུ་དང་ཕི་ལེ་ཏི་གཉིས་ཀྱང་ཡོད༌ལ། 18 ཁོ་གཉིས་བདེན་པ་ཉིད་དང་བྲལ་ཞིང་སླར་གསོན་པར་འགྱུར་བའི་དོན་ནི་འདས་ཟིན་པ་ཡིན་ཞེས་སྨྲས་ནས་མི་ཁ་ཤས་ཀྱི་དད་པར་གནོད་བསྐྱལ་ཏོ།། 19 འོན་ཀྱང༌། དཀོན་མཆོག་གི་རྨང་གཞི་བརྟན་པོ་དེ་ནི་བཙུགས་ཟིན༌ཅིང༌། དེའི་སྟེང་དུ་རྟགས་མཚན་ཡང་འདི་ལྟར་བཀོད་ཡོད༌དེ། གཙོ་བོས་སུ་ཞིག་རང་ཉིད་ཀྱི་མི་ཡིན་པ་མཁྱེན་ནོ་ཞེས༌དང༌། ཡང་གཙོ་བོའི་མཚན་བརྗོད་མཁན་ཐམས་ཅད་ནི་ལས་ངན་པ་དང་ཁ་འབྲལ་དགོས་ཞེས༌པའོ།།

20 ཕྱུག་པོའི་ཁང་ཆེན་དུ་གསེར་སྣོད་དང་དངུལ་སྣོད་ལས༌གཞན། ཤིང་སྣོད་དང་རྫ་སྣོད་ཀྱང་ཡོད༌དེ། ལ་ལ་ནི་མཆོག་ཏུ་བཀོལ་ཞིང་ལ་ལ་ནི་དམན་པར་བཀོལ༌བ་ཡིན་ནོ།། 21 དེ་བཞིན་དུ། སུ་ཞིག་གིས་རང་ཉིད་གཙང་མར་བཟུང་སྟེ་དམན་པའི་དོན་རྣམས་སྤངས༌ན། སྣོད་མཆོག་ཏུ་འགྱུར་ངེས་ཤིང༌། དམ་པར་མཛད༌པ་དང་། བདག་པོ་ལ་ཕན༌པ། ལས་བཟང་པོའི་རིགས་ཐམས་ཅད་བསྒྲུབ་པར་སྟ་གོན་བྱས་ཟིན་པའོ།།

22 ཡང་ཁྱོད་ཀྱིས་ན་གཞོན་གྱི་འདོད་ཆགས་སྤངས༌ཏེ། བསམ་པ་རྣམ་དག་གིས་གཙོ་བོ་ལ་གསོལ་བ་འདེབས་མཁན་རྣམས་དང་ལྷན་ཅིག་དྲང་བདེན་དང༌། དད༌པ། བྱམས༌པ། ཞི་བདེ་བཅས་ལ་བརྩོན་པར༌གྱིས། 23 བླུན་ཞིང་རྨོངས་པའི་ཁ་རྩོད་ཀྱིས་རྩོད་གཞི་སློང་བ་ཁྱོད་ཀྱིས་ཤེས་པས་དོན་དེའི་རིགས་རྩ་བ་ནས་སྤང་དགོས་སོ།། 24 གཙོ་བོའི་ཞབས་ཕྱི་པ་རྣམས་ཀྱིས་ཁ་རྩོད་ཚིག་རྩོད་མི་བྱེད༌པར། མི་ཐམས་ཅད་ལ་ཞི་བའི་རྣམ་འགྱུར་འཛིན་པ༌དང༌། སློབ་སྟོན་བྱེད་ནུས༌པ། བཟོད་བསྲན་ཡོད་པར་བྱ་དགོས་ཤིང༌། 25 ཞི་འཇམ་གྱི་ངང་ནས་ངོ་རྒོལ་བྱེད་མཁན་ལ་ཁ་ཏ་བྱེད་དགོས། དཀོན་མཆོག་གིས་ཁོ་རྣམས་ལ་འགྱོད་བཤགས་ཀྱི་སེམས་གནང་སྲིད༌ཅིང༌། དེ་དག་གིས་ཀྱང་བདེན་པ་ཉིད་རྟོགས་པར་འགྱུར་བ༌དང༌། 26 བདུད་ཀྱིས་རང་དགར་བཟུང་ཡོད་ནའང་ཁོ་རྣམས་གོ་རྟོགས་སད་ནས་བདུད་ཀྱི་རྙི་རྒྱ་ལས་ཐར་བར་འགྱུར༌རོ།།

ལེའུ་གསུམ༌པ།

མཐའ་མའི་ཉིན་དག་གི་སྤྱོད་ལམ༌སྐོར།

1 དེ་ཡང་མཐའ་མའི་ཉིན་མོ་དག་ལ་དཀའ་སྡུག་ཆེ་བའི་དུས་ཤིག་སླེབ་ངེས་པ་ཤེས་པར༌གྱིས། 2 ཅིའི་ཕྱིར་ཞེ་ན། དེའི་དུས་སུ། མི་རྣམས་ཀྱིས་རང་དོན་ཁོ་ན་བསམ་ཞིང་རྒྱུ་ནོར་ལ་རྔམ་པ༌དང༌། རང་རློམ་ཆེ༌བ། ང་རྒྱལ་ཆེ༌བ། ཚིག་རྩུབ་སྨྲ༌བ། ཕ་མའི་ངག་ལ་མི་ཉན༌པ། བཀའ་དྲིན་མི་དྲན༌པ། དམ་པ་མ་ཡིན༌པ། 3 བརྩེ་སེམས་མེད༌པ། འགལ་བའི་མདུད་པ་མི་དགྲོལ༌བ། སྙོན་འཛུགས་པར་དགའ༌བ། རང་ཚོད་མི་ཟིན༌པ། གདུག་རྩུབ་ཆེ༌བ། དོན་བཟང་པོར་མི་དགའ༌བ། 4 ངོ་ལོག༌པ། མི་ལས་དགུ་ལས། རང་ཆེ་རང་མཐོ། འདོད་ཡོན་ལ་ཆགས་པ་ལས་དཀོན་མཆོག་ལ་མི་དགའ་བ་བཅས་འབྱུང་བ་ཡིན་ནོ།། 5 དེ་དག་ལ་དད་གུས་ཀྱི་ཕྱི་ཚུལ་ཙམ་ཡོད༌ནའང༌དད་གུས་ཀྱི་སྙིང་པོ་སྤངས་ཡོད་པས་ཁྱོད་ཀྱིས་དེའི་རིགས་དང་རྒྱང་བཀྱེད་པར༌བྱའོ།། 6 མི་དེ་དག་གི་ཁྲོད་དུ་འགའ་ཞིག་བུད་མེད་བླུན་མ་རྣམས་ཀྱི་ཁྱིམ་དུ་འཛུལ་ནས་ཁོ་མོ་དག་ལ་དབང་བསྒྱུར༌ཞིང་། བུད་མེད་དེ་དག་ནི་སྡིག་པའི་ཁུར་གྱིས་མནན་ཞིང་འདོད་ཆགས་སྣ་ཚོགས་ཀྱིས་བསླུས༌ཏེ། 7 བདེན་པ་ཉིད་རྟག་ཏུ་བསླབས་དང་སློབ་བཞིན་ཡོད་ནའང་དོན་ནི་གཏན་ནས་རྟོགས་མི་ནུས་སོ།། 8 སྔོན་ཆད་ཡཱན་ནེ་དང་ཡཱམ་བྲེ་གཉིས་ཀྱིས་མོ་ཤེ་ལ་ཇི་ལྟར་རྒོལ་བ་བཞིན། མི་འདི་དག་གིས་ཀྱང་བདེན་པ་ཉིད་ལ་རྒོལ་བ༌དང༌། དེ་དག་གི་བསམ་པ་ངན་པར་གྱུར་པས་དེ་རྣམས་ནི་དད་པའི་ཆ་ནས་འདོར་རུང༌བ་ཡིན་ནོ།། 9 འོན་ཀྱང༌། མི་དེ་དག་གི་བླུན་རྟགས་ནི་མི་དེ་གཉིས་དང་འདྲ་བར་ཐམས་ཅད་ཀྱི་མདུན་དུ་གསལ་རྗེན་དུ་མངོན་ངེས༌པས། སྤྱོད་ལམ་དེ་ལྟ་བུ་འཕེལ་བར་མི་འགྱུར༌རོ།།

ཕོལ་ལོལ་གྱིས་ཐི་མོ་ཐེ་ལ་གདམས༌པ།

10 འོན་ཀྱང་། ཁྱོད་ཀྱིས་བདག་གི་སློབ་སྟོན༌དང༌། སྤྱོད༌ལམ། ཕུགས་འདུན། དད༌པ། བཟོད༌སྒོམ། བྱམས༌པ། བཟོད་བསྲན་བཅས་ལ་བསྟུན་པར་མ༌ཟད། 11 སྔོན་ཆད་ངས་ཨན་ཏི་ཡོག་ཡཱ་དང༌། ཨི་ཀོན་ཡུ། ལིས་ཏྲ་བཅས་ནས་མྱངས་པའི་གཉའ་གནོན་དང་སྡུག་བསྔལ་ལའང་བསྟུན༌ཏེ། བདག་གིས་བཟོད་བསྲན་བྱས་པའི་གཉའ་གནོན་ནི་ཅི་འདྲའི་ཚབས་ཆེ་ཨང་། འོན་ཀྱང་གཙོ་བོས་ང་རང་དེ་ཐམས་ཅད་ལས་བསྐྱབས༌པའོ།། 12 སྤྱིར་མཱ་ཤི་ཀ་ཡེ་ཤུའི་ནང་དུ་དད་གུས་ངང་འཚོ་འདོད་པ་ཐམས་ཅད་ལ་གཉའ་གནོན་ཐེབས་ངེས༌ཡིན། 13 མི་ངན་པ་དང་བསླུ་བྲིད་བྱེད་མཁན་རྣམས་ནི་སྔར་ལས་ཀྱང་ཇེ་ངན་དུ་འགྱུར་བ༌དང༌། མི་ལ་མགོ་སྐོར་གཏོང་བ་དང་རང་ཉིད་ཀྱང་མི་གཞན་གྱི་གཡོ་འོག་ཏུ་ཚུད་པར་འགྱུར་རོ།། 14 འོན་ཀྱང༌། ཁྱོད་ཀྱིས་ཅི་ཞིག་བསླབས་པ་དང་གང་ཞིག་ལ་མཐའ་གཅིག་ཏུ་བློ་གཏོད་པ་དེ་ནི་མུ་མཐུད་དུ་སེམས་སུ་འཛིན་དགོས༌ལ། ཁྱོད་ཀྱིས་དོན་དེ་རྣམས་སུ་ཞིག་ནས་བསླབས་པ་ཤེས་པར་མ༌ཟད། 15 ཁྱོད་ཀྱིས་ཆུང་དུས་ནས་དམ་པའི་གསུང་རབ་ཀྱང་རྟོགས༌ཤིང་། དམ་པའི་གསུང་རབ་ཀྱིས་ཁྱོད་ལ་མཱ་ཤི་ཀ་ཡེ་ཤུར་དད་པའི་སྒོ་ནས་ཐར་པའི་ལམ་དུ་ཁྲིད་པའི་ཤེས་རབ་བསྩལ་ནུས་སོ།། 16 དམ་པའི་གསུང་རབ་ཡོངས་རྫོགས་ནི་དཀོན་མཆོག་གིས་ཞལ་ཕུ་གནང་བ་ལས་བྱུང་ཞིང་། སློབ་སྟོན་གནང་བ༌དང༌། སྐྱོན་སྟོན༌པ། ཡོ་བསྲང་བྱེད་པ། དྲང་བདེན་གྱི་ཕྱོགས་སུ་ཁྲིད་སྟོན་བྱེད་པའི་ཐད་ལ་ཕན་ཐོགས་མཆིས་སོ།། 17 དེ་ནི་དཀོན་མཆོག་ལ་གཏོགས་པའི་མི་རྣམས་ཆ་ཡོངས་སུ་ཚང་བ༌དང༌། ལས་བཟང་པོའི་རིགས་ཐམས་ཅད་བསྒྲུབ་པར་སྟ་གོན་མཛད་པའི་ཕྱིར༌རོ།།

ལེའུ་བཞི༌པ།

འཕྲིན་བཟང་སྒྲོག་པར་བསྐུལ༌བ།

1 དེ་ཡང་བདག་གིས་དཀོན་མཆོག་དང་མ་འོངས་པར་ཤི་གསོན་གཉིས་ལ་ལེགས་ཉེས་མཛད་མཁན་མཱ་ཤི་ཀ་ཡེ་ཤུའི་སྤྱན་དྲུང༌དུ། ཁོང་ཉིད་མངོན་སུམ་དུ་ཕེབས་ཡོང་བ་དང་ཁོང་གི་རྒྱལ་སྲིད་ལ་བརྟེན་ནས་ཁྱོད་ལ་གདམས་པར་བྱ༌སྟེ། 2 དུས་དང་དུས་མིན་ཐམས་ཅད་དུ་བསམ་པ་རྩེ་གཅིག་གིས་དཀོན་མཆོག་གི་བཀའ་སྒྲོག་པར་གྱིས། གཞན༌ཡང༌། བཟོད་བསྲན་ཆེན་པོ་དང་སློབ་སྟོན་སྣ་ཚོགས་ཀྱི་ངང་ནས་མི་རྣམས་ལ་བཀའ་བཀྱོན་གནང་བ་དང་། ཁ་ཏ་བྱེད་པ། སྐུལ་སློང་གནང་བ་བཅས་བྱེད་པར་གྱིས། 3 ཅིའི་ཕྱིར་ཞེ་ན། ཕྱིས་སུ་མི་རྣམས་ཀྱིས་ཡང་དག་པའི་བསྟན་པ་ལ་སུན་སྣང་སྐྱེས་ཤིང་། རྣ་བར་ཟ་འཕྲུག་ལངས་པ་ལྟར་རང་རང་གི་འདོད་པ་བཞིན་དགེ་རྒན་གཞན་དག་བསྡུས༌ཏེ། 4 རང་གི་རྣ་བ་བཀབ་ནས་བདེན་པ་ཉིད་ལ་མི་མཉན་པར་ཁུངས་ལུང་མེད་པའི་གཏམ་རྒྱུད་ཀྱི་ཕྱོགས་སུ་འཁོར་བར་འགྱུར་བ་ཡིན་ནོ།། 5 འོན་ཀྱང༌། ཁྱོད་ཀྱིས་དོན་ཀུན་ལ་གཟབ་པ་དང་། དཀའ་ངལ་ལ་བཟོད་པ། འཕྲིན་བཟང་སྒྲོག་མཁན་གྱི་བྱ་བ་སྒྲུབ་པ། རང་གི་ལས་འགན་སྒྲུབ་པ་བཅས་བྱོས༌ཤིག།

6 བདག་ནི་ཚེ་ལས་འདའ་བའི་དུས་ལ་སླེབས་ཤིང༌། རྒུན་ཆང་གཏོར་ནས་མཆོད་པ་འབུལ་བ་དང་མཚུངས༌པར། ད་ལྟ་ང་རང་ཡང་དེ་ལྟར་ཕུལ་ཟིན་ཏོ།། 7 བདག་གིས་འཐབ་འཛིང་བཟང་པོ་ནི་བརྒྱབ༌ཟིན། རྒྱུག་དགོས་པའི་ལམ་ཡང་བརྒྱུགས༌ཟིན། དད་པའང་རྟག་ཏུ་བསྲུངས༌པའོ།། 8 དུས་ད་ནས༌བཟུང༌། བདག་གི་ཆེད་དུ་དྲང་བདེན་གྱི་གཙུག་རྒྱན་བསྐྱུར་ཡོད༌དེ། ཉིན་མོ་དེ་ལ་དྲང་བདེན་ངང་ནས་ཁྲིམས་ཐག་གཅོད་མཁན་གཙོ་བོས་གཙུག་རྒྱན་དེ་ཉིད་བདག་ལ་གནང་བར་མ་ཟད། ཁོང་ཉིད་དངོས་སུ་མངོན་པར་རེ་སྨོན་ཆེན་པོ་བཅངས་པའི་མི་ཐམས་ཅད་ལའང་གནང་བར་འགྱུར༌རོ།།

ཕོལ་ལོལ་གྱིས་རང་དོན་གླེང༌བ།

9 ཁྱོད་རང་མྱུར་བ་མྱུར་བར་བདག་གི་གམ་དུ་ཡོང་བར༌གྱིས། 10 ཅིའི་ཕྱིར་ཞེ་ན། ཏི་མཱ་འཇིག་རྟེན་འདི་ལ་ཆགས་སྲེད་སྐྱེས་པའི་དབང༌གིས། ང་རང་བསྐྱུར་ནས་ཐེ་སཱ་ལོ་ནེ་ཀེ་རུ་སོང༌ཚར། ཀཱ་རེས་ཀེན་ནི་ག་ལད་ཡཱ་ཡུལ་དང༌། ཐེ་ཏུ་ནི་དཱལ་མད་ཡཱ་ཡུལ་ལ་ཕྱིན་ཏོ།། 11 ལོ་ཀུ་གཅིག་པུ་བདག་དང་མཉམ་དུ་ཡོད༌ལ། མཱར་ཀུ་ནི་ཞབས་ཕྱི་སྒྲུབ་པའི་ཕྱོགས་ནས་ང་རང་ལ་ཕན་ཐོགས་ཡོད༌པས། ཁྱོད་རང་འདིར་ཡོང་བའི་དུས་སུ་ཁོ་རང་ཡང་འཁྲིད་ཡོང་བར་གྱིས། 12 བདག་གིས་ཐི་ཀེ་ཀུ་ནི་ཨེ་ཕེ་སི་རུ་མངགས༌པ་ཡིན། 13 ཁྱོད་རང་འདིར་ཡོང་བའི་དུས༌སུ། བདག་གིས་ཏྲོ་ཡཱ་ནས་ཀར་པུ་ལ་བཅོལ་བའི་ཕྱི་གོས་དེ་འཁྱེར་ཡོང་བར༌ཤོག གཞན༌ཡང༌། དཔེ་ཆ་དང་ལྷག་པར་པགས་ཤོག་དེ་དག་ཀྱང་འཁྱེར་ཡོང་བར་གྱིས། 14 མགར་པ་ཨ་ལིག་སན་དིར་གྱིས་ང་རང་ལ་གནོད་འཚེ་གང་མང་བྱས་མྱོང༌བས། ཁོས་ཅི་བྱས་པ་བཞིན་དུ་གཙོ་བོས་ཁོ་རང་ལའང་ལན་གནང་བར༌ངེས། 15 ཁོས་གང་ནུས་ཅི་ཐུབ་ངང་བདག་ཅག་གིས་ཆོས་བཤད་པ་ལ་ངོ་རྒོལ་ཆེན་པོ་བྱས་པས། ཁྱོད་ཀྱིས་ཀྱང་ཁོ་རང་ལ་དོགས་ཟོན་བྱེད་པར༌གྱིས།

16 བདག་གིས་ཐེངས་དང་པོར་རང་ཉིད་ལ་དག་འབུད་བྱེད་པའི་དུས༌སུ། བདག་ལ་རོགས་རམ་བྱེད་མཁན་གཅིག་ཀྱང་མེད་པར་ཐམས་ཅད་ཀྱིས་ང་རང་སྤངས༌པ་ཡིན། དོན་དེ་ནི་མི་དེ་རྣམས་ལ་ཁག་མི་དཀྲི་བར༌སྨོན། 17 འོན་ཀྱང༌། གཙོ་བོས་ང་རང་བརྒྱུད་ནས་འཕྲིན་བཟང་སྒྲོག་པའི་དོན་ཡོངས་སུ་བསྒྲུབས་པ་དང་ཕྱི་ཕྱོགས་པ་ཐམས་ཅད་ཀྱིས་ཀྱང་ཐོས་པའི༌ཕྱིར། ཁོང་ཉིད་བདག་གི་འགྲམ་དུ་ཡར་བཞེངས་ཏེ་ང་རང་ལ་སྟོབས་ཤུགས་བསྩལ་པ་དང༌། ང་རང་ཡང་གཅན་གཟན་སེང་གེའི་ཁ་ནས་སྲོག་བསྐྱབས༌པའོ།། 18 གཙོ་བོས་དོན་ངན་པ་ཐམས་ཅད་ལས་ང་རང་ཐར་བར་མཛད་ངེས༌ཤིང༌། ནམ་མཁའི་རྒྱལ་སྲིད་དུའང་ང་རང་བདེ་བར་འདྲེན་ངེས༌ཡིན། ཁོང་ལ་ཇི་སྲིད་བར་དུ་བསྟོད་བསྔགས་བརྗོད་པར༌སྨོན། ཨ༌མེན།

མཇུག་མཐའི་འཚམས༌འདྲི།

19 ཁྱོད་ཀྱིས་ཕུར་སི་ལཱ་དང་ཨ་ཀུ་ལཱ་གཉིས༌དང༌། ཨོ་ནེ་སི་ཕུ་རུའི་ཁྱིམ་མི་རྣམས་ལའང་འཚམས་འདྲི་ཞུ་བར༌གྱིས། 20 ཨེ་རས་ཏི་ནི་ཀོ་རིན་ཐུ་རུ་བསྡད་པ༌དང༌། ཏྲོ་ཕེ་མུ་ལ་ན་ཚ་བྱུང་བས། ངས་ཁོ་རང་མུ་ལེ་ཐུ་རུ་བསྐྱུར་བ༌ཡིན། 21 ཁྱོད་རང་དགུན་དུས་མ་སླེབས་སྔོན་དུ་མྱུར་བ་མྱུར་བར་བདག་གི་གམ་དུ་ཡོང་བར༌གྱིས། འདིར་ཨིའུ་པུ་ལུ༌དང༌། པུ༌དེན། ལི༌ནུ། ཀ་ལུ་དི་ཡཱ་བཅས་དང༌། གཞན༌ཡང༌། སྤུན་ཟླ་ཐམས་ཅད་ཀྱིས་ཀྱང་ཁྱོད་ལ་འཚམས་འདྲི༌ཞུའོ།།

22 གཙོ་བོ་ནི་ཁྱོད་ཀྱི་སེམས་སུ་བཞུགས་པ་དང་། ཐུགས་རྗེ་ནི་རྟག་ཏུ་ཁྱོད་རྣམས་དང་མཉམ་དུ་གནས་པར༌སྨོན།། །།

ཐེ་ཏུ།

1

2

3

༄༅། །ཐེ་ཏུ་ལ་སྤྲིངས་པའི་འཕྲིན་ཡིག

ཐེ་ཏུ་ལ་སྤྲིངས་པའི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཕོལ་ལོལ་ཁོང་ཉིད་ཨན་ཏི་ཡོག་ཡཱ་གྲོང་ཁྱེར་དང་ཁ་གྱེས་ཏེ་ཡེ་རུ་སཱ་ལེམ་གྱི་ཆོས་དཔོན་རྣམས་དང་ལྷན་དུ་འཕྲིན་བཟང་གི་སྐོར་ལ་གྲོས་མོལ་བྱེད་པར་འགྲོ་དུས་ཐེ་ཏུ་ཁྲིད་ནས་སོང་། གཅིག་བྱས་ན་ཐེངས་གསུམ་པར་ཆོས་སྤེལ་དུ་འགྲོ་སྐབས། མཛད་འཕྲིན་གྱི་གཞུང་གི་ནང་དུ་གནས་ཚུལ་བཀོད་མེད་ཀྱང་ཐེ་ཏུ་ཡིས་ཨེ་ཕེ་སི་གྲོང་ཁྱེར་ནས་ཕོལ་ལོལ་དང་མཉམ་དུ་ལས་དོན་བསྒྲུབས་པ་དང་། གྲོང་ཁྱེར་དེ་ནས་ཕོལ་ལོལ་གྱིས་ཐེ་ཏུ་ཞེས་བྱ་བ་ཀོ་རིན་ཐུ་ལ་མངགས་ནས་ཆོས་ཚོགས་དེའི་ལས་དོན་བསྒྲུབ་པར་རོགས་རམ་བྱེད་དུ་བཅུག དེ་ནས་ཕོལ་ལོལ་ནི་རོ་མཱ་གྲོང་ཁྱེར་ནས་ཐེངས་དང་པོར་བཙོན་ནས་གློད་གྲོལ་བཏང་བ་དང་། ཁོང་གཉིས་ཀྱིས་ཀཱ་རེ་ཏ་གླིང་ཕྲན་ནས་དུས་ཡུན་ཅུང་རིང་པོར་ལས་དོན་བསྒྲུབས་རྗེས་ཡུལ་དེར་ཁོང་གིས་ཐེ་ཏུ་འཐུས་ཚབ་ཏུ་བསྐོས་ནས་འགྲུབ་དགོས་པའི་བྱ་བ་རྣམས་བསྒྲུབ་ཏུ་བཅུག

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཕོལ་ལོལ་གྱིས་སྤྱི་ལོ་64ལོའི་ཡས་མས་སུ་ཀོ་རིན་ཐུ་གྲོང་ཁྱེར་ནས་ཐེ་ཏུ་ལ་བྲིས་པ་ཡིན།

བརྗོད་སྙིང་དང་གསུང་འཕྲིན།

ཕོལ་ལོལ་གྱིས་རང་ཉིད་ཀྱི་དབང་ཆ་ཐེ་ཏུ་ལ་སྤྲད་ཅིང་། ཐེ་ཏུ་ལ་ལམ་སྟོན་བྱས་པ་བརྒྱུད་ནས་ངོ་རྒོལ་བྱེད་མཁན་རྣམས་ལ་གདོང་ལེན་ཇི་ལྟར་བྱེད་དགོས་པ་དང་། དད་པའི་སེམས་དང་སྤྱོད་ལམ་སྐོར་ནས་སློབ་སྟོན་གནང་ཞིང་། ཡང་དགེ་རྒན་རྫུས་མ་རྣམས་ལ་ཉེན་བརྡ་ཇི་ལྟར་གཏོང་དགོས་པ་བཅས་ཀྱི་ཕྱོགས་ནས་འཕྲིན་ཡིག་འདི་བྲིས་པ་ཡིན། ཕོལ་ལོལ་གྱིས་ཐེ་ཏུ་ལ་བཅངས་པའི་འབྱུང་འགྱུར་གྱི་འཆར་གཞི་རྣམས་ཀྱི་གནས་ཚུལ་ཡང་བཀོད་ཡོད།

འཆར་ཟིན།

1. རྒན་པོ་རྣམས་ཀྱི་སྐོར། ༼1:1-9༽

2. དགེ་རྒན་རྫུས་མའི་རིགས། ༼1:10-16༽

3. ཆོས་ཚོགས་སོ་སོར་སློབ་སྟོན་གནང་བའི་སྐོར། ༼2:1-15༽

4. དད་ལྡན་རྣམས་ཀྱི་སྐོར། ༼3:1-8༽

5. སེམས་ཀྱི་ནོར་འཁྲུལ་སྣ་ཚོགས་ཀྱི་སྐོར། ༼3:9-15༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་ཕོལ་ལོལ་བདག་ནི་དཀོན་མཆོག་གི་ཞབས་ཕྱི་པ་དང་ཡེ་ཤུ་མཱ་ཤི་ཀའི་སྐུ་ཚབ་པ་ཞིག་ཡིན༌ལ། དེ་ནི་དཀོན་མཆོག་གི་བདམས་པའི་མི་རྣམས་ཀྱི་དད་པ་དང༌། དད་གུས་བྱས་པ་བཞིན་དུ་བདེན་པ་ཉིད་རྟོགས་པ་ལ་བརྟེན༌ནས། 2 ཞལ་རྫུན་མི་གསུང་བའི་དཀོན་མཆོག་གིས་དུས་ཀྱི་སྔ་རོལ་ནས་ཞལ་བཞེས་གནང་བའི་མཐའ་མེད་པའི་ཚེ་སྲོག་དེ་ཉིད་འཐོབ་པར་རེ་བ་བཅངས་པ༌དང༌། 3 དུས་ལ་བབས་པ་ན། ཆོས་སྒྲོག་པ་བརྒྱུད་ནས་དཀོན་མཆོག་གི་བཀའ་དེ་མངོན་པར་མཛད༌ཅིང༌། ཆོས་བསྒྲག་པའི་ལས་འགན་ནི་བདག་ཅག་གི་སྐྱབས་མགོན་ཏེ་དཀོན་མཆོག་གི་བཀའ་བཞིན་དུ་བདག་ལ་བཅོལ་བ་ཡིན༌ནོ།།

4 ད་ལྟ་འཕྲིན་ཡིག་འདི་ནི་བདག་ཅག་ཐུན་མོང་གི་དད་པ་བཞིན། བདག་གི་བུ་དངོས་སུ་གྱུར་པ་ཐེ་ཏུ་ལ་སྤྲིངས༌ཤིང༌། ཡབ་དཀོན་མཆོག་དང་བདག་ཅག་གི་སྐྱབས་མགོན་མཱ་ཤི་ཀ་ཡེ་ཤུ་ནས་ཁྱོད་ལ་ཐུགས་རྗེ་དང་ཞི་བདེ་འཐོབ་པར༌སྨོན།

ཐེ་ཏུའི་ལས་འགན༌སྐོར།

5 བདག་གིས་སྔོན་ཆད་ཁྱོད་རང་ཀཱ་རེ་ཏ་རུ་བསྐྱུར་དོན༌ནི། བསྒྲུབས་མ་ཚར་བའི་བྱ་བ་རྣམས་ལེགས་པར་བསྒྲུབ་པ༌དང༌། བདག་གིས་ཁྱོད་ལ་ཁ་བསྒོ་བཏང་བ་བཞིན་གྲོང་བརྡལ་རེ་རེ་ནས་ཆོས་ཚོགས་ཀྱི་རྒན་པོ་རྣམས་བསྐོ་བར་བྱེད་པའི་ཕྱིར༌ཡིན་ནོ།། 6 རྒན་པོ་ནི་སྐྱོན་བརྗོད་རྒྱུ་ཅི་ཡང་མེད་ལ་ཆུང་མ་གཅིག་ཁོ་ནའི་ཁྱོ་ག་ཡིན་པ༌དང༌། ཁོའི་བུ་ཕྲུག་རྣམས་ལ་དད་པ་ཡོད་པ༌ལས། བག་མེད་རྣམ་གཡེང་དང་ངག་ལ་མི་ཉན་མཁན་ཞིག་རེད་ཅེས་གཏུག་མཁན་མེད་པ་ཞིག་ཡིན་དགོས་སོ།། 7 ཅིའི་ཕྱིར་ཞེ་ན། དོ་དམ་པ་ནི་དཀོན་མཆོག་གི་གཉེར་པ་ཡིན་ལ། ངེས་པར་སྐྱོན་བརྗོད་རྒྱུ་ཅི་ཡང་མེད་པ༌དང༌། ཨུ་ཚུགས་མེད༌པ། ཁྲོ་སླ་བོ་མེད༌པ། ཆང་རག་འཐུང་བར་མི་རྔམ༌པ། མི་ལ་གཅར་རྡུང་མི་བྱེད༌པ། རྒྱུ་ནོར་མི་གཙང་བ་ལ་མི་རྔམ༌པ། 8 མགྲོན་པོ་བསུ་བར་དགའ༌བ། ལས་བཟང་པོར་དགའ༌བ། བག་ཡོད༌པ། གཞུང་དྲང༌བ། དམ་པ་ཡིན༌པ། རང་ཚོད་ཟིན༌པ། 9 ཡང་དག་པའི་བསྟན་པ་ལ་བརྟེན་ནས་མི་རྣམས་ལ་སྐུལ་སློང་བྱེད་པ༌དང༌། རྒོལ་ལན་སློག་མཁན་གྱི་སྨྲ་སྒོ་གཅོད་ཐུབ་པའི་ཕྱིར། ཆོས་གསུངས་པ་བཞིན་ཡིད་རྟོན་རུང་བའི་བཀའ་བརྟན་པོར་སྲུང་བ་བཅས་ཡིན་དགོས༌སོ།། 10 རྒྱུ་མཚན་ནི་ངོ་རྒོལ་བྱེད་ཅིང་འཆལ་གཏམ་སྨྲ་བ་དང་མི་ལ་མགོ་སྐོར་གཏོང་མཁན་ཡང་མང་དུ་ཡོད༌ལ། མཚན་སྐྱི་བཅད་པ་རྣམས་ནི་ལྷག་ཏུ་དེ་འདྲ་ཡིན་པའི་ཕྱིར༌རོ།། 11 དེ་རྣམས་ཀྱིས་ལྐོག་རྔན་གྱི་རྒྱུ་ནོར་འཐོབ་པའི་ཆེད༌དུ། སློབ་སྟོན་བྱེད་མི་རུང་བ་དེའང་མི་གཞན་ལ་སྨྲ་ཞིང༌། ཁྱིམ་ཚང་གང་བོར་གནོད་བསྐྱལ་བས་དེ་རྣམས་ཀྱི་སྨྲ་སྒོ་གཅོད་དགོས། 12 དེ་དག་གི་ཁྲོད་ནས་ལུང་སྟོན་པ་ཞིག་ན༌རེ། ཀཱ་རེ་ཏ་པ་རྣམས་ནི་རྟག་ཏུ་རྫུན་སྨྲ་མཁན་དང་གཅན་གཟན་གཏུམ་དྲག་ཅན་ལྟ་བུ་ཡིན༌ལ། ཟས་ལ་རྔམ་ཞིང་ལེ་ལོ་ཅན་ཡིན་ཞེས༌སྨྲས་སོ།། 13 བདེན་དཔང་དེ་ནི་དོན་དངོས་ཡིན་པས་ཁྱོད་ཀྱིས་དེ་རྣམས་ལ་གཤེ་གཤེ་དྲག་པོ་གཏོང་དགོས་སོ།། དེ་ནི་དེ་དག་ལ་དད་པའི་ཆ་ནས་སྐྱོན་གྱི་དྲི་མས་མ་གོས་པ༌དང༌། 14 ཡ་ཧུ་དཱ་པའི་ཁུངས་ལུང་མེད་པའི་གཏམ་རྒྱུད་དང་བདེན་པ་ཉིད་དང་ཁ་བྲལ་བ་རྣམས་ཀྱི་ངག་ལ་མི་མཉན་པའི་ཕྱིར༌རོ།། 15 སྤྱིར་གཙང་མ་ཅན་ལ་དངོས་པོ་ཐམས་ཅད་གཙང་མ་ཡིན༌མོད། འོན་ཀྱང་མི་གཙང་བ་དང་དད་པ་མེད་པའི་མི་ལ་གཙང་བ་གཅིག་ཀྱང་མེད། ཐ་ན་དེ་དག་གི་སེམས་དང་བསམ་པ་ཡང་མི་གཙང༌ངོ་།། 16 དེ་དག་གིས་དཀོན་མཆོག་ངོ་ཤེས་པ་ཡིན་ཞེས་སྨྲ་ཡང་སྤྱོད་ལམ་གྱི་ཆ་ནས་དཀོན་མཆོག་རིང་དུ་སྤངས་ཤིང་། དེ་དག་ནི་སྐྱུག་བྲོ་བ༌དང༌། བཀའ་ལ་མི་ཉན༌པ། ལས་བཟང་པོ་ཐམས་ཅད་ཀྱི་ཆ་ནས་འདོར་འོས་པ་ཡིན༌ནོ།།

ལེའུ་གཉིས༌པ།

ཆོས་ཚོགས་སོ་སོར་སློབ་སྟོན་གནང་བའི༌སྐོར།

1 དེ་ཡང་ཁྱོད་ཀྱིས་ཡང་དག་པའི་བསྟན་པ་དང་མཐུན་པའི་སྒོ་ནས་སློབ་སྟོན་བྱ་འོས༌ཏེ། 2 རྒན་པོ་རྣམས་ལ་རང་ཚོད་ཟིན་པ༌དང༌། བཀུར་འོས༌པ། བག་ཡོད་པར་མ༌ཟད། དད་པ༌དང༌། བྱམས༌སེམས། བཟོད་བསྲན་བཅས་ཀྱི་ཆ་ནས་སྐྱོན་ཅི་ཡང་མེད་པར་བསྐུལ་འོས༌སོ།།

3 ཡང་དེ་བཞིན་དུ་རྒན་མོ་རྣམས་ལའང་སྤྱོད་ལམ་ཚུལ་ལྡན་ཡིན་པ༌དང༌། ཕྲ་མའི་གཏམ་མི་སྨྲ༌བ། ཆང་རག་གི་དབང་དུ་མི་འགྲོ་བ། བསླབ་བྱ་བཟང་པོ་སྟོན་པར་བསྐུལ་འོས་སོ།། 4 དེ་ནས་ཁོ་མོ་རྣམས་ཀྱིས་ད་གཟོད་བུད་མེད་ན་གཞོན་དག་ལའང་རང་གི་ཁྱོ་ག་དང་བུ་ཕྲུག་ལ་གཅེས་པ༌དང༌། 5 བག་ཡོད་པ༌དང༌། སྤྱོད་ལམ་གཙང༌བ། ཁྱིམ་ལས་བྱེད༌པ། དྲིན་སྐྱོང་བ། རང་རང་གི་ཁྱོ་ག་དང་བསྟུན་པར་བསྐུལ་ནུས་པ་ཡིན། དེ་ལྟར་བྱས་ན་མི་གཞན་རྣམས་ཀྱིས་དཀོན་མཆོག་གི་བཀའ་ལ་དམའ་འབེབས་བྱེད་པར་མི་འགྱུར༌རོ།།

6 ཡང་དེ་བཞིན༌དུ་ན་གཞོན་རྣམས་ལ་བག་ཡོད་པར་བསྐུལ་བར༌གྱིས། 7 ཁྱོད་ཀྱིས་བྱ་བ་ཀུན་ལ་ལས་བཟང་པོའི་མིག་དཔེ་སྟོན་དགོས༌ཏེ། སློབ་སྟོན་གནང་སྐབས་གཞུང་དྲང་བ་དང་བཀུར་འོས༌པ། 8 གཏམ་བདེན་པར་སྨྲ་ཞིང་སྐྱོན་བརྗོད་རྒྱུ་མེད་པར་གྱིས། དེ་ནས་ངོ་རྒོལ་བྱེད་མཁན་རྣམས་ཀྱིས་བདག་ཅག་ལ་སྐྱོན་བརྗོད་རྒྱུ་མེད་པས་ཁོ་རྣམས་ངོ་གནོང་བར་འགྱུར༌རོ།།

9 གཡོག་པོ་རྣམས་ལ་རྣམ་པ་ཐམས་ཅད་ནས་རང་རང་གི་བདག་པོའི་བཀའ་བརྩི་བ༌དང༌། བདག་པོ་དགའ་བར་བྱེད༌པ། ཚིག་སློག་མི་རྒྱག་པ། 10 མ་བྱིན་པར་མི་ལེན་པ། དོན་ཐམས་ཅད་ལ་བློ་སེམས་དཀར་བ་བཅས་ཡིན་པར་བསྐུལ་ཏེ། ཕྱོགས་ཀུན་ནས་བདག་ཅག་གི་སྐྱབས་མགོན་དཀོན་མཆོག་གི་བསྟན་པ་ལ་གཟི་དཔལ་གྱིས་བརྒྱན་པའི་ཕྱིར་རོ།།

11 ཅིའི་ཕྱིར་ཞེ་ན། མི་ཐམས་ཅད་སྐྱོབ་པར་མཛད་པའི་དཀོན་མཆོག་གི་ཐུགས་རྗེ་ནི་མངོན་སུམ་དུ་བྱུང༌སྟེ། 12 བདག་ཅག་གིས་དཀོན་མཆོག་ལ་དད་གུས་མི་བྱེད་པའི་སེམས་དང་འཇིག་རྟེན་གྱི་འདོད་ཆགས་སྤོང་བར་བྱེད་པ༌དང༌། བསྐལ་པ་འདིར་བག་ཡོད་པ་དང་གཞུང་དྲང༌བ། དད་གུས་ངང་འཚོ་བ་རོལ་བ་དང་། 13 བླ་ན་མེད་པའི་དཀོན་མཆོག་སྟེ་བདག་ཅག་གི་སྐྱབས་མགོན་ཡེ་ཤུ་མཱ་ཤི་ཀ་གཟི་བརྗིད་ངང་ནས་མངོན་སུམ་དུ་ཕེབས་ཡོང་བའི་བདེ་སྐྱིད་ལྡན་པའི་རེ་བར་སྒུག༌པའི་ཕྱིར་ཡིན། 14 བདག་ཅག་ཉེས་པ་ཐམས་ཅད་ནས་བླུ་བ༌དང༌། ཁོང་ཉིད་ལ་དབང་བའི་མི་སྡེ་ལས་བཟང་པོར་བརྩོན་པ་ཞིག་གཙང་མར་མཛད་པའི་ཆེད་དུ། ཁོང་གིས་རང་ཉིད་ཀྱི་ཚེ་སྲོག་ཀྱང་བློས་བཏང་བའོ།། 15 ཁྱོད་ཀྱིས་རང་གི་དབང་ཐམས་ཅད་ལ་བརྟེན་ནས་དོན་འདི་རྣམས་ཀྱི་སྐོར་མི་རྣམས་ལ་གསལ་པོར་སྟོན་ཞིང་སྐུལ་སློང་བྱེད་པ་དང་ཚིག་ནན་མོ་བརྗོད་དེ། མི་སུ་ལའང་ཁྱོད་ལ་མཐོང་ཆུང་བྱེད་དུ་མི་འཇུག་པར་གྱིས།

ལེའུ་གསུམ༌པ།

ལས་བཟང་པོ་བསྒྲུབ་པར་གདམས་པའི༌སྐོར།

1 དེ་ཡང་ཁྱོད་ཀྱིས་མི་དེ་རྣམས་ལ་དཔོན་པོ་དང་དབང་འཛིན་པ་རྣམས་ཀྱི་བཀའ་བརྩི་ཞིང་ཅི་གསུང་བཞིན་དུ་བསྒྲུབ་པ། ལས་བཟང་པོའི་རིགས་ཐམས་ཅད་བསྒྲུབ་པར་སྟ་གོན་བྱེད༌དགོས་པ་དང༌། 2 མི་སུ་ལའང་ཚིག་ངན་མི་སྨྲ༌བ་དང༌། འཁྲུག་རྩོད་མི་བྱེད༌པ། ཞི་ཞིང་དུལ་བ། མི་ཀུན་ལ་ཁེངས་སྐྱུང་ཡོད་པ་བཅས་བྱེད་པར་དྲན་སྐུལ་བྱའོ།། 3 ཅིའི་ཕྱིར་ཞེ་ན། དེ་སྔར་བདག་ཅག་ཀྱང་ཡིད་རྨོངས་ཤིང་བཀའ་ལ་མི་ཉན་པ་དང་བསླུ་བྲིད་ཐེབས༌པ། མ་རབས་ཐ་ཤལ་གྱི་ལས་དང་འདོད་ཡོན་སྣ་ཚོགས་ཀྱི་དབང་དུ་སོང༌སྟེ། རྟག་ཏུ་གདུག་རྩུབ་དང་ཕྲག་དོག་གིས་འཚོ༌ཞིང༌། གཞན་རྣམས་བདག་ཅག་ལ་སྡང་བ༌དང༌། ཕན་ཚུན་ལའང་སྡང་བའི་ཕྱིར་རོ།། 4 འོན༌ཀྱང༌། བདག་ཅག་གི་སྐྱབས་མགོན་དཀོན་མཆོག་གི་ཐུགས་རྗེ་དང་ཁོང་གིས་མི་རྣམས་ལ་བཅངས་པའི་བྱམས་པ་དེ་ཉིད་མངོན་སུམ་དུ་བྱུང༌ཚེ། 5 ཁོང་གིས་བདག་ཅག་བསྐྱབས་ཤིང་། དེ་ནི་བདག་ཅག་གིས་དྲང་བདེན་གྱི་ལས་བྱས་པའི་རྐྱེན་གྱིས་མ་ཡིན༌པར། ཁོང་གི་ཐུགས་རྗེའི་དབང་གིས་ཡིན༌པ་དང༌། ཡང་བསྐྱར་སྐྱེས་པའི་ཁྲུས་དང་དམ་པའི་ཐུགས་ཉིད་ཀྱིས་གསར་དུ་མཛད་པ་བརྒྱུད་ནས་བདག་ཅག་བསྐྱབས༌པའོ།། 6 དམ་པའི་ཐུགས་ཉིད་ནི་དཀོན་མཆོག་གིས་བདག་ཅག་གི་སྐྱབས་མགོན་ཡེ་ཤུ་མཱ་ཤི་ཀ་བརྒྱུད་ནས་བདག་ཅག་ལ་ཕངས་མེད་དུ་གནང་བ༌སྟེ། 7 ཁོང་གི་ཐུགས་རྗེ་ལ་བརྟེན་ནས་བདག་ཅག་མི་རྣམ་དག་ཏུ་མཛད༌ཅིང༌། མཐའ་མེད་པའི་ཚེ་སྲོག་གི་རེ་སྨོན་བཞིན་རྒྱུད་འཛིན་མཁན་དུ་འགྱུར་བའི་ཕྱིར༌ཡིན་ལ། 8 གཏམ་འདི་ནི་ཡིད་རྟོན་རུང་བ་ཡིན་ནོ།།

ཡང་དཀོན་མཆོག་ལ་དད་པ་བྱེད་མཁན་རྣམས་ཀྱིས་ལས་བཟང་པོར་བརྩོན་པའི༌ཕྱིར། ཁྱོད་ཀྱིས་དོན་འདི་དག་ནན་ཏན་གྱིས་གསལ་པོར་སྟོན་རྒྱུ་ནི་བདག་གི་རེ་བ་ཡིན༌ལ། དོན་འདི་དག་ནི་ལེགས་ཤིང་མི་ཐམས་ཅད་ལ་ཕན་ཐོགས༌མཆིས་སོ༎ 9 འོན༌ཀྱང༌། བླུན་ཞིང་རྨོངས་པའི་རྩོད་གླེང༌དང༌། ཁྱིམ༌རྒྱུད་ཀྱི་སྟོང་བཤད། འཁྲུག༌རྩོད། བཀའ་ཁྲིམས་སྐོར་གྱི་རྩོད་པ་བཅས་ལ་སྙིང་པོ་མེད་ཅིང་ཕན་ཐོགས་ཅི་ཡང་མེད་པས་དེ་དག་ལས་གཡོལ་བར༌གྱིས། 10 ཕྱོགས་ཁག་སྒྲིག་མཁན་ལ་ཉེན་བརྡ་རྒྱོབས་དང་། དེ་ནས་ཐེངས་གཉིས་ལ་ཉེན་བརྡ་བརྒྱབ་རྗེས་རིང་དུ་དོར༌ཅིག 11 རྒྱུ་མཚན་ནི་མི་དེ་ལྟ་བུ་ཕྱིན་ཅི་ལོག་ཅིང་སྡིག་པ་བྱེད་མཁན་ཡིན༌ལ། རང་གིས་རང་ལ་ཁྲིམས་ཐག་བཅད་པ་ཡིན་པ་ཁྱོད་ཀྱིས་ཤེས་པའི་ཕྱིར༌རོ།།

མཇུག་མཐའི་གདམས༌པ།

12 ད་ལོ་དགུན་དུས་བདག་ནི་ནུ་ཀོ་པོ་ལི་རུ་སྡོད་རྒྱུ་ཐག་གིས་བཅད༌པས། བདག་གིས་ཨར་ཏེ་མཱའམ་ཐི་ཀེ་ཀུ་གཉིས་ལས་མི་གཅིག་ཁྱོད་ཀྱི་གམ་དུ་མངག་པར་འགྱུར་བའི་དུས༌སུ། ཁྱོད་ནི་མྱུར་བ་མྱུར་དུ་གནས་དེར་ཡོང་བར་གྱིས། 13 ཁྱོད་ཀྱིས་ཁྲིམས་རྩོད་པ་ཟི་ནཱ་དང་ཨ་པོལ་ལོ་གཉིས་ལ་ཇི་དགོས་པ་སྦྱར་ཏེ་མྱུར་དུ་བསྐྱལ་བར༌གྱིས། 14 སྤྱིར་གང་ལ་གང་མཁོ་སྟ་གོན་བྱས་ཏེ་འབྲས་བུ་དང་ལྡན་པའི༌ཕྱིར། བདག་ཅག་གི་མི་རྣམས་ཀྱིས་ངེས་པར་ལས་བཟང་པོ་སྒྲུབ་ཚུལ་བསླབ་དགོས་སོ།། 15 བདག་དང་མཉམ་དུ་ཡོད་པ་ཀུན་གྱིས་ཁྱོད་ལ་འཚམས་འདྲི་ཞུ༌ཞིང༌། ཁྱོད་ཀྱིས་བདག་གི་འཐུས་ཚབ་ཏུ་ངེད་ཅག་ལ་བྱམས་ཤིང་གཅེས་པའི་དད་ལྡན་གཞན་རྣམས་ལའང་འཚམས་འདྲི་ཞུ་བར༌གྱིས། ཐུགས་རྗེ་ནི་ནམ་ཡང་ཁྱོད་རྣམས་ཐམས་ཅད་དང་མཉམ་དུ་གནས་པར༌སྨོན།། །།

ཕི་ལེ་མོན།

༄༅།།ཕི་ལེ་མོན་ལ་སྤྲིངས་པའི་འཕྲིན་ཡིག

ཕི་ལེ་མོན་ལ་སྤྲིངས་པའི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཕི་ལེ་མོན་ནི་ཀོ་ལོ་སཱ་གྲོང་ཁྱེར་དུ་ཡོད་པའི་ཡེ་ཤུའི་ཆོས་ལུགས་ཀྱི་དད་ལྡན་པ་ཁ་ཤས་དང་འདྲ་བར་བྲན་བདག་ཅིག་རེད། ཕི་ལེ་མོན་གྱི་བྲན་གཡོག་ཨོ་ནེ་སི་མུ་ཞེས་བྱ་བས་ཧ་ལམ་བརྐུས་བྱས་པ་དང་དེ་ནས་ཁོ་བྲོས་བྱོལ་དུ་ཕྱིན་པ་རེད། རོ་མཱ་རྒྱལ་ཁབ་ཀྱི་ཁྲིམས་ལྟར་ན་བྲན་གཡོག་ཅིག་གིས་བརྐུས་བྱས་ཚེ་དེ་ལ་སྲོག་ཁྲིམས་གཅོད་དགོས་པ་ཡིན། འོན་ཀྱང་ཨོ་ནེ་སི་མུ་ནི་ཕོལ་ལོལ་ལ་ཕྲད་པ་དང་ཁོང་གི་ཆོས་ཀྱི་ལས་དོན་བརྒྱུད་ནས་དད་ལྡན་པར་གྱུར་པ་རེད། དེ་བས་ཨོ་ནེ་སི་མུ་རང་ཉིད་ཀྱི་བདག་པོ་ཕི་ལེ་མོན་གྱི་གམ་དུ་ཕྱིར་ལོག་འདོད་པའོ།།

ཡི་གེར་འགོད་མཁན་དང་འགོད་དུས།

འཕྲིན་ཡིག་ཐུང་ངུ་འདི་ཕོལ་ལོལ་གྱིས་སྤྱི་ལོ་60ལོའི་ཡས་མས་སུ་བཙོན་དུ་སྦྱར་ཡོད་སྐབས་བྲིས་པ་དང་། ཨོ་ནེ་སི་མུ་དང་ཐི་ཀེ་ཀུ་གཉིས་བརྒྱུད་ནས་ཕི་ལེ་མོན་ལ་སོགས་པའི་ཆོས་ཚོགས་ཀྱི་སྤུན་ཟླ་རྣམས་ལ་བསྐུར་བ་ཡིན།

བརྗོད་སྙིང་དང་གསུང་འཕྲིན།

ཕོལ་ལོལ་གྱིས་ཕི་ལེ་མོན་ལ་འཕྲིན་ཡིག་འདི་བྲིས་ཏེ་ཨོ་ནེ་སི་མུ་ནི་བྲན་གཡོག་མ་ཡིན་པར་དད་ལྡན་པ་ཞིག་ཏུ་ངོས་ལེན་བྱེད་པར་འབོད་སྐུལ་ནན་གྱིས་བཏང་ཡོད། སྐབས་དེར་ཨོ་ནེ་སི་མུ་ནི་དད་ལྡན་ཞིག་ཡིན་པ་དང་། ཁོ་ནི་ཧ་ཅང་ཕན་ཐོགས་ཡོད་པའི་མི་ཞིག་ཡིན། ༼ཚིག་རྐང་བཅུ་པ་དང་བཅུ་གཅིག་པ་གཉིས་དང་། ཚིག་རྐང་བཅུ་པའི་མཆན་འགྲེལ་སོགས་ལ་གཟིགས་རོགས།༽

འཆར་ཟིན།

1. ཁམས་འདྲི། ༼1-3༽

2. བཀའ་དྲིན་ཞུ་བ་དང་གསོལ་བ་འདེབས་པའི་སྐོར། ༼4-7༽

3. ཕོལ་ལོལ་གྱིས་ཨོ་ནེ་སི་མུའི་ཆེད་དུ་རེ་བ་ཞུས་པ། ༼8-21༽

4. མཇུག་སྡོམ། ༼22-25༽

1

འཕྲིན་ཡིག་བསྐུར༌ཡུལ་དང་འཚམས་ཞུ།

1 སྐྱབས་མགོན་མཱ་ཤི་ཀ་ཡེ་ཤུའི་ཆེད་དུ་བཙོན་པར་གྱུར་པའི་ཕོལ་ལོལ་ང་རང་གིས། བདག་ཅག་གི་སྤུན་ཟླ་ཐི་མོ་ཐེ་དང་མཉམ༌དུ་སྙིང་ནས་བརྩེ་བའི་ཆོས་གྲོགས་ཕི་ལེ་མོན་དང་། 2 གཅུང་མོ་ཨ་ཕི་ཡཱ་དང་། ད་དུང་བདག་ཅག་གི་དཔུང་གྲོགས་ཨར་ཀི་པུ་དང་། ཁྱོད་ཀྱི་ཁྱིམ་དུ་ཡོད་པའི་ཆོས་ཚོགས་བཅས་ལ་འཕྲིན་ཡིག་འདི་སྤྲིངས་པ་ཡིན་ནོ།། 3 བདག་ཅག་གི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར༌སྨོན།

དཀོན་མཆོག་ལ་གསོལ་བ་འདེབས༌པ།

4 ངས་རང་གི་དཀོན་མཆོག་ལ་གསོལ་བ་འདེབས་པའི་དུས༌སུ། རྒྱུན་དུ་ཁྱོད་རང་གླེང་ཞིང་ཁྱོད་ཀྱི་ཆེད་དུ་བཀའ་དྲིན་ཞུས་པ་ཡིན་ནོ།། 5 ཅིའི་ཕྱིར་ཞེ་ན། ཁྱོད་ཀྱིས་གཙོ་བོ་ཡེ་ཤུར་བཅངས་པའི་དད་སེམས་དང་། དད་ལྡན་དམ་པ་ཐམས་ཅད་ལ་བཅངས་པའི་བྱམས་པ་ག་འདྲ་ཡིན་པ་ཐོས་པའི་ཕྱིར༌རོ།། 6 ཁྱོད་དང་མི་ཐམས་ཅད་ལ་མཉམ་དུ་ཡོད་པའི་དད་སེམས་ལས་ཕན་ནུས་ཐོན་ཏེ། བདག་ཅག་གི་ནང་དུ་ཡོད་པའི་དོན་བཟང་པོ་ཐམས་ཅད་ནི་སྐྱབས་མགོན་མཱ་ཤི་ཀའི་ཆེད་དུ་ཡིན་པ་ཤེས་སུ་འཇུག་པར་སྨོན། 7 སྤུན་ཟླ༌ལགས། ཁྱོད་ལ་བརྟེན་ནས་དད་ལྡན་དམ་པ་རྣམས་ཀྱི་སེམས་ལ་སྐྱིད་སྣང་ཤར༌བས། ཁྱོད་ཀྱི་བྱམས་པ་ལ་བརྟེན་ནས་བདག་ལའང་དགའ་སྤྲོ་དང་སེམས་གསོ་ཆེན་པོ་ཐོབ༌བོ།།

ཕོལ་ལོལ་གྱིས་ཕི་ལེ་མོན་ལ་ཞུ་བ་བྱས༌པ།

8 དེ་ལྟར་ཡིན་པས། ངས་སྐྱབས་མགོན་མཱ་ཤི་ཀ་ལ་བརྟེན་ནས་སྤོབས་པ་ཆེན་པོས་ཁྱོད་ལ་ཅི་ཞིག་བསྒྲུབ་འོས་པ་དེ་བསྒྲུབ་པར་བསྒོ་ནུས་མོད། 9 འོན་ཀྱང་ཕོལ་ལོལ་ང་ནི་ལོ་ན་རྒས་པ་ཞིག༌ཡིན་པར་མ་ཟད། ད་ལྟ་སྐྱབས་མགོན་མཱ་ཤི་ཀ་ཡེ་ཤུའི་ཆེད་དུ་བཙོན་པར་གྱུར་པ་ཞིག་ཀྱང་ཡིན། ངས་བྱམས་པ་ལ་བརྟེན་ནས་ཁྱོད་ལ་ཞུ་བ་བྱ༌སྟེ། 10 ང་རང་བཙོན་དུ་སྦྱར་བའི་དུས༌སུ་བདག་ལས་སྐྱེས་པའི་བུ་ཨོ་ནེ་སི་མུའི་*ཆེད་དུ་ཁྱོད་ལ་ཞུ་བ༌བྱའོ།། 11 ཁོ་ནི་དེ་སྔར་ཁྱོད་ལ་ཕན་ཐོགས་མེད༌ནའང༌། ད་ལྟ་ཁྱོད་དང་ང་གཉིས་ལ་ཕན་ཐོགས་མཆིས་སོ།།

12 ངས་ད་ལྟ་ཁོ་རང་ཁྱོད་ཀྱི་གམ་དུ་ཕྱིར་མངག་པར་བྱ་ཞིང་། ཁོ་ནི་བདག་གི་སྙིང་དང་འདྲ་བ་ཡིན། 13 འཕྲིན་བཟང་གི་ཆེད་དུ་ང་རང་བཙོན་དུ་སྦྱར་ཡོད་པ༌ལ། ཁོས་ཁྱོད་ཀྱི་ཚབ་ཏུ་བདག་ལ་ཞབས་ཕྱི་སྒྲུབ་པའི༌ཕྱིར། ངས་ཁོ་རང་བདག་གི་གམ་དུ་སྡོད་པར་བྱ་འདོད༌མོད། 14 འོན་ཀྱང་ཁྱོད་ཀྱི་བསམ་ཚུལ་མ་ཤེས༌པས། ངས་དེ་ལྟར་བྱ་མི་འདོད། ཅིའི་ཕྱིར་ཞེ་ན། ཁྱོད་ཀྱི་ལས་བཟང་པོ་ནི་བཙན་སྐུལ་མ་ཡིན་པར་རང་མོས་ལས་འབྱུང་བའི་ཕྱིར༌རོ།། 15 ཁོ་རང་རེ་ཞིག་ཁྱོད་དང་ཁ་བྲལ་བ་ནི་གཏན་དུ་ཁྱོད་ལ་འཐོབ་པའི་ཕྱིར་ཡིན་ཡང་སྲིད་དེ། 16 ད་ལྟ་གཡོག་པོ་མ་ཡིན༌པར། གཡོག་པོ་ལས་གོ་ས་མཐོ་ཞིང་སྙིང་ནས་བརྩེ་བའི་སྤུན་ཟླ་ཡིན༌ཞིང་། བདག་ལ་དངོས་གནས་དེ་ལྟར་ཡིན༌པས་ཁྱོད་ལ་སྨོས་ཅི༌དགོས། ལུས་ཕུང་གི་ཆ་ཁོ་ན་མ་ཡིན་པར་གཙོ་བོའི་ནང་དུའང་དེ་བཞིན་ཡིན་ནོ།།

17 གལ་ཏེ། ཁྱོད་ཀྱིས་ང་རང་ཆོས་གྲོགས་སུ་བརྩིས༌ན། ཁྱོད་ཀྱིས་ང་ལ་གུས་ལེན་བྱེད་པ་བཞིན་ཁོ་ཡང་དང་ལེན་བྱེད་པར༌གྱིས། 18 གལ་ཏེ། ཁོས་ཁྱོད་ལ་འོས་མེད་བྱས་པའམ། ཡང་ན་ཁྱོད་ལ་བུ་ལོན་གང་ཞིག་ཆད་ན། དེ་དག་ཐམས་ཅད་བདག་གི་རྩིས་ཐོའི་ནང་དུ་ཁོད་དང་། 19 ངས་ཁྱོད་ལ་སྐྱིན་ཚབ་སྤྲོད་ངེས་ཤིང་། འདི་ནི་ཕོལ་ལོལ་བདག་གིས་དངོས་སུ་བྲིས་པ་ཡིན། ཐ་ན་ཁྱོད་ཀྱིས་རང་ཉིད་ཀྱང་ང་ལ་འབུལ་དགོས་པ་བདག་གིས་ཁྱོད་ལ་སྨྲ་མི་དགོས་སོ།། 20 སྤུན་ཟླ༌ལགས། ཁྱོད་ཀྱིས་གཙོ་བོའི་ནང་དུ་ང་རང་ལ་ཕན་འདོགས་པ་དང་། སྐྱབས་མགོན་མཱ་ཤི་ཀའི་ནང་དུ་ངའི་སེམས་དགའ་ཞིང་སྤྲོ་རུ་འཇུག་པར་སྨོན། 21 བདག་གིས་ཁྱོད་ལ་འཕྲིན་ཡིག་འདི་འབྲི་དོན༌ནི། ཁྱོད་ཀྱིས་ངའི་ངག་ལ་མཉན་པར་ཡིད་ཆེས་བརྟན་པོ་ཡོད་པར་མ༌ཟད། ངས་སྨྲས་པ་ལས་ཀྱང་ལྷག་པ་ཞིག་བསྒྲུབ་ངེས་པ་ཤེས་པའི་ཕྱིར༌རོ།།

22 གཞན༌ཡང༌། ཁྱོད་ཀྱིས་བདག་ལ་སྡོད་གནས་སྟ་གོན་བྱེད་པར་གྱིས། ཅིའི་ཕྱིར་ཞེ་ན། ངས་ཁྱོད་རྣམས་ཀྱི་སྨོན་ལམ་བརྒྱུད་ནས་ཐུགས་རྗེ་འཐོབ་པ་དང་། ཁྱོད་ཅག་གི་གམ་དུ་འགྲོ་བར་རེ་སྨོན་བཅངས་པའི་ཕྱིར༌རོ།།

23 སྐྱབས་མགོན་མཱ་ཤི་ཀ་ཡེ་ཤུའི་ཆེད་དུ་བདག་དང་མཉམ་དུ་བཙོན་ལ་སྦྱར་བའི་ཨེ་པབ་རཱ་ཡིས་ཁྱོད་ལ་འཚམས་འདྲི༌ཞུའོ།། 24 བདག་གི་ཆོས་གྲོགས་མཱར་ཀུ༌དང༌། ཨ་རི་སྟར༌ཀུ ཏི༌མཱ། ལོ་ཀུ་བཅས་ཀྱིས་ཀྱང་ཁྱོད་ལ་འཚམས་འདྲི༌ཞུའོ།། 25 གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ནམ་ཡང་ཁྱོད་ཅག་གི་སེམས་སུ་གནས་པར༌སྨོན།། །།

* 1:10 ཨོ་ནེ་སི་མུ་ཞེས་པ་ནི་ཕན་ཐོགས་ཡོད་པའི་དོན་ཡིན།

ཨིབ་རི་པ།

1

2

3

4

5

6

7

8

9

10

11

12

13

༄༅།།ཨིབ་རི་པ་རྣམས་ལ་སྤྲིངས་པའི་འཕྲིན་ཡིག

ཨིབ་རི་པ་རྣམས་ལ་སྤྲིངས་པའི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

དུས་རབས་དང་པོའི་ཆོས་ཚོགས་ལ་བཙན་གནོན་དྲག་པོ་ཐེབས་ཤིང་འཕྲིན་ཡིག་འདི་ནི་སྐབས་དེར་ཡི་གེར་བཀོད་པ་ཡིན། བཙན་གནོན་དྲག་པོ་དེའི་འོག་ཏུ་དད་ལྡན་པ་རྣམས་ཀྱིས་ལུས་སྲོག་གཏོང་བར་གྲ་སྒྲིག་བྱས་ཀྱང་། མི་གཅིག་གིས་ཀྱང་རང་སྲོག་ཤོར་མེད་པ་རེད། འོན་ཀྱང་བཙན་གནོན་དེ་ནི་ཧ་ཅང་ཚབས་ཆེན་པོ་རེད། འཕྲིན་ཡིག་འབྱོར་ཡུལ་ནི་ཡེ་ཤུའི་ཆོས་ལུགས་ཀྱི་དད་པ་སྤངས་ནས་ཕྱིར་ཡ་ཧུ་དཱའི་ཆོས་ལུགས་བསྟེན་དགོས་སྙམ་པའི་ཡ་ཧུ་དཱ་མི་རིགས་ཀྱི་དད་ལྡན་རྣམས་ཡིན་པར་འདྲ་བས། ཡི་གེར་འགོད་མཁན་གྱིས་དད་ལྡན་རྣམས་ལ་ཁོ་ཚོའི་སྐྱབས་མགོན་ཡེ་ཤུ་མཱ་ཤི་ཀ་རང་གི་མགོན་སྐྱབས་ཡིན་པར་ཁས་བླངས་པའི་དད་པ་དེ་བརྟན་པོར་བསྲུང་དགོས་པའི་སྐུལ་སློང་མཛད་པ་རེད།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ལས་ཡི་གེར་འགོད་མཁན་སུ་ཡིན་ཁ་གསལ་མེད་ནའང་། དེ་ནི་ཀློག་པ་པོ་རྣམས་ལ་ཆ་རྒྱུས་ཟབ་མོ་ཡོད་པར་གདོན་མི་ཟ། ལོ་ངོ་མང་པོ་ཞིག་ལ་འཕྲིན་ཡིག་འདི་ཡི་གེར་འགོད་མཁན་ནི་སྐུ་ཚབ་པ་ཕོལ་ལོལ་ཡིན་པར་འདོད་མོད། འོན་ཀྱང་ཆོས་ལུགས་བཅོས་སྒྱུར་གྱི་ཚུན་ལ་འདི་ནི་ཕོལ་ལོལ་གྱིས་ཡི་གེར་བཀོད་པ་མིན་པར་དགོངས་མཁན་ཡང་དངོས་སུ་བྱུང་། དམ་པའི་གསུང་རབ་ཀྱི་མཁས་པ་མང་ཤོས་ཀྱི་བཞེད་ཚུལ་ལྟར་ན། འཕྲིན་ཡིག་འདི་ཡི་གེར་འགོད་མཁན་ནི་ཨ་པོལ་ལོའམ་ཡང་ན་པཱར་ན་པཱ་ཡིན་པར་འདོད། ཡི་གེར་འགོད་པའི་དུས་ནི་སྤྱི་ལོ་70ལོ་སྟེ་ཡེ་རུ་སཱ་ལེམ་གྲོང་ཁྱེར་ནུབ་པའི་ལོ་དེའི་ཡར་སྔོན་ཡིན།

བརྗོད་སྙིང་དང་གསུང་འཕྲིན།

གཞུང་འདིའི་བརྗོད་གཞི་ནི་སྐྱབས་མགོན་ཡེ་ཤུ་མཱ་ཤི་ཀ་ཁོང་ཉིད་ནི་དཀོན་མཆོག་གི་ཐུགས་རྗེ་མངོན་པར་མཛད་མཁན་དང་། བར་མི་ཁྱད་དུ་འཕགས་པ་དེ་ཉིད་ཡིན་ཞིང་། ཁོང་ཤིང་རྒྱ་གྲམ་སྟེང་གྲོངས་པའི་དོན་ཆེན་དེ་ཡང་རིན་པོ་ཆེ་ལྟ་བུ་ཡིན། འཕྲིན་ཡིག་འདིའི་འགོ་རྩོམ་དུས་སྐྱབས་མགོན་ཡེ་ཤུ་ཁོང་ནི་དཀོན་མཆོག་གི་གཟུགས་གཞི་ཡིན་པ་དང་། དཀོན་མཆོག་མངོན་པར་གྱུར་པའི་མཐའ་མའང་ཡིན་པར་གསུངས་ཡོད། གཞུང་འདིར་དེ་ལས་མཆོག་ཏུ་གྱུར་པ་དང་ཁྱད་དུ་འཕགས་པ་ཞེས་པའི་གྷི་རིག་གི་ཐ་སྙད་འདི་གཉིས་ཁྱོན་བསྡོམས་ཐེངས་བཅོ་ལྔ་ལ་བྱུང་ཡོད་པས། ཨིབ་རི་པའི་འཕྲིན་ཡིག་ལ་དེ་ལས་ཁྱད་དུ་འཕགས་པའི་གཞུང་ཞེས་མིང་བཏགས་ཀྱང་ཆོག བརྗོད་བྱའི་སྙིང་པོ་འདི་དངོས་སུ་ལག་ལེན་ཇི་ལྟར་བྱེད་འོས་པ་གཞུང་གི་ནང་དུ་གསལ་པོར་བསྟན་ཡོད།

འཆར་ཟིན།

1. སྐྱབས་མགོན་མཱ་ཤི་ཀའི་ཁྱད་དུ་འཕགས་པའི་མངོན་པ། ༼1:1-4༽

2. སྐྱབས་མགོན་མཱ་ཤི་ཀ་ནི་ཕོ་ཉ་རྣམས་ལས་ཁྱད་དུ་འཕགས་པའི་སྐོར། ༼1:5-2:18༽

3. སྐྱབས་མགོན་མཱ་ཤི་ཀ་ནི་མོ་ཤེ་ལས་ཁྱད་དུ་འཕགས་པའི་སྐོར། ༼3:1-4:13༽

4. སྐྱབས་མགོན་མཱ་ཤི་ཀ་ནི་ཨ་རོན་རྒྱུད་ཀྱི་མཆོད་དཔོན་རྣམས་ལས་ཁྱད་དུ་འཕགས་པའི་སྐོར། ༼4:14-7:28༽

5. སྐྱབས་མགོན་མཱ་ཤི་ཀ་ནི་ཁྱད་དུ་འཕགས་པའི་མཆོད་པ་ཡིན་པའི་སྐོར། ༼8:1-10:39༽

6. བཙན་གནོན་འོག་ནས་མུ་མཐུད་དུ་དད་པ་བརྟན་པོར་བྱེད་དགོས་པར་བསྐུལ་བ། ༼11:1-12:29༽

7. མཇུག་སྡོམ། ༼13:1-25༽

ལེའུ་དང༌པོ།

སྲས་དཀོན་མཆོག་ནི་ཕོ་ཉ་ལས་ཁྱད་དུ་འཕགས་པའི༌སྐོར།

1 དེ་ཡང་དཀོན་མཆོག་གིས་གནའ་བོའི་དུས་སུ་ལུང་སྟོན་པ་རྣམས་བརྒྱུད་ནས་ཐེངས་དུ་མ་དང་ཐབས་ཤེས་སྣ་ཚོགས་ཀྱི་སྒོ་ནས་མེས་པོ་རྣམས་ལ་བཀའ་གསུངས་པ༌དང༌། 2 མཐའ་མའི་ཉིན་མོ་འདི་དག་ལ་ཡང་ཁོང་གི་སྲས་བརྒྱུད་ནས་བདག་ཅག་ལ་བཀའ་གསུངས༌ཤིང༌། སྔ་མོ་ནས་ཁོང་ནི་དངོས་པོ་ཐམས་ཅད་ཀྱི་རྒྱུད་འཛིན་མཁན་དུ་བསྐོས་པ༌དང༌། ཁོང་ཉིད་བརྒྱུད་ནས་འཇིག་རྟེན་ཁམས་ཐམས་ཅད་ཀྱང་བཀོད་པ་ལགས་སོ།། 3 ཁོང་ནི་དཀོན་མཆོག་གི་གཟི་བརྗིད་ལས་འཕྲོས་པའི་འོད་ཟེར་ཡིན༌ལ། དཀོན་མཆོག་གི་ངོ་བོའི་སྣང་བརྙན་དངོས་མའང་ལགས་ཤིང་། ཁོང་གི་ནུས་མཐུ་ཆེ་བའི་བཀའ་ཡིས་རྟག་ཏུ་དངོས་པོ་ཐམས་ཅད་སྐྱོར་བའོ།། ཁོང་གིས་མིའི་རིགས་ཀྱི་སྡིག་པ་དག་པར་མཛད༌རྗེས། ནམ་མཁའི་ཞིང་ཁམས་ཀྱི་གཟི་བརྗིད་བླ་ན་མེད་པ་དེ་ཉིད་ཀྱི་གཡས་ཕྱོགས་སུ་བཞུགས༌ལགས་སོ།། 4 ཁོང་ལ་ཐོབ་པའི་མཚན་སྙན་ནི་ཕོ་ཉ་རྣམས་ལས་མཆོག་ཏུ་གྱུར་པ་ཡིན་པས་ཁོང་ཉིད་དེ་རྣམས་ལས་ཀྱང་ཁྱད་དུ་འཕགས༌པའོ།། 5 ཅིའི་ཕྱིར་ཞེ་ན། དཀོན་མཆོག་གིས་ཕོ་ཉ་རྣམས་ལས་སུ་ལའང་འདི་སྐད༌དུ།

ཁྱོད་ནི་བདག་གི་སྲས་ཡིན༌ཞིང༌།།

དེ་རིང་བདག་ལ་འཁྲུངས་པ་ཡིན།།

ཞེས༌དང༌། ཡང་འདི་སྐད༌དུ།

བདག་ནི་ཁོ་ཡི་ཕ་ཡིན༌ཞིང༌།།

ཁོ་ནི་བདག་གི་བུ་རུ༌འགྱུར།།

ཞེས་གསུངས་མ་མྱོང་བའི་ཕྱིར༌རོ།། 6 དཀོན་མཆོག་གིས་རང་གི་སྲས་ཐོག་མ་དེ་ཉིད་འཇིག་རྟེན་དུ་ཡང་བསྐྱར་བསྐྱལ་ཡོང་བའི་དུས་སུ་འདི་སྐད༌དུ། དཀོན་མཆོག་གི་ཕོ་ཉ་ཐམས་ཅད་ཀྱིས་ཁོང་ལ་ཕྱག་འཚལ་བར་བྱའོ་ཞེས་གསུངས་སོ།། 7 ཡང་དཀོན་མཆོག་གིས་ཕོ་ཉ་རྣམས་ཀྱི་སྐོར་ལ་འདི་སྐད༌དུ།

ཁོང་གིས་རང་གི་ཕོ་ཉ་རླུང་བཞིན༌དང༌།།

ཞབས་ཕྱི་པ་ནི་མེ་ལྕེ་བཞིན་དུ༌མཛད།།

ཅེས་གསུངས༌སོ།། 8 འོན་ཀྱང་། དཀོན་མཆོག་གིས་སྲས་ཀྱི་སྐོར་ལ་འདི་སྐད༌དུ།

དཀོན་མཆོག་ཁྱེད་ཀྱི་བཞུགས་ཁྲི་རྟག་ཏུ༌གནས།།

འཁར་བ་དྲང་པོ་ཁྱེད་ཀྱི་སྲིད་འཁར་ཡིན།།

9 ཁྱེད་ནི་དྲང་པོར་དགྱེས་ཤིང་ཉེས་པར༌སྡང༌།།

དེའི་ཕྱིར་དཀོན་མཆོག་ཁྱེད་ཀྱི་དཀོན་མཆོག༌གིས།།

ཁྱེད་ཀྱི་གྲོགས་པོ་དག་ལས་ཁྱད་པར༌དུ།།

དགའ་སྤྲོའི་སྣུམ་གྱིས་ཁྱེད་ལ་བྱུགས་པར༌མཛད།།

ཅེས་གསུངས༌སོ།། 10 ཡང་ཁོང་གིས་འདི་སྐད༌དུ།

གཙོ་བོས་ཐོག་མར་ས་གཞིའི་རྨང་བཏིངས་ཤིང་།།

ནམ་མཁའ་འདི་ཡང་ཁྱེད་ཀྱི་ཕྱག་གིས༌མཛད།།

11 གནམ་ས་འཇིག་ཀྱང་ཁྱེད་ནི་རྟག་ཏུ༌བཞུགས།།

གནམ་ས་གཉིས་ནི་གོས་ལྟར་རྙིང་བར༌འགྱུར།།

12 ཁྱེད་ཀྱིས་གནམ་ས་གཉིས་ནི་གོས་བཞིན༌བསྒྲིལ།།

གོས་བཞིན་དེ་ནི་ཡོངས་སུ་བསྒྱུར་པ་ཡིན།།

འོན་ཀྱང་ཁྱེད་རང་ནམ་ཡང་འགྱུར་བ༌མེད།།

ཁྱེད་ཀྱི་ལོ་ཟླ་ནམ་ཡང་རྫོགས་མཐའ༌བྲལ།།

ཞེས་གསུངས༌སོ།། 13 དཀོན་མཆོག་གིས་ཕོ་ཉ་སུ་ལའང་འདི་སྐད༌དུ།

བདག་གིས་ཁྱོད་ཀྱི་བསྟན་དགྲ་ཐམས་ཅད༌ཀུན།།

ཁྱོད་ཀྱི་ཞབས་ཀྱི་སྟེགས་སུ་བསྒྱུར་བའི༌བར།།

བདག་གི་གཡས་སུ་བཞུགས་ཤིང་སྒུག་པར༌བྱའོ།།

ཞེས་གསུངས་མ་མྱོང༌། 14 ཕོ་ཉ་ཐམས་ཅད་ནི་ཞབས་ཕྱི་སྒྲུབ་པའི་སེམས་ཉིད༌དང༌། ཐར་པ་འཐོབ་ངེས་པའི་མི་རྣམས་ལ་ཞབས་ཕྱི་སྒྲུབ་མཁན་དུ་མངགས་པ་མ་ཡིན་ནམ།

ལེའུ་གཉིས༌པ།

དོགས་ཟོན་བྱེད་དགོས་པའི༌སྐོར།

1 དེ་བས་ན་བདག་ཅག་འཁྱོག་འགྲོས་སུ་མི་འཁྱར་བའི༌ཕྱིར། གང་ཞིག་ཐོས་པ་ལ་ལྷག་ཏུ་གཟབ་ནན་གྱིས་མཉན་པར་བྱའོ།། 2 ཕོ་ཉ་བརྒྱུད་ནས་བསྒྲགས་པའི་བཀའ་དེ་ངེས་གཏན་ཡིན་ཏེ། བཀའ་དེ་དང་འགལ་ཞིང་དེར་མ་མཉན་པ་ཐམས་ཅད་ལ་འཐོབ་འོས་པའི་ལན་ཐོབ་ཟིན་ཅིང་། 3 བདག་ཅག་གིས་ཐར་པ་ཆེན་པོ་འདི་ལྟ་བུ་སྣང་མེད་དུ་བསྐྱུར༌ན། ལན་དེ་ལས་ཅི་ལྟར་ཐར་ཐུབ༌བམ། ཐར་པ་དེ་ནི་ཐོག་མར་གཙོ་བོས་དངོས་སུ་གསུངས་པ༌དང༌། ཕྱིས་སུ་ཐོས་མཁན་རྣམས་ཀྱིས་བདག་ཅག་ལ་བདེན་དཔང་བྱས༌པ་ཡིན། 4 དཀོན་མཆོག་གིས་ཀྱང་རང་གི་ཐུགས་དགོངས་བཞིན་དུ་གྲུབ་རྟགས༌དང༌། དོན་ངོ་མཚར༌ཅན། ནུས་མཐུ་སྣ༌ཚོགས། གཞན་ཡང་དམ་པའི་ཐུགས་ཉིད་ཀྱི་གནང་སྦྱིན་བཅས་ལ་བརྟེན་ནས་ཁོ་རྣམས་དང་མཉམ་དུ་བདེན་དཔང་མཛད་པ་ལགས༌སོ།།

སྐྱབས་མགོན་ཡེ་ཤུ་དང་ཁོང་གི་དད་ལྡན༌སྐོར།

5 ངེད་ཅག་གིས་གླེང་བཞིན་པའི་འབྱུང་འགྱུར་གྱི་འཇིག་རྟེན་དེ་ནི་དཀོན་མཆོག་གིས་ཕོ་ཉ་རྣམས་ལ་བདག་སྐྱོང་བྱེད་པར་སྤྲད་པ་མ་ཡིན༌མོད། 6 འོན་ཀྱང་མི་གཞན་གྱིས་མདོ་ཞིག་ལས་ལུང་དྲངས་ཤིང་བདེན་དཔང་བྱས་པ༌འདི་ལྟར།

ཀྱེ་ཀྱེ་མགོ་ནག་མི་ནི་ཅི་འདྲ༌ཙམ།།

ཁྱེད་ཀྱིས་མི་རྣམས་ཐུགས་སུ་འཛིན་དོན༌ཅི།།

ཀྱེ་ཀྱེ་འཇིག་རྟེན་མིའི་བུ་ཅི་འདྲ༌ཙམ།།

ཁྱེད་ཀྱིས་དེ་ལ་ཐུགས་ཁུར་མཛད་དོན༌ཅི།།

7 ཁྱེད་ཀྱིས་ཕོ་ཉ་ལ་ནི་བསྡུར་བ༌ན།།

ཁོང་ནི་རེ་ཞིག་ཅུང་ཙམ་དམའ་བར་མཛད།།

གཟི་བྱིན་བཀུར་སྟི་གནང་སྟེ་གཙུག་རྒྱན༌གྱུར།།

ཁྱེད་ཀྱི་ཕྱག་གིས་མཛད་པའི་དངོས་པོ༌ཀུན།།

ཁོང་ལ་དོ་དམ་བྱེད་པར༌མཛད་པ་ཡིན།།

8 དངོས་པོ་ཐམས་ཅད་ཁོང་གི་ཞབས་འོག་གནོན།།

ཞེས༌པའོ།། དངོས་པོ་ཐམས་ཅད་ཁོང་གི་ཞབས་འོག་ཏུ་གནོན་པར་མཛད་པ་ཡིན༌པས། ཁོང་གི་དབང་འོག་ཏུ་མི་འགྲོ་བ་ཅི་ཡང་ལྷག་མེད། ད་ལྟ་བདག་ཅག་གིས་དངོས་པོ་ཐམས་ཅད་ཁོང་གི་དབང་འོག་ཏུ་ཡོད་པ་མི་མཐོང༌མོད། 9 འོན་ཀྱང་སྐྱབས་མགོན་ཡེ་ཤུ་ནི་རེ་ཞིག་ཕོ་ཉ་དག་ལས་ཅུང་ཙམ་དམའ་བར་མཛད་པ༌དང༌། ཁོང་གིས་འཆི་བའི་སྡུག་བསྔལ་མྱངས་པས་གཟི་བྱིན་དང་བཀུར་སྟིའི་གཙུག་རྒྱན་ཐོབ༌ཅིང༌། དེ་ནི་དཀོན་མཆོག་གི་ཐུགས་རྗེ་ལ་བརྟེན་ནས་མི་ཐམས་ཅད་ཀྱི་དོན་དུ་འཆི་བའི་སྡུག་བསྔལ་མྱངས༌པའི་ཕྱིར་རོ།།

10 མ་གཞི་དངོས་པོ་ཐམས་ཅད་ཀྱི་ཁོངས་གཏོགས་དང་གཞི་རྩ་ཡིན་པའི་དཀོན་མཆོག་གིས་བུ་མང་པོ་ཞིག་གཟི་བརྗིད་ཀྱི་ནང་དུ་འཁྲིད་པའི༌ཕྱིར། ཁོ་རྣམས་སྐྱོབ་པའི་འགོ་དཔོན་དེ་ཉིད་ཀྱིས་སྡུག་བསྔལ་མྱངས་པ་བརྒྱུད་ནས་ཆ་ཡོངས་སུ་རྫོགས་པར་མཛད་པ་ནི་འོས་ཤིང་འཚམ༌པ་ཡིན་ནོ།། 11 མི་དམ་པར་མཛད་མཁན་སྐྱབས་མགོན་ཡེ་ཤུ་དང་དམ་པར་གྱུར་ཟིན་པ་ཐམས་ཅད་འབྱུང་ཁུངས་གཅིག་ཡིན༌པས། ཁོང་གིས་དེ་རྣམས་ལ་སྤུན་ཟླ་ཞེས་ཞལ་འབོད་གནང་བ་ནི་ངོ་གནོང་དགོས་པ་ཞིག་མིན༌ཏེ། 12 ཁོང་གིས་འདི་སྐད༌དུ།

བདག་གིས་ཁྱེད་མཚན་ང་ཡི་སྤུན་ལ༌སྒྲོག །

འདུ་ཚོགས་ནང་དུ་ཁྱེད་ལ་བསྟོད་དབྱངས༌འབུལ།།

ཞེས༌དང༌། 13 ཡང་འདི་སྐད༌དུ།

བདག་གིས་ཁོང་ཉིད་ལ་ནི་ཡིད་རྟོན༌བྱེད།།

ཅེས༌དང༌། ཡང་འདི་སྐད༌དུ།

བདག་དང་དཀོན་མཆོག་ཉིད་ཀྱིས་ང་རང་ལ།།

གནང་བའི་བུ་ཕྲུག་རྣམས་ལ༌བལྟ་བར་གྱིས།།

ཞེས་གསུངས༌པའི་ཕྱིར་རོ།།

14 དེའི༌ཕྱིར། བུ་ཕྲུག་རྣམས་ལ་ཤ་ཁྲག་གདོས་བཅས་ཀྱི་ཕུང་བོ་ཡོད་པ༌བཞིན། སྐྱབས་མགོན་ཡེ་ཤུའང་དངོས་སུ་མི་ཡི་གཟུགས་པོར་གྱུར༌ཅིང༌། དེ་ནི་འཆི་བ་བརྒྱུད་ནས་འཆི་བདག་བདུད་དེ་འཇོམས་པ༌དང༌། 15 འཆི་བར་འཇིགས་ནས་མི་ཚེ་ཧྲིལ་པོར་གཡོག་པོར་གྱུར་པ་རྣམས་དགྲོལ་བའི་ཆེད༌དུ་ཡིན། 16 ཁོང་གིས་ཕོ་ཉ་རྣམས་བསྐྱབས་པ་མ་ཡིན༌པར། ཨབ་ར་ཧམ་གྱི་རིགས་རྒྱུད་རྣམས་སྐྱོབ༌པ་ཤ་སྟག་གོ། 17 དེའི༌ཕྱིར། ཁོང་ནི་རྣམ་པ་ཀུན་ནས་རང་གི་སྤུན་ཟླ་རྣམས་དང་གཅིག་འདྲར་འགྱུར་དགོས༌ཏེ། དཀོན་མཆོག་གི་འཕྲིན་ལས་ཀྱི་ཐད་ནས་བྱམས་སྙིང་རྗེ་ཅན་དང་ཡིད་རྟོན་རུང་བའི་མཆོད་དཔོན་ཆེན་པོར་འགྱུར་བ༌དང༌། མི་རྣམས་ཀྱི་སྡིག་པའི་ཆེད་དུ་ཉེས་ཆད་བསལ་བའི་མཆོད་པ་འབུལ་བའི་ཕྱིར༌ཡིན། 18 ཁོང་ལ་ཉམས་ཚོད་ཐེབས་ནས་སྡུག་བསྔལ་མྱངས༌པས། ཁོང་གིས་ཉམས་ཚོད་མྱོང་བའི་མི་རྣམས་ཀྱང་སྐྱོབ་ནུས༌སོ།།

ལེའུ་གསུམ༌པ།

སྐྱབས་མགོན་ཡེ་ཤུ་ནི་ལུང་སྟོན་པ་མོ་ཤེ་ལས་མཆོག་ཏུ་གྱུར་པའི༌སྐོར།

1 དེ་ལྟར་ཡིན་པས། ནམ་མཁའི་ཞིང་ཁམས་ནས་ཞལ་འབོད་གཅིག་མཚུངས་ཐོབ་མཁན་གྱི་སྤུན་ཟླ་དམ་པ༌རྣམས། བདག་ཅག་གིས་སྐུ་ཚབ་པ་དང་མཆོད་དཔོན་ཆེན་པོ་རུ་ཁས་ལེན་པའི་སྐྱབས་མགོན་ཡེ་ཤུ་ལ་ཁྱོད་ཅག་གིས་བསམ་མནོ་གཏོང་བར༌གྱིས། 2 ཁོང་ཉིད་ནི་རང་ཉིད་བསྐོ་མཁན་ལ་བློ་སེམས་དཀར༌བ་དང་། དེ་ནི་མོ་ཤེ་ཁོ་རང་དཀོན་མཆོག་གི་ཁྱིམ་མི་ཡོངས་ལ་བློ་སེམས་དཀར་བ་དང་མཚུངས་སོ།། 3 ཡང་ཁོང་ཉིད་ནི་མོ་ཤེ་ལས་ཀྱང་གཟི་བརྗིད་ཆེན་པོ་འཐོབ་འོས༌ཏེ། ཁང་པ་བཟོ་མཁན་ནི་ཁང་པ་ལས་ཀྱང་བརྗིད་ཉམས་ཆེ་བ་བཞིན༌ནོ།། 4 ཅིའི་ཕྱིར་ཞེ་ན། ཁང་པ་རེ་རེར་བཟོ་མཁན་ཡོད༌མོད། འོན་ཀྱང་དངོས་པོ་ཐམས་ཅད་སྐྲུན་མཁན་ནི་དཀོན་མཆོག་ཡིན་པའི་ཕྱིར་རོ།། 5 མོ་ཤེ་ནི་དཀོན་མཆོག་གི་ཁྱིམ་གཞིས་ལ་བློ་སེམས་དཀར་བའི་ཞབས་ཕྱི་པ་ཡིན༌ལ། མ་འོངས་པའི་དུས་སུ་སྒྲོག་ངེས་པའི་དོན་དེ་ལ་བདེན་དཔང་བྱེད་པར་འགྱུར། 6 འོན་ཀྱང་སྐྱབས་མགོན་མཱ་ཤི་ཀ་ནི་དཀོན་མཆོག་གི་སྲས་ཡིན་པ་བཞིན༌དུ། དཀོན་མཆོག་གི་ཁྱིམ་གཞིས་ལ་བློ་སེམས་དཀར་པོས་བདག་སྐྱོང་མཛད་མཁན་ཡིན། བདག་ཅག་གིས་བསྟོད་པར་འོས་པའི་རེ་བ་དང་བློ་སྟོབས་དེ་ཉིད་མཐའ་འཁྱོངས་པར་བྱས༌ན། བདག་ཅག་ནི་ཁོང་གི་ཁྱིམ་གཞིས་ཡིན་ནོ།།

དད་པ་མི་བྱེད་པར་ཉེན་བརྡ་གཏོང་བ།

7 དེའི་ཕྱིར། དམ་པའི་ཐུགས་ཉིད་ཀྱིས་འདི་སྐད་དུ་གསུངས་པ༌སྟེ།

དེ་རིང་ཁྱོད་ཚོས་ཁོང་གི་བཀའ་ཐོས༌ན།།

8 དབེན་སྟོང་ཡུལ་ནས་རྒྱབ་གཏོད་བྱས་པ་དང༌།།

ཚོད་བགམ་བགྱིས་པའི་དུས་དེ་ནང་བཞིན༌དུ།།

རང་གི་སེམས་ནི་གྱོང་པོར་མ་བྱེད༌ཅིག །

9 ཁྱོད་ཅག་མེས་པོས་གནའ་བོའི་ཡུལ་དེ༌ནས།།

བགྲང་བྱ་བཞི་བཅུར་བདག་གི་འཕྲིན་ལས་མཐོང་།།

བདག་ལ་ཚོད་བགམ་བྱས་ནས་འགྲན་སློང་བགྱིས།།

10 དེའི་ཕྱིར་ང་རང་མི་རབས་དེ༌ལ་ནི།།

སུན་སྣང་བྱུང་ནས་འདི་སྐད་སྨྲས་པ༌སྟེ།།

དེ་དག་སེམས་ནི་རྟག་ཏུ་འཁྱོར་གྱུར་ནས།།

བདག་གི་སྤྱོད་ལམ་ནམ་ཡང་མི་ཤེས༌སོ།།

11 བདག་ནི་ཁོང་ཁྲོ་ལངས་ཏེ་དམ་བཅས་པ།།

ཁོ་རྣམས་བདག་གི་ངལ་གསོ་དེའི་ནང༌དུ།།

གཏན་ནས་ཞུགས་པར་མི་བྱ་ཞེས་པ་འོ།།

12 སྤུན་ཟླ༌རྣམས། ཁྱོད་ཅག་གི་ཁྲོད་དུ་སུ་ཞིག་གིས་དད་པ་མི་བྱེད་པའི་སེམས་ངན་བཅངས༌ནས། རྟག་ཏུ་གསོན་པོར་བཞུགས་པའི་དཀོན་མཆོག་དང་ཁ་མི་འབྲལ་བའི་ཕྱིར་ཁྱོད་ཅག་གིས་དོགས་ཟོན་བྱོས༌ཤིག 13 ཁྱོད་རྣམས་ལས་སུ་ཞིག་ཀྱང་སྡིག་པའི་གཡོ་འོག་ཏུ་ཚུད་ནས་སེམས་གྱོང་པོར་མི་འགྱུར་བའི༌ཕྱིར། དེ་རིང་ཟེར་བའི་ཉིན་མོ་མ་རྫོགས་པའི་བར་དུ། ཉིན་རེ་བཞིན་ཕན་ཚུན་སྐུལ་སློང་བྱེད་པར༌གྱིས། 14 ཅིའི་ཕྱིར་ཞེ་ན། བདག་ཅག་གིས་ཐོག་མར་ཐག་ཆོད་པའི་དད་སེམས་དེ་མཐའ་འཁྱོངས་ན། སྐྱབས་མགོན་མཱ་ཤི་ཀའི་ཆ་ནས་སྐལ་བ་དང་ལྡན༌པར་གྱུར་པའི་ཕྱིར་རོ།། 15 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

དེ་རིང་ཁྱོད་ཚོས་ཁོང་གི་བཀའ་ཐོས༌ན།།

ཁོང་ལ་རྒྱབ་གཏོད་བྱེད་པའི་དུས་བཞིན༌དུ།།

རང་གི་སེམས་ནི་གྱོང་པོར་བྱ་མི༌རུང༌།།

ཞེས་གསུངས༌པའོ།། 16 དུས་དེར་ཁོང་གི་བཀའ་ཐོས་ཤིང་ཁོང་ལ་རྒྱབ་གཏོད་མཁན་ནི་སུ་ཞིག་ཡིན་ནམ་ཞེ༌ན། མོ་ཤེའི་རྗེས་སུ་འབྲངས་ཤིང་ཨེ་ཅིབ་ཡུལ་ནས་ཕྱིར་ཐོན་པའི་མི་ཐམས་ཅད་མ་ཡིན༌ནམ། 17 ལོ་ངོ་བཞི་བཅུའི་རིང༌ལ། དཀོན་མཆོག་ནི་མི་སུ་ཞིག་ལ་ཐུགས་སུན་སྐྱེས་སམ་ཞེ༌ན། དེ་ནི་སྡིག་ཉེས་བསགས་ཏེ་བེམ་པོ་དབེན་སྟོང་དུ་ལུས་པའི་མི་རྣམས་མ་ཡིན༌ནམ། 18 ཡང་ཁོང་གིས་མི་སུ་ཞིག་རང་ཉིད་ཀྱི་ངལ་གསོའི་ནང་དུ་མི་ཞུགས་པར་དམ་བཅས་སམ་ཞེ༌ན། དེ་ནི་བཀའ་མི་སྲུང་བ་རྣམས་མ་ཡིན༌ནམ། 19 དེས་ན། ཁོ་རྣམས་ངལ་གསོའི་ནང་དུ་ཞུགས་མ་ནུས་པ་ནི་དད་པ་མེད་པའི་རྐྱེན་ཡིན་པ་ཤེས༌སོ།།

ལེའུ་བཞི༌པ།

དཀོན་མཆོག་གི་མི་སྡེ་ངལ་གསོའི་ནང་དུ་འཇུག་པའི༌སྐོར།

1 དེའི་ཕྱིར། ཁོང་གི་ངལ་གསོའི་ནང་དུ་ཞུགས་པའི་ཞལ་བཞེས་དེ་ད་དུང་བཞག་ཡོད་པས་ན། ཁྱོད་རྣམས་ལས་སུ་ཞིག་ཀྱང་རྗེས་སུ་ལུས་པར་སྙམ་པ་ཙམ་ལ་དོགས་ཟོན་བྱེད་དགོས་སོ།། 2 ཅིའི་ཕྱིར་ཞེ་ན། ཁོ་རྣམས་དང་འདྲ་བར་བདག་ཅག་ལའང་འཕྲིན་བཟང་དེ་བསྒྲགས་མྱོང་བའི་ཕྱིར༌ཡིན། འོན་ཀྱང་ཁོ་རྣམས་ལ་བཀའ་ཐོས་པ་དང་མཐུན་པའི་དད་པ་མེད༌པས། བཀའ་ཐོས་པ་དེ་ནི་ཁོ་རྣམས་ལ་ཕན་ཐོགས་མེད། 3 བདག་ཅག་དད་པ་བྱས་ཟིན་པ་དག་ནི་ངལ་གསོའི་ནང་དུ་ཞུགས་པ་ཡིན༌ཏེ། དཀོན་མཆོག་གིས་འདི་སྐད༌དུ།

བདག་ནི་ཁོང་ཁྲོ་ལངས་ཏེ་དམ་བཅས་པ།།

ཁོ་རྣམས་བདག་གི་ངལ་གསོ་དེའི་ནང༌དུ།།

གཏན་ནས་ཞུགས་པར་མི་བྱ་ཞེས་པ་འོ།།

ཞེས་གསུངས་པ་བཞིན༌ནོ།། དོན་དམ་དུ་ཁོང་གི་འཕྲིན་ལས་ནི་འཇིག་རྟེན་ཁམས་བཀོད་པའི་ཚུན་ལ་ཡོངས་སུ་གྲུབ༌པའོ།། 4 ཉིན་བདུན་པའི་སྐོར་ལ་གསུང་རབ་ཀྱི་མདོ་ཞིག་ལས་ཇི་སྐད༌དུ། ཉིན་བདུན་པར་དཀོན་མཆོག་གིས་འཕྲིན་ལས་ཐམས་ཅད་ནས་ངལ་གསོ་མཛད་ཅེས་གསུངས་སོ།། 5 ཡང་མདོ་དེ་ལས་ཇི་སྐད༌དུ།

ཁོ་རྣམས་བདག་གི་ངལ་གསོ་དེའི་ནང༌དུ།།

གཏན་ནས་ཞུགས་པར་མི་བྱ་ཞེས་པ་འོ།།

ཞེས་གསུངས༌པའོ།། 6 ངལ་གསོའི་ནང་དུ་ཞུགས་ངེས་པའི་མི་འགའ་ཞིག་ཡོད༌ལ། སྔོན་ཆད་འཕྲིན་བཟང་ཐོས་མྱོང་བ་རྣམས་ཀྱིས་བཀའ་མ་བསྲུངས༌པས། དེའི་ནང་དུ་ཞུགས་མ་ནུས་སོ།། 7 དེའི༌ཕྱིར། ལོ་མང་པོ་འདས་པའི་རྗེས༌སུ། དཱ་བིད་ཀྱི་མདོ་ལས་ཡང་ཉིན་གཅིག་གཏན་ཁེལ་བྱས་པ༌སྟེ། དེ་ནི་གོང་ནས་ཇི་སྐད༌དུ།

དེ་རིང་ཁྱོད་ཚོས་ཁོང་གི་བཀའ་ཐོས༌ན།།

རང་གི་སེམས་ནི་གྱོང་པོར་བྱ་མི༌རུང༌།།

ཞེས་གསུངས་པ་བཞིན༌ནོ།།

8 དེ་ཡང་སྔོན་ཆད་ཡོ་ཤུ་ཨ་ཡིས་ཁོ་རྣམས་ངལ་གསོའི་ནང་དུ་ཞུགས་པར་བྱས༌ན། ཕྱིས་སུ་དཀོན་མཆོག་གིས་ངལ་གསོ་བའི་ཉིན་གཞན་ཞིག་གསུང་བར་མ་མཛད་དོ།། 9 དེས་ན་དཀོན་མཆོག་གིས་རང་གི་མི་སྡེའི་ཆེད༌དུ། ངལ་གསོ་ཞིག་བསྐྱུར་ཡོད་པ་ཤེས་ནུས་ལ། 10 ཁོང་གི་ངལ་གསོའི་ནང་དུ་ཞུགས་མཁན་ཡིན༌ན། དཀོན་མཆོག་གིས་རང་གི་འཕྲིན་ལས་ཐམས་ཅད་ནས་ངལ་གསོ་མཛད་པ་བཞིན། རང་གི་དོན་རྣམས་སྒྲུབ་མཚམས་བཞག་སྟེ་ངལ་གསོ་བྱས་པ་ཡིན༌ནོ།། 11 དེའི༌ཕྱིར། མི་སུས་ཀྱང་དཀོན་མཆོག་གི་བཀའ་མི་སྲུང་བ་དེ་རྣམས་མིག་དཔེར་བཟུང་ནས་ས་རུ་མི་འགྱེལ་བའི༌ཕྱིར། བདག་ཅག་གིས་ངེས་པར་ངལ་གསོ་དེའི་ནང་དུ་ཞུགས་པར་བརྩོན་དགོས༌སོ།།

12 དཀོན་མཆོག་གི་བཀའ་ནི་སྐྱེ་སྟོབས་དང་ནུས་མཐུ་ལྡན་ཞིང་རལ་གྲི་ཁ་གཉིས་མ་ལས་ཀྱང་རྣོ་བ༌དང༌། ཐ་ན་ཡིད་དང༌སེམས། རུས་ཚིགས་དང་རུས་རྐང་བཅས་ཀྱང་དབུག་ཅིང་གཤག་ནུས༌ལ། ཡིད་ཀྱི་བསམ་ཚུལ་དང་འདོད་ཚུལ་ལའང་བརྡར་ཤ་གཅོད་ནུས་སོ།། 13 བཀོད་པ་ཐམས་ཅད་ལས་ཁོང་གི་དྲུང་དུ་མི་སྣང་བ་གཅིག་ཀྱང་མེད། མ་གཞི་དངོས་པོ་ཐམས་ཅད་བདག་ཅག་དང་འབྲེལ་བ་ཡོད་པའི་དཀོན་མཆོག་གི་སྤྱན་སྔར་དམར་རྗེན་དུ་མངོན་པ་ཡིན༌ནོ།།

བརྗིད་ཉམས་ཆེ་བའི་མཆོད་དཔོན་ཆེན་པོ་སྐྱབས་མགོན་ཡེ༌ཤུ།

14 དེ་བས་ན། བདག་ཅག་ལ་ནམ་མཁའི་ཞིང་ཁམས་སུ་འཕགས་ཤིང་བརྗིད་ཉམས་ཆེ་བའི་མཆོད་དཔོན་ཆེན་པོ་ཞིག་ཡོད༌དེ། ཁོང་ནི་དཀོན་མཆོག་གི་སྲས་སྐྱབས་མགོན་ཡེ་ཤུ་ཡིན༌པས། བདག་ཅག་གིས་ཁས་ལེན་བྱས་པའི་དད་པ་དེ་བརྟན་པོར་བསྲུང་དགོས་སོ།། 15 ཅིའི་ཕྱིར་ཞེ་ན། བདག་ཅག་གི་མཆོད་དཔོན་ཆེན་པོས་རང་རེའི་སྟོབས་ཤུགས་ཞན་པར་ཐུགས་རྗེ་དགོངས་མི་ནུས་པ་མིན༌ཏེ། ཁོང་ལའང་དོན་ཐམས་ཅད་ཀྱི་ཆ་ནས་བདག་ཅག་དང་འདྲ་བར་ཉམས་ཚོད་ཐེབས་མྱོང་མོད། འོན་ཀྱང་ཁོང་གིས་སྡིག་པ་ཅི་ཡང་མ་བསགས་སོ།། 16 དེའི༌ཕྱིར། རོགས་སྐྱོར་དགོས་པའི་དུས་སུ་སྐྱབས་དང་ཐུགས་རྗེ་འཐོབ་པའི༌ཕྱིར། བདག་ཅག་བག་ཕེབས་ཞུམ་མེད་ཀྱིས་ཐུགས་རྗེའི་བཞུགས་ཁྲི་མདུན་དུ་ཡོང་བར༌བྱའོ།།

ལེའུ་ལྔ༌པ།

1 སྤྱིར་མི་རྣམས་ལས་མཆོད་དཔོན་ཆེན་པོར་བདམས་པ༌ཐམས་ཅད་ནི། མངགས་བཅོལ་ལྟར་མིའི་འཐུས་ཚབ་ཏུ་དཀོན་མཆོག་གི་འཕྲིན་ལས་རྣམས་བསྒྲུབ་པ༌དང༌། སྡིག་པའི་ཆེད་དུ་ཕྱག་རྟེན་དང་མཆོད་པ་རྣམས་འབུལ་བའི་ཕྱིར་ཡིན་ནོ།། 2 མཆོད་དཔོན་ཆེན་པོས་མགོ་བོ་རྨོངས་ཤིང་ཁ་ཕྱོགས་བོར་བའི་མི་རྣམས་ལ་ཐུགས་རྒྱ་བསྐྱེད་ནུས༌ཏེ། ཁོ་རང་ཡང་སྟོབས་ཞན་པའི་གནས་སུ་ལྷུང་ཡོད་པས། 3 ཁོ་བོས་འབངས་མི་དང་རང་གི་ཆེད་དུ། སྡིག་པའི་ཕྱིར་མཆོད་པ་འབུལ་དགོས་སོ།།

4 ཡང་མཆོད་དཔོན་ཆེན་པོའི་བརྗིད་ཉམས་ནི་མི་སུ་ཞིག་གིས་ཚུར་ལེན་མི་ནུས༌ཏེ། ཨ་རོན་ཇི་བཞིན་ངེས་པར་དཀོན་མཆོག་གི་ཞལ་འབོད་འཐོབ་དགོས་ལ། 5 དེས་ན་སྐྱབས་མགོན་མཱ་ཤི་ཀས་གཟི་བརྗིད་དེ་རང་ལ་བླངས་ནས་མཆོད་དཔོན་ཆེན་པོར་བྱས་པ་ནི་མིན༌ཏེ། དཀོན་མཆོག་གིས་ཁོང་ལ་འདི་སྐད༌དུ།

ཁྱོད་ནི་བདག་གི་སྲས་ཡིན༌ཞིང༌།།

དེ་རིང་བདག་ལ་འཁྲུངས་པ་ཡིན།།

ཞེས་གསུངས་པ་ཡིན༌ནོ།། 6 ཡང་མདོ་གཞན་ཞིག་ལས་འདི་སྐད༌དུ།

མཆོད་དཔོན་མཱལ་ཀི་ཚེ་དེག་རིམ་པ་བཞིན།།

ཁྱོད་ནི་ཇི་སྲིད་བར་དུ་མཆོད་དཔོན༌ཡིན།།

ཞེས་གསུངས་པ་བཞིན༌ནོ།།

7 སྐྱབས་མགོན་མཱ་ཤི་ཀ་ཁོང་ཉིད་སྐུ་གཟུགས་ཀྱི་ཕུང་བོའི་ནང་དུ་བཞུགས་པའི་དུས༌སུ། ཁོང་གིས་གསུང་སྐད་ཆེན་པོས་ཞུམ་ཞིང་སྤྱན་ཆབ་བཞུར་བཞིན་གསོལ་བ་བཏབ་པ་དང་། རང་ཉིད་འཆི་བ་ལས་སྐྱོབ་པར་མཛད་ནུས་པ་དེ་ཉིད་ལ་ཞུ་བ་བྱས་མྱོང་ཞིང་། ཁོང་ལ་དད་གུས་མངའ་བའི་རྐྱེན་གྱིས་དཀོན་མཆོག་གིས་གསན་པར་མཛད་དོ།། 8 ཁོང་ནི་སྲས་ཡིན་ཡང་ཁོང་གིས་སྡུག་བསྔལ་མྱངས་པ་བརྒྱུད་ནས་དཀོན་མཆོག་གི་བཀའ་ཇི་ལྟར་བསྲུང་དགོས་པ་བསླབས་ནས། 9 ཁོང་ཉིད་ཆ་ཡོངས་སུ་རྫོགས་པས། ཁོང་གི་བཀའ་རྩི་མཁན་ཐམས་ཅད་ལ་མཐའ་མེད་པའི་ཐར་པ་འཐོབ་པའི་རྒྱུ་རུ་གྱུར་པར་མ༌ཟད། 10 དཀོན་མཆོག་གིས་མཱལ་ཀི་ཚེ་དེག་གི་རིམ་པ་བཞིན། ཁོང་ལ་མཆོད་དཔོན་ཆེན་པོ་ཞེས་གསོལ༌བའོ།།

དད་ལོག་ཅན་དུ་མི་འགྱུར་བའི་ཉེན་བརྡ།

11 དེ་ཡང་མཱལ་ཀི་ཚེ་དེག་གི་སྐོར་ངེད་ཅག་ལ་འཆད་རྒྱུ་མང་པོ་ཡོད༌ནའང་། ཁྱོད་རྣམས་ཀྱིས་རྣ་བ་མི་གཏོད་པས་དེ་ལ་གསལ་བཤད་བྱེད༌དཀའོ།། 12 དུས་ཚོད་ལྟར༌ན་ད་ལྟ་ཁྱོད་རྣམས་སློབ་དཔོན་དུ་བྱེད་འོས༌མོད། འོན་ཀྱང་མི་གཞན་ཞིག་གིས་དཀོན་མཆོག་གི་བཀའ་ཡི་རྨང་གཞི་དེ་ཡང་བསྐྱར་ཁྱོད་ཅག་ལ་ཁྲིད་སྟོན་བྱེད་དགོས་ཤིང་། ཁྱོད་ཅག་ནི་འོ་མ་ཁོ་ན་འཐུང་དགོས་པ་ལས་ཟས་བཟའ་མི་ནུས་པའི་མི་བཞིན་དུ་གྱུར༌པ་ཡིན། 13 འོ་མ་ཁོ་ན་འཐུང་མཁན་ནི་ཁྱེའུ་ཡིན༌པས། དྲང་བདེན་གྱི་བཀའ་ལ་བྱང་ཆ་མེད་དོ།། 14 འོན་ཀྱང་ལོ་ན་ཆེར་སོན་པ་རྣམས་ཀྱིས་ད་གཟོད་ཁ་ཟས་བཟའ་ནུས་པ་ཡིན༌ལ། དེ་རྣམས་ཀྱི་སེམས་ལ་སྦྱངས་པ་མཐར་ཕྱིན་པས་བཟང་ངན་གྱི་དབྱེ་བའང་འབྱེད་ནུས༌སོ།།

ལེའུ་དྲུག༌པ།

1 དེའི༌ཕྱིར། བདག་ཅག་གིས་སྐྱབས་མགོན་མཱ་ཤི་ཀའི་རྨང་གཞིའི་བསླབ་བྱ་ལས་བརྒལ་ནས། དད་པ་བརྟན་པོའི་ཕྱོགས་སུ་བརྩོན་དགོས་པ་ལས། ཡང་བསྐྱར་རྨང་གཞི་འདིང་མི་དགོས་ཏེ། དཔེར་ན། འཆི་རུ་འཇུག་པའི་སྤྱོད་ངན་ལས་འགྱོད་བཤགས་བྱེད་པ་དང་། དཀོན་མཆོག་ལ་དད༌པ་བྱེད་པ། 2 ཁྲུས་ཀྱི་མཛད་སྒོ་སྣ༌ཚོགས་བསྒྲུབ་པ། ལག་པ་གཞན་གྱི་ལུས་སྟེང་དུ་འཇོག༌པ། གཤིན་པོ་རྣམས་སླར་གསོན༌པ། རྫོགས་མཐའ་མེད་པའི་ལེགས་ཉེས་ཀྱི་ཁྲིམས་ཐག་གཅོད་པ་ལ་སོགས་པའི་བསླབ་བྱ་སྣ་ཚོགས་ལྟ་བུ་ཡིན་ནོ།། 3 དཀོན་མཆོག་ཐུགས་དགྱེས་ན། བདག་ཅག་གིས་དེ་ལྟར་བྱ་ངེས༌སོ།།

4 དེ་ཡང་སུ་ཞིག་ལན་གཅིག་བློ་གསལ་པོར་མཛད་ཅིང་ནམ་མཁའི་ཞིང་ཁམས་ཀྱི་གནང་སྦྱིན་གྱི་བྲོ་བ་མྱངས་པ༌དང༌། དམ་པའི་ཐུགས་ཉིད་ཀྱི་སྐལ་བ་ལྡན་པར་མ༌ཟད། 5 དཀོན་མཆོག་གི་བཀའ་ལེགས་པོ་དང་། བསྐལ་པ་འབྱུང་འགྱུར་གྱི་ནུས་མཐུའི་བྲོ་བ་མྱངས་ནའང་། 6 དེ་རྣམས་ཀྱིས་དད་པ་བསྐྱུར་ན། ཁོ་རྣམས་ཡང་བསྐྱར་འགྱོད་བཤགས་བྱེད་པར་བྱ་མི་ནུས་སོ།། ཅིའི་ཕྱིར་ཞེ་ན། དེ་རྣམས་ཀྱིས་དངོས་སུ་དཀོན་མཆོག་གི་སྲས་དེ་ཡང་བསྐྱར་ཤིང་རྒྱ་གྲམ་གྱི་སྟེང་དུ་བརྡབས་ཏེ། མངོན་སུམ་དུ་ཁོང་ལ་ངོ་གནོང་བར་བྱས་པའི་ཕྱིར་རོ།།

7 དེ་ནི་ས་ཞིང་ཞིག་བསྟུད་མར་བབས་པའི་ཆར་ཆུས་བརླན་པར་བྱས་ཤིང་། དེ་ལས་སྔོ་ཚོད་སྐྱེས་པ་དང་ཞིང་འདེབས་མཁན་རྣམས་ལ་མཁོ་བ་བཞིན་དུ་བཀོལ་སྤྱོད་བྱེད་པར་འོས༌ན། དེ་ནི་དཀོན་མཆོག་ནས་བྱིན་རླབས་ཐོབ་པ་ལྟ་བུ་ཡིན་མོད། 8 འོན་ཀྱང་། ས་ཞིང་དེ་ལས་ཚེར་མ་དང་སྤྱང་ཚེར་སྐྱེས་པ་ཡིན་ན། དེ་ཉིད་འདོར་ཞིང་དམོད་མོ་ཐེབས་ཉེན་ཆེ་བ་དང་། མཇུག་འབྲས་ནི་མེར་བསྲེག་པ་ལྟ་བུའོ།།

9 སྙིང་ནས་བརྩེ་བའི་སྤུན་ཟླ༌རྣམས། ངེད་ཅག་གིས་འདི་ལྟར་སྨྲས༌ནའང༌། ཁྱོད་རྣམས་ཀྱི་སྤྱོད་ལམ་དེ་དག་ལས་ལེགས་པ་དང་། ཁྱོད་རྣམས་ལ་ཐར་པ་དང་ལྡན་པའི་དོན་རྣམས་ཐོབ་ཡོད་པར་ཡིད་ཆེས་སོ།། 10 ཅིའི་ཕྱིར་ཞེ་ན། དཀོན་མཆོག་ནི་དྲང་བདེན་ཡིན་པས། ཁྱོད་ཅག་གིས་བྱས་པའི་ལས་བཟང་པོ་དང་ཁོང་གི་མཚན་ལ་བཅངས་པའི་བྱམས་པ་སྟེ། སྔོན་ཆད་དད་ལྡན་དམ་པ་རྣམས་ལ་ཞབས་ཕྱི་བསྒྲུབས་ཤིང་། ད་ལྟའང་སྒྲུབ་བཞིན་པའི་ལས་དེ་ཁོང་གིས་བརྗེད་མི་སྲིད༌པའི་ཕྱིར་ཡིན། 11 ཁྱོད་རྣམས་ལ་མཐའ་མཇུག་བར་དུ་རེ་བ་ཆེན་པོ་དང་ལྡན་པའི༌ཕྱིར། ཁྱོད་ཅག་མི་རེ་རེས་ལས་དེ་ལྟ་བུར་བརྩོན་རྒྱུ་ནི་ངེད་ཅག་གི་འདུན་པ་ཡིན༌ཏེ། 12 ཁྱོད་རྣམས་ལེ་ལོའི་དབང་དུ་མི་འགྲོ་བའི་ཕྱིར། དད་པ་དང་བཟོད་བསྲན་ལ་བརྟེན་ནས་ཞལ་བཞེས་ཐོབ་མཁན་རྣམས་མིག་དཔེར་འཛིན་དགོས་སོ།།

དཀོན་མཆོག་གི་འགྱུར་བ་མེད་པའི་ཞལ་བཞེས།

13 དེ་ཡང་དང་ཐོག་དཀོན་མཆོག་གིས་ཨབ་ར་ཧམ་ལ་ཞལ་བཞེས་གནང་བའི་དུས༌སུ། རང་ཉིད་ལས་ཆེན་པོ་ཞིག་རྟེན་ས་མེད་པས། ཁོང་གིས་རང་ཉིད་དཔང་དུ་བཙུགས་ནས་འདི་སྐད༌དུ། 14 བདག་གིས་ཁྱོད་ལ་བྱིན་རླབས་ཆེན་པོ་གནང་ངེས༌ཤིང༌། ཁྱོད་ཀྱི་རིགས་རྒྱུད་མང་དུ་སྤེལ་བར་བྱའོ་ཞེས་དམ་བཅས་སོ།། 15 དེ་ལྟར་ཨབ་ར་ཧམ་གྱིས་ཡུན་རིང་དུ་བཟོད་བསྲན་བྱས་རྗེས། ཞལ་བཞེས་གནང་བ་དེ་ཉིད་ཁོང་ལ་ཐོབ་པ་ཡིན༌ནོ།།

16 མི་སུ་ཡིན་ཡང་རང་ཉིད་ལས་ཆེན་པོ་ཞིག་དཔང་དུ་བཙུགས་ནས་དམ་བཅའ་བར་མ༌ཟད། དམ་བཅའི་ཚིག་གཞིར་བཟུང་ནས་རྩོད་གཞི་སྣ་ཚོགས་ཐག་གིས་གཅོད་པར་བྱེད་དོ།། 17 དེ་བཞིན་དུ་དཀོན་མཆོག་གིས་ཞལ་བཞེས་ཐོབ་མཁན་རྣམས་ལ་ཁོང་གི་ཐུགས་དགོངས་ནི་འགྱུར་བ་མེད་པ་དེ་ལས་ཀྱང་མངོན་གསལ་དུ་སྟོན་པར་དགོངས༌ཤིང་། དམ་བཅས་པར་བརྟེན་ནས་བདེན་དཔང་མཛད༌པ་ཡིན། 18 དེ་ནི་འགྱུར་བ་མེད་པའི་དོན་འདི་གཉིས་བརྒྱུད་ནས། དཀོན་མཆོག་གིས་ཞལ་རྫུན་གཏན་ནས་གསུང་མི་སྲིད་ཅིང་། བདག་ཅག་སྐྱབས་སུ་སོང་པ་རྣམས་ནི་བདག་ཅག་གི་མདུན་དུ་ལྷགས་པའི་རེ་བ་དེ་རང་སེམས་ལ་འཛིན་པར་སྙིང་སྟོབས་ཆེན་པོ་བསྐྱེད་ཐུབ་པའི་ཕྱིར་རོ།། 19 བདག་ཅག་གི་རེ་བ་ནི་སེམས་ཀྱི་གཏིང་རྡོ་ལྟ་བུ་ཡིན་ཏེ། སྲ་ཞིང་བརྟན་ལ་ཡོལ་བའི་རྒྱབ་ཀྱི་གནས་དེ་རུ་སླེབ་པ་ཡིན། 20 སྐྱབས་མགོན་ཡེ་ཤུ་ནི་བདག་ཅག་གི་ཆེད་དུ་སྔོན་འགྲོ་པ་ལྟར་གནས་དེ་རུ་ཕེབས་ཟིན་ཏེ། མཱལ་ཀི་ཚེ་དེག་གི་རིམ་པ་བཞིན་དུ་ཡུན་གཏན་གྱི་མཆོད་དཔོན་ཆེན་པོར་གྱུར༌པའོ།།

ལེའུ་བདུན༌པ།

མཆོད་དཔོན་མལ་ཀི་ཚེ༌དེག་གི་སྐོར།

1 དེ་ཡང་མཱལ་ཀི་ཚེ་དེག་ནི་སཱ་ལེམ་གྱི་རྒྱལ་པོ་ཡིན་ལ། བླ་ན་མེད་པའི་དཀོན་མཆོག་གི་མཆོད་དཔོན་ཡང་ཡིན། ཨབ་ར་ཧམ་ནི་རྒྱལ་པོ་གཞན་དག་ལས་རྣམ་པར་རྒྱལ་ཏེ་ཕྱིར་ལོག༌སྐབས། ཁོང་གིས་ཨབ་ར་ཧམ་ལ་བསུ་བ་བྱས་ཤིང་བྱིན་གྱིས་བརླབས་སོ།། 2 ཨབ་ར་ཧམ་གྱིས་ཀྱང་རང་ཉིད་ལ་ཐོབ་པ་ཐམས་ཅད་ལས་བཅུ་ཆའི་གཅིག་བླངས་ནས་ཁོང་ལ་ཕུལ་ཏོ།། ཁོང་གི་མཚན་དང་པོའི་དོན་ནི་དྲང་བདེན་གྱི་རྒྱལ་པོ་ཞེས་པ་དང༌། ཡང་སཱ་ལེམ་གྱི་རྒྱལ་པོ་ཞེས་ཀྱང་ཟེར་ཏེ་ཞི་བདེའི་རྒྱལ་པོ་ཞེས་པའི་དོན་ཡིན། 3 ཁོང་ལ་ཕ་ནི་མེད་ལ་མ་ཡང་མེད་ཅིང་རིགས་རྒྱུད་མེད༌པ་དང་། སྐྱེས་པའི་དུས་དང་འཆི་བའི་དུས་ཀྱང་མེད༌དེ། དཀོན་མཆོག་གི་སྲས་དང་མཚུངས་པར་ཡུན་གཏན་གྱི་མཆོད་དཔོན་ཡིན༌ནོ།།

4 ཁྱོད་ཅག་གིས་སོམས༌དང༌། མེས་པོ་ཨབ་ར་ཧམ་གྱིས་འཕྲོག་བཅོམ་བྱས་པའི་ནོར་རྫས་མཆོག་ཏུ་གྱུར་པ་ལས་བཅུ་ཆའི་གཅིག་བླངས་ནས་ཁོང་ཉིད་ལ་ཕུལ༌བས། སྐྱེས་བུ་དེ་ཉིད་ཇི་འདྲའི་རླབས་ཆེ་བ་ལ། 5 ཡང་ལེ་ཝིའི་བུ་རྒྱུད་ལས་མཆོད་དཔོན་གྱི་ལས་འགན་ཐོབ་པ་རྣམས་ཀྱིས་བཀའ་ཁྲིམས་ལྟར་འབངས་མི་ལས་བཅུ་ཆའི་གཅིག་ལེན་ཞིང་། དེ་དག་ནི་རང་གི་སྤུན་ཟླ་ཡིན༌ལ། ཨབ་ར་ཧམ་གྱི་བུ་རྒྱུད་ཡིན་ཡང་། ད་དུང་ལུགས་སྲོལ་ལྟར་བཅུ་ཆའི་གཅིག་ལེན༌པའོ།། 6 འོན་ཀྱང་། མཱལ་ཀི་ཚེ་དེག་ནི་ཁོ་རྣམས་དང་རིགས་རྒྱུད་མི་གཅིག་ཀྱང༌། ཨབ་ར་ཧམ་གྱིས་བཅུ་ཆའི་གཅིག་གནང་བའང་བླངས་པ༌དང༌། ཞལ་བཞེས་ཐོབ་པའི་ཨབ་ར་ཧམ་ལ་བྱིན་གྱིས་བརླབས་ཤིང་། 7 ཆེན་པོས་ཆུང་ངུ་ལ་བྱིན་གྱིས་བརླབས་པ་ནི་གནས་ལུགས་མཐར་ཐུག་ཡིན། 8 དོན་འདིའི་སྟེང་དུ་ཕྱོགས་གཅིག་ནས་བཅུ་ཆའི་གཅིག་ལེན་མཁན་ཐམས་ཅད་ནི་འཆི་བར་འགྱུར་ངེས་པའི་མི་ཡིན༌མོད། འོན་ཀྱང་ཕྱོགས་གཞན་ཞིག་ནས་བཅུ་ཆའི་གཅིག་ལེན་མཁན་མཱལ་ཀི་ཚེ་དེག་ལ་ཁོང་ནི་གསོན་པོ་ཡིན་ཞེས་བདེན་དཔང་བྱས་ཡོད༌པར་མ་ཟད། 9 བཅུ་ཆའི་གཅིག་ལེན་མཁན་ལེ་ཝིས་ཀྱང་ཨབ་ར་ཧམ་བརྒྱུད་ནས་བཅུ་ཆའི་གཅིག་ཕུལ་བ་ཡིན་ཞེས་བརྗོད་རུང་ངོ་།། 10 ཅིའི་ཕྱིར་ཞེ་ན། མཱལ་ཀི་ཚེ་དེག་གིས་ཨབ་ར་ཧམ་ལ་བསུ་བ་བྱེད་པའི་དུས་སུ། ལེ་ཝི་ཡང་རང་གི་མེས་པོའི་རྒྱུད་ལས་ཡོད་ *པའི་ཕྱིར་རོ།།

སྐྱབས་མགོན་ཡེ་ཤུ་ནི་མཱལ་ཀི་ཚེ་དེག་དང་མཚུངས་པའི༌སྐོར།

11 སྔོན་ཆད་ལེ་ཝིའི་རིགས་རྒྱུད་ཀྱི་མཆོད་དཔོན་གྱི་ལས་འགན་ལ་བརྟེན་ནས་མི་སྡེས་དཀོན་མཆོག་གི་བཀའ་ཁྲིམས་དང་དུ་བླངས་པ་དང༌། ལས་འགན་དེ་བརྒྱུད་ནས་ཕུལ་ཏུ་བྱུང་བར་འགྱུར་ཐུབ༌པ་ཡིན་ན། ཨ་རོན་གྱི་རིམ་པ་བཞིན་མ་ཡིན་པར་མཱལ་ཀི་ཚེ་དེག་གི་རིམ་པ་བཞིན་མཆོད་དཔོན་གཞན་ཞིག་འབྱུང་དགོས་དོན༌ཅི། 12 མཆོད་དཔོན་གྱི་ལས་འགན་བསྒྱུར་པ་ཡིན་པས་ན། བཀའ་ཁྲིམས་ཀྱང་ངེས་པར་བསྒྱུར་དགོས་སོ།། 13 རྒྱུ་མཚན་ནི་ཚིག་འདིས་བསྟན་པའི༌མི་དེ་ནི་ཚོ་པ་གཞན་ཞིག་ལ་གཏོགས༌ཤིང་། ཚོ་པ་དེ་ལས་མཆོད་ཁྲི་ལ་ཞབས་ཕྱི་བསྒྲུབས་མྱོང༌བ་གཅིག་ཀྱང་མེད་པའི་ཕྱིར་ཡིན། 14 བདག་ཅག་གི་གཙོ་བོ་ནི་ཡ་ཧུ་དཱའི་ཚོ་པ་ལས་བྱུང༌བ་མངོན་གསལ་ཡིན་མོད། འོན་ཀྱང་ཚོ་པ་དེར་མཆོད་དཔོན་ཡོད་པ་ནི་མོ་ཤེ་ཡིས་གསུངས་མ་མྱོང༌། 15 གལ་ཏེ། མཱལ་ཀི་ཚེ་དེག་དང་མཚུངས་པའི་མཆོད་དཔོན་གཞན་ཞིག་བྱུང་ཚེ། བདག་གི་གཏམ་འདི་ནི་དེ་ལས་ཀྱང་གསལ་པོ་ཡིན༌ཏེ། 16 ཁོང་ཉིད་མཆོད་དཔོན་དུ་གྱུར་པ་ནི་མིའི་ཤ་གཟུགས་ཀྱི་ཕུང་བོའི་སྲོལ་ཡིག་བཞིན་དུ་མ་ཡིན༌པར། འཇོམས་ཐབས་མེད་པའི་ཚེ་སྲོག་གི་ནུས་མཐུ་བཞིན་དུ་གྱུར་པའོ།། 17 ཅིའི་ཕྱིར་ཞེ་ན། ཁོང་ལ་བདེན་དཔང་མཛད་པ་ནི་གསུང་རབ་ཀྱི་མདོ་ལས་ཇི་སྐད༌དུ།

མཱལ་ཀི་ཚེ་དེག་ཉིད་ཀྱི་རིམ་པ་བཞིན།།

ཁྱེད་ནི་ཇི་སྲིད་བར་དུ་མཆོད་དཔོན་ཡིན།།

ཞེས་གསུངས་པའི་ཕྱིར་རོ།།

18-19 ཕྱོགས་གཅིག་ནས་བཀའ་ཁྲིམས་ཀྱིས་ཅི་ཡང་ཕུལ་དུ་བྱུང་བར་མ་མཛད༌ཅིང༌། སྔོན་ཆད་ཀྱི་བཀའ་ནི་སྟོབས་དང་ཕན་ནུས་ཅི་ཡང་མེད་པས་དོར་བ་དང་། ཕྱོགས་གཞན་ཞིག་ནས་སྔར་ལས་ཁྱད་དུ་འཕགས་པའི་རེ་བ་ཞིག་དྲངས་ཡོད་ཅིང༌། རེ་བ་དེ་ལ་བརྟེན་ནས་བདག་ཅག་དཀོན་མཆོག་གི་དྲུང་དུ་སླེབ་ནུས་སོ།།

20 ཡང་གཅིག་སྨྲས༌ན། སྐྱབས་མགོན་ཡེ་ཤུ་མཆོད་དཔོན་དུ་བསྐོས་པ་ནི་དམ་བཅའ་མ་མཛད་པ་མ་ཡིན་ནོ།། མཆོད་དཔོན་གཞན་དག་ལ་མཚོན་ན། དམ་བཅས་ནས་བསྐོས་པ་མ༌ཡིན་ཏེ། 21 སྐྱབས་མགོན་ཡེ་ཤུ་ཁོ་ན་དམ་བཅས་ནས་བསྐོས་པ་ཡིན། ཅིའི་ཕྱིར་ཞེ་ན། ཁོང་ཉིད་བསྐོ་མཁན་གྱིས་ཁོང་ལ་འདི་སྐད༌དུ།

གཙོ་བོས་†དམ་བཅའ་བཞག་པས་ཐུགས་མི༌གཡོ།།

ཁྱེད་ནི་ཇི་སྲིད་བར་དུ་མཆོད་དཔོན༌ཡིན།།

ཞེས་གསུངས་པའི་ཕྱིར་རོ།། 22 དམ་བཅས་ནས་བསྐོས་པའི་རྐྱེན་གྱིས། སྐྱབས་མགོན་ཡེ་ཤུ་ནི་དེ་ལས་ཀྱང་ཁྱད་དུ་འཕགས་པའི་ཞལ་ཆད་ཀྱི་ཁག་ལེན་མཁན་དུ་གྱུར་པའོ།།

23 ཕྱོགས་གཅིག་ནས་མཆོད་དཔོན་དུ་གྱུར་པ་གཞན་དག་འཆི་བའི་བར་ཆད་ཀྱི་དབང་གིས། ཡུན་རིང་པོར་གནས་མི་ཐུབ་པས་ཁོ་རྣམས་ཀྱི་མི་གྲངས་མང༌བ་ཡིན་ནོ།། 24 ཕྱོགས་གཞན་ཞིག་ནས་སྐྱབས་མགོན་ཡེ་ཤུ་ནི་གཏན་དུ་བཞུགས་པ་ཡིན་པས། ཁོང་གི་མཆོད་དཔོན་གྱི་ལས་འགན་ལ་ནམ་ཡང་འགྱུར༌བ་མེད། 25 དེ་བས་ན། མི་དེ་རྣམས་ཀྱི་ཆེད་དུ་གསོལ་བ་འདེབས་པར་ཁོང་ཉིད་གཏན་དུ་གསོན་པོར་བཞུགས་པས། ཁོང་ལ་བརྟེན་ནས་དཀོན་མཆོག་གི་དྲུང་དུ་འགྲོ་མཁན་ཐམས་ཅད་ཁོང་གིས་མཐའ་གཅིག་ཏུ་སྐྱོབ་ནུས༌སོ།།

26 དམ་པ་དང་། སྐྱོན་མི་མངའ་བ། དྲི་མས་མ་གོས༌པ། སྡིག་ཅན་རྣམས་དང་ཁ་བྲལ༌བ། ནམ་མཁའ་ལས་ཀྱང་བླ་ན་འཕགས་པའི་མཆོད་དཔོན་ཆེན་པོ་ ‡འདི་ལྟ་བུ་ནི་བདག་ཅག་ལ་ཡོད་ན་འོས་འཚམ་ཡིན་ནོ།། 27 ཁོང་ནི་མཆོད་དཔོན་ཆེན་པོ་གཞན་དག་དང་འདྲ་བར། ངེས་པར་ཉིན་རེ་བཞིན་ཐོག་མར་རང་ཉིད་ཀྱི་སྡིག་པ༌དང༌། ཕྱིས་སུ་འབངས་མི་ཡི་སྡིག་པའི་ཕྱིར་མཆོད་པ་འབུལ་བ་མ་ཡིན༌ཏེ། ཁོང་གིས་རང་ཉིད་ཐེངས་གཅིག་ཁོ་ནར་ཕུལ་བས་དོན་དེ་ཡོངས་སུ་འགྲུབ་པར་མཛད༌པའི་ཕྱིར་ཡིན། 28 མ་གཞི་བཀའ་ཁྲིམས་ཀྱིས་ནུས་སྟོབས་ཞན་པའི་མི་རྣམས་མཆོད་དཔོན་ཆེན་པོར་བསྐོ་བར་བྱེད་པ་ཡིན༌མོད། འོན་ཀྱང་བཀའ་ཁྲིམས་ཀྱི་རྗེས་སུ་དམ་བཅས་པའི་བཀའ་ཡིས་སྲས་དཀོན་མཆོག་དེ་ཉིད་མཆོད་དཔོན་ཆེན་པོར་བསྐོས་ཤིང་རྟག་ཏུ་ཕུལ་དུ་བྱུང་བའོ།།

ལེའུ་བརྒྱད༌པ།

ཞལ་ཆད་གསར་པའི་མཆོད་དཔོན་ཆེན༌པོ།

1 ངེད་ཅག་གིས་བརྗོད་པའི་དོན་གྱི་སྙིང་པོ་ནི་བདག་ཅག་ལ་འདི་ལྟ་བུའི་མཆོད་དཔོན་ཆེན་པོ་ཞིག་ཡོད༌ཅིང༌། ཁོང་ནི་ནམ་མཁའི་ཞིང་ཁམས་ཀྱི་གཟི་བརྗིད་ཆེན་པོ་དེ་ཉིད་ *ཀྱི་བཞུགས་ཁྲིའི་གཡས་ཕྱོགས་སུ་བཞུགས་པ་དེ་ཡིན་ལ། 2 ཁོང་གིས་གནས་མཆོག་སྟེ་གུར་མཆོག་དངོས་མའི་ནང་དུ་འཕྲིན་ལས་མཛད་ཅིང༌། གུར་མཆོག་དེ་ནི་གཙོ་བོས་བཞེངས་པ་ལས་མི་ཡིས་ཕུབ་པ་མ་ཡིན༌ནོ།།

3 མཆོད་དཔོན་ཆེན་པོ་ཐམས་ཅད་ནི་ཕྱག་རྟེན་དང་མཆོད་པ་འབུལ་བའི་ཆེད་དུ་བསྐོས་པ་ཡིན༌པས། མཆོད་དཔོན་ཆེན་པོ་དེ་ཉིད་ལའང་ངེས་པར་མཆོད་པ་གང་རུང་ཞིག་འབུལ་རྒྱུ་དགོས་སོ༎ 4 གལ་ཏེ། མཆོད་དཔོན་ཆེན་པོ་དེ་ཉིད་འཇིག་རྟེན་དུ་བཞུགས་པ་ཡིན་ན། ཁོང་ནི་མཆོད་དཔོན་ཡང་ཡིན་མི་སྲིད། ཅིའི་ཕྱིར་ཞེ་ན། བཀའ་ཁྲིམས་ལྟར་འབུལ་བ་འབུལ་མཁན་རྣམས་ཡོད་པའི་ཕྱིར་རོ།། 5 དེ་དག་གིས་ཞབས་ཏོག་སྒྲུབ་པའི་དོན་དེ་ནི་ནམ་མཁའི་ཞིང་ཁམས་ཀྱི་སྣང་བརྙན་དང་གྲིབ་གཟུགས་ཇི་བཞིན་ཡིན། དེ་ནི་མོ་ཤེ་ཡིས་གུར་མཆོག་བཟོ་བར་རྩོམ་དུས། དཀོན་མཆོག་གིས་ཁོང་ལ་ཉེན་བརྡ་འདི་སྐད༌བཏང་བ་སྟེ། ཁྱོད་ཀྱིས་མཉམ་པར་འཇོག་འོས་པ་ནི། དངོས་པོ་སྣ་ཚོགས་བཟོ་དུས་རི་མགོ་ནས་ཁྱོད་ལ་བསྟན་པའི་དཔེ་བཞིན་བཟོ་དགོས་ཞེས་གསུངས་པ་བཞིན་ནོ།། 6 སྐྱབས་མགོན་ཡེ་ཤུ་ནི་དེ་ལས་ཀྱང་ཕུལ་དུ་བྱུང་བའི་ཞལ་ཆད་ཀྱི་བར་མི་རུ་མཛད་པ་བཞིན་དུ། ད་ལྟ་ཁོང་ལ་ཐོབ་པའི་ཞབས་ཏོག་གི་ལས་འགན་ནི་དེ་ལས་ཀྱང་ཁྱད་དུ་འཕགས༌པ་ཡིན། ཞལ་ཆད་འདི་ནི་དེ་ལས་ཁྱད་དུ་འཕགས་པའི་ཞལ་བཞེས་ལ་བརྟེན་ནས་བཙུགས་པའོ།།

7 ཞལ་ཆད་སྔ་མ་ལ་འཕན་ཟེལ་ཅི་ཡང་མེད་པ་ཡིན་ན། ཞལ་ཆད་ཕྱི་མ་འཚོལ་དགོས་དོན་མེད༌པས། 8 གཙོ་བོས་ཁོང་གི་འབངས་མི་ལ་འདི་སྐད་བཀའ་བཀྱོན་གནང་བ་སྟེ། ལྟོས་དང༌།

བདག་གིས་ཡེས་ར་ཨེལ་དང་ཡ་ཧུ༌དཱ།།

ཁྱིམ་རྒྱུད་གཉིས་ལ་ཞལ་ཆད་གསར་པ༌ཞིག །

གནང་བའི་དུས་ལ་སླེབ་ཅིང་སླེབས་ལ་ཉེ།།

9 དེ་ནི་བདག་གིས་ཁོ་ཚོའི་མེས་པོ༌ཡི།།

ལག་པར་འཇུས་ཏེ་ཨེ་ཅིབ་ཡུལ་གང་ནས།།

ཕྱི་རུ་ཁྲིད་ནས་ཡོང་དུས་བཞག་པ༌ཡི།།

ཞལ་ཆད་དེ་དང་གཏན་ནས་མི་འདྲ་བའོ།།

བདག་གིས་བཞག་པའི་ཞལ་ཆད་དེ་ཉིད་ནི།།

ཁོ་ཚོས་བློ་སེམས་བརྟན་པོས་མ་བསྲུངས༌པས།།

བདག་གིས་ཁོ་ཚོར་གཟིགས་སྐྱོང་མི་མཛད༌ཅེས།།

གཙོ་བོས་དེ་ལྟར་གསུངས་པ་ཡིན་ལགས༌སོ།།

ཞེས་གསུངས་པ་དང་། ཡང་འདི་སྐད་དུ།

10 ཉིན་མོ་དེ་དག་རྗེས་སུ་བདག་གིས༌ནི།།

ཡེས་ར་ཨེལ་གྱི་ཁྱིམ་རྒྱུད་དེ་རྣམས་ལ།།

ཞལ་ཆད་མཛད་པ་འདི་ཡིན་གཙོ་བོས༌གསུངས།།

བདག་གིས་རང་གི་བཀའ་ཁྲིམས་དེ་རྣམས༌ནི།།

ཁོ་ཚོའི་ཡིད་ལ་འཇོག་ཅིང་སེམས་ལ་བརྐོ།།

བདག་ནི་ཁོ་ཚོའི་དཀོན་མཆོག་ཡིན་པ༌དང༌།།

དེ་རྣམས་བདག་གི་འབངས་མི་ཡིན་པར༌འགྱུར།།

11 ཆེ་ཆུང་ཀུན་གྱིས་ང་རང་ངོ་ཤེས༌པས།།

ཁོ་ཚོས་རང་གི་སྤུན་དང་ཡུལ་མི༌ལ།།

ཁྱོད་ཀྱིས་གཙོ་བོ་ཁོང་ངོ་ཤེས་པར་གྱིས།།

ཞེས་པའི་ཁ་བསྒོ་གནང་བའི་དགོས་པ་མེད།།

12 བདག་གིས་ཁོ་ཚོའི་ཉེས་པར་གུ་ཡངས༌གཏོང་།།

ཁོ་ཚོའི་སྡིག་པ་ནམ་ཡང་དྲན་མི་འགྱུར།།

ཞེས་གསུངས་སོ།།

13 མདོར་ན། ཁོང་གིས་ཞལ་ཆད་གསར་པ་ཞེས་བརྗོད་པ་དེ་ལས་ཞལ་ཆད་སྔ་མ་དེ་རྙིང་པར་བརྩིས༌པ་ཤེས་ཤིང་། རིམ་བཞིན་རྙིང་ཞིང་ཉམས་པར་གྱུར་པ་དེ་ནི་མི་འགྱང་བར་མེད་པར་འགྱུར༌ངེས་སོ།།

ལེའུ་དགུ༌པ།

འཇིག་རྟེན་གྱི་གུར་མཆོག་ལ་གཏོགས་པའི་བསྙེན༌བཀུར།

1 མ་གཞི་ཞལ་ཆད་སྔ་མར་བསྙེན་བཀུར་བྱེད་པའི་སྲོལ་ཡིག་དང་འཇིག་རྟེན་ལ་གཏོགས་པའི་གནས་མཆོག་མཆིས་སོ།། 2 ཅིའི་ཕྱིར་ཞེ་ན། དེ་རུ་སྟ་གོན་བྱས་པའི་གུར་མཆོག་ཡོད༌དེ། རིམ་པ་དང་པོ་ལ་གནས་དམ་པ་ཞེས་དང༌། དེའི་ནང་དུ་སྒྲོན་སྟེགས་དང་། སྒྲོག༌ཙེ། སྤྱན་བསྟར་བག་ལེབ་བཅས་ཡོད་ལ། 3 རིམ་པ་གཉིས་པའི་ཡོལ་བའི་རྒྱབ་ཏུ་ཡང་གུར་མཆོག་རིམ་པ་ཞིག་ཡོད་དེ། མིང་ལ་གནས་དམ་མཆོག་ཅེས་ཟེར་ཞིང༌། 4 དེ་རུ་གསེར་གྱི་སྤོས་ཁྲི་དང་གསེར་གྱིས་ཡོངས་སུ་བཏུམས་པའི་ཞལ་ཆད་ཀྱི་ཤུར་སྒམ་ཡོད༌ཅིང་། སྒམ་དེའི་ནང་དུ་མཱན་ནཱ་ཡོད་པའི་གསེར་གྱི་བུམ་པ་དང་། མྱུ་གུ་འབུས་མྱོང་བའི་ཨ་རོན་གྱི་ཕྱག་རྟེན། ཞལ་ཆད་ཀྱི་རྡོ་ལེབ་གཉིས་བཅས་ཡོད༌ལ། 5 ཤུར་སྒམ་གྱི་སྟེང་དུ་གཟི་བརྗིད་ལྡན་པའི་ཀེ་རུབ་ཀྱི་གཟུགས་བརྙན་གྱིས་གཡོགས་པའི་ཐུགས་རྗེའི་བཞུགས་ཁྲི་བཅས་ཡོད་མོད། འོན་ཀྱང་ད་ལྟ་ངེད་ཅག་གིས་དེ་དག་རེ་རེ་བཞིན་ཞིབ་པར་སྨྲ་མི་རུང་ངོ་།།

6 དངོས་པོ་འདི་དག་ཐམས་ཅད་སྟ་གོན་བྱས་ཚར་རྗེས། མཆོད་དཔོན་རྣམས་རྒྱུན་དུ་གུར་མཆོག་རིམ་པ་དང་པོའི་ནང་དུ་དཀོན་མཆོག་ལ་བསྙེན་བཀུར་ཞུ་བར་འགྲོའོ།། 7 འོན་ཀྱང་གུར་མཆོག་རིམ་པ་གཉིས་པའི་ནང་དུ་མཆོད་དཔོན་ཆེན་པོ་ལོ་རེར་ཐེངས་གཅིག་ལ་གཅིག་པུ་འགྲོ༌ཞིང༌། ཐེངས་རེར་ཁྲག་མ་འཁྱེར་བར་མི་འགྲོ་སྟེ། རང་ཉིད་ཀྱི་ཕྱིར་དང་མི་སྡེས་མ་ཤེས་པར་བསགས་པའི་སྡིག་པའི་ཆེད་དུ་ཁྲག་དེ་འབུལ་བར་འགྲོ་བ་ཡིན། 8 དམ་པའི་ཐུགས་ཉིད༌ཀྱིས་འདི་ལས་གུར་མཆོག་རིམ་པ་དང་པོ་སྔར་བཞིན་གནས་པའི་བར་དུ། གནས་དམ་མཆོག་ནང་དུ་འགྲོ་བའི་ལམ་ད་དུང་གསལ་པོར་མངོན་མེད་པ་བསྟན་ཏོ།། 9 གུར་མཆོག་རིམ་པ་དང་པོ་ནི་ད་ལྟའི་དུས་ཀྱི་དཔེ་མཚོན་ཡིན༌ལ། ཕྱག་རྟེན་དང་མཆོད་པ་ལ་བརྟེན་ནས་བསྙེན་བཀུར་བྱེད་མཁན་གྱི་བསམ་པ་ནི་ཡོངས་སུ་རྫོགས་པར་བྱ་མི་ནུས། 10 དོན་འདི་དག་ནི་བཟའ་བཏུང་དང་ཁྲུས་སྣ་ཚོགས་ལ་འབྲེལ་བའི་ལུགས་སྲོལ་ཙམ་ཡིན༌ལ། དེ་དག་ནི་ཤ་གཟུགས་ཀྱི་ཕུང་བོར་གཏོགས་པའི་སྒྲིག་སྲོལ་ཙམ་ཡིན་པས་གོ་རིམ་གསར་པའི་དུས་སླེབས་པའི་བར་དུ་བཀོལ་བའོ།།

སྐྱབས་མགོན་མཱ་ཤི་ཀའི་སྐུ་ཁྲག་གི༌སྐོར།

11 འོན་ཀྱང་། ད་ལྟ་སྐྱབས་མགོན་མཱ་ཤི་ཀ་ནི་ཕེབས་ཟིན་པ༌དང༌། ཁོང་ནི་བྱུང་ཟིན་པའི་དོན་བཟང་པོ་དག་གི་མཆོད་དཔོན་ཆེན་པོར་མཛད་ཅིང༌། མིའི་ལག་པས་མ་བཟོས་ཤིང་འཇིག་རྟེན་འདི་ལའང་མི་གཏོགས་པར། སྔར་གྱི་གུར་མཆོག་ལས་ཀྱང་ཆེ་ཞིང་ཕུན་སུམ་ཚོགས་པའི་གུར་མཆོག་བརྒྱུད་ནས་ཕེབས་པར་མ་ཟད། 12 ར་མ་དང་བ་ཕྲུག་དག་གི་ཁྲག་ལ་མི་བརྟེན་པར། རང་ཉིད་ཀྱི་སྐུ་ཁྲག་ལ་བརྟེན་ནས་ཐེངས་གཅིག་ཁོ་ནར་གནས་དམ་མཆོག་ནང་དུ་ཕེབས་ཏེ། མཐའ་མེད་པའི་ཐར་པའི་དོན་དེ་འགྲུབ་པར་མཛད་དོ།། 13 གལ་ཏེ། ར་མ་དང་གླང་ཐུག་གི་ཁྲག་དང་། བ་གཞོན་གྱི་ཐལ་བ་དེ་མི་གཙང་བའི་མི་ཡི་ལུས་སྟེང་ལ་གཏོར་བས། ལུས་པོ་གཙང་མར་འགྱུར་བའི་ཆེད་དུ་མི་དེ་དམ་པར་བྱ་ནུས༌ན། 14 སྐྱབས་མགོན་མཱ་ཤི་ཀའི་སྐུ་ཁྲག་ནི་ལྟ་ཅི་སྨོས། ཁོང་གིས་མཐའ་མེད་པའི་ཐུགས་ཉིད་ལ་བརྟེན་ནས། རང་ཉིད་ཉེས་སྐྱོན་ཅི་ཡང་མི་མངའ་བར་དཀོན་མཆོག་ལ་ཕུལ༌བས། ཁོང་གི་སྐུ་ཁྲག་གིས་དེ་བས་ཀྱང་ཁྱོད་རྣམས་ཀྱི་བསམ་པ་ནི་དག་པར་མཛད༌ཅིང༌། འཆི་ལམ་དུ་འཇུག་པའི་སྤྱོད་པ་བསལ༌ཏེ། ཁྱོད་ཅག་གིས་གཏན་དུ་གསོན་པོར་བཞུགས་པའི་དཀོན་མཆོག་ལ་ཞབས་ཕྱི་སྒྲུབ་པར་མཛད༌པ་མ་ཡིན་ནམ།

15 དེར་རྟེན། ཁོང་ཉིད་ཞལ་ཆད་གསར་པའི་བར་མི་རུ་མཛད་ཅིང༌། རང་ཉིད་སྐུ་གྲོངས་པ་བརྒྱུད་ནས་ཞལ་ཆད་སྔ་མའི་དུས་སུ་མི་རྣམས་ཀྱིས་བསགས་པའི་ཉེས་པ་ཐམས་ཅད་བླུས་པ་ཡིན་པས། ཞལ་འབོད་ཐོབ་མཁན་རྣམས་ལ་ཞལ་བཞེས་གནང་བའི་རྟག་གཏན་གྱི་བགོ་སྐལ་འཐོབ་ངེས་སོ།།

16 སྤྱིར་ཁ་ཆེམས་ཡོད་ན་ངེས་པར་ཁ་ཆེམས་འཇོག་མཁན་ཚེ་ལས་འདས་ཟིན་པར་བདེན་དཔང་བྱེད་དགོས་སོ།། 17 ཅིའི་ཕྱིར་ཞེ་ན། མི་ཚེ་ལས་འདས་པ་ཡིན་ན་ད་གཟོད་ཁ་ཆེམས་ལ་བྱེད་ནུས་ཡོད་དེ། ཁ་ཆེམས་འཇོག་མཁན་གསོན་པོར་གནས་ན་ཁ་ཆེམས་ལའང་བྱེད་ནུས་མེད་པའི་ཕྱིར་ཡིན། 18 དེ་བས་ཞལ་ཆད་སྔ་མའང་ཁྲག་གིས་མ་བཞག་པ་མིན༌ནོ།། 19 ཅིའི་ཕྱིར་ཞེ་ན། དེའི་དུས་སུ་མོ་ཤེ་ཡིས་བཀའ་ཁྲིམས་བཞིན་དུ་བཀའ་རྒྱ་རེ་རེ་འབངས་མི་ཐམས་ཅད་ལ་བསྒྲགས་པ༌དང༌། ཁུ་ལུ་དམར་པོ་དང་ཨི་སོབ་རྩྭ་ཤིང་བླངས་ཏེ། བ་ཕྲུག་དང་ར་མ་དག་གི་ཁྲག ཆུ་དང་བཅས་གླེགས་བམ་སྟེང་དུ་གཏོར་བ་དང་འབངས་མིའི་ལུས་སྟེང་ལའང་གཏོར་བཞིན་འདི་སྐད༌དུ། 20 འདི་ནི་དཀོན་མཆོག་གིས་ཁྱོད་ཅག་ལ་བཞག་པའི་ཞལ་ཆད་ཀྱི་ཁྲག་ཡིན་ཞེས་གསུངས་སོ།། 21 ཡང་ཁོང་གིས་དེ་བཞིན་གུར་མཆོག་དང་བསྙེན་བཀུར་འབུལ་བྱེད་སྣོད་ཆས་མཐའ་དག་གི་སྟེང་དུ་ཁྲག་གཏོར༌བའོ།། 22 བཀའ་ཁྲིམས་ལྟར༌ན་དངོས་པོ་ཐམས་ཅད་ནི་ཕལ་ཆེར་ཁྲག་གིས་གཙང་མར་བྱེད་པ་ཡིན༌ལ། ཁྲག་མ་བཞུར་བར་སྡིག་པ་བསལ་བ་མེད་དོ།།

23 དེའི་ཕྱིར། ནམ་མཁའི་ཞིང་ཁམས་ཀྱི་གཟུགས་དབྱིབས་བཞིན་དུ་བཟོས་པའི་དངོས་པོ་ནི་ངེས་པར་མཛད་སྒོ་འདི་དག་གིས་གཙང་མར་བྱེད་དགོས༌པ་ཡིན་མོད། འོན་ཀྱང་ནམ་མཁའི་ཞིང་ཁམས་ཀྱི་དངོས་པོ་ནི་དེ་ལས་ཁྱད་དུ་འཕགས་པའི་མཆོད་པས་གཙང་མར་བྱེད་དགོས་སོ།། 24 ཅིའི་ཕྱིར་ཞེ་ན། སྐྱབས་མགོན་མཱ་ཤི་ཀ་ནི་གནས་དམ་པ་དངོས་ཀྱི་སྣང་བརྙན་ཙམ་ལས། མིའི་ལག་པས་བཟོས་པའི་གནས་དམ་པའི་ནང་དུ་ཕེབས་པ་མིན་ཏེ། ནམ་མཁའི་ཞིང་ཁམས་སུ་ཕེབས་ཤིང་ད་ལྟ་བདག་ཅག་གི་དོན་དུ་དཀོན་མཆོག་གི་དྲུང་དུ་སླེབས༌པ་དང་། 25 ཡང་མཆོད་དཔོན་ཆེན་པོས་རང་གི་ཁྲག་མ་ཡིན་པ་ཁྱེར་ནས་ལོ་རེ་བཞིན་གནས་དམ་མཆོག་ནང་དུ་འགྲོ་བ༌ལྟར། སྐྱབས་མགོན་མཱ་ཤི་ཀས་རང་ཉིད་ཐེངས་མང་པོར་ཕུལ་བ་མིན་པའི་ཕྱིར་རོ།། 26 གལ་སྲིད། དེ་ལྟར་ཡིན་ན། འཇིག་རྟེན་ཁམས་བཀོད་པའི་ཚུན་ལ། ཁོང་གིས་ཐེངས་མང་པོར་སྡུག་བསྔལ་མྱང་དགོས་པ་ཡིན༌མོད། འོན་ཀྱང་ད་ལྟ་བསྐལ་པའི་མཐའ་མའི་དུས་འདིར་ཁོང་ཉིད་ཐེངས་གཅིག་ཁོ་ནར་མངོན་ཞིང༌། མིའི་སྡིག་པ་བསལ་པའི་ཕྱིར་རང་ཉིད་མཆོད་པར་ཕུལ༌བ་ཡིན། 27 ཚེ་སྲོག་གི་གཏན་ཁེལ་ལྟར་ན། མི་རེ་རེ་ལན་གཅིག་ཚེ་ལས་འདའ་དགོས་ཤིང་། ཚེ་ལས་འདས་རྗེས་ལེགས་ཉེས་ཀྱི་ཁྲིམས་ཐག་གཅོད་པར་འགྱུར༌རོ།། 28 དེ་ལྟར་སྐྱབས་མགོན་མཱ་ཤི་ཀའང་ལན་གཅིག་ལ་མཆོད་པར་ཕུལ་ཏེ་མི་མང་པོའི་སྡིག་པ་ཁུར༌བ་དང༌། མ་འོངས་པར་ཁོང་ཉིད་ཐེངས་གཉིས་པར་མངོན་ཞིང༌། དེའི་དུས་སུ་སྡིག་པ་དང་འབྲེལ་བ་མེད་དེ། ཁོང་ལ་རེ་བ་ཆེན་པོས་སྒུག་མཁན་རྣམས་སྐྱོབ་པའི་ཕྱིར་ཡིན་ནོ།།

ལེའུ་བཅུ༌པ།

སྐྱབས་མགོན་མཱ་ཤི་ཀའི་མཆོད་པ་ཐེངས་གཅིག་གི༌སྐོར།

1 ཡང་བཀའ་ཁྲིམས་ནི་མ་འོངས་འབྱུང་འགྱུར་གྱི་དོན་བཟང་པོ་དག་གི་གྲིབ་གཟུགས་ཡིན་པ་ལས་དངོས་པོའི་གཟུགས་དབྱིབས་ངོ་མ་མིན་པས། ལོ་རེ་བཞིན་མཆོད་པ་གཅིག་མཚུངས་ཡང་དང་ཡང་དུ་འབུལ་བ་ལ་བརྟེན་ནས། ཉེ་བར་བཅར་བའི་མི་རྣམས་ཡང་དག་པར་མཛད་མི་ནུས༌སོ།། 2 གལ་སྲིད། དེ་ལྟར་མིན༌ན། མཆོད་པ་འབུལ་བའི་དོན་ནི་གནའ་སྔ་མོ་ནས་མཚམས་བཞག་ཟིན་པ་མ་ཡིན༌ནམ། ཅིའི་ཕྱིར་ཞེ་ན། བསྙེན་བཀུར་ཞུ་བའི་མི་རྣམས་ཀྱི་སེམས་ཐེངས་གཅིག་ལ་གཙང་མར་མཛད་པ་ཡིན་ན། སེམས་ལ་སྡིག་པའི་ནོངས་ཡོད་པར་མི་འགྱུར༌བའི་ཕྱིར་རོ།། 3 འོན་ཀྱང་། མཆོད་པ་འདི་དག་གིས་ལོ་རེ་བཞིན་མི་རྣམས་ལ་སྡིག་པ་དྲན་ཏུ་འཇུག་ཅིང་། 4 རྒྱུ་མཚན་ནི་གླང་ཐུག་གི་ཁྲག་དང་ར་ཁྲག་གིས་སྡིག་པ་གཏན་ནས་བསལ་མི་ནུས༌སོ།།

5 དེའི༌ཕྱིར། སྔོན་ཆད་སྐྱབས་མགོན་མཱ་ཤི་ཀ་འཇིག་རྟེན་དུ་ཕེབས་དུས་ཁོང་གིས་འདི་སྐད༌དུ།

ཀྱེ་ཀྱེ་བླ་ན་མེད་པའི་དཀོན་མཆོག་ལགས།།

མཆོད་པ་དང་ནི་འབུལ་བར་ཁྱེད་མི་མཉེས།།

ཁྱེད་ཀྱིས་བདག་ལ་ལུས་གཟུགས་སྟ་གོན༌མཛད།།

6 སྦྱིན་སྲེག༌དང་ནི་སྡིག་བཤགས་མཆོད་པ་ལ།།

དཀོན་མཆོག་ཁྱེད་ནི་དེ་ལ་ཐུགས་མི༌དགྱེས།།

ཞེས་གསུངས་སོ།། 7 དེའི་དུས་སུ། བདག་གིས་འདི་ལྟར་སྨྲས་པ་སྟེ།

ཀྱེ་ཀྱེ་དཀོན་མཆོག༌ཁྱེད་ཀྱིས་གཟིགས་པར་གྱིས།།

ཁྱེད་ཀྱི་ཐུགས་དགོངས་བསྒྲུབ་ཕྱིར་བདག་ནི་སླེབས།།

ང་ཡི་དོན་འདི་ཤོག་སྒྲིལ་མདོ་ལ་བཀོད།།

ཅེས་པའོ།།

8 གོང་དུ་སྐྱབས་མགོན་མཱ་ཤི་ཀས་འདི་སྐད༌དུ། མཆོད་པ་དང་འབུལ་བ། སྦྱིན་སྲེག་དང་སྡིག་བཤགས་མཆོད་པ་བཅས་ལ་ཁྱེད་རང་ཐུགས་མི་མཉེས་ཤིང་། འདི་ནི་བཀའ་ཁྲིམས་བཞིན་དུ་ཕུལ་བ་ལའང་ཁྱེད་ཐུགས་མི་དགྱེས་ཞེས་གསུངས་པ༌དང༌། 9 ཕྱིས་སུ་ཡང་ཁོང་གིས་འདི་སྐད་དུ། བདག་ནི་ཁྱེད་ཀྱི་ཐུགས་དགོངས་བཞིན་དུ་བསྒྲུབ་པའི་ཕྱིར་ཡོང་བ་ཡིན་ཞེས་གསུངས་ཤིང་། ཁོང་གིས་ཕྱི་མ་འཛུགས་པའི་ཕྱིར་སྔ་མ་མེད་པར་མཛད་དོ།། 10 དཀོན་མཆོག་གི་ཐུགས་དགོངས་དེ་བཞིན་ཡེ་ཤུ་མཱ་ཤི་ཀས་རང་ཉིད་ཀྱི་སྐུ་ལུས་ཐེངས་གཅིག་ཁོ་ནར་ཕུལ་བར་བརྟེན་ནས། བདག་ཅག་དམ་པར་མཛད་པ་ཡིན༌ནོ།།

11 སྤྱིར་མཆོད་དཔོན་ཀུན་པོས་ཉིན་རེ་བཞིན་ལངས་ནས་བསྡད་དེ་དཀོན་མཆོག་ལ་ཞབས་ཕྱི་སྒྲུབ༌ཅིང༌། མཆོད་པ་གཅིག་མཚུངས་ཡང་དང་ཡང་དུ་འབུལ་ནའང་། མཆོད་པ་དེ་དག་གིས་སྡིག་པ་གཏན་ནས་བསལ་མི་ནུས༌སོ།། 12 འོན་ཀྱང༌། སྐྱབས་མགོན་ཡེ་ཤུས་རྟག་གཏན་གྱི་སྡིག་བཤགས་མཆོད་པ་ཐེངས་གཅིག་ལ་ཕུལ་བས། དཀོན་མཆོག་གི་གཡས་ཕྱོགས་སུ་བཞུགས་པར་གྱུར་ཏོ།། 13 དེ་ནས་བཟུང༌། བསྟན་དགྲ་ཐམས་ཅད་ཁོང་གི་ཞབས་སྟེགས་སུ་འཁོད་པའི་བར་དུ་ཁོང་གིས་སྒུག་ནས་བཞུགས་ཡོད། 14 ཅིའི་ཕྱིར་ཞེ་ན། ཁོང་གིས་ཐེངས་གཅིག་ཁོ་ནར་མཆོད་པ་ཕུལ་བ་བརྒྱུད་ནས། དམ་པར་གྱུར་པ་རྣམས་རྟག་ཏུ་ཡང་དག་པར་མཛད༌པའི་ཕྱིར་རོ།།

15 དམ་པའི་ཐུགས་ཉིད་ཀྱིས་བདག་ཅག་ལའང་བདེན་དཔང་མཛད་དོ།། ཅིའི་ཕྱིར་ཞེ་ན། ཁོང་གིས་འདི་སྐད༌དུ། 16 གཙོ་བོས་འདི་སྐད༌དུ།

ཉིན་མོ་དེ་རྣམས་རྗེས་སུ་བདག་གིས༌ནི།།

མི་རྣམས་དེ་ལ་ཞལ་ཆད་འདི་ལྟར༌བཞག །

ང་ཡིས་རང་གི་བཀའ་ཁྲིམས་དེ་རྣམས༌ཀྱི།།

ཡིད་ལ་འཇོག་ཅིང་སེམས་ལ་བརྐོ་བར༌བྱ།།

ཞེས་དང་། 17 ཕྱིས་སུ་ཡང་འདི་སྐད༌དུ།

དེ་ཚོའི་སྡིག་པ་དང་ནི་ཉེས༌པ་དག །

བདག་གིས་ནམ་ཡང་དྲན་པར་མི་བྱེད་དོ།།

ཞེས་གསུངས༌པའི་ཕྱིར་རོ།། 18 སྡིག་པ་འདི་དག་བསལ་ཟིན་པས། ད་ནི་སྡིག་པའི་ཆེད་དུ་མཆོད་པ་འབུལ་དགོས་དོན་མེད་དོ།།

བཟོད་བསྲན་བྱེད་པར་བསྐུལ༌བ།

19 སྤུན་ཟླ༌རྣམས། དེ་ལྟར་ཡིན་པས། སྐྱབས་མགོན་ཡེ་ཤུའི་སྐུ་ཁྲག་ལ་བརྟེན་ནས་བདག་ཅག་བག་ཕེབས་ངང་གནས་དམ་མཆོག་ནང་དུ་འགྲོ་ཐུབ་ཅིང༌། 20 དེ་ནི་ཁོང་གིས་བདག་ཅག་ལ་གསར་ཞིང་གསོན་པོའི་ལམ་ཞིག་ཕྱེས་ཤིང་ཡོལ་བ་དེ་བརྒྱུད་ནས་འགྲོ་བ་དང་། ཡོལ་བ་དེ་ནི་སྐྱབས་མགོན་ཡེ་ཤུའི་སྐུ་ལུས་ཡིན་ནོ།། 21 ཡང་དཀོན་མཆོག་གི་ཁྱིམ་གཞིས་ལ་བདག་སྐྱོང་མཛད་པའི་མཆོད་དཔོན་ཆེན་པོ་ཞིག་ཡོད་པས། 22 ནོངས་ཡོད་པའི་བསམ་པ་ལ་ཁྲག་གཏོར་ཞིང་ཆུ་གཙང་མས་ལུས་པོ་བཀྲུས་པར་མཛད་པ་དང་། བདག་ཅག་ལྷག་བསམ་རྣམ་དག་དང་དད་སེམས་ཆེན་པོ་བཅངས་ནས་དཀོན་མཆོག་གི་དྲུང་དུ་འགྲོ་བར་བྱ་འོས༌སོ།། 23 ཡང་ཞལ་བཞེས་གནང་མཁན་དཀོན་མཆོག་ནི་ཡིད་རྟོན་རུང་བ་ཡིན་པས། བདག་ཅག་གིས་ཁས་ལེན་པའི་རེ་བ་དེ་ཐེ་ཚོམ་མེད་པར་བརྟན་པོར་བསྲུང་དགོས། 24 ཡང་བདག་ཅག་གིས་ཕན་ཚུན་ལ་བྱམས་ཤིང་གཅེས་པ་དང་ལས་བཟང་པོའི་ཕྱོགས་སུ་ཅི་ལྟར་བསྐུལ་བར་བསམ་བློ་གཏོང་བར་བྱའོ།། 25 མི་ཁ་ཤས་ལྷན་དུ་མི་འཚོགས་པར་གོམས་པ་བཞིན། བདག་ཅག་གིས་འདུ་ཚོགས་ཀྱི་མཚམས་གཅོད་མི་རུང་སྟེ། ཁྱོད་ཅག་གིས་ཉིན་མོ་དེ་ཉེ་བར་སླེབས་པ་ཤེས་པ་བཞིན། ལྷག་ཏུ་ཕན་ཚུན་ལ་སྐུལ་སློང་བྱ་དགོས༌སོ།།

26 བདག་ཅག་གིས་བདེན་པ་ཉིད་རྟོགས་རྗེས། ད་དུང་ཤེས་བཞིན་སྡིག་པ་བྱེད༌ན། ད་ནི་སྡིག་བཤགས་ཀྱི་མཆོད་པ་མེད་དེ། 27 ཉེས་ཆད་གཅོད་པར་འགྱུར་བ་དང་དགྲ་བོ་ཐམས་ཅད་ཚར་གཅོད་པའི་མེ་དཔུང་དྲག་པོ་ལ་འཇིགས་སྣང་གིས་བསྒུགས་ནས་སྡོད་དགོས༌པའོ།། 28 སུ་ཞིག་གིས་མོ་ཤེའི་བཀའ་ཁྲིམས་དོར་ནའང་། མི་གཉིས་གསུམ་གྱི་དཔང་པོ་ཙམ་ལ་བརྟེན་ནས་མི་དེ་སྙིང་རྗེ་མེད་པར་གསོད་པ་ཡིན༌ན། 29 དཀོན་མཆོག་གི་སྲས་རྐང་འོག་ཏུ་བརྫིས་ཤིང་། ཁོ་རང་དམ་པར་མཛད་པའི་ཞལ་ཆད་ཀྱི་ཁྲག་དེ་མི་གཙང་བར་བརྩིས༌ཏེ། ཐུགས་རྗེ་གནང་མཁན་དམ་པའི་ཐུགས་ཉིད་ཀྱང་ཁྱད་དུ་གསོད་པར་བྱས་ན། མི་དེ་དག་ལ་དེ་ལས་ཀྱང་ཉེས་ཆད་ལྕི་མོ་འཕོག་འོས་པར་ཁྱོད་རྣམས་ཀྱིས་བསམ་པར་བྱའོ།། 30 ཅིའི་ཕྱིར་ཞེ་ན། གནོད་ལན་གནོད་འཇལ་ནི་བདག་ལ་རག་ལས་ཤིང་ངས་ལན་འཇལ་ངེས་ཡིན་ཞེས༌གསུངས་པ་དང༌། ཡང་གཙོ་བོས་རང་གི་མི་ལ་ལེགས་ཉེས་ཀྱི་ཁྲིམས་ཐག་གཅོད་པར་འགྱུར་ཞེས་གསུང་མཁན་ཁོང་ཉིད་བདག་ཅག་གིས་ཤེས་པའི་ཕྱིར་ཡིན། 31 གཏན་དུ་གསོན་པོར་བཞུགས་པའི་དཀོན་མཆོག་གི་ཕྱག་ཏུ་ལྷུང་བ་ནི་དངོས་གནས་འཇིགས་སུ་རུང་བའོ།།

32 ཁྱོད་རྣམས་ཀྱིས་འདས་ཟིན་པའི་ཉིན་མོ་དག་ལ་ཕྱིར་འདང་རྒྱོབས༌དང༌། ཁྱོད་ཅག་གི་བློ་གསལ་པོར་མཛད་པའི་རྗེས་སུ། འཐབ་འཁྲུག་ཆེན་པོའི་སྡུག་བསྔལ་སྣ་ཚོགས་ལ་ཇི་ལྟར་བཟོད་བསྲན་བྱས་པ་སྟེ། 33 གཅིག་ནས་འཕྱ་དམོད་དང་དཀའ་ཚེགས་ལ་ཕྲད་ཅིང་མི་རྣམས་ཀྱི་ལྟད་མོར་གྱུར་པ༌དང༌། གཅིག་ནས་དེ་ལྟ་བུའི་སྡུག་བསྔལ་མྱོང་མཁན་རྣམས་ཀྱི་གྲོགས་སུ་གྱུར༌པའོ།། 34 ཅིའི་ཕྱིར་ཞེ་ན། ཁྱོད་རྣམས་ཀྱིས་བཙོན་དུ་བཅུག་ཡོད་པ་རྣམས་ལ་སྙིང་རྗེ་བསྒོམས་པ་དང༌། རང་ལ་དེ་ལས་ཁྱད་དུ་འཕགས་ཤིང་གཏན་དུ་གནས་པའི་བགོ་སྐལ་ཡོད་པ་ཤེས༌པས། མི་གཞན་གྱིས་རང་གི་ཁྱིམ་གཞིས་ཕྲོགས་ནའང་དགའ་མགུའི་ངང་དང་དུ་བླངས་པའི་ཕྱིར་རོ།།

35 དེའི་ཕྱིར། ཁྱོད་རྣམས་ཀྱིས་སྤོབས་པ་ལྡན་པའི་སེམས་དེ་འདོར་མི་རུང་། སེམས་དེ་ལྟ་བུ་བཅངས་པ་ལ་བྱ་དགའ་ཆེན་པོ་འཐོབ་པ་ཡིན། 36 ཁྱོད་རྣམས་ཀྱིས་དཀོན་མཆོག་གི་ཐུགས་དགོངས་བཞིན་བསྒྲུབས་ནས། ཞལ་བཞེས་གནང་ཡོད་པ་དེ་ཉིད་འཐོབ་པའི་ཕྱིར། ངེས་པར་བཟོད་བསྲན་བྱ་དགོས། 37 ཇི་སྐད༌དུ།

ད་དུང་ཆུ་ཚོད་ཅུང་ཙམ་ཡོད་པའི་དུས།།

ཕེབས་པར་འགྱུར་བ་ཁོང་ཉིད་ཕེབས་ངེས་ཤིང་།།

ཁོང་ནི་འགྱངས་པར་མི་བྱེད་ཕེབས་པར༌འགྱུར།།

38 རྣམ་དག་མི་ནི་དད་པའི་སྒོ་ནས༌འཚོ།།

ཕྱི་བསྣུར་བྱས་ན་བདག་སེམས་དགའ་མི་སྲིད།།

ཅེས༌གསུངས་པའི་ཕྱིར་རོ།།

39 འོན་ཀྱང་། བདག་ཅག་ནི་ཕྱི་བསྣུར་བྱེད་ཅིང་འཇིག་པར་འགྱུར་བའི་མི་དེ་འདྲ་མ་ཡིན༌པར། དད་པའི་ངང་ནས་ཐར་པ་འཐོབ་ངེས་པའི་མི་རྣམས་ཡིན༌ནོ།།

ལེའུ་བཅུ་གཅིག༌པ།

དད་པ་ལ་བརྟེན་པའི་སྐོར།

1 དད་པ་ནི་རེ་བ་བྱེད་པའི་དོན་རྣམས་ཀྱི་བློ་གདེང་དང་མིག་གིས་མི་མཐོང་བའི་དོན་རྣམས་ཀྱི་དཔང་རྟགས་ཡིན༌ལ། 2 གནའ་བོའི་དད་ལྡན་རྣམས་ལ་དད་པའི་ཆ་ནས་བདེན་དཔང་ལེགས་པོ་བྱུང༌ངོ༌།།

3 བདག་ཅག་གིས་དད་པར་བརྟེན་ནས་འཇིག་རྟེན་ཁམས་ཐམས་ཅད་ནི་དཀོན་མཆོག་གི་བཀའ་ཡིས་བཀོད་པ་ཤེས༌པས། མིག་གིས་མཐོང་བ་དག་ནི་མིག་གིས་མཐོང་ཐུབ་པའི་དངོས་པོ་དག་ལས་བཟོས་པ་མིན་ནོ།།

4 ཡང་ཧ་བེལ་གྱིས་དད་པར་བརྟེན་ནས་དཀོན་མཆོག་ལ་མཆོད་པ་ཕུལ༌ཞིང༌། དེ་ནི་ཀཱ་ཡན་གྱིས་ཕུལ་བ་ལས་ཀྱང་ཁྱད་དུ་འཕགས་པས། ཧ་བེལ་མི་རྣམ་དག་ཏུ་གྱུར་པའི་བདེན་དཔང༌བྱུང་ངོ་།། དེ་ནི་དཀོན་མཆོག་གིས་ཁོའི་ཕྱག་རྟེན་ལ་བདེན་དཔང་མཛད་པའོ།། ཁོ་རང་ཚེ་ལས་འདས་ནའང་དད་པའི་དབང་གིས་ཁོས་ད་དུང་གཏམ་སྨྲ༌བའོ།།

5 ཡང་ཧ་ནོག་གིས་དད་པར་བརྟེན་པའི་རྐྱེན་གྱིས་ཁོ་རང་ཡར་དྲངས་ཤིང་། དེ་ནི་དཀོན་མཆོག་གིས་ཁོ་རང་ཡར་དྲངས་པ་ཡིན་པས། ཁོས་འཆི་བ་ཉམས་སུ་མ་མྱངས་ལ་མི་ཡིས་ཀྱང་ཁོ་རང་བཙལ་ནས་མ་རྙེད་དོ།། ཧ་ནོག་ཡར་མ་དྲངས་པའི་སྔོན་ལ། ཁོ་ལ་དཀོན་མཆོག་ཐུགས་དགྱེས་པའི་བདེན་དཔང་བྱུང་ཟིན༌ཏོ།། 6 སྤྱིར་མི་ལ་དད་པ་མེད་ན་དཀོན་མཆོག་ཐུགས་དགྱེས་མི་སྲིད༌དོ།། ཅིའི་ཕྱིར་ཞེ་ན། དཀོན་མཆོག་གི་དྲུང་དུ་ཡོང་བའི་མི་རྣམས་ཀྱིས་ངེས་པར་དཀོན་མཆོག་བཞུགས་པར་ཡིད་ཆེས་བྱ་དགོས་ཤིང་། ཁོང་གིས་རང་ཉིད་འཚོལ་བའི་མི་རྣམས་ལ་བྱ་དགའ་གནང་ངེས་པ་ལའང་ཡིད་རྟོན་བྱ་དགོས༌སོ།།

7 ཡང་ནོ་ཨས་དད་པ་ལ་བརྟེན་ཅིང་དཀོན་མཆོག་གིས་ཁོ་རང་ལ་ད་དུང་མིག་གིས་མ་མཐོང་བའི་དོན་དག་སྐོར་ཉེན་བརྡ་མཛད༌སྐབས། ཁོ་ལ་གུས་ཤིང་འཇིགས་པའི་སེམས་འགུལ་ཐེབས་ནས། ཁོས་རང་གི་ཁྱིམ་མི་ཐམས་ཅད་སྐྱོབ་པའི་ཕྱིར་གྲུ་གཟིངས་བཟོས་པས། དོན་དེ་ལ་བརྟེན་ནས་འཇིག་རྟེན་གྱི་མི་རྣམས་ལ་ནག་ཉེས་བཙུགས་པ་དང་། ཁོ་རང་ནི་དད་པ་ལས་བྱུང་བའི་རྣམ་པར་དག་པའི་རྒྱུད་འཛིན་མཁན་དུ་གྱུར་ཏོ།།

8 ཡང་ཨབ་ར་ཧམ་གྱིས་དད་པར་བརྟེན་ནས་དཀོན་མཆོག་གི་ཞལ་འབོད་ཐོབ་པའི་དུས་སུ། བཀའ་ལྟར་མ་འོངས་པ་ན་བགོ་སྐལ་འཐོབ་པར་འགྱུར་བའི་ཡུལ་དེར་འགྲོ་བར་བརྩམས། ཁོ་རང་དངོས་སུ་འགྲོ་བའི་དུས་སུ་གང་དུ་འགྲོ་བའང་མ་ཤེས་སོ།། 9 ཁོས་དད་པར་བརྟེན་ནས་ཁོ་རང་ལ་ཞལ་བཞེས་གནང་བའི་ཡུལ་ལ་སོང་སྟེ་མགྲོན་པོ་ལྟར་གནས་ཤིང་། ཞལ་བཞེས་གཅིག་མཚུངས་ཐོབ་མཁན་ཨི་སཱག་དང་ཡ་ཀོབ་བཞིན་ཡུལ་གཞན་ནས་སྦྲ་གུར་ནང་དུ་བསྡད་པ་ཡིན། 10 ཅིའི་ཕྱིར་ཞེ་ན། ཁོས་རྨང་གཞི་ལྡན་པའི་གྲོང་ཁྱེར་དེ་ལ་རེ་སྒུག་བྱེད་ཅིང་། དེ་ནི་དཀོན་མཆོག་གིས་ཇུས་འགོད་གནང་ཞིང་བཟོ་སྐྲུན་མཛད་པའོ།།

11 ཡང་དད་པར་བརྟེན་ནས་སཱ་ར་ཁོ་མོའང་ཕྲུ་གུ་ཆགས་པའི་ལོ་ཚོད་ལས་བརྒལ༌ཡང༌། ཁོ་མོས་རང་ཉིད་ལ་ཞལ་བཞེས་གནང་མཁན་ནི་ཡིད་རྟོན་རུང་བར་སྙམ་པས། ཁོ་མོར་མངལ་ཆགས་ནུས་པའོ།། 12 དེའི་ཕྱིར། ཚེ་ལས་འདས་ཟིན་པ་ལྟ་བུའི་མི་ཞིག་ལས་བུ་རྒྱུད་མཆེད་པ༌ནི། ནམ་མཁའི་སྐར་ཚོགས་བཞིན་མང་ཞིང་། མཚོ་འགྲམ་གྱི་བྱེ་མ་བཞིན་དུ་བགྲང་ལས་འདས་སོ།།

13 མི་དེ་ཐམས་ཅད་དད་སེམས་བཅངས་ནས་ཚེ་ལས་འདས་ཤིང་ཞལ་བཞེས་རྣམས་ཀྱང་མ་ཐོབ་མོད། འོན་ཀྱང་རྒྱང་རིང་ནས་ཞལ་བཞེས་མཐོང་ཞིང་དགའ་སྤྲོའི་ངང་བསུ་བ་བྱས་པ༌དང༌། རང་ཉིད་ནི་འཇིག་རྟེན་གྱི་མགྲོན་པོ་ཡིན་པ་དང་འཇིག་རྟེན་དུ་བྱེས་སུ་ཡོང་བའང་ཁས་བླངས་པའོ།། 14 གཏམ་འདི་ལྟར་སྨྲ་མཁན་རྣམས་ཀྱིས་རང་ཉིད་ལ་ཡུལ་ཞིག་འཚོལ་བཞིན་ཡོད་པ་བསྟན༌པ་ཡིན། 15 ཁོ་རྣམས་ཀྱིས་ཁ་བྲལ་ཟིན་པའི་ཡུལ་དེ་དྲན་པ་ཡིན་ན། ཁོ་རྣམས་ལ་སྔ་མོ་ནས་ཕྱིར་ཡུལ་དུ་འགྲོ་བའི་གོ་སྐབས་ལྡན་ནོ།། 16 དོན་དམ་དུ་ཁོ་རྣམས་ཀྱིས་དེ་ལས་ཀྱང་ཁྱད་དུ་འཕགས་པའི་ཡུལ་ཏེ། ནམ་མཁའི་ཞིང་ཁམས་ཀྱི་ཡུལ་དེ་ལ་རེ་སྨོན་བཅངས་པ་ཡིན། དེའི་ཕྱིར། དཀོན་མཆོག་ནི་ཁོ་རྣམས་ཀྱི་དཀོན་མཆོག་ཏུ་འབོད་ཀྱང་། ཁོང་ཉིད་དེ་ལ་ངོ་མི་གནོང་ཞིང་། དཀོན་མཆོག་གིས་ཁོ་རྣམས་ལ་གྲོང་ཁྱེར་ཞིག་སྟ་གོན་མཛད་ཡོད་པས་སོ།།

17 ཡང་ཨབ་ར་ཧམ་གྱིས་དད་པར་བརྟེན་ཅིང་ཁོ་རང་ཉིད་ལ་བརྟག་པའི་དུས་སུ། ཨི་སཱག་མཆོད་པར་འབུལ་བར་རྩོམ་ཞིང་། རང་ཉིད་ཀྱི་བུ་གཅིག་པུའང་མཆོད་པར་འབུལ་བའི་མི་ཁོ་རང་ནི་ཞལ་བཞེས་ཐོབ་མཁན་དེ་ཡིན་ནོ།། 18 དཀོན་མཆོག་གིས་དེ་སྔར་ཁོ་ལ་འདི་སྐད༌དུ། ཨི་སཱག་བརྒྱུད་ནས་ཁྱོད་ཀྱི་རིགས་རྒྱུད་ཀྱི་མིང་ཐོན་པར་འགྱུར་ཞེས་གསུངས་པ་ཡིན། 19 ཁོས་ནི་དཀོན་མཆོག་གིས་མི་འཆི་བ་ལས་སླར་གསོན་པར་མཛད་ནུས་པར་སྙམ༌ཞིང༌། ཡང་དེ་ནི་ཁོ་ལ་རང་གི་བུ་འཆི་བ་ལས་ཕྱིར་ཐོབ་པའི་དཔེ་གཞི་ཡིན་ནོ༎

20 ཡང་ཨི་སཱག་གིས་དད་པར་བརྟེན་ནས་ཡ་ཀོབ་དང་ཨེ་སཱབ་གཉིས་ལ་མ་འོངས་པའི་དོན་རྣམས་བསྟན་ཏེ་བྱིན་རླབས་གནང༌ངོ༌།།

21 ཡང་ཡ་ཀོབ་ཀྱིས་དད་པར་བརྟེན་ནས་རང་ཉིད་ཚེ་ལས་འདའ་ཁར། ཡོ་སེབ་ཀྱི་བུ་རེ་རེ་ལ་བྱིན་རླབས་གནང༌ཞིང༌། འཁར་བ་ལ་བརྟེན་ནས་དཀོན་མཆོག་ལ་བསྟོད་བསྔགས་བརྗོད༌དོ།།

22 ཡང་ཡོ་སེབ་ཀྱིས་དད་པར་བརྟེན་ནས་རང་ཉིད་ཚེ་ལས་འདའ་ཁར། ཡེས་ར་ཨེལ་གྱི་བུ་རྒྱུད་ཕྱིས་སུ་ཨེ་ཅིབ་ཡུལ་ནས་ཕྱིར་ཐོན་ངེས་པའི་སྐོར་སྨྲས་ཤིང་། རང་གི་ཀེང་རུས་ཀྱི་ཕྱིར་ཁ་ཆེམས་བཞག་གོ།

23 ཡང་དད་པར་བརྟེན་ནས། མོ་ཤེ་སྐྱེས་པ་དང་ཁོའི་ཕ་མ་གཉིས་ཀྱིས་ཕྲུ་གུ་མཛེས་ཤིང་སྡུག་པ་ཞིག་ཡིན་པ་མཐོང༌སྟེ། རྒྱལ་པོའི་བཀའ་ལའང་མ་འཇིགས་པར་ཕྲུ་གུ་དེ་ཟླ་བ་གསུམ་གྱི་རིང་ལ་སྦས༌པའོ།།

24 ཡང་མོ་ཤེ་ཡིས་དད་པར་བརྟེན་ནས་ཁོ་རང་ནར་སོན་རྗེས། ཕཱར་ཨོལ་གྱི་སྲས་མོའི་བུ་ཞེས་འབོད་པ་ཁས་མ་བླངས་སོ།། 25 ཁོ་རང་ནི་དཀོན་མཆོག་གི་འབངས་མི་དང་ལྷན་དུ་གནོད་འཚེ་མྱང་བར༌དགའ་བ་ལས། གནས་སྐབས་ཙམ་ལའང་སྡིག་པའི་ནང་གི་བདེ་སྐྱིད་ལ་རོལ་མི་འདོད། 26 ཁོས་དཀོན་མཆོག་གི་བྱ་དགའ་ལ་རེ་སྒུག་བྱེད་པས། སྐྱབས་མགོན་མཱ་ཤི་ཀའི་དོན་དུ་ཐེབས་པའི་བརྙས་བཅོས་ནི་ཨེ་ཅིབ་ཡུལ་གྱི་རྒྱུ་ནོར་ལས་ཀྱང་རིན་པོ་ཆེ་རུ་བརྩིས་པ་ཡིན། 27 ཁོས་དད་པར་བརྟེན་ནས་རྒྱལ་པོའི་ཁྲོ་བ་ལ་མ་འཇིགས་པར་ཨེ་ཅིབ་ཡུལ་དང་ཁ་བྲལ་ཏོ།། དེ་ནི་མིག་གིས་མཐོང་མི་ནུས་པའི་དཀོན་མཆོག་མཐོང་བ་བཞིན་བློ་སེམས་བརྟན་པོས་བཟོད་བསྲན་བྱས་པའི་ཕྱིར་ཡིན། 28 ཡང་ཁོས་དད་པར་བརྟེན་ནས་པེ་སག་གི་དུས་ཆེན་དང་ཁྲག་གཏོར་བའི་དོན་དེ་བསྲུངས་པ་ཡིན། དེ་ནི་བུ་སྐྱེས་འགོ་རྣམས་གསོད་མཁན་གྱིས་ཡེས་ར་ཨེལ་མི་རིགས་ལ་གནོད་འཚེ་མི་བྱེད་པའི་ཕྱིར་ཡིན་ནོ།།

29 ཡང་ཡེས་ར་ཨེལ་གྱི་མི་རྣམས་ཀྱིས་དད་པར་བརྟེན་ནས་མཚོ་དམར་པོ་སྐམ་ས་བཞིན་དུ་བརྒལ་ནས་སོང་བ་ལ། ཨེ་ཅིབ་པ་རྣམས་ཀྱང་དེ་ལྟར་བརྒལ་བར་བརྩམས་པ་ན་ཆུར་ནུབ་བོ།།

30 ཡང་ཡེས་ར་ཨེལ་གྱི་མི་རྣམས་ཀྱིས་དད་པར་བརྟེན་ནས་ཉིན་བདུན་ལ་ཡེ་རུ་ཀོ་ལ་སྐོར་བ་བརྒྱབ་པ་དང་མཁར་གྱང་ལོག་པར་གྱུར་ཏོ།།

31 ཡང་སྨད་འཚོང་མ་རཱ་ཧབ་ཀྱིས་དད་པར་བརྟེན་ནས་ཞི་འཇམ་ངང་མྱུལ་མ་རྣམས་ནང་དུ་བསུས༌པས། ཁོ་མོ་ནི་དཀོན་མཆོག་གི་བཀའ་ལ་མི་ཉན་པ་རྣམས་དང་མཉམ་དུ་འཆི་བར་མ་གྱུར༌ཏོ།།

32 བདག་གིས་ད་དུང་བརྗོད་དགོས་དོན་ཅི་ཡོད༌དམ། གལ་ཏེ། བདག་གིས་རེ་རེ་བཞིན་ཞིབ་ཏུ་བཤད༌ན། གིད་ཡོན་དང་། པཱ༌རག སཱམ༌སོན། ཡེབ༌ཐཱ། དཱ༌བིད། སཱ་མུ༌ཨེལ་དང་བཅས་པའི་ལུང་སྟོན་པ་དག་གི་དོན་རྣམས་བརྗོད་ཁོམ་མེད་དོ།། 33 ཁོ་རྣམས་ཀྱིས་དད་པར་བརྟེན་ནས་རྒྱལ་ཁམས་གཞན་དག་བཏུལ་ཞིང་། དྲང་བདེན་གཉེར་བ༌དང༌། ཞལ་བཞེས་ཐོབ༌པ། སེངྒེ་དག་གི་མཆུ་ཏོ་བསྡམས༌པ། 34 མེ་དཔུང་གི་ངར་ཤུགས་བཅོམས་པ། རལ་གྲིའི་ཁ་ལས་ཐར༌བ། ཉམ་ཆུང་ལས་སྟོབས་ཅན་དུ་བསྒྱུར༌བ། གཡུལ་ངོར་དཔའ་རྩལ་ངོམ་པ། ཕས་རྒོལ་གྱི་དམག་དཔུང་ཕྱིར་བཟློག༌པའོ།། 35 བུད་མེད་དག་གི་འདས་པོ་རྣམས་སླར་གསོན་ནས་ཁོ་མོ་དག་ལ་ཕྱིར་ཐོབ༌པ། ལ་ལས་མནར་གཅོད་དྲག་པོ་མྱངས་ནའང་། ཁྱད་དུ་འཕགས་པའི་སླར་གསོན་དེ་ཉིད་འཐོབ་པའི༌ཕྱིར། གནས་སྐབས་ཙམ་གྱི་ཐར་པ་དང་དུ་མ་བླངས་སོ།། 36 ཡང་དད་ལྡན་ལ་ལས་འཕྱ་དམོད་དང་རྡུང༌རྡེག ལྕགས༌སྒྲོག་དང་བཙོན་འཇུག་བཅས་ཀྱི་སྡུག་བསྔལ་སྣ་ཚོགས་ཀྱང་མྱངས༌ཤིང་། 37 ལ་ལ་རྡོ་རུབ་བཏང་བ་དང་། ལ་ལ་སོག་ལེ་ཡིས་དུམ་བུར་བཅད། ལ་ལ་ཉམས་ཚོད་དང༌ཕྲད། ལ་ལ་རལ་གྲིས༌བསད། ལ་ལས་ལུག་ལྤགས་དང་ར་ལྤགས་གྱོན་ནས་ས་མཐར་འཁྱམས། ལ་ལ་དབུལ་ཕོངས་དང་། དཀའ༌ཚེགས། མནར་གཅོད་བཅས་ཀྱི་གནས་སུ༌ལྷུང༌། 38 ལ་ལ་དབེན་སྟོང་དང་། རི༌ལུང་། བྲག༌ཁུང་། ས་དོང་བཅས་གནས་ངེས་མེད་དུ་རྒྱུའོ།། འཇིག་རྟེན་འདི་ནི་ཁོ་རྣམས་ཡོད་པར་མི་འོས་སོ།།

39 མི་དེ་དག་ཐམས་ཅད་ལ་དད་པ་བརྒྱུད་ནས་བདེན་དཔང་ལེགས་པོ་ཐོབ་ནའང༌ཞལ་བཞེས་མ་ཐོབ་བོ།། 40 རྒྱུ་མཚན་ནི་དཀོན་མཆོག་གིས་བདག་ཅག་ལ་དེ་ལས་འཕགས་པ་ཞིག་སྟ་གོན་མཛད་ཡོད་དེ། ཁོ་རྣམས་ལ་བདག་ཅག་དང་མཉམ་དུ་ཐོབ་པར་མ་མཛད་ན། དེ་རྣམས་ཡོངས་སུ་རྫོགས་པར་མི་འགྱུར༌བའི་ཕྱིར་རོ།།

ལེའུ་བཅུ་གཉིས༌པ།

དཀོན་མཆོག་གིས་རང་ཉིད་ཀྱི་བུ་ཕྲུག་ལ་བསླབ་བྱ་གནང་བའི༌སྐོར།

1 དེ་བས་ན་བདག་ཅག་ལ་སྤྲིན་ཕུང་གིས་མཐའ་ནས་བསྐོར་བ་ལྟ་བུའི་དཔང་པོ་འདི་འདྲ་མང་པོ་ཡོད་པས། ཁུར་པོ་ལྕི་མོ་སྣ་ཚོགས་བསྐྱུར་བ་དང་། འཁྲིལ་སླ་བའི་སྡིག་པ་རྣམས་སྤངས༌ཏེ། བཟོད་སེམས་བཅངས་ནས་མདུན་དུ་བཤམས་པའི་འགྲན་རྒྱུག་དེར་རྒྱུག་དགོས༌པ་དང་། 2 བདག་ཅག་གི་དད་པའི་འགོ་རྩོམ་མཁན་དང་དེ་ཉིད་ཡོངས་སུ་རྫོགས་པར་མཛད་མཁན་སྐྱབས་མགོན་ཡེ་ཤུ་ལ་མགོ་བོ་ཡར་བཏེགས་ནས་བལྟ་དགོས༌སོ།། ཁོང་གིས་རང་ཉིད་ཀྱི་མདུན་དུ་བཤམས་པའི་དགའ་སྤྲོའི་ཕྱིར། ངོ་ཚ་སྣང་མེད་དུ་བསྐྱུར་བ་དང་ཤིང་རྒྱ་གྲམ་གྱི་དཀའ་སྡུག་ལ་བཟོད་བསྲན་མཛད་དེ། ཁོང་ཉིད་དཀོན་མཆོག་གི་བཞུགས་ཁྲིའི་གཡས་ཕྱོགས་སུ་བཞུགས༌པ་ཡིན། 3 ཁྱོད་རྣམས་ལུས་ཐང་མི་ཆད་པ་དང་ཡིད་སེམས་མི་ཕམ་པའི་ཕྱིར། ཁོང་གིས་སྡིག་ཅན་རྣམས་ཀྱི་འགོག་རྒོལ་ལ་ཅི་ལྟར་བཟོད་བསྲན་བྱས་པར་ཁྱོད་ཅག་གིས་མནོ་བསམ་གཏོང་བར་བྱའོ།།

4 ཁྱོད་རྣམས་སྡིག་པ་དང་འཐབ་ནའང་། ཁྲག་བཞུར་བའི་བར་དུ་འགོག་དགོས་པའི་ཚད་ལ་ད་དུང་མ་སླེབས་སོ།། 5 དེ་ལ་ཇི་སྐད༌དུ།

བདག་གི་བུ་ཁྱོད་གཙོ་བོས་གཅུན་པ་ལ།།

ཁྱོད་ཀྱིས་མཐོང་ཆུང་སྣང་མེད་མ་བྱེད་ཅིག །

བཀའ་བཀྱོན་མཛད་དུས་ཡིད་སེམས་ཕམ་མི་བྱ།།

6 གཙོ་བོས་གཅེས་པ་རྣམས་ལ་གཅུན་པ་དང་།།

བུ་རུ་བརྩིས་པ་རེ་རེར་རྡེག་ཕྱིར་རོ།།

ཞེས་བུ་ལ་བསླབ་བྱ་གནང་བ་བཞིན། ཁྱོད་རྣམས་ལ་བསླབ་བྱ་གནང་བ་ཡང་ཁྱོད་ཅག་གིས་བརྗེད་ཟིན༌ཏོ།།

7 ཁྱོད་རྣམས་ཀྱིས་བཟོད་བསྲན་བྱེད་པ་ནི་གཅུན་པའི་ཕྱིར་ཡིན་ལ། དཀོན་མཆོག་གིས་ཁྱོད་རྣམས་རང་གི་བུ་བཞིན་དུ་གཅུན་པར་མཛད་པའོ།། ཕ་ཡིས་བུ་ལ་མི་གཅུན་པ་ཞིག་ག་ན་ཡོད་ཨང་། 8 མ་གཞི་བུ་ཕྲུག་ཐམས་ཅད་ལ་གཅུན་མཁན་ཡོད། གལ་ཏེ། ཁྱོད་རྣམས་ལ་གཅུན་མཁན་མེད༌ན། ཁྱོད་ཅག་ནི་བྱི་ཕྲུག་ཡིན་པ་ལས་བུ་ཕྲུག་དངོས་མིན་ནོ།། 9 གཞན་ཡང་། བདག་ཅག་ལ་གཅུན་མཁན་ལུས་སྦྱིན་གྱི་ཕ་ཡོད་ལ། བདག་ཅག་གིས་ཁོང་ལ་བརྩི་བཀུར་བྱེད༌པ་ཡིན་པས། སེམས་ཉིད་ཀྱི་ཡབ་ནི་ལྟ་ཅི་སྨོས། བདག་ཅག་གིས་ཁོང་གི་བཀའ་ལ་མཉན་ཏེ་འཚོ་བར་མི་འོས༌སམ། 10 ལུས་སྦྱིན་གྱི་ཕ་རྣམས་ཀྱིས་རང་རང་གི་འདོད་བློ་ལྟར་གནས་སྐབས་སུ་བདག་ཅག་ལ་གཅུན་པ་ཡིན༌མོད། འོན་ཀྱང་སེམས་ཉིད་ཐམས་ཅད་ཀྱི་ཡབ་ལགས་ཀྱིས་བདག་ཅག་ལ་ཕན་འདོགས་པ་དང་། ཁོང་གི་དམ་པའི་རང་བཞིན་ལས་བདག་ཅག་ལ་སྐལ་བ་ལྡན་པའི་ཕྱིར་གཅུན་པར་མཛད་པའོ།། 11 སྤྱིར་གཅུན་པའི་དོན་ཐམས་ཅད་ནི་སྐབས་དེར་སྡུག་བསྔལ་དུ་འདོད་པ་ལས་དགའ་སྤྲོའི་ཚོར་བ་མེད་མོད། འོན་ཀྱང་གཅུན་པའི་སྦྱོང་བ་ཐོབ་པ་རྣམས་ལ་ཕྱིས་སུ་ཞི་བདེའི་འབྲས་བུ་སྨིན་ཞིང་དེ་ནི་དྲང་བདེན་ཡིན་ནོ།།

12 དེའི༌ཕྱིར། ཁྱོད་རྣམས་ཀྱིས་ལག་པ་ལྷོད་ཅིང་པུས་མོའི་ཤེད་ཉམས་པ་དག་ནི་སྟོབས་དང་ལྡན་པར་གྱིས། 13 ཡང་རང་རང་གི་རྐང་པའི་དོན་དུ་ལམ་དྲང་པོར་བཟོས༌ཤིག དེ་ལྟར་བྱས་ན། རྐང་ལག་ཞ་བར་གྱུར་པ་གང་ཡིན་པ་ཚིགས་མི་བུད་པར་སོས་པར་འགྱུར༌རོ།།

དཀོན་མཆོག་འདོར་མི་རུང་བའི་ཉེན་བརྡ།

14 ཁྱོད་རྣམས་ཀྱིས་མི་ཐམས་ཅད་ལ་མཐུན་པོ་ཡོང་བ་དང་རང་ཉིད་དམ་པར་འགྱུར་བར་བསྙེག་དགོས༌ཏེ། དམ་པ་མིན་ན་གཙོ་བོ་ལ་མཇལ་ཐུབ་མཁན་གཅིག་ཀྱང་མེད༌དོ།། 15 ཡང་དཀོན་མཆོག་གི་ཐུགས་རྗེ་དང་མི་འབྲལ་བ་དང་། འཁོན་སེམས་དུག་གི་རྩ་བ་རྒྱས་ཏེ་ཁྱོད་རྣམས་དཀྲུགས་པ་བརྒྱུད་ནས་མི་མང་པོ་བཙོག་པར་མི་བྱེད་པའི་ཕྱིར་གཟབ་གཟབ་གྱིས་ཤིག 16 ལོག་གཡེམ་བྱེད་མཁན་དང་དད་གུས་མེད་པ་ཨེ་སཱབ་ལྟ་བུ་འབྱུང་བར་གཟབ་གཟབ་བྱེད་དགོས༌ཏེ། ཨེ་སཱབ་ཀྱིས་ཟས་ཐུན་གཅིག་གི་ཆེད་དུ་རང་ཉིད་ཀྱི་བུ་ཆེ་བའི་ཐོབ་ཐང་ཡང་བཙོངས་པ་ཡིན། 17 ཕྱིས་སུ་ཁོ་ལ་ཕ་ཡི་བྱིན་རླབས་འཐོབ་འདོད་ཀྱང་ཁོ་ནི་འདོར་བར་གྱུར་པ་དང་། མིག་ལས་མཆི་མ་བཞུར་གྱིན་ཞུ་བ་ཞུས་ཀྱང་ཕ་ཡི་བློ་ཁ་བསྒྱུར་བའི་ཐབས་མ་རྙེད་པ་ཁྱོད་རྣམས་ཀྱིས་ཤེས༌སོ།།

18 ཁྱོད་ཅག་ནི་རེག་ཐུབ་པའི་རི་བོ་དེར་ཡོང་བ་མ་ཡིན༌ཏེ། རི་བོ་དེར་མེ་དཔུང་དང་། སྤྲིན་ནག མུན་ནག དྲག་རླུང་། 19 དུང་སྒྲ་དང་བཀའ་གསུང་བའི་སྒྲ་བཅས་ཡོད་པ་ཡིན་ལ། གསུང་སྐད་དེ་ཐོས་པ་རྣམས་ཀྱིས་ཁོ་རྣམས་ལ་གསུང་སྐད་ཅི་ཡང་མི་གནང་བར་ཞུ་བ་ཞུས་སོ།། 20 ཅིའི་ཕྱིར་ཞེ་ན། འདི་སྐད༌དུ། རི་བོ་དེའི་འདབས་ལ་རེག་མཁན་ནི་རི་དྭགས་ཡིན་ཡང་། རྡོ་རུབ་བཏང་ནས་གསོད་པར་བྱ་ཞེས་གསུངས་པའི་བཀའ་ནི་ཁོ་རྣམས་ཀྱིས་མ་བཟོད་པའི་ཕྱིར་རོ།། 21 མིག་གིས་མཐོང་བ་དེ་ནི་འཇིགས་སུ་རུང་བ་ཞིག་ཡིན་པས། དེ་ལ་མོ་ཤེ་ཡིས་འདི་སྐད་དུ། བདག་ནི་ཤིན་ཏུ་འཇིགས་ཤིང་སྐྲག་སྟེ་འདར་བར་གྱུར་ཞེས་གསུངས་སོ།།

22 འོན་ཀྱང་། ཁྱོད་ཅག་ནི་རི་བོ་ཛ་ཡན་དང་རྟག་ཏུ་གསོན་པོར་བཞུགས་པའི་དཀོན་མཆོག་གི་གྲོང་ཁྱེར་ཏེ། ནམ་མཁའི་ཞིང་ཁམས་ཀྱི་ཡེ་རུ་སཱ་ལེམ་དུ་ཡོང་ངོ་།། གནས་དེ་རུ་ཕོ་ཉ་ཁྲི་ཕྲག་དུ་མ་ཡོད་ལ། 23 ནམ་མཁའི་ཞིང་ཁམས་སུ་མིང་ཐོ་བཀོད་ཡོད་པའི་བུ་སྐྱེས་འགོ་རྣམས་འདུས་པའི་ཆོས་ཚོགས་དང་། མི་ཐམས་ཅད་ལ་ཁྲིམས་ཐག་མཛད་མཁན་དཀོན་མཆོག་དང་། ཡོངས་སུ་རྫོགས་པར་མཛད་པའི་རྣམ་པར་དག་པ་རྣམས་ཀྱི་རྣམ་ཤེས་ཡོད་པར་མ༌ཟད། 24 ཞལ་ཆད་གསར་པའི་བར་མི་སྟེ་སྐྱབས་མགོན་ཡེ་ཤུ་དང་ཁོང་གིས་གཏོར་བའི་སྐུ་ཁྲག་ཀྱང་ཡོད༌ལ། སྐུ་ཁྲག་དེས་ཧ་བེལ་གྱི་ཁྲག་ལས་ཀྱང་ཡིད་དུ་འོང་བའི་བཀའ་གསུངས་སོ།།

25 ཁྱོད་རྣམས་ཀྱིས་རྟག་ཏུ་གཟབ་གཟབ་བྱ་དགོས་ཏེ། ཁྱོད་རྣམས་ལ་བཀའ་གསུང་མཁན་དེ་ཉིད་འདོར་མི༌རུང་ངོ་།། འཇིག་རྟེན་དུ་མི་རྣམས་ལ་ཉེན་བརྡ་གཏོང་མཁན་དེ་ཉིད་དོར་བ་ཁོ་རྣམས་ཐར་མི་ནུས་ན། ནམ་མཁའི་ཞིང་ཁམས་ནས་བདག་ཅག་ལ་ཉེན་བརྡ་གཏོང་མཁན་དེ་ཉིད་དང་འགལ་བ་ཡིན་ན་སྨྲ་ཅི་དགོས། 26 དུས་དེར་ཁོང་གི་གསུང་སྐད་ཀྱིས་ས་གཞི་གཡོས་མོད། འོན་ཀྱང་ད་ལྟ་ཁོང་གིས་འདི་སྐད༌དུ་ཞལ་བཞེས་གནང་བ་སྟེ། ད་དུང་ཐེངས་གཅིག་ལ་བདག་གིས་ས་གཞི་གཡོ་ཞིང་ནམ་མཁའ་ཡང་གཡོ་བར་བྱའོ་ཞེས་གསུངས་པ་ཡིན། 27 ད་དུང་ཐེངས་གཅིག་ལ་ཞེས་པའི་གསུང་འདིས་གཡོ་མི་ནུས་པ་རྣམས་རྟག་ཏུ་གནས་པའི༌ཕྱིར། གཡོ་བར་འགྱུར་བའི་དངོས་པོ་བསྐྲུན་པ་དེ་དག་འདོར་བར་འགྱུར་བ་གསལ་པོར་བསྟན༌ཏོ།།

28 དེའི༌ཕྱིར། བདག་ཅག་ལ་གཡོ་མི་ནུས་པའི་རྒྱལ་སྲིད་ཐོབ་པ་ཡིན་པས། བདག་ཅག་ནི་དྲིན་གཟོ་བའི་སེམས་དང་ལྡན་འོས་ཤིང༌། དཀོན་མཆོག་ཐུགས་དགྱེས་པ་བཞིན་དུ། དད་གུས་དང་འཚེར་སྣང་བཅས་ཁོང་ལ་ཞབས་ཏོག་བསྒྲུབ་འོས་སོ།། 29 ཅིའི་ཕྱིར་ཞེ་ན། བདག་ཅག་གི་དཀོན་མཆོག་ནི་ཡོངས་རྫོགས་རྩ་མེད་གཏོང་བའི་མེ་ཡིན་པའི་ཕྱིར་རོ།།

ལེའུ་བཅུ་གསུམ༌པ།

མཇུག་མཐའི་གདམས༌པ།

1 ཁྱོད་ཅག་གིས་རྟག་ཏུ་སྤུན་ཟླ་རྣམས་གཅེས་སུ་འཛིན་པའི་སེམས་བཅང༌དགོས་ཤིང་། 2 མགྲོན་པོར་སྣེ་ལེན་བྱ་རྒྱུ་བརྗེད་མི་རུང༌སྟེ། སྔོན་ཆད་མགྲོན་པོར་སྣེ་ལེན་བྱེད་མཁན་གྱིས་དེ་ལྟར་བྱས་ནས་མ་བསམ་ས་ནས་ཕོ་ཉ་རྣམས་ལའང་སྣེ་ལེན་བྱས་མྱོང་བའི་ཕྱིར་རོ།། 3 ཁྱོད་ཅག་གིས་བཙོན་དུ་བཅུག་ཡོད་པ་རྣམས་སེམས་སུ་གཟུང་འོས༌ཏེ། རང་ཉིད་ཀྱང་ཁོ་རྣམས་དང་ལྷན་དུ་བཙོན་ལ་བཅུག་ཡོད་པ་བཞིན་བྱེད༌པ་དང་། རང་ཉིད་ཀྱང་ཤ་གཟུགས་ཀྱི་ཕུང་བོའི་ནང་དུ་ཡོད་པས། མནར་གཅོད་མྱངས་པ་རྣམས་སེམས་སུ་གཟུང་འོས༌སོ།།

4 མི་ཐམས་ཅད་ཀྱིས་གཉེན་སྒྲིག་ལ་བརྩི་མཐོང་བྱ་འོས་ཤིང་། བཟའ་ཟླའི་མལ་ཁྲི་ཡང་མི་གཙང་བར་བྱ་མི༌རུང་ངོ་།། རྒྱུ་མཚན་ནི་མི་ཚངས་སྤྱོད་པ་དང་ལོག་གཡེམ་བྱེད་མཁན་ལ་དཀོན་མཆོག་གིས་ཉེས་ཆད་གཅོད་པར་འགྱུར་བའི་ཕྱིར་ཡིན། 5 ཁྱོད་རྣམས་དངུལ་ལ་ཞེན་ཆགས་མི་རུང༌སྟེ། རང་ཉིད་ལ་གང་ཡོད་པ་དེར་ཡིད་ཚིམ་པར་བྱའོ། །ཅིའི་ཕྱིར་ཞེ་ན། དཀོན་མཆོག་གིས་འདི་སྐད༌དུ།

བདག་གིས་རྒྱུན་དུ་ཁྱོད་རང་མི་འདོར་ཞིང༌།།

ནམ་ཡང་ཁྱོད་རང་བསྐྱུར་བར་མི༌བྱེད་དོ།།

ཞེས་གསུངས༌པའི་ཕྱིར་རོ།། 6 དེའི་ཕྱིར། བདག་ཅག་གིས་སྤོབས་པ་བསྐྱེད་ནས།

གཙོ་བོ་ཁོང་ཉིད་བདག་གི་སྡོངས་གྲོགས་ཡིན།།

བདག་ལ་འཇིགས་པའི་དོན༌ནི་ཡོད་མི་སྲིད།།

འཇིག་རྟེན་མི་ཡིས་བདག་ལ་ཅི་ཞིག་བྱ།།

ཞེས་སྨྲ་བར་ནུས༌སོ།།

7 ཁྱོད་ཅག་གིས་སྔོན་ཆད་ཁྱོད་རྣམས་ལ་ཁྲིད་སྟོན་གནང་བ་སྟེ་དཀོན་མཆོག་གི་བཀའ་གསུང་མཁན་རྣམས་སེམས་སུ་གཟུང་དགོས༌ཤིང༌། དེ་དག་གི་སྤྱོད་ལམ་གྱི་འབྲས་བུར་ནན་གྱིས་བལྟས་ནས། ཁོ་ཚོའི་དད་སེམས་མིག་དཔེར་གཟུང་བར་བྱའོ།། 8 ཡེ་ཤུ་མཱ་ཤི་ཀ་ནི་ཁ་སང་དེ༌རིང༌དང་ཡུན་ནས་ཡུན་དུ་འགྱུར་བ་མེད་དོ།།

9 ཁྱོད་རྣམས་ཚུལ་མིན་བསླབ་པ་སྣ་ཚོགས་ཀྱི་བསླུ་བྲིད་དབང་དུ་འགྲོ་བར་མི་བྱའོ། །ཅིའི་ཕྱིར་ཞེ་ན། མིའི་སེམས་ནི་ཐུགས་རྗེ་ལ་བརྟེན་ནས་བརྟན་པོར་གྱུར་ན་ལེགས་པ་ལས། བཟའ་བཏུང་ལ་བརྟེན་པ་མ་ཡིན་ཏེ། བཟའ་བཏུང་ཁོ་ནར་བློ་འཁོར་བ་རྣམས་ལ་ཕན་ཅི་ཡང་མ་ཐོགས་པའི་ཕྱིར་ཡིན། 10 བདག་ཅག་ལ་མཆོད་ཁྲི་ཞིག་ཡོད་ཅིང་གུར་མཆོག་གི་ཞབས་ཏོག་པ་རྣམས་ཀྱིས་དེ་ལས་བཟའ་མི་རུང་ངོ་།།

11 མ་གཞི་མཆོད་དཔོན་ཆེན་པོས་གནས་དམ་མཆོག་ནང་དུ་ཕྱུགས་ཟོག་གི་ཁྲག་ཁྱེར་ནས་སྡིག་པའི་ཆེད་དུ་འབུལ་བ༌དང༌། ཕྱུགས་ཟོག་གི་བེམ་པོ་ནི་སྒར་སའི་ཕྱི་རོལ་ཏུ་མེར་བསྲེགས་པའོ།། 12 དེའི་ཕྱིར། སྐྱབས་མགོན་ཡེ་ཤུས་རང་ཉིད་ཀྱི་སྐུ་ཁྲག་གིས་འབངས་མི་དམ་པར་མཛད་པའི་ཆེད་དུ། ཁོང་གིས་ཀྱང་མཁར་སྒོའི་ཕྱི་རོལ་ཏུ་སྡུག་བསྔལ་མྱངས་པའོ།། 13 དེ་ལྟར་བདག་ཅག་སྒར་སའི་ཕྱི་རོལ་ཏུ་ཁོང་གི་དྲུང་ལ་སོང་སྟེ། ཁོང་གིས་མྱངས་པའི་བརྙས་བཅོས་དེ་ལྟ་བུ་ལ་བཟོད་བསྲན་བྱ་འོས༌ཤིང་། 14 བདག་ཅག་ལ་གནས་འདི་རུ་རྟག་གཏན་གྱི་གྲོང་ཁྱེར་ཞིག་མེད་ནའང་། མ་འོངས་འབྱུང་འགྱུར་གྱི་གྲོང་ཁྱེར་དེ་ཉིད་འཚོལ་བའོ།།

15 དེའི་ཕྱིར། བདག་ཅག་གིས་སྐྱབས་མགོན་ཡེ་ཤུར་བརྟེན་ནས། དཀོན་མཆོག་ལ་རྟག་ཏུ་བསྟོད་བསྔགས་ཀྱི་མཆོད་པ་འབུལ་འོས༌ཤིང༌། དེ་ནི་ཁོང་གི་མཚན་ཁས་ལེན་མཁན་དག་གི་སྨྲ་སྒོའི་འབྲས་བུ་ཡིན༌ནོ།། 16 ལས་བཟང་པོ་བསྒྲུབ་པ་དང་ཕན་ཚུན་ལ་སྦྱིན་པ་གཏོང་བ་ནི་བརྗེད་པར་མི་བྱའོ།། ཅིའི་ཕྱིར་ཞེ་ན། དཀོན་མཆོག་མཆོད་པ་དེ་ལྟ་བུ་ལ་ཐུགས་དགྱེས་པའི་ཕྱིར་རོ།།

17 ཁྱོད་ཅག་གིས་ཁྲིད་སྟོན་གནང་མཁན་གྱི་ངག་ལ་མཉན་པ་དང་ཁོང་རྣམས་ཀྱི་བཀའ་ལྟར་བསྒྲུབ་དགོས༌སོ།། ཅིའི་ཕྱིར་ཞེ་ན། ཁོང་རྣམས་ཀྱིས་རྟག་ཏུ་ཁྱོད་ཅག་གི་ཚེ་སྲོག་སྲུང་བ་དང༌། དེ་རྣམས་ནི་མ་འོངས་པའི་དུས་སུ་དཀོན་མཆོག་ལ་རྩིས་སྤྲོད་མཁན་ཡིན་པས། ཁྱོད་ཅག་གིས་ཁོང་རྣམས་ལ་སེམས་ཁྲལ་མེད་པར་དགའ་སྤྲོའི་ངང་ནས་བསྲུང་དུ་བཅུག་ན་འོས་སོ།། གལ་ཏེ། ཁོང་རྣམས་ལ་སེམས་ཁྲལ་ཡོད་ན་ཁྱོད་ཅག་ལ་ཕན་ཐོགས་མེད་པའི་ཕྱིར་རོ།།

18 ངེད་ཅག་གིས་བསམ་པ་རྣམ་དག་མངའ་བའི་གདེང་ཚོད་དང་བཅས་ལས་ཐམས་ཅད་ཡང་དག་པའི་སྒོ་ནས་བསྒྲུབ་པར་འདོད་པས། ཁྱོད་རྣམས་ཀྱིས་ངེད་ཅག་གི་དོན་དུ་སྨོན་ལམ་འདེབས་པར་ཞུའོ།། 19 ང་རང་མྱུར་བ་མྱུར་བར་ཁྱོད་ཅག་གི་གམ་དུ་ཕྱིར་ཡོང་ཐུབ་པའི་ཆེད་དུ། ཁྱོད་རྣམས་ཀྱིས་བདག་གི་ཆེད་དུའང་ལྷག་ཏུ་སྨོན་ལམ་འདེབས་པར་ཞུའོ།།

20 ཞི་བདེ་གནང་མཁན་དཀོན་མཆོག་སྟེ། རྟག་གཏན་ཞལ་ཆད་ཀྱི་ཁྲག་ལ་བརྟེན་ནས་ལུག་ཁྱུའི་རྫི་བོ་ཆེན༌པོ་སྟེ། བདག་ཅག་གི་གཙོ་བོ་ཡེ་ཤུ་གཤིན་པོ་རྣམས་ལས་ཕྱིར་འདྲེན་མཁན་དཀོན་མཆོག༌གིས། 21 ཁོང་གི་ཐུགས་དགོངས་བཞིན་དུ་བསྒྲུབ་པའི་ཕྱིར། ལས་བཟང་པོ་སྣ་ཚོགས་ཀྱི་ཆ་ནས་ཁྱོད་རྣམས་སྟ་གོན་མཛད་པ༌དང༌། ཡང་ཁོང་གི་སྤྱན་སྔར་ཐུགས་དགྱེས་རུང་བའི་དོན་རྣམས་ནི་ཡེ་ཤུ་མཱ་ཤི་ཀ་བརྒྱུད་ནས་ཁྱོད་ཅག་གི་སེམས་སུ་མཛད་པར༌སྨོན། ཁོང་ལ་ཇི་སྲིད་བར་དུ་བསྟོད་བསྔགས་བརྗོད་པར་སྨོན། ཨ༌མེན།

22 སྤུན་ཟླ༌རྣམས། བདག་གིས་ཁྱོད་རྣམས་ལ་འཕྲིན་ཐུང་འདི་བྲིས་པ༌དང༌། ཁྱོད་རྣམས་ཀྱིས་བདག་གི་གདམས་པ་ཐེག་པར་སྐུལ་ལོ།། 23 ཁྱོད་རྣམས་ཀྱིས་བདག་ཅག་གི་སྤུན་ཟླ་ཐི་མོ་ཐེ་བཏང་ཟིན་པ་ཤེས་སྲིད་ལ། ཁོ་རང་མྱུར་དུ་ཡོང་བ་ཡིན་ན། ང་རང་ཡང་ཁོ་དང་ལྷན་དུ་ཁྱོད་ཅག་ལ་བལྟ་རུ་ཡོང་ངེས༌ཡིན། 24 ཁྱོད་ཅག་གིས་ཁྲིད་སྟོན་གནང་མཁན་དང་དད་ལྡན་དམ་པ་ཐམས་ཅད་ལ་འཚམས་འདྲི་ཞུ་བར་བྱའོ།། ཨི་ཏ་ལི་ཡུལ་ནས་ཡོང་བ་རྣམས་ཀྱིས་ཀྱང་ཁྱོད་ཅག་ལ་འཚམས་འདྲི༌ཞུའོ།།

25 ཐུགས་རྗེ་ནི་རྟག་ཏུ་ཁྱོད་ཅག་ཐམས་ཅད་དང་མཉམ་དུ་གནས་པར༌སྨོན།། །།

* ལེའུ་བདུན༌པ།:10 མེས་པོའི་རྒྱུད་ལས་ཡོད་ཅེས་པར་མ་ཕྱི་ལས་ཕ་ཡི་དཔྱིའི་ནང་དུ་ཡོད་ཅེས༌མཐོང༌། དམ་པའི་གསུང་རབ་ཀྱི་མཁས་པ་རྣམས་ཀྱིས་བཞེད་པ་ལྟར་དོན་སྒྱུར་བྱས་པ༌ཡིན།

† ལེའུ་བདུན༌པ།:21 སྤྱིར་གཙོ་བོ་ཞེས་པ་གཙོ་བོ་ཡེ་ཤུ་ལ་འཇུག་པ་ཤུགས་ཆེ་ཡང་། འདིར་དམིགས་བསལ་གྱིས་ཡབ་དཀོན་མཆོག་ལ་གོ་དགོས།

‡ ལེའུ་བདུན༌པ།:26 འདིར་མཆོད་དཔོན་ཆེན་པོ་ཞེས་པ་སྐྱབས་མགོན་ཡེ་ཤུ་ལ་གོ་དགོས།

* ལེའུ་བརྒྱད༌པ།:1 འདིར་གཟི་བརྗིད་ཆེན་པོ་དེ་ཉིད་ཅེས་པ་ནི་དཀོན་མཆོག་གི་མཚན་གྱི་རྣམ་གྲངས་ཡིན།

ཡ་ཀོབ།

1

2

3

4

5

༄༅། །ཡ་ཀོབ་ཀྱི་འཕྲིན་ཡིག

ཡ་ཀོབ་ཀྱི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཡ་ཀོབ་ཀྱི་འཕྲིན་ཡིག་འདི་ལ་ཡ་ཧུ་དཱ་མི་རིགས་ཀྱི་དམིགས་བསལ་ཁྱད་ཆོས་ལྡན་པས། འཕྲིན་ཡིག་འདི་ནི་ཆོས་ཚོགས་ཀྱི་མི་ཕལ་ཆེ་བ་ཡ་ཧུ་དཱའི་མི་རིགས་ཀྱི་དད་ལྡན་པ་ཡིན་པའི་སྐབས་སུ་ཡི་གེར་བཀོད་པ་རེད། འཕྲིན་ཡིག་འདི་ལས་ཆོས་ཚོགས་ཀྱི་རྒྱུན་སྲོལ་ལ་གོ་རིམ་ལྡན་པ་དང་། གཞུང་འདིའི་ནང་དུ་ཕྱི་ཕྱོགས་པས་མཚན་སྐྱི་གཅོད་དགོས་མིན་སྐོར་ལ་རྩོད་གླེང་གང་ཡང་བྱས་མེད། ཡ་ཀོབ་ཀྱི་འཕྲིན་ཡིག་ནས་ཡ་ཧུ་དཱའི་འཕྲིན་ཡིག་བར་དུ་འཕྲིན་ཡིག་བདུན་ཡོད་ལ། དེ་དག་ནི་ཡེ་ཤུའི་ཆོས་ལུགས་པ་ཡོངས་ལས་དམིགས་བསལ་གྱི་ཆོས་ཚོགས་གང་ལའང་བསྐུར་མེད་པས། འཕྲིན་ཡིག་བདུན་པོ་དེ་རྣམས་ལ་སྤྱི་ཁྱབ་ཀྱི་འཕྲིན་ཡིག་ཅེས་བཏགས་ཡོད།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཡི་གེར་འགོད་མཁན་ནི་ཡ་ཀོབ་ཁོང་རང་ཉིད་ཡིན་པར་ངོས་བཟུང་ཡོད་ལ། ཁོང་ནི་སྐྱབས་མགོན་ཡེ་ཤུའི་སྐུ་མཆེད་དང་ཡེ་རུ་སཱ་ལེམ་གྲོས་ཚོགས་ཀྱི་འགོ་ཁྲིད་ཡིན་པར་འདོད། ཐོག་མར་ཡ་ཀོབ་ནི་སྐྱབས་མགོན་ཡེ་ཤུ་ལ་དད་པ་མེད་པར་མ་ཟད། ཁོང་ལ་རྩོད་པ་བྱས་ཤིང་སྐྱབས་མགོན་ཡེ་ཤུའི་ཆོས་ཀྱི་མཛད་དོན་ལ་གོ་ལོག་ཐེབས་ཡོད། རྗེས་སུ་ཁོང་དད་ལྡན་པ་རྣམ་དག་ཞིག་ཏུ་གྱུར་བར་མ་ཟད་ཆོས་ཚོགས་ཀྱི་མི་སྣ་གལ་ཆེན་ཞིག་ཏུ་ཡང་གྱུར་པ་རེད། ཡ་ཀོབ་ཀྱི་འཕྲིན་ཡིག་འདི་ནི་སྤྱི་ལོ་48ལོའི་ཡས་མས་སུ་ཡི་གེར་བཀོད་པ་དང་། མ་མཐའ་ཡང་སྤྱི་ལོ་50ལོའི་ཡར་སྔོན་ཡིན་པར་གདོན་མི་ཟ།

བརྗོད་སྙིང་དང་གསུང་འཕྲིན།

ཡ་ཀོབ་ནི་ཡེ་རུ་སཱ་ལེམ་ཆོས་ཚོགས་ཀྱི་འགོ་ཁྲིད་ཡིན་པ་བཞིན། ཁོང་གིས་ཁ་ཐོར་དུ་ཕྱིན་པ་དང་དཀའ་ངལ་ལ་ཐུག་ཡོད་པའི་རང་གི་མི་རྣམས་ལ་ཆོས་ཚོགས་ཀྱི་བདག་སྐྱོང་པ་ནང་བཞིན་སློབ་སྟོན་གནང་བ་དང་། དེ་རྣམས་ཀྱི་སྙིང་སྟོབས་བསྐྱེད་པའི་ཆེད་དུ་འཕྲིན་ཡིག་འདི་བྲིས་པ་ཡིན། འཕྲིན་ཡིག་འདི་ལས་ཡེ་ཤུའི་ཆོས་ལུགས་པའི་རྒྱུན་ལྡན་གྱི་དོན་དག་སྐོར་གཙོ་བོར་གསུངས་ཡོད་དེ། རྒྱུན་ལྡན་གྱི་དོན་དག་དེ་རྣམས་གཏམ་དཔེར་དྲངས་ནས་བརྗོད་ཡོད་པ་དང་། ཉིན་རེའི་འཚོ་བ་ཇི་ལྟར་རོལ་དགོས་ཚུལ་ལ་སློབ་སྟོན་གནང་བའི་སྒོ་ནས་ཀྱང་གསུངས་ཡོད་པ་རེད། འཕྲིན་ཡིག་འདིའི་ནང་དུ་ཡེ་ཤུའི་ཆོས་ལུགས་ཀྱི་གཞུང་གི་ལྟ་བ་གལ་ཆེན་སྐོར་མང་པོ་ཞིག་གསུངས་མེད་ལ། འཕྲིན་ཡིག་འདི་ལས་ཆོས་བདེན་པ་དང་། དད་པ་བདེན་པ། ཤེས་རབ་བདེན་པ་བཅས་གསུངས་ཡོད།

འཆར་ཟིན།

1. ཚོད་བགམ་དང་ཉམས་ཚོད་གཉིས་ཀྱི་སྐོར། ༼1:1-18༽

2. བཀའ་ལ་མཉན་པ་དང་བཀའ་ལྟར་བསྒྲུབ་དགོས་པའི་སྐོར། ༼1:19-27༽

3. ཕྱོགས་རིས་གཟུང་མི་རུང་བའི་སྐོར། ༼2:1-13༽

4. དད་པ་དང་བྱ་སྤྱོད་ཀྱི་སྐོར། ༼2:14-26༽

5. སྨྲ་ལྕེ་འདུལ་བའི་སྐོར། ༼3:1-12༽

6. ཤེས་རབ་རིགས་མི་གཅིག་པ་གཉིས་ཀྱི་སྐོར། ༼3:13-18༽

7. འཇིག་རྟེན་པར་ཁ་གཏད་གཅོག་པའི་སྐོར། ༼4:1-17༽

8. ཕྱུག་པོ་མནར་གཅོད་གཏོང་མཁན་རྣམས་ལ་ཉེན་བརྡ་གཏོང་བ། ༼5:1-6༽

9. སྐུལ་སློང་སྣ་ཚོགས། ༼5:7-20༽

ལེའུ་དང༌པོ།

འཕྲིན་ཡིག་བསྐུར༌ཡུལ།

1 དེ་ཡང་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀའི་ཞབས་ཕྱི་པ་ཡ་ཀོབ་བདག་གིས་ཐར་ཐོར་དུ་གནས་པའི་ཚོ་པ་བཅུ་གཉིས་*ལ་འཕྲིན་ཡིག་སྤྲིངས་ཤིང༌། ཁྱོད་རྣམས་ལ་འཚམས་འདྲི༌ཞུའོ།།

ཚོད་བགམ་དང་ཉམས་ཚོད་གཉིས་ཀྱི༌སྐོར།

2 བདག་གི་སྤུན་ཟླ༌རྣམས། ཁྱོད་ཅག་དཀའ་སྡུག་སྣ་ཚོགས་ལ་འཕྲད༌དུས། དེ་ནི་དགའ་སྤྲོ་ཆེན་པོར་བརྩི་བར་བྱའོ།། 3 ཅིའི་ཕྱིར་ཞེ་ན། རང་གི་དད་པར་ཚོད་བརྟག་བྱས་པ་བརྒྱུད་ནས་བཟོད་སེམས་འབྱུང་བ་ནི་ཁྱོད་ཅག་གིས་ཀྱང་ཤེས་པས༌སོ།། 4 ཁྱོད་ཅག་ནི་མ་ཚང་བ་མེད༌པར་ཡང་དག་པ་དང་ཕུལ་དུ་བྱུང་བར་འགྱུར་བའི་ཕྱིར། བཟོད་པའང་ཡོངས་སུ་རྫོགས་དགོས། 5 ཁྱོད་རྣམས་ལས་སུ་ཞིག་ལ་ཤེས་རབ་མི་ཚང་ན། བཀའ་བཀྱོན་མི་མཛད་ཅིང་མི་ཐམས་ཅད་ལ་གཏོང་ཕོད་ཆེ་བའི་དཀོན་མཆོག་ཁོང་ལ་ཞུས༌དང༌། ཁོང་གིས་གནང་བར་འགྱུར། 6 འོན༌ཀྱང༌། ཞུ་བ་བྱེད་པའི་དུས༌སུ། ཐེ་ཚོམ་སྤུ་ཙམ་ཡང་མེད་པར་དད་པའི་སྒོ་ནས་ཞུ་དགོས། ཅིའི་ཕྱིར་ཞེ་ན། མི་ཐེ་ཚོམ་ཅན་ནི་རྒྱ་མཚོའི་རྦ་རླབས་རླུང་གིས་དེད་ནས་དགུང་དུ་འཕྱུར་བ་དང་མཚུངས་པའི་ཕྱིར༌རོ།། 7 མི་འདི་ལྟ་བུས་གཙོ་བོ་ནས་ཅི་ཡང་འཐོབ་པར་བསམ་མི་དགོས༌ཏེ། 8 མི་བློ་གཉིས་ཅན་ནི་རང་གིས་སྒྲུབ་པའི་ལས་ཀུན་ལའང་བརྟན་པོ་མ་ཡིན་ནོ།།

9 སྤུན་ཟླ་གཉོམ་ཆུང་དེ་གོ་ས་འཕར་བར་དགའ་འོས༌ཤིང༌། 10 ཕྱུག་པོ་དེ་དམན་སར་ལྷུང་བ་ལའང་དགའ་འོས༌སོ། །ཅིའི་ཕྱིར་ཞེ་ན། དེ་ནི་རྩྭ་མགོའི་མེ་ཏོག་དང་མཚུངས་པར་ཡལ་ངེས་ཏེ། 11 ཉི་མ་ཤར་བ་དང་ཚ་རླུང་གཡུགས་ནས་རྩྭ་སྔོན་སྐམས་ཤིང་མེ་ཏོག་སར་ལྷུང་བས་མཛེས་སྡུག་ཐམས་ཅད་ཡལ་བར་འགྱུར་བའི་ཕྱིར༌ཡིན། དཔེ་དེ་བཞིན་དུ་ཕྱུག་པོ་དེ་ཡང་རང་དོན་སྒྲུབ་བཞིན་པའི་སྐབས་སུ་ཉམས་པར་འགྱུར་རོ།།

12 ཚོད་བགམ་ལ་བཟོད་བསྲན་ཐུབ་པའི་མི་ནི་བྱིན་རླབས་ཅན་ཡིན། ཅིའི་ཕྱིར་ཞེ་ན། ཚོད་བགམ་བྱས་པའི་རྗེས་སུ། དཀོན་མཆོག་གིས་ཁོང་ཉིད་གཅེས་པར་འཛིན་པ་རྣམས་ལ་ཞལ་བཞེས་གནང་བའི་ཚེ་སྲོག་གི་ཅོད་པན་གནང་བར་འགྱུར་བའི་ཕྱིར༌རོ།། 13 ཉམས་ཚོད་ལ་འཕྲད་པའི་དུས༌སུ། དཀོན་མཆོག་གིས་བདག་ལ་ཉམས་ཚོད་ལེན་བཞིན་གདའ་ཞེས་སུ་ཞིག་གིས་ཀྱང་སྨྲ་མི་རུང༌། ཅིའི་ཕྱིར་ཞེ་ན། ངན་པས་དཀོན་མཆོག་ལ་ཉམས་ཚོད་བྱ་མི་ནུས༌ལ། དཀོན་མཆོག་གིས་ཀྱང་སུ་ཞིག་ལའང་ཉམས་ཚོད་མི་མཛད་པས༌སོ།། 14 འོན༌ཀྱང༌། མི་རེ་རེ་རང་གི་འདོད་ཆགས་ཀྱིས་དྲངས་ཏེ་བསླུས་ན་ཉམས་ཚོད་འབྱུང་། 15 འདོད་ཆགས་མངལ་དང་ལྡན་པར་གྱུར་ན་སྡིག་པ་སྐྱེས༌ཤིང༌། སྡིག་པ་བྱས་ན་འཆི་བ་འབྱུང་ངོ་།།

16 བདག་གི་སྙིང་ནས་བརྩེ་བའི་སྤུན་ཟླ༌རྣམས། ཁྱོད་ཅག་བསླུ་བྲིད་འོག་ཏུ་མི་ཚུད་པར་གྱུར༌ཅིག 17 གནང་སྦྱིན་ལེགས་ཤིང་ཕུལ་དུ་བྱུང་བ་ཐམས་ཅད་ནི་སྟེང་ནས་བྱུང་བ༌དང༌། དེ་ནི་འོད་ཟེར་ཀུན་གྱི་མངའ་བདག་སྟེ་ཡབ་ལས་བྱུང༌ཞིང༌། ཁོང་ལ་འགྱུར་ལྡོག་མེད་ཅིང་འགུལ་སྐྱོད་ཀྱི་གྲིབ་མ་ཙམ་ཡང་མེད་དོ།། 18 བདག་ཅག་ནི་ཁོང་གིས་བསྐྲུན་པ་ཐམས་ཅད་ལས་ཐོག་མར་སྨིན་པའི་འབྲས་བུ་ལྟ་བུར་འགྱུར་བའི༌ཕྱིར། ཁོང་གིས་རང་ཉིད་ཀྱི་ཐུགས་དགོངས་བཞིན་བདེན་པ་ཉིད་ཀྱི་བཀའ་བརྒྱུད་ནས་བདག་ཅག་སྐྱེ་བར་མཛད་པ་ལགས༌སོ།།

བཀའ་ལ་མཉན་པ་དང་བཀའ་ལྟར་བསྒྲུབ་དགོས་པའི༌སྐོར།

19 བདག་གི་སྙིང་ནས་བརྩེ་བའི་སྤུན་ཟླ༌རྣམས། ཁྱོད་ཅག་གིས་ཤེས་གསལ༌ལྟར། ཁྱོད་རྣམས་མི་རེ་རེ་ནི་རྣ་བས་ཉན་པ་ལ་མྱུར་དགོས༌ཤིང༌། ངག་ནས་སྨྲ་བ་དང་སེམས་ནས་ཁྲོ་བ་ལ་དལ་དགོས་སོ།། 20 ཅིའི་ཕྱིར་ཞེ་ན། མིའི་ཁོང་ཁྲོས་དཀོན་མཆོག་གི་རྣམ་པར་དག་པའི་ལས་བསྒྲུབ་མི་ནུས་པའི་ཕྱིར༌རོ།། 21 དེ་བས་ཁྱོད་ཅག་གིས་མི་གཙང་བ་དང་ངན་པས་གང་བ་ཐམས་ཅད་སྤངས༌ཏེ། ཞི་ཞིང་དུལ་བའི་སེམས་བཅངས་ནས་ཁྱོད་ཅག་གི་ནང་དུ་བཙུགས་ཡོད་པ་དང་ཁྱོད་ཅག་གི་བླ་སྲོག་སྐྱོབ་ནུས་པའི་བཀའ་དེ་ཁས་ལེན་དགོས། 22 ཁྱོད་རྣམས་ནི་རང་མགོ་རང་གིས་གཡོག་ཅིང་བཀའ་ལ་ཉན་མཁན་ཁོ་ནར་མི་འགྱུར་བར་བཀའ་བཞིན་དུ་སྒྲུབ་མཁན་དུ་གྱུར༌ཅིག 23 རྒྱུ་མཚན་ནི་སུ་ཞིག་གིས་བཀའ་ལ་ཉན་པ་ལས་བཀའ་ལྟར་མི་སྒྲུབ་པ་ནི་མི་ཞིག་གིས་མེ་ལོང་ལས་རང་གི་ངོ་གདོང་མཐོང་བ་དང་མཚུངས༌ལ། 24 མིག་གིས་མཐོང་ཞིང་ཕར་སོང་མ་ཐག་རང་ཉིད་ཀྱི་བཞིན་རས་ཇི་འདྲ་ཡིན་པ་བརྗེད་པ་ཡིན་ནོ།། 25 འོན༌ཀྱང༌། སུ་ཞིག་གིས་ཕུལ་དུ་བྱུང་བ་དང་རང་དབང་འཐོབ་པར་བྱེད་པའི་བཀའ་ཁྲིམས་ལ་རྒྱུན་དུ་ཞིབ་ལྟ་བྱས་ནས་བརྩི་སྲུང་བྱེད་ན། བཀའ་ལ་ཉན་མ་ཐག་བརྗེད་པ་མིན་པར་དངོས་སུ་དེ་ལྟར་བསྒྲུབས༌པས། ཁོས་སྒྲུབ་པའི་དོན་ཐམས་ཅད་ལ་བྱིན་རླབས་འཐོབ་པར་འགྱུར་ངེས༌སོ།།

26 གལ༌ཏེ། སུ་ཞིག་གིས་རང་ཉིད་ཆོས་སེམས་ཅན་ཡིན་པར་བསམས་ཀྱང༌། རང་གི་སྨྲ་ལྕེ་ལ་བདག་མི་བྱེད་པར། རང་མགོ་རང་གིས་གཡོག་པར་བྱེད༌ན། མི་དེའི་ཆོས་ལ་སྙིང་པོ་མེད་དོ།། 27 བདག་ཅག་གི་ཡབ་དཀོན་མཆོག་གི་སྤྱན༌སྔར། ཡང་དག་ཅིང་དྲི་མས་མ་གོས་པའི་ཆོས་ནི་དཀའ་སྡུག་གིས་ཁེངས་པའི་དྭ་ཕྲུག་དང་ཡུགས་མོ་ལ་བདག་སྐྱོང་བྱེད་པ་དང༌། འཇིག་རྟེན་གྱི་དྲི་མ་རང་ཉིད་ལ་མི་འགོས་པར་སྲུང་བ་དེའོ།།

ལེའུ་གཉིས༌པ།

ཕྱོགས་རིས་གཟུང་མི་རུང་བའི༌སྐོར།

1 བདག་གི་སྤུན་ཟླ༌རྣམས། ཁྱོད་རྣམས་ཀྱིས་བདག་ཅག་གི་གཟི་བརྗིད་ཆེ་བའི་གཙོ་བོ་ཡེ་ཤུ་མཱ་ཤི་ཀ་ལ་དད་པ་བྱེད་པས་མི་གཞན་ལ་ཕྱོགས་རིས་འཛིན་མི་རུང་ངོ༌།། 2 གལ༌ཏེ། གསེར་གྱི་མཛུབ་དཀྲིས་དང་གོས་ཆེན་གྱོན་པའི་མི་ཞིག་ཁྱོད་ཅག་གི་ཚོགས་རའི་ནང་དུ་ཡོང༌བ་དང༌། གོས་ཧྲུལ་གྱོན་པའི་དབུལ་པོ་ཞིག་ཀྱང་ཡོང་བ་ཡིན༌ན། 3 ཁྱོད་ཅག་གིས་གོས་ཆེན་གྱོན་མཁན་ལ་བརྩི་མཐོང་བྱས༌ཏེ། ཁྱེད་རང་གྲལ་མགོ་ནས་བཞུགས་རོགས་མཛོད་ཅེས་སྨྲ་བ༌དང༌། དབུལ་པོ་དེ་ལ་ཁྱོད་རང་གནས་དེར་ལངས་ནས་སྡོད་ཅིག་ཅེས་སྨྲ་བའམ། ཡང་ན་བདག་གི་ཞབས་སྟེགས་ཀྱི་གམ་དུ་སྡོད་ཅིག་ཅེས་སྨྲ་བར་འགྱུར། 4 དེ་ནི་ཁྱོད་ཅག་གིས་མི་ལ་ཕྱོགས་རིས་བཟུང་ཞིང༌། ངན་སེམས་བཅངས་ནས་མི་ལ་ཁ་ཚོན་གཅོད་མཁན་དུ་གྱུར་པ་མ་ཡིན༌ནམ། 5 བདག་གི་སྙིང་ནས་བརྩེ་བའི་སྤུན་ཟླ༌རྣམས། ཁྱོད་ཅག་གིས་ཉོན༌དང༌། དཀོན་མཆོག་གིས་འཇིག་རྟེན་གྱི་དབུལ་པོ་རྣམས་བདམས་ཏེ་དད་པའི་ཕྱོགས་ནས་ཕྱུག་པོར་མཛད་པར་མ༌ཟད། ཁོང་ཉིད་གཅེས་པར་འཛིན་མཁན་རྣམས་ཁོང་གིས་ཞལ་བཞེས་གནང་བའི་རྒྱལ་སྲིད་འཛིན་མཁན་དུ་བདམས་པ་མ་ཡིན༌ནམ། 6 འོན༌ཀྱང༌། ཁྱོད་ཅག་གིས་དབུལ་པོ་རྣམས་ལ་མཐོང་ཆུང་བྱས་ཤིང་། ཕྱུག་པོ་རྣམས་ཀྱིས་ཁྱོད་ཅག་ལ་གཉའ་གནོན་བྱས་ནས་ཁྲིམས་རར་འདྲུད་པ་མ་ཡིན༌ནམ། 7 ཕྱུག་པོ་རྣམས་ཀྱིས་ཁྱོད་ཅག་ལ་ཐོགས་པའི་དམ་པའི་མཚན་ལ་སྐུར་བ་བཏབ་པ་མ་ཡིན༌ནམ།

8 གསུང་རབ་ཀྱི་མདོ་ལས་ཇི་སྐད༌དུ། ཁྱོད་ཀྱིས་ཁྱིམ་མཚེས་ལ་རང་དང་འདྲ་བར་གཅེས་ཤིག་ཅེས་གསུངས་ཤིང་། གལ༌ཏེ། ཁྱོད་ཅག་གིས་དངོས་གནས་བླ་ན་མེད་པའི་བཀའ་ཁྲིམས་དེ་བཞིན་དུ་བྱེད༌ན། ཁྱོད་རྣམས་ཀྱིས་ལེགས་པོར་བྱས་པ་ཡིན་ནོ།། 9 འོན༌ཀྱང༌། ཁྱོད་ཅག་གིས་མི་ལ་ཕྱོགས་རིས་བཟུང་ན་དེ་ནི་སྡིག་པ་བྱས་པ་ཡིན༌ཏེ། བཀའ་ཁྲིམས་ལྟར་ཁྱོད་ཅག་ནི་བཀའ་ཁྲིམས་དང་འགལ་མཁན་དུ་བརྩིས༌སོ།། 10 ཅིའི་ཕྱིར་ཞེ་ན། སུ་ཞིག་གིས་བཀའ་ཁྲིམས་ཐམས་ཅད་བསྲུངས༌ནའང༌། དེ་ལས་གཅིག་དང་འགལ༌ན། དེ་ནི་བཀའ་ཁྲིམས་ཐམས་ཅད་ལ་འགལ་བའི་ཕྱིར༌རོ།། 11 མ་གཞི་ལོག་གཡེམ་མ་བྱེད་ཅེས་གསུང་མཁན་གྱིས་མི་མ་གསོད་ཅེས་ཀྱང་གསུངས་པ་ཡིན། ཁྱོད་ཀྱིས་ལོག་གཡེམ་མི་བྱེད་ནའང་མི་གསོད་པ་ཡིན༌ན། ཁྱོད་ནི་བཀའ་ཁྲིམས་དང་འགལ་བ་ཡིན༌ནོ།།

12 མི་ལ་རང་དབང་འཐོབ་པར་བྱེད་པའི་བཀའ་ཁྲིམས་ཀྱིས་ཁྱོད་ཅག་ལ་ལེགས་ཉེས་ཀྱི་ཁྲིམས་ཐག་གཅོད༌ངེས་པས། ཁྱོད་རྣམས་ཀྱིས་ཀྱང་རང་གི་སྨྲ་བརྗོད་དང་སྤྱོད་ལམ་ནི་བཀའ་ཁྲིམས་དེ་བཞིན་དུ་བྱ་འོས་སོ།། 13 རྒྱུ་མཚན་ནི་མི་གཞན་ལ་སྙིང་རྗེ་མི་བྱེད་མཁན་ལ་སྙིང་རྗེ་མེད་པའི་ཁྲིམས་ཆད་ཕོག་པར་འགྱུར་བའི་ཕྱིར༌ཡིན། ཐུགས་རྗེ་ནི་ཉེས་ཆད་ལས་རྣམ་པར་རྒྱལ་བ་ཡིན༌ནོ།།

དད་པ་དང་བྱ་སྤྱོད་ཀྱི༌སྐོར།

14 བདག་གི་སྤུན་ཟླ༌རྣམས། མི་ཞིག་གིས་རང་ཉིད་ལ་དད་པ་ཡོད་ཅེས་སྨྲས༌ཀྱང༌། དེ་དང་མཐུན་པའི་སྤྱོད་བཟང་མེད༌ན། དེ་ལ་ཕན་ཐོགས་ཅི་ཡོད༌དམ། དད་པ་དེ་ལྟ་བུས་ཁོ་རང་སྐྱོབ་ནུས༌སམ། 15 གལ༌ཏེ། སྤུན་ཟླའམ་ལྕམ་སྲིང་ཞིག་ལ་གྱོན་གོས་མེད་ལ་ཉིན་རེ་བཞིན་ཁ་ཟས་ཀྱང་མེད༌ན། 16 ཁྱོད་རྣམས་ལས་གཅིག་གིས་དེ་ལ་འདི༌ལྟར། བདེ་བའི་ངང་ཕྱིར་སོང་དང༌། ཁྱོད་རང་གི་ལུས་རྒྱབ་དྲོ་ཞིང་ལྟོ་བ་འགྲང་བར་སྨོན་ཞེས་སྨྲས༌ནའང༌། མི་དེའི་ལུས་ལ་གང་ཞིག་མཁོ་བ་མ་སྦྱིན༌ཚེ། དེ་ལ་ཕན་ཐོགས་ཅི་ཡོད༌དམ། 17 དེ་བཞིན་དུ་སྤྱོད་བཟང་མེད་པའི་དད་པ་ནི་འཆི་བ་ཡིན་ནོ།།

18 མི་གཞན་ཞིག་ན༌རེ། ཁྱོད་ལ་དད་པ་ཡོད་ལ། བདག་ལ་སྤྱོད་བཟང་ཡོད། ཁྱོད་ཀྱིས་བདག་ལ་སྤྱོད་བཟང་མེད་པའི་དད་པ་སྟོན༌དང༌། བདག་གིས་རང་གི་སྤྱོད་བཟང་བརྒྱུད་ནས་རང་གི་དད་པ་ཁྱོད་ལ་སྟོན་པར༌བྱའོ་ཞེས་སྨྲ་ངེས་སོ།། 19 ཁྱོད་ཀྱིས་དཀོན་མཆོག་གཅིག་རང་ཡིན་པ་ལ་དད་པ་བྱེད་པས། ཁྱོད་ཀྱི་དད་པ་དེ་ནི་ལེགས༌པོ་མ་ཡིན་ནམ། གདོན་འདྲེ་དག་གིས་ཀྱང་དཀོན་མཆོག་ལ་ཡིད་ཆེས༌བྱེད་ཀྱང༌། ཁོང་ལ་འཇིགས་ཤིང་སྐྲག་སྟེ་འདར་བ་ཡིན་ནོ།། 20 བླུན་པོ་ཁྱོད་ཀྱིས་སྤྱོད་བཟང་མེད་པའི་དད་པ་ནི་འཆི་བ་ཡིན་པ་ཤེས་འདོད༌དམ། 21 བདག་ཅག་གི་མེས་པོ་ཨབ་ར་ཧམ་གྱིས་རང་གི་བུ་ཨི་སཱག་མཆོད་ཁྲིའི་སྟེང་དུ་མཆོད་པར་ཕུལ་ཞིང༌། སྤྱོད་བཟང་དེ་ལ་བརྟེན་ནས་ཁོང་ནི་མི་རྣམ་དག་ཏུ་བརྩིས་པ་མ་ཡིན༌ནམ། 22 དད་པ་དང་སྤྱོད་བཟང་གཉིས་མཉམ་དུ་གནས་པར་མ༌ཟད། ཁོང་གི་དད་པ་ནི་སྤྱོད་བཟང་ལ་བརྟེན་ནས་ཆ་ཡོངས་སུ་རྫོགས་ཡོད་པ་རྟོགས་ནུས་སོ།། 23 གསུང་རབ་ཀྱི་མདོ་ལས་ཇི་སྐད༌དུ། ཨབ་ར་ཧམ་གྱིས་དཀོན་མཆོག་ལ་དད་པ་བྱས་པ་དང་དཀོན་མཆོག་གིས་ཀྱང་ཁོང་ནི་མི་རྣམ་དག་ཏུ་བརྩིས་པ་ཡིན་ཞེས་གསུངས་པ་བཞིན་དུ་གྲུབ་པ༌དང༌། ཨབ་ར་ཧམ་ནི་དཀོན་མཆོག་གི་མཛའ་གྲོགས་སུ་འབོད་པར་གྱུར་ཏོ།། 24 དེའི༌ཕྱིར། མི་ཞིག་རྣམ་དག་ཏུ་བརྩི་བ་ནི་དད་པ་འབའ་ཞིག་ལ་བརྟེན་པ་མ་ཡིན་པར་སྤྱོད་བཟང་ལའང་རག་ལས་པ་རྟོགས་ནུས་སོ།། 25 དེ་བཞིན༌དུ། སྨད་འཚོང་མ་རཱ་ཧབ་ཀྱིས་བང་ཆེན་རྣམས་ལ་སྣེ་ལེན་བྱས༌ཤིང༌། ཡང་བང་ཆེན་རྣམས་ལམ་གཞན་བརྒྱུད་ནས་ཕྱིར་བཏང་བས། སྤྱོད་བཟང་ལ་བརྟེན་ནས་ཁོ་མོ་ནི་མི་རྣམ་དག་ཏུ་བརྩིས་པ་མ་ཡིན༌ནམ། 26 དེའི༌ཕྱིར། ལུས་པོ་ནི་རྣམ་ཤེས་དང་ཁ་བྲལ་ན་བེམ་པོ་ཡིན་པ༌བཞིན། དད་པའང་སྤྱོད་བཟང་དང་ཁ་བྲལ་ན་འཆི་བ་ཡིན༌ནོ།།

ལེའུ་གསུམ༌པ།

སྨྲ་ལྕེ་འདུལ་བའི༌སྐོར།

1 བདག་གི་སྤུན་ཟླ༌རྣམས། ངེད་ཅག་ལ་མི་གཞན་ལས་ལེགས་ཉེས་ཀྱི་ཁྲིམས་ཐག་ལྷག་པར་ནན་མོ་གཅོད་ངེས༌པས། ཁྱོད་རྣམས་ལས་མི་མང་པོ་ཞིག་སློབ་དཔོན་བྱེད་པར་མི༌བྱའོ།། 2 མ་གཞི་བདག་ཅག་ལ་ལས་སྣ་ཚོགས་ཀྱི་ཆ་ནས་ནོར་འཁྲུལ་ཡོད་པ་ཡིན། གལ༌ཏེ། སུ་ཞིག་ལ་སྨྲ་བརྗོད་ཀྱི་ཆ་ནས་ནོར་འཁྲུལ་མེད༌ན། མི་དེ་ནི་ཕུལ་དུ་བྱུང་ཞིང་རང་ལུས་ཧྲིལ་པོའང་གཅུན་ནུས་སོ།། 3 བདག་ཅག་གིས་རྟ་རྒོད་འདུལ་བའི་ཆེད་དུ་རྟའི་ཁ་ནང་དུ་ལྕགས་བཞག་པ་ན་དེའི་ལུས་ཧྲིལ་པོར་ཁ་ལོ་བསྒྱུར་ནུས༌པ་ཡིན། 4 ལྟོས༌དང༌། གྲུ་གཟིངས་ནི་ཤིན་ཏུ་ཆེ་ཞིང་རླུང་ཆེན་དྲག་པོས་དེད༌ཀྱང༌། དེད་དཔོན་གྱིས་གྲུ་སྐྱ་ཆུང་ངུར་བརྟེན་ནས་གང་དུ་སྐྱོད་འདོད་པ་བཞིན་གྲུ་གཟིངས་ལ་ཁ་ལོ་བསྒྱུར་ནུས་སོ།། 5 དེ་བཞིན༌དུ། ལྕེ་ནི་ལུས་ཀྱི་ཆ་ཤས་ཆུང་ངུ་ཞིག་ཡིན༌ཡང༌། ལྕེ་ཡིས་ཁ་ཕོ་ཆེན་པོ་སྨྲ་བར་བྱེད། ལྟོས༌དང༌། མེ་ལྕེ་ཆུང་ངུ་ཞིག་གིས་ནགས་ཚལ་ཆེན་པོ་བསྲེག་ནུས་པ་ཡིན། 6 ལྕེ་ནི་མེ་ཡིན༌ཏེ། སྡིག་པས་ཁེངས་པའི་འཇིག་རྟེན་ཞིག་ཀྱང་ཡིན༌ལ། བདག་ཅག་གི་ལུས་ཀྱི་ཆ་ཤས་གཞན་དག་ཁྲོད་ནས་མིའི་ལུས་ཧྲིལ་པོ་མི་གཙང་བར་བྱེད༌ཅིང༌། བདེ་སྐྱིད་ཀྱི་འཚོ་བ་ཡོངས་སུ་བསྲེགས་པར་མ༌ཟད། དམྱལ་བའི་གནས་ལས་ཀྱང་བསྲེག་པར་འགྱུར༌རོ།། 7 རི་དྭགས༌དང༌། འདབ༌ཆགས། ལྟོ་འགྲོའི༌རིགས། རྒྱ་མཚོའི་སྲོག་ལྡན་ཐམས་ཅད་མི་ཡིས་འདུལ་ནུས་ཤིང་བཏུལ་བའང་ཡིན༌མོད། 8 འོན་ཀྱང་སྨྲ་ལྕེ་འདུལ་ཐུབ་མཁན་གཅིག་ཀྱང་མེད༌ལ། དེ་ནི་རྒྱུན་ཆད་མེད་པར་འབྱུང་བའི་ནག་ཉེས༌དང༌། འཆི་ལམ་དུ་གཏོད་བྱེད་དུག་གི་རླངས་པས་ཁྱབ་པ་ཞིག༌ཡིན། 9 བདག་ཅག་གིས་ལྕེ་ལ་བརྟེན་ནས་གཙོ་བོ་དང་ཡབ་ལ་བསྟོད་བསྔགས་བརྗོད༌ཅིང༌། ཡང་ལྕེ་ལ་བརྟེན་ནས་དཀོན་མཆོག་གི་སྣང་བརྙན་བཞིན་དུ་བཟོས་པའི་མི་རྣམས་ལ་སྡིགས་དམོད་བྱེད། 10 ཁ་གཅིག་ལས་བསྔགས་བརྗོད་དང་སྡིགས་དམོད་གཉིས་ཀ་འོང་བ་ཡིན། བདག་གི་སྤུན་ཟླ༌རྣམས། དོན་འདི་ནི་མི་འོས་སོ།། 11 ཆུ་མིག་གཅིག་ལས་ཆུ་མངར་མོ་དང་ཁ་ཏིག་གཉིས་ཀ་འབྱུང་སྲིད༌དམ། 12 བདག་གི་སྤུན་ཟླ༌རྣམས། བསེ་ཡབ་ཤིང་ལས་སྐྱུ་རུ་རའི་ཤིང་ཏོག་འབྱུང་སྲིད༌དམ། རྒུན་འབྲུམ་ཤིང་ལས་བསེ་ཡབ་ཀྱི་ཤིང་ཏོག་འབྱུང་སྲིད༌དམ། ཚྭ་ཆུ་ལས་ཆུ་མངར་མོ་འབྱུང་སྲིད་དམ་ཞེ་ན་མི་སྲིད་དོ།།

དཀོན་མཆོག་གི་མཁྱེན་རབ༌སྐོར།

13 ཁྱོད་ཅག་གི་ཁྲོད་དུ་སུ་ཞིག་མི་ཤེས་རབ་ཅན་དང་ཐོས་རྒྱ་ཅན་ཡིན༌ན། མི་དེས་སྤྱོད་ལམ་བཟང་པོའི་སྒོ་ནས་རང་གི་ལས་དེ་རྣམས་ཤེས་རབ་དང་ཞི་ཞིང་དུལ་བའི་ངང་སྟོན་པར་བྱ་དགོས་སོ།། 14 ཁྱོད་རྣམས་ཀྱི་སེམས་སུ་ཕྲག་དོག་ཁ་ཏིག་ཅན་དང་སྒེར་སེམས་ཡོད༌ན། རང་བསྟོད་མི་བྱེད༌ཅིང་། བདེན་པ་ཉིད་ལ་རྫུན་ཡང་སྨྲ་བར་མི༌བྱའོ།། 15 ཤེས་རབ་དེ་ལྟ་བུ་ནི་སྟེང་ནས་བྱུང་བ་མ་ཡིན༌པར། དེ་ནི་འཇིག་རྟེན༌དང༌། ཤ་ཁྲག གདོན་འདྲེ་བཅས་ཀྱི་རིགས་སུ་གཏོགས། 16 གནས་གང་དུ་ཕྲག་དོག་དང་སྒེར་སེམས་ཡོད༌ན། གནས་དེ་རུ་ཟིང་འཁྲུག་དང་ལས་ངན་པ་སྣ་ཚོགས་ཡོད་པ་ཡིན༌ནོ།།

17 འོན༌ཀྱང༌། སྟེང་ནས་བྱུང་བའི་ཤེས་རབ་ནི་ཐོག་མར་ཡང་དག་པ་དང་ཕྱི་མར་ཞི་ཞིང་དུལ་བ། དེ་ནས་གཤིས་རྒྱུད་འཇམ༌པ། གནས་ལུགས་བརྩི་བ། སྙིང་རྗེ་དང་འབྲས་བུ་བཟང་པོས་ཁེངས་ཡོད་པ། ཕྱོགས་རིས་མེད༌པ། ཚུལ་འཆོས་མེད་པ་བཅས་ཡིན་ནོ།། 18 གཞན་ཡང༌། དྲང་བདེན་གྱི་འབྲས་བུ་ནི་འདུམ་སྒྲིག་པ་རྣམས་ཀྱིས་ཞི་བདེའི་ངང་ནས་འདེབས༌པའོ།།

ལེའུ་བཞི༌པ།

དཀོན་མཆོག་ལ་བསྟུན་པར་བསྐུལ་བ།

1 ཁྱོད་ཅག་ཁྲོད་ཀྱི་འཁོན་འཛིང་དང་འཁྲུག་རྩོད་ནི་གང་ནས་བྱུང༌ངམ། དེ་ནི་ཁྱོད་རྣམས་ཀྱི་རྒྱུད་དུ་ཡོད་པའི་འཁྲུག་རྩོད་ཀྱི་འདོད་ཆགས་ལས་བྱུང་བ་མ་ཡིན༌ནམ། 2 ཁྱོད་ཅག་འདོད་རྔམ་ཆེ་ཡང་ཅི་ཡང་མ་ཐོབ༌པས། ཁྱོད་རྣམས་ཀྱིས་མི་གསོད་པ་ཡིན། ཁྱོད་རྣམས་ཀྱིས་བརྣབ་སེམས་བྱེད་ཀྱང་ཅི་ཡང་མ་ཐོབ་པས། འཁྲུག་རྩོད་དང་འཁོན་འཛིང་བྱེད་པ་ཡིན། ཁྱོད་ཅག་གིས་དཀོན་མཆོག་ལ་ཞུ་བ་མི་བྱེད་པས་ཁྱོད་རྣམས་ལ་ཅི་ཡང་མ་ཐོབ། 3 ཁྱོད་ཅག་གིས་རང་རང་གི་འདོད་པ་ལྟར་ཆུད་ཟོས་སུ་གཏོང་བའི་ཕྱིར། ཀུན་སློང་ངན་པས་དཀོན་མཆོག་ལ་ཞུ་བ་ཞུས་ཀྱང་ཅི་ཡང་མ་ཐོབ༌བོ།།

4 ཀྱེ། ལོག་གཡེམ་པ༌རྣམས། འཇིག་རྟེན་གྲོགས་སུ་གྱུར་པ་ནི་དཀོན་མཆོག་གི་དགྲ་རུ་ལངས་པ་མི་ཤེས༌སམ། དེའི་ཕྱིར། སུ་ཞིག་འཇིག་རྟེན་གྱི་གྲོགས་སུ་འགྱུར་འདོད་ན་དེ་ནི་དཀོན་མཆོག་གི་དགྲ་རུ་ལངས་པ་ཡིན་ནོ།། 5 གསུང་རབ་ཀྱི་མདོ་ལས་ཇི་སྐད་དུ། དཀོན་མཆོག་ནི་བདག་ཅག་གི་རྒྱུད་དུ་བཞུགས་པར་མཛད༌པའི་ཐུགས་ཉིད་ལ་ཤིན་ཏུ་དུངས་ཞིང་ཕྲག་དོག་སྐྱེས་པའི་ཚད་དུ་སླེབས་པ་ཡིན་ཞེས་གསུངས་པ་དེ་ནི་ཁྱོད་རྣམས་ཀྱིས་དོན་མེད་པར་འདོད༌དམ། 6 འོན༌ཀྱང༌། དཀོན་མཆོག་གིས་བདག་ཅག་ལ་དེ་ལས་ལྷག་པའི་ཐུགས་རྗེ་ཆེན་པོ་གནང༌བས། ཇི་སྐད༌དུ། དཀོན་མཆོག་ཉིད་ཀྱིས་ང་རྒྱལ་ཅན་ལ༌རྒོལ།། ཁེངས་སྐྱུང་མི་ལ་ཁོང་གིས་ཐུགས་རྗེ༌གནང༌། །ཞེས་གསུངས༌པའོ།།

7 དེའི༌ཕྱིར། ཁྱོད་ཅག་གིས་དཀོན་མཆོག་ལ་བསྟུན་དགོས་སོ།། བདུད་ལ་རྒོལ་བར་གྱིས༌དང༌། བདུད་ནི་ཁྱོད་ཅག་དང་བྲལ་ནས་འབྲོ་བར༌ངེས། 8 ཁྱོད་རྣམས་དཀོན་མཆོག་དང་ཉེ་བར་གཅོར་ཅིག ཁོང་ཡང་ཁྱོད་རྣམས་དང་ཉེ་བར་གཅར་ངེས་ཡིན། སྡིག་ཅན་ཁྱོད་ཅག་གིས་རང་གི་ལག་པ་གཙང་མར་ཁྲུས༌དང༌། བློ་གཉིས་འགལ་ཅན་ཁྱོད་རྣམས་ཀྱིས་རང་གི་སེམས་གཙང་མར་ཁྲུས༌ཤིག 9 ཁྱོད་རྣམས་ཀྱིས་ཡིད་སྐྱོ་བ་དང་མྱ་ངན་བྱས་ནས་ངུ་བར༌གྱིས་ཤིག རང་གི་དགོད་སྒྲ་ནི་སྡུག་བསྔལ༌དང༌དགའ་སྤྲོ་ནི་སྐྱོ་གདུང་དུ་སྒྱུར༌ཅིག 10 ཁྱོད་ཅག་གིས་གཙོ་བོའི་སྤྱན་སྔར་དམན་སེམས་བཅང་དགོས་པ་དང་། ཁོང་གིས་ཀྱང་ཁྱོད་རྣམས་མཐོན་པོར་བསྒྲེང་ངེས་སོ།།

11 སྤུན་ཟླ༌རྣམས། ཁྱོད་ཅག་གིས་ཕན་ཚུན་ལ་ཚིག་ངན་སྨྲ་བར་མི༌བྱའོ།། སུ་ཞིག་གིས་སྤུན་ཟླ་ལ་ཚིག་ངན་སྨྲ་ཞིང་ཁ་ཚོན་གཅོད་ན། དེ་ནི་བཀའ་ཁྲིམས་ལ་ཚིག་ངན་སྨྲས་ཤིང་ཁ་ཚོན་བཅད་པ་ཡིན། སུ་ཞིག་གིས་བཀའ་ཁྲིམས་ལ་ཁ་ཚོན་བཅད༌ན། དེ་ནི་བཀའ་ཁྲིམས་སྲུང་མཁན་མ་ཡིན་པར། བཀའ་ཁྲིམས་ཀྱི་ཁྲིམས་དཔོན་ཡིན་ཏེ། 12 མ་གཞི་བཀའ་ཁྲིམས་གནང་མཁན་དང་ཁྲིམས་དཔོན་ཆེན་པོ་གཅིག་ཁོ་ན་སྟེ། ཁོང་ནི་འཇིག་རྟེན་གྱི་མི་རྣམས་སྐྱོབ་ནུས་ཤིང་འཇོམས་ཡང་ནུས་པ་དེ་ཉིད་ལགས་སོ།། འོན༌ཀྱང༌ཁྱོད་ཀྱིས་རང་གི་ཁྱིམ་མཚེས་ལ་ཁ་ཚོན་གཅོད་པས་ཁྱོད་ནི་སུ་ཞིག་ཡིན་འདོད༌དམ།

ཁ་ཕོ་བྱེད་མི་རུང་བའི༌སྐོར།

13 ཉོན༌དང༌། ཁྱོད་ཅག་ལས་མི་འགའ་ཞིག་ན༌རེ། དེ་རིང་ངམ་སང་ཉིན་ངེད་ཅག་གྲོང་ཁྱེར་ག་གེ་མོ་ཞིག་ལ་སོང་ནས་ལོ་གཅིག་རིང་བསྡད༌དེ། ཚོང་ལས་བྱས་ནས་ཁེ་སྤོགས་ལེན་པར་བྱའོ་ཞེས༌སྨྲ་བ་ཡིན། 14 དོན་དམ་དུ་སང་ཉིན་དོན་ཅི་ཞིག་འབྱུང་བ་ནི་ཁྱོད་ཅག་གིས་མི་ཤེས། ཁྱོད་ཅག་གི་ཚེ་སྲོག་ནི་ཅི་ཞིག་ཡིན༌ནམ། མ་གཞི་ཁྱོད་ཅག་ནི་སྨུག་པ་ལྟ་བུ་ཡིན་པས་ཡུད་ཙམ་གྱིས་ཡལ་བར་འགྱུར། 15 དེ་ལས་ལྡོག་སྟེ། ཁྱོད་ཅག་གིས་གཙོ་བོ་ཐུགས་མཉེས་ན། བདག་ཅག་གསོན་པོར་གནས༌ཤིང༌། བདག་ཅག་གིས་དོན་འདི་དང་འདི་ཟེར་བ་ཞིག་བསྒྲུབ་ནུས་པ་ཡིན་ཞེས་སྨྲས་ན་ལེགས་སོ།། 16 འོན༌ཀྱང༌། ད་ལྟ་ཁྱོད་རྣམས་ཀྱིས་ང་རྒྱལ་བཅངས་ནས་ཁ་ཕོ་བྱེད་པས། དེ་ལྟར་ཁ་ཕོ་བྱེད་པ་ཐམས་ཅད་ནི་ངན་པ་ཡིན། 17 དེ་བས་སུ་ཞིག་གིས་ལས་བཟང་པོ་བསྒྲུབ་དགོས་པ་ཤེས་བཞིན་དུ་དེ་ལྟར་མི་བྱེད༌ན། མི་དེས་སྡིག་པ་བྱས་པའོ།།

ལེའུ་ལྔ༌པ།

ཕྱུག་པོ་མནར་གཅོད་གཏོང་མཁན་རྣམས་ལ་ཉེན་བརྡ་གཏོང༌བ།

1 ཀྱེ། ཁྱོད་ཅག་ཕྱུག་པོ་རྣམས་ཀྱིས་ཉོན༌ཅིག ཁྱོད་ཅག་ལ་སྡུག་བསྔལ་འབྱུང་ངེས་པའི༌ཕྱིར། ཁྱོད་རྣམས་ངུས་ཤིང་ངུ་འབོད་བྱེད་པར༌གྱིས། 2 ཁྱོད་ཅག་གི་རྒྱུ་ནོར་ཟད་ཅིང་གྱོན་གོས་འབུ་ཡིས་ཟོས་སོ།། 3 ཁྱོད་ཅག་གི་གསེར་དངུལ་བཙའ་ཡིས་ཟོས༌ཤིང༌། བཙའ་ཡིས་ཁྱོད་ཅག་གི་ཉེས་སྐྱོན་ལ་དཔང་པོ་བྱེད་པ༌དང༌། མེ་ཡིས་བསྲེགས་པ་བཞིན་ཁྱོད་ཅག་གི་ལུས་པོ་ནི་བཟའ་བར་འགྱུར། ཁྱོད་ཅག་གིས་མཐའ་མའི་ཉིན་མོ་དག་ལ་ཡང་ནོར་རྫས་བསགས་པ་ཡིན་ནོ།། 4 ལྟོས༌དང༌། གླ་བ་རྣམས་ཀྱིས་ཁྱོད་ཅག་ལ་ཞིང་བྲེགས་ནའང་གླ་ཆ༌ཆད་པས། གླ་ཆ་ཡིས་འབོད་སྐད་སྒྲོག༌ཅིང༌། ཞིང་འབྲེག་མཁན་རྣམས་ཀྱི་ངུ་འབོད་ནི་སྔར་ནས་དཔུང་ཚོགས་ཀུན་གྱི་གཙོ་བོའི་སྙན་ལམ་དུ་སླེབས་པ་ཡིན། 5 ཁྱོད་རྣམས་ཀྱིས་འཇིག་རྟེན་དུ་འདོད་ཡོན་ལོངས་སུ་སྤྱད་དེ་བདེ་བའི་འཚོ་བ་རོལ་བའོ།། འོན༌ཀྱང༌། ཁྱོད་རྣམས་ཀྱིས་ཉེས་ཆད་གཅོད་པའི་ཉིན་མོའི་ཆེད༌དུ། རང་གིས་རང་ཉིད་ངན་ལང་དུ་གཏོང༌བ་ཡིན། 6 ཁྱོད་ཅག་གིས་མི་གཞུང་དྲང་ལ་ཉེས་པ་བཙུགས་ནས་བསད་ཀྱང་དེས་ཁྱོད་རྣམས་ལ་ངོ་རྒོལ་མ་བྱས་སོ།།

སྡུག་བསྔལ་ཁྲོད་བཟོད་བསྲན་བྱེད་དགོས་པར་བསྐུལ༌བ།

7 སྤུན་ཟླ༌རྣམས། དེ་ལྟར་ཡིན་པས། ཁྱོད་ཅག་གིས་གཙོ་བོ་ཕེབས་ཡོང་བའི་བར་དུ་བཟོད་བསྲན་བྱེད་པར་གྱིས། ཞིང་པས་ཇི་ལྟར་ས་ཞིང་ནས་རྨད་དུ་བྱུང་བའི་འབྲས་བུ་འཐོབ་པའི་ཆེད༌དུ། སྟོན་ཆར་དཔྱིད་ཆར་འབབ་པར་བཟོད་བསྲན་གྱིས་སྒུག་པར་ལྟོས༌དང༌། 8 གཙོ་བོ་ཕེབས་ཡོང་བའི་དུས་དེ་ཉེ་བར་སླེབས༌པས། ཁྱོད་རྣམས་ཀྱིས་ཀྱང་ངང་རྒྱུད་རིང་ཞིང་ཡིད་སེམས་བརྟན་པོས་སྒུག་པར་བྱའོ།། 9 སྤུན་ཟླ༌རྣམས། ཁྱོད་ཅག་ལ་ཉེས་ཆད་མི་འཕོག་པའི༌ཕྱིར། ཁྱོད་རྣམས་ཀྱིས་ཕན་ཚུན་ལ་འཁང་ར་མ་བྱེད༌ཅིག ལྟོས༌དང༌། ཁྲིམས་དཔོན་ཆེན་པོ་དེ་ཉིད་སྒོ་མདུན་དུ་བཞེངས་འདུག་པའོ།།

10 སྤུན་ཟླ༌རྣམས། སྔོན་ཆད་གཙོ་བོའི་མཚན་གྱི་སྒོ་ནས་བཀའ་གསུངས་པའི་ལུང་སྟོན་པ་རྣམས་ཀྱིས་སྡུག་བསྔལ་མྱོང་ཐུབ་པ་དང་བཟོད་བསྲན་བྱ་ནུས་པ་དེ་ཁྱོད་ཅག་གིས་མིག་དཔེ་རུ་འཛིན་པར་གྱིས། 11 བདག་ཅག་གིས་སྔོན་ཆད་བཟོད་བསྲན་བྱས་མྱོང་བ་དག་ནི་མི་བྱིན་རླབས་ཅན་དུ་བརྩིས༌པ་དང་། ཁྱོད་རྣམས་ཀྱིས་ཨེས་ཡོབ་ཀྱི་སྙིང་རུས་ནི་ཅི་ལྟ་བུ་ཞིག་ཡིན་པ་ཐོས་མྱོང༌ཞིང༌། གཙོ་བོས་ཁོ་རང་ལ་མཐའ་འབྲས་ཅི་གནང་བའང་ཤེས༌ཏེ། གཙོ་བོ་ནི་བྱམས་སྙིང་རྗེ་དང་ཐུགས་རྗེ་ཆེན་པོ་ཅན་ཡིན་པ་རྟོགས༌སོ།།

12 བདག་གི་སྤུན་ཟླ༌རྣམས། ཆེས་གལ་ཆེ་བ་ནི་མནའ་བསྐྱལ་མི་རུང་བ་དེ་ཡིན་ནོ།། ནམ་མཁའི་ཞིང་ཁམས་དཔང་དུ་བཙུགས་ནས་མནའ་བསྐྱལ་མི་རུང༌ལ། ས་གཞི་དཔང་དུ་བཙུགས་ནས་ཀྱང་མནའ་བསྐྱལ་མི་རུང་། ཅིས་ཀྱང་མནའ་བསྐྱལ་མི་རུང༌། ཁྱོད་ཅག་ཉེས་ཆད་འོག་ཏུ་མི་ལྷུང་བའི༌ཕྱིར། ཁྱོད་རྣམས་ཀྱིས་ཕན་ཚུན་ལ་གཏམ་སྨྲ་བའི་ཚེ། ཡིན་ན་ཡིན་དང༌། མིན་ན་མིན་ཞེས་སྨྲ་བར་བྱའོ།།

དད་པའི་སྨོན༌ལམ།

13 ཁྱོད་རྣམས་ལས་སུ་ཞིག་གིས་སྡུག་བསྔལ་མྱོང་བ་ཡིན༌ན་དཀོན་མཆོག་ལ་གསོལ་བ་འདེབས་འོས་སོ།། སུ་ཞིག་ལ་དགའ་སྤྲོ་ཡོད༌ན་དཀོན་མཆོག་ལ་བསྟོད་དབྱངས་འབུལ་དགོས་སོ།། 14 ཁྱོད་རྣམས་ལས་སུ་ཞིག་ལ་ན་ཚ་བྱུང༌ན། ཆོས་ཚོགས་ཀྱི་རྒན་པོ་རྣམས་བོས༌ཏེ། ཁོང་རྣམས་ཀྱིས་གཙོ་བོའི་མཚན་གྱི་སྒོ་ནས་ནད་པ་དེ་ལ་སྣུམ་གྱིས་བྱུགས་ནས་གསོལ་བ་འདེབས་དགོས་ལ། 15 རྒན་པོ་རྣམས་ཀྱིས་དད་པའི་སྒོ་ནས་གསོལ་བ་བཏབ་སྟེ་ནད་པ་གསོ་བར་བྱེད༌ཅིང༌། གཙོ་བོས་ནད་པ་དེ་ཡར་བསླང་བར་མ༌ཟད། ནད་པ་དེས་སྡིག་པ་བྱས་ཡོད་ན་སྡིག་པའང་བསལ་ངེས༌སོ།། 16 དེ་བས་ཁྱོད་ཅག་གིས་རང་རང་གི་སྡིག་ཉེས་ཕན་ཚུན་ལ་ཁས་ལེན་ཞིང༌། ཕན་ཚུན་གྱི་ཆེད་དུ་དཀོན་མཆོག་ལ་གསོལ་བ་བཏབ་ན་ཁྱོད་རྣམས་སོས་པར༌འགྱུར། མི་གཞུང་དྲང་གི་སྨོན་ལམ་ལ་ཕན་ནུས་ཆེན་པོ་ལྡན༌ནོ།།

17 ཨེ་ལི་ཡཱ་ནི་བདག་ཅག་དང་རང་གཤིས་གཅིག་མཚུངས་ཡིན༌ལ། ཁོང་གིས་ཆར་བ་མི་འབབ་པའི་ཕྱིར། བློ་སེམས་རྩེ་གཅིག་གིས་གསོལ་བ་བཏབ་པ༌ན། ལོ་གསུམ་དང་ཕྱེད་ཀའི་རིང་ས་ལ་ཆར་བ་མ་བབས་སོ།། 18 ཡང་ཁོང་གིས་གསོལ་བ་བཏབ་པ༌ན། གནམ་ནས་ཆར་བ་བབས་ཤིང་ས་ནས་ལོ་ཏོག་སྐྱེས༌སོ།།

19 བདག་གི་སྤུན་ཟླ༌རྣམས། ཁྱོད་རྣམས་ལས་མི་ཞིག་བདེན་པ་ཉིད་དང་ཁ་བྲལ་བ༌དང༌། གཞན་ཞིག་གིས་མི་དེ་ཕྱིར་ཁྲིད་ཡོང་བ་ཡིན༌ན། 20 ཕྱིར་ཁྲིད་མཁན་གྱི་མི་དེས་མི་སྡིག་ཅན་ཞིག་ལོག་ལམ་ནས་ཕྱིར་ཁྲིད་ཡོང་བ༌དང༌། མི་དེ་འཆི་བ་ལས་བསྐྱབས་པར་མ༌ཟད། མི་དེའི་སྡིག་པ་མང་པོའང་བསལ་བའི་རྒྱུ་རུ་འགྱུར་བར་ཤེས་འོས་སོ།། །།

* ལེའུ་དང༌པོ།:1 འདིར་ཚོ་པ་བཅུ་གཉིས་ཞེས་པ་ནི་ཡ་ཧུ་དཱའི་མི་རིགས་ཀྱི་ཚོ་པ་བཅུ་གཉིས་ལ་གོ་དགོས།

པེ་ཏྲོ་དང་པོ།

1

2

3

4

5

༄༅། །པེ་ཏྲོའི་འཕྲིན་ཡིག་དང་པོ།

པེ་ཏྲོའི་འཕྲིན་ཡིག་དང་པོའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྐབས་དེར་འཕྲིན་ཡིག་འབྱོར་བའི་མི་རྣམས་ཀྱིས་དཀའ་སྡུག་དང་མནར་གཅོད་འདྲ་མིན་མྱངས་ཤིང་། སྔོན་ཆད་ལས་ཀྱང་བཟོད་དཀའ་བའི་སྡུག་བསྔལ་ཇེ་དྲག་ཏུ་འབྱུང་སྲིད་པའི་ཉེན་ཁར་ཐུག་ཡོད་པ་རེད། འཕྲིན་ཡིག་འདི་ནི་རོ་མཱའི་ཡུལ་ཕྱོགས་ཀུན་ཏུ་ཐོར་བའི་ཡེ་ཤུའི་ཆོས་ལུགས་ཀྱི་དད་ལྡན་པ་རྣམས་ལ་བྲིས་པ་ཞིག་ཡིན་ལ། འཕྲིན་ཡིག་འདི་འབྱོར་ཡུལ་རྣམས་ལ་བྱེས་སུ་སྡོད་པ་ཞེས་ཀྱང་འབོད།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཡི་གེར་འགོད་མཁན་གྱིས་རང་ཉིད་ནི་སྐུ་ཚབ་པ་པེ་ཏྲོ་ཡིན་པར་ངོས་བཟུང་ཡོད་ལ། འཕྲིན་ཡིག་གི་ནང་དོན་དང་དེའི་ཁྱད་ཆོས་ལས་ཀྱང་ཁོང་ནི་ཡི་གེར་འགོད་མཁན་ཡིན་པར་ར་སྤྲོད་བྱས་ཡོད་པ་རེད། དེར་མ་ཟད་འཕྲིན་ཡིག་འདི་ལས་འཕྲིན་བཟང་བཞི་པོ་དང་། མཛད་འཕྲིན་གྱི་ལོ་རྒྱུས་དང་དེའི་ཚིག་གི་བརྗོད་སྟངས། ལྷག་པར་པེ་ཏྲོའི་ཆོས་གསུངས་པའི་ཁྱད་ཆོས་བཅས་མངོན་པར་བསྟན་ཡོད། འཕྲིན་ཡིག་འདི་ནི་སྤྱི་ལོ་64ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

པེ་ཏྲོའི་འཕྲིན་ཡིག་དང་པོ་ལས་གཞུང་གི་ལྟ་བ་སྣ་ཚོགས་ཉུང་ཙམ་གླེང་ཡོད་ལ། ཡེ་ཤུའི་ཆོས་ལུགས་པའི་འཚོ་བ་དང་འགན་འཁྲིའི་སྐོར་མང་པོ་བརྗོད་ཡོད། འཕྲིན་ཡིག་འདི་ལ་ཁྱད་ཆོས་འགའ་རེ་ཡོད་དེ། སྤྱོད་ལམ་དམ་པ་དང་དཀའ་སྡུག་མྱོང་བ། བཙན་གནོན་ཐེབས་པ་དང་སྡུག་བསྔལ་འབྱུང་བ། གཟི་བརྗིད་དང་རེ་བ་ཆེན་པོ། ང་ཚོ་ནི་འཇིག་རྟེན་འདིའི་མགྲོན་པོ་ལྟ་བུ་ཡིན་པ། སྙིང་སྟོབས་ཆེར་བསྐྱེད་དགོས་པ་སོགས་དང་། དཀོན་མཆོག་གི་ཐུགས་རྗེ་ངོ་མ་ཡང་མཚོན་ཡོད་པ་རེད། དེར་མ་ཟད་འཕྲིན་ཡིག་འདི་ལས་སྤྱོད་ལམ་དམ་པ་བྱེད་དགོས་པར་རིམ་པ་བཞིན་དུ་སྐུལ་སློང་བྱས་པ་དང་། ལྷག་པར་དུས་ཀྱི་མཐའ་མ་ལ་རེ་བ་བཅངས་ནས་སྤྱོད་ལམ་དམ་པ་བསྲུང་དགོས་པར་བསྟན་ཡོད།

འཆར་ཟིན།

1. ཁམས་འདྲི། ༼1:1-2༽

2. དཀོན་མཆོག་གི་ཐུགས་རྗེ་དང་ཐར་པ་ལ་བསྟོད་བསྔགས་བརྗོད་པའི་སྐོར། ༼1:3-12༽

3. དམ་པ་ཡིན་དགོས་པའི་སྐོར། ༼1:13-5:11༽

4. འཕྲིན་ཡིག་འདི་འབྲི་བའི་དམིགས་ཡུལ། ༼5:12༽

5. མཇུག་མཐའི་འཚམས་ཞུ། ༼5:13-14༽

ལེའུ་དང༌པོ།

འཕྲིན་ཡིག་འབྱོར༌ཡུལ།

1 དེ་ཡང་པེ་ཏྲོ་ང་རང་ནི་ཡེ་ཤུ་མཱ་ཤི་ཀའི་སྐུ་ཚབ་པ་ཞིག་ཡིན་ཞིང་། འཕྲིན་ཡིག་འདི་ནི་ཕོན་ཐུ་དང༌། ག་ལད༌ཡཱ། ཀ་པ་ཏོ་ཡཱ། ཨེ་ཞི༌ཡཱ། པི་ཐིན་ཡཱ་ཡུལ་བཅས་ལ་ཐར་ཐོར་དུ་བྱེས་སུ་སྡོད་པ་རྣམས་ལ་སྤྲིངས་པའོ།། 2 ཁྱོད་ཅག་ནི་ཡེ་ཤུ་མཱ་ཤི་ཀའི་བཀའ་བརྩི་བ་དང་ཁོང་གི་སྐུ་ཁྲག་གཏོར་ཡུལ་ཡིན་པའི༌ཕྱིར། ཡབ་དཀོན་མཆོག་གིས་སྔ་མོ་ནས་མཁྱེན་པ་བཞིན་དུ་བདམས་ཤིང་། དམ་པའི་ཐུགས་ཉིད་བརྒྱུད་ནས་དམ་པར་མཛད་པའི་མི་རྣམས་ཡིན། ཁྱོད་ཅག་ལ་ཐུགས་རྗེ་དང་ཞི་བདེ་མང་དུ་གནང་བར༌སྨོན།

དཀོན་མཆོག་ལ་བསྟོད་བསྔགས་བརྗོད་པ།

3 བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཡབ་དཀོན་མཆོག་ལ་བསྟོད་བསྔགས་བརྗོད་པར༌བྱའོ།། ཁོང་གིས་རང་ཉིད་ཀྱི་ཐུགས་རྗེ་ཆེན་པོ་བཞིན། ཡེ་ཤུ་མཱ་ཤི་ཀ་སྐུ་གྲོངས་པ་ནས་སླར་གསོན་པར་མཛད་པ་བརྒྱུད་ནས། བདག་ཅག་ལ་རེ་བ་གསོན་པོ་ལྡན་པའི་ཆེད་དུ། བདག་ཅག་ཡང་བསྐྱར་སྐྱེས་པར་མཛད་དེ། 4 བདག་ཅག་ལ་འཇིག་པ་མེད་པ་དང་། ནག་ནོག་གི་དྲི་མས་མ་གོས༌པ། ཉམས་པར་མི་འགྱུར༌བ། ནམ་མཁའི་ཞིང་ཁམས་སུ་ཉར་ཚགས་བྱས་ཡོད་པ་བཅས་ཀྱི་བགོ་སྐལ་འཐོབ་པར་འགྱུར་བའི་ཕྱིར༌རོ།། 5 ཁྱོད་རྣམས་ལ་སྟ་གོན་མཛད་པ་དང་དུས་ཀྱི་མཐའ་མར་མངོན་པར་འགྱུར་བའི་ཐར་པ་དེ་འཐོབ་པའི་ཆེད་དུ། ད་ལྟ་ཁྱོད་ཅག་ནི་དད་པའི་སྒོ་ནས་དཀོན་མཆོག་གི་ནུས་མཐུས་སྲུང་བར་མཛད་དོ།། 6 དེའི༌ཕྱིར། ཁྱོད་ཅག་ལ་དགའ་སྤྲོ་ཆེན་པོ་ལྡན་ཡང་། ད་ལྟ་དཀའ་སྡུག་སྣ་ཚོགས་ཀྱི་ཁྲོད་དུ་གནས་སྐབས་སུ་ཡིད་གདུང་དགོས་པ་ཡིན། 7 ཁྱོད་རྣམས་ཀྱི་དད་པར་ཚོད་བརྟག་བྱེད་པ་དེ་ནི། མེས་བཙོ་སྦྱང་བྱས་ནའང་འཇིག་པར་འགྱུར་བའི་གསེར་ལས་ཀྱང་རིན་ཆེན་པོར་སྣང༌ཞིང༌། ཡེ་ཤུ་མཱ་ཤི་ཀ་མངོན་སུམ་དུ་ཕེབས་པའི་དུས་སུ། དད་པ་དེ་ལ་བསྔགས་བརྗོད་དང་། གཟི༌བརྗིད། བརྩི་མཐོང་བཅས་འཐོབ་པར་འགྱུར་བའི་ཕྱིར༌རོ།། 8 ཁྱོད་རྣམས་ཀྱིས་ཁོང་ཉིད་དངོས་སུ་མཐོང་མ་མྱོང་ཡང་གཅེས་སུ་འཛིན་པར་བྱེད། ད་ལྟ་ཁོང་ཉིད་མ་མཐོང་ཡང་ཁོང་ལ་དད་པ་བྱས་པའི་རྐྱེན་གྱིས། བརྗོད་ཀྱིས་མི་ལང་བ་དང་གཟི་བརྗིད་ལྡན་པའི་དགའ་སྤྲོ་ཆེན་པོ་ཡོད་པར་མ༌ཟད། 9 ཁྱོད་ཅག་གི་དད་པའི་འབྲས་བུ་སྟེ། རྣམ་ཤེས་ལ་ཐར་པ་འཐོབ་པར་འགྱུར་རོ།།

10 ཐར་པ་འདིའི་སྐོར་གླེང་བ་ཡིན་ན། སྔོན་ཆད་ཁྱོད་ཅག་ལ་ཐུགས་རྗེ་འཐོབ་པར་འགྱུར་ཞེས་གསུང་མཁན་ཏེ། ལུང་སྟོན་པ་རྣམས་ཀྱིས་སྔར་ནས་འཚོལ་རྟོག་དང་བརྟག་དཔྱད་ཞིབ་མོ་བྱས་མྱོང་ངོ་།། 11 དེ་ནི་ཁོ་རྣམས་ཀྱི་སེམས་ཁོང་དུ་ཡོད་པའི་སྐྱབས་མགོན་མཱ་ཤི་ཀའི་ཐུགས་ཉིད་ཀྱིས། སྐྱབས་མགོན་མཱ་ཤི་ཀས་སྡུག་བསྔལ་མྱང་བར་འགྱུར་བ་དང་ཕྱིས་སུ་གཟི་བརྗིད་འཐོབ་པར་འགྱུར་བར་སྔ་མོ་ནས་བདེན་དཔང་བྱས་ཏེ། དུས་ནམ་ཞིག་དང་དུས་ཅི་ལྟ་བུ་ཞིག་ཡིན་པ་ལ་བརྟག་དཔྱད་བྱས་པ་ཡིན། 12 ཡང་ཁོ་རྣམས་ལ་མངོན་པར་མཛད་པ༌བཞིན། ཁོ་རྣམས་ཀྱིས་རང་གི་དོན་དུ་མ་ཡིན་པར་ཁྱོད་རྣམས་ཀྱི་ཆེད་དུ་ཞབས་ཕྱི་བསྒྲུབས་ཤིང་། ནམ་མཁའི་ཞིང་ཁམས་ནས་མངགས་ཡོང་བའི་དམ་པའི་ཐུགས་ཉིད་ལ་བརྟེན༌ནས་ཁྱོད་རྣམས་ལ་འཕྲིན་བཟང་སྒྲོག་མཁན་རྣམས་ཀྱིས། ད་ལྟ་དོན་དེ་རྣམས་ཁྱོད་ཅག་ལ་བསྒྲགས་པ་དང༌། ཐ་ན་ཕོ་ཉ་རྣམས་ཀྱིས་ཀྱང་དོན་འདི་དག་ལ་ཞིབ་ཏུ་བརྟག་པར་དགོངས་སོ།།

དམ་པ་ཡིན་དགོས་པའི༌སྐོར།

13 དེའི༌ཕྱིར། ཁྱོད་ཅག་གིས་རང་གི་སེམས་གཅུན་ཞིང་རང་ཚོད་ཟིན་དགོས་པ༌དང༌། ཡེ་ཤུ་མཱ་ཤི་ཀ་མངོན་སུམ་དུ་ཕེབས་པའི་དུས༌སུ། ཁྱོད་རྣམས་ལ་གནང་ངེས་པའི་ཐུགས་རྗེ་ལ་བློ་སེམས་རྩེ་གཅིག་གིས་རེ་བ་གཟུང་དགོས་སོ།། 14 ཁྱོད་རྣམས་ནི་བཀའ་བརྩི་བའི་བུ་ཕྲུག་ཡིན་པ་བཞིན། སྔོན་ཆད་རྨོངས་པའི་དུས་ཀྱི་འདོད་ཆགས་བཞིན་དུ་མ་བྱེད༌ཅིག 15 དེ་ལས་ལྡོག་སྟེ་ཁྱོད་ཅག་ལ་ཞལ་འབོད་གནང་མཁན་ནི་དམ་པ་ཡིན་པ་བཞིན། ཁྱོད་རྣམས་ཀྱང་སྤྱོད་ལམ་ཀུན་ནས་དམ་པ་ཡིན་དགོས༌ཏེ། 16 གསུང་རབ་ཀྱི་མདོ་ལས་ཇི་སྐད༌དུ། བདག་ནི་དམ་པ་ཡིན་པའི༌ཕྱིར་ཁྱོད་རྣམས་ཀྱང་དམ་པ་ཡིན་དགོས༌སོ། །ཞེས་བཀོད་པའི་ཕྱིར༌རོ།།

17 དེ་ཡང་མི་ལ་ཕྱོགས་རིས་མི་འཛིན་པར་མི་རེ་རེའི་སྤྱོད་ལམ་བཞིན་དུ་ཁྲིམས་ཐག་གཅོད་མཁན་ལ་ཁྱོད་རྣམས་ཀྱིས་ཡབ་ལགས་ཞེས་འབོད་པས། ཁྱོད་རྣམས་བྱེས་སུ་སྡོད་དུས་གུས་ཤིང་འཇིགས་པའི་སེམས་བཅང་དགོས་སོ།། 18 ཁྱོད་རྣམས་རང་གི་ཕ་མེས་ཡང་མེས་ནས་བརྒྱུད་ཅིང་སྙིང་པོ་མེད་པའི་སྤྱོད་ལམ་དག་ལས་བླུས་ནས་ཐར་བར་མཛད་པ༌ནི། འཇིག་པར་འགྱུར་བའི་གསེར་དངུལ་ལ་སོགས་པའི་དངོས་པོར་བརྟེན་པ་མ་ཡིན༌པར། 19 སྐྱབས་མགོན་མཱ་ཤི་ཀའི་སྐུ་ཁྲག་རིན་ཆེན་ཏེ། ནག་ནོག་མ་འདྲེས་པ་དང་། དྲི་མས་མ་གོས་པའི་ལུ་གུའི་ཁྲག་དང་མཚུངས་པ་དེ་ལ་བརྟེན་པ་ནི་ཁྱོད་རྣམས་ཀྱིས་ཤེས༌སོ།། 20 དཀོན་མཆོག་གིས་འཇིག་རྟེན་ཁམས་མ་བཀོད་པའི་ཡར་སྔོན་ལ་སྐྱབས་མགོན་ཡེ་ཤུ་སྔ་མོ་ནས་མཁྱེན་པ་ཡིན༌ཡང༌། དུས་ཀྱི་མཐའ་མ་འདིར་ད་གཟོད་ཁྱོད་རྣམས་ཀྱི་དོན་དུ་མངོན༌པར་མཛད། 21 ཁྱོད་རྣམས་ཀྱིས་ཀྱང་ཁོང་ཉིད་བརྒྱུད་ནས་དཀོན་མཆོག་ལ་དད་པ་བྱས༌ཤིང༌། དཀོན་མཆོག་གིས་ཁོང་ཉིད་སྐུ་གྲོངས་པ་ནས་སླར་གསོན་པ་དང་གཟི་བརྗིད་དང་ལྡན་པར་མཛད་དོ།། དེ་ནི་ཁྱོད་རྣམས་ཀྱིས་དཀོན་མཆོག་ལ་དད་པ་དང་རེ་བ་བྱེད་པའི་ཕྱིར༌རོ།།

22 ཡང་ཁྱོད་ཅག་གིས་བདེན་པ་ཉིད་བརྩིས་ནས་རང་གི་སེམས་གཙང་མར་བྱས་པ་དང་སྤུན་ཟླ་རྣམས་ལ་ཟོལ་གྱིས་གཅེས་པ་མ་ཡིན་པས། སེམས་གཏིང་ནས་ཕན་ཚུན་ལ་གཅེས་དགོས་སོ།། 23 ཁྱོད་རྣམས་ཡང་བསྐྱར་སྐྱེས་པ་ནི་འཇིག་པར་འགྱུར་བའི་ས་བོན་ལས་བྱུང་བ་མ་ཡིན་པར། འཇིག་པ་མེད་པའི་ས་བོན༌ཏེ། དཀོན་མཆོག་གི་སྲོག་དང་ལྡན་ཞིང་གཏན་དུ་བཞུགས་པའི་བཀའ་ལ་བརྟེན་ནས་བྱུང་བའོ།། 24 ཅིའི་ཕྱིར་ཞེ་ན།

ལུས་ཅན་ཐམས་ཅད་རྩྭ་དང༌འདྲ།།

གཟི་བརྗིད་རྩྭ་ཡི་མེ་ཏོག༌འདྲ།།

རྩྭ་ནི་བསྐམས་ནས་མེ་ཏོག༌ཡལ།།

25 གཙོ་བོའི་བཀའ་ནི་རྟག་ཏུ་གནས།།

ཞེས་གསུངས་པའི་ཕྱིར༌ཡིན་ཞིང་། ཁྱོད་རྣམས་ལ་བསྒྲགས་པའི་འཕྲིན་བཟང་ཡང་བཀའ་འདི་ཡིན༌ནོ།།

ལེའུ་གཉིས༌པ།

རྡོ་གསོན་པོ་དང་བདམས་ཟིན་པའི་མི་རྣམས་ཀྱི༌སྐོར།

1 དེ་ལྟར་ཡིན་པས། ཁྱོད་རྣམས་ཀྱིས་གདུག་རྩུབ་དང་། གཡོ༌སྒྱུ། ཚུལ་འཆོས། ཕྲག༌དོག སྐུར་འདེབས་ཀྱི་གཏམ་སྣ་ཚོགས་སྤངས༌ནས། 2 གསར་སྐྱེས་ཀྱི་ཕྲུ་གུས་བྱེད་པ་བཞིན། ཁྱོད་ཅག་གིས་བཀའ་ཡི་འོ་མ་ལྷད་མེད་དེ་ལ་ཡིད་སྨོན་བྱེད་དགོས༌ཏེ། ཁྱོད་རྣམས་དེ་ལ་བརྟེན་ནས་ཐར་པའི་ཕྱོགས་སུ་རིམ་བཞིན་དད་པ་ཇེ་བརྟན་དུ་འགྱུར་བའི་ཕྱིར༌ཡིན་ཞིང་། 3 ཁྱོད་རྣམས་ཀྱིས་གཙོ་བོའི་ཐུགས་རྗེ་ཉམས་སུ་མྱངས་པས་དེ་ལྟར་བྱེད་འོས་སོ།།

4 ཁོང་ནི་རྡོ་གསོན་པོ་ཞིག་ཡིན་ལ། དེ་ནི་མི་ཡིས་སྤངས་ནའང་དཀོན་མཆོག་གིས་བདམས་ཤིང་རིན་ཐང་ཆེན་པོར་བརྩིས་པ་ཡིན་ལ། ཁྱོད་རྣམས་ཁོང་གི་དྲུང་དུ་ཡོང་བའི་དུས་སུ། 5 ཁྱོད་ཅག་ཀྱང་རྡོ་གསོན་པོ་ཡིན་པ་བཞིན་དུ། དམ་པའི་ཐུགས་ཉིད་ཀྱི་བཞུགས་གནས་སུ་བཟོ་བ་སྟེ། ཁྱོད་ཅག་ནི་དམ་པའི་མཆོད་དཔོན་ཡིན་ཞིང་། ཡེ་ཤུ་མཱ་ཤི་ཀར་བརྟེན་ནས་དཀོན་མཆོག་དགྱེས་པའི་ཐུགས་ཉིད་ཀྱི་མཆོད་པ་འབུལ་བའི་ཕྱིར༌རོ།། 6 ཅིའི་ཕྱིར་ཞེ་ན། དེ་ལ་གསུང་རབ་ཀྱི་མདོ་ལས་ཇི་སྐད༌དུ། ལྟོས་དང་།

བདག་གིས་ཛ་ཡན་ཡུལ་དུ་རྡོ་ཞིག༌བཞག།

བདམས་པའི་ཟུར་གྱི་རྨང་རྡོ་ནོར་བུ་ཡིན༎

ཁོང་ལ་བརྟེན་ཅིང་དད་པ་བྱེད་མཁན༌ཀུན།།

ཁ་ནི་མི་སྐྱེངས་ངོ་ཡང་མི་གནོང༌ངོ༌།།

ཞེས་གསུངས༌པའི་ཕྱིར་རོ།།

7 དེའི༌ཕྱིར། ཁྱོད་ཅག་དད་ལྡན་རྣམས་ལ་མཚོན་ན་ཁོང་ནི་ནོར་བུ་ཞིག་ཡིན༌ལ། དད་པ་མེད་པ་རྣམས་ལ་མཚོན་ན་ཇི་སྐད༌དུ་གསུངས་པ་སྟེ།

བཟོ་བ་རྣམས་ཀྱིས་སྤངས་པའི༌རྡོ།།

ཁང་པའི་ཟུར་གྱི་རྨང་རྡོར༌གྱུར།།

ཞེས་པའོ།། 8 ཡང་ཇི་སྐད༌དུ།

དེ་ནི་རྐང་པ་འདྲེད་པའི་རྡོ།།

ས་རུ་སྒྱེལ་བའི་ཕ་བོང་ཡིན།།

ཞེས་གསུངས། ཁོ་རྣམས་ཀྱིས་བཀའ་དེ་ལ་མི་ཉན་པས་ས་རུ་འགྱེལ། ཁོ་རྣམས་དེ་ལྟར་འགྱེལ་བ་ནི་དཀོན་མཆོག་གིས་སྔར་ནས་ཐག་གིས་བཅད་ཟིན༌ནོ།།

9 འོན་ཀྱང་། ཁྱོད་རྣམས་ནི་བདམས་ཟིན་པའི་རིགས་རྒྱུད་དང་། རྒྱལ་རྒྱུད་ཀྱི་མཆོད་དཔོན། མི་རིགས་དམ༌པ། དཀོན་མཆོག་ལ་གཏོགས་པའི་མི་བཅས་ཡིན་ཏེ། དེ་ནི་ཁྱོད་རྣམས་མུན་ནག་ལས་ཁོང་གི་ངོ་མཚར་ཆེ་བའི་འོད་ཟེར་ནང་དུ་ཞལ་འབོད་གནང་མཁན་ཁོང་གི་འཕྲིན་ལས་སྒྲོག་པའི་ཕྱིར་རོ།། 10 སྔོན་ཆད་ཁྱོད་རྣམས་ནི་འབངས་མི་མིན་མོད། འོན་ཀྱང་ད་ལྟ་ཁྱོད་ཅག་ནི་དཀོན་མཆོག་གི་འབངས་མི་ཡིན། སྔོན་ཆད་ཁྱོད་རྣམས་ལ་ཐུགས་རྗེ་མ་ཐོབ༌མོད། འོན་ཀྱང་ད་ལྟ་ཁྱོད་རྣམས་ལ་ཐུགས་རྗེ་ཐོབ་ཟིན༌ནོ།།

11 སྙིང་ཉེ་བའི་སྤུན་ཟླ༌རྣམས། ཁྱོད་རྣམས་ནི་མགྲོན་པོ་དང་ཕྱི་མི་ཡིན་པ༌བཞིན། བདག་གིས་ཁྱོད་རྣམས་ལ་ཤ་གཟུགས་ཀྱི་འདོད་ཆགས་སྤང་བར་བསྐུལ༌བར་བྱའོ།། འདོད་ཆགས་ཀྱིས་སེམས་ལ་རྒོལ་བ་ཡིན་ནོ།། 12 ཕྱི་ཕྱོགས་པ་རྣམས་ཀྱི་ཁྲོད་དུ་ཁྱོད་ཅག་གི་སྤྱོད་ལམ་དྲང་པོ་ཡིན་དགོས་སོ།། ཅིའི་ཕྱིར་ཞེ་ན། ཁྱོད་རྣམས་ནི་ལས་ངན་པ་བྱེད་མཁན་ཡིན་ཞེས་དམའ་འབེབས་བྱེད་མཁན་དག་གིས་ཁྱོད་ཅག་གི་ལས་བཟང་པོར་བལྟས་ནས། དཀོན་མཆོག་གི་གཟིགས་སྐྱོང་མཛད་པའི་དུས་སུ། ཁོང་ལ་བསྟོད་བསྔགས་བརྗོད་པའི་ཕྱིར༌རོ།།

མངའ་བདག་དང་བདག་པོའི་བཀའ་ལ་མཉན་དགོས་པའི༌སྐོར།

13-14 གཙོ་བོའི་ཆེད་དུ་ཁྱོད་རྣམས་ཀྱིས་གོང་མ་རྒྱལ་པོའམ། ཡང་ན་རྒྱལ་པོས་ལས་ངན་པ་བྱེད་མཁན་ལ་ཁྲིམས་ཐག་གཅོད་པ་དང་ལས་བཟང་པོ་བྱེད་མཁན་ལ་གཟེངས་བསྟོད་བྱེད་པར་མངགས་པའི་སྤྱི་དཔོན་ནམ། མིའི་ལམ་ལུགས་ཐམས་ཅད་བརྩི་སྲུང་བྱེད་དགོས་སོ།། 15 ཅིའི་ཕྱིར་ཞེ་ན། དཀོན་མཆོག་གི་ཐུགས་དགོངས་ནི་ཁྱོད་རྣམས་ཀྱིས་ལས་བཟང་པོ་བྱས་ཏེ། ཤེས་པ་མེད་པའི་བླུན་པོ་རྣམས་ཀྱི་སྨྲ་སྒོ་གཅོད་པའི་ཕྱིར་ཡིན། 16 ཁྱོད་ཅག་ནི་མི་རང་དབང་ཅན་ཡིན་ནའང་། རང་དབང་ལ་བརྟེན་ནས་ལས་ངན་པ་འགེབས་མི་རུང༌སྟེ། རྟག་ཏུ་དཀོན་མཆོག་གི་ཞབས་ཕྱི་པ་ཡིན་དགོས་སོ།། 17 ཁྱོད་ཅག་གིས་མི་ཐམས་ཅད་ལ་བརྩི་བཀུར་དང་། དད་ལྡན་སྤུན་ཟླ་ལ་གཅེས་པ། དཀོན་མཆོག་ལ་གུས༌ཤིང་འཇིགས་པ། རྒྱལ་པོ་ལ་བརྩི་བཀུར་བཅས་བྱེད་པར༌གྱིས།

18 ཁྱོད་ཅག་གཡོག་པོ་རྣམས་ཀྱིས་དོན་ཐམས་ཅད་ཀྱི་ཆ་ནས་གུས་ཞུམ་ངང་བདག་པོའི་བཀའ་བརྩི་དགོས་པ་དང་། བདག་པོ་བཟང་པོ་ཞི་དུལ་ཅན་གྱི་བཀའ་བརྩི་དགོས་པར་མ་ཟད། བདག་པོ་སྤྱོད་རྩིང་ཅན་གྱི་བཀའ་ཡང་བརྩི་དགོས་སོ།། 19 མི་ཞིག་གིས་དཀོན་མཆོག་གི་སྤྱན་སྔར་བསམ་པའི་རྐྱེན་གྱིས། བསྙོན་བཙུགས་པའི་སྡུག་བསྔལ་ལ་བཟོད་བསྲན་བྱས་པ་ཡིན་ན། དེ་ནི་གཅེས་སུ་འཛིན་འོས་སོ།། 20 ཁྱོད་ཅག་གིས་ཉེས་པ་བྱས་པས་རྡུང་རྡེག་མྱངས་ཤིང་བཟོད་བསྲན་བྱས་པ་ཡིན་ན། དེ་ལ་བསྟོད་འོས་པ་ཅི་ཡོད༌དམ། འོན་ཀྱང་། ཁྱོད་རྣམས་ཀྱིས་ལས་བཟང་པོ་བྱས་པའི་རྐྱེན་གྱིས། སྡུག་བསྔལ་མྱངས་ཤིང་བཟོད་བསྲན་བྱས་པ་ཡིན༌ན། དེ་ནི་དཀོན་མཆོག་གི་སྤྱན་སྔར་གཅེས་སུ་འཛིན་འོས་སོ།། 21 ཁྱོད་རྣམས་ལ་ཞལ་འབོད་ཐོབ་པ་ནི་དེའི་ཕྱིར་ཡིན། རྒྱུ་མཚན་ནི་སྐྱབས་མགོན་མཱ་ཤི་ཀས་ཀྱང་ཁྱོད་ཅག་གི་དོན་དུ་སྡུག་བསྔལ་མྱངས་ཤིང་། ཁྱོད་རྣམས་ལ་མིག་དཔེ་མཛད་པ་ཡིན་ཏེ། ཁྱོད་རྣམས་ཁོང་གི་རྗེས་སུ་འབྲང་བའི་ཕྱིར་རོ།། 22 དེ་ལ་ཇི་སྐད༌དུ།

ཁོང་གིས་ཉེས་པ་ཅི་ཡང་མ་བྱས༌ཤིང༌།།

གཡོ་སྒྱུའི་ཚིག་ཀྱང༌ངག་ལས་བརྗོད་པ་མེད།།

ཅེས༌གསུངས་པའོ།། 23 ཁོང་གིས་སྡིགས་དམོད་མྱོང་བའི་དུས་སུ་ཚིག་ལོག་མ་བརྒྱབ་ཅིང་། གནོད་འཚེ་མྱོང་བའི་དུས་སུ་འཇིགས་སྐུལ་གྱི་ཚིག་མ་གསུངས༌པར། དྲང་བདེན་གྱིས་མི་ལ་ཁྲིམས་ཐག་གཅོད་མཁན་དཀོན་མཆོག་ལ་རང་ཉིད་བཅོལ་བ་ཡིན། 24 ཁོང་ཉིད་སྡོང་པོའི་སྟེང་དུ་བཀལ་ཞིང་། ཁོང་གིས་སྐུ་དངོས་སུ་བདག་ཅག་གི་སྡིག་པ་འཁུར་ཏེ། བདག་ཅག་ནི་སྡིག་པའི་ཆ་ནས་འཆི་བ་དང་། དྲང་བདེན་གྱི་ཆ་ནས་སྲོག་འཚོ་བར་འགྱུར་བའི་ཕྱིར་ཡིན་ཞིང་། ཁོང་གི་རྨ་ཁས་ཁྱོད་རྣམས་སོས་པར་གྱུར་ཏོ།། 25 སྔོན་ཆད་ཁྱོད་རྣམས་ནི་མགོ་འཐོམ་པའི་ལུག་དང་མཚུངས༌མོད། འོན་ཀྱང་ད་ལྟ་ཁྱོད་ཅག་ནི་སེམས་ཀྱི་རྫི་བོ་དང་སྲུང་མཁན་གྱི་ཕྱོགས་སུ་འཁོར་བའོ།།

ལེའུ་གསུམ༌པ།

བཟའ་ཟླའི་སྐོར་གྱི་བསླབ་བྱ།

1 དེ་དང་དེ་བཞིན་དུ་ཁྱོད་ཅག་ཆུང་མ་རྣམས་ཀྱིས་རང་གི་ཁྱོ་གར་བསྟུན་དགོས་སོ།། དེ་ལྟར་ཡིན་ན། དཀོན་མཆོག་གི་བཀའ་མི་བརྩི་བའི་ཁྱོ་ག་ཡོད་ཅིང་། ཁོ་རྣམས་ཀྱིས་བཀའ་ལ་མི་ཉན༌ཡང༌། ཆུང་མས་ཅི་ཡང་མི་སྨྲ་བར་རང་གི་སྤྱོད་ལམ་གྱིས་ཁྱོ་ག་ཚུར་འགུག་ཀྱང་སྲིད། 2 དེ་ནི་ཁྱོད་རྣམས་ལ་སྤྱོད་ལམ་གཙང་མ་དང་གུས་པའི་སེམས་ཡོད་པ་མཐོང་བའི་ཕྱིར༌ཡིན། 3 ཁྱོད་རྣམས་ཀྱིས་མགོའི་སྐྲ་སླས་པ་དང་། གསེར་གྱི་རྒྱན་ཆ་འདོགས༌པ། གོས་ཡག་པོ་གྱོན་པ་བཅས་ཕྱི་ཚུལ་གྱི་གཟབ་མཆོར་མི་སྤྲ་བར། 4 ཁྱོད་ཅག་གི་སེམས་ནང་དུ་འགྱུར་བ་མེད་པའི་གཤིས་འཇམ་དང་། ཞི་དུལ་གྱི་སེམས་ཡོད་པ་ནི་རྒྱན་ཆར་བརྩི་དགོས༌ཤིང༌། དེ་ནི་དཀོན་མཆོག་གི་སྤྱན་སྔར་རིན་ཐང་ཆེན་པོ་ལྡན་ནོ།། 5 ཅིའི་ཕྱིར་ཞེ་ན། གནའ་དུས་སུ་དཀོན་མཆོག་ལ་རེ་བ་བཅོལ་བའི་བུད་མེད་དམ་པ་རྣམས་ཀྱིས་ཀྱང་དེ་ལྟར་རང་ལ་བརྒྱན༌ནས་རང་གི་ཁྱོ་གར་བསྟུན་པའི་ཕྱིར་ཡིན། 6 དཔེར་ན། སཱ་ར་ཡིས་ཨབ་ར་ཧམ་གྱི་བཀའ་ལ་མཉན་ནས་ཁོང་ལ་བདག་པོ་ཞེས༌འབོད་པ་ལྟ་བུ་ཡིན། གལ་ཏེ། ཁྱོད་རྣམས་འཇིགས་སྐུལ་ལ་མི་སྐྲག་པར་ལས་བཟང་པོ་བྱེད་པ་ཡིན་ན་སཱ་རའི་བུ་མོ་ཡིན༌ནོ།།

7 དེ་དང་དེ་བཞིན་དུ། ཁྱོད་ཅག་ཁྱོ་ག་རྣམས་ཀྱང་ཤེས་རྟོགས་ལྡན་པའི་སྒོ་ནས་ཆུང་མ་ལྷན་དུ་སྡོད་དགོས་ཤིང་། ཁོ་མོ་ནི་བུད་མེད་ཡིན་པས་ཁྱོད་ལས་གཉོམ་པ་དང་། ཁྱོད་དང་མཉམ་དུ་ཚེ་སྲོག་གི་ཐུགས་རྗེ་ཐོབ་མཁན་ཡིན༌པས། ཁྱོད་ཀྱིས་ཀྱང་ཁོ་མོ་ལ་བརྩི་བཀུར་བྱ་འོས་སོ།། དེ་ལྟར་ཡིན་ན། ཁྱོད་ཅག་གི་སྨོན་ལམ་ལ་བར་ཆད་ཅི་ཡང་མི་འབྱུང་ངོ་།།

ལས་བཟང་པོ་སྒྲུབ་པའི་ཕྱིར་སྡུག་བསྔལ་མྱང་བའི༌སྐོར།

8 མདོར་བསྡུས་ན། ཁྱོད་རྣམས་ཐམས་ཅད་ཀྱིས་བསམ་པ་མཐུན་ཞིང་ཕན་ཚུན་ལ་ཤ་ཚ་བ༌དང༌། སྤུན་ཟླ་ལྟར་བརྩེ་ཞིང་དུང་བ་དང་། སྙིང་རྗེ་དང་ཁེངས་སྐྱུང་གི་བསམ་པ་ལྡན་དགོས་སོ།། 9 ཁྱོད་རྣམས་ཀྱིས་གནོད་ལན་གནོད་འཇལ་མི་བྱེད་པ་དང་། དམའ་འབེབས་ཀྱི་ཚིག་ལ་དམའ་འབེབས་ཀྱི་ལན་མི་སློག་པར། དེ་ལས་ལྡོག་སྟེ་བྱིན་རླབས་ཞུ་འོས་སོ།། ཅིའི་ཕྱིར་ཞེ་ན། ཁྱོད་རྣམས་ལ་ཞལ་འབོད་གནང་བ་ནི་བྱིན་རླབས་འཐོབ་པའི་ཆེད་དུ་ཡིན། 10 དེ་ལ་གསུང་རབ་ཀྱི་མདོ་ལས་ཇི་སྐད༌དུ།

སུ་ཞིག་སྲོག་ལ་གཅེས་པ་དང་།།

སྐྱིད་པའི་འཚོ་བ་རོལ་འདོད་ན།།

ཚིག་ངན་སྨྲ་ལྕེ་བསྡམ་དགོས་ཤིང་།།

མཆུ་ཏོའི་གཡོ་སྒྱུ་བསྲུང་བར་གྱིས།།

11 ངན་པ་སྤངས་ནས་བཟང་པོ་སྒྲུབས།།

ཞི་མཐུན་འཚོལ་ཞིང་དེའི་རྗེས་སྙེགས།།

12 དེ་ནི་གཙོ་བོ་ལགས་ཀྱི་སྤྱན་ཟུང་གིས།།

དྲང་བདེན་མི་ལ༌གཟིགས་ཤིང་ཐོས་འཛིན་གྱིས།།

དེ་ཡི་སྨོན་ལམ་དག་ལ་གསན་ཕྱིར་རོ།།

འོན་ཀྱང་ངན་པའི་ལས་སུ་འཇུག་མཁན་ལ།།

གཙོ་བོ་ལགས་ཀྱི་ཞལ་རས་འགྱུར་བ་འོ།།

ཞེས་གསུངས་པའི་ཕྱིར༌རོ།།

13 ཁྱོད་ཅག་གིས་བརྩོན་སེམས་ངང་ནས་ལས་བཟང་པོ་བྱས་པ་ཡིན་ན། ཁྱོད་རྣམས་ལ་གནོད་འཚེ་གཏོང་མཁན་སུ་ཡོད། 14 ཁྱོད་ཅག་གིས་དྲང་བདེན་གྱི་ལས་སྒྲུབ་པའི་ཕྱིར་སྡུག་བསྔལ་མྱངས་ནའང་ཁྱོད་རྣམས༌བདེའོ།། དེ་དག་གི་འཇིགས་སྐུལ་ལ་མི་སྐྲག་ཅིང་སེམས་ཀྱང་མ་འཚབ༌ཅིག 15 འོན་ཀྱང་། ཁྱོད་ཅག་གི་སེམས་སུ་སྐྱབས་མགོན་མཱ་ཤི་ཀ་ནི་གཙོ་བོར་བཀུར་འོས་སོ།། སུ་ཞིག་གིས་ཁྱོད་རྣམས་ལ་སེམས་ཀྱི་རེ་སྨོན་ཅི་ཡིན་དྲི་བའི་ཕྱིར། ཁྱོད་ཅག་གིས་རྟག་ཏུ་སྟ་གོན་བྱེད་ཅིང་ཞི་འཇམ་དང་གུས་སེམས་བཅངས་ཏེ། མི་རེ་རེ་ལ་ལན་གདབ་པར༌བྱའོ།། 16 ཁྱོད་ཅག་གིས་བསམ་པ་རྣམ་དག་དང་བཅས། ཁྱོད་རྣམས་ལ་དོན་གང་ཞིག་གི་ཆ་ནས་དམའ་འབེབས་བྱས༌ན། དོན་དེའི་ཆ་ནས་སྐྱབས་མགོན་མཱ་ཤི་ཀའི་ནང་དུ་ཁྱོད་ཅག་གི་སྤྱོད་ལམ་བཟང་པོ་ལ་སྙོན་འཛུགས་མཁན་གྱི་མི་དེ་ངོ་ཚར་སྦྱོར་བ་ཡིན། 17 དཀོན་མཆོག་གི་ཐུགས་དགོངས་ཡིན་ན། ཁྱོད་རྣམས་ཀྱིས་ལས་བཟང་པོ་བྱས་པའི་ཕྱིར་སྡུག་བསྔལ་མྱོང་བ་ནི། ལས་ངན་པ་བྱས་པའི་ཕྱིར་སྡུག་བསྔལ་མྱོང་བ་ལས་ལེགས་སོ།། 18 ཅིའི་ཕྱིར་ཞེ་ན། སྐྱབས་མགོན་མཱ་ཤི་ཀས་ཀྱང་དེ་སྔར་ཐེངས་གཅིག་ལ་སྡིག་པའི་ཆེད་དུ་སྡུག་བསྔལ་མྱངས༌ཤིང་། དེ་ནི་རྣམ་པར་དག་པ་དེ་ཡིས་རྣམ་དག་མ་ཡིན་པའི་ཚབ་བྱས་ཏེ། བདག་ཅག་དཀོན་མཆོག་གི་དྲུང་དུ་འདྲེན་པའི་ཕྱིར༌ཡིན། ལུས་ཕུང་གི་ཆ་ནས་བརྗོད་ན། ཁོང་ཉིད་སྐུ་བཀྲོངས་ཤིང་། ཐུགས་ཉིད་ཀྱི་ཆ་ནས་བརྗོད་ན། ཁོང་ཉིད་སླར་གསོན་པ་ཡིན། 19 དེ་སྔར་ཁོང་གིས་ཐུགས་ཉིད་དེ་ལ་བརྟེན་ནས་བཙོན་དུ་ཡོད་པའི་སེམས་ཉིད་དག་ལ་བཀའ་བསྒྲགས་པར་ཕེབས་ཤིང༌། 20 དེ་དག་ནི་སྔོན་ཆད་ནོ་ཨས་གྲུ་གཟིངས་བཟོ་བའི་དུས༌དང༌། དཀོན་མཆོག་གིས་ངང་རྒྱུད་རིང་པོས་རེ་སྒུག་མཛད་པའི་དུས་སུ། དཀོན་མཆོག་གི་བཀའ་ལ་མི་ཉན་པའི་མི་རྣམས་ཡིན། དུས་དེར། གྲུ་གཟིངས་ནང་དུ་སོང་ཞིང་ཆུ་ལ་བརྟེན་ནས་ཐར་མཁན་མི་བརྒྱད་ལས་མང་པོ་མེད། 21 ཆུ་དེ་ཡིས་ཁྲུས་གསོལ་མཚོན་ཞིང༌། ད་ལྟ་ཡེ་ཤུ་མཱ་ཤི་ཀ་སླར་གསོན་པ་བརྒྱུད་ནས་ཁྱོད་རྣམས་ཀྱང་སྐྱོབ་པ་དང་། ཁྲུས་གསོལ་དེ་ནི་ལུས་ཀྱི་མི་གཙང་བ་མེད་པར་བཟོ་བ་མ་ཡིན་པར། དཀོན་མཆོག་གི་སྤྱན་སྔར་བསམ་པ་རྣམ་དག་ལྡན་པའི་ཕྱིར་ཡིན། 22 སྐྱབས་མགོན་ཡེ་ཤུ་ནམ་མཁའི་ཞིང་ཁམས་སུ་ཕེབས་ཏེ། དཀོན་མཆོག་གི་གཡས་ཕྱོགས་སུ་བཞུགས་ཤིང༌། ཕོ་ཉའི་ཚོགས་དང་། དབང་འཛིན༌མཁན། མཐུ་སྟོབས་ཅན་ཐམས་ཅད་ཁོང་གི་མངའ་འོག་ཏུ་མཛད་དོ།།

ལེའུ་བཞི༌པ།

དཀོན་མཆོག་གི་དོན་དུ་གསོན་པོར་འཚོ་བའི་སྐོར།

1 དེ་བས་ན་སྐྱབས་མགོན་མཱ་ཤི་ཀས་སྐུ་ལུས་ཀྱི་ཆ་ནས་སྡུག་བསྔལ་མྱངས༌པས། ཁྱོད་ཅག་གིས་ཀྱང་བློ་སྟོབས་དེ་ལྟ་བུའི་གོ་མཚོན་སྤྲ་བར་བྱ་འོས་སོ།། ཅིའི་ཕྱིར་ཞེ་ན། ལུས་སྟེང་ནས་སྡུག་བསྔལ་མྱངས་པ་རྣམས་ནི་སྡིག་པ་དང་ཁ་བྲལ་བའི་ཕྱིར༌ཡིན། 2 ཁྱོད་རྣམས་ལ་སེམས་དེ་ལྟ་བུ་ལྡན་ན། དེང་ཕྱིན་མིའི་འདོད་ཆགས་ཀྱི་རྗེས་སུ་མི་འབྲང་བར། དཀོན་མཆོག་གི་ཐུགས་དགོངས་བཞིན་འཇིག་རྟེན་འདིའི་ཚེ་སྨད་ཀྱི་དུས་འདའ་དགོས་སོ།། 3 ཅིའི་ཕྱིར་ཞེ་ན། སྔོན་ཆད་ཁྱོད་རྣམས་ཀྱིས་ཕྱི་ཕྱོགས་པའི་འདོད་བློ་བཞིན་དུ་ལོག་གཡེམ་དང་། འདོད༌ངན། ཆང་རག་གིས་བཟི་བ། ཟས་བག་མེད་དུ་ཟ་བ། བཟའ་བཏུང་བག་མེད་ལ་ཞུགས་པར་མ༌ཟད། སྐུ་འདྲར་བརྟེན་པའི་སྐྱུག་བྲོ་བའི་དོན་ལ་སོགས་པའི་དུས་ཡུན་ལོངས་པའི་ཕྱིར་ཡིན། 4 མི་དེ་དག་གིས་ཁྱོད་རྣམས་དོན་འདིའི་ཆ་ནས་ཁོ་རྣམས་དང་མཉམ་དུ་བག་མེད་ལང་ཤོར་གྱི་ལས་ལ་མི་ཞུགས་པ་མཐོང་སྟེ། ཧ་ལས་ཤིང་ཁྱོད་ཅག་ལ་འཕྱ་དམོད་བྱེད་མོད། 5 འོན་ཀྱང་། དེ་རྣམས་ཀྱིས་ངེས་པར་གསོན་པོ་དང་འདས་པོ་ཀུན་ལ་ལེགས་ཉེས་འབྱེད་མཁན་ཁོང་ཉིད་ལ་རྩིས་སྤྲོད་དགོས་སོ།། 6 དེའི་ཕྱིར། འདས་པོ་རྣམས་ལའང་འཕྲིན་བཟང་བསྒྲགས་ཤིང་། དེ་ནི་མིའི་ཚུལ་བཞིན་དུ་དེ་དག་གི་ལུས་གཟུགས་ལ་ཉེས་ཆད་འཕོག་པར་འགྱུར་ཡང་། དེ་རྣམས་ཀྱི་སེམས་ཉིད་ནི་དཀོན་མཆོག་ལ་བརྟེན་ནས་འཚོ་བའི་ཕྱིར་རོ།།

7 དངོས་པོ་ཐམས་ཅད་ཀྱི་མཐའ་མཇུག་སླེབས་ལ་ཉེ་བས། ཁྱོད་ཅག་གིས་གཟབ་ནན་ངང་རང་ཉིད་བསྲུང་བ་དང་། སྨོན་ལམ་འདེབས་པར་གཟབ་གཟབ་བྱ་དགོས་སོ།། 8 དེ་ལས་ཀྱང་གལ་ཆེ་བ་ནི་ཕན་ཚུན་ལ་དངོས་གནས་བྱམས་དགོས་པ་དེ་ཡིན། ཅིའི་ཕྱིར་ཞེ་ན། བྱམས་པས་སྡིག་པ་མང་པོ་འགེབས་ཐུབ་པའི་ཕྱིར༌རོ།། 9 ཁྱོད་རྣམས་ཀྱིས་ཕན་ཚུན་ལ་སྣེ་ལེན་བཟང་པོ་བྱེད་པ་ལས་སྡུག་ཡུས་འདོན༌པར་མི་བྱའོ།། 10 མི་རེ་རེར་གནང་སྦྱིན་གང་ཞིག་ཐོབ་པ་ལྟར་ཕན་ཚུན་ལ་ཞབས་ཕྱི་བསྒྲུབས༌ཏེ། དཀོན་མཆོག་གི་ཐུགས་རྗེ་སྣ་ཚོགས་ཀྱི་གཉེར་པ་ལེགས་པོ་ཞིག་བྱ་དགོས་སོ།། 11 སུ་ཞིག་ཆོས་གསུང་མཁན་ཡིན་ན། དཀོན་མཆོག་གི་བཀའ་བཞིན་དུ་གསུང་བ༌དང༌། སུ་ཞིག་ཞབས་ཕྱི་སྒྲུབ་མཁན་ཡིན་ན། དཀོན་མཆོག་གིས་གནང་བའི་མཐུ་སྟོབས་བཞིན་དུ་བསྒྲུབ༌དགོས་སོ།། དེ་ནི་དོན་ཐམས་ཅད་ལས་ཡེ་ཤུ་མཱ་ཤི་ཀ་བརྒྱུད་ནས་དཀོན་མཆོག་ལ་བསྟོད་བསྔགས་འཐོབ་པའི་ཕྱིར༌ཡིན། མ་གཞི་གཟི་བརྗིད་དང་མངའ་ཐང་ཐམས་ཅད་ནམ་ཡང་ཁོང་ལ་དབང་ངོ་། །ཨ༌མེན།

མཱ་ཤི་ཀ་པ་ཡིན་པའི་ཕྱིར་སྡུག་བསྔལ་མྱོང་བའི༌སྐོར།

12 སྙིང་ནས་བརྩེ་བའི་སྤུན་ཟླ༌རྣམས། ཁྱོད་རྣམས་ལ་ཚོད་བགམ་པའི་ཕྱིར་མེ་ལྟ་བུའི་སྡུག་བསྔལ་དང་འཕྲད་པའི་དུས་སུ། དེ་ནི་རང་ཉིད་ལ་ཧ་ལས་པའི་དོན་ཞིག་བྱུང་བར་སྙམ་ཞིང་ཡ་མཚན་དུ་མ་འདོད་ཅིག 13 སྐྱབས་མགོན་མཱ་ཤི་ཀའི་གཟི་བརྗིད་མངོན་པའི་དུས་སུ། ཁྱོད་རྣམས་ཀྱང་ཤིན་ཏུ་དགའ་ཞིང་སྤྲོ་བའི་ཕྱིར། ད་ལྟ་ཁྱོད་ཅག་གིས་སྐྱབས་མགོན་མཱ་ཤི་ཀའི་སྡུག་བསྔལ་མཉམ་དུ་འཁུར་བས་དགའ་ཞིང་སྤྲོ་བར༌གྱིས། 14 ཁྱོད་རྣམས་ཀྱིས་སྐྱབས་མགོན་མཱ་ཤི་ཀའི་མཚན་གྱི་ཆེད་དུ་སྡིགས་དམོད་མྱངས་ན་བདེའོ། །ཅིའི་ཕྱིར་ཞེ་ན། དཀོན་མཆོག་གི་གཟི་བརྗིད་དང་ལྡན་པའི་ཐུགས་ཉིད་ནི་རྟག་ཏུ་ཁྱོད་རྣམས་ཀྱི་སྟེང་དུ་བཞུགས་པའི་ཕྱིར་རོ།། 15 ཁྱོད་ཅག་གི་ཁྲོད་དུ་མི་གསོད་པ་དང་། རྐུ་བྱེད་པ། ལས་ངན་པ་བྱེད་པ། གཞན་དོན་ལ་ཐེ་གཏོགས་བྱེད་པ་བཅས་ཀྱི་རྐྱེན་གྱིས་སྡུག་བསྔལ་མྱོང་མཁན་ཡོད་མི་འོས་སོ།། 16 འོན་ཀྱང་མཱ་ཤི་ཀ་པ་ཡིན་པའི་རྐྱེན་གྱིས་སྡུག་བསྔལ་མྱངས་ན་ངོ་གནོང༌བར་མི་བྱ་ཞིང་། མཚན་དེའི་རྐྱེན་གྱིས་དཀོན་མཆོག་ལ་བསྟོད་བསྔགས་འབུལ་དགོས་སོ།། 17 ཅིའི་ཕྱིར་ཞེ་ན། ད་ལྟ་དུས་དེ་སླེབས་ཟིན་ཅིང་། ལེགས་ཉེས་ཀྱི་ཁྲིམས་ཐག་གཅོད་པ་ནི་དཀོན་མཆོག་གི་ཁྱིམ་རྒྱུད་ནས་འགོ་རྩོམ༌པའི་ཕྱིར་ཡིན། གལ་ཏེ། བདག་ཅག་ནས་འགོ་རྩོམ་པ་ཡིན་ན། དཀོན་མཆོག་གི་འཕྲིན་བཟང་ལ་མི་ཉན་པ་རྣམས་ཀྱི་མཇུག་འབྲས་ནི་ཅི་ལྟ་བུ་ཞིག་ཡིན༌ནམ། 18 དེ་ལ་ཇི་སྐད༌དུ།

གཞུང་དྲང་མི་རྣམས་ཐར་བ་ཙམ་ཡིན༌ན།།

དད་པ་མེད་པའི་མི་དང་སྡིག་ཅན༌ལ།།

ལངས་ནས་སྡོད་ས་ཙམ་ཡང་གང་དུ་ཡོད།།

ཅེས༌གསུངས་པའོ།།

19 དེའི༌ཕྱིར། དཀོན་མཆོག་གི་ཐུགས་དགོངས་བཞིན་སྡུག་བསྔལ་མྱོང་བའི་མི་རྣམས་ཀྱིས་བློ་སེམས་རྩེ་གཅིག་གིས་ལས་བཟང་པོ་བྱེད་དགོས་ཤིང༌། རང་གི་རྣམ་ཤེས་ནི་ཡིད་རྟོན་རུང་བའི་མཛད་པོ་དཀོན་མཆོག་ལ་བཅོལ་དགོས༌སོ།།

ལེའུ་ལྔ༌པ།

ཆོས་ཚོགས་ཀྱི་རྒན་པོ་དང་ན་གཞོན་རྣམས་ལ་གནང་བའི་བསླབ༌བྱ།

1 དེ་བས་ན་ང་རང་ནི་ཆོས་ཚོགས་ཀྱི་རྒན་པོ༌དང༌། སྐྱབས་མགོན་མཱ་ཤི་ཀས་སྡུག་བསྔལ་མྱངས་པའི་དཔང་པོ། ཕྱིས་སུ་མངོན་པར་འགྱུར་བའི་གཟི་བརྗིད་ལ་ཞུགས་མཁན་བཅས་ཡིན༌ལ། བདག་གིས་ཁྱོད་ཅག་ཁྲོད་ཆོས་ཚོགས་ཀྱི་རྒན་པོ་དག་ལ་འདི་ལྟར་བསྐུལ་བར་བྱ་སྟེ། 2 ཁྱོད་རྣམས་ཀྱིས་ངེས་པར་ཁྱོད་ཅག་ཁྲོད་ཀྱི་དཀོན་མཆོག་གི་ལུག་ཁྱུ་འཚོ་སྐྱོང་བྱེད་པ་དང་། དཀོན་མཆོག་གི་ཐུགས་དགོངས་ལྟར་བདག་སྐྱོང་བྱེད་དགོས། དེ་ནི་རང་མོས་ཡིན་པ་ལས་བཙན་གྱིས་བྱེད་དུ་བཅུག་པ་ཞིག་མིན་ལ། རྒྱུ་ནོར་ལ་རྔམ་པའི་རྐྱེན་ཡང་མིན་ཏེ། 3 ལུག་ཁྱུའི་མིག་དཔེར་བྱེད་པ་ལས་ཁྱོད་ཅག་ལ་བཅོལ་བ་རྣམས་ལ་ཚོད་འཛིན་བྱེད་པའི་ཕྱིར་མ་ཡིན་ནོ།། 4 དེ་ནས་རྫི་བོ་ཆེན་པོ་མངོན་སུམ་དུ་ཕེབས་པའི་དུས་སུ། ནམ་ཡང་འཇིག་པ་མེད་པའི་གཟི་བརྗིད་ཀྱི་ཅོད་པན་ཁྱོད་ཅག་ལ་འཐོབ་པར་འགྱུར༌རོ།།

5 དེ་བཞིན་དུ། ཁྱོད་ཅག་ན་གཞོན་རྣམས་ཀྱིས་ཀྱང་ཆོས་ཚོགས་ཀྱི་རྒན་པོ་དག་གི་བཀའ་ལ་མཉན་དགོས༌ཤིང༌། ཁྱོད་ཅག་ཐམས་ཅད་ཀྱིས་ཀྱང་ཁེངས་སྐྱུང་གི་སེམས་པ་གོས་བཞིན་གྱོན་ནས་ཕན་ཚུན་ལ་བསྟུན་དགོས་སོ།། དེ་ལ་ཇི་སྐད༌དུ།

དཀོན་མཆོག་ཉིད་ཀྱིས་ང་རྒྱལ་ཅན་ལ༌རྒོལ།།

ཁེངས་སྐྱུང་མི་ལ་ཁོང་གིས་ཐུགས་རྗེ༌གནང༌།།

ཞེས་གསུངས་པའི་ཕྱིར༌རོ།།

6 དེའི་ཕྱིར། ཁྱོད་ཅག་གིས་དམན་སེམས་བཅངས་ཏེ་དཀོན་མཆོག་གི་མཐུ་སྟོབས་ཆེ་བའི་ཕྱག་འོག་ཏུ་སྡོད་དགོས་ཤིང་། དུས་ལ་བབས་པ་ན། ཁོང་གིས་ཁྱོད་རྣམས་མཐོན་པོར་བསྒྲེང་ངེས༌སོ།། 7 ཁྱོད་ཅག་གིས་རང་གི་སེམས་ཁུར་མཐའ་དག་དཀོན་མཆོག་ལ་བཅོལ་དགོས་ཏེ། རྒྱུ་མཚན་ནི་ཁོང་གིས་ཁྱོད་རྣམས་ལ་གཟིགས་སྐྱོང་མཛད་པས༌སོ།།

8 ཁྱོད་རྣམས་ཀྱིས་གཟབ་ནན་ངང་ནས་རང་ཉིད་བསྲུངས་ཏེ་དོགས་ཟོན་བྱ་དགོས་སོ།། ཁྱོད་ཅག་གི་དགྲ་ཟླ་སྟེ་བདུད་ནི་ངར་སྐད་སྒྲོག་པའི་སེང་གེ་དང་མཚུངས༌པར། ཡུལ་ཕྱོགས་ཀུན་ཏུ་རྒྱུ་ཞིང་ཁྱུར་མིད་གཏོང་འདོད་པའི་མི་རྣམས་འཚོལ་བཞིན་ཡོད། 9 ཁྱོད་རྣམས་ཀྱིས་དད་སེམས་བརྟན་པོས་དེ་ལ་འགོག་རྒོལ་བྱ་དགོས་ཏེ། འཇིག་རྟེན་དུ་ཡོད་པའི་བདག་ཅག་གི་སྤུན་ཟླ་རྣམས་ཀྱིས་ཀྱང་སྡུག་བསྔལ་འདི་ལྟ་བུ་མྱོང་བཞིན་པ་ཁྱོད་ཅག་གིས་ཤེས་པས༌སོ།།

10 སྐྱབས་མགོན་མཱ་ཤི་ཀའི་ནང་དུ་ཁྱོད་ཅག་ལ་ཞལ་འབོད་གནང་མཁན་དང༌། ཁྱོད་ཅག་ལ་མཐའ་མེད་པའི་གཟི་བརྗིད་ཉམས་སུ་མྱོང་དུ་འཇུག་མཁན་དང་། ཐུགས་རྗེ་ཆེན་པོ་གནང་མཁན་དཀོན་མཆོག་གིས། གནས་སྐབས་སུ་ཁྱོད་རྣམས་ཀྱིས་སྡུག་བསྔལ་མྱངས༌རྗེས། ཁོང་ཉིད་ཀྱིས་དངོས་སུ་ཁྱོད་རྣམས་ཡོངས་སུ་རྫོགས་པར་མཛད༌ཅིང༌། བརྟན་པོར་མཛད་དེ་སྟོབས་ཤུགས་གནང་བ་དང་། གཡོ་བ་མེད་པར་མཛད་ངེས་སོ།། 11 མངའ་ཐང་ནམ་ཡང་ཁོང་ལ་དབང་བར་སྨོན། ཨ༌མེན།

མཇུག་མཐའི་འཚམས༌ཞུ།

12 བདག་གིས་འཕྲིན་ཡིག་མདོར་བསྡུས་འདི་བྲིས་ཏེ། ངས་ཡིད་རྟོན་རུང་བར་འདོད་པའི་སྤུན་ཟླ་སིལ་ཝ་ནཱ་བརྒྱུད་ནས་ཁྱོད་ཅག་ལ་སྤྲོད་པར་བྱས་ཤིང༌། ངས་ཁྱོད་རྣམས་ལ་སྐུལ་སློང་བྱེད་པར་མ་ཟད། ཐུགས་རྗེ་འདི་ནི་དཀོན་མཆོག་གི་ཐུགས་རྗེ་དངོས་ཡིན་པར་བདེན་དཔང་བྱས་པ་ཡིན། ཁྱོད་ཅག་ནི་ངེས་པར་ཐུགས་རྗེ་འདིའི་ནང་དུ་བརྟན་པོར་ལངས་ནས་སྡོད་དགོས༌སོ།།

13 དཀོན་མཆོག་གིས་པཱ་པེལ་ལོན་གྱི་ཆོས་ཚོགས་ནི་ཁྱོད་ཅག་དང་མཉམ་དུ་བདམས་པ་ཡིན་ལ། ད་ལྟ་ཁོ་རྣམས་ཀྱིས་ཀྱང་ཁྱོད་རྣམས་ལ་འཚམས་འདྲི་ཞུའོ།། བདག་གི་བུ་བཞིན་དུ་གྱུར་པ་མཱར་ཀུས་ཀྱང་ཁྱོད་ཅག་ལ་འཚམས་འདྲི༌ཞུའོ།། 14 ཁྱོད་རྣམས་ཀྱིས་ཕན་ཚུན་ལ་བྱམས་པའི་འོ་དང་བཅས་འཚམས་འདྲི་ཞུ་བར་བྱའོ།། སྐྱབས་མགོན་མཱ་ཤི་ཀའི་ནང་དུ་གནས་པ་ཁྱོད་ཅག་ཐམས་ཅད་ལ་ཞི་བདེ་འཐོབ་པར༌སྨོན།། །།

པེ་ཏྲོ་གཉིས་པ།

1

2

3

༄༅། །པེ་ཏྲོའི་འཕྲིན་ཡིག་གཉིས་པ།

པེ་ཏྲོའི་འཕྲིན་ཡིག་གཉིས་པའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

པེ་ཏྲོས་རང་གི་འཕྲིན་ཡིག་དང་པོ་ལས་གསུངས་པ་བཞིན་དུ་འཕྲིན་ཡིག་འདི་ཐོབ་མཁན་ནི་ཁ་ཐོར་དུ་ཕྱིན་པའི་ཡེ་ཤུའི་ཆོས་ལུགས་པ་རྣམས་ཡིན་ལ། སྐབས་དེར་དགེ་རྒན་རྫུས་མའི་རིགས་ཀྱིས་ཁོ་རྣམས་མགོ་འཐོམ་དུ་འཇུག་པའི་ཉེན་ཁ་ཡོད་པ་རེད།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཡི་གེར་འགོད་མཁན་གྱིས་རང་ཉིད་ནི་སི་མོན་པེ་ཏྲོ་ཡིན་པ་གསལ་བཤད་བྱས་ཡོད་པར་མ་ཟད། ཁོང་གིས་ལེའུ་གསུམ་པའི་ཚིག་རྐང་དང་པོ་ནང་དུ་འདི་ནི་ཀློག་པ་པོ་རྣམས་ལ་ཕུལ་བའི་འཕྲིན་ཡིག་གཉིས་པ་ཡིན་ཞེས་བདེན་དཔང་ཡང་མཛད་ཡོད་ལ། ལེའུ་གསུམ་པའི་ཚིག་རྐང་བཅོ་ལྔ་པར་ཕོལ་ལོལ་ནི་བདག་ཅག་གི་སྙིང་ནས་བརྩེ་བའི་སྤུན་ཟླ་ཡིན་ཞེས་ཀྱང་བརྗོད་ཡོད། དེ་ཡང་འཕྲིན་ཡིག་འདིའི་ཁྱད་ཆོས་ལས་ཀྱང་འཕྲིན་ཡིག་འདི་ཡི་གེར་འགོད་མཁན་པེ་ཏྲོ་ཡིན་པ་ཤེས་ཐུབ་ལ། འཕྲིན་ཡིག་འདི་ནི་སྤྱི་ལོ་66ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

པེ་ཏྲོ་ནི་སྐྱབས་མགོན་ཡེ་ཤུ་མཱ་ཤི་ཀའི་ལུག་རྣམས་ཀྱི་རྫི་བོ་ལྟ་བུ་ཡིན་ལ། ཁོང་གིས་ཆོས་ཚོགས་ལ་འོངས་པའི་དགེ་རྒན་རྫུས་མ་དང་ངན་པ་སྤྱོད་མཁན་རྣམས་ལ་སེམས་ཁྲལ་ཆེན་པོ་བྱས་ཤིང་། ཆོས་ཚོགས་ལ་དགེ་རྒན་རྫུས་མ་རྣམས་ཀྱི་གནད་དོན་ཇི་ལྟར་ཐག་གིས་གཅོད་དགོས་པར་ཁྲིད་སྟོན་གནང་བར་མ་ཟད། ཀློག་པ་པོ་རྣམས་ལ་ཡེ་ཤུའི་ཆོས་ལུགས་པས་ཡང་དག་པའི་དད་པ་དང་སྤྱོད་ལམ་བཟང་པོ་བྱེད་པར་སྐུལ་མ་བཏང་ཞིང་། ཡང་གཙོ་བོ་ཡེ་ཤུ་དངོས་སུ་ཕྱིར་ཕེབས་པར་འགྱུར་བས་དད་ལྡན་རྣམས་ཀྱིས་དེ་ལ་གཟབ་གཟབ་བྱེད་དགོས་པ་བཅས་བརྗོད་ཡོད།

འཆར་ཟིན།

1. ངོ་སྤྲོད། ༼1:1-2༽

2. ཡེ་ཤུའི་ཆོས་ལུགས་པའི་སྤྱོད་བཟང་ཇེ་ལེགས་སུ་གཏོང་བའི་སྐོར། ༼1:3-11༽

3. པེ་ཏྲོའི་འཕྲིན་བཟང་གི་སྐོར། ༼1:12-21༽

4. དགེ་རྒན་རྫུས་མ་རྣམས་ལ་ཉེན་བརྡ་གཏོང་བ། ༼2:1-22༽

5. སྐྱབས་མགོན་ཡེ་ཤུ་ཕྱིར་ཕེབས་པའི་སྐོར། ༼3:1-16༽

6. མཇུག་སྡོམ། ༼3:17-18༽

ལེའུ་དང༌པོ།

འཕྲིན་ཡིག་འབྱོར་ཡུལ།

1 དེ་ཡང་སི་མོན་པེ་ཏྲོ་ང་རང་ནི་ཡེ་ཤུ་མཱ་ཤི་ཀའི་ཞབས་ཕྱི་པ་དང་སྐུ་ཚབ་པ་ཞིག་ཡིན༌ལ། འཕྲིན་ཡིག་འདི་ནི་བདག་ཅག་གི་དཀོན་མཆོག་དང་སྐྱབས་མགོན་ཡིན་པའི་ཡེ་ཤུ་མཱ་ཤི་ཀའི་དྲང་བདེན་ལ་བརྟེན་ནས། ངེད་ཅག་དང་ལྷན་ཅིག་དད་པ་རིན་ཐང་ཅན་འདྲ་མཚུངས་ཐོབ་པ་རྣམས་ལ་སྤྲིངས་པ་སྟེ། 2 ཁྱོད་ཅག་གིས་དཀོན་མཆོག་དང་བདག་ཅག་གི་གཙོ་བོ་ཡེ་ཤུ་ངོ་ཤེས་པ་བརྒྱུད་ནས། ཁྱོད་རྣམས་ལ་ཐུགས་རྗེ་དང་ཞི་བདེ་མང་དུ་འཐོབ་པར༌སྨོན།

ཞལ་འབོད་དང་བདམས་པ་ལ་བློ་བརྟན་དགོས་པའི་སྐོར།

3 དེ་ཡང་དཀོན་མཆོག་གི་ནུས་མཐུ་ཡིས་བདག་ཅག་ལ་ཚེ་སྲོག་དང་དད་གུས་སྐོར་གྱི་དོན་ཐམས་ཅད་གནང་ཟིན་ནོ།། དེ་ནི་བདག་ཅག་གིས་ཁོང་ཉིད་ངོ་ཤེས་པའི་རྐྱེན་གྱིས་ཡིན་ལ། ཁོང་ནི་རང་ཉིད་ཀྱི་གཟི་བརྗིད་དང་ཕུལ་བྱུང་ལ་བརྟེན་ནས་བདག་ཅག་ལ་ཞལ་འབོད་གནང་མཁན་ཡིན། 4 དོན་དེ་བརྒྱུད་ནས་ཁོང་གིས་རིན་ཐང་ལྡན་ཞིང་ཤིན་ཏུ་ཆེ་བའི་ཞལ་བཞེས་རྣམས་བདག་ཅག་ལ་གནང་ཞིང་། དེ་ནི་བདག་ཅག་འཇིག་རྟེན་གྱི་འདོད་ཆགས་ནས་བྱུང་བའི་ངན་རུལ་ལས་ཐར་ཏེ་དཀོན་མཆོག་གི་རང་བཞིན་དང་ལྡན་པར་འགྱུར་བའི་ཕྱིར་རོ།། 5 རྒྱུ་མཚན་འདིའི་དབང༌གིས། ཁྱོད་རྣམས་ཀྱིས་ལྷག་ཏུ་བརྩོན་པ་བྱེད་དགོས༌ཏེ། དད་སེམས་ལྡན་པའི་ཁར་ད་དུང་སྤྱོད་བཟང་ཡོད་དགོས༌ལ། སྤྱོད་བཟང་ལྡན་པའི་ཁར་ད་དུང་ཤེས་ཡོན་ཡོད༌དགོས། 6 ཤེས་ཡོན་ལྡན་པའི་ཁར་ད་དུང་རང་ཚོད་ཟིན་དགོས་ལ། རང་ཚོད་ཟིན་པའི་ཁར་ད་དུང་སྙིང་རུས་ཡོད༌དགོས། སྙིང་རུས་ལྡན་པའི་ཁར་ད་དུང་དད་གུས་ཡོད༌དགོས་ལ། 7 དད་གུས་ལྡན་པའི་ཁར་ད་དུང་སྤུན་ཟླར་གཅེས་སེམས་ཡོད་དགོས། སྤུན་ཟླར་གཅེས་སེམས་ཡོད་པའི་ཁར་ད་དུང་མི་ཐམས་ཅད་ལ་གཅེས་སེམས་ཡོད་དགོས༌པའོ།། 8 གལ་ཏེ། ཁྱོད་ཅག་ལ་དོན་དེ་རྣམས་ལྡན་ཞིང་དེ་དག་འཕེལ་བཞིན་ཡོད་ན། ཁྱོད་རྣམས་ནི་བདག་ཅག་གི་གཙོ་བོ་ཡེ་ཤུ་མཱ་ཤི་ཀ་ངོ་ཤེས་པའི་ཕྱོགས་སུ་ཕན་ཐོགས་མེད་པ་དང་འབྲས་བུ་མི་འབྱུང་བ་མིན་ནོ།། 9 གལ་ཏེ། མི་སུ་ཞིག་ལ་དོན་དེ་རྣམས་མི་ལྡན་ན། ཁོ་ནི་ལོང་བ་ཡིན་ལ། ཁོས་མིག་མདུན་ཁོ་ན་ལས་གཞན་ཅི་ཡང་མི་མཐོང༌ཞིང༌། རང་གི་སྔར་བྱས་ཀྱི་སྡིག་པ་རྣམས་དག་ཟིན་པའང་བརྗེད༌པའོ།།

10 དེའི་ཕྱིར། སྤུན་ཟླ༌རྣམས། ཁྱོད་ཅག་ལ་ཞལ་འབོད་ཐོབ་པ་དང་ཁྱོད་ཅག་བདམས་པར་གྱུར་པ་དེ་བརྟན་ཅིང་མི་འགྱུར་བའི་ཕྱིར། ཁྱོད་ཅག་གིས་དེ་བས་ཀྱང་བརྩོན་དགོས་སོ།། གལ་ཏེ། ཁྱོད་ཅག་གིས་དོན་དེ་རྣམས་བྱེད་པ་ཡིན་ན་ནམ་ཡང་ས་རུ་འགྱེལ་མི་སྲིད་དོ།། 11 དེ་ལྟར་ན། ཁྱོད་རྣམས་བདག་ཅག་གི་གཙོ་བོ་དང་སྐྱབས་མགོན་ཡིན་པའི་ཡེ་ཤུ་མཱ་ཤི་ཀའི་མཐའ་མེད་པའི་རྒྱལ་སྲིད་ནང་དུ་འགྲོ་བར་ཕུན་སུམ་ཚོགས་པའི་བདེ་ལམ་གནང་བར༌འགྱུར་རོ།།

དཀོན་མཆོག་གི་གསུང་རབ་ལས་ལུང་བསྟན་གྱི༌སྐོར།

12 དེ་བས་ན་ཁྱོད་ཅག་གིས་དོན་འདི་རྣམས་རྟོགས་ཤིང་ཁྱོད་ཅག་ལ་སྔར་ནས་ཡོད་པའི་བདེན་པ་ཉིད་ཀྱི་ཆ་ནས་བརྟན་པོ་ཡིན༌ཡང་། བདག་གིས་རྒྱུན་དུ་དོན་འདི་རྣམས་ཁྱོད་ཅག་ལ་དྲན་སྐུལ་བྱའོ།། 13 ངས་རང་ཉིད་ད་དུང་གུར་འདིའི་ནང་དུ་བསྡད་ཡོད་པའི་གོ་སྐབས་དང་བསྟུན་ནས། ཁྱོད་རྣམས་ལ་དྲན་སྐུལ་བརྒྱུད་ནས་སྐུལ་མ་གཏོང་འོས་པར༌སྙམ། 14 ཅིའི་ཕྱིར་ཞེ་ན། བདག་ཅག་གི་གཙོ་བོ་ཡེ་ཤུ་མཱ་ཤི་ཀས་བདག་ལ་མཛུབ་སྟོན་གནང་བ་བཞིན། ངས་ཀྱང་རང་ཉིད་གུར་འདི་དང་ཁ་འབྲལ་བའི་དུས་སླེབས་ལ་ཉེ་བ་ཤེས་པའི་ཕྱིར་ཡིན། 15 ང་རང་ཚེ་ལས་འདས་རྗེས། ཁྱོད་ཅག་གིས་རྒྱུན་དུ་དོན་འདི་དག་ལ་དྲན་གསོ་བྱེད་པའི་ཆེད་དུ། བདག་གིས་ད་དུང་བརྩོན་པ་ཆེན་པོ་བྱེད༌པའོ།།

16 སྔོན་ཆད་ངེད་ཅག་གིས་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ནུས་མཐུ་ཆེན་པོ་དང་ཁོང་ཉིད་ཕེབས་པར་འགྱུར་བའི་དོན་རྣམས་ཁྱོད་ཅག་ལ་སྨྲས་པ༌ནི། མཁས་པས་སྒྲིགས་པའི་སྒྲུང་བཞིན་དུ་མ་ཡིན་པར། ངེད་རྣམས་ཀྱིས་ཁོང་གི་གཟི་དཔལ་མིག་གིས་དངོས་སུ་མཐོང་བ་ཡིན། 17 ཡབ་དཀོན་མཆོག་ནས་ཁོང་ལ་བཀུར་སྟི་དང་གཟི་བརྗིད་ཐོབ་པའི་དུས་སུ། གཟི་འོད་ཆེན་པོ་དེ་ཉིད་ཀྱིས་ཁོང་ལ་ཇི་སྐད་དུ། འདི་ནི་བདག་གི་གཅེས་པའི་བུ་ཡིན་ཞིང་། ང་རང་ཁོ་ལ་ཤིན་ཏུ་དགའ་ཞེས་གསུངས༌པའི་སྒྲ་གྲགས་ཤིང་། 18 ངེད་ཅག་ཁོང་དང་མཉམ་དུ་རི་བོ་དམ་པ་རུ་ཡོད་པའི་དུས༌སུ། ནམ་མཁའི་ཞིང་ཁམས་ནས་སྒྲ་དེ་གྲགས་ཡོང་བ་དངོས་སུ་ཐོས༌སོ།།

19 བདག་ཅག་ལ་ལུང་སྟོན་པའི་ལུང་བསྟན་དེ་ལས་ཀྱང་ཁུངས་བཙན་ཡོད༌དེ། སྐྱ་རེངས་ཤར་བ་དང་ཁྱོད་ཅག་གི་སེམས་སུ་ཐོ་རེངས་སྐར་ཆེན་ཤར་བའི་དུས་སུ། མུན་ནག་ནང་དུ་སྒྲོན་མེའི་འོད་ཟེར་འཕྲོ་བ་བཞིན། ཁྱོད་རྣམས་ཀྱིས་ལུང་བསྟན་འདིར་གཟབ་གཟབ་བྱས་ན་ལེགས་སོ།། 20 དེ་བས་ཀྱང་ཆེས་གལ་ཆེ་བ་ནི་གསུང་རབ་ཀྱི་ལུང་བསྟན་གང་ཞིག་ཡིན་ཡང་། རང་འདོད་ལྟར་འགྲེལ་བཤད་བྱས་ཆོག་པ་གཅིག་ཀྱང་མེད་པ་ཤེས་པར་གྱིས། 21 རྒྱུ་མཚན་ནི་ལུང་བསྟན་གང་ཞིག་ཡིན་ཡང་མིའི་འདོད་བློ་ལྟར་བྱུང་བ་གཏན་ནས་མ་ཡིན་པར། དམ་པའི་ཐུགས་ཉིད་ཀྱིས་མི་ལ་བསྐུལ་ཞིང་དཀོན་མཆོག་ནས་བྱུང་བའི་བཀའ་རྣམས་མི་ཡིས་བརྗོད་པའི་ཕྱིར་རོ།།

ལེའུ་གཉིས༌པ།

སློབ་དཔོན་རྫུས་མའི༌སྐོར།

1 དེ་ཡང་སྔོན་ཆད་མི་རྣམས་ཀྱི་ཁྲོད་དུ་ལུང་སྟོན་པ་རྫུས་མ་བྱུང་བ་བཞིན། ཕྱིས་སུ་ཁྱོད་ཅག་གི་ཁྲོད་དུའང་སློབ་དཔོན་རྫུས་མ་འབྱུང་བར་འགྱུར༌ལ། དེ་རྣམས་ཀྱིས་ལྐོག་ནས་མི་ལ་གནོད་འཚེ་གཏོང་བའི་ལོག་ལྟ་རྣམས་ཁྲིད་འོང་བར་འགྱུར་ཞིང་། དེ་དག་གིས་ཁོ་རྣམས་བླུ་མཁན་གྱི་བདག་པོའང་ཁས་མི་ལེན༌པར། མྱུར་དུ་རང་གིས་རང་ཉིད་བརླག་པར་འགྱུར་རོ།། 2 མི་མང་པོ་ཞིག་གིས་ལོག་གཡེམ་པ་དེ་དག་གི་བྱ་སྤྱོད་བཞིན་བྱེད་པར་འགྱུར་ཞིང་། སློབ་དཔོན་རྫུས་མ་དེ་དག་གི་རྐྱེན་གྱིས། བདེན་པ་ཉིད་ཀྱི་ལམ་ལ་འཕྱ་དམོད་བྱེད་པར་འགྱུར། 3 དེ་དག་ལ་བརྣབ་སེམས་ཆེ་བས་རྫུན་གཏམ་ལ་བརྟེན་ནས་ཁྱོད་ཅག་ལས་འཕྲོག་པར་འགྱུར། དེ་དག་ལ་ཉེས་ཆད་གཅོད་པ་ནི་གནའ་སྔ་མོ་ནས་དུས་མི་འགྱངས་ལ། དེ་རྣམས་བརླག་པར་འགྱུར་བའི་དུས་ཀྱང་གཉིད་ལ་མི་ཡུར་རོ།།

4 སྔོན་ཆད་ཕོ་ཉ་རྣམས་ཀྱིས་སྡིག་པ་བྱས་པ་ན། དཀོན་མཆོག་གིས་དེ་རྣམས་ལའང་བཟོད་སྒོམ་མ་གནང་བར་དམྱལ་བའི་གནས་སུ་གཡུགས་ཤིང་། མུན་ནག་གི་དོང་ནང་དུ་ཁྲིམས་ཐག་གཅོད་པའི་བར་དུ་བསྐྱུར་བ་ཡིན་ནོ།། 5 ཡང་དཀོན་མཆོག་གིས་གནའ་བོའི་འཇིག་རྟེན་ལའང་བཟོད་སྒོམ་མ་གནང་བར། དད་གུས་མེད་པའི་མི་རྣམས་ཆུ་ལོག་གིས་བསྣུབས་པར་མཛད༌མོད། འོན་ཀྱང་ཡང་དག་པའི་ཆོས་སྒྲོག་མཁན་ནོ་ཨའི་ཁྱིམ་མི་བརྒྱད་པོ་བསྐྱབས་མྱོང་། 6 ཡང་ཁོང་གིས་སཱ་དོམ་དང་གཱ་མོ་ར་གཉིས་ལ་ཉེས་ཆད་བཅད་ནས་མེར་བསྲེགས་ཤིང༌རྡུལ་དུ་བཏང་བ་དང་། དུས་རབས་ཕྱི་མའི་དད་གུས་མེད་པའི་མི་རྣམས་ལ་བསླབ་བྱའི་དཔེ་རུ་གནང་བ་ཡིན། 7 དུས་དེར་ཁྲིམས་མེད་ལུགས་མེད་ཀྱི་མི་དག་གི་གཡེམ་སྦྱོར་གྱི་རྐྱེན་གྱིས། དུས་རྒྱུན་དུ་ཡིད་སེམས་སྐྱོ་བའི་མི་གཞུང་དྲང་ལོད་ཐུ་ཁོ་ན་ཁོང་གིས་བསྐྱབས་པ་ཡིན། 8 རྒྱུ་མཚན་ནི་མི་གཞུང་དྲང་དེ་ཁོ་རྣམས་ཀྱི་ཁྲོད་དུ་སྡོད༌ཅིང༌། མི་དེ་དག་གི་ཁྲིམས་མེད་ལུགས་མེད་ཀྱི་དོན་རྣམས་མཐོང་ཐོས་སུ་གྱུར་པས། ཁོའི་དྲང་སེམས་ནི་ཉིན་རེ་བཞིན་སྐྱོ་གདུང་གིས་མནར༌བར་གྱུར་པའོ༎ 9 དེ་ལྟར་ཡིན་ན། གཙོ་བོས་དད་གུས་ལྡན་པའི་མི་ནི་ཉམས་ཚོད་ལས་སྐྱོབ་པ་དང་། དྲང་བདེན་མིན་པའི་མི་ནི་ལེགས་ཉེས་ཀྱི་ཁྲིམས་ཐག་གཅོད་པའི་ཉིན་མོའི་བར་ཉེས་ཆད་འོག་ཏུ་བསྐྱུར་བ་མཁྱེན༌ནོ།། 10 ཤ་གཟུགས་ཀྱི་ཕུང་བོར་བསྟུན་ནས་འདོད་ཆགས་ལ་འཇོལ་ཉོག་ཏུ་སྤྱོད་མཁན་དང་། དབང་ཆེན་ལ་མཐོང་ཆུང་བྱེད་མཁན་ནི་ཁོང་གིས་ལྷག་ཏུ་མཁྱེན་ལ། མི་དེ་དག་ནི་སྤོབས་པ་ཆེ་ཞིང་གཤིས་རྒྱུད་གྱོང་པོ་ཡིན་ལ། གཟི་བརྗིད་ཅན་རྣམས་ལ་དམའ་འབེབས་བྱེད་པ་ལའང་མི་འཇིགས་སོ།། 11 ཕོ་ཉ་རྣམས་ལ་མཚོན་ན་མི་དེ་དག་ལས་མཐུ་སྟོབས་དང་དབང་ཐང་ཆེ༌ཡང་། གཙོ་བོའི་དྲུང་དུ་དམའ་འབེབས་ཀྱི་ཚིག་གིས་དེ་རྣམས་གཏུག་པར་མི༌བྱ། 12 འོན་ཀྱང་། མི་དེ་དག་ནི་ཡིད་ཤེས་མེད་པ་དང་མཚུངས༌པར། སྐྱེས་མ་ཐག་ནས་དུད་འགྲོ་ཡིན་ཏེ། མི་ཡིས་བཟུང་ནས་བཤས་ཟོག་ལ་སྟ་གོན་བྱེད་པ་ཡིན། མི་དེ་རྣམས་ཀྱིས་རང་གིས་མི་ཤེས་པའི་དོན་རྣམས་ལ་དམའ་འབེབས་བྱེད་ཅིང༌། མི་གཞན་དག་བརླག་བཞིན་པའི་དུས་སུ། ཁོ་རང་ཉིད་བརླག་པར་འགྱུར་ངེས་སོ།། 13 དེ་རྣམས་ཀྱི་སྤྱོད་ལམ་དྲང་པོ་མ་ཡིན་པས་འབྲས་བུ་མི་བདེན་པ་ཐོབ། མི་དེ་དག་ནི་ཉིན་མོར་བག་མེད་ལོངས་སྤྱོད་ལ་ཞུགས་པར་དགའ་ཞིང་། བཙོག་པར་གྱུར་པ་དང་སྐྱོན་ཅན་ཡང་ཡིན་ལ། ཁྱོད་ཅག་དང་མཉམ་དུ་གསོལ་སྟོན་ལ་ཞུགས་དུས། རང་གི་གཡོ་སྒྱུ་ནི་དགའ་སྐྱིད་དུ་འདོད་པ་རེད། 14 མི་དེ་རྣམས་ཀྱི་མིག་ནང་དུ་ལོག་གཡེམ་གྱིས་ཁེངས་ཤིང་སྡིག་པའི་མཚམས་མི་འཇོག༌པར། བློ་མི་བརྟན་པ་རྣམས་ལ་སླུ་བྲིད་བྱེད་པ་དང༌། སེམས་ནང་དུ་འདོད་རྔམ་ལ་གོམས་ཡོད་པས། དངོས་གནས་སྡིགས་དམོད་ཐེབས་པའི་རིགས་རྒྱུད་ཡིན། 15 མི་དེ་རྣམས་ཀྱིས་དྲང་ལམ་སྤངས་ནས་ལོག་ལམ་དུ་ཞུགས་པ་དང་། པེ་ཨོར་གྱི་བུ་པེལ་ཨམ་གྱི་ལམ་དུ༌ཞུགས་པ་ཡིན། པེལ་ཨམ་ནི་གླ་ཆའི་ཡོང་ཁུངས་མི་གཙང་བ་ལ་འདོད་རྔམ་བཅང་མཁན་ཞིག་ཡིན༌མོད། 16 འོན་ཀྱང་ཁོ་བོར་རང་གི་ནག་ཉེས་དབང་གིས་བཀའ་བཀྱོན་ཐེབས་ཤིང་། སྨྲ་མི་ཤེས་པའི་བོང་བུས་མི་སྐད་སྨྲས་ཏེ་ལུང་སྟོན་པའི་སྨྱོ་སྤྱོད་བཀག༌པའོ།།

17 ཡང་མི་དེ་རྣམས་ནི་ཆུ་མིག་སྐམ་པོ་དང་རླུང་ནག་འཚུབ་མས་འདེད་པའི་སྨུག་པ་ཡིན༌ལ། མུན་པའི་སྨག་རུམ་ནི་མི་དེ་རྣམས་ཀྱི་ཆེད་དུ་སྟ་གོན་མཛད་ཡོད། 18 དེ་རྣམས་ཀྱིས་ང་རྒྱལ་གྱི་བླུན་གཏམ་སྨྲ༌ཞིང༌། ཤ་གཟུགས་ཀྱི་ཆགས་ཞེན་དང་ལོག་གཡེམ་གྱི་ལས་ལ་བརྟེན་ནས། ནོར་འཁྲུལ་ཅན་ལས་ཐར་མ་ཐག་པ་དེ་རྣམས་ལའང་སླུ་བྲིད་བྱེད། 19 དེ་རྣམས་ཀྱིས་མི་རྣམས་ལ་རང་དབང་འཐོབ་པར་ཁས་ལེན་ནའང་། རང་ཉིད་ནི་འཕུང་དཀྲོལ་གྱི་གཡོག་པོ་རུ་བྱེད༌པ་ཡིན། ཅིའི་ཕྱིར་ཞེ་ན། མི་སུ་ཡིན་ཡང་གང་ཞིག་གི་དབང་འོག་ཏུ་བཅུག་ན་དེའི་གཡོག་པོ་ཡིན་པའི་ཕྱིར་རོ།། 20 གལ་ཏེ། མི་དེ་རྣམས་ཀྱིས་གཙོ་བོ་དང་སྐྱབས་མགོན་ཡིན་པའི་ཡེ་ཤུ་མཱ་ཤི་ཀ་ངོ་ཤེས་པ་བརྒྱུད་ནས། འཇིག་རྟེན་གྱི་མི་གཙང་བ་སྤངས་ཐུབ་པ་བྱུང༌ནའང༌། རྗེས་སུ་སླར་ཡང་དེའི་ནང་དུ་ཞུགས་ཤིང་དེའི་དབང་འོག་ཏུ་ཚུད་ན། མི་དེ་དག་གི་ཕྱིས་ཀྱི་གནས་ཚུལ་དེ་སྔ་ལས་ཀྱང་སྡུག་པ་ཡིན། 21 ཁོ་རྣམས་ཀྱིས་དྲང་བདེན་གྱི་ལམ་ཤེས་བཞིན་དུ། ཁོ་རྣམས་ལ་གནང་བའི་བཀའ་དམ་པ་རྒྱབ་ཏུ་བསྐྱུར་བས། ཁོ་རྣམས་ཀྱིས་དོན་དེ་ཤེས་པ་ལས་མ་ཤེས་ན་ལེགས་སོ།། 22 ཁ་དཔེ་ལ། ཁྱི་ནི་རང་གི་སྐྱུག་རོར་ལོག །ཕག་ནི་བཀྲུས་ཀྱང་འདམ་ལ་འགྲིལ། །ཞེས་པའི་ཚིག་འདི་ཅིས་མ་བདེན། དེ་ནི་ཁོ་རྣམས་ཀྱི་སྟེང་དུ་བྱུང་བའོ།།

ལེའུ་གསུམ༌པ།

གཙོ་བོ་ཡེ་ཤུའི་ཉིན་མོའི༌སྐོར།

1 སྙིང་ནས་བརྩེ་བའི་སྤུན་ཟླ༌རྣམས། ད་ལྟ་བདག་གིས་ཁྱོད་ཅག་ལ་འབྲི་བཞིན་པ་འདི་ནི་འཕྲིན་ཡིག་གཉིས་པ་ཡིན་ནོ༎ འཕྲིན་ཡིག་འདི་གཉིས་ནི་ཁྱོད་ཅག་གི་གཞུང་སེམས་དྲང་པོ་ལ་དྲན་སྐུལ་དང་སྐུལ་སློང་བྱེད་པའི་ཆེད་དུ་བྲིས་པ་ཡིན་ལ། 2 དེ་ནི་ལུང་སྟོན་པ་དམ་པ་རྣམས་ཀྱིས་སྔར་གསུངས་པའི་བཀའ་རྣམས་དང་། གཙོ་བོ་དང་སྐྱབས་མགོན་དེ་ཉིད་ཀྱི་བཀའ༌སྟེ་ཁྱོད་ཅག་གི་སྐུ་ཚབ་པ་རྣམས་ཀྱིས་གནང་བ་དེ་དག་ཁྱོད་རྣམས་ཀྱི་ཡིད་ལ་འཛིན་པའི་ཕྱིར་དུ་ཡིན། 3 ཆེས་གལ་ཆེ་བ་ནི། མཐའ་མའི་ཉིན་མོ་དག་ལ་འཕྱ་སྨོད་བྱེད་པར་དགའ་བའི་མི་འབྱུང་བར་འགྱུར་བ་ཤེས་དགོས༌ཏེ། ཁོ་རྣམས་རང་གི་འདོད་ཆགས་ཀྱི་རྗེས་སུ་འབྲངས་ཏེ་ན་རེ། 4 ཁོང་ཉིད་ཕེབས་ཡོང་རྒྱུ་ཡིན་ཟེར་བའི་ཞལ་བཞེས་དེ་གང་དུ་ཡོད༌དམ། ཅིའི་ཕྱིར་ཞེ་ན། མེས་པོ་རྣམས་ཚེ་ལས་འདས་པ་ནས་བཟུང་། དོན་ཐམས་ཅད་ཐོག་མར་བསྐྲུན་པའི་དུས་དང་གཅིག་མཚུངས་ཡིན་པའི་ཕྱིར་རོ་ཞེས་སྨྲ་བ་ཡིན། 5-6 གནའ་སྔ་མོ་ནས་དཀོན་མཆོག་གི་བཀའ་ལ་བརྟེན་ནས་ནམ་མཁའ་བྱུང་བ་དང་། ས་གཞི་ནི་ཆུ་ནས་བྱུང་ཞིང་ཆུ་ལས་གྲུབ་པ་ཡིན་ལ། སྐབས་དེའི་འཇིག་རྟེན་ཆུས་བསྣུབས་ཏེ་འཇིག་པར་གྱུར་པ་ནི་མི་དེ་རྣམས་ཀྱིས་བསམ་བཞིན་བརྗེད་པར་བྱས་སོ།། 7 འོན་ཀྱང་ད་ལྟའི་གནམ་ས་གཉིས་ནི་ད་དུང་ཡང་བཀའ་དེར་བརྟེན་ནས་གནས༌ཤིང་། དད་གུས་མེད་པའི་མི་རྣམས་ལ་ཉེས་ཆད་ཕོགས་ནས་བརླག་པར་མཛད་པའི་ཉིན་མོའི་བར་དུ་བསྐྱུར་བ་དང་། དེ་ནས་གནམ་ས་གཉིས་མེར་བསྲེག་པར་འགྱུར་རོ།།

8 སྙིང་ནས་བརྩེ་བའི་སྤུན་ཟླ༌རྣམས། ཁྱོད་ཅག་གིས་བརྗེད་མི་རུང༌བ་ཞིག་ནི། གཙོ་བོའི་སྤྱན་ལམ་དུ་ཉིན་གཅིག་ནི་ལོ་འཁོར་ཆིག་སྟོང་དང་ལོ་འཁོར་ཆིག་སྟོང་ནི་ཉིན་གཅིག་དང་མཚུངས་པ་དེ་ཡིན་ནོ།། 9 གཙོ་བོས་ཞལ་བཞེས་གནང་བ་བཞིན་ད་དུང་འགྲུབ༌མེད་པས། མི་འགའ་ཤས་ཀྱི་སེམས་སུ་ཁོང་གིས་དུས་འགྱངས་མཛད་དོ་སྙམ་མོད། འོན་ཀྱང་དོན་དམ་དུ་དུས་འགྱངས་མཛད་པ་མ་ཡིན་པར། ཁྱོད་རྣམས་ལ་བཟོད་སྒོམ་གནངས་ཏེ། མི་གཅིག་ཀྱང་འཇིག་པར་འགྱུར་བར་ཐུགས་མི་མཉེས་ཤིང་། མི་ཐམས་ཅད་ཀྱིས་འགྱོད་བཤགས་བྱེད་པར་དགོངས༌པའོ།།

10 འོན་ཀྱང་། རྐུན་པོ་གློ་བུར་སླེབས་པ་ལྟར་གཙོ་བོའི་ཉིན་མོའང་སླེབ༌པར་ངེས་སོ།། ཉིན་དེར། ནམ་མཁའ་འུར་སྒྲ་ཆེན་པོ་དང་བཅས་ཡལ་བར་འགྱུར༌བ་དང་། འབྱུང་བ་ཐམས་ཅད་མེ་དཔུང་དྲག་པོས་བསྲེགས་ཏེ་མེད་པར་འགྱུར་ཞིང་། ས་གཞི་དང་དེའི་སྟེང་གི་དངོས་པོ་ཐམས་ཅད་ཀྱང་མེས་བསྲེག་པར་འགྱུར༌རོ།།

11 དེ་ཐམས་ཅད་དེ་བཞིན་མེད་པར་འགྱུར་འགྲོ་བ་ཡིན་ན། ཁྱོད་ཅག་གིས་ཇི་ལྟར་དམ་པ་དང་དད་གུས་ཡོད་པ་ཞིག་བྱེད་ཅིང་། 12 དཀོན་མཆོག་གི་ཉིན་མོ་སླེབ་ཡོང་བར་རེ་སྒུག་བྱེད་ལོང་མེད་པ་མ་ཡིན་ནམ། ཉིན་དེར། ནམ་མཁའ་མེས་བསྲེགས་ནས་མེད་པར་འགྱུར་ཞིང་། འབྱུང་བ་ཐམས་ཅད་ཀྱང་མེ་དཔུང་དྲག་པོས་ཞུ་བར་འགྱུར་རོ།། 13 འོན་ཀྱང་། ཁོང་གིས་ཞལ་བཞེས་གནང་བ་བཞིན། བདག་ཅག་གིས་དྲང་བདེན་བཞུགས་སའི་གནམ་ས་གསར་པ་ལ་རེ་སྨོན་བཅང་བའོ།།

14 དེའི་ཕྱིར། སྙིང་ནས་བརྩེ་བའི་སྤུན་ཟླ༌རྣམས། ཁྱོད་ཅག་གིས་དོན་དེ་དག་ལ་རེ་སྨོན་བཅངས་པ་ཡིན་ན། རང་ཉིད་སྐྱོན་གྱི་དྲི་མས་མ་གོས་པ་དང་། སྐྱོན་བརྗོད་རྒྱུ་ཅི་ཡང་མེད་པ། གཙོ་བོའི་སྤྱན་སྔར་བློ་སེམས་བདེ་བའི་ངང་གནས་ཐུབ་པའི་ཕྱིར་བརྩོན་པ་བྱེད་དགོས་སོ།། 15 དེར་མ་ཟད། བདག་ཅག་གི་གཙོ་བོས་ཡུན་རིང་ལ་བཟོད་སྒོམ་གནང་བ་ནི་ཐར་པ་འཐོབ་པའི་རྒྱུ་རྐྱེན་དུ་བརྩི་དགོས་ལ། དེ་ནི་བདག་ཅག་གི་སྙིང་ནས་བརྩེ་བའི་སྤུན་ཟླ་ཕོལ་ལོལ་གྱིས་རང་ཉིད་ལ་གནང་ཡོད་པའི་ཤེས་རབ་བཞིན་ཁྱོད་ཅག་ལ་འཕྲིན་ཡིག་སྤྲིངས་པ་ལྟར་ཡིན། 16 ཁོང་གི་འཕྲིན་ཡིག་ཐམས་ཅད་ལས་དོན་དེ་རྣམས་བརྗོད་ཡོད། འཕྲིན་ཡིག་ལས་གོ་བ་ལོན་དཀའ་བ་དག༌ནི། བློ་གྲོས་མེད་པ་དང་བློ་མི་བརྟན་པ་རྣམས་ཀྱིས་ལོག་བཤད་བྱེད་ཅིང་། དེ་ནི་གསུང་རབ་ཀྱི་མདོ་གཞན་དག་ལ་ལོག་བཤད་བྱེད་པ་ལྟར། རང་གིས་རང་ཉིད་འཇིག་པར་བྱེད་དོ།།

17 སྙིང་ནས་བརྩེ་བའི་སྤུན་ཟླ༌རྣམས། དེ་ལྟར་ཡིན་པས། ཁྱོད་ཅག་གིས་སྔ་མོ་ནས་དོན་འདི་དག་ཤེས་པ་ཡིན༌ན། ཁྲིམས་མེད་ལུགས་མེད་ཀྱི་མི་དག་གི་ནོར་འཁྲུལ་གྱི་གཡོ་འོག་ཏུ་མི་ཚུད་པ་དང་། རང་ཉིད་བརྟན་པོ་ཡིན་པ་དེ་མི་ཉམས་པའི་ཕྱིར་དོགས་ཟོན་བྱེད་དགོས་སོ།། 18 འོན་ཀྱང་། ཁྱོད་རྣམས་དེ་ལས་ལྡོག་སྟེ་བདག་ཅག་གི་གཙོ་བོ་དང་སྐྱབས་མགོན་ཡིན་པའི་ཡེ་ཤུ་མཱ་ཤི་ཀའི་ཐུགས་རྗེ་དང་ཤེས་ཡོན་རྟོགས་པའི་ཆ་ནས་ཡར་ཐོན་ཡོང་དགོས། དུས་ད་ལྟ་དང་མཐའ་མེད་པའི་ཉིན་མོའི་བར་དུ་ཁོང་ལ་བསྟོད་བསྔགས་བརྗོད་པར་སྨོན། ཨ༌མེན།། །།

ཡོ་ཧ་ནན་དང་པོ།

1

2

3

4

5

༄༅། །ཡོ་ཧ་ནན་གྱི་འཕྲིན་ཡིག་དང་པོ།

ཡོ་ཧ་ནན་གྱི་འཕྲིན་ཡིག་དང་པོའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

དགེ་རྒན་རྫུས་མ་དེ་ཚོས་དུས་རབས་དང་པོའི་ཡེ་ཤུའི་ཆོས་ལུགས་པ་རྣམས་ལམ་ལོག་ཏུ་ཁྲིད་ཅིང་། དེ་ཚོས་སྐྱབས་མགོན་ཡེ་ཤུ་མཱ་ཤི་ཀ་ནི་མི་ངོ་མ་ཞིག་ཡིན་པར་ཁས་ལེན་མེད་པ་རེད། ཡེ་ཤུའི་ཆོས་ལུགས་ཀྱི་ལྡོག་ཟླར་གྱུར་པའི་ལྟ་བ་དེ་ནི་ནཱ་སི་ཊི་སེམ་༼Gnosticism༽ཞེས་པའི་གྲུབ་མཐའི་ལམ་ལུགས་ལས་བྱུང་བ་ཡིན་ལ། གྲུབ་མཐའི་ལམ་ལུགས་དེ་ནི་ཡོ་ཧ་ནན་དང་པོའི་གཞུང་ཕལ་ཆེར་དང་འབྲེལ་བའི་ལོ་རྒྱུས་ཀྱི་གནས་ཚུལ་ཡིན།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཡི་གེར་འགོད་མཁན་ནི་ཟེ་བད་ཡཱའི་བུ་ཡོ་ཧ་ནན་ཡིན་ལ། ཁོང་ནི་སྐུ་ཚབ་པ་ཡིན་པ་དང་། ཡོ་ཧ་ནན་གྱི་འཕྲིན་བཟང་དང་མངོན་པའི་མདོ་གཉིས་ཡི་གེར་འགོད་མཁན་དང་། སྐྱབས་མགོན་ཡེ་ཤུའི་གཉེན་ཉེ་ཡང་ཡིན། འཕྲིན་ཡིག་འདི་དུས་ནམ་ཞིག་ལ་བྱུང་བའི་ལོ་ཚིགས་ལ་ནོར་འཕྱུག་མེད་པའི་ཐག་ཆོད་ཅིག་དཀའ་ནའང་། དུས་རབས་དང་པོའི་མཇུག་སྟེ་སྤྱི་ལོ་90ལོའི་ཡས་མས་སུ་ཡི་གེར་བཀོད་པ་ནི་རྒྱུ་རྐྱེན་མང་པོ་ཞིག་ལ་བརྟེན་ནས་ཤེས་ཐུབ།

བརྗོད་སྙིང་དང་གསུང་འཕྲིན།

འཕྲིན་ཡིག་འདིའི་ནང་དུ་ཡོ་ཧ་ནན་ལ་དམིགས་ཡུལ་སྤྱིར་བཏང་བ་གཉིས་ཡོད་དེ།

༼1༽ དགེ་རྒན་རྫུས་མ་རྣམས་ཐེར་འདོན་བྱེད་པ།

༼2༽ དད་ལྡན་རྣམས་ལ་མཐའ་མེད་པའི་ཚེ་སྲོག་ཡོད་པར་སྟོན་པ། ཁོང་གིས་རང་གི་དམིགས་ཡུལ་གཞིར་བཟུང་ནས་ནཱ་སི་ཊི་༼Gnostic༽ཞེས་པའི་གྲུབ་མཐའ་འཛིན་པའི་དགེ་རྒན་ཚོའི་ལྟ་བ་སྟེ། སེམས་ཉིད་ནི་ཡོངས་སུ་བཟང་པོ་ཡིན་ཞིང་། ལུས་པོ་ནི་ཡོངས་སུ་ངན་པ་ཡིན་ཞེས་པའི་སྐོར་ལ་རྩོད་པ་དྲག་པོ་བྱས་པ་དང་། ཡོ་ཧ་ནན་གྱིས་ཁྱད་པར་དུ་དེ་ཚོར་བླང་དོར་རྣམ་འབྱེད་ཀྱིས་འདང་མེད་ཚུལ་ཤུགས་ཀྱིས་གླེང་ཞིང་། སྐྱབས་མགོན་ཡེ་ཤུ་ནི་མི་ཡི་གཟུགས་པོར་གྱུར་པའི་དོན་དངོས་ལ་མིག་མཐོང་ལག་ཟིན་གྱི་བདེན་དཔང་མཛད་དེ། ཁོང་གིས་ཀློག་པ་པོ་རྣམས་ལ་སྐྱབས་མགོན་ཡེ་ཤུ་མི་ཡི་གཟུགས་པོར་གྱུར་པའི་དོན་དངོས་དེར་ར་སྤྲོད་གནང་ཡོད་པ་རེད། དེར་མ་ཟད་ཁོང་གིས་གལ་སྲིད་རང་གིས་སྒྲུབ་བཞིན་པའི་བྱ་བ་འདི་ལ་གྲུབ་འབྲས་ཐོབ་པ་ཡིན་ན་ཁོ་རང་ཡོངས་སུ་དགའ་ཞིང་སྤྲོ་བ་ཡིན་ཞེས་བརྗོད།

འཆར་ཟིན།

1. སྐྱབས་མགོན་ཡེ་ཤུ་མི་ཡི་གཟུགས་པོར་གྱུར་པའི་སྐོར། ༼1:1-4༽

2. བདག་ཅག་གིས་དད་པ་བྱས་ནས་ཡབ་དང་སྲས་དཀོན་མཆོག་ལ་འདྲིས་པར་གྱུར་པའི་སྐོར། ༼1:5-2:28༽

3. བདག་ཅག་ནི་དཀོན་མཆོག་གི་བུ་ཕྲུག་དངོས་ཡིན་པའི་སྐོར། ༼2:29-4:6༽

4. ཀུན་སྤྱོད་ཀྱི་རྣམ་གཞག་དང་ཡེ་ཤུ་མཱ་ཤི་ཀའི་སྐོར། ༼4:7-5:12༽

5. ཡེ་ཤུའི་ཆོས་ལུགས་པའི་ངེས་དོན་རླབས་བོ་ཆེ། ༼5:13-21༽

ལེའུ་དང༌པོ།

ཚེ་སྲོག་གི་བཀའ་ཡི༌སྐོར།

1 དེ་ཡང་ཐོག་མ་ཉིད་ནས་བཞུགས་པའི་ཚེ་སྲོག་གི་བཀའ་དེ་གླེང་བ་ཡིན་ན། ངེད་ཅག་གིས་བཀའ་ *དེ་རྣ་བས་ཐོས་ཤིང་མིག་གིས་མཐོང་མྱོང་བ༌དང༌། དངོས་སུ་བལྟས་མྱོང་ལ། ལག་པས་ཀྱང་དངོས་སུ་རེག་མྱོང་ངོ་།། 2 ཚེ་སྲོག་དེ་མངོན་པར་གྱུར་ཡོད་ལ་ངེད་ཅག་གིས་མཐོང་མྱོང་བ་དང་། ད་ལྟ་དེ་ལ་བདེན་དཔང་བྱེད་བཞིན་ཡོད་དེ། མ་གཞི་ཚེ་སྲོག་དེ་ཉིད་ནི་ཡབ་དང་ལྷན་དུ་བཞུགས་ཤིང་། ངེད་ཅག་ལ་མངོན་པར་གྱུར་པའི་མཐའ་མེད་པའི་ཚེ་སྲོག་དེ་ཁྱོད་ཅག་ལ་སྒྲོག་པ་ཡིན། 3 ཁྱོད་རྣམས་ངེད་ཅག་དང་འདྲིས་པའི༌ཕྱིར། ངེད་ཅག་གིས་གང་ཞིག་མཐོང་ཞིང་ཐོས་པ་དག་ཁྱོད་རྣམས་ལ་སྒྲོག་པ་ཡིན། ངེད་ཅག་ནི་དངོས་གནས་ཡབ་དང་ཁོང་གི་སྲས་ཡེ་ཤུ་མཱ་ཤི་ཀར་འདྲིས་ཡོད་དོ།། 4 བདག་ཅག་ཡོངས་སུ་དགའ་ཞིང་སྤྲོ་བར་འགྱུར་བའི་ཕྱིར། ངེད་ཅག་གིས་དོན་འདི་དག་ཁྱོད་རྣམས་ལ་བྲིས་པའོ།།

འོད་ཟེར་ནང་དུ་སྐྱོད་པའི༌སྐོར།

5 དཀོན་མཆོག་ནི་འོད་ཟེར་ཡིན་པས་ཁོང་ལ་མུན་ནག་གཏན་ནས་མེད་དོ།། འདི་ནི་ངེད་ཅག་གིས་སྐྱབས་མགོན་ཡེ་ཤུ་ནས་ཐོས་ཤིང་ཁྱོད་ཅག་ལ་སྒྲོག་པའི་བརྡ་འཕྲིན་ཡིན་ནོ།། 6 གལ་ཏེ། བདག་ཅག་གིས་དཀོན་མཆོག་དང་འདྲིས་ཡོད་ཟེར་ཡང་། ད་དུང་མུན་ནག་ནང་དུ་སྤྱོད་པ་ཡིན་ན། དེ་ནི་བདག་ཅག་གིས་རྫུན་སྨྲས་པ་ཡིན་པས་བདེན་པ་ཉིད་བཞིན་དུ་སྤྱད་པ་སྤྱོད་པ་མ་ཡིན། 7 དཀོན་མཆོག་ནི་འོད་ཟེར་ནང་དུ་བཞུགས་པ་བཞིན་བདག་ཅག་འོད་ཟེར་ནང་དུ་སྤྱོད་པ་ཡིན་ན། བདག་ཅག་ཕན་ཚུན་ལ་འདྲིས་ཡོད་པ་ཡིན་ལ། ཁོང་གི་སྲས་སྐྱབས་མགོན་ཡེ་ཤུའི་སྐུ་ཁྲག་གིས་བདག་ཅག་གི་སྡིག་པ་ཐམས་ཅད་འདག་པར་མཛད༌དོ།།

8 བདག་ཅག་གིས་རང་ལ་སྡིག་པ་མེད་ཟེར་ན། དེ་ནི་རང་མགོ་རང་གིས་གཡོག་པ་ཡིན་པས། བདེན་པ་ཉིད་ནི་བདག་ཅག་གི་སེམས་སུ་གནས༌པ་མ་ཡིན་ནོ།། 9 དཀོན་མཆོག་ནི་ཡིད་རྟོན་རུང་བ་དང་དྲང་བདེན་ཡིན་པས། བདག་ཅག་གིས་རང་གི་སྡིག་པ་མཐོལ་བཤགས་བྱས༌ན། ཁོང་གིས་བདག་ཅག་གི་སྡིག་པ་བསལ་ཞིང་དྲང་བདེན་མ་ཡིན་པ་ཐམས་ཅད་གཙང་མར་མཛད་ངེས་ཡིན། 10 བདག་ཅག་གིས་སྡིག་པ་བྱས་མ་མྱོང་ཟེར་ན། བདག་ཅག་གིས་དཀོན་མཆོག་ནི་ཞལ་རྫུན་གསུང་མཁན་དུ་བརྩིས་པས། ཁོང་གི་བཀའ་ཡང་བདག་ཅག་གི་སེམས་སུ་གནས༌པ་མ་ཡིན་ནོ།།

ལེའུ་གཉིས༌པ།

སྐྱབས་མགོན་མཱ་ཤི་ཀ་ནི་བདག་ཅག་གི་བར་མི་ཡིན་པའི༌སྐོར།

1 བདག་གི་བུ་ཕྲུག༌རྣམས། ངས་ཁྱོད་ཅག་ལ་དོན་འདི་རྣམས་འབྲི་དོན་ནི་ཁྱོད་ཅག་གིས་སྡིག་པ་མི་བྱེད་པའི་ཕྱིར་ཡིན། གལ་ཏེ། སུ་ཞིག་གིས་སྡིག་པ་བྱས༌པ་ཡིན་ན། ཡབ་ཀྱི་དྲུང་དུ་བདག་ཅག་ལ་ཞུ་བ་འབུལ་མཁན་ཞིག་ཡོད་དེ། ཁོང་ནི་རྣམ་པར་དག་པ་ཡེ་ཤུ་མཱ་ཤི་ཀ་ལགས་སོ།། 2 ཁོང་ནི་བདག་ཅག་གི་སྡིག་པའི་ཕྱིར་ཉེས་ཆད་བསལ་བའི་མཆོད་རྫས་ཡིན་ཞིང༌། དེ་ནི་བདག་ཅག་ཁོ་ན་མ་ཡིན་པར་འཇིག་རྟེན་གྱི་མི་ཐམས་ཅད་ཀྱི་དོན་དུའང་ཡིན༌ནོ།།

3 གལ་ཏེ། བདག་ཅག་གིས་ཁོང་གི་བཀའ་རྣམས་བརྩི་སྲུང་བྱས་པ་ཡིན་ན། ཁོང་ཉིད་དངོས་གནས་ངོ་ཤེས་པ་གསལ་ལོ།། 4 གལ་ཏེ། མི་ཞིག་ན་རེ། ངས་ཁོང་ཉིད་ངོ་ཤེས་པ་ཡིན་ཞེས་སྨྲས་ཀྱང་ཁོང་གི་བཀའ་རྣམས་མི་བརྩི་ན། མི་དེ་ནི་རྫུན་སྨྲ་མཁན་ཡིན་ལ། བདེན་པ་ཉིད་ཀྱང་ཁོའི་སེམས་སུ་ཡོད་པ་མ་ཡིན། 5 སུ་ཞིག་གིས་ཁོང་གི་བཀའ་བསྲུངས་ན། དཀོན་མཆོག་གི་བྱམས་པ་ནི་ཁོའི་སེམས་ནང་དུ་དངོས་གནས་ཕུལ་དུ་བྱུང་བ༌ཡིན། དོན་འདི་ལས་བདག་ཅག་གིས་རང་ཉིད་དཀོན་མཆོག་གི་ནང་དུ་གནས་པ་ཤེས་སོ།། 6 མི་ཞིག་གིས་བདག་ནི་ཁོང་གི་ནང་དུ་གནས་པ་ཡིན་ཟེར༌ན། མི་དེས་སྐྱབས་མགོན་ཡེ་ཤུའི་སྤྱོད་ལམ་བཞིན་དུ་སྤྱོད་འོས༌སོ།།

7 སྙིང་ནས་བརྩེ་བའི་སྤུན་ཟླ༌རྣམས། ངས་ཁྱོད་ཅག་ལ་འབྲི་བཞིན་པ་ནི་བཀའ་གསར་པ་ཞིག་མིན༌ཏེ། ཐོག་མ་ནས་ཁྱོད་ཅག་ལ་ཐོབ་པའི་བཀའ་རྙིང་པ་དེ་ཡིན་ལ། བཀའ་རྙིང་པ་དེ་ནི་ཁྱོད་ཅག་གིས་ཐོས་མྱོང་བའི་བཀའ་ཡིན་ནོ།། 8 ཡང་གཅིག་བཤད༌ན། ངས་ཁྱོད་ཅག་ལ་འབྲི་བཞིན་པ་ནི་བཀའ་གསར་པ་ཞིག་ཡིན༌ལ། དེ་ནི་སྐྱབས་མགོན་ཡེ་ཤུ་དང་ཁྱོད་རྣམས་གང་གི་ཆ་ནས་ཀྱང་བདེན་པ་ཡིན་ནོ།། ཅིའི་ཕྱིར་ཞེ་ན། མུན་ནག་རིམ་བཞིན་ཡལ་ཞིང་འོད་ཟེར་བདེན་པ་དེ་སྔར་ནས་འཕྲོ་བཞིན་ཡོད་པའི་ཕྱིར་རོ།།

9 གལ་ཏེ། མི་ཞིག་གིས་རང་ཉིད་འོད་ཟེར་ནང་དུ་ཡོད་ཟེར་ནའང་། རང་གི་སྤུན་ཟླར་སྡང༌བ་ཡིན་ན། མི་དེ་ནི་སྔར་བཞིན་མུན་ནག་ནང་དུ་གནས་པ༌ཡིན་ནོ།། 10 རང་གི་སྤུན་ཟླར་གཅེས་མཁན་ནི་འོད་ཟེར་ནང་དུ་གནས་ཤིང་། ཁོ་ནི་ས་རུ་འགྱེལ་བའི་རྒྱུ་རྐྱེན་མེད། 11 འོན་ཀྱང་། རང་གི་སྤུན་ཟླར་སྡང་མཁན་ནི་མུན་ནག་ནང་དུ་གནས་ཤིང་མུན་ནག་ནང་དུ་སྤྱོད་པ་དང༌། རང་ཉིད་གང་དུ་འགྲོ་བའང་མི་ཤེས་སོ།། ཅིའི་ཕྱིར་ཞེ་ན། མུན་ནག་གིས་ཁོའི་མིག་ཟུང་ལོང་བར་བྱས༌པས་སོ།།

12 བུ་ཕྲུག༌རྣམས། ངས་ཁྱོད་ཅག་ལ་འཕྲིན་ཡིག་འབྲི་དོན་ནི། ཁྱོད་རྣམས་ཀྱི་སྡིག་པ་ནི་སྐྱབས་མགོན་ཡེ་ཤུའི་མཚན་ལ་བརྟེན་ནས་བསལ་བའི་ཕྱིར་རོ།། 13 ཕ་ཡིན་པ་རྣམས། ངས་ཁྱོད་ཅག་ལ་འཕྲིན་ཡིག་འབྲི་དོན་ནི། ཁྱོད་རྣམས་ཀྱིས་ཐོག་མ་ཉིད་ནས་བཞུགས་པ་ཁོང་ཉིད་ངོ་ཤེས་པའི་ཕྱིར༌ཡིན། ན་གཞོན་རྣམས། ངས་ཁྱོད་ཅག་ལ་འཕྲིན་ཡིག་འབྲི་དོན་ནི། ཁྱོད་རྣམས་བདུད་ངན་དེ་ལས་རྣམ་པར་རྒྱལ་བའི་ཕྱིར་ཡིན། 14 བུ་ཕྲུག༌རྣམས། ངས་ཁྱོད་ཅག་ལ་འཕྲིན་ཡིག་འབྲི་དོན་ནི། ཁྱོད་རྣམས་ཀྱིས་ཡབ་ངོ་ཤེས་པའི་ཕྱིར༌ཡིན། ཕ་ཡིན་པ་རྣམས། ངས་ཁྱོད་ཅག་ལ་འཕྲིན་ཡིག་འབྲི་དོན་ནི། ཁྱོད་རྣམས་ཀྱིས་ཐོག་མ་ཉིད་ནས་བཞུགས་པ་ཁོང་ཉིད་ངོ་ཤེས་པའི་ཕྱིར་ཡིན། ན་གཞོན་རྣམས། ངས་ཁྱོད་ཅག་ལ་འཕྲིན་ཡིག་འབྲི་དོན་ནི། ཁྱོད་རྣམས་ལ་སྟོབས་དང་ལྡན་ཞིང་དཀོན་མཆོག་གི་བཀའ་རྟག་ཏུ་ཁྱོད་ཅག་གི་སེམས་སུ་བཞུགས༌པ་དང༌། ཁྱོད་ཅག་བདུད་ངན་དེ་ལས་རྣམ་པར་རྒྱལ་བའི་ཕྱིར༌རོ།།

འཇིག་རྟེན་ལ་ཞེན་ཆགས་མི་རུང་བའི༌སྐོར།

15 འཇིག་རྟེན་འདི་དང་འཇིག་རྟེན་གྱི་དངོས་པོ་ཀུན་ལ་ཞེན་ཆགས༌པར་མི་བྱའོ། །གལ་ཏེ། མི་སུ་ཞིག་འཇིག་རྟེན་ལ་ཞེན་ཆགས་པར་གྱུར་ན། མི་དེའི་སེམས་སུ་ཡབ་ལ་གཅེས་པའི་སེམས་ནི་ཡོད་པ་མ་ཡིན་ནོ།། 16 ཅིའི་ཕྱིར་ཞེ་ན། འཇིག་རྟེན་གྱི་དོན་ཐམས་ཅད་དེ། ཤ་གཟུགས་ཀྱི་འདོད་ཆགས་དང་། མིག་གི་འདོད༌ཆགས། ཚེ་འདིའི་ང་རྒྱལ་བཅས་ནི་ཡབ་ནས་བྱུང་བ་མ་ཡིན་པར་འཇིག་རྟེན་ནས་བྱུང་བའི་ཕྱིར་རོ།། 17 འཇིག་རྟེན་འདི་དང་འཇིག་རྟེན་གྱི་འདོད་ཆགས་ཐམས་ཅད་འཇིག་པར་འགྱུར༌མོད། འོན་ཀྱང་དཀོན་མཆོག་གི་ཐུགས་དགོངས་བཞིན་སྒྲུབ་མཁན་ནི་གཏན་དུ་གནས་པར་འགྱུར་རོ།།

སྐྱབས་མགོན་ཡེ་ཤུའི་བསྟན་དགྲ་ལ་དོགས་ཟོན་བྱེད་པ།

18 བུ་ཕྲུག༌རྣམས། ད་ནི་མཐའ་མའི་དུས་སྐབས་ཡིན༌ལ། སྐྱབས་མགོན་མཱ་ཤི་ཀའི་བསྟན་དགྲ་ཡོང་ངེས་པ་ཁྱོད་ཅག་གིས་ཐོས་མྱོང་བ༌ལྟར། ད་ལྟ་སྐྱབས་མགོན་མཱ་ཤི་ཀའི་བསྟན་དགྲ་མང་པོ་ཡོང་ཡོད་པས། བདག་ཅག་གིས་ད་ལྟ་ནི་མཐའ་མའི་དུས་སྐབས་ཡིན་པ་ཤེས། 19 དེ་དག་ནི་བདག་ཅག་གི་ཁྲོད་ནས་ཕྱི་རོལ་ཏུ་སོང་བ་ཡིན༌མོད། འོན་ཀྱང་བདག་ཅག་ལ་གཏོགས་པ་མ་ཡིན། དེ་རྣམས་བདག་ཅག་ལ་གཏོགས་པ་ཡིན་ན། སྔར་བཞིན་བདག་ཅག་དང་ལྷན་དུ་འགྲོག་ངེས༌མོད། འོན་ཀྱང་དེ་རྣམས་ཕྱི་རོལ་ཏུ་སོང་བས་བདག་ཅག་ལ་མི་གཏོགས་པ་གསལ་པོར་མངོན་ནོ།།

20 ཁྱོད་ཅག་ནི་དམ་པ་ཉིད་ཀྱིས་བྱུགས་པའི་མི་རྣམས་ཡིན་ལ། ཁྱོད་ཅག་ཐམས་ཅད་ཀྱིས་ཀྱང་དོན་འདི་ཤེས་སོ།། 21 བདག་གིས་ཁྱོད་རྣམས་ལ་འཕྲིན་ཡིག་འདི་འབྲི་དོན་ནི་ཁྱོད་ཅག་གིས་བདེན་པ་ཉིད་མི་ཤེས་པའི་རྐྱེན་གྱིས་མ་ཡིན༌པར། ཁྱོད་རྣམས་ཀྱིས་བདེན་པ་ཉིད་ཤེས་པར་མ་ཟད། བདེན་པ་ཉིད་ལས་རྫུན་མི་འབྱུང་བའང་ཤེས་པའི་ཕྱིར་ཡིན། 22 རྫུན་སྨྲ་མཁན་ནི་སུ་ཡིན་ཞེ་ན། ཡེ་ཤུ་ནི་སྐྱབས་མགོན་མཱ་ཤི་ཀ་ཡིན་པར་ཁས་མི་ལེན་པའི་མི་དེ་མ་ཡིན༌ནམ། དེའི་ཕྱིར། ཡབ་དང་སྲས་ཁོང་ཉིད་ཁས་མི་ལེན་པའི་མི་ནི་སྐྱབས་མགོན་མཱ་ཤི་ཀའི་བསྟན་དགྲ་ཡིན། 23 སྲས་ཁོང་ཉིད་ཁས་མི་ལེན་པའི་མི་དེ་ལ་ཡབ་ནི༌མེད། སྲས་ཁོང་ཉིད་ཁས་ལེན་པའི་མི་དེ་ལ་ཡབ་ནི་ཡོད་པའོ།།

24 ཁྱོད་ཅག་གི་སྐོར་གླེང་བ་ཡིན་ན། ཐོག་མ་ནས་ཐོས་པ་རྣམས་ཁྱོད་ཅག་གི་ནང་དུ་གནས་པར་གྱིས། གལ་ཏེ། ཐོག་མ་ནས་ཐོས་པ་དེ་རྣམས་ཁྱོད་ཅག་གི་ནང་དུ་གནས་པ་ཡིན་ན། ཁྱོད་ཅག་ནི་སྲས་ཁོང་ཉིད་ཀྱི་ནང་དུ་གནས་ཤིང་ཡབ་ཀྱི་ནང་དུའང་གནས༌པ་ཡིན། 25 སྐྱབས་མགོན་ཡེ་ཤུས་བདག་ཅག་ལ་ཞལ་བཞེས་གནང་བ་ནི་མཐའ་མེད་པའི་ཚེ་སྲོག་དེ་ཉིད་ཡིན་ནོ།།

26 བདག་གིས་ཁྱོད་ཅག་ལ་སྐད་ཆ་འདི་དག་འབྲི་དོན་ནི་ཁྱོད་ཅག་ལ་སླུ་བྲིད་གཏོང་མཁན་དེ་དག་ལ་དམིགས་ནས་སྨྲས་པའོ།། 27 སྐྱབས་མགོན་ཡེ་ཤུ་ནས་ཐོབ་པའི་བྱུགས་པར་མཛད་པ་དེ་ཉིད་ཁྱོད་ཅག་གི་སེམས་སུ་བཞུགས་ཡོད་པས། མི་སུས་ཀྱང་ཁྱོད་ཅག་ལ་བསླབ་བྱ་གཏོང་དགོས་པ་མ་ཡིན༌ཏེ། ཁོང་ལས་ཐོབ་པའི་བྱུགས་པར་མཛད་པ་དེ་ཉིད་ཀྱིས་དོན་ཐམས་ཅད་ཀྱི་སྐོར་ནས་ཁྱོད་ཅག་ལ་བསླབ་བྱ་གནང་ངེས་ཤིང་། བྱུགས་པར་མཛད་པ་དེ་ཉིད་ནི་བདེན་པ་ཡིན་པ་ལས་རྫུན་མིན༌ལ། བྱུགས་པར་མཛད་པ་དེ་ཉིད་ཀྱིས་བསླབ་བྱ་གནང་བ་བཞིན། ཁྱོད་ཅག་ནི་ཁོང་གི་ནང་དུ་གནས་པར་བྱའོ།།

28 བུ་ཕྲུག༌རྣམས། ཁྱོད་ཅག་ནི་སྐྱབས་མགོན་ཡེ་ཤུའི་ནང་དུ་གནས་པར་གྱིས། དེ་ལྟར་བྱས་ན། ཁོང་ཉིད་མངོན་པར་འགྱུར་བའི་དུས་སུ། བདག་ཅག་བག་ཕེབས་ཞུམ་མེད་ངང་སྡོད་ནུས་ལ། ཁོང་ཉིད་ཕེབས་ཡོང་བའི་དུས་སུ། ཁོང་གི་སྤྱན་དྲུང་དུ་བདག་ཅག་ངོ་གནོང་བར་མི་འགྱུར་རོ།།

29 གལ་ཏེ། ཁྱོད་ཅག་གིས་ཁོང་ནི་དྲང་བདེན་ཡིན་པ་ཤེས༌ན། དྲང་བདེན་གྱིས་སྒྲུབ་མཁན་ཐམས་ཅད་ནི་ཁོང་ལས་སྐྱེས་པའང་ཤེས་སོ།།

ལེའུ་གསུམ༌པ།

དཀོན་མཆོག་གི་བུ་ཕྲུག་སྐོར།

1 ལྟོས་དང་། ཡབ་ཀྱིས་བདག་ཅག་ལ་གནང་བའི་ཐུགས་བརྩེ་ནི་ཅི་འདྲ་ཆེ་ཨང༌། བདག་ཅག་ནི་དཀོན་མཆོག་གི་བུ་དང་བུ་མོར་འབོད༌ཅིང༌། བདག་ཅག་ནི་དངོས་གནས་ཁོང་གི་བུ་ཕྲུག་ཡིན་ནོ།། འཇིག་རྟེན་གྱི་མི་རྣམས་ཀྱིས་བདག་ཅག་ངོ་མི་ཤེས་པའི་རྒྱུ་མཚན་ནི། ཁོ་རྣམས་ཀྱིས་ཁོང་ཉིད་ངོ་མ་ཤེས་པའི་རྐྱེན་ཡིན། 2 སྙིང་ནས་བརྩེ་བའི་སྤུན་ཟླ་རྣམས། ད་ལྟ་བདག་ཅག་ནི་དཀོན་མཆོག་གི་བུ་ཕྲུག་ཡིན༌ལ། མ་འོངས་པར་ཅི་འདྲ་ཡིན་པ་ད་དུང་གསལ་པོར་མ་མངོན་མོད། འོན་ཀྱང་སྐྱབས་མགོན་ཡེ་ཤུ་མངོན་སུམ་དུ་ཕེབས་པའི་དུས༌སུ། བདག་ཅག་གིས་ཁོང་ཉིད་ཇི་ལྟར་ཡིན་པ་དེ་ལྟར་མཐོང་བར་འགྱུར་བས། བདག་ཅག་ནི་ཁོང་དང་མཚུངས་པར་འགྱུར་བ་བདག་ཅག་གིས་ཤེས་སོ།། 3 ཁོང་ལ་དེ་ལྟ་བུའི་རེ་སྨོན་བཅང་མཁན་ཐམས་ཅད་ཀྱིས་ཁོང་ཉིད་གཙང་མ་ཡིན་པ་བཞིན་རང་ཉིད་ཀྱང་གཙང་མར་བྱེད་པའོ།།

4 སྡིག་པ་བྱས་དང་བྱེད་བཞིན་ཡོད་ན། དེ་ནི་བཀའ་ཁྲིམས་དང་འགལ་བ་ཡིན༌ལ། བཀའ་ཁྲིམས་དང་འགལ་བ་ཡིན་ན། དེ་ནི་སྡིག་པ་ཡིན་ནོ།། 5 སྐྱབས་མགོན་ཡེ་ཤུ་མངོན་མྱོང་ཞིང་། དེ་ནི་མིའི་སྡིག་པ་བསལ་ཆེད་ཡིན་པ་ཁྱོད་ཅག་གིས་ཤེས་པ་ཡིན། སྐྱབས་མགོན་ཡེ་ཤུར་སྡིག་པ་ཅི་ཡང་མེད། 6 སུ་ཞིག་ཁོང་གི་ནང་དུ་གནས་པ་ཡིན་ན། དེ་ཡིས་རྟག་ཏུ་སྡིག་པ་མི་བྱེད༌ལ། སུ་ཞིག་གིས་རྟག་ཏུ་སྡིག་པ་བྱེད་པ་ཡིན་ན། དེ་ཡིས་ཁོང་ཉིད་མཐོང་མ་མྱོང་ཞིང་ངོ་ཡང་མི་ཤེས༌སོ།།

7 བུ་ཕྲུག༌རྣམས། མིའི་སླུ་བྲིད་ཀྱི་འོག་ཏུ་འཚུད༌པར་མི་བྱའོ།། དྲང་བདེན་གྱིས་ལས་བསྒྲུབས་ཤིང་སྒྲུབ་བཞིན་པ་ནི་དྲང་བདེན་ཅན་ཡིན་ཏེ། སྐྱབས་མགོན་ཡེ་ཤུ་དྲང་བདེན་ཡིན་པ་བཞིན་ནོ།། 8 སྡིག་པ་བྱས་ཤིང་བྱེད་བཞིན་པ་ནི་བདུད་ཀྱི་ཁོངས་སུ་གཏོགས། ཅིའི་ཕྱིར་ཞེ་ན། བདུད་ཀྱིས་ཐོག་མ་ནས་སྡིག་པ་བྱས་ཤིང་བྱེད་བཞིན་པས་སོ། །དཀོན་མཆོག་གི་སྲས་མངོན་པར་གྱུར་པ་ནི། བདུད་ཀྱི་ལས་རྣམས་འཇོམས་པའི་ཕྱིར་ཡིན། 9 སུ་ཞིག་དཀོན་མཆོག་ནས་སྐྱེས་པ་ཡིན་ན། དེ་ཡིས་རྟག་ཏུ་སྡིག་པ་མི་བྱེད། ཅིའི་ཕྱིར་ཞེ་ན། དཀོན་མཆོག་གི་ས་བོན་ནི་མི་དེའི་སེམས་སུ་བཞུགས་པས་སོ།། མི་དེ་ནི་དཀོན་མཆོག་ནས་སྐྱེས་པའི་རྐྱེན་གྱིས། དེ་ཡིས་རྟག་ཏུ་སྡིག་པ་བྱེད་མི་སྲིད། 10 དེ་ལས་སུ་ཞིག་ནི་དཀོན་མཆོག་གི་བུ་ཕྲུག་ཡིན་པ་དང་། གང་ཞིག་ནི་བདུད་ཀྱི་བུ་ཕྲུག་ཡིན་པ་གསལ་པོར་མངོན་ཏེ། དྲང་བདེན་གྱི་ལས་མི་བྱེད་པ་ནི་དཀོན་མཆོག་ལ་མི་གཏོགས་ཤིང་། རང་གི་སྤུན་ཟླར་མི་གཅེས་པའང་དེ་བཞིན་ཡིན་ནོ།།

ཕན་ཚུན་ལ་བྱམས་ཤིང་གཅེས་པའི༌སྐོར།

11 བདག་ཅག་གིས་ཕན་ཚུན་ལ་བྱམས་ཤིང་གཅེས་དགོས་སོ།། དེ་ནི་ཁྱོད་ཅག་གིས་ཐོག་མ་ནས་ཐོས་པའི་འཕྲིན་ཡིན། 12 ཀཱ་ཡན་བཞིན་དུ་བྱ་མི་རུང་སྟེ། ཁོ་ནི་བདུད་ངན་དེ་ལ་གཏོགས་པས་རང་གི་གཅུང་པོ་བསད། གཅུང་པོ་བསད་པའི་རྒྱུ་མཚན་ཅི་ཞེ་ན། ཁོའི་སྤྱོད་ལམ་ངན་ཞིང་གཅུང་པོའི་སྤྱོད་ལམ་དྲང་བའི་ཕྱིར་ཡིན། 13 སྤུན་ཟླ༌རྣམས། འཇིག་རྟེན་གྱི་མི་རྣམས་ཁྱོད་ཅག་ལ་སྡང་བ་ཡིན་ན། དེ་ནི་ཡ་མཚན་དུ་འདོད་པར་མི་བྱའོ།། 14 བདག་ཅག་གིས་སྤུན་ཟླ་གཅེས་སུ་བཟུང་བའི་ཕྱིར། འཆི་བ་ནས་གསོན་པའི་ནང་དུ་ཞུགས་པ་ཤེས་ཤིང་། གཅེས་སེམས་མེད་ན་སྔར་བཞིན་འཆི་བའི་ནང་དུ་གནས་པ་ཡིན། 15 རང་གི་སྤུན་ཟླར་སྡང་མཁན་ཐམས་ཅད་ནི་ལག་དམར༌ཡིན། ལག་དམར་རྣམས་ཀྱི་སེམས་ནང་དུ་མཐའ་མེད་པའི་ཚེ་སྲོག་མེད་པ་ཁྱོད་ཅག་གིས་ཤེས༌པའོ།། 16 སྐྱབས་མགོན་ཡེ་ཤུས་བདག་ཅག་གི་ཆེད་དུ་རང་སྲོག་བློས་བཏང་བའི་དོན་དེ་ལས། བདག་ཅག་གིས་བྱམས་པ་ནི་ཅི་ཡིན་པ་ཤེས་པས། བདག་ཅག་གིས་ཀྱང་སྤུན་ཟླའི་ཆེད་དུ་རང་སྲོག་བློས་གཏོང་འོས་སོ།། 17 སུ་ཞིག་ལ་འཇིག་རྟེན་གྱི་རྒྱུ་ནོར་ཡོད་ཅིང་སྤུན་ཟླའི་དགོས་མཁོ་མཐོང་ཡང་སྙིང་རྗེ་མི་སྐྱེས༌ན། དཀོན་མཆོག་གི་བྱམས་པ་ནི་ཁོའི་སེམས་ནང་དུ་ཅི་ལྟར་གནས༌སམ། 18 བུ་ཕྲུག༌རྣམས། བདག་ཅག་གིས་ཕན་ཚུན་གཅེས་སུ་འཛིན་པ་ནི་ངག་ནས་སྨྲ་བ་ཙམ་མ་ཡིན་པར་བྱ་སྤྱོད་དང་གཞུང་དྲང་གི་ཐད་ནས་མཚོན༌དགོས་ལ། 19 དོན་དེ་ལས་བདག་ཅག་ནི་བདེན་པ་ཉིད་ལ་གཏོགས་པ་ཡིན་པ་ཤེས་པར་འགྱུར་ཞིང་། བདག་ཅག་གི་སེམས་ནི་དཀོན་མཆོག་གི་སྤྱན་དྲུང་དུ་བདེ་བར་གནས་ཐུབ་ངེས། 20 གལ་ཏེ། བདག་ཅག་གི་སེམས་ཀྱིས་བདག་ཅག་ལ་གཤེ་གཤེ་གཏོང་བ་ཡིན་ན། དཀོན་མཆོག་ནི་བདག་ཅག་གི་སེམས་ལས་ཀྱང་ཆེན་པོ་ཡིན་ལ། མི་མཁྱེན༌པའི་དོན་ཅི་ཡང་མེད་དོ།། 21 སྙིང་ནས་བརྩེ་བའི་སྤུན་ཟླ༌རྣམས། གལ་ཏེ། བདག་ཅག་གི་སེམས་ཀྱིས་བདག་ཅག་ལ་གཤེ་གཤེ་མི་གཏོང༌ན། བདག་ཅག་དཀོན་མཆོག་གི་དྲུང་དུ་བག་ཕེབས་ཞུམ་མེད་ངང་གནས་ཐུབ་པར་མ་ཟད། 22 བདག་ཅག་གིས་ཁོང་གི་བཀའ་རྣམས་སྲུང་ཞིང་ཁོང་གི་སྤྱན་སྔར་ཐུགས་དགྱེས་པའི་དོན་རྣམས་སྒྲུབ་པ་ཡིན་པས། བདག་ཅག་གིས་གང་ཞིག་ཞུས་པ་ཁོང་ནས་འཐོབ་པར༌འགྱུར་རོ།། 23 དཀོན་མཆོག་གི་བཀའ་ནི་བདག་ཅག་གིས་ཁོང་གི་སྲས་ཡེ་ཤུ་མཱ་ཤི་ཀའི་མཚན་ལ་དད་པ་བྱེད་པ༌དང༌། ཁོང་གིས་བདག་ཅག་ལ་གནང་བའི་བཀའ་བཞིན་དུ་ཕན་ཚུན་ལ་བྱམས་ཤིང་གཅེས་པར་བྱེད་པ་དེ་ཡིན། 24 དཀོན་མཆོག་གི་བཀའ་རྣམས་བརྩི་སྲུང་བྱེད་མཁན་ནི་དཀོན་མཆོག་གི་ནང་དུ་གནས་ཤིང༌། དཀོན་མཆོག་ཀྱང་མི་དེའི་ནང་དུ་བཞུགས་པ་ཡིན། བདག་ཅག་ལ་གནང་བའི་དམ་པའི་ཐུགས་ཉིད་ལ་བརྟེན་ནས། བདག་ཅག་གིས་དཀོན་མཆོག་ནི་བདག་ཅག་གི་ནང་དུ་བཞུགས་པ་ཤེས་སོ།།

ལེའུ་བཞི༌པ།

སེམས་ཉིད་ལ་ཚོད་བརྟག་བྱེད་པའི༌སྐོར།

1 སྙིང་ནས་བརྩེ་བའི་སྤུན་ཟླ༌རྣམས། ཁྱོད་ཅག་གིས་སེམས་ཉིད་ཐམས་ཅད་ལ་ཡིད་ཆེས་པར་མི་བྱའོ།། སེམས་ཉིད་དེ་དག་ནི་དཀོན་མཆོག་ནས་བྱུང་མིན་ལ་ཚོད་བརྟག་བྱ་དགོས། རྒྱུ་མཚན་ནི་འཇིག་རྟེན་དུ་ལུང་སྟོན་པ་རྫུས་མ་མང་པོ་བྱུང་ཡོད་པས༌སོ།། 2 སེམས་ཉིད་གང་ཞིག་གིས་ཡེ་ཤུ་མཱ་ཤི་ཀ་ནི་མི་ཡི་གཟུགས་པོར་གྱུར་ནས་བྱོན་པ་ཁས་ལེན་ན། སེམས་ཉིད་དེ་ནི་དཀོན་མཆོག་ལས་བྱུང་བ་ཡིན། དེ་ལས་ཁྱོད་ཅག་གིས་དཀོན་མཆོག་གི་ཐུགས་ཉིད་ངོ་ཤེས་ཐུབ་པར༌འགྱུར་རོ།། 3 སེམས་ཉིད་གང་ཞིག་གིས་སྐྱབས་མགོན་ཡེ་ཤུ་ཁས་མི་ལེན་ན། སེམས་ཉིད་དེ་ནི་དཀོན་མཆོག་ནས་བྱུང་བ་མ་ཡིན༌པར། སྐྱབས་མགོན་མཱ་ཤི་ཀ་དགྲ་རུ་འཛིན་པའི་བསྟན་དགྲའི་སེམས་ཉིད་ཡིན། ཁྱོད་ཅག་གིས་སྔར་ནས་བསྟན་དགྲ་དེ་ཡོང་ངེས་པ་ཐོས་ཤིང་། ད་ལྟ་འཇིག་རྟེན་དུ་ཡོང་ཟིན་ནོ།།

4 བུ་ཕྲུག༌རྣམས། ཁྱོད་ཅག་ནི་དཀོན་མཆོག་ལ་གཏོགས་ཤིང་བསྟན་དགྲ་དེ་དག་ལས་རྣམ་པར་རྒྱལ་ལོ།། ཅིའི་ཕྱིར་ཞེ་ན། ཁྱོད་ཅག་གི་ནང་དུ་བཞུགས་པ་དེ་ཉིད་ནི་འཇིག་རྟེན་དུ་ཡོད་པ་དེ་ལས་ཀྱང་ཆེན་པོ་ཡིན་ནོ།། 5 དེ་དག་ནི་འཇིག་རྟེན་ལ་གཏོགས་པས་འཇིག་རྟེན་གྱི་དོན་འཆད་པ་དང་། འཇིག་རྟེན་གྱི་མི་རྣམས་ཀྱིས་ཀྱང་དེ་དག་གི་ངག་ལ་ཉན་པ་ཡིན། 6 ངེད་ཅག་ནི་དཀོན་མཆོག་ལ་གཏོགས་པས་དཀོན་མཆོག་ངོ་ཤེས་པ་དག་གིས་ངེད་ཅག་གི་ངག་ལ་ཉན་པ༌དང༌། དཀོན་མཆོག་ལ་མི་གཏོགས་པ་རྣམས་ཀྱིས་ངེད་ཅག་གི་ངག་ལ་མི་ཉན་ནོ།། དེ་ལས་བདག་ཅག་གིས་གང་ཞིག་བདེན་པ་ཉིད་ཀྱི་སེམས་ཉིད་དང་གང་ཞིག་རྫུན་གྱི་སེམས་ཉིད་ཡིན་པ་ཤེས་ནུས་སོ།།

དཀོན་མཆོག་གི་བྱམས་པ་དང་བདག་ཅག་གི་གཅེས་སེམས་སྐོར།

7 སྙིང་ནས་བརྩེ་བའི་སྤུན་ཟླ༌རྣམས། བདག་ཅག་གིས་ཕན་ཚུན་ལ་བྱམས་ཤིང་གཅེས་འོས་སོ།། ཅིའི་ཕྱིར་ཞེ་ན། བྱམས་པ་ནི་དཀོན་མཆོག་ནས་བྱུང་བས༌སོ། །གཅེས་སེམས་ཡོད་པ་ཐམས་ཅད་ནི་དཀོན་མཆོག་ནས་སྐྱེས་ཤིང་དཀོན་མཆོག་ངོ་ཤེས་པ་ཡིན། 8 གཅེས་སེམས་མེད་པ་དེས་དཀོན་མཆོག་ངོ་མི་ཤེས་སོ།། ཅིའི་ཕྱིར་ཞེ་ན། དཀོན་མཆོག་ནི་བྱམས་པ་ཡིན་པའི་ཕྱིར་རོ།། 9 དཀོན་མཆོག་གིས་རང་ཉིད་ཀྱི་སྲས་གཅིག་པུ་འཇིག་རྟེན་དུ་མངགས་ཤིང་། དེ་ནི་བདག་ཅག་ཁོང་ལ་བརྟེན་ནས་གསོན་པོར་གནས་པའི་ཕྱིར་ཡིན་ལ། དེ་ལས་དཀོན་མཆོག་གི་བྱམས་པ་བདག་ཅག་ལ་མངོན༌པ་ཡིན། 10 བདག་ཅག་གིས་དཀོན་མཆོག་ལ་གཅེས་པ་མ་ཡིན་པར་ཁོང་གིས་བདག་ཅག་ལ་བྱམས་པ་ཡིན༌ཏེ། ཁོང་གིས་རང་ཉིད་ཀྱི་སྲས་མངགས་ནས་བདག་ཅག་གི་སྡིག་པའི་ཉེས་ཆད་བསལ་བའི་མཆོད་རྫས་སུ་མཛད་ཅིང་། དེ་ནི་དཀོན་མཆོག་གི་བྱམས་པ་ཡིན། 11 སྙིང་ནས་བརྩེ་བའི་སྤུན་ཟླ༌རྣམས། དཀོན་མཆོག་གིས་བདག་ཅག་ལ་འདི་ལྟར་བྱམས་པས། བདག་ཅག་གིས་ཀྱང་ཕན་ཚུན་ལ་བྱམས་ཤིང་གཅེས་འོས་སོ།། 12 སུ་ཞིག་གིས་ཀྱང་དཀོན་མཆོག་མཐོང་མ་མྱོང༌མོད། འོན་ཀྱང་བདག་ཅག་གིས་ཕན་ཚུན་ལ་བྱམས་ཤིང་གཅེས༌པ་ཡིན་ན། དཀོན་མཆོག་བདག་ཅག་གི་ནང་དུ་བཞུགས་ཡོད་ལ། ཁོང་གི་བྱམས་པ་ནི་བདག་ཅག་གི་ནང་དུ་ཆ་ཡོངས་སུ་ཚང་བའོ།།

13 དཀོན་མཆོག་གིས་ཁོང་གི་ཐུགས་ཉིད་བདག་ཅག་ལ་གནང༌བས། བདག་ཅག་དཀོན་མཆོག་གི་ནང་དུ་གནས་པ་དང་། ཁོང་ཉིད་ཀྱང་བདག་ཅག་གི་ནང་དུ་བཞུགས་པ་བདག་ཅག་གིས་ཤེས༌སོ།། 14 ཡབ་ཀྱིས་ཁོང་གི་སྲས་འཇིག་རྟེན་གྱི་སྐྱབས་མགོན་དུ་མངགས༌པ་ནི། ངེད་ཅག་གིས་དངོས་སུ་མཐོང་ཞིང་བདེན་དཔང་ཡང་བྱེད་པ་ཡིན། 15 སུ་ཞིག་གིས་སྐྱབས་མགོན་ཡེ་ཤུ་ནི་དཀོན་མཆོག་གི་སྲས་ཡིན་པར་ཁས་ལེན༌ན། དཀོན་མཆོག་མི་དེའི་ནང་དུ་བཞུགས་ཤིང་། མི་དེ་ཡང་དཀོན་མཆོག་གི་ནང་དུ་གནས་སོ།། 16 དཀོན་མཆོག་གིས་བདག་ཅག་ལ་བྱམས་པ་ནི་བདག་ཅག་གིས་ཤེས་ཤིང་ཡིད་ཆེས་ཀྱང་བྱེད༌པ་དང་། དཀོན་མཆོག་ནི་བྱམས་པ་ཡིན། སུ་ཞིག་བྱམས་པའི་ནང་དུ་གནས་པ་ཡིན་ན། དཀོན་མཆོག་གི་ནང་དུའང་གནས་པ་ཡིན༌ལ། དཀོན་མཆོག་ཀྱང་མི་དེའི་ནང་དུ་བཞུགས༌པ་ཡིན། 17 དེ་ལྟར་བྱམས་པ་ནི་བདག་ཅག་གི་ནང་དུ་ཆ་ཡོངས་སུ་ཚང་བ་ཡིན་པས། མ་འོངས་པའི་ལེགས་ཉེས་ཀྱི་ཁྲིམས་ཐག་གཅོད་པའི་ཉིན་ལ་བདག་ཅག་བག་ཕེབས་ཞུམ་མེད་ངང་སྡོད་ནུས་སོ།། ཅིའི་ཕྱིར་ཞེ་ན། ཁོང་ནི་ཅི་ལྟར་ཡིན་པ་བཞིན་བདག་ཅག་ཀྱང་འཇིག་རྟེན་འདིར་དེ་ལྟར་ཡིན་པའི་ཕྱིར་རོ།། 18 བྱམས་པའི་ནང་དུ་འཇིགས་པ་མེད་ལ་བྱམས་པ་ནི་ཆ་ཡོངས་སུ་ཚང་བས། འཇིགས་པ་ཐམས་ཅད་བསལ་བ་ཡིན། འཇིགས་པ་ནི་ཉེས་ཆད་དང་འབྲེལ་བ་ཡོད་པས། འཇིགས་པ་ཡོད་པའི་མི་ནི་བྱམས་པའི་ནང་དུ་ཆ་ཡོངས་སུ་ཚང་བ་མ་ཡིན་ནོ།།

19 བདག་ཅག་གིས་བྱམས་ཤིང་གཅེས་པ་སྟེ། རྒྱུ་མཚན་ནི་ཐོག་མར་དཀོན་མཆོག་གིས་བདག་ཅག་ལ་བྱམས་པའི་ཕྱིར་རོ།། 20 གལ་ཏེ་མི་ཞིག་ན་རེ། བདག་གིས་དཀོན་མཆོག་ལ་གཅེས་ཞེས་སྨྲ་ཡང་རང་གི་སྤུན་ཟླར་སྡང་བ་ཡིན་ན། མི་དེ་ནི་རྫུན་སྨྲ་མཁན་ཡིན། རྒྱུ་མཚན་ནི་མིག་གིས་མཐོང་བའི་སྤུན་ཟླར་གཅེས༌པ་མིན་ན། མཐོང་མ་མྱོང་བའི་དཀོན་མཆོག་ལའང་གཅེས་མི་སྲིད། 21 དཀོན་མཆོག་ལ་གཅེས་པ་ཡིན་ན་སྤུན་ཟླ་ལའང་གཅེས་དགོས་སོ།། འདི་ནི་དཀོན་མཆོག་ནས་བདག་ཅག་ལ་ཐོབ་པའི་བཀའ་ཡིན༌ནོ།།

ལེའུ་ལྔ༌པ།

དཀོན་མཆོག་གི་སྲས་ལ་དད་པའི༌སྐོར།

1 ཡེ་ཤུ་ནི་སྐྱབས་མགོན་མཱ་ཤི་ཀ་ཡིན་པར་དད་པ་བྱེད་མཁན་ཐམས་ཅད་དཀོན་མཆོག་ནས་སྐྱེས་པ་དང་། རང་ཉིད་སྐྱེས་ཡུལ་གྱི་དཀོན་མཆོག་ལ་གཅེས་མཁན་ཐམས་ཅད་ཀྱིས་དཀོན་མཆོག་ནས་སྐྱེས་པ་གཞན་ལའང་གཅེས་པའོ།། 2 བདག་ཅག་གིས་དཀོན་མཆོག་ལ་གཅེས་ཤིང་ཁོང་གི་བཀའ་རྣམས་ཀྱང་སྲུང༌བ་ཡིན་ན། དེ་ལས་བདག་ཅག་གིས་དཀོན་མཆོག་གི་བུ་ཕྲུག་ལ་བྱམས་ཤིང་གཅེས་པའང་ཤེས། 3 བདག་ཅག་གིས་དཀོན་མཆོག་གི་བཀའ་རྣམས་སྲུང་བ་ནི་ཁོང་ལ་གཅེས་པ་ཡིན༌ལ། ཁོང་གི་བཀའ་རྣམས་ནི་སྲུང་དཀའ་བ་ཞིག་མིན། 4 རྒྱུ་མཚན་ནི་དཀོན་མཆོག་ནས་སྐྱེས་པ་ཐམས་ཅད་འཇིག་རྟེན་ལས་རྣམ་པར་རྒྱལ༌བ་ཡིན་པས་སོ།། བདག་ཅག་འཇིག་རྟེན་ལས་རྒྱལ་བའི་རྒྱུ་ནི་བདག་ཅག་གི་དད་པ་དེ་ཡིན། 5 འཇིག་རྟེན་ལས་རྣམ་པར་རྒྱལ་མཁན་ནི་སུ་ཡིན་ཞེ་ན། སྐྱབས་མགོན་ཡེ་ཤུ་ནི་དཀོན་མཆོག་གི་སྲས་ཡིན་པར་དད་པ་བྱེད་མཁན་རྣམས་ཡིན་ནོ།།

6 ཆུ་དང་ཁྲག་ལ་བརྟེན་ནས་བྱོན་པ་དེ་ཉིད་ནི་ཡེ་ཤུ་མཱ་ཤི་ཀ་ཡིན། དེ་ནི་ཆུ་ཁོ་ནར་བརྟེན་པ་མ་ཡིན་པར། ཆུ་དང་ཁྲག་གཉིས་ལ་བརྟེན་པ༌དང༌། དམ་པའི་ཐུགས་ཉིད་ཀྱིས་དོན་དེར་བདེན་དཔང་མཛད་པའོ།། ཅིའི་ཕྱིར་ཞེ་ན། དམ་པའི་ཐུགས་ཉིད་ནི་བདེན་པ་ཉིད་ཡིན་པའི་ཕྱིར་རོ།། 7 ཡང་དོན་དེར་བདེན་དཔང་གསུམ་ཡོད༌དེ། 8 དམ་པའི་ཐུགས་ཉིད་དང༌། ཆུ། ཁྲག་བཅས་ཡིན༌ལ། དེ་གསུམ་ནི་ཕན་ཚུན་འགལ་བ་མིན་ནོ།། 9 བདག་ཅག་གིས་མིའི་བདེན་དཔང་དང་དུ་ལེན་པ་ཡིན་ན། དཀོན་མཆོག་གི་བདེན་དཔང་དེ་བས་ཀྱང་དང་དུ་ལེན་འོས་སོ།། རྒྱུ་མཚན་ནི་དཀོན་མཆོག་གི་བདེན་དཔང་ནི་རང་ཉིད་ཀྱི་སྲས་ལ་མཛད་པའི་ཕྱིར༌རོ།། 10 དཀོན་མཆོག་གི་སྲས་ལ་དད་པ་བྱེད་མཁན་གྱི་སེམས་སུ་བདེན་དཔང་འདི་ཉིད་ཡོད་ལ། དཀོན་མཆོག་ལ་དད་པ་མི་བྱེད་པའི་སེམས་སུ་དཀོན་མཆོག་ནི་ཞལ་རྫུན་གསུང་མཁན་དུ་བརྩིས་པའོ།། ཅིའི་ཕྱིར་ཞེ་ན། དཀོན་མཆོག་གིས་རང་ཉིད་ཀྱི་སྲས་ལ་མཛད་པའི་བདེན་དཔང་དེ་ཁས་མ་བླངས་པའི་ཕྱིར་རོ།། 11 བདེན་དཔང་ནི་འདི་ལྟ་སྟེ། དཀོན་མཆོག་གིས་བདག་ཅག་ལ་མཐའ་མེད་པའི་ཚེ་སྲོག་གནང་བ༌ཡིན་ལ། མཐའ་མེད་པའི་ཚེ་སྲོག་འདི་ཡང་ཁོང་གི་སྲས་ཀྱི་ནང་དུ་བཞུགས་པ་ཡིན། 12 མི་སུ་ལའང་དཀོན་མཆོག་གི་སྲས་ཡོད་ན་མཐའ་མེད་པའི་ཚེ་སྲོག་དེ་ཉིད་ཡོད་ལ། དཀོན་མཆོག་གི་སྲས་མེད་ན་མཐའ་མེད་པའི་ཚེ་སྲོག་དེ་ཡང་མེད་དོ།།

མཇུག་མཐའི་གདམས༌པ།

13 བདག་གིས་དཀོན་མཆོག་གི་སྲས་ཀྱི་མཚན་ལ་དད་པ་བྱེད་མཁན་ཁྱོད་རྣམས་ལ་དོན་འདི་དག་འབྲི་དོན༌ནི། ཁྱོད་རྣམས་ཀྱིས་རང་ཉིད་ལ་མཐའ་མེད་པའི་ཚེ་སྲོག་ཡོད་པ་ཤེས་པའི་ཆེད་དུ༌ཡིན་ནོ།། 14 བདག་ཅག་གིས་ཁོང་གི་ཐུགས་དགོངས་ལྟར་ཅི་ཞིག་ཞུས་པ་ཡིན་ན། ཁོང་གིས་བདག་ཅག་གི་ཞུ་བ་ལ་གསན་པ་ཡིན༌ཏེ། འདི་ནི་བདག་ཅག་གིས་ཁོང་ལ་བཅངས་པའི་བག་ཕེབས་ཞུམ་མེད་ཀྱི་སེམས་ཡིན། 15 བདག་ཅག་གིས་ཁོང་ལ་ཅི་ཞིག་ཞུས་པ་ཁོང་གིས་གསན་ངེས་པ་ཤེས༌ན། ཁོང་ལ་ཞུས་པ་རྣམས་མི་ཐོབ་པ་ཅི་ཡང་མེད་པའང་བདག་ཅག་གིས་ཤེས༌སོ།།

16 གལ་ཏེ། སུ་ཞིག་གིས་རང་གི་སྤུན་ཟླས་འཆི་ལམ་དུ་མི་འཇུག་པའི་སྡིག་པ་བྱས་པ་མཐོང༌ཚེ། ཁོའི་དོན་དུ་གསོལ་བ་འདེབས་དགོས༌ཤིང༌། དཀོན་མཆོག་གིས་དེ་ལ་ཚེ་སྲོག་གནང་ངེས༌སོ།། འཆི་ལམ་དུ་འཇུག་པའི་སྡིག་པ་ཡོད་པ་ལ། དེའི་དོན་དུ་གསོལ་བ་འདེབས་དགོས་ཞེས་བདག་གིས་སྨྲས་པ་མ་ཡིན། 17 དྲང་བདེན་མིན་པའི་ལས་ཐམས་ཅད་ནི་སྡིག་པ་ཡིན༌ལ། འཆི་ལམ་དུ་མི་འཇུག་པའི་སྡིག་པའང་ཡོད༌དོ།།

18 སུ་ཞིག་དཀོན་མཆོག་ནས་སྐྱེས་པ་ཡིན་ན། དེ་ཡིས་རྟག་ཏུ་སྡིག་པ་མི་བྱེད་པ་ནི་བདག་ཅག་གིས་ཤེས་ལ། དཀོན་མཆོག་ནས་འཁྲུངས་པ་ཁོང་གིས་མི་དེ་བསྲུང་ངེས་ཤིང༌། བདུད་ངན་ཀྱིས་མི་དེ་ལ་གནོད་འཚེ་བྱ་མི་ནུས་སོ།། 19 བདག་ཅག་ནི་དཀོན་མཆོག་ལ་གཏོགས་ཤིང༌། འཇིག་རྟེན་ཡོངས་རྫོགས་བདུད་ངན་གྱི་དབང་འོག་ཏུ་ཡོད་པ་བདག་ཅག་གིས་ཤེས༌པ་ཡིན། 20 དཀོན་མཆོག་གི་སྲས་ཕེབས་ཟིན་ཅིང་། བདེན་པའི་དཀོན་མཆོག་ཉིད་ཤེས་པའི་ཕྱིར། བདག་ཅག་ལ་ཤེས་རབ་གནང་བའང་བདག་ཅག་གིས་ཤེས༌པ་དང་། བདག་ཅག་ནི་བདེན་པའི་དཀོན་མཆོག་ཉིད་ཀྱི་ནང་དུ་གནས་ཤིང་། ཁོང་གི་སྲས་ཡེ་ཤུ་མཱ་ཤི་ཀའི་ནང་དུའང་གནས༌པ་ཡིན། ཁོང་ནི་དཀོན་མཆོག་བདེན་པ་དང་མཐའ་མེད་པའི་ཚེ་སྲོག་ཀྱང་ཡིན༌ནོ།།

21 བུ་ཕྲུག༌རྣམས། ཁྱོད་ཅག་གིས་རང་ཉིད་བསྲུངས་ནས་སྐུ་འདྲ་དང་རིང་དུ་གྱེས་པར་བྱའོ།། །།

* ལེའུ་དང༌པོ།:1 འདིར་བཀའ་ཞེས་པ་ནི་སྐྱབས་མགོན་ཡེ་ཤུར་གོ་ཞིང་དེ་ནི་ཁོང་གི་མཚན་གྱི་རྣམ་གྲངས་ཀྱང་ཡིན། ཚེ་སྲོག་གི་བཀའ་ཞེས་པའང་སྐྱབས་མགོན་ཡེ་ཤུར་གོ་བ་ཡིན།

ཡོ་ཧ་ནན་གཉིས་པ།

༄༅། །ཡོ་ཧ་ནན་གྱི་འཕྲིན་ཡིག་གཉིས་པ།

ཡོ་ཧ་ནན་གྱི་འཕྲིན་ཡིག་གཉིས་པའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྤྱི་ལོའི་དུས་རབས་གཉིས་པའི་ནང་དུ་ཡེ་ཤུའི་ཆོས་ལུགས་ཀྱི་ཆོས་སྤེལ་མཁན་དང་དགེ་རྒན་རྣམས་ཡུལ་ཕྱོགས་སོ་སོར་འཕྲིན་བཟང་སྤེལ་བར་སོང་ཞིང་། དད་ལྡན་རྣམས་ཀྱིས་རྒྱུན་ལྡན་གྱི་འགྲོ་སྟངས་ལྟར་ཆོས་སྤེལ་མཁན་རྣམས་རང་རང་གི་ཁྱིམ་དུ་བསུས་པ་དང་། ཁོང་རྣམས་འགྲོ་ཁར་དེ་དག་ལ་རང་གི་གོམས་སྲོལ་ལྟར་ལམ་བྲོ་ཡང་སྦྱིན་པ་རེད། སྐབས་དེར་ཡེ་ཤུའི་ཆོས་ལུགས་ཀྱི་ལྡོག་ཟླར་གྱུར་པའི་ནཱ་སི་ཊི་སེམ་༼Gnosticism༽ཞེས་པའི་གྲུབ་མཐའི་ལམ་ལུགས་ཡོད་པ་དང་། ལོག་ལྟ་དེའི་དགེ་རྒན་རྣམས་ཀྱིས་ཀྱང་གོམས་སྲོལ་དེ་ལ་བརྟེན་ནས་བྱ་བ་སྒྲུབ་ཀྱིན་ཡོད་པས། ཡོ་ཧ་ནན་གྱི་འཕྲིན་ཡིག་གཉིས་པ་ནི་ཕྱོགས་འགྲུལ་གྱི་དགེ་རྒན་རྣམས་ལ་རྒྱབ་སྐྱོར་བྱེད་དགོས་མིན་ལ་བློ་གྲོས་ལྡན་དགོས་པར་སྐུལ་མ་གཏོང་བའི་ཆེད་དུ་བྲིས་པ་ཡིན།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཡོ་ཧ་ནན་གྱིས་འཕྲིན་ཡིག་དང་པོ་བྲིས་པའི་རྗེས་སུ་སྟེ། སྤྱི་ལོ་90ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

ཡོ་ཧ་ནན་གྱིས་ཡེ་ཤུའི་ཆོས་ལུགས་པ་རྣམས་ཀྱིས་ཕན་ཚུན་ལ་བྱམས་ཤིང་གཅེས་དགོས་པའི་གལ་ཆེན་རང་བཞིན་བརྗོད་པ་སྟེ། སྤྱིར་བྱམས་ཤིང་གཅེས་པ་ནི་དཀོན་མཆོག་གི་བཀའ་ལ་མཉན་པའི་དོན་ཡིན་ལ། དཀོན་མཆོག་གི་བཀའ་ཡོད་ཚད་ལས་བདག་ཅག་ནི་བྱམས་སེམས་ལ་བརྟེན་ནས་འཚོ་དགོས་པར་གསུངས་ཡོད། ཡོ་ཧ་ནན་གྱིས་སྐྱབས་མགོན་ཡེ་ཤུ་ཁོང་ཉིད་ནི་དཀོན་མཆོག་གི་སྲས་ཡིན་པ་དང་། ཁོང་ནི་དཀོན་མཆོག་དང་མི་གཉིས་ཀ་ཡིན་པའི་གཞུང་ལུགས་གལ་ཆེན་སྐོར་ནན་གྱིས་གསུངས་ཤིང་། ཡེ་ཤུའི་ཆོས་ལུགས་པ་རྣམས་ནི་སྐྱབས་མགོན་ཡེ་ཤུ་དཀོན་མཆོན་གི་སྲས་མིན་ཞེས་ཁྲིད་མཁན་གྱི་དགེ་རྒན་རྣམས་དང་ཁ་འབྲལ་དགོས་པ་བཅས་བརྗོད་པ་ཡིན།

འཆར་ཟིན།

1. ཁམས་འདྲི། ༼1-3༽

2. བསྔགས་བརྗོད། ༼4༽

3. སྐུལ་སློང་དང་ཉེན་བརྡ། ༼5-11༽

4. མཇུག་སྡོམ། ༼12-13༽

1

བྱམས་པའི་སྙིང་པོ།

1 དེ་ཡང་དཀོན་མཆོག་གིས་བདམས་པའི་བུད་མེད་དང་ཁོ་མོའི་བུ་ཕྲུག་རྣམས་ལ་ཆོས་ཚོགས་ཀྱི་རྒན་པོ་བདག་གིས་འཕྲིན་ཡིག་འདི་སྤྲིངས་པ་སྟེ། བདག་གིས་ཁྱོད་རྣམས་དངོས་གནས་གཅེས་སུ་འཛིན་པ་དང་། བདེན་པ་ཉིད་རྟོགས་མཁན་ཐམས་ཅད་ཀྱིས་ཀྱང་ཁྱོད་རྣམས་གཅེས་སུ་འཛིན་ནོ།། 2 ཁྱོད་རྣམས་གཅེས་སུ་འཛིན་པ་ནི་བདེན་པ་ཉིད་ཀྱི་ཕྱིར་ཡིན༌ལ། བདེན་པ་ཉིད་ནི་བདག་ཅག་གི་ནང་དུ་གནས་ཤིང་། རྟག་ཏུ་བདག་ཅག་དང་ལྷན་དུ་བཞུགས་སོ།། 3 ཡབ་དཀོན་མཆོག་དང་ཁོང་གི་སྲས་ཡེ་ཤུ་མཱ་ཤི་ཀ་ལས་བྱམས་དང་སྙིང༌རྗེ། ཞི་བདེ་བཅས་འབྱུང་ཞིང་། བདེན་པ་དང་གཅེས་སེམས་ཀྱི་ངང་ནས་བདག་ཅག་དང་ལྷན་དུ་གནས་པར༌ངེས་སོ།།

4 ཁྱོད་ཀྱི་བུ་ཕྲུག་འགའ་ཞིག་གིས་བདེན་པ་ཉིད་ཀྱི་ནང་དུ་སྤྱོད་བཞིན་ཡོད་པ་བདག་གིས་ཤེས་པར་གྱུར་པས་ང་ནི་ཤིན་ཏུ༌དགའ་བྱུང་ངོ་༎ དེ་ནི་ཡབ་ཀྱིས་བདག་ཅག་ལ་གནང་བའི་བཀའ་བཞིན་ཡིན། 5 བུད་མེད༌ཀྱེ། བདག་གིས་ད་ལྟ་ཁྱོད་ལ་བསྐུལ་བར་བྱ༌སྟེ། བདག་ཅག་གིས་ཕན་ཚུན་ལ་བྱམས་ཤིང་གཅེས་སུ་འཛིན་འོས་སོ།། འདི་ནི་བདག་གིས་ཁྱོད་ལ་བཀའ་གསར་པ་ཞིག་འབྲི་བ་མ་ཡིན་པར། ཐོག་མ་ནས་བདག་ཅག་ལ་ཐོབ་པའི་བཀའ་ཡིན། 6 དཀོན་མཆོག་གི་བཀའ་རྣམས་བཞིན་དུ་སྤྱོད་པ་ཡིན་ན་དེ་ནི་བྱམས་པ་ཡིན། ཁྱོད་རྣམས་ཀྱིས་ཐོག་མ་ནས་ཐོས་ཤིང་དེ་བཞིན་དུ་སྤྱོད་དགོས་པ་དེ་ནི་བཀའ་འདི་ཡིན༌ནོ།།

7 ཅིའི་ཕྱིར་ཞེ་ན། འཇིག་རྟེན་འདིར་མི་ལ་སླུ་བྲིད་བྱེད་མཁན་མང་པོ་བྱུང༌བ་དང་། དེ་དག་གིས་ཡེ་ཤུ་མཱ་ཤི་ཀ་ནི་མི་ཡི་གཟུགས་པོར་གྱུར་ནས་བྱོན་པ་ཁས་མི་ལེན་པའི་ཕྱིར་རོ།། དེ་དག་ནི་མི་ལ་སླུ་བྲིད་བྱེད་མཁན་དང་སྐྱབས་མགོན་མཱ་ཤི་ཀའི་བསྟན་དགྲ་ཡིན། 8 ངེད་ཅག་གིས་བསྒྲུབས་པའི་དོན་རྣམས་མེད་པར་མི་འགྱུར་བ་དང་ཁྱོད་ཅག་ལ་བྱ་དགའ་ཚང་མ་འཐོབ་པའི་ཕྱིར་ཁྱོད་རྣམས་ཀྱིས་གཟབ་པར་གྱིས། 9 སུ་ཞིག་སྐྱབས་མགོན་མཱ་ཤི་ཀའི་གསུངས་པའི་ཆོས་དང་རིང་དུ་གྱེས་ཤིང་། དེའི་ནང་དུ་མི་གནས་པ་ནི་དཀོན་མཆོག་དང་འབྲེལ་བ་མེད། ཁོང་གི་གསུངས་པའི་ཆོས་ཀྱི་ནང་དུ་གནས་པ་ནི་དཀོན་མཆོག་ཡབ་སྲས་གཉིས་ལ་འབྲེལ་བ་མཆིས། 10 གལ་ཏེ། མི་སུ་ཞིག་ཁྱོད་ཅག་གི་གམ་དུ་ཡོང་བ་དང་གསུངས་པའི་ཆོས་དེ་དག་མི་སྟོན་ན། མི་དེ་རང་གི་ཁྱིམ་དུ་མི་བསུ་ཞིང་འཚམས་འདྲིའང་ཞུ་བར་མི་བྱའོ།། 11 རྒྱུ་མཚན་ནི་མི་དེ་ལྟ་བུར་འཚམས་འདྲི་ཞུས་པ་ཡིན་ན། འཚམས་འདྲི་ཞུ་མཁན་ནི་མི་དེའི་ལས་ངན་པ་དང་འབྲེལ་བ་ཡོད་པའི་ཕྱིར་རོ།།

12 བདག་ལ་ད་དུང་ཁྱོད་ཅག་ལ་འབྲི་བྱའི་དོན་མང་ཡང་། ཤོག་སྣག་ལ་བརྟེན་ནས་འབྲི་མི་འདོད་དེ། བདག་ཅག་གི་སེམས་སུ་དགའ་སྤྲོས་ཁེངས་པའི་ཕྱིར། ཁྱོད་ཅག་གི་གམ་དུ་ཡོང་སྟེ་གདོང་ཐུག་ནས་གླེང་མོལ་བྱེད་པར་རེ་བ་བཅངས་སོ།།

13 དཀོན་མཆོག་གིས་བདམས་པའི་ཁྱོད་ཀྱི་གཅུང་མོའི་བུ་ཕྲུག་རྣམས་ཀྱིས་ཁྱོད་ལ་འཚམས་འདྲི༌ཞུའོ།། །།

ཡོ་ཧ་ནན་གསུམ་པ།

༄༅། །ཡོ་ཧ་ནན་གྱི་འཕྲིན་ཡིག་གསུམ་པ།

ཡོ་ཧ་ནན་གྱི་འཕྲིན་ཡིག་གསུམ་པའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

ཡོ་ཧ་ནན་གྱིས་ཡུལ་ཕྱོགས་སོ་སོར་ཆོས་སྤེལ་དུ་མངགས་པའི་དགེ་རྒན་རྣམས་ཨེ་ཞི་ཡཱ་ཞིང་ཆེན་དུ་ཡོད་པའི་ཆོས་ཚོགས་ཤིག་གི་དབུ་ཁྲིད་སྒེར་གཅོད་པ་ཏི་ཏྲེ་ཕེ་ཞེས་བྱ་བས་ཁས་མ་བླངས་པར་མ་ཟད། ཁོས་ཡོ་ཧ་ནན་གྱིས་མངགས་པའི་དགེ་རྒན་རྣམས་ལ་དགའ་བསུ་བྱེད་མཁན་ཏེ་རང་གི་ཆོས་ཚོགས་ཀྱི་མི་རྣམས་ཀྱང་གནས་དབྱུང་བཏང་བ་རེད།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ནི་སྤྱི་ལོ་90ལོའི་ཡས་མས་སུ་ཡི་གེར་བཀོད་པའི་ཡོ་ཧ་ནན་གྱི་འཕྲིན་ཡིག་དང་པོ་དང་གཉིས་པའི་སྐབས་དང་དུས་མཚུངས་སུ་བྲིས་པ་ཡིན་ལ། ཡི་གེར་འགོད་མཁན་ནི་སྐུ་ཚབ་པ་ཡོ་ཧ་ནན་ཡིན།

བརྗོད་སྙིང་དང་གསུང་འཕྲིན།

འཕྲིན་ཡིག་འདི་འབྱོར་ཡུལ་ནི་ཡོ་ཧ་ནན་གྱི་གྲོགས་པོ་སྟེ་ཆོས་ཚོགས་ཀྱི་བདག་སྐྱོང་པ་ཀེ་ཡུ་ཞེས་པ་ཡིན་ལ། ཡོ་ཧ་ནན་གྱིས་རང་ལ་རྒྱབ་སྐྱོར་གནང་མཁན་ཀེ་ཡུ་ལ་བསྔགས་བརྗོད་དང་བཀའ་དྲིན་ཞུས་ནས་ཁོ་ལ་སྙིང་སྟོབས་བསྐྱེད་པའི་ཕྱིར་དུ་འཕྲིན་ཡིག་འདི་བྲིས་པ་རེད། ཡོ་ཧ་ནན་གྱིས་སྒེར་གཅོད་པ་ཏི་ཏྲེ་ཕེ་ཡིས་ཁོང་གི་སྣེ་ཁྲིད་ལ་མཉམ་འབྲེལ་མི་བྱེད་པར་གྱེན་ལོག་བྱས་པ་ལ་བཀའ་བཀྱོན་གནང་ཞིང་། ཕྱིས་སུ་ཡོ་ཧ་ནན་མི་དེར་དངོས་སུ་ངོ་ཐུག་ནས་དོན་དག་དེ་ཐག་གིས་གཅོད་པར་འགྱུར།

འཆར་ཟིན།

1. ཁམས་འདྲི། ༼1-2༽

2. ཀེ་ཡུ་ལ་བསྔགས་བརྗོད་གནང་བ། ༼3-8༽

3. ཏི་ཏྲེ་ཕེ་ལ་བཀའ་བཀྱོན་བཏང་བ། ༼9-10༽

4. ཀེ་ཡུ་ལ་སྐུལ་མ་གནང་བ། ༼11༽

5. ཏི་མེ་ཏྲེ་མིག་དཔེར་བཀོད་པ། ༼12༽

6. མཇུག་སྡོམ། ༼13-14༽

1

བདེན་པ་ཉིད་བཞིན་སྤྱད་པ་སྤྱོད་པ།

1 དེ་ཡང་ཆོས་ཚོགས་ཀྱི་རྒན་པོ་བདག་གིས་སྙིང་ནས་བརྩེ་ཞིང་གཅེས་པར་བྱེད་པའི་ཀེ་ཡུ་ལ་འཕྲིན་ཡིག་འདི་སྤྲིངས་པའོ།།

2 སྙིང་ནས་བརྩེ་བའི་སྤུན་ཟླ༌ལགས། ཁྱོད་ཀྱི་སེམས་ཁམས་བདེ་བ་བཞིན་དུ། ཁྱོད་ཀྱི་ལས་དོན་འགྲུབ་ཅིང་ལུས་ཁམས་ཀྱང་བདེ་བར༌སྨོན། 3 དེ་སྔར་སྤུན་ཟླ་འགའ་ཞིག་ཡོང་ནས་ཁྱོད་ཀྱི་སེམས་སུ་བདེན་པ་ཉིད་ཡོད་པར་བདེན་དཔང་བྱས་ཤིང་། དེ་ནི་ཁྱོད་ཀྱིས་བདེན་པ་ཉིད་ལ་སྤྱོད་བཞིན་ཡོད་པས། ང་རང་ཤིན་ཏུ་དགའ་བར་གྱུར་ཏོ།། 4 ངའི་བུ་ཕྲུག་རྣམས་ཀྱིས་བདེན་པ་ཉིད་ཀྱི་ནང་དུ་སྤྱོད་པ་བདག་གིས་ཐོས་ཤིང་། བདག་ལ་འདི་ལས་ལྷག་པའི་དགའ་སྤྲོ་ནི་མེད་དོ།།

5 སྙིང་ནས་བརྩེ་བའི་སྤུན་ཟླ༌ལགས། སྤུན་ཟླ་མགྲོན་པོ་རྣམས་ནི་རྒྱུས་མེད་ཡིན་ཡང་ཁྱོད་ཀྱིས་དེ་རྣམས་ལ་ལས་གང་ཞིག་བྱས་པ་ནི་བློ་སེམས་དཀར་བ་ཡིན་ནོ།། 6 དེ་རྣམས་ཀྱིས་ཆོས་ཚོགས་ཀྱི་མདུན་དུ་ཁྱོད་ཀྱི་བྱམས་པ་ལ་བདེན་དཔང་བྱས༌ཤིང༌། ད་ལྟ་ཁྱོད་ཀྱིས་དཀོན་མཆོག་གི་སྤྱན་སྔར་ཅི་ཞིག་བྱ་འོས་པ་བཞིན་དུ། ཁོ་རྣམས་ལ་རོགས་རམ་བྱས་ནས་མདུན་དུ་བསྐྱོད་ན་ལེགས་སོ།། 7 ཅིའི་ཕྱིར་ཞེ་ན། ཁོ་རྣམས་ནི་ཁོང་གི་མཚན་གྱི་ཆེད་དུ་ཕྱིར་སོང་བ་ཡིན་ལ། ཕྱི་ཕྱོགས་པ་རྣམས་ལས་ཅི་ཡང་མ་བླངས་པའི་ཕྱིར་ཡིན། 8 དེའི་ཕྱིར། བདག་ཅག་ཀྱང་བདེན་པ་ཉིད་ཀྱི་ལས་གྲོགས་སུ་འགྱུར་བའི་ཕྱིར། མི་འདི་ལྟ་བུ་རྣམས་ལ་བསུ་བ་བྱེད་དགོས༌སོ།།

9 སྔོན་ཆད་བདག་གིས་ཆོས་ཚོགས་ལ་འཕྲིན་ཡིག་གཞན་ཞིག་སྤྲིངས་མྱོང༌མོད། འོན་ཀྱང་ཆོས་ཚོགས་ནང་དུ་འགོ་འཛིན་བྱེད་པར་དགའ་མཁན་ཏི་ཏྲེ་ཕེ་ཡིས་ངེད་ཅག་ཁས་མ་བླངས་སོ།། 10 དེའི༌ཕྱིར། ང་རང་གནས་དེར་ཡོང་བ་ཡིན་ན། ཁོས་ཅི་ཞིག་བྱེད་བཞིན་པ་ཀུན་ལ་ཁྱབ་སྒྲོག་བྱེད་ངེས་ཡིན་ཏེ། ཁོས་ངེད་ཅག་ལ་གཏམ་ངན་སྨྲས་ནས་སྙོན་འཛུགས༌པར་ཡིད་མི་ཚིམ་པར་མ་ཟད། ཁོས་སྤུན་ཟླར་སྣེ་ལེན་བྱེད་པ་ལྟ་ཅི། སྣེ་ལེན་བྱེད་འདོད་མཁན་གཞན་ལ་བཀག་འགོག་བྱས་ཏེ། སྣེ་ལེན་བྱེད་མཁན་དེའང་ཆོས་ཚོགས་ལས་ཕྱིར་སྐྲོད༌པར་བྱེད་དོ།།

11 སྙིང་ནས་བརྩེ་བའི་སྤུན་ཟླ༌ལགས། ལས་ངན་པ་དཔེ་རུ་མི་གཟུང་ལ། ལས་བཟང་པོ་དཔེ་རུ་ལེན་པར་བྱའོ།། ལས་བཟང་པོ་བྱེད་མཁན་ནི་དཀོན་མཆོག་ལ་གཏོགས་ཤིང་། ལས་ངན་པ་བྱེད་མཁན་ནི་དཀོན་མཆོག་མཇལ་མྱོང་བ་མེད། 12 སྔོན་ཆད་ཏི་མེ་ཏྲེ་ལ་མི་ཐམས་ཅད་ཀྱིས་བདེན་དཔང་བྱས་ཤིང་། བདེན་པ་ཉིད་ཀྱིས་ཀྱང་བདེན་དཔང་བྱས་པ༌དང༌། ངེད་ཅག་གིས་ཀྱང་བདེན་དཔང་བྱེད་དེ། ཁྱོད་ཀྱིས་ཀྱང་ངེད་ཅག་གི་བདེན་དཔང་ནི་བདེན་པ་ཡིན་པར་ཤེས་སོ།།

13 བདག་ལ་ད་དུང་ཁྱོད་ལ་འབྲི་བྱ་མང་པོ་ཡོད༌ནའང་། སྨྱུག་གུ་དང་སྣག་ཚ་ལ་བརྟེན་ནས་ཡིག་ཐོག་ཏུ་འགོད་མི་འདོད༌དེ། 14 མི་འགྱངས་པར་ཁྱོད་དང་འཕྲད་ཅིང་གདོང་ཐུག་ནས་གླེང་མོལ་བྱ་ཐུབ་པར་རེ་བ་བྱེད་དོ།།

15 མཇུག་མཐར་ཁྱོད་ལ་ཞི་བདེ་འཐོབ་པར་ཤོག གྲོགས་པོ་རྣམས་ཀྱིས་ཀྱང་ཁྱོད་ལ་འཚམས་འདྲི༌ཞུའོ།། ཁྱོད་ཀྱིས་བདག་གི་ཚབ་ཏུ་གྲོགས་པོ་རེ་རེའི་མིང་བཞིན་དུ་འཚམས་འདྲི་ཞུ་བར་བྱའོ།། །།

ཡ་ཧུ་དཱ།

༄༅། །ཡ་ཧུ་དཱའི་འཕྲིན་ཡིག

ཡ་ཧུ་དཱའི་འཕྲིན་ཡིག་གི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

འཕྲིན་ཡིག་འདི་ནི་སྐུ་ཚབ་པའི་དུས་སྐབས་ཀྱི་ཆོས་ཚོགས་ཀྱི་འགོ་པ་ཡ་ཧུ་དཱ་ཞེས་བྱ་བའི་མི་དེས། མི་སྒེར་གྱི་འཕྲིན་ཡིག་གི་ཚུལ་དུ་རོ་མཱ་གོང་མའི་རྒྱལ་ཁབ་ཏུ་ཁ་ཐོར་དུ་ཕྱིན་པའི་ཆོས་ཚོགས་ཀྱི་མི་རྣམས་ལ་སྤྲིངས་པ་རེད། སྐབས་དེའི་ཆོས་ཚོགས་ཕྲད་པའི་ཉེན་ཁ་ནི་ཐད་ཀའི་བཙན་གནོན་དང་རྩ་མེད་བཟོ་བ་ཞིག་མིན་པར། ཡེ་ཤུའི་ཆོས་ལུགས་ལ་ལོག་ལྟ་བཅངས་ནས་འཁྱོག་བརྗོད་བྱེད་པ་དེ་རེད།

ཡི་གེར་འགོད་མཁན་དང་འགོད་དུས།

འཕྲིན་ཡིག་འདི་ཡི་གེར་འགོད་མཁན་གྱིས་རང་ཉིད་ནི་ཡ་ཧུ་དཱ་ཡིན་པར་ངོས་བཟུང་ཡོད་ལ། ཁོང་ནི་བདག་ཅག་གི་གཙོ་བོ་ཡེ་ཤུའི་སྐུ་མཆེད་ཡ་ཧུ་དཱ་ཡིན། འཕྲིན་ཡིག་འདི་ནི་སྤྱི་ལོ་65ལོའི་ཡས་མས་སུ་ཡི་གེར་བཀོད་པ་ཡིན།

བརྗོད་སྙིང་དང་གསུང་འཕྲིན།

ཡ་ཧུ་དཱ་ཡིས་ཀློག་པ་པོ་རྣམས་ལ་ཐར་ལམ་སྐོར་གྱི་འཕྲིན་ཡིག་འབྲི་བའི་འདུན་པ་སྐོམ་པས་ཆུ་འདོད་པ་བཞིན་སྐྱེས་ནའང་། དེ་དག་གི་ཁྲོད་དུ་དཀོན་མཆོག་གི་ཐུགས་རྗེ་ལ་འགྲེལ་ལོག་རྒྱག་པའི་མི་ཚུལ་མིན་སྣ་ཚོགས་ཡོད་པས། ཁོང་གིས་དཀོན་མཆོག་གི་ཐུགས་རྗེ་ལ་འགྲེལ་ལོག་རྒྱག་མཁན་དེ་རྣམས་ལ་ཀློག་པ་པོ་རྣམ་པས་ངེས་པར་མཉམ་འཇོག་བྱེད་དགོས་པར་ཉེན་བརྡ་གཏོང་དགོས་སྙམ་པ་རེད། དགེ་རྒན་རྫུས་མ་དག་གིས་དཀོན་མཆོག་གི་ཐུགས་རྗེ་ལ་བརྟེན་ནས་དད་ལྡན་རྣམས་ལ་ཐར་པ་ཐོབ་ཟིན་པའི་རྐྱེན་གྱིས་ཁྱོད་ཚོས་མ་འོངས་པར་སྡིག་པ་བྱས་ཀྱང་ཁྱོད་ཚོ་དང་འབྲེལ་བ་མེད་ལ། ཁྱོད་ཚོས་གང་འདོད་དུ་སྡིག་པ་བྱས་ཆོག་ཅེས་སྨྲས་ཏེ། ཁོ་ཚོའི་ལྟ་ཚུལ་ངན་པ་ལ་དད་ལྡན་རྣམས་ཡིད་ཆེས་སུ་འཇུག་པ་ཡིན། དགེ་རྒན་རྫུས་མ་དེ་དག་ནི་ནཱ་སི་ཊི་༼Gnostics༽ཞེས་པའི་གྲུབ་མཐའ་འཛིན་མཁན་ཡིན་པར་འདོད་དེ། ཁོ་ཚོས་སེམས་ཉིད་ནི་ཡོངས་སུ་བཟང་པོ་ཡིན་པ་དང་ལུས་པོ་ནི་ཡོངས་སུ་ངན་པ་ཡིན་པར་ཁྲིད་སྟོན་བྱས་པ་རེད། ཁོ་ཚོའི་གཞུང་ལུགས་དེ་ནི་ཧ་ལམ་དུས་རབས་གཉིས་པའི་ནཱ་སི་ཊི་སེམ་༼Gnosticism༽ཞེས་པའི་གྲུབ་མཐའི་ལམ་ལུགས་ཀྱི་རྩ་བ་ཡིན།

འཆར་ཟིན།

1. ངོ་སྤྲོད། ༼1-2༽

2. འཕྲིན་ཡིག་གི་སྐབས་དེའི་གནས་བབས། ༼3-4༽

3. དགེ་རྒན་རྫུས་མ་རྣམས་ལ་ཉེན་བརྡ་གཏོང་བ། ༼5-16༽

4. དད་ལྡན་རྣམས་ལ་ནན་གྱིས་སྐུལ་བ། ༼17-23༽

5. མཐའ་མཇུག་དཀོན་མཆོག་ལ་ཕུལ་བའི་བསྟོད་བསྔགས། ༼24-25༽

1

འཕྲིན་ཡིག་བསྐུར་ཡུལ།

1 དེ་ཡང་ཡ་ཧུ་དཱ་བདག་ནི་ཡེ་ཤུ་མཱ་ཤི་ཀའི་ཞབས་ཕྱི་པ་དང་ཡ་ཀོབ་ཀྱི་སྤུན་ཡིན་ལ། ཞལ་འབོད་ཐོབ་པ་དང་། ཡབ་དཀོན་མཆོག་ནང་དུ་གཅེས་སུ་འཛིན་ཞིང་ཡེ་ཤུ་མཱ་ཤི་ཀའི་ཆེད་དུ་སྲུང་བར་མཛད་པ་རྣམས་ལ་འཕྲིན་ཡིག་འདི་སྤྲིངས་པའོ༎ 2 ཐུགས་རྗེ་དང་། ཞི་བདེ། བྱམས་པ་བཅས་ཁྱོད་ཅག་ལ་མང་དུ་འཐོབ་པར་ཤོག།

དད་མེད་རྣམས་ཀྱི་སྡིག་ཉེས་དང་མེད་པར་འགྱུར་བ།

3 སྙིང་ནས་བརྩེ་བའི་སྤུན་ཟླ་རྣམས། ངས་རང་རེའི་ཐུན་མོང་གི་ཐར་པ་སྐོར་གྱི་གཏམ་ཁྱོད་ཅག་ལ་འབྲི་བར་ནན་གྱིས་བརྩོན་ཅིང་། སྔར་ལན་གཅིག་དད་ལྡན་དམ་པ་རྣམས་ལ་གཏད་པའི་དད་པའི་ཕྱིར་བརྩོན་པ་ལྷོད་མེད་བྱེད་ཆེད། ད་ལྟ་ཅི་ནས་ཀྱང་ཁྱོད་ཅག་ལ་འཕྲིན་ཡིག་བྲིས་ནས་སྐུལ་མ་གཏོང་དགོས་བྱུང་ངོ་།། 4 རྒྱུ་མཚན་ནི་སྔར་ནས་ཉེས་ཆད་ཕོགས་པར་ཐག་གིས་བཅད་པའི་དད་གུས་མེད་པ་རྣམས་ལྐོག་ནས་ཁྱོད་ཅག་གི་ཁྲོད་དུ་ཞུགས་ཡོད་ཅིང་། ཁོ་རྣམས་ཀྱིས་རང་རེའི་དཀོན་མཆོག་གི་ཐུགས་རྗེ་དེ་འདོད་གཡེམ་བག་ཡངས་སུ་གཏོང་བའི་གོ་སྐབས་སུ་བསྒྱུར་བར་མ་ཟད། རང་རེའི་བདག་པོ་དང་གཙོ་བོ་གཅིག་པུ་སྟེ་ཡེ་ཤུ་མཱ་ཤི་ཀའང་སྤང་བར་བྱེད་པའོ།།

5 དེ་སྔར་གཙོ་བོས་རང་གི་འབངས་མི་ཨེ་ཅིབ་ཡུལ་ནས་བསྐྱབས་ཤིང་། ཕྱིས་སུ་དད་པ་མེད་པའི་མི་དེ་རྣམས་མེད་པར་མཛད་དོ།། དོན་དེ་ཐམས་ཅད་ཁྱོད་ཅག་གིས་ཤེས་ནའང་། ངས་ད་དུང་ཁྱོད་རྣམས་ལ་དྲན་སྐུལ་བྱ་འདོད། 6 ཡང་རང་གི་འགན་གནས་མ་བསྲུངས་པར་རང་གནས་བསྐྱུར་བའི་ཕོ་ཉ་རྣམས་ནི། ལེགས་ཉེས་ཀྱི་ཁྲིམས་ཐག་གཅོད་པའི་ཉིན་ཆེན་པོ་དེའི་བར་དུ། དཀོན་མཆོག་གིས་ལྕགས་སྒྲོག་བརྒྱབ་སྟེ་ཇི་སྲིད་བར་དུ་མུན་ནག་ལ་བཅུག་གོ། 7 ཡང་སཱ་དོམ༌དང༌གཱ་མོ༌ར་དང་མཐའ་འཁོར་གྲོང་ཁྱེར་གྱི་མི་རྣམས་ཀྱིས་ཀྱང་དེ་དག་དང་འདྲ་བར་ལོག་གཡེམ་རྐྱང་རྐྱང་བྱེད་ཅིང་འདོད་ཆགས་ཕྱིན་ཅི་ལོག་པ་ལ་བསྟུན་པས། ནམ་ཡང་ཞི་བ་མེད་པའི་མེའི་ཆད་པ་ཕོག་སྟེ་མི་རྣམས་ལ་ཉེན་བརྡ་བཏང་འདུག་གོ།

8 རྨི་ལམ་ལ་མགོ་འཐོམ་པའི་མི་འདི་དག་གིས་ཀྱང་དེ་རྣམས་དང་འདྲ་བར་ལུས་པོ་བཙོག་པར་བྱེད་ཅིང་། དབང་འཛིན་མཁན་རྒྱབ་ཏུ་འདོར་བ་དང་། གཟི་བརྗིད་ཅན་ལ་འཕྱ་སྨོད་བྱེད་པའོ།། 9 ཕོ་ཉའི་མཆོག་མེའ་ཀཱ་ཨེལ་གྱིས་མོ་ཤེའི་སྐུ་གདུང་གི་སྐོར་ནས་བདུད་ལ་རྩོད་པའི་དུས་སུ། སྨོད་ཚིག་གསུང་མ་ཕོད་པར། གཙོ་བོས་ཁྱོད་ལ་བཀའ་བཀྱོན་མཛད་པར་གྱུར་ཅིག་ཅེས་སྨྲས་པ་ཡིན། 10 འོན་ཀྱང་མི་འདི་རྣམས་ཀྱིས་རང་གིས་མི་ཤེས་པ་ལ་འཕྱ་སྨོད་བྱེད་པ་དང་། དེ་རྣམས་ནི་ཤེས་རྒྱ་མེད་པའི་དུད་འགྲོ་དང་མཚུངས་ལ། རང་རྒྱུད་ནས་ཤེས་པའི་དོན་ཁོ་ན་བསྒྲུབས་ནས་རང་ཉིད་འཕུང་བའོ།།

11 དེ་དག་ལ་ཆག་སྒོ་འབྱུང་ངོ་།། ཅིའི་ཕྱིར་ཞེ་ན། དེ་རྣམས་ཀཱ་ཡན་གྱི་ལམ་ལ་ཞུགས་ཤིང་། ཡང་རྒྱུ་ནོམ་པའི་ཆེད་དུ་པེལ་ཨམ་གྱི་ནོར་འཁྲུལ་ནང་དུ་བརྒྱུགས་ཏེ། ཀོ་རཱ་ཡི་རྒྱབ་འགལ་ཁྲོད་དུ་མེད་པར་གྱུར་པའི་ཕྱིར་ཡིན། 12 མི་དེ་རྣམས་ནི་ཁྱོད་ཅག་གི་མཛའ་བརྩེའི་གསོལ་སྟོན་སྟེང་དུ་ནག་ཐིག་ཡིན། དེ་རྣམས་ནི་ཁྱོད་ཅག་དང་མཉམ་དུ་ཟས་ལ་རོལ་བའི་དུས་སུ་འཇིགས་སྣང་མེད་ཅིང་། རྫི་བོས་རང་གི་ལྟོ་བ་ཁོ་ན་འགྲང་བར་བྱེད་པ་དང་མཚུངས། དེ་རྣམས་ནི་ཆར་ཆུ་མེད་པའི་སྤྲིན་ལྟར་རླུང་གིས་འཁྱེར་བ་དང་འདྲ་ལ། སྟོན་ཁའི་ཤིང་འབྲས་མེད་པའི་ལྗོན་ཤིང་དང་མཚུངས་པར་ལན་གཉིས་ཤི་ནས་རྩ་བ་བལ་པ་དང་འདྲ། 13 ཡང་རྒྱ་མཚོའི་རྦ་རླབས་དྲག་པོ་དང་མཚུངས་པར་རང་ཉིད་ཀྱི་ངོ་གནོང་བའི་ལྦུ་བ་འཕྱུར་བ་དང་འདྲ། དེ་རྣམས་རྒྱུ་སྐར་དང་མཚུངས་ཤིང་མུན་པའི་སྨག་རུམ་ནི་རྒྱུན་ནས་རྒྱུན་དུ་ཁོ་ཚོའི་དོན་དུ་བསྐྱུར་ཡོད་པའོ། །

14 ཨ་དམ་གྱི་མི་རབས་བདུན་པ་ཧ་ནོག་གིས་ཀྱང་དེ་དག་ལ་ལུང་བསྟན་གནང་སྟེ། ལྟོས་དང་། གཙོ་བོ་རང་ཉིད་ཀྱི་འཁོར་དམ་པ་ཁྲི་སྟོང་ཁྲིད་ནས་ཕེབས་ཏེ། 15 མི་ཐམས་ཅད་ཀྱི་སྟེང་དུ་ཁྲིམས་ཐག་གཅོད་ཅིང་། དད་གུས་མེད་པའི་མི་རྣམས་ཀྱིས་བྱས་པའི་དད་གུས་མེད་པའི་ལས་རྣམས་ལ་ར་སྤྲོད་མཛད་པ་དང་། དད་གུས་མེད་པའི་མི་སྡིག་ཅན་རྣམས་ཀྱིས་ཁོང་ལ་ཚིག་རྩུབ་སློག་པ་ཐམས་ཅད་ལ་ར་སྤྲོད་མཛད་ཅེས་གསུངས་སོ།། 16 མི་དེ་དག་གིས་སྡུག་སྐད་འདོན་པ་དང་། གཞན་ལ་སྐྱོན་འཛུགས་པ། རང་འདོད་བཞིན་སྤྱོད་པ། ངག་ནས་ཚིག་སྦོམ་སྨྲ་བ། རང་ལ་ཕན་ཐོགས་པའི་ཕྱིར་མི་ལ་ངོ་སོ་བྱེད་པའོ།།

བཟོད་བསྲན་བྱེད་པར་གདམས་པ།

17 སྙིང་ནས་བརྩེ་བའི་སྤུན་ཟླ་རྣམས། བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་སྐུ་ཚབ་པ་རྣམས་ཀྱིས་སྔོན་ཆད་ཅི་གསུངས་པ་ཁྱོད་ཅག་གིས་དྲན་པར་གྱིས། 18 དེ་རྣམས་ཀྱིས་སྔོན་ཆད་ཁྱོད་ཅག་ལ་འདི་སྐད་དུ། མཐའ་མའི་དུས་སུ་འཕྱ་སྨོད་བྱེད་མཁན་འབྱུང་བར་ངེས་ལ། དེ་དག་གིས་རང་གི་དད་གུས་མེད་པའི་རང་འདོད་བཞིན་སྤྱོད་པར་འགྱུར་ཞེས་གསུངས་མྱོང་ངོ་།། 19 མི་དེ་དག་ནི་ཕྱོགས་ཁག་སྒྲིག་པར་མོས་པ་དང་། འཇིག་རྟེན་པའི་སེམས་དང་ལྡན་པ། དམ་པའི་ཐུགས་ཉིད་དང་མི་ལྡན་པ་བཅས་ཡིན། 20 སྙིང་ནས་བརྩེ་བའི་སྤུན་ཟླ་རྣམས། ཁྱོད་ཅག་གིས་མཆོག་ཏུ་དམ་པའི་དད་པ་ཡི་ནང་རང་ཉིད་བརྟན་པོ་བྱེད་དགོས་ཤིང་། དམ་པའི་ཐུགས་ཉིད་ཀྱི་ངང་ནས་གསོལ་འདེབས་ཞུ་བ་དང་། 21 གཞན་ཡང་མཐའ་མེད་པའི་ཚེ་སྲོག་ཏུ་དྲངས་པའི་བདག་ཅག་གི་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ལ་རེ་སྒུག་བྱེད་པའི་ཚེ། རང་ཉིད་ནི་དཀོན་མཆོག་གི་བྱམས་བརྩེའི་ནང་དུ་གནས་པར་གྱིས་ཤིག 22 མི་ལ་ལའི་སེམས་སུ་ཐེ་ཚོམ་སྐྱེས་ན། ཁྱོད་ཅག་གིས་དེ་དག་ལ་སྙིང་རྗེ་བསྐྱེད་པར་གྱིས། 23 ཡང་ལ་ལ་ནི་ཁྱོད་ཅག་གིས་མེ་ལས་བླངས་ཏེ་བསྐྱབ་པར་བྱའོ།། ཡང་ཁ་ཤས་ལ་ཁྱོད་ཅག་གིས་མཚེར་སྣང་གི་སེམས་དང་བཅས་སྙིང་རྗེ་བསྐྱེད་པ་དང་། ཐ་ན་འདོད་ཆགས་ཀྱི་དབང་གིས་མི་གཙང་བར་བྱས་པའི་གྱོན་གོས་དེ་ལའང་ཞེན་པ་ལོག་དགོས་སོ།།

བསྟོད་བསྔགས་བརྗོད་པ།

24 ཁྱོད་རྣམས་ས་ལ་མི་འགྱེལ་བ་དང་སྐྱོན་གྱི་དྲི་མས་མི་གོས་པར་བསྲུངས་ནས། ཁོང་གི་གཟི་བརྗིད་ཀྱི་དྲུང་དུ་དགའ་མགུ་ཡི་རང་ངང་ཚུགས་སུ་འཇུག་པར་མཛད་ནུས་པ་སྟེ། 25 བདག་ཅག་གི་སྐྱབས་མགོན་དཀོན་མཆོག་གཅིག་པུ་དེ་ཉིད་ལ། བདག་ཅག་གི་གཙོ་བོ་ཡེ་ཤུ་མཱ་ཤི་ཀ་བརྒྱུད་ནས། བསྐལ་པ་ཐམས་ཅད་ཀྱི་ཡར་སྔོན་དང་དུས་ད་ལྟ་དང་། ཇི་སྲིད་བར་དུ་གཟི་བརྗིད་དང་། སྙན་གྲགས། ནུས་མཐུ། དབང་ཐང་བཅས་འབུལ་བར་བྱའོ། །ཨ་མེན།། །།

མངོན་པ།

1

2

3

4

5

6

7

8

9

10

11

12

13

14

15

16

17

18

19

20

21

22

༄༅། །མངོན་པའི་མདོ།

མངོན་པའི་མདོ་ཞེས་བྱ་བའི་ངོ་སྤྲོད་མདོར་བསྡུས།

ཁ་བྱང་དང་ལོ་རྒྱུས་རྒྱབ་ལྗོངས།

སྐབས་དེར་རོ་མཱ་བཙན་རྒྱལ་གྱིས་རོ་མཱའི་གོང་མ་རྒྱལ་པོར་བསྙེན་བཀུར་བྱེད་དགོས་པའི་བཙན་སྐུལ་གྱི་འགོ་ཚུགས་པ་དང་། སྐྱབས་མགོན་ཡེ་ཤུ་ནི་གཙོ་བོ་ཡིན་པར་དད་པ་བྱེད་པ་ལས། རོ་མཱ་གོང་མའི་རྒྱལ་ཁབ་ཀྱི་སེ་བཟིར་རྒྱལ་པོ་གཙོ་བོ་མིན་པར་འདོད་པའི་ཡེ་ཤུའི་ཆོས་ལུགས་ཀྱི་དད་ལྡན་པ་རྣམས་ལ་མནར་གཅོད་དེ་ལས་དྲག་པོ་ཐེབས་པ་རེད། ཆོས་ཚོགས་ཀྱི་དད་ལྡན་པ་ལ་ལས་སེ་བཟིར་རྒྱལ་པོ་གཙོ་བོ་ཡིན་ཞེས་ཁས་ལེན་མི་བྱེད་ཐབས་མེད་ཡིན་ཞེས་རང་གི་བསམ་ཚུལ་བསྒྲགས་པར་བརྟེན། མ་འོངས་པར་འཇིགས་སུ་རུང་བའི་ཉེན་ཁ་འབྱུང་བའི་ཚེ་ནའང་དད་པ་བརྟན་པོ་ཡོང་ཆེད། ཐབས་དེ་ལས་ཐོན་པའི་ཤན་ཞུགས་ངན་པ་དག་ལ་སྔོན་འགོག་དང་ཡོ་བསྲང་བྱེད་དགོས་པ་རེད།

ཡི་གེར་འགོད་མཁན་དང་འགོད་དུས།

ཡི་གེར་འགོད་མཁན་གྱིས་འཕྲིན་ཡིག་གི་གཞུང་དུ་རང་ཉིད་ཡོ་ཧ་ནན་ཡིན་པར་ཐེངས་བཞི་ལ་བརྗོད་པ་དང་། དུས་རབས་གཉིས་པའི་དུས་ནས་བཟུང་ཡོ་ཧ་ནན་ཁོང་ཉིད་ནི་གཞུང་འདི་ཡི་གེར་འགོད་མཁན་ཡིན་པར་གསུངས། དམ་པའི་གསུང་རབ་ཀྱི་མཁས་པ་མང་ཤོས་ཞིག་གི་བཞེད་ཚུལ་ལྟར་ན་གཞུང་འདི་ནི་སྤྱི་ལོ་95ལོར་ཡི་གེར་བཀོད་པ་ཡིན་པར་དགོངས།

བརྗོད་སྙིང་དང་གསུང་འཕྲིན།

ཡོ་ཧ་ནན་གྱིས་དད་ལྡན་རྣམས་ལ་གོང་མ་རྒྱལ་པོར་བསྙེན་བཀུར་བྱེད་པར་མཐའ་གཅིག་ཏུ་འགོག་རྒོལ་གཏོང་དགོས་པར་སྐུལ་མ་བྱས་པ་དང་། དཀོན་མཆོག་དང་བདུད་སཱ་ཏན་གཉིས་ཀྱི་མཐའ་མཇུག་གི་འཐབ་འཁྲུག་མྱུར་དུ་སླེབ་རྒྱུ་ཡིན་པར་གསུངས། སྤྱིར་བདུད་སཱ་ཏན་གྱིས་དད་ལྡན་རྣམས་ལ་མནར་གཅོད་དེ་ལས་དྲག་པོ་གཏོང་སྲིད་པ་དང་། དད་ལྡན་རྣམས་ཀྱིས་རང་གི་སྲོག་ལ་བབས་ཀྱང་མཇུག་མཐའི་བར་དུ་བཟོད་བསྲན་བྱས་ནས་དད་པ་བརྟན་པོ་བྱེད་དགོས་པ་ཡིན། དད་ལྡན་རྣམས་ཀྱི་དད་པ་ལ་གནོད་འཚེ་ཐེབས་ཀྱང་དཀོན་མཆོག་གིས་ནམ་རྒྱུན་ཁོ་ཚོ་བསྲུང་བར་འགྱུར་བ་དང་། སྐྱབས་མགོན་ཡེ་ཤུ་སླར་ཕེབས་དུས་དཀོན་མཆོག་གིས་དད་ལྡན་རྣམས་ལ་ཉེས་པ་མེད་པར་དག་གསལ་མཛད་ངེས་ལ། སྤྱོད་ངན་ཐམས་ཅད་རྒྱུན་ནས་རྒྱུན་དུ་འཇོམས་པར་མཛད་ངེས་ཤིང་། དཀོན་མཆོག་ལ་དད་པ་བྱེད་མཁན་རྣམས་ནི་མཐའ་མེད་པའི་ཚེ་སྲོག་གི་གཟི་བརྗིད་དང་བཅས་ནམ་མཁའི་ཞིང་ཁམས་ཀྱི་བདེ་སྐྱིད་ནང་དུ་ཞུགས་པར་འགྱུར།

འཆར་ཟིན།

1. གསེར་གྱི་སྒྲོན་སྟེགས་བདུན་གྱི་དཀྱིལ་དུ་མིའི་བུ་མངོན་པར་གྱུར་པ། ༼ 1:1-20 ༽

2. ཆོས་ཚོགས་བདུན་པོར་སྤྲིངས་པའི་འཕྲིན་ཡིག་རྣམས། ༼ 2:1-3:22 ༽

3. བཞུགས་ཁྲི་དང་ཤོག་དྲིལ། ལུ་གུ་བཅས་ཀྱི་སྐོར། ༼ 4:1-5:14 ༽

4. ཐམ་ག་བདུན་པོ། ༼ 6:1-8:1 ༽

5. དུང་དཀར་བདུན་པོ། ༼ 8:2-11:19༽

6. ངོ་མཚར་བའི་ལྟས་སྣ་ཚོགས་དང་དོན་རྐྱེན་རྣམས། ༼ 12:1-14:20 ༽

7. ཕོར་བ་བདུན། ༼ 15:1-16:21 ༽

8. སྨད་འཚོང་མ་ཆེན་མོ་སྟེ་པཱ་པེལ་ལོན། ༼ 17:1-19:5 ༽

9. ལུ་གུའི་གཉེན་སྟོན། ༼ 19:6-10 ༽

10. སྐྱབས་མགོན་ཡེ་ཤུ་ཕྱིར་ཕེབས་པ། ༼ 19:11-21 ༽

11. ལོ་ངོ་ཆིག་སྟོང་རིང་ལ་རྒྱལ་སྲིད་བསྐྱངས་པ། ༼ 20:1-6 ༽

12. བདུད་སཱ་ཏན་གྱི་མཐའ་འབྲས། ༼ 20:7-10 ༽

13. མདོག་དཀར་པོ་ཅན་གྱི་བཞུགས་ཁྲིའི་མདུན་དུ་ལེགས་ཉེས་ཀྱི་ཁྲིམས་ཐག་གཅོད་པ། ༼ 20:11-15 ༽

14. གནམ་ས་གསར་པ་དང་ཡེ་རུ་སཱ་ལེམ་གསར་པའི་སྐོར། ༼ 21:1-22:5 ༽

15. མཇུག་སྡོམ། ༼ 22:6-21 ༽

ལེའུ་དང་པོ།

སྔོན་འགྲོ།

1 དེ་ཡང་ཡེ་ཤུ་མཱ་ཤི་ཀའི་མངོན་པ་ནི་དཀོན་མཆོག་གིས་ཁོང་ལ་གནང་ཞིང་། དེ་ནི་མྱུར་དུ་འགྲུབ་ངེས་པའི་དོན་རྣམས་ཁོང་གི་ཞབས་ཕྱི་པ་རྣམས་ལ་སྟོན་པར་མཛད་པའི་ཕྱིར་ཡིན་ལ། ཁོང་གིས་ཕོ་ཉ་མངགས་པ་བརྒྱུད་ནས་རང་ཉིད་ཀྱི་ཞབས་ཕྱི་པ་ཡོ་ཧ་ནན་ལ་གསལ་པོར་སྟོན་པར་མཛད་དོ།། 2 ཡོ་ཧ་ནན་གྱིས་དཀོན་མཆོག་གི་བཀའ་དང་ཡེ་ཤུ་མཱ་ཤི་ཀའི་བདེན་དཔང་ལ་རང་གིས་ཅི་མཐོང་བ་ཐམས་ཅད་བཞིན་ར་སྤྲོད་བྱས་པ་ཡིན། 3 ལུང་བསྟན་འདིའི་ཚིག་རྣམས་ཀློག་མཁན་དང་། དེའི་ནང་དུ་ཅི་བཀོད་ཡོད་པ་ཐོས་ཤིང་ཇི་བཞིན་སྲུང་མཁན་རྣམས་ནི་བྱིན་རླབས་ཅན་ཡིན་ཏེ། རྒྱུ་མཚན་ནི་དུས་དེ་སླེབས་ལ་ཉེ་བའི་ཕྱིར་རོ།།

འཚམས་ཞུ་དང་བསྔགས་བརྗོད་ཀྱི་སྐོར།

4 ཡོ་ཧ་ནན་གྱིས་ཨེ་ཞི་ཡཱ་ཡུལ་དུ་ཡོད་པའི་ཆོས་ཚོགས་བདུན་ལ་འདི་ལྟར་སྨྲས་པ་སྟེ། ད་ལྟ་བཞུགས་པ་དང་། སྔར་མཆིས་པ། ཕེབས་པར་ངེས་པའི་དཀོན་མཆོག་དང་། ཁོང་གི་བཞུགས་ཁྲིའི་དྲུང་དུ་ཐུགས་ཉིད་བདུན་པོ་དང་། 5 གཞུང་དྲང་གིས་བདེན་དཔང་མཛད་ཅིང་གཤིན་པོ་རྣམས་ལས་ཐོག་མར་སླར་གསོན་པ།* འཇིག་རྟེན་གྱི་རྒྱལ་པོ་རྣམས་ཀྱི་མངའ་བདག་སྟེ་ཡེ་ཤུ་མཱ་ཤི་ཀ་བཅས་ནས་ཁྱོད་རྣམས་ལ་ཐུགས་རྗེ་དང་ཞི་བདེ་འཐོབ་པར་སྨོན། ཁོང་གིས་བདག་ཅག་ལ་བྱམས་ཤིང་ཉིད་ཀྱི་སྐུ་ཁྲག་གིས་བདག་ཅག་སྡིག་པ་ལས་ཐར་བར་མཛད་པ་དང་། 6 ཡང་བདག་ཅག་ནི་རྒྱལ་སྲིད་ཅིག་དང་ཁོང་གི་ཡབ་དཀོན་མཆོག་ལ་མཆོད་དཔོན་དུ་མཛད་དོ།། ཁོང་ལ་ནམ་ཡང་གཟི་བརྗིད་དང་མངའ་ཐང་ལྡན་པར་སྨོན། ཨ་མེན།།

7 ལྟོས་དང་། ཁོང་ཉིད་སྤྲིན་དང་བཅས་ཕེབས་ཡོང་བ་དང་། མིག་ལྡན་ཐམས་ཅད་ཀྱིས་མཐོང་བར་འགྱུར་ཞིང་། ཐ་ན་ཁོང་ལ་མདུང་གིས་སྣུན་མཁན་རྣམས་ཀྱིས་ཀྱང་མཐོང་བར་འགྱུར་ལ། ས་སྟེང་གི་མི་རིགས་ཐམས་ཅད་ཀྱིས་ཁོང་གི་ཕྱིར་དུ་ངུ་འབོད་བྱེད་པར་འགྱུར་རོ།། དེ་བདེན་ནོ། །ཨ་མེན།

8 གཙོ་བོ་དཀོན་མཆོག་གིས་འདི་སྐད་དུ། བདག་ནི་ཨལ་ཕཱ་དང་ཨོ་མེ་ཀ་ཡིན་ལ། † ད་ལྟ་བཞུགས་པ་དང་། སྔར་མཆིས་པ། ཕེབས་པར་ངེས་པའི་ཀུན་དབང་དེ་ཉིད་ཡིན་ཞེས་གསུངས་སོ།།

མིའི་བུ་དང་མཚུངས་པ་ཞིག

9 ཡོ་ཧ་ནན་ང་རང་ནི་ཁྱོད་ཅག་གི་སྤུན་ཟླ་ཡིན་ཞིང་། སྐྱབས་མགོན་ཡེ་ཤུའི་ནང་དུ་ཡོད་པའི་དཀའ་སྡུག་དང་། རྒྱལ་སྲིད། བཟོད་བསྲན་བཅས་སུ་མཉམ་འགྲོགས་ཡིན་ལ། དཀོན་མཆོག་གི་བཀའ་དང་སྐྱབས་མགོན་ཡེ་ཤུའི་དོན་དུ་བདེན་དཔང་བྱས་པའི་རྐྱེན་གྱིས། སྔར་པེད་མོ་ཟེར་བའི་གླིང་ཕྲན་དུ་བསྡད་མྱོང་ངོ་༎ 10 གཙོ་བོའི་ཉིན་མོ་ལ། ང་རང་དམ་པའི་ཐུགས་ཉིད་ཀྱི་ནང་དུ་དྲངས་ཏེ། ངའི་རྒྱབ་ཕྱོགས་སུ་དུང་སྐད་ལྟ་བུའི་སྒྲ་ཆེན་པོ་ཞིག་གྲགས་པ་ཐོས་ཤིང་འདི་སྐད་དུ། 11 ཁྱོད་ཀྱིས་ཅི་མཐོང་བ་ཐམས་ཅད་ཤོག་དྲིལ་སྟེང་དུ་བྲིས་ཏེ། ཨེ་ཕེ་སི་དང་། སི་མིར་ནཱ། ཕེར་ག་མུ། ཐི་ཨ་ཏེ་རཱ། སཱར་དི། ཕི་ལཱ་དེལ་ཕི་ཨ། ལའོ་དི་ཀེ་ཡཱ་བཅས་ཆོས་ཚོགས་བདུན་ལ་སྐུར་ཅིག་ཅེས་གསུངས་སོ།།

12 དེ་ནས་ངས་ཁ་ཕྱིར་འཁོར་ནས་བདག་ལ་སྐད་སྒྲ་སྒྲོག་པ་དང་གསུང་གནང་མཁན་སུ་ཡིན་པར་བལྟ་འདོད་དེ། ཁ་ཕྱིར་འཁོར་ནས་བལྟས་པ་ལ། གསེར་གྱི་སྒྲོན་སྟེགས་བདུན་མཐོང་ངོ་།། 13 སྒྲོན་སྟེགས་དེ་དག་གི་དཀྱིལ་དུ་མིའི་བུ་དང་མཚུངས་པ་ཞིག་བཞུགས་ཡོད་པ་མཐོང་སྟེ། ན་བཟའ་རིང་པོ་ཞབས་ངོས་སུ་ཐུག་པ་ཞིག་མནབས་ཤིང་། བྲང་ཁ་རུ་གསེར་གྱི་སྐེད་ཆིངས་བཅིངས་ཡོད། 14 ཁོང་གི་དབུ་དང་སྐྲ་ནི་ལུག་བལ་དཀར་པོ་དང་ཁ་བ་དཀར་པོ་དང་འདྲ། སྤྱན་ཟུང་ནི་མེ་ལྕེ་དང་མཚུངས། 15 ཞབས་ནི་བཞུ་ཐབ་ནང་དུ་བཙོ་སྦྱང་བྱས་ཤིང་འོད་ཟེར་འཕྲོ་བའི་ལི་དང་འདྲ། གསུང་སྐད་ནི་ཆུ་མང་པོའི་སྒྲ་དང་མཚུངས། 16 ཁོང་གི་ཕྱག་གཡས་པས་སྐར་མ་བདུན་བཟུང་ཡོད་ཅིང་། ཞལ་ནས་རལ་གྲི་རྣོན་པོ་ཁ་གཉིས་ཅན་ཞིག་ཐོན། ཞལ་རས་ནི་ཉི་ཟེར་དྲག་པོ་འཕྲོ་བ་དང་མཚུངས་སོ།།

17 ངས་ཁོང་ཉིད་མཐོང་བ་དང་ཁོང་གི་ཞབས་དྲུང་དུ་སར་འགྱེལ་ཏེ་བེམ་པོ་བཞིན་དུ་གྱུར་ཏོ།། དེ་ནས་ཁོང་གིས་ཕྱག་གཡས་པ་བདག་གི་ལུས་སྟེང་དུ་བཞག་སྟེ་འདི་སྐད་དུ། འཇིགས་པར་མི་བྱའོ།། བདག་ནི་ཐོག་མ་ཡིན་ལ་མཐའ་མའང་ཡིན། 18 གསོན་པོར་བཞུགས་པ་དེ་ཉིད་ཀྱང་ཡིན། བདག་ནི་དེ་སྔར་ཚེ་ལས་འདས་ནའང་། ལྟོས་དང་། ད་ལྟ་ང་རང་སླར་གསོན་ཏེ། ཇི་སྲིད་བར་དུ་གསོན་པོར་གནས་པར་མ་ཟད། འཆི་བ་དང་གཤིན་པོའི་གནས་ཀྱི་ལྡེ་མིག་རྣམས་བདག་གིས་བཟུང་ཡོད། 19 དེའི་ཕྱིར། ཁྱོད་ཀྱིས་མཐོང་བྱུང་བ་རྣམས་དང་། ད་ལྟའི་དོན་རྣམས་དང་། དོན་དེ་དག་གི་རྗེས་སུ་འབྱུང་བར་འགྱུར་བའི་དོན་རྣམས་ཡིག་ཐོག་ཏུ་འགོད་པར་བྱའོ།། 20 ཁྱོད་ཀྱི་མཐོང་ལམ་དུ་གྱུར་པའི་བདག་གི་ཕྱག་གཡས་ཀྱི་སྐར་མ་བདུན་དང་། གསེར་གྱི་སྒྲོན་སྟེགས་བདུན་གྱི་གསང་བ་བརྗོད་ན་འདི་ལྟ་སྟེ། སྐར་མ་བདུན་པོ་ནི་ཆོས་ཚོགས་བདུན་གྱི་ཕོ་ཉ་ཡིན་ལ། སྒྲོན་སྟེགས་བདུན་པོ་ནི་ཆོས་ཚོགས་བདུན་ཡིན་ཞེས་གསུངས་སོ།།

ལེའུ་གཉིས་པ།

ཨེ་ཕེ་སི་གྲོང་ཁྱེར་གྱི་ཆོས་ཚོགས་ལ་སྤྲིངས་པའི་འཕྲིན་ཡིག

1 ཡང་ཁོང་གིས་འདི་སྐད་དུ། ཁྱོད་ཀྱིས་ཨེ་ཕེ་སིའི་ཆོས་ཚོགས་ཀྱི་ཕོ་ཉ་ལ་འཕྲིན་ཡིག་བྲིས་ཏེ་འདི་ལྟར་སྨྲ་བར་བྱའོ།། ཕྱག་གཡས་པར་སྐར་མ་བདུན་ཐོགས་ཤིང་། གསེར་གྱི་སྒྲོན་སྟེགས་བདུན་གྱི་ཁྲོད་དུ་བགྲོད་མཁན་གྱིས་འདི་སྐད་དུ། 2 ཁྱོད་ཀྱིས་བྱས་པའི་ལས་དང་། དཀའ་ངལ། བཟོད་བསྲན་བཅས་ངས་ཤེས་པར་མ་ཟད། ཁྱོད་ཀྱིས་མི་ངན་ལ་བཟོད་པ་སྒོམ་མི་ཐུབ་པ་ཡང་ཤེས། ཁྱོད་ཀྱིས་དེ་སྔར་རང་ཉིད་སྐུ་ཚབ་པ་ཡིན་ཟེར་ཡང་སྐུ་ཚབ་པ་དངོས་མིན་པ་རྣམས་ལ་ཚོད་བགམས་ཏེ། ཁོ་རྣམས་རྫུས་མ་ཡིན་པ་རྟོགས་པའང་ཤེས། 3 དེ་སྔར་ཁྱོད་ཀྱིས་བཟོད་བསྲན་བྱས་ནས། བདག་གི་མིང་གི་ཆེད་དུ་དཀའ་སྡུག་མྱངས་ཀྱང་ཐང་མ་ཆད་པའང་བདག་གིས་ཤེས་སོ།།

4 འོན་ཀྱང་། ཁྱོད་ཀྱིས་ཐོག་མར་ཡོད་པའི་བྱམས་པ་སྤངས་པས། བདག་གིས་ཁྱོད་ལ་སྐྱོན་འགེལ་བར་བྱའོ།། 5 དེའི་ཕྱིར། ཁྱོད་ནི་ཇི་ལྟར་ཉམས་པར་གྱུར་པ་ལ་ཕྱིར་དྲན་བྱ་འོས་པར་མ་ཟད། འགྱོད་བཤགས་བྱས་ཏེ་ཐོག་མར་ཅི་ལྟར་བྱས་པ་བཞིན་བྱེད་དགོས། གལ་ཏེ་ཁྱོད་ཀྱིས་འགྱོད་བཤགས་མི་བྱེད་ན། ང་རང་ཁྱོད་ཀྱི་གམ་དུ་ཡོང་ནས་སྒྲོན་སྟེགས་དེ་རང་གནས་ལས་ལེན་པར་བྱའོ།། 6 འོན་ཀྱང་། ཁྱོད་ལ་བཟང་ཆ་གཅིག་རང་ཡོད་པ་ནི། ཁྱོད་རང་ནེ་ཀོ་ལཱ་པ་རྣམས་ཀྱི་སྤྱོད་ལམ་ལ་སྡང་སེམས་ཆེ། ང་རང་ཡང་དེ་ལ་སྡང་བའོ།།

7 རྣ་བ་ཡོད་པ་ཐམས་ཅད་ཀྱིས་དམ་པའི་ཐུགས་ཉིད་ཀྱིས་ཆོས་ཚོགས་ཡོངས་ལ་གསུངས་པའི་བཀའ་ལ་མཉན་པར་བྱའོ།། བདག་གིས་རྒྱལ་ཁ་ལེན་མཁན་རྣམས་ལ་དཀོན་མཆོག་གི་དགའ་བདེའི་ལྡུམ་རར་ཡོད་པའི་ཚེ་སྲོག་གི་ལྗོན་ཤིང་ལས་བཟའ་བྱར་གནང་བར་ངེས་ཞེས་གསུངས་སོ།།

སི་མིར་ནཱ་གྲོང་ཁྱེར་གྱི་ཆོས་ཚོགས་ལ་སྤྲིངས་པའི་འཕྲིན་ཡིག

8 ཡང་ཁོང་གིས་འདི་སྐད་དུ། ཁྱོད་ཀྱིས་སི་མིར་ནཱའི་ཆོས་ཚོགས་ཀྱི་ཕོ་ཉ་ལ་འཕྲིན་ཡིག་བྲིས་ཏེ་འདི་ལྟར་སྨྲ་བར་བྱའོ།། ཐོག་མ་དང་མཐའ་མ་ཡིན་ལ། སྔར་གྲོངས་ནའང་སླར་གསོན་པ་དེ་ཉིད་ཀྱིས་འདི་སྐད་དུ། 9 ངས་ཁྱོད་ཀྱི་དཀའ་སྡུག་དང་དབུལ་ཕོངས་ཤེས་ལ། དོན་དམ་དུ་ཁྱོད་ནི་ཕྱུག་པོ་ཡིན། ཡང་རང་ཉིད་ཡ་ཧུ་དཱ་པ་ཡིན་ཟེར་བ་དག་གིས་སྐུར་འདེབས་ཀྱི་གཏམ་སྨྲས་པའང་བདག་གིས་ཤེས། དོན་དངོས་སུ་དེ་དག་ནི་ཡ་ཧུ་དཱ་པ་མ་ཡིན་པར། བདུད་སཱ་ཏན་གྱི་ཚོགས་ཁག་ལ་གཏོགས་པ་ཡིན། 10 ཁྱོད་ནི་སྡུག་བསྔལ་མྱང་བར་འགྱུར་བ་ལ་འཇིགས་པར་མི་བྱའོ།། ལྟོས་དང་། བདུད་ཀྱིས་ཁྱོད་ཅག་ལས་འགའ་ཞིག་བཙོན་དུ་བཅུག་ནས་ཁྱོད་རྣམས་ལ་ཚོད་བརྟག་བྱེད་ཅིང་། ཁྱོད་ཅག་གིས་ཉིན་བཅུའི་རིང་ལ་དཀའ་སྡུག་མྱང་ངེས་ཡིན། འོན་ཀྱང་འཆི་བའི་བར་དུ་བློ་སེམས་བརྟན་པར་གྱིས་དང་། བདག་གིས་ཁྱོད་ལ་ཚེ་སྲོག་གི་ཅོད་པན་གནང་བར་བྱའོ།།

11 རྣ་བ་ཡོད་པ་ཐམས་ཅད་ཀྱིས་དམ་པའི་ཐུགས་ཉིད་ཀྱིས་ཆོས་ཚོགས་ཡོངས་ལ་གསུངས་པའི་བཀའ་ལ་མཉན་པར་བྱའོ།། རྒྱལ་ཁ་ལེན་མཁན་རྣམས་ལ་འཆི་བ་ཐེངས་གཉིས་པའི་གནོད་འཚེ་ཐེབས་སུ་མི་འཇུག་པ་ཁག་ཐེག་ཡིན་ཞེས་གསུངས་སོ།།

ཕེར་ག་མུ་གྲོང་ཁྱེར་གྱི་ཆོས་ཚོགས་ལ་སྤྲིངས་པའི་འཕྲིན་ཡིག

12 ཁྱོད་ཀྱིས་ཕེར་ག་མུའི་ཆོས་ཚོགས་ཀྱི་ཕོ་ཉ་ལ་འཕྲིན་ཡིག་བྲིས་ཏེ་འདི་ལྟར་སྨྲ་བར་བྱའོ།། རལ་གྲི་རྣོན་པོ་ཁ་གཉིས་ཅན་ཐོགས་མཁན་གྱིས་འདི་སྐད་དུ། 13 ཁྱོད་ཀྱི་སྡོད་གནས་ནི་བདུད་སཱ་ཏན་གྱི་ཁྲི་ཡོད་ས་ཡིན་ཞིང་། བདག་གི་བློ་སེམས་དཀར་པོའི་དཔང་པོ་ཨན་ཏི་པཱ་ནི་ཁྱོད་ཅག་ཁྲོད་དུ་བདུད་སཱ་ཏན་སྡོད་སར་བཀྲོངས་པའི་ཉིན་མོ་དག་ལ། ཁྱོད་ཀྱིས་ད་དུང་བདག་གི་མིང་བརྟན་པོར་བསྲུངས་ཤིང་། བདག་ལ་དད་ལོག་མ་བྱས་པ་བདག་གིས་ཤེས་སོ།།

14 འོན་ཀྱང་། དོན་འགའ་ཤས་ཀྱི་ཆ་ནས། བདག་གིས་ཁྱོད་ལ་སྐྱོན་འགེལ་བར་བྱའོ།། རྒྱུ་མཚན་ནི་ཁྱོད་ཅག་གི་ཁྲོད་དུ་པེལ་ཨམ་གྱི་བསླབ་བྱར་བསྟུན་མཁན་ཡོད། པེལ་ཨམ་གྱིས་སྔོན་ཆད་པཱ་ལག་ལ་ཡེས་ར་ཨེལ་གྱི་བུ་རྒྱུད་ཀྱི་མདུན་དུ་བཀག་རྡོ་བཞག་ནས། ཁོ་རྣམས་ལ་སྐུ་འདྲར་ཕུལ་བའི་མཆོད་རྫས་ཟ་བ་དང་ལོག་གཡེམ་བྱེད་པའི་བསླབ་བྱ་གནང་ཞིང་། 15 ཡང་དེ་བཞིན་དུ་ཁྱོད་ཅག་གི་ཁྲོད་དུ་མི་ཁ་ཤས་ཀྱིས་ནེ་ཀོ་ལཱ་པ་རྣམས་ཀྱི་བསླབ་བྱར་བསྟུན་པ་རེད། 16 དེའི་ཕྱིར། ཁྱོད་ཀྱིས་འགྱོད་བཤགས་བྱོས་ཤིག གལ་ཏེ་འགྱོད་བཤགས་མི་བྱེད་ན། བདག་ནི་མྱུར་བ་མྱུར་བར་ཁྱོད་ཀྱི་གམ་དུ་ཡོང་སྟེ། བདག་གི་ཁ་ནས་ཐོན་པའི་རལ་གྲིས་ཁོ་རྣམས་ལ་རྒོལ་བར་བྱའོ།།

17 རྣ་བ་ཡོད་པ་ཐམས་ཅད་ཀྱིས་དམ་པའི་ཐུགས་ཉིད་ཀྱིས་ཆོས་ཚོགས་ཡོངས་ལ་གསུངས་པའི་བཀའ་ལ་མཉན་པར་བྱའོ།། རྒྱལ་ཁ་ལེན་མཁན་རྣམས་ལ་སྦས་ཤིང་གབ་པའི་མཱན་ནཱ་དེ་ལས་གནང་ངེས་པར་མ་ཟད། རྡོ་དཀར་པོ་ཞིག་ཀྱང་གནང་བར་འགྱུར་ལ། རྡོའི་ཐོག་ཏུ་མིང་གསར་པ་བརྐོས་ཤིང་། ཐོབ་མཁན་ལས་གཞན་སུས་ཀྱང་རྟོགས་པར་མི་འགྱུར་ཞེས་གསུངས་སོ།།

ཐི་ཨ་ཏེ་རཱ་གྲོང་ཁྱེར་གྱི་ཆོས་ཚོགས་ལ་སྤྲིངས་པའི་འཕྲིན་ཡིག

18 ཁྱོད་ཀྱིས་ཐི་ཨ་ཏེ་རཱ་ཡི་ཆོས་ཚོགས་ཀྱི་ཕོ་ཉ་ལ་འཕྲིན་ཡིག་བྲིས་ཏེ་འདི་ལྟར་སྨྲ་བར་བྱའོ།། སྤྱན་ཟུང་ནི་མེ་ལྕེ་དང་མཚུངས་ཤིང་ཞབས་ནི་འོད་འཕྲོ་བའི་ལི་དང་འདྲ་བའི་དཀོན་མཆོག་གི་སྲས་ཀྱིས་འདི་སྐད་དུ། 19 ཁྱོད་ཀྱིས་བྱས་པའི་ལས་དང་། བྱམས་པ། དད་སེམས། ལས་བརྩོན། བཟོད་བསྲན་བཅས་བདག་གིས་ཤེས་པར་མ་ཟད། ཁྱོད་ཀྱིས་ཕྱིས་སུ་བྱས་པའི་ལས་རྣམས་སྔར་ལས་ཀྱང་ལྷག་ཏུ་མང་བའང་ཤེས་སོ།།

20 འོན་ཀྱང་། དོན་འདིའི་ཆ་ནས་བདག་གིས་ཁྱོད་ལ་སྐྱོན་འགེལ་ཏེ། རང་ཉིད་ལུང་སྟོན་པ་ཡིན་ཟེར་བའི་བུད་མེད་ཡེ་ཟི་བེལ་གྱིས་བདག་གི་ཞབས་ཕྱི་པ་རྣམས་ལ་ཁྲིད་སྟོན་དང་བསླུ་བྲིད་བྱས་ཤིང་། དེ་དག་གིས་ལོག་གཡེམ་བྱེད་པ་དང་སྐུ་འདྲར་ཕུལ་བའི་མཆོད་རྫས་ཟོས་ཀྱང་ཁྱོད་ཀྱིས་ཁོ་མོ་ལ་བཟོད་པ་སྒོམ་པའི་ཕྱིར་རོ།། 21 བདག་གིས་ཁོ་མོར་འགྱོད་བཤགས་བྱེད་པའི་གོ་སྐབས་སྤྲད་ནའང་། ཁོ་མོས་ལོག་གཡེམ་ལས་འགྱོད་བཤགས་བྱེད་པར་མི་འདོད། 22 ལྟོས་དང་། བདག་གིས་ཁོ་མོ་མལ་སར་ལྷུང་བར་བྱེད་པ་དང་། ཁོ་མོ་དང་མཉམ་དུ་ལོག་གཡེམ་བྱེད་མཁན་རྣམས་ཀྱིས་ཁོ་མོའི་སྤྱོད་ལམ་ལས་འགྱོད་བཤགས་མི་བྱེད་ན། བདག་གིས་དེ་རྣམས་ལའང་དཀའ་སྡུག་ཆེན་པོ་མྱང་དུ་འཇུག་པ་ཡིན། 23 ཡང་བདག་གིས་ཁོ་མོའི་བུ་ཕྲུག་རྣམས་འཆི་ལམ་དུ་བརྫང་བར་བྱེད་ཅིང་། བདག་ནི་མིའི་སེམས་དང་བསམ་པར་རྟོག་དཔྱོད་བྱེད་མཁན་ཡིན་པར་མ་ཟད། ཁྱོད་རྣམས་ཀྱིས་ལས་ཅི་བྱས་པ་རེ་རེ་ལ་ལན་སློག་མཁན་ཡིན་པའང་ཆོས་ཚོགས་ཡོངས་ཀྱིས་ཤེས་པར་འགྱུར་རོ།། 24 ཡང་ཁྱོད་ཅག་ཐི་ཨ་ཏེ་རཱ་ཡི་མི་གཞན་དག་སྟེ། དེ་དག་གི་བསླབ་བྱ་ལ་མི་ཉན་པ་དང་། གཞན་རྣམས་གྱིས་རྒྱུན་དུ་གླེང་བའི་བདུད་སཱ་ཏན་གྱི་གསང་བ་ཟེར་བ་མི་རྟོགས་པ་ཐམས་ཅད་ལ། བདག་གིས་ཁུར་བོ་གཞན་ཞིག་ཁྱོད་ཅག་གི་ཕྲག་ལ་མི་འགེལ་ཞེས་སྨྲ་བ་ཡིན། 25 འོན་ཀྱང་། ཁྱོད་ཅག་ལ་ཅི་ཞིག་ཡོད་པ་དེ་ང་རང་ཡོང་བའི་བར་དུ་བརྟན་པོར་བསྲུང་བར་བྱའོ།།

26 རྒྱལ་ཁ་ལེན་ཞིང་བདག་གི་འཕྲིན་ལས་རྣམས་མཐར་ཐུག་བར་དུ་སྲུང་མཁན་ལ། བདག་གིས་རྒྱལ་ཁབ་ཁག་ལ་དབང་བསྒྱུར་བའི་མངའ་ཐང་གནང་བར་བྱ་སྟེ། 27 བདག་ལ་རང་གི་ཡབ་ལས་དབང་ཐང་ཐོབ་པ་བཞིན། ཁོས་ལྕགས་དབྱུག་བཟུང་ནས་དེ་རྣམས་ལ་དབང་བསྒྱུར་ཅིང་དེ་དག་རྫ་ཆས་རྡུལ་དུ་བརླག་པ་བཞིན་དུ་འགྱུར་ཞིང་། 28 ཡང་བདག་གིས་ཐོ་རེངས་སྐར་ཆེན་ཁོ་ལ་གནང་བར་བྱའོ།། 29 རྣ་བ་ཡོད་པ་ཐམས་ཅད་ཀྱིས་དམ་པའི་ཐུགས་ཉིད་ཀྱིས་ཆོས་ཚོགས་ཡོངས་ལ་གསུངས་པའི་བཀའ་ལ་མཉན་པར་བྱའོ་ཞེས་གསུངས་སོ།།

ལེའུ་གསུམ་པ།

སཱར་དི་གྲོང་ཁྱེར་གྱི་ཆོས་ཚོགས་ལ་སྤྲིངས་པའི་འཕྲིན་ཡིག

1 ཡང་ཁོང་གིས་འདི་སྐད་དུ། ཁྱོད་ཀྱིས་སཱར་དིའི་ཆོས་ཚོགས་ཀྱི་ཕོ་ཉ་ལ་འཕྲིན་ཡིག་བྲིས་ཏེ་འདི་ལྟར་སྨྲ་བར་བྱའོ།། དཀོན་མཆོག་གི་ཐུགས་ཉིད་བདུན་དང་སྐར་མ་བདུན་ཡོད་པ་དེ་ཉིད་ཀྱིས་འདི་སྐད་དུ། ངས་ཁྱོད་ཀྱི་སྤྱོད་ལམ་ཤེས་ཏེ། མིང་གི་ཆ་ནས་ཁྱོད་ནི་གསོན་པོ་ཡིན་ཡང་དོན་གྱིས་ཁྱོད་ནི་ཤི་ཟིན་ཏོ།། 2 ཁྱོད་ཀྱིས་དོགས་ཟོན་གྱིས་ཏེ། ཉམས་པར་འགྱུར་ལ་ཉེ་བའི་དོན་དག་ལྷག་ལུས་རྣམས་བརྟན་པར་བྱའོ།། ཅིའི་ཕྱིར་ཞེ་ན། ངའི་དཀོན་མཆོག་གི་སྤྱན་སྔར་ཁྱོད་ཀྱི་སྤྱོད་ལམ་ལས་ཡོངས་སུ་རྫོགས་པ་བདག་གིས་མ་མཐོང་བས་སོ།། 3 དེའི་ཕྱིར། ཁྱོད་ཀྱིས་ཇི་ལྟར་དང་དུ་བླངས་ཤིང་ཇི་ལྟར་ཐོས་པ་བཅས་ནི་ཕྱིར་དྲན་བྱས་ནས་བསྲུང་དགོས་པར་མ་ཟད། འགྱོད་བཤགས་བྱེད་པར་བྱའོ།། གལ་ཏེ་ཁྱོད་ཀྱིས་དོགས་ཟོན་མ་བྱས་ན། བདག་ནི་རྐུན་པོ་གློ་བུར་སླེབས་པ་ལྟར་ཁྱོད་ཀྱི་གམ་དུ་ཡོང་ངེས་ཤིང་། བདག་ནི་དུས་ནམ་ཞིག་ལ་ཡོང་བ་ཁྱོད་ཀྱིས་གཏན་ནས་ཤེས་མི་སྲིད་དོ།།

4 འོན་ཀྱང་། ཁྱོད་ལ་སཱར་དི་རུ་ད་དུང་རང་གི་གྱོན་གོས་བཙོག་པར་མ་བཟོས་པའི་མི་འགའ་ཡོད་ལ། ཁོ་རྣམས་ཀྱིས་གོས་དཀར་པོ་གྱོན་ནས་བདག་དང་མཉམ་དུ་བསྐྱོད་པར་ངེས། རྒྱུ་མཚན་ནི་དེ་དག་འོས་ཤིང་འཚམ་པའོ།། 5 རྒྱལ་ཁ་ལེན་མཁན་རྣམས་ཀྱིས་དེ་ལྟར་གོས་དཀར་པོ་གྱོན་པར་འགྱུར་ཞིང་། བདག་གིས་ཀྱང་ཚེ་སྲོག་གི་གླེགས་བམ་ལས་དེ་རྣམས་ཀྱི་མིང་གསུབ་པར་མི་བྱེད་ལ། བདག་གི་ཡབ་དང་ཁོང་གི་ཕོ་ཉའི་ཚོགས་ཀྱི་སྤྱན་དྲུང་དུ། མི་དེའི་མིང་ཡང་ཁས་ལེན་པར་འགྱུར་རོ།། 6 རྣ་བ་ཡོད་པ་ཐམས་ཅད་ཀྱིས་དམ་པའི་ཐུགས་ཉིད་ཀྱིས་ཆོས་ཚོགས་ཡོངས་ལ་གསུངས་པའི་བཀའ་ལ་མཉན་པར་བྱའོ་ཞེས་གསུངས་སོ།།

ཕི་ལཱ་དེལ་ཕི་ཨ་གྲོང་ཁྱེར་གྱི་ཆོས་ཚོགས་ལ་སྤྲིངས་པའི་འཕྲིན་ཡིག

7 ཡང་ཁོང་གིས་འདི་སྐད་དུ། ཁྱོད་ཀྱིས་ཕི་ལཱ་དེལ་ཕི་ཨའི་ཆོས་ཚོགས་ཀྱི་ཕོ་ཉ་ལ་འཕྲིན་ཡིག་བྲིས་ཏེ་འདི་ལྟར་སྨྲ་བར་བྱའོ།། དམ་པ་དང་། བདེན་པ། དཱ་བིད་ཀྱི་ལྡེ་མིག་ཕྱག་ཏུ་ཐོགས་པ། ཕྱེ་བར་མཛད་ན་རྒྱག་ཐུབ་མཁན་མེད་པ། བརྒྱབ་པར་མཛད་ན་འབྱེད་ཐུབ་མཁན་མེད་པ་དེ་ཉིད་ཀྱིས་འདི་སྐད་དུ། 8 ཁྱོད་ཀྱིས་བྱས་པའི་ལས་བདག་གིས་ཤེས་སོ།། ལྟོས་དང་། ཁྱོད་ལ་སྟོབས་ཤུགས་ཉུང་ཙམ་ལས་མེད་ནའང་། ཁྱོད་ཀྱིས་བདག་གི་བཀའ་བརྩིས་པ་དང་། བདག་གི་མིང་ཡང་ཁས་བླངས་པས། བདག་གིས་ཁྱོད་ཀྱི་མདུན་དུ་སྒོ་ཕྱེས་པ་ཞིག་གནང་སྟེ། སྒོ་དེ་ནི་སུས་ཀྱང་རྒྱག་མི་ནུས་སོ།། 9 ལྟོས་དང་། བདུད་སཱ་ཏན་གྱི་ཚོགས་ཁག་ལ་གཏོགས་པ་རྣམས་ཀྱིས་རང་ཉིད་ནི་ཡ་ཧུ་དཱ་པ་ཡིན་ཟེར་ཡང་། དོན་དམ་དུ་ཡ་ཧུ་དཱ་པ་མ་ཡིན་པར་རྫུན་སྨྲ་མཁན་ཡིན། ངས་ཁོ་རྣམས་ཁྱོད་ཀྱི་ཞབས་དྲུང་དུ་ཡོང་ནས་ཕྱག་འཚལ་བ་དང་། བདག་གིས་ཁྱོད་ལ་གཅེས་པ་ནི་ཁོ་རྣམས་ལ་ཤེས་སུ་འཇུག་པར་ངེས། 10 ཁྱོད་ཀྱིས་བདག་གི་བཟོད་བསྲན་དགོས་པའི་བཀའ་བསྲུངས་པས། འཇིག་རྟེན་ཡོངས་སུ་ཚོད་བརྟག་དང་འཕྲད་པའི་དུས་ཏེ། ས་སྟེང་དུ་གནས་པའི་མི་རྣམས་ལ་ཚོད་བརྟག་ཐེབས་པའི་དོན་དེ་ལས་བདག་གིས་ཁྱོད་རང་བསྲུང་བར་འགྱུར་རོ།།

11 བདག་ནི་མྱུར་བ་མྱུར་དུ་ཡོང་ངེས་ལ། ཁྱོད་ཀྱི་ཅོད་པན་མི་གཞན་གྱིས་མི་འཕྲོག་པའི་ཕྱིར། ཁྱོད་ཀྱིས་རང་ལ་ཅི་ཡོད་པ་ཐམས་ཅད་བརྟན་པོར་བསྲུང་དགོས་སོ།། 12 བདག་གིས་རྒྱལ་ཁ་ལེན་མཁན་གང་ཞིག་ནི་ངའི་དཀོན་མཆོག་གི་མཆོད་ཁང་དུ་ཀ་བར་བསྐོ་བ་དང་། ཁོ་རང་ནམ་ཡང་དེ་ནས་ཕྱིར་འགྲོ་བར་མི་བྱའོ།། ཡང་ངས་རང་ཉིད་ཀྱི་དཀོན་མཆོག་གི་མཚན་དང་། ངའི་དཀོན་མཆོག་གི་གྲོང་ཁྱེར་གྱི་མིང་སྟེ། ནམ་མཁའི་ཞིང་ཁམས་དང་ངའི་དཀོན་མཆོག་ལས་མར་འབབ་པའི་ཡེ་རུ་སཱ་ལེམ་གསར་པ། བདག་གི་མིང་གསར་པ་བཅས་ནི་མི་དེའི་ལུས་སྟེང་དུ་འབྲི་བར་འགྱུར་རོ།། 13 རྣ་བ་ཡོད་པ་ཐམས་ཅད་ཀྱིས་དམ་པའི་ཐུགས་ཉིད་ཀྱིས་ཆོས་ཚོགས་ཡོངས་ལ་གསུངས་པའི་བཀའ་ལ་མཉན་པར་བྱའོ་ཞེས་གསུངས་སོ།།

ལའོ་དི་ཀེ་ཡཱ་གྲོང་ཁྱེར་གྱི་ཆོས་ཚོགས་ལ་སྤྲིངས་པའི་འཕྲིན་ཡིག

14 ཡང་ཁོང་གིས་འདི་སྐད་དུ། ཁྱོད་ཀྱིས་ལའོ་དི་ཀེ་ཡཱའི་ཆོས་ཚོགས་ཀྱི་ཕོ་ཉ་ལ་འཕྲིན་ཡིག་བྲིས་ཏེ་འདི་ལྟར་སྨྲ་བར་བྱའོ།། ཨ་མེན་ཞེས་འབོད་ཅིང་། ཡིད་རྟོན་རུང་ཞིང་དྲང་བདེན་གྱི་དཔང་པོ། དཀོན་མཆོག་གིས་བསྐྲུན་པའི་དངོས་པོ་ཐམས་ཅད་ཀྱི་འབྱུང་ཁུངས་ཡིན་པ་དེ་ཉིད་ཀྱིས་འདི་སྐད་དུ། 15 ཁྱོད་ཀྱིས་བྱས་པའི་ལས་བདག་གིས་ཤེས་ཏེ། ཁྱོད་ནི་གྲང་བ་མིན་ལ་ཚ་བའང་མིན། ངས་ཁྱོད་ནི་གྲང་བའམ་ཡང་ན་ཚ་བ་ཡིན་ན་ཅི་མ་རུང་སྙམ། 16 ཁྱོད་ནི་ཆུ་དྲོད་འཇམ་ཞིག་དང་འདྲ་སྟེ། གྲང་བ་མ་ཡིན་ལ་ཚ་བའང་མིན་པས། བདག་གིས་རང་གི་ཁ་ནས་ཁྱོད་རང་བསྐྱུག་ངེས་ཡིན། 17 ཁྱོད་ན་རེ། ང་ནི་ཕྱུག་ཅིང་རྒྱུ་ནོར་འཛོམས་པས་ཅི་ཡང་མི་མཁོ་ཞེས་ཟེར་ཡང་། དོན་དམ་དུ་ཁྱོད་ནི་ཐ་ཤལ་བ་དང་། ཉམ་ང་བ། དབུལ་ཕོངས། ལོང་བ། གཅེར་བུ་བཅས་ཡིན་པ་ཁྱོད་ཀྱིས་མི་ཤེས་སོ།། 18 བདག་གིས་ཁྱོད་ལ་བློ་འདོན་པར་བྱ་སྟེ། ཁྱོད་ནི་ཕྱུག་པོར་འགྱུར་བའི་ཕྱིར། བདག་ལས་མེས་བཙོ་སྦྱང་བྱས་པའི་གསེར་ཉོ་བར་གྱིས། ཡང་ཁྱོད་ཀྱི་ལུས་པོ་གཅེར་བུ་ཡིན་པའི་ངོ་ཚ་དེ་མི་མངོན་པའི་ཕྱིར། གོས་དཀར་པོ་ཉོས་ནས་གྱོན་ཞིག ཡང་ཁྱོད་ཀྱི་མིག་གིས་མཐོང་བའི་ཕྱིར། མིག་སྨན་ཉོས་ནས་མིག་ལ་བྱུག་པར་བྱའོ།།

19 བདག་གིས་གཅེས་སུ་འཛིན་པ་རྣམས་ལ་གཤེ་གཤེ་གཏོང་ཞིང་བསླབ་བྱ་གནང་བ་ཡིན་པས། ཁྱོད་ཀྱིས་ངར་ཤུགས་བསྐྱེད་པ་དང་འགྱོད་བཤགས་ཀྱང་བྱེད་དགོས་སོ།། 20 ལྟོས་དང་། བདག་ནི་སྒོ་ཁར་འགྲེང་ཞིང་སྒོ་རྡུང་བཞིན་ཡོད། གལ་ཏེ། སུ་ཞིག་གིས་ངའི་སྐད་ཐོས་པ་དང་སྒོ་ཕྱེས་པ་ཡིན་ན། ང་རང་དེའི་ནང་དུ་ཞུགས་ཏེ་ཁོ་དང་མཉམ་དུ་ཁ་ཟས་ལ་རོལ་བར་བྱའོ།།

21 ངས་རྒྱལ་ཁ་ལེན་མཁན་རྣམས་རང་གི་བཞུགས་ཁྲིའི་སྟེང་ང་དང་མཉམ་དུ་སྡོད་པར་བྱའོ།། དེ་ནི་བདག་ལ་རྒྱལ་ཁ་ཐོབ་སྟེ་རང་གི་ཡབ་ཀྱི་བཞུགས་ཁྲིའི་སྟེང་ཁོང་དང་མཉམ་དུ་བསྡད་པ་བཞིན་ཡིན་ནོ།། 22 རྣ་བ་ཡོད་པ་ཐམས་ཅད་ཀྱིས་དམ་པའི་ཐུགས་ཉིད་ཀྱིས་ཆོས་ཚོགས་ཡོངས་ལ་གསུངས་པའི་བཀའ་ལ་མཉན་པར་བྱའོ་ཞེས་གསུངས་སོ།།

ལེའུ་བཞི་པ།

ནམ་མཁའི་ཞིང་ཁམས་ཀྱི་བཞུགས་ཁྲི།

1 དོན་དེ་དག་བྱུང་བའི་རྗེས་སུ་བདག་གིས་ཕར་བལྟས་པ་ན། ལྟོས་དང་། ནམ་མཁའི་ཞིང་ཁམས་སུ་སྒོ་ཞིག་ཕྱེས་འདུག་པ་མཐོང་ངོ་།། བདག་གིས་ཐེངས་དང་པོར་དུང་སྐད་ལྟ་བུའི་སྒྲ་ཞིག་ཐོས་ཤིང་བདག་ལ་འདི་སྐད་དུ། ཁྱོད་རང་ཡར་ཤོག་དང་། བདག་གིས་དོན་དེ་དག་གི་རྗེས་སུ་འབྱུང་བར་འགྱུར་བའི་དོན་རྣམས་ཁྱོད་ལ་སྟོན་པར་བྱའོ་ཞེས་གསུངས། 2 དེ་མ་ཐག་ཏུ། ང་རང་དམ་པའི་ཐུགས་ཉིད་ཀྱི་ནང་དུ་དྲངས་ཤིང་། ལྟོས་དང་། ནམ་མཁའི་ཞིང་ཁམས་སུ་བཞུགས་ཁྲི་ཞིག་འདུག་ལ། བཞུགས་ཁྲི་དེའི་སྟེང་དུ་གང་ཞིག་བཞུགས་ཡོད་པ་མཐོང་ངོ་༎ 3 བཞུགས་འདུག་པ་དེ་ཉིད་ཕར་བལྟས་ན་གཡང་ཊི་སྔོན་པོ་དང་པད་མ་རཱ་ག་དམར་པོ་དང་མཚུངས་ཤིང་། བཞུགས་ཁྲིའི་མཐའ་འཁོར་དུ་འཇའ་ཚོན་ཡང་ཤར་ཡོད་ལ། དེ་ནི་མ་རྒད་ལྗང་ཁུའི་མདངས་དང་མཚུངས། 4 བཞུགས་ཁྲིའི་མཐའ་འཁོར་དུ་ཁྲི་གཞན་ཉེར་བཞི་ཡོད་ལ། ཁྲི་དེ་དག་གི་སྟེང་དུ་རྒན་པོ་ཉེར་བཞི་བཞུགས་ཡོད་པ་མཐོང་ཞིང་། གོས་དཀར་པོ་མནབས་པ་དང་དབུ་ལ་གསེར་གྱི་ཅོད་པན་གསོལ་ཡོད། 5 བཞུགས་ཁྲི་དེ་ལས་གློག་དམར་འཁྱུག་ཅིང་ལྡིར་སྒྲ་སྒྲོག་པ་དང་འབྲུག་སྒྲ་གྲགས། ཡང་བཞུགས་ཁྲིའི་མདུན་དུ་དཔལ་འབར་བདུན་སྦར་ཡོད་ལ། དེ་དག་ནི་དཀོན་མཆོག་གི་ཐུགས་ཉིད་བདུན་ཡིན་ནོ།། 6 བཞུགས་ཁྲིའི་མདུན་དུ་ཤེལ་གྱི་རྒྱ་མཚོ་ལྟ་བུ་ཞིག་ཡོད་ལ། དེ་ནི་ཆུ་ཤེལ་དང་མཚུངས། བཞུགས་ཁྲིའི་དཀྱིལ་དབུས་དང་བཞུགས་ཁྲིའི་མཐའ་འཁོར་དུ་སེམས་ཅན་བཞི་ཡོད་ལ། དེ་དག་ནི་ལུས་པོའི་མདུན་རྒྱབ་ཡོངས་ལ་མིག་གིས་གང་འདུག་གོ། 7 སེམས་ཅན་དང་པོ་ནི་སེང་གེ་དང་མཚུངས། སེམས་ཅན་གཉིས་པ་ནི་བ་ཕྲུག་དང་མཚུངས། སེམས་ཅན་གསུམ་པའི་ཞལ་རས་ནི་མིའི་ངོ་གདོང་དང་མཚུངས། སེམས་ཅན་བཞི་པ་ནི་ནམ་འཕང་སྐྱོད་པའི་གླག་དང་མཚུངས། 8 སེམས་ཅན་བཞི་པོ་རེ་རེ་ལ་གཤོག་པ་དྲུག་རེ་ཡོད་པ་དང་། ལུས་པོའི་ཕྱི་ནང་ཀུན་ལ་མིག་གིས་གང་ཞིང་། དེ་དག་གིས་ཉིན་མཚན་མེད་པར་འདི་སྐད་དུ།

དམ་པ་དམ་པ་དམ་པ་སྟེ།།

གཙོ་བོ་ཀུན་དབང་དཀོན་མཆོག་ནི།།

ད་ལྟ་བཞུགས་ཤིང་སྔར་མཆིས་པ།།

ཕེབས་པར་ངེས་པ་ཉིད་ལགས་སོ།།

ཞེས་གསུངས་སོ།། 9 དེ་ནས་ཡང་སེམས་ཅན་བཞི་པོས་བཞུགས་ཁྲི་སྟེང་དུ་བཞུགས་ཤིང་ཇི་སྲིད་བར་དུ་གསོན་པོར་བཞུགས་པ་དེ་ཉིད་ལ་བསྟོད་བསྔགས་དང་། བསྙེན་བཀུར། བཀའ་དྲིན་བཅས་འབུལ་བའི་སྐབས་སུ། 10 རྒན་པོ་ཉེར་བཞིས་བཞུགས་ཁྲིའི་སྟེང་དུ་བཞུགས་པ་དེ་ཉིད་ཀྱི་དྲུང་དུ་ཕྱག་འཚལ་ཞིང་། ཇི་སྲིད་བར་དུ་གསོན་པོར་བཞུགས་པ་དེ་ཉིད་ལ་བསྟོད་བསྔགས་བརྗོད་པ་དང་། ཡང་ཁོང་རྣམས་ཀྱིས་རང་གི་ཅོད་པན་བཞུགས་ཁྲིའི་མདུན་དུ་བཞག་སྟེ་འདི་སྐད་དུ།

11 ཀྱེ་ཀྱེ་ང་ཚོའི་གཙོ་བོ་དང་༎

ང་ཚོའི་དཀོན་མཆོག་ཁྱེད་རང་ལགས།།

བསྟོད་བསྔགས་དང་ནི་བསྙེན་བཀུར་དང་།།

དབང་ཐང་ཁྱེད་ལ་འོས་ཤིང་འབྱོར།།

ཅིའི་ཕྱིར་ཞེ་ན་འདི་ལྟ་སྟེ།།

ཁྱེད་ཀྱིས་ཐམས་ཅད་བསྐྲུན་པ་ནི།།

ཐུགས་དགོངས་བཞིན་དུ་གྲུབ་ཅིང་གནས།།

ཞེས་གསུངས་སོ།།

ལེའུ་ལྔ་པ།

ཤོག་དྲིལ་དང་ལུ་གུ

1 དེ་ནས་བདག་གིས་བཞུགས་ཁྲིའི་སྟེང་དུ་བཞུགས་པ་དེ་ཉིད་ཀྱི་ཕྱག་གཡས་པར་ཤོག་དྲིལ་ཐོགས་ཤིང་། ཤོག་དྲིལ་གྱི་ཕྱི་ནང་གཉིས་ཀར་ཡི་གེ་བྲིས་ཏེ་ཐམ་ག་བདུན་བཀོད་ནས་སྦྱར་ཡོད་པ་མཐོང་ངོ་༎ 2 ཡང་ཕོ་ཉ་ནུས་མཐུ་ཅན་ཞིག་གིས་སྐད་ཆེན་པོས་འདི་སྐད་དུ། ཤོག་དྲིལ་འདིའི་ཁ་འབྱེད་པ་དང་ཐམ་ག་བདུན་པོ་འགོག་པར་འོས་པ་སུ་ཡོད་ཅེས་སྒྲོག་པ་བདག་གིས་མཐོང་། 3 ཡང་ནམ་མཁའི་ཞིང་ཁམས་དང་། ས་སྟེང་། ས་འོག་བཅས་ནས་ཤོག་དྲིལ་གྱི་ཁ་འབྱེད་པ་དང་དེར་བལྟ་ནུས་མཁན་གཅིག་ཀྱང་མ་བྱུང་ངོ་༎ 4 དེ་ནས་ཤོག་དྲིལ་གྱི་ཁ་འབྱེད་འོས་མཁན་དང་བལྟ་འོས་མཁན་མ་རྙེད་པས་བདག་ནི་རབ་ཏུ་ངུས་ཤིང་། 5 རྒན་པོ་རྣམས་ལས་གཅིག་གིས་བདག་ལ་འདི་སྐད་དུ། ངུ་བར་མི་བྱའོ།། ལྟོས་དང་། ཡ་ཧུ་དཱའི་ཚོ་ཁག་གི་སེངྒེ་དང་དཱ་བིད་རིགས་རྒྱུད་ཀྱི་རྩ་བས་རྒྱལ་ཁ་བླངས་ཟིན་པས། ཁོང་གིས་ཤོག་དྲིལ་གྱི་ཁ་འབྱེད་པ་དང་དེའི་ཐམ་ག་བདུན་པོ་འགོག་ནུས་པ་ཡིན་ཞེས་གསུངས་སོ།།

6 དེ་ནས་ཡང་བདག་གིས་བཞུགས་ཁྲི་དང་སེམས་ཅན་བཞི་པོ། རྒན་པོ་བཅས་ཀྱི་ཁྲོད་དུ་ལུ་གུ་ཞིག་ཡར་ལངས་འདུག་པ་མཐོང་ཞིང་། ལུ་གུ་དེ་ནི་བསད་མྱོང་བ་ཞིག་དང་མཚུངས་སོ།། དེ་ལ་རྭ་ཅོ་བདུན་དང་མིག་བདུན་ཡོད་ལ། མིག་བདུན་པོ་ནི་འཇིག་རྟེན་ཡོངས་ལ་མངགས་པའི་དཀོན་མཆོག་གི་ཐུགས་ཉིད་བདུན་ཡིན་ནོ༎ 7 དེ་ནས་ལུ་གུ་ཕར་སོང་ནས་བཞུགས་ཁྲིའི་སྟེང་དུ་བཞུགས་པ་དེ་ཉིད་ཀྱི་ཕྱག་གཡས་པ་ནས་ཤོག་དྲིལ་ཚུར་བླངས་པ་དང་། 8 ཁོང་གིས་ཤོག་དྲིལ་ཕྱག་ཏུ་བཟུང་བ་ན། སེམས་ཅན་བཞི་པོ་དང་རྒན་པོ་ཉེར་བཞིས་ལུ་གུའི་མདུན་དུ་ཕྱག་བཙལ་ཞིང་། དེ་དག་སོ་སོས་ཕྱག་ཏུ་རྒྱུད་མངས་ཐོགས་པ་དང་སྤོས་ཀྱིས་གང་བའི་གསེར་གྱི་ཕོར་བ་བཟུང་བ་དང་། སྤོས་ནི་དད་ལྡན་དམ་པ་རྣམས་ཀྱི་སྨོན་ལམ་ཡིན་ལ། 9 ཁོང་རྣམས་ཀྱིས་བསྟོད་དབྱངས་གསར་པ་ལེན་བཞིན་འདི་སྐད་དུ།

ཁྱེད་ནི་ཤོག་དྲིལ་ལེན་ལ་འོས་ཤིང་འབྱོར།།

ཁྱེད་ནི་དེ་ཡི་ཐམ་ག་འགོག་ལ་འཚམ།།

ཁྱེད་ནི་དེ་སྔར་སྐུ་བཀྲོངས་མྱོང་བ་དང་།།

ཁྱེད་ཀྱིས་རང་གི་སྐུ་ཁྲག་བཞུར་བ་ལས།།

ཚོ་པ་སྐད་རིགས་མི་སྡེ་སོ་སོ་དང་།།

མི་རིགས་སོ་སོ་ནས་ཀྱང་མི་རྣམས་ནི༎

དཀོན་མཆོག་ཁོང་ཉིད་དོན་དུ་བླུས་པས་སོ།།

10 གཞན་ཡང་དེ་རྣམས་རང་རེའི་དཀོན་མཆོག་གི།

རྒྱལ་སྲིད་དང་ནི་མཆོད་དཔོན་དུ་མཛད་ཅིང་།།

ས་གཞིའི་སྲིད་འཛིན་མཁན་དུ་འགྱུར་བ་འོ།།

ཞེས་པའོ།།

11 ཡང་བདག་གིས་ཕར་བལྟས་པ་ན། བཞུགས་ཁྲི་དང་སེམས་ཅན། རྒན་པོ་བཅས་མཐོང་ཞིང་། དེ་དག་གི་མཐའ་འཁོར་དུ་ཕོ་ཉ་མང་པོའི་གསུང་སྐད་ཐོས་པ་དང་། ཕོ་ཉའི་གྲངས་ཀ་ནི་ཁྲི་ཁྲི་འབུམ་འབུམ་མཆིས་སོ།། 12 དེ་རྣམས་ཀྱིས་སྐད་ཆེན་པོས་འདི་སྐད་དུ།

དེ་སྔར་སྐུ་སྲོག་བཀྲོངས་པའི་ལུ་གུ་ནི།།

དབང་ཐང་ཁྱད་ནོར་མཁྱེན་རབ་ནུས་མཐུ་དང་།།

བསྙེན་བཀུར་གཟི་བརྗིད་བསྟོད་བསྔགས་འབུལ་བ་བཅས།།

ཁྱེད་ལ་འོས་ཤིང་འབྱོར་བ་ཡིན་ལགས་སོ།།

ཞེས་གསུངས་སོ།། 13 ཡང་ནམ་མཁའི་ཞིང་ཁམས་དང་། ས་སྟེང་། ས་འོག རྒྱ་མཚོ་བཅས་དང་། དེ་རྣམས་ཀྱི་ནང་དུ་ཡོད་པའི་བསྐྲུན་པའི་དངོས་པོ་ཐམས་ཅད་ན་རེ།

བསྔགས་བརྗོད་བསྙེན་བཀུར་གཟི་བརྗིད་མངའ་ཐང་བཅས།།

བཞུགས་ཁྲིར་བཞུགས་མཁན་ཁོང་དང་ལུ་གུ་ལ།།

ཇི་སྲིད་བར་དུ་ཕུལ་ཞིང་འབུལ་བར་སྨོན།།

ཞེས་སྨྲས་པ་བདག་གིས་ཐོས་སོ།། 14 དེ་ནས་སེམས་ཅན་བཞི་པོས་འདི་སྐད་དུ། ཨ་མེན་ཞེས་གསུངས་ཤིང་། རྒན་པོ་རྣམས་ཀྱིས་ཀྱང་ཕྱག་བཙལ་ནས་བསྟོད་བསྔགས་བརྗོད་དོ༎

ལེའུ་དྲུག་པ།

ཐམ་གའི་སྐོར།

1 དེ་ནས་ལུ་གུས་ཐམ་ག་བདུན་པོ་ལས་གཅིག་གི་ཁ་འབྱེད་བཞིན་པ་བདག་གིས་མཐོང་བ་དང་། སེམས་ཅན་བཞི་པོ་ལས་སེམས་ཅན་གཅིག་གིས་འདི་སྐད་དུ། ཤོག་དང་ཞེས་གསུངས་པ་ཐོས་ཤིང་། ཁོང་གི་སྐད་ནི་འབྲུག་སྒྲ་དང་མཚུངས་སོ།། 2 དེ་ནས་བདག་གིས་ཕར་བལྟས་པ་ན། ལྟོས་དང་། རྟ་དཀར་པོ་ཞིག་མཐོང་ཞིང་། རྟ་ལ་ཞོན་མཁན་གྱིས་ལག་ཏུ་གཞུ་བཟུང་ཡོད་ལ། དེ་ལ་ཅོད་པན་ཡང་བསྩལ་ཡོད། དེ་ནི་རྒྱལ་ཞིང་རྣམ་པར་རྒྱལ་བའི་ཕྱིར་ཕྱི་རོལ་ཏུ་ཐོན་ནོ།།

3 དེ་ནས་ལུ་གུས་ཐམ་ག་གཉིས་པ་ཁ་འབྱེད་པའི་དུས་སུ། སེམས་ཅན་གཉིས་པས་འདི་སྐད་དུ། ཤོག་དང་ཞེས་གསུངས་པ་བདག་གིས་ཐོས་སོ༎ 4 དེ་ནས་རྟ་གཞན་ཞིག་ཕྱི་རོལ་ཏུ་ཐོན་པ་དང་། དེ་ནི་རྟ་རྐྱང་རྐྱང་ཞིག་ཡིན། རྟ་ལ་ཞོན་མཁན་དེར་ས་སྟེང་གི་ཞི་བདེ་ལེན་པར་བྱེད་པ་དང་། མི་རྣམས་ཕན་ཚུན་གསོད་རེས་བྱེད་དུ་འཇུག་པའི་དབང་ཤུགས་བསྩལ་ཡོད་ལ། རལ་གྲི་ཆེན་པོ་ཞིག་ཀྱང་གནང་ངོ་།།

5 དེ་ནས་ལུ་གུས་ཐམ་ག་གསུམ་པ་ཁ་འབྱེད་པའི་དུས་སུ། སེམས་ཅན་གསུམ་པས་འདི་སྐད་དུ། ཤོག་དང་ཞེས་གསུངས་པ་བདག་གིས་ཐོས་སོ༎ དེ་ནས་བདག་གིས་ཕར་བལྟས་པ་ན། ལྟོས་དང་། རྟ་ནག་པོ་ཞིག་མཐོང་ཞིང་། རྟ་ལ་ཞོན་མཁན་གྱིས་ལག་ཏུ་རྒྱ་སྲང་ཞིག་བཟུང་ཡོད། 6 སེམས་ཅན་བཞི་པོའི་ཁྲོད་ནས་སྐད་སྒྲ་ལྟ་བུ་ཞིག་གྲགས་ཏེ་འདི་སྐད་དུ། གྲོ་བྲེ་གང་གི་རིན་གོང་ནི་དངུལ་སྒོར་གཅིག་དང་། ནས་བྲེ་གསུམ་གྱི་རིན་གོང་ནི་དངུལ་སྒོར་གཅིག་ཡིན། སྣུམ་དང་རྒུན་ཆང་ནི་འཕྲོ་བརླག་ཏུ་གཏོང་མི་རུང་ཞེས་གསུངས་པ་བདག་གིས་ཐོས་སོ།།

7 དེ་ནས་ལུ་གུས་ཐམ་ག་བཞི་པ་ཁ་འབྱེད་པའི་དུས་སུ། སེམས་ཅན་བཞི་པས་འདི་སྐད་དུ། ཤོག་དང་ཞེས་གསུངས་པ་བདག་གིས་ཐོས་སོ༎ 8 དེ་ནས་བདག་གིས་ཕར་བལྟས་པ་ན། ལྟོས་དང་། རྟ་སྐྱ་བོ་ཞིག་མཐོང་ཞིང་། རྟ་ལ་ཞོན་མཁན་གྱི་མིང་ལ་འཆི་བ་ཟེར། གཤིན་པོའི་གནས་ཀྱང་དེའི་རྗེས་སུ་འབྲང་ཡོད། དེ་རྣམས་ལ་རལ་གྲི་དང་། མུ་གེ ནད་ཡམས། གཅན་གཟན་བཅས་བཀོལ་ནས། ས་སྟེང་གི་མི་རྣམས་ལས་བཞི་ཆའི་གཅིག་གསོད་པའི་དབང་ཤུགས་བསྩལ་ཡོད་དོ།།

9 དེ་ནས་ལུ་གུས་ཐམ་ག་ལྔ་པ་ཁ་འབྱེད་པའི་དུས་སུ། མཆོད་ཁྲིའི་འོག་ཏུ་དཀོན་མཆོག་གི་བཀའ་ཡི་ཆེད་དང་ཁོང་ལ་བདེན་དཔང་བྱེད་པའི་ཕྱིར་བཀྲོངས་པ་རྣམས་ཀྱི་རྣམ་ཤེས་བདག་གིས་མཐོང་ངོ་།། 10 དེ་དག་གིས་སྐད་ཆེན་པོས་འདི་ལྟར་སྨྲས་པ། ཀྱེ། དམ་པ་དང་བདེན་པ་ཡི་བདག་པོ་ལགས། ཁྱེད་ཀྱིས་ས་སྟེང་གི་མི་རྣམས་ལ་ཉེས་ཆད་མི་གཅོད་ཅིང་། ངེད་ཅག་གི་ཁྲག་བཞུར་བ་ལ་སྲོག་ལན་ཡང་མི་འཇལ་ལམ། ངེད་ཅག་གིས་དུས་ནམ་ཞིག་གི་བར་དུ་སྒུག་དགོས་སམ་ཞེས་ཞུས་སོ།། 11 དེ་ནས་དེ་དག་རེ་རེ་ལ་ལྭ་རིང་དཀར་པོ་རེ་གནང་ཞིང་། མཉམ་དུ་ཞབས་ཕྱི་པར་གྱུར་པ་དག་དང་ཁོ་རྣམས་ཀྱི་སྤུན་ཟླ་རྣམས་ཀྱང་ཁོ་རྣམས་བཞིན། སྐུ་བཀྲོངས་ཏེ་གྲངས་ཀ་ལོང་བའི་བར་དུ། ད་དུང་རེ་ཞིག་ལ་སྒུག་དགོས་པའི་བཀའ་གནང་ངོ་།།

12 དེ་ནས་ལུ་གུས་ཐམ་ག་དྲུག་པ་ཁ་འབྱེད་པའི་དུས་སུ། བདག་གིས་ཕར་བལྟས་པ་ན། ས་འགུལ་ཆེན་པོ་བྱུང་བ་དང༌། ཉི་མ་ནི་རྩིད་རས་བཞིན་ནག་པོར་གྱུར་པ། ཟླ་བ་ཡོངས་སུ་ཁྲག་ལྟར་དམར་པོར་གྱུར་པ། 13 ནམ་མཁའི་སྐར་ཚོགས་ས་ལ་ལྷུང་ཞིང་། དེ་ནི་དྲག་རླུང་གིས་བསེ་ཡབ་ཤིང་བསྒུལ་ནས་འབྲས་བུ་མ་སྨིན་པ་རྣམས་ས་ལ་ཐོར་བ་ལྟ་བུའོ།། 14 ནམ་མཁའ་ནི་ཤོག་དྲིལ་སྒྲིལ་བ་བཞིན་ཡལ་བ་དང་། རི་དང་གླིང་ཕྲན་ཐམས་ཅད་ཀྱང་གཡོ་བར་གྱུར་ཏེ་རང་ས་ནས་སྤར་བ་མཐོང་ངོ་།།

15 དེ་ནས་ས་སྟེང་གི་རྒྱལ་པོ་དང་། བློན་ཆེན་དང་། དམག་དཔོན་དང་། ཕྱུག་པོ་དང་། སྟོབས་ཅན་རྣམས་དང་། གཡོག་པོ་དང་རང་དབང་ཅན་ཐམས་ཅད་རི་ཕུག་དང་རིའི་བྲག་སྐྱིབས་སུ་སོང་ནས་སྦས་ཏེ། 16 རི་དང་བྲག་ལ་འདི་ལྟར་སྨྲས་པ། བཞུགས་ཁྲིའི་སྟེང་དུ་བཞུགས་མཁན་གྱི་ཞལ་རས་དང་ལུ་གུའི་ཐུགས་ཁྲོ་ལ་གཡོལ་བའི་ཕྱིར། ངེད་ཅག་གི་སྟེང་དུ་བསྙིལ་ནས་ངེད་རྣམས་སྦ་བར་མཛོད། 17 ཁོང་རྣམ་གཉིས་ཐུགས་ཁྲོ་བའི་ཉིན་དྲག་པོ་དེ་ནི་སླེབས་ཟིན་པས། སུ་ཞིག་ལངས་ནས་སྡོད་ཐུབ་བམ་ཞེས་པའོ།།

ལེའུ་བདུན་པ།

མི་ཆིག་འབུམ་བཞི་ཁྲི་བཞི་སྟོང་ལ་ཐམ་ག་བརྒྱབ་པ།

1 དོན་དེའི་རྗེས་སུ། ཕོ་ཉ་བཞི་ནི་ས་གཞིའི་ཟུར་བཞི་རུ་བཞེངས་ཡོད་དེ། ས་གཞི་དང་། རྒྱ་མཚོ། ཤིང་སྡོང་བཅས་ཀྱི་སྟེང་དུ་རླུང་མི་གཡུག་པའི་ཕྱིར། ས་སྟེང་གི་ཕྱོགས་བཞིའི་རླུང་དབང་དུ་བསྒྱུར་འདུག་པ་བདག་གིས་མཐོང་ངོ་༎ 2 ཡང་ཕོ་ཉ་གཞན་ཞིག་ཤར་ཕྱོགས་ནས་ཡར་འོངས་ཤིང་གཏན་དུ་གསོན་པོར་བཞུགས་པའི་དཀོན་མཆོག་གི་ཐམ་ག་ཕྱག་ཏུ་ཐོགས་པ་བདག་གིས་མཐོང་། ཕོ་ཉ་དེས་ས་གཞི་དང་རྒྱ་མཚོ་ལ་གནོད་པ་བྱེད་པའི་དབང་ཐོབ་མཁན་གྱི་ཕོ་ཉ་བཞི་པོ་ལ་སྐད་ཆེན་པོས་འདི་སྐད་དུ། 3 ངེད་ཅག་གིས་རང་རེའི་དཀོན་མཆོག་གི་ཞབས་ཕྱི་པ་རྣམས་ཀྱི་དཔྲལ་བར་ཐམ་ག་བཀོད་རེག་བར་དུ། ཁྱོད་ཅག་གིས་ས་གཞི་དང༌། རྒྱ་མཚོ། ཤིང་སྡོང་དག་ལ་གནོད་འཚེ་མ་བྱེད་ཅེས་གསུངས་སོ།། 4 དེ་ནས་བདག་གིས་ཡེས་ར་ཨེལ་བུ་རྒྱུད་ཀྱི་ཚོ་པ་ཐམས་ཅད་ལས་ཐམ་ག་བཀོད་པའི་མི་གྲངས་ཆིག་འབུམ་བཞི་ཁྲི་བཞི་སྟོང་ཡོད་པ་ཐོས་ཤིང་། 5 དེ་དག་ནི་འདི་ལྟ་སྟེ། ཡ་ཧུ་དཱ་ཚོ་པ་ལས་ཐམ་ག་བཀོད་པའི་མི་ཆིག་ཁྲི་ཉིས་སྟོང་དང་། རུ་བེན་ཚོ་པ་ལས་མི་ཆིག་ཁྲི་ཉིས་སྟོང་དང་། གཱ་རྡུ་ཚོ་པ་ལས་མི་ཆིག་ཁྲི་ཉིས་སྟོང་དང་། 6 ཨ་ཤེར་ཚོ་པ་ལས་མི་ཆིག་ཁྲི་ཉིས་སྟོང་དང་། ནཱབ་ཐ་ལི་ཚོ་པ་ལས་མི་ཆིག་ཁྲི་ཉིས་སྟོང་དང་། མཱ་ན་ཤེ་ཚོ་པ་ལས་མི་ཆིག་ཁྲི་ཉིས་སྟོང་དང་། 7 སི་མུ་ཨོན་ཚོ་པ་ལས་མི་ཆིག་ཁྲི་ཉིས་སྟོང་དང་། ལེ་ཝི་ཚོ་པ་ལས་མི་ཆིག་ཁྲི་ཉིས་སྟོང་དང་། ཡེས་སི་ཀཱར་ཚོ་པ་ལས་མི་ཆིག་ཁྲི་ཉིས་སྟོང་དང༌། 8 ཟེ་བུ་ལུན་ཚོ་པ་ལས་མི་ཆིག་ཁྲི་ཉིས་སྟོང་དང་། ཡོ་སེབ་ཚོ་པ་ལས་མི་ཆིག་ཁྲི་ཉིས་སྟོང་དང་། པེན་ཡཱ་མེན་ཚོ་པ་ལས་མི་ཆིག་ཁྲི་ཉིས་སྟོང་ཡོད་པ་བཅས་སོ།།

ལྭ་རིང་དཀར་པོ་གྱོན་པའི་མི་ཚོགས་ཀྱི་སྐོར།

9 དོན་དེའི་རྗེས་སུ། ཡང་བདག་གིས་ཕར་བལྟས་པ་ན། ལྟོས་དང་། མི་ཤིན་ཏུ་མང་པོ་བགྲང་གིས་མི་ལང་བ་ཞིག་མཐོང་ཞིང་། དེ་རྣམས་ནི་མི་རིགས་སོ་སོ་དང་། ཚོ་པ་སོ་སོ། མི་སྡེ་སོ་སོ། སྐད་རིགས་སོ་སོ་བཅས་ནས་ཐོན་པ་དང་། བཞུགས་ཁྲི་དང་ལུ་གུའི་མདུན་དུ་ཡར་འགྲེང་ཞིང་། ལུས་ལ་ལྭ་རིང་དཀར་པོ་གྱོན་པ་དང་ལག་ཏུ་ཏ་ལའི་ཤིང་གི་ཡལ་ག་བཟུང་སྟེ། 10 སྐད་ཆེན་པོས་འདི་ལྟར་དུ་སྨྲས་པ།

བཞུགས་ཁྲིའི་སྟེང་དུ་བཞུགས་པའི་རང་རེའི་དཀོན་མཆོག་དང་།།

ལུ་གུ་ལ་ནི་ཐར་པའི་དབང་དེ་གཏོགས་པ་ལགས།།

ཞེས་པའོ།། 11 དེ་ནས་ཕོ་ཉ་ཐམས་ཅད་བཞུགས་ཁྲི་དང་། རྒན་པོ་རྣམས། སེམས་ཅན་བཞི་པོ་བཅས་ཀྱི་མཐའ་འཁོར་དུ་ཡར་འགྲེངས་ནས་སྡོད་པ་དང་། ཡང་བཞུགས་ཁྲིའི་མདུན་དུ་ཕྱག་བཙལ་ནས་དཀོན་མཆོག་ལ་འདི་ལྟར་བསྟོད་བསྔགས་བརྗོད་པ་སྟེ།

12 ཨ་མེན་བསྟོད་བསྔགས་གཟི་བརྗིད་མཁྱེན་རབ་དང་།།

ཐུགས་རྗེ་བསྙེན་བཀུར་དབང་ཐང་ནུས་མཐུ་བཅས།།

ཐམས་ཅད་ཇི་སྲིད་བར་དུ་བདག་ཅག་གི །

དཀོན་མཆོག་ཁོང་ལ་ཡོད་པར་གྱུར་ཅིག་ཨང་༎

ཨ་མེན་ཞེས་སོ།།

13 དེ་ནས་རྒན་པོ་རྣམས་ལས་གཅིག་ན་རེ། ལྭ་རིང་དཀར་པོ་གྱོན་མཁན་འདི་རྣམས་སུ་ཡིན་ནམ། གང་ནས་ཡོང་བ་ཡིན་ནམ་ཞེས་བདག་ལ་དྲིས་པ་ན། 14 ངས་ཁོང་ལ་འདི་ལྟར་སྨྲས་པ་སྟེ། བདག་པོ་ལགས། ཁྱེད་ཀྱིས་མཁྱེན་ནོ་ཞེས་པ་ལ། ཡང་ཁོང་གིས་འདི་སྐད་དུ། མི་འདི་རྣམས་ནི་དཀའ་སྡུག་ཆེན་པོའི་ཁྲོད་ནས་ཡོང་བ་ཡིན་ཞིང་། ལུ་གུའི་སྐུ་ཁྲག་གིས་ལྭ་རིང་པོ་གཙང་མར་བཀྲུས་ནས་དཀར་པོར་གྱུར་པ་ཡིན། 15 དེའི་ཕྱིར་ཁོ་རྣམས་ཀྱིས་དཀོན་མཆོག་གི་བཞུགས་ཁྲིའི་མདུན་དང་། ཁོང་གི་མཆོད་ཁང་ནང་དུ་ཉིན་མཚན་མེད་པར་ཁོང་ལ་བསྙེན་བཀུར་ཞུ་བ་དང་། བཞུགས་ཁྲིའི་སྟེང་དུ་བཞུགས་མཁན་གྱིས་མི་དེ་རྣམས་ཀྱི་སྟེང་དུ་རང་ཉིད་ཀྱི་གུར་འགེབས་པར་འགྱུར་ཞིང་། 16 མི་དེ་རྣམས་ཀྱིས་དུས་ནམ་ཡང་བཀྲེས་སྐོམ་མི་མྱོང་ཞིང་། དེ་རྣམས་ལ་ཉི་ཟེར་དང་ཚ་ཟེར་གང་གིས་ཀྱང་གནོད་འཚེ་བྱེད་པར་མི་འགྱུར་རོ།། 17 ཅིའི་ཕྱིར་ཞེ་ན། བཞུགས་ཁྲིའི་དཀྱིལ་དུ་བཞུགས་པའི་ལུ་གུས་མི་དེ་རྣམས་འཚོ་སྐྱོང་མཛད་ནས། ཁོ་རྣམས་ཚེ་སྲོག་གི་ཆུ་མིག་རྣམས་ཀྱི་དྲུང་དུ་འཁྲིད་པར་མཛད་པ་དང་། དཀོན་མཆོག་གིས་ཀྱང་ཁོ་རྣམས་ཀྱི་མིག་ཆུ་ཐམས་ཅད་ཕྱི་བར་འགྱུར་ཞེས་སྨྲས་སོ།།

ལེའུ་བརྒྱད་པ།

ཐམ་ག་བདུན་པ་དང་གསེར་གྱི་སྤོས་ཕོར།

1 ལུ་གུས་ཐམ་ག་བདུན་པ་ཁ་འབྱེད་པའི་དུས་སུ། ནམ་མཁའི་ཞིང་ཁམས་ནི་ཆུ་ཚོད་ཕྱེད་ཀའི་རིང་ལ་ལྷིང་འཇགས་སུ་གྱུར་ཏོ།། 2 དེ་ནས་དཀོན་མཆོག་གི་མདུན་དུ་ཡར་འགྲེངས་ནས་བསྡད་ཡོད་པའི་ཕོ་ཉ་བདུན་པོ་བདག་གིས་མཐོང་ཞིང་། དེ་དག་ལ་དུང་བདུན་གནང་ཡོད་དོ།།

3 དེ་ནས་ལག་ཏུ་གསེར་གྱི་སྤོས་ཕོར་ཐོགས་པའི་ཕོ་ཉ་གཞན་ཞིག་མཆོད་ཁྲིའི་གམ་དུ་ཕེབས་ཏེ་ཡར་འགྲེངས་ནས་སྡོད་ཅིང་། དེ་ལ་སྤོས་མང་པོ་གནང་ཡོད་དོ།། དེ་ནི་དད་ལྡན་དམ་པ་ཐམས་ཅད་ཀྱི་སྨོན་ལམ་དང་ལྷན་དུ། བཞུགས་ཁྲིའི་མདུན་དུ་ཡོད་པའི་གསེར་གྱི་མཆོད་ཁྲིའི་སྟེང་དུ་འབུལ་བའི་ཕྱིར་ཡིན། 4 དེ་ནས་སྤོས་ཀྱི་དུ་བ་དང་དད་ལྡན་དམ་པ་རྣམས་ཀྱི་སྨོན་ལམ་ནི་མཉམ་དུ་ཕོ་ཉའི་ཕྱག་ནས་ཡར་དཀོན་མཆོག་གི་དྲུང་དུ་སླེབས་སོ།། 5 ཕོ་ཉས་ཕྱག་ཏུ་སྤོས་ཕོར་ཐོགས་ཤིང་། སྤོས་ཕོར་ནང་དུ་མཆོད་ཁྲིའི་སྟེང་གི་མེས་གང་བར་བྱས་ཤིང་ས་གཞིར་གཏོར་བ་ན། འབྲུག་སྒྲ་གྲགས་པ་དང་། ལྡིར་སྒྲ་སྒྲོག་པ། གློག་དམར་འཁྱུག་པ། ས་འགུལ་ཡོང་བ་བཅས་བྱུང་བར་གྱུར་ཏོ།།

དུང་དཀར་བདུན་པོའི་སྐོར།

6 དེ་ནས་དུང་བདུན་ཕྱག་ཏུ་ཐོགས་པའི་ཕོ་ཉ་བདུན་པོས་དུང་འབུད་པར་སྟ་གོན་བྱས་སོ།།

7 ཕོ་ཉ་དང་པོས་དུང་བུས་པ་ན། ཁྲག་འདྲེས་པའི་སེར་བ་དང་མེ་ཕུང་དག་ས་སྟེང་དུ་འཕངས་ཏེ། ས་གཞིའི་གསུམ་ཆའི་གཅིག་དང་ཤིང་སྡོང་གི་གསུམ་ཆའི་གཅིག་མེར་བསྲེགས་པ་དང་། རྩྭ་སྔོན་ཐམས་ཅད་ཀྱང་མེར་བསྲེགས་སོ།།

8 ཕོ་ཉ་གཉིས་པས་དུང་བུས་པ་ན། མེ་འབར་བ་ལྟ་བུའི་རི་ཆེན་པོ་རྒྱ་མཚོའི་ནང་དུ་འཕངས་ཏེ། རྒྱ་མཚོའི་གསུམ་ཆའི་གཅིག་ཁྲག་ཏུ་གྱུར་པ་དང་། 9 རྒྱ་མཚོའི་སེམས་ཅན་ལས་གསུམ་ཆའི་གཅིག་ཤི་བ་དང་། གྲུ་གཟིངས་ལས་གསུམ་ཆའི་གཅིག་ཀྱང་བརླག་པར་གྱུར་ཏོ།།

10 ཕོ་ཉ་གསུམ་པས་དུང་བུས་པ་ན། སྐར་ཆེན་ནི་དཔལ་འབར་བཞིན་ནམ་མཁའ་ནས་སར་ལྷུང་ཞིང་། གཙང་པོའི་གསུམ་ཆའི་གཅིག་དང་ཆུ་མིག་གི་སྟེང་དུ་ལྷུང་ངོ་།། 11 སྐར་མ་དེའི་མིང་ལ་མཁན་པ་ཟེར་ཞིང་། ཆུའི་གསུམ་ཆའི་གཅིག་ཁ་མོར་གྱུར་པ་དང་། ཆུ་ཁ་མོར་གྱུར་པའི་རྐྱེན་གྱིས་མི་མང་པོ་ཤིའོ༎

12 ཕོ་ཉ་བཞི་པས་དུང་བུས་པ་ན། ཉི་མའི་གསུམ་ཆའི་གཅིག་དང་། ཟླ་བའི་གསུམ་ཆའི་གཅིག སྐར་མའི་གསུམ་ཆའི་གཅིག་བཅས་ལ་ཕོགས་པས། ཉི་ཟླ་སྐར་གསུམ་གྱི་གསུམ་ཆའི་གཅིག་མུན་ནག་ཏུ་གྱུར་ཅིང་། ཉིན་མོའི་གསུམ་ཆའི་གཅིག་ལ་འོད་མ་འཕྲོས་པ་དང་། མཚན་མོའང་དེ་བཞིན་ནོ།།

13 དེ་ནས་ཡང་བདག་གིས་ཕར་བལྟས་པ་ན། གླག་ཅིག་མཁའ་དབྱིངས་སུ་འཕུར་བཞིན་ཡོད་ཅིང་། དེས་སྐད་ཆེན་པོས་འདི་སྐད་དུ། ཕོ་ཉ་གཞན་གསུམ་པོས་དུང་འཕྲོ་མ་རྣམས་འབུད་རྒྱུ་ཡིན་པས། ས་སྟེང་དུ་སྡོད་པའི་མི་རྣམས་ལ་ཆག་སྒོ་འབྱུང་ངོ་།། ཆག་སྒོ་འབྱུང་ངོ་།། ཆག་སྒོ་འབྱུང་ངོ་ཞེས་བརྗོད་པའང་བདག་གིས་ཐོས་སོ།།

ལེའུ་དགུ་པ།

1 ཕོ་ཉ་ལྔ་པས་དུང་བུས་པ་ལ། སྐར་མ་ཞིག་ནམ་མཁའི་ཞིང་ཁམས་ནས་ས་སྟེང་དུ་ལྷུང་ཡོད་པ་བདག་གིས་མཐོང་ངོ་༎ ཞབས་མེད་པའི་དོང་གི་ལྡེ་མིག་ནི་སྐར་མ་དེ་ལ་གནང་བ་དང་། 2 ཁོས་ཞབས་མེད་པའི་དོང་གི་ཁ་ཕྱེས་པ་ལ། དོང་ལས་དུ་བ་འཕྱུར་ཅིང་དེ་ནི་མེ་ཐབ་ཆེན་པོའི་དུ་བ་དང་འདྲ། ཉི་མ་དང་མཁའ་དབྱིངས་ཐམས་ཅད་དུ་བའི་རྐྱེན་གྱིས་མུན་ནག་ཏུ་གྱུར་ཏོ།། 3 དེ་ནས་དུ་བ་ལས་འབུ་ཆ་ག་པ་ཕྱིར་ཐོན་ཏེ་ས་སྟེང་དུ་འཕུར་ཡོང་བ་དང་། ས་ཐོག་གི་སྡིག་པ་རྭ་ཙ་ལ་ཡོད་པའི་ནུས་མཐུ་ལྟ་བུ་ནི་དེ་རྣམས་ལ་གནང་ཡོད་པར་མ་ཟད། 4 ས་སྟེང་གི་རྩྭ་དང་། རྩི་ཤིང་སྣ་ཚོགས། ཤིང་སྡོང་གང་ལའང་གནོད་འཚེ་མི་བྱེད་པར། དཔྲལ་བར་དཀོན་མཆོག་གི་ཐམ་ག་བཀོད་མེད་པའི་མི་ཁོ་ནར་གནོད་འཚེ་བྱེད་པའི་བཀའ་གནང་ཡོད། 5 འོན་ཀྱང་སྡིག་པ་རྭ་ཙས་དུག་གིས་བསྣུན་པ་ལྟ་བུའི་མནར་གཅོད་ནི་ཟླ་བ་ལྔའི་རིང་ལ་མི་དེ་རྣམས་ལ་མྱོང་བར་བྱེད་པ་ལས། འབུ་ཆ་ག་པར་མི་དེ་རྣམས་གསོད་པའི་དབང་ནི་གནང་མེད། 6 ཉིན་དེ་དག་གི་རིང་ལ། མི་རྣམས་ཀྱིས་ཤི་བར་རེ་བ་བཅངས་ནའང་གཏན་ནས་ཤི་བར་མི་འགྱུར་ལ། འཆི་བར་འདོད་ཀྱང་འཆི་བ་ནི་དེ་རྣམས་དང་རིང་དུ་གྱེས་སོ།།

7 འབུ་ཆ་ག་པའི་ཚུགས་ཀ་ནི་གཡུལ་འཐབ་ལ་ཞུགས་པར་སྟ་གོན་བྱས་པའི་དམག་རྟ་དང་མཚུངས་ཏེ། མགོ་ལ་གསེར་གྱི་ཅོད་པན་ལྟ་བུ་བསྐོན་ཡོད་ལ། གདོང་ནི་སྐྱེས་པའི་གདོང་དང་འདྲ། 8 སྐྲ་ནི་བུད་མེད་ཀྱི་སྐྲ་དང་མཚུངས། སོ་ནི་སེང་གེའི་མཆེ་བ་དང་འདྲ། 9 དེ་དག་གི་བྲང་ཁར་ཁྲབ་ཡོད་ཅིང་དེ་ནི་ལྕགས་ཀྱི་གོ་ཁྲབ་དང་མཚུངས། གཤོག་པའི་འུར་སྒྲ་ནི་ཤིང་རྟ་དང་རྟ་མང་པོ་གཡུལ་སར་ཞུགས་པའི་སྒྲ་དང་མཚུངས། 10 དེ་དག་གི་རྔ་མ་ནི་སྡིག་པ་རྭ་ཙའི་རྔ་མ་དང་འདྲ་ཞིང་དུག་མདུང་ཐོགས་ཡོད་ལ། རྔ་མའི་ནང་དུ་ཟླ་བ་ལྔའི་རིང་མི་ལ་གནོད་འཚེ་བྱེད་པའི་ནུས་པ་ཡོད། 11 ཞབས་མེད་པའི་དོང་གི་ཕོ་ཉ་ནི་འབུ་ཆ་ག་པ་དེ་དག་གི་རྒྱལ་པོ་ཡིན་ཞིང་། ཨིབ་རིའི་མི་རིགས་ཀྱི་སྐད་དུ་ཨ་བད་ཏོན་དང་། གྷི་རིག་སྐད་དུ་ཨ་པོལ་ལི་ཨོན་ཞེས་ཟེར་རོ།།

12 ཆག་སྒོ་དང་པོ་མཇུག་རྫོགས་ཤིང་། ལྟོས་དང་། དོན་དེ་དག་གི་རྗེས་སུ་ད་དུང་ཆག་སྒོ་གཉིས་འབྱུང་བར་འགྱུར་རོ།།

13 དེ་ནས་ཕོ་ཉ་དྲུག་པས་དུང་བུས་པ་ན། དཀོན་མཆོག་གི་མདུན་དུ་ཡོད་པའི་གསེར་གྱི་མཆོད་ཁྲིའི་ཟུར་བཞི་ཡི་རུ་ཐུར་ནས་སྒྲ་གྲགས་ཏེ། 14 དུང་ཐོགས་པའི་ཕོ་ཉ་དྲུག་པ་ལ་འདི་སྐད་དུ། གཙང་པོ་ཆེན་པོ་ཕི་རཱད་དུ་བཅིངས་ཡོད་པའི་ཕོ་ཉ་བཞི་པོ་ཁྲོལ་ཅིག་ཅེས་བཀའ་བསྒྲགས་པ་བདག་གིས་ཐོས་སོ༎ 15 དེ་ནས་ཕོ་ཉ་བཞི་པོ་བཀྲོལ་བར་གྱུར་ཏོ།། མ་གཞི་ཕོ་ཉ་བཞི་པོ་ནི་ལོ་ཟླ་དང་། ཉིན་དང་ཆུ་ཚོད་ངེས་ཅན་ཞིག་ལ་མིའི་རིགས་ཀྱི་གསུམ་ཆའི་གཅིག་གསོད་པའི་ཕྱིར་སྟ་གོན་བྱས་ཡོད། 16 རྟ་དམག་དུང་ཕྱུར་གཉིས་ཡོད་ལ། དེའི་གྲངས་ཀ་ནི་བདག་གིས་ཐོས་སོ།།

17 བདག་གིས་ཞལ་གཟིགས་ནང་དུ་མཐོང་བའི་རྟ་དང་རྟ་ལ་ཞོན་མཁན་རྣམས་འདི་ལྟ་སྟེ། རྟ་ལ་ཞོན་མཁན་རྣམས་ཀྱི་བྲང་ཁར་མེ་དམར་པོ་དང་། རྟ་ཀླད་དམར་སྨུག མུ་ཟི་སེར་པོ་བཅས་དང་མཚུངས་པའི་གོ་ཁྲབ་ཡོད་ལ། རྟའི་མགོ་ནི་སེང་གེའི་མགོ་དང་མཚུངས་ཤིང་། རྟའི་ཁ་ནས་མེ་དང་། དུ་བ། མུ་ཟི་བཅས་ཕྱིར་ཐོན་ནོ།། 18 རྟའི་ཁ་ནས་ཐོན་པའི་མེ་དང་། དུ་བ། མུ་ཟི་བཅས་པའི་ཆག་སྒོ་རིགས་གསུམ་གྱིས་མིའི་གསུམ་ཆའི་གཅིག་བསད་པ་རེད། 19 རྟ་དེ་དག་གི་ནུས་པ་ཁ་ནང་དང་རྔ་མའི་སྟེང་དུ་ཡོད་ལ། རྔ་མ་ནི་སྦྲུལ་དང་མཚུངས་ཤིང་མགོ་ཡོད་པ་དང་གཞན་ལ་གནོད་འཚེ་བྱེད་པའོ།།

20 ཆག་སྒོ་དེ་ལས་མ་བསད་པའི་མིའི་རིགས་ཀྱིས་རང་གི་ལག་པས་ཅི་བཟོས་པ་དག་ལས་འགྱོད་བཤགས་མི་བྱེད་པར། སྔར་བཞིན་དུ་གདོན་འདྲེ་ལ་དད་གུས་བྱེད་པ་དང་། མིག་གིས་མི་མཐོང་བ་དང་། རྣ་བས་མི་ཐོས་པ། འགྲོ་མི་ནུས་པ། གསེར། དངུལ། ཟངས། ཤིང་། རྡོ་བཅས་ཀྱིས་བཟོས་པའི་སྐུ་འདྲ་དག་ལ་ཕྱག་འཚལ་བ་དང་། 21 ཡང་དེ་རྣམས་ཀྱིས་མི་གསོད་པ་དང་། ངན་སྔགས་པ། ལོག་གཡེམ་བྱེད་པ། རྐུ་བྱེད་པ་བཅས་ལས་འགྱོད་བཤགས་མ་བྱས་སོ།།

ལེའུ་བཅུ་པ།

ཕོ་ཉ་དང་ཤོག་དྲིལ་ཆུང་བའི་སྐོར།

1 ཡང་བདག་གིས་ནུས་མཐུ་ཆེན་པོ་ལྡན་པའི་ཕོ་ཉ་གཞན་ཞིག་ནམ་མཁའི་ཞིང་ཁམས་ནས་མར་ཕེབས་པ་མཐོང་ངོ་།། ཁོང་ནི་སྤྲིན་ཕུང་གིས་གཡོགས་ཤིང་། དབུ་ལ་འཇའ་ཚོན་ཤར་བ་དང་། ཞལ་རས་ནི་ཉི་མ་དང་མཚུངས། ཞབས་ཟུང་ནི་མེའི་ཀ་བ་དང་འདྲ། 2 ཕྱག་ཏུ་ཁ་ཕྱེས་ཡོད་པའི་ཤོག་དྲིལ་ཆུང་བ་ཞིག་ཐོགས་ཤིང་། ཁོང་གིས་ཞབས་གཡས་པ་རྒྱ་མཚོ་དང་ཞབས་གཡོན་པ་ས་སྟེང་དུ་བཅགས་ཏེ། 3 གསུང་སྐད་ཆེན་པོ་བསྒྲགས་པ་ནི་སེང་གེས་ངར་སྐད་སྒྲོག་པ་ལྟ་བུ་ཡིན། གསུང་སྐད་བསྒྲགས་ཚར་བ་དང་འབྲུག་སྐད་བདུན་གྲགས། 4 འབྲུག་སྐད་བདུན་གྲགས་རྗེས་བདག་གིས་ཡི་གེར་འགོད་པར་རྩོམ་པ་ལ། ནམ་མཁའི་ཞིང་ཁམས་ནས་སྐད་སྒྲ་ཞིག་གིས་འདི་སྐད་དུ། འབྲུག་སྐད་བདུན་གྱིས་གསུངས་པ་ནི་ཁྱོད་ཀྱིས་གསང་དགོས་པ་ལས་ཡི་གེར་འགོད་མི་རུང་ཞེས་གསུངས་སོ།།

5 དེ་ནས་བདག་གིས་མཐོང་བའི་རྒྱ་མཚོ་དང་ས་སྟེང་ལ་ཞབས་ཀྱིས་བཅགས་པའི་ཕོ་ཉ་དེ་ཉིད་ཀྱིས་ནམ་མཁའི་ཞིང་ཁམས་ཀྱི་ཕྱོགས་སུ་ཕྱག་གཡས་པ་ཡར་བཀྱགས་ཏེ། 6 ནམ་མཁའ་དང་ནམ་མཁར་ཡོད་པའི་དངོས་པོ་དང་། ས་གཞི་དང་ས་གཞིར་ཡོད་པའི་དངོས་པོ། རྒྱ་མཚོ་དང་རྒྱ་མཚོར་ཡོད་པའི་དངོས་པོ་ཐམས་ཅད་སྐྲུན་མཁན་དང་། ཇི་སྲིད་བར་དུ་གསོན་པོར་བཞུགས་པ་ཁོང་ཉིད་ལ་བརྟེན་ནས་འདི་སྐད་དུ། ད་ནི་དུས་འགྱང་མི་རུང་ངོ་།། 7 འོན་ཀྱང་ཕོ་ཉ་བདུན་པས་དུང་སྐད་བསྒྲག་པའི་ཉིན་མོ་དག་ལ། དཀོན་མཆོག་གིས་རང་ཉིད་ཀྱི་ཞབས་ཕྱི་ལུང་སྟོན་པ་རྣམས་ལ་འཕྲིན་བཟང་བསྒྲགས་པ་བཞིན། ཁོང་གི་གསང་བ་འགྲུབ་པར་འགྱུར་ཞེས་དམ་བཅས་སོ།།

8 དེ་ནས་བདག་གིས་དེ་སྔར་ཐོས་པའི་ནམ་མཁའི་ཞིང་ཁམས་ནས་གྲགས་པའི་སྐད་སྒྲ་དེས་ཡང་བསྐྱར་བདག་ལ་འདི་སྐད་དུ། ཁྱོད་ཕར་སོང་ནས་རྒྱ་མཚོ་དང་ས་སྟེང་དུ་ཞབས་ཀྱིས་བཅགས་པའི་ཕོ་ཉའི་ཕྱག་ལས་ཁ་ཕྱེས་ཡོད་པའི་ཤོག་དྲིལ་ཆུང་བ་དེ་ཚུར་ལོངས་ཤིག་ཅེས་བཀའ་གནང་བས། 9 ང་རང་ཕོ་ཉའི་དྲུང་དུ་སོང་སྟེ། ཤོག་དྲིལ་ཆུང་བ་དེ་བདག་ལ་གནང་བར་མཛོད་ཅེས་ཞུས་པ་ན། ཁོང་གིས་འདི་སྐད་དུ། ཁྱོད་ཀྱིས་འདི་བླངས་ནས་བཟའ་བར་གྱིས། ཁྱོད་ཀྱི་ཕོ་བ་ནི་ཁ་མོར་འགྱུར་ཡང་། ཁྱོད་ཀྱི་ཁ་རུ་སྦྲང་རྩི་ལྟར་མངར་མོ་ཡིན་ཞེས་གསུངས་སོ།། 10 བདག་གིས་ཕོ་ཉའི་ཕྱག་ལས་ཤོག་དྲིལ་ཆུང་བ་ཚུར་བླངས་ཏེ་ཟོས་པ་དང་། བདག་གི་ཁ་ནང་དུ་དངོས་གནས་སྦྲང་རྩི་ལྟར་མངར་མོ་ཡིན་མོད། འོན་ཀྱང་ཟོས་པའི་རྗེས་སུ་ཕོ་བ་ནི་ཁ་མོར་གྱུར་ཏོ།། 11 ཡང་བདག་ལ་འདི་སྐད་དུ། ཁྱོད་ཀྱིས་ངེས་པར་མི་རིགས་དང་། རྒྱལ་ཁབ། སྐད་རིགས། རྒྱལ་པོ་བཅས་མང་པོ་ལ་ཡང་བསྐྱར་མ་འོངས་ལུང་བསྟན་གནང་དགོས་ཞེས་གསུངས་སོ།།

ལེའུ་བཅུ་གཅིག་པ།

དཔང་པོ་གཉིས་ཀྱི་སྐོར།

1 དེ་ནས་བདག་ལ་རིང་ཐུང་འཇལ་བྱེད་ཀྱི་དབྱུག་པ་ལྟ་བུའི་འདམ་རྩྭ་ཞིག་གནང་སྟེ་འདི་སྐད་དུ། ཡར་ལོངས་དང་། དཀོན་མཆོག་གི་མཆོད་ཁང་དང་། མཆོད་ཁྲི། མཆོད་ཁང་ནང་གི་བསྙེན་བཀུར་བྱེད་མཁན་ཐམས་ཅད་ལ་ཚད་ཐིག་ལོངས་དང་། 2 མཆོད་ཁང་ཕྱིའི་ར་སྐོར་ལ་ཚད་ཐིག་མི་ལེན་པར་བསྐྱུར་བར་བྱའོ།། འདི་ནི་ཕྱི་ཕྱོགས་པ་རྣམས་ལ་གནང་བ་ཡིན་པས། དེ་དག་གིས་ཟླ་བ་ཞེ་གཉིས་རིང་ལ་གྲོང་ཁྱེར་དམ་པ་ལ་རྡོག་བརྫིས་གཏོང་བར་འགྱུར། 3 ངས་རང་ཉིད་ཀྱི་དཔང་པོ་གཉིས་ལ་དབང་གནང་ཞིང་དེ་གཉིས་ཀྱིས་རྩིད་རས་གྱོན་ནས་ཉིན་ཆིག་སྟོང་ཉིས་བརྒྱ་དྲུག་ཅུའི་རིང་ལ་ལུང་སྟོན་པར་ངེས་ཞེས་གསུངས་སོ།། 4 ཁོང་གཉིས་ནི་སྐྱུ་རུ་རའི་ཤིང་གཉིས་དང་སྒྲོན་སྟེགས་གཉིས་ཡིན་ལ། ས་གཞིའི་བདག་པོའི་དྲུང་དུ་འགྲེངས་ནས་བཞུགས་ཡོད། 5 གལ་ཏེ། སུ་ཞིག་གིས་ཁོང་གཉིས་ལ་གནོད་འཚེ་བྱ་འདོད་ན། དེ་གཉིས་ཀྱི་ཞལ་ནས་མེ་ཐོན་ཏེ་དགྲ་བོ་རྣམས་བསྲེགས་ནས་མེད་པར་བཟོ་བ་དང་། དེ་གཉིས་ལ་གནོད་འཚེ་བྱ་འདོད་མཁན་སུ་ཡིན་ཡང་དེ་བཞིན་དུ་གསོད་དགོས་སོ།། 6 མི་དེ་གཉིས་ལ་ལུང་བསྟན་བརྗོད་པའི་ཉིན་དེ་དག་གི་རིང་ལ། ནམ་མཁར་བཀའ་གནང་སྟེ་ཆར་བ་འགོག་པའི་དབང་ཡོད་པ་དང་། ཆུ་ནི་ཁྲག་ཏུ་བསྒྱུར་བའི་དབང་དང་། རང་ཉིད་ཀྱི་འདོད་མོས་བཞིན་རྟག་ཏུ་ཆག་སྒོ་སྣ་ཚོགས་ཀྱིས་འཇིག་རྟེན་ལ་རྒོལ་བའི་དབང་ཡང་ཡོད་དོ།།

7 ཁོང་གཉིས་ཀྱིས་བདེན་དཔང་བྱས་ཚར་བའི་རྗེས་སུ། ཞབས་མེད་པའི་དོང་ནས་ཡར་འོངས་པའི་གཅན་གཟན་གྱིས་ཁོང་གཉིས་ལ་འཐབ་ཅིང་། གཅན་གཟན་གྱིས་རྒྱལ་ཁ་བླངས་ཏེ་ཁོང་གཉིས་གསོད་པར་འགྱུར་རོ།། 8 དེ་གཉིས་ཀྱི་བེམ་པོ་ནི་གྲོང་ཁྱེར་ཆེན་པོའི་སྲང་ལམ་དུ་བསྐྱུར་བ་དང་། གྲོང་ཁྱེར་དེ་ལ་དོན་གྱི་སྙིང་པོ་ལྟར་ན་སཱ་དོམ་མམ། ཡང་ན་ཨེ་ཅིབ་ཅེས་འབོད་ཅིང་། དེ་ནི་ཁོང་གཉིས་ཀྱི་གཙོ་བོ་དེ་ཉིད་ཤིང་རྒྱ་གྲམ་གྱི་སྟེང་དུ་བརྡབས་སའི་གནས་ཡིན་ནོ།། 9 དེ་ནས་མི་སྡེ་སོ་སོ་དང་། ཚོ་པ་སོ་སོ། སྐད་རིགས་སོ་སོ། མི་རིགས་སོ་སོ་བཅས་ལས། མི་སྐོར་ཞིག་གིས་ཉིན་གསུམ་དང་ཕྱེད་ཀའི་རིང་ལ། ཁོང་གཉིས་ཀྱི་བེམ་པོ་ལ་བལྟས་ནས་བེམ་པོ་དུར་ལ་སྦ་རུ་མི་འཇུག 10 ཁོང་གཉིས་ཀྱི་ཕྱིར་ས་སྟེང་གི་མི་རྣམས་དགའ་ཞིང་སྤྲོ་བར་འགྱུར་བ་དང་ཕན་ཚུན་ལ་ལེགས་སྐྱེས་འབུལ་བར་འགྱུར་རོ།། རྒྱུ་མཚན་ནི་སྔར་ལུང་སྟོན་པ་དེ་གཉིས་ཀྱིས་ས་སྟེང་གི་མི་རྣམས་ལ་མནར་གཅོད་བཏང་བའི་ཕྱིར་རོ།།

11 དེ་ནས་ཉིན་གསུམ་དང་ཕྱེད་ཀ་འགོར་རྗེས། དཀོན་མཆོག་ལས་བྱུང་བའི་ཚེ་སྲོག་གི་དབུགས་ནི་ཁོང་གཉིས་ཀྱི་བེམ་པོའི་ནང་དུ་ཞུགས་པ་དང་ཁོང་གཉིས་ཡར་འགྲེངས་པ་ལ། མཐོང་མཁན་རྣམས་འཇིགས་སྐྲག་ཆེན་པོ་སྐྱེས་སོ།། 12 ནམ་མཁའི་ཞིང་ཁམས་ནས་སྐད་ཆེན་པོ་ཞིག་གྲགས་པ་ཁོང་གཉིས་ཀྱིས་ཐོས་ཤིང་། སྐད་དེས་ཁོང་གཉིས་ལ་འདི་སྐད་དུ། འདིར་ཡར་ཤོག་ཅིག་ཅེས་གསུངས་པ་ལ། ཁོང་གཉིས་སྤྲིན་གྱི་ནང་ནམ་མཁའི་ཞིང་ཁམས་སུ་ཕེབས་པ་དང་། ཁོང་གཉིས་ཀྱི་དགྲ་བོ་དག་གིས་ཀྱང་དོན་དེ་མཐོང་ངོ་།།

13 དུས་དེ་ཉིད་ལ། ས་འགུལ་ཆེན་པོ་བྱུང་སྟེ་གྲོང་ཁྱེར་གྱི་བཅུ་ཆའི་གཅིག་བརྡིབས་པར་གྱུར་པ་དང་མི་བདུན་སྟོང་ཤི་བས། མི་གཞན་ཐམས་ཅད་འཇིགས་ཏེ་ནམ་མཁའི་ཞིང་ཁམས་ཀྱི་དཀོན་མཆོག་ལ་བསྔགས་བརྗོད་བྱས་སོ།།

14 ཆག་སྒོ་གཉིས་པ་མཇུག་རྫོགས་པ་ཡིན། ལྟོས་དང་། ཆག་སྒོ་གསུམ་པ་མྱུར་དུ་འབྱུང་བར་འགྱུར་རོ།།

དུང་བདུན་པའི་སྐོར།

15 དེ་ནས་ཕོ་ཉ་བདུན་པས་དུང་བུས་པ་ལ། ནམ་མཁའི་ཞིང་ཁམས་སུ་སྐད་ཆེན་པོ་དག་གྲགས་ཏེ་འདི་སྐད་དུ། འཇིག་རྟེན་གྱི་རྒྱལ་སྲིད་ནི་བདག་ཅག་གི་གཙོ་བོ་དང་ཁོང་གི་མཱ་ཤི་ཀའི་རྒྱལ་སྲིད་དུ་གྱུར་ཅིང་། ཁོང་ནི་ཇི་སྲིད་བར་དུ་རྒྱལ་པོར་བཞུགས་པར་འགྱུར་ཞེས་གསུངས་སོ།། 16 དེ་ནས་དཀོན་མཆོག་གི་དྲུང་དུ་རང་རང་གི་ཁྲིར་བཞུགས་པའི་རྒན་པོ་ཉེར་བཞིས་ཁོང་ལ་ཕྱག་བཙལ་ནས་འདི་ལྟར་བསྟོད་བསྔགས་བརྗོད་པ་སྟེ། 17 ད་ལྟ་བཞུགས་ཤིང་སྔར་མཆིས་པའི་ཀུན་དབང་གཙོ་བོ་དཀོན་མཆོག་ལགས། ཁྱེད་ཀྱིས་ཉིད་ཀྱི་དབང་ཐང་ཆེན་པོ་བཞེས་ནས་རྒྱལ་པོར་བཞུགས་པས། ངེད་ཅག་གིས་ཁྱེད་ལ་བཀའ་དྲིན་ཞུའོ།། 18 ཕྱི་ཕྱོགས་པ་རྣམས་ཁོང་ཁྲོ་ལངས་པ་དང་། ཁྱེད་ཀྱི་ཐུགས་ཁྲོ་འཕོག་པའི་དུས་ཀྱང་སླེབས། གཤིན་པོ་རྣམས་ལ་ལེགས་ཉེས་ཀྱི་ཁྲིམས་ཐག་གཅོད་པའི་དུས་ཀྱང་སླེབས། ཁྱེད་ཀྱི་ཞབས་ཕྱི་ལུང་སྟོན་པ་དང་། དད་ལྡན་དམ་པ། ཁྱེད་ཀྱི་མཚན་ལ་གུས་ཤིང་འཇིགས་མཁན་བཅས་མཆོག་དམན་ཀུན་ལ་བྱ་དགའ་གནང་བའི་དུས་ཀྱང་སླེབས། ཁྱེད་ཀྱིས་འཇིག་རྟེན་ལ་གཏོར་བརླག་བྱེད་མཁན་ཐམས་ཅད་མེད་པར་བཟོ་བའི་དུས་ཀྱང་སླེབས་ཞེས་པའོ།།

19 སྐབས་དེར། དཀོན་མཆོག་གི་ནམ་མཁའི་ཞིང་ཁམས་ཀྱི་མཆོད་ཁང་གི་སྒོ་ཕྱེས་ཤིང་། ཁོང་གི་མཆོད་ཁང་ནང་དུ་ཁོང་ཉིད་ཀྱི་ཞལ་ཆད་ཀྱི་ཤུར་སྒམ་མངོན་ནོ།། དེ་ནས་གློག་དམར་འཁྱུག་པ་དང་། ལྡིར་སྒྲ་སྒྲོག་པ། འབྲུག་སྒྲ་གྲགས་པ། ས་འགུལ་བྱུང་བ། སེར་བ་དྲག་པོ་འབབ་པ་བཅས་བྱུང་ངོ་།།

ལེའུ་བཅུ་གཉིས་པ།

བུད་མེད་དང་འབྲུག་གི་སྐོར།

1 ནམ་མཁའ་རུ་ངོ་མཚར་བའི་ལྟས་ཆེན་པོ་བྱུང་སྟེ། བུད་མེད་ཅིག་ཡོད་པ་དེས་ལུས་ལ་ཉི་མ་གྱོན་ཞིང་ཟླ་བ་རྐང་འོག་ཏུ་མནན་པ་དང་། མགོ་ལ་སྐར་མ་བཅུ་གཉིས་ཀྱི་ཅོད་པན་གྱོན་ལ། 2 ཁོ་མོར་མངལ་སྦྲུམ་པ་དང་ཕྲུ་གུ་བཙའ་བའི་དཀའ་སྡུག་ཁྲོད་ཟུག་གཟེར་གྱི་འཁུན་སྒྲ་འབྱིན་ནོ།། 3 ཡང་ནམ་མཁའ་ནས་ངོ་མཚར་བའི་ལྟས་གཞན་ཞིག་བྱུང་སྟེ། ལྟོས་དང་། འབྲུག་ཆེན་དམར་པོ་ཞིག་ཡོད་པ་ལ་མགོ་བདུན་དང་རྭ་ཅོ་བཅུ་ཐོགས་པ་དང་། མགོ་བོ་བདུན་པོར་ཅོད་པན་རེ་གྱོན་ཡོད། 4 འབྲུག་གི་རྔ་མས་ནམ་མཁའི་སྐར་མ་རྣམས་ཀྱི་གསུམ་ཆའི་གཅིག་དྲུད་ནས་ས་གཞིར་གཡུགས་ཤིང་། བུད་མེད་ཀྱིས་ཕྲུ་གུ་བཙས་རྗེས་ཁོ་མོའི་ཕྲུ་གུ་ཁྱུར་མིད་གཏོང་ཕྱིར། འབྲུག་དེ་ནི་ཕྲུ་གུ་བཙའ་རན་པའི་བུད་མེད་དེའི་མདུན་དུ་འགྲེངས་ནས་བསྡད་དོ།། 5 དེ་ནས་བུད་མེད་ཀྱིས་བུ་ཞིག་བཙས་ཤིང་བུ་དེ་ནི་མ་འོངས་པར་ལྕགས་ཀྱི་དབྱུག་པས་རྒྱལ་ཁབ་ཐམས་ཅད་སྐྱོང་མཁན་ཡིན་ལ། ཁོ་མོའི་བྱིས་པ་ནི་དཀོན་མཆོག་དང་ཁོང་ཉིད་ཀྱི་བཞུགས་ཁྲིའི་གནས་སུ་ཡར་དྲངས་པ་རེད། 6 བུད་མེད་དབེན་སྟོང་དུ་བྲོས་ཤིང་། གནས་དེ་རུ་དཀོན་མཆོག་གིས་ཁོ་མོར་ས་ཆ་ཞིག་སྟ་གོན་མཛད་ཡོད་དེ། ཉིན་ཆིག་སྟོང་ཉིས་བརྒྱ་དྲུག་ཅུ་ལ་ཁོ་མོ་སྐྱོང་བར་མཛད་པའི་ཕྱིར་རོ།།

7 དེ་ནས་ནམ་མཁའི་ཞིང་ཁམས་སུ་འཐབ་འཁྲུག་བྱུང་བ་སྟེ། ཕོ་ཉ་མེའ་ཀཱ་ཨེལ་དང་ཁོང་གི་འཁོར་རྣམས་འབྲུག་ལ་འཐབ་ཅིང་། འབྲུག་གིས་ཀྱང་ཁོའི་འཁོར་རྣམས་ལ་ལྷན་དུ་རྒོལ་བ་དང་། 8 རྒྱལ་ཁ་མ་ལོན་ཞིང་དུས་དེ་ནས་བཟུང་ནམ་མཁའི་ཞིང་ཁམས་སུ་དེ་རྣམས་ལ་སྡོད་ས་མེད་དོ།། 9 འབྲུག་ཆེན་ནི་གནའ་བོའི་སྦྲུལ་དེ་ཡིན་པ་དང་མིང་ལ་བདུད་དང་། ཡང་ན་སཱ་ཏན་ཞེས་ཀྱང་ཟེར་ཏེ། འཇིག་རྟེན་ཡོངས་ལ་སླུ་བྲིད་གཏོང་མཁན་ཡིན། འབྲུག་ཆེན་དེ་ས་གཞིར་གཡུགས་ཤིང་ཁོའི་འཁོར་རྣམས་ཀྱང་ལྷན་དུ་སར་གཡུགས་པའོ།།

10 དེ་ནས་ནམ་མཁའི་ཞིང་ཁམས་ནས་སྐད་ཆེན་པོ་ཞིག་གིས་འདི་སྐད་དུ་གསུངས་པ་བདག་གིས་ཐོས་ཏེ།

བདག་ཅག་དཀོན་མཆོག་ཉིད་ཀྱི་ཐར་པ་དང་།།

ནུས་མཐུ་དང་ནི་རྒྱལ་སྲིད་བཅས་པ་དང་།།

ད་དུང་ཁོང་གི་མཱ་ཤི་ཀ་ཉིད་ཀྱི།།

དབང་ཐང་ཐམས་ཅད་ད་ལྟ་སླེབས་ཟིན་ཏོ།།

དེ་ནི་བདག་ཅག་དཀོན་མཆོག་ཞབས་དྲུང་དུ།།

ཉིན་མཚན་མེད་པར་བདག་ཅག་སྤུན་ཟླ་ལ།།

སྐྱོན་འཛུགས་མཁན་དེ་ས་ལ་གཡུགས་པས་སོ།།

11 སྤུན་ཟླ་རྣམས་ནི་དེ་ལས་རྒྱལ་བ་ཡང་།།

ལུ་གུའི་ཟུངས་ཁྲག་དང་ནི་རང་ཉིད་ཀྱི།།

བདེན་དཔང་ཚིག་ལ་བརྟེན་ནས་རྒྱལ་བ་འོ།།

ཁོ་རྣམས་འཆི་བའི་ལམ་དུ་འགྲོ་དགོས་ཀྱང་།།

རང་སྲོག་ལ་ནི་ཡེ་ནས་མ་འཛེམས་སོ།།

12 དེའི་ཕྱིར་ནམ་མཁའ་དང་ནི་གནས་དེ་རུ།།

བདེ་བར་སྡོད་པ་ཐམས་ཅད་སྤྲོ་བར་གྱིས།།

འོན་ཀྱང་ས་གཞི་དང་ནི་རྒྱ་མཚོ་ལ།།

ཆག་སྒོ་འབྱུང་བ་རྒྱུ་མཚན་ཅི་ཞེ་ན།།

བདུད་ཀྱིས་རང་ལ་དུས་ཡུན་མང་པོ་ཞིག །

མེད་པར་ཤེས་ནས་ཁོང་ཁྲོ་ཆེན་པོ་བཅས།།

ཁྱོད་ཅག་གམ་དུ་མར་ལ་ཡོང་བ་ཡིན།།

ཞེས་པའོ།།

13 འབྲུག་གིས་རང་ཉིད་སར་གཡུགས་པ་མཐོང་སྟེ། བུ་བཙའ་མཁན་བུད་མེད་དེ་ལ་མནར་གཅོད་བཏང་ངོ་།། 14 དེ་ནས་བུད་མེད་ལ་གླག་ཆེན་པོའི་གཤོག་ཟུང་གནང་སྟེ། ཁོ་མོ་དབེན་སྟོང་དུ་འཕུར་ཞིང་རང་གི་ས་ཆར་སོང་ནས་སྦྲུལ་དེ་ལ་གཞའ་ཐུབ་པའི་ཕྱིར་ཡིན། གནས་དེ་རུ་ཁོ་མོ་ལོ་གཅིག་དང་ལོ་གཉིས། ལོ་ཕྱེད་ཀ་བཅས་ལ་སྐྱོང་བར་མཛད་དོ།། 15 སྦྲུལ་གྱིས་བུད་མེད་ཀྱི་རྒྱབ་ཏུ་ཁ་ནས་ཆུ་བསྐྱུགས་ཤིང་། དེ་ནི་གཙང་པོ་དང་འདྲ་ཞིང་ཆུས་བུད་མེད་འཁུར་བའི་ཕྱིར་ཡིན་མོད། 16 འོན་ཀྱང་ས་གཞི་ཡིས་བུད་མེད་ལ་རོགས་བྱས་ཤིང་། ས་གཞིས་ཁ་གདངས་ཏེ་འབྲུག་གི་ཁ་ནས་བསྐྱུགས་པའི་གཙང་པོ་མིད་དོ།། 17 དེ་ནས་འབྲུག་བུད་མེད་ལ་རབ་ཏུ་ཁྲོས་ཏེ་ཁོ་མོའི་བུ་ཕྲུག་གཞན་རྣམས་ལ་འཐབ་ཏུ་སོང་ཞིང་། བུ་ཕྲུག་དེ་དག་ནི་དཀོན་མཆོག་གི་བཀའ་ཁྲིམས་བསྲུངས་ཤིང་སྐྱབས་མགོན་ཡེ་ཤུར་བདེན་དཔང་བྱེད་མཁན་རྣམས་ཡིན་ལ། 18 དེའི་དུས་སུ་འབྲུག་ནི་རྒྱ་མཚོའི་འགྲམ་གྱི་བྱེ་ཐང་དུ་འགྲེངས་ནས་བསྡད་ཡོད་དོ།།

ལེའུ་བཅུ་གསུམ་པ།

རྒྱ་མཚོ་ལས་ཐོན་པའི་གཅན་གཟན།

1 ཡང་བདག་གིས་གཅན་གཟན་ཞིག་རྒྱ་མཚོ་ལས་ཡར་འཐོན་པ་མཐོང་ཞིང་། དེ་ལ་རྭ་ཅོ་བཅུ་དང་མགོ་བོ་བདུན་ཡོད་ལ། རྭ་ཅོ་བཅུའི་སྟེང་དུ་ཅོད་པན་བཅུ་གྱོན་པ་དང་། མགོ་རེ་རེའི་སྟེང་དུ་སྐུར་འདེབས་ཀྱི་མིང་ཡོད་དོ།། 2 བདག་གིས་མཐོང་བའི་གཅན་གཟན་དེ་ནི་གཟིག་དང་མཚུངས་ཞིང་། རྐང་པ་ནི་དོམ་གྱི་རྐང་པ་དང་འདྲ། ཁ་ནི་སེང་གེའི་ཁ་དང་འདྲ། འབྲུག་དེས་རང་གི་ནུས་མཐུ་དང་། ཁྲི། དབང་ཐང་ཆེན་པོ་བཅས་དེ་ལ་སྤྲད་པ་ཡིན། 3 ཡང་བདག་གིས་གཅན་གཟན་དེའི་མགོ་བདུན་པོ་ལས་གཅིག་ལ་འཆི་བར་ཐུག་པའི་རྨས་སྐྱོན་བྱུང་བ་འདྲ་མཐོང་མོད། འོན་ཀྱང་རྨས་སྐྱོན་དེ་སོས་པ་ན། འཇིག་རྟེན་གྱི་མི་ཐམས་ཅད་ཧ་ལས་ཤིང་གཅན་གཟན་དེའི་རྗེས་སུ་འབྲངས་པ་དང་། 4 འབྲུག་གིས་རང་གི་དབང་ཐང་གཅན་གཟན་དེ་ལ་སྤྲད་པས། མི་དེ་རྣམས་ཀྱིས་འབྲུག་དེ་ལ་བསྟོད་བསྔགས་བརྗོད་ཅིང་། ཡང་གཅན་གཟན་དེ་ལའང་བསྟོད་བསྔགས་འདི་ལྟར་བརྗོད་པ་སྟེ། གཅན་གཟན་འདི་ལ་འགྲན་ཟླ་སུ་ཡོད་དམ།། གཅན་གཟན་འདི་ལ་འཐབ་ཡ་སུ་ཡང་མེད།། ཅེས་པའོ།།

5 ཡང་གཅན་གཟན་དེ་ལ་ཁ་ཕོ་དང་སྐུར་འདེབས་ཀྱི་སྨྲ་སྒོ་སྤྲད་ཅིང་། ཟླ་བ་བཞི་བཅུ་ཞེ་གཉིས་ཀྱི་རིང་ཁོ་ལ་སྲིད་བྱེད་པའི་དབང་སྤྲད་དོ།། 6 གཅན་གཟན་གྱིས་ཁ་གདངས་ནས་དཀོན་མཆོག་ལ་སྐུར་འདེབས་ཀྱི་ཚིག་སྨྲས་ཤིང་། དཀོན་མཆོག་གི་མཚན་དང་ཁོང་གི་གུར་མཆོག་སྟེ། ནམ་མཁའི་ཞིང་ཁམས་སུ་བཞུགས་མཁན་རྣམས་ལ་སྐུར་བ་བཏབ་བོ།། 7 ཡང་དེ་ལ་དད་ལྡན་དམ་པ་རྣམས་དང་འཐབ་ནས་རྒྱལ་ཁ་ལེན་པ་དང་། ཚོ་པ་སོ་སོ་དང་མི་སྡེ་སོ་སོ། སྐད་རིགས་སོ་སོ། མི་རིགས་སོ་སོ་བཅས་འདུལ་བའི་དབང་ཡང་སྤྲད། 8 འཇིག་རྟེན་བཀོད་པའི་ཚུན་ལ། བཀྲོངས་ཟིན་པའི་ལུ་གུའི་ཚེ་སྲོག་གི་གླེགས་བམ་ནང་དུ་མིང་ཐོ་བཀོད་མེད་པའི་མི་རྣམས་ཏེ། ས་སྟེང་དུ་སྡོད་པ་ཐམས་ཅད་ཀྱིས་གཅན་གཟན་དེ་ལ་ཕྱག་འཚལ་བར་འགྱུར་རོ།།

9 རྣ་བ་ཡོད་པ་ཐམས་ཅད་ཀྱིས་ཉོན་ཅིག 10 བཙོན་དུ་འཇུག་དགོས་པ་རྣམས་ནི་བཙོན་དུ་འཇུག་པར་འགྱུར་ལ། རལ་གྲིས་གསོད་དགོས་པ་རྣམས་ནི་རལ་གྲིའི་ཁ་ནས་གསོད་པར་འགྱུར་རོ།། འདི་ནི་དད་ལྡན་དམ་པ་རྣམས་ཀྱི་བཟོད་བསྲན་དང་དད་སེམས་ཡིན་ནོ།།

ས་གཞི་ནས་ཡར་ཐོན་པའི་གཅན་གཟན།

11 ཡང་བདག་གིས་གཅན་གཟན་གཞན་ཞིག་ས་གཞི་ནས་ཡར་འཐོན་པ་མཐོང་སྟེ། ལུ་གུ་དང་འདྲ་བར་རྭ་ཅོ་གཉིས་ཡོད་ཅིང་། འབྲུག་ལྟར་གཏམ་སྨྲས་སོ།། 12 དེ་ཡིས་གཅན་གཟན་སྔ་མའི་མདུན་ནས་དེའི་དབང་ཐམས་ཅད་སྤྱོད་པར་མ་ཟད། ས་གཞི་དང་ས་གཞིའི་སྟེང་དུ་སྡོད་པ་ཐམས་ཅད་ལ་འཆི་བར་ཐུག་པའི་རྨས་སྐྱོན་བྱུང་ཞིང་སོས་པར་གྱུར་པའི་གཅན་གཟན་སྔ་མ་དེར་ཕྱག་འཚལ་དུ་བཅུག་པ་དང་། 13 ཡང་གྲུབ་རྟགས་ཆེན་པོ་རྣམས་སྟོན་ཞིང་། ཐ་ན་མིའི་མདུན་དུ་ནམ་མཁའ་ནས་ས་གཞིར་མེ་འབབ་ཏུ་བཅུག་པའོ༎ 14 དེ་ལ་གཅན་གཟན་སྔ་མའི་མདུན་དུ་གྲུབ་རྟགས་རྣམས་སྟོན་པའི་དབང་སྤྲད་ཡོད་པས། ས་སྟེང་དུ་སྡོད་པ་རྣམས་ལ་འདི་ལྟར་སླུ་བྲིད་བྱས་པ་སྟེ། རལ་གྲིའི་རྨས་སྐྱོན་ཐེབས་ཀྱང་གསོན་པོར་གནས་པའི་གཅན་གཟན་དེ་ལ་གཟུགས་བརྙན་བཟོ་བར་བྱའོ་ཞེས་སྨྲས་ཤིང་། 15 གཅན་གཟན་སྔ་མའི་གཟུགས་བརྙན་ལ་སྲོག་དང་ལྡན་པར་བྱེད་པའི་དབང་ཡང་དེ་ལ་གནང་ངོ་༎ དེ་ནི་གཅན་གཟན་སྔ་མའི་གཟུགས་བརྙན་ལ་གཏམ་སྨྲ་རུ་འཇུག་པ་དང་། དེ་ལ་ཕྱག་མི་འཚལ་བ་ཐམས་ཅད་གསོད་པའི་ཕྱིར་རོ།། 16 ཡང་གཅན་གཟན་ཕྱི་མ་དེས་མི་ཆེ་ཆུང་དང་། དབུལ་ཕྱུག བདག་པོ། གཡོག་པོ་བཅས་གང་ཡིན་ཐམས་ཅད་ཀྱི་གཡས་ལག་གམ། ཡང་ན་དཔྲལ་བའི་སྟེང་དུ་རྟགས་རྒྱག་ཏུ་བཅུག་ནས། 17 དེ་ནི་རྟགས་ཐོབ་པ་སྟེ་གཅན་གཟན་གྱི་མིང་ཡོད་པའམ། ཡང་ན་གཅན་གཟན་གྱི་མིང་གྲངས་ཡོད་པ་ལས་གཞན་སུ་ཞིག་གིས་ཀྱང་ཉོ་འཚོང་བྱེད་མི་ནུས་པའི་ཕྱིར་རོ།།

18 འདི་རུ་ཤེས་རབ་ཡོད་དེ། བློ་གྲོས་ལྡན་པ་སུས་ཀྱང་གཅན་གཟན་གྱི་གྲངས་ཀ་བརྩི་རུང་། ཅིའི་ཕྱིར་ཞེ་ན། དེ་ནི་མིའི་གྲངས་ཀ་ཡིན་ཏེ། དེའི་གྲངས་ཀ་ནི་དྲུག་བརྒྱ་དྲུག་ཅུ་རེ་དྲུག་ཡིན་པའི་ཕྱིར་རོ།།

ལེའུ་བཅུ་བཞི་པ།

ལུ་གུ་དང་མི་གྲངས་ཆིག་འབུམ་བཞི་ཁྲི་བཞི་སྟོང་།

1 ཡང་བདག་གིས་ཕར་བལྟས་པ་ལ། ལྟོས་དང་། ལུ་གུ་རི་བོ་ཛ་ཡན་སྟེང་དུ་འགྲེང་འདུག་པ་མཐོང་ཞིང་། ཁོང་དང་ལྷན་དུ་མི་གྲངས་ཆིག་འབུམ་བཞི་ཁྲི་བཞི་སྟོང་ཡོད་ལ། དེ་ཐམས་ཅད་ཀྱི་དཔྲལ་བའི་སྟེང་དུ་ཁོང་གི་མཚན་དང་ཁོང་གི་ཡབ་ཀྱི་མཚན་བཀོད་ཡོད་དོ།། 2 ཡང་ནམ་མཁའི་ཞིང་ཁམས་ནས་ཆུ་མང་པོའི་སྒྲ་དང་འབྲུག་སྒྲ་ལྡིར་བ་ལྟ་བུའི་སྒྲ་གྲགས་པ་བདག་གིས་ཐོས་ཤིང་། སྒྲ་དེ་ནི་རོལ་མོ་པ་རྣམས་ཀྱིས་དཀྲོལ་བའི་རྒྱུད་མངས་ཀྱི་དབྱངས་དང་མཚུངས་སོ།། 3 དེ་རྣམས་ཀྱིས་བཞུགས་ཁྲི་དང་། སེམས་ཅན་བཞི་པོ། རྒན་པོ་བཅས་ཀྱི་དྲུང་དུ་བསྟོད་དབྱངས་གསར་པ་ཕུལ་ཞིང་། ས་སྟེང་ནས་བླུས་པའི་མི་གྲངས་ཆིག་འབུམ་བཞི་ཁྲི་བཞི་སྟོང་ལས་གཞན། བསྟོད་དབྱངས་གསར་པ་འདི་སློབ་ཐུབ་མཁན་མེད། 4 མི་དེ་རྣམས་ནི་བུད་མེད་དང་འགྲོགས་མ་མྱོང་བའི་སྐྱེས་པ་གཙང་མ་ཡིན་ལ། ལུ་གུ་གང་དུ་ཕེབས་ན་དེ་རྣམས་ཀྱང་ཁོང་གི་རྗེས་སུ་འབྲངས་པའོ།། ཁོ་ཚོ་ནི་མི་རྣམས་ལས་བླུས་ཤིང་འབྲས་བུ་ཐོག་མ་སྨིན་པ་ལྟར་དཀོན་མཆོག་དང་ལུ་གུ་ལ་ཕུལ་བ་དང་། 5 དེ་རྣམས་ཀྱི་ངག་ལས་རྫུན་མི་རྙེད་ཅིང་། དེ་རྣམས་ལ་སྐྱོན་གྱི་དྲི་མས་མ་གོས་པའོ།།

ཕོ་ཉ་གསུམ་གྱི་སྐོར།

6 ཡང་བདག་གིས་ཕོ་ཉ་གཞན་ཞིག་བར་སྣང་དུ་འཕུར་བ་མཐོང་ཞིང་། མི་རིགས་སོ་སོ་དང་ཚོ་པ་སོ་སོ། སྐད་རིགས་སོ་སོ། མི་སྡེ་སོ་སོ་བཅས་ས་སྟེང་དུ་སྡོད་པའི་མི་རྣམས་ལ་སྒྲོག་ཕྱིར་མཐའ་མེད་པའི་འཕྲིན་བཟང་ཡོད་དེ། 7 ཁོང་གིས་སྐད་ཆེན་པོས་འདི་སྐད་དུ། དཀོན་མཆོག་གིས་ལེགས་ཉེས་ཀྱི་ཁྲིམས་ཐག་གཅོད་པའི་དུས་ནི་སླེབས་ཟིན་པས། ཁོང་ཉིད་ལ་འཇིགས་ཤིང་བསྟོད་པར་བྱའོ།། ནམ་མཁའ་དང་ས་གཞི། རྒྱ་མཚོ་དང་ཆུ་མིག་བཅས་འགོད་མཁན་ཁོང་ཉིད་ལ་བསྟོད་བསྔགས་བརྗོད་པར་གྱིས་ཞེས་གསུངས་སོ།།

8 ཡང་ཕོ་ཉ་གཉིས་པས་མུ་མཐུད་ནས་འདི་སྐད་དུ། རྒྱལ་ཁབ་ཐམས་ཅད་ལ་ལོག་གཡེམ་དང་འདོད་ཆགས་ཀྱི་རྒུན་ཆང་འཐུང་དུ་བཅུག་པའི་པཱ་པེལ་ལོན་ཆེན་པོ་དེ་ནི་འཇིག་སོང་ངོ་།། འཇིག་སོང་ངོ་ཞེས་གསུངས་སོ།།

9 ཡང་ཕོ་ཉ་གསུམ་པས་དེ་གཉིས་ཀྱི་མུ་མཐུད་ནས་སྐད་ཆེན་པོས་འདི་སྐད་དུ། གལ་ཏེ་སུ་ཞིག་གིས་གཅན་གཟན་དང་གཅན་གཟན་གྱི་གཟུགས་བརྙན་ལ་ཕྱག་འཚལ་བ་དང་། དཔྲལ་བའམ་ལག་པའི་སྟེང་དུ་རྟགས་བརྒྱབ་ཡོད་ན། 10 མི་དེས་ཀྱང་དཀོན་མཆོག་གི་ཐུགས་ཁྲོའི་རྒུན་ཆང་འཐུང་བར་འགྱུར་ཏེ། རྒུན་ཆང་དེ་ནི་དཀོན་མཆོག་གི་ཐུགས་ཁྲོའི་ཕོར་བ་ནང་དུ་བླུགས་ཡོད་པའི་ལྷད་མེད་རྒུན་ཆང་ཡིན། ཕོ་ཉ་དམ་པ་རྣམས་དང་ལུ་གུའི་དྲུང་དུ། མི་དེས་མེ་དང་མུ་ཟིའི་ཁྲོད་ནས་མནར་གཅོད་མྱོང་བར་འགྱུར་རོ།། 11 མི་དེ་རྣམས་ཀྱིས་མནར་གཅོད་མྱོང་བའི་དུ་བ་ནི་ཇི་སྲིད་བར་དུ་དགུང་ལ་འཕྱུར་ཞིང༌། གཅན་གཟན་དང་གཅན་གཟན་གྱི་གཟུགས་བརྙན་ལ་ཕྱག་འཚལ་བ་དང་། གཅན་གཟན་གྱི་མིང་གི་རྟགས་བརྒྱབ་ཡོད་པ་རྣམས་ལ་ཉིན་མཚན་ཀུན་ཏུ་བདེ་བ་མེད་ཅེས་གསུངས་སོ།། 12 འདི་ནི་དད་ལྡན་དམ་པ་རྣམས་ཀྱི་བཟོད་བསྲན་ཡིན་ཏེ། ཁོ་རྣམས་ནི་དཀོན་མཆོག་གི་བཀའ་རྣམས་དང་སྐྱབས་མགོན་ཡེ་ཤུ་ལ་བཅངས་པའི་དད་པ་སྲུང་མཁན་ཡིན་ནོ།།

13 ནམ་མཁའི་ཞིང་ཁམས་ནས་སྐད་སྒྲ་ཞིག་གིས་འདི་སྐད་དུ། དུས་ད་ནས་བཟུང་། གཙོ་བོའི་ནང་དུ་ཚེ་ལས་འདས་པ་རྣམས་བདེའོ་ཞེས་ཁྱོད་ཀྱིས་ཡི་གེར་འགོད་པར་གྱིས་ཤིག་ཅེས་གསུངས་པ་བདག་གིས་ཐོས་སོ༎ དམ་པའི་ཐུགས་ཉིད་ཀྱིས་འདི་སྐད་དུ། ལགས་སོ༎ ཁོ་རྣམས་རང་གི་ངལ་དུབ་ལས་ངལ་གསོ་བར་ངེས་ཤིང་། རྩོལ་བའི་འབྲས་བུ་ཡང་ཁོ་རྣམས་དང་ལྷན་དུ་ཡོད་ཅེས་གསུངས་སོ།།

ས་སྟེང་གི་སྟོན་ལས་སྐོར།

14 ཡང་བདག་གིས་ཕར་བལྟས་པ་ན། ལྟོས་དང་། སྤྲིན་དཀར་ཞིག་དང་སྤྲིན་གྱི་བང་རིམ་དུ་མིའི་བུ་དང་མཚུངས་པ་ཞིག་བཞུགས་པ་མཐོང་ཞིང་། ཁོང་གི་དབུ་ལ་གསེར་གྱི་ཅོད་པན་མནབས་ཤིང་ཕྱག་ཏུ་ཟོར་བ་རྣོན་པོ་ཐོགས་ཡོད། 15 ཡང་ཕོ་ཉ་གཞན་ཞིག་མཆོད་ཁང་ནས་ཐོན་ཏེ་སྤྲིན་གྱི་བང་རིམ་དུ་བཞུགས་མཁན་དེ་ཉིད་ལ་སྐད་ཆེན་པོས་འདི་སྐད་དུ། སྟོན་བསྡུ་བའི་དུས་ལ་སླེབས་ཤིང་ས་སྟེང་གི་ལོ་ཏོག་སྨིན་ཟིན་པས། ཁྱེད་ཀྱིས་ཟོར་བ་བསྲིངས་ནས་སྟོན་བསྡུ་བར་མཛོད་ཅེས་ཞུས་པ་ལ། 16 སྤྲིན་གྱི་བང་རིམ་དུ་བཞུགས་མཁན་དེ་ཉིད་ཀྱིས་ཟོར་བ་ས་སྟེང་དུ་གཡུགས་ཏེ་ས་སྟེང་གི་སྟོན་བསྡུ་བར་མཛད་དོ།།

17 ཡང་ཕོ་ཉ་གཞན་ཞིག་ནམ་མཁའི་ཞིང་ཁམས་ཀྱི་མཆོད་ཁང་ནས་ཐོན་ཞིང་། ཕྱག་ཏུ་ཡང་ཟོར་བ་རྣོན་པོ་ཐོགས་ཡོད་དོ།། 18 ཡང་ཕོ་ཉ་གཞན་ཞིག་མཆོད་ཁྲི་ལས་ཐོན་ཞིང་། དེ་ནི་མེ་ལ་དབང་སྒྱུར་མཁན་ཡིན་ལ། དེས་ཟོར་བ་རྣོན་པོ་འཛིན་མཁན་དེ་ལ་སྐད་ཆེན་པོས་འདི་སྐད་དུ། ས་སྟེང་གི་རྒུན་འབྲུམ་སྨིན་ཟིན་པས་ཟོར་བ་རྣོན་པོ་སྲོངས་ལ་རྒུན་འབྲུམ་ཤིང་གི་འབྲས་བུ་སྡུས་ཤིག་ཅེས་སྨྲས་པ་ན། 19 ཕོ་ཉས་ཟོར་བ་ས་སྟེང་དུ་གཡུགས་ཏེ་ས་སྟེང་གི་རྒུན་འབྲུམ་བསྡུས་ཤིང་། དཀོན་མཆོག་གི་ཐུགས་ཁྲོའི་རྒུན་འབྲུམ་འཚིར་གཞོང་ཆེན་པོ་ནང་དུ་གཡུགས་སོ།། 20 གྲོང་ཁྱེར་ཕྱི་རོལ་ཏུ་ཡོད་པའི་རྒུན་འབྲུམ་འཚིར་གཞོང་གི་ནང་དུ་རྒུན་འབྲུམ་རྡོག་བརྫིས་བཏང་བས། གཞོང་བ་ལས་ཁྲག་བཞུར་ཏེ་མཐོ་ཚད་རྟའི་སྲབ་ལ་ཐུག་པ་དང་། རིང་ཚད་རྒྱང་གྲགས་ཆིག་སྟོང་དྲུག་བརྒྱ་ཙམ་དུ་སླེབས་སོ།།

ལེའུ་བཅོ་ལྔ་པ།

ཆག་སྒོ་བདུན་ལ་དབང་བསྒྱུར་བའི་ཕོ་ཉ་བདུན་གྱི་སྐོར།

1 ཡང་བདག་གིས་ནམ་མཁའ་ནས་ལྟས་ངོ་མཚར་ཅན་གཞན་ཞིག་ཡོད་པ་མཐོང་བ་དང་། དེ་ནི་ཆེ་ཞིང་ཆེ་ལ་ཤིན་ཏུ་ངོ་མཚར་རོ།། ཕོ་ཉ་བདུན་པོས་མཐའ་མའི་ཆག་སྒོ་བདུན་ལ་དབང་བསྒྱུར་ཏོ།། ཅིའི་ཕྱིར་ཞེ་ན། དཀོན་མཆོག་གི་ཐུགས་ཁྲོ་ནི་ཆག་སྒོ་བདུན་ལས་རྫོགས་པར་འགྱུར་བའི་ཕྱིར་རོ།། 2 བདག་གིས་ཤེལ་གྱི་རྒྱ་མཚོ་མེ་དང་འདྲེས་མ་ལྟ་བུ་ཞིག་མཐོང་ཞིང་། ཡང་གཅན་གཟན་དང་གཅན་གཟན་གྱི་གཟུགས་བརྙན། དེའི་མིང་གི་གྲངས་ཀ་བཅས་ལས་རྣམ་པར་རྒྱལ་བའི་མི་ཐམས་ཅད་ཤེལ་གྱི་རྒྱ་མཚོའི་སྟེང་དུ་འགྲེང་ཞིང་། ལག་ཏུ་དཀོན་མཆོག་གི་རྒྱུད་མངས་ཐོགས་པ་དང་། 3 དཀོན་མཆོག་གི་ཞབས་ཕྱི་པ་མོ་ཤེའི་མགུར་དང་ལུ་གུའི་མགུར་འདི་ལྟར་བླངས་པ།

ཀྱེ་ཀྱེ་གཙོ་བོ་ཀུན་དབང་དཀོན་མཆོག་ལགས།།

ཁྱེད་ཀྱི་འཕྲིན་ལས་ཆེ་ཞིང་ངོ་མཚར་ལྡན།།

རྒྱལ་ཁབ་ཀུན་གྱི་རྒྱལ་པོ་ཆེན་པོ་ལགས།།

ཁྱེད་ཀྱི་ལམ་ནི་དྲང་ཞིང་བདེན་པ་ཡིན།།

4 གཙོ་བོ་ཁྱེད་རང་གཅིག་པུ་དམ་པ་ལགས།།

ཁྱེད་ལ་གུས་ཞུམ་མི་བྱེད་ཁྱེད་མཚན་ལ།།

བསྟོད་བསྔགས་མི་འབུལ་བ་ནི་སུ་ཞིག་ཡོད།།

ཁྱེད་ཀྱི་དྲང་བདེན་མཛད་འཕྲིན་མངོན་གྱུར་པས།།

མི་རིགས་ཐམས་ཅད་ཁྱེད་ཀྱི་སྤྱན་དྲུང་དུ།།

ཡོང་ནས་ཁྱེད་ལ་བསྟོད་བསྔགས་བརྗོད་པར་འགྱུར།།

ཞེས་པའོ།།

5 དོན་དེ་དག་གི་རྗེས་སུ། བདག་གིས་ཕར་བལྟས་པ་ན། ནམ་མཁའི་ཞིང་ཁམས་སུ་ཡོད་པའི་དཔང་པོའི་གུར་མཆོག་གི་མཆོད་ཁང་གི་སྒོ་ཕྱེས་པ་མཐོང་ངོ་།། 6 ཆག་སྒོ་བདུན་ལ་དབང་བསྒྱུར་བའི་ཕོ་ཉ་བདུན་པོ་མཆོད་ཁང་ནས་ཐོན་ཅིང་། ལུས་ལ་དྭངས་ཤིང་གཙང་ལ་འོད་སྣང་འཕྲོ་བའི་སོ་རས་གྱོན་པ་དང་། བྲང་ཁར་གསེར་གྱི་སྐ་རགས་བཅིངས་ཡོད་དོ།། 7 དེ་ནས་སེམས་ཅན་བཞི་པོ་དེ་ལས་གཅིག་གིས། ཇི་སྲིད་བར་དུ་གསོན་པོར་བཞུགས་པའི་དཀོན་མཆོག་གི་ཐུགས་ཁྲོས་གང་བའི་གསེར་གྱི་ཕོར་བ་བདུན་པོ་དེ་ཕོ་ཉ་བདུན་ལ་གནང་ཞིང་། 8 མཆོད་ཁང་ནང་དུ་དཀོན་མཆོག་གི་གཟི་བརྗིད་དང་ནུས་མཐུའི་དབང་གིས་བྱུང་བའི་དུ་བས་ཁེངས་ཏེ། ཕོ་ཉ་བདུན་པོས་ཆག་སྒོ་བདུན་བཏང་ཚར་བའི་བར་དུ་གནས་དམ་མཆོག་ཏུ་འགྲོ་ཐུབ་མཁན་གཅིག་ཀྱང་མེད་དོ།།

ལེའུ་བཅུ་དྲུག་པ།

དཀོན་མཆོག་གི་ཐུགས་ཁྲོ་ཆེན་པོ་བླུགས་པའི་ཕོར་བ་བདུན་གྱི་སྐོར།

1 དེ་ནས་བདག་གིས་མཆོད་ཁང་ནས་སྐད་ཆེན་པོ་ཞིག་གྲགས་ཡོང་བ་ཐོས་ཤིང་། སྐད་དེས་ཕོ་ཉ་བདུན་པོ་ལ་འདི་སྐད་དུ། ཁྱོད་རྣམས་ཕར་སོང་སྟེ་དཀོན་མཆོག་གི་ཐུགས་ཁྲོའི་ཕོར་བ་བདུན་པོ་ས་སྟེང་དུ་བླུགས་ཤིག་ཅེས་གསུངས་སོ།།

2 ཕོ་ཉ་དང་པོ་ཕར་སོང་ནས་རང་གི་ཕོར་བ་ས་སྟེང་དུ་བླུགས་ཏེ། གཅན་གཟན་གྱི་རྟགས་བརྒྱབ་ཡོད་པ་དང་གཅན་གཟན་གྱི་གཟུགས་བརྙན་ལ་ཕྱག་འཚལ་མཁན་རྣམས་ཀྱི་ལུས་སྟེང་དུ་སྐྱུག་བྲོ་ཞིང་དུག་གིས་ཁེངས་པའི་རྨ་ནད་བྱུང་ངོ་།།

3 ཕོ་ཉ་གཉིས་པས་རང་གི་ཕོར་བ་རྒྱ་མཚོ་ནང་དུ་བླུགས་ཏེ། རྒྱ་མཚོ་ནི་ཁྲག་ཏུ་གྱུར་པ་དང་། ཤི་བོའི་ཁྲག་ལྟར་གྱུར་ཏེ། རྒྱ་མཚོ་ནང་གི་སྲོག་ལྡན་ཐམས་ཅད་ཤི་བའོ།།

4 ཕོ་ཉ་གསུམ་པས་རང་གི་ཕོར་བ་གཙང་པོ་དང་ཆུ་མིག་གི་ནང་དུ་བླུགས་པ་དང་། ཆུ་ནི་ཁྲག་ཏུ་གྱུར་ཏོ།། 5 ཆུ་ལ་དབང་སྒྱུར་མཁན་གྱི་ཕོ་ཉས་འདི་སྐད་གསུངས་པ་བདག་གིས་ཐོས་ཏེ།

འདས་དང་ད་ལྟར་བཞུགས་པའི་དམ་པ་ཁྱེད།།

དེ་ལྟར་ཉེས་ཆད་བཅད་པས་དྲང་བདེན་ལགས།།

6 དེ་རྣམས་ཀྱིས་ནི་དད་ལྡན་དམ་པ་དང་།།

ལུང་སྟོན་པ་ཚོའི་སྐུ་ཁྲག་བཞུར་བྱས་པས།།

ད་ལྟ་ཁྱེད་ཀྱིས་སྐྱེ་བོ་དེ་རྣམས་ལ།།

ཁྲག་ལན་འཐུང་བར་མཛད་པ་འཐོབ་འོས་སོ།།

ཞེས་པའོ།། 7 ཡང་མཆོད་ཁྲི་ནས་སྒྲ་ཞིག་གྲགས་ཤིང་འདི་སྐད་གསུངས་པ་བདག་གིས་ཐོས་ཏེ།

ལགས་སོ་གཙོ་བོ་ཀུན་དབང་དཀོན་མཆོག་ལགས།།

ཁྱེད་ཀྱིས་ཉེས་ཆད་བཅད་པ་དྲང་བདེན་ལགས།།

ཞེས་པའོ།།

8 ཕོ་ཉ་བཞི་པས་རང་གི་ཕོར་བ་ཉི་མའི་སྟེང་དུ་བླུགས་ཏེ། ཉི་མར་མི་རྣམས་མེས་བསྲེག་པའི་དབང་གནང་ངོ་།། 9 མི་རྣམས་ཚ་བ་དྲག་པོས་བསྲེགས་པ་ན། དེ་རྣམས་ཀྱིས་ཆག་སྒོ་འདི་དག་ལ་དབང་སྒྱུར་མཁན་དཀོན་མཆོག་གི་མཚན་ལ་སྨད་པ་ལས། འགྱོད་བཤགས་བྱས་ནས་ཁོང་ལ་བསྟོད་བསྔགས་མ་བརྗོད་དོ།།

10 ཕོ་ཉ་ལྔ་པས་རང་གི་ཕོར་བ་གཅན་གཟན་གྱི་ཁྲིའི་སྟེང་དུ་བླུགས་ཏེ། གཅན་གཟན་གྱི་རྒྱལ་སྲིད་མུན་ནག་ཏུ་གྱུར་ཏོ།། མི་རྣམས་ཀྱིས་ཟུག་གཟེར་མ་བཟོད་པས་རང་གི་ལྕེ་བལྡད་པ་དང་། 11 ཡང་ཟུག་གཟེར་དང་རྨ་ནད་མ་བཟོད་པའི་རྐྱེན་གྱིས། ནམ་མཁའི་ཞིང་ཁམས་ཀྱི་དཀོན་མཆོག་ལ་སྐུར་བ་བཏབ་ཅིང་། རང་གིས་ཅི་བྱས་ལ་འགྱོད་བཤགས་མ་བྱས་སོ།།

12 ཕོ་ཉ་དྲུག་པས་རང་གི་ཕོར་བ་གཙང་པོ་ཆེན་པོ་ཕི་རཱད་ནང་དུ་བླུགས་ཏེ། ཤར་ཕྱོགས་ནས་ཡོང་བའི་རྒྱལ་པོ་རྣམས་ལ་བགྲོད་ལམ་སྟ་གོན་བྱེད་པའི་ཕྱིར་ཆུ་སྐམ་པར་གྱུར་ཏོ།། 13 ཡང་བདག་གིས་གདོན་མི་གཙང་བ་གསུམ་མཐོང་ཞིང་། དེ་ནི་སྦལ་བ་དང་འདྲ་ལ། འབྲུག་དང་གཅན་གཟན། ལུང་སྟོན་པ་རྫུས་མ་བཅས་ཀྱི་ཁ་ནས་ཐོན་ནོ།། 14 དེ་དག་ནི་མ་གཞི་གདོན་འདྲེ་དག་གི་སེམས་ཉིད་ཡིན་ཞིང་གྲུབ་རྟགས་སྟོན་པ་དང་། གནམ་འོག་གི་རྒྱལ་པོ་རྣམས་ཀྱི་གམ་དུ་འགྲོ་ཞིང་། དེ་རྣམས་ཀུན་དབང་དཀོན་མཆོག་གི་ཉིན་མོ་ཆེན་པོར་མཉམ་དུ་འདུས་ནས་འཐབ་འཁྲུག་ལ་ཞུགས་པར་བསྐུལ་བའི་ཕྱིར་རོ།།

15 ལྟོས་དང་། རྐུན་པོ་གློ་བུར་སླེབས་པ་ལྟར་ང་རང་ཡོང་བར་ངེས། དོགས་ཟོན་བྱེད་པ་དང་ལུས་ལ་གོས་གྱོན་པའི་མི་ནི་བདེའོ།། དེ་ལྟར་མ་བྱས་ན་ལུས་གཅེར་བུར་འགྲོ་ཞིང་། མི་རྣམས་ཀྱིས་ཁོའི་ངོ་ཚ་མཐོང་བར་འགྱུར་རོ།།

16 གདོན་འདྲེ་དེ་གསུམ་པོས་རྒྱལ་པོ་རྣམས་ཨིབ་རིའི་མི་རིགས་ཀྱི་སྐད་དུ་ཧཱར་མ་གེ་དོན་ཟེར་བའི་ས་ཆར་བསྡུས་སོ།།

17 ཕོ་ཉ་བདུན་པས་རང་གི་ཕོར་བ་བར་སྣང་དུ་བླུགས་ཏེ། སྐད་སྒྲ་ཆེན་པོ་ཞིག་མཆོད་ཁང་གི་ཁྲིའི་སྟེང་ནས་ཐོན་ཅིང་རྫོགས་པར་གྱུར་ཟིན་ཞེས་གསུངས་སོ།། 18 དེ་ནས་གློག་དམར་འཁྱུག་པ་དང་། ལྡིར་སྒྲ་སྒྲོག་པ། འབྲུག་སྒྲ་གྲགས་པ། ས་འགུལ་ཆེན་པོ་བཅས་བྱུང་ཞིང་། ས་སྟེང་དུ་མི་ཡོད་པ་ནས་བཟུང་། འདི་ལྟ་བུའི་ས་འགུལ་ཆེན་པོ་དང་ས་འགུལ་དྲག་པོ་བྱུང་མ་མྱོང་ངོ་།། 19 གྲོང་ཁྱེར་ཆེན་པོ་དེ་དུམ་བུ་གསུམ་དུ་གས་པ་དང་། རྒྱལ་ཁབ་སོ་སོའི་གྲོང་ཁྱེར་ཐམས་ཅད་ཀྱང་བརྡིབས། དཀོན་མཆོག་གིས་ཀྱང་རང་ཉིད་ཀྱི་ཐུགས་ཁྲོ་ཆེན་པོ་ཡོད་པའི་རྒུན་ཆང་གི་ཕོར་བ་དེ་པཱ་པེལ་ལོན་ཆེན་པོར་སྤྲོད་རྒྱུ་ཐུགས་ལ་དྲན། 20 གླིང་ཕྲན་ཐམས་ཅད་བྲོས་ཤིང་རི་བོ་དག་ཀྱང་ཡལ་བར་གྱུར། 21 ཡང་ནམ་མཁའ་ནས་སེར་བ་ཆེན་པོ་མིའི་སྟེང་དུ་བབས་པ་དང་། སེར་རྡོག་རེ་རེའི་ལྗིད་ཚད་ལ་སྤྱི་རྒྱ་ཞེ་ལྔ་ཙམ་ཡོད། སེར་བའི་ཆག་སྒོ་ཡི་རྐྱེན་གྱིས་མི་རྣམས་ཀྱིས་དཀོན་མཆོག་ལ་སྐུར་བ་བཏབ་པའོ༎ རྒྱུ་མཚན་ནི་ཆག་སྒོ་དེ་ཆེས་དྲགས་པས་སོ།།

ལེའུ་བཅུ་བདུན་པ།

གཅན་གཟན་ལ་བཞོན་པའི་བུད་མེད།

1 ཕོར་བ་བདུན་བཟུང་བའི་ཕོ་ཉ་རྣམས་ལས་གཅིག་ཡོང་སྟེ་བདག་ལ་འདི་སྐད་དུ། ཤོག་དང་། ཆུ་མང་པོའི་སྟེང་དུ་སྡོད་པའི་སྨད་འཚོང་མ་ཆེན་མོར་འཕོག་ངེས་པའི་ཉེས་ཆད་དེ་བདག་གིས་ཁྱོད་ལ་སྟོན་པར་བྱའོ།། 2 ས་སྟེང་གི་རྒྱལ་པོ་རྣམས་ཀྱིས་ཁོ་མོར་ལོག་གཡེམ་བྱས་ཤིང་། ས་སྟེང་དུ་སྡོད་པའི་མི་རྣམས་ཀྱིས་ཁོ་མོའི་ལོག་གཡེམ་གྱི་རྒུན་ཆང་འཐུང་ནས་ར་བཟི་བ་ཡིན་ཞེས་གསུངས་སོ།། 3 དེ་ནས་ཕོ་ཉས་ང་རང་དམ་པའི་ཐུགས་ཉིད་ཀྱི་ངང་ནས་དབེན་སྟོང་ཞིག་ཏུ་ཁྲིད་པ་དང་། ངས་བུད་མེད་ཅིག་གཅན་གཟན་དམར་པོ་ཞིག་ལ་བཞོན་ཡོད་པ་མཐོང་ཞིང་། གཅན་གཟན་དེ་ལ་མགོ་བོ་བདུན་དང་རྭ་ཅོ་བཅུ་ཡོད་པ་དང་། ལུས་ཧྲིལ་པོར་སྐུར་འདེབས་ཀྱི་མིང་རྟགས་ཀྱིས་ཁྱབ་འདུག 4 བུད་མེད་དེས་ལུས་ལ་ཁ་དོག་རྒྱ་སྨུག་དང་དམར་པོ་ཅན་གྱི་གོས་གྱོན་ཞིང་། གསེར་དང་། རིན་པོ་ཆེ། མུ་ཏིག་གི་རྒྱན་ཆ་བཏགས་པ་དང་། ལག་ཏུ་གསེར་གྱི་ཕོར་བ་བཟུང་ཡོད་ལ། ཕོར་བའི་ནང་དུ་སྐྱུག་བྲོ་བའི་དོན་དག་དང་ཁོ་མོས་ལོག་གཡེམ་བྱས་པའི་མི་གཙང་བས་གང་ངོ་།། 5 ཁོ་མོའི་དཔྲལ་བར་མིང་ལྐོག་གྱུར་པ་ཞིག་བཀོད་ཡོད་དེ། པཱ་པེལ་ལོན་ཆེན་པོ་དང་། འཇིག་རྟེན་གྱི་སྨད་འཚོང་མ། སྐྱུག་བྲོ་བའི་དོན་ཐམས་ཅད་ཀྱི་མ་ཞེས་པའོ།། 6 ཡང་བུད་མེད་དེས་དད་ལྡན་དམ་པ་རྣམས་ཀྱི་ཁྲག་དང་སྐྱབས་མགོན་ཡེ་ཤུར་བདེན་དཔང་བྱེད་མཁན་རྣམས་ཀྱི་ཁྲག་འཐུང་ནས་ར་བཟི་བ་བདག་གིས་མཐོང་ངོ་།། ངས་ཁོ་མོ་མཐོང་བ་དང་ཡ་མཚན་ཆེན་པོ་སྐྱེས་སོ།། 7 ཕོ་ཉས་བདག་ལ་འདི་སྐད་དུ། ཁྱོད་ནི་ཅིའི་ཕྱིར་ཡ་མཚན་སྐྱེས་སམ། ངས་བུད་མེད་དེ་དང་ཁོ་མོ་བཞོན་པའི་མགོ་བོ་བདུན་དང་རྭ་ཅོ་བཅུ་ཅན་གྱི་གཅན་གཟན་གྱི་གསང་བ་ཁྱོད་ལ་འཆད་པར་བྱའོ།། 8 སྔར་ཁྱོད་ཀྱིས་མཐོང་བའི་གཅན་གཟན་དེ་ནི་སྔོན་ཆད་ཡོད་ལ་ད་ལྟ་མེད་དེ། ཕྱིས་སུ་ཞབས་མེད་པའི་དོང་ནས་འཐོན་ངེས་ཤིང་འཇིག་པར་འགྱུར། ཡང་ས་སྟེང་དུ་སྡོད་ཅིང་འཇིག་རྟེན་བཀོད་པའི་ཚུན་ལ་ཚེ་སྲོག་གི་གླེགས་བམ་ནང་དུ་མིང་ཐོ་མ་བཀོད་པ་རྣམས་ཀྱིས། གཅན་གཟན་དེ་མཐོང་བའི་ཚེ་ངོ་མཚར་བར་འགྱུར་ཏེ། ཁོ་རང་སྔོན་ཆད་ཡོད་ལ་ད་ལྟ་མེད་ཀྱང་ཕྱིས་སུ་ཡོང་བར་འགྱུར་བའི་ཕྱིར་རོ༎

9 འདི་རུ་ཤེས་རབ་ལྡན་པའི་བློ་ཡོད་དེ། མགོ་བོ་བདུན་པོ་ནི་བུད་མེད་སྡོད་སའི་རི་བོ་བདུན་ཡིན་ལ། 10 དེ་ནི་རྒྱལ་པོ་བདུན་ཡང་ཡིན་ཏེ། རྒྱལ་པོ་ལྔ་ནི་འགྱེལ་ཟིན་པ་དང་། གཅིག་ནི་ད་ལྟ་ཡོད། གཅིག་ནི་ད་དུང་མ་ཡོང་ལ། དེ་ཉིད་ཡོང་ཚེ་རེ་ཞིག་ལ་སྡོད་དགོས། 11 སྔོན་ཆད་ཡོད་ཅིང་ད་ལྟ་མེད་པའི་གཅན་གཟན་དེ་ནི་ཨང་བརྒྱད་པ་ཡིན་ལ། བདུན་པོ་དེའི་ཡ་གྱལ་དུ་གཏོགས་ཤིང་དེ་ཡང་འཇིག་པར་འགྱུར་རོ།།

12 ཁྱོད་ཀྱིས་དེ་སྔར་མཐོང་བའི་རྭ་ཅོ་བཅུ་པོ་ནི་རྒྱལ་པོ་བཅུ་ཡིན་ལ། དེ་རྣམས་ལ་རྒྱལ་སྲིད་ད་དུང་ཐོབ་མེད་མོད། འོན་ཀྱང་དེ་རྣམས་ལ་དུས་ཚོད་གཅིག་གི་རིང་ལ་གཅན་གཟན་དེ་དང་མཉམ་དུ་རྒྱལ་པོའི་དབང་འཐོབ་པར་འགྱུར་རོ།། 13 དེ་རྣམས་ཀྱིས་བློ་སེམས་གཅིག་མཐུན་ངང་ནས་རང་གི་ནུས་མཐུ་དང་དབང་ཐང་ཐམས་ཅད་གཅན་གཟན་དེ་ལ་སྤྲོད་པ་ཡིན། 14 དེ་རྣམས་ལུ་གུ་དང་འཐབ་ཅིང་། ཁོང་ནི་གཙོ་བོ་རྣམས་ཀྱི་གཙོ་བོ་དང་རྒྱལ་པོ་རྣམས་ཀྱི་རྒྱལ་པོ་ཡིན་པས། དེ་དག་ལས་རྣམ་པར་རྒྱལ་བར་འགྱུར། ལུ་གུ་དང་མཉམ་དུ་ཡོད་པ་ནི་ཞལ་འབོད་ཐོབ་པ་དང་བདམས་པར་མཛད་པ། བློ་སེམས་དཀར་བ་བཅས་རྣམས་ཡིན་ཞེས་སྨྲས་སོ།།

15 ཡང་ཕོ་ཉས་བདག་ལ་འདི་སྐད་དུ། ཁྱོད་ཀྱིས་མཐོང་བའི་སྨད་འཚོང་མ་སྡོད་པའི་ཆུ་རྣམས་ནི་མི་སྡེ་དང་། མི་ཚོགས། མི་རིགས། སྐད་རིགས་བཅས་ཡིན་ནོ།། 16 ཁྱོད་ཀྱིས་མཐོང་བའི་རྭ་ཅོ་བཅུ་པོ་དང་གཅན་གཟན་ནི་སྨད་འཚོང་མ་ལ་ངེས་པར་སྡང་སྟེ། ཁོ་མོ་སྟོངས་པར་བྱེད་ཅིང་གཅེར་བུར་བསྐྱུར་བ་དང་། ཡང་ཁོ་མོའི་ཤ་ཟ་བ་དང་ཁོ་མོ་མེར་བསྲེགས་ནས་ཚར་བར་འགྱུར། 17 རྒྱུ་མཚན་ནི་དཀོན་མཆོག་གིས་རྒྱལ་པོ་རྣམས་ལ་བློ་སེམས་གཅིག་མཐུན་ངང་ཁོང་གི་དགོངས་པ་བཞིན་དུ་སྒྲུབ་པར་མཛད་དེ། ཁོང་གི་བཀའ་རྣམས་འགྲུབ་པའི་བར་དུ། རྒྱལ་པོ་དེ་རྣམས་ཀྱིས་རང་གི་རྒྱལ་སྲིད་གཅན་གཟན་དེ་ལ་སྤྲོད་པར་འགྱུར་བའི་ཕྱིར་རོ།། 18 ཁྱོད་ཀྱིས་མཐོང་བའི་བུད་མེད་དེ་ནི་ས་སྟེང་གི་རྒྱལ་པོ་རྣམས་ལ་དབང་བསྒྱུར་བའི་གྲོང་ཁྱེར་ཆེན་པོ་ཡིན་ཞེས་སྨྲས་སོ།།

ལེའུ་བཅོ་བརྒྱད་པ།

པཱ་པེལ་ལོན་འཇིག་པ།

1 དེའི་རྗེས་སུ། བདག་གིས་དབང་ཐང་ཆེན་པོའི་ཕོ་ཉ་གཞན་ཞིག་ནམ་མཁའི་ཞིང་ཁམས་ནས་མར་ཕེབས་པ་མཐོང་ཞིང་། ཁོང་གི་གཟི་བརྗིད་ཆེན་པོའི་གཟི་འོད་ས་གཞི་ཡོངས་ལ་ཁྱབ་བོ།། 2 ཁོང་གིས་གསུང་སྐད་དྲག་པོས་འདི་སྐད་དུ།

འཇིག་པར་གྱུར་ཏོ་པཱ་པེལ་ལོན།།

ཆེན་པོ་དེ་ནི་འཇིག་པར་གྱུར།།

དེ་ནི་གདོན་གྱི་སྡོད་གནས་དང་།།

མི་གཙང་གདོན་དང་བྱེའུ་ཚང་དང་།།

མི་གཙང་སྐྱུག་བྲོ་སྣ་ཚོགས་ཀྱི།།

གཅན་གཟན་འགྲོ་སའི་གནས་སུ་གྱུར།།

3 རྒྱལ་ཁབ་སོ་སོས་ཁོ་མོ་*ཡི།།

གཡེམ་གྱི་འདོད་ཆགས་ཆེན་པོའི་ཆང་།།

འཐུང་ཞིང་ས་སྟེང་རྒྱལ་པོ་རྣམས།།

ཁོ་མོ་ལ་ནི་ལོག་གཡེམ་བྱས།།

ས་སྟེང་ཚོང་པ་དག་གིས་ཀྱང་།།

ཁོ་མོར་ལོག་གཡེམ་བྱས་པའི་ཕྱིར།།

ས་སྟེང་ཚོང་པ་ཐམས་ཅད་ནི།།

ཁོ་མོའི་འདོད་ཡོན་ལོངས་སྤྱོད་ལ།།

བརྟེན་པའི་དབང་གིས་འབྱོར་བ་རྒྱས།།

ཞེས་གསུངས་སོ།།

4 ཡང་བདག་གིས་ནམ་མཁའི་ཞིང་ཁམས་ནས་སྐད་གཞན་ཞིག་གིས་འདི་སྐད་གསུངས་པ་ཐོས་ཏེ།

ཀྱེ་ཀྱེ་ང་ཡི་མི་སྡེ་རྣམས།།

ཁོ་མོ་མཉམ་དུ་སྡིག་པ་དང་།།

ཁོ་མོས་མྱོང་བའི་ཆག་སྒོ་དེ།།

ཁྱོད་ལ་འབྱུང་བར་མི་བྱ་ཕྱིར།།

གྲོང་ཁྱེར་དེ་ནས་ཕྱིར་ཐོན་ཤོག །

5 ཁོ་མོའི་སྡིག་ཕུང་ནམ་མཁར་གཏུགས༎

དཀོན་མཆོག་ཉིད་ཀྱིས་ཁོ་མོ་ཡི།།

སྡིག་པ་དག་ནི་ཐུགས་ལ་དྲན།།

6 ཁོ་མོས་མི་ལ་ཅི་བྱས་ན།།

ཁོ་མོ་ལ་ཡང་དེ་ལྟར་བྱ།།

ཁོ་མོས་ཅི་ལྟར་བྱས་པ་ལ།།

ཁོ་མོར་ཡ་ལན་ལྡབ་གཉིས་སྩོལ།།

ཁོ་མོས་བསྡེབས་པའི་ཕོར་བ་ལ།།

ཁོ་མོར་ལྡབ་གཉིས་བསྡེབ་པར་གྱིས།།

7 ཁོ་མོས་ཇི་ལྟར་རང་བསྟོད་དང་།།

འདོད་ཡོན་ལོངས་སྤྱོད་རྫོགས་པ་བཞིན།།

དེ་ལྟར་ཁོ་མོར་མནར་གཅོད་དང་།།

མྱ་ངན་ཆེན་པོ་མྱང་བར་གྱིས།།

ཁོ་མོའི་སེམས་སུ་འདི་བཞིན་དུ།།

ང་ནི་བཙུན་མོའི་ཁྲི་ལ་བསྡད།།

ཡུགས་མོ་ལ་ནི་མ་ཡིན་ཏེ།།

མྱ་ངན་གནས་སུ་མི་ལྷུང་སྙམ།།

8 དེའི་ཕྱིར་ཉིན་གཅིག་དུས་ཡུན་ལ།།

འཆི་བ་མྱ་ངན་མུ་གེ་བཅས།།

ཁོ་མོའི་ཆག་སྒོ་མཉམ་དུ་འབྱུང་།།

མེ་ཡིས་ཁོ་མོ་བསྲེག་འགྱུར་ཞིང་།།

ཁོ་མོར་ཉེས་ཆད་གཅོད་མཁན་ཏེ།།

གཙོ་བོ་དཀོན་མཆོག་ཁོང་ཉིད་ལ།།

ནུས་མཐུ་ཆེན་པོ་ལྡན་པས་སོ།།

ཞེས་པའོ།།

9 ཡང་འདི་སྐད་དུ། ཁོ་མོར་ལོག་གཡེམ་བྱེད་ཅིང་མཉམ་དུ་འདོད་ཡོན་ལོངས་སྤྱོད་ལ་རོལ་བའི་ས་སྟེང་གི་རྒྱལ་པོ་རྣམས་ཀྱིས། ཁོ་མོ་མེར་བསྲེག་པའི་དུ་བ་མཐོང་སྟེ་ཁོ་མོའི་ཆེད་དུ་ངུ་ཞིང་མྱ་ངན་བྱེད་པར་འགྱུར་བ་དང་། 10 ཁོ་མོའི་མནར་གཅོད་ལ་འཇིགས་པས་རྒྱང་རིང་དུ་ལངས་བསྡད་དེ་ན་རེ།

ཆག་སྒོ་བྱུང་ངོ་ཆག་སྒོ་བྱུང་།།

སྲ་མཁྲེགས་ལྡན་པའི་པཱ་པེལ་ལོན།།

གྲོང་ཁྱེར་ཆེན་པོ་ཁྱོད་ཉིད་ལ།།

ཆུ་ཚོད་གཅིག་གི་དུས་ཡུན་དུ།།

ཁྱོད་ཀྱི་ཉེས་ཆད་སླེབས་ཟིན་ཏོ།།

ཞེས་སྨྲས་པའོ།།

11 ཡང་འདི་སྐད་དུ། ཁོ་རྣམས་ཀྱི་ཚོང་ཟོག་ཉོ་མཁན་མེད་པས། ས་སྟེང་གི་ཚོང་པ་ཡང་ཁོ་མོའི་ཕྱིར་ངུ་ཞིང་མྱ་ངན་བྱེད་པའོ།། 12 ཚོང་ཟོག་ནི་གསེར་དང་། དངུལ། རིན་པོ་ཆེ། མུ་ཏིག སོ་རས་སྲབ་བུ། རས་རྒྱ་སྨུག དར་སིལ། རས་དམར་པོ། ཤིང་དྲི་ཞིམ་ཅན་སྣ་ཚོགས། བ་སོའི་སྣོད་ཅ་ལག་སྣ་ཚོགས། རིན་ཐང་ཤིན་ཏུ་ཆེ་བའི་ཤིང་དང་ལི། ལྕགས། རྡོ་ཀ་མ་རུའི་སྣོད་ཅ་ལག་སྣ་ཚོགས། 13 ཤིང་ཚ། བསུང་རྫས། བདུག་སྤོས། གུ་གུལ། སྤོས་དཀར། རྒུན་ཆང་། སྐྱུ་རུ་རའི་འཚིར་སྣུམ། ཕྱེ་ཡག་པོ། གྲོ། བ་གླང་། ལུག རྟ། ཤིང་རྟ། གཡོག་པོ། མིའི་སྲོག་དང་བཅས་སོ།།

14 ཀྱེ་པཱ་པེལ་ལོན། ཁྱོད་རང་ཞེན་ཆགས་པའི་འབྲས་བུ་ཁྱོད་དང་བྲལ་ཞིང་། ཁྱོད་ཀྱི་རོ་བརྒྱའི་ཟས་མཆོག་དང་ཡིད་དུ་འོང་བའི་དངོས་པོ་དག་ཀྱང་ཁྱོད་ལས་རྩ་མེད་བཏང་བས་ནམ་ཡང་སླར་མཐོང་བར་མི་འགྱུར་རོ།། 15 ཚོང་རྫས་འདི་རྣམས་འཚོང་མཁན་ཏེ། ཁོ་མོར་བརྟེན་ནས་ཕྱུག་པོར་གྱུར་པའི་ཚོང་པ་རྣམས་ཁོ་མོའི་མནར་གཅོད་ལ་འཇིགས་པའི་རྐྱེན་གྱིས། རྒྱང་རིང་དུ་ལངས་ནས་བསྡད་དེ་ངུ་ཞིང་མྱ་ངན་བྱས་ཏེ་ན་རེ།

16 ཆག་སྒོ་བྱུང་ངོ་ཆག་སྒོ་བྱུང་།།

གྲོང་ཁྱེར་ཆེན་པོ་འདི་ལ་བྱུང་།།

སོ་རས་སྲབ་བུ་གྱོན་པ་དང་།།

ཁ་དོག་རྒྱ་སྨུག་དམར་པོ་ཡི།།

གོས་ནི་གྱོན་ཞིང་གསེར་རྒྱན་དང་།།

རིན་པོ་ཆེ་དང་མུ་ཏིག་གི །

རྒྱན་ཆས་ལེགས་པར་བརྒྱན་པ་འོ།།

17 ཆུ་ཚོད་གཅིག་གི་དུས་ཡུན་ལ།།

དེ་འདྲའི་འབྱོར་ཕྱུག་ཆེན་པོ་ཞིག །

ཅི་ཡང་མེད་པར་གྱུར་པ་འོ།།

ཞེས་སྨྲས་པའོ།། ཡང་འདི་སྐད་དུ། གྲུ་དཔོན་དང་གྲུ་གཟིངས་ལ་བསྡད་ནས་ཕྱོགས་བཞིར་འགྲིམ་མཁན་དང་། གྲུ་པ་དང་། རྒྱ་མཚོར་བརྟེན་ནས་འཚོ་བ་རོལ་མཁན་ཐམས་ཅད་རྒྱང་རིང་དུ་ལངས་ནས་བསྡད་དེ། 18 ཁོ་མོ་མེ་ལ་བསྲེག་པའི་དུ་བ་མཐོང་ནས་སྐད་ཆེན་པོས་འདི་ལྟར་སྨྲས་པ། གྲོང་ཁྱེར་གང་ཞིག་གྲོང་ཁྱེར་ཆེན་པོ་འདི་དང་བསྡུར་ནུས་སམ་ཞེས་པའོ།། 19 ཡང་དེ་རྣམས་ཀྱིས་རང་གི་མགོ་ལ་ས་རྡུལ་གཏོར་བ་དང་། ངུ་ཞིང་མྱ་ངན་བྱེད་ཀྱིན་སྐད་ཆེན་པོས།

ཆག་སྒོ་བྱུང་ངོ་ཆག་སྒོ་བྱུང་།།

གྲོང་ཁྱེར་ཆེན་པོ་འདི་ལ་བྱུང་།།

རྒྱ་མཚོར་གྲུ་གཟིངས་ཡོད་པ་དང་།།

ཁོ་མོའི་རིན་པོ་ཆེ་རྣམས་ལ།།

བརྟེན་མཁན་ཐམས་ཅད་ཕྱུག་པོར་གྱུར།།

ཆུ་ཚོད་གཅིག་གི་དུས་ཡུན་ལ།།

ཁོ་མོ་གཞི་ནས་མེད་པར་གྱུར།།

ཞེས་སྨྲས་སོ།། 20 ཡང་འདི་སྐད་དུ། ཀྱེ་ནམ་མཁའི་ཞིང་ཁམས་དང་། དད་ལྡན་དམ་པ། སྐུ་ཚབ་པ། ལུང་སྟོན་པ་རྣམས། ཁོ་མོའི་དབང་གིས་དགའ་བར་གྱིས། ཅིའི་ཕྱིར་ཞེ་ན། དཀོན་མཆོག་གིས་ཁྱོད་རྣམས་ཀྱི་ཆེད་དུ་ཁོ་མོར་ཉེས་ཆད་བཅད་པས་སོ་ཞེས་གསུངས་སོ།།

21 ཡང་ཕོ་ཉ་སྟོབས་ཆེན་ཞིག་གིས་རྡོ་ཕ་བོང་རང་འཐག་གི་རྡོ་ཆེན་པོ་དང་འདྲ་བ་ཞིག་ཡར་བཀྱགས་ནས་རྒྱ་མཚོར་འཕངས་ཏེ་འདི་སྐད་དུ།

གྲོང་ཁྱེར་ཆེན་པོ་པཱ་པེལ་ལོན།།

འདི་བཞིན་ཤུགས་ཀྱིས་གཡུག་པར་ངེས།།

སླར་ཡང་མཐོང་བར་མི་འགྱུར་རོ།།

22 རོལ་དབྱངས་ཀྱང་ནི་དཀྲོལ་བ་དང་།།

གླུ་གཞས་ཀྱང་ནི་གཏོང་བ་དང་།།

གླིང་བུ་ཡང་ནི་འབུད་པ་དང་།།

དུང་དཀར་ཡང་ནི་འབུད་པ་བཅས།།

ཁྱོད་ཀྱི་ཁྲོད་ནས་ཐོས་མི་འགྱུར།།

ལས་རིགས་སོ་སོའི་ལག་རྩལ་ཡང་།།

ཁྱོད་ཀྱི་ཁྲོད་ནས་མཐོང་མི་འགྱུར།།

རང་འཐག་སྒྲ་ནི་ཁྱོད་ཀྱི་ཁྲོད།།

ནམ་ཡང་ཐོས་པར་མི་འགྱུར་རོ།།

23 སྒྲོན་མེའི་འོད་ནི་ཁྱོད་ཀྱི་ཁྲོད།།

ནམ་ཡང་འཕྲོ་བར་མི་འགྱུར་རོ།།

མག་པ་བག་མའི་སྐད་སྒྲ་ཡང་།།

ཁྱོད་ཀྱི་ཁྲོད་དུ་ཐོས་མི་འགྱུར།།

དེ་ནི་ཁྱོད་ཀྱི་ཚོང་པ་རྣམས།།

ས་སྟེང་འདི་ཡི་མི་ཆེན་ཡིན།།

འཇིག་རྟེན་རྒྱལ་ཁབ་སོ་སོ་ཡང་།།

ཁྱོད་ཀྱི་སྒྱུ་མས་བསླུས་ཕྱིར་རོ།།

24 ལུང་སྟོན་པ་དང་དད་ལྡན་དམ་པ་དང་།།

ས་སྟེང་འདི་ནས་བསད་པའི་མི་ཚང་མའི།།

ཁྲག་དམར་གྲོང་ཁྱེར་འདི་རུ་རྙེད་པ་ཡིན།།

ཞེས་གསུངས་སོ།།

ལེའུ་བཅུ་དགུ་པ།

ཧ་ལེ་ལོའུ་ཡཱ།

1 དེའི་རྗེས་སུ། བདག་གིས་ནམ་མཁའི་ཞིང་ཁམས་ནས་འདུ་ཚོགས་ཆེན་པོའི་སྐད་སྒྲ་ལྟ་བུ་ཞིག་ཐོས་ཏེ་འདི་སྐད་དུ།

ཧ་ལེ་ལོའུ་ཡཱ་*ཐར་པ་དང་།།

གཟི་བརྗིད་དབང་ཐང་ཐམས་ཅད་པོ།།

བདག་ཅག་དཀོན་མཆོག་ཉིད་ལ་གཏོགས།།

2 ཁོང་གིས་བཅད་པའི་ཉེས་ཆད་ནི།།

བདེན་ཅིང་དྲང་པོ་ཡིན་ལགས་པས།།

ཁོང་གིས་སྨད་འཚོང་ཆེན་མོ་ལ།།

ཉེས་ཆད་བཅད་པ་ཡིན་ལགས་སོ།།

ཁོ་མོས་ལོག་གཡེམ་ལ་བརྟེན་ནས།།

འཇིག་རྟེན་འདི་ནི་རྫོབ་པར་བྱས།།

དཀོན་མཆོག་གིས་ནི་ཁོང་ཉིད་ཀྱི།།

ཞབས་ཕྱི་རྣམས་ཀྱི་བཞུར་བའི་ཁྲག །

སྨད་འཚོང་མ་ལས་ཁྲག་ལན་བླངས།།

ཞེས་གསུངས་སོ།། 3 ཡང་འདི་སྐད་དུ།

ཀྱེ་ཀྱེ་ཧ་ལེ་ལོའུ་ཡཱ་ཀྱེ།།

ཁོ་མོ་བསྲེག་པའི་དུ་བ་ནི།།

ནམ་ཞར་དགུང་ལ་རྟག་ཏུ་འཕྱུར།།

ཞེས་གསུངས་སོ།། 4 རྒན་པོ་ཉེར་བཞི་དང་སེམས་ཅན་བཞི་པོས་ཕྱག་བཙལ་ནས་ཁྲི་ལ་བཞུགས་པའི་དཀོན་མཆོག་ལ་བསྟོད་བསྔགས་ཕུལ་ཏེ་ན་རེ། ཨ་མེན། ཧ་ལེ་ལོའུ་ཡཱ་ཞེས་བརྗོད་དོ།། 5 དེ་ནས་བཞུགས་ཁྲི་ནས་གསུང་སྐད་ཅིག་ཐོན་ཏེ་འདི་སྐད་དུ།

ཀྱེ་ཀྱེ་དཀོན་མཆོག་ཉིད་ཀྱི་ཞབས་ཕྱི་ཀུན།།

ཁོང་ལ་གུས་ཤིང་འཇིགས་པར་བྱེད་མཁན་དང་།།

མི་སྣ་ཆེ་ཆུང་དབྱེ་བ་མེད་པ་ཡི།།

ཀུན་གྱིས་བདག་ཅག་དཀོན་མཆོག་བསྟོད་པར་ཤོག །

ཅེས་གསུངས་སོ།། 6 ཡང་བདག་གིས་འདུ་ཚོགས་ཆེན་པོའི་སྐད་སྒྲ་ལྟ་བུ་ཞིག་ཐོས་ཤིང་། དེ་ནི་ཆུ་མང་པོའི་སྒྲ་དང་འབྲུག་སྒྲ་ལྡིར་བ་དང་མཚུངས་པར་འདི་སྐད་དུ།

རང་རེའི་གཙོ་བོ་དཀོན་མཆོག་ཀུན་དབང་ཉིད༎

རྒྱལ་པོར་བཞུགས་པས་ཧ་ལེ་ལོའུ་ཡཱ་ཀྱེ།།

7 ལུ་གུའི་བག་སྟོན་དུས་ལ་བབས་པ་དང་།།

ཁོང་གི་བག་མས་སྟ་གོན་བྱས་ཚར་ཕྱིར།།

བདག་ཅག་དགའ་མགུ་རང་ཞིང་སྤྲོ་བ་དང་།།

ཁོང་ལ་བསྟོད་བསྔགས་བརྗོད་པར་འོས་སོ་ལོ།།

8 དྭངས་ཤིང་གཙང་ལ་འོད་སྣང་འཕྲོ་བ་ཡི།།

སོ་རས་སྲབ་བུའི་གྱོན་གོས་ཁོ་མོར་གནང་།།

ཞེས་བརྗོད་པ་དང་། སོ་རས་སྲབ་བུའི་གྱོན་གོས་དེ་ནི་དད་ལྡན་དམ་པ་དག་གིས་བྱས་པའི་དྲང་བདེན་གྱི་ལས་རྣམས་ཡིན་ནོ།།

9 དེ་ནས་ཕོ་ཉ་དེས་བདག་ལ་འདི་སྐད་དུ། ལུ་གུའི་གཉེན་སྟོན་ལ་གདན་ཞུ་གནང་བ་ཐམས་ཅད་བདེའོ་ཞེས་ཁྱོད་ཀྱིས་ཡི་གེར་འགོད་པར་བྱའོ་ཞེས་གསུངས་པ་དང་། ཡང་ཁོང་གིས་བདག་ལ་འདི་སྐད་དུ། འདི་རྣམས་ནི་དཀོན་མཆོག་གི་བདེན་པའི་བཀའ་ཡིན་ཞེས་གསུངས་སོ།། 10 བདག་གིས་ཁོང་གི་ཞབས་དྲུང་དུ་ཕྱག་བཙལ་ནས་བསྟོད་བསྔགས་བརྗོད་པར་བརྩམས་པ་ན། ཁོང་གིས་དེ་ལྟར་ཡེ་ནས་བྱ་མི་རུང་སྟེ། ང་རང་ཡང་སྐྱབས་མགོན་ཡེ་ཤུར་བདེན་དཔང་བྱེད་མཁན་ཁྱོད་དང་ཁྱོད་ཀྱི་སྤུན་ཟླ་བཞིན་དུ་ཞབས་ཕྱི་པ་ཡིན། ཁྱོད་ཀྱིས་དཀོན་མཆོག་ལ་བསྟོད་པ་འབུལ་འོས་ཏེ། རྒྱུ་མཚན་སྐྱབས་མགོན་ཡེ་ཤུར་བདེན་དཔང་བྱེད་པ་ནི་ལུང་བསྟན་འཆད་པའི་སེམས་ཉིད་ཡིན་ཞེས་གསུངས་སོ།།

རྟ་དཀར་པོར་བཅིབ་མཁན།

11 དེ་ནས་བདག་གིས་ནམ་མཁའི་ཞིང་ཁམས་ཕྱེས་ཡོད་པ་མཐོང་བ་དང་། ལྟོས་དང་། དེ་རུ་རྟ་དཀར་པོ་ཞིག་ཡོད་ཅིང་། རྟ་དེར་བཅིབ་མཁན་ལ་བློ་གཏད་རུང་བ་དང་བདེན་པ་ལགས་སོ་ཞེས་གསོལ་བ་དང་། ཁོང་གིས་དྲང་བདེན་གྱི་ངང་ནས་ཉེས་ཆད་གཅོད་པ་དང་དམག་འདྲེན་ནོ།། 12 ཁོང་གི་སྤྱན་ཟུང་ནི་མེ་ལྕེ་དང་མཚུངས་ལ། ཁོང་གི་དབུ་ལ་ཅོད་པན་མང་པོ་མནབས་པ་དང༌། ཁོང་གི་སྐུ་ལུས་ཀྱི་སྟེང་དུ་རང་ལས་གཞན་སུས་ཀྱང་མི་ཤེས་པའི་མཚན་ཞིག་བཀོད་ཡོད། 13 ཁྲག་ལ་སྦངས་པའི་ན་བཟའ་ཁོང་གིས་མནབས་ཤིང་། ཁོང་གི་མཚན་ལ་དཀོན་མཆོག་གི་བཀའ་ཞེས་གསོལ། 14 ནམ་མཁའི་ཞིང་ཁམས་སུ་ཡོད་པའི་དམག་དཔུང་རྟ་དཀར་པོར་བཞོན་པ་དང་། ལུས་ལ་དཀར་ཞིང་གཙང་བའི་སོ་རས་སྲབ་བུ་གྱོན་ནས་ཁོང་གི་རྗེས་སུ་འབྲང་ངོ་།། 15 རྒྱལ་ཁབ་རྣམས་ལ་རྡེག་པའི་ཕྱིར་ཁོང་གི་ཞལ་ལས་རལ་གྲི་རྣོན་པོ་ཐོན་ཞིང་། ཁོང་གིས་ལྕགས་ཀྱི་དབྱུག་པས་ཁོ་རྣམས་འཚོ་སྐྱོང་བྱེད་པར་འགྱུར་ཞིང་། ཀུན་དབང་དཀོན་མཆོག་གི་ཐུགས་ཁྲོ་དྲག་པོའི་རྒུན་འབྲུམ་འཚིར་གཞོང་ལ་རྡོག་བརྫིས་གཏོང་བར་མཛད། 16 ཁོང་གི་ལྭ་རིང་དང་བརླའི་སྟེང་དུ། རྒྱལ་པོ་རྣམས་ཀྱི་རྒྱལ་པོ་དང་། གཙོ་བོ་རྣམས་ཀྱི་གཙོ་བོ་ཞེས་པའི་མིང་རྟགས་བཀོད་འདུག་གོ།

17 དེ་ནས་བདག་གིས་ཕོ་ཉ་ཞིག་ཉི་མའི་ནང་དུ་འགྲེངས་ནས་བསྡད་ཡོད་པ་མཐོང་ཞིང་། ཁོང་གིས་བར་སྣང་དུ་འཕུར་བའི་འདབ་ཆགས་རྣམས་ལ་སྐད་ཆེན་པོས་འདི་སྐད་དུ། ཁྱོད་རྣམས་ལྷན་དུ་འདུས་ནས་དཀོན་མཆོག་གི་སྟོན་ཆེན་ལ་ཞུགས་པར་གྱིས། 18 རྒྱལ་པོ་དང་། དམག་དཔོན། སྟོབས་ཅན་བཅས་ཀྱི་ཤ་དང་། རྟ་དང་རྟ་དམག་གི་ཤ གཞན་ཡང་རང་དབང་ཅན་དང་གཡོག་པོ། མི་མཆོག་དམན་ཐམས་ཅད་ཀྱི་ཤ་བཅས་བཟའ་རུང་ཞེས་གསུངས་སོ།།

19 ཡང་བདག་གིས་གཅན་གཟན་དེ་དང་ས་སྟེང་གི་རྒྱལ་པོ། དེ་དག་གི་དམག་དཔུང་ཐམས་ཅད་འདུས་པ་མཐོང་ངོ་།། དེ་ནི་རྟ་ལ་བཅིབ་མཁན་དང་ཁོང་གི་དམག་དཔུང་ལ་འཐབ་པའི་ཕྱིར་ཡིན། 20 འོན་ཀྱང་གཅན་གཟན་དེ་ནི་བཟུང་ཞིང་། དེའི་མིག་སྔར་གྲུབ་རྟགས་རྣམས་བསྟན་ཏེ། གཅན་གཟན་གྱི་རྟགས་བརྒྱབ་ཡོད་པ་དང་གཅན་གཟན་གྱི་གཟུགས་བརྙན་ལ་ཕྱག་འཚལ་བའི་མི་རྣམས་བསླུ་མཁན་གྱི་ལུང་སྟོན་པ་རྫུས་མ་ཡང་གཅན་གཟན་དང་མཉམ་དུ་བཟུང་ཞིང་། དེ་གཉིས་ཀ་མུ་ཟི་འབར་བའི་མེ་མཚོའི་ནང་དུ་གསོན་པོར་གཡུགས་སོ།། 21 འཕྲོ་མ་རྣམས་རྟ་དཀར་པོར་བཅིབ་མཁན་གྱི་ཞལ་ནས་ཐོན་པའི་རལ་གྲིས་བསད་པ་དང་། བྱ་ཐམས་ཅད་ཀྱིས་དེ་དག་གི་ཤ་ཟོས་ནས་ལྟོ་བ་འགྲངས་པར་གྱུར་ཏོ།།

ལེའུ་ཉི་ཤུ་པ།

ལོ་ངོ་ཆིག་སྟོང་རིང་ལ་རྒྱལ་སྲིད་བསྐྱངས་པ།

1 ཡང་བདག་གིས་ཕོ་ཉ་ཞིག་ནམ་མཁའི་ཞིང་ཁམས་ནས་མར་ཕེབས་པ་མཐོང་ཞིང་། ཁོང་གི་ཕྱག་ཏུ་ཞབས་མེད་པའི་དོང་གི་ལྡེ་མིག་དང་ལྕགས་ཐག་ཆེན་པོ་ཞིག་བཟུང་ཡོད་དོ།། 2 ཁོང་གིས་འབྲུག་སྟེ་གནའ་བོའི་སྦྲུལ་དང་མིང་གཞན་ལ་བདུད་དང་སཱ་ཏན་ཞེས་ཟེར་བ་དེ་བཟུང་ནས་ལོ་ངོ་ཆིག་སྟོང་ལ་བཀྱིགས་ཤིང་། 3 རྒྱལ་ཁབ་རྣམས་སླར་ཡང་མི་བསླུ་བའི་ཕྱིར། ཞབས་མེད་པའི་དོང་ནང་དུ་གཡུགས་ཏེ། ལོ་ངོ་ཆིག་སྟོང་ལོང་བའི་བར་དུ་དོང་ཁ་བཅད་ཅིང་རྟགས་ཐམ་བརྒྱབས་སོ།། དེའི་རྗེས་སུ། བདུད་དེ་གནས་སྐབས་སུ་གློད་བཀྲོལ་གཏོང་དགོས་པ་ཡིན་ནོ།།

4 ཡང་བདག་གིས་བཞུགས་ཁྲི་འགའ་ཡོད་པ་མཐོང་ཞིང་། ཁྲིའི་སྟེང་དུ་བཞུགས་མཁན་རྣམས་ལ་ལེགས་ཉེས་ཀྱི་ཁྲིམས་ཐག་གཅོད་པའི་དབང་ཐང་གནང་ཡོད་དོ།། ཡང་བདག་གིས་སྐྱབས་མགོན་ཡེ་ཤུར་བདེན་དཔང་བྱས་པའི་རྐྱེན་དང་། དཀོན་མཆོག་གི་བཀའ་ཡི་ཆེད་དུ་མགོ་བོ་བཅད་པ་རྣམས་ཀྱི་རྣམ་ཤེས་དང་། གཅན་གཟན་དང་གཅན་གཟན་གྱི་གཟུགས་བརྙན་ལ་ཕྱག་འཚལ་མ་མྱོང་བ་དང༌། དཔྲལ་བ་དང་ལག་པའི་སྟེང་དུ་རྟགས་བརྒྱབ་མེད་པ་རྣམས་ཀྱི་རྣམ་ཤེས་ནི་མཐོང་ངོ་༎ དེ་དག་ཐམས་ཅད་སླར་གསོན་ཞིང་སྐྱབས་མགོན་མཱ་ཤི་ཀ་དང་ལྷན་དུ་ལོ་ངོ་ཆིག་སྟོང་གི་རིང་ལ་རྒྱལ་སྲིད་བསྐྱངས་པ་ཡིན། 5 འདི་ནི་སླར་གསོན་ཐེངས་དང་པོ་ཡིན་ལ། ལོ་ངོ་ཆིག་སྟོང་ལོང་བའི་བར་དུ། གཞན་རྣམས་ད་དུང་སླར་གསོན་པར་མ་གྱུར་ཏོ།། 6 སླར་གསོན་ཐེངས་དང་པོའི་ནང་སྐལ་བ་ལྡན་པ་རྣམས་ནི་བདེ་ཞིང་དམ་པ་ཡིན། དེ་རྣམས་ཀྱི་སྟེང་དུ་འཆི་བ་ཐེངས་གཉིས་པར་དབང་ཐང་མེད་ལ། འོན་ཀྱང་དེ་རྣམས་ནི་དཀོན་མཆོག་དང་སྐྱབས་མགོན་མཱ་ཤི་ཀའི་མཆོད་དཔོན་བྱེད་པར་མ་ཟད། སྐྱབས་མགོན་མཱ་ཤི་ཀ་དང་ལྷན་དུ་ལོ་ངོ་ཆིག་སྟོང་རིང་ལ་རྒྱལ་སྲིད་བསྐྱང་བར་འགྱུར་རོ།།

བདུད་སཱ་ཏན་གྱི་མཐའ་འབྲས།

7 ལོ་ངོ་ཆིག་སྟོང་ལོངས་པའི་དུས་སུ། བདུད་སཱ་ཏན་བཙོན་ལས་གཏོང་ངེས་ཞིང་། 8 ཁོ་རང་ཕྱིར་ཐོན་ནས་ས་གཞིའི་ཕྱོགས་བཞིར་གནས་པའི་རྒྱལ་ཁབ་རྣམས་ཏེ། གཱོག་དང་མ་གཱོག་ཟེར་བ་བསླུས་ནས་འཐབ་འཁྲུག་རྒྱག་ཕྱིར་དེ་རྣམས་བསྡུ་བར་འགྱུར་ཞིང་། དེ་དག་གི་མི་གྲངས་ནི་མཚོ་འགྲམ་གྱི་བྱེ་མ་ལྟར་མང་ངོ་།། 9 དེ་རྣམས་ཡར་ཐོན་ཞིང་ས་གཞི་ཡོངས་ལ་ཁྱབ་སྟེ། དད་ལྡན་དམ་པ་རྣམས་ཀྱི་སྒར་དང་གཅེས་སུ་འཛིན་པའི་གྲོང་ཁྱེར་དེ་བསྐོར་བ་ལ། ནམ་མཁའ་ནས་མེ་ཆར་བབས་ཏེ། དེ་རྣམས་རྩ་བ་ནས་བསྲེག་པར་གྱུར་ཏོ།། 10 དེ་རྣམས་བསླུ་མཁན་བདུད་ནི་གཅན་གཟན་དང་ལུང་སྟོན་པ་རྫུས་མ་ཡོད་སའི་གནས་ཏེ། མུ་ཟི་འབར་བའི་མེ་མཚོའི་ནང་དུ་གཡུགས་ཤིང་། དེ་དག་གིས་ཉིན་མཚན་མེད་པར་ནམ་ཡང་མནར་གཅོད་མྱང་བར་འགྱུར་རོ།།

གཤིན་པོ་རྣམས་ལ་ལེགས་ཉེས་ཀྱི་ཁྲིམས་ཐག་གཅོད་པ།

11 ཡང་བདག་གིས་མདོག་དཀར་པོ་ཅན་གྱི་བཞུགས་ཁྲི་ཆེན་པོ་ཞིག་དང་ཁྲིའི་སྟེང་དུ་བཞུགས་མཁན་ཡང་མཐོང་ཞིང་། གནམ་ས་གཉིས་ཁོང་གི་མདུན་ནས་བྲོས་ཤིང་རང་གི་གནས་མ་རྙེད་དོ།། 12 ཡང་བདག་གིས་གཤིན་པོ་རྣམས་མཐོང་ཞིང་། མཆོག་དམན་སུ་ཡིན་ཡང་ཐམས་ཅད་བཞུགས་ཁྲིའི་མདུན་དུ་ཡར་ལངས་ནས་བསྡད་ཡོད་ལ། གླེགས་བམ་དག་གི་ཁ་ཕྱེས་པར་མ་ཟད། ཡང་གླེགས་བམ་གཞན་ཞིག་གི་ཁ་ཕྱེས་ཤིང་། དེ་ནི་ཚེ་སྲོག་གི་གླེགས་བམ་ཡིན། གཤིན་པོ་ཐམས་ཅད་ལ་གླེགས་བམ་དེ་དག་གི་ནང་དུ་ཅི་ཞིག་བཀོད་ཡོད་པ་གཞིར་བཟུང་སྟེ། དེ་རྣམས་ཀྱིས་ཅི་བྱས་བཞིན་ལེགས་ཉེས་ཀྱི་ཁྲིམས་ཐག་བཅད་པའོ།། 13 དེའི་ཕྱིར། རྒྱ་མཚོས་མཚོ་ནང་གི་གཤིན་པོ་རྣམས་ཕྱིར་སྤྲད་པ་དང་། འཆི་བ་དང་གཤིན་པོའི་གནས་ཀྱིས་ཀྱང་དེའི་གཤིན་པོ་རྣམས་ཕྱིར་སྤྲད་ཅིང་། དེ་དག་ལ་རང་རང་གིས་ཅི་བྱས་བཞིན་ལེགས་ཉེས་ཀྱི་ཁྲིམས་ཐག་བཅད་པ་ཡིན། 14 དེ་ནས་འཆི་བ་དང་གཤིན་པོའི་གནས་དེ་ཡང་མེ་མཚོའི་ནང་དུ་གཡུགས་ཏེ། མེ་མཚོ་དེ་ནི་འཆི་བ་ཐེངས་གཉིས་པ་ཡིན། 15 སུ་དག་གི་མིང་དེ་ཚེ་སྲོག་གི་གླེགས་བམ་ནང་དུ་བཀོད་མེད་པ་ཡིན་ན། མི་དེ་དག་མེ་མཚོའི་ནང་དུ་གཡུགས་པའོ།།

ལེའུ་ཉེར་གཅིག་པ།

ཡེ་རུ་སཱ་ལེམ་གསར་པ།

1 ཡང་བདག་གིས་གནམ་ས་གསར་པ་ཞིག་མཐོང་ངོ་།། རྒྱུ་མཚན་གནམ་ས་སྔ་མ་ནི་འདས་ཤིང་རྒྱ་མཚོ་ཡང་མེད་པར་གྱུར་པའི་ཕྱིར་རོ།། 2 ཡང་གྲོང་ཁྱེར་དམ་པ་སྟེ་ཡེ་རུ་སཱ་ལེམ་གསར་པ་ནི་དཀོན་མཆོག་ནས་བྱུང་ཞིང་ནམ་མཁའི་ཞིང་ཁམས་ལས་བབས་པ་བདག་གིས་མཐོང་ངོ་།། དེ་ནི་སྟ་གོན་བྱས་ཚར་བའི་བག་གསར་གྱིས་གཟབ་མཆོར་སྤྲས་ནས་མག་པར་སྒུག་པ་དང་མཚུངས། 3 དེ་ནས་བདག་གིས་བཞུགས་ཁྲི་ནས་སྐད་ཆེན་པོ་ཞིག་གྲགས་ཡོང་བ་ཐོས་ཤིང་འདི་སྐད་དུ། ལྟོས་དང༌། དཀོན་མཆོག་གི་གུར་མཆོག་ནི་མི་རྣམས་ཀྱི་དབུས་སུ་མཆིས་ཤིང་། ཁོང་མི་རྣམས་དང་མཉམ་དུ་བཞུགས་ཏེ། མི་རྣམས་ཁོང་གི་འབངས་མི་རུ་འགྱུར་བ་དང་། དཀོན་མཆོག་ནི་སྐུ་དངོས་སུ་ཁོ་རྣམས་དང་མཉམ་དུ་བཞུགས་ཤིང་ཁོ་རྣམས་ཀྱི་དཀོན་མཆོག་ཡིན་པར་འགྱུར། 4 དཀོན་མཆོག་གིས་ཁོ་རྣམས་ཀྱི་མིག་ཆུ་ཐམས་ཅད་དབྱི་བར་འགྱུར་ཞིང་། སྔོན་གྱི་དོན་རྣམས་འདས་ཟིན་པས། ད་ནི་འཆི་བ་ཡོད་མི་སྲིད་ལ། མྱ་ངན་དང་། ངུ་འབོད། ཟུག་གཟེར་བཅས་ཀྱང་ཡོད་མི་སྲིད་དོ།།

5 བཞུགས་ཁྲིའི་སྟེང་དུ་བཞུགས་མཁན་གྱིས་འདི་སྐད་དུ། ལྟོས་དང་། བདག་གིས་ཐམས་ཅད་གསར་དུ་སྐྲུན་པ་ཡིན་ཞེས་དང་། ཡང་འདི་སྐད་དུ། བཀའ་འདི་རྣམས་ནི་ཡིད་རྟོན་རུང་བ་དང་བདེན་པ་ཡིན་པས། ཁྱོད་ཀྱིས་ཡི་གེར་འགོད་པར་བྱའོ་ཞེས་གསུངས་སོ།།

6 ཡང་ཁོང་གིས་བདག་ལ་འདི་སྐད་དུ། ལེགས་པར་གྲུབ་འདུག ང་ནི་ཨལ་ཕཱ་དང་ཨོ་མེ་ཀ་སྟེ། ཐོག་མ་དང་མཐའ་མ་ཡིན་ནོ།། ངས་ཚེ་སྲོག་གི་ཆུ་མིག་ལས་ཁ་སྐོམ་པ་རྣམས་ལ་རིན་མི་དགོས་པར་གནང་བར་ངེས། 7 རྣམ་པར་རྒྱལ་པ་རྣམས་ལ་དོན་འདི་དག་འཐོབ་པར་འགྱུར་བ་དང་། བདག་ནི་ཁོ་རྣམས་ཀྱི་དཀོན་མཆོག་ཡིན་ཞིང་། དེ་རྣམས་ནི་བདག་གི་བུ་ཡིན་པར་འགྱུར་རོ།། 8 འོན་ཀྱང་། སྡར་མ་དང་། དད་པ་མེད་པ། ཞེན་ལོག་པ། ལག་དམར། ལོག་གཡེམ་པ། སྒྱུ་འཕྲུལ་པ། སྐུ་འདྲར་བརྟེན་མཁན། རྫུན་སྨྲ་མཁན་ཐམས་ཅད་ལ་འཐོབ་པའི་སྐལ་ནི་མུ་ཟི་འབར་བའི་མེ་མཚོ་ནང་དུ་ཡོད་ཅིང་། དེ་ནི་འཆི་བ་ཐེངས་གཉིས་པ་ཡིན་ཞེས་གསུངས་སོ།།

9 དེ་ནས་མཐའ་མའི་ཆག་སྒོ་བདུན་གྱིས་གང་བའི་ཕོར་བ་བདུན་བཟུང་ཡོད་པའི་ཕོ་ཉ་བདུན་ལས་གཅིག་ཡོང་སྟེ་བདག་ལ་འདི་སྐད་དུ། ཁྱོད་འདིར་ཤོག་དང་། བདག་གིས་ཁྱོད་ལ་བག་གསར་སྟོན་པར་བྱའོ།། དེ་ནི་ལུ་གུའི་ཆུང་མ་ཡིན་ཞེས་གསུངས་སོ།། 10 དེ་ནས་ཕོ་ཉ་དེས་ང་རང་དམ་པའི་ཐུགས་ཉིད་ཀྱི་ངང་ནས་མཐོ་ཞིང་ཆེ་བའི་རི་ཞིག་ཏུ་ཁྲིད་དེ། དཀོན་མཆོག་ནས་བྱུང་ཞིང་ནམ་མཁའི་ཞིང་ཁམས་ལས་བབས་པའི་གྲོང་ཁྱེར་དམ་པ་ཡེ་རུ་སཱ་ལེམ་བདག་ལ་བསྟན། 11 གྲོང་ཁྱེར་དེ་ལ་དཀོན་མཆོག་གི་གཟི་བརྗིད་ལྡན་པ་དང་། གྲོང་ཁྱེར་གྱི་གཟི་འོད་ནི་རིན་ཐང་ཆེ་བའི་རྡོ་དང་མཚུངས་ཤིང་གཡང་ཊི་སྔོན་པོ་དང་འདྲ་བ། ཆུ་ཤེལ་ལྟར་དྭངས་པ་ཡིན། 12 དེ་ལ་མཐོ་ཞིང་ཆེ་བའི་མཁར་གྱང་དང་། མཁར་སྒོ་བཅུ་གཉིས། མཁར་སྒོ་རུ་ཕོ་ཉ་བཅུ་གཉིས་བཅས་མཆིས། མཁར་སྒོའི་སྟེང་དུ་ཡེས་ར་ཨེལ་བུ་རྒྱུད་ཀྱི་ཚོ་པ་བཅུ་གཉིས་པོའི་མིང་བཀོད་ཡོད་དོ།། 13 ཤར་ཕྱོགས་སུ་མཁར་སྒོ་གསུམ་དང་། བྱང་ཕྱོགས་སུ་མཁར་སྒོ་གསུམ། ལྷོ་ཕྱོགས་སུ་མཁར་སྒོ་གསུམ། ནུབ་ཕྱོགས་སུ་མཁར་སྒོ་གསུམ་བཅས་མཆིས། 14 གྲོང་ཁྱེར་གྱི་མཁར་གྱང་ལ་རྟིང་རྡོ་བཅུ་གཉིས་ཡོད་ལ། རྟིང་རྡོ་བཅུ་གཉིས་ཀྱི་སྟེང་དུ་ལུ་གུའི་སྐུ་ཚབ་པ་བཅུ་གཉིས་ཀྱི་མིང་བཀོད་ཡོད་དོ།།

15 བདག་ལ་གཏམ་སྨྲ་མཁན་གྱིས་ཕྱག་ཏུ་གསེར་གྱི་ཐིག་ཤིང་བཟུང་སྟེ་གྲོང་ཁྱེར་དང་། མཁར་སྒོ། མཁར་གྱང་བཅས་ཀྱི་ཚད་ཐིག་འཇལ་བའི་ཕྱིར་རོ།། 16 གྲོང་ཁྱེར་དེ་ནི་གྲུ་བཞི་མ་སྟེ་སྲིད་ཞེང་གཉིས་འདྲའོ།། ཕོ་ཉས་ཕྱག་ཏུ་ཐིག་ཤིང་བཟུང་ནས་གྲོང་ཁྱེར་གྱི་ཚད་ཐིག་འཇལ་བ་ལ་རྒྱང་གྲགས་ཆིག་ཁྲི་ཉིས་སྟོང་ལྷག་ཡིན། སྲིད་ཞེང་མཐོ་གསུམ་འདྲའོ།། 17 ཡང་ཁོང་གིས་གྲོང་ཁྱེར་གྱི་མཁར་གྱང་གི་ཚད་ཐིག་འཇལ་བ་ལ། མིའི་ཚད་གཞི་བཞིན་ཏེ་ཕོ་ཉའི་ཚད་གཞི་ལྟར་ན་ཁྲུ་བརྒྱ་དང་ཞེ་བཞི་མཆིས། 18 མཁར་གྱང་ནི་གཡང་ཊི་སྔོན་པོས་བཟོས་ཤིང་། གྲོང་ཁྱེར་ནི་གསེར་སྦྱངས་བཙོ་མས་བཟོས་པ་དང་ཆུ་ཤེལ་ལྟར་དྭངས་ཤིང་གསལ། 19 མཁར་གྱང་གི་རྟིང་གཞི་ནི་རིན་པོ་ཆེ་སྣ་ཚོགས་ཀྱིས་བརྒྱན་ཞིང་། རྟིང་གཞི་དང་པོ་ནི་གཡང་ཊི་སྔོན་པོ་དང་། གཉིས་པ་ནི་ཨིནྡྲ་ནཱི་ལ། གསུམ་པ་ནི་པད་མ་རཱ་ག བཞི་པ་ནི་མ་རྒད། 20 ལྔ་པ་ནི་མཆོང་། དྲུག་པ་ནི་པདྨ་རཱ་ག བདུན་པ་ནི་བཻཌཱུརྱ་སུ་ག་ཏ། བརྒྱད་པ་ནི་བཻཌཱུརྱ་ལྗང་སེར། དགུ་པ་ནི་སྤྲིན་རྡོ། བཅུ་པ་ནི་བཻཌཱུརྱ་ལྗང་དཀར། བཅུ་གཅིག་པ་ནི་རྟ་ཀླད་སྨུག་པོ། བཅུ་གཉིས་པ་ནི་མུ་མེན་བཅས་ཡིན། 21 མཁར་སྒོ་བཅུ་གཉིས་ནི་མུ་ཏིག་བཅུ་གཉིས་ཡིན་ཞིང་། མཁར་སྒོ་རེ་རེ་མུ་ཏིག་རེ་རེས་བཟོས་པ་དང་། གྲོང་ཁྱེར་ནང་གི་སྲང་ལམ་ནི་གསེར་སྦྱངས་བཙོ་མས་བཟོས་པ་དང་ཆུ་ཤེལ་ལྟར་དྭངས་ཤིང་གསལ་ལོ།།

22 བདག་གིས་གྲོང་ཁྱེར་ནང་དུ་མཆོད་ཁང་ཡོད་པ་མ་མཐོང་ངོ་།། རྒྱུ་མཚན་ནི་གཙོ་བོ་དཀོན་མཆོག་སྟེ་ཀུན་དབང་དེ་ཉིད་དང་ལུ་གུ་ནི་གྲོང་ཁྱེར་གྱི་མཆོད་ཁང་ཡིན་པའི་ཕྱིར་རོ།། 23 དཀོན་མཆོག་གི་གཟི་བརྗིད་ཀྱིས་འོད་ཟེར་འཕྲོ་བ་དང་ལུ་གུ་ནི་གྲོང་ཁྱེར་གྱི་སྒྲོན་མེ་ཡིན་པས། གྲོང་ཁྱེར་ནང་དུ་ཉི་ཟླའི་འོད་ཟེར་མཁོ་བ་མེད། 24 རྒྱལ་ཁབ་ཐམས་ཅད་ནི་གྲོང་ཁྱེར་གྱི་འོད་ཟེར་ལ་བརྟེན་ནས་སྐྱོད་ཅིང་། ས་སྟེང་གི་རྒྱལ་པོ་ཐམས་ཅད་ཀྱིས་རང་གི་གཟི་བརྗིད་གྲོང་ཁྱེར་དེ་ལ་འབུལ་ངེས་ཡིན། 25 གྲོང་ཁྱེར་གྱི་མཁར་སྒོ་ནི་ཉིན་མོར་ཅིས་ཀྱང་མི་གཏན་ཏེ། གནས་དེར་མཚན་མོ་མེད་པའི་ཕྱིར་རོ།། 26 མི་རྣམས་ཀྱིས་རྒྱལ་ཁབ་ཐམས་ཅད་ཀྱི་གཟི་བརྗིད་དང་གུས་བཀུར་བཅས་གྲོང་ཁྱེར་དེ་ལ་འབུལ་ངེས་ཡིན། 27 མི་གཙང་བའམ། ཡང་ན་ཞེན་ལོག་པ་དང་རྫུན་གྱི་ལས་བྱེད་མཁན་སུ་ཡིན་ཡང་གྲོང་ཁྱེར་དེའི་ནང་དུ་འགྲོ་མི་ནུས་ཏེ། ལུ་གུའི་ཚེ་སྲོག་གི་གླེགས་བམ་ནང་དུ་མིང་ཐོ་བཀོད་ཡོད་པ་ཁོ་ན་དེའི་ནང་དུ་འགྲོ་ནུས་སོ།།

ལེའུ་ཉེར་གཉིས་པ།

ཚེ་སྲོག་གི་གཙང་པོ།

1 དེ་ནས་ཕོ་ཉས་ཚེ་སྲོག་དང་ལྡན་པའི་ཆུ་ཡི་གཙང་པོ་ཞིག་བདག་ལ་བསྟན་ཅིང་། དེ་ནི་ཆུ་ཤེལ་ལྟར་དྭངས་ཤིང་གསལ་བ་དང་། དཀོན་མཆོག་དང་ལུ་གུའི་བཞུགས་ཁྲི་ནས་བཞུར་ཡོང་བ་དང་། 2 གྲོང་ཁྱེར་ནང་གི་སྲང་ལམ་གྱི་དཀྱིལ་དུ་བཞུར་ཅིང་། གཙང་པོའི་འགྲམ་གཉིས་སུ་ཚེ་སྲོག་གི་ལྗོན་ཤིང་ཡོད་ལ། འབྲས་བུ་སྣ་ཁ་བཅུ་གཉིས་ཐོགས་པ་དང་། ཟླ་བ་རེ་རེར་འབྲས་བུ་སྨིན་པ་དང་། སྡོང་ལོ་ནི་མི་རིགས་ཐམས་ཅད་གསོ་བའི་ཕྱིར་ཡིན་ནོ།། 3 ཡང་དུས་དེ་ནས་བཟུང་དམོད་པ་མེད་པར་གྱུར་པ་ཡིན། གྲོང་ཁྱེར་ནང་དུ་དཀོན་མཆོག་དང་ལུ་གུའི་བཞུགས་ཁྲི་ཡོད་པ་དང་། ཁོང་གི་ཞབས་ཕྱི་པ་རྣམས་ཀྱིས་ཁོང་ལ་བསྙེན་བཀུར་འབུལ་ཞིང་། 4 ཁོང་གི་ཞལ་རས་ཀྱང་མཐོང་བར་འགྱུར་བ་དང་། དེ་རྣམས་ཀྱི་དཔྲལ་བར་ཁོང་གི་མཚན་འགོད་པ་ཡིན་ནོ།། 5 མཚན་མོ་ཡོད་པར་མི་འགྱུར་ཏེ། གཙོ་བོ་དཀོན་མཆོག་གིས་ཁོ་རྣམས་ལ་འོད་ཟེར་སྤྲོ་བར་འགྱུར་བས། ཁོ་རྣམས་ལ་སྒྲོན་མེའི་འོད་ཟེར་དང་ཉི་འོད་མི་མཁོའོ།། ཁོ་རྣམས་ཀྱིས་ནམ་ཡང་སྲིད་དབང་བསྐྱང་བར་འགྱུར་རོ།།

6 ཡང་ཕོ་ཉས་བདག་ལ་འདི་སྐད་དུ། བཀའ་འདི་རྣམས་ནི་ཡིད་རྟོན་རུང་བ་དང་བདེན་པ་ཡིན་ནོ།། གཙོ་བོ་སྟེ་ལུང་སྟོན་པ་དག་གི་སེམས་ཉིད་ཀྱི་དཀོན་མཆོག་གིས་ཁོང་གི་ཕོ་ཉ་མངགས་ཏེ། མྱུར་དུ་འབྱུང་དགོས་པའི་དོན་རྣམས་ཁོང་ཉིད་ཀྱི་ཞབས་ཕྱི་པ་རྣམས་ལ་སྟོན་པའི་ཕྱིར་ཡིན་ཞེས་གསུངས་སོ།།

སྐྱབས་མགོན་ཡེ་ཤུ་མྱུར་དུ་ཕེབས་ངེས་པ།

7 ལྟོས་དང་། བདག་ནི་མྱུར་དུ་ཡོང་ངེས་སོ།། མདོ་འདིའི་ལུང་བསྟན་སྲུང་མཁན་རྣམས་བྱིན་རླབས་ཅན་ཡིན་ཞེས་གསུངས་སོ།།

8 དོན་འདི་དག་ནི་ཡོ་ཧ་ནན་ངས་ཐོས་ཤིང་མཐོང་བ་རྣམས་ཡིན་ནོ།། བདག་གིས་མཐོང་ཐོས་སུ་གྱུར་ཏེ་རང་ལ་སྟོན་མཁན་ཕོ་ཉའི་ཞབས་དྲུང་དུ་ཕྱག་བཙལ་ནས་ཁོང་ལ་བསྟོད་བསྔགས་བརྗོད་པར་རྩོམ་པ་ན། 9 ཁོང་གིས་བདག་ལ་འདི་སྐད་དུ། དེ་ལྟར་བྱེད་ག་ལ་རུང་། ང་ནི་ཁྱོད་དང་ཁྱོད་ཀྱི་སྤུན་ལུང་སྟོན་པ་རྣམས་དང་། མདོ་འདིའི་བཀའ་སྲུང་མཁན་ཐམས་ཅད་ལྷན་ཅིག་ཞབས་ཕྱི་པ་ཡིན་པས། ཁྱོད་ཀྱིས་དཀོན་མཆོག་ལ་བསྟོད་བསྔགས་བརྗོད་པར་བྱའོ་ཞེས་གསུངས་སོ།།

10 ཡང་ཁོང་གིས་བདག་ལ་འདི་སྐད་དུ། དུས་དེ་སླེབས་ལ་ཉེ་བས། མདོ་འདིའི་ལུང་བསྟན་རྣམས་ལ་ཐམ་ག་རྒྱག་པར་མི་བྱའོ།། 11 དྲང་བདེན་མ་ཡིན་པར་ད་དུང་ཁོ་ལ་དྲང་བདེན་མིན་པ་བྱེད་དུ་ཆུག མི་གཙང་བ་ནི་ད་དུང་ཁོ་རང་མི་གཙང་བར་ལུས་སུ་ཆུག དྲང་བདེན་བྱེད་མཁན་ལ་ད་དུང་ཁོ་ལ་དྲང་བདེན་བྱེད་དུ་ཆུག དམ་པ་ནི་ད་དུང་ཁོ་རང་དམ་པར་ལུས་སུ་ཆུག་ཅེས་གསུངས་སོ།།

12 ལྟོས་དང་། བདག་ནི་མྱུར་དུ་ཡོང་ངེས་ཡིན། མི་རེ་རེའི་ཅི་བྱས་བཞིན་ལན་འཇལ་བའི་ཕྱིར་ངས་རྔན་པ་འཁྱེར་འོང་ངོ་།། 13 ང་ནི་ཨལ་ཕཱ་དང་ཨོ་མེ་ཀ་སྟེ། སྔ་མ་དང་ཕྱི་མ་ཡིན་ལ། ཐོག་མ་དང་མཐའ་མའོ༎

14 རང་གི་ལྭ་རིང་པོ་གཙང་མར་བཀྲུ་མཁན་རྣམས་བདེའོ།། དེ་རྣམས་ལ་ཚེ་སྲོག་གི་ལྗོན་ཤིང་དྲུང་དུ་འགྲོ་བའི་དབང་འཐོབ་ཅིང་། མཁར་སྒོ་བརྒྱུད་ནས་གྲོང་ཁྱེར་ནང་དུ་འགྲོ་ཡང་ནུས་སོ།། 15 གྲོང་ཁྱེར་གྱི་ཕྱི་རོལ་ཏུ་ཁྱི་སྤྱང་ངན་པ་དང་། སྒྱུ་འཕྲུལ་པ། ལོག་གཡེམ་པ། ལག་དམར། སྐུ་འདྲར་བརྟེན་མཁན། རྫུན་ལ་དགའ་ཞིང་རྫུན་སྨྲ་མཁན་ཐམས་ཅད་ཡོད་དོ།།

16 ཡེ་ཤུ་བདག་གིས་ཆོས་ཚོགས་དག་གི་ཆེད་དུ་ཁྱོད་རྣམས་ལ་དོན་འདི་དག་བདེན་དཔང་བྱེད་པའི་ཕྱིར་རང་གི་ཕོ་ཉ་མངགས་པ་ཡིན་ལ། བདག་ནི་དཱ་བིད་ཀྱི་རྩ་བ་ཡིན་ལ་ཁོང་གི་རིགས་རྒྱུད་ཀྱང་ཡིན། བདག་ནི་ཐོ་རངས་ཀྱི་སྐར་ཆེན་ཡིན་ཞེས་གསུངས་སོ།།

17 དམ་པའི་ཐུགས་ཉིད་དང་བག་གསར་གྱིས་ཕེབས་ཤོག་དང་ཞེས་ཞུས་པ་དང་། ཐོས་མཁན་རྣམས་ཀྱིས་ཀྱང་ཕེབས་ཤོག་དང་ཞེས་ཞུ་འོས་སོ།། ཁ་སྐོམ་པ་རྣམས་ཡོང་འོས་པ་དང་འཐུང་འདོད་པ་རྣམས་ཀྱིས་ཀྱང་རིན་མི་དགོས་པར་ཚེ་སྲོག་དང་ལྡན་པའི་ཆུ་འཐུང་རུང་ངོ་།།

18 བདག་གིས་མདོ་འདིའི་ལུང་བསྟན་ཐོས་མཁན་ཐམས་ཅད་ལ་བདེན་དཔང་བྱེད་པར་བྱ་སྟེ། སུ་ཞིག་གིས་ལུང་བསྟན་འདི་ལ་གང་ཞིག་སྣོན་པ་ཡིན་ན། དཀོན་མཆོག་གིས་མདོ་འདིའི་ནང་དུ་བཀོད་པའི་ཆག་སྒོ་ཐམས་ཅད་ཁོའི་སྟེང་དུ་འགེལ་བར་འགྱུར་རོ།། 19 ཡང་སུ་ཞིག་གིས་མདོ་འདིའི་ནང་གི་ལུང་བསྟན་ལས་གང་ཞིག་འཕྲི་བ་ཡིན་ན། དཀོན་མཆོག་གིས་ཀྱང་མདོ་འདིའི་ནང་དུ་བཀོད་པའི་ཚེ་སྲོག་གི་ལྗོན་ཤིང་དང་དམ་པའི་གྲོང་ཁྱེར་གྱི་སྐལ་ནི་མི་དེ་ལས་ཕྱིར་ལེན་པར་འགྱུར་རོ།།

20 དོན་འདི་རྣམས་ལ་བདེན་དཔང་མཛད་མཁན་གྱིས་འདི་སྐད་དུ། ལགས་སོ༎ ང་ནི་མྱུར་དུ་ཡོང་ངེས་ཡིན་ཞེས་གསུངས་སོ།།

ཨ་མེན། གཙོ་བོ་ཡེ་ཤུ་ལགས། ཁྱེད་ཉིད་ཕེབས་པར་ཞུའོ།།

21 གཙོ་བོ་ཡེ་ཤུའི་ཐུགས་རྗེ་ནི་དད་ལྡན་དམ་པ་རྣམས་དང་མཉམ་དུ་གནས་པར་སྨོན། ཨ་མེན།། །།

* ལེའུ་དང་པོ།:5 གཤིན་པོ་རྣམས་ལས་ཐོག་མར་སླར་གསོན་པ་ཞེས་པ་ནི་སྐྱབས་མགོན་ཡེ་ཤུ་གྲོངས་པ་ནས་ཐོག་མར་གཏན་དུ་སླར་གསོན་པ་དེ་ལ་གོ་བ་ཡིན།

† ལེའུ་དང་པོ།:8 ཨལ་ཕཱ་དང་ཨོ་མེ་ཀ་ཞེས་པ་ནི་གྷི་རིག་པའི་ཡི་གེའི་གསལ་བྱེད་ཐོག་མ་དང་མཐའ་མ་ཡིན་ལ་དོན་དུ་སྐྱབས་མགོན་ཡེ་ཤུ་ནི་ཐོག་མ་དང་མཐའ་མ་ཡིན་པར་གོ

* ལེའུ་བཅོ་བརྒྱད་པ།:3 འདིར་བརྗོད་པའི་ཁོ་མོ་ཞེས་པ་ནི་གོང་གི་པཱ་པེལ་ལོན་ཞེས་པའི་གྲོང་ཁྱེར་ལ་གོ་དགོས། གཤམ་དུ་འབྱུང་བའང་དེ་བཞིན་ཡིན།

* ལེའུ་བཅུ་དགུ་པ།:1 ཧ་ལེ་ལོའུ་ཡཱ་ཞེས་པ་ནི་སྒྲ་སྒྱུར་ཏེ། དོན་ནི་དཀོན་མཆོག་ལ་བསྟོད་བསྔགས་བརྗོད་པར་ཤོག་ཅེས་པ་ཡིན།